01    འཇིག་རྟེན་གྱི་ཁམས་སྤྱིར་བསྟན་པ།

02    སྟོན་པའི་མཛད་པ་ཁྱད་པར་དུ་བཤད་པ།

03    བཀའི་བསྡུ་བ་ཁྱད་པར་དུ་བཤད་པ།

04་ སྟོན་པའི་རྟེན་ཇི་ལྟར་བྱུང་ཚུལ་མདོ་ཙམ་བསྟན་པ།

05    རྒྱ་གར་གྱི་རྒྱལ་རབས་ཀྱི་སྐབས།

06    ཐུགས་རྗེ་ཆེན་པོས་བོད་བདག་གིར་མཛད་ཚུལ།

07    ཆོས་རྒྱལ་རིམ་བྱོན་དང་ར་ས་བསམ་ཡས་ལས་འཕྲོས་པ་བསྟན་པ་སྔ་དར་གྱི་ཚུལ་རྒྱས་པར་བཤད་པ།

08    བསྟན་པ་ཕྱི་དར་གྱི་སྐབས་ལས་བསྟན་པའི་རྩ་བ་འདུལ་བའི་སྡོམ་རྒྱུན་དང་བཤད་རྒྱུན་ཇི་ལྟར་དར་བ།

09    ལོ་པཎ་ཇི་ལྟར་བྱོན་པ་སྤྱིར་བསྟན་པ།

10    རྡོ་རྗེ་ཐེག་པ་སྔ་འགྱུར་ཇི་ལྟར་བྱུང་བ་བཤད་པ།

11    བཀའ་གདམས་ཆོས་བྱུང་།

12    བཀའ་རྒྱུད་སྤྱིའི་ཆོས་བྱུང་།

13    སྒྲུབ་རྒྱུད་ཀརྨ་ཀམ་ཚང་གི་ཆོས་བྱུང་།

14    འབྲི་ཁུང་བཀའ་རྒྱུད་ཀྱི་རྣམ་ཐར་སྙིང་པོ།

15    ཆོས་རྒྱུད་སྣ་ཚོགས་པའི་ཆོས་བྱུང་།

16    ལི་ཡུལ། རྒྱ་ནག་སྔ་མ། མི་ཉག །ཧོར། རྒྱ་ནག་ཕྱི་མ་རྣམས་སུ་རྒྱལ་པོ་དང་ཆོས་ཇི་ལྟར་བྱུང་བ།

17    ཤེས་བྱའི་གཙོ་བོ་རིག་གནས་ལྔ་ཇི་ལྟར་བྱུང་ཚུལ་བཤད་པ།

18    མཛད་བྱང་།

༼ཀ༡ན༽༄༅། །དམ་པའི་ཆོས་ཀྱི་འཁོར་ལོས་བསྒྱུར་བ་རྣམས་ཀྱི་བྱུང་བ་གསལ་བར་བྱེད་པ་མཁས་པའི་དགའ་སྟོན་ཞེས་བྱ་བའི་ལེགས་པར་བཤད་པ་ལ་ཡན་ལག་ཆེན་པོ་ལྔ་ལས་ཡན་ལག་དང་པོ་འཇིག་རྟེན་ཀྱི་ཁམས་སྤྱིར་བསྟན་པ་དང་། ཡན་ལག་གཉིས་པ་རྒྱ་གར་གྱི་སྐབས་ལ་ལེའུ་བཞི་ལས་དང་པོ་སྟོན་པའི་མཛད་པ་བཤད་པ། གཉིས་པ་བཀའ་བསྡུ་བ་ཁྱད་པར་དུ་བཤད་པ། གསུམ་པ་དཀོན་མཆོག་གསུམ་གྱི་རྟེན་བྱུང་ཚུལ་བཞི་པ་རྒྱ་གར་གྱི་རྒྱལ་རབས་རྣམས་བཞུགས་སོ། །

༼ཀ༡བ༽༄༅༅། །དམ་པའི་ཆོས་ཀྱི་འཁོར་ལོས་སྒྱུར་རྒྱལ་རྣམས་ཀྱི་བྱུང་བ་གསལ་བར་བྱེད་པ་མཁས་པའི་དགའ་སྟོན་ཞེས་བྱ་བའི་ལེགས་པར་བཤད་པ། ཐམས་ཅད་མཁྱེན་པ་སྲས་དང་སློབ་མར་བཅས་པ་ལ་ཕྱག་འཚལ་ལོ། །དོན་ཀུན་རབ་གྲུབ་སྐྱེ་འགྲོའི་རྟེན་གནས་གཅིག་པོ་གང་། །ཐེག་གསུམ་དམ་པའི་ཆོས་ཀྱི་འཁོར་ལོས་མངའ་སྒྱུར་བ། །སྟོན་པ་མཆོག་དང་དེ་སྲས་སློབ་མར་བཅས་ཀུན་ལ། །བྱང་ཆུབ་བར་དུ་སྤྱི་བོས་འདུད་ཏོ་རབ་འདུད་ཏོ། །

རབ་མཆོག་གཙོ་བོ་རྣམས་ཀྱི་ངོ་མཚར་གཏམ། །ཐོས་ཚེ་བདག་འདྲ་གྱི་ནའི་སྐྱེ་བོ་ཡང་། །ལུས་ཀྱི་སྤུ་ལྡང་མཆི་མ་ཁོང་ནས་འཁྲུག །དད་པའི་ཤུགས་དྲག་ཟློག་པར་དཀའ་གྱུར་ན། །སྐལ་བཟང་བློ་གསལ་དཔྱོད་ལྡན་སྐྱེ་བོ་རྣམས། །ཅི་ཕྱིར་དད་པའི་དབང་སྟོབས་རྒྱས་མི་འགྱུར། །མཚན་ཐོས་ཙམ་ཡང་དོན་ཆེན་ལྡན་འགྱུར་ན། །མོས་ཤིང་གུས་པར་གྱུར་རྣམས་ལྟ་ཅི་སྨོས། །དེ་ཕྱིར་དམ་པ་རྣམས་ཀྱི་ཡོན་ཏན་ལ། །གཅིག་དུ་དད་པས་ཡིད་རབ་དྲང་བ་དང་། །བདག་དང་སྐལ་མཉམ་གཞན་ལའང་ཕན་བྱའི་ཕྱིར། །ཆོས་རྒྱལ་རྣམས་ཀྱི་མཛད་པའི་ཚུལ་བཟང་འབྲི། །རྒྱ་མཚོའི་ཆུ་བོ་སྔོན་ནས་མང་བཅུས་མོད། །ད་དུང་སུ་ཡིས་བླངས་ཀྱང་མི་ཟད་ལྟར། །འདི་ཚུལ་སྔོན་རབས་མཁས་པས་མང་སྦྱར་མོད། །ད་དུང་ལེགས་༼ཀ༢ན༽བཤད་མཁས་པའི་སྤྱི་ནོར་ཡིན། །འོན་ཀྱང་དོན་རྒྱས་ཚིག་ཉུང་མཐའ་རྒྱ་ཆོད། །ཀུན་ལ་གཟུར་གནས་ངེས་པའི་ཁུངས་དང་འབྲེལ། །ཆོས་ཉིད་ལ་འཇུག་མཚན་མར་མི་སྨྲ་བ། །དེ་ནི་ལེགས་བཤད་འདི་ཡི་ཁྱད་ཆོས་སྟེ། །དེ་བས་བློ་ལྡན་རྣམས་ཀྱིས་མཉན་པར་གྱིས། །

ཆོས་ཀུན་རང་བཞིན་གཟོད་ནས་རྣམ་དག་ཉིད། །འགག་པ་མེད་པའི་རང་རྩལ་མཐའ་ཡས་ནི། །གནས་སྐབས་དག་དང་མ་དག་སྣ་ཚོགས་པའི། །རྟེན་འབྲེལ་སྣང་བ་སྒྱུ་མ་ཙམ་དུ་འཆར། །ཇི་ལྟར་མེ་ལོང་ངོས་ལ་བཞིན་སྣང་ལྟར། །འཇིག་རྟེན་ཞེས་བྱ་ཕྱི་ན་ཡོད་མིན་ཡང་། །བྱིས་རྣམས་ཇི་ལྟར་སྣང་བ་དེ་ཙམ་ལ། །བདེན་པར་ཞེན་སྟེ་སོ་སོར་ཨ་ཐང་ཆད། །ཇི་ལྟར་རྨི་ལམ་སྣང་བ་སྣ་ཚོགས་དེ། །སྣང་དང་མི་བདེན་གཉིས་ཀ་ཡིན་པ་ལྟར། །འཁོར་འདས་སྣང་བ་སྣ་ཚོགས་ཐམས་ཅད་ཀྱང། །བདེན་རྫུན་བྲལ་བ་དེ་ལྟར་ཤེས་པར་གྱིས། །དེ་བས་གདུལ་བྱའི་སྣང་བ་ཇི་བཞིན་དུ། །མངོན་པ་གོང་འོག་འཇིག་རྟེན་གདགས་པ་དང་། །དྲན་པ་ཉེར་བཞག་སངས་རྒྱས་ཕལ་པོ་ཆེ། །མཁའ་འགྲོ་རྒྱ་མཚོ་དུས་ཀྱི་འཁོར་ལོ་སོགས། །མདོ་རྒྱུད་བསྟན་བཅོས་ཆེན་པོ་མང་ཞིག་དུ། །འཇིག་རྟེན་གནས་ཚུལ་མི་འདྲ་མང་གསུངས་ཀྱང་། །རྒྱལ་བས་འཇིག་རྟེན་ཞེན་པས་མ་གཟིགས་ཕྱིར། །གར་ཡང་མི་གནས་གང་དུའང་འགལ་བ་མེད། །དེ་ཕྱིར་ཆོས་ཀྱི་རྣམ་གྲངས་ཐམས་ཅད་ལའང་། །མ་ཆགས་མི་ཞེན་མི་གནས་མི་འདོར་བ། །བུང་བས་མེ་ཏོག་རྩི་བཅུད་ལེན་ཚུལ་གྱིས། །བདག་གིས་ཆོས་ཀྱི་རྣམ་གྲངས་འདི་བཤད་བྱ། །

གླིང་བཞི་རི་རབ་ལྷ་གནས་དང་བཅས་པ། །རྒྱ་མཚོའི་ཕྱི་རོལ་ཁོར་ཡུག་གཅིག་གིས་བསྐོར། །འོག་གཞི་རླུང་གི་དཀྱིལ་འཁོར་ལ་ཐུག་པ། །འདི་ནི་གླིང་བཞིའི་འཇིག་རྟེན་ཁམས་གཅིག་ཡིན། །མཆུ་ཞེང་དེ་ཡི་ན་མཁའ་འདས་པ་ན། །སླར་ཡང་གླིང་བཞིའི་འཇིག་རྟེན་གཞན་ཞིག་ཡོད། །འདི་ལྟ་གཅིག་ནས་གཉིས་སུ་བརྒྱུད་པ་ཡིས། །སྟོང་དུ་ཚང་ཚེ་རྒྱ་མཚོ་གཅིག་གིས་བརྟེན། །ཕྱི་རོལ་ཁོར་ཡུག་གཅིག་གིས་བསྐོར་༼ཀ༢བ༽བ་ནི། །སྤྱི་ཕུད་སྟོང་གི་འཇིག་རྟེན་ཁམས་ཞེས་བྱ། །དེ་འདྲ་གཅིག་ནས་གཉིས་སུ་བགྲངས་པ་ནི། །སྟོང་དུ་ཚང་ཚེ་སྟོང་གཉིས་བར་མ་ཡི། །འཇིག་རྟེན་ཁམས་ཟེར་རྒྱ་མཚོ་གཅིག་ལ་བརྟེན། །ཕྱི་ནས་ཁོར་ཡུག་འབྲིང་པོས་བསྐོར་བ་ཡིན། །སྟོང་གཉིས་བར་མའི་འཇིག་རྟེན་ཁོ་ན་ནི། །སྟོང་ཕྲག་གཅིག་དུ་ལོངས་ཚེ་སྟོང་གསུམ་གྱི། །སྟོང་ཆེན་པོ་ཡི་འཇིག་རྟེན་ཁམས་ཞེས་བྱ། །གངས་ཆེན་མཚོ་ཡི་རྒྱ་མཚོ་ཆེན་པོས་བརྟེན། །ཕྱི་རོལ་ཁོར་ཡུག་ཆེན་པོས་ཡོངས་སུ་བསྐོར། །གླིང་བཞི་རེ་རེའང་བྱེ་བ་ཕྲག་བརྒྱ་ཡོད། །འདི་ཙམ་མཉམ་དུ་ཆགས་ཅིང་འཇིག་པ་རུ། །ཐུན་མོང་མངོན་པའི་བསྟན་བཅོས་དག་ལས་བཤད། །མཆོག་གི་སྤྲུལ་སྐུ་གཅིག་གི་ཞིང་དུ་འདོད། །

ཐེག་ཆེན་ལྟར་ན་སྟོང་གསུམ་འཇིག་རྟེན་ཉིད། །བྱེ་བ་ཕྲག་བརྒྱས་རབ་འབྱམས་མཚམས་སྦྱར་སྟེ། །དེ་ཉིད་བྱེ་བ་ཕྲག་བརྒྱར་ལོངས་པ་ན། །རབ་འབྱམས་རྒྱུད་ཅེས་བྱ་བའི་འཇིག་རྟེན་ཁམས། །དེ་ཡང་བྱེ་བ་ཕྲག་བརྒྱར་བརྩིས་པ་ན། །རབ་འབྱམས་རྒྱ་མཚོའམ་བར་མའི་རྒྱུད་ཅེས་བྱ། །དེ་ཡང་བྱེ་བ་ཕྲག་བརྒྱར་ལོངས་པའི་ཚེ། །གཞི་དང་སྙིང་པོ་མེ་ཏོག་གིས་བརྒྱན་པའི། །འཇིག་རྟེན་ཁམས་སྟེ་སྤྲུལ་སྐུ་གཅིག་གི་ཞིང་། །རེ་རེའང་རང་རང་རྒྱ་མཚོ་ཁོར་ཡུག་བཅས། །འདི་ཙམ་ཆགས་འཇིག་སྟོངས་གནས་མཉམ་དུ་བྱེད། །གཞི་དང་སྙིང་པོ་མེ་ཏོག་གིས་བརྒྱན་པའི། །ཞིང་ཁམས་དེ་ནི་རྣམ་སྣང་གངས་ཆེན་མཚོའི། །སྤུ་ཁུང་རེ་ནའང་བྱེ་བ་ཕྲག་བརྒྱར་གནས། །སྐུ་ཡི་རྡུལ་ཕྲ་རེ་ལའང་དེ་འདྲ་སྟེ། །ཞིང་དེའི་རྡུལ་རེ་ལ་ཡང་དེ་སྙེད་གནས། །རྣམ་སྣང་དེ་ནི་རྒྱལ་བ་ཤཱཀ་ཐུབ་འདིའི། །ལོངས་སྤྱོད་ཡོངས་སུ་རྫོགས་པའི་སྐུ་ཡིན་སྟེ། །དེ་ཡི་སྐུ་དང་ཞིང་ལ་གང་གནས་པའི་། །ཞིང་ཁམས་དེ་ཀུན་གཅིག་དུ་བསྡོམས་བྱས་པ། །ལོངས་སྤྱོད་རྫོགས་སྐུ་རེ་རེའི་ཞིང་དུ་གསུངས། །ཚུལ་འདིས་ན་མཁས་ཇི་སྲིད་ཁྱབ་གྱུར་པ། །དེ་སྙེད་རྒྱལ་བའི་ཞིང་དང་སྐུ་ཡང་གནས། །ཤིན་དུ་ངེས་པའི་དོན་དུ་སྐུ་དང་ཞིང་། །ཚད་མེད་ཕ་མཐའ་བཟུང་བར་མི་ནུས་སོ། །དེ་ལྟར་༼ཀ༣ན༽འཇིག་རྟེན་རྒྱ་མཚོ་མཐའ་ཡས་པ། །ལ་ལ་ཉོན་མོངས་ལ་ལ་ཡོངས་སུ་དག །ལ་ལ་ཀུན་ནས་ཉོན་མོངས་དག་པར་ལྡན། །ལ་ལ་དག་ཞིང་ཀུན་ནས་ཉོན་མོངས་སྟེ། །ལ་ལ་སྤྱིའུ་ཚུགས་ལ་ལ་སྣྲེལ་ཞིའི་ཞིང་། །རྒྱུ་དབྱིབས་རྒྱན་དང་འགྲོ་བའང་ཐ་དད་ཉིད། །དེ་ལྟར་ཕ་མཐའ་ཡས་པར་གནས་པ་ལས། །ཁོ་བོ་ཅག་གི་རྟེན་གནས་ཞིང་འདི་ནི། །རྣམ་པར་སྣང་མཛད་གངས་ཆེན་མཚོ་རྒྱལ་དེའི། །ཕྱག་གི་ལྷུང་བཟེད་ནང་ན་པདྨ་ཡི། །སྡོང་པོ་ཡལ་ག་མེ་ཏོག་རབ་རྒྱས་པའི། །ཟེའུ་འབྲུ་ཉེར་ལྔ་བརྩེགས་མར་གནས་པ་ལས། །བཅུ་གསུམ་པ་ཡི་སྟེང་ན་གནས་པ་ཡི། །དབུས་མའི་སྙིང་པོ་མེ་ཏོག་གིས་བརྒྱན་ཞིང་། །དེ་ལས་དབུས་ཀྱི་རབ་འབྱམས་རྒྱ་མཚོའི་ཞིང་། །དེ་ལས་དབུས་ཀྱི་རབ་འབྱམས་རྒྱུད་ཀྱི་ཞིང་། །དེའི་ཡང་དབུས་ཀྱི་རབ་འབྱམས་མཚམས་སྦྱོར་ཞིང་། །དེ་དབུས་གླིང་བཞི་རི་རབ་བྱེ་བ་ནི། །ཕྲག་བརྒྱས་བརྒྱན་པ་མི་མཇེད་འཇིག་རྟེན་ཁམས། །འགྲོ་རྣམས་ཉོན་མོངས་ལས་མི་འབྱེད་པའི་ཕྱིར། །ཞིང་གི་སྐྱོ་ནས་སྨད་པར་བྱ་བ་དང་། །ཞིང་འདིའི་སེམས་དཔའ་རྣམས་ནི་ལྷག་པར་ཡང་། །བཟོད་དང་ལྡན་པའི་ཡོན་ཏན་བསྔགས་པའི་ཕྱིར། །འཇིག་རྟེན་ཁམས་འདི་མི་མཇེད་ཅེས་སུ་བརྗོད། །དེ་ལས་སྤྱི་ཕུང་སྟོང་གི་འཇིག་རྟེན་དབུས། །གླིང་བཞིའི་འཇིག་རྟེན་བཅོམ་པ་དང་ལྡན་པ། །རྡོ་རྗེ་རིན་པོ་ཆེ་ལས་ལེགས་པར་གྲུབ། །གཞལ་མེད་ཁང་དབྱིབས་སྤོས་ཆུའི་མཚོ་ལ་གནས། །ཀུན་ནས་ཉོན་མོངས་རྣམ་པར་དག་ལྡན་པར། །རྒྱལ་བས་ཕལ་པོ་ཆེ་ཡི་མདོ་ལས་གསུངས། །རྡོ་རྗེའི་གཞི་དང་རི་རབ་ཁོར་ཡུག་དུ། །ལྡན་པར་དུས་ཀྱི་འཁོར་ལོ་ལས་ཀྱང་གསལ། །

འཇིག་རྟེན་བཞག་པ་དང་མཛོད་པའི་ལུགས་ཀྱིས། རླུང་དཀྱིལ་དཔངས་དཔག་ཚད་ས་ཡ་དྲུག་འབུམ་རྒྱར་གྲངས་མེད། དེའི་སྟེང་དུ་ཆུ་དཀྱིལ་འབུམ་ཕྲག་བརྒྱད། གསེར་གྱི་ས་གཞི་སུམ་འབུམ་ཉི་ཁྲི། འདི་གཉིས་ཟླུམ་པོ་ཐད་ཀར་འབུམ་ཕྲག་ཉི་ཤུ་སུམ་སྟོང་དང་བརྒྱ་ཕྲག་ཕྱེད་དང་ལྔར་མཉམ་མོ། །དེའི་སྟེང་ཆུས་གང་བ་ལ་དབུས་སུ་རི་རབ་རིན་པོ་ཆེ་བཞི་ལས་གྲུབ་པ་ཞེང་དཔག་ཚད་བརྒྱད་ཁྲི། ཆུར་བརྒྱད་ཁྲི་ནུབ་ཅིང་བརྒྱད་ཁྲི་སྟེང་དུ་འཕགས་པ། ༼ཀ༣བ༽རི་རབ་དང་གཉའ་ཤིང་འཛིན་གྱི་བར་གྱི་རོལ་མཚོ་ཡང་དཔག་ཚད་བརྒྱད་ཁྲིའོ། །རི་གཞན་བརྒྱར་དཔངས་དང་ཞེང་ནང་མའི་ཕྱེད་དེ་བ་ཚྭའི་མཚོ་ཆེན་མ་གཏོགས་རོལ་མཚོ་རྣམས་ཀྱང་ནང་མའི་ཕྱེད་དེ། གཉའ་ཤིང་འཛིན་རྒྱ་དཔངས་བཞི་ཁྲི། གཤོལ་མདའ་འཛིན་ཉི་ཁྲི། སེང་ལྡེང་ཅན་ཁྲི། ལྟ་ན་སྡུག་ལྔ་སྟོང། རྟ་རྣ་ཉིས་སྟོང་ལྔ་བརྒྱ། རྣམ་སྡུད་སྟོང་ཉིས་བརྒྱ་ལྔ་བཅུ། མུ་ཁྱུད་འཛིན་རི་དྲུག་བརྒྱ། ལྕགས་རི་སུམ་བརྒྱ་ཕྱེད་དང་བཅུ་གསུམ། ཕྱིའི་རྒྱ་མཚོ་སུམ་འབུམ་དང་སྟོང་ཕྲག་ཉེར་གཉིས། ཤར་ལུས་འཕགས་པོ་ཟླ་གམ་ངོས་གསུམ་ལ་ཉིས་སྟོང་རེ་དང་བཅད་ཁམ་ལ་སུམ་བརྒྱ་ལྔ་བཅུ། འཛམ་གླིང་ཤིང་རྟ་འཁོར་ལོ་གཉིས་པ་ལྟ་བུ་ངོས་གསུམ་ལ་ཉིས་སྟོང་རེ་དང་གཅིག་ལ་སྟོང་ཕྲག་ཕྱེད་དང་བཞི། ནུབ་བ་ལང་སྤྱོད་ཟླུམ་པོ་ཐད་ཀར་བདུན་སྟོང་ལྔ་བརྒྱ། བྱང་སྒྲ་མི་སྙན་གྲུ་བཞི་དཔག་ཚད་བརྒྱད་ཁྲི། ལྕགས་རི་ལྕགས། རི་རབ་རིན་པོ་ཆེ་སྣ་བཞི། གཞན་རྣམས་གསེར་དུ་འདོད་དོ། །

ཐུན་མོང་མདོ་དང་མངོན་པ་ལྟར་བཤད་ན། །འགྲོ་བའི་སྤྱི་མཐུན་ལས་དང་བསྐལ་བཟང་འདིའི། །བྱང་སེམས་རྣམས་ཀྱིས་ཞིང་ཡོངས་སྦྱངས་པའི་མཐུས། །སྟོངས་བསྐལ་བར་བསྐལ་ཉི་ཤུ་འདས་འོག་དུ། །ཕྱོགས་བཅུ་ནས་ནི་རླུང་གཡོས་ཕན་ཚུན་དུ། །འཕུལ་བས་རླུང་གི་དཀྱིལ་འཁོར་རྒྱ་གྲམ་དབྱིབས། །སྲ་ཞིང་འཐས་པ་རྔམས་སུ་དཔག་ཚད་ནི། །ས་ཡ་དྲུག་འབུམ་རྒྱ་རུ་གྲངས་མེད་ཆགས། །དེ་ཡི་ན་མཁར་འགྲོ་བའི་ལས་དང་ནི། །བྱང་ཆུབ་སེམས་དཔའི་མཐུ་ལས་གྲུབ་པ་ཡི། །སྤྲིན་ཆེན་གསེར་གྱི་གཉའ་ཤིང་སྟུག་པོ་ཆགས། །དེ་ལས་ཤིང་རྟའི་འཕང་ལོ་སྲོག་ཤིང་དང་། །གཉའ་ཤིང་མདའ་སྨྱུག་ཙམ་དང་ཆར་ཐིགས་ནི། །སྦོམ་པོའི་ཆར་རྒྱུན་རིང་དུ་བབ་པ་ཡིས། །ཆུ་ཡི་ཕུང་པོ་ཚངས་པའི་འཇིག་རྟེན་ལ། །འཐུག་པར་ཆགས་སྟེ་དེ་དབུས་འཛམ་གསེར་གྱི། །པདྨ་སྟོང་ཤར་གནས་གཙང་ལྷ་ཡིས་མཐོང་། །སངས་རྒྱས་སྟོང་ཞིག་འབྱུང་བའི་ལྟས་སུ་ཤེས། །བསྐལ་པ་འདི་ནི་བཟང་པོའོ་ཞེས་བརྗོད། །དེ་ཕྱིར་བསྐལ་པ་པདྨ་སྟོང་མཐོང་ངམ། །བཟང་པོའི་བསྐལ་པ་ཞེས་བྱར་གྲགས་པ་ཡིན། །ཆུ་ཡི་ཕུང་པོ་རླུང་གིས་བསྲུབས་པ་ལས། །སྤྲིས་མའི་ཚུལ་དུ་གསེར་གྱི་ས་གཞི་ཆགས། །ཆུ་ཡི་ཕུང་པོ་དཔག་ཚད་སུམ་འབུམ་དང་། །ཉི་ཁྲི་ཞོམ་སྟེ་རྔམས་སུ་འབུམ་༼ཀ༤ན༽ཕྲག་བརྒྱད། །གསེར་གཞི་དཔག་ཚད་སུམ་འབུམ་བཞི་ཁྲིར་ལྡན། །དེ་དབུས་ལྷུན་པོ་བང་རིམ་བཞིར་ལྡན་པ། །ཤར་དངུལ་ལྷོ་ནི་བཻཌཱུརྱ་སྔོན་པོ། །ནུབ་ནི་པད་རཱག་བྱང་ཕྱོགས་གསེར་ལས་བྱས། །དཔག་ཚད་བརྒྱད་ཁྲི་ཕྲག་གཉིས་ཕྱེད་མཚོར་ནུབ། །གཉའ་ཤིང་འཛིན་དང་གཤོལ་འཛིན་སེང་ལྡེང་ཅན། །ལྟ་ན་སྡུག་རི་རྟ་རྣ་རྣམ་སྡུད་དང་། །མུ་ཁྱུད་འཛིན་རི་ཞེས་བྱ་གསེར་རི་བདུན། །ནང་མའི་ཕྱེད་དུ་ཕྱི་མའི་རྩེས་སླེབས་པར། །རི་རབ་ཕྱི་ནས་རིམ་བཞིན་གྲུ་བཞིར་བསྐོར། །བར་བར་ན་ནི་རོལ་པའི་མཚོ་བདུན་དང་། །ལོངས་སྤྱོད་ས་པའི་གླིང་གཞན་དུ་མའང་ཡོད། །དེ་ཡི་ཕྱི་རོལ་བ་ཚྭའི་རྒྱ་མཚོའི་ནང་། །གླིང་བཞི་གླིང་ཕྲན་བརྒྱད་དང་ལྡན་པ་ཆགས། །ཤར་གླིང་གསུམ་པོ་ཟླ་བ་ཕྱེད་པའི་དབྱིབས། །ལྷོ་གླིང་ཤིང་རྟའི་དབྱིབས་སམ་སོག་ཀ་འདྲ། །ནུབ་གསུམ་ཟླུམ་པོ་བྱང་གསུམ་གྲུ་བཞི་སྟེ། །རྒྱུ་ནི་སོ་སོའི་ཕྱོགས་ཀྱི་རི་རབ་མཚུངས། །འོན་ཀྱང་རྩོད་པར་ལྡན་པའི་དུས་བྱུང་ཚེ། །རིན་ཆེན་ནུབ་སྟེ་ས་གཞི་ཕལ་པར་སྣང་། །མི་ཡི་བཞིན་དབྱིབས་རང་རང་གླིང་དང་འདྲ། །རྒྱན་འདོགས་ཚུལ་དང་ལོངས་སྤྱོད་ཐ་དད་དེ། །རྒྱས་པར་དྲན་པ་ཉེར་བཞག་མདོ་རུ་ལྟོས། །རྒྱ་མཚོའི་ཕྱི་རོལ་ལྕགས་ཀྱི་རི་བོ་ཡིས། །མུ་ཁྱུད་ལྟ་བུར་བསྐོར་བས་གནས་པ་ཡིན། །འཛམ་གླིང་འོག་ན་དམྱལ་བ་ཡི་དྭགས་ཡོད། །རྔ་ཡབ་གླིང་ན་སྲིན་པོ་གནས་པ་སྟེ། །གླིང་བཞི་གླིང་ཕྲན་གཞན་རྣམས་མི་ཡི་གནས། །རི་རབ་ནང་གི་ཁོང་སེང་ལྷ་མིན་གནས། །ལོགས་ཀྱི་ཕྱེད་མན་རྒྱལ་ཆེན་བཞི་པའི་ལྷ། །གཞན་ཡང་གཞལ་མེད་ཁང་པའི་ལྷ་རྣམས་ནི། །མཁའ་ལ་རྒྱུ་བས་ཉི་ཟླ་གཟའ་སྐར་ཟེར། །དེ་ཡན་སུམ་བཅུ་རྩ་གསུམ་ལྷ་རྣམས་ཀྱི། །སྲུང་མའི་རིམ་པ་དུ་མ་ལོགས་ན་གནས། །རྩེ་མོར་སུམ་བཅུ་རྩ་གསུམ་ལྷ་གནས་དངོས། །བརྒྱ་བྱིན་ཕོ་བྲང་རྣམ་རྒྱལ་ཁང་བཟང་དང་། །ལ་བ་དཀར་པོ་ལྟ་བུའི་རྡོ་ལེབ་དང་། །ཆོས་བཟང་ལྷ་ཡི་འདུན་ས་སྐྱེད་ཚལ་བཞི། །ཡོངས་འདུའི་ཤིང་སོགས་འབྱོར་བ་དཔག་ལས་འདས། །༼ཀ༤བ༽འཐབ་བྲལ་དགའ་ལྡན་འཕྲུལ་དགའ་གཞན་འཕྲུལ་སྟེ། །ལྷ་གནས་བཞི་པོ་མཚོ་ནས་རང་རང་བར། །ཇི་ཙམ་ཡོད་པ་དེ་སྲིད་སྟེང་དུ་ཡང་། །གཞལ་བའི་མཁའ་ལ་སྤྲིན་བཞིན་སོ་སོར་ཆགས། །གཟུགས་ཚེ་ལོངས་སྤྱོད་རིམ་པས་གོང་མ་འཕགས། །ཀུན་ཀྱང་འདོད་པའི་འདོད་ཆགས་ལྡན་པའི་ཕྱིར། །འདི་མན་འདོད་པའི་ཁམས་སུ་བརྗོད་པ་ཡིན། །དེ་སྟེང་གཟུགས་ཁམས་གནས་རིས་བཅུ་བདུན་དང་། །གཟུགས་མེད་བཞི་སྟེ་སྲིད་པའི་རྩེ་མོར་ཐུག །དེ་ཀུན་ཆགས་བྲལ་ཏིང་ངེ་འཛིན་གྱིས་འཚོ། །འདོད་གཟུགས་ཀུན་ནའང་རང་རང་རྒྱལ་པོ་གནས། །གཟུགས་མེད་ན་ནི་རང་ལས་གཞན་མི་སྣང་། །དེ་ལྟར་ཁམས་གསུམ་ཀུན་གྱི་ནང་ན་ཡང་། །འཁོར་ལོས་སྒྱུར་དང་རང་རྒྱལ་རྫོགས་སངས་རྒྱས། །འབྱུང་ཞིང་དགེ་སྡིག་ལས་ཀུན་མཐུ་ཆེ་བས། །ལྷ་ལས་ལྷག་པ་མི་ཡི་འགྲོ་བར་གསུངས། །དེར་ཡང་སྒྲ་མི་སྙན་པ་ལོངས་སྤྱོད་ཀྱི། །ས་སྟེ་སྔར་མེད་དམ་ཆོས་སྒྲུབ་པ་མེད། །གླིང་གསུམ་འདི་ནི་ལས་ཀྱི་ས་སྟེ་མཆོག །དེ་ལས་ཀྱང་ནི་སངས་རྒྱས་འབྱུང་བའི་གནས། །འཛམ་བུའི་གླིང་ཉིད་ཁྱད་དུ་འཕགས་པ་ཡིན། །

གསེར་གླིང་སིངྒྷ་ལ་དང་ཙནྡྲ་གླིང་། །ལ་སོགས་གླིང་བྲན་མང་མོད་འདི་རུ་འདུ། །དེ་ཡང་ཡུལ་དབུས་རྒྱ་གར་རྒྱལ་ཁམས་ནི། །ཟ་འོག་བླ་རེས་ཕུབ་འདྲ་རིན་ཆེན་གླིང་། །དེ་ལ་ཡུལ་འཁོར་ཆེན་པོ་བཅུ་དྲུག་དང་། །ཁྱད་པར་མཉན་ཡོད་གནས་བཅས་ཡངས་པ་ཅན། །ཙམྤ་ཝ་ར་ཎ་སི་མ་ག་དྷ། །དེ་རྣམས་གྲོང་ཁྱེར་ཆེན་པོ་དྲུག་དུ་བཤད། །སོག་པོ་ལི་ཡུལ་ཤིང་རྟའི་དབྱིབས་འདྲ་སྟེ། །སྣ་ཚོགས་འདོད་དགུ་དགོས་འདོད་འབྱུང་བའི་གླིང་། །ཧོར་དང་རྒྱ་ནག་མེ་ཏོག་པདྨ་ནི། །ཁ་བྱེ་འདྲ་སྟེ་ངོ་མཚར་ཆེ་བའི་གླིང་། །ཁ་བ་ཆགས་པ་བོད་ཀྱི་རྒྱལ་ཁམས་ནི། །སྲིན་མོ་གན་རྐྱལ་འགྱེལ་འདྲ་ངམ་གྲོག་ཆེ། །འདྲེ་སྲིན་གདུག་པ་མང་ཞིང་རི་ནག་རྩུབ། །མུན་པའི་སྨག་རུམ་ལྟ་བུར་གནས་པ་ཡིན། །གཞན་ཡང་ཡུལ་འཁོར་ཆེན་པོ་མཐའ་ཡས་སྟེ། །རང་རང་དཔལ་འབྱོར་ལོངས་སྤྱོད་ལྡན་པས་གནས། །དེ་ལྟར་༼ཀ༥ན༽སྣོད་ཀྱི་འཇིག་རྟེན་མས་རིམ་ཆགས། །རྫོགས་ཚེ་བསམ་གཏན་གཉིས་པའི་ལྷ་ཞིག་ན། །ཤི་འཕོས་ཚངས་ཆེན་གནས་སུ་བརྫུས་སྟེ་སྐྱེས། །དེ་ཡིས་བདག་ལ་གྲོགས་གཞན་ཡོད་ན་སྙམ། །དེ་ཡི་མོད་ལ་ལྷ་གཞན་བརྫུས་སྟེ་བྱུང་། །དེ་ཕྱིར་འཇིག་རྟེན་པ་རྣམས་ཚངས་ཆེན་ནི། །སྣོད་བཅུད་བྱེད་པོ་ཡིན་སྙམ་འཁྲུལ་པ་སྐྱེས། །དེ་ལྟར་བཅུད་ཀྱི་སེམས་ཅན་ཡས་རིམ་བཞིན། །ཆགས་ནས་ལྷ་གནས་མ་ལུས་ཚང་བའི་ཚེ། །འོད་གསལ་ལྷ་ཞིག་ཤི་འཕོས་སྐད་ཅིག་གིས། །འཛམ་བུའི་གླིང་དུ་མི་རུ་བརྫུས་སྟེ་སྐྱེས། །དེ་བཞིན་གཞན་ཡང་བརྫུས་སྐྱེས་མང་བྱུང་སྟེ། །ཚེ་ཚད་དཔག་ཡས་བསམ་གཏན་ཟས་ཀྱིས་འཚོ། །ལུས་ལ་འོད་ལྡན་རྫུ་འཕྲུལ་མཁའ་ལ་འགྲོ། །གཟུགས་ཀྱི་ཡོན་ཏན་མཐའ་ཡས་ལྡན་པ་ཡིན། །

དེ་ཚེ་ས་འདི་བདུད་རྩི་ས་ཡི་བཅུད། །དཀར་ཞིང་སྦྲང་རྩིའི་རོ་ལྡན་འཇམ་ལ་བཞུན། །མར་སར་གོང་བུ་ལྟ་བུ་ཁོ་ནར་གནས། །དེ་ལ་སྲེད་པས་ཟོས་པས་བསམ་གཏན་གྱི། །ཟས་ཉམས་ལུས་ཀྱི་རྫུ་འཕྲུལ་ནུབ་པར་གྱུར། །སྲེད་པའི་དབང་གིས་ས་བཅུད་གཏིང་དུ་ནུབ། །ས་མོ་ཞག་ཅེས་ཁ་དོག་དམར་སེར་ལ། །སྦྲང་རྩིའི་རོ་ལྡན་བྱུང་སྟེ་ཟོས་པ་ཡིས། །ལྕི་བའི་ཕྱིར་ན་ལུས་ཀྱི་འོད་ཀྱང་ཉམས། །དེ་ནས་མཁའ་ལ་ཉི་ཟླ་གཟའ་སྐར་བྱུང་། །ས་ཞག་ས་འོག་ནུབ་སྟེ་བདུད་རྩི་ཡི། །མྱུ་གུའི་ཚལ་བྱུང་དེ་ཡང་ཟོས་པས་ནུབ། །མ་རྨོས་སཱ་ལིའི་འབྲས་བྱུང་དེ་ཟོས་པས། །ཤིན་དུ་རགས་ཕྱིར་རྙིགས་མ་བཤང་གཅི་བྱུང་། །འདི་ཡན་རྫོགས་ལྡན་བསྐལ་པ་ཅེས་བྱར་གྲགས། །རྒྱུ་དེས་ཕོ་མོའི་དབང་པོ་ཐ་དད་དོད། །ལྟ་དང་རྒོད་དང་ལག་བཅང་འཁྲིག་པ་བྱུང་། །གཞན་གྱིས་བལྟས་ནས་ས་རྡོས་བཏབ་ཅིང་གཤེས། །ངོ་ཚ་སྐྱོབ་ཕྱིར་ཁྱིམ་བྱས་མངལ་སྐྱེས་བྱུང་། །མི་ཚངས་སྤྱོད་གྱུར་གཞན་གསུམ་མ་ཉམས་ཕྱིར། །གསུམ་ལྡན་བསྐལ་པ་ཞེས་བྱར་གྲགས་པ་ཡིན། །སཱ་ལིའི་འབྲས་དེ་ནམ་ཟ་ལེན་པ་ལས། །ལེ་ལོ་ཅན་ཞིག་གིས་ནི་གསོག་འཇོག་བྱས། །དེ་མཐོང་ཀུན་ཀྱང་༼ཀ༥བ༽སོག་འཇོག་བྱེད་པར་གྱུར། །སྲེད་པའི་རྒྱུ་དང་སེར་སྣའི་སྐྱོན་དེ་ཡིས། །སཱ་ལིའི་འབྲས་ཀྱང་སྦུན་པ་སྲ་བས་གཡོགས། །བརྔས་མ་ཐག་དུ་སྐྱེ་བ་ཡང་མེད་ནས། །མཛངས་ཤིང་ཕན་པར་དགའ་བའི་མི་ཅིག་གིས། །ཆ་མཉམ་ཞིང་བགོས་རང་གི་སྐལ་བ་ཆད། །ཀུན་གྱིས་ཅུང་ཟད་ཙམ་རེ་བྱིན་པ་ཡིས། །སྐལ་བ་ཤིན་དུ་རྒྱལ་ཕྱིར་རྒྱལ་པོར་ཐོགས། །གཅིག་གི་སྐལ་པ་ཅིག་ཤོས་ཀྱིས་བརྐུས་པས། །དེ་ནས་གཉིས་ལྡན་བསྐལ་པ་ཅེས་བྱར་གྱུར། །རྐུ་བ་སྲུང་ཕྱིར་སྔར་གྱི་རྒྱལ་པོ་དེ། །ཞིང་རྣམས་སྲུང་བསྐོས་དྲུག་ཆ་གླར་བྱིན་པས། །ཞིང་དཔོན་དུ་གྲགས་དཔྱ་ཁྲལ་ཐོག་མ་ཡིན། །རྐུ་བ་བྱུང་ཚེ་ཞི་བས་མ་བཟློག་ནས། །ལུས་ལ་བསྣུན་སྟེ་བསད་པས་སྲོག་གཅོད་བྱུང་། །གསོད་པས་སྐྲག་རྣམས་རྫུན་དུ་སྨྲ་བར་བྱེད། །དེ་ལྟར་རྩ་བ་བཞི་ག་སྤྱད་པའི་ཕྱིར། །རྩོད་པར་ལྡན་པའི་དུས་སུ་གྱུར་པ་ཡིན། །འདི་ནི་ཐུབ་བསྟན་སྐྱོན་མེད་ལོ་བཅུ་གཉིས། །གནས་དང་སྔོན་གྱི་རྫོགས་ལྡན་བསྐལ་པ་སྦྱར། །དེ་ནས་ཆུ་བུར་དང་པོ་བྱུང་བའི་ཚེ། །ཕམ་པར་བཅས་དང་གསུམ་ལྡན་སྦྱར་བ་སོགས། །འདུལ་བའི་ལུང་ལས་ཇི་སྐད་བཤད་བཞིན་སྟེ། །ཆོས་ཀྱི་དབང་དུ་བྱས་པའི་དུས་བཞི་ཡིན། །

མདོ་སྡེ་ལྟར་ན་རྩོད་ལྡན་འཆར་བ་དང་། །ཞིང་དེའི་སངས་རྒྱས་ཐོག་མ་དུས་མཚུངས་འབྱུང་། །ལོངས་སྤྱོད་མཐའ་དག་ཚང་བ་རྫོགས་ལྡན་སྟེ། །རྐང་པ་གཅིག་ཉམས་གསུམ་ལྡན་ལ་སོགས་སྦྱར། །ལོངས་སྤྱོད་དབང་དུ་བྱས་པའི་དུས་བཞི་སྟེ། །རྩོད་ལྡན་དུས་སུ་འཁོར་སྒྱུར་མི་འབྱུང་ཞེས། །བཤད་པའང་མདོ་སྡེའི་ལུགས་ཀྱི་དུས་བཞི་ཡིན། །སྔགས་ལས་དུས་བཞིའི་རྣམ་གཞག་གཞན་མང་བཤད། །ཁ་ཅིག་འདས་པའི་སངས་རྒྱས་གསུམ་པོ་དང་། །རྫོགས་ལྡན་ལ་སོགས་རེ་རེ་བཞིན་སྦྱར་སྟེ། །རྩོད་ལྡན་དུས་སུ་ཤཱཀྱའི་ཏོག་བྱོན་ཞེས། །འཆད་ནི་འཇིག་རྟེན་གནའ་གཏམ་ཙམ་ཞིག་སྟེ། །བསྟན་ལས་བྱུང་བའི་དུས་བཞིའི་རྣམ་གཞག་མིན། །ཁ་ཅིག་དུར་སྒྲ་སྒྲོག་པའི་ལྗོན་ཤིང་ལས། །རྒྱལ་བའི་སྐུ་གདུང་ཟླུམ་༼ཀ༦ན༽ཞིང་ཆེ་བ་བྱུང་། །དེ་ཡི་ནང་ནས་བརྫུས་སྐྱེས་ཁྱེའུ་ནི། །ལྟ་བས་མི་ངོམས་བྱུང་དེ་མང་བཀུར་ཡིན། །དེ་བས་གདུང་གི་བརྒྱུད་པར་འཇོག་ཅེས་དང་། །དེ་བཞིན་ཡར་འདེད་ལྷ་བདུད་ཞེས་ཟེར་མོད། །ཚད་ལྡན་གཞུང་ལས་བཤད་པ་མ་མཐོང་ངོ་། །ལོངས་སྤྱོད་ཉམས་ཤིང་གསོད་པའི་བར་བྱུང་བས། །སྐྱོ་སྟེ་ནགས་སུ་གནས་པས་བསམ་གཏན་ཐོབ། །མངོན་ཤེས་ལྡན་ལ་དྲང་སྲོང་ཞེས་བྱར་གྲགས། །བསམ་གཏན་མ་ཐོབ་སྐྱོ་བས་གྲོང་དུ་འོངས། །སྙན་ངག་སོགས་ཀྱིས་འཚོ་ལ་བྲམ་ཟེར་ཐོགས། །དཔྱ་ཁྲལ་གྱིས་འཚོ་རྒྱལ་རིགས་ཅེས་སུ་གྲགས། །ཚོང་དཔོན་སོགས་བྱེད་དེ་རྣམས་རྗེ་འུའི་རིགས། །ཞིང་གི་ལས་ཀྱི་འཚོ་བ་དམངས་རིགས་སྟེ། །གསོད་སོགས་ངན་ལས་ཀྱིས་འཚོ་གདོལ་པའི་རིགས། །མདོར་ན་བྱེད་ལས་སོ་སོ་ཐ་དད་ལས། །རྒྱལ་རིགས་ལ་སོགས་བཟང་ངན་རིགས་ལྔར་བཞག །འདི་ཡན་རིགས་ལ་ཁྱད་པར་ཡོད་མ་ཡིན། །

དེ་བཞིན་དུད་འགྲོ་ཡི་དྭགས་དམྱལ་བ་པ། །རིམ་པར་ཆགས་ཤིང་དམྱལ་བ་མནར་མེད་དུ། །སེམས་ཅན་གཅིག་གཅིག་སྐྱེས་པར་གྱུར་པ་ན། །ཆགས་བསྐལ་བར་བསྐལ་ཉི་ཤུ་རྫོགས་པ་སྟེ། །དེ་ནས་གནས་པའི་བསྐལ་པ་རྩོམ་པ་ཡིན། །ཁ་ཅིག་མང་བཀུར་མ་དྲོས་མཚོར་ཁྲུས་བྱས། །ཁུ་བ་ལྷུང་ལས་དུད་འགྲོའི་སྐྱེ་གནས་བྱུང་། །བརྐུས་པའི་མི་གཉིས་གཅིག་བསད་གཅིག་སྤྱུགས་པས། །བསད་དེ་སྨོན་ལམ་ལོག་པས་ལྷ་མིན་གྱུར། །སྤྱུགས་པ་ཤི་འཕོས་ཡི་དྭགས་ཐོག་མར་སྐྱེས། །མང་བཀུར་འདས་ནས་ལྷ་དབང་བརྒྱ་བྱིན་གྱུར། །སྨོན་ལམ་མཐུ་དེས་ལྷ་དང་ལྷ་མིན་རྩོད། །དགེ་མཆོག་སྡིག་སྤྱད་དམྱལ་བར་སྐྱེས་གྱུར་སྟེ། །དེ་ཚེ་འགྲོ་བ་རིགས་དྲུག་ཚང་ངོ་ཞེས། །བོད་གཞུང་སྔ་རབས་འགའ་ལས་འཆད་པར་སྣང་། །

ཞིང་དཔོན་དེ་ཡིས་མི་རྣམས་ཆ་མཉམ་དུ། །ལེགས་པར་བསྐྱངས་པས་ཀུན་ཀྱང་དགའ་གྱུར་སྟེ། །མང་པོས་དཔོན་དུ་བཀུར་ཕྱིར་མང་བཀུར་གྲགས། །ཞིང་བདག་ཕོངས་པ་སྐྱོབ་པ་༼ཀ༦བ༽རྒྱལ་རིགས་སྟེ། །ཆོས་དང་ཚུལ་ཁྲིམས་ཤེས་རབ་ཀུན་སྤྱོད་ཀྱིས། །འཁོར་རྣམས་མགུ་བར་བྱེད་ཕྱིར་རྒྱལ་པོར་བཏགས། །བསྐལ་བཟང་འདི་ལ་འཛམ་བུའི་གླིང་འདི་ན། །མི་ཡི་རྒྱལ་པོ་ཀུན་གྱི་ཐོག་མ་ཡིན། །དེ་ཚེ་མི་ལ་སེམས་ཅན་ཞེས་སུ་གྲགས། །དེ་སྲས་འོད་མཛེས་མི་ལ་ཚུར་ཤོག་ཟེར། །དེ་སྲས་དགེ་བ་མི་ལ་རྨེ་བ་ཅན། །དེ་སྲས་དགེ་མཆོག་མི་ལ་སྤྲིན་མགྲིན་ཟེར། །དེ་སྲས་གསོ་སྦྱོང་འཕགས་སྟེ་དེ་རྣམས་ལ། །སྔོན་གྱི་རྒྱལ་པོ་སྡེ་ལྔ་ཞེས་སུ་གྲགས། །འདི་ཚེ་མི་ལ་ཏ་ལའི་རྐང་ཞེས་འབོད། །མིང་དེ་རྣམས་ནི་འདོད་རྒྱལ་ཁོ་ན་ཡིན། །གསོ་སྦྱོང་འཕགས་ཀྱི་སྤྱི་བོར་ཤ་རྨེན་ནི། །འཇམ་པོ་ལས་བྱུང་ཁྱེའུ་ང་ལས་ནུ། །གླིང་བཞིར་དབང་བྱས་གསེར་གྱི་འཁོར་ལོས་སྒྱུར། །ལྷ་དབང་བརྒྱ་བྱིན་སྟན་ཕྱེད་བསྟབས་པ་ཡིན། །ཚེ་ཚད་བརྒྱ་བྱིན་བརྒྱ་དང་སོ་དྲུག་ཐུབ། །འདི་དུས་མི་ཡི་ཚེ་ཚད་དཔག་དུ་མེད། །དེ་ཡི་བརླ་གཡས་ལས་སྐྱེས་མཛེས་པ་སྟེ། །གླིང་གསུམ་དབང་བྱེད་དངུལ་གྱི་འཁོར་སྒྱུར་ཡིན། །དེ་ཡི་བརླ་གཡོན་ལས་སྐྱེས་ཉེ་མཛེས་ནི། །གླིང་གཉིས་དབང་བྱེད་ཟངས་ཀྱི་འཁོར་ལོས་སྒྱུར། །དེ་ཡི་རྐང་བོལ་ལས་སྐྱེས་མཛེས་ལྡན་ནི། །གླིང་གཅིག་དབང་བ་ལྕགས་ཀྱི་འཁོར་ལོས་སྒྱུར། །དེ་ཡི་རྐང་མཐིལ་ལས་སྐྱེས་ཉེས་མཛེས་ལྡན། །འཛམ་གླིང་ལ་དབང་སྟོབས་ཀྱི་འཁོར་སྒྱུར་སྟེ། །འདི་རྣམས་འཁོར་ལོས་སྒྱུར་བ་སྡེ་ལྔ་ཟེར། །ང་ལས་ནུ་ཚེ་རིགས་པའི་གནས་རྣམས་ལ། །དཔྱོད་ཕྱིར་མི་རྣམས་ཀྱི་མིང་དཔྱོད་པ་ཅན། །དེ་བཞིན་སེམས་པ་ཅན་དང་ཉེར་རྟོག་ཅན། །ཤེད་བུ་ཤེད་ལས་སྐྱེས་སོགས་ད་ལྟའི་བར། །དུ་མར་བརྗོད་ཅིང་བདག་དང་གང་ཟག་སོགས། །བྱེད་པའི་སྐྱེས་བུའི་རྣམ་གྲངས་གཞན་དུའང་རྟོག །ཉེ་མཛེས་ལྡན་གྱིས་འཛམ་གླིང་སྐྱོང་བའི་ཚེ། །སྐྱེ་དགུའི་ཚེ་ལོ་བཞི་ཁྲི་ཐུབ་པ་སྟེ། །དེ་ཚེ་བསྐལ་བཟང་སངས་རྒྱས་ཐོག་མ་ནི། འཁོར་བ་འཇིག་བྱོན་མཛད་པ་བཅུ་གཉིས་བསྟན། །༼ཀ༧ན༽འདི་ཡན་སྡེ་སྣོད་གསུམ་པ་ཕལ་ཆེར་མཚུངས། །

ཉེ་མཛེས་ལྡན་སྲས་བཟང་པོའམ་རྒྱས་བྱེད་ཡིན། །དེ་ནས་སྲེད་པ་སྲེད་དང་བཏང་བ་དང་། །བཏང་བཟུང་ལུས་ཐུལ་ཤེས་ལྡན་ངན་སྤོང་དང་། །ཤིང་རྟ་སྡུག་གུ་དུག་ཅན་དུག་ཅན་ཆེ། །ཤངྐུ་ནི་དང་ཤངྐུ་ནི་ཆེན་པོ། །ཀུ་ཤི་ཉེ་བའི་ཀུ་ཤི་ཀུ་ཤི་ཆེ། །རྒྱས་བྱེད་རྒྱས་བྱེད་ཆེན་པོ་ལེགས་མཐོང་དང་། །ལེགས་མཐོང་ཆེན་པོ་གནོད་སེལ་ཉེ་གནོད་སེལ། །རྨ་བྱ་ངེས་འགྲོ་བདེ་བྱེད་རབ་འདུལ་དང་། །རབ་ཏུ་སྒྲ་བསྒྲགས་རབ་གདུང་ལྡན་འོད་བྱེད། །ལྷུན་པོ་རི་རབ་ལྷུན་ལྡན་མེ་ལྕེ་དང་། །མེ་ལྕེའི་ཕྲེང་དང་མེ་ལྕེ་ལྡན་པའི་བརྒྱུད། །འབུམ་དུ་ཚང་བ་གྲོང་ཁྱེར་གྲུ་འཛིན་བྱུང་། །དགྲ་རྣམས་འདུལ་ཕྱིར་དགྲ་འདུལ་རྒྱལ་པོའི་བརྒྱུད། །ལྔ་ཁྲི་བཞི་སྟོང་དམག་མི་ཚུགས་སུ་བྱུང་། །དེ་སྲས་རྒྱལ་པོ་མ་ཕེབས་འབེབས་ཀྱི་བརྒྱུད། །དྲུག་ཁྲི་སུམ་སྟོང་ཝ་ར་ཎཱ་སིར་བྱུང་། །བཟོད་དཀའི་རྒྱུད། བརྒྱད་ཁྲི་བཞི་སྟོང་འདར་འཛིན་གྲོང་དུའོ། །ཚངས་བྱིན་རྒྱུད། སུམ་ཁྲི་ཉིས་སྟོང་གླང་ཆེན་གནས་སུ་སྟེ། །གླང་པོས་བྱིན་རྒྱུད། གྲོང་ཁྱེར་རྡོ་མཆོག་དུ་ནི་སྟོང་ཕྲག་ལྔ། །བལ་བུའི་རྒྱུད། གྲོང་གི་རྡལ་དུ་སུམ་ཁྲི་ཉིས་སྟོང་སྟེ། །ཚན་ཆེན་ཐུབ་རྒྱུད། གཞན་ལས་རྒྱལ་དུ་སུམ་ཁྲི་ཉིས་སྟོང་ཉིད། །རྒྱལ་བ་པོའི་རྒྱུད། ཀ་ནྱ་ཀུཔ་ཛའི་གྲོང་དུ་ཁྲི་ཉིས་སྟོང་། །རྒྱལ་བའི་སྡེའི་རྒྱུད། ཙམ་པའི་གྲོང་དུ་ཁྲི་དང་སྟོང་ཕྲག་བརྒྱད། །ཀླུའི་ལྷ་རྒྱུད། ཏཱ་ལའི་ཕྲེང་བར་ཉི་ཁྲི་ལྔ་སྟོང་དང་། །སླར་ཡང་མི་ཡི་ལྷ་རྒྱུད་ཁྲི་ཉིས་སྟོང་། །དུག་ཅན་པའི་ལྷ་རྒྱུད། བ་སོའི་གྲོང་དུ་ཁྲི་དང་སྟོང་ཕྲག་བརྒྱད། །བློ་བཟང་རྒྱུད། ཉི་ཁྲི་ཆིག་སྟོང་རྒྱལ་པོའི་ཁབ་ཏུ་བྱུང་། །ཝ་ར་ཎཱ་སིར་མུན་སེལ་རྒྱུད་པ་བརྒྱ། །དབང་ཆེན་སྡེའི་རྒྱུད། རྩྭ་ཅན་དུ་ནི་བརྒྱད་ཁྲི་བཞི་སྟོང་སྟེ། །གྲུ་འཛིན་དུ་ནི་མཚོ་ལྷའི་རྒྱུད་པ་སྟོང་། །དཀའ་ཐུབ་སྤྱོད་རྒྱུད། བརྒྱད་ཁྲི་བཞི་སྟོང་གྲོང་ཁྱེར་རྩྭ་ཅན་སྟེ། །ས་གཙོའི་རྒྱུད་སྟོང་ཝ་ར་ཎཱ་སིར་བྱུང་། །དེ་ཡི་ཐ་མ་རྒྱལ་༼ཀ༧བ༽པོ་གཉེན་ལྡན་སྟེ། །དེ་ཚེ་སྐྱེ་རྒུའི་ཚེ་ལོ་སུམ་ཁྲི་ཐུབ། །རྫོགས་པའི་སངས་རྒྱས་གསེར་ཐུབ་འཇིག་རྟེན་བྱོན། །ས་བདག་རྒྱུད། དེ་ནས་དམག་མི་ཚུགས་པར་སྟོང་ཡིན་སྟེ། །ས་འཛིན་རྒྱུད། བརྒྱད་ཁྲི་བཞི་སྟོང་འདྲེས་པའི་གྲོང་དུ་བྱུང་། །དེ་ཡི་ཐ་མ་རྒྱལ་པོ་ལྷ་ཆེན་སྟེ། །ཨ་སྨྲའི་ཚལ་དུ་རྒྱལ་པོའི་དྲང་སྲོང་མཛད། །དེ་རྒྱུད་བརྒྱད་ཁྲི་བཞི་སྟོང་ཡང་དེ་བཞིན། །རྒྱལ་པོའི་དྲང་སྲོང་ཚངས་པར་སྤྱད་པ་སྤྱོད། །དེ་ནས་དེས་འཕེན་མུ་ཁྱུད་མུ་ཁྱུད་བརྟེན། །

ཚན་ཆེན་པོ་དང་ཟ་བ་ཉེར་ཟ་དང་། །ཟ་ཆེན་ཟ་ལྡན་གྱ་ནོམ་སྣང་བ་དང་། །མཉམ་ལྟ་ཐོས་པའི་སྡེ་དང་ཆོས་ཀྱི་སྡེ། །རྟོགས་པ་རྟོགས་ཆེན་རྟོགས་སྡེ་མྱ་ངན་མེད། །མྱ་ངན་བྲལ་དང་མཚམས་བརྟན་རྒན་མཚམས་དང་། །དུནྡུ་མ་ར་སྐྱ་རེངས་ཕྱོགས་བདག་དང་། །རྡུལ་བཟང་བདེ་བྱེད་ཀུན་དགའ་མེ་ལོང་གདོང་། །སྐྱེད་པོ་རྒྱལ་བ་ཁྱུ་མཆོག་བཟའ་བཏུང་ལྡན། །བཟའ་བཏུང་མོད་དང་ཐུབ་མེད་གཞན་ལས་རྒྱལ། །བརྟན་པོ་རབ་བརྟན་སྟོབས་ཆེན་གཞོན་པ་མང་། །བློ་བཟང་བརྟན་པར་ཞོན་དང་གཞུ་བཅུ་པ། །གཞུ་བརྒྱ་དགུ་བཅུའི་གཞུ་དང་རྣམ་རྒྱལ་གཞུ། །གཞུ་བཀྲ་གཞུ་སྲ་གཞུ་བརྟན་ཤིང་རྟ་བཅུ། །ཤིང་རྟ་བརྒྱ་པ་དགུ་བཅུ་སྣ་ཚོགས་པ། །ཤིང་རྟ་རྣམ་པ་སྣ་ཚོགས་ཤིང་རྟ་བརླིང་། །ཤིང་རྟ་བརྟན་རྒྱུད་བདུན་ཁྲི་བདུན་སྟོང་ནི། །ལེགས་པར་སྣང་བའི་གྲོང་ཁྱེར་ཆེན་པོར་བྱུང་། །ནམ་མཁའི་བདག་དང་མུས་ཐུད་རྒྱུད།

ཝ་ར་ཎཱ་སིར་བརྒྱ་ཕྲག་གཅིག་གི་མཐར། །རྒྱལ་པོ་ཀྲྀ་ཀྲི་ཚེ་ལོ་ཉི་ཁྲི་སྟེ། །རྫོགས་པའི་སངས་རྒྱས་འོད་སྲུང་འཇིག་རྟེན་བྱོན། །ཀྲྀ་ཀྲིའི་སྲས་པོ་ལེགས་པར་སྐྱེས་ཀྱི་རྒྱུད། །བརྒྱ་ཕྲག་གཅིག་ནི་གྲོང་ཁྱེར་གྲུ་འཛིན་བྱུང་། །དེ་ནས་རྒྱལ་པོ་རྣ་བ་ཅན་གྱི་བུ། །ཆེ་བ་གཽ་ཏ་མ་རབ་ཏུ་བྱུང་། །ཆུང་བ་བ་ར་དྷྭ་ཛར་རྒྱལ་ས་གཏད། །དེ་ཚེ་གཡོན་ཅན་པདྨའི་རྩ་ལག་གིས། །མིག་སེར་དབང་གིས་སྨད་ཚོང་བཟང་མོ་བསད། །རལ་གྲི་གཽ་ཏ་མའི་སྤྱིལ་པོར་བོར། །༼ཀ༨ན༽གཤེད་མས་གཽ་ཏམ་བཟུང་སྟེ་གོ་རར་བཅུག །རྒྱལ་པོས་རང་གི་ཕུ་བོ་ཡིན་པ་དང་། །དེ་ལ་ཉེས་པ་མེད་པའང་མ་ཤེས་ནས། །བསད་ཤིང་ལ་བཙུགས་འཆི་ཁར་མཁན་པོ་ནི། །དྲང་སྲོང་མདོག་ནག་གིས་མཐོང་རྒྱུ་དྲིས་པས། །གཽ་ཏ་མས་རང་གིས་མ་ཉེས་པའི། །བདེན་པ་བརྗོད་པས་མཁན་པོ་གསེར་མདོག་གྱུར། །བདག་ནི་འདི་ནས་འགྲོ་བ་གར་སྐྱེ་དྲིས། །རྒྱལ་རྒྱུད་ཆད་ན་མི་རུང་བར་ཤེས་ནས། །མཁན་པོས་བྲམ་ཟེའི་སྨྲེང་ལས་བུ་མེད་པ། །དེ་ལ་ཕྱི་མའི་འགྲོ་བ་མེད་ཟེར་གྱིས། །ཁྱོད་ཀྱིས་རིགས་རྒྱུད་འཇོག་པར་ནུས་སམ་དྲིས། །བདག་ལ་བུད་མེད་རྒྱུས་ཀྱང་མི་འཚལ་ན། །ད་ལྟ་གནད་རྣམས་འཆད་ཚེ་ག་ལ་ཞིག །

མཁན་པོས་རྫུ་འཕྲུལ་གྱིས་ནི་རྫི་ཆར་སྤྲུལ། །སྡུག་བསྔལ་ཅུང་ཟད་ཞི་བར་བྱས་ནས་ཀྱང་། །ཆགས་པ་ཡིད་ལ་བྱེད་དུ་བཅུག་པ་ཡིས། །ཁྲག་དང་ས་བོན་འདྲེས་པ་ས་ལ་ཟགས། །བསད་ཤིང་རྩ་བར་སྒོང་ང་གཉིས་སུ་གྱུར། །མཁན་པོས་ཁྱེར་སྟེ་བུར་ཤིང་ཚལ་དུ་བཞག །ཉི་མའི་ཟེར་གྱིས་སྨིན་ཞིང་བརྡོལ་བ་ལས། །ཁྱེ་འུ་རེ་བྱུང་གཅིག་ནི་ཉི་མའི་གཉེན། །ཅིག་ཤོས་བུ་རམ་ཤིང་པར་བཏགས་སྟེ་གསོས། །རྒྱལ་པོ་དེ་འདས་སྲས་ཀྱང་མེད་པའི་ཚེ། །དྲང་སྲོང་གཽ་ཏ་མ་བཙལ་བ་དང་། །མཁན་པོས་སྔོན་གྱིས་ཚུལ་བརྗོད་ཁྱེའུ་གཉིས། །བཏང་ནས་ཕུ་བོ་རྒྱལ་པོར་བསྐོས་པ་དང་། །དེ་ཡང་རྒྱལ་བུ་མེད་པ་ཉིད་དུ་འདས། །དེ་ནས་བུ་རམ་ཤིང་པ་རྒྱལ་པོར་བསྐོས། །འདི་གཉིས་བུ་རམ་ཤིང་པའི་སྟེངས་ཞེས་ཟེར། །སྲས་རྒྱུད་བརྒྱ་ནི་གྲུ་འཛིན་ཡུལ་དུ་བྱུང་། །དེ་ནས་རྒྱལ་པོ་འཕགས་སྐྱེས་པོ་ཅེས་པ། །དེ་ལ་སྲས་བཞི་སྐར་མདའི་གདོང་དང་ནི། །ལག་ན་གླང་འདུལ་རྐང་གདུབ་ཅན་ཞེས་བྱུང་། །བཙུན་མོ་ཤི་ནས་རྒྱལ་པོ་གཞན་ཞིག་གི །བུ་མོ་བསླངས་པས་དེ་ལས་སྐྱེས་པའི་བུ། །རྒྱལ་སར་འབྱིན་པའི་གཙིགས་ཡིག་བཟུང་ནས་བྱིན། །དེ་ལ་ཁྱེ་འུ་རྒྱལ་སྲིད་དགའ་ཞེས་བྱུང་། །བློན་པོའི་གཡོ་ཡིས་ཕུ་བོ་བཞི་པོ་༼ཀ༨བ༽རྣམས། །སྲིང་མོ་གཉེན་བཅས་གངས་རི་དང་ཉེ་བ། །ཆུ་བོ་སྐལ་ལྡན་ཤིང་རྟ་འབབ་པའི་འགྲམ། །དྲང་སྲོང་སེར་སྐྱའི་གནས་དང་ཉེ་བར་སྤྱུགས། །དེ་དག་གནས་དེར་ལོ་མའི་སྤྱིལ་པོ་བྱས། །རི་དྭགས་ཤ་དང་རྩ་བ་འབྲས་བུས་འཚོ། །དྲང་སྲོང་དེ་ལ་ཕ་བཞིན་ལྟ་བར་གྱུར། །ལང་ཚོ་རྒྱགས་ཆེས་འདོད་པས་ཉེན་པ་ཡིས། །ལུས་རིད་གྱུར་པ་དྲང་སྲོང་ལ་སྨྲས་པས། །རང་རང་སྲིང་མོ་སྤོངས་ལ་མས་དབེན་གྱི། །སྲིང་མོ་དག་དང་ལྷན་ཅིག་འགྲོགས་པར་གྱིས། །རྒྱལ་རིགས་རྒྱལ་སྲིད་ཉམས་ལ་འདི་རུང་ཞེས། །སྨྲས་པ་ཚད་མར་བཟུང་སྟེ་མིང་སྲིང་འགྲོགས། །དེ་ལས་ཁྱེའུ་བུ་མོ་མང་དུ་འཕེལ། །དྲང་སྲོང་དེ་ཡིས་ཡངས་པའི་ས་ཞིག་དུ། །རིལ་བའི་ཆུ་བྲིམས་གྲོང་ཁྱེར་བཀོད་པ་བྱས། །རྒྱལ་རིགས་དེ་དག་ཐམས་ཅད་དེར་གནས་བཅས། །སེར་སྐྱས་བསྟན་ཕྱིར་སེར་སྐྱའི་གཞི་ཞེས་གྲགས། །

ཕྱིས་ནས་མང་དུ་འཕེལ་བས་དེར་མ་ཤོང་། །འབབ་ཆུ་རོ་ཧི་ཀ་ཡི་ཕར་ངོས་སུ། །ལྷ་ཡིས་བསྟན་པའི་ས་རུ་གྲོང་བཅས་པས། །གྲོང་ཁྱེར་ལྷས་བསྟན་ཞེས་བྱར་གྲགས་པ་བྱུང་། །ཡབ་ཀྱིས་རྒྱལ་བུ་བཞི་ཡི་གཏམ་དྲིས་པས། །མིང་སྲིང་འགྲོགས་པར་ཐོས་ཚེ་ངོ་མཚར་ནས། །རྒྱལ་པོས་ལག་པ་བརྐྱངས་སྟེ་གཞོན་ནུ་རྣམས། །ཕོད་པ་ཡིན་ནོ་ཞེས་སྨྲས་དབང་ཆེན་གྱིས། །སྨྲས་ཕྱིར་དེ་ཕྱིན་ཤཱཀྱ་ཞེས་པར་གྲགས། །ཡབ་འདས་རྒྱལ་སྲིད་འགའ་ནི་རྒྱལ་པོར་གྱུར། །དེ་ཡང་བུ་མེད་འདས་ནས་ཕུ་བོ་བཞི། །རིམ་པས་བསྐོས་པས་དང་པོ་གསུམ་པོ་ནི། །རྒྱལ་པོར་གྱུར་པའི་སྲས་མེད་བཞིན་དུ་འདས། །བཞི་པ་རྐང་གདུབ་ཅན་གྱི་བུ་གནས་འཇིག །དེ་སྲས་བ་ལང་གནས་སྟེ་དེ་ཡི་སྲས། །སེང་གེའི་འགྲམ་དང་སེང་གེའི་སྒྲ་ཞེས་གཉིས། །འཛམ་བུའི་གླིང་ན་གནམ་རུ་ཐོགས་པའི་མཆོག །སེང་གེའི་འགྲམ་ལ་སྲས་བཞི་ཟས་གཙང་མ། །ཟས་དཀར་བྲེ་བོ་ཟས་དང་བདུད་རྩི་ཟས། །རྒྱལ་པོ་གཙང་མའི་ཟས་ལ་སྲས་གཉིས་སྟེ། །སྒྱུ་འཕྲུལ་ཆེ་ལས་བཅོམ་ལྡན་༼ཀ༩ན༽འདས་བལྟམས་ཤིང་། །སྒྱུ་འཕྲུལ་ལས་ནི་གཅུང་པོ་མཛེས་དགའ་བོ། །ཟས་དཀར་སྲས་པོ་རྒྱལ་དང་བཟང་ལྡན་གཉིས། །བྲེ་བོ་ཟས་ལ་མིང་ཆེན་མ་འགགས་པ། །བདུད་རྩི་ཟས་ལ་ལྷས་བྱིན་ཀུན་དགའ་བོ། །དོན་ཀུན་གྲུབ་པའི་སྲས་གཅིག་དགྲ་གཅན་ཟིན། །དེ་ཡིས་ཤཱཀྱ་ཆེན་པོའི་རྒྱུད་པ་རྫོགས། །

སྲིད་པའི་རྒྱུན་བཅད་ཡང་སྲིད་མེད་ཏོ་ཅེས། །ཤཱཀྱ་རྣམས་ཀྱིས་ཆོ་འབྲང་ཞུས་པའི་ཚེ། །མུ་སྟེགས་པ་རྣམས་གཽ་ཏ་མ་ནི། །རང་རིགས་སྒྲོག་ཞེས་འཕྱ་བ་སྤང་བའི་ཕྱིར། །ང་ནི་རེ་ཞིག་སྐུ་རྒྱབ་བསྙུན་པ་བསལ། །ཁྱོད་ཀྱིས་སྟོན་ཞེས་བསྒོས་ནས་གཟིམས་པར་བསྟན། །རྫུ་འཕྲུལ་ལྡན་མཆོག་མོངྒལ་བུ་ཡིས་ནི། །མཉམ་པར་བཞག་སྟེ་ཏིང་འཛིན་ལས་ལངས་ནས། །རྒྱ་ཆེར་བཤད་ཅེས་འདུལ་བའི་ལུང་ལས་གསུངས། །མངོན་པར་བྱུང་བའི་མདོ་སྡེ་ལས་བཤད་དང་། །མངོན་པའི་འཇིག་རྟེན་བཞག་པར་བཤད་པ་སྟེ། །གསུམ་པོ་གྲངས་དང་གོ་རིམ་མི་འདྲ་བ། །སྡེ་སྣོད་གསུམ་གྱི་འཆད་ཚུལ་ཐ་དད་ཡོད། །ཆོས་ཀྱི་རྒྱལ་པོའི་བཀའ་ཆེམས་ཀ་བཀོལ་མར། །འཕགས་སྐྱེས་པོ་ཡི་སྲས་གསུམ་སྲིང་མོར་བཅས། །སྤྱུགས་པའི་ཆེ་རྒྱུད་ཤཱཀྱ་ཆེན་པོ་སྟེ། །བར་མའི་རྒྱུད་ལ་ཤཱཀྱ་ལི་ཙཱ་བཱི། །ཆུང་བའི་རྒྱུད་ལ་རི་བྲག་པ་ཅེས་གསུངས། །དང་པོའི་རྒྱུད་པ་གནས་འཇོག་ས་ཁྱིམ་ནས། ཁྲི་དང་ལྔ་སྟོང་གྲོང་ཁྱེར་སེར་སྐྱར་བྱུང་། །དེ་ཡི་ཐ་མ་ཤིང་རྟ་བཅུ་པ་ནས། །རྒྱལ་རབས་བཅུ་གཅིག་པ་ལ་གཞུ་བརྟན་བྱུང་། །དེ་ཡི་བུ་ནི་སེང་གེའི་འགྲམ་ཞེས་གསུངས། །ཁ་ཅིག་རྒྱལ་པོ་ཤིང་རྟ་བཅུ་པའི་སྲས། །གསུམ་ལས་ཤཱཀྱ་ཆེ་སོགས་རིགས་གསུམ་བྱས། །ཆེན་པོ་ནས་བཟུང་ཉེར་བརྒྱད་འདས་པ་ན། །སེང་གེའི་ཟ་འགྲམ་བྱུང་བར་འཆད་པ་དང་། །ཁ་ཅིག་དྲང་སྲོང་གཽ་ཏ་མ་ཡི། །སྒོ་ང་གསུམ་ལས་རིགས་གསུམ་གྱེས་སྨྲ་སོགས། །༼ཀ༩བ༽བཤད་པའི་རྣམ་གྲངས་དུ་མ་བྱེད་པར་སྣང་། །

གནས་བསྐལ་ཡ་ཐོག་མ་ཐོག་རིང་མོ་གཉིས། །དེ་ཡི་བར་དུ་ཁུག་པ་བཅོ་བརྒྱད་དེ། །གསུམ་གྱིས་གནས་བསྐལ་བར་བསྐལ་ཉི་ཤུ་ཡིན། །ད་ལྟ་ཡ་ཐོག་རིང་མོའི་མཇུག་ཡིན་སྟེ། །ཚེ་ལོ་བཅུ་པ་རྫོགས་པའི་ཡར་འཕེལ་ནས། །བར་གྱི་ཁུག་པ་བཅོ་བརྒྱད་འགོ་རྩོམ་བྱེད། །དེ་ཡང་ད་ལྟར་གནས་པའི་མི་རྣམས་ཀྱིས། །ཕ་མ་དགེ་སྦྱོང་བྲམ་ཟེ་རྒན་རབས་སོགས། །བརྙས་ཤིང་མི་དགེའི་ལས་ལམ་སྤྱད་པའི་རྒྱུས། །ཚེ་དང་ལོངས་སྤྱོད་རིམ་པས་བྲི་གྱུར་སྟེ། །ཚེ་ཡི་རིང་ཚད་ལོ་བཅུ་ཐུབ་པར་འགྱུར། །དེ་ཚེ་གོས་མཆོག་སྐྲ་ཡི་ལ་བ་སྟེ། །ཟས་མཆོག་ཀོ་ཊ་རྒྱན་མཆོག་མཚོན་ལ་བྱེད། །གབ་ཙེ་རུས་གོང་ཐུར་མས་འཚོ་བ་ཡིས། །བརྗུད་དེ་འཆི་བ་མུ་གེའི་བསྐལ་པ་ནི། །ལོ་བདུན་ཟླ་བདུན་ཞག་བདུན་བར་དུ་འབྱུང་། །དེ་ནས་ནད་ཀྱི་བསྐལ་པ་འཇིགས་རུང་བ། །ཟླ་བ་བདུན་དང་ཞག་བདུན་བར་དུ་འབྱུང་། །དེ་ནས་མཐོང་ཚད་གཅིག་གིས་གཅིག་གསོད་པ། །མཚོན་ཆའི་བསྐལ་པ་ཞག་བདུན་ཁོ་ན་འབྱུང་། །དེ་ནས་ལྷག་མར་ལུས་པའི་མི་རྣམས་ནི། །སྡིག་པས་སྐྱོ་སྟེ་སྲོག་གཅོད་སྤོང་བར་འགྱུར། །དེ་ཡིས་ཚེ་ལོ་ཉི་ཤུ་ཐུབ་པར་འཕེལ། །གཟུགས་མདོག་ལོངས་སྤྱོད་སྔོན་ལས་ལྷག་པར་གྱུར། །དེ་བཞིན་མ་བྱིན་ལེན་སོགས་དགུ་རིམ་བཞིན། །དེ་ནས་ཆགས་དང་འདོད་དང་ལོག་ཆོས་སྤངས། །ཕ་མ་དགེ་སྦྱོང་བྲམ་ཟེ་རྒན་རབས་ལ། །བཀུར་དང་བྱས་ཤེས་དྲིན་གཟོ་ལ་གནས་པས། །སྔོན་ལས་ཚེ་དང་གཟུགས་མདོག་ལོངས་སྤྱོད་རྣམས། །རིམ་པས་ཉིས་འགྱུར་འཕེལ་སྟེ་བརྒྱད་ཁྲིར་ཐུག །མི་ཡི་ཚེ་ལོ་བརྒྱ་པར་གྱུར་པའི་ཚེ། །འཕགས་པའི་གནས་བརྟན་བཅུ་དྲུག་འཛམ་གླིང་དུ། །དགྲ་བཅོམ་འཁོར་མང་ལྡན་པ་གཤེགས་ནས་ནི། །སྐལ་ལྡན་རབ་ཏུ་འབྱིན་ཞིང་ཤཱཀྱའི་བསྟན། །སླར་ཡང་སྐྱེ་རྒུ་རྣམས་༼ཀ༡༠ན༽ཀྱི་ཚེ་ལོ་ནི། །བརྒྱ་ཕྲག་དྲུག་པར་འཕེལ་བ་དེ་སྲིད་གནས། །མི་རྣམས་ཚེ་ལོ་བདུན་བརྒྱ་ཐུབ་པའི་ཚེ། །གནས་བརྟན་བཅུ་དྲུག་གིས་ནི་སྟོན་པའི་བཀའི། །གླེགས་བམ་ཀུན་བསྡུས་རིན་ཆེན་མཆོད་རྟེན་བྱས། །བསྐོར་ནས་སྟོན་པར་ཕྱག་མཛད་མྱ་ངན་འདའ། །དེ་ཡིས་ཤཱཀྱའི་བསྟན་པ་མཐར་ཐུག་ཅེས། །དགའ་བའི་བཤེས་ཀྱི་རྟོགས་པ་བརྗོད་ལས་བྱུང་། །

ཀུན་མཁྱེན་བུས་དགའ་བའི་བཤེས་གཉེན་གྱི་རྟོགས་བརྗོད་ལས་ཚེ་ལོ་དྲུག་བརྒྱ་པའི་བར་བསྟན་པ་གནས་པར་བཤད་པ་ནི་སྐུ་གདུང་གི་མཆོད་རྟེན་སོགས་ལ་དགོངས་པ་ཡིན་ནོ་ཞེས་གསུངས་ཀྱང་དེ་ནི་མ་ཡིན་སྟེ་འཁོར་བ་འཇིག་ལ་སོགས་པ་འདས་པའི་སངས་རྒྱས་གསུམ་གྱི་ཡང་སྐུ་གདུང་དང་གཙུག་ཕུད་སོགས་ཀྱི་མཆོད་རྟེན་ད་ལྟ་བཞུགས་པས་དེ་དག་གི་བསྟན་པའང་གནས་པར་འགྱུར་བའི་ཕྱིར་རོ། །དེས་ན་རྟོགས་བརྗོད་དེ་ཉིད་ལས། སྟོན་པ་མྱ་ངན་ལས་འདས་ནས་ལོ་བརྒྱད་ན་ཡུལ་ཤི་པི་ཀའི་གྲོང་ཁྱེར་བྱིན་གྱིས་བརླབས་ཞེས་བྱ་བ་རྒྱལ་པོ་རིགས་པའི་སྡེའི་ཡུལ་ན་དགྲ་བཅོམ་པ་དགའ་བའི་བཤེས་གཉེན་ཞེས་བྱ་བ་མངོན་པར་ཤེས་པ་དྲུག་དང་ལྡན་པ་དེ་མྱ་ངན་ལས་འདའ་ཁར་དགེ་སློང་རྣམས་ཀྱིས་བསྟན་པ་ཇི་སྲིད་གནས་དྲིས་པས། ཁྱེད་རྣམས་མྱ་ངན་མ་བྱེད་ཅིག །ཅིའི་ཕྱིར་ཞེ་ན་བཅོམ་ལྡན་འདས་མྱ་ངན་ལས་འདའ་ཁར་གནས་བརྟན་ཆེན་པོ་བཅུ་དྲུག་གི་ལག་དུ་དམ་པའི་ཆོས་གཏད་དེ་སྦྱིན་བདག་རྣམས་ཀྱི་སྦྱིན་པ་ཡོངས་སུ་དག་པར་བྱ་བའི་ཕྱིར་རོ། །དེ་ཡང་གནས་བརྟན་དང་པོ་བ་ར་དྷྭ་ཛ་བསོད་སྙོམས་ལེན་ཞེས་བྱ་སྟེ་འཁོར་དགྲ་བཅོམ་པ་སྟོང་དག་ལྷན་ཅིག་བ་ལང་སྤྱོད་ཀྱི་གླིང་ན་གནས་སོ། ༡ །གསེར་གྱི་བུ་འཁོར་ལྔ་སྟོང་དང་བྱང་ཕྱོགས་ཁ་ཆེའི་ཡུལ་ནའོ། ༢ །བ་ར་དྷྭ་ཛ་དྲུག་སྟོང་དང་ཤར་ལུས་འཕགས་གླིང་ནའོ། ༣ །མི་ཕྱེད་པ་བདུན་སྟོང་དང་འཛམ་གླིང་ནའོ། ༤ །བཀྐུ་ལ་དྲུག་སྟོང་དང་སྒྲ་མི་སྙན་ནའོ། ༥ །བཟང་པོ་དགུ་སྟོང་དང་ཟངས་གླིང་ནའོ། ༦ །ནག་པོ་སྟོང་དང་སིངྒྷ་གླིང་ནའོ། ༧ །བད་སའི་བུ་སྟོང་ཕྲག་བཅུ་གཅིག་དང་པན་སའི་གླིང་ནའོ། ༨ །བ་ལང་སྐྱོང་ནི་བརྒྱད་སྟོང་དང་རི་སྤོས་ངད་ལྡང་ནའོ། ༩ །ལམ་བ་ནི་སྟོང་ཕྲག་བཅུ་གསུམ་དང་སུམ་ཅུ་རྩ་གསུམ་ནའོ། ༡༠ །དགྲ་གཅན་ཟིན་ནི་སྟོང་དང་པྲྀ་ཡངྐུའི་གླིང་ནའོ། ༡༡ །ཀླུའི་སྡེ་ནི་སྟོང་ཕྲག་བཅུ་གཉིས་དང་རི་སྐྱ་བོ་ནའོ། ༡༢ །ཟུར་གྱིས་ཤེས་ནི་སྟོང་ཕྲག་བཅུ་གསུམ་དང་རི་ངོས་༼ཀ༡༠བ༽ཡངས་ནའོ། ༡༣ །ནགས་ན་གནས་ནི་སྟོང་ཕྲག་བཅུ་བཞི་དང་ལུས་འཕགས་ཀྱི་རི་ལའོ། ༡༤ །མི་ཕམ་པ་ནི་སྟོང་ཕྲག་བཅོ་ལྔ་དང་བྱ་རྒོད་ཕུང་པོའི་རི་ལའོ། ༡༥ །གཙུག་གི་ལམ་ནི་སྟོང་ཕྲག་བཅུ་དྲུག་དང་རི་བོ་གཉའ་ཤིང་འཛིན་ལ་གནས་སོ། ༡༦ །གནས་བརྟན་དེ་དག་གིས་མ་ཤེས་པའམ་མ་མཐོང་བའམ་མི་ཐོས་པའམ་མངོན་དུ་མ་བྱས་པ་ཅུང་ཟད་ཀྱང་མེད་ཏོ། །དགེ་འདུན་གྱི་བྱ་བའམ་སྤྱན་དྲངས་པའམ་བཅོ་ལྔ་སྟོན་ནམ་གཙུག་ལག་ཁང་དུ་དབུལ་བའམ་གཎྜིའི་རབ་གནས་སམ་གང་ཡང་ཅུང་ཟད་མི་ཤེས་པ་མེད་དེ་དེ་དག་དུ་གནས་བརྟན་བཅུ་དྲུག་པོ་དེ་དག་དང་འཁོར་དུ་བཅས་པ་གཞན་དང་གཞན་གྱིས་དེ་དང་དེར་བྱོན་ཞིང་གནས་སྟེ་དེ་ལྟར་སྦྱིན་པ་ཡོངས་སུ་དག་པར་བྱེད་ཏོ། །མ་འོངས་པ་ན་མཚོན་གྱི་བསྐལ་པ་བྱུང་བ་འདས་ནས་མི་རྣམས་དགེ་བ་བཅུ་དང་ལྡན་པས་ཚེ་སླར་འཕེལ་སྟེ་ལོ་བརྒྱ་ཐུབ་པ་ན་སྟོན་པའི་ཉན་ཐོས་དེ་དག་ཀྱང་ཕྱིར་ལ་ཛམྦུའི་གླིང་དུ་བྱོན་ནས་དམ་པའི་ཆོས་ཡང་དག་པར་སྟོན་པར་བྱེདཅིང་རབ་ཏུ་འབྱིན་པར་བྱེད་དེ་ཇི་སྲིད་སྐྱེ་རྒུ་རྣམས་ཀྱི་ཚེ་ལོ་དྲུག་བརྒྱ་པར་གྱུར་པ་དེ་སྲིད་ཀྱི་བར་དུ་བཅོམ་ལྡན་འདས་ཤཱཀྱ་ཐུབ་པའི་བསྟན་པ་དམ་པའི་ཆོས་གནས་པར་འགྱུར་སྟེ་མི་རྣམས་ཀྱིས་ཚེ་ལོ་བདུན་བརྒྱ་ཐུབ་པར་གྱུར་པ་ན་ཉན་ཐོས་དེ་དག་གིས་གང་སའི་སྟེང་འདི་ན་བཅོམ་ལྡན་འདས་ཤཱཀྱ་ཐུབ་པའི་བསྟན་པའི་ཚོགས་ཇི་སྙེད་པ་དེ་དག་གཅིག་དུ་བསྡུས་ནས་རིན་པོ་ཆེ་སྣ་བདུན་གྱི་མཆོད་རྟེན་གཅིག་བྱས་སྟེ་ཀུན་ནས་བསྐོར་ནས་སྐྱིལ་མོ་ཀྲུང་བཅས་སྟེ་འདུག་ནས་འདི་སྐད་ཅེས་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་དེ་ལ་འདུད་པས་ཕྱག་འཚལ་ལོ་ཞེས་བརྗོད་དེ་ཕྱག་བྱས་ནས་ཕུང་པོའི་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བར་འགྱུར་རོ། །མཆོད་རྟེན་དེ་ཡང་ནུབ་ནས་འོག་གི་གསེར་གྱི་ས་གཞི་གང་ཡིན་པ་དེ་ལ་གནས་སོ། །དེར་བཅོམ་ལྡན་འདས་ཤཱཀྱ་ཐུབ་པའི་བསྟན་པ་དམ་པའི་ཆོས་ནུབ་པར་འགྱུར་རོ་ཞེས་གསུངས་ཤིང་དེ་ཕྱིན་རང་རྒྱལ་འབྱུང་བ་དང་བྱམས་པའི་སྐབས་ལུང་དུ་བསྟན་ནོ། །

དེ་ཕྱིན་ཚེ་ལོ་ཡར་འཕེལ་དེ་སྲིད་ཏུ། །ཤཱཀྱའི་བསྟན་ལ་ཐེག་འབྲིང་དུ་ཞུགས་པའི། །རང་རྒྱལ་བྱེ་བ་ཕྲག་བདུན་འབྱུང་འགྱུར་སྟེ། །སློབ་དཔོན་མེད་པར་ཡེ་ཤེས་མངོན་བྱས་ནས། །༼ཀ༡༡ན༽རྫུ་འཕྲུལ་གྱིས་འདུལ་བསོད་སྙོམས་སྤྱོད་པ་ཡིས། །གཞན་གྱི་དགེ་བའི་རྩ་བ་དཔེལ་བར་མཛད། །དེ་བཞིན་རང་སངས་རྒྱས་པ་ཐམས་ཅད་ཀྱང་། །བསྟན་པ་མེད་པའི་སྟོངས་ལ་འབྱུང་བ་ཡིན། །མི་རྣམས་ཚེ་ལོ་བརྒྱད་ཁྲིར་འཕེལ་བའི་ཚེ། །གཟུགས་སྟོབས་ཁ་དོག་ལོངས་སྤྱོད་མཐའ་ཡས་སྟེ། །ས་བོན་གཅིག་ལས་འབྲས་བུ་ལན་བདུན་འཕེལ། །ཆེ་ཞིང་བཅུད་དང་ལྡན་པའི་འབྲུ་རྣམས་ནི། །སྙེ་མ་རེ་ལས་བྲེ་བོ་བཞི་རེ་འབྱུང་། །ཕྱོགས་རེར་རྒྱ་མཚོ་དཔག་ཚད་གཉིས་བསྐམས་སྟེ། །འཛམ་གླིང་ཡངས་ཤིང་གཡང་ས་ངམ་གྲོག་མེད། །མཉམ་ཞིང་འཇམ་པ་རིན་ཆེན་ཀུན་གྱིས་བརྡལ། །བྱ་གག་འཕུར་སྟབས་ཆོད་པར་གྲོང་གིས་ཁྱབ། །མི་རྣམས་ནད་ནི་ཟས་མི་ཟ་བ་དང་། །འདོད་དང་རྒ་བ་གསུམ་ཡིན་ནད་གཞན་མེད། །དེ་ཚེ་རིན་ཆེན་བདུན་དང་ལྡན་པ་ཡི། །གླིང་བཞིའི་འཁོར་ལོས་སྒྱུར་རྒྱལ་དུང་དང་ནི། །རྫོགས་པའི་སངས་རྒྱས་བྱམས་པ་འབྱུང་འགྱུར་སྟེ། །དཀོན་མཆོག་རྣམ་གཉིས་ཅིག་ཅར་འབྱུང་བ་ནི། །སྨོན་ལམ་མཐུ་རུ་མཆོད་སྡོང་གླིང་བཞིར་བཤད། །ལུང་འདི་ལས་མཁན་ཆེན་པདྨ་བཟང་པོས་མདོ་སྡེ་སྤྱི་རྣམ་དུ་བྱམས་པ་གཉིས་ལ་བསྟན་པ་གཅིག་དུ་བཤད་པ་དེ་ནི་མ་ཡིན་སྟེ། སྤྱིར་སངས་རྒྱས་རྣམས་རྩོད་ལྡན་ཁོ་ན་ལ་འབྱུང་བ་དང་། རྩོད་ལྡན་ལ་འཁོར་ལོས་སྒྱུར་བ་མི་འབྱུང་བར་གསུངས་ཀྱང་འདིར་སངས་རྒྱས་དང་འཁོར་ལོས་སྒྱུར་བ་སྟེ་དཀོན་མཆོག་གཉིས་ཅིག་ཅར་དུ་འབྱུང་བ་ནི་སྨོན་ལམ་གྱི་མཐུ་ཡིན་པའོ། །

ད་ལྟར་ཤཱཀྱའི་རྒྱལ་པོའི་བསྟན་འདི་ལ། །རྒྱལ་བའི་སྐུ་དང་མཆོད་རྟེན་བཞེང་བ་དང་། །ཉམས་པ་གསོ་སོགས་བྱེད་པའི་མི་དེ་རྣམས། །བྱམས་པའི་འདུས་པ་དང་པོར་གྲོལ་བར་འགྱུར། །རྒྱལ་བའི་གསུང་རབ་འབྲི་ཞིང་བཞེང་བ་རྣམས། །འདུས་པ་གཉིས་པར་རྣམ་པར་གྲོལ་བ་འཐོབ། །ད་ལྟར་དགེ་སློང་དགེ་འདུན་མཆོད་བྱེད་པ། །འདུས་པ་གསུམ་པར་རྣམ་པར་གྲོལ་འགྱུར་ཞེས། །མདོ་དང་དགའ་བའི་བཤེས་གཉེན་གྱིས་ལུང་བསྟན། །

དེ་ཡང་འཁོར་ལོས་སྒྱུར་བའི་རྒྱལ་པོ་དུང་གི་མདུན་ན་འདོན་བྲམ་ཟེ་ཚངས་པའི་ཚེའི་བཙུན་མོ་ཚངས་རབ་ལ་ཁྱེའུ་ཞིག་བཙས་པ་ན་འདི་མངལ་དུ་ཞུགས་པ་ནས་ནང་མི་ཐམས་ཅད་བྱམས་པ་དང་ལྡན་པར་གྱུར་ཏོ་ཞེས་མཚན་བྱམས་པར་བཏགས། དེ་ཆེར་སྐྱེས་ནས་ཕས་བྲམ་ཟེའི་ཁྱེའུ་ལྔ་བརྒྱ་བཏང་སྟེ་རིག་བྱེད་ཀློག །དེའི་ཚེ་རྒྱལ་ཆེན་བཞིས་པདྨ་དང་པདྨ་ཆེན་པོ་༼ཀ༡༡བ༽དུང་དང་དུང་ཆེན་པོ་སྟེ་གཏེར་ཆེན་པོ་བཞི་ཕྱུང་ནས་རྒྱལ་པོ་དུང་ལ་ཕུལ་ཞིང་སྔོན་རྒྱལ་པོ་སྒྲ་སྒྲོགས་ལ་བརྒྱ་བྱིན་གྱིས་མཚན་མར་བྱིན་པའི་ལྷའི་རིན་པོ་ཆེ་སྣ་བདུན་ལས་བྱས་པའི་མཆོད་སྡོང་སྤོམས་སུ་ཕོ་འདོམ་དྲུག་བཅུ་པ་ལྟ་བས་མི་ངོམས་པ་དེ་གངྒཱའི་འགྲམ་ནས་ཕྱུང་སྟེ་ཕུལ་ཞིང་དེ་རྒྱལ་པོ་དུང་གིས་མདུན་ན་འདོན་དང་དེས་ཁྱེའུ་བྱམས་པ་དང་དེས་ཁྱེའུ་ལྔ་བརྒྱ་ལ་བྱིན། དེ་དག་གིས་དུམ་བུ་ལྔ་བརྒྱར་བགོས་པ་མཐོང་བས་ཁྱེའུ་བྱམས་པ་སྐྱོ་སྟེ་ཁྱིམ་ནས་རབ་ཏུ་བྱུང་ཞིང་སྔོན་རིང་མོ་ནས་ལམ་དང་འཇུག་པ་དང་ཐེག་པ་བདེ་བས་ཞུགས་པའི་ཕྱིར་དཀའ་བ་སྤྱོད་པ་མེད་པར་དེ་ཉིད་ཀྱི་མཚན་མོ་མངོན་པར་རྫོགས་པར་འཚང་རྒྱ་ཞིང་རྒྱལ་པོ་དུང་གི་རིན་པོ་ཆེ་སྣ་བདུན་ཡང་ནུབ་པར་འགྱུར་རོ། །དེ་ནས་རྒྱལ་པོས་ལོ་ཉི་ཁྲི་ལྷག་པར་ཡོ་བྱད་ཐམས་ཅད་ཀྱིས་བསྙེན་བཀུར་ཞིང་མཐར་རྒྱལ་པོ་བུ་སྟོང་བཙུན་མོ་བརྒྱད་ཁྲི་བཞི་སྟོང་བློན་པོ་དེ་སྙེད་དང་བཅས་པ་དང་ཡབ་བྲམ་ཟེའི་འཁོར་དེ་སྙེད་དང་བཅས་པ་རབ་ཏུ་བྱུང་ཞིང་འཁོར་འདུས་པ་གསུམ་འབྱུང་ལ་དེ་རྣམས་བཅོམ་ལྡན་འདས་བྱམས་པས་རི་བོ་བྱ་རྐང་ལ་ཁྲིད་དེ་རིའི་གཡོགས་བསལ་ནས་འོད་སྲུང་ཆེན་པོའི་སྐུ་གདུང་ཕྱག་མཐིལ་དུ་བཞག་ནས་འདི་ནི་ཚེ་ལོ་བརྒྱ་པའི་ཚེ་སངས་རྒྱས་ཤཱཀྱ་ཐུབ་པ་བྱོན་པའི་ཉན་ཐོས་ཀྱི་མཆོག་འོད་སྲུང་ཆེན་པོའི་སྐུ་གདུང་ངོ་ཞེས་བསྟན་པས་ལུས་ཆུང་ངུ་འདི་ལྟ་བུས་ཡོན་ཏན་གྱི་ཚོགས་དེ་འདྲ་བ་ཐོབ་པ་ཞེས་སྐྱོ་བའི་ཚེ་གདུང་དེ་ལས་སྣམ་སྦྱར་ཕྲལ་སྟེ་འདི་ནི་བཅོམ་ལྡན་འདས་དེའི་ཕྱགས་བདར་ཁྲོད་པའི་སྣམ་སྦྱར་རོ་ཞེས་བསྟན་པའི་མོད་ལ་འཁོར་དེ་ཐམས་ཅད་དགྲ་བཅོམ་པ་འཐོབ་པར་གྱུར་ལ། དེའི་མཐར་གདུང་དེ་ཡང་ན་མཁའ་ལ་འཕགས་ནས་འབར་བ་དང་གསལ་བ་དང་འོད་འབྱིན་པ་དང་ཆར་དང་གློག་དང་ཡ་མ་ཟུང་ལ་སོགས་པའི་ཆོ་འཕྲུལ་དུ་མ་བསྟན་སྟེ་ཐུགས་ཀ་ནས་རང་བྱུང་བའི་མེས་འཚིག་སྟེ་རིང་སྲེལ་ལྷུང་བ་རྣམས་མཆོད་རྟེན་དུ་བྱེད་པར་གསུངས་ཤིང་། ཤཱཀྱའི་བསྟན་པ་ལ་སྐུ་གཟུགས་བཞེང་པ་སོགས་སངས་རྒྱས་ལ་བྱ་བ་བྱས་པ་རྣམས་འདུས་པ་དང་པོར་གྲོལ། གསུང་རབ་འབྲི་ཀློག་བཞེངས་པ་སོགས་ཆོས་ལ་བྱ་བ་བྱས་པ་རྣམས་འདུས་པ་གཉིས་པར་གྲོལ། དགེ་སློང་རེ་རེ་ལ་གདུགས་ཚོད་སྟོབ་པ་ཡན་ནས་དགེ་འདུན་ལ་མཆོད་པ་བྱས་པ་དང་འདུ་བའི་སྒོ་སྦྱར་བ་རྣམས་འདུས་པ་གསུམ་པར་གྲོལ་བར་བྱམས་པ་ལུང་བསྟན་གྱི་མདོ་གསུམ་དང་དགའ་བའི་བཤེས་གཉེན་གྱི་རྟོགས་བརྗོད་ལས་བཤད་ཏོ། །

ཚེ་ལོ་དྲུག་༼ཀ༡༢ན༽ཁྲིར་རྒྱལ་བ་སེང་གེ་སྟེ། །དེ་སོགས་དགུ་བརྒྱ་གོ་དགུ་ཚང་བར་འགྱུར། །རྒྱལ་བ་བཞི་བཅུ་གཅིག་པ་དགྲ་གཅན་ཆེ། །ས་གཞི་རིན་ཆེན་བདུན་ཡིན་ངན་སོང་མེད། །མི་རྣམས་མེ་ཏོག་པདྨར་བརྫུས་སྟེ་སྐྱེ། །སྔོན་གྱི་རྒྱལ་བ་བཞི་བཅུའི་འཕྲིན་ལས་མཛད། །སངས་རྒྱས་ཉིས་བརྒྱ་བཞི་བཅུ་རྩ་གཉིས་པ། །མེ་ཏོག་བྱིན་དང་གཞན་ཡང་ཕལ་ཆེན་བྱིན། །ཡེ་ཤེས་ཉི་མ་ཚེ་དཔག་མེད་པ་དང་། །རིན་ཆེན་གྲགས་པ་དགེ་བ་སྨྲང་འདོན་པ། །མི་འཁྲུགས་མདོག་དང་འདམ་བརྒལ་དྲན་པའི་འོད། །དགེ་འོད་དགྲ་ལས་རྒྱལ་དང་དུས་མཁྱེན་འོད། །བཤེས་གཉེན་བཟང་པོ་སྨན་བདག་མདངས་མངའ་བ། །དགའ་སྟོབས་འཁྲུལ་མེད་བློ་དང་ལྷ་བདག་དང་། །ནམ་མཁའི་དབྱངས་དང་ལྷ་ཡི་རྒྱལ་པོ་རྣམས། །ཐེག་པ་ཆེན་པོ་འབའ་ཞིག་སྟོན་པ་སྟེ། །ཉན་ཐོས་རང་སངས་རྒྱས་ཀྱི་མིང་ཡང་མེད། །ཁྱད་པར་སངས་རྒྱས་དྲུག་བརྒྱ་བཅུ་གཅིག་པ། །གསེར་འོད་ཚེ་ན་ཞིང་དེའི་སེམས་ཅན་ཀུན། །ཕྱིར་མི་ལྡོག་པའི་བྱང་སེམས་ཤ་སྟག་འབྱུང་། །རྒྱལ་བ་གཞན་རྣམས་ཐེག་པ་གསུམ་གྱིས་འདུལ། །མངོན་པའི་མཛོད་ལས་ཚེ་ལོ་མར་འགྲིབ་ཀྱི། །བརྒྱད་ཁྲི་པ་ནས་བརྒྱ་པའི་བར་ལས་གཞན། །དེ་བཞིན་གཤེགས་པ་མི་འབྱུང་གསུངས་པ་ནི། །ཐེག་པ་ཆུང་ངུའི་རྣམ་གཞག་ཕྱོགས་གཅིག་སྟེ། །བརྒྱ་དང་གཅིག་པ་ཡོན་ཏན་འོད་འཕྲོ་ནི། །སྐུ་ཚེ་བྱེ་བ་ཉིས་སྟོང་ཐུབ་པ་དང་། །ཉིས་བརྒྱ་གསུམ་པ་རྒྱལ་བ་རིན་ཆེན་ཏོག །ལོ་གྲངས་བྱེ་བ་འབུམ་དུ་ཚང་བར་བཞུགས། །ཉིས་བརྒྱ་སོ་གཅིག་ཚོགས་ཆེན་གཙོ་བོ་ནི། །སྐུ་ཚེ་ཉིན་གཅིག་བཞུགས་པ་ལ་སོགས་སྟེ། །ཡུལ་རིགས་འོད་གདུང་ཡབ་ཡུམ་སྲས་དང་ནི། །རིམ་གྲོ་བ་དང་མཆོག་ཟུང་འདུས་པའི་ཚད། །སྐུ་ཚེ་བསྟན་པའི་གནས་ཚད་སྐུ་གདུང་དང། །མཆོད་རྟེན་ཐུགས་བསྐྱེད་ཚུལ་རྣམས་ཐ་དད་པར། །བསྐལ་པ་བཟང་པོའི་མདོ་ལས་རྒྱས་པར་གསུངས། །མ་ཐོག་རིང་མོར་སངས་རྒྱས་མོས་པ་སྟེ། །དེ་ཡན་སངས་རྒྱས་ཀུན་༼ཀ༡༢བ༽གྱི་འཕྲིན་ལས་མཛད། །རྒྱལ་བ་དགུ་བརྒྱ་གོ་དགུ་པོ་ཀུན་གྱི། །འཁོར་དང་སྐུ་ཚེ་བསྟན་པའི་གནས་ཚད་རྣམས། །གཅིག་དུ་བསྡོམས་པ་རྒྱལ་བ་སྣང་མཛད་འདིའི། །འཁོར་དང་སྐུ་ཚེ་བསྟན་པའི་ཚད་དུ་འགྱུར། །

ཞིང་འདིའི་འགྲོ་ཀུན་ཐེག་གསུམ་སོ་སོ་ལས། །ཕྱིར་མི་ལྡོག་ཐུལ་གནས་བསྐལ་རྫོགས་པ་ཡིན། །མནར་མེད་དམྱལ་བར་སེམས་ཅན་མ་ལུས་པ། །དེ་ཚེ་འཇིག་པའི་བསྐལ་པའི་ཐོག་མ་སྟེ། །ཆགས་བསྐལ་གནས་བསྐལ་འཇིག་བསྐལ་སྟོངས་བསྐལ་བཞི། །ཡུན་ནི་བར་བསྐལ་ཉི་ཤུ་རེ་རེར་མཚུངས། །དེ་ལྟར་བར་བསྐལ་བརྒྱད་བཅུ་བསྡོམས་པ་ལ། །བསྐལ་པ་ཆེན་པོ་གཅིག་དུ་བརྗོད་པ་ཡིན། །

འཇིག་བསྐལ་ཚུལ་ཡང་ཅུང་ཟད་བཤད་བྱས་ན། །ངན་སོང་གསུམ་དུ་སེམས་ཅན་མ་ལུས་ཚེ། །མི་ཞིག་གིས་ནི་ཆོས་ཉིད་ཀྱིས་ཐོབ་པའི། །བསམ་གཏན་དང་པོའི་ཏིང་འཛིན་འགྲུབ་གྱུར་སྟེ། །དེ་ལས་ལངས་ནས་ཀྱེ་མ་དབེན་པ་ལས། །བྱུང་བའི་དགའ་བདེ་འདི་ནི་དམ་པ་ཞེས། །ཆེད་དུ་བརྗོད་པས་སྒྲ་དེ་མོད་ཁོ་ནར། །སོ་སོའི་གླིང་གི་མི་རྣམས་ཀུན་གྱིས་ཐོས། །ཀུན་ཀྱང་བསམ་གཏན་དང་པོའི་དངོས་གཞི་ཐོབ། །ཤི་འཕོས་གཟུགས་ཀྱི་ཁམས་ཀྱི་ཚངས་རིས་དང་། །ཚངས་པའི་མདུན་འདོན་ཚངས་ཆེན་གསུམ་དུ་སྐྱེས། །དེ་བཞིན་འདོད་པའི་ལྷ་རིས་དྲུག་ག་ཡང་། །ཁམས་གོང་འཕོས་སྟེ་འདོད་ཁམས་མ་ལུས་སྟོངས། །བསམ་གཏན་དང་པོའི་ལྷ་རིས་གསུམ་ག་ཡང་། །རྟོག་དཔྱོད་སྤངས་པའི་བསམ་གཏན་གཉིས་པ་ཐོབ། །ཤི་འཕོས་འོད་ཆུང་ལ་སོགས་གནས་གསུམ་དུ། །སྐྱེས་སྟེ་ཚངས་ཆེན་མན་ཆད་སྟོངས་པར་འགྱུར། །དེ་ཚེ་ཉི་མའི་གཞལ་མེད་ཁང་སྟོང་པ། །གཉིས་པ་ཤར་བས་ཆུ་མིག་ལྟེང་ཀ་སྐེམ། །གསུམ་པས་ཆུ་ཕྲན་མ་ལུས་སྐེམ་པར་བྱེད། །བཞི་པས་ཆུ་བོ་ཆེ་རྣམས་སྐེམ་པར་འགྱུར། །ལྔ་པས་རྒྱ་མཚོ་ཆེན་པོ་དཔག་ཚད་སོགས། །རིམ་པས་སྐེམ་ཞིང་མི་འགྲེང་བདུན་ནས་ནི། །མི་འགྲེང་གང་དང་བ་ལང་རྨིག་རྗེས་ཙམ། །༼ཀ༡༣ན༽ཐ་མར་ཟིལ་པ་ཙམ་ཡང་མེད་པར་སྐེམ། །དྲུག་པ་ཤར་བས་ས་ཀུན་དུ་བར་འཐུལ། །བདུན་པས་རི་རབ་ཁོར་ཡུག་བཅས་པའི་བར། །གཅིག་དུ་འབར་སྟེ་ཚངས་པའི་འཇིག་རྟེན་མན། །མེ་ལྕེ་གཅིག་དུ་གྱུར་པས་སྲེག་པར་བྱེད། །མེ་དེ་རང་ཞི་ཐལ་བའང་མ་ལུས་པ། །དེ་ཚེ་འཇིག་པའི་བསྐལ་པའི་མཐར་ཐུག་ཅེས། །ཉི་མ་བདུན་ལུང་བསྟན་པའི་མདོ་དྲངས་ནས། །འཇིག་རྟེན་བཞག་པར་མཽངྒལ་བུ་ཡིས་བཤད། །

སྟོངས་བསྐལ་བར་བསྐལ་ཉི་ཤུ་འདས་པ་ནས། །སླར་ཡང་ཆགས་པའི་བསྐལ་པ་སྔོན་བཞིན་འབྱུང་། །འོན་ཀྱང་སྒྲོན་མེའི་བསྐལ་པ་ཅེས་བྱ་བ། །སངས་རྒྱས་འབྱུང་བསྐལ་ཨུ་དུམ་ཝ་ར་ཡི། །མེ་ཏོག་ལྟ་བུར་བརྒྱ་ལ་སྲིད་པ་ཙམ། །ཕལ་ཆེར་དཀོན་མཆོག་གསུམ་གྱི་སྒྲོན་མེ་ཡིས། །དབེན་པ་མུན་པའི་བསྐལ་པ་ཤ་སྟག་ཡིན། །མེ་ཡིས་འཇིག་པ་ལན་བདུན་ཚང་བའི་ཚེ། །བསམ་གཏན་གཉིས་པ་མན་ཆད་ཆུས་གཅིག་འཇིག །རིམ་པ་འདི་ཡིས་ཆུ་ཡིས་འཇིག་ཐེབས་བདུན། །ཚང་ཚེ་བསམ་གཏན་གསུམ་པའི་དགེ་རྒྱས་མན། །རླུང་ཆེན་རབ་ཏུ་གཡོ་བས་འཇིག་པ་ཉིད། །ཡང་ནི་མེ་ཡིས་འཇིག་སོགས་སྔར་བཞིན་སྟེ། །མེད་བཞིན་སྣང་བའི་རྟེན་འབྲེལ་རྒྱུན་མི་ཆད། །འདུ་བྱེད་རླུང་ལྡང་དགའ་བདེ་ཆུ་ལྟར་གཡོ། །རྟོག་དཔྱོད་མེ་འདྲ་ནང་གི་བསམ་གཏན་སྐྱོན། །རྟེན་འབྲེལ་མཐུ་ལས་ཕྱི་རོལ་འཇིག་པར་སྣང་། །བསམ་གཏན་བཞི་པ་སྣོད་བཅུད་ལྷན་ཅིག་དུ། །སྐྱེ་འཇིག་སྣང་གི་འབྱུང་བའི་མཐུར་མི་ལྟོས། །

དེ་དག་ཀྱང་བསྐལ་པ་བཟང་པོ་འདིའི་རྣམ་གཞག་དུ་ཟད་དེ་གཞན་དུ་ན་ཕལ་ཆེན་ལས་འཇིག་རྟེན་གྱི་ཁམས་མི་འབྱེད་འདིའི་བསྐལ་པ་གང་ཡིན་པ་དེ་ནི་བདེ་བ་ཡོད་པའི་ཞིང་ཁམས་ཀྱི་ཉིན་ཞག་གཅིག་གོ །བདེ་བ་ཡོད་པའི་ཞིང་ཁམས་ཀྱི་བསྐལ་པ་དེ་ནི་དེ་བཞིན་གཤེགས་པ་རྡོ་རྗེ་རབ་འཇོམས་ཀྱི་ཞིང་དུར་མིག་གིས་མཚན་པའི་ཉིན་ཞག་གཅིག་གོ །དེ་བཞིན་དུ་སྔ་མའི་བསྐལ་པ་ཕྱི་མའི་ཉིན་ཞག་དུ་བསྒྲེས་སྟེ་ཤིན་དུ་སྐུའི་པདྨ་རྒྱས་པའི་ཞིང་ཕྱིར་མི་ལྡོག་པའི་འཁོར་ལོ་རབ་ཏུ་སྒྲོག་པ་དང་། ཆོས་རྒྱལ་མཚན་གྱི་ཞིང་རྡུལ་མེད་དང་། སེང་གེའི་ཞིང་སྒྲོན་མ་བཟང་དང་། རྣམ་སྣང་སྙིང་པོའི་ཞིང་འོད་བཟང་དང་། ཆོས་འོད་སྐུའི་པདྨ་རྒྱས་པའི་ཞིང་འདའ་བར་དཀའ་བ་དང་། མངོན་མཁྱེན་ཀུན་འོད་རྒྱན་ལྡན་གྱི་ཞིང་ཐུགས་ཟླའི་མེ་ལོང་དཀྱིལ་འཁོར་མདོག་ནས་གྲངས་མེད་ས་ཡ་གཅིག་བགྲངས་པའི་ཐ་མའི་བསྐལ་པ་ནི་རྒྱལ་བ་དཔལ་བཟང་གི་ཞིང་པདྨའི་དཔལ་གྱི་ཉིན་ཞག་དུ་བཤད་པས་མདོར་ན་ཚད་ཀྱིས་གཞལ་བར་བྱ་བ་མིན་ནོ། །

བསྐལ་པ་བཟང་པོ་འདི་ཡི་འོག་རོལ་དུ། །མུན་བསྐལ་ཆེན་པོ་དྲུག་བཅུ་འདས་པའི་རྗེས། །སྒྲོན་བསྐལ་སྙན་པ་ཆེན་པོ་ཞེས་བྱ་བ། །དེ་ལ་སངས་རྒྱས་ཁྲི་ཕྲག་གཅིག་༼ཀ༡༣བ༽འབྱུང་ངོ། །དེ་ནས་མུན་བསྐལ་ཆེན་པོ་ཁྲི་འདས་ནས། །སྐར་མ་བཀྲམ་པ་ཞེས་བྱའི་སྒྲོན་བསྐལ་ལ། །རྫོགས་པའི་སངས་རྒྱས་བརྒྱད་ཁྲི་ཚང་བར་འབྱུང་། །ཡང་ནི་མུན་བསྐལ་སུམ་བརྒྱ་འདས་པའི་འོག །སྒྲོན་མེའི་བསྐལ་ཆེན་ཡོན་ཏན་བཀོད་པ་ལ། །རྒྱལ་བ་བརྒྱད་ཁྲི་དང་ནི་བཞི་སྟོང་འབྱུང་། །དེ་ཙམ་མདོ་ལས་རྒྱལ་བས་ལུང་དུ་བསྟན། །དེ་བཞིན་ན་མཁའ་ཇི་སྲིད་གནས་ཀྱི་བར། །བསྐལ་པའི་ཕྱི་མཐའ་ཐུག་པ་ཡོད་མ་ཡིན། །འདི་ནི་འཇིག་རྟེན་ཁམས་འདིའི་རྣམ་གཞག་སྟེ། །དེ་བཞིན་ཕྱོགས་བཅུའི་ན་མཁས་གར་ཁྱབ་པར། །དག་དང་མ་དག་ཞིང་ཁམས་རྒྱ་མཚོ་རྣམས། །ཁ་ཅིག་སྟོངས་ཤིང་ལ་ལ་འཇིག་དང་ཆགས། །གཞན་དག་གནས་སོགས་རྒྱ་མཚོའི་ལྦུ་བ་ལྟར། །གོ་མཚམས་མེད་ཅིང་རྒྱུན་མི་ཆད་པར་སྣང་། །ཞིང་ཁམས་མཐའ་དག་མཐོང་བའི་མིག་དག་པ། །འཕགས་མཆོག་རྣམས་ཀྱི་གཟིགས་ཡུལ་ལྟད་མོར་ཆེ། །ངེས་པའི་དོན་དུ་ཞིང་འདི་འཇིག་པ་མེད། །རྒྱལ་བས་བསྟེན་པའི་རྩ་ཡི་སྟན་ཙམ་ཡང་། །ཁམས་གསུམ་འབྱུང་བ་ཀུན་གྱིས་གཞིག་མི་ནུས། །རྡོ་རྗེའི་གདན་དང་བྱ་རྒོད་ཕུང་རི་སོགས། །སྔོན་གྱི་རྒྱལ་བ་བགྲང་ཡས་རྒྱ་མཚོའི་ཡང་། །རྫོགས་སངས་རྒྱས་པའི་གནས་དང་ཤེས་ཕྱིན་གྱི། །ཆོས་ཀྱི་འཁོར་ལོ་བསྐོར་གནས་ཡིན་ཞེས་གསུངས། །མེ་ཡིས་འཇིག་པར་སྣང་ཚེའང་ཞིང་འདི་ནི། །ཅུང་ཟད་མ་ཉམས་རྒྱལ་སྲས་རྣམས་ཀྱིས་གང་། །འོན་ཀྱང་འཇིག་རྟེན་བྱེད་པོར་རློམ་པ་ཡི། །ཚངས་སོགས་དྲེགས་དང་ང་རྒྱལ་གཞོམ་པ་དང་། །སྐྱོ་བ་བསྐྱེད་ཅིང་རྟག་འཛིན་ལྡོག་པའི་ཆེད། །མེ་ཆུ་རླུང་གིས་འཇིག་པའི་བསྐལ་པ་སྟོན། །དེ་ཚེ་ཞིང་དེ་སྟོངས་པར་གྱུར་པ་ཡིས། །སེམས་ཅན་གཅིག་གི་སྲོག་ལའང་མི་གནོད་པ། །འདི་ནི་རྒྱལ་བའི་འཕྲིན་ལས་མཆོག་ཅེས་གསུངས། །ལེགས་པར་བཤད་པ་མཁས་པའི་དགའ་སྟོན་ལས། །འཇིག་རྟེན་གྱི་ཁམས་སྤྱིར་བསྟན་པའི་ཡན་ལག་སྟེ་དང་པོའོ།། །།

    ༈ ༄། །ད་ནི་སྟོན་པའི་མཛད་པ་བརྗོད་པར་བྱ། །བདག་ཅག་རྣམས་ཀྱི་སྟོན་པ་ཐུབ་པའི་མཆོག །༼ཁ༡༤ན༽འདིས་ནི་བླ་མེད་བྱང་ཆུབ་ཐུགས་བསྐྱེད་དེ། །རྒྱལ་སྲས་གཞན་ལས་ཆེས་ཆེར་རྨད་བྱུང་བའི། །བྱམས་བརྩེ་སྤྲོ་དང་རྩོམ་པ་རྒྱ་ཆེན་པོས། །བྱང་ཆུབ་ལམ་བཟང་བདེ་བླག་གིས་བགྲོད་ནས། །མཐའ་ཡས་བསྐལ་མང་སྔོན་ནས་སངས་རྒྱས་ཀྱང་། །སྔོན་གྱི་སྨོན་ལམ་ཆེན་པོ་ལྔ་བརྒྱའི་མཐུས། །འཛམ་གླིང་སྐྱེ་རྒུ་ཚེ་ལོ་བརྒྱ་པའི་ཚེ། །རྙིགས་མ་ལྔ་ལྡན་ལྷག་པར་གདུལ་དཀའ་བའི། །འགྲོ་རྣམས་གདུལ་ཕྱིར་དགའ་ལྡན་ལྷ་གནས་ན། །ལྷ་ཡི་སྟོན་པ་དམ་པ་ཏོག་དཀར་ཞེས། །སངས་རྒྱས་འོད་སྲུང་གི་ནི་རྒྱལ་ཚབ་ཏུ། །བཞུགས་པ་ལས་བབ་འཛམ་གླིང་གཤེགས་པར་དགོངས། །ད་ལྟ་འཛམ་གླིང་རྙིགས་མ་ལྔ་བདོ་སྟེ། །རྟོག་གེ་པ་དྲུག་རྗེས་སུ་སྒྲོགས་པ་དྲུག །སྙོམས་པར་འཇུག་པ་དྲུག་སྟེ་མུ་སྟེགས་ཀྱི། །སྟོན་པ་བཅོ་བརྒྱད་ཀྱིས་ནི་མ་རུང་བྱས། །གཤེགས་པའི་དུས་མིན་བཞུགས་པར་གསོལ་འདེབས་ཞེས། །ལྷ་རྣམས་ཀུན་གྱིས་གསོལ་བ་བཏབ་པའི་ཚེ། །རོལ་མོ་ཐམས་ཅད་དུས་གཅིག་དཀྲོལ་ཅིག་གསུངས། །བྱང་ཆུབ་སེམས་དཔའས་དུང་དཀར་བླངས་སྟེ་བུས། །རོལ་མོའི་སྒྲ་ཡི་ནང་ན་མཆོག་ཅི་དྲིས། །ཀུན་ཀྱང་དུང་གི་སྒྲ་ཡིས་ཟིལ་མནན་གསོལ། །དེ་བཞིན་བདུད་དང་མུ་སྟེགས་མ་ལུས་པ། །ང་ཡིས་ཟིལ་མནན་འགྲོ་ཀུན་དྲང་ངོ་གསུངས། །

ཚེ་ལོ་བརྒྱ་པའི་དུས་དང་གོ་ཏམ་གདུང་། །སེར་སྐྱའི་གྲོང་མཆོག་དག་པའི་ཡབ་ཡུམ་སྟེ། །གཟིགས་པ་ལྔ་ལ་རྣམ་པར་གཟིགས་ནས་ནི། །གླང་ཆེན་ཐལ་ཀར་གསེར་གྱི་དྲ་བ་ཡིས། །གཡོགས་པའི་རྣམ་པས་གྲོང་ཁྱེར་སེར་སྐྱ་རུ། །ཟས་གཙང་བཙུན་མོ་སྒྱུ་འཕྲུལ་ཆེན་མོ་ཞེས། །ལྷས་བསྟན་རྒྱལ་པོ་ལེགས་པར་རབ་སད་སྲས། །དུས་གསུམ་རྒྱལ་བ་མཐའ་ཡས་མང་པོ་ཡི། །ཡུམ་དུ་སྨོན་པ་གྲུབ་པའི་འཕགས་མ་དེ། །གསོ་སྦྱོང་དག་པར་སྤྱོད་པའི་ལྷུམས་སུ་ཞུགས། །དེར་ཡང་མངལ་གྱི་དྲི་མས་མ་གོས་པར། །ཙན་དན་སྦྲུལ་གྱི་སྙིང་པོའི་ཁང་བཟང་ནང་། །༼ཁ༡༤བ༽བཞུགས་ནས་ཕྱོགས་བཅུའི་བྱང་སེམས་མཐའ་ཡས་བཏུལ། །ཆོས་ཀྱི་རྣམ་གྲངས་རྒྱ་མཚོ་དུ་མ་བསྟན། །འཛམ་གླིང་ཀུན་དུ་སངས་རྒྱས་འབྱུང་བའི་ལྟས། །ཡ་མཚན་དཔག་མེད་མཐའ་ཡས་སྣང་བར་གྱུར། །གླིང་གི་དབུས་སུ་བྱང་ཆུབ་ལྗོན་ཤིང་སྐྱེས། །སེར་སྐྱའི་གྲོང་ཀུན་རིན་ཆེན་ལས་བྱས་གྱུར། །གངས་རིའི་ངོས་ནས་སེང་གེའི་ཕྲུ་གུ་དག །འོངས་ནས་སྲང་ན་གནོད་པ་མེད་པར་རྩེ། །ལུམྦིའི་ཚལ་ཀུན་རིན་ཆེན་ལྗོན་པས་ཁྱབ། །དེ་ཚེ་ཟླ་དགུ་ངོ་བཅུ་ཚང་བའི་ཚེ། །ལྷུམས་སུ་ཟླ་བ་བཅུར་ཞག་བདུན་གྱིས་མ་ཆོག་པ་བཞུགས་པ་ལ། མདོར་ཟླ་བ་བཅུ་ཚང་བའི་ཐ་སྙད་གྱིས་བརྗོད་ཅིང་འདིར་ཟླ་དགུ་ངོ་བཅུར་བརྗོད་པ་ཡིན་ནོ། །ངོ་མཚར་ལྟས་ཆེན་སོ་གཉིས་བྱུང་བ་ལས། །རྩ་གསུམ་ལྷ་ཡི་འབྱོར་པ་ལྟ་བུ་ཡིས། །ཡུམ་གྱིས་ལུམྦིའི་ཚལ་གྱི་སྐྱེད་ཚལ་བྱོན། །རྒྱུ་སྐར་རྒྱལ་དང་ལྡན་ཚེ་ཡུམ་གྱི་ཕྱག །པ་ལ་ཀྵ་ཡི་ལྗོན་པ་ལ་འཇུས་སྟེ། །བྱ་རྨྱང་མཛད་པའི་རྩིབ་ལོགས་གཡས་པ་ནས། །ཡུམ་ལ་གནོད་པ་མེད་ཅིང་ནག་ནོག་གིས། །མ་གོས་གསེར་གོང་ཕྱིས་པ་ལྟ་བུ་རུ། །བལྟམས་ཚེ་ལྷ་ཡི་དབང་པོ་བརྒྱ་བྱིན་གྱིས། །བྲན་མོ་རྒན་མོའི་རྣམ་པས་བླངས་པའི་ཚེ། །ཐེག་པར་མ་གྱུར་སྟོབས་ཀྱི་ང་རྒྱལ་བཅོམ། །ཀླུ་དབང་རྣམས་ཀྱིས་བདུད་རྩིས་སྐུ་ཁྲུས་གསོལ། །ཕྱོགས་ཀུན་གོམ་པ་བདུན་བདུན་བོར་བ་ལས། །གསེར་གྱི་པདྨ་འདབ་སྟོང་པ་རེ་བྱུང་། །སྐྱེ་རྒ་ན་འཆི་ཀུན་ལས་འདའ་བྱེད་ཅིང་། །འགྲོ་བའི་ཁ་ལོ་གྱེན་དུ་བསྒྱུར་རོ་གསུངས། །བསིལ་བའི་འོད་ཀྱིས་འཇིག་རྟེན་སྣང་བར་བྱས། །ངོ་མཚར་ལྟས་ཆེན་བཅོ་བརྒྱད་བྱུང་བའི་ཚེ། །ཡབ་ཀྱིས་ཕྱག་དང་བསྟོད་པ་དང་པོ་མཛད། །ཚངས་པས་བདུད་རྩིའི་ཟིལ་མངར་བླངས་སྟེ་ཕུལ། །ཞག་བདུན་ལོན་ཚེ་ཡུམ་གྱི་སྤྲུལ་པ་བསྡུས། །ཡུམ་གྱིས་སྐྱེད་པའི་བྱ་བ་རྫོགས་ཟིན་ཞིང་། །སྐྱེ་བོ་ཕལ་པའི་སྐྱེད་མར་མི་རིགས་ལ། །ཁྱིམ་ནས་བྱུང་བ་ཡུམ་གྱིས་མི་བཟོད་པ། །སྤང་དང་ཡུམ་གྱི་ཕྱག་ཀྱང་མི་བཞེད་ཕྱིར། །འཁྲུངས་ནས་ཞག་བདུན་ཡུམ་གྱི་ཚེ་ལུས་པའི། །ཚེ་ན་ལྷུམས་སུ་འཇུག་པར་མཛད་པའི་ཕྱིར། །འདི་ཡང་རྒྱལ་བ་ཕལ་གྱི་ཐུན་མོང་ཡིན། །

སྐྱེ་རྒུའི་༼ཁ༡༥ན༽བདག་མོ་ཆེན་མོ་སྒྱུ་འཕྲུལ་སོགས། །མ་མ་སུམ་བཅུ་གཉིས་ཀྱིས་ཞམ་རིང་བྱེད། །གཞན་ཡང་ཤཱཀྱའི་ཁྱེ་འུ་ལྔ་བརྒྱ་དང་། །གྲགས་འཛིན་མ་སོགས་བུ་མོ་བརྒྱད་ཁྲི་དང་། །བྲན་ཕོ་བྲན་མོ་ལྔ་བརྒྱ་ཕྲག་རེ་དང་། །གླང་ཆེན་རྟ་དང་མ་ཧེ་བ་གླང་སོགས། །ལྔ་བརྒྱ་ཕྲག་རེ་དུས་གཅིག་ཉིད་དུ་བཙས། །རིན་ཆེན་གཏེར་ཀུན་ས་ལས་རང་བྱུང་གྱུར། །ཕྱོགས་བཞིར་མཉན་ཡོད་རྒྱལ་པོ་ཚངས་བྱིན་བུ། །གསལ་རྒྱལ་དང་ནི་གྲོང་ཁྱེར་རྒྱལ་པོའི་ཁབ། །པད་སྙིང་སྲས་པོ་གཟུགས་ཅན་སྙིང་པོ་དང་། །ཀཽ་ཤམྦིར་ནི་དམག་བརྒྱའི་བུ་ཤར་པ། །འཕགས་རྒྱལ་དུ་ནི་མུ་ཁྱུད་མཐའ་ཡས་བུ། །རབ་སྣང་ཞེས་བྱ་རྒྱལ་ཕྲན་བཞི་ཡང་བཙས། །དང་པོར་དོན་ཀུན་གྲུབ་པར་མཚན་གསོལ་ཏོ། །

ཤཱཀྱ་དྲེགས་ལྡན་རྣམས་ཀྱང་དུལ་གྱུར་ནས། །ཐུབ་ལྟར་གནས་ཕྱིར་ཤཱཀྱ་ཐུབ་པ་དང་། །གནོད་སྦྱིན་ཤཱཀྱ་འཕེལ་སོགས་ཀྱིས་བཏུད་པས། །ལྷ་ཡི་ལྷ་སྟེ་མཚན་གསུམ་རིམ་པར་བཏགས། །ཁྱིམ་དུ་གནས་ན་གླིང་བཞིའི་འཁོར་སྒྱུར་དང་། །རབ་ཏུ་བྱུང་ན་རྫོགས་འཚང་རྒྱ་འོ་ཞེས། །མཚན་མཁན་རྣམས་ཀྱིས་མགྲིན་གཅིག་ལུང་སྟོན་གྱུར། །དྲང་སྲོང་ཉོན་མོངས་མེད་ཀྱིས་ཕྱག་བྱས་སྟེ། །ངེས་པར་རྫོགས་འཚང་རྒྱ་བར་ལུང་བསྟན་ནས། །རང་གི་སྣག་ཚ་བྲམ་ཟེ་མེས་བྱིན་ལ། །དགུང་ལོ་སོ་ལྔ་ལོན་ནས་འཚང་རྒྱ་ཡིས། །དེ་ཚེ་སློབ་མར་བྱོས་ཞེས་བསྟན་ནས་འདས། །རོ་བརྒྱ་ལྡན་པའི་འབྲས་ཆན་མང་བཞེས་ཚེ། །མཛུབ་མོ་གཅིག་གིས་གསེར་གཞོང་བཟུང་བ་ནི། །གླང་ཆེན་ལྔ་བརྒྱས་དབྲོག་པར་མ་ནུས་ཕྱིར། །གླང་ཆེན་སྟོང་གི་སྟོབས་ཅན་ཞེས་མཚན་བཏགས། །

བྱིས་པའི་སློབ་དཔོན་ཀུན་གྱི་བཤེས་གཉེན་ལས། །ཡི་གེ་སློབ་པའི་གྲྭར་བྱོན་ཡི་གེའི་རིགས། །དྲུག་བཅུ་རྩ་བཞི་སློབ་དཔོན་ལ་བསྟན་པས། །ཡ་མཚན་གྱུར་སྟེ་བསྟོད་ཕྱག་བྱས་པར་གྱུར། །སངས་རྒྱས་སམ་ནི་འཁོར་ལོས་སྒྱུར་བྱུང་ཚེ། །ཡི་གེ་འདི་འབྱུང་གཞན་༼ཁ༡༥བ༽དུ་མི་འབྱུང་ཞེས། །བྲིས་སྟེ་བསྟན་པས་མཁའ་ལས་ཚངས་པ་ཡིས། །མཐུན་གྱུར་བརྗོད་ཕྱིར་ཚངས་པའི་ཡི་གེར་གྲགས། །རྩིས་ཀྱི་ཕ་མཐར་སོན་པ་སྲིད་སྒྲུབ་ཀྱིས། །མི་འཁྲུགས་པ་ལས་གོང་དུ་བགྲང་མ་ནུས། །གཞོན་ནུས་སྙིང་པོ་མཆོག་གི་བར་དུ་བརྩིས། །ཛམ་བུའི་ཤིང་གྲིབ་ཏིང་འཛིན་མཛད་པ་ན། །ཕྱི་དྲོར་གྱུར་ཀྱང་གྲིབ་མས་སྐུ་མ་བཏང་། །འདི་ཚེ་ཡབ་ཀྱིས་བསྟོད་ཕྱག་གཉིས་པ་མཛད། །དྲང་སྲོང་ལྔ་ཡིས་མཁའ་ལ་འགྲོ་མ་ནུས། །ཞབས་ལ་གཏུགས་ཤིང་བསྟོད་ནས་སོང་བར་གྱུར། །

དེ་ནས་བུད་མེད་རྣམས་ཀྱི་དོན་མཛད་ཕྱིར། །གྲགས་འཛིན་མ་ལ་རྒྱལ་བའི་རུ་མཚོན་བྱས། །ལྷས་བྱིན་མཛེས་དགའ་ལག་ན་བེ་ཅོན་ཅན། །ལ་སོགས་ཚན་པོ་ཆེ་དང་སྲེད་མེད་བུའི། །སྟོབས་ལྡན་ཤཱཀྱའི་ཁྱེ་འུ་ལྔ་བརྒྱ་དང་། །འཕོང་དང་འདེགས་དང་གཅོད་པ་ལ་སོགས་པ། །སྒྱུ་རྩལ་འགྲན་པས་དེ་དག་ཐམས་ཅད་ཀྱི། །དྲེགས་པ་ཚར་བཅད་འཇིག་རྟེན་ཟིལ་གྱིས་མནན། །ལག་ན་བེ་ཅོན་བུ་མོ་གྲགས་འཛིན་མ། །དྲིལ་བུ་སྒྲ་ཡི་བུ་མོ་ས་འཚོ་མ། །ཤཱཀྱ་དུས་ལེགས་བུ་མོ་རི་དྭགས་སྐྱེས། །ལ་སོགས་བཙུན་མོ་དྲུག་ཁྲི་ཁབ་ཏུ་བཞེས། །

འཇིག་རྟེན་མཐུན་པར་འཇུག་པའི་སྤྱོད་པ་ཡིས། །སྐྱེ་བོ་མགུ་བར་མཛད་ནས་སྲིད་པ་ལས། །ངེས་པར་འབྱུང་བ་ཆེན་པོ་བསྟན་པའི་སླད། །སེར་སྐྱའི་སྒོ་བཞིར་རྒ་ནད་ཤི་བ་དང་། །སྤྲུལ་པའི་དགེ་སློང་གཟིགས་པའི་རྐྱེན་དང་ནི། །བཙུན་མོས་སྦྱར་བའི་རོལ་མོའི་སྒྲ་དབྱངས་ལས། །ཚིགས་སུ་བཅད་པ་དུ་མས་བསྐུལ་བ་ཡིས། །ཁྱིམ་ལས་ངེས་པར་འབྱུང་བ་ཉིད་དུ་དགོངས། །མ་ནིང་ཡིན་ཞེས་སྐུར་པ་སྤང་བའི་ཕྱིར། །བུད་མེད་འགྲོགས་པའི་ཐ་མ་འདི་ཡིན་ཞེས། །གྲགས་འཛིན་མ་ལ་སྲས་ཀྱི་ས་བོན་བཞག །རྒྱལ་པོས་ར་བ་ལྕགས་རི་སྒོ་འཕར་དང་། །དམག་དཔུང་མང་པོས་བསྐོར་སྟེ་སྲུང་ལ་བརྩོན། །མཚན་མོ་ཡབ་གཅིག་མནལ་གྱིས་ནོན་པ་ལ། །གསོལ་བ་བཏབ་པས་༼ཁ༡༦ན༽མནལ་གྱིས་མྱོས་པ་དང་། །ནམ་ཡང་བླ་མའི་གནས་རྣམས་ཀུན་གྱི་ངག །མ་བཅག་བདེན་པའི་ཚིག་གི་མཐར་ཕྱིན་པ། །དེ་ཡི་ངག་ཚིག་སུས་ཀྱང་མི་ཟློག་ཕྱིར། །ཁྱོད་ཀྱི་བསམ་པ་རྫོགས་པར་གྱུར་ཅིག་ཅེས། །གནང་བ་བྱིན་སྟེ་རྒྱུ་སྐར་རྒྱལ་ཤར་བ། །མཚན་ཕྱེད་ཚེ་ན་བསྔགས་ལྡན་ལ་བཅིབས་སྟེ། །རྒྱལ་ཆེན་བཞི་ཡིས་ཆིབས་ཀྱི་རྐང་ལག་བཏེག །ཚངས་དང་བརྒྱ་བྱིན་འོད་ཀྱིས་ལམ་སྣ་བྱས། །གནས་གཙང་ལྷས་བསྐོར་སྟེང་གི་མཁའ་ལ་བྱོན། །ཤཱཀྱ་ཁྱེ་འུ་གྱང་ཡུལ་ལས་འདས་པ། །བྱང་ཕྱོགས་ཀཱ་མ་རཱུ་པའི་ཡུལ་དུ་བབ། །

ཉིད་ཀྱིས་ཉིད་ཀྱི་གཙུག་ཕུད་དོར་བ་ཡིས། །རྣམ་དག་ཅེས་བྱ་གཙུག་ཕུད་མཆོག་རྟེན་བྱུང་། །འདས་པའི་སངས་རྒྱས་གསུམ་གྱི་གཙུག་ཕུད་ཀྱི། །མཆོད་རྟེན་ཀྱང་ནི་ཕྱོགས་འདིར་ལྷན་ཅིག་གནས། །མ་བྱོན་རྣམས་ཀྱང་གཙུག་ཕུད་འདི་རུ་འདོར། །རྔོན་པར་སྤྲུལ་པའི་ལྷ་ཡིས་ངུར་སྨྲིག་ཕུལ། །བླངས་སར་འདུན་པས་ངུར་སྨྲིག་མཆོད་རྟེན་བརྩེགས། །གཙུག་ཕུད་དུས་སྟོན་གོས་ཀྱི་དུས་སྟོན་ཞེས། །ལྷ་ཡུལ་ན་ཡང་དུས་སྟོན་རེ་རེ་ཡོད། །རྟ་དང་རྒྱན་བསྐུར་འདུན་པ་སླར་ལོག་སར། །འདུན་པ་སླར་ལོག་པ་ཡི་མཆོད་རྟེན་བྱས། །འདུན་པས་སེར་སྐྱར་རྒྱལ་འབངས་མྱ་ངན་བསལ། །བཙུན་མོ་རྣམས་ཀྱིས་བསྔགས་ལྡན་མགུལ་ནས་འཇུས། །རྟ་མཆོག་ཁྱོད་ཀྱིས་མི་མཆོག་གར་བསྐྱལ་ཞེས། །ངུས་པས་བསྔགས་ལྡན་ཅང་ཤེས་མྱ་ངན་སྐྱེས། །ཟས་བཅད་དབུགས་ཀྱིས་བརྣངས་སྟེ་གུམ་པ་ལས། །ཁྱིམ་བདག་བུར་སྐྱེས་ཕྱིས་ནས་དགྲ་བཅོམ་བཀོད། །རྒྱན་རྣམས་གཞོན་ནུ་གཞན་ལ་གཡོགས་པ་ན། །ལྷ་ཕྲན་གཞན་གྱིས་བརྒྱ་བྱིན་རྒྱན་ཐོགས་ལྟར། །སུས་ཀྱང་མ་ཐེག་སྐྱེ་རྒུའི་བདག་མོ་ཡིས། །རྒྱན་ཆ་མཐོང་བའི་མྱ་ངན་སྤང་བའི་ཕྱིར། །རྫིང་དུ་དོར་བས་རྒྱན་གྱི་རྫིང་བུ་བྱུང་། །དེ་ནས་བྱང་ཆུབ་སེམས་དཔའ་རང་བྱུང་གིས། །བསྙེན་པར་རྫོགས་སྟེ་ཆུ་བོ་༼ཁ༡༦བ༽དབྱིག་ལྡན་སོགས། །བརྒལ་ནས་ཡུལ་དབུས་མ་ག་དྷ་རུ་ཆས། །དྲང་སྲོང་ངན་སྤོང་བུ་ཡི་བསྟི་གནས་བྱོན། །

ཁོ་བོའི་བསོད་ནམས་མཐུ་ཡིས་སྔོན་གྱི་ཚེ། །ལྗོན་ཚོགས་འདི་ཀུན་ཛམ་བུའི་གསེར་ལས་གྲུབ། །ལོ་འདབ་མེ་ཏོག་འབྲས་བུ་རྟག་རྒྱས་ཀྱང་། །ད་ནི་ཕལ་བའི་ཤིང་གྱུར་བརྙིང་བསྐམས་པས། །ཁོ་བོ་འཆི་བར་ངེས་ཅེས་བྲམ་ཟེ་དེ། །མྱ་ངན་བྱེད་པ་གཟིགས་ནས་སླར་གསུངས་པ། །དེ་ནི་ཁྱོད་ཀྱི་མཐུ་མིན་གངས་རི་དང་། །ཉེ་སར་ཤཱཀྱའི་གཞོན་ནུ་ཞིག་བྱུང་བ། །ཁྱིམ་དུ་གནས་ན་འཁོར་ལོས་སྒྱུར་འགྱུར་ལ། །འདི་ནི་དེ་ཡི་སྐྱེད་མོས་ཚལ་དུ་འགྱུར། །དེ་མཐུས་སྔོན་ཚེ་འབྱོར་པ་རྒྱས་པ་ཡིན། །གཞོན་ནུ་དེ་ནི་ཁྱིམ་སྤངས་རབ་བྱུང་བས། །དེ་བས་བསྐམས་པར་ཟད་ཅེས་གསུངས་པ་ན། །དེ་ཡིས་བརྟགས་ནས་འོ་ན་གཞོན་ནུ་དེ། །ཁྱོད་ཉིད་ཁོ་ནར་ངེས་ཞེས་མཆོད་པ་བྱས། །མ་ག་དྷ་རུ་བསོད་སྙོམས་མཛད་པའི་ཚེ། །སྐྱེ་བོ་ཀུན་གྱིས་དགེ་སྦྱོང་མཛེས་པར་བསྒྲགས། །རྒྱལ་པོ་གཟུགས་ཅན་སྙིང་པོས་མཐོང་ནས་ནི། །འདི་ལྟའི་གཟུགས་དང་ན་ཚོད་དཀའ་ཐུབ་འཕངས། །རྒྱལ་པོར་འོས་ཞེས་རྒྱལ་སྲིད་ཕྱེད་བསྟབས་པ། །མ་བཞེས་རྒྱལ་པོས་སློབ་མར་ཁས་ལེན་བྱས། །མེ་ལྔ་པ་དང་ཉི་མའི་བརྟུལ་ཞུགས་དང་། །རྐང་པ་གཅིག་གིས་འགྲེང་སོགས་སྣ་ཚོགས་པའི། །དཀའ་ཐུབ་སྤྱོད་པའི་མུ་སྟེགས་གནས་སུ་ཞུགས། །དེ་དག་རྣམས་དང་མཐུན་པའི་དཀའ་བ་ནི། །ཉིས་འགྱུར་ལ་སོགས་སྤྱད་པས་དེ་ཀུན་དང་། །དགེ་སྦྱོང་ཆེན་པོ་ཅེས་བྱར་མཚན་དུ་བརྗོད། །དེ་ནས་སྙོམས་པར་འཇུག་པ་དྲུག་པོ་ཡི། །ནང་ནས་སྒྱུ་རྩལ་ཞེས་བུ་རིང་འཕུར་ལས། །ཅི་ཡང་མེད་པའི་སྐྱེ་མཆེད་མངོན་དུ་མཛད། །སླར་ཡང་རངས་བྱེད་བུ་ནི་ལྷག་སྤྱོད་ཀྱི། །སློབ་མར་མཛད་དེ་སྲིད་རྩེའི་སྐྱེ་མཆེད་ནོས། །དེ་དག་མགུ་བས་སློབ་མའི་ཚོགས་ཕུལ་ཀྱང་། །དེ་ཀུན་ཐར་པའི་ལམ་དུ་མ་གཟིགས་ནས། །ཆུ་བོ་ནཻ་རཉྫ་རའི་འགྲམ་དུ་བྱོན། །

དཀའ་ཐུབ་༼ཁ༡༧ན༽ཙམ་གྱིས་གྲོལ་འདོད་དགའ་བའི་ཕྱིར། །རྒྱ་ཤུག་འབྲུ་རེ་སཱ་ལུ་འབྲུ་རེ་དང་། །ཆུ་ཐིགས་ཙམ་གྱིས་འཚོ་དང་ཅུང་ཟད་ཀྱང་། །མི་གསོལ་སོགས་ཀྱི་དཀའ་བ་ལོ་དྲུག་སྤྱད། །ཚོར་བ་ཟིལ་མནན་དབུགས་ཀྱི་དབྱུང་རྔུབ་སྤངས། །ལྷར་བཅས་སྐྱེ་བོ་གཞན་གྱིས་མ་ཞུགས་པ། །མཁའ་ཁྱབ་ཅེས་བྱའི་ཏིང་འཛིན་མཛད་པར་གྱུར། །དེ་ཚེ་ཡབ་དང་ཞང་པོས་མི་ལྔ་བརྒྱ། །འཁོར་དུ་བཞག་པའི་བརྒྱ་ཕྲག་རེ་རེ་ནས། །མི་རེ་བསྡད་ནས་གཞན་རྣམས་ལོག་པ་ལ། །ལྔ་སྡེ་ཞེས་བྱ་འཁོར་གྱི་དང་པོ་བྱུང་། །མདོ་གཞན་དག་ལས་རིང་འཕུར་ལྷག་སྤྱོད་ཀྱི། །སློབ་མ་ལྔ་ཞིག་ཞབས་ཕྱིར་འབྲངས་པ་ནི། །ལྔ་སྡེ་བཟང་པོ་ཡིན་པར་བཤད་པའང་ཡོད། །གསང་སྔགས་ཡོ་ག་ལྟར་ན་དཀའ་ཐུབ་ཀྱི། ཁོག་པ་མི་ཡུལ་དུ་བཞག་འོག་མིན་ནམ། །རི་རབ་རྩེར་བྱོན་ལོངས་སྐུར་སངས་རྒྱས་སྟེ། །སླར་ཡང་དཀའ་ཐུབ་སྦྱོང་བའི་ལུས་ལ་ཞུགས། །སྤྲུལ་སྐུར་འཚང་རྒྱ་ཚུལ་དུ་སྟོན་པར་གསུངས། །ཐུན་མོང་སྣང་ངོར་ཤིན་དུ་རིད་པའི་སྐུ། །གྲོང་གི་བྱིས་པའི་རྩེད་མོའི་གནས་སུ་གྱུར། །

ངལ་དུབ་མཐའ་ཡིས་གྲོལ་བར་མ་གཟིགས་ནས། ཁ་ཟས་རགས་པ་བཟའ་འོ་ཞེས་གསུངས་པས། །ལྔ་སྡེ་མ་དད་ཝ་ར་ཎ་སིར་སོང་། །འདི་ཡང་བྱང་ཆུབ་སེམས་དཔའ་འཚང་རྒྱ་བ། །མི་ཡི་སྐྱེ་བོས་བསྙེན་པར་མི་ནུས་པས། །ཉིད་ཀྱིས་བྱིན་གྱིས་བརླབས་པའི་མཐུ་རུ་བཤད། །དེ་ཚེ་གྲོང་པའི་བུ་མོ་དགའ་མོ་དང་། །དགའ་སྟོབས་མ་ཞེས་བྱ་བས་མཚན་མཁན་གྱིས། །བུ་མོ་གང་གིས་ལོ་ནི་བཅུ་གཉིས་སུ། །ཚངས་པར་སྤྱད་དེ་དཀའ་ཐུབ་རྫོགས་པའི་ཚེ། །མ་ཧེ་སྟོང་གི་འོ་མའི་ཉིང་ཁུ་ཡིས། །བྲམ་ཟེ་མཆོད་སྟེ་སྨོན་ལམ་བཏབ་པ་ན། །དོན་ཀུན་གྲུབ་པའི་བཙུན་མོར་འགྱུར་རོ་ཞེས། །བསྟན་ཐོས་ལོ་ནི་བཅུ་གཉིས་ཚངས་པར་སྤྱད། །དཀའ་ཐུབ་གྲུབ་ནས་མ་ཧེ་མོ་སྟོང་བཞོས། །འོ་མ་དེ་དག་རྣམས་ལ་བླུད་ནས་ནི། །སླར་ཡང་བཞོས་སྟེ་ལྔ་བརྒྱ་ལ་ནི་བླུད། །༼ཁ༡༧བ༽དེ་ལྟར་མ་ཧེ་ཉི་ཤུ་རྩ་ལྔའི་བར། །ལན་བདུན་ཉིང་ཁུར་བྱས་པའི་འོ་ཐུག་བསྐོལ། །ཤ་ཁ་ར་དང་སྦྲང་རྩིའི་དྭངས་མ་བཏབ། །སཱ་ལིའི་འབྲས་བླུག་བསྐོལ་བས་བཀྲ་ཤིས་པའི། །རྟགས་ཀྱི་རི་མོ་དུ་མ་ཤར་བ་ནི། །མཚན་མཁན་གྱིས་མཐོང་འདི་ནི་སུས་འཐུངས་པ། །དེ་རིང་བསམ་པ་འགྲུབ་པར་འགྱུར་རོ་ཟེར། །སྦྱིན་ཡུལ་བྲམ་ཟེ་འབོད་པར་བྲན་མོ་བསྐུལ། །བརྒྱ་བྱིན་མཐུ་ཡིས་དགེ་སྦྱོང་བྲམ་ཟེ་གཞན། །གཅིག་ཀྱང་མི་སྣང་བརྒྱ་བྱིན་ཚངས་པ་གཉིས། །བྲམ་ཟེར་སྤྲུལ་པ་མཐོང་ནས་བོས་པ་ན། །ང་བས་རྣམ་པ་དུ་མས་འདི་ལྷག་གིས། །འདི་ལ་ཕུལ་ཞེས་བརྒྱ་བྱིན་གྱི་ཚངས་པ། །དེ་ཡིས་བྱང་ཆུབ་སེམས་དཔའ་བསྟན་པར་གྱུར། །འོ་ཐུག་དེ་ཡིས་གསེར་གྱི་གཞོང་པ་བཀང་། །ཕུལ་ནས་བྱང་ཆུབ་སེམས་དཔའི་ཞབས་ལ་གཏུགས། །ཤཱཀྱའི་གཞོན་ནུ་གངས་རིའི་འགྲམ་བྱུང་བ། །དོན་གྲུབ་དེ་ཡི་བཙུན་མོར་སྨོན་ལམ་བཏབ། །བྱང་ཆུབ་སེམས་དཔས་དེ་ནི་ཁྱིམ་ནས་བྱུང་། །འདོད་པ་སྤངས་ཀྱིས་སྨོན་ལམ་གཞན་ཐོབ་གསུངས། །དེ་གཉིས་མཛའ་ཞིང་གཅུགས་པའི་ཡིད་ཀྱི་རྒྱུས། །འོ་ན་དེ་བསམ་འགྲུབ་པར་གྱུར་ཅིག་ཞེས། །བསྔོས་སྟེ་བྱང་ཆུབ་སེམས་དཔས་མཐུན་གྱུར་མཛད། །

གཞོང་པ་འདི་ཡང་བཏང་ངམ་ཞེས་གསུངས་པས། །ཁོ་མོ་ཅག་ནི་སྣོད་དང་བཅས་པ་ཡིས། །བྱིན་སྟེ་སྣོད་མ་མཆིས་པར་མ་ཡིན་ཟེར། །འདི་གཉིས་བསྐལ་བཟང་སངས་རྒྱས་ཐམས་ཅད་ལ། །རྫོགས་འཚང་རྒྱ་ཀར་བསོད་སྙོམས་འབུལ་བ་པོར། །སྨོན་ལམ་བཏབ་སྟེ་འགྲུབ་པར་གྱུར་པ་ཡིན། །བྱང་ཆུབ་སེམས་དཔས་ཆུ་བོའི་འགྲམ་དུ་བསྣམས། །ཁྲུས་མཛད་སྦྲང་རྩི་ལྟ་བུར་མངར་བ་ཡི། །འོ་ཐུག་བཞེས་པས་སྐུ་ཡི་མཐུ་སྟོབས་རྒྱས། །གསེར་གཞོང་ཆུར་དོར་ཀླུ་རྒྱལ་རྒྱ་མཚོས་ཁྱེར། །བརྒྱ་བྱིན་གྱིས་ནི་མཁའ་ལྡིང་དུ་སྤྲུལ་སྟེ། །ཕྲོགས་ནས་ལྷ་ཡུལ་དུ་ཁྱེར་མཆོད་པ་བྱས། །དེང་སང་ན་ཡང་༼ཁ༡༨ན༽སྣོད་ཀྱི་དུས་སྟོན་ཡོད། །

བྲན་མོ་གྲུབ་མ་ཞེས་པའི་རོ་དཀྲིས་པའི། །གསོ་རས་བླངས་སྟེ་བཀྲུས་ཤིང་ཁ་བསྒྱུར་ནས། །ཕྱགས་བདར་ཁྲོད་པའི་སྣམ་སྦྱར་མཛད་པར་གྱུར། །དེ་ཚེ་འཛམ་གླིང་རྩི་ཤིང་ལྡུམ་བུ་ཀུན། །རང་རང་ལོ་འདབ་མེ་ཏོག་འབྲས་བུ་རྒྱས། །ཀུན་ཀྱང་རྩེ་ཀུན་རྡོ་རྗེའི་གདན་དུ་ཕྱོགས། །བུར་ཤིང་ལ་སོགས་རང་རང་བཅུད་རྣམས་འཛག །ས་ཆེན་འདི་ནི་འཁོར་བ་ལས་བྱས་ལྟར། །རེག་ན་འཁྲོལ་ཞིང་སྒྲ་སྙན་འབྱིན་པར་གྱུར། །སྲོག་ཆགས་ཀུན་ཀྱང་བྱང་ཆུབ་སྙིང་པོའི་ཕྱོགས། །རང་བཞིན་གྱིས་འདུད་མགོ་བོ་སྟོན་པར་བྱེད། །བྱང་ཆུབ་ཤིང་མཆོག་རབ་ཏུ་རྒྱས་ཤིང་མཛེས། །བྱ་རྣམས་སྙན་པའི་སྒྲ་འབྱིན་ཉི་འོད་གསལ། །འགྲོ་ཀུན་མི་དགེའི་བསམ་པ་ནུབ་པས་གནས། །བྱང་ཆུབ་སེམས་དཔའ་སྐྱེས་བུ་ཆེན་པོའི་སྟོབས། །མཐའ་ཡས་ལྡན་པས་སེང་གེའི་སྟབས་ཀྱིས་ཆས། །ནགས་ཚལ་མེ་ཏོག་བཀྲ་བའི་སྤོ་ཅིག་གཟིགས། །འདི་རུ་འདུག་ནས་འཚང་རྒྱ་ཞེས་དགོངས་ཚེ། །རི་དེ་ཉིལ་ཞིང་ཞིག་པར་གྱུར་པ་ན། །ཅིས་ཉེས་དགོངས་ཚེ་གནས་གཙང་ལྷ་རྣམས་ཀྱིས། །མཚམས་མེད་སྤྱད་དང་སྲིད་པ་ཐ་མ་པའི། །བྱང་སེམས་གཉིས་ནི་ས་གཞི་ཕལ་པ་ཡིས། །བསྟེན་མི་ནུས་ཀྱིས་ཧ་ཅང་མི་རིང་བར། །རྡོ་རྗེའི་གདན་ཡོད་དེ་རུ་གཤེགས་ཞེས་བསྟན། །བརྒྱ་བྱིན་གྱིས་སྤྲུལ་རྩྭ་ཚོང་བཀྲ་ཤིས་ལས། །རྨ་བྱའི་མགྲིན་མདོག་རེག་ན་འཇམ་པ་ཡི། །ལྷ་ཡི་རྩྭ་བླངས་བྱང་ཆུབ་ཤིང་དྲུང་བྱོན། །རྩྭ་རྣམས་གཡས་སྐོར་ཉིད་དུ་ངང་གིས་འཁྱིལ། །དེ་སྟེང་བཞུགས་སྟེ་བྱང་ཆུབ་མ་ཐོབ་བར། །ནམ་ཡང་འདི་ལས་ལྡང་བར་མི་བྱ་ཞེས། །དམ་བཅས་རྡོ་རྗེའི་སྐྱིལ་མོ་ཀྲུང་གིས་བཞུགས། །

འོད་ཟེར་བཀྱེ་བས་བདུད་ཀྱི་བདག་པོ་སྦྲན། །བདུད་ཀྱི་དཔུང་ཚོགས་མི་འཁྲུགས་ཕྲག་གཅིག་ནི། །འཇིགས་པའི་གཟུགས་ཅན་ལྷགས་སྟེ་མཚོན་ཆར་ཕབ། །དེ་ཀུན་མེ་ཏོག་ཆར་གྱུར་འཁྱིལ་༼ཁ༡༨བ༽ཞིང་འབབ། །བདུད་ཀྱི་བུ་མོ་རྣམས་ཀྱིས་ཆགས་པ་ཡིས། །བསླུ་བར་བརྩམས་པ་རྒན་མོར་བྱིན་བརླབས་སྟེ། །སླར་ཡང་རྒྱལ་སྲས་ཉིད་ལ་སྐྱབས་སུ་སོང་། །ཁྱོད་ཀྱིས་བསགས་པའི་ཚོགས་གཉིས་དེ་ཙམ་གྱིས། །འཚང་རྒྱ་རིགས་པ་མིན་ཞེས་བདུད་ཀྱིས་རྒོལ། །བྱང་ཆུབ་སེམས་དཔས་སྡིག་པ་ཅན་ཁྱོད་ཀྱིས། །གཏན་མེད་མཆོད་སྦྱིན་གཅིག་ཅིག་བྱས་པ་ཡིས། །འདོད་པའི་ཁམས་ཀྱི་དབང་ཕྱུག་དུ་གྱུར་ན། །ང་ཡིས་གཏན་མེད་མཆོད་སྦྱིན་དཔག་ཡས་བྱས། །གསུངས་ཚེ་བདུད་ཀྱིས་དཔང་པོ་སུ་ཡོད་ཟེར། །ཕྱག་གཡས་བརྐྱངས་པ་ས་གཞི་ལ་བསྣུན་སྟེ། །ཀུན་ལ་སྙོམས་ཤིང་ཉེ་ཁོན་མེད་པ་ཡི། །ས་འདི་ང་ཡི་དཔང་ཞེས་གསུངས་པའི་མོད། །ས་ཆེན་རྣམ་པ་དྲུག་དུ་གཡོས་པ་ལས། །ས་ཡི་ལྷ་མོ་བརྟན་མས་ལུས་ཕྱེད་ཐོན། །ཇི་སྐད་བཀའ་བསྩལ་དེ་བཞིན་ཁོ་ན་སྟེ། །འདི་ནི་བདག་ལ་མངོན་སུམ་ཉིད་ཡིན་ནོ། །དེ་ལྟ་མོད་ཀྱིས་ལྷར་བཅས་འཇིག་རྟེན་གྱི། །དཔང་པོ་ཚང་མ་ཁྱོད་ཉིད་ཡིན་ནོ་ཞེས། །བརྗོད་པ་ཐོས་པས་བདུད་ཚོགས་སྐྲག་ཅིང་བྱེར། །མང་ཞིག་སྟོན་པ་ཉིད་ལ་སྐྱབས་སུ་སོང་། །

དེ་ལྟར་བྱམས་པ་ཆེན་པོ་གཅིག་ཁོ་ནས། །གཡོ་བ་མེད་བཞིན་བདུད་སྡེ་ཀུན་བཏུལ་སྟེ། །བདེན་པ་བཞི་དང་ལུགས་འབྱུང་ལུགས་ཟློག་གི །རྟེན་ཅིང་འབྲེལ་བར་འབྱུང་བ་ཀུན་མཁྱེན་པས། །སྤྱན་དང་མངོན་པར་ཤེས་པ་མངོན་དུ་མཛད། །སྐད་ཅིག་གཅིག་དང་ལྡན་པའི་ཤེས་རབ་ཀྱིས། །སྐྱ་རེངས་ཤར་ཚེ་མངོན་པར་རྫོགས་སངས་རྒྱས། །དེ་ཚེ་མཁའ་ལ་ཟླ་བ་གཟའ་ཡིས་ཟིན། །གྲགས་འཛིན་མ་ལ་དགྲ་གཅན་ཟིན་སྲས་བཙས། །རྒྱལ་པོས་གཞོན་ནུའི་སྲས་མིན་ཞེས་དོགས་ཚེ། །ཡུམ་གྱིས་གཞོན་ནུའི་པང་ཚང་རྡོ་བ་དང་། །ལྷན་ཅིག་དམོད་བོར་རྒྱན་གྱི་རྫིང་བུར་འཕངས། །ལྷན་ཅིག་བལ་འདབ་བཞིན་དུ་ཆུ་སྟེང་འཕྱོ། །སྐྱེ་བོ་ཡིད་འཆེས་བཙས་སྟོན་རྒྱ་ཆེར་བྱས། །དེ་ཚེ་བདུད་རྩི་ཟས་ཀྱི་བུ་བཙས་པས། །༼ཁ༡༩ན༽ཀུན་དགའ་བོ་ཞེས་དུས་ལས་མིང་དུ་བཏགས། །དེ་ལྟར་མངོན་པར་རྫོགས་པར་སངས་རྒྱས་ནས། །སྐྱིལ་ཀྲུང་ཉིད་ཀྱིས་ཏཱ་ལ་བདུན་སྲིད་ཀྱི། །ཚད་དུ་ལན་བདུན་འཕགས་སྟེ་ཆེད་དུ་བརྗོད། །ལྷ་རྣམས་ཀུན་གྱིས་རྒྱ་ཆེར་མཆོད་པར་གྱུར། །སངས་རྒྱས་མ་བྱུང་དུས་སུ་དམུས་ལོང་ཞིང་། །སངས་རྒྱས་བྱུང་དུས་མིག་རབ་རྙེད་པ་ཡི། །ཀླུ་ཡི་རྒྱལ་པོ་ནག་པོས་ཀུན་ནས་བསྟོད། །བདུན་ཕྲག་ཞག་དུ་སྐྱིལ་ཀྲུང་མ་གཤིག་བཞུགས། །གཉིས་པར་བྱང་ཆུབ་ཤིང་ལ་མི་འཛུམས་གཟིགས། །གསུམ་པར་སྟོང་གསུམ་རྒྱང་རིང་བར་དུ་འཆག །བཞི་པར་ཤར་ནུབ་རྒྱ་མཚོའི་བར་དུ་འཆག །ལྔ་པར་བཏང་བཟུང་ཀླུ་ཡི་གནས་ན་བཞུགས། །དྲུག་པར་ནྱ་གྲོ་དྷ་ཡི་ཤིང་དྲུང་བཞུགས། །བདུན་པར་སྒྲོལ་རྒྱུའི་ཤིང་གི་ཚལ་ན་བཞུགས། །

དེ་ཚེ་བསྐལ་བཟང་སངས་རྒྱས་ཐམས་ཅད་ལ། །ཐོག་མའི་བསོད་སྙོམས་འབུལ་པོའི་སྨོན་ལམ་ཅན། །ཚོང་པ་ག་གོན་དང་ནི་བཟང་པོ་ཡིས། །ཟོང་མང་ཁལ་དེད་ལྷོ་ནས་བྱང་བགྲོད་ཚེ། །ལེགས་སྐྱེས་དང་ནི་གྲགས་པ་ཅེས་བྱ་བ། །གླང་བུའི་དམ་པ་ཅང་ཤེས་གཉིས་ཀྱིས་ནི། །མགྲོན་པོ་རྣམས་ཀྱི་ལམ་གྱི་སྣ་འདྲེན་ཞིང་། །ལམ་དུ་འཇིགས་པ་ཡོད་ན་མི་འགྲོ་བས། །དེ་ཚེ་གླང་བུ་ཅང་ཤེས་དེ་གཉིས་ཀྱིས། །ལམ་དུ་མ་ཕྱིན་དེད་ཀྱང་ལམ་གཞན་ཞུགས། །ནགས་ཀུན་མྱུལ་བས་འཇིགས་པ་མ་མཐོང་སྟེ། །གླང་བུའི་ཕྱིར་ཕྱིན་བྱང་ཆུབ་ཤིང་དྲུང་ན། །རྒྱལ་བ་བཞུགས་མཐོང་གླང་བུ་སྐོར་བ་བྱེད། །ལྷས་ཀྱང་སྦྲན་པས་ཚོང་པ་དད་གྱུར་སྟེ། །སྐྱོ་མ་ལྡེ་གུ་སྦྲང་རྩི་བུར་ཤིང་སོགས། །བསོད་སྙོམས་ཕུལ་ཚེ་རྒྱལ་བས་དགོངས་པ་མཛད། །ལག་གིས་བླངས་ན་མུ་སྟེགས་ཅན་བཞིན་འགྱུར། །སྔོན་གྱི་རྒྱལ་བའི་བཞེས་སྣོད་གང་ཡིན་དགོངས། །ལྷུང་བཟེད་དུ་མཁྱེན་གནས་གཙང་ལྷས་ཀྱང་གསོལ། །འཇིག་རྟེན་སྐྱོང་བ་བཞི་ཡིས་རིན་ཆེན་ཚོགས། །༼ཁ༡༩བ༽དུ་མའི་ལྷུང་བཟེད་ཕུལ་བ་མ་བཞེས་ནས། །རྡོ་ཡི་ལྷུང་བཟེད་རེ་རེ་ཕུལ་བ་བཞེས། །གཅིག་དུ་བྱིན་རླབས་བསོད་སྙོམས་བཞེས་ནས་ནི། །ཚོང་པ་རྣམས་ལ་བདེ་ལེགས་ཚིགས་བཅད་གསུངས། །

ལྷུམས་སུ་ཞུགས་ནས་མཛད་པ་འདི་ཡི་བར། །ཕལ་ཆེར་ཐུན་མོང་སྐྱེ་བོའི་མཐོང་བ་ཡི། །དབང་བྱས་ལུང་དང་མངོན་བྱུང་རྒྱ་རོལ་ལྟར། །ཉུང་ངུར་བསྡུས་ནས་ཅུང་ཟད་བརྗོད་པ་ཡིན། །འཕགས་ཆེན་རྣམས་ཀྱི་གཟིགས་པའི་དབང་བྱས་ཚེ། །བྱང་ཆུབ་ཤིང་གི་རྒྱན་དང་བཀོད་པ་ཚད། །སེང་གེའི་ཁྲི་ཆེན་བསམ་ཡས་ལྡན་པ་སྟེ། །བྱིས་པའི་འགྲོ་བས་བསྐལ་པར་བགྲང་མི་ནུས། །དེར་བཞུགས་སྐལ་མཉམ་སེམས་དཔའི་འཁོར་མཐའ་ཡས། །དབུས་སུ་སངས་རྒྱས་རྡོ་རྗེའི་གདན་སྤོ་ལས། །གཡོ་བ་མེད་བཞིན་རི་རབ་རྩེ་མོ་དང་། །འཐབ་བྲལ་དགའ་ལྡན་ལ་སོགས་འོག་མིན་བར། །སོ་སོའི་གནས་སུ་སྐུ་ཡི་བཀོད་པ་སྣང་། །ཕྱོགས་བཅུའི་ཞིང་ནས་བྱང་སེམས་ཚོགས་འདུས་སྟེ། །ཕལ་པོ་ཆེ་ཡི་མདོ་སྡེ་གསུངས་པ་ཉིད། །དེ་བཞིན་རྡོ་རྗེ་ཐེག་པའི་རྒྱུད་འགའ་ལས། །གསང་སྔགས་མཐུ་ཡིས་བདུད་བཏུལ་སངས་རྒྱས་ཚུལ། །དུ་མར་བཤད་རྣམས་མ་ལུས་བརྗོད་མི་ལང་། །ཐམས་ཅད་གདུལ་བྱའི་སྣང་ཆ་ཐ་དད་དེ། །གཅིག་རྗེས་གཅིག་མཐུད་བྱུང་བར་མ་འཁྲུལ་ཞིག །

དེ་ནས་དམ་ཆོས་དཀོན་པར་སྟོན་པ་དང་། །སྐྱེ་རྒུ་ཚངས་ལ་དད་རྣམས་གདུལ་བའི་ཕྱིར། །ཟབ་ཞི་སྤྲོས་བྲལ་འོད་གསལ་འདུས་མ་བྱས། །བདུད་རྩི་ལྟ་བུ་ཆོས་ཤིག་ཁོ་བོས་རྙེད། །སུ་ལ་བསྟན་ཀྱང་གོ་བར་མི་ནུས་པས། །མི་སྨྲ་ནགས་འདབ་གནས་བྱ་ཞེས་དགོངས་ཚེ། །འཇིག་རྟེན་དུ་ནི་མི་རུང་སྣ་ཚོགས་བྱུང་། །ལྷ་ཡིས་ཤེས་ནས་ཀུན་གྱིས་གསོལ་བ་བཏབ། །ཚངས་པས་གསེར་གྱི་འཁོར་ལོ་རྩིབས་སྟོང་པ། །ཕུལ་སྟེ་མ་ག་ངྷ་འདིར་མ་དག་ཆོས། །དྲི་མར་བཅས་པར་སེམས་པའི་སྨྲ་བ་བྱུང་། །དེ་སླད་ཐུབ་པ་བདུད་རྩིའི་སྒོ་དབྱེ་གསོལ། །༼ཁ༢༠ན༽དེ་སྐད་བསྐལ་བཟང་རྒྱལ་བ་ཐམས་ཅད་ཀྱི། །ཆོས་ཀྱི་འཁོར་ལོ་བསྐོར་བར་སྐུལ་བ་པོ། །ཚངས་པས་གསོལ་བའི་མོད་ལ་ཞལ་གྱིས་བཞེས། །གཞན་གྱིས་གསོལ་བ་བཏབ་ལ་ང་མི་ལྟོས། །སྐྱེ་བོ་འདི་ཀུན་ཚངས་ལ་དད་པ་སྟེ། །དེ་ཡིས་གསོལ་བཏབ་འཁོར་ལོ་བསྐོར་རོ་གསུངས། །སྔོན་གྱི་སློབ་དཔོན་རིང་འཕུར་ལྷག་སྤྱོད་གཉིས། །དྲང་བར་དགོངས་ཚེ་འདས་མ་ཐག་པར་མཁྱེན། །ཐོག་མའི་གདུལ་བྱ་ལྔ་སྡེ་ཡིན་མཁྱེན་ནས། །ཝ་ར་ཎཱ་སིར་གཤེགས་པར་གྱུར་པའི་ཚེ། །གངྒཱའི་མཉན་པས་གྲུ་བཙས་བླངས་པ་ན། །གྲུ་བཙས་མེད་གསུང་མཁའ་ལ་བྱ་བཞིན་གཤེགས། །རྒྱལ་པོས་དེ་ཐོས་རབ་བྱུང་གྲུ་བཙས་བཀག །ཁོར་མོ་འཇིག་ཅེས་ཝ་ར་ཎཱ་སིའི་ཡུལ། །དྲང་སྲོང་ལྷུང་བ་རི་དགས་ནགས་ཚལ་དུ། །ལྔ་སྡེས་མ་གུས་པ་ཡི་ཁྲིམས་བཅས་ཀྱང་། །ཐུབ་དབང་གཟི་བརྗིད་མ་བཟོད་ངང་གིས་བྲལ། །གདུང་དང་རིགས་ནས་བོད་པར་མ་བྱེད་ཅིག །ད་ནི་མངོན་པར་རྫོགས་སངས་རྒྱས་སོ་གསུངས། །རིན་ཆེན་ཁྲི་སྟོང་ས་ལས་རང་བྱུང་བའི། །དང་པོ་གསུམ་ལ་ཕྱག་དང་སྐོར་བ་མཛད། །བཞི་པར་བསྙེངས་པ་མེད་པར་བཞུགས་ནས་ནི། །བདེན་བཞིའི་ངོ་བོ་བྱ་བ་འབྲས་བུ་སྟེ། །བཟླས་པ་གསུམ་གྱིས་རྣམ་པ་བཅུ་གཉིས་ཀྱི། །ཆོས་འཁོར་ལོ་གྲངས་མི་ཉུང་བ་རུ་བསྐོར། །དང་པོས་ཀཽཎྜི་ནྱས་ནི་མཐོང་ལམ་ཐོབ། །སྟོན་པས་ཁྱོད་ཀྱིས་ཆོས་ཀུན་ཤེས་སམ་ཞེས། །ལན་གསུམ་རྨེད་པས་ཀུན་ཤེས་མཚན་དུ་གྱུར། །གཉིས་པར་ཀཽཎྜི་ནྱས་ནི་དགྲ་བཅོམ་སྟེ། །སྣམ་སྦྱར་རྒྱལ་མཚན་འཛིན་པའི་མཆོག་དུ་བསྟན། །རྟ་ཐུལ་རླངས་པ་བཟང་ལྡན་མིང་ཆེན་བཞེས། །མཐོང་བའི་ལམ་དང་གསུམ་པར་དགྲ་བཅོམ་གྱུར། །འདི་ལྔ་ཡེ་ཤེས་ཁོང་ཆུད་ཀྱིས་བསྙེན་རྫོགས། །འདོད་གཟུགས་ལྷ་ནི་བརྒྱད་ཁྲིས་ཆོས་མིག་ཐོབ། །ལྷ་ཀུན་ལྷུང་ལྷུང་ལྡེགས་ལྡེགས་༼ཁ༢༠བ༽སྒྲ་འབྱིན་སྟེ། །སྔོན་ཚེ་ལྷ་མི་སུས་ཀྱང་མ་བསྐོར་བའི། །ཆོས་འཁོར་བསྐོར་བ་མཐོང་ཞེས་ཆེད་ཏུ་བརྗོད། །ཐེག་དམན་ལུགས་ལ་ཆོས་འཁོར་གཞན་མི་འདོད། །ཐེག་ཆེན་ལུགས་ཀྱི་ཆོས་འཁོར་དང་པོ་ཡིན། །

གྲགས་པ་ཁྱིམ་ན་གནས་བཞིན་དགྲ་བཅོམ་བཀོད། །མི་སློབ་ཁྱིམ་གནས་སྲིད་པ་མིན་ཞེས་གསུངས། །དེ་སོགས་ཉེ་བའི་ལྔ་སྡེ་རབ་ཏུ་བྱུང་། །རིགས་གཙོའི་བུ་ནི་ལྔ་བཅུ་དགྲ་བཅོམ་བཀོད། །དྲུག་བཅུའི་ཚོགས་ལྡན་བཟང་སྡེས་བདེན་པ་མཐོང་། །ཆོ་འཕྲུལ་ལྔ་བརྒྱས་སྟེང་རྒྱས་འོད་སྲུང་བཏུལ། །རལ་པ་ཅན་སྟོང་ཟག་པ་ཟད་པར་བཀོད། །གང་ཞིག་མཐོང་བས་གླང་ཆེན་སྨྱོན་པ་ཡང་། །དུལ་བྱེད་རྟ་ཐུལ་གྱི་ནི་སྤྱོད་ལམ་གྱིས། །འཛམ་གླིང་སྨྲ་བའི་མཆོག་གྱུར་ཉེ་རྒྱལ་དང་། །འདུན་འདོན་བྲམ་ཟེའི་དམ་པ་པང་ནས་སྐྱེས། །འཁོར་བཅས་བཏུལ་སྟེ་ཤེས་རབ་རྫུ་འཕྲུལ་དུ། །ལྡན་པའི་དམ་པ་མཆོག་གི་ཟུང་དུ་བསྟན། །དེ་དག་ལ་སོགས་སྲིད་པ་ཐ་མ་པ། །ཕལ་ཆེར་དགེ་སློང་ཚུར་ཤོག་ཚངས་སྤྱོད་བྱོས། །ཅེས་གསུངས་མོད་ལ་ཆོས་གོས་སྣམ་སྦྱར་བསྒོས། །སྐྲ་དང་ཁ་སྤུ་བྲེགས་ནས་ཞག་བདུན་ཙམ། །རིལ་བ་ཐོགས་གྱུར་བསྙེན་པར་རྫོགས་ནས་ཀྱང་། །ལོ་བརྒྱ་ལོན་པའི་སྤྱོད་ལམ་ལྟར་གནས་པ། །དགེ་སློང་དངོས་པོ་ལྡན་པར་གྱུར་པའི་ཕྱིར། །ཚུར་ཤོག་གིས་ནི་བསྙེན་པར་རྫོགས་པ་ཡིན། །སེར་སྐྱ་བཟང་མོ་ལྷ་ཡི་ལུས་ཐོབ་དང་། །ཛམྦུའི་གསེར་ནས་མ་གའི་ཁལ་བརྒྱ་པའི། །བང་བ་བརྒྱད་བཅུ་ལ་སོགས་སྤངས་ནས་ནི། །རབ་བྱུང་ངང་གིས་འདོད་ཆགས་བྲལ་གྱུར་པ། །བྲམ་ཟེའི་ཁྱེ་འུ་ནྱ་གྲོ་དྷ་སྐྱེས་ཀྱིས། །མཐོང་བའི་མོད་ལ་ཁྱོད་ནི་སྟོན་པ་སྟེ། །ཁོ་བོ་ཁྱོད་ཀྱི་ཉན་ཐོས་ལགས་སོ་ཞེས། །ལན་གསུམ་གསོལ་བས་བསྙེན་པར་རྫོགས་གྱུར་པ། །འོད་སྲུང་ཆེན་པོ་སྟོབས་བཅུ་པ་ཅེས་གྲགས། །འོད་སྲུང་ཆེན་པོ་དང་འོད་སྲུང་སྟོབས་བཅུ་པ་གཉིས་སུ་མདོ་ཁ་ཅིག་ལས་འབྱུང་ལ་མཛད་པ་འཁྲུལ་མེད་ཏུ་འོད་སྲུང་སྟོབས་བཅུ་པ་ནི་མ་ག་དྷ་པ་ཡིན་པར་སེམས་ཞེས་བྲིས་མོད་ཀྱང་འོད་སྲུང་ཆེན་པོ་ཉིད་ཀྱི་མཚན་གྱི་རྣམ་གྲངས་ཡིན་པ་འདྲ་སྙམ་དུ་རང་ལ་ཡང་ཡང་ཤར་བས་འདི་ལྟར་བྲིས་པ་ཡིན་ནོ། །གཞོན་ནུའི་དཔེ་ཡི་མདོ་སྡེས་གསལ་རྒྱལ་བཏུལ། །རྒྱལ་པོ་གཟུགས་༼ཁ༢༡ན༽ཅན་སྙིང་པོ་དད་པར་མཛད། །མགོན་མེད་ཟས་བྱིན་དད་དང་བདེན་པ་ལ། །བཞག་སྟེ་རྒྱལ་བྱེད་ཚལ་གྱི་ཀུན་ར་བཞེས། །

རྫོགས་སངས་རྒྱས་ནས་ལོ་བདུན་ལོན་པའི་ཚེ། །ཡབ་ཀྱི་ཕོ་ཉ་མདུན་ན་འདོན་འཆར་ཀ །དེ་ལྟའི་ཆོ་གས་བསྙེན་པར་རྫོགས་སུ་བཅུག །རྫུ་འཕྲུལ་བཀོད་པས་སེར་སྐྱའི་གྲོང་དུ་གཤེགས། །ཡབ་ཀྱིས་བསྟོད་ཕྱག་གསུམ་པ་མཛད་པར་གྱུར། །ཆོས་གསུང་ཚེ་ན་ཁྱེ་འུ་ཀུན་དགའ་བོ། །རྔ་ཡབ་ཐོགས་སྟེ་སྟོན་པའི་སྐུ་ལ་གཡོབ། །དེ་ལས་གཞན་དུ་འགྲོ་བར་མ་འདོད་ནས། །ཞམ་རིང་བགྱིས་སྟེ་ཐོས་པ་འཛིན་པར་གྱུར། །ཉིད་གཅུང་འདོད་ཆགས་དྲག་པོ་རབ་ཟློག་ནས། །དགྲ་བཅོམ་དབང་པོ་བསྡམས་པའི་མཆོག་དུ་བསྟན། །རྒྱལ་པོ་ཟས་གཙང་དྲེགས་དང་ཞུམ་པ་ཡིས། །བདེན་པ་མ་རྟོགས་མཁྱེན་ནས་མཽངྒལ་བུས། །རྫུ་འཕྲུལ་བསྟན་པས་བདག་གི་བུ་འབའ་ཞིག །རྫུ་འཕྲུལ་ལྡན་སྙམ་དྲེགས་པ་དེ་དང་བྲལ། །ལྷ་ཡི་གཞལ་མེད་ཁང་པར་རྒྱལ་ཆེན་བཞིས། །སྒོ་བསྲུངས་ཚངས་དང་བརྒྱ་བྱིན་ལ་སོགས་ལ། །དམ་ཆོས་སྟོན་པ་མཐོང་བས་ལྷ་རྣམས་ཆོས། །མི་ཉན་སྙམ་པའི་ཞུམ་པ་དང་བྲལ་སྟེ། །རྒྱུན་དུ་ཞུགས་པའི་འབྲས་བུའི་གནས་ལ་བཀོད། །ང་ཡི་བསྟན་ལ་རིགས་རུས་མི་གཙོ་ཞེས། །འབྲེག་མཁན་ཉེ་འཁོར་ཚུར་ཤོག་གིས་བསྙེན་རྫོགས། །ཤཱཀྱའི་རྒྱལ་པོ་བཟང་ལྡན་ལྷས་བྱིན་སོགས། །རིགས་གཟུགས་མཆོག་ཐོབ་ལྔ་བརྒྱ་རབ་བྱུང་སྟེ། །དེ་ལས་ཕལ་གྱིས་སྟོན་པ་མཉེས་པར་བྱས། །

གྲགས་འཛིན་མངལ་ཁུང་ལོ་དྲུག་འཛིན་པ་དང་། །དགྲ་གཅན་ཟིན་ནི་དེ་སྲིད་མངལ་གནས་པའི། །རྒྱུ་ནི་འདི་ཞེས་སྔོན་གྱི་ལས་འབྲས་གསུངས། །གྲགས་འཛིན་མ་ཡིས་སྟོན་པ་དབང་བྱེད་ཕྱིར། །སྔགས་ཀྱིས་བཏབ་པའི་ལ་དུ་སྲས་ལ་བསྐུར། །སྟོན་པར་ཕུལ་བས་སླར་གནང་ཟོ་ཞིག་གསུངས། །ཡབ་ཀྱི་ཕྱིར་འབྲངས་རབ་ཏུ་འབྱིན་པའི་ཕྱིར། །ཤཱ་རིའི་བུར་བཏད་དེ་ཡི་༼ཁ༢༡བ༽དགེ་ཚུལ་གྱུར། །

སྔོན་གྱི་དྲང་སྲོང་མས་བྱིན་དགྲ་བཅོམ་བཀོད། །རུས་ལས་ཀ་ཏྱ་ཡཱ་ན་ཞེས་པར་གྲགས། །མཐའ་ཁོབ་འདུལ་བར་བྱེད་པའི་མཆོག་དུ་བསྟན། །དེ་ཡིས་གཏུམ་པོ་རབ་སྣང་འཁོར་བཅས་བཏུལ། །ལྷོ་ཕྱོགས་གསེར་སའི་རྒྱལ་པོ་ཀབ་ཕི་ན། །དམག་ཚོགས་ཁྲི་རེར་ལྡན་པའི་བློན་པོ་ནི། །བརྒྱད་ཁྲི་བཞི་སྟོང་ལྡན་པ་བཏུལ་བྱས་ནས། །རབ་བྱུང་དགེ་སློང་བསོད་སྙོམས་སྤྱོད་པར་གྱུར། །སྒྲ་སྒྲོགས་རྒྱལ་པོ་ཨུ་ཏ་ཡ་ན་ནི། །བྲིས་སྐུས་བཏུལ་སྟེ་ཐུབ་པའི་འཁོར་དུ་གྱུར། །སྡིག་གྲོགས་ཀྱིས་ཟིན་རྒྱལ་པོ་གཙུག་ཕུད་ཅན། །འཁོར་དང་བཅས་ལ་མཐོང་ཆོས་ལས་འབྲས་བསྟན། །བུ་རམ་ཤིང་འཕེལ་སློ་མའི་གྲོང་ལ་སོགས། །དཔག་ཚད་བརྒྱ་ཕྲག་ཕ་རོལ་སྤྱན་དྲངས་ཚེ། །དགྲ་བཅོམ་ལྔ་བརྒྱའི་འཁོར་བཅས་ཐ་དད་པའི། །རྫུ་འཕྲུལ་ལྡན་པས་གཤེགས་སྟེ་དུལ་བར་མཛད། །རྫོགས་བྱེད་གནག་ལྷས་སྐྱེས་དང་རྒྱལ་བ་ཅན། །གཉེན་གྱི་བུ་དང་ནོག་ཅན་སྐྲའི་ལ་ཅན། །དེ་ལྟར་མུ་སྟེགས་རྟོག་གེ་པ་དྲུག་གིས། །ཆོ་འཕྲུལ་འགྲན་ཕྱིར་ཡང་ཡང་བསྐུལ་བ་ཡིས། །ཆོ་འཕྲུལ་ཆེན་པོ་བསྟན་པས་ཐམས་ཅད་བཏུལ། །འདི་ཡང་ཉན་ཐོས་ལྟར་ན་ཆོ་འཕྲུལ་གྱི། །ཞིང་སྦྱངས་ནས་ནི་ཆོ་འཕྲུལ་ཉིན་གཅིག་ཡིན། །དེ་ལའང་ཐུན་མོང་ཐུན་མོང་མིན་པ་གཉིས། །འདི་ནི་འདུལ་བའི་ལུང་ལས་བཤད་པ་ལྟོས། །ཐེག་ཆེན་ལྟར་ན་གཅིག་ནས་བཅོ་ལྔའི་བར། །སྦྱིན་བདག་ཆོ་འཕྲུལ་ཐ་དད་རེ་བསྟེན་སྟེ། །བརྒྱད་ཡན་འགྲན་ཟླར་བཅས་པའི་ཆོ་འཕྲུལ་སྟེ། །དེ་ཕྱིན་འགྲན་ཟླ་མེད་པའི་ཆོ་འཕྲུལ་ཡིན། །འདི་ནི་མདོ་སྡེ་མཛངས་བླུན་ནང་ན་གསལ། །

མི་དགེའི་བཤེས་གཉེན་ལྷས་བྱིན་གྱིས་བསྐུལ་བའི། །མ་སྐྱེས་དགྲ་ཡིས་གླང་ཆེན་ནོར་སྐྱོང་ནི། །རྦད་པ་བཏུལ་སྟེ་ལྷ་དང་བདེན་པར་བཀོད། །མ་སྐྱེས་མངལ་གནས་ཁྱེ་འུ་ཉིད་འགྱུར་ཞིང་། །ལྷ་མིའི་དཔལ་ཐོབ་པ་ཡི་བསྟན་ལ་ཞུགས། །དགྲ་བཅོམ་འགྱུར་༼ཁ༢༢ན༽ཞེས་ལུང་བསྟན་དགག་པའི་ཕྱིར། །བླུན་པོ་དུ་མས་འབད་ཀྱང་དགག་མ་ནུས། །ཇི་སྐད་ལུང་བསྟན་གཡོ་བ་མེད་པར་གྱུར། །དཔལ་སྦས་ཀྱིས་ནི་སྒོ་དྲུང་མེ་དོང་བཤམས། །དུག་ཅན་ཟས་སྦྱར་མགྲོན་དུ་སྤྱན་དྲངས་ཚེ། །ཞབས་བཞག་ཙམ་གྱིས་མེ་དོང་པདྨའི་མཚོ། །བུང་བའི་ཁྱུ་མང་སྒྲ་འབྱིན་ལྡན་པར་གྱུར། །པདྨར་ཞབས་བཀོད་ནང་དུ་སྟན་ལ་བཞུགས། །དཀོན་མཆོག་གསུམ་ལ་དུག་གསུམ་མི་མངའ་བའི། །བདེན་པའི་ཚིག་གིས་ཟས་ཀུན་དུག་མེད་གྱུར། །དད་པར་མཛད་དེ་བདེན་པ་མཐོང་ལ་བཀོད། །

སྐྱེ་རྒུའི་བདག་མོ་རབ་ཏུ་འབྱིན་པ་རུ། །ཀུན་དགའ་བོ་ཡིས་ཞུས་ཚེས་བསྟན་པ་ལ། །བུད་མེད་འཇུག་པར་ཞུ་བ་མ་བྱེད་ཅིག །བསྟན་པ་ལོ་གྲངས་ལྔ་བརྒྱས་སྔར་ནུབ་འགྱུར། །ཞེས་གསུངས་ལན་གསུམ་གསོལ་བའི་ཐ་མར་གནང་། །ལྕི་བའི་ཆོས་བརྒྱད་ཁས་བླངས་ཀྱིས་བསྙེན་རྫོགས། །དེ་སོགས་བུད་མེད་དགྲ་བཅོམ་མང་དུ་བྱུང་། །སེར་སྐྱའི་གྲོང་དུ་ཡབ་ཀྱི་མཆོད་རྟེན་མཛད། །སྔོན་ནས་ཕ་མར་གུས་ཞེས་སྔོན་བྱུང་གསུངས། །

སངས་རྒྱས་སྟོང་གི་ངེས་པའི་འཕྲིན་ལས་ནི། །ལས་ཀྱི་རྒྱུ་བ་ལུང་སྟོན་མཛད་པའི་ཕྱིར། །ཏི་སིའི་གངས་འགྲམ་མ་དྲོས་མཚོར་བྱོན་སྟེ། །རིན་ཆེན་སྣ་ཚོགས་པདྨ་ལ་བཞུགས་ནས། །སྔོན་ཚེ་མི་ནག་མདུང་ཐུང་ཅན་བསད་པས། །ཞབས་ལ་སེང་ལྡེང་ཚལ་པ་ཟུག་པ་དང་། །ཁྱེ་འུ་བླ་མས་སངས་རྒྱས་འོད་སྲུང་ཚེ། །མགོ་རེག་ལ་ནི་བྱང་ཆུབ་ག་ལ་ཡོད། །བྱང་ཆུབ་ཐོབ་པར་དཀའ་འོ་ཞེས་སྨྲས་པས། །ལོ་གྲངས་དྲུག་དུ་དཀའ་བ་སྤྱད་པ་དང་། །དེ་བཞིན་ཨུཏྤལ་བཀྲུ་སྨན་མནམས་པ་དང་། །ཀུན་དུ་རྒྱུ་མོ་ཙན་ཙས་སྐུར་བ་དང་། །མུ་སྟེགས་མཛེས་མ་རྒྱལ་བྱེད་ཚལ་བསད་དང་། །མུ་གེའི་གྲོང་དུ་བསོད་སྙོམས་སྤྱད་པ་ལས། །མ་རྙེད་ལྷུང་བཟེད་སྟོང་པར་བྱོན་པ་དང་། །སྐུ་སྟོད་བསྙུང་བ་བསལ་ཕྱིར་གཟིམས་པ་དང་། །བྲམ་ཟེ་བ་ར་དྷྭ་༼ཁ༢༢བ༽ཛས་མི་སྙན་ཚིག །ལྔ་བརྒྱ་བརྗོད་པས་སྤྱོས་ཤིང་དམད་པ་དང་། །དགྲ་མཐའི་གྲོང་དུ་དབྱར་གནས་མཛད་པ་ན། །རྟ་ཆས་ནས་རུལ་གསོལ་བར་བསྟན་པ་དང་། །སེར་སྐྱ་བཅོམ་ཚེ་དབུ་བསྙུན་གྱུར་པ་སྟེ། །ལས་ཀྱི་རྣམ་པ་བཅུ་པོ་ལུང་བསྟན་མཛད། །གཞན་ཡང་དགེ་འདུན་དབེན་གྱིས་བྱེ་བ་དང་། །ལྷས་བྱིན་གྱིས་འཕངས་རྡོ་བས་རྨ་དོད་སོགས། །ལས་ཀྱི་རྒྱུ་ནི་འདི་ཞེས་གསལ་བར་བསྟན། །འཁོར་ཀུན་གྱིས་ཀྱང་རང་རང་ལས་ཀུན་བཤད། །མཆོག་ཟུང་དེ་ཚེ་ངོ་མཚར་རྫུ་འཕྲུལ་རྩེ། །ལྷས་བྱིན་ལུས་འདིས་མནར་མེད་དམྱལ་བར་ལྷུང་། །ཐ་མར་རང་སངས་རྒྱས་སུ་ལུང་བསྟན་མཛད། །མ་སྐྱེས་དགྲ་ནི་རྩ་བ་མེད་པ་ཡི། །དད་པ་ལ་བཀོད་སྦྱིན་བདག་མཆོག་དུ་གྱུར། །དེ་བཞིན་གདུལ་བྱའི་ཐ་མ་འདུལ་གྱི་བར། །ངོ་མཚར་མཛད་པས་འགྲོ་མང་བཏུལ་བ་སྟེ། །ལུང་དང་ལས་བརྒྱ་རྟོགས་བརྗོད་བརྒྱ་པ་དང་། མངོན་པར་བྱུང་བའི་མདོ་སྡེ་རྣམས་ལས་གསལ། །འདི་རྣམས་ཐུན་མོང་གདུལ་བྱའི་སྣང་བ་ཡིན། །

ཐུན་མོང་མིན་པ་ཐེག་ཆེན་གདུལ་བྱའི་ངོར། །བྱ་རྒོད་ཕུང་པོའི་རི་བོ་ལ་སོགས་པར། །ཕྱོགས་བཅུའི་རྒྱལ་སྲས་མཐའ་ཡས་འདུས་པ་ལ། །རྣམ་པར་ཐར་པའི་སྒོ་གསུམ་ཇི་བཞིན་སྒྲས། །མཚན་ཉིད་མེད་པའི་ཆོས་ཀྱི་འཁོར་ལོ་ནི། །ཟབ་པ་ཤེར་ཕྱིན་མདོ་སྡེ་མཐའ་ཡས་གསུངས། །དཔག་མེད་བྱང་ཆུབ་མཆོག་དུ་ལུང་བསྟན་མཛད། །ལྷ་ཡི་གནས་དང་ཀླུ་དང་མི་ཅིའི་གནས། །རྩྭ་ཅན་གྲོང་སོགས་མཐའ་ཡས་གནས་རྣམས་སུ། །བྱང་ཆུབ་སེམས་དཔའི་འདུས་པ་དཔག་ཡས་ལ། །ལ་ལར་དྲང་ངེས་རྣམ་པར་ཕྱེ་བ་དང་། །ལ་ལར་དགོངས་དང་ལྡེམ་དགོངས་སྒྲ་གཞན་དང་། །ལ་ལར་ཇི་བཞིན་སྒྲ་སོགས་རྣམ་མང་གིས། །ཆོས་ཀྱི་དབྱིངས་ཉིད་ཁོ་ན་ལས་བརྩམས་སྟེ། །རྒྱ་ཆེན་ཐབས་ཀྱི་ཕ་རོལ་ཕྱིན་པ་ཡི། །ཆོས་འཁོར་མཐའ་ཡས་བགྲང་ལས་འདས་༼ཁ༢༣ན༽པར་གསུངས། །དེ་ཚེ་ལས་ལམ་རྣམ་པ་བཅུ་སོགས་ཀྱང་། །དེས་འདུལ་འགྲོ་ལ་ཐབས་ཀྱི་མཛད་པ་སྟེ། །རྫོགས་སངས་རྒྱས་ལ་མི་དགེའི་ལས་མེད་ཅེས། །གསང་ཆེན་ཐབས་ལ་མཁས་པའི་མདོ་རུ་གསུངས། །ལྷས་བྱིན་འཁོར་དང་བཅས་དང་དྲུག་སྡེ་དང་། །བདུད་དང་མུ་སྟེགས་ཇི་སྙེད་སྣང་བ་ཡང་། །སྟོན་པ་ཉིད་ཀྱི་ཐབས་ཀྱི་མཛད་པ་ཡིས། །རྒྱལ་བའི་ཆེ་བ་དབྱུང་བར་བྱེད་པ་སྟེ། །རྒྱལ་ལ་ཐོ་འཚམ་ནུས་པ་མི་སྲིད་ཅེས། །ཟབ་རྒྱས་མདོ་སྡེ་དུ་མ་དག་ལས་བཤད། །

མ་སྐྱེས་དགྲ་ཡི་འགྱོད་བསལ་མདོ་སྡེ་ནི། །སྟོན་པ་མྱ་ངན་འདས་ཚེ་འཇམ་དཔལ་མཐུས། །རྒྱལ་པོའི་རྨི་ལམ་ནང་དུ་སྣང་བ་རུ། །འཇམ་དཔལ་རྩ་བའི་རྒྱུད་ལས་ལུང་དུ་བསྟན། །འདི་དག་ཐུན་མོང་ཕར་ཕྱིན་ཐེག་པ་ཡི། །སྣོད་གྱུར་རྒྱལ་སྲས་རྣམས་ལ་སྣང་བ་ཡིན་། །

ཤིན་དུ་སྐལ་བ་མཆོག་གི་གདུལ་བྱའི་ངོར། །གསང་བ་མཆོག་གི་དགྱེས་པའི་འཁོར་ལོ་ཆེ། །ཨེ་ཝཾ་གཉིས་མེད་མི་ཕྱེད་རྟག་པའི་གནས། །རྡོ་རྗེ་བཙུན་མོའི་བ་གར་སྙོམས་ཞུགས་སྟེ། །ཧེ་རུ་ཀ་དཔལ་ཁ་སྦྱོར་བདུན་ལྡན་པས། །རྡོ་རྗེ་ཐེག་པའི་རྒྱུད་སྡེ་རྒྱ་མཚོ་ནི། །ནམ་ཡང་ནུབ་པ་མེད་པའི་དུས་སུ་བསྟན། །རྣལ་འབྱོར་དབང་ཕྱུག་བྱེ་བ་བརྒྱད་བཅུ་དང་། །རི་རབ་སུམ་བཅུ་དྲུག་གི་རྡུལ་མཉམ་པའི། །རྣལ་འབྱོར་མ་ཚོགས་སྐད་ཅིག་གིས་སྨིན་གྲོལ། །འདུས་པའི་རྒྱུད་ཆེན་གཉིས་མེད་རྣམ་རྒྱལ་དང་། །འགྲེལ་པ་སྒྲོན་མ་གསལ་བ་ལ་སོགས་པར། །ཟས་གཙང་འཇམ་དཔལ་ཡུམ་ནི་སྒྲོལ་མ་སྟེ། །གྲགས་འཛིན་མ་ནི་ལྷ་མོ་དཔལ་ཆེན་མོ། །དགྲ་གཅན་ཟིན་སྲས་རྡོ་རྗེ་སེམས་དཔའ་སོགས། །དཀྱིལ་འཁོར་ཆེན་པོ་ཉིད་དུ་གནས་པར་བཤད། །

ཆོས་ཀུན་སྐད་ཅིག་གཅིག་གི་སྣང་བ་སྟེ། །བདེན་རྫུན་སྔ་ཕྱི་ཐོག་མཐའ་ལ་སོགས་པ། །བཏགས་པས་ཡིན་གྱི་རང་གི་ངོ་བོས་མིན། །འདི་འདྲའི་ཆོས་ཉིད་ཟབ་མོ་ལ་སྐྲག་པས། །ཐེག་ཆེན་ཐེག་དམན་༼ཁ༢༣བ༽མདོ་སྔགས་འདི་ཐམས་ཅད། །ཇི་ལྟར་འཁྲུལ་ལྡན་སྐྱེ་བོའི་ངག་བཞིན་དུ། །གཅིག་རྗེས་གཅིག་མཐུད་ཁོ་ནར་མ་འཁྲུལ་ཞིག །ཚད་བཟུང་མེད་པའི་ཡུལ་གྱི་ཚད་འཛིན་ན། །མཁས་པར་གྲགས་ཀྱང་བྱིས་ལས་བྱིས་པར་གོ །ཇི་ལྟར་འགྲོ་མང་དུས་གཅིག་གཉིད་ལོག་ན། །སོ་སོའི་ཁམས་དང་རྐྱེན་དང་བག་ཆགས་ལས། །རྨི་ལམ་སྣང་བ་ཐ་དད་འབྱུང་མོད་ཀྱི། །ཀུན་ལ་བདེན་རྫུན་ཐོག་མཐའ་ཡོད་མ་ཡིན། །དེ་བཞིན་གདུལ་བྱའི་མོས་ཁམས་དབང་པོ་དང་། །བག་ཉལ་ཐ་དད་མོས་པ་སྣ་ཚོགས་དང་། །ཡེ་ཤེས་སྒྱུ་འཕྲུལ་བྱིན་གྱི་བརླབས་པའི་མཐུས། །གང་འདུལ་སྐུ་དང་དུས་དང་འཁོར་དང་ཞིང་། །མཛད་པ་དམ་ཆོས་མཐའ་ཡས་ཅིག་ཆར་སྣང་། །ཀུན་ཀྱང་ཡེ་ཤེས་སྒྱུ་མའི་སྣང་བར་ཟད། །བདེན་རྫུན་མེད་དེ་ཆོས་དབྱིངས་གཅིག་གི་ངང་། །དམ་ཆོས་པདྨ་དཀར་པོ་གསུང་བའི་རིང་། །བར་གྱི་བསྐལ་པ་ལྔ་བཅུ་འདས་པ་ནི། །དུས་བྱིན་བརླབས་པས་ཕྱི་དྲོ་གཅིག་གོ་སྙམ། །དེ་ནས་སངས་རྒྱས་འདུས་པ་ཐམས་ཅད་ནི། །ལྗགས་ཀྱི་ཆོ་འཕྲུལ་མཛད་རིང་དེ་སྙེད་འདས། །དུས་བྱིན་བརླབས་ཕྱིར་ཡུད་ཙམ་གཅིག་གོ་སྙམ། །འདི་འདྲ་དཔག་ཡས་གསུངས་པ་རྣམས་ལྟོས་ལ། །སངས་རྒྱས་བྱིས་པའི་ཆོས་སུ་མ་སྡུད་ཅིག །དེ་བཞིན་སྐུ་ཚེའི་ཚད་ཀྱང་སྣ་ཚོགས་སུ། །སྣང་སྟེ་བསྐལ་ཆེན་གྲངས་མང་བདུན་བརྒྱ་ནི། །ཤཱཀྱ་ཐུབ་པའི་སྐུ་ཚེའི་ཚད་ཡིན་ཞེས། །སེང་གེའི་སྒྲ་ཆེན་བསྒྲགས་པའི་མདོ་ལས་བཤད། །གཞན་ཡང་གདུལ་བྱ་དཔག་ཡས་དུ་མ་ཡིས། །ཅིག་ཅར་ཉིད་དུ་རང་རང་སྐལ་བ་ལྟར། །ལ་ལས་དགའ་ལྡན་གནས་ནས་འཕོ་བར་མཐོང་། །དེ་བཞིན་ལྷུམས་ཞུགས་བལྟམས་གཟོ་རོལ་རྩེད་མཛད། །ཁབ་ནས་བྱུང་དང་དཀའ་སྤྱོད་འཚང་རྒྱ་དང་། །ཆོས་གསུང་མྱ་ངན་འདས་དང་རིང་སྲེལ་འགྱེད། །བཀའ་སྡུད་བསྟན་པའི་གྱེས་པ་སྟོན་ལ་སོགས། །མཐའ་ཡས་བསམ་མི་ཁྱབ་པ་ཅིག་ཅར་སྣང་། །ཇི་ལྟར་བྱང་ཆུབ་སེམས་དཔའ་ནོར་བཟང་གིས། །བྱམས་༼ཁ༢༤ན༽པའི་རྣམ་པར་ཐར་པ་མཐོང་བཞིན་ནོ། །

ཐེག་ཆེན་དབང་བྱས་མྱང་འདས་མཛད་པ་ཡང་། །སྙིང་རྗེ་པད་དཀར་མྱ་ངན་འདས་མདོ་དང་། །ཁྱེ་འུ་བཞི་ཡི་མདོ་སོགས་ལས་གསུངས་ལྟར། །དཔག་ཡས་བསྟན་རྣམས་སྐྱེ་བོས་དཔག་མི་ནུས། །ཐུན་མོང་བྱིས་པའི་གདུལ་བྱའི་སྣང་ངོ་རུ། །ཀུན་དགའ་བོ་ཡིས་ཞམ་རིང་བྱས་ནས་ནི། །ཡུལ་གྱི་དབུས་དང་བྱང་ཕྱོགས་ཕལ་མོ་ཆེ། །ཞབས་ཀྱིས་བཅགས་སྟེ་སྔོན་བྱུང་དུ་མ་བསྟན། །ཁ་ཆེ་ལི་ཡུལ་བོད་སོགས་ལུང་བསྟན་མཛད། །སླར་ཡང་ལག་ན་རྡོ་རྗེས་ཞམ་རིང་བྱས། །ཡུལ་ཁམས་མཐའ་ཡས་མྱུལ་ཞིང་དུལ་བར་མཛད། །

མདོར་ན་དགུང་ལོ་ཉེར་དགུ་ཁབ་ཏུ་བཞུགས། །ལོ་དྲུག་དཀའ་སྤྱད་རྫོགས་སངས་རྒྱས་གྱུར་ནས། །ཝ་ར་ཎཱ་སི་ཡངས་པ་ཅན་དང་ནི། །ས་དཀར་ཅན་དང་ལྷ་གནས་བྱིས་པ་གསོད། །ཀཽ་ཤམྦི་དང་འབྲོག་གནས་མཆོད་རྟེན་གནས། །བྱ་རྒོད་ཕུང་རི་འོད་མ་ཅན་གྱི་གྲོང་། །སྒྲ་བཅས་དང་ནི་སེར་སྐྱའི་གྲོང་ཁྱེར་སྟེ། །བཅུ་གཉིས་པོ་རུ་ལོ་རེ་ལོ་རེ་བཞུགས། །མཉན་དུ་ཡོད་པར་ལོ་གྲངས་ཉི་ཤུ་བཞི། །སྨན་གྱི་ནགས་ཚལ་དུ་ནི་ལོ་བཞི་སྟེ། །འབར་བའི་ཕུག་གི་གནས་སུ་ལོ་ལྔ་བཞུགས། །དེ་ལྟར་དགུང་ལོ་བརྒྱད་བཅུ་བཞེས་པའི་ཚེ། །གང་གིས་རྫུ་འཕྲུལ་རྐང་པ་བཞི་པོ་ལ། །བསྟེན་ཞིང་གོམས་པ་མང་དུ་བྱས་པ་དེ། །འདོད་ན་བསྐལ་པའམ་དེ་བས་ལྷག་པར་ཡང་། །འཚོ་ཞིང་སྡོད་ཏོ་དེ་བཞིན་གཤེགས་པ་ཡིས། །རྫུ་འཕྲུལ་རྐང་བཞི་བསྟེན་གོམས་མང་མཛད་ཕྱིར། །བཞེད་ན་བསྐལ་པའམ་དེ་བས་ལྷག་པར་ཡང་། །བཞུགས་ཞེས་ཀུན་དགའ་བོ་ལ་ལན་གསུམ་དུ། །མྱ་ངན་མི་འདར་གསོལ་བ་འདེབས་བསྐུལ་ཀྱང་། །བདུད་ཐིབས་ཀྱིས་ནོན་ཅི་ཡང་མི་སྨྲར་གྱུར། །སྡིག་ཅན་བདུད་ཀྱིས་འདའ་བར་གསོལ་བ་བཏབ། །སྐྱོ་བ་སྐྱེད་ཕྱིར་སྐུ་ཚེའི་ལྔ་ཆ་བཏང་། །སྐུ་ཚེའི་འདུ་བྱེད་ཟླ་གསུམ་བྱིན་གྱིས་བརླབས། །ས་གཡོས་ཕྱོགས་འཚིག་སྐར་༼ཁ༢༤བ༽མདའ་ལྷུང་བར་གྱུར། །མཆོག་ཟུང་ལ་སོགས་ཉན་ཐོས་ཆེན་པོ་ནི། །མང་ཞིག་ཕུང་པོའི་ལྷག་སྤངས་མྱ་ངན་འདས། །གྲོང་ཁྱེར་ཆེན་པོ་རྩྭ་ཅན་དུ་གཤེགས་སྟེ། །ལམ་དུ་རྡོ་བ་འཕངས་པའི་མདོ་སྡེ་ཡིས། །གྱང་རྣམས་བཏུལ་སྟེ་སཱ་ལའི་ཚལ་གྱི་དབུས། །ཐ་མའི་གཟིམས་ཁྲི་ལ་བཞུགས་མགར་བའི་བུ། །ཙུནྡ་ཞེས་བྱ་སངས་རྒྱས་སྡོང་པོ་ཡི། །ཐ་མའི་བསོད་སྙོམས་འབུལ་པོར་སྨོན་པ་ལས། །བསོད་སྙོམས་བཞེས་སྟེ་ང་ནི་འདས་པའི་འོག །འོད་སྲུང་གིས་ནི་སྟོན་པའི་བྱ་བ་བྱེད། །ང་ཡི་བཀའ་རྣམས་ལེགས་པར་བསྡུ་བར་གྱིས། །འདི་སྐད་བདག་གིས་ཐོས་པའི་དུས་གཅིག་ན། །ཞེས་པས་གནས་དུས་འཁོར་སོགས་གླེང་གཞི་དང་། །བར་དུ་མཚམས་སྦྱོར་ཐ་མར་ཐུན་གྱུར་བརྗོད། །མེས་པ་རལ་པ་ཅན་དང་ཤཱཀྱ་ལས། །གཞན་པའི་མུ་སྟེགས་རབ་ཏུ་འབྱིན་མི་བྱ། །བསླབ་པ་ཕྲན་ཚེགས་འདོད་ན་བག་ཡངས་བྱོས། །རྒན་པས་གཞོན་པ་ཕན་པས་བསྡུ་བྱ་ཞིང་། །གཞོན་པས་རྒན་ལ་མིང་ནས་བོད་མི་བྱ། །ཞེས་གསུངས་དགྲ་གཅན་ཟིན་དང་ཀུན་དགའ་བོ། །དགེ་འདུན་ལ་བཏང་སྐུ་ཡི་སྟོད་གཡོགས་བསལ། །དགེ་སློང་དག་རྣམས་བདེ་གཤེགས་སྐུ་ལ་ལྟོས། །དེ་ལ་འདི་ནི་བདེ་གཤེགས་སྐུ་ལྟ་བའི། །ཐ་མ་ཡིན་ནོ་རེ་ཞིག་ཅང་མ་སྨྲ། །བདེན་པ་བཞི་དང་རྟེན་ཅིང་འབྲེལ་འབྱུང་དང་། །བསླབ་པ་གསུམ་ལ་ཐེ་ཚོམ་ཡོད་ན་ཞུས། །འདུས་བྱས་ཐམས་ཅད་མི་རྟག་པ་ཡིན་ནོ། །ཟག་བཅས་སྡུག་བསྔལ་མྱང་འདས་ཞི་བ་སྟེ། །ཆོས་ཀུན་བདག་མེད་པ་འོ་དེ་ལ་འདི། །དེ་བཞིན་གཤེགས་པའི་གསུང་གི་ཐ་མའོ། །ཞེས་གསུངས་བསམ་གཏན་བཞི་དང་གཟུགས་མེད་དང་། །འགོག་སྙོམས་རྣམས་ལ་ལུགས་འབྱུང་ལུགས་ཟློག་གིས། །ཡང་ཡང་སྙོམས་ཞུགས་བསམ་གཏན་བཞི་པ་ལས། །ཐ་མར་ཟག་མེད་དབྱིངས་སུ་མྱ་ངན་འདས། །

ཉན་ཐོས་ཆེ་རྣམས་ཆོས་ཉིད་ལ་རྟོག་བྱེད། །ཚངས་སོགས་ལྷ་མིའི་འཁོར་༼ཁ༢༥ན༽ཚོགས་རྒྱ་མཚོ་ཀུན། །མྱ་ངན་སྨྲེ་སྔགས་སྡུག་བསྔལ་སྣ་ཚོགས་བྱེད། །ལྷ་རྫས་མཆོད་པ་དཔག་ཡས་འཛམ་གླིང་གང་། །སྐུ་གདུང་དམ་པ་སྣམ་སྦྱར་ལྔ་བརྒྱ་དང་། །རས་ཟུང་ལྔ་བརྒྱས་དཀྲིས་སྟེ་འཁོར་སྒྱུར་གྱི། །གདུང་ལྟར་ལྕགས་སྣོད་འབྲུ་མར་གྱིས་བཀང་བར། །བཞུགས་སྟེ་དྲི་ཞིམ་ཤིང་སྤུངས་ཞུགས་ལ་ནི། །བཞེན་པར་བརྩམས་ཚེ་མེ་སྦར་མ་ནུས་ནས། །ལྷ་མིག་ལྡན་པའི་མཆོག་གྱུར་མ་འགགས་པས། །བལྟས་སྟེ་འོད་སྲུང་ཆེན་པོ་སྟོབས་བཅུ་པ། །སྐུ་གདུང་མ་ཉམས་པ་ལ་ཕྱག་དགྱིད་འདོད། །དེ་མཐུས་ཡིན་གྱི་དེ་སྲིད་ཞོག་ཅིག་ཟེར། །འོད་སྲུང་ཆེན་པོས་ལྟས་ཆེན་རྣམས་མཐོང་བས། །སྟོན་པ་འདས་པར་ཤེས་སྟེ་ཀྱེ་མ་འོ། །འདུས་བྱས་རྣམས་ཀྱི་ཆོས་ཉིད་འདིར་ཟད་མོད། །མཆོག་དུ་དད་ལྡན་རྒྱལ་པོ་མ་སྐྱེས་དགྲས། །ཐོས་ན་ཁྲག་སྐྱུགས་མོད་ལ་འཆི་འགྱུར་བས། །དེ་ཟློག་པ་ཡི་ཐབས་ཤིག་བྱ་འོ་སྙམ། །མདུན་ན་འདོན་པ་བྲམ་ཟེ་དབྱར་བྱེད་ལ། །ཐབས་བསྟན་རིངས་པར་སཱ་ལའི་ཚལ་དུ་བྱོན། །བསོད་ནམས་ཆེན་པོ་དེ་ཡིས་མ་ཉམས་པའི། །གདུང་ལ་ཕྱག་བྱས་ཆོས་གོས་རས་ཟུང་གཞན། །ལྔ་བརྒྱ་ཕྲག་རེས་སར་དུ་ཡང་དཀྲིས་ནས། །དྲི་ཞིམ་ཙན་དན་ལ་སོགས་ཤིང་སྤུངས་ཚེ། །ཐུགས་ཀའི་དབུས་ནས་རང་བྱུང་ཡེ་ཤེས་མེས། །སྐུ་གདུང་བསྲེགས་སྟེ་ཡུངས་འབྲུ་ལྟ་བུ་ཡི། །རིང་བསྲེལ་གྱིས་ནི་ཀུན་ནས་གཏམས་པར་གྱུར། །དེ་ལ་རས་ཟུང་གཉིས་ནི་མ་ཚིག་པ། །ནང་མ་ཤོས་དང་ཕྱི་མ་ཤོས་ཡིན་ནོ། །

དེ་ཚེ་མ་སྐྱེས་དགྲ་ཡི་མདུན་ན་འདོན། །དབྱར་བྱེད་ཀྱིས་ནི་འོད་སྲུང་གིས་བསྟན་ལྟར། །རྒྱལ་པོ་སྐྱེད་མོས་ཚལ་དུ་སྤྱན་དྲངས་སྟེ། །སྟོན་པའི་མཛད་པ་བྲིས་པའི་ཐང་སྐུ་བསྟན། །འདི་ནི་དགའ་ལྡན་གནས་ནས་གླང་ཆེན་གྱི། །རྣམ་པས་བབ་སྟེ་ལྷུམས་སུ་ཞུགས་པ་འོ། །ཞེས་སོགས་གོ་རིམ་བཞིན་དུ་བརྡ་སྤྲད་དེ། །ཐ་མར་འདི་ནི་གྲོང་ཁྱེར་རྩྭ་ཅན་གྱི། །སཱ་ལ་ཟུང་གི་ཚལ་དུ་ཤིང་ཟད་པའི། །༼ཁ༢༥བ༽མེ་ལྟར་མྱ་ངན་འདས་ཤིང་ཙནྡན་གྱི། །ཞུགས་ཀྱིས་སྐུ་གདུང་སྦྱོང་བའི་མཛད་པ་འོ། །དེ་སྐད་སྨྲས་པས་རྒྱལ་པོ་སྐྲག་གྱུར་སྟེ། །ཅི་ག་སྟོན་པ་མྱ་ངན་འདས་གྱུར་ཏམ། །དབྱར་བྱེད་ཀྱིས་ནི་ལྷ་ཉིད་དེ་སྐད་གསུངས། །བདག་ནི་དེ་སྐད་བརྗོད་པར་མི་སྤྲོ་འོ། །ཞེས་སྒྲས་ཐོས་པས་རྒྱལ་པོ་ས་ལ་འགྱེལ། །ཡུན་རིང་བརྒྱལ་ཚེ་སྔ་ནས་བཤམས་པ་ཡི། །ཏིལ་མར་གཞོང་པ་བདུན་ལས་རིམ་པས་དྲངས། །ཐ་མར་ཙནྡན་ས་མཆོག་གི་ཁུ་བའི། །གཞོང་པའི་ནང་ནས་དྲངས་པས་སོས་པར་གྱུར། །

དེ་ནས་སྡིག་ཅན་ཡུལ་གྱི་གྱད་རྣམས་དང་། །རྟོག་གཡོའི་ཡུལ་གྱི་རྒྱལ་རིགས་པུ་ལུ་ཀ །གྲོང་ཁྱེར་སྒྲ་སྒྲོགས་ཀྱི་ནི་ཀྲོ་དྷ་དང་། །ཁྱབ་འཇུག་གླིང་ན་གནས་པའི་བྲམ་ཟེ་དང་། །སེར་སྐྱའི་ཤཱཀྱ་ཡངས་པ་ཅན་པ་ཡི། །ལི་ཙཱ་ཝིར་བཅས་སྐུ་གདུང་ལེན་དུ་ལྷགས། །རྒྱལ་པོ་མ་སྐྱེས་དགྲས་ཀྱང་གླང་ཆེན་བཞོན། །དཔུང་ཚོགས་བཅས་པས་འགྲོ་བར་ཆས་པའི་ཚེ། །སྟོན་པ་དྲན་པས་བརྒྱལ་སྟེ་ལྷུང་གྱུར་ནས། །འགྲོ་བར་མ་ནུས་དབྱར་བྱེད་དཔུང་བཅས་བཏང་། །གདུང་སྐལ་ལེན་པའི་སྡེ་ཚན་བདུན་ལྷགས་སྟེ། །རེ་རེ་ཞིང་ནས་རྩྭ་ཅན་གྱད་རྣམས་ལ། །སྟོན་པ་འདི་ནི་ངེད་ལ་རིང་མོ་ནས། །འཕངས་ཤིང་སྡུག་ལ་བླ་མར་གྱུར་པ་ཡིན། །དེ་ནི་ཁྱེད་ཀྱི་ཉེ་འཁོར་དུ་འདས་ཀྱིས། །ངེད་ལ་སྐུ་གདུང་སྐལ་བ་བྱིན་པར་གྱིས། །ངེད་ཀྱིས་རིན་ཆེན་མཆོད་རྟེན་བྱས་ནས་ནི། །མཆོད་པ་དགྱིད་ཅེས་སྨྲས་ཚེ་གྱད་རྣམས་ཀྱིས། །ངེད་ཀྱང་དེ་ལྟར་བྱེད་ཀྱིས་སྐུ་གདུང་ནི། །ཁྱེད་ལ་མི་སྦྱིན་ཞེས་སྨྲས་དེ་རྣམས་ཀྱིས། །འོ་ན་དམག་གིས་དབྲོག་ཞེས་དམག་དཔུང་སྡུད། །གྱད་རྣམས་ཀྱང་ནི་གཡུལ་དུ་ཆས་པར་གྱུར། །དེ་ཚེ་བྲམ་ཟེ་བྲེ་བོ་དང་མཉམ་པས། །སྟོན་པ་དེ་ནི་བཟོད་པའི་བསྔགས་པ་གསུང་། །བཟོད་ལ་དགྱེས་ན་དེ་ཡི་སྐུ་གདུང་ཕྱིར། །གཅིག་གིས་གཅིག་ནི་གསོད་པར་མི་རིགས་ཀྱིས། །བདག་གི་སྐུ་གདུང་ཆ་བརྒྱད་༼ཁ༢༦ན༽མཉམ་པར་བགོ །བུམ་པ་འདི་ནི་བདག་གིས་མཆོད་པར་བྱ། །ཞེས་སྨྲས་ཀུན་ཀྱང་དགའ་ཞིང་མཐུན་གྱུར་ནས། །ཆ་བརྒྱད་བགོས་པས་ཡུངས་འབྲུ་ལྟ་བུ་ཡི། །རིང་བསྲེལ་མ་ག་དྷ་ཡི་ཁལ་རེ་བྱུང་། །སོ་སོར་བྱིན་ནས་གདུང་གི་སོལ་བ་རྣམས། །བྲམ་ཟེ་ནྱ་གྲོ་དྷ་སྐྱེས་ཀྱིས་བླངས་སྟེ། །བཅུ་པོ་སོ་སོའི་ཡུལ་དུ་མཆོད་རྟེན་བྱས། །འོན་ཀྱང་མ་སྐྱེས་དགྲ་ཡི་སྐལ་བ་ནི། །མདོ་སྡེ་འདི་དང་ལྷན་ཅིག་གྲོང་ཁྱེར་གྱི། །ཕྱི་རོལ་ས་གཞིར་ཟ་མ་ཏོག་བཅུག་ནས། །རྒྱལ་པོ་མྱ་ངན་མེད་པའི་དོན་དུ་སྦས། །དེ་འདས་ནས་ནི་ལོ་བརྒྱ་ལོན་པ་ན། །མྱ་ངན་མེད་ཅེས་བྱ་བའི་རྒྱལ་པོ་འབྱུང་། །དེ་ཚེ་དགེ་སློང་དབང་པོའི་སྡེ་ཞེས་པས། །ཕྱུང་སྟེ་མདོ་སྡེ་འདི་ཡིས་རྒྱལ་པོ་འདུལ། །དེ་ནས་མདོ་འདི་བྱང་གི་ཕྱོགས་རོལ་ཏུ། །འཇོག་ཀྱང་སུ་ཡིས་ཤེས་པར་མི་འགྱུར་རོ། །མྱ་ངན་མེད་ཀྱིས་རིང་སྲེལ་དེ་བླངས་སྟེ། །འཛམ་གླིང་ཁྱབ་པར་རིང་སྲེལ་ལྡན་པ་ཡི། །མཆོད་རྟེན་བརྒྱད་ཁྲི་བཞི་སྟོང་བྱེད་འགྱུར་ཞེས། །བྱང་ཆུབ་སེམས་དཔའི་ཐབས་ཀྱི་སྤྱོད་ཡུལ་གྱི། །རྣམ་འཕྲུལ་བསྟན་པའི་མདོ་ལས་ལུང་དུ་བསྟན། །སྒྲ་སྒྲོགས་པ་ཡི་རིང་སྲེལ་སྐལ་པ་ནི། །ཀླུ་ཡི་རྒྱལ་པོས་ཁྱེར་སྟེ་མཆོད་པ་བྱེད། །ཐུབ་པའི་དབང་པོའི་ཚེམས་ཀྱི་མཆེ་བ་བཞིའི། །གཅིག་ནི་བརྒྱ་བྱིན་གྱིས་ཁྱེར་ལྷ་ཡུལ་མཆོད། །གཉིས་པ་ཚིག་འཛིན་གྲོང་ཁྱེར་ཡིད་འོང་ན། །གསུམ་པ་ཀ་ལིང་རྒྱལ་པོའི་ཡུལ་ན་སྟེ། །བཞི་པ་སྒྲ་སྒྲོགས་ཀླུ་ཡི་རྒྱལ་པོས་མཆོད། །དེ་བཞིན་ཚེམས་དང་རིང་སྲེལ་སྐུ་གདུང་གཞན། །དུ་མས་ལྷ་ཀླུ་གནོད་སྦྱིན་སྲིན་པོ་དང་། །མིའམ་ཅི་དང་མི་སོགས་འགྲོ་བའི་རིས། །དཔག་མེད་གནས་ན་སོ་སོའི་དོན་ཆེན་མཛད། །ཆོས་འབྱུང་མཁས་པའི་དགའ་སྟོན་གྱི་ཡན་ལག་གཉིས་པ་རྒྱ་གར་གྱི་སྐབས་ལས་སྟོན་པའི་མཛད་པ་ཁྱད་པར་དུ་བཤད་པའི་སྐབས་སྟེ་དང་པོའོ། །

    ༈ ༄། །གང་ཚེ་མཆོག་ཟུང་མྱ་ངན་འདས་༼ཁ༢༦བ༽པའི་ཚེ། །དགྲ་བཅོམ་བརྒྱད་ཁྲི་དང་ནི་བདུན་ཁྲི་འདས། །སྟོན་པ་མྱ་ངན་འདས་ཚེ་དགྲ་བཅོམ་པ། །ཁྲི་དང་བརྒྱད་སྟོང་ཕུང་པོའི་ལྷག་མ་སྤངས། །དབང་ཐོབ་དགེ་སློང་ཉུང་ངུར་གྱུར་པ་ཡིས། །ཚེ་ཚད་བསྐལ་མང་ཐུབ་པའི་ལྷ་རྣམས་ནི། །དབང་ཡོད་དགེ་སློང་རྣམས་ཀྱང་འདས་པའི་ཕྱིར། །སྟོན་པའི་གསུང་རབ་དུད་པ་ཙམ་དུ་གྱུར། །དཀོན་མཆོག་གསུམ་པོ་སྒྲོག་པར་མི་བྱེད་ཅེས། །འཕྱ་ཞིང་མྱ་ངན་བྱེད་པ་བསལ་བའི་ཕྱིར། །ཐུབ་པའི་རྒྱལ་ཚབ་འོད་སྲུང་ཆེན་པོ་ཡིས། །བསྒོས་སྟེ་ལྷ་མིག་ལྡན་མཆོག་མ་འགགས་པས། །སྨོན་ནས་ཤེས་པའི་ཏིང་འཛིན་ལ་ཞུགས་སྟེ། །སྲིད་རྩེའི་བར་དུ་བལྟས་ནས་གཎྜི་བརྡུངས། །དགྲ་བཅོམ་ལྔ་བརྒྱར་གཅིག་གིས་མ་ཚང་འདུས། །བ་ལང་བདག་ནི་རྩ་གསུམ་ལྷ་ཡི་གནས། །ཤི་རི་ཤི་ཀའི་གཞལ་ཡས་སྟོང་པ་ན། །འགོག་སྙོམས་ལ་གནས་དེ་ཡིས་ཐོས་མ་གྱུར། །དེ་ནས་འོད་སྲུང་ཆེན་པོས་ཀུན་དགའ་བོ། །ཆུ་ཡི་ཞལ་ལྟ་པར་བསྐོས་སློབ་པ་གཞན། །ལྡོག་སྟེ་དང་པོའི་ལམ་ནས་ཡུལ་དབུས་སོང་། །དགེ་འདུན་དང་ནི་ཀུན་དགའ་བོར་བཅས་པ། །ལྗོངས་རྒྱུ་བཞིན་པས་མ་ག་དྷ་རུ་བྱོན། །

རྒྱལ་པོ་མ་སྐྱེས་དགྲ་ཡི་ཀུན་སྤྱོད་ནི། །རྟ་དང་ཤིང་རྟ་གླང་ཆེན་ལ་སོགས་པ། །ཞོན་ཚེ་སྟོན་པའི་ཉན་ཐོས་མཐོང་བ་ན། །ཅིག་ཅར་འཕྱོངས་སྟེ་ཞབས་ལ་མགོས་ཕྱག་བྱེད། །འོན་ཀྱང་བདེ་བར་གཤེགས་པས་རྟག་དགོངས་པས། །མི་གནང་དལ་བུས་ས་ལ་བབ་ལྟར་གྱུར། །དེ་ལྟར་རྒྱལ་བའི་བསྟན་ལ་གུས་པ་ཡིན། །སྐབས་འདིར་འོད་སྲུང་ཆེན་པོས་མ་ག་དྷར། །བྱོན་པ་རྒྱལ་པོ་གླང་ཆེན་བཞོན་པས་མཐོང་། །སྟེང་ནས་འཕྱོངས་པས་འོད་སྲུང་ཆེན་པོའི་མཐུས། །མཁའ་ལས་བཟུང་སྟེ་དལ་བུས་ས་ལ་བཞག །སྟོན་པ་རྟག་དུ་མཉམ་པར་བཞག་པ་སྟེ། །བསྙེལ་བ་མི་མངའི་ཕྱིར་ན་སྔོན་གྱི་དུས། །ཁྱོད་ལ་ལྷུང་བའི་ཉེས་པར་མ་གྱུར་ཏོ། །

སྟོན་པ་དེ་ནི་མྱ་ངན་འདས་ཟིན་ཞིང་། །༼ག༢༧ན༽དགེ་འདུན་ལ་ནི་སྐྱེ་འཕགས་གང་ཡང་ཡོད། །དགྲ་བཅོམ་རྣམས་ཀྱང་རྟག་དུ་མཉམ་བཞག་མིན། །དེ་བས་ཕྱིན་ཆད་འཕྱོང་བར་མ་བྱེད་ཅེས། །འོད་སྲུང་ཆེན་པོས་དམ་བཅའ་བྱིན་ནས་ནི། །ལྷ་ཡི་གནས་འདིར་དམ་ཆོས་བགྲོ་བྱ་ཞེས། །བསྐུལ་བས་རྒྱལ་པོ་དགའ་ཞིང་མགུ་གྱུར་ནས། །ཡོ་བྱད་མ་ལུས་ལེགས་པར་སྦྱར་ནས་ནི། །ནྱ་གྲོ་དྷ་ཡི་ཕུག་དུ་ལྔ་བརྒྱ་ཡི། །དགེ་སློང་འདུས་པའི་དགེ་འདུན་བཞུགས་ནས་ནི། །དབྱར་གྱི་སྔ་མར་རལ་དང་འགྲུམས་པ་བཅོས། །ཕྱི་མའི་དབྱར་གྱི་ཞལ་བཞེས་མཛད་པར་གྱུར། །ཀུན་དགའ་བོ་ནི་རྒྱུན་ཞུགས་འབྲས་གནས་སྟེ། །གཞན་ཀུན་དགྲ་བཅོམ་རྣམ་ཐར་བརྒྱད་ལྡན་ཡིན། །

དེ་ཚེ་འོད་སྲུང་ཆེན་པོས་ཀུན་དགའ་བོ། །སྤྱོ་བས་འདུལ་བར་མཁྱེན་ནས་ཉེས་པ་བརྒྱད། །གླེངས་སྟེ་ཇི་སྲིད་དགྲ་བཅོམ་མ་ཐོབ་བར། །དགེ་འདུན་གནས་ནས་ཕྱུང་སྟེ་བྲི་ཛའི་གྲོང་། །བྱོན་ཚེ་རང་གི་སློབ་མའི་གདམས་ངག་ལས། །དགྲ་བཅོམ་ཐོབ་སྟེ་དགེ་འདུན་གནས་སུ་བྱོན། །མ་འགགས་པ་ནི་འཕགས་པ་བ་ལང་བདག །འབོད་པར་བསྒོས་སྟེ་རི་རབ་རྩེར་སོང་ནས། །འགོག་སྙོམས་ལས་ལངས་ཞི་བར་འདུག་པ་ལ། །འོད་སྲུང་ལ་སོགས་དགེ་འདུན་གྱིས་འབོད་ཅེས། །བསྐུལ་ཚེ་སྟོན་པ་འདས་སམ་ཞེས་དྲིས་ནས། །ཆོ་འཕྲུལ་སྣ་ཚོགས་བསྟན་སྟེ་མྱ་ངན་འདས། །རང་བྱུང་མེ་ཡིས་ལུས་ཚིག་མེ་ཕུང་གི །ཕྱོགས་བཞི་ནས་ནི་ཚིགས་བཅད་རེ་རེ་གྲག །ལྷུང་བཟེད་ཆོས་གོས་ཁྱེར་ནས་དགེ་འདུན་ལ། །ཕུལ་སྟེ་དེ་ཡི་བསམ་པ་བཟོད་གསོལ་བྱས། །

འོད་སྲུང་ཆེན་པོས་བཀའ་བསྡུ་མ་ཟིན་བར། །སུ་ཡང་མྱ་ངན་འདའ་བར་མི་བྱེད་པའི། །ཁྲིམས་བཅས་དང་པོར་འཕགས་པ་ཀུན་དགའ་བོ། །གསོལ་གཉིས་ལས་ཀྱིས་བསྐོས་ནས་སེང་གེའི་ཁྲིར། །དགྲ་བཅོམ་ལྔ་བརྒྱས་སྣམ་སྦྱར་བཏིང་བ་ལ། །བཞུགས་སྟེ་བྱང་ཆུབ་སྙིང་པོར་ཁ་བལྟས་ནས། །སྟོན་པ་ཡིད་ལ་དྲན་པས་སྐྱོ་བཞིན་དུ། །འདི་སྐད་བདག་གིས་ཐོས་༼ག༢༧བ༽པའི་དུས་གཅིག་ན། །ཞེས་པ་བརྗོད་པ་ཙམ་གྱིས་ལྷ་རྣམས་ནི། །མྱ་ངན་ལྡང་གྱུར་ཀྱེ་མ་བཅོམ་ལྡན་འདས། །ད་ནི་ཐོས་པའི་ལམ་དུ་གཤེགས་པར་གྱུར། །སྔོན་ཚེ་ཆོས་སྟོན་བདག་གིས་མངོན་སུམ་མཐོང་། །ད་ནི་འདི་སྐད་བདག་གིས་ཐོས་ཅེས་གླེང་། །འདི་ཡང་དེང་དུས་ཐོས་པ་ཙམ་དུ་ཟད། །ཀྱེ་མ་འདུས་བྱས་ཐམས་ཅད་འདི་འདྲ་ཞེས། །ཤུགས་འབྱིན་མཆོད་པའི་ལས་ལ་བརྩོན་པར་གྱུར། །དགྲ་བཅོམ་ལྔ་བརྒྱར་གཅིག་གིས་མ་ཚང་བའང་། །འདི་ལྟར་ཐམས་ཅད་མི་རྟག་པར་མཚུངས་ཞེས། །སྐྱོ་སྟེ་རང་རང་ཁྲི་ལས་བབ་སྟེ་འཁོད། །སྟོན་པས་དགེ་སློང་ལྔ་ལས་བཀའ་བསྩལ་པ། །ཅེས་སོགས་བཟླས་པ་རྣམ་པ་གསུམ་བཟློས་པས། །མདོ་སྡེའི་སྡེ་སྣོད་ལེགས་པར་བསྡུ་བར་བྱས། །ཁོ་བོས་བཟུང་བའི་མདོ་སྡེ་འདི་ལགས་ཀྱིས། །ཁྱེད་ཅག་རྣམས་ཀྱི་དེ་ཙམ་ཡིན་ནམ་དྲིས། །ཀུན་གྱིས་ངེད་ཀྱི་མདོ་སྡེ་དེ་ཙམ་སྟེ། །ཚེ་དང་ལྡན་པའི་དེ་ཙམ་ཡིན་ནམ་གསུངས། །འདི་ཁོ་ན་སྟེ་དེ་བས་ལྷག་པ་མེད། །ཅེས་སྨྲས་སེང་གེའི་ཁྲི་ལས་བབ་སྟེ་འདུག །དེ་བཞིན་ཉེ་བ་འཁོར་གྱིས་འདུལ་བ་བསྡུས། །བསླབ་གཞི་དང་པོ་གར་བཅས་སུ་ལ་བཅས། །ཞེས་སོགས་དྲིས་ལན་ཚུལ་གྱིས་གཏན་ལ་ཕབ། །དེ་ནས་འོད་སྲུང་མ་བསྐོས་རང་འཛེགས་སྟེ། །མ་མོ་ཞེས་བྱ་བདག་ཉིད་ཁོ་ནས་སྨྲ། །ཞེས་བརྗོད་མངོན་པའི་སྡེ་སྣོད་བསྡུ་བར་བྱས། །གཞུང་གི་ཚད་ནི་འབུམ་ཕྲག་རེ་རེ་ཡིན། །དགྲ་བཅོམ་རེ་རེའི་ཐུགས་ལ་ཡོད་པའི་གཞུང་། །ཐམས་ཅད་མཐུན་ནམ་མི་མཐུན་བརྟག་པའི་ཕྱིར། །འདོན་ལ་བཀའ་ཡི་བསྡུ་བར་གྲགས་པ་སྟེ། །འདི་ནི་ཐུབ་པའི་བཀའ་བསྡུ་དང་པོ་ཡིན། །

སྦྱངས་ཡོན་ལྡན་དང་དགོན་པར་གནས་པའི་མཆོག །སྟོན་པ་ཉིད་ཀྱིས་སྟན་ཕྱེད་བསྟབས་པའི་ཕྱིར། །སྔོན་ནས་སྟོན་པ་གཉིས་པར་གྲགས་པ་ཡི། །སྟོབས་བཅུའི་སྟོབས་ལྡན་འོད་སྲུང་ཆེན་པོ་དེ། །བདག་གིས་སྡེ་སྣོད་གསུམ་པོ་བསྡུས་པ་ན། །༼ག༢༨ན༽ཚངས་པ་མཚུངས་སྤྱོད་སུས་ཀྱང་མ་ལྡོག་ཅིང་། །མཐུན་པར་བཀའ་ཡི་གནང་བ་བྱིན་པའི་ཕྱིར། །འདི་ནི་ཆོས་སོ་འདི་ནི་འདུལ་བའོ། །འདི་ནི་སྟོན་པའི་བསྟན་པ་འོ་ཞེས་དགོངས། །སྙིང་རྗེ་པདྨ་དཀར་པོའི་མདོ་ལས་ནི། །འོད་སྲུང་དང་ནི་ཀུན་དགའ་བོ་ཁྱོད་གཉིས། །ང་འདས་ལོ་ནི་བཞི་བཅུ་ལྷག་ཅིག་དུ། །སྟོན་པའི་མཛད་པ་བྱེད་ཅེས་ལུང་བསྟན་ལྟར། །ལོ་འགར་བསྟན་པའི་བྱ་བ་རྒྱ་ཆེན་མཛད། །སྟོན་པ་དེ་ལ་བྱས་པ་གཟོ་བྱས་སྟེ། །དེའི་གསུང་ཅི་ནུས་ཙམ་ཞིག་བསྒྲུབས་ཟིན་གྱིས། །མ་ལུས་སྒྲུབ་པར་སུས་ཀྱང་མི་ནུས་ལ། །རྣག་གི་ལུས་འདིས་སྐྱོ་ཕྱིར་མྱ་ངན་ལས། །འདའ་འོ་ཞེས་དགོངས་ཀུན་དགའ་བོ་བོས་སྟེ། །སྟོན་པས་བདག་ལ་བསྟན་པ་ཡོངས་སུ་གཏད། །བདག་གིས་ཀྱང་ནི་ཁྱོད་ལ་གཏད་པར་བྱ། །ཁྱོད་ཀྱིས་ཤ་ནའི་གོས་ཅན་རྒྱ་མཚོ་ལས། །འོངས་སྟེ་རབ་ཏུ་ཕྱུང་ལ་གཏོད་ཅིག་གསུངས། །

འོད་སྲུང་མྱ་ངན་འདའ་ཚེ་མ་སྐྱེས་དགྲ། །སྦྲོན་པར་སྔོན་ཚེ་ཞལ་གྱིས་བཞེས་པའི་ཕྱིར། །ཕོ་བྲང་མདུན་བྱོན་ཆབ་སྒོ་བ་ལ་བོས། །འོད་སྲུང་རྒྱལ་པོ་ལྟ་འོ་ཞེས་སྨྲོས་ཤིག །དེ་ཡིས་རྒྱལ་པོ་གཉིད་ཀྱིས་ལོག་གྱུར་སྟེ། །གཏུམ་པས་གཉིད་ལས་སློང་མི་ནུས་ཞེས་ཞུས། །འོ་ན་གཉིད་ལས་སད་ཚེ་འོད་སྲུང་ནི། །མྱ་ངན་འདའ་ཕྱིར་སྦྲོན་ཞེས་སྨྲོས་ཤིག་གསུངས། །སྟོན་པའི་མཆོད་རྟེན་མཆེ་བར་བཅས་རྣམས་ལ། །ཐ་མའི་ཕྱག་མཛད་ལྷོ་ཡི་ཕྱོགས་ཀྱི་རི། །བྱ་གག་རྐང་གི་སྦོ་ལ་འཛེགས་བྱས་སྟེ། །རི་གསུམ་དབུས་སུ་རྩྭ་ཡི་གདིང་བ་ལ། །སྟོན་པའི་སྣམ་སྦྱར་ཕྱགས་བདར་ཁྲོད་པ་བསྒོས། །སེང་གེའི་སྟབས་བཞིན་གཡས་ངོས་ཕབ་སྟེ་གཟིམས། །བདག་ཉིད་ཆེན་པོ་བྱམས་པ་དེར་གཤེགས་ནས། །བྱེ་བ་དགུ་བཅུའི་འཁོར་ཚོགས་མ་བཏུལ་བར། །སྐུ་གདུང་ཉམས་པ་མེད་པར་བྱིན་བརླབས་སྟེ། །མྱ་ངན་འདས་ཚེ་ས་ཆེན་རིར་བཅས་གཡོས། །ལྷ་ཡི་མེ་ཏོག་ཆར་གྱིས་སྐུ་གདུང་ཡོག །གནོད་སྦྱིན་རྣམས་༼ག༢༨བ༽ཀྱིས་རི་བོ་གསུམ་གྱི་དབུས། །བཀབ་སྟེ་སྟེང་ནས་བྱིལ་པོར་བྱས་པར་གྱུར། །

མ་སྐྱེས་དགྲ་ཡིས་རྨི་ལམ་དོན་མཐོང་ནས། །སད་ནས་སྦྲོན་པར་ཐོས་ཚེ་ས་ལ་འགྱེལ། །གལ་སྟེ་སྐུ་གདུང་དངོས་སུ་མ་མཐོང་ན། །རྒྱལ་པོ་ཁྲག་དྲོན་བསྐྱུགས་སྟེ་འཆིར་རིག་ནས། །ཀུན་དགའ་བོ་ཡིས་བྱ་རྐང་རི་ལ་ཁྲིད། །གནོད་སྦྱིན་རྣམས་ཀྱིས་རི་བསལ་སྐུ་གདུང་བསྟན། །ཞབས་ལ་ཕྱག་བྱས་སྲེག་པར་བརྩམས་པ་ན། །ཀུན་དགའ་བོ་ཡིས་འདི་ནི་འདི་ལྟར་དུ། །བྱིན་གྱིས་བརླབས་ཕྱིར་བསྐལ་མེས་ཀྱང་མི་འཇིག །མ་འོངས་རྒྱལ་བ་བྱམས་པ་སངས་རྒྱས་ནས། །དགེ་སློང་བྱེ་བ་དགུ་བཅུས་ཡོངས་བསྐོར་སྟེ། །ཚེ་ལོ་བརྒྱ་པའི་དུས་སུ་བྱུང་བ་ཡི། །རྒྱལ་བ་ཤཱཀྱ་ཐུབ་པའི་ཉན་ཐོས་མཆོག །འོད་སྲུང་ཆེན་པོའི་སྐུ་གདུང་འདི་ཡིན་སྟེ། །འདི་ལྟའི་ཡོན་ཏན་ཐོབ་པ་འཁོར་འདིར་མེད། །ཅེས་གསུངས་ཕྱག་གི་མཐིལ་དུ་བཞག་ནས་སྟོན། །ལུས་འདིས་དེ་ལྟའི་ཡོན་ཏན་ཐོབ་པ་ཞེས། །འཁོར་དེ་ཀུན་ནས་སྐྱོ་ཞིང་ཡིད་འབྱུང་འགྱུར། །འདི་ནི་སྟོན་པ་དེ་ཡིས་སྣམ་སྦྱར་ཞེས། །བསྟན་པའི་མོད་ལ་འཁོར་ཚོགས་དེ་ཐམས་ཅད། །དགྲ་བཅོམ་འཐོབ་འགྱུར་སྟོན་པའི་བྱ་བ་བྱེད། །དེ་ལྟར་གདུལ་བའི་བྱ་བ་བྱས་ཟིན་ཚེ། །སྐུ་གདུང་འདི་ཉིད་མཁར་འཕགས་སྣ་ཚོགས་པའི། །ཆོ་འཕྲུལ་བསྟན་ནས་རང་བྱུང་མེ་ཡིས་འཚིག །དེ་བས་མཆོད་པ་གྱིས་ལ་ཞོག་ཅིག་གསུངས། །སྔར་བཞིན་རི་བཀབ་སྟེང་དུ་མཆོད་རྟེན་བྱས། །རྩ་བ་མེད་པའི་དད་ལྡན་རྒྱལ་པོ་དེ། །ཀུན་དགའ་བོ་ཡི་ཞབས་ལ་མགོས་གཏུགས་ནས། །སྟོན་པས་བདག་མ་སྦྲན་པར་མྱ་ངན་འདས། །འོད་སྲུང་འདའ་བའང་བདག་གིས་མ་མཐོང་གིས། །ཁྱོད་ཀྱིས་བདག་མ་སྦྲན་པར་མྱ་ངན་ལས། །མི་དར་གསོལ་ཞེས་ཞུས་ཤིང་ཞལ་གྱིས་བཞེས། །ཐོས་པ་འཛིན་པའི་མཆོག་གྱུར་ཀུན་དགའ་བོས། །སྟོན་པ་ཉིད་ལྟར་བསྟན་པའི་བྱ་བ་མཛད། །

ཁྱེ་འུ་གསེར་མདོག་མཛངས་༼ག༢༩ན༽ཤིང་བག་ལྡན་པ། །རབ་གཏུམ་བློན་པོའི་གཡོ་རྒྱུས་བསད་ཤིང་ལ། །བསྐྱོན་ཚེ་འཕགས་པའི་རྫུ་འཕྲུལ་བྱིན་རླབས་ཀྱིས། །བསད་ཤིང་སྟེང་དུ་ཟླ་བའི་དཀྱིལ་འཁོར་བྱུང་། །དགྲ་བཅོམ་མཐའ་ཡས་མང་པོའི་འཁོར་ལྡན་པ། །ཟླ་བ་ཁམ་པ་ལྟ་བུར་མཁའ་ལ་གཤེགས། །ཁྱེ་འུ་དེ་ནི་རབ་བྱུང་དགྲ་བཅོམ་གྱུར། །འདི་ལ་གསེར་མདོག་གི་རྟོགས་བརྗོད་ཅེས་པ་ཡོད། སྐྱེ་བོའི་ཚོགས་མང་བྱང་ཆུབ་གསུམ་ལ་བཀོད། །ཤ་ནའི་གོས་ཅན་རྒྱ་མཚོའི་དོན་གྲུབ་པས། །དགྲ་བཅོམ་ཁྲི་ཕྲག་མང་པོའི་འཁོར་བཅས་ལ། །ལོ་ལྔའི་བར་དུ་དུས་སྟོན་ཆེན་པོ་བྱས། །ཁྱོད་ཀྱིས་བསྟན་ལ་ཟང་ཟིང་གིས་བསྡུ་བྱས། །ད་ནི་ཆོས་ཀྱིས་བསྡུ་བར་གྱིས་ཤིག་གསུངས། །རབ་བྱུང་རིག་གྲོལ་ལྡན་པའི་དགྲ་བཅོམ་བཀོད། །ཁྱོད་ཀྱིས་སྤོས་ཚོང་སྦས་པ་ཞེས་བྱའི་བུ། །ཉེ་སྦས་ལ་ནི་བསྟན་པ་གཏད་པར་བྱོས། །སྟོན་པ་གཉིས་པར་རྒྱལ་བས་ལུང་བསྟན་ནོ། །ཞེས་གསུངས་བསྟན་པ་གཏད་དེ་རྒྱལ་པོ་སྦྲན། །མྱ་ངན་འདའ་ཕྱིར་གངྒཱའི་ཆུ་དབུས་བྱོན། །རྒྱལ་པོས་གདུགས་ཀྱིས་ཡུ་བ་ཆག་རྨིས་ནས། །སད་ཚེ་སྦྲན་པར་ཐོས་ནས་དཔུང་དང་བཅས། །གངྒཱའི་ལྷོ་ཡི་འགྲམ་དུ་ཕྱིན་སྟེ་འཁོད། །ཡངས་པ་ཅན་པ་རྣམས་ལ་ལྷས་སྦྲན་ནས། །དེ་དག་དཔུང་བཅས་གངྒཱའི་བྱང་འགྲམ་འཁོད། །གཉིས་ཀས་ལུས་ཕྱེད་འཐོབ་པར་འགྱུར་བའི་ཕྱིར། །འཕགས་པའི་མཆོག་དེ་གངྒཱའི་དབུས་ན་གནས། །དེ་ཚེ་དྲང་སྲོང་རྫུ་འཕྲུལ་ལྡན་པ་ཞིག །ལྔ་བརྒྱའི་འཁོར་ལྡན་རབ་ཏུ་བྱུང་ཕྱིར་འོངས། །ཆུ་དབུས་གླིང་སྤྲུལ་ཉིན་གུང་བསྙེན་རྫོགས་ཚེ། །གསོལ་བ་བྱས་པས་ཕྱིར་མི་འོང་བ་ཐོབ། །བརྗོད་པ་གསུམ་པའི་ཐ་མར་དགྲ་བཅོམ་གྱུར། །ཆུ་དབུས་པ་འམ་ཉི་མའི་གུང་པར་གྲགས། །མཁན་པོའི་སྔུན་དུ་འདའ་བར་ཞུས་པ་ན། །བཅོམ་ལྡན་འདས་ཀྱིས་སྔོན་ནས་ཁྱོད་ལུང་བསྟན། །ཁ་ཆེའི་ཡུལ་སོང་བསྟན་པ་ཞོག་ཅིག་གསུངས། །མྱ་ངན་འདའ་ཕྱིར་ནམ་མཁའི་དབྱིངས་སུ་འཕགས། །ཆོ་འཕྲུལ་སྣ་ཚོགས་སྟོན་པ་མཛད་པ་ན། །༼ག༢༩བ༽མ་ག་དྷ་པ་རྣམས་དང་ཡངས་ཅན་པ། །གཉིས་ཀ་ཕན་ཚུན་སྙིང་རྗེར་ངུ་ཞིང་འབོད། །མགོན་པོ་ཚུར་གཤེགས་སྐུ་གདུང་འདིར་འོད་ཟེར། །ཡེ་ཤེས་མཚོན་གྱིས་སྐུ་གདུང་ཕྱེད་དུ་བཏང་། །གཉི་གས་སོ་སོར་ཐོབ་པར་བྱིན་བརླབས་ནས། །ཞི་བའི་དབྱིངས་སུ་མྱ་ངན་འདས་པར་གྱུར། །གཉི་གས་གདུང་གི་མཆོད་རྟེན་བྱས་ནས་མཆོད། །

ཉི་མ་གུང་པ་འཁོར་དང་བཅས་པ་ཡིས། །ཁ་ཆེའི་ཡུལ་ནི་མཚོ་རུ་གནས་པར་བྱོན། །ཉི་མའི་རྫུ་འཕྲུལ་བསྟན་པས་མཚོ་དེ་བསྐམས། །ཀླུ་རྣམས་འཁྲུགས་ནས་ཕྱགས་བདར་མཚོན་ཆ་ཡི། །ཆར་ཕབ་ལྷ་ཡི་མེ་ཏོག་ཆར་དུ་གྱུར། །མཚོན་དུག་མེ་ཡིས་གནོད་པར་མ་ནུས་ཚེ། །ངོ་མཚར་སྐྱེས་ནས་ཅི་བཞེད་དྲིས་པ་ན། །སྟོན་པས་གནས་འདི་ང་ཡི་ལུང་དུ་བསྟན། །སྐྱིལ་ཀྲུང་གང་གི་ས་ཞིག་སློང་ངོ་གསུངས། །སྐྱིལ་ཀྲུང་གཅིག་གིས་ལུང་པ་དགུ་ནོན་སྟེ། །འཁོར་ཚོགས་ཇི་སྙེད་མངའ་ཞེས་ཞུས་པ་ན། །དགྲ་བཅོམ་ལྔ་བརྒྱ་ཡོད་གསུངས་ཀླུ་ཡིས་ཀྱང་། །དེ་ལས་དགྲ་བཅོམ་གཅིག་དུ་མ་ཚང་ཡང་། །ཡུལ་འདི་སླར་ལ་དབྲོག་ཅེས་དམ་བཅས་ཕུལ། །གང་ན་གཏོང་པོ་ཡོད་ན་ལེན་པོ་ཡོད། །དེ་ཕྱིར་ཁྱིམ་བདག་གཞུག་པར་བྱ་འོ་གསུངས། །རང་གིས་གྲོང་ཁྱེར་བཀོད་ནས་མི་རྣམས་བཅུག །འཕེལ་ཕྱིར་སྤོས་ངད་ལྡང་བའི་རི་བོ་ནས། །གུར་གུམ་ས་བོན་བླངས་པས་རི་དེ་ཡི། །ཀླུ་རྣམས་འཁྲུགས་པ་བཏུལ་ནས་ཇི་སྲིད་དུ། །སྟོན་པའི་བསྟན་པ་གནས་པ་དེ་སྲིད་བར། །གུར་གུམ་ཕུལ་སྟེ་ཡུལ་དེར་བསྐྲུན་པར་བྱས། །དེ་ཕྱིར་ཀསྨི་རའམ་ཁ་ཆེར་གྲགས། །དགྲ་བཅོམ་ལྔ་བརྒྱ་རྟག་དུ་བཞུགས་པ་ཡིན། །འཛམ་གླིང་སྟོན་པའི་བསྟན་པ་ནུབ་པ་ན། །ཡུལ་དེའི་གུར་གུམ་སྐྱེ་བ་རྒྱུན་ཆད་ཅིང་། །དགྲ་བཅོམ་ལྔ་བརྒྱ་གཅིག་གིས་མ་ཚང་ཚེ། །ཡུལ་དེ་སླར་ཡང་མཚོ་རུ་འགྱུར་བ་ཡིན། །ཤ་ནའི་གོས་ཅན་གྱིས་ཀྱང་བསྟན་པ་ཡི། །བྱ་བ་རྒྱ་ཆེར་མཛད་དེ་ཉེར་སྦས་ཀྱིས། །སྡེ་སྣོད་གསུམ་རིག་དགྲ་བཅོམ་ཐོབ་གྱུར་ཚེ། །བསྟན་པ་༼ག༣༠ན༽གཏད་ནས་མྱ་ངན་འདས་པར་གྱུར། །

སྔོན་ཚེ་སྟོན་པའི་དྲུང་དུ་བྲམ་ཟེ་ནི། །སྨྲ་བའི་མཆོག་ཞིག་འོངས་སྟེ་འདི་སྐད་དུ། །གལ་སྟེ་ཤཱ་རིའི་བུ་དང་མཚུངས་པ་རུ། །ལུང་སྟོན་མཛད་ན་བདག་ནི་རབ་བྱུང་བགྱིད། །ཅེས་གསོལ་སྟོན་པས་རྫོགས་པའི་སངས་རྒྱས་རྣམས། །ཇི་ལྟར་བཀའ་བསྩལ་གཞན་དུ་འགྱུར་མི་སྲིད། །ཤེས་རབ་ལྡན་མཆོག་གཉིས་པ་མི་འབྱུང་ཞེས། །གསུངས་པས་རབ་ཏུ་མ་བྱུང་ལོག་པར་གྱུར། །སྟོན་པའི་ཞལ་ནས་ད་ལྟའི་བྲམ་ཟེ་དེ། །མ་འོངས་དུས་སུ་ང་འདས་ལོ་བརྒྱ་ན། །ཉེར་སྦས་ཞེས་འགྱུར་བསྟན་ལ་རབ་བྱུང་ནས། །སྟོན་པ་གཉིས་པའི་བྱ་བ་བྱེད་ཏོ་གསུངས། །འདི་ནི་ཁྱིམ་ན་གནས་པའི་དུས་སུ་ཡང་། །གཟུགས་ཚོང་བཟང་མོས་བསླུ་བར་མ་ནུས་སྟེ། །ཕྱི་ནས་རྒྱལ་པོའི་ཆད་པས་སྨད་ཚོང་དེ། །རྐང་ལག་རྣ་བ་སྣ་བཏུབས་འཆི་ཀའི་ཚེ། །བདག་གིས་ཁྱོད་བལྟའི་དུས་ནི་འདི་ཡིན་ཞེས། །ཆོས་བསྟན་རྒྱུན་ཞུགས་གནས་ལ་བཀོད་པ་ཡིན། །དགྲ་བཅོམ་གྱུར་ནས་འཁོར་ཚོགས་རྒྱ་མཚོ་ལ། །ཆོས་སྟོན་ཚེ་ན་བདུད་ཀྱིས་དཀྲུག་པའི་ཕྱིར། །རེས་འགའ་མེ་ཏོག་རེས་འགའ་རིན་ཆེན་སོགས། །ཆར་ཕབ་པ་ཡིས་ཡིད་རབ་གཡེངས་པར་བྱས། །དེ་ཕྱིར་སློབ་མ་རྣམས་ཀྱིས་ཆོས་མ་རྟོགས། །ཕྱི་ནས་ལྷ་ཡི་བུད་མེད་མཛེས་མ་དག །སྤྲུལ་པས་གཡེངས་ཚེ་འཕགས་པས་བུད་མེད་དེ། །ལྷུང་བས་ཤི་ནས་ལུས་མྱགས་རུལ་བ་དང། ཁ་ཅིག་ནང་རོལ་ལ་སོགས་མི་གཙང་བ། །ཕྱི་ནས་ཤེལ་ལྟར་མཐོང་བར་བྱིན་བརླབས་པས། །འཁོར་རྣམས་སྐྱོ་ཞིང་མི་སྡུག་འདུ་ཤེས་ཐོབ། །དགྲ་བཅོམ་ཟག་པ་ཟད་པ་ཉིད་དུ་བཀོད། །

འཕགས་པའི་ཕྱིར་འབྲང་ལྷུང་བཟེད་ལྷག་མ་ཟ། །དམ་ཆོས་ཉན་པའི་ཁྱི་ཞིག་ཡོད་པ་དེ། །ཤི་ཚེ་ཆོས་ཐོས་པ་ཡི་དགེ་བ་དེས། །སྡིག་ཅན་བདུད་ཀྱི་སྟན་ཕྱེད་དབང་བར་སྐྱེས། །ཁྱི་ཡང་༼ག༣༠བ༽བདག་དང་མཉམ་པར་བཀོད་པ་འདིས། །བླ་ན་མ་མཆིས་བདག་ལ་བརྙས་སོ་སྙམ། །འཕགས་པ་ལ་ནི་མཐོ་འཚམ་དགྱིད་བློ་སྐྱེས། །བདུད་ཀྱིས་ཁྱོད་ལ་མཆོད་པར་བྱ་འོ་ཞེས། །དབུ་ལ་མེ་ཏོག་ཕྲེང་བ་བཅིངས་པ་ལས། །བདག་གིས་ལན་དུ་མེ་ཏོག་སྦྱིན་ནོ་ཞེས། །ཁྱི་རོ་མེ་ཏོག་ཕྲེང་བར་སྤྲུལ་ནས་ནི། །བདུད་ཀྱི་མགུལ་བཏགས་སྤྲུལ་པ་བཤིག་པ་ཡིས། །ལྷ་ལུས་གཙང་ཞིང་དག་པའི་མགུལ་པ་རུ། །ཁྱི་རོ་རུལ་མྱགས་འབུས་གཞིགས་དྲི་ང་བ། །ཐོགས་པས་སྡུག་བསྔལ་མི་བཟད་ལྡན་པར་གྱུར། །རང་གི་ནུས་པ་རྫུ་འཕྲུལ་ལྟ་ཞོག་གི །ཚངས་དང་དབང་ཕྱུག་ཆེན་པོ་ལ་སོགས་པ། །ལྷ་གཞན་ཀུན་ལ་གསོལ་བ་བཏབ་གྱུར་ཀྱང་། །སུས་ཀྱང་དེ་ནི་འདོར་བར་ཡོང་མ་ནུས། །དགྲ་བཅོམ་བྱིན་བརླབས་གཞིག་པར་མི་ནུས་ཀྱིས། །དེ་ཉིད་ལ་ནི་གསོལ་བ་ཐོབ་ཅིག་སྐད། །འཕགས་པའི་དྲུང་འོངས་འདོར་བར་གསོལ་བ་བཏབ། །བདག་གིས་སྔོན་ཚེ་རྫོགས་སངས་རྒྱས་དེ་ལ། །གནོད་མང་བགྱིས་ཀྱང་ནམ་ཡང་ལན་མ་མཛད། །ཉན་ཐོས་ཁྱེད་རྣམས་འདི་ལྟར་གདུག་པ་སྟེ། །རྩེད་མོའི་ལན་ཀྱང་འདི་ལྟར་དགྱིད་ལ་ལྟོས། །འཕགས་པས་སྨྲས་པ་བདག་དང་སྟོན་པར་ནི། །རྡུལ་དང་རི་རབ་ལྟ་བུར་བསྐྲུན་མི་ནུས། །དེ་ལྟ་མོད་ཀྱི་བདག་གིས་སྟོན་པ་དེའི། །ཆོས་ཀྱི་སྐུ་ཡི་ཕྱོགས་ནི་མཐོང་མོད་ཀྱི། །གཟུགས་ཀྱི་སྐུ་ཡང་བདག་གིས་མ་མཐོང་ངོ་། །སྡིག་ཅན་ཁྱོད་ཀྱིས་རྒྱལ་བའི་སྐུ་གཟུགས་སུ། །སྤྲུལ་པར་ནུས་ཞེས་གྲག་གིས་བདག་ལ་སྟོན། །འཕགས་པས་ཕྱག་མི་འཚལ་བར་དམ་བཅས་ནས། །བདུད་ཀྱིས་ཐུབ་པའི་སྐུ་གཟུགས་སུ་སྤྲུལ་སྟེ། །གསེར་གྱི་རི་བོ་ལྟ་བུར་ལྷང་ངེ་འདུག །འཕགས་པས་སྟོན་པ་དངོས་སུ་འདུ་ཤེས་སྟེ། །ཕྱག་འཚལ་བརྩམས་ཚེ་སྤྲུལ་པ་མི་སྣང་གྱུར། །ཕྱིན་ཆད་དགེ་ལ་བར་ཆོད་མི་བྱེད་ན། །འདི་ནི་མེ་ཏོག་ཕྲེང་བར་བྱིན་གྱིས་རློབ། །གདུག་པའི་བསམ་པ་ནམ་སྐྱེས་ཁྱི་ཡི་རོ། །༼ག༣༡ན༽རུལ་པར་གྱུར་ཅིག་ཅེས་ནི་བདེན་སྟོབས་བརྗོད། །དེ་ཕྱིན་སྐྲག་པས་སངས་རྒྱས་བསྟན་པ་ལ། །བདུད་ཀྱིས་བར་དུ་གཅོད་པར་མི་ནུས་སྐད། །

ཨུ་ཤི་རི་ཡི་བྲག་གི་ཕུག་པ་ནི། །མཆུ་ཞེང་དཔངས་ཟབ་གཞུ་འདོམ་ཉི་ཤུ་པར། །སློབ་མ་དགྲ་བཅོམ་ཐོབ་པ་རེ་རེ་ཡིས། །སོ་ཤིང་སོར་བཞི་པ་རེ་འཕངས་པ་ཡིས། །སོ་ཤིང་ཚོགས་ཀྱིས་ཕུག་དེ་བྱུར་བུ་རུ། །གང་ཚེ་མྱ་ངན་འདས་སྟེ་དགྲ་བཅོམ་པའི། །སོ་ཤིང་ཚོགས་དེས་གདུང་ཞུས་ལྷ་ཡིས་མཆོད། །དེ་ཡིས་དྷི་དྷི་ཀ་ལ་བསྟན་པ་གཏད། །དེ་ཡིས་ནག་པོ་དེ་ཡིས་ལེགས་མཐོང་ཆེ། །བསྟན་པའི་གཏད་རབས་བདུན་ཞེས་ལུང་ལས་བཤད། །

སྟོན་པ་འདས་ནས་ལོ་གྲངས་བརྒྱ་དང་བཅུ། །ལོན་ཞིང་རྒྱལ་པོ་མྱ་ངན་མེད་པ་ཡིས། །རྒྱལ་སྲིད་བྱས་ནས་ལོ་བཅུ་འདས་པའི་འོག །ལྔ་བརྒྱའི་འཁོར་ལྡན་དགྲ་བཅོམ་གྲགས་པ་ཡིས། །ཡངས་པ་ཅན་གྱི་གཙུག་ལག་ཁང་བྱོན་ཚེ། །དེ་ན་གཉུག་མར་གནས་པའི་དགེ་སློང་ཚོགས། །རབ་མང་རྙེད་པ་བགོད་པའི་སྐལ་བ་བྱུང་། །དྲིས་པས་རུང་མིན་གཞི་བཅུ་སྤྱོད་པར་ཤེས། །ཐུབ་པའི་བསྟན་ལ་ཆུ་བུར་བྱུང་བ་འདི། །བདག་གིས་ཡལ་བར་དོར་ན་མི་རུང་སྙམ། །ཐམས་ཅད་འདོད་དང་ནོར་ལྡན་ལ་སོགས་པ། །དགྲ་བཅོམ་མཁས་པ་དུ་མ་གྲོགས་སུ་བཙལ། །ཟླ་སྦུར་འགོག་སྙོམས་ལས་ནི་ལངས་མ་ཐག །ལྷས་སྦྲན་འོངས་སྟེ་འཕགས་པ་ཀུན་དགའ་བོའི། །སློབ་མ་ཤ་སྟག་དགྲ་བཅོམ་བདུན་བརྒྱ་འདུས། །ཆོས་རྒྱལ་མྱ་ངན་མེད་ཀྱིས་སྦྱིན་བདག་བྱས། །ཨ་ལ་ལ་ཡིས་རུང་བ་རུང་ངམ་ཅི། །མི་རུང་ཙམ་པར་དྲུག་སྡེ་ལ་བཅས་སོ། །ཞེས་སོགས་དྲིས་ལན་ཚུལ་གྱིས་གཏན་ལ་ཕབ། །རུང་མིན་གཞི་བཅུ་དེ་དག་སུས་སྤྱོད་པ། །བདག་ཅག་རྣམས་ཀྱིས་དོར་ཞེས་མཐུན་པར་སྨྲས། །སྡེ་སྣོད་གསུམ་པོ་ལྷག་ཆད་མེད་པར་བཏོན། །འདི་ནི་བདུན་བརྒྱས་ཡང་དག་བརྗོད་པའམ། །བཀའ་ཡི་བསྡུ་བ་གཉིས་པ་ཞེས་པར་གྲགས། །༼ག༣༡བ༽

བཀའ་བསྡུ་གསུམ་པ་ལུང་ན་མེད་པའི་ཕྱིར། །འདོད་ཚུལ་མི་འདྲ་དུ་མ་སྣང་མོད་ཀྱང་། །རྟོག་གེ་ལ་འབར་དབུ་མའི་གཞུང་ལུགས་ལས། །དེ་བཞིན་གཤེགས་པས་མདོ་ལས་ལུང་བསྟན་ལྟར། །རྒྱལ་པོ་དགའ་བོ་དང་ནི་པད་ཆེན་དུས། །སྡིག་ཅན་བདུད་ཀྱིས་བཟང་པོ་ཞེས་བྱ་བ། །དགེ་སྦྱོང་ཆ་བྱད་འཛིན་པ་ཅིག་དུ་བྱས། །རྫུ་འཕྲུལ་དུ་མས་སྐྱེ་བོའི་ཡིད་བསྒྱུར་ནས། །རྒྱལ་བའི་བཀའ་དང་དགེ་འདུན་རྣམས་དཀྲུགས་ཤིང་། །དེ་ཡི་སློབ་མ་ཀླུ་དང་ཡིད་བརྟན་གྱིས། །དར་བར་བྱས་པས་ལྟ་སྤྱོད་མ་མཐུན་སྟེ། །ཉན་ཐོས་སྡེ་པ་བཅོ་བརྒྱད་གྱེས་པར་བཤད། །འདི་ཚུལ་ཅུང་ཟད་བདག་གིས་བརྗོད་པར་བྱ། །དེ་ཡང་དབྱིག་བཤེས་ཀྱིས་མཛད་པ། །སྡེ་པ་ཐ་དད་བཀླག་པ་ཡི། །འཁོར་ལོ་ཞེས་བྱའི་གཞུང་ཆེན་བྱུང་། །ཕྱི་ནས་མཁས་མཆོག་དུལ་བའི་ལྷས། །དེ་དོན་བསྡུས་པའི་བསྟན་བཅོས་བརྩམས། །དེ་ལས་ཇི་སྐད་བྱུང་བ་ནི། །ཤར་དང་ནུབ་དང་གངས་རི་དང་། །བཏགས་པར་སྨྲ་བའི་སྡེ་པ་དང་། །འཇིག་རྟེན་འདས་པར་སྨྲ་བ་སྟེ། །ལྔ་ཚན་དགེ་འདུན་ཕལ་ཆེན་པ། །གཞི་ཀུན་པ་དང་འོད་སྲུང་སྡེ། །ས་སྟོན་པ་དང་ཆོས་སྲུང་སྡེ། །མང་ཐོས་གོས་དམར་སློབ་མ་དང་། །རྣམ་པར་ཕྱེ་སྟེ་སྨྲ་བའི་སྡེ། །ཐམས་ཅད་ཡོད་པར་སྨྲ་བ་ཡིན། །རྒྱལ་བྱེད་ཚལ་ནགས་འཇིགས་བྱེད་གནས། །གཙུག་ལག་ཁང་ཆེན་གནས་པ་སྟེ། །གནས་བརྟན་པ་ཡི་སྡེ་པ་གསུམ། །ས་སྒྲོག་རི་དང་སྲུང་བ་པ། །གནས་མ་བུ་ཡི་སྡེ་པ་སྟེ། །ཀུན་གྱིས་བཀུར་བ་རྣམ་པ་གསུམ། །ཡུལ་དོན་སློབ་དཔོན་བྱེ་བྲག་གིས། །ཐ་དད་རྣམ་པ་བཅོ་བརྒྱད་ཉིད། །ཅེས་བཤད་མཐའ་འཁོབ་འདུལ་བའི་མཆོག །ཀ་ཏྱཱ་ན་ཡི་རྗེས་བཞིན་དུ། །དགེ་སློང་ཕལ་མོ་ཆེ་འདུས་པས། །ཕལ་ཆེན་པ་ཡི་སྡེ་པར་གྲགས། །རང་བཞིན་སྐད་ཀྱིས་མདོ་སྡེ་འདོན། །སྣམ་ཕྲན་ཉི་ཤུ་རྩ་ལྔ་ནས། །བདུན་གྱི་བར་འདོད་དུང་གིས་མཚན། །ཀ་ར་ལ་སོགས་མིང་མཐར་བྱེད། །༼ག༣༢ན༽འདི་ལ་སྡེ་ཚན་ལྔ་ཡོད་པའི། །འཇིག་རྟེན་འདས་པར་སྨྲ་བ་ཡི། །གྲུབ་པའི་མཐའ་ནི་འདི་སྐད་བརྗོད། །

ཐུབ་པ་འཇིག་རྟེན་ལས་འདས་སྟེ། །རྫས་ཡོད་སྐུ་དང་ཚེ་མཐའ་ཡས། །མཉམ་གཞག་སྐད་ཅིག་གིས་ཀུན་མཁྱེན། །ཟད་མི་སྐྱེ་བློ་རྟག་དུ་མངའ། །ཆོས་འཁོར་བསྐོར་བ་ཚིག་ཡིན་ནོ། །བྱང་སེམས་རྣམས་ལ་ཉོན་མོངས་དང་། །ནུར་ནུར་སོགས་ལས་སྐྱེ་བ་མེད། །བདེན་པ་རྣམས་ནི་ཅིག་ཅར་མཐོང་། །མིག་ལ་སོགས་པའི་སེམས་ཀྱིས་ཀྱང་། །འདོད་ཆགས་བྲལ་བར་འགྱུར་བ་ཡིན། །ཁམས་གོང་གཉིས་ནའང་དབང་ཤེས་ཡོད། །འོན་ཀྱང་དབང་པོས་ཡུལ་མི་འཛིན། །མཉམ་པར་བཞག་ཚེའང་ཚིག་སྨྲའོ། །སེམས་ནི་གཟུགས་ཅན་རང་རིག་པའོ། །དགྲ་བཅོམ་རྣམས་ལའང་མི་ཤེས་དང་། །སོམ་ཉི་ཡོད་སྟེ་བསྟན་དགོས་སོ། །འབྲས་བུ་གཞན་གྱིས་བརྡ་སྤྲད་དགོས། །སྡུག་བསྔལ་སྒྲོས་ཙམ་གྱིས་ལམ་སྐྱེ། །དེ་བཞིན་དུ་ནི་འཇིག་པའང་ཡོད། །བརྒྱད་པ་ལ་ཡང་རིང་གནས་དང་། །ཆོས་མཆོག་ལས་ཀྱང་ཉམས་པ་ཡོད། །རྒྱུན་ཞུགས་དགྲ་བཅོམ་ཉམས་མི་སྲིད། །རྒྱུན་ཞུགས་མཚམས་མེད་མ་གཏོགས་པའི། །མི་དགེ་བཅུ་ཀ་བྱེད་པ་སྲིད། །འཇིག་རྟེན་པ་ལ་ཡང་དག་པའི། །ལྟ་བའི་དབང་པོ་ཡོད་མ་ཡིན། །མ་སྲུངས་པ་ལ་བཅོས་སུ་མེད། །དྲང་བའི་དོན་ཞེས་བྱ་བ་མེད། །གཟུགས་མེད་པ་ཡི་སྐྱེ་མཆེད་བཞི། །འདུས་མ་བྱས་གསུམ་ལམ་རྟེན་འབྲེལ། །དེ་ལྟར་རྣམ་པ་དགུ་ཡོད་ཏོ། །སངས་རྒྱས་མང་པོ་ཅིག་ཅར་འབྱུང་། །སེམས་གཉིས་ལམ་དང་ཉོན་མོངས་དང་། །ས་མྱུག་ཅིག་ཅར་འབྱུང་བའང་ཡོད། །ལུས་ནི་སེམས་ཀྱིས་ཁྱབ་པ་སྟེ། །སེམས་ནི་འོད་གསལ་བ་ཡིན་ནོ། །ཕྲ་རྒྱས་མི་ལྡན་པ་ཡིན་སྟེ། །ཀུན་དཀྲིས་མཚུངས་པར་ལྡན་པ་ཡིན། །ཞིག་པ་དང་ནི་མ་སྐྱེས་དང་། །བར་དེའི་སྲིད་པ་ཞེས་བྱ་མེད། །རྒྱུན་དུ་ཞུགས་པས་བསམ་གཏན་ཐོབ། །༼ག༣༢བ༽དྲུག་པ་ཤེས་དང་ཤེས་བྱ་མིན། །དེ་ལྟར་གཞན་དང་མི་མཐུན་པའི། །གྲུབ་མཐའ་མང་ཕྱིར་དང་པོར་བཤད། །འཇིག་རྟེན་རྣམས་དང་མི་མཐུན་ཕྱིར། །འཇིག་རྟེན་འདས་པར་སྨྲ་བ་ཟེར། །

གཉིས་པ་བཏགས་པར་སྨྲ་བ་རྣམས། །སྐྱེས་བུ་བྱེད་པའི་རྩལ་དང་ནི། །དུས་མ་ཡིན་པར་འཆི་བ་མེད། །ལམ་ནི་མི་འཇིག་བསྒོམ་བྱ་མིན། །དེ་ནི་བསོད་ནམས་ཀྱིས་ཐོབ་སྨྲ། །ཤར་གྱི་རི་དང་ནུབ་ཀྱི་རིར། །གནས་པའི་སྡེ་པ་རྣམ་གཉིས་ནི། །བྱང་སེམས་ངན་འགྲོ་ལས་མ་གྲོལ། །མཆོད་རྟེན་མཆོད་པས་འབྲས་བུ་ནི། །མཆོག་དུ་འགྱུར་བ་མ་ཡིན་ཟེར། །ལྔ་པ་གངས་རིར་གནས་པ་རྣམས། །ཕྱི་རོལ་པ་ལ་མངོན་ཤེས་དང་། །ལྷ་རྣམས་ལམ་སྒོམ་མེད་ཅེས་སྨྲ། །ཕྱི་མ་བཞི་པོ་ཐུན་མོང་དུ། །ཐུབ་པའི་དབང་པོ་ཀུན་བཏགས་པའི། །སྒོ་ནས་སློབ་པ་མིན་ཞེས་མཐུན། །

འདུལ་འཛིན་མཆོག་གྱུར་ཨུ་པ་ལིའི། །རྗེས་འབྲང་ཤེས་བྱའི་གཞི་ཀུན་ནི། །རྫས་ཀྱི་གཞི་ལྔར་ཡོད་ཏོ་ཞེས། །སྨྲ་ཕྱིར་ཐམས་ཅད་ཡོད་སྨྲར་གྲགས། །མདོ་སྡེ་ལེགས་སྦྱར་སྐད་དུ་འདོན། །སྣམ་ཕྲན་དགུ་ནས་ཉེར་ལྔའི་བར། །རིན་ཆེན་ཨུཏྤལ་པདྨ་དང། །ཤིང་ལོ་ཡིས་ནི་མཚན་པར་བྱེད། །དཔལ་ལམ་བཟང་པོའམ་སྲུང་བའི་མིང་། །འདི་ལ་སྡེ་ཚན་རྣམ་པ་བདུན། །དང་པོར་གཞི་ཡོད་སྨྲ་བ་རྣམས། །འདུས་བྱས་ཐམས་ཅད་མིང་གཟུགས་དང་། །དུས་གསུམ་གྱིས་ནི་རྣམ་པར་བསྡུས། །འདུས་མ་བྱས་ནི་རྣམ་གསུམ་འདོད། །མི་ལྡན་པ་དང་འདུས་བྱས་རྣམས། །ཤེས་བྱ་རྣམ་པར་ཤེས་བྱའང་ཡིན། །ཉོན་མོངས་རྣམས་ནི་མཚུངས་ལྡན་སྟེ། །ཐུབ་པ་རྣམ་པ་གཉིས་སུ་འདོད། །དེ་ཡི་གཟུགས་དང་དབང་རྣམས་ནི། །གཟུགས་ཅན་ལ་ཡོད་གཞན་ལ་མིན། །མཆོད་རྟེན་མཆོད་པ་འབྲས་བུ་ཆེ། །བྱང་སེམས་ངན་འགྲོ་སྤངས་པ་ནི། །རྣམ་པ་གཉིས་སུ་འདོད་པ་ཡོད། །བསོད་ནམས་ཚོགས་སུ་འགྱུར་མི་འདོད། །༼ག༣༣ན༽གཉིས་པ་འོད་སྲུང་སྡེ་པ་རྣམས། །ཡོངས་སུ་ཤེས་པ་གང་ཡིན་དེ། །མ་སྤངས་པ་དང་མ་འོངས་པའི། །རྒྱུ་ལས་འབྱུང་བ་འགར་ཡང་མེད། །ཐོབ་པ་རྣམ་པར་འཇོག་པ་ནི། །ཆོས་ཀུན་རྣམ་སྨིན་ཡོད་ཏོ་ཞེས། །གསུངས་པའི་གཞུང་ལ་བསྟེན་ཏོ་ཟེར། །གསུམ་པ་ས་སྟོན་སྡེ་པ་རྣམས། །མ་འོངས་པ་དང་འདས་པ་མེད། །བདེན་པ་ཅིག་ཅར་ཁོ་ན་མཐོང་། །ཕྱི་རོལ་ཉོན་མོངས་ཟད་པ་མེད། །ལྷ་ཡུལ་པ་ལ་ལམ་མེད་ཅིང་། །བར་མ་དོ་ཡི་སྲིད་པ་མེད། །དགྲ་བཅོམ་བསོད་ནམས་སྐྱེ་བ་མེད། །ཕྲ་རྒྱས་སེམས་ལས་ཐ་དད་ཏོ། །འདུས་མ་བྱས་དངོས་དགུ་ཡིན་སྟེ། །མི་གཡོ་བ་དང་ལྡན་པ་གསུམ། །དགེ་སོགས་གསུམ་དང་གཉིས་པ་དང་། །ལམ་དང་རྟེན་ཅིང་འབྲེལ་འབྱུང་སྟེ། །འདི་རྣམས་རྟག་དུ་གནས་པ་ཡིན། །དགེ་འདུན་ནང་དུ་སྟོན་པ་འདུས། །དེ་ཕྱིར་དགེ་འདུན་མཆོད་པ་མཆོག །སངས་རྒྱས་དང་ནི་ཉན་ཐོས་རྣམས། །ལམ་གཅིག་རྣམ་གྲོལ་གཅིག་པར་སྨྲ། །བཞི་པ་ཆོས་སྲུང་སྡེ་རྣམས་ནི། །རྒྱལ་བ་དགེ་འདུན་ནང་མི་འདུ། །དེ་ཕྱིར་རྒྱལ་བ་མཆོད་པ་མཆོག །རྒྱལ་དང་ཉན་ཐོས་ལམ་ཐ་དད། །ཕྱི་རོལ་པ་ལ་མངོན་ཤེས་མེད། །དགྲ་བཅོམ་ལུས་ནི་ཟག་མེད་ཟེར། །ལྔ་པ་མང་ཐོས་སྡེ་པ་རྣམས། །མི་རྟག་བདག་མེད་སྟོང་པ་དང་། །ལམ་དང་མྱ་ངན་འདས་པ་རྣམས། །ཐུབ་པའི་འཇིག་རྟེན་འདས་ཆོས་ཡིན། །ལྷག་མ་རྣམས་ནི་འཇིག་རྟེན་པའོ། །དགྲ་བཅོམ་ལ་ཡང་སོམ་ཉི་ཡོད། །ཅེས་སོགས་རྒྱ་ཆེར་སྨྲ་བར་བྱེད། །དྲུག་པ་གོས་དམར་སློབ་མ་རྣམས། །ཁོ་ན་འཕོ་བར་སྨྲ་བ་སྟེ། །སེམས་ཅན་རྣམས་ནི་འཕོ་བ་འོ། །ཕུང་པོ་བཞི་ནི་རང་བཞིན་གཅིག །ལམ་གྱིས་ཕུང་པོ་བཀག་གོ་ཟེར། །བདུན་པ་རྣམ་པར་ཕྱེ་ནས་ནི། །སྨྲ་བའི་སྡེ་རྣམས་འདི་སྐད་དུ། །གང་ཟག་དོན་དམ་ཉིད་དུ་ཡོད། །འབྲས་བུར་མ་སྨིན་པ་ལས་གཞན། །འདས་པ་ཞེས་བྱ་ཡོད་མ་ཡིན། །འབྲས་བུ་ལས་༼ག༣༣བ༽གཞན་མ་འོངས་མེད། །རིགས་མི་མཐུན་པའི་ཆོས་རྣམས་ནི། །དེ་མ་ཐག་པའི་རྒྱུར་མི་འགྱུར། །གཟུགས་ནི་འདྲ་བའི་རྒྱུ་མ་ཡིན། །གཟུགས་ཀྱི་འདྲ་བའི་རྒྱུ་ཡང་མེད། །དེ་སྐད་སྨྲ་ཞིང་ལྟ་བར་བྱེད། །

སྟོན་པ་གཉིས་པ་སྟོབས་བཅུ་ལྡན། །འོད་སྲུང་ཆེན་པོའི་རྗེས་ཞུགས་སྟེ། །གནས་བརྟན་རྒན་རབས་དག་འདུས་པས། །གནས་བརྟན་པ་ཡི་སྡེ་པར་གྲགས། །མདོ་སྡེ་ཤ་ཟའི་སྐད་དུ་འདོན། །སྣམ་ཕྲན་ལྔ་ནས་ཉེར་གཅིག་པར། །རྟགས་ནི་མེ་ཏོག་སོ་ཙི་ཀ །སྐྱོང་བ་ལ་སོགས་མིང་གི་མཐའ། །འདི་ལ་སྡེ་ཚན་རྣམ་པ་གསུམ། །རྒྱལ་བྱེད་ཚལ་དང་འཇིགས་བྱེད་རི། །གཙུག་ལག་ཁང་ཆེན་གནས་པ་སྟེ། །གནས་ཀྱི་དབང་གིས་ཐ་དད་ཀྱིས། །གསུམ་ག་ལྟ་བའི་རྣམ་པ་མཐུན། །ཐུབ་པ་ལེགས་སྦྱར་ཚིག་མི་གསུང་། །བྱང་སེམས་བསྐལ་པ་གྲངས་མེད་པ། །བཅུ་ནས་སུམ་བཅུའི་བར་གྱིས་འགྲུབ། །ཐར་པ་འབའ་ཞིག་འདུས་མ་བྱས། །ཡིན་གྱིས་འདུས་མ་བྱས་གཞན་མེད། །མི་ཤེས་པ་དང་ལོག་ཤེས་མེད། །ཕྲ་རྒྱས་སེམས་ལས་ཐ་དད་ཏོ། །འགོག་སྙོམས་ན་ཡང་སེམས་ཡོད་ཅེས། །མཐུན་པར་གྲུབ་པའི་མཐའ་སྨྲ་འོ། །

བསླབ་ལ་གུས་མཆོག་སྟོན་པའི་སྲས། །དགྲ་གཅན་ཟིན་གྱི་རྗེས་ཞུགས་སྟེ། །རྒྱལ་རིགས་བྲམ་ཟེའི་རིགས་ལ་སོགས། །རིགས་མཐོན་འདུས་ཕྱིར་མང་པོ་ཡིས། །བཀུར་བའི་སྡེ་པ་ཞེས་གྲགས་པ། །མདོ་སྡེ་ཟུར་ཆག་སྐད་དུ་འདོན། །སྣམ་ཕྲན་གནས་བརྟན་པ་དང་མཚུངས། །རྟགས་ནི་དཔལ་གྱི་བེ་འུ་སྟེ། །སྦས་པ་ལ་སོགས་མིང་གི་མཐའ། །འདི་ལ་སྡེ་ཚན་རྣམ་པ་གསུམ། །ཀུ་རུ་ཀུལླེའི་ཕུག་གནས་ཕྱིར། །ས་སྒྲོགས་རིགས་ཀྱི་སྡེ་ཞེས་གྲགས། །སློབ་དཔོན་སྲུང་བ་པ་དང་ནི། །གནས་མ་བུ་ཡི་རྗེས་འབྲང་ཕྱིར། །སོ་སོའི་སྡེ་པའི་མིང་དུ་གྲགས། །གསུམ་ག་གྲུབ་པའི་མཐའ་མཐུན་སྟེ། །གང་ཟག་ཕུང་པོ་མ་ཡིན་ལ། །ཕུང་པོ་ལས་གཞན་ཀྱང་མ་ཡིན། །ཕུང་པོ་རྣམས་ནི་བརྟེན་པར་འདུག །༼ག༣༤ན༽སྒོ་ལྔའི་རྣམ་པར་ཤེས་པ་ཡིས། །འདོད་ཆགས་སྐྱེ་བར་མི་འགྱུར་ལ། །བྲལ་བར་ཡང་ནི་མི་འགྱུར་རོ། །མཐོང་ལམ་སེམས་ཀྱི་སྐད་ཅིག་མ། །བཅུ་གཉིས་ཚུན་ནོ་དེ་ཕན་ཆད། །འབྲས་བུ་དང་ནི་བཅས་པར་གནས། །ཤེས་བྱ་བརྗོད་དུ་ཡོད་པ་དང་། །མེད་པ་གཉིས་སུ་གནས་སོ་ཟེར། །ཁ་ཅིག་དོན་དང་ལ་ལ་གནས། །གཞན་དག་སློབ་དཔོན་ཐ་དད་ཕྱིར། །སྡེ་ཚན་རྣམ་པ་བཅོ་བརྒྱད་གྱུར། །

འདི་ནི་སྡེ་པ་ཐ་དད་པ། །བསྟན་པ་བསྡུས་པ་ཇི་བཞིན་བཤད། །སློབ་དཔོན་པདྨ་འབྱུང་གནས་ཀྱི། །དགེ་ཚུལ་ལོ་དྲིར་གྱེས་པའི་ཚུལ། །རྣམ་པ་གཞན་དུ་ཡང་བཤད་དེ། །འོད་སྲུང་ས་སྟོན་ཆོས་སྲུང་དང་། །གཞི་ཀུན་པ་སྟེ་ཡོད་སྨྲ་བཞི། །ཤར་ནུབ་དབུས་གནས་རྣམ་པར་ཕྱེ། །བཏགས་དང་འཇིག་རྟེན་འདས་སྨྲ་སྟེ། །ཕལ་ཆེན་སྡེ་པ་རྣམ་པ་དྲུག །ས་སྒྲོགས་གོས་དམར་སྲུང་བ་ལ། །མང་ཐོས་གནས་མ་བུ་པ་སྟེ། །མང་པོས་བཀུར་བ་རྣམ་པ་ལྔ། །རྒྱལ་བྱེད་ཚལ་གནས་འཇིགས་བྱེད་རི། །གཙུག་ལག་ཁང་སྟེ་གནས་བརྟན་པའི། །སྡེ་ཚན་གསུམ་སྟེ་བཅོ་བརྒྱད་བཤད། །གྱེས་ཚུལ་རྣམ་པ་གཞན་དུ་ཡང་། །བཤད་པ་ཡོད་སྟེ་འདིར་མ་བརྗོད། །ཁ་ཅིག་ཡོད་སྨྲ་སྡེ་པ་གཞན། །འབྱུང་བའི་གཞི་ཡིན་སྟོན་པའི་སྲས། །དགྲ་གཅན་ཟིན་གྱིས་རྗེས་སུ་འཇུག །འོད་སྲུང་རྗེས་འཇུག་ཕལ་ཆེན་པ། །མང་བཀུར་ཉེ་བ་འཁོར་རྗེས་འབྲང་། །འཕགས་པའི་རིགས་སྨྲ་གནས་བརྟན་པ། །ཀ་ཏྱ་ཡ་ནའི་རྗེས་འབྲང་ཟེར། །བྲམ་ཟེ་རྒྱ་མཚོའི་རྡུལ་གྱུར་ཚེ། །མྱ་ངན་འདས་པའི་འོག་ཏུ་ཡང་། །གདུལ་བྱའི་དོན་ཕྱིར་བསྟན་པ་ནི། །རྣམ་པ་བཅོ་བརྒྱད་གྱེས་གྱུར་ཅེས། །སྨོན་ལམ་ཆེན་པོ་ལྔ་བརྒྱ་ཡི། །རྣམ་པ་གཅིག་ནི་འདི་ཡིན་ཕྱིར། །སྟོན་པའི་འཕྲིན་ལས་ངེས་པ་ཡིན། །འདི་ཚུལ་བདག་གིས་མདོར་བསྡུས་ནས། །བརྗོད་དགེས་ཐུབ་བསྟན་དར་རྒྱས་ཤོག །དེ་ལྟར་རྣམ་པ་བཅོ་བརྒྱད་གྱེས་པའི་ཚེ། །༼ག༣༤བ༽འདི་ནི་བསྟན་པ་ཡིན་གྱི་གཞན་མིན་ཞེས། །སོ་སྐྱེའི་མཁས་པ་རྣམས་ནི་རྩོད་པར་གྱུར། །

སྟོན་པ་མྱ་ངན་འདས་ནས་ལོ་ཡི་གྲངས། །སུམ་བརྒྱ་འདས་ཚེ་ཁ་ཆེའི་ཡུལ་ཁམས་སུ། །རྒྱལ་པོ་ཀ་ནི་ལྷ་ཡིས་སྦྱིན་བདག་བྱས། །དགྲ་བཅོམ་བྱང་སེམས་ལྔ་བརྒྱ་ཕྲག་རེ་དང་། །སོ་སྐྱེའི་པཎ་ཆེན་ཁྲི་དང་དྲུག་སྟོང་འདུས། །རྒྱལ་བའི་བཀའ་ཡི་བསྡུ་བ་གསུམ་པ་བྱས། །

ཀྲྀ་ཀྲིའི་རྨི་ལམ་ལུང་བསྟན་མདོ་དྲངས་ནས། །གྱེས་པ་བཅོ་བརྒྱད་ཀུན་ཀྱང་བསྟན་པར་བསྡུས། །དེ་ཡང་ཁྱིམ་བདག་མགོན་མེད་ཟས་སྦྱིན་གྱི། །བུ་མོ་མ་ག་དྷ་ཡི་བཟང་མོ་ཡིས། །གྲོང་ཁྱེར་ཆེན་པོ་བུ་རམ་ཤིང་འཕེལ་དུ། །སྟོན་པ་སྤྱན་དྲངས་མུ་སྟེགས་ཕམ་བྱས་ཚེ། །ད་ལྟར་མ་ཟད་སྔོན་ཡང་བུ་མོ་འདིས། །མུ་སྟེགས་ཐབས་ཀྱིས་བཏུལ་བ་ཉོན་ཞིག་གསུངས། །སྐྱེ་རྒུའི་ཚེ་ལོ་ཉི་ཁྲིའི་དུས་ཀྱི་ཚེ། །རྫོགས་པའི་སངས་རྒྱས་འོད་སྲུང་ཞེས་པ་བྱུང་། །དེ་ཡི་སྦྱིན་བདག་རྒྱལ་པོ་ཀྲྀ་ཀྲི་ལ། །རྨི་ལམ་ངོ་མཚར་རྣམ་པ་བཅུ་རྨིས་པ། །བྲམ་ཟེ་མཚན་མཁན་རྣམས་ལ་དྲིས་པ་དང་། །དེ་དག་རྣམས་ཀྱིས་དེ་དོན་མ་ཤེས་ཀྱང་། །རྒྱལ་པོའི་བུ་མོ་གསེར་ཕྲེང་ཅན་ཞེས་པ། །རྣམ་དཔྱོད་ལྡན་ཞིང་སངས་རྒྱས་བསྟན་ལ་གུས། །དེ་ལ་མུ་སྟེགས་ཅན་རྣམས་སྤ་གོང་བས། །འདི་ལན་གླན་པའི་དུས་ནི་འདི་ཡིན་སྙམ། །རྒྱལ་པོའི་གཡར་ལམ་དེ་དག་ཤིན་དུ་ངན། །རྒྱལ་པོ་ཉིད་ཀྱི་ཐུགས་ལྟར་གཅེས་པ་ཅིག །སྲོག་གི་བླུད་དུ་བཏང་ན་ཟློག་གོ་ཟེར། །སྙིང་ལྟར་གཅེས་པ་གསེར་ཕྲེང་ཅན་ཡིན་མོད། །འདི་ནི་བླུད་དུ་གཏོང་བར་མི་ཕོད་ཟེར། །འདི་ཉིད་སྲོག་གི་བླུད་མར་མ་བཏང་ན། །འགྲོངས་སམ་རྒྱལ་སྲིད་འཇིག་པར་ངེས་སོ་ཞེས། །སྨྲས་པ་བདག་ཉིད་གཅེས་ཕྱིར་ཁས་ལེན་བྱས། །བུ་མོས་ཤེས་སྟེ་ཡབ་ལ་འདི་སྐད་སྨྲས། །ཡབ་ལ་ཕན་ན་བདག་སྲོག་འདོར་སྤྲོ་ཡང་། །འདི་དག་རྣམས་ལ་ཤེས་པ་འགའ་ཡང་མེད། །དེ་བཞིན་གཤེགས་པའི་དྲུང་དུ་ཞུས་ཤིག་ཟེར། །༼ག༣༥ན༽རྒྱལ་པོས་ཐུབ་པའི་གཙོ་ལ་ཞུས་པའི་ཚེ། །རྒྱལ་བའི་ཞལ་ནས་རྨི་ལམ་དེ་དག་ནི། །ཁྱོད་ལ་ངན་པར་འགྱུར་པ་མ་ཡིན་སྟེ། །མ་འོངས་སྐྱེ་རྒུའི་ཚེ་ལོ་བརྒྱ་པའི་ཚེ། །ཤཱཀྱ་ཐུབ་པ་ཞེས་བྱའི་སངས་རྒྱས་འབྱུང། །དེ་ཡི་བསྟན་པ་ཐ་མར་གྱུར་པའི་ཚེ། །ཇི་ལྟར་འབྱུང་བའི་མཚན་མ་ཡིན་གྱིས་ཉོན། །སྡོམ་ནི། གླང་གཉིས་སྤྲེའུ་གཉིས་ཙནྡན་ཕྱེ། །ལྡུམ་ར་ཁྲོན་པ་ཐབ་མོ་རས། །གླང་པོ་ཆེ་ཞིག་སྐར་ཁུང་ནས་བྱུང་སྟེ། །ལུས་ཐོན་མཇུག་མ་ཐོགས་པར་མཐོང་བ་ནི། །དེ་ཚེ་རབ་བྱུང་རྣམས་ནི་ཁྱིམ་སྤངས་ཀྱང་། །གཙུག་ལག་ཁང་ལ་ཁྱིམ་གྱི་འདུ་ཤེས་ཀྱིས། །འདོར་བར་མི་ནུས་ཆགས་པར་འགྱུར་བའི་ལྟས། །གླང་ཆེན་ཕལ་པས་སྤོས་ཀྱི་གླང་པོ་ཆེ། །གནས་ནས་སྐྲོད་པ་མཐོང་བ་དེ་ཡང་ནི། །ཁྲིམས་འཆལ་རྣམས་ཀྱིས་བསླབ་གསུམ་པ་དག་མཆོག །གནས་ནས་འབྱིན་པར་འགྱུར་བའི་སྔ་ལྟས་ཡིན། །སྤྲེ་འུས་སྤྲེ་འུའི་ཚོགས་ལ་དབང་བསྐུར་བ། །རྨི་ལམ་ནང་དུ་མཐོང་བ་དེ་ཡང་ནི། །མཁན་སློབ་ལ་སོགས་བླ་མའི་གནས་རྣམས་ཀྱི། །མཚན་ཉིད་མི་ལྡན་བཞིན་དུ་བླ་མའི་གནས། །བྱེད་ཅིང་སློབ་མ་སྡུད་པར་འགྱུར་བའི་ལྟས། །མི་གཙང་བ་ཡིས་གོས་པའི་སྤྲེ་འུ་ཞིག །སྤྲེ་འུ་ཀུན་ལ་མི་གཙང་སྐུད་བྱེད་པ། །དེ་ནི་ཚུལ་འཆལ་རྣམས་ཀྱི་ཚུལ་ལྡན་ལ། །ཉེས་པ་གླེང་ཞིང་བསྒོ་བར་འགྱུར་བའི་ལྟས། །ཙན་དན་གོརྴཱིཥ་ཡི་སྡོང་པོ་དང་། །ཕལ་པའི་ཤིང་སྡུམ་མགོ་སྙོམ་བྱེད་པ་ནི། །སྒྲ་ཚད་རྩིས་སོགས་མུ་སྟེགས་གཞུང་རྣམས་དང་། །རྒྱལ་བའི་བཀའ་རྣམས་མགོ་སྙོམ་བྱེད་པའི་ལྟས། །ཕྱེ་བྲེ་གང་དང་མུ་ཏིག་བྲེ་གང་ཞིག །བརྗེ་བར་མཐོང་བ་དེ་ནི་མ་འོངས་ཚེ། །ཟང་ཟིང་ངན་ངོན་ཕྱི་ཕྱེ་དང་འདྲ་བའི་ཆེད། །མུ་ཏིག་ལྟ་བུའི་དམ་ཆོས་འཚོང་བའི་ལྟས། །དགེ་འདུན་རྣམས་ཀྱི་ལྡུམ་ར་ཕུན་ཚོགས་རྣམས། །ཁྱིམ་པ་མང་པོས་སྤྱོད་པ་མཐོང་བ་དེ། །མ་འོངས་དེ་ཚེ་དགེ་འདུན་འདུ་བའི་སྒོ། །༼ག༣༥བ༽ཕལ་ཆེར་གཉེན་དང་ཡུལ་ཕྱོགས་ལ་སོགས་པས། །བསྡུས་པའི་ཁྱིམ་པས་སྤྱོད་པར་འགྱུར་བའི་ལྟས། །རབ་ཏུ་སྐོམ་པའི་མི་ཞིག་ཆུ་འཚོལ་ཕྱིར། །མྱ་ངམ་ཐང་ལ་རབ་ཏུ་རྒྱུག་བྱེད་ཅིང་། །ཡན་ལག་བརྒྱད་ལྡན་ཆུས་གང་ཁྲོན་པ་ཅིག །མི་དེའི་རྗེས་སུ་འབྲེང་ལ་མི་དེས་ཀྱང་། །མཐོང་བཞིན་མི་འཐུང་འོན་ཀྱང་ཆུ་འཚོལ་བར། །ཁྱོད་ཀྱིས་རྨི་ལམ་ནང་དུ་མཐོང་བ་དེ། །མ་འོངས་དེ་ཚེ་ཆོས་འདོད་ཆོས་འཚོལ་ཞིང་། །དམ་ཆོས་བསྟན་ན་དོན་དུ་མི་གཉེར་ལ། །འོན་ཀྱང་འཚོལ་བར་བྱེད་རྣམས་འབྱུང་བའི་ལྟས། །གཞན་ཡང་རྒྱལ་པོ་ཁྱོད་ཀྱི་རྨི་ལམ་ན། །མི་རྣམས་སྡེ་ཚན་སྡེ་ཚན་བཅད་ནས་ནི། །རྩོད་ཅིང་འགྱེད་ལ་འཁྲུག་པར་མཐོང་བ་དེ། །དེ་ཚེ་ལྟ་དང་གྲུབ་མཐའ་སྣ་ཚོགས་པ། །སོ་སོར་སྡེ་སྡེར་བཅད་ནས་རྩོད་པའི་ལྟས། །རྒྱལ་པོ་ཁྱོད་ཀྱི་རྨི་ལམ་ནང་རོལ་ན། །མི་ནི་བཅོ་བརྒྱད་ཀྱིས་ནི་རས་ཡུག་གཅིག །བགོས་པས་མི་རེས་རས་ཡུག་རེ་རེ་ཐོབ། །འོན་ཀྱང་རྩ་བའི་རས་ཡུག་མ་ཉམས་པར། །མཐོང་བ་དེ་ནི་ཤཱཀྱ་ཐུབ་པ་དེའི། །བསྟན་པ་རྣམ་པ་བཅོ་བརྒྱད་དུ་གྱེས་འགྱུར། །རེ་རེས་བསྟན་པ་ཡོངས་རྫོགས་རེ་རེ་འཐོབ། །རྣམ་པར་གྲོལ་བའི་རས་ཀྱང་ཉམས་པ་མེད། །དེ་ལྟར་ཁྱོད་ཀྱི་རྨི་ལམ་རྣམ་པ་བཅུ། །མ་འོངས་དེ་ཚེ་འབྱུང་བའི་ལྟས་ཡིན་གྱི། །ཁྱོད་ལ་གནོད་པར་འགྱུར་བ་མེད་ཅེས་གསུངས། །དེ་ལྟར་གསེར་ཕྲེང་ཅན་གྱི་རྟོགས་བརྗོད་མདོ། །དྲངས་སྟེ་གྱེས་པ་བཅོ་བརྒྱད་བཀའ་རུ་བསྡུས། །འདི་ནི་རྒྱལ་བའི་བཀའ་བསྡུ་གསུམ་པ་ཡིན། །འདི་ལ་གནས་བརྟན་པ་ཁོ་ན་སྡེ་པའི་རྩ་བར་འདོད་པ་དང་ཐམས་ཅད་ཡོད་སྨྲ་རྩ་བར་འདོད་པ་སོགས་བཤད་ལུགས་མང་དུ་ཡོད་ཀྱང་གསང་སྔགས་སུ་དགྱེས་རྡོར་དང་སམྦྷུ་ཊར་རྩ་འཁོར་ལོ་བཞི་ལ་སྡེ་པ་བཞིའི་མིང་དུ་གསུངས་པ་དང་དུས་འཁོར་དུ་ཞལ་བཞི་ལས་སྡེ་པ་བཞི་སྤྲོས་པ་སོགས་ཡོད་པས་རྩ་བའི་སྡེ་པ་བཞི་ཁོ་ནར་འཐད་པ་ཡིན་ནོ། །

མཁས་པ་ཆེན་པོ་ས་སྐྱ་པཎྜི་ཏས། །ལྷ་ཆེན་ཞེས་བྱ་མཚམས་མེད་གསུམ་བྱས་པས། །རང་ཞུགས་རྟགས་བླངས་དགྲ་བཅོམ་དུ་གྲགས་སྟེ། །འཁོར་མང་བསྡུས་པས་བསྟན་པ་དཀྲུགས་བྱས་སྟེ། །སངས་རྒྱས་འདས་འོག་སོ་སྐྱེས་འཁོར་བསྡུས་པ། །འདི་ལས་མང་བ་མེད་ཅེས་བཤད་སྣང་བ། །འདི་ཡི་ཁུངས་ནི་གང་ཡིན་དཔྱད་པར་འོས། །རྗེས་འབྲང་༼ག༣༦ན༽འགའ་ཡིས་རྟོག་གེ་འབར་བ་ལས། །བཤད་པའི་བཟང་པོ་དང་ནི་གཅིག་པ་སྟེ། །དེ་ཡིས་བཟང་པོ་ཡིན་པར་ཁས་བླངས་སོ། །ཞེས་སོགས་ཐོབ་པའི་ཕྱིར་ཞེས་བྲིས་མོད་ཀྱང་། །བདུད་ཀྱིས་སྤྲུལ་པ་བཟང་པོའི་མིང་ཅན་དེས། །ཆོ་འཕྲུལ་སྣ་ཚོགས་བསྟན་ནས་སོ་སྐྱེ་རྣམས། །ཡིད་བསྒྱུར་མགུ་ཚེ་ལམ་གཞན་སྟོན་པར་བཤད། །ལྷ་ཆེན་དེ་ལ་རྫུ་འཕྲུལ་མི་ལྡན་ཕྱིར། །ད་ནང་རྫུ་འཕྲུལ་ཉམས་ཞེས་རྫུན་རིབ་ཀྱིས། །འཁོར་རྣམས་བསླུས་པར་རབ་དབྱེ་ཉིད་ལས་བྱུང་། །སྤྲུལ་པ་ལ་ནི་སེམས་མེད་པར་གསུངས་ཕྱིར། །སྤྲུལ་པ་ཡིན་ན་སོ་སྐྱེར་ཡང་མི་རིགས། །དེས་ན་རྫུ་འཕྲུལ་མེད་པའི་ལྷ་ཆེན་དེ། །རྫུ་འཕྲུལ་ལྡན་པའི་བཟང་པོ་མ་ཡིན་ནོ། །དེ་ལྟར་བཀའ་བསྡུ་རིམ་པ་གསུམ་པོ་ནི། །ཐུན་མོང་ཐེག་པའི་བཀའ་ཡི་བསྡུ་བ་སྟེ། །འདི་ལ་བཀའ་བསྡུ་གསུམ་པ་ཕན་མ་གྲགས། །

ཐེག་ཆེན་ཁོ་ནའི་བཀའ་ཡི་བསྡུ་བ་ནི། །གྲོང་ཁྱེར་རྒྱལ་པོའི་ཁབ་ཀྱི་ལྷོ་ཕྱོགས་རི། །བི་མ་ལ་སྭ་བྷཱ་ཝ་ཞེས་བྱ་བར། །རྒྱལ་བའི་སྲས་པོ་འབུམ་ཕྲག་བཅུ་འདུས་སྟེ། །འཇམ་དཔལ་བྱམས་པ་ཕྱག་རྡོར་རྣམ་གསུམ་གྱིས། །མདོ་སྡེ་འདུལ་བ་མ་མོ་བསྡུས་པར་གྲགས། །འདི་ཚེ་སྡེ་སྣོད་རེ་རེ་ལྟ་ཅི་སྨོས། །ཆོས་ཀྱི་རྣམ་གྲངས་རེ་རེའང་ཚད་མེད་དེ། །ཆོས་ཀྱི་རྣམ་གྲངས་ཀུན་ནས་མིག་གཅིག་བུའི། །ཚད་ཀྱང་གཟུང་མི་ནུས་པར་གསུངས་ཕྱིར་རོ། །འདི་ལ་བསྡུ་བ་གཉིས་པ་སོགས་མ་གྲགས། །རྡོ་རྗེ་ཐེག་པའི་རྒྱུད་སྡེ་རྒྱ་མཚོ་རྣམས། །ཞུ་བ་པོ་དང་མཁའ་འགྲོའི་ཚོགས་རྣམས་ཀྱིས། །བསྡུས་སྟེ་ཨོ་ཌྱན་སྤྲུལ་པའི་ཞིང་ལ་སོགས། །ནུབ་པ་མེད་པའི་ཞིང་ན་རྟག་པར་གནས། །དྲང་བའི་དོན་གྱིས་གདུལ་བྱའི་སྣང་བ་བཞིན། །བཀའ་ཡི་སྡུད་པོའང་དུ་མར་སྣང་བ་སྟེ། །ཅུང་ཟད་ངེས་པའི་དོན་དུ་བཀའ་མ་ལུས། །སྡུད་པོ་གསང་བདག་ཕྱག་རྡོར་ཁོ་ན་སྟེ། །མདོ་ལས་སྨོན་ལམ་མཐུ་ཡིས་ཡིན་པར་བཤད། །དུས་ཀྱི་འཁོར་ལོར་རྒྱལ་༼ག༣༦བ༽བ་ཀུན་གྱི་སྙན། །གཅིག་བསྡུས་སེམས་དཔའ་ཕྱག་རྡོར་ཡིན་པར་གསུངས། །ཤིན་དུ་ངེས་པའི་དོན་དུ་སྟོན་པོ་དང་། །སྡུད་པོ་བསྟན་བྱའི་ཆོས་རྣམས་ཐམས་ཅད་ཀྱང་། །ཡེ་ཤེས་གཅིག་ལས་རྣམ་དབྱེར་མེད་པ་སྟེ། །ཐམས་ཅད་ལྷན་ཅིག་སྐྱེས་དངོས་གཅིག་དུ་བསྟན། །

དེ་ལྟར་བསྡུ་བྱའི་བསྟན་པ་རིན་ཆེན་ནི། །རྫོགས་སངས་རྒྱས་ཀྱིས་འོད་སྲུང་ཆེན་པོར་གཏད། །ཀུན་དགའ་ཤ་ནའི་གོས་ཅན་ཉེར་སྦས་དང་། །དྷི་དྷི་ཀ་དང་དེ་ནས་བྷི་བྷི་ཀ །བུ་ཧ་ནནྟི་བུདྡྷ་མེ་ཏ་དང་། །རྩིབས་དང་སུ་ན་ཤ་ཏ་རྟ་སྐད་དང་། །ཤི་བ་ལ་དང་ཀླུ་སྒྲུབ་འཕགས་པ་ལྷ། །རཱ་ཧུ་ལ་དང་སངྒྷ་ནནྟི་དང་། །དགྲ་བཅོམ་ག་ཡ་ཤ་དང་ཀུ་མ་ར། །ཤ་ཡ་ཏ་དང་བ་སུ་བནྡུ་དང། །མ་ནེ་ཏ་དང་ཧ་ཀ་ལི་ཀ་ནེ། །སེང་གེའི་བར་དུ་རིམ་གྱིས་གཏད་ཏོ་ཞེས། །ལངྐར་གཤེགས་པའི་མདོ་ཡི་འབྲེལ་པར་བྱུང་། །ཐུན་མོང་ཐེག་པའི་བསྟན་པའི་གཏད་རབས་ཡིན། །

ཐེག་ཆེན་ཐུན་མོང་མིན་པའི་བསྟན་པ་ནི། །འཇམ་དཔལ་གྱིས་ནི་འཕགས་མཆོག་ཀླུ་སྒྲུབ་དང་། །བྱམས་པས་ཐོགས་མེད་རྗེས་སུ་བཟུང་མཛད་དེ། །ཟབ་མོ་ལྟ་དང་རྒྱ་ཆེན་སྤྱོད་པའི་རྒྱུད། །དཔལ་ལྡན་ཨ་ཏི་ཤ་ཡི་བར་ཉིད་དུ། །འཕགས་པའི་འབྱུང་གནས་རྒྱ་གར་དེ་ཉིད་དུ། །བསྟན་པའི་གཏད་རབས་རྒྱུན་མ་ཆད་པ་སྟེ། །ཇོ་བོའི་རྣམ་ཐར་ལམ་ཡིག་ཆེན་མོ་ལས། །དཔལ་ལྡན་ན་རོ་པ་ཡིས་ཇོ་བོ་ལ། །བསྟན་པ་གཏད་ནས་ལྷོ་ཕྱོགས་བྱོན་ཞེས་བཤད། །ན་རོ་ཞབས་ཀྱིས་མངའ་བདག་མར་པ་ལ། །ཁ་བ་ཅན་གྱི་རྒྱལ་ཁམས་འདུལ་བའི་ཕྱིར། །ལུང་བསྟན་རྒྱལ་ཚབ་བསྐོས་ཞེས་གསལ་བར་བྱུང་། །དེ་ཕྱིར་དཔལ་ལྡན་ན་རོའི་ཞབས་དེ་ཡིས། །ཐུབ་པའི་བསྟན་པ་རྣམ་པ་གཉིས་ཕྱེ་སྟེ། །ཐུན་མོང་ཐེག་པའི་བསྟན་པ་རྒྱ་མཚོ་ནི། །ཇོ་བོ་ཨ་ཏི་ཤ་ཡི་ཕྱག་དུ་གཏད། །ཡང་སྙིང་རྡོ་རྗེ་ཐེག་པའི་སྒྲུབ་པའི་བསྟན། །མར་པ་ཆོས་ཀྱི་བློ་གྲོས་ལ་གཏད་ནས། །གཉི་གས་བྱང་ཕྱོགས་༼ང༣༧ན༽འདུལ་བར་ལུང་བསྟན་མཛད། །རྒྱལ་བས་ཤེས་ཕྱིན་མདོ་ལས་ཟབ་མོའི་དོན། །བྱང་གི་ཕྱོགས་སུ་རྒྱས་པར་ལུང་ཡང་བསྟན། །བཀའ་ཕྱག་གཉིས་ཀའི་བརྒྱུད་པའི་ཆུ་བོ་ནི། །ཏིང་འཛིན་རྒྱལ་པོའི་མདོ་ལས་ལུང་བསྟན་པའི། །དཔལ་ལྡན་སྒམ་པོ་པ་ལ་གཅིག་དུ་འདྲེས། །དེ་ལས་བྱུང་བའི་བསྟན་པ་རིན་ཆེན་ནི། །དངོས་དང་ཡན་ལག་དུ་མར་བཅས་པ་ཡིས། །དེང་སང་དུ་ཡང་ཅུང་ཟད་ཙམ་ཞིག་གནས། །བཀའི་བསྡུ་བ་ཁྱད་པར་དུ་བཤད་པའི་སྐབས་སྟེ་གཉིས་པའོ།། །།

༒ བསྐལ་བཟང་སངས་རྒྱས་བཞི་པ་ཤཱཀྱའི་ཏོག །འདི་ཡི་སྐུ་གསུམ་རྟེན་མཆོག་བྱུང་ཚུལ་ནི། །སྒྲ་སྒྲོགས་རྒྱལ་པོ་ཨུ་ཏྲ་ཡ་ན་དང་། །གཟུགས་ཅན་སྙིང་པོ་ཕན་ཚུན་མ་མཐོང་བའི། །མཛའ་བོར་བྱས་སྟེ་སྐྱེས་ཀྱིས་འགྲུལ་བའི་ཚེ། །རིན་ཐང་མེད་པའི་ནོར་བུའི་ཁྲབ་བསྐུར་བས། །གཟུགས་ཅན་སྙིང་པོས་སྐྱེས་ལན་མ་རྙེད་ནས། །སྟོན་པར་གསོལ་བས་རས་ལ་རྒྱལ་བའི་སྐུ། །མདོར་བསྡུས་བཀར་བཅས་བྲིས་ལ་སྐུར་ཞིག་གསུངས། །སྟོན་པའི་གཟི་བྱིན་ཉི་འོད་ལྟར་འབར་བས། །གཟོ་བོ་རྣམས་ཀྱི་འབྲི་བར་མ་ནུས་ནས། །ཁྲུས་རྫིང་སྟེང་བཞུགས་ཆུ་ནང་ཤར་བ་ཡི། །སྐུ་གཟུགས་ཇི་བཞིན་རས་ལ་རི་མོར་བྲིས། །སྟེང་དང་འོག་དུ་རྟེན་འབྲེལ་ལུགས་འབྱུང་ལྡོག །གསུམ་ལ་སྐྱབས་འགྲོ་བསླབ་པའི་གཞི་ལྔ་དང་། །ཕན་ཡོན་བཅས་བྲིས་གསེར་དངུལ་ཟངས་མ་ཡི། །དོང་བུར་བཅུག་སྟེ་གླང་ཆེན་སྟེང་བཞག་ནས། །འདི་ནི་འཇིག་རྟེན་གསུམ་ལས་འདས་པའི་སྐྱེས། །ཤེད་མཐུན་དགྱེས་པ་ཁྱོད་ལ་བདག་གིས་བསྐུར། །ཁྱོད་ཀྱིས་དཔུང་ཚོགས་ཡན་ལག་རྣམ་བཞིས་གསུས། །གོ་སྐབས་ཡངས་པར་སྤོས་ཆུ་མེ་ཏོག་གཏོར། །གདུགས་བཅས་སེང་གེའི་ཁྲི་ལ་བཞུགས་གསོལ་ནས། །དད་ཅིང་གུས་པས་༼ང༣༧བ༽འདུད་དེ་ཞལ་ཕྱེ་ཞེས། །ཕྲིན་ཡིག་བསྲིངས་སྟེ་རྒྱལ་པོས་ཞལ་ཕྱེ་ཚེ། །ཚོང་པ་ཀུན་གྱིས་སངས་རྒྱས་ཕྱག་འཚལ་ཞེས། །ཐོས་པས་རྒྱལ་པོ་སྤུ་ལངས་མཆི་མ་གཡོས། །བཀའ་ཡི་ཚིགས་སུ་བཅད་པ་རྣམས་བཀླགས་པས། །སྐྱབས་སུ་སོང་སྟེ་དགེ་བསྙེན་ཉིད་དུ་གྱུར། །བདེན་པ་མཐོང་སྟེ་ཆོས་མིག་ཐོབ་པར་གྱུར། །ཐུབ་པའི་བྲིས་སྐུ་ཆུ་ལོན་མ་ཞེས་གྲགས། །

༼ཐུབ་པའི་བྲིས་སྐུ་འོད་ཟེར་མ།༽ ཡང་ནི་སེར་སྐྱར་དམ་ཆོས་གསུང་བའི་ཚེ། །ཤཱཀྱ་མིང་ཆེན་གྱི་ནི་མཆིས་བྲང་གིས། །བྲན་མོ་མུ་ཏིག་དོ་ཤལ་ལེན་པར་བསྐུལ། །ཀྱེ་མ་བྲན་མོའི་དངོས་པོ་སྡུག་བསྔལ་སྟེ། །དམ་ཆོས་འདི་འདྲ་ཉན་པའི་སྐལ་མེད་སྙམ། །དད་ཅིང་གདུང་ཤུགས་བཅས་པས་ལ་གོར་སོང་། །སྟོན་པས་དེ་ཡི་དད་པ་དགོངས་ནས་ནི། །དམ་ཆོས་ཚིགས་བཅད་གཅིག་ཅིག་བྲིས་སྟེ་བསྐུར། །དགའ་མགུ་དང་བའི་སེམས་ཀྱིས་སོང་བ་དེ། །ལམ་དུ་བ་དྲུས་ཤིག་གིས་བརྡུངས་སྟེ་ཤི། །དེ་མ་ཐག་དུ་སིངྒྷ་ལ་ཡི་ཡུལ། །རྒྱལ་པོའི་བཙུན་མོ་མཆོག་གི་མངལ་དུ་ཞུགས། །བཙས་ཚེ་མཁའ་ལས་མུ་ཏིག་ཆར་པ་བབ། །མིང་ཡང་མུ་ཏིག་ཅན་ཞེས་བྱ་བར་གྱུར། །ཆེར་སྐྱེས་ཚེ་ན་ཡུལ་དབུས་ཚོང་པ་ཡིས། །རྒྱལ་བའི་བཀའ་ལ་ཁ་ཏོན་བྱས་པ་ཐོས། །བཟང་པོའི་གླུ་དེ་ད་དུང་ལོང་ཞིག་སྐད། །འདི་ནི་གླུ་མིན་སངས་རྒྱས་བཀའ་ཡིན་སྨྲས། །སངས་རྒྱས་ཞེས་བྱ་ཐོས་པ་ཙམ་གྱིས་ནི། །བ་སྤུ་ལྡང་ཞིང་མཆི་མ་འཁྲུག་པ་ཡིས། །སླར་དྲིས་ཚོང་པས་ཡོན་ཏན་ཅི་ནུས་བརྗོད། །བདག་ནི་སྲིད་པའི་གནས་ལས་དྲང་གསོལ་ཞེས། །རང་གིས་ལག་བདར་འཕྲིན་ཡིག་བྲིས་སྟེ་བསྐུར། །སྟོན་པས་བཞེས་ནས་རས་ཀྱི་ངོས་ལ་ནི། །འོད་ཟེར་བཏང་བཞིན་རིག་བྱེད་པ་ཡིས་བྲིས། །བཀའ་ཡི་ཚིགས་སུ་བཅད་པ་དང་བཅས་བསྐུར། །མཐོང་བའི་མོད་ལ་བུ་མོས་བདེན་པ་རྟོགས། །གླིང་དེའི་མི་ཀུན་རྒྱལ་བའི་བསྟན་ལ་བཙུད། །དྲིན་ལན་དཀོན་མཆོག་གསུམ་ལ་མུ་ཏིག་མཆོག །མ་ག་དྷ་ཡི་༼ང༣༨ན༽བྲེ་ཆེན་རེ་རེ་ཕུལ། །ཐུབ་པ་འོད་ཟེར་མ་ཞེས་གྲགས་པ་ཡིན། །འདི་དག་བསྟན་འདིའི་བྲིས་སྐུའི་ཐོག་མ་ཡིན། །

ཁྱིམ་བདག་དད་ལྡན་རྣམས་ཀྱིས་གདུགས་ཚོད་ལ། །དགེ་འདུན་སྤྱན་དྲངས་སྟོན་པ་མ་གཤེགས་ཚེ། །གྲལ་གྱི་ཐོག་མ་མི་བརྗིད་གྱུར་མཐོང་ནས། །ཁྱིམ་བདག་ཆེན་པོ་མགོན་མེད་ཟས་སྦྱིན་གྱིས། །སྟོན་པས་གནང་ན་བདག་གིས་རིན་ཆེན་ལས། །སྟོན་པའི་སྐུ་བགྱིས་གྲལ་གྱི་ཐོག་མ་ལ། །བཞུགས་སུ་གསོལ་ཞེས་གསོལ་བཏབ་གནང་བ་ཐོབ། །རང་ཉིད་གཏེར་ཀུན་མཐོང་བའི་མིག་ལྡན་ཡང་། །སྙིང་རྗེས་གཞན་དོན་ཁོ་ནར་ཞུགས་པ་དེས། །གླང་ཆེན་ལ་བཞོན་གདུགས་དང་རྒྱལ་མཚན་བསྒྲེངས། །དུང་དཀར་ལ་སོགས་རོལ་མོར་ལྡན་པ་ཡིས། །དབུལ་པོའི་སྲང་སོགས་གྲོང་ཁྱེར་ཀུན་ཞུགས་སྟེ། །སྐུ་གཟུགས་ཕྱིར་དུ་ཀུན་ལས་སློང་མོ་བསླངས། །རྒྱལ་བའི་སྐུ་གཟུགས་མང་དུ་བྱས་པར་གསུངས། །དེ་རྣམས་སྐུ་གཟུགས་འབུར་དོད་ཐོག་མ་ཡིན། །དེ་དག་འདུལ་བའི་ལུང་ལས་ཡང་དག་བཤད། །

གསུང་རྟེན་ཐོག་མ་འཁོར་ལོ་བར་པའི་ཚེ། །བརྒྱ་བྱིན་གྱིས་ནི་གསེར་གྱི་གླེགས་བུ་ལ། །བཻ་དཱུརྱ་སྔོན་བཞུས་པས་ཤེས་ཕྱིན་བྲིས། །ལྷ་ཡི་གནས་སུ་མཆོད་ཅིང་བཀུར་བར་གསུངས། །གཞན་ཡང་རྒྱལ་མཚན་རྩེ་མོའི་དཔུང་རྒྱན་སོགས། །གླེགས་བམ་བྱས་སྟེ་རྒྱལ་མཚན་རྩེར་བཏགས་པས། །ལྷ་མ་ཡིན་གྱི་གཡུལ་ལས་རྒྱལ་བ་སོགས། །གཟུངས་སྔགས་ཆེན་པོ་དུ་མ་དག་ལས་བྱུང་། །ཁྱིམ་བདག་མགོ་རེག་ཤི་བའི་བདོག་པ་ཀུན། །དགེ་འདུན་རྣམས་ལ་ཕུལ་ནས་བཞེས་པའི་ཚེ། །རྒྱལ་བའི་བཀའ་ཡི་གླེགས་བམ་འཚོང་མི་གནང་། །མུ་སྟེགས་ཅན་གཞུང་འཚོང་དུ་གནང་ངོ་ཞེས། །གསུངས་ཕྱིར་བཀའ་ཡི་གླེགས་བམ་ཡོད་པར་གྲུབ། །བཀའ་བསྡུའི་ཚེ་ན་སྡུད་པ་པོ་རྣམས་ཀྱིས། །རང་རང་ཡུལ་དུ་སོ་སོའི་སྐད་རྣམས་ཀྱིས། །བྲིས་ཞེས་དུས་ཀྱི་འཁོར་ལོའི་འགྲེལ་པར་བཤད། །ཨུ་པ་ཞེས་༼ང༣༨བ༽བྱ་མ་སྐྱེས་དགྲ་ཡི་བུས། །ང་ཡི་བཀའ་ཀུན་གླེགས་བམ་འབྲི་འགྱུར་ཞེས། །སྟོན་པ་ཉིད་ཀྱིས་སྔོན་དུ་ལུང་ཡང་བསྟན། །

སེར་སྐྱའི་གྲོང་དུ་སྐུ་བལྟམས་མཆོད་རྟེན་དང་། །མ་ག་དྷ་རུ་བྱང་ཆུབ་ཆེན་པོ་ཉིད། །ཝ་ར་ཎ་སིར་ཆོས་འཁོར་མཆོད་རྟེན་སྟེ། །མཉན་དུ་ཡོད་པར་ཆོ་འཕྲུལ་མཆོད་རྟེན་དང་། །ཀ་ཤིའི་གྲོང་དུ་ལྷ་ལས་བབས་པ་ཉིད། །རྒྱལ་པོའི་ཁབ་ཏུ་དགེ་འདུན་དབྱེན་བསྡུམས་དང་། །ཛེ་ཏའི་ཚལ་དུ་སྐུ་ཚེ་བརྟན་པ་ཉིད། །རྩྭ་ཅན་གྲོང་དུ་མྱང་འདས་མཆོད་རྟེན་སྟེ། །མཛད་པ་སོ་སོའི་སྐབས་སུ་རིམ་པར་བྱུང། །འདི་དག་མདོ་ལས་ཞར་བྱུང་ཙམ་དུ་གསལ། །

ད་ནི་བོད་ཡུལ་སྤྲུལ་པའི་ཆོས་རྒྱལ་གྱི། །བཀའ་ཆེམས་ཀ་བཀོལ་མ་ལས་བྱུང་རྣམས་འཆད། །སྟོན་པ་མྱ་ངན་འདའ་བར་ཉེ་བའི་ཚེ། །འཇམ་དཔལ་གཞོན་ནུར་གྱུར་པས་འདི་སྐད་གསོལ། །ད་ལྟ་ཁྱོད་ཞལ་ལྟ་ཞིང་དམ་ཆོས་ཉན། །མུ་སྟེགས་འདུལ་ཞིང་བསོད་ནམས་ཞིང་མཛད་ན། །མྱ་ངན་འདས་ནས་དེ་རྣམས་སུས་དགྱིད་འགྱུར། །སྟོན་པས་བཀའ་བསྩལ་ཉན་ཐོས་མཆོག་རྣམས་ཀྱིས། །བཀའ་རྣམས་སྡུད་བྱེད་ཐེ་ཚོམ་དེ་ཡིས་གཅོད། །བསོད་ནམས་ང་ཡི་དགེ་འདུན་རྣམས་ལ་སོགས། །དྲུག་སྡེ་རྒྱལ་བའི་སྤྲུལ་ཡིན་ངང་གིས་དུལ། །བསྟན་པ་གནས་ཅིང་མུ་སྟེགས་འདུལ་བའི་ཕྱིར། །ང་ཡི་སྐུ་ཚབ་བཞེང་བར་གྱིས་ཤིག་གསུངས། །ཞལ་གྱི་སྒོ་ནས་འོད་ཟེར་གསུམ་སྤྲོས་སྟེ། །ཚངས་དང་བརྒྱ་བྱིན་རཱ་ཧུ་ལ་ལ་ཕོག །སོ་སོར་སྤོབས་པ་སྐྱེས་ནས་ཕྱག་བཙལ་སྟེ། །སོ་སོས་སྐུ་གསུམ་རྟེན་མཆོག་བཞེང་བར་ཞུས། །བི་ཤྭ་ཀརྨས་གཟོ་བོར་ཁས་བླངས་ཤིང་། །བྱམས་པས་དཀོན་གཉེར་ཕྱག་རྡོར་སྐུ་སྲུང་དང། །གཙང་རིས་བདུན་བཅུས་སྲུང་མར་ཁས་ལེན་བྱས། །ཚངས་པས་ལྷ་ཡི་རིན་ཆེན་སྣ་ཚོགས་སྤུངས། །བཞུ་བཏུལ་བླུག་པས་མཆོད་རྟེན་ཟླུམ་པོ་ནི། །ཚངས་པའི་འདོམ་གང་ཁ་དོག་དུ་བ་འདྲ། །ཕྱི་ནས་རྒྱལ་བའི་རིང་སྲེལ་གྱིས་༼ང༣༩ན༽བཀང་སྟེ། །ཨོ་ཌྱན་མཁའ་འགྲོའི་ཡུལ་དུ་སྤྱན་དྲངས་བཞུགས། །ལན་བདུན་བསྐོར་བས་མཆོག་དངོས་འགྲུབ་བོ་སྐད། །ཆོས་སྐུའི་རྟེན་འདིས་ལྷ་དང་མཁའ་འགྲོ་འདུལ། །རཱ་ཧུ་ལ་ཡིས་ཀླུ་ཡི་རིན་ཆེན་ཚོགས། །སྤུངས་པ་བཞུ་བཏུལ་བླུག་པས་ལོངས་སྐུའི་རྟེན། །རྣམ་སྣང་གངས་ཆེན་མཚོ་རྒྱལ་ཞེས་བྱ་བ། །དཔག་ཚད་བརྒྱད་བཅུ་མཆུ་ཞེང་གབ་པའི་སྐུ། །སྐུ་མདོག་མཐིང་ཀ་ཕྱག་གཉིས་མཉམ་བཞག་ཅན། །དབུ་གཙུག་ཟླ་བའི་ཆུ་ཤེལ་གྱིས་སྤྲས་གྲུབ། །བཞུགས་ནས་ཕྱི་ཡི་རྒྱ་མཚོའི་ནང་དུ་བཞུགས། །ལྟེ་བ་མན་ཆད་ཆུ་ཡི་ནང་དུ་ནུབ། །དེ་ཡིས་ཆུ་ནང་གནས་པའི་འགྲོ་དོན་མཛད། །ལྟེ་བ་ཡན་གྱིས་ལྷ་དང་དྲི་ཟ་སོགས། །སྐམ་དང་བར་སྣང་གནས་པའི་འགྲོ་དོན་མཛད། །བྱ་རྣམས་དབུ་ཡི་སྟེང་དང་དཔུང་ཁར་སྡོད། །བྱ་ཐལ་བདལ་ནས་གངས་རི་ལྟ་བུར་བཞུགས། །བཅོ་ལྔའི་མཚན་མོ་ཆུ་ཤེལ་ཟླ་འོད་ཀྱིས། །རེག་པའི་ཆུ་རྒྱུན་མཚན་མ་མེད་པ་ཡིས། །སྐུ་ཁྲུས་གསོལ་སྟེ་བཻ་ཌཱུརྱ་མདོག་འགྱུར། །ཁྲུས་ཆབ་དེ་འཐུངས་ཕན་ཡོན་མཐའ་ཡས་འཐོབ། །ནོར་བུ་ལེན་པའི་གཟིངས་ཆེན་བསྐྱོད་པ་ན། །རྒྱབ་མདུན་རེ་ལ་དྲོ་སྐད་རེ་རེ་དགོས། །གྲུ་མོའི་ནང་ལ་གཟིངས་བཅུག་མཆོད་པ་ཕུལ། །དེ་ཡིས་ཅི་འདོད་ནོར་བུ་ལོན་པར་འགྱུར། །གསོལ་བ་བཏབ་ན་སཱ་ལིའི་འབྲས་ཀྱི་ཆར། །ཉིན་མཚན་བར་མེད་བཅུ་གཉིས་འབེབས་སོ་སྐད། །ལོངས་སྤྱོད་རྫོགས་པའི་སྐུ་ཡི་རྟེན་མཆོག་ཡིན། །

དེ་ནས་བརྒྱ་བྱིན་ལྷ་ཡི་དབང་པོ་ཡིས། །ཨིནྡྲ་ནཱི་ལ་མ་ར་ཏ་ཀ་དང། །མཐོན་ཀ་མཐོན་ཀ་ཆེ་དང་བཀོད་མཛེས་སྟེ། །སུམ་བཅུ་རྩ་གསུམ་ལྷ་ཡི་རིན་ཆེན་ལྔ། །གསེར་དངུལ་མུ་ཏིག་མུ་མེན་བྱུ་རུ་སྟེ། །འཛམ་གླིང་མི་ཡི་རིན་ཆེན་རྣམ་པ་ལྔ། །བར་མའི་མཆིང་བུ་ལྔ་བརྒྱ་རྩ་གཅིག་སོགས། །སྤུངས་པ་བཞུ་བཏུལ་བླུག་ནས་སྐུ་ཡི་ཚད། །བཞེང་བར་རྩོམ་ཚེ་སྟོན་པའི་སྐུ་ཚད་ལ། །ལྷ་དང་མི་རྣམས་༼ང༣༩བ༽མཐུན་པར་མ་གྱུར་ནས། །བི་ཤྭ་ཀརྨས་ཞབས་ཀྱི་ཐེའུ་ཆུང་ལ། །ཐིག་སྐུད་བཏགས་ནས་འཇལ་བར་བརྩམས་པའི་ཚེ། །ཇི་ཙམ་བསྲིངས་ཀྱང་ཚད་ལོན་མ་གྱུར་ནས། །འོད་མདངས་དགའ་བ་ཞེས་བྱའི་འཇིག་རྟེན་ན། །སངས་རྒྱས་དགའ་དཔལ་བཞུགས་པའི་དྲུང་དུ་སླེབས། །ད་དུང་དབུ་ཡི་གཙུག་དང་མ་མཉམ་ཚེ། །འདི་ནས་མི་འབྱེད་ཞིང་དུ་ཙམ་མཆི་ཞེས། །གསོལ་བས་རྒྱལ་བ་དེ་ཡིས་འདི་སྐད་དུ། །ལྷ་ཡི་རྫུ་འཕྲུལ་ལྟ་ཞོག་ཉན་རང་དང་། །བྱང་སེམས་ཀུན་གྱི་རྫུ་འཕྲུལ་གཅིག་བསྡོམས་ཀྱང་། །རྫོགས་སངས་རྒྱས་ཀྱི་སྐུ་ཡི་ཚད་མི་རྟོགས། །འདི་ནས་མི་འབྱེད་བར་དུ་འཇིག་རྟེན་ཁམས། །གངྒའི་བྱེ་སྙེད་དུ་མ་ཡོད་པ་སྟེ། །སྟོན་པས་བྱིན་གྱིས་བརླབས་པའི་མཐུ་ཡིས་ནི། །ཁྱོད་ཉིད་སྐད་ཅིག་ཙམ་གྱིས་འདིར་ཕྱིན་མོད། །གཞན་དུ་ཁྱེད་ཀྱི་རྫུ་འཕྲུལ་མཐུས་ཕྱིན་པས། །ཤིན་དུ་དམའ་བ་མ་གིར་ཚེ་འཛད་འགྱུར། །དེ་བས་སྐུ་ཡི་ཚད་ལ་རྟོག་པ་ཞོག །རང་གི་སྟོན་པ་ཡིད་ལ་གྱིས་ཤིག་གསུངས། །སྐད་ཅིག་དེ་ལ་སྟོན་པའི་དྲུང་དུ་སླེབ། །ངོ་མཚར་ཆེན་པོ་བསམ་གྱིས་མི་ཁྱབ་པའི། །སྐུ་ལ་ཚད་འཛིན་བརྩམས་པ་བཤགས་སོ་ཞེས། །ཡ་མཚན་གཏམ་གྱིས་འཁོར་རྣམས་མགུ་བར་བྱས། །

སྟོན་པས་ཞིང་འདིའི་གདུལ་བྱའི་སྣང་བ་ལྟར། །དགུང་ལོ་བརྒྱད་དང་བཅུ་གཉིས་ཉེར་ལྔ་པའི། །ཚད་ཀྱི་སྐུ་གཟུགས་རྣམ་གསུམ་གྱིས་ཤིག་གསུངས། །སྔོན་གྱི་མ་མ་གཉིས་ཤིག་འཁོར་དུ་འཁོད། །དེ་ལ་སྤྱན་གྱིས་གཟིགས་པས་སྤོབས་བྱུང་སྟེ། །པང་དུ་འཚོ་བའི་མ་མས་འདི་སྐད་དུ། །རྒྱལ་བུ་ལོ་བརྒྱད་ལོན་ཚེ་ལུམྦི་ནིའི། །ཚལ་གྱི་གྲི་དང་མཐོ་དམན་མཉམ་མོ་ཟེར། །རྒྱན་འདོགས་མ་མས་རྒྱལ་བུ་བཅུ་གཉིས་ཚེ། །ང་ཡིས་རྩེ་བའི་དོན་དུ་དེད་པ་ན། །སེར་སྐྱའི་སྒོ་མོ་ཆེ་ཡི་སྒོ་སྐྱེས་དང་། །མཐོ་དམའ་མེད་པར་གཅིག་དུ་མཉམ་མོ་ཟེར། །ཉེར་ལྔ་པ་ནི་མི་རྣམས་ཐུན་མོང་དུ། །༼ང༤༠ན༽སྣང་བའི་སྐུ་ཚད་དངོས་དང་མཚུངས་པར་བྱས། །གསུམ་གའང་རྫོགས་སངས་རྒྱས་པའི་ཚུལ་དང་བསྟུན། །ས་གནོན་མཉམ་བཞག་སྤྱན་གྱིས་འཁོར་ལ་གཟིགས། །ཕྱག་ཞབས་འཁོར་ལོ་གཙུག་ཏོར་རིན་ཆེན་སྤྲས། །ཁ་དོག་སྣ་ཚོགས་འཇའ་འོད་ལྟ་བུར་འདུག །སྙན་ཁུང་ཁྲོ་བོ་བདུད་རྩི་འཁྱིལ་པས་བརྒྱན། །ཁྲི་སྟན་སེང་གེ་བརྒྱ་རྩ་བརྒྱད་ཀྱིས་བཏེག །རྒྱབ་ཡོལ་མཛད་པ་བཅུ་གཉིས་འབུར་དུ་བྱས། །འོད་སྐོར་བདེ་གཤེགས་སུམ་བཅུ་རྩ་ལྔ་བཀོད། །ཟིན་ནས་སྟོན་པའི་དྲུང་དུ་ཕུལ་བའི་ཚེ། །འཁོར་གྱི་དཀྱིལ་འཁོར་རྒྱ་མཚོ་ཚོགས་པའི་དབུས། །སྟོན་པའི་ཞལ་ནས་འོད་ཟེར་སྣ་ཚོགས་བཀྱེ། །འཇིག་རྟེན་ཀུན་བཀང་སངས་རྒྱས་བྱང་སེམས་ཀུན། །སྣང་བར་བྱས་ཤིང་བསྐུལ་ནས་ཐུགས་དགོངས་བཀང་། །སླར་ལོག་སྐུ་གསུམ་འོད་ཀྱིས་ཁྱབ་པར་མཛད། །དབང་བསྐུར་བྱིན་རླབས་རབ་ཏུ་གནས་གྱུར་སྟེ། །འོད་དེ་སྟོན་པའི་ཞལ་གྱི་སྒོ་རུ་ནུབ། །སྟོན་པས་ཆེད་དུ་བརྗོད་དེ་བཀའ་བསྩལ་པ། །སྐུ་གསུམ་རྟེན་འདི་གང་དུ་བཞུགས་པ་དེར། །དགྲ་བཅོམ་དང་ནི་ས་ཐོབ་སེམས་དཔའི་ཚོགས། །ཉི་ཟེར་རྡུལ་ཙམ་རྟག་དུ་བཞུགས་ནས་ནི། །མཆོད་ཅིང་བཀུར་སྟི་རིམ་གྲོ་ཕུ་དུད་བྱེད། །འདི་རྣམས་གང་ན་བཞུགས་པའི་ས་ཕྱོགས་དེར། །ཐེག་པ་ཆེན་པོའི་བསྟན་པ་འབྱུང་བ་སྟེ། །ང་ཡི་བསྟན་པ་ཐ་མར་བབ་པའི་ཚེ། །བྱང་ཕྱོགས་གངས་ཅན་སྲིན་པོ་གདོང་དམར་ཡུལ། །སྤྱན་རས་གཟིགས་དང་སྐུ་གཟུགས་གཉིས་ཀྱིས་འདུལ། །

དེ་སྐད་བཀའ་བསྩལ་ཉེར་ལྔའི་སྐུ་ཚད་ནི། །བརྒྱ་བྱིན་ཉིད་ཀྱིས་ལྷ་ཡུལ་སྤྱན་དྲངས་མཆོད། །བརྒྱད་པ་དང་ནི་བཅུ་གཉིས་པ་ཡི་སྐུ། །ལྷ་ཡི་ཡུལ་དང་ནུབ་ཕྱོགས་ཨོ་ཌྱན་དུ། །ལྔ་བརྒྱ་ཕྲག་རེ་བཞུགས་ནས་འགྲོ་དོན་མཛད། །དེ་ནས་ས་འོག་བདག་པོས་སྤྱན་དྲངས་སྟེ། །གདེངས་ཅན་ཀླུ་རྒྱལ་རྣམས་ཀྱིས་མཆོད་པར་གྱུར། །དེ་ཚེ་མ་ག་དྷ་ཡི་རྒྱལ་པོ་ནི། །ཧེ་མནྟ་ཞེས་བྱ་བའི་མཆོད་གནས་སུ། །༼ང༤༠བ༽ཕྱག་རྡོར་སྤྲུལ་པ་ཤུ་ལན་བྷ་ཏི་དང་། །བྱམས་པ་གྲུབ་པ་དཀར་རྒྱལ་བྱ་བ་ཡོད། །གཉིས་པོས་ཕྱག་རྡོར་དང་ནི་བྱམས་པར་སྤྲུལ། །བྱམས་པས་ཀླུ་རྣམས་བདུད་རྩིའི་ཆར་གྱིས་བྲིད། །ཕྱག་ན་རྡོ་རྗེས་ཀླུ་རྣམས་གཟིར་ཞིང་བསྡིགས། །བྱམས་པས་བསྐྱབས་སྟེ་སྟོན་པའི་ཁྲུས་རྫིང་ནས། །སྐུ་གཉིས་སྤྱན་དྲངས་མ་འོངས་འཛམ་གླིང་གི །བསྟན་པ་ནུབ་ཚེ་སྐུ་གཉིས་གཙོར་བྱས་པའི། །སྐུ་གསུང་ཐུགས་ཀྱི་རྟེན་ཀུན་ཀླུ་ཡུལ་དུ། །སྤྱན་འདྲེན་དགྱིད་པའི་གཙིགས་ཆད་བཟུང་བར་གྱུར། །ལོ་གྲངས་ལྔ་བརྒྱར་རྡོ་རྗེའི་གདན་དུ་བཞུགས། །དེ་ནས་ལོ་གྲངས་ལྔ་བརྒྱ་ལྷག་འདས་པ། །རྒྱ་གར་རྒྱལ་པོ་དེ་ཝ་པ་ལའི་དུས། །དགུང་ལོ་བཅུ་གཉིས་པ་ཡི་སྐུ་ཚད་ཀྱི། །རྒྱབ་ཡོལ་བཞག་པའི་ཁྲིར་བཅས་རྒྱ་ནག་གི །རྒྱལ་པོའི་བསོད་ནམས་སོག་པའི་རྟེན་དུ་བསྐུར། །བརྒྱད་པའི་སྐུ་ཚད་བལ་པོའི་རྒྱལ་པོ་ཡིས། །རིན་ཐང་མེད་པའི་སྐྱེས་བསྐུར་གསོལ་བཏབ་པས། །བལ་པོའི་རྒྱལ་པོའི་མཆོད་པའི་ཞིང་དུ་བྱིན། །ཡུལ་གྲུ་དེ་གཉིས་རབ་ཏུ་བཏུལ་མཛད་ནས། །སྤྱན་རས་གཟིགས་དབང་སྲོང་བཙན་སྒམ་པོའི་དུས། །སྐུ་གཉིས་བོད་ཀྱི་ཡུལ་དུ་བྱོན་པ་ཡིན། །

བཀའ་ཆེམས་གཞན་ལས་བརྒྱད་པའི་སྐུ་ཚད་ནི། །སྔོན་ཚེ་མི་རྣམས་ཚེ་ལོ་ཉི་ཁྲིའི་དུས། །སངས་རྒྱས་འོད་སྲུང་བྱོན་ཚེ་སྦྱིན་བདག་མཆོག །རྒྱལ་པོ་ཀྲྀ་ཀྲིས་དད་པའི་རྟེན་དུ་བཞེངས། །སངས་རྒྱས་འོད་སྲུང་ཉིད་ཀྱིས་བྱིན་བརླབས་ནས། །ད་ལྟར་ང་ཡི་སྐུ་ཚབ་བཞེངས་པ་འདི། །མ་འོངས་ཚེ་ལོ་བརྒྱ་པའི་དུས་ཚོད་དུ། །སངས་རྒྱས་ཤཱཀྱ་ཐུབ་པ་འབྱུང་བ་དེའི། །དགུང་ལོ་བརྒྱད་པ་ཡི་ནི་ཚད་འགྱུར་ཞེས། །ལུང་བསྟན་མཛད་པ་དེ་ཉིད་ཡིན་ཞེས་སྣང་། །དེང་སང་ཇོ་བོ་མི་བསྐྱོད་རྡོ་རྗེར་གྲགས། །བཅུ་གཉིས་པ་ཡི་སྐུ་ཚད་འདི་ཉིད་ཀྱང་། །བྱམས་པས་བཞེངས་པར་འཆད་པའི་ལུགས་ཀྱང་སྣང་། །སེར་སྐྱར་ཤཱཀྱའི་རྒྱལ་པོ་གཞུ་བརྟན་ཚེ། །རྒྱ་ནག་ཅི་འུ་རྒྱལ་པོ་ཞེས་པ་བྱུང་། །དེ་ནས་གདུང་རབས་བཞི་འདས་༼ང༤༡ན༽ལྔ་པ་ནི། །ཅི་འུ་དབང་རྒྱལ་རྒྱལ་སྲིད་བྱེད་པའི་ཚེ། །ནུབ་ཀྱི་ཕྱོགས་ནས་སྒྲ་དང་འོད་ཟེར་སོགས། །རྫོགས་པའི་སངས་རྒྱས་བལྟམས་པའི་ལྟས་རྣམས་མཐོང་། །རྩིས་པས་རྩིས་བྱས་ནུབ་ཕྱོགས་རྒྱ་གར་དུ། །གང་ཟག་རླ་མེད་གཅིག་ནི་སྐྱེས་པར་འདུག །ལོ་སྟོང་འདས་ནས་དེ་ཡིས་ཆོས་ལུགས་ནི། །རྒྱ་ནག་ཡུལ་དུ་འོང་ཞེས་ལུང་བསྟན་སྐད། །དེ་ལྟར་ཅི་འུའི་རྒྱལ་པོ་སོ་དྲུག་སོགས། །རིགས་རུས་ཐ་དད་ལྔ་ལས་རྒྱ་ནག་གི །རྒྱལ་པོ་དྲུག་བཅུ་རྩ་གཉིས་འདས་པའི་འོག །པྲི་ཏི་ཛ་ཡ་སི་ཆོན་རྒྱལ་པོའི་དུས། །ཇོ་བོ་ཤཱཀྱ་རྒྱ་ནག་ཡུལ་དུ་ཕེབས། །དེ་ནས་རྒྱལ་རབས་བཞི་ཡི་འོག་རོལ་དུ། །རྒྱ་ནག་ཡུལ་དུ་ཐང་གི་རྒྱལ་པོ་དང་། །བོད་རྒྱལ་གནམ་རི་སྲོང་བཙན་དུས་མཉམ་སྟེ། །དེ་སྲས་ཆོས་རྒྱལ་སྲོང་བཙན་སྒམ་པོ་ཡིན། །དེ་ལྟར་སྐུ་གསུམ་རྟེན་མཆོག་གྲུབ་བྱིན་བརླབས། །མཛད་པ་རྫོགས་ནས་ཐུབ་དབང་མྱ་ངན་འདས། །

དེ་ནས་ལོ་གྲངས་བརྒྱད་བཅུར་ཉེ་བའི་ཚེ། །སྔོན་ཚེ་བུ་མོའི་དུས་ན་སྟོན་པའི་ཞལ། །མཐོང་ཞིང་ཆོས་ཉན་བསོད་སྙོམས་ཕུལ་བ་ཞིག །བྲམ་ཟེ་ཆེན་པོ་ཞིག་གི་མཆིས་བྲང་གྱུར། །དེ་ལས་མཚན་དང་ལྡན་པའི་བུ་གསུམ་བཙས། །ཆེ་བ་གཉིས་ནི་ཕྱི་རོལ་པ་ལ་མོས། །ཐ་ཆུང་ནང་པའི་ཆོས་ལ་རབ་ཏུ་དད། །ཆོས་ལུགས་གང་བཟང་མི་འཆམ་རྟག་ཏུ་རྩོད། །མ་ཡིས་ཁྱེད་གསུམ་ཟས་གོས་ཕོངས་པ་མེད། །ཅི་ཕྱིར་རྩོད་ཅེས་དྲིས་པས་ཕྱི་ནང་གི །ཆོས་ལུགས་གང་བཟང་མ་འཆམ་གང་བདེན་ཟེར། །མ་ཡིས་བྱང་ཕྱོགས་ཏི་སེའི་གངས་རི་ལ། །ལྷ་ཆེན་དབང་ཕྱུག་ཡོད་ཀྱིས་དེར་དྲིས་ཟེར། །ལྷམ་ལ་རྐང་མགྱོགས་རྫས་བྱུགས་བཏང་བ་ལས། །སྐད་གཅིག་གིས་སླེབས་མ་དྲོས་མཚོ་འགྲམ་ན། །ཁྱུ་མཆོག་བཟས་ལ་ཡན་ཅིང་བུ་མོའི་ཚོགས། །རིན་ཆེན་སྣོད་དུ་མེ་ཏོག་འཐུ་བ་མཐོང་། །ཁྱོད་སུ་མེ་ཏོག་ཅི་ཕྱིར་འཐུ་དྲིས་པས། །ངེད་ཅག་ལྷ་མོ་ཨུ་མའི་བྲན་མོ་ཡིན། །༼ང༤༡བ༽མེ་ཏོག་དགྲ་བཅོམ་མཆོད་ཕྱིར་འཐུ་འོ་སྐད། །ཁྱེ་འུ་གསུམ་གྱིས་འགྲོགས་སྟེ་ཕོ་བྲང་ཕྱིན། །བཅོ་ལྔའི་ཚེས་ཉིན་གདུགས་ཚོད་ལ་བབ་ཚེ། །མ་དྲོས་མཚོ་ནས་དགྲ་བཅོམ་དགེ་འདུན་རྣམས། །བྱོན་སྟེ་ཕོ་བྲང་ནང་དུ་སྟན་ལ་བཞུགས། །ལྷ་ཆེན་འཁོར་བཅས་ཀྱིས་མཆོད་མཆོད་སྟོན་གསོལ། །མེ་ཏོག་གིས་གཏོར་ཞབས་ལ་ཕྱག་བྱས་ནས། །ཆོས་ཉན་སྨོན་ལམ་མང་པོ་བཏབ་པར་གྱུར། །དེ་ནས་འཕགས་པའི་ཚོགས་རྣམས་མཁའ་ལ་གཤེགས། །ཆོས་ལུགས་ནང་པ་བཟང་བར་གསུམ་གས་གོ །འོན་ཀྱང་ཐེ་ཚོམ་བཅད་ཕྱིར་དྲིས་པ་ན། །དབང་ཕྱུག་ན་རེ་ནང་པ་བཟང་བ་ཡིན། །ཕྱི་རོལ་པ་ལ་ཐར་པའི་ལམ་མ་མཆིས། །ཕྱི་པའི་འབྲས་བུ་མཐར་ཐུག་ང་ཡིན་མོད། །གནས་སྐབས་དངོས་གྲུབ་འདོད་ན་ང་མྱུར་ཡང་། །ང་ཡང་ཐར་པ་འདོད་ཕྱིར་ནང་པ་ལ། །བརྟེན་ནས་དགྲ་བཅོམ་མཆོད་པ་ཡིན་ནོ་ཟེར། །ཐེ་ཚོམ་སེལ་སྟེ་མ་ཡི་དྲུང་དུ་ལོག །

གསུམ་ག་ནང་པའི་བསྟན་ལ་འཇུག་པར་ཞུས། །ལེགས་ཀྱིས་ལྷ་ཁང་རེ་རེ་རྩིགས་ཤིག་ཟེར། །རྩིག་པའི་གནས་དང་རྒྱུ་རྣམས་སོ་སོར་བསྟན། །ཆོས་འཁོར་བསྐོར་གནས་ཝ་ར་ཎ་སི་རུ། །ཆེ་བ་མ་ཧཱ་མ་སས་ལྷ་ཁང་བརྩིགས། །རིན་ཆེན་རིགས་ཀྱི་རྡོ་ལས་སྐུ་གཟུགས་བྱས། །བསྟོད་པའི་དམ་པ་ཁྱད་པར་འཕགས་པ་བརྩམས། །སློབ་དཔོན་མཐོ་བཙུན་གྲུབ་རྗེ་ཞེས་སུ་གྲགས། །འབྲིང་པོས་རྒྱལ་པོའི་ཁབ་ཀྱི་འོད་མའི་ཚལ། །ཀ་ལནྟ་ཀའི་གནས་སུ་ལྷ་ཁང་བརྩིགས། །གནས་ཆེན་བརྒྱད་ཀྱི་ས་ལས་སྐུ་གཟུགས་བྱས། །ཐ་ཆུང་བདེ་ཕྱེད་བདག་པོས་རྡོ་རྗེ་གདན། །བྱང་ཆུབ་ཤིང་དྲུང་ཕྱི་དབྱིབས་མཆོད་རྟེན་ལ། །ནང་དབྱིབས་ལྷ་ཁང་གཎྜྷོ་ལ་རུ་བྱས། །གངྒཱའི་འགྲམ་གྱི་སྟོན་པའི་ཁྲུས་རྫིང་འགྲམ། །ཙན་དན་གོ་རྴཱི་ཥ་ཡི་སྡོང་པོ་ནི། །འགྱེལ་བ་ས་འོག་ནས་བླངས་རིགས་བཙུན་ཞིང་། །འདོད་པས་མ་གོས་བུ་མོ་བཞི་ཡིས་བདར། །རིན་ཆེན་ཕྱེ་མ་དང་བསྲེས་ཕུང་པོར་གྲུབ། །དེ་ཚེ་དེད་དཔོན་རྒན་པོ་ཞིག་གི་བུ། །རྒྱ་མཚོར་འཇུག་ལ་ཕ་ཡིས་བུ་ཁྱོད་ཀྱིས། །མི་གཞན་མི་ཉོའི་ཟོང་ཞིག་ཉོས་ཤོག་སྐད། །རྒྱ་མཚོར་གྲུ་ཡི་ནང་དུ་མི་སྔོན་པོ། །༼ང༤༢ན༽སྔོན་མེད་ཅིག་བྱུང་ཀུན་གྱིས་གསོད་པའི་ཚེ། །དེད་དཔོན་གྱིས་ནི་ནོར་གྱིས་ཀླུས་སྟེ་བཏང་། །མི་དེ་རྒྱ་མཚོའི་ནང་དུ་ཅབ་ཀྱིས་སོང་། །གྲུ་ཐོན་ཚེ་ན་ང་ནི་ཀླུ་ཞིག་ཡིན། །བདག་སྲོག་བསྐྱབས་པའི་ལན་དུ་འདི་འབུལ་ཞེས། །རིན་ཆེན་མརྐ་ཏ་ཡི་སྡོང་པོ་ནི། །ལྗང་ཞིང་སྔོ་ལ་གནག་པའི་འོད་འཚེར་བ། །དབྱིབས་ནི་ཉ་ཡི་ལྟོ་འདྲ་ཞིག་བྱིན་ནོ། །དེད་དཔོན་དེ་ནི་འདི་འདྲ་གཉིས་ཡོད་ན། །སྐུ་དེའི་སྤྱན་འབྲས་དགྱིད་སྙམ་ལོངས་པའི་ཚེ། །ལག་ནས་ལྷུང་སྟེ་གཉིས་སུ་གས་ནས་བྱེ། །སྤྱན་འབྲས་དགྱིད་པའི་དོན་དུ་ཕུལ་བར་གྱུར། །

ཇི་སྐད་མ་ཡིས་ལུང་བསྟན་དེ་བཞིན་དུ། །ཙན་དན་ལྡེ་གུ་རིན་ཆེན་མརྐ་ཏ། །གཟོ་བོར་བཅས་པ་ལྷ་ཁང་ནང་དུ་བཅུག །སྒོ་ལ་ལྕགས་ཀྱི་གཟེར་བཏབ་ཟླ་དྲུག་དང་། །ཞག་དྲུག་བར་དུ་འཇོག་པར་བྱས་པ་ལས། །ཟླ་བ་དྲུག་དང་ཞག་ལྔ་ལོན་པའི་ཚེ། །མ་དེ་བྱུང་ནས་ལྟ་འོ་སྒོ་ཕྱེ་ཟེར། །ད་དུང་ཞག་གཅིག་མ་ཐེམ་ཞེས་སྨྲས་པས། །སངས་རྒྱས་བཞུགས་དུས་དངོས་སུ་མཐོང་བའི་མི། །ད་ལྟ་འཛམ་བུའི་གླིང་ན་ང་བས་མེད། །ང་ནི་སང་གི་གདུགས་ལ་འཆི་བར་འགྱུར། །ང་ཡིས་འདྲ་འམ་མི་འདྲ་བལྟ་དགོས་ཀྱི། །ད་ལྟ་ཕྱེ་ཟེར་ལྕགས་གཟེར་བཀྲོལ་བ་ན། །གཟོ་བོ་དེ་ནི་ནམཁར་འཕགས་སྟེ་ཡལ། །སྟོན་པ་དགུང་ལོ་སོ་ལྔ་ལོན་པའི་ཚེ། །མངོན་པར་རྫོགས་སངས་རྒྱས་པའི་སྐུ་ཡི་ཚད། །རིན་ཆེན་མརྐ་ཏ་ཡིས་སྤྱན་འབྲས་བྱས། །ལྟ་བས་མི་ངོམས་མཚན་དཔེས་བརྒྱན་པར་གྲུབ། །མ་ཡིས་སྨྲས་པ་རྫོགས་པའི་སངས་རྒྱས་ལ། །ལྗགས་ཀྱིས་གདོང་ཁེབས་ཚངས་པའི་གསུང་དབྱངས་ལྡན། །ན་བཟའ་སྐུ་ལ་སོར་བཞིས་མི་རེག་ཅིང་། །འོད་ཟེར་འདོམ་གང་ཁོར་ཡུག་འབར་བ་ཡོད། །དེ་དག་སྐུ་གཟུགས་འདི་ལ་མི་སྣང་ངོ་། །སྟོན་པ་སྤྱོད་ལམ་རྣམ་བཞིས་འགྲོ་དོན་མཛད། །འདི་ལ་བཞུགས་པའི་སྤྱོད་ལམ་གཅིག་པུ་ཡོད། །སྟོན་པའི་དབུ་གཙུག་ལྟ་བར་མི་མངོན་ལ། །འདི་ཡི་དབུ་ཡི་གཙུག་འཁྱིལ་ལྟ་བར་ནུས། །སྟོན་པའི་དབུ་སྐྲ་བུང་བ་ལྟ་བུར་གནག །༼ང༤༢བ༽འདི་ནི་ཅུང་ཟད་སྔོ་བའི་མདངས་དང་ལྡན། །སྟོན་པའི་མཛོད་སྤུ་སུམ་བཅུ་རྩ་གཉིས་ནི། །དཀར་ཞིང་འོད་ལྡན་ངང་གིས་གཡས་སུ་འཁྱིལ། །འདི་ནི་དེ་བས་ཅུང་ཟད་མི་གསལ་ཙམ། །ཁྱད་པར་བརྒྱད་པོ་འདི་དག་མ་གཏོགས་པ། །སྟོན་པ་དངོས་དང་ཁྱད་པར་མི་སྣང་ངོ་། །མ་འོངས་ཕྱི་རོལ་པ་དང་རྟེན་འགྲན་ཚེ། །ཡོན་ཏན་བརྒྱད་ཀྱང་འདི་ལ་སྣང་བར་འགྱུར། །

སུས་མཐོང་དབང་མེད་ཕྱག་འཚལ་ལྟར་མི་ངོམས། །ཟས་སྐོམ་བརྗེད་ཅིང་དུས་རིང་ཐུང་ངུར་ཚོར། །རྒྱབ་ཀྱིས་ལྟ་བར་མི་ཕོད་ཕྱི་འགྲོས་བྱེད། །མཐོང་བ་ཙམ་གྱིས་ནད་སོས་སྡུག་བསྔལ་བརྗེད། །གདོན་དང་བྲལ་ཞིང་ཉོན་མོངས་ངང་གིས་ཞི། །གནས་སྐབས་མཐར་ཐུག་ཡོན་ཏན་དཔག་མེད་འབྱུང་། །ཞེས་སྨྲས་མ་དེ་ཕྱི་ནང་ཚེ་དུས་བྱས། །རིང་སྲེལ་ཕུང་པོ་བུ་ཡིས་མཆོད་རྟེན་བཞེངས། །སྔོན་ཚེ་ཞག་གཅིག་མ་ཐིམ་ཉེས་པ་ནི། །ཞབས་གཡས་ཐེ་ཆུང་མ་ཚང་ཕྱིས་བཅོས་ཟེར། །ད་ལྟ་རྒྱ་གར་ཡུལ་ན་གྲགས་པ་ནི། །ཞག་གཅིག་མ་ཐིམ་པ་ལས་དབུ་སྐྲའི་ཚོགས། །ཚོམ་བུར་གཡས་སུ་འཁྱིལ་བ་མ་ཚང་སྐད། །དེང་སང་འཛམ་བུ་གླིང་ན་རྟེན་གྱི་མཆོག །རྡོ་རྗེ་གདན་གྱི་མ་ཧཱ་བོ་དྷི་ཞེས། །འགྲན་མེད་མཁའ་ལ་ཉི་མ་ལྟ་བུར་སྣང་། །འདི་སྔོན་གྱི་གྲགས་པ་ལྟར་བྲིས་པ་ཡིན་ཀྱང་བསྟོད་འགྲེལ་གཉིས་ལ་བརྟགས་ན་བསྟོད་པ་མཛད་པོ་གཉིས་ཕུ་བོ་གཉིས་སུ་སྣང་ལ། རྡོ་རྗེ་གདན་བཞེང་བ་པོ་འདིའི་མཚན་དང་རབ་ཏུ་བྱུང་མ་བྱུང་སོགས་གསལ་བར་མི་སྣང་ངོ་། །

ཕྱི་ནས་ཆོས་རྒྱལ་མྱ་ངན་མེད་སོགས་ཀྱིས། །སྐུ་གཟུགས་མཆོད་རྟེན་གཙུག་ཁང་མཐའ་ཡས་མཛད། །སྟོན་པའི་རྟེན་ཇི་ལྟར་བྱུང་ཚུལ་མདོ་ཙམ་བསྟན་པའི་སྐབས་སྟེ་གསུམ་པའོ།། །།

ཡི་གེ་པ་ནི་ཚེ་དབང་བསྟན་པས་བྲིས། །རྐོས་ཀྱི་རིག་བྱེད་སྨྱལ་གྱི་སྒང་རྒྱུད་ནས། །ཚེ་དབང་དར་པོ་བཀྲ་ཤིས་ཚེ་དབང་བརྐོས། །དགེ་བས་བླ་མེད་བྱང་ཆུབ་ཐོབ་པར་ཤོག །

༄༅། །སྟོན་པ་མཆོག་ལ་སླར་ཡང་གུས་བསྡུས་ནས། །དེ་ཡི་བསྟན་ལ་བྱ་བ་བྱེད་པ་ཡི། །འཕགས་པའི་ཡུལ་དུ་ས་སྐྱོང་མང་བྱུང་བ། །དེ་ལས་ཇི་ཙམ་ཐོས་པ་བརྗོད་པར་བྱ། །རྩ་བ་མེད་པའི་དད་པར་ལྡན་པ་ཡི། །བསྟན་པའི་སྦྱིན་བདག་རྒྱལ་པོ་མ་སྐྱེས་དགྲས། །མ་ག་དྷ་དང་ཨངྒ་ཡངས་པ་ཅན། །ཀོ་ས་ལ་ཡི་རྒྱལ་ཁམས་ཆེན་པོ་དང་། །ཝ་ར་ཎ་སི་ལ་སོགས་དབང་བྱས་སྟེ། །ཐམས་ཅད་གདུགས་དཀར་གཅིག་གིས་ཁེབས་པ་ལྟར། །སྟོན་པའི་བསྟན་ལ་གཅིག་དུ་མཆོད་པར་གྱུར། །དེ་སྲས་ཨུ་པ་ཞེས་པས་རྒྱལ་བའི་བཀའ། །མཐའ་དག་ཡི་གེར་བྲིས་སྟེ་གླེགས་བམ་བྱས། །རྒྱས་པར་བྱེད་ཅིང་ཤི་འཕོས་ལྷ་ཡུལ་འགྲོ། །ངེས་པར་བྱང་ཆུབ་ཐོབ་ཅེས་ལུང་དུ་བསྟན། །མ་སྐྱེས་དགྲས་རྒྱལ་ས་བྱས་ནས་ལོ་ལྔ་ན་སྟོན་པ་མྱ་ངན་ལས་འདས། སྤྱིར་རྒྱལ་ས་ལོ་སོ་གཉིས་བྱས། དེ་ནས་རྒྱལ་པོ་བཅུ་འདས་པ་ན་ཆོས་རྒྱལ་མྱ་ངན་མེད་བྱོན་པར་ལི་ཡུལ་གྱི་རྒྱལ་རབས་ལས་བཤད།

སྟོན་པ་མྱ་ངན་འདས་ནས་ལོ་བརྒྱ་ན། །འཛམ་གླིང་བདག་པོ་མྱ་ངན་མེད་པ་བྱུང་། །ཤཱཀྱ་རི་བྲགས་པ་ཡི་རྒྱུད་ཡིན་ཞེས། །བོད་རྗེའི་བཀའ་ཆེམས་འགའ་ཞིག་དག་ལས་བྱུང་། །

སྤྲིན་ཆེན་པོ་ལས། སྔོན་སངས་རྒྱས་ཀླུ་རིགས་སྒྲོན་མའི་དྲུང་དུ་བློན་པོ་དམ་ཆོས་དཀྱིལ་འཁོར་གྱི་མཛོད་ཀྱིས་ཤཱཀྱའི་བསྟན་པ་འབྱིན་པའི་རྒྱལ་པོར་སྨོན་ལམ་བཏབ་པ་དེ་ནི་ད་ལྟ་བྲམ་ཟེ་ཀཽཎྜི་ནྱ་འདི་ཡིན་སྟེ་ང་འདས་ནས་ལོ་བརྒྱ་ཉི་ཤུ་ན་མཽ་རྱའི་རིགས་སུ་རྒྱལ་པོ་མྱ་ངན་མེད་ཅེས་ཕྱེད་ཀྱི་འཁོར་སྒྱུར་དུ་འགྱུར་རོ་ཞེས་ལོ་བརྒྱ་ཉི་ཤུ་ན་འབྱུང་བར་ལུང་བསྟན་ཡང་སྙིང་རྗེ་ཆེན་པོ་པད་དཀར་དུ། ང་ཡོངས་སུ་མྱ་ངན་ལས་འདས་ནས་ལོ་བརྒྱ་ལོན་པ་ན་གྲོང་ཁྱེར་སྐྱ་སྣར་གྱི་བུར་རྒྱལ་པོ་མྱ་ངན་མེད་པ་ཞེས་བྱ་བ་མཽརྱའི་རིགས་སུ་སྐྱེས་པ་ཆོས་ཅན་ཆོས་ཀྱི་རྒྱལ་པོ་ཞིག་འབྱུང་སྟེ་ཞེས་དང་། དེས་དུས་གཅིག་དུ་ཉིན་གཅིག་ལ་ངའི་སྐུ་གདུང་གི་མཆོད་རྟེན་བརྒྱད་ཁྲི་བཞི་སྟོང་བྱེད་པར་འགྱུར་རོ་ཞེས་དང་། མདོ་གཞན་ལས་ཀྱང་ལོ་བརྒྱ་ན་འབྱུང་བར་གསུངས་པ་དུ་མ་ཡོད་པ་དང་། འཇམ་དཔལ་རྩ་རྒྱུད་ལས། ང་ནི་ས་སྟེང་མྱ་ངན་འདས། །ལོ་བརྒྱ་༼ཅ༤༣བ༽དག་ནི་འདས་པ་ན། །སྣང་བ་མེད་ཅིང་ཉེས་པར་བཅས། །མི་ཤེས་མུན་པས་རབ་ཏུ་བསྒྲིབས། །དེ་ཚེ་ས་ནི་སྟོང་པ་སྟེ། །རྒྱལ་བ་རྣམས་ཀྱི་སྤངས་པ་ཉིད། །དེ་ཚེ་མི་བཟང་ཆེན་པོའི་དུས། །གྲོང་ཁྱེར་མེ་ཏོག་ཅན་དུ་ནི། །མྱ་ངན་མེད་ཅེས་བྱ་བ་ཡི། །རྒྱལ་པོ་ས་ནི་སྐྱོང་བྱེད་པ། །སོགས་དང་། དེ་ལྟར་རྫུ་འཕྲུལ་ཆེ་བདག་ཉིད། །དེ་ཚེ་སྟོབས་ཀྱི་འཁོར་སྒྱུར་འབྱུང་། །ཞེས་དང། འཛམ་བུའི་གླིང་འདི་མ་ལུས་པ། །མཆོད་རྟེན་གྱིས་ནི་བརྒྱན་པ་དང་། །ཞེས་མཆོད་རྟེན་གྱི་གྲངས་མ་གསུངས་ཤིང་། ལོ་ནི་བརྒྱ་དང་ལྔ་བཅུར་འཚོ། །ཞེས་ཚེ་ཚད་དང་། ལོ་ནི་བརྒྱད་བཅུ་རྩ་བདུན་དུ། །ས་སྟེང་མཆོད་རྟེན་མཆོད་པར་འགྱུར། །ཞེས་གསུངས་ཤིང་། བཀའ་བསྡུ་བར་པའི་སྦྱིན་བདག་ཡིན་ལ་དེ་ལོ་བརྒྱ་དང་བཅུ་མ་བྱུང་བར་གསུངས་པས་རྒྱལ་པོ་མྱ་ངན་མེད་ཀྱིས་དགུང་ལོ་དྲུག་བཅུ་རྩ་གསུམ་གྱི་བར་དུ་སྡིག་པ་སྤྱོད་པ་གཏུམ་པོ་མྱ་ངན་མེད་ཀྱིས་དུས་དང་། རེ་གསུམ་ནས་དགེ་བའི་བཤེས་གཉེན་གྱིས་རྗེས་སུ་བཟུང་བ་ཕྱིན་ཆོས་རྒྱལ་མྱ་ངན་མེད་དུ་གྲགས་པ་ཡིན་ནོ། །

མཽརྱའི་རིགས་ཞེས་སྟོན་པས་ལུང་དུ་བསྟན། །སྔོན་ཚེ་སྟོན་པ་གྲོང་ཁྱེར་གཤེགས་པའི་ཚེ། །ཁྱེ་འུ་གཉིས་ཤིག་རྒྱལ་བློན་ཚུལ་དུ་རྩེ། །བྱེ་མའི་ཚོགས་ལས་ཕོ་བྲང་བང་མཛོད་བྱས། །དེ་ཡིས་སྟོན་པ་གཤེགས་མཐོང་དད་གྱུར་སྟེ། །བང་མཛོད་དུ་བསྔོས་བྱེ་མའི་ཕུང་པོ་ལས། །སྙིམ་པ་གང་ཞིག་ཁྱེའུ་རྒྱལ་པོས་བཅུས། །ཐུབ་པའི་ལྷུང་བཟེད་ནང་དུ་དབུལ་བར་བརྩམས། །མ་སྙོབས་གྱུར་པས་ཁྱེ་འུ་ཅིག་ཤོས་ཀྱིས། །སྒུར་པོར་བྱས་པའི་སྟེང་དུ་འཛེགས་ནས་ཕུལ། །སྟོན་པས་དེ་ཡི་དད་པའི་བསམ་པ་དགོངས། །ཕྱག་གི་ལྷུང་བཟེད་དཔངས་དམད་གྱུར་པས་བཟེད། །མ་ཡིས་རྒྱལ་ལ་འདི་འདྲ་འབུལ་བ་ཞེས། །སྤྱོས་པ་སྟོན་པས་ཟློག་པར་མཛད་ནས་ནི། །ཀུན་དགའ་བོ་ལ་བསམ་པ་བཟང་པོ་ཡིས། །ཕུལ་འདི་ཆུད་མ་ཟོས་པར་བྱ་བའི་ཕྱིར། །ས་སྦྱིན་བ་བྱུང་དྲི་དང་སྦྱར་བ་ཡིས། །སྟོན་པའི་དྲི་ཡི་གཙང་ཁང་སྐུས་ཤིག་གསུངས། །ང་འདས་ནས་ནི་ལོ་བརྒྱ་ལོན་པ་ན། །ཁྱེ་འུ་སྟེང་མ་འདི་ནི་འཛམ་གླིང་གི །༼ཅ༤༤ན༽རྒྱལ་པོ་མྱ་ངན་མེད་ཅེས་བྱ་བར་འགྱུར། །བྱེ་མ་ཕུལ་འདིའི་འབྲུ་གྲངས་དང་མཉམ་པའི། །ང་ཡི་རིང་སྲེལ་ལྡན་པའི་མཆོད་རྟེན་ནི། །འཛམ་བུའི་གླིང་ཀུན་ཁྱབ་པར་བྱེད་པར་འགྱུར། །ཁྱེ་འུ་གཅིག་ཤོས་དེ་ཡི་བློན་པོར་འགྱུར། །འཛམ་གླིང་རྣལ་དུ་འགོད་པར་བྱེད་ཏོ་གསུངས། །སྔོན་ཚེ་བྱེ་མ་ཕུལ་བའི་ས་ཡིན་ཞེས། །ནཱ་ལེནྡ་ན་དེ་ཡི་མཆོད་རྟེན་ཡོད། །

སྟོན་པ་འདས་ནས་ལོ་ནི་སོ་བདུན་ན། །རྒྱལ་པོ་ཅིག་ལ་རྒྱལ་བུ་བཅུ་བདུན་དང་། །བྲན་མོར་བཙས་པ་གཅིག་སྟེ་བཅོ་བརྒྱད་ཡོད། །ཡབ་ཀྱིས་རྒྱལ་བུ་ཀུན་བསྡུས་རྒྱལ་པོའི་མཚན། །སུ་ལ་ལྡན་པ་མཚན་མཁན་གྱིས་རྟོག་ཚེ། །བཅུ་བདུན་པོ་ནི་ཟས་གོས་རྒྱན་བཟང་པོས། །བསྙེམས་ཤིང་སོ་སོར་ཁྲི་སྟན་དག་ལ་འཁོད། །ནམ་ཡང་རྒྱལ་སྲིད་མི་འཐོབ་བསམ་པ་ཡིས། །བྲན་མོའི་བུ་ནི་མ་སོང་འདུག་པ་ལ། །བློན་པོས་ངེས་པ་མེད་ཀྱིས་སོང་ཞིག་སྐད། །རས་རྙིང་གྱོན་ཞིང་འབྲས་ཆན་ཁེངས་པ་ཅིག །ཟོས་སྟེ་ས་གཞི་ཉིད་ལ་འཁོད་པར་གྱུར། །བྲམ་ཟེས་འདི་དག་རྣམས་ལས་ཟས་མཆོག་ཟོས། །གོས་མཆོག་གྱོན་སྟེ་སྟན་མཆོག་ལ་འདུག་པ། །དེ་ནི་རྒྱལ་པོར་འགྱུར་རོ་ཞེས་ལུང་བསྟན། །སོ་སོར་བདག་གི་འདི་མཆོག་ཟེར་ཞིང་སོང་། །བློན་པོས་མཆོག་དེ་གང་ཡིན་དྲིས་པ་ན། །ཟས་མཆོག་འབྲས་ཆན་གོས་མཆོག་རས་གོས་སྟེ། །སྟན་གྱི་མཆོག་ནི་ས་གཞི་ཡིན་ནོ་ཟེར། །ཐ་ཆུང་བྲན་མོའི་བུ་དེ་ལུང་བསྟན་ནོ། །རྒྱལ་པོ་ནད་ཀྱིས་འཆི་བར་ཉེ་བའི་ཚེ། །རྒྱལ་བུ་གཞན་ཀུན་དམག་གིས་གཡུལ་དུ་སོང་། །བློན་པོས་བསྐུལ་བས་ཐ་ཆུང་ཨ་ཤོ་ཀར། །ཅོད་པན་བཅིངས་སྟེ་རེ་ཞིག་འདི་བྱོས་ལ། །དེ་ནས་ཕུ་བོ་ཞིག་ནི་སྐོས་ཤིག་སྐད། །ཕུ་བོ་བཅུ་བདུན་གཡུལ་ངོར་ཤི་ནས་ནི། །ཨ་ཤོ་ཀ་ཉིད་གཏན་གྱི་རྒྱལ་པོར་གྱུར། །དམྱལ་བའི་གཅོད་བཏུབ་ཡི་དྭགས་བཀྲེས་སྐོམ་དང། །དུད་འགྲོའི་བཀོལ་སྤྱོད་མི་ཡི་བྲེལ་ཕོངས་དང། །༼ཅ༤༤བ༽ལྷ་མིན་འཐབ་རྩོད་ལྷ་ཡི་ལོངས་སྤྱོད་དེ། །ཀུན་ལ་རེ་མོས་ཚུལ་གྱིས་འབངས་རྣམས་སྦྱར། །མིང་ཡང་གཏུམ་པོ་མྱ་ངན་མེད་ཅེས་གྲགས། །

དེ་ཚེ་ཤར་ཕྱོགས་བྱ་གག་ཀུན་ར་ན། །འཕགས་པ་ཀུན་དགའ་བོ་ཡི་སློབ་མ་ནི། །དགེ་སློང་དབང་པོའི་སྡེའམ་གྲགས་པ་ཞེས། །དགྲ་བཅོམ་རྣམ་ཐར་བརྒྱད་དང་ལྡན་པ་བཞུགས། །དེ་ཡི་སློབ་མ་དགེ་ཚུལ་གཞོན་ནུ་ཞིག །བསོད་སྙོམས་སྤྱོད་མཐོང་རྒྱལ་པོས་བཟུང་ནས་ནི། །འདི་འདྲའི་ཆ་ལུགས་སྔོན་ཆད་གསོད་མ་མྱོང་། །གཤེད་མ་རྣམས་ཀྱིས་ཟངས་སུ་ཚོས་ཤིག་ཟེར། །བདག་གིས་རབ་ཏུ་བྱུང་བའི་དོན་མ་གྲུབ། །ཞག་བདུན་སྒོམ་དུ་ཆུག་ཅེས་ཞུས་པས་གནང་། །ཞག་ལྔའི་བར་དུ་ཅི་ཡང་མ་རྟོགས་ཚེ། །རྒྱལ་པོའི་བཙུན་མོ་ཞིག་ལ་ཆད་པ་ཕོག །དགེ་ཚུལ་དེ་ཡི་མདུན་དུ་བསད་ཅིང་བཏུབས། །ལུས་མཛེས་སྐྱེ་བོ་དགའ་བར་བྱེད་དེ་ཉིད། །རྒྱུ་ལྟོ་འཇན་འཇིན་རབ་ཏུ་མི་གཙང་བ། །འདི་ལྟར་གྱུར་སྙམ་མི་སྡུག་འདུ་ཤེས་ཐོབ། །སྐྱོ་བས་སྐད་ཅིག་དེ་ལ་དགྲ་བཅོམ་གྱུར། །ཞག་བདུན་ལོན་ཚེ་ཁ་སྦྱར་ཟངས་ཀྱིས་ནང་། །ཡུངས་མར་བླུག་པར་ཉིན་གཅིག་བཙོས་ནས་ཕྱེ། །ཅི་ཡང་མ་ཉེས་ཟིལ་པ་ཕྲོམ་མེ་འདུག །ངོ་མཚར་སྐྱེས་སྟེ་དེ་ཡི་རྒྱུ་དྲིས་པས། །ཞག་བདུན་བསྒོམས་པས་དགྲ་བཅོམ་ཐོབ་ཅེས་ཟེར། །དུས་རིང་སྡིག་པ་མང་པོ་བསགས་སྙམ་ནས། །རྒྱལ་པོ་འགྱོད་དེ་སྡིག་སྦྱོང་གསོལ་བ་བཏབ། །ང་ནི་དགེ་ཚུལ་ཅང་མི་ཤེས་པ་སྟེ། །མཁན་པོའི་དྲུང་དུ་གསོལ་བ་ཐོབ་ཅིག་ཟེར། །ཆོ་འཕྲུལ་སྣ་ཚོགས་བསྟན་སྟེ་མྱ་ངན་འདས། །ས་དེར་དེ་ཡི་གདུང་གི་མཆོད་རྟེན་བཞེངས། །

རྒྱལ་པོ་ཉིད་ཀྱི་གྲོང་ཁྱེར་དངོས་དེ་ནི། །རྡོ་རྗེའི་གདན་ནས་ཤར་དུ་དཔག་ཚད་བཅུ། །འདས་པ་གངྒཱའི་ཆུ་དང་ཉེ་བར་ཡོད། །དགྲ་བཅོམ་གྲགས་པའི་དྲུང་དུ་ཕོ་ཉ་བཏང་། །བདག་གི་སྡིག་པ་སྦྱང་བའི་ཐབས་འཚོལ་ཕྱིར། །བདག་དེར་མཆི་འམ་འཕགས་པ་འདིར་གཤེགས་ཞེས། །གསོལ་བས་༼ཅ༤༥ན༽གཞན་ལ་གནོད་པར་གྱུར་དོགས་ནས། །འཕགས་པས་རྒྱལ་པོའི་དྲུང་དུ་མྱུར་བར་བྱོན། །སྡིག་པ་སྦྱོང་ཕྱིར་རིང་སྲེལ་ལྡན་པ་ཡི། །མཆོད་རྟེན་བྱེ་བ་ཕྲག་གཅིག་གྱིས་ཤིག་གསུང་། །རྒྱལ་པོས་དེ་ཙམ་མི་འགྲུབ་ཅེས་སྨྲས་པས། །ཁྱོད་ནི་རྒྱལ་བས་སྔོན་དུ་ལུང་བསྟན་གྱི། །མི་དང་མི་མིན་ཀུན་ལ་བཀའ་སྒོས་དང་། །རིང་པོར་མ་ཐོགས་འགྲུབ་པར་ངེས་སོ་གསུངས། །རྒྱལ་པོ་མ་སྐྱེས་དགྲ་ཡི་གདུང་སྐལ་གྱི། །རིང་སྲེལ་བྲེ་བོ་ཆེ་ཡི་ཁལ་གཅིག་ནི། །འོད་མའི་ཚལ་ན་གཏེར་དུ་སྦས་སོ་ཞེས། །གསུངས་ནས་དེ་ཡི་ས་གཞི་བྲུས་པ་ན། །མཚོན་ཆའི་འཁོར་ལོ་བྱུང་སྟེ་བཙལ་མ་ནུས། །བུད་མེད་ཅིག་གིས་གངྒཱའི་ཆུ་ཕྲན་ཞིག །དྲངས་ནས་ཡོད་ཅེས་ཐོས་ཀྱིས་ཆོད་ཅིག་ཟེར། །རྙེད་དེ་ཆུ་རྒྱུན་བཀག་པས་འཁོར་འཕྲོ་ཆད། །སྐུ་གདུང་བྲུས་པས་མ་འོངས་རྒྱལ་པོ་ནི། །དབུལ་པོ་ཞིག་གིས་གཏེར་འདི་རྙེད་འགྱུར་ཞེས། །རིན་ཆེན་ཡི་གེ་བྱུང་བས་མ་རངས་སྟེ། །ང་ལྟ་བུ་ལ་དབུལ་པོ་ཞེས་ཟེར་བ། །མི་རིགས་ཟེར་སྟེ་སྐུ་གདུང་འཚོལ་འཕྲོ་བཅད། །རྒྱལ་བའི་གདུང་ཕྱིར་ང་རྒྱལ་མ་བྱེད་ཅེས། །བསྐུལ་ནས་སླར་བཙལ་རིན་ཆེན་སྒྲོམ་བུར་བཞུགས། །ཕྱོགས་བཞིར་ནོར་བུ་རིན་ཆེན་རེ་རེ་བཞག །དེ་ཡིས་རྟག་དུ་མར་མེའི་བྱ་བ་བྱེད། །རྒྱལ་པོ་ཨ་ཤོ་ཀ་ཡི་རྒྱལ་སྲིད་ཀྱིས། །ནོར་བུ་རེ་རེའི་རིན་དུའང་མ་ཆོག་ནས། །རྒྱལ་པོའི་ང་རྒྱལ་ཆག་ཅིང་དུལ་བར་གྱུར། །དེ་ནས་རིང་སྲེལ་བྲེ་ཆེན་བཞི་སྤྱན་དྲངས། །བྲེ་འུ་ཆུང་གི་ཁལ་གཅིག་ཚད་དུ་བྱུང་། །ལྷག་མ་སྔར་བཞིན་རྒྱས་བཏབ་སྦས་སྟེ་བཞག །སྟེང་དུ་མཆོད་རྟེན་ངོ་མཚར་ལྡན་པ་བྱས། །ཛམྦྷ་ལ་དང་གནོད་སྦྱིན་ཤིང་རྟ་གྲུབ། །རྫུ་འཕྲུལ་སྟོབས་ཆེན་ལྡན་པའི་གནོད་སྦྱིན་ཞིག །བྱ་བ་ཐོགས་མེད་སྒྲུབ་པའི་བློན་པོར་གྱུར། །དེ་ཡིས་གྲོགས་བྱས་འཛམ་གླིང་རྣལ་དུ་ཕབ། །མི་དང་མི་མ་ཡིན་པ་ཀུན་བསྐུལ་ནས། །ས་སྟེང་ཀུན་དུ་རྡོ་ཡི་སྲོག་ཤིང་བསྒྲེངས། །འཛམ་གླིང་ཁྱབ་པར་རྒྱལ་བའི་མཆོད་རྟེན་བྱས། །མཆོད་རྟེན་༼ཅ༤༥བ༽གྲངས་ནི་བྱེ་བ་སྙེད་ཡོད་ཕྱིར། །དེང་སང་བྱེ་བ་མཆོད་རྟེན་ཞེས་སུ་གྲགས། །གསུམ་དང་བརྒྱད་དང་བྱེ་བ་ལ་སོགས་པ། །བདེ་གཤེགས་མཆོད་རྟེན་རྣམས་ལ་ཕྱག་འཚལ་ཞེས། །ཀླུ་སྒྲུབ་ཞབས་ཀྱིས་བཤད་པའང་འདི་ཉིད་ཡིན། །ཀུན་ན་རྒྱལ་བའི་རིང་སྲེལ་རེ་རེ་བཞུགས། །མདོ་ལས་མཆོད་རྟེན་བརྒྱད་ཁྲི་བཞི་སྟོང་ཞིག །བྱེད་པར་འགྱུར་ཞེས་ལུང་བསྟན་ཁོ་ན་སྣང་། །སངས་རྒྱས་བསྟན་ལ་བྱ་བ་རྒྱ་ཆེན་བྱས། །མཚན་ཡང་ཆོས་རྒྱལ་ཨ་ཤོ་ཀ་ཞེས་བརྗོད། །གཞན་ཡང་གནས་ཆེན་བརྒྱད་ལ་སོགས་པ་རུ། །གཙུག་ཁང་མང་བྱས་དགེ་འདུན་མཐའ་ཡས་མཆོད། །བཀའ་ཡི་བསྡུ་བ་བར་པའི་སྦྱིན་བདག་བྱས། །

རྒྱལ་པོ་དེ་སྲས་ཀུ་ན་ལ་ཡི་མིག །ཡབ་ཀྱི་བཙུན་མོ་སྐར་རྒྱལ་སྲུང་བ་ཡིས། །འདོད་ཅིང་ཆགས་པས་བསླུ་བར་མ་ནུས་ཚེ། །གྱ་གྱུས་མིག་ཕྲོགས་སློང་མོས་འཚོ་བའི་ཚེ། །ཁྲོ་བ་མེད་པའི་བདེན་པས་མིག་རབ་སོས། །བསྟན་ལ་རབ་བྱུང་དགྲ་བཅོམ་དམ་པར་གྱུར། །འདི་ལ་ཀུ་ན་ལའི་མིག་གི་རྟོགས་བརྗོད་ཅེས་པ་ཡོད། འཛམ་བུའི་གླིང་ནས་རྒྱ་མཚོར་འདོང་བ་ཡི། །ཚོང་པའི་ཚོགས་ཤིག་ལན་ལྔར་གྲུ་ཆེན་ཞིག །ནོར་རྫས་ཆུར་ཤོར་རང་རང་རྐྱལ་སྟེ་ཐར། །མི་དེ་རྣམས་ཀྱིས་རྒྱལ་པོའི་སྤྱན་སྔར་འདུས། །ཁྱོད་ཀྱི་བཀའ་ལུང་ཀུན་གྱིས་ནོད་ན་ཡང་། །རྒྱ་མཚོའི་ཀླུ་ཡིས་ཁྱོད་ཀྱི་བཀའ་མ་ཉན། །བདག་ཅག་ལན་ལྔར་ནོར་རྫས་ཀུན་དང་ཕྲལ། །དེ་བས་ཁྱོད་ཀྱིས་རྫས་རྣམས་དགུག་དུ་གསོལ། །དེ་སྐད་མགྲིན་གཅིག་བརྗོད་དེ་ངུད་མོ་འབྱིན། །རྒྱལ་པོ་གདོང་དམར་ངོ་ཚ་ལྡན་གྱུར་སྟེ། །འདི་ལ་ཇི་ལྟར་བྱ་སྙམ་ཐེ་ཚོམ་གྱུར། །དགྲ་བཅོམ་གྲགས་པ་ལ་ནི་ཞུས་པ་ན། །ཟངས་མའི་གླེགས་བུར་རྒྱལ་པོའི་བཀའ་ཡིག་བཀོད། །རྒྱ་མཚོ་ཆེན་པོའི་ནང་དུ་དོར་ཞིག་གསུངས། །དེ་ལྟར་བྱས་པས་ཀླུ་ཡིས་མ་བླངས་སྟེ། །རླབས་ཀྱིས་ཚུ་རོལ་རྒྱང་རིང་ཞིག་དུ་འཕངས། །

དེ་ཚེ་དགྲ་བཅོམ་གྲགས་པའི་༼ཅ༤༦ན༽ཞལ་ན་རེ། །འཛམ་བུ་ཆུ་བོའི་གསེར་ལས་རྒྱལ་པོ་ཡི། །གཟུགས་དང་ཀླུ་ཡི་གཟུགས་ཤིག་ཚར་མཉམ་གྱིས། །ལྷན་ཅིག་ཁྲུས་ཀྱི་རྫིང་བུར་དོར་ཅིག་གསུངས། །དེ་ཚེ་ཀླུ་ཡི་གཟུགས་ནི་གཟི་འོད་འབར། །ཆུ་ལ་མ་བྱིངས་སྟེང་དུ་འཕགས་ཤིང་གསལ། །རྒྱལ་པོའི་སྐུ་གཟུགས་མོག་ཞིང་ཆུར་བྱིངས་ནས། །དེ་ཡི་མདུན་དུ་ཕྱག་བྱེད་ཚུལ་གྱིས་བུབ། །དགྲ་བཅོམ་ཞལ་ནས་ད་ལྟ་རྒྱལ་པོ་བས། །ཀླུ་རྒྱལ་བསོད་ནམས་ལྷག་པར་ལྡན་གྱུར་གྱིས། །རྒྱལ་པོ་ཆེན་པོ་བསོད་ནམས་གྱིས་ཤིག་གསུངས། །དགྲ་བཅོམ་འབུམ་ཕྲག་མང་པོ་སྤྱན་དྲངས་སྟེ། །རྒྱ་ཆེན་བསྙེན་ཞིང་བཀུར་བས་རབ་ཏུ་མཆོད། །རྒྱལ་བའི་སྐུ་གསུང་ཐུགས་རྟེན་རྒྱ་ཆེར་བྱས། །ཁ་ན་མ་ཐོ་མེད་པའི་མཆོད་སྦྱིན་ཚེ། །སྤོ་གཏན་མ་བཅུག་རྒྱུན་མི་འཆད་པར་བྱེད། །ཞག་བདུན་ལོན་ཚེ་རྒྱལ་པོའི་སྐུ་གཟུགས་དེ། །མི་ནུབ་ཕྱེད་ཙམ་ཆུ་བོའི་སྟེང་དུ་བྱུང་། །བདུན་གཉིས་ལོན་ཚེ་གཟུགས་གཉིས་མཐོ་དམན་དང་། །བཟང་ངན་མེད་པར་ཆུ་སྟེང་མཉམ་པར་འདུག །ཞག་གྲངས་ཉེར་གཅིག་ལོན་ཚེ་རྒྱལ་པོའི་གཟུགས། །གསལ་ཞིང་འོད་འབར་ཆུ་བོའི་སྟེང་དུ་འཕགས། །ཀླུ་གཟུགས་ལྕགས་ལས་བྱས་ལྟར་འོད་མི་གསལ། །ཕྱག་བྱེད་ཚུལ་གྱིས་བུབ་སྟེ་ཆུ་བོར་ནུབ། །འཕགས་པའི་ཞལ་ནས་འཕྲིན་ཡིག་སྲིངས་ཤིག་གསུངས། །ཟངས་མའི་གླེགས་བུར་བཀོད་པའི་བཀའ་ཡིག་ནི། །རྒྱ་མཚོར་འཕངས་པས་དབུ་བའི་ཕུང་པོས་བཏེག །སྒྲ་ཆེན་སྒྲོག་ཅིང་རྒྱ་མཚོའི་དབུས་སུ་ནུབ། །ཀླུ་དང་གནོད་སྦྱིན་སྲུལ་པོ་ལུས་སྲུལ་སོགས། །མི་མ་ཡིན་པའི་འགྲོ་བ་མང་པོ་ཡིས། །ཚོང་པ་རྣམས་ཀྱི་ཟོང་རྣམས་མ་ལུས་དང་། །ཀླུ་ཡི་རིན་ཆེན་དཔག་མེད་ཁྱེར་ནས་ནི། །ཀུན་གྱིས་མཐོང་བར་རྒྱལ་པོའི་མདུན་དུ་ཕུལ། །སྲི་ཞུ་ཕུ་དུད་མཆོད་བསྟོད་རྒྱ་ཆེར་བྱས། །མི་སྐྱེའི་བཟོད་ཐོབ་བྱང་ཆུབ་ལུང་བསྟན་པའི། །ཀླུ་རྒྱལ་རྒྱ་མཚོའི་བསོད་ནམས་ཟིལ་༼ཅ༤༦བ༽ནོན་པའི། །མི་ཡི་རྒྱལ་པོ་མྱ་ངན་མེད་པ་དེ། །ལྷག་པར་བསོད་ནམས་མཐུ་ལ་ཡིད་འཆེས་སྟེ། །དགེ་འདུན་ལ་ནི་གསེར་སྲང་བྱེ་བ་བརྒྱ། །འབུལ་བའི་ཡི་དམ་བརྟེན་པོ་བཟུང་བར་གྱུར། །འདི་ལ་ཆོས་རྒྱལ་མྱ་ངན་མེད་ཀྱིས་ཀླུ་བཏུལ་བའི་ལེའུ་ཞེས་བྱ་བའི་རྟོགས་བརྗོད་ཡོད་ཅིང་དཔག་བསམ་འཁྲི་ཤིང་གི་ཡལ་འདབ་དོན་གསུམ་པ་ཡང་འདི་ཡིན།

རྒྱལ་པོ་དེ་ཡི་ཀུན་ཏུ་སྤྱོད་པ་ནི། །དགེ་སློང་དགེ་འདུན་མཐའ་ཡས་ཉིན་རེ་ཞིང་། །ཕོ་བྲང་སྤྱན་འདྲེན་མཆོད་པ་རྒྱ་ཆེན་བྱེད། །གདུགས་ཚོད་རྙེད་པ་བསྟབས་ནས་དམ་ཆོས་ཉན། །དེ་ལྟར་རྟག་དུ་རྒྱལ་བའི་བསྟན་ལ་མཆོད། །གསེར་སྲང་བྱེ་བ་གོ་དྲུག་ཕུལ་ཟིན་ནས། །བྱེ་བ་བཞི་ཡིས་མ་ལོངས་གྱུར་པའི་ཚེ། །རྒྱལ་པོ་དུས་ཀྱི་བསྙུན་ནད་དྲག་པོས་ཟིན། །རྒྱལ་པོའི་ཚ་བོ་རྒྱལ་ཚབ་བྱེད་པ་ལ། །བཀའ་ཡིས་བསྒོས་ཀྱང་འགྲོངས་པར་ཤེས་པ་ཡིས། །མཛོད་ལ་སེར་སྣ་བྱས་སྟེ་གསེར་མ་ཕུལ། །དགེ་འདུན་རྣམས་ཀྱང་རྒྱལ་པོར་ཐུགས་རྗེ་བས། །སྤྱན་མ་དྲངས་ཀྱང་ཉིན་རེ་བཞིན་དུ་བྱོན། །རྒྱལ་ཚབ་དེ་ཡིས་གདུགས་ཚོད་མ་སྦྱར་ནས། །དམ་ཆོས་བསྟན་ནས་ལྷུང་བཟེད་སྟོང་པ་ཡིས། །ཕོ་བྲང་ཕྱིར་བྱོན་བསོད་སྙོམས་སྤྱོད་པར་བྱེད། །རྒྱལ་པོས་རང་གི་སྨན་དང་གསོལ་ཟས་དང་། །གོས་དང་རྒྱན་ལས་ཕྲི་སྟེ་ཅི་ནུས་འབུལ། །དེ་དག་རྣམས་ཀྱང་རྒྱལ་བུས་སྲུང་བཅུག་པས། །ཐ་མའི་ཉིན་པར་དབུལ་བྱ་གཞན་མ་འབྱོར། །ཁྲུས་རྩིའི་སྐྱུ་རུ་ར་ཡི་ཕྱེ་མ་ནི། །ཕུལ་གང་བདོག་པ་དེ་ཉིད་ཁོ་ན་བུལ། །དེ་ཚེ་རྒྱལ་པོའི་ཆོས་བློན་ཆེན་པོ་ཅིག །སྐྱོ་བར་གྱུར་སྟེ་རྒྱལ་པོ་ཆེན་པོ་ལགས། །ཁྱོད་ལ་ཡོ་བྱད་གཞན་དག་མི་བདོག་ཀྱང་། །ས་གཞི་བདོག་གིས་འདི་ཉིད་འབུལ་བར་གྱིས། །གསེར་སྲང་བྱེ་བ་བཞི་ཡིས་བླུ་རུ་ཆུག །ཁྱོད་ཀྱི་ཐུགས་དགོངས་རྫོགས་པར་འགྱུར་རོ་ཞེས། །གསོལ་བས་རྒྱལ་པོ་ཆེན་པོ་རབ་ཏུ་མཉེས། །ས་གཞི་མ་ལུས་དགེ་འདུན་རྣམས་ལ་ཕུལ། །རྒྱལ་ཚབ་དེ་ཡིས་བྱེ་བ་བཞི་ཡིས་བླུས། །དེ་ནས་རྒྱལ་པོ་དུས་༼ཅ༤༧ན༽ཀྱི་ཆོས་ལྡན་པས། །དགའ་ལྡན་ལྷ་ཡི་རིགས་སུ་གཤེགས་པར་གྱུར། །མཐར་ནི་རྫོགས་འཚང་རྒྱ་བར་ལུང་དུ་བསྟན། །

གཞན་ཡང་འཇམ་དཔལ་རྩ་བའི་རྒྱུད་ཆེན་ལས། །རྒྱལ་པོ་ལུང་བསྟན་མདོར་བསྡུས་བརྗོད་བྱས་ན། །མྱ་ངན་མེད་འོག་མྱ་ངན་བྲལ་ཞེས་འབྱུང་། །གོས་དཀར་མོ་གྲུབ་ཆོས་ཀྱི་ངང་ཚུལ་ཅན། །ལོ་ནི་བདུན་བཅུ་རྩ་དྲུག་མཆོད་རྟེན་མཆོད། །དེ་ཡི་འོག་དུ་དཔའ་བོའི་སྡེ་ཞེས་འབྱུང་། །དཔལ་ཆེན་མོ་གྲུབ་གཙུག་ལག་ཁང་ཆེན་བྱེད། །རྒྱ་མཚོའི་མཐར་ཐུག་མཆོད་རྟེན་དུ་མས་བརྒྱན། །ལོ་ནི་བདུན་བཅུར་ཆོས་ཀྱིས་རྒྱལ་ཐབས་བྱེད། །གཉི་གའང་ལྷར་སྐྱེ་བྱང་ཆུབ་ཆེ་འཐོབ་འགྱུར། །དེ་འོག་རྒྱལ་པོ་དགའ་བོ་ཞེས་བྱ་འབྱུང་། །ཤ་ཟ་པི་ལུའི་སྔགས་གྲུབ་ལོངས་སྤྱོད་ལྡན། །དེ་ཡི་གྲོགས་པོ་བྲམ་ཟེ་པཱ་ཎི་ཞེས། །སྤྱན་རས་གཟིགས་ཀྱི་སྔགས་གྲུབ་བརྡ་སྤྲོད་བྱེད། །བྲམ་ཟེ་མཆོག་སྲིད་ཅེས་བྱའང་དེ་ཚེ་འབྱུང་། །རྒྱལ་པོའི་ཚེ་ཚད་ལྔ་བཅུ་རྩ་དྲུག་སྟེ། །གྲོགས་བཅས་ཉན་ཐོས་བྱང་ཆུབ་འཐོབ་པར་འགྱུར། །དེ་ནས་རྒྱལ་པོ་ཟླ་བ་སྦས་པ་ཞེས། །ཛམྦྷ་ལ་གྲུབ་རྒྱལ་སྲིད་ལོངས་སྤྱོད་རྒྱས། །ཤི་འཕོས་ལས་ཀྱིས་ཡི་དྭགས་འཇིག་རྟེན་སོང་། །དེ་ནས་ལྷར་སྐྱེ་ཉན་ཐོས་བྱང་ཆུབ་འཐོབ། །དེ་ཡི་བུ་ནི་སྙིང་པོ་ཐིག་ལེ་ཞེས། །སྔོན་དུས་བྱིས་པར་གྱུར་ཚེ་རྩེད་མོའི་ཕྱིར། །རྒྱལ་བའི་མཆོད་རྟེན་བྱེ་མ་ལས་བྱས་མཐུས། །སྐྱེ་བ་ལྔ་བརྒྱར་ལྷ་ཡི་བདེ་མྱོང་ནས། །དེ་ནས་ཤི་འཕོས་མི་ཡི་རྒྱལ་པོར་གྱུར། །

བྱིས་པའི་དུས་ནས་རྒྱལ་པོར་ཅོད་པན་བཅིངས། །འཇམ་དཔལ་དང་ནི་སྒྲ་ཡི་རིག་པ་གྲུབ། །ཆོས་བཞིན་རྒྱལ་སྲིད་ལོ་ནི་བདུན་བཅུར་བྱེད། །དེ་ཡི་བློན་པོ་བྲམ་ཟེ་ཙ་ན་ཀས། །གཤིན་རྗེའི་གཤེད་གྲུབ་ཁྲོ་བས་ཟིལ་མནན་སྟེ། །རྒྱལ་པོ་གསུམ་གྱི་རིང་ལ་མངོན་སྤྱོད་ཀྱིས། །ཤིན་དུ་མི་བཟད་སྡིག་ཆེན་བྱས་པར་འགྱུར། །སྔགས་ཀྱི་མཐུ་ཡིས་ལྷ་མ་ཡིན་བཀུག་ནས། །༼ཅ༤༧བ༽ལུས་དེས་ལྷ་མིན་བསྟེན་སྟེ་ཡུན་རིང་འཚོ། །ཤི་འཕོས་མནར་མེད་དམྱལ་བའི་གནས་སུ་སྐྱེ། །སྡུག་བསྔལ་མི་བཟད་མཐའ་ཡས་མྱོང་བར་འགྱུར། །དེ་ནས་ཤི་འཕོས་ཀླུ་ཡི་རྒྱལ་པོར་སྐྱེ། །འཇིགས་པའི་གཟུགས་ཅན་མ་རུངས་དུག་འཛིན་པ། །མི་བཟད་སྡིག་པའི་ལས་ལམ་བྱེད་པར་འགྱུར། །དེ་ནས་ཤི་འཕོས་རྫུ་འཕྲུལ་ཆེན་པོ་ཡི། །ཡི་དྭགས་གཤིན་རྗེའི་རྒྱལ་པོར་རབ་ཏུ་འགྲོ། །དེ་ལྟར་སྡུག་བསྔལ་སྟོང་ཕྲག་ཡང་ཡང་མྱོང་། །མཐར་གྱིས་མིར་སྐྱེས་ཡོན་གནས་མཆོག་གྱུར་པའི། །རང་སངས་རྒྱས་ལ་བསོད་སྙོམས་ཕུལ་ནས་ནི། །སྨོན་ལམ་བཏབ་ནས་ཤི་འཕོས་མཐོ་རིས་སོང་། །མཐར་གྱིས་དམན་པའི་བྱང་ཆུབ་ཐོབ་པར་འགྱུར། །

དེ་བས་སྔགས་སྒྲུབ་མངོན་སྤྱོད་ཡོང་མི་བྱ། །རྒྱལ་དང་རྒྱལ་སྲས་རྣམས་ཀྱིས་མངོན་སྤྱོད་བཀག །སྙིང་རྗེ་མཆོག་དང་རྫུ་འཕྲུལ་ཆེ་ལྡན་པའི། །སྲས་བཅས་རྒྱལ་བས་སྔགས་ཀྱི་ལས་རྣམས་ནི། །མཐུ་བསྟན་ཆེད་དུ་གསུངས་ཀྱི་གསང་ཕྱིར་མིན། །དེ་བས་མངོན་སྤྱོད་མི་བྱ་ཞེས་ལུང་བསྟན། །འདི་དུས་དགེ་སློང་མ་ཁོལ་འབྱུང་བར་གསུངས། །དགེ་སློང་དགའ་བོའི་འོག་དུ་ས་ཡི་བདག །ཙནྡན་སྐྱོང་འབྱུང་ལོ་ནི་སུམ་བརྒྱར་འཚོ། །གེགས་མེད་བྱང་ཆུབ་ཆེན་པོ་བདེ་བླག་འཐོབ། །

དེ་ནས་མི་དགེའི་བཤེས་གཉེན་གོ་མི་ཤན། །བདག་ཉིད་ངན་པས་ཡོངས་སུ་བསླུས་པ་ཡི། །སྡིག་པའི་རྒྱལ་པོ་བཙུན་པ་ཞེས་བྱ་བ། །ནག་པོའི་རྩ་ལག་ཞིག་གིས་ཤར་ཕྱོགས་ནས། །ཁ་ཆེའི་བར་དུ་ལྷ་ཁང་མཆོད་རྟེན་འཇིག །རབ་བྱུང་རྣམས་གསོད་དེ་ཚེ་དཀར་ཕྱོགས་ཀྱི། །ལྷ་ཀུན་འཁྲུགས་ནས་བྱང་ཕྱོགས་ལ་བརྟེན་པར། །རྒྱལ་པོ་དེ་ནི་རི་ཡིས་བཅོམ་སྟེ་འཆི། །འོག་ནས་འོག་འགྲོ་མནར་མེད་དམྱལ་བར་འཚེད། །ནམ་ཞིག་སངས་རྒྱས་བསྟན་ལ་འཇུག་པར་འགྱུར། །

དེ་འོག་རྒྱལ་པོ་སངས་རྒྱས་ཕྱོགས་ཞེས་པ། །གྲགས་ཆེན་གཏོང་བ་ཆེ་ཞིང་བསྟན་ལ་གུས། །དེ་ནས་རྒྱལ་པོ་ཐམས་ཅད་མངོན་དགའ་ཞེས། །པདྨ་འཆང་༼ཅ༤༨ན༽གྲུབ་སྟོན་པའི་བསྟན་གཙོར་བྱེད། །ཀུན་དགའ་ར་བ་མཆོད་རྟེན་གནས་དང་ནི། །མཚེ་འུ་རྫིང་ཁྲོན་མཚོ་དང་ལུ་མ་སོགས། །ཀུན་དུ་སྟོན་པའི་གཟུགས་བརྙན་རྒྱ་ཆེར་བྱེད། །སྔགས་ཀྱི་མཐུ་ཡི་ལོ་ནི་སུམ་བརྒྱར་མཚོ། །ལྷ་ཡི་གནས་སྐྱེ་མྱུར་དུ་བྱང་ཆུབ་འཐོབ། །གྲོང་ཁྱེར་ལྔ་ལེན་དུ་ནི་དེ་ཡི་བུ། །ཟབ་མོའི་ཕྱོགས་ཅེས་བྱ་བའི་རྒྱལ་པོ་འབྱུང་། །འཇམ་དཔལ་དབྱངས་ཀྱི་ཡི་གེ་དྲུག་པ་གྲུབ། །མཆོད་རྟེན་གཙུག་ཁང་གནས་ཁང་རྒྱ་ཆེར་བྱེད། །སྔགས་ཀྱི་མཐུ་ཡིས་ལོངས་སྤྱོད་རྒྱ་ཆེན་ལྡན། །རྒྱལ་བའི་བསྟན་ལ་རྣམ་པ་སྣ་ཚོགས་ཀྱིས། །བྱ་བ་ཆེར་བྱས་མྱུར་དུ་བྱང་ཆུབ་འཐོབ། །སྐབས་འདིར་བོད་དང་རྒྱ་ཡི་རྒྱལ་པོ་སོགས། །ལུང་དུ་བསྟན་མོད་སོ་སོའི་སྐབས་སུ་འཆད། །

བྱང་ཕྱོགས་རྒྱལ་པོ་ཏུ་རུཥྐ་ཞེས་འབྱུང་། །སྐྲ་ཅན་མ་གྲུབ་སྡེ་ཆེན་བརྩོན་འགྲུས་ལྡན། །ཤིང་ཤུན་གྱོན་ཡུལ་མ་གཏོགས་ཁ་ཆེ་དང་། །ཀ་ཤིའི་མཐར་ཐུག་དཔག་ཚད་བདུན་བརྒྱ་དང་། །འབུམ་ཕྲག་གཉིས་ཀྱི་ས་སྐྱོང་བསྟན་ལ་མཆོད། །རྒྱལ་བའི་མཆོད་རྟེན་སྟོང་དང་བརྒྱད་ཁྲི་བྱེད། །དེ་ཡི་ཡུལ་དུ་ཐེག་ཆེན་ཤེས་ཕྱིན་རྒྱས། །ལོ་ནི་སུམ་བརྒྱར་སྔགས་ཀྱི་མཐུ་ཡིས་འཚོ། །ལུས་ཞིག་མཐོ་རིས་འགྲོ་ཞིང་སངས་རྒྱས་འགྱུར། །དེ་འོག་མང་བསྐུར་ཏུ་རུཥྐ་ཞེས་འབྱུང་། །སྒྲོལ་མའི་སྔགས་གྲུབ་ཕྱོགས་ཆེན་དཔུང་ཆེན་པོ། །གྲགས་ཆེན་གཉེན་དང་རྒྱལ་པོ་ཀུན་གྱིས་བསྐུར། །རྩ་བརྒྱད་སྟོང་གི་གཙུག་ལག་ཁང་བྱེད་ཅིང་། །ཆོས་ཀྱི་བདག་ཉིད་དེ་མཐར་རྫོགས་འཚང་རྒྱ། །དེ་ཡི་ཡུལ་དུ་གསུང་རབ་མང་གནས་པར། །སྔོན་གྱི་རྒྱལ་བ་དག་གིས་ཀྱང་ལུང་བསྟན། །དགྲ་བཅོམ་དང་ནི་ཀླུ་དང་འཇིག་རྟེན་སྐྱོང་། །བསྟན་སྲུང་གནོད་སྦྱིན་མང་པོ་དེ་ཚེ་འབྱུང་། །

ནུབ་ཕྱོགས་འཕགས་རྒྱལ་ཕ་རོལ་ལ་ཊའི་ཡུལ། །པུ་ཊིའི་རྒྱལ་རིགས་ངང་ཚུལ་ཞེས་བྱ་བ། །དགེ་སློང་ཞིག་ལས་ཤི་འཕོས་༼ཅ༤༨བ༽རྒྱལ་པོ་འབྱུང་། །མཆོད་རྟེན་སྐུ་གཟུགས་མཆོད་ཅིང་གཙུག་ཁང་བྱེད། །ཆོས་རྒྱལ་ཆོས་ལ་གཉེན་གཤིན་སྔགས་ཀྱང་གྲུབ། །ལོ་ནི་སུམ་བཅུར་སྲིད་བསྐྱངས་དགའ་ལྡན་དུ། །བྱམས་པའི་མདུན་འགྲོ་མཐར་གྱིས་བྱང་ཆུབ་འཐོབ། །དེ་ནས་གཡོ་བ་ཞེས་བྱའི་རྒྱལ་པོ་ནི། །ལོ་གྲངས་ང་ལྔ་ཟླ་བ་ལྔ་རུ་འཚོ། །དེ་ཡི་ནུ་བོ་བསྟན་ཞེས་སྐྱེ་རྒུ་སྐྱོང་། །ངང་ཚུལ་འོག་དུ་ཟླ་མཛེས་གཞུ་དང་ཏོག །མེ་ཏོག་གཞུ་དང་འོད་ཆེན་སྟོབས་རྣམས་ལྡན། །ཁྱབ་འཇུག་བར་དུ་བ་ལའི་གྲོང་དང་ནི། །རེས་ལྡན་གྲོང་དུ་རྒྱལ་པོ་མཐའ་ཡས་འབྱུང་། །དེ་ནས་དྲང་སྲོང་དམོད་པས་བཅོམ་གྱུར་སྟེ། །ལ་ཊའི་ཡུལ་ཀུན་ཆུ་ཡིས་གང་བར་འགྱུར། །བྱང་ཕྱོགས་རི་དང་རི་ཞོལ་སྣ་ཚོགས་པར། །ཉི་ཤུ་གཅིག་དང་སུམ་བཅུ་ལ་སོགས་པ། །སྔགས་གྲུབ་རྒྱལ་པོ་མང་དུ་འབྱུང་བར་གསུངས། །

ལྷོ་ཕྱོགས་མཚོའི་འགྲམ་ཀཉྩི་པུ་རའི་གནས། །དཀར་དང་ས་བདག་སཱ་ལའི་ལྗོན་པ་སོགས། །རྒྱལ་པོ་སྟོང་ཕྲག་བགྲངས་པ་འབྱུང་བར་བསྟན། །དཔལ་གྱི་རི་བོའི་ཕྱོགས་དང་འབིགས་བྱེད་ཞོལ། །ཀ་ལིངྒ་དང་ཡོན་ཏན་གསུམ་པ་དང་། །ཀླ་ཀློ་རྒྱ་མཚོའི་ནང་དང་འགྲམ་དག་དང་། །ཀཱ་མ་རཱུ་དང་ཨོ་ཊའི་ཡུལ་སོགས་སུ། །རྒྱལ་པོ་བསྟན་ལ་དད་པ་མཐའ་ཡས་འབྱུང་། །དེ་བཞིན་ཤར་གྱི་ཕྱོགས་སུ་རྒྱ་མཚོ་དང་། །རྣམ་གནོན་དབང་ཆེན་ལ་སོགས་བསྟན་པ་ལ། །དད་པའི་རྒྱལ་པོ་དུ་མ་ལུང་དུ་བསྟན། །གཽ་ཊའི་ཡུལ་དུ་གཞོན་ནུ་ཞེས་བྱ་སོགས། །མཆོག་དམན་རྒྱལ་པོ་སྣ་ཚོགས་འབྱུང་བར་བསྟན། །ཁྱད་པར་ཤར་ཕྱོགས་མཚོར་བརྟེན་འབྲོག་གི་བར། །བྱང་དུ་ལོ་ཧི་ཏ་ཀླུང་ཁ་བ་ཅན། །ནུབ་ཏུ་ཀ་ཤིའི་གྲོང་ལ་ཐུག་པའི་བར། །དབང་བྱེད་རྒྱལ་པོ་སེང་གེ་ལྔ་པར་གསུངས། །འདི་རྔོག་ལོ་ཆེན་པོའི་ལུང་བསྟན་དུ་གྲགས་ཀྱང་དེ་མིན།

གཞན་ཡང་ཡུལ་དུས་མ་ངེས་རྒྱལ་པོའི་ཚོགས། །མང་དུ་གསུངས་མོད་མདོར་བསྡུས་བརྗོད་པ་སྟེ། །རྒྱས་པར་འཇམ་དཔལ་རྩ་བའི་རྒྱུད་ཉིད་ལྟོས། །༼ཅ༤༩ན༽

སྔོན་བྱུང་གཏམ་གྱི་གྲགས་པ་ལྟར་བཤད་ན། །ཆོས་རྒྱལ་མྱ་ངན་མེད་འདས་རིང་ཞིག་ན། །རྒྱལ་པོ་ཙནྡྲ་བདུན་རྒྱུད་ཅེས་པ་བྱུང་། །ཧ་རི་ཙནྡྲ། དེ་ཝ་ཙནྡྲ། ཤྲི་ཙནྡྲ། ཨ་ཁེ་ཙནྡྲ། །དྷརྨ་ཙནྡྲ། བི་ཀྲ་མ་ཙནྡྲ། བདུན་པ་གོ་མི་ཙནྡྲ་ཞེས་བྱ་བ། །ཛཱ་ལནྡྷ་ར་པ་ཡི་སློབ་མ་སྟེ། །ཐུན་མོང་དངོས་གྲུབ་བརྙེས་པར་གྱུར་པ་ཡིན། །

དེ་འདས་འོག་དུ་བཙུན་མོ་མཛེས་མ་ཞིག །ཀླུ་བདུད་གདུག་པ་ཅིག་གིས་བདག་གིར་བྱས། །རྒྱལ་པོར་གང་བསྐོས་དང་པོ་ལོ་གཅིག་དང་། །དེ་འོག་ཟླ་གཅིག་དེ་ཕྱིན་ཞག་རེ་ལ། །རེ་རེ་ཟོས་སྟེ་གྲོང་གི་སྐྱེས་པ་ཀུན། །རེ་མོས་ཀྱིས་བསྐོ་ཐམས་ཅད་སྡུག་བསྔལ་ལྡན། །དེ་ཚེ་འོད་ཟེར་ཅན་མ་གྲུབ་པ་ཡི། །རྒྱལ་རིགས་རྣལ་འབྱོར་པ་ཅིག་དེར་འོངས་ནས། །བ་ལང་རྫི་བོ་ཞིག་ལ་གནས་བཅས་འདུག །དེ་དག་ངུ་ཞིང་དོ་ནུབ་རྒྱལ་པོ་ཡི། །རེ་མོས་བབ་པས་སང་ནི་མི་ལྡོག་ཟེར། །སྙིང་རྗེས་ང་ཡིས་ཚབ་མ་བྱའོ་སྨྲས། །རྒྱལ་པོར་བསྐོས་སྟེ་རིན་ཆེན་ཁྲི་ལ་བསྡད། །སྲོད་ལ་དུག་སྦྲུལ་ནམ་གུང་སྟག་དང་ནི། །ཐོ་རངས་དུས་སུ་སེང་གེར་བྱས་ནས་ནི། །སྐྱེས་བུ་དམན་འབྲིང་མཆོག་ལ་གནོད་བྱེད་པ། །དེ་དག་ལྷ་ཡི་ང་རྒྱལ་གྱིས་ཚར་བཅད། །མཛེ་མོ་མི་བཟད་འཇིགས་པ་ཅིག་སྣང་བ། །ནད་བྲལ་ལྷ་ཡི་ལུས་ལྟར་གྱུར་ནས་ནི། །ཁྱོད་ནི་ཀུན་ལ་བཀའ་དྲིན་མཚུངས་པ་མེད། །བདག་གི་ལུས་ཀྱང་རྟག་དུ་ཁྱོད་ལ་འབུལ། །སྙིང་རྗེས་རྒྱལ་སྲིད་མཛོད་ཅེས་ཞབས་ལ་གཏུགས། །ནང་པར་གྲོང་ཁྱེར་པ་རྣམས་ཁྱོགས་ལ་སོགས། །ཁྱེར་སྟེ་རྒྱལ་པོའི་སྐུ་གདུང་དུར་ཁྲོད་དུ། །སྤྱན་འདྲེན་འོངས་ཚེ་རྒྱལ་པོ་མ་ཉམས་མཐོང་། །ཀླུ་བདུད་གདུག་པ་དེ་ནི་ངས་བཏུལ་གྱིས། །ད་ནི་རྒྱལ་པོ་སུས་བྱས་ཉམ་ང་མེད། །སུ་འདོད་སྐོས་ཤིག་ཟེར་སྟེ་ཁྲི་ལས་ལངས། །ཀུན་གྱིས་དེ་ཉིད་གཏན་གྱི་རྒྱལ་པོར་ཞུས། །སྙིང་རྗེས་ཁས་བླངས་རྒྱལ་སྲིད་ཆོས་བཞིན་མཛད། །བ་ལང་རྫི་བོའི་ཚབ་མ་ཡིན་པའི་ཕྱིར། །བ་ལང་སྐྱོང་དང་གོ་པཱ་ལ་ཞེས་གྲགས། །

ཁ་ཅིག་༼ཅ༤༩བ༽ཕྱུགས་རྫི་མོ་ལ་ཤིང་གི་ལྷས། །སྤྱད་པས་བ་ལང་སྐྱོང་བྱུང་བ་དེ་ཡིས། །ནོར་བུ་བྱིན་པས་ས་ལ་དབང་བསྒྱུར་སྟེ། །ནཱ་ལེནྡ་ཡི་གཙུག་ཁང་བཞེངས་ཞེས་ཟེར། །སྔོན་ཚེ་འཕགས་པ་ཤཱ་རིའི་བུ་ཡི་ཡུལ། །ནཱ་ལནྡ་ཡི་གྲོང་ཞེས་གྲགས་པ་སྟེ། །འདམ་བུ་ཅན་ཞེས་ནཱ་ལནྡ་རུ་བརྗོད། །ཁ་ཅིག་མི་ཡི་དབང་པོའི་གཙུག་ཁང་ཞེས། །ནཱ་རེནྡྲ་ཞེས་བྱ་བར་འདོད་པ་དང་། །རིན་ཆེན་ནལ་གྱིས་ཁེབས་པའི་ས་ཡིན་ཕྱིར། །ནཱ་ལེནྡྲ་ཞེས་བྱ་བར་སྒྲོག་པའང་ཡོད། །རྒྱན་དྲུག་མཆོག་གཉིས་ལ་སོགས་བྱོན་པའི་ས། །སངས་རྒྱས་བསྟན་པའི་འབྱུང་ཁུངས་ཆེན་པོ་ཡིན། །

རྒྱལ་པོ་ཆེན་པོ་གོ་པཱ་ལ་དེ་ནི། །ཤར་ཕྱོགས་བྷཾ་ག་ལ་ཙམ་མངའ་རིས་འདུས། །བཙུན་མོ་ལྔ་བརྒྱ་རེ་རེ་ལ་ཡང་ནི། །དགེ་སློང་མ་ཚོགས་ལྔ་བརྒྱའི་མཆོད་གནས་ཡོད། །བཙུན་མོ་ཐ་ཆུང་རྒྱལ་པོར་མ་ཕྲད་ནས། །དགེ་སློང་མ་ཞིག་གིས་ནི་དབང་བྱེད་ཀྱི། །སྨན་སྦྱར་རྒྱལ་པོའི་ཞལ་དུ་མ་ཐོངས་ནས། །རིགས་ལད་དོགས་པས་མཚོ་ཡི་ནང་དུ་ཕོ། །མཚོ་དེའི་ཀླུ་རྒྱལ་དབང་དུ་གྱུར་ནས་ནི། །རྒྱལ་པོར་སྤྲུལ་སྟེ་བཙུན་མོའི་གམ་དུ་འོངས། །རྒྱལ་པོས་ཐོས་ནས་ཀླུ་དེ་འཛིན་བཅུག་པས། །བདག་ལ་དབང་མེད་སྨན་དེའི་ནུས་པ་ཡིན། །བཙུན་མོའི་བུ་འདི་རྒྱལ་པོ་ཉིད་ལ་འབུལ། །སྨན་དེ་བཏོན་ན་ཕྱིན་ཆད་མི་འོང་ཟེར། །བུ་དེ་བསོད་ནམས་ལྡན་པར་རྟོགས་ནས་ནི། །རྒྱལ་པོས་མངའ་མཛད་དྷརྨ་པཱ་ལར་བཏགས། །རྒྱལ་པོ་འདས་ནས་རྒྱལ་སྲིད་མངའ་དབང་བསྐུར། །ས་བདག་ཆེན་པོ་དཔལ་ལྡན་ཆོས་སྐྱོང་དེས། །གཙུག་ཁང་བཞེང་ཕྱིར་ལྟས་མཁན་ལ་དྲིས་པས། །དཀའ་ཐུབ་ལྷ་གནས་ནས་བླངས་ཀོང་བུ་རུ། །བྲམ་ཟེའི་རས་ལ་སྡོང་བུས་བྱས་ནས་ནི། །ཚོང་དཔོན་ལས་བླངས་མར་ལ་མེ་སྤར་ནས། །མཆོད་རྟེན་གང་དུ་ཕུལ་ན་ཆོས་སྐྱོང་གི །སྤྲུལ་པས་ཀོང་བུ་གང་དུ་བསྐྱུར་པ་དེར། །བརྩིགས་ཞེས་རྨི་ལམ་ནང་དུ་བསྟན་མཐོང་ནས། །དཀོན་མཆོག་མཆོད་དང་༼ཅ༥༠ན༽སྦྱིན་པ་རྒྱ་ཆེར་བྱས། །མར་མེ་ཕུལ་ཚེ་ཀོང་བུ་བྱ་རོག་གིས། །ཁྱེར་སྟེ་མཚོ་ཆེན་ཞིག་དུ་དོར་བར་གྱུར། །རྒྱལ་པོ་ཡི་ཆད་སྡུག་བསྔལ་ལྡན་པ་ན། །ཀླུ་རྒྱལ་སྦྲུལ་མགོ་ལྔ་པ་ཅིག་འོངས་སྟེ། །ང་ནི་ཁྱོད་ཀྱི་ཕ་ཡིན་མཚོ་བསྐམས་ལ། །རྩིག་དུ་གཞུག་གིས་ཞག་ནི་བདུན་རེ་ཞིང་། །དཀོན་མཆོག་མཆོད་སྦྱིན་རྒྱ་ཆེར་གྱིས་ཤིག་ཟེར། །བདུན་གསུམ་འདས་ཚེ་མཚོ་དེ་བསྐམས་གྱུར་ནས། །གཙུག་ལག་ཁང་བྱས་མཚོ་ཡི་ཤུལ་ཡིན་ཕྱིར། །རྒྱ་མཚོ་སྦས་པའི་གཙུག་ལག་ཁང་ཞེས་བྱ། །གཉུག་མར་གནས་པའི་དགེ་སློང་རྣམས་ལ་ནི། །གྲང་བའི་ནད་ཀྱིས་བཏབ་པ་ཞི་བྱའི་ཕྱིར། །ཤིང་རྟས་ཚ་བ་གསུམ་གྱི་སྨན་བསྐྱས་ནས། །ཁྲོན་པར་བླུག་པས་ཏྲཱི་ཀསྟུ་ཀ་འམ། །ཚ་བ་གསུམ་པའི་གཙུག་ལག་ཁང་དུ་གྲགས། །སེང་གེ་བཟང་པོའི་བརྒྱད་སྟོང་འགྲེལ་ཆེན་ཡང་། །སྦྱིན་བདག་དཔལ་ལྡན་ཆོས་སྐྱོང་གིས་བྱས་ནས། །ཏྲཱི་ཀསྟུ་ཀའི་གནས་སུ་སྦྱར་བར་གསུངས། །ཁ་ཅིག་འདི་ཨོ་ཏྱནྟ་པུ་རི་ཡིན་ཟེར་ཡང་། ཨོ་ཏྱནྟ་པུ་རི་ནི་མུ་སྟེགས་ཀྱི་རིག་འཛིན་གྱིས་རོ་ལངས་གསེར་དུ་གྲུབ་པ་ལས་བྱས་པ་དེ་ཡིན་ནོ། །

དེ་ཚེ་ཤར་ཕྱོགས་བ་རེནྡྲ་ཡི་ཡུལ། །མུ་སྟེགས་ལྷ་རྟེན་མང་དུ་ཡོད་པ་ལ། །ཉིན་བཞིན་སྲོག་ཆགས་མང་བསད་མཆོད་པ་བྱེད། །སྒྲོལ་མའི་རྣལ་འབྱོར་པ་ཅིག་མཆིས་པ་དེས། །སྙིང་རྗེས་ཕྱི་པའི་རྟེན་རྣམས་འཇིག་པར་བསམས། །རྒྱལ་པོ་དེ་ལ་ཞུས་ཞེས་ཡི་དམ་གྱིས། །ལུང་བསྟན་ཐོབ་ནས་ས་ཏེ་བཙུགས་ཏེ་ཞུས། །རྒྱལ་པོས་གནང་ནས་དཔུང་ཚོགས་རྣམ་བཞིས་ཆས། །དེ་ཚེ་མི་ནག་འཇིགས་ཤིང་ཆེ་བ་ཞིག །ཧ་ཅང་མི་རིང་སྔུན་དུ་འགྲོ་མཐོང་ནས། །དྲིས་པས་མགོན་པོ་མ་ཧཱ་ཀཱ་ལ་ཡིན། །མུ་སྟེགས་རྟེན་རྣམས་ཁྱེད་ཀྱིས་མི་ཤིགས་སྐད། །དེ་ལ་གྲོགས་སུ་གསོལ་བ་བཏབ་པ་ན། །འོ་ན་བྱེ་མའི་ཕུང་པོ་འདི་སོལ་ལ། །འོག་ན་སྔོན་གྱི་སངས་རྒྱས་འོད་སྲུང་གི །གཙུག་ལག་ཁང་ཡོད་དེ་ལ་མཆོད་པ་གྱིས། །ང་ནི་གཙུག་ལག་ཁང་འདིའི་བསྟན་སྲུང་ཡིན། །ལྷ་རྟེན་འཇིག་༼ཅ༥༠བ༽ཚེ་རོལ་མོའི་སྒྲ་ཆེན་སྒྲོགས། །དེ་ནས་ང་ཡིས་གདོང་གྲོགས་བྱའོ་སྐད། །བྱེ་མ་བསལ་བས་འོད་སྲུང་གཙུག་ལག་ཁང་། །མ་ཉམས་པ་ཅིག་བྱུང་སྟེ་མཆོད་པ་བྱས། །སྔོན་ཚེ་དུས་ཀྱི་འཕེན་པ་མ་བཏང་བར། །འགོག་པར་ཞུགས་པའི་དགྲ་བཅོམ་ཞིག་ཀྱང་ལངས། །སྟོན་པ་འོད་སྲུང་གང་ན་བཞུགས་ཞེས་ཟེར། །དེ་འདས་འདི་ནི་དེ་ཡི་བསྟན་ཡང་མིན། །ཤཱཀྱའི་རྒྱལ་པོའང་འདས་ཞེས་བརྗོད་པ་ན། །མཁར་འཕགས་ཆོ་འཕྲུལ་བསྟན་སྟེ་མྱ་ངན་འདས། །རྒྱལ་པོས་གཙུག་ལག་ཁང་དེ་རྒྱ་ཆེར་བརྒྱན། །སོ་མ་པུ་རིའི་གཙུག་ལག་ཁང་ཞེས་གྲགས། །བསྟན་པའི་འབྱུང་ཁུངས་ཆེན་པོ་ཞིག་དུ་གྱུར། །མཆོག་གི་དངོས་གྲུབ་ཐོབ་པའི་པཎ་ཆེན་བཞིའང་། །སྒོ་སྲུང་ཚུལ་དུ་རྟག་པར་གནས་སོ་སྐད། །དེ་ནས་དབང་ཕྱུག་ཆེན་པོའི་ལྷ་རྟེན་རྣམས། །དམག་གིས་བསྐོར་སྟེ་རོལ་མོ་སྣ་ཚོགས་པའི། །སྒྲ་ཆེན་བསྒྲགས་པའི་མོད་ལ་རང་ཞིག་གྱུར། །བ་རེནྡྲ་ཀུན་རྒྱལ་པོའི་ཆབ་འོག་གྱུར། །

རྒྱ་གར་རྒྱལ་པོ་དྷརྨ་པཱ་ལའི་དུས། །བོད་རྒྱལ་མཇིང་ཡོན་སད་ན་ལེགས་བཞུགས་པར། །ཡར་ལུང་བང་སོའི་རྡོ་རིང་ཡི་གེ་ལ། །ཡོད་ཅེས་ཨོ་ཌྱན་པ་ཡིས་གསུངས་པར་སྣང་། །དེ་ཚེ་ནཱ་ལེནྡ་ཡི་གཙུག་ཁང་ན། །སློབ་དཔོན་ཆེན་པོ་ཀམ་པ་ལ་ཞེས་པ། །མཆོག་དངོས་གྲུབ་ངེས་གངྒཱའི་ཆུ་འགྲམ་ན། །བྲག་རི་དེ་འུ་ཞིག་ཡོད་དེ་སྟེང་དུ། །གཙུག་ལག་ཁང་བྱས་ན་བསྟན་ལ་ཕན་པར་དགོངས། །དེ་ཡང་རྒྱལ་པོའི་ལུས་ཀྱིས་འགྲུབ་པར་མཁྱེན། །དྷརྨ་པཱ་ལའི་སྲས་སུ་འཁྲུངས་པར་བཞེད། །རྒྱལ་པོའི་བཙུན་མོ་དམ་པའི་རྨི་ལམ་དུ། །རྣམ་སྦྱར་ལྷུང་བཟེད་མཁར་སིལ་ལྡན་པ་ཡི། །དགེ་སློབ་ཞིག་འོངས་ང་ལ་གནས་གཡར་ཞེས། །མཚན་མོ་དྲུག་རྨིས་རྒྱལ་པོ་ལ་བཟླས་པས། །དོ་ནུབ་བྱུང་ན་གཏོང་བར་ཁས་ལོང་ཟེར། །ལྷུམས་ཞུགས་བཙས་ནས་དེ་ཝ་པཱ་ལར་བཏགས། །རྒྱལ་སྲིད་ཆེ་ལ་མངའ་དབང་༼ཅ༥༡ན༽བྱས་པར་གྱུར། །སྔོན་གྱི་གངྒཱའི་འགྲམ་གྱི་བྲག་སྟེང་དེར། །གཙུག་ཁང་ཆེན་པོ་ངོ་མཚར་ལྡན་པ་བྱས། །རྩ་བའི་སྡེ་བཞིའི་སྡེ་པ་རེ་རེ་ལ། །རབ་བྱུང་ཉི་ཤུ་བདུན་རེའི་ས་ཏྲ་བཙུགས། །སྒྲ་དང་ཚད་མ་གཏོར་མའི་ས་ཏྲ་སོགས། །གཉུག་མར་གནས་པའི་ས་ཏྲ་དུ་མ་དང་། །གློ་བུར་ལྷགས་པ་བཅུ་ཕྲག་གཉིས་རེ་ཡི། །ས་ཏྲ་ལ་སོགས་འཚོ་བའི་ཡོ་བྱད་སྦྱར། །དེ་ལ་ཕྱོགས་བཞིར་མིང་བཞི་གྲགས་སོ་སྐད། །བྱང་ཕྱོགས་པ་རྣམས་བི་ཀྲ་མ་ཤཱི་ལ། །ཞེས་གྲགས་རྣམ་པར་གནོན་པའི་ཚུལ་ཁྲིམས་ཡིན། །ལ་ལ་གནོད་སྦྱིན་མནན་པའི་གཙུག་ཁང་ཟེར། །ཁ་ཅིག་རྣམ་པར་གནོན་པའི་རྡོ་ཅན་ཞེས། །སྔོན་གྱི་བྲག་རིའི་མིང་དུ་འདོད་པ་ཡོད། །ཁ་ཅིག་རྒྱུན་སྟེར་གྱི་གཙུག་ལག་ཁང་ཟེར། མཁས་པའི་པཎ་ཆེན་ཤ་སྟག་གིས་གང་བ། །སངས་རྒྱས་བསྟན་པའི་འབྱུང་ཁུངས་ཆེན་པོར་གྱུར། །

རྒྱལ་པོ་དེ་སྲས་ཏ་མ་པཱ་ལ་སྟེ། །དེ་དུས་པ་ཚབ་ལོ་ཙཱ་ཚུལ་རྒྱལ་གྱིས། །མདོ་སྡེ་དྲན་ཉེའི་འགྱུར་ཆད་བསབས་སྟེ་བསྒྱུར། །དེ་འོག་ཧི་མ་པཱ་ལ་ཞེས་བྱ་བྱུང་། །དེ་སྲས་རྒྱལ་པོ་མ་ཧཱ་པ་ལ་ཡིས། །རྡོ་རྗེ་གདན་ནས་ཇོ་བོ་ཨ་ཏི་ཤ། །བི་ཀྲ་མ་ནི་པུ་རིར་སྤྱན་དྲངས་སྟེ། །བསྟན་པའི་བྱ་བ་རྒྱ་ཆེན་མཛད་པར་གྱུར། །དེ་སྲས་ནཱིརྱ་པཱ་ལའི་རྒྱལ་སྲིད་ཚེ། །ཇོ་བོ་བོད་ཡུལ་འགྲོ་བ་འདུལ་ཕྱིར་བྱོན། །ཇོ་བོས་ཞལ་གདམས་འཕྲིན་ཡིག་མཛད་པ་ཡོད། །ཙནྡྲ་བདུན་དང་པཱ་ལ་བདུན་གྱི་རིང་། །རྒྱ་གར་མཁས་པ་ཕལ་ཆེར་བྱུང་བ་སྟེ། །རྒྱལ་པོ་དེ་ཀུན་ཙནྡྲའི་གྲུབ་ཐོབ་ཡིན། །

དེ་ནས་བློན་པོ་རྒྱལ་པོར་གྱུར་པ་ན། །སེ་ན་བཞི་རྒྱུད་ཅེས་པ་བྱུང་བར་གྲགས། །པཱ་ལ་སེ་ན། ཀ་ས་ར་སེ་ན། མ་ཎི་སེ་ན། མ་ཧེནྡྲཱ་སེ་ནའོ། །གཞན་ཡང་ཀམ་པོ་ཙེ་གླིང་མགོན་པོའི་རྒྱུད། །བཞུགས་ལས་ལོ་ནི་སྟོང་དང་བརྒྱད་བརྒྱ་ན། །རྒྱལ་པོ་མ་ཎི་དེ་ཝ་ཞེས་བྱ་བ། །ཏི་ར་ཧུ་ཏིའི་གྲོང་དུ་འབྱུང་བར་གསུངས། །དེ་ནས་རྒྱལ་རབས་དྲུག་ན་རམ་ཤིང་སྟེ། །བརྒྱད་པ་གྷ་ཁར་ཁ་ཏིའི་དུས་སུ་ནི། །ཀམ་པོ་ཙེ་ཡི་གླིང་དུ་འཁྲུངས་པ་ཡི། །ནག་པོ་༼ཅ༥༡བ༽སྤྱོད་པས་རལ་གྲི་གྲུབ་གྱུར་སྟེ། །ཝ་ར་ཎ་སིར་ཕོ་བྲང་བཅས་ནས་ནི། །འཛམ་གླིང་དབང་བྱེད་རྡོ་རྗེ་ཐེག་པ་དར། །གྲུབ་ཐོབ་ནམ་མཁའི་སྐར་ཚོགས་ཙམ་འབྱུང་བར། །རྒྱ་གར་འཕགས་པའི་ཡུལ་ན་སྒྲོག་གོ་ཞེས། །ཨོ་ཌྱན་གྲུབ་ཐོབ་རིན་ཆེན་དཔལ་གྱིས་གསུངས། །མགོན་པོའི་རྒྱུད་ཀྱི་ལུང་བསྟན་གྱི་རྒྱལ་པོ་དེ་སྔར་བྱུང་ཟིན་པའམ་ད་ཙམ་ཡོད་དགོས་པར་སྣང་། དེ་དང་རམ་ཤིང་རྒྱལ་པོ་མཇལ་བར་སྣང་། །དེ་དག་ལ་སོགས་དབུས་འགྱུར་འཆང་དང་ནི། །ཧ་རི་པུཉྫ་ཧཾ་ས་བ་ཏི་དང་། །པུཀྐཾ་ལ་སོགས་ཤར་དང་དེ་བཞིན་ལྷོ། །ཀསྨི་ར་དང་ཀཱ་མ་རཱུ་པ་སོགས། །ནུབ་དང་བྱང་སྟེ་རྒྱ་གར་ཡུལ་ཁམས་སུ། །བསོད་ནམས་ལྡན་པའི་ས་སྐྱོང་མང་བྱུང་སྟེ། །སངས་རྒྱས་བསྟན་པའི་ཉིན་བྱེད་རབ་བརྡལ་བས། །རྒྱ་མཚོའི་མཐར་ཐུག་ས་ཆེན་ཁྱབ་པར་བྱས། །དེབ་སྔོན་ན་རྒྱ་གར་གྱི་རྒྱལ་རབས་གཅིག་ནས་གཅིག་དུ་བརྒྱུད་པ་ནི་སུ་ལའང་ཡོད་པར་མ་ཐོས་ལ་ཞེས་སྣང་བ་ནི་མཛེས་པ་མ་ཡིན་ནོ། །ཆོས་བྱུང་མཁས་པའི་དགའ་སྟོན་གྱི་ཡན་ལག་གཉིས་པ་རྒྱ་གར་གྱི་སྐབས་ལས་རྒྱ་གར་གྱི་རྒྱལ་རབས་ཀྱི་སྐབས་སྟེ་བཞི་པའོ།། །།པར་འདིའི་སྦྱིན་བདག་ལྷོ་རྒྱུད་བྱ་ཡུལ་ནས། །ནོར་འཛིན་དབང་མོ་ཚོགས་གཉིས་གྲུབ་མ་ཡིས། །བསྒྲུབས་པའི་དགེ་ཚོགས་བྱང་ཆུབ་མཆོག་དུ་སྔོ། །མཾ་ག་ལ། །

        ༄། ཆོས་བྱུང་མཁས་པའི་དགའ་སྟོན་གྱི་ཡན་ལག་གསུམ་པ་བོད་ཀྱི་སྐབས་ལ་ལེའུ་བཅུ་ལས་དང་པོ་ཐུགས་རྗེ་ཆེན་པོས་བོད་བདག་གིར་མཛད་ཚུལ་བཞུགས།

༄༅༅། །རྒྱལ་དང་རྒྱལ་སྲས་ཀུན་གྱི་བརྩེ་ཆེན་ནི། །མངོན་སུམ་གཟུགས་ཀྱིས་ཞིང་ཀུན་ན་གསལ་བས། །འགྲོ་ཀུན་ཕན་བདེར་བྱེད་པོ་སྤྱན་རས་ཀྱིས། །རྟག་པར་ཀུན་ནས་གཟིགས་ལ་གུས་ཕྱག་འཚལ། །འཛམ་གླིང་བྱང་ཕྱོགས་མཐའ་འཁོབ་གངས་རིའི་ཁྲོད། །ཐེག་ཆེན་དར་བ་གདོང་དམར་བོད་ཀྱི་ཡུལ། །ཆུ་བོ་ལོ་ཧི་ཏ་ཡི་རྒྱུད་འདི་རུ། །རྒྱལ་བསྟན་བྱུང་ཚུལ་ད་ནི་བརྗོད་པར་བྱ། །སྟོན་པས་བྱང་ཆུབ་བརྙེས་ནས་སྟོང་གསུམ་དང་། །ཤར་ནུབ་རྒྱ་མཚོའི་བར་དུ་ཞབས་ཀྱིས་བཅགས། །ཏི་སེའི་ཕྱོགས་བཞིར་སྟོན་པའི་ཞབས་རྗེས་ཡོད། །དེ་ཕྱིར་ལྷ་སོགས་མཆོག་གི་སྣང་བ་རུ། །བོད་ཡུལ་འདི་ཡང་སྟོན་པའི་ཞབས་ཀྱིས་བཅགས། །ཚུ་རོལ་མཐོང་བ་མི་ཡི་མཐུན་སྣང་དུ། །དངོས་སུ་གཤེགས་པའི་མཛད་པ་མ་བསྟན་ཕྱིར། །སྟོན་པའི་ཞབས་ཀྱིས་མ་བཅགས་འོད་ཀྱིས་ཁྱབ། །བྱིན་གྱིས་བརླབས་པའི་ཡུལ་ཞེས་གྲགས་པ་ཡིན། །རི་མཐོ་ས་གཙང་ཆུ་བསིལ་ཚད་པ་མེད། །སྦྲུལ་གདུག་སྟག་གཟིག་ཅེ་སྤྱང་དུག་སྦྲང་མེད། །འཛམ་གླིང་༼ཆ༢ན༽ཆུ་བཞིའི་མགོ་བོ་གངས་ཅན་གནས། །ས་ལས་ལྕགས་རིས་རིན་ཆེན་སྣ་ལྔ་འབྱུང་། །སྤང་ལྗོངས་མཚོ་དང་ཆུ་རྒྱུན་རབ་ཏུ་མང་། །མུ་སྟེགས་མི་རྒྱུ་མི་ཀུན་ཐེག་ཆེན་མོས། །སྤྲུལ་པའི་ཆོས་རྒྱལ་ལྷ་ཡིས་མི་རྗེ་མཛད། །ལོངས་སྤྱོད་དམན་ཡང་འཛམ་གླིང་ཡུལ་གཞན་ལས། །དེ་ལྟའི་ཁྱད་ཆོས་དུ་མས་ཁྱད་པར་འཕགས། །འདས་པའི་སངས་རྒྱས་གསུམ་གྱིས་མ་ཐུལ་ཞིང་། །ད་ལྟ་རྒྱལ་བས་ཆོས་འཁོར་མ་བསྐོར་བའི། །ཡུལ་འདི་སྤྱན་རས་གཟིགས་ཀྱི་གདུལ་བར་བསྟན། །

སྔོན་ཚེ་སྟོན་པ་འོད་མའི་ཚལ་བཞུགས་ཚེ། །འཛུམ་པ་མཛད་པའི་འོད་ཀྱིས་བོད་ཡུལ་བཀང་། །སྒྲིབ་སེལ་གྱིས་ནི་འཛུམ་པའི་རྒྱུ་ཞུས་ཚེ། །དུས་གསུམ་རྒྱལ་བའི་གདུལ་བྱར་མ་གྱུར་པ། །འདྲེ་སྲིན་གདུག་པ་དུ་མས་གང་བའི་ཡུལ། །མཐའ་འཁོབ་ཁ་བ་ཅན་གྱི་རྒྱལ་ཁམས་དེར། །མ་འོངས་དམ་ཆོས་ཉི་མ་ཤར་ལྟར་རྒྱས། །སེམས་ཅན་དེ་རྣམས་ཐར་པ་འཐོབ་པར་འགྱུར། །མཐའ་འཁོབ་དེ་ཡི་འདུལ་བའི་གཉེན་པོ་ནི། །སྤྱན་རས་གཟིགས་ཀྱི་དབང་ཕྱུག་ཁོ་ན་ཡིན། །སྔོན་ཚེ་སངས་རྒྱས་སྟོང་གི་སྤྱན་སྔ་རུ། །མཐའ་འཁོབ་གདུལ་དཀའི་སེམས་ཅན་དེ་དག་ཀུན། །བདག་གིས་ཐར་པའི་ལམ་དུ་འདུལ་གྱུར་ཅིག །འདྲེ་སྲིན་གདུག་པའི་སེམས་ཅན་དེ་རྣམས་ཀྱི། །སྐྱོབ་པའི་ཕ་མ་སྒྲོལ་བའི་དེད་དཔོན་དང་། །མུན་པ་སེལ་བའི་སྒྲོན་མེར་བདག་གྱུར་ཅིག །དུས་གསུམ་རྒྱལ་བའི་དམ་ཆོས་གསུང་རབ་ཀུན། །མཐའ་འཁོབ་ཡུལ་དེར་དར་རྒྱས་གནས་གྱུར་ཅིག །སེམས་ཅན་དེ་རྣམས་རྒྱལ་བའི་མཚན་ཐོས་པས། །ལྷ་མིའི་ལུས་ཐོབ་དད་ཅིང་སྐྱབས་སུ་སོང་། །དམ་པའི་ཆོས་ལ་ལོངས་སྤྱོད་༼ཆ༢བ༽ཉིད་གྱུར་ཅིག །བདག་གིས་གང་ལ་གང་འདུལ་ཐབས་རྒྱ་མཚོས། །སེམས་ཅན་དེ་ཀུན་སྨིན་ཞིང་གྲོལ་བྱས་ནས། །མཐའ་འཁོབ་དེ་ནི་རིན་ཆེན་གླིང་ལྟ་བུར། །དམ་པའི་ཆོས་ཀྱིས་ཀུན་ནས་འབྱོར་བར་ཤོག །དེ་ཁོ་ན་ལྟར་ཤོག་ཅེས་སྨོན་ལས་བཏབ། །

དེ་ཕྱིར་རྒྱལ་བ་གཞན་གྱིས་མ་ཐུལ་བ། །སྤྱན་རས་གཟིགས་ཀྱིས་ཐུལ་བའི་རྒྱུ་དེ་ཡིན། །དེ་ཚེ་རྒྱལ་བའི་ཐུགས་ཀ་ནས། །པད་དཀར་ལྟ་བུའི་འོད་ཟེར་བྱུང་། །བདེ་བ་ཅན་གྱི་ཞིང་སོང་སྟེ། །འོད་དཔག་མེད་ཀྱི་ཐུགས་ཀར་ཐིམ། །དེ་ནས་བྱུང་སྟེ་བདུད་རྩིའི་མཚོ། །པད་མ་ཅན་དུ་ཞུགས་པར་གྱུར། །བདེ་བ་ཅན་གྱི་ཞིང་དེ་ནི། །མཉམ་ཞིང་ཤིན་དུ་རྣམ་པར་དག །བཻ་ཌུརྱ་ཡི་ས་གཞི་ལ། །གསེར་གྱིས་མིག་མང་རིས་སུ་བྲིས། །བདུད་རྩིའི་ཆུ་རྒྱུན་འཁྱིལ་ཞིང་འབབ། །ཡེ་ཤེས་གསལ་བའི་མེ་འོད་འབར། །རིན་ཆེན་བྱང་ཆུབ་ཤིང་གིས་གཏམས། །པདྨའི་སྦུབས་ལས་བརྫུས་སྟེ་སྐྱེ། །བསམ་གཏན་ཟས་ཀྱིས་རྟག་དུ་འཚོ། །ཚུལ་ཁྲིམས་དག་པའི་གོས་ཀྱིས་བཀླུབས། །རང་ལུས་འོད་ཀྱིས་འཇིག་རྟེན་སྣང་། །ཐམས་ཅད་བཟོད་པའི་སྟོབས་དང་ལྡན། །ཀུན་ཀྱང་མྱང་འདས་བདེ་བ་ཆེ། །རྡོ་རྗེའི་ཚེ་ལ་མངའ་དབང་ཐོབ། །དེ་ཕྱིར་ཕལ་པའི་འབྱུང་བཞི་དང་། །རྩི་ཤིང་གཞན་གྱི་མིང་ཡང་མེད། །མ་དག་སྐྱེ་བ་རྣམ་བཞིས་དབེན། །བཀྲེས་སྐོམ་འཐབ་རྩོད་ག་ལ་ཡོད། །ཉི་ཟླ་སྒྲོན་མེས་ཅི་ཞིག་བྱ། །ན་ཚ་སྡུག་བསྔལ་རྒ་ཤི་མེད། །ཁམས་གསུམ་འཁོར་བའི་ཉོན་མོངས་བྲལ། །སངས་རྒྱས་སྣང་བ་མཐའ་ཡས་ཀྱི། །ཆོས་ཀྱི་ལོངས་སྤྱོད་རྒྱུན་མི་ཆད། །དེ་ཚེ་པད་ཅན་མཚོ་དབུས་ནས། །པདྨ་གཞན་ཀུན་ཟིལ་གནོན་པའི། །པདྨའི་རྒྱལ་པོ་གཟི་འོད་ནི། །ཉི་ཟླ་འབུམ་ཕྲག་བསྡོམས་འདྲ་བྱུང་། །ཀུན་ནས་བྱེ་ཞིང་རྒྱས་པའི་ཁོངས། །མཆོག་གི་སྤྲུལ་པའི་སེམས་དཔའ་ནི། །གངས་རིའི་ཕུང་པོ་བྱེ་བ་ལྟར། །དཀར་ཞིང་འོད་འཕྲོ་འཛུམ་བག་ཅན། །༼ཆ༣ན༽ཞལ་གཅིག་ཕྱག་བཞི་རྒྱན་ཀུན་ལྡན། །ཞབས་གཉིས་རྡོ་རྗེའི་སྐྱིལ་ཀྲུང་མཛད། །རྩ་བའི་ཕྱག་གཉིས་ཐུགས་ཀའི་དབུས། །ཐལ་མོ་སྦྱར་ཞིང་ཞི་བར་གཟིགས། །གཡས་ཀྱི་འོག་མས་ཤེལ་དཀར་གྱི། །ཕྲེང་བ་འདྲེན་ཞིང་སྐྱེ་འགྲོ་འདུལ། །གཡོན་གྱི་འོག་མས་པད་དཀར་འཛིན། །སྙན་གྱི་ཐད་ཏུ་བྱེ་ཞིང་རྒྱས། །མཚན་དང་དཔེ་བྱད་མ་ལུས་བཀྲ། །ཨེ་ནྱའི་ལྤགས་པས་ཕྲག་གཡོན་བཀབ། །རལ་པའི་ཟུར་ཕུད་ལྔ་དང་ལྡན། །འགྲོ་ཀུན་སྙིང་རྗེའི་གསུང་དབྱངས་འབྱིན། །རྒྱལ་བའི་འོད་ཟེར་མ་གཏོགས་པ། །འོད་གཞན་མ་ལུས་ཟིལ་གནོན་པའི། །འོད་དང་འོད་ཟེར་འཕྲོ་བ་ཞིག །སྤྲིན་རུམ་ཕྱེ་བའི་ཉི་བཞིན་བྱུང་། །རྒྱལ་པོ་བཟང་པོའི་མཆོག་གིས་བླངས། །

དེ་ཚེ་འོད་དཔག་མེད་མགོན་གྱིས། །འདི་ནི་མི་འབྱེད་འཛམ་གླིང་གི །མཐའ་འཁོབ་ཁ་བ་ཅན་གྱི་ཡུལ། །འདུལ་བའི་སྤྲུལ་པའི་སྐུ་མཆོག་ཅེས། །སྤྱི་བོར་ཕྱག་གིས་བྱུགས་མཛད་དེ། །དུས་གསུམ་རྒྱལ་བའི་གདུལ་བྱར་མ་གྱུར་པ། །མཐའ་འཁོབ་ཁ་བ་ཅན་གྱི་སེམས་ཅན་རྣམས། །སྨོན་ལམ་མཐུ་ཡིས་ཁྱོད་ཀྱིས་འདུལ་འགྱུར་བ། །ལེགས་སོ་ལེགས་སོ་རིགས་ཀྱི་བུ་ཁྱོད་ལེགས། །ཁ་བ་ཅན་གནས་འགྲོ་ཀུན་གྱིས། ཁྱོད་མཐོང་ཡིག་དྲུག་སྒྲ་ཐོས་ནས། །མོད་ལ་ངན་སོང་ལས་ཐར་སྟེ། །མཐོ་རིས་ལུས་མཆོག་ཐོབ་གྱུར་ཅིག །འདྲེ་སྲིན་གདོན་བགེགས་ཤ་ཟའི་ཚོགས། །གཞན་གྱི་མདངས་འཕྲོག་སྲོག་གཅོད་པ། །ཀུན་གྱིས་ཁྱོད་མཐོང་ཡིག་དྲུག་ཐོས། །མོད་ལ་ཁྲོ་སྤངས་བྱམས་ལྡན་གྱུར། །གཅན་གཟན་མ་རུངས་གདུག་ཅིང་གཏུམ། །གཞན་གྱི་ཤ་ཁྲག་གིས་འཚོ་རྣམས། །ཁྱོད་མཐོང་ཡིག་དྲུག་ཐོས་པའི་མོད། །བུ་ལ་མ་ལྟར་བྱམས་ལྡན་འགྱུར། །བཀྲེས་སྐོམ་གྱིས་གཟིར་ཉམ་ཐག་རྣམས། །ཁྱོད་མཐོང་ཡིག་དྲུག་ཐོས་ཙམ་གྱིས། །བདུད་རྩིའི་ཆར་གྱིས་ལུས་༼ཆ༣བ༽སེམས་ཚིམ། །ཏིང་འཛིན་ཟས་མཆོག་ཐོབ་པར་འགྱུར། །དབང་པོ་མ་ཚང་ནད་ཀྱིས་མནར། །མགོན་མེད་རྣམས་ཀྱིས་ཁྱོད་དྲན་པས། །ནད་བྲལ་དབང་ལུས་ཕུན་ཚོགས་པ། །མཐུ་སྟོབས་ལྡན་པའི་ལུས་གྱུར་ཅིག །ཁྱོད་ལུས་མཐོང་བ་ཙམ་གྱིས་ཀྱང་། །འཆི་བ་རྣམས་ཀྱི་ཚེ་སྲིང་ཞིང་། །ནད་ལྡན་ནད་ལས་ཐར་གྱུར་ཅིག །མགོན་མེད་རྣམས་ལ་སྐྱབས་མཆོག་གྱུར། །མཐའ་འཁོབ་ཁ་བ་ཅན་གྱི་ཡུལ་ཁམས་དེར། །ཡི་དམ་ལྷ་ཡི་སྐལ་བ་ཁྱོད་ཡིན་སྟེ། །ཡི་དམ་ཁྱོད་ལ་བརྟེན་ནས་མ་འོངས་དུས། །ཡུལ་དེར་སངས་རྒྱས་བྱང་སེམས་དཔག་མེད་འབྱུང་། །སངས་རྒྱས་བསྟན་པ་དར་ཞིང་རྒྱས་པར་འགྱུར། །ཆོས་སྐལ་སྙིང་པོ་ཡིག་དྲུག་འདི་ཡིན་སྟེ། །སྙིང་པོ་འདི་ལ་བརྟེན་ནས་མ་འོངས་དུས། །ཤཱཀྱའི་རྒྱལ་པོའི་གསུང་རབ་དམ་ཆོས་ཀུན། །ཡུལ་དེར་དར་རྒྱས་མི་ཀུན་ཆོས་སྤྱོད་འགྱུར། །

ཨོཾ་མ་ཎི་པདྨེ་ཧཱུྃ། གཟུང་སྔགས་རྒྱལ་པོ་ཡིག་དྲུག་འདི། །སངས་རྒྱས་ཀུན་གྱི་དགོངས་པའི་མཆོག །གཅིག་དུ་བསྡུས་པའི་བདག་ཉིད་ཡིན། །ཆོས་ཕུང་བརྒྱད་ཁྲི་བཞི་སྟོང་པོ། །གཅིག་དུ་བསྡུས་པའི་སྙིང་པོ་ཡིན། །བདེ་གཤེགས་རྒྱལ་བ་རིགས་ལྔ་དང་། །གསང་བདག་རྡོ་རྗེ་འཛིན་རྣམས་ཀྱི། །ཡང་རྙིང་བསྡུས་པའི་གཟུངས་སྔགས་ཡིན། །ཡོན་ཏན་ཐམས་ཅད་འབྱུང་བའི་གནས། །དངོས་གྲུབ་ཀུན་གྱི་རྩ་བ་སྟེ། །མཐོ་རིས་ཐར་པའི་ལམ་ཆེན་ཡིན། །ཨོཾ་མ་ནི་པདྨེ་ཧཱུྃ། ཆོས་ཀུན་སྙིང་པོ་ཡིག་དྲུག་འདི། །ལན་གཅིག་མཐོང་བ་ཙམ་གྱིས་ཀྱང་། །ཕྱིར་མི་ལྡོག་པའི་ས་འཐོབ་སྟེ། །འགྲོ་ཀུན་སྒྲོལ་བའི་དེད་དཔོན་འགྱུར། །ངན་སོང་གསུམ་དུ་ལྷུང་བས་ཀྱང་། །ཐོས་ན་ལུས་དེ་བོར་མ་ཐག །བདེ་བ་ཅན་དུ་སྐྱེ་བར་འགྱུར། །ལན་གཅིག་ཙམ་ཞིག་དྲན་པས་ཀྱང་། །གངས་ལ་ཉི་འོད་ཕོག་པ་ལྟར། །ལས་ངན་སྡིག་སྒྲིབ་སྲབ་མོར་བྱེད། །རེག་ན་རྒྱལ་བ་སྲས་བཅས་ཀུན། །༼ཆ༤ན༽གཅིག་བསྡུས་དབང་བསྐུར་འཐོབ་པ་ཡིན། །ལན་གཅིག་རྣལ་འབྱོར་བྱས་པས་ཀྱང་། །ཆོས་ཀུན་རྣམ་སངས་རྒྱས་རྟོགས་སྟེ། །འགྲོ་བ་སྒྲོལ་བའི་འཕྲིན་ལས་བྱེད། །བྲིས་སྟེ་ལུས་ལ་བཅངས་པ་ན། །དེ་ལུས་རྒྱལ་བའི་རིང་སྲེལ་ཡིན། །ནད་གདོན་ཀུན་ལས་རྣམ་པར་རྒྱལ། །གཟུངས་སྔགས་རྒྱལ་པོ་ཡིག་དྲུག་འདི། །རིན་པོ་ཆེ་དང་དར་ཟབ་ནས། །ཐ་ན་རྡོ་བའི་བར་བྲིས་ཀྱང་། །ཆོས་ཀྱི་ཕུང་པོ་བརྒྱད་ཁྲི་དང་། །བཞི་སྟོང་མ་ལུས་བྲིས་པ་སྟེ། །ཚེ་གཅིག་གིས་ཀྱང་བྱང་ཆུབ་འཐོབ། །རི་རབ་སྲང་ལ་གཞལ་བས་གྲངས་ཀྱང་ཆོད། །རྒྱ་མཚོའི་བྱེ་མ་འབྲུ་ནས་བགྲང་བར་ནུས། །རྒྱ་མཚོ་སྐྲ་རྩེས་གཏོར་བས་ཟད་ནུས་མོད། །འདི་ལན་གཅིག་བཟླས་བསོད་ནམས་བགྲང་མི་ནུས། །མཆུ་ཞེང་དཔག་ཚད་ལྔ་བརྒྱ་ཏིལ་གྱིས་བཀང་། །ལོ་བརྒྱར་ཏིལ་རེ་ཕྱུང་ཡང་ཟད་པར་འགྱུར། །ཁོར་ཡུག་ནང་ཁོངས་ཞིང་གཅིག་དུ་གྱུར་པའི། །འབྲུ་ཀུན་རེ་རེ་ནས་ཀྱང་བགྲང་བར་ནུས། །འཛམ་གླིང་ཆུ་བོ་ལྔ་བརྒྱ་ཆུ་བྲན་བཅས། །རྒྱ་མཚོར་འབབ་བཞིན་འདི་ཡི་དགེ་བ་འཕེལ། །ཆུ་བོ་དེ་ཀུན་ཐིགས་པས་བགྲང་ནུས་མོད། །ལན་གཅིག་བརྗོད་པའི་བསོད་ནམས་ཚད་མི་ཟིན། །དུད་འགྲོ་ཀུན་གྱི་སྤུ་ཚོགས་རེ་རེར་འགྲོངས། །ཀ་ཤིའི་རས་ཀྱིས་རྡོ་རྗེའི་རི་རབ་ལ། །བསྐལ་རེར་ལན་རེ་ཕྱིས་ཀྱང་འཛད་འགྱུར་མོད། །འདི་ལན་གཅིག་བརྗོད་མཐུ་ཡང་དེ་ལྟ་མིན། །སྐྲ་རྩེའི་བརྒྱ་ཆས་རྒྱ་མཚོ་འཆིང་གནམ་ཆེ། །ཐིགས་པར་བྱས་པའི་ཚད་ཀྱང་གྲངས་ཀྱིས་ཟིན། །ལོ་གཅིག་ཆར་བབ་ཆར་ཐིགས་གྲངས་ཀྱིས་ཆོད། །ཡིག་དྲུག་ལན་གཅིག་བཟླས་པའི་མཐུ་མི་རྟོགས། །གླིང་བཞིའི་མི་རྣམས་རིང་སོང་ས་ཐོབ་པ། །དེ་ཀུན་བསོད་ནམས་ཕུང་པོ་གཅིག་བྱས་པ། །དེ་ལས་གང་གིས་ཡིག་དྲུག་ལན་གཅིག་ཙམ། །བརྗོད་པའི་བསོད་༼ཆ༤བ༽ནམས་ཆེས་ཆེར་ཁྱད་པར་འཕགས། །སངས་རྒྱས་བྱེ་བ་འདུས་པས་བསྐལ་པའི་བར། །བསྟན་ཡང་ཕན་ཡོན་ཕྱོགས་རེའང་མི་རྫོགས་ན། །བདེ་བར་གཤེགས་པ་རེ་རེས་ལྟ་ཅི་སྨོས། །སྙིང་པོའི་དམ་པ་ཡི་གེ་དྲུག་འདི་ཡིས། །འགྲོ་རིགས་དྲུག་གི་སྡུག་བསྔལ་སོ་སོར་སེལ། །དྲི་མ་དྲུག་བསལ་ཕ་རོལ་ཕྱིན་དྲུག་རྫོགས། །སངས་རྒྱས་ཀུན་གྱི་སྙིང་པོ་གཅིག་གྱུར་པའོ། །

དེ་ཚེ་སངས་རྒྱས་ཐམས་ཅད་ཀུན། །འདུས་སྟེ་དབང་སྐུར་དམ་པ་ཡིས། །སྤྱན་རས་གཟིགས་མཆོག་དེ་དབང་བསྐུར། །འགྲོ་ཀུན་འདུལ་བའི་འཕྲིན་ལས་ལ། །དབང་ཕྱིར་སྣང་མཐའ་འོད་དཔག་མེད། །གཙུག་གི་ནོར་བུ་ལྟ་བུར་མཛེས། །ཕྱོགས་བཅུའི་སངས་རྒྱས་ཐམས་ཅད་ཀྱིས། །མགྲིན་གཅིག་བསྔགས་ཤིང་ཤིས་པ་བརྗོད། །རྒྱལ་སྲས་ཀུན་གྱིས་འདུད་ཅིང་མཆོད། །སླར་ཡང་འོད་དཔག་མེད་མགོན་གྱིས། །ཕན་ཡོན་དཔག་དུ་མ་མཆིས་ཤིང་། །དུས་གསུམ་སངས་རྒྱས་ཐམས་ཅད་ཀྱི། །འཕྲིན་ལས་གཅིག་དུ་གནས་པ་ཡི། །སྙིང་པོ་ཡི་གེ་དྲུག་པ་འདིས། །ཁ་བ་ཅན་གྱི་མཐའ་འཁོབ་དེར། །འགྲོ་ཀུན་སྨིན་ཞིང་གྲོལ་བར་གྱིས། །དམ་ཆོས་དར་ཞིང་རྒྱས་པར་འགྱུར། །

དེ་ལྟར་དབུགས་དབྱུང་ལུང་བསྟན་ཚེ། །སྤྱན་རས་གཟིགས་ཀྱི་དབང་ཕྱུག་དེ། །པུས་བཙུགས་ཐལ་སྦྱར་འདི་སྐད་དུ། །གསོལ་ཞིང་རང་དམ་རང་གིས་བཅས། །བདག་གིས་སེམས་ཅན་གཅིག་ཀྱང་མ་ལུས་པར། །བླ་མེད་བྱང་ཆུབ་མཆོག་དུ་གཟུང་བར་བགྱི། །འགྲོ་ཀུན་བྱང་ཆུབ་ཆེ་ལ་མ་འཁོད་པར། །རང་ཉིད་ཞི་བདེའི་བསམ་པ་སྐྱེས་པ་ན། །སངས་རྒྱས་མ་ལུས་བདག་གིས་བསླུས་པའི་ཕྱིར། །མགོ་བོ་ཨ་རྫྶ་ཀ་ཡི་དོག་པ་ལྟར། །ཚལ་པ་བཅུར་གས་པད་མའི་འདབ་མ་ལྟར། །ལུས་ཀྱང་རྣམ་པ་སྟོང་དུ་བྱེ་གྱུར་ཞེས། །སྙིང་རྗེས་བདེན་ཚིག་སྨོན་ལམ་མཛད་པར་གྱུར། །དེ་ཡི་འཕྲིན་ལས་ནམ་མཁའི་མཐའ། །དཔོག་ནུས་འཇིག་༼ཆ༥ན༽རྟེན་ཀུན་ན་མེད། །འོན་ཀྱང་རང་གི་དད་པའི་རྒྱུས། །མདོ་སྡེའི་རྒྱལ་པོ་ཟ་མ་ཏོག །བཀོད་པ་ལས་བྱུང་ཕྱོགས་འགའ་ཞིག །མདོར་བསྡུས་ཅུང་ཟད་བརྗོད་པར་བྱ། །

མནར་མེད་དམྱལ་བའི་ལྕགས་ཀྱི་ཁང་། །འབར་བའི་མེ་སྤུང་གཅིག་གྱུར་ཀྱང་། །མུན་པའི་རང་བཞིན་སྣང་བ་མེད། །འགྲོ་ཚོགས་གྲངས་མེད་སྲེག་ཅིང་འཚེད། །ལྷུན་པོའང་ཐལ་བར་བྱེད་པ་དེར། །ལྷ་རྣམས་དགའ་བའི་ཚལ་འཇུག་ལྟར། །སྤྱན་རས་གཟིགས་ཀྱི་དབང་པོ་ནི། །སྙིང་རྗེས་ཚམ་ཚོམ་མེད་པར་ཞུགས། །ཡི་གེ་དྲུག་པའི་སྒྲ་ཆེན་བསྒྲགས། །དེ་ནི་ཉེ་བར་སོང་ཙམ་གྱིས། །དམྱལ་བའི་མེ་རྣམས་རང་སར་ཞི། །ཙནྡན་ལྟ་བུར་བསིལ་བར་གྱུར། །ཆུ་གཙང་ཡན་ལག་བརྒྱད་ལྡན་རྫིང་། །པདྨ་ཨུཏྤ་ལ་ཡིས་ཁེབས། །དམྱལ་བའི་སྣོད་རྣམས་གས་ཤིང་ཞིག །དམྱལ་བ་པ་རྣམས་སྡུག་བསྔལ་ཞི། །དེ་ནས་ལུས་སེམས་ཚིམ་བཞིན་དུ། །ལྟོས་ཤིག་སྐྱེས་བུ་འདོད་པའི་གཟུགས། །ལྟ་བས་མི་ངོམས་འདི་མཐོང་བས། །བདག་ཅག་དབུགས་ཕྱིན་གྱུར་ཏོ་ཞེས། །ཕན་ཚུན་སྨྲ་ཞིང་སྐད་ཅིག་གིས། །རྩ་གསུམ་ལྷ་ཡི་ནང་དུ་སྐྱེས། །ཕྱིར་མི་ལྡོག་པ་ཐོབ་པར་གྱུར། །དམྱལ་སྲུང་གཤིན་རྗེའི་སྐྱེས་བུ་ཀུན། །སྐྲག་ཅིང་འཇིགས་པས་མཚོན་བོར་ནས། །གཤིན་རྗེའི་རྒྱལ་པོའི་དྲུང་སོང་སྟེ། །ལྷ་གཅིག་དམྱལ་བའི་གནས་འདིར་ནི། །སྔོན་མེད་མི་དགེའི་ལྟས་བྱུང་བ། །སྐྱེས་བུ་ལྟ་ན་འདོད་པའི་གཟུགས། །རྒྱན་ཀུན་གྱིས་བརྒྱན་ཅོད་པན་འཕྱང་། །དེ་འདྲ་ཞིག་ནི་འོངས་མ་ཐག །དམྱལ་བའི་ཟ་མ་ཏོག་རྣམས་གས། །མེ་ཞི་བསིལ་བའི་རྫིང་བུར་གྱུར། །སྲོག་ཆགས་དེ་རྣམས་མི་སྣང་སྟེ། །བདག་ཅག་རྣམས་ཀྱི་ལས་ཀྱི་ས། །འདི་པ་མཁྱེན་བར་མཛོད་ཅེས་སོ། །གཤིན་རྗེའི་རྒྱལ་པོས་འདི་ལྟ་བུ། །སུ་ཡི་མཐུ་སྙམ་བརྟགས་པ་ན། །ཚངས་སོགས་ལྷ་རྣམས་ཀུན་གྱི་ནང་། །དེ་འདྲའི་མཐུ་ཡོད་༼ཆ༥བ༽མ་མཐོང་ནས། །དམྱལ་བའི་ནང་དུ་བལྟས་པ་ན། །སྤྱན་རས་གཟིགས་དབང་བཞུགས་པར་མཐོང་། །གཤིན་རྗེའི་རྒྱལ་པོས་ལུས་བཏུད་དེ། །དེ་ཞབས་ཡང་ཡང་གཙུག་བླངས་ནས། །ཡོན་ཏན་མཆོག་གིས་རྒྱ་ཆེར་བསྟོད། །

སྤྱན་རས་གཟིགས་ཀྱི་དབང་པོ། དབང་ཕྱུག་ཆེན་པོ། དམ་པ་ལ་དགྱེས་པ། དམ་པ་སྩོལ་བ་དབང་དུ་མཛད་པ། སའི་སྤྱན་དམ་པ་མཛད་པ། དབུགས་འབྱིན་པར་མཛད་པ། ཕྱག་བརྒྱ་ཕྲག་སྟོང་བ། སྤྱན་བྱེ་བ་ཕྲག་བརྒྱ་སྟོང་པ། དབུ་བཅུ་གཅིག་པ་རྒོད་པའི་བཞིན། ལྟ་བའི་མཐར་ཕྱིན་པའི་ཆོས་ལ་དགྱེས་པ། སེམས་ཅན་ཐམས་ཅད་ཡོངས་སུ་ཐར་བར་མཛད་པ། རུས་སྦལ་དང་ཆུ་སྲིན་དང་ཉ་རྣམས་དབུགས་འབྱིན་པར་མཛད་པ། ཡེ་ཤེས་ཀྱི་ཕུང་པོ་དམ་པ་ལ་མངའ་མཛད་པ། དགའ་བ་སྩོལ་བ་རིན་པོ་ཆེའི་དཔལ་དམ་པ། མནར་མེད་པ་ཀུན་སྐེམ་པར་མཛད་པ། ཡེ་ཤེས་ཀྱི་དཔལ་གྱིས་བརྒྱན་པ་ཡེ་ཤེས་ལ་དགྱེས་པ། ལྷ་ཐམས་ཅད་ཀྱི་མཆོད་པ་ཕྱག་འཚལ་བ་བཀུར་སྟི་དགྱིད་པ། མི་འཇིགས་པ་སྩོལ་བ་ཕ་རོལ་ཏུ་ཕྱིན་པ་དྲུག་སྟོན་པར་མཛད་པ། ཉི་མ་ལྟ་བུའི་སྤྱན་མཆོག་མཛད་པ། ཆོས་ཀྱི་སྒྲོན་མེ་མཛད་པ། ཇི་ལྟར་དགྱེས་པའི་གཟུགས་ཀྱི་གཟུགས་མཆོག་དྲི་ཟའི་གཟུགས་དང་ལྡན་པ། གསེར་གྱི་རིའི་གཟུགས་དང་མཚུངས་པ། རྒྱ་མཚོ་འཆིང་གནམ་གྱི་ཁོངས་བཞིན་དུ་ཟབ་པ། དོན་དམ་པའི་རྣལ་འབྱོར་རྗེས་སུ་ཐོབ་པ་བདག་གི་ཞལ་སྟོན་པར་མཛད་པ། ཏིང་ངེ་འཛིན་བརྒྱ་སྟོང་དུ་མ་དང་ལྡན་པ་མངོན་པར་དགྱེས་པར་མཛད་པ། སྐུ་བརྒྱན་པ་སྐྱེས་བུ་ཁྱུ་མཆོག །ཁུང་སྒོ་དང་ཁོང་སྒྲིལ་དང་འཕྲུལ་འཁོར་གྱི་ལམ་ལས་ཡོངས་སུ་ཐར་བར་མཛད་པ། སྲིད་པ་ཐམས་ཅད་དང་མ་འབྲེལ་བ། འཁོར་མང་པོ་འབྱུང་བར་འགྱུར་བའི་ཕྲིན་ལས་བསགས་པ། ཡིད་བཞིན་གྱི་ནོར་བུ་རིན་པོ་ཆེ་མཛད་པ། མྱ་ངན་ལས་འདས་པའི་ལམ་སྟོན་པར་མཛད་པ། ༼ཆ༦ན༽ཡི་དྭགས་ཀྱི་གྲོང་ཁྱེར་སྐེམ་པར་མཛད་པ། སྐྱེ་བོ་ལ་གདུགས་སུ་གྱུར་པ། ནད་ལས་ཡོངས་སུ་ཐར་བར་མཛད་པ། ཀླུའི་རྒྱལ་པོ་དགའ་བོ་དང་བསྙེན་དགའ་བོས་མཆོད་ཕྱིར་ཐོགས་བྱས་པ། དོན་ཡོད་པར་འགྱུར་བའི་ཞགས་པ་སྟོན་པར་མཛད་པ། སྔགས་བརྒྱ་ཕྲག་དུ་མ་དང་ལྡན་པ། ལག་ན་རྡོ་རྗེ་སྐྲག་པར་མཛད་པ། འཇིག་རྟེན་གསུམ་པོ་སྐྲག་པར་མཛད་པ། གནོད་སྦྱིན་དང་སྲིན་པོ་དང་འབྱུང་པོ་དང་ཤ་ཟ་དང་ཕྲ་མེན་ཕོ་དང་ཕྲ་མེན་མོ་དང་རོ་ལངས་དང་གྲུལ་བུམ་དང་རྗེད་བྱེད་རྣམས་སྐྲག་པར་མཛད་པ། སྤྱན་ཨུཏྤལ་སྔོན་པོ་ལྟ་བུ། རིག་པའི་རྒྱལ་པོ་ཉོན་མོངས་པ་ཐམས་ཅད་ལས་གྲོལ་བར་མཛད་པ། ལམ་སྣ་ཚོགས་ལས་ཟློག་པ་ཐར་པ་དམ་པ་ལ་གཞུག་པ་སྐུ་ལ་བྱང་ཆུབ་ཀྱི་ལམ་བསགས་པ་ཡི་དྭགས་ཡོངས་སུ་ཐར་བར་མཛད་པ། ཏིང་ངེ་འཛིན་རྡུལ་ཕྲ་རབ་ལྟ་བུ་བརྒྱ་སྟོང་དང་ལྡན་པ་ལ་ཕྱག་འཚལ་ལོ། །

སྤྱན་རས་གཟིགས་དབང་མཆོག་དེ་ཡང་། །ཡི་དྭགས་གྲོང་ཁྱེར་ཆེན་པོར་སོང་། །ཀེང་རུས་བསྒྲེངས་འདྲ་མགལ་དུམ་ལུས། །ལྟོ་ཆེན་མགྲིན་པ་ཕྲ་བ་ཡི། །ཡི་དྭགས་དཔག་མེད་མདུན་ན་རྒྱུག །འབར་བའི་གྲོང་ཁྱེར་གསིལ་གྱུར་ཞིང་། །རྡོ་རྗེའི་སེར་བ་རབ་ཏུ་ཞི། །སྲུང་མ་རྣམས་ཀྱང་བྱམས་པ་ཐོབ། །ཕྱག་སོར་ཞབས་སོར་ཉི་ཤུ་ལས། །བདུད་རྩིའི་ཆུ་བོ་རེ་རེ་ཕབ། །བ་སྤུའི་ཁུང་བུ་ཀུན་ནས་ཀྱང་། །ཡན་ལག་བརྒྱད་ལྡན་ཆུ་བྱུང་སྟེ། །ཡི་དྭགས་ཀུན་གྱིས་འཐུངས་ཙམ་གྱིས། །ཁ་དང་མགྲིན་པ་ཡངས་པར་གྱུར། །ལུས་ཡོངས་རྫོགས་ཤིང་བཀྲེས་སྐོམ་ཞི། །ཡི་གེ་དྲུག་པའི་ཆོས་ཐོས་པས། །འཇིག་ལྟའི་རི་བོ་བཅོམ་ནས་ནི། །བདེ་བ་ཅན་དུ་སོང་བར་གྱུར། །དེ་ལྟར་སྐད་ཅིག་རེ་རེས་ཀྱང་། །ངན་འགྲོའི་གནས་ཀུན་སྟོངས་པར་མཛད། །དེ་ཚེ་ཤཱཀྱའི་དབང་པོས་བསྔགས་མཛད་དེ། །སྤྱན་རས་གཟིགས་ཀྱི་དབང་པོའི་སྤོབས་པ་གང་། །དེ་འདྲ་དེ་༼ཆ༦བ༽བཞིན་གཤེགས་པ་རྣམས་ལའང་མེད། །སྔོན་ཚེ་རྫོགས་པའི་སངས་རྒྱས་ལྷག་མཐོང་ལས། །ང་ནི་ཁྱེ་འུ་སྤོས་ཀྱི་བཞིན་གྱུར་པས། །སྤྱན་རས་གཟིགས་ཀྱི་ཡོན་ཏན་བརྗོད་པ་ཐོས། །མིག་གཉིས་ལས་ནི་ཉི་མ་ཟླ་བ་བྱུང་། །དཔྲལ་བའི་དབྱེས་ནས་ལྷ་ཆེན་དབང་ཕྱུག་སྟེ། །ཕྲག་པའི་ལྷུན་ལས་ཚངས་པ་ཆེན་པོ་བྱུང་། །སྙིང་ལས་ཁྱབ་འཇུག་མཆེ་བ་ལས་ལྷ་མོ། །ཁ་ལས་རླུང་ལྷ་རྐང་ལས་ས་ཡི་ལྷ། །ལྟོ་བ་ལས་ནི་ཆུ་ཡི་ལྷ་བྱུང་ཚེ། །རྒྱལ་བ་དེ་ཡིས་དབང་ཕྱུག་ཆེ་བོས་ནས། །མ་འོངས་པ་ན་ངན་པའི་དུས་བྱུང་ཚེ། །ཁྱོད་ནི་འཇིག་རྟེན་བྱེད་པོར་གྲགས་པར་འགྱུར། །སེམས་ཅན་དེ་དག་བྱང་ཆུབ་ལམ་སྤངས་སྟེ། །ནམ་མཁའི་འདི་ནི་དབང་ཕྱུག་ཆེན་པོའི་རྟགས། །ས་ནི་ཁྲི་ཡིན་སེམས་ཅན་ཀུན་གྱི་གནས། །དེ་ནི་ཞི་ཞིང་རྟག་ཅེས་ལྟ་ངན་འཛིན། །བྱིས་པ་བླུན་པོ་དུ་མ་བསླུ་འགྱུར་གསུངས། །

གཞན་ཡང་རྒྱལ་བ་གཙུག་ཏོར་ཅན་གྱི་ཚེ། །ང་ནི་བྱང་སེམས་སྦྱིན་པའི་དཔལ་དུ་འགྱུར། །ཞིང་དེ་གཞན་འཕྲུལ་དབང་བྱེད་ལྟ་བུར་འགྱུར། །ས་ཆེན་གཡོ་ཞིང་པདྨའི་ཆར་མང་འབབ། །བདེ་བ་ཅན་གྱི་འོད་དཔག་མེད་དྲུང་ནས། །སྤྱན་རས་གཟིགས་དབང་ཞིང་འདིར་འོང་བའི་ལྟས། །སེམས་དཔའ་ཆེ་དེ་གང་དུ་འོང་བར་ཡང་། །ཆོས་ཉིད་ཀྱིས་ནི་འདི་ལྟར་སྣང་ངོ་གསུངས། །དེ་ནས་དཀར་ཞིང་ཞི་བའི་གཟུགས་ཅན་ཞིག །གསེར་གྱི་པདྨ་རྒྱས་པ་འཛིན་པས་ལྷགས། །རྒྱལ་ལ་ཕུལ་ནས་བསྙུན་གསོལ་སྨེད་པར་བྱེད། །མནར་མེད་ལ་སོགས་ཚ་བའི་དམྱལ་བ་བརྒྱད། །ཤལ་མ་ལི་སོགས་ཉེ་འཁོར་གནས་པ་དང་། །གྲང་དམྱལ་བརྒྱད་དང་ཡི་དྭགས་འགྲོ་བ་ཀུན། །བདག་གི་ལས་ཀྱི་ས་སྟེ་དེར་སྐྱེས་རྣམས། །སྒྲོལ་ཞིང་སྨིན་བྱེད་བྱང་ཆུབ་ཆེར་འགོད་ཅེས། །མཆིད་ལན་གསོལ་སྟེ་གློག་བཞིན་མི་སྣང་གྱུར། །སྤྱན་རས་གཟིགས་དེའི་བསོད་ནམས་ཕ་མཐའ་ཡས། །༼ཆ༧ན༽དེ་འདྲ་དེ་བཞིན་གཤེགས་པ་རྣམས་ལའང་མེད། །རྒྱལ་བ་ཀུན་གྱིས་བགྲང་བར་ཡོང་མི་ནུས། །དེ་ཡི་མཚན་ཙམ་རྗེས་སུ་དྲན་བྱེད་ནའང་། །དེ་དག་བདེ་བ་ཀུན་དང་ལྡན་པ་ཡིན། །རྒ་ནད་འཆི་བའི་སྡུག་བསྔལ་ཀུན་ལས་ཐར། །དེ་དག་ལུས་དེ་འཁོར་བའི་མཐའ་མ་ཡིན། །གོས་གཙང་དཀར་ལྟར་ཡོན་ཏན་ཚོན་གྱིས་འཛིན། །ངང་པའི་རྒྱལ་པོ་རབ་ཏུ་མགྱོགས་པ་དང་། །རླུང་གི་ཤུགས་ལྟར་བདེ་བ་ཅན་དུ་འགྲོ། །དེ་བཞིན་གཤེགས་པ་སྣང་བ་མཐའ་ཡས་མཐོང་། །དངོས་སུ་ཆོས་ཐོས་འཁོར་བའི་སྡུག་བསྔལ་སྤོང་། །དུག་གསུམ་མི་འགྱུར་རྒ་ཤིར་མི་འགྱུར་རོ། །བཀྲེས་སྐོམ་མི་འབྱུང་ཕྱིན་ཆད་མངལ་མི་གནས། །ཆོས་ཀྱི་རོས་བསྐྱོད་ཞིང་མཆོག་དེ་ཉིད་དུ། །སྤྱན་རས་གཟིགས་ཀྱི་ཡི་དམ་བརྟན་པོ་ནི། །ཡོངས་སུ་རྫོགས་དང་འགྲོ་ཀུན་མ་ཐར་བར། །དག་པའི་འཇིག་རྟེན་དེ་ན་འཛིན་ཞིང་གནས། །སྤྱན་རས་གཟིགས་ཀྱི་དབང་པོ་དམ་པ་དེ། །འཁོར་བའི་སེམས་ཅན་རྒྱ་མཚོ་མ་ལུས་པ། །ཡོངས་སུ་སྨིན་བྱེད་བྱང་ཆུབ་ལམ་རབ་སྟོན། །གང་གང་གཟུགས་ཀྱིས་དེ་དེ་འདུལ་འགྱུར་བ། །དེ་དང་དེ་ལ་གཟུགས་དེས་ཆོས་སྟོན་སྟེ། །རྫོགས་སངས་རྒྱས་ཀྱིས་འདུལ་ལ་སངས་རྒྱས་གཟུགས། །དེ་བཞིན་རང་རྒྱལ་དགྲ་བཅོམ་བྱང་སེམས་དང་། །དབང་ཕྱུག་ཆེན་པོ་མཐུ་ཆེན་ཚངས་བརྒྱ་བྱིན། །ཉི་མ་ཟླ་བ་མེ་དང་རླུང་གི་ལྷ། །ཆུ་ལྷ་ཀླུ་དང་བགེགས་རྒྱལ་གནོད་སྦྱིན་དང་། །ངལ་སོས་པོ་དང་རྒྱལ་པོ་ཕ་མ་སོགས། །ཇི་ལྟར་འདུལ་བའི་གཟུགས་དེས་ཆོས་སྟོན་ཏོ། །དེར་ཡང་སེམས་ཅན་ཡོངས་སུ་སྨིན་བྱས་ནས། །མྱ་ངན་འདས་པའི་ས་རབ་སྟོན་པར་བྱེད། །རེ་ཞིག་འཛམ་བུའི་གླིང་འདི་ཉིད་ན་ཡང་། །རྡོ་རྗེའི་མངལ་ཞེས་བྱ་བའི་ཕུག་པ་ཡོད། །ལྷ་མིན་བྱེ་བ་ཁྲག་ཁྲིག་བརྒྱ་སྟོང་གནས། །

དེ་ན་སྤྱན་རས་གཟིགས་ཀྱི་དབང་པོ་ནི། །ལྷ་མིན་གཟུགས་ཀྱིས་ཐེག་པ་ཆེན་པོའི་མདོ། །དཀོན་མཆོག་རྒྱལ་པོ་ཟ་མ་ཏོག་འདི་འཆད། །དེ་དག་༼ཆ༧བ༽བྱམས་དང་ཞི་བས་དམ་ཆོས་ཉན། །མདོ་སྡེའི་དམ་པ་འདི་ཐོས་བདེ་དང་ལྡན། །ཐོས་པས་མཚམས་མེད་ལྔ་དག་ཟད་པར་བྱེད། །འཆི་བའི་ཚེ་ཡང་སངས་རྒྱས་བཅུ་གཅིག་འབྱོན། །རིགས་ཀྱི་བུ་ཁྱོད་ཚུར་ཤོག་མ་འཇིགས་ཤིག །ཁྱོད་ཀྱིས་ཟ་མ་ཏོག་གི་མདོ་སྡེ་ཐོས། །བདེ་བ་ཅན་གྱི་ལམ་ཡང་ལྟ་གོན་བྱས། །གདུགས་དང་རྒྱལ་མཚན་རྣ་ཆ་སེ་མོ་དོའི། །རྣམ་གྲངས་དག་ཀྱང་འདིར་ནི་ལྟ་གོན་བྱས། །ཚུར་ཤོག་ཅེས་གསུངས་དབུགས་འབྱིན་མཛད་པར་འགྱུར། །དེ་ལྟའི་ལྟས་འབྱུང་འཆི་བའི་དུས་ཀྱི་ཚེ། །བར་ཆད་མེད་པར་བདེ་བ་ཅན་དུ་འགྲོ། །དེ་ལྟར་ལྷ་མིན་ཆོས་ཀྱིས་འདུལ་བ་ཡོད། །གཙུག་ཏོར་ཅན་གྱི་རྒྱལ་བ་དེ་འདས་ནས། །ཐམས་ཅད་སྐྱོབ་ཅེས་བྱ་བའི་སངས་རྒྱས་བྱུང་། །དེ་ཚེ་ང་ནི་བཟོད་པ་སྨྲ་བར་གྱུར། །རྒྱལ་བ་ཐམས་ཅད་སྐྱོབ་དེས་སྤྱན་རས་གཟིགས། །དབང་པོའི་ཡོན་ཏན་རྒྱ་ཆེར་བརྗོད་པ་ཐོས། །དེ་ནི་གསེར་གྱི་ས་གཞིར་སོང་། །སེམས་ཅན་སྤྱིའུ་ཚུགས་རྣམས་ལ། །འཕགས་ལམ་ཡན་ལག་བརྒྱད་པ་བསྟན། །དངུལ་གྱི་ས་གཞིར་སོང་ནས་ཀྱང་། །སྐྱེས་བུ་རྐང་བཞི་པ་རྣམས་ལ། །མདོ་སྡེ་ཟ་མ་ཏོག་བསྟན་པས། །ཕྱིར་མི་ལྡོག་པའི་ས་ལ་བཀོད། །

གང་ན་ལྕགས་ཀྱི་ས་གཞི་ནི། །ལྷ་མིན་སྟོབས་ལྡན་གནས་པར་སོང་། །རྒྱལ་ལ་བསོད་སྙོམས་ཕུལ་བ་ཡི། །བསོད་ནམས་ཕུང་པོའི་ཆོས་སྒོ་བཤད། །དེ་ཚེ་ལྷ་མིན་དབང་པོ་དེ། །ངུད་མོ་འབྱིན་བཞིན་གསོལ་བར་བྱེད། །སྟོབས་ལྡན་བདག་ནི་སླས་བཅས་པས། །དུས་མིན་སྦྱིན་པ་བྱས་པ་ཡིས། །ཚེ་འདི་ཉིད་དུ་བཅིངས་པ་ཐོབ། །ཐམས་ཅད་མཁྱེན་པ་ལ་དམིགས་ནས། །སྙིམ་པ་གང་གི་ས་གཏོར་ཡང་། །འབྲས་བུ་འདུད་རྩིར་འགྲུབ་གྱུར་ན། །བདག་གིས་ཞིང་ངན་ལ་བྱིན་པའི། །འབྲས་བུ་མྱོང་འདི་ལགས་པ་ལྟ། །བདག་གིས་མཆོད་སྦྱིན་བཀང་ས་བཤམས། །ཤིང་རྟ་བ་ལང་རྟ་ཡི་ཐེག །༼ཆ༨ན༽རིན་ཆེན་དཔག་མེད་ཀྱིས་གཡོགས་པ། །རེ་རེའང་སྟོང་ཕྲག་དུ་མ་བཤམས། །བུ་མོ་གཞོན་ནུ་རེ་རེ་ཡང་། །རིན་ཐང་མེད་པའི་རྒྱན་འཆང་བ། །ལྟ་ན་མཛེས་པ་སྟོང་ཕྲག་བཀོད། །རིན་ཆེན་ཁྲི་དང་ཁྲི་འུ་དང་། །སྣ་ཚོགས་རིན་ཆེན་གོས་དང་རྒྱན། །རེ་རེའང་རི་ལྟར་སྤུངས་པ་བཀོད། །ལྷ་ཡི་ཟས་སྐོམ་རྒྱ་ཆེར་སྦྱར། །བྲམ་ཟེ་འབུམ་ཕྲག་དུ་མ་དང་། །རྒྱལ་རིགས་འབུམ་ཕྲག་འདུས་གྱུར་སྟེ། །ས་ཆེན་འདི་ནི་གདུགས་གཅིག་བཞིན། །བདག་གིས་རྒྱལ་པོ་བགྱིས་པར་གྱུར། །བདག་གིས་སྡིག་པར་མ་འཚལ་ནས། །རྒྱལ་པོ་ཡི་ནི་ཆུང་མ་རྣམས། །སྙིང་གར་དྲལ་སྟེ་ཁྱེ་འུ་དང་། །བུ་མོ་གཞོན་ནུ་མང་སྲོག་བཅད། །ཁ་ཤ་བན་དྷ་པ་ལ་སོགས། །རྒྱལ་རིགས་ཆེ་རྣམས་ཁུང་སྒོ་དང་། །ལྕགས་སྒྲོག་གིས་ནི་ཡན་ལག་བཅིངས། །རྒྱལ་རིགས་འབུམ་ཕྲག་དུ་མ་རྣམས། །ཟངས་ཀྱི་བྲག་ཕུག་ནང་དུ་བསྩལ། །དེ་ལ་ཆབ་སྒོ་བདུན་མཆིས་སྟེ། །དང་པོ་ཤིང་ལས་བགྱིས་པ་ལགས། །དེ་བཞིན་སེང་ལྡེང་འཁར་བ་དང་། །ཟངས་ལྕགས་དངུལ་དང་གསེར་ལས་བགྱིས། །སྒོ་འཕར་དེ་དག་ཀུན་བཅད་དེ། །གསེར་གྱི་སྒོ་དེར་རི་བོ་བདུན། །བརྩེགས་སྟེ་བཞག་པས་རྣམ་པར་བཀག །ཐོག་མའི་སྒྲིབ་པ་དེ་ཀུན་ནི། །ཁྱེད་ཀྱི་སྤྱན་སྔར་མཐོལ་ཞིང་བཤགས། །ད་དུང་བདག་གིས་མཐུ་བོ་ཆེ། །ཤིང་རྟ་བཅུ་པའི་བུ་འཚོལ་ཕྱིར། །གདུགས་རེ་ཞིང་དུ་སྦྲང་བུ་དང་། །བོང་བུ་ཕག་དང་མི་སོགས་སུ། །གཟུགས་བསྒྱུར་འཇིག་རྟེན་ཀུན་བཙལ་ཡང་། །དེ་ནི་མཐོང་བར་མ་གྱུར་ནས། །མཆོད་སྦྱིན་དགྱིད་པར་བརྩམས་པའི་ཚེ། །ཤིང་རྟ་བཅུ་པའི་བུ་འོངས་ནས། །སྒོ་རྣམས་དྲལ་སྟེ་རི་བདུན་བོར། །རྒྱལ་རིགས་བཙོན་དུ་བཅིངས་རྣམས་བཀྲོལ། །བདག་ནི་ཕོ་བྲང་ཁྲིར་འཁོད་ཚེ། །ཟླ་བའི་གླིང་ནས་སློང་བའི་ཕྱིར། །འོངས་ཞེས་བྲམ་ཟེ་མི་འུ་ཐུང་། །སྨྱིག་མའི་འཁར་བ་ཅན་ཞིག་འོངས། །དེ་ཚེ་དྲང་སྲོང་པ་བ་སངས། །༼ཆ༨བ༽བདག་གི་མཁན་པོར་གྲགས་པས་གནས། །པ་བ་སངས་ཀྱིས་བདག་བོས་ནས། །འདིར་ནི་དུས་ཀྱི་སྐྱེས་བུ་འོངས། །ཁྱོད་ཀྱིས་ཤེས་པར་གྱིས་ཤིག་ཟེར། །

བྲམ་ཟེ་དེས་ཀྱང་དེ་མ་ཐག །བདག་ཁར་སྭ་ར་སྭ་སྟི་བཅུག །ཅི་འདོད་སློངས་ཞེས་བརྗོད་པའི་ཚེ། །ས་ནི་གོམ་པ་གཉིས་གསོལ་ཟེར། །ཁྱོད་ཀྱིས་གོམ་པ་གཉིས་བསླངས་ན། །བདག་གིས་གོམ་པ་གསུམ་སྦྱིན་སྨྲས། །དེས་ཀྱང་བདག་གིས་བསླང་བ་བསླངས། །བཀྲ་ཤིས་སོ་ཞེས་བརྗོད་བྱས་ནས། །ཆུ་རྒྱུན་ཏིལ་དང་གསེར་བཅས་བསླངས། །པ་སངས་བདག་ལ་འདི་སྐད་དུ། །རྒྱལ་པོ་དྲང་སྲོང་ཁྱོད་ཀྱིས་ནི། །བདག་གི་ཚིག་ལ་མ་ཉན་པས། །ལས་དེའི་འབྲས་བུ་མྱོང་གྱིས་ཟེར། །དེ་མ་ཐག་དུ་ཁྱབ་འཇུག་དེས། །མི་འུ་ཐུང་གཟུགས་མི་སྣང་བྱས། །ལུས་ནི་ཆེན་པོར་བསྒྱུར་བ་དང་། །ཉི་ཟླ་དེ་ཡི་ཕྲག་པར་གནས། །ལག་ན་མཚོན་མང་ཐོགས་པར་མཐོང་། །དེ་ཡིས་གོམ་པ་གཉིས་བོར་བས། །ས་ཆེན་འདི་ནི་རབ་ཏུ་མནན། །གོམ་པ་གཉིས་ནི་འདི་ཡིས་ཚང་། །ད་ནི་གསུམ་པ་བྱིན་ཅིག་ཟེར། །གསུམ་པ་མ་མཆིས་ཞེས་སྨྲས་པས། །ཁོ་བོས་བསླང་བ་བསླངས་ཟིན་གྱིས། །ང་ཡིས་གང་དུ་བཞག་པ་དེར། ལྷ་མིན་ཁྱོད་ནི་འདུག་ཅིག་ལོ། །བདག་ནི་སྡུག་བསྔལ་དྲན་ཉམས་སྟེ། །བཀའ་བསྩལ་དེ་བཞིན་དགྱིད་ཅེས་སྨྲས། །

ཁྱབ་འཇུག་མཐུ་བོ་ཆེ་དེ་ཡིས། །བདེན་པའི་ཞགས་པས་བདག་བཅིངས་སྟེ། །འཇིག་རྟེན་གྱི་ནི་བྱེད་པོ་བཞིན། །བདག་ནི་ས་ཡི་འོག་དུ་བཞག །མཆོད་སྦྱིན་གནས་བཤིག་ཡོ་བྱད་རྣམས། །རྒྱལ་རིགས་དེ་དག་རྣམས་ཀྱིས་སྤྱད། །དེ་བས་ལྷ་མིན་སྟོབས་ལྡན་བདག །ཐབས་མ་འཚལ་བས་གནས་མིན་གྱི། །སྦྱིན་པས་བཅིངས་པ་ཐོབ་པར་གྱུར། །ཀྱེ་མ་ལས་ལ་ཕྱག་འཚལ་སྙམ། །རང་གི་ལས་ལ་སེམས་ཤིང་འདུག །དེ་བས་བདག་གིས་ངན་པ་ཡི། །ཞིང་ལ་བྱིན་ཞེས་གསོལ་ལགས་སྟེ། །ཕྱག་ན་པདྨ་བཟང་པོ་ཐོགས་པས་སྐྱབས་མཛོད་ཅིག །༼ཆ༩ན༽པདྨའི་དཔལ་གྱིས་བརྒྱན་པ་རལ་པའི་ཅོད་པན་ཅན། །ཐམས་ཅད་མཁྱེན་པས་དབུ་བརྒྱན་འགྲོ་ཀུན་དབུགས་འབྱིན་མཛད། །དམན་དང་ཕོངས་ལ་ཐུགས་བརྩེ་པད་མའི་སྤྱན་བཟང་པོ། །ས་ཡི་སྤྱན་མཆོག་སྨན་པའི་རྒྱལ་པོའི་མཆོག་གྱུར་པ། །སེམས་ཅན་ཤིན་དུ་དག་པ་རྣལ་འབྱོར་རབ་ཐོབ་ཅིང་། །ཐར་མཆོག་ཐར་པ་ལ་དགྱེས་ཡིད་བཞིན་ནོར་བུ་འདྲ། །ཆོས་མཛད་ཡོངས་སུ་སྐྱོང་མཛད་ཕ་རོལ་ཕྱིན་དྲུག་སྟོན། །བསམ་པ་ལེགས་པར་བྱེད་པ་ཁྱོད་ལ་བདག་ཕྱག་འཚལ། །སྤྱན་རས་གཟིགས་དབང་ཁྱོད་མཚན་གང་གིས་དྲན་བྱེད་པའི། །སེམས་ཅན་དེ་དག་བདེ་བ་དམ་པར་ལྡན་པ་ལགས། །དམྱལ་བ་ཀུན་དང་ཡི་དྭགས་གྲོང་ཁྱེར་དུ་སྐྱེས་པ། །གང་དག་ཁྱོད་མཚན་རྗེས་སུ་དྲན་བྱེད་དེ་དག་ནི། །ངན་སོང་སྡུག་བསྔལ་ཆེ་ལས་ཡོངས་སུ་ཐར་བ་ལགས། །ཁྱོད་མཚན་རྗེས་སུ་དྲན་བྱེད་སེམས་ཅན་དེ་དག་ནི། །བསམས་པ་ལེགས་ལྡན་བདེ་བ་ཅན་གྱི་འཇིག་རྟེན་འགྲོ། །དེ་བཞིན་གཤེགས་པ་འོད་མཐའ་ཡས་ལས་ཆོས་ཉན་འགྱུར། །དེ་ལྟར་བསྟོད་ཅིང་འདུད་པ་ཡི། །ལྷ་མིན་དབང་པོ་དབུགས་འབྱིན་ཕྱིར། །སྤྱན་རས་གཟིགས་ཀྱིས་ལུང་བསྟན་པ། །ཁྱོད་ནི་བདེ་གཤེགས་རྫོགས་སངས་རྒྱས། །ལྷ་མིན་དབང་པོའི་དཔལ་ཞེས་འགྱུར། །ལྷ་མིན་ཐམས་ཅད་བྱང་ཆུབ་འདུལ། །ཁྱོད་འཚང་རྒྱ་བའི་ཞིང་དེ་ན། །དུག་གསུམ་སྒྲ་མེད་ཡིག་དྲུག་གི །རིག་པའི་རྒྱལ་པོ་འཐོབ་པར་འགྱུར། །དེ་ལྟར་ལུང་བསྟན་ལྷ་མིན་དབང་པོ་ཡིས། །ཆོས་ཀྱི་དགབ་པར་མུ་ཏིག་སེ་མོ་དོ། །སྟོང་ཕྲག་འདོམ་ལྡན་རིན་ཐང་མེད་པ་དང་། །ཅོད་པན་རིན་ཆེན་ཀུན་གྱིས་བརྒྱན་པ་ཕུལ། །

སླར་ཡང་སྤྱན་རས་གཟིགས་ཀྱིས་ཆོས་བསྟན་པ། །ལྷ་མིན་རྒྱལ་པོ་ཆེན་པོ་ཁྱོད་ཉོན་ཞིག །མི་རྟག་པ་ཡི་རང་བཞིན་དངོས་རྣམས་ལ། །རྟག་དུ་ལེན་སེམས་ལོངས་སྤྱོད་ཡིད་ལ་བྱེད། །བྲན་དང་བྲན་མོ་ལས་མི་ནོར་དང་འབྲུ། །མཛོད་དང་བང་བ་༼ཆ༩བ༽བུ་དང་བུ་མོ་དང་། །ཆུང་མ་དང་ནི་ཕ་མར་ཞེན་པ་ཡི། །སེམས་ཅན་དེ་དག་མི་ཤེས་གཏི་མུག་སྟེ། །དེ་དག་རྨི་ལམ་མི་ཤེས་འཁྲུལ་བ་འདྲ། །འཆི་བའི་ཚེ་ཡང་སྐྱབས་བྱེད་སུ་ཡང་མེད། །སྲོག་བྲལ་ཚེ་ཡང་འཛམ་གླིང་ལོག་པར་མཐོང་། །ཆུ་ཆེན་པོ་ཡང་རྣག་ཁྲག་གིས་གང་མཐོང་། །ལྗོན་ཤིང་ལ་ཡང་འབར་བའི་ཕུང་པོར་སྣང་། །མཐོང་ནས་སྐྲག་འགྱུར་གཤིན་རྗེའི་སྐྱེས་བུ་ཡིས། །ཞགས་པས་བཅིངས་ནས་ངན་འགྲོར་འཁྲིད་པར་འགྱུར། །སྤུ་གྲིའི་སོ་ཡི་ལམ་གྱིས་རྐང་པ་ཆད། །བཏེག་ཚེ་རྐང་པ་སར་པ་གཞན་འབྱུང་འགྱུར། །བྱ་རོག་བྱ་རྒོད་ཀུ་ར་ར་དང་ཁྱི། །དུ་མས་ཟ་ཞིང་དམྱལ་བའི་སྡུག་བསྔལ་མྱོང་། །སྤུ་གྲིའི་སོ་ཡི་ལམ་ཆེན་དེ་འདས་ནས། །རྐང་པ་རེ་རེ་ལ་ཡང་བཅུ་དྲུག་གི །སོར་ཚད་ལྕགས་ཀྱི་ཚེར་མ་ལྔ་བརྒྱ་འཛུག །བདག་གིས་སྡིག་པ་ཅི་ཞིག་བྱས་ཞེས་འཁང་། །དེ་ཚེ་གཤིན་རྗེ་རྣམས་ཀྱིས་འདི་སྐད་སྒྲོག །

སྔོན་ཚེ་རྒྱལ་ལ་མཆོད་པ་མ་བྱས་ཤིང་། །ཡོན་གནས་རྣམས་ལ་བསོད་སྙོམས་མ་ཕུལ་ལོ། །གཎྜི་བརྡུང་བའི་སྒྲ་ཡང་མ་ཐོས་སོ། །སྐུ་གཟུགས་མཆོད་རྟེན་སྐོར་བ་མ་བྱས་ཞེས། །སྤྱོས་ཤིང་བརྒྱད་བཀག་སླར་ཞིང་སྡུག་བསྔལ་བས། །ཀྱེ་མ་བདག་ཅག་མ་དད་སྡིག་པ་ཅན། །དཀོན་མཆོག་གསུམ་གྱིས་སྤངས་པར་གྱུར་ཏོ་ཅེས། །སྨྲེ་སྔགས་འདོན་ཚེ་གཤིན་རྗེའི་སྐྱེས་བུ་ཡིས། །ལས་དེའི་འབྲས་བུ་འདི་ཡིན་མྱོང་གྱིས་ཞེས། །གཤིན་རྗེའི་རྒྱལ་པོའི་དྲུང་དུ་ཁྲིད་པའི་ཚེ། །དེང་ལ་ལས་ཀྱི་ས་རྣམས་འདི་ལ་སྟོན། །རྣམ་པར་སྨིན་པ་ཡོད་མེད་ལྟོས་ཤིག་བསྒོ། །དེ་ནས་ཐིག་ནག་དམྱལ་བ་ཆེན་པོར་བཅུག །ཤག་ཏི་བརྒྱ་དང་སུམ་བརྒྱ་བཏབ་པས་ཀྱང་། །ཤི་བར་མ་གྱུར་དེ་ཚེ་མེ་འོབས་འཛུད། །དེ་ནས་ལྕགས་ཐོ་བསྲེགས་པ་ཁར་བཅུག་པས། །མཆུ་ཚིག་སོ་ཆག་རྐན་གས་ནང་རོལ་ཀུན། །འུར་འུར་གཅིག་དུ་འབར་ཞིང་ལུས་ཀུན་འཚིག །དེ་བས་རྒྱལ་པོ་འཇིག་རྟེན་འདི་ན་ནི། །སྐྱབས་སུ་གྱུར་པ་གཞན་ཡོད་མ་ཡིན་སྟེ། །ནན་༼ཆ༡༠ན༽ཏན་དུ་ནི་བསོད་ནམས་གསག་པར་གྱིས། །

དེ་ལྟར་བསྟན་ནས་སྤྱན་རས་གཟིགས་དབང་དེ། །གང་ན་ས་ཕྱོགས་མུན་པ་མུན་ནག་གནས། །ལྷ་དང་མི་རྣམས་མི་རྒྱུའི་ཕྱོགས་སུ་སོང་། །གླིང་དེར་ཉི་མ་ཟླ་བ་མི་སྣང་སྟེ། །ནོར་བུ་མཆོག་སྦྱིན་ཞེས་བྱས་སྣང་བ་བྱེད། །དེ་ན་གནོད་སྦྱིན་སྲིན་པོ་བརྒྱ་སྟོང་གནས། །དེ་དག་ཟ་མ་ཏོག་གི་མདོ་སྡེས་བཏུལ། །མདོ་འདིའི་ཚིགས་སུ་བཅད་པ་གཅིག་ཁོ་ན། །ཉན་འཛིན་སེམས་པའི་བསོད་ནམས་གཞལ་དུ་མེད། །རྒྱ་མཚོའི་ཆུ་ཐིགས་ས་གཞིའི་ཕྲ་རབ་རྡུལ། །གྲངས་ཀྱིས་ཟིན་མོད་མདོ་སྡེ་འདི་འཛིན་པའི། །བསོད་ནམས་དམ་པ་གཞལ་དུ་ཡོད་མ་ཡིན། །གླིང་བཞིའི་ཁྱིམ་གྱི་རྣམ་པ་ཇི་སྙེད་པ། །དེ་སྙེད་ལྷ་རྫས་གཙུག་ལག་ཁང་བྱས་སྟེ། །རེ་རེར་རིན་ཆེན་མཆོད་རྟེན་རིང་སྲེལ་ཅན། །སྟོང་སྟོང་ཉིན་རེར་བགྱིས་པའི་དགེ་བ་ནི། །མདོ་སྡེ་འཛིན་པའི་བསོད་ནམས་ཆ་གཅིག་འགྱུར། །གངྒཱ་བཅུ་གཉིས་བྱེ་སྙེད་རྒྱལ་བ་ཡིས། །བཅུ་གཉིས་བསྐལ་པར་མདོ་སྡེ་འདི་འཛིན་པའི། །བསོད་ནམས་ཕུང་པོ་རྗོད་ཀྱིས་མི་ལང་ན། །ང་གཅིག་འདི་ན་གནས་པས་སྨོས་ཅི་དགོས། །མདོ་འདི་ཡི་གེར་བྲིས་སམ་འབྲིར་བཅུག་པ། །ཆོས་ཕུང་བརྒྱད་ཁྲི་བཞི་སྟོང་བྲིས་པ་སྟེ། །འཁོར་ལོས་སྒྱུར་བའི་བདེ་བ་དུ་མར་མྱོང་། །

མདོ་འདིའི་མིང་ཙམ་འཛིན་ཡང་སྲིད་ལས་ཐར། །ག་ལ་ག་ལར་སྐྱེ་བ་དེ་ཀུན་དུ། །ཚེ་རབས་དྲན་འགྱུར་དེ་ཡི་ལུས་ལ་ནི། །ཙནྡན་རྒྱལ་པོ་ས་མཆོག་དྲི་ངད་ལྡང་། །ཁ་ནས་ཨུཏྤལ་སྔོན་པོའི་དྲི་བསུང་སྤྲོ། །ལུས་ཡོངས་རྫོགས་ཤིང་སྟོབས་ཆེན་ཤུགས་ལྡན་འགྱུར། །དེ་ལྟར་བསྟན་པས་མུན་ཁམས་འགྲོ་དེ་ཀུན། །ཕྱིར་འོང་དང་ནི་ཕྱིར་མི་འོང་ལ་བཀོད། །

སྤྱན་རས་གཟིགས་དེ་སྐད་ཅིག་ཡུད་ཙམ་གྱིས། །གནས་གཙང་ལྷ་ཡི་གནས་སུ་སོང་བར་གྱུར། །༼ཆ༡༠བ༽དེ་ན་རྣ་ཆའི་མཆོག་ཅེས་ལྷ་ཡི་བུ། །ཤིན་དུ་དབུལ་བ་ཞིག་གནས་དེ་དྲུང་དུ། །བྲམ་ཟེའི་གཟུགས་ཀྱིས་བསོད་སྙོམས་སློང་མོ་སྤྱད། །དེ་ཡིས་བདག་ལ་ཅང་མ་མཆིས་ཞེས་སྨྲས། །བདག་ལ་ཅུང་ཟད་སྩོལ་ཞེས་སྨྲས་པ་ན། །ལྷ་དེས་བདག་གི་གཞལ་མེད་ཁང་སོང་སྟེ། །ཅི་བདོག་ལྟ་བར་བརྩམས་ཚེ་སྣོད་ཐམས་ཅད། །ལྷ་ཡི་ནོར་བུ་རིན་ཐང་མེད་པས་གང་། །སྣོད་གཞན་རོ་མཆོག་ལྡན་པའི་བདུད་རྩིས་གཏམས། །གཡོན་ཕྱོགས་ཁང་པ་གོས་རྒྱན་གྱིས་གང་མཐོང་། །བདག་གིས་དེང་དུས་འདི་ལྟའི་དཔལ་ཐོབ་པས། །བདག་གི་སྒོ་ན་སྣོད་བཟང་བདོག་གོ་སྙམ། །བྲམ་ཟེ་བོས་སྟེ་བདུད་རྩིའི་ཟས་མཆོག་བྱིན། །ལྷ་ཡི་རིན་ཆེན་དུ་མ་བསྟབས་པ་ལས། །དེ་ཡིས་བདེ་ལེགས་བཀྲ་ཤིས་བྱས་པར་གྱུར། །ལྷ་དེས་བྲམ་ཟེ་ཁྱོད་ནི་ག་ལས་འོངས། །ས་དེ་ཅི་འདྲ་ཁྱོད་ནི་སུ་ཞིག་དྲིས། །ང་ནི་ཛེ་ཏའི་ཚལ་ནས་འོངས་པ་སྟེ། །ས་དེ་དགའ་བྱེད་ཡོན་ཏན་དཔག་དུ་མེད། །རྒྱལ་བ་ཐམས་ཅད་སྐྱོབ་པ་ཞེས་བྱ་བཞུགས། །ང་ནི་ལྷ་མིན་མི་དང་ལྷ་མིན་མིན། །ཕོངས་དང་དབུལ་ལ་ལྷག་པར་བརྩེ་ལྡན་པ། །བྱང་ཆུབ་ལམ་སྟོན་བྱང་ཆུབ་སེམས་དཔའ་ཡིན། །ལྷ་དེས་ནོར་བུའི་ཅོད་པན་དང་། །རྣ་ཆ་ཕུལ་སྟེ་ཆེད་བརྗོད་པ། །ཨེ་མ་ཧོ་ཡོན་ཏན་དག་གི་ཞིང་། །ཉེས་པ་ཐམས་ཅད་རྣམ་པར་སྤངས། །དེ་རིང་ཉིད་དུ་ས་བོན་བཏབ། །དེ་རིང་ཉིད་དུ་འབྲས་བུ་གྲུབ། །

སྤྱན་རས་གཟིགས་དབང་དེ་ཡང་ནི། །སྲིན་མོ་གནས་པའི་གླིང་ཞིག་སོང་། །སྐྱེས་བུ་ལྟ་ན་མི་ངོམས་པ། །འདོད་པའི་གཟུགས་སུ་བསྟན་བྱས་པས། །སྲིན་མོ་དེ་རྣམས་རབ་ཆགས་སྟེ། །བདག་ཅག་ལུས་དང་ལོངས་སྤྱོད་ཀུན། ཁྱོད་ལ་དབུལ་གྱིས་བཞེས་སུ་གསོལ། །བདག་ཅག་མགོན་སྐྱབས་དཔུང་གཉེན་གླིང་། །རྟེན་གནས་མཛོད་ཅེས་གསོལ་བ་འདེབས། །༼ཆ༡༡ན༽དེས་ཀྱང་བདག་གིས་བསྒོ་བ་བཞིན། །བྱེད་ན་དང་དུ་བླང་ངོ་བརྗོད། །དེ་དག་བཀའ་བཞིན་སྒྲུབ་པར་བྱས། །ཡན་ལག་བརྒྱད་ལྡན་ལམ་བསྟན་ཞིང་། །ཞལ་ནས་གསུངས་པའི་གཞི་དག་ཀྱང་། །ཁ་ཐོན་བྱེད་དུ་བཅུག་པ་ཡིས། །དེ་དག་འབྲས་བུའི་གནས་ལ་བཀོད། །ཕྱིན་ཆད་སྲིན་མོའི་ཚུལ་སྤངས་སྟེ། །དམ་པའི་སྡོམ་པས་བསྡམས་སྟེ་གནས། །

དེ་ནས་ཝ་ར་ན་སིའི་འགྲམ། །བཤང་གཅིའི་གནས་ན་སྲིན་བུའི་རིགས། །བརྒྱ་སྟོང་དུ་མ་གནས་པར་སོང་། །བུང་བའི་གཟུགས་སུ་སྤྲུལ་ནས་ནི། །སྒྲ་ནི་བུང་བུང་ཕྱུང་བ་ལས། །སངས་རྒྱས་ཕྱག་འཚལ་ལོ་ཞེས་བརྗོད། །དེ་དག་རྣ་བར་ཐོས་ཙམ་གྱིས། །སངས་རྒྱས་རྗེས་སུ་དྲན་གྱུར་སྟེ། །འཇིག་ལྟའི་རི་བོ་བཅོམ་ནས་ནི། །བདེ་བ་ཅན་གྱི་འཇིག་རྟེན་སོང་། །སྤོས་དྲི་ཞིམ་པ་ཞེས་བྱ་བའི། །བྱང་ཆུབ་སེམས་དཔར་མིང་མཐུན་གྱུར། །དེ་ནས་མ་ག་ངྷ་འདས་པ། །དགོན་པ་ཆེན་པོའི་གནས་སུ་སོང་། །དེ་ན་ལོ་གྲངས་ཉི་ཤུའི་བར། །དགོན་པར་གནས་པའི་སེམས་ཅན་ཚོགས། །གཅིག་གིས་གཅིག་ཟ་མང་གཟིགས་སྟེ། །ཐོག་མར་ལྷ་ཡི་ཆུ་ཡི་ཆར། །ཕབ་པས་རབ་ཏུ་ངོམས་པར་བྱས། །ལྷ་ཡི་ཟས་ཀྱི་ཆར་ཕབ་པས། །ཚིམ་ཚེ་འབྲུ་དང་འདོད་རྒུའི་ཆར། །ཕབ་པས་རབ་ཏུ་ཚིམ་པའི་ཚེ། །དེ་དག་འདུས་ནས་གཅིག་ལ་གཅིག །འདི་འདྲ་ལྷ་གང་ཞིག་གི་མཐུ། །དེ་ཚེ་དེ་ན་ཆེས་རྒན་པ། །རྒུར་པོ་བ་ལང་སྣ་ལྟར་གྱུར། །བརྒྱ་སྟོང་ལོ་ལོན་ཞིག་གནས་པས། །བཅོམ་ལྡན་སྤྱན་རས་གཟིགས་ཀྱི་དབང་། །མ་གཏོགས་ལྷ་གཞན་གང་གི་ཡང་། །མཐུ་འདི་འདྲ་བར་མི་འགྱུར་རོ། །མུན་པར་གྱུར་ལ་སྒྲོན་མེ་ཉི་མས་འཚིག་ལ་གདུགས། །སྐོམ་གྱིས་གདུངས་ལ་ཆུ་སྟེ་སྐྲག་པའི་དབུགས་འབྱིན་མཛད། །ནད་ཀྱིས་གདུངས་ལ་སྨན་པ་ཉམ་ངའི་ཕ་མར་གྱུར། །མནར་མེད་སྐྱེས་པ་རྣམས་ལ་མྱ་༼ཆ༡༡བ༽ངན་འདས་ལམ་སྟོན། །སྤྱན་རས་གཟིགས་དེའི་ཡོན་ཏན་རྒྱ་ཆེན་དེ་ལྟ་ཡིན། །དེ་ཡི་མཚན་ཙམ་སུས་དྲན་པ། །དེ་ནི་འཇིག་རྟེན་འདི་ན་དཀོན། །དེ་ནི་འཁོར་བའི་མཐའ་མ་ཡིན། །

བཅོམ་ལྡན་འདས་དེ་ལ་དམིགས་ནས། །རྟག་དུ་མེ་ཏོག་སྤོས་འབུལ་བ། །དེ་ནི་བྱང་ཆུབ་སེམས་དཔར་འགྱུར། །མནྜལ་ཕུལ་ན་འཁོར་སྒྱུར་འཐོབ། །མེ་ཏོག་ཕུལ་བས་དྲི་ཞིམ་ཞིང་། །མདངས་བཟང་ལུས་ཡོངས་རྫོགས་པར་འགྱུར། །དེ་ལྟར་བསྟན་སྟེ་རང་གནས་སོང་། །སྤྱན་རས་གཟིགས་དབང་དམ་པ་ཡང་། །འོང་བའི་ལྟས་ཆེན་ངོ་མཚར་བ། །རྒྱལ་སྲས་གཞན་ལ་མེད་པའི་ཆོས། །དཔག་ཡས་ཕུལ་བྱུང་ངོ་མཚར་གྱིས། །ཛེ་ཏའི་ཚལ་ཀུན་བཀང་བྱས་ནས། །རྒྱལ་བ་ཐམས་ཅད་སྐྱོབ་དྲུང་སོང་། །རྒྱལ་བས་བསྔགས་ཤིང་རླབས་ཆེན་གྱི། །སྤྱོད་པ་རྒྱ་མཚོ་དེ་ཐོས་པས། །རྒྱལ་སྲས་མ་ལུས་ངོ་མཚར་གྱུར། །འདི་ནི་རྣམ་པར་སྣང་བྱེད་འདོད་བྱེད་ལ་སོགས་པ། །ཏིང་འཛིན་མཐའ་ཡས་གཞལ་དུ་མེད་པ་ལྡན་པ་སྟེ། །སྤུ་ཁུང་རེ་ནའང་ཏིང་འཛིན་བརྒྱ་སྟོང་དུ་མ་གནས། །འདི་ཡི་བསོད་ནམས་ཡེ་ཤེས་དེ་ལྟར་དཔག་དུ་མེད། །ཚོགས་ཆེན་དེ་ལྟ་དེ་བཞིན་གཤེགས་ལའང་མ་མཆིས་ན། །བྱང་ཆུབ་སེམས་དཔར་གྱུར་པ་དག་ལ་ལྟ་ཅི་སྨོས། །

ལེགས་པར་ཉོན་ཞིག་སྔོན་བྱུང་ཚེ། །ང་ནི་ཚོང་དཔོན་ཞིག་དུ་གྱུར། །དེ་ཚེ་ཚོང་པ་ལྔ་བརྒྱར་བཅས། །སིངྒྷའི་གླིང་དུ་ཚོང་ལ་སོང་། །ཟོང་མང་བཞོན་པས་བསྐྱས་བྱས་སྟེ། །གྲོང་དང་གྲོང་ཁྱེར་གྲོང་བརྡལ་ལྗོངས། །ཚོང་འདུས་མང་པོ་རྣམས་བརྒྱུད་ནས། །རྒྱ་མཚོའི་གྲུ་བོ་ཆེ་ལ་ཞུགས། །གྲུ་ཡི་གདོས་པ་འཛིན་པ་ལ། །ཅི་ཀོ་རིན་ཆེན་གླིང་ལོགས་སམ། །ནས་ཀྱི་གླིང་ངམ་སིངྒྷའི་གླིང་། །འོན་སྟེ་སྲིན་མོའི་གླིང་དུའམ། །གང་གི་ཕྱོགས་སུ་རླུང་ལངས་དྲིས། །དེས་ཀྱང་སིངྒྷའི་གླིང་ལོགས་སུ། །༼ཆ༡༢ན༽གསེར་མ་ལངས་ཀྱིས་ལྷ་ཁྱོད་ཀྱིས། །མཁྱེན་པར་མཛོད་ཅེས་བདག་ལ་སྨྲས། །དེ་ནས་གྲུ་ཆེན་དུ་ཞུགས་སྟེ། །དར་ཆེན་རབ་ཏུ་འཕྱར་ནས་སོང་། །འདིར་གཞན་དག་གིས་སྨྲས་པ། །གནམ་སྔོན་ཞུ་བ་འཁྱིལ་འདྲ་བཻ་ཌཱུརྱ། །སྔོན་པོའི་གུར་གྱིས་ཕྱོགས་ཀུན་གཏམས་པ་བཞིན། །དབུ་བའི་དོ་ཤལ་ཆིལ་ཆིལ་སྒྲ་ལྡན་པ། །མུ་ཏིག་དོ་ཤལ་ཀུན་ནས་བཀྲམ་པ་བཞིན། །ཉ་ཆེན་སྣ་ཚོགས་འཕྱོང་ཞིང་འཁྱུག་པ་ནི། །སྒྱུ་མའི་མཁན་པོས་སྤྲུལ་པ་བྱས་པ་བཞིན། །མི་བརྟན་པ་རྣམས་འདི་ཀོ་རྨི་ལམ་མམ། །མངོན་སུམ་ཉིད་ཅེས་སོམ་ཉིའི་ཁྱོགས་ལ་འཕྱང་། །རབ་ཡངས་ཕ་མཐའ་མི་མངོན་མཚོ་ཆེན་དེ། །ཡངས་པའི་མཁའ་དང་དབྱེར་མེད་གྱུར་པའི་ནང་། །ཉི་ཟླ་གཟའ་སྐར་འཁོར་བ་སྙམ་དུ་བྱེད། །དེ་སྟེང་གྲུ་ཆེན་ནང་ན་གཞལ་མེད་ཁང་། །རྒྱན་མང་གིས་སྤྲས་རྒྱལ་མཚན་བ་དན་འཕྱར། །རྟ་མཆོག་མཚོ་ཆེན་བརྒལ་བའི་དབྱིབས་ཀྱིས་འགྲོ། །རེས་འགའ་རླབས་ཀྱི་རི་བོའི་རྩེར། །ནམ་མཁའི་དབྱིངས་སུ་ཕྱིན་པ་སྙམ། །རེས་འགའ་རླབས་ཀྱི་གཤོང་བུ་རུ། །གཏིང་དུ་ནུབ་པ་སྙམ་དུ་བྱེད། །རེས་འགའ་ཉ་ཆེན་རུས་སྦལ་ཆེ། །རི་བོ་འདྲ་བས་འདེགས་པ་སྙམ། །འདིས་ནི་འཁོར་བའི་རྒྱ་མཚོའི་ནང་། །མི་ཡི་གྲུ་བཟང་རྙེད་དཀའ་བ། །རྙེད་པའང་སྣ་ཚོགས་རྐྱེན་མང་པོས། །མི་བརྟན་གཡོ་འདི་མཚོན་ནམ་སྙམ། །བར་སྐབས་ཀྱི་ཚིགས་བཅད་དོ། །

དེ་ཚེ་སིངྒྷའི་གླིང་གནས་པའི། །སྲིན་མོ་གདུག་སེམས་ལྡན་རྣམས་ཀྱི། །རེ་བའི་རྒྱལ་མཚན་གཡོས་པ་ལས། །འཛམ་གླིང་ཚོང་པ་འོང་ངོ་ཞེས། །དུས་མིན་རླུང་ཆེན་བཏང་བ་ཡིས། །གྲུ་དེ་དུམ་བུ་དུམ་བུར་ལྷགས། །ཚོང་པ་དེ་རྣམས་བརྐྱལ་བ་ཡིས། །ཆུ་ཡི་འགྲམ་སུ་ཕྱིན་པར་གྱུར། །དེ་ཚེ་སྲིན་མོ་ལྔ་བརྒྱ་ཞིག །བུད་མེད་གཞོན་ནུར་གཟུགས་བསྒྱུར་ནས། །དེར་འོངས་ཅ་ཅོའི་སྒྲ་འབྱིན་ཞིང་། །༼ཆ༡༢བ༽རས་ཀྱི་བླ་གོས་བྱིན་སྟེ་བླངས། །ཚོང་པ་དེ་དག་རང་རང་གི །གོས་བཙིར་སྐམ་པར་གྱུར་པའི་ཚེ། །ཙམ་པ་ཀ་ཡི་ཤིང་དྲུང་གནས། །

འདིར་སྨྲས་པ། དུས་མིན་རླུང་ཆེན་མུན་པ་འཁྱིལ་འདྲ་དྲག་དུ་འཚུབ་པ་ཀུན་ནས་ལངས། །རྒྱ་མཚོའི་ཆུ་ཀུན་སྲོག་ཆགས་བཅས་པ་ནམཁར་སྐས་ལ་འཛེག་པ་སྙམ། །ཆིལ་ཆིལ་འུར་འུར་ཆེམ་ཆེམ་སྒྲ་ལྡན་དབུ་བར་བཅས་པའི་ཆུའི་ཕུང་པོ། །ཀེ་ལ་ཤ་ཡི་རི་བོར་འགྲན་པས་གྲུ་ཆེན་མཁར་འདེགས་གཏིང་དུ་འདོར། །ཚོང་པའི་ཚོགས་རྣམས་ཅི་བྱ་གཏོལ་བྲལ་ཕ་མ་ཕུ་ནུ་གཉེན་བཤེས་འབོད། །བརྟན་པོར་འདོད་རྣམས་ཚངས་དང་བརྒྱ་བྱིན་ཕྱུགས་བདག་སོགས་ལ་འབོད་ཅིང་གསོལ། །དེ་ཚེ་སྐྱོབ་པ་སུ་ཡང་མེད་དེ་གྲུ་ཆེན་ཚལ་པ་ཚལ་པར་ལྷགས། །འདི་ནི་མི་ལུས་གྲུ་བཟང་འདི། །མཐོ་རིས་ཡོན་ཏན་རྒྱན་དུ་མས། །མཛེས་ཤིང་སྲ་བར་བྱས་ན་ཡང་། །འཆི་བདག་སྲིན་མོས་བཏང་བ་ཡི། །རྒ་ནད་རླུང་དམར་དྲག་གཡོ་བས། །ལུས་ཀྱི་གྲུ་དང་སེམས་ཀྱི་མི། །སོ་སོར་འབྱེད་པ་མཚོན་ནམ་སྙམ། །སྐྱབས་མིན་སྐྱབས་སུ་འཁྲུལ་བ་རྣམས། །རི་ཤིང་མཚོ་དང་གཉེན་དང་ནི། །རྒྱལ་པོ་ལྷ་དང་ལྷ་མིན་སོགས། །སྐྱབས་སུ་གསོལ་མོད་རང་ཉིད་ཀྱང་། །མཚོར་ལྷུང་དེ་ཡིས་སུ་ཞིག་སྐྱོབ། །རྒ་ནད་ཤི་བའི་འཇིགས་ཆེན་ལ། །སྐྱབས་གྱུར་དམ་ཆོས་ལས་གཞན་མེད། །གཏིང་མཐའ་མི་མངོན་ཆུ་གཏེར་དུ་ནུབ་མི་དེ་རྣམས། །བརྐྱལ་བའི་ཤུགས་ཀྱིས་ཕ་རོལ་འགྲམ་ངོགས་ཕྱིན་པར་གྱུར། །དེ་ཚེའང་སྲིན་མོའི་ཚོགས་ལ་སྡུག་པའི་འདུ་ཤེས་འཛིན། །ལྕགས་ཀྱུས་ཉ་བཞིན་གཡོ་ཡིས་བསླུས་ལ་ཕན་པར་འཁྲུལ། །འདིས་ནི་ལྔ་པར་གྱུར་རྣམས་ཀྱང་། །ཕ་མཐའ་མི་མངོན་བར་མ་དོའི། །སྲིད་པར་འཁྱམས་ཤིང་ལས་ཀྱིས་བརྐྱལ། །དེ་ཚེའང་སྲིད་པའི་བཙོན་ར་ལ། །ཆགས་དང་སྲིད་པས་བཅིངས་པ་ཡིས། །སྐྱེ་བའི་༼ཆ༡༣ན༽འདམ་དུ་འཚུད་གྱུར་པ། །འདི་ཉིད་མཚོན་པར་བྱེད་དམ་སྙམ། །བར་སྐབས་ཀྱི་ཚིགས་བཅད་ཏོ། །

དེ་ནས་ཚོང་པ་དེ་རྣམས་ཀྱིས། །བདག་ཅག་འཛམ་བུའི་གླིང་ཕྱིན་པའི། །ཐབས་ཅི་ཡོད་ཅེས་དྲིས་པ་ན། །བུད་མེད་དེ་དག་བདག་ཅག་ལ། །ཐབས་མ་མཆིས་ཞེས་ཁ་རོག་འཁོར། །སླར་ཡང་བཞིན་གྱི་མདངས་ཕྱུང་སྟེ། །ཟུར་མིག་གཡོ་བས་བསླུ་བཞིན་པར། །བདག་ཅག་བུད་མེད་གཞོན་ནུ་སྟེ། ཁྱིམ་ཐབ་དང་ནི་གནས་རྟེན་མཛོད། །འདི་རྣམས་ཁྱེད་ཅག་རྣམས་ཀྱི་ནི། །ཁབ་དང་སྐྱེད་མོས་ཚལ་ལོ་ཞེས། །ཟེར་ཞིང་ཚོང་པ་རེ་རེ་ཁྲིད། །དེ་དག་རྣམས་ཀྱི་གཙོ་མོ་དེས། །བདག་ཁྲིད་ལྷ་ཡི་ཁ་ཟས་ཀྱི། །རོ་ཡི་མཆོག་གིས་ཚིམ་པར་བྱས། །དེ་ནས་རྩེ་བར་རྩོམ་པ་ལ། །མི་ཡི་རེག་པས་ཚིམ་བྱས་སྟེ། །དེ་ལྟར་ཞག་བདུན་འདས་པར་གྱུར། །དེ་ནས་རེ་ཞིག་བུད་མེད་དེ། །གཉིད་ཀྱིས་ལོག་བཞིན་གད་མོའི་སྒྲ། །རབ་ཏུ་སྙན་པ་རྒོད་པ་ཐོས། །ངོ་མཚར་སྐྱེས་ནས་དྲིས་པ་དང་། །དེ་ཡིས་འདི་ནི་སིངྒྷ་ལའི། །གླིང་གི་སྲིན་མོའི་གནས་ལགས་སྟེ། ཁྱོད་སྲོག་བཅད་པར་གྱུར་ཏ་རེ། །ཞེས་ཟེར་རྒྱུ་མཚན་ཅི་ཞེས་དྲིས། །

དེས་ཀྱང་ཁྱོད་ཐུགས་མི་འཆེས་ན། །གཡས་ཀྱི་ལམ་སྲང་ཟུང་ལ་བཞུད། །དེ་ན་ལྕགས་ཀྱི་གྲོང་ཁྱེར་ནི། །མཐོ་ཞིང་ར་བས་བསྐོར་བ་ལ། །སྐར་ཁུང་རྟ་བབས་མེད་པ་ཅིག །མཆིས་པར་ཚོང་པ་བརྒྱ་སྟོང་ནི། །བསྩལ་ཞིང་བོར་ནས་ལ་ལ་གསོན། །ལ་ལ་གུམ་སྟེ་གནས་ཀྱིས་གཟིགས། །ཞེས་ཟེར་ངས་ཀྱང་གླེན་པ་ཡི། །དྲ་བ་ཞེས་བྱའི་གཉིད་སྟུག་གིས། །བུད་མེད་དེ་ནི་ནོན་བྱས་ནས། །བདག་ཉིད་འཚོ་བར་བྱེད་པ་ཡི། །རལ་གྲི་ཟླ་བ་ལྟར་སྣང་ཐོགས། །གཡས་ཕྱོགས་ལམ་སྲང་བཟུང་སྟེ་ཕྱིན། །ལྕགས་ཀྱི་གྲོང་ཁྱེར་ཆེན་པོ་དེ། །ཁོ་ར་ཁོར་ཡུག་དུ་བསྐོར་ཡང་། །༼ཆ༡༣བ༽དེ་ལ་བུ་ག་ཡོད་མ་མཐོང་། །དེ་དྲུང་མེ་ཏོག་ཙམ་པ་ཀའི། །སྡོང་པོ་ཅིག་ནི་འདུག་པ་ལ། །འཛེགས་སྟེ་ལུ་བའི་སྒྲ་བྱས་པས། །ཚོང་པ་མང་པོ་དེ་ཀུན་གྱིས། །ཚོང་དཔོན་ཆེན་པོ་མཁྱེན་པར་མཛོད། །འདི་ནི་སྲིན་མོའི་གླིང་ཡིན་སྟེ། །བདག་ཅག་ལྕགས་ཀྱི་ཁང་པར་བསྩལ། །འཛམ་གླིང་ཚོང་པ་འོངས་པ་རྣམས། །ཕྱི་མ་རྩེ་དགས་བྲིད་བྱེད་ཅིང་། །སྔ་མ་ལྕགས་ཁང་འདི་རུ་འཛུད། །ཉིན་རེ་བཞིན་ཡང་མི་བརྒྱ་བརྒྱ། །ཁྲིད་དེ་ཟོས་ནས་རུས་པ་རྣམས། །ལྕགས་ཀྱི་གྲོང་ཁྱེར་འདི་རུ་འདོར། །ཞེས་སྟེ་སྔོན་བཞིན་སྨྲས་པར་གྱུར། །ངས་ཀྱང་མྱུར་བར་སླར་ལོག་ཚེ། །སྙན་པར་རྒོད་ཅིང་དེ་ན་རེ། །གཟིགས་སམ་རྟགས་ལ་བབ་བམ་ཟེར། །ཐབས་ནི་གང་གིས་ཐར་ཞེས་དྲིས། །རྟ་མཆོག་རྒྱལ་པོ་བཱ་ལ་ཧ། །ཞེས་བྱ་སྙིང་རྗེར་ལྡན་པ་ཅིག །བཅོ་ལྔའི་ཟླ་བ་ཉ་ཚེ་འབྱུང་། །རྟ་མཆོག་ཅང་ཤེས་དམ་པ་དེས། །བེ་ཏ་ཐམས་ཅད་ཅེས་བྱ་བའི། །སྨན་གྱི་རྒྱལ་པོ་ཟོས་ནས་ནི། །བཻཌཱུརྱ་ཡི་བྱེ་མའི་དབུས། །ཆུ་རྒྱུན་ཡན་ལག་བརྒྱད་པ་འཐུངས། །གསེར་གྱི་བྱེ་མའི་ངོས་ལ་ནི། །ཕན་ཚུན་འགྲེ་ཞིང་སྤྲུག་པར་བྱེད། །འདི་ནས་ཕ་རོལ་སུ་འགྲོ་ཞེས། །མི་ཡི་སྐད་དུ་སྨྲ་ཞིང་འཚེར། །དེ་ཚེ་ཁྱོད་ཀྱིས་རྟ་རྒྱལ་མཆོག །བདག་ནི་ཕ་རོལ་འགྲོ་ཞེས་སྨྲོས། །

དེ་སྐད་བསྒོ་བ་མཉན་བྱས་ནས། །མལ་དུ་ལྷན་ཅིག་ཉལ་བ་དང་། །བུད་མེད་དེ་ཡང་སད་གྱུར་སྟེ། །འཕགས་པའི་སྲས་ཁྱོད་ལུས་རེ་གྲང་། །ཞེས་ཟེར་གྲོང་གི་ཕྱི་རོལ་དུ། །བཤང་གཅིའི་ཆེད་དུ་ཕྱིན་ཞེས་བརྗོད། །དེ་ནས་གདུགས་ཤར་གྱུར་པའི་ཚེ། །ཚོང་པའི་ཚོགས་རྣམས་གྲོང་ཁྱེར་གྱི། །ཕྱིར་ཁྲིད་དབེན་པར་སོང་ནས་ནི། །མཆིས་བྲང་ཇི་ལྟར་མཛའ་ཞེས་དྲིས། །ཁ་ཅིག་བདག་ལ་མཛའ་ཞིང་གུས། །རྩེ་དགས་ཡོངས་སུ་འཛིན་ཏོ་ཟེར། །དེ་བཞིན་ལྷ་ཡི་ཟས་སྐོམ་དང་། །གོས་དང་རྒྱན་དང་དྲི་སོགས་ཀྱིས། །ཡིད་རབ་འཛིན་ཞེས་སོ་སོར་སྨྲས། །ཁ་ཅིག་བདག་ལ་ཅི་༼ཆ༡༤ན༽ཡིས་ཀྱང་། །བྲེལ་བ་མེད་པས་སྐྱིད་དོ་ཟེར། །ང་ཡིས་བདག་ཅག་སྲིན་མོ་ལ། །ཆགས་པར་བྱ་བ་མི་རིགས་སྨྲས། །དེ་དག་མྱོས་ནས་ཅི་ལགས་ཀོ། སྲིན་མོ་ལགས་པ་མང་ཏམ་ཟེར། །ངས་ཀྱང་དཀོན་མཆོག་གསུམ་བདེན་ན། །ངེས་པར་སྲིན་མོ་འོ་ཞེས་སྨྲས། །དེ་ཀུན་ད་ནི་སྐྱབས་སུ་ཡོད། །ཅི་ཡིས་ཐར་པར་འགྱུར་ཞེས་འདྲི། །རྟ་མཆོག་རྒྱལ་པོའི་ཚུལ་བརྗོད་དེ། །ད་ནི་བཅོ་ལྔའི་མཚན་མོའི་ཚེ། །བུད་མེད་དེ་རྣམས་མྱོས་བྱེད་ཀྱི། །སྨན་གྱིས་སོ་སོར་མྱོས་པར་གྱིས། །མྱོས་ཚེ་གསེར་གྱི་བྱེ་མའི་སྟེང་། །རྟ་མཆོག་དྲུང་དུ་འདུས་ཞེས་སྨྲས། །དེ་ནས་བཅོ་ལྔའི་ཟླ་བ་ནི། །རབ་གསལ་དཀར་བའི་འོད་བཀྱེ་ཚེ། །རྟ་མཆོག་དེ་ནི་ཟླ་བ་ཡི། །ཟེར་དང་འགྲོགས་སྟེ་གླིང་དེར་འོངས། །སྨན་ཟོས་ཆུ་འཐུངས་འགྲེ་ཞིང་སྤྲུགས། །དེ་ཚེ་སིངྒྷའི་གླིང་ཀུན་འགུལ། །འཛམ་བུའི་གླིང་དུ་སུ་འགྲོ་ཞེས། །ལན་གསུམ་སྨྲས་ཚེ་བདག་ཅག་ནི། །སྒྲོལ་བར་མཛོད་ཅེས་ཀུན་གྱིས་སྨྲས། །ཁྱེད་ཅག་སུས་ཀྱང་གླིང་འདི་ལ། །ཕྱི་མིག་ལྟ་བར་མི་བྱའོ། །གང་ལའང་ཆགས་པར་མ་བྱེད་ཅིག །ཅེས་སྨྲས་ཐོག་མར་ང་ཡིས་བཞོན། །དེ་ནས་གཞན་ཀུན་བཞོན་བྱས་སྟེ། །ཉི་ཟླ་བཞིན་དུ་མཁའ་ལ་ཆས། །དེ་ཚེ་སྲིན་མོ་དེ་དག་རྣམས། །སད་དེ་ཕྱི་བཞིན་བསྙེགས་བྱས་ནས། །སྙིང་རྗེའི་སྐད་དུ་སྨྲེ་སྔགས་བཏོན། །དེ་ཚེ་ང་ཡི་ཚོང་ཕྲུག་རྣམས། །ཆགས་སྟེ་སླར་ལོག་བལྟས་པ་དང་། །ཁ་བུབ་ལྷུང་སྟེ་ཆུ་ནང་ནུབ། །བུད་མེད་དེ་རྣམས་སྤྲུལ་པ་བཤིག །རལ་པ་གཟིངས་ཅིང་མིག་དམར་ལ། །མཆེ་བའི་དཔལ་ཅན་སྲིན་མོ་ཡི། །རང་གཟུགས་བསྟན་སྟེ་མི་དེ་རྣམས། །ཆུ་ནས་དྲངས་སྟེ་ཡུད་ཀྱིས་ཟོས། །ཁྲག་ཐིགས་པོ་བའི་ས་རྣམས་ཀྱང་། །མཛུབ་མོས་དྲུད་ཅིང་ཟ་བར་བྱེད། །རྟ་མཆོག་འཛམ་བུའི་གླིང་ཕྱིན་ཚེ། །ལྷུང་བའི་ཚོང་ཕྲུག་རྣམས་ལ་ནི། །མྱ་ངན་བྱེད་ཅིང་མཆི་མ་ཕྱུང་། །ང་ལ་ལན་གསུམ་བསྐོར་བྱས་ནས། །རྟ་༼ཆ༡༤བ༽མཆོག་དེ་ནི་མི་སྣང་གྱུར། །ངས་ཀྱང་རིམ་གྱིས་ཁྱིམ་དུ་ཕྱིན། །ཕ་མ་གཉིས་ནི་མྱ་ངན་གྱིས། །མིག་ལྡོངས་གྱུར་པས་བདག་འོངས་པར། །ཤེས་སྟེ་མགུལ་ནས་འཇུས་སྟེ་ངུས། །བསླངས་པས་མིག་ཀྱང་དག་པར་གྱུར། །བདག་ཅག་ནོར་ནི་མི་དགོས་ཀྱི། །བུ་ཁྱོད་གསོན་པར་རྙེད་ཏོ་ཟེར། །ཉེ་དུར་བཅས་པ་ཀུན་དགའ་གྱུར། །

འདིར་སྨྲས་པ། སྲིན་མོས་མཛེས་པར་བསྒྱུར་བ་ཡི། །གཟུགས་དང་ལང་ཚོ་བཟའ་བཏུང་དང་། །རྒྱན་དང་རྩེ་དགས་བྲིད་པ་ལྟར། །ཚེ་འདིར་འདོད་པའི་ཡོན་ཏན་གྱི། །སྣང་བ་ཡུད་ཙམ་འདི་ཡིས་འབྲིད། །མཐའ་མར་སྲིན་མོས་རང་གཟུགས་ཉིད། །བསྟན་ནས་ཟ་བར་བྱེད་པ་ལྟར། །འདུས་བྱས་རང་སོར་མཛེས་ན་ཡང་། །མཐའ་མར་མི་རྟག་འཇིག་པ་དང་། །སྡུག་བསྔལ་ལས་ཀྱང་སྡུག་བསྔལ་བའི། །རང་གཟུགས་མངོན་སུམ་གསལ་བར་འགྱུར། །ཇི་ལྟར་སྲིན་མོའི་གཙོ་སོ་དེས། །གྱ་གྱུས་བསླུ་བར་བརྩོན་ན་ཡང་། །གཉིད་ནི་འཐིབས་པོས་ནོན་པའི་ཚེ། །རང་མཚང་རང་གིས་བསྒྲགས་པ་ལྟར། །འདུས་བྱས་སྣང་བ་འདི་ཀུན་ཡང་། །བརྟགས་ན་རང་མཚང་རང་གིས་སྟོན། །ལྕགས་ཁང་བོར་བའི་ཚོང་པ་ཡིས། །སྲིན་མོའི་ངང་ཚུལ་མངོན་སུམ་དུ། །རིག་ལྟར་གཤིན་རྗེའི་རྒྱལ་པོའི་དྲུང་། །བགྲོད་ཚེ་ཀུན་གྱིས་ལས་འབྲས་མཐོང་། །ལྕགས་ཁང་སྲ་བ་དེར་འཚུད་ནས། །ཤེས་ཀྱང་བྱ་བའི་ཐབས་ཟད་ལྟར། །དམྱལ་བའི་ས་གཞིར་བཟོས་པའི་ཚེ། །ལས་འབྲས་གོ་ཡང་འཕྱིས་པ་ཡིན། །སྲིན་མོས་ཟིན་རྣམས་འདོན་པའི་ཕྱིར། །རྟ་མཆོག་རྒྱལ་པོས་བརྩོན་པ་ལྟར། །སངས་རྒྱས་བྱང་ཆུབ་སེམས་དཔའ་རྣམས། །འགྲོ་ཀུན་གནས་ན་གཞན་དོན་བརྩོན། །འོན་ཀྱང་ཟླ་བ་ཉ་ཚེ་ལས། །གཞན་དུ་རྟ་རྒྱལ་མི་སྣང་ལྟར། །དགེ་བའི་ཆ་ཤས་མ་རྫོགས་པར། །བཤེས་གཉེན་དམ་པ་འཕྲད་མི་འགྱུར། །གཏིང་ཟབ་རྒྱ་མཚོའི་ནང་གནས་པའི། །ཉམ་ང་སྲིན་མོའི་གླིང་དེ་ནས། །གཞན་གྱིས་༼ཆ༡༥ན༽ཐར་བར་མི་ནུས་ཀྱང་། །རྟ་རྒྱལ་སྟོབས་ཆེན་ལ་བརྟེན་ནས། །ཡུད་ཀྱིས་འཛམ་གླིང་བགྲོད་པ་ལྟར། །འཇིགས་རུང་སྲིད་པའི་རྒྱ་མཚོ་ནི། །གཏིང་མཐའ་མི་མངོན་ཕྱོགས་འཁྲུལ་བ། །འདི་ལས་ཐར་ཐབས་གཞན་མེད་ཀྱང་། །དགེ་བའི་གཤེས་གཉེན་དམ་པ་ལ། །བསྟེན་ན་ཐར་པར་ཡུད་ཀྱིས་བགྲོད། །རྟ་རྒྱལ་ཕན་པར་དགའ་བ་དེའི། །ཚིག་བཞིན་མ་བྱས་སྲིན་མོ་ཡི། །ལུས་དང་ལོངས་སྤྱོད་ལ་ཆགས་པས། །ཕྱི་མིག་ལྟ་བའི་ཚོང་པ་རྣམས། །བཞོན་ཡང་ལྷུང་ནས་སྲིན་མོ་ཡིས། །ཟོས་ལྟར་ཡོངས་འཛིན་བསྟེན་གྱུར་ཀྱང་། །དེ་ཡིས་བསྟན་པའི་གདམས་ངག་བཞིན། །བླང་དོར་ལེགས་པར་མ་བྱས་སྟེ། །སྲིད་པའི་འབྱོར་པ་ལ་ཞེན་ན། །ལྷུང་སྟེ་ངན་འགྲོར་ཐུག་མེད་འགྲོ། །བློ་གྲོས་བརྟན་ཞིང་རབ་ཏུ་ཟབ། །རྟ་རྒྱལ་ཚིག་ལ་ཡིད་འཆེས་པ། །སྲིན་མོའི་གླིང་གི་ཚུལ་རིག་པས། །ངེས་པར་འཛམ་གླིང་འགྲོ་འདོད་པའི། །དེད་དཔོན་བདེ་བླག་ཐར་བ་ལྟར། །སྲིད་པའི་ངང་ཚུལ་ཡོངས་རིག་པས། །ཐར་པའི་གྲོང་དུ་འགྲོ་འདོད་པ། །ཡོངས་འཛིན་སྲོག་ལྟར་བསྟེན་པ་རྣམས། །བྱང་ཆུབ་མཆོག་དུ་བདེ་བླག་འགྲོ། །དེད་དཔོན་དེས་ཀྱང་ཕ་མ་ཡི། །མྱ་ངན་བསལ་ཞིང་མིག་ཕྱེ་ནས། །ཉེ་དུ་དགའ་བར་བྱས་པ་ལྟར། །བྱང་ཆུབ་ཐོབ་ནས་མར་གྱུར་པའི། །འགྲོ་ཀུན་བདེ་བའི་གནས་ལ་འགོད། །དེ་ལྟར་སྔོན་བྱུང་གཏམ་འདི་ཡིས། །ཆོས་ཚུལ་རྒྱ་ཆེར་བསྟན་པ་སྙམ། །བར་སྐབས་ཀྱི་ཚིགས་སུ་བཅད་པའོ། །

སྒྲིབ་པ་རྣམ་སེལ་ཉོན་ཞིག་ང་ནི་དེད་དཔོན་ཚེ། །དེ་ལྟའི་སྡུག་བསྔལ་འཇིགས་རུང་མི་བཟད་མྱོང་བ་ལས། །བྱང་ཆུབ་སེམས་དཔའ་སྤྱན་རས་གཟིགས་ཀྱི་དབང་པོ་ནི། །རྟ་མཆོག་སྟོབས་ཆེན་གྱུར་པས་འཆི་བའི་འཇིགས་ལས་བསྒྲལ། །སྤྱན་རས་གཟིགས་དེའི་བསོད་ནམས་ཀྱི། །ཚོགས་ནི་ང་ཡིས་བགྲང་མི་ནུས། །བ་སྤུའི་ཁུང་བུ་རེ་རེའི་གཏམ། །༼ཆ༡༥བ༽ཅུང་ཟད་བཤད་ཀྱིས་ཉན་པར་གྱིས། །གསེར་ཞེས་བྱ་བའི་སྤུ་ཁུང་ན། །དྲི་ཟ་ཁྲག་ཁྲིག་བརྒྱ་སྟོང་གནས། །ཀུན་ཀྱང་འཕགས་པའི་ཆོས་ལ་གནས། །སྣང་བའི་ཡིད་བཞིན་ནོར་བུ་ལས། །དགོས་འདོད་ཇི་ལྟར་བསམས་པ་འགྲུབ། །ནག་པོ་ཞེས་བྱའི་སྤུ་ཁུང་ན། །མངོན་པར་ཤེས་ལྡན་དྲང་སྲོང་ཚོགས། །གསེར་གྱི་རི་དང་རིན་ཆེན་གྱི། །ལྗོན་པ་ལ་བརྟེན་མཐའ་ཡས་གནས། །སྤུ་ཁུང་རིན་ཆེན་རྣ་ཆ་ན། །ཆགས་བྲལ་དྲི་ཟའི་བུ་མོའི་ཚོགས། །གཟུགས་མཆོག་ལྡན་པ་མཐའ་ཡས་གནས། །སྤུ་ཁུང་དེ་ཀུན་ན་མཁའ་བཞིན། །བཟུང་དང་རེག་པར་མི་ནུས་སོ། །ཀུན་དུ་བཟང་པོས་ལོ་བཅུ་གཉིས། །སོང་ཡང་སྤུ་ཁུང་དེ་མ་མཐོང་། །བ་སྤུའི་ཁུང་བུ་རེ་རེ་ན། །གནས་པ་དེས་ཀྱང་མ་མཐོང་ན། །རྒྱལ་སྲས་གཞན་གྱིས་ལྟ་ཅི་སྨོས། །ང་ནི་གཡོ་མེད་སྒྱུ་སྤངས་ཕྲ་བར་སྣང་ཞིང་བལྟ་རུ་མེད། །གཟུགས་མེད་གཟུགས་ཆེ་ལག་པ་བརྒྱ་སྟོང་དབུ་ནི་བཅུ་གཅིག་ལྡན། །བྱེ་བ་བརྒྱ་སྟོང་སྤྱན་མངའ་རྣལ་འབྱོར་ཆེན་པོ་རྣལ་འབྱོར་མཆོག །མྱ་ངན་འདས་པའི་ལམ་གནས་དཔེ་མེད་ཐུགས་མངའ་ཤེས་རབ་ཆེ། །སྲིད་ལས་གྲོལ་བྱེད་དབང་པོ་ལྟར་མི་སྣང་ཞིང་ཆོས་སྟོན་མཁས། །ཆོས་རྣམས་ཐམས་ཅད་ཀུན་དུ་སྒྲིབ་པ་མེད་པར་གྱུར་པའོ། །དེ་བཞིན་སྤྱན་རས་གཟིགས་ཀྱི་དབང་པོ་སུས་ཀྱང་མི་མཐོང་སྟེ། །དེ་ཡི་རང་བཞིན་ཉིད་ཀྱི་ལུས་ནི་རྒྱལ་བས་མི་གཟིགས་ན། །ཀུན་དུ་བཟང་སོགས་བྱང་ཆུབ་སེམས་དཔའ་རྣམས་ཀྱིས་ལྟ་ཅི་སྨོས། །སྤྱན་རས་གཟིགས་དབང་དེ་ནི་ཆོ་འཕྲུལ་བསམ་གྱིས་མི་ཁྱབ་སྟོན། །བྱེ་བ་ཁྲག་ཁྲིག་བརྒྱ་སྟོང་དུ་མའི་སེམས་ཅན་ཡོངས་སྨིན་བྱེད། །དེ་ཀུན་བྱང་ཆུབ་ལམ་འཇོག་བདེ་བ་ཅན་གྱི་འཇིག་རྟེན་འགྲོ། །དེ་བཞིན་གཤེགས་པ་འོད་དཔག་མེད་མཐོང་དམ་ཆོས་ཉན་པ་འཐོབ། །

གཞན་ཡང་བ་སྤུའི་ཁུང་བུ་ནི། །བདུད་རྩིའི་ཐིགས་པ་ཅེས་བྱ་༼ཆ༡༦ན༽ཡོད། །སར་གནས་ལྷ་སྲས་ཚོགས་ཀྱིས་གང་། །དྲི་ཟའི་གླུ་དབྱངས་ཀྱིས་གང་བའི། །རིན་ཆེན་རི་བོར་ངལ་གསོ་ལ། །ཐེག་ཆེན་ཆོས་ཀྱི་གཏམ་བགྲོ་ཞིང་། །བྱམས་ལྡན་འཆག་པར་བརྩོན་པས་གང་། །དེ་ནས་སྤུ་ཁུང་རྡོ་རྗེའི་སྒོར། །རིན་ཆེན་རི་དང་ལྗོན་པ་དང་། །རྫིང་བུ་ཁང་བཟང་བསམ་ལས་འདས། །རྒྱལ་སྲས་ཡོན་ཏན་ཆེ་ལྡན་པའི། །མི་འམ་ཅི་ཚོགས་དེ་ན་གནས། །ཕར་ཕྱིན་དྲུག་གི་གཏམ་བྱེད་ཅིང་། །རིན་ཆེན་འཆགས་ས་རྣམས་ན་འཆག །རྟག་པར་སྤྱན་རས་གཟིགས་ཀྱི་མཚན། །རྗེས་སུ་དྲན་པར་བྱེད་པ་སྟེ། །དེ་ཚེ་ཡོ་བྱད་མ་ལུས་འབྱུང་། །དེ་འདས་ནས་ནི་བ་སྤུའི་ཁུང་། །ཉི་མའི་འོད་ཅེས་བྱ་བ་ཡོད། །རེ་རེའང་རྩེ་མོ་ཁྲི་ཉིས་སྟོང་། །ལྡན་པའི་གསེར་གྱི་རི་བོ་ཁྲི། །རེ་རེའི་ངོས་ཀྱང་ལྷ་རྫས་ཀྱི། །སྐྱེད་ཚལ་ཁང་བཟང་རྫིང་ལྗོན་ཤིང་། །བརྒྱ་སྟོང་བྱེ་བ་དུ་མས་བརྒྱན། །རིན་ཆེན་ཤ་རི་ཏི་ག་ལས། །ཡོ་བྱད་མ་ལུས་ཐམས་ཅད་འབྱུང་། །རྒྱལ་སྲས་བྱེ་བ་བརྒྱ་སྟོང་ནི། །ཡིག་དྲུག་རྗེས་སུ་དྲན་པའི་མོད། །མྱ་ངན་འདས་པའི་ས་རྟོགས་ཤིང་། །རྒྱལ་བ་བདུན་དང་སྤྱན་རས་གཟིགས། །ཀུན་ནས་གཤེགས་སྟེ་དབུགས་འབྱིན་མཛད། །

གཞན་ཡང་བ་སྤུའི་ཁུང་བུ་ནི། །དབང་པོའི་རྒྱལ་པོ་ཞེས་བྱ་ཡོད། །རྒྱལ་སྲས་ཕྱིར་མི་ལྡོག་ཤ་སྟག །བྱེ་བ་བརྒྱ་སྟོང་མང་པོ་གནས། །འཁོར་བའི་དུ་ཁའི་མིང་ཡང་མེད། །ལྷ་ཡི་གསེར་ཁྲི་བརྒྱད་ཁྲིར་འཁོད། །པདྨ་ལྟར་སྣང་ནོར་བུ་ལས། །ཇི་ལྟར་བསམས་པ་བཞིན་དུ་འགྲུབ། །དེ་ནས་བ་སྤུའི་ཁུང་བུ་ནི། །རྩི་སྨན་ཆེན་པོ་ཞེས་བྱ་ཡོད། །ཐོག་མའི་སེམས་བསྐྱེད་ལྡན་པ་ཡི། །རྒྱལ་སྲས་ཁྲག་ཁྲིག་མཐའ་ཡས་གནས། །སྲིད་པའི་དུ་ཁས་ཡིད་སྐྱོ་ཞིང་། །རྣམ་པར་ཐར་པའི་སྒོ་གསུམ་ལ། །མཉམ་པར་འཇོག་པས་འདའ་བར་བྱེད། །དེ་ནས་སྣ་ཚོགས་རྒྱལ་ཞེས་པའི། །སྤུ་ཁུང་ན་ནི་རང་སངས་རྒྱས། །བྱེ་བ་ཁྲག་༼ཆ༡༦བ༽ཁྲིག་བརྒྱ་སྟོང་གནས། །ཆོ་འཕྲུལ་སྣ་ཚོགས་སྟོན་པར་བྱེད། །རིན་ཆེན་རི་རྒྱལ་སྣ་ཚོགས་ལ། །གནས་ཅིང་རྟེན་ཅིང་འབྲེལ་འབྱུང་གི །ཆོས་ཀྱི་གཏམ་ཆེན་བགྲོ་བར་བྱེད། །དེ་སོགས་བརྗོད་དུ་མེད་པ་ཡི། །བ་སྤུའི་ཁུང་བུ་འདས་ནས་ནི། །ཀུན་གྱི་མཐའ་མར་སྤུ་ཁུང་ནི། །རྒྱལ་མཚན་རྒྱལ་པོ་ཞེས་བྱ་ཡོད། །འདི་ནི་རྡོ་རྗེའི་རང་བཞིན་སྟེ། །དཔག་ཚད་བརྒྱད་ཁྲི་བཞི་སྟོང་ལྡན། །རིན་ཆེན་རི་དང་ནོར་བུ་ཡི། །ལྗོན་ཤིང་ཁང་བརྩེགས་ཚོགས་ཀྱིས་གཏམས། །ཟླ་ལྟར་བཟང་བའི་རིན་ཆེན་གྱིས། །རྟག་དུ་སྣང་བའི་བྱ་བ་བྱེད། །ཁང་བརྩེགས་རྣམས་ན་རྒྱལ་བའི་སྐུ། །འཛམ་གླིང་འདི་ལ་ཞལ་ཕྱོགས་ནས། །ཕར་ཕྱིན་དྲུག་གི་ཆོས་སྟོན་པ། །རེ་རེ་བཞུགས་ཤིང་འགྲོ་བ་འདུལ། །དེ་ནས་སྤྱན་རས་གཟིགས་དབང་གི །རྐང་པ་གཡས་པའི་མཐེ་བོང་ལས། །རྒྱ་མཚོ་ཆེན་པོ་བཞི་བྱུང་སྟེ། །རེ་རེའང་གཏིང་དཔག་མི་ནུས་སོ། །རྒོད་མའི་ཁ་ཡི་གདོང་འདྲར་འབབ། །དེ་ཚེ་ཐལ་བའི་ལྷག་མ་ལྟར། །སྐད་ཅིག་གིས་ནི་མི་སྣང་འགྱུར། །སྤྱན་རས་གཟིགས་ཀྱི་དབང་ཕྱུག་གི །ཡོན་ཏན་རྣམ་འཕྲུལ་དེ་འདྲ་འོ། །སྤྱན་རས་གཟིགས་དེའི་མཚན་ཙམ་ཞིག །གང་གིས་འཛིན་པར་བྱེད་པ་དང་། །ཡི་གེ་དྲུག་པའི་རིག་སྔགས་ཀྱི། །རྒྱལ་མོ་རྗེས་སུ་དྲན་བྱེད་པ། །དེ་དག་བ་སྤུའི་ཁུབ་བུ་ཡི། །ཞིང་མཆོག་དེ་དག་རྣམས་སུ་སྐྱེ། །སླན་ཆད་སྲིད་པར་མི་འཁོར་སྟེ། །བ་སྤུའི་ཁུང་ནས་བ་སྤུ་ཡི། །ཁུང་བུ་གཞན་དུ་འགྲོ་བར་འགྱུར། །མྱ་ངན་འདས་པའི་མཐའ་ཡི་བར། །ཞིང་མཆོག་དེ་དག་རྣམས་སུ་གནས། །དེ་ལྟར་སྟོན་པས་བཀའ་བསྩལ་ཏོ། །

རྒྱལ་སྲས་སྒྲིབ་པ་རྣམ་སེལ་གྱིས། །ཡི་གེ་དྲུག་པའི་རིག་སྔགས་ཀྱི། །རྒྱལ་མོ་ཇི་ལྟར་བཙལ་གསོལ་པས། །སླར་ཡང་རྒྱལ་བས་བཀའ་བསྩལ་པ། །འདི་ནི་སངས་རྒྱས་ཀྱིས་ཀྱང་མི་མཁྱེན་ན། །བྱང་ཆུབ་སེམས་དཔར་གྱུར་པས་ལྟ་ཅི་སྨོས། །སྤྱན་རས་གཟིགས་དབང་སྙིང་པོ་རབ་མཆོག་སྟེ། །གང་གིས་སྙིང་པོ་འདི་ཤེས་ཐར་༼ཆ༡༧ན༽པ་ཤེས། །རྣལ་འབྱོར་དཔག་དུ་མེད་ཕྱིར་སྒྲུབ་པར་དཀའ། །ཡི་གེ་དྲུག་པའི་རིག་སྔགས་འདི་ཡི་ཕྱིར། །དེ་བཞིན་གཤེགས་རྣམས་བསྐལ་པ་བཅུ་དྲུག་དུ། །འཇིག་རྟེན་ཁམས་རྣམས་ཀུན་དུ་གཤེགས་མཛད་ན། །བྱང་ཆུབ་སེམས་དཔར་གྱུར་པས་སྨོས་ཅི་དགོས། །སུ་ཞིག་ཡིག་དྲུག་རིག་སྔགས་ཆེན་མོ་འདི། །རྟག་དུ་འཛིན་ཞིང་ཟློས་པར་བརྩོན་པ་ཡི། །སེམས་ཅན་དེ་དག་བསོད་ནམས་ཕ་མཐའ་ཡས། །ཡིག་དྲུག་རིག་སྔགས་གང་དུ་ཟླ་བ་དེར། །སངས་རྒྱས་གངྒཱའི་ཀླུང་གི་བྱེ་མ་སྙེད། །དགུ་བཅུ་རྩ་དགུ་དེ་རུ་འདུ་བར་འགྱུར། །ཕྲ་རབ་རྡུལ་གྲངས་སྙེད་ཀྱི་རྒྱལ་སྲས་འདུ། །ཕར་ཕྱིན་དྲུག་གི་སྒོ་ན་གནས་པར་འགྱུར། །ལྷ་ཡི་སྡེ་རིས་སུམ་བཅུ་རྩ་གཉིས་ཀྱི། །ལྷ་ཡི་བུ་རྣམས་འདུ་ཞིང་མཆོད་པར་བྱེད། །རྒྱལ་པོ་ཆེན་པོ་བཞི་ཡིས་ཕྱོགས་བཞི་སྲུང་། །ཀླུ་ཡི་རྒྱལ་པོ་རྒྱ་མཚོ་མཆིང་ནམ་དང་། །མ་དྲོས་འཇོག་པོ་ལ་སོགས་བྱེ་བ་ནི། །ཁྲག་ཁྲིག་བརྒྱ་སྟོང་དུ་མས་ཡོངས་སུ་སྲུང་། །དེ་ནི་བླ་གབ་མེད་པར་གནས་ཚེ་ཡང་། །ས་བླའི་གནོད་སྦྱིན་དག་གིས་སྲུང་བར་བྱེད། །དེ་ཡི་བ་སྤུའི་ཁུང་བུ་རེ་རེ་ལའང་། །དེ་བཞིན་གཤེགས་པ་བྱེ་བ་ཕྲག་རེ་བཞུགས། །དེ་དག་ཀུན་གྱིས་ཁྱོད་ཀྱིས་འདི་འདྲ་བའི། །ཡིད་བཞིན་ནོར་མཆོག་ཐོབ་པ་ཐོབ་གྱུར་སྟེ། །ཁྱོད་ཀྱིས་རུས་ཀྱི་རིགས་ཀྱང་བདུན་བརྒྱུད་ཚུན། །ཐར་པར་བྱས་ཀྱིས་ལེགས་སོ་ལེགས་པར་བྱས། །ཁྱོད་ཀྱི་ལྟོར་གནས་སྲོག་ཆགས་ཐམས་ཅན་ཀྱང་། །ཕྱིར་མི་ལྡོག་པའི་བྱང་ཆུབ་སེམས་དཔའ་འཐོབ། །ལེགས་སོ་ལེགས་ཞེས་མགྲིན་གཅིག་གསུང་བར་འགྱུར། །

ཡི་གེ་དྲུག་པའི་རིག་སྔགས་ཆེན་མོ་འདི། །ལ་ལ་ཞིག་གི་ལུས་ལ་འཆང་བྱེད་ན། །དེ་ལུས་རྡོ་རྗེའི་ལུས་སུ་རིགས་པར་འགྱུར། །དེ་ནི་རྒྱལ་བའི་རིང་སྲེལ་མཆོད་རྟེན་ཉིད། །རྒྱལ་བའི་ཡེ་ཤེས་གནས་པར་རིག་པར་བྱ། །སུ་ཞིག་རིག་སྔགས་ཆེན་མོ་འདི་ཟློས་པ། །དེ་ཡི་སྤོབས་པ་ཟད་པ་མེད་པར་འགྱུར། །༼ཆ༡༧བ༽ཡེ་ཤེས་ཕུང་པོ་རྣམ་པར་དག་པ་འཐོབ། །བྱམས་པ་དང་ནི་སྙིང་རྗེ་ཆེན་པོར་འགྱུར། །དེ་ནི་ཉི་མ་རེ་རེ་བཞིན་དུ་ཡང་། །ཕ་རོལ་ཕྱིན་པ་དྲུག་པོ་ཡོངས་རྫོགས་འགྱུར། །རིག་འཛིན་འཁོར་ལོས་སྒྱུར་བའི་དབང་ཕྱུག་འཐོབ། །ཡི་གེ་དྲུག་པའི་རིག་སྔགས་འདི་འཛིན་པ། །སུ་ཞིག་བྱམས་སམ་ཞེ་སྡང་གིས་ཀྱང་རུང་། །དབུགས་ཕྱིར་འབྱུང་དང་ནང་དུ་རྔུབ་པས་ཀྱང་། །རྒྱལ་བའི་སྲས་པོ་ཕྱིར་མི་ལྡོག་པར་འགྱུར། །བླ་མེད་བྱང་ཆུབ་མངོན་རྫོགས་མྱུར་འཚང་རྒྱ། །རིག་པའི་རྒྱལ་པོ་འདི་ལ་སུ་ཞིག་གིས། །ལག་གིས་རེག་ཀྱང་སྲིད་མཐའི་སེམས་དཔར་འགྱུར། །སྐྱེས་པ་བུད་མེད་ཁྱེའུ་བུ་མོ་དང་། །བྱ་དང་རི་དགས་ལ་སོགས་སུས་ཀྱང་རུང་། །ཡི་གེ་དྲུག་པའི་རིག་སྔགས་འདི་མཐོང་ན། །དེ་ཀུན་ཐམས་ཅད་རྒྱལ་སྲས་སྲིད་མཐའ་འཛིན། །མི་ཡི་སྡུག་བསྔལ་བརྒྱད་པོ་མེད་པར་འགྱུར། །དེ་ཡིས་རྣལ་འབྱོར་བསམ་གྱིས་མི་ཁྱབ་འཐོབ། །དེ་ལྟར་ཡི་གེ་དྲུག་པའི་རིག་སྔགས་འདི། །ཟློས་པར་བྱེད་ན་བསྐུལ་བར་འགྱུར་རོ་གསུངས། །སྒྲིབ་སེལ་གྱིས་ནི་འདི་སྐད་གསོལ། །དེ་ལྟར་ཕན་ཡོན་ཚད་མེད་པའི། །རིག་སྔགས་དམ་པའི་རྒྱལ་པོ་དེ། །བདག་གིས་གང་ལས་འཐོབ་པར་འགྱུར། །

ཡི་གེ་དྲུག་པའི་རིག་སྔགས་གང་། །བདག་ལ་སུ་ཞིག་སྩོལ་བྱེད་པ། །དེ་ལ་རིན་ཆེན་སྣ་བདུན་གྱིས། །འཛམ་གླིང་བཀང་སྟེ་དབུལ་བར་བགྱི། །འབྲི་བའི་ཡོ་བྱད་ཀྱིས་འཕོངས་ན། །བདག་གིས་ལྤགས་པ་ཤོག་བུར་བྱས། །རྐང་གི་རུས་པས་སྨྱུ་གུ་དང་། །ཁྲག་གིས་གནག་ཚར་བྱས་ནས་ནི། །རིག་སྔགས་དེ་ནི་འབྲི་བར་བགྱིད། །བཅོམ་ལྡན་འདས་ཀྱིས་སླར་ཡང་བཀའ་བསྩལ་པ། །ཡི་གེ་དྲུག་པའི་རིགས་སྔགས་འདི་ཡི་ཕྱིར། །འཇིག་རྟེན་ཁམས་ཀྱི་ཕྲ་རབ་རྡུལ་སྙེད་ཀྱི། །འཇིག་རྟེན་ཁམས་སུ་སོང་བར་ངས་དྲན་སྟེ། །དེ་བཞིན་གཤེགས་པ་བྱེ་བ་ཁྲག་ཁྲིག་ཚོགས། །བརྒྱ་སྟོང་དུ་མ་བསྙེན་ཅིང་བཀུར་བྱས་ཀྱང་། །རིག་སྔགས་མཆོག་འདི་མ་ཐོས་མ་ཐོབ་ནས། །སངས་རྒྱས་དམར་པོའི་༼ཆ༡༨ན༽མཆོག་གི་སྤྱན་སྔ་རུ། །ང་ཡིས་མཆི་མ་ཕྱུང་སྟེ་ངུས་པ་དང་། །རྒྱལ་བ་དེ་ཡིས་བདག་གི་དབུགས་ཕྱུང་སྟེ། །དེ་ལྟར་སྙིང་རྗེར་མཆི་མ་མ་འབྱིན་པར། །བདེ་གཤེགས་པདྨའི་དམ་པ་ཞེས་བྱ་བ། །དེ་ཡིས་རིག་སྔགས་ཆེན་མོ་འདི་མཁྱེན་གྱིས། །རྒྱལ་བ་དེ་ཡི་སྤྱན་སྔར་སོང་ཞིག་གསུངས། །

ངས་ཀྱང་ཕྱིན་སྟེ་གུས་པར་གསོལ་བ་བཏབ། །མིང་ཙམ་དྲན་ཀྱང་སྡིག་པ་ཀུན་འབྱང་ཞིང་། །བྱང་ཆུབ་དམ་པ་རྙེད་དཀའ་འཐོབ་འགྱུར་བ། །ཡི་གེ་དྲུག་པའི་རིག་སྔགས་འཚོལ་བའི་ཆེད། །འཇིག་རྟེན་དུ་མར་བདག་ཕྱིན་ཉོན་མོངས་ཀྱང་། །དོན་མ་མཆིས་ཀྱིས་ཁྱོད་ཀྱིས་བདག་ལ་སྩོལ། །དེ་བཞིན་གཤེགས་པ་པདྨའི་མཆོག་དེ་ཡིས། །རྡུལ་ཀུན་རེ་རེས་བགྲང་བར་ནུས་པ་སོགས། །བཅུ་གཉིས་དཔེ་ཡིས་ཡོན་ཏན་རྒྱ་ཆེར་བཤད། །ཡི་གེ་དྲུག་པའི་ཕན་ཡོན་བགྲང་མི་ལང་། །བསམ་གཏན་སྤྱོད་ཡུལ་བསམ་གྱིས་མི་ཁྱབ་སྟེ། །ང་ནི་སྒོམ་པར་ནན་ཏན་བརྩོན་མ་ཡིན། །སྤྱན་རས་གཟིགས་ཀྱི་དབང་པོའི་ཆོས་དེ་ཡང་། །ཕྲ་ཞིང་མི་གསལ་ཤིན་དུ་སྙིང་པོའི་ཆོས། །དེ་ནི་དགེ་བ་ལ་གནས་དེ་བཞིན་དུ། །རིག་སྔགས་ཆེན་མོ་འདི་ནི་ཐབས་མཁས་པའོ། །ངས་ཀྱང་ཡི་གེ་དྲུག་པའི་རིག་སྔགས་ཆེད། །ཞིང་ཁམས་བྱེ་བ་ཁྲག་ཁྲིག་བརྒྱ་སྟོང་ཕྲག །དུ་མར་འཁྱམས་ཤིང་སོང་ཡང་མ་རྙེད་ནས། །དེ་བཞིན་གཤེགས་པ་སྣང་བ་མཐའ་ཡས་ཀྱི། །སྤྱན་སྔར་ཐལ་སྦྱར་ཆོས་ལ་གུས་པ་ཡི། །ཤུགས་ཀྱིས་མཆི་མ་ཕྱུང་སྟེ་སངས་རྒྱས་དེས། །ཡིག་དྲུག་རིག་སྔགས་ཆེན་མོའི་རིག་པའི་རྒྱལ། །སྒོམ་པའི་བརྩོན་འགྲུས་བྱ་བར་བཞེད་དམ་གསུངས། །བཅོམ་ལྡན་འདས་འཚལ་བདེ་གཤེགས་བདག་འཚལ་སྟེ། །སྐོམ་པ་ཆུ་འཚོལ་ཇི་བཞིན་ཞིང་མང་མཆིས། །སངས་རྒྱས་ཁྲག་ཁྲིག་བརྒྱ་སྟོང་བསྙེན་བཀུར་ཀྱང་། །རིག་སྔགས་རྒྱལ་མོ་འདི་ནི་མ་ཐོབ་ཀྱིས། །བཅོམ་ལྡན་འདས་ཁྱོད་མགོན་སྐྱབས་རྟེན་དང་གནས། །དབང་༼ཆ༡༨བ༽པོ་ཉམས་ལ་མིག་དང་ལམ་སྟོར་ལམ། །ཉི་མས་གདུངས་པ་རྣམས་ལ་སྐྱོབ་པའི་གདུགས། །ལམ་གྱི་བཞི་མདོར་གནས་ཀྱི་སཱ་ལ་སྟེ། །ཆོས་ཀྱིས་ཕོངས་པ་རྣམས་ལ་མཐའ་ཡས་སྟོན། །སེམས་རབ་བརྟན་པའི་གོ་ཆ་ཉིད་གྱུར་ཅིག །

དེ་ནས་སངས་རྒྱས་སྣང་བ་མཐའ་ཡས་དེས། །ཀ་ལ་པིངྐའི་དབྱངས་སྙན་གསུང་ཕྱུང་བས། །སྤྱན་རས་གཟིགས་དབང་བོས་སྟེ་བཀའ་བསྩལ་པ། །རིགས་ཀྱི་བུ་ཁྱོད་ལྟོས་ཤིག་ལེགས་པར་ལྟོས། །དེ་བཞིན་གཤེགས་པ་པདྨའི་མཆོག་འདི་ནི། །དེ་བཞིན་གཤེགས་པ་ཉིད་དུ་གྱུར་བཞིན་དུ། །ཡི་གེ་དྲུག་པའི་སྔགས་ཆེན་འཚོལ་བའི་སླད། །བྱེ་བ་ཁྲག་ཁྲིག་བརྒྱ་སྟོང་དུ་མ་ཡི། །ཞིང་ཁམས་དུ་མར་ཀུན་ནས་གཤེགས་མཛད་ཀྱིས། །ཡི་གེ་དྲུག་པའི་རིག་སྔགས་དབུལ་བར་གྱིས། །དེ་ནས་སྤྱན་རས་གཟིགས་ཀྱི་དབང་པོ་དེས། །རས་བྲིས་ཆོ་ག་དཀྱིལ་འཁོར་འཇུག་ཚུལ་དང་། །གསང་བར་གདམས་པ་ལ་སོགས་རྒྱ་ཆེར་བསྟན། །ཨོཾ་མ་ཎི་པདྨེ་ཧཱུྃ། རིག་པའི་མཆོག་འདི་སྤྱན་རས་གཟིགས་དབང་གིས། །དེ་བཞིན་གཤེགས་པ་ང་ལ་བྱིན་མ་ཐག །ས་ཆེན་གཡོས་ཤིང་རྒྱ་མཚོ་རྣམ་པར་འཁྲུགས། །བགེགས་རྣམས་སྐྲག་ཅིང་འགྲོ་ལ་འཚེ་བྱེད་པའི། །གནོད་སྦྱིན་ཆེན་པོ་ཤ་ཟ་དུ་མ་དང་། །ནག་པོ་ཆེན་པོ་བུད་མེད་བཅས་པར་བྲོས། །ངས་ཀྱང་མུ་ཏིག་མཆོག་གི་སེ་མོ་དོ། །བརྒྱ་སྟོང་རི་བ་སྤྱན་རས་གཟིགས་ལ་ཕུལ། །དེས་ཀྱང་སྤྱི་བོར་བླངས་སྟེ་བདེ་བར་གཤེགས། །སྣང་བ་མཐའ་ཡས་དེ་ལ་གུས་པས་ཕུལ། །དེ་ཡིས་བླངས་ནས་སླར་ཡང་ང་ལ་བྱིན། །ང་ཡིས་རིག་སྔགས་རྒྱལ་པོ་འདི་རྙེད་ནས། །པདྨའི་ཞིང་ཁམས་ཉིད་དུ་གཤེགས་སོ་ཞེས། །བདེ་གཤེགས་པདྨའི་མཆོག་ལས་ང་ཡིས་ཐོས། །གང་གིས་རིག་སྔགས་མཆོག་འདི་འབྲི་འམ་འབྲིར་བཅུག་ན། །དེ་ཡིས་ཆོས་ཕུང་བརྒྱད་ཁྲི་བཞི་སྟོང་བྲིས་པར་འགྱུར། །རྒྱལ་སྐུ་ཕྲ་རབ་རྡུལ་མཉམ་ལྷ་ཡི་གསེར་ལས་བྱེད། །བྱས་ནས་རིང་སྲེལ་བཅུག་པ་ཉིན་རེ་བཞིན་༼ཆ༡༩ན༽བྱེད་ན། །དེ་ཡི་རྣམ་སྨིན་ཡི་གེ་དྲུག་པའི་རིག་སྔགས་འདིའི། །ཡིག་འབྲུ་གཅིག་གི་འབྲས་བུའི་རྣམ་པར་སྨིན་པ་ཙམ། །ཡོན་ཏན་བསམ་གྱིས་མི་ཁྱབ་ཐར་པར་ཤིན་དུ་གནས། །རིགས་ཀྱི་བུ་འམ་བུ་མོ་གང་ཞིག་འདི་ཟློས་ན། །དེས་ནི་ཏིང་འཛིན་དམ་པ་འདི་དག་ཐོབ་པར་འགྱུར། །ནོར་བུ་རིན་ཆེན་འཛིན་དང་དམྱལ་དང་བྱོལ་སོང་སྐེམ། །རྡོ་རྗེའི་གོ་ཆ་རྐང་པ་རབ་གནས་ཀུན་ཐབས་མཁས། །འཐོར་དང་ཆོས་རྣམས་ཀུན་ལ་འཇུག་པ་བསམ་གཏན་རྒྱུན། །ཆོས་ཀྱི་ཤིང་རྟ་ལ་འདུག་མཐའ་ཡས་པེ་འུ་དང་། །འདོད་ཆགས་ཞེ་སྡང་ཀུན་ལས་ཡོངས་སུ་ཐར་བར་བྱེད། །ཕ་རོལ་ཕྱིན་དྲུག་འཆང་དང་རི་རབ་ཆེན་པོ་འཛིན། །སེམས་ཅན་སྲིད་པ་ལས་འགྲོལ་སངས་རྒྱས་ཞིང་ཀུན་སྟོན། །དེ་བཞིན་གཤེགས་ཀུན་གཟིགས་དང་ཤིན་དུ་གནས་པའི་གནས། །དེ་དག་ལ་སོགས་ཏིང་འཛིན་དམ་པ་བརྒྱ་རྩ་བརྒྱད། །ཡི་གེ་དྲུག་པའི་རིག་སྔགས་འཛིན་དེས་ཐོབ་པར་འགྱུར། །དེ་བས་སྒྲིབ་པ་རྣམ་སེལ་ཁྱོད། །འཁོར་མོ་འཇིག་གི་གྲོང་ཁྱེར་ན། །རིག་སྔགས་ཆེན་མོ་འདི་འཛིན་པའི། །ཆོས་སྨྲ་ཡོད་ཀྱིས་དེའི་གན་སོང་། །རིག་སྔགས་མཆོག་འདི་འཛིན་པའི་ཆོས་སྨྲ་དེ་དག་དཀོན། །དེ་དག་དེ་བཞིན་གཤེགས་དང་མཉམ་པར་བལྟ་བར་བྱ། །འགྲོ་བའི་བསོད་ནམས་ཆེན་པོའི་གྲོང་དང་ཕུང་པོ་དང་། །ཕྱིན་ཅི་མ་ལོག་གསུང་དང་རིན་ཆེན་ཕུང་པོ་བཞིན། །འདོད་རྒུ་སྦྱིན་བྱེད་ཡིད་བཞིན་ནོར་བུ་ལྟ་བུ་དང་། །ཆོས་ཀྱི་མཛོད་དང་འགྲོ་བ་སྒྲོལ་བའི་མཉན་པ་བཞིན། །ལྟ་བར་བྱ་ཡི་དམ་ཆོས་སྨྲ་བ་དེ་དག་གི །སྤྱོད་པ་མཐོང་ནས་ཐེ་ཚོམ་སྐྱེ་བར་མི་བྱའོ། །

རིགས་ཀྱི་བུ་ཁྱོད་བྱང་ཆུབ་སེམས་དཔའི་ས་བོར་ནས། །ངན་སོང་སྡུག་བསྔལ་མི་བཟད་ནང་དུ་སྐྱེ་ས་རེ། །ཆོས་སྨྲ་དེ་ནི་ཚུལ་ཁྲིམས་ཞིག་ཅིང་སྤྱོད་པ་ཉམས། །ཆུང་མ་དང་ནི་བུ་དང་བུ་མོས་ཡོངས་སུ་བསྐོར། །ངུར་སྨྲིག་གོས་ཀྱང་བཤང་དང་གཅི་བས་༼ཆ༡༩བ༽གོས་གྱུར་པ། །སྤྱོད་ལམ་མ་བསྡམས་པ་ཡིན་ཁྱོད་ཀྱིས་ཤེས་པར་གྱིས། །དེ་ལྟར་འཚལ་ལོ་ཞེས་གསོལ་ནས། །རྒྱལ་སྲས་སྒྲིབ་པ་རྣམ་སེལ་དེ། །རབ་ཏུ་བྱུང་དང་ཁྱིམ་པ་དང་། །ཁྱེ་འུ་དང་ནི་བུ་མོ་ཡི། །གཟུགས་ཅན་བྱང་ཆུབ་སེམས་དཔའི་ཚོགས། །བརྒྱ་ཕྲག་དུ་མས་བསྐོར་སྟེ་སོང་། །ལྷ་ཡི་གདུགས་དང་ཅོད་པན་དང་། །རྒྱན་ཆ་གོས་བཟང་མེ་ཏོག་སོགས། །མཐའ་ཡས་མཆོད་པའི་ཚོགས་ཁྱེར་སྟེ། །ཝ་ར་ཎ་སིའི་གྲོང་དུ་སོང་། །སྤྱོད་ལམ་མ་བསྡམས་པ་དེ་ལ། །ཐེ་ཚོམ་མེད་པའི་དད་པ་ཡིས། །རྐང་པར་མགོ་བོས་ཕྱག་འཚལ་ནས། །མཆོད་པ་དེ་དག་ཀུན་གྱིས་མཆོད། །མདུན་དུ་ཐལ་མོ་སྦྱར་ནས་བསྟོད། །

ཨེ་མ་ཧོ། ཆོས་གཏེར་མྱོང་བྱེད་བདུད་རྩིའི་གཏེར་བསགས་པ། །རྒྱ་མཚོ་ཆེ་དང་མཉམ་པ་ཁྱོད་ལ་དཔག་མི་ནུས། །མིར་གྱུར་ཀུན་དང་ལྷ་ལ་སོགས་པའི་འགྲོ་བ་ཀུན། །ཁྱོད་ལས་ཆོས་ཉན་དེ་ཀུན་ཐམས་ཅད་འཁོར་དུ་འདུ། །ཁྱོད་ནི་རྡོ་རྗེ་ཆེ་མཚུངས་ཆོས་ཀྱི་རྣམ་གྲངས་འཆང་། །སེམས་ཅན་འཁོར་བས་བཅིངས་པ་མང་པོ་ཡོངས་ཐར་མཛད། །གྲོང་ཁྱེར་འདིར་གནས་ཁྱོད་ཀྱིས་རྟག་དུ་ཡོངས་སྡུད་ཅིང་། །ཁྱོད་མཐོང་དེ་དག་བསོད་ནམས་དམ་པ་ལྡན་པ་ལགས། །མཐོང་མ་ཐག་དུ་སྡིག་པ་ཀུན་འཕྲོག་མཛད། །ཞུགས་ཀྱིས་ནགས་ཚལ་མྱུར་བར་སྲེག་པ་བཞིན། །ཁྱོད་ནི་བདེ་གཤེགས་ཀུན་གྱིས་རབ་ཏུ་མཁྱེན། །བྱང་སེམས་བྱེ་བ་ཁྲག་ཁྲིག་བརྒྱ་སྟོང་མང་། །ཚངས་དང་ཁྱབ་འཇུག་དབང་ཕྱུག་ཉི་ཟླ་རླུང་། །ཆུ་བདག་མེ་ལྷ་ཆོས་རྒྱལ་གཤིན་རྗེ་དང་། །རྒྱལ་ཆེན་བཞི་མདོ་ཁྱོད་ལ་མཆོད་ཕྱིར་བརྩོན། །ཆོས་སྨྲ་དེ་ཡིས་སླར་སྨྲས་པ། །གྲོགས་པོ་ཉོན་མོངས་པ་རྣམས་ནི། །འཕགས་པ་མིན་པར་སྤྱོད་པའོ། །དེ་ནི་འཁོར་བའི་མཚན་མ་སྟེ། །སྐྱེ་རྒུའི་འཁོར་ལོ་སྐྱེད་པར་བྱེད། །ཡིག་དྲུག་རིག་སྔགས་སུས་ཤེས་པ། །དུག་གསུམ་དག་གིས་མི་གོས་སྟེ། །འཛམ་བུ་༼ཆ༢༠ན༽ཆུ་བོའི་གསེར་བཟང་པོ། །ནམ་ཡང་དྲི་མས་མི་གོས་བཞིན། །རིག་སྔགས་རྒྱལ་མོ་འདི་ནི་དཀོན་པའི་ཚིག་ཡིན་སྟེ། །རྡོ་རྗེའི་ཚིག་དང་མི་ཕྱེད་བླ་མེད་ཡེ་ཤེས་ཚིག །མི་ཟད་པ་ཡི་ཡེ་ཤེས་ལྟག་ན་མེད་པའི་ཚིག །ཐར་པར་འཇུག་བྱེད་བདེ་གཤེགས་ཡེ་ཤེས་རྣམ་དག་ཚིག །དུག་གསུམ་དང་ནི་འཁོར་བའི་སྡུག་བསྔལ་ཡོངས་སྤོང་ཚིག །ཐབས་མཁས་ཀུན་ལྡན་ཆོས་རྣམས་ཀུན་ལ་འཇུག་བྱེད་ཚིག །བསམ་གཏན་རྣམ་ཐར་ཏིང་འཛིན་ཀུན་ལ་འཇུག་པའི་ཚིག །རྟག་དུ་ལྷ་རྣམས་འདོད་པར་བྱེད་པའི་ཚིག་ཡིན་ནོ། །འདི་ན་གང་ཞིག་ཐར་འདོད་ཀྱང་། །ཐར་པའི་ཐབས་ལ་རྨོངས་པ་རྣམས། །དབང་པོའི་སྒོ་དང་དཀར་པོའི་སྒོ། །དེ་བཞིན་སྙན་པའི་བསྒོ་བ་སོགས། །གོས་ཀྱི་བསྒོ་བ་སྣ་ཚོགས་དང་། །ཉི་མ་རྒྱུ་སྐར་བརྟགས་བྱས་ནས། །དབང་ཕྱུག་འཇུག་སྲེད་ན་མཁའ་ལྡིང་། །གཅེར་བུ་པ་དང་རི་མི་སོགས། །སྣ་ཚོགས་གནས་ལས་རབ་འབྱུང་ཡང་། །དེ་དག་ལ་ཡང་ཐར་པ་མེད། །མགོན་མིན་བརྟུལ་ཞུགས་ཅན་ཡང་མིན། །ཚངས་དང་ཁྱབ་འཇུག་དབང་ཕྱུག་དང་། །ལྷ་དབང་ཉི་ཟླ་རླུང་ལྷ་ཆུ། །མེ་དང་གཤིན་རྗེ་རྒྱལ་ཆེན་བཞི། །དེ་སོགས་ལྷ་རྣམས་མང་པོ་ཡང་། །རྟག་དུ་ཡི་གེ་དྲུག་པ་ཡི། །རིག་སྔགས་རྒྱལ་མོ་འདི་ཉིད་སློང་། །ཇི་ལྟར་ཤེས་རབ་ཕ་རོལ་ཕྱིན་མ་ནི། །རྒྱལ་བ་ཀུན་སྐྱེད་ཡུམ་དུ་གྲགས་མོད་ཀྱི། །དེ་ཡང་རིག་སྔགས་རྒྱལ་མོ་འདི་ཉིད་ལ། །ཐལ་མོ་སྦྱར་ནས་ཕྱག་འཚལ་འདུད་བྱེད་ན། །སངས་རྒྱས་བྱང་སེམས་བཅས་པ་སྨོས་ཅི་དགོས། །འདི་ནི་འབྲས་ལྟར་སྙིང་པོར་གྱུར་པ་སྟེ། །འདི་ལ་ཅུང་ཟད་ཙམ་ཞིག་བཟླས་པས་ཀྱང་། །ཐེག་མཆོག་གསུང་རབ་ཡན་ལག་བཅུ་གཉིས་དང་། །ཞི་དང་ཐར་པ་དམ་པ་ཐོབ་པར་འགྱུར། །རྣལ་འབྱོར་གཞན་ཀུན་ཕུབ་མ་ལྟ་བུ་སྟེ། །འདི་ནི་འབྲས་ཀྱི་རྨེ་འུ་༼ཆ༢༠བ༽ལྟ་བུ་ཡིན། །རྒྱལ་བའི་སྲས་རྣམས་ཕར་ཕྱིན་དྲུག་པོ་ལས། །རེ་རེའི་ཕྱིར་ཡང་དཀའ་ཚེགས་ཆེར་འབྱིན་མོད། །འདི་ཉིད་གཅིག་པོ་བཟླས་པས་ཕར་ཕྱིན་དྲུག །ལྷན་ཅིག་དཀའ་བ་མེད་པར་ཡོངས་སུ་རྫོགས། །ལ་ལ་འདི་ལ་ལག་གིས་རེག་བྱེད་ཀྱང་། །དེ་ཡང་ཕྱིར་མི་ལྡོག་པ་ཐོབ་པར་འགྱུར། །དེ་ཡི་མིང་ཙམ་འཛིན་པའང་དཀོན་པ་སྟེ། །འདི་མིང་ལན་གཅིག་བཟུང་ཡང་རྒྱལ་ཀུན་ལ། །ཡོ་བྱད་ཀུན་གྱིས་རྟག་པར་བསྟབས་པར་འགྱུར། །དེ་ནས་ཆོས་ཀྱི་མཁན་པོ་དེ། །ཅུང་ཟད་སེམས་ཤིང་འདུག་པ་ལས། །སྟེང་གི་མཁའ་ལས་ཡིག་དྲུག་གི །རིག་སྔགས་བྱིན་ཞེས་སྒྲ་བྱུང་ངོ་། །

སྒྲ་འདི་གང་ལས་བྱུང་སེམས་ཚེ། །སླར་ཡང་མཁའ་ལས་རྒྱལ་སྲས་འདིས། །དཀའ་བ་དུ་མས་བརྩོན་བྱས་ཀྱི། །ཡིག་དྲུག་བྱིན་ཞིག་ཞེས་ཐོས་ནས། །སྟེང་གི་མཁའ་ལ་བལྟས་པ་དང་། །འདམ་བུའི་མདོག་ལྟར་ཀུན་ནས་དཀར། །རལ་པའི་ཅོད་པན་མཛེས་པ་འཆང་། །ཐམས་ཅད་མཁྱེན་པ་དབུར་བཞག་པ། །ཕྱག་ན་པདྨ་བཟང་པོ་ཐོགས། །པདྨའི་དཔལ་གྱིས་བརྒྱན་བྱས་པ། །དེ་འདྲའི་གཟུགས་བཟང་མཐོང་གྱུར་ནས། །སྤྱན་རས་གཟིགས་ཀྱི་དབང་པོ་ཡིས། །ཡི་གེ་དྲུག་པ་བྱིན་པར་གནང་། །ཚུར་ཤོག་གུས་པར་བླང་བར་གྱིས། །

ཨོཾ་མ་ཎི་པད་མེ་ཧཱུྃ། འདི་ནི་བྱིན་པར་གྱུར་མ་ཐག །ས་ཆེན་གཡོས་ཤིང་རྒྱ་མཚོ་འཁྲུགས། །མོད་དེར་སྒྲིབ་པ་རྣམ་སེལ་གྱིས། །མི་ཟད་པ་ཡི་ཆོས་ཉིད་དང་། །བྱམས་དང་སྙིང་རྗེ་དགའ་བ་དང་། །རྣལ་འབྱོར་སྤྱོད་དང་ཐར་པར་འཇོག །ཐམས་ཅད་སྣང་བྱེད་བཀོད་པའི་རྒྱལ། །ཆོས་འཛིན་པ་སོགས་ཏིང་འཛིན་ནི། །མཐའ་ཡས་དུ་མ་ཐོབ་པར་གྱུར། །རིན་ཆེན་བདུན་གྱིས་གླིང་བཞི་ནི། །བཀང་ནས་ཡོན་དུ་དབུལ་རྩོམ་ཚེ། །ཆོས་ཀྱི་མཁན་པོ་དེས་སྨྲས་པ། །འདིས་ནི་ཡི་གེ་གཅིག་ཉིད་ཀྱི། །ཡོན་གྱི་ཆར་ཡང་༼ཆ༢༡ན༽ཡོང་མེད་ན། །དྲུག་གི་ཡོན་ཏུ་ལྟ་ཅི་སྨོས། །འོན་ཀྱང་ང་ནི་ཁྱོད་ཅག་ལས། །ཅི་ཡང་ལེན་པར་འདོད་པ་མེད། །ཁྱོད་ཀྱང་བྱང་ཆུབ་སེམས་དཔའ་སྟེ། །ཁྱོད་ནི་འཕགས་ཀྱིས་མི་འཕགས་མིན། །ཁྱོད་ནི་ང་ཡིས་འདུལ་བྱ་ཉིད། །དེ་ནས་རྒྱལ་སྲས་སྒྲིབ་སེལ་གྱིས། །བརྒྱ་སྟོང་རི་བའི་མུ་ཏིག་གི །ཕྲེང་བ་དེ་ལ་ཕུལ་བ་དང་། །མཁན་པོ་འདི་ནི་ངའི་ཚིག་གིས། །དེ་བཞིན་གཤེགས་པ་རྫོགས་སངས་རྒྱས། །ཤཱཀྱ་ཐུབ་ལ་ཕུལ་ཞིག་གསུངས། །རྒྱལ་སྲས་སྒྲིབ་པ་རྣམ་སེལ་གྱིས། །ཆོས་སྨྲའི་རྐང་པར་ཕྱག་བྱས་ནས། །དེ་ནི་རྙེད་པའི་དམ་པ་རྙེད། །བསམ་པ་ཡོངས་སུ་རྫོགས་པ་ཡིས། །སྟོན་པའི་སྤྱན་སྔར་གུས་པས་སོང་། །མཁན་པོའི་ཚིག་གིས་སྐྱེས་ཀྱང་ཕུལ། །སྟོན་པས་ཀུན་ནས་དགའ་བར་མཛད། །དེ་ནས་སྒྲིབ་པ་རྣམ་སེལ་གྱིས། །སྤྱན་རས་གཟིགས་དབང་ལྟར་འཚལ་ཞེས། །གསོལ་ཚེ་ཛེ་ཏའི་ཚལ་འདི་རུ། །ང་ལ་ལྟ་དང་མཆོད་པ་དང་། །དབང་ཕྱུག་ཆེན་པོ་ལུང་སྟོན་ཕྱིར། །མྱུར་དུ་འོང་བར་འགྱུར་རོ་གསུངས། །དེ་ནས་བདེ་བ་ཅན་གྱིས་ཞིང་། །སྤྱན་རས་གཟིགས་དབང་བཞུགས་པ་དེས། །འོད་ཟེར་སྣ་ཚོགས་བཀྱེ་བ་ཡིས། །ཛེ་ཏའི་ཚལ་ཀུན་སྣང་བྱས་སྟེ། །ལན་གསུམ་བསྐོར་ནས་འོད་དེ་ནི། །དམྱལ་བའི་གནས་སོང་གསལ་བར་བྱས། །ཛེ་ཏའི་ཚལ་ཀུན་ལྷ་ཡི་གསེར། །ལས་བྱས་བཀོད་པ་མཐའ་ཡས་སྣང་། །སྐར་ཚོགས་དབུས་ན་ཟླ་བ་ལྟར། །རྒྱལ་སྲས་ཀུན་ལས་ཕུལ་བྱུང་བ། །སྤྱན་རས་གཟིགས་ཀྱི་དབང་པོ་དེ། །སྤྲིན་ཕུང་ནང་ནས་གློག་ཕྲེང་ལྟར། །སྐད་ཅིག་ཙམ་གྱིས་དེར་འོངས་སྟེ། །སྟོན་པའི་འོད་ཟེར་མ་གཏོགས་པ། །འོད་གཞན་ཐམས་ཅད་ཟིལ་གྱིས་མནན། །བསྟོད་ཅིང་ཕྱག་འཚལ་གཡས་སུ་བསྐོར། །སྟོན་པས་བཀའ་བསྩལ་རིགས་གྱིས་བུ། །ངལ་ལམ་ཆད་དམ་ཉོན་མོངས་སམ། །འགྲོ་མང་ཡོངས་སུ་སྨིན་བྱས་སམ། །དེས་ཀྱང་བདག་གིས་སེམས་ཅན་རྣམས། །སྨིན་པར་བྱེད་པའི་ལས་བསྒྲུབས་སོ། །ཞེས་གསོལ་སླར་ཡང་ལེགས་སོ་ཞེས། །རྒྱལ་བས་དབུགས་འབྱིན་དམ་པ་མཛད། །

དེས་ཀྱང་གསེར་༼ཆ༢༡བ༽གྱི་པདྨ་མཆོག །དེ་བཞིན་གཤེགས་ལ་ཕུལ་ནས་ནི། །སངས་རྒྱས་སྣང་བ་མཐའ་ཡས་ཀྱིས། །མེ་ཏོག་འདི་དག་སྐྱེས་སུ་བསྐུར། །སྐུར་གསོལ་གསུང་བར་མཛད་ཅེས་གསོལ། །སྟོན་པས་ཕྱག་གིས་བཞེས་ནས་ནི། །སྐུ་ཡི་གཡོན་ལོགས་སུ་བཞག་གོ །དེ་ནས་དབང་ཕྱུག་ཆེན་པོ་ཡིས། །སྟོན་པའི་ཞབས་ལ་ཕྱག་འཚལ་ནས། །བྱང་ཆུབ་ལུང་བསྟན་སྩོལ་ཞེས་གསོལ། །སྟོན་པའི་ཞལ་ནས་སྤྱན་རས་གཟིགས། །འདི་ཡིས་ཁྱོད་ལ་ལུང་སྟོན་འགྱུར། །ཞེས་གསུང་དབང་ཕྱུག་ཆེན་པོ་ཡིས། །འཕགས་པའི་ཞབས་ལ་མགོས་བཏུད་ནས། །སྤྱན་རས་གཟིགས་ཀྱི་དབང་པོ་དམ་པ་དབང་ཕྱུག་ཆེན་པོ་ཆོས་འཛིན་ལ། །པདྨའི་ཞབས་མངའ་པདྨ་ལ་དགྱེས་ཕྱག་ན་པདྨ་བཟང་པོ་མངའ། །པདྨའི་དཔལ་དང་ལྡན་པ་ཡོངས་སུ་བསྐོར་བ་འགྲོ་བའི་དབུགས་འབྱིན་མཛད། །ས་ཡི་སྤྱན་མཆོག་མཛད་པ་ཚིམ་པར་མཛད་ལ་གུས་པས་ཕྱག་འཚལ་ལོ། །སྤྱན་རས་གཟིགས་ཀྱི་དབང་པོས་བཀའ་བསྩལ་པ། །ཁྱོད་ནི་འཇིག་རྟེན་ཆེ་བ་ཞེས་བྱ་བར། །རྫོགས་པའི་སངས་རྒྱས་ལྷ་མིའི་སྟོན་པ་ནི། །དབང་ཕྱུག་ཞེས་བྱར་རྫོགས་འཚང་རྒྱ་བར་འགྱུར། །

དེ་ནས་ལྷ་མོ་ཨུ་མ་ཡོང་ནས་ནི། །ཞབས་ལ་ཕྱག་འཚལ་བསྟོད་པས་བསྟོད་པར་བརྩོན། །བྱང་ཆུབ་སེམས་དཔའ་སེམས་དཔའ་ཆེན་པོ་སྤྱན་རས་གཟིགས་ཀྱི་དབང་ཕྱུག་མཆོག །སྲོག་སྦྱིན་མཛད་པ་ས་ཡི་སྤྱན་མཆོག་ལྡན་པ་པདྨ་བཟང་པོ་མངའ། །པདྨའི་དཔལ་དང་ལྡན་པས་ཡོངས་སུ་བསྐོར་བ་མྱང་འདས་ས་སྟོན་པ། །ལེགས་པར་དགང་བར་མཛད་པ་ཆོས་སྦྱིན་པ་ལ་གུས་པས་ཕྱག་འཚལ་ལོ། །བུད་མེད་དམད་པའི་ལུས་ལས་ཡོངས་སུ་ཐར་བར་མཛོད། །མངལ་ན་གནས་ཅིང་ཤ་མས་གང་བའི་སྡུག་བསྔལ་དང་། །རྟག་དུ་འཛིན་པ་ལས་ནི་བདག་ཡོངས་ཐར་བར་མཛོད། །བླ་མེད་བྱང་ཆུབ་མཆོག་ཏུ་༼ཆ༢༢ན༽དབུགས་འབྱིན་མཛད་དུ་གསོལ། །སྤྱན་རས་གཟིགས་ཀྱི་དབང་པོས་བཀའ་བསྩལ་པ། །སྲིང་མོ་ཁྱོད་ནི་འཇིག་རྟེན་གངས་རི་ཡི། །གཡས་ལོགས་ཕྱོགས་སུ་ཨུ་མའི་དབང་ཕྱུག་ཅེས། །མངོན་པར་རྫོགས་འཚང་རྒྱ་ཞེས་ལུང་བསྟན་ཏོ། །

སྟོན་པའི་ཞལ་ནས་སྒྲིབ་པ་རྣམ་སེལ་ལྟོས། །སྤྱན་རས་གཟིགས་འདིས་འདི་རྣམས་ལུང་བསྟན་སྟེ། །དབང་ཕྱུག་ཆེན་པོའི་ལེའུ་འདི་བཤད་ཏོ། །སྒྲིབ་སེལ་དགའ་ཞིང་རངས་པ་ཡིས། །སྟོན་པའི་གཙོ་ལ་འདི་སྐད་གསོལ། །སྤྱན་རས་གཟིགས་དབང་མཐོང་བ་ཡིས། །ལོང་བ་ཡིས་ནི་མིག་ཐོབ་ལྟར། །དེ་རིང་བདག་གསོན་འབྲས་བུ་མཆིས། །བསམ་གྲུབ་བསམ་རྫོགས་བྱང་ཆུབ་ཀྱི། །ལམ་ལ་བར་ཆད་མེད་པར་གྱུར། །ལེགས་པར་དགོངས་པ་ཆོས་ཀྱི་སྐུ། །མྱ་ངན་འདས་པ་ད་སྟོན་ཏོ། །སྤྱན་རས་གཟིགས་ཀྱི་ཡོན་ཏན་ཚོགས། །སླར་ཡང་ཉན་པར་འཚལ་ལོ་ཞེས། །སྟོན་པའི་སྤྱན་སྔར་གསོལ་བར་གྱུར། །རྒྱལ་བས་བཀའ་བསྩལ་དཔེར་ན་རི་རྒྱལ་ཁོར་ཡུག་དང་། །ཁོར་ཡུག་ཆེ་དང་མུཉྩི་ལི་ང་ནག་པོ་ཆེ། །གསུས་གཞོལ་མི་སྟོན་ཀུན་དུ་གཏོགས་དང་འབར་བའི་ཁ། །རྩེ་མོ་བརྒྱ་པ་ཁང་པའི་རི་དང་ནོར་བུ་ཆེ། །སྟོན་པའི་རི་དང་དུས་མ་ཡིན་པར་སྟོན་པ་སོགས། །རི་རྒྱལ་དེ་ཀུན་སྲང་གཅིག་ལ་ནི་ཚད་གཞལ་ན། །སྲང་གི་གྲངས་དེ་མ་ལུས་ང་ཡིས་གཞལ་ནུས་ཀྱིས། །སྤྱན་རས་གཟིགས་དབང་བསོད་ནམས་ཕུང་པོ་བགྲང་མི་ནུས། །ཕྲ་རབ་རྡུལ་ཚད་བཟུང་ནུས་རྒྱ་མཚོ་ཐིགས་པས་དྲོངས། །ཤྲི་ཤའི་ཚལ་གྱི་འདབ་མ་རེ་རེ་ནས་བགྲང་ནུས། །སྤྱན་རས་གཟིགས་དབང་བསོད་ནམས་ཚོགས་ནི་བགྲང་མི་ནུས། །གླིང་བཞིའི་མི་ཀུན་ཡིག་མཁན་གྱུར་པས་རི་རབ་ནི། །གྲོ་གའི་ཕུང་པོར་གྱུར་ལ་རྒྱ་མཚོ་མཆིང་ནམ་ཆེ། །གནག་ཚར་བྱས་པས་ཟད་པའི་བར་དུ་བྲིས་བྱས་པའི། །༼ཆ༢༢བ༽ཡིག་འབྲུ་རེ་རེ་ནས་ནི་ང་ཡིས་བགྲང་ནུས་མོད། །རྒྱལ་སྲས་འདི་ཡི་བསོད་ནམས་ཚད་ནི་ཟིན་མ་ཡིན། །དེ་བཞིན་གཤེགས་པ་གངྒའི་བྱེ་སྙེད་བཅུ་གཉིས་ལ། །ཡོ་བྱད་ཀུན་གྱིས་བསྐལ་མང་མཆོད་པའི་བསོད་ནམས་དེ། །སྤྱན་རས་གཟིགས་ཀྱི་དབང་པོའི་སྐྲ་རྩེ་གཅིག་ལ་གནས། །རྒྱལ་སྲས་འདི་ནི་ཏིང་འཛིན་བརྒྱ་ཕྲག་མང་ལྡན་སྟེ། །རབ་འཇོམས་རྒྱན་བྱེད་རྒྱན་མི་བྱེད་དང་གློག་གི་སྦྱིན། །བཟོད་བྱེད་གཟི་ཆེན་རྣམ་བྱེད་རྡོ་རྗེའི་ཕྲེང་མཆོག་སྦྱིན། །མཐུ་བརྒྱ་བཀོད་པ་མཐའ་ཡས་སྤོབས་པའི་ཕུང་པོ་དང་། །རྒྱལ་དབང་རྣམ་མང་རྡོ་རྗེའི་སྒོ་དང་རྟག་མཆོག་སྦྱིན། །དབང་ཡོངས་ཐར་བྱེད་ཞེ་སྡང་ཡོངས་ཐར་དབང་མཆོག་མིག །ཉིན་བྱེད་མཆོག་སྤྱན་ཆོས་མངོན་དང་ནི་རྡོ་རྗེའི་མངལ། །ཤིན་དུ་སྟོན་པ་མྱ་ངན་འདའ་བྱེད་འོད་མཐའ་ཡས། །རྣལ་འབྱོར་བྱེད་དང་འཐོར་བ་འཛམ་གླིང་དག་པའི་མིག །རྒྱལ་ཞིང་མཆོག་སྤྱན་བྱམས་དང་འགྲོ་གནས་མི་ཟད་བྱེད། །མནར་མེད་སྐེམ་དང་རྒྱ་མཚོ་ལྟར་ཟབ་འཁོར་བརྒྱ་པ། །དེ་སོགས་ཏིང་འཛིན་གཞན་ཡང་བརྒྱ་སྟོང་མང་ལྡན་ཉིད། །

སྔོན་ཚེ་རྒྱལ་བ་ལོག་པར་དད་སེལ་བྱུང་བའི་དུས། །ང་ནི་བྱང་ཆུབ་སེམས་དཔར་གྱུར་པས་རྒྱལ་དེ་ལས། །སྤྱན་རས་གཟིགས་ཀྱི་ཡོན་ཏན་བརྗོད་པ་དེ་ལྟ་ཐོས། །བྱང་ཆུབ་སེམས་དཔའ་ཀུན་དུ་བཟང་པོ་ལ་སོགས་དང་། །འདི་འདྲའི་ཚུལ་དུ་ཏིང་ངེ་འཛིན་གྱིས་འགྱེད་པའང་མཐོང་། །གང་ཚེ་ཀུན་བཟང་རྡོ་རྗེ་གྱེན་འཕགས་ཏིང་འཛིན་ཞུགས། །དེ་ཚེ་སྤྱན་རས་གཟིགས་དབང་མཐོང་བའི་ཏིང་འཛིན་འཇུག །ཀུན་བཟང་ཟླ་བ་མཆོག་ཅན་ཏིང་འཛིན་ལ་ཞུགས་ཚེ། །སྤྱན་རས་གཟིགས་དབང་ཉི་མ་དམ་པའི་སྤྱན་ལ་འཇུག །གང་ཚེ་ཀུན་བཟང་བྱུག་པའི་ཏིང་ངེ་འཛིན་ཞུགས་ཚེ། །སྤྱན་རས་གཟིགས་དབང་ནམ་མཁའི་འཛོད་ལ་སྙོམས་པར་འཇུག །ཀུན་དུ་བཟང་པོ་རྣམ་པར་བྱེད་ལ་སྙོམས་འཇུག་ཚེ། །སྤྱན་རས་གཟིགས་ཀྱི་དབང་ཕྱུག་༼ཆ༢༣ན༽རྡོ་རྗེའི་ལྕགས་ཀྱུར་གནས། །གང་ཚེ་ཀུན་བཟང་བཟང་པོའི་འགྲོས་ལ་སྙོམས་ཞུགས་ཚེ། །སྤྱན་རས་གཟིགས་དབང་རྒྱ་མཚོ་ལྟར་ཟབ་ཏིང་འཛིན་གནས། །ཀུན་དུ་བཟང་པོ་སེང་གེའི་གླལ་གྱིས་རྩེ་བའི་ཚེ། །སྤྱན་རས་གཟིགས་དབང་སེང་གེ་རྣམ་རོལ་གྱིས་ཟིལ་གནོན། །ཀུན་བཟང་མཆོག་སྦྱིན་ཏིང་ངེ་འཛིན་ལ་མཉམ་བཞག་ཚེ། །སྤྱན་རས་གཟིགས་དབང་མནར་མེད་སྐེམ་པའི་ཏིང་འཛིན་བྱེད། །ཀུན་དུ་བཟང་པོ་བ་སྤུའི་ཁུང་བུ་ཀུན་འབྱེད་ཚེ། །སྤྱན་རས་གཟིགས་དབང་སྤུ་ཁུང་མ་ལུས་འབྱེད་པར་བྱེད། །དེ་ནས་ཀུན་དུ་བཟང་པོ་ངོ་མཚར་ཐོབ་གྱུར་སྟེ། །སྤྱན་རས་གཟིགས་དབང་ཁྱོད་ཀྱི་སྤོབས་པ་ཕུལ་བྱུང་བ། །དེ་ལྟ་ལེགས་སོ་ལེགས་སོ་ཞེས་སྨྲས་སངས་རྒྱས་དེས། །ཀུན་བཟང་ཁྱོད་ཀྱིས་སྤྱན་རས་གཟིགས་དབང་སྤོབས་པ་ནི། །ཅུང་ཟད་ཙམ་ཞིག་མཐོང་དུ་ཟད་དེ་རྒྱལ་སྲས་འདིའི། །སྤོབས་པ་ཅི་འདྲ་དེ་འདྲ་དེ་བཞིན་གཤེགས་ལའང་མེད། །དེ་སྐད་སངས་རྒྱས་དེ་ལས་ང་ཡིས་ཡོངས་སུ་ཐོས། །དེ་ལྟར་ཡོན་ཏན་རྒྱ་ཆེན་བཀའ་བསྩལ་ནས། །མདོ་འདི་ཡོངས་སུ་གཏད་པར་བྱ་བའི་ཕྱིར། །སུ་ཞིག་ཐེག་ཆེན་མདོ་སྡེ་ཟ་མ་ཏོག །བཀོད་པའི་རྒྱལ་པོ་འདི་ཡི་མིང་ཐོས་ཀྱང་། །དེ་དག་སྔོན་གྱི་ལས་ཀྱི་སྒྲིབ་པ་འབྱང་། །མཚམས་མེད་ལྔ་སོགས་དམད་པའི་ལས་བྱེད་པའི། །སྡིག་ཅན་རྣམས་ཀྱང་མདོ་སྡེ་འདི་འཛིན་ན། །མི་ཟད་སྡིག་པ་ཀུན་ལས་ཡོངས་སུ་ཐར། །འདི་ན་རི་རབ་རི་ཡི་རྒྱལ་པོའི་གཡས་ངོས་ན། །སྔོན་གྱིས་བདེ་གཤེགས་དྲུག་གིས་དྲི་མ་མེད་པ་ཡི། །མཐར་རུ་༼ཆ༢༣བ༽བརྟགས་པ་ཡོད་སྟེ་ད་ལྟར་ངས་ཀྱང་བརྟགས། །གང་ཞིག་གོས་དཀར་ཁ་དོག་སྔོན་པོར་འགྱུར་བ་དང་། །སྔོན་པོའི་གོས་ནི་ཁ་དོག་དཀར་པོར་འགྱུར་བའོ། །

དེ་ལས་སྔ་མ་ཤོས་ནི་སྡིག་པའི་ཕུང་པོ་སྟེ། །ཕྱི་མ་ཤོས་ནི་ཆོས་ཀྱི་ཕུང་པོར་བལྟ་བར་བྱ། །དེ་བཞིན་མདོ་སྡེ་རྒྱལ་པོ་ཟ་མ་ཏོག་བཀོད་འདིས། །སྡིག་པའི་ཕུང་པོ་ཐམས་ཅད་སྲེག་ཞིང་དཀར་པོར་བྱེད། །དབྱར་དུས་ཙ་དང་ནགས་ཚལ་ཤིན་དུ་སྔོ་གྱུར་པ། །དེ་ཚེ་ཁ་བརྒྱ་པ་ཞེས་ཀླུ་ཡི་རྒྱལ་པོ་ཅིག །གནས་ནས་ལངས་སྟེ་དེ་དག་ཐམས་ཅད་སྲེག་པར་བྱེད། །དེ་བཞིན་མདོ་འདི་སྡིག་པའི་ནགས་ཚལ་སྲེག་བྱེད་ཡིན། །མདོ་སྡེ་འདི་ཐོས་སེམས་ཅན་དེ་དག་བདེ་དང་ལྡན། །དེ་ཀུན་སོ་སོའི་སྐྱེ་བོ་མིན་པར་རིག་པར་བྱ། །བྱང་ཆུབ་སེམས་དཔའ་ཕྱིར་མི་ལྡོག་དང་འདྲ་བར་ལྟོས། །འཆི་བའི་ཚེ་ན་སངས་རྒྱས་བཅུ་གཅིག་མངོན་གཤེགས་སྟེ། །མ་འཇིགས་མ་འཇིགས་ཁྱོད་ཀྱིས་མདོ་སྡེའི་རྒྱལ་པོ་ཐོས། །སླན་ཆད་མི་འཁོར་སྐྱེ་རྒ་ན་འཆི་མཐོང་མི་འགྱུར། །མི་སྡུག་མི་འཕྲད་སྡུག་ཅིང་འདོད་པ་མཐོང་བར་འགྱུར། །རིགས་ཀྱི་བུ་ཁྱོད་བདེ་བ་ཅན་གྱིས་ཞིང་དུ་སོང་། །བདེ་གཤེགས་སྣང་མཐའ་ཡས་ལས་དམ་ཆོས་ཐོས་འགྱུར་ཞེས། །དབུགས་འབྱིན་མཛད་མཐོང་དེ་དག་བདེ་ནས་བདེ་བར་འགྲོ། །བཀའ་ཆེམས་ཁ་ཅིག་ལས་སྤྱན་རས་གཟིགས་ཛེ་ཏའི་ཚལ་ཏུ་འོངས་ནས་སྟོན་པ་མྱ་ངན་ལས་མི་འདའ་བར་གསོལ་བ་བཏབ་པའི་ཚེ་ངའི་གདུལ་བྱ་རྫོགས་སོ་ཞེས་གསུང་བ་ན་ད་དུང་ཁ་བ་ཅན་གྱི་སེམས་༼ཆ༢༤ན༽ཅན་མ་ཐུལ་ལོ། །ཞེས་ཞུས་པས་དེ་ནི་ཁྱོད་ཀྱིས་གདུལ་བར་བྱ་བ་ཡིན་ནོ་ཞེས་ཁ་བ་ཅན་དུས་དེར་གཏད་པར་ཡང་གསུངས་སོ། །

དེ་ལྟར་རྒྱལ་དང་རྒྱལ་སྲས་ཀུན་གྱི་བླ། །སྤྱན་རས་གཟིགས་ཀྱི་དབང་པོའི་རྒྱལ་པོ་དེས། །བོད་ཡུལ་འདི་ནི་ཐུགས་རྗེས་བདག་གིར་མཛད། །ཡུལ་འདིའི་འགྲོ་རྣམས་ལོངས་སྤྱོད་དམན་ན་ཡང་། །ལྷ་སྐལ་ཐུགས་རྗེ་ཆེན་པོ་སྤྱན་རས་གཟིགས། །ཆོས་སྐལ་སྙིང་པོ་ཡི་གེ་དྲུག་མ་སྟེ། །དེ་ཕྱིར་ཡུལ་གྲུ་གཞན་ལས་ཁྱད་པར་འཕགས། །བོད་ཡུལ་དུ་ཆོས་བྱུང་ཚུལ་གྱི་སྐབས་ལས་ཟ་མ་ཏོག་བཀོད་པའི་མདོ་ལས་བྱུང་བའི་འཕགས་པ་སྤྱན་རས་གཟིགས་ཀྱི་རྣམ་པར་ཐར་པ་ཕྱོགས་ཙམ་དང་དེས་བོད་ཡུལ་ཇི་ལྟར་བདག་གིར་མཛད་པའི་ཚུལ་བཀའ་ཆེམས་ལྟར་བསྟན་པའི་སྐབས་སྟེ་དང་པོའོ།། །།

སྭ་སྟི། ལྗོན་ཤིང་ངོས་ལ་སྤྲུལ་པའི་གཟུགས་འཆར་འདི། །རིག་པའི་འབྱུང་གནས་གཉལ་གྱི་སྒང་རྒྱུད་ནས། །རིག་བྱེད་པ་ནི་ཚེ་དབང་དར་པོས་གཙོས། །དཔོན་སློབ་དགུ་ཡིས་ལེགས་པར་བཟབས་སྟེ་བརྐོས། །མཐུན་རྐྱེན་ཕུན་སུམ་ཚོགས་པའི་སྦྱིན་བདག་ནི། །བྱ་ཡུལ་དཔོན་ས་ཚོགས་གཉིས་གྲུབ་མས་མཛད། །དགེ་ཚོགས་མ་ལུས་བྱང་ཆུབ་འཐོབ་ཕྱིར་སྔོ།། །།

༄། །ཆོས་བྱུང་མཁས་པའི་དགའ་སྟོན་གྱི་ཡན་ལག་གསུམ་པ་བོད་ཀྱི་སྐབས་ལ་ལེའུ་བཅུ་ལས་སྐབས་གཉིས་པ་བོད་ཀྱི་རྒྱལ་རབས་བཞུགས། །

༄༅༅། །ན་མོ་ལོ་ཀེ་ཤྭ་ར་ཡ། །དེ་ལྟར་རྒྱལ་དང་རྒྱལ་སྲས་མ་ལུས་ལས། །ཐུགས་རྗེ་རྨད་བྱུང་སྤྱན་རས་གཟིགས་དབང་དེས། །མཐའ་འཁོབ་བོད་ཁམས་འདུལ་བའི་ཁུར་བསྣམས་སྟེ། །ཁ་བ་ཅན་གྱི་རྒྱལ་ཁམས་འདིར་བྱོན་ཚེ། །སྟོད་ཀྱི་མངའ་རིས་བསྐོར་གསུམ་རྫིང་གི་ཚུལ། །བར་དུ་དབུས་གཙང་རུ་བཞི་ཡུར་བ་འདྲ། །སྨད་དུ་མདོ་ཁམས་སྒང་གསུམ་ཞིང་ལྟ་བུ། །ཀུན་ཀྱང་ཆུ་ཡི་རྒྱ་མཚོར་གྱུར་བའི་ནང་། །མཐའ་ཡས་སྲོག་ཆགས་སྡུག་སྔལ་སྤྱོད་པར་གཟིགས། །ཀུན་ལ་ཡི་གེ་དྲུག་པའི་ཆོས་བསྟན་ནས། །མ་འོངས་གདུལ་བྱར་འགྱུར་བར་བྱིན་གྱིས་བརླབས། །དེ་ནས་ཁ་བ་ཅན་གྱི་ཡུལ་གྱི་དབུས། །དབུ་རུ་ཤོད་ཆེན་དམར་པོའི་རི་རྩེར་བྱོན། །མཐིལ་ཀུན་ཆུས་གང་ངན་སོང་འགྲོ་མང་གནས། །ལོགས་ཀུན་མུན་པ་སྲོས་འདྲའི་ནགས་ཚལ་སྟུག །ཁྲོ་གཏུམ་གཅན་གཟན་སྣ་ཚོགས་གསོད་གཅོད་བྱེད། །ཁྱད་པར་འོ་ཐང་མཚོ་ནི་མནར་མེད་ཀྱི། །དམྱལ་བའི་སྒོར་གཟིགས་སྡུག་བསྔལ་བཟོད་ཐབས་མེད། །རང་བྱས་ལས་ཀྱི་འབྲས་བུ་སྤྱོད་གཟིགས་པས། །ཐུགས་རྗེའི་ཤུགས་དྲག་མི་བཟོད་རབ་ཏུ་གཡོས། །པད་མ་ལྟ་བུའི་སྤྱན་རས་གཡས་གཡོན་ལས། །སྤྱན་ཆབ་བདུད་རྩིའི་ཐིགས་པ་རེ་རེ་ལྷགས། །ཇོ་མོ་ཁྲོ་གཉེར་ཅན་དང་སྒྲོལ་མར་གྱུར། །བུ་ཁྱོད་མཐའ་འཁོབ་འགྲོ་རྣམས་འདུལ་བ་ལ། །སྒྱིད་ལུག་སྡུག་བསྔལ་ལྡན་པར་མ་བྱེད་ཅིག །ཁོ་མོ་གཉིས་ཀྱིས་འགྲོ་དོན་གྲོགས་བྱེད་ཅེས། །༼ཇ༢ན༽གསུང་སྟེ་སྤྱན་འབྲས་སོ་སོ་ཉིད་ལ་ཐིམ། །དེ་ནས་དམྱལ་མཚོའི་དབུས་སུ་བྱོན་ནས་ནི། །ཡི་གེ་དྲུག་པའི་ཆོས་བཤད་ཚད་མེད་པའི། །སྙིང་རྗེས་བདེན་ཚིག་སྨོན་ལམ་འདི་སྐད་བཏབ། །

ཐོག་མེད་དུས་ནས་ལས་ངན་བསགས་པའི་མཐུས། །གཏིང་མཐའ་མེད་པའི་དམྱལ་བ་ཆེན་པོ་འདིར། །བཟོད་དཀའི་སྡུག་བསྔལ་བྱེ་བས་གཙེས་པ་རྣམས། །རྣམ་གྲོལ་ཐར་པའི་གླིང་ལ་འཁོད་པར་ཤོག །དུག་མཚོ་འཁོལ་མའི་ནང་དུ་འཚེད་བྱེད་ཅིང་། །དམྱལ་བའི་མེ་ཡིས་རྟག་དུ་བསྲེགས་པ་ཡིས། །སྐྱབས་མེད་ཉམ་ཐག་སྨྲེ་སྔགས་འདོན་པ་རྣམས། །ཕན་བདེའི་ཆར་གྱིས་རྟག་དུ་བསིལ་བར་ཤོག །ཚ་གྲང་བཀྲེས་སྐོམ་དུ་ཁས་གཟིར་བ་ཡི། །ཁྲི་ཕྲག་དཔག་མེད་མཚོ་འདིར་གནས་པ་རྣམས། །ལུས་འདི་བོར་ནས་བདག་གི་ཞིང་ཁམས་སུ། །རིགས་བཟང་ཆོས་ལྡན་རྣམས་སུ་སྐྱེ་བར་ཤོག །

ཨོཾ་མ་ཎི་པདྨེ་ཧཱུྃ། ཞེས་གསུངས་མཐའ་ཡས་འོད་ཟེར་བཀྱེ་བ་ཡིས། །དམྱལ་བའི་སེམས་ཅན་དེ་རྣམས་སྡུག་བསྔལ་ཞི། །བདེ་བས་རྒྱུད་བརླན་ཐར་པའི་ལམ་འཁོད་གྱུར། །མཚོ་དེ་འཁོལ་བ་ཞི་ཞིང་རབ་ཏུ་བསིལ། །ཀོང་གི་ཆུ་བརླག་ཞེས་བྱའི་ཟོམས་བྱེ་བས། །རུ་བཞི་ཆུ་ཡིས་གང་བ་དེ་རུ་ཐིམ། །ཆུ་གཞན་དག་ཀྱང་དེ་ལྟར་ཐིམ་པ་ཡིས། །བོད་ཁམས་ཡུལ་གྱི་རྣམ་པ་གསལ་པོར་དོད། །མངའ་རིས་སྐོར་གསུམ་ཤ་རྐྱང་རི་དྭགས་གླིང་། །བར་གྱི་རུ་བཞི་སྟག་གཟིག་གཅན་གཟན་གླིང་། །སྨད་ཀྱི་སྒང་དྲུག་འདབ་ཆགས་བྱ་ཡི་གླིང་། །ཀུན་ལ་ཆོས་བསྟན་དཔག་མེད་སྨིན་གྲོལ་མཛད། །དེ་ལྟར་དུས་རིང་མཐའ་ཡས་རྒྱུན་མི་འཆད། །སྣ་ཚོགས་ཐབས་ཚུལ་བགྲང་བར་མི་ནུས་པས། །མཐའ་ཡས་འགྲོ་རྣམས་སྨིན་གྲོལ་མཛད་པ་ཡིས། །དུབ་པ་བསལ་ཕྱིར་འཛམ་གླིང་ལྷོ་ཡི་ཕྱོགས། །པོ་ཊ་ལ་ཞེས་གྲུ་འཛིན་རི་བོའི་སྤོར། །སེམས་ཉིད་ངལ་གསོའི་ཏིང་འཛིན་མཛད་པར་གྱུར། །དེ་ལས་བཞེངས་ནས་༼ཇ༢བ༽ཁམས་གསུམ་སེམས་ཅན་དང་། །ཁྱད་པར་ཁ་བ་ཅན་པ་ལ་གཟིགས་པས། །སེམས་ཅན་བྱེ་བ་ཁྲག་ཁྲིག་བརྒྱ་སྟོང་གི །ཆ་ཤས་ཙམ་ཡང་གྲོལ་བར་མ་གྱུར་ཞིང་། །ཁྱད་པར་མ་རུངས་རྒྱུད་རྩུབ་གདུལ་དཀའ་བ། །རྙིགས་ལས་རབ་ཏུ་རྙིགས་མར་གྱུར་གཟིགས་ནས། །ཞི་བདེའི་བསམ་པ་སྐད་ཅིག་སྐྱེས་པའི་མོད། །སྔོན་གྱི་དམ་བཅས་དམོད་པ་བོར་བ་ཡིས། །དབུ་ནི་ཚལ་པ་བཅུ་རུ་གས་ཅིང་གྱེས། །སྐུ་ལུས་དུམ་བུ་སྟོང་དུ་བྱེ་བར་གྱུར། །འོད་དཔག་མེད་མགོན་སྐད་ཅིག་གིས་བྱོན་ནས། །དབུ་དང་སྐུ་ལུས་ཞིག་ཞིང་བྱེ་བ་རྣམས། །ཆུན་པོར་ཕྱག་གིས་བཅིངས་ནས་འདི་སྐད་གསུང་། །ཆོས་རྣམས་ཐམས་ཅད་རྐྱེན་བཞིན་སྟེ། །འདུན་པའི་རྩེ་ལ་རབ་ཏུ་གནས། །གང་གིས་སྨོན་ལམ་ཅི་བཏབ་པ། །དེ་ནི་དེ་ལྟ་ཉིད་ཏུ་འགྱུར། །གང་གི་སྨོན་ལམ་མཐུ་བཙན་པས། །སངས་རྒྱས་ཀུན་གྱི་རབ་ཏུ་བསྔགས། །བདེན་པ་དེ་ཡིས་སྐད་ཅིག་ལ། །ངེས་པ་ཉིད་ཏུ་འབྱུང་བར་འགྱུར། །རིགས་ཀྱི་བུ་ཁྱོད་སྡུག་བསྔལ་མ་བྱེད་ཅིག །ཁྱོད་ཀྱི་དབུ་ནི་ཚལ་པ་བཅུར་གས་པ། །འདི་ནི་ཞལ་རས་བཅུ་རུ་བྱིན་གྱིས་བརླབ། །ཁྱོད་ལུས་རྣམ་པ་སྟོང་དུ་བྱེ་བ་ནི། །ཕྱག་སྟོང་སྤྱན་སྟོང་ལྡན་པར་བྱིན་གྱིས་བརླབ། །སླར་ཡང་འགྲོ་དོན་སྙིང་སྟོབས་སྐྱེད་ཅིག་གསུང་། །

དེ་ཚེ་ཕྱོགས་བཅུའི་རྒྱལ་སྲས་ཀུན་འདུས་ནས། །ཞལ་རས་བཅུ་པོ་ཕ་རོལ་ཕྱིན་པ་བཅུ། །བཅུ་གཅིག་དབུ་ལ་འོད་དཔག་མེད་པ་བཞུགས། །ཞི་རྒྱས་དབང་དྲག་ལས་རྣམས་ཀུན་མཛད་པ། །བཙུན་པ་སྤྱན་རས་གཟིགས་ལ་ཕྱག་འཚལ་ལོ། །ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང་། །སྤྱན་སྟོང་བསྐལ་པ་བཟང་པོའི་སངས་རྒྱས་སྟོང་། །གང་ལ་གང་འདུལ་དེ་ལ་དེར་སྟོན་པའི། །བཙུན་པ་སྤྱན་རས་གཟིགས་ལ་ཕྱགས་འཚལ་ལོ། །དུས་གསུམ་སངས་རྒྱས་ཀུན་གྱིས་རབ་ཏུ་བསྔགས། །མཐའ་འཁོབ་འདུལ་བར་རྒྱལ་བས་ལུང་༼ཇ༣ན༽བསྟན་ནས། །གང་ལ་གང་འདུལ་འགྲོ་བའི་དོན་མཛད་པ། །བཙུན་པ་སྤྱན་རས་གཟིགས་ལ་ཕྱག་འཚལ་ལོ། །ཞེས་བསྟོད་མཆོད་ཅིང་ཤིས་པ་མཛད་པར་གྱུར། །བོད་ཁམས་ཡུལ་དུ་རུང་བར་གྱུར་ནས་ཀྱང་། །དང་པོར་མི་མ་ཡིན་གྱི་ཡུལ་དུ་གྱུར། །གནོད་སྦྱིན་ལ་སོགས་བཅུ་ཡིས་དབང་བྱས་སྐད། །

ལོ་རྒྱུས་ཆེན་མོ་སོགས་ལས། དང་པོར་གནོད་སྦྱིན་ནག་པོས་དབང་བྱས་སྟེ། །ཡུལ་གྱི་མིང་ཡང་བཟང་ཡུལ་རྒྱན་མེད་ཟེར། །མཚོན་ཆ་མདའ་གཞུ་དེ་ཡི་དུས་སུ་བྱུང་། །དེ་ནས་རེ་སྟེ་མགོ་གཡག་བདུད་ཀྱིས་བྱས། །མིང་ཡང་བདུད་ཡུལ་ཁ་རག་རོང་དགུར་བཏགས། །སྟ་རེ་དགྲ་སྟ་དེ་ཡི་དུས་སུ་བྱུང་། །དེ་ནས་སྲིན་པོ་གཉའ་རེངས་ཁྲག་མིག་བྱས། །ཡུལ་མིང་སྲིན་པོ་ནག་པོ་དགུ་ཡུལ་ཟེར། །སྲིན་མོ་རྐང་དང་རྒྱོགས་གཉིས་ལག་ཆར་བྱུང་། །བཞི་པ་དམར་འཇམ་ལྷ་ཡིས་དབང་བྱས་སྟེ། །ལྷ་ཡུལ་གུང་ཐང་ལག་ཆར་ཆུ་གྲི་བྱུང་། །ལྔ་པར་རྨུ་རྒྱལ་ཁོ་རྗེ་ཞེས་བྱས་བཟུང་། །ད་འཕྲང་ཅང་འཕྲང་ལག་ཆར་ཞགས་པ་འཕེན། །དྲུག་པར་ཀྲོག་ཀྲོག་འདྲེ་ཡིས་དབང་བྱས་སྟེ། །ལང་ཏང་ལིང་ཏང་བེར་ཁ་འུར་རྡོ་འཕེན། །བདུན་པ་མ་སངས་རུས་དགུས་དབང་བྱས་སྟེ། །གཉའ་གཡའ་སྤང་སྐྱེ། ༡གར་ཏིང་ནམ་ཚ། ༢གླེ་ངན་ལམ་ཙང་སྐྱེས། ༣རུ་ཐོ་གར་སྐྱེས། ༤ཤེ་དོ་ཀེར་ཏིང་ནས། ༥མེ་པདྨ་སྐྱེས། ༦གསང་གེ་འཕྲུལ་པོ་ཆེ། ༧དྲང་བ་དྲངས་མ་མགུར། ༨བཀོད་སྟོར་ནམ་ཚ། ༩ཡུལ་གྱི་མིང་ནི་བོད་ཁ་ཉ་དྲུག་ཟེར། །ལག་ཆར་དོང་རལ་གོ་ཆ་ཕུབ་ཆུང་བྱུང་། །བརྒྱད་པ་ཀླུས་བཟུང་བོད་ཁམས་གླིང་དགུ་བཏགས། །དགུ་པ་རྒྱལ་པོས་དབང་བྱས་ངམ་པོ་ཅེ། །བཅུ་པོ་འགོང་པོ་དཔུན་དགུས་དབང་བྱས་སྟེ། །ཡུལ་གྱི་མིང་ཡང་སྟོང་སྡེ་བཅོ་བརྒྱད་ཟེར། །ཞེས་གྲག་གོ །

དེ་ནས་མི་ཡི་འགྲོ་བ་བྱུང་ཚུལ་ནི། །ཐུགས་རྗེའི་དབང་ཕྱུག་སྤྱན་རས་གཟིགས་དབང་དེས། །བོད་ཡུལ་ཡི་དྭགས་དུད་འགྲོའི་འགྲོ་བ་ཀུན། །མི་ལུས་ཐོབ་ཏུ་རུང་བའི་དུས་གཟིགས་ནས། །པོ་ཊ་ལ་ཡི་རི་ལ་གནས་པ་ཡི། །སྤྲེའུ་ཞིག་སྤྲུལ་ཡོངས་རྫོགས་དགེ་བསྙེན་བྱིན། །ཏིང་འཛིན་རྫུ་འཕྲུལ་ལྡན་པར་བྱིན་བརླབས་ནས། །ཁ་བ་ཅན་གྱི་ཡུལ་འདིར་སྒོམ་དུ་བཏང་། །དེ་ཡིས་བྲག་རི་རོག་པོ་ཅིག་དུ་བསྒོམས། །བྱམས་དང་སྙིང་རྗེ་བྱང་ཆུབ་སེམས་སྐྱེད་སྦྱངས། །སྟོང་པ་ཉིད་ལ་མོས་པས་སྤྱོད་པའི་ཚེ། །ལྷ་མོ་༼ཇ༣བ༽སྒྲོལ་མས་སྤྲུལ་པ་བྱས་པ་ཡི། །བྲག་སྲིན་མོ་ཞིག་དེར་འོངས་ཆགས་པའི་བརྡ། །ཉིན་ཞག་འགའ་བྱས་སྤྲེའུའི་སེམས་མ་གཡོས། །ཕྱི་ནས་མི་མོ་མཛེས་མར་ལུས་བསྒྱུར་ནས། །བདག་གི་ཁྱིམ་ཐབ་མཛོད་ཅེས་གསོལ་བ་བཏབ། །སྤྲེའུས་ང་ནི་འཕགས་པའི་དགེ་བསྙེན་ཡིན། །དེ་ལྟར་མི་རུང་སོང་ཞིག་ཞེས་སྨྲས་པས། །ཐ་མར་སྙིང་རྗེར་ངུ་ཞིང་སྨྲེ་སྔགས་འདོན། །བདག་ནི་ལས་ཀྱིས་སྲིན་མོའི་རིགས་སུ་སྐྱེས། །ཁྱོད་ལ་ཆགས་ཤིང་ཞེན་པས་གསོལ་བ་འདེབས། །ཁྱོད་ཀྱིས་བདག་གི་ཁྱིམ་ཐབ་མི་བྱེད་ན། །ཐ་མར་སྲིན་པོ་ཅིག་དང་འགྲོགས་ནས་ནི། །ཉིན་ཞག་རེ་ལའང་སྲོག་ཆགས་ཁྲི་ཕྲག་གསོད། །སྲིན་པོའི་ཕྲུ་གུ་འཕེལ་བས་གང་གྱུར་སྟེ། །ཁ་བ་ཅན་འདི་སྲིན་པོའི་གླིང་དུ་འགྱུར། །འཛམ་གླིང་སྐྱེ་བོ་མ་ལུས་ཟ་བར་བྱེད། །དེ་བས་བདག་ལ་དགོངས་མཛོད་ཟེར་ཞིང་ངུས། །

སྤྲེའུ་སྙིང་རྗེས་བརླན་གྱུར་ཅི་བྱ་སྙམ། །སྐད་ཅིག་ཙམ་གྱིས་པོ་ཊ་ལ་རུ་སོང་། །བདག་གིས་དགེ་བསྙེན་སྡོམ་པ་སྲོག་བཞིན་བསྲུངས། །བདུད་རིས་སྲིན་མོས་བདག་ལ་འདི་ལྟར་གཙེས། །དེ་ལས་ཐབས་གང་གིས་ནི་སྲུང་བར་དགྱིད། །བྱམས་མགོན་ཐུགས་རྗེ་ཅན་གྱིས་གཟིགས་སུ་གསོལ། །འཕགས་པའི་ཞལ་ནས་དེ་ཡི་ཁྱིམ་ཐབ་གྱིས། །ཁྱོད་ཀྱི་གཞན་དོན་རླབས་ཆེན་འགྱུར་རོ་གསུང་། །འཕགས་མ་ཁྲོ་གཉེར་ཅན་དང་སྒྲོལ་མ་ཡིས། །དེ་ནི་ཤིན་དུ་ལེགས་ཅེས་མཐུན་གྱུར་མཛད། །བོད་ཁམས་ཁ་བ་ཅན་གྱི་ཡུལ་འདི་རུ། །ཐུབ་བསྟན་དར་རྒྱས་ཡུན་རིང་གནས་པ་དང་། །དགེ་བའི་བཤེས་གཉེན་རྒྱུན་མི་འཆད་པ་དང་། །རིན་ཆེན་གཏེར་ཁ་དུ་མ་བྱེ་བ་སྟེ། །ཡོན་ཏན་གསུམ་དང་ལྡན་པར་བྱིན་གྱིས་བརླབས། །སྤྲུལ་པའི་སྤྲེའུ་བྲག་སྲིན་འདུས་པ་ལས། །རིས་དྲུག་ནས་འཕོས་སྤྲེའུ་ཕྲུག་དྲུག་ཞིག་བྱུང་། །གཅིག་ནི་དམྱལ་བའི་གནས་ནས་ཚེ་འཕོས་པས། །ངོ་ནག་མི་སྡུག་སྡུག་༼ཇ༤ན༽སྲན་ཆེ་བར་སྣང་། །ཡི་དྭགས་ནས་འཕོས་ཟས་སྲེད་སེར་སྣ་ཆེ། །དུད་འགྲོའི་སྐྱེ་བ་གླེན་ལ་གཟུགས་བྱད་ངན། །ལྷ་མིན་ནས་འཕོས་ཐུ་ལ་ཕྲག་དོག་ཆེ། །མི་ནས་འཕོས་དེ་སེམས་ཆུང་ཤེས་རིག་རྒྱས། །ལྷ་ལས་འཕོས་དེ་རྒྱུད་དགེ་བྱད་བཞིན་བཟང་། །དེ་ཀུན་ཕ་ཡིས་ཤིང་ཏོག་གིས་གང་བ། །ནགས་མ་བྱ་ཚོགས་ཅན་ཞེས་བྱ་བར་བསྐྱལ། །ལོ་འགའ་ལོན་ནས་བལྟ་རུ་ཕྱིན་པའི་ཚེ། །དེ་ལས་མི་མིན་སྤྲེའུ་མིན་བཞི་བརྒྱར་འཕེལ། །ཤིང་ཐོག་ཟད་ཅིང་བཀྲེས་པས་འཐབ་ཅིང་རྩོད། །ཡི་དྭགས་ལྟ་བུ་སྙིང་རྗེའི་གནས་སུ་མཐོང་། །རང་གིས་གསོས་པས་མ་སོས་རབ་ཏུ་ངལ། །ཀ་བཀོལ་མ་ལས་དང་པོ་ཕྲུ་གུ་གཅིག་དུ་བཤད་ལ་བཀའ་ཆེམས་སྤྱི་ལས་དྲུག་དུ་སྣང་ཞིང་གང་ནའང་ཕྱིས་མང་དུ་འཕེལ་བ་དུམ་བུ་བཞིར་ཆད་དེ་རྩོད་པས་བོད་ཀྱི་མི་བུ་རིགས་བཞི་ཞེས་སེ་དང་རྨུ་ལྡོང་དང་སྟོང་གི་རུས་ཚན་བཞི་བྱུང་བར་གྲགས་ཤིང་ཡང་དབྲ་དང་འདྲུ་བསྣན་ནས་མི་བུ་རིགས་དྲུག་དུའང་གྲག་གོ །

རྫུ་འཕྲུལ་མཐུ་ཡིས་པོ་ཊ་ལ་རུ་སོང་། །འཕགས་པའི་དྲུང་དུ་ཐལ་སྦྱར་གསོལ་བཏབ་པ། །ཀྱེ་མ་ཁྱིམ་ཐབ་འཁོར་བའི་བཙོན་ར་དང་། །བུད་མེད་བདུད་ཀྱི་ཕོ་ཉར་མ་ཤེས་ལ། །འདོད་པ་དུག་གི་ལོ་མར་མ་རྟོགས་པས། །བུ་ཚ་འཁོར་བའི་འདམ་དུ་བདག་ཚུད་ཏོ། །སྙིང་རྗེས་ཆགས་པར་གྱུར་པས་བདག་བསླུས་སྟེ། །འདོད་པས་བསྡམས་ཅིང་སྡུག་བསྔལ་རི་ཡིས་ནོན། །ཉོན་མོངས་དུག་ཟོས་ལས་ངན་རིམས་ཀྱིས་བཏབ། །སྡུག་བསྔལ་ཕུང་པོས་བདག་ཉིད་བསླུས་པར་གྱུར། །ཀྱེ་ཧུད་ད་ནི་བུ་ཚ་ཇི་ལྟར་གསོ། །འཕགས་པའི་བཀའ་བསྒྲུབས་བདག་ནི་འདི་ལྟར་གྱུར། །ད་ལྟ་ཡི་དྭགས་གྲོང་ཁྱེར་དངོས་སུ་འདུག །ཕྱི་མ་དམྱལ་བར་སྐྱེ་བར་ཐེ་ཚོམ་མེད། །བྱམས་མགོན་བདག་ལ་སྐྱོབ་པར་མཛོད་ཅེས་གསོལ། །སྤྱན་རས་གཟིགས་དབང་ཞལ་ནས་རིགས་ཀྱི་བུ། །སྡུག་བསྔལ་མི་དགོས་ཁྱོད་ཀྱི་སྤྱོད་པ་ལེགས། །༼ཇ༤བ༽ཁྱོད་ཀྱི་རིགས་བརྒྱུད་དེ་རྣམས་མིར་གྱུར་ནས། །སངས་རྒྱས་བསྟན་པ་དར་ཞིང་རྒྱས་པར་འགྱུར། །དེ་ཀུན་ང་ཡིས་ཆོས་དང་ཟང་ཟིང་གིས། །ཀུན་ནས་སྐྱོང་ཞེས་བཞེངས་སྟེ་བོད་ཡུལ་གཟིགས། །རི་རབ་ཟོམ་ནས་འབྲུ་སྣ་ལྔ་ནས་གྲོ་སྲན་བྲ་སོ་བླངས་སྟེ། །བོད་དུ་གཏོར་བས་མ་རྨོས་ལོ་ཏོག་བྱས། །རིན་ཆེན་སྣ་ལྔ་གསེར་དངུལ་ཟངས་ལྕགས་བཤའ་ཕྱག་གིས་བཅུས་ནས་གཏོར། །སྨོན་ལམ་མཛད་པས་མ་འོངས་སྐབས་སྐབས་སུ། །རིན་ཆེན་གཏེར་ཀུན་ས་ལས་རིམ་གྱིས་འབྱུང་། །བྱང་ཆུབ་སེམས་དཔའས་རང་གི་རིགས་བརྒྱུད་རྣམས། །ཁྲིད་དེ་མ་རྨོས་པ་ཡི་ལོ་ཏོག་བསྟན། །འདི་ཟོ་དང་ཞེས་སྨྲས་པས་ཟོ་དང་གོང་པོ་རི་དང་། འདིར་རྩེ་མོ་རྩེས་དང་བྱས་པས་རྩེད་དང་དུ་མིང་ཆགས་ཅེས་གྲག་གོ །ལོ་ཏོག་ཟོས་པས་དེ་ཀུན་མི་ཉིད་གྱུར། །མ་རྨོས་འབྲུ་ཟ་གོས་སུ་ཤིང་ལོ་གྱོན། །ནགས་ན་རི་དྭགས་ལྟ་བུར་གནས་པ་ཡི། །ཀློ་དང་མོན་ལྟར་སྤྱོད་པས་བོད་ཡུལ་གང་། །ཀུན་ཀྱང་ཕ་རིགས་མ་རིགས་གཉིས་སུ་གནས། །སྤྲེ་འུ་བྱང་སེམས་ཕ་ཡི་རིགས་བྱུང་རྣམས། །དད་བརྩོན་བརྩེ་ལྡན་གཏོང་ཕོད་དག་ལ་དགའ། །རྒྱུད་འཇམ་ཚིག་བཙུན་སྨྲ་མཁས་ངང་ཚུལ་བཟང་། །འོན་ཀྱང་སེམས་ཆུང་ལུས་སེམས་ཡང་བ་ཡིན། །བྲག་སྲིན་མ་ཡི་རིགས་གྱུར་གཙོ་ཆེ་རྣམས། །ཉོན་མོངས་ཆེ་ཞིང་འགྲན་སེམས་ཕྲག་དོག་རྒྱས། །ཟས་ནོར་ལ་སྲེད་ཁྲོ་གཏུམ་གཞན་སྐྱོན་སྒྲོག །འོན་ཀྱང་ལུས་ཤེད་སྙིང་སྟོབས་ཆེ་བ་ཡིན། །གཉིས་ག་སྤྲུལ་པ་ཡིན་པས་མི་ཀུན་ཀྱང་། །ཆོས་ཀྱི་སྣོད་ཏུ་རུང་བ་མང་བ་ཡིན། །དེ་ལྟར་བོད་ཡུལ་མི་ཡི་འགྲོ་བ་དར། །དེ་ཚེ་རྒྱལ་ཕྲན་སིལ་མ་བཅུ་གཉིས་དང་། །མཐའ་མར་རྒྱལ་ཕྲན་བཞི་བཅུས་མངའ་དབང་བྱས། །

མཆིམས་ཡུལ་གྲུ་ཤུལ་ན། མཆིམས་རྗེ་ནི་གུ་ཡོད། བློན་པོ་སྣང་དང་དེང་། ༡ཞང་ཞུང་ཡུལ་ན་ནི། རྒྱལ་པོ་ལེགས་སྙ་ཤུར། རྨ་དང་ར་སངས་བློན། ༢དེ་བཞིན་དུ་མྱང་རོ་ཕྱོང་དཀར་ན་གཙང་རྗེ་ཐོད་དཀར་བློན་པོ་གནང་། ༣གནུབས་ཡུལ་གླིང་དགུ་ན་སྣུབས་རྗེ་དམིགས་པ་བློན་པོ་རྨེའུ་དང་འབྲོ། ༤ཉང་རོ་ཤམ་བོར་ལོ་རྔམ་རྗེ་འབྲོམ་བློན་པོ་ཤེ་སུག་གཉིས། ༥ཀྱི་རི་ལྗོན་སྔོན་ན་ཀྱི་རྗེ་རྨད་པོ་བློན་པོ་ངམ་དང་འབྲོ། ༦དམ་ཤོད་ཁྲ་སྣར་ཟིངས་རྗེ་ཁྲི་འཕྲང་གསུམ་བློན་པོ་༼ཇ༥ན༽མགར་དང་གཉན། ༧འོལ་ཕུ་སྤང་མཁར་དུ་ཟིང་རྗེ་ཐོན་ཕྲེང་བློན་པོ་རྔོག་དང་སྦས། ༨ཀྲྀཥྞ་རོལ་མོ་གོང་དུ་བྲང་རྗེ་གོང་ནམ་བློན་པོ་སྤྲད་དང་ཞུགས། ༩ཀོང་ཡུལ་བྲེ་སྣ་ཀོང་རྗེ་ཀར་པོ་ཏུག་དང་མཁར་བ་བློན། ༡༠ཉང་ཡུལ་རྣམ་གསུམ་ན་ཉང་བཙུན་གླང་རྒྱལ་བློན་པོ་བུག་དང་ངོ་རྗེ། ༡༡དྭགས་ཡུལ་གྲུ་བཞི་ན་དགས་རྗེ་མང་པོ་རྒྱལ་བློན་པོ་རླངས་སྐམ་གཉིས། ༡༢སིལ་མ་བཞི་བཅུ་ནི། ཡུལ་ནི་འབྲོག་མོ་རྣམ་གསུམ་ན། །རྒྱལ་པོ་སེ་མི་ར་ཁྲིད་བཞུགས། །དེ་ཡི་བློན་པོ་ཀ་རེ་ན། །ཞེས་སོགས་སྟེ། གཡེ་མོ་ཡུལ་དྲུག་ན་གཡེ་རྗེ་མཁར་བ་བློན་པོ་རྦ་དང་སྟུག །སེ་མོ་གྲུ་བཞི་ན་གཉགས་རྗེ་གྲུ་འཕྲང་སེ་དང་ཉང་གཉིས་བློན། །ཞེས་སོགས་གྲག་གོ །

རྒྱལ་ཕྲན་དེ་རྣམས་འཐབ་རྩོད་གསོད་གཅོད་དགའ། །ལེགས་ཉེས་མི་རྩི་བཀྱོན་འབེབས་བཙོན་རར་འཛུད། །མཐའ་བཞིའི་རྒྱལ་པོས་རྟག་དུ་མནར་ཞིང་གཙེ། །རྒྱ་ནག་རྒྱལ་པོ་ཤིང་ལ་སྦྲུལ་ལྟར་འཁྲི། །རྒྱ་གར་རྒྱལ་པོ་ལུག་ལ་སྤྱང་ལྟར་འཇབ། །སྟག་གཟིག་རྒྱལ་པོ་བྱ་ཁྱུར་ཁྲ་ལྟར་རྒྱུག །གེ་སར་རྒྱལ་པོ་ཤིང་ལ་རྟ་ལྟར་འཚབ། །ཅེས་སྐད་ཏོ། །

༼རྒྱལ་པོ་གཉའ་ཁྲི་བཙན་པོ།༽ འཐབ་ཏུ་མི་ཐུབ་བོད་ལ་དམག་གྲངས་ཉུངས། །ཡུལ་གཞན་འགྲོ་རུ་རྒྱལ་ཕྲན་གྱིས་མི་སྟེར། །ཐང་ལ་མི་ཆགས་བྲག་རི་བཙན་པོ་འཛིན། །བཟའ་བཏུང་མི་རྙེད་བཀྲེས་སྐོམ་སྡུག་བསྔལ་ཆེ། །བོད་ཡུལ་མི་རྣམས་རབ་ཏུ་སྡུག་བསྔལ་ཆེ། །འཕགས་པའི་ཐུགས་རྗེས་བྱིན་གྱིས་བརླབས་པ་ཡིས། །གཉའ་ཁྲི་བཙན་པོ་བོད་ཡུལ་རྗེར་གཤེགས་ནས། །བོད་འབངས་བདེ་ཞིང་སྐྱིད་པར་མཛད་པ་ཡིན། །འདི་ཉིད་མི་ཡི་ཡུལ་དུ་བྱོན་ཚུལ་ནི། །གནམ་གྱི་རིམ་པ་བཅུ་གསུམ་སྟེང་ཞེས་པ། །གཟུགས་ཁམས་འོད་གསལ་གྱི་ནི་ལྷ་རིས་ནས། །སྤྱན་རས་གཟིགས་ཀྱིས་བྱིན་གྱིས་བརླབས་པའི་མཐུས། །ཐུགས་རྗེས་ས་སྟེང་གཤེགས་སྟེ་མི་རྗེ་མཛད། །འདི་ལ་བསྒྲགས་པ་བོན་ལུགས་ཅེས་གྲགས་ཀྱང་། །ཕྱྭ་དང་གནམ་ལ་དགའ་ཞིང་བླུན་པ་ཡི། །བོད་ཡུལ་གནའ་མི་སྤྱི་མཐུན་གཟུང་ཕྱིར་བསྟན། །སྤྱིར་ཡོ་ག་ལྷ་གྱེས་ཅན་གྱི་ལུགས་ལ་རྩིབས་ཀྱི་ལྷ་ཀརྨ་ཡོལ་སྡེས་སྤྱན་དྲངས་པ་དང་། ལྷ་གླང་རུ་དཀར་སོགས་དཀོན་ནོར་བརྫངས་ཚུལ་སོགས་དང་། སྲིད་པའི་ལྷ་ཕལ་༼ཇ༥བ༽ཆེར་གྱི་བྱུང་ཚུལ་དང་བཅས་པ་སྣང་ངོ་། །

མི་རྗེ་ལྷས་མཛད་འཛམ་གླིང་ཡུལ་གཞན་ལས། །ཁྱད་དུ་འཕགས་པར་འཆད་ཕྱིར་དམད་མི་བྱ། །ཡང་གསང་མི་མིན་ལུགས་ཞེས་ཟེར་བ་ནི། །མཐོང་སྣང་ཐ་དད་ཙམ་ལ་འགལ་བ་མེད། །གཞན་དུ་རིགས་མཐོན་རྣམས་ཀྱི་རིགས་མི་དམད། །གསང་བ་ཆོས་ལུགས་འཇམ་དཔལ་རྩ་རྒྱུད་ལས། །ལི་ཙྭ་ཝི་ཡི་རིགས་བྱུང་ཞེས་གསུངས་ཕྱིར། །རིགས་མཆོག་གཽ་ཏམ་ཤཱ་ཀྱའི་བརྒྱུད་པར་གསལ། །

འདི་དག་དུ་ལི་ཙཱ་ཝིའི་བརྒྱུད་པ་གཟུགས་ཅན་སྙིང་པོ་དང་ཀོ་ས་ལའི་རྒྱལ་པོ་གསལ་རྒྱལ་ཡིན་བྱ་བ་དང་། གཏུམ་པོ་རབ་སྣང་གི་བུ་ཤར་པ་ཞེས་བྲིས་པ་དང་། སྟོན་པ་ཤཱ་ཀྱའི་རྒྱལ་པོ་བྱོན་པའི་འོག་དུ་སྐྱ་སེང་བུ་ལྔ་སོགས་བྱུང་བར་བྱས་ནས་རུ་པ་ཏི་ལུང་བསྟན་གྱིས་མདོ་ཡོད་བྱ་བ་དང་། ཀུན་མཁྱེན་བུས་སྟོད་འགྲེལ་གྱི་ལུང་གིས་བོད་སྤྱི་མི་རྣམས་རུ་པ་ཏི་ལས་མཆེད་པ་དང་། བོད་ས་ལའི་རྒྱལ་པོ་འཆར་བྱེད་དམ། ཀོ་ས་ལའི་རྒྱལ་པོ་གསལ་རྒྱལ་ལམ། གཟུགས་ཅན་སྙིང་པོའི་སྲས་ཆུང་བ་སྟོབས་ཆུང་གི་སྲས་ལྔ་ཚིགས་ཅིག་སོར་མོ་དྲ་བས་འབྲེལ་པ་སོགས་མཚན་ལྡན་ཞིག་བྱུང་བ་ལྟས་ངན་དུ་དོགས་པས་ཟངས་སུ་བཅུག་ཆུར་བསྐྱུར་བ་ཞིང་པར་བརྙེད་ནས་གསོས་པ་ཕྱིས་སྐྱོ་བས་བྲོས་པ་བོད་ཀྱི་རྗེར་བཅོལ་ཞེས་སོགས་མང་དུ་སྣང་ཡང་དག་པར་མ་མཐོང་སྟེ་སྐྱ་སེང་བུ་ལྔ་ནི་སྟོན་པ་ལས་ཆེས་སྔ་སྟེ་སྟོན་པ་དགའ་ལྡན་ནས་གཤེགས་ཚེ་འཛམ་གླིང་གི་གང་དུ་སྐྱེ་བར་རིགས་ཞེས་ལྷ་རྣམས་འགྲོ་བ་ན་ལྷའི་བུ་ཁ་ཅིག་གིས་སྐྱ་སེང་གི་རྒྱུད་གླང་པོའི་གྲོང་གི་རྒྱལ་པོ་འདི་འོས་སོ་ཞེས་ཟེར་བ་ལ་གཞན་རྣམས་ཀྱིས་འདི་ནི་རྒྱུད་རྣམ་པར་འཁྲུགས་པ་ཡིན་སྟེ་འདི་ལྟར་གཡུལ་ངོར་བརྟན་པ་ཆོས་ཀྱི་བུ། འཇིག་སྡེ་ལ་རླུང་གི་བུ། སྲིད་སྒྲུབ་ལ་དབང་པོའི་བུ། རིས་མེད་དང་ལྷར་བཅས་ལ་ཐ་སྐར་གྱི་བུ་ཞེས་ཟེར་སྟེ་རྒྱུད་རྣམ་པར་འཁྲུགས་པས་ན་མི་རིགས་སོ་ཞེས་བསྒྲགས་པར་རྒྱ་རོལ་ལས་བཤད་ཏོ། །གཟུགས་ཅན་སྙིང་པོ་སོགས་ཀྱང་ཤཱཀྱའི་རིགས་སུ་མདོ་ལས་བཤད་པ་མ་མཐོང་ལ། སྤྱིར་གཟུགས་ཅན་སྙིང་པོ། གསལ་རྒྱལ། རབ་སྣང་། ཤར་པ་བཞི་པོ་སྟོན་པའི་དགུང་མཉམ་བཞིའི་རེ་རེ་ཡིན་ཞིང་ཕལ་ཆེར་སྟོན་པའི་གོང་དུ་འདས་པར་འདུལ་བ་ལུང་ལས་གསུངས་པས་སྟོན་པ་འདས་ནས་བྱུང་བ་འདྲ་བའི་ལོ་རྒྱུས་དེ་རྣམས་མི་འགྲིག་ཅིང་། སྤྱིར་རྒྱལ་པོ་དེ་རྣམས་ཀྱི་ཚེ་བྲམ་ཟེ་རིག་བྱེད་ཀྱི་སྨྲེང་དང་མཚན་བརྟག་པ་ལ་མཁས་པའི་མདུན་ན་འདོན་སོགས་མང་ཞིང་སྐྱེ་བོ་གྲམ་རྣམས་ཀྱང་སྒྱུ་རྩལ་དྲུག་བཅུ་རྩ་བཞི་པོ་སློབ་པའི་ཕྱིར་བུ་མཚན་དཔེ་༼ཇ༦ན༽དང་ལྡན་པ་བཙས་ན་ལྟས་ངན་དུ་དོགས་པ་ག་ལ་སྐྱེ། ལྷ་ལས་ཕུལ་བྱུང་གི་བསྟོད་འགྲེལ་ཤེས་རབ་གོ་ཆས་མཛད་པར་སྔོན་སྐྱ་སེང་གི་བུ་ལྔ་དང་སྒྲ་ངན་དཔུང་ཚོགས་བཅུ་གཉིས་འཐབ་པ་ན་རྒྱལ་པོ་རུ་པ་ཏི་ཅེས་པ་འཁོར་བརྒྱ་དང་བཅས་ལ་བུད་མེད་ཀྱི་ཆས་སུ་ཞུགས་ནས་རི་ཁ་བ་ཅན་གྱི་ཁྲོད་དུ་བྲོས་པ་འཕེལ་བ་ལ་དེང་སང་ཡང་བོད་ཅེས་གྲགས་སོ། །ཞེས་བྱུང་བ་ཡང་བོད་མི་མཐའ་དག་གི་ཁུངས་ནི་མ་ཡིན་སྟེ་རུ་པ་ཏི་གཉའ་ཁྲི་བཙན་པོར་བྱེད་ན་དེའི་གོང་དུ་མི་མང་དུ་ཡོད་པར་གྲགས་པ་དང་འགལ་བའི་ཕྱིར་དང་། མིན་ན་ཡང་བོད་ཡུལ་ན་ཤཱཀྱའི་རྒྱལ་བརྒྱུད་གཞན་ཡོད་པར་ཐལ་བའི་ཕྱིར་རོ། །དེས་ན་དེ་དག་ནི་བོད་དང་ཉེ་བ་མོན་ཡུལ་ཁ་ཅིག་ལ་བོད་ཀྱི་སྒྲར་བྱས་པ་དུ་མ་སྣང་བའི་དེ་ལྟ་བུ་ཞིག་དུ་ཟད་ཏོ། །ཡང་སྔོན་རབས་པ་མང་པོ་ཞིག་རྒྱལ་པོ་སྐྱབས་སེང་དང་དམག་བརྒྱ་པ་གཉིས་དུས་གཅིག་ལ་སྐྱེས་ཕྱིས་རྒྱལ་སྲིད་རྩོད་པ་ན་དམག་བརྒྱ་པ་ལ་བུ་བརྒྱ་ཡོད་པས་དམག་བརྒྱ་པར་གྲགས་ཤིང་སྐྱ་སེང་གིས་ལྷ་མཆོད་པས་དྲང་སྲོང་ཞིག་གིས་མི་མ་ཡིན་གྱི་བུ་ལྔ་བྱིན། དེ་རྣམས་ལ་ཡོན་ཏན་ཅི་ཡོད་དྲིས་པས་སོ་སོར་སྨྲས་ཅིང་སྲིད་སྒྲུབ་ཀྱིས་དམག་བརྒྱ་ཐམ་པ་ཐུབ་བྱས་པས། ཉམ་སད་པའི་ཕྱིར་འོ་ན་དམག་བརྒྱ་པ་ཐུལ་ཞིག་བྱས་པས་དེས་ཕ་དང་གོ་དགུ་པོ་བསད། ཐ་ཆུང་རུ་པ་ཏི་མཚན་དང་ལྡན་པ་དེ་བརྩོན་དུ་ཁྲིད་ནས་འོངས། སྐྱ་སེང་གིས་གསོད་པར་འཕངས་ནས་ཟངས་ནང་དུ་ཟས་སྐོམ་དང་གོས་དང་བཅས་སྟེ་ཆུར་བསྐྱུར་བ་ཞིང་པས་རྙེད་ནས་གསོས། ཕྱིས་བོད་ཡུལ་དུ་བྱོན་ནས་རྗེ་མཛད་ཟེར་ཡང་ལྷ་སའི་བཀའ་ཚིགས་ཆེན་མོར་གཉའ་ཁྲི་བཙན་པོ་ནས་ཐོ་ཐོ་རིའི་བར་ལོ་ལྔ་བརྒྱ་སོང་། ཐོ་ཐོས་བརྒྱ་དང་ཉི་ཤུ་ཐུབ། དེ་ནས་སྲོང་བཙན་གྱི་བར་གྱི་བཞི་ལ་བརྒྱ་དང་བཅུ་གཅིག་སོང་བར་བཤད་པས་སྟོན་པ་འདས་ནས་ལོ་མང་ཞིག་ན་བོད་རྗེ་བྱོན་པར་གསལ་ལ། དམག་བརྒྱ་པའི་བུ་རུ་པ་ཏི་སོགས་སྟོན་པ་མ་བྱོན་པའི་གོང་དུ་བྱུང་བར་ངེས་སོ། །དེས་ན་སངས་རྒྱས་མྱ་ངན་ལས་འདས་ནས་རིང་ཞིག་ལོན་པ་ན་ཤཱ་ཀྱ་ལི་ཙྭ་ཝིའི་རྒྱུད་པ་མཚན་དཔེ་དང་ལྡན་པ་ཅིག་བོད་དུ་བྱོན་ནས་རྗེ་མཛད་པར་གསལ་ལ་དེ་མཚན་རུ་པ་ཏིར་གཅིག་པ་ཙམ་བྱུང་བ་ནི་མི་འགལ་ལོ། །འོན་ཀྱང་དེ་ཉིད་ཀྱི་ལོ་རྒྱུས་ངེས་པ་ཅན་བོད་དུ་སྔོན་གྲགས་པ་མི་སྣང་ངོ་། །ཀ་བཀོལ་མ་ལས་ཤཱཀྱ་རི་བྲགས་པའི་རྒྱུད་པ་ཅེས་སྣང་ཡང་། འཇམ་དཔལ་རྩ་རྒྱུད་ལས། ལི་ཙཱ་ཝི་རྣམས་རིགས་སུ་བྱུང་། །ཞེས་ལུང་བསྟན་པས་ཡི་གེ་ཉམས་པར་ཟད་སྟེ་ཀ་བཀོལ་མའི་ཕྱི་མོ་ནུབ་ནས་ཕྱིས་ལྷ་སའི་དཀོན་གཉེར་གྱི་ངག་ལས་བྲིས་ཟེར་བ་སོགས་དུ་མ་སྣང་བའི་ཕྱིར་རོ། །

༼གནམ་ལ་ཁྲི་བདུན།༽ སྤྱན་རས་གཟིགས་ཀྱིས་བྱིན་བརླབས་རྣམ་པར་༼ཇ༦བ༽སྤྲུལ། །ཤཱ་ཀྱ་ལི་ཙཱ་ཝི་ལས་འཕེལ་བ་ནི། །མཚན་དཔེ་རྫོགས་པ་སྐྱེས་བུ་ཆེན་པོ་ཅིག །ལྷ་ཡིས་སྤྱན་དྲངས་བོད་རྗེའི་ཐོག་མ་མཛད། །འོད་གསལ་ལྷ་ལས་བབ་དང་ཤཱཀྱ་ཡི། །རྒྱལ་རྒྱུད་ཡིན་པའང་འགལ་བ་མ་ཡིན་སྟེ། །ཟས་གཙང་སྲས་དང་དགའ་ལྡན་ལྷ་གནས་ནས། །བབས་པ་འགལ་བ་མེད་པ་ཇི་བཞིན་ནོ། །དང་པོར་ལྷ་རི་གྱང་ཐོའི་རྩེ་ལ་བབ། །ལྷ་རི་རོལ་པོ་བཙན་ཐང་སྒོ་བཞིར་བྱོན། །དེ་ཚེ་བོད་མི་སྐལ་ལྡན་འགའ་ཡིས་མཐོང་། །བཙན་པ་ལྷོ་དང་གཉགས། བཙུན་པ་ཁྱུང་དང་སྣུབས། གཉན་པ་སེ་དང་སྲོ་སྟེ་ཡབ་འབངས་རུས་དྲུག་དང་ལྷ་བོ་ལྷ་སྲས། སེ་བོན་རྨ་བོན། ཅོག་ལ་བོན། ཞང་ཞུང་བོན། ཚེ་མི་བོན་སོགས་ཤེས་པ་ཅན་བཅུ་གཉིས་ཀྱིས་མཇལ། ལྟ་བས་མི་ངོམས་གཟུགས་ལ་ངོ་མཚར་སྐྱེས། །དྲིས་པས་ཕན་ཚུན་མ་གོ་བརྡ་མ་འཇལ། །མཛུབ་མོ་ནམཁར་ཀེར་བ་མཐོང་བ་ཡིས། །ལྷ་ཡུལ་གནམ་ནས་འོངས་པའི་བཙན་པོར་འདུག །འདི་ལ་བདག་ཅག་རྗེ་བོ་ཞུ་དགོས་ཟེར། །གཉའ་བར་ཁྲི་ལ་བཏེག་ནས་སྤྱན་དྲངས་པས། །མཐོང་ཐོས་ཐམས་ཅད་འདུད་ཅིང་ངོ་མཚར་སྐྱེས། །མཚན་དུ་གཉའ་ཁྲི་བཙན་པོ་ཞེས་བྱུང་གྲགས། །སྐུ་མཁར་ཐོག་མ་ཡུམ་བུ་བླ་སྒང་མཛད། །སུམ་པའི་བོན་པོ་ཨོ་ཡོང་རྒྱལ་བ་བཏུལ། །སྣུབས་ཇི་སྲིད་པ་རྒྱལ་ཕྲན་འབངས་སུ་འདུས། །རྒྱལ་པོ་དེ་སྲས་མུ་ཁྲི་བཙན་པོ་སྟེ། །དེ་ནས་དིང་ཁྲི་སོ་ཁྲི་མེར་ཁྲི་དང་། །གདགས་ཁྲི་སྲིབས་ཁྲི་བཙན་པོ་ཅེས་བྱ་བ། །འདི་རྣམས་གནམ་ལ་ཁྲི་བདུན་ཞེས་སུ་གྲགས། །ཡུམ་གྱི་མཚན་གནམ་མུག་མུག་ཟེར། དེ་ལས་སྐྱེས་པས་མུག་ཁྲི་བཙན་པོ། དེ་བཞིན་དུ་ས་དིང་དིང་། སོ་ཐམ་ཐམ། དོག་མེར་མེར། གདགས་ལྷ་དཀར་མོ། སྲིབས་ལྷ་སྔོན་མོ་རྣམས་ཡུམ་ཡིན་པས་སོ་སོའི་མཚན་བཏགས་ཅེས་ཀྱང་གྲག་གོ །རི་བྲག་མི་ཐོགས་མཁའ་ལ་གཤེགས་བཞུད་བྱེད། །ཉིན་བཞིན་སར་བྱོན་མཚན་བཞིན་མཁའ་ལ་གཤེགས། །སྲས་ཀྱིས་ཆིབས་ཁ་ཐུབ་པར་གྱུར་པ་ན། །རྨུ་ཐག་ལ་འཇུས་ནམཁར་གཤེགས་སོ་སྐད། །ལྷ་ལ་རོ་མེད་འཇའ་ཚོན་ལྟར་ཡལ་བས། །༼ཇ༧ན༽གྲོངས་ཀྱི་བང་སོ་གནམ་ལ་བཏབ་ཅེས་གྲགས། །དེ་ཡི་བཙུན་མོ་ས་བཙུན་ཀླུ་རྗེའི་སྲས། །འདི་འཁྲུངས་ཚེ་ཨ་ཕྱི་བདགས་ལྷ་དཀར་མོ་ལ་མཚན་ཅིར་གསོལ་དྲིས་པས་བླ་སྤང་དང་མ་དིང་མེས་མ་ཚིག་གམ་བླ་མཚོ་སྔོན་མོ་མ་སྐམས་སམ་བླ་བྲག་དཀར་པོ་མ་ཉིལ་ལམ། ཟེར་བ་ལ་དེ་རྣམས་མ་ཉམས་སྨྲས་ཀྱང་རྒན་མོ་རྒན་ཆེས་དབང་པོ་ཉམས་པས་ལོག་པར་གོ་སྟེ་འོ་ན་རྒྱལ་ས་མི་ཟིན་ཟེར་ནས་མཚན་ལོག་པར་བཏགས་ཅེས་གྲག །ཕྱི་མོས་མཚན་དུ་གྲི་གུམ་བཙན་པོར་གསོལ། །དེ་ཡི་བཙུན་མོ་གླུ་སྲིང་མེར་ལྕམ་ལ། །ཤ་ཁྲི་ཉ་ཁྲི་བྱ་ཁྲི་གསུམ་ཡང་བལྟམས། །

དེ་ཚེ་རྒྱ་གར་ཡུལ་དང་སྟག་གཟིག་མཚམས། །གུ་རུ་ཝ་ཏ་ཅེས་བྱའི་ཡུལ་ཁམས་ནས། །མུ་སྟེགས་བོན་པོ་འ་ཞ་ཞེས་པ་བྱུང་། །གནམ་ལ་འཕུར་ཞིང་ཁ་ནས་མངོན་ཤེས་སྨྲ། །ཤིང་ལ་འབྲེང་འདྲ་རྡོ་ལ་ལྷུ་གཟུག་འདྲལ། །རྟག་དུ་ཤ་ཆང་གིས་ནི་འདྲེ་མཆོད་བྱེད། །དེ་ལ་རྒྱལ་པོས་བླ་མཆོད་བཀུར་སྟི་མཛད། །གཡུ་ཡི་གཡུང་དྲུང་དཔའ་བའི་སྟག་སློག་དང་། །འགིང་བའི་རལ་ཁས་བསྟོད་ཅིང་མངའ་ཐང་སྦར། །ཁུ་དང་ནུ་བས་ཆེ་ཞེས་ཨ་ཡང་བོས། །མུ་སྟེགས་ལྟ་ལོག་བོན་གྱི་བྱིན་རླབས་ཆུངས། །རྒྱལ་པོའི་ཐུགས་སུ་བདུད་རིས་གདོན་གསོལ་གྱུར། །

ང་ལ་གྲི་གུམ་དུ་འདོགས་པ་ཙུག་ཡིན་ཟེར་བ་ལ་མཐར་གྲིར་གུམ་ཟེར་ནས་བཏགས་བྱས་པས་ཅིས་ཀྱང་གྲིར་འགུམ་ན་ང་གཞན་དང་འཐབ་ཟེར་ནས་འབངས་ལོ་ངམ་རྟ་རྫི་ལ་འཐབ་ཟླར་བཅོལ་ཡང་ཟེར། ཀ་བཀོལ་མ་ལས་ཁ་ཆེའི་རྒྱལ་པོ་དང་གཡུལ་སྤྲད་ནས་བོད་རྒྱལ་ནས་ལོག་པའི་ལམ་དུ་ཁ་ཆེའི་མི་ལུས་པ་ཅིག་ན་རེ། བོད་ཀྱི་དཔའ་བོས་གཞུ་ཀ་བ་ཙམ་ལ་མདའ་ཕྱ་མ་ཙམ་འཕེན་པ་བྱུང་། ཕ་ཀི་ན་ཟེར་ནས་ཕ་བོང་ལ་ལྡེམ་མེ་འདུག་པ་དམག་མི་ཚོས་མཐོང་བས་ལ་ལ་ན་རེ་རྒྱལ་པོ་ཡིན་ཟེར། ལ་ལ་ན་རེ་འབངས་ལོ་ངམ་རྟ་རྫི་ཡིན་ཟེར་བས་དེ་གཉིས་གང་ཡིན་བརྟག་པའི་སྙན་ཕྲ་བཅུག་པས་རྒྱལ་པོས་རྩལ་འགྲན་ཟེར་བ་ལ་ལོ་ངམ་གྱིས་ངས་མ་ཐུབ་ན་ང་ལ་ཆད་པ་འོང་སྙམ་ནས་གྱ་ལོག་སྨྲས་ཟེར། གང་ནའང་ཉང་རོ་རྩིབས་ཀྱི་ཐལ་བ་ཚལ་དུ་སྐར་མ་ས་རི་ས་ག་ལ་འཐབ་དུས་བཏབ། རྒྱལ་པོས་ཁྱི་མོ་ཉན་གྱི་རྣ་གསང་བྱ་བ་ཉན་པོ་བྱེད་དུ་བཏང་བ་ཁོས་གོ་ནས། རྒྱལ་པོ་དབུ་ལ་དར་ནག་གི་ཐོད་བཅིངས་དཔྲལ་བར་མེ་ལོང་བཏགས། ༼ཇ༧བ༽ཕྲག་པ་གཡས་ལ་ཝ་རོ་དང་། གཡོན་ལ་ཁྱི་རོ་བཀལ། བ་དམར་གླང་དམར་བརྒྱ་ལ་ཐལ་སྒྲོ་སུམས་པ་བཀལ། རལ་གྲི་གླང་བྱ་ཕོ་ཀླད་ལ་སྐོར་ཞིང་བྱུང་ན་མི་ཐུབ་ཅེས་སྨྲས་པས་རྒྱལ་པོས་དེ་ཐམས་ཅད་བྱས། འཐབས་པས་ས་རི་ས་ག་རླུང་སྐར་དུ་སོང་བས་རླུང་དམར་ཆེན་པོ་བྱུང་། བསོ་བཏབ་པས་བ་ལང་འདྲོགས་སྟེ་ཐལ་སྒྲོ་རྣམས་རལ་ཐལ་ཚུབ་ཀྱིས་མིག་འགྲིབས། དར་ནག་གི་ཐོད་དང་ཝ་རོ་དང་ཁྱི་རོས་རྗེའི་མགུར་ལྷ་དང་དགྲ་ལྷ་ཕོ་ལྷ་གསུམ་པོ་ཡལ། རལ་གྲི་བསྐོར་བས་རྨུ་ཐག་དང་རྨུ་སྐས་ཆད། ལོ་ངམ་གྱིས་དཔྲལ་བའི་མེ་ལོང་ལ་མདའ་འཕངས་ནས་བཀྲོངས་སྐད།

རྒྱལ་ཕྲན་ལོ་ངམ་རྟ་རྫི་བྱ་བ་ལ། །འཐབ་ཟླ་བཅོལ་སྟེ་འཐབས་པས་གྲི་རུ་བཀྲོངས། །ཟངས་ཀྱི་ག་འུར་སྤུར་བཅུག་ལྕགས་གཟེར་བཏབ། །ཉང་ཆུ་སྐྱ་མོའི་ནང་དུ་བོར་བར་གྱུར། །རྒྱང་མཁར་པ་ཚབ་ཡུལ་དུ་དགུང་བདུན་ཆགས། །ཁྲི་འཐང་དགུར་མོར་དགུང་ཞག་བཅུ་གསུམ་ཆགས། །ཀོང་པོར་ཁྱེར་སྟེ་ཀླུ་སྲིན་ཧོ་སྟེ་རེའི། །བྲན་མོ་བྱེ་མ་ལག་རིང་ཞེས་པས་ཟིན། །མཛོད་ནང་དཀོར་གྱི་དམ་པ་བྱས་ཅེས་གྲག །ལྷ་སྲས་མཆེད་གསུམ་ཡབ་ཀྱི་དཀོར་མཛོད་ནས། །ལྷ་ཡི་གླང་བུ་ཅེ་འུ་རུ་དཀར་ཞེས། །འཕུར་ཤེས་བཞོན་ནས་ཀོང་པོའི་ཡུལ་དུ་བྲོས། །གཅེན་པོ་ཤ་ཁྲིས་ཀོང་གི་རྗེ་བོ་མཛད། །འབྲིང་པོ་བྱ་ཁྲིས་པོ་བོའི་མངའ་དབང་མཛད། །ཆུང་བ་ཉ་ཁྲིས་ཉང་པོའི་རྗེ་མཛད་སྐད། །ལོ་ངམ་གྱིས་ནི་ལྷ་གཅིག་ཆུང་མར་བཟུང་། །ལྕམ་སྲིང་བཞི་ཡི་ཡུམ་ལ་རྟ་རྫི་བཅོལ། །རྟ་འཚོར་ཕྱིན་སྟེ་གཉིད་ལོག་རྨི་ལམ་དུ། །མི་དཀར་མཛེས་པ་ཅིག་དང་བཤོས་པ་རྨིས། །སད་ཚེ་གཡག་དཀར་ཞིག་ནི་སོང་བ་མཐོང་། །ཟླ་བ་ཚང་ནས་ཁྲག་རླངས་འགུལ་བ་བཙས། །འབྲོང་རུ་དྲོན་མོར་བཅུག་ནས་འོ་མས་བྲན། །དྲོད་ཀྱིས་བཙོས་པས་དེ་ཡི་ནང་ནས་ནི། །ཁྱེ་འུ་མཛེས་ཅིང་ལྟ་ན་སྡུག་པ་བྱུང་། །རུ་ལས་སྐྱེས་དང་ངར་སོས་པོ་ཅེས་བཏགས། །ལོ་བཅུ་ལོན་ཚེ་ཕ་དང་ཕུ་བོ་འདྲི། །རྒྱལ་པོའི་གདུང་དང་དཔུན་ཟླ་འཚོལ་དུ་ཕྱིན། །རྒྱལ་པོའི་སྐུ་གདུང་ཀོང་ནས་རྙེད་ན་ཡང་། །བསླངས་པས་མ་སྟེར་རྐུ་བར་མ་ཐོབ་ནས། །སྤུར་འདིས་ཀླུ་རྣམས་མཁའ་ལྡིང་འཇིགས་ལས་བསྐྱབས། །༼ཇ༨ན༽དེ་ཕྱིར་ནོར་གྱི་དམ་པ་ཡིན་མོད་ཀྱང་། །མི་མོ་བཅུ་དྲུག་ལོན་པ་བྱ་མིག་ཅན། །དེ་མར་བྱུང་ན་བླུ་རུ་བཏང་ངོ་སྐད། །དེ་བཙལ་བས་གཡེའི་གངས་བར་ཡུར་གོང་ནས་བུ་མོ་དགེ་ཡུམ་བྱ་བ་ཞིག་རྙེད་སྟེ་ཕ་ན་རེ་གསེར་བུ་མོ་ཙམ་ཞིག་འདོད་ཟེར། མ་ན་རེ་སྲིད་ཀྱི་བུ་ཡོང་བའི་ཐབས་སུ་སྤུར་དེ་ལ་མཚར་གྱི་ལྕག་བརྒྱ་དང་མཚལ་གྱི་ཐིག་བརྒྱད་བཅུ་འདེབས་སུ་ཆུག་ཟེར་ནས་དེས་བླུས་སྐད། བོན་ཚེ་ཅོ་གཉིས་ཀྱིས་གྲི་བརྟུལ་ཡང་མ་ཐུལ་ནས་པ་རའི་བུ་སྐྱི་རྒྱལ་མང་པོ་རྗེས་གྲི་སྲིད་བརྟུལ་སྟེ་སྤུར་ཡར་ལུངས་སུ་སྤྱན་དྲངས་སྐད།

བླུས་ནས་སྤྱན་དྲངས་སྤུར་ཟངས་ཕྱེ་པའི་ཚེ། །སྤུར་དེས་ང་ར་ར་ཞེས་སྒྲ་བསྒྲགས་པས། །ཡུལ་དེའི་མིང་ཡང་ངར་པ་ཐང་དུ་ཐོགས། །འབངས་བསྐོར་ཞག་ནི་སུམ་བརྒྱ་དྲུག་བཅུ་བྱས། །དྲང་མོ་དྲང་ཆུང་རི་ཡི་ཟོམ་དུ་བཞུགས། །དེ་ཚེ་གནམ་ནས་གསེར་གྱི་ཐིག་གུ་བྱུང་། །སྤུར་ལ་ཐིམ་པས་གནམ་ལྷ་གསེར་ཐིག་གྲག །དེང་སང་ཡུལ་དེའི་ལྷ་རུ་བཞུགས་སོ་སྐད། །རུ་ལས་སྐྱེས་ཀྱི་འཕྲུལ་དང་མཐུ་སྟོབས་ཀྱིས། །ལོ་ངམ་འཁོར་བཅས་བརྟུལ་ཞིང་ཚར་གཅོད་བྱས། །རུ་ལས་སྐྱེས་ཀྱིས་ལོ་ངམ་གྱི་ནང་མིར་ཞུགས་སྟེ་ཤ་ཁྱི་དཀར་མོའི་སྤུ་རྩར་དུག་བྱུགས་པ་བཀོར་དུ་ཕུལ་བ་ལ་ལོ་ངམ་གྱིས་བྱིལ་བྱིལ་བྱས་པས་དེ་མ་ཐག་དུ་ལུས་ཐམས་ཅད་སྲངས། གཡོག་རྣམས་ཁོ་ན་བའི་སར་འདུས་པའི་བར་ལ་ཉང་རོ་ཤམ་པོ་མཁར་གྱི་ཕ་རི་ལ་བྱ་རྒོད་ཀྱི་ཚང་ཡོད་པས་བྱ་རྒོད་ཀྱི་གསེབ་ཏུ་ཞུགས་སྟེ་ཉང་རོ་ཤམ་པོ་མཁར་རྩེ་ནས་ཕབ། ལོ་ངམ་ཕོ་བརྒྱ་མོ་བརྒྱ་བསད་སྐད།

སྲས་རྣམས་རྒྱལ་སར་སྤྱན་འདྲེན་བྱས་པའི་ཚེ། །ཐོག་མཐའ་གཉིས་ནི་གཤེགས་སུ་མ་བཞེད་ནས། །པོ་བོའི་ཡུལ་ནས་འབྲིང་པོ་བྱ་ཁྲིས་བྱོན། །རྒྱལ་སར་བཏོན་ཚེ་ཡུམ་གྱིས་སྲས་ལ་འཇུས། །བུ་ཁྱོད་རྒྱལ་བརྒྱུད་མ་ཉམས་ཡིན་ངེས་ན། །རྒྱལ་སྲིད་བརྟན་ཞིང་རྒྱས་པར་ཤོག་ཞེས་སྨྲས། །དེ་ཚེ་བར་སྣང་གནས་པའི་ལྷ་རྣམས་ཀྱིས། །ཁྱོད་ཀྱི་བུ་དེ་ཀུན་ལས་རྒྱལ་འགྱུར་ཞེས། །བརྗོད་པ་ཐོས་པས་དེ་ཉིད་མཚན་དུ་ཆགས། །འབངས་ཀྱིས་སྒྲ་ཉམས་བུ་དེ་གུང་རྒྱལ་གྲགས། །རྒྱལ་པོའི་སྐུ་མཁར་འཆིང་བ་སྟག་རྩེ་བརྩིགས། །ཤམ་པོ་མཁར་གྱི་རྩི་ཕབ་ནས་༼ཇ༨བ༽རྨང་རྡོ་བྱས། ལྷ་གཅིག་གིས་ངའི་ལུས་ལ་ལོ་ངམ་གྱི་བུ་ཡོད་པ་རྨང་དུ་གནོན་ཞིག་ཟེར་ནས་སྲོག་དོར་བས་ཡུལ་དེའི་ལྷ་སྨན་ཞིག་བྱུང་བར་གྲགས། རྒྱལ་པོས་མི་མཆོག་རུ་ལས་སྐྱེས་ཁྱོད་ཀྱིས། །ང་ཡི་ཡབ་ཀྱི་གོ་བགྱིས་རྒྱལ་སར་བཏོན། །སྲས་ཀྱི་གོ་བགྱིས་ཡབ་ཀྱི་སྐུ་མཚལ་གཉེར། །ཆེ་ཆུང་མེད་པའི་མི་ཀུན་ཁྱོད་ལ་སྨོན། །མིང་ཡང་ཁུ་བོ་ལྷ་བུ་སྨོན་གཟུང་ཞེས། །བཏགས་ཤིང་དྲིན་དུ་གཟོ་བ་རྒྱ་ཆེར་བྱས། །རྒྱལ་པོས་ཁུ་བོར་ཁུར་བས་ཁུའི་རུས་སུ་ཐོགས་སྐད། བོད་ཡུལ་འཕྲུལ་བློན་མཛངས་པའི་མི་བདུན་གྱི། །ཐོག་མར་གྱུར་པ་རུ་ལས་སྐྱེས་འདི་ཡིན། །མཛངས་པའི་ལས་སུ་ཤིང་བསྲེགས་སོལ་བ་བྱུང་། །དེ་ཡིས་རྡོ་བཞུ་གསེར་དངུལ་ཟངས་ལྕགས་ཕྱུང་། །ཤིང་ལ་མིག་ཕུག་གཤོལ་དང་གཉའ་ཤིང་བྱས། །ས་གཞི་བརྐོས་ནས་ཕུ་ཆུ་ཡུར་དུ་དྲངས། །རྨོན་པ་དོར་བསྡེབས་སྤང་ཐང་ཞིང་དུ་རྨོས། །བརྒལ་བས་མི་ཐར་ཆུ་ལ་ཟམ་པ་བཙུགས། །རྨོས་པའི་ལོ་ཏོག་ཐོག་མར་འདི་ནས་བྱུང་། །མ་འོངས་སྔགས་དང་འདུལ་བ་འབྱུང་བའི་ལྟས། །གནམ་བོན་གཤེན་པོ་ཆེ་དང་བོན་གཞུང་བྱུང་། །

གཤེན་ཡུལ་བོན་མོ་ལུང་རིང་ཞེས་ཟེར་བ་དབུས་ཀྱི་འོན་དུ་རུས་གཤེན་གྱི་བྱིས་པ་བོང་བུའི་རྣ་བ་ཅན་བྱུང་བ་ལོ་བཅུ་གཉིས་ལོན་ཚེ་འདྲེས་ཁྲིད་ནས་ལོ་བཅུ་གཉིས་སུ་མི་ཁྱུར་མ་ཚུད། ལོ་བཅུ་གཉིས་འདས་ནས་ལོག་བྱུང་ཚེ་ཡུལ་འདི་ན་འདྲེ་འདི་ཡོད་པ་འདི་ལྟར་མཆོད་ཐམས་ཅད་ཤེས་པ་ཅིག་བྱུང་ནས་བོང་བུའི་རྣ་བ་སྒྲིབ་པའི་ཕྱིར་བལ་ཐོད་བཅིངས་སྟེ་འདྲེ་མཆོད་པའི་རྡོལ་བོན་དར་ཞིང་གཞན་ཡང་འབྲས་བུའི་བོན་རིགས་ལྔ་གཡུང་དྲུང་བླ་མེད་ཀྱི་ཐེག་པ་ཞེས་འབྲས་བུ་བདེ་འགྲོ་མཐོ་རིས་ཐོབ་པར་འདོད་པ་དང་། རྒྱུའི་བོན་རིགས་བཞི་སྐད་པ་སྣང་གཤེན་བལ་ཐོད་ཅན་གྱིས་ཕྱ་གཡང་འགུགས་མི་ནོར་རྒྱས་པར་བྱེད། འཕྲུལ་གཤེན་བལ་མཚོན་ཅན་གྱིས་ཡས་དང་མདོས་གཏོང་འགལ་རྐྱེན་སེལ། ཆ་གཤེན་ཇུ་ཐིག་ཅན་གྱིས་ལེགས་ཉེས་སྟོན་ཟག་བཅས་ཀྱི་མངོན་ཤེས་འཆད། དུར་གཤིན་མཚོན་ཆ་ཅན་གྱིས་གསོན་གཤིན་གྱི་རྩིས་བྱེད། ཐམས་ཅད་རྔ་གཤང་གི་སྒྲ་འཁྲོལ། འཇིམ་པའི་ཤ་བ་ན་མཁའ་ལ་འགྲོ་བ་དང་། རྔ་ལ་བཞོན་ནས་འགྲོ་བ་སོགས་ཟག་བཅས་ཀྱི་རྫུ་འཕྲུལ་མང་པོ་ཡོད་སྐད།

མདོ་སྡེ་འབྱུང་བའི་ལྟས་སུ་སྒྲུང་རྣམས་དར། །རོ་ལངས་གསེར་སྒྲུབ་ཀྱི་སྒྲུང་དང་། མ་སངས་༼ཇ༩ན༽ཀྱི་སྒྲུང་དང་། མཆིལ་པའི་སྒྲུང་སོགས་ཉན་བཤད་དང་། མངོན་པའི་སྡེ་སྣོད་འབྱུང་ལྟས་ལྡེ་འུ་སྤྲོད། །སྲང་ལ་ཐེམ་གཉེར་ཝ་བ་ཆེ་ཅི་ཡིན། པོར་མགོ་མགོ་ཅན་སྐྱེད་ཅིང་རྒྱགས་ཅི་ཡིན་ཞེས་འདྲི་བ་སོགས་སྟེ་བོན་སྒྲུང་ལྡེའུ་གསུམ་གྱི་ཚུལ་ལྷ་སའི་གདུང་རྣམས་ལ་བྲིས་ནས་ཡོད་སྐད།

༼བར་གྱི་ལེགས་དྲུག༽དེ་ཡིས་བོན་རྣམས་ཅུང་ཟད་བློ་ཁ་བྱེ། །རྒྱལ་པོ་ཡབ་སྲས་འདི་གཉིས་སྟོད་ཀྱི་སྟེངས། །སྟེངས་གཉིས་བང་སོ་རྫ་དང་གཡའ་ལ་བཏབ། །དེ་དང་བཙུན་མོ་འོམ་ཐང་སྨན་མཚོའི་སྲས། །ལེགས་དྲུག་ཐོག་མ་ཨི་ཤོ་ལེགས་ཅེས་བྱ། །དེ་ཡི་བློན་པོ་ལྷ་བུ་མགོ་དཀར་ཞེས། །ཁུ་ཁུ་རུ་ལས་སྐྱེས་ཀྱི་བུ་ཡིས་བྱས། །འཕྲུལ་བློན་མཛངས་མི་བདུན་གྱི་གཉིས་པ་ཡིན། །མཛངས་པའི་ལས་སུ་ཞིང་ལ་དོར་ཁ་བརྩིས། །འབྲོག་ལ་ཐུལ་རྩིས་ཕུ་ཆུ་ཡུར་དུ་དྲངས། །མདའ་རུ་ཆུ་མ་རྨོ་བ་འདི་ནས་དར། །རྒྱལ་པོ་དེ་ཤོགས་ལེགས་དང་ཐི་ཤོ་ལེགས། །གོང་རུ་ལེགས་དང་ལྔ་པ་འབྲོང་གཞེར་ལེགས། །ཤོ་ལེགས་རྣམས་ནི་ས་ལ་ལེགས་དྲུག་ཟེར། །ཡུམ་རྨུ་ལྕམ་བྲ་མ། ཀླུ་ལྕམ་མེར་མ། མཚན་མོ་གུང་སྨན། མཚོ་སྨན་འབྲོངས་མ། གནམ་སྨན་བུ་མོ་རྣམས་ཡུམ་ཡིན་ཟེར། འདི་དྲུག་རིང་ལ་འཆིང་བ་རྩེ་དྲུག་བརྩིགས། །སྟག་རྩེ། རྒོད་རྩེ། ཡང་རྩེ། ཁྲི་རྩེ། རྩེ་མོ་ཁྱུང་རྒྱལ། ཁྲི་བརྩིགས་འབུམ་གདུགས་དྲུག་ཡིན། ལེགས་དྲུག་བང་སོ་གཡའ་སྤང་མཚམས་སུ་བཏབ། །སྤང་ལ་འཇའ་ཚོན་རྒྱས་པ་འདྲ་འོ་སྐད། །

དེ་ནས་རྒྱལ་པོ་ལྡེ་བརྒྱད་ཅེས་པ་བྱུང་། །ཡུམ་རྨུ་ལྕམ་རྨང་ལེགས། མཚོ་སྨན་ཁྲི་དཀར། སེ་གཉན་མེར་མོ། ཀླུ་མོ་མེར་མོ། འོ་ཐ་ཏེ་མོ་མཚོ། ཁྲི་སྨན་རྗེ་མོ། ཁྲི་སེ་བཙུན་གཉན་མོ། སྨན་བཙུན་ལུག་སྐོང་རྣམས་ཀྱི་སྲས། ཟ་ནམ་ཟིན་ལྡེ། འཕྲུལ་ནམ་གཞུང་བཙན་ལྡེ། སེ་སྣོལ་ནམ་ལྡེ། སེ་སྣོལ་པོ་ལྡེ། ལྡེ་སྣོལ་ནམ། ལྡེ་སྣོལ་པོ། ལྡེ་རྒྱལ་པོ། ལྡེ་སྤྲིན་བཙན་སྟེ་བརྒྱད་ཏོ། །ལྡེ་བརྒྱད་བང་སོ་ཆུ་བོའི་གཞུང་ལ་བཏབ། །མཚོ་ལ་ཁ་བ་བབ་པ་འདྲ་འོ་སྐད། །

བཙན་ལྔའི་ཐོག་མ་ཏོ་རེ་ལོང་བཙན་ཡིན། །ཡུམ་ཉེ་བཙུན་མང་མ་རྗེ། བློན་པོ་ཐོན་མི་འབྲིང་པོ་རྒྱལ། སྣུབས་སྨན་ད་རེ། སྟོང་འདར་རྗེ་རྣམས་ཀྱིས་བྱས་སྐད། འདི་ཡན་ཡུམ་རྣམས་ལྷ་མོ་ཀླུ་མོ་ཡིན། །བཙུན་མོའི་རྟེན་དོག་ལ་མི་འཚེར་ཞེས་སྤུར་མི་ཡོང་སྐད། དེ་ཕྱིར་ལྷ་སྲས་ལྡེ་སྲས་ཅེས་པར་༼ཇ༩བ༽གྲགས། །འབངས་དང་གཉེན་བསྲེས་མན་ཆད་ལྡེ་སྲས་བཞག །དེ་ཡི་དོད་དུ་ལྷ་སྲས་བཙན་པོ་ཟེར། །དེ་དང་འོ་མ་ལྡེ་ཟ་ཁྲི་བཙུན་བྱང་མའི་སྲས་ཁྲི་བཙན་ནམ། བློན་པོ་སྣུབས་གཉའ་དོར་གཙུག་བློན་དང་སྲས་ཁྲི་ཟུང་མོང་ཁོང་གིས་བྱས། རྗེ་དེ་དང་སྨན་ཟ་ཁྲི་དཀར་གྱི་སྲས་ཁྲི་སྒྲ་སྤུངས་བཙན། བློན་པོ་མགར་སྒྲ་ཛི་མུན་དང་ཐོན་མི་གླུ་མང་དྲེད་པོས་བྱས། རྗེ་དེ་དང་སྨན་གསུམ་ཀླུ་སྟེང་གི་སྲས་ཁྲི་ཐོག་རྗེ་ཐོག་བཙན། བློན་པོ་མགར་གཉའ་བཙན་ལྡེམ་བུ་དང་སྣུབས་སྐྱེས་ཐོག་རྗེ་མོར་བཙན་གྱིས་བྱས། བཞི་པ་ཐོག་རྗེ་ཐོག་བཙན་སྐུ་རིང་ལ། །ལྷ་ཡི་རོལ་མོ་གླིང་བུ་ཅག་པར་བྱུང་། །འདི་ཡན་གདུང་རབས་ཉི་ཤུ་རྩ་བདུན་དུ། །ཆབ་སྲིད་སྒྲུང་དང་ལྡེའུ་བོན་གྱིས་བསྐྱངས། །

དེ་ནས་དམ་པའི་ཆོས་ཀྱི་དབུ་བརྙེས་པ། །རྒྱལ་སྲས་ཀུན་དུ་བཟང་པོའི་རྣམ་སྤྲུལ་ནི། །སྤྲུལ་པའི་རྒྱལ་པོ་ཐོ་ཐོ་རི་གཉན་བཙན། །ཡབ་ཐོག་རྗེ་ཐོག་བཙན་དང་ཡུམ་རུ་ཡོང་ཟ་སྟོང་རྒྱལ་མོ་མཚོའི་སྲས་སྟེ་ཕྱག་རྡོར་གྱི་སྤྲུལ་པར་བཤད་པའང་ཡོད་ཀྱང་མི་འགལ་སྟེ་ཀུན་དུ་བཟང་པོ་སྔགས་སུ་དབང་བསྐུར་བ་ནི་ཕྱག་ན་རྡོ་རྗེ་ཡིན་པར་ཕྱག་རྡོར་དབང་བསྐུར་གྱི་རྒྱུད་ལས་བཤད་པའི་ཕྱིར་རོ། །ལྡེ་སྟོན་གྱི་ཆོས་བྱུང་དུ་ས་སྙིང་གི་སྤྲུལ་པ་ཅེས་ཀྱང་སྣང་། དགུང་ལོ་དྲུག་བཅུ་བཞེས་པ་སྐུ་མཁར་ཆེ། །ཡུམ་བུ་བླ་སྒང་རྩེ་ལ་བཞུགས་པའི་ཚེ། །ནམཁར་འཇའ་ཚོན་ཁ་དོག་སྣ་ཚོགས་བཀྲ། །མེ་ཏོག་ཆར་དང་ལྷ་ཡི་རོལ་མོ་བྱུང་། །གདུགས་ཤར་ཚེ་ན་ཉི་ཟེར་དང་འགྲོགས་ནས། །གསེར་ཤོག་ངོས་ལ་བཻ་ཌཱུ་རྱས་བྲིས་པའི། །པང་ཀོང་ཕྱག་རྒྱ་མདོ་སྡེ་ཟ་མ་ཏོག །ཡིད་དུ་འོང་བའི་གླེགས་བམ་རྣམ་གཉིས་དང་། །གསེར་གྱི་མཆོད་རྟེན་མུ་དྲའི་ཕྱག་རྒྱ་དང་། །ཙིནྡ་མ་ཎིའི་སྐོས་ཕོར་རྣམ་དྲུག་བབ། །

འདི་ལ་གཡུའི་མཆོད་རྟེན་བང་རིམ་བཞི་པ་ཅེས་ཀྱང་འབྱུང་། ཙིནྡ་མ་ཎིའི་སྐོས་ཕོར་ཞེས་པའི་བཅུ་གཅིག་ཞལ་ཡིད་བཞིན་ནོར་བུའི་གཟུགས་ཀྱི་སྐོས་ཕོར་ཞིག་དང་། མུ་དྲའི་ཕྱག་རྒྱ་ཞེས་ཚད་ཁྲུ་གང་ཙམ་གྱི་ནོར་བུའི་རིགས་ཀྱི་རྡོ་ལ་ཡིག་དྲུག་རང་བྱུང་ཅན་ཡོད་སྐད། དེའི་ཕྱིར་མདོ་ལ་སྔ་བ་ཟ་མ་ཏོག །གཟུངས་ལ་སྔ་བ་ཙིནྡ་མ་ཎི་ཞེས་བོད་དུ་གྲགས་པ་ཡིན་ནོ། །ཀ་བཀོལ་མར་ཆོས་རྒྱལ་མྱ་ངན་མེད་གྱི་གདུང་རྒྱུད་རྒྱལ་པོ་ཛ་ཞེས་བྱ་བས་མ་ག་དྷར་སྔོན་མེས་༼ཇ༡༠ན༽པོ་མྱ་ངན་མེད་ཀྱིས་སྐུ་དང་ཐུགས་ཀྱི་རྟེན་རྒྱ་ཆེར་བྱས་འདུག་ཀྱང་གསུང་གི་རྟེན་མ་བྱས་པར་འདུག་པས་ངས་གསུང་གི་རྟེན་བྱེད་ཟེར་བ་ལ་བློན་པོ་ཅིག་གིས་ཆོས་རྒྱལ་མྱ་ངན་མེད་ཀྱིས་བྱས་པ་ལྟར་ཁྱེད་རང་ཡང་ལུང་བསྟན་གྱི་རྒྱལ་པོ་ཡིན་སྲིད་པས་དཀོན་མཆོག་ལ་གསོལ་བ་བཏབ་པའི་དམོད་ཚུགས་ཟེར་ནས་དེ་ལྟར་བྱས་པས་རྡོ་རྗེ་སེམས་དཔའས་ན་མཁའ་ནས་གླེགས་བམ་གྱི་ཆར་ཕབ། དེ་རྣམས་རྒྱལ་མཚན་གྱི་རྩེ་ལ་སོ་སོར་བཏགས་སྟེ་མཆོད་པ་བྱས་པས་རླུང་གཡོས་པས་རྒྱལ་མཚན་གཅིག་མི་སྣང་བར་ཁྱེར་བ་དེ་བོད་ཏུ་བབས་པ་ཡིན་ཞེས་བཤད་ནས་མདོ་གཉིས་མ་གཏོགས་གཞན་ཕྱག་རྒྱ་བཞི་པོ་མ་བཤད། འདི་ཡང་མ་ག་དྷ་ནི་ཡི་གེ་ཉམས་པར་ཟད་པས་སྤྱིར་ཟ་ཧོར་གྱི་ཡུལ་དུ་བྱུང་བར་སྣང་ལ། སྔ་རབས་པ་རྣམས་ཀྱིས་བདེ་མཆོག་སྡོམ་འབྱུང་གི་རྒྱུད་ཕྱི་མའི་ལུང་ཡིན་ཟེར་བ། ང་ནི་འདི་ནས་མི་སྣང་ནས། །ལོ་ནི་བརྒྱ་དང་བཅུ་གཉིས་ན། །བསྟན་པའི་སྙིང་པོ་དམ་པ་ཅིག །ལྷ་གནས་གསུམ་དུ་གྲགས་པ་སྟེ། །འཛམ་གླིང་ཤར་ལྷོའི་ཕྱོགས་མཚམས་ན། །དཔལ་དང་ལྡན་པའི་རི་བོ་ལ། །ཐུགས་རྗེ་མཐུན་པའི་བྱིན་རླབས་ཀྱིས། །རྒྱལ་པོ་རྗེ་ཞེས་བྱ་བ་ལ། །ལག་ན་རྡོ་རྗེ་སྣང་བར་བྱེད། །ཅེས་འདྲེན་པར་སྣང་ཞིང་། བོད་དུ་ཆོས་བྱུང་བ་ནི་ལྷ་མོ་དྲི་མ་མེད་པའི་འོད་ལུང་བསྟན་པའི་མདོར། ལོ་སྟོང་དང་ལྔ་བརྒྱ་ན་དམ་པའི་ཆོས་གདོང་དམར་ཅན་གྱི་ཡུལ་ཞེས་པ་བོད་དུ་འབྱུང་བར་བཤད་པས་དུས་མི་མཚུངས་པར་སྣང་མོད། ཛའི་ཁང་ཐོག་ནས་མི་སྣང་བར་གྱུར་པ་དག་པའི་ཞིང་དུ་གནས་ནས་ཕྱིས་བོད་ཏུ་བབ་པ་ལྟ་བུ་ལ་ནི་འགལ་བ་མེད་ཏོ། །བོད་དུ་ཆོས་འབྱུང་ཚུལ་འདི་ལའང་ལོ་ཉིས་སྟོང་ལྔ་བརྒྱ་ཞེས་ཟེར་བ་མང་བར་སྣང་ཡང་སྟོང་དང་ལྔ་བརྒྱ་འཆད་པ་རྣམས་འགྲིག་པར་སྣང་ཞིང་འདི་ནི་ཆོས་རྒྱལ་ཁྲི་སྲོང་ལྡེ་བཙན་གྱི་དུས་ལ་དགོངས་སོ། །ཀུན་མཁྱེན་བུས་རྦ་བཞེད་ནས་གདོང་དམར་གྱི་ཡུལ་རྒྱ་ནག་ལ་བཤད་གསུངས་ཀྱང་རྦ་བཞེད་ན་སང་ཤི་རྒྱ་ནག་དུ་ཆོས་ལེན་པར་བཏང་དུས་ཇུ་ཞག་མཁན་མཁས་པས་བྱང་ཆུབ་སེམས་དཔའི་སྤྲུལ་པ་བྱེད་འདི་འདྲ་བ་ཕོ་ཉར་འོང་ཞེས་འབག་བྱས་ནས་སླེབ་པའི་ཚེ་རྒྱལ་པོས་བྱ་དགའ་ཆེར་བྱིན། གདོང་དམར་ཅན་ཡུལ་དུ་ཆོས་ཀྱི་ཁུངས་འབྱིན་པའི་བྱང་ཆུབ་སེམས་དཔའ་འབྱུང་བར་ལུང་བསྟན་པ་དེ་ཁྱོད་ཡིན་ངེས་ཅེས་ཆོས་བམ་པོ་སྟོང་ཙམ་བསྐུར་ཞེས་གདོང་དམར་ཅན་གྱི་ཡུལ་བོད་ལ་ངོས་བཟུང་བ་ཆེས་གསལ་པོར་ཡོད་ཏོ། །ཁ་ཅིག་དུ་༼ཇ༡༠བ༽ལོ་དང་པོ་ལ་གསེར་གྱི་ལྗང་པ་ལ་བཻ་ཌཱུརྱ་ཞུན་མས་བྲིས་པའི་གླེགས་བམ་གཉིས་པོ་བབ། གསེར་སྐྱེམས་དང་གཡུ་སྔོན་གྱིས་མཆོད་པས་སང་ཕོད་ལོ་དུས་སུ་ཕྱག་རྒྱ་གཞན་རྣམས་བྱུང་ཞེས་ཀྱང་སྣང་། སྤྱིར་ཐེག་ཆེན་གྱི་མདོ་སྔགས་གཉིས་དང་ལྟ་བ་བཀར་བཏགས་ཀྱི་ཕྱག་རྒྱ་བཞི་མཚོན་བྱེད་ཏུ་རྟེན་དེ་རྣམས་བྱུང་ལ་གསང་བ་ཆོས་ལུགས་ལ་ལར་མཁན་པོ་ཞི་བ་འཚོ་བོད་ཀྱི་དོན་དུ་འཁྲུངས་པ་དེས་ཁྲི་སྲོང་ལྡེ་བཙན་ཡིན་ནམ་སྙམ་ནས་མདོ་སྡེ་གཉིས་པོ་བོད་རྗེ་ལ་སྐྱེལ་དུ་བཏང་བ་རྒྱལ་པོ་ཐུགས་སྒམ་པས་བོན་བློན་རྣམས་གནམ་ལ་དགའ་བ་གདུལ་ཕྱིར་གནམ་ནས་བབ་བོ་ཞེས་གསུངས་བར་ཡང་བཤད། དེ་ནས་རྒྱལ་པོའི་སྐུ་གཤེན་རྨུ་བོན་སྐྱོ་ངོ་མཚར་བྱ་བས་འདི་བོན་དར་བའི་རྟགས་ཡིན་པས་བོན་ལུགས་ལྟར་མཆོད་ཅིག་ཟེར་ནས་ཤ་ཁྲག་གིས་མཆོད་པས་ནད་དང་ཐན་པ་བྱུང་། རྒྱལ་པོའི་རྨང་ལམ་དུ་འདི་ཆོས་དར་བའི་རྟགས་ཡིན་པས་སྤོས་དང་མེ་ཏོག་དང་མར་མེས་མཆོད་ཅིག །མི་རབས་ལྔ་ནས་འདིའི་དོན་ཤེས་པར་འགྱུར་རོ་ཞེས་བྱུང་ནས་ཆོས་བཞིན་མཆོད་པས་བཀྲ་ཤིས་སྐད།

ཆོས་སམ་བོན་དུ་མཁྱེན་ཚུལ་མ་བསྟན་ཡང་། །གསེར་སྐྱེམས་གཡུ་སྔོན་ལ་སོགས་ཀྱིས་མཆོད་དེ། །གསེར་སྐྱེམས་ཞེས་བཏུང་བར་གསེར་བླུག་པ་དང་། གཡུ་སྔོན་སྒོག་པ་ཡིན་ཟེར་ཡང་མ་དག་པ་སྟེ་བཟའ་བའི་སྟེང་དུ་གཡུ་བཟང་པོ་བཞག་པར་སྣང་ངོ་། །གཉན་པོ་གསང་བ་ཞེས་པར་མཚན་གསོལ་ནས། །རྒྱལ་པོས་ཕྱག་བསྐོར་བཀུར་སྟི་རྒྱ་ཆེར་བྱས། །ཚེ་གཅིག་སྐྱེ་བ་གཉིས་ལ་མངའ་བརྙེས་ཞེས། །དགུང་ལོ་བཅུ་དྲུག་ལོན་པའི་གཞོན་ཤར་གྱུར། །སླར་ཡང་དགུང་ལོ་དྲུག་བཅུར་སྐུ་ཚེ་སྲིངས། །མི་ལོ་བརྒྱ་དང་ཉི་ཤུའི་བར་དུ་བཞུགས། །ང་ཡི་ཐུགས་དམ་གཉན་པོ་གསང་བ་ལ། །མཆོད་པ་གྱིས་ཤིག་བསམས་དགུ་འགྲུབ་བོ་ཞེས། །བོད་འབངས་སྤྱི་ལ་ཡང་ཡང་ཞལ་ཆེམས་གསུངས། །བཙན་ལྔ་མན་ཆད་བང་སོ་འཕྱིང་ཡུལ་བཏབ། །བཙན་ལྔའི་མཆད་པ་ས་ཕུང་སྦྲ་༼ཇ༡༡ན༽འདྲར་ཡོད། །ཁ་ཅིག་བཙན་གསུམ་ལས་མི་འདོད་པ་དང་། བཙན་ལྔ་མ་དག་ཞེས་འཆད་པ་ལ་སྙིང་པོ་ཅི་ཡང་མེད་དེ་གསང་བ་ཡང་ཆུང་སོགས་ལས། བཙན་ལྔའི་མཆད་པ་ས་ཕུང་སྦྲ་འདྲ་ཡོད། །ཕུལ་མེད་མཆད་པ་གྲུ་བཞི་མི་ཤེས་སྐད། ཞེས་སོགས་སྔོན་ནས་ཆེར་གྲགས་པའི་ཕྱིར་རོ། །ཁ་ཅིག་ཕྱིས་ལྷའི་སྙན་ཤལ་ལྟར་སྙན་རིང་པོར་གྱུར་པས་ཐོ་ཐོ་རི་སྙན་ཤལ་བྱུང་ཟེར་བའང་བླུན་སྐད་བཅོས་མ་སྟེ་གཉན་པོ་གསང་བ་ཞེས་པ་ལྟ་བུ་བཀའ་གཉན་པའི་དོན་ཡིན་གྱི་རྣ་བ་ལ་ཞེ་ས་བཅུག་པའི་སྙན་མིན་ནོ། །དེས་ན་ཐོ་ཐོ་རི་གཉན་བཙན་ཡན་ལ་བཙན་ལྔ་ཟེར་རོ། །

དེ་ཡི་བཙུན་མོ་རྣོ་ཟ་མང་དགར་ལ། །ལྷ་སྲས་ཁྲི་གཉན་གཟུངས་བཙན་ཞེས་པ་འཁྲུངས། །སྲས་ཀྱིས་རྣོ་ལ་ཞང་དུ་བོས་པ་ཡིས། །ཞང་དུ་རྣོ་ལྔ་རུས་ལ་དེར་མིང་ཆགས། །དེ་ཡན་ལ་ཞང་པོ་ལ་ཇོ་བོ་ཞེས་འབོད་སྐད། རྒྱལ་པོ་འདིའི་བློན་པོ་སྦས་སྣང་གཞེར་ལྷ་བཙན་དང་མགར་ཁྲི་འབྲིང་གིས་བྱས། ཁྲི་གཉན་མཆད་པ་དོན་མཁར་མདའ་རུ་བརྩིགས། །དེ་ཡང་ཕུལ་མེད་ས་ཕུང་བརྡལ་པ་འདྲ། །རྗེ་དེ་དང་ཡུམ་འབྲོ་ཟ་མོ་དུར་ཡང་བཞིན་གྱི་སྲས། དེ་ནས་རྒྱལ་པོ་འབྲོང་གཉན་ལྡེ་རུ་སྟེ། །རྟོག་པའི་ནད་ཀྱིས་སྐུ་ལ་སྙུན་འཛེ་བྱུང་། །

དྭགས་པོ་ནས་མཆིམས་ཟ་ཀླུ་རྒྱལ་བྱ་བ་མཛེས་པ་ཅིག་ཁབ་ཏུ་བཞེས། ཕྱིས་མི་མཛེས་པར་གྱུར་ནས་རྒྱུ་དྲིས་པས་ང་རང་གི་ཡུལ་ན་ཟས་ཤིག་ཡོད་པ་དེ་མེད་པས་ལན་ནམ་ཟེར་ནས་ལེན་བཅུག་པས་གཡོག་མོས་སྦལ་པ་མར་བཙོས་མང་དུ་སླངས་སྟེ་མཛད་དུ་སྤྲས་ནས་ཟོས་པས་མཛེས་པར་གྱུར་ནས་རྒྱལ་པོས་ང་རང་ཡང་བཟའོ་སྙམ་ནས་ལྡེ་ཚབ་ཀྱིས་སྒོ་ཕྱེ་བས་སྦལ་རོ་མཐོང་བས་རྟོག་པ་ཟོས་སྟེ་བསྙུན་ནད་བྱུང་། དེ་དུས་བོད་གཞན་ན་ཉ་མི་ཟ་བར་དྭགས་པོ་སྦལ་ཟན་གྱི་ཡུལ་ཞེས་དེ་ན་ཉ་ཟ་ཞིང་ཉ་ལ་སྦལ་པར་གྲགས་པ་ཡིན་སྐད། དྭགས་མོས་སྲས་དམུས་ལོང་ཞིག་བལྟམས་པ་ལ་ཁྱོད་འ་ཞའི་ཡུལ་ནས་སྨན་པ་བོས་ལ་མིག་ཕྱིས་རྒྱལ་ས་གྱིས། མིག་མ་བྱུང་བའམ་གདུང་ཆད་པ་འདྲ་ན་སུམ་པའི་ཡུལ་ན་བོན་པོའི་ཆུང་མ་རྒྱ་མོ་རྒྱ་ལྕམ་བྱ་བ་ལ་ངའི་བུ་སུམ་རི་རིང་པོ་བྱ་བ་ཡོད་བོས་ལ་ཁྱོད་རང་གཤེགས་རྫུ་ཐོབ་ལ་རྒྱལ་སར་ཆུག་ཟེར་ནས་ཡབ་ཡུམ་གཉིས་བློན་པོ་སྙགས་ཐང་པ་ཡར་རྗེ་དང་བཅས་པ་གདུང་རྒྱུད་ལ་བསྙུན་མི་འབྱུང་བའི་ཕྱིར་གསོན་པོར་དུར་དུ་ཞུགས་སྐད།

མི་ཆོས་རྟོག་པས་ཕུང་གིས་རྟོག་པ་བསྐྱུངས། །བཟང་པོའི་གྲོས་ནི་བདུད་རྩི་ཡིན་གྱིས་ཉོན། །ངན་པ་རྣམས་ཀྱང་མེ་དང་འདྲ་བར་གསོས། །༼ཇ༡༡བ༽རྒྱལ་སྲིད་ཟུངས་ཞེས་སྲས་ལ་ཞལ་ཆེམས་མཛད། །རྗེ་འབངས་གསུམ་ནི་གསོན་བཞིན་བང་སོར་གཤེགས། །ཞང་མདའི་བང་སོ་གསོན་མཆད་ཟླུམ་པོར་གྲགས། །ལྷ་སྲས་དམུས་ལོང་བཀོན་པ་བཀྲ་དེ་ཡིས། །གཉན་པོ་གསང་བ་མཆོད་པའི་བྱིན་རླབས་དང་། །འ་ཞའི་ཡུལ་གྱི་སྨན་པས་སྤྱན་ཕྱེ་སྟེ། །སྟག་མོའི་རི་ལ་རི་དྭགས་གཉན་གཟིགས་པས། །མཚན་ཡང་སྟག་རི་གཉན་གཟིགས་བཙན་དུ་ཐོགས། །རྒྱལ་ཕྲན་འ་ཞ་རྗེ་བྱ་བ་སྨན་པ་མཁས་པ་ཅིག་བོས་པས་སྤྱན་ཕྱེ། རྒྱལ་བུའི་ཕྱགས་སྒོ་ཀླད་དུ་བཏགས་པའི་འོག་དུ་འ་ཞ་རྗེས་འཛུལ། ལོག་ནས་མས་གཏམ་དྲིས་པས། བོད་ཀྱི་རྒྱལ་པོ་ནི་མ་མཐོང་སྒོ་དགོན་གཡུའི་ལྷམ་ཆུང་ཞིག་བཏགས་འདུག་པའི་འོག་ལ་ཕྱིན་པས་བྱིས་པ་དམུས་ལོང་ཞིག་འདུག་པའི་མིག་ཕྱེ་ནས་ལོག་གོ་སྨྲས་པས་མ་ན་རེ། གཏམ་ཆེས་སོད་ནི་བོད་ཀྱི་ཆབ་འོག་དུ་ཚུད་པས་ཐབས་ཅི་ཡང་མེད་ཏོ་ཟེར།

རྒྱལ་ཕྲན་རྣམས་ཀྱི་སུམ་གཉིས་མངའ་འོག་འདུས། །བན་པ་རྗེ། འུ་ཞ་རྗེ་དྲང་གར་རྗེ། ཟིན་པོ་རྗེ། ཞང་ཞུང་རྗེ་རྣམས་བཏུལ། ཉང་སྦས་གནོན་གསུམ་འབངས་སུ་ཆུད་སྐད། འདི་དུས་ཁྲི་དོར་སྣང་བཙུན་མོང་གི་བུས། །བྲེ་ཕུལ་སྲང་བཅོས་འབྲུ་མར་ཚད་ཀྱིས་བཅལ། །དགའ་གཉིས་ཚོང་བྱས་མཐུན་གཉིས་ལ་ལུང་བསྡེབས། །དེ་གོང་བོད་ན་ཚོང་དང་བྲེ་སྲང་མེད། །དེ་ཕྱིར་མཛངས་མི་བདུན་གྱི་གསུམ་པར་གྲགས། །གཞན་ཡང་སྣ་ནམ་མང་གཉའ། སྤྲ་ཁྲི་ཟུང་ལན་པ་རྣམས་ཀྱིས་བློན་པོ་བྱས། ཡབ་སྲས་འདི་གཉིས་བར་གྱི་སྟེངས་ཞེས་གྲགས། །སྲས་སྤྱན་མ་བྱེ་བའི་བར་ཞག་ཉེར་གཅིག་རྒྱལ་པོ་མེད་པས་གདུང་སྟེངས་སྐད། གདུང་གི་བང་སོ་དོན་མཁར་མདའ་རུ་བརྩིགས། །གྲལ་ནི་ཁྲི་གཟུངས་བང་སོའི་གཡོན་ན་ཡོད། །དེ་ཡང་ཕུལ་མེད་ས་ཕུང་བརྡལ་བ་འདྲ། །དེ་ཡི་འོག་ན་བཙུན་མོ་འབྲོ་ཟ་སྨུན་བཙན་དང་མོན་བུ་རྒྱལ་མཚན་གཉིས་ཀྱི་བང་སོས་ཕུང་གཉིས་ཡོད། དེ་སྲས་རྒྱལ་པོ་གནམ་རི་སྲོང་བཙན་ཡིན། །ཡུམ་སྟོང་བཙུན་འབྲོ་དཀར་ལས་འཁྲུངས། བློན་པོ་དབས་སྣང་བཞེད། ཚེ་སྤོང་ན་གནག་སེར། ཉང་ཙོང་གུ། གནོན་འཕན་ལྔ་སུམ་རྣམས་ཀྱིས་བྱས། །༼ཇ༡༢ན༽རྒྱ་ནག་ཡུལ་ནས་རྩིས་དང་སྨན་དཔྱད་བླངས། །མཐའ་ཡི་རྒྱ་དང་གྲུ་གུ་འོག་དུ་བཏུལ། །ལོ་སར་སྒང་ལ་ལུག་ཤའི་ལག་པ་རློན་པ་བརྩིགས་པ་ལ་འཛེགས་ནས་རྒྱའི་མཁར་ཕབ། མཆིལ་པའི་སྐེ་ལ་སྦ་མེ་བཏགས་པ་བཏང་བས་རྒྱ་ཡུལ་མེར་བཏང་སྐད།

དེ་བས་བོད་ལ་བཀའ་དྲིན་ཆེ་བར་གྲགས། །སྐུ་མཁར་ཁྲི་བརྩིགས་འབུམ་གདུགས་བྱ་བ་བ་དམར་མོའི་འོ་མའི་འཇིམ་པས་བརྩིགས། དམུས་སྟེ་ལོང་བ་ཁྲིད་ནས་བྲག་གསུམ་དེང་མའི་མཚོ་འགྲམ་ནས་རྟ་མདོ་བ་ཅང་ཤེས་རྙེད་ནས་རྒྱལ་པོའི་ཆིབས་པ་བྱས། སྦྲང་དགའ་བོ་དང་རྨུ་དཔུང་རི་བྱ་བའི་གྱད་གཉིས་ཀྱིས་ཞབས་ཏོག་བྱས་སྟེ་ཕུང་གཡག་ཐལ་ཀ་རུ་རིང་བྱ་བའི་བྱང་འབྲོང་སྨྱོན་པ་བསད་ནས་ཤ་རྟ་སྒ་ལ་བཏགས་པ་ལྷུང་བ་ལ་ཚྭ་འགོས་པའི་བྲོ་བ་ཚོར་བས་ལན་ཚྭ་ངོ་ཤེས་སྟེ་བྱང་གི་ཚྭ་ལེན་པའི་སྲོལ་བྱུང་སྐད།

བང་སོ་གྲུ་བཞིར་བརྩིག་པ་དེ་ནས་བྱུང་། །གྲལ་ནི་ཁྲི་གཟུང་བང་སོའི་གཡས་ན་ཡོད། །ཕུལ་ཆེ་དབྱིབས་ནི་གྲུ་བཞི་སོག་ཀ་རིས། །མིང་དུ་གུང་རི་སོག་ཀར་བཏགས་སོ་སྐད། །དེ་ལྟར་བོད་རྗེ་གཉའ་ཁྲི་བཙན་པོ་ནས། །ཐོག་མའི་གདུང་རབས་ཉི་ཤུ་རྩ་བདུན་ལ། །མི་ལོ་དྲུག་བརྒྱ་དང་ནི་དྲུག་བཅུ་སོང་། །དེ་ནས་ཐོ་ཐོ་རི་སོགས་གདུང་རབས་ལྔར། །ལོ་ནི་བརྒྱ་དང་ལྔ་བཅུ་ལོན་ནོ་ཞེས། །བཀའ་བཙིགས་ལ་སོགས་ཡིག་རྙིང་དུ་མར་བཤད། །

དེ་ཚེ་བོད་ཡུལ་འགྲོ་རྣམས་སྨིན་གཟིགས་ནས། །སྤྲུལ་པའི་རྒྱལ་པོའི་མཛད་པ་དངོས་སུ་བསྟན། །དེ་ཡང་འཇམ་དཔལ་རྩ་བའི་རྒྱུད་ཆེན་ལས། །དེ་བཞིན་གཤེགས་པའི་བསྟན་འདི་ལ། །རྣམ་པ་སྣ་ཚོགས་བྱ་བ་བྱེད། །བྱང་གི་ཕྱོགས་ལ་བརྟེན་ནས་ནི། །དེ་ཡི་ཚེ་ན་འབྱུང་བར་འགྱུར། །ལྷ་ལྡན་ཡུལ་ཞེས་བྱ་བ་ཡི། །གངས་ཅན་རི་ཡི་ནང་གནས་པར། །རྒྱལ་པོ་མི་ཡི་ལྷ་ཞེས་བྱ། །ལི་ཙཱ་ཝི་རྣམས་རིགས་སུ་འབྱུང་། །དེ་ཡང་སྔགས་ཀྱི་དོན་གྲུབ་སྟེ། །ལོངས་སྤྱོད་ཆེ་དང་ལྡན་པར་འགྱུར། །རིག་པ་ལོངས་སྤྱོད་ཆེ་ལྡན་ཞེས། །མི་ཡིས་བདག་པོས་དེ་ཡང་གྲུབ། །ལོ་ནི་བརྒྱད་བཅུར་རྒྱལ་སྲིིད་བྱེད། །དེས་ནི་༼ཇ༡༢བ༽རྐུན་མ་རྣམ་པར་སྤངས། །རྒྱལ་པོ་དེ་ཡི་སྲོག་སྤངས་ནས། །དེ་ཡིས་སྔགས་ནི་མྱུར་གྲུབ་སྟེ། །ཞི་དང་རྒྱས་པའི་ལས་བྱེད་པའོ། །འཇིག་རྟེན་སྒྲོལ་མ་ཞེས་གྲགས་དང་། །ལྷ་མོ་གོས་དཀར་མོ་དང་ནི། །དཀར་མོ་ཆེན་མོ་གཞན་དོན་བརྩོན། །རྟག་དུ་ཡིད་ནི་མི་སྐྱོ་བའོ། །

དེ་ལ་སོགས་པ་གསུངས་པ་ཡི། །དེ་བཞིན་རྒྱལ་པོ་མང་པོ་ནི། །རྣམ་པ་དུ་མ་མང་པོ་དག །ཁ་དོག་སྣ་ཚོགས་སྣ་ཚོགས་གཟུགས། །ཁ་བ་ཅན་རྣམས་ཀླ་ཀློའི་རྒྱལ། །དེར་ཡང་སྟོན་པ་མཆོད་བྱེད་པ། །ཁྱུ་མཆོག་ཁྱུ་མཆོག་བཟང་པོ་དང་། །ས་འོག་དེ་བཞིན་ས་འོག་བཟང་། དེ་བཞིན་ཕ་རོལ་གནོན་ཉིད་དང་། །རྐང་པའི་འགྲེས་ཞེས་བསྟན་པ་ཡིན། །ས་སྲུང་དང་ནི་བེ་འུ་དང་། །འོད་ལྡན་ཉིད་ནི་ཕྱི་མ་ཡིན། །མཐའ་མར་འཚང་རྒྱའི་ངང་ཚུལ་སྟེ། །ཀླ་ཀློ་རྣམ་པ་སྣ་ཚོགས་ཡིན། །དེ་འོག་ལུགས་ནི་རྣམ་གཅིག་ཅིང་། །ཕྱི་རོལ་སྐྱེ་རྒུས་ཉེ་བར་སྤྱོད། །ཅེས་ལུང་བསྟན་པའི་ལྷ་ལྡན་གྱི་ཡུལ་སྐྱི་ཤོད་ལྷ་ས། རྒྱལ་པོ་མིའི་ལྷ་ཆོས་རྒྱལ་སྲོང་བཙན་སྒམ་པོ། སྒྲོལ་མ་དང་གོས་དཀར་དང་དཀར་ཆེན་མོ་སོགས་བཙུན་མོ་རྣམས། ཁྱུ་མཆོག་མང་སྲོང་མང་བཙན། ཁྱུ་མཆོག་བཟང་འདུས་སྲོང་མང་པོ་རྗེ། ས་འོག་མེས་ཨག་ཚོམས། ས་འོག་བཟང་ཁྲི་སྲོང་ལྡེ་བཙན། ཕ་རོལ་གནོན་མུ་ནི་བཙན་པོ། རྐང་པའི་འགྲོས་སད་ན་ལེགས། ས་སྲུང་ཁྲི་རལ། བེའུ་གླང་དར། འོད་ལྡན་འོད་སྲུང་གི་བར་དང་། དེ་ཕལ་ཆེར་འཚང་རྒྱ་བ་དང་། དེ་ནས་ཀླ་ཀློ་རྣམ་པ་སྣ་ཚོགས་ཡིན། ཞེས་པའི་སྨད་སིལ་ཆད། དེ་འོག་ཕྱི་རོལ་སྐྱེ་རྒུས་སྤྱོད་པ་མཐར་མི་ཉག་ཧོར་རྒྱ་ལྗང་ཏུ་རུཥྐ་རྣམས་ཀྱིས་རིམ་པས་དབང་བྱེད་པའོ། །

དེ་ཚེ་བལ་ཡུལ་བདག་པོ་ནི། །མཚོན་གྱིས་མཐའ་མ་རྣམ་པར་འཇིག །ས་བདག་དུ་མ་གསུངས་པ་རྣམས། །སྣ་ཚོགས་ལྷ་དང་བྲམ་ཟེར་དགའ། །ཞེས་བལ་རྗེ་འོད་ཟེར་གོ་ཆས་ཤིང་ཀུན་མཆོད་རྟེན་གྱི་རྨང་ཁོང་སེང་ལྷ་ཁང་དུ་ཡོད་པའི་ནང་དུ་གྲུབ་ཐོབ་མང་པོ་ཚོགས་འཁོར་ལ་སྤྱན་དྲངས་སྟེ་བདེ་མཆོག་དྲུག་བཅུ་རྩ་གཉིས་ཀྱི་ལྷ་ཚོགས་དངོས་སུ་སྤྲུལ་ནས་ཚོགས་འཁོར་མཛད་པ་ན་བདག་མ་འོངས་ཀྱི་བར་དུ་རྣམ་སྤྲུལ་མི་བསྡུ་བར་བཞུགས་སུ་གསོལ་ཞེས་གསོལ་བ་༼ཇ༡༣ན༽བཏབ་ནས་ཕོ་བྲང་དུ་བྱོན་སྟེ་སྲས་ལ་འདིར་གླང་དམར་པོ་ཅིག་འོང་བ་སོད་ཅིག་ཞེས་བསྒོས་ནས་གླང་དུ་གཟུགས་བསྒྱུར་བ་བསད་པས་གདུང་ཕལ་ཆེར་བདེ་མཆོག་གི་ལྷ་ཚོགས་སུ་གྱུར་སྟེ་གྲུབ་ཆེན་རྣམས་ཀྱང་ད་ལྟ་སྤྲུལ་པ་མ་བསྡུས་པར་དངོས་སུ་བཞུགས་ཞེས་གྲག་ཅིང་དེའི་སྒོ་ཤནྟ་པུ་རི་ཞེས་དེང་སང་ལྷ་ཁང་གཉན་པོ་ཡོད་པ་དང་། དེ་འདས་པ་ན་རལ་གྲིའི་འཁོར་ལོ་ཡོད་ཅེས་འགྲོ་མི་ནུས་པ་ཡོད་སྐད་པས། བལ་ཡུལ་གྱི་བདག་པོ་མཚོན་གྱིས་འཇིག་པ་ནི་འདི་དང་། དེ་ཕྱིན་ཕྱི་རོལ་པ་སོགས་ལུགས་རྣ་ཚོགས་པ་འཛིན་པའི་བལ་རྗེ་འབྱུང་བར་ལུང་བསྟན་ནམ་སྙམ་མོ། །ལུང་བསྟན་འདི་བདག་གིས་མཐོང་ནས་འདི་སྐབས་སུ་བྲིས་པ་ཡིན་ཡང་འདི་བརྩམས་ནས་ཟླ་བ་ལྔ་དྲུག་ཞིག་ལོན་པའི་ཚེ་འགོས་ལོ་ཙཱ་བའི་དེབ་ཐེར་སྔོན་པོ་མཐོང་བ་ནི་བྲིས་འདུག་ཅིང་། མཐའ་མར་འཆར་རྒྱལ་ངང་ཚུལ་ཅན། ཞེས་བཏོན་ནས་ཧོར་རྒྱལ་པོའམ་ཉང་སྟོད་ཤར་ཁ་བར་འབྲུ་བསྣན་དུ་རུང་ཟེར་བ་འདུག་ཀྱང་དཔེ་མ་དག་པ་ཅིག་གཟིགས་པ་འདྲ་སྟེ་བདག་གིས་འདི་ལྟར་བྲིས་པ་ཁོ་ན་མཐོང་ལ། འཇམ་དཔལ་རྩ་རྒྱུད་ཀྱི་ལུང་བསྟན་དེ་རྣམས་ལ་གང་ཟག་དེ་མཐར་ཐེག་གསུམ་གང་དུ་ངེས་པ་དེ་བསྟན་པ་ཁོ་ན་སྣང་བས་བོད་རྒྱལ་རྣམས་ཕལ་ཆེར་ཐེག་ཆེན་དུ་རིགས་ངེས་པར་བསྟན་པ་ཡིན་ལ། ཧོར་རྒྱ་སོགས་ནི་ཕྱི་རོལ་སྐྱེ་རྒུས་ཉེ་བར་སྤྱོད། །ཅེས་བསྟན་པས་ཟློས་མི་དགོས་ཅིང་ཤར་ཁ་སོགས་བརྗོད་པ་ནི་བརྗོད་བྱ་དཀའ་བས་འཚོལ་དགོས་པ་ཅིག་བྱུང་བར་སྣང་ངོ། །དེ་སོགས་རྒྱལ་བས་གསལ་བར་ལུང་དུ་བསྟན། །

དེ་ཡང་འཕགས་མཆོག་སྤྱན་རས་གཟིགས་དབང་གིས། །བོད་ཀྱི་མི་རྣམས་གདུལ་བའི་དུས་གཟིགས་ནས། །སྐུ་ལུས་འོད་ཟེར་རྣམ་བཞི་དུས་གཅིག་སྤྲོས། །ངན་འགྲོའི་ཁམས་རྣམས་རྣམ་པར་སྦྱངས་ནས་ནི། །སྤྱན་རས་གཡས་ཀྱི་འོད་ཟེར་བལ་པོར་སོང་། །གྲོང་ཁྱེར་ཁོ་ཕོམ་ཀླུ་ཡི་ཕོ་བྲང་དུ། །འོད་ཟེར་གོ་ཆའི་བཙུན་མོའི་ལྷུམས་སུ་ཞུགས། །སྤྱན་གཡོན་འོད་ཟེར་རྒྱ་ནག་ཟིམ་ཤིའི་ཡུལ། །ཐ་ཡི་ཛུང་གི་བཙུན་མོའི་ལྷུམས་སུ་ཞུགས། །ཞལ་གྱི་འོད་ཟེར་བོད་ཡུལ་དབུ་རུའི་ལྗོངས། །གྱེ་རེའི་ཡར་ཕྲེང་བྲག་ལ་ཕོག་པ་ཡིས། །ཆོས་སྐུའི་སྙིང་པོ་༼ཇ༡༣བ༽ཡིག་དྲུག་རང་བྱུང་ཤར། །ཐུགས་ཀའི་འོད་ཟེར་ཡར་སྣྲོན་སྦྲ་སྟོད་ཚལ། །ཕོ་བྲང་བྱམས་པ་མི་འགྱུར་གླིང་ཞེས་པར། །རྒྱལ་པོ་གནམ་རི་སྲོང་བཙན་འཁོར་བཅས་ཀུན། །འོད་ཀྱིས་ཁྱབ་པར་མཛད་དེ་སླར་འདུས་ནས། །བཙུན་མོ་འབྲི་བཟའ་ཐོད་དཀར་ལྷུམས་སུ་ཞུགས། །སྔོན་མེད་དགའ་དང་བདེ་བས་ལུས་ཚིམ་སྟེ། །བཀྲ་ཤིས་ལྟས་ཀྱིས་ཕྱོགས་ཀུན་ཁྱབ་པར་གྱུར། །ལྷུམས་སུ་འགྲོ་མང་སྨིན་དང་གྲོལ་མཛད་ནས། །མེ་མོ་གླང་ལོ་རྒྱུ་སྐར་རྒྱལ་གྱི་ཚེ། །སྤྲུལ་པའི་ཆོས་ཀྱི་རྒྱལ་པོ་ཡབ་ཡུམ་གསུམ། །སོ་སོའི་ཕོ་བྲང་ཆེན་པོར་དུས་གཅིག་བལྟམས། །བོད་ཡུལ་ཕོ་བྲང་བྱམས་པ་མི་འགྱུར་དུ། །ཁྱད་དུ་འཕགས་པ་འགྲན་ཟླ་མེད་པའི་སྲས། །གསེར་མདོག་དབུ་སྐྲ་ཐོན་མཐིང་ལྟར་མི་ངོམས། །ཕྱག་ཞབས་འཁོར་ལོས་བཀྲ་བ་མཚན་དཔེ་རྫོགས། །དབུ་གཙུག་འོད་དཔག་མེད་ཞལ་དངོས་སུ་བཞུགས། །ཉི་མའི་དཀྱིལ་འཁོར་སྤྲིན་ལས་གྲོལ་བ་ལྟར། །བལྟམས་ཚེ་སངས་རྒྱས་ཀུན་གྱིས་བྱིན་རླབས་མཛད། །བྱང་སེམས་ཀུན་གྱིས་ཤིས་པའི་ཚིགས་བཅད་བརྗོད། །ལྷ་རྣམས་ཐམས་ཅད་མཆོད་པའི་ལས་ལ་བརྩོན། །ལྷ་རྫས་མེ་ཏོག་ན་མཁའ་ཡོག་པར་གྱུར། །དེ་ལ་མཐོང་ལུགས་རྣམ་པར་གསུམ་དུ་བྱུང་། །རྒྱལ་བ་རྣམས་ཀྱིས་སྤྱན་རས་གཟིགས་དབང་ནི། །བོད་ཡུལ་མཛད་པ་བཅུ་གཉིས་སྟོན་པར་གཟིགས། །བྱང་སེམས་རྣམས་ཀྱི་སྤྱན་རས་གཟིགས་དབང་ནི། །རྒྱལ་པོར་སྤྲུལ་ནས་གང་ལ་གང་འདུལ་གྱིས། །བོད་ཡུལ་འགྲོ་རྣམས་སྨིན་གྲོལ་མཛད་པར་གཟིགས། །བོད་འབངས་སྐྱེ་བོས་འགྲན་ཟླ་བྲལ་བ་ཡི། །ལྷ་སྲས་དམ་པ་ཅིག་ནི་འཁྲུངས་པར་མཐོང་། །ཡབ་ཀྱིས་ཨ་མི་ཏཱ་བྷའི་ཞལ་སྦེད་ཕྱིར། །ལེབ་རྒན་དར་གྱིས་དབུ་ལ་ཐོད་དུ་མཛད། །ནང་འཁོར་ལས་སྒྲིབ་སྲབ་པ་རྣམས་ཀྱིས་ནི། །རིགས་ལྔས་དབུ་བརྒྱན་བཅུ་གཅིག་ཞལ་དུ་མཐོང་། །མགར་དང་ཐོན་མི་བྱ་བའི་ཁྱེ་ཆུང་གཉིས། །བློན་པོ་ཞེ་ས་༼ཇ༡༤ན༽འབུལ་བའི་ཕྱིར་འབྲེངས་པས། །ཨ་མི་ཏཱ་བྷའི་ཞལ་མཐོང་ཕྱིར་བསྙད་པས། །རྒྱལ་བུ་དབུ་གཉིས་ལྡན་པར་གྲགས་སོ་སྐད། །དགའ་སྟོན་དཔག་ཡས་ལོ་ཟླ་དུ་མར་བྱས། །ཁྲི་སྲོང་བཙན་ཞེས་མཚན་དུ་གསོལ་བ་ལས། །ཡོན་ཏན་ཀུན་ལྡན་ཤིན་དུ་ཐུགས་སྒམ་པས། །མཚན་ཡང་སྲོང་བཙན་སྒམ་པོར་ཆགས་པར་གྱུར། །

བལ་ཡུལ་དང་ནི་རྒྱ་ནག་ཕོ་བྲང་དུ། །ལྷ་གཅིག་ཁྱད་དུ་འཕགས་པ་རེ་རེ་འཁྲུངས། །བལ་པོའི་ལྷ་གཅིག་ཁྲོ་གཉེར་ཅན་མ་དངོས། །དཀར་དམར་མདངས་ལྡན་ཙན་དན་དྲི་ངད་བྲོ། །བསྟན་བཅོས་ཀུན་མཁས་ལྷ་གཅིག་ཁྲི་བཙུན་བཏགས། །རྒྱ་རྗེའི་སྲས་མོ་སྒྲོལ་མའི་སྤྲུལ་པ་སྟེ། །སྔོ་དམར་མདངས་ལྡན་ཨུཏྤལ་དྲི་ངད་བྲོ། །རིག་པའི་གནས་མཁས་འཇིག་རྟེན་ཐམས་ཅད་ལས། །རྨད་བྱུང་ཞིག་འཁྲུངས་འུན་ཤིང་ཀོང་ཇོ་ཞེས། །བོད་སྐད་མཚོ་ཡི་པདྨ་ཟེར་རོ་སྐད། །

ལྷ་སྲས་དགུང་ལོ་བཅུ་གསུམ་བཞེས་པའི་ཚེ། །ཡབ་ཀྱིས་རྒྱལ་པོའི་ཆབ་སྲིད་མངའ་དབང་ཕུལ། །བཅུ་གསུམ་ལོན་དུས་ཡབ་གཤེགས་ནས་སྲས་རྒྱལ་སར་བསྐོས་ཅེས་གྲགས་ཀྱང་ཞལ་གདམས་ཀྱི་སྐོར་ལས་ཡབ་གནམ་རི་སྲོང་བཙན་གྱིས་རྒྱལ་སྲིད་ཕུལ་ནས་ཞུས་པ་སོགས་གསུངས་པའི་ཡབ་བཞུགས་དུས་རྒྱལ་སྲིད་ཕུལ་བར་ངེས་སོ། །རིན་པོ་ཆེ་ཡི་ཁྲི་ལ་བཞུགས་པའི་ཚེ། །ནམ་མཁའི་མཐོངས་ནས་དབང་གི་ལྷ་རྣམས་བྱོན། །སྒྲིབ་པ་རྣམ་པར་སེལ་བས་ཅོད་པན་བཅིངས། །ཀུན་དུ་བཟང་པོས་བུམ་པའི་ཆུས་དབང་བསྐུར། །འོད་དཔག་མེད་པས་སྤྱི་བོར་ཕྱག་བཞག་ཞིང་། །ལྷ་རྣམས་ཀུན་གྱིས་མཆོད་པའི་སྤྲིན་ཚོགས་སྤྲོས། །དེ་ཚེ་རྒྱལ་པོའི་སྐུ་ལས་འོད་ཟེར་ཚོགས། །དཔག་མེད་བྱུང་སྟེ་ཕྱོགས་བཅུའི་ཁམས་ཀུན་ཁྱབ། །འོད་རེའི་རྩེ་ལ་ལོངས་སྐུའི་ཞིང་རེ་ཆགས། །ཞིང་རེའི་རྣམ་སྣང་དྲུང་རེར་རྒྱལ་པོ་རེ། །རྣམ་སྣང་ཀུན་གྱིས་རྒྱལ་པོའི་སྤྱི་བོ་ལ། །ཕྱག་གིས་བྱུགས་ཚེ་རྒྱལ་པོ་རེ་རེ་ལས། །འོད་ཟེར་ཚོགས་སྤྲོས་འོད་རེའི་རྩེ་མོ་ལ། །༼ཇ༡༤བ༽རྒྱལ་པོ་རྟ་མཆོག་ཆིབས་པ་རེ་རེ་བྱུང་། །དེ་རེ་ལས་ཀྱང་འོད་ཟེར་དཔག་མེད་སྤྲོས། །འོད་རེའི་རྩེ་ལ་སྤྲུལ་སྐུའི་ཞིང་རེ་ཆགས། །ཞིང་ཁམས་རེ་ན་རྒྱལ་བ་ཤཱཀ་ཐུབ་རེ། །རེ་རེའི་མདུན་ན་སྲོང་བཙན་སྒམ་པོ་རེ། །ཐུབ་པའི་དབང་པོས་རང་རང་དྲུང་འཁོད་པའི། །རྒྱལ་པོའི་དབུ་ལ་ཕྱག་གིས་རེག་མ་ཐག །རྒྱལ་པོ་རེ་ལས་འོད་ཟེར་མཐའ་ཡས་སྤྲོས། །འོད་རེའི་རྩེ་ལ་སྤྱན་རས་གཟིགས་དབང་རེ། །དེ་རེ་ལས་ཀྱང་འོད་ཟེར་སྤྲིན་གྱི་ཚོགས། །རེ་རེས་ན་མཁའ་ཐམས་ཅད་ཁྱབ་པ་སྤྲོས། །འོད་རེའི་རྩེ་ལ་ཕྱག་སྟོང་སྤྱན་སྟོང་ཅན། །ཐུགས་རྗེ་ཆེན་པོ་ཡིད་བཞིན་ནོར་བུ་རེ། །རེ་རེས་ཀྱང་ནི་སེམས་ཅན་མ་ལུས་པ། གང་ལ་གང་འདུལ་སྤྲུལ་པས་འདུལ་བར་གྱུར། །སངས་རྒྱས་བྱང་སེམས་རྣམས་ཀྱིས་རྒྱལ་པོ་དབང་བསྐུར་བའི་ཚུལ་འདི་ཁྲ་འབྲུག་གི་རྒྱལ་པོའི་ལྷ་ཁང་ན་གསེར་གྱིས་བྲིས་ནས་ཡོད་སྐད། དེ་ལྟར་ཆོས་ཀྱི་རྒྱལ་པོར་དབང་བསྐུར་ནས། །བོད་འབངས་ལྷར་བཅས་ཀུན་ལ་མངའ་དབང་བསྒྱུར། །

ཡང་མེས་ཐོ་ཐོ་གཉན་བཙན་གྱིས་བསྟན་པ། །དབུ་རུ་ཤོད་ཆེན་ལྷ་ས་དམར་པོ་རི། །གནས་དེར་བདག་གི་འགྲོ་དོན་འབྱུང་ངོ་ཞེས། །དགོངས་ནས་ཕོ་བྲང་ནས་ནི་གདན་བཏེག་སྟེ། །ནང་པར་གྱེ་རེའི་ཡར་ཕྲེང་གྲོ་བཏབ་ཚེ། །ཞང་བློན་འཕྲུལ་གྱི་སྣ་ཚོགས་ཞེས་བྱ་བས། །ཆུ་ནང་འོད་ཟེར་སྣ་ཚོགས་ཁྲ་ཆེམ་མཐོང་། །ངོ་མཚར་སྐྱེས་ནས་འདི་རྒྱུ་ཅི་ལགས་ཞུས། །རྒྱལ་པོའི་ཞལ་ནས་ཞང་བློན་ཆེན་པོ་ཉོན། །མཐའ་འཁོབ་ཁ་བ་ཅན་གྱི་ཡུལ་འདི་རུ། །སེམས་ཅན་ཐམས་ཅད་སྨིན་གྲོལ་འགོད་པའི་ལམ། །སངས་རྒྱས་ཀུན་གྱི་དགོངས་པ་གཅིག་བསྡུས་པ། །ཕན་བདེ་ཡོན་ཏན་མ་ལུས་འབྱུང་བའི་གནས། །མཐའ་འཁོབ་སྐྱེ་བོ་འདུལ་བའི་གཉེན་པོ་མཆོག །བོད་ཡུལ་ཁ་བ་ཅན་པའི་ཆོས་སྐལ་ནི། །རྒྱལ་བ་ཀུན་གྱི་ཡང་སྙིང་འདུས་པའི་མཆོག །གསང་བ་འབྲུ་དྲུག་ཆོས་སྐུ་ཡིག་འབྲུའི་ཚུལ། །བྲག་གི་ངོས་འདིར་ཡིག་དྲུག་རང་བྱུང་ཡོད། །འདིས་ཀྱང་སེམས་ཅན་མང་པོའི་དོན་བྱེད་གསུངས། །མཆོད་༼ཇ༡༥ན༽པ་མཛད་པས་བྲག་ལས་འོད་ཟེར་འཕྲོས། །ཕ་རིའི་བྲག་ལ་ཕོག་པས་ཕན་ཚུན་ཀུན། །འཇའ་ཚོན་བཀྲ་བའི་མདངས་ཀྱིས་གཅིག་དུ་འབྲེལ། །གྲོང་གི་མིང་ཡང་འཇའ་མདངས་སུ་ཆགས་སྐད། སྤྱན་རས་གཟིགས་དབང་ཁཱརྶ་པ་ཎི་དང་། །འཕགས་མ་སྒྲོལ་མ་དཔལ་ཆེན་རྟ་མགྲིན་སོགས། །རང་བྱུང་བྱོན་པ་བལ་པོའི་གཟོ་བོ་ཡིས། །རྣམ་པ་གསལ་གཏོང་ལྷ་ཁང་ཚུལ་དུ་མཛད། །དེ་ནས་དམར་པོ་རི་ལ་ཕོ་བྲང་བཏབ། །ཆོས་རྒྱལ་འགྲོ་བའི་དོན་ལ་གཡེལ་མེད་བཞུགས། །ཀ་བཀོལ་མ་ལས་ཁྲིམས་བཅས་རྟེན་སྤྱན་དྲངས་པའི་འོག་དུ་དམར་པོ་རི་ཐིགས་པ་འདྲ་བར་སྣང་།

དེ་ཚེ་རྒྱ་གར་རྒྱ་ནག་ཁྲོམ་གེ་སར། །སྟག་གཟིག་ལ་སོགས་མཐའ་ཡི་རྒྱལ་པོ་ཀུན། །སྤྲུལ་པའི་རྒྱལ་པོ་ཤིན་དུ་གཞོན་ནུ་ཡིས། །རྒྱལ་སྲིད་ཆོས་བཞིན་སྐྱོང་བའི་ངོ་མཚར་ཐོས། །རེ་རེ་བཞིན་ནས་དཔྱ་སྐྱེས་ལོ་ཏང་དུ། །འབུལ་ཞིང་དཀོར་སྒྲོམ་ཕྲིན་ཡིག་རྒྱ་ཆེར་ཕུལ། །ཀ་བཀོལ་མར་མཐའི་རྒྱལ་པོ་ལོ་བཞི་ལོན་པ་ཅིག་གིས་རྒྱལ་སྲིད་ཆོས་བཞིན་དུ་སྐྱོང་ཞེས་ཐོས་ནས་མཐའ་བཞིའི་རྒྱལ་པོས་དཔྱ་དང་སྐྱེས་ལོ་ཏང་དུ་འབུལ་བ་ལ་ཞབས་ཏོག་འདི་དང་འདི་ཡོད་ཏོ་ཞེས་ཡི་གེ་ཕུལ་བ་ལ། བོད་ཀྱིས་སྐྱེས་ལན་ལ་ངག་ཕྲིན་ལས་ཡི་གེ་མི་ཤེས་ཅེས་སྣང་ཞིང་ཀ་བཀོལ་མའི་དངོས་བསྟན་དགུང་ལོ་བཞི་ལ་ཡབ་གཤེགས་ནས་རྒྱལ་ས་མཛད་པ་འདྲ་བར་སྣང་།

༼ཡོན་ཏན་ཀུན་གྱི་གཞི་མ་བྲིས་ཀློག་དར་ཚུལ།༽ ཡུལ་གྲུ་གཞན་གྱི་ཡི་གེར་མ་ལྟོས་པ། །བོད་ལ་རང་གི་ཡི་གེ་དགོས་པར་གཟིགས། །བློན་པོ་བློ་གསལ་དུ་མ་རྒྱ་གར་དུ། །བཏང་ཡང་ཡི་གེའི་བཞེད་པ་མ་འགྲུབ་ནས། །བོད་ཀྱི་བློན་པོ་བློ་རྣོ་བ་བཅུ་དྲུག་ལ་གསེར་བསྐུར་ནས་རྒྱ་གར་དུ་ཡི་གེ་སློབ་ཏུ་བཏང་བས་ལ་ལ་ཐང་འདྲེ་ཅན་རྣམ་པ་གསུམ་ལ་བརྡུགས་ནས་འགྲོ་མ་ནུས། ལ་ལ་ཚད་པས་ཤི། ལ་ལ་རྒྱ་སྐད་མ་ཤེས་པར་ལོག་སྐད།

དེ་ནས་བློན་ཆེན་ཐོན་མི་ཨ་ནུའི་བུ། །ཐོན་མི་སམྦྷོ་ཊ་ཞེས་མཁས་ཤིང་མཛངས། །ཡིད་གཞུངས་བློ་རྣོ་དབང་པོ་སྐྱེ་མཆེད་གསལ། །ཡོན་ཏན་དུ་མར་ལྡན་པ་ཅིག་ལ་ནི། །བཀའ་བསྒོས་གསེར་དང་ཡོ་བྱད་བསྐུར་སྟེ་བཏང་། །ཐོན་གྱི་ལུག་ར་ཁ་ནས་ཐོན་མི་༼ཇ༡༥བ༽ཨ་ནུ་ར་ག་ཏའི་བུ་ཐོན་མི་སམྦྷོ་ཊ་བྱ་བའི་མི་ཆུང་བློ་གསལ་བ་ཞིག་ལ་གསེར་ཕྱེ་བྲེ་གང་བསྐུར་སྟེ་བཏང་སྐད། དེ་ཡིས་རྒྱ་གར་ཀུན་མྱུལ་ལྷོ་ཕྱོགས་ཕྱིན། །སྒྲ་དང་ཡི་གེར་མཁས་པ་ཕུལ་བྱུང་བ། །བྲམ་ཟེ་ཆེན་པོ་ལི་བྱིན་ཡིན་པར་ཐོས། །དེར་ཕྱིན་གུས་པས་བཏུད་ཅིང་གསེར་ཕུལ་ནས། །བདག་ནི་མཐའ་འཁོབ་བོད་ཀྱི་བློན་པོ་ཡིན། །བདག་གི་རྒྱལ་པོ་ཐུགས་རྗེ་ཆེན་པོ་ལགས། །འབངས་རྣམས་ཆོས་ཀྱིས་ཚིམ་པར་མཛད་པ་དང་། །དགེ་བ་བཅུ་ཡི་རྒྱལ་ཁྲིམས་འཆའ་བ་ལ། བདག་གི་ཡུལ་ན་ཡི་གེའི་སྲོལ་མེད་པས། །རྒྱ་གར་ཡུལ་དུ་ཡི་གེ་སློབ་ཏུ་མཆིས། །སྒྲ་ཚད་ཡི་གེའི་བཀའ་དྲིན་མཛོད་ཅེས་ཞུས། །མཁས་པ་ལི་བྱིན་དགྱེས་པས་ལན་གསུངས་པ། །བདེན་གཉིས་དོན་རྟོགས་བློན་ཆེན་རིག་པ་ཅན། །ཁྱོད་ལ་ཡི་གེ་སྒྲ་དང་སྙན་ངག་སོགས། །ཡོན་ཏན་ངོ་མཚར་ཅན་ཀུན་སློབ་བོ་ཞེས། །ཡི་གེའི་རིགས་རྣམས་ཀུན་ལ་མ་རྨོངས་བསྟན། །རིག་པའི་རྩལ་ཕྱེ་ཤེས་རབ་སྒྲོན་མེ་བཏེག །རྣམ་མང་དུ་མའི་ཡི་གེ་ཁོང་དུ་ཆུད། །ལྷ་རིག་སེང་གེ་ལ་སོགས་པཎྜི་ཏ། །མཁས་པ་གཞན་ཡང་བསྟེན་ནས་སྒྲ་ཚད་དང་། །རིག་པའི་གནས་མང་ཁོང་དུ་ཆུད་པར་བྱས། །ཐེག་པ་ཆེན་པོའི་གསུང་རབ་མང་དུ་སྦྱངས། །བོད་ཏུ་འབྱོན་ཚེ་མཁན་པོ་ལི་བྱིན་གྱིས། ཁྱོད་ནི་རིག་གནས་ཀུན་ལ་རྩེ་མོར་སོན། །ད་ནི་སྤྲུལ་པའི་རྒྱལ་པོའི་དགོངས་པ་སྒྲུབས། །བོད་ཡུལ་འགྲོ་ཀུན་ཡི་གེ་སྒྲ་ཚད་དང་། །ལུང་རིགས་མན་ངག་རྣམས་ཀྱིས་ཚིམ་པར་མཛོད། །ཐོན་མིས་ཡོན་ཕུལ་གཏང་རག་ཚིག་བརྗོད་པ། །

ཐུགས་ལ་བཏགས་སོ་རྒྱལ་བའི་སྲས། །བཀའ་དྲིན་ཆེ་འོ་ངོ་མཚར་ཆེ། །བྱིན་གྱིས་རློབས་ཤིག་ཐུགས་རྗེ་ཅན། །རིག་པ་དྲི་མེད་ཀྱི་ན་མཁའ་ལ། །ཐབས་ཤེས་གཉིས་ཀྱི་རྒྱུ་སྐར་ཤར། །སྨོན་ལམ་དག་པའི་རླུང་གིས་དྲངས། །སྒྲ་ཚད་ཡི་གེའི་ཉི་ཟླ་ཤར། །འགྲོ་བའི་མ་རིག་མུན་པ་སེལ། །བདེ་གསལ་ཡིད་ཀྱི་རྒྱ་མཚོ་ལ། །༼ཇ༡༦ན༽རིག་པ་བློ་ཡི་ཆུ་ཕྲན་འཁོར། །སྨོན་ལམ་དག་པའི་ཆུ་བྱ་ལྡིང་། །སྒྲ་ཚད་ཡི་གེའི་ནོར་བུ་བཞུགས། །འགྲོ་བའི་དབུལ་ཕོངས་སེལ་བར་བྱེད། །སྒྱུ་ལུས་དྲི་མེད་ཀྱི་སྡོང་པོ་ལ། །ཐབས་ཤེས་གཉིས་ཀྱི་ཡལ་ག་རྒྱས། །བསླབས་ཤེས་ཡོན་ཏན་གྱི་མེ་ཏོག་ཤར། །སྒྲ་ཚད་ཡི་གེའི་འབྲས་བུ་སྨིན། །བདག་བོད་ཀྱི་བློན་པོ་ཐོན་མི་ལ། །མ་ལུས་གནང་བ་ཐུགས་ལ་བཏགས། །རྒྱ་གར་ཡུལ་དུ་ཕྱིན་པ་ཡིན། །མཁས་གྲུབ་ཁྱེད་དང་མཇལ་བ་ཡིན། །ཡོན་ཏན་གཞི་མ་ཡི་གེ་ཡིན། །མ་ལུས་ཁོང་དུ་ཆུད་པ་ཡིན། །བོད་ཡུལ་དབུས་སུ་འགྲོ་བ་ཡིན། །རྒྱལ་པོས་དགའ་སྟོན་མཛད་པ་ཡིན། །རྒྱལ་སྲིད་ཆོས་བཞིན་སྐྱོང་བ་ཡིན། །རྒྱལ་པོས་དབུ་མཛད་བློན་འབངས་ལ། །སྒྲ་ཚད་ཡི་གེ་དཔེལ་བ་ཡིན། །ཀུན་ལ་རྒྱས་པར་བྱེད་པ་ཡིན། །ཐུགས་ལ་བཏགས་སོ་རྒྱལ་བའི་སྲས། །

ཞེས་གསོལ་ཞབས་མཐིལ་གཙུག་དུ་བླངས་ནས་ནི། །ཐེག་ཆེན་དམ་ཆོས་དུ་མ་དང་བཅས་སྟེ། །བོད་ཡུལ་དུ་ཕེབས་གུས་པ་དགའ་སྟོན་མཛད། །ནཱ་ག་ར་དང་ཁ་ཆེའི་ཡི་གེ་ལ། །དཔེ་བླངས་སྐུ་མཁར་མ་རུར་ཡིག་གཟུགས་བརྩམས། །ལྷ་ཡིག་ལཉྪ་དཔེ་བྱས་དབུ་ཅན་དང་། །ཀླུ་ཡི་ཝརྟུ་ལ་ལྟར་ཟུར་ཅན་བྱས། །རྒྱ་སྐད་ཡི་གེ་ལྔ་བཅུ་ཡོད། །དེ་ཡི་དབྱངས་ཡིག་བཅུ་དྲུག་པོ། །ཨི་ཨུ་ཨེ་ཨོ་བཞི་རུ་བསྡུས། །ལོག་པའི་སྡེ་དང་ཐུག་པོ་བོར། །ཅ་ཆ་ཇ་དང་ཞ་ཟ་འ། །རྒྱ་ན་མེད་པ་དེ་དྲུག་བསྣན། །དབྱངས་གསལ་ཐུན་མོང་ཨི་ཡིག་བཅས། །གསལ་བྱེད་ཡི་གེ་སུམ་བཅུར་བསྡུས། །གཙོ་བོ་མིང་གཞི་ཉི་ཤུ་དང་། །ཀུན་ལ་འཇུག་པ་མཐའ་རྟེན་བཅུ། །མེད་དུ་མི་རུང་སྔོན་འཇུག་ལྔ། །མེད་ཀྱང་རུང་བ་ཝ་ཡིག་གཅིག །ར་ལ་ས་གསུམ་འདོགས་པའི་མ། །ན་རོ་གུ་གུ་འབྲེང་པོ་གསུམ། །ཀུན་གྱི་སྟེང་ན་ཞྭ་ལྟར་ལྡིང་། །ཞབས་ཀྱུ་ཀུན་གྱི་གདན་དུ་མཛེས། །ཕོ་མོ་མ་ནིང་ཡི་གེར་ཕྱེ། །རྣམ་དབྱེ་བདུན་དང་འབྱེད་སྡུད་སྒྲ། །ལྷག་༼ཇ༡༦བ༽བཅས་ལ་དོན་དགར་བསྣན་དང་། །དགག་སྒྲུབ་ལ་སོགས་སྒྲ་སྣ་ཚོགས། །ཚིག་ཟུར་བསྒྱུར་བས་ཐོན་པར་མཛད། །ཐོན་མི་མདོ་རྫིའི་སྒྲ་མདོ་དང་། །སུམ་རྟགས་ལ་སོགས་བརྡ་སྤྲོད་ཀྱི། །བསྟན་བཅོས་བརྒྱད་ཀྱང་མཛད་ཅེས་གྲགས། །ལེགས་སྦྱར་རྐྱེན་དང་རྣམ་དབྱེ་སོགས། །སྒྲ་རེའང་དུ་མས་སྒྲུབ་དགོས་པས། །རྟོགས་དཀའ་རྒྱ་ཆེ་གྲངས་མང་ཡང་། །བོད་ཀྱི་སྒྲ་ལ་དེ་རྣམས་ཀུན། །བྱིངས་རྐྱེན་གཞན་ལ་མི་ལྟོས་པར། །ཚིག་ཟུར་བསྒྱུར་བས་གྲུབ་པའི་ཕྱིར། །རྟོགས་སླ་ཉུང་ཞིང་ཁྱད་པར་འཕགས། །འདི་གཟིགས་རྒྱ་གར་པཎ་ཆེན་རྣམས། །ངོ་མཚར་ཆེར་མཛད་འཇམ་པའི་དབྱངས། །དངོས་ཞེས་བསྟོད་བཀུར་མཛད་ཏོ་སྐད། །

དུས་ཀྱི་འཁོར་ལོའི་འགྲེལ་ཆེན་ལས། །བཀའ་ཡི་སྡུད་པོ་རྣམས་ཀྱིས་ནི། །ཐེག་པ་གསུམ་པོ་བོད་ཡུལ་དུ། །བོད་ཀྱི་སྐད་ཀྱིས་བྲི་ལ་སོགས། །ཡུལ་གྲུ་སོ་སོར་རང་རང་གི །སྐད་ཀྱིས་བྲིས་ཞེས་གསུངས་པའི་ཕྱིར། །འདི་ནི་བོད་ཀྱིས་སྡུད་པོར་གསལ། །བོད་ཕྲུག་མཛངས་པའི་མི་བདུན་གྱི། །བཞི་པར་ཐོན་མི་བགྲངས་མོད་ཀྱང་། །དེ་ཀུན་མཚུངས་པ་མ་ཡིན་སྟེ། །མཁན་པོ་ལོ་ཙཱའི་ཐོག་མ་འདིའི། །བཀའ་དྲིན་བོད་ཀྱིས་ཇི་ལྟར་ཁྱེར། །གསུང་གི་དབང་ཕྱུག་འཇམ་པའི་དབྱངས། །མངོན་སུམ་མི་ཡི་ཚུལ་འཛིན་པས། །བོད་ཡུལ་རྒྱལ་བའི་བཀའ་སྡུད་པོ། །སམྦྷོ་ཊ་ལ་གུས་ཕྱག་འཚལ། །

དེ་ནས་རྒྱལ་པོ་དགའ་སྟོན་ཁྲི་ལ་ཕེབས། །དབྱངས་ཡིག་ངེས་པ་བྱ་དཀའི་སྒྲ་རྒྱན་དུ། །སྦྱར་ནས་ཐོན་མིས་ཡིག་ཕུད་ཕུལ་བ་ནི། །ཞལ་རས་གསལ་ལ་རང་མདངས་གང་བ་བཟང་། །གདམས་ངག་ཟབ་ལམ་མ་ཆད་ཐ་དད་རང་། །ལས་ངན་བག་ཆགས་ཐམས་ཅད་བསལ་མཛད་པ། །འཕགས་པ་མ་ཕམ་ཡང་དག་དམ་པ་ལགས། །བདེ་གཤེགས་བདེན་ངེས་ཡེ་ཤེས་སྟེ། །ཏིང་འཛིན་ཞི་ཉིད་རིག་ཅིང་གཟིགས། །ཉོན་མོངས་ཚོགས་བཅོམ་མགོན་པོ་མཆོག །དུག་གསུམ་བདུད་འདུལ་ཀུན་དུ་ཐུལ། །སྤྱན་རས་གཟིགས་དབང་༼ཇ༡༧ན༽ཐུགས་ཀྱི་སྲས། །སྲོང་བཙན་སྒམ་པོར་མཚན་གསོལ་བའི། །ཆོས་རྒྱལ་ཁྱེད་ལ་ཕྱག་འཚལ་ལོ། །ཐོན་མིའི་ཡིག་ཕུད་འདི་འབུར་སྟོང་ཇེན་ཁོག་སྣང་རྡོའི་ལྷ་ཁང་གི་བྲག་ལ་བརྐོས་སྐད། ཅེས་ཕུལ་རབ་ཏུ་དགྱེས་པའི་བྱ་དགའ་བསྩལ། །

སྒྲ་དང་ཡི་གེ་རིག་པའི་གནས་རྣམས་ལ། །བོད་འབངས་གཟུང་ཕྱིར་སྤྲུལ་པའི་རྒྱལ་པོ་ཉིད། །ལོ་བཞིར་བསླབ་སྦྱངས་ནན་ཏན་མཛད་ཏོ་སྐད། །བློན་འབངས་ཀུན་ཀྱང་ཡི་གེ་འབྲི་ཀློག་དར། །ཐམས་ཅད་བློ་གྲོས་པདྨ་རབ་ཏུ་རྒྱས། །དེ་ཚེ་མཁས་པ་ཆེན་པོ་ཐོན་མི་ལ། །རྒྱལ་པོས་བཀུར་སྟེ་སྲི་ཞུ་ཆེར་མཛད་པས། །བློན་པོ་འགའ་ཡི་ཡིད་དུ་མ་བབ་ནས། །རྒྱལ་པོས་འབངས་ལ་འདི་ལྟར་མི་འོས་ཞེས། །བསྒྲགས་ཚེ་ཐོན་མིས་ང་རྒྱལ་གླུ་བླངས་པ། །

ང་དྲིན་ཅན་གྱི་བློན་པོ་ཐོན་མི་ངས། །ལམ་བགྲོད་པར་དཀའ་བའི་རྒྱ་གར་དུ། །ལུས་ཚ་གྲང་ཆེ་ཡང་དཀའ་བ་སྤྱད། །ཁོང་མཁས་པ་བྲམ་ཟེ་ལི་བྱིན་ལ། །ཡིད་གུས་པའི་ཚུལ་གྱིས་མོས་གུས་བྱས། །ནོར་རིན་ཆེན་གསེར་གྱི་ཕྱག་རྟེན་ཕུལ། །དོན་རྙེད་པར་དཀའ་བའི་ཡིག་འབྲུ་བསྟན། །བློ་ཐེ་ཚོམ་སེལ་བའི་མཛུབ་ཁྲིད་བྱས། །ཚིག་དབྱངས་ཡིག་རྣམས་ལ་མཁས་པར་སྦྱངས། །རྒྱ་ཡིག་ལྔ་བཅུ་ཐམ་པ་དེ། །བོད་ཡིག་སུམ་བཅུར་གཏན་ལ་ཕབ། །རང་མཁས་པའི་ངེས་ཤེས་བློ་ལ་ཤར། །འཕྲལ་ཡོན་ཏན་ཐམས་ཅད་ཁོང་དུ་ཆུད། །དུས་ད་ལྟ་དགའ་ལ་ཕྱི་མ་སྐྱིད། །ཡུལ་མཐའ་འཁོབ་བོད་ཀྱི་རྒྱལ་ཁམས་འདིར། །མི་མཁས་པས་སླེབ་པའི་སྔོན་མ་ཡིན། །ང་མུན་པ་སེལ་བའི་སྒྲོན་མེ་ཡིན། །རྗེ་རྒྱལ་པོ་ཉི་ཟླའི་ཚུལ་དུ་བཞུགས། །གྲོགས་བློན་པོའི་ཁྲོད་ན་ང་ཙམ་མེད། །བོད་ཁ་བ་ཅན་པའི་མི་རྣམས་ལ། །ང་ཐོན་མི་བཀའ་དྲིན་མི་ཆེའམ། །དེ་སྐད་བླངས་པས་འགྲན་སེམས་ཕྲག་དོག་ཞི། །བློན་འབངས་ཀུན་གྱིས་གཙུག་དུ་བཀུར་བར་གྱུར། །

རྒྱ་བལ་མཁས་པ་དུ་མ་སྤྱན་དྲངས་སྟེ། །གསུང་རབ་དུ་མ་བསྒྱུར་ཅིང་དར་བར་མཛད། །༼ཇ༡༧བ༽རྒྱ་གར་གྱི་སློབ་དཔོན་ཀུ་ས་ར་དང་བྲམ་ཟེ་ཤང་ཀ་ར་དང་། ཁ་ཆེ་ཏ་ནུ་དང་། བལ་པོ་ཤཱི་ལ་མཉྫུ་དང་། རྒྱ་ནག་ཧ་ཤང་མ་ཧ་དེ་ཝ་ཆེ་རྣམས་བྱོན། ལོ་ཙཱ་བ་ཐོན་མི་སམྦྷོ་ཊ་དང་། དེའི་མཆན་བུ་དྷརྨ་ཀོ་ཥ་དང་ལྷ་ལུང་རྡོ་རྗེ་དཔལ་སོགས་ཀྱིས་འདུས་པ་རིན་པོ་ཆེ་ཏོག་གི་གཟུངས། ཟླ་བ་སྒྲོན་མ། དཀོན་མཆོག་སྤྲིན་སོགས་བསྒྱུར་ཅིང་ཤེར་ཕྱིན་སྟོང་ཕྲག་བརྒྱ་པ་ཡང་བསྒྱུར་བར་གྲགས། གཙོ་བོར་ཐུགས་རྗེ་ཆེན་པོའི་མདོ་རྒྱུད་ཉི་ཤུ་རྩ་གཅིག་བསྒྱུར་སྟེ་བཀའ་ཆེམས་ཀྱི་ལོ་རྒྱུས་ཆེན་མོ་ལས། ཟ་མ་ཏོག་བཀོད་པ། ༡ཕྱག་སྟོང་སྤྱན་སྟོང་གི་གཟུངས། ༢པདྨ་སྙིང་པོའི་མདོ། ༣ཞལ་བཅུ་གཅིག་པའི་མདོ། ༤བཅུ་གཅིག་ཞལ་གྱི་གཟུངས། ༥དོན་ཡོད་ཞགས་པ། ༦དོན་ཞགས་ཕྱི་མ། ༧པདྨ་མཆོག །༨དབང་བསྒྱུར་འཁོར་ལོ། ༩ཆོ་ག་སྔགས་ཀྱི་རྒྱུད། ༡༠ཡིད་བཞིན་ནོར་བུའི་གཟུངས། ༡༡སྙིང་རྗེ་ཆེན་པོ་མི་གཤོལ་བ། ༡༢འོད་ཟེར་རྣམ་བཀོད། ༡༣པདྨ་ཅོད་པན་གྱི་རྒྱུད། ༡༤ཡི་གེ་དྲུག་པའི་མདོ། ༡༥དམ་ཆོས་པད་དཀར། ༡༦པུཎྜ་རི་ཀའི་མདོ། ༡༧ཆུ་ཀླུང་སྣ་ཚོགས་པའི་མདོ། ༡༨སྣང་བ་རོལ་བའི་མདོ། ༡༩མཚན་བརྒྱ་རྩ་བརྒྱད་པ། ༢༠མཚན་རབ་ཡོངས་སུ་བསྟན་པའི་མདོ་སྟེ། ༢༡ཉེར་གཅིག་པོ་ཡིན་ལ་འདི་ལས་དོན་འདི་ལྟར་བཤད་པའང་བཀའ་ཆེམས་ལོ་རྒྱུས་ན་ཡོད་ཏོ། །འདི་ལས་འོད་ཟེར་རྣམ་བཀོད། ཆུ་ཀླུང་སྣ་ཚོགས། སྣང་བ་རོལ་པ། མཚན་རབ་ཡོངས་སུ་བསྟན་པ་རྣམས་དེང་སང་གི་བཀའ་འགྱུར་ན་མི་སྣང་ལ་གཞན་དོན་ཞགས་ཆོ་ག་ཞིབ་མོ་ལ་ཆོ་ག་སྔགས་ཀྱི་རྒྱུད་ཅེས་པ་ལྟ་བུ་འགྱུར་ཁྱད་མ་གཏོགས་དེང་སང་བཞུགས་ལ་མདོ་རྒྱུད་ཉེར་གཅིག་པོ་འདི་སྤྱན་རས་གཟིགས་ཀྱི་ཡོན་ཏན་བརྗོད་པའི་ཆོས་ཀྱི་རྣམ་གྲངས་ཁོ་ན་ཡིན་ནོ། །ཡང་རྒྱལ་པོས་ཐོན་མི་ལ་ཐུགས་དམ་གཉན་པོ་གསང་བ་དེར་ཅི་འདུག་ཀློགས་དང་གསུངས་པས་པང་ཀོང་ཕྱག་རྒྱ་དང་མདོ་སྡེ་ཟ་མ་ཏོག་བྱུང་སྐད། ལ་ལ་ནས་ཙིནྡྷ་མ་ཎིའི་གཟུངས། ཟ་མ་ཏོག་པང་ཀོང་། མདོ་སྡེ་ལས་རྣམ་འབྱེད་དེ་བཞི་བྱུང་ཞེས་ཀྱང་སྣང་།

དེ་ལྟར་སྤྲུལ་པའི་ཆོས་ཀྱི་རྒྱལ་པོ་དེས། །ཡོན་ཏན་ཀུན་གྱི་གཞི་མ་བྲིས་ཀློག་གིས། །བོད་ཡུལ་རྨོངས་པའི་མུན་པ་ཀུན་བསལ་སྟེ། །ཆོས་དང་སྲིད་ཀྱིས་རྒྱལ་ཁམས་བདེ་བར་མཛད། །༼ཇ༡༨ན༽བཀའ་ཡི་བློན་པོ་ཆེན་པོ་བརྒྱ་ཕྲག་གསུམ། །ཀུན་གྱི་གཙོ་བོ་འཕྲུལ་བློན་བཅུ་དྲུག་གིས། །རྒྱལ་པོའི་བཀའ་སྒྲུབ་རྒྱལ་སྲིད་བདེ་བར་སྐྱོང་། །

དེ་ཡང་ཐང་ཡིག་ཆེན་མོ་ལས། འཕྲུལ་གྱི་གནའ་ཆེན་རིགས་བཟང་དང་། །ཞང་པོ་རྒྱལ་གྱི་ཁྲོམ་བཟང་དང་། །ཅོག་རོ་རིག་པའི་ཀོང་བཟང་དང་། །ལྷ་གཟིགས་ཤོག་པོ་བསྟན་བཟང་དང་། །ཀ་ཡི་སྙག་སྟོན་འཕེལ་བཟང་དང་། །སྦས་ཅང་དཔལ་གྱི་ལེགས་བཟང་སྟེ། །ནང་བློན་བཟང་པོ་རྣམ་དྲུག་ཟེར། །དེ་ལ་སོགས་པ་བརྒྱ་ཕྲག་གཅིག །རྒྱལ་པོའི་སྐུ་ཡི་ཞབས་ཏོག་དང་། །ནང་གི་བྱ་བ་ཐམས་ཅད་བྱེད། །བྱང་གི་ཁྱུང་པོ་པུན་ཟུང་བཙན། །ལམ་ཁྲི་བདེ་བླག་ཁྲི་བཙན་དང་། །མུ་ཁྲི་རྡོ་རྗེ་རྣམས་བཙན་དང་། །ཐིང་གི་བྱང་ཆུབ་མཆོག་བཙན་དང་། །ཐར་པ་ཀླུ་ཡི་དཔལ་བཙན་དང་། །རོང་པོ་འཕྲུལ་གྱི་ལྡེ་བཙན་སྟེ། །ཕྱི་བློན་བཙན་པོ་རྣམ་དྲུག་ཟེར། །དེ་ལ་སོགས་པ་བློན་པོ་བརྒྱས། །ཕྱི་ཡི་བྱ་བ་ཐམས་ཅད་བྱེད། །ཤར་ཕྱོགས་རྒྱ་དང་མི་ཉག་ནས། །གཟོ་དང་རྩིས་ཀྱི་དཔེ་རྣམས་ལེན། །ལྷོ་ཕྱོགས་དཀར་པོའི་རྒྱ་གར་ནས། །དམ་པའི་ཆོས་ཀྱི་སྒྲ་རྣམས་བསྒྱུར། །ནུབ་ཕྱོགས་སོག་པོ་བལ་པོ་ནས། །ཟས་ནོར་ལོངས་སྤྱོད་གཏེར་ཁ་འབྱེད། །བྱང་ཕྱོགས་ཧོར་དང་ཡུ་གུར་ནས། །ཁྲིམས་དང་ལས་ཀྱི་དཔེ་རྣམས་ལེན། །དེ་ལྟར་ཕྱོགས་བཞིར་དབང་བསྒྱུར་ནས། །མཐའ་ཡི་ལོངས་སྤྱོད་དབང་དུ་སྡུད། །འཛམ་གླིང་ཕྱེད་ལ་ཁ་ལོ་བསྒྱུར། །མཁས་པ་ཐོན་མི་སམྦྷོ་ཊ། །མགར་གྱི་སྟོང་བཙན་ཡུལ་བཟུང་དང་། །འབྲི་ཡི་སི་རུ་གུང་སྟོན་དང་། །ཉང་གི་ཁྲི་བཟང་ཡང་སྟོན་སྟེ། །མེད་ཐབས་མེད་པའི་བློན་པོ་བཞི། །དེ་ལ་སོགས་པའི་བློན་པོ་བརྒྱས། །བར་གྱི་ཁོད་སྙོམ་ཁྲིམས་གཉིས་སྐྱོང་། །ཞེས་བཤད་ཏོ། །

ཐོན་མིས་བོད་ཡིག་ཐོག་མ་མཛད་པའི་ཕྱིར། །བོད་ཕྲུག་མཛངས་མི་བདུན་གྱི་བཞི་པར་གྲགས། །གཞན་ཡང་ཁྲི་བཟང་ཡང་སྟོན་སྙགས་ཀྱི་བུས། །མཛངས་པའི་ལས་སུ་རི་ཁྱིམ་ཀླུངས་སུ་ཕབ། །སྤོ་མཐོན་མཁར་དུ་བརྩིགས་ནས་གྲོང་ཁྱེར་བཅོས། །འདི་ཡན་བོད་ཀྱི་ཁང་ཁྱིམ་རི་ལ་ཡོད། །༼ཇ༡༨བ༽དེ་ཕྱིར་བོད་ཀྱི་མཛངས་མི་ལྔ་པ་ཡིན། །

དེ་ནས་རྒྱལ་པོས་བོད་འབངས་ཀུན་བསྡུས་སྟེ། །ལུགས་གཉིས་བཀའ་ཁྲིམས་ཆེན་པོ་བཅའ་བར་བཞེད། །རྒྱལ་པོས་ལོ་བཞིར་མཚམས་མཛད་ནས་ཡི་གེ་ལ་སོགས་པའི་རིག་གནས་སྦྱངས་པའི་འབངས་རྣམས་ན་རེ་རྒྱལ་པོ་ལོ་བཞིར་ཕོ་བྲང་ནས་ཕྱིར་མི་འབྱོན་པ་གླེན་པ་ཅིག་ཡོད་པར་འདུག །བོད་བདེ་བ་བློན་པོ་རྣམས་ཀྱིས་བྱས་ཟེར་བ་གསན་པས་ང་གླེན་པར་བརྩིས་ན་བོད་མི་ཐུལ་དགོངས་སྟེ་འབངས་རྣམས་བསགས་ནས་ང་འཕོ་བསྐྱས་མ་བྱས་པར་ཕོ་བྲང་གཅིག་ན་འདུག་ན་འབངས་རྣམས་བདེ་བ་ཡིན་སྟེ་རྒྱལ་པོ་གླེན་པར་འདུག །རྒྱལ་ཁམས་བདེ་བ་བློན་པོས་བྱས་ཟེར་བ་འདུག་པ་དེ་མ་ཡིན། བློན་པོ་ངས་བསྒོ་བ་ཡིན། ད་ནི་ངས་རྒྱལ་ཁྲིམས་ཆེན་པོ་བཅའ་དགོས། སྔོན་ཡང་ཁྲིམས་མེད་པས་རྒྱལ་ཕྲན་རྣམས་སོ་སོར་འཁྱར་བ་ཡིན། ད་དུང་ཁྲིམས་མེད་ན་ཉེས་བྱེད་དར་ཞིང་ངའི་འབངས་རྣམས་སྡུག་བསྔལ་བར་འགྱུར་བས་ཁྲིམས་བཅའ་བར་བྱའོ་གསུངས་ནས་བཅས་སྐད། བཀའ་ཡི་ཁྲིམས་ཡིག་ཆེན་པོ་རྣམ་དྲུག་མཛད། །ཐོག་མར་བོད་ཡུལ་རུ་ཆེན་ལྔ་རུ་ཕྱེ། །ཡུལ་གྱི་དབང་རིས་རྣམ་པ་བཅོ་བརྒྱད་བཅད། །རྒོད་ཀྱི་སྟོང་སྡེ་དྲུག་བཅུ་རྩ་གཅིག་ཕྱེ། །གཡུང་གི་མི་སྡེ་ཁེང་དང་ཡང་ཁེང་འབྱེད། །ཞང་གསུམ་བློན་བཅས་དབུས་ཀྱི་འདུན་ས་འཛིན། །དཔའ་སྡེ་གསུམ་གྱིས་མཐའ་ཡི་སོ་ཁ་སྲུང་། །དེ་ལ་བོད་ཀྱི་ཁོས་དྲུག་ཞེས་སུ་གྲགས། །དེ་ཡང་ཁྲིམས་ཡིག་དྲུག་ནི། ཁྲི་རྩེ་འབུམ་བཞེར་གྱི་ཁྲིམས། ༡འབུམ་གསེར་ཐོག་ཤ་བ་ཅན་གྱི་ཁྲིམས། ༢རྒྱལ་ཁམས་དཔེར་བླངས་ཀྱི་ཁྲིམས། ༣མདོ་ལོན་ཞུ་བཅད་ཀྱི་ཁྲིམས། ༤དབང་ཆེན་བཅད་ཀྱི་སྤྱི་ཁྲིམས། ༥ཁབ་སོ་ནང་པའི་ཁྲིམས་༦སྟེ་དྲུག་གོ །དང་པོ་ཁྲི་རྩེ་འབུམ་བཞེར་ནས་སྲིད་པ་དང་ཁོས་སྟོན་པ་ལས་རྒྱལ་པོས་བློན་པོ་རྣམས་སོ་སོར་བཀས་བསྒོས་སྟེ་བོད་ཀྱི་ཁོས་དཔོན་མགར་སྟོང་བཙན་ཡུལ་བཟུང་། ཞང་ཞུང་གི་ཁོས་དཔོན་ཁྱུང་པོ་བུན་ཟུང་ཙེ། སུམ་པའི་ཁོས་དཔོན་ཧོར་བྱ་ཞུ་རིང་པོ། ཆིབས་ཀྱི་ཁོས་དཔོན་དབང་བཙན་བཟང་དཔལ་ལེགས། མཐོང་ཁྱབ་ཀྱི་ཁོས་དཔོན་ཅོག་རོ་རྒྱལ་མཚན་༼ཇ༡༩ན༽གཡང་གོང་རྣམས་བསྐོས། སྐྱི་ཤོད་ཤོ་མ་ར། ཁྱུང་ལུང་རྔུལ་མཁར། ནམ་ར་ཞ་དོན་གྲམ་པ་ཚལ། རི་བོ་གཡའ་དམར་རྣམས་སུ་བཅད་སྐད།

མགར་གྱིས་བོད་ཀྱི་ཁོད་བཅའ་བའི་ཕྱིར་རྡེའུ་དང་ཤིང་བུ་གཙིགས་སུ་གསོལ་སྟེ་བྱང་བུ་མཛོ་ཁལ་དྲུག་ལྡང་བར་བྲིས་པས་བྱང་ཁྲམ་མ་ཐེབས་པ་འཁྲུགས་ནས་འཕན་ཡུལ་དར་རྒྱལ་ན་བྱིས་པ་མང་པོ་རྗེ་བྱ་བ་འཕྲུལ་ཆེ་བར་ཐོས་ནས་བློན་པོ་བཞིས་འཚོལ་དུ་ཕྱིན་པས་ནེ་གསིང་ཆེན་པོ་གཅིག་གི་མཐར་བྱིས་པ་དང་ཕྲད། ན་འདིའི་གཞུང་གཅོད་དམ་མཐའ་བསྐོར་དྲིས་པས་དལ་ན་གཞུང་ཆོད་རིངས་ན་མཐའ་བསྐོར་ཟེར། བློན་པོ་བཞིས་གཞུང་བཅད་པས་འདམ་དུ་ཚུད་ནས་ཡུན་རིང་འགོར། བྱིས་པ་དེ་ལ་ཕ་མ་གར་སོང་དྲིས་པས་ཕ་གཏམ་འཚོལ་དུ་སོང་མ་མིག་འཚོལ་དུ་སོང་ཟེར། དར་ཅིག་ན་ཕས་ཆང་ཁྱེར་མས་མེ་ཁྱེར་བྱུང་སྐད། བྱིས་པ་དེ་ཁྲིད་ནས་ཁོད་ཤོམ་བཅུག་པས་ཀྱང་མ་ཤོམས། དར་རྒྱལ་མང་པོ་རྗེས་མཆིམས་མང་བཞེར་ངན་པ་བྱ་བ་མཛངས་པར་ཐོས་ནས་བློ་རྐུ་བའི་ཕྱིར་རི་ལ་ཆང་སྦས། ཤ་སྐམ་ཚྭ་ཆུ་བྱུགས་པ་ཁྱེར་ནས་མཆིམས་ལུག་རྫིའི་རེས་བྱེད་པའི་ཕྱིན་ཡར་ཕྱིན་སྟེ་བོད་ཀྱི་ཁོད་དར་རྒྱལ་མང་པོ་རྗེས་བཤོམ་སྐད་ན་ཤོམས་སམ་བྱས་པས་རྩོམ་པ་དེས་མི་ཤོམས། ང་མིན་པ་ཤོམས་པ་མེད་དེ་ང་མི་ཤོམ་ཟེར། ཤ་སྐམ་བྱིན་པས་ཁ་སྐོམ་སྟེ་ད་ལྟ་སྐོམ་སྟེར་བ་བྱུང་ན་ཅི་ཟེར་ཉན་པར་བྱས་ནས་ཆང་གིས་གཟིར་བཅུག་ནས་དྲིས་པས་རུ་མཚམས་འབྱེད་པ། ཡུལ་བགོད་པ། རྒོད་གཡུང་གི་སྡེ་འབྱེད་པ་སོགས་ཞིབ་པར་སྨྲས་ནས་ཁོ་གཉིད་དུ་བཏང་ནས་བྲོས་སྟེ་ཁོས་ཟེར་བ་བཞིན་མགར་དང་དར་རྒྱལ་གྱིས་བཤམས་སྐད།

དེ་ཡང་དང་པོར་རུ་མཚམས་ཕྱེ་སྟེ། ཤར་འོལ་ཁའི་ཤུག་པ་སྤུན་བདུན་ལྷོ་རྨ་ལ་ལ་བརྒྱུད་ནུབ་གཞུ་སྙེ་མོ་བྱང་པྲགས་ཀྱི་གླང་མ་གུར་ཕུབ་དབུས་ཚད་ལྷ་ས་ར་མོ་ལ་བྱས་པ་དབུ་རུ། ཤར་ཀོང་ཡུལ་བྲེས་སྣ་ལྷོ་ཤ་འུག་སྟག་སྒོ་ནུབ་ཁ་རག་གངས་རྩེ་བྱང་རྨ་ལ་ལ་བརྒྱུད་དབུས་ཚད་ཡར་ལུངས་ཁྲ་འབྲུག་༼ཇ༡༩བ༽ལ་བྱས་པ་གཡོ་རུ། ཤར་པྲགས་ཀྱི་གླང་མ་གུར་ཕུབ་ལྷོ་གཉའ་ནི་གཡག་པོའི་སྣ་ནུབ་བྱེ་མ་ལ་དགུ་བྱང་སྨྲི་ཏི་ཆུ་ནག་ཤངས་ཀྱི་ཞོང་པ་ཚལ་ལ་ཕྱས་པ་གཡས་རུ། ཤར་འཇམ་ན་བཀྲ་ལྷོ་བལ་པོ་གླང་སྣ་ནུབ་ལ་ཀེམ་གཡག་མིག་བྱང་བྱེ་མ་ལ་སྔོན་དབུས་བྲད་ཀྱི་དུར་པ་སྣ་ལ་བྱས་པ་རུ་ལག །ཤར་གཉེ་ཡུལ་བུམ་ནག་ལྷོ་སྨྲི་ཏི་ཆུ་ནག་ནུབ་ཡེལ་ཞབས་སྡིངས་པོ་ཆེ་བྱང་ནགས་ཤོད་གཟི་འཕྲང་དབུས་ཚད་རྒྱ་ཤོད་སྟག་པ་ཚལ་ལ་བྱས་པའི་སུམ་པའི་རུ་སྟེ་གཙང་ལ་གཡས་རུ་དང་རུ་ལག །དབུས་ལ་དབུ་རུ་དང་གཡོ་རུ། ཡན་ལག་གསུམ་པའི་རུ་སྟེ་ལྔར་ཕྱེའོ། །

དེ་རྣམས་ལ་ཡུལ་གྱི་དབང་རིས་ནི། དབུ་རུ་ཤོད་ཆེན་བཙན་པོ་མངའ་བདག་ཡུལ། །ཕོ་བྲང་སྣེ་ཆེ་བཙན་པོ་རྒྱལ་འབངས་ཡུལ། །ཡར་ལུངས་སོགས་ཁ་ཁུ་དང་གཉགས་ཀྱི་ཡུལ། །ཡ་འབྲོག་གངས་ཁྱིམ་ཀུ་རིངས་སྡེ་ལྔའི་ཡུལ། །འཆིང་ང་འཆིང་ཡུལ་མགོས་དང་སྣུབས་ཀྱི་ཡུལ། །བྱ་འུག་ས་ཚིགས་དྲང་རྗེ་ཕ་ལྔའི་ཡུལ། །བྲད་དང་ཞོང་པ་སྣ་ནམ་ཡུལ་དུ་བཅད། །བྲག་རུམ་སྟོད་སྨད་ཆེ་སྤོང་ཡུལ་དུ་བྱས། །གཙང་སྟོད་གཙང་སྨད་འབྲོ་དང་ཁྱུང་པོའི་ཡུལ། །ཀླུངས་ཤོད་ནམ་པོ་འདྲུ་དང་ཕྱུགས་མཚམས་ཡུལ། །འཕན་ཡུལ་སྟོང་སྡེ་སྒྲོ་དང་རྨ་ཡི་ཡུལ། །ཉང་རོ་གྲོམ་པ་འབྲེ་དང་ལྕེ་ཡི་ཡུལ། །ཤངས་དང་གླེ་ཕྱི་རི་དང་གླེ་ཡི་ཡུལ། །ཡུང་བ་ཆེ་ཆུང་བྲན་ཀའི་ཡུལ་དུ་བཅད། །ཞ་གད་སྡེ་གསུམ་བློན་པོ་སྦས་ཀྱི་ཡུལ། །ནམ་ར་ཆག་གོང་འབྲིང་དང་ཆག་གི་ཡུལ། །འདམ་ཤོད་དཀར་མོ་ཕྱ་དང་རྭ་ཡི་ཡུལ། །མདོ་ཁམས་མདོ་ཆེན་རྒོད་སྟོང་སྡེ་བརྒྱད་ཡུལ། །ཞེས་བཅོ་བརྒྱད་དུ་ཕྱེའོ། །

རྒོད་ཀྱི་སྟོང་སྡེ་ནི། རུ་རེ་ལ་སྟོང་སྡེ་བརྒྱད། སྟོང་བུ་ཆུང་རེ། སྐུ་སྲུང་གི་སྟོང་སྡེ་རེ་དང་བཅུར་ཕྱེ་སྟེ། དོར་སྡེ་སྡེ་མཚམས་གཉིས། ཕྱུགས་མཚམས་འབྲང་མཚམས་གཉིས། ཅོམ་པ་འབྲི་མཚམས་གཉིས། སྐྱིད་སྟོད་སྐྱིད་སྨད་གཉིས། ཡེལ་རབ་སྟོང་བུ་ཆུང་སྐུ་སྲུང་ཤར་ཕྱོགས་པ་དང་བཅུ་ནི་དབུ་རུའི་སྟོང་སྡེ་བཅུའོ། །

ཡར་ལུང་འཕྱིང་ལུང་གཉིས། ཡར་མཚམས་གཡུ་འབངས་གཉིས། དྭགས་པོ་ཉ་གཉི་གཉིས། དམྱལ་དང་ལྷོ་བྲང་གཉིས། ལོ་རོ་སྟོང་བུ་ཆུང་། སྐུ་སྲུང་བྱང་ཕྱོགས་པ་རྣམས་གཡོ་རུའི་སྟོང་སྡེ་བཅུའོ། །

སྟོང་ཆེན་ཤངས་ཆེན་གཉིས། ལང་མི་༼ཇ༢༠ན༽ཕོད་དཀར་གཉིས། ཉེན་གར་འབྲང་མཚམས་གཉིས། སྤོ་རབ་གཟོང་སྡེ་གཉིས། ཞངས་སྟོང་བུ་ཆུང་། སྐུ་སྲུང་ནུབ་ཕྱོགས་པ་རྣམས་གཡས་རུའི་སྟོང་སྡེ། མང་ཀར་ཁྲི་ཕོམ་གཉིས། གྲོམ་པ་ལྷ་རྩེ་གཉིས། མྱང་རོ་ཁྲི་འཐད་གཉིས། ཁང་སར་གད་ཕྲམ་གཉིས། མཚོ་ངོས་སྟོང་བུ་ཆུང་། སྐུ་སྲུང་ལྷོ་ཕྱོགས་པ་སྟེ་རུ་ལག་གི་སྟོང་སྡེ་བཅུའོ། །

བོད་དང་གྲུ་གུའི་མཚམས་ན་འོ་ཅོ་མང་མ་གཉིས། གཉེ་མ་ཙ་མོ་གཉིས། བ་ག་སྟོང་བུ་ཆུང་སྟེ་ཞང་ཞུང་སྟོད་ཀྱི་སྟོང་སྡེ་ལྔ། བོད་དང་སུམ་པའི་མཚམས་ན་གུག་གེ་ཅོག་ལ་གཉིས། སྤྱི་གཙང་ཡར་གཙང་གཉིས། ཅི་དེ་སྟོང་བུ་ཆུང་སྟེ་ཞང་ཞུང་སྨད་ཀྱི་སྟོང་སྡེ་ལྔ་སྟེ་ཞང་ཞུང་གི་སྟོང་སྡེ་བཅུའོ། །

རྩེ་མཐོན་ཕོ་མཐོན་གཉིས། རྒོད་ཚང་སྟོད་སྨད་གཉིས། འཇོང་སྟོད་འཇོང་སྨད་གཉིས། དྲེ་སྟོད་དྲེ་སྨད་གཉིས། ཁ་རོ་ཁ་ཟངས་གཉིས། ནགས་ཤོད་སྟོང་བུ་ཆུང་སྟེ་སུམ་པའི་རུ་སྟོང་ཁྱབ་རྒྱ་ལྡན་གྱི་སྟོང་སྡེ་བཅུ་གཅིག་གོ །དེ་རྣམས་ལ་རྒོད་ཀྱི་སྟོང་སྡེ་དྲུག་བཅུ་རྩ་གཅིག་ཟེར་སྟེ་རྒོད་ནི་འབངས་རབ་ཚན་དམག་གི་ལས་བྱེད་པའི་མིང་སྟེ་དེ་རྣམས་ལ་སྟོང་དཔོན་ཡང་དྲུག་བཅུ་རྩ་གཅིག་གོ །

དབུ་རུ་སྟོད་སྨད་ཀྱི་དམག་དཔོན་སྣ་ནམ་རྒྱལ་རྒན་དང་སྦས་སྐྱེས་བཟང་སྟག་སྣ། དེའི་དཔའ་ཟླ་གནོན་འཕན་གསུམ་དང་ཤོད་བུ་ཁོད་བཙན། རུ་རྟ་ཟེ་དཀར་རྟ་སྐྱ་དང་མཚལ་བུ་གཟིག་རིང་། རུ་དར་དམར་པོ་ལྕེ་ཁྲ་དང་དཔལ་དར་དམར་པོ། དམག་གི་བཞེད་ནི་མཚོ་ལ་གངས་བབ་འདྲ་སྐད། གཡོ་རུ་སྟོད་སྨད་ལ་རུ་དཔོན་མྱང་སྟག་གཟིག་གཡུ་བཙན་དང་མཆིམས་རྒྱལ་གཟིགས་ཤུད་རིང་། དཔའ་ཟླ་གཡས་མང་བཞེར་དང་སོ་གད་གཉེན་བཞེར་རུ་རྟ་མོག་རོ་བུན་བུན་དང་མཚལ་བུ་རྟིང་དཀར་རུ་དར་སེང་གེ་དམར་པོ་དང་དར་དཀར་སྙིང་ནག །མཚོ་ལ་སྦྲང་ཆར་བབ་པ་བཞིན་དུ་འགྲིམ་སྐད། རུ་ལག་སྟོད་སྨད་ལ་རུ་དཔོན་འབྲོ་རྒྱལ་མཚན་སེང་གེ་དང་ཁྱུང་པོ་གཡུའི་ཟུར་ཕུད། དཔའ་ཟླ་གནམ་སྡེ་གུར་ཚབ་དང་མཆིམས་བཙན་ཞེར་ལྷ་གཟིགས། རུ་དར་སེང་དཀར་གནམ་འཕྱོང་དང་དཔལ་དར་ནག་པོ། རུ་རྟ་ངང་པ་ཕུད་དམར་དང་རག་པ་རྔོག་ནག །གངས་ལ་སེར་བ་འགྲིམ་པ་བཞིན་དུ་འགྲོ་སྐད། གཡས་རུ་སྟོད་སྨད་ལ་རུ་དཔོན་ཁྱུང་པོ་༼ཇ༢༠བ༽སྟག་བཟང་སྟོང་དང་མགོས་ཁྲི་གཉེན་ཡང་འཕྱོས། དཔའ་ཟླ་བ་ཚབ་མཚོ་ཞེར་ཙད་ལོད་དང་ལང་པ་མགོན་ནེ། རུ་རྟ་མཚལ་བུ་མེ་སྟག་དང་སྔོན་པོ་གཡུ་རྟ། རུ་དར་དར་ནག་སྙིང་དཀར་བྱ་ཁྱུང་བྲིས་པ་དང་སྐྱར་ཁ་གོང་ཁྲ། སྤང་ལ་མེ་མཆེད་པ་ལྟ་བུར་འགྲིམ་སྐད། གཡུང་གི་མི་སྡེ་འབྱེད་པ་ནི་གཡུང་ངམ་ཁེང་ཞེས་པ་འབངས་ལས་བྱེད་ཀྱི་མིང་ཡིན་ལ་ཡང་ཁེང་ཞེས་པ་ཡང་བྲན་དང་ཉིང་གཡོག་གི་མིང་ཡིན་ནོ། །དེ་ལ་ཡང་སྣུབས་རྗེ་སྲིས་པ་ལ་སོགས་རྗེ་དགུ། ལོ་ངམ་རྟ་རྫི་སོགས་རྫི་བདུན། ག་རོད་སྒ་མཁན་སོགས་མཁན་དྲུག །རྒྱ་ཇ་ཚོང་པ་ལ་སོགས་ཚོང་པ་ལྔ། གདགས་སྤྲ་འཛིན་སོགས་འཛིན་གསུམ་སྟེ་འདི་རྣམས་ཁེང་དང་ཡང་ཁེང་དང་ཉིང་ཁེང་དུ་ཕྱེ་བས་དགོས་པ་ཐམས་ཅད་སྒྲུབ་ལ། ནམ་པ་ལྡེ་རྒྱལ། བལ་པོ་ལི་རྒྱལ། སུམ་པ་ལྕགས་རྒྱལ། མོན་རྩེ་རྒྱལ་ཞེས་ཕྱོགས་ཀྱི་རྒྱལ་པོ་བཞིས་དཔྱ་བསྡུས་ནས་འབུལ་བས་འབངས་ལ་གཏོགས་སོ། །སྟོད་ན་འབྲོ་སྨད་ན་མཆིམས་བར་ན་སྣ་ནམ་བློན་པོ་སྦས་རྣམས་ལ་ཞང་གསུམ་བློན་དང་བཞི་ཞེས་སྐུ་ཞང་དང་བློན་ཆེན་གྱི་བྱ་བ་བྱེད་དོ། །

དཔའ་བའི་སྡེ་གསུམ་ནི་རི་བྲང་སྟག་པ་གོང་ཡན་ཆད་མོན་འབྲལ་ཁ་བཞི་མན་ཆད་ན་འབྲོ་ཁྱུང་མགར་སྣུབས་གཉན་སྟེ་གུག་ཅོག་སྡེ་ལྔས་དཔོན་བྱས། གྲུ་གུ་གསེར་མིག་ཅན་གྱི་ཆུང་མ་ཧོར་མོ་བང་མདུང་ཅན་ནུ་མ་གཡས་པ་མེ་བཙས་བསྲེགས་ནས་མདའ་པར་གསུམ་ལྡེའུ་ཁྱི་མགོ་ཙམ་རྡོ་ལེབ་ལ་ཅུར་འབྱིན་པ་འཕེན་པ་ལ་ཁ་བལྟས་ནས། དཔའ་མཚན་དུ་སྟག་གི་སྤྱིལ་པོ་ཕུབ། འོག་རྟ་གཡུལ་དུ་བསད། གདོང་ཁྲག་གིས་བྱུགས་སྟེ་སླར་མི་ལྡོག་པའི་རྩིས་སུ་བྱས་ནས་རྒོལ་བས་གྲུ་གུ་བཏུལ་བའོ། །བར་གྱི་དཔའ་སྡེ་ནི་རི་པེ་ནམ་ལུང་ཡན་ཆད་ཆ་སྐོར་དར་བས་མན་ཆད་ཡུལ་དེ་ན་སྦས་རྒྱ་སྡེ་བཅུ་གཉིས་གནས་པས་ནགས་ཤོད་ཀྱི་དཔོན་བྱས་སྟེ་ལྗང་མོ་ཐག་མདུང་གི་རྩེ་མོ་བཙུགས་ནས་དམག་གསེབ་ཏུ་རྒྱུག་པ་ལ་རྒོལ་བའི་ཚེ་དཔའ་མཚན་དུ་རལ་གྲི་ལ་རི་མོ་བྲིས་དུར་རྒྱགས་ལྟོར་ཟོས་ཚེ་སློག་རྒྱབ་ཏུ་གོན་སྟེ་མི་སྡུག་པའི་ཆས་སུ་བྱས་ན་རྒོལ་པས་ལྗང་བཏུལ་ལོ། །

སྨད་ཀྱི་དཔའ་སྡེ་ནི་རྨ་པོམ་ར་མན་ཆད་ཀ་ཐང་ཀླུ་ཚེས་ཡན་ཆད་ན་མཐོང་ཁྱབ་སྲིད་སྡེ་དགུ་དང་འ་ཞ་སྟོང་སྡེ་དྲུག་གནས་པ་ལ། རྒྱའི་སོ་མཁར་གྱི་ལྕགས་རིའི་སྟེང་དུ་རྟ་པ་དགུ་བསྒྲིགས་རྒྱུག་པའི་ནང་ནས་མི་༼ཇ༢༡ན༽མཁར་ཐུང་ཙམ་གྱིས་དགྲ་སྟའི་ཁ་ཁྲུ་རེ་ཙམ་པ་ཐོགས་པ་ལ་རྒོལ་པའི་ཚེ། ལྟོང་ལྟོང་གི་བུ་ཕྱུགས་མཚམས་ཀྱིས་དཔོན་བྱས་དཔའ་མཚན་དུ་རལ་གྲིའི་ཤུབས་བཅག་ཁ་ཆེམས་ཉེ་བ་ལ་ཕོག་བུ་སྨད་ཉེ་དྲུང་ལ་བཅོལ་ནས་མི་ལྡོག་པའི་རྩིས་ཀྱིས་རྒོལ་པས་རྒྱ་ཐུལ་བས་སྨད་ཀྱི་དཔའ་སྡེའོ། །

གཞན་ཡང་དཔོན་བདུན་ལ་ཡུལ་དཔོན་གྱི་ལས་སུ་ཡུལ་ཆུང་ཁྲིམས་ཀྱིས་འཚོ། དམག་དཔོན་གྱི་ལས་སུ་དགྲ་འདུལ། ཆིབས་དཔོན་གྱིས་གཤེགས་པའི་བཤུལ་མཚོན། རྔན་དཔོན་གྱིས་འབྲུ་དང་གསེར་དངུལ་གྱི་གཉེར་བྱེད་པ་ལ་རྔན་བགྲང་བ་མང་བས་རྔན་དཔོན་དུ་ཐོགས། ཕྲུ་དཔོན་གྱིས་འབྲི་མཛོ་ཕྲུ་མའི་གཉེར་བྱེད། དྲང་དཔོན་གྱིས་ཞལ་ལྕེ་གཅོད་པས་དཔོན་བདུན་ནོ། །

གཞན་ཡང་བཀའ་གྲོས་ཆེན་པོ་དྲུག་ཡིག་ཚངས་དྲུག་བཀའི་ཕྱག་རྒྱ་དྲུག་རྐེན་དྲུག་དཔའ་མཚན་དྲུག་དེ་རྣམས་ཀྱི་སྟེང་དུ་ཁྲིམས་ཡིག་དྲུག་པོ་བསྣན་པས་བོད་ཀྱི་ཁོས་སུམ་བཅུ་རྩ་དྲུག་ཞེས་བྱ་སྟེ་རྗེའི་སྐུ་འཚོལ་ཞིང་ཞོ་ཤ་སླར་དབུལ། རྒོད་ཀྱི་གཉའ་མནན་ཞིང་ཡང་ཁེང་གི་རྒྱབ་བརྟེན་ཁེང་རྒོད་དུ་མི་བཏང་ཞིང་མོ་བཙུན་བཀའ་ལ་མི་གདགས། སོ་མཚམས་སྲུང་ཞིང་འབངས་ཀྱི་ཚལ་ཞིང་རྟ་དཀྱུས་ཀྱིས་མི་བཅད། དགྲ་འདུལ་ཞིང་འབངས་བསྐྱང་། དགེ་བཅུ་སྒྲུབ་ཅིང་མི་དགེ་བ་བཅུ་སྤང་བ་རྣམས་བཀའ་གྲོས་ཆེན་པོ་དྲུག་གོ །

ཡིག་ཚངས་ནི་རབ་གསེར་གཡུ་གཉིས་འབྲིང་དངུལ་དང་ཕྲ་མེན་ཐ་མ་ཟངས་ཡིག་ལྕགས་ཡིག་སྟེ་དྲུག་པོ་རེ་རེ་ལ་ཆེ་ཆུང་གཉིས་ཕྱེ་བས་བཅུ་གཉིས་སོ། །དེ་ཡང་གུང་བློན་ཆེན་པོ་ལ་གཡུ་ཡིག་ཆེན་མོ་གནང་། གུང་བློན་འབྲིང་དང་ནང་བློན་ཆེན་པོ་ལ་གཡུ་ཡིག་ཆུང་ངུ་གུང་བློན་ཐ་ཆུང་དང་ནང་བློན་འབྲིང་བཀའ་ཡོ་གལ་འཆོས་པ་ཆེན་པོ་གསུམ་ལ་གསེར་ཡིག་ཆེན་པོ། ནང་བློན་ཐ་ཆུང་དང་བཀའ་བློན་འབྲིང་ལ་གསེར་ཡིག་ཆུང་ངུ་། བཀའ་བློན་ཐ་ཆུང་ལ་ཕྲ་མེན་གྱི་ཡི་གེ་གནང་། གཞན་ཡང་ཆོས་གྲའི་སློབ་དཔོན་སྐུའི་སྔགས་མཁན་སྟོད་སྨད་ཀྱི་དབང་བློན་རྣམས་ལ་དངུལ་གྱི་ཡི་གེ་ཆེན་པོ་བྱིན། སྐུ་འཚོ་བའི་བོན་པོ་གཟིམས་མལ་བརྩིགས་ཁབ་བྱང་ཐང་གི་ས་མཁན་མཐའི་སོ་ཁ་སྲུང་བ་དང་སྐུ་མཁར་གྱི་རྩེ་སྲུང་སོགས་ལ་དངུལ་ཡིག་ཆུང་བ། ཡབ་འབངས་རུས་དྲུག་སོགས་ལ་འཁར་བའི་ཡི་གེ །སྟོང་དཔོན་རུ་དཔོན་སོགས་ལ་ཟངས་ཡིག །གཡུལ་དུ་དཔའ་༼ཇ༢༡བ༽བ་ལ་ལྕགས་ཡིག །ཡང་ཐ་ཤིང་སྐྱ་ཆུ་རིས་ཀྱི་ཡི་གེ་ནི་འབངས་ཕལ་པ་རྣམས་ལ་གནང་སྐད།

ཕྱག་རྒྱ་དྲུག་ནི་བཀའ་བཏགས་ཀྱི་ཕྱག་རྒྱ་སྒྲོམ་བུ་ཁྲོམ་རྟགས་ཀྱི་ཕྱག་རྒྱ་རུ་མཚོན་ཡུལ་རྟགས་ཀྱི་ཕྱག་རྒྱ་སྐུ་མཁར་ཆོས་རྟགས་ཀྱི་ཕྱག་རྒྱ་ལྷ་ཁང་དཔའ་རྟགས་ཀྱི་ཕྱག་རྒྱ་སྟག་སློག་མཛངས་རྟགས་ཀྱི་ཕྱག་རྒྱ་ཡིག་ཚངས་སུ་བཅད་དོ། །

རྐྱེན་དྲུག་ནི་དཔའ་བའི་རྐྱེན་དུ་གུང་དང་སྟག་སྡར་མའི་རྐྱེན་དུ་ཝ་ཞུ་ཡ་རབས་ཀྱི་རྐྱེན་དུ་ལྷ་ཆོས། གཡུང་པོའི་རྐྱེན་དུ་ཐགས་དང་བོན། མཛངས་པའི་རྐྱེན་དུ་ཡིག་ཚངས། ངན་པའི་རྐྱེན་དུ་རྐུན་མའོ། །དཔའ་མཚན་དྲུག་ནི་སྟག་སྟོད་སྟག་སྨད་གཉིས་ཟེར་ཆེན་ཟེར་ཆུང་གཉིས་གམ་རས་སྟག་སློག་དང་དྲུག་གོ །གཞན་ཡང་གུང་བློན་ཆེ་འབྲིང་ཆུང་གསུམ་ནང་བློན་གསུམ་བཀའ་ཡོ་གལ་འཆོས་པའི་མི་གསུམ་སྟེ་དགུ་པོ་ལ་བློན་པོ་ཆེ་དགུར་མཛད་སྟེ་གུང་བློན་གྱི་ལས་ཐབས་ཁྱོ་དང་འདྲ་བར་ཕྱི་རྒྱ་རླབས་ཀྱིས་གཅོད་ནང་བློན་གྱིས་བུད་མེད་མཛངས་མ་ལྟར་ནང་གི་ཆིས་བྱེད། བཀའ་ཡོ་གལ་འཆོས་པས་ལེགས་ན་དགྲའི་བུས་ལེགས་ཀྱང་བྱ་དགའ་གསོལ་ཉེས་ན་རང་གི་བུས་ཉེས་ཀྱང་ཆད་པས་གཅོད་པའོ། །

དེ་རྣམས་ཁྲི་རྩེ་འབུམ་བཞེར་ཞེས་བྱ་བ། །བཀའ་ཡི་ཁྲིམས་ཡིག་དྲུག་ལས་དང་པོ་ཡིན། །བྲེ་སྲང་ཕུལ་ཁྱོར་ཞོ་ནམ་སེ་སྲན་སོགས། །བཀའ་ལ་བཏགས་པ་ཁྲིམས་ཡིག་གཉིས་པ་སྟེ། །འབུམ་གྱི་གསེར་ཐོག་ཤ་བ་ཅན་ཞེས་གྲགས། །གསུམ་པ་རྒྱལ་ཁམས་དཔེར་བླངས་ཁྲིམས་ཞེས་པ། །བྱ་བར་འོས་དང་མི་འོས་སྟོན་པ་སྟེ། །དགྲ་བཏུལ་རྒྱལ་ཁམས་བདེ་བར་མཛད། །ནང་གི་ཆིས་མཛད་འབངས་འཁོར་སྐྱོང་། །ཕྱི་མར་ཕན་ཕྱིར་དམ་ཆོས་བྱ། །ཡ་རབས་རྒྱུ་རྐྱེན་ལྷ་ཆོས་ནི། །སྣོད་མིན་ཁེང་པོ་ལ་མི་བཤད། །གསང་སྔགས་རྫོགས་འཚང་རྒྱ་བའི་རྒྱུ། །ནོར་དུ་མི་བཙོང་སྙིང་ལ་བཅང་། །ངན་པ་བསྟོད་ན་གཉི་ག་ཕུང་། །དེ་བས་ཁེང་པོ་རྗེར་མི་དབྱུང་། །དཔའ་ལ་སྟག་གིས་མ་བསྟོད་ན། །དཔའ་ངར་བྱས་པའི་རུ་མ་མེད། །མཛངས་ལ་ཡིག་ཚངས་མ་བསྟོད་ན། །ཕྱིན་ཆད་མཛངས་ངན་ཤན་མི་ཕྱེད། །ལེགས་ལ་བྱ་དགས་མ་བསྟོད་ན། །སླན་ཆད་ལེགས་པ་སུ་ཡིས་བྱེད། །༼ཇ༢༢ན༽སྡར་མ་ཝ་ཞུས་མ་དམད་ན། །དཔའ་དང་སྡར་མ་ཤན་མི་ཕྱེད། །ངན་ལ་ནན་ཏུར་མ་བྱས་ན། །ནམ་ཡང་དྲན་ཤེས་རེམ་མི་འགྱུར། །ཉེས་ལ་ཆད་པ་མ་བཅད་ན། །ཕྱི་ནས་ཉེས་བྱེད་རྒྱུན་མི་ཆད། །ལུས་སྐྱེད་ཕ་མ་མནར་བ་ན། །འཕྲལ་ཕུགས་གཉིས་ཀར་ལ་ཡོགས་སྡིག །རང་གི་མཆན་གྱི་བུ་མནར་ན། །ཕྱི་རོལ་དགྲས་ཀྱང་ཞེ་ཁ་འབྱེད། །བཟའ་གྲོགས་མནར་ན་ཕྱི་ནང་གི །ཚུས་དང་སོ་ནམ་ཡལ་བར་འཆོར། །དེ་རྣམས་ལ་མཛད་པ་གསུམ་མི་མཛད་པ་གསུམ་བསྟོད་པ་གསུམ་དམད་པ་གསུམ་མི་མནར་བ་གསུམ་སྟེ་རྒྱལ་ཁྲིམས་བཅོ་ལྔར་གྲགས་ལ་གཡུལ་དུ་དཔའ་བ་ལ་དཔའ་མཚན་དྲུག་གིས་བསྟོད་སྡར་མ་ལ་ཝ་ཞུ་བཀོན་སྟེ་དམད་སྐད།

མི་ཆོས་ཆེན་པོ་གཙང་མ་བཅུ་དྲུག་དང་། །ཁྱད་པར་མི་དགེ་བཅུ་སྤོང་བཀའ་ཁྲིམས་མཛོད། །དེ་ཡང་སྲོག་མི་གཅོད་པའི་ཁྲིམས་གཤིན་སྟོང་དང་གསོན་སྟོང་། མ་བྱིན་པར་མི་ལེན་པའི་ཁྲིམས་དཀོན་མཆོག་གི་ནོར་བརྐུས་ན་བརྒྱ་འཇལ་རྒྱལ་པོའི་ནོར་ལ་བརྒྱད་བཅུ་འཇལ་འབངས་ཀྱི་ནོར་ལ་བརྒྱད་འཇལ་དུ་བཅས། ལོག་པར་མི་གཡེམ་པའི་ཁྲིམས་སྨད་འཇལ་དང་བྱི་ཆད། བརྫུན་སྤོང་བའི་ཁྲིམས་ལྷ་སྲུང་དཔང་དུ་བྱས་ནས་མནའ་སྤོབ་པ། ཆང་ལ་ཚོད་ཟིན་པ་སྟེ་ཆོས་ཀྱི་གཏན་ཁྲིམས་ལྔ་ལ་དཔེ་བྱས་པ་ལྔའི་སྟེང་དུ་ཁེང་མི་ལྡོག་པ་དང་བང་སོ་མི་འདྲུ་བ་བསྣན་པས་ཁྲིམས་ཆེན་དྲུག་གམ་བདུན་དུ་ཡང་གྲགས་ཅིང་། སྤྱིར་མི་དགེ་བ་བཅུ་སྤོང་བའི་སྟེང་དུ་མ་ལ་མར་འཛིན་པ་ཕ་ལ་ཕར་འཛིན་པ་དགེ་སྦྱོང་དང་བྲམ་ཟེ་ལ་དགེ་སྦྱོང་དང་བྲམ་ཟེར་འཛིན་པ་རིགས་ཀྱི་རྒན་རབས་བཀུར་བ་བྱས་པ་དྲིན་དུ་གཟོ་བ་གཞན་ལ་ངན་གཡོ་སྤང་བ་སྟེ་མི་ཆོས་གཙང་མ་བཅུ་དྲུག་ཁྲིམས་སུ་བཅས།

གཞན་ཡང་། དཀོན་མཆོག་སྐྱབས་བཟུང་དད་ཅིང་གུས་པས་མཆོད། །ཕ་དང་མ་ལ་དྲིན་གཟོ་བཀུར་སྟི་བྱ། །དྲིན་ཅན་ཡི་མི་གཅོད་ཅིང་བཟང་ལན་འཇལ། །མཐོན་པོ་རྣམས་ལ་མི་རྒོལ་སྨྲས་ན་ཉན། །ལས་སྤྱོད་ཐམས་ཅད་ཡ་རབས་རྗེས་སུ་འབྲང་། །ཆོས་དང་ཡི་གེར་བློ་འཇུག་དོན་ཤེས་བྱ། །རྒྱུ་འབྲས་ཡིད་ཆེས་སྡིག་པའི་ལས་ལ་འཛེམ། །གཞན་ལ་བསམ་ངན་མི་བྱ་ཕན་པ་གདགས། །ཅི་བྱེད་རང་སེམས་དཔང་བཞག་དྲང་པོར་བྱ། །ཟས་དང་ཆང་ལ་ཚོད་ཟིན་ཁྲེལ་འཛེམ་སྐྱེད། །༼ཇ༢༢བ༽སྐྱིན་པ་བུ་ལོན་ལ་སོགས་དུས་སུ་གཞལ། །བྲེ་དང་སྲང་ལ་སོགས་ལ་གཡོ་ཟོལ་སྤང་། །མ་བཅོལ་ལས་ལ་དོན་མེད་ཁ་གཏོགས་སྤང་། །རང་ཚུགས་བཟུང་ནས་བསྒྱུར་ཁ་ལྕི་བར་བྱ། །མནའ་དང་དམ་བཞག་སྲོག་ལྟར་གཅེས་པར་འཛིན། །དེ་ལ་སོགས་པ་བཀའ་ཡི་དྲིལ་བསྒྲགས་སྟེ། །ཡ་རབས་བཟང་པོའི་ལུགས་ཀྱི་བསྟན་བཅོས་དང་། །ཕྱི་མར་ཕན་བདེའི་གོ་འཕང་དམ་པ་ལ། །བོད་འབངས་ཐམས་ཅད་བཀོད་དེ་བདེ་ཞིང་སྐྱིད། །ཁྲིམས་ཡིག་གསུམ་ནི་བདེན་རྫུན་ཞལ་ལྕེ་སྟེ། །ཁ་དྲག་རྣམས་ལ་མ་སྐྱེངས་ཙམ་དུ་བཅད། །གཉི་གས་ལན་ལ་དབྱུག་པ་ཅན་བཞིན་དང་། །གཉི་ག་བདེན་ལ་རིགས་གཉིས་པ་ལྟར་བཅད། །ཁ་དྲག་ཞན་གཉིས་རྩོད་ན་བདེན་རྫུན་བརྟགས་པའི་མཐར་ཁ་དྲག་པ་མ་སྐྱེངས་ཅིང་ཞན་པ་ཡི་མི་འཆད་པར་གཅོད་པ་མདོ་ལོན་ཞུ་ཆད་ཀྱི་ཁྲིམས་ཡིག་གཉི་གས་ལན་པ་ལ་བྲམ་ཟེ་དབྱུག་པ་ཅན་གྱིས་ཁྱིམ་བདག་གི་གླང་གཡར་ནས་གཏོད་ཏུ་ཕྱིན་པས་གླང་ཁྱིམ་བདག་གི་ར་བར་བཏང་སྟེ་ཅི་ཡང་མ་སྨྲས་པར་ལོག་ཁྱིམ་བདག་གིས་གླང་བསྐྱལ་བྱུང་བ་མཐོང་ཡང་མ་བཏགས་པར་བཞག་པས་གླང་ཕུགས་ཀྱི་སྒོ་ནས་ཐོན་སྟེ་སྟོར་བ་རྒྱལ་པོ་མེ་ལུང་གདོང་ལ་ཞལ་ལྕེ་ཞུས་པས་བྲམ་ཟེས་གླང་བཏང་ཡོད་ཏོ་ཅེས་མ་སྨྲས་པས་ལྕེ་ཆོད། ཁྱིམ་བདག་གིས་མཐོང་ཡང་མ་བཏགས་པས་ལག་པ་བྲེགས་ཅེས་ཞལ་ལྕེ་བཅད་པ་ལ་དཔེ་བྱས་ནས་ཆད་པ་གཉིས་མཉམ་དུ་གཅོད་པ་དབང་ཆེན་བཅད་ཀྱི་སྤྱི་ཁྲིམས། གཉི་ག་བདེན་ན་ཁྱིམ་བདག་ཞིག་གི་བུ་སྐྱེས་མ་ཐག་ཆུར་ལྷུང་བ་ཉ་ཞིག་གིས་མིད་པ་རིའི་འོག་གི་གྲོང་ན་གནས་པའི་ཁྱིམ་བདག་གཞན་ཞིག་གི་གཡོག་གིས་ཉ་དེ་ཟིན་ནས་བཤས་པས་ཁྱེ་འུ་ཞིག་མ་ཤི་བར་བྱུང་བ་ཁྱིམ་བདག་དེས་བུར་གསོས་པ་ཁྱིམ་བདག་གོང་མས་ཐོས་ནས་རྩོད་དེ་རྒྱལ་པོ་ལ་ཞལ་ལྕེ་ཞུས་པས་གཉི་གས་ཁྱེ་འུ་རེ་མོས་སུ་གསོས་ལ་བུད་མེད་རེ་རེ་ལོང་། བུ་བྱུང་ན་ཁྱིམ་བདག་སོ་སོས་ཁྱེར་ཞིག་ཞེས་བྱུང་ནས་ཁྱེ་འུ་རིགས་གཉིས་པར་མིང་ཆགས། བུ་རེ་རེ་སོ་སོས་ཁྱེར་ཕྱིས་རབ་ཏུ་བྱུང་བས་དགེ་སློང་རིགས་གཉིས་པར་གྲགས་པ་དེ་ལ་དཔེ་བླངས་ནས་གཉིས་བདེན་དང་དགའ་གསུམ་དུ་གཅོད་པ་ཁབ་སོ་ནང་པའི་ཁྲིམས་ཡིག་དུ་གྲགས་སྐད། དེ་ལྟར་ཤར་རྩ་མི་ཤིང་མི་ལྷོ་ནས་ཀློ་དང་མོན་ནུབ་ནས་ཞང་ཞུང་དང་གྲུ་གུ་བྱང་ནས་ཧོར་དང་ཡུ་གུར་རྣམས་འབངས་སུ་འདུས། འཛམ་གླིང་གི་ཕྱེད་ལ་ཁ་ལོ་བསྒྱུར། དགེ་བཅུའི་ཁྲིམས་བཙན་བདེ་སྐྱིད་ལྷ་དང་མཉམ་༼ཇ༢༣ན༽པ་ཡིན་ནོ། །

༼རྒྱལ་པོའི་ཡི་དམ་གྱི་རྟེན་སྤྱན་འདྲེན་ཚུལ།༽ དེ་ལྟར་འདི་ཕྱི་ཀུན་དུ་ཕན་པ་ཡི། །བཟང་པོའི་བཙན་ཁྲིམས་གཉའ་ཤིང་དམ་པར་བསྡམས། །རི་དྭགས་རྣམས་ནི་རྒྱལ་པོའི་དཀོར་ནོར་མཛད། །ར་ལུག་བེའུ་ལ་སོགས་རང་ཡིན་གཏོང་། །ལ་ལ་བཙས་བརྩིགས་ཆུ་ཆེན་གྲུ་ཡིས་བཅད། །རྗེ་ཡི་བཀའ་བཙན་འབངས་རྣམས་བདེ་ཞིང་སྐྱིད། །རྒྱལ་པོའི་ཆབ་སྲིད་དབྱར་གྱི་མཚོ་ལྟར་འཕེལ། །ཕོ་དཔའ་རྟག་མགྱོགས་ལོངས་སྤྱོད་ལྷ་དང་མཉམ། །བློ་གཏད་ཚོས་ལ་བྱས་པས་འདི་ཕྱིར་སྐྱིད། །ཐམས་ཅད་ཕ་མར་ཤེས་པས་འཐབ་རྩོད་མེད། །བྲི་ཀློག་དར་བས་མི་ཀུན་ཆོས་ལ་འཇུག །སྡིག་པའི་གྲོགས་མེད་དགེ་བཅུའི་ནོར་བུ་རྙེད། །སྤྲུལ་པའི་མཛད་པས་ཁྲལ་དང་འུ་ལག་མེད། །ཆར་ཆུ་དུས་འབབ་རྩི་བཅུད་འབྲུ་ཚོགས་འཕེལ། །ལྗོན་ཤིང་ཐམས་ཅད་ཡལ་ག་ལོ་འདབ་རྒྱས། །བྱ་རྣམས་བག་ཕེབས་སྙན་པའི་སྒྲ་དབྱངས་འབྱིན། །བོད་ཡུལ་མི་རྣམས་བདེ་སྐྱིད་ལྷ་དང་མཚུངས། །དེ་ཚེ་བཀྲ་ཤིས་ཉམས་དགའ་བྲག་ལྷའི་ཚལ། །ལྗོན་ཤིང་ཏར་ཀ་སྡོང་པོའི་གྲིབ་གསིལ་ལ། །ཆོས་ཀྱི་རྒྱལ་པོ་གསེར་ཁྲིའི་སྟེང་དུ་བཞུགས། །དཔའ་མཛངས་འཕྲུལ་ལྡན་བློན་པོའི་ཚོགས་ཀྱིས་བསྐོར། །བོད་འབངས་སྐྱེ་བོ་རྒྱ་མཚོ་ལྟ་བུར་འཁྱིལ། །ཁ་དོག་སྣ་ཚོགས་བཀྲ་བ་འཇའ་ཡི་གུར། །རྒྱལ་པོ་བཞུགས་པའི་མཁའ་ལ་གདུགས་ལྟར་འཁྱིལ། །ལྷ་རྣམས་མེ་ཏོག་ཆར་པ་རབ་ཏུ་འབེབས། །རོ་བརྒྱ་ལྡན་པ་ལྷ་ཡི་ཞལ་ཟས་ཚོགས། །ན་མཁའི་མཛོད་བཞིན་ཟད་པ་མེད་པར་སྤྱོད། །འབག་དང་སེང་གེ་སྟག་གསེང་གཡག་གསེང་དང་། །རྔ་བྲོ་བདུང་དང་ཟློས་གར་མཁན་ལ་སོགས། །སྐུ་ཡི་སྐྱོ་གསང་ཚོགས་ནི་བལྟར་མི་ལང་། །ལྷ་ཡི་རྔ་ཆེན་ན་མཁའི་དབྱིངས་ནས་གྲག །པི་ཝང་གླིང་བུ་རོལ་མོའི་ཚོགས་ཀྱིས་མཆོད། །དྲི་ཞིམ་བདུག་སྤོས་སྤྲིན་གྱིས་བར་སྣང་གང་། །གདུགས་དང་རྒྱལ་མཚན་བ་དན་ལྷབ་ལྷུབ་དང་། །དར་འཕན་ཚོགས་ཀྱིས་ན་མཁའི་ཁྱོན་ཀུན་ཁྱབ། །ཡིད་འོང་མཛེས་པའི་ན་ཆུང་གཞོན་ནུ་རྣམས། །མཛེས་པའི་༼ཇ༢༣བ༽རྒྱན་ལྡན་མཆོད་རྫས་ཐོགས་པ་ཡི། །གླུ་དང་གར་གྱི་ཀུན་ནས་མཆོད་པར་བྱེད། །དགའ་བདེ་སྐྱིད་པའི་བཀའ་ཁྲིམས་དྲིལ་ཆེན་སྒྲོགས། །དམ་པའི་ཆོས་ཀྱི་རྔ་ཆེན་རབ་ཏུ་བརྡུང་། །དེ་ཚེ་བློན་འབངས་རྣམས་ཀྱིས་རྒྱལ་པོ་ཡི། །ཡོན་ཏན་རྒྱ་མཚོ་མཐོང་བས་བསྟོད་ཅིང་བསྔགས། །སོ་སོར་དགའ་བདེའི་དགའ་སྟོན་བསམ་ལས་འདས། །བོད་ཡུལ་བདེ་སྐྱིད་ཕུན་སུམ་ཚོགས་པར་གྱུར། །དགེ་བཅུའི་ཁྲིམས་ལ་མི་ཀུན་གནས་གྱུར་པས། །དམ་པའི་ཆོས་ཀྱི་སྣོད་དུ་གྱུར་པར་གཟིགས། །དེ་ལ་བོད་འབངས་བསོད་ནམས་གསོག་པ་དང་། །བྱིན་གྱིས་རློབ་ཕྱིར་ཡི་དམ་རྟེན་ཞིག་བྱ། །དེ་རྒྱུ་ཅི་ལས་བྱ་ཞེས་དགོངས་པའི་ཚེ། །མཁའ་ལས་ལྷ་ཚོགས་རྣམས་ཀྱིས་ལུང་བསྟན་སྟེ། །ཙནྡན་སྦྲུལ་སྙིང་མཆོག་ལས་རང་བྱུང་བའི། །སྤྱན་རས་གཟིགས་དབང་སྤྱན་འདྲེན་དགྱིད་པར་བསྐུལ། །ཆོས་ཀྱི་རྒྱལ་པོས་སྨིན་མཚམས་མཛོད་སྤུ་ནས། །འོད་ཟེར་རྩེ་ལ་སྤྲུལ་པའི་དགེ་སློང་སྤྲུལ། །སིངྒྷའི་གླིང་དང་ཡུལ་དབུས་བལ་པོ་ནས། །ངོ་མཚར་རྟེན་མཆོག་རྣམ་མང་སྤྱན་དྲངས་གྱུར། །

དེ་ཡང་རྒྱལ་པོའི་དགོངས་པ་ལ་བོད་འབངས་འདུལ་ཕྱིར་གསོལ་བ་གདབ་པའི་རྟེན་ངའི་ཡི་དམ་ཞིག་བྱ་དགོས་པ་རྒྱུ་རིན་པོ་ཆེ་ལས་བྱས་ན་མ་འོངས་པ་མི་རྣམས་ལོངས་སྤྱོད་ཉམས་པའི་དུས་སུ་བཤིག་འགྲོ་ས་རྡོ་ལས་བྱས་ན་ངན་གྲགས། ཤིང་ལས་བྱས་ན་འགས་པས་ཅི་ལས་བྱ་དགོངས་ཚེ་གནས་གཙང་མའི་ལྷ་རྣམས་ཀྱིས་ན་མཁར་སྤྲིན་གྱི་དབུས་ནས་རྒྱལ་པོ་ལ་མཆོད་ནས་མགྲིན་གཅིག་དུ། སྤྲུལ་པའི་རྒྱལ་པོ་བྱང་ཆུབ་སེམས། །མགོ་ནག་ཡོངས་ཀྱི་རྗེ་ཁྱེད་ཀྱི། །མོས་གུས་བསོད་ནམས་གསོག་པའི་རྟེན། །ཡི་དམ་ལྷ་ཞིག་སྤྱན་འདྲེན་ན། །རྒྱ་གར་ཡུལ་གྱི་ལྷོ་ཕྱོགས་སུ། །སིངྒྷ་ལ་ཡི་རྒྱ་མཚོའི་འགྲམ། །རང་བྱུང་ཁཱརྶཔཱ་ཎའི་རྒྱབ། །གླང་ཆེན་ཉལ་བའི་བྱེ་མའི་འོག །ཙནྡན་སྦྲུལ་གྱི་སྙིང་པོ་ལས། །གྲུབ་པའི་རང་བྱུང་སྤྱན་རས་གཟིགས། །ངོ་མཚར་ཅན་ཞིག་དེ་ན་བཞུགས། །དེ་ནི་རྒྱལ་པོའི་ཡི་དམ་ཡིན། །ཞེས་ཟེར་རོ། །དེ་ལྟ་བུ་མིས་མི་རྙེད་པས་སྤྲུལ་པ་ཅིག་བཏང་བར་དགོངས་མ་ཐག་སྨིན་མཚམས་ནས་འོད་ཀྱི་རྩེ་ལ་སྤྲུལ་པའི་དགེ་སློང་ཨ་ཀར་མ་ཏི་ཤཱི་ལ་ཞེས་པ་དབུ་གཙུག་ན་ཨ་མི་ཏཱ་བྷ་༼ཇ༢༤ན༽བཞུགས་པ་ཅིག་བྱུང་སྟེ་རྒྱལ་པོ་ཆེན་པོའི་དགོངས་པ་བདག་གིས་སྒྲུབ་བོ་ཅེས་གསུངས་ནས་འོད་ཟེར་དང་འགྲོགས་ནས་རྒྱ་གར་དུ་སོང་སྟེ་ཤར་ཕྱོགས་གྲོང་ཤིང་ཐགས་ཅན་དུ་སོང་སྟེ་ཨ་མི་ཏཱ་བྷའི་ཞལ་བསྟན་བྱམས་སྙིང་རྗེའི་ཆོས་བསྟན་ནས་སྨིན་པར་བྱས་པས་མདུན་དུ་ས་ལས་ཇོ་བོ་ཡི་གེ་དྲུག་མ་ཞིག་འབུར་གྱིས་རང་བྱུང་དུ་བྱུང་བས་ཡིག་དྲུག་འཁོར་ལོ་བསྐོར་བའི་སར་གྲགས། དེ་ནས་སིངྒྷ་ལའི་གླིང་ཕོ་བྲང་ཀེ་ཏུ་བྱ་བར་རྒྱལ་པོ་ཨུ་མ་ཏ་ཀེ་སར་ཞེས་པ་མེས་རྣམས་ནང་པའི་སྦྱིན་བདག་ཡིན་པ་ལ་དེས་ཕྱི་རོལ་པ་བྱས་སྟེ་ཆོས་བསྣུབས་གཙུག་ཁང་མང་པོ་བཤིག །མི་དགེ་བའི་ཁྲིམས་བཅས། རའི་རྐེ་བཅད་པའི་ཁྲག་གིས་དབང་ཕྱུག་མཆོད་པ་ཅིག་འདུག་པ་འདུལ་བའི་ཕྱིར་དེའི་ཕོ་བྲང་གི་དྲུང་ན་མཆོད་རྟེན་པདྨའི་འཁོར་ལོ་ཅན་བྱ་བ་སངས་རྒྱས་འོད་སྲུང་གིས་རབ་གནས་མཛད་པ་ཅིག་ཡོད་པའི་བུམ་པའི་ཐད་ཀྱི་མཁའ་ལ་སྐོར་བ་མཛད་པ་རྒྱལ་པོས་མཐོང་བས་དད་དེ་ཅི་གསུང་ཉན་པར་ཁས་བླངས་ནས་མཆོད་གནས་སུ་སྤྱན་དྲངས། རྒྱལ་པོས་དགེ་སློང་ལ་མེ་ཏོག་གཏོར་བས་དབུའི་ན་མཁའ་ལ་གཞལ་ཡས་ཁང་དུ་ཆགས། ལྷག་པར་དད་པས་མཆོད་གནས་སུ་གསོལ་བ་བཏབ་པས་ཞལ་གྱིས་བཞེས་སྟེ་སླར་སངས་རྒྱས་པ་གྱིས་ལྷ་ཁང་བརྒྱ་རྩ་བརྒྱད་དུ་སྦྲུལ་སྙིང་དང་གོརྴཱི་ཥ་ལས་བྱས་པའི་སངས་རྒྱས་ཀྱི་སྐུ་གཟུགས་བརྒྱ་རྩ་བརྒྱད་གྱིས། དགེ་བཅུའི་ཁྲིམས་ཆོད་ཅིག་གསུངས་པས་གཞན་བཀའ་བཞིན་བགྱིད། ཙནྡན་སྦྲུལ་སྙིང་འོག་མིན་ལས་གཞན་ན་མེད་ཅིང་གོརྴཱི་ཥ་མ་ལ་ཡ་དུག་སྦྲུལ་གྱིས་གཏགས་པ་ལས་གཞན་ན་མེད་པས་བླང་མི་ནུས་ཟེར། དགེ་སློང་གིས་སྦྲུལ་གྱི་སྙིང་པོ་རྒྱ་མཚོའི་འགྲམ་ན་ཡོད། གོརྴཱི་ཥ་པོ་ན་ལའི་བྱང་ཕྱོགས་ཤུག་པའི་གསེང་ན་ཚེས་བཅོ་ལྔའི་མཚན་མོ་མེ་ཏོག་དམར་པུང་གིས་འཆར་བ་དེ་ཡིན་ནོ། །དེ་ཡང་དོན་ཆེན་པོ་འགྲུབ་པ་ལ་བསོད་ནམས་དགོས། དེ་ལ་ཚོགས་བསག་དགོས་པས་ཐོག་མར་མཆོད་རྟེན་པདྨའི་འཁོར་ལོ་ཅན་ལ་མཆོད་པ་གྱིས་ཅིག་གསུངས་ནས་མཆོད་པ་ཆེར་བྱས། རྒྱལ་པོ་འཁོར་བཅས་ཁྲིད་དེ་རྒྱ་མཚོའི་འགྲམ་བྱེ་མའི་གླིང་ན་ཁཱརྶ་པཱ་ཎི་རང་བྱུང་ཆེ་བ་ཞིག་བཞུགས་པའི་རྒྱབ་ན་གླང་པོ་ཆེའི་ཁྱུ་ཞིག་ཉལ་འདུག་པའི་དབུས་ན་གླང་པོ་ཆེ་ཤིན་དུ་ཆེ་བ་མཆེ་བ་དྲུག་པ་སྣ་ལི་ཁྲི་ལྟར་དམར་ཞིང་གི་ཝང་གི་ཟར་བུ་འཛག་པ་འདིའི་འོག་ན་ཡོད་ཀྱིས་རྐོས་ཅིག་གསུངས་སྐད། གླང་པོ་ཆེ་བརྐོགས་ནས་བསྐོས་པ་ཙནྡན་སྦྲུལ་སྙིང་གི་སྡོང་པོ་ཆེན་པོ་ཅིག་བྱུང་། དེ་ལ་བུ་ག་གཉིས་སམ་༼ཇ༢༤བ༽སྲུབས་བཞིར་འདུག་པ་ལས་དྲི་བསུང་དང་འོད་ཟེར་མཐའ་ཡས་པ་བྱུང་ནས་དྲི་བསུང་གིས་དཔག་ཚད་བཅུ་གཉིས་སུ་ཁྱབ་ཅིང་འོད་ཟེར་གྱིས་འཇིག་རྟེན་ཐམས་ཅད་ཁྱབ་པ་སླར་འདུས་སྟེ་ཐིམ་པ་རང་དལ་བུས་ཆོད་ཅིག་ཞེས་ནང་ནས་སྒྲ་བྱུང་ངོ་། །དལ་བུས་བཅད་ཅིང་གཤགས་པས་ནང་ནས་ཙནྡན་དེ་ཉིད་ལས་གྲུབ་པའི་ཐུགས་རྗེ་ཆེན་པོ་ཞལ་བཅུ་གཅིག་རྩ་ཕྱག་བཅུ་པ་འོད་དང་ལྡན་པ་སྣུམ་ལྷང་ངེ་བ་ཞིག་བྱུང་སྐད། རྒྱལ་པོས་ཙནྡན་མི་ཡུལ་འདིར་འབྱུང་བ་ཅི་ཙུག་ཡིན་ཞུས་པ་སྔོན་སངས་རྒྱས་འཁོར་བ་འཇིག་ཀླུའི་ཡུལ་ན་ཆོས་སྟོན་ཚེ་འོག་མིན་གྱི་རིག་འཛིན་མང་པོས་མཆོད་པ་བྱེད་དུ་འོངས་པས་ལམ་ཁར་རང་བྱུང་ཁཱརྶ་པཱ་ཎ་ལ་མཆོད་པའི་ཕྱིར་ཙནྡན་སྦྲུལ་སྙིང་གི་མེ་ཏོག་ཞིག་ཕུལ། དེ་སར་ལྷུང་པའི་སྟེང་དུ་ཕྲ་མེན་མས་ཁཱརྶ་པཱ་ཎིའི་ཕྱག་གི་བདུད་རྩི་ལ་སུས་ཐོབ་བྱས་པ་ནས་ཐིགས་པ་གཅིག་ཕོག་པས་དེའི་ཚེ་མྱུ་གུ་སྐྱེས། སངས་རྒྱས་གསེར་ཐུབ་བྱོན་ཚེ་ལོ་འདབ་རྒྱས། འོད་སྲུང་བྱོན་ཚེ་མེ་ཏོག་ཤར། སངས་རྒྱས་ཤཱཀྱ་ཐུབ་པ་བྱོན་ཚེ་འབྲས་བུ་སྨིན། མྱ་ངན་ལས་འདས་ཚེ་རྩ་བ་འགྱེལ་ནས་བྱེ་མར་ནུབ་པ་ཡིན་ལ་གླང་པོ་ཆེ་ཚད་པས་འཇིགས་པས་ཙནྡན་ཡོད་སར་ཉལ་བ་ཡིན་གསུང་། ཀ་བཀོལ་མར་འདི་ལྟར་བཤད་ལ་གཞན་དུ་འཁོར་བ་འཇིག་གི་ཉན་ཐོས་དགྲ་བཅོམ་པ་ཅིག་གིས་འོག་མིན་ནས་ཙནྡན་གྱི་འབྲུ་གང་བུ་ཞིག་ཁྱེར་བ་ན་འབྲུ་བཞི་འདུག་པའི་གསུམ་སངས་རྒྱས་དང་གཅིག་ཁཱརྶ་པཱ་ཎིའི་དབུ་ཐོག་དུ་བཞག་པ་ལས་བྱུང་ཞེས་ཀྱང་སྣང་། གླང་པོ་ཆེའི་གཙོ་བོ་དེ་ཁྲོས་པས་སྨོན་ལམ་ལོག་པར་བཏབ་པས་ཕྱིས་གླང་དར་བྱུང་བར་གྲགས། པོ་ཊ་ལ་ནས་གོརྴཱི་ཥ་ཡང་བླངས་ཅིང་ལྷ་ཁང་བརྒྱ་རྩ་བརྒྱད་དུ་སྐུ་རྣམས་བཞེངས། ཡུལ་ཁམས་དེ་ཆོས་ལ་བཀོད་ནས་དགེ་སློང་གིས་དེར་སྤྲུལ་པ་ཅིག་བཞག་སྟེ་རང་བྱུང་བཅུ་གཅིག་ཞལ་དང་ཙནྡན་གཉིས་ཀྱི་ཚལ་པ་རེ་བསྣམས། རྒྱ་མཚོའི་གླིང་གི་བྱེ་མ་དང་འཇག་མ་ཐམས་ཅད་རིན་པོ་ཆེའི་སྦུ་གུ་ཅན་དེའི་སྟེང་ན་ལྷ་མོ་འབུམ་འབུམ་ཆོས་ལ་སྤྱོད་པ་སྤྲུལ་སྐུ་དངོས་དང་འདྲ་བར་མཁྱེན་ནས་བྱེ་མ་བྲེ་གང་དང་འཇག་མ་ཕོན་གཅིག་བསྣམས། མཆོད་རྟེན་པདྨའི་འཁོར་ལོ་ཅན་གྱི་ནང་ནས་སངས་རྒྱས་རབས་བདུན་ནས་གསུམ་གྱི་གདུང་མཁའ་འགྲོ་མའི་སྐལ་བ་རྣམས་སྦས་སྟེ་རྒྱ་རིམ་པ་བདུན་གྱིས་བཏབ་པ་སུས་ཀྱང་མི་རྙེད་པར་བྱས་པ་མཁྱེན་ནས་རྒྱ་བཀྲོལ། གསེར་གྱི་བང་མིག་བདུན་༼ཇ༢༥ན༽ནམ་གསུམ་ཁ་ཕྱེ་སྟེ་རིན་པོ་ཆེའི་སྒྲོམ་བུ་སོ་སོ་ནས་གདུང་ཁྱོར་བ་རེ་རེ་སྤྱན་དྲངས་སྟེ་ལྷག་མ་སྔར་བཞིན་རྒྱས་བཏབ། དེ་ནས་རྒྱ་གར་གྱི་ཡུལ་དབུས་མ་ག་དྷར་བྱོན་པས་རྒྱལ་པོ་དད་དེ་བསུས་ཅིང་རྒྱལ་པོའི་ལྷ་གཅིག་གཉིས་ཀྱིས་གླུ་གར་གྱི་བསུས། བྱང་ཆུབ་ཤིང་ལ་སྤྱང་མོ་ཉུག་བྱས་པས་ཡལ་ག་མེ་ཏོག་ཅན་ཆག་སྟེ་ཕུལ་བ་དེའི་མེ་ཏོག་གི་ཕྲེང་བ་བསྣམས། ཡལ་ག་དེ་ལ་མཆོད་སྡོང་རེ་རེ་བྱས་པས་སངས་རྒྱས་ཀྱི་གདུང་སོ་སོ་བཞུགས། བྱང་ཆུབ་ཤིང་གི་རྩེ་མོ་ནས་འདོམ་གང་བ་ཅིག་ཀྱང་བསྣམས། གནས་ཆེན་པོ་བརྒྱད་ཀྱི་སྙིང་པོའི་བྱེ་མ་འབྲུ་རེའི་སྟེང་ན་སྤྲུལ་སྐུ་འཁོར་རྒྱ་མཚོ་དང་བཅས་པ་རེ་བཞུགས་པ་སྤྲུལ་པའི་སྐུ་དངོས་དང་འདྲ་བར་གཟིགས་སྟེ་བྱེ་མ་བྲེ་བརྒྱད་ཀྱང་བསྣམས། ཆུ་བོ་ནཻ་རཉྫ་རའི་འགྲམ་བདེ་བར་གཤེགས་པས་ལྷུང་བཟེད་ཀྱིས་ཆུ་གསོལ་བའི་ས་ན་བྱང་ཆུབ་སེམས་དཔའ་འབུམ་བཞུགས་པར་གཟིགས་སྟེ་དེའི་བྱེ་མ་བྲེ་གང་ཡང་སྤྱན་དྲངས། དེ་ལྟར་མཆོད་གནས་ངོ་མཚར་ཅན་བཅུ་སྤྱན་དྲངས་སྟེ་རྒྱལ་པོའི་ཕྱག་དུ་ཕུལ་བས་ད་ནི་གཞན་དོན་ཇི་ལྟར་བསམ་པ་བཞིན་འགྲུབ་བོ་ཅེས་དགོངས་སྟེ་ཤིན་དུ་མཉེས་སྟེ་མཆོད་པ་རྒྱ་ཆེན་པོ་མཛད་པ་ན་རང་བྱུང་ཐུགས་རྗེ་ཆེན་པོའི་ཐུགས་ཀ་ནས་འོད་ཟེར་ཁ་དོག་ལྔ་འཕྲོས་སྟེ་བལ་པོའི་ཡུལ་དུ་སོང་བ་ལ་གཟིགས་པས་ནགས་ཚལ་ཆེན་པོའི་དབུས་ཙནྡན་གྱི་སྡོང་པོའི་ནང་ན་ཐུགས་རྗེ་ཆེན་པོ་མཆེད་ལྔ་བཞུགས་པར་གཟིགས་སྟེ་སྤྲུལ་པའི་དགེ་སློང་དེ་བཏང་བས་གྲོང་ཁྱེར་ཆེན་པོ་བཞི་ན་ཡམས་ནད་དང་འཛེ་ནད་དང་སྟེན་གདོན་དང་གདོན་དྲག་པོས་བློ་བུར་དུ་འཆི་བའི་འཇིགས་པ་སོ་སོ་ཡོད་པར་གཟིགས། མ་ཧེ་མོ་ཞིག་ཉིན་རེ་བཞིན་ནགས་ཚལ་དེར་ཕྱིན་ནས་འོ་མ་ཟད་པར་བྱས་ནས་འོང་བ་རྫི་བོས་རྗེས་བསྙེགས་པས་ཙནྡན་གྱི་སྡོང་པོ་འོད་ཟེར་འཕྲོ་བ་ཞིག་ལ་སྐོར་བ་བྱེད་ཅིང་འོ་མ་གཏོར་བས་ལམ་ཡང་འོ་མའི་དྲེག་པས་ཁེབས་སྟེ་འདུག་པ་ངོ་མཚར་དུ་བཟུང་ནས་གདའ་སྐད། སྤྲུལ་པའི་དགེ་སློང་གིས་ཙནྡན་དེ་བཅད་པས་གནས་ལྔ་ནས་འོད་ཟེར་ཆེན་པོ་བྱུང་སྟེ་མ་སྣང་བར་དལ་བུས་ཆོད་ལ་དང་པོས་ང་མང་ཡུལ་གྱི་རོང་དུ་ཞོག་ཞིག་བྱ་བ་སོགས་སོ་སོར་གསུང་བྱུང་སྟེ་ཙནྡན་བཀས་པའི་ནང་ནས་ཐུགས་རྗེ་ཆེན་པོ་གཞེངས་པ་གཡས་མཆོག་སྦྱིན་མཛད་པ་ལྔ་བྱུང་སྟེ་གནས་སོ་སོར་བཞག་པས་འཕགས་པ་ཝ་ཏི་དང་ཨུ་ཁང་བྷུ་ཀཾ་འཇའ་མ་ལི་དཀར་པོ་ཅེས་གྲགས་སྟེ་དུས་མིན་དུ་འཆི་༼ཇ༢༥བ༽བའི་འཇིགས་པ་དེ་རྣམས་ཞི་བར་གྱུར་སྟེ་དེང་སང་གི་བར་བཞུགས། ལྔ་པ་དེས་ང་ནི་བོད་ཀྱི་རྒྱལ་པོའི་ཡི་དམ་དུ་འགྲོའི་ཞེས་གསུངས་ནས་སྤྱན་དྲངས་སྟེ་རྒྱལ་པོ་ལ་ཕུལ་ནས་སྤྲུལ་པའི་དགེ་སློང་ཡང་རྒྱལ་པོའི་སྨིན་མཚམས་སུ་ཐིམ་པར་གྱུར་ཏོ། །

༼བལ་བཟའ་ཁྲི་བཙུན་དང་ཇོ་བོ་མི་བསྐྱོད་རྡོ་རྗེའི་སྐོར།༽ སྟོན་པའི་དགུང་ལོ་བརྒྱད་དང་བཅུ་གཉིས་པའི། །སྐུ་ཚད་གར་བཞུགས་ཐེག་ཆེན་དར་བའི་ཕྱིར། །དེ་དག་བོད་ཀྱི་ཡུལ་དུ་སྤྱན་འདྲེན་སླད། །རང་བྱུང་རྟེན་ལ་མཆོག་ཅིང་གསོལ་བཏབ་ཚེ། །ཐུགས་ཀ་ནས་ནི་འོད་ཟེར་རྣམ་གཉིས་བྱུང་། །རྒྱ་ནག་དང་ནི་བལ་པོའི་ཡུལ་དུ་སོང་། །སྤྲུལ་པའི་ལྷ་གཅིག་རྣམ་གཉིས་བཞུགས་པར་གཟིགས། །དེ་གཉིས་ཁབ་ཏུ་བཞེས་ན་སྐུ་གཟུགས་གཉིས། །དམ་ཆོས་དང་བཅས་སྤྱན་འདྲེན་ནུས་པར་དགོངས། །ནང་པར་བློན་འབངས་ཕྱག་བྱེད་བསྙུན་རྨེད་ཚེ། །བརྣལ་བའི་གཡར་ལམ་སྐད་དུ་ཟུར་གྱིས་བསྟན། །བློན་པོའི་མཆོག་རྣམས་བློ་གྲོས་གཅིག་དུ་མཐུན། །བསླང་ཐབས་ཇི་ལྟར་བགྱི་བ་གསོལ་བའི་ཚེ། །ཐོག་མར་བལ་པོའི་ལྷ་གཅིག་སྤྱན་འདྲེན་ཕྱིར། །ཐོན་མི་མགར་སོགས་བློན་པོའི་མཆོག་བརྒྱ་ལ། །རིན་དང་བཀའ་ཡི་སྒྲོམ་བུ་རྣམ་གསུམ་བསྐུར། །ཁྲོ་གཉེར་ཅན་ལ་གསོལ་བ་འདེབས་ཅིང་སོང་། །ཁྱོད་ཀྱི་འདོད་དོན་འགྲུབ་པར་འགྱུར་རོ་གསུངས། །བལ་པོའི་རྗེ་ལ་སྐྱེས་དང་རིན་ཕུལ་ནས། །ལྷ་གཅིག་སློངས་པས་བཀའ་འཕྲིན་གསུམ་གསུངས་པའི། །ལན་དུ་བཀའ་ཡི་སྒྲོམ་བུ་རེ་རེ་བྱིན། །མངོན་ཤེས་ཐོགས་མེད་རྫུ་འཕྲུལ་མཐའ་ཡས་པར། །ཤེས་པས་འཇིགས་དང་དད་པ་དུས་གཅིག་གྱུར། །སྟོན་པའི་དགུང་ལོ་བརྒྱད་པའི་སྐུ་ཚད་དང་། །བྱམས་པ་ཆོས་འཁོར་ཙནྡན་སྒྲོལ་མ་དང་། །བཻཌཱུརྱ་ཡི་ལྷུང་བཟེད་ལ་སོགས་པ། །གཞལ་དུ་མེད་པའི་སྐལ་རྫོངས་དང་བཅས་པ། །སྤྲུལ་པའི་ཆོས་ཀྱི་རྒྱལ་པོ་མཆོད་ཕྱིར་ཕུལ། །བོད་དུ་ཕེབས་སྟེ་དགའ་སྟོན་རྒྱལ་སར་མཇལ། །བཙུན་མོའི་དམ་པ་མཆོག་དུ་མངའ་དབང་བསྐུར། །

དེ་ཡང་རྒྱལ་པོའི་དགོངས་པ་ལ་སངས་རྒྱས་ཤཱཀྱ་ཐུབ་པའི་སྐུ་ཚད་༼ཇ༢༦ན༽གསུམ་པོ་གར་བཞུགས་པར་བསྟན་པ་སྤྱི་དང་ཁྱད་པར་ཐེག་ཆེན་དར་བ་ཡིན་ལ་སོ་ལྔ་པའི་སྐུ་ཚད་སྤྱན་མི་འདྲོངས་ཀྱང་བརྒྱད་པ་དང་བཅུ་གཉིས་པའི་སྐུ་ཚད་སྤྱན་དྲང་དགོས་དགོངས་སྟེ་རྟེན་རང་བྱུང་ལ་གསོལ་བ་བཏབ་པས་ཐུགས་ཀ་ནས་འོད་ཟེར་སྒྲ་དང་བཅས་པ་བྱུང་སྟེ་བོད་ཀྱི་སེམས་ཅན་རྣམས་སྤྲེའུ་དང་བྲག་སྲིན་ལས་མཆེད་པས་འདུལ་དཀའ་བས་སྤྲུལ་སྐུ་གཉིས་སྤྱན་དྲངས་ལ་འདུལ་དགོས་ཅེས་པའི་སྒྲ་བྱུང་། ཡང་སྤྲུལ་སྐུ་གང་ནས་སྤྱན་འདྲེན་ཞེས་ཞུས་པས་ཐུགས་ཀ་ནས་འོད་ཟེར་གཉིས་བྱུང་བ་བལ་པོ་དང་རྒྱ་ནག་དུ་རེ་རེ་སོང་སྟེ་སྤྲུལ་པའི་ལྷ་མོ་རེ་བཞུགས་པར་གཟིགས་སྟེ་དེ་གཉིས་སྤྱན་དྲངས་ན་སྐུ་ཚད་གཉིས་དང་རྒྱ་བལ་གྱི་ཆོས་ཐམས་ཅད་བོད་དུ་འབྱོན་པར་མཁྱེན་ནས་ནང་པར་བློན་པོ་རྣམས་ཕྱག་འབུལ་དུ་འོངས་ནས་བཀའ་མཆིད་མཛད་པའི་ཚེ་ཡེངས་མ་གཏམ་དུ་རྒྱལ་པོའི་ཞལ་ནས་མདང་ངའི་རྨི་ལམ་དུ་ནུབ་ཕྱོགས་བལ་པོའི་ཡུལ་ན་བུ་མོ་དཀར་མོ་སྙིང་དུ་སྡུག་པ་ཅིག་དང་ཤར་རྒྱ་ནག་གི་ཡུལ་ན་བུ་མོ་སྔོན་མོ་ཡིད་དུ་འོང་བ་ཞིག་འདུག་པ་ལ་རྨིས་གསུངས་པ་དང་། གཡས་ནས་མགར་སྟོང་བཙན་ཡུལ་སྲུང་དང་གཡོན་ནས་ཐོན་མི་སམྦྷོ་ཊ་མི་ཆུང་གཉིས་འབྲས་ཆང་བཻ་ཌཱུརྱའི་ཕོར་པ་རེ་རྒྱལ་པོ་ལ་སྟོབ་ཅིང་མནལ་ལམ་དེ་སུ་ལ་ཡང་མི་གསུང་བར་ཞུ། དེ་གཉིས་ངེད་རྣམས་ཀྱིས་ཁབ་ཏུ་བསུའོ་ཞེས་ཟེར་ནས་སོང་སྟེ་དེ་ཁབ་ཏུ་བསུའམ་ཞེས་གླེངས་པས་གྲོང་ཁྱེར་བདུན་ནས་གཙོ་བོ་མི་བདུན་ལ་གྲོས་འདྲི་བར་ཁ་འཆམ་སྟེ་ནང་པར་འཚོག་རྐྱེན་རེ་ཁྱེར་ལ་འོ་ཐང་གི་མཚོ་འགྲམ་ནེ་སིང་དང་གླ་བའི་ཚལ་ཏར་ཁ་སྡོང་པོའི་རྩར་འདུས་ཅིག་ཅེས་བྱས་སྟེ་བློན་པོ་རྣམས་དང་གཙོ་བོ་མི་བདུན་ཚོགས་པའི་མི་བདུན་གྱི་འཚོག་ཆས་བསྡུས་པས་ཤ་ཁོག་མ་ཉམས་པ་གཅིག་དུ་འགྲིག་སྟེ་ཐོན་མི་ན་རེ་འདུན་མ་འདུན་རྐྱེན་གྱིས་བཅད་པ་བྱ་བ་ཤིན་ཏུ་བཀྲ་ཤིས་ཅི་བསམ་འགྲུབ་པས་འདུན་མ་རྒྱ་མ་ཆུང་ཞིག་ཅེས་ཟེར།

མགར་གྱིས་རྒྱ་བལ་གྱི་རྒྱལ་པོའི་སྲས་མོ་མཆོག་གཉིས་ཡོད་པར་འདུག་པ་རྗེའི་བཙུན་མོར་བསུའམ་ཞེས་བགྲོས་པས་ལེགས་དེར་གྱིས་བྱུང་། སློང་བའི་ཐབས་དྲིས་པས་རྒྱལ་པོ་ཉིད་ཐུགས་ཟབ་ལ་རྒྱ་ཆེ་གཞན་གྱིས་ཁོང་དུ་མི་ཆུད་པས་རྒྱལ་པོ་ཉིད་ལ་ཞུ་བར་ཁ་འཆམ། བློན་པོ་རྣམས་ཀྱིས་ཕྱིན་སྟེ་མགར་གྱིས་ཇི་ལྟར་སྤྱན་དྲང་ཞུས་པས་༼ཇ༢༦བ༽ཐོན་མིས་སྣ་དྲངས་པའི་བློན་པོ་རྟ་པ་བརྒྱ་སྟོན་ཟླ་ར་བའི་ཚེས་བརྒྱད་སྐར་མ་རྒྱལ་དང་ལྡན་པ་ལ་ཕོ་བྲང་དམར་པོ་རི་ལ་ཉི་མ་ཤར་བ་དང་སོང་། ལམ་ཐམས་ཅད་དུ་ཇོ་མོ་ཁྲོ་གཉེར་ཅན་ལ་གསོལ་བ་ཐོབ། བལ་རྗེ་ལ་ཕྱག་རྟེན་དུ་གསེར་གྱི་དོང་རྩེ་སྟོང་། ཞུ་རྟེན་གསེར་ཕྱེ་བྲེ་གང་། རིན་དུ་མིའི་རིན་པོ་ཆེ་ལ་ལྷའི་རིན་པོ་ཆེའི་ཕྲ་བཏབ་པའི་དྲ་བ་གཅིག་རྣམས་ཁྱེར། རྒྱལ་པོ་དེ་བཀའ་ལུང་མི་འདྲ་བ་གསུམ་བསྟུད་མར་འོང་གིས་དེའི་ལན་དུ་སྒྲོམ་བུ་འདི་རྣམས་གོ་རིམ་མ་ནོར་བར་གཏོད་ཅིག་གསུང་སྐད། བློན་པོ་རྣམས་ཀྱིས་དེ་ལྟར་དུ་ཕྱིན་སྟེ་ཕྱག་རྟེན་ཕུལ་ནས་ཕྱག་བྱས། ཞུ་རྟེན་མདུན་དུ་བཞག །རིན་པོ་ཆེའི་དྲ་བ་སྐུ་ལ་གསོལ་སྟེ་ངེད་བོད་ཡུལ་ན་སྤྱན་རས་གཟིགས་ཀྱི་སྤྲུལ་པ་ཆོས་ཀྱི་རྒྱལ་པོ་ཅིག་བཞུགས་པའི་བློན་པོ་ཡིན། ཁྱེད་ཀྱི་སྲས་མོ་ལྷ་གཅིག་ཁྲི་བཙུན་དེ་ངེད་ཀྱི་རྒྱལ་པོའི་བཙུན་མོར་ཞུའོ་བྱས་པས་རྒྱལ་པོ་ཡུན་རིང་དུ་མིག་བཙུམ་ནས་མ་ཕྱེ། ཅི་ཞིག་ནས་བོད་མཐའ་འཁོབ་ཀྱི་རྒྱལ་པོ་ངའི་གཉེན་ཟླར་མི་འོས། ང་སངས་རྒྱས་འོད་སྲུང་གི་དུས་ནས་དམ་པའི་ཆོས་རྒྱུན་མ་ཆད་སྐུ་གསུང་ཐུགས་ཀྱི་རྟེན་ཡོད། ཁྱེད་ལ་དེ་ལྟ་མེད། འོན་ཀྱང་ཐག་རིང་པོ་ནས་འོངས་སྟེ་འདུག་པས་བོད་ཀྱི་རྒྱལ་པོས་དཀོན་མཆོག་གསུམ་གྱི་རྟེན་བཞེང་ནུས་སམ་དེ་ནུས་ན་སྟེར་བས་དེ་དྲིས་ལ་ཤོག་ཟེར་བས་མགར་གྱིས་འཕྲིན་རེའི་བར་དུ་བོད་བལ་དུ་ཕར་ཚུར་འགྲོ་དགོས་ན་ལྷ་གཅིག་སྤྱན་མི་འདྲོངས། དེའི་ལན་དུ་སྒྲོམ་བུ་དང་པོ་འདི་བསྐུར་བ་གཟིགས་ཤིག་བྱས་ནས་གསེར་གྱི་སྒྲོམ་བུ་གཏད་པས་མཐིང་ཤོག་ལ་གསེར་གྱིས་བྲིས་པ་བལ་པོའི་ཡི་གེར་བྱུང་སྟེ།

མཐའ་འཁོབ་བོད་ཀྱི་རྒྱལ་པོ་སྲོང་བཙན་གྱིས་བལ་པོའི་རྒྱལ་པོ་ལ་བཀའ་བསྩལ་པ། ཁྱོད་ལྷོ་བལ་ན་ཆོས་ཡོད། ང་ལ་ཆོས་དང་མཆོད་གནས་མེད་དེ་དེ་ལ་དགའ་བས་ལྷ་གཅིག་སྟེར་ན་ངས་ཉིན་གཅིག་ལ་སྐུ་ལུས་ཀྱི་བཀོད་པ་ལྔ་སྟོང་སྤྲུལ་ནས་ལྷ་ཁང་བརྒྱ་རྩ་བརྒྱད་བརྩིགས་སྟེ་སྒོ་ཐམས་ཅད་བལ་པོའི་ཡུལ་དུ་བསྟན་ལ་བཞག་གིས་དེ་ངོ་མཚར་མི་ཆེའམ་བྱ་བ་བྱུང་། ཡང་བལ་རྗེ་ན་རེ་དགེ་བཅུའི་ཁྲིམས་འཆའ་ནུས་ན་བྱིན་གྱིས་དེ་དྲིས་ལ་ཤོག་ཟེར་བ་ལ་དངུལ་གྱི་སྒྲོམ་བུ་གཏད་པས། དེ་ལྟ་ན་སྐུ་ལུས་ཀྱི་བཀོད་པ་ལྔ་སྟོང་སྤྲུལ་ནས་ཉིན་གཅིག་ལ་དགེ་བཅུའི་ཁྲིམས་འཆའ་ཡི། ཟེར་བ་བྱུང་བ་ཅུང་ཟད་སྐྲག་སྟེ་སྟེར་བར་སེམས་ཀྱིས་བསམས་ཀྱང་ད་དུང་སྒམ་པའི་༼ཇ༢༧ན༽ཕྱིར། བོད་རྒྱལ་ཁ་ཚོ་ཆེ་བར་འདུག་སྟེ་ང་སངས་རྒྱས་འོད་སྲུང་ཚུན་ནས་ཐབ་དུ་བ་མ་ཆད་པའི་ལོངས་སྤྱོད་ཡོད་པ་ཡིན། འདོད་ཡོན་གྱི་ལོངས་སྤྱོད་ང་དང་མཉམ་པ་བྱེད་ནུས་ན་སྟེར་བས་དྲིས་ཤོག་ཟེར་བ་ལ་ཟངས་ཀྱི་སྒྲོམ་བུ་གཏད་པས། ངས་སྤྲུལ་པ་ལྔ་སྟོང་གིས་སྒོ་ལྔའི་ཡུལ་རེ་རེར་གཟུགས་སྒྲ་དྲི་རོ་རེག་བྱ་མི་འདྲ་བ་སྟོང་སྟོང་ལ་སྤྱོད་དུ་ཡོད་པར་བྱ། རིན་པོ་ཆེའི་ཁུང་ཐམས་ཅད་ཁ་ཕྱེ། ཕྱོགས་ཀྱི་ལས་སྒོ་རྣམས་ཕྱེ་སྟེ་ཁྱེད་ལྷོ་བལ་གྱི་གསེར་ཐམས་ཅད་ངའི་རྒྱལ་ཁམས་ལ་རག་ལུས་པར་བྱའི་དེ་ངོ་མི་མཚར་རམ། དེས་ཀྱང་མི་སྟེར་ན་སྤྲུལ་པའི་དམག་ཁྲི་ཕྲག་ལྔ་བཏང་ནས་བལ་ཡུལ་བརླག་པར་བྱས་སྟེ་ལྷ་གཅིག་འཁྱེར་རོ་ཞེས་བྱུང་བས་ཤིན་དུ་སྐྲག་ཅིང་སྤྲུལ་པའི་རྒྱལ་པོར་ཡང་ཤེས་པས་ཅུང་ཟད་དད་པར་ཡང་གྱུར་སྟེ་སྦྱིན་པར་ཞལ་གྱིས་བཞེས་སོ། །

དེ་ནས་རྒྱལ་པོས་ལྷ་གཅིག་ཁྲི་བཙུན་ལ་ཁྱོད་བོད་ཀྱི་རྒྱལ་པོའི་བཙུན་མོར་འགྲོ་དགོས་གསུངས་པས་ལྷ་གཅིག་ན་རེ་ཡབ་ཀྱི་བཀའ་མི་ཆོགས་པས་འགྲོ་དགོས་ན། བོད་ཀྱི་རྒྱལ་པོ་དེ་དད་པ་ཅན་ཞིག་ཡོད་པར་འདུག་ཀྱང་མཆོད་གནས་ཀྱི་རྟེན་ཙམ་མེད་ཟེར་བས་མཆོད་གནས་སུ་ཇོ་བོ་མི་སྐྱོད་རྡོ་རྗེ། བྱམས་པ་ཆོས་ཀྱི་འཁོར་ལོ། ཙནྡ་གྱི་སྒྲོལ་མ་རང་བྱུང་དང་གསུམ་པོ་སྐུར་ཞིག །བོད་ཡུལ་ལོངས་སྤྱོད་ཆུང་ཟེར་བས་རིན་པོ་ཆེ་གླང་པོ་ཆེའི་རྒྱབ་ཁལ་བདུན་ཡང་སྐུར་ཞིག །ཞེས་ཞུས་སོ། །ཡབ་རྒྱལ་པོས་ཀྱང་ཞལ་གྱིས་བཞེས་སྟེ་སྐུ་ངོ་མཚར་ཅན་གསུམ། རིན་པོ་ཆེ་སྟག་ཤ་དེ་ཝ་རཏྣ་དེ་ཝ་བཻཌཱུརྱའི་ལྷུང་བཟེད་རྣམས་དང་རིན་པོ་ཆེ་གཞན་གླང་པོ་ཆེའི་རྒྱབ་ཁལ་བདུན་རྣམས་གནང་། བོད་བློན་རྣམས་ལ་དགའ་སྟོན་ཆེར་མཛད། བསླབ་བྱ་སྙིང་གཏམ་དུ་བསྙད་ནས་གླང་པོ་ཆེ་མཆོག་ཞིག་གི་ཟེ་བར་ལྷ་གཅིག་གིས་ཙནྡ་གྱི་སྒྲོལ་མ་རང་བྱུང་ཕྱག་དུ་བསྣམས། རྟེན་གཞན་གཉིས་གླང་པོ་ཆེའི་རྒྱབ་ཏུ་གསིལ་ཁང་ལ་སྤྱན་དྲངས། རིན་པོ་ཆེ་གླང་རྒྱབ་བདུན་དང་བཅས་སྟེ་རྒྱལ་བློན་རྣམས་ཀྱིས་བལ་ཡུལ་དང་མང་ཡུལ་གྱི་བར་ལྗོན་ཤིང་གི་ཚལ་ཡངས་པའི་བར་དུ་བསྐྱལ་ནས་བོད་ཀྱི་རྒྱལ་ཁམས་སུ་བདེ་སྐྱིད་ཕུན་སུམ་ཚོགས་པ་འབྱུང་བར་གྱུར་ཅིག་ཞེས་སྨོན་ལམ་བཏབ་ནས་རྒྱལ་བློན་རྣམས་ལོག་གླང་པོ་ཆེ་རྣམས་འཕྲང་ལ་མི་ཐར་བས་ཕྱིར་སློག །འཕྲང་བགྲོད་དཀའ་བ་རྣམས་ལ་རིན་པོ་ཆེ་རྣམས་༼ཇ༢༧བ༽འབྲེང་སྐྱེད་བྱས། ལྷ་གཅིག་དང་སྐུ་གཉིས་ཀྱང་ཞབས་ཀྱིས་བྱོན་སྐད། མང་ཡུལ་ནས་སྐུ་གཉིས་མཛོ་མོ་དཀར་མོ་རེས་གདན་དྲངས། ལྷ་གཅིག་དྲེའུ་དཀར་མོ་ཞིག་བཅིབས། རིན་པོ་ཆེ་རྣམས་རྟ་བརྒྱ་པོ་ལ་བཀལ་སྟེ་ལྷ་མོ་ཁྲོ་གཉེར་ཅན་གྱི་མཚན་ནས་བརྗོད་ཅིང་འོང་པས་ཤིང་ཕོ་རྟའི་ལོ་ལ་ཕོ་བྲང་དུ་ཕེབས། རྒྱལ་པོ་དང་མཇལ་སྟེ་བཙུན་མོར་མངའ་གསོལ་ལོ། །བཀའ་ཆེམས་གཞན་ལས་དྲིས་ལན་གྱི་ཚིགས་བཅད་སོགས་ཡོད་ཀྱང་ཀ་བཀོལ་མར་འདི་ཙམ་སྣང་ངོ་། །

ལྷ་ཀླུ་གནོད་སྦྱིན་ཚོགས་རྣམས་བྲན་དུ་བསྐོལ། །ཕོ་བྲང་ཁྲི་རྩེ་དམར་པོ་ཅེས་བྱ་བ། །འཛམ་བུ་གླིང་ན་འགྲན་ཟླ་བྲལ་བ་བཞེངས། །དེ་ཡང་རྒྱལ་པོ་དུས་རྟག་དུ་ཡི་དམ་གྱི་དྲུང་དུ་བཞུགས་ནས་མཆོད་པ་དང་ཏིང་ངེ་འཛིན་མཛད། སྐྱོ་སང་དང་རྩེ་དགའ་མི་མཛད་པ་ལ་བལ་མོ་བཟའ་འདི་སྙམ་དུ་རྒྱལ་པོ་འདི་གཟུགས་དང་ཡོན་ཏན་རྨད་དུ་བྱུང་བ་ཞིག་འདུག་པ་ལ་ཕོ་བྲང་གི་ཕྱིར་མི་འབྱོན་པ་འདི་ཕ་རོལ་གྱི་དམག་ཚོགས་ཤིག་ལ་འཇིགས་པ་ཡིན་སྟེ་འོང་བས་དམག་གིས་མི་བརྫི་བའི་ཕོ་བྲང་ཞིག་བྱ་དགོས་སྙམ་ནས་བཻ་ཌཱུརྱའི་ལྷུང་བཟེད་ལ་གསོལ་བ་བཏབ་པས་ཟས་སྐོམ་ཟད་པ་མེད་པ་བྱུང་བ་དང་རིན་པོ་ཆེ་རྣམས་ལ་ཆ་རྐྱེན་བྱས་སྟེ་གནོད་སྦྱིན་ཕོ་མོ་སོགས་བྲན་དུ་བསྐོལ་སྟེ་དམར་པོ་རི་ཁོངས་སུ་བཅུག་སོ་ཕག་གི་ལྕགས་རི་ལོགས་རེར་རྒྱང་གྲགས་རེ་རེ་དཔངས་གྱང་ཕྲེང་སུམ་བཅུ་རྩ་དྲུག་གི་ཚད་བསྐོར། སྒོ་བཞི་སྒོ་སྤེ་རྟ་བབ་དང་བཅས་པ་དང་སྒོ་ཆུང་ཁང་པ་ཤར་བུ་མདའ་ཡབ་སོགས་རིན་པོ་ཆེ་སྣ་ཚོགས་ལས་བྱས་པ་དང་དངུལ་གྱི་བང་ཆུང་གིས་བསྐོར། མུ་ཏིག་གི་དྲ་བ་དང་དྲ་ཕྱེད་ལས་དྲིལ་བུ་གཡེར་ཁ་འཁྲོལ་པ་རྔ་ཡབ་དང་བ་དན་གྱིས་བརྒྱན་པ་བྱས། དེའི་ནང་དུ་མཁར་དགུ་བརྒྱ་དང་དགུ་བཅུ་རྩ་དགུ་ཡང་རྩེ་དང་མཁར་དམར་སྟོང་དུ་ཚང་བ། དེའི་རྩེར་ཡང་དར་དམར་རྐེད་ཁྲ་ཅན་བཏགས་པའི་མདུང་དམར་བཅུ་རེ་བཙུགས་ཅིང་མཚོན་ཆ་སྣ་ཚོགས་པ་གཟིངས་པ་དར་གྱི་ཆུན་འཕྱང་སྣ་ཚོགས་པ་བྲེས་པ་བྱས། ལྷོའི་ལྕགས་རིའི་ནང་དུ་སོག་པོའི་མཁར་ལ་དཔེ་བླངས་སྟེ་བྲག་ལྷ་བཀྲ་ཤིས་ཀྱི་གཞལ་ཡས་ཁང་བྱ་བ་ཐོག་དགུར་བརྩིགས་པས་རྒྱལ་པོའི་སྐུ་མཁར་དང་མཉམ་པའི་བཙུན་མོའི་ཕོ་བྲང་བརྩིགས་སྟེ་རྒྱལ་པོའི་སྐུ་མཁར་དང་དེ་གཉིས་ཀྱི་བར་དངུལ་ཟམ་སྐར་ཁུང་བཀྲ་༼ཇ༢༨ན༽ཞིང་རྒྱན་མཐའ་ཡས་པ་ཅན་གྱིས་དཔེལ་བ་ལ་ཡབ་ཡུམ་ཕན་ཚུན་དུ་གཤེགས་བཞུད་མཛད་པ། དམག་དུང་ཕྱུར་ལྷགས་ཀྱང་སྲུང་མ་མི་ལྔའི་ཐུབ་པ་རྣམ་པར་རྒྱལ་བའི་ཁང་བཟང་ལྟར་ལེགས་ཅིང་ལྟར་མི་ངོམས་པ་ཉི་མའི་དཀྱིལ་འཁོར་ལྟར་འོད་ཟེར་འབར་ཞིང་ལྟར་མི་བཟོད་པ། སྲིན་ཡུལ་ལངྐ་པུ་རི་ལྟར་འཇིགས་ཅིང་རྔམ་པ་ཅིག་བརྩིགས་སོ། །

དེའི་ཤར་སྒོའི་ཕྱིར་རྒྱལ་པོའི་ཆིབས་དཀྱུས་ཀྱི་ས་འདོམ་དགུ་བརྒྱར་རིང་ཞིང་ཞེང་འདོམ་བཅོ་བརྒྱད་པ་ཟབ་འདོན་དོ་བྲུས་པར་ཤིང་དང་སོ་ཕག་གིས་ཕུབ་སྟེ་སྟེང་ཟངས་མས་གཡོགས་པ། ལོགས་ལ་དྲ་བ་དྲ་ཕྱེད་དང་བཀྲ་ཤིས་ཀྱི་རི་མོ་སྣ་ཚོགས་པ་བྲིས་ཅིང་འབུར་དུ་བཏོད་པ་ཚོན་སྣ་ཚོགས་པས་བྱུགས་སྟེ་ཕྱི་ནང་གསེར་ལྟ་བུར་འདུག་པ། དེའི་ནང་དུ་རྒྱལ་པོས་ཆིབས་དཀྱུས་པའི་རྨིག་སྒྲ་རེ་རེ་ལ་ཡང་རྟ་པ་འབུམ་གྱི་རྨིག་སྒྲ་དང་འུར་ཐུག་དང་སིལ་ཁྲོལ་གྱི་སྒྲ་སྐད་རོལ་མོ་སྣ་ཚོགས་པར་གྲག་ཞིང་བདེན་བཞིའི་ཚིགས་བཅད་དང་བཀའ་བཏགས་ཀྱི་ཕྱག་རྒྱ་བཞིའི་ཆོས་ཀྱི་ཚིག་འབྲུ་བྱུང་བ་དེ་ལྟ་བུ་ཞིག་བྱས་སོ། །ཕོ་བྲང་བརྩིགས་ཚུལ་འདི་ར་སའི་ཀླུ་ཁང་གི་ནུབ་ལོགས་ལ་བྲིས་ནས་ཡོད་སྐད།

སླར་ཡང་སྤྲུལ་པའི་ཆོས་ཀྱི་རྒྱལ་པོ་ཡི། །བཀའ་ལུང་ལྕི་ཞིང་གཉན་པའི་ཟིལ་དང་ནི། །བློན་པོ་རིག་པ་ཅན་གྱི་འཕྲུལ་ཐབས་ཀྱིས། །སྒྲོལ་མའི་སྤྲུལ་པ་ལྷ་གཅིག་ཀོང་ཇོ་ནི། །འཛམ་གླིང་རྟེན་མཆོག་ཤཱཀྱ་མུ་ནིར་བཅས། །རྒྱ་ནག་ཡུལ་ན་སྤྱན་དྲངས་བོད་ཏུ་ཕེབས། །ཕྱོགས་བཞིའི་མི་རྣམས་སོ་སོའི་སྣང་བ་རུ། །རང་རང་ཕྱོགས་ནས་གཤེགས་མཐོང་བསུ་ཞིང་སྐྱེལ། །འོ་ཐང་མཚོ་འགྲམ་ནགས་ཚལ་བྱེད་མའི་དབུས། །ཤིང་རྟ་བྱིང་ཞིང་ས་གཡོས་ཁལ་རྣམས་ཉལ། །གྱད་ཆེན་ལྷ་དགའ་ཀླུ་དགས་སྟོབ་བསྐྱེད་ཀྱང་། །ཐུབ་པའི་སྐུ་གཟུགས་གཡོ་བར་མ་ནུས་ཚེ། །ཀླུ་ཡི་ཕོ་བྲང་མནན་པོར་གཟིགས་ནས་ནི། །ས་གཞི་དེ་ཉིད་དུ་བཞུགས་མཆོད་པ་མཛད། །སྤྲུལ་པའི་ལྷ་མོ་འུན་ཤིང་ཀོང་ཇོ་ནི། །བཙུན་མོའི་དམ་པ་གཉིས་པར་མངའ་གསོལ་སྟེ། །དགའ་སྟོན་རྒྱ་ཆེན་ན་མཁའ་མཉམ་པར་སྤྱད། །

དེ་ཡང་མགར་གྱིས་སྣ་༼ཇ༢༨བ༽དྲངས་པའི་བློན་པོ་བརྒྱས་ཕྱག་རྟེན་དོང་རྩེ་བརྒྱ། ཞུ་རྟེན་གསེར་པང་མིག་བདུན། རིན་དུ་ལྷའི་གོས་རིན་ཐང་མེད་པ་འདི་ཁྱེར་ལ་བྱ་ཁ་ཏའི་སྐད་ཀྱིས་མ་ནོན་པར་ཕར་ཚུར་དུ་སྒྲོལ་མ་ལ་གསོལ་བ་འདེབས་ཀྱིན་སོང་ཞིག་གསུངས་ནས་བློན་པོ་རྣམས་ཕྱིན་སྟེ་རྒྱ་ནག་ཟིམ་ཤིང་བཀྲ་ཤིས་ཁྲི་སྒོར་སླེབས་སྟེ་རྒྱལ་པོ་ཐང་ཐའི་ཛུང་ངམ་ཀོང་ཙེ་འཕྲུལ་རྒྱལ་ཞེས་པ་དེ་དང་མཇལ། ཕྱག་རྟེན་ཞུ་རྟེན་བཏང་རིན་ཕུལ་སྟེ་ལྷ་ཅིག་ཞུས་པས་རྒྱལ་པོ་དགྱེས་སྟེ་གནང་བར་དགོངས་པ་ལ་སྲས་རྒྱལ་བུ་ཐེ་བ་ན་རེ་བོད་ཀྱིས་རྒྱའི་ཡུལ་མང་པོ་བཅོམ། རྒན་པོ་རྣམས་བསད་པས་བོད་ལ་མི་སྟེར་ཁྲོམ་གེ་སར་དམག་དཔུང་ཆེ་བས་དེ་ལ་སྟེར་ཟེར། ཡུམ་གྱིས་བོད་ལོངས་སྤྱོད་ཆུང་བས་མི་སྟེར་སྟག་གཟིག་གི་རྒྱལ་པོ་ལོངས་སྤྱོད་ཆེ་བས་དེ་ལ་སྟེར་ཟེར། ལྷ་གཅིག་རང་རྒྱ་གར་དམ་པའི་ཆོས་དར་བས་རྒྱ་གར་ལ་འགྲོ་ཟེར་སྟེ་གཉེ་པོ་རྟ་པ་བཞི་བརྒྱ་ཡང་ཚོགས་སྐད། དེར་བོད་ཀྱིས་ངེད་ཁ་སྔ་བས་ངེད་ལ་ཞུ་ཟེར། ཁྲོམ་དང་སྟག་གཟིགས་དང་རྒྱ་གར་རྣམས་རིམ་པ་ལྟར་ངེད་ལ་མི་སྟེར་ན་དམག་འདྲེན། མེས་བསྲེག་རྒྱ་ཡུལ་ཆུས་འགེངས་ཟེར་སྐད།

དེར་རྒྱ་ནག་ཁྲིམས་དམ་པས་གང་རུང་ལ་སྦྱིན་དབང་མེད་དེ་རྒྱལ་པོའི་ཞལ་ནས་གཉེ་བོ་རྣམས་རིགས་པ་སུ་རྣོ་བ་ཞིག་ལ་སྟེར་ཟེར་སྟེ་གཉེ་བོ་བརྒྱ་རེ་ལ་ལུག་བརྒྱ་རེ་དང་ཆང་ཚོད་བརྒྱ་རེ་བཏང་སྟེ་ཉིན་གཅིག་ལ་ཤ་ཆང་ཡོག་བ་པགས་པ་ཐུལ་བ། ཁང་པ་གཙང་མར་སུ་བྱུང་བ་དེ་ལ་སྟེར་བྱ་བ་དང་། ཡང་གཡུ་འོད་ཆེན་ཕུབ་ཆུང་ཙམ་པ་མིག་གཅིག་དབུས་དང་གཅིག་མཐའ་ན་ཡོད་པ་བར་གྱི་མིག་ཕུབ་ཀྱི་སྤ་སྒོར་བཞིན་ཡོད་པ་ཅིག་དང་དར་ཡུག་ཅིག་གཏད་ནས་གཡུ་མིག་དུ་དར་ཡུག་སུས་ཚུད་དེ་ལ་སྟེར་ཟེར་བ་དང་། བྱ་མ་བརྒྱ་བུ་བརྒྱ་དང་། རྟ་མ་བརྒྱ་བུ་བརྒྱ་མ་བུ་སོ་སོར་སུས་ཤེས་པ་ལ་སྟེར་བ་དང་། ཤིང་སྡུམ་བརྒྱ་བཏང་བའི་རྩ་རྩེ་སུས་ཤེས་ལ་སྟེར་བ་དང་། ཕྱི་དྲོ་ཕོ་བྲང་དུ་སྟོན་མོ་བྱས་ནས་བཟི་བ་དང་སྲོད་ལ་བཏང་སྟེ་སྒོ་མ་འཁྲུལ་བར་རང་གི་གནས་ཁང་སུས་རྙེད་ལ་སྟེར་བར་བྱས་པ་ལ་གཞན་རྣམས་ཀྱིས་གང་ཡང་མ་བྱུང་། བློན་པོ་མགར་གྱིས་ལུག་རྣམས་གུད་དུ་བསད། ཤ་གཟུགས་རེ་ནས་བྲིམས་སྟེ་ཏིག་ག་ཆུང་ཆུང་རེ་བཅད་ཅིང་ཚྭ་ལ་བསྒྲེས་སྟེ་ཟོས་ནས་བསྐོར་ཆང་ཧུབ་སྐོར་དུ་བྱས། པགས་པ་གྲལ་ལ་འགྲིམས་སྟེ་༼ཇ༢༩ན༽ཕུར་ཙམ་རེ་བྱས་པས་ཤ་ཆུང་ཡོག་པགས་པ་འཐུལ། མ་བཟི་མ་སྐྱུགས་སྟེ་ཁང་པ་གཙང་མར་བྱུང་། རྒྱ་གྲོག་ཞིག་ཟན་དང་འོ་མས་གསོས་སྟེ་དར་སྐུད་ཀྱིས་དར་ཡུག་གི་སྣ་བསྡུས་སྟེ་བཙེམས། དར་སྐུ་གྲོག་མའི་རྐེད་པ་ལ་བཏགས་སྟེ་མཐའི་མིག་ནས་བཅུག་ཕུ་བཏབ་པས་དབུས་སུ་ཐོན་སྟེ་གཡུ་མིག་དུ་དར་ཡུག་ཚུད། ཐང་ལ་སྦང་སྐམ་གཏོར་ནས་བྱ་རྣམས་བཏང་བས་མ་བུ་གཉིས་གཉིས་སྟབས་སུ་ཟོས་སྟེ་རྐེའི་འོག་ནས་ཟ་ཞིང་སྤྱོད་པ་འཚུབ་པ་འདི་བུ་ཡིན་ཞེས་ངོ་ཤེས། རྟ་རྣམས་རྟེའུ་ཕྱོགས་གཅིག་དུ་བཟུང་སྟེ་ཞག་གཅིག་ཆུ་མ་བྱིན་པར་གསོས་སྟེ་སྐོམ་དུ་བཅུག་ནས་ནང་པར་མ་ཁྱུའི་གསེབ་ཏུ་བཏང་བས་རང་རང་གི་མ་བཙལ་སྟེ་འོ་མ་འཐུངས་པས་མ་བུ་སོ་སོར་ཤེས། ཤིང་སྡུམ་རྣམས་ཆུ་ལ་བསྐྱུར་བས་རྩ་བ་ཐུར་དུ་བྱིང་སྟེ་ངོ་ཤེས། མར་མེའི་ཆས་སྦས་སྟེ་ཁྱེར་ཁར་རམས་དང་མཚལ་བཅུག་ནས་སྒོ་སུམ་བརྒྱ་དྲུག་བཅུ་ཙམ་ཡོད་པ་ལ་མཚན་མ་འདེབས་ཀྱིན་ཕྱིན། ཆང་ལ་ཚོད་ཟིན་པར་བྱས་ནས་སྲོད་དུས་མར་མེ་སྤར་མཚན་མ་ལྟ་གིན་ཡོང་བས་གནས་ཁང་དུ་མ་འཁྲུལ་བར་སླེབས་པས་དེ་ཐམས་ཅད་ལ་རིག་པ་བོད་རྣོ་ཡང་བརྙས་པ་བྱས་ནས་མ་བྱིན་སྐད།

ད་ནི་སང་ཉིན་ལྷ་གཅིག་བུ་མོ་བརྒྱའི་གསེབ་ཏུ་གཏོང་བས་སུས་ངོ་ཤེས་པ་ལ་སྟེར་རོ་ཟེར་བས་མགར་གྱིས་གནས་མོ་དེ་སྔ་ནས་ཟས་ཆང་གིས་བྲིད་མཛའ་བར་བྱས་ནས་ལྷ་གཅིག་དེ་ཁྱོད་རང་མཛའ་བར་ཡོད་འདུག་པས་སྟོན་དགོས་བྱས་པས། མོས་རྐེ་ལ་འབྲས་ཀྱི་སོག་མ་བཙུགས་སྟེ་ཆད་པ་ཡོང་ཟེར་བའི་བརྡ་བྱས། མགར་གྱིས་རྩིས་ཀྱིས་མི་ཐིག་པ་ཤེས་ཟེར་བའི་བརྡ་བྱས་པས་འཛུམ་མུལ་བྱུང་སྟེ་འོ་ན་སྨྲ་ཡིས་ཟེར་སྐད། དེར་སྒྱེད་པོ་གསུམ་གྱི་ཁར་ཟངས་ཆུས་བཀང་བ་བཞག །ཁ་ཕུབ་ཀྱིས་བཅད་པའི་སྟེང་དུ་བུ་མོ་དེ་བཞག་སྟེང་དུ་རྫ་ཞིག་གཡོགས་པ་དྲ་བས་བཀབ། རྫའི་བུག་པ་ནས་ཁ་ལ་ལྕགས་མཆུ་གཏད་དེ་སྨར་བཅུག་པས། ཀོང་ཇོ་ལ་གཡོག་མོ་བཅུ་དྲུག་ཡོད་པའི་ཐུགས་ཆེས་པ་གཅིག་ང་ཡིན། སང་ཉིན་ལྔ་བཅུ་ཕར་ཐལ་ཞེ་དགུ་ཚུར་ལུས་པའི་དབུས་མ་དེ་ལེགས་པ་མི་ཆེ་མི་ཆུང་བ། ཁ་ནས་ཨུཏྤ་ལའི་དྲི་སྣམ་པ། བེར་བདུན་བརྩེགས་ཀྱི་ཕྱི་༼ཇ༢༩བ༽མ་དྲི་མ་ཆགས་ཙམ་གསོལ་བ། གཡུའི་སྦྲང་མ་ཐེ་བོང་ཙམ་ཞིག་ན་མཁའ་མདའ་གང་གི་སར་ལྡིང་བ་ཞིག་ཡོད། དེས་ཀྱང་དཔྲལ་མཚམས་ལ་མཚལ་གྱི་གཡུང་དྲུང་རིས་ཅིག་བྲིས་ལ་འཐག་གི་ཟེར། ནང་པར་གཉེ་པོ་གཞན་རྣམས་སྒོ་ན་བསྒུགས། བུ་མོ་བརྒྱ་པོ་རིམ་པར་བྱུང་བ་ལ་གཉེ་པོ་གཞན་རྣམས་ཀྱིས་གང་མཛེས་དང་ཆས་གང་བཟང་གཉིས་གཉིས་ཁྲིད་ནས་ལྷ་གཅིག་ངེས་ཀྱིས་ཐོབ་པོ་ཟེར་ནས་སོང་། བློན་པོ་མགར་གྱིས་ལག་པ་དར་གྱིས་དྲིལ་མདའ་རྒོད་སྒྲོ་མ་གཅིག་ཐོགས་ནས་སྒོ་བར་དུ་བསྡད་དེ་ལྷ་གཅིག་བྱུང་བ་དང་མདའ་ལྟོང་གིས་གོང་པ་ནས་དྲིལ་སྟེ་འཐེན་པ་དང་ཧེ་ཟེར་སྟེ་ཁ་ལོག་བྱས་བྱུང་བས་ཨུཏྤལ་ལའི་དྲི་ངད་ཆིལ་གྱིས་བྱུང་། གཡུའི་སྦྲང་མ་དང་མཚལ་གྱི་གཡུང་དྲུང་ཡང་གདའ་སྐད།

དེ་ནས་གཉེ་པོ་གཞན་རྣམས་སོ་སོས་བདམ་པའི་བུ་མོ་བསྐུར་སྟེ་ཕྱིར་ལོག །ལྷ་གཅིག་ལ་བོད་ལ་འགྲོ་དགོས་གསུངས་པས། འོ་ན་གསེར་གྱི་ལྷ་ཤཱཀྱ་མུ་ནི་ངའི་མཆོད་པའི་རྟེན་དུ་ཞུ། གཟོ་སྣ་བཅོ་བརྒྱད་ཀྱི་དཔེ། སྨན་དཔྱད་ཆེན་མོ། རྩིས་ཀྱི་པོར་ཐང་བརྒྱད་བཅུ་རྣམས་བསྐུར་བར་ཞུས་སྟེ་རྒྱལ་པོས་ཀྱང་དེ་རྣམས་དང་རིན་པོ་ཆེ་དང་དར་ཟབ་སོགས་མཐའ་ཡས་པར་བརྫངས། ལྷ་གཅིག་གིས་མགར་ལ་བོད་ན་ལ་ཉུངས་དང་། ས་ཁམས་པ། རྩ་དྲེས་མ། རྡོ་སྲིན་ཟན། ཤིང་སེ་བ་རྣམས་ཡོད་ཏམ་དྲིས་པས་གཞན་ཡོད་ལ་ཉུང་མེད་ཟེར་བས་འོ་ན་ཡུལ་བཟུང་དུ་བཏུབ་ཀྱི་ཟེར་སྟེ་ལ་ཉུང་གི་ས་བོན་ཁྱེར། བློན་པོ་མགར་གྱིས་ལྷ་གཅིག་རིང་དུ་མ་བྱིན་པ་ལ་སྙིང་ན་ནས་ལུག་ནག་པོའི་མཆེར་ཁྲག་བྲེ་གང་། དར་ཟབ་ཀྱི་ཐལ་བ་བྲེ་གང་། སོལ་བའི་མདུང་ཤིང་འདོམ་གང་རྣམས་རྫོངས་སུ་བསྐུར་ན་བོད་རྣམས་ངོ་མཚར་སྐྱེ་སྟེ་འོང་བྱས་པས་ལུག་ཐམས་ཅད་བསད། དར་ཟབ་བསྲེགས། ནགས་ལ་མེ་བཏང་ཡང་དེ་རྣམས་མ་བྱུང་། རྒྱ་ཡུལ་ངན་པོར་སོང་སྐད། སྐྱེལ་ཐུང་གི་སར་འབྲི་སེ་རུ་གུང་སྟོན་གིས་མགར་ལ་ཕྲག་དོག་བྱས་སྟེ་ལྷ་གཅིག་གི་ཚབ་དུ་བློན་པོ་རིག་པ་ཅན་ཞིག་རྒྱ་ནག་དུ་བསྡད་ན་བོད་རྒྱ་མཛའ་བར་འོང་སྟེ་ཅེས་མགར་ལ་ཆེར་བལྟས་པས་རྒྱ་རྗེས་བློན་པོ་རིག་པ་ཅན་མི་ཚབ་ཏུ་སྡོད་དགོས་གསུངས། བློན་པོས་ཀྱང་འབྲི་སེ་རུ་གུང་སྟོན་གྱི་ཕྲག་དོག་དུ་གོ་ནས་ངས་བསྡད་ལ་བོད་རྒྱ་མཛའ་བར་༼ཇ༣༠ན༽བྱའོ་ཞེས་ཟེར་སྟེ་བསྡད། ལྐོག་དུ་བོད་བློན་གཞན་རྣམས་ལ་ངས་རྒྱ་ནག་དུ་གནོད་པ་བསྐྱལ་ལ་མྱུར་དུ་འོང་གིས་བརྫུས་མའི་སྤྲང་པོ་ཅིག་ངའི་རྩར་ཐོང་ཞིག་ཟེར། ཇོ་བོ་ཤཱཀྱ་ཤིང་རྟ་ལ་བཞུགས་སྟེ་གྱད་ལྷ་དགའ་དང་ཀླུ་དགས་ཤིང་རྟ་དྲངས། ཀོང་ཇོ་དྲེའུ་དཀར་མོ་ཞིག་ལ་བཅིབས་སྟེ་དར་རྒྱལ་མང་པོ་རྗེས་སྣ་ཁྲིད། རིགས་བཟང་གི་བུ་མོ་བཅུ་དྲུག་གྱད་རྩལ་ཅན་མི་བརྒྱ། བོད་བློན་གོ་དགུ་དང་བཅས་པ་བོད་ལ་ཆས་སོ། །

དེ་ཡང་བྱ་ཁྭ་ཏའི་སྐད་ཀྱིས་མ་ནོན་པ་ལ་གདན་བཏེག་སྔ་དྲོ་ས་ཕྱོགས་བདེ་བར་གདན་ཕབ། དར་དཀར་གི་གུར་དུ་རིན་པོ་ཆེའི་ཁྲི་དང་ཟ་འོག་གི་འབོལ་ལ་ཇོ་བོ་ཤཱཀྱ་བཞུགས་སྟེ་འབྲས་ཆན་དང་མཆོད་པ་སྣ་ལྔས་མཆོད་ཅིང་ལྷ་གཅིག་གིས་དངུལ་དཀར་གྱི་པི་ཝང་དང་ཏམྦུ་ར་བསྒྲེང་བས་རམ་བཏེག་སྟེ། རྣམ་དག་སྐུ་མངའ་མཆོག་དུ་གཟུགས་བཟང་བ། །སོགས་ཀྱིས་བསྟོད་ཅིང་ལྷ་ལ་གསང་བུ་འདྲེན། ཕམ་བབས་གཡོག་མོ་བཅུ་དྲུག་དང་གཞན་རྣམས་ལ་སྟེར། ལ་ལ་མཆོད་པ་དང་བསྟོད་པ་བྱེད། ལ་ལ་རྩེ་དགའ་དང་གླུ་བྲོ་སོགས་འདོད་ཡོན་ལྔ་སྤྱོད། དེ་ལྟ་བུ་སྔ་དྲོ་བཞིན་ལན་རེ་བྱེད་ཅིང་འོངས་སྐད། དེ་ནས་ལྷ་གཅིག་གི་སྨ་མཆུ་བ་སུ་ཡིན་བརྟག་པའི་རྩིས་བྱས་པས་རི་ཆེན་པོ་གསུམ་གྱི་སྟེང་ན་མཚོ་སྟེང་ཐང་གིས་ཆོད་པ་བར་ནས་མེ་འབར་བ་ཐང་གི་སྟེང་ན་བུད་མེད་རྫ་མའི་དབྱིབས་ལ་མིག་གིས་ཁེངས་པ་ལྕགས་ཀྱི་མཆུ་རིང་པོ་བྱས་པ་ཅིག་གིས་བཤད་འདུག་ཞེས་ཁ་མཐུན་པས་རྒྱལ་བུ་ཐེ་བ་ཁྲོས་སྟེ་དེ་ལྟ་བུ་མི་སྲིད་ཟེར་ནས་སྤོར་ཐང་སུམ་བརྒྱ་པོ་མེར་བསྲེགས་པས་རྒྱ་ཡུལ་གྱི་རྩིས་ཉམས། མགར་གྱིས་རྒྱལ་པོ་ལ་བོད་ན་ས་བོན་ཅུང་ཟད་བརྔོས་སྟེ་བཏབ་པས་ལྗང་པ་ལེགས་བྱས་པས་ས་བོན་ཐམས་ཅད་དེ་ལྟར་འདེབས་སུ་བཅུག་དེའི་མནའ་ཆད་སྲུང་ཟེར་ནས་ད་ལྟ་ལྷ་སར་སྟག་གི་ཟླ་བ་ལ་བོང་བུས་རྨོད་ཅིང་ས་བོན་ཡོས་འདེབས་སྐད། མགར་གྱིས་ན་རྫུ་ཆེན་པོ་བྱས་སྟེ་ནད་འདི་ལྟ་བུས་ཤི་ན་ཤུལ་དུ་ལྟས་ངན་པ་བཅོ་བརྒྱད་འོང་བ་ཡིན། ང་ཞག་བདུན་ན་ཤི་བ་བཟོད་དེ་ཤུལ་དུ་རྒྱ་ཡུལ་འཕུང་བ་འདི་མ་ལེགས་བྱས་པས་ངེད་ཀྱི་རྩིས་ཡིག་རྣམས་བསྲེགས་ཟིན། ཁྱེད་རང་རིག་༼ཇ༣༠བ༽པ་ཅན་ཡིན་པས་ཐབས་ཅི་ཡོད་ཟེར་བ་ལ། དེ་ན་ང་ལ་རོ་རྟ་རོ་གོས་རོ་ཟས་དང་བཅས་སྟེ་ཁྱེད་རང་གི་དགྲ་སྙིང་ན་བ་བོད་ཀྱི་ཕྱོགས་སུ་སྐྱོལ་ལ་ཕྱི་མིག་མི་ལྟ་བར་ལོགས་ན་མི་ལ་ཉེས་པ་མི་འབྱུང་། ལོ་ཏོག་ལ་གནོད་པ་ཅིག་འབྱུང་ཡང་ཁམ་ཆུང་ཞིག་ཟེར་ནས་བསྐྱལ་སྐད།

འདི་རྣམས་ཀ་བཀོལ་མ་ལས་ཇི་ལྟར་བྱུང་བ་ཙམ་ཡིན་ལ། ཐང་ཡིག་སོགས་ལས་བ་ཏ་ཧོར་གྱི་རྒྱལ་པོ་དང་བཅས་པའི་གཉེ་བོ་བརྒྱ་ཚན་བཞི་བོད་ཀྱི་བློན་པོ་དང་ལྔ་བརྒྱར་འཚོགས། བོད་ལ་རྒྱ་ནག་གིས་བརྙས་སྟེ་རིང་དུ་མ་མཇལ། མཐར་ཕྱི་རོལ་ཏུ་བྱོན་པའི་ཞར་ལ་མཇལ་ནས་རིན་དུ་བཻཌཱུརྱའི་ཁྲབ་ཕུལ། བལ་པོ་དང་འདྲ་བའི་བཀའི་སྒྲོམ་བུ་གསུམ་རིམ་པར་གཏད། རིག་པ་འགྲན་ནས་མཐར་བུ་མོ་སུམ་བརྒྱའི་གསེབ་ཏུ་ཐང་ལ་བསྒྲིགས་ནས་འཇོག་པས་སུས་ངོ་ཤེས་པ་ལ་སྟེར་ཟེར་བ་ལ་ལྷ་གཅིག་གི་ཁོལ་མོ་ལ་གསེར་བྲེ་གང་བྱིན་སྟེ་ཐབས་ཀྱིས་དྲིས་པས། ལྷ་གཅིག་འཕྲུལ་གྱི་ཀོང་ཇོ་དེ། །བུ་མོ་གཞན་པས་ཆེ་རྒྱུ་མེད། །སྐྱེ་གཟུགས་གཞན་པས་ལེགས་རྒྱུ་མེད། །དེ་ལ་མོ་ཡི་ཁྱད་ཆོས་ནི། །སྐུ་མདོག་སྔོ་ལ་དམར་མདངས་ཆགས། །ཞལ་ནས་ཨུཏྤལ་དྲི་ངད་བྲོ། །གཡུ་སྦྲང་ཞིག་ནི་སྟེང་ན་འཁོར། །ཁུར་ཚོས་གཡས་སྟེང་ཆོ་ལོ་རིས། །གཡོན་ན་མེ་ཏོག་པདྨ་རིས། །དཔྲལ་དབུས་ལི་ཁྲིའི་ཐིག་ལེའི་སྟེང་། །ཨཱརྱ་ཏཱ་རེ་ནས་ཙམ་ཡོད། །སོ་དཀར་ཚགས་དམ་སོ་ཞོ་ཡོད། །ལྐོག་མ་འཇམ་ལེགས་ཨོག་ཞོ་ཡོད། །བུ་མོ་སུམ་བརྒྱ་བསྒྲིགས་པ་ཡི། །གཡས་དང་ཐ་མར་མི་འོང་སྟེ། །གཡོན་ནས་བསྒྲིགས་པའི་བུ་མོ་བདུན། །བཞག་པའི་གོང་དུ་ལྷ་གཅིག་ཡོང་། །ཞེས་སོགས་བསླབས་པ་དང་། མགར་གྱིས་གཡོན་གྱི་མཐའ་ནས་མདའ་ལྟོང་བཙུགས་སྟེ། འདི་ནི་བཤན་པའི་བུ་མོ་འདྲ། །ལག་པ་འདི་ཡི་དམར་ལུགས་སམ། །ཞེས་སོགས་རྫ་མཁན་དང་། ཤིང་མཁན་དང་། གཡོས་མཁན་དང་། ཕྱེས་མཁན་དང་། མགར་བ་དང་། དར་འཐག་རྣམས་སུ་ངོས་བཟུང་ནས་བརྒྱད་པ་ལ། ལྷ་གཅིག་ཀོང་ཇོ་ཡིན་པ་འདྲ། །སྐུ་མདོག་སྔོ་ལ་དམར་མདངས་ཆགས། །ཅེས་སོགས་བརྗོད་ནས་མདའ་ལྟོང་གིས་བཟུང་སྟེ་ཐེན་པས་ངུ་ཞིང་རྗེས་སུ་འབྲངས་པ་༼ཇ༣༡ན༽ལ་འབྲི་སེ་རུ་དང་དར་རྒྱལ་གྱིས་རམ་བཏེག་ནས་མགར་གྱིས། ཨེ་མ་ངོ་མཚར་ཆེ། །ལྷ་གཅིག་ཀོང་ཇོ་ཁྱེད། །བདག་གི་ཚིག་ལ་གསོན། །བཀྲ་ཤིས་ཉམས་སུ་དགའ། །བོད་ཀྱི་རྒྱལ་ཁམས་ན། །རིན་ཆེན་སྣ་ལས་གྲུབ། །རྒྱལ་པོའི་ཕོ་བྲང་ན། །མི་རྗེ་ལྷ་ཡིས་མཛད། །སྲོང་བཙན་སྒམ་པོ་དེ། །རིགས་གཟུགས་དཔལ་གྱིས་བརྗིད། །མཐོང་ནས་སེམས་ཡིད་འཕྲོག །ཐུགས་རྗེ་ཆེན་པོ་ལགས། །ཅེས་སོགས་རྒྱལ་པོ་དང་ཡུལ་གྱི་ཡོན་ཏན་བརྗོད་པའི་གླུ་བླངས་པས་ཅུང་ཟད་དགའ་སྟེ་ཕྱིར་འབྲངས། རྒྱ་རྗེས་ཀྱང་བློན་པོ་དེའི་འཕྲུལ་ལ་ལྟོས། རྒྱལ་པོ་དེ་མངོན་ཤེས་དང་རྫུ་འཕྲུལ་དུ་ལྡན་པར་འདུག །ཁྱོད་མ་བྱིན་ན་སྤྲུལ་པའི་དམག་གིས་ཁྱོད་འཕྲོགས་ཡུལ་འཇོམས་པར་འདུག་པས་འགྲོ་དགོས་ཅེས་བཀའ་གནང་། ཕན་བདེ་ཀུན་འབྱུང་ཇོ་བོ་རིན་ཆེན་དང་། །རིན་ཆེན་བང་མཛོད་མང་པོ་ནོར་གྱི་གཏེར། །གསེར་གཡུ་བརྩེགས་པའི་ཡིག་ཚངས་ཆེན་མོ་དང་། །གཙུག་ལག་ཡི་གེ་སུམ་བརྒྱ་དྲུག་བཅུར་བཅས། །གཅེས་པའི་རིན་ཆེན་གསེར་གཡུ་རྒྱན་གྱི་ཚོགས། །གཡོས་སྣ་ཟས་སྐོམ་སྦྱོར་ཐབས་དཔག་མེད་དང་། །གསེར་ཀ་གཡུ་ཡི་ཀ་ལེབ་ཅན་དང་ནི། །ཟ་འོག་གོས་སྟན་སེང་གེ་བྱ་བརྒྱད་མ། །ལྗོན་ཤིང་ཆོ་ལོང་ནོར་བུ་རིས་ལ་སོགས། །ཁྱད་ནོར་དཔག་མེད་ངོ་མཚར་ལྡན་པ་རྣམས། །རྒྱལ་པོ་ཡ་མཚན་སྐྱེད་ཕྱིར་ཁྱོད་ལ་བརྫང་། །གཟོ་ཡི་རིག་བྱེད་དྲུག་བཅུ་ཐམ་པ་དང་། །བརྟག་ཐབས་བརྒྱད་དང་དཔྱད་ལྔ་སྦྱོངས་དྲུག་དང་། །སྦྱོར་སྡེ་བཞི་སོགས་སྨན་དཔྱད་མ་ལུས་བསྐུར། །རྒྱན་གོས་ཁྱད་འཕགས་སྟོང་ཕྲག་ཉི་ཤུ་དང་། །ལྟར་མཛེས་སེམས་མཐུན་བུ་མོ་ཉེར་ལྔ་བརྫང་། །ཁྱོད་ཀྱི་བྱ་བ་སྤྱོད་ལམ་འདི་བཞིན་གྱིས། །ལྟ་བ་ཡངས་ཅིང་སྤྱོད་པ་ཞིབ་པར་མཛོད། །ཕྱི་ནང་བྱ་བ་ཀུན་ལ་མཁས་པར་མཛོད། །ངག་འཇམ་སྨྲ་མཁས་གཞི་མ་ལེགས་པར་མཛོད། །རྗེ་ལ་གུས་ཅིང་འཁོར་ལ་བྱམས་པར་མཛོད། །ཁྲེལ་ཡོད་ངོ་ཚ་བག་དང་ལྡན་པར་མཛོད། །ཅེས་སོགས་གདམས་ཅིང་མགར་མི་ཚབ་ཏུ་བསྡད་པ་ལ་གཞིས་རབ་བུད་༼ཇ༣༡བ༽མེད་དང་བཅས་པ་བྱིན་ཡང་། མགར་སེམས་གནག་པ་མ་སེལ་ནས་ནད་རྫུ་བྱས་པ་ལ་སྨན་པ་བཏང་བས་མཚན་མོ་མགོ་མཇུག་ལྡོག་པར་བསྡད་པ་དང་བྱི་ལ་ཁྱིམ་བྱ་རང་འཐག་རྣམས་ལ་ཐག་གུ་བཏགས་སྟེ་ཐག་གུ་ལ་རྩ་བལྟར་བཅུག་པས་རྩ་ཐམས་ཅད་འཁྲུགས་འདུག་བྱ་བ་དང་གཅན་གཟན་ཐ་ཆུང་དང་། བྱ་ཐ་ཆུང་། རྡོའི་རྩ་ལས་མི་འདུག་ཞེས་བྱུང་བས་རྒྱལ་པོ་ཐུགས་མ་བདེ་ནས་ཁོང་རང་ལ་དྲིས་དུས་ང་ཤི་ནས་རྒྱ་ཡུལ་དུ་མི་ཤིས་པ་ཆེན་པོ་འོང་། བོད་རྒྱལ་པོས་མངོན་པར་མཁྱེན་སྟེ་སྤྲུལ་པའི་དམག་འོང་ཞེས་སོགས་ཀྱིས་སྐྲག་པར་བྱས་སྟེ་རིམ་གྲོར་ལུག་གི་མཚེར་ཁྲག་སོགས་གསུམ་དང་། རོ་རྟ་མོག་རོ་མགོ་དམར་དང་བཅས་བོད་ཀྱི་རི་མཐོང་སར་ལྷ་གསོལ་དུ་འགྲོ་ཟེར་ནས་བློན་པོ་བྲོས་ཀྱི་དྭོགས་གྱད་མི་བཞི་དང་བཅས་བཏང་སྟེ་གྱད་རྣམས་བཟིར་བཅུག་ནས་མཚོན་བཅག་རྟའི་རྨིག་པ་བཅད་ནས་བློན་པོ་བྲོས། གྱད་རྣམས་ཆད་པ་ལ་སྐྲག་པས་ལྡོག་མ་ནུས་པར་བློན་པོའི་རྗེས་སུ་འབྲངས་པ་ལས་རྒྱའི་རུས་བྱུང་། བློན་པོས། དར་ཟབ་མེ་ལ་བསྲེགས་པའི་ཐལ་བ་དེ། །རྒྱལ་པོ་ཉེ་རིང་ཅན་དེའི་ན་བཟའ་མཛོད། །སྙེ་མ་འབྲུ་མེད་ཐལ་བ་ནག་པོ་དེ། །བཙུན་མོ་སེར་སྣ་ཅན་དེའི་རྒྱགས་ཕྱེ་མཛོད། །ཙནྡན་ནགས་བསྲེགས་སོལ་བའི་མདུང་ཤིང་དེ། །རྒྱལ་བུ་དམག་ལ་དཔའ་དེའི་ལག་ཆ་མཛོད། །ལུག་ལ་མཚེར་ཁྲག་མེད་པར་བསད་པ་དེ། །ཡི་དམ་ལྷ་ཡི་དྲུང་དུ་གཤགས་པ་བྱེད། །ཅེས་གླུ་བླངས་པ་སོགས་བཤད་ལ། རྒྱལ་རབས་ལ་ལར་རྒྱལ་པོས་ཇོ་བོ་ཤཱཀྱ་བཞུགས་པའི་ལྷ་ཁང་དུ་བྱོན་པས་ཞལ་སྔར་ཤར་དུ་གཟིགས་པ་ནུབ་ཏུ་འགྱུར་འདུག་པས་གཤེགས་པར་གོ་སྟེ་སྟེར་བར་ཁས་བླངས་བྱ་བ་དང་། ཀོང་ཇོས་བདག་བོད་ཏུ་ཕྱིན་ན་ལེགས་ཅིང་ཇོ་བོ་གདན་འདྲོངས་ན་བདག་གི་མཛུབ་མོའི་རྩེ་ལ་སྤྱོན་ཞིག་ཞེས་དམོད་བོར་བས་མཛུབ་མོ་གཡས་པའི་རྩེ་ལ་ཡེལ་གྱིས་བྱོན་པས་ཡིད་ཆེས་སྟེ་ཀོང་ཇོ་བོད་དུ་བྱོན་བྱ་བ་སོགས་སྣང་ངོ་། །

སྤྱིར་ཀོང་ཇོ་བོད་ཀྱི་དོན་ཁོ་ནར་བྱོན་པ་ཡིན་ཞིང་སྤྲུལ་པའི་ལྷ་མོའི་ཡབ་ཡུམ་མཆེད་ཟླའང་བྱང་ཆུབ་སེམས་དཔའ་ཡིན་པས་འཁྲུལ་བ་མི་འབྱུང་ནའང་། བུ་ལ་ནུས་པ་ཅི་ཡོད་མི་ཤེས་པས། །གཞན་ལ་བརྙས་པ་མི་བྱ་སེམས་མི་སྲེག །ནམ་ཞིག་སུ་ལ་རེ་དགོས་ཆ་མེད་པས། །སུའི་ཡང་སེམས་སུན་མི་དབྱུང་དགྲར་༼ཇ༣༢ན༽མི་སློང་། །རྫུན་པའི་རྒྱབ་རྟེན་ལྷས་ཀྱང་མི་ཐུབ་པས། །ཅི་བྱེད་ཀུན་ལ་དྲང་ཞིང་ཕན་བདེ་སྒྲུབ། །ཅེས་པའི་ཡ་རབས་ཀྱི་ལུགས་སྒྲུབ་དགོས་ཀྱི། ཧ་ཅང་བརྙས་པ་དང་ཉེ་རིང་ཆེས་ན་འདི་ལྟ་བུ་འབྱུང་ངོ་ཞེས་ཕྱི་རབས་ལ་བསྟན་པའི་ཕྱིར་རྒྱལ་པོས་ཉེ་རིང་བྱེད་པ་དང་བློན་པོའི་འཕྲུལ་གྱིས་རྒྱ་ཡུལ་འཕུང་པར་བྱས་པ་ལྟར་བསྟན་ལ། དཀོན་པའི་འདུ་ཤེས་སྐྱེད་པའི་ཕྱིར་སྤྱན་འདྲོངས་དཀའ་བར་བསྟན་གྱིས་རང་རྒྱུད་པ་ནི་མ་ཡིན་ནོ། །

དེ་ནས་ཀོང་ཇོ་དཔོན་གཡོག་གིས་ཁམས་སུ་ཕེབས་ནས་མགར་སྒུག་པའི་ཕྱིར་བྲག་ལོགས་ལ་རྒྱས་པའི་དབུ་དུམ་དང་བཟང་སྤྱོད་བརྐོས། རྡོ་སྐུ་ཁྲུ་བརྒྱད་བཅུ་པ་བརྐོས། ཤ་བ་བཟུང་ནས་ཞིང་རྨོས། ཆུ་སྐོར་བཙུགས། ནགས་ཁྲོད་ལ་བརྡུགས་པ་ལྟར་བྱས། རྒྱ་མོ་འཕྲེད་ལམ་བཅོས་ཤིང་སེ་བ་སོགས་བལྟར་འགྲོ་ཟེར་ནས་ཀོང་ཇོས་ཡུལ་ཐམས་ཅད་ཏུ་བྱོན་པས་བློན་པོ་མ་དག་པ་ལ་ལས་ལམ་དུ་ཅི་འགོར་བྱེད་པར་མཐོང་། ཐ་མལ་པ་རྣམས་ཀྱིས་ཤིང་སེ་བ་སོགས་བལྟ་བར་མཐོང་། བྱང་ཆུབ་སེམས་དཔའ་རྣམས་ཀྱིས་སྒྲོལ་མ་དང་ཐུབ་པའི་སྐུས་བོད་ཐམས་ཅད་ཞབས་ཀྱིས་བཅགས་སྟེ་བྱིན་གྱིས་རློབ་པར་གཟིགས་སོ། །

དེ་ནས་སྒོ་དོང་སྒོ་མོའི་རྩར་ཕེབས་ཚེ་རྒྱ་ནག་གི་ཕྱྭ་གཡང་ཉམས་པས་རྒྱའི་ལྷ་སྲུང་འཁྲུགས་སྟེ་ཁ་བ་ཚད་མེད་དུ་བབ་པས་ནགས་ཐམས་ཅད་ཕན་ཚུན་འཇིངས་པ་ལྟར་བསྒྱེལ་བས་ལམ་འགགས་སྟེ་ཟླ་བ་གཉིས་ལུས་པའི་ཚེ་བློན་པོས་སླེབས་སྟེ་བསངས་དང་ཕུད་གཏོར་སྟེ་རྒྱའི་ལྷ་ལ་མཆོད་པས་ཁ་བ་ཆད། ནགས་མ་རྣམས་ལངས་སྟེ་ལམ་དོད་པ་ལ་བྱོན། བོད་ཏུ་ཉེ་བར་སླེབས་ཚེ་ཕོ་ཉ་མངགས་ནས་བསུ་བ་དང་དགའ་སྟོན་ཞུས་པས་རྒྱལ་པོའི་ཞལ་ནས་སྒྲོལ་མའི་སྤྲུལ་པ་ལྷ་གཅིག་དེ་ཡིན་པར་འདུག་པས་འཕྲུལ་ཆེ་བས་གང་ནས་འོང་མི་ཤེས་ཀྱིས་ཕྱོགས་བཞི་ཀར་དུ་བསུ་བའི་དྲིལ་སྒྲོགས་ཅིག་གསུངས། མེ་ཕོ་སྤྲེའུའི་ལོ་དབྱར་ཟླ་འབྲིང་པོའི་ཚེས་བརྒྱད་ཀྱི་ཉིན་ཕྱོགས་བཞིའི་བསུ་བ་པ་རྣམས་ལ་ཀོང་ཇོ་ཤཱཀྱ་མུ་ནི་བོད་བློན་བརྒྱ་གྱད་མི་རྟ་བརྒྱ་དང་བཅས་པ་ཕྱོགས་སོ་སོ་ནས་བྱོན་པའི་སྣང་བ་བྱུང་སྟེ་ཤར་ཕྱོགས་པ་རྣམས་ཀྱིས་མཁར་སྣ་གདོང་གི་རབ་བརྒལ་ནས་བྱོན་པས་རྒྱ་མོ་རབ་ཁར་བཏགས། ལྷོ་ཕྱོགས་པ་རྣམས་ཀྱིས་༼ཇ༣༢བ༽གྲིབ་སེ་སྒྲོལ་གྱི་ཕུ་ནས་བྱོན་སྟེ་ཁྱག་པ་ལ་དངུལ་གྱི་རྟ་ལྕག་གཙུགས་ནས་དུང་གཡས་སུ་འཁྱིལ་བ་འདྲ་སྟེ་བཟང་གསུང་བ་དེ་དུས་བྱུང་ཟེར། ནུབ་ཕྱོགས་པ་རྣམས་རྐྱང་ཐང་གི་མགོ་ནགས་ཚལ་གྱི་དཀྱིལ་ནས་རྒྱལ་པོའི་ཕོ་བྲང་ལ་ས་དགྲའི་གནོད་པ་གནམ་སྒོ་བྱེ་བ་རལ་གྲི་ཤུབས་ནས་ཕྱུང་སྟེ་ན་མཁའ་ལ་འཕངས་པ་འདྲ་བ་ཡོད། ས་སྒོ་བྱེ་བ་སྦལ་པ་ཚལ་གྱི་བྲག་ཕག་སྣ་འདྲ་བ་ལ་མགོན་པོ་ལྕམ་དྲལ་བྲིས་ལ་གནོན་ཞིག་གསུངས་སྟེ་རྒྱ་ནག་གི་གཟོ་བོས་འབུར་དུ་བརྐོས་པས་ཕག་གདོང་སྣར་གྲགས་སོ། །

བྱང་ཕྱོགས་པ་རྣམས་ཀྱིས་སྒོ་ལ་ལ་བྱོན་པ་ལ་ལྷ་ལ་བསུ་བ་བྱས་པས་ལྷ་བསུ་གདོང་དུ་མིང་ཆགས་སྟེ་ཕྱོགས་བཞི་ཀའི་མི་ལ་དུས་གཅིག་དུ་མཐོང་སྣང་ཤར་སྟེ་འོ་ཐང་གི་མཚོ་འགྲམ་ནགས་ཚལ་དང་བྱེ་མའི་གླིང་ནེ་ཆུང་གི་སྟོད་ན་ཆུ་མིག་ཡོད་པར་ཕེབས་ཚེ་ཇོ་བོའི་ཤིང་རྟ་བྱིང་། ས་གཡོས། ཁལ་ཐམས་ཅད་ཉལ། གྱད་ལྷ་དགའ་ཀླུ་དགས་བཏེག་ཀྱང་མ་ཐག་པའི་ཚེ་སྤོར་ཐང་བཏིང་ནས་བརྩིས་པས་སྤྱིར་ཛམྦུའི་གླིང་ན་ཡུལ་གྲུ་ཆེན་པོ་བཞི་སྟེ་རི་བོ་འབིགས་བྱེད་ཀྱིས་ཤར་དུ་བཅད་པའི་བྱང་ན་གླང་པོ་ཆེའི་རྒྱལ་ཁམས་པདྨ་ཁ་ཕྱེ་བ་འདྲ། རི་གངས་ཅན་གྱིས་ཤར་དུ་བཅད་པའི་བྱང་ན་བོད་ཁ་བ་ཅན་ཡོད་སྟེ་སྲིན་མོ་གན་རྐྱལ་དུ་བསྒྱེལ་བ་འདྲ། མ་ལ་ཡའི་ཚལ་གྱིས་བཅད་པའི་བྱང་ན་ཡུལ་དབུས་ཡོད་སྟེ་རིན་པོ་ཆེའི་གླིང་འདྲ། ཆུ་བོ་མཛེས་ལྡན་གྱིས་བཅད་པའི་བྱང་ན་གླང་ཆེན་གྱི་གླིང་ཡོད་སྟེ་མེ་ཏོག་གི་གླིང་འདྲའོ། །

དེ་ནས་ཁ་བ་ཅན་གྱི་ཡུལ་སྲིན་མོ་གན་རྐྱལ་དུ་འགྱེལ་བ་འདྲ་བའི་དབུས་ན་སྲིན་མོའི་སྙིང་ག་ཡོད་སྟེ་འོ་ཐང་གི་མཚོ་སྙིང་ཁྲག་དུ་མཁྱེན། ཐང་གི་རི་བོགས་ཆད་གཉིས་འདུག་པའི་སྲིན་མོའི་སྙིང་གི་རུས་པས་སེམས་ཅན་གྱི་སྲོག་ཟ་བར་འདུག་སྟེ་རྒྱལ་པོའི་ཕོ་བྲང་གིས་ནོན་ནས་འདུག །དེའི་ཕྱོགས་བཞི་ན་རི་རུས་སྦལ་ལམ་སྡིགས་པ་འདྲ་བ་རེ་འདུག་པ་སྲིན་མོའི་འཁོར་དུ་མཁྱེན། རི་སྣ་དེ་ཐམས་ཅད་དབུས་སུ་ཟུག་པས་ལྷ་ས་དེ་ཇག་རྐུན་གྱིས་གང་བ་མི་སྤྱོད་ངན་པ་འོང་བར་གཟིགས། ས་དགྲ་རྣམ་པ་ལྔ་འདུག་པའི་ཀླུའི་ཕོ་བྲང་དེ་ཇོ་བོ་ཤཱཀྱ་མུ་ནིས་མནན་པར་མཁྱེན་ནས་ཕྱོགས་༼ཇ༣༣ན༽བཞིར་ཀ་བ་བཙུགས་དར་དཀར་གྱི་ཡོལ་བ་བྲེས་སྟེ་གྱད་མི་བཞིས་བསྲུངས་སྟེ་དེ་ཉིད་ཏུ་བཞུགས་སུ་གསོལ་ལོ། །

ཕོ་བྲང་དུ་དགའ་སྟོན་གྱི་རྔ་བོ་ཆེ་བརྡུངས་། མི་ཐམས་ཅད་རྒྱན་གྱིས་བརྒྱན་ནས་འཕྲུལ་གྱི་སྲང་ཁའི་སྟེང་ན་ཕར་འུར་སྒྲ་ས་གཡོ་པ་ཙམ་བྱས་སྟེ་རྒྱུག་ཀོང་ཇོ་འཁོར་བཅས་ཕོ་བྲང་གི་ཤར་སྒོར་ཕེབས་ཕོ་བྲང་སོག་པོ་མཁར་ནས་ཁྲི་བཙུན་གྱིས་གཟིགས་པས་ཇོ་བོ་ཤཱཀྱ་བཞུགས་ས་ཡ་གིའི་གནད་ཀྱིས་ལྷ་ཁང་ཞིག་རྩིག་པར་ངེས། རྒྱ་ནག་ས་དཔྱད་ལ་མཁས་ལྷ་ཁང་གཞན་ཡང་རྩིག་དུ་འོང་། ང་ཆེན་མ་ལ་ལྷ་ཁང་མེད་པར་མོ་ལ་ལྷ་ཁང་སྔོན་ལ་རྩིག་དུ་འཇུག་པ་མི་འོང་སྙམ་ནས་ཀོང་ཇོ་བོས་སྟེ། ཁྱེད་ལ་ལྷ་འདུག་སྟེ་ང་ལ་ཡང་རྟེན་ངོ་མཚར་ཅན་གསུམ་ཡོད། ང་ཆེན་མ་ཡང་ཡིན་ཆོས་ཀྱི་འབྱུང་གནས་ནས་ཀྱང་འོངས། ལག་རིས་སུ་ཕོ་བྲང་ཆེན་པོ་འདི་ལྟ་བུ་ཡང་བྱས་པས་ངས་ལྷ་ཁང་མ་བརྩིགས་པར་ཁྱོད་ཀྱིས་མ་རྩིག་ཞིག་ཞེས་བཀའ་ནན་ཆེ་བར་བྱས་པས་ཀོང་ཇོ་ན་རེ། དེ་ཙུག་ལགས་སོ། །ཁྱེད་ལྷ་ཁང་རྩིག་ན་མཚོ་མ་གིའི་ཁར་རྩིགས་ཅིག་ཐང་ཁོད་སྙོམས་ཡ་གི་འདྲ་བ་ལ་ངས་ཀྱང་ལྷ་ཁང་འབྱོངས་མཆི་ཞེས་དངུལ་དཀར་གྱི་རྟ་ལྕག་འོ་ཐང་གི་མཚོ་དང་ཇོ་བོ་བཞུགས་ས་ལ་བཙུགས་པས་ཁྲི་བཙུན་སྐྱེངས་པས་ལན་མ་བྱུང་སྟེ་རྒྱལ་པོ་དང་ཀོང་ཇོ་མཇལ་དུ་མ་སྟེར་ཞེས་ཀ་བཀོལ་མར་བཤད་ལ། གཞན་ལས། ང་དང་ཁྱེད་གཉིས་ཁྱད་པར་ཆེ། །ང་ནི་ཐེམ་པ་སྔ་བརྒལ་ཡིན། །བལ་རྗེའི་སྲས་མོ་ང་ཡང་ཡིན། །ཆེན་མ་རྒྱལ་པོའི་བཙུན་མོ་ཡིན། །ཆུན་མ་བཙུན་མོའི་གཡོག་མོ་ཡིན། །ཞེས་སོགས་ཀྱི་གླུ་དང་། ཁོ་མོས་སྡོད་པའི་གནས་ཀྱང་མ་རྙེད་ཅིང་། །ཐེམ་པ་མ་བརྒལ་རྗེ་དང་མ་མཇལ་བར། །བཙུན་མོ་ཁྱེད་ཀྱི་འགྲན་ཚིག་སྔས་པ་ཡིན། །ཆེན་ཆུན་བྱུང་བ་མིང་གི་ཁྱད་པར་ཡིན། །མཐུན་པོར་འགྲོགས་ན་ཚེ་འདིའི་སྲུན་ལས་ལྷག །ཆགས་སྡང་བྱེད་ན་རང་མགོ་སུ་གྲུང་ཡིན། །ཞེས་སོགས་ལན་གྱི་གླུ་དང་། མགར་གྱིས་ཀོང་ཇོ་སྤྱན་འདྲེན་དཀའ་བའི་སྙིང་ནད་དུ་ཡོ་བྱད་སོགས་མ་བསྐྱལ། རྗེ་དང་༼ཇ༣༣བ༽མཇལ་དུ་མ་བཅུག་པར་ཟླ་བ་གཅིག་བཞུགས་པས་ཀོང་ཇོ་ཕྱིར་ལྡོག་པར་དགོངས་པ་མགར་གྱིས་གྲོས་བཏབ་བྱ་བ་སོགས་སྣང་ངོ་། །དེ་ནས་རྒྱལ་པོ་དགའ་སྟོན་གྱི་ཁྲི་ལ་ཕེབས། ཀོང་ཇོ་བཙུན་མོར་དབང་བསྐུར།

དེ་ལྟར་སྤྲུལ་པའི་ལྷ་མོ་གཉིས་ཕེབས་ཚེ། །རྒྱལ་བ་རྣམས་ཀྱིས་སྤྱན་རས་གཟིགས་དབང་དང་། །ཁྲོ་གཉེར་ཅན་དང་སྒྲོལ་མའི་སྐུ་ལས་ནི། །འོད་ཟེར་བྱེ་བ་ཁྲག་ཁྲིག་མཐའ་ཡས་འཕྲོས། །ན་མཁའི་མཐས་ཀླས་འགྲོ་ཀུན་ལ་ཕོག་པས། །ཉོན་མོངས་མ་ལུས་སྐད་ཅིག་གིས་གཅོད་པའི། །རྡོ་རྗེའི་ཏིང་འཛིན་བདེ་བ་ཐོབ་པར་གཟིགས། །རྒྱལ་སྲས་རྣམས་ཀྱིས་སྤྲུལ་པའི་སྐུ་གསུམ་པོས། །བོད་ཁམས་ཐམས་ཅད་བྱིན་གྱིས་རློབ་པ་དང་། །མཐའ་ཡས་ཏིང་ངེ་འཛིན་ལ་འཇུག་པར་གཟིགས། །བོད་འབངས་ཕལ་པ་རྣམས་ཀྱི་མཐུན་སྣང་དུ། །འཇིག་རྟེན་མཐུན་འཇུག་སྤྱོད་པ་སྟོན་པར་མཐོང་། །བླ་བོན་གྱིས་ཕྱྭ་གཡང་འགུགས། རྒྱལ་པོ་དང་བཙུན་མོ་དབུ་སྐྲ་སྦྲེལ་སྐུད་ཁེལ་སྙོད་མཛད། ཤ་ཁུ་དང་སྐྱེམས་གསོལ་རེས་དང་གཡང་རིལ་དང་མར་ཁུའི་སྐྱུ་རྗེ་ལེན་བྱེད་སྐད། གཞན་ཡང་གཙུག་ལག་ཁང་བཞེངས་པ་དང་ལྷ་སྲས་སྐྱེད་པའི་ཕྱིར་ཞང་ཞུང་གི་རྒྱལ་པོའི་མིག་སྐྱའི་སྲས་མོ་ཞང་ཞུང་བཟའ་ལི་ཐིག་དམན་དང་། མི་ཉག་གི་རྒྱལ་པོའི་བུ་མོ་རུ་ཡོངས་བཟའ་རྒྱལ་མོ་བཙུན་དང་། སྟོད་ལུངས་མོང་ནས་ཞང་བློན་གྱི་བུ་མོ་མོང་བཟའ་ཁྲི་ལྕམ་སྟེ་སྤྱིར་བཙུན་མོ་ལྔ་ཁབ་ཏུ་བཞེས་སོ། །

དེ་ནས་ལྷ་གཅིག་ཀོང་ཇོས་ས་དཔྱད་མཛད། །བོད་ཡུལ་སྲིན་མོ་གན་རྐྱལ་འགྱེལ་བ་འདྲ། །དེ་ཡི་ཚིགས་ཆེན་བརྒྱད་དང་མཐིལ་བཞི་པོ། །གནོན་པའི་ལྷ་ཁང་རེ་རེ་དང་པོར་ཐོབ། །འོ་ཐང་མཚོ་འདི་སྲིན་མོའི་སྙིང་གི་ཁྲག །ངན་སོང་སྒོ་ཡིན་བསུབས་ལ་ལྷ་ཁང་རྩིགས། །ས་དགྲ་བརྒྱད་ལ་རང་རང་གཉེན་པོས་གནོན། །དེ་རྗེས་ས་གཞི་པདྨ་འདབ་བརྒྱད་ཚུལ། །༼ཇ༣༤ན༽དགུང་གི་ན་མཁའ་འཁོར་ལོ་རྩིབས་བརྒྱད་དབྱིབས། །ཕྱོགས་མཚམས་བརྒྱད་ལ་བཀྲ་ཤིས་རྟགས་བརྒྱད་ཚང་། །དཔྱད་བཞི་མ་ཉམས་རིན་ཆེན་སྣ་བཞིར་ལྡན། །ཡོན་ཏན་ཐམས་ཅད་དུས་གཅིག་འཆར་རོ་གསུངས། །རྒྱལ་པོའི་ཐུགས་ཀའི་འོད་ཟེར་མཚོར་ཕོག་པས། །དབུས་སུ་འོད་ཀྱི་མཆོད་རྟེན་ཆགས་པ་ལྟར། །བྱིན་གྱིས་རླབས་དང་འཕྲུལ་ལས་རྡོ་སྒོ་བྱས། །རྡོ་རྗེ་ཀླུ་འབྱིམ་བྱུགས་པའི་ཤིང་གིས་ཕུབ། །ཁྲོ་ཆུའི་གཞི་ལ་སོ་ཕག་བཀྲམ་པས་གཡོགས། །རྡོ་རྗེའི་ས་གཞི་ལྟ་བུར་གྲུབ་པའི་སྟེང་། །རྩིག་རྨང་གཏིང་བ་མི་མ་ཡིན་གྱིས་བཤིག །དེ་ཚེ་རྒྱལ་པོ་ཉིད་ཀྱི་སྐུ་འབག་ཞིག །ཐོག་མར་བཞེངས་ཞེས་མཁའ་ལས་སྒྲ་བྱུང་བས། །ཁྱད་པར་འཕགས་པའི་རྫས་མཆོག་དུ་མ་དེར། །ཙནྡན་སྦྱར་བའི་ལྡེ་གུ་ཕུང་པོར་བྱས། །རྒྱལ་པོའི་དབུ་སྔས་སུ་བཞག་གཟིམས་པ་ན། །སངས་རྒྱས་བྱང་སེམས་ཉི་ཟེར་རྡུལ་ཙམ་ལྷགས། །ཐིམ་པར་གཟིགས་ནས་ནང་པར་དགུང་སངས་ཚེ། །སྤྱན་རས་གཟིགས་ཀྱི་དབང་པོ་བཅུ་གཅིག་ཞལ། རྩ་བའི་ཞལ་གསུམ་དཀར་པོ་རབ་ཏུ་འཛུམ། །དེ་སྟེང་ཞལ་གསུམ་སེར་མདོག་བཞད་པ་ཡི། །ཁྲོ་ཞལ་རྒྱས་པའི་ཕྲིན་ལས་མཛད་པ་ཡིན། །དེ་སྟེང་ཞལ་གཉིས་བྱེ་རུའི་མདོག་འདྲ་བ། །གཙིགས་པའི་ཁྲོ་ཞལ་དབང་གི་ཕྲིན་ལས་མཛད། །དེ་སྟེང་ཞལ་གཉིས་ཁྲོ་ཞལ་ནག་པོ་ནི། །ཁྲོས་ཅིང་གདངས་པ་དྲག་པོའི་ཕྲིན་ལས་མཛད། །དེ་སྟེང་ཨ་མི་ཏཱ་བྷ་ལི་ཁྲིའི་མདོག །དེ་མན་རྒྱལ་པོའི་སྐུ་ཚད་ཉིད་དང་མཉམ། །ཆོས་སྐུ་རྩ་བའི་ཕྱག་བཅུའི་དང་པོ་གཉིས། །ཐུགས་ཀའི་དབུས་སུ་ཐལ་མོ་མཉམ་པར་སྦྱར། །བགྲང་ཕྲེང་འཁོར་ལོ་མཆོག་སྦྱིན་འོད་དཔག་མེད། །གཡས་ཀྱི་ལྷག་མ་བཞི་ན་རིམ་པས་འཛིན། །པད་དཀར་རིལ་བ་སྤྱི་བླུགས་རིན་པོ་ཆེ། །མདའ་གཞུ་ལྷན་ཅིག་གཡོན་པ་བཞི་ན་འཛིན། །ཕྱག་ཞབས་གསེར་༼ཇ༣༤བ༽གདུབ་དང་ནི་སྤྲུལ་གྱིས་བརྒྱན། །རིན་ཆེན་རྒྱན་མཛེས་འོད་ཟེར་ཉི་ལྟར་འབར། །སྐུ་སྟོད་རི་དྭགས་པགས་པས་ནུ་གཡོན་བཀབ། །མཚན་དཔེ་ཀུན་ལྡན་རང་བྱུང་ཉིད་དུ་བྱོན། །སླར་ཡང་འོད་ཟེར་དུ་མ་འཕྲོས་པ་ཡིས། །ཙནྡན་རང་བྱུང་སྐུ་དང་རིང་སྲེལ་སོགས། །སྤྱན་དྲངས་ཕྱག་གིས་དར་ཤམ་ཅུང་ཟད་ཙམ། །བརྫེས་པ་ནས་ཞུགས་ཐུགས་ཀའི་དབུས་སུ་ནི། །ཡེ་ཤེས་སེམས་དཔའི་ངོ་བོར་བཞུགས་པར་གྱུར། །ལོངས་སྤྱོད་རྫོགས་སྐུའི་ཡན་ལག་སོ་བརྒྱད་དང་། །སྤྲུལ་སྐུའི་ཉིང་ཕྱག་སྟོང་ཕྲག་སྤྱན་སྟོང་ཅན། །ཕྱི་ནས་བལ་པོའི་གཟོ་བོས་ཕུལ་བར་གྲགས། །འཇིག་རྟེན་དབང་ཕྱུག་ལ་སོགས་འཁོར་བརྒྱད་བྱས། །བོད་ཏུ་བཞེངས་པའི་རྟེན་གྱི་ཐོག་མ་ཡིན། །རང་བྱུང་སྐུ་ལས་མེ་ཡི་འོད་ཟེར་དང་། །ཁྲོ་བོ་གཉིས་བྱུང་ཐོག་ལྟར་བབས་པ་ཡིས། །ཟླ་བ་ཚལ་གྱི་འདྲེ་ཡི་འདུན་ཕུང་གཏོར། །ཉེ་བའི་ས་དགྲ་གཞན་རྣམས་སོ་སོར་མནན། །དཔུང་མགོ་དཔྱི་གཉིས་གནོན་པའི་མཐའ་འདུལ་བཞི། །གྲུ་མོ་པུས་མོ་གནོན་པའི་ཡང་འདུལ་བཞི། །ཡན་ལག་མཐིལ་བཞི་གནོན་པའི་རུ་གནོན་བཞི། །ཤར་དུ་ཉི་ཟླ་གཟའ་སྐར་གཏན་འབེབས་གསུམ། །མེ་ཆུ་རླུང་གི་ཁ་གནོན་གཉིས་གཉིས་སྟེ། །ས་གཞི་གནོན་པའི་ལྷ་ཁང་ཐམས་ཅད་མཛད། །བོད་ཀྱི་གཙུག་ལག་ཁང་ལ་སྔ་བ་ཡི། །ཁྲ་འབྲུག་གྲུབ་ཚེ་རབ་བྱུང་གཏམ་གསན་པས། །དེ་ལྟར་རྒྱལ་བའི་རྗེས་འཇུག་ངུར་སྨྲིག་གི །རྟགས་འཛིན་ཙམ་ལའང་གུས་ཕྱག་འཚལ་ལོ་གསུངས། །དེ་ཚེ་བནྡྷེ་ཧྲུལ་པོ་ཅིག་གཟིགས་ལ། །གུས་ཕྱག་མཛད་དེ་ངོ་མཚར་ཆེའམ་གསུངས། །དེས་ཀྱང་མཆོད་རྟེན་རྩེ་ལྔ་མཁའ་ལ་བཏེག །རྒྱལ་པོས་ཐོད་ཕུད་ཨ་མི་ཏཱ་བྷ་བསྟན། །དེས་ཀྱང་རང་གི་སྙིང་གའི་སྒོ་ཕྱེ་སྟེ། །འདུས་པའི་ལྷ་ཚོགས་བཅུ་དགུ་གསལ་བར་བྱས། །རབ་བྱུང་ཧྲུལ་ཡང་ཡོན་ཏན་འདི་འདྲ་ཡིས། །ཕྱིན་༼ཇ༣༥ན༽ཆད་ཕྱག་མཆོད་བཀུར་སྟི་བྱོས་ཅིག་ཞེས། །བོད་འབངས་ཀུན་ལ་བཀའ་ཡི་དྲིལ་ཆེན་བསྒྲགས། །བོད་ཡུལ་རྡོ་རྗེའི་ལྟེ་བ་ལྷ་ས་ཡི། །སྲོག་རྩ་ལྷ་རི་རང་བྱུང་ཡེར་པ་རུ། །ས་རྡོའི་ཕུད་ལས་ལྷ་ཁང་མཆོད་རྟེན་མཛད། །ལྷ་སའི་རྟེན་འབྲེལ་ཡེར་པར་སྒྲིགས་ཅེས་གསུངས། །

དེ་ཡང་ཁྲི་བཙུན་གྱིས་དངུལ་ཟམ་ལ་བྱོན་ནས་ཁོ་མོ་ལྷ་ཁང་རྩིག་པའི་ས་གཞི་ཞིག་ཞུའོ་བྱས་པས་རྒྱལ་པོའི་ཞལ་ནས་ཁྱེད་རང་གང་འདོད་པར་རྩིགས་ཤིག་གསུངས། དེར་ཁྲི་བཙུན་གྱིས་རྟ་པ་མང་པོའི་ཁྲོམ་ཁྲིད། གནོད་སྦྱིན་ཕོ་མོ་བྲན་དུ་བཀོལ་སྟེ་ལ་དོང་གི་ནེ་ཐང་། བ་རག་ཕུག་ཡར་ལུངས་སོགས་ཡུལ་བཟང་བ་ཐམས་ཅད་དུ་རྨང་བཏིང་ཡང་ལྷ་ཁང་བརྒྱ་རྩ་བརྒྱད་ཀྱི་བར་ནུབ་མོ་ལྷ་འདྲེས་རྗེས་མེད་དུ་བཤིག་པས་ས་དཔྱད་བརྟག་དགོས་པར་གོ་སྟེ་གཡོག་མོ་ལ་གསེར་ཕྱེ་བྲེ་གང་བསྐུར་སྟེ་ཀོང་ཇོ་ཇོ་བོ་ཤཱཀྱ་ལ་མཆོད་པ་བྱེད་པའི་རྩར་བཏང་སྟེ་ན་ནིང་གི་དེ་སྐད་མ་གསུང་བར་ངའི་ལྷ་ཁང་རྩིག་པའི་ས་དཔྱད་ལེགས་པར་སྟོན་པར་ཞུ། ངའི་ལྷ་ཁང་ཟིན་ནས་ཁྱེད་ཀྱི་ཡང་རྩིག་དུ་གཞུག་གིས་ཅེས་འཕྲིན་བསྲིངས། ཀོང་ཇོས་སྤོར་ཐང་བཀྲམ་སྟེ་བརྩིས་པས་བོད་ཡུལ་འདིར་ལྷ་ཁང་གི་ས་གཞི་བཙལ་ན་སྤྱིར་སའི་དབྱེ་བ་སུམ་བརྒྱ་དྲུག་བཅུ། ས་བརྟག་པ་བརྒྱ་རྩ་བརྒྱད། ངོས་བཟུང་བ་བདུན་བཅུ་དོན་གཉིས། ནོར་ར་རེ་བཞི་བཅུ་རྩ་ལྔ། ས་དགྲ་ངོས་བཟུང་བ། དེའི་སྐྱོན་བསལ་བ། ཡོན་ཏན་གྱི་འབྲས་བུ་ཆུད་མི་འཛའ་བ་རྣམས་སྟོན་པ་ལས་མདོར་བསྡུ་ན་སྐྱེ་བོ་མང་པོ་འདུ་བ་གྲོང་དང་གྲོང་ཁྱེར་གྱི་ས། དབང་ཕྱུག་དང་མངའ་ཐང་འཕེལ་བ་རྒྱལ་པོའི་ཆེན་པོའི་ས། དྲང་སྲོང་འདུ་བའི་གནས་དགོན་པ་བས་མཐའི་ས། རེ་ཞིག་བདེ་བར་གནས་པ་སྐྱེ་བོ་ཐ་མལ་བའི་ས་སྟེ་བཞི་ལས་འདི་རྒྱལ་པོའི་ས་དང་གཅིག་པ་ཡིན། དེ་ཡང་བོད་ཀྱི་རྒྱལ་ཁམས་འདི་སྲིན་མོ་གན་རྐྱལ་དུ་འགྱེལ་བའི་གཟུགས་སུ་འདུག་པས་དཔུང་མགོ་གཉིས་དཔྱི་གཉིས་གྲུ་མོ་གཉིས་པུས་མོ་གཉིས་ཐིལ་བཞི་རྣམས་གནོན་པའི་ལྷ་ཁང་རེ་རེ་དགོས། མ་གྲུབ་ཀྱང་ལྕགས་ཀྱི་ཕུར་པ་རེ་ཐོབ། འོ་ཐང་གི་མཚོ་འདི་སྲིན་མོའི་སྙིང་ཁྲག་ཡིན་ངན་སོང་གི་སྒོ་ཞིག་ཡང་འདུག་པས་བསུབས་ནས་ལྷ་ཁང་རྩིག་དགོས། ས་དགྲ་བརྒྱད་འདུག་སྟེ་ལྷོ་ནུབ་ན་༼ཇ༣༥བ༽འདྲེའི་འདུན་ས་འདུག་པ་གཏོར་ཞིག་ནུབ་བྱང་ན་ཀླུ་བདུད་ནག་པོའི་ཉལ་ས་འདུག་པ་ཕྲོགས་ལ་ལྷ་ཁང་རྩིགས་ཅིག་ལྷོ་བྱང་ན་བཙན་གྱི་འགྱུ་སྲང་འདུག་པ་མཆོད་རྟེན་གྱིས་ཆོད་ཅིག་ར་མོ་ཆེའི་ཀླུའི་ཕོ་བྲང་ཇོ་བོ་བཞུགས་པ་འདིས་ནོན་འདུག །ཤར་ན་བ་ལམ་གྲུམ་པ་རི་ཆུ་སྲིན་དེའུའི་ཁར་ཐོན་པ་འདྲ་བ་ལ་དུང་དཀར་སྟོན། ཤར་ལྷོར་བྱང་སྟོད་སེ་ཕུག་སྲིན་མོ་འདོམས་བཟེད་བ་འདྲ་བ་ལ་དབང་ཕྱུག་ཆེན་པོ་སྟོན། ལྷོ་ནུབ་ཡུག་མའི་ཤར་རི་སྡིགས་ནག་གཟན་ལ་རུབ་བ་འདྲ་བ་ལ་བྱ་ཁྱུང་ག་རུ་ཊ་སྟོན། ནུབ་ན་ཤུན་གྱི་བྲག་བདུད་ནག་པོ་བྱ་ར་བྱེད་པ་ལྟ་བུ་དང་རི་སྲིན་མོ་རལ་པ་གཟིངས་པ་འདྲ་བ་འདུག་པ་ལ་རྡོའི་མཆོད་རྟེན་ཞིག་སྟོན། བྱང་ན་ཉང་བྲན་དོག་སྡེའི་དབུས་རི་གླང་ཆེན་གཡུལ་དུ་ཞུགས་པ་འདྲ་བ་ལ་རྡོ་ཡི་སེང་གེ་ཞིག་སྟོན། ས་དགྲ་དེ་རྣམས་ནོན་པ་དང་ཡོན་ཏན་ཐམས་ཅད་དུས་གཅིག་ལ་འཆར་སྟེ། ཤར་ན་བན་ཁོས་གུང་བུ་རི་མཆོད་རྟེན་ལྟ་བུ། ལྷོ་ན་གྲིབ་རི་རིན་པོ་ཆེ་སྤུངས་པ་ལྟ་བུ། ནུབ་ན་སྟོད་ལུང་བྲང་ཕུའི་རི་ན་མཉྫིའི་ཁར་དུང་ཕོར་བཞག་པ་ལྟ་བུ། བྱང་དུ་དོག་སྡེ་ལྷ་རི་པདྨ་ཁ་བྱེ་བ་ལྟ་བུ་སྟེ་ཡོན་ཏན་གྱི་རི་བཞི་འདུག་པས་ཕྱོགས་ཐམས་ཅད་ནས་དད་པ་ཅན་གྱི་སྐྱེ་བོ་འདུ་ཞིང་སྟོན་པའི་རིང་སྲེལ་ལ་མཆོད་པ་རྒྱས་ཆོས་བྱར་བཏུབ། རང་བཞིན་གྱི་ཡོན་ཏན་མང་པོ་འབྱུང་བའི་ས་ཡིན། གནམ་འཁོར་ལོ་རྩིབས་བརྒྱད་ཀྱི་ས་དབྱིབས་པདྨ་འདབ་བརྒྱད། ཉང་བྲན་འཕན་དཀར་གྱི་རི་ལ་དབུ་གདུགས། མལ་གྲོང་གི་རྒྱབ་རིར་སྤྱན་ཉ། གདོང་མཁར་གྱི་བྲག་ལ་ལྗགས་པདྨ། གྲིབ་ཕུའི་ཆབ་རོམ་ལ་གསུང་དུང་། རྫོང་བཙན་གྱི་རི་ལ་མགུལ་བུམ་པ། ཡུག་མའི་རི་ལ་ཐུགས་དཔལ་བེ། འཕན་དར་གྱི་རི་ལ་སྐུ་རྒྱལ་མཚན། བྲང་ཕུའི་སྤང་ལ་ཕྱག་ཞབས་འཁོར་ལོ་སྟེ་ལོགས་བཀྲ་ཤིས་རྟགས་བརྒྱད་དུ་ཚང་། གར་བའི་ཇོ་མོ་ཟེ་ཟེ་ལ་ལྕགས། ར་ཁ་ལ་དོང་ལ་ཟངས་དང་དངུལ། ལྕགས་ཀ་རི་ལ་གསེར་སྟེ་རིན་ཆེན་སྣ་བཞིའི་གཏེར་ཡོད། ཤར་གྱི་སྟག་སྐྱ་བོ་དགའ་གདོང་འོག་མ། ལྷོའི་གཡུ་འབྲུག་སྔོན་མོ་སྐྱི་ཆུ། ནུབ་ཀྱི་བྱ་དམར་པོ་ཤུན་གྱི་བྲག་དམར་སྟེ་གདོང་། བྱང་གི་རུས་སྦལ་ནག་པོ་ཉང་བྲན་ཕ་བོང་ཁ་སྟེ་དཔྱད་བཞི་ཚང་བས་བཀྲ་ཤིས། ༼ཇ༣༦ན༽དེ་ལྟར་ས་དགྲ་རྣམས་མནན་པ་དང་ཡོན་ཏན་ཐམས་ཅད་ཀྱི་ནུས་པ་དོད་འབྱུང་། གཏེར་རྣམས་ཁ་འབྱེ། ཐུགས་དམ་གྱི་ལྷ་ཁང་ཡང་དོད་རྩིག་དུ་བཏུབ་པས་ར་དཀར་མོ་ལ་འཕན་ཡུལ་ནས་ས་བཀལ་བས་རྟེན་འབྲེལ་དུ་མཚོ་གསུབས་ལ་དེར་ལྷ་ཁང་བརྩིགས་ན་ལེགས་རྒུ་ཅོག་ཀྱང་དོད་འབྱུང་ཉེས་རྒུ་ཅོག་འགྲིབ་པར་འགྱུར་རོ་ཞེས་ལན་བསྐུར་རོ། །

དེར་བྲན་མོས་ཕྲིན་གོ་རིམ་ནོར་སྟེ་དང་པོར་ར་ལ་ས་ཁོལ་ལ་མཚོ་གསུབས་བྱ་བ་སྨྲས་པས་ཁྲི་བཙུན་གྱིས་དེ་ལྟར་མཛད་ཀྱང་མཚོ་རྙོག་ལོང་གིས་སོང་སྟེ་བྱེ་བའི་ཆ་ཡང་མ་སུབས་ནས་ཡིད་མ་ཆེས་སྟེ་རྒྱལ་པོ་ལ་ཞུས་པས་ངས་ཡི་དམ་ལ་འདྲི་ཡི་གསུངས་སྟེ་ཐུགས་དམ་རང་བྱུང་ལ་མཆོད་པ་མཛད་གསོལ་བ་བཏབ་པས་སྐུ་དེའི་ཞབས་མཐེབ་གཡས་པ་ནས་འོད་ཟེར་བྱུང་བ་འོ་ཐང་གི་མཚོར་ཐིམ་མོ། །

དེར་ནང་རེ་བཞིན་རྒྱལ་པོ་ཆིབས་དཀྱུས་སུ་འཆག་པའི་འུར་ཁྲོལ་གྱི་སྒྲ་བྱུང་ཚེ་སྐྱེ་བོ་རྣམས་བལྟ་བ་ལས་དེའི་ནང་པར་ཁྲི་བཙུན་གྱིས་སྣ་དྲངས་ཆིབས་དཀྱུས་སུ་གཤེགས་སྟེ་འོ་ཐང་གི་མཚོ་ཁར་བཏོལ་བ་ན་རྒྱལ་པོས་སོར་གདུབ་ཕུད་སྟེ་འདི་གར་ལྷུང་བ་དེར་རྩིགས་ཅིག་ཞེས་མཁའ་ལ་འཕངས་པས་མཚོ་ནང་དུ་སོང་བ་དང་རྒྱལ་པོས་ཀྱང་ཀོང་ཇོ་དང་གྲོས་མཛད་ཏོ་སྙམ་ནས་ཁྲི་བཙུན་སྤྱན་མཆི་མས་གང་། རྒྱལ་པོས་མཆི་མ་ཕྱིས་ལ་ལྟོས་ཅིག་གསུངས་པས་རྒྱལ་པོའི་ཐུགས་ཀ་ནས་འོད་ཟེར་བྱུང་བ་མཚོ་ནང་དུ་སོང་བ་མཐོང་། ཀོང་ཇོ་ཡང་ཕྲག་དོག་མིན་པར་ང་ལ་ཆ་ཡོད། འདིར་རྩིགས་ཅིག་ངས་གྲོགས་བྱའོ་གསུངས་པས་ཁྲི་བཙུན་རབ་ཏུ་དགྱེས་སྟེ་བཀའ་བཞིན་དུ་ཉན་ནོ་ཟེར་རོ། །

རྒྱལ་པོའི་ཞལ་ནས་མཚོ་འགྲམ་འདིར་ངའི་ཕོ་བྲང་ཞིག་རྩིགས་ཅིག་གསུངས་སྟེ་ཕོ་བྲང་གསུམ་ཐོག་ཞིག་བརྩིགས་པར་ཕོ་བྲང་གི་བསྐྱས་མཛད་དེ་མཆོད་གནས་རྣམས་ཀྱང་སྤྱན་དྲངས་སྟེ་མཆོད་པ་ཆེན་པོ་མཛད། ཁྲི་བཙུན་གྱིས་ཀླུ་ནག་པོ་ཀློང་རྡོལ་དང་། རྒྱུན་བརྡལ་དང་། ཟུར་ཕུད་རྐྱང་ཚལ་གྱི་ཀླུ་སོགས་ལ་ལས་བཅོལ་སྟེ་སྐྱི་ཆུ་ལྷོ་ངོས་དཀར་ཆུང་ལྦུ་བ་གདོང་དུ་བསྒྱུར་བས་མཚོ་གུད་དུ་ལུས། མཚོ་ནང་གི་ཕྱོགས་བཞིར་རྡོ་སྤེ་བྱས་སྟེ་གླ་༼ཇ༣༦བ༽བའི་ཤིང་གིས་ཕུབ་པས་དབུས་སུ་མ་སླེབས་ནས་རྒྱལ་པོས་རྟེན་རང་བྱུང་ལ་མཆོད་པ་ཕུལ་ནས་གསོལ་བ་བཏབ་པས་སྐུའི་བ་སྤུ་ནས་འོད་ཟེར་བྱུང་བ་མཚོ་ལ་དྲ་ཕྱེད་དུ་བྲེས། རྩ་ཞལ་ནས་འོད་ཟེར་བྱུང་བ་མཚོ་སྟེང་དུ་སྤྲིན་ལྟར་འཁྲིགས་པ་ལས་འོད་ཞགས་པ་ལྟ་བུ་མཚོ་ལ་ཆར་པ་ལྟར་བབ་པས་མཚོ་ནང་དུ་འོད་ཏམ་ལྦུ་བ་མཆོད་རྟེན་བང་རིམ་གསུམ་པའི་རྣམ་པར་ཆགས་པའི་ཚེ་རྡོ་རྣམས་མཚོ་དཀྱིལ་གྱི་འོད་ཟེར་ལ་རྒྱོབ་ཅིག་གསུངས་སྟེ་བལ་པོའི་རྡོ་གཟོ་བས་གསང་ཕུ་ནས་རྡོ་དྲངས་པ་ལ་གཟོ་བྱས་སྟེ་བློན་པོ་རྣམས་ཀྱིས་ཡིག་དྲུག་གི་སྒྲ་དང་བཅས་སྟེ་དབུས་སུ་བསྐུར་བས་མཁར་གྱི་རྣམ་པ་གྲུ་བཞི་པ་ཅིག་བྱུང་། དེའི་དཀྱིལ་དུ་གཏེར་བཅུག །དེ་ལ་སྣ་གཏད་དེ་ཕུབ་པས་མཚོ་མི་མངོན་པར་སུབས་སྟེ་ལྟེ་བ་དེ་དེང་སང་གི་དཀྱིལ་འཁོར་ཡིན་ནོ། །

ཀླུའི་ཡུལ་ནས་རྡོ་རྗེའི་འདག་པ་བླངས་སྟེ་ཤིང་ཐམས་ཅད་ལ་བྱུགས་པས་ཤིང་ཐམས་ཅད་མི་བངས་མི་རུལ་བ་རྡོ་རྗེ་ཕ་ལམ་ལྟར་བྱས། དེའི་སྟེང་དུ་ཁྲོ་ཆུའི་ཕ་གུ་བཏིང་བ་ཁྲོ་ཞུན་གྱིས་བསྡམས། སླར་སོ་ཕག་དང་། སྤང་ལེབ་དང་རྡོ་ལེབ་དང་། བྱེ་མ། ས་བཟང་པོ་རྣམས་བཏིང་བས་ས་གཞི་དང་དབྱེར་མེད་པར་བྱས་སྟེ་རྩིག་རྨང་བཏིང་བས་མཚན་མོ་ལྷ་འདྲེས་བཤིག །དེ་ནས་ན་མཁའ་ལས་རྒྱལ་པོ་ཉིད་ཀྱི་སྐུ་འབག་ཞིག་ཐོག་མར་བཞེངས་ན་བར་ཆད་མི་འབྱུང་ངོ་ཞེས་སྒྲ་བྱུང་བས་བལ་པོའི་ལྷ་གཟོ་བ་ལ་ཁྱོད་ཀྱིས་ངའི་སྐུ་འབག་དུ་མིང་བཏགས་པའི་སྤྱན་རས་གཟིགས་ཀྱི་སྐུ་ཞིག་བཞེང་ཤེས་སམ་གསུངས་པས་ཁོ་བོ་སྤྲུལ་པའི་གཟོ་བོ་ཡིན་པས་ཤེས་མཆི་ཟེར་སྟེ་སྔོན་སྤྲུལ་པའི་དགེ་སློང་གིས་སྤྱན་དྲངས་གནས་ཆེན་པོ་བརྒྱད་ཀྱིས་རྒྱ་མཚོའི་འགྲམ་དང་ནཻ་རཉྫ་རའི་བྱེ་མ་དང་ཙནྡན་སྦྲུལ་སྙིང་དང་ས་མཆོག་བུ་མོ་གཙང་མ་དུ་མས་བ་སྤོས་ཟན་མའི་འོ་མ་དང་དར་བའི་ལྡེ་གུ་དང་བསྲེས། རིན་པོ་ཆེ་སྣ་ཚོགས་པའི་ཕྱེ་མ་བཏབ་པའི་ལྡེ་གུ་རྒྱལ་པོའི་དབུ་སྔས་སུ་སྤུངས། བྱང་ཆུབ་ཤིང་གི་སྲོག་ཤིང་། ཙནྡན་སྦྲུལ་སྙིང་གི་ཞབས་དར། སྐུའི་དབྱིབས་གཏོད་པའི་ཕྱིར་རྒྱ་མཚོའི་གླིང་གི་འཇག་མ། ཟེ་མ་རུའི་གཟེར། རིན་པོ་ཆེའི་སྤྱན་འབྲས། འཇམ་བྱེད་པའི་ལྡེ་པན། ༼ཇ༣༧ན༽ཁ་བསྒྱུར་བའི་ཚོན་རྣམས་སྟ་གོན་བྱས་སྟེ་དབུ་སྔས་ཀྱི་མགོར་བཞག་གོ །ཐོ་རེངས་ཀྱི་དུས་མཐོངས་ཀ་ན་མར་སངས་རྒྱས་དང་བྱང་ཆུབ་སེམས་དཔའ་ཉི་ཟེར་གྱི་རྡུལ་ཙམ་བྱོན་སྟེ་འཇིམ་པ་ལ་ཐིམ་པར་གཟིགས་པས་བྱིན་རླབས་ཅན་ཞིག་འོང་བར་འདུག་ཕྱག་སྟོང་སྤྱན་སྟོང་ཞིག་བྱའམ། ཞལ་བཅུ་གཅིག་པ། ཡི་གེ་དྲུག་པ། འཇིག་རྟེན་དབང་ཕྱུག་ཡིད་བཞིན་འཁོར་ལོ། དོན་ཡོད་ཞགས་པ། ཧྱ་གྲཱྀ་བ། ཁཱརྶཔ་ཎི་ཞིག་བྱའམ་ཞེས་སྤྱན་རས་གཟིགས་ཀྱི་བྱེ་བྲག་ལྔ་བཅུ་རྩིས་ལ་བཏབ་ནས་གཟིམས་པ་ལས་ནམ་ལངས་པའི་ཚེ་དབུ་སྔས་ན་རྒྱུ་དེ་རྣམས་ཀྱི་ཤུལ་ན་བཅུ་གཅིག་ཞལ་ཡིད་བཞིན་ནོར་བུ་ཆོས་སྐུའི་རྩ་ཕྱག་བཅུ་གཅིག་དུ་ཁྲོང་ངེ་བྱོན་པར་གཟིགས་སོ། །དེ་མ་ཐག་ལྷ་གཟོ་ཡང་ལྷ་གཟོ་བའི་ཆེད་དུ་འོངས་པ་ལ་རྒྱལ་པོས་ལྷ་མྱུར་ཞིང་ལེགས་པར་ཟིན་འདུག་ཀྱང་ཙནྡན་སྦྲུལ་སྙིང་གི་སྐུ་རང་བྱུང་དང་མཆོད་སྡོང་གསུམ་པོ་འདི་ནང་རྫོངས་ཡང་སྙིང་དུ་བཞུགས་རྒྱུ་ཡིན་སྟེ་གསུངས་པས་གཟོ་བོ་ན་རེ་བདག་ནི་ལྷ་བཞེང་དགོས་སྙམ་ནས་ང་གདོད་མཆིས་པ་ལགས་སྟེ་འདི་ནི་རང་བྱུང་དུ་བྱོན་གདའོ་ཟེར། དེ་མ་ཐག་དུ་སྐུ་དེ་གཡོས་ནས་ཕྱག་གཡས་ཀྱིས་དར་ཤམ་པུས་གོང་དུ་བརྫེས་སྟེ་ཞབས་གཡས་ནས་འོད་ཟེར་བྱུང་བས་རྟེན་དེ་རྣམས་སྤྱན་དྲངས་སྟེ་ཐུགས་ཀར་ཆགས་པས་སྐུ་ཤིན་དུ་སྦྲུམ་པར་གྱུར་ལ་གཡོན་དུ་ཅུང་ཟད་འགྱིང་བ་དེ་དུས་བྱུང་ལ་དར་ཤམ་པུས་གོང་དུ་ལུས་པ་ད་དུང་དུ་ཡོད་དོ། །འདི་ལ་རྒྱས་པའི་ཞལ་མཐིང་ག་གསུམ། དབང་གི་ཞལ་ཁམ་པ་གཉིས། མངོན་སྤྱོད་ཀྱི་ཞལ་དམར་པོ་གཉིས། ཅེས་དང་། ཕྱག་མཚན་གཡས་ལྷག་མ་བཞིས་སྤྲུལ་སྐུ་མདའ་འཁོར་ལོ་ས་གནོན། གཡོན་བཞིས་ཕྲེང་བ། ནོར་བུ། གཞུ། བུམ་པ་ཅེས་བྲིས་པ་ཡང་སྣང་ངོ་། །

དེ་ནས་བར་ཆུ་ཁར་མཆོད་རྟེན་ཀེ་རུ་བརྩིགས་སྟེ་བོད་ཀྱི་སྔགས་བཙུན་དང་སྒྲུབ་པ་ལ་མི་གནོན་པའི་ཕྱིར་གྲིབ་ནས་ཉང་བྲན་གྱི་ཕུར་བཙན་གྱི་འགྱུ་སྲང་ཡོད་པ་བཅད། རང་བྱུང་ཐུགས་རྗེ་ཆེན་པོའི་ཐུགས་ཀ་ནས་འོད་ཟེར་འཕྲོས་པ་བྲག་ལོགས་ལ་ཕོག་པས་བྲག་ལྷ་ཀླུ་ཕུག་གི་ཀླུ་བདུད་དང་མ་མོའི་ཉལ་༼ཇ༣༧བ༽ས་ཕྲོགས་སྟེ་རྣམ་སྣང་ཀུན་དུ་ཞལ་དང་འཇམ་དཔལ་ཁྲོ་བོ་སོགས་བྲག་ལ་རང་བྱོན་དུ་བྱུང་། རྒྱལ་པོ་གནམ་སྟོང་གི་ནུབ་མོ་འོ་ཐང་གི་ཆུ་ལ་ཁྲུས་མཛད་ཚེ་ལྷོ་ནུབ་ཟླ་བ་ཚལ་གྱི་བྲག་རྩ་ན་མེ་འབར་བ་ཞིག་འདུག་ནས་དེར་བྱོན་པས་ཁ་བ་ཅན་གྱི་འདྲེ་ཐམས་ཅད་དུག་ཤིང་གི་སྡོང་པོ་རྐང་གཅིག་གི་རྩར་འདུས་སྟེ་གྲོས་བྱེད་པ་གསན་པས་འདྲེ་རྒན་པོ་ཅིག་ན་རེ་ཁ་བ་ཅན་གྱི་རྒྱལ་ཁམས་འདི་སངས་རྒྱས་ཀྱི་ཞབས་ཀྱིས་མ་བཅགས་གསུང་གིས་མ་ཁྱབ་པས་ངེད་རང་མི་མ་ཡིན་རྣམས་ལ་དབང་བ་ཡིན་པ་ལ་རྒྱལ་པོ་མགོ་གཉིས་པ་འདིས་ལམ་བཅད། ཉལ་ས་ཕྲོགས། ཆོས་ཁྲིམས་བྱས། ད་ངེད་རང་རྣམས་ཀྱང་ནུས་པ་སྐྱེད་ལ་དཀོན་མཆོག་སུམ་ལ་དད་པ་བྱེད་པའི་སྲོག་ཆོད། དགེ་བ་བྱེད་པ་ལ་མི་རུང་བ་ཐོང་། ལྷ་ཁང་རྩིག་པ་ལ་རྡོ་ཆར་ཕོབ་ལས་ཤིག །དེ་སྔ་ཡང་བལ་བཟས་ལྷ་ཁང་བརྒྱ་རྩ་བརྒྱད་ཀྱི་རྨང་བཏིང་བ་བཤིག་པ་དེ་ཡང་ལེགས་སོ་ཟེར་ནས་གྱེས་སོང་། ཕྱི་ནུབ་རྒྱལ་པོས་རྟེན་རང་བྱུང་ལ་གསོལ་བ་བཏབ་པས་ཁྲོ་ཞལ་ལས་འོད་དམར་ལྗང་གཉིས་ཀྱི་རྩེ་ལ་ཁྲོ་བོ་རྟ་མགྲིན་དང་བདུད་རྩི་འཁྱིལ་བ་གཉིས་བྱུང་། དེ་གཉིས་ཀྱི་ཞལ་ནས་མེ་ཕུང་བྱུང་སྟེ་གནམ་ལྕགས་ཀྱི་ཐོག་ལྟར་འདྲེའི་འདུན་སའི་དུག་ཤིང་གི་སྡོང་པོ་ལ་ཕོག་པས་འགྱེལ་ཞིང་འཐོར། དུག་ཁོལ་བ་རླུང་གིས་གཏོར་སྟེ་འདྲེའི་འདུན་ཕུང་ཐམས་ཅད་འཐོར་ཞིང་བརྒྱལ། ཁྲོ་བོ་གཉིས་དང་བསྐལ་པའི་མེས་དེད་སྟེ་རྒྱ་མཚོའི་མཐར་བསྐྱལ། ཁྲོ་བོ་གཉིས་དང་མེ་ཕུང་ཟླ་བའི་བྲག་ལ་ཕོག་པས་འོད་དཔག་མེད། ཁཱརྶ་པཱ་ཎི། དཔལ་རྟ་མགྲིན་གསུམ་རང་བྱུང་དུ་ཤར། སང་ཉིན་རྒྱལ་པོས་དེར་བྱོན་སྟེ་མཆོད་པ་མཛད། སྤྱན་རས་གཟིགས་དབང་འཇིག་རྟེན་མགོན། །ཐུབ་པའི་དབང་པོས་སྤྱི་གཙུག་བརྒྱན། །སྐུ་མདོག་དཀར་གསལ་གངས་རི་འདྲ། །ཉོན་མོངས་མ་གོས་པདྨ་བཞིན། །ཐུགས་རྗེ་ཆེ་ཞིང་མཐུ་ལྡན་པ། །སེམས་ཅན་ཉམ་ཐག་ཕོངས་གུ་ཡི། །ནད་དང་སྡུག་བསྔལ་ཞི་མཛད་པ། །མགོན་དུ་གྱུར་ལ་ཕྱག་འཚལ་ལོ། །ཞེས་བསྟོད་ནས་སྐུ་རང་བྱུང་འོད་ཀྱི་རྣམ་པ་དེ་སླར་བལ་པོའི་གཟོ་བོས་འབུར་དོད་དུ་གསལ་བར་བརྐོས་པ་བྲག་ལྷ་༼ཇ༣༨ན༽བཙན་གདོང་དུ་གྲགས་སོ། །རྒྱལ་པོའི་ཞལ་ནས་འོད་ཟེར་གྱི་སྣེ་ལ་བྱུང་བའི་ཁྲོ་བོ་དེ་གཉིས་ཁྱོད་ཀྱིས་མཐོང་ངམ་ཞེས་གཟོ་བོ་ལ་དྲིས་པས་མཐོང་ལགས་ཟེར། དེ་གཉིས་ཀྱི་གཟུགས་གྱིས་ཅིག་གསུངས་སྟེ་རྟ་མགྲིན་དང་བདུད་རྩི་འཁྱིལ་བ་གཉིས་བྱས། ཐུགས་རྗེ་ཆེན་པོའི་འཁོར་ཉུང་བས་ད་དུང་གྱིས་ཅིག་གསུངས་ནས་འཇིག་རྟེན་དབང་ཕྱུག་དང་། ཁཱརྶ་པཱ་ཎི། སྒྲོལ་མ་ཁྲོ་གཉེར་ཅན། འོད་ཟེར་ཅན། དབྱངས་ཅན་མ་རྣམས་བྱས། རང་བྱུང་ཐུགས་རྗེ་ཆེན་པོ་ལ་ལོངས་སྐུ་ཡན་ལག་གི་ཕྱག་སོ་བརྒྱད་ཀྱི་གཡས་བཅུ་དགུ་ན། རིན་ཆེན་ཞགས་པ་ལྷུང་བཟེད་དང་། །རལ་གྲི་རྒྱ་གྲམ་མན་ཤེལ་དང་། །ཆུ་ཤེལ་མདའ་ཞུ་ལྕུག་མ་དང་། །རྔ་ཡབ་ཕུབ་བུམ་དགྲ་སྟ་ཕྲེང་། །པད་སྔོན་སྤྱི་བླུགས་ཉི་མ་དང་། །པད་དཀར་འབྲས་ཀྱི་སྙེ་མ་འོ། །གཡོན་བཅུ་དགུ་ན། སྤྲིན་དཀར་སྤྱི་བླུགས་པདྨ་སེར། །གྲི་མདུང་དབྱུག་པ་ཕྲེང་དྲིལ་བུ། །རྡོ་རྗེ་ལྕགས་ཀྱུ་འཁར་སིལ་དང་། །སྤྲུལ་སྐུ་ལྷ་ཁང་གླེགས་བམ་དང་། །འཁོར་ལོ་སྐུ་གཟུགས་ཤིང་ཐོག་དང་། །པད་སྔོན་རིན་ཆེན་འཛིན་པ་འོ། །སྤྲུལ་སྐུའི་ཉིང་ཕྱག་སྟོང་མཆོག་སྦྱིན་གྱི་རྣམ་པའི་མཐིལ་དུ་སྤྱན་སྟོང་དང་བཅས་པ་ཡང་ཕྱིས་ཕུལ་ལོ། །

ནུབ་ཕྱོགས་སུ་མཆོད་རྟེན་ཀྲེ་རུ་བརྩིགས་ནས་ནུབ་ཀྱི་ས་དགྲ་གནོན་པ་སོགས་ས་དགྲ་བཞི་མནན། དེ་རྗེས་ལྷ་ཁང་གི་རྨང་བཏིང་པས་ཡང་ཞིག་ནས་སྲིན་མོའི་དཔུང་པ་གཡོན་གནོན་པའི་ཕྱིར་ཡར་ལུངས་སུ་བྱོན་སྟེ་མཚོ་སོགས་ཁ་མི་ཆེ་བ་ཞིག་ལ་ཀླུ་གདུག་པ་ཅན་གནས་པ་དེ་སྐམ་པའི་ཤུལ་དུ་རྩིག་དགོས་པར་དགོངས་སྟེ་བོད་འབངས་བསགས་ནས་ཀླུ་འདི་སུས་འདུལ་ནུས་པ་ལ་བྱ་དགའ་ཆ་ཐང་དུ་སྟེར་རོ་ཞེས་བཀའ་བསྩལ་བས་སྔགས་པ་ཅོག་ལ་ཙུག་སྒྲ་ཙུག་སྣང་དང་བོན་པོ་ཚེ་མི་སྣང་གྲགས་འབྱུང་གྲགས་བྱ་བ་གཉིས་ཀྱིས་འདུལ་བར་ཞུས། ཟོ་དང་གོང་པོ་རི་ལ་དགྲ་བཅོམ་པ་འགོག་པ་ལ་ཞུགས་པ་བརྒྱ་རྩ་བརྒྱད་ཡོད་པས་དེར་ཁོང་གཉིས་ཀྱིས་ན་མཁའ་ལྡིང་བསྒྲུབས་ནས་རྒྱལ་པོ་ལ་ཞུས་སྟེ་མི་ཀུན་ཡང་ཀླུ་འདུལ་བའི་ཐབས་ལྟ་ཟེར་ནས་ཚོགས་པའི་ཚེ་བོན་པོ་ན་རེ་སྔོན་ལ་ངས་བཏུལ་གྱི་གལ་སྟེ་༼ཇ༣༨བ༽མ་ཐུལ་ན་ཁྱོད་ཀྱིས་བརྩོན་པ་སྐྱེད་ཅིག་ཟེར་སྟེ་ཆོ་ག་བྱས་མཉམ་པར་བཞག་པ་དང་དེ་མ་ཐག་བྱ་ཁྱུང་ཆེན་པོ་ཅིག་བྱུང་སྟེ་མཚོ་སྟེང་དུ་ལྡིང་བ་དང་མཚོ་འཁོལ་ཀླུ་སྦྲུལ་མགོ་ལྔ་པ་ཅིག་རོང་བྱུང་བས་བོན་པོ་ན་རེ་ངས་ནི་མ་འཐུལ་ལོ་ཅོག་ལ་ཁྱོད་ཀྱིས་བརྩོན་འགྲུས་སྐྱེད་ཅིག་ཟེར་སྟེ་སྔགས་པས་ཆོ་ག་བྱས་མཉམ་པར་བཞག་པ་དང་གནམ་རལ་པ་སྐད་ས་གྲུམ་པ་སྐད་དུ་སྒྲ་ཆེན་པོ་གྲག་སྐྱེ་བོ་ཐམས་ཅད་བྱེར། ས་གཞི་འགུལ། འདབ་ཆགས་ཐམས་ཅད་ཀྱང་འཕུར་སྟེ་ན་མཁའ་ནས་བྱ་ཁྲ་འདྲ་བ་ལ་སྐད་འབྲུག་ལྟར་འདོན་པ་ཅིག་བྱུང་ནས་བྱ་དེའི་གཤོག་པ་སྤུ་གྲི་ལྟ་བུས་སྦྲུལ་མགོ་ལྔ་སྐད་ཅིག་གིས་བཅད་དེ་མཚོ་ཁྲག་དུ་ཉོག་སོང་ནས་བྱེ་མ་ལ་ཆུ་ཕོ་བ་ལྟར་སྐམ་པའི་ཤུལ་ན་རིན་པོ་ཆེའི་ཁྲོན་པ་འདུག་པའི་དབུས་སུ་རིན་པོ་ཆེ་དབང་གི་རྒྱལ་པོ་སྦས། བཅོམ་ལྡན་འདས་འོད་དཔག་དུ་མེད་པ་ལ་མཆོད་པ་ཕུལ། གཙང་ཁང་ཁྲོ་ཆུའི་ཕ་གུས་ཕུབ། ཕྱོགས་བཞིར་གསང་ཁུང་བཞི་སྒྲོམ་དུ་བྱས་པའི་སྒྲོམ་ཁར་མཆོད་རྟེན་བརྩིགས། གནོད་སྦྱིན་ཕོ་མོ་བྲན་དུ་བཀོལ་སྟེ་དེའི་སྟེང་དུ་བརྩིགས་སྟེ་གསང་བ་འདུས་པའི་ལྷ་བཅུ་དགུ་པའི་ལུགས་སུ་བཞེངས། གཙོ་བོ་གསུམ་ནི་རྡོ་སྐུ་རང་བྱུང་ཟོ་དང་གོང་པོ་རི་ནས་སྤྱན་དྲངས་པ་སླར་གཟོ་བོས་རྣམ་པ་དོད་པར་བརྐོས་པས་རྡོ་ཕྱེ་རྣམས་རིང་སྲེལ་དུ་སོང་སྐད། འཁོར་སེམས་དཔའ་རྣམས་ལི་ཡུལ་གྱི་སྤྲུལ་པའི་གཟོ་བོས་ལི་ལས་ལུགས་སུ་བླུག་པ་རིན་པོ་ཆེའི་ཕྲ་ཅན་བལ་ཡུལ་ནས་ཞབས་ཀྱིས་བྱོན། འཇམ་དཔལ་ཆོས་དབྱིངས་གསུང་དབང་བལ་ཡུལ་དུ་བཞུགས་པའི་ཚབ་རྡོ་སྐུ་རང་བྱུང་ཞིག་བྱོན། གསེར་བྱེ་བརྒྱད། བདུན། དྲུག་ལྔ། བཞི་རྣམས་ལ་གནོད་སྦྱིན་གྱི་གཟོ་བོས་བླུག་སྟེ་རིམ་པར་རྣམ་སྣང་། རྡོར་སེམས། རིན་འབྱུང་། སྣང་མཐའ། དོན་གྲུབ་རྣམས་ཆ་ལུགས་མི་འདྲ་བར་བཞེངས་སྟེ་འོད་དཔག་མེད་རིན་པོ་ཆེའི་གཏེར་ཁང་ན་བཞུགས། གཞན་བཞི་དང་རྒྱལ་པོའི་སྐུ་འབག་གཙང་ཁང་ན་བཞུགས། བོད་འབངས་ཀྱི་དུས་མ་ཡིན་པའི་འཆི་བ་ཟློག་པའི་ཕྱིར་ལྷ་མོ་ཡིད་བཞིན་འཁོར་ལོ་དང་། རིན་པོ་ཆེའི་གཏེར་༼ཇ༣༩ན༽ཁ་དབྱེ་བ་དང་ལས་སྒོ་རྣམས་འདུ་བའི་ཕྱིར་གནོད་སྦྱིན་ཆུ་དབང་གི་སྐུ་བྱས། རྒྱལ་པོའི་དཀོར་མཛོད་ཆེན་པོ་གཅིག་ཡང་གཏེར་ཁང་དུ་སྦས། ཚངས་པ་དུང་གི་ཐོར་ཚུགས་ཅན་ལ་གཉེར་དུ་གཏད། སྔགས་པའི་སྒྲིབ་པ་སྦྱོང་བ་དང་ཀླུ་དེའི་དོན་དུ་མཆོད་རྟེན་རྩེ་ལྔ་པ་བཞེངས་སྟེ་ཀླུ་དེ་ལྷར་སྐྱེས། བྱམས་པ་མི་འགྱུར་བའི་ལྷ་ཁང་ཞེས་མཚན་བཏགས་ལ་ཀླུ་བཏུལ་བའི་བྱའི་མིང་གིས་སྤྱིར་ཁྲ་འབྲུག་དུ་གྲགས་སྟེ་བོད་ཀྱི་ལྷ་ཁང་བརྩིག་པ་ལ་སྔ་ཞིང་འཇིག་པ་ལ་འཕྱི་བ་ཡིན་ལ་རྒྱལ་པོའི་ཐུགས་དམ་གྱི་སྙིང་པོ་གཙུག་ལག་ཁང་ཐམས་ཅད་ཀྱི་རྩ་བ་ཡིན་ནོ། །

ཚེ་སྤོང་བཙན་འདྲ་དོང་ཆུང་བྱ་བ་བློན་པོ་ཅིག་གིས་ཀྱང་ལྷ་ཁང་གློ་འབུར་ཞིག་བྱས་སོ། །དེར་རྒྱལ་པོའི་ཞལ་ནས་ངའི་ཐུགས་དམ་གྱི་ལྷ་ཁང་འདི་འཛམ་གླིང་ན་བྱིན་ཆེ་བ་ཡིན། འདི་ལ་དད་ཅན་གྱིས་མཆོད་པ་ཕུལ་སྟེ་གསོལ་བ་བཏབ་ན་ཅི་འདོད་ཀྱང་མི་འགྲུབ་པ་མི་སྲིད། ལྷ་ཁང་ཐམས་ཅད་ཀྱི་ཡང་སྙིང་ཡིན་ཡང་འདི་ལ་རྒྱན་སྲུངས་པ་ཅིག་མེད་ཅེས་བཀའ་བསྩལ་བས་བལ་པོའི་གཟོ་བོ་ན་རེ་ངེད་ཀྱི་ལྷོ་བལ་ན་བྷ་དནྟ་ཅེས་བྱ་བ་དབུ་རེག་ཞབས་རྗེན་ངུར་སྨྲིག་གི་ན་བཟའ་ཅན་དེ་བཞིན་གཤེགས་པའི་ཆ་ལུགས་སུ་བཞུགས་པ་ལྷ་མིའི་མཆོད་གནས་མང་པོ་ཡོད། དེ་ལྟ་བུ་ཡོད་ན་རྒྱན་སྲུང་བ་འོང་པ་ལ་ཟེར་བས་རྒྱལ་པོ་ཕྱག་ཐལ་མོ་སྦྱར་སྟེ་རབ་ཏུ་བྱུང་བ་དེ་ལྟ་བུའི་གཟུགས་འཆང་བ་ཙམ་ལ་ཡང་ང་སྤྱི་བོས་བཏུད་དེ་བྱའོ་ཞེས་ཕྱག་འཚལ་བར་མཛད་ཏོ་ཅེས་དམ་བཅའ་མཛད་ཏོ། །སང་ཉིན་རྒྱལ་པོ་འཁོར་བཅས་ཕྱི་རོལ་ཏུ་བྱོན་པ་དང་མཆོད་རྟེན་རྩེ་ལྔའི་འགྲམ་ན་དགེ་སློང་གི་ཆ་བྱད་ཅན་མགོ་བོ་ཆེ་བ་དཔྲལ་བ་འབུར་བ་སྣ་ཉག་ཞིང་མིག་ཚག་པ་སྟོད་ཆུང་ཞིང་སྨད་ཆེ་ལ་ཚང་ར་འབུར་བ་ཞིག་ཚེམ་བུ་འཚེམ་ཞིང་འདུག་པ་གཟིགས་པས་ངས་རབ་བྱུང་གི་རྟགས་ཙམ་འཛིན་པ་ལ་ཡང་ཕྱག་འཚལ་བར་དམ་བཅས་ན་འདི་རབ་ཏུ་བྱུང་བ་དངོས་ལ་ཅིའི་ཕྱིར་མི་བྱ་དགོངས་ལ། འོན་ཡང་འདི་གཟུགས་བྱད་ངན་པས་བློན་པོ་རྣམས་དད་པ་ལྡོག་སྟེ་འོང་དགོངས་ནས་མཆོད་རྟེན་གྱི་ཕག་དུ་དེའི་ཞབས་ལ་བཏུགས་སྟེ་ཕྱག་མཛད་༼ཇ༣༩བ༽ནས་བཞེངས་སྟེ། ང་ས་བདག་གི་རྒྱལ་པོས་ཁྱེད་དགེ་སྦྱོང་གི་ཞབས་ལ་མགོས་བཏུགས་ནས་ཕྱག་བྱས་པ་འདི་ངོ་མཚར་མི་ཆེའམ་གསུངས་པས་དགེ་སྦྱོང་དེ་ན་རེ། དེ་ངོ་མཚར་ཆེ་སྟེ་ངའི་རྫུ་འཕྲུལ་འདི་ཡང་ངོ་མཚར་མི་ཆེའམ་ཟེར་ནས་མཆོད་རྟེན་རྩེ་ལྔ་ལག་པ་གཡས་པས་ན་མཁའ་ལ་ཡེར་གྱིས་བཏེག །རྒྱལ་པོས་དེ་ཡང་ངོ་མཚར་ཆེ་སྟེ་ང་སྐྱེ་བོ་ཐ་མལ་པའི་མགོ་ལ་སངས་རྒྱས་བཞུགས་པ་འདི་ངོ་མཚར་མི་ཆེའམ་ཞེས་ལ་ཐོད་ཕུད་དེ་ཨ་མི་ཏཱ་བྷའི་ཞལ་བསྟན་པས་དེ་ན་རེ་རྒྱལ་པོ་ལ་ལྷ་གཅིག་ལས་མི་འདུག་ང་ལ་འདི་ཙམ་ཡོད་ཟེར་ནས་ལྷན་པ་འདྲ་བའི་གྲི་གུས་བྲང་ཁ་ཕྱེ་སྟེ་འདུས་པའི་ལྷ་ཚོགས་བཅུ་དགུ་ལམ་གྱིས་བསྟན་པས་རྒྱལ་པོ་རབ་ཏུ་དགྱེས་སྟེ་རབ་ཏུ་བྱུང་བ་རྣམས་ལ་ཡོན་ཏན་འདི་ལྟ་བུ་ཡོད་ཀྱིས་ངའི་འབངས་ཐམས་ཅད་ཀྱིས་རབ་བྱུང་གི་རྟགས་འཛིན་ཙམ་མཐོང་ནའང་ཞབས་སྤྱི་བོར་ལོང་ཞིག་ཞེས་དྲིལ་བསྒྲགས་སོ། །འདིས་ནི་དགེ་སྦྱོང་ཟུགས་བྱད་ངན་ཡང་ཡོན་ཏན་བསམ་གྱིས་མི་ཁྱབ་པས་བརྙས་པ་སྤང་དགོས་པ་དང་རྒྱལ་པོས་ཀྱང་སྤྱན་རས་གཟིགས་སུ་དོན་གྱིས་ཞལ་བཞེས་པ་དང་སྤྲུལ་པའི་དགེ་སློང་དེས་ཀྱང་རྒྱལ་པོའི་ལྷ་ཁང་དང་ང་མཉམ་བྱ་བར་བསྟན་པ་ཡིན་ནོ། །

ཁྲ་འབྲུག་གི་ཡན་ལག་དུ་ཙམ་ཐང་བཏབ། སྲིན་མོའི་དཔུང་མགོ་གཡས་གནོན་པ་ལ་ཙེ་ནེ་གདོང་དུ་སྒྲུབ་པ་བྱས་ནས་དབུ་རུ་ཀ་ཚལ་དང་ཡན་ལག་དུ་གསེར་ཤང་གིར་སྟེ་བཞེངས། དཔྱི་གཡས་གཡོན་གནོན་པ་ལ་རྩེ་ཕུག་དང་བརྒྱད་ཕུག་དུ་སྒྲུབ་པ་བྱས་སྟེ་གཡས་རུར་གཙང་འགྲམ་དང་ཡན་ལག་དུ་དགེ་དྲུང་གི་ལྷ་ཁང་། རུ་ལག་དུ་གྲོམ་པ་རྒྱང་དང་ཡན་ལག་དུ་འབྲི་ལྷ་ཁང་རྣམས་བཞེངས་སྟེ་མཐའ་འདུལ་གྱི་གཙུག་ལག་ཁང་བཞིའོ། །

གྲུ་མོ་གཡས་པ་ལ་ཤར་སྟག་གི་མགོར་ཀོང་པོ་བུ་ཆུ། གཡོན་པ་ལ་ལྷོ་འབྲུག་གི་ཟེ་སྟེང་དུ་ལྷོ་བྲག་ཁོ་ཐིང་། པུས་མོ་གཡས་པ་ལ་ནུབ་བྱ་དམར་པོའི་སྐས་སྟེང་དུ་དགེ་རྒྱས། གཡོན་པ་ལ་བྱང་རུས་སྦལ་གྱི་དཔྲལ་སྟེང་དུ་པྲ་དན་ཙེའི་ལྷ་ཁང་བཏབ་སྟེ་ཡང་འདུལ་བཞིའོ། །

ལག་མཐིལ་གཡས་གནོན་པ་ལ་མི་ཉག་གིས་ལག་དཔོན་བྱས་སྟེ་ཁམས་ཀློང་ཐང་སྒྲོན་མ། གཡོན་༼ཇ༤༠ན༽ལ་ཐོ་གར་གྱིས་ལག་དཔོན་བྱས་སྟེ་མོན་སྐྱེར་ཆུ། རྐང་མཐིལ་གཡས་ལ་ཧོར་གྱིས་ལག་དཔོན་བྱས་སྟེ་མཚལ་རིགས་སྒྲོན་མ། གཡོན་ལ་བལ་པོས་ལག་དཔོན་བྱས་སྟེ་ཚངས་པ་རླུང་གནོན་གྱི་ལྷ་ཁང་བཞེངས་སྟེ་རུ་གནོན་གྱི་གཙུག་ལག་ཁང་བཞིའོ། །ཤར་དུ་སའི་ཁ་གནོན་ཉི་ཟླ་གཟའ་སྐར་གཏན་ལ་འབེབས་པའི་ཕྱིར་ཀ་ཆུ་ཀམ་ཆུ་གླིང་ཆུ་གསུམ། ལྷོར་མེའི་ཁ་གནོན་སྣང་གྲོ་དང་གློང་ཐང་གཉིས། ནུབ་ཏུ་ཆུའི་ཁ་གནོན་གུ་ལང་དང་ཤིང་ཀུན་གཉིས། བྱང་དུ་རླུང་གི་ཁ་གནོན་དགེ་རི་དང་དཔལ་རི་གཉིས་སྟེ་འབྱུང་བའི་ཁ་གནོན་གྱི་གཙུག་ལག་ཁང་དགུའོ། །

ཡེར་པའི་དཀར་ཆག་ལ་སྟོད་དམར་པོའི་གཏེར་མ་ལས། རྒྱལ་པོའི་ཞལ་ནས་བོད་མུན་པའི་སྨག་རུམ་གདོང་དམར་སྲིན་པོའི་ཡུལ་ལྷ་འདྲེ་མཐུ་ཆེ་བས་ས་རྡོ་ཐམས་ཅད་བདག་དུ་བཟུང་། ཁ་བ་དང་སེར་བ་མོད། བཙའ་དང་མུ་གེ་བཟན། ཉོན་མོངས་ཆེ། ཚེ་ཐུང་། ལེགས་པ་སློབ་པ་ལ་དགྲར་བལྟ། ཉེས་པ་སློབ་པ་ལ་ངོ་སོ་བསྟོད། འདི་འདྲ་བའི་ས་ཕྱོགས་ཡ་ང་བར་བདག་གི་ལྷ་ཐུགས་རྗེ་ཆེན་པོ་མ་གཏོགས་གཞན་གྱིས་མི་སྐྱོབ་པས་ཁྱོད་རང་ངའི་རྗེས་འཇུག་ཀུན་དར་ཅིག་གསན་དང་ཨ་པི་གསུངས་པས་བལ་མོ་བཟའས་ཀྱེ་ཧོ་ལྷ་ཐུགས་རྗེ་ཆེན་པོ་ཁྱེད་རང་མ་ལགས་སམ། སེམས་ཅན་གྱི་དོན་ལ་ཅང་སུན་ནམ། སེམས་ཅན་རྣམས་དྲོངས། དམ་ཆོས་ཀྱི་སྒྲོན་མེ་སྦོར། ལྷ་ཁང་བརྒྱ་རྩ་བཞེངས། བདག་ཡང་གཞན་དོན་ལས་ཡེངས་པ་མེད་ཀྱིས་གང་མོས་ཀྱི་ཐབས་ཀྱིས་འདུལ་ལོ་གསུངས། ཀོང་ཇོའི་ཞལ་ནས་ཀྱེ་ཧོ་ལྷ་ཐུགས་རྗེ་ཆེན་པོ་ཀ་ཁྱེད་རང་ལགས་མོད། འགྲོ་དོན་ལ་ཐུགས་མ་གཡེལ། བདག་གིས་ཀྱང་འཕྲིན་ལས་ཐམས་ཅད་སྒྲུབ་བོ་ཅེས་སྒྲོལ་མ་ཕྱག་སྟོང་སྤྱན་སྟོང་དུ་གྱུར་ནས་བོད་འོད་ཟེར་གྱིས་བཀང་། བདུད་རྩིའི་ཆར་ཕབ་པས་རྩི་ཐོག་སྨིན། མེ་ཏོག་ཐམས་ཅད་ཁ་བྱེ། རྩི་ཤིང་ནགས་ཚལ་ནེ་གསིང་ཆུ་བོ་ཐམས་ཅད་རྒྱས། ཐམས་ཅད་ལུས་སེམས་བདེ་བ་རྙེད་དོ། །

དེ་ནས་ར་ས་རྩིག་པར་བརྩམས་པས་ལྷ་འདྲེས་རྩིག་༼ཇ༤༠བ༽དུ་མ་སྟེར། ས་རྡོ་བཞག་ཚད་ན་མཁའ་ལ་འཕངས། རླུང་གིས་བརྡབས། ས་གཞི་གཡོས། མི་ཐམས་ཅད་དཔའ་འཁུམས། ལྷ་སྲིན་ཐམས་ཅད་སོ་སྒྲ་དང་ཆ་སྒྲ་སྒྲོག་པའི་ཚེ་སྤྲུལ་པའི་རྒྱལ་པོས་ཡི་དམ་ལ་མཆོད་པ་བཤམས། དཔང་བཙུགས་དམ་བརྡར་བས་སྤྱན་རས་གཟིགས་ཕྱག་སྟོང་སྤྱན་སྟོང་ཞིག་ན་མཁའ་ལ་བྱོན་ནས་སྤྱན་ཡེར་པའི་རི་ལ་གཟིགས་ཐུགས་ཡེར་བའི་བྲག་ལ་གཏད། ཁྲོ་གཉེར་ཅན་དང་སྒྲོལ་མས་ཡེར་པ་ཞབས་ཀྱིས་བཅགས། ཆོས་སྐྱོང་རྣམས་ཀྱིས་འཕྲིན་ལས་སྒྲུབ་པར་ཞལ་གྱིས་བཞེས། ལྷ་འདྲེ་ཐམས་ཅད་ཀྱིས་རྒྱལ་པོ་ལ་ཕྱག་འཚལ་སྟེ་བཀའ་འབངས་སུ་ཁས་བླངས། ལྷའི་མེ་ཏོག་དང་སྤོས་ཀྱི་ཆར་བྱུང་། ཡེར་པར་བྲག་ལྷ་མགོན་པོ་རང་བྱུང་དུ་བྱོན། བདུད་རྩིའི་ཆུ་རྒྱུན་རྣམས་རང་བྱུང་དུ་བརྡོལ་བས་ལྷ་སའི་ས་ཕུད་ཤིང་ཕུད་རྡོ་ཕུད་སོགས་ལས་ཡེར་པའི་བྲག་རྡོ་རྗེ་རྩེ་ལྔ་རང་བྱུང་གི་རྨང་དུ་སྐུའི་རྟེན་སྤེའུ་དམར་སེར་གཉིས། གསུང་གི་རྟེན་ཡིག་དྲུག་འབུམ། ཐུགས་ཀྱི་རྟེན་མཆོད་རྟེན་གསུམ་བཞེངས། ཆོས་སྐྱོང་གི་རྟེན་ཤུག་པའི་ནགས་ཚལ་བཙུགས། ཏིང་ངེ་འཛིན་སྒོམ་པ་ལ་འོད་ཀྱི་བྲག་ཕུག་བརྒྱ་རྩ་བརྒྱད་སྤྲུལ། འཕྲིན་ལས་ཀྱི་རྟེན་དུ་རི་བོ་སྒྲོལ་མའི་སྐུར་སྤྲུལ། དབང་དུ་སྡུད་པའི་ཕྱིར་སྤང་རི་ཁྲོ་མོར་སྤྲུལ། ནད་སེལ་བའི་ཕྱིར་ཆུ་རྣམས་བདུད་རྩིར་བསྒྱུར། དེའི་ཚེ་རྒྱལ་པོ་ཉིད་སྤྱན་རས་གཟིགས་ཕྱག་སྟོང་སྤྱན་སྟོང་པར་གྱུར་ནས་འོད་ཟེར་གྱིས་སྔགས་ཕྱི་ནང་གི་ལྷ་ཚོགས་སངས་རྒྱས་བྱང་སེམས་ཐམས་ཅད་སྤྱན་དྲངས་ནས་བསྟན་པས་ས་རྡོ་ཐམས་ཅད་ལྷར་བྱིན་གྱིས་བརླབས། ཁྲོ་གཉེར་ཅན་དང་སྒྲོལ་མའི་ཐུགས་ཀ་ནས་མེ་ཏོག་གི་ཆར་ཕབ། ན་མཁའ་ནས་བཀྲ་ཤིས་ཀྱི་སྒྲ་སྒྲོག་རོལ་མོ་རྣམས་ལ་དཀྲོལ་བར་སྒྲ་འབྱིན། ལྷ་འདྲེ་རྣམས་ཀྱིས་བཀའ་སྲུང་དུ་ཁས་བླངས། དེར་འདུས་པ་ཐམས་ཅད་བདེ་བ་ཅན་དུ་སྐྱེ་བར་ལུང་བསྟན་ཏོ། །གཞན་ཡང་མཐའ་འདུལ་སོགས་ཀྱི་ལྷ་ཁང་ཐམས་ཅད་ཀྱི་ས་ཕུད་ཀྱང་ཡེར་པར་བསྐྱལ་ལོ། །ཞེས་༼ཇ༤༡ན༽བྱུང་ངོ་། །

དེ་ལྟར་བོད་ཡུལ་ས་གཞི་བྱིན་རླབས་ནས། །སྤྲུལ་པའི་གཙུག་ལག་ཁང་ཆེན་རྨང་བཏིང་སྟེ། །དགེ་རྩ་ཡོངས་སུ་རྫོགས་ཕྱིར་གྲུ་བཞི་པ། །བྱང་ཆུབ་ཕྱོགས་ཆོས་རེ་མིག་སུམ་བཅུ་བདུན། །ཆོས་ཉིད་མི་འགྱུར་བརྟན་པས་གཡུང་དྲུང་རིས། །མཐར་ཐུག་འབྲས་བུ་སྟོན་ཕྱིར་དབུས་དཀྱིལ་འཁོར། །རྒྱ་ཡི་ཧེན་ཁང་བི་ཧར་ཇི་ལྟ་བར། །རྒྱ་མཚོའི་གྲུ་གཟིངས་འབྲིང་པོའི་ཚད་དུ་བཏིང་། །རྒྱལ་པོས་སྐུ་ཡི་བཀོད་པ་ལྔ་སྟོང་སྤྲུལ། །རྩིག་པ་ཤིང་གཟོ་ཐོག་དབུབ་ལ་སོགས་པ། །འོག་ཁང་ཉིན་ཞག་གཉིས་ཀྱིས་ཚར་བར་མཛད། །བོད་འབངས་སྣང་ངོར་ཆར་ཟིམ་འབབ་པ་ཡི། །ན་བུན་གསེབ་ན་སྐྱེ་བོ་ལས་བྱེད་ཀྱི། །སྒྲ་སྐད་སྣ་ཚོགས་སྒྲོག་པ་ཙམ་དུ་སྣང་། །མ་མགོན་ཀླུ་སྲིན་གནོད་སྦྱིན་དྲི་ཟ་ཡིས། །གཙུག་ལག་ཁང་གི་སྲུང་མར་ཁས་བླངས་ཅིང་། །སོ་སོའི་གཟུགས་ཀྱང་དགྱིད་པར་གསོལ་བ་བཏབ། །སྒོ་ནི་ནུབ་ཕྱོགས་བལ་པོའི་ཡུལ་དུ་གཏད། །དགའ་བཞི་འཕྲུལ་གྱི་ལྷ་ཁང་ར་སར་གྲགས། །རྒྱལ་པོའི་ཐུགས་དམ་རང་བྱུང་བཅུ་གཅིག་ཞལ། །གང་དུ་བཞུགས་ཅེས་གཙང་ཁང་རྣམས་གཟིགས་ཚེ། །གཙང་ཁང་དབུས་མར་འགྲོ་སྐྱོབ་གཙོ་འཁོར་བཅུ། །ཁྲོ་བོ་གཉིས་དང་བཅས་སྟེ་བཞུགས་པར་གཟིགས། །གཡས་མར་སྣང་མཐའ་གཙོ་འཁོར་བཅུ་གཅིག་དང་། །གཡོན་ན་བྱམས་པ་མཆོད་པའི་ལྷ་མོས་བསྐོར། །གཙང་ཁང་ལྷོ་ན་ཐུབ་དབང་གཙོ་འཁོར་དགུ། །ཀུན་ཡང་དམ་ཆོས་སྟོན་ཞིང་བགྲོ་བར་གཟིགས། །གཙང་ཁང་བྱང་མ་ལེགས་ཅིང་ངོ་མཚར་བ། །དེ་ན་ལྷ་གཞན་སུ་ཡང་མི་སྣང་བས། །ནང་པར་ཡི་དམ་རང་བྱུང་གཙོ་འཁོར་རྣམས། །སྤྱན་དྲངས་དགོངས་པའི་ནུབ་མོ་ལྷ་རྣམས་ཀུན། །རང་རང་ཞབས་ཀྱིས་གཤེགས་སྟེ་དེ་ན་བཞུགས། །རི་མོ་བྲི་བར་བཀའ་ཡིས་བསྒོས་པའི་ཚེ། ཁཱརྶ་པཱ་༼ཇ༤༡བ༽ཎི་འཇིགས་པ་བརྒྱད་སྐྱོབ་དང་། །གང་ལ་དེས་འདུལ་གླིང་གཉིས་རང་བྱུང་ཤར། །ལྷག་མ་བེ་བུམ་བརྒྱ་རྩའི་ཚུལ་བཞིན་བྲིས། །དེ་ནས་སྤྲུལ་པའི་ལྷ་གཅིག་ཁྲི་བཙུན་གྱིས། །སྐུ་གཟུགས་རྣམས་དང་ར་སའི་སྟེང་ཁང་མཛད། །སྒྲོལ་མའི་ངོ་བོ་ལྷ་གཅིག་ཀོང་ཇོ་ཡིས། །རྒྱ་སྟག་ར་མོ་ཆེ་ཡི་ལྷ་ཁང་བཞེངས། །གཞན་ཡང་བཙུན་མོ་གསུམ་གྱིས་རང་རང་གི །ཐུགས་དམ་ལྷ་ཁང་རེ་རེ་སོ་སོར་བརྩིགས། །དེ་ཚེ་སྤྲུལ་པའི་རྒྱལ་པོས་བོད་འབངས་ཀུན། །བསོད་ནམས་བསག་ཞིང་སྔོན་ཚེ་རྒྱ་བལ་ལ། །ཞལ་གྱིས་བཞེས་པའི་ཆད་མདོ་བཙན་པའི་ཕྱིར། །སྐུ་ཡི་སྤྲུལ་པ་ལྔ་སྟོང་སོ་སོར་བཀྱེ། །ཤར་ནུབ་སྒོ་བསྟན་ལྷ་ཁང་བརྒྱ་རྩ་རེ། །ཐ་མ་ཡོངས་རྫོགས་རབ་དགའི་ལྷ་ཁང་བར། །བོད་འབངས་ཡུལ་གྲུ་ཕལ་ཆེར་ཁྱབ་པར་མཛད། །དགེ་བཅུའི་བཀའ་ཁྲིམས་བཙན་ཞིང་དམ་པར་བསྡམས། །རིན་ཆེན་གཏེར་ཕྱུང་ས་རྡོ་བཞིན་དུ་སྤྱོད། །འདོད་ཡོན་རྩེ་དགའ་ལྷ་དང་འདྲ་བར་གྱུར། །

དེ་ཡང་རྒྱལ་པོ་ཡབ་ཡུམ་གསུམ་དགུང་ལོ་བཅུ་དྲུག་ལོན་པ་ཆུ་ཕོ་འབྲུག་ལོ་ལ་བལ་བཟའ་ཕེབས། ཉི་ཤུ་པ་མེ་སྤྲེ་ལ་རྒྱ་བཟའ་ཕེབས། ཉེར་གཉིས་པ་ས་ཁྱི་ལ་འོ་ཐང་གི་མཚོ་བསུབས། ཉེར་གསུམ་པ་ས་མོ་ཕག་ལོ་ལ་རྨང་བཏིང་བ་སྟེ། དེ་ཡང་རྒྱལ་པོའི་ཞལ་ནས་བོད་འབངས་རྣམས་ངའི་གཙུག་ལག་ཁང་བཞེང་བའི་གྲོགས་བྱ་དགོས་སོ་ཞེས་བཀའ་བསྩལ་བས་ཐམས་ཅད་ཡུལ་གྲུ་སོ་སོར་འདུས་ནས་ལྷ་ཁང་རྩིག་པའི་འདུན་མ་བྱེད་དོ། །དེའི་ཚེ་རྒྱལ་པོས་སྐུའི་བཀོད་པ་ལྔ་སྟོང་བཀྱེ་ནས་རྒྱའི་ཧེན་ཁང་བི་ཧར་ལ་དཔེ་བླངས་རྒྱ་མཚོའི་གྲུ་གཟིངས་འབྲིང་གི་ཚད་དུ་རྨང་བཏིང་སྟེ་རབ་བྱུང་གི་དོན་དུ་འདུལ་བའི་ལུགས་དྲི་གཙང་ཁང་དང་བཅས་པ་བྱང་ཕྱོགས་སོ་བདུན་མཚོན་པའི་རེ་མིག་སོ་བདུན་དུ་མཛད། སྐྱེ་བོ་སྤྱིའི་དོན་དུ་ཆོས་གང་བྱེད་ལམ་གྱི་སྒྲོས་ཚང་བར་བྱེད་དགོས་པའི་བརྡར་ཕྱི་གྲུ་བཞིར་མཛད། བོན་པོའི་དོན་དང་ཆོས་ཉིད་མི་འགྱུར་བ་མཚོན་ཕྱིར་ཟུར་བཞི་གཡུང་དྲུང་རིས། སྔགས་པའི་དོན་དང་འབྲས་བུ་སངས་རྒྱས་ཀྱི་ས་མཚོན་པའི་ཕྱིར་དབུས་སུ་ངག་གི་དབང་༼ཇ༤༢ན༽ཕྱུག་དྲག་པོའི་དཀྱིལ་འཁོར་གྱི་ཚུལ་དུ་མཛད་སྟེ་སྐྱེ་བོ་སྤྱིས་མི་མཐོང་བའི་ཕྱིར་ན་བུན་འཁྲིག་ཅིང་ཆར་ཟིམ་བུ་འབབ་པའི་གསེབ་ན་ཅོ་འདྲེན་པ་སོགས་ཁུ་དི་རི་རི་མང་པོ་བྱུང་བ་གཞན་རྣམས་ཀྱིས་ཐོས་སྟེ་སྤྲུལ་པ་རྣམས་ཀྱིས་སོ་ཕག་གིས་ར་སའི་འོག་ཁང་ཉིན་གཅིག་ལ་བརྩིགས་སྟེ་ན་བུན་སངས་ནས་བློན་འབངས་རྣམས་ཀྱིས་རྩིག་དུ་ཕྱིན་པ་ན་རྩིག་པ་ཟིན་འདུག་སྐད། རྒྱལ་པོའི་ཞལ་ནས་ནང་པར་བོད་འབངས་རྣམས་ཀྱིས་ངའི་ལྷ་ཁང་གི་ཤིང་ཆོད་ཅིག་གསུངས་ནས་དེའི་འདུན་མ་བྱེད་པའི་ཚེ་སྤྲུལ་པ་ལྔ་སྟོང་གིས་ནུབ་མོ་དེ་ཀ་ལ་ལྷ་ཁང་ཤིང་གིས་བཀང་ནས་འདུག །ནང་པར་གཟོ་བོ་སྤྲུལ་པ་སུམ་བརྒྱ་བཀྱེ་སྟེ་ཤིང་གཟོ་རྣམས་མཛད་པའི་ཚེ་ལྷ་གཅིག་ཁྲི་བཙུན་སྐྲ་འཁྲུ་བས་རྒྱལ་པོའི་བསང་བུ་འདྲེན་མ་ཁོམ་སྟེ་བྲན་མོ་ལ་དངུལ་གཞོང་དུ་ཤ་སར་དང་མར་སར་ལ་སོགས་པ་གཡོས་སྣ་བཅུ་གསུམ་དང་འབྲས་ཆན་དང་རྒུན་ཆང་སོགས་ཀྱི་བསང་བུ་འདྲེན་དུ་བཏང་བས་ངོ་མི་ཤེས་པའི་གཟོ་བོ་སུམ་བརྒྱ་གཟོ་བྱེད་པ་མཐོང་བས་རྒྱལ་པོ་ངོ་མ་ཤེས་སྟེ་ལོག །དེར་ལྷ་གཅིག་ཁྲི་བཙུན་རང་འདྲེན་དུ་སོང་བའི་ཕྱིར་གཡོག་མོས་བལྟར་ཕྱིན་པས་ལྷ་གཅིག་སྤྲུལ་པའི་གཟོ་བོ་རྣམས་ལ་འགོངས་ཅིང་སོང་སྟེ་དབུས་ཀྱི་དཀྱིལ་འཁོར་སྟེང་ན་རྒྱལ་པོ་བེར་ནག་གྱོན་པ་ལ་ཐོད་དམར་པོ་ཅན་འཕྲུལ་ཐིག་གི་སྣ་ནས་ཕྱག་གིས་བཟུང་བ་ཞིག་ལ་དྲངས། དེས་བསང་བུ་བླངས་པས་འཕྲུལ་ཐིག་ལྷོད་སོང་སྟེ་གཟོ་བོ་སུམ་བརྒྱ་པོ་འགྱེལ་ནས་འཇག་མ་ཉུག་ཉུག་ཐི་གུ་ཟིང་ངེ་བྱུང་བ་མཐོང་ནས་བྲན་མོས་རྒྱལ་པོའི་གཟོ་བོ་འཕྲུལ་དུ་སྣང་བ་བྱས་བགད་པས་རྒྱལ་པོ་སྤྱན་ཡངས་པས་སྟེའུ་གཅིག་ཐལ། གསོར་ཁ་གཅིག་ཐལ། སོག་ལེ་གཅིག་ཐལ་བས་གཟོ་བོ་བརྒྱས་སེང་གེ་བརྒྱའི་སྣ་ཆད། བུག་པ་བརྒྱ་ཕུག་ཀ་བ་བརྒྱའི་ཟུར་ཉམས་སོ། །དེར་རྒྱལ་པོའི་ཞལ་ནས་འབངས་མོ་མ་ཚུགས་པས་ངའི་སྤྲུལ་པ་ངོ་ཤེས་སོ་གསུངས་ནས་སྤྲུལ་པ་བཤིག་པས་གཞན་རྣམས་ཀྱིས་རྒྱལ་པོས་ཤིང་དང་འདག་པའི་མི་ལ་སྟ་རེ་བརྒྱབ་པས་ཤི་བར་མཐོང་། བློན་པོ་རྣམས་ཀྱིས་ཤིང་གཟོ་བོ་རྣམས་རྩིག་ཕུག་ན་ཕར་རྐང་པ་ཉུག་ཉུག་སོང་བར་མཐོང་། ཐུན་མོང་དུ་ཤིང་གཟོ་དང་བརྐོས་དང་ཚོན་རྩི་ཐམས་ཅད་ཚར་བར་མཐོང་ངོ་། །དེར་ཉི་མ་རྒས་ས་སྲོས་པ་ན་བློན་པོ་མགར་ན་རེ་སྤྲིན་འཁྲིགས་གློག་འགྱུ་ཆར་ཆེན་པོ་འབབ་པར་སྣང་བས་ཤིང་རྩི་༼ཇ༤༢བ༽རྣམས་བྱི་དོགས་པའི་ཁེབས་དགོས་ཟེར་ནས་ལས་ཀྱི་རྔ་བོ་ཆེ་བརྡུངས་པས་གྲོང་ཁྱེར་བ་རྣམས་རྒྱལ་པོས་དེ་ཙམ་བརྩིག་པ་ལ་ལས་རྔ་མ་བརྡུངས་ན་ད་མཚན་མོ་བརྡུང་བ་ཅི་ཡིན་ཟེར། དེར་གྲོང་བའི་རེ་ཕྱར་ཐམས་ཅད་བསྡུས་ནས་ཤིང་ལ་འགེབས་སུ་ཕྱིན་པས་སྲོད་སྟེ་ཀ་ལ་སྤྲུལ་པ་ལྔ་སྟོང་གིས་ར་སའི་ཐོག་ཕུབ་ཟིན་འདུག་སྟེ་སྟེང་ན་སྤྲུལ་པའི་མི་ལག་ན་ཕ་གུ་ཐོགས་པ་ཡད་ཡུད་འདུག་པ་བློན་པོ་རྣམས་ཀྱིས་མཐོང་བས་ངོ་མཚར་སྐྱེས་སྟེ་རེ་ཕྱར་རྣམས་མཐོངས་ཀ་ལ་བཀབ་ནས་ལོག་གོ །དེ་ལྟར་ཞག་གཉིས་པོས་ར་སའི་འོག་ཁང་གི་ཕྱི་ཐམས་ཅད་ལེགས་པར་ཟིན་ནས་ནང་པར་གཙང་ཁང་དེ་རྣམས་གང་ལེགས་པ་ཅིག་དུ་ངའི་ཡི་དམ་རང་བྱུང་ཐུགས་རྗེ་ཆེན་པོ་གཙོ་འཁོར་དགུ་པོ་བཞུགས་དགོས་དགོངས་ནས་གཟིགས་སུ་བྱོན་པས་གཙང་ཁང་དབུས་མའི་སྒོ་ཕྱེ་བས་གུང་ལ་སངས་རྒྱས་མར་མེ་མཛད་ལ་འཁོར་ཉེ་བའི་སྲས་བརྒྱད་བཞེངས་པས་བསྐོར་བ་ཁྲོ་བོ་གཉིས་ཀྱིས་སྒོ་སྲུང་བ། དབུས་ན་མི་འཁྲུགས་པ་སྐྱབས་སྦྱིན་ཅན་བཞུགས་པ་གཟིགས། གཙང་ཁང་གཡས་ན་འོད་དཔག་མེད་ལ་བྱང་སེམས་བརྒྱས་སྐྱིལ་ཀྲུང་ཅན་གྱིས་བསྐོར་བ་དང་། སྒོ་འགྲམ་ཕྱིའི་གཡས་ན་ཕྱག་རྡོར་དང་གཡོན་ན་རྨེ་བརྩེགས་བྱེ་རུའི་མདོག་ཅན་གྲིབ་སེལ་གྱི་ཕྱག་རྒྱ་མཛད་པ་བཞུགས་པར་གཟིགས། གཙང་ཁང་གཡོན་ན་བྱམས་པ་ཆོས་ཀྱི་འཁོར་ལོ་ཆོས་འཁོར་བསྐོར་བའི་ཕྱག་རྒྱ་ཅན་ལ་སྒྲོལ་མ་བརྒྱད་ཀྱིས་བསྐོར་ནས་ཆོས་ཀྱི་བགྲོ་བ་མཛད་པར་གཟིགས། གཙང་ཁང་ལྷོ་མ་ན་ཇོ་བོ་མི་བསྐྱོད་རྡོ་རྗེ་ལ་འཁོར་སྟོང་ཆེན་རབ་འཇོམས་ཕྱག་བཞི་མ་དང་སོ་སོར་འབྲང་མ་ཕྱག་དྲུག་པ། གཤིན་རྗེ་མཐར་བྱེད་ཞལ་དྲུག་ཕྱག་དྲུག་ཞབས་དྲུག་པ་མཐིང་ནག །ཤེས་རབ་མཐར་བྱེད་དཀར་པོ་ཞལ་བཞི་ཕྱག་བརྒྱད། པདྨ་མཐར་བྱེད་དམར་པོ་ཕྱག་བཞི། བགེགས་མཐར་བྱེད་མཐིང་ག་ཕྱག་བཞི་པ་རྣམས་དང་གནོད་སྦྱིན་གྱིས་བསྐོར་ནས་ཁ་བ་ཅན་གྱི་འདྲེ་སྲིན་འདུལ་ཐབས་སྟོན་ཞིང་བཞུགས། དེ་ན་རྣམ་སྲས་དང་ཛམྦྷ་ལ་གཏེར་གྱི་བུམ་པ་སྟོབ་པ་ཅིག་ཀྱང་འདུག་གོ །གཙང་ཁང་བྱང་མ་ཤིན་དུ་ལེགས་ཅིང་ཉམས་དགའ་བར་གཟིགས་ནས་དེ་ན་ལྷ་སུ་ཡང་མི་སྣང་བས་ངའི་ལྷ་རྣམས་འདིར་བཞུགས་པར་བྱའོ་དགོངས་༼ཇ༤༣ན༽ནས་ཕྱིར་བྱོན་པ་དང་ཕྱི་སྒོའི་རྩེར་ཀླུའི་རྒྱལ་པོ་སངས་རྒྱས་བཅོམ་ལྡན་འདས་དཀར་པོ་མིག་གསུམ་པ་སྤྲུལ་མགོ་ཉི་ཤུ་རྩ་གསུམ་པ་ཅིག་གིས་ཞབས་ལ་བཏུགས་ནས་ཕྱག་བྱས་སྤྲུལ་ཞགས་དཀར་པོ་ཅིག་ཕུལ་ནས་རྒྱལ་པོ་ཆེན་པོ་ཁྱོད་ཀྱི་ལྷ་ཁང་འདི་སྟོང་གསུམ་གྱི་སྟོང་ཆེན་པོར་ངས་རྒྱས་པར་བསྐྱང་གིས་ངའི་གཟུགས་ཅིག་ཀྱང་མཛོད་ཅིག་ཟེར་མི་སྣང་བར་གྱུར། དེ་བཞིན་དུ་ཀླུ་དགའ་བོ་དམར་པོ་སྦྲུལ་མགོ་དགུ་པ་སྟོང་གཉིས་བར་མའི་བར་དང་། ཀླུ་ཉེར་དགའ་དམར་སེར་སྦྲུལ་མགོ་བདུན་པས་སྟོང་ཆུང་ངུའི་བར་བསྐྱང་ངོ་ཟེར། དེ་བཞིན་དུ་གནོད་སྦྱིན་ནཱ་ག་ཀུ་བེ་ར་དམར་པོ་ཞལ་གསུམ་ཕྱག་བཞི་པས་གསེར་གྱི་ཐག་བཟང་ཞིག་ཕུལ་ནས་ངས་མེའི་འཇིགས་པ་ལས་སྲུང་ཟེར། དྲི་ཟ་ཟུར་ཕུད་ལྔ་པ་དེ་འདྲ་བས་མེ་ཏོག་ཕུལ་སྟེ་མི་མ་ཡིན་གྱི་གནོད་པ་ལས་སྲུང་ངོ་ཟེར། སྲིན་པོ་ལང་ཀ་མགྲིན་བཅུ་ཐིང་ག་མགོ་དགུ་སྟེང་ན་རྟ་མགོ་དཔངས་བསྟོད་པ་ཅིག་གིས་གསེར་གཞོང་པ་གང་ཕུལ་སྟེ་མིའི་གནོད་པ་ལས་སྲུང་ངོ་ཟེར། དཔལ་ལྷ་མོས་ལྕགས་ཀྱི་བྲེ་སོ་ཞིག་ཕུལ་ནས་ཆུའི་འཇིགས་པ་ལས་སྲུང་ངོ་ཟེར། དཔལ་མགོན་པོས་མཐའ་དམག་གི་འཇིགས་པ་ལས་སྲུང་ངོ་ཞེས་ཁས་བླངས་སྟེ་ཐམས་ཅད་ཀྱིས་གུས་པས་ཞབས་ལ་བཏུགས་སྟེ་རང་རང་གི་གཟུགས་མཛོད་ཅིག་པར་གསོལ་བ་བཏབ། རྒྱལ་པོས་ཀྱང་ཞལ་གྱིས་བཞེས་སོ། །

རྒྱལ་པོས་འཁོར་རྣམས་ལ་ནང་པར་རྟེན་སྤྱན་དྲང་བའི་བཀའ་བསྒོས་སྟེ་ལྷ་གཅིག་ཁྲི་བཙུན་གྱིས་དགའ་སྟོན་གྱི་ཡོ་བྱད་སྦྱར། བློན་པོ་རྣམས་ཀྱིས་ཤིང་རྟ་སོགས་སྟ་གོན་བྱས་སྟེ་ནང་པར་བུ་མོ་བཅུ་དྲུག་པོས་མཆོད་པ་བྱེད་དུ་འོངས། བློན་པོ་རྣམས་དང་བཙུན་མོ་རྟེན་སྤྱན་འདྲེན་དུ་འོངས་ཚེ་ལྷ་རྣམས་མི་བཞུགས་པར་སྤོས་དང་མེ་ཏོག་ཐོ་རེ་འདུག །ཁོང་རྣམས་བྲང་སྟེ་ཏབ་དི་རི་རི་བྱས་པས་ཡང་ཐོག་ན་ནེ་ཙོ་སྨྲ་མཁན་ཞིག་ཡོད་པ་ན་རེ་ཁྱེད་རྣམས་ཐུགས་ཅི་ལ་ཏབ་པར་བྱེད་ཟེར། ལྷ་རྣམས་གར་གཤེགས་ཆ་མེད་པར་གཤེགས་བྱས་པས་ནེ་ཙོ་ན་རེ་མདང་ནམ་ཕྱེད་ཙམ་ན་ལྷ་རྣམས་གཅིག་ལ་གཅིག་ཕྱག་བྱས་སྤོས་དང་མེ་ཏོག་གིས་མཆོད་ནས་ཕོ་བྲང་གི་མཐོངས་ན་ཡར་སོང་ནས་བྱང་ཕྱོགས་༼ཇ༤༣བ༽བྱེ་མའི་གླིང་ན་ཕར་ཞལ་གཏད་ནས་སོང་བས་ང་ཡང་རེ་མ་དགའ་ཞིག་བྱུང་ཟེར། ཁོང་རྣམས་ཀྱིས་བལྟར་ཕྱིན་པས་བྱེ་མའི་གླིང་ལ་ལྷ་རྣམས་ཀྱི་ཞབས་རྗེས་ལ་པདྨ་དམར་ལམ་ལམ་འདུག །དེར་རླུང་འཚུབ་བྱུང་བས་ཞབས་རྗེས་རྣམས་མ་གསལ། མིག་རྡུལ་གྱིས་གང་སྟེ་ཕར་ཅམ་ཚུར་ཅམ་བྱེད་པའི་ཚེ་དྲེའུ་དཀར་མོ་དེ་ར་ས་ལ་སྐོར་བ་བྱེད་ཅིང་སྐད་འདོན་སྣ་ས་ལ་སྣོམ་ཞིང་སོང་བའི་ཕྱིར་ཕྱིན་པས་གཙང་ཁང་བྱང་མ་ན་ཐུགས་རྗེ་ཆེན་པོ་གཙོ་འཁོར་དགུ་གདན་ཁྲི་མེད་པར་གྲལ་བྱས་སྟེ་བཞེངས་ནས་འདུག་པས་རྒྱལ་པོ་དགྱེས་ཅིང་བློན་པོ་རྣམས་ངོ་མཚར་ཆེ་ཟེར་ནས་ཕན་ཚུན་གཅིག་ལ་གཅིག་བལྟ་ཞིང་ཐལ་མོ་སྦྱར་ནས་མོས་གུས་བྱེད། བུ་མོ་བཅུ་དྲུག་པོས་མཆོད་པ་དང་བསྟོད་པ་བྱེད་དོ། །

དེ་ནས་རྒྱལ་པོས་བལ་པོའི་ལྷ་གཟོ་བ་ལ་བཀའ་བསྒོས་སྟེ་ཀ་བ་ཤིང་ལོ་ཅན་གྱི་འགྲམ་དུ་ཚོན་རྩི་དང་པིར་སོགས་སྟ་གོན་བྱས་སྟེ་སང་ཉིན་ལྷ་ཇི་ལྟར་བྲི་བ་བགྲོ་བའི་ཕྱིར་རྒྱལ་བློན་དང་གཟོ་བོར་བཅས་པ་ལྷ་ཁང་དུ་བྱོན་པ་དང་ལྷོ་ངོས་ཀྱི་ལོགས་ལ་ཁཱརྶ་པཱ་ཎི་འཇིགས་པ་བརྒྱད་སྐྱོབ་ཀྱི་གླིང་དང་གང་ལ་གང་འདུལ་དེར་སྟོན་གྱི་གླིང་དང་གཉིས་ཁ་དོག་རྫོགས་པ་བྲིས་པ་ལས་ལྷག་པར་རང་བྱུང་དུ་བྱོན་ནས་འདུག་སྟེ་ཐམས་ཅད་ངོ་མཚར་སྟེ་ཕྱག་མཆོད་མཛད། དེ་ནས་སྤྲུལ་པའི་གཟོ་བོ་དེས་གཞན་རྣམས་བྲིས་སོ། །

དེ་ནས་ཆོས་ཀྱི་རྒྱལ་པོས་ལྷ་གཅིག་ཁྲི་བཙུན་ལ་བཀའ་བསྩལ་བ། ཁྱོད་ཀྱིས་ང་དང་ཡབ་ཀྱི་ཐུགས་དགོངས་བཀོང་བ་དང་ཆད་བཙན་པའི་ཕྱིར་སྤྱིར་སེམས་ཅན་ཐམས་ཅད་དང་ཁྱད་པར་ཁ་བ་ཅན་པའི་མི་དང་མི་མ་ཡིན་པ་ཐམས་ཅད་ཀྱི་ཕྱག་དང་མཆོད་པའི་རྟེན་མང་དུ་བཙུགས། ངའི་ཆོས་ཀྱི་བཀའ་སྲོལ་གཏོད་པའི་བྱ་བ་ཡང་ཐོག་མར་ཁྱོད་ཀྱིས་བྱས། སླར་ཡང་ནག་པོའི་ཕྱོགས་འགྲིབ་ཅིང་དཀར་པོའི་ཕྱོགས་དར་བའི་ཕྱིར་ལྷ་ཁང་འདི་ཚར་བར་གྱིས་ཅིག་ལྷ་གཅིག་ཁྱོད་ཀྱི་ཡབ་རྒྱལ་པོ་དང་གཉེ་བོ་རྣམས་ཆད་བྱས་ནས་ངས་བོད་ཡུལ་དུ་ལྷ་ཁང་བརྒྱ་རྩ་བརྒྱད་བཞེངས་པའི་སྒོ་བལ་ཡུལ་དུ་སྟོན་པར་ཆད་པས་ང་དེ་རྣམས་བཞེང་བའི་ཕྱིར་འགྲོའོ་ཞེས་བཀའ་བསྩལ་བས་ལྷ་གཅིག་མཉེས་སྟེ་བཀའ་བཞིན་འཚལ་ཞེས་གསོལ་ནས་བར་ཁང་༼ཇ༤༤ན༽སོགས་ལྷག་མ་ཐམས་ཅད་མཛད། དེ་ཡང་ཐིལ་ཞལ་ཐམས་ཅད་བཻ་ཌཱུརྱ་སྔོན་པོ་ལྟར་ངང་པ་ཆུའི་རི་མོ་ཅན་ལ་སྟེང་གི་ཉ་དང་ཆུ་སྲིན་དང་བྱ་ལ་སོགས་པའི་རི་མོ་དང་འཕྲུལ་གྱི་གཟུགས་སྣང་བ། ཀ་བ་ཐམས་ཅད་རྡོ་རྗེ་ཕུར་བུའི་དབྱིབས། ཀ་གཞུ་གདུང་གདུང་ཁེབས་སོགས་བརྩེགས་ལེགས་ཅིང་དབྱིབས་སྣ་ཚོགས་པ་ཅན། སྟེང་འོག་གི་མཐོངས་ཀའི་ཕྱམ་སྣ་ཐམས་ཅད་ལ་སེང་གེ་དཀར་མོ་གཡུ་རལ་ཅན་བརྒྱ་རྩ་བརྒྱད་འཕྱོང་བ་ལྟར་གནས་ལ། རྩིག་པ་ཐམས་ཅད་ཀྱི་སོ་ཕག་ཁ་དོག་ལྔས་བར་ཁྲུ་རེ་ལྷག་ཙམ་དུ་བཞག་ནས་ཕྱི་ནང་ལྔ་རིམ་དུ་བརྩིགས་སྟེ་སྐབས་སུ་ཐོག་ཕུབ་ཅིང་ཡང་བརྩིགས་པས་གཞལ་ཡས་ཁང་གི་ཚུལ་ཅན། སྟེང་དུ་ཕ་གུ་དང་མུ་ཏིག་གི་དྲ་བ་དྲ་ཕྱེད་དང་གཡུ་བད་སྔོན་པོ་ཤིན་དུ་མཛེས་པ་མདའ་ཡབ་དང་ཤར་བུ་ཅན། ཐམས་ཅད་ལ་རིན་པོ་ཆེས་བརྒྱན་པ། དར་གྱི་ཅོད་པན་དང་། གདུགས་དང་རྒྱལ་མཚན་དང་། རྔ་ཡབ་དང་ཁོར་ཡུག་ལྕགས་ཐག་གིས་བསྐོར་བ་དང་བཅས་པ་ལས་དྲིལ་བུའི་ཚོགས་ཆོས་ཀྱི་སྒྲ་ཆེན་འཁྲོལ་བ། གསེར་གྱི་གཎྜི་ར་འོད་འབར་བས་སྤྲས་པ་བྱས་སོ། །གཙང་ཁང་གི་ལྷ་རྣམས་ཙནྡན་གྱི་ལྡེ་གུ་དང་རིན་པོ་ཆེ་སྣ་ཚོགས་པའི་ཕྱེ་མ་དང་དར་ཟབ་སྦྱར་ནས་རྒྱལ་པོས་ཇི་ལྟར་ཞལ་གཟིགས་པ་བཞིན་སོ་སོར་བཞེངས་སྟེ་སྒོ་དཀྱིལ་འཁོར་རིས་ཀྱི་སྒོ་འགྲམ་གཡས་སུ་གནོད་སྦྱིན་ཁང་པ་དང་གཡོན་དུ་ཀླུའི་ཁང་པ་མཛད། ཤར་ལྷོའི་གཡུང་དྲུང་ཁུགས་སུ་ལྕོག་སྟེང་ཁང་གྲུ་སྐས་དང་བཅས་པ་བྱས་སྟེ་དཔལ་ལྡན་ལྷ་མོའི་རྟེན་བཙུགས། ལྷོ་ཕྱོགས་ལ་རང་བྱུང་གི་རི་མོའི་གླིང་གཉིས་ཀྱི་ཁར་འཇམ་དབྱངས་དང་བདེ་བ་ཅན་གྱི་ཞིང་བཀོད། ལྷོ་ནུབ་ཏུ་རིགས་གསུམ་མགོན་པོ། ནུབ་ཕྱོགས་ལ་རིགས་ལྔ་དང་སྤྲུལ་པའི་རྒྱལ་པོའི་རྣམ་ཐར། ནུབ་བྱང་དུ་དུས་གསུམ་སངས་རྒྱས། བྱང་དང་བྱང་ཤར་ལ་ཐུབ་པའི་མཛད་པ་རྣམས། ཤར་ལོགས་ལ་སྒྲོལ་མ་སྤྱན་རས་གཟིགས་ཐུབ་པ་བདུད་འདུལ་སེམས་དཔའི་ཚོགས་བཅས། ཤར་ལྷོར་སྨན་པའི་རྒྱལ་པོའི་ལྷ་ཚོགས། བར་ཁང་དུ་རྟ་མགྲིན་དཀར་པོ་དང་ཇོ་མོ་སྒྲོལ་མ་སོགས་བྲིས། གདུང་རྣམས་༼ཇ༤༤བ༽ལ་མངོན་པའི་རྒྱུད་རིས། གདུང་རྩར་མདོ་སྡེའི་རྒྱུད་རིས། ཀ་བ་ལ་འདུལ་བའི་རྒྱུད་རིས་སྟེ་མ་འོངས་པའི་དབོན་སྲས་དང་རབ་བྱུང་གི་དོན་དུ་སྡེ་སྣོད་གསུམ་གྱི་རྒྱུད་རིས་བྲིས། ཕྱི་རབས་རྣམས་ཀྱིས་རིག་པའི་ཆོས་གོ་བར་བྱ་བའི་ཕྱིར་གག་སྤང་དང་ཀ་གཞུ་དང་གདུང་ཕྲན་སོགས་ལ་སྒྲུང་དང་ལྡེའུ་དང་བོན་ཤ་བ་ན་མཁའ་ལ་འགྲོ་བ་སོགས་བྲིས། བོན་གྱི་དཔེ་ཕལ་ཆེར་ཀ་བའི་འོག་དུ་སྦས་རི་མོ་རྣམས་མ་འོངས་པ་ཉམས་པ་གསོ་བའི་ཆེད་དུ་ཕྱི་མོ་བེ་བུམ་དུ་བྱས་སྟེ་དཀོར་མཛོད་དང་ཀེའུ་ཚང་དུ་བཞག་གོ །ར་སའི་ལྷ་ཁང་རྨང་མ་ཐིངས་ཀྱི་བར་ཀོང་ཇོ་ལ་ལྷ་ཁང་རྩིག་པའི་དབང་མེད་ནས་ར་མོ་ཆེར་ཀ་བའི་བར་ཤིང་དང་ལ་མས་བརྩིགས་ནས་སྒོ་ཤར་དུ་ཕྱེ་བས་ཞལ་དང་པོ་ནུབ་ཏུ་གཟིགས་པ་དེ་ཤར་དུ་རང་འགྱུར་དུ་བྱུང་། ཕྱིས་ས་ཕག་གིས་ལེགས་པར་བརྩིགས་སྟེ་རྒྱ་ཕིབས་སྟག་ལྟར་བཀྲ་བས་རྒྱ་སྟག་ར་མོ་ཆེའི་ལྷ་ཁང་དུ་གྲགས། ཞང་ཞུང་བཟའ་ལི་ཐིག་སྨན་གྱིས་ཐེམ་བུ་བཀོག་པའི་ལྷ་ཁང་བཞེངས། དེའི་ཚེ་སུམ་པ་ཀི་ཀང་རྡོས་ངན་སྔགས་ཀྱིས་ཤིག་ལིད་ཕྱ་ར་ཙམ་བཏང་བས་ཤིག་ཕུག་རོན་ཙམ་བྱུང་བ་རྒྱལ་པོའི་མཐུས་མ་ཚུགས་སྐད། རུ་ཡོངས་བཟས་བྲག་ལྷ་ཀླུ་ཕུག་གི་རང་བྱུང་རྣམས་གསལ་བར་བརྐོས་སྟེ་ཚྭ་ལ་བརྒྱད་བཅུ་སྡེའི་དུས་བྲག་ཕྱེ་བྲེ་རེ་ཕེད་པ་ལ་ཚྭ་བྲེ་རེ་བྱིན་ནས་བྲག་ལ་སྐོར་ཁང་བརྐོས། མོང་བཟའ་ཁྲི་ལྕམ་གྱིས་ཡེར་པའི་གཙུག་ལག་ཁང་བཞེངས། ཁ་ཅིག་དུ་རུ་ཡོངས་བཟས་མིག་མང་ཚལ་གྱི་ལྷ་ཁང་བཞེངས། མི་ཉག་བཟས་ལྷ་ས་མཁར་བྲག་བཞེངས་ཅེས་སོགས་སྣང་ཡང་བཙུན་མོ་ལྔ་ཞེས་ཡང་ཡང་བཤད་པས་མི་ཉག་བཟའ་དང་རུ་ཡོངས་བཟའ་གཅིག་པར་སྣང་ལ་མཁར་བྲག་ནི་འདི་ནས་རྒྱལ་རབས་བཞིའི་འོག་དུ་བྱུང་བ་ཡིན་ནོ། །

དེ་ནས་སྤྲུལ་པའི་རྒྱལ་པོས་བློན་པོ་ཆེན་པོ་བཅུ་དྲུག་དང་བཅས་སྟེ་བོད་ཡུལ་ཐམས་ཅད་དུ་སྐུའི་སྣང་བ་སོ་སོར་བསྟན་སྟེ་ནུབ་ཕྱོགས་བལ་པོའི་ཡུལ་དུ་སྒོ་བསྟན་པའི་ལྷ་ཁང་བརྒྱ་རྩ་བརྒྱད་དང་། རྒྱའི་སོ་ཁ་ཕྱིར་འཕུལ་བ་དང་རྒྱ་རྗེ་ལ་ཞལ་གྱིས་བཞེས་པ་ཆད་བཙན་པར་བྱ་བའི་ཕྱིར་རྒྱ་ནག་རི་བོ་རྩེ་ལྔའི་བར་དུ་༼ཇ༤༥ན༽ལྷ་ཁང་བརྒྱ་རྩ་བརྒྱད་སྒོ་རྒྱ་ནག་ལ་བསྟན་པ་མཛད་ཅིང་ཐམས་ཅད་ཀྱི་མཐའ་མར་མི་ཉག་རབ་སྒང་དུ་ཡོངས་རྫོགས་རབ་དགའི་ལྷ་ཁང་མཛད་དེ་མཐའ་འདུལ་ནས་འདིའི་བར་གྱི་ལྷ་ཁང་རེ་རེ་ལ་ཡང་ངོ་མཚར་བའི་ལོ་རྒྱུས་མང་དུ་ཡོད་པར་སྣང་ངོ་། །དེ་རྣམས་ལོ་བཅུ་གསུམ་གྱིས་ཐིམ་སྟེ་རྒྱལ་པོ་ཕོ་བྲང་དུ་ཕེབས། ར་སར་སྤྱན་དྲངས་པས་མཐིལ་ཞལ་ཆུ་འདྲ་བའི་ནང་ན་འཕྲུལ་གྱི་གཟུགས་བརྙན་རྣམས་གཡོ་བ་གཟིགས་སྟེ་མཚོ་དེ་བརྡོལ་ནས་སྣང་བ་གསུང་སྐད། བལ་བཟས་མཚོ་མ་ལགས་བྱས་པས་སླར་རྒྱལ་པོས་ཆིབས་ལྕག་བོར་བས་ཀྱང་ཆུ་སྟེང་ན་ལྡིང་བ་འདྲ་བ་ཞིག་བྱུང་ནས་ཐུགས་མ་ཆེས། དེར་ཁྲི་བཙུན་གྱིས་རིན་པོ་ཆེའི་སོར་གདུབ་བོར་བས་སིང་ཁྲ་ལ་ལ་དཀྱིལ་འཁོར་གྱི་རྩར་སོང་བས་དོད་ཐུགས་ཆེས་སྟེ་ལྷ་ཁང་རྣམས་སུ་བྱོན་སྟེ་གཟིགས་པས་སྤྲུལ་པའི་སྐུ་དངོས་སུ་མཁྱེན། སྟེང་ཁང་དུ་གཟིགས་ནས་ཁྱོད་ཀྱི་ཤིང་གཟོ་ལ་སོགས་པ་འདི་རྣམས་ཤིན་དུ་ལེགས་སྟེ་ངའི་འཕྲུལ་གྱི་གཟོ་དང་ཁྱད་མི་སྣང་གསུངས་པས་འཕྲུལ་སྣང་དུ་མཚན་ཐོགས་ཅིང་དང་པོར་ར་ལ་ས་བསྐྱལ་པས་ར་ས་འཕྲུལ་སྣང་དུ་མཚན་ཆགས་ཅིང་ལྷ་ཀླུ་མི་གནོད་སྦྱིན་དགའ་བས་དགའ་བཞི་འཕྲུལ་གྱི་ལྷ་ཁང་ཞེས་ཀྱང་གྲགས་སོ། །ཀོང་ཇོས་ཀྱང་ར་མོ་ཆེར་སྤྱན་དྲངས་སྟེ་རབ་ཏུ་དགྱེས་པ་ཐོབ། བཙུན་མོ་གཞན་གསུམ་གྱིས་ཀྱང་རང་རང་གི་ཐུགས་དམ་གྱི་ལྷ་ཁང་གཟིགས་སུ་ཕུལ་ལོ། །

དེ་ནས་མཆོད་པའི་ཡོ་བྱད་རྒྱ་ཆེར་བཤམས། །རྒྱལ་པོ་དཀྱིལ་འཁོར་སྟེང་བྱོན་མེ་ཏོག་བཟུང་། །ཕྱག་གཉིས་ཐལ་སྦྱར་བདེན་པའི་ཚིག་བརྗོད་པ། །རྐང་གཉིས་གཙོ་བོ་ཐུབ་དབང་ཤཱཀྱའི་སྲས། །གྲངས་མེད་སྤྲུལ་པས་འགྲོ་བའི་དོན་མཛད་པ། །སྟོན་པ་བདེ་བར་གཤེགས་པ་ལ་སོགས་པ། །ཕྱོགས་བཅུའི་སངས་རྒྱས་རྣམས་ཀྱིས་བདེ་ལེགས་སྩོལ། །ཐབས་མཁས་ཐུགས་རྗེར་ལྡན་པའི་ཆུ་རྒྱུན་གྱིས། །གང་ལ་གང་འདུལ་སྨིན་ཞིང་གྲོལ་བར་མཛད། །རྗེ་བཙུན་སྤྱན་རས་གཟིགས་དབང་ལ་སོགས་པ། །བྱང་ཆུབ་༼ཇ༤༥བ༽སེམས་དཔའ་རྣམས་ཀྱིས་བདེ་ལེགས་སྩོལ། །རྣམ་དག་དྲི་མ་མེད་པ་རྒྱལ་བའི་བཀའ། །བསྡུ་བ་ནམ་བཞིས་དམ་ཆོས་རྒྱས་པར་མཛད། །རྒྱལ་སྲས་གནས་བརྟན་རབ་འབྱོར་ལ་སོགས་པ། །འཕགས་པའི་གནས་བརྟན་རྣམས་ཀྱིས་བདེ་ལེགས་སྩོལ། །གཞན་ཡང་ཕྱོགས་བཅུའི་ཞིང་ཁམས་ཐམས་ཅད་ཀྱི། །འདས་དང་མ་བྱོན་ད་ལྟར་བཞུགས་པ་ཡི། །སངས་རྒྱས་བྱང་ཆུབ་སེམས་དཔའ་ཐམས་ཅད་ཀྱིས། །གནས་འདིར་དབང་བསྐུར་བྱིན་གྱིས་བརླབ་ཏུ་གསོལ། །དེ་ལྟར་སྤྲུལ་པའི་ཆོས་ཀྱི་རྒྱལ་པོ་ཡིས། །བདེན་པའི་སྟོབས་བརྗོད་ཤིས་པ་མཛད་པའི་ཚེ། །རྒྱལ་བ་རྒྱལ་སྲས་ཡི་དམ་ཆོས་སྐྱོང་ཀུན། །ཉི་ཟེར་རྡུལ་ཙམ་སྤྲིན་དང་ན་བུན་ལྟར། །འཐིབས་སྟེ་སངས་རྒྱས་ཀུན་གྱིས་མེ་ཏོག་གཏོར། །བྱིན་བརླབས་རྒྱལ་སྲས་རྣམས་ཀྱིས་ཤིས་པ་བརྗོད། །ཚངས་སོགས་ལྷ་ཡིས་མེ་ཏོག་ཆར་ཆེན་ཕབ། །ལྷ་མོ་རྣམས་ཀྱིས་མཆོད་རྫས་ཀུན་གྱིས་མཆོད། །ལྷ་ཡི་རོལ་མོའི་ཚོགས་ཀུན་མཁའ་ལ་འཁྲོལ། །དྲི་ཞིམ་སྤོས་ངད་གོ་མཚམས་མེད་པར་ཁྱབ། །ན་མཁའ་ཁྱབ་པའི་ཡེ་ཤེས་སེམས་དཔའི་ཚོགས། །དམ་ཚིག་པ་ལ་དབྱེར་མེད་བརྟན་པར་གྱུར། །ལྷ་རྣམས་བསྟོད་པའི་དབྱངས་སྙན་རྣམ་མང་གིས། །ཆོས་ཀྱི་རྒྱལ་པོ་མངོན་པར་བསྟོད་དེ་སོང་། །དེ་ལྟར་གཙུག་ལག་ཁང་མཆོག་རྣམ་གཉིས་ལ། །རབ་གནས་བཀྲ་ཤིས་ལྷུན་གྱིས་གྲུབ་པར་མཛད། །མེ་ལོང་གཟུགས་བརྙན་བཞིན་དུ་ཀུན་གྱིས་མཐོང་། །གླུ་གར་ལྟད་མོ་ལ་སོགས་བོད་འབངས་དང་། །མཐུན་པའི་དགའ་སྟོན་ལོ་ཟླ་དུ་མར་སྤྱད། །དེ་ཚེ་རྒྱལ་པོས་དགྱེས་པའི་གླུ་གསུངས་པ། །ཐུགས་རྗེའི་བདག་ཉིད་དཀོན་མཆོག་གསུམ། །ཐར་པའི་ལམ་སྟོན་སྤྱན་རས་གཟིགས། །གུས་པའི་ཡིད་ཀྱིས་གསོལ་བ་འདེབས། །བཀྲ་ཤིས་པའི་གླུ་ལ་དགོངས་སུ་གསོལ། །དེ་རིང་མདུན་གྱི་ན་མཁའ་ལ། །སངས་རྒྱས་བྱང་ཆུབ་སེམས་དཔའ་རྣམས། །སྤྲིན་ཕུང་ལྟ་བུར་བཞུགས་པ་མཐོང་། །བཀྲ་ཤིས་༼ཇ༤༦ན༽རབ་གནས་ལྷུན་གྱིས་གྲུབ། །ཚངས་པ་ལ་སོགས་ལྷ་རྣམས་ཀྱིས། །སིལ་སྙན་རོལ་མོའི་སྒྲ་ཡང་འཁྲོལ། །མེ་ཏོག་མནྡྷའི་ཆར་ཕབ་པས། །བཀྲ་ཤིས་རབ་གནས་ལྷུན་གྱིས་གྲུབ། །སངས་རྒྱས་བསྟན་པའི་རྒྱལ་མཚན་བཙུགས། །ནག་པོའི་ཕྱོགས་ལས་རྣམ་པར་རྒྱལ། །བདུད་དཔུང་བཅོམ་པའི་མཐུ་དཔལ་གྱིས། །བཀྲ་ཤིས་རབ་གནས་ལྷུན་གྱིས་གྲུབ། །དམ་པའི་ཆོས་ཀྱི་རྔ་ཆེན་བརྡུངས། །དུག་ལྔ་གཏི་མུག་རང་སར་ཞི། །དཀོན་མཆོག་གསུམ་གྱི་རྔ་སྒྲ་ཡིས། །བཀྲ་ཤིས་རབ་གནས་ལྷུན་གྱིས་གྲུབ། །དེ་རིང་སྐྱིད་པའི་ཉི་མ་ཤར། །རང་དབང་མེད་པའི་དགའ་སེམས་སྐྱེས། །འདོད་དགུའི་ལོངས་སྤྱོད་ཆར་བཞིན་བབ། །བཀྲ་ཤིས་རབ་གནས་ལྷུན་གྱིས་གྲུབ། །ཡི་དམ་ལྷ་ཡི་བཀྲ་ཤིས་ཀྱིས། །སྲོང་བཙན་སྒམ་པོ་བཀྲ་ཤིས་པ། །བཀྲ་ཤིས་གླུ་རུ་བླངས་པ་ཡིན། །ངའི་བོད་འབངས་རྣམས་ལ་བཀྲ་ཤིས་ཤོག །དེ་ལྟར་ཚངས་པའི་དབྱངས་ཀྱིས་དགྱེས་གླུ་གསུངས། །ལྷ་མིར་བཅས་པའི་འགྲོ་ཀུན་ཡི་རངས་གྱུར། །དེ་ཚེ་ལྷ་མོ་ཡི་གེ་དྲུག་མ་དངོས། །བཙུན་མོ་ཆུང་མ་མོང་བཟའ་ཁྲི་ལྕམ་ལས། །ལྷ་སྲས་གུང་སྲོང་གུང་བཙན་ཞེས་བྱ་བ། །ནོར་བུ་འཛིན་དབང་མངོན་སུམ་མི་གཟུགས་སུ། །བྲག་ལྷ་བཀྲ་ཤིས་གཞལ་ཡས་ཁང་དུ་འཁྲུངས། །བཙས་སྟོན་ཆེར་མཛད་བོད་འབངས་དགའ་མགུར་གྱུར། །དེ་ལྟར་ཐུགས་དམ་ལྷ་ཁང་མཐར་ཕྱིན་ནས། །དགེ་བཅུའི་རྒྱལ་ཁྲིམས་བཙན་ཞིང་བརྟན་པའི་ཕྱིར། །སྤྲུལ་པའི་ཁྲིམས་ར་དངངས་ཤིང་འཇིགས་པ་བཅས། །མི་དགེ་བཅུ་ལ་སྤྱོད་ཅིང་མི་ལྡོག་པ། །དེ་དག་གཤེད་མ་འཇིགས་རུང་གིས་བཟུང་སྟེ། །མགོ་དང་ཡན་ལག་ཉིང་ལག་གཅོད་ཅིང་བཏུབ། །ལྕེ་དང་མིག་འབྲུ་ཁྲོ་ཆུས་པགས་པ་བརྙིལ། །མགོ་དང་ཡན་ལག་མིག་སོགས་ཕུང་པོར་སྤུངས། །དེ་ལྟའི་ཁྲིམས་ར་མཐོང་བས་སྐྱི་གཡའ་བ། །ལྷ་ས་ཁྲ་འབྲུག་ལ་སོགས་བོད་ཡུལ་གྱི། །ཡུལ་ལྗོངས་༼ཇ༤༦བ༽ཕོ་བྲང་ཀུན་ན་ཅིག་ཆར་སྣང་། །ཡེ་ཤེས་སྒྱུ་མའི་འཕྲུལ་ཐབས་དྲག་པོ་ཡིས། །མི་དགེ་སྤྱོད་ནུབ་ཀུན་ཀྱང་དགེ་བཅུར་གནས། །དེ་ཚེ་ལི་ཡི་ཡུལ་གྱི་དགེ་ཚུལ་གཉིས། །བོད་ཡུལ་སྤྱན་རས་གཟིགས་དབང་དྲུང་སོང་ཞེས། །འཇམ་པའི་དབྱངས་ཀྱིས་མངོན་སུམ་ལུང་བསྟན་ནས། །བོད་ཡུལ་འོངས་པའི་མི་མོས་ཟློག་པའི་ཕྱིར། །དེ་ཀུན་སྤྲུལ་པའི་ཁྲིམས་ར་ཡིན་ནོ་ཞེས། །སེ་གོལ་བརྡབས་པའི་མོད་ལ་མི་སྣང་གྱུར། །སྤྱི་བོའི་འོད་དཔག་མེད་ཞལ་མངོན་སུམ་བསྟན། །སྐལ་པར་འཚམས་པའི་ཆོས་ཀྱིས་སྨིན་མཛད་སྟེ། །སྐད་ཅིག་ལི་ཡུལ་ཕྱིན་པར་བྱིན་གྱིས་བརླབས། །ཕྱི་མར་དགྲ་བཅོམ་གོ་འཕང་ཉིད་ལ་བཀོད། །

དེ་ཡང་ལི་ཡུལ་དུ་དགེ་ཚུལ་གཉིས་ཀྱིས་སྤྱན་རས་གཟིགས་བསྒྲུབས་པས་ན་མཁའ་ལ་འཕགས་པ་འཇམ་དཔལ་བྱོན་དེ་ཁྱེད་གཉིས་སྤྱན་རས་གཟིགས་ལྟ་བར་འདོད་ན་ད་ལྟ་བོད་ཀྱི་ཡུལ་ན་རྒྱལ་པོར་སྤྲུལ་ནས་བཞུགས་ཀྱི་དེར་སོང་ལ་ལྟོས་ཅིག་ཞེས་ལུང་བསྟན་སྟེ་མི་སྣང་བར་གྱུར། དེ་མ་ཐག་དུ་གསེག་ཤང་དང་ལྷུང་བཟེད་ཐོགས་སྟེ་བོད་དུ་འོངས། ཐོག་མར་ཁྲ་འབྲུག་དུ་ཕྱིན་པས་ཆད་པ་གཅོད་པ་སྔ་མ་དང་ཐུག་སྟེ་མགོའི་ར་བ་དང་མིག་གི་ཕུང་པོ་སོགས་འདུག་པས་འདི་ལྟ་བུ་ཅི་ཡིན་སུས་བྱས་དྲིས་པས་རྒྱལ་པོས་ཁྲིམས་མཛད་པ་ཡིན་ཟེར་བས་མ་དད་སྟེ་འཕགས་པ་འཇམ་དཔལ་མ་ཡིན་བདུད་འདུག་པ་ཟེར་ནས་ལོག་སྟེ་མགོའི་ར་བ་ལ་དབུ་རར་མིང་ཆགས། ཡང་ལྷ་ས་དང་ཉེ་བར་སླེབ་སྟེ་བོན་པོ་ཞར་བ་རྟ་ཞོན་པ་ཅིག་བྱུང་བ་ལ་ལི་ཡུལ་དུ་འགྲོ་བའི་ལམ་དྲིས་པས་ང་རྒྱལ་པོའི་ལྷ་ཁང་རྩིག་པའི་ཕོ་ཉ་ལ་རིངས་པར་ཡོད། སྟོན་མི་ཁོམ་ཟེར་ནས་སོང་། སྟོད་ལུང་མདའི་ཆུ་འགྲམ་ན་མི་རོ་མགོ་མེད་དང་མིག་མེད་སོགས་མང་དུ་འདུག་ལྷ་སར་སླེབས་པས་ནུབ་ཕྱོགས་ཀྱི་ལྕགས་རིའི་ཁ་ན་ཆད་པ་གཅོད་པ་རྒྱུན་མི་འཆད་པར་མཐོང་བས་སྤྱན་རས་གཟིགས་ག་ལ་ཡིན་ཟེར་ནས་ཕྱིར་ལོག་དན་འབག་གི་ཐང་ལ་སླེབས་ཚེ་རྒྱལ་པོས་མཁྱེན་སྟེ་བློན་པོ་ཅིག་ལ་རྟ་གུ་རུབ་ནག་པོ་བསྐྱོན་ནས་དན་འབག་གི་ཐང་ལ་མི་ངེད་རང་དང་ཆ་བྱད་མི་འདྲ་བ་སྐྲ་བྲེགས་པ་༼ཇ༤༧ན༽གོས་ངུར་སྨིག་གྲུ་བཞི་གྱོན་པ་གཉིས་འགྲོ་ཞིང་ཡོད་སྟེ་ཁྲིད་ལ་ཤོག་གསུངས་སྟེ་སྤྱན་སྔར་ཁྲིད་ཕྱིན་པས་རྒྱལ་པོས་དེ་གཉིས་ཀྱི་ཞབས་ལ་ཕྱག་མཛད་དེ་ཁྱེད་གཉིས་གང་ནས་འདིར་ཅི་བྱེད་དུ་འོངས་གསུངས་པས་དེ་གཉིས་ན་རེ་བདག་ཅག་གཉིས་འཕགས་པ་འཇམ་དཔལ་གྱིས་ལུང་བསྟན་ནས་སྤྱན་རས་གཟིགས་བལྟར་མཆིས་པ་ལགས་སྟེ་ཟེར། འོ་ན་ཁྱེད་གཉིས་སྤྱན་རས་གཟིགས་བལྟ་བར་འདོད་དམ་གསུངས་པས་དེ་དང་འཚལ་དེ་ཟེར། དེར་ནུབ་ཕྱོགས་བྱེ་མའི་གླིང་ལ་ཁྲིད་དེ་ལ་ཐོད་ཕུད་ནས་ཨ་མི་ཏཱ་བྷའི་ཞལ་བསྟན་ཞལ་བཅུ་གཅིག་པ་དངོས་སུ་བསྟན་ཡང་ཟེར། ཁྱེད་སྤྱན་རས་གཟིགས་སེམས་ཅན་འདི་ཙམ་གསོད་པ་ཙུག་ལགས་ཞུས་པས་བོད་མི་འདི་རྣམས་ཞི་བས་མི་འཐུལ་བས་སྤྲུལ་པ་བྱས་པ་ཡིན་གསུངས་སྟེ་སེ་གོལ་བརྡབས་པས་ཁྲིམས་ར་དང་གཤེད་མ་སོགས་མི་སྣང་བར་གྱུར། དེ་གཉིས་ཡིད་ཆེས་ནས་གདམ་པ་ཞུས་པས། ལུས་ཀྱི་མི་དགེ་བ་གསུམ་སྤོངས་ལ་ཕྱག་དང་སྐོར་བ་བྱེད་ཅིང་མཐོ་རིས་ཀྱི་གཞི་རྟེན་ཚུལ་ཁྲིམས་བསྲུངས་ལ་བསླབ་གསུམ་དང་མི་འབྲལ་བར་གྱིས་ཅིག །ངག་གི་མི་དགེ་བ་བཞི་སྤོངས་ལ་སངས་རྒྱས་དང་དམ་ཆོས་ཐམས་ཅད་ཀྱི་སྙིང་པོ་ཡི་གེ་དྲུག་པ་ཟློས་ཅིག །ཡིད་ཀྱི་མི་དགེ་བ་གསུམ་སྤོངས་ལ་དཀོན་མཆོག་གསུམ་ལ་སྐྱབས་སུ་སོང་སྟེ་བྱམས་པ་དང་སྙིང་རྗེ་དྲག་པོས་བདག་གཞན་བརྗེ་བའི་བློ་སྒོམས་ཅིག་ཆོས་བཟང་པོ་ལས་བསམ་པ་བཟང་པོ་ལྷག་པ་ཡིན་ནོ། །འདི་གསུམ་དང་ལྡན་ན་བྱང་ཆུབ་འགྲུབ་ལ་མི་ལྡན་ན་མདོ་རྒྱུད་མན་ངག་ཐམས་ཅད་བློ་ནས་འདོན་དུ་ཡོད་ཀྱང་སྙིང་པོ་མེད་ཏོ་ཅེས་གདམས་ཤིང་གཞན་ཡང་ཐུགས་རྗེ་ཆེན་པོའི་ཆོས་སྐོར་དུ་མ་གསུངས་སོ། །

དེ་ནས་དེ་གཉིས་ཀྱིས། ཀྱེ་མ་ཆོས་རྒྱལ་སྤྲུལ་པའི་སྐུ། །ཨཱརྱ་པ་ལོ་ཐུགས་རྗེ་ཅན། །ཡུལ་དུ་འགྲོ་བས་སྐྱེལ་མ་ཞུ། །ཞེས་ཞུས་པས་ཁྱེད་གཉིས་ཡུད་ཙམ་གྱིས་ཕྱིན་པར་འདོད་དམ་གསུངས། འཚལ་ལོ་ཞུས་པས་ཐུ་བར་བྱེ་མ་བྲེ་རེ་བླུག་སྟེ་སྤྱི་བོར་ཕྱག་བཞག་ནས་བྱིན་གྱིས་བརླབས་པའི་མདོ་ལ་རང་ཡུལ་དུ་སླེབས་སྟེ་བྱེ་མ་གསེར་དུ་གྱུར་ནས་སྣང་། དེ་ཕྱིན་༼ཇ༤༧བ༽ལི་ཡུལ་ཐམས་ཅད་དུ་བོད་ཀྱི་རྒྱལ་པོ་ནི་སྤྱན་རས་གཟིགས་དངོས་སོ་ཞེས་གྲགས། དེ་གཉིས་ཕྱི་མར་དགྲ་བཅོམ་པ་ཐོབ་སྟེ་ཐེ་ཚོམ་ཟོས་པས་དངོས་གྲུབ་ཕྱི་མར་འགྱངས་པའོ། །འདི་ལ་འཇམ་དཔལ་བསྒྲུབས་པས་ང་དང་ལས་འབྲེལ་མེད་ཀྱིས་སྤྱན་རས་གཟིགས་ཀྱི་དྲུང་དུ་སོང་ཞེས་ཀྱང་སྣང་ངོ་། །

གུང་རི་གུང་བཙན་རྒྱལ་སར་དབང་བསྐུར་སྟེ། །དེ་ཡི་ལྷ་སྲས་མང་སྲོང་མང་བཙན་འཁྲུངས། །གུང་སྲོང་ཆབ་སྲིད་ལོ་ལྔར་མངའ་མཛད་ནས། །བཅོ་བརྒྱད་བཞེས་ཚེ་པོ་ཊ་ལ་རུ་གཤེགས། །གུང་སྲོང་འདི་ཡབ་ཀྱིས་ང་གསུམ་བཞེས་པ་ལྕགས་མོ་སྦྲུལ་ལ་འཁྲུངས། ལོ་བཅུ་གསུམ་ན་རྒྱལ་སར་བསྐོས། བཙུན་མོ་འ་ཞ་བཟའ་མོང་རྗེ་ཁྲི་དཀར་ཁབ་ཏུ་བཞེས་པ་ལ་མེ་ཁྱི་ལ་སྲས་མང་སྲོང་མང་བཙན་འཁྲུངས། བློན་པོ་མྱང་མང་པོ་རྗེ་ཞང་སྣང་དང་སྣུབས་བཙན་ཏོ་རེས་བྱས། ཆབ་སྲིད་ལོ་ལྔ་མཛད་དེ་བཅོ་བརྒྱད་ལ་གཤེགས།

གུང་སྲོང་བང་སོ་དོན་མཁར་མདའ་རུ་བརྩིགས། །གྲལ་ནི་གནམ་རི་སྲོང་བཙན་གཡོན་ན་ཡོད། །མིང་ནི་གུང་ཆེན་གུང་རི་ལགས་སོ་སྐད། །སླར་ཡང་ཡབ་ཀྱིས་རྒྱལ་སྲིད་ཆོས་བཞིན་མཛད། །བོད་ཡུལ་བདེ་སྐྱིད་ཕུན་ཚོགས་འབྱུང་བའི་སླད། །དགོས་འདོད་སྩོལ་བའི་གཏེར་མང་སྦས་པ་ནི། །ཀ་བ་བུམ་པ་ཅན་དང་ཉེ་བར་སར། །དམ་ཆོས་གཏེར་སྦས་དེ་ཡི་ཕན་ཡོན་གྱིས། །སངས་རྒྱས་བསྟན་པ་ཉི་མ་ཤར་འདྲ་འབྱུང་། །ཐམས་ཅད་དམ་པའི་ཆོས་ལ་སྤྱོད་པར་འགྱུར། །ཤིང་ལོ་ཅན་ལ་གསེར་དངུལ་རིན་ཆེན་སྦས། །རིན་ཆེན་ལ་སྤྱོད་མཐའ་ནོར་མ་ལུས་འདུ། །སྦྲུལ་མགོ་ཅན་ལ་དྲག་སྔགས་མཐུ་གཏེར་སྦས། །མཐའ་དམག་བགེགས་དང་ལོག་འདྲེན་ཞི་བར་འགྱུར། །སེང་མགོ་ཅན་ལ་ཕྱུགས་ཀྱི་གཡང་ཡིག་སྦས། །བཞོན་ཕྱུགས་འཕེལ་ཞིང་དཀར་ཐོག་བཅུད་ལྡན་འགྱུར། །རཏྣ་དེ་ཝ་ཛམ་ལའི་འོག་དུ་སྦས། །རྒྱན་གོས་ནོར་འབྲུ་གང་ལ་ཅི་འདོད་འབྱུང་། །སྟག་ཤ་དེ་ཝ་ཀླུ་ཁང་ནང་དུ་སྦས། །ལོ་ལེགས་ཆར་འབབ་ཀླུ་ཡི་གནོད་པ་འཇིལ། །༼ཇ༤༨ན༽བཻ་ཌཱུར་ལྷུང་བཟེད་ཟས་སྣའི་ཚོགས་ཀྱིས་བཀང་། །གནོད་སྦྱིན་ཁང་སྦས་བཟའ་བཏུང་མ་ལུས་འབྱུང་། ཁ་ཟས་ལྷག་པར་བཅུད་དང་ལྡན་པ་ཡིན། །ཟངས་ཆེན་གསེར་དང་རིན་ཆེན་ཚོགས་ཀྱི་བཀང་། །དཀྱིལ་འཁོར་འོག་སྦས་མཆོད་དང་ཞིག་གསོའི་རྒྱུར། །སྐལ་བ་ཅན་ལ་སྨོན་ལམ་བཏབ་སྟེ་སྦས། །གཞན་ཡང་རིན་ཆེན་སྣ་ཚོགས་དུ་མ་རྣམས། །ནང་སྐོར་དུ་མར་དཔག་མེད་སྦས་པ་ཡིས། །ས་ཕྱོགས་འོད་ལྡན་ཆར་ཆུ་དུས་སུ་འབབ། །ཐན་པ་སད་སེར་བཙའ་དང་མུ་གེ་མེད། །ནད་དང་མཐའ་དམག་མི་འབྱུང་བཀྲ་ཤིས་ཤིང་། །བདེ་ལེགས་ཡོན་ཏན་དཔག་མེད་འབྱུང་བར་འགྱུར། །ཅུང་ཟད་ཞིབ་པར་བཀའ་ཡི་ཐང་ཡིག་བལྟ། །

ཐང་ཡིག་ནས་འདི་ལྟར་བཤད་ཅིང་གཏེར་སྒོ་སོགས་རེ་ཞིག་སྣང་ལ་ཀ་བཀོལ་མར་ཤིང་ལོ་ཅན་ལ་ཆོས་གཏེར། སེང་མགོ་ཅན་ལ་ཕྱིར་ལྡོག །བུམ་པ་ཅན་ལ་རིན་པོ་ཆེའི་གཏེར། དཀྱིལ་འཁོར་གྱི་འོག་དུ་སྟག་ཤ་དེ་ཝ། ཀླུ་ཁང་དུ་རཏྣ་དེ་ཝ། བཻ་ཌཱུ་རྱའི་ལྷུང་བཟེད་ཐེམ་པ་ལ་སྦས་ཅེས་ཀྱང་སྣང་ཞིང་སྤྱིར་ཁ་བྱང་སོགས་ཤིན་ཏུ་རྒྱས་པར་ཡོད་འདུག་པ་མ་དཔེ་ལ་ལར་སྣང་ངོ་། །ཀོང་ཇོས་ཀྱང་ས་དཔྱད་ལེགས་པར་མཛད་པས་བོད་འབངས་ལ་དྲིན་ཆེའོ་ཞེས་རྒྱལ་པོ་དང་ཁྲི་བཙུན་གྱིས་དྲིན་དུ་གཟོ་བར་མཛད་དོ། །

རྒྱལ་པོའི་ཞལ་ནས་ང་ཡི་ལྷ་ཁང་འདིར། །རྒྱལ་བའི་རྟེན་མཆོག་རྨད་དུ་བྱུང་བ་རྣམས། །རིན་ཆེན་དཔག་མེད་དང་བཅས་བཞུགས་པའི་མཐུས། །ཇི་སྲིད་སངས་རྒྱས་བསྟན་པ་གནས་ཀྱི་བར། །རིན་ཆེན་གླིང་ལྟར་ཡོན་ཏན་དཔག་མེད་ལྡན། །མཆོག་གི་སྤྲུལ་སྐུ་དངོས་སུ་བཞུགས་པའི་ཕྱིར། །ས་བཅུའི་བྱང་ཆུབ་སེམས་དཔའ་སྐྱེས་ཆེན་རེ། །ཟག་པ་ཀུན་ཟད་འཕགས་པ་དགྲ་བཅོམ་རེ། །ཡེ་ཤེས་མཆོག་དངོས་གྲུབ་པའི་དབང་པོ་རེ། །རང་བཞིན་ལྷན་ཅིག་སྐྱེས་མའི་མཁའ་འགྲོ་རེ། །ནམ་ཡང་རྒྱུན་མི་འཆད་༼ཇ༤༨བ༽པར་རྟག་དུ་བཞུགས། །སྣ་ཚོགས་གཟུགས་འཛིན་ཕལ་གྱིས་རྟོགས་པར་དཀའ། །བོད་ཡུལ་ལྷ་ཁང་ཀུན་ལས་མངོན་པར་མཐོ། །ཡོན་ཏན་ཀུན་ལྡན་ལོངས་སྤྱོད་ཟད་པ་མེད། །མཐའ་བཞི་ལས་རྒྱལ་གྲགས་པས་གླིང་བཞི་ཁྱབ། །ཛམྦུའི་གླིང་ན་འགྲན་ཟླ་བྲལ་ལོ་གསུང་། །འདི་ལ་འདུལ་བྱ་ཞབས་ཏོག་མཐའ་ནས་རྒྱས། །མཐའ་མི་དབང་འདུས་དཔལ་འབྱོར་མཁའ་དང་མཉམ། །མ་འོངས་དུས་ན་ང་ཡི་དབོན་སྲས་སོགས། །བོད་ཡུལ་ལྷ་ཁང་བཞེང་བར་འདོད་པ་རྣམས། །ས་ཕུད་རྡོ་ཕུད་ར་སའི་གནས་འདིར་སྐྱོལ། །རབ་གནས་ལྷུན་གྲུབ་བགེགས་དང་བར་ཆད་མེད། །བཀྲ་ཤིས་ཡོན་ཏན་ཀུན་ལྡན་འགྱུར་རོ་གསུང་། །དེ་ནས་ཆོས་རྒྱལ་སྤྲུལ་པའི་སྐུ་དེ་ཡིས། །དབོན་སྲས་མང་སྲོང་དབུ་ལ་ཕྱག་བཞག་ནས། །པང་སྐོང་ཕྱག་རྒྱ་པད་དཀར་ཟླ་བ་སྒྲོན། །ཐུགས་རྗེ་ཆེན་པོའི་ཆོས་སྐོར་བཤད་རྒྱུད་དང་། །སྒྲུབ་སྐོར་དོན་རྒྱུད་ཐམས་ཅད་རྫོགས་པར་གནང་། །འོག་མིན་གནས་མཆོག་ར་སའི་གཙུག་ཁང་ལ། །མཆོད་དང་སྐོར་བ་མཐོང་ཐོས་དྲན་རེག་དང་། །རགས་དང་ཞིག་གསོའི་ཕན་ཡོན་བྱ་ཐབས་སོགས། །རྒྱ་ཆེར་བསྩལ་བ་ཆུ་དར་ལ་བྲིས་ནས། །གནོད་སྦྱིན་ཁང་པ་ལ་སོགས་དུ་མར་སྦས། །མ་འོངས་སྐལ་བར་ལྡན་ལ་སྨོན་ལམ་བཏབ། །གཞན་ཡང་ང་ནས་གདུང་རབས་ལྔ་པ་ན། །ང་ཡི་མིང་ལ་ལྡེ་བཏགས་རྒྱལ་པོ་འབྱུང་། །དེ་དུས་པཎ་ཆེན་མང་པོ་བོད་དུ་འབྱོན། །གཙུག་ཁང་མང་བཞེང་བསྟན་པ་རྒྱས་པར་འགྱུར། །ངུར་སྨྲིག་གོས་འཛིན་རབ་བྱུང་མང་འབྱུང་བས། །ང་ཡི་དབོན་སྲས་རྣམས་ཀྱིས་སྤྱི་བོར་ཁུར། །མཆོད་པའི་གནས་ཀྱིས་འཚོ་བ་བླ་ནས་སྦྱོར། །ཕན་བདེ་དགེ་ལེགས་མ་ལུས་འབྱུང་ངོ་གསུངས། །དེ་འཕྲལ་མགར་གྱིས་ཟངས་ཀྱི་གླེགས་བུར་བྲིས། །མཆིམས་ཕུའི་དཀོར་མཛོད་ནང་དུ་བཞག་༼ཇ༤༩ན༽པར་གྱུར། །གཞན་ཡང་བཙུན་མོ་ཕྱི་བློན་ནང་བློན་དང་། །བོད་འབངས་བྱིས་པ་ཡན་ལ་ཞལ་གདམས་གསུངས་། །ཐམས་ཅད་ཡི་གེ་དྲུག་པའི་ཆོས་ལ་བཀོད། །དེ་རྣམས་ཐོན་མི་སོགས་ཀྱིས་ཡི་གེར་བྲིས། །མ་འོངས་སྐལ་ལྡན་དོན་དུ་གཏེར་དུ་བཞག །སྤྲུལ་པའི་རྒྱལ་པོའི་ངོ་མཚར་མཛད་པ་རྣམས། །ཀ་བ་བུམ་པ་ཅན་ལ་ཉེ་བར་སྦས། །བཀའ་ཆོས་ཟབ་མོའི་གདམས་པ་དེ་རྣམས་ཀྱིས། །མ་འོངས་བོད་ཡུལ་འགྲོ་བའི་དོན་བྱེད་པར། །བདེན་པའི་སྟོབས་ཀྱིས་བྱིན་བརླབས་སྨོན་ལམ་མཛད། །

དེ་ཡང་གབ་པ་མངོན་ཕྱུང་ལས། བཀའ་ཆོས་རྣམས་རིན་པོ་ཆེའི་གཏེར་དུ་བཞུགས་ནས་མ་འོངས་པའི་དུས་འགྲོ་བ་ལ་ཕན་པར་གྱུར་ཤོག་གི་སྨོན་ལམ་བཏབ་པར་འཚལ་ནས་དཀོན་མཆོག་ལ་མཆོད་པ་མཛད། འཁོར་འབངས་ལ་བཟའ་བཏུང་བཀྱེ། ཆོས་སྐྱོང་དཔང་དུ་གསོལ་ནས་ད་ལྟ་བདག་གིས་དཀོན་མཆོག་ལ་མཆོད་པ་དང་སྐྱེ་བོ་ལ་བཟའ་བཏུང་བྱིན་པ་འདི་ལ་བརྟེན་ནས་བདག་གི་བཀའ་ཆོས་ཀྱི་ཤོག་དྲིལ་དུས་ཀྱི་ཕྱི་མ་ལ་དགོངས་པ་འདི་རྣམས་རྙིགས་མའི་དུས་སུ་སྐལ་ལྡན་ལས་འཕྲོ་ཅན་རྣམས་དང་འཕྲད་ནས་བྱང་ཕྱོགས་ཁ་བ་ཅན་གྱི་རྒྱལ་ཁམས་ཐམས་ཅད་འཕགས་པའི་བཀའ་ལ་ཐོགས་པར་གྱུར་ཅིག །ཐོགས་ནས་ཀྱང་རིས་དྲུག་གི་དུ་ཁ་ཐམས་ཅད་དེ་ཉིད་དུ་ཟད་ནས་བདེ་བ་ཕུན་སུམ་ཚོགས་པ་དང་ལྡན་པར་གྱུར་ཅིག །དེའི་ཚེ་བདག་གི་གཙུག་ལག་ཁང་འདི་རྣམས་སུ་འཕགས་པ་རྣམས་འཁུར་ཞིང་ཞབས་ཏོག་གི་འོས་མང་བར་གྱུར་ཅིག །དེའི་བྱིན་རླབས་ཀྱིས་བོད་འབངས་ཐམས་ཅད་བདེ་སྐྱིད་ཕུན་སུམ་ཚོགས་པ་དང་ལྡན་པར་གྱུར་ཅིག །དེ་ཁོ་ན་འགྲུབ་པར་གྱུར་ཅིག །ཅེས་བཀའ་བསྩལ་པ་དང་ཐམས་ཅད་དགའ་བདེས་ཁྱབ་སྟེ་ཅ་ཅོ་དང་རྩེ་འཇོ་མང་པོ་བྱས་པ་དང་རྒྱལ་པོའི་ཞལ་ནས། འཁོར་འདས་ཀྱི་ཆོས་ཐམས་ཅད་རང་སྣང་གཞི་མེད་དུ་འདུག་གོ །བློ་འདས་བྱར་མེད་ཅིག་འདུག་གོ །ཇི་བཞིན་པའི་ངང་ལས་མ་བཅོས་པར་གློད་ལ་ཞོག་ཞིག་ཞེས་གསུངས་པ་དང་ཐམས་ཅད་ཀྱི་རྒྱུད་ལ་གཉིས་འཛིན་ཞིག་སྟེ་ཇི་བཞིན་པའི་ངང་ལ་གནས་པར་གྱུར་ཏོ། །ཅེས་བྱུང་ངོ་། །༼ཇ༤༩བ༽

ཁྱད་པར་དབོན་སྲས་དམ་པ་མང་སྲོང་ལ། །ཐུགས་ཀྱི་གསང་མཛོད་གབ་པ་མངོན་དུ་ཕྱུང་། །གཞན་ཡང་མ་འོངས་རྒྱ་ཆེར་ལུང་བསྟན་མཛད། །དེ་ནས་ནང་པར་ཉི་མ་ཤར་བ་དང་དབོན་སྲས་ཀྱིས་དབུ་རྩེའི་ཡང་ཐོག་དུ་རང་གི་ན་བཟའ་ལ་སྟན་བྱས་སྟེ་ཞལ་ཟས་མང་པོ་དྲངས་སྟེ་ཕྱག་བྱས་ནས། སངས་རྒྱས་ཀུན་གྱི་འཕྲིན་ལས་དང་། །སྣང་བ་མཐའ་ཡས་ཐུགས་རྗེ་ལས། །བདེ་བ་ཅན་ནས་ཕོ་ཉར་བྱོན། །བོད་འབངས་ཡོངས་ཀྱི་སྐྱབས་གནས་མཛད། །བདག་ཅག་ཀུན་ལ་ཐུགས་རྗེས་གཟིགས། །རྒྱལ་བའི་སྐུ་དང་ཐ་མལ་མཇལ། །ཟབ་མོའི་ཐུགས་དགོངས་གནང་མོད་ཀྱང་། །ཆོས་ཉིད་དོན་གྱི་ཐུགས་རྗེ་དེ། །རྒྱལ་བའི་ཐུགས་ལ་མི་གབ་པར། །གབ་པ་མངོན་དུ་ཕྱུང་ནས་ནི། །རང་སྣང་ཡུལ་མེད་བསྟན་དུ་གསོལ། །བློ་འདས་བྱར་མེད་བསྟན་དུ་གསོལ། །མ་བཅོས་ངང་ནས་བསྟན་ནས་ཀྱང་། །བྱར་མེད་ངང་ལ་གནས་པ་ལས། །སྐུ་གསུམ་ཤུགས་ལས་འཆར་པའི་ཚུལ། །དངོས་ཅག་བློ་ལ་སྦྱར་དུ་གསོལ། །ཞེས་ཞུས་པས་རྒྱལ་པོས་བཀའ་སྩལ་པ། ལྷ་སྲས་ཆེན་པོ་ཉོན་ཞིག །བདག་ནི་སངས་རྒྱས་ཀུན་གྱི་འཕྲིན་ལས་ཡིན། །སྣང་བ་མཐའ་ཡས་དྲུང་དུ་དམ་ཡང་བཅས། །བྱང་ཆུབ་སེམས་ཀྱིས་བོད་འབངས་དོན་ལ་ཡོང་། །ང་དང་རྒྱལ་བ་གཉིས་སུ་མེད། །འགྲོ་ཀུན་ང་ཡིས་འདུལ་བ་ཡིན། །ཁྱེད་ཀུན་འཕགས་པའི་བྱིན་བརླབས་ཡིན། །རྒྱལ་བའི་དགོངས་རྒྱུད་ཟབ་མོ་རྣམས། །འཕགས་པའི་ལམ་སྟེགས་ཡིན་མོད་ནའང་། །ཆོས་ཉིད་དོན་གྱི་ཐུགས་རྗེ་དེ། །བློ་དམན་རྣམས་ལ་བསྟན་མི་འོས། །བརྩེ་བས་གབ་པ་མངོན་ཕྱུང་འདི། །མ་རྟོགས་སྒྲོ་དང་སྐུར་བའི་གཞི། །སྐལ་མེད་རྣམས་ལ་ཡེ་གསང་ཆོད། །ཙིཏྟ་སྙིང་གི་དཀྱིལ་དུ་ཆོངས། །ཆོས་ཉིད་ཟད་སར་སྐྱོལ་བ་ཡང་། །ང་ཡིས་བསྟན་གྱིས་ལེགས་པར་ཉོན། །སྣ་ཚོགས་དག་ཀྱང་རང་སྣང་ཡིན། །ཡུལ་མེད་དེ་ནི་བློ་ལས་འདས། །བློ་འདས་དེ་ནི་བྱར་མེད་ཡིན། །ཇི་བཞིན་པ་ཡི་ངང་གནས་ཡིན། །གནས་པ་མེད་པ་གློད་པའི་མཆོག །དེ་ལྟར་གོ་བའི་གང་ཟག་གིས། །མཐའ་བྲལ་སྤྲོས་པ་ཆོད་པ་ལ། །ལྟ་བའི་མིང་དུ་བཏགས་པ་ཡིན། །རང་གསལ་འཛིན་པ་སྟོར་བ་ལ། །སྒོམ་པའི་མིང་དུ་བཏགས་པ་ཡིན། །དོན་དང་འབྲལ་བ་མེད་པ་ལ། །སྤྱོད་པའི་མིང་དུ་བཏགས་པ་ཡིན། །སྤང་བླང་འཛིན་པ་ཅིག་པ་ལ། །༼ཇ༥༠ན༽འབྲས་བུའི་མིང་དུ་བཏགས་པ་ཡིན། །རྩོལ་མེད་འགྲོ་དོན་བྱེད་པ་ལ། །ཐུགས་རྗེའི་མིང་དུ་བཏགས་པ་ཡིན། །དེ་ལ་སྐྱོ་དུབ་མེད་པ་ལ། །ཆེན་པོའི་མིང་དུ་བཏགས་པ་ཡིན། །འགྲོ་དོན་མཛད་ཀྱང་སྐྱོན་མ་གོས། །འཕགས་པའི་མིང་དུ་བཏགས་པ་ཡིན། །སྙིང་རྗེས་དབང་དུ་འདུས་པ་ལ། །རྒྱལ་པོའི་མིང་དུ་བཏགས་པ་ཡིན། །འགྲོ་བའི་ཁ་ལོ་སྙོམས་པ་ལ། །སྲོང་བཙན་མིང་དུ་བཏགས་པ་ཡིན། །བློ་ལ་གང་ཕན་བཤད་པ་ལ། །གདམས་ངག་མིང་དུ་བཏགས་པ་ཡིན། །རྗེད་ཐོར་ཤུལ་དུ་བཞག་པ་ལ། །བཀའ་རྒྱུད་མིང་དུ་བཏགས་པ་ཡིན། །འགྲོ་བ་དང་བ་འདྲེན་པ་ལ། །གཙུག་ཁང་མིང་དུ་བཏགས་པ་ཡིན། །རྣམ་རྟོག་རང་སར་གྲོལ་བ་ལ། །སངས་རྒྱས་མིང་དུ་བཏགས་པ་ཡིན། །འགྲོ་བ་ལམ་དུ་འཇུད་པ་ལ། །དམ་ཆོས་མིང་དུ་བཏགས་པ་ཡིན། །བྱར་མེད་བློ་ལ་འབྱོར་བ་ལ། །དགེ་འདུན་མིང་དུ་བཏགས་པ་ཡིན། །རྩོལ་མེད་རང་ལུགས་གློད་པ་ལ། །བྱར་མེད་མིང་དུ་བཏགས་པ་ཡིན། །ཐ་མལ་རྟོག་པ་བསྒྱུར་པ་ལ། །སྐྱེད་རིམ་མིང་དུ་བཏགས་པ་ཡིན། །བློ་ཡི་འཁྲིད་ཐབས་སྣ་ཚོགས་ལ། །ཆོས་སྤྱོད་མིང་དུ་བཏགས་པ་ཡིན། །རྩ་བྲལ་ནང་དུ་ཤེས་པ་ལ། །རྟོགས་པའི་མིང་དུ་བཏགས་པ་ཡིན། །དོན་གོ་གཅིག་ལས་མེད་པ་ལ། །ཉག་གཅིག་མིང་དུ་བཏགས་པ་ཡིན། །དུ་མ་ངོ་བོ་གཅིག་པ་ལ། །ཆོས་སྐུའི་མིང་དུ་བཏགས་པ་ཡིན། །རང་སྣང་ལྷ་རུ་ཤར་བ་ལ། །ལོངས་སྐུའི་མིང་དུ་བཏགས་པ་ཡིན། །སྣ་ཚོགས་ཐབས་ཀྱིས་འདྲེན་པ་ལ། །སྤྲུལ་སྐུའི་མིང་དུ་བཏགས་པ་ཡིན། །རྟོག་མེད་རང་ས་ཟིན་པ་ལ། །མངོན་འགྱུར་མིང་དུ་བཏགས་པ་ཡིན། །བཏགས་པ་ཐམས་ཅད་མིང་ཡིན་གྱི། །མིང་གི་འཛིན་པ་མེད་པར་ཞོག །བསམས་པ་ཐམས་ཅད་བློ་ཡིན་གྱི། །བློ་ཡི་བྱེད་པ་ཞོག་ལ་ཐོང་། །ཞོག་ཅེས་བྱ་བ་ཚིག་ཡིན་གྱི། །ཚིག་གི་འཛིན་པ་བོར་ལ་ཐོང་། །ཐོང་ཞེས་བྱ་བ་བློ་ཡིན་གྱི། །བློ་ཡི་བྱེད་པ་དབྱིངས་སུ་སྦོས། །སྦེད་པ་བྱ་བ་བཟང་རྟོག་ཡིན། །བཟང་ངན་མེད་པར་ཁད་དེ་བ། །གབ་སྦས་མེད་པར་ལྷང་ངེ་བ། །འགྲོ་འོང་མེད་པར་ས་ལེ་བ། །སྤང་བླང་མེད་པར་ལྷུག་གེ་བ། །ཕྱོགས་རིས་མེད་པར་ཆམ་མེ་བ། །བཏང་བཟུང་མེད་པར་ཁྱིལ་ལེ་བ། །གསལ་འགྲིབ་མེད་པར་ལྷན་ནེ་བ། །བརྗེད་ཡེངས་མེད་པར་ཆ་ལེ་བ། །བཏང་བཞག་མེད་པར་༼ཇ༥༠བ༽ཝལ་ལེ་བ། །བློ་ལས་འདས་པའི་ཡུལ་ལ་ལྟོས། །ཚིག་ལས་འདས་པའི་དོན་ལ་ལྟོས། །བཟང་ངན་མེད་པའི་དབྱིངས་ལ་ལྟོས། །ཕྱི་ནང་མེད་པའི་སེམས་ལ་ལྟོས། །ཕོ་མོ་མེད་པའི་རྒྱུད་ལ་ལྟོས། །གཉིས་འཛིན་བྲལ་བའི་དོན་ལ་ལྟོས། །དོན་ཞེས་བྱ་བ་བློ་ལས་འདས། །འདས་པའི་རྗེས་སུ་མ་འབྲང་བར། །བརྗོད་ཚིག་བྲལ་བའི་ངང་ལ་ལྟོས། །བལྟས་པས་མཐོང་བའི་ཡུལ་མེད་ཀྱི། །མ་བལྟས་བཞག་པས་ཆོས་ཉིད་མཐོང་། །མ་བསྒྲུབས་བཞག་པས་སེམས་ཉིད་འགྲུབ། །མ་བཟུང་གློད་པས་རང་སར་གྲོལ། །དེ་ལྟར་མཐོང་བའི་གང་ཟག་ལ། །འཁོར་འདས་གཉིས་སུ་ངས་མ་མཐོང་། །དགེ་སྡིག་བཟང་ངན་རྟག་ཆད་དང་། །ཕོ་མོ་བདེ་སྡུག་ཡིན་མིན་དང་། །ཉེ་རིང་མཐོ་དམན་གཉིས་མ་མཐོང་། །གསལ་འགྲིབ་གཉིས་སུ་ངས་མ་མཐོང་། །མཐོང་བ་མེད་པའི་ངང་ཉིད་ནས། །སྣ་ཚོགས་ཤར་བ་རང་ཉིད་ཡིན། །སྣ་ཚོགས་འགག་པ་མེད་པར་ཞོག །འཛིན་མེད་སྤང་བླང་མེད་པར་ཞོག །སྣ་ཚོགས་འཛིན་བྲལ་ཆོས་སྐུ་ཡིན། །མ་འགགས་གསལ་བ་ལོངས་སྐུ་ཡིན། །སྣ་ཚོགས་གྲོལ་བ་སྤྲུལ་སྐུ་ཡིན། །ཐ་མལ་རྟོག་མེད་ཆོས་སྐུ་ཡིན། །ཆོས་ཉིད་འདོད་པ་ཐ་མལ་ཡིན། །བློ་ལས་འདས་པ་དེ་ཉིད་ཡིན། །འདོད་པ་བྲལ་ན་དོན་དང་འཕྲད། །གཉིས་འཛིན་གྲོལ་ན་གནས་སུ་གཏོལ། །སྤང་བླང་མེད་ན་དངོས་གྲུབ་ཐོབ། །འགྲོ་དོན་བྱེད་ན་འཕྲིན་ལས་རྫོགས། །བློ་ཐག་ཆོད་ན་འགྲོ་སར་ཕྱིན། །ཕྱིན་ས་མེད་ན་གཏོལ་བ་ཡིན། །དེ་ལྟ་བུ་ཡི་གང་ཟག་ལ། །རིག་པ་ཐམས་ཅད་རང་རིག་ཡིན། །ཤེས་པ་ཐམས་ཅད་རང་ཤེས་ཡིན། །གྲོལ་བ་ཐམས་ཅད་རང་གྲོལ་ཡིན། །གསལ་བ་ཐམས་ཅད་རང་གསལ་ཡིན། །སྟོང་པ་ཐམས་ཅད་རང་སྟོང་ཡིན། །འདུག་པ་ཐམས་ཅད་རང་འདུག་ཡིན། །གནས་པ་ཐམས་ཅད་རང་གནས་ཡིན། །བདེ་བ་ཐམས་ཅད་རང་བདེ་ཡིན། །སྡུག་བསྔལ་ཐམས་ཅད་རང་སྡུག་ཡིན། །ཐམས་ཅད་རང་རིག་རང་སྣང་ཡིན། །སྒོམ་དུ་མེད་པས་བསམ་དུ་མེད། །རྒྱུད་ལ་བྱར་མེད་ཡོངས་སུ་མེད། །བཞག་རྒྱུ་མེད་དེ་བཏང་རྒྱུ་མེད། །བརྗེད་རྒྱུ་མེད་དེ་ནོར་རྒྱུ་མེད། །ཡེ་ཤེས་དེ་ལ་རྒྱུན་ཆད་མེད། །ཏིང་ངེ་འཛིན་ལ་ཐུན་མཚམས་མེད། །དམིགས་པ་ལ་ཡང་བཏང་བཟུང་མེད། །རྣམ་པར་རྟོག་པ་བཟང་ངན་མེད། །ཡིད་ཀྱི་༼ཇ༥༡ན༽ཡུལ་ལ་ཕྱི་ནང་མེད། །དངོས་པོ་མེད་ལ་ཕོ་མོ་མེད། །རེ་དྭོགས་སྤངས་པས་སྐྱོན་དང་བྲལ། །འདོད་པ་མེད་པས་ཐོབ་པ་མེད། །རྩོལ་བ་མེད་པར་སྐྱོན་རྣམས་སྤངས། །འབྲས་བུ་ལ་རེ་བ་མེད་པས་སངས་རྒྱས་ཀྱི་འདོད་པ་ཅིག །བསམ་བརྗོད་བློ་ལས་འདས་པས་སྨྲ་བའི་ངག་དང་བྲལ། །

དེ་ལྟར་དུ་རང་དབང་ཐོབ་ཙམ་ན་རྒྱུད་པ་རང་གིས་ཟིན། གྲོལ་ཆ་ནང་ནས་རྙེད། གཟུང་འཛིན་མཚན་མ་ཞིག །སྣང་སྲིད་བཀའ་རྒྱུད་དུ་ཤེས། བྱེད་སྤྱོད་ཆོས་སུ་འགྲོ། མཐོང་ཐོས་སྐུ་གསུམ་དུ་བྱོན། ཡེ་ཤེས་ནང་ནས་བརྡོལ། ཉོན་མོངས་རང་སར་དག །དད་གུས་རང་ལ་ཚུད། འཁོར་འདས་ཀྱི་རྩ་བ་རང་རིག་དུ་ཤེས། སྐྱིད་སྡུག་གསལ་འདེབས་སུ་ཤེས། བདག་འཛིན་ཆོས་སྐུར་གྲོལ་ལོ། །གཞི་མཐོང་བས་ལྟ་བ་མེད། རྩད་ཆོད་པས་སྒོམ་དུ་མེད། རང་ས་ཟིན་པས་སྒྲུབ་ཏུ་མེད། རང་སེམས་ངོ་ཤེས་པས་སངས་རྒྱས་མེད་ཏོ། །ཤེས་རབ་རང་རྡོལ་དུ་བྱོན་པས་ཝལ་པོ་རྗེས་མེད་དུ་འདུག་པ། སྣ་ཚོགས་འགག་མེད་དུ་གྲོལ་བས་ཚོར་བ་རྗེས་མེད་དུ་སངས་པ། རིག་པ་བསླན་སར་ཆགས་པས་ཆོས་སྐུ་གཅེར་མཐོང་དུ་གྲོལ་བ། རིག་པ་རྐྱང་འདེད་དུ་འདུག་པས་གཉིས་སུ་མེད་པའི་སྐུ་རང་སྣང་ཆེན་པོའི་ངང་ལ་ལུས་སོ། །རང་བྱུང་ཡིན་པས་ལྷུན་གྲུབ་ཏུ་བྱུང་། རང་གསལ་ཡིན་པས་གཏིང་གསལ་དུ་ཤར། རང་སྣང་ཡིན་པས་འོད་གསལ་དུ་སྣང་། རང་རིག་ཡིན་པས་ཆོས་སྐུར་བྱུང་། རང་གྲོལ་ཡིན་པས་ཟང་ཐལ་དུ་བྱུང་ངོ་། །དེ་ཡང་རང་གིས་མ་བྱས་པར་གཞན་གྱིས་བྱེད་དམ། རང་ལ་བསམ་དུ་མེད་པར་གཞན་ལ་མཚོན་པས་རྙེད་དམ། རང་མ་རིག་པར་སེམས་ཅན་ཐུལ་ལམ། འདུ་འབྲལ་མེད་པ་བཙལ་བས་རྙེད་དམ། ཕྱིན་པ་མེད་པ་བདས་པས་ཟིན་ནམ། དངོས་པོ་མེད་པ་ལག་དུ་ལོན་ནམ། བསྟན་རྒྱུ་མེད་པ་མིག་གིས་མཐོང་ངམ། རང་ལ་ཡོད་པ་གཞན་ལ་འཚོལ་ལམ། གསལ་བའི་རྟིང་ལ་ལྟའམ། གྲོལ་བའི་རྟིང་ལ་བཤིག་གམ། དག་པའི་རྟིང་ལ་འཁྲུའམ། འགྲངས་པའི་རྟིང་ལ་ཟའམ། ངོམས་ཀྱི་རྟིང་ལ་འཐུང་ངམ། དྲོས་པའི་རྟིང་ལ་གོན་ནམ། ཤེས་པའི་རྟིང་ལ་འཐོམས་སམ། དེ་ལྟར་སེམས་ལ་རྒྱུ་རྐྱེན་བྲལ་བས་རྩོལ་སྒྲུབ་ཀྱི་བློ་དང་བྲལ་སྟེ་དངོས་མེད་ལ་གཉེན་པོས་བཅོས་སུ་འདུག་གམ། ཡོད་མེད་ཀྱི་བློ་དང་བྲལ་༼ཇ༥༡བ༽བས་རྟག་ཆད་རང་སར་དག །གཉིས་འཛིན་རང་སར་གྲོལ་བས་རེ་དོགས་ཀྱི་མཐའ་སྤངས། ཞེན་འཛིན་རང་སར་གྲོལ་བས་སྐྱེ་མེད་རང་སར་ཟིན། རྟོག་མེད་ནང་ནས་མཐོང་བས་དགྲ་བགེགས་རང་སར་འཐུལ། འོ་འདི་ལྟར་རིག་པ་རྒྱ་ཡན་གཉེན་པོ་མེད་པ་ལ་ཡེ་ཤེས་རང་སྣང་གི་སྤྱོད་པ་ཟེར་བ་ཡིན་ནོ། །རྟོག་མེད་རང་ལུགས་གནས་པ་ལ་སྤང་བླང་མེད་པ་ཟེར་བ་ཡིན་ནོ། །ཡེ་ཤེས་ནང་ནས་ཤར་བ་ལ་རྣམ་རྟོག་རང་གྲོལ་ཟེར་བ་ཡིན་ནོ། །ཡིན་མིན་བློ་ལས་འདས་པ་ལ་དགག་སྒྲུབ་བྲལ་བ་ཟེར་བ་ཡིན་ནོ། །འབད་རྩོལ་མེད་པར་ཟིན་པ་ལ་ཆོས་ཉིད་ཀློང་རྡོལ་ཟེར་བ་ཡིན་ནོ། །ལྷུན་གྲུབ་སྐྱེ་བ་མེད་པ་ལ་འབྲས་བུ་རང་ཤར་ཟེར་བ་ཡིན་ནོ། །དེ་ལྟར་གོ་བ་དང་རྟོགས་པ་དུས་མཉམ། ཤེས་པ་དང་གྲོལ་བ་དུས་མཉམ། གསལ་བ་དང་མཐོང་བ་དུས་མཉམ། འབྱར་བ་དང་རེག་པ་དུས་མཉམ། བརླན་པ་དང་གཤེར་བ་དུས་མཉམ། འོ་དེ་ལྟར་ཤེས་པའི་གང་ཟག་གིས་ལྟ་བ་ལ་ཕྱོགས་རིས་མེད་ཀྱིས་ན་མཁའ་གོན། སྒོམ་པ་ལ་གསལ་འགྲིབ་མེད་ཀྱིས་ཉི་ཟླ་ཁུར། སྤྱོད་པ་ལ་ཐོགས་བརྡུགས་མེད་ཀྱིས་རླུང་ལ་ཞོན། འབྲས་བུ་ལ་བླང་དོར་མེད་ཀྱིས་གསེར་གླིང་ལྟོས། དེ་ལྟར་རྟོགས་པའི་གང་ཟག་གིས་ལྟ་བ་ལ་བལྟ་རྒྱུ་གདའ་ཡེ། སྒོམ་པ་ལ་སྒོམ་རྒྱུ་ལྟར་གདའ་ཡེ། སྤྱོད་པ་ལ་སྤྱོད་རྒྱུ་གདའ་ཡེ། འབྲས་བུ་ལ་སྒྲུབ་རྒྱུ་གདའ་ཡེ། རིག་པ་གཤིས་ཐོག་དུ་སྐྱོལ་མཚན་མ་རང་གྲོལ་དུ་ཐོང་ཕྱི་ནང་གི་འཛིན་པ་ཤིག་བཟང་ངན་གྱི་བླང་དོར་སྤོངས་ཆགས་ཞེན་གྱི་འཛིན་པ་ཁྲོལ་བཟང་འདོད་ཀྱི་ང་རྒྱལ་ཆོག་འགྲན་སེམས་ཀྱི་ཕྲག་དོག་ཤོལ་ཞེ་སྡང་གི་མེ་ཆེན་སོད་གཏི་མུག་གི་མུན་པ་སོལ། བྱར་མེད་ཀྱི་ངང་ལ་ཡེངས་མེད་ཏུ་ཞོག་གཉིས་འཛིན་གྱི་བློ་ནམ་མཁའི་དབྱིངས་སུ་རྒྱས་ཐོབ། དོན་ལ་སྒོམ་རྒྱུ་མེད་ཀྱིས་རིག་པ་རང་སར་ཞོག །འོ་དེ་ལྟ་བུའི་གང་ཟག་གིས། སྐྱེད་རིམ་བསྒོམས་ན་སྣང་སྲིད་ལྷ་རུ་འགྱུར། །རྫོགས་རིམ་དྲན་ན་གཉིས་འཛིན་མཚན་མ་ཞིག །ཟུང་འབྲེལ་འདོད་ན་བར་སྣང་འཇའ་ཚོན་ལྟོས། །དོན་གོ་མཐོང་ན་ཐ་མལ་ཆོས་མེད་སྡོད། །མ་མཐོང་བར་དུ་བླ་མ་བཀའ་རྒྱུད་བསྟེན། །ཆོས་སྤྱོད་བྱེད་ན་རང་འདོད་ཞེན་པ་སྤོངས། །མི་འཇིགས་གོ་ཆ་འདོད་ན་སྒོ་གསུམ་ལྷ་རུ་བསྒྱུར། །གཞན་དོན་བྱེད་ན་འགྲོ་ལ་ཕན་སེམས་སྐྱེད། །རང་དོན་སྒྲུབ་ན་འདུ་འཛི་གཡེང་བ་སྤོངས། །དགྲ་བགེགས་༼ཇ༥༢ན༽འདུལ་ན་རྩ་བྲལ་སྙིང་རྗེ་སྐྱེད། །ཕྱི་མ་བདེ་འབྲས་འདོད་ན་ད་ལྟ་དཀའ་བ་ཆོད། །འགྲོ་བ་དབང་དུ་སྡུད་ན་བདག་པས་གཞན་གཅེས་གྱིས། །སྙོམ་ལས་ལེ་ལོ་དྲན་ན་འཆི་བ་མི་རྟག་སྒོམས། །ཆགས་ཞེན་འཛིན་པ་བྱུང་ན་རྨི་ལམ་སྒྱུ་མར་སྦྱོངས། །བར་ཆད་བདུད་ཀྱིས་བྲེད་ན་རང་སེམས་གཏན་ལ་ཕོབ། །ལྷ་ཆོས་ཚུལ་བཞིན་བྱེད་ན་ཆོས་མིན་ཐམས་ཅད་སྤོངས། །ང་དང་ཡུན་དུ་འགྲོགས་ཀྱང་དེ་ལས་མེད། །སངས་རྒྱས་གཞན་དང་མཇལ་ཡང་དེ་ལས་མེད། །ཅེས་ཆོས་ཀྱི་རྒྱལ་པོས་ཐུགས་ཀྱི་བརྣག་པ་གབ་པ་མངོན་དུ་ཕྱུང་བ་དང་དབོན་སྲས་དུས་དེ་ཉིད་དུ་ཆོས་ཐམས་ཅད་ཆོས་ཉིད་རང་ཤར་རང་གྲོལ་ཆེན་པོའི་ཀློང་དུ་འབད་པ་དང་རྩོལ་བ་མེད་པར་གྲོལ་ལོ། །

དུས་དེ་ཉིད་དུ་བདེ་སྡུག་ལ་སྤང་བླང་མེད། འཁོར་འདས་ལ་བཟང་ངན་མེད། འདི་ཕྱི་ལ་གདམ་ཀ་མེད་པར་འཕགས་པ་རྣམས་ཀྱི་ཞལ་མཐོང་བྱ་མཐོང་བྱེད་མེད་པར་མི་ལ་མི་ལྟ་བ་བཞིན་དུ་གཟིགས་སོ། །འཁོར་ཐམས་ཅད་ཀྱང་རིག་པ་རང་གསལ་གྱི་དགོངས་པ་ལ་གཞག་བྱ་འཇོག་བྱེད་མེད་པར་གྱུར་ཏོ། །དབོན་སྲས་རྗེས་སུ་ཐུགས་རངས་སྟེ་ཕྱི་ནང་གི་མཆོད་པ་རྒྱ་ཆེན་པོས་མཆོད་ཅིང་བཀའ་དྲིན་ཆེས་གཟོ་ཡང་འཇིགས་པ་ཅི་ཡང་མི་མངའ་འོ། །དེ་ནས་རྒྱལ་པོ་དར་ཅིག་དགོངས་པ་ལ་བཞུགས་སྟེ་ཅི་ཡང་མི་གསུང་ངོ་། །དེ་ནས་སྤྱན་ན་མཁའ་ལ་ཁྲལ་ཁྲལ་མཛད་ནས། ཨེ་མ་རྒྱལ་སྲས་ཆེན་པོ་པ། །ང་ཡི་ལྷ་སའི་གནས་གཞི་འདི། །ཉ་འདྲ་ལྗོང་འདྲ་སྦལ་འདྲ་པིར་ཡང་འདྲ། །རིམ་པ་བཞིན་དུ་ཆུ་ཡིས་གཅོད་པར་བྱེད། །ཉ་འདྲ་རྒྱལ་བ་ཡུལ་གྱི་རང་བཞིན་ཡིན། །རས་བྲིས་ཕྱོགས་བཅུའི་སངས་རྒྱས་དངོས་དང་འདྲ། །རྒྱལ་བས་རྒྱལ་བའི་ཞབས་ཏོག་བྱེད་པ་ཡིན། །ཉ་འདྲའི་ཁ་རུ་སེམས་ཅན་སུས་འོངས་པ། །རྒྱལ་བའི་ཡུལ་ལ་རེག་དང་ཁྱད་པར་མེད། །དེ་ཡང་སྔར་སྦྱངས་ལས་འཕྲོ་ཡོང་བ་ཡིན། །འཁོར་བའི་དུ་ཁ་མཐའ་རུ་ཕྱིན་པ་ཡིན། །འབད་པ་དོན་ཅན་ཡིན་ནོ་བོད་འབངས་རྣམས། །ས་འམ་རྡོ་འམ་འབྱིམ་པ་བྱ་སྒོང་ཙམ། །གང་གིས་དེ་ཡི་ཕྱོགས་སུ་སྤུངས་བྱེད་པ། །སངས་རྒྱས་རྣམས་ལ་སྨན་པ་བྱེད་པ་ཡིན། །དེ་ཡང་བདེ་བའི་ལམ་ལ་ཚུད་པ་ཡིན། །ང་ཡི་རིགས་ཅན་རྣམས་ལ་བསྐུལ་བ་ནི། །ཉ་འདྲའི་དུས་སུ་ཤོག་ལྟར་སྦྲོན་པ་ཡིན། །ལྗོང་འདྲའི་དུས་སུ་ཞྭ་ལྟར་བཀོན་པ་ཡིན། །སྦལ་འདྲའི་དུས་སུ་གདན་ལྟར་འདིངས་པ་ཡིན། །པིར་འདྲའི་དུས་༼ཇ༥༢བ༽སུ་གྱུར་ཙ་ན། །རྒྱ་ཆེན་མཆོད་པ་བཤམས་ནས་ནི། །མོས་གུས་གསོལ་འདེབས་གཅེས་པ་ཡིན། །དེ་ལྟར་བྱེད་ན་ཅུང་ཞིག་གནས་པར་གྱུར། །ནང་གི་ལྷ་སོས་ཕྱི་ཡི་རགས་ལ་ཕན། །ཕྱི་ཡི་རགས་སོས་ནང་གི་ལྷ་རྣམས་རྒྱས། །མཆོད་པ་བཤམས་ཤིང་གསོལ་བ་བཏབ་པ་ན། །བོད་འབངས་བསམ་པ་ཐམས་ཅད་འགྲུབ་པར་འགྱུར། །དུས་ཀྱི་མཐའ་ལ་སྡིག་སྤྱོད་མང་འབྱུང་ཡང་། །ང་ཡི་ལྷ་ས་མཐོང་ཐོས་རེག་པ་ཡི། །འགྲོ་བ་ཕལ་ཆེར་འཁོར་བའི་གནས་ལས་ཐར། །དེ་ཡང་འཕགས་པ་རྣམས་ཀྱི་ཐུགས་རྗེ་སྟེ། །ང་ཡི་བོད་འབངས་རྣམས་ཀྱི་བསོད་ནམས་ཡིན། །དེ་ཕྱིར་ང་ཡི་སྐྱབས་གནས་ཕོ་མོ་རྣམས། །རྩོལ་བ་མ་ཞན་སྙིང་སྟོབས་སྐྱེད་མཛོད་ལ། །ང་ཡི་ར་ས་མཐོང་ཐོས་རིག་པར་མཛོད། །དེ་ཡང་ཐར་པའི་ལམ་ལ་ཚུད་པ་ཡིན། །སྐྱོན་རྣམས་སེལ་ཞིང་ཡོན་ཏན་སྒྲུབ་འདོད་ན། །ང་ཡི་ར་སར་ཞབས་ཏོག་མོས་པ་གྱིས། །བསམ་པ་ཐམས་ཅད་ཡིད་བཞིན་འགྲུབ་པར་འགྱུར། །ཇི་ལྟར་འདོད་པ་རྒྱལ་བ་རྣམས་ལ་ཞུས། །ཅེས་བཀའ་བསྩལ་ཞིང་། ངའི་ལྷ་སའི་གནས་འདི་ཆུས་ཉེན་གསོ་དགོས་པའི་སྐབས་ཅིག་འོངས་པས་དེའི་ཆ་རྐྱེན་རྣམས་གཏེར་དུ་སྦོས་ཅིག་གསུངས་སྟེ་ལྷ་སྲས་ཀྱིས་ཀྱང་ཞབས་ཏོག་བྱ་ཐབས་དང་དཀོར་ནོར་མང་པོ་དུས་དེ་ཉིད་དུ་གཏེར་དུ་སྦས་སྟེ་སྐལ་ལྡན་ལ་སྨོན་ལམ་བཏབ་བོ། །གཞན་ཡང་ད་སྟེ་གདུང་རབས་ལྔ་ན་རྒྱལ་པོ་ལྡེ་ཞེས་བྱ་བའི་རིང་ལ་དམ་པའི་ཆོས་རྒྱས་པར་འབྱུང་། དེའི་ཚེ་སངས་རྒྱས་ཀྱི་རྗེས་སུ་རབ་ཏུ་བྱུང་བ་དབུ་རེག་ཞབས་རྗེན་ངུར་སྨྲིག་གི་ན་བཟའ་གསོལ་བ་ལྷ་མིའི་མཆོད་གནས་མང་དུ་འབྱུང་གིས་དེ་ལས་རང་བཞིན་གྱི་འདི་ཕྱིའི་བདེ་བ་ཐམས་ཅད་འབྱུང་བས་ངའི་དབོན་སྲས་རྗེ་བློན་རྣམས་ཀྱིས་འཚོ་བ་བླ་ནས་སྦྱོར། ཆབ་འོག་ནས་ཕྱུང་ལ་བདེ་བ་བྱིན། དབུའི་མཆོད་གནས་སུ་ཁུར་ཞིག་ཞེས་བཀའ་བསྩལ་སྟེ་དེ་མ་ཐག་མགར་གྱིས་ཟངས་ཀྱི་བྱང་བུ་ལ་བྲིས་སྟེ་མཆིམས་ཕུའི་དཀོར་མཛོད་དུ་བཞག་གོ །དེ་ལྟའི་ཆོས་ཀྱི་རྒྱལ་པོས་རྗེས་བཟུང་བས། །དུས་དེའི་འགྲོ་བའི་བསོད་ནམས་གཞལ་དུ་མེད། །སྟོན་པས་མཛད་བཅུ་བསྟན་པའི་ས་མིན་ཡང་། །འཕགས་པ་སྤྱན་རས་གཟིགས་དབང་དངོས་སུ་བཞུགས། །རི་བོ་པོ་ཏ་ལ་དང་ཁྱད་པར་མེད། །སོ་སྐྱེ་ངུར་སྨྲིག་རྟགས་འཛིན་མེད་ན་ཡང་། །སར་གནས་བྱང་ཆུབ་སེམས་དཔའས་བོད་ཡུལ་གང་། །འོག་མིན་༼ཇ༥༣ན༽ཆོས་ཀྱི་ཕོ་བྲང་གཉིས་པ་ཡིན། །ཉན་ཐོས་རང་རྒྱལ་དམན་པའི་སྒྲ་མེད་ཀྱང་། །ཐེག་ཆེན་ལམ་ལ་སྐྱེ་བོ་ཐམས་ཅད་སྤྱོད། །དེ་ཕྱིར་ཀུན་གཟིགས་རྒྱལ་པོའི་ཞིང་ཁམས་དངོས། །རྟོག་གེས་དྲེགས་པའི་མཁས་རློམ་མེད་ན་ཡང་། །ཆོས་ཀུན་རྟོགས་པའི་འཕགས་པ་བགྲང་ལས་འདས། །དེ་བས་བདེ་བ་ཅན་གྱི་ཞིང་ཁམས་འདྲ། །གསང་སྔགས་བོན་གྱེར་ཟས་འཚོལ་མེད་ན་ཡང་། །སྐྱེད་རྫོགས་དངོས་གྲུབ་ཐོབ་པ་བགྲང་ལས་འདས། །དེ་བས་ལྕང་ལོ་ཅན་གྱི་ཞིང་ཁམས་དངོས། །དགེ་བཅུའི་ཁྲིམས་ལ་སྐྱེ་བོ་ཐམས་ཅད་གནས། །གསེར་གྱི་འཁོར་ལོས་བསྒྱུར་བའི་ཆབ་འོག་བཞིན། །ཅི་དགོས་ལོངས་སྤྱོད་འབད་པ་མེད་པར་གྲུབ། །དེ་ཕྱིར་རྫོགས་ལྡན་དུས་ཀྱི་བསྐལ་བ་འདྲ། །ཐམས་ཅད་ཡི་གེ་དྲུག་པའི་ཆོས་སྒྲ་སྒྲོག །སྐྱེད་རྫོགས་དབྱེར་མེད་འཁྱེར་སོ་གསུམ་ལ་སྤྱོད། །ཐ་ན་སྲིན་བུ་གྲོག་མའི་བར་དག་ཀྱང་། །འདི་ནས་ཤི་འཕོས་ངན་སོང་འགྲོ་མི་སྲིད། །བསྟན་པའི་སྙིང་པོ་རབ་མཆོག་དེ་དུས་དར། །དུས་དེའི་བོད་ཀྱི་བསོད་ནམས་ཨ་ལ་ལ། །འཛམ་གླིང་ཀུན་ལས་ལྷག་པའི་ངོ་མཚར་ལྟོས། །ཡ་མཚན་རྒྱས་པའི་གཏམ་གྱི་ཆ་ཤས་ཙམ། །དུས་ངན་དེང་ཡང་རྣ་བའི་དགའ་སྟོན་གྱུར། །ངོ་མཚར་གཏམ་ལ་རངས་ཤིང་ཡིད་ཆེས་པ། །འདི་ཡང་ཆོས་རྒྱལ་དེ་ཡི་འཕྲིན་ལས་ཀྱི། །ལྷག་མར་ངེས་སྙམ་མི་བཟོད་གུས་པ་འཕེལ། །

དེས་ན་ལྷ་ས་བསམ་ཡས་སོགས་ལ་བཀྲ་ཤིས་ཙམ་ལ་རབ་གནས་སུ་བཏགས་པ་ལས་ཆོ་ག་མེད་པར་རབ་གནས་མེད་ལ་ཇོ་བོ་རྗེས་རབ་གནས་ཀྱི་སྲོལ་གཏོད་པས་རྟེན་རབ་གནས་མེད་པ་ལ་རབ་གནས་མཛད་ཅེས་བཀའ་དྲིན་དུ་བྱེད་དོ་ཅེས་དང་། དེ་དུས་ཉན་ཐོས་ཀྱི་སྡོམ་ཁྲིམས་མེད་པས་སངས་རྒྱས་ཀྱི་བསྟན་པ་མེད་ཅིང་དགེ་བ་རྣམས་ཀྱང་ལེགས་སྤྱད་ཙམ་གྱི་བར་མའི་དགེ་བ་མ་གཏོགས་སྡོམ་པས་བསྡམས་པའི་དགེ་བ་མེད་ཏོ་ཅེས་ཟེར་བ་སོགས་ནི་འཕགས་པ་ལ་སྐུར་པ་འདེབས་པ་སྟེ་སྤྱན་རས་གཟིགས་ཀྱིས་རབ་གནས་མི་ནུས་སོ་ཞེས་སྨྲ་ནུས་པ་ནི་སྙིང་སྟོབས་ཆེ་ལ་སྤྱིར་གླང་དར་གྱིས་བསྟན་པ་བསྣུབས་པས་༼ཇ༥༣བ༽སྲོལ་ཉམས་པ་རྣམས་སླར་ཇོ་བོས་གསལ་བར་མཛད་པ་ཡིན་གྱི་སྔོན་མེད་པ་ག་ལ་ཡིན་སྟེ་ཇོ་བོ་ཉིད་ཀྱང་ཁྲི་སྲོང་ལྡེ་བཙན་གྱི་དུས་ཀྱི་བསྟན་པ་ལྟ་བུ་རྒྱ་གར་དུ་ཡང་མ་བྱུང་བར་འདུག་ཅེས་ཡི་རངས་མཛད་པར་བཤད་ཅིང་དམན་ལམ་གྱི་སྡོམ་པས་མ་ཟིན་པས་སྡོམ་པའི་དགེ་བ་མེད་པར་འདོད་ན་ཐེག་ཆེན་ཁོ་ན་སྟོན་པའི་སངས་རྒྱས་ཀྱི་ཞིང་ཐམས་ཅད་ན་སྡོམ་པའི་དགེ་བ་མེད་པར་འདོད་དགོས་ལ་སྔོན་ནས་ཐེག་ཆེན་དུ་རིགས་ངེས་པ་ནི་མཆོག་ཡིན་གྱི་དམན་ལམ་སྔོན་དུ་སོང་བའི་རྒྱལ་སྲས་ནི་དེ་ལ་ལྟོས་སྟེ་དབང་བརྟུལ་དུ་བཤད་པ་ཡིན་ནོ། །དེས་ན་ལོག་རྟོག་ལ་རྣམ་དཔྱོད་ཏུ་འཁྲུལ་པ་རྣམས་ཀྱི་གཏམ་རྣ་བར་བཞག་པར་མི་བྱའོ། །

དེ་ལྟར་ཆོས་རྒྱལ་སྤྱན་རས་གཟིགས་དབང་དེས། །རྒྱལ་སྲིད་དཀར་པོའི་ཆོས་ཀྱིས་རིང་དུ་བསྐྱངས། །སོ་སོར་ཕན་བདེའི་ཞལ་ཆེམས་བཀའ་བསྒོས་སྟེ། །གཟུགས་སྐུའི་བཀོད་པ་ཆོས་ཀྱི་དབྱིངས་སུ་བསྡུས། །དེ་ཚེ་རབ་ཀྱིས་མཁའ་འགྲོས་སྤྱན་དྲངས་སྟེ། །ཤར་ཕྱོགས་པདྨའི་གླིང་དུ་གཤེགས་པར་མཐོང་། །ནང་འཁོར་རྣམས་ཀྱིས་སྤྲུལ་པའི་ལྷ་གཅིག་གཉིས། །པདྨ་དང་ནི་ཨུཏྤ་ལར་གྱུར་སྟེ། །རྒྱལ་པོའི་སྐུར་ཐིམ་རྒྱལ་པོ་འོད་དུ་ཞུ། །རང་བྱུང་བཅུ་གཅིག་ཞལ་ལ་ཐིམ་པར་མཐོང་། །བོད་འབངས་ཐ་མལ་ཡིད་ཆེས་བྱ་བའི་ཕྱིར། །བསྙུན་དང་གཤེགས་པ་སྐད་དུ་དྲིལ་བསྒྲགས་སྟེ། །སྐུ་ཡི་སྣང་བརྙན་ཤིང་རྟར་སྤྱན་དྲངས་ནས། །ཡར་ལུངས་འཕྱོང་པོའི་ནང་དུ་བང་སོ་བརྩིགས། །ཆེ་ཆུང་ཚད་ནི་དཔག་ཚད་མདའ་རྒྱང་གང་། །ནང་ན་ལྷ་ཁང་ལྔ་ཡང་བཞུགས་སོ་སྐད། །བང་སོ་ནང་རྒྱན་ཅན་ཞེས་ཀྱང་གྲགས་ཤིང་། །སྤྱིར་དུ་སྨུ་རི་སྨུག་པོ་ཟེར་རོ་སྐད། །བང་སོ་གྲུ་བཞིར་རྩིག་པ་དེ་ནས་བྱུང་། །

དེ་ཡང་སངས་རྒྱས་བྱང་སེམས་རྣམས་ཀྱིས་སྤྱན་རས་གཟིགས་གཙོ་འཁོར་གསུམ་མཛད་པ་མཐར་ཕྱིན་ནས་ཤར་ཕྱོགས་མེ་ཏོག་པདྨའི་གླིང་དུ་མཁའ་འགྲོས་སྤྱན་དྲངས་སྟེ་གཤེགས་པར་གཟིགས། ནང་འཁོར་རྣམས་ཀྱི་སྣང་བ་ལ་སྤྲུལ་པའི་རྒྱལ་པོ་དེས་དགུང་ལོ་བཅུ་གསུམ་ལ་ཆབ་སྲིད་མངའ་མཛད་པ་ནས་ལོ་དོན་གཉིས་སུ་ཆབ་སྲིད་ཆོས་བཞིན་དུ་བསྐྱངས་སྟེ་དགུང་ལོ་བརྒྱད་བཅུ་རྩ་གཉིས་བཞེས་པ་ས་ཕོ་ཁྱི་ལོའི་སྨིན་དྲུག་གི་ཟླ་བའི་ཚེས་བཅུའི་༼ཇ༥༤ན༽ཉིན་དབོན་སྲས་མང་སྲོང་གི་སྤྱི་བོར་ཕྱག་བཞག་སྟེ་བཀའ་བསྩལ་པ། རིགས་ཀྱི་བུ། ངས་ནི་རྒྱལ་ཁྲིམས་ཆོས་ཁྲིམས་སུ་བསྒྱུར་ནས་སངས་རྒྱས་ཀྱི་བསྟན་པ་དར་བར་བྱས། བོད་འབངས་དགེ་བ་ལ་བཀོད་པ་ཡིན་ནོ། །ཁྱོད་ཀྱིས་ཀྱང་ངའི་རྒྱལ་སྲིད་འདི་མ་ཉམས་པར་ཆོས་བཞིན་དུ་སྐྱོངས་ཅིག །ངའི་གཙུག་ལག་ཁང་འདི་གཉིས་ཀྱི་ཞབས་ཏོག་ཁྱོད་ཀྱིས་གྱིས་ལ་དར་དུ་ཆུག་ཞིག་ངའི་ཕོ་བྲང་ལྷའི་གནས་དང་འདྲ་བ་འདིའི་འཛིན་སྐྱོང་གྱིས་ཅིག །ངའི་བཙུན་མོ་དང་བློན་པོ་དང་བོད་འབངས་རེ་ཞིང་གཏད་པའི་ཕ་མ་ལྟ་བུ་གྱིས་ལ་ཕན་པ་དང་བདེ་བས་ཁྱབ་པར་གྱིས་ཅིག །ད་ནས་གདུང་རབས་ལྔ་པ་ན། །ང་ཡི་མིང་ལ་ལྡེ་བཏགས་པ། །ཆོས་སྐྱོང་བ་ཡི་རྒྱལ་པོ་འབྱུང་། །འཇམ་དཔལ་དབྱངས་ཀྱི་སྤྲུལ་པ་སྟེ། །དེ་ཡིས་དམ་ཆོས་རྒྱས་པར་བྱེད། །མཐའ་མར་མངོན་པར་འཚང་ཡང་རྒྱ། །དེ་ནས་གདུང་རབས་གཉིས་པ་ལ། །ཕྱག་ན་རྡོ་རྗེའི་སྤྲུལ་པ་སྟེ། །རྒྱལ་པོ་ཁྲི་ཞེས་བྱ་བ་འབྱུང་། །དེས་ཀྱང་དམ་ཆོས་རྒྱས་པར་བྱེད། །དེ་ནས་བདུད་ཀྱིས་བྱིན་བརླབས་པ། །རྒྱལ་པོ་དུད་འགྲོའི་མིང་ཅན་འབྱུང་། །དམ་ཆོས་མ་ལུས་སྣུབ་པར་བྱེད། །ཐ་མ་མནར་མེད་དམྱལ་བར་འཚེད། །དེ་ནས་ཡེར་པའི་བྲག་ཁུང་ནས། །ཕྱག་ན་རྡོ་རྗེའི་སྤྲུལ་པ་སྟེ། །དཔལ་ཞེས་བྱ་བའི་དགེ་སློང་གིས། །སྡིག་ཅན་རྒྱལ་པོ་དགྲོལ་བར་འགྱུར། །དེ་ནས་ལོ་སྐོར་བརྒྱད་ཀྱི་བར། །སངས་རྒྱས་བསྟན་པ་མེད་པར་འགྱུར། །དེ་ནས་ལྔ་བརྒྱ་མཐའ་མ་ལ། །སངས་རྒྱས་བསྟན་པའི་མེ་རོ་ཞིག །མདོ་ཁམས་སྒང་ནས་ལངས་པར་འགྱུར། །ཁ་བ་ཅན་གྱི་རྒྱལ་ཁམས་སུ། །དད་ཅན་མང་པོ་འབྱུང་བར་འགྱུར། །སྐུ་གསུང་ཐུགས་ཀྱི་གཟུགས་བརྙན་ཡང་། །རང་བྱུང་ཉིད་དུ་འབྱུང་བར་འགྱུར། །སྟོན་པའི་རིང་སྲེལ་མཆོད་པར་བྱེད། །ང་ཡང་མ་འོངས་སངས་རྒྱས་འགྱུར། །ཁ་བ་ཅན་པའི་སེམས་ཅན་ལ། །མར་མེ་འཆི་ཀར་གསལ་བ་བཞིན། །བསྟན་པ་ཤིན་ཏུ་རྒྱས་པར་འགྱུར། །ཟབ་མོའི་ཆོས་རྣམས་ཤིན་ཏུ་དར། །ངའི་དམ་ཆོས་ཟླ་བ་སྒྲོན་མེ་དང་། དཀོན་མཆོག་སྤྲིན་དང་། པང་ཀོང་ཕྱག་རྒྱ་དང་། མྱ་ངན་ལས་འདས་པ་དང་། ལས་རྣམ་པར་འབྱེད་པ་དང་ལྔ་པོ་འདི་ཁྱོད་ལ་གཏད་ཀྱིས་ཁྱོད་ཀྱིས་ཆོས་སྐྱོང་བའི་རྒྱལ་པོ་ཁྲི་སྲོང་ལྡེ་བཙན་ལ་རིམ་པར་གཏོད་དུ་ཆུག་ཞིག་ཞེས་ཞལ་ཆེམས་སུ་མཛད་ཏོ། །ཀ་བཀོལ་མར་ལུང་བསྟན་གྱི་ཞལ་༼ཇ༥༤བ༽ཆེམས་འདི་རྟེན་ལ་ཐིམ་ཀར་བློན་པོ་སྣ་ཆེན་པོ་ལ་གསུངས་པར་བཤད་ལ་ཀ་བཀོལ་མ་ཐང་ཡིག་གབ་པ་མངོན་ཕྱུང་མྱ་ངན་འདས་ཆུང་རྣམས་ན་ཚིག་ཟུར་དང་མང་ཉུང་མི་འདྲ་བར་སྣང་ངོ་། །

དེ་ནས་རྒྱལ་པོ་ཆེན་པོ་འཕྲུལ་སྣང་དུ་གཤེགས་སྟེ་དཀྱིལ་འཁོར་གྱི་སྟེང་དུ་ཁྲི་ལ་བཞུགས་ནས་ཁྱེད་བློན་པོ་བཅུ་དྲུག་པོ་ལས་བཞིས་མགྲོན་བོས་ཅིག །བཞིས་ཤ་འཚོལ་བཞིས་ཆང་འཚོལ་བཞིས་གཡོག་གྱིས་ཅིག་སྣ་ཆེན་པོ་ངའི་སྐུ་སྲུང་ལ་སྡོད་ཅིག་གསུངས་སྟེ་བློན་པོ་གཞན་རྣམས་སོང་བའི་ཚེ་བཙུན་མོ་གསུམ་བྱོན་སྟེ་ལྷ་གཅིག་ཁྲི་བཙུན་གྱིས་གསེར་ཕྱེ་བལ་སྡེར་གང་། ཀོང་ཇོས་གསེར་དངུལ་གཞོང་པ་གང་། མོང་བཟའ་ཁྲི་ལྕམ་གྱིས་གསེར་ཕྱེ་བྲེ་གང་རྣམས་ཕུལ་སྟེ་ཕྱག་བྱེད་བསྙུན་རྨེད་ཅིང་རྗེ་བློན་ལྔ་པོ་བཀའ་མཆིད་འབེལ་བར་མཛད་པ་ལས་རེ་ཞིག་ན་རྒྱལ་པོ་བཞེངས་སྟེ་འོ་ཅག་རྗེ་བློན་རྣམས་ངའི་ལྷ་ཐུགས་རྗེ་ཆེན་པོ་ལ་ཕྱག་དང་མཆོད་པ་བྱའོ་ཞེས་གསུངས་ནས་ཐུགས་རྗེ་ཆེན་པོའི་གཙང་ཁང་དུ་བྱོན། ཕྱག་དང་མཆོད་པ་མཛད། རྒྱལ་པོ་ཉིད་ཐུགས་རྗེ་ཆེན་པོའི་མདུན་ན་བཞེངས་པའི་གཡས་སུ་ཁྲི་བཙུན། གཡོན་ན་ཀོང་ཇོ། སྐུ་རྒྱབ་ན་མོང་བཟའ་རྣམས་བཞེངས། བློན་པོ་སྣ་ཆེན་པོ་ཐེམ་པ་ཁ་ན་རྐང་པ་ཕྱི་ན་བཞག་ལག་པ་སྒོའི་སྐྱེས་བུ་གཉིས་ལ་བརྒྱངས། གློ་ལ་རལ་གྲི་བཏགས། མགོ་བོ་ནང་དུ་བཅུག་ནས་འདུག་པའི་ཚེ་རྒྱལ་པོ་ཞལ་ཕྱིར་ལོག་མཛད་ནས། སྣ་ཆེན་པོ་བོད་ཀྱི་བློན་འབངས་བློ་ཉེ་བ་དད་པ་ཆེ་བ་རྣམས་ན་རེ་ངེད་རྒྱལ་པོ་དང་མ་མཇལ་ཟེར་ནས་འོང་གི་དེ་རྣམས་ལ་ང་ལ་དད་གུས་བྱེད་ན་ངའི་ལྷ་ཐུགས་རྗེ་ཆེན་པོ་ལ་གསོལ་བ་ཐོབ་ཅིག་བསམ་པ་ཐམས་ཅད་འགྲུབ་པ་དང་ཕྲད་པ་དང་ཁྱད་པར་མེད་ཏོ་གསུང་ངོ་། །ལྷ་གཅིག་ཁྲི་བཙུན་ཞལ་ཕྱིར་ལོག་མཛད་ནས་བོད་འབངས་ཉེ་བ་རྣམས་ངེད་ལྷ་གཅིག་ཁྲི་བཙུན་དང་མ་མཇལ་ཟེར་ན་ལྷ་ཐུགས་རྗེ་ཆེན་པོ་ལ་གསོལ་བ་ཐོབ་ཅིག་གསུང་། ཡང་ཀོང་ཇོ་ཞལ་ཕྱིར་ལོག་མཛད་ནས་རྒྱ་དམག་གིས་སྤྱན་མི་འདྲེན་པའི་ཕྱིར་ལྷ་གཉིས་བརྗེས་ལ་ཇོ་བོ་ཤཱཀྱ་ལྷོ་སྒོ་མེ་ལོང་ཅན་དུ་བཞུགས། སྒོ་བརྩིགས་ཞལ་བ་གྱིས་ལ་འཇམ་དབྱངས་ཀྱི་སྐུ་བྲིས་ཅིག །བོད་འབངས་བློ་ཉེ་བ་རྣམས་ལྷ་གཅིག་ཀོང་ཇོ་དང་མ་མཇལ་ཟེར་ན་ངའི་ལྷ་ཐུགས་རྗེ་ཆེན་པོ་ལ་གསོལ་བ་ཐོབ་ཅིག་གསུང་ངོ་། །ཀ་བཀོལ་མ་དང་གབ་པ་མངོན་ཕྱུང་ལས་འདི་སྐད་བྱུང་ལ་གཞན་ལས་ཇོ་མོ་གཉིས་ཀྱིས་ཁྲོ་གཉེར་ཅན་དང་སྒྲོལ་མ་ལ་གསོལ་བ་ཐོབ་ཅིག་ངེད་དང་༼ཇ༥༥ན༽ཕྲད་པ་དང་ཁྱད་པར་མེད་ཏོ་ཅེས་བྱུང་ངོ་། །

དེ་ནས་རྒྱལ་པོས་ལྷ་གཅིག་གཉིས་ཀྱི་སྤྱི་བོར་ཕྱག་བཞག་པ་དང་བལ་མོ་བཟའ་ཁྲི་བཙུན་པདྨ་དཀར་པོ་འདབ་མ་བརྒྱད་པ་ཧཱུྃ་ཡིག་གིས་མཚན་པ་ཅིག་དུ་གྱུར། རྒྱ་མོ་བཟའ་ཀོང་ཇོ་ཨུཏྤལ་སྔོན་པོ་འདབ་མ་བཅུ་དྲུག་པ་ཧཱུྃ་ཡིག་གིས་མཚན་པ་ཅིག་དུ་གྱུར་སྟེ་རྒྱལ་པོའི་ཕྲག་པ་གཡས་གཡོན་ལ་ཐིམ་རྒྱལ་པོས་དབུའི་ཐོད་ཕུད་དེ་སྤྱན་ན་མཁའ་ལ་ཆེར་གཟིགས་ནས་རང་བྱུང་ཐུགས་རྗེ་ཆེན་པོའི་དྲུང་དུ་ཉེ་བར་གཤེགས་པ་ན་དབུའི་ཨ་མི་ཏཱ་བྷ་གཉིས་པོ་མཐོ་དམན་མེད་པར་མཉམ་སྐད་སྟེ་གདའ་སྐད། དེ་ནས་ཕྱག་ཐལ་མོ་སྦྱར་སྟེ་བསྟོད་པ་མཛད་པ། ཆོས་སྐུ་སྟོང་པའི་ངང་ཉིད་ལས། །འགྲོ་བའི་དོན་དུ་བཞེངས་པའི་སྐུ། །ཞི་བའི་ཞལ་བཞི་ཁྲོ་ཞལ་བདུན། །བཅུ་གཅིག་ཞལ་ལ་ཕྱག་འཚལ་ལོ། །རྩ་བའི་ཞི་ཞལ་དཀར་པོ་གསུམ། །རབ་ཏུ་འཛུམ་ཞིང་མཛེས་པ་སྟེ། །ལས་དང་ཉོན་མོངས་ཞི་མཛད་པ། །ཆོས་སྐུའི་ཞལ་ལ་ཕྱག་འཚལ་ལོ། །དེ་སྟེང་བཙོ་མའི་གསེར་མདོག་ཅན། །རྔམ་ཞིང་བཞད་པའི་ཞལ་གསུམ་པོས། །ཚེ་དང་བསོད་ནམས་དཔལ་འབྱོར་གསུམ། །རྒྱས་པར་མཛད་ལ་ཕྱག་འཚལ་ལོ། །དེ་སྟེང་བྱུ་རུ་ལྟར་དམར་བ། །དབང་གི་ལས་མཛད་ཞལ་གཉིས་པོ། །རྣམ་པར་གཙིགས་པའི་ཁྲོ་གཉེར་ཅན། །ལོངས་སྐུའི་ཞལ་ལ་ཕྱག་འཚལ་ལོ། །དེ་སྟེང་དྲག་པོའི་ལས་མཛད་པ། །དུད་སྤྲིན་མདོག་འདྲ་ཞལ་གཉིས་པོ། །འཇིགས་ཤིང་རྔམ་པའི་སྤྱན་གསུམ་བགྲད། །སྤྲུལ་སྐུའི་ཞལ་ལ་ཕྱག་འཚལ་ལོ། །དེ་སྟེང་བླ་མ་སྤྲུལ་པའི་སྐུ། །སངས་རྒྱས་ཀུན་འདུས་ལི་ཁྲིའི་མདོག །འོད་དཔག་མེད་མགོན་རྒྱལ་བ་ཡིས། །གཙུག་རྒྱན་མཛད་ལ་ཕྱག་འཚལ་ལོ། །པདྨའི་འདབ་འདྲ་དང་པོ་ཡི། །ཕྱག་གཉིས་ཐུགས་ཀར་ཐལ་སྦྱར་ནས། །སངས་རྒྱས་ཀུན་གྱི་ཐུགས་རྗེ་རྣམས། །བསྐུལ་བར་མཛད་ལ་ཕྱག་འཚལ་ལོ། །གཡས་ཀྱི་ཕྱག་བཞི་རིམ་པ་བཞིན། །བགྲང་ཕྲེང་འཁོར་ལོ་མཆོག་སྦྱིན་དང་། །དུས་གསུམ་སངས་རྒྱས་འོད་དཔག་མེད། །ལེགས་པར་བསྣམས་ལ་ཕྱག་འཚལ་ལོ། །གཡོན་གྱི་ཕྱག་བཞི་རིམ་པ་བཞིན། །པད་དཀར་སྤྱི་བླུགས་རིན་པོ་ཆེ། །ཐབས་ཤེས་ཟུང་འཇུག་མདའ་དང་གཞུ། །ལེགས་པར་བསྣམས་ལ་ཕྱག་འཚལ་ལོ། །གཡས་ཀྱི་ཡན་ལག་བཅུ་དགུ་ན། །རིན་ཆེན་ཞགས་པ་ལྷུང་བཟེད་༼ཇ༥༥བ༽གྲི། །རྡོ་རྗེ་མེ་ཤེལ་ཆུ་ཤེལ་གཞུ། །ལྕུག་མ་བསྣམས་ལ་ཕྱག་འཚལ་ལོ། །རྔ་ཡབ་ཕུབ་དང་བུམ་པ་བཟང་། །དགྲ་སྟ་ཕྲེང་བ་པདྨ་སྔོ། །སྤྱི་བླུགས་ཉི་མ་ཆུ་སྐྱེས་དཀར། །སྙེ་མ་བསྣམས་ལ་ཕྱག་འཚལ་ལོ། །གཡོན་གྱི་ཡན་ལག་བཅུ་དགུ་ན། །སྤྲིན་དཀར་སྤྱི་བླུགས་པདྨ་གྲི། །དུད་ཐོད་ཕྲེང་བ་དྲིལ་བུ་དང་། །རྡོ་རྗེ་བསྣམས་ལ་ཕྱག་འཚལ་ལོ། །ལྕགས་ཀྱི་འཁར་སིལ་སྤྲུལ་པའི་སྐུ། །ཁང་བཟང་གླེགས་བམ་འཁོར་ལོ་དང་། །སྐུ་གཟུགས་ཤིང་ཐོག་ཀེ་ས་ར། །རིན་ཆེན་བསྣམས་ལ་ཕྱག་འཚལ་ལོ། །ཆོས་སྐུའི་རྩ་ཕྱག་རྣམ་པ་བཅུ། །ལོངས་སྐུའི་ཡན་ལག་སུམ་བཅུ་བརྒྱད། །སྤྲུལ་སྐུའི་ཉིང་ཕྱག་སྟོང་མངའ་བ། །ནམ་མཁའི་རྒྱལ་པོ་ཁྱོད་ལ་འདུད། །པདྨ་ལྟ་བུའི་ཕྱག་མཐིལ་ལ། །ཨུཏྤལ་ལ་འདྲའི་སྤྱན་མིག་ནི། །རྒྱུ་སྐར་བཞིན་དུ་རྣམ་བཀྲ་བའི། །ན་མཁའི་རྒྱལ་པོ་ཁྱོད་ལ་འདུད། །དབུ་ལ་རྒྱལ་བའི་གཙུག་རྒྱན་ཅན། །ཕྱག་ཞབས་གསེར་གྱི་གདུབ་བུ་འཁྲོལ། །སྐུ་ལུས་དྲི་ཞིམ་སྤོས་ངད་ལྡང་། །ནམ་མཁའི་རྒྱལ་པོ་ཁྱོད་ལ་འདུད། །སྣ་ཚོགས་དར་གྱི་ན་བཟའ་གསོལ། །རིན་ཆེན་དུ་མའི་རྒྱན་གྱིས་སྤྲས། །ལྟ་བས་མི་ངོམས་མཛེས་པའི་སྐུ། །ན་མཁའི་རྒྱལ་པོ་ཁྱོད་ལ་འདུད། །རི་དྭགས་པགས་པས་ནུ་མ་བཀབ། །ཡན་ལག་རིགས་བཞིའི་སྦྲུལ་གྱིས་བརྒྱན། །མཚན་དཔེ་གཟི་བརྗིད་འབར་བའི་སྐུ། །ན་མཁའི་རྒྱལ་པོ་ཁྱོད་ལ་འདུད། །གངས་རིའི་ངོས་ལྟར་མཛེས་པ་ལ། །ཅུང་ཟད་དམར་བའི་མདངས་དང་ལྡན། །ཐུགས་རྗེའི་འོད་དཀར་འཕྲོ་བའི་སྐུ། །ན་མཁའི་རྒྱལ་པོ་ཁྱོད་ལ་འདུད། །ལྷ་རྒྱལ་གཙུག་གི་ནོར་བུ་ནི། །ལེགས་པར་བཞེངས་པའི་ཞབས་གཉིས་པོ། །པད་ཟླའི་སྟེང་དུ་མཛེས་པའི་སྐུ། །ན་མཁའི་རྒྱལ་པོ་ཁྱོད་ལ་འདུད། །དུས་གསུམ་སངས་རྒྱས་ཐམས་ཅད་ཀྱི། །ཐུགས་ཀྱི་སྤྲུལ་པ་རིན་པོ་ཆེ། །ཐབས་མཁས་ཐུགས་རྗེ་ལྡན་པ་ཁྱོད། །སེམས་ཅན་རྣམས་ལ་གཟིགས་སུ་གསོལ། །འགྲོ་བ་དུ་མའི་སྐྱབས་གནས་ཁྱོད། །སྡུག་བསྔལ་དུ་མས་རྣམ་གཙེས་པའི། །ཉམ་ཐག་ཕོངས་པའི་སེམས་ཅན་ལ། །ཐུགས་རྗེའི་སྤྱན་གྱིས་གཟིགས་སུ་གསོལ། །མ་རིག་འཁྲུལ་པའི་སེམས་ཅན་རྣམས། །ལས་ངན་བསགས་པས་ལུས་ངན་བླངས། །ངན་སོང་གསུམ་དུ་ལྷུང་བ་རྣམས། །༼ཇ༥༦ན༽ཐུགས་རྗེའི་ལྕགས་ཀྱུས་བཟུང་དུ་གསོལ། །ཞེས་གསུངས་ནས་ཐུགས་ཀར་དབུ་བཏུགས་སྟེ། འཕགས་པ་ཁམས་གསུམ་འཁོར་བ་ན་འཁྱམས་པའི་སེམས་ཅན་ཉམ་ཐག་པ་རྣམས་ལ་གཟིགས་ཅིག་ཞེས་ཐུགས་རྗེ་དྲག་དུ་གཡོས་པའི་རླབས་འབྱིན་ཞིང་གསོལ་བ་དྲག་དུ་བཏབ་པའི་མོད་ལ་རྒྱལ་པོ་འོད་ཀྱི་གོང་བུར་གྱུར་སྟེ་བྱེ་མ་ལ་ཆུ་ཐིམ་པ་ལྟར་རང་བྱུང་བཅུ་གཅིག་ཞལ་གྱི་ཐུགས་ཀར་ཐིམ་པས་ཕྱག་ཐལ་མོ་སྦྱར་བ་ཅུང་ཟད་ཁ་བྱེ་བ་དང་སྐུ་ཅུང་ཟད་ཡོ་བ་དེའི་དུས་བྱུང་ངོ་། །

དེ་ནས་བློན་པོ་སྣ་ཆེན་པོ་དང་ཇོ་མོ་མོང་བཟའ་ཁྲི་ལྕམ་གྱིས་རྒྱལ་པོ་ཡབ་ཡུམ་གསུམ་བསྟངས་ཞན་ནོ་ཁ་བ་ཅན་གྱི་སེམས་ཅན་རྣམས་སུ་ལ་རེ་ཇི་ལྟར་བགྱི་ཟེར་ཞིང་གསོལ་བ་བཏབ་པས་རྒྱལ་པོ་ཡབ་ཡུམ་ཨ་ཙ་མ་འདི་རྣམས་མི་བདེན་པ་ལ་བདེན་པར་འཛིན་མི་རྟག་པ་ལ་རྟག་པར་འཛིན་སྙམ་ནས་ཐུགས་ཀ་ནས་རྒྱལ་པོ་དབུ་ཉུག་མཛད་དེ། ཁ་བ་ཅན་གྱི་སེམས་ཅན་རྣམས་སྔར་སྐྱེས་པ་ལ་མ་ཤི་བ་མེད་པ་དང་གཅིག་ལུས་འདུས་བྱས་ཡིན་པས་འཆི་ངེས་པ་དང་གཉིས་ཚེ་སྐད་ཅིག་ཀྱང་མི་སྡོད་པར་མྱུར་དུ་འཆི་བ་དང་གསུམ་ཡིན་ནོ་ད་ལྟའི་སྤྱོད་པ་འདི་རྣམས་རྨི་ལམ་ལྟ་བུར་ཤེས་པར་གྱིས་ཅིག་གསུངས་སོ། །ནུ་མ་གཡས་ནས་ལྷ་གཅིག་ཁྲི་བཙུན་དབུ་ཉུག་བྱུང་སྟེ་ཚེ་ལ་ངེས་པ་མེད་པས་ནམ་འཆི་ཆ་མེད་པ་དང་གཅིག་འཆི་བའི་རྐྱེན་མང་བས་ནམ་འཆི་མི་ཤེས་པ་དང་གཉིས་ལུས་ལ་སྙིང་པོ་མེད་པས་ནམ་འཆི་མི་ཤེས་པ་དང་གསུམ་ཡིན་ནོ་ད་ལྟའི་ལུས་འདི་མེ་ལོང་ནང་གི་གཟུགས་བརྙན་ལྟར་ཤེས་པར་གྱིས་ཅིག་ཞེས་དང་། ཀོང་ཇོ་ནུ་མ་གཡོན་ནས་དབུ་ཉུག་མཛད་ནས་འཆི་བ་ལ་ནོར་གྱིས་མི་གཏོངས་པ་དང་གཅིག་གཉེན་གྱིས་མི་ཕན་པ་དང་གཉིས། རང་གི་ལུས་ཀྱི་མི་གཏོངས་པ་དང་གསུམ་ཡིན་ནོ། །ད་ལྟའི་ལུས་འདི་སྒྱུ་མ་ལྟ་བུར་ཤེས་པར་གྱིས་ཅིག་གསུངས་སོ། །ཡང་བློན་པོ་སྣ་ཆེན་པོས་རྒྱལ་པོ་ཡབ་ཡུམ་བསྟངས་ཞན་ནོ་ཁྱོད་དེ་ལྟར་བཞུད་དུ་བཞེད་ན་ངེད་ཤུལ་ན་ཡོད་པ་རྣམས་ཇི་ལྟར་བགྱི་ཞུས་པས་རྒྱལ་པོའི་ཞལ་ནས། སེར་སྣའི་ས་གཞི་བརྡལ་ཡང་སྦྱིན་པའི་རྒྱགས་དང་མ་བྲལ་བར་གྱིས་ཅིག །ཕྲག་དོག་གི་རླུང་དམར་འཚུབས་ཀྱང་ཚུལ་ཁྲིམས་ཀྱི་རྒྱན་དང་མ་བྲལ་བར་གྱིས་ཤིག །ལེ་ལོའི་སྒྲོག་དུ་ཚུད་ཀྱང་བརྩོན་འགྲུས་ཀྱི་རྟ་དང་མ་བྲལ་བར་གྱིས་ཅིག །༼ཇ༥༦བ༽གཡེང་བའི་དམག་གིས་བསྐོར་ཡང་བསམ་གཏན་གྱི་མཁར་དང་མ་བྲལ་བར་གྱིས་ཅིག །དུག་ལྔའི་ཇག་པ་བཀྱེ་ཡང་བཟོད་པའི་གོ་ཆ་དང་མ་བྲལ་བར་གྱིས་ཅིག །མ་རིག་པའི་མུན་པ་འཐིབས་ཀྱང་ཡེ་ཤེས་ཀྱི་སྤྱན་དང་མ་འབྲལ་བར་གྱིས་ཅིག །དེ་ལྟར་བྱས་ན་ཐུགས་རྗེ་ཆེན་པོ་དང་རྟག་དུ་འགྲོགས་པ་ལགས་སོ། །ཞེས་གསུངས་ནས་མི་སྣང་བར་གྱུར་ཏོ། །

ཇོ་མོ་མོང་བཟའ་ས་ལྷ་གཅིག་གཉིས་ཀྱིས་བདག་ལ་ཞལ་ཆེམས་རེ་ཞུ་དང་བྱས་པས་ཡང་དབུ་ཉུག་སྟེ་ཁྲི་བཙུན་གྱི་ཞལ་ནས། མཁའ་ལ་ཉི་མ་ཤར་ཙ་ན། །མུན་པ་དག་ལ་སྡོད་དབང་མེད། །སངས་རྒྱས་ཀྱི་བྱིན་རླབས་ཞུགས་ཙ་ན། །དུག་ལྔ་དག་ལ་སྡོད་དབང་མེད། །སེམས་ལ་རྟོགས་པ་ཤར་ཙ་ན། །མ་རིག་པ་ལ་སྡོད་དབང་མེད། །སངས་རྒྱས་ཀྱི་ཐུགས་རྗེས་བསྐུལ་ཙ་ན། །འཇིག་རྟེན་དག་ན་སྡོད་དབང་མེད། །རང་ལུས་དངོས་མེད་དུ་འདོད་ན་ལྷ་ཐུགས་རྗེ་ཆེན་པོ་ལ་གསོལ་བ་ཐོབ་ཅིག་གསུངས་ནས་མི་སྣང་ངོ་། །ཀོང་ཇོའི་ཞལ་ནས་དེ་ལྟར་གོ་ཙ་ན་འཕགས་པའི་ཐུགས་རྗེ་མི་བདེན་ངན་སོང་གི་སྡུག་བསྔལ་མི་བདེན་སེམས་ཅན་གྱི་ལས་མི་བདེན་རང་སེམས་སངས་རྒྱས་ལ་ཚེ་འདིའི་སྣང་བ་མི་བདེན་རང་ལུས་དངོས་མེད་དུ་འདོད་ན་ལྷ་ཐུགས་རྗེ་ཆེན་པོ་ལ་གསོལ་བ་ཐོབ་ཅིག་གསུངས་ནས་མི་སྣང་ངོ་། །

དེ་ནས་ཇོ་མོ་མོང་བཟས་རྒྱལ་པོ་སྤྲུལ་པའི་སྐུ་ཡབ་ཡུམ་བདག་ཅག་ཁ་བ་ཅན་པའི་སེམས་ཅན་ལ་ཐུགས་རྗེས་མི་སྐྱོབ་པར་དེ་ལྟར་གཤེགས་ནས་བདག་ཅག་རྒྱལ་སྲས་མ་ཚར་ཡང་ཚེའི་དུས་བྱེད་ཀར་ཁྱེད་ལྟར་བཞུད་པ་ཅིག་ཞུ་འཚལ་ཞེས་སྨྲེ་སྔགས་བཏོན་པས། རྒྱལ་པོ་ཡབ་ཡུམ་གསུམ་སྐུ་མི་སྣང་བར་འཕགས་པའི་སྐུ་སྟོད་དང་ནུ་མ་སོ་སོའི་ཐད་ལས་གསུང་བྱུང་སྟེ། ཨག་སམ་སེམས་ཅེས་ནང་དུ་མ་འཛིན་སྣང་བ་ཞེས་ཕྱིར་མ་འབོར། སེམས་སྣང་བདག་མེད་ཡིན་གྱིས་སྣང་སེམས་དབྱིངས་སུ་ཞོག །གཟུང་འཛིན་རོལ་པ་ཡིན་གྱིས་ཆོས་ཉིད་རྩལ་སྦྱོང་གྱིས། འཁོར་འདས་གཉིས་མེད་དུ་འདུག་པས་ང་དང་ཁྱོད་ལ་དབྱེ་བ་མེད་གྱིས་འདི་ཕྱི་གཉིས་སུ་མེད་པར་འགྲོགས་ཅེས་གསུངས། ཁྲི་བཙུན་གྱིས་ཁྱོད་ནང་དུ་མ་འཛིན་ང་ཕྱི་རུ་མ་འཛིན་རྒྱལ་པོ་དབྱིངས་སུ་མ་སྒོམ་ང་དང་ཁྱོད་དང་རྒྱལ་པོ་དབྱེར་མེད་ཡིན། ཁྱེད་ནི་ངེད་ཀྱི་དབྱིངས་ན་ཡོད། ངེད་ཀྱི་༼ཇ༥༧ན༽སེམས་ཉིད་ཆོས་ཉིད་གཉིས་མེད་དང་། དུས་གསུམ་གཅིག་པར་རང་ལ་གནས། ནང་ཐོང་ཕྱི་ཤིག་གཉིས་མེད་ཤེས་པ་ཆོས་སྐུ་ཡིན་ནོ་ཨག་སམ་གསུང་ངོ་། །

ཀོང་ཇོའི་ཞལ་ནས་རིག་པ་ནང་དུ་མ་འཛིན་ཚོགས་དྲུག་ཕྱིར་མ་སྤྲོ་གཉིས་འཛིན་མུན་པར་མ་གཞུག་དགག་སྒྲུབ་བྲལ་བ་ཆོས་སྐུ་གསལ་ལ་འཛིན་མེད་ལོངས་སྐུ་སྣ་ཚོགས་འགག་མེད་སྤྲུལ་སྐུ་ང་གསུམ་གཅིག་སྟེ་མ་ལྟ་མ་སྒོམ་འགག་དུ་གནས་མེད་ཞོག་ཨག་སམ་གསུངས་སོ། །དེར་ཇོ་མོ་མོང་བཟའ་ཁྲི་ལྕམ་གྱིས་རྒྱལ་པོ་ཡབ་ཡུམ་དང་སངས་རྒྱས་ཐམས་ཅད་ཀྱི་ཞལ་དུས་དེ་ཉིད་དུ་མཐོང་སྟེ་སྐྱེ་བ་ལ་མི་འཇིགས་འཆི་བ་ལ་མི་དྭོགས་པའི་ཆོས་ལ་མངའ་བརྙེས་པར་གྱུར་ཏོ། །བསྟོད་པ་མཛད་པ་ཐང་ཡིག་ལས་བྱུང་ལ་གཞན་ཞལ་ཆེམས་འདི་རྣམས་ཀ་བཀོལ་མ་གབ་པ་མངོན་ཕྱུང་མྱ་ངན་འདས་ཆུང་གསུམ་ཚིག་མཐུན་པར་སྣང་ངོ་། །དེ་ནས་བློན་འབངས་ཀྱིས་གསོལ་བ་བཏབ་པའི་ཚུལ་རྒྱས་པ་ནི་མྱ་ངན་འདས་ཆུང་ལས་ད་ལྟར་ཡབ་ཡུམ་གྱིས་བཀའ་ཆོས་ཀྱི་གདམས་པ་མང་དུ་གསུངས་ནས་མི་སྣང་བར་གྱུར་པས་བློན་པོ་སྣ་ཆེན་པོ་མ་དགའ་ནས་སྨྲེ་སྔགས་བཏོན་པ།

ཀྱེ་མ་ཀྱེ་ཧུད་འདི་འདྲའི་དུས་བྱུང་ངོ་། །ཆོས་སྐྱོང་རྒྱལ་པོ་ཆེན་པོ་ནི། །ལྟ་བའི་མིག་པས་འཕངས་པའི་རྒྱལ་པོ་དེ། །ཅུང་ཟད་སྙུང་ཡང་ཀུན་གྱིས་མི་བཟོད་ན། །ཉི་མ་དེ་རིང་འདི་འདྲའི་དུས་བྱུང་ངོ་། །རྨི་ལམ་ཡིན་ནམ་བདེན་རྫུན་ངོ་མ་ཤེས། །རང་གི་སྙིང་ལས་གཅེས་པའི་རྒྱལ་པོ་དེ། །ན་བཟའ་རྒྱན་རྣམས་མོས་པའི་རྟེན་དུ་བཞག །འདི་འདྲ་མཐོང་བས་བདག་ནི་འོ་དོད་འབོད། །ཆོས་ཉིད་ཞི་བའི་ངང་ནས་ཐུགས་རྗེས་གཟིགས། །ཀྱེ་མ་རྒྱལ་པོ་མཉམ་མེད་རིན་པོ་ཆེ། །ཐུགས་རྗེའི་མངའ་བདག་འཛམ་གླིང་རྒྱན་གཅིག་པོ། །སངས་རྒྱས་བསྟན་པ་འཛིན་སྐྱོང་མི་མཛད་པར། །ཐུབ་པའི་རྒྱལ་ཚབ་སྲོང་བཙན་གང་དུ་གཤེགས། །བོད་འབངས་ལམ་སྣ་དྲོངས་ཤིག་བསྟན་པའི་བདག །ཆོས་ཉིད་འོད་གསལ་ངང་དུ་མ་གཡོས་ཀྱང་། །གཟུགས་སྐུ་མཐུན་སྣང་སྣ་ཚོགས་དཔག་མེད་ཀྱིས། །སྣང་བ་དབང་བའི་བྱེ་བྲག་སྟོན་མཛད་པ། །འགྲོ་མགོན་སྲོང་བཙན་སྒམ་པོ་གང་དུ་གཤེགས། །༼ཇ༥༧བ༽མིག་མེད་མུན་པར་མ་བཏང་རྒྱལ་བའི་སྲས། །མི་མངོན་ནམ་མཁའི་དབྱིངས་ནས་ཐུགས་རྗེས་གཟིགས། །ཆོས་དབྱིངས་ཟབ་ཅིང་སྤྲོས་བྲལ་རྩི་སྨན་གྱིས། །མཚན་མའི་ཟུག་རྔུ་མ་ལུས་སེལ་མཛད་ཅིང་། །མཐར་ཐུག་ཉམས་རྟོགས་རྒྱུད་ལ་སྐྱེད་མཛད་པ། །སྨན་པའི་རྒྱལ་པོ་སྲོང་བཙན་གང་དུ་གཤེགས། །བུ་རྣམས་འཁོར་བར་འཁྱམས་སོ་སྤྲུལ་པའི་སྐུ། །མཉམ་ཉིད་ངང་ནས་ཐུགས་རྗེས་བསྐྱབ་ཏུ་གསོལ། །མ་རིག་མུན་པར་འཐོམས་པའི་སེམས་ཅན་རྣམས། །དམིགས་མེད་ཐུགས་རྗེ་ཆེན་པོའི་འོད་ཟེར་གྱིས། །གཉིས་སྣང་འཁྲུལ་བའི་མུན་པ་སེལ་མཛད་པ། །ཐུགས་རྗེའི་ཉི་མ་རྒྱལ་པོ་གང་དུ་གཤེགས། །མ་རིག་མུན་པའི་གྲོང་དུ་ཉི་མ་ནུབ། །བུ་རྣམས་ལོང་ཁྲིད་མཛོད་ཅིག་རྒྱལ་བའི་བཤེས། །ཆུ་ཆེན་བཞི་ཡི་རྦ་རླབས་ཆེན་པོ་ལས། །ཐབས་དང་ཤེས་རབ་གྲུ་ཆེན་རབ་བཅས་ནས། །སྐྱེ་འཆི་མེད་པའི་སྐམ་སར་འདྲེན་མཛད་པ། །མཉན་པའི་རྒྱལ་པོ་ཁྱོད་ནི་གང་དུ་གཤེགས། །ཉམ་ཐག་མགོན་མེད་གྱུར་ཏོ་ཆོས་ཀྱི་རྗེ། །ཆོས་སྐུ་ཞི་བའི་ངང་ནས་བསྐྱབ་ཏུ་གསོལ། །ཆོས་དབྱིངས་ཟབ་མོའི་རྒྱ་མཚོ་ཆེན་པོ་ལ། །ཐབས་མཆོག་མི་གཡོའི་གཟིངས་ཆེན་རབ་བཅས་སྟེ། །གཉིས་མེད་ནོར་བུ་རིན་ཆེན་ལེན་པ་ཡི། །འགྲོ་བའི་དེད་དཔོན་རྒྱལ་པོ་གང་དུ་གཤེགས། །ངམ་གྲོག་གཡང་སར་ལྷུང་ངོ་ཆོས་ཀྱི་རྗེ། །འགག་མེད་ཀློང་ནས་ཐུགས་རྗེས་བསྐྱབ་ཏུ་གསོལ། །མཚན་ཙམ་ཐོས་པས་ཀུན་གྱི་དོན་མཛད་པ། །གང་འདོད་བསམ་པ་ཐམས་ཅད་རེ་འདོད་སྐོང་། །མཆོག་དང་ཐུན་མོང་དངོས་གྲུབ་མ་ལུས་འབྱུང་། །དབང་གི་རྒྱལ་པོ་སྲོང་བཙན་གང་དུ་གཤེགས། །ལམ་སྟོར་མགོན་མེད་སྨག་རུམ་གྱུར་པ་ལ། །ཐུགས་རྗེ་ཉི་མའི་འོད་ཀྱིས་དྲང་དུ་གསོལ། །དུས་གསུམ་མཉམ་ཉིད་འོད་གསལ་ཆེན་པོ་ལ། །སྐྱེ་འགག་སྤྲོས་པའི་མཚན་མ་མ་མཆིས་ཀྱང་། །ཐུགས་རྗེའི་ཆོ་འཕྲུལ་དཔག་མེད་རབ་སྟོན་པའི། །འཕྲིན་ལས་བསམ་མི་ཁྱབ་དེ་གང་དུ་གཤེགས། །སྲིད་པའི་ཟོ་ཆུན་ཁྱུད་མོར་འཁྱམས་པ་ཡི། །གུས་པའི་སེམས་ཅན་བདག་ལ་ཐུགས་རྗེས་གཟིགས། །དཔེ་དང་བྲལ་བའི་རང་སེམས་ངོ་བོ་ཉིད། །༼ཇ༥༨ན༽ཅིར་ཡང་གྲུབ་པ་མེད་ཅིང་ཀུན་ལ་ཁྱབ། །མཚོན་དུ་མེད་པའི་ངེས་པ་སྐྱོང་མཛད་པའི། །བྱིན་རླབས་མཆོག་གྱུར་རྒྱལ་པོ་གང་དུ་གཤེགས། །བུ་འབངས་ཀྱེ་ཧུད་མྱ་ངན་དྲན་པ་སྟོར། །ཕ་ཐུགས་རྗེས་གཟིགས་ཅིག་ཆོས་རྒྱལ་སྤྲུལ་པའི་སྐུ། །ཚོགས་ཀྱི་ཁྱད་པར་དབང་གི་བྱེ་བྲག་ལས། །གང་ལ་གང་འདུལ་དེ་ལ་དེ་ཉིད་ཏུ། །ཡི་གེ་དྲུག་མས་ཐམས་ཅད་བདེ་ལ་བཀོད། །ཟབ་མོའི་ལམ་སྟོན་རྒྱལ་པོ་གང་དུ་གཤེགས། །སྟོང་ཉིད་འོད་གསལ་ཆེན་པོའི་ངང་ཉིད་ནས། །གཟུང་དང་འཛིན་པའི་ཆོ་འཕྲུལ་ངོ་བོ་ཉིད། །གཉིས་མེད་ཡེ་ཤེས་འཁོར་ལོ་རབ་སྟོན་པའི། །མཐར་ཐུག་ལམ་སྟོན་རྒྱལ་པོ་གང་དུ་གཤེགས། །ཁྲོ་གཏུམ་ཆེ་བ་མཐའ་ཡི་རྒྱལ་པོས་ཀྱང་། །མཚན་ཐོས་ཙམ་གྱིས་གདུག་སེམས་རབ་ཞི་ཞིང་། །རང་དོན་བརྗེད་ནས་གུས་པའི་སེམས་དང་ལྡན། །ཞེ་སྡང་མེ་དཔུང་ཞི་མཛད་གང་དུ་གཤེགས། །རི་རབ་ལྷུན་པོ་ཙམ་གྱི་སྒྲོན་མེ་ཐོགས། །ཞིང་ཁམས་མུ་མཐའ་མེད་པར་བཙལ་གྱུར་ཀྱང་། །ཁྱོད་འདྲའི་རྒྱལ་པོ་ཀུན་གྱིས་མི་རྙེད་ན། །མཉམ་མེད་རྩོལ་བ་བྲལ་དེ་གང་དུ་གཤེགས། །ཀྱེ་མ་ཀྱེ་ཧུད་དྲིན་ཅན་ཆོས་ཀྱི་རྗེ། །ཀྱེ་ཧུད་ཉམ་ཐག་སྡུག་བསྔལ་མགོན་མེད་ཏོ། །ཀྱེ་ཧུད་བདག་ཅག་བོད་འབངས་འགྲོ་བ་རྣམས། །ཀྱེ་མ་ཀྱེ་ཧུད་འདི་འདྲའི་དུས་བྱུང་ངོ་། །འགྱུར་མེད་རྡོ་རྗེའི་སྐུ་མཆོག་བརྒྱད་བརྙེས་ཀྱང་། །བསྙུང་དང་འདས་གྲོངས་གཞི་ནས་སྟོན་པ་དེ། །འཇིག་རྟེན་མཐུན་པར་འཇུག་པ་ལགས་མོད་ཀྱང་། །བདག་ཅག་མགོན་སྐྱབས་སུ་ཞིག་མཛད་པར་འགྱུར། །ཐེག་པ་རིམ་དགུ་རྒྱུད་སྡེ་ཆེན་པོ་བཞི། །བཀའ་དང་བསྟན་བཅོས་དགོངས་འགྲེལ་མན་ངག་ཀུན། །དོན་བསྡུས་གསུང་བའི་རྒྱལ་པོ་མི་བཞུགས་ན། །གཟུང་འཛིན་གཉིས་སྣང་གང་གིས་སེལ་བར་འགྱུར། །རང་སེམས་རིག་པའི་ངང་དུ་འབྲལ་མེད་ཀྱང་། །ཆུ་བུར་མིག་གི་ཡུལ་དུ་མི་སྣང་བས། །སྒྱུ་མའི་དཔེ་དང་མཚུངས་པར་བྱུང་འགྱུར་ན། །ཐུགས་ཀྱིས་བཟོད་དམ་ཆོས་རྒྱལ་བརྩེ་བ་ཅན། །བདག་ཅག་རྒྱལ་པོ་བརྗེད་པར་མ་མཆིས་སོ། །སྐྱེ་མེད་མངོན་སུམ་སྟོན་པའི་རིན་པོ་ཆེ། །བསམས་༼ཇ༥༨བ༽ཀྱིན་ཚུགས་པ་མེད་ཏོ་ཇི་ལྟར་བགྱི། །རང་གཞན་བདེ་བ་སྟེར་བའི་རིན་པོ་ཆེ། །ཆོས་ཀྱི་རྒྱལ་པོ་ཁྱོད་དང་བདག་ཅག་རྣམས། །འཆུག་མེད་ལྷན་ཅིག་རྟེན་འབྲེལ་འཛོམ་གྱུར་ནས། །རྟག་དུ་མི་འབྲལ་ཅི་གསུང་བཀའ་སྒྲུབ་ཅིང་། །སྐུ་གསུང་ཐུགས་དང་ཡོན་ཏན་འཕྲིན་ལས་རྣམས། །རྒྱལ་པོ་ཁྱོད་དང་དབྱེར་མེད་གཅིག་པར་ཤོག །རྒྱལ་བའི་བསྟན་པ་ན་མཁའ་གར་ཁྱབ་ཏུ། །མི་མཐུན་རྐྱེན་གྱིས་གཡོ་བ་མ་མཆིས་པར། །འཁོར་བ་མ་སྟོངས་བར་དུ་གནས་པར་ཤོག །ཞེས་སྨྲེ་སྔགས་བཏོན་སྟེ་གསོལ་བ་བཏབ་པས་ཐུགས་རྗེ་ཆེན་པོའི་ཐུགས་ཀ་ན་ཚུར་རྒྱལ་པོ་ཡབ་ཡུམ་གསུམ་དབུ་ཉུག་གིས་བྱོན་པ་ལ་ཇོ་མོ་མོང་བཟའ་དང་བློན་པོ་སྣ་ཆེན་པོས་བཞུགས་པར་ཞུས་པས་མ་གནང་ངོ་། །

དེར་བློན་པོ་སྣ་ཆེན་པོས་རྗེ་ཉིད་མི་བཞུགས་ན་སྤྱིར་སངས་རྒྱས་ཀྱི་བསྟན་པ་ཇི་ཙམ་གནས། ནུབ་པའི་སྔ་ལྟས་ཇི་ལྟར་འགྱུར། ཁྱད་པར་བོད་ཡུལ་དུ་བསྟན་པ་འཛིན་པའི་བྱང་སེམས་དང་རྒྱལ་པོ་ལ་སོགས་པ་ཇི་ལྟར་འབྱུང་། དམ་ཆོས་ཇི་ཙམ་དུ་གནས། རྒྱལ་པོ་གང་གི་རིང་ལ་ཆོས་ལུགས་གང་དང་གང་ནུབ་དེའི་རྐྱེན་ཅིས་བྱེད། མི་རྣམས་དང་ཆོས་པའི་སྤྱོད་པ་དང་ཉམས་ལེན་ཇི་ལྟ་བུ། རབ་བྱུང་དང་སྔགས་པ་རྣམས་ཀྱི་དར་གུད་སྤྱོད་ལམ་དང་བུད་མེད་རྣམས་ཀྱི་སྤྱོད་པ་ཇི་ལྟ་བུ་མཆིས། གཙུག་ལག་ཁང་ཇི་ལྟ་བུ་འབྱུང་། ཕྱི་རབས་ཀྱི་རྒྱལ་བློན་ཇི་ལྟ་བུས་བསྟན་པ་སྐྱོང་། རྒྱལ་པོ་གང་དུ་འཚང་རྒྱ་བློན་པོ་རྣམས་སྐྱེ་བ་འདིའི་འོག་རོལ་དུ་ཇི་ལྟ་བུར་འགྱུར། དུས་ཇི་ཙམ་ན་བྱང་ཆུབ་འཐོབ། ལྷ་སྲས་དང་བཙུན་མོ་རྣམས་ཇི་ལྟར་འགྱུར། བསྟན་པའི་མཇུག་དུ་ཆོས་གང་དར། ཆོས་མཇུག་གང་གིས་སྡུད། ཅེས་སོགས་ཞིབ་ཏུ་ཞུས་པས། རྒྱལ་པོའི་ཞལ་ནས་ཨེ་མ་ཧོ། །བོད་ཡུལ་ཁ་བ་ཅན་གྱི་རྒྱལ་ཁམས་འདི། །ཡང་དག་སངས་རྒྱས་རྣམས་ཀྱིས་རབ་ཏུ་བསྔགས། །ཁྱད་པར་ཅན་གྱི་གནས་སུ་བསྟན་པ་སྟེ། །བྱང་ཆུབ་སེམས་དཔའ་མང་པོ་འབྱུང་བར་འགྱུར། །དེ་ནས་གདུང་རབས་བཞི་ན་རྒྱལ་པོ་ནི། །སོ་སོ་སྐྱེ་བོའི་བྱང་ཆུབ་སེམས་དཔའ་འབྱུང་། །དེ་ཡི་སྲས་པོ་བྱང་ཆུབ་སེམས་དཔའ་ནི། །འཕགས་པའི་རིགས་ཅན་གང་༼ཇ༥༩ན༽ཟག་རྒྱལ་པོ་འབྱུང་། །ཆོས་གཞི་གཙུག་ལག་ཁང་ནི་མང་དུ་རྩིག །མཐའ་འཁོབ་རྒྱལ་ཁམས་མང་པོ་དབང་དུ་སྡུད། །ཕྱོགས་མཚམས་བརྒྱད་ནས་དཔྱ་ཁྲལ་མང་པོ་སྡུད། །རྒྱ་གར་གསང་མཛོད་དམ་ཆོས་མང་པོ་བསྒྱུར། །སྤྲུལ་པའི་རྒྱལ་པོ་བྱང་ཆུབ་སེམས་དཔའ་དེས། །ལོ་པཎ་སྤྱན་དྲངས་དམ་ཆོས་རྒྱས་པར་བྱེད། །སྦྱངས་པ་ཅན་གྱི་སྐྱེས་བུ་མང་དུ་འབྱོན། །དེ་ལྟར་ཆོས་སྐྱོང་བ་ཡི་རྒྱལ་པོ་དེས། །བོད་འབངས་བདེ་སྐྱིད་དགའ་བདེའི་ལམ་ལ་སྦྱོར། །རྒྱལ་པོའི་མཛད་སྤྱོད་ཕུན་སུམ་ཚོགས་པ་དེས། །འབངས་རྣམས་བདེ་སྐྱིད་ཕུན་སུམ་ཚོགས་པར་འབྱུང་། །ཞེས་ཁྲི་སྲོང་ལྡེ་བཙན་གྱི་དུས་དང་། །དེ་ཡི་དབོན་སྲས་བྱང་ཆུབ་སེམས་དཔའ་གཉིས། །གཅིག་ནི་བདུད་རིས་རྒྱལ་པོ་དག་དུ་འགྱུར། །དེ་ལྟར་བདུད་རིས་རྒྱལ་པོ་དེ་ཡིས་ནི། །བོད་འབངས་ཡོངས་ཀྱི་བསོད་ནམས་ཟད་པ་དང་། །སངས་རྒྱས་བསྟན་པ་ཉམས་པར་གྱུར་པ་ཡིས། །ནག་པོའི་རིས་ཀྱི་ལྷ་འདྲེ་རྒྱལ་གྱུར་ནས། །གནམ་ཐེ་དཀར་པོའི་སྤྲུལ་པ་བློན་པོར་འབྱུང་། །བོད་ལ་གནོད་པ་བྱ་ཕྱིར་འགོང་པོ་དང་། །དེ་ནས་གནམ་ཐེ་དཀར་པོའི་སྤྲུལ་པ་དང་། །འདྲེ་ཡི་སྤྲུལ་པས་སྔགས་པ་གསོད་པར་འགྱུར། །དེ་ནས་དཀར་པོའི་ཕྱོགས་ཀྱི་ལྷ་འདྲེ་འཁྲུགས། །ནག་པོའི་ཕྱོགས་ཀྱི་ལྷ་འདྲེ་ཐམས་ཅད་ཀྱིས། །བདུད་རིས་རྒྱལ་པོ་དེ་ཡི་དཔུང་བྱས་ནས། །བྱང་ཆུབ་སེམས་དཔའ་གཉིས་ནི་དེ་དག་གིས། །གཅིག་ནི་སྤྲུགས་ཞིང་གཅིག་ནི་གསོད་པར་བྱེད། །དེ་ཚེ་ནག་པོའི་ཕྱོགས་རྣམས་དར་གྱུར་ནས། །སངས་རྒྱས་བསྟན་པ་འདི་ནི་ནུབ་པར་བྱེད། །གཙུག་ལག་ཁང་འཇིག་ཕན་ཚུན་ཆད་པས་གཅོད། །དགེ་སྦྱོང་རྣམས་ལ་ལོག་པའི་བཀའ་ཆད་འབེབས། །སྡིག་པ་སྤྱོད་ལ་ལོག་པའི་བྱ་དགའ་སྟེར། །དགོན་གནས་རྣམས་སུ་རི་དྭགས་རྔོན་པ་བྱེད། །གཙུག་ལག་ཁང་དུ་ར་ལུག་ཕྱུགས་རྣམས་འཛུད། །དགེ་སྦྱོང་རྣམས་ལ་ཁུར་པོ་བསྐུར་ནས་འཁོལ། །སྔགས་པ་རྣམས་ནི་ལས་བྱེད་རྔོན་པར་བཀོལ། །ཀྱེ་མ་ཀྱེ་ཧུད་སངས་རྒྱས་བསྟན་པ་ཉམས། །ནག་པོའི་ཕྱོགས་རྣམས་ཤིན་ཏུ་དར་བར་འགྱུར། །སངས་རྒྱས་བསྟན་པ་རིན་ཆེན་ཉམ་༼ཇ༥༩བ༽དམས་པས། །ང་ཡི་ཡི་དམ་སྐུ་གཟུགས་གཏེར་དུ་སྦེད། །རྒྱལ་པོ་དེ་ཡང་གྲི་རུ་བཀུམ་པར་འགྱུར། །དེ་ནི་བཀྲ་མི་ཤིས་པར་ཤེས་ནས་སུ། །བདེ་གཤེགས་སྐུ་གཟུགས་དེ་ཡང་གཏེར་ནས་འདོན། །དེ་སྲས་རིང་ལ་བཀའ་ཆད་དབུ་ཡོགས་ཀྱིས། །རྗེ་རྒྱལ་རྣམས་ལ་འབངས་ཀྱིས་ཁེང་ལོག་བྱེད། །དུས་མཐའ་ངན་པའི་མུ་ཡང་དེ་ནས་ཟུག །ས་ཡི་བཅུད་ཉམས་སྨན་གྱི་ནུས་པ་ཆུང་། །རོ་རྣམས་མི་ཞིམ་དུས་ལོག་སད་སེར་མང་། །འབྲུ་རྣམས་སྐྱེ་ཞན་ཕྱུགས་རྣམས་ཞོ་ཤེ་ཆུང་། །ས་གཞི་སྒང་གཤོང་མང་ཞིང་ཚེར་མ་རྩུབ། །གཡང་ས་ངམ་གྲོག་ལ་སོགས་མ་རུངས་འབྱུང་། །ཅོང་རོང་ཆུ་བྲག་མི་བདེ་ཉམ་ང་ཞིང་། །རྩི་ཤིང་སྐམ་ཅིང་ས་རྡོ་རི་བྲག་ཉིལ། །གཟའ་སྐར་རྒྱུ་ལོག་ཆར་ཆུ་མི་སྙོམ་ཅིང་། །ནད་མང་ཚེ་ཐུང་མུ་གེ་མང་དུ་འབྱུང་། །འདྲེ་གདོན་མང་ཞིང་འདྲེ་ཆོས་མང་དུ་འབྱུང་། །འབྱུང་པོ་སྤུན་དགུ་མི་ཡུལ་བབ་པ་ཡིས། །ཕྱུགས་ཀྱི་གཡང་ཉམས་འབྲུ་རྣམས་སྲིས་མི་རྨེ། །འཐབ་རྩོད་མང་ཞིང་ཞེ་འགྲས་མང་དུ་འབྱུང་། །གོ་ཆ་དར་ཞིང་རྒྱན་ཆ་མཚོན་ལ་བྱེད། །དགྲ་རྐུན་དང་ནི་སློང་འཕྲོག་མང་བར་འགྱུར། །རྒྱལ་ཁམས་འདིར་ནི་མི་བདེ་སྣ་ཚོགས་ཡོང་། །རྒྱལ་ཁྲིམས་དང་ནི་ཆོས་ཀྱི་ཁྲིམས་ཀྱང་ཉམས། །བོད་ཁམས་ཐམས་ཅད་མཐའ་ནས་མི་བདེ་ཞིང་། །མི་དགེའི་སྤྱོད་པ་རྣམ་པ་སྣ་ཚོགས་འབྱུང་། །ཞེས་གླང་དར་གྱི་དུས་དང་སྨད་སིལ་ཆད། །དེ་ནས་བྱང་སེམས་སྤྲུལ་པ་བྱུང་ནས་སུ། །ཆོས་ཀྱི་མེ་རོ་མདོ་ཁམས་སྨད་ནས་སློང་། །དེ་ནས་དགེ་འདུན་སྡེ་པ་མང་དུ་འཕེལ། །དེར་ཡང་བྱང་ཆུབ་སེམས་དཔའ་མང་པོ་ཡིས། །ང་ཡི་ར་སའི་སྐུ་གཟུགས་འདི་དག་ལ། །མཆོད་དང་ཞབས་ཏོག་མང་པོ་བྱེད་པར་འགྱུར། །ཕྱོགས་རྣམས་ཀུན་དུ་གཙུག་ལག་ཁང་སྐྱོང་ཞིང་། །དམ་པའི་སྤྱོད་པ་ཚུལ་བཞིན་བྱེད་པར་འགྱུར། །ཞེས་དབུས་གཙང་གི་མི་བཅུའི་བསྟན་པ་དང་། །དེ་ནས་བདུད་རིས་སྤྲུལ་པ་མང་པོ་ཡིས། །སྡེ་རྩོད་བྱས་ནས་སྡེ་པ་ཉམས་དམས་འགྱུར། །གནས་དགོན་འཐབ་ར་དགེ་སློང་མདུང་ཁ་བྱེད། །གཙུག་ལག་ཁང་༼ཇ༦༠ན༽ལ་འཕྲོག་འཇོམས་བྱེད་པ་འབྱུང་། །མཆོད་ཆ་རྣམས་ལ་ཐོབ་ཤ་བྱེད་པར་འགྱུར། །ཀྱེ་ཧུད་སངས་རྒྱས་བསྟན་པ་ཐལ་བར་བརླགས། །དེ་ཚེ་ནག་པོའི་ཕྱོགས་རྣམས་དར་འགྱུར་ཞིང་། །གང་ཟག་རྣམས་ཀྱི་ཤེས་པ་འགྱུར་ནས་ཀྱང་། །མི་དགེའི་སྤྱོད་པ་སྣ་ཚོགས་བྱེད་པར་འགྱུར། །འཚོ་བ་ལྷ་འདྲེ་རྣམས་དང་ཐུན་མོང་བྱེད། །ས་གཞི་དེ་ཡང་ཤིན་ཏུ་རྩུབ་པར་འགྱུར། །ཆོམ་རྐུན་མི་རྒོད་མང་པོ་འབྱུང་བ་དང་། །འདྲེ་དང་འདྲ་བའི་མི་ངན་མང་དུ་འབྱུང་། །འདི་ལ་མཆོད་བྱེད་ཀུན་ལ་འཚེ་བར་བྱེད། །ཅེས་བསྟན་པ་བར་དར་གྱི་སྡེ་ཉམས་པའི་ཚུལ་དང་། དེ་ཚེ་ནུབ་ཕྱོགས་དག་དུ་སྐུ་བལྟམས་པ། །དགེ་སློང་བྱ་ཡི་གདོང་པ་ཅན་ཞིག་འབྱུང་། །བྱང་ཆུབ་སེམས་དཔའ་བློ་གྲོས་སྒྲུབ་པར་ལྡན། །རཏྣ་བྷ་དྲ་ཞེས་སུ་གྲགས་པ་ཡིན། །འདི་ལ་མཆོད་བསྟོད་བསྙེན་བཀུར་མང་དུ་བྱེད། །བསྐོར་བ་ཕུ་དུད་རིམ་གྲོ་བྱེད་པར་འགྱུར། །ཞེས་ལོ་ཙཱ་བ་རིན་ཆེན་བཟང་པོ་དང་། །དེ་ཚེ་རྒྱལ་པོ་འོད་ཀྱི་མིང་ཅན་ནི། །བྱང་ཆུབ་སེམས་ལྡན་བློ་གྲོས་ཅན་ཞིག་འབྱུང་། །ཞེས་ལྷ་བླ་མ་ཁུ་དབོན། དེ་ཡིས་བྱང་ཆུབ་སེམས་དཔའ་པཎྜི་ཏ། །རྣམ་དག་ཚུལ་ཁྲིམས་གསུམ་དང་རབ་ལྡན་ཞིང་། །མཁས་ཤིང་སྒྲུབ་ལ་མངོན་པར་བརྩོན་པ་ནི། །རིགས་གསུམ་ཡོན་ཏན་ལྡན་པ་སྤྱན་དྲངས་ནས། །སྐུ་གཟུགས་འདི་ལ་མཆོད་ཅིང་ཕྱག་མང་བྱེད། །བསྙེན་བཀུར་བསྔགས་པ་ཕུན་སུམ་ཚོགས་པར་བརྗོད། །དེ་ཡིས་བསྟན་པ་ཤིན་ཏུ་རྒྱས་པར་བྱེད། །ཅེས་ཇོ་བོ་རྗེ་དང་། དེ་ཡི་སློབ་མ་ཚུལ་བཞིན་རབ་ཞུགས་པ། །དགེ་སློང་དམ་པ་བསྟན་པའི་མངའ་བདག་ནི། །འདི་ལ་བཀུར་སྟི་ཕུ་དུད་བྱེད་པར་འགྱུར། །འཁོར་ནི་སྟོང་ཕྲག་ཕྱེད་དང་གསུམ་དང་ལྡན། །བྱོན་ནས་འདི་ལ་བཀུར་སྟི་བྱེད་པར་འགྱུར། །ཞེས་རྒྱ་མའི་སངས་རྒྱས་དབོན་སྟོན་དང་། །བྱང་ཆུབ་སེམས་ལྡན་སྟོན་པ་མང་པོ་སྐྱོང་། །རིགས་པར་སྨྲ་བ་རྣམ་དག་མང་དུ་འབྱུང་། །

ཨེ་མ་ཧོ། ང་ཡི་ལྷ་སའི་རྟེན་དང་བརྟེན་པ་ལ། །བྱང་ཆུབ་སེམས་ལྡན་སྐྱེས་བུ་དུ་མ་ཡིས། །ལོ་ནི་ཉིས་བརྒྱར་བསྟི་བསྟང་བྱེད་༼ཇ༦༠བ༽པར་འགྱུར། །དེ་ལྟར་སངས་རྒྱས་བསྟན་པའི་སྒྲོན་མེ་ནི། །སྟོན་པ་རྣམས་ཀྱིས་གསལ་བར་བྱེད་པར་འགྱུར། །ཞེས་པོ་ཏོ་བ་དང་རྔོག་ལོའི་བཤད་རྒྱུད་རྣལ་མ་རྣམས་དང་། དེ་ནས་བསྟན་པའི་སྙིང་པོ་སྒྲུབ་པ་པོ། །བྱང་ཆུབ་སེམས་དང་ལྡན་པའི་དགེ་སློང་ནི། །ཡོན་ཏན་ལྡན་པའི་དམ་པ་དཔག་མེད་འབྱུང་། །གསང་སྔགས་མངོན་པར་གྲུབ་པའི་དགེ་སློང་ནི། །དམ་པ་མང་པོས་འདི་ལ་བསྙེན་བཀུར་བྱེད། །ཅེས་སོགས་དྭགས་པོའི་བཀའ་རྒྱུད་སྤྱི་དང་། དེ་ནས་ཁྱད་པར་བསྙེན་བཀུར་བྱེད་པ་ནི། །བྱང་ཆུབ་སེམས་དཔའ་ཤར་ལྷོར་སྐུ་བལྟམས་པ། །གསང་སྔགས་འཛིན་པའི་རྣལ་འབྱོར་ཆེན་པོ་ནི། །སྙིང་པོའི་མཐའ་ཅན་སྐྱེས་བུ་དམ་པ་དེས། །ཞལ་ཡང་བསྒྱུར་ཞིང་བསྙེན་བཀུར་དམ་པ་མཛད། །ཅེས་ཁྱད་པར་དུ་དྭགས་པོ་སྒོམ་པ་ཚུལ་ཁྲིམས་སྙིང་པོས་ལྷ་སར་བྱ་བ་མཛད་པ་དང་། དེ་ནས་རིགས་པ་ཚུལ་བཞིན་སྨྲ་བ་ཡི། །སྟོན་པ་རྣམས་ཀྱང་ནམ་ལངས་སྐར་སྐྱ་འདྲ། །དེ་ཚེ་དཀར་པོའི་ཕྱོགས་རྣམས་མཐུ་ཆུང་ཞིང་། །བདུད་ཀྱི་ཚོགས་རྣམས་རྒྱས་པར་གྱུར་པ་ཡིས། །བདུད་ཀྱིས་བྱིན་རླབས་གང་ཟག་མང་པོ་འབྱུང་། །གཟི་བརྗིད་ཆེ་ཞིང་སྟོབས་ཀྱང་ཆེ་བ་དང་། །ནུས་པ་ཆེ་ཞིང་མཐུ་ཡང་ཆེ་བ་དང་། །མངོན་ཤེས་ཕྲ་མོས་བདེན་ཚིག་དག་སྒྲུབ་ཅིང་། །དེ་རྣམས་རྟོག་ཆོས་མང་པོ་བྱེད་པར་འགྱུར། །ཞེས་མཁས་པར་གྲགས་པ་དུ་མས་སྔོན་སུས་ཀྱང་མ་ཤེས་པའི་ལྟ་བ་ཡིན་ཞེས་རང་གཟོའི་རྟོག་ཆོས་ལ་ངོ་མཚར་དུ་བྱེད་པ་དང་། སངས་རྒྱས་བསྟན་པ་ལྷ་འདྲེ་མང་པོས་དཀྲུགས། །འདྲ་མིན་ཆོས་ལུགས་མང་པོ་སྟོན་བྱེད་ཅིང་། །བློ་གྲོས་ཕྱིན་ཅི་ལོག་དུ་སྒྱུར་བར་བྱེད། །མེད་པར་ལྟ་བའི་ཕྱོགས་ཀྱི་ཆ་བཟུང་ནས། །ཀུན་རྫོབ་རྒྱུ་འབྲས་ཁྱད་དུ་གསོད་པར་བྱེད། །ལུས་ངག་ཆོས་སྤྱོད་འགོད་པར་བྱེད་པ་འབྱུང་། །ཕྱོགས་མེད་རིས་མེད་བྱར་མེད་ཟེར་བ་དང་། །རྒྱུ་ཟད་རྐྱེན་ཟད་ལྷུན་གྲུབ་ཟེར་བ་དང་། །ལུང་མ་བསྟན་གྱི་ལྟ་བ་མང་དུ་འབྱུང་། །རྒྱལ་བས་མ་གསུངས་མཁས་པས་མ་བགྱིས་པ། །ད་ལྟ་ལྷ་ཡིས་བསྟན་ཞེས་འདྲེ་ཆོས་བྱེད། །དེ་རྣམས་འབྱུང་༼ཇ༦༡ན༽པོའི་འདྲེ་ཡི་ཆས་གུ་གྱོན། །ར་སླག་ཁྱི་སླག་རེ་བ་ཟེ་མོན་གོས། །རྩིད་ཞྭ་འབེ་ལོག་གོས་ངན་ལུས་ལ་གྱོན། །བེར་ཀ་དབྱུག་པ་སྣ་ཚོགས་ཐོགས་པ་འབྱུང་། །བསོད་སྙོམས་པ་ཅེས་གྲོང་ཁ་འགྲིམ་པར་བྱེད། །ལྟོ་རྒྱབ་ཆེད་ཏུ་བཀའ་ཐུབ་དྲག་པོ་ཡིས། །རང་གི་ལུས་ལ་གནོད་པ་བྱེད་པ་འབྱུང་། །མངོན་མཚན་ཅན་གྱི་གྲགས་པ་འདོད་ཕྱིར་དུ། །སྔགས་ཀྱི་ཐེག་པ་གླུ་རུ་ལེན་རུ་འབྱུང་། །དགེ་བའི་ཆོས་སྤྱོད་གླུ་དང་བྲོ་ལ་བྱེད། །བསམ་གཏན་དྲན་པ་ཉམས་ལ་བྱེད་པ་འབྱུང་། །མེད་པར་ལྟ་ལ་ལྟ་བ་རྟོགས་པར་བྱེད། །སྨྱོན་ཐབས་ཅན་ལ་རྟོགས་ལྡན་བྱེད་པ་འབྱུང་། །ཐེ་ཚོམ་ཅན་ལ་དམ་པར་འཛིན་པ་འབྱུང་། །སྨྲ་བ་མཁས་ལ་གདམས་ངག་ཅན་དུ་བྱེད། །རྨོངས་པ་རྣམས་ལ་ཞིག་པོ་ཟེར་བ་འབྱུང་། །ལོག་སྤྱོད་མཁན་ལ་རྣལ་འབྱོར་པ་ཅེས་ཟེར། །ལུང་མ་བསྟན་ལ་ཆོས་ཀྱི་སྐུ་ཅེས་ཟེར། །སྙན་གྲགས་འདོད་ལ་ཆོས་བཤད་མཁས་ཅེས་ཟེར། །ཆོས་ལུགས་ཡིན་ཞེས་བབ་ཅོལ་མང་པོ་སྨྲ། །འདྲེ་ཡིས་བརླམས་ལ་ཡེ་ཤེས་ཕེབས་ཅེས་ཟེར། །བདུད་ཀྱི་སྤྲོ་སྐྱེད་བྱིན་རླབས་ཆེ་ཞེས་ཟེར། །གདམས་ངག་ཟེར་ཞིང་ལོག་ཆོས་མང་དུ་སྨྲ། །གདམས་པ་ཟེར་ནས་མུ་སྟེགས་གསང་ཚིག་སྟོན། །དེ་སོགས་ལོག་པའི་ལྟ་བ་རྒྱུད་ལ་ཞུགས། །བུད་མེད་ཕོ་སྤྱོད་ཐོ་ཅོ་བྱེད་པ་འབྱུང་། །རང་ལུགས་མང་ཞིང་འཇིག་རྟེན་ཆོས་ལུགས་ཉམས། །དེ་ཡིས་རང་ཉིད་ངན་འགྲོར་འཁྲིད་པར་བྱེད། །རྒྱུ་འབྲས་བདེན་པར་མི་ཤེས་མི་དགེ་སྣ་ཚོགས་སྤྱོད། །ཆོས་དང་ཆོས་མིན་མི་ཤེས་ངོ་ཚ་མེད་པར་སྤྱོད། །ལོག་ཆོས་རྣམས་ལ་ཤིན་ཏུ་དད་པར་འགྱུར། །བྱས་པའི་ཆོས་ཀྱིས་བྱང་ཆུབ་མི་འཐོབ་པས། །མ་བྱས་ལྷུན་གྲུབ་ཆོས་ཤིག་དངོས་ཞེས་ཟེར། །བྱེད་མི་ནུས་རྣམས་དེ་ལ་དད་པར་འགྱུར། །དགེ་བའི་བཤེས་ལྟར་སྣང་བ་ཡིད་འཕྲོག་འཁྲིད། །སྔགས་པ་ཁ་ཅིག་སྔགས་ལ་རྩིང་ཆོས་བྱེད། །དམ་ཆོས་ཡོན་གྱི་ཆེད་དུ་གསང་བ་སྒྲོག །གསེར་ཆོས་ཟེར་ཞིང་ཆོས་ལ་རིན་ཐང་གཅོད། །འགའ་ཞིག་མ་ཐོས་རྒྱུད་ཀྱང་འཆད་པར་བྱེད། །༼ཇ༦༡བ༽ལ་ལ་དབང་མ་ཐོབ་པར་དབང་བསྐུར་བྱེད། །ལ་ལ་དབང་བསྐུར་ཟེར་ནས་ཡོན་ཡང་སྡུད། །ལ་ལ་རྙེད་བཀུར་ཆགས་ཤིང་འདོད་ལ་ཞེན། །རང་གི་རླུང་སེམས་དབང་དུ་མ་འདུས་པར། །གསང་དབང་ཤེས་རབ་ཡེ་ཤེས་མངོན་སུམ་སྟོན། །དེ་དག་སྨད་འཚོང་བསྟེན་དང་ཁྱད་པར་མེད། །ལ་ལ་དགེ་སློང་ཤེས་རབ་ཡེ་ཤེས་ནི། །བུད་མེད་དང་སྦྱོར་དབང་ནི་སྐུར་བར་བྱེད། །སྡོམ་ཁྲིམས་གཞིག་ནས་དམྱལ་བའི་གནས་སུ་འཕེན། །དེ་དག་ལོག་པའི་ཆོས་ལ་སྤྱོད་པ་ཡིན། །རྙེད་བཀུར་གྲགས་འདོད་དམ་ཆོས་འཆད་པར་བྱེད། །ཐོས་བསམ་སྒོམ་པ་བྱེད་པ་དེ་རྣམས་ཀྱང་། །འདུ་ཤེས་ཕྱིན་ཅི་ལོག་དུ་བཏང་ནས་ནི། །ཆོས་དང་གང་ཟག་འཛོལ་ནས་ངན་སོང་འགྲོ། །ཚུལ་ཁྲིམས་ཉམས་དང་དམ་ཚིག་ཉམས་པ་དང་། །ཆོ་ག་ཉམས་དང་སྤྱོད་པ་ཉམས་པ་རྣམས། །ལོག་པའི་ལམ་ཞུགས་དེ་ནི་ངན་འགྲོར་སྐྱེ། །བཙུན་པ་ལ་ལ་ཆོས་གོས་ཙམ་འཛིན་ཞིང་། །བསླབ་པ་ཉམས་ཤིང་ཚུལ་འཆོས་བྱེད་པ་དང་། །དད་རྫས་ལོངས་སྤྱོད་བྱས་ནས་རང་གཞན་བསླུ། །རང་གིས་རང་ཉིད་ངན་སོང་གནས་སུ་འཁྲིད། །ལ་ལ་དགེ་འདུན་དཀོར་འབགས་ངན་སོང་འགྲོ། །ལ་ལ་གནས་བཞིའི་དཀོར་འབགས་ངན་འགྲོར་ལྷུང་། །འགའ་ཞིག་སྔགས་བཙུན་ཟེར་ནས་ཁྱིམ་ཐབ་བྱེད། །ལ་ལ་བཙན་གཟུགས་ཚུལ་གྱིས་ཁེ་བོགས་བྱེད། །ཆ་ལུགས་བཟང་པོས་ཆོས་བརྐུ་རྫུན་ཆོས་བྱེད། །ཀྱེ་མ་ཀྱེ་ཧུད་སངས་རྒྱས་བསྟན་པ་ལ། །བསྟེན་ནས་རང་ཉིད་ངན་འགྲོར་ལྷུང་བྱེད་པ། །དེ་འདྲའི་བཅོས་མ་བབ་ཅོལ་མང་དུ་འབྱུང་། །སངས་རྒྱས་བསྟན་པ་རིམ་གྱིས་འཇིག་པར་འགྱུར། །ད་ནི་རིང་པོར་མི་ཐོགས་དེ་དག་འབྱུང་། །ཞེས་སྟོང་པའི་ཚིག་ཙམ་ཁ་ཆོས་སུ་ཁྱེར་ནས་རྒྱུ་འབྲས་ཁྱད་ཏུ་གསོད་པ་དང་། ཚེ་འདིའི་རྙེད་བཀུར་གྱི་ཆེད་ཏུ་གྲུབ་རྫུ་དང་ཞིག་རྫུ་དང་མཁས་རྫུ་འདེབས་པ་དང་། ཆོས་ཀྱི་གསང་བའི་མཐར་ཐུག་དགའ་རབ་དབང་ཕྱུག་ལ་སོགས་པའི་དབང་སྡུད་ལ་བྱེད་པ་དང་། སྔགས་ཀྱི་སྣོད་མིན་འདུས་པའི་དཔོན་སློབ་ཀྱིས་༼ཇ༦༢ན༽གསང་སྔགས་སྐད་དུ་འཆོས་པ་དང་། རབ་བྱུང་གི་གཟུགས་བརྙན་ཆོས་མིན་སྤྱོད་པའི་ཚུལ་ལ་སོགས་ད་ལྟ་ཇི་ལྟར་སྣང་བ་འདི་རྣམས་ལུང་བསྟན་པའོ། །

ཨེ་མ་ཧོ། མ་འོངས་དལ་འབྱོར་ཐོབ་པའི་ལུས་ཅན་ཀུན། །སེམས་སྟོབས་སྐྱེད་ལ་རྩོལ་པ་མ་ཞན་མཛོད། །ཡང་དག་དགེ་བའི་བཤེས་གཉེན་དམ་པ་བསྟེན། །དེ་ཡི་ངག་ལ་ངེས་པར་ཚད་མར་ཟུངས། །ཐུགས་ཀྱི་དགོངས་པ་ལོང་ལ་ལེགས་པར་དཔྱོད། །མི་རྟག་འཆི་བར་ངེས་ཀྱིས་དམ་ཆོས་སྒྲུབ་པར་མཛོད། །ནམ་འཆི་ངེས་པ་མེད་ཀྱིས་བརྩོན་འགྲུས་མྱུར་བར་རྩོམས། །འཆི་ཚེ་ཅིས་ཀྱང་མི་གཏོངས་དམ་ཆོས་སྙིང་ནས་མཛོད། །རྒྱུ་རྐྱེན་རྟེན་འབྲེལ་ཡིན་པས་དགེ་བའི་ལས་ལ་འབད། །སྡུག་བསྔལ་སྡིག་ལས་བྱུང་བས་མི་དགེའི་ལས་རྣམས་སྤོངས། །ཀུན་རྫོབ་རྒྱུ་འབྲས་ཡིན་གྱི་ཚུལ་ཁྲིམས་གཙང་མ་སྲུངས། །འཁོར་རྒྱུ་ཉོན་མོངས་སྤོངས་ལ་ངེས་འབྱུང་སེམས་བསྟེན་བྱ། །ལུས་དང་སྲོག་གི་ཕྱིར་ཡང་སྡིག་སྤོངས་དགེ་བ་སྒྲུབས། །འཁོར་བའི་ཉེས་དམིགས་སོམས་ལ་ངེས་འབྱུང་སྐྱོ་ཤས་སྐྱེད། །སེམས་ཅན་རྣམས་ལ་བྱམས་དང་སྙིང་རྗེ་སྐྱེད། །དེ་དག་དོན་དུ་བྱང་ཆུབ་སེམས་སྐྱེད་ལ། །བྱང་ཆུབ་སེམས་དཔའི་བསླབ་པ་མ་ཉམས་སྲུངས། །ཆོས་ཀུན་རང་བཞིན་སྤྲོས་བྲལ་བདག་མེད་སྒོམས། །དོན་དམ་ཀུན་རྫོབ་བདེན་གཉིས་ཟུང་འཇུག་གིས། །བླ་མེད་བྱང་ཆུབ་ལམ་དུ་ཆུད་པར་མཛོད། །ཁྱིམ་པ་དང་ནི་རབ་ཏུ་བྱུང་བ་ཀུན། །རང་རང་སྤྱོད་ཚུལ་ཉམས་པ་མེད་པར་བྱ། །དེ་ཉིད་མ་བཅོས་འགྱུར་མེད་རྣལ་མ་ལྟོས། །མངོན་ཚན་མུ་སྟེགས་སྤྱོད་པ་དང་བྲལ་བས། །རང་སེམས་རང་གིས་བརྟགས་ལ་དཔང་དུ་ཚུགས། །སྟོང་པའི་ཚིག་ལ་མ་ཞེན་བདེན་གཉིས་སྲོལ་དུ་ཆུད། །དམ་ཆོས་ཁ་ལ་མ་གཡེང་དེ་ཉིད་རྣལ་མར་སྤྱོད། །གཞན་ལ་སྒྲོ་སྐུར་མ་འདེབས་རང་སེམས་དཔང་པོར་ཚུགས། །ཆོས་ལ་བཟང་ངན་མེད་ཀྱིས་ཐམས་ཅད་གཅིག་དུ་སློབས། །དེ་ལྟར་བྱས་ན་འདི་ཕྱི་ཀུན་དུ་བདེ་བར་འགྱུར། །ཅེས་བསླབ་བྱ་དང་།

གཞན་ཡང་། ང་ཡི་ར་སའི་གཙུག་ལག་ཁང་༼ཇ༦༢བ༽འདི་ལ། །བསྙེན་བཀུར་མཆོད་བསྟོད་བྱེད་པ་དེ་དག་ནི། །འཕགས་པའི་གང་ཟག་དམ་པ་ཤ་སྟག་གོ །དེ་ཕྱིར་དེ་དག་ཀུན་ལ་གུས་པ་སྐྱེད། །དེ་དག་ཅི་ཕྱིར་འཕགས་པ་ཡིན་ཞེ་ན། །སངས་རྒྱས་རྣམས་ཀྱི་མཛད་པ་ཆེན་པོ་མཛད། །དེ་ཕྱིར་དེ་དག་འཕགས་པའི་གང་ཟག་རྣམས་འབྱུང་ཞིང་། །འཁོར་ནི་ལེགས་གནས་སྟོན་པའི་གསུང་རབ་དང་། །སྟོན་པའི་སྐུ་གཟུགས་དངོས་སུ་ཞུགས་པ་དང་། །རི་བོ་ཡོན་ཏན་ཅན་ཡང་འདི་ལ་ཡོད། །ཙཱ་རི་ཙཱ་གོང་བདེ་མཆོག་རང་བྱུང་གནས། །རྡོ་ཆུ་རིན་པོ་ཆེ་ཡང་དེ་ན་ཡོད། །ཏི་སེའི་གངས་ལ་དགྲ་བཅོམ་ལྔ་བརྒྱ་བཞུགས། །བདུད་རྩིའི་ཆུ་ཡང་རི་བོ་དེ་ན་ཡོད། །གྱེ་རེའི་བྲག་ལ་ཡིག་དྲུག་རང་བྱུང་བཞུགས། །མཁའ་འགྲོའི་ཕྱག་རྒྱ་རི་བོ་དེ་ན་ཡོད། །མ་ཕམ་མཚོ་ལ་ཀླུ་རྒྱལ་བྱང་ཆུབ་སེམས། །ཆུ་བོ་ཡོན་ཏན་ཅན་ཡང་དེ་ན་ཡོད། །ཁྲི་ཤོད་རྒྱལ་མོའི་ཀླུ་སྨན་བྱང་ཆུབ་སེམས། །ཆུ་བོ་ཆེན་པོ་ཀུན་ལ་ཕན་པར་མཛད། །གནམ་མཚོ་ཕྱུག་མོའི་ནང་ན་བྱང་ཆུབ་སེམས། །ཐང་ལྷའི་བྲག་ལ་དགྲ་བཅོམ་ལྔ་བརྒྱ་ཡོད། །སྣུབས་མཚོའི་གླིང་ན་ཀླུ་རྒྱལ་བྱང་ཆུབ་སེམས། །ཧ་བོའི་གངས་ལ་དགྲ་བཅོམ་ལྔ་བརྒྱ་ཡོད། །རི་མཐོ་ས་གཙང་གངས་རི་གཉན་གྱིས་བསྐོར། །སྒྲ་དག་སྐད་སྙན་སམ་སྐྲྀ་ཏ་དང་མཚུངས། །མི་སྐད་ཆོས་ལ་སྦྱར་དུ་བཏུབ་པའི་ས། །ཡངས་ཤིང་མཐའ་ལེགས་ཡོན་ཏན་ཀུན་ལྡན་པ། །དེ་ལྟར་ཁ་བ་ཅན་གྱི་ཡུལ་དབུས་སུ། །སྐྱེས་པའི་དལ་འབྱོར་མི་ལུས་ཐོབ་པ་ཀུན། །ཡོན་ཏན་སློབ་ལ་རྩོལ་བ་མ་ཞན་ཞིག །སྔོན་གྱི་སྨོན་ལམ་དག་པས་ཞིང་འདིར་སྐྱེས། །དད་གུས་མོས་པ་ཡོད་པར་གྱུར་པ་ཡིས། །གཞན་བྱ་མི་དགོས་འདི་ལ་མོས་པས་ཆོག །ཕྱག་མཆོད་སྐོར་བ་དག་ལ་འབད་པ་གྱིས། །མཆོད་ཅིང་གུས་པར་བྱེད་པ་ཐམས་ཅད་ནི། །ཕྱིར་མི་ལྡོག་པར་རྒྱལ་བས་ལུང་བསྟན་པས། །འདི་ལ་གུས་པར་མཛོད་ཅིག་བོད་འབངས་རྣམས། །བདག་ནི་ཁྱོད་ལ་དེ་སྐད་འདོམས་བྱེད་པ། །རྙེད་ཕྱིར་མ་ཡིན་གྲགས་པའི་ཕྱིར་མ་ཡིན། །སྙིང་རྗེས་ཀུན་ནས་༼ཇ༦༣ན༽བླངས་པའི་ཚིག་ཡིན་པས། །གུས་པས་ཡིད་ཀྱིས་སྤྱི་བོར་བླང་བར་མཛོད། །ཅེས་གསུངས་ནས་ཐུགས་ཀར་ཐིམ་མོ། །

སྤྱིར་ལུང་བསྟན་རྒྱས་པར་ཡོད་འདུག་པ་གཏེར་དུ་སླར་ཟློག་ནས་མ་དཔེ་ལ་གསལ་བར་སྣང་ངོ་། །དེ་མ་ཐག་རང་བྱུང་ཐུགས་རྗེ་ཆེན་པོའི་ཐུགས་ཀ་ནས་འོད་ཟེར་ཚེས་བཅོ་ལྔའི་ཟླ་བ་ཙམ་ཞིག་བྱུང་སྟེ་འཕྲུལ་སྣང་གི་ཕྱི་ནང་ཐམས་ཅད་ཁྱབ་ཅིང་ཁྱད་པར་དུ་བྱམས་པ་ཆོས་ཀྱི་འཁོར་ལོ་དང་ཇོ་བོ་མི་བསྐྱོད་རྡོ་རྗེ་སྟེ་ལི་མ་གཉིས། གཙང་ཁང་དབུས་ཀྱི་མི་འཁྲུགས་པ། གཡས་ཀྱི་མར་མེ་མཛད་ཁྲོ་བོ་རྨེ་བརྩེགས་སྟེ་དར་སྐུ་གསུམ། ཤར་ལྷོའི་གཡུང་དྲུང་ཁུགས་ཀྱི་སྨན་རྒྱལ། བར་ཁང་ནུབ་ལོགས་ཀྱི་རྟ་མགྲིན་དཀར་པོ་དང་ལྷོ་ངོས་ཀྱི་སྒྲོལ་མ་སྟེ་བྲིས་སྐུ་གསུམ་སྟེ་བརྒྱད་ཀྱི་ཐུགས་ཀར་ཕོག་པས་འོད་ཟེར་ཕོག་པའི་ལྷ་བརྒྱད་ཅེས་གྲགས་ཤིང་དེའི་མོད་ལ་བར་ཁང་གི་རྟ་མགྲིན་དཀར་པོའི་ཐུགས་ཀ་ནས་འོད་ཟེར་དུང་གི་ཕྲེང་བ་ལྟ་བུ་བྱུང་། བར་ཁང་གི་སྒྲོལ་མ་ལས་འོད་ཟེར་ལྗང་གུ་རིན་པོ་ཆེའི་མདོག་འདྲ་བ་བྱུང་། བྱམས་པ་ཆོས་ཀྱི་འཁོར་ལོ་ལས་འོད་ཟེར་གྱེན་ལ་ཁྱབ་པ་ཉི་མ་འདྲ་བ་བྱུང་། ཇོ་བོ་མི་བསྐྱོད་རྡོ་རྗེ་ལས་འོད་ཟེར་གསེར་གྱི་མདོག་ལྟ་བུ་བྱུང་། སྨན་རྒྱལ་ལས་འོད་ཟེར་བཻ་ཌཱུརྱའི་མདོག་ལྟ་བུ་བྱུང་། ཁྲོ་བོ་རྨེ་བརྩེགས་ལས་འོད་ཟེར་ལྕགས་ཀྱི་རལ་གྲི་ལྟ་བུའི་སྣ་ལ་ཁྲོ་ཆུང་དཔག་དུ་མེད་པ་བྱུང་། མར་མེ་མཛད་ལས་འོད་ཟེར་འཇའ་ཚོན་ལྟ་བུར་བྱུང་། མི་འཁྲུགས་པ་ལས་གསེར་བཙོ་མ་ལྟ་བུ་བྱུང་སྟེ་དེ་རྣམས་ལ་འོད་ཟེར་འཕྲོས་པའི་ལྷ་བརྒྱད་ཏུ་ཡང་གྲགས། འོད་ཟེར་དེ་རེ་རེས་ཀྱང་ར་སའི་ཕྱི་ནང་ཐམས་ཅད་ཁྱབ་ཅིང་འོད་ཀྱི་དྲ་བར་འབྲེལ། ནམ་མཁའི་ཁམས་ཐམས་ཅད་དཔའ་བོ་མཁའ་འགྲོས་གང་སྟེ་གླུ་གར་དང་རོལ་མོས་མཆོད། ལྷའི་མེ་ཏོག་དང་རོལ་མོའི་མཆོད་པས་ཀུན་ནས་གང་ཞིང་ས་གཞི་དང་ནམ་མཁའི་འཇའ་འོད་ཀྱི་རང་བཞིན་དུ་གྱུར་སྟེ་ལྷ་ས་གཉིས་ཀྱི་གསང་བའི་རབ་གནས་ལྷུན་གྲུབ་ཏུ་བྱུང་ངོ་། །དེར་གྲོང་ཁྱེར་པ་རྣམས་ར་ས་ཐམས་ཅད་འོད་ཀྱིས་ཁྱབ་པའི་ལྟས་འདི་ལྟ་བུ་ར་སའི་༼ཇ༦༣བ༽མངའ་གསོལ་མཛད་པར་ངེས་ཅེས་དགའ་སྤྲོ་བྱེད། བློན་པོ་བཅུ་དྲུག་པོས་ཀྱང་ཡོ་བྱད་དང་བཅས་སྟེ་སླེབས་ནས་ཕྱག་བྱེད་པར་ཕྱིན་ཙ་ན་རྒྱལ་པོ་ཡབ་ཡུམ་མི་སྣང་བར་ན་བཟའ་རྒྱན་གོས་ཕུད་དེ་མཐོང་། མོང་བཟའ་དང་སྣ་ཆེན་པོ་ངོམ་ཟུང་གནག་པར་མཐོང་ནས་དར་རྒྱལ་སྣ་ཆེན་པོ་ཁྱོད་རྒྱལ་པོའི་སྐུ་སྲུང་ལ་བཞག་པ་ཡིན་པ་རྒྱལ་པོ་ཡབ་ཡུམ་གསུམ་གར་གཤེགས་ཅེས་ལན་གསུམ་དྲིས་ཀྱང་སྣ་ཆེན་པོས་ལྷ་ལ་ཐིམ་བྱས་ཀྱང་ཡིད་ཆེས་མི་སྐྱེའོ་སྙམ་ནས་སྨྲ་མ་ནུས། ཁ་རོག་བསྡད་པ་དང་སྤས་སྒྱིད་ཐག་རིང་མོ་ན་རེ་ཞང་བློན་ཆེན་པོ་འདིས་ལན་གསུམ་དུ་དྲིས་ཀྱང་ལན་མི་སྟེར་བ་སྣ་ཆེན་པོ་ཁྱོད་ཀྱི་རྐེ་གཅོད་ཟེར་ནས་རལ་གྲི་ཕྱུང་བ་དང་བཙུན་མོས་སྣ་ཆེན་པོ་བསད་ན་དབོན་སྲས་ཆུང་བས་བོད་ནང་འཁྲུག་གིས་འཇིག་སྙམ་ནས་རྒྱལ་པོ་ཡབ་ཡུམ་གསུམ་ཐུགས་རྗེ་ཆེན་པོ་ལ་ཐིམ་མོ་ཞེས་སྨྲས་པ་དང་སྣ་ཆེན་པོས་ད་ནི་སྨྲས་པས་ཆོག་སྙམ་ནས་ངས་སྐུ་སྲུང་བྱས་པ་ཡིན་སྟེ་རྒྱལ་པོས་ལྷ་གཅིག་གཉིས་ཀྱི་སྤྱི་བོར་ཕྱག་བཞག་པདྨ་དང་ཨུཏྤ་ལར་བྱས་སྟེ་ངེད་རྣམས་དང་མ་མཇལ་ཟེར་ན་ངའི་ལྷ་ཐུགས་རྗེ་ཆེན་པོ་ལ་གསོལ་བ་ཐོབ་ཅིག་འདོད་པའི་དོན་ཐམས་ཅད་འགྲུབ་བོ་གསུངས་ནས་ལྷ་ལ་ཐིམ་ནས་ཐལ་ལོ། །རྒྱལ་པོ་སངས་རྒྱས་ཀྱི་སྤྲུལ་པ་དངོས་ཡིན། ང་ལ་ཆད་པ་བཅད་པར་མི་རིགས་སོ་བྱས་པས་ཁོང་རྣམས་ན་རེ་དཔང་པོ་སུ་ཡོད་ཟེར། སྣ་ཆེན་པོས་རྒྱལ་པོའི་ན་བཟའ་བེར་ནག་དང་ཇོ་མོ་གསུམ་གྱི་ཕྱག་རྟེན་ཡང་མངོན་སུམ། ཇོ་མོ་མོང་བཟའ་ཡང་མངོན་སུམ་མོ་བྱས་པས་ཐམས་ཅད་ཡིད་ཆེས་སྟེ་ངོ་མཚར་རེ་ཆེ་ན་རྒྱལ་པོ་ནི་སངས་རྒྱས་ཀྱི་སྤྲུལ་པ་ཡིན་ངེས་པར་འདུག །སྔོན་རྒྱ་རྗེ་དང་བལ་རྗེས་ཇི་སྐད་ཟེར་བ་ཡང་ཁོང་གིས་ཤེས་ནས་བཀའ་འཕྲིན་གྱི་སྒྲོམ་བུ་བསྐུར་ཟེར། ཐོན་མི་ན་རེ་རྒྱལ་པོ་ནི་སྤྱན་རས་གཟིགས་དབང་ཕྱུག་དངོས་ཡིན་སྟེ་དབུ་ལ་འོད་དཔག་མེད་དངོས་སུ་བཞུགས། ལིའི་ཡུལ་ནས་ཀྱང་སྤྱན་རས་གཟིགས་སུ་ལུང་བསྟན་ཞེས་ཁྲ་འབྲུག་གི་བནྡྷེའི་དང་ལི་ཡུལ་གྱི་བནྡྷེའི་བྱུང་བ་བརྗོད་པས་ཐམས་ཅད་དད་པ་སྐྱེས་༼ཇ༦༤ན༽སྟེ་སྤྱན་རས་གཟིགས་དངོས་སུ་བྱོན་འདུག་པ། རྒྱལ་པོ་ཡབ་ཡུམ་གསུམ་བཞུགས་དུས་མོས་གུས་ཆུང་འདུག་པ། ཨཱརྱ་པ་ལོ་ཞེས་འབོད་ཅིང་ལ་ལ་ནི་ངུ་ལ་ལ་ནི་ལུས་ས་ལ་རྡེབ་ཅིང་འགྲེ་ལྡོག་ལ་ལ་ནི་མོས་གུས་ཀྱི་གསོལ་བ་འདེབས་སོ། །

དེའི་ཚེ་ཐོན་མི་སམྦྷོ་དྲས་གདུང་ཤུགས་ཀྱིས་གསོལ་བ་བཏབ་པ། ཀྱེ་མ་ཀྱེ་ཧུད་སྡུག་བསྔལ་ལོ། །རྒྱལ་པོ་སྲོང་བཙན་སྤྲུལ་པའི་སྐུ། །ཁ་བ་ཅན་གྱི་རྒྱལ་ཁམས་སུ། །སྤྱན་རས་གཟིགས་ཀྱིས་ཐུགས་རྗེས་གཟིགས། །སྤྲུལ་པའི་རྒྱལ་པོར་དངོས་སུ་བྱོན། །གདུལ་བྱ་རྣམས་ཀྱི་སྣང་ངོ་རུ། །འདའ་ཚུལ་སྟོན་པར་མཛད་པ་དེ། །ཆོས་ཉིད་མི་འགྱུར་སྤྲུལ་པའི་བརྡ། །ལྷ་ས་སྐྱོང་བར་བསྐོས་ནས་ཀྱང་། །རྒྱལ་པོ་གཤེགས་པ་ཇི་ལྟར་ཡིན། །ཐུགས་རྗེས་གཞན་དོན་མི་མཛད་པར། །ཐུགས་མཁྱེན་པ་ཅན་དེ་ཅི་དགོངས་ན། །སྐུ་མཛེས་པའི་ཕྱག་རྒྱ་ནམ་ཡོལ་ན། །འཕྲུལ་སྣང་སྟོངས་ཀྱིས་མི་དྭོགས་སམ། །ཕ་རིན་པོ་ཆེ་དེ་ཅི་དགོངས་ན། །བཅོམ་ལྡན་སངས་རྒྱས་ཤཱཀ་ཐུབ་ཀྱི། །ཞིང་ཁམས་མི་མཇེད་འཇིག་རྟེན་འདིར། །ཁྱད་པར་ཁ་བ་ཅན་གྱི་ལྗོངས། །སངས་རྒྱས་གཉིས་པ་ལྟར་གྲགས་པའི། །སྲོང་བཙན་རྒྱལ་པོ་སྤྲུལ་པའི་སྐུ། །ར་ས་འཕྲུལ་སྣང་ཕོ་བྲང་དུ། །འགྲོ་བའི་དོན་ལ་མི་བཞུགས་པར། །རྒྱལ་པོ་ཆེན་པོ་ཅི་ལགས་པ། །ཕ་རིན་པོ་ཆེ་དེ་གར་གཤེགས་ན། །བོད་འབངས་སུ་ལ་རེ་ལགས་པ། །ཀྱེ་ཧུད་ཀྱེ་ཧུད་འཇིག་རྟེན་སྟོངས། །བསམ་གྱིས་མི་ཁྱབ་ཕྱག་རྒྱ་ཆེ། །འོད་གསལ་ཆེན་པོའི་དོན་རྟོགས་པ། །འགྲོ་འོང་མེད་པར་གཟིགས་ནས་ཀྱང་། །རྒྱལ་པོ་གཤེགས་པ་ཇི་ལྟར་ལགས། །ཕ་རིན་པོ་ཆེ་དེ་གར་གཤེགས་ན། ཁྱབ་རྡལ་ཆེན་པོ་ཆོས་ཀྱི་སྐུ། །གཉུག་མའི་ངང་ལས་མ་གཡོས་ཀྱང་། །ཐུགས་རྗེས་གཞན་དོན་མཛད་པ་ཡི། །དུས་ལ་མི་གཟིགས་ཅི་དགོངས་པ། །སྐུ་གཟི་མདངས་ཅན་དེ་གར་གཤེགས་ན། །ཀྱེ་ཧུད་སངས་རྒྱས་བསྟན་པ་ཉམས། །རྩ་བ་གནད་ཀྱི་གདམས་ངག་གིས། །སྐལ་ལྡན་འགྲོ་བ་༼ཇ༦༤བ༽མི་འདྲེན་པར། །བོད་འབངས་གདུལ་བྱ་མི་གཟིགས་སམ། །རྗེ་རིན་པོ་ཆེ་དེ་ཅི་དགོངས་ན། །ཞལ་མཛེས་པའི་དཀྱིལ་འཁོར་ནམ་ཡོལ་ན། །ཀྱེ་ཧུད་རྒྱལ་པོ་གཤེགས་པས་བརླག །མཛེས་པའི་སྐུ་ལུས་རིན་པོ་ཆེ། །དངོས་སུ་འགྲོ་དོན་མི་མཛད་པར། །རྒྱལ་པོ་གཤེགས་པ་ཇི་ལྟར་ལགས། །ཀྱེ་ཧུད་བོད་འབངས་ཇི་ལྟར་བགྱི། །བྱིན་རླབས་བརྡ་ཡི་རྒྱུད་པ་དང་། །བརྟུལ་ཞུགས་སྤྱོད་པ་རྟེན་འབྲེལ་གྱིས། །འགྲོ་བའི་མུན་པ་མི་སེལ་བར། །རྒྱལ་པོ་གཤེགས་པ་ཇི་ལྟར་ལགས། །ཐུགས་མཁྱེན་པ་ཅན་དེ་གར་གཤེགས་ན། །ཀྱེ་མ་བོད་འབངས་སུ་ལ་རེ། །སྐལ་ལྡན་བོད་འབངས་ཕོ་མོ་ཀུན། །རྟག་དུ་འཆི་བ་རྗེས་སུ་དྲན། །མོས་གུས་དམ་ཚིག་ལྡན་པ་ཡི། །སྤྱི་བོའི་རྒྱན་དུ་མི་བཞུགས་པར། །བརྒྱད་བཅུ་རྩ་གཉིས་རྒྱལ་པོའི་ལོ། །ལོན་ནས་རྒྱལ་པོ་འགྲོ་གསུངས་སྟེ། །ད་ལྟ་འཇིག་རྟེན་སྟོང་པར་བཞག །ཀྱེ་ཧུད་བོད་འབངས་སྟོང་པས་ལུས། །དུས་ཁ་སང་གདུགས་ཀྱི་སྔ་དྲོ་ལ། །བརྡ་དང་ཆོ་འཕྲུལ་བཀྱེ་ནས་ཀྱང་། །བོད་ཀྱི་རྒྱལ་ཁམས་མ་ལུས་ཚོགས། །ཀུན་ཡང་བྲོད་ནས་འོངས་ཙ་ན། །སྒྲ་དང་རོལ་མོ་འཇའ་དང་གུར། །མཁའ་འགྲོའི་ཚོགས་ཀྱིས་ཡོངས་སུ་ཁེངས། །བོད་འབངས་གླིང་བཞི་སྟོང་པར་བཞག །ཉི་མའི་འོད་ཟེར་མཁའ་ལ་བསྡོགས། །བོད་འབངས་མི་རིག་གླིང་དུ་ཚུད། །ཆོས་ཀྱི་རྒྱལ་པོ་མི་བཞུགས་པས། །སངས་རྒྱས་བསྟན་པ་ལན་གཅིག་ནུབ། །ལྷ་སའི་བསྟན་པའི་སྲོག་ཤིང་ཆག །ཀྱེ་མ་རྒྱལ་པོ་རིན་པོ་ཆེ། །འབངས་གདུང་བའི་སྨྲེ་སྔགས་གསན་ལགས་སམ། །ལུས་འདྲེ་ལྡོག་བྱེད་པ་གཟིགས་ལགས་སམ། །གཟིགས་ནས་བྱིན་གྱིས་བརླབ་ཏུ་གསོལ། །མ་རིག་མུན་པས་གཏིབས་པ་ཡི། །འཁྲུལ་པ་རྩད་ནས་བཅད་དུ་གསོལ། །ཚེ་འདི་དང་ཕྱི་མ་བར་དོ་གསུམ། །ཕ་ཁྱོད་དང་རྟག་དུ་མི་འབྲལ་ཤོག །ཞེས་གསོལ་བ་བཏབ་པས་རྒྱལ་པོ་དངོས་སུ་བྱོན་སྟེ། །

ཨེ་མ་ཧོ། སྐུ་གསུམ་མི་ཟད་རྒྱན་གྱི་འཁོར་ལོ་ལས། །འབད་མེད་འཁོར་འདས་ཐོགས་མེད་ཅིར་ཡང་༼ཇ༦༥ན༽འཆར། །འདས་གྲོངས་གཤེགས་པ་བདག་ལ་མེད་པས་ན། །འབྲལ་མེད་རྒྱུན་དུ་གུས་པས་གསོལ་བ་ཐོབ། །སེམས་ཅན་ཀུན་ལ་ཐུགས་རྗེས་རྟག་དུ་གཟིགས། །ང་ཡི་ཞལ་མཐོང་གསུང་ཐོས་སྨོས་ཅི་དགོས། །ཀུན་གྱིས་གསོལ་བ་ཐོབ་ཅིག་བོད་འབངས་རྣམས། །ཅེས་གསུང་བའི་སྣང་བ་བྱུང་ངོ་། །དེར་ཐོན་མི་འོ་སྐོལ་གྱི་རྒྱལ་པོ་འདི་ནི་ཐུགས་རྗེ་ཆེན་པོ་དངོས་ཡིན་སྟེ་ད་ལྟར་རྒྱལ་པོས་གསུང་བྱོན་པ་དང་མཁའ་ལ་འཇའ་འོད་འཁྲུག་ཞིང་ལྷ་དང་མཁའ་འགྲོ་འདུས་པ་འདི་དང་། སྐུ་བལྟམས་པ་ན་ཞལ་བཅུ་གཅིག་པ་སོགས་དུ་མར་མཐོང་བ་དང་། བོད་འབངས་ལ་ཆོས་སྟོན་པའི་ཚེ་ཁོ་བོ་སྐུ་གསུམ་གྱི་བདག་ཉིད་ཡིན་ཞེས་དང་། སངས་རྒྱས་ཀྱི་ཞིང་ཁམས་དུ་མའི་བཀོད་པ་གསུང་ཞིང་ངའི་འཕྲིན་ལས་དང་རྣམ་འཕྲུལ་ཁྱེད་རྣམས་ཀྱིས་མཐོང་ཐོས་དྲན་ཚོད་འདི་ལས་མེད་པ་མ་ཡིན་གྱི་ཐམས་ཅད་ཀྱང་ངའི་འཕྲིན་ལས་སོ་ཞེས་བཀའ་སྩལ་བ་སོགས་ཀྱིས་ཨཱརྱ་པ་ལོ་ཡིན་པ་མངོན་སུམ་གྱིས་ཡིད་ཆེས་པས་བཙུན་མོ་མོང་བཟའ་དང་བློན་པོ་སྣ་ཆེན་པོ་ལ་ཐེ་ཚོམ་མ་ཟ་ཞིག་ཞེས་སྨྲས་པས་ཐམས་ཅད་ཡིད་ཆེས་སྟེ་རྩེ་གཅིག་དུ་གསོལ་བ་འདེབས་སོ། །

དེའི་ཚེ་བློན་པོ་མགར་རྒྱའི་སོ་ཁ་སྲུང་བའི་དཔོན་ལ་ཡོད་པའི་སེམས་ཀྱིས་ཚོར་སྟེ་བོད་ཡུལ་དུ་མྱུར་བར་འོངས་པ་ན་རྒྱལ་པོ་གཤེགས་པ་ཐོས་སྟེ་འཕྲུལ་སྣང་དུ་གདུང་བའི་སྨྲེ་སྔགས་བཏོན་པ། ཆོས་ཀྱི་རྒྱལ་པོ་སྲོང་བཙན་ཁྱོད། །སྐུ་མྱ་ངན་འདས་པའི་འོག་རོལ་དུ། །འབངས་འཁང་བའི་སྨྲེ་སྔགས་ཅུང་ཟད་མཆིས། །རྗེ་མི་མངོན་དབྱིངས་ནས་སྙན་གསོན་འཚལ། །ཡོང་ཕྱི་སྐོར་ལྷོ་ཡི་ཛམྦུའི་གླིང་། །ནང་སྐོར་པུར་རྒྱལ་བོད་ཀྱི་ཡུལ། །རུ་བཞི་ས་བཅད་མཆིམས་ཡུལ་སྨད། །ཡུལ་ལ་གཡང་བབས་དབུས་ཀྱི་མཐིལ། །ཆུ་ལོ་ཧི་ཏ་ཡི་བྱང་ཕྱོགས་ན། །དཔལ་གཙུག་ལག་བཀྲ་ཤིས་ལྷ་ས་རུ། །རྗེ་སངས་རྒྱས་དངོས་ཤིག་བཞུགས་པ་ནི། །མཚན་ལ་སྲོང་བཙན་སྒམ་པོ་ཟེར། །མཚན་ཐོས་པ་ཙམ་གྱིས་མོས་གུས་སྐྱེ། །ཞལ་མཐོང་བ་ཙམ་གྱིས་སྒྲིབ་པ་འབྱང་། །རྗེ་དེ་ལྟ་བུ་༼ཇ༦༥བ༽ཡི་སྤྲུལ་སྐུ་དེ། །སྙན་པ་རྒྱ་གར་ཡུལ་དུ་སྒྲོགས། །བ་རའི་རྒྱལ་པོ་ཤིང་རྟ་ཅན། །ཐལ་མོ་སྦྱར་སྟེ་སཏྭ་བརྗོད། །ཁྱོད་ཀྱིས་ཆེ་བའི་ཡོན་ཏན་རྣམས། །རྒྱ་ནག་ཡུལ་གྱི་རྒྱལ་པོས་གསན། །ཕྱོགས་སུ་ཞལ་གཟིགས་འདུད་པར་མཛད། །མི་ཉག་ཙ་མིའི་རྒྱལ་པོ་ཡང་། །ཁྱོད་ཀྱི་མཚན་ཐོས་རྐྱང་ཕྱག་འཚལ། །མཚན་བརྗོད་མཁན་དེ་ལ་བྱ་དགའ་སྟེར། །གེ་སར་དམག་གི་རྒྱལ་པོ་ཡང་། །ཁྱོད་ཀྱི་མཚན་ཐོས་དད་གུས་བྱེད། །ཞབས་དྲུང་སྐྱེ་བར་སྨོན་ལམ་འདེབས། །མི་རྗེ་བྱང་ཆུབ་སེམས་དཔའི་བརྒྱུད། །ཁོང་དེ་ལྟ་བུ་ཡི་རྒྱལ་པོ་དེ། །སྐུ་འཁྲུངས་ས་དབུས་ཀྱི་ལུང་པར་འཁྲུངས། །ཆོས་ཉིད་བདེན་པའི་དོན་རྟོགས་ཤིང་། །ཐུགས་དམ་ཞལ་གཟིགས་སྤྲུལ་པའི་སྐུ། །དང་ཡན་ཆད་དངོས་སུ་ཞལ་བཞུགས་པ། །སྤྲུལ་སྐུས་འགྲོ་དོན་མཐར་ཕྱིན་མཛད། །དུས་རྙིགས་མའི་སེམས་ཅན་བསོད་ནམས་ཆུང་། །བདེ་གཤེགས་སྤྲུལ་སྐུ་མྱ་ངན་འདས། །རྗེ་མཉམ་མེད་རྒྱལ་པོ་རིན་པོ་ཆེ། །གྲངས་མེད་བསྐལ་པར་ཚོགས་བསགས་ནས། །སྨོན་འཇུག་སེམས་སྐྱེད་འཕན་པ་ཡིས། །མ་དག་རྙིགས་མ་ལྔ་དུས་ལྡན། །གདུལ་བྱའི་རྟོག་པ་ཐ་དད་ལ། །སྣ་ཚོགས་ཐེག་པའི་དོན་བསྟན་ནས། །སེམས་ཉིད་གཏན་ལ་འབེབས་མཛད་པ། །སྤྲུལ་པའི་རྒྱལ་པོ་གར་གཤེགས་ན། །མཉམ་ཉིད་ཐུགས་རྗེ་ཆེན་པོ་དེ། །འགྲོ་བའི་དེད་དཔོན་མི་མཛད་དམ། །བྱིན་རླབས་ཡེ་ཤེས་འཁོར་ལོ་དེ། །སྣོད་ལྡན་སེམས་ལ་མི་བསྐོར་རམ། །རྗེ་སྤྲུལ་པའི་སྐུ་དེ་གར་གཤེགས་ན། །ཀྱེ་ཧུད་ཀྱེ་ཧུད་རྒྱལ་བའི་སྐུ། །མཛེས་པའི་སྐུ་ལུས་རིན་པོ་ཆེ། །ཞལ་མཐོང་བ་ཙམ་གྱིས་དད་མོས་སྐྱེད། །གསུང་རྒྱང་ནས་ཐོས་ཀྱང་བྱིན་རླབས་འཇུག །ཕྱག་སྐོར་བ་བྱས་ན་ཚོགས་རྫོགས་ཕྱིར། །གདུལ་བྱའི་དོན་དུ་མི་བཞུགས་པར། །སྐུ་ཡལ་བར་དོར་བ་ཅི་ལགས་པ། །གུ་ལིང་དར་ཟབ་ཀྱི་ན་བཟའ་དེ། །ཟིན་ཆུ་རྒྱ་ཡི་ཚོང་དུས་སུ། །དར་གཞན་པས་ཁྱད་པར་རིན་ཐང་ཆེ། །རྒྱལ་པོ་དབང་༼ཇ༦༦ན༽བསྐུར་གྱི་ཐོད་ཏུ་འཆིང་། །དེ་རྒྱལ་པོའི་སྐུ་ལ་མི་གསོལ་བར། །བཅོམས་ནས་འཇོག་པ་ཇི་ལྟར་ལགས། །ཀྱེ་ཧུད་བོད་འབངས་སྟོང་པར་བཞག །ཆིབས་རྟ་ནག་པོ་ཁྱུང་གཤོག་དེ། །བྱང་ཕྱོགས་ཙ་མའི་ཡུལ་ནས་བཏོན། །བྱོལ་སོང་གི་ལུས་ལ་མི་ཡི་སེམས། །གྱི་ལིང་གི་ཡག་ཚངས་ཁོ་ལ་རྫོགས། །བཤུལ་རིང་དུ་གཤེགས་ན་མི་ཆིབས་པར། །གསོས་ནས་འཇོག་པ་ཇི་ལྟར་ལགས། །ཡང་དབེན་གྱི་བཞུགས་གནས་ར་ས་དེ། །ཕྱི་ལྟར་མཛེས་པ་གདུགས་ཀྱི་དབྱིབས། །ནང་ཉམས་སུ་དགའ་བའི་གཙུག་ལག་ཁང་། །གནས་བྱིན་གྱིས་བརླབས་པའི་འཕྲུལ་སྣང་དེར། །སྐྱེ་མེད་ངང་ལ་མི་བཞུགས་པར། །དྲུང་དུ་འཚོགས་པའི་བོད་འབངས་རྣམས། །ཁྱོད་མིན་མགོན་སྐྱབས་སུ་ལ་བགྱི། །བོད་འབངས་དབང་པོ་རབ་འབྲིང་ལ། །ཡི་གེ་དྲུག་པའི་གདམས་ངག་གི །གསུང་དོན་བདུད་རྩི་མི་གསུང་བར། །འབངས་ཡལ་བར་དོར་བ་ཇི་ལྟར་ལགས། །ཐུགས་མཁྱེན་པ་ཅན་དེ་ཅི་དགོངས་ན། །ཐག་རིང་གི་འབངས་པོ་ཡུལ་སྲུང་བདག །དགྲ་ཡུལ་སོ་མཚམས་གཤགས་གཤགས་ནས། །ཤ་ལྦུ་བར་སོང་ཞིང་ཁོང་ཁྲག་སྐམས། །ཚ་གྲང་གི་དཀའ་བ་སྤྱད་དཔྱད་ནས། །དུས་ད་ལྟ་གདོང་དུ་མི་བཞུགས་པ། །འབངས་ཡི་ཐག་གཅོད་པ་ཇི་ལྟར་ལགས། །ཕ་རིན་པོ་ཆེ་དེ་གར་གཤེགས་ན། །སྐུ་མཛེས་པའི་ཕྱག་རྒྱ་ནམ་བསྡུས་ན། །ཞལ་གཟི་མདངས་ཅན་དེ་གར་ཡོལ་ན། །གསུང་ཚངས་པའི་དབྱངས་དེ་ནམ་ཆད་ན། །

ཀྱེ་ཧུད། ཡིད་བཞིན་གྱི་ནོར་བུ་འདམ་དུ་བྱིང་། །ད་དགོས་འདོད་རེ་བ་སུ་ལ་སློང་། །ཡན་ལག་དང་པོ་མགོ་བོ་ཆད། །མགོ་མེད་ལུས་པོ་ཇི་ལྟར་བགྱི། །དབང་པོའི་དྭངས་མ་མིག་ཡོང་ལོང་། །མིག་མེད་མདོངས་པར་གྱུར་པ་ལ། །ལོང་ཁྲིད་མཛོད་ཅིག་རྒྱལ་བའི་སྲས། །རི་བོ་མཆོག་རབ་རྩེ་ནས་ཉིལ། །སུམ་བཅུ་གསུམ་པ་དངངས་ཤིང་སྐྲག །རྒྱལ་ཆེན་བཞི་ཡི་ཕོ་བྲང་ཞིག །གསེར་གྱི་རི་བདུན་རྨང་ནས་འགྱེལ། །རོལ་པའི་༼ཇ༦༦བ༽མཚོ་བདུན་གཏིང་ནས་སྐམ། །ཀླུ་ཆེན་བརྒྱད་པོ་གང་དུ་སྡོད། །ལྕགས་རི་ནག་པོ་མཐའ་ནས་ཞིག །སྐྱེ་འགྲོའི་སེམས་ཅན་དུད་མོར་སོང་། །ཉི་མ་ནམ་མཁའི་མཐོངས་སུ་ནུབ། །དུས་ཀྱི་སོ་ནམ་ཇི་ལྟར་བྱེད། །བཅོ་ལྔའི་ཟླ་བ་གཟའ་ཡིས་ཟིན། །མཚན་འགྲོས་པ་ལ་ཅི་མ་སྲིད། །རྒྱ་མཚོའི་གླིང་དུ་གཟིངས་ཐག་ཆད། །དེད་དཔོན་ཚོང་པ་ཇི་ལྟར་བགྱི། །ལྡུམ་རའི་མེ་ཏོག་ཧ་ལོ་སྐམ། །བུང་བའི་སྦྲང་རྩི་གང་ནས་འཚོལ། །རྒྱལ་པོ་འོག་མིན་གནས་སུ་གཤེགས། །ངེད་བོད་འབངས་ཀྱི་མགོན་སྐྱབས་སུ་ལ་རེ། །ཁོ་བོ་རྒྱ་ནག་གི་སོ་མཚམས་སུ། །རྨི་ལམ་ངན་ཞིང་རྒྱལ་པོ་དྲན། །ཞལ་མཐོང་བར་འདོད་ནས་ཡར་ལ་འོངས། །ལམ་དུ་ཞུགས་ནས་འོངས་ཙ་ན། །ཆོས་སྐྱོང་རྒྱལ་པོ་དགུང་དུ་གཤེགས། །མྱ་ངན་འདས་སོ་སྐད་པ་ལ། །འབངས་ད་དུང་བདེན་རྫུན་ངོ་མ་ཤེས། །མི་སུ་ལ་དྲིས་ཀྱང་བདེན་ནོ་ཟེར། །གཏམ་ཐོས་པ་ཙམ་གྱིས་གློ་སྙིང་འདར། །སྐམ་སར་ཐོན་པའི་ཉ་བཞིན་དུ། །ལུས་འགྲེ་ལྡོག་བྱེད་པ་གཟིགས་ལགས་སམ། །འབངས་ད་དུང་ཡི་ཐག་མ་གཅོད་ཅིག །ཀྱེ་ཧུད་འཇིག་རྟེན་སྟོང་པར་བཞག །ཐར་པ་ཆོས་ཀྱི་རྒྱལ་མཚན་ནུབ། །མངའ་རིས་བོད་ལ་ཅི་མ་སྲིད། །དགོས་འདོད་འབྱུང་བའི་རེ་ས་གཤེགས། །བོད་ཀྱི་རྒྱལ་ཁམས་སུ་ལ་རེ། །སྡུག་ཕོངས་ཀྱི་ཕ་མ་གྲོངས་ལགས་པས། །བདག་དྭ་ཕྲུག་རྣམས་ལ་ཅི་མ་སྲིད། །རྗེ་སངས་རྒྱས་གཉིས་པ་མྱ་ངན་འདས། །ངེད་བོད་འབངས་རྣམས་ཀྱི་དྲན་པ་སྟོར། །དུས་ཁ་སང་རྒྱལ་པོའི་ཁབ་ཏུ་སླེབས། །གནས་དབུ་རུ་ལྷ་ས་ཡེར་གྱིས་མཐོང་། །རྗེ་རྒྱལ་པོ་དྲན་སྟེ་ཅུང་ཟད་བརྒྱལ། །འབངས་རང་དབང་མེད་པར་མཆི་མ་ཤོར། །སྙིང་ཡང་མ་དགའ་ཕྱད་མ་ཕྱོད། །ལུས་ཀྱང་བྱེ་ཕྲུག་བཞིན་དུ་འདར། །དྲན་པ་རེས་གསལ་རེས་མ་གསལ། །གདུང་པའི་ཤུགས་ཀྱིས་མྱ་ངན་བགྱིད། །འབངས་ལ་ཐུགས་རྗེས་བཟུང་དུ་གསོལ། །འགྲོ་དྲུག་འཁོར་བའི་འདམ་ནས་དྲོངས། །གདུང་བའི་༼ཇ༦༧ན༽སེམས་ཀྱིས་གསོལ་བ་འདེབས། །འབངས་བཞིན་མདངས་ལོག་པ་གཟིགས་ལགས་སམ། །སྨྲེ་སྔགས་འདོན་པ་གསན་ལགས་སམ། །རྗེ་འབངས་ལ་ཐུགས་ཐག་མ་བཅད་ཅིག །མི་མངོན་དབྱིངས་ནས་ཐུགས་རྗེས་གཟིགས། །ཀྱེ་ཧུད་འདི་འདྲའི་དུས་ཅིག་བྱུང་། །ཆོས་ཀྱི་རྒྱལ་པོ་གཤེགས་པས་བརླག །གནམ་ས་གཉིས་ཀྱི་ཀ་གདུང་འགྱེལ། །མི་ཡུལ་གླིང་བཞི་སྟོང་པར་བཞག །ལྷ་ཡུལ་ན་མཁའ་འོད་ཀྱིས་བཀང་། །མི་འགྱུར་ཆོས་ཀྱི་བསྟན་པ་ཅིག །ཤཱཀྱ་ཐུབ་པའི་གདུང་རབས་ཆད། །མགོན་པོ་བྱམས་པའི་བསྟན་པ་སྟོངས། །བོད་འབངས་གནམ་ས་སླར་གྱིས་འཁྲིགས། །མུན་པའི་གླིང་ལ་མར་མེ་བརྣལ། །ཆུ་བོའི་གཞུང་དུ་གྲུ་གཟིངས་ཆག །འཇིགས་པའི་འཕྲང་ལ་སྐྱེལ་མས་བོར། །ཀྱེ་ཧུད་མི་ཡུལ་སྟོང་པར་བཞག །ལར་བསམ་གྱིན་ཆོས་ཀྱི་རྒྱལ་པོ་དྲན། །རྗེ་དྲན་པས་ཅི་ཕན་དགུང་དུ་གཤེགས། །གཏམ་མི་སྙན་ཐོས་པས་སྙིང་རླུང་འཇུག །འབངས་མཆི་མའི་སྔས་ལ་མཆི་མའི་སྟན། །ཟས་ཟ་བ་མ་དྲན་ལུས་སྟོབས་ཤོར། །གོས་གོན་པས་མ་དྲན་ངོ་ཚ་ཤོར། །གདོང་ལ་མཆི་མ་རྒྱུན་ཆད་མེད། །ངག་སྨྲེ་སྔགས་བཏོན་པས་གྲེ་བ་འཛེར། །འབངས་དུས་ཀྱི་ཉེས་པས་བསྒྲིབས་པའི་ཕྱིར། །ཞལ་དངོས་སུ་མཇལ་བའི་སྐལ་མེད་ཀྱང་། །དུས་དོ་ནུབ་གཉིད་ཀྱི་རྨི་ལམ་དུ། །ཕྱག་བཞེས་ཙམ་ཞིག་མཇལ་བར་ཞུ། །གསུང་ལན་ཚིག་གཅིག་གནང་བར་ཞུ། །འགྲོ་བའི་མགོན་པོས་ཐུགས་རྗེས་གཟིགས། །ཀྱེ་ཧུད་དྲིན་ཅན་ཆོས་ཀྱི་རྗེ། །རྗེ་སྤྲུལ་པའི་ཕྱག་རྒྱ་བརྟུལ་བ་དེས། །སྤྱིར་འཛམ་གླིང་བྱང་ཕྱོགས་སྨག་དུ་སྲོས། །སྒོས་དབུ་རུ་ལྷ་ས་འོད་དང་བྲལ། །ལས་ཅན་གྱིས་བྱང་ཆུབ་ཇི་ལྟར་སྒྲུབ། །ལར་བོད་འབངས་རྣམས་ཀྱི་ཐུག་ས་འདས། །ཚོགས་གཉིས་གསོག་པའི་ཞིང་ས་འདས། །ཡོད་འབྱོར་ཕྱུག་པོའི་འབུལ་ས་འདས། །ཁ་དྲག་པོ་ལ་གཉའ་གནོན་མེད། །ཁ་ཞན་པོ་ལ་རྒྱབ་རྟེན་མེད། །རྗེ་སྤྲུལ་སྐུ་དབྱིངས་སུ་༼ཇ༦༧བ༽གཤེགས་པ་དེས། །ཁ་སང་དུས་ཀྱི་རྒྱལ་པོ་ལ། །ཕྱི་རབས་བྲོད་པའི་སྐྱེད་པའི་ཕྱིར། །འོད་དང་འཇའ་དང་སྒྲ་ལ་སོགས། །དཔའ་བོ་མཁའ་འགྲོའི་ཚོགས་རྣམས་ཀྱང་། །ནམ་མཁའི་ཁམས་སུ་ཁེངས་པར་བྱོན། །རྒྱལ་པོའི་མཛད་སྤྱོད་ཏུར་གྱིས་དྲན། །འབངས་སེམས་ཀྱི་ཚ་གྲང་བཟོད་བླགས་མེད། །འབངས་ཡི་ཐག་མ་གཅོད་སྤྲུལ་པའི་སྐུ། །ལུས་ལ་ཆགས་སྙམ་མི་བགྱི་ཞིང་། །འབངས་འདི་ཙམ་གདུང་སེམས་ཆེ་བ་ལ། །རྗེས་འབངས་ལ་ཐུགས་རྗེས་མི་གཟིགས་སམ། །ཕས་བུ་ལ་ཕྱི་ཐག་མི་ལྟའམ། །ལར་རྒྱལ་པོ་སྤྲུལ་སྐུའི་རང་བཞིན་ལ། །སྐུ་འདས་དང་མ་འདས་མི་མངའ་ཡང་། །ངེད་བོད་འབངས་ཀྱི་ཉི་མ་སྒོས་སུ་ནུབ། །བྱང་ཁོག་སྟོད་ཀྱི་ཁོང་སྙིང་བཏོན། །རྗེ་ཆོས་ཉིད་ངང་དུ་གཤེགས་པ་དེ། །སྟོང་ཉིད་ངང་དུ་ཆ་ལ་ལ། །ཟག་མེད་ཀྱི་བདེ་བར་ཕྲི་ལི་ལི། །བྱིན་རླབས་ཀྱི་ཆུ་རྒྱུན་ན་ར་ར། །འོད་གསལ་གྱི་ཉི་མ་ཏ་ལ་ལ། །རྗེ་སྐུ་དང་གསུང་དང་ཐུགས་དང་གསུམ། །འབངས་མོས་པའི་ལུས་ངག་བྱིན་གྱིས་རློབས། །ཚེ་འདི་ལ་མི་མཇལ་ཁོ་ཐག་ཆོད། །དུས་སྐྱེ་བ་འདི་ཡི་འོག་རོལ་དུ། །རྗེ་རྒྱལ་པོ་བཞུགས་པའི་ཞབས་དྲུང་དུ། །མཛེས་པའི་སྤྱོད་ལམ་སྣ་ཚོགས་ཀྱིས། །རྒྱལ་པོ་ཤིན་ཏུ་མཉེས་གྱུར་ནས། །རྟག་དུ་ཞབས་ཏོག་བྱེད་པར་ཤོག །ཞེས་སྨྲེ་སྔགས་དྲག་པོས་གསོལ་བ་བཏབ་པས་དེར་འཁོད་པ་རྣམས་ལ་ལས་དག་མ་དག་གི་བྱེ་བྲག་གིས་སྣང་བ་དུ་མ་བྱུང་སྟེ་ལ་ལས་རྒྱལ་པོ་ལ་མཁའ་འགྲོ་དང་ལྷའི་ཚོགས་ཀྱིས་མཆོད་ཅིང་སྤྱན་འདྲེན་པར་མཐོང་། སྣ་ཆེན་པོས་རྒྱལ་པོ་ཤིན་ཏུ་སྐུ་ཆེ་བ་ཞིག་གི་ཕྲག་གོང་གཡས་གཡོན་ལ་སྣང་བ་མཐའ་ཡས་དང་སྤྱན་རས་གཟིགས་བཞུགས་པར་མཐོང་། མོང་བཟས་མེ་ཏོག་གིས་ར་ས་གང་བར་མཐོང་། བློན་པོ་མགར་གྱིས་རྒྱལ་པོ་རྡོ་རྗེ་དང་དྲིལ་བུ་བསྣམས་ནས་དེར་འཁོད་པ་རྣམས་ལ་བྱིན་རླབས་མཛད་ཅིང་ཁྱོད་སྨྲེ་སྔགས་མ་འདོན་པར་གསོལ་བ་ཐོབ་ཅིག་མཐོང་སྣང་གི་བྱེ་བྲག་བཟང་པོ་འབྱུང་ངོ་གསུང་བར་མཐོང་ངོ་། །

དེ་ནས་༼ཇ༦༨ན༽བློན་པོ་མགར་ན་རེ་རྒྱལ་ཁམས་གཞན་གྱི་མིས་བོད་ཀྱི་བློན་པོ་གདུག་པ་ཅན་རྣམས་ཀྱིས་རྒྱལ་པོ་ཡབ་ཡུམ་གར་གཤེགས་མེད་པ་བྱས་ཟེར་དུ་འོང་གིས་སྤུར་སྦྱོང་བའི་ཚུལ་མ་བྱས་ན་མི་རུང་ངོ་ཞེས་བགྲོས་སྟེ་ལྷ་ལ་ཐིམ་པ་གསངས་ནས་འཕན་ཡུལ་ཟལ་མོའི་སྒང་འོད་ཟེར་དམ་པའི་ཕོ་བྲང་དུ་བཞུགས་པ་ན་མགུར་ཆམ་བྱུང་བ་ལོག་སྟེ་ཚད་པར་ཤོར་ཞབས་ཏོག་ལྷ་གཅིག་གཉིས་ཀྱིས་མཛད་པས་ལྷ་གཅིག་གཉིས་ཀྱང་བསྙུང་སྟེ་སྐུ་འདས་སོང་བར་བསྒྲགས་ནས་དར་སྨན་དང་ས་སྦྱིན་ལ་རྒྱལ་པོ་ཡབ་ཡུམ་གསུམ་གྱི་སྐུ་བཅོས་ན་བཟའ་གསོལ་སྟེ་སྐུ་འབག་སྟག་པགས་ཀྱི་སྟེང་དུ་བཞག་ནས་ཤིང་རྟ་ལ་གདན་དྲངས། ཡར་ལུངས་འཕྱོང་པོའི་ནང་དུ་བང་སོ་བཏབ་སྟེ་རེ་མིག་དབུས་མར་བཞུགས་སུ་གསོལ་སྟེ་ཙནྡན་གྱི་མེས་སྦྱངས་པས་འདུས་པ་རྣམས་ལ་མཐོང་སྣང་གི་བྱེ་བྲག་དཔག་དུ་མེད་པ་བྱུང་སྟེ་བློན་པོ་མགར་གྱིས་དུ་བའི་གསེབ་ནས་རྒྱལ་པོ་ཉིད་བྱོན་སྟེ་ཁྲི་ལ་བཞུགས་ནས་ཆོས་སྟོན་པར་མཐོང་། སྣ་ཆེན་པོས་མེའི་ནང་ནས་འོད་དཀར་པོ་ཅིག་བྱུང་ནས་དེར་འཁོད་པ་རྣམས་ལ་ཐིམ་པ་དང་རྒྱལ་པོའི་སྐུའི་བཀོད་པ་མང་པོ་དང་ཐུགས་རྗེ་ཆེན་པོ་དང་ཨ་མི་ཏཱ་བྷ་མཐོང་། དར་རྒྱལ་མང་པོ་རྗེས་རྒྱལ་པོ་དངོས་སུ་བྱོན་པ་དང་བསྟན་པའི་བདག་པོར་མཐོང་། ཐོན་མིས་རྒྱལ་པོ་ཡབ་ཡུམ་རིན་པོ་ཆེའི་ཁྲི་ལ་བཞུགས་པ་དང་འཁོར་ལོ་བདེ་མཆོག་དུ་མཐོང་། འབྲི་སེ་རུ་གུང་སྟོན་གྱིས་བསྟན་པའི་བདག་པོ་ལ་བྱང་ཆུབ་སེམས་དཔའ་མང་པོས་བསྐོར་བར་མཐོང་། སྦས་སྒྱིད་ཐག་རིང་མོས་ཐུགས་རྗེ་ཆེན་པོའི་ལྷ་ཚོགས་དཔག་མེད་དུ་མཐོང་། དབོན་སྲས་མང་སྲོང་གིས་བསྟན་པའི་བདག་པོ་ལ་དགྲ་བཅོམ་པ་མང་པོས་བསྐོར་བར་གཟིགས། ཇི་མོ་རུ་ཡོངས་བཟས་སྒྲོལ་མའི་ལྷ་ཚོགས་སུ་མཐོང་། གཞན་ཡང་སངས་རྒྱས་དང་བྱང་ཆུབ་སེམས་དཔའས་གང་བ་དང་། ཀུན་དུ་བཟང་པོའི་མཆོད་སྦྱིན་གྱིས་ན་མཁའ་གང་བ་དང་། མཁའ་འགྲོའི་ཚོགས་ཀྱིས་རྒྱལ་པོ་སྤྱན་དྲངས་སྟེ་འགྲོ་བ་དང་༼ཇ༦༨བ༽སེང་གེའི་ཁྲི་ལ་རྒྱལ་པོ་དངོས་སུ་བཞུགས་པ་དང་། གཡས་གཡོན་དུ་གཟིགས་པ་དང་ཆོས་གསུང་པ་དང་སྤུར་སྒྲོམ་གཞལ་མེད་ཁང་དུ་གྱུར་པའི་ཟུར་བཞིར་དཔལ་མགོན་བདུན་བཅུ་རྩ་གཉིས་དང་མཆོད་པའི་ལྷ་མོ་མང་པོས་མཆོད་པ་དང་། སྒྲ་དང་འོད་དང་ས་གཡོ་བ་དང་སྤོས་ཀྱི་ངད་ལྡན་ན་མཁའ་འོད་ཀྱིས་གུར་དུ་འཁྲིག་ཅིང་མེ་ཏོག་དང་རིང་སྲེལ་ཆར་དུ་འབབ་པ་དང་། འདོད་གཟུགས་ཀྱི་ལྷ་རྣམས་ཀྱིས་མཆོད་ཅིང་མེ་ཏོག་གི་ཆར་འབེབས་པ་དང་། དཔའ་བོ་རྣམས་གར་བྱེད་ཅིང་མཁའ་འགྲོ་མ་རྣམས་གདུང་དབྱངས་ལེན་པ་དང་། སངས་རྒྱས་དང་བྱང་སེམས་སྤྲིན་ལྟར་འཐིབས་པ་དང་། མེའི་དབུས་ན་སངས་རྒྱས་ཀྱི་སྐུ་འཇའ་ཚོན་གྱིས་བསྐོར་བ་ལ་ཐབ་ཀའི་མི་རྣམས་དཔའ་བོ་མཁའ་འགྲོ་གླུ་གར་བྱེད་པར་སྣང་བ་དང་། རྒྱལ་པོའི་དབུའི་གཙུག་ཏོར་གྱེན་དུ་འཕགས་ཅིང་གསེར་མདོག་ས་གནོན་དང་མཉམ་བཞག་མཛད་པ་དང་། སྤྱན་རས་གཟིགས་ཕྱག་བཞི་པ་བྱུ་རུ་ལྟར་དམར་བ་དང་། ལོངས་སྐུ་རིགས་ལྔའི་ཚོགས་སུ་སྣང་བ་དང་། མེའི་སྒྲ་ལས་ཆོས་ཐམས་ཅད་བདག་མེད་ཏོ་ཅེས་པའི་སྒྲ་གྲག་པ་དང་། ན་མཁའ་ཐམས་ཅད་དཔའ་བོ་མཐིང་ནག་གྲི་ཐོད་དང་ཁ་ཊཾ་ཅན་གྱིས་གང་བའི་འོད་ཀྱིས་སེམས་ཅན་ཐམས་ཅད་འོད་དུ་ཞུ་ནས་བདག་མེད་མར་གྱུར་སྟེ་ཆོས་ཐམས་ཅད་བདག་མེད་ཅིང་རང་བཞིན་གྱིས་རྣམ་པར་དག་གོ་ཞེས་སྒྲོག་པ་དང་། གདུང་ཁང་ཞལ་ཡས་ཁང་གི་དབུས་ན་རྒྱལ་པོ་འཛུམ་ཞིང་འགྱིང་བར་བཞུགས་པའི་ཐུགས་པདྨ་ཁ་བྱེ་བའི་སྟེང་ན་དགྱེས་རྡོར་ལྷ་དགུ་བཞུགས་པ་དང་། པད་ཉི་ལ་འཇིགས་བྱེད་དང་དུས་མཚན་བསྣོལ་བའི་སྟེང་ན་རྒྱལ་པོ་ཆོས་འཆད་ཅན་རིག་མ་བཅུ་དྲུག་གིས་བསྐོར་བ་འོད་ཀྱི་རྣམ་པ་ཅན་དང་། རྒྱལ་པོས་ཕྱག་ན་བདུད་རྩིའི་བུམ་པ་བསྣམས་སྟེ་ཨ་བྷི་ཥཱི་ཉྩ་ཅེས་དེར་ཚོགས་པ་ཐམས་ཅད་ལ་དབང་བསྐུར་བ་དང་། མེ་ལས་འོད་ཟེར་དཔག་མེད་འཕྲོས་པའི་འོད་རེ་རེའི་རྩེ་ལ་མཁའ་འགྲོའི་༼ཇ༦༩ན༽ཚོགས་དཔག་མེད་གར་བསྒྱུར་ཞིང་ན་མཁའ་སྤྲིན་བཞིན་དུ་འཁྲིགས་ནས་སྐྱེ་མེད་རྡོ་རྗེའི་གླུ་ལེན་པ་དང་། རྒྱལ་པོའི་བ་སྤུའི་བུ་ག་ཐམས་ཅད་ནས་བདེ་མཆོག་ལྷན་སྐྱེས་ཀྱི་ཚོགས་འཕྲོ་བ་དང་། སྤྱན་རས་གཟིགས་ཞི་ཁྲོ་དང་མཁའ་འགྲོའི་ཚོགས་ཀྱིས། ཆོས་ཀུན་གདོད་ནས་ལྷན་ཅིག་སྐྱེས། །ཐམས་ཅད་བདེ་སྟོང་ཟུང་འཇུག་ལ། །སྤང་བླང་འདུག་པ་མ་མཐོང་ངོ་། །ཞེས་སྒྲོག་པ་དང་། སྤྲིན་གསེབ་ནས་ལུས་སྟོད་ཐོན་པའི་ལྷའི་བུ་མེ་ཏོག་གི་ཆར་འབེབས་པས་ན་མཁའ་གང་བ་དང་། རྒྱལ་པོ་ལ་འཁོར་སངས་རྒྱས་ལོངས་སྐུ་དཔག་མེད་བཞུགས་ནས་བསྟོད་ཅིང་འདུད་པ་དང་། བྱང་ཆུབ་སེམས་དཔའ་ཁྱེའུ་དང་བུ་མོའི་གཟུགས་སུ་གནས་པ་མང་པོས་མཆོད་པ་ཐོགས་སྟེ་སྤྱན་འདྲེན་པ་དང་། མེ་ལྕེ་དཔའ་བོ་མཁའ་འགྲོ་དུ་བ་ལྷའི་བུར་སྣང་བ་དང་། མེའི་དབུས་ན་པད་སྡོང་ཡལ་ག་གྲངས་མེད་པའི་དབུས་མའི་སྟེང་ན་རྒྱལ་པོ་མཆོག་གི་སྤྲུལ་སྐུར་བཞུགས་ཤིང་ཡལ་ག་རྣམས་ལ་སངས་རྒྱས་བྱང་སེམས་དཔག་མེད་བཞུགས་ནས་བསྟོད་ཅིང་འདུད་པ་དང་། སྤུར་ཁང་ནས་རྒྱལ་པོ་བྱོན་སྟེ་ཁྲི་ལ་བཞུགས་པའི་སྨིན་མཚམས་ནས་འོད་ཟེར་བཀྱེ་བས་ས་དང་ན་མཁའ་ཐམས་ཅད་འོད་གཅིག་དུ་འཁྲིགས་པ་དང་། རྩི་ཤིང་ནགས་ཚལ་དང་ས་རྡོ་རི་བྲག་ཐམས་ཅད་སྤུར་ཁང་ལ་སྐོར་བ་བྱེད་པ་དང་། ཟིན་པ་དང་མ་ཟིན་པའི་སྒྲ་ཐམས་ཅད་སྐྱེ་བ་མེད་པའི་ཆོས་ཀྱི་སྒྲར་གྲགས་པ་ཞག་བདུན་དུ་བར་མ་ཆད་པ་དང་། མེ་ལྕེ་རྡོ་རྗེ་རྣལ་འབྱོར་མ་དང་སྤྱན་རས་གཟིགས་དང་རྒྱལ་པོ་ཉིད་སྙན་ཤལ་ཤིན་ཏུ་རིང་བ་ལ་ཤཱཀྱ་ཐུབ་པ་དང་སྤྱན་རས་གཟིགས་བཞུགས་པར་མཐོང་བ་དང་། རྒྱལ་པོ་དང་སངས་རྒྱས་རྣམས་ཆོས་ཀྱི་དགོངས་པ་བསྡུར་བ་དང་། བྱམས་འཇམ་དབྱངས་ཆོས་བགྲོ་བ་དང་། སྤུར་ཁང་ནས་རྗེ་བཙུན་མ་གསུམ་དུ་མཛད་ནས་ན་མཁའ་ལ་གཤེགས་པ་དང་། རྒྱལ་པོའི་བ་སྤུ་རེ་རེ་བཞིན་སངས་རྒྱས་མང་པོ་ཆོས་ཀྱི་འཁོར་ལོ་བསྐོར་བ་དང་། རུས་རྒྱན་༼ཇ༦༩བ༽ཅན་གྱི་མཁའ་འགྲོས་བསྐོར་བ་དང་། གསང་འདུས་འཇམ་རྡོར་གྱི་དཀྱིལ་འཁོར་དང་། རྣལ་འབྱོར་ན་མཁའ་དང་། ཡེ་ཤེས་མཁའ་འགྲོ་དང་། མ་ཧཱ་མཱ་ཡ་དང་། སངས་རྒྱས་མཁའ་འགྲོ་དང་། སྒྲོལ་མ་འཇིགས་པ་བརྒྱད་སྐྱོབ་དང་། ཕྱག་རྡོར་ཞི་ཁྲོ་དང་། སྨན་བླ་མཆེད་བརྒྱད་དང་། ཞི་ཁྲོ་རིགས་བརྒྱའི་ལྷ་དང་། པདྨ་དབང་ཆེན་དང་། བཛྲ་ཧེ་རུ་ཀ་ཀེ་སིང་གིས་བསྐོར་བ་དང་། གཤིན་རྗེའི་གཤེད་དང་། ཆེ་མཆོག་དང་། ཕུར་བ་ལ་སོགས་པའི་དཀྱིལ་འཁོར་སོ་སོར་སྣང་བ་དང་། ཀུན་བཟང་ལ་རིག་འཛིན་གྱིས་བསྐོར་ནས། ཆོས་རྣམས་རང་བཞིན་ཉིད་ཀྱིས་དག །བཟུང་འཛིན་རང་བཞིན་དག་པའོ། །ཞེས་ཆོས་འཆད་པ་དང་། མ་མགོན་དང་ཕྱོགས་སྐྱོང་བཅུས་བསྐོར་ནས་བསྟན་པའི་བྱ་ར་མཛད་པ་སོགས་བོད་འབངས་རྣམས་ལ་སྣང་བ་ཐ་དད་དུ་བྱུང་ཞིང་ཞི་གནས་དང་ལྷག་མཐོང་གི་བདེ་བས་ཚིམ་སྟེ་ཐམས་ཅད་སྡུག་བསྔལ་དང་བྲལ་ཞིང་དབུགས་ཕྱིན་པར་གྱུར་ཏོ། །དེ་ནས་བང་སོའི་ནང་དུ་ལྷ་ཁང་ལྔ་བྱས་སྟེ་ཕྱི་རི་བོ་ལྟར་བྱིབས་ནས་ལོ་གཅིག་དུ་རྒྱལ་བློན་འབངས་དང་བཅས་པས་སྐོར་བ་བྱས་ཅིང་ཕྱིས་ཀྱང་ལོ་དུས་སུ་མཆོད་པ་དང་སྐོར་བ་མཛད་དོ། །

མང་སྲོང་བཅུ་གསུམ་བཞེས་པས་རྒྱལ་ས་མཛད། །རྒྱ་དམག་བོད་དུ་འོང་ཞེས་གཏམ་གསན་ནས། །སྟོན་པའི་སྐུ་ཚད་དགུང་ལོ་བཅུ་གཉིས་པ། །ར་སའི་ལྷོ་སྒོ་མེ་ལོང་ཅན་དུ་བཞུགས། །སྒོ་ལ་ཞལ་བ་བྱས་སྟེ་འཇམ་དབྱངས་བྲིས། །བཙུན་མོ་འབྲོ་བཟའ་ཁྲི་ལོང་ཁབ་ཏུ་བཞེས། མགར་སྟོང་བཙན་ཡུལ་སྲུང་དང་མཆིམས་མང་གཉེར་གྱིས་བློན་པོ་བྱས། ལོ་ནི་བཅོ་ལྔ་རྒྱལ་སྲིད་ཆོས་བཞིན་བསྐྱངས། །དགུང་ལོ་ཉི་ཤུ་རྩ་བདུན་བཞེས་པ་ན། །གཙང་གི་བར་སྣང་སྒང་དུ་འདས་པར་གྱུར། །དེ་ཡི་བང་སོ་སྔ་མའི་གཡོན་དུ་བརྩིགས། །རིན་ཆེན་ནོར་བཀང་སྔོ་༼ཇ༧༠ན༽ཞེར་ཧྲལ་པོར་གྲགས། །དེ་ཚེ་རྒྱ་དམག་ལྷ་སའི་བར་ལྷགས་པ། །ཁྲོ་རྒྱལ་རྨེ་བརྩེགས་ཐུགས་ཀ་ཕྱེ་བ་ཡིས། །སྤྲུལ་པའི་དམག་ཚོགས་བཀྱེ་བས་ཟློག་པར་མཛད། །མགར་གྱིས་རྒྱ་ཡུལ་ཕུང་པར་བྱས་པའི་ཞེ་གནད་དུ་ཆོས་རྒྱལ་སྲོང་བཙན་གཤེགས་མ་ཐག་དུ་དམག་མང་དུ་བརྩམས་ཀྱང་བློན་པོ་མགར་གྱིས་དམག་དཔོན་བྱས་ནས་ལན་མང་དུ་ཕམ་པར་བྱས། ཕྱིས་བློན་པོ་ཡང་དམག་ཐོག་དུ་འདས། རྒྱལ་པོ་མང་སྲོང་གཤེགས་ཚེ་རྒྱ་དམག་འབུམ་ཕྲག་ལྔ་བོད་དུ་བྱུང་། ཕོ་བྲང་ཁྲི་རྩེ་དམར་པོ་བསྲེགས། ཇོ་བོ་ཤཱཀྱ་དང་པོ་མ་རྙེད་ཕྱིས་དེ་ན་བཞུགས་པར་ཤེས་ཀྱང་འཇམ་དབྱངས་ཀྱི་སྐུ་བྲིས་པ་འཇིག་མ་ནུས། ཇོ་བོ་མི་སྐྱོད་རྡོ་རྗེ་ཁྱེར། དེའི་ཚེ་ར་སའི་རྨེ་བརྩེགས་ཕྱག་གཉིས་ཁུ་ཚུར་བསྣོལ་བ་གྲིབ་སེལ་གྱི་ཕྱག་རྒྱར་བཞུགས་པའི་ཁུ་ཚུར་གྱིས་ཐུགས་ཀ་ཁ་ཕྱེ་བས་སྤྲུལ་པའི་དམག་དཔུང་འཐོན་སྟེ་རྒྱ་དམག་རྣམས་ཤིན་ཏུ་སྐྲག་པས་འཐོར། ཇོ་བོ་མི་བསྐྱོད་རྡོ་རྗེ་ཤར་ཕྱོགས་འོ་མའི་ཐང་དུ་ཞག་བདུན་ལུས་པས་ཇོ་བོ་འོ་བརྒྱལ་ཐང་དུ་གྲགས། རྒྱའི་དེབ་ཐེར་ནས་བློན་པོ་མགར་གྱི་བུ་ཆེ་བས་དམག་དཔོན་བྱས་སྟེ་རྒྱ་ཕམ་པར་བྱས་ཅེས་བྱུང་བས་ཁོང་རང་རྣམས་ལ་མིའི་དམག་གི་མཐོང་སྣང་བྱུང་བར་གདའ།

ཡབ་འདས་ཞག་བདུན་ལོན་པ་ཆུ་བྱིའི་ལོར། །འདུས་སྲོང་མང་རྗེ་རླུང་ནམ་འཕྲུལ་གྱི་རྒྱལ། །སྦྲགས་ཕུར་འཁྲུངས་སྟེ་དེ་འཕྲལ་རྒྱལ་པོར་གསོལ། །བཙུན་མོ་མཆིམས་བཟའ་བཙན་མོ་ཏོག །བློན་པོ་མགར་གྱི་བུ་གཉའ་བཙན་ལྡེམ་བུ་དང་དབས་ཏ་ར་ཁོང་ལོད་ཀྱིས་བློན་པོ་བྱས། རྩལ་པོ་ཆེ་ཡི་བློན་འབངས་མི་བདུན་བྱུང་། རྔོག་རིང་ལ་ནག་པོས་གླང་པོ་ཆེ་ཐེག །རྔོག་གླིང་ཁམས་ཀྱིས་གཡག་བྲུས་པོ་ཆེ་ཐེག །གནོན་རྒྱལ་མཚན་གྱིས་མདའ་སྟེ་ཁ་མས་བྱ་ཁྲ་རྐེད་པར་བཅད། སྤས་རྒོད་མདོངས་ཅན་གྱིས་མིག་རྒྱང་གསུམ་༼ཇ༧༠བ༽ལ་མདའ་རྒྱང་རེས་སླེབ། མགོས་གཡག་ཆུང་གིས་ཤ་བའི་བླུད་བུ་བྱེ་མས་བཀང་སྟེ་ཀླད་ལ་སྐོར། ཅོག་རོ་འབྲོང་གཤོར་གྱིས་འབྲོང་འཐུར་དུ་རྒྱུག་པ་གྱེན་དུ་འཐེན་ནུས། གནོན་ཁྲི་བདུན་གཡུ་བྱིན་གྱིས་རྟ་བཟང་པོ་གཡང་ལ་འཕྱོངས་བ་གྱེན་ལ་འདྲེན་ནུས་པ་རྣམས་བྱུང་སྟེ་ཕྱིས་རྔ་དང་རོལ་མོའི་རྣམ་གྲངས་མང་དུ་འབྱུང་བའི་ལྟས་ཡིན་སྐད། མངའ་ཐང་ལྷ་འདྲ་མཐུ་རྩལ་ཕ་མཐའ་ཡས། །མཐའ་ཡི་རྒྱལ་པོ་དབང་དུ་འདུས་པར་གྱུར། །ལྷ་སར་མེས་ཀྱི་དགོངས་དུས་མཆོད་པ་བཙུགས། །སྔ་གོང་བོད་རྒྱལ་བྱོན་ལས་མངའ་ཐང་ཆེ། །བྱང་ཕྱོགས་སྐར་མ་སྨིན་བདུན་འཆར་བའི་མཐའ་སྔོན་ནགས་ཤོད་གཟིག་ཕྲེང་ལས་མ་མཆིས་པ་ལ་ག་གོན་དང་། ཧོར་དང་། སོག་པོ་བཏུལ་སྟེ་ད་ཤབ་ཧབ་ཀྱི་ལ་རྒྱུད་ལ་གཏུགས་པར་མངའ་མཛད་དོ། །

དགུང་ལོ་ཉི་ཤུ་རྩ་དགུར་སྲིད་བསྐྱངས་སྟེ། །ལྗང་གི་ཡུལ་དུ་གནམ་དུ་གཤེགས་པར་གྱུར། །དེ་ཡི་བང་སོ་ཡབ་ཀྱི་གཡོན་དུ་བཏབ། །བང་སོ་ལྷ་རི་ཅན་ཞེས་གྲགས་པ་སྟེ། །ལྕགས་རིས་བསྐོར་བ་ཧོར་གྱི་མི་སྡེས་བརྩིགས། །དེ་སྲས་ཁྲི་ལྡེ་གཙུག་བརྟན་ཞེས་བྱ་བ། །ལྕགས་ཕོ་འབྲུག་ལ་ཕོ་བྲང་ལྡན་དཀར་འཁྲུངས། །བཙུན་མོ་ལྗང་མོ་ཁྲི་བཙུན། བློན་པོ་སྦས་སྐྱེས་བཟང་སྟོང་བཙན། མཆིམས་རྒྱལ་གཟིགས་ཤུ་ཏིང་། འབྲོ་ཆུ་བཟང་འོར་མ་གསུམ་གྱིས་བྱས། སྨ་ར་དང་བགྲེས་ཉམས་ཆེ་བས་རྒྱལ་པོ་མེས་ཨག་ཚོམས་སུ་གྲགས་སོ། །

ལྷ་ཁང་ལྔ་བཞེངས་མདོ་སྡེ་དུ་མ་དང་། །སྨན་དཔྱད་སོགས་བསྒྱུར་ཕོ་བྲང་འཕང་ཐང་བརྩིགས། །ལྷ་སྲས་ལྗང་ཚ་ལྷ་དབོན་འཁྲུངས་པ་ལ། །རྒྱ་རྗེའི་སྲས་མོ་བླངས་ཚེ་ལྷ་སྲས་འདས། །མེས་ཀྱི་བང་སོའི་དྲུང་དུ་ཟླུམ་པོར་བརྩིགས། །དེ་ཡང་རྦ་བཞེད་ལས་མེས་སྲོང་བཙན་གྱི་བཀའ་ཆེམས་ཀྱི་ཡི་གེ་མཆིམས་ཕུའི་དཀོར་མཛོད་ནས་བློན་པོ་མགར་གྱིས་ཟངས་ཀྱི་བྱང་བུ་༼ཇ༧༡ན༽ལ་བྲིས་ནས་སྦས་པ་དེ་བལྟས་པས། ངའི་དཔོན་སྲས་རྒྱལ་པོ་ཁྲི་དང་དེ་ཞེས་བྱ་བའི་རིང་ལ་དམ་པའི་ལྷ་ཆོས་འབྱུང་སྟེ་དེ་བཞིན་གཤེགས་པའི་རྗེས་སུ་རབ་ཏུ་བྱུང་བ་དབུ་རེག་ཞབས་རྗེན་སྐུ་ལ་ངུར་སྨྲིག་གི་ན་བཟའ་གསོལ་བ་ལྷ་དང་མིའི་མཆོད་གནས་མང་དུ་འབྱུང་གིས་དེ་ལས་རང་དང་གཞན་གྱི་ཚེ་འདི་དང་ཕྱི་མའི་མཐོ་རིས་དང་ཐར་བའི་བདེ་བ་ཐམས་ཅད་འབྱུང་བས་ངའི་དབོན་སྲས་རྗེ་བློན་རྣམས་ཀྱིས་འཚོ་བ་བླ་ནས་སྦྱོར་ལ་ཆབ་འོག་ནས་ཕྱུང་ལ་བདེ་བ་བྱིན་དབུའི་མཆོད་གནས་སུ་ཁུར་ཞིག་བྱ་བ་འདུག་པ་གཟིགས་པས་ལྡེ་ཞེས་བྱ་བ་དེ་ང་ཡིན་སྙམ་དུ་དགོངས་ནས་བྲན་ཀ་མུ་ལེ་ཀ་ཥ་དང་གཉགས་ཛྙཱ་ན་ཀུ་མ་ར་གཉིས་རྒྱ་གར་དུ་ཆོས་འཚོལ་དུ་བཏང་བས་པཎྜི་ཏ་སངས་རྒྱས་གསང་བ་དང་སངས་རྒྱས་ཞི་བ་གཉིས་གངས་ཏི་སེ་ལ་སྒོམ་མོ་ཞེས་ཐོས་སྟེ་སྤྱན་དྲངས་པས་མ་འདྲོངས། དེ་གཉིས་ཀྱི་ཐུགས་ནས་མདོ་སྡེ་ལས་རྣམ་འབྱེད་དང་། གསེར་འོད་དམ་པ་དང་། ཀྲི་ཡ་དང་ཨུ་པ་ཤས་ཙམ་ཞུས། གླེགས་བམ་སྤྱན་དྲངས་ནས་རྒྱལ་པོའི་མཆོད་གནས་སུ་ཕུལ་བས་དེའི་བཞུགས་ཁང་དུ་ལྷ་ཁང་ལྔ་བཞེངས་སྟེ་ལྷ་ས་མཁར་བྲག་བྲག་དམར་མགྲིན་བཟང་། མཆིམས་ཕུ་ནམ་རལ། བྲག་དམར་ཀ་རུ། མ་ས་གོང་གི་གནས་སྟེ་ལྔ་བཞེངས། ཆོས་མཛད་པའི་བྱིན་རླབས་ཀྱིས་ནུབ་ཕྱོགས་ཟླ་བ་ཚེས་པའི་མཐའ་སྔོན་ལ་ཀེམ་གཡག་མིག་ལས་མ་མཆིས་པ་ལ་ཏང་ཏང་དང་སི་གུར་བཏུལ་སྟེ་སྤ་སྟག་ཤད་དུང་གི་སྒོ་མོ་ལ་གཏུགས་པར་མངའ་མཛད་དོ། །དེའི་ཚེ་ཞང་བློན་ཀུན་རྩེ་བྲོ་ཆག་བྲེལ་བས་མ་དགའ་ནས་ངེད་ཀྱི་བཙན་པོ་འདི་ནི་དད་པ་ཆེ་བ་ཆོས་ལ་དགའ་བྱད་མི་མཚར་བས་བྲམ་ཟེ་ཡིན་ནམ་ཞེས་གླེང་དེ་རྗེའི་སྙན་དུ་གསོལ་བས་ང་བྲམ་ཟེ་ཡིན་པར་གྱུར་ན་ངའི་ཁབ་ལྗང་མོ་ཁྲི་བཙུན་འདི་ལ་བུ་ང་བས་དད་པ་ཆེ་བ་བྱད་མི་སྡུག་པ་ཅིག་ཤོག་ཞིག །ང་བཙན་པོ་མ་ནོར་བ་ཡིན་ན་བུ་ཞང་བློན་རྣམས་ཀྱིས་བཅས་མི་ཐོགས་པ་ཤོག་ཞིག་ཞེས་དམོད་བཙུགས་པས་ཁྲི་བཙུན་ལ་སྲས་ལྷའི་བུ་འདྲ་བ་༼ཇ༧༡བ༽སྣའི་གཟེངས་མཐོ་བ་དཔྲལ་བའི་དབྱེས་ཆེ་བ་ཤིན་ཏུ་མཛེས་པ་གཅིག་བཙས་པས་ཞང་བློན་རྣམས་ན་རེ་བོད་ཀྱི་བཙན་པོ་ཡང་དག་པ་ཟེར། སྲས་ལ་མི་མིན་ལྷའི་དབོན་པོ་ཡིན་ནོ་ཟེར་ནས་མིང་ཡང་ལྗང་ཚ་ལྷ་དབོན་དུ་གསོལ་ལོ། །དེ་ལ་ཁབ་རན་པ་ན་བོད་ཀྱི་མི་སྤྲེའུ་བྲག་སྲིན་གྱི་རྒྱུད་པ་འདི་ཇོ་མོར་མི་འོས། མེས་སྲོང་བཙན་སྒམ་པོའི་ལུགས་སུ་བྱ་ཟེར་ནས་རྒྱ་རྗེ་ལི་ཁྲི་བཞེར་མང་མའི་སྲས་མོ་གྱིམ་ཤང་ཀོང་ཇོ་བྱ་བ་ཡོད་ཟེར་བ་དེ་བླང་བར་འཆམ། གཉགས་ཁྲི་བཟང་ཡང་སྟོན་ལ་འཁོར་སུམ་བཅུ་དང་བཅས་ནས་གཉེ་བོར་བཏང་ནས་རྒྱ་རྗེ་ལ་སྒྲོམ་བུ་ཕུལ་བས་རྒྱ་རྗེས་བུ་མོ་ལ་བསྒོ་བས་བུ་མོས་རང་གི་འཕྲུལ་གྱི་མེ་ལོང་སྲིད་གསུམ་མཐོང་བ་ཞིག་ཡོད་པ་ལ་བལྟས་པས་གྲོགས་སྐལ་བོད་ན་ཡོད་པར་ཤེས། རྒྱལ་བུ་ལྷའི་བུ་འདྲ་བ་མཐོང་ནས་འགྲོ་བར་བྱས་ནས་བོད་ཏུ་འོངས། ཤུལ་དུ་རྒྱལ་བུས་མཚན་ལ་རྟ་བཅགས་པས་འཕང་ཐང་དགེ་རར་སྔགས་པའི་ཟོར་མདའ་འཕངས་པས་ཕོག་སྟེ་གྲོངས། ཅེས་བཤད་ལ། ཁ་ཅིག་དུ་གཙུག་ལག་ཁང་བརྒྱད་ཙམ་བཞེངས་ཟེར་ཡང་ཁུངས་མ་རྣམས་ལས་ལྔ་ཁོ་ན་བཤད། ལ་ལར་གཉགས་ཁྲི་བཟང་ཡང་སྟོན་གྱིས་ཁོ་རང་གི་བུ་མོ་མ་བླངས་པས་ཁྲོས་ནས་རྒྱལ་བུ་བཀྲོངས་ཅེས་ཀྱང་སྣང་། རྒྱའི་དེབ་ལས་རྒྱ་རྗེ་འཁོར་དང་བཅས་པས་ཀོང་ཇོ་ལ་མཁར་ཆེན་པོ་ཞིང་ཕེང་ཧེན་གྱི་བར་དུ་སྐྱེལ་ཐུང་མཛད། མཁར་དེའི་ཉེས་པ་ཅན་ཐར་དུ་བཅུག་དམག་དང་ལྡབ་ནོར་ལོ་གཅིག་མེད་པར་བྱས། རྒྱལ་བུས་བོད་དུ་རྟ་བརྒྱུགས་པས་རྟས་བསྐྱུར་སྟེ་འདས། ཅེས་སྣང་ངོ། །

ཀོང་ཇོ་ཡབ་ཀྱི་བཙུན་མོར་མངའ་གསོལ་སྟེ། །ཇོ་མོ་སྤྱན་དྲངས་ཞལ་མཐོང་མཆོད་པ་དང་། །གཤིན་པོའི་དོན་དུ་དགེ་བའི་སྲོལ་བཟང་བཙུགས། །ལྕགས་ཕོ་རྟ་ལ་སྤྲུལ་པའི་རྒྱལ་བུ་བལྟམས། །ཆེན་མ་སྣ་ནམ་བཟའ་ཡིས་ཕྲོགས་ནས་བསྙོན། །ཕྱི་ལོ་རྒྱལ་བུ་ཞབས་འཛུགས་དགའ་སྟོན་ཆེ། །སྤྲུལ་པའི་རྒྱལ་པོ་ཁྲི་སྲོང་ལྡེ་བཙན་ཞེས། །རང་མཚན་རང་གིས་བཏགས་སྟེ་ཡུམ་ངོས་བཟུང་། རྒྱལ་རབས་གཞན་ལས་ཀོང་༼ཇ༧༢ན༽ཇོ་རྒྱ་བོད་ཀྱི་མཚམས་སུ་སླེབས་ཚེ་བློ་བུར་དུ་སེམས་ལ་ཟུག་རྔུ་ཆེན་པོ་བྱུང་ནས་མེ་ལོང་བལྟས་པས་རྒྱལ་བུ་དེ་མེད་པར་རྒན་པོ་བཞིན་མི་མཛེས་པ་བྱད་སྤུས་ཁེངས་པ་ཅིག་མཐོང་ནས་སྡུག་བསྔལ་བའི་ཚེ་བོད་རྒྱལ་པོས་ཕོ་ཉ་མངགས་ནས་ཁྱོད་ཀྱི་སྐྱེས་པའི་འོས་ངའི་བུ་ལྷ་འདྲ་བ་དེ་འདས། ཁྱོད་རང་ང་ལ་བལྟས་ནས་འོང་ངམ་ཕྱིར་ལྡོག་པ་གང་མོས་གྱིས་ཅིག་ཞེས་བྱུང་བས་བུ་མོའི་འདུན་མ་ལན་ཅིག་ཡིན་ཟེར་ནས་བོད་དུ་འོངས་ཅེས་བྱུང་ལ། རྦ་བཞེད་ལས་ལྗང་ཚའི་བང་སོ་ཀྱི་འུ་ཅན་རྩིག་པའི་ཚེ་ཀོང་ཇོ་ཕོ་བྲང་འཕང་ཐང་དུ་བྱོན་པས་རྒྱལ་པོ་ཡིན་ཟེར་བའི་རྒན་པོ་ཨག་ཚོམས་ཅན་ཞིག་ལས་མི་གདའ་ནས་ཉིན་བཞིན་དངུལ་གྱི་ཏམྦུ་རས་རམ་བཏེག་མཚན་བཞིན་མཆུ་སྦྲང་གིས་རམ་བཏེག་ནས་ཡིད་མ་དགའ་བའི་གླུ་ལེན་པ་རྗེ་ལ་གསོལ་བས་འོ་ན་མོ་རང་སྐྱེས་ཆེར་བསྐུར་ལ་ཕ་ཡུལ་དུ་སྐྱོལ་གསུངས། དེ་སྐད་ཀོང་ཇོ་ལ་གསོལ་བས་རྒྱལ་བུ་བྱད་ལེགས་པ་ཅིག་ཡོད་པ་དེ་ང་རང་དང་ལས་མ་མཐུན་པ་ཡིན། ང་ཕ་ཡུལ་དུ་མཆི་བར་མི་སྤྲོ་ཡིས་མེས་དང་འདུ་འོ་ཟེར་ནས་བཙུན་མོར་མངའ་གསོལ། ངའི་ནེ་ནེ་མོ་ཀོང་ཇོའི་ལྷ་གསེར་གྱི་ཤཱཀྱ་མུ་ནི་ལྟ་ཟེར་ནས་ལྷ་སར་བྱོན་པས་ར་མོ་ཆེ་ན་ཇོ་བོ་མི་བཞུགས་པར་འདུག་མཆོད་པ་བྱེད་ཅིང་ཐམས་ཅད་ཏུ་བཙལ་བས་མ་རྙེད་ནས་འཕྲུལ་སྣང་དུ་མཆོད་པ་ལ་བྱོན་པས་ཀོང་ཇོའི་ཞལ་ནས་གཙང་ཁང་སྒོ་ལྔའི་བཅོས་རབས་འདུག་པ་ལ་བཞི་ལས་མེད་འདི་ན་གཙང་ཁང་ཞིག་ཡོད་པར་འདུག་ཟེར་ནས་གློ་འབུར་ལྷའི་ཡ་ཀླད་ཀྱི་འོག་དུ་ཕྱག་གིས་བརྡུངས་པས་སེར་ཀ་ཅིག་བྱུང་། དེ་བརྐོས་ནས་སྒོ་ཕྱེ་བས་ཤཱཀྱ་མུ་ནི་བཞུགས་པར་མཐོང་ནས་ནེ་ནེ་མོའི་ལྷ་ཞལ་ཀུན་ལ་བསྟན་དུ་གསོལ་ཞེས་ཞལ་མཐོང་གི་མཆོད་པ་བཙུགས། སྔར་བློན་པོ་ཤི་བ་ལ་ཟན་སྐལ་མེད་པས་ངེད་རྒྱ་ནག་ཆོས་དར་བས་མི་ཤི་བ་ལ་བདུན་ཚིགས་ཡོད་བོད་ཆོས་མ་དར་བས་བློན་པོ་སྙིང་རེ་རྗེ་ཟེར་ནས་མི་ཤི་མ་ཐག་དུ་ལྷ་མི་སྟོང་ལ་འཚལ་མ་བསྩལ་སྟེ་བོད་ཀྱི་ཚེ་ཞེས་བྱ་བ་གཤིན་དགེའི་སྲོལ་བཙུགས་ཅེས་བྱུང་ངོ་། །

དེ་ནས་ཆོས་རྒྱལ་ཁྲི་སྲོང་ལྡེ་བཙན་སྐུ་བལྟམས་པའི་ཚུལ་ལ་རྦ་བཞེད་ལས་ཡོས་ལོ་ལ་བལྟམས་ནས་ལོ་༼ཇ༧༢བ༽བརྒྱད་ལ་རྒྱལ་ས་མཛད་པར་བཤད་ཀྱང་ཡབ་ལྕགས་འབྲུག་ལ་འཁྲུངས་ནས་ལོ་དྲུག་བཅུ་རྩ་གསུམ་ལ་འདས་པའི་ཚེ་སྲས་ཀྱི་མེ་ཡོས་ལ་འཁྲུངས་ན་ལོ་བཅུ་དྲུག་ས་ཡོས་ལ་འཁྲུངས་ན་ལོ་བཞི་ལས་མི་འགྲོ་ཞིང་བརྒྱད་སོང་བ་དག་ན་ཤིང་ཕག་ལ་འཁྲུངས་དགོས་པས་ཡི་གེ་ནོར་བ་ཞིག་བྱུང་ཡོད་པར་སྣང་ལ། ཡིག་ཚངས་ཤས་ཆེ་བར་ལྕགས་ཕོ་རྟ་ལ་འཁྲུངས་ནས་ལོ་བཅུ་གསུམ་ན་རྒྱལ་ས་མཛད་པ་ཤས་ཆེར་སྣང་བས་འདི་དག་པ་སྙམ་ལ་བུ་སྟོན་གྱིས་ས་རྟ་ལ་འཁྲུངས་པར་མཛད་ཀྱང་ལོ་བཅུ་གསུམ་གྱིས་སྔས་པར་སྣང་ངོ་། །

རྦ་བཞེད་ལས་ནི་ཀོང་ཇོ་ལ་ཡོས་བུའི་ལོ་ལ་རྒྱལ་བུ་ཆགས་དེའི་དུས་ན་རྒྱལ་པོ་ཕོ་བྲང་བྲག་དམར་འོམ་བུ་ཚལ་ན་བཞུགས། ཡོས་བུའི་ལོ་དཔྱིད་ཟླ་ར་བའི་ཚེས་གསུམ་ལ་བབ་པ་ན་རྒྱའི་ཧྭ་ཤང་མངོན་ཤེས་ཅན་ཞིག་ན་རེ་རྒྱལ་པོ་ཁྱོད་ཀྱི་བཙུན་མོ་ལ་སྲས་བྱང་ཆུབ་སེམས་དཔའ་ཞིག་བཙའ་བར་ངེས་པས་དེ་ལ་རིམ་གྲོ་སྐྱེད་ཅིག་ཞེས་ཟེར། རིམ་གྲོ་ལ་མཆོད་རྟེན་བརྒྱ་རྩ་བརྒྱད་བཞེངས་འཇིམ་པ་ལྷག་མ་ལ་ངའི་སྐུ་ཚབ་བྱེད་གསུང་ནས་མཆོད་རྟེན་དྲེས་ཐག་ཅན་ཡང་བརྩིགས། ནང་པར་ཕོ་ཉ་བྱུང་སྟེ་ཀོང་ཇོ་ལ་སྲས་ཅིག་བལྟམས་སོ་ཞེས་ཟེར། རྒྱལ་པོ་ཡར་ལུང་འཕང་ཐང་དུ་སྲས་བལྟམས་པ་གཟིགས་སུ་བྱོན་པའི་ཚེ་ཀོང་ཇོའི་བུ་སྣ་ནམ་བཟའ་ཞི་སྟེང་གིས་ཕྲོགས་ནས་ང་ལ་སྐྱེས་པ་ཡིན་ཟེར། དེར་བློན་པོ་ཀུན་གྱིས་བརྟག་པ་བྱ་བའི་ཕྱིར་ཐང་ཞིག་གི་བུག་པར་བུ་བཞག་ནས་སུས་ཐོབ་བྱེད་དུ་བཅུག་པས་ཀོང་ཇོས་སྔོན་ལ་ཟིན་པ་སྣ་ནམ་བཟས་ཤི་ནའང་ཤི་སྙམ་ནས་ཕྲོགས་པས་ཀོང་ཇོས་བུ་ཤི་དྭོགས་ནས་ལྷོད་ཀྱིས་བཏང་སྟེ་ཡིན་དང་ངའི་ཡིན་སྟེ་གྲི་མོ་ཁྱོད་ཁྱེར་ཟེར་ནས་བཏང་བས་བུ་ཀོང་ཇོའི་ཡིན་པར་ཤེས། ལོ་གཅིག་ལོན་ཙ་ན་ཞབས་འཛུགས་པའི་དགའ་སྟོན་བྱས་སྟེ་སྣ་ནམ་པ་རྣམས་བེར་ཆུང་རེ་ལག་ན་ཐོགས་ནས་ཞང་པོའི་པང་དུ་ཤོག་ཟེར་བས་རྒྱལ་བུ་ན་རེ། ཁྲི་སྲོང་ལྡེ་བཙན་རྒྱ་ཚ་ལགས། །སྣ་ནམ་ཞང་གིས་ཅི་དགྱི་འཚལ། །གསུངས་ནས་རྒྱའི་པང་དུ་སོང་བས་མིང་ཡང་རང་གིས་བཏགས་ཅེས་བྱུང་ལ། སྐུ་རིམ་གྱི་མཆོད་རྟེན་བརྒྱ་རྩ་བཞེངས་ནས་ད་དུང་༼ཇ༧༣ན༽འཇིམ་པ་ལྷག་མ་ལ་མཆོད་རྟེན་ཆེ་བ་གཅིག་བྱས་པས་འཇིམ་པས་གཟུགས་མ་ཐུབ་ནས་སྲེས་ཐག་གིས་བཅིངས་པས་གླང་པོར་ཤོར་བས་བཞད་གད་དུ་གྱུར་སྟེ་གླེང་པོ་སྲེས་ཐག་ཅན་ཞེས་མིང་ཆགས་ཤིང་རྒྱལ་བུ་སྐུ་ཚེ་རིང་བར་རྟོགས་སྣང་།

ཐང་ཡིག་སོགས་ལས་ཀོང་ཇོའི་སྲས་ཕྲོགས་པའི་ཚེ་སྨྲེ་སྔགས་བཏོན་ནུ་མ་བསྟན་ཡང་སྣ་ནམ་བཟས་ནུ་མ་ལ་རྫས་བྱུགས་ནས་འོ་མ་ཕབ་པས་ངོ་མ་ཤེས་སྟེ་རྒྱལ་བུ་སྣ་ནམ་བཟའ་ལ་ཤོར། ཡུམ་གྱིས་བུ་འདིས་བདག་ལ་ད་ནི་མི་ཕན་པས་བོད་ཡུལ་ཕུང་བར་བྱ་དགོས་སྙམ་ནས་རྗེའི་གདུང་རབས་འཆད་པའི་ཕྱིར་བླ་རི་སེང་གེ་གནམ་དུ་འཕྱོང་བ་འདྲ་བའི་རྩེ་མོར་མངལ་ཁྲག་གིས་འཁོར་ལོ་བྲིས་སྟེ་མཆོད་རྟེན་གྱིས་མནན། བློན་པོ་རིག་པ་ཅན་རྒྱུན་འཆད་པའི་ཕྱིར་བློན་པོའི་བླ་རི་སོག་པོ་ཁྲོས་པ་འདྲ་བའི་སྣ་བཅད། བོད་ནང་འཁྲུག་འབྱུང་བའི་ཕྱིར་སྟག་རི་སེང་རི་མཇུག་མ་འབྲེལ་བ་བཅད། མུ་གེ་འབྱུང་བའི་ཕྱིར་མི་སྣའི་རི་འབྲས་ཀྱི་ལྗང་པ་འདྲ་བའི་རྩ་བ་བཅད། ཀླུའི་གནོད་པ་འབྱུང་བའི་ཕྱིར་མོང་མཁར་གྱི་རི་ཁྱུང་ན་མཁའ་ལ་ལྡིང་བ་འདྲ་བའི་མཆུ་བཅད། དེ་ནས་སྲས་ཀྱིས་ལོ་འཁོར་ཞབས་འཛུགས་ཀྱི་དགའ་སྟོན་གྱི་ཚེ་རྒྱལ་པོ་གུང་ལ་གསེར་ཁྲི་ལ་བཞུགས། སྣ་ནམ་པ་རྣམས་གཡས་གྲལ་བྱས། རྒྱའི་བློན་པོ་རྣམས་གཡོན་གྲལ་བྱས། ཡབ་ཀྱིས་གསེར་སྐྱོགས་འབྲས་ཆང་གིས་བཀང་བ་སྲས་ལ་གཏད་དེ།

མ་གཉིས་ལས་སྐྱེས་པའི་བུ་གཅིག་པོ། །ལུས་ཆུང་ཡང་ལྷ་ཡི་རྣམ་འཕྲུལ་ཅན། །སྣོད་གསེར་སྐྱོགས་ཆང་གིས་བཀང་བ་འདི། །བུ་ཁྱོད་རང་གི་ཞང་པོའི་ལག་དུ་གཏོད། །མ་གང་ཡིན་གྱི་ཡིད་ཆེས་དེ་ལ་བྱེད། །ཅེས་དམོད་བོར་ནས་བཏང་བས་སྣ་ནམ་པ་རྣམས་ཀྱིས་བྱིས་པ་དགའ་བའི་རྒྱན་གོས་བསྟན་སྟེ་བོས་ཀྱང་མ་འོངས་པར་སྔར་ལྟར་སྨྲས་སྟེ་སྲས་གོམ་པ་ཐུབ་ཙམ་དེས་གསེར་སྐྱོགས་རྒྱའི་བློན་པོ་ལ་གཏད་ནས་པང་དུ་སོང་བས་ཡུམ་དགྱེས་ཆེས་སྟེ་གླུ་བླངས་པ།

ཚེ་སྔོན་མའི་ལས་ཀྱི་འཕེན་པ་ཡིས། །ང་རྒྱ་ནས་འོངས་པའི་བུ་མོ་ལ། །རྗེ་འགྲན་མེད་རྒྱལ་པོའི་སྲས་གཅིག་འཁྲུངས། །ལས་གང་ཡང་སྲིད་པའི་རྔན་ཆེན་ལ། །བུ་རང་ལས་སྐྱེས་པ་གཞན་གྱིས་ཕྲོགས། །གཏམ་བདེན་པའི་ཚིག་༼ཇ༧༣བ༽ལ་མ་ཉན་ཞིང་། །བྲང་ནུ་མ་བསྟན་ཡང་མ་ཕན་པས། །ང་རྒྱ་མོའི་ལུས་སེམས་གཞོབ་ཏུ་ཐལ། །སེམས་ཁོང་ཁྲོའི་ན་ཚ་མ་བཟོད་པས། །ཡུལ་བོད་ཀྱི་རི་དཔྱད་ཉམས་སུ་བཅུག །དུས་དེ་རིང་ལྷ་ཡི་ཉི་མ་ལ། །བུ་ཁྱོད་ཀྱི་ཞང་ངོ་ཤེས་པ་ལེགས། །ཨ་མའི་ལུས་སེམས་མལ་དུ་བདེ། །ཡུལ་བོད་ཀྱི་རི་དཔྱད་ཉམས་པ་དེ། །རི་དེ་རྣམས་ལ་སྐྱོན་མེད་བཅོས་སུ་ཡོད། །ཅེས་སྨྲས་པར་བཤད་ལ། ཁ་ཅིག་དུ་མཚན་ཅིར་གདགས་བགྲོས་པས་སྲས་ཉིད་བཞེངས་སྟེ་གནམ་ལྷ་བབས་ཀྱི་བདག་པོ་ས་ལྷུན་གྲུབ་ཀྱི་མངའ་བདག་འགྲེང་མགོ་ནག་ཡོངས་ཀྱི་རྗེ་སྤྲུལ་པའི་རྒྱལ་པོ་ཁྲི་སྲོང་ལྡེ་བཙན་ཞེས་བྱ་བ་ལགས་སོ་ཞེས་རང་གིས་མཚན་བཏགས་ཅེས་ཀྱང་བྱུང་ངོ་། །སྲས་ལོ་ལྔ་བཞེས་པ་ན་ཡུམ་གནམ་དུ་བྱོན་པས་ས་དཔྱད་རྣམས་ཕལ་ཆེར་གསོ་མ་ཐུབ་པར་ལུས། སྟག་རི་སེང་རིའི་བར་ཀག་ནི་ས་སྦྲེལ་པ་ཙམ་དང་མེ་སྣའི་རིའི་རྩ་བ་རྩིག་པ་ཅུང་ཟད་བྱས་འདུག་གོ །

རྦ་བཞེད་ལས་དེ་ནས་རྒྱལ་བུས་ལོ་བཞི་བཞེས་པ་ཕོ་བྲང་འོམ་བུ་ཚལ་ན་བཞུགས་པའི་ཚེ་རྒྱ་རྗེས་རྒྱལ་པོ་ལ་སྐྱེས་ཆེན་པོ་བསྐུར་ཕོ་ཉ་བ་འབའ་དེའུ་ལ་བུ་རྒྱ་ཕྲུག་གར་མཁན་བྱ་བ་ཡོད་པ་རྒྱལ་བུའི་རྩེད་ཟླར་ཕུལ། ཡབ་རྒྱལ་པོ་དམ་པའི་ཆོས་མཛད་པ་བཞེད་ནས་སྐྱེས་དང་ཕོ་ཉ་བ་འབའ་དེའུ་རྒྱ་གར་དུ་བརྫངས་པས་བཤུལ་དོང་ཕབས་ཀྱི་འཕྲེང་དུ་ཁུ་འཕང་དགུང་བདུན་བབ་འཚོ་བ་ཆད་ནས་གནམ་དུ་བལྟས་པས་ཕྱག་གིས་ཕུག་རོན་ལྔ་འཕུར་བ་ལ་མདའ་བཞི་དུས་གཅིག་ལ་འཕངས་ནས་བཞི་དུས་གཅིག་ལ་བཀུམ། དེ་སྡིག་ཆེ་བར་ཀུན་གྱིས་གླེང་བ་དེ་རྒྱལ་བུ་བྲག་དམར་རྫིང་གོང་ན་རྩེ་བས་གསན། རྩེ་ཟླ་ཁྱུང་པོ་དུམ་ཚུགས། ཅོག་ལ་སྨོན་ལམ་འབད། རྒྱ་ཕྲུག་གར་མཁན་དང་ལྔ་རྫིང་ན་རྩེ་བའི་འདམ་ཁྲོད་རྐང་པའི་འོག་ནས་སྲིན་བུ་དམར་ནར་བྱུང་བས་རྒྱལ་བུའི་ཞལ་ནས་ཕོ་ཉ་བ་འབའ་དེའུས་ཕུག་རོན་བསད་པ་དེ་སྡིག་ཆེའོ་མཆི་ན་སྲིན་བུ་འདི་ཀུན་བསད་ན་སྡིག་ཆེའམ་མི་ཆེ་ཟེར། ཁྱུང་པོ་དུམ་ཚུགས་ཀྱི་མཆིད་ནས་འདི་ལྟ་བུའི་མ་ཉེས་པ་བསད་ན་ཤིན་ཏུ་སྡིག་ཆེ་ཚུར་ལ་གནོད་པ་བྱེད་པ་དང་ཉ་བསད་ན་ཕྱུགས་འཕེལ་ཟེར། རྒྱ་ཕྲུག་ན་རེ་རྒྱའི་ཧུར་བྱ་བའི་གཙུག་ལག་ལས་འདི་ལྟ་བུ་བཀུམ་ན་ཉེ་པོར་སྡིག་ཆེ་མཆི་ཟེར། ཧུར་ལས་ཇི་སྐད་འབྱུང་གསུངས་པས་རྒྱ་ཕྲུག་གིས་ཧུར་ལས་དགེ་བ་བཅུའི་ཆོས་ཡོད་༼ཇ༧༤ན༽ཅེས་གསོལ་པས་རྒྱལ་བུས་རྟག་དུ་དེ་གླེང་པ་ཞང་བློན་ཀུན་གྱིས་ཚོར་སྟེ་རྒྱལ་བུ་ཆོས་ལ་དགའམ་ཞེས་དྲིས་པར་ཤིན་ཏུ་དགའ་ཟེར། རྒྱལ་བུའི་ཕྱིར་ཡབ་ཀྱིས་སྒྲོམ་བུ་བསྐུར་ནས་སང་ཤི་དང་མི་བཞི་རྒྱའི་གཙུག་ལག་ལེན་དུ་ཕོ་ཉར་བཏང་། བཀའ་བཞིན་བསྒྲུབས་ན་བྱ་དགའ་སྦྱིན་ནོ་མ་བསྒྲུབས་ན་གསོད་དོ་བྱས་སྟེ་བཏང་། དེ་ནས་ཀེའུ་ལེའི་འཕྲང་ལ་ཕྱིན། དེའི་དུས་ན་རྒྱ་རྗེའི་བུམ་བཟང་དབང་པོའི་དྲུང་ན་ཇུ་ཞག་མཁས་པ་ཅིག་ན་རེ་ད་སྟེ་ཟླ་བ་གསུམ་ན་ནུབ་ཕྱོགས་བོད་ནས་འདིར་བྱང་ཆུབ་སེམས་དཔའ་ཞིག་ཕོ་ཉར་འོང་། དེའི་ཤ་ཚུགས་དང་རྟགས་འདི་འདྲའོ་ཟེར་ནས་འབག་ཞིག་བྲིས། དབང་པོས་དེ་རྒྱ་རྗེའི་སྙན་དུ་བསྲིངས་པས་རྒྱ་རྗེས་ཕོ་ཉ་དེ་དེར་སྡོད་དུ་མ་འཇུག་པར་རིམ་གྲོ་སྐྱེད་ལ་ངའི་དྲུང་དུ་ཐོང་བྱ་བ་བྱུང་། ཕོ་ཉ་དེ་དུས་སུ་བྱུང་ནས་རྒྱའི་ཧྭ་ཤང་གིས་ཕྱག་བྱས། བསྒོ་བ་བཞིན་མར་བཏང་པས་རྒྱ་རྗེ་དང་མཇལ་སྟེ་བཙན་པོའི་སྒྲོམ་བུ་ཕུལ། རྒྱ་རྗེ་ན་རེ་ཁྱོད་རྒྱ་དེའུའི་བུ་ཡིན་ན་འདིར་ངའི་ཞང་བློན་དགྱིར་མི་རུང་ངམ་གསུངས། དེ་ལ་བསམས་པས་ང་འདིར་འདུག་ན་ཚེ་འདི་ལ་སྐྱེད་ན་བོད་ཡུལ་དུ་ཆོས་བཟང་པོ་ཁུངས་འབྱུང་བའི་ཕྱིར་སངས་རྒྱས་ཀྱི་བསྟན་པའི་སྡེ་སྣོད་ཀྱི་དཔེ་ཙམ་ཞིག་བཙན་པོའི་ཕྱག་དུ་ཕུལ་ལ་སླད་ཀྱིས་ཐབས་བྱ་བར་སྙན་དུ་གསོལ་སྙམ་སྟེ། བདག་འདིར་སྡོད་པར་གནང་བ་ནི་བཀའ་དྲིན་ཆེ་ན་བོད་ཀྱི་བཙན་པོའི་བཀའ་ནན་ཆེར་བསྩལ་བས་བདག་གི་ཕ་ལས་ཀྱིས་བཀུམ་ན་གློ་བ་ལ་བཅགས། སླར་བོད་ཏུ་མཆིས་ལ་ཕ་དང་གྲོས་སུ་བགྱེས་སྟེ་ཐབས་ཀྱིས་འབངས་སུ་མཆིའོ་ཞེས་ཞུས་པས་རྒྱ་རྗེ་ན་རེ་ངའི་སྙིང་དུ་མི་ཁྱོད་ལས་སྡུག་པ་ནི་མ་བྱུང་ན་ཁྱོད་བྱ་དགའ་ཅི་འདོད་གསུངས། ཕོ་ཉའི་མཆིད་ནས་བྱ་དགའ་གནང་ན་སངས་རྒྱས་ཀྱི་གསུང་རབས་བམ་པོ་སྟོང་ཞུའོ་ཞུས་པ་དང་རྒྱ་རྗེ་ན་རེ། ཀེའུ་ལེ་གཅན་གཟན་གྱི་འཕྲང་སོང་ཙ་ནའང་གནོད་པ་མ་བྱས་པར་རིམ་གྲོ་ཆེར་བྱས་བྱུང་། བུམ་སངས་དབང་པོའི་ཇུ་ཞག་མཁན་ན་རེའང་ཁྱོད་བྱང་ཆུབ་སེམས་དཔའི་སྤྲུལ་པར་འོང་ཟེར། ཧྭ་ཤང་མངོན་ཤེས་ཅན་གྱིས་ཀྱང་ཁྱོད་ལ་ཕྱག་བྱས། ཁྱོད་ཀྱི་སྤྱོད་པ་དང་སྦྱར་ནའང་སངས་རྒྱས་ཀྱི་ལུང་ན་ལྔ་བརྒྱའི་མཐའ་མ་ལ་གདོང་དམར་གྱི་ཡུལ་དུ་དམ་པའི་ཆོས་ཁུངས་འབྱིན་པའི་དགེ་བའི་བཤེས་གཉེན་༼ཇ༧༤བ༽འོང་བར་ལུང་བསྟན་པ་དེའང་ཁྱོད་ཡིན་པར་གོར་མ་ཆག་ངས་ཀྱང་གྲོགས་བྱ་ཡི་གསུངས་སྟེ་མཐིང་ཤོག་ལ་གསེར་ཆུས་བྲིས་པའི་ཆོས་བམ་པོ་སྟོང་གནང་། བྱ་དགའ་གཞན་ཡང་ཆེ་ཐང་དུ་གནང་ནས་ཕོ་ཉ་ལྔ་སླར་བོད་ཡུལ་དུ་འགྲོ་བའི་ལམ་ན་ཕ་བོང་མགྲོན་པོ་རྒྱུ་མི་ཕོད་པ་སུས་མཐོང་བ་དེ་རྦབ་གྲིར་འཆི་བ་ཡོད་པ་དེ་གྲོང་ཁྱེར་ཨེག་ཆུའི་ཀི་ཡ་ཧྭ་ཤང་ནུས་པ་ཅན་སྟག་ལ་ག་ཤ་འགེལ་ནུས་པ་མངོན་ཤེས་ཡོད་པ་དེ་ལ་ཁོ་རང་གི་མཁན་པོས་བཀའ་བསྒོས་ནས་ཞག་གསུམ་བསྒོམས་པས་ཕ་བོང་བཀྲུམ་ནས་བཏུལ། ཤུལ་དུ་ལྷ་ཁང་ཞིག་བརྩིགས། ལུང་པ་དེ་ཡང་ཞིང་དུ་རྨོས། ལྷ་རིས་བཅད་དེ་ཨེག་ཆུར་འོངས་པ་ལ་བོད་ཀྱི་ཕོ་ཉ་བས་སྒོམ་ལུང་མནོས། ཅི་འགྱུར་གྱི་ལུང་ཞུས། ངའི་ཕ་དང་ཕྲད་དམ། ངས་བོད་དུ་སངས་རྒྱས་ཀྱི་ཆོས་ཚུགས་སམ། བོད་དུ་སངས་རྒྱས་ཀྱི་གསུང་རབ་བསྒྲགས་ན་བོད་ཀྱི་བགེགས་སྲིན་སྲོག་ལ་སྡོ་བ་མི་འབྱུང་ངམ། བཙན་པོ་ཡབ་སྲས་བདེའམ་ཞེས་དྲིས་པས། དེར་ཧྭ་ཤང་གིས་མངོན་ཤེས་ཀྱིས་བལྟས་པས་བཙན་པོ་སྐུ་གཤེགས། རྒྱལ་བུ་སྐུ་ནར་མ་སོན་པས་བློན་པོ་ནག་པོ་ལ་དགའ་བ་རྣམས་ཀྱིས་ཁྲིམས་བུ་ཆུང་བྱས་ནས་ཆོས་བཤིག་བྲག་དམར་མགྲིན་བཟང་བྱ་བའི་ཐུགས་དམ་ཞིག་འདུག་པ་རྨང་ནས་བསྒྱེལ། ད་ཆོས་དར་བར་བྱེད་ན་ཁྱོད་ཀྱིས་བཙན་པོའི་ཞམ་རིང་བ་མཛོད་ལ་སླད་ཀྱིས་རྒྱལ་བུ་དེ་སྐུ་ནར་སོན་པ་དང་དེའི་ཞལ་ནས་མུ་སྟེགས་རིག་བྱེད་ཀྱི་ཆོས་ཤིག་གླེང་དུ་འོང་གིས་དེ་ཙ་ན་འདི་སྙན་དུ་གསོལ་ཅིག་དང་དེས་རྒྱལ་བུ་དད་པ་སྐྱེའོ། །དེའི་རྗེས་ལ་འདི་སྙན་དུ་གསོལ་བས་དད་པ་ཆེར་སྐྱེའོ། །དེའི་རྗེས་ལ་འདི་སྙན་དུ་གསོལ་བས་རྒྱལ་བུ་ཆོས་བྱེད་པར་འགྱུར་རོ་ཞེས་གསུངས་སྟེ་གླེགས་བམ་གསུམ་བསྐུར། བོད་ལ་ཆོས་ཀྱི་སྐལ་བ་ཡོད། མཐར་ཆོས་རྒྱས་པར་འོང་། དེའི་དགེ་བའི་བཤེས་གཉེན་ཟ་ཧོར་རྒྱལ་པོའི་བུ་དགེ་སློང་ཤཱནྟ་རཀྵི་ཏ་ཅེས་བྱ་བ་དེ་ཁྱོད་བོད་ཀྱི་འདུལ་སྐལ་ཡིན་ནོ་གསུང་ནས་ཟླ་བ་གཉིས་ཟན་དྲངས། དེ་ནས་ཉིན་ལམ་གཉིས་སུ་བསྐྱལ་ནས་གཅིག་ལ་གཅིག་རྐང་པ་ལ་ཕྱག་བྱས་སྟེ་གྱེས་སོ། །

དེ་ནས་སང་ཤི་བྲག་དམར་མགྲིན་བཟང་བཤིག་པ་གློ་བ་ལ་ཆགས་སྟེ་ཕོ་ཉ་བ་མི་ལྔ་པོས་རྒྱའི་རི་དེའུ་ཤན་༼ཇ༧༥ན༽ཞེས་བྱ་བའི་རྩེ་ན་མི་མ་ཡིན་གྱིས་གཏིབས་པའི་ཁྲོད་དུ་ཞག་བདུན་གྱིས་ཚར་བར་བརྩིགས་པའི་ཨཱརྱ་མཉྫུའི་ཕོ་བྲང་ཡོད་པ་ལས་དཔེ་ལེན་དུ་མཆིས་པའི་ཚེ་མི་གཅིག་གིས་རི་ལ་འཛེགས་མ་ཤེས། གཅིག་གིས་རྩེ་ལ་ཕྱིན་ཡང་ཅི་ཡང་མ་མཐོང་། གཅིག་གིས་ལྷ་ཁང་མཐོང་ཡང་སྒོ་མ་རྙེད། གཅིག་གིས་སྒོ་མཐོང་ཡང་དྲ་བ་འདྲ་བ་ཞིག་གིས་བཀབ་སྟེ་ནང་དུ་མ་ཏོལ། སང་ཤིས་ནང་དུ་ཕྱིན་ནས་འཕགས་པ་འཇམ་དཔལ་ལ་སོགས་བྱང་ཆུབ་སེམས་དཔའ་ཐམས་ཅད་ལ་ཕྱག་བྱས་མཆོད་པ་ཕུལ། དགྲ་བཅོམ་པ་ཀུན་ལའང་ཕྱག་མཆོད་བྱས། འཕགས་པ་ཀུན་དང་གཏམ་བྱས་སྟེ་དེའི་འདུག་ལུགས་དཔེར་བྱ་བའི་ཕྱིར་ཡིད་ལ་བཟུང་སྟེ་ཕྱིར་དོན་པ་དང་རི་དེའི་གཅན་གཟན་ཀུན་གྱིས་ཕྱག་བྱས་ནས་རི་སྒབ་ཏུ་བསྐྱལ་སྟེ་བོད་དུ་འོངས་སོ་ཞེས་བྱུང་ངོ་། །རི་དེ་ནི་རི་བོ་རྩེ་ལྔར་གྲགས་པ་དེ་ཡིན་ནོ། །

སྤྲུལ་པའི་རྒྱལ་བུ་སྐུ་ནར་མ་སོན་པར། །ཡབ་རྗེ་ཁྲི་ལྡེ་གཙུག་བརྟན་གནམ་དུ་གཤེགས། །དེ་ཡི་བང་སོ་མུ་ར་རི་ལ་བརྩེགས། །གྲལ་ནི་འཕྲུལ་གྱི་རྒྱལ་པོའི་གཡོན་ན་ཡོད། །མིང་ནི་ལྷ་རི་གཙུག་ནམ་བྱ་བ་ལགས། །དེ་མ་ཐག་དུ་རྒྱལ་བུ་དབང་བསྐུར་སྟེ། །བོད་ཡུལ་རྒྱལ་ཁམས་ཀུན་ལ་མངའ་དབང་བསྒྱུར། །འོན་ཀྱང་ནག་པོའི་སྡིག་བློན་འདུས་པ་ཡིས། །དམ་ཆོས་བྱར་མི་གནང་བའི་ཁྲིམས་ཆུང་བྱས། །ཇོ་བོ་སར་བཅུག་མཐའ་མར་མང་ཡུལ་བསྐྱལ། །དེ་ཚེ་བོད་ལ་མི་ཤེས་དུ་མ་བྱུང་། །རྒྱལ་པོ་ནར་སོན་ཆོས་ཀྱི་བསམ་པ་འཁྲུངས། །མགོས་ཀྱི་བློན་ཆེན་པདྨ་གུང་བཙན་སོགས། །ཆོས་བློན་དུ་མས་རྒྱལ་པོའི་དགོངས་པ་བསྒྲུབས། །བསྟན་དགྲའི་སྡིག་བློན་འགའ་ལ་བཀའ་ཆད་ཕབ། །ཇོ་བོ་སྤྱན་དྲངས་གཙང་ཁང་ལྷོ་མར་བཞུགས། །

དེ་ཡང་རྦ་བཞེད་ལས་ཡབ་རྒྱལ་པོ་ལོ་དྲུག་བཅུ་རྩ་གསུམ་བཞེས་པ་ན་ཡ་འབྲོག་སྦྲ་ཚལ་དུ་ཆིབས་སྒྲོན་པས་གྲོངས། རྒྱལ་བུ་༼ཇ༧༥བ༽ཆབ་སྲིད་བཞེས་མ་ཐག་དུ་སྐུ་ནར་མ་སོན་པར་ཞང་བློན་མ་ཞང་གྲོམ་པ་སྐྱེས་ན་རེ་རྒྱལ་པོ་སྐུ་ཚེ་ཐུང་བ་ཆོས་བྱས་པས་ལན་སྟེ་བཀྲ་མི་ཤིས། ཚེ་ཕྱི་མ་སྐྱེ་བ་ལེན་ཟེར་བ་རྫུན་ཡིན། ཚེ་འདིའི་རྐྱེན་ཟློག་བོན་གྱི་བྱེད། སུ་ཆོས་བྱེད་པ་ཕོ་རེང་དུ་མཐར་སྤྱུག་གོ་ཞེས་ཁྲིམས་བུ་ཆུང་བཅས། བློན་ཆེན་ཆོས་ལ་དགའ་བ་མང་འབལ་གཉིས་ལ་བཀྱོན་ཕབ་སྟེ་བོད་ནག་པོར་བཏང་། ར་མོ་ཆེ་ན་གསེར་གྱི་ལྷ་ཤཱཀྱ་མུ་ནི་རྒྱའི་ལྷ་ཡིན་པས་སླར་རྒྱ་ཡུལ་དུ་བསྐྱལ་བར་བྱ་ཟེར་བ་ལས་ལྷ་དེ་དང་པོ་རྟ་པ་མི་གཅིག་གིས་བང་དུ་ཐེག་པ་ལས་མ་ཐེག་པར་འབྲེང་པའི་དྲ་བར་བཅུག་སྟེ་མི་སུམ་བརྒྱས་སྒོར་ཕྱུང་། དེ་ནས་མི་སྟོང་གིས་མཁར་བྲག་གདོང་གི་ཐད་ཀར་ཕྱིན་པ་དང་མི་སྟོང་གིས་ཀྱང་མ་ཐེག་སྟེ་དེ་ཉིད་ཏུ་བྱེ་མའི་དོང་དུ་སྦས་ནས་རྦ་རྗེ་ཁོལ་ལ་གཏད་ནས་བཞག་རྒྱའི་ཧྭ་ཤང་རྒན་པོ་ཅིག་དགོན་གཉེར་བྱེད་ཅིང་ཡོད་པ་དེ་སླར་རྒྱ་ཡུལ་དུ་བསྐྲད་པས་ཧྭ་ཤང་གིས་རྒྱ་བོད་མཚམས་སུ་ཕྱིན་པ་དང་ཧྭ་ཤང་གི་མཆིད་ནས་ངའི་ལྷམ་ཡ་གཅིག་ཁར་སང་གི་འགྲོ་ལམ་དུ་ལུས་པས་ད་དུང་བོད་ཡུལ་དུ་དམ་པའི་ཆོས་མེ་སྟག་ཙམ་ཞིག་འབྱུང་ཟེར་སྐད། ཅེས་བྱུང་ངོ་། །

འདི་ལ་བརྟེན་ནས་རྦ་བཞེད་ལྷད་ཅན་ཁ་ཅིག་དུ་སྟོན་རྩེན་རྩོད་པའི་ཚེ་ཧྭ་ཤང་མ་ཧྭ་ཡ་ནའི་ལྷམ་ཡ་གཅིག་རྩོད་པའི་གྲྭར་ལུས་པས་ད་དུང་བོད་དུ་ངའི་ཆོས་ལུགས་འཛིན་པ་འོང་ཞེས་སྨྲས་ཤིང་ཕྱིས་ཀྱི་མཁས་པ་དག་ཧྭ་ཤང་དེ་ཆོས་མི་ཤེས་ཀྱང་རྟགས་མཚན་ཅུང་ཟད་ཤེས་པ་ཅིག་སྟེ་ཕྱིས་སེམས་ངོ་མཐོང་བས་འཚང་རྒྱ་ཟེར་བ་འདི་རྣམས་ཁོའི་ལུགས་སུ་འདུག་ཞེས་གསུང་ངོ་ཞེས་ལྷད་བཅུག་པ་འགའ་ཟུང་སྣང་ཞིང་རྟོག་གེ་པ་ཐེག་ཆེན་གྱི་ཆོས་རྒྱ་མཚོ་ལྟ་བུའི་རྒྱུས་མེད་པ་ལ་བློན་པོའི་ནང་དུ་མཁས་པའི་མིང་ཁྲལ་བབ་པ་དུ་མས་འདི་རྒྱུ་མཚན་ཆེ་ཆེ་སྐད་དུ་སྒྲོག་པར་སྣང་ཡང་རྦ་བཞེད་ཁུངས་མ་ལས་དེ་མེད་ཅིང་སར་དུ་བཅུག་པ་ཡིན་མིན་ཕྱིས་ཀྱི་མཁས་པ་དག་ཞེས་སོགས་ཀྱིས་གསལ་བར་ཤེས་ལ། སྤྱིར་བདེན་པ་མཐོང་བ་དང་ཆོས་མཐོང་བ་དང་སེམས་ངོ་མཐོང་བ་སོགས་ཧྭ་ཤང་གི་ཆོས་སུ་བྱེད་ན་སངས་རྒྱས་ཀྱི་ཆོས་ཕལ་ཆེར་ཧྭ་ཤང་གི་ལུགས་སུ་༼ཇ༧༦ན༽འགྱུར་ཞིང་། སེམས་རྟོགས་ན་ཡེ་ཤེས་ཡིན་པས་སངས་རྒྱས་གཞན་དུ་མི་བཙལ་བའི་འདུ་ཤེས་བསྒོམ་པར་བྱའོ་ཞེས་སོགས་ལ་དངོས་སུ་རྒོལ་བ་ཡིན་པས་རྟོག་གེ་ལ་ཆོས་རྒྱུས་ཆུང་ལ་ཆགས་སྡང་ཆེ་བ་ཆོས་སྤོང་ལ་མཁས་ཉམས་རེ་བ་ངན་སོང་གི་ལམ་དུ་རྡོ་རྟ་འདྲེན་པ་རྣམས་ཀྱི་གཏམ་གྱི་བག་ཆགས་ཙམ་ཡང་རྣ་བར་བཞག་པར་མི་བྱའོ་ཞེས་པ་ནི་ཞར་ལས་འོངས་པའི་དྭོགས་དཔྱོད་དོ། །

རྦ་བཞེད་དུ་སྔ་མའི་འཕྲོར། མཁར་བྲག་གི་ལྷ་ཁང་ནི་རྨང་ནས་བསྒྱེལ། མགྲིན་བཟང་གི་ལྷ་ཁང་ནི་བཤིག་སྟེ་ཅོང་ནི་མཆིམས་ཕུའི་གཡའ་ལ་བསྐྱལ་སྟེ་དེ་ཉིད་ཕྱིས་བསམ་ཡས་དགེ་རྒྱས་ཀྱི་ཅོང་ལགས། ལྷ་ས་བི་ཧར་དུ་བཟོ་གྲ་བགྱིས། བཤས་བྱས་ནས་ལྡེར་ཚོ་ལ་པགས་པ་གཡོགས། ཕྱག་ན་ནང་ཆ་དང་ལུག་ཁོག་བཀལ། ཕྱིན་ཆད་མི་ཤི་བ་ལ་ཚེ་དགྱིད་དུ་མི་གནང་། རྒྱའི་ལྷ་ཆོས་དགྱིད་པ་མཆིས་ན་ཕོ་རེང་དུ་རྟག་དུ་སྤྱུག་གོ་ཞེས་པའི་ཁྲིམས་བུ་ཆུང་བཅས་པའི་ཚེ་ཞང་ཁྲི་ཐོག་རྗེ་ཐོག་ལ་འབར་ནི་ཐང་ལ་བརྒྱལ་བརྒྱལ་ནས་ཨཱ་ཨཱ་ཨཱ་ཞེས་ལན་གསུམ་འབོད་ཀྱིན་རྒྱབ་གས་ནས་ཤི། ཅོག་རོ་སྐྱེས་བཟང་རྒྱལ་འགོང་ནི་ལྕེ་རྐན་དང་རྐང་ལག་རིལ་གུ་གུ་ཐུལ་དུ་སོང་ནས་གུམ། བླ་འོག་གི་མི་དང་ལྟས་མཁན་ཀུན་མཐུན་པར་རྒྱའི་ལྷ་ས་ཐམས་སུ་བཅུག་པས་རྒྱ་ལྷ་ཁྲོས་ཟེར་ནས་རྒྱའི་ལྷའི་མེས་པོ་དང་པོ་རྒྱ་གར་ཡུལ་ནས་འོངས་པས་རྒྱ་གར་དང་ཉེ་བ་མང་ཡུལ་དུ་བསྐྱལ་བར་མོ་བཟང་ནས་བྱེ་སྟོངས་ནས་བཏོན་སྟེ་མང་ཡུལ་དུ་དྲེའུ་གཉིས་ཀྱིས་ཁྱོགས་བགྱིས་སྟེ་བསྐྱལ་བའི་དུས་སུ་ཡུལ་ངན་ཆེན་པོ་བྱུང་། ཚེ་མི་དགྱིད་པའི་ཁྲིམས་བུ་ཆུང་བྱས་པའི་འོག་དུ་བ་ལམ་གླག་དུ་རྦ་གསལ་སྣང་གི་བུ་མིང་སྲིང་གཉིས་དུས་གཅིག་ལ་གུམ་པའི་ཚེ་ལྷའི་ཡབ་མེས་ཀུན་ན་རེ་ཆོས་བདེན་ཟེར་ཧྭ་ཤང་ལ་འདྲི་སྙམ་ནས་ཧེན་ཁང་ན་ཧྭ་ཤང་མངོན་ཤེས་ཅན་རྒན་པོ་ཅིག་ཡོད་པ་བོས་སྟེ་ཞུས་པས། ཚེ་སྔ་ཕྱི་ཡོད་ཆོས་བདེན་ཟེར་བས་སྒོར་ནི་བོན་དགྱིད་དུ་བསྩལ། ནང་དུ་ནི་གྱོད་དང་བསྡོས་སྟེ་ལྷ་མི་སྟོང་ལ་འཚལ་མ་བསྩལ་ནས་ཚེ་བགྱིས། ར་མོ་ཆེ་ནས་ཧྭ་ཤང་རྒན་པོ་དེ་བཀུག་ནས་བུ་མིང་སྲིང་གཉིས་ཀྱི་བདུན་ཚིགས་ཞུས་པས་ཧྭ་ཤང་ན་རེ་ལྷར་སྐྱེ་བ་དགའ་༼ཇ༧༦བ༽སླར་ཁྱེད་རང་གི་བུར་སྐྱེ་བ་དགའ་གསུང་། ཕ་ནི་ལྷར་སྐྱེ་བ་དགའ། མ་ནི་རང་གི་བུར་སྐྱེ་བ་དགའ་ནས་ཧྭ་ཤང་གིས་བུའི་རུས་པུ་ལ་ཆོ་ག་བྱས་སྟེ་གདུང་ཤ་རི་རམ་དུ་སོང་བས་ལྷར་སྐྱེ་བར་ལུང་བསྟན། བུ་མོའི་ཁར་མུ་ཏིག་སྲན་མ་ཙམ་མཚལ་ཆུས་བསྐུས་པ་འདན་པ་གཡོན་དུ་བཅུག་སྟེ་ཡིད་ཆེས་པའི་རྟགས་སུ་ཆོ་ག་བྱས་ནས་རྫ་ཁོག་དུ་བཅུག་སྟེ་མའི་མལ་འོག་དུ་སྦས་ནས་སང་ཕོད་ཁྱོད་རང་གི་བུར་སྐྱེའོ་ཞེས་ལུང་བསྟན་པས་སང་ཕོད་གསལ་སྣང་གི་ཁབ་ལ་བུ་ཞིག་སྐྱེས་སྟེ་ཁ་ནས་མུ་ཏིག་འདན་ཡོན་དམར་པོ་བྱུང་བས་མལ་འོག་གི་རྫ་ཁ་ཕྱེ་བས་ཤུལ་ཉ་རེ་འདུག་བཙས་ནས་ལོ་གཅིག་ལོན་པ་དང་མ་བསླབས་པར་ཞིང་དང་ནེ་ནེ་མོ་ཡང་ངོ་ཤེས་སྟེ་སྔོན་བཞིན་དུ་འབད་པ་ལ་སོགས་པ་བྱུང་བས་ཚེ་ཕྱི་མ་ཡོད་པར་ཤེས། དེ་ནས་རྒྱའི་ཧྭ་ཤང་དེ་ལ་གསལ་སྣང་གིས་སྒོམ་ལུང་ནོད་དེ་གཞན་ལ་གསངས་ནས་རྟག་དུ་བསྒོམས་པའི་རྗེས་ལ་སངས་རྒྱས་ཀྱི་གསུང་རབ་འཚོལ་བའི་སླད་དུ་རྒྱ་གར་དང་བལ་ཡུལ་དུ་མཆི་མཆི་བར་རྗེའི་སྙན་དུ་གསོལ་བ་ལས། རྗེའི་ཐུགས་ལ་འདི་ཆོས་ལ་དཀར་བས་རྒྱ་གར་དང་བལ་ཡུལ་དུ་འགྲོ་བར་ངེས་སྙམ་དུ་ཐུགས་དཔག་མཛད་ནས་འོ་ན་ངས་མང་ཡུལ་གྱི་ཁ་བློན་དུ་བསྐོའོ་གསུངས་ནས་བསྐོས་སྟེ་མང་ཡུལ་དུ་མཆིས། ཞང་གིས་ཁྲིམས་བུ་ཆུང་བཅས་པའི་ལུང་བཅག་ནས་ཐལ་བྱུང་རྒྱ་གར་དུ་མཆིས། མ་ཧཱ་བོ་དྷི་དང་ནཱ་ལནྡཱ་མཆོད་པ་བྱས་ཡོན་ཕུལ་བས་དགུན་ཟླ་འབྲིང་པོ་ལ་ཆར་བབ། བྱང་ཆུབ་ཤིང་ལས་འོ་མ་བྱུང་། བལ་ཡུལ་དུ་སྟོན་མོ་སརྦ་ཝ་སེ་བགྱིས། ཧེན་ཁང་དུ་ཡོན་ཕུལ་ནས་མཆོད་པའི་ཚེ་དགེའོ་ཞེས་པའི་སྒྲ་དང་འོད་བྱུང་། བལ་ཡུལ་གྱི་རྗེ་ལ་ངོ་ཆེན་ཞུས་ནས་མཁས་ཤིང་གསལ་བ་ཡོན་ཏན་མང་པོ་མངའ་བའི་ཤཱནྟ་རཀྵ་ཏ་བོད་དུ་བོ་དྷི་ས་ཏྭ་ཞེས་གྲགས་པ་དེ་མང་ཡུལ་དུ་སྤྱན་དྲངས་ནས་གཙུག་ལག་ཁང་གཉིས་བརྩེགས། བལ་ཡུལ་དུ་བལ་རྗེའི་འབངས་བྱས་རྐྱེན་རིས་བཅད། རྒྱ་བལ་གྱི་མཁས་པ་ཀུན་ལས་ཆོས་བསླབས། གསལ་སྣང་གི་ཁྱིམ་དུ་བཤོས་གསོལ་སྟེ་ཡོན་ཕུལ་ཆོས་ཞུས་པའི་རྗེས་ལ། བོད་ཀྱི་རྒྱལ་པོའི་དགེ་བའི་བཤེས་༼ཇ༧༧ན༽གཉེན་མཛད་དེ་གཤེགས་པར་ཅི་གནང་། བདག་ལ་སེམས་སྐྱེད་ཅིག་ཞུ་ཞེས་གསོལ་བ་ལས། མཁན་པོའི་ཞལ་ནས་སེམས་སྐྱེད་ཞུ་ན་ཡོན་ཕུལ་ཞིག་གསུང་། དེར་གསེར་དངུལ་སོགས་རིན་པོ་ཆེ་དང་། ཟོ་རིང་དང་། ཟབ་དར་དང་། བེར་དང་། ཇ་སྐྱོགས་དང་། གུ་རུབ་དང་། སྣལ་གོས་སོགས་རུང་ངོ་འཚལ་མ་ལུས་པར་ཕུལ། ད་དུང་ཕུལ་ཞིག་གསུང་བས་ཅང་མེད་ཀྱང་ལུས་ལ་འཚལ་བའི་རྐེ་རགས་དང་རལ་ཀ་ཡང་ཕུལ་བས་སེམས་སྐྱེད་གནང་ནས་ང་བོད་ཀྱི་འདུལ་སྐལ་ཡིན་སྟེ་བོད་ཀྱི་རྒྱལ་པོ་ཤྲི་བཙན་པོ་དང་ཁྱོད་གཉིས་མ་སྐྱེས་པས་བོད་ཀྱི་རྒྱལ་པོ་གདུང་རབས་དགུ་བརྗེས་ཀྱི་བར་དུ་ང་རྒྱ་གར་ཟ་ཧོར་ཡུལ་དང་བལ་ཡུལ་གཉིས་ཕར་འགྲོ་ཚུར་འགྲོ་ལ་སྡོད་ཀྱི་འདུག་ད་ཤྲི་བཙན་པོ་དང་ཁྱོད་གཉིས་ནར་སོན་སྟེ་དུས་ལ་བབ་པས་ཡུལ་བྱན་དཀར་དུ་ཆུ་བོ་ལོ་ཧི་ཏའི་འགྲམ་ཧས་པོ་རིའི་དྲུང་དུ་ཡུལ་བྲག་དམར་དུ་བསམ་ཡས་ལྷུན་གྱིས་གྲུབ་པ་ཞེས་བྱ་བའི་གཙུག་ལག་ཁང་ཞིག་བརྩིགས་ཤིང་དགེ་བའི་བཤེས་གཉེན་བྱའོ། །ཁྱོད་ནི་ཚེ་འདི་ལ་ངོ་ཤེས་ཤིང་སེམས་སྐྱེད་པ་མ་ཡིན་སྟེ་ཚེ་རབས་དུ་མའི་སྔོན་རོལ་ནས་སེམས་བསྐྱེད་པའི་ཆོས་ཀྱི་བུ་རབ་ཡིན་སྟེ་མིང་ཡང་ཡེ་ཤེས་དབང་པོར་གདག་གོ་གསུངས་ནས་སྤྱི་བོར་ཕྱག་གིས་བྱུགས་སྟེ་བྱིལ་བྱིལ་མཛད། ཞུས་པ་རྣམས་བཀས་གནང་། དེའི་ཚེ་ན་མཁའ་ལས་ཀྱང་དགེའོ་ཞེས་སྒྲ་ལན་གསུམ་དང་འོད་བྱུང་། ཡོན་ཕུལ་བ་རྣམས་སླར་གནང་ནས་གཅིག་ཀྱང་མ་བཞེས་པར་མཁན་པོ་ནི་སླར་བལ་ཡུལ་དུ་གཤེགས། གསལ་སྣང་མར་འོངས། བཙན་པོའི་ཞལ་མཇལ་དུ་ཚེས་གཅིག་ལ་མཆི་བའི་ཕོ་ཉ་བ་བཏང་སྟེ་སྙན་དུ་གསོལ་བས་གནང་སྟེ་ཕོ་བྲང་རླུང་ཚུབས་སུ་མཆིས་ནས་རྗེ་ལ་ཞེ་ས་ཕུལ། རྗེའི་ཞལ་ནས་གསལ་སྣང་ཁྱོད་ལྷ་ཆོས་ཤ་སྟག་བྱེད་ཅིང་འདུག་ཟེར་ན་ཁོང་གིས་ཁྱོད་སྤྱུགས་མ་དྭོགས་སམ་ཞེས་བཀའ་བསྩལ་པ་དང་ལན་དུ་མང་ཡུལ་གྱི་སྟོད་ན་མཆིས་པས་སྤྱུགས་པ་དང་ཡང་འདྲ་ཞེས་གསོལ་ལོ། །བཞེས་པ་འདྲེན་པའི་ཚེ་ས་དབེན་པར་སོང་སྟེ་རྗེ་ལ་ལྷ་ཆོས་བཟང་པོ་མཛད་པར་རིགས་པ་དང་། ༼ཇ༧༧བ༽མཁན་པོ་བོ་དྷི་ས་ཏྭ་མཁས་པ་བཙུན་པ་མངོན་པར་ཤེས་པ་མངའ་བ་ལ་སོགས་ཡོན་ཏན་དུ་མ་ཡོད་པ་ཅིག་དགེ་བའི་བཤེས་གཉེན་དུ་ཞུ་བ་གསོལ་བ་ལས་མཁན་པོ་འདི་སྐད་དུ་གསུངས་ཞེས་ཞིབ་ཏུ་ཞུས་པས། རྗེས་ཞལ་ནས་ཞང་བློན་གྱིས་ཁྱོད་བསད་པར་འོང་གིས་ངས་ཞང་ཉེ་བཟང་ལ་ལྐོག་དུ་བསྒོ་སྟེ་ཞང་བློན་འདུན་སར་ཁད་ཀྱིས་སོལ་དུ་གཞུག་གོ་ཁྱོད་རེ་ཞིག་ཡུལ་དུ་སོང་ལ་ཡིབ་ལ་སྡོད་ཅིག་ཞེས་བཀའ་བསྩལ་ནས་གསལ་སྣང་ཡུལ་དུ་མཆིས་སྟེ་སྒོམ་མོ། །དེའི་ཚེས་སང་ཤིས་རྒྱ་ནག་དུ་ཕྱིན་པའི་ཕོ་ཉའི་སུག་ལས་གྲུབ་ནས་སླར་བོད་དུ་མཆིས་པ་དང་རྒྱ་རྗེའི་ལན་དང་སྐྱེས་བཙན་པོའི་ཕྱག་དུ་ཕུལ། བློན་ཆེན་པོའི་ཐབས་བསྩལ་མིང་ཡང་རྒྱ་ཕྲུག་མཛངས་པ་པོར་བཏགས། རྒྱལ་པོ་སྐུ་ནར་མ་སོན་པས་རྒྱའི་ཆོས་རྣམས་ཕུའི་རྫ་གསེབ་ཏུ་སྦས་སོ། །ཡང་རྒྱལ་པོས་ཞང་ཞུང་ཡུལ་གྱི་དཀོར་གཉན་པོ་ཡོད་པ་བླངས་སྟེ་དཀོར་མཛོད་དུ་བླུག་པའི་ཕྱིར་ཕོ་ཉ་མང་དུ་བཏང་བ་ལས་སྔ་ཕྱི་གཅིག་ཀྱང་མ་ལོག་པས་རྒྱ་ཕྲུག་འདི་བཏང་ན་ལོན་འོང་ཟེར་ནས་དཀོར་བླུག་པའི་ཕོ་ཉར་བཏང་བ་ལས་ལམ་དུ་ཞང་ཞུང་གི་ལྷ་མུ་ཙ་མེན་དང་མཇལ་སྟེ་ལྷ་མོ་དེ་རོ་སྨད་གཡུའི་ན་བུན་གྱིས་འཁྲིགས། རོ་སྟོད་མུ་ཏིག་གི་སེ་མོ་དོ་དང་རིན་པོ་ཆེས་བརྒྱན་པ་ཅིག་སང་ཤི་ལ་ཐལ་མོ་སྦྱར་ཕྱག་བྱས་སྟེ་རིན་པོ་ཆེའི་རྒྱན་གྱིས་མཆོད་སྟེ་སྨྲས་པ། བྱང་ཆུབ་སེམས་དཔའ་ཁྱོད་མཁར་ནག་པོའི་དཀོར་བླུག་དུ་གཤེགས་ན་བདག་གི་རྟ་སེར་པོ་རྔོག་ནག་འདི་ལ་བཅིབས་ལ་ཁྱུང་ལུང་གི་སྒོར་ཕྱིན་པ་དང་གྱ་རྟའི་ལྕག་འདི་སྔ་རུ་ཆིངས་ལ་དོད་ནང་དུ་དཀོར་བླུག་ཅིག་དང་ཉེ་ཞོ་མ་མཆིས་པར་འགྱུར་རོ་ཞེས་སྨྲས་ནས་མི་སྣང་བར་སོང་། སང་ཤིས་དེ་ལྟར་བྱས་དཀོར་གཉན་པོ་རིལ་བླུག་སྟེ་མཁར་ནག་མཆིས་པའི་ཁང་པ་ཅིག་སྒོ་ཕྱེ་བས་ནང་ན་མི་འདོམ་བཅུ་གཉིས་པ་ཅིག་ཉལ་ནས་མཆིས་ན་སང་ཤི་གདའ་ནས་ལངས་སྟེ་ཐལ་མོ་སྦྱར་ཕྱག་འཚལ་སྟེ་སྔས་ན་གསེར་སྐྱོགས་བདུན་ཆང་གིས་བཀང་བ་དང་མདུན་ན་གཡུ་འོད་མེ་ལྟར་འབར་བ་ཞིག་འདུག་པས་སང་ཤི་ལ་ཕུལ། དེ་ནས་ཡང་གླན་གྱི་མཛོད་ན་གཡག་སྐད་༼ཇ༧༨ན༽ནི་ངུར། རྟ་སྐད་ནི་འཚེར། ར་སྐད་ནི་སྦྲེ་མི་དག་ཞིག་ཡང་ཡུད་གདའ། སྒྲོམ་བཞིའི་ནང་ན་གླན་གྱི་མེ་ལོང་མཆིས་པའི་ཟུར་མོ་ཁབ་ཀྱི་མིག་ཙམ་ཞིག་ཁ་ཕྱེ་བས་རྒྱལ་པོའི་ཕོ་བྲང་དང་། སྣང་སྲིད་ཐམས་ཅད་དང་། བདག་གི་གློ་སྙིང་ནང་རོལ་ཀུན་ཀྱང་དེ་ན་གདའ་ནས་སླར་སྦས་སྟེ་སྒོར་བྱུང་བ་ན་རྟ་ལྕག་ཕྱེད་ཚལ་དུ་གས་ནས་གདའ་སྐད། སང་ཤི་དངོས་བོད་ཡུལ་དུ་འཁོར་སྟེ། དེ་ནས་རྒྱལ་པོ་སྐུ་ནར་སོན་པ་དང་ཡབ་མེས་ཀྱི་ཡི་གེ་གཟིགས་ནས་ཞང་བློན་རྣམས་དང་གྲོས་མཛད་སྟེ། ངའི་ཡབ་མེས་ཀྱི་ཡི་གེ་ན་འབངས་བདེ་བའི་ཚིས་རྣའི་ལེའུ་ཚེ་དང་སྦྱར་ན་ངའི་ཡབ་མེས་ཀྱིས་རྫུ་འཕྲུལ་བརྙེས་པ་འདྲ་གསུངས། བློན་པོ་དག་ན་རེ་ཡབ་མེས་ཀྱི་ལེའུ་ཚེ་དེ་ཅི་འདྲ་བ་ཞིག་བདོག་ཟེར། དེར་བཙན་པོས་རྒྱ་བཟང་མེ་མགོ་ལ་གསུངས་པ། ངའི་ཡབ་ཀྱི་སྐུ་རིང་ལ་རྒྱའི་གཙུག་ལག་ལེའུ་ཀེ་ཙེ་ཅེས་བྱ་བ་ཞིག་བྱུང་ཞེས་གྲག་ན་དེ་ཇི་ལྟ་ཞེས་གསུངས་པ་དང་། མེ་མགོས་ལེའུ་ཙེ་ཇི་ལྟར་ལགས་པ་ཡི་གེ་བཀླགས་པ་དང་། བཙན་པོའི་ཞལ་ནས་གཙུག་ལག་དེ་ནི་ཏེ་པོར་བཟང་ངོ་ངའི་ཡབ་མེས་ཀྱི་ཆོས་ལུགས་བཟང་པོ་ཅིག་སྐུ་ཉམས་སུ་བཞེས་སོ། །ད་འཇིག་རྟེན་གྱི་སྤྱོད་པ་བཟང་པོ་ཅི་འབྱུང་ན་བལྟ་ཞེས་གསུངས་པ་དང་སང་ཤིས་བསམས་པ། ཧྭ་ཤང་མངོན་ཤེས་ཅན་གྱིས་ནམ་རྒྱལ་པོ་མུ་སྟེགས་ཀྱི་ཆོས་གླེང་བའི་དུས་སུ་ལྷ་ཆོས་སྙན་དུ་གསོལ་ཞིག་བྱ་བ་དེ་ནི་འདི་ཡིན་པ་འདྲ་ཞེས་བསམས་ནས་རྒྱའི་ལྷ་ཆོས་བཟང་པོ་བྱུང་ན་ལེའུ་ཙེ་དེ་དག་དེའི་ཕྲུ་མའི་སྒོར་ཡང་མི་ཚུད་དོ་ཅེས་གསོལ་བ་དང་། བཙན་པོའི་ཞལ་ནས་རྒྱའི་ལྷ་ཆོས་བཟང་པོའི་གཏན་ཚིགས་ཁྱོད་ལ་ཡོད་ཏམ་ཞེས་བཀའ་གནང་བ་དང་། བདག་ཅག་རྒྱ་ལ་མཆིས་སོ་ཞེས་གསོལ་ནས་རྗེ་འབངས་དབེན་པར་གསངས་སྟེ་དྷརྨ་མཆིམས་ཕུའི་རྫ་ལ་སྦས་པ་བླངས་སྟེ་ཀིམ་ཧྭ་ཤང་གི་ལུང་བཞིན་དུ་བྲིམས་པ་ནི། དང་པོར་དགེ་བ་བཅུའི་མདོ་བཀླགས། དེ་ལ་རྒྱལ་པོ་དད་པ་སྐྱེས་སྤྱོད་པ་དག་བར་གོ །

དེ་ནས་རྡོ་རྗེ་གཅོད་པ་བཀླགས་དེས་ལྟ་བ་དག་པར་གོ་རྒྱལ་པོ་དད་པ་ཆེར་སྐྱེས། དེ་ནས་སཱ་ལི་ལྗང་པ་བཀླགས་ལྟ་སྤྱོད་ཟུང་འབྲེལ་དུ་གོ་༼ཇ༧༨བ༽ནས་ཆོས་ལ་ཡིད་ཆེས། ལ་ལ་ནས་དང་པོ་དགེ་བ་བཅུ་དང་ཕུང་པོ་ལྔ་སྤྱན་སྔར་བྲིམས་བཟང་རབ་ཅེས་གསུངས། དེ་ནས་སཱ་ལི་ལྗང་པ་བྲིམས་པས་ཆོས་ཐམས་ཅད་རྒྱུ་རྐྱེན་ལས་བྱུང་བར་ཐུགས་ཆེས་ནས་ཀྱང་ཟེར། བཙན་པོའི་ཞལ་ནས་འདི་ལྟ་བུའི་ཆོས་བཟང་པོ་འདི་ངའི་སྐུ་རིང་ལ་རྙེད་པ་གནམ་བྱམས་ས་བྱམས་ལྷ་ཐམས་ཅད་ལ་གཏང་རག་གཏང་ངོ་། །གསལ་སྣང་ཡང་ང་ལ་ལྷ་ཆོས་མི་སྤྱད་དུ་མི་རུང་ཟེར་བ་ཡང་བདེན། ལྷ་ཆོས་འདི་ལྟ་བུ་ཕྱག་དུ་ཕུལ་བ་འདི་ལས་དགའ་བ་མེད་ཀྱི་གསལ་སྣང་ལ་དངུལ་གཡུང་དྲུང་གི་སྟེང་དུ་གསེར་ཆེན་པོ་སྦྱིན་ནོ། །སང་ཤི་ལ་ཕྲ་མེན་གཡུང་དྲུང་གི་སྟེང་དུ་གསེར་ཆུང་ངུ་སྦྱིན་ནོ། །ཁྱོད་ཀྱིས་སྤྱན་དྲངས་པའི་རྒྱ་ཡུལ་གྱི་དྷརྨ་ཀུན་དང་མང་ཡུལ་གྱི་ཆོས་རྣམས་རྒྱ་མེ་མགོ་དང་། རྒྱ་གར་ཨཱ་ནནྟ་དང་། རྒྱ་ལས་སྐད་མཁས་པ་སུ་ཡོད་པས་བསྒྱུར་ཞིག་ཞེས་བཀའ་བསྩལ་ནས་དེ་གསུམ་གྱིས་ཧས་པོ་རིའི་བྱ་ཁུང་དུ་ཆོས་བོད་སྐད་ཏུ་བསྒྱུར་བའི་དྲུང་དུ་གཞན་བློན་པོ་དམ་ཏ་ར་ཀླུ་གོང་དང་། ཞང་མ་ཞང་སོགས་མཆིས་སྟེ་གྲི་བོ་ཁྱེད་གསུམ་དེ་ན་ཅི་བྱེད། མ་ཞང་གི་ཁྲིམས་བུ་ཆུང་ལས་མི་ཤི་བ་ལ་ཚེ་བྱེད་ན་ཕོ་རེང་དུ་གཏན་དུ་སྤྱུག་ལྷོ་བལ་གྱི་ལྷ་མཆོད་དུ་མི་གནང་བ་མ་ཐོས་སམ། བྱ་བ་མང་འདུག་མི་ཕོད་པ་དེ་ནི་ཆོས་ཀྱི་སྐད་འདྲ་ན་རྗེའི་སྙན་དུ་མ་གསོལ་བ་ལ་བྱེ་མའི་ནང་དུ་སུབས་ལ་ཞོག །ཕྱིས་ཁྲིམས་བུ་ཆུང་དང་སྦྱར་སྟེ་ཤགས་གདབ་བམ། ཞེས་བཀའ་ཡོ་གལ་འཆོས་པའི་མདུན་ས་ནས་མཆིད་ནན་དྲག་པོ་བརྡས་པ་དང་། སང་ཤིས་རྗེ་ལ་གསོལ་བས་གསལ་སྣང་སླར་མ་འོངས་ཀྱི་བར་དུ་དར་ཅིག་མ་བསྒྱུར་ཞིག་གསུང་། ཞང་བློན་ཆོས་ལ་དགའ་བ་རྣམས་ཀྱིས་རྗེ་ལ་སང་ཤི་སྟོད་ཀྱི་ཕོ་ཉར་གསལ་སྣང་གི་གྲོགས་སུ་བཏང་བར་ཞུས་པས་བཙན་པོའི་ཞལ་ནས་སང་ཤི་ལྟ་བུ་རྒྱ་ཕྲུག་མཛངས་པ་ཞོ་ཤ་ཕུལ་སྟེ་དམ་པའི་ཆོས་བླངས་པའི་སྟེང་དུ་སྟོད་དུ་མངགས་ནས་ཤི་ན་འཕངས་སོ་སྟོད་ནས་སླར་མ་ལོག་ན་བུ་ཡང་མེད་རབས་འཆད་དོ། །ཅེས་གསུངས་པས། སང་ཤིས་གསོལ་བ། རྗེ་ལྷ་སྲས་དང་། བོ་དྷི་༼ཇ༧༩ན༽ས་ཏྭ་དང་། སྦ་གསལ་སྣང་དང་། བདག་ཅག་སྨོན་ལམ་གཅིག་པས་ཆོས་བཟུང་བ་ལ་བདག་ཀྱང་རྟེན་ཙམ་དུ་འཚལ་བར་བས་ཀྱི་བདག་རབས་མི་འགུམ། སྟོད་དུ་མཆིས་ཀྱང་རྒྱ་གར་ཡུལ་ནས་དགེ་སློང་ཁྲིམས་མ་ཉམས་པ་གཉིས་ཅིག་ཚེ་འདས་མ་ཐག་བདག་གི་བུར་མཆིའོ་ཞེས་གསོལ། དེ་ནས་རྗེ་བློན་ཞང་ཉ་བཟང་བློན་ཆེན་མགོས་སོགས་ཆོས་བློན་ཀུན་ཚོགས་ནས་ཆོས་བྱ་བར་མོལ་གཏམ་བྱས་པ་ལ་ཞང་ཉ་བཟང་གིས་སྙན་དུ་གསོལ་བ། མེས་སྲོང་བཙན་གྱིས་ལྷ་ཆོས་མཛད་པས་བོད་ལེགས་རྒུ་བྱུང་བ་དང་ལྷ་སྲས་ཡབ་ཀྱིས་ཀྱང་མཛད་པ་ལས་ཡབ་ནོངས་པའི་འོག་དུ་ཞང་མ་ཞང་གིས་བཤིག །རྒྱའི་ལྷ་དེ་དང་པོ་རྟ་པ་གཅིག་གིས་པང་དུ་ཐེག་པ་ལ་རྒྱ་ཡུལ་དུ་བསྐྱལ་བར་ཆད་པའི་ཚེ་མི་སྟོང་གིས་ཀྱང་མ་ཐེག །མང་ཡུལ་དུ་བསྐྱལ་བའི་ཚེ་དྲེའུ་གཉིས་ཀྱིས་ཐེག་ཆོས་བཤིག་པའི་ཞང་བློན་འགའ་ཞིག་ཡང་ཧད་པོར་གུམ། བླ་འོག་གི་ཕྱག་སྤྲིན་པ་དང་ལྟས་མཁན་ཀུན་ཀྱང་རྒྱའི་ལྷ་ཁྲོས་པ་ལས་བྱུང་ཟེར་བ་དང་སྦྱར་ན་སྐུ་དང་ཆབ་སྲིད་ལ་མི་གནོད་པར་བློ་བུར་ཆུད། རྒྱའི་ལྷ་ཡང་སླར་བླངས་ལ་མཆོད་ཅིང་སྔོན་ལྷ་སྲས་ཡབ་ཀྱིས་ཆོས་མཛད་པ་བཞིན་མཛད་ན་ལེགས་པ་འདྲ་ཡིས་ཀྱང་ཞང་མ་ཞང་རོ་ངན་ལ་ཆོས་ལ་མི་དགའ་བས་ཐུགས་དགོངས་མི་འགྲུབ་སྟེ་མཆི་ཞེས་གསོལ་བ་དང་། བློན་པོ་མགོས་ན་རེ་དེ་ལ་ཐབས་བགྱི་བར་རྔོ་ཐོག་གིས་ཁོ་བོའི་རྗེས་སུ་རྟིང་གནོན་མཛོད་ཅིག་སླད་ཀྱིས་རྗེའི་དགོངས་པ་སྒྲུབ་པོ་ཅེས་ཆད་བྱས། མགོས་ཀྱིས་བླ་འོག་གི་ཕྱག་སྤྲིན་པ་དང་མོ་མ་དང་ལྟས་མཁན་ཀུན་ལ་ལྐོག་དུ་བྱ་དགའ་བསྩལ་ནས་རྒྱལ་པོ་སྐུ་ཆགས་ཆེ་ཆབ་སྲིད་ལ་གནོད་པ་འོང་བར་ལུང་མཐུན་པར་སྨྲ་བར་བསྩལ། དེ་ལ་ཇི་ལྟར་བྱ་བའི་ལུང་སྨྲར་བསྩལ་པ་ལ་རྗེའི་སྐུ་རིམ་དུ་ཞང་བློན་སུ་ཆེ་བ་ཟུང་གཅིག་དགུང་ལོ་གསུམ་མཆད་པའི་ནང་དུ་དལ་དུ་བཅུག་ན་རྗེའི་སྐུ་ཚེ་དང་ཆབ་སྲིད་འཕེལ་ལོ་ཞེས་ལུང་ཕོག །དེ་སྐྱེ་བོ་འདུ་བ་ཀུན་ན་མང་དུ་གླེང་བ་དང་ཡང་མགོས་ཀྱིས་བཤུལ་ལམ་འགྲིམ་པའི་མགྲོན་པོ་རྣམས་ལ་ཞང་༼ཇ༧༩བ༽མ་ཞང་ལ་བསྙུན་པོ་གདའ་པའི་གླེང་བ་དེ་བདེན་ནོ་ཞེས་ཐོས་ཙམ་དུ་སྨྲར་བཅུག་མ་ཞང་གིས་ཐོས་པས་གློ་བ་ལ་བཅགས་པར་གྱུར། ནུབ་ཕྱོགས་ཀྱི་རྒན་མོ་ཞིག་གིས་ཀྱང་མ་ཞང་གི་ངོ་ལ་ཅེར་བལྟས་སྟེ་ཞང་མ་ཞང་ནི་རྗེའི་གདུང་སོབ་པ་བོད་འབངས་ཡོངས་ལ་གཅེས་བསྙུན་ཆེན་པོས་ཐེབས་ཟེར་བ་བདེན་ནམ་ཟེར་བས་མ་ཞང་བདེན་ངེས་སྙམ་སྟེ་ཁྱིམ་དུ་བུབ་ཉལ་བྱས་ངུས་པས་ནང་འཁོར་བ་ན་རེ་ཅི་ཉེས་ཟེར་བ་ལ་ནད་ཆེན་པོ་བྱུང་ཞེས་རྒྱལ་ཁམས་ཀུན་ན་གླེང་ཟེར། རྒྱལ་ཁམས་ཀྱི་ཁ་ལ་གཏད་ར་མེད་མི་བདེན་ཟེར་ཡང་ཞང་གིས་མེ་ལོང་བལྟས་པས་རྒས་འདུག་པས་རྒྱལ་ཁམས་ཀྱི་ཁ་ལ་ཡེ་ཤེས་ཀྱི་སྤྱན་ཡོད་ཟེར་བ་བདེན་ཟེར་ནས་མྱ་ངན་ཆེར་བྱེད་དོ། །དེ་མགོས་ཀྱིས་ཐོས་ནས་རྗེ་འབངས་ཀུན་ཚོགས་པའི་དུས་སུ་ཞང་ཉ་བཟང་གིས་རྒྱལ་པོ་སྐུ་ཆགས་ཆེ་བའི་རིམ་གྲོ་བྱ་བར་རིགས་སོ་དེ་ལ་རྗེའི་ཞབས་ཏོག་པ་སུ་ཆེ་བ་ཁས་ལོང་ཟེར་བས་མགོས་རྒན་ལངས་སྟེ་རྗེའི་ཞབས་ཏོག་དུ་ང་ཆེ་བུ་ཚའི་དགེ་དང་ཡིག་ཚངས་སུ་དེ་ཆེ་བློན་ང་ལས་ཆེ་བ་སུ་ཡོད། གཅིག་ངས་བྱེད་ཟེར། མ་ཞང་ཡང་འགྲན་པས་ལངས་སྟེ་བློན་ང་ལས་ཆེ་བ་ནི་མེད་ན་རྗེའི་ཞབས་ཏོག་བ་གཅིག་ངས་བྱེད་ཟེར། ད་མཆད་པ་གར་བརྩིག་ཅེས་གླེངས་པས་མགོས་ན་རེ་ཕག་རིར་བྱའམ་ཡང་ན་འཇུའི་སྤང་བཟང་དུ་བྱ་ཟེར། མ་ཞང་ན་རེ་སྣ་ནམ་བྲང་བུར་རྩིག་གོ་ཟེར་ནས་རྨང་བྲེས་པས་མ་ཞང་གིས་འཕྲིགས་ནས་རྡོ་དགའ་མོ་སྣ་ནས་སྐྱེས་ཅིག་ཟེར། ཆུས་མི་བྲེལ་བའི་ཐབས་རཱ་འཐུད་པའི་ནང་དུ་ཆུ་འོངས་ནས་ཕྱིར་འགྲོ་བ་བྱས། མི་ལྟོགས་པའི་ཟས་མི་འཁྱག་པའི་གོས་མི་སུབས་པའི་གསེང་ལ་སོགས་པ་བྱས། མཆོད་པ་འབྱོངས་ནས་བློན་པོ་གཉིས་ནང་དུ་མཆིར་མི་རུང་བས་རྗེས་མགོས་རྒན་ཐོན་ཞིག་པར་བཀའ་བསྒོས། མགོས་དང་ལོ་ཏེ་གུ་སྣང་གོང་གཉིས་གྲོས་བྱས་ནས་མགོས་ཀྱིས་རྐང་པ་ལ་བྱ་རྒོད་ཀྱི་ལྷམ་གོན་ལུས་ལ་ཕ་བ་གོ་གོའི་ཐུལ་བ་གོན་ནས་བློན་ཆེན་པོ་དང་ཞང་མ་ཞང་ནང་དུ་ཆུད་པ་དང་འདིར་ཞང་གི་གཟིམས་མལ་བྱ། འདིར་༼ཇ༨༠ན༽ངའི་བྱ། འདིར་ཆུ་ཞོག་ཟེར་ཞིང་ཕར་འགྲོ་ཚུར་འགྲོ་བྱེད་པ་དང་མ་ཞང་ཡང་ཕྱིར་ཀྲི་ལེ་ལེ་འབྲ་འབྲེང་། དེའི་འཕྲོ་ལ་མགོས་ཀྱིས་ཐལ་མོ་བརྡབས་ནས་ཕ་གི་ན་ཅི་ཡིན་ན་ཟེར་ནས་བྲོས་པའི་རྐང་པ་ནས་བཟུང་པས་རྒོད་སྤུ་སྦར་གང་ལག་ན་གདའ། ཕ་བ་གོ་གོ་འཐུལ་བས་མིག་གིས་ཅི་ཡང་མ་མཐོང་། ལོ་ཏེ་གུས་སྒོ་ཕ་བོང་གིས་བཀག་མགོས་རྒན་གྱི་ལྟོ་འོག་དུ་སོང་བ་ཞེས་ནང་ན་འཁུན། རིང་ཞིག་ན་ཁྱིམ་བྱའི་སྐད་གྲག་ནས་ཆུ་ཤོར་སྙམ་དྲེའུ་ཡོས་ཟན་ལག་པ་བརྡུང་བའི་སར་བརྐོས་པས་ཆུས་མི་བྲེལ་བའི་རྭ་འཐུད་པ་མཐོང་ནས་བཤིག་ནང་ནས་མདའ་ལ་ཡི་གེ་བྲིས་ནས་སྣ་ནམ་པས་བྲུས་ཅེས་པ་ཕྱིར་འཐེན་སྐད། ཅེས་བྱུང་ངོ་། །

དེ་ཚེ་རྒྱ་གར་ཟ་ཧོར་རྒྱལ་པོའི་སྲས། །འཛམྦུའི་གླིང་ན་མཁས་ཤིང་བཙུན་པའི་མཆོག །ཤཱནྟ་རཀྵི་ཏ་ཞེས་ཞི་བའི་འཚོ། །བོད་ཡུལ་འདུལ་སྐལ་ཁོ་ནར་སྐུ་བལྟམས་པ། །ཡོན་ཏན་དཔག་ཡས་སེམས་དཔའ་ཆེན་པོ་དེ། །སྨོན་ལམ་དག་པའི་ཕོ་ཉས་སྤྱན་དྲངས་སྟེ། །རྒྱལ་པོས་གཙུག་གི་ནོར་བུ་མཆོད་དུ་བསྟེན། །དམ་པའི་ཆོས་ཀྱི་འཁོར་ལོ་བསྐོར་བ་ན། །བོད་ཡུལ་འདྲེ་སྲིན་གདུག་པ་ཀུན་ཁྲོས་སྟེ། །ནད་དང་མུ་གེ་མ་རུང་དུ་མ་བྱུང་། །བོད་འབངས་རྣམས་ཀྱི་སེམས་སྲུང་བགྱི་བའི་སླད། །མཁན་པོ་སླར་ཡང་བལ་པོའི་ཡུལ་དུ་བྱོན། །ཨོ་ཌྱན་རྒྱལ་པོའི་སྲས་ལས་རབ་བྱུང་བ། །དགེ་སློང་པདྨ་སམྦྷ་ཝ་ཞེས་བྱ། །འཛམྦུ་གླིང་ན་ནུས་མཐུ་ཆེ་བ་ཡི། །སྔགས་མཁན་མཆོག་དེ་སྤྱན་འདྲེན་གྱིས་ཅིག་དང་། །བོད་ཡུལ་ལྷ་སྲིན་འཐུལ་བར་འགྱུར་རོ་གསུང་། །སླད་ནས་མཁན་པོ་རྣམ་གཉིས་སྤྱན་དྲངས་སྟེ། །པདྨའི་སྦུབས་ལས་བརྫུས་སྟེ་སྐུ་བལྟམས་ཅིང་། །ཚེ་ཡི་རིག་འཛིན་མཐར་ཕྱིན་༼ཇ༨༠བ༽མཆོག་དངོས་གྲུབ། །སངས་རྒྱས་གཉིས་པ་པདྨ་འབྱུང་གནས་ཀྱིས། །བསྟན་མ་བཅུ་གཉིས་ཐང་ལྷ་ཤམ་པོ་སོགས། །ལྷ་སྲིན་དྲེགས་པ་ཅན་རྣམས་མ་ལུས་བཏུལ། །ཉི་ཚེའི་དམྱལ་བ་མང་དུ་སྟོངས་པར་དྲངས། །བྱེ་མ་ཐམས་ཅད་ཚལ་དང་ནེ་སིང་དང་། །གྲམ་པ་ཐམས་ཅད་ཞིང་ས་གཤིན་པོར་བྱ། །རི་ཀུན་ནགས་དང་སྤང་དུ་བསྒྱུར་བ་ཡིས། །བོད་ཡུལ་ཤིན་ཏུ་བཟང་པོར་མཛད་དགོངས་ཚེ། །བོད་འབངས་བསོད་ནམས་དམན་པས་མ་ཐེག་སྟེ། །བློན་པོ་རྣམས་ཀྱི་བློ་བུར་ཆུད་མ་གྱུར། །

དེ་ཡང་རྦ་བཞེད་ལས་མ་ཞང་ཆོས་ལ་མི་དགའ་བ་ལ་སྐྱོན་ཕབ་པའི་ལས་དེ་གྲུབ་པ་དང་རྗེ་བློན་ཚོགས་པའི་དུས་ཞང་ཉ་བཟང་གིས་སྔར་ལྟར་གསོལ་བ་དང་། རྒྱལ་པོས་བཀའ་བསྩལ་པ་ཞང་ཟེར་བ་བདེན་ང་ཡང་དེ་ལྟར་དགོངས་པས་ཞང་བློན་དག་གྲོས་བྱའོ་ཞེས་བཀའ་བསྩལ་ནས་སླད་ཀྱིས་རྗེ་བློན་མང་པོ་ཚོགས་པ་དང་བཀའ་བསྩལ་པ། ངའི་ཡབ་མེས་ཀྱིས་ལྷ་ཆོས་མཛད་པ་མ་ཞང་གིས་བཤིག་པ་དེ་ཏེ་པོར་མ་ལེགས། ཞང་ཉ་བཟང་ཡང་འདི་སྐད་ཟེར་བས་རྒྱའི་ལྷ་ཡང་སླར་སྤྱན་དྲངས། དེར་རང་ཡང་ཆོས་བྱར་རུང་བས་བྱ་གསུངས་ནས་ཆོས་བྱ་བར་གྲོས་འཆམས། ད་ཆོས་བྱེད་པ་ལ་རྒྱ་གར་དང་བལ་པོའི་མཁན་པོ་ལས་ཆོས་མཁས་པའི་ལོ་རྒྱུས་ཅན་སུ་ཡོད་ཏམ་སྨྲ་དགོས་སོ་ཞེས་གླེངས་པ་དང་། རྗེའི་ཞལ་ནས་བ་ལམ་གླག་ན་རྦ་གསལ་སྣང་ཡོད་སྟེ་ངའི་དྲུང་དུ་བོས་གསུངས་ནས་ཕོ་ཉ་བཏང་བས་སྦ་གསལ་སྣང་སྤྱན་སྔར་མཆིས་སྟེ་སྔར་བཞིན་བཀའ་བསྩལ་བས་གསལ་སྣང་གིས་གསོལ་བ། སྔོན་ནི་རྒྱ་གར་ཟ་ཧོར་ན་མཆིས་ད་ལྟ་ནི་བལ་ཡུལ་ན་མཆིས་སྟེ་ཟ་ཧོར་གྱི་རྒྱལ་པོའི་བུ་དགེ་སློང་ཤཱནྟ་རཀྵི་ཏ་ཅེས་བྱ་བ་གཙུག་ལག་ལ་མཁས་པ་ཅིག་མཆིས་ལགས་ཅེས་གསོལ་བ་དང་། དེ་མི་དགུག་དུ་མི་རུང་གིས་ཁྱོད་ཡུལ་དུ་མ་འགྲོ་བར་བལ་ཡུལ་དུ་སོང་ལ་བལ་རྗེ་ལ་ངའི་བཀའ་འཕྲིན་དང་སྒྲོམ་བུ་བྱིན་ལ་ཟ་ཧོར་གྱི་བནྡྷེ་ཅི་ཁུགས་སུ་སྒྲུབས་ལ་ཁྱེར་ལ་ཤོག་ཞིག་ཞེས་བཀའ་བསྩལ་བ་དང་། ཐལ་བྱུང་དུ་བལ་ཡུལ་དུ་མཆིས་སྟེ་བཀའི་སྒྲོམ་བུ་བལ་༼ཇ༨༡ན༽རྗེ་ལ་ཕུལ། གཉི་གས་མཁན་པོ་བོད་ཡུལ་དུ་གཤེགས་པར་ཞུས་པས་གནང་ནས་བལ་པོའི་ལོ་ཙཱ་བ་ཞམ་རིང་དུ་ཁྲིད་དེ་བྱོན། མང་ཡུལ་དུ་སྤྱན་དྲངས་ནས་ཕོ་བྲང་དུ་ཕོ་ཉ་བཏང་སྟེ་མཁན་པོ་སྐུ་དངོས་མཆིས་སྟེ་མང་ཡུལ་དུ་བཞུགས་ནས་མཆིས་ཞེས་གསོལ་བས། ནང་འཁོར་བ་ལང་གྲོ་སྣང་ར་དང་། གཉེར་སྟག་བཙན་གདོང་གཟིགས་དང་སྦྲང་རྒྱས་ལེགས་ཟིགས་དང་གསུམ་མང་ཡུལ་དུ་བསུ་བར་བཏང་སྟེ་ཁྱེད་གསུམ་གྱིས་རིམ་གྲོ་གྱིས་ལ་ཧེན་ཁང་བི་ཧར་དུ་ཕྱགས་ཕོབ་ཅིག་ཞེས་བཀའ་ལས་བྱུང་བ་བཞིན་བསུས་ནས་མཁན་པོ་དང་ལང་གྲོ་ར་ས་བི་ཧར་དུ་བཞུགས་སུ་གསོལ། གསལ་སྣང་ཕོ་བྲང་དུ་མཆིས་སྟེ་སྐུ་གཉེར་ཁུམས་པར་གསོལ་བ་དང་། ཞང་བློན་ཆེན་པོ་དག་གིས་ལྷོ་བལ་གྱི་བནྡྷེ་ཆོས་ལོག་པ་དང་ངན་སྔགས་ཕྲ་མེན་གྱི་དག་དགྱིད་དམ་མི་དགྱིད་ལ་རྟོག་དུ་གསོལ་བས་མཆིམས་མེ་ལྷ་དང་སེང་མགོ་ལྷ་ལུང་གཟིགས། སང་ཤི་དང་གསུམ་རྟོག་དུ་བཏང་བས་བརྟགས་ན་སྐད་མ་གོ་དར་ཆགས་སྒོ་གསེབ་ཀྱི་ཚོང་དུས་ན་ཁ་ཆེ་སྐྱེས་བཟང་གི་བུ་ཨཱ་ནནྟ་ལོ་ཙཱ་སློབ་འཕྲོ་ལ་ཆད་པ་བྱུང་ནས་ཚོང་བྱེད་པ་དེ་ལ་ལོ་ཙཱ་བཅོལ། ཨཱ་ཙཱརྱ་ཅི་འདྲ་དྲིས་པས། སྤྱོད་པ་ལེགས་སོ་ཅོག་ལ་མི་བྱ་བ་མེད། ཉེས་སོ་ཅོག་ལ་མི་བཏང་བ་མེད། ལྷར་དཀོན་མཆོག་གསུམ་མཆོད། གཙོ་བོར་སེམས་ཅན་ལ་ཕན་པ་བྱ་བར་མཆིས་ཅེས་སམ། ངན་སྔགས་ཕྲ་མིན་མི་མཐུན་པའི་ཕྱོགས་ནི་མི་བགྱིད། ཁོང་རང་གི་ལྷ་སངས་རྒྱས་ནི་སྲོག་ཆགས་ཀུན་ལ་ཕན་པར་དགྱིད་པ་ཅིག་མཁན་པོ་དངོས་ནི་སྤྱོད་ལམ་ཉེས་སོ་ཅོག་དང་གཞན་ལ་གནོད་པའི་བག་མི་བགྱིད། ལེགས་སོ་ཅོག་དང་སྲོག་ཆགས་ཀུན་ལ་ཕན་པ་ནི་ལྷུར་དགྱིད་པ་ཅིག་སྟེ་ཐུགས་འཕྲིག་བཞེས་པའི་བག་མ་མཆིས་ཞེས་གསོལ་བས་སྤྱན་དྲངས་སྟེ་ཕོ་བྲང་བྲག་དམར་དུ་ཞལ་སྔར་མཇལ་བ་དང་ལ་ཉེ་བརྟག་གོ་གསུང་། བཙན་པོའི་གསེར་ཕྱེ་བྲེ་གང་གི་ཕྱག་རྟེན་བྱས་སྟེ་ཕྱག་འཚལ་བ་དང་མཁན་པོའི་ཞལ་ནས་ང་ངོ་མཁྱེན་ནམ་གསུང་། བཙན་པོའི་ཞལ་ནས་བདག་གིས་དེ་སྔ་ཞལ་མ་མཇལ་གསུང་། མཁན་པོའི་ཞལ་ནས་སངས་རྒྱས་འོད་སྲུང་གི་བསྟན་པ་ལ་གཙུག་ལག་ཁང་རྒྱན་སྲུང་གི་༼ཇ༨༡བ༽བྱིས་པ་གསུམ་མཆིས་པའི་ཚེ་བྱེ་མའི་མཆོད་རྟེན་བྱས་སྟེ་ངས་པཎྜི་ཏ་དང་། ཁྱེད་ཀྱིས་རྒྱལ་པོ། གསལ་སྣང་གིས་ཕོ་ཉ་བྱས་སྟེ་མཐའ་འཁོབ་ཀྱི་རྒྱལ་ཁམས་སུ་དམ་པའི་ཆོས་དཔེལ་བར་སྨོན་ལམ་བཏབ་པ་མ་ངེས་སམ་ཞེས་གསུངས་པས་བཙན་པོས་སྒོམ་ཡུན་ཐུངས་པས་མ་དྲན་གསུང་། རྒྱལ་པོས་ཨཱ་ཙཱརྱ་ལ་ཉེ་བརྟགས་སམ་ཞེས་ཞུས་པས་ཞལ་ནས་བརྟགས་ལགས་སྟེ་རྒྱལ་པོ་ཁྱེད་ཀྱི་དབུ་ལ་ཐོད་བཅིངས་པ་དང་སྦྱར་ན་སྟོད་དུ་མངའ་རིས་ཞྭ་ཙམ་ཞིག་འཆགས། ཞབས་ལ་ཕྱགས་གསོལ་བ་དང་སྦྱར་ན་སྨད་དུ་མངའ་རིས་ལྷམ་ཙམ་ཞིག་འཆགས། སྐུ་ལ་སྐེ་རགས་མ་བཅིངས་པ་དང་སྦྱར་ན་བར་འདིར་རྒྱལ་ཁྲིམས་མྱུར་དུ་འཇིག་ཉེན་ཡོད། འོན་ཡང་རིན་པོ་ཆེའི་ཕྱག་རྟེན་ཕུལ་བས་དམ་པའི་ཆོས་བྱར་བཏུབ་གསུངས། དེ་ནས་ཕོ་བྲང་རླུང་ཚུབས་སུ་ཨཱ་ནནྟས་ལོ་ཙཱ་བགྱིས་སྟེ་དགེ་བ་བཅུ་དང་། ཁྲིམས་བཅོ་བརྒྱད་དང་། རྟེན་འབྲེལ་བཅུ་གཉིས་ལ་སོགས་པའི་ཆོས་བཤད་དེ་ཟླ་བ་བཞིའམ་གཉིས་ལོན་པ་དང་འདྲེ་སྲིན་ནག་པོ་ལ་དགའ་བ་ཀུན་ཁྲོས་ནས་ཕོ་བྲང་འཕང་ཐང་ཆུས་ཁྱེར། དམར་པོ་རི་ལ་ཐོགས་རྒྱབ། མི་ནད་དང་ཕྱུགས་ནད་དང་ལོ་ཉེས་བྱུང་བས་བོད་འབངས་ཐམས་ཅད་ཁ་ལོག་ནས་བཙན་པོས་ཆོས་བྱས་པས་ལན་ཨཱ་ཙཱརྱ་ཡར་སྤྱུགས་ཅིག་ཟེར་སྟེ་ཆོས་དགྱིད་དུ་མ་སྟེར་རོ། །

དེར་ཨཱ་ཙཱརྱ་རྔ་ཁང་སྟེང་ན་དར་དཀར་གྱི་ཡོལ་བའི་ནང་ན་སྒོམ་བྱེད་པ་ལ་རྒྱལ་པོས་རྦ་གསལ་སྣང་དང་། སང་ཤི་དང་། ཞང་ཉ་བཟང་དང་། སེང་མགོ་དང་། གཉེར་སྟག་བཙན་ལྔ་ཞམ་རིང་དུ་ཁྲིད་གསེར་ཕྱེ་བྲེ་གང་ཁྱེར་ནས་ཕྱག་དང་སྐོར་བ་ལན་བདུན་བྱས་སྟེ་སྤྱང་སློག་ནས་གསེར་ཐུམ་མཁན་པོའི་མདུན་དུ་བོར་སྟེ་བྱོན། དེ་ལྟ་བུ་ནུབ་གསུམ་མཛད་པའི་རྗེས་ལ་བཙན་པོས། བདག་སྐལ་པ་ཆུང་ལ་བོད་ནག་པོ་ལ་ཞེན་པའི་སྐབས་སུ་སྐྱེས་པས་དེ་ལས་ལྡོག་པར་དཀའ། ཐབས་མི་མཁས་ན་ལྷ་ཆོས་མི་འགྲུབ་པར་བློ་བུར་ཆུད། རེ་ཞིག་མཁན་པོ་སླར་བཞུད་ལ་བལ་ཡུལ་དུ་བཞུགས་ཤིག་སླད་ཀྱིས་ཐབས་བགྱིས་སྟེ་བཏུབ་མ་ཐག་དུ་སྤྱན་འདྲེན་བཏང་ངོ་ཞེས་ཞུས་པས་ཨཱ་ཅཱརྱས་བལ་རྗེ་དང་འཁོར་ལ་གསེར་༼ཇ༨༢ན༽ཕྱེ་ཁྱོར་གང་བསྣམས། གཞན་རྣམས་སླར་རྒྱལ་པོ་ཉིད་ལ་ཕུལ་སྟེ་མཁན་པོའི་ཞལ་ནས་སྔར་ཡབ་མེས་ཀྱི་སྐུ་རིང་ལ་ལྷ་ཀླུ་གདུག་པ་ཅན་དམ་འོག་དུ་མ་བསྩལ་བས་བོད་ཁམས་གདོན་མ་ནོན་པ་མཐུ་ཆེ་བ་ཆོས་ལ་མི་དགའ་བའི་དབང་དུ་སོང་བས་ཆོས་མཛད་པའི་ཚེ་གཟིགས་ལྟས་ངན་པ་བྱུང་བ་དང་། ཆོས་མ་ཚུགས་པ་དང་རྒྱལ་པོའི་སྐུ་ཚེ་ཐུང་བ་ཡང་འདི་ལས་གྱུར་པས་སླད་ཀྱིས་ང་ཡང་ཆོས་མཛད་ན་ལྷ་ཀླུ་གདུག་པ་ཅན་རྣམས་དམ་འོག་དུ་བསྩལ་འཚལ་སྟེ་ཨོ་ཌྱན་གྱི་རྒྱལ་པོའི་སྲས་དགེ་སློང་པདྨ་སམྦྷ་ཝ་ཞེས་བགྱི་བ་འཛམྦུའི་གླིང་ན་སྔགས་མཁན་འདི་པས་མཐུ་ཆེ་བ་མི་བཞུགས་སྟེ་བདག་གིས་དེ་སྤྱན་དྲངས་ལ་བོད་ཁམས་སུ་ཆོས་འབྱུང་བ་ལྔ་བརྒྱའི་མཐའ་མ་ལ་བབ་པས་མུ་སྟེགས་ཀྱི་རྒོལ་བ་ནི་མི་མཆི་ན་ནང་པ་སངས་རྒྱས་པ་ཉིད་དམ་གཞན་ཞིག་འགྲན་ཟླ་འཚོལ་བ་ཞིག་བྱུང་ན་རྫུ་འཕྲུལ་ནི་པདྨ་སམྦྷ་ཝ་དང་འགྲན། གཏན་ཚིགས་ནི་བདག་དང་ཤགས་སུ་བཀྱེ་ལ་པདྨ་སམྦྷ་ཝས་དམ་འོག་དུ་བསྩལ་ན་རྒྱལ་པོའི་དགོངས་པ་ཡང་འགྲུབ། སངས་རྒྱས་ཀྱི་ཆོས་ཀྱང་སླད་ནས་རྗེས་སུ་བརྟན་པར་འགྱུར་བས་དེ་བཞིན་དགྱིད་པར་རྗེ་འབངས་དང་ཆད་བྱས། ཨཱ་ཅཱརྱ་བསྐྲད་པ་ལྟར་བྱས་ནས་ཡར་བཞུད་པའི་ཚེ་སེང་མགོ་ལྷ་ལུང་གཟིགས་སྔོན་ཤ་མི་འཚལ་བའི་སྡོམ་པ་བླངས་སྟེ་སྲུང་བ་ལས་སླན་ཆད་མར་འཚལ་པའི་སྡོམ་པ་བླངས་སྟེ་ཨཱ་ཅཱརྱ་གླང་སྣ་གྲུ་ཚུགས་སུ་བསྐྱལ། དེ་ནས་ལང་གྲོ་སྣང་བ་དང་གསལ་སྣང་གཉིས་ཀྱིས་མཁན་པོ་བལ་ཡུལ་དུ་བསྐྱལ། སླར་ཕོ་བྲང་དུ་ལོག་ནས་བཙན་པོས་རྒྱ་ཡུལ་དུ་ཕོ་ཉར་བཀའས་གནང་སྟེ་བླ་ནས་དགོངས་པ་འགྲུབ་ན་དངུལ་ཆེན་པོ་བླ་ཐབས་སུ་བུ་ཆེན་པོ་ལ་འཚལ་བར་གཙིགས་བཅས། བཙན་པོས་ཆོས་མཛད་པར་ཞང་བློན་མཐའ་དག་ལ་ཐབས་ཀྱིས་བཀའ་བསྩལ་བར་རྗེ་འབངས་ཆད་བྱས་སྟེ་ཕོ་ཉའི་ཁང་དཔོན་སྦྲན་གཙང་གཞེར་འོག་དཔོན་དུ་སང་ཤི་ཆོས་ཀྱི་སྤྱན་པ་རྦ་གསལ་སྣང་བསྐོས་དཔོན་གཡོག་སུམ་བཅུ་ཙམ་མཆི་བར་ཆས་པའི་ཚེ། རྒྱའི་ཕོ་ཉ་བུམ་སངས་དབང་པོའི་དྲུང་ན་ཇུ་ཞག་མཁན་མཁས་༼ཇ༨༢བ༽པ་ཉིན་བཞིན་ཇུ་ཞག་བརྩི་བ་ཞིག་མཆིས་པ་དེས་དབང་པོ་ལ་གསོལ་བ། ནུབ་ཕྱོགས་ནས་ཕོ་ཉ་བ་ཞིག་དེ་རིང་སང་ལམ་དུ་ཞུགས་སྟེ་ཟླ་བ་དྲུག་ཞག་དྲུག་གིས་བུམ་སངས་སུ་ཕྱིན་པར་མཆི། ཕོ་ཉའི་ནང་ན་བྱང་ཆུབ་སེམས་དཔའི་སྤྲུལ་པ་གཉིས་ཅིག་མཆིས་སྟེ་དེའི་རྟགས་དང་ཤ་ཚུགས་འདི་འདྲའོ་ཟེར་ནས་འབག་གཉིས་བྲིས། དབང་པོས་རྒྱ་རྗེ་ལ་ཕོ་ཉ་བཏང་སྟེ་གསོལ་བ་དང་བཀའ་ལན་དུ་བྱང་ཆུབ་སེམས་དཔའ་དེ་གཉིས་འོངས་པ་དང་རིམ་གྲོ་ཕུ་དུད་སྐྱེད་ལ་དེར་སྡོད་དུ་མ་གཞུག་པར་མར་ཐོང་ཞིག་ཞེས་བྱུང་། ཟླ་བའི་དུས་བཞིན་ཕོ་ཉས་བུམ་སངས་སུ་ཕྱིན་ཚེ་སྤྱན་པ་དང་འོག་དཔོན་འབག་བྲིས་པ་དང་མཐུན་ནས་དར་གྱི་ལྡིང་ཁང་དུ་བཅུག་ནས་རིམ་གྲོ་དང་ཕུ་དུད་བསྐྱེད་དེ་ཤིང་རྟ་ལ་བསྐྱོན། ཕོ་ཉ་གཞན་རྣམས་རྟ་ལ་བསྐྱོན་ནས་ཀེག་ཤིར་ཕྱིན་པའི་ཚེ་སྔར་བྱང་ཆུབ་སེམས་དཔའི་སྤྲུལ་པ་གཉིས་མཆི་བར་གྲགས་པས་མིང་ཡང་དར་ཁང་དར་ཁང་ཟེར། བཤུལ་ཐོག་ཐོག་དུ་ཧྭ་ཤང་དང་རྒྱ་འབངས་དད་པ་ཅན་སྤྲིན་བཞིན་དུ་འདུས་སྟེ་ཕོ་ཉ་ལྡིང་ཁང་ཅན་གཉིས་ལ་མཆོད་པ་ཆེར་བགྱིས་ནས་ཀེག་ཤིར་བསྐྱལ། རྒྱ་རྗེས་ཀྱང་རྩིག་ངོས་དང་ན་མཁའ་ཀུན་དར་གྱིས་གཡོགས་སྟེ་བཀབ་ནས་བདུད་སྤོས་དང་རོལ་མོས་བསུས་སྟེ་མཆོད་ནས་ཅི་དགའ་བར་རང་ཉམས་སུ་གནང་། རྦ་གསལ་སྣང་ཁྱོད་ནི་བྱང་ཆུབ་སེམས་དཔའ་ཡིན་ངེས་སྔར་འབག་བྲིས་པ་ཡང་འདི་ཡིན། ཧྭ་ཤང་མངོན་ཤེས་ཅན་ན་རེ་ཁྱོད་ནི་བྱང་ཆུབ་སེམས་དཔའ་རྟ་སྐད་བྱ་བའི་སྤྲུལ་པ་ཡིན་ནོ་ཡང་ཟེར། ངའི་ཐུགས་སུ་ཁྱོད་ལས་འཐད་པ་མ་བྱུང་ན་ཁྱོད་ལ་བྱ་དགའ་ཅི་འདོད་པ་བྱིན་ནོ་ཞེས་བཀའ་བསྩལ་བ་ལས་གསལ་སྣང་གིས་གསོལ་བ། རྗེའི་ཞལ་མཐོང་སྟེ་གློ་བ་དགའ་བའི་སྟེང་དུ་བཀའ་ལུང་སྙན་པ་དེ་ལས་བྱ་དགའ་ཆེ་བ་མ་མཆིས་ན་གཞན་ཅི་ཡང་མི་འཚལ་སྟེ་སྒོམ་ལུང་འབོགས་པའི་ཧྭ་ཤང་ཞིག་དང་སྤྲད་པར་ཅི་གནང་ཞེས་གསོལ་བ་དང་རྒྱལ་པོས་གནང་ཆེན་ཉུང་ངུ་ཞིག་རྒྱ་རྗེའི་གུ་རུབ་ལ་བསྐྱོན་ནས་བཏང་བ་ཨོག་ཆུར་ཕྱིན་སྟེ་ཧྭ་ཤང་བཀུག་སྟེ་མཆིས་པ་དེ་ལས་སྒོམ་ལུང་དང་མན་ངག་ནོད་དེ་འགྲོ་ཁར་གསལ་སྣང་ལ་རྒྱ་བྱེའུ་ཤོག་སྲང་བརྒྱ་པ་ཅིག་དང་། དར་ཡུག་ལྔ་བརྒྱ། ཕྲ་མེན་༼ཇ༨༣ན༽གྱི་བྱ་དང་ཕྲ་མེན་གྱི་གཞོང་པ་སྲང་བརྒྱ་པ་ཅིག་མུ་ཏིག་སྲན་མ་ཙམ་འདོམ་གང་བ་ཕྲེང་བཅུ། ཟ་འོག་བེའུ་བེན་ཙེ་ཧྭན་ཡུག་གཅིག་སྟེ་བྱ་དགའ་གཞན་པས་ལྷག་པར་དཔགས་སྟེ་བཙལ། བོད་ཀྱི་བཙན་པོའི་བཀའ་ཤོག་གི་སྒྲོམ་བུ་དང་བསྟུན་པའི་ཆད་བྱས། བཙན་པོ་ལ་སྐྱེས་སུ་དར་ཡུག་ཁྲི། ཕྲ་མེན་གྱི་ཞྭ་དང་བླ་གོར་གྱི་སྡེར་མ་འདོམ་གང་པ་ཅིག་བསྐུར། ཕོ་ཉ་གཞན་རྣམས་ལའང་བྱ་དགའ་ཆེ་ཐང་དུ་བསྩལ་ནས་མཆིད་ལན་དང་བཅས་སྟེ་སླར་བོད་ཡུལ་དུ་མཆིས། བོད་ཡུལ་དུ་བཙན་པོས་ཞང་བློན་རྣམས་ལ་སངས་རྒྱས་ཀྱི་ཆོས་མཛད་པར་བཀའ་བགྲོས་མ་ཐག་དུ་གསལ་སྣང་སླེབས་སྟེ་སྐྱེས་ཚོ་ཕུལ་ནས་ཕྱག་བྱས་སྟེ་སུག་ལས་གྲུབ་པོ་ཅེས་གསོལ་ལོ་ཞེས་བྱུང་ངོ་། །ཀུན་མཁྱེན་བུའི་ཆོས་བྱུང་དུ་ཧྭ་ཞང་མངོན་ཤེས་མཁན་གྱིས་ཕོ་ཉ་འོང་ཞེས་འབག་བྱས་ཅེས་སྣང་ཡང་ཇུ་ཞག་ནི་རྩིས་མཁན་ཡིན་གྱི་ཧྭ་ཤང་མིན་ལ་ཧྭ་ཤང་ནི་རྒྱ་ནག་གི་རབ་བྱུང་བསམ་གཏན་པའི་མིང་ཡིན་ནོ། །

ཨོ་ཌྱན་གྱི་མཁན་པོ་སྤྱན་དྲངས་ཚུལ་ལ་མཁན་པོ་ཉིད་ཀྱི་རྣམ་ཐར་དང་ལོ་རྒྱུས་མང་དག་ལས། མཁན་པོ་བོདྷི་ས་ཏྭས་སྔོན་བྱ་རྫི་མའི་བུ་སྤུན་བཞིས་མཆོད་རྟེན་བྱ་རུང་ཁ་ཤོར་བལ་ཡུལ་དུ་བཞེངས་ནས་མཐའ་འཁོབ་ཀྱི་རྒྱལ་ཁམས་འདུལ་བའི་ཕྱིར་རྒྱལ་པོ་དང་། འདུལ་འཛིན་དང་། སྔགས་མཁན་དང་། ཕོ་ཉར་སྨོན་ལམ་རིམ་བཞིན་བཏབ་སྟེ་ད་ལྟ་རྒྱལ་པོ་ཉིད་དང་། ང་དང་། པདྨ་སམྦྷ་ཝ་དང་། རྦ་གསལ་སྣང་རྣམས་ཡིན་པས་སྨོན་ལམ་གྱི་མཐུས་སྤྱན་འདྲོངས་སོ་ཞེས་ལུང་བསྟན། རྒྱལ་པོ་ཐུགས་སྒམ་པས་རྨི་ལམ་དུ་བྱུང་བ་སྐད་བགྱིས་སྟེ་རྦ་གསལ་སྣང་དང་སེང་མགོ་ལྷ་ལུང་གཟིགས་གཉིས་ལ་གཡོག་དུ་རྣ་ནམ་རྡོ་རྗེ་བདུད་འཇོམས། ལྕེ་ཛྙ་ན་སིདྡྷི་མཆིམས་ཤཱཀྱ་བྲབྷ་བྲང་ཏི་ཛ་ཡ་རཀྵི་ཏ། ཤུད་བུ་དཔལ་གྱི་སེང་གེ་དང་ལྔ་སློབ་དཔོན་སྤྱན་འདྲེན་དུ་བཏང་བས་སློབ་དཔོན་གྱིས་མཁྱེན་སྟེ་བལ་ཡུལ་ཡང་ལེ་ཤོད་ནས་རྫུ་འཕྲུལ་གྱི་མང་ཡུལ་གུང་ཐང་དུ་བྱོན། ཕོ་ཉ་བ་རྣམས་ཀྱིས་མཇལ་བས་སྐུ་ལ་མོས་པ་ཐོབ། ཕྱག་རྟེན་གྱི་གསེར་ཕྱེ་བསྐུར་བ་ཕུལ་བ་༼ཇ༨༣བ༽གཏོར་ནས་མ་འོངས་པར་དེར་གསེར་ཁ་འབྱུང་བར་བྱིན་གྱིས་བརླབས། ཕོ་ཉ་རྣམས་འཕངས་སེམས་སྐྱེས་པས་རྡོ་དང་གསེག་མ་ལ་འཁར་སིལ་བསྣུན་པས་ཐམས་ཅད་གསེར་དུ་གྱུར། མང་ཡུལ་གྱི་རི་གཡས་གཡོན་སྤོ་བའི་རྫུ་འཕྲུལ་བསྟན་པས་དད་དེ་གཤེགས་པར་གསོལ་བས་ད་ལྟ་འདྲེ་རྣམས་འདུལ་ཞིང་ཕྱི་ལ་འོང་། མངལ་སྐྱེས་ཀྱིས་ལྷ་འདྲེའི་ཟེར་མི་ཐུབ་པས་སྔོན་ལ་སོང་ཞིག་གསུངས་སྟེ་བྱིན་གྱིས་བརླབས་ནས་བཏང་། ཞང་ཞུང་གི་ལྷ་མུ་ཙ་མེན་གྱིས་རི་བར་དུ་བཅར་བར་བྱས་པ་གསེག་ཤང་གི་ཡུ་བ་བསྣུན་པས་རི་ཕན་ཚུན་དུ་བྱེ་སྟེ་སློབ་དཔོན་སྟེང་གི་ན་མཁའ་ལ་བྱོན། ཁ་ལ་རོང་སྒོར་བསྟན་མ་བཅུ་གཉིས་ཀྱིས་ཐོག་ཕབ་པ་ཕྱག་མཐིལ་དུ་ཆུ་བླུག་པ་ལྟར་བཟེད་དེ་ཁྲག་གི་ཐིགས་པ་སྲན་མ་ཙམ་དུ་སོང་། འུ་ཡུག་དུ་རྡོ་རྗེ་ལེགས་པས་བསུས་ཤིང་མཆོད། གངས་དཀར་མས་ཐོ་བཙམས་པ་སློབ་དཔོན་གྱིས་ལྟ་སྟངས་མཛད་པས་གངས་ཞུ་སྟེ་དཔལ་མཚོའི་ནང་དུ་བྲོས། སྡིགས་མཛུབ་བསྟན་པས་མཚོའི་ཁོལ་སྟེ་ཀེང་རུས་སུ་ལྷགས་སོང་། མཚོ་ཁར་ཡེར་བྱུང་བ་ལ་རྡོ་རྗེ་བསྣུན་པས་མིག་གཅིག་ཞར་སྟེ་ཤ་མེད་གངས་དཀར་རྡོ་རྗེ་སྤྱན་གཅིག་མ་ཞེས་བཏགས། གཉན་ཆེན་ཐང་ལྷས་སྦྲུལ་ཆེན་པོའི་གཟུགས་ཀྱིས་ལམ་བཀག་པ་ཕྱག་འཁར་བསྣུན་པས་དྲི་ཟ་ཟུར་ཕུད་ལྔ་པར་བྱས་སྟེ་གདུགས་ཚོད་དྲངས། གནམ་སྨན་དཀར་མོ་དང་བྱང་སྨན་ཏིང་ལོ་བཙུན་གྱིས་སྐུ་ལ་ལྷགས་པ་བཏང་བས་མ་ཚུགས་པར་ཟིལ་གྱིས་མནན། གཡར་མོ་ཐང་ལ་སོགས་པར་རྫུ་འཕྲུལ་གྱིས་བྱོན་སྟེ་མདོ་ཁམས་ཀྱི་ལྷ་འདྲེ་བཏུལ། ཡར་ལྷ་ཤམ་པོས་གཡག་དཀར་པོ་རི་ཙམ་དུ་སྤྲུལ་སྟེ་ཐོ་བཙམས་པ་ལྕགས་ཀྱུའི་ཕྱག་རྒྱས་སྣ་ནས་བཟུང་། ཞགས་པ་དང་ལྕགས་སྒྲོག་གི་ཕྱག་རྒྱས་བསྡམས། དྲིལ་བུའི་ཕྱག་རྒྱས་བཙོགས་པས་བཀའ་ཉན། རྨ་ཆེན་སྦོམ་ར་བཏུལ། ལྷ་འདྲེ་དེ་ཐམས་ཅད་ཀྱིས་སོ་སོར་སྲོག་སྙིང་ཕུལ་དམ་ལ་བཏགས། མལ་གྲོ་གཟི་ཅན་ལ་ཀླུ་གཏེར་བཅུག་ཤབ་སྨད་ཐང་ལྷའི་མཚོ་༼ཇ༨༤ན༽མལ་འགྲོའི་ནང་སོགས་ན་དམྱལ་བ་ཉི་ཚེ་བའི་གནས་ཆུ་ཐམས་ཅད་ཟངས་ཞུན་ལྟར་འཁོལ་ཞིང་ས་གཞི་ལྕགས་བསྲེགས་པ་འདྲ་བ་ན་མཁའ་ལ་བྱ་རྒྱུ་བ་ཡང་འཚིག་ཞིང་ལྷུང་བ་དེ་ལྟ་བུ་མང་དུ་ཡོད་པ་རྣམས་སུ་དཀྱིལ་འཁོར་གྱི་ཆོ་ག་མཛད་དེ་གཟུངས་ཆུ་དང་བྱེ་མ་གཏོར་བས་དམྱལ་བ་པ་རྣམས་དག་པའི་ཞིང་དུ་དྲངས། དམྱལ་བའི་མེ་ཞི་སྟེ་ས་གཞི་ཡུལ་དུ་རུང་བར་གྱུར། ཕོ་བྲང་རླུང་ཚུབས་སུ་བཙན་པོ་དང་མཇལ་སྟེ་ཞབས་ལ་བཏུགས། བསམ་ཡས་ཀྱི་སའི་དཔྱད་མཛད། ཕྱོགས་ཀྱིས་སྤོས་པ་བཞི་ལ་གཏེར་ཀ་དང་མཚམས་ཀྱི་འགྲམས་པ་བཞི་ལ་མེ་བཙའ་མཛད། ན་མཁར་རྡོ་རྗེའི་གར་མཛད་པའི་གྲིབ་མ་གང་བྱུང་དུ་བཙགས་པས་ལྕགས་རི་ཟུར་མང་རྡོ་རྗེ་འགྲོས་སུ་བྱུང་། མི་མ་ཡིན་ཐམས་ཅད་བྲན་དུ་བསྐུལ་སྟེ་རྒྱལ་ཆེན་བཞིས་ལག་དཔོན་བྱས་ནས་བརྩིགས་པས་ཉིན་མོ་མིས་བརྩིགས་པ་ལས་མཚན་མོ་ལྷ་འདྲེས་བརྩིགས་པ་མཐོ་ཞིང་ཤིང་གཟོ་ལ་སོགས་པ་ཐམས་ཅད་ལེགས་པར་བྱུང་། བསམ་ཡས་ཀྱི་གཙུག་ལག་ཁང་ཡོངས་སུ་རྫོགས་པ་རྒྱལ་པོའི་ཐུགས་དགོངས་མཐར་ཕྱིན་པར་མཛད་དོ། །

འདི་དག་དུ་མཁན་པོ་བོ་དྷི་ས་ཏྭས་རྒྱལ་པོ་ལ་ཕྱག་བྱས་པ་དེ་བཞིན་དུ་སློབ་དཔོན་ཡང་མཛད་དེ་འོང་སྙམ་ནས་རྒྱལ་པོས་ཕྱག་མ་མཛད་པ་ལ་མགུར་བཞེངས་བྱ་བ་སོགས་འདུག་པ་ནི་ཕྱི་རབས་སུ་ལྷད་བཅུག་པར་དྭོགས་སྟེ་རབ་བྱུང་གི་གཟུགས་ཙམ་ལ་ཡང་འདུད་དགོས་པ་སོགས་སྔར་གྱི་བཀའ་ཁྲིམས་ཡིན་ལ། རྒྱ་གར་ན་སངས་རྒྱས་ཀྱི་རྗེས་སུ་ཞུགས་པའི་རབ་བྱུང་ལྟ་ཞོག་ཕྱི་རོལ་པའི་ཀུན་དུ་རྒྱུ་དང་བྲམ་ཟེ་སོགས་ཀྱང་རྒྱལ་པོ་ལ་ཕྱག་མི་བྱེད་དེ་རྒྱལ་པོ་དང་ཕྲད་ན་རྒྱལ་བ་དང་ཚེ་དཔེལ་བ་བྱས་ནས་ཕྱོགས་གཅིག་དུ་འདུག་པར་བྱེད་ལ། རྒྱལ་པོས་དེ་དག་ལ་ཕྱག་བྱེད་པར་བཤད་ཅིང་། བོད་དུ་རབ་བྱུང་རྣམས་ཁྱིམ་པའི་དཔོན་ལ་ཕྱག་བྱེད་པ་ནི་རྗེ་ས་སྐྱ་པཎྜི་ཏ་ཧོར་གོ་དན་གྱི་ནད་སེལ་བ་ལ་འབྱོན་པའི་ཚེ་ས་སྐྱར་༼ཇ༨༤བ༽དཔོན་ཆེན་ཤཱཀྱ་བཟང་པོ་བསྐོས་ནས་འུ་ཡུག་པ་དང་ཤས་རིན་པ་མ་གཏོགས་དགེ་བའི་བཤེས་གཉེན་ཐམས་ཅད་ཀྱང་ཕྱག་འཚལ་དུ་བཅུག་པ་ཕྱིན་ནས་དར་བ་ཡིན་པས་ཕྱི་རབས་ཀྱི་འདྲ་བཟོ་བྱས་ནས་བཅུག་པར་སྣང་ལ།

གཞན་ཡང་གཏེར་བཏོན་རེ། གངས་ཀྱི་སེང་གེ་རེ། ཁྱུང་རེ། ཨུ་དུམ་ཝ་རའི་མེ་ཏོག་རེ་རྣམས་དུས་མཉམ་སྐྱེ་ལ་གཏེར་བཏོན་རྒྱལ་རིགས་སོགས་རིགས་བཞི་པོ་གང་དུ་སྐྱེ་བར་ཨུ་དུམ་ཝ་རའི་མེ་ཏོག་དཀར་སེར་དམར་སྔོ་ཐ་དད་པ་རེར་སྐྱེ་བར་བྲིས་པ་སོགས་ལྷད་མང་དུ་བཅུག་སྣང་སྟེ་མདོ་ལས་ཨུ་དུམ་ཝ་རའི་མེ་ཏོག་ནི་རྫིང་བུ་དལ་འབབ་ཀྱི་འགྲམ་ན་ཨུ་དུམ་ཝ་རའི་ཚལ་ཡོད་པ་ལས་གཞན་དུ་མི་སྐྱེ་ལ་དེར་ཨུ་དུམ་ཝ་རའི་ཤིང་ལོ་མང་བ་ཅན་རྟག་དུ་སྐྱེ་ཡང་མེ་ཏོག་ནི་སངས་རྒྱས་དང་འཁོར་ལོས་བསྒྱུར་བ་ནམ་འབྱུང་བའི་ཚེ་མ་གཏོགས་མི་འབྱུང་ཞིང་དེ་འདས་པ་ན་མེ་ཏོག་དེ་བསྐམས་པར་གསུངས་ལ། འདུལ་བ་ལུང་ལས་ཀྱང་ཀུན་དུ་རྒྱུ་རབ་བཟང་གིས་ཚལ་དེར་རྟག་པར་གནས་པ་ལས་མེ་ཏོག་དེ་མཚན་མར་བཟུང་ནས་དེ་སྐབས་སུ་ཉེ་བར་མཐོང་བ་ན་སངས་རྒྱས་མྱ་ངན་ལས་འདའ་བར་ཤེས་སྟེ་ཕྱིན་ནས་རབ་ཏུ་བྱུང་བར་བཤད་ལ། སྔགས་ལས་ཀྱང་། ཨུ་དུམ་ཝ་རའི་མེ་ཏོག་བཞིན། །བརྒྱ་ལམ་ན་ནི་རེས་འགའ་ཞིག །འབྱུང་འགྱུར་ཡང་ནི་མི་འབྱུང་ངོ་། །ཞེས་འཆད་པ་ཡིན་ནོ། །དེས་ན་གཏེར་བཏོན་རེ་ལ་ཨུ་དུམ་ཝ་རའི་མེ་ཏོག་སྐྱེ་ན་ཉན་ཐོས་དང་རང་སངས་རྒྱས་དང་བྱང་ཆུབ་སེམས་དཔའ་དང་སྐྱེས་བུ་ངོ་མཚར་བ་ཐམས་ཅད་ལ་ཡང་སྐྱེ་དགོས་པས་མདོ་སྔགས་གཉིས་ཀའི་སྒྲོམ་འཇིག་ཞིང་མི་ཤེས་པ་རྣམས་ཀྱིས་ལྷད་འདི་ལྟ་བུ་བཏབ་པས་ཆོས་ཀྱི་རྣམ་གྲངས་ཆུད་ཟོས་པར་བྱས་སྟེ་དཔྱོད་ལྡན་རྣམས་དྭོགས་པའི་གནས་སུ་གྱུར་ཅིང་ཆོས་སྤོང་ལ་ཇི་མི་སྙམ་པ་རྣམས་གསང་སྔགས་རྙིང་མ་མཐའ་དག་ལ་སྐུར་བ་འདེབས་པ་འདི་བྱུང་བ་ཡིན་ནོ། །

རྦ་བཞེད་ལས་ནི་མཁན་པོ་བོ་དྷི་ས་ཏྭས་སྤྱན་དྲངས་པར་འདོད་པར་སྣང་སྟེ་དེ་ཉིད་ལས། གསལ་སྣང་རྒྱ་ནག་ནས་འཁོར་མ་ཐག་དུ་བཙན་པོས་ད་ནི་བོ་དྷི་ས་ཏྭ་སྤྱན་དྲོངས་ཅེས་བཀའ་བསྩལ་ནས་གསལ་སྣང་གིས་ཀྱང་བོ་དྷི་༼ཇ༨༥ན༽ས་ཏྭ་སྤྱན་འདྲེན་དུ་བལ་ཡུལ་དུ་མཆིས་པ་དང་བོ་དྷི་ས་ཏྭས་ཀྱང་པདྨ་སམྦྷ་ཝ་དང་ལྷ་ཁང་རྩིགས་པའི་ཕྱ་མཁན་དང་གཉིས་མང་ཡུལ་དུ་སྤྱན་དྲངས་སྟེ་བསྡོངས་འདུག་པས་མཁན་པོ་གཉིས་ཀ་གསལ་སྣང་གིས་མང་ཡུལ་ནས་གཟིངས་བཅས་ནས་ཆུ་ཀླུང་ན་སྤྱན་དྲངས་འུ་ཡུག་གི་ཐད་ཀར་གཤེགས་པ་དང་པདྨ་སམྦྷ་ཝའི་ཞལ་ནས་སང་གི་གྲོ་ལམ་ནི་ཉི་ཚེ་བའི་དམྱལ་ཁམས་ཅིག་ཡོད་ཀྱིས་སྙིང་རྗེ་ཞིག་བྱ་དགོས་གསུངས་ནས་གཟིངས་ལས་བབ་སྟེ་འུ་ཡུག་དུ་གཏོར་མ་དང་དགོངས་པ་མཛད་པས་ཆབ་འཇམ་ཙམ་དུ་གྱུར། དེ་ནས་གནམ་གྱི་ཆུ་ཁོལ་དུ་བྱོན་ནས་དེར་སྔ་དྲོ་གཅིག་དགོངས་པ་མཛད་པས་ཆུ་ཡང་འཇམ་ཙམ་རེད་སྟེ་རླངས་པ་ཆད་པ་ཡང་ཞག་གསུམ་ཙམ་བགྱིས། དེ་ནས་གལ་སྟེ་ལ་ཡང་ཟེར་གཤེ་ཆུ་ལ་བཤུལ་ཕྱུང་ནས་གཤེགས་པ་དང་། བོད་ཁམས་སུ་ཆོས་མཛད་དུ་མི་སྟེར་བའི་ཀླུ་དཀར་པོའི་ཕྲུ་གུ་མི་སྲུན་པ་ཅིག་ཡོད་པ་དེ་དམ་འོག་དུ་གཞུག་ཅིང་འདུལ་དེའི་དྲུང་ན་ཡང་ཉི་ཚེ་བའི་དམྱལ་བ་ཞིག་ཡོད་པས་དེར་ཡང་སྙིང་རྗེ་ཞིག་བྱ་དགོས་གསུངས་ནས་འདམ་སྙིང་དྲུང་དུ་བྱོན་པ་དང་། ཀླུ་ཚངས་པ་བྱ་བའི་མི་ཚན་གཅིག་ན་རེ་མཁན་པོ་ལ་གནོད་སྦྱིན་འདུལ་བའི་ཐབས་བལྟ་ཅེས་ཞུས་པ་དང་མཁན་པོས་ཟངས་ཁལ་ཚད་མ་ཞིག་ཕྱུང་ནས་དེར་ལུང་བོང་གི་རོ་ཞིག་བཅོས་ནས་ཟངས་ལ་ཞབས་བསྣུན་ནས་སྤུབ་པས་ཐང་ལྷ་ཁྲོས་སྟེ་དགུན་ཟླ་འབྲིང་པོ་ལ་གངས་རྩེ་ལ་ཏུག་ཅོམ་བྱུང་། སྤྲིན་ནག་པོ་ཞིག་ཡང་ཆགས་ནས་སེར་བ་བབ། གློག་དང་འབྲུག་སྒྲ་དྲག་པོ་བྱུང་། དེ་ཕྱིན་ཆད་ཡུལ་ཕྱོགས་དེ་དུལ་སྟེ་ཐབ་ཀྱང་སྔོན་པས་གཡུང་བར་གྱུར། དེ་ནས་དེ་ཉིད་ཏུ་དགོངས་པ་མཛད་པ་དང་སྙིང་དྲུག་གི་ཆུ་ཁོལ་བའི་རླངས་པ་ཅད་ནས་འཇམ་ཙམ་དུ་རེད་པ་ཟླ་བ་གཅིག་བགྱིས་སོ། །ཡང་ཐང་ལྷ་དམ་འོག་དུ་གཞུག་པར་དགོངས་པ་དང་ཐང་ལྷའི་གངས་ལ་སྤྲིན་ནག་པོ་ཆགས་གློག་དང་འབྲུག་དང་སེར་བ་བབ་པ་དང་མཁན་པོའི་ཞལ་ནས་ཀླུ་ཕྲུ་གུ་མི་སྲུན་པ་ཅིག་རྒྱ་མཚོར་བྲོས་གསུངས་ནས་ཞག་གསུམ་དགོངས་པ་མཛད་༼ཇ༨༥བ༽པས་ཐུག་ཆོམ་ཡང་མ་མཆིས། ཡུལ་ཡང་འཇམ་པར་གྱུར། ཀླུ་དམ་ལ་ཐོགས་སྟེ་ཐང་ལྷས་བཀའ་ཉན་དུ་ཁས་བླངས་གདུགས་ཚོད་དྲངས་སོ། །དེ་ནས་མ་ལེ་ཤོར་བྱོན་ནས་འཕན་ཡུལ་གཟིགས་པས་ཡུལ་ངན་རྟ་རོ་དམར་པོ་ཁ་ཕྱེ་བ་འདྲ་བ་འདི་ལ་མི་འགྲོ་གསུངས་ནས་སྟོད་ལུངས་ཡ་རལ་ན་ཡར་བྱོན། བཙུན་མོ་ཕྲེང་གི་བྲག་ལ་ཨ་ཙ་ར་འགྲོ་འཕྲོ་ལ་རེངས་པ་འདྲ་བ་འདིའི་གོང་མ་བཅད་ན་མུ་སྟེགས་ཅན་གྱི་རིགས་བོད་དུ་འཆོར་གསུངས་ནས་བཅད། གཞོང་པར་གྲོ་ཐོབ་གསུང་ནས་ཆུ་མ་མཆིས་བྱས་པས་ཆབ་དབྱུང་བར་བྱ་གསུང་ནས་གསེག་ཤང་གི་ཡུ་བ་ས་ལ་ཐམས་ཐམས་བརྒྱབ་པས་ཆུ་ཁ་བཅུ་བྱུང་སྟེ་གཞོང་པའི་ལྷ་ཆུར་གྲགས། སྙེ་འཕྲེང་དུ་ངའི་གྲོ་རན་གསུང་བ་དང་མཁར་ནག་གི་མཚོ་འདི་ལ་ཀླུ་བཙན་དྲག་པོ་འདུག་པས་འདུལ་ལོ་གསུངས། འདི་ཤིན་ཏུ་ཐུ་བ་ཞིག་འདུག་པས་འདུལ་བྱེད་ཅིག་བྱ་གསུངས་ནས་བྲག་ལ་བཅོམ་ལྡན་འདས་རྡོ་རྗེ་སེམས་པའི་སྐུ་ཅིག་བསྐྱེད་པས་རང་བྱུང་དུ་བྱུང་། བལ་པོའི་རྡོ་མཁན་ན་རེ་བོད་ཀྱི་རྡོ་ལ་གཟོ་བཏུབ་མི་བཏུབ་བལྟའོ་ཟེར་ནས་བྲག་ལ་ཤ་བའི་གཟུགས་ཅིག་བརྐོས་སོ། །

དེ་ནས་དམ་ཤོད་ལ་བྱོན་ཟུར་མཁར་འཕྲང་ལ་རྡོའི་མཆོད་རྟེན་ལྔ་མཛད། ཟ་ཧོར་གྱི་མཁན་པོ་ཕོ་བྲང་དུ་གཤེགས་ནས་བཙན་པོ་ལ་བརྡ་སྦྱར། བཙན་པོ་བསུས་སྟེ་ཕྱག་མཛད་པས་སློབ་དཔོན་གྱིས་བསྙུན་རྨེད། སློབ་དཔོན་གྱིས་ཕ་བང་ཞིག་ལ་ཕྱག་གཡས་པའི་ཐལ་མོ་ཕྱིར་མཛད་པས་ཕ་བང་ཤགས་ཀྱིས་གས། ད་ཕྱགས་གར་འབེབས་ཅེས་པ་ལ། སང་ཤིས་དེའི་བར་བྲག་དམར་མགྲིན་བཟང་འཁོར་ས་སྒོ་མ་མཆིས་པ་ཅིག་ལ་ནང་ལྷ་ཁང་རྒྱའི་དེའུ་ཤན་ལ་དཔེ་བླངས་པ་ཅིག་བཞེངས་ཚར་ནས་དེར་ཕྱགས་ཕེབས་པར་ཞུས། དེ་དུས་ཨཱ་ཅཱརྱ་བོདྷི་ས་ཏྭས་བཙན་པོ་ལ་གསོལ་བ། སྔོན་སངས་རྒྱས་འཇིག་རྟེན་ན་བཞུགས་པའི་ཚེ་ལྷ་མ་སྲིན་དམ་འོག་དུ་མ་ཚུད་པ་མ་མཆིས་པར་རིགས་པ་ལ་བོད་ཡུལ་ན་དམ་འོག་དུ་མ་ཚུད་པའི་ལྷ་འདྲེ་གདུག་པ་ཅན་མང་དུ་མཆིས་པས་བཙན་པོ་ཆོས་མཛད་དུ་མི་སྟེར་བ་ལ་ད་ལྟ་འདིར་འཛམ་བུའི་༼ཇ༨༦ན༽གླིང་ན་ནུས་པ་ཆེ་བའི་པདྨ་འབྱུང་གནས་ཅེས་བྱ་བ་འདི་སྤྱན་དྲངས་ནས་བཞུགས་པས་སྔོན་ཆོས་མཛད་དུ་མི་སྟེར་བར་འཕང་ཐང་དུ་ཆུ་བོ་ཆེ་གཏོང་བ་དང་། ཤམ་པོའི་གངས་བསྙིལ། བོད་ཁམས་སུ་མི་ནད་ཕྱུགས་ནད་དང་མུ་གེ་ལོ་ལྔར་འབེབས་པ། ལྷ་སའི་མཁར་དུ་ཐོག་འབེབས་ཤིང་མེས་གཏོང་བ་སོགས་གཟིགས་ལྟས་ངན་པ་གཏོང་ཞིང་བར་ཆད་དགྱིད་པའི་བགེགས་རྣམས་རི་རབ་ངོས་ཀྱི་རྒྱལ་པོ་ཆེན་པོ་བཞི་མི་ལ་ཕབ་སྟེ་དེའི་ཐན་ལས་བྱུང་བ་བཞིན་དམ་ལ་འདོགས་པའི་ཆོ་ག་ནི་སྔགས་མཁན་འདིས་རྔོ་ཐོགས། བཙན་པོ་ཆོས་མཛད་པ་ལ་རྩོད་ཅིང་རྒོལ་བ་བྱུང་ན་ཕྱི་རྒོལ་གྱི་གཏན་ཚིགས་སྨྲ་བ་ནི་ཁོ་བོ་ལས་མཁས་པ་མ་མཆིས། གཙུག་ལག་ཁང་རྩིག་པའི་ལྟས་དང་བཀྲ་ཤིས་མི་ཤིས་དང་ཆོས་ཚུགས་མི་ཚུགས་རྟོག་པའི་ཕྱ་མཁན་མཁས་པ་འདི་ཙམ་དུ་གཞན་ན་མེད་པས་ཁྲིད་དེ་འོངས་པ་ཡིན། དེ་ལྟར་མཛད་ན་རྒྱལ་པོའི་དགོངས་པ་ཡང་འགྲུབ་བོ་ཅེས་གསུངས་སོ། །

དེར་སང་ཤིས་མགྲིན་བཟང་གི་མངའ་གསོལ་བ་སློབ་དཔོན་པདྨ་ལ་ཞུའོ་ཞེས་ཞུས་སྟེ་རྒྱལ་པོའི་གནང་ཆེན་གཟིམས་མལ་བ་ཀུན་ཡང་མཆིས། སློབ་དཔོན་པདྨས་ལྷ་མངའ་གསོལ་བས་ལྷ་ཐམས་ཅད་ནས་ནང་ནས་བཀད་སར་བྱོན། ནམ་ཕྱེད་ན་བློན་པོ་རྣམས་ཀྱིས་མར་མེ་ཁྱེར་ནས་བལྟས་པས་ནང་ན་འཇིམ་གཟུགས་གཅིག་ཡང་མེད་དེ་སྟོང་བར་འདུག་ནང་པར་བལྟར་ཕྱིན་པས་འཇིམ་གཟུགས་ཐམས་ཅད་སྔ་མ་ཁོ་ན་བཞིན་ནང་ན་བཞུགས་ནས་སློབ་དཔོན་པདྨས་མཆོད་པ་བྱེད། ལྷ་རྣམས་གཏམ་སྨྲ་བ་དང་བཤོས་གསོལ་བ་མཐོང་། མར་མེ་ཐམས་ཅད་རང་འབར་རོལ་མོ་ཐམས་ཅད་རང་འཁྲོལ་སྤོས་ཐམས་ཅད་རང་བསྲེགས་ཅིང་འཐུལ། འཕན་ལྔ་བཏགས་པ་ལྔ་བརྒྱར་འཕེལ། ཅོང་རང་བརྡུང་ཞིང་འཁྲོལ། རྒུན་འབྲུམ་རྡོག་པོ་སྙིམ་པ་ཙམ་པ་དེ་སུས་ཀྱང་འཚལ་བར་རྔོ་མ་ཐོགས། དེའི་ནང་པར་སློབ་དཔོན་པདྨས་དཀྱིལ་འཁོར་བྲིས་སྟེ་གཟིམས་མལ་བ་ལྷ་ལུང་འཚོ་བཞེར་སྙན་ལེགས་ལ་པྲ་རྟེན་བྱས་སྟེ་པྲ་སེ་ན་ཏ་ཕབ་སྟེ་སྨྲར་བསྩལ་བས་བོད་ཀྱི་ཀླུ་མི་སྲུན་པ་རིལ་གྱི་མིང་སྨྲས་སྟེ་འཕང་ཐང་དུ་༼ཇ༨༦བ༽ཆུ་ཕབ་པ་ཤམ་པོ། ལྷ་སར་ཐོག་འབེབས་པ་ཐང་ལྷ། མུ་གེ་དང་ལོ་ཉེས་དང་མི་ནད་གཏོང་བ་བསྟན་མ་བཅུ་གཉིས་ལ་སོགས་པ་ཀུན་སྨྲས། དེའི་སང་རིགས་བཟང་པོའི་བུ་ཚ་ཕ་མ་མེས་ཕྱི་ཚང་བ་བཅུ་ཙམ་བསགས་སྟེ་པྲ་རྟེན་བགྱིས་ནས་རྒྱལ་པོ་ཆེན་པོ་བཞིའི་པྲ་ཕབ། གནོད་སྦྱིན་མེ་ལྷས་ཞལ་མངོན་སུམ་དུ་བསྟན། ལྷ་ཀླུ་མ་རུངས་པ་དངོས་སུ་མི་ལ་ཕབ་ནས་པདྨ་སམྦྷ་ཝས་བསྡིགས་ཤིང་གཟེར། དཀར་པོ་ལ་ཆོས་བཤད་ནས་དམ་ལ་འདོགས་པ་ནི་བོ་དྷི་ས་ཏྭས་མཛད། དེས་མ་ཐུལ་བ་པདྨ་སམྦྷ་ཝས་སྦྱིན་སྲེག་མཛད་ནས་མ་མཆིས་པར་བྱས། དེ་འདྲ་བ་ལན་གཉིས་བགྱིས་སྟེ་སློབ་དཔོན་པདྨའི་ཞལ་ནས་ལྷ་ཀླུ་དམ་འོག་དུ་ཚུད་ལགས་སྟེ་ད་དུང་དེ་འདྲ་བ་ལན་གཅིག་དགྱིད་འཚལ། སླན་ཆད་ལྷ་ཆོས་ཅི་བདེར་མཛད་པ་དང་གཙུག་ལག་ཁང་དགོངས་པ་བཞིན་དུ་རྩིགས་ཅིག་གསུང་། ཟུར་ཕུད་རྐྱང་དུ་ཚལ་དུ་ཀླུ་བཏུལ་བས་གཟི་ཅན་དངོས་སུ་བྱུང་ནས་སའི་སྟེང་ན་རྒྱལ་པོ་ཁྲི་སྲོང་ལྡེ་བཙན་ཆེ། སའི་འོག་ན་རྒྱལ་པོ་ང་ཆེ་བས་ངེད་ཅག་གྲོགས་པོ་བྱས་ལ་རྒྱལ་པོ་ལྷ་ཁང་རྩིག་པའི་གསེར་ཕྱེ་ཁལ་བཅུ་བཞི་བྱིན་གྱིས་གསེར་ཁུང་གླང་པོ་སྣར་ལེན་དུ་ཐོང་ཟེར་ནས་ཕུལ། ཤམ་པོ་བཏུལ་བས་སློབ་དཔོན་གྱི་ཐོག་དུ་ཆུ་ཕབ། སློབ་དཔོན་གྱི་སྦས་སྣ་ནས་རྡོ་རྗེ་གདེངས་པས་ཆུ་གྱེན་ལ་ལོག་སྟེ་ལྷ་རྫིང་དུ་མིང་ཆགས། རྡོ་རྗེ་བརྒྱབ་པས་ཆུ་ཁོལ། ཤམ་པོ་ཁོ་རང་གངས་ཞུ་བའི་རྩེ་ལ་བསྡད་ནས་སློབ་དཔོན་ང་ལ་དེ་ཙམ་དུ་ཐོ་འཚམ་ཟེར། སློབ་དཔོན་གྱི་ཞལ་ནས་ཁྱོད་ང་ལ་དེ་བས་དེ་ཙམ་དུ་ཐོ་འཚམ་པ། ད་ངའི་དམ་འོག་དུ་མ་ཞུགས་ན་ཁྱོད་སྲེག་གོ་གསུངས་པས། ང་ནག་པོའི་རིགས་ཡིན་ཆོས་བགྱི་བའི་སྐབས་མ་མཆིས་ད་མན་ཆད་གནོད་པ་མི་བྱའོ་ངའི་དྲུང་དུ་སེར་ཆགས་མ་བཏང་ཞིག་ཟེར་ནས་དམ་བཅས། དེ་ནས་ད་དུང་སྦྱིན་སྲེག་ཞིག་བགྱིའོ་གསུང་བ་དང་། བཙན་པོ་དབུ་འཁྲུ་བར་བཞེད་པ་ལ་བོ་དྷི་ས་ཏྭའི་ཞལ་ནས་བོད་ཀྱི་བཙན་པོ་དབུ་བསིལ་ཟེར་ན་ཆབ་གང་ནས་ལེན་གསུངས་པས་བཞེང་བླ་ན་རེ་འོམ་བུ་ཚལ་ནས་ལེན་ཞེས་གསོལ། ༼ཇ༨༧ན༽

མཁན་པོའི་ཞལ་ནས་རི་རབ་ཀྱི་བྱང་ངོས་ན་ཆུ་མིག་རྟ་རྣ་བྱ་བ་ཡོད། དེ་ནས་ཆུ་བླངས་སྟེ་དབུ་བསིལ་ན་རྒྱལ་པོ་སྐུ་ཚེ་ཡང་རིང་། ལྷ་སྲས་རིགས་རྒྱུད་ཀྱང་འཕེལ། ཆབ་སྲིད་ཀྱང་ཆེ། དགོས་རྒུ་ཡང་འགྲུབ་པས་ཆབ་དེ་སུས་ལེན་ནུས་གསུང་བ་རྒྱལ་པོའི་སྙན་དུ་གསན་ནས་བསྒྲགས་པའི་སར་མཁན་པོ་པདྨ་སམྦྷ་ཝའི་ཞལ་ནས་དེ་ངས་རྔོ་ཐོགས་གསུངས་ནས་ག་ཤའི་འོག་ནས་བཀྲ་ཤིས་ཀྱི་བུམ་པ་གསེར་ལས་བགྱིས་པ་ཅིག་ཕྱུང་བ་ལ་ཁ་དར་དཀར་གྱིས་བཅང་བཞིར་བླས་རྒྱས་བཏབ་སྟེ་མཁན་པོས་སྔགས་བཏབ་ནས་ན་མཁའ་ལ་འཕངས་པས་ཇེ་མཐོ་ཇེ་མཐོ་ལ་མི་སྣང་བར་སོང་། དར་ཅིག་ནས་ཛབ་ཁུང་དུ་རྨ་བྱའི་སྒྲོས་བྱབས་པ་དང་ཟན་ཟ་ཡུན་ཙམ་ན་བུམ་པ་ན་མཁའ་ལ་སེར་རྒྱང་གིས་སློབ་དཔོན་གྱི་པང་དུ་བྱུང་། ཁ་ཕྱེ་བས་ཆུ་འོ་མ་འདྲ་བས་གང་འདུག་དེས་དབུ་ཁྲུས་ཅེས་བློན་པོ་ཀུན་ལ་གཏད་ནས་འདུན་སར་བྲིམས་པ་ལས་འདུན་ས་ཆུང་ངུ་ནས་ལུང་གསལ་བ། འདི་མོན་གྱི་སྨྱོ་ཆུ་ཡིན་སྟེ་སྐུའི་རིམ་གྲོར་མི་སྨན་པས་ཕོ་ལ་ཐོང་ཞེས་མ་མཆིས་པར་བགྱིས། གཞན་ཡང་སློབ་དཔོན་པདྨའི་ཞལ་ནས་བོད་བྱིན་སྐྱིད་པར་བགྱི་བས་བཻ་ཤྲ་ཝ་ཎ་ལས་ནོར་བསླངས་སྟེ་ནོར་མེད་པ་ལ་ནོར་སྦྱིན། ཛམྦུ་གླིང་གི་དཀོར་ཁུང་སྲིད་དོ་ཅོག་ཀྱང་བོད་ཁམས་སུ་འབྱུང་བར་བྱ། དམ་ཤོད་གྲ་དོལ་སྟག་ལ་ཕུ་སོགས་ཆུ་དཀོན་པ་དང་ཆུང་བ་རྣམས་སུ་ཆུ་ཕྱུང་ལ་གྲམ་པ་ཐམས་ཅད་ཞིང་དུ་བྱས་ལ་ཞིང་གིས་བོད་ཀུན་འཚོ་བར་བྱ། གཙང་པོ་དང་མཚོ་ཀུན་སྒྲོམས་སུ་བཅུག་ལ་མིས་འཕྱོང་དུ་རུང་བར་བྱ། ངས་ཨོ་ཌྱན་དུ་གཙང་པོ་འདི་བས་ཆེ་བ་ཞིག་སྦུབས་སུ་བཅུག་གསུངས། དམ་ཤོད་ཀྱི་བྱེ་མ་ཐམས་ཅད་ཚལ་དང་ནེ་གསིང་དུ་བསྒྱུར། བོད་ཡུལ་ངན་པ་ཀུན་བཟང་པོར་བྱས་སྟེ་ཐམས་ཅད་ཉམས་དགའ་བར་བྱའོ་ཞེས་དེ་ལྟར་མཁན་པོས་རྒྱ་ཆེན་པོར་གསུངས་པ་དང་། འགྲུབ་བམ་མི་འགྲུབ་འདུན་ས་ཆུང་ངུ་ནས་རྗེ་བློན་མོལ་སྟེ་བཀའ་གྲོས་མཛད་ནས་དེ་ལྟར་འོང་མི་འོང་ཉམ་སད་པ་ལས་ཨོ་ཌྱན་གྱི་མཁན་པོས་སྔ་དྲོ་གཅིག་བསྒོམས་པས་མཚོ་མོ་མགུར་གྱི་བྱེ་༼ཇ༨༧བ༽མའི་ཞབས་ནེ་གསིང་དུ་སྔོ་ཕྱུར་ལ་བཏང་། དེའི་ཕྱི་འབྲེང་བྲག་དམར་གླ་བ་ཚལ་གྱི་སྨད་ནགས་སུ་བཏང་། ཀླུ་རྫིངས་སུ་ཆུ་བྱུང་། ད་དུང་ཉམ་སོད་དང་བྱས་ནས་སྔ་དྲོ་གཅིག་བསྒོམས་པས་ཟུར་མཁར་ནས་ཆུ་རྗེན་ནར་གྱིས་བྱུང་སྟེ་ཆུ་མིག་བྱུང་བ་དང་འོང་ངེས་པར་འདུག་པས་བློན་པོ་དག་ན་རེ་བོད་ཡུལ་བཟང་པོར་བྱས་པའི་སྔགས་མཁན་གྱི་མཐུ་དང་སྦྱར་ན་ཆབ་སྲིད་རྒྱ་གར་གྱིས་ཕྲོགས་སྟེ་འགྲོ་ཞེས་འདུན་ས་ཆུང་ངུར་གྲོས་བྱས་ནས་འཕྲོ་འགུམ་པར་ཆད་དེ་སློབ་དཔོན་གྱིས་ད་ཞིང་བྱའོ་གསུངས་པས་ཞིང་ཡར་ལུངས་ཀྱིས་ཆོག་ཟེར་སྟེ་སྔགས་མཁན་ལ་ཕྱག་བྱས་སྟེ་བྱ་དགའ་ཆེན་པོ་ཕུལ་ནས་སླར་རྒྱ་གར་དུ་བཞུད་པར་ཞུ་བ་ཕུལ་བས་རྒྱལ་པོ་མ་དགྱེས་ནས་སློབ་དཔོན་ལ་གསེར་ཕྱེ་བྲེ་གང་ཕུལ་ཕྱག་དང་བསྐོར་བ་བྱས་སྟེ་སྔར་ལྟར་ཞུས་པས་སློབ་དཔོན་གྱི་ཞལ་ནས་ང་གསེར་འདོད་པ་མ་ཡིན་སྟེ་བོད་མཐའ་འཁོབ་ཏུ་འདྲེ་སྲིན་གདུག་པ་ཅན་བཏུལ་ལ་བཙན་པོ་ཆོས་བྱར་བཏུབ་པར་བྱ། བོད་ཡུལ་བཟང་པོར་བྱས་ལ་འབངས་བདེ་བ་ལ་དགོད་པའི་ཕྱིར་འོངས་ཀྱི་གསེར་འདོད་ན་འདི་ཙུག་བྱས་པས་ཆོག་གསུངས་ནས་མཁན་པོས་རྡོ་དང་ཤིང་དང་རྩ་དང་བྱེ་མ་སོགས་ཕྱག་གིས་བཟུང་ཚད་རེག་ཚད་གསེར་ཕྱེར་རེད་དེ་བཙན་པོའི་ཐུགས་སྲུང་བའི་ཆེད་དུ་གསེར་ཕྱེ་ཁྱོར་གང་བསྣམས། ལྷག་མ་བཙན་པོ་རང་ལ་ཕུལ་སྟེ་བྲག་དམར་འོམ་བུ་ཚལ་དུ་རྗེ་འབངས་ཉི་ཤུ་རྩ་གཅིག་ལ་མན་ངག་ལྟ་བའི་ཕྲེང་བ་བཤད་ནས། རྒྱལ་པོ་ཆེན་པོ་ངའི་གསང་སྔགས་འདི་ལྟ་བ་ཆོས་ཀྱི་སྐུ་དང་བསྟུན། སྤྱོད་པ་བྱང་ཆུབ་ཀྱི་ཕྱོགས་དང་བསྟུན། ལྟ་བའི་ཕྱོགས་སུ་སྤྱོད་པ་མ་ཤོར་བར་མཛོད། ཤོར་ན་དགེ་མེད་སྡིག་མེད་དུ་སོང་ནས་ཆད་པར་ལྟ་བ་སྐྱེས་ནས་ཕྱིས་གསོར་མི་རུང་། སྤྱོད་པའི་ཕྱོགས་སུ་ལྟ་བ་འབྲེངས་ནས་དངོས་པོའི་མཚན་མས་བཅིངས་ནས་གྲོལ་བར་མི་འགྱུར། ངའི་སྔགས་སེམས་ཕྱོགས་འདི་ལྟ་བ་ཤས་ཆེ་སྟེ་མ་འོངས་པ་ན་ཚིག་གི་དོན་མི་ཤེས། རྒྱུད་ལ་འཁེལ་བའི་ལྟ་བའི་གདེང་ནི་མེད་ཅིང་མ་རྙེད་ནས་མང་པོ་ཅིག་ངན་སོང་དུ་འགྲོ་བར་འགྱུར་རོ། །༼ཇ༨༨ན༽ལྟ་སྤྱོད་ཡ་མ་བྲལ་བ་འགའས་སེམས་ཅན་མང་པོའི་དོན་ཡང་བྱེད་པར་འགྱུར། སྤྱིར་གང་ཟག་གིས་བཅོས་སྟེ་འདྲ་མིན་མང་བས་བྱིན་རླབས་ཉམས་པས་རྟོགས་པ་ཅན་ཉུང་། མ་བསླད་པ་འདི་ཀུན་སྦས་ན་ནམ་ཞིག་ལས་ཅན་འགའ་ཞིག་གི་དོན་དུ་འགྱུར་གསུངས་ནས་དཔེ་མང་པོ་ཅིག་རྫ་ལ་སྦས་སོ། །

བཙན་པོ་ལ་དབང་རིམ་མཛད་ནས་ཐེག་པ་ཆེན་པོ་གསང་སྔགས་ཀྱི་ལུང་གནང་། ཕུར་བུ་འབུམ་སྡེ་བཤད་ནས་སྨོན་ལམ་འོག་མིན་གྱི་གནས་སུ་གདབ་གསུང་སྟེ། བདག་དང་གཏན་པ་མེད་པའི་སྦྱིན་བདག་རྣམས། །ཚེ་རབས་འདི་དང་ཚེ་རྒྱུད་གར་སྐྱེས་ཀྱང་། །འོག་མིན་ཞིང་མཆོག་དག་པར་ལྷན་ཅིག་དུ། །རྣལ་འབྱོར་ཐེག་ཆེན་འབྲས་བུ་སྤྱོད་པར་ཤོག །ཅེས་གསུངས་ནས་སྦྱིན་སྲེག་གི་འཕྲོ་མ་གྲུབ་པར་སླར་གཤེགས། སྐྱེལ་མིས་ཆིབས་ཁྲོད་ནས་ཡར་ལ་སྤྱན་དྲངས། མཁན་པོ་རྒྱ་གར་ཡུལ་དུ་སྐྱེལ་མི་བཏང་བ་དང་། བློན་པོ་ཁ་ཅིག་ན་རེ་སྔགས་མཁན་དེ་མ་བསད་ན་དེ་ནུས་པ་ཆེ་བོད་ལ་བྱད་བྱས་པར་འོང་བས་འདུན་ས་ནས་བཅད་དེ་གསོད་མི་བཅོ་བརྒྱད་བཏང་ཟེར་ནས་དོང་ཕབས་ཀྱི་འཕྲང་ལ་བསྒུགས་པ་དང་སློབ་དཔོན་དཔོན་གཡོག་མང་ཡུལ་དུ་སླེབས་སྟེ་བྱོན་པའི་དགོངས་མོ་སང་ནི་འོ་ཅག་ལ་གནོད་འཚེ་བྱེད་པ་འོང་ངོ་ཞེས་སྐྱེལ་མི་རྣམས་ལ་གསུངས། འཕྲང་དུ་བྱོན་པ་དང་སྟག་སྣར་གསོད་མི་བཅོ་བརྒྱད་པོ་རྣམས་ཀྱིས་ལ་ལས་མདའ་བཀང་། ལ་ལས་མདུང་མནན། ལ་ལས་གྲི་ཕྱུང་སྟེ་སློབ་དཔོན་ལ་རྡེག་པར་བྱས་པའི་ཚེ་སློབ་དཔོན་གྱིས་ཕྱག་རྒྱ་བཅིངས་པས་མི་བཅོ་བརྒྱད་པོས་སྨྲས་ཡང་མ་ཤེས་བརྡེག་པ་བས་འགུལ་ཡང་མ་ནུས་སྟེ་འཇིམ་གཟུགས་དང་གྱང་རིས་བཞིན་དུ་རེངས་པའི་ནང་ནས་གཤེགས་སྟེ་མང་ཡུལ་གྱི་ལ་ཁར་བྱོན་ནས་སྐྱེལ་མི་ཀུན་བརྫངས་པ་ལས་མཁན་པོའི་ཞལ་ནས་བོད་ཁམས་སུ་ལྷ་ཀླུ་འདྲེ་སྲིན་དམ་འོག་དུ་ལན་གསུམ་བཅུག་ན་བཙན་པོ་ཡང་སྐུ་ཚེ་རིང་། དབོན་སྲས་ཆབ་སྲིད་ཆེ། སངས་རྒྱས་ཀྱི་ཆོས་ཀྱང་ཡུན་རིང་དུ་གནས་པ་ཅིག་ན་འཕྲོ་༼ཇ༨༨བ༽ལུས་པ་ཡིད་ལ་གཅགས། ཆོས་འཁོར་གཅིག་ནི་འབྱོངས་ནས་འོང་སྟེ་སྤྱིར་སངས་རྒྱས་ཀྱི་ཆོས་གང་བྱུང་སར་མུ་སྟེགས་ཀྱི་འགྲན་ཟླ་རེ་བྱུང་ནས་རྩོད་པ་བྱེད་དགོས་པ་ལ་བོད་ཁམས་སུ་ཆོས་བྱུང་བ་ལྔ་བརྒྱའི་ཐ་མ་ལ་བབ་པ་ལས་ཆོ་མ་བྱུང་བས་མུ་སྟེགས་ཀྱི་རྒོལ་བ་ནི་མི་འབྱུང་ན་སངས་རྒྱས་པ་ཉིད་ནང་རྩོད་པ་ཅིག་དུ་འགྱུར། ཆོས་ལ་ཡང་རྐེད་ཉག་ཕག་རེ་འོང་། བོད་ཁམས་སུ་འཁྲུག་པ་ཆེན་པོ་ཅིག་ཀྱང་འབྱུང་ཞེས་བཀའ་བསྩལ་སྟེ་སྐྱེལ་མི་རྣམས་ལ་ཡུངས་དཀར་པར་གང་གཏད་ནས་ང་ལ་མདའ་འཕེན་པ་རྣམས་ལ་ཐོབ་ཅིག་དང་དོད་འགྲོ་ནུས་པར་འགྱུར་རོ་གསུངས་ནས་སྐྱེལ་མི་མར་ལ་ལྡོག །

ད་རེ་ཞིག་མི་ཡུལ་ན་ང་ལ་གདུལ་བྱ་མེད་གསུངས་ནས་ལྷོ་ནུབ་མཚམས་སུ་སྲིན་པོ་འདུལ་དུ་འགྲོ་གསུངས་སྟེ་ཆིབས་ཁ་ནས་འཕུར་ནས་སྤྲིན་གྱི་གསེབ་ན་ཕར་ཆོས་གོས་སྤུར་རེ་གསེག་ཤང་ཁྲོལ་ལེ་བཞུད། སྐྱེལ་མིས་གསུང་བཞིན་དུ་དོང་ཕབས་ཀྱི་གསོད་མི་འབག་བྲིས་པ་བཞིན་སོང་བ་རྣམས་ལ་ཡུངས་དཀར་བཏབ་པ་དང་འགྲོ་ནུས་ཅིང་སྨྲ་ཤེས་པར་གྱུར་ཏོ། །སྐྱེལ་མི་རྣམས་ཕོ་བྲང་དུ་ཕྱིན་ནས་ཇི་སྐད་གསུང་བ་བཞིན་ལོ་རྒྱུས་སྙན་དུ་གསོལ་བས་བཙན་པོ་ཡང་ཐུགས་ལ་རབ་ཏུ་བཅགས་པར་གྱུར་ཏོ། །ཅེས་བྱུང་ངོ་། །དེས་ན་རྦ་བཞེད་ལས་བསམ་ཡས་ཀྱི་རྨང་མ་བཏིང་བར་སློབ་དཔོན་སྲིན་ཡུལ་དུ་གཤེགས་པ་འདྲ་བ་ཞིག་སྣང་བ་འདི་ནི་སློབ་དཔོན་ཆེན་པོའི་ལོ་རྒྱུས་རྣམས་ཕྱོགས་གཅིག་དུ་བསྡེབས་ནས་བྲིས་པ་ཅིག་ཡིན་པ་སྙམ་སྟེ་བསམ་ཡས་རབ་གནས་ལ་སློབ་དཔོན་ཆེན་པོ་ངེས་པར་བཞུགས་པ་འཁོར་སའི་རི་མོ་ལ་གསལ་བ་དང་། བཀའ་གཙིགས་ཆེན་མོར། སློབ་དཔོན་པདྨ་འབྱུང་གནས་ཀྱིས། །ལྷ་འདྲེ་ཟིལ་གནོན་ཞེས་པ་བླངས། །ཅེས་བྱུང་ངོ་། །

སྤྱིར་སློབ་དཔོན་ཆེན་པོས་བཙན་པོ་ལ་ནང་གི་སྐྱེད་རྫོགས་སྡེ་གསུམ་བསྟན་ནས་སྨིན་གྲོལ་དུ་མཛད། བཙན་པོས་ཀྱང་བཙུན་མོ་མཁར་ཆེན་བཟའ་འཚོ་རྒྱལ་དབང་ཡོན་དུ་ཕུལ་བས་བློན་པོ་རྣམས་མ་རངས་སྟེ་སྔོན་དུ་བཙུན་མོ་ཕྲོགས་ད་ནི་རྒྱལ་སྲིད་འཕྲོག་༼ཇ༨༩ན༽པར་ངེས་སོ་ཟེར་ནས་སླར་གཤེགས་པར་བགྲོ་བ་ཞིག་བྱུང་བར་སྣང་བས་བློན་པོ་རྣམས་ཀྱིས་ཞུས་པར་སླར་གཤེགས་པ་ལྟར་བྱས་ནས་རྒྱལ་པོ་དང་བཀའ་བགྲོས་སྟེ་བོད་ཀྱི་ཙཱ་རི་ཏྲ་དང་མཁར་ཆུ་ལ་སོགས་པའི་གནས་རྣམས་དང་གཡའ་ཁྲོད་དང་གངས་ཁྲོད་སོགས་མི་མ་ཡིན་གྱི་གནས་རྣམས་སུ་སྤྱན་དྲངས་སྟེ་གཙོ་བོར་མི་མ་ཡིན་གྱི་དོན་མཛད་ནས་སླར་བསམ་ཡས་སུ་གཤེགས་པར་སྣང་ལ་ས་སྐྱ་བླ་མ་དམ་པའི་ཆོས་བྱུང་ལས་ཀྱང་དེ་འདྲ་བར་བཤད་དོ། །

ཆོས་དང་བོན་དུ་རྩོད་དེ་བོན་རྣམས་བསྣུབས། །ལྗི་ཞིང་བཙན་པའི་བཀའ་ཡི་འདེམས་ཁ་བོད། །ཀུན་གྱིས་ལྷ་ཁང་མཐར་ཕྱིན་སྒྲུབ་པར་ཞུས། །ས་གཞི་གསེར་གཞོང་གུར་གུམ་བཀང་འདྲ་བར། །ཡོས་བུའི་ལོ་ལ་ལྷ་ཁང་རྨང་བཏིང་ནས། །ཨོ་ཊྱནྤུ་རིའི་གནས་ལ་དཔེ་བླངས་སྟེ། །དབུ་རྩེ་རིགས་གསུམ་དབུས་ཀྱི་རི་རབ་མཆོག །ཕྱོགས་རེར་གླིང་གསུམ་གླིང་བཞི་གླིང་ཕྲན་བརྒྱད། །ཉི་ཟླའི་ཚུལ་དུ་ཡག་ཤ་ལྟག་འོག་གཉིས། །མཐིལ་ཀུན་དཀར་ཞལ་རྒྱ་མཚོའི་རོ་མོ་ཅན། །ཕྱི་རོལ་ཁོར་ཡུག་ཚུལ་དུ་ལྕགས་རིའི་རྩེར། །རིང་བསྲེལ་ཅན་གྱི་མཆོད་རྟེན་སྟོང་རྩ་བརྒྱད། །རི་རབ་ལྷུན་པོའི་རྭ་རྩེའི་ཚུལ་དུ་ནི། །འབྱུང་བའི་ཁ་གནོན་མཆོད་རྟེན་རྣམ་བཞིར་བཅས། །ཕྱི་ལྟར་གླིང་བཞིའི་འཇིག་རྟེན་ཁམས་ཀྱི་ཚུལ། །ནང་ལྟར་ཞིང་ཁམས་ཆེན་པོ་གཅིག་གི་ཚུལ། །གསང་བ་ཕོ་བྲང་དཀྱིལ་འཁོར་ཆེན་པོའི་ཚུལ། །བྱང་ཆུབ་ཕྱོགས་ཆོས་སོ་བདུན་ཡོངས་རྫོགས་པ། །ཛམྦུའི་གླིང་ན་འགྲན་ཟླ་བྲལ་བར་བཞེངས། །རང་བྱུང་མ་ཧཱ་བོ་དྷི་ལ་སོགས་པའི། །རྟེན་རྣམས་མཆོག་གི་སྤྲུལ་སྐུ་དངོས་སུ་བཞུགས། །བཙུན་མོ་གསུམ་གྱིས་ལྷ་ཁང་རེ་རེ་བཞེངས། །སྤྱི་ཡི་བཀའ་སྲུང་གང་འཐད་བགྲོས་པ་ན། །སངས་རྒྱས་གཉིས་པ་པདྨའི་ཞལ་སྔ་ནས། །རྗེ་ལ་ཞལ་༼ཇ༨༩བ༽ངོ་བདུད་ཀྱི་སྤྲུལ་པ་འབྱུང་། །དམ་ཆོས་བསྣུབས་པའི་དབང་གིས་རྒྱལ་ཁྲིམས་འཇིག །དེ་ཚེ་གནམ་ཐེ་དཀར་པོའི་སྤྲུལ་པ་ཡི། །ཧོར་གྱིས་བོད་ཁམས་དབང་བྱེད་སྡུག་བསྔལ་འགོད། །དེ་བས་ཧོར་གྱི་ཕོ་ལྷ་ཤིང་བྱ་ཅན། །གནམ་ལྷ་བྱང་ཆུབ་སྲུང་མར་བསྐོས་པ་ན། །འཇིག་མི་ནུས་པས་དེ་ཉིད་དགུག་གོ་གསུང་། །བི་ཧར་གླིང་དུ་རྒྱལ་པོའི་རྟེན་བཅས་སྟེ། །ཏ་ར་ཀླུ་གོང་ལ་སོགས་དམག་དཔུང་གིས། །ཧོར་གྱི་སྒོམ་གྲ་བཅོམ་ནས་རྟེན་རྣམས་ཁྱེར། །ཨོ་ཌྱན་ཆེན་པོ་ཕྱག་རྡོར་དངོས་སུ་བཞེངས། །རྒྱལ་ཆེན་རྣམ་སྲས་བྲན་དུ་བཀོལ་ནས་ནི། །དེ་ཡིས་གནོད་སྦྱིན་དམག་དཔུང་ཀུན་བསྐུལ་སྟེ། །ལྷ་ཡི་དགེ་བསྙེན་བདུད་ཀྱི་དམག་དཔོན་ཆེ། །སྡེ་བརྒྱད་དབང་བྱེད་སྐྱེ་འགྲོའི་དབུགས་ལེན་པ། །བི་ཧར་རྒྱལ་པོ་ལས་མཁན་བཅས་པ་བཀུག །དམ་ལ་བཏགས་སྟེ་ཆོས་འཁོར་གཉེར་དུ་བཏད། །འདི་ཡི་བཀོད་པའི་གསི་ཐང་འབྱུང་བ་ལ། །རྣམ་སྲས་འཇང་ཡུལ་མ་ཞེས་གྲགས་པ་ཡིན། །དེ་ལྟར་ཆོས་འཁོར་ཆེན་པོ་དཔལ་བསམ་ཡས། །མི་འགྱུར་ལྷུན་གྱིས་གྲུབ་པའི་གཙུག་ལག་ཁང་། །ཡིད་ཀྱིས་དཔག་པར་དཀའ་བའི་བཀོད་པ་ཅན། །འཛམ་གླིང་ཙམ་ན་འགྲན་ཟླ་བྲལ་བ་དེ། །ཡོས་ཀྱི་ལོ་ལ་རྨང་བཏིང་ཡོས་ལོས་འབྱོངས། །ལོ་བསྐོར་གཅིག་གིས་རྫོགས་པར་ཚར་རོ་སྐད། །

དེ་ཡང་བསམ་ཡས་ཀྱི་དཀར་ཆག་ཆེན་མོར་གྲགས་པ་རྦ་བཞེད་ལས། དེ་ནས་ཆོས་ཀྱི་འདུན་ས་ནི་བྲག་དམར་མཚོ་མོ་མགུར་དུ་ཕུབ། གསལ་སྣང་ནི་ཆོས་ཀྱི་ཚུགས་དབོན་བླར་བསྐོས་ནས་དུས་དེར་བོན་པོ་དང་བོན་བློན་རྣམས་ཁ་ལོག་སྟེ་ཆོས་མི་བྱེད་བོན་བྱའོ་ཟེར་བས་བོ་དྷི་ས་ཏྭའི་ཞལ་ནས་རྒྱལ་ཁམས་གཅིག་དུ་ཆོས་ལུགས་གཉིས་བྱུང་ན་ཤིན་ཏུ་སྡིག་ཆེ། འོ་ཅག་རྩོད་པ་བྱས་ལ་ཁྱེད་རྒྱལ་ན་ང་འགྲོ་བོན་སྤེལ། ཆོས་རྒྱལ་ན་བོན་བསྣུབས་ལ་དམ་པའི་ལྷ་ཆོས་བྱ་གསུང་། སླད་ཀྱིས་ཆོས་དང་བོན་འགྲན་པར་ཆད་ན་དེ་ལ་དཔང་པོ་མེད། དེ་ནས་ཕག་གི་ལོ་ལ་ཕོ་བྲང་ཟུར་ཕུད་༼ཇ༩༠ན༽ཀྱང་བུ་ཚལ་ན་བཞུགས་པའི་ཚེ་ཆོས་ཀྱི་ཁ་འཛིན་ཞང་ཉ་བཟང་དང་། གཉེར་སྟག་བཙན་གཤོང་གཟིགས་དང་། སེང་མགོ་ལྷ་ལུང་གཟིགས་དང་། ཉང་ཤོ་མ་དང་བཞི་བོ་དྷི་ས་ཏྭའི་ཁ་འཛིན་དང་ཤགས་འདེབས་སུ་བསྐོས། བོན་གྱི་ཁ་འཛིན་ངམ་ཏ་ར་ཀླུ་གོང་། རྩིས་པ་ཆེན་པོ་ཁྱུང་པོ་དུམ་ཚུགས། ཁྱུང་པོ་རྩེ་བ་ཆེ་མི་དང་ཅོག་ལ་སོགས་བསྐོས་སྟེ་རྩོད་པ་ལས་བོན་ཁུངས་ངན་ལ་གཏན་ཚིགས་ཆུང་། ལྷ་ཆོས་ཁུངས་བཟང་ལ་གཏན་ཚིགས་རྒྱ་ཆེ་ཟབ་ལ་གཏིང་རིང་གཤགས་བཟང་ལ་རྣོ་སྟེ་མ་ཐུབ་ནས་འཕན་ཡུལ་གྱི་བྱི་བོན་པོས་བསྒྱུར་བའི་གཤིན་ཁུགས་པ་ཐམས་ཅད་ཀྱང་བསེ་རགས་སུ་གྱུར་པས་ཕྱིན་ཆད་བོན་དགྱིད་དུ་མི་གནང་བར་ཆད། གཤིན་གྱི་ཕྱིར་གནག་རྟ་དང་སྲོག་ཆགས་གསོད་པ་དང་ཤ་འདེབས་སུ་མི་གནང་། རྗེའི་སྐུ་རིམ་དང་བར་ཆད་སེལ་བ་ལ་འདྲེ་སྲིན་ལ་དུས་བོན་རེ་བྱེད་ན་ཚེ་མི་དང་ཞང་ཞུང་མ་གཏོགས་གཞན་དགྱིད་དུ་མི་གནང་བར་བཅང་སྟེ་བོན་གྱི་དཔེ་ཀུན་ཆུ་ལ་བསྐུར་ལྷག་མ་ཕྱིས་མཆོད་རྟེན་ནག་པོར་མནན་ནོ། །དེ་ནས་སླན་ཆད་ཆོས་བྱ་བ་དང་ལྷ་ཁང་རྩིག་པར་ཆད་པ་དང་། བློན་པོ་མགོས་བཤུམས་པ་ལ་བཙན་པོས་བཀའ་བསྩལ་པ། ཁྱོད་ལྷ་ཆོས་བྱ་ཞིང་ལྷ་ཁང་རྩིག་པར་མི་དགའ་འམ། བློན་པོས་གསོལ་པ། ལྷ་ཆོས་ནི་བཟང་ན་ང་ཚོས་བྱེད་ཡོང་རྩ་ན་རྒས་གཏུགས་པས་མི་ལེན་སྟེ་བློ་བ་ལ་བཅགས་མོད། རྗེ་ལྷ་གཅིག་དམ་ཆོས། དེ་ཡང་གཏིང་རེ་ཟབ། མོན་བུ་དེ་ཡང་སྨྲ་རེ་མཁས། ཅེས་གསོལ་བ་དང་འོ་ན་བློན་ཆེན་འོར་ཆེ་གསུངས་ནས་ཤོ་ལ་གེས་སོ། །དེ་ནས་ཤཱཀྱ་མུ་ནི་སླར་མང་ཡུལ་ནས་སྤྱན་དྲང་བར་བྱས་སྟེ་རྟ་པ་གཅིག་གིས་པང་དུ་བླངས་ནས་སྤྱན་དྲངས་སྟེ་ར་མོ་ཆེར་བཞུགས་སོ། །

དེ་ནས་ཡོས་བུའི་ལོའི་དཔྱིད་བསམ་ཡས་ཀྱི་རྨང་འདིངས་པར་ཆད་ཙམ་ན་གསལ་སྣང་གིས་བླའི་གཙུག་ལག་ཁང་མ་བརྩིགས་པར་སླས་ཀྱི་ལྷ་ཁང་བཞེངས་སུ་གསོལ། རྦ་ཕ་ཚན་བོན་དགྱིད་དུ་མི་གནང་བར་ཆོས་ལ་བཀོད། རྦ་ལྷ་གཟིགས་ཀྱིས་གྲོགས་པོ་ཉང་རོ་ཀོང་གི་དགེ་བའི་བཤེས་གཉེན་བྱས་ནས་ཆོས་བསླབས་དགེ་བསྙེན་གྱི་ཁྲིམས་ལྔ་ཕོག །༼ཇ༩༠བ༽ཉང་རོ་ཀོང་གིས་ཀྱང་ཕ་ཚན་ཕུ་ནུའི་དགེ་བའི་བཤེས་གཉེན་བྱས་སྟེ་ཉང་རིལ་དཀར་པོར་བསྒྱུར། དེ་ནས་ཡོས་བུའི་ལོ་དེ་ཉིད་ལ་བསམ་ཡས་རྩིག་པར་ཆད་དེ་བཀའ་བགྲོས་པ་ལས་བློན་པོ་མགོས་ཀྱི་མཆིད་ནས། རྗེ་གཅིག་ལགས་ཐབས་ཀྱིས་མ་མཛད་ན་བོད་འབངས་ཁ་ལོག་ནས་ཆོས་བགྱིར་མི་བཏུབ་ཐུགས་དམ་བཞེང་བའང་མི་འགྲུབ་པས་གདམ་ཀ་བོར་བ་ཞིག་བགྱི་བར་མཆི་ཞེས་ལྐོག་དུ་ཆད་ནས་བོད་འབངས་ཀུན་ཚོགས་སྟེ་འདུས་པ་ན་རྗེས་བཀའ་བསྩལ་བ། ཛམྦུ་གླིང་ན་བོད་ཀྱི་རྒྱལ་པོ་ཆེ། བོད་ཀྱི་རྒྱལ་པོ་ལ་ང་བས་ཆེ་བ་ནི་སྔར་མ་བྱུང་ན་ང་ལ་ཕྱག་རིས་མེད་པས་ད་ང་ཕྱག་རིས་ཆེ་བ་ཞིག་བྱེད་པས་ཁྱེད་བོད་འབངས་མཛངས་པ་རྣམས་གླེངས་ཅེས་གསུང་པས་བློན་ཆེན་མགོས་རྒན་ན་རེ། རྗེའི་བཀའ་བསྩལ་ནི་འདུད་པས་གཉན། ཁྲིམས་ཀྱི་ལ་རྩེ་ནི་དགུང་བས་མཐོ། ཕྱག་རྗེས་གང་མཛད་པ་བཀའ་ལུང་ཞུའོ་ཞེས་གསོལ་བ་དང་རྗེའི་ཞལ་ནས་ངའི་མཁར་པོ་ཆེ་ཞང་པོ་རྒྱའི་ཡུལ་མཐོང་བ་ཞིག་རྩིག་གམ། ཤེལ་གྱི་མཆོད་རྟེན་ཤར་རི་ཙམ་པ་ཅིག་རྩིག་གམ། ཝ་ལུང་གྲོག་པོ་གསེར་ཕྱེས་འགེངས་སམ། ཧས་པོ་རི་ཟངས་ཀྱིས་བཏུམས་ནས་གཟེར་མགོ་ཐམས་ཅད་ནང་དུ་བསྟན་པ་ཅིག་བྱའམ། གཙང་པོ་འདི་ཟངས་ཀྱི་སྦུབས་སུ་བཅུག་ལ་འཕྱོང་དུ་རུང་བ་ཞིག་བྱའམ། ཀ་ཆུའི་ཐང་ལ་ཁྲོན་པ་འདོམ་དགུ་བརྒྱ་དང་དགུ་བཅུ་རྩ་གཅིག་པ་འབྲུའམ། ལྷ་ཁང་བྲེ་ཙམ་པ་ཅིག་རྩིག་གམ་དེ་རྣམས་གང་བྱེད་འདོམས་ཤིག་ཅེས་བཀའ་བསྩལ་བས་རྗེའི་བཀའ་ལུང་ཆེ་ལ་སྒྲུབ་དཀའ་བས་གདམ་ཀ་གང་ཡང་ཁས་ལེན་པར་མ་ཕོད་དེ་འབངས་ཀུན་བྲེད་པ་དང་། ཞང་ཉ་བཟང་ན་རེ། རྗེ་གཅིག་ལགས་མཁར་པོ་ཆེ་དེ་ལྟ་བུ་འཕྲོས་ན་འཇིག་ཆེ་ན་མི་འབྱོངས། ཤེལ་རིན་པོ་ཆེ་དཀའ་བས་མཆོད་རྟེན་དེ་ཙམ་ཡང་མི་འབྱོངས། ཝ་ལུང་གྲོག་པོ་གསེར་ཕྱེ་བས་བྱེ་མས་ཀྱང་མི་ཁེངས། ཧས་པོ་རི་བཟར་བུ་ཚུན་ཟངས་སུ་སོང་ཡང་མི་འཐུམས། གཙང་པོ་སྦུབས་སུ་དགུན་ཆུད་ཀྱང་དབྱར་འཁྱེར། ཀ་ཆུའི་ཐང་ལ་ཁྲོན་༼ཇ༩༡ན༽པ་འདོམ་གང་བྲུས་པས་ཆུ་རྡོལ་འོང་ན་དགུ་བརྒྱ་དང་དགུ་བཅུ་རྩ་གཅིག་ཇི་ལྟར་བྲུ། ལྷ་ཁང་བྲེ་ཙམ་པ་ཅིག་བྱ། དེ་ལས་འོས་ཅང་གདའ་འམ་ཟེར། བོད་འབངས་དགའ་ནས་དེ་ལ་འོར་ཆེ་བཏབ། ཏ་ར་ཀླུ་གོང་ཆོས་ལ་གནག་པས་སྦ་ལྕག་ས་ལ་བརྡབས་ནས་ལྷ་ཁང་རྩིག་པ་དེ་ཆོས་ཡིན་པས་ང་མི་དགའ་ངེད་རང་བོན་བྱ་ཟེར་བས། རྗེའི་ཞལ་ནས་ངའི་བཀའ་གཅོག་པ་ཏ་ར་བྱང་དུ་སྤྱུགས་ཅིག་གསུང་བས་འབངས་སྒབ་མི་གཉིས་ཀྱིས་རྩྭ་ཐག་གིས་བཏགས་སྟེ་ཚེར་ལྕག་གིས་འབྲབ་ཅིང་བྱང་དུ་སྤྱུགས་སོ། །དེས་འབངས་ཀུན་བྲེད་ནས་ཅང་མི་ཟེར་རོ། །དེ་ནས་ལྷ་ཁང་གི་ས་བརྟག་པའི་ཕྱིར་མཁན་པོ་དང་། བཙན་པོ་དང་། གསལ་སྣང་དང་། གཉེར་གདོང་གཟིགས་སྟེ་བཞིས་ཧས་པོ་རིའི་རྩེར་ཕྱིན་སྟེ་བལྟས་པ་ལས། དེ་ཙམ་ལ་བསམ་ཡས་ཀྱི་གཞི་དེ་སྐྱ་བ་ཐོར་རེ་བ་རྩི་སྐྱ་ཅན་འཇག་སྐྱ་ཕྱོད་དེ་མཆིས་པ་ལས་གོང་བཅད་དེ་སློབ་དཔོན་གྱིས་ས་དཔྱད་མཛད་པ་ནི། ཤར་རི་རྒྱལ་པོ་གདན་ལ་བཞུགས་པ་འདྲ། ཧས་པོ་རི་བཙུན་མོ་དར་དཀར་གྱི་གོ་ཟུ་གྱོན་པ་འདྲ། རི་ནག་ལྕགས་ཕུར་བཏབ་པ་འདྲ། མེ་ཡར་དྲེའུ་ཆུ་འཐུང་བ་འདྲ་བས་བཟང་། ས་གཞི་འདི་འཁར་གཞོང་གུར་གུམ་གྱིས་བཀང་བ་འདྲ་བས་ཐུགས་དམ་འདིར་བཞེངས་ན་བཟང་བར་ལུང་བསྟན། ཕྱག་འཁར་གྱིས་ཕྱག་བྲིས་མཛད། ཆིབས་བྲེས་ཀྱི་ར་བ་ཞིག་རྩིག་ཞེས་བསྙད་བཏགས་ནས་རྩྭའི་སྤྱི་བོ་བསྡུས་སྟེ་མདུད་པས་ཐོ་ཡོར་ལྟར་བསྐོར་ནས་ཕྱི་ར་སྔོན་ལ་བརྩིགས་ཅེས་བྱུང་ངོ་། །རྒྱལ་རབས་གཞན་ལས་རྒྱའི་རྩིས་མཁན་གྱིས་སའི་དཔྱད་འདི་བྱས་པར་ཡང་བཤད་ལ། བཙན་པོས་ལྕགས་རི་ལ་ང་རང་གི་མདའ་རྒྱང་གང་བྱེད་གསུང་བ་ལ་བློན་པོ་རྣམས་ཀྱིས་དེ་ནི་ཕལ་པའི་མདའ་རྒྱང་གསུམ་ལས་རིང་བས་མདའ་དེ་བློན་པོའི་མདའ་ལ་མཛད་པར་ཞུ་དགོས་ཞེས་མདའི་ནང་དངུལ་ཆུས་བཀང་སྟེ་ཕུལ་བ་འཕངས་པས་སྔར་གྱི་སུམ་ཆ་ཙམ་དུ་ལུས། བློན་པོའི་འཕྲུལ་དུ་མཁྱེན་ནས་བོད་ཀྱི་བསོད་ནམས་ལ་དེ་བས་མ་ཤོང་གསུང་སྟེ་ཕལ་པའི་མདའ་རྒྱང་ཕྱེད་དང་༼ཇ༩༡བ༽གཉིས་ལོགས་རེ་ལ་ཡོད་དོ། །ཐོག་མར་ས་ཕུད་རྡོ་ཕུད་ཡེར་པར་ཕུལ་སྟེ་མཆོད་རྟེན་བཞེངས། ལྷ་སར་ས་ཕུད་ལ་འཕྲུལ་སྣང་གི་གཙང་ཁང་དབུས་མའི་སྒོ་སྲུང་རྒྱལ་ཆེན་བཞི་བྱས། ཤིང་གི་ཕུད་ལས་སྒོ་མོ་ཆེ་རྟ་བབས་ཀྱིས་བརྒྱན་པ་ཕུལ་ལོ། །

བརྩིགས་ཚུལ་དངོས་ནི་རྦ་བཞེད་ལས། དེ་ལྟར་ས་བརྟག་པའི་ཆོ་ག་བགྱིས། དེ་ནས་ས་ཆོག་བྱས་སྟེ་ཡ་རབས་ཞང་བློན་གྱི་བུ་ཚ་ཕ་མ་མེས་ཕྱི་ཚང་བ་བཞི་བཙན་པོ་དང་ལྔའི་བཙན་པོས་གསེར་གྱི་ནན་རི་གསོལ་གསེར་གྱི་འབྱོར་ཕྱག་དུ་བསྣམས། བུ་ཚ་རྣམས་རྒྱན་གྱིས་བརྒྱན་སྟེ་རིན་པོ་ཆེའི་སྣོད་དུ་སྦོག་སྔོན་འཚལ་ཁ་རྒྱགས་སྨྲ་ཞིང་ཐིག་འཐེན། བཙན་པོས་ཐེབས་གསུམ་བརྐོས། དེ་ནས་བུ་ཚ་བཞིས་རེ་མོས་ཀྱིས་བརྐོས། ཁྲུ་གང་གྲུ་བཞིར་ཕྱིན་པ་དང་འབྲས་དཀར་མོ་དང་ནས་དཀར་མོ་ཕུལ་དོ་ཙམ་མ་འདྲེས་པར་འདུག་གྲམ་པ་དང་གྱོ་མོ་སོགས་ནི་མ་བྱུང་། ས་ཞག་སྐྱ་ནར་ཞིག་བྱུང་ནས་འབྱོར་བཞག །དེ་ལ་བོ་དྷི་ས་ཏྭ་རབ་ཏུ་དགྱེས་སྟེ་བཙན་པོའི་དབུ་ལ་བྱུགས་སྟེ་ཕ་ལ་ཕ་ལ་སིདྡྷི་སིདྡྷི་གསུངས། དེ་བཙན་པོས་མ་གོ་ནས་ལོ་ཙཱ་བ་ལ་དྲིས་པས་བཟང་ངོ་བཟང་ངོ་གྲུབ་པོ་གྲུབ་པོ་གསུངས་ཟེར། གཞན་ཡང་བགེགས་མནན་དགོས་གསུངས་སྟེ་མཆོད་རྟེན་བཞིའི་བླ་ཕུར་བཏབ།

དེ་ནས་རྨང་འདིངས་པར་ཞུས་པས་སློབ་དཔོན་གྱི་ཞལ་ནས། རྒྱལ་པོ་ཁྱེད་བྱང་ཆུབ་ཏུ་སེམས་བསྐྱེད་པ་ཡང་ཇོ་མོ་སྒྲོལ་མ་ལས་བསྐྱེད་པ་ཡིན། མཐར་སངས་རྒྱས་ནས་རྡོ་རྗེའི་གདན་དུ་ཆོས་འཁོར་བསྐོར་བར་བསྐུལ་བ་ཡང་ཇོ་མོ་སྒྲོལ་མས་བྱེད། ད་ལྟ་ཐུགས་དམ་བཞེང་པའི་བར་ཆད་ཀྱང་ཇོ་མོ་སྒྲོལ་མས་སེལ་བ་ཡིན་པས་སྔོན་ལ་ཇོ་མོའི་སྒྲུབ་ཁང་རྩིགས་ཅིག་པར་ལུང་ཕོག་སྟེ་རྒྱལ་པོས་ཀྱང་ཐོག་མར་ལྷོ་ངོས་སུ་ཨཱརྱ་པ་ལོའི་གླིང་བརྩིགས་སྟེ་ཐོག་ཕུབ་པ་དང་། སློབ་དཔོན་ཁང་པ་ལེགས་སྟེ་གཟུགས་མཁན་མེད་ཅེས་བཙན་པོས་གཡོལ་བས་ཡོ་བྱད་སོགས་ཅིག་གཟུགས་མཁན་འོང་གིས་གསུང་། ཧེན་ཁང་བི་ཧར་ན་ཚུར་ལ་རྒྱ་མཚལ་བུ་ཅན་ནམ་རྒྱ་མཚལ་ན་མཁན་ཡང་ཟེར་བ་ཞིག་ཚོན་རྩིའི་ཀོང་བུ་ཀོང་ཙེ་གང་༼ཇ༩༢ན༽ཁུར་པིར་ཆགས་གཅིག་ཐོགས་སྟེ་འཇིམ་གཟུགས་དང་རི་མོ་བྱེད་པ་ལ་འཛམྦུ་གླིང་ན་ང་མཁས་སྟེ་བོད་ཀྱི་རྒྱལ་པོ་ལྷ་ཁང་རྩིག་ཟེར་ན་ངས་གཟུགས་ཤེས་ཟེར་བ་དེ་བཀུག་ནས་ལྷ་བཟོ་ན་རེ་ལྷ་རྒྱ་གར་དང་རྒྱའི་ལུགས་གང་བགྱི་ཟེར། གྲོས་བགྱིས་པས་མཁན་པོའི་ཞལ་ནས་སངས་རྒྱས་རྒྱ་གར་དུ་བྱོན་པ་ཡིན་པས་རྒྱ་གར་ལུགས་སུ་གྱིས་གསུང་། བཙན་པོའི་ཞལ་ནས་བོད་ཀྱི་ལུགས་སུ་བགྱིས་ན་བོད་ནག་པོ་ལ་ཞེན་པ་རྣམས་དད་པ་སྐྱེད་རེ་བ་ལགས་པས་ལྷ་བོད་ལུགས་སུ་བྱ་བར་ཅི་གནང་ཞེས་ཞུས་པས་འོ་ན་བོད་འབངས་ཀུན་བསྡུས་ཅིག་བོད་ལུགས་སུ་བྱའོ་གསུངས། བོད་མིའི་གཟུགས་སུ་དགྱིད་པའི་དཔེ་བོད་འབངས་ཚོགས་པ་ལས་དེའི་ནང་ནས་གཟུགས་བཟང་བ་ཁུ་སྟག་ཚབ་ལ་དཔེ་བགྱིས་སྟེ་གཙོ་བོ་ཨརྱ་པ་ལོ་ཁརྶ་པཱ་ཎི་བཞེངས། ཐང་བཟང་སྟག་ལོད་ལ་དཔེ་བྱས་སྟེ་ཡི་གེ་དྲུག་པ་གཡས་སུ་བྱས། རྨ་གསང་ཀོང་ལ་དཔེ་བྱས་སྟེ་རྟ་མགྲིན་སྒོ་སྲུང་དུ་བྱས། ལྷ་མོའི་དཔེ་བུད་མེད་ལ་མཛེས་པ་ཅོག་རོ་བཟའ་ལྷ་བུ་སྨན་ལ་དཔེ་བགྱིས་སྟེ་སྒྲོལ་མ་གཡས་སུ་བྱས། ཅོག་རོ་བཟའ་ནུ་ཆུང་ལ་དཔེ་བྱས་སྟེ་འོད་ཟེར་ཅན་མ་གཡོན་དུ་བྱས། ལྷ་ཀུན་ཆར་ནས་ཡོ་བྱད་སྟ་གོན་མཛད་དེ་ཉི་ཤུ་དགུའི་གདུགས་ལ་ཞལ་སྲོས་པའི་ཚེ་སློབ་དཔོན་གྱིས་མཆོད་པ་བཤམས་དེ་ནམ་སྲོས་པ་དང་ལྷ་ཁང་གི་སྟེང་ཨཱརྱ་པ་ལོའི་ཐོག་ནས་འོད་ཉི་མ་ཤར་བ་ཙམ་ཞིག་ཇེ་ཆེ་ཇེ་ཆེར་གྱུར་ནས་བྲག་དམར་ཕུ་མདའ་འོད་ཀྱིས་ཁྱབ། དེའི་རྒྱུ་ཞུས་པས་མཁན་པོའི་ཞལ་ནས་ཨ་མི་ཏཱ་བྷས་བོད་ལ་དགོངས་པའི་འོད་ཡིན་པས་སང་ཉིན་ལྷ་ཁང་དབུས་ཀྱི་སྟེང་དུ་ཨ་མི་ཏཱ་བྷའི་ལྷ་ཁང་ཡང་ཐོག་ཞིག་རྩིག་དགོས་གསུང་ནས་ཨ་མི་ཏཱ་བྷ་གཙོ་འཁོར་ལྔའི་ལྷ་ཁང་ཞིག་མོད་ལ་བརྩིགས་སྟེ་ཞལ་བསྲོས། ཨཱརྱ་པ་ལོའི་ཞལ་སྲོ་ཆེན་མོ་མཛད་པའི་ཚེ་གཟུགས་མཁན་ལ་བྱ་དགའ་བསྩལ་བར་བགྱིས་སྟེ་བེག་ཙེ་ཡང་དར་ལས་བྱས་པ་གཉིས་བཏིང་བས་གཟུགས་མཁན་གར་སོང་གཏོལ་མ་མཆིས་སྟེ་སྤྲུལ་པ་ཡིན་པ་འདྲ་ཞེས་སོ། །

དེ་ནས་མཁན་པོའི་ཞལ་ནས་བཙན་པོ་ཁྱོད་ཀྱི་དགེ་བའི་བཤེས་གཉེན་ཇོ་མོ་སྒྲོལ་༼ཇ༩༢བ༽མ་ཡིན་པས་ཐོག་མར་སྒྲོལ་མ་ལ་གསོལ་བ་ཐོབ་བསྙེན་པ་གྱིས་ཅིག་གསུངས། སློབ་དཔོན་ལས་ལུང་ནོད་ནས་ཨཱརྱ་པ་ལོའི་གླིང་དུ་བསྒོམས་པས་རྟ་མགྲིན་གྱི་སྐུས་རྟ་སྐད་ཉིན་མཚན་ལན་གསུམ་དུ་ཕྱུང་བ་རྩེ་རྒོད་རྣམས་དང་ཞམ་རིང་ནང་པ་དང་ལྷ་ཁང་སྲུང་བ་ཀུན་གྱིས་ཐོས། སློབ་དཔོན་གྱི་ཞལ་ནས་རྒྱལ་པོས་གྲུབ་པ་བརྙེས་སྟེ་རྟ་མགྲིན་གྱིས་རྟ་སྐད་ལན་གསུམ་དུ་བཏོན་པ་དེ་ཛམྦུའི་གླིང་སུམ་གཉིས་སུ་ཐོས་སྟེ་རྒྱལ་པོའི་ཆབ་སྲིད་མངའ་རིས་ཀྱང་དེ་ཙམ་མོ་གསུང་། དེ་ནས་ཡོས་བུའི་ལོ་ལ་དབུ་རྩེའི་རྨང་འདིངས་པར་ཞུས་པས་སློབ་དཔོན་གྱི་ཞལ་ནས་དཔལ་བསམ་ཡས་མི་འགྱུར་ལྷུན་གྱིས་གྲུབ་པ་ཛམྦུ་གླིང་ན་བྱིན་རླབས་ཆེ་བ་ཞིག་བྱེད་པས་མདོ་སྡེ་འདུལ་བ་མངོན་པ་སྟེ་མཚན་ཉིད་ཀྱི་སྡེ་སྣོད་ཐམས་ཅད་དང་གསང་སྔགས་ཀྱི་རྒྱུད་སྡེ་ཀུན་དང་མཐུན་ཞིང་མི་འགལ་བ་འགྲན་གྱི་དོ་མེད་ཅིག་བགྱི་འཚལ་གསུངས། སློབ་དཔོན་གྱིས་དེ་ལྟ་བུ་མཁྱེན་ཏམ་ཞུས་པས་ངས་ཤེས་སྟེ་དེ་ལྟ་བུ་ཞིག་ཨོ་ཏྱནྟ་པུ་རི་ན་ཡོད། དེ་ཅི་འདྲ་ཞུས་པས་དེ་ནི་སྔོན་མུ་སྟེགས་ཀྱི་རིག་འཛིན་སྒྲུབ་པ་པོས་རོ་སྒྲུབ་བྱེད་པ་ལ་དངོས་སྒྲུབ་ལེན་པའི་སྒྲུབ་གཡོག་མཚན་རྟགས་དང་ལྡན་པ་ཅིག་ཀུན་དུ་བཙལ་པས་མ་རྙེད་པ་ལ་མ་ག་དྷའི་དགེ་སློང་སྒྲུབ་པ་པོ་ལ་ཉེ་གནས་ཅིག་ཡོད་པ་དེ་དེའི་མཚན་རྟགས་དང་ལྡན་ནས་དགེ་སློང་ལ་གསེར་གྱི་མཎྜལ་ཉེ་འུ་བཀྲམ་པ་ཡང་ཡང་ཕུལ་བས་ཁྱོད་ང་ལས་གདམས་ངག་ནོད་དམ་ཟེར། རིག་འཛིན་གྱིས་སྨྲས་པ། ཁྱོད་ཀྱི་ཉེ་གནས་དཔའ་པོའི་རྟགས་ཅན་ཞུའོ་བྱས་པས་དེས་དེ་ལ་ཕུལ་ལོ། །དེ་ནས་སྒྲུབ་ཁང་དུ་ཕྱིན་པ་དང་རོ་སོག་ཕོན་ཙམ་པ་ཅིག་དཀྱིལ་འཁོར་གྱི་སྟེང་ན་འདུག་གོ །དགེ་ཚུལ་ཁྱོད་རོ་ལ་དཔའ་བའི་རྟགས་ཡོད་པས་མ་འཇིགས་པར་དེའི་ལྕེ་ཆོད་ཅིག་ལྕེ་དེ་གསེར་གྱི་རལ་གྲིར་སོང་བ་དེ་གར་གཏད་སར་འགྲོ་ནུས་པ་ཡིན་སྟེ་ང་འོག་མིན་དུ་རིག་འཛིན་སྒྲུབ་ཏུ་འགྲོ་བ་ཡིན། རོ་གསེར་དུ་གྱུར་པ་དེ་ཁྱོད་ལ་རྔན་པར་སྦྱིན་ནོ་ཟེར་ནས་དེས་མཉམ་པར་བཞག་དགེ་ཚུལ་རོ་ལ་ཞོན་ནས་ལྕེ་གཅོད་དུ་བཅུག་པ་དང་རོ་འགུལ་ཞིང་མིག་འཕྲུལ་ཁ་ཏབ་ཏབ་བྱེད་པ་དང་ལྕེ་དར་ཤམ་ཙམ་༼ཇ༩༣ན༽ཞིག་ཉུག་ཉུག་བྱུང་བ་ལན་གཉིས་སུ་མ་ཟིན་པ་དང་། ད་རེས་ལྕེ་མ་ཟིན་ན་དང་པོར་ངེད་རང་གཉིས་གསོད། དེ་ནས་སྟོང་གསུམ་གྱི་སེམས་ཅན་གསོད་དུ་འོང་བ་བསྒྲིམས་ལ་ཆོད་ཅིག་ཟེར། དེ་ནས་རོ་དང་ཁ་སྤྲད་དེ་བསྒྲིམས་པ་དང་སོས་ལྕེ་ཟིན་ནས་བཅད་པ་དང་རལ་གྲིར་གྱུར་ནས་ན་མཁའ་ལ་གཡུགས་པས་དགེ་ཚུལ་ན་མཁའ་ལ་འཕུར་བ་ལ་རིག་འཛིན་ན་རེ་ཁྱོད་ནང་པ་སངས་རྒྱས་པ་ལ་ཕམ་པ་འོང་བ་ཡིན་པས་རལ་གྲི་འདི་ང་དཔང་ན་མར་ལ་ཤོག་ཞིག་ཟེར། དེ་ལྟ་ཡིན་མོད་ངས་ལྟད་མོ་ལྟ་ཡིས་ཟེར་ནས་རི་རབ་ཀྱི་ཁར་སོང་། གླིང་བཞི་རི་རབ་ཉི་ཟླ་གཟའ་སྐར་ལྕོག་བཞི་སུམ་བཅུ་རྩ་གསུམ་བཀོད་པ་དང་བཅས་པ་བལྟས་པས་ལེགས་པར་མཐོང་། དེ་ནས་མར་འཛམ་གླིང་ངོས་སུ་རལ་གྲི་གཡུགས་པས་རིག་འཛིན་གྱི་དྲུང་དུ་བྱུང་། རིག་འཛིན་ན་རེ་རོ་ལས་གསེར་དུ་གྲུབ་པ་འདི་དགེ་ཚུལ་ཁྱོད་གྱིས་ཅིག །འདིས་དགེ་སློང་ལྔ་བརྒྱའི་འཚོ་བ་ལྡེང་སྟེ་རུས་པ་ལ་མ་བཅད་ཅིག །བཅད་ན་ལོག་འཚོར་འགྱུར་སྟེ་ཕྱིས་མི་སྐྱེའོ། །གཞན་དུ་ན་བཅད་ཀྱང་ནུབ་མོ་སྐྱེའོ། །ཞེས་ཟེར་སྟེ་རལ་གྲི་གཡུགས་ནས་འོག་མིན་དུ་སོང་ངོ་། །དགེ་ཚུལ་དེས་སློབ་དཔོན་ལ་སྨྲས་པས་འོ་ན་དགེ་སློང་ལྔ་བརྒྱའི་བཞུགས་གནས་གཙུག་ལག་ཁང་ཞིག་དགོས་པས་མགོན་པོ་ལ་ས་གཞི་ཞུ་བའི་གཏོར་མ་བྱའོ་ཟེར་ནས་བ་ལིམ་བྱས་པས་བྱ་རོག་གིས་ཁྱེར་ནས་མཚོ་ཞིག་གི་དཀྱིལ་ན་དེའུ་ཡོད་པའི་ཁར་བཞག་གོ །དེ་འུ་དེའི་ཁར་གཙུག་ལག་ཁང་བརྩིགས་སྟེ་གླིང་བཞི་རི་རབ་གླིང་ཕྲན་ཉི་ཟླ་དང་བཅས་པ་ལ་དཔེ་བྱས་ནས་བཞེངས་པའི་གཙུག་ལག་ཁང་ཨོ་ཏྱནྟ་པུ་རི་བྱ་བ་ཡོད། དེ་ལ་དཔེ་བྱའོ་གསུང་ངོ་། །དེ་ནས་སྟོད་བལ་ཡུལ་ནས་གཟུགས་མཁན་དང་ཕྱ་མཁན་བཀུག་སྟེ་ས་བརྟག་པའི་ཆོ་ག་སྔར་བགྱིས་པ་ལས་ཡང་ལན་གཅིག་བྱས་པའི་ཚེ་ཤར་རི་ཧས་པོ་རི་ནས་ཕ་བང་དྲངས་སྟེ་གཞི་དབུ་རྩེའི་རྨང་བཏིང་། ས་ཡར་༼ཇ༩༣བ༽ལུངས་གད་པ་ཐོག་ནས་བླངས། ཤིང་ཤུག་པ་དང་ཙནྡན་ལས་བྱས་སྟེ་བརྩིགས་ནས་ཁང་པ་ནི་ཚར། སྐུ་གཟུགས་ཅི་ལྟ་བ་ཞིག་བགྱི་དགོངས་པ་ལས་བཙན་པོ་མནལ་བའི་རྨང་ལམ་དུ་མི་དཀར་པོ་ཅིག་ན་རེ། རྒྱལ་པོ་ཁྱོད་སངས་རྒྱས་ཀྱི་སྐུ་གཟུགས་ཅི་ལས་བྱ་བར་སེམས་ཟེར་སློབ་དཔོན་ལ་འདྲི་བྱས་པས། དེ་ན་རེ་ས་གཞི་འདི་ཇོ་མོ་སྒྲོལ་མས་བྱིན་གྱིས་བརླབས་ཏཱ་རེ་དངོས་ཀྱིས་ཞབས་ཀྱིས་བཅགས་པ་ཡིན། ཧས་པོ་རིའི་རྩེ་མོ་ལ་ཤཱཀྱ་ཐུབ་པ་གཙོ་འཁོར་བཅུ་གསུམ་སྔོན་བཅོམ་ལྡན་འདས་ཀྱིས་བྱིན་གྱིས་བརླབས་པ་ཡོད་ཀྱིས་དེ་སྤྱན་དྲོངས་ལ་གྱིས་ཟེར། དེ་ག་ན་ཡོད་སྟོན་དང་བྱས་པས་བ་དམར་པོ་འབུས་འདེབས་པའི་ས་ན་ཡོད། འདོང་ཞེས་ཁྲིད་དེ་ཧས་པོ་རིར་ཕྱིན་པ་དང་བྲག་ཀུན་བལྟར་བཅུག་ནས་འདི་ནི་སངས་རྒྱས་དང་བྱང་ཆུབ་སེམས་དཔའ་འདི་དང་འདི་ཞེས་ཀུན་གྱི་མཚན་ཡང་སྨོས་ནས་ལྷ་བཅུ་དགུ་འདུག་ཁྲོ་བོ་དང་བཅས་པ་ཀུན་བསྟན་སྟེ་རྒྱལ་པོ་དགྱེས་ཆེས་ནས་ཧེ་ཧེ་བྱས་པས་མནལ་སད་དེ་རྨི་ལམ་དུ་རེད་ནས་ནམ་ནངས་མ་ཐོག་དུ་བློན་པོ་གནོན་ཁམས་ཁྲིད་དེ་རྨང་ལམ་དུ་བསྟན་པའི་ས་དེར་གཤེགས་སྟེ་གཟིགས་པ་དང་ཅི་ཡང་མི་འདུག་འདི་ན་འདུག་པ་ཡིན་པ་ལ་བྱས་སྟེ་བཙན་པོས་བྱེ་མ་ལ་ཞབས་སུག་བྱས་པས་རྡེ་འུ་བྱ་མཆུ་ཙམ་ཞིག་འདུག་གོ །དེ་བསལ་བས་རྡོ་སྒུ་ཐེའུའི་རྗེས་མེད་པ་གཙུག་ཏོར་ནག་པོ་ལྡེམ་མེ་བ་སྤྱན་ཁྲ་ཧྲིག་གེ་བའི་བྱང་ཆུབ་ཆེན་པོ་ཅིག་གདའ། རྨང་ལམ་དུ་བྱུང་བ་དང་མཐུན་པར་བྲག་ལ་འོལ་བྱི་ཙམ་གདའ་བས་དགྱེས་ཆེས་ནས་བལ་པོ་རྡོ་མཁན་འགུགས་སུ་བཏང་། སྐུ་གཟུགས་དེ་ཉིད་དུ་བགྱིས་ནས་ཤིང་རྟ་ལ་བཞག་པའི་ཚེ་ས་ལན་གཅིག་གཡོས། དྲི་གཙང་ཁང་གི་ནང་དུ་ཕྱིན་པའི་ཚེ་ས་ལན་གཅིག་གཡོས། དེ་ནས་ཁྲི་ལ་བཞུགས་པ་དང་བཙན་པོ་དགྱེས་སྟེ་མན་དྷི་དང་གསེར་རྐ་གསོལ་ན་བཟའ་དང་རྒྱལ་པོ་ཉིད་ཀྱི་གསེར་གྱི་རྐ་རགས་སྐུ་ལ་བཅིངས་སོ། །དེའི་སྟེང་འཇིམ་པས་གཡོགས། གཟུགས་མཁན་ན་རེ་བཙན་པོའི་ལྷ་ཁང་དང་སྦྱར་ན་༼ཇ༩༤ན༽ལྷ་ཆུང་ཟེར་ནས་འཇག་མ་བཀྲིས་ནས་གཡོགས་འདག་བ་བྱུགས། དེ་ལ་གསེར་གྱི་གྱིམ་བག་གསོལ་ནས་བཞག་གོ །རྒྱུ་རྡོ་ལས་བྱས་གཟོ་གོང་ལུགས་སུ་བྱས་པ་ལྷོ་ངོས་ཀྱི་གཡས་གྲལ་ལ་བྱང་ཆུབ་སེམས་དཔའ་ནམ་མཁའི་སྙིང་པོ། བྱམས་པ། སྤྱན་རས་གཟིགས། སའི་སྙིང་པོ། དགའ་བའི་དཔལ། ཁྲོ་བོ་ཁམས་གསུམ་རྣམ་རྒྱལ་དང་དྲུག་གོ །བྱང་ངོས་གཡོན་གྲལ་ལ་ཀུན་བཟང་། ཕྱག་རྡོར། འཇམ་དཔལ། སྒྲིབ་པ་རྣམ་སེལ། དགེ་བསྙེན་ཆེན་པོ། དྲི་མ་མེད་པར་གྲགས་པ་ཁྲོ་བོ་མི་གཡོ་བ་དམར་པོ་དང་གཙོ་འཁོར་བཅུ་གསུམ་མོ། །གསང་འདུས་ལ་འགྲེལ་བ་བརྒྱ་རྩ་བརྒྱད་ཡོད་པ་ལས་སློབ་དཔོན་སངས་རྒྱས་ཡེ་ཤེས་ཞབས་ཀྱི་ལྷ་བཅུ་དགུ་ལ་དྲུག་མ་ཤོང་ནས་བྱང་ཆུབ་ཆེན་པོའི་རྒྱབ་ཏུ་གྱང་ལོགས་ལ་རི་མོར་བྲིས་ནས་ཡོད་དོ། །ལྟེ་བའི་རྒྱུད་རིས་ནི་སྐུ་གསུམ་འབྱུང་བའི་མདོ་བྲིས། ལྟེ་བའི་ཁ་ཕྱིར་བལྟ་ལ་མདོ་སྡེ་པདྨ་དཀར་པོའི་རྒྱུད་རིས་ནང་བལྟའི་སྐོར་ཁང་ལ་འདུས་པ་རིན་པོ་ཆེའི་ཏོག་གི་གཟུངས། རྔ་ཁང་ལ་རྗེའི་ཐུགས་དམ་མདོ་སྡེ་དཀོན་མཆོག་སྤྲིན་གྱི་རྒྱུད་རིས་བྲིས། འོག་ཁང་གི་སྲུང་མ་མཁའ་འགྲོ་མ་སེང་གེ་ཁྲིའི་རལ་པ་ཅན་ལ་གཏད་དོ། །བར་ཁང་གི་ཤིང་ཐམས་ཅད་གླ་པ་སེང་ལྡེང་ལས་བྱས་ལྡེར་ཚོའི་རྒྱུ་བ་མེན་གྱི་ཀོ་བ་བཟོ་རྒྱ་ནག་པོའི་ལུགས་སུ་བྱས། གཙོ་བོ་དཔལ་རྣམ་པར་སྣང་མཛད། གཡས་ན་འདས་པའི་སངས་རྒྱས་མར་མེ་མཛད། གཡོན་ན་མ་འོངས་པའི་སངས་རྒྱས་བྱམས་པ་མགོན་པོ། མདུན་ན་སྟོང་གི་ལྷ་ཤཱཀྱ་ཐུབ་པ། ཚེས་བརྒྱད་ཀྱི་ལྷ་སྨན་བླ་བཻ་ཌཱུརྱ། ཉའི་ལྷ་སྣང་བ་མཐའ་ཡས་བྱས། ཉི་ཤུ་གསུམ་གྱི་ལྷ་ཇོ་མོ་སྒྲོལ་མ་རི་མོར་བྲིས། གཡས་གཡོན་གྱི་ལྷ་བྱང་སེམས་ཉེ་བའི་སྲས་བརྒྱད་དགེ་བསྙེན་དྲི་མ་མེད་པ་དང་དགའ་བའི་དཔལ་ཁྲོ་བོ་ཀང་ཀིང་གཉིས་སྟེ་རྒྱ་ནག་གི་སྐད་ཡིན་དོན་འོག་ཁང་དང་མཐུན། ཀྲྀ་ཡའི་ལྷ་ཚོགས་བཅོ་ལྔ་དང་བསྟུན། ནང་ལ་ཡུམ་རྒྱས་པའི་གླེང་གཞིའི་རྒྱུད་རིས། གདོང་ལ་རྒྱལ་ཆེན་བཞི། སྐོར་ཁང་ཁ་ཕྱི་བལྟ་ལ་མཆོད་རྟེན་བརྒྱད་པ་མངོན་པར་བྱུང་བའི་མདོ། ནང་བལྟ་ལ་སྤྲིན་ཆེན་པོའི་༼ཇ༩༤བ༽མདོ། རྔ་ཁང་ལ་ཕྱོགས་བཅུའི་སངས་རྒྱས་དང་གཤིན་རྗེའི་གཤེད་ཀྱི་ལྷ་ཚོགས་དང་བསམ་ཡས་ན་གནས་པའི་ཆོས་སྐྱོང་རྣམས་ཀྱི་འབག །བར་ཁང་རྒྱལ་པོ་ཤིང་བྱ་ཅན་ལ་གཏད་དོ། །སྟེང་ཁང་གི་ཤིང་ཐམས་ཅད་ཐང་མ་དང་གསོམ། ལྡེར་ཚོའི་རྒྱུ་རས་དང་འཇག་མ། བཟོ་རྒྱ་གར་གྱི་ལུགས། གཙོ་བོ་རྣམ་སྣང་ཀུན་དུ་རིག་པ་ཞལ་བཞི་ངོ་བོ་གཅིག་པ་རེ་རེ་ལ་འཁོར་གཉིས་གཉིས་སྟེ་ཉེ་བའི་སྲས་བརྒྱད། རྡོ་རྗེ་རྒྱལ་མཚན་ལ་སོགས་ཕྱོགས་བཅུ་ནས་ལྷགས་པའི་བྱང་ཆུབ་སེམས་དཔའ་ཁྲོ་བོ་མི་གཡོ་བ་ལ་སོགས་པ་བཞི་ཕྱག་རྡོར་སོགས་བཞི་སྟེ་བུདྡྷའི་ལྷ་ཚོགས་བཞི་བཅུ་རྩ་གཉིས་སུ་བྱས། རྒྱུད་རིས་མདོ་སྡེ་ས་བཅུ་པ་བྲིས། རྒྱལ་པོ་ཟངས་མའི་འབེ་ལོག་ཅན་ལ་གཏད་དོ། །ཐོག་ཐམས་ཅད་རྒྱ་ཕུབས་ཟ་འོག་རིས། ལྕོག་བཞི་ན་སྟེང་གི་ཞིང་ཁམས་མདངས་དགའ་བ་ཅན་གྱི་སངས་རྒྱས་དགའ་བའི་དཔལ། འཁོར་བྱང་ཆུབ་སེམས་དཔའ་དགའ་བའི་བྱིན་པ་སོགས་པའི་རྒྱུད་རིས་བཞི། གནོད་སྦྱིན་ལག་ན་རྡོ་རྗེ་གོས་སྔོན་པོ་ཅན་བཞི་ལ་གཏད། གཎྜི་ར་གསེར་ལ་ཤེལ་གྱི་ཏོག་ཅན་བཙུགས། དེ་ནས་འཁོར་ས་བར་པ་བརྩིགས་སྟེ་ལྷོ་ཕྱོགས་རོལ་མོ་མཆོད་རྫས་ཀྱི་བང་མཛོད་གསུམ་ན་རོལ་ཆས་བཀང་། གནོད་སྦྱིན་ལག་ན་དབྱུག་ཐོགས་མཆེད་གསུམ་ལ་གཏད། ནུབ་ངོས་མདོ་རྒྱུད་ཆོས་ཀྱི་བང་མཛོད་གསུམ་ན་རྒྱ་དཔེ་བོད་དཔེ་རྒྱ་ནག་གི་དཔེའི་གླེགས་བམ་རྣམས་ཀྱིས་བཀང་ཨ་ཙ་ར་ལག་ན་གྲི་ཐོགས་མཆེད་གསུམ་ལ་གཏད། བྱང་ངོས་རིན་ཆེན་གཏེར་གྱི་བང་མཛོད་གསུམ་ན་གསེར་དངུལ་ཟངས་ལྕགས་ལ་སོགས་པས་བཀང་སྟེ་གཤིན་རྗེ་ལག་ན་དབྱུག་ཐོགས་གསུམ་ལ་གཏད། རྒྱུད་རིས་མདོ་སྡེ་རྒྱ་ཆེར་རོལ་པ་བྲིས། བར་གྱི་སེ་རྒྱོངས་ལ་བསྐལ་བཟང་གི་སངས་རྒྱས་སྟོང་དང་། དེ་ནས་མུན་བསྐལ་དྲུག་བཅུའི་རྗེས་ལ་སངས་རྒྱས་ཁྲི་འབྱུང་བ་བྲིས་སྟེ་མ་ཤོང་བ་གྲུ་སྐས་ཀྱི་རྩིག་ལོགས་ལ་བཀོད་ནས་ཡོད། དེ་ནས་འཁོར་ས་ཆེན་པོ་བསྐོར་སྟེ་རྣམ་སྣང་ངན་སོང་སྦྱོང་བའི་དཀྱིལ་འཁོར་དུ་བཞེངས། མདའ་ཡབ་ཀྱི་ངོས་གསུམ་ལ་རིགས་ལྔའི་ལྡེར་ཚོ་ཕྱིར་བལྟ་བ། ནང་དུ་སྡོང་པོས་བརྒྱན་པ་ཚོང་དཔོན་གྱི་བུ་ནོར་བཟང་གིས་༼ཇ༩༥ན༽དགེ་བའི་བཤེས་གཉེན་བརྒྱ་རྩ་བསྟེན་པ་བྲིས། དེས་མ་ཁེངས་པ་འཕགས་པ་སྣང་བརྒྱད་ཀྱིས་བཀང་ནས་ཡོད། ཆོས་སྐྱོང་ཀླུའི་རྒྱལ་པོ་ཨ་ནནྟ་ཨུ་ལི་ལ་གཏད་དོ། །

རྒྱབ་ཏུ་རྡོ་རིང་པདྨ་ཅན་ལ་བཀའ་བཙིགས་རྡོ་ལ་བརྐོས། སྟེང་དུ་སེང་གེ་བཞག་ནས་ཆོས་སྐྱོང་སིངྷ་མུ་ཁ་ལ་བཏད། དབུ་རྩེའི་སྒོ་གསུམ་པྲཛྙཱ་པཱ་ར་མི་ཏ་རྣམ་པར་ཐར་པའི་སྒོ་གསུམ་སྟོང་པ་ཉིད་དང་མཚན་མ་མེད་པ་དང་སྨོན་པ་མེད་པ་གསུམ་དང་བསྟུན། རྩིག་པ་དང་ཤིང་བཟོ་བརྐོས་སྟེ་རྨང་བཙུགས་ཆུ་ཁུང་གཏོད། ནང་དུ་ཀ་བའི་རྨང་བྱས། དེའི་སྟེང་དུ་ཀ་བ་ཀ་ལོ་གདུང་ཕྱམ་སྤང་ལེབ་སོ་ཕག་བཀྲམ། ཁ་ལན་ཀན་གྱིས་བསྐོར། ལོགས་ལ་སུམ་ཆའི་འོག་དུ་སྐར་ཁུང་ཕྱི་རུབ་ལ་ནང་ཡངས་པ་རྒྱ་མཚོ་ལྟ་བུ་བྱས། བྱ་མི་འཇུག་པའི་ཕྱིར་དྲ་བ། སྦྲང་བུ་མི་འཇུག་པའི་སྒོ་གླེགས། རླུང་གིས་མི་ཕྱེད་པའི་འཁོར་གཏན། དེ་འབྱེད་པའི་དབྱུག་གུ་སྐམ་ཁ་བྱས། སྟེང་དུ་འཛེག་པའི་གྲུ་སྐས་དྲུག་གི་འོག་མ་རྡོ་བར་མ་སོ་ཕག་སྟེང་མ་ཤིང་ལས་བྱས། ལག་འཛིན་གྱི་གདང་བུ་བྱས། མི་འགུལ་བའི་ལྕགས་གཟེར་བཏབ། དེ་ལྟར་བྱ་བ་འདུལ་བ་དང་བསྟུན་རྒྱུད་རིས་མདོ་སྡེ་དང་ལྡེར་ཚོ་གསང་སྔགས་དང་བསྟུན། ལྡེར་ཚོ་བདུན་བཅུ་དོན་བརྒྱད། མདོའི་རྒྱུད་རིས་བཅུ་བཞི། ཀ་བ་སྟོང་དང་རྩ་གཉིས། སྒོ་མོ་ཆེ་སུམ་བཅུ་སོ་དྲུག་སྒེའུ་ཆུང་བཞི་བཅུ་རྩ་གཉིས། གྲུ་སྐས་ཆེན་པོ་དྲུག་ཅོང་ཆེན་པོ་བརྒྱད་དང་དང་དང་ཆེན་པོ་གསུམ་གྱིས་བརྒྱན་པ་བྱས་སོ་ཞེས་བྱུང་ལ། སློབ་དཔོན་ཆེན་པོ་པདྨའི་རྣམ་ཐར་ལས་ནི་དབུ་རྩེའི་འོག་ཁང་རྒྱ་ནག་ལུགས། བར་ཁང་རྒྱ་གར་ལུགས། སྟེང་ཁང་ལིའི་ལུགས་སུ་བཞེངས་པར་གསུངས་ལ། སྤྱིར་བརྟེན་གཙོ་བྱང་ཆུབ་ཆེན་པོ་ནི་རྒྱ་གར་རྡོ་རྗེ་གདན་གྱི་བྱང་ཆུབ་ཆེན་པོ་དང་སྐུ་ཚད་མཉམ་པས་སྟོན་པ་སངས་རྒྱས་པའི་དུས་ཀྱི་ཐུན་མོང་གི་སྣང་ངོའི་སྐུ་ཚད་ཡིན་ཞིང་ཕྱིས་ཇོ་བོ་རྗེ་ལ་སོགས་པས་ཀྱང་མ་ཧ་བོ་དྷི་དང་ཁྱད་པར་མི་འདུག་ཞེས་གསུངས་པས་སྟོན་པ་དངོས་དང་ཁྱད་པར་མེད་ཏོ། །

སྤྱིར་ཁྲ་འབྲུག་དང་བསམ་ཡས་གཉིས་ཀའི་གཙང་ཁང་གཙོ་བོ་གསང་འདུས་ཡེ་ཤེས་ཞབས་ལུགས་ལྷ་བཅུ་དགུ་པར་གསུངས་ཤིང་༼ཇ༩༥བ༽དེར་འཇམ་དཔལ་རྡོ་རྗེ་གཙོ་བོར་ཡོད་མོད་ཀྱང་། གཙོ་བོ་འཕོས་ཤིང་གསང་བའི་ཁ་སྦྱོར་གྱི་སྐུ་སྦས་ནས་སྤྲུལ་སྐུ་དང་རྒྱན་ཅན་ཙམ་བསྟན་པར་སྣང་ངོ་། །གླིང་གཞན་རྣམས་བཞེངས་ཚུལ་ནི་རྦ་བཞེད་ལས། མངོན་པ་དང་བསྟུན་པའི་གླིང་བཅུ་གཉིས་ཉི་ཟླ་དང་བཅས་པ་བཞེངས་སྟེ་དང་པོར་ཤར་ལུས་འཕགས་པོ་གླིང་གཡོག་དང་བཅས་པ་ལ་དཔེ་བྱས་སྟེ་ཟླ་གམ་དུ་བྱས། དབུས་སུ་རྣམ་དག་ཁྲིམས་ཁང་གླིང་ལྡེར་ཚོ་ཐུབ་པའི་སྐུ་གཙོ་འཁོར་ལྔ་ཟླ་འོད་གཞོན་ནུར་གྱུར་པའི་རྒྱུད་རིས་རྒྱལ་པོ་དུང་གི་ཐོར་ཚུགས་ཅན་ལ་གཏད། སྤྱིར་གླིང་བཅུ་གཉིས་པོ་ལ་ལྟེ་བ་ལ་སྒོ་རེ་དང་འཁོར་ས་ལ་སྒོ་གཉིས་རེ་ཡོད། གཡས་གཡོན་གྱི་གླིང་གཡོག་གཉིས་ལས་མཁྱེན་རབ་འཇམ་དཔལ་གླིང་ན་ཀོ་བ་ལས་བྱས་པའི་འཇམ་དཔལ་གཙོ་འཁོར་བདུན་སྒོ་སྲུང་གཤིན་རྗེའི་གཤེད་གཉིས་འཇམ་དཔལ་སངས་རྒྱས་པའི་ཞིང་བཀོད་དང་ཕལ་པོ་ཆེའི་རྒྱུད་རིས་གཤིན་རྗེ་མེའི་འཁོར་ལོ་ཅན་ལ་གཏད། བརྡ་སྦྱོར་ཚང་མང་གླིང་ན་ཐུབ་པ་གཙོ་འཁོར་བདུན་རྒྱུད་རིས་རིན་པོ་ཆེ་སྣ་ཚོགས་པ། ཕྱི་བཙུན་པའི་གཡོས་ས་རྒྱལ་པོ་འབྲུག་གི་སློག་པ་ཅན་ལ་གཏད། ལྷོའི་གླིང་སོགས་ཁ་གསུམ་ལས་བདུད་འདུལ་སྔགས་པའི་གླིང་ན་ཐུབ་པ་བདུད་འདུལ་ལུགས་འཁོར་ལྡེར་ཚོ་བཞི། ལྟེ་བ་ལ་མདོ་སྡེ་ས་བཅུ་པ། འཁོར་ས་ལ་གཙུག་ན་རིན་པོ་ཆེའི་མདོ་དབང་ཕྱུག་མ་ཉེར་བརྒྱད་གཏད། ཨཱརྱ་པ་ལོའི་གླིང་སྔར་ལྟར་ལས་གློ་འབུར་ན་སྐུའི་རྟེན་དུ་ཙནྡན་གྱི་རུས་པ་ལ་གུ་གུལ་གྱི་ཤ་དངུལ་གྱི་པགས་པས་གཡོགས་པའི་རྒྱལ་པོ་ཉིད་ཀྱི་སྐུ་འབག་ཞིག་བླ་འབུམ་ཡུམ་ཆེན་མོ་ཞིག་ཕྲ་མེན་གྱི་མཆོད་རྟེན་ཞིག་རྒྱུད་རིས་ཟ་མ་ཏོག་བཀོད་པ་བསེའི་ལྷ་མོ་སྟོང་རྩ་གཉིས་འཁོར་ས་ལ་ས་བཅུའི་པའི་མདོ་དྲང་སྲོང་དྷརྨ་ར་ཙ་འཁོར་སྡེ་བརྒྱད་དང་བཅས་པ་ལ་གཏད། རྒྱ་གར་གླིང་ན་ཇོ་བོ་ཤཱཀྱ་རྒྱ་གར་ལུགས་གཙོ་འཁོར་ལྔ། ཚེ་དཔག་མེད་དང་འདུས་པ་རྣམ་པར་དག་པའི་རྒྱུད་རིས། མདུན་ན་ལོ་པཎ་སྒྲ་བསྒྱུར་གྱི་ཁང་པ་སྒོ་སོ་སོར་ལྟ་བ་གནོད་སྦྱིན་རཱ་ཧུ་ལ་ལ་གཏད། ནུབ་ཀྱི་གླིང་ཟླུམ་པོ་གསུམ་ལས་བཻ་རོ་ཙ་ནའི་གླིང་ན་རྣམ་སྣང་ཟངས་ལས་༼ཇ༩༦ན༽བྱས་པ་འཁོར་གསང་བའི་ཡུམ་བཞི། རྒྱུད་རིས་རྣམ་སྣང་མངོན་བྱང་། གནོད་སྦྱིན་གླང་མགོ་ཅན་ལ་གཏད། དགའ་ལྡན་བྱམས་པ་གླིང་ན་བྱམས་པ་གཙོ་འཁོར་བདུན། གཤིན་རྗེའི་གཤེད་གཉིས། རྒྱུད་རིས་མི་དགེ་བ་སྤྱད་པས་ཤཱ་ཀྱའི་བསྟན་པ་མར་འགྲིབ་པ་དང་ཚེ་ལོ་བཅུ་པ་ནས་བྱམས་པས་དགེ་བ་བྱེད་དུ་བཅུག་པས་ཡར་འཕེལ་བ་དང་། སྒྲོལ་མ་ཕྱག་འཚལ་ཉེར་གཅིག །བསམ་ཡས་ཀྱི་དཔེ་རིས། ཞང་རྒྱལ་ཚ་ལྷ་སྣང་གིས་ལག་དཔོན་བྱས་པའི་ལས་ཐབས་དང་ལྟུང་བཤགས་ཀྱི་ལྷ་ཚོགས་བྲིས། མཁའ་འགྲོ་མ་གུང་གི་གོས་ཅན་ལ་གཏད། མི་གཡོ་བསམ་གཏན་གླིང་ན་རྣམ་སྣང་ཡབ་རྒྱལ་པོའི་ཐུགས་དམ་གཉན་པོ་བྱིན་རླབས་ཅན་རིགས་ལྔ། འཁོར་ཉན་ཐོས་བཅུ་དྲུག་རྒྱུད་རིས་གསེར་འོད་དམ་པ་ངེས་དོན་གྱི་ལུགས། རྒྱལ་པོ་དངུལ་གྱི་མགོ་ཅན་ལ་གཏད། བྱང་གི་གླིང་གྲུ་བཞི་གསུམ་ལས་རིན་པོ་ཆེ་སྣ་ཚོགས་གླིང་ན་ཐུབ་པ་གཙོ་འཁོར་ལ་རྒྱུད་རིས་དགའ་ལྡན་དུ་ཡུམ་ལ་ཆོས་བཤད་པ་དང་། དྲིན་ལན་བསབ་པའི་མདོ། རྒྱལ་པོ་གཡིའི་སྦར་ཅན་ལ་གཏད། སེམས་སྐྱེད་བྱང་ཆུབ་གླིང་ན་ཕྱག་རྡོར་གྱི་ཕོ་བྲང་རི་བོ་མཆོག་རབ་ཀྱི་སྟེང་ན་ཕྱག་རྡོར། རྡོ་རྗེ་ཕུར་པ། བདུད་རྩི་འཁྱིལ་པ་གསུམ་གྱིས་བར་ཆད་སྲུང་། སངས་རྒྱས་མ་ཆགས་པདྨ་ཅན་ན་མཁའ་ལ་བྱོན་པ་ལ་བྱང་སེམས་སྒྲིབ་པ་རྣམ་སེལ་གྱིས་ཞུས་སྟེ་ས་བཅུའི་བྱང་སེམས་རྡོ་རྗེ་སྙིང་པོ་ལ་སོགས་པ་བུདྡྷའི་ལྷ་བཞི་བཅུ་ཞེ་གཉིས་ཀྱིས་སེམས་ཀྱིས་ཞུས་པ་དེའི་བར་བར་ན་ཕྱོགས་བཅུའི་སངས་རྒྱས་ཀྱིས་དེ་དག་ལ་བྱིན་གྱིས་བརླབས་པ་བྲིས། རྒྱུད་རིས་དཀོན་མཆོག་སྤྲིན་འཁོར་ས་ལ་རྟག་དུ་ངུ་ཤེས་ཕྱིན་ཚོལ་བ་རྒྱལ་པོ་གསེ་གབ་དང་མཁའ་འགྲོ་མ་གསེའི་འགྲོས་ཅན་ལ་གཏད། དཀོར་མཛོད་བི་ཧར་གླིང་ན་ཐུབ་པ་གཙོ་འཁོར་དགུ། ཡབ་སྲས་མཇལ་བའི་མདོ། རྒྱུད་རིས་གློ་འབུར་རྣམས་ན་བསམ་ཡས་འབྱོངས་པའི་དཀོར་ལྷག་མ་འདི་ན་འདི་ཡོད་ཀྱི་རྩིས་ཡིག །སྲུང་མ་ཁྲམ་གང་གི་རྒྱལ་པོ། སྤྱི་རྒྱལ་པོ་པེ་ཀར་ལ་གཏད། ཡཀྵ་གོང་མ་གང་བ་བཟང་པོའི་ཁང་པ་ན་ཐུབ་པ་གཙོ་འཁོར་ལྔ། རྒྱུད་རིས་སངས་རྒྱས་སྟོང་རྩ། གང་བ་བཟང་པོ་ལ་གཏད། ཡཀྵ་འོག་མ་ནོར་བུ་བཟང་པོའི་ཁང་པ་ན་ལྡེར་ཚོ་༼ཇ༩༦བ༽དང་རྒྱུད་རིས་མཚུངས་ཤིང་ནོར་བུ་བཟང་པོ་ལ་གཏད་དེ་ཉི་ཟླའི་དོད་ཡིན་ནོ། །ཤར་ཕྱོགས་ཀྱི་ལོགས་གླིང་དང་བཅས་པ་ཁ་དོག་དཀར་པོ་ཤེལ། ལྷོ་མཐིང་ག་བཻ་ཌཱུརྱ། ནུབ་དམར་པོ་པདྨ་རཱ་ག་བྱང་སེར་པོ་གསེར་གྱི་རང་བཞིན་རྣམས་ལོགས་ཞལ་གཉེར་མ་ཆུ་གཉེར་འདྲ་བ། ཐང་ལ་དཀར་ཞལ་ཕྱིའི་རྒྱ་མཚོ་ལ་དཔེ་བྱས་པ་ཡང་བྱས་སོ། །གཞན་ཡང་ནུབ་ན་ཚང་མང་ཀེ་རུ་གླིང་གི་སྟེང་ཁང་སློབ་དཔོན་བོ་དྷི་ས་ཏྭའི་གཟིམས་མལ་དང་བ་སོ་ལྷ་ཁང་། འོག་ཁང་དཀར་ཐབ་གནོད་སྦྱིན་མྱུ་གུ་ཐོགས་པ་ལ་གཏད། ལྷོར་དག་བྱེད་ཁྲུས་ཀྱི་ཁང་པ་ཙནྡན་གྱིས་གང་བ། འོག་སོ་ཕག་ལོགས་ལ་རབ་ཏུ་བྱུང་བ་སྐྱོ་བ་སྐྱེ་བའི་ཕྱིར་ཀེང་རུས་ཀྱི་རྣམ་པ་འདུལ་བ་ནས་གསུང་པ་ལྟར་བྲིས། གནོད་སྦྱིན་དབྱུག་ཐོགས་ལ་གཏད། བྱང་ན་མཐུ་རྩལ་གླིང་ན་སེ་བ་ཕུང་པོ་གཅིག་སྦྱིན་སྲེག་བྱས་པའི་ཡལ་ག་བརྒྱད་ལ་ཀླུ་ཆེན་པོ་བརྒྱད་བྱས། དབུས་ན་ཕྱག་རྡོར་དཀར་པོ་ཞི་བ་འདུལ་བྱེད་དུ་བཞེངས། རྒྱུད་རིས་ཉ་སྦལ་ཆུ་སྲིན་སོགས་བྲིས། སྲུང་མ་ས་བདག་རྒྱུན་འདལ་གཉན་བུ་རང་ཆས་སུ་ཡོད་ཅིང་། ནང་ཆུ་ཤེལ་གྱིས་ཁྱབ་པ་སུས་ཀྱང་ལྟ་བར་རྔོ་མི་ཐོགས་པ་ཅིག་མཆིས། དེ་ནས་མཆོད་རྟེན་དཀར་པོ་བྱང་ཆུབ་ཆེན་པོའི་མཆོད་རྟེན་སེང་གེས་བརྒྱན་པ་ཉན་ཐོས་ཀྱི་ལུགས་སུ་བཞེངས། ཤུད་བུ་མི་རྒྱལ་ཏོ་རེས་ལག་དཔོན་བྱས་པ་གཉན་པས་ཤི་སྟེ་ཡང་ཤུད་བུ་ཁྲི་འབྲེང་ཁེང་བཙན་གྱིས་བྱས། གནོད་སྦྱིན་སྐར་མདའ་གདོང་ལ་གཏད། མཆོད་རྟེན་དམར་པོ་སྐུ་ཚེ་བརྟན་པ་བྱང་ཆུབ་སེམས་དཔའི་ལུགས་པདྨས་བརྒྱན་པ་སྣ་ནམ་རྒྱལ་ཚ་ལྷ་སྣང་གིས་བཞེངས། གཟའ་མིག་དམར་ལ་གཏད། མཆོད་རྟེན་ནག་པོ་དེ་བཞིན་གཤེགས་པའི་གདུང་གིས་བརྒྱན་པ་རང་སངས་རྒྱས་ཀྱི་ལུགས་ངན་ལམ་ཏ་ར་ཀླུ་གོང་གིས་བཞེངས། གནོད་སྦྱིན་ལྕགས་མཆུ་ཅན་ལ་གཏད། མཆོད་རྟེན་སྔོན་པོ་ཆོས་ཀྱི་འཁོར་ལོ་དེ་བཞིན་གཤེགས་པའི་ལུགས་སྒོ་བཅུ་དྲུག་གིས་བརྒྱན་པ་མཆིམས་རྡོ་རྗེ་སྤྲེ་ཆུང་གིས་བཞེངས། གནོད་སྦྱིན་ཉི་མའི་གདོང་ཅན་ལ་གཏད། དེའི་ཚེ་འདྲེ་མོ་འོད་ཅན་མས་མི་རྣམས་ཉལ་བའི་མགོ་མཇུག་ལྡོག་པ་སོགས་འཚེ་བ་མང་དུ་བྱས་པས་བྱམས་པ་གླིང་དུ་མཆོད་རྟེན་༼ཇ༩༧ན༽འོད་འབར་བརྩིགས་སྟེ་མནན། མཆོད་རྟེན་ལྔ་པོ་ལ་ནང་རྫོངས་མ་མཆིས་ནས་རྗེས་སློབ་དཔོན་ལ་ཞུས་པས་མ་ག་དྷའི་རྒྱལ་པོའི་ཁབ་ཀྱི་སྒོ་མདུན་ན་དྷ་རུ་ཙེ་དོ་བྱ་བའི་མཆོད་རྟེན་ཞིག་གི་ནང་ན་རྒྱལ་པོ་མ་སྐྱེས་དགྲའི་སྐལ་བ་དེ་བཞིན་གཤེགས་པའི་རིང་སྲེལ་མ་ག་དྷའི་བྲེའི་ཁལ་གཅིག་བཞུགས་པར་གྲགས་སོ་གསུངས། རྒྱལ་པོས་དེ་སྤྱན་དྲངས་པའི་ཕྱིར་བོད་ཀྱི་རྟ་རྔོག་ཆགས་སྒ་མནན་མ་ཐག་གཅིག་ཡན་ཆད་མ་ལུས་པར་ཆད་པ་ལ་བསྔོས་སྟེ་མགོས་ཀྱི་ཕག་རིར་དུས་བཏབ། སློབ་དཔོན་གྱིས་ལམ་རྒྱུས་མཛད་ནས་མཐའ་འཁོབ་བོད་ཀྱི་རྟ་པའི་དམག་ཕྱིན་ནས་དཔལ་མོ་དཔལ་ཐང་ལ་དམག་གྲང་བཏབ་པས་རྟ་པ་བྱེ་བ་ཕྲག་བཅུ་བཞི་བྱུང་། རྒྱ་གར་མཐའ་འཁོབ་ཏུ་སླེབས་པ་དང་ཡུལ་དེའི་རྒྱལ་པོ་བྲེད་ནས་མཐའ་འཁོབ་ཀྱི་རྒྱལ་པོའི་རྟ་པ་འདི་འདྲ་ན་དཔུང་བུ་ཆུང་དང་ཤིང་རྟ་པ་དང་གླང་པོ་ཆེ་བའི་ཚོགས་ཅི་འདྲ་བར་འགྱུར་ཟེར་ནས་ཕོ་བྲང་གི་སྒོའི་ཡ་ཀླད་ལ་བོད་རྒྱལ་པོའི་ལྷམ་བཏགས་ནས་དེའི་འོག་ན་ཕར་འཁོར་དང་བཅས་པས་འཛུལ་སྟེ་ངའི་རྒྱལ་ཁམས་ནི་བཙན་པོ་ཁྱོད་ཀྱི་འོག་དུ་འཛུལ་ཞིང་དཔྱ་དང་སྐྱེས་ལོ་ཐང་དུ་འབུལ་ལོ་ཟེར་ཞིང་མངར་འདུས་སོ། །

དེ་ནས་ཆུ་གངྒཱ་བརྒལ་ནས་མ་ག་དྷར་དམག་དྲངས་པས་མ་ག་དྷ་པ་ཐམས་ཅད་ནོར་རྣམས་ཨོ་དྱནྟ་པུ་རིར་བསྐྱས། མི་རྣམས་རྒྱ་གར་ཤར་ཕྱོགས་སུ་བྲོས་སྟེ་གཡུལ་སྤྲོད་མ་དགོས་པར་དཔལ་རྡོ་རྗེ་གདན་དང་བྱང་ཆུབ་ཀྱི་ཤིང་ལ་མཆོད་པ་བྱས། མཆོད་གནས་སྤྱན་དྲངས། དེ་ནས་མཆོད་རྟེན་ཁ་ཕྱེ་བའི་ནང་ནས། མཚོན་ཆའི་འཁོར་ལོ་འཁོར་བའི་དཀྱིལ་ན་རིན་པོ་ཆེའི་བུམ་པ་འདུག་པས་སུས་ཀྱང་བླང་བར་རྔོ་མ་ཐོགས། རྒྱ་གར་གྱི་རྒན་པོ་ཅིག་འདུག་པ་ན་རེ་ང་ལ་སྔོན་གྱི་མིས་གླེང་བའི་ལོ་རྒྱུས་ཡོད། མཆོད་རྟེན་འདིའི་བྱང་ངོས་ན་རྡོ་ལེབ་ཆེན་པོའི་དཀྱིལ་གྱི་བུག་པ་ན་མར་རྔ་མང་གི་ཐག་པ་ལ་བུམ་པ་བཏགས་སྟེ་བཏང་བས་བུམ་པ་དེ་ཆུས་གང་བ་འབྱུང་། དེ་ནས་ཡར་ལ་གཞལ་བས་མཆོད་རྟེན་གྱི་རྐེད་པ་དང་ཐད་ཀར་མཉམ་པ་ན་རྫིང་བུའི་གསེང་ཁུང་གི་བར་ཆུ་འགྲོ་བ་རྩྭ་དང་བྱེ་མས་བཀག་སྟེ་ཆུ་བསྒགས་ན་ཆུ་ཆད་ནས་མཚོན་ཆའི་༼ཇ༩༧བ༽འཁོར་ལོ་རྡིག་ཟེར་སྟེ་འཁོར་འཕྲོ་ཆད་པ་ཡིན་ཟེར་ནས་དེ་ཇི་སྐད་ཟེར་བ་ལྟར་བྱས་པས་བདེན་པར་བྱུང་ནས་རིན་པོ་ཆེའི་བུམ་པ་ནས་སངས་རྒྱས་ཤཱཀྱ་ཐུབ་པའི་རིང་སྲེལ་བྲེ་དྲུག་སྤྱན་དྲངས། ཡང་སྔར་ལྟར་རྩི་ཤིང་བསལ་ཆུ་བཏང་བས་མཚོན་ཆའི་འཁོར་ལོ་སྔ་མ་ལྟར་འཁོར་སྟེ་སྔར་ལྟར་རྒྱས་བཏབ་པོ་དེ་ནས་ཚུར་བྱོན་སྟེ་ཆུ་བོ་གངྒཱའི་འགྲམ་དུ་བོད་ཀྱི་མི་བཞི་བསྐོས་ནས་འདི་ཚུན་ཆད་བོད་ཀྱི་ས་བཅད་ཡིན་པས་འདིར་རྡོ་རིང་གྱིས་ཅིག་ཞེས་བཀའ་བསྩལ། མི་མང་པོས་བྱེ་ཁུང་དུ་ལྕགས་ཀྱི་ཀ་བ་བཙུགས་སྟེ་ཕྱེས་བྲུ་ཤའི་དམག་གིས་དེ་བཤིག་པས་མ་ཤིགས་ནས་མེས་བཞུ་བའི་འཕྲོ་ཡོད་སྐད། དེའི་ལུ་འབུགས་ན་འཛུགས་མཁན་གྱི་མི་བཞི་པོ་ཆགས་པ་བྷོ་དྲ་ཋ་ཌྷུ་རའི་རིགས་བྱ་བའི་གྲོང་ཁྱེར་ཆེན་པོ་ཅིག་ཡང་ཡོད་དོ། །རྟ་དམག་རྣམས་བོད་དུ་ལོག་པ་ཤིན་ཏུ་ཉུང་ནས་རྒྱལ་པོ་ལ་ཞུས་པས་རྒྱ་གར་ཡུལ་བཟང་པས་བསྡད་པ་མིན་ནམ་གསུང་སྟེ་སློབ་དཔོན་ལ་ཞུས་པས་རྒྱ་གར་ཆམ་ལ་འབེབས་པའི་ཕྱིར་བཙན་པོས་སྤྲུལ་པ་མཛད་པ་ཡིན་གྱི་དམག་དང་པོ་ནས་འདི་བས་མེད་གསུངས་སྟེ་སྔོ་བགྲང་བྱས་པས་མི་གཅིག་ཀྱང་མ་ལུས་རྟ་གཅིག་ཀྱང་མ་ཆད་པར་ཚང་བས་བཙན་པོ་ཁྲི་སྲོང་ལྡེ་བཙན་སྤྲུལ་པ་གྲགས་སོ། །

དེ་ནས་ཆོས་འཁོར་དུ་བྱོན་སྟེ་རིང་སྲེལ་གྱི་སྣོད་དང་ཟ་མ་ཏོག་བཞི་སྤྲུགས་པའི་བར་རིང་སྲེལ་འཕེལ་སྟེ་སྙིམ་པ་གང་མ་ཤོང་བ་མཆོད་རྟེན་གྱི་ཏོག་ལ་བཞུགས། མེས་ཐོ་ཐོའི་ཐུགས་དམ་གཉན་པོ་གསང་བ་དང་མེས་སྲོང་བཙན་གྱི་ཐུགས་དམ་ལྔ། ཡབ་ཀྱི་ཐུགས་དམ་གཉིས་རྣམས་བཞུགས་པས་མཆོད་རྟེན་དཀར་པོ་ལྷག་པར་བྱིན་རླབས་ཆེའོ། །ལྷོ་ཕྱོགས་ཀྱི་མཆོད་རྟེན་ལ་སྲོག་ཤིང་དང་ཐོན་ཀ་དཀར་པོའི་འཁོར་ལོ་བལ་པོའི་ཤིང་མཁན་དང་། རྡོ་བཟོ་དང་། མགར་བས་བགྱིས་སྟེ་ཧས་པོ་རིའི་རྒྱབ་ཏུ་བལ་པོ་བཟོ་བྱེད་པའི་དྲུང་དུ་བཞག་སྟེ་དྲངས་ནས་འཛུགས་པར་ཆད་བྱས། བློན་པོ་རྣམས་ཀྱིས་འབྲེང་ཞགས་དང་ཤིང་རྟ་གྲབས་སུ་བཙུད། བཟོ་བོས་དགུང་སངས་མ་ཐག་བཟོ་འཕྲོ་ལ་ཕྱིན་པས་སྲོག་ཤིང་སོགས་ཤུལ་ཧ་རེ་སྟོར། རྗེའི་སྙན་དུ་གསོལ། ཕོ་ཉ་བཏང་སྟེ་བལྟས་པས་སྲོག་ཤིང་མཆོད་རྟེན་ལ་༼ཇ༩༨ན༽བཙུགས་པ་མཐོང་། ཕོ་ཉ་དེས་མཆོད་རྟེན་ཉིད་ལ་འཁོར་ལོ་བཙུགས་ལགས་ཅེས་གསོལ། ཤིང་མཁན་དང་མགར་བ་ཀུན་གྱིས་བལྟས་ན་བཙུགས་ལེགས་པར་མཐོང་སྟེ་སྙན་དུ་གསོལ་བ་དང་། རྗེས་ཀུན་བསགས་སྟེ་ངའི་འབངས་ལ་སྟོབས་ཆེ་བ་འདི་སུ་ཡིན་བྱ་དགའ་ཆེར་གནང་ངོ་གསུངས་པས་ཁས་ལེན་པ་སུ་ཡང་མ་མཆིས། ཕྱ་མཁན་བལ་པོ་ན་རེ་མདང་ངའི་རྨི་ལམ་ན་མི་བཞིས་འཁོར་ལོ་ཁྱེར་ནས་འོངས་སྟེ་བཙུགས། ཁྱེད་ཀྱིས་མཆོད་རྟེན་བདུན་བཅུ་བཙུགས་ན་ལེགས་རབ། མཆོད་རྟེན་འདི་ཡང་ལེགས་རབ། མཆོད་རྟེན་འདི་ཛམྦུའི་གླིང་ན་བྱིན་ཆེ་བ་ཡིན་སྟེ་འདི་ལ་སུས་ཕྱག་དང་སྐོར་བ་བྱེད་པ་དེ་བསམ་པ་ཡིད་བཞིན་དུ་འགྲུབ་པས་བྱ་དགར་གསེར་གྱི་ཡ་ལད་ཅིག་བྱིན་སྟེ་འདི་ཁྱེར་ཞིག་ཟེར། གཉིད་སད་ཙ་ན་མི་བཞི་ནི་མི་གདའ། ཡ་ལད་ནི་འདི་ཡིན་ཟེར་ནས་གསེར་ཁྲབ་ཅིག་གདའ། དེ་གསོལ་བས་ཕྱ་མཁན་འཁོར་བཅས་ལ་བྱ་དགའ་ཆེ་ཐང་དུ་བསྩལ། སློབ་དཔོན་གྱི་ཞལ་ནས་དེ་སྐད་དུ་སྟོན་པ་རྒྱལ་པོ་ཆེན་པོ་བཞི་ཡིན་པས་དེའི་གཟུགས་ཀྱང་བྱ་གསུངས་ནས་བུམ་པའི་སྟེང་དུ་འབག་བཞི་བྱས་ནས་བཞག་གོ །དེ་ནས་མགོན་ཁང་བཞིའི་ནང་དུ་ཕུགས་ན་ཤཱཀྱ་ཐུབ་པ་གཙོ་འཁོར་གསུམ། མདོ་ན་མགོན་པོ་ལྕམ་དྲལ་གཉིས། དེའི་སྒོ་དྲ་བ་བྱས། སྒོའི་ཕྱི་ན་རྟ་བབ་ཀྱི་སྟེང་དུ་ཆོས་ཀྱི་འཁོར་ལོ་གསེར་ལས་བྱས་པ་དང་། ཤ་རམྦྷ་དང་། གདུགས་དང་རྒྱལ་མཚན་དང་བཅས་པ་བགྱིས་སྟེ་རྒྱལ་པོ་ཆེན་པོ་བཞི་ལ་གཏད། ལྕགས་རི་ཟུར་མང་རྡོ་རྗེའི་འགྲོས་ལ་མཆོད་རྟེན་སྟོང་རྩ་བརྒྱད་ཀྱིས་བསྐོར། རེ་རེ་ལ་སངས་རྒྱས་ཀྱི་རིང་སྲེལ་རེ་བཞུགས། རྒྱལ་པོ་སྡེ་བཅོ་བརྒྱད་ལ་གཏད། བསམ་ཡས་སྤྱིའི་ཆོས་སྐྱོང་དཔལ་མགོན་པོ་ལ་གཏད་དོ། །དེ་ལྟར་དཔལ་བྲག་དམར་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་དེ་ནི་གཞི་ཆེ་ལ་དཔངས་མཐོ། རྒྱུ་བཟང་ལ་བཀོད་པ་ལེགས། དུང་ཕོར་གཟིས་བཀང་བ་འདྲ་བ། རྗེའི་ཐུགས་དམ། འབངས་ཀྱི་མཆོད་གནས། སངས་རྒྱས་དང་ཆོས་དཀོན་མཆོག་གི་ཞིང་ཁམས། དགེ་འདུན་གྱི་བཞུགས་གནས། ༼ཇ༩༨བ༽དཀོན་མཆོག་གསུམ་གྱི་ཕོ་བྲང་དེ་ཡོས་བུའི་ལོ་ལ་རྨང་བྲུས་ནས་ཡོས་བུའི་ལོ་ལ་འབྱོངས་པ་ལགས་སོ། །

བཙུན་མོ་ལྔ་ཁབ་ཏུ་བཞེས་པ་ལ་མཆིམས་བཟའ་ལྷ་མོ་བཙན་དང་མཁར་ཆེན་བཟའ་མཚོ་རྒྱལ་གཉིས་སྒྲུབ་པ་མཛད་པས་ཕྱག་རིས་མེད། འབྲོ་བཟའ་ཁྲི་རྒྱལ་མོ་བཙན་ཕྱིས་རབ་ཏུ་བྱུང་ནས་བྱང་ཆུབ་རྗེར་མཚན་གསོལ་བ་དེའི་ཕྱག་རིས་དགེ་རྒྱས་ཀྱི་གཙུག་ལག་ཁང་ལགས་སྟེ་སྣང་བ་མཐའ་ཡས་གཙོ་འཁོར་དགུ་གཞུང་གི་ལུགས་སྟོད་དུ་ལུགས་བཏབ་ནས་ཆབ་ལ་སྤྱན་དྲངས་པས་འཁོར་གཉིས་ཆབ་ལ་ཤོར། གཡས་ན་རིགས་གསུམ་མགོན་པོ་གཡོན་ན་སྨན་བླ་སངས་རྒྱས་ཀུན་དུ་བཟང་པོ་མི་གཡོ་བ་རྣམས་བཞུགས། སྲས་མི་མངའ། ཡབ་མིང་འབྲོ་ཡུལ་ཐག་རིང་བས་ཕྱིས་གསོ་མི་མི་འོང་ཞེས་མཆི་ནས་ལྷ་ལུགས་མ་བྱས། རྩིག་པ་སོ་ཕག་ཞ་ཉེའི་ཆུས་སྦྱར། ཟངས་ཀྱི་ཐོག་བཀལ། རོལ་མོར་ཅོང་བཏགས། ཡོན་ཆབ་ཙནྡན་གྱི་ཁྲོན་པ་བྱས། སྒྲོན་མེར་རིན་པོ་ཆེ་འོད་འབར་བ་གཙོ་བོའི་སྨིན་མཚམས་སུ་ཕྲར་བཏབ་བོ། །ཇོ་མོ་ཚེ་སྤོང་བཟའ་མེ་ཏོག་སྒྲོན་ལ་སྲས་མངའ་བས་ཁམས་གསུམ་ཟངས་ཁང་གླིང་ཡབ་ཀྱི་དབུ་རྩེ་ལ་དཔེ་བླངས་ནས་བཞེངས། འོག་ཁང་གི་ཀ་གདུང་རྣམས་ཟངས་ཀྱིས་བཏུམས་སོ། །ཕོ་ཡོངས་བཟའ་རྒྱལ་མོ་བཙུན་ཡུམ་ཚེ་འཕོས་པ་ཁབ་ཏུ་བཞེས་ན་ལན་ལོན་པར་སློབ་དཔོན་གིས་ལུང་བསྟན་པས་ཁབ་ཏུ་བཞེས་སྟེ་ལྷ་ལྕམ་ལ་སྲས་མི་མངའ་བས་ལྷ་ཁང་ཉིས་ཐོག་དུ་གནང་བས་བུ་ཚབ་གསེར་ཁང་རྡོ་རྗེ་དབྱིངས་ཀྱི་དཀྱིལ་འཁོར་བཞེངས་སུ་གསོལ་སྟེ་བཟོ་བོ་ལ་ཟས་སྣ་བཅུ་གསུམ་རེ་དྲངས་པས་བཟོ་ཁྱད་བཅུ་གསུམ་བྱས་སྟེ། སྟེང་ཁང་གི་ཕྱི་ལ་རྩིག་པ་མེད་པ། ནང་ན་ཀ་བ་མེད་པ། ས་གཞི་ར་གན་ལས་བྱས་པ། གཡུའི་གདུང་མ་ལ་གསེར་གྱི་རྟ་རྒྱུག་ཅིང་གསེར་གདུང་ལ་གཡུ་འབྲུག་རྒྱུག་པ། མཐིང་གི་རྒྱ་ཕུབས་ཕྱིར་བལྟ་ནང་བལྟ་གཉིས་ཡོད་པ། ཆུ་ཐམས་ཅད་འདྲིལ་ནས་སེང་གེའི་ཁ་ནས་རུས་སྦལ་གྱི་རྒྱབ་ཏུ་འབབ་པ། གོརྴཱཥིའི་སྒོ་ཡོད་པ། སྒོ་འབྱེད་གཅོད་ལ་གསེར་གྱི་༼ཇ༩༩ན༽བྱེ་ཆུང་འཕར་ཞིང་སྐད་འདོན་པ། ནང་གི་ཡོ་གའི་ལྷ་ཚོགས་ལ་སྤྱི་གདུགས་རེ་དང་སྒོས་གདུགས་རེ་ཕུབ་པ། ཁྱམས་ན་མཛད་པ་བཅུ་གཉིས་འབུར་དུ་དོད་པ། རྒྱུ་སྐར་གྱི་ལྷ་མོ་ཉེར་བརྒྱད་ཀྱིས་རྒྱ་ཕུབས་འདེགས་ཤིང་ནང་ཟུར་བཞི་ན་གསེར་གི་སེང་གེ་ལུག་ཐོང་ཙམ་བརྒྱད་ཡོད་པ། རྒྱ་ཕུབས་ཀྱི་ཤམ་བུ་ལ་མཆོད་པའི་ལྷ་མོ་ཉི་ཤུ་རྩ་བརྒྱད་འབུར་དུ་དོད་པ། ལྷའི་བུས་ཁྱུང་གི་སྒོ་ང་ལས་བདུད་རྩིའི་ཆུས་སྐུ་ཁྲུས་གསོལ་བ་སྟེ་བཅུ་གསུམ་དང་ལྡན་པའི་ངོ་མཚར་ཅན་ཞིག་བཞེངས་སུ་གསོལ་ལོ་ཞེས་བྱུང་ངོ་། །

ལོ་རྒྱུས་གཞན་ལས་བཙན་པོ་ཡབ་ཡུམ་གཉིས་ལ་ཐུགས་ཤིན་ཏུ་བཅགས་པས་སློབ་དཔོན་པདྨ་ལ་བདག་གི་ཕ་མ་གར་སྐྱེས་ཞུས་པས་ཡབ་ནི་རྒྱ་གར་ན་སྐྱེས་སྟེ་ད་ལྟ་སློབ་སྦྱངས་བྱེད། པཎྜི་ཏ་མཁས་པ་ཅིག་དུ་བྱས་སྟེ་ཁྱོད་ཀྱི་དབོན་སྲས་ཀྱི་དུས་སུ་བོད་དུ་བྱོན། ཡུམ་ནི་ཟུར་མཁར་ན་དབུལ་པོ་བཟའ་མིའི་བུ་མོར་སྐྱེས་སོ་ཞེས་གསུངས་པས་ཡུམ་ལ་ཐུགས་བརྩེ་པས་བཙུན་མོ་བཞེས་སྟེ་གསེར་གྱི་བདག་མོར་བསྐོས། ཡབ་ནི་ད་ན་ཤཱི་ལ་ཡིན་ཞེས་ཀྱང་བྱུང་ངོ་། །

རྦ་བཞེད་ན་དཀོར་བདག་སྤྱན་དྲངས་ཚུལ་མི་སྣང་ཡང་སློབ་དཔོན་པདྨས་མ་འོངས་པ་གནམ་ཐེ་དཀར་པོའི་སྤྲུལ་པ་ཧོར་ཡུལ་དུ་བྱུང་བས་བོད་ཁམས་དབང་བྱེད་ཅིང་ལྷ་ཁང་ཕལ་ཆེར་འཇིགས་པར་འགྱུར་བས་ཧོར་གྱིས་མི་འཇིག་པའི་ཕྱིར་རྒྱལ་པོ་གནམ་ལྷ་བྱང་ཆུབ་ལ་གཏད་དོ་གསུངས་ནས་རྒྱལ་པོས་ངན་ལམ་ཏ་ར་ཀླུ་གོང་དམག་དཔོན་དུ་བསྐོས་པས་ཧོར་གྱི་སྒོམ་གྲ་བཅོམ། རྟེན་རྫས་དང་ཡོ་བྱད་ཐམས་ཅད་ཁྱེར། སློབ་དཔོན་ཆེན་པོ་པདྨས་ཕྱག་རྡོར་གྱི་ཏིང་ངེ་འཛིན་མཛད་དེ་རྣམ་སྲས་འཁོར་བཅས་ཀྱི་དམག་གིས་བཀུག་སྟེ་པེ་ཀར་དཀོར་མཛོད་གླིང་གི་ལྕོག་དུ་རྟེན་བཙུགས་དམ་ལ་བཏགས་སྟེ་བསམ་ཡས་སྤྱིའི་བཀའ་སྲུང་དུ་བསྐོས་ཤིང་ཕྱིས་བོད་ཡུལ་གྱི་དཀོན་མཆོག་གསུམ་གྱི་རྟེན་ཕལ་ཆེར་ཡང་གཏད་པར་སྔོན་གྱི་ཡི་གེ་མང་པོ་ལས་བྱུང་ཞིང་སློབ་དཔོན་ཆེན་པོའི་རྣམ་ཐར་དང་རྒྱལ་པོ་ཉིད་ཀྱི་དམ་བཞག་རྣམས་ལས་གསལ་ལོ། །

ཏ་ར་ཀླུ་༼ཇ༩༩བ༽གོང་ཤི་འཕོས་ནས་མི་མ་ཡིན་ཆེན་པོར་གྱུར་པ་རྒོད་པོ་ཏ་རར་གྲགས་སྟེ་མཆིམས་ཕུའི་བཀའ་སྲུང་དུ་བསྐོས་པར་གྲགས་སོ། །ཡིག་ཚངས་མང་པོ་ཞིག་ན་མེ་ཡོས་ལ་རྨང་བཏིང་ནས་ས་ཡོས་ཀྱིས་ཚར་ཞེས་པ་འདུག་ཀྱང་མེ་ཡོས་ནས་ལོ་བཞི་ལོན་པ་ལྕགས་རྟ་ལ་ཁྲི་སྲོང་འཁྲུངས་པའི་ཕྱིར་དགུང་ལོ་ཉེར་གཉིས་བཞེས་པ་ལྕགས་ཡོས་ལ་རྨང་བཏིང་ཉེར་དྲུག་པ་ཤིང་ལུག་ལ་སད་མི་རྣམས་རབ་ཏུ་ཕྱུང་། སོ་བཞི་པ་ཆུ་ཡོས་ཀྱིས་བསམ་ཡས་ཚར་བ་འདི་ངེས་པར་སྣང་ངོ་། །

དེ་ལྟར་གཙུག་ལག་ཁང་ཆེན་ཡོངས་རྫོགས་ནས། །གསེར་གྱི་ཡོན་ཕུལ་རབ་ཏུ་གནས་པར་ཞུས། །བོ་དྷི་ས་ཏྭས་གསང་བ་འདུས་པ་ནི། །འཇམ་དཔལ་རྡོ་རྗེའི་སྒོ་ནས་བྱིན་གྱིས་བརླབས། །སློབ་དཔོན་པདྨས་ཡོ་ག་རྩ་བའི་རྒྱུད། །ཞི་བ་རྡོ་རྗེ་དབྱིངས་ཀྱི་ཏིང་འཛིན་མཛད། །གཉི་གས་རབ་ཏུ་གནས་ཅིང་སྤྱན་དབྱེ་བའི། །ཆོ་ག་རྨད་དུ་བྱུང་བ་ལན་བརྒྱད་མཛད། །རེ་རེ་ལ་ཡང་ངོ་མཚར་དཔག་མེད་བྱུང་། །བྲག་དམར་མཚོ་མོ་མགུར་དུ་པད་སྡོང་སྐྱེས། །སྣ་ཚོགས་འཇའ་དང་འོད་ཟེར་སྤྲིན་དུ་འཁྲིགས། །ལྷ་དང་མཁའ་འགྲོའི་མེ་ཏོག་ཆར་དུ་འབབ། །དེ་ཚེ་བོད་ཡུལ་ལྷ་མི་ཐམས་ཅད་འདུས། །གླུ་གར་རྩེ་འཇོ་དགའ་སྟོན་བསམ་མི་ཁྱབ། །བོད་ཡུལ་བདེ་སྐྱིད་དགའ་ལྡན་ལྷ་ལས་ལྷག །སྐྱིད་པའི་དགའ་སྟོན་ལོ་སྐོར་གཅིག་དུ་བྱས། །

དེ་ཡང་རྦ་བཞེད་ལས། དེ་ལྟར་ལོ་བཅུ་གཉིས་ན་ལྷ་ཁང་ཚར་བ་ལས་དེ་ནས་སློབ་དཔོན་ལ་མངའ་གསོལ་གྱི་གསེར་ཕྱེ་བྲེ་དྲུག་ཕུལ་ནས་ཞུས་པས་བོད་འབངས་མངའ་རིས་ཐམས་ཅད་ལ་དཔྱ་དང་ཁྲལ་བསྡུས་ལ་ཡོ་བྱད་སྟ་གོན་གྱིས་ཅིག་ཞེས་ལུང་གནང་། སློབ་དཔོན་ཀེ་རུ་གླིང་ན་མཚམས་བཅད་ནས་སྒྲུབ་པ་ལ་བཞུགས་པ་ལས་རབ་གནས་མངའ་གསོལ་གྱི་ཐུགས་དམ་མཛད། བཙན་པོས་མངའ་འོག་གི་འབངས་ཀུན་བསྡུས་སྟེ་ཡོ་བྱད་༼ཇ༡༠༠ན༽ཚོགས་ནས་མངའ་གསོལ་བའི་དུས་བཟང་པོ་ལ་བབ་པའི་ཚེ་བྲག་དམར་སྐྱེ་བོའི་ཚོགས་ཀྱིས་ཁེངས། སློབ་དཔོན་གྱིས་ཀེ་རུ་གླིང་ནས་མཁར་གཞོང་མེ་ཏོག་གིས་བཀང་ནས་བྱོན་སྟེ་མཆོད་རྟེན་དཀར་པོའི་གོང་དུ་བྱོན་པ་དང་བཙན་པོས་འཇམ་པའི་རྡོ་རྗེ་ཞལ་གསུམ་ཕྱག་དྲུག་པ་ཕྱག་ན་རིན་པོ་ཆེའི་མེ་ཏོག་ཐོགས་པ་ཅིག་དུ་གཟིགས། སློབ་དཔོན་གྱིས་ཏིང་ངེ་འཛིན་གྱིས་དབུ་རྩེའི་ཐོག་གི་ལྷ་ཕྱིར་སྤྱན་དྲངས་ནས་མཆོད་རྟེན་དཀར་པོ་ལ་བསྐོར་བ་བྱས་སྟེ་ཞལ་ཤར་ཕྱོགས་སུ་གཟིགས་ནས་འཁོར་སའི་ལོགས་ན་ཕྲོག་ཞུ་ཟིང་ངེ་འདུག་པ་ལ་མེ་ཏོག་གཏོར། ལྷ་རྣམས་དུས་གཅིག་དུ་གཤེགས་སྟེ་སྔར་གྱི་གྲལ་རིམ་བཞིན་དུ་འཁོད། ཁྲོ་བོ་གཉིས་ཀྱིས་རྒྱབ་ནས་ཡེ་ཤེས་ཀྱི་མེ་འབར་བས་ས་གཞི་ཚིག་པ་ལ་སློབ་དཔོན་གྱིས་དྲི་ཆབ་ཀྱིས་བསད་གཏོར་མཛད་པས་མེ་ཤི་བའི་ཤུལ་སོར་ཆུད། བཙན་པོས་མེ་ཏོག་དུ་གསེར་གཞོང་པ་གང་ཕུལ་ལོ། །

ཞལ་སྲོ་ཆེན་པོའི་དུས་ཕྱིའི་ལྕགས་རིའི་སྟེང་མཆོད་རྟེན་གྱི་བར་ཐམས་ཅད་བཞེས་པ་དང་ཐུད་རྐྱལ་གྱིས་བཀང་སྟེ་ལྟད་མོ་བ་རྣམས་ལ་འཚལ་མ་བསྩལ་བས་སྐལ་བ་གཉིས་གསུམ་རེ་ཐོབ། ཆད་པ་ནི་ཡེ་མ་མཆིས། དེའི་རྗེས་ལ་ཀུན་ལྟད་མོ་ཆེ་ཐང་རེ་བྱེད། སྨན་རིལ་ལན་ཀ་བྲག་ཆུང་ཉི་མ་འདེ་བའི་དྲུང་དུ་ཤ་བ་བྱུང་བ་ལ་ཞགས་པས་བཟུང་ནས་ཁྲོམ་བསྐོར། ལྟད་མོ་དང་པོ་བྱས་ལུགས་འཁོར་སའི་སྒོ་རྒྱབ་ཏུ་བྲིས་ནས་ཡོད་དོ། །སང་ནང་བར་ཡང་སློབ་དཔོན་ཀེ་རུ་གླིང་ནས་འཁར་གཞོང་མེ་ཏོག་གིས་བཀང་ནས་བྱོན་པས་བཙན་པོས་དགེ་སློང་རིགས་ལྔའི་དབུ་རྒྱན་ཅན་ཞིག་དུ་གཟིགས། སློབ་དཔོན་གྱིས་ཏིང་ངེ་འཛིན་གྱིས་དབུ་རྩེའི་བར་ཁང་གི་ལྷ་སྤྱན་དྲངས་སྟེ་འཁོར་སའི་ལོགས་ལ་ཞལ་ཤར་དུ་གཟིགས་པ་ལ་མེ་ཏོག་གཏོར། ལྷ་རྣམས་དུས་གཅིག་ལ་ནང་དུ་གཤེགས་སྟེ་སྔར་གྱི་གྲལ་བཞིན་དུ་འཁོད། གསེར་གཞོང་པ་གང་ཡོན་དུ་ཕུལ། ཞལ་སྲོའི་དུས་ལྟད་མོ་བ་ལ་འཚལ་མ་སྔར་བཞིན་དུ་བསྩལ། དེའི་རྗེས་ལ་ལྟད་མོ་ཆེ་ཐང་རེ་བྱེད། རྔོག་ཕ་ལ་བྱ་བས་རྔ་མོང་བདུན་ལ་ཞོན་རེས་བྱེད་ཅིང་བྱུང་། ལ་ལ་གུ་རུབ་སྟེ་རྟ་རྒྱུག་༼ཇ༡༠༠བ༽པའི་སྟེང་ན་ཕར་ན་རལ་གྲིའི་སྒོང་འཕན། ལ་ལ་མི་ཉིས་བརྩེགས་ཀྱིས་འཕན་འཕྱར་བ་ལ་སོགས་ལྟད་མོ་བར་པའི་བྱས་ལུགས་འཁོར་སའི་སྒོ་རྒྱབ་ཏུ་བྲིས་ཡོད། ཡང་སློབ་དཔོན་གྱིས་ཀེ་རུ་གླིང་ནས་འཁར་གཞོང་མེ་ཏོག་གིས་བཀང་ནས་བྱོན་པ་དེ་བཙན་པོས་དགེ་སློང་འཇམ་པའི་རྡོ་རྗེའི་དབུ་རྒྱན་ཅན་ཞིག་དུ་གཟིགས། དབུ་རྩེའི་སྟེང་ཁང་གི་ལྷ་རྣམས་བང་སྨུག་པོའི་ཁར་ཏིང་ངེ་འཛིན་གྱིས་སྤྱན་དྲངས་ནས་མེ་ཏོག་གཏོར། ལྷ་རྣམས་དུས་གཅིག་ལ་ནང་དུ་གཤེགས་སྟེ་སྔར་གྱི་གྲལ་བཞིན་དུ་འཁོད། གསེར་གཞོང་པ་གང་ཡོན་དུ་ཕུལ། ཞལ་སྲོ་ཕྱི་མའི་དུས་སུ་ལྟད་མོ་བ་ལ་འཚལ་མ་སྔར་བཞིན་དུ་བསྩལ། རྗེས་ལ་ལྟད་མོ་ཆེ་ཐང་རེ་བྱེད། འཇང་དགའ་བོ་བྱ་བས་སེང་ལྡེང་གི་གདུང་བདུན་ཐོད་ལ་བཙུགས་ནས་དབུ་རྩེའི་ཐང་ལ་བང་བརྒྱུགས་སྟེ་ལྷོ་སྒོའི་ཐེམ་ཁར་པོར། དེ་རེ་རེ་ལ་ཡང་མི་རེས་མི་ཐེག་སོ་ཤིང་སྟག་ཤིང་རྩེ་ན་ཕར་རྒྱུག །ཤིང་རྩེ་ལ་སྒྱུ་མ་མཁན་ལུས་ལ་མེ་ཆེན་འབར། ཐང་ཤིང་ལ་བྱེ་ཆུང་སྤྱང་མོ་ཉུག་པ་སོགས་ལྟད་མོ་ཐ་མའི་བྱས་ལུགས་འཁོར་སའི་སྒོ་རྒྱབ་ན་བྲིས་ནས་ཡོད། སྤྱིར་སློབ་དཔོན་བོ་དྷི་ས་ཏྭས་བསམ་ཡས་ཀྱི་ཆོས་འཁོར་མ་བུ་ལ་མངའ་གསོལ་རབ་གནས་ལན་བརྒྱད་བྱས་སོ། །

རབ་གནས་ལན་བདུན་བྱས་པའི་རྟེན་ནི་སྤྲུལ་པའི་སྐུ་དངོས་དང་བྱིན་རླབས་མཉམ་པ་ལགས་སོ། །དེའི་རྗེས་ལ་བཙུན་པོས་གསིལ་ཁང་གི་མཚོ་ནང་དུ་པདྨའི་སྡོང་པོ་སྐྱེས་པའི་སྟེང་དུ་བཞུགས་ནས་ཐུགས་དམ་ལྷ་ཁང་འབྱོངས་པ་ལ་གཟིགས་སྟེ་ཤིན་ཏུ་དགྱེས་ནས། ངའི་དབུ་རྩེ་རིགས་གསུམ་འདི་བརྩིགས་པ་མི་འདྲ་སྐྱེས་པ་འདྲ་སྟེ་ང་རེ་དགའ། བྱ་བ་ལ་སོགས་པའི་དགའ་གླུ་བཅུ་གསུམ་མགུར་དུ་བཞེངས་སོ། །བློན་པོ་རྣམས་ཀྱིས་ཀྱང་སོ་སོའི་ང་རྒྱལ་གྱི་གླུ་རེ་བླངས་སྟེ་མཆིམས་ཀྱི་ང་ཆེ་རྒྱང་གྲགས་ལ་སོགས་པའོ། །དེ་ལྟར་ལོ་བསྐོར་གཅིག་གི་བར་དུ་སྐྱིད་ཀྱི་བྲོ་མོ་ཆེ་བརྡུངས། མི་རེས་གླུ་རེ་བླངས། རྟ་རེས་བང་རེ་བརྒྱུགས། བྱ་རེས་སྐད་རེ་བཏོན། དུས་དེ་ཙམ་ན་བོད་བདེ་སྐྱིད་༼ཇ༡༠༡ན༽མངའ་ཐང་དར་བ་ལགས་སྟེ་དེ་ཡང་དབུ་རྩེའི་སྒོ་རྒྱབ་བྱང་ངོས་ན་བྲིས་ནས་ཡོད་དོ་ཅེས་བྱུང་ངོ་། །

སློབ་དཔོན་ཆེན་པོ་པདྨས་རབ་གནས་མཛད་པའི་ངོ་མཚར་རྦ་བཞེད་ན་མི་སྣང་ཡང་ཉིད་ཀྱི་རྣམ་ཐར་ལས་ཡ་མཚན་འདི་དང་མཚུངས་པ་ལ་རྡོ་རིང་གི་སེང་གེས་སྐད་ཕྱུང་བ་དང་པེ་ཀར་གྱིས་འཕྱམས་པ་སོགས་བཤད་ལ། བྲག་དམར་མགྲིན་བཟང་གི་རབ་གནས་ཀྱི་ངོ་མཚར་ལྟར་ན་དེ་བས་ཆེས་རྨད་དུ་བྱུང་བ་དུ་མ་ཡོད་རྒྱུར་སྣང་ཡང་ཡི་གེ་མ་མཐོང་ངོ་། །དགའ་སྟོན་ཇི་ལྟར་བྱས་པ་ནི་བཀའི་ཐང་ཡིག་ཆེན་མོ་ལས་འདི་ལྟར་བཤད་སྟེ།

དེ་ལྟར་དཔལ་གྱི་བསམ་ཡས་ལ། །རབ་གནས་དགའ་སྟོན་མཛད་པའི་དུས། །མཚོ་མོ་མགུར་གྱི་སྐྱིལ་ཀྲུང་དེར། །པདྨའི་སྡོང་པོ་སྐྱེས་པའི་གནས། །རྒྱལ་པོ་གསེར་ཁྲིའི་སྟེང་དུ་བཞུགས། །ཡིད་འོང་བཙུན་མོ་ལྔ་པོ་ཡང་། །མཛེས་པའི་རྒྱན་དང་བཅས་སྟེ་བཞུགས། །མཆོད་གནས་ལོ་པཎ་ཐམས་ཅད་ཀྱང་། །དགྱེས་ཤིང་ཆོས་ཀྱི་བགྲོ་གླེང་མཛད། །ཆོས་བློན་གཙོ་བོ་ཐམས་ཅད་ཀྱིས། །རྒྱལ་པོ་བཞུགས་པའི་ཐ་མ་བསྐོར། །དེ་ལྟར་མངའ་འོག་སྐྱིད་པའི་འབངས། །དབུས་གཙང་མངའ་རིས་ཐམས་ཅད་ནས། །མ་ཚོགས་བྱ་བ་གང་ཡང་མེད། །བཟའ་བཏུང་ལོངས་སྤྱོས་སྣ་ཚོགས་ཀྱིས། །གང་ལ་ཅི་འདོད་ཐམས་ཅད་ཚིམ། །དགའ་བའི་བྲོ་བརྡུང་སྐྱིད་པའི་གླུ། །ཉིན་རེ་བཞིན་དུ་རྒྱུན་ཆད་མེད། །གདུགས་དང་རྒྱལ་མཚན་བ་དན་སོགས། །དགུང་ལ་ཉི་མ་འགྲིབ་པ་ཙམ། །འདབ་ཆགས་བྱ་ལ་འཕུར་ས་མེད། །མགོ་ནག་མི་ཡིས་ས་གཞི་གང་། །གྱི་གླིང་རྟ་ལ་རྒྱུག་ས་མེད། །སིལ་སྙན་རོལ་མོ་འབྲུག་ལྟར་ལྡིར། ཁྱེ་འུ་བུ་མོ་ཐམས་ཅད་ཀྱང་། །ཆས་བརྒྱན་ལག་ན་རྔ་མ་ཐོགས། །རྔ་བརྡུང་གླུ་ལེན་གར་སྟབས་རྒྱུ། །གཡག་གསེང་དར་གསེང་སྟག་གསེང་དང་། །འབག་དང་སེང་ཕྲུག་གར་མཁན་དང་། །སྤ་མཛེས་རྔ་ཐོགས་འཕྱམ་པོ་སོགས། །རྒྱལ་པོའི་སྐུ་ལ་མཆོད་པར་འབུལ། །དེ་ལྟར་རྗེ་འབངས་ཐམས་ཅད་ཀྱི། །དགའ་བའི་ལུས་ལ་རང་དབང་མེད། །བྲོ་བརྡུང་ནམ་མཁའི་ཆར་པ་འདྲ། །༼ཇ༡༠༡བ༽སྐྱིད་པའི་སེམས་ལ་དྲན་འཛིན་མེད། །རང་རང་མོས་པའི་གླུ་རེ་ལེན། །དེ་ལྟར་མི་རྗེ་ལྷས་མཛད་པ། །ཆོས་རྒྱལ་ཁྲི་སྲོང་ལྡེ་བཙན་དེས། །རིན་ཆེན་ཁྲི་ལས་བཞེངས་ནས་ནི། །རྒྱལ་པོ་དགྱེས་པའི་གླུ་བླངས་པ། །ང་ཡི་དབུ་རྩེ་རིགས་གསུམ་འདི། །རིན་ཆེན་སྣ་ལས་གྲུབ་པ་སྟེ། །བརྩིགས་པ་མི་འདྲ་སྐྱེས་པ་འདྲ། །ང་ཡི་ལྷ་ཁང་ངོ་མཚར་ཆེ། །མཐོང་བ་ཙམ་གྱིས་ཉམས་རེ་དགའ། །དེ་ཕྱིར་བསམ་གྱིན་བློ་རེ་བདེ། །ལུས་འཕགས་གླིང་ལ་དཔེ་བླངས་ནས། །ཤར་གྱི་ལྷ་ཁང་གསུམ་པ་འདི། །རིན་ཆེན་སྣ་ལྔ་ལས་གྲུབ་སྟེ། །བརྩིགས་པ་མི་འདྲ་སྐྱེས་པ་འདྲ། །ཛམྦུའི་གླིང་ལ་དཔེ་བླངས་ནས། །ལྷོ་ཡི་ལྷ་ཁང་གསུམ་པོ་འདི། །རིན་ཆེན་སྣ་ལྔ་ལས་གྲུབ་སྟེ། །བརྩིགས་པ་མི་འདྲ་སྐྱེས་པ་འདྲ། །བ་ལང་སྤྱོད་ལ་དཔེ་བླངས་ནས། །ནུབ་ཀྱི་ལྷ་ཁང་གསུམ་པོ་འདི། །རིན་ཆེན་སྣ་ལྔ་ལས་གྲུབ་སྟེ། །བརྩིགས་པ་མི་འདྲ་སྐྱེས་པ་འདྲ། །སྒྲ་མི་སྙན་ལ་དཔེ་བླངས་ནས། །བྱང་གི་ལྷ་ཁང་གསུམ་པོ་འདི། །རིན་ཆེན་སྣ་ལྔ་ལས་གྲུབ་སྟེ། །བརྩིགས་པ་མི་འདྲ་སྐྱེས་པ་འདྲ། །ང་ཡི་ཡཀྵ་གོང་འོག་འདི། །མཁའ་ལ་ཉི་ཟླ་ཤར་བ་འདྲ། །ང་ཡི་བཙུན་མོ་གླིང་གསུམ་འདི། །གཡུ་ཡི་མཎྜལ་བརྒྱན་པ་འདྲ། །ང་ཡི་མཆོད་རྟེན་དཀར་པོ་འདི། །དུང་དཀར་གཡས་སུ་འཁྱིལ་པ་འདྲ། །ང་ཡི་མཆོད་རྟེན་དམར་པོ་འདི། །མེ་ལྕེ་གནམ་ལ་སྙེག་པ་འདྲ། །ང་ཡི་མཆོད་རྟེན་སྔོན་པོ་འདི། །གཡུ་ཡི་ཀ་བ་བཙུགས་པ་འདྲ། །ང་ཡི་མཆོད་རྟེན་ནག་པོ་འདི། །ལྕགས་ཕུར་ས་ལ་བཏབ་པ་འདྲ། །ང་ཡི་མཆོད་རྟེན་ངོ་མཚར་ཆེ། །དེ་ལ་སོགས་པ་དགྱེས་པའི་གླུ། །སུམ་བཅུ་རྩ་གསུམ་ལྷ་དབང་གི །ལྷ་ཡི་གླུ་ལ་དཔེ་བླངས་ནས། །གཡུ་ཁང་གསེར་ཁྲི་ཞེས་པ་བླངས། །ལྷ་སྲས་མུ་ནེ་བཙན་པོ་ཡིས། །འཇིག་རྟེན་སྒྲོན་མ་བྱ་བ་བླངས། །ལྷ་སྲས་མུ་ནེ་བཙན་པོ་ཡིས། །སེང་གེ་འགྱིང་བ་བྱ་བ་བླངས། །བཙུན་མོ་རྣམས་ཀྱིས་གླུ་བླངས་པ། །གཡུ་མཚོ་འཁྱིལ་པ་བྱ་བ་དང་། །གཡུ་ལོ་ལྕུག་ཕྲན་བྱ་བ་བླངས། །མཆོད་གནས་རྣམས་ཀྱིས་གླུ་བླངས་པ། །མཁན་པོ་བོ་དྷི་ས་ཏྭ་ཡིས། །སྒོ་ཕྲེང་དཀར་པོ་ཞེས་པ་བླངས། །སློབ་དཔོན་པདྨ་འབྱུང་གནས་ཀྱིས། །ལྷ་འདྲེ་ཟིལ་གནོན་ཞེས་པ་བླངས། །མཁས་པ་བཻ་རོ་ཙ་ན་ཡིས། །དབྱངས་ཡིག་ཁུག་པ་བྱ་བ་བླངས། །སྣུབས་བན་ན་མཁའ་སྙིང་པོ་ཡིས། །མཁའ་ལ་ཁྱུང་ལྡིང་བྱ་བ་བླངས། །ངན་ལམ་རྒྱལ་བ་མཆོག་དབྱངས་ཀྱིས། །རྟ་མགྲིན་འགྱིང་དབྱངས་བྱ་བ་བླངས། །ཅོག་རོ་དཔལ་གྱི་བཟང་པོ་ཡིས། །སྐྱིད་པའི་དཔལ་དགུ། ༼ཇ༡༠༢ན༽བློན་པོ་རྣམས་ཀྱིས་གླུ་བླངས་པ། །ཆོས་བློན་ཆེན་པོ་མགོས་རྒན་གྱིས། །དྲང་ཤིང་དཀར་པོ༏ དེ་སྲས་ཁྲི་བཟང་ཡབ་ལྷག་གིས། །མཛངས་ཡིག་འཕྲུལ་གྱི་ལྡེ་མིག་བླངས། །ཤུད་བུ་དཔལ་གྱི་སེང་གེ་ཡིས། །དུང་ཆུང་གཡུ་རིང་༏ དམག་དཔོན་ལྷ་བཟང་ཀླུ་དཔལ་གྱི། །ཟར་ཆེན་ཟར་ཆུང་༏ ཉང་བཟང་ཞང་པོ་ཁྲི་རྒྱལ་གྱིས། །སེང་གེ་འགྲིལ་ཆེན༏ སྦས་ཀྱི་བརྟན་བཟང་དཔལ་ལེགས་ཀྱིས། །འདོད་པ་རེ་བརྒྱད༏ མགར་གྱི་ཁྱུང་པོ་དུམ་ཚུགས་ཀྱིས། །བྱ་རྒོད་ལྡིང་བ༏ མཆིམས་ཀྱི་རྡོ་རྗེ་སྤྲེ་ཆུང་གིས། །མཆིམས་ཀྱི་བརྗེད་གླུ༏ སྣ་ནམ་རྒྱལ་ཚ་ལྷ་སྣང་གིས། །ལྷ་ཤུག་གོང་མ༏ ཁྲི་འབྲིང་ལྷ་འོད་ཁུ་ལོད་ཀྱིས། །མདོ་ཆོད་རབ་འབྲིང་ཐ་གསུམ་བླངས། །གཉགས་ཀྱི་ཁྲི་བཟང་ཡང་སྟོན་གྱིས། །ཟླ་འོད་ཁྱབ་བརྡལ༏ ངན་ལམ་སྟག་ར་ཀླུ་གོང་གིས། །ལྕགས་སྦྲེལ་གདོང་དྲུག༏ གཙོ་བོ་རྣམས་ཀྱིས་གླུ་བླངས་པ། །ཡ་མཚན་གསེར་གྱི་མེ་ཏོག་བླངས། །སྟག་ཤར་རྣམས་ཀྱིས་གླུ་བླངས་པ། །སྟག་རི་དགུ་བརྩེགས༏ མོ་བཙན་རྣམས་ཀྱིས་གླུ་བླངས་པ། །མེ་ཏོག་ཕྲེང་བ༏ སྨན་ཤར་རྣམས་ཀྱིས་གླུ་བླངས་པ། །གྲོང་ཟེར་རིང་མོ་བྱ་བ་བླངས། །གཞན་ཡང་བརྗོད་ཀྱིས་མི་ལང་སྟེ། །ལོ་བསྐོར་གཅིག་གི་བར་དུ་ནི། །མི་རེས་གླུ་རེ་བླངས་པ་ཡིན། །རྟ་རེས་བང་རེ་བརྒྱུགས་པ་ཡིན། །ཤིང་རེའི་རྩེ་ལ་དར་རེ་ཕྱར། །སྐྱིད་པའི་དཔལ་གྱི་འདོམ་བརྐྱང་སྟེ། །དགའ་བདེའི་དཔལ་ལ་ལོངས་སྤྱོད་བྱས། །ཅེས་བྱུང་ངོ་། །

གཞན་ཡང་མངའ་བདག་རྒྱལ་པོས་བཀའ་བསྩལ་པ། །ཚེ་འདིའི་བདེ་སྐྱིད་རྨི་ལམ་ཙམ་འདིས་བསླུ། །དེ་བས་གཏན་འདུན་བྱང་ཆུབ་སྒྲུབ་དགོས་གསུངས། །ཁྱེ་འུ་བློ་གྲོས་རྣོ་ཞིང་གསལ་བ་རྣམས། །བརྡ་སྤྲོད་སྐད་གཉིས་ལོ་ཙཱ་སློབ་ཏུ་བཅུག །ཡོད་སྨྲའི་དགེ་སློང་བཅུ་གཉིས་སྤྱན་དྲངས་སྟེ། །དང་པོར་དད་པ་ཆེ་བའི་རྦ་ཁྲི་གཟིགས། །བོ་དྷི་ས་ཏྭས་མཁན་པོ་མཛད་ནས་ནི། །རབ་ཏུ་ཕྱུང་བས་མངོན་ཤེས་ལྔ་ལྡན་གྱུར། །༼ཇ༡༠༢བ༽བོད་ཀྱི་རིན་པོ་ཆེ་ཞེས་རྒྱལ་པོས་བཀུར། །བོད་མི་རབ་བྱུང་ཀུན་གྱི་ཐོག་མ་ཡིན། །དེ་སོགས་བོད་ལ་རབ་བྱུང་བཏུབ་བམ་ཞེས། །སད་པའི་མི་དྲུག་དང་པོར་བསྙེན་པར་རྫོགས། །ཕྱི་ནས་དགེ་སློང་དགེ་ཚུལ་རྒྱ་ཆེར་འཕེལ། །ཟ་ཧོར་ཁ་ཆེ་ཡུལ་དབུས་རྒྱ་སོགས་ནས། །པཎ་ཆེན་ཚད་ལྡན་མང་དུ་སྤྱན་དྲངས་སྟེ། །མཁས་པའི་ལོ་ཙཱ་དུ་མས་རྒྱ་གར་ནག །ལི་ཡུལ་སོགས་ནས་རྒྱལ་བའི་གསུང་རབ་ནི། །ཇི་སྙེད་བཞུགས་པ་ཕལ་ཆེར་བོད་དུ་བསྒྱུར། །རབ་བྱུང་རྣམས་ཀྱི་འཚོ་བ་བླ་ནས་སྦྱར། །ཆབ་འོག་ནས་ཕྱུང་དབུ་ཡི་གཙུག་དུ་བཀུར། །བསླབ་གསུམ་ཡོངས་དག་སྡེ་སྣོད་གསུམ་ལ་མཁས། །ཐེག་ཆེན་ཤིན་ཏུ་རྒྱས་པ་ཁོང་དུ་ཆུད། །རིག་གྲོལ་ལྡན་པའི་སྐྱེས་ཆེན་མཐའ་ཡས་བྱུང་། །ཡེར་བའི་རི་ལ་གྲུབ་ཐོབ་བརྒྱ་རྩ་བརྒྱད། །ཆུ་བོ་རི་ལ་གྲུབ་ཐོབ་ཉེར་གཅིག་སོགས། །སྒོམ་གྲ་རྣམས་སུ་རིག་འཛིན་སྡེ་སྣོད་ལས། །མཆོག་ཐུན་དངོས་གྲུབ་ཐོབ་པ་རབ་ཏུ་མང་། །གང་ལ་ཅི་འཚམས་དམ་ཆོས་སྟོན་པ་ཡིས། །བོད་འབངས་ཐམས་ཅད་དམ་པའི་ལམ་ལ་སྦྱར། །དེ་དུས་བོད་དུ་དར་བའི་ཐུབ་བསྟན་ལྟ། །འཛམ་གླིང་གཞན་དུ་སྔོན་ཆད་མ་བྱུང་སྟེ། །ཕྱི་དུས་རྒྱ་གར་པཎ་ཆེན་དུ་མས་བསྔགས། །

དེ་ཡང་རྦ་བཞེད་ཆེ་བའི་དངོས་བསྟན་ལྟར་བསམ་ཡས་དགའ་སྟོན་ཚར་ནས་སད་མི་རྣམས་རབ་ཏུ་བྱུང་བ་ལྟར་བཤད་ཅིང་རྦ་བཞེད་འབྲིང་བ་ལས་བསམ་ཡས་ཚར་ནས་ཞལ་སྲོ་མ་བྱས་པའི་བར་དེར་རབ་ཏུ་བྱུང་བར་བཤད་ཟེར་ཡང་ལོ་རྒྱུས་རྣམས་སོ་སོ་སྡེ་ཚན་དུ་བསྒྲིགས་སྟེ་སྔ་ཕྱིའི་གོ་རིམ་ལ་མ་བརྩིས་པར་ཟད་ཀྱི་ཐང་ཡིག་ལས་དགའ་སྟོན་གྱི་དུས་བཻ་རོ་ཙ་ན་སོགས་གྲལ་དུ་བཞུགས་པར་གསུངས་ཤིང་གཞན་ཕལ་ཆེར་གྱི་མཁན་པོ་རྦ་རཏྣས་བྱས་པར་བཤད་ལ་བསྙེན་པར་རྫོགས་ནས་ལོ་བཅུ་མ་ལོན་ན་མཁན་པོར་མི་རུང་བའི་ཕྱིར་བོ་དྷི་ས་ཏྭ་བོད་དུ་ཕེབས་ནས་རིང་པོ་མ་ལོན་པར་སད་མི་རྣམས་༼ཇ༡༠༣ན༽རབ་ཏུ་བྱུང་བར་གསལ་ལོ། །

དེས་ན་ལང་གྲོ་སྣང་བཞེར། གཉེར་སྟག་བཙན་གདོང་གཟིགས། སེང་མགོ་ལྷ་ལུང་གཟིགས། མཆིམས་མེ་ལྷ་རྣམས་མངགས་ནས་བྲྀ་ཀ་མ་ལ་ཤཱི་ལའི་གཙུག་ལག་ཁང་ནས་གཞི་ཐམས་ཅད་ཡོད་པར་སྨྲ་བའི་དགེ་སློང་བཅུ་གཉིས་སྤྱན་དྲངས། ལུག་གི་ལོ་དཔྱིད་ཟླ་ར་བའི་ཡར་ངོའི་ཚེས་བརྒྱད་ལ་ཕོ་བྲང་དུ་ཕེབས་སྟེ་བོ་དྷི་ས་ཏྭས་མཁན་པོ་མཛད་ནས་སད་མི་རྣམས་རབ་ཏུ་བྱུང་ཞིང་བསྙེན་པར་རྫོགས་སྟེ་རིམ་གྱིས་རབ་བྱུང་མང་དུ་འཕེལ་ལོ། །མཁན་རྒྱུད་ནི་ཤཱ་རིའི་བུ། དགྲ་གཅན་ཟིན། ཀླུ་སྒྲུབ། ལེགས་ལྡན་བྱེད། དཔལ་སྦས། ཡེ་ཤེས་སྙིང་པོ། བོ་དྷི་ས་ཏྭ་རྣམས་བསམ་ཡས་ཀྱི་གྱང་རིས་ལ་ཡོད་དོ། །རྦ་བཞེད་ཆེ་བ་ལས་ནི། དུས་དེར་རྗེ་བློན་རྣམས་རྩེ་བྲོ་ལ་གཡེངས་པ་དང་དེ་ཡན་ཆད་བོད་ལ་དགེ་སློང་མིང་ཡང་མེད་པ་ལས་བསམ་ཡས་ཀྱི་རྩིག་རྨང་ཐམས་ཅད་བྱི་ཁུང་བྱས་སྟེ་འདུག་ལྷ་ཁང་དང་རྟེན་རྣམས་ལ་མཆོད་པ་དང་ཞབས་ཏོག་བྱེད་པ་མེད་པས་བཙན་པོ་ཐུགས་མ་བདེ་ནས་འབངས་རྣམས་ལ་ཆོས་བྱ་བར་རིགས་སོ་གསུངས་ནས་ལུག་གི་ལོ་དཔྱིད་ཟླ་ར་བའི་ངོ་ལ་སློབ་དཔོན་གྱིས་ཐམས་ཅད་ཡོད་སྨྲའི་སྡེ་དབུས་པ་བྱེ་བྲག་དུ་སྨྲ་བའི་དགེ་སློང་བཅུ་གཉིས་སྤྱན་དྲངས་ནས་ཞང་བློན་གྱི་བུ་རྣམས་ལ་སློབ་དཔོན་གྱིས་རྒྱ་སྐད་བསླབས་པས་མཆིམས་ཨ་ནུའི་བུ་ཤཱཀྱ་པྲ་བྷ་དང་། པ་གོར་ཧེན་འདོད་ཀྱི་བུ་བཻ་རོ་ཙ་ན་དང་རྦ་ཁྲི་བཞེར་གྱི་བུ་ཁྲི་གཟིགས་སམ་སང་ཤི་ཏ་དང་། ཞང་ཉ་བཟང་གི་བུ་ལྷ་བུ་ལྷ་བཙན་དང་། ཤུད་བུ་ཁོང་ལེབ་རྣམས་ཀྱིས་སྐད་ལོབས། མཆིམས་ལེགས་གཟིགས་སོགས་མང་ཞིག་གིས་མ་ཤེས་སོ། །བློན་པོ་མགོས་རྒན་ན་རེ་ངེད་བློན་པོ་རྣམས་ལ་ལོང་མ་མཆིས་པས་ཨ་ཙ་རའི་སྐད་སློབ་མི་ཁོམ་པས་རྒན་པོའི་ཆོས་ཞུའོ་ཟེར་བས་སློབ་དཔོན་གྱིས་ཨ་ཕ་དང་ཨ་མའི་སྐད་དོན་ཐོག་དུ་ཕེབས་སྟེ་རྒྱ་སྐད་དང་མཐུན་པར་བོད་སྐད་མཁྱེན་ཞིང་བྱང་བ་སཾ་ཀྲྀ་ཏའི་སྐད་མེད་ཀྱང་བོད་བྱང་ཆུབ་སེམས་དཔའི་སྤྲུལ་པའི་སྐད་ཡིན་པས་ཆོས་བྱར་བཏུབ་གསུངས་སྟེ་སྒོམ་ལུང་ཕོག་གོ །

བཙན་པོའི་ཞལ་ནས་ངའི་བོད་ལ་དགེ་སློང་མེད་པས་ངའི་༼ཇ༡༠༣བ༽ཞང་བློན་དག་ལ་དགེ་སློང་བཏུབ་བམ་ཞུས་པས་སློབ་དཔོན་གྱིས་བཏུབ་བམ་སད་ཅིག་གསུངས་སྟེ་སྐད་བསླབས་པ་ཚོ་ལས་ཐོག་མར་བོད་ལ་དད་པ་ཆེ་བའི་རྦ་ཁྲི་གཟིགས་རབ་ཏུ་ཕྱུང་སྟེ་དགེ་སློང་བྱས། མཚན་དཔལ་དབྱངས་སུ་བཏགས། ལྔའི་མངོན་པར་ཤེས་པ་དང་ལྡན་པས་བཙན་པོ་དགྱེས་སྟེ་དེའི་ཞབས་སྤྱི་བོར་བླངས་སྟེ་ཁྱོད་བོད་ཀྱི་རིན་པོ་ཆེ་ཡིན་ཞེས་བཀའ་བསྩལ་མཚན་ཡང་རྦ་རཏྣ་ཞེས་ཐོགས། བོད་ཀྱི་རབ་བྱུང་ལ་སྔ་བ་དེ་ཡིན་ནོ། །

ད་དུང་རབ་ཏུ་ཕྱུང་ཞིག་ཞུས་པས། སད་ཅིག་གསུངས་ནས་རྦ་གསལ་སྣང་དང་། པ་གོར་བཻ་རོ་ཙ་ན་དང་། ངན་ལམ་རྒྱལ་བ་མཆོག་དབྱངས་དང་། རྨ་ཨཱ་ཙརྱ་རིན་ཆེན་མཆོག་དང་། ལས་གསུམ་རྒྱལ་བ་བྱང་ཆུབ་དང་ལྔ་དགེ་སློང་བྱས་སྟེ་གསལ་སྣང་ལ་སྔར་སེམས་སྐྱེད་ཞུས་པའི་ཚེ་བཏགས་པའི་མིང་ཡེ་ཤེས་དབང་པོ་བཏགས། དེ་ལ་སོགས་པ་བཏགས་ནས་སད་མི་དྲུག་རབ་ཏུ་བྱུང་ངོ་ཞེས་བྱུང་ངོ་། །

འདི་དག་དུ་ཡི་གེ་མ་དག་པ་འཕེལ་བ་ལས་སྔར་གྱི་རྒྱ་ཕྲུག་གར་མཁན་དེ་ལ་ཡང་རྦ་སང་ཤི་ཞེས་བྲིས་པ་སོགས་སྣང་ཡང་རྦ་རཏྣ་ནི་རྦ་ཁྲི་བཞེར་གྱི་བུར་བཤད་ལ་རྒྱ་ཕྲུག་སང་ཤི་ནི་རྒྱ་ནག་གི་ཕོ་ཉའི་བུ་ཡིན་པས་རྦའི་རུས་སུ་མི་འོང་ལ། ཡང་བྱ་ཁྲི་གཟིགས་ཞེས་བྲིས་པ་དུ་མ་ཡོད་ཀྱང་ཡི་གེ་ཉམས་པ་སྟེ། རུས་དེ་གཉིས་ཀྱི་གཞི་མཐུན་མི་སྲིད་དོ། །བོ་དྷི་ས་ཏྭའི་མཚན་ཤཱནྟ་རཀྵི་ཏའི་ཟུར་གྱི་རཀྵི་ཏ་འདི་རྣམས་གྱི་མིང་མཐར་ལྡན་པ་སྟེ་བཻ་རོ་ཙ་ན་རཀྵི་ཏ་ཅེས་སོགས་ཡོད་པར་སྣང་ངོ་། །ཁ་ཅིག་རྦ་བཞེད་ཀྱི་སད་མི་དྲུག་པོའི་ལེགས་གསུམ་གྱི་ཚབ་ཏུ་གཙང་ལེགས་གྲུབ་བརྗེས། ངན་ལམ་གྱི་འོག་དུ་ཁོན་ཀླུའི་དབང་པོ་བཅུག་པ་ལ་སད་མི་བདུན་བྱེད་པར་སྣང་ངོ་། །བུ་སྟོན་ཆོས་བྱུང་དུའང་པར་བརྐོ་དུས་ཞུས་དག་པས་ཉམས་པ་ཡིན་ནམ་ཀུན་མཁྱེན་བུ་སྟོན་ལྟ་བུ་འདི་ཙམ་ལ་མི་འཁྲུལ་མོད་ཀྱང་ཐོག་མར་བྱ་ཁྲི་གཟིགས་རབ་ཏུ་ཕྱུང་བས་མངོན་ཤེས་ལྔ་དང་ལྡན་པར་གྱུར་ཏོ། །དེ་ནས་རྦ་གསལ་སྣང་། རྦ་ཁྲི་བཞེར། སང་ཤི་ཏ། པ་གོར་བཻ་རོ་ཙ་ན། ངན་ལམ་རྒྱལ་མཆོག་ཁོན་ཀླུའི་དབང་པོ་སྲུང་བ། རྨ་རིན་ཆེན་མཆོག །གཙང་༼ཇ༡༠༤ན༽ལེགས་གྲུབ་དང་བདུན་རབ་ཏུ་བྱུང་བའི་མཚན་ཡེ་ཤེས་དབང་པོ་དང་དཔལ་དབྱངས་ལ་སོགས་པ་ཡིན། སད་མི་བདུན་ཡིན་ཟེར་རོ་ཞེས་རྦ་ཁྲི་གཟིགས་དང་པོ་དང་གསུམ་པ་གཉིས་ཀར་ལན་རེ་གྲངས། ཁྲི་བཞེར་གྱི་བུ་སང་ཤི་ཏ་ཅེས་པའི་བུ་དང་རྣམ་དབྱེ་ཆད། གཅོད་མཚམས་ཉམས་པས་མིང་གཉིས་སུ་སོང་། དགུའམ་བརྒྱད་གྲངས་ནས་མི་བདུན་ཡིན་ཞེས་པ་དང་། རྦ་རཏྣའི་མིང་ཡེ་ཤེས་དབང་པོ་ཡིན་པ་འདྲ་བ་སོགས་ནག་ནོག་ཆེ་བར་སྣང་ངོ་། །

སྔ་རབས་མང་པོ་ཞིག་ནི་རྦ་མཉྫུ་འཇམ་དཔལ་གོ་ཆ་ཤྲཱི་ཝརྨ། རྩངས་དེ་ཝེནྡྲ་ལྷ་དབང་སྲུང་བ་རཀྵི་ཏ། བྲན་ཀ་མུ་ཁེནྡྲ་སྒོའི་དབང་པོ་སྲུང་བ་རཀྵི་ཏ་སྟེ་རྒན་གསུམ། བར་པ་རླངས་ཁམས་པ་གོ་ཆ། གཞོན་པ་ཁོན་ནཱ་ཀླུའི་དབང་པོ་གེནྡྲ། པ་གོར་ནམ་སྣང་བཻ་རོ་ཙ་ན། རྨ་ཨཱ་ཙརྱ་རིན་ཆེན་མཆོག་སྟེ་གསུམ་རྣམས་སད་མི་བདུན་དུ་འཆད་དོ། །ཁ་ཅིག་རྦ་རཏྣ་མཆིམས་ཤཱཀྱ་པྲ་བྷ། གཙང་ལེགས་གྲུབ། བཻ་རོ་ཙ་ན། ཞང་ལྷ་བུ། ཤུད་བུ་ཁོང་ལེགས། ཡེ་ཤེས་དབང་པོ་དང་བདུན་ནོ་ཞེས་སོགས་འདོད་ལུགས་མང་དུ་སྣང་ཡང་རྦ་བཞེད་ཀྱི་ལུགས་གཙོ་བོར་བཟུང་སྟེ་ལོ་རྒྱུས་ཆེན་མོ་ལས་ཀྱང་། དགེ་སློང་སྡོམ་པ་སྔ་བ་རྦ་ཡི་བནྡྷེ་གཉིས། །བཙུན་པའི་རབ་ནི་ངན་ལམ་ལྷ་ལུང་གཉིས། །བློ་རྣོ་རབ་མཆོག་རྨ་བན་རིན་ཆེན་མཆོག །ཐོས་པ་ཆེ་རབ་ལས་གསུམ་བྱང་ཆུབ་རྒྱལ། །མཁས་པའི་ཡང་རབ་བཻ་རོ་ཙ་ན་ཡིན། །ཞེས་རྦ་བཞེད་ཀྱི་དྲུག་པོའི་སྟེང་དུ་ལྷ་ལུང་རབ་འབྱོར་དབྱངས་བསྣན་པ་ལ་སད་མི་བདུན་དང་། དེའི་ཁར་ན་སྐུ་མཐུའི་རབ་ནི་ན་མཁའ་སྙིང་པོ་སྟེ། །བསོད་ནམས་ཆེ་རབ་ཁྲི་སྲོང་ལྡེ་བཙན་ཡིན། །ཞེས་དེ་གཉིས་བསྣན་པས་བོད་ཡུལ་ན་རབ་ཀྱི་མི་དགུ་ཞེས་འཆད་པར་སྣང་བའི་ཕྱིར་རོ། །

གཞན་ཡང་རྦ་བཞེད་ལས། དུས་དེར་བཙན་པོའི་ཞལ་ནས་སངས་རྒྱས་ཀྱི་བསྟན་པ་སྒྲུབ་པར་བྱེད་ན་རབ་ཏུ་འབྱུང་དགོས་པ་ཡིན་པས་ད་དུང་བཙུན་མོ་སྲིད་མ་ཟིན་པ་དང་ཞང་བློན་གྱི་བུ་དད་པ་ཅན་ཐམས་ཅད་རབ་ཏུ་ཕྱུང་ཞིག་ཞེས་གསུངས་པས་བློན་པོ་རྣམས་ན་རེ་རབ་ཏུ་བྱུང་ན་འཚོ་བ་མེད་ཏོ་ཞེས་མཆི་བས། བཙན་པོའི་ཞལ་ནས་ངས་༼ཇ༡༠༤བ༽འཚོ་བ་བླ་ནས་སྦྱར་ཞིག་གསུངས། དམག་དང་ཁྲལ་མ་བྱས་ན་ཆད་པ་འོང་ཟེར་བས། དེ་ལ་ངས་ཞབས་འོག་ནས་བཏོན་ལ་བདེ་བ་སྦྱིན་དབུའི་མཆོད་གནས་སུ་བྱའོ་གསུངས། སྡེ་སྣོད་གསུམ་ག་སློབ་མི་ནུས་ཟེར་བས་དགེ་བ་ཉམ་དང་དཔགས་ལ་སྤྱོད་ཅིག་ཞེས་བཀའས་གནང་ངོ་། །

དེ་ནས་ལུག་གི་ལོའི་དགུན་ཟླ་འབྲིང་པོའི་ངོ་ལ་བསམ་ཡས་བཞེངས་སུ་གསོལ་ཟིན་པའི་ཞལ་བསྲོས་ནས་པྲ་ཏི་ཧ་རའི་དུས་ཀྱི་མཆོད་པ་ཆེན་པོ་མཛད་པའི་ཚེ་ཇོ་མོ་གཅེན་ཁྲི་རྒྱལ་མོ་བཙན་དང་སྲུ་བཙན་མོ་རྒྱལ་ལ་སོགས་པ་བརྒྱ་རབ་ཏུ་བྱུང་བའི་མཁན་པོ་རྦ་རཏྣས་བགྱིས། སྤྱིར་དེ་དུས་སུ་མི་སུམ་བརྒྱ་རབ་ཏུ་བྱུང་ནས་དབུ་རྩེའི་བྱ་འདབ་དང་མཆོད་རྟེན་ཆེན་པོ་བཞིའི་རྩེ་མོ་ལྕགས་ཐག་གིས་སྦྲེལ། དེ་ལ་འཕན་མགོ་བཏགས་སྟེ་ན་མཁའ་དར་ལ་བགྱིས། ས་གཞི་གྱི་ལིང་གི་རྟས་ཁེངས། གསེར་ཕོར་དངུལ་ཕོར་ཐམས་ཅད་ཆབ་ཚ་དང་། འབྲས་ཆང་དང་། ནས་ཆང་གིས་བཀང་། དུས་འདི་ཕན་ཆད་བཀའ་ཤོག་ཆེན་པོ་བཏང་སྟེ་ཆོས་ཁྲིམས་བཅས། སླན་ཆད་ཆབ་འོག་གི་འབངས་ལས་ཕོ་མིག་མི་དབྱུང་མོ་སྣ་མི་བཅད། མཚང་ཅན་མི་སྐུམ་པར་གནང་། སྐྱེ་བོ་ཐམས་ཅད་ཀྱིས་རྗེའི་བཀའ་ཉན་ཞིང་རྗེ་འབངས་ཐམས་ཅད་ཀྱིས་རབ་ཏུ་བྱུང་བ་དབུའི་མཆོད་གནས་སུ་ཕྱུང་ནས་ཕྱག་དང་མཆོད་པ་དང་བཀུར་སྟིར་བྱ་བ་སོགས་ཆོས་ཀྱི་བཀའ་ཁྲིམས་ཆེན་པོ་བསྩལ་བ་བཀར་བཏགས། དེ་ལྟར་བྱ་བའི་ཆེད་དུ་བཙན་པོ་ཡབ་སྲས་དང་སྣ་ཆེན་པོ་མ་གཏོགས་པ་བློན་ཆེན་མན་ཆད་ནས་སྣ་ལ་གཏོགས་པ་རིལ་གྱིས་བྲོ་བོར་རོ། །

ཆོས་གཙིགས་མཛད་བཀའ་གཙིགས་ཀྱི་རྡོ་རིང་བཙུགས། རབ་ཏུ་བྱུང་བའི་ཆོས་གྲྭའི་སློབ་དཔོན་དང་ཉ་མའི་སློབ་དཔོན་བསྐོས། དེང་ཕན་ཆད་དཀོན་མཆོག་གསུམ་དང་དགེ་འདུན་གྱི་བཤོས་ནི་ཁབ་སོ་ཆེན་མོ་ལས་སྦྱར། སྔར་ཡེ་ཤེས་དབང་པོ་དང་སློབ་དཔོན་བོ་དྷི་ས་ཏྭས་གསོལ་བ་བཞིན་ཆོས་ལ་འཇུག་པར་ཆད་ནས་སྒྲ་བསྒྱུར་བཙུགས་སྟེ་ལོ་ཙཱ་བ་ཆེན་པོས་ནི་རྒྱ་གར་གྱི་ལོ་ཙཱ་བྱས། རྒྱ་ནག་པོའི་ལོ་ཙཱ་བྲན་ཀ་ལེགས་༼ཇ༡༠༥ན༽ཀོང་དང་། ལྷ་ལུང་གླུ་གོང་དང་། འོག་གོམ་དབུས་གོང་དང་། ཁྱུང་པོ་རྩེ་རྩེ་སོགས་ཀྱིས་བྱས། རྒྱའི་ཧྭ་ཤང་མ་ཀོ་ལེ་སྤྱན་དྲངས་ནས་ཆོས་བསྒྱུར་བ་ལས། རྦ་རཏྣས་ཤེས་རབ་འབུམ་ཐོག་མར་བསྒྱུར་བའི་ཚེ། བོད་ཁམས་སུ་འབུམ་སྡེ་རྒྱས་པར་འགྱུར། དེའི་བསོད་ནམས་དང་བྱིན་གྱི་འཇིག་རྟེན་གྱི་ཁམས་སུ་ཐེག་པ་ཆེན་པོ་སྤྱོད་པ་ཤ་སྟག་སྐྱེའོ་ཞེས་རྨི་ལམ་དུ་ལུང་བསྟན། རྦ་བྲན་མཁན་པོ་མཉྫུས་ཤེས་རབ་འབུམ་བཙན་པོ་ཁྲི་སྲོང་ལྡེ་བཙན་རྗེ་འབངས་ལ་བཤད་པའི་ཚེ་བཙན་པོ་མཉེས་ནས་ཕྱག་དབུ་ལ་བྱུགས་སྟེ་བྱ་དགའ་ཆེ་ཐང་དུ་གསོལ། རྒྱུད་ཀུན་ལས་བཏུས་པ་ཡང་མཉྫུས་བསྒྱུར། ཞམ་རིང་དགེ་སློང་དང་སྐྱེ་བོ་ཀུན་ན་རེ་ཆོས་མཁས་རབ་སྟེ་གསོལ་ཞེས་གྲགས། ཇོ་མོ་ལྷ་རྒྱལ་གྱི་ཞལ་ནས་ཀྱང་དེ་ལྟར་ཆོས་མཁས་པ་ཟས་སུ་ཅི་གསོལ་གསུངས། ནུས་པ་ཡོད་པ་ཀུན་གྱིས་རྒྱ་དཔེ་རྙེད་ཚད་བསྒྱུར། འཚོ་བ་ཐམས་ཅད་བླ་ཆེན་པོ་ནས་སྦྱར་སྟེ་ཚང་མང་ཀེ་རུ་གླིང་ནས་གཡོས་ས་བྱས་སྟེ་རབ་ཏུ་བྱུང་བ་སུམ་བརྒྱ་ལ་ཟས་སྣ་བཅུ་གསུམ་རེ་འདྲེན་པའི་ལག་དཔོན་ཇོ་མོ་བྱང་ཆུབ་རྗེས་མཛད། གདན་ནོན་པ་དང་རྒྱས་པ་བམ་པོ་རེ་ལ་ཤོག་དྲིལ་རེ་བྱས་ནས་འདོན་སྟེ་ན་མ་རེ་ལ་འབུམ་ཚར་རེ་བཀའ་སྒྲོག་གོ་ཞེས་བྱུང་ངོ་། །

ཆོས་བསྒྱུར་ཚུལ་གྱི་ན་ཡམས་ཀྱང་དུ་མ་ད་ལྟའི་རྦ་བཞེད་ན་འདི་ལྟར་བྲིས་སྣང་སྟེ། རྦ་བཞེད་རྒྱས་ཤོས་ལུགས་གཅིག་ལ་རྒྱ་ནག་པོའི་ཆོས་རྣམས་ཐོག་མར་བསྒྱུར། རྒྱ་དཀར་པོའི་ཆོས་ལ་ནང་རྒྱུད་སྡེ་གསུམ་ཤ་ཆང་ལ་ཡེངས་སྟེ་བོད་ལ་མི་འཚམས་པས་མ་བསྒྱུར། ཐམས་ཅད་ཡོད་སྨྲའི་སྡེ་བྱེ་བྲག་དུ་སྨྲ་བ་རྒྱུ་འབྲས་སྟོན་སྟེ་བོད་ལ་འཚམས་པར་མཁྱེན་ནས་བསྒྱུར། ཡེ་ཤེས་དབང་པོ་ལ་གསོལ་སྟེ་དང་པོ་ལུང་སྡེ་བཞི་ལས་ལུང་རིང་པོ་དང་གང་པོའི་རྟོགས་པ་བརྗོད་པ་ཉུང་ངུ་ཞིག་བསྒྱུར། མངོན་པ་ལ་ཉན་ཐོས་ཀྱི་ཀོ་ཥ་བསྒྱུར། ཁ་ཅིག་ན་རེ་འདུལ་བ་ལ་དགེ་འདུན་༼ཇ༡༠༥བ༽ཕལ་ཆེན་སྡེ་ནི་ཁྲིམས་ཡངས་ཆེས་པ་དང་གནས་བརྟན་པ་མང་བཀུར་བ་གསུམ་ནི་མ་བསྒྱུར། ཉན་ཐོས་ཀྱི་འདུལ་བ་དང་མདོ་སྡེ་དང་ཐེག་ཆེན་གྱི་མངོན་པའི་བསྟན་བཅོས་རིལ་བསྒྱུར། ཏནྟྲ་ལས་མ་ཧཱ་ཡོ་ག་མུ་སྟེགས་དགེ་བ་ལ་གཟུད་པའི་སླད་དུ་གཙང་དམེ་མེད་པར་བསྟན་པས་མ་བསྒྱུར། ཨ་ཏི་ཡོ་ག་ཆོས་ཀྱི་དབྱིག་ལྟ་བུ་ནི་མ་རྟོགས་པར་ལོག་པར་འཇུག་བར་འགྱུར་བས་མ་བསྒྱུར། སྔགས་ཡོ་ག་ནུས་པ་ཅན་ཡང་བོད་ལ་ནུས་པ་མི་འབྱུང་བས་མ་བསྒྱུར། ཀྲྀ་ཡ་བྲམ་ཟེ་རྣམས་དགེ་བ་ལ་གཟུད་པའི་ཕྱིར་གསུངས་པ་བོད་གཙང་སྦྲ་ཆུང་བས་མ་བསྒྱུར། ཨ་ནུ་ཡོ་ག་རྨེ་བག་ཅན་ལ་བསྟན་པ་བོད་རྟོག་ཆེ་བས་མ་བསྒྱུར། ཨུ་པ་ཡ་བོད་ལ་རན་པར་བརྩིས་ནས་ཡེ་ཤེས་དབང་པོས་བསྒྱུར། མདོ་སྡེ་དང་གཟུངས་རྒྱ་གར་དུ་མ་ལུས་པ་ཙམ་ཞིག་བསྒྱུར། བཙན་པོའི་ཞལ་ནས་རྒྱ་གར་དང་རྒྱ་ནག་གི་ཆོས་དཔེ་ཕལ་ཆེར་བསྒྱུར་བ་ལས་ཆོས་དཔེ་ཐམས་ཅད་ཤྲི་ནཱ་ལེནྡ་ན་ཡོད་པ་མེས་ཚིག །དེར་མ་ཚིག་པ་ཤས་ཅིག་མ་བསྒྱུར་བར་ཡོད་པ་ངའི་ཡིད་ལ་གཅགས་སོ་གསུངས་ཞེས་བྲིས་སྣང་མོད་དཔྱད་པའི་གཞིའོ། །

བུ་སྟོན་ཆོས་བྱུང་ལས་ནི། གཞན་ཡང་རྒྱ་གར་གྱི་སློབ་དཔོན་བི་མ་ལ་མི་ཏྲ་དང་སངས་རྒྱས་གསང་བ་དང་ཤཱནྟི་གརྦ་དང་བི་ཤུདྡྷ་སིངྷ་ལ་སོགས་པ་དང་། བོད་ཀྱི་ལོ་ཙཱ་བ་སད་མི་བདུན་དང་། ཆོས་ཀྱི་སྣང་བ་དང་། བནྡྷེ་ན་མཁའ་དང་། སྒྲོ་རིན་ཆེན་སྡེ་དང་། རྣམ་པར་མི་རྟོག་པ་དང་། ཤཱཀྱ་འོད་ལ་སོགས་པས་ལོ་ཙཱ་བྱས་སྟེ་ཆོས་མང་པོ་བསྒྱུར། སྔགས་འཆང་དྷརྨ་ཀིརྟི་ཞེས་པ་སྤྱན་དྲངས་སྟེ་ཡོ་ག་རྡོ་རྗེ་དབྱིངས་ལ་སོགས་པའི་དཀྱིལ་འཁོར་དུ་བདུད་འདུལ་སྔགས་པ་གླིང་དུ་དབང་བསྐུར། ཁ་ཆེའི་པཎྜི་ཏ་ཛི་ན་མི་ཏྲ་དང་ད་ན་ཤཱི་ལ་ལ་སོགས་པས་རྣམ་དག་ཁྲིམས་ཁང་གླིང་དུ་ཁྲིམས་འབོགས། རྒྱའི་ཧྭ་ཤང་ལ་སོགས་པས་མི་གཡོ་བསམ་གཏན་གླིང་དུ་བསམ་གཏན་བྱེད། བརྡ་སྦྱོར་ཚངས་པའི་གླིང་དུ་བརྡ་སྦྱོར། དཀོར་༼ཇ༡༠༦ན༽མཛོད་པེ་ཀར་གླིང་དུ་ནོར་འཇོག །བཻ་རོ་ཙ་ནའི་གླིང་དུ་ཆོས་འཆད་པ་ལ་སོགས་པས་བསྟན་པ་ཡོངས་སུ་རྫོགས་པ་དར་བར་བྱས་སྟེ་འབྲུག་གི་ལོ་ལ་ཕོ་བྲང་ལྡན་དཀར་ན་བཞུགས་པའི་སྟོན་སྒྲ་བསྒྱུར་གྱི་བནྡྷེ་དཔལ་བརྩེགས་དང་བནྡྷེ་ཀླུའི་དབང་པོ་ལ་སོགས་པས་བོད་ཁམས་སུ་དམ་པའི་ཆོས་འགྱུར་རོ་འཚལ་གྱི་མཚན་བྱང་བམ་པོ་དང་ཤྩོ་ཀའི་གྲངས་སུ་མཆིས་པར་གཏན་ལ་བབ་ནས་དཀར་ཆག་དུ་བྲིས་སོ་ཞེས་བྱུང་ངོ་། །

གཞན་ཡང་ཡེར་པ་དང་ཆུ་བོ་རི་ལ་སོགས་ལ་སྒོམ་གྲ་ཆེན་པོ་བཙུགས་པ་ལ་གྲུབ་ཐོབ་མང་དུ་བྱུང་སྟེ་ཡེར་པའི་དཀར་ཆག་བླ་མ་ཟངས་རི་བས་ཡེར་པ་བསོས་པའི་སྤེའུ་སེར་པོ་ནས་ཐོན་པ་ལས། ལྷ་ལུང་དཔལ་གྱི་རྡོ་རྗེ་ནི་འབྲོམ་སྟོད་གུང་མོ་ཆེར་འཁྲུངས། སྐྱ་མིང་སྟག་ཉ་བཟང་ཟེར། རྒྱ་བོད་ཀྱི་མཚམས་བསྲུངས་སྟེ་རྒྱ་རྣམས་བཏུལ། ལན་གཅིག་གོ་ཆ་ཕུད་པའི་རྨོག་གི་ནང་ན་ཏོག་གི་གཟུངས་བཞུགས་པ་བཀླགས་པས། བྲ་ཉེ་ལ་ནི་གང་སྐྱེས་པ། །རྐང་མཐིལ་རྨེ་བ་དམར་པོ་ཅན། །ཤི་ནས་དམྱལ་བར་སྐྱེ་བར་འགྱུར། །ཟེར་བ་མཐོང་། རྐང་མཐིལ་བལྟས་པས་རྨེ་བ་དམར་པོ་ཅིག་འདུག །ཀློག་མཁན་ལ་ཀློག་དུ་བཅུག་པས་ཀྱང་དེ་བཞིན་དུ་འདུག་ཟེར། དེར་ཡབ་མཆེད་གཉིས་ཁོང་རང་སྤུན་གསུམ་དང་བཅས་པ་བསམ་ཡས་སུ་པཎྜིཏ་བཞུགས་པའི་རྩར་ཕྱིན། བི་མ་ལ་མི་ཏྲ་ལས་རབ་ཏུ་བྱུང་། པདྨ་སམྦྷ་ཝ་ལས་བྱང་ཆུབ་སེམས་དཔའི་སྡོམ་པ་བླངས། རབ་འབྱོར་དབང་པོ་དབྱངས། དཔལ་གྱི་རྡོ་རྗེ། བཙུན་པ་དཔལ་གྱི་དབྱངས་སྟེ་མཆེད་གསུམ་པོ་གྲིབ་ཀྱི་དཀར་མོ་རོང་དུ་བསྒོམས་པས་དཔལ་གྱི་རྡོ་རྗེའི་ཆོས་གོས་ལྷགས་པས་ཁྱེར་བ་བསྙེགས་པས་ཡེར་པ་ལྷ་རི་སྙིང་པོར་ཤུག་པ་བྱ་ཕོང་ཙམ་ཞིག་ལ་བཀྲིས་ནས་འདུག་ཁོང་ས་དཔྱད་ལ་མཁས་པས་རི་དེ་ཇོ་མོ་སྒྲོལ་མའི་བཞུགས་ཚུལ་འདྲ་བ་གཡས་བརྐྱངས་གཡོན་བསྐུམས་པ། ཤར་གྱི་རི་སྤུངས་པ་འདྲ་བ་ནུབ་རི་རིན་པོ་ཆེ་བསྟར་ལ་བརྒྱུས་པ་འདྲ་བ། ལྷོ་གཞོལ་བ་བྱང་བསྐྱབས་པ་བྲག་༼ཇ༡༠༦བ༽བྱ་རྒོད་སྤུངས་པ་འདྲ་བ། ཤུག་པའི་ནགས་སྨྱུག་ལོ་རྒྱས་པ་ལྟ་བུ། ཡར་གྱི་གནམ་སྒོ་བྱེ་བས་གྲུབ་པ་ཐོབ་པའི་གནས་སུ་བཟང་བར་གཟིགས་ནས་ཡབ་མཆེད་རྣམས་ཚུར་སྤྱན་དྲངས། བྲག་ལྷ་བྲག་ཕུག་བྲུས་པས་བྲག་སྲིན་མོ་ལངས་པ་དང་རྣལ་འབྱོར་ཕུག་གི་མཆོད་རྟེན་བཞེངས། མས་ཀྱི་ཀླུ་གཉན་ལངས་པས་ཞིང་ཁ་མཆོད་རྟེན་བཞེངས། ཕར་ནས་བྲག་སྲིན་ལངས་པས་བྲག་གུ་དཀར་པོའི་མཆོད་རྟེན་བཞེངས། འབངས་སྦལ་གཉོས་སོགས་བྱང་ཚྭ་ཁར་བཏང་སྟེ་དྲུག་བཅུ་སྡེའི་ཚྭ་དང་བྲག་ཕུག་བྲུས་པའི་བྲག་ཕྱེ་བརྗེས་ནས་བྱིན། ཆོས་དོན་དུ་གཉེར་བ་རྣམས་དེར་ཚོགས་སྟེ་མཆོད་གནས་ཚོ་གསུམ་གྱི་རབ་ལ་སོ་སོར་སྐྱེལ། འབྲིང་ལ་འབྱོན་པར་ཞུ། ཐ་མ་རྣམས་ཕུག་རོན་སྣ་ནས་དུང་བུས་སྟེ་ཁྱམས་ཁྲ་མོར་འཚོག་འབངས་རླངས་མི་ཆེ་ཆུང་། སོག་མཐའ་བཞི། འ་ཞ་ཤ་ར། གཡེ་རྨ་སུམ་པ་རྣམས་ཀྱིས་སྒོམ་ཆེན་རྣམས་ཀྱི་གཡོག་བྱེད། དེ་ལྟར་རྩེ་གཅིག་དུ་སྒོམ་པའི་ཚེ་སྣུབས་ན་མཁའ་སྙིང་པོས་ན་མཁའ་ཕུག་དུ་གྲུབ་པ་ཐོབ་སྟེ་ཉི་ཟེར་ལ་ཆོས་གོས་བཀལ་ནང་གཅིག་ཉི་ཟེར་ལ་ཆིབས་ནས་བཞུད། བཙུན་པ་དཔལ་གྱི་དབྱངས་སེང་གེ་གདོང་སྔོན་ཞིག་དུ་བྱས་སྟེ་སྒང་ཁར་བབ་པས་སེང་གེ་སྒང་དུ་ཐོགས། མཆོད་རྟེན་བཞེངས་སྟེ་དབྱར་ཟླ་འབྲིང་པོ་ཉའི་ཉི་ཤར་ལ་ཏོག་གི་གྲིབ་སོ་ཕོག་སར་ཡབ་ཀྱི་སྤུར་བཞུགས། ཟླ་བ་ཕུག་དུ་རབ་ཟླ་བ་གྲགས་པས་ཟླ་ཟེར་ལ་ཆོས་གོས་བཀལ། ཟླ་བའི་ཟེར་ལ་འཆིབས་སྟེ་ལྷ་རི་སྙིང་པོའི་རྩེར་གཤེགས། སྨྱལ་དགེ་རིགས་ཀྱིས་ཐུན་མོང་གི་དངོས་གྲུབ་ཐོབ་ནས་ན་མཁའ་ལ་འཕུར་ནས་འཁར་བུམ་དང་ལྷ་ལ་ཆགས་པས་ས་ལ་ལྷུང་། མཐུ་ཆེན་གྱིས་ན་མཁའ་ལ་འགྲོ་ཤེས། འདྲེ་འཕྲང་ཕུག་སྒྲུབ་ཆུའི་ཕུག་བྲག་རྩ་ཕུག་རྣམས་སུ་སྐྱེ་དམར་པོ། ཞང་སྲིད་རུམ། བག་ཡངས་སེང་གེ །གཡུང་དྲུང་རྣམས་ཀྱིས་གྲུབ་པ་ཐོབ། འབྲི་ཡས་བྱང་ཆུབ་གཞོན་ནུ། རྡོ་རྗེ་དཔལ་འབྱུང་། གད་ལས་བྱང་ཆུབ་གཞོན་ནུ། ལྷ་ཀུན་དུ་བཟང་པོ། ལྕགས་རྡོ་རྗེ་༼ཇ༡༠༧ན༽སྙིང་པོ། སོ་རྡོ་རྗེ་སྙིང་པོ། དབྱིག་རྡོ་རྗེ་རྒྱལ་མཚན། ར་བྱིད་རྡོ་རྗེ་སྙིང་པོ། རྦས་རབ་མཆོག་ངན་ལམ་རྒྱལ་བ་མཆོག་དབྱངས། མྱང་ཏིང་འཛིན་བཟང་པོ། སོག་པོ་དཔལ་གྱི་གཞོན་ནུ། རྦས་རྡོ་རྗེ་བརྟན། འབྲོམ་དཔལ་གྱི་སྙིང་པོ། འཕྲུལ་སྣང་གནས་བརྟན། ཤིང་མི་གོ་ཆ། མཚུར་ནག་དཔལ་གྱི་ཡེ་ཤེས། རྣལ་འབྱོར་རྡོ་རྗེ་རྒྱལ་མཚན། ཧོར་ཤཱཀྱ་བྱང་ཆུབ་སོགས་སྐྱེས་བུ་དམ་པ་བརྒྱ་རྩ་བརྒྱད་ཀྱིས་གྲུབ་པ་ཐོབ་སྟེ་བཞུགས་གནས་ལ་འབྲི་ཡས་ཕུག་ནས་ཧོར་ཚང་ཕུག་གི་བར་སོ་སོའི་མཚན་ཐོགས། ཁོན་ཀླུའི་དབང་པོས་བདེ་མཆོག་དྲིལ་བུ་པའི་གྲུབ་པ་ཐོབ། ཕྱག་དྲིལ་ན་མཁའ་ལ་བཞག་པས་དྲིལ་བུ་ཕུག་དུ་ཐོགས། གཉགས་ཛྙ་ན་ཀུ་མར་དང་ངན་ལམ་རྒྱལ་བ་མཆོག་དབྱངས་གཉིས་ཀྱིས་སློབ་དཔོན་པདྨ་ལ་དབང་བསྐུར་དང་གདམས་ངག་ཞུས་ནས། ཉགས་ཀྱིས་གཉགས་ཕུག་དུ་བསྒོམས། གྲུབ་པ་ཐོབ་ནས་བྱ་རོག་དུ་བྱས་སྟེ་འཕུར་བས་བྱ་རོག་སྐྱབས་སུ་ཐོགས། ངན་ལམ་གྱི་རྩར་ཕྱིན་པས་ངན་ལམ་གྱིས་གྲོགས་པོར་ཤེས་སྟེ་སྟབས་སུ་བསྡད་པས་ཡང་རྔ་མོང་ཆུང་བ་ཞིག་དུ་བྱས་ནས་བསྐོར་བ་ལན་གསུམ་བྱས་ནས་ངན་ལམ་ལ་སྤྱང་རབ་འདུག་ཟེར་སྐད། དེ་ལྟར་གྲུབ་ཐོབ་བརྒྱ་རྩ་བརྒྱད་ལ་བཙུན་པ་དཔལ་གྱི་རྡོ་རྗེ་དང་། འབངས་རྣམས་ཀྱིས་ཞབས་ཏོག་བྱེད། དེའི་ཚེ་འབངས་རྣམས་ཚང་མང་རིང་མོ་ལ་བད་གཡམ་གཏོང་ཙམ་ན་ལྷ་ལུང་རབ་འབྱོར་དབྱངས་བང་ས་ཕུག་ན་བཞུགས་པས་སོར་རྡོ་འཕངས་པ་བང་ལ་ཕོག་པ་དང་། ལྷ་ལུང་དཔལ་རྡོར་གྱི་ཐུགས་དགོངས་ལ་རབ་འབྱོར་དབྱངས་འདི་ངེད་སྤུན་གསུམ་གྱིས་ཆེ་ཤོས་ཡིན། ངའི་དགེ་བའི་ལས་འདི་ཙམ་ལ་ཟ་མ་ཅིག་ཀྱང་མི་བྱེད་པར་སོར་རྡོ་འཕེན་པ་སྙམ་པ་དང་། རབ་འབྱོར་དབྱངས་ཀྱིས་མཁྱེན་ནས་སྐད་ཅིག་དེ་ལ་མདུན་དུ་ཡེར་བྱུང་སྟེ་ཕྱག་ཡུག་མཛད་ཅིང་འོ་སྐོལ་སྒོམ་པར་ཆད་དམ་མཁར་ལས་བྱེད་པར་ཆད་གསུངས་པས་ལན་མ་ཐེབས། འོ་ན་ཁྱོད་ཀྱི་མཁར་ལས་ཇི་ཙམ་ཚར་གསུང་བས། མཁར་ལས་ཚར། རབ་གནས་༼ཇ༡༠༧བ༽དང་ལྷ་གཟོའི་རྫོངས་མ་ཚར་བས་འབངས་སྦལ་གཉོས་ཀྱིས་མགོ་བྱས་ཚྭ་ཁ་ལ་བཏང་སྙམ་བྱས་པས། འོ་ན་ཁྱོད་ང་ལ་ཟ་མ་རེ་བར་འདུག་པས་ཚྭ་ལ་མ་གཏོང་བར་སྣོད་རྙེད་ཚད་ཁྲུས་ལ་ཚེས་གཅིག་ནས་བརྒྱད་ཀྱི་བར་དུ་ཁ་མ་འབྱེད་པར་ཞོག་དེ་དུས་ལྷ་གཟོ་དང་ཡོན་བདག་རྣམས་ཀྱང་བོས། དཔལ་ཆེན་ཆུ་བོ་རི་ལ་གྲུབ་པ་ཐོབ་པའི་རྣལ་འབྱོར་པ་ཉི་ཤུ་རྩ་གཅིག་བཞུགས་པ་སྤྱན་དྲོངས་ལ་རབ་གནས་ཞུས། ཟ་མ་ངས་བྱེད་ཀྱི་གསུངས། དེ་བཞིན་བྱས་པས་ཚེས་བརྒྱད་ཀྱི་དྲོ་རན་རན་ཙཾ་ལ་ཅང་མེད། དེ་ནས་སྤྱན་སྔར་ཕྱིན་ནས་ཕྱག་བྱས་པས་ཏིང་ངེ་འཛིན་ལ་བཞུགས་ནས་སྤྱན་མ་ཕྱེད། ཡང་ཕྱག་གསུམ་བྱས་པ་དང་སྤྱན་ཧུར་མཛད་དེ་དེ་བཞིན་བྱས་སམ་གསུང་། བགྱེས་ལགས་ཞུས་པས་ཆོས་གོས་སྨད་ལྔ་མནབས་ནས་ཡེ་ཤེས་ཕུག་ན་དབྱངས་མཛད་དེ། དད་པ་ཅན་ལ་གཏོང་བའི་ནོར་མི་ཕོངས། །རྒྱ་མཚོའི་ཆུ་ལ་བཅུས་ཀྱང་ཟད་པ་མེད། །དེ་ཕྱིར་དད་ལྡན་ཁྱོད་ལ་བསོད་སྙོམས་སློང་། །གསུང་ནས་མཁར་སིལ་གྱིས་བྲག་བརྡུངས་པས་སྣོད་ཐམས་ཅད་ལྷའི་ཞལ་ཟས་དང་རིན་པོ་ཆེས་གང་སྟེ་དེ་ཚོ་ལ་ལོངས་སྤྱོད་ཅིག་གསུངས། ཁོ་བོ་ལྷོ་ཕྱོགས་དཔལ་གྱི་རི་ལ་འགྲོ་གསུངས་ནས་བཞུད། བརྗེད་པ་གཅིག་བྱུང་གསུངས་ནས་ཕྱི་ཕྱག་མཛད་པས་ཕྱག་འཚལ་སྒང་དུ་ཐོགས། དཔལ་གྱི་རྡོ་རྗེ་དང་གཡོག་པོ་གཉིས་ལ་ཁྱེད་རང་གཉིས་ཀྱང་དཔལ་གྱི་རི་ལ་འདོང་གསུངས་པས་མི་འགྲོ་ཟེར། ཡང་མི་འགྲོའམ་གསུངས་པས་ཀྱང་མ་ཉན། ཁམ་པའི་སྒྱིད་པོ་གསུམ་སྣོད་དུ་བཅུག་ནས་ཡེར་པར་མ་སླེབས་པར་མ་ལྟ་ཅིག་གསུངས། གཉིས་ཇོག་པོ་ཕུར་བལྟས་པས་ཁམ་པར་འདུག་གཅིག་ཡེར་པར་ཁ་ཕྱེ་བས་གསེར་དུ་འདུག་པས་དེ་ལས་གཡོག་པོས་མཆོད་རྟེན་གོང་ན་མེད་བཞེངས་སྟེ་རིང་སྲེལ་ལྷུང་བཟེད་གང་བཞུགས། ཆུ་བོ་རིའི་གྲུབ་ཐོབ་རྣམས་ཀྱིས་ལྷ་ལ་རབ་གནས་ལན་ཉི་ཤུ་རྩ་གཅིག་མཛད། བསམ་གྲུབ་དང་དཔལ་གྱི་ལྷ་མོར་ལན་གསུམ་གསུམ། བྲག་ལྷར་ལན་ཉི་ཤུ་རྩ་ལྔ་༼ཇ༡༠༨ན༽མཛད་དེ་སྤྲུལ་པའི་སྐུ་དངོས་དང་ཁྱད་པར་མེད་གསུངས་ནས་ནས་འབྲུ་དཀྱིལ་འཁོར་ལ་བཏབ། མི་གཞན་གྱི་རྡོག་པ་བཞག་དུ་མི་རུང་གསུངས་ནས་མ་སྐྱེད་མ་ཕྲི་བར་དཔལ་གྱི་རྡོ་རྗེ་ཉིད་ཀྱིས་སྒོམ་ཞིང་བཞུགས། ཐུགས་དམ་དུ་སྐུའི་རྟེན་ཤཱཀྱ་ཐུབ་པ། གསུང་རྟེན་བླ་འབུམ། སྨོན་ལམ་གྱི་རྟེན་ཕལ་ཆེན་མཚལ་ཡིག་ཅན་ཁཱརྶ་པཱ་ཎ་རྣམས་བཞེངས། དཔལ་གྱི་རྡོ་རྗེའི་སློབ་མ་སོག་པོ་དཔལ་གྱི་གཞོན་ནུ་དགེ་སློང་རྨ་ཤ་རི་བུདྡྷ་སོགས་བཅུ་གསུམ་གྱིས་གྲུབ་པ་བརྙེས་སོ། །དུས་ཐ་མ་ལ་སྨྱལ་གྱི་དགེ་རི་ཐེ་རང་གིས་དབང་བྱེད་དཔལ་ཆེན་ཆུ་བོ་རི་ཀླུས་དབང་བྱེད། ཡེར་པར་སངས་རྒྱས་ཀྱི་བསྟན་པ་ལ་ཞུགས་པ་རྣམས་ཀྱིས་སྒོམ་ས་ཡིན་ནོ། །ཞེས་བྱུང་ངོ་། །

གཞན་ཡང་མཁའ་འགྲོ་སྙིང་ཐིག་ལས་སློབ་དཔོན་ཆེན་པོ་པདྨའི་ཞལ་ནས་ད་ལྟ་ཁོ་བོ་ནི་གདུག་པ་འདུལ་བའི་དུས་ལ་བབ་པ་ཡིན། རང་བཞིན་རྫོགས་པ་ཆེན་པོ་མངོན་སུམ་སྙིང་ཐིག་གི་བསྟན་པ་ནི་བི་མ་ལ་མི་ཏྲའི་ཕྲིན་ལས་དུས་ལ་བབ་པ་ཡིན་ཞེས་མ་དཔེལ་བར་གཏེར་དུ་བཞག་པར་གསུངས་པ་ལྟར་བི་མ་ལ་མི་ཏྲ་སྤྱན་དྲངས་ནས་ཆོས་མང་དུ་གསུངས། རྒྱལ་པོ་དང་གཉགས་ཛྙཱ་ན་སོགས་ལ་སྣོད་བརྟགས་པས་སྙིང་ཐིག་གི་སྣོད་དུ་མ་རུང་ནས་མྱང་བན་ཏིང་འཛིན་བཟང་པོ་ལ་སྣོད་བརྟག་པའི་ཕྱིར་ཁོ་བོ་ཨ་ཙར་རྒྱ་གར་དུ་ལྡོག་པ་ལ་གསེར་མང་པོ་དགོས་པས་ཁྱོད་ཀྱིས་ཡུལ་གཞིས་སོགས་ཅི་ཡོད་གསེར་དུ་དྲིལ་ལ་ང་ལ་ཕུལ་ཞིག་གསུངས་པས་ཤིན་ཏུ་དགའ་སྟེ་གང་ཡོད་གསེར་དུ་ཕུལ་བས་མཉེས་ནས་ང་ལ་གསེར་གྱིས་དགོས་པ་མེད། ཁྱོད་ཀྱི་སྣོད་བརྟགས་པ་ཡིན་གསུངས་སྟེ་མཉེས་ནས་མན་ངག་རྫོགས་པར་གནང་། དམ་ཅན་རྡོ་རྗེ་ལེགས་པ་བཀུག་སྟེ་ཁང་པའི་མཐོངས་ཁུང་ཆུང་ངུ་ཞིག་ལ་སྨྱུག་མའི་ཞྭ་མཐིལ་བཏོལ་བ་བཀབ་སྟེ་ཁྱོད་ཀྱིས་འདི་ནས་ཀྱིས་གང་བར་གྱིས་ཅིག་ཞེས་གསུངས་པས་ཡུལ་མང་པོར་སེར་བ་ཕབ་སྟེ་ནས་བླུག་པ་འོག་ཁང་ནས་ཕྱུང་སྟེ་ལྷ་ཁང་བརྩིགས་པས་དབུར་སྟོད་ཞྭའི་ལྷ་ཁང་༼ཇ༡༠༨བ༽ཞེས་གྲགས་ཤིང་ལེགས་པར་ཟིན་ནས་དམ་ཅན་ལ་གཏད། ཡུལ་གྲུ་དེ་ཡང་མྱང་བན་དབང་བར་རྡོ་རིང་ལ་བཀའ་གཙིགས་བརྐོས་སོ། །སྔོན་མ་ཞང་གྲོམ་པ་སྐྱེས་ལ་སོགས་པས་ཆོས་བཤིག་པ་ཐུགས་ལ་བཅགས་ནས་ཕྱིན་ཆད་དེ་ལྟ་བུ་མི་འབྱུང་བའི་ཕྱིར་བོད་སུས་ཀྱང་ཆོས་མི་བཤིག་པའི་བཀའ་གཙིགས་བཅས། དབུ་སྙུང་བཞེས་མནའ་བསྒགས་སྟེ་དེ་འདྲ་བ་ལན་གཉིས་མཛད་པའི་བཀའ་གཙིགས་དང་པོ་ནི། ༄། .བཙན་པོ་ཁྲི་སྲོང་ལྡེ་བཙན་གྱི་སྐུ་རིང་ལ། ཤོག་བུ་མཐིང་ག་ལ་གསེར་གྱིས་བྲིས་ནས། གསེར་གྱི་སྒྲོམ་བུར་བསྩལ་བའི་བཀའ་གཙིགས་ཀྱི་ཡི་གེ་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་གི་དཀོར་མཛོད་དུ་བཞག་པ་ལས་དཔེ་བགྱིས་སྟེ་བྲིས་པ། ༄། དཀོནད་ཅོག་གསུམ་ནམ་དུ་ཡང་མི་བཏང་མ་ཞིག་བར་དགྱི་བའི་གཙིགས་སྒྲོམ་བུ་ནང་ན་མཆིས་པའི་དཔེ། དེ་བཞིན་གཤེགས་པའི་བཀའ་ལས་བྱུང་བ་དོན་ཐོག་དུ་སྦྱར་ན་ཡང་དག་པ་ཉིད་ཁོང་དུ་མ་ཆུད་པས་ཁམས་གསུམ་ཡང་སྡུག་བསྔལ་གྱི་གནས་སུ་གྱུར། ཐམས་ཅད་ཀྱང་གནའ་ནས་མ་སྐྱེས་པ་མེད། སྐྱེས་ནས་ནི་དོན་དང་དོན་མེད་པར་སྤྱོད། དེ་ནས་ཀྱང་ཤི་བར་འགྱུར། ཤི་ནས་ཀྱང་གནས་བཟང་ངན་དུ་ཕྱིར་སྐྱེ། དེ་ལ་ལེགས་སུ་སྟོན་པ་ནི་སངས་རྒྱས། མངོན་པར་དམིགས་པ་ནི་ཆོས་ཀྱི་ཡི་གེ །དགེ་བར་མཚོན་པ་ནི་དགེ་འདུན་རྣམས་སྟེ། གཏན་གྱི་སྐྱབས་དང་གླིང་དུ་བཟང་ངོ་། །དཀོནད་ཅོག་གསུམ་ནི་བྱིན་དུ་ཆེར་ཆེ་སྟེ། ཡབ་མེས་སྔ་མ་ཀུན་གྱི་རིང་ལ་ཡང་གདུང་རབས་རེ་རེ་ཞིང་ལུགས་སུ་མཛད་དེ། གཙུག་ལག་ཁང་སར་རྙིང་དངོས་ཡོད་པ་ཡིན། བཙན་པོ་ཡབ་དགུང་དུ་གཤེགས་པའི་ཕྱི་ནས། པན་པུན་ཁྱེར་བའི་དཔེ་ཚུལ་ཡོད་པ་ནས། གཙུག་ལག་ཁང་ལྷུན་གྱིས་འགྲུབ་ཏུ་ལུག་གི་ལོ་ལ་དཔྱིད་ཟླ་ར་བའི་ཚེས་བཅུ་བདུན་ལ་རྟེན་བཙུགས་པའི་ཚེ། ད་ནས་ཕན་ཆད། བོད་ཡུལ་དུ་དཀོནད་ཅོག་གསུམ་རྟེན་བཅས་སྟེ། སངས་རྒྱས་ཀྱི་ཆོས་མཛད་པ་མི་གཞིག་པར་༼ཇ༡༠༩ན༽བཙན་པོ་ཡབ་སྲས་དང་སྲས་ཀྱི་ཡུམ་གྱིས་དབུ་སྙུང་བཟུང་ཞིང་ཡི་དམ་བཅས་པ་དང་། ཕྱི་ནང་གི་བློན་པོ་ཆེ་ཕྲ་མཐའ་དག་བྲོ་སྩལ་བའི་གཙིགས་ཀྱི་ཡི་གེར་བྲིས་པའོ། །

ར་སའི་འཕྲུལ་སྣང་གཙུག་ལག་ཁང་དང་། རྒྱ་བཏགས་ར་མོ་ཆེའི་གཙུག་ལག་ཁང་དང་། བྲག་དམར་གྱི་བསམ་ཡས་ལྷུན་གྱིས་གྲུབ་ཀྱི་གཙུག་ལག་ཁང་དང་། ཁམས་གསུམ་མི་ལྡོག་སྒྲོལ་གྱི་གཙུག་ལག་ཁང་ལ་སྩོགས་སྟེ། བོད་ཀྱི་རིགས་སུ་བླ་ནས། དཀོནད་ཅོག་གསུམ་གྱི་རྟེན་བཙུགས་སྟེ། བོད་ལས་ཀྱང་ཐར་པར་གཟུད་ཅིང་། སངས་རྒྱས་ཀྱི་ཆོས་མཛད་པ་འདི་ནམ་དུ་ཡང་། མི་གཏང་མ་ཞིག་བར་བགྱིའོ། །བོད་ལས་ཀྱང་ཐར་པར་གཟུད་དོ། །གཙུག་ལག་ཁང་དེ་རྣམས་སུ་དཀོནད་ཅོག་གསུམ་གྱི་ཡོ་བྱད་སྦྱོར་བའི་རྐྱེནད་ཀྱང་རན་པ་འོང་བར་དཔགས་སྟེ་བླ་ནས་ཕུལ་བ་ལས། ནམ་ཞར་ཀྱང་མི་དབྲྀ་མི་བསྐྱུང་བར་བགྱིས་སོ། །ད་ཕྱིན་ཆད་གདུང་རབས་རེ་རེ་ཡང་། བཙན་པོ་ཡབ་སྲས་འདི་བཞིན་དུ་ཡི་དམ་བཅའ་ཞིང་ཞལ་གྱིས་བཞེས་པར་བགྱིའོ། །བློན་པོ་ཐོག་ཐོག་ཀྱང་བྲོ་སྩལ་བར་བགྱིའོ། །འདི་ལྟར་ཡི་དམ་བཅས་པ། ཕྱོགས་བཅུའི་སངས་རྒྱས་ཐམས་ཅད་དང་། དམ་པའི་ཆོས་ཐམས་ཅད་དང་། བྱང་ཆུབ་སེམས་དཔའི་དགེ་འདུན་ཐམས་ཅད་དང་། རང་སངས་རྒྱས་དང་ཉན་ཐོས་ཐམས་ཅད་དང་། གནམ་སའི་རིམ་པ་ལྷ་འོ་ཅོག་དང་། བོད་ཡུལ་གྱི་སྐུ་ལྷ་དང་། ལྷ་དགུ་ཐམས་ཅད་དང་། ཀླུ་དང་། གནོད་སྦྱིན་དང་མི་མ་ཡིན་པ་ཐམས་ཅད་དཔང་དུ་གསོལ་སྟེ། གཙིགས་འདི་ལས་མི་འགྱུར་བར་མཁྱེན་པར་བགྱིས་སོ། །དེ་ལ་གཙིགས་ལྟར་མ་བགྱིས་སྟེ། དཀོནད་ཅོག་གསུམ་གྱི་སྐུ་བསླུས་སམ་མནའ་ཁ་དཔུང་བགྱིས་ན། སེམས་ཅན་དམྱལ་བར་སྐྱེས་ཤིག །འདི་བཞིན་དུ་མཛད་ཅིང་བགྱིས་ན། ཐམས་ཅད་ཀྱང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་སངས་༼ཇ༡༠༩བ༽རྒྱས་པར་ཤོག་ཅིག །སངས་རྒྱས་ཀྱི་ཆོས་བོད་ཡུལ་དུ། སྔ་ཕྱིར་ཇི་ལྟར་བྱུང་བའི་བཀའ་མཆིད་ཀྱི་ཡི་གེ་གཅིག་ཀྱང་ཟླ་ལ་བཞག་གོ །དཔེ་འདི་འདྲ་བ་བཅུ་གསུམ་བྲིས་སྟེ། གཅིག་ནི་ཕྱག་སྦལ་ན་བཞག་གོ །གཉིས་ནི་ཕྱག་རྒྱས་བཏབ་སྟེ། ར་སའི་འཕྲུལ་སྣང་གཙུག་ལག་ཁང་དང་། བྲག་དམར་གྱི་བསམ་ཡས་ལྷུན་གྱིས་གྲུབ་ཀྱི་དགེ་འདུན་ལ་རེ་རེ་བཞག་གོ །བཅུ་ནི་མཐར་ཕྱག་རྒྱས་བཏབ་སྟེ། ར་སའི་འཕྲུལ་སྣང་གཙུག་ལག་ཁང་དང་། བསམ་ཡས་ལྷུན་གྱིས་འགྲུབ་ཀྱི་གཙུག་ལག་ཁང་དང་། ཁྲ་འབྲུག་གི་བཀྲ་ཤིས་ལྷ་ཡུལ་གཙུག་ལག་ཁང་དང་། ཕོ་བྲང་འཁོར་གྱི་དགེ་འདུན་དང་། ར་སའི་རྒྱ་བཏགས་ར་མོ་ཆེ་དང་། བྲག་དམར་གྱི་ཁམས་གསུམ་མི་ལྡོག་སྒྲོལ་དང་། བྲུ་ཤ་ཡུལ་དང་། ཞང་ཞུང་ཡུལ་དང་། མདོ་སྨད་དང་། སྡེ་བློན་རིས་དང་། འདི་རྣམས་ཀྱི་གཙུག་ལག་ཁང་གི་དགེ་འདུན་ལ་དཔེ་རེ་རེ་འཆང་དུ་སྩལད་ཏོ། །བྲོ་སྩལད་པ་ལ། དབོན་འ་ཞ་རྗེ། ཞང་བློན་ཆེན་པོ་བཀའ་ལ་གཏོགས་པ་ལ། བློན་ཆེན་པོ་ཞང་རྒྱལ་གཟིགས་ཤུ་ཐེང་། བློན་སྟག་སྒྲ་ཀླུ་གོང་། ཞང་རྒྱལ་མཚན་ལྷ་སྣང་། བློན་རྒྱལ་སྒྲ་ལེགས་གཟིགས། བློན་བཙན་བཞེར་མདོ་ལོད། ཞང་རྒྱལ་ཉེན་ཟླ་གོང་། བློན་ཁྲི་གངས་རྒྱ་གོང་། གཅེན་མཚོ་བཙན། ཞང་རྒྱལ་ཚན་ལེ་གོང་། ནང་བློན་ལ། བློན་གྲ་འཛི་ཞང་རམས་ཤགས། ཞང་ཨ་སྲིན། ཞ་སྔ་ཁྲི་གཉེན། བློན་ཀླུ་གོང་། འོང་ཀ་ལྷ་མཚོ། བློན་ཤང་བཙན། བློན་སྲིན་སྐྱུགས། བློན་འདུས་སྟོན། ཞང་སྟག་ཚབ། ཞང་ལེགས་འདུས། ཕྱི་བློན་ལ། ཞང་བལ་བུ་སྟང་། ཞང་ལྷ་གཟིགས། བློན་ལ་ཀུན་རྩེ། བློན་སྤྲ་བཞིན། བློན་སྟོང་ཐུབ། བློན་ཟླ་གོང་། བློན་གཙུག་ཁྱུང་སླིང་། བློན་ལྷོས་པོ། ཞང་རྒྱལ་སྣང་། བློན་བྱིན་བྱིན། བློན་ལོང་པོ། བློན་རྩང་ལོད། བློན་གཉན་ཀོང་། ༼ཇ༡༡༠ན༽སྟོད་སྨད་ཀྱི་དབང་པོ་དང་དམག་དཔོན་ལ། བློན་སྐྱེས་བཟང་སྟག་སྣང་། བློན་སྣང་ཀོང་། བློན་ཁྱི་ཆུང་། བློན་ཀླུ་བཞེར། ཞང་མར་བུ། བློན་ལྷ་མཚོ། བློན་པར་མི། བློན་ཤང་རྫོང་། བློན་མིག་ཁྱུང་ཆུད། བློན་ཏང་བུ། ཁུ་རྒྱ་བརྩན། ཁུ་གཡུ་བརྩན། བློན་མདོ་གཟིགས། བློན་ཁོང་ཁྲི། བློན་ཁོང་ལེགས། བློན་རྨང་ལ་སྐྱེས། བློན་མདོ་བཟང་། བློན་ཁྲི་གོང་། ཆོས་བོད་ཡུལ་དུ་སྔ་ཕྱིར་ཇི་ལྟར་བྱུང་བའི་བཀའ་མཆིད་ཀྱི་ཡི་གེ་གཅིག་ཀྱང་ཟླ་ལ་བཞག་གོ །བྲང་ཏི་ཤཱི་ལ་ཝརྨས་བྲིས། ཞེས་བྱུང་ངོ་། །

བཀའ་གཙིགས་གཉིས་པ་ནི། བཙན་པོ་ཁྲི་སྲོང་ལྡེ་བཙན་གྱི་སྐུ་རིང་ལ། ཆོས་འབྱུང་བའི་ལོ་དྲུང་གི་ཡི་གེ་ཟླ་ལ་བཞག་པ། ཕྲ་མྱེན་གྱིས་བྲིས་སྟེ་གསེར་གྱི་སྒྲོམ་བུར་བསྩལ་ནས། དཔལ་བསམ་ཡས་ཀྱི་དཀོར་མཛོད་དུ་བཞག་པ་ལས་དཔེ་བགྱིས་ནས་བྲིས་པ། གནའ་ད་འཆད་བོད་ཡུལ་དུ་དཀོནད་ཅོག་གསུམ་གྱི་རྟེན་བཅས་སྟེ། སངས་རྒྱས་ཀྱི་ཆོས་མཛད་པའི་ལོ་དྲུང་གི་ཡི་གེར་བྲིས་པ། སྒྲོམ་བུའི་ནང་ན་མཆིས་པའི་དཔེ། བཙན་པོ་བཞི་མེས་ཁྲི་སྲོང་ལྡེ་བཙན་གྱི་རིང་ལ། ར་སའི་པེ་ཧར་བརྩིགས་སྟེ་སངས་རྒྱས་ཀྱི་ཆོས་ཐོག་མ་མཛད་ཚུན་ཆད། བཙན་པོ་ཡབ་ཁྲི་ལྡེ་གཙུག་བཙན་གྱི་རིང་ལ། བྲག་དམར་གྱི་ཀྭ་ཆུར་གཙུག་ལག་ཁང་བརྩིགས་སྟེ་སངས་རྒྱས་ཀྱི་ཆོས་མཛད་ཕནད་ཆད་གདུང་རབས་ལྔ་ལོན་ནོ། །

བཙན་པོ་ཡབ་དགུང་དུ་གཤེགས་ཀྱི་འོག་དུ་ཞང་བློན་ཁ་ཅིག་གིས་ཧུར་འདུམས་ཀྱི་བློ་ཞིག་ཕྱུང་སྟེ། ཡབ་མེས་ཀྱི་རིང་ཚུནད་ཆད། སངས་རྒྱས་ཀྱི་ཆོས་མཛད་པ་ཡང་བཤིག་གོ །དེ་ནས་ཡང་སྙད་ནི་ལྷོ་བལ་གྱི་ལྷ་དང་ཆོས་བོད་ཡུལ་དུ་བགྱི་བའི་མྱི་རིགས་ཤེས། གཞན་ཡང་ཕྱིནད་ཆད་དགྱིད་དུ་མི་གནང་བར་བཀའ་ཁྲིམས་བྲིས་སོ། །

དེ་ནས་བཙན་པོ་ཞ་སྔ་ནས་ལོ་ཉི་ཤུ་བཞེས་པ་ན། ཐོག་མ་ནི་ཕྱག་སྤྲིང་དང་ལྷས་ཤིག་ངན་སྟེ། ཆོ་ག་ཅི་མཛད་པས་བཤད་ཀྱང་། དགུང་ཟླ་དུ་མར་ཕྱག་སྤྲིང་༼ཇ༡༡༠བ༽དང་ལྟས་ངན་ནས། སངས་རྒྱས་ཀྱི་ཆོས་དགྱིད་དུ་མི་གནང་བའི་བཀའ་ཁྲིམས་ཀྱང་ཁྲིམས་སུ་མི་བགྱི་བར་དོར། དཀོནད་ཅོག་གསུམ་གྱི་མཆོད་པ་ཡང་བགྱི་ཞེས་བགྱིས་ན་གཟོད་བཟང་པོར་གྱུརད་ཏོ། དེ་ནས་དགེ་བའི་བཤེས་གཉེན་གྱིས་བསྟངས་སྟེ་ཆོས་ཀྱང་གསན། ཡི་གེ་ཡང་སྤྱན་སྔར་བྲིམས་ནས། སངས་རྒྱས་ཀྱི་ཆོས་དཔེལ་ཞིང་མཛད་པར་སྒྲོམས་སོ། །དེ་ན་བོད་ཀྱི་ཆོས་རྙིང་པ་མ་ལགས་ལ། སྐུ་ལྷ་གསོལ་བ་དང་ཆོ་ག་མི་མཐུན་པས། ཀུན་ཀྱང་མ་ལེགས་སུ་དྭོགས་སྟེ། ལ་ལ་ནི་སྐུ་ལ་དམར་ཡང་དྭོགས། ལ་ལ་ནི་ཆབ་སྲིད་གོང་གིས་ཀྱང་དྭོགས། ལ་ལ་ནི་མི་ནད་ཕྱུགས་ནད་བྱུང་གིས་ཀྱང་དྭོགས། ལ་ལ་ནི་མུ་གེ་ལངས་བབ་ཀྱིས་ཀྱང་དྭོགས་སོ། །ཆོས་ཉིད་ཀྱི་ནང་དུ་བརྟགས་ན། ཆོས་ལས་བྱུང་བ་ནི་འཇིག་རྟེན་གྱི་ཁམས་སུ་མེད་པ་ན། སེམས་ཅན་གྱི་ཁམས་གྲངས་མེད་པ། སྐྱེ་བ་རྣམ་བཞིའི་ནང་དུ་སྐྱེ་ཞིང་འཁོར་བ་ལ་གཏོགས་སོ་ཅོག་དང་པོའི་ཐོག་མ་མེད་པ་ནས། ཐ་མའི་མཐའ་མེད་པའི་བར་དུ། རང་གི་ལས་ཀྱིས་དེ་བཞིན་དུ་སྲིད་པ་ལས། ལུས་དང་ངག་དང་ཡིད་གསུམ་ནས་ལེགས་པར་སྤྱད་དོ་ཅོག་ནི་དགེ་བར་འགྱུར། ཉེས་པ་སྤྱད་དོ་ཅོག་ནི་སྡིག་པ་འགྱུར། ལེགས་ཉེས་མེད་པ་ནི་ལུང་དུ་མི་སྟོན་པར་འགྱུར། གཞན་ལ་ཕར་བྱས་པའི་འབྲས་བུ་ནི་བདག་ལ་སྨིནད་སྟེ། གནམ་གྱི་རིམ་པའི་ལྷར་སྐྱེ་བ་དང་། སའི་སྟེང་གི་མྱི་དང་། ལྷ་མ་ཡིན་དང་། ཡི་དྭགས་དང་། བྱོལ་སོང་དང་། སའི་འོག་གི་སེམས་ཅན་དམྱལ་བ་དང་། འདི་དྲུག་དུ་སྐྱེ་འོ་ཅོག་ཀྱང་རང་གི་ལས་ཀྱིས་འགྱུར་རོ། །འཇིག་རྟེན་ལས་འདས་སྟེ་སངས་རྒྱས་བཅོམ་ལྡན་འདས་སུ་འགྱུར་བ་དང་། བྱང་ཆུབ་སེམས་དཔའ་དང་། རང་བྱང་ཆུབ་དང་། ཉན་ཐོས་ཀྱིས་རིམ་པར་འགྲུབ་པ་ཀུན་ཀྱང་བསོད་ནམས་དང་ཡེ་ཤེས་ཀྱི་ཚོགས་རང་གིས་བསགས་པ་ལས་འགྱུར་རོ་ཞེས་འབྱུང་ངོ་། །དགེ་བ་གང་ཞེ་ན་དགེ་བ་བཅུ་ལ་བསྩོགས་པའོ། །མི་དགེ་བ་གང་ཞེ་ན། མི་དགེ་བཅུ་ལ་༼ཇ༡༡༡ན༽བསྩོགས་པའོ། །ལུང་དུ་མི་སྟོན་པ་གང་ཞེ་ན། སྤྱོད་ལམ་བཞི་ལ་བསྩོགས་པའོ། །འཇིག་རྟེན་ལས་འདས་པའི་བསོད་ནམས་དང་ཡེ་ཤེས་ཀྱི་ཚོགས་གང་ཞེ་ན། དགེ་བཅུའི་སྟེང་དུ་བདེན་པ་བཞི་དང་། རྐྱེན་དང་འདུ་བ་ཚོགས་སྟེ་བྱུང་བའི་ཡན་ལག་བཅུ་གཉིས་དང་། བྱང་ཆུབ་ཀྱི་ཕྱོགས་ཀྱི་ཆོས་སུ་བཅུ་རྩ་བདུན་དང་ཕ་རོལད་ཏུ་ཕྱིན་པ་བཅུ་ལ་བསྩོགས་པའོ། །དེའི་འབྲས་བུ་ནི་མི་འཇིགས་པ་བཞི་དང་། སོ་སོ་ཡང་དག་པར་ཤེས་པ་བཞི་དང་། སྟོབས་བཅུ་དང་། མ་འདྲེས་པའི་ཆོས་བཅོ་བརྒྱད་དང་། ཐུགས་རྗེ་ཆེན་པོ་སུམ་བཅུ་རྩ་གཉིས་ལ་བསྩོགས་པར་འགྱུར་སྟེ། གཏན་ཚིགས་ཞིབ་ཏུ་ནི་ཆོས་ཀྱི་ཡི་གེའི་ནང་ན་མཆིས་སོ། །ཆོས་ཀྱི་ནང་ནས་བྱུང་བ་འདི་རྣམས་རྗེས་བཅད་ན། ཁ་ཅིག་ནི་ལེགས་ནོངས་ཀྱིས་དམྱིགས་འཕྲལ་དུ་མངོན་པ་ཡང་མཆིས། ཁ་ཅིག་འཕྲལ་དུ་མི་མངོན་པ་ཡང་མངོན་པར་གདའ་བ་རྣམས་ཀྱི་ཚུལ་ལས་དཔགས་ན། ངེས་པར་གཟུང་དུ་རུང་བ་ཡང་མཆིས་སྟེ། མདོ་དེ་རྣམས་དང་སྦྱར་ན། ཆོས་འདི་གཏང་ངམ་མཛད་དམ་ཅི་རིགས་ཞེས། འབངས་སུ་མངའ་བ་རྒྱལ་ཕྲན་འ་ཞ་རྗེ་ལ་བསྩོགས་པ་དང་། ཕྱི་ནང་གི་བློན་པོ་རྣམས་ལ་བཀའས་རྨས། བཀའ་གྲོས་སུ་མཛད་ནས། གཅིག་དུ་ན་སངས་རྒྱས་བཅོམ་ལྡན་འདས་ཀྱི་བཀའ་ལུང་ལ་བསྟེན། གཉིས་སུ་ན་ཡབ་མེས་ཀྱི་དཔེ་ལུགས་ལ་འཚལ། གསུམ་དུ་ན་དགེ་བའི་བཤེས་གཉེན་གྱི་མཐུས་བསྟངས་པ་དང་ཡང་སྦྱར་ནས་མདོར་བརྟགས་ན། མྱི་དགེ་མ་ལེགས་པར་དྭོགས་པའི་རྣམས་ཀྱང་དེ་ལྟར་མི་འགྱུར་གྱི་སྟེང་དུ། ཆེད་ཆེ་བར་བཀའ་གྲོས་མཛད་དོ། །

དེ་ལམ་ལེགས་པར་ནི་ཇི་ལྟར་མྱི་འགྱུར་ཆེད་ནི་ཇི་ལྟར་ཆེ་ཞེ་ན། ཆོས་ཀྱི་མདོ་ནི་ལེགས་སུ་བགྱི་བས། བླ་ན་མེད་པའི་དོན་བསྒྲུབ་པ་ལགས་སྟེ། ལེགས་པའི་མཐའ་ནོངས་པར་མི་འགྱུར་གྱིས་གཅིག་ཐམས་ཅད་ལ་ཡུན་དུ་དབེན་པ་འདི་ལྟའོ། །ཚོད་དཔགས་ཙམ་གྱིས་དགོས་པ་གཞིག་དུ་མྱི་རུང་གིས་གཉིས། ཡབ་མེས་གདུང་རབས་དུ་མའི་བར་དུ་མཛད་ཀྱང་། མ་ལེགས་པ་མ་བྱུང་བ་དང་༼ཇ༡༡༡བ༽གསུམ་གྱིས་ད་ཡང་ནོངས་པར་མྱི་འགྱུར་ལ་ཆེད་ཆེའོ་ཞེས། མཛད་པར་བཀའ་གྲོས་བཏུལ་སྟེ་མཛད་དོ། །དེ་ལྟ་བས་ན་སངས་རྒྱས་ཀྱི་ཆོས་མཛད་པ་ཡང་། གཅིག་དུ་ན་ཡོང་གིས་བཟང་ལ་གཅེས། གཉིས་སུ་ན་སྔོན་བཤིག་པའི་དཔེ་བྱུང་བས་ཐུགས་ཡིད་དྭོགས་སྟེ་བརྟན་དུ་མི་གཞིག་པར་དབུ་སྙུང་བྲོ་མནའ་བོར་བ་ཡང་ཡི་གེར་བྲིས་སོ། །ཕྱིན་ཆད་ཀྱང་གདུང་རབས་གཅིག་ཅིང་། ཡི་དམ་མཛད་པ་དང་བློན་པོ་མན་ཆད་ཀྱང་བྲོ་སྩལ་བར་བགྱིས་སོ། །ཞེས་བྱུང་ངོ་། །འདི་དག་ནི་རྒྱས་པ་དཀོར་མཛོད་དུ་བཞག་པ་ཡིན་ལ། མདོར་བསྡུས་བསམ་ཡས་ཀྱི་རྡོ་རིང་ལ་བརྐོས་པའི་གཙིགས་ཡིག་ནི། ར་ས་དང་བྲག་དམར་གྱི་གཙུག་ལག་ཁང་ལ་བསྩོགས་པར་དཀོནད་ཅོག་གསུམ་གྱི་རྟེན་བཙུགས་པ་དང་། སངས་རྒྱས་ཀྱི་ཆོས་མཛད་པ་འདི་ནམ་དུ་ཡང་མྱི་གཏང་མ་ཞིག་པར་བགྱིའོ། །ཡོ་བྱད་སྦྱར་པ་ཡང་། དེ་ལས་མྱི་དབྲྀ་མྱི་ཀྱུང་བར་བགྱིའོ། །ད་ཕྱིན་ཆད་གདུང་རབས་རེ་རེ་ཞིང་ཡང་། བཙན་པོ་ཡབ་སྲས་ཀྱིས། འདི་བཞིན་ཡི་དམ་བཅའོ། །དེ་ལས་མནའ་ཁ་དབྱུང་པ་དག་ཀྱང་མྱི་བགྱི། མྱི་བསྒྱུར་བར་འཇིག་རྟེན་ལས་འདས་པ་དང་འཇིག་རྟེན་གྱི་ལྷ་དང་མྱི་མ་ཡིན་པ་ཐམས་ཅད་ཀྱང་ཕང་དུ་གསོལ་སྟེ། བཙན་པོ་ཡབ་སྲས་དང་རྗེ་བློན་ཀུན་གྱིས་དབུ་སྙུང་དང་བྲོ་བོར་རོ། །གཙིགས་ཀྱི་ཡི་གེ་ཞིབ་མོ་གཅིག་ནི་གུང་ན་མཆིས་སོ། །ཞེས་བྱུང་ངོ་། །

དེ་ལྟར་དམ་ཆོས་རབ་ཏུ་རྒྱས་མཛད་ནས། །དགུང་བློན་ཆེན་པོ་མགོས་ཀྱིས་གསོལ་བ་ལྟར། །རྗེའི་གདུང་རབས་འབངས་ཀྱི་ས་བཅད་དང་། །ཡ་རབས་རྣམས་ལ་ཕྱག་དང་ཞེ་སའི་ཚུལ། །གཏམ་དང་ལོ་རྒྱུས་བཟང་པོའི་ལས་ཐབས་དང་། །ཕ་མེས་དགེ་དང་ཡིག་ཚངས་ལ་སོགས་པ། །ཡ་རབས་བཟང་པོའི་ལུགས་ཀྱི་བསྟན་བཅོས་ལ། །བོད་འབངས་ཐམས་ཅད་བཀོད་དེ་བདེ་བར་མཛད། །ཤར་ཕྱོགས་རྒྱ་མཚོའི་བར་དུ་མངའ་མཛད་དེ། །རྒྱ་ནག་རྗེ་༼ཇ༡༡༢ན༽བསྐོས་ལོ་ཡི་མིང་ལ་སོགས། །བོད་ལྟར་བྱ་བའི་འཇའ་ས་ཆེན་པོ་བསྒྲགས། །ལྷོ་ཕྱོགས་སྐར་མ་མེ་བཞི་འཆར་བའི་མཐའ། །རྒྱ་གར་ཆུ་བོ་གངྒཱའི་འགྲམ་ལ་ཐུག །ཛམྦུ་གླིང་གི་སུམ་གཉིས་མངའ་དབང་མཛད། །མགོས་ཀྱི་བློན་ཆེན་ཁྲི་བཟང་ཡབ་ལྷག་གིས། །མཛངས་པའི་ལས་སུ་གསོས་ཐང་སྟོང་ཐང་བཅད། །ཕྱི་རབས་བློན་པོ་གཡར་ཁྲལ་ཆུང་བར་བྱས། །སྟག་བཙན་གདོང་གཟིགས་བློན་པོ་གཉེར་གྱི་བུས། །མཛངས་པའི་ལས་སུ་དབྱར་རྩ་དགུན་དུ་བསྐམས། །མཛངས་མི་བདུན་ལས་ཐ་མ་གཉིས་སུ་གྲགས། །གཞན་ཡང་ཞང་བློན་ཚེ་དགུར་གྲགས་པ་བྱུང་། །རྗེ་ཡི་བཀའ་ལུང་ཁྲི་གདུགས་བརྡལ་བ་འདྲ། །བོད་འབངས་ཐམས་ཅད་བདེ་སྐྱིད་ཆོས་ལ་སྤྱོད། །

དེ་ཡང་རྦ་བཞེད་ལས། དུས་དེར་བློན་པོ་མགོས་ཀྱི་མཆིད་ནས་ལྷ་ཆོས་ནི་རྒྱས་པར་མཛད་ལགས་སྟེ་ད་སྐྱེ་བོ་མི་ཆོས་ཀྱི་ལོ་རྒྱུས་ཀྱང་བྱ་བར་ཅི་གནང་ཞེས་ཞུས་པས། རྗེའི་གདུང་རབས་དང་འབངས་ཀྱི་ས་བཅད། དཀོནད་ཅོག་ལ་ཕྱག་དང་མཆོད་པ། བླ་དང་ཡ་རབས་ལ་ཞེ་ས། གཏམ་དང་ལོ་རྒྱུས། བཟང་པོའི་ལས་ཐབས་དང་ལག་རྗེས། ཕ་མེས་ཀྱི་དགེ་དང་ཡིག་ཚངས་སོགས་ཡ་རབས་ཀྱི་ལུགས་རྒྱས་པར་མཛད་དོ་ཅེས་བྱུང་ངོ་། །

གཞན་ཡང་དཔོན་ཞང་མ་དུམ་པར་ཞང་རྒྱལ་ཚ་ལྷ་སྣང་སོགས་ཀྱིས་དམག་དཔོན་བྱས་སྟེ་ཆུ་མོ་ཡོས་ཀྱི་ལོ་ལ་རྒྱ་ཆམ་ལ་ཕབ། ཐའི་རྫུང་རྒྱལ་པོ་ཤེན་ཆུར་བྲོས་ནས་རྒྱའི་རྒྱལ་ཁམས་ལ་དབང་མཛད། ཐང་གའུ་དབང་ཞེས་པ་གྱིམ་ཤིང་ཀོང་ཇོའི་མཆེད་ཟླ་ཞིག་རྒྱའི་རྒྱལ་པོར་བསྐོས། རྒྱ་ནག་གི་ལོའི་མིང་སྤོས་ཅིང་འཇའ་ས་བསྒྲགས་སྟེ་ཤར་སྐར་མ་སྨིན་དྲུག་འཆར་བའི་མཐའ་ཀེམ་ཤིང་ཁྲི་སྒོ་ལ་ཐུག་ལྷོ་མེ་བཞི་འཆར་བའི་མཐའ་ཆུ་བོ་གངྒཱའི་འགྲམ་དུ་རྡོ་རིང་བཙུགས་པ་ལ་ཐུག་སྟེ་ཛམྦུའི་གླིང་སུམ་གཉིས་ལ་མངའ་མཛད་དོ། །དེའི་ཚེ་བློན་ཆེན་མགོས་རྒན་གྱི་སྲས་མགོས་ཁྲི་བཟང་ཡབ་ལྷག་༼ཇ༡༡༢བ༽གིས་སྔར་ཞལ་ཅེ་དང་གསོས་ཐང་སྟོང་ཐང་ཁྲིགས་སུ་བཅད་པ་ལ་ཁྲིས་སུ་བཅད་ནས་བྱང་བུ་ཆ་དགུར་བཅོས་སྟེ། མི་སྟོང་སོགས་ཀྱི་ཞལ་ཅེའི་དུས་ཤགས་ཀྱི་མགོ་རྒྱངས་ལ་ཡིག་ཚངས་སྟོང་ཐང་བདེན་ཡུས་དང་བཅས་བྲིས་སྟེ་བླའི་གྲར་སྲིད་བ་ལ་བྱང་ཟས་ཟེར། དེའི་ལན་གྱི་བྱང་བུ་ལ་སྦྲུལ་མགོ་ཡང་ལོན་ལ་སྨིག་ནག་ཟེར་སྟེ་དེ་གསུམ་གསོས་དང་སྟོང་གི་བྱང་བུའོ། །གཉེན་བྱེ་བྲལ་གྱི་ཞལ་ཅེའི་དུས་གཉེན་སྡེབས་དང་དགྲ་སྡེབས་ཇི་ལྟར་བྱུང་བའི་མགོ་རྒྱངས་དང་བཅས་ཐོག་མར་བསྲིངས་པ་ལ་ཐེན་བྱང་ཟེར། སྨྱོན་ཐོལ་དཀར་མིའི་ཞལ་ཅེའི་དུས་བསྲིངས་པ་ལ་བྱང་བུ་མཆུ་སྨྱུང་ཟེར་སྟེ་སྤྱིར་བློ་ཡུས་ཀྱི་བྱང་བུ་ལྔའོ། །བློ་ཡུས་ཀྱི་ཤགས་དང་སྦྱར་ནས་དྲང་པོར་གཅོད་པ་ལ་ཟང་ཡག་ཟེར། ཡོན་པོར་གཅོད་པ་ལ་རྐེད་ཁྲེ་ཟེར། བདེན་རྫུན་གྱི་ཁ་དམར་འདོགས་པ་ལ་བྱང་བུ་ཁ་དམར་ཟེར་སྟེ་ཞལ་ཅེའི་བྱང་བུ་གསུམ་མོ། །ཉེས་པའི་སྐྱོན་ཐམས་ཅད་བཟང་པོའི་རྒྱས་བཏབ་ནས་བྱང་བར་བྱེད་པ་ལ་རྒྱ་བྱང་ཟེར་སྟེ་སྤྱིར་རྒྱུག་པའི་བྱང་བུའོ། །དེ་ཡང་དགུང་བློན་ཆེན་པོ་ནི་འགྲན་གྱི་ཟླ་མེད་དེ་བསད་ན་སྟོང་ཐང་ཁྲི་ཆིག་སྟོང་། དགུང་བློན་འབྲིང་པོ་དང་ནང་བློན་ཆེན་པོ་གཉིས་མཉམ་སྟེ་ཁྲི། དགུང་བློན་ཆུང་ངུ་ནང་བློན་འབྲིང་པོ་བཀའ་ཡོ་གལ་འཆོས་པ་ཆེན་པོ་གསུམ་མཉམ་སྟེ་དགུ་སྟོང་། ནང་བློན་ཐ་ཆུང་དང་བཀའ་ཡོ་གལ་འཆོས་པ་འབྲིང་མཉམ་སྟེ་བརྒྱད་སྟོང་། བཀའ་བློན་ཆུང་ངུ་ལ་བདུན་སྟོང་ངོ། །དེ་བཞིན་དུ་འབངས་ཡང་ཐའི་བར་དུ་རིམ་པས་བཅད་དེ་ཁྲིམས་ཡིག་དུ་བཀོད་པས་བློན་པོ་ཕྱི་མ་རྣམས་ལ་ཤིན་ཏུ་དྲིན་ཆེ་བས་བོད་ཕྲུག་མཛངས་པའི་མི་བདུན་གྱི་དྲུག་པར་འདྲེན་ནོ། །གཉེར་སྟག་བཙན་གདོང་གཟིགས་ཀྱིས་ཀྱང་འབངས་མི་ཁྱིམ་རེ་ལ་རྟ་རེ་མཛོ་རེ་བ་རེ་གླང་རེ་ལ་སོགས་པ་བསྲེལ་བར་བཅས། དབྱར་གྱི་རྩྭ་སྔོན་དགུན་དུ་སྐེམ་པ་སོགས་བྱས་པས་མཛངས་པའི་མི་བདུན་པར་གྲགས་སོ། །ཡང་བཙུན་མོ་འབྲོ་བཟའ་བྱང་ཆུབ་ཀྱི་ཁྲིམས་བུ་ཆུང་ཞེས་སྐྱེས་པ་ལ་ཕོ་ཕྱག་བུད་མེད་ལ་མོ་ཕྱག་བསླབས། ཕྱུག་པོས་བུན་གཏོང་བ་ཞིང་ལ་མོ་རྡོ་བཙུགས་པ་སྟོན་༼ཇ༡༡༣ན༽དཔྱིད་ཀྱི་བར་ཁ་མཉམ་པ་རྣམས་བྱས་སྐད། གཞན་ཡང་ཞང་བློན་ཆེ་དགུ་ཞེས། སྦས་སྣང་བཞེར་ལྷ་བཙན་ལ་དཔའ་མཚན་དུ་སྟག་གི་གོང་སླག་ཡིག་ཚངས་གཡུ་ཡིག་དང་གཡུང་དྲུང་ཆེན་པོ་དཀོར་ནོར་ཀེ་ཀེ་རུ་རྣམས་ཀྱིས་ཆེ། འབྲི་ཁྲི་ཟུངས་ར་ཤགས་སེང་གེ་དཀར་མོའི་གོང་སླག་གིས་ཆེ། མཆིམས་རྒྱལ་གཟིགས་ཤུད་ཏིང་ཟ་འོག་གི་བྱེ་ཅན་དང་བྲན་དགུ་ཁྲི་ཡོད་པས་ཆེ། སྦྲང་གཡུ་པ་རྒྱ་ར་ལེགས་གཟིགས་གསེར་ཡིག་གིས་ཆེ། སྣ་ནམ་ཁྲི་བཟུངས་ཉ་བཟང་ཆོས་ཀྱི་བླ་མཁྱེན་ཡིན་པས་ཆེ། ཅོག་རོ་སྟག་ཅན་གཟིག་ཅན་མཐའི་སོ་ཁ་བསྲུངས་པས་ཆེ། ཅོག་རོ་ཁོང་བཙན་འབངས་དགུ་བརྒྱ་དགུ་བཅུ་ཡོད་པས་ཆེ། མྱང་ཞྭ་འོ་ཆེ་གཡུའི་ཞྭ་མདའ་གང་ཡོད་པས་ཆེ། སྣུབས་དཔལ་བོ་ཆེ་དངུལ་གྱི་འབོ་ཆེན་དགུ་འཕང་ཡོད་པས་ཆེ། དེ་རེ་རེ་ལ་ཡང་དཔའ་མཚན་རེ། ཡིག་ཚངས་གསེར་གཡུ་གང་རུང་། དཀོར་ནོར་རེ། བྱས་པ་ལག་རིས་རེ་སོ་སོར་ཡོད་པས་རྒྱལ་པོས་དཔངས་བསྟོད་པ་སྟེ། ཞང་བློན་ཆེ་དགུ་བཙན་པོ་རིང་དང་བཅུ་ཞེས་གྲགས་སོ། །

དེ་ནས་རིག་འཛིན་པདྨ་འབྱུང་གནས་ནི། །ལྷོ་ནུབ་སྲིན་པོའི་ཁ་གནོན་མཛད་དུ་གཤེགས། །མཁན་པོ་བྱང་ཆུབ་སེམས་དཔའ་ཞི་བ་འཚོས། །བོད་ཡུལ་སྲུང་བའི་བསྟན་མ་བཅུ་གཉིས་པོ། །སློབ་དཔོན་པདྨས་དམ་ལ་བཏགས་པས་ན། །བོད་དུ་མུ་སྟེགས་ཕྱི་པ་མི་འབྱུང་མོད། །ལོ་འགའ་ཞིག་ནས་དབུ་མའི་ལྟ་བ་ལ། །མི་མཐུན་རྩོད་པ་བྱེད་འགྱུར་དེ་ཡི་ཚེ། །ང་ཡི་སློབ་མ་ཀ་མ་ལ་ཤཱི་ལ། །སྤྱན་དྲོངས་རྩོད་པ་ཆོས་སུ་ཞི་འགྱུར་ཞེས། །གསུངས་ནས་མི་རྟག་མྱ་ངན་འདའ་བར་བསྟན། །སྐུ་གདུང་མཆོད་རྟེན་བྱས་སྟེ་རྒྱལ་པོས་མཆོད། །ཆོས་ཀྱི་རིང་ལུགས་ཡེ་ཤེས་དབང་པོར་བསྐོས། །རབ་བྱུང་རེ་ལ་འབངས་ཁྱིམ་གསུམ་གསུམ་སོགས། །དཀོནད་ཅོག་གསུམ་གྱི་ལྷ་འབངས་རྒྱ་ཆེར་བཅད། །ཡེ་ཤེས་དབང་པོ་མཁར་ཆུའི་བྲག་ལ་སྒོམ། །དཔལ་དབྱངས་༼ཇ༡༡༣བ༽ཆོས་ཀྱི་རིང་ལུགས་མཛད་པའི་ཚེ། །ཧྭ་ཤང་མ་ཧཱ་ཡ་ནའི་སློབ་མ་དར། །དགེ་བས་མཐོ་རིས་སྡིག་པས་ངན་འགྲོར་འཁོར། །ལུས་ངག་དགེ་སྡིག་ཡིད་བྱེད་ཀུན་བཀག་ནས། །ཅིག་ཆར་དྲན་མེད་འཇུག་པ་ལམ་དུ་སྨྲ། །བོ་དྷི་ས་ཏྭའི་རྗེས་འཇུག་འགའ་ཞིག་ཙམ། །གཞན་དག་ཕལ་ཆེར་ཧྭ་ཤང་ལུགས་སུ་སྤྱོད། །སྟོན་མིན་བརྩེ་མིན་གཉིས་ཅེས་རྩོད་པར་གྱུར། །དེ་ཚེ་ཡེ་ཤེས་དབང་པོ་སྤྱན་དྲངས་པས། །ང་ཡི་སྒྲུབ་པ་བར་ཆད་མ་བྱུང་ན། །བཙན་པོ་སྐུ་ཚེ་རིང་ཞིང་བོད་ཡུལ་དུ། །དམ་ཆོས་ཡུན་རིང་གནས་པར་འགྱུར་པ་ཅིག །ཞེས་གསུང་མཁན་པོའི་ཞལ་ཆེམས་མཉེལ་བསོས་སྟེ། །མཁས་པ་པདྨའི་ངང་ཚུལ་སྤྱན་དྲངས་ནས། །བཙན་པོས་དགུང་མནན་རྩོད་པའི་གྲ་བཤམས་ཚེ། །ལུང་དང་རིགས་པས་ཧྭ་ཤང་ཕམ་པར་མཛད། །རྩོད་པ་དམ་པའི་ཆོས་སུ་ཞི་བར་གྱུར། །ཕྱིན་ཆད་ལྟ་བ་ཀླུ་སྒྲུབ་ལུགས་སུ་ཟུང་། །སྤྱོད་པ་དགེ་བཅུ་ཕར་ཕྱིན་དྲུག་ལྡན་སྤྱོད། །སྒོམ་པ་ཞི་ལྷག་ཟུང་དུ་འབྲེལ་བར་གྱིས། །ལོ་ཙཱས་མ་བསྒྱུར་པཎྜི་ཏས་མ་བཤད། །རྒྱལ་པོས་བཀའ་བཏགས་སྦྱིན་བདག་མ་བྱས་པའི། །ཆོས་ལ་སྤྱད་དུ་མི་གནང་བཀའ་ཁྲིམས་བསྒྲགས། །

དེ་ཡང་ཨོ་ཌྱན་གྱི་སློབ་དཔོན་ཆེན་པོ་པདྨས་རྗེ་འབངས་ཉི་ཤུ་རྩ་གཅིག་ལ་སྒྲུབ་པ་བཀའ་བརྒྱད་ཀྱི་དཀྱིལ་འཁོར་དུ་དབང་བསྐུར། མན་ངག་ལྟ་བའི་ཕྲེང་བ་རྫོགས་པ་ཆེན་པོ་གསུངས། རྗེ་འབངས་ཉེར་གཅིག་པོས་དངོས་གྲུབ་རེ་རེ་ཐོབ་སྟེ་གྲུབ་པའི་མཚན་མ་རྫུ་འཕྲུལ་སྣང་རེ་བསྟན། གཞན་ཡང་སྣུབས་སངས་རྒྱས་ཡེ་ཤེས། རྒྱུས་ནག་བདེ་གཤེགས། མགོས་རྡོ་རྗེ་དབང་ཕྱུག་ལ་སོགས་པ་རྣལ་འབྱོར་གྱི་དབང་ཕྱུག་མང་དུ་སྨིན་པར་མཛད། བོད་ཡུལ་ཐམས་ཅད་བྱིན་གྱིས་བརླབས། གཏེར་ཁ་མང་དུ་སྦས་ཤིང་མ་འོངས་པ་དུས་དུས་སུ་ལས་ཅན་གྱི་སྐྱེས་བུ་རེས་ཐོན་ནས་འགྲོ་བའི་དོན་འབྱུང་བར་བྱིན་གྱིས་བརླབས་སྟེ་༼ཇ༡༡༤ན༽སླར་ལྷོ་ནུབ་རྔ་ཡབ་གླིང་དུ་སྲིན་པོའི་ཁ་གནོན་ལ་གཤེགས་སྟེ་མྱ་ངན་ལས་འདའ་བ་མེད་པར་བཞུགས་ཤིང་ཕྱིས་བླ་མ་རྡོ་རྗེ་གདན་པས་གྲུབ་ཐོབ་རྣམས་ཚོགས་འཁོར་ལ་སྤྱན་དྲངས་པས་གྲུབ་ཐོབ་བརྒྱད་བཅུ་རྩ་བཞི་བྱོན་པའི་ནང་དུ་གཤེགས་སྟེ། དགེ་སློང་ལུས་ལ་ཕྱག་རྒྱ་བསྟེན། །ལྷོ་ནུབ་སྲིན་པོའི་ཁ་གནོན་མཛད། །པདྨ་ཀཱ་ར་ཞེས་བྱ་བའི། །བླ་མ་དེ་ལ་ཕྱག་འཚལ་ལོ། །ཞེས་བསྟོད་པ་མཛད་དོ། །

མཁན་པོ་གཤེགས་པ་དང་སྟོན་རྩེན་རྩོད་པའི་ཚུལ་ནི་རྦ་བཞེད་ལས། དེ་ནས་རིང་ཞིག་ན་མཁན་པོ་བོ་དྷི་ས་ཏྭ་ཕོ་བྲང་རིམ་དགུའི་འོག་དུ་རྟས་ཕྲ་བ་རྒྱབ་སྟེ་ཞལ་ཆེམས་ཡེ་ཤེས་དབང་པོ་ལ་བཞག་སྟེ་སྐུ་གཤེགས། དེའི་སྤུར་ཁང་ཧས་པོ་རིའི་རྒྱབ་ཏུ་བཞུགས་ནས་མཆོད་རྟེན་གཅིག་ཡང་བཞེངས། དེར་བཙན་པོས་ཡེ་ཤེས་དབང་པོ་ཆོས་ཀྱི་རིང་ལུགས་སུ་བསྐོས་སྟེ། སླད་ཀྱིས་ཡེ་ཤེས་དབང་པོ་མངོན་པར་ཤེས་པ་དང་ཡང་ལྡན། ངེད་རྗེ་འབངས་ཀྱི་དགེ་བའི་བཤེས་གཉེན་ལགས་པས་སངས་རྒྱས་ཀྱི་ཞལ་དང་འདྲ་བས་འདུན་ས་ཡང་བཅོམ་ལྡན་འདས་ཀྱི་རིང་ལུགས་སུ་བཀས་བསྐོས་སྟེ་བླའི་གོང་དུ་བཏོན། ཆོས་ཀྱི་བཀའ་ལ་བཏགས། ཡིག་ཚངས་གསེར་གྱི་ཡི་གེ་ཆེན་པོ་བྱིན་ནས་གྲལ་ཡང་ཞང་བློན་ཆེན་པོའི་གོང་དུ་འདུག་ཞིང་། ལྷ་ཆོས་ཀྱི་འདུན་ས་ཡང་འདུན་ས་ཆུང་ངུའི་གོང་དུ་ཕུལ་ལ་བཅོམ་ལྡན་འདས་ཀྱི་རིང་ལུགས་ཀྱིས་ཞང་བློན་ཆེན་པོའི་འདུས་ས་ཆུང་ངུ་བ་གྱིས་ཅིག་ཞེས་རྗེ་བློན་ཚོགས་པའི་ཚེ་བཀའ་ཞལ་གྱིས་བསྩལ་སྟེ་བཅོམ་ལྡན་འདས་ཀྱི་རིང་ལུགས་སུ་བསྐོས། དཀོནད་ཅོག་གསུམ་གྱི་རྟེན་བརྟན་པ་ནམ་དུའང་མི་གཞིག་པའི་སླད་དུ་དཀོནད་ཅོག་གསུམ་དང་དགེ་འདུན་གྱི་བཤོས་ཆ་ལས་རྗེ་འབངས་རྣམས་ཀྱིས་མི་གསོལ་བར་རྐྱེན་རིགས་བཀུམ་ཁྲིམས་བཅས་ན་སླད་ནས་ལེགས་ཅེས་ཡེ་ཤེས་དབང་པོས་སྙན་དུ་གསོལ་སྟེ། བཙན་པོས་ནི་བན་དྷེ་གཅིག་ལ་འབངས་ཁྱིམ་བདུན་དུ་རྐྱེན་རིགས་བཅད་པར་དགོངས་པ་དང་ཡེ་ཤེས་དབང་པོས་གསོལ་བ། རིང་ལུགས་ལ་སྨྲ་ན་མི་ཕ་ཚན་འགའ་བརླག་པ་དང་ལུང་པ་རལ་འགའ་ཕུང་པ་དང་གནང་ཆེན་ཁ་ཅིག་སྣའུ་འཕྲང་༼ཇ༡༡༤བ༽གིས་བཏུགས་སྟེ་བསྩལ་བ་དང་། མི་གཅིག་གི་སྒོར་བྲན་ཁྱིམ་དགུ་བརྒྱ་བསྩལ་པ་དང་སྦྱར་ན་སངས་རྒྱས་ཀྱི་ཆོས་བཟང་པོ་འདི་སྐུ་དང་ཆབ་སྲིད་ལ་སྨན་པར་འཚལ་སྟེ་མཐའ་ཡུན་དུ་རྗེ་འབངས་ཀྱིས་བཤུལ་བཟང་པོ་ཕྱེ་ངན་སོང་གསུམ་གྱི་སྒོ་ནི་བཀག་པ་ལ་སོགས་པ། ཡོན་ཏན་སྨོས་ཀྱིས་མི་ལང་བ་ཞིག་མཛད་པའི་རྐྱེན་བཀས་བསྐུལ་བ་བཞིན་མཛད་ན་མ་ནོངས་མོད་ཀྱང་། སླད་རྗེས་སུ་ཐུགས་ནོངས་ཆེན་པོ་ཅིག་བསྟུད་མར་བྱུང་ངམ་མི་ཕྱུགས་ལ་ནད་ཆེན་པོ་བྱུང་ངམ་ཉི་འོག་གི་དགྲ་ཞིག་དབུས་སུ་བྱུང་ངམ་མུ་གེ་ཆེན་པོ་ཞིག་བསྟུད་མར་བྱུང་ན་དགོངས་པ་མཐར་མི་ཕྱིན་པ་དང་དཀོནད་ཅོག་གསུམ་གྱི་རྟེན་མི་གནས་པ་དང་དབོན་སྲས་རྗེ་འབངས་ལ་དངོས་སྡིག་ཆེན་པོར་འགྱུར་བ་ལ་སོགས་པ་མི་ལེགས་པ་མང་པོ་རིག་མཆི་བས་དཀོནད་ཅོག་གསུམ་ལ་འབངས་ཁྱིམ་ཉིས་བརྒྱ་གང་ཟག་བན་དྷེ་རེ་ལ་འབངས་ཁྱིམ་གསུམ་གྱི་ཐང་དུ་བཅད་དེ་དབང་དགེ་འདུན་ལ་བསྐུར་ནས་ལྷ་རིས་ཀྱི་འབངས་མི་ཞིང་ལ་བླ་ནས་དབང་མི་མཛད་པར་བགྱིས་ན་ནམ་དུ་ཡང་བརྟན་ཞིང་ལེགས་ཅེས་གསོལ་བ་དང་། ཡེ་ཤེས་དབང་པོས་གསོལ་བ་བཞིན་དུ་བསྩལ་བས་བན་དྷེ་མྱང་གི་ཏིང་འཛིན་ལ་སོགས་པ་ཡེ་ཤེས་དབང་པོའི་གཡར་མི་ཉན་པ་ཀུན་མི་མཆི་དགུ་མཆི་མི་ཟེར་དགུ་ཟེར་སྐད། རྐྱེན་རིས་ཀྱི་འབངས་ནི་རྒོད་དང་རང་རྗེ་དང་ཁབ་སོའི་ནང་ཡིག་ཅན་དང་ཐུགས་གཉེན་དང་གཞི་བཟང་པོ་འཚལ་ལས་སུ་ས་བཟུང་། རྗེའི་ཞིང་ནི་གང་ཟག་དོ་འཚལ་ལས་གནང་ཆེན་འབྲི་ཁྲི་འཇམ་གུང་སྟོན་གྱིས་བུས་བཟུང་བ་བཞིན་དུ་བཅད། དེ་ནས་མྱང་ལ་སོགས་པས་སྡིག་པ་བསགས་པ་དེས་ཡེ་ཤེས་དབང་པོ་སྒོམ་པར་གསོལ་སྟེ་བྲོས་ནས་དབེན་པ་ལྷོ་བྲག་མཁར་ཆུ་བཙན་གྱི་བྲག་ཕུག་དུ་མཆིས་པའི་སླད་ནས་ཤུལ་དུ་རྦ་དཔལ་དབྱངས་རིངས་ལུགས་སུ་བསྐོས། ཡེ་ཤེས་དབང་པོ་ལྷོ་བྲག་དུ་སྒོམ་པ་ལས་སྟག་ལ་ག་ཤ་བཀལ་བའི་འོག་དུ་སྦ་ཟམ་བཙུགས་སྟེ་བཙན་གྱི་བྲག་ཕུག་དུ་མཆིས་ནས་རི་བྱ་ལ་སོགས་པ་ཀུན་ཀྱང་རྡོ་དང་ཤིང་ལ་འབབ་པ་བཞིན་དུ་ཡེ་ཤེས་དབང་པོའི་ལུས་ལ་གནས། ཁྲིམས་ཟླ་དག་ལ་ནི་ཉེར་ཡང་མི་བཏུབ།

དེའི་ཚེ་རྒྱ་ནག་གི་ཧྭ་ཤང་མ་ཧཱ་ཡ་ན་༼ཇ༡༡༥ན༽བྱ་བ་ཞིག་བྲག་དམར་དུ་མཆིས་པ་ལས། དེས་ལུས་ངག་གི་ཆོས་སྤྱོད་མི་དགོས། ལུས་ངག་གི་དགེ་བས་འཚང་མི་རྒྱ། དྲན་པ་མེད་ཅིང་ཡིད་ལ་བྱར་མེད་པ་བསྒོམས་པས་འཚང་རྒྱ་ཟེར་ནས་སྒོམ་བསླབས་པས་བོད་ཀྱི་བན་དྷེ་རིལ་པོ་ཐལ་གྱིས་ཁོའི་ཆོས་ལ་བསླབས་སྟེ་བསམ་ཡས་ཀྱི་གཙུག་ལག་ཁང་ལ་མཆོད་པ་འཕྲོ་ཆད། སློབ་གཉེར་དང་ལུས་ངག་གི་དགེ་བ་རྒྱུན་ཆད། རྦ་རཏྣ་དང་བཻ་རོ་ཙ་ན་ལ་སོགས་ཉུང་ཤས་ཅིག་བོ་དྷི་ས་ཏྭའི་ཆོས་སློབ་བོ། །དེར་ལྟ་བ་མ་མཐུན་ནས་རྩོད་དེ་འཁྲུགས་པས་བཙན་པོས་རྒྱའི་སྟོན་པའི་ཆོས་འདི་བག་ཙམ་མིན་ནམ་གསུངས་པས་སྟོན་མིན་པ་བྱ་བར་གྲགས། གཅིག་ཤོས་ན་རེ་དྲང་སྲོང་བཟོད་པར་སྨྲ་བས་ལུས་ལ་མེ་བཏང་ནས་ཀྱང་མཆོད་པ་ཕུལ་བས་སེམས་ཅན་ལ་བརྩེ་བའི་བསམ་པས་ཚོགས་བསག་པ་གལ་ཆེ་ཟེར་བས། རྒྱལ་པོ་ན་རེ་ལུས་ལ་མེ་གཏོང་བའི་བརྩེ་བ་དེ་ཡང་ཆོས་མིན་ནམ་བྱས་པས་བརྩེ་མིན་པ་བྱ་བར་གྲགས། སྤྱིར་ལྟ་བ་དང་སྤྱོད་པ་འཛོམ་པའི་ཆོས་ཅིག་ཡིན་པ་ལ་བརྩེ་མིན་པའི་ལྟར་ཡིན་གསུངས་པས་སྟོན་མིན་པ་ཡིད་ཆད་ནས་མ་ཧྭ་ཡ་ནའི་སློབ་མ་ཉང་ཤ་མིས་རང་གི་ཤ་བཏུབ། སྙགས་བྱེ་མ་ལ་དང་རྔོགས་རིན་པོ་ཆེས་རང་གི་ཕོ་མཚན་བརྡུངས། རྒྱའི་ཧྭ་ཤང་མ་མགོས་རང་གི་མགོ་ལ་མེ་བཏང་སྟེ་འདས། གཞན་མ་རྣམས་ཆུ་གྲི་རྣོན་པོ་རེ་བསྲེལ་ཞིང་བརྩེ་མིན་པ་རིལ་བསད་ལ་ངེད་ཀྱང་རིལ་ཕྲུ་མའི་ངོས་ལ་འཆིའོ་ཟེར་ནས་དེ་རྒྱལ་པོའི་སྙན་དུ་བདས་པས་གསན་སྟེ། རྒྱལ་པོས་བན་དྷེ་སྟོན་རྩེན་གཉིས་ཀྱི་བར་གཉའ་གཡོན་བསྐོར་བསྐོར་ནས་འདིར་བན་དྷེ་ཀུན་ལྟ་བ་མ་མཐུན་བར་འཁྲུགས་པ་ལ་ཇི་ལྟར་མཛད་ཀྱང་མ་མཁྱེན་པ་དང་ཇི་ལྟར་བྱ་ཞེས་ནི་བཀའ་ཕྲིན་སྤྲིངས་ནས་ཡེ་ཤེས་དབང་པོ་འཕྲལ་དུ་ཤོག་ཞིག་ཞེས་ཕོ་ཉ་དུ་མ་ཞིག་བརྫངས་པ་ལས་མ་ཁུགས་ནས་ནང་བློན་གནོན་ཁམས་པ་བཏང་སྟེ་ཁྱོད་ཀྱིས་ཡེ་ཤེས་དབང་པོ་ཁུགས་ན་ཁྱོད་ལ་ཟངས་ཆེན་པོ་བྱ་དགར་བྱིན། མ་ཁུགས་ན་ཁྱོད་གསོད་ཏོ་ཅེས་བཀའ་བསྩལ་སྟེ་སྒྲོམ་བུ་བསྐུར་ནས་བཏང་ངོ་། །གནོན་ཁམས་༼ཇ༡༡༥བ༽པས་མཁར་ཆུར་ཕྱིན། བཀའི་སྒྲོམ་བུ་བྲག་ཕུག་དུ་བསྐུར་སྟེ་ཞལ་མཇལ་བར་ཅི་གནང་ཞེས་ཞུས་པས་མཇལ་ནས་བདག་དངོས་རྐང་བཙུགས་སྟེ་འོངས་ན་བྱོན་ན་ཤིན་ཏུ་ཐུགས་ལ་བཏགས་སྟེ་བདག་ལ་ཡང་བྱ་དགའ་གནང་བར་བདོག །མ་བྱོན་ན་བདག་གསོད་པར་ཡོད་པས་བྲག་གཡང་འདི་ལ་བདག་འཕྱོངས་སྟེ་འགུམ་མོ་ཞེས་ཞུས་པས་ཡེ་ཤེས་དབང་པོའི་ཞལ་ནས། འདི་ངའི་དགེ་སྦྱོར་ལ་བར་ཆད་བྱེད་པའི་བདུད་ཆེན་པོ་ཅིག་འོང་ན་འོན་ཡང་ཁྱོད་ཀྱི་སྲོག་དབྱུང་གིས་ང་འོང་བས་རྟ་ཁྲིད་དེ་ཤོག་ཞིག་གསུངས་ནས་དགའ་ཆེས་སྟེ་ཕོ་བྲང་དུ་ལོག །འཕྲལ་དུ་ཟངས་ཆེན་པོ་དང་བྱ་དགའ་ཆེ་ཐང་དུ་བསྩལ། ཆིབས་གུ་རུབ་བཅུ་དྲུག་བཏང་བས་ཡེ་ཤེས་དབང་པོ་ཕོ་བྲང་དུ་འོངས་ནས་སྤྱན་སྔར་མཆིས་པ་དང་། བཙན་པོའི་ཞལ་ནས་བན་དྷེ་དག་འདི་ལྟར་འཁྲུགས་ན་ཞེས་ལོ་རྒྱུས་ཞིབ་ཏུ་གསུངས་ནས་ད་ཇི་ལྟར་བྱ་ཞེས་གསུངས་པ་དང་། ཡེ་ཤེས་དབང་པོས་གསོལ་པ། དེ་ལ་བདག་འདིར་དགུག་མི་འཚལ། བདག་འདིར་མ་མཆིས་སྟེ་སྒོམ་པའི་བར་ཆད་མ་བྱུང་ན་བཙན་པོའི་སྐུ་ཚེ་དང་བདག་གི་ཚེ་ཡང་ཡུན་རིང་དུ་གནས། ལྷ་ཆོས་ཀྱང་བྱམས་པ་གཤེགས་ཀྱི་བར་དུ་གནས་པར་འགྱུར་བ་ཞིག་ན་བོད་སྐལ་བ་མ་མཆིས་པས་ལན། མཁན་པོ་འདའ་ཁར་འདི་སྐད་གསུངས་སྟེ་ཡོང་ནི་སངས་རྒྱས་ཀྱི་བསྟན་པ་གར་བྱུང་བར་མུ་སྟེགས་ཀྱི་རྒོལ་བ་རེ་འགྲན་ཟླར་འོང་ན་ཡང་བོད་ཡུལ་དུ་བསྟན་པ་ལྔ་བརྒྱའི་ཐ་མ་ལ་བྱུང་བས་མུ་སྟེགས་ཀྱི་རྒོལ་པ་ནི་མི་འབྱུང་། སངས་རྒྱས་པ་ཉིད་ལྟ་བ་མ་མཐུན་སྟེ་རྩོད་པར་འགྱུར་གྱིས་དེ་ལྟ་བུ་བྱུང་ན་ངའི་སློབ་མ་ཀ་མ་ཤཱི་ལ་བྱ་བ་ཞིག་བལ་ཡུལ་ན་འདུག་པ་སྤྱན་དྲོངས་ལ་དེ་དང་ཤེས་པ་འགྱེད་དུ་ཆུག་ལ་རྒྱལ་པོས་བསྡུམས་གྱིས་ཅིག །རྩོད་པ་ཆོས་ཕྱོགས་སུ་འདུམ་པར་འགྱུར་རོ་ཞེས་གསུང་གི་དེ་ཡང་དེ་ལྟར་མཛད་དུ་གསོལ་ཞེས་གསོལ་པ་དང་། བཙན་པོས་ཀ་མ་ལ་ཤཱི་ལ་འགུགས་སུ་ཕོ་ཉ་བཏང་བ་དང་། སྟོན་མིན་པ་དཔོན་གཡོག་སུམ་༼ཇ༡༡༦ན༽བརྒྱས་ཤེས་རབ་འབུམ་བླངས་སྟེ་བསམ་གཏན་གླིང་སྒོ་བཅད་ནས་ཟླ་བ་བཞིའི་བར་དུ་ཤགས་བསླབས། ཆོས་བྱ་མི་དགོས་ཉལ་བས་ཆོག་ཞེས་སྟོན་པ་བསམ་གཏན་ཉལ་ཆོག་གི་འཁོར་ལོ། དེ་ལ་རྩོད་པ་སྤོང་བ་བསམ་གཏན་གྱི་ལོན་དང་ཡང་ལོན་གཉིས། རིགས་པས་སྒྲུབ་པ་ལྟ་བའི་རྒྱབ་ཤ་དང་ལུང་གིས་སྒྲུབ་པ་མདོ་སྡེ་བརྒྱད་བཅུ་ཁུངས་ལ་སོགས་པ་བྱས། མདོ་སྡེ་དགོངས་པ་ངེས་འགྲེལ་རྡོག་པས་དྲིལ་སྟེ་འདི་ཆོས་མིན་ཟེར་ནས་བོར། དེར་ཀ་མ་ལ་ཤཱི་ལ་མ་བྱོན་གྱི་བར་དུ་ཡེ་ཤེས་དབང་པོའི་ཧྭ་ཤང་གི་ལྟ་བ་དང་བོ་དྷི་ས་ཏྭའི་ལྟ་བ་རྩེན་མིན་གྱི་ལུགས་ཇི་ལྟར་ལགས་པ་རིལ་སྙན་དུ་གསོལ་བ་ལས་ལྷ་སྲས་ཀྱི་དགོངས་པ་ཡང་འཁྲོལ་སྟེ་དགྱེས་ཆེས་ནས་དབུ་བཏུད་དེ་ཡེ་ཤེས་དབང་པོ་ནི་ངའི་ཨཱ་ཅཱརྱ་ཞེས་ཡང་ཡང་གསུངས་སྟེ་ཡེ་ཤེས་དབང་པོའི་ཞབས་ལ་ཕྱག་འཚལ་ལོ། །དེ་ནས་ཕྱིས་ཀ་མ་ལ་ཤཱི་ལ་རླུང་ཚུབས་ཀྱི་གྲུ་ལ་འཐོན་ཞེས་ཕོ་ཉ་བ་བྱུང་སྟེ་རྗེ་བློན་ཡོས་ཆབ་ཁར་གསུ་བ་ལ་བྱོན་པས་ཧྭ་ཤང་འཁོར་དང་བཅས་པ་ཡང་ཆབ་ཁར་བྱོན། ཀ་མ་ལ་ཤཱི་ལས་ཧྭ་ཤང་ལ་སྒྲ་ཚད་འདྲི་གསུངས་ནས་ཁམས་གསུམ་དུ་ཅིས་འཁོར་བྱ་བའི་བརྡར་ཕྱག་ཤིང་དབུ་ལ་ལན་གསུམ་དུ་བསྐོར་བས་ཧྭ་ཤང་གིས་ཆུ་ཚུར་ཁ་ནས་གོ་སྟེ་གཟུང་འཛིན་གཉིས་ཀྱིས་ལན་བྱ་བའི་བརྡར་བེར་གྱི་ཐུ་བ་ནས་ལན་གཉིས་སྤྲུགས། ཧྭ་ཤང་ན་རེ་འཇིགས་པོ་ཞིག་འདུག་ཟེར་སྐད། དེ་ནས་ཀ་མ་ལ་ཤཱི་ལ་བྱོན་པ་དང་བྱང་ཆུབ་གླིང་དུ་སེང་གེའི་ཁྲི་བཅས་སྟེ་བཙན་པོ་དགུང་ལ་བཞུགས། ཧྭ་ཤང་གཡས་སུ་སེང་གེའི་ཁྲི་ལ་བཞག་མཇུག་ལ་སྟོན་མིན་གྱི་སློབ་མ་རྣམས་དངར་སྟེ་ཇོ་མོ་བྱང་ཆུབ་དང་། སྲུ་ཡང་དག་དང་། བནྡྷེ་ལངྐ་ལ་སོགས་པ་མང་སྟེ་གྲལ་རིང་པོ་བྱུང་། ཀ་མ་ལ་ཤཱི་ལ་གཡོན་དུ་སེང་གེའི་ཁྲི་ལ་བཞག་རྗེས་ལ་བརྩེ་མིན་གྱི་སློབ་མ་རྦ་དཔལ་དབྱངས་དང་། བཻ་རོ་ཙ་ན་དང་། ཡེ་ཤེས་དབང་པོ་ལ་སོགས་པ་དགེ་སློང་མི་མང་བ་ཞིག་སྟེ་ཉུང་ཤས་ཅིག་ལས་༼ཇ༡༡༦བ༽མ་བྱུང་། བཙན་པོས་མཁན་པོ་གཉིས་དང་སྟོན་རྩེན་གྱི་བནྡྷེ་ཀུན་ལ་མེ་ཏོག་དཀར་པོའི་ཕྲེང་བ་རེ་རེ་ལག་དུ་ཕུལ་ནས་བཀའ་བསྩལ་པ། ངའི་མངའ་རིས་ཀྱི་འབངས་བོད་ནག་པོ་ལ་ཞེན་པ་རྣམས་ཀྱི་དོན་དུ་རྒྱ་གར་ནས་བོ་དྷི་ས་ཏྭ་སྤྱན་དྲངས་སྟེ་བོད་མི་ཉུང་ཤས་ཅིག་ཆོས་ལ་བཀོད། དད་པ་ཅན་ཤས་ཅིག་རབ་ཏུ་བྱུང་། ལྷ་ཁང་འགའ་ཟུང་བཞེངས་སྟེ་དཀོནད་ཅོག་གསུམ་གྱི་རྟེན་བཙུགས་ནས་འབངས་ཀུན་ལ་ལྷ་ཆོས་སློབ་ཏུ་བཅུག་པ་ལས་དད་པ་ཅན་ཉུང་ཤས་ཅིག་རབ་ཏུ་བྱུང་བའི་འོག་དུ་ཧྭ་ཤང་མ་ཧཱ་ཡ་ན་འདིར་མཆིས་པ་ལས་བོད་ཀྱི་བནྡྷེ་ཕལ་ཆེ་བ་ཅིག་ཧྭ་ཤང་ལ་སློབས། ཅིག་ནི་བོ་དྷི་ས་ཏྭའི་སློབ་མ་ཡིན་པས་ཧྭ་ཤང་གི་ལྟ་བར་སློབ་ཏུ་མ་བཏུབ་སྟེ་སྟོན་རྩེན་གཉིས་སུ་ཆད། དེ་གཉིས་མ་མཐུན་པར་འཁྲུགས་པ་ལ་ངའི་ཞལ་ཅེས་ཧྭ་ཤང་གི་སློབ་མ་རྣམས་མ་རངས་སྟེ་ཉང་ཤ་མི་རང་གི་ཤ་བཏུབས་ནས་ཤི། ཧྭ་ཤང་མེ་མགོ་ནི་རང་གི་མགོ་ལ་མེ་བཏང་ནས་ཤི། རྔོགས་རིན་པོ་ཆེ་དང་སྙགས་བྱེ་མ་ལས་ནི་རང་གི་ཕོ་མཚན་བརྡུངས་ནས་ཤི། གཞན་རྣམས་ཀྱང་ཆུ་གྲི་རེ་བསྲེལ་ཞིང་བརྩེ་མིན་པ་རིལ་གྱིས་བསད་ལ་བདག་ཅག་ཀྱང་ཕྲུ་མའི་ངོས་ལ་འཆི་ཟེར་སྟེ་ངས་དེ་ལྟར་བྱེད་ཏུ་མ་གནང་བར་གཉའ་གཡོན་བསྐོར་བ་ཡིན། བརྩེ་མིན་པའི་མཁན་པོ་བོ་དྷི་ས་ཏྭ་ཡིན། དེའི་སློབ་མ་ཀ་མ་ལ་ཤཱི་ལ་ཡིན་པས་ཁྱེད་འདིར་འོངས་པ་དང་ཧྭ་ཤང་དང་གཉིས་ཁ་བདུར་ལ་གཏན་ཚིགས་གང་བཟང་བ་ལ་སུ་གཏན་ཚིགས་ངན་པ་དེས་ང་རྒྱལ་མ་བྱེད་པར་ཆོས་ལུགས་བཞིན་དུ་མེ་ཏོག་ཕྲེང་བ་ཕུལ་ཞིག་ཞེས་བཀའ་བསྩལ་བ་དང་། ཧྭ་ཤང་ན་རེ་ང་གཞི་ལ་སྔ་བས་ངས་དྲིའམ་ལན་གདབ་གསུངས་ཀ་མ་ལ་ཤཱི་ལའི་ཞལ་ནས་ཁྱོད་ཀྱི་དགོངས་པའི་ལྟ་བ་ལ་ཤགས་ཐོབ་ཅིག་གསུངས་པ་དང་། ཧྭ་ཤང་ན་རེ། ཐམས་ཅད་སེམས་ཀྱི་རྣམ་པར་རྟོག་པས་བསྐྱེད་པས་ལས་དགེ་མི་དགེས་མཐོ་རིས་དང་ངན་སོང་གི་འབྲས་བུ་མྱོང་ཞིང་འཁོར་བ་ན་འཁོར་རོ། །གང་ཞིག་ཅི་ལ་ཡང་༼ཇ༡༡༧ན༽མི་སེམས་ཞིང་ཅི་ཡང་མི་བྱེད་པ་དེ་འཁོར་བ་ལས་ཡོངས་སུ་ཐར་བར་འགྱུར་རོ། །དེ་ལྟ་བས་ན་ཅི་ཡང་མི་བསམ་མོ། །སྦྱིན་པ་ལ་སོགས་པའི་ཆོས་སྤྱོད་རྣམ་པ་བཅུ་ལ་སྤྱོད་པ་ནི་སྐྱེ་བོ་དགེ་བའི་ལས་འཕྲོ་མེད་པ་བློ་ཞན་པ་དབང་པོ་བརྟུལ་བོ་རྣམས་ལ་བསྟན་པ་ཡིན། སྔོན་བློ་སྦྱངས་པ་དབང་པོ་རྣོན་པོ་དག་ལ་སྤྲིན་དཀར་ནག་གཉིས་གང་གིས་ཀྱང་ཉི་མ་སྒྲིབ་པ་ལྟར་དགེ་སྡིག་གཉིས་ཀས་ཀྱང་སྒྲིབ་པས་དེ་བས་ན་ཅི་ལ་ཡང་མི་སེམས། ཅི་ལ་ཡང་མི་རྟོག་ཅི་ལ་ཡང་མི་དཔྱོད་པ་ན་མི་དམིགས་པ་ཅིག་ཅར་དུ་འཇུག་པས་ས་བཅུ་པ་དང་འདྲའོ་ཞེས་སྨྲས་པ་དང་། ཨཱ་ཙརྱ་ཀ་མ་ལས་གསུངས་པ། དེ་ལྟར་ཅི་ཡང་མི་བསམ་ཟེར་བ་དེ་ནི་སོ་སོར་རྟོག་པའི་ཤེས་རབ་སྤངས་པ་ཡིན་ནོ། །ཆོས་ཐམས་ཅད་ཀྱི་རང་བཞིན་ཆོས་དབྱིངས་རྣམ་པར་མི་རྟོག་པ་དེ་ནི་སོ་སོར་རྟོག་པའི་ཤེས་རབ་ཀྱིས་རྟོགས་དགོས་པ་ཡིན། ཡང་དག་པའི་ཡེ་ཤེས་ཀྱི་རྩ་བ་ནི་སོ་སོར་རྟོག་པའི་ཤེས་རབ་ཡིན་ན་དེ་སྤངས་པས་འཇིག་རྟེན་ལས་འདས་པའི་ཡེ་ཤེས་སམ་ཤེས་རབ་ཀྱང་སྤངས་པར་འགྱུར་སྟེ་སོ་སོར་རྟོག་པའི་ཤེས་རབ་མེད་པར་རྣལ་འབྱོར་པས་ཐབས་གང་གིས་རྣམ་པར་མི་རྟོག་པ་ལ་གནས་པར་འགྱུར། གལ་སྟེ་ཆོས་ཐམས་ཅད་དྲན་པ་མེད་ཅིང་ཡིད་ལ་བྱར་མེད་པ་ཡིན་ན་ཉམས་སུ་མྱོང་བ་རྣམས་མི་དྲན་ཞིང་ཡིད་ལ་མི་བྱ་བར་མི་ནུས་སོ། །གལ་སྟེ་བདག་གིས་ཆོས་གང་ཡང་དྲན་པ་མི་བྱ་ཡིད་ལ་མི་བྱའོ་སྙམ་ན་ནི་དེ་ཉིད་དྲན་པ་ཤིན་ཏུ་ཡིད་ལ་བྱས་པར་འགྱུར་རོ། །དྲན་པ་དང་ཡིད་ལ་བྱ་བ་མེད་པ་ཙམ་ལ་བྱེད་ན་མེད་པ་ནི་རྒྱུར་མི་རུང་སྟེ་དྲན་པ་མེད་པ་ཙམ་གྱིས་རྣམ་པར་མི་རྟོག་པར་འགྱུར་ན་བརྒྱལ་བ་དང་ར་རོ་བ་དང་བོག་པའི་དུས་སུ་ཡང་དྲན་པ་མེད་པས་རྣམ་པར་གྲོལ་བར་འགྱུར་རོ། །དེ་ལྟ་བས་ན་ཡང་དག་པའི་སོ་སོར་རྟོག་པ་མེད་པར་རྣམ་པར་མི་རྟོག་པ་ལ་འཇུག་པའི་ཐབས་མེད་ཏོ། །དྲན་པ་ཙམ་པོ་བཀག་ཀྱང་ཡང་དག་པའི་སོ་སོར་རྟོག་པ་མེད་ན་ཆོས་ཐམས་ཅད་ངོ་བོ་ཉིད་མེད་པ་ལ་ཇི་ལྟར་འཇུག་ནུས། ༼ཇ༡༡༧བ༽ངོ་བོ་མེད་པ་སྟོང་པ་ཉིད་མ་རྟོགས་ན་སྒྲིབ་པ་སྤོང་བར་མི་འགྱུར་བ་ཁོ་ནའོ། །སྟོང་པ་ཉིད་མ་རྟོགས་ཀྱང་དྲན་པ་མེད་པ་ཙམ་གྱིས་ཐར་པ་ཐོབ་པ་དང་གྲོལ་བར་འགྱུར་ན་ཁམས་གོང་མའི་ལྷ་ཐམས་ཅད་ཐར་པ་ཐོབ་པ་དང་གྲོལ་བར་འགྱུར་རོ། །དྲན་པ་ཅི་ཡང་མེད་པའི་རྨོངས་པའི་སེམས་ཀྱིས་ཡང་དག་པའི་ལམ་རྣལ་འབྱོར་དུ་ཇི་ལྟར་འགྱུར། དེ་ནི་གཉིད་སྟུག་པོའི་རྨོངས་པའི་སེམས་དང་འདྲའོ། །དྲན་བཞིན་དུ་ཡང་མི་དྲན་བྱར་མི་རུང་ངོ་། །དྲན་མེད་དང་ཡིད་ལ་བྱར་མེད་པས་སྔོན་གྱི་གནས་རྗེས་སུ་དྲན་པ་དང་ཐམས་ཅད་མཁྱེན་པར་ཇི་ལྟར་འགྱུར། ཉོན་མོངས་པ་ཡང་ཇི་ལྟར་སྤོང་། དེ་བས་ན་ཡང་དག་པའི་སོ་སོར་རྟོག་པའི་ཤེས་རབ་ཀྱིས་ཕྱིན་ཅི་ལོག་གི་སྣང་བ་རྒྱང་སྲིང་བ་ཡིན་ནོ། །དེ་བསྲིངས་ཅིང་སྤངས་པས་ཡང་དག་པ་ཕྱིན་ཅི་མ་ལོག་པའི་སྣང་བ་རྣལ་མའི་དོན་ཇེ་གསལ་ཇེ་གསལ་རྟོགས་པར་འགྱུར་རོ། །དེ་ལྟ་བུའི་དོན་ངེས་པར་རྟོགས་པའི་རྣལ་འབྱོར་བས་དུས་གསུམ་ཕྱི་ནང་ཐམས་ཅད་སྟོང་པར་རྟོགས་སྟེ་རྟོག་པ་ཐམས་ཅད་ཉེ་བར་ཞི་བར་འགྱུར་ལྟ་བ་ངན་པ་སྤོང་བར་འགྱུར་རོ། །དེ་ལྟ་བུ་དེ་བརྟན་ཙ་ན་ཐབས་དང་ཤེས་རབ་གཉིས་ལ་མ་རྨོངས་པས་སྒྲིབ་པ་ཐམས་ཅད་དེ་ཉིད་ཏུ་བསལ་ནས་སྤངས་པ་དང་ཡེ་ཤེས་ཕུན་སུམ་ཚོགས་པ་སངས་རྒྱས་ཀྱི་ཆོས་ཐོབ་པར་འགྱུར་རོ་ཞེས་གསུངས་སོ། །དེར་བཙན་པོའི་ཞལ་ནས་སྟོན་ཆེན་ཤགས་གང་རྒྱལ་བའི་འཁོར་ཀུན་ཡང་མཆིད་ཤགས་ཐོབ་ཅིག་ཞེས་གསུངས་པ་དང་དཔལ་དབྱངས་ན་རེ། ཁྱེད་རྒྱའི་བཞེད་པ་ལྟར་ན་ཅིག་ཆར་དུ་འཇུག །ཅིག་རིམ་གྱིས་མཆི་ན་ཕ་རོལ་ཏུ་ཕྱིན་པ་དྲུག་མི་མཐུན་པའི་ཕྱོགས་ལས་གདགས་པར་གསུངས་སྟེ་འཛིན་པ་མ་མཆིས་པའི་སླད་དུ་སྦྱིན་པའི་མིང་བཏགས་སྟེ་བདོག་པ་བཏང་ནས་ཡོངས་སུ་འཛིན་པ་མེད་ན་སྦྱིན་པ་བཏང་བ་ཡིན། སྒོ་གསུམ་ཆགས་སྡང་བཀག་ན་ཚུལ་ཁྲིམས་ཡིན། ཁྲོ་བ་མེད་ན་བཟོད་པའི་མཆོག་ཡིན། ལེ་ལོ་འདོར་བ་ལ་བརྩོན་འགྲུས་ཀྱི་མིང་བཏགས། སེམས་ལ་གཡེང་བ་མ་མཆིས་༼ཇ༡༡༨ན༽ན་བསམ་གཏན། ཆོས་རང་དང་སྤྱིའི་མཚན་ཉིད་ཤེས་ན་ཤེས་རབ་ཡིན། སྟོན་པ་འདས་ནས་རིང་ཞིག་དུ་ལྟ་བ་ལ་མཐུན་པ་མ་མཆིས། སླད་ནས་དབུ་མ་རྣམ་གསུམ་མ་མཐུན་སྟེ་རྩོད་པར་གྱུར། ད་ལྟ་སྟོན་རྩེན་གཉིས་ལྟ་བ་མ་མཐུན་སྟོན་མིན་ཅིག་ཆར་དུ་འཇུག་ཟེར་སྟེ་ཡང་དག་པ་མ་རྟོགས་མ་འཇལ་བས་དེ་ལྟར་གྱུར། འཇུག་སྒོ་ཐ་དད་ཀྱང་སངས་རྒྱས་འཐོབ་པར་འདོད་པར་ཅིག་ཞེས་འབྲས་བུ་འདོད་པ་ལ་སྤྱི་མཐུན་པ་སྐད་དུ་སྨྲས། ཡེ་ཤེས་དབང་པོས་སྨྲས་པ། ཅིག་ཆར་འཇུག་བྱ་བ་དང་རིམ་གྱིས་འཇུག་བྱ་བ་གཉིས་དཔྱོད་དགོས་སྟེ་རིམ་གྱིས་འཇུག་ན་རྩོད་རྒྱུ་མ་མཆིས་སྟེ་ངེད་དང་འདྲའོ། །ཅིག་ཅར་དུ་འཇུག་ན་ཁྱེད་ད་དུང་ཅི་བྱེད་དང་པོ་ནས་སངས་རྒྱས་ན་ཅི་ཉེས། དེ་བས་ན་རི་ལ་འཛེག་པ་ཡང་གོམ་པ་རེ་རེ་ནས་འཛེག་དགོས་སྟེ་གོམ་པ་གཅིག་གིས་བགྲོད་མི་ནུས་པ་ལྟར་ས་དང་པོ་ཐོབ་པ་ཡང་རབ་ཏུ་དཀའ་ན་ཐམས་ཅད་མཁྱེན་པ་ཐོབ་པ་ལྟ་ཅི་སྨོས། ཅི་ཡང་མ་བྱས་པར་འཚང་རྒྱ་བ་ནི་ཁྱེད་ལ་བསྟན་པའི་ཁུངས་དགོས། སྟོན་རྩེན་མི་འདྲ་སྟེ་ངེད་བརྩེ་མིན་གྱི་ལུགས་ཀྱིས་གསུང་རབ་ཀུན་ལ་བསླབས། ཐོས་བསམ་སྒོམ་གསུམ་གྱི་ཤེས་རབ་རྣམ་གསུམ་ལ་བརྟེན་ནས་དོན་མ་ནོར་བར་ཤེས་ནས་ཆོས་སྤྱོད་བཅུ་ལས་བསླབས་སྟེ་བསྒོམས་པས་ས་དང་པོ་ལ་བཟོད་པ་ཡང་འཐོབ། ཡང་དག་པའི་སྐྱོན་མེད་པར་ཡང་འཇུག །དེ་ནས་ས་དགུར་ཡང་དག་པའི་ཤེས་རབ་རིམ་པར་སྦྱངས་ཕ་རོལ་ཏུ་ཕྱིན་པ་བཅུ་ལ་བསླབས། རྒྱུད་སྦྱངས་ཚོགས་གཉིས་རྫོགས་ནས་སངས་རྒྱས་བརྙེས་པ་ལགས་ན། ཁྱེད་ལྟར་གྱི་ཚོགས་མ་བསགས་བློ་མ་སྦྱངས་པའི་འཇིག་རྟེན་གྱི་བྱ་བ་ཡང་མི་ཤེས་ན་ཐམས་ཅད་མཁྱེན་པ་འཐོབ་པ་དང་ཤེས་བྱ་ཐམས་ཅད་ལ་འཇུག་པར་ཇི་ལྟར་འགྱུར། སངས་རྒྱས་རང་གཞན་གྱི་དོན་ཕུན་སུམ་ཚོགས་པ་དེའི་རྒྱུ་ཅི་ལས་གྲུབ་ན་ཚོགས་གཉིས་ལས་གྲུབ་པ་ཡིན། སྟོང་པ་གཅིག་པུས་རང་ལ་ཡང་མ་ཕན་ན་གཞན་གྱི་དོན་ག་ལ་འགྲུབ། ཐ་ན་ལུས་༼ཇ༡༡༨བ༽སྲོག་འཚོ་བ་ལ་ཡང་ཟས་དང་སྐོམ་དང་གོས་ལ་སོགས་པ་རྩོལ་སྒྲུབ་བྱ་དགོས་པ་ལ་བརྟེན་སྟེ་འཚོ་དགོས་ལ་དེ་དག་ལ་མ་བརྟེན་ན་འགུམ་སྟེ་ཟས་མ་མྱོང་ན་ཞག་བདུན་ན་ལྟོགས་སྟེ་འཆི་ན་ཐར་པ་སྒྲུབ་པ་ལ་ཆོས་སྤྱོད་རྣམ་པ་བཅུ་བྱ་དགོས་པ་ལྟ་ཅི་སྨོས། དེ་ལྟར་ཁུངས་མེད་ཅིང་ཐབས་ཤེས་ཡ་བྲལ་བའི་ཆོས་ཀྱིས་སངས་རྒྱས་ལ་སྐུར་སྟེ་བསླུས་པ་ཡིན། བྱང་ཆུབ་སེམས་དཔའ་ནི་སེམས་ཅན་གྱི་དོན་དུ་སེམས་བསྐྱེད་ནས་གཞན་དོན་ལྷུར་བྱས་བསོད་ནམས་ཀྱི་ཚོགས་བསགས་སྟེ་ཤེས་བྱ་ཐམས་ཅད་ལ་མཁས་པར་བསླབས། ཤེས་རབ་གསུམ་བློ་སྦྱངས་སྟེ་ཡེ་ཤེས་ཀྱི་ཚོགས་བསགས། སྒྲིབ་པ་གཉིས་སྦྱངས། བློའི་དྲི་མ་ཐམས་ཅད་སྤངས་ནས་མཐུ་རྫོགས་པ་དང་སངས་རྒྱས་ནས་སེམས་ཅན་ཐམས་ཅད་སངས་རྒྱས་ཀྱི་ས་ལ་འགོད་པར་མཛད་པའི་འཕྲིན་ལས་འཁོར་བ་མ་སྟོངས་ཀྱི་བར་དུ་འབྱུང་བ་ལྷུན་གྱིས་གྲུབ་པ་ཡིན་པར་ལུང་དུ་མ་ནས་གསུངས་སོ། །ཅི་ཡང་མི་སེམས་པ་ནི་སྒོ་ང་དང་འདྲའོ། །མ་བརྟགས་པར་གོམ་པ་བོར་ཡང་བརྡབ་འཆོས་སྟེ་འགྲོ་ན་ཆོས་ག་ལ་རྟོགས། ཅི་ཡང་མ་བྱས་པར་ཉལ་བས་ཟན་ཡང་མི་མྱོང་བར་ལྟོགས་སྟེ་འཆི་ནས་སངས་རྒྱས་ག་ལ་འགྲུབ། དེ་བས་ན་ནངས་ལ་མདོ་སྡེ་བྱང་ཆུབ་པར་བཀླགས། དབེན་པར་ཞི་གནས་དང་ལྷག་མཐོང་ཡིད་ལ་བྱས། རྟོགས་པས་ཡིད་ལ་མྱོང་བ་ཤར། དེ་ལྟར་མ་རྟོགས་པའི་དོན་དུ་ཚོགས་གསག་སྟེ་སེམས་ཇི་ལྟ་བུ་ཞེ་ན་ཀུན་རྫོབ་སྒྱུ་མ་ལྟ་བུ་ལ་དོན་དམ་པར་དེ་མ་སྐྱེས་པར་རྟོགས་སྟེ་ཆོས་ཐམས་ཅད་ཆུ་ཤིང་གི་སྙིང་པོ་ལྟ་བུར་མ་བཅོས་པར་རྟོགས་ན་དུས་གསུམ་མི་དམིགས་པར་འགྱུར་སྟེ་ཆོས་དང་གང་ཟག་ལ་བདག་མ་མཆིས་པར་རིག་པས་བྱིང་རྒོད་མ་མཆིས་པར་ཟུང་འབྲེལ་དུ་ངང་གིས་འཇུག་པ་ལགས་སྟེ་སྒོམ་པ་ཡང་དེ་ལྟར་ལགས། ཅེས་མཆི་བ་དང་སྟོན་མིན་པས་ཤགས་ལན་སྨྲ་བར་མ་སྤོབས་སྟེ་མེ་ཏོག་གཏོར་ནས་ཕམ་པར་ཁས་བླངས་སོ། །དེའི་ཚེ་གཟིམས་མལ་བ་ཅོ་རྨ་རྨ་རང་གི་དབང་པོ་བརྡུངས་ནས་ལྕེབས་སོ། །

དེ་ནས་བཙན་༼ཇ༡༡༩ན༽པོའི་ཞལ་ནས། ཧྭ་ཤང་གི་ཆོས་སྟོན་མིན་པ་ཅིག་ཅར་དུ་འཇུག་ཟེར་བ་དེ་ནི་ཆོས་སྤྱོད་རྣམ་པ་བཅུ་ལ་སྐྱོན་བཀལ་སྟེ་མི་བགྱིད། སེམས་པ་ནི་བྱིང་། བདག་དང་གཞན་གྱི་བློ་སྦྱོང་གི་སྒོ་བཀག་སྟེ་འཕྲོ་བཅད་ན་སེམས་བྱིང་ཞིང་ཆོས་ནུབ་པར་འགྱུར་བས་འཕྲོ་ཆོད་ལ་དེ་ལྟ་བུ་ནི་ཁྱེད་རང་སྒོམས་ཅིག་གཞན་ཁྱེད་ཀྱི་འཁོར་རྣམས་དང་བོད་རྣམས་ད་སླན་ཆད་ལྟ་བ་ནཱ་གརྫུ་ནའི་ལུགས་ཟུངས། སྤྱོད་པ་ཕ་རོལ་ཏུ་ཕྱིན་པ་དྲུག་ལ་གྱིས་ལ་ཆོས་སྤྱོད་རྣམ་པ་བཅུ་ཉམས་སུ་ལོངས། སྒོམ་པ་ཤེས་རབ་རྣམ་པ་གསུམ་ལ་བློ་སྦྱོངས་ལ་ཐབས་དང་ཤེས་རབ་ཟུང་དུ་ཆུད་ཅིང་འབྲེལ་བ་ཞི་གནས་དང་ལྷག་མཐོང་ལ་སྒོམས་ཅིག་ད་སླན་ཆད་འོ་སྐོལ་བོད་རྗེ་བློན་འབངས་བཅས་ཀྱིས་ཀྱང་ཆོས་བྱ་བ་རྣམས་ཀྱིས་འདི་ལྟར་བྱ་སྟེ། སྤྱིར་བོད་མཐའ་འཁོབ་ཏུ་གྱུར་པ་དང་རིག་པ་བླུན་ཞིང་རང་ག་བ་མང་ལ་ཆོས་འདི་རྟོགས་པར་དཀའ་ཞིང་ཟབ་པས། རྒྱ་གར་གྱི་མཁས་པ་རབ་ཏུ་གྱུར་པར་གྲགས་པ་རྒྱལ་པོས་སྤྱན་དྲངས་སྟེ་ཡོན་བདག་བྱས། ལོ་ཙཱ་བ་མཁས་པས་གཏན་ལ་ཕབ་པའི་ཆོས་དེ་ལ་འཇུག་པར་བྱའོ། །རྒྱལ་པོས་ཡོན་བདག་མ་བྱས་ལོ་ཙཱ་བ་མཁས་པས་གཏན་ལ་མ་ཕབ་པའི་ཆོས་ལ་འཇུག་པར་མི་བྱའོ། །ཞེས་བཀའ་ནན་དྲག་དུ་བསྩལ་ནས་བཀའ་གཙིགས་ཀྱི་ཡི་གེ་ཞིབ་མོ་གསུམ་ཏུ་མཆིས་སྟེ་གསེའི་སྒྲོམ་བུར་བཅུག་ཁ་ལ་སྒོ་ལྕགས་བསྩལ་སྟེ་རྗེའི་ཕྱག་དབལ་ན་མཆིས་སྟེ་གནོད་སྦྱིན་དམ་རྒྱ་ནག་པོ་ལ་གཏད། ཆེ་ལོང་ཞིག་ནི་ཞང་བློན་རྣམས་ལ་དར་བར་བྱས། དེ་ནས་ཧྭ་ཤང་མ་ཧྭ་ཡ་ན་གཙུག་ལག་ཁང་ཞིག་བཞེངས་ནས་སླར་རྒྱ་ནག་དུ་གཤེགས། སྔོན་རྒྱལ་པོ་གདུང་རབས་ལྔར་ཆོས་མ་ཚུགས་པ་ལྷ་སྲས་ཁྲི་སྲོང་ལྡེ་བཙན་དང་། ཟ་ཧོར་རྒྱལ་པོའི་སྲས་བོ་དྷི་ས་ཏྭ་དང་། རྦ་ཡེ་ཤེས་དབང་པོ་དང་། སང་ཤི་ཏ་བཞིས་དཀོནད་ཅོག་གི་རྟེན་མཆོད་གནས་པ་བཙུགས། དམ་པའི་ཆོས་བོད་ཁམས་སུ་རྒྱ་ཆེར་བསྒྲགས་སོ། །༼ཇ༡༡༩བ༽

དེར་རྗེ་བཙན་པོའི་ཐུགས་དགོངས་འགྲུབ་ནས་འབངས་ཐམས་ཅད་ཆོས་ལ་བཙུད་ཅིང་ལྷ་ཆོས་མི་དགྱིད་དུ་མི་གནང་བའི་ཕྱིར་དབུས་མཐའ་ཐམས་ཅད་དུ་སློབ་དཔོན་བསྐོས། ཞང་བློན་གྱི་བུ་ཚ་དང་བཙུན་མོ་ཐམས་ཅད་ཀྱང་ཀ་ཝ་ལི་རེ་རེ་ཐོགས་ནས་ཆོས་སློབ་ཏུ་བཅུག་གོ །དེ་ནས་སློབ་དཔོན་ཀ་མ་ལ་ཤཱི་ལ་ལ་བཙན་པོས་ཆོས་ཐམས་ཅད་ཐོས་བསམ་སྒོམ་གསུམ་གྱིས་བདག་མེད་པར་གཏན་ལ་ཕབ་པའི་ཆོས་དེ་ཇི་ལྟར་ལགས་པ་ཡི་གེར་འགོད་པར་ཞུས་པས་སྒོམ་རིམ་དང་པོ་བརྩམས་ནས་གནང་། རྗེས་གཟིགས་པས་དོན་དགོངས་སྟེ་ད་དེའི་དོན་སྟན་ཐོག་གཅིག་དུ་སྒོམ་ན་ཇི་ལྟར་སྒོམ་ཞུས་པས་སྒོམ་རིམ་བར་པ་བརྩམས་ནས་གནང་། དེ་ལ་འབྲས་བུ་ཇི་ལྟར་མཆི་ཞུས་པས་སྒོམ་རིམ་ཐ་མ་འབྲས་བུ་བསྟན་པ་བརྩམས་ནས་གནང་། འབྲས་བུ་བསྟན་པའི་ཞར་ལ་ཧྭ་ཤང་གི་ལྟ་བ་ནོར་བ་དེ་སུན་ཕྱུང་ནས་སྣང་། དེ་ལ་ཤིན་ཏུ་དགྱེས་པས་དེའི་དོན་འགྲེལ་དུ་བོ་དྷི་ས་ཏྭའི་དགོངས་པ་ལ་རྒོལ་བ་བྱུང་གིས་དྭོགས་པའི་དོན་དུ་ལུང་དང་རིགས་པ་འབྲེལ་བར་དབུ་མ་སྣང་བ་བརྩམས་ནས་བཙན་པོ་ལ་གནང་ངོ་ཞེས་རྦ་བཞེད་ཁུངས་ཐུབ་ལས་བྱུང་བ་ཇི་ལྟ་བ་བཀོད་པའོ། །

བུ་སྟོན་ཆོས་བྱུང་ལས་ནི་སྟོན་མིན་བརྩེ་མིན་ནི་རྒྱ་ནག་གི་སྐད་དེ་ཅིག་ཆར་པ་དང་རིམ་སྐྱེས་པ་ཅེས་ཟེར་རོ་ཞེས་བྱུང་ངོ་། །སྤྱིར་སངས་རྒྱས་ཀྱི་བསྟན་པ་ལ་ཆོས་དང་ཆོས་མ་ཡིན་པ་བྱ་བ་ན་གང་ཆོས་མ་ཡིན་པའི་ཕྱོགས་དེ་ནི་ཞེ་སྡང་དྲག་པོས་ཁྲོ་བ་དང་འཁྲུགས་པར་བྱེད་ཅིང་མཚོན་ཆའི་སྦྱོར་བས་ཕ་རོལ་གསོད་པའི་བར་དུ་བརྩོན་པར་བྱེད་ལ། གང་ཆོས་ཀྱི་ཕྱོགས་དེ་ནི་ཕ་རོལ་པོ་ཇི་ཙམ་དུ་འཁྲུག་ཤིང་ཁྲོ་བ་ཙམ་གྱིས་སྙིང་རྗེ་དང་བཟོད་པ་འཕེལ་ཞིང་དུས་ལ་བབ་ན་ལུང་རིགས་དང་ལྡན་པའི་འབེལ་བའི་གཏམ་གྱིས་ཕ་རོལ་གྱི་ལོག་རྟོག་ཟློག་པ་ལ་བརྩོན་པར་བྱེད་ཀྱི། སྲོག་དང་ཟང་ཟིང་འཇོམས་པ་ནི་གཞན་གྱིས་བྱེད་པ་ཡང་ཟློག་ན་རང་གིས་བགྱི་བ་ལྟ་ཅི་སྨོས་སྟེ་དེས་ན་དེང་སང་༼ཇ༡༢༠ན༽དང་མ་འོངས་པའི་དུས་ཀྱང་རུང་སྟེ་བསྟན་པ་བྱེ་བ་ན་གང་ཆོས་ཀྱི་ཕྱོགས་དང་གང་ཆོས་མ་ཡིན་པའི་ཕྱོགས་སུ་གནས་པ་ནི་འདི་ཁོ་ནས་ཤེས་པར་ནུས་སོ། །ཆོས་མ་ཡིན་པའི་ཕྱོགས་རྣམས་ནི་ལྟ་བ་དང་གྲུབ་མཐའ་ཡང་ཉ་འབྲིད་པ་ལ་ལྕགས་ཀྱུའི་རྩེའི་ཟས་ལྟར་སྐྱེ་བོ་ཆོས་ལྟར་སྣང་བས་སླུ་བའི་ཕྱིར་དང་པོར་སྨྲ་བ་ཙམ་དུ་ཟད་ཀྱི། གང་ཁས་ལེན་པའི་ལྟ་སྤྱོད་དེ་ལ་ཡང་རང་ཉིད་གནས་པ་མ་ཡིན་སྟེ་དཔེར་ན་ཧྭ་ཤང་འཁོར་བཅས་ཀྱང་ཅི་ཡང་དྲན་པར་མི་བྱ་ཞིང་དགེ་སྡིག་གཉིས་ཀ་མི་བྱེད་པ་རང་གི་ལྟ་གྲུབ་ཏུ་སྨྲས་མོད་ཀྱང་བརྩེ་མིན་གྱིས་དེ་ལྟར་མི་རིགས་སོ་ཞེས་སྨྲས་པ་ན་དེ་མ་ཐག་ཁྲོ་བོ་དང་འཁྲུག་པ་རྩ་ཉོན་དང་ཉེ་ཉོན་ཐམས་ཅད་དྲན་ཞིང་ཡིད་ལ་བྱེད་ལ་ཆུ་གྲི་བསྲེལ་ནས་གསོད་འདོད་ཀྱི་མི་དགེ་བ་དྲག་པོས་རྒྱུད་ཁེངས་ཅིང་ལྡོག་པར་མི་བྱེད་པས་དེ་མ་ཐག་རང་གི་ལྟ་གྲུབ་རང་གིས་བཤིག་པའི་ཕྱིར་རོ། །ཆོས་བཞིན་གྱི་ལྟ་བ་དང་གྲུབ་མཐའ་ནི་དེ་འདྲ་བ་མ་ཡིན་སྟེ། གནོད་བྱེད་སོགས་རྐྱེན་དྲག་པོ་དང་ཐུག་པ་ན་གོ་ཆ་ལྟར་རང་རྒྱུད་ལ་མི་གནོད་པ་དང་མཚོན་ཆ་ལྟར་ཉོན་མོངས་པ་འཇོམས་པའི་བྱེད་ལས་གཉིས་ཀ་ལྟ་བ་དེས་ལྷན་ཅིག་དུ་འགྲུབ་ཅིང་བུད་ཤིང་བསྣན་པའི་མེ་ལྟར་ལྟ་བའི་བསོས་འདེབས་པ་ཅིག་འབྱུང་བ་ཡིན་ནོ་ཞེས་བྱ་བ་ནི་འཕྲོས་པའི་དོན་ཏོ། །

རྦ་བཞེད་ལ་ལར་སྔར་གྱི་མེ་ཏོག་གཏོར་ནས་ཕམ་པར་ཁས་བླངས་སོ་ཞེས་པའི་འོག་དུ་ཡང་ལུགས་གཅིག་ལ་རྒྱ་ནག་གི་དགེ་སློང་བྱུང་ནས་ཁོ་ན་རེ་ཚིག་ལ་སྙིང་པོ་མེད། ཐ་སྙད་ཀྱི་ཆོས་ཀྱིས་འཚང་མི་རྒྱ། སེམས་རྟོགས་ན་དཀར་པོ་ཆིག་ཐུབ་ཡིན་པས་དེས་ཆོག་ཟེར་ནས་དཀར་པོ་ཆིག་ཐུབ་འདི་བོད་ཐམས་ཅད་འཕེལ་ལོ་ཞེས་སོགས་དང་། མཁན་པོའི་ཞལ་ཆེམས་ཀྱི་སྐབས་སུ་ང་འདས་པའི་འོག་དུ་རྒྱ་ནག་གི་མཁན་པོ་གཅིག་འབྱུང་སྟེ་དེས་ཐབས་དང་ཤེས་རབ་ལ་སྐུར་པ་འདེབས་པ་དཀར་པོ་ཆིག་ཐུབ་བྱ་བ་སེམས་རྟོགས་པ་འབའ་ཞིག་གིས་འཚང་རྒྱའོ་ཟེར་བ་འབྱུང་སྟེ་མདོ་ལས་༼ཇ༡༢༠བ༽རྙིགས་མ་ལྔའི་ནང་ནས་ལྟ་བའི་རྙིགས་མ་ཞེས་བྱ་བ་སྟོང་པ་ཉིད་ལ་དགའ་བ་ཡོང་བར་གསུངས་པས་བོད་ཁོ་ནར་མ་ཟད་རྙིགས་མ་ལྔ་བདོ་བའི་གང་ཟག་ཐམས་ཅད་དེ་ལ་དགའ་བ་ཆོས་ཉིད་ཡིན། དེའི་ཆོས་ལུགས་དེ་འཕེལ་ན་སངས་རྒྱས་ཀྱི་བསྟན་པ་སྤྱི་ལ་གནོད་པས་ཀ་མ་ལ་ཤཱི་ལ་སྤྱན་དྲོངས་ཅེས་དང་། ཁྱེད་བརྩེ་མིན་པ་སྐྱབས་འགྲོ་སེམས་སྐྱེད་ནས་རིམ་པས་བྱེད་པ་སྤྲེའུ་ལྟར་མས་འཛེག་ཡིན། ངེད་བྱ་བྱེད་ཀྱི་ཆོས་ཀྱིས་འཚང་མི་རྒྱ་བས་སེམས་རྟོགས་པ་ཉིད་ཀྱིས་འཚང་རྒྱ་སྟེ་ཁྱུང་ཤིང་རྩེར་བབ་པ་ལྟར་ཡས་བབ་ཡིན་ཟེར་བ་ལ་ཀ་མ་ལས་དཔེ་མི་འཐད་དེ་ཁྱུང་དང་པོ་ནས་འདབ་གཤོག་རྫོགས་སམ་ཚར་ནས་རིམ་པར་རྫོགས་ནས་ཤིང་རྩེར་བབ། དང་པོ་མི་སྲིད་ལ་ཕྱི་མ་རིམ་གྱིས་པའི་དཔེར་རུང་གི་ཅིག་ཆར་བར་མི་རུང་ངོ་། །དོན་མི་འཐད་དེ། རྣམ་པར་མི་རྟོག་པ་སྒོམ་པ་དེ་རྟོག་པ་ཕྱོགས་གཅིག་བཀག་པ་ཡིན་ནམ་ཐམས་ཅད་བཀག་པ་ཡིན། དང་པོ་ལྟར་ན་གཉིད་དང་བརྒྱལ་བ་སོགས་ཀྱང་སྒོམ་ཡིན་པར་འགྱུར། མཐའ་དག་བཀག་དགོས་ན་མི་རྟོག་པ་སྒོམ་པའི་ཚེ་སྒོམ་སྙམ་པའི་རྟོག་པ་སྔོན་དུ་བཏང་དགོས་སམ་མི་དགོས། མི་དགོས་ན་སེམས་ཅན་ཐམས་ཅད་ལ་སྒོམ་སྐྱེ་བར་ཐལ་སྟེ་སྒོམ་བློ་མེད་ཀྱང་སྒོམ་སྐྱེ་བའི་ཕྱིར། དགོས་ན་དེ་ཉིད་རྟོག་པ་ཡིན་པས་མི་རྟོག་པ་སྒོམ་པའི་དམ་བཅའ་ཉམས་སྟེ་སྨྲ་བཅད་བྱས་པ་ཡིན་ནོ་བྱས་ན་སྨྲ་བཅད་ཤོར་བ་བཞིན་ནོ་ཞེས་གསུངས་པས་རྒྱ་ནག་མཁན་པོས་མགོར་ཐོག་བརྒྱབ་པ་དང་མཚུངས་པས་ལན་མི་ཤེས་སོ་ཞེས་སྨྲས་སོ་ཞེས་དང་། དེང་སང་ཆོས་རྣལ་མ་རྣམས་བོར་ནས་སེམས་ངོ་འཕྲོད་པས་འཚང་རྒྱ་བར་འདོད་པ་དཀར་པོ་ཆིག་ཐུབ་ཏུ་འགྲོ་བའི་རྒྱུ་མཚན་དེ་ཡིན་གསུང་། ཞེས་སོགས་དང་། ཅོ་རྨ་རྨ་ལྕེབས་པ་མན་སྔར་བཤད་པ་དང་མཐུན་ནོ། །

དེ་ནས་ཡང་སྔར་གྱི་འཕྲོར་ཞུགས་སྟེ་བཙན་པོའི་ཞལ་ནས་ཧྭ་ཤང་གི་ཆོས་སྟོན་མིན་ཅིག་ཅར་དུ་འཇུག་ཞེས་ཟེར་བ་དེ་ནི་ཞེས་སོགས་བྲིས་སྣང་མོད། འདི་འདྲ་བ་མཁན་པོའི་གསུངས་དང་མཁས་པ་ཀ་མ་ལའི་རིགས་པ་ག་ལ་༼ཇ༡༢༡ན༽ཡིན་སྟེ་སྤྱིར་སངས་རྒྱས་ཕལ་ཆེར་རྙིགས་མའི་དུས་སུ་མི་འབྱུང་ཡང་འོ་སྐོལ་གྱི་སྟོན་པ་འདི་ཐུགས་རྗེ་རྨད་ཏུ་བྱུང་བས་བྱང་སེམས་གཞན་གྱིས་སྤངས་པའི་རྙིགས་མ་ལྔ་བདོའི་སེམས་ཅན་རྣམས་ཀྱི་ནང་དུ་འཚང་རྒྱ་བར་སྨོན་ལམ་མཛད་དེ་སྙིང་རྗེ་པད་དཀར་ལས་རྒྱ་མཚོའི་རྡུལ་གྱི་སྨོན་ལམ་ཆེན་པོ་ལྔ་བརྒྱའི་གཅིག་འདི་ཡིན་ལ། དུས་ཀྱི་རྙིགས་མ་རྩོད་ལྡན། ལྟ་བའི་རྙིགས་མ་འཇིག་ཚོགས་སུ་ལྟ་བ་དྲུག་བཅུ་རྩ་གཉིས་སོགས་ཚངས་པ་འདྲ་བའི་མདོ་ལས་བཤད་པའི་མུ་སྟེགས་ཀྱི་ལྟ་བ་རྒྱས་པ་ཉོན་མོངས་པའི་རྙིགས་མ་སེམས་ཅན་རྣམས་དུག་གསུམ་རབ་ཏུ་རྒྱས་པ། སེམས་ཀྱི་རྙིགས་མ་ཤིན་ཏུ་གདུལ་དཀའ་བ། ཚེའི་རྙིགས་མ་ཚེ་ལོ་བརྒྱ་པ་སྟེ་རྙིགས་མ་ལྔའི་དུས་ལ་གཟིགས་ནས་དགའ་ལྡན་ནས་འཕོ་བ་ནས་སངས་རྒྱས་པ་དང་ཆོས་འཁོར་བསྐོར་བར་བསྟན་སྟེ་ལྟ་བའི་རྙིགས་མ་བཅོམ་ནས་བྱང་གྲོལ་ལ་འགོད་པར་གསུངས་ཀྱི། སངས་རྒྱས་ཀྱིས་ཆོས་གསུངས་པས་ལྟ་བའི་རྙིགས་མ་བྱུང་ཟེར་བའི་སངས་རྒྱས་ལ་སྐུར་པ་འདི་འདྲ་བདུད་སྡིག་ཅན་གྱིས་ཀྱང་སྔོན་མ་བཏབ་བོ། །སྟོང་པ་ཉིད་ནི་སངས་རྒྱས་ཐམས་ཅད་ཀྱི་ཆོས་ཀྱི་མཛོད་ཡིན་སྟེ་མདོ་རྒྱུད་ཕལ་ཆེར་ལས་ཨ་ཞེས་བྱ་བ་ནི་མ་སྐྱེས་པའི་ཕྱིར་ཆོས་ཐམས་ཅད་ཀྱི་སྒོའོ་ཞེས་དང་། ཆོས་ཀྱི་ཕུང་པོ་བརྒྱད་ཁྲི་དང་། །བཞི་སྟོང་ཇི་སྙེད་གསུངས་པ་ཀུན། །སྟོང་པ་ཉིད་ལ་གཞོལ་ཞིང་འབབ། །ཅེས་དང་། ཏིང་ངེ་འཛིན་རྒྱལ་པོ་ལས། སངས་རྒྱས་ཇི་སྙེད་ཐམས་ཅད་ཀྱིས། །ཆོས་རྣམས་མང་པོ་རབ་བཤད་པ། །ཆོས་རྣམས་ཐམས་ཅད་སྟོང་པ་ཉིད། །མི་གང་དོན་ལ་མཁས་པ་དག །ཚིག་འདི་བསླབས་པར་གྱུར་པ་ལ། །སངས་རྒྱས་ཆོས་རྣམས་དཀོན་མ་ཡིན། །ཞེས་དང་། ན་མཁའ་མཛོད་ཀྱི་མདོ་ལས། ཚངས་པ། གནས་གཅིག་དུ་ཆོས་ཐམས་ཅད་ཡང་དག་པར་འདུའོ། །དེ་ཅིའི་ཕྱིར་ཞེ་ན་སྟོང་པ་ཉིད་ནི་གནས་སྟེ་སྟོང་པ་ཉིད་དུ་ཆོས་ཐམས་ཅད་ཡང་དག་པར་འདུའོ་ཞེས་སོ། །༼ཇ༡༢༡བ༽མདོ་སྡུད་པར། ཆོས་ཀུན་སྐྱེ་མེད་སྟོང་པའི་ཚུལ་དུ་རབ་ཤེས་པ། །འདི་ནི་ཤེས་རབ་ཕ་རོལ་ཕྱིན་མཆོག་སྤྱོད་པ་ཡིན། །ཞེས་སོགས་བགྲང་ལས་འདས་པར་གསུངས་ཤིང་། །མཁན་པོ་བོ་དྷི་ས་ཏྭ་ནི་འཕགས་པ་ཀླུ་སྒྲུབ་ཀྱི་ལུགས་འཛིན་པ་ཡིན་ལ་དེས་ནི་དབུ་མ་རྩ་བར། རྒྱལ་བ་རྣམས་ཀྱིས་སྟོང་པ་ཉིད། །ལྟ་ཀུན་ངེས་པར་འབྱིན་པར་གསུངས། །ཞེས་སྟོང་ཉིད་ནི་ལྟ་བའི་རྙིགས་མ་སེལ་བའི་བཀྲུ་སྨན་ལྟ་བུར་གསུངས་ཅིང་རྒྱན་སྟུག་པོ་བཀོད་པའི་མདོ་ལས་ཀྱང་། ལུས་ཅན་རྣམས་ལ་ཡོད་པ་ཡི། །ལྟ་བ་རྣམ་པར་སྤང་བའི་ཕྱིར། །སྟོང་པ་ཉིད་ཀྱི་ཚུལ་བསྟན་ཏོ། །ཅེས་བཤད་ཏོ། །འཕགས་པ་ཀླུའི་རྗེས་སུ་འབྲང་བ་རྒྱལ་སྲས་ཞི་བའི་ལྷས་ཀྱང་། རྨོངས་པ་སྡུག་བསྔལ་ཅན་དོན་དུ། །འཁོར་བར་གནས་པ་འགྲུབ་འགྱུར་བ། །འདི་ནི་སྟོང་ཉིད་འབྲས་བུ་ཡིན། །དེ་བས་སྟོང་པ་ཉིད་ཕྱོགས་ལ། །སུན་འབྱིན་པ་ནི་འཐད་མ་ཡིན། །དེས་ན་ཐེ་ཚོམ་མི་ཟ་བར། །སྟོང་པ་ཉིད་ནི་བསྒོམ་པར་བྱ། །ཉོན་མོངས་ཤེས་བྱའི་སྒྲིབ་པ་ཡི། །མུན་པའི་གཉེན་པོ་སྟོང་པ་ཉིད། །མྱུར་དུ་ཐམས་ཅད་མཁྱེན་འདོད་པས། །དེ་ནི་ཇི་ལྟར་སྒོམ་མི་བྱེད། །དངོས་གང་སྡུག་བསྔལ་སྐྱེད་བྱེད་པ། །དེ་ལ་སྐྲག་པ་སྐྱེ་འགྱུར་མོད། །སྟོང་ཉིད་སྡུག་བསྔལ་ཞི་བྱེད་པ། །དེ་ལ་འཇིགས་པ་ཇི་ལྟར་སྐྱེ། །ཅེས་བཞེད་པ་ཡིན་ལ་སློབ་དཔོན་ཀ་མ་ལའི་སྒོམ་རིམ་གསུམ་དང་དབུ་མ་སྣང་བར་སྟོང་པ་ཉིད་ལྟ་བའི་རྙིགས་མ་ཡིན་ནོ་ཞེས་བྲིས་པ་འདུག་གམ་ལྟོས་ཅིག་དེས་ན་སྟོང་ཉིད་དང་སྒྱུ་མ་ལྟ་བུ་དང་སྤྲུལ་པ་ལྟ་བུ་སོགས་ལ་སྡང་ཞིང་སྨོད་པར་བྱེད་པ་དེ་ནི་དམིགས་པ་ཅན་ཞེས་བྱ་སྟེ་དད་པའི་རྫས་ཆུ་ཕོར་གང་ཡང་མ་གནང་ཞིང་དེ་ངའི་ཉན་ཐོས་མ་ཡིན་ང་ཡང་དེའི་སྟོན་པ་མ་ཡིན་ཞེས་འཇིག་རྟེན་འཛིན་གྱི་མདོ་དང་ཚུལ་ཁྲིམས་འཆལ་པ་ཚར་གཅོད་པའི་མདོ་ལས་རྒྱས་པར་གསུངས་སོ། །

ཧྭ་ཤང་གི་ལུགས་དེ་༼ཇ༡༢༢ན༽ནི་འཁོར་བ་དངོས་པོར་ཞེན་པས་དེར་ལྷུང་གིས་དྭོགས་པས་དགེ་སྡིག་གཉིས་ཀ་མི་བྱེད་པ་དང་མྱང་འདས་དངོས་པོར་ཞེན་པས་ཅི་ཡང་མ་བྱས་པ་དེས་ཐོག་དུ་རེ་བའི་ཕྱིར་དམིགས་པར་ལྟ་བ་སྟུག་པོ་ཡིན་ནོ། །སེམས་ངོ་རྟོགས་ན་གྲོལ་བར་འཆད་པ་རྣམས་ཀྱང་། ཤེས་རབ་ཀྱིས་ནི་ཆོས་ཀྱི་རང་བཞིན་ཡོངས་ཤེས་ནས། །ཁམས་གསུམ་མ་ལུས་པ་ལས་ཡང་དག་འདའ་བར་འགྱུར། །ཞེས་དང་། སེམས་ལས་གཞན་མེད་པར་ནི་བློས་རིག་ནས། །ཅེས་སོགས་བཤད་པ་ལྟར་མཐར་སྐད་ཅིག་གཅིག་དང་ལྡན་པའི་ཤེས་རབ་ཀྱིས་དེ་ཁོ་ན་ཉིད་མཐོང་བས་འཚང་རྒྱ་བར་གསུངས་པ་དང་། སྦྱོར་ལམ་ཆོས་མཆོག་གི་མཐར་སྐད་ཅིག་གཅིག་དང་ལྡན་པའི་ཤེས་རབ་ཀྱིས་མཐོང་བའི་ལམ་རྟོགས་པ་དང་། དེ་དང་རྗེས་སུ་མཐུན་པ་རང་སའི་ཤེས་རབ་ཀྱི་མཐོང་བས་དྲོད་རྩེ་བཟོད་མཆོག་གི་མཐོང་བསྐྱེད་པ་སོགས་ལ་སེམས་ངོ་རྟོགས་པ་ཅེས་མིང་བྱས་པར་ཟད་ལ་ཤེས་རབ་ཀྱི་མཐོང་བ་དེས་ཟིན་པའི་ཚོགས་གཉིས་ཟུང་འཇུག་དུ་སྤྱད་པས་འཚང་རྒྱ་བར་འདོད་པ་ཡིན་ལ་ཧྭ་ཤང་གི་སྒོམ་པ་དེ་ནི་འདུ་ཤེས་བཀག་པའི་སྒོམ་པ་སྟེ་འདུ་ཤེས་མེད་པ་པར་གོལ་བའི་ཆ་མཐུན་ཡིན་ཡང་དེའི་གོལ་ས་དངོས་ནི་མ་ཡིན་སྟེ་བསམ་གཏན་བཞི་པའི་དངོས་གཞི་ཐོབ་ནས་འདུ་ཤེས་དང་ཚོར་བ་བཀག་སྟེ་བསྒོམས་ན་དེར་འགྱུར་བ་ཡིན་ཡང་བསམ་གཏན་བཞི་པའི་དངོས་གཞི་ཡང་འཐོབ་དཀའ་བའི་ཕྱིར་རོ། །ཧྭ་ཤང་གི་དཔེ་དོན་དགག་པ་དེ་དག་ཀྱང་ནུས་པ་དམན་སྟེ་ན་མཁའ་ལྡིང་གཅིག་ཆར་དུ་འདབ་གཤོག་རྫོགས་པ་ལོས་ཡོང་སྟེ་འཇིག་རྟེན་གདགས་པ་ལས་ན་མཁའ་ལྡིང་བརྫུས་སྐྱེས་ཀྱིས་ཀླུ་སྐྱེ་གནས་བཞི་ཀ་ཟ་བ་སོགས་མཁའ་ལྡིང་བརྫུས་སྐྱེས་བཤད་པའི་ཕྱིར་དོན་ཡང་མ་ཁེགས་སྟེ་རྣམ་པར་མི་རྟོག་པ་སྒོམ་པ་ནི་རང་ལུགས་ལ་ཡང་འདོད་དགོས་ལ་དེའི་ཚེ་སྔར་གྱི་ཐལ་འགྱུར་ཚུར་ལྡོག་ན་འཁོར་གསུམ་ག་ལ་ལན་གྱིས་དབེན་པའི་ཕྱིར་རོ། །དེས་ན་རྒྱ་གར་གྱི་མཁས་པ་ཉི་ཟླ་ལྟ་བུ་ལ་དེ་འདྲའི་རིགས་པའི་མུ་གེ་གར་ལྡང་། དེ་དག་ནི་ཕྱིས་ཀྱི་རྟོག་གེ་པ་ཟབ་དོན་ལ་སྡང་བ་ཆོས་སྤོང་ལ་མཁས་ཉམས་དང་ཕྲག་དོག་ལ་ཁྱད་ནོར་རེ་བ་༼ཇ༡༢༢བ༽རྣམས་ཀྱིས་བཅུག་པར་གོ་སླའོ། །སྟོན་རྩེན་གྱི་རྩོད་པ་ཞི་ནས་སླར་བསྟན་པ་ལ་བྱ་བ་མཛད་ཚུལ་ནི་རྦ་བཞེད་ལས། དེ་ནས་ཆོས་འཁོར་གྱི་རྐྱེན་ཉིས་བརྒྱ་ལྔ་བཅུ་བླ་ནས་གནང་སྟེ་བཅོམ་ལྡན་འདས་ཀྱི་རིང་ལུགས་ལ་ལོ་རེའི་ཟླ་བ་གཅིག་ལ་ནས་ཁལ་བདུན་བཅུ་རྩ་ལྔ། ན་བཟའ་ནི་མང་སྟེ་འཕན་གྱི་བྲུངས་ལ་སྦྱོར། ན་བཟའ་ཕྲུགས་རེ་རེ། སྤོད་མར་སྲང་སྟོང་དང་བརྒྱ། ཆིབས་དངོག་ཐེག་པ་རེ་རེ། ཤོག་བུ་དེབ་བཞི། གནག་ཚ་ཡུག་གསུམ། ལན་ཚྭ་ཟད་ལེན། མཆིམས་ཕུའི་སྒོམ་ཆེན་ཉི་ཤུ་རྩ་ལྔ་ལ་ནས་ཁལ་ལྔ་བཅུ་རྩ་ལྔ། སྤོད་མར་སྲང་བརྒྱད་བརྒྱ་རེ། ཆིབས་པ་རེ། ན་བཟའ་དྲུག་ཕྲུགས་རེ། ཆོས་གྲའི་སློབ་དཔོན་དུ་བསྐོ་བ་བཅུ་གསུམ་ལ་ནས་ཁལ་ལྔ་བཅུ་རྩ་ལྔ་ལྔ། ན་བཟའ་ཕྲུགས་རེ། ཆབ་མར་སྲང་བརྒྱད་བརྒྱ་རེ། མཚམས་ཀྱི་བནྡྷེ་རང་ག་མ་རྣམས་ལ་གང་ཟག་རེ་རེ་ལ་ནས་ཁལ་བརྒྱད་རེ། ཤོག་བུ་དེབ་གཉིས་རེ། སྣག་ཚ་ཡུག་རེ། སློབ་གཉེར་བ་ཉི་ཤུ་རྩ་ལྔ་ལ་རེ་རེ་ལ་གནས་ཁལ་ཉི་ཤུ་རྩ་ལྔ་རེ་གོས་སུམ་ཕྲུགས་རེ་རྒྱུན་དུ་གནང་ནས། དཀོནད་ཅོག་གསུམ་གྱི་རྟེན་ཡུན་རིང་དུ་གནས་པའི་ཆེད་དུ་དཀོན་མཆོག་གི་རྟེན་ལ་འབངས་མི་ཁྱིམ་བརྒྱ་བནྡྷེ་རེ་རེ་ལ་འབངས་མི་ཁྱིམ་གསུམ་གསུམ་དུ་བཅད། འབངས་ལྷ་རིས་ལ་བླ་ནས་དབང་མི་བྱ་བར་ཆད་ནས་དབང་དགེ་འདུན་ལ་བསྐུར། ལྷ་ཆོས་དར་བར་མཛད་པས་རྗེ་ལྷ་སྲས་བཀའ་དྲིན་ཆེ་བ་ལགས་སོ། །སླད་ཀྱིས་བཙན་པོ་སློབ་དཔོན་པདྨ་སམྦྷ་ཝའི་ཆོས་ཀྱང་འཕྲོ་ལ་ལུས་པས་ཐུགས་མ་ཚིམ་ནས་བཻ་རོ་ཙ་ན་དང་གཙང་བཙུན་ལེགས་གྲུབ་གཉིས་འཚོལ་དུ་བཏང་། སླར་ལོག་པ་ལ་པཎྜི་ཏ་མ་བྱོན་པས་གོ་བ་མ་ཆེ་སྟེ་རྒྱ་གར་གྱི་སྙན་ཕྲའི་དབང་དུ་ཐལ་ནས་བཻ་རོ་ཙ་ན་ཚ་བ་རོང་དུ་བསྐྲད། ཀ་མ་ལ་ཤཱི་ལ་མུ་སྟེགས་ཀྱིས་གཤེད་མ་བཏང་ནས་ནུབ་མོ་སྒྲ་བསྒྱུར་གྱི་ཁང་པར་གཟིམས་མལ་དུ་མཁལ་མ་མཉེས་ནས་བཀྲོངས་སོ་ཞེས་བྱུང་ངོ་། །

དེ་ནས་ལྷ་སྲས་མུ་ཏིག་བཙན་པོ་ཡིས། །ཞང་བློན་དབུ་རིངས་བསད་པས་བྱང་དུ་སྤྱུགས། །མགོས་ཀྱིས་ཞལ་ལྕེ་དགའ་གསུམ་བྱ་བར་བཅད། །ཡེ་ཤེས་༼ཇ༡༢༣ན༽དབང་པོས་ཁམ་གྱི་ཟས་སྤངས་སྟེ། །འདས་ནས་རིང་སྲེལ་མཆོད་རྟེན་བརྒྱ་རྩ་བྱས། །སྤྲུལ་པའི་ཆོས་རྒྱལ་ཁྲི་སྲོང་ལྡེ་བཙན་དེས། །ལྷ་སྲས་ཐུ་བོ་མུ་ནེ་བཙན་པོ་ལ། །རྒྱལ་སྲིད་གཏད་སྟེ་ཆོས་ཀྱི་རྒྱལ་པོར་བསྐོས། །ཟུར་མཁར་སྨིག་མའི་ཚལ་དུ་སྒོམ་དུ་གཤེགས། །སྐུ་ཡི་བང་སོ་མུ་ར་རི་ལ་བརྩིགས། །གྲལ་ནི་ཡབ་ཀྱི་རྒྱབ་ངོས་གཡས་ན་ཡོད། །ཡབ་ཀྱི་འོད་པ་སྲུང་བ་ཡིན་ནོ་སྐད། །ནང་དུ་དཀོར་ནོར་རིན་ཆེན་སྣ་ཚོགས་བཀང་། །མིང་དུ་འཕྲུལ་རི་གཙུག་སྣང་བྱ་བར་བཏགས། །རྩ་བར་རྡོ་རིང་ཡི་གེ་ཅན་ཞིག་བཙུགས། །འདི་ནི་བོན་བློན་རྣམས་ཀྱི་སེམས་སྲུང་ཕྱིར། །རྒྱལ་པོ་བཞུགས་དུས་ཉིད་དུ་བརྩིགས་སོ་སྐད། །མུ་ནེ་བཙན་པོས་མཆོད་ཆེན་བཞི་བཙུགས་ཅིང་། །བོད་འབངས་ལྟོགས་ཕྱུག་ལན་གསུམ་བར་དུ་བསྙམས། །ལོ་གཅིག་ཟླ་དགུ་སྲིད་མཛད་ཡུམ་གྱིས་བཀྲོངས། །ཨག་ཚོམས་བང་སོའི་གཡས་ངོས་མདུན་དུ་བརྩིགས། །བང་སོའི་མིང་ལ་སྐྱ་རི་ལྡེམ་བུ་ཟེར། །མུ་ཏིག་བཙན་པོ་སྣ་ནམ་པ་ཡིས་བཀྲོངས། །དོན་མཁར་མདའ་རུ་བང་སོ་སྐྱ་ལྡེམ་བརྩིགས། །

དེ་ཡང་རྦ་བཞེད་ལས། རྦ་རཏྣ་འདའ་ཀར་ཇོ་མོ་ཡིད་བཞིན་འཁོར་ལོས་བསྒྱུར་བའི་སྐུ་གཟུགས་ཀྱིས་སྤྱན་ཆབ་ཕྱུང་། ཡེ་ཤེས་དབང་པོ་ཚེ་འདའ་ཀར་མི་མ་ཡིན་དག་གིས་བསུ་བའི་སྒྲ་བྱུང་། ན་མཁའ་ལ་ཡང་མཆོད་པ་དཔག་མེད་བྱུང་། འཕགས་པ་ལ་ཡེ་ཤེས་དབང་པོ་ཐེ་ཚོམ་ཞུ་ཞིང་མཆིས་པའི་དྲུང་དུ་བཙན་པོ་ལྷ་སྲས་གཤེགས་ནས་འབྲས་ཐུག་དྲངས་པ་གསོལ་ནས། རྗེ་ལྷ་གཅིག་གི་ཕམ་ཕབས་འདི་འཚལ་ནས་དེང་སླན་ཆད་ཁམ་གྱི་ཟས་སྤངས་སོ། །ཏིང་ངེ་འཛིན་དང་ཟས་སུ་བརྗེའོ། །ཆོས་དང་ཟས་སུ་བརྗེའོ་ཞེས་མཆིས་ནས་སྐུ་འདས་སོ། །དེའི་ཚེ་ན་མཁའ་ནས་སྒྲ་བྱུང་། བྱ་ཐམས་ཅད་གདུང་བའི་སྐད་འདོན། གདུང་ཁང་ཧས་པོ་རིའི་ཡར་སྣར་བརྩིགས་ན་ལེགས་༼ཇ༡༢༣བ༽བྱ་བ་བྱུང་སྟེ་བརྩིགས། ཡེ་ཤེས་དབང་པོའི་བུ་མོ་སྤྱན་རས་གཟིགས་དང་དགེ་ལྡེམ་གཉིས་ལས་སྤྱན་རས་གཟིགས་ལ་ཕའི་མཆོད་རྟེན་རྩར་མཆོད་རྟེན་བརྩིག་པའི་ས་བཟང་པོ་ཀླུས་བསྟན་སྟེ་རྗེ་འབངས་མི་མང་པོའི་བསོད་ནམས་ཀྱི་རྟེན་དུ་བྲག་དམར་མས་གོང་དུ་མཆོད་རྟེན་བརྒྱ་རྩ་བརྒྱད་བརྩིགས། མཆོད་རྟེན་མ་ཚར་གྱི་བར་དུ་ཆུ་མིག་དང་ས་བཟང་པོ་ཀླུས་བཏང་། རྡོ་བ་རྒྱ་གར་གྱི་ཡི་གེ་ཅན་བྱུང་སྟེ་བརྩིགས་པས་ལྷ་མོ་བཅོ་བཅོ་བརྒྱན་བརྒྱན་བ་གསུམ་གྱིས་བསྐོར་བ་བྱས་སྟེ་སུ་བདེ་བ་ཅན་དུ་འགྲོ་འདོད་པ་དེ་མཆོད་རྟེན་བརྒྱ་རྩ་བརྒྱད་པོ་འདི་ལ་བསྐོར་བ་གྱིས་ཅིག་ཟེར། སྤྱན་རས་གཟིགས་ཀྱི་རྨི་ལམ་དུ་ཁྱེད་སྤུན་སྣང་བ་མཐའ་ཡས་ཀྱི་ཞིང་ཁམས་སུ་འགྲོ་བར་འདོད་ན་མཆོད་རྟེན་འདི་ཞལ་སྲོས་ཅིག་ཞེས་པ་བྱུང་། ཆབ་འོག་གི་འབངས་སུམ་པ་ལས་ཆོས་ལ་གནག་པ་མ་མཆིས་ནས་ཆོས་ལ་གནས་པར་དམིགས་ཀྱིས་བཏུལ་ནས་དགེ་བ་ལ་གཟུད་པའི་སླད་དུ་རྦ་བཟའ་ལྷ་ལྡེམ་ཞང་བློན་ཁྲི་སུམ་བརྩིགས་ལ་བསྩལ། བླའི་བཀའ་ལུང་བཞིན་སུམ་པ་ཁྲི་ལྡེ་བཞི་དགེ་བ་བཅུ་ལ་བཙུད། སློབ་མ་ཡང་བནྡྷེ་རླངས་སུ་ག་ཏ་དང་། དཔལ་གྱི་སེང་གེ་དང་། ཨཱརྱ་ལ་སོགས་པ་སྟེ་བླ་ནས་སློབ་མ་གང་བཟང་གང་མཁས་གང་མང་ཉང་ཤ་མི་དང་རིང་ལུགས་བསྒྲུན་པས་ལྷ་ལྡེམ་སྟངས་བཟང་ནས་བྱ་དགའ་ཆེ་ཐང་དུ་བྲན་ཁྱིམ་བཅུ་གཉིས་ལ་སོགས་པ་བསྩལ། རླངས་རིལ་དགེ་བ་ལ་བཙུད། རླངས་ཀླུ་རྒོད་དང་སྟག་ཚབ་ནི་ཆོས་དགྱིད་དུ་མ་ཉན་པས་སྟག་ཚབ་རྒྱས་མགོ་བཅད་སྟེ་བཀུམ། ཀླུ་རྒོད་ནི་རྦ་བཟའི་ནང་ན་དད་པ་ཆེ་བ་རྦ་བཟའ་ལེགས་བཙུན་བླངས་ནས་མནའ་མར་བསྩལ་སྟེ་བོན་བཅད་ལྷ་ཆོས་བགྱིས་དད་པ་སྐྱེས་པས་ཕྱིན་ཆད་ལེགས་པ་མང་། དྷརྨ་མཛངས་བླུན་མཐོང་བས་ཀླུ་རྒོད་རབ་ཏུ་བྱུང་སྟེ་སུམ་པ་བློན་དཔོགས་འདི་ཕན་ཆད་ཆོས་ལ་དགའ་བར་གྱུར་ཏོ་ཅེས་བྱུང་ངོ་། །

༼ཆོས་རྒྱལ་ཁྲི་སྲོང་ལྡེ་བཙན་གྱི་མཛད་རྣམ་མདོར་བསྡུས་སུ་བཀོད་པ།༽ མདོར་ན་སྤྲུལ་པའི་ཆོས་ཀྱི་རྒྱལ་པོ་ཁྲི་སྲོང་ལྡེ་བཙན་དེ་ནི་འཕགས་པ་འཇམ་དཔལ་གྱི་སྤྲུལ་པ་སྟེ་ཕྱག་ལ་ཨུཏྤ་ལའི་རི་མོ་མངའ། རྒྱ་གར་༼ཇ༡༢༤ན༽ནས་རིང་སྲེལ་ལན་དུས་རྟ་དམག་སྤྲུལ་པ་སོགས་རྫུ་འཕྲུལ་དང་ལྡན། གཙུག་ལག་ཁང་བརྒྱ་དང་རྩ་བརྒྱད་བཞེང་པའི་ཐུགས་དམ་བཅས་སྟེ་སྟོན་རྩེན་མ་མཐུན་པའི་དུས་ཅུང་ཟད་ཆག་ཀྱང་ཕྱིས་མཐར་ཕྱིན་པར་བཞེངས། སྔར་ཡབ་མེས་ཀྱི་རིང་བཀའ་ཁོན་བྱུང་བའི་རྒྱ་ཧོར་ལྗང་གསུམ་དང་འཐབ་པས་རྩང་མ་ཚོད་བསད་པས་མི་མ་ཟད་ནས་བློན་པོ་ཁྲི་སུམ་རྗེ་སྟག་སྣར་གྱིས་མཇལ་དུམ་བགྱི་བར་གླེངས་པས་རྒྱ་ན་རེ་ཉི་ཟླ་གཟའ་སྐར་ངའི་ཐོག་ནས་འཆར་སྟེ་གནམ་གྱི་མགོ་བོ་ང་དབང་བས་དུམ་ངའི་མདུན་དུ་བྱ་དགོས་ཟེར། ཧོར་ན་རེ་སྐར་མ་སྨིན་བདུན་གནམ་གྱི་གཞུང་ཕུར་ཡིན། དེའི་འོག་ན་ང་འདུག་སྟེ་གནམ་གྱི་གཞུང་ང་དབང་བས་སྡུམ་ངའི་གོ་ཁར་བྱ་དགོས་ཟེར། ལྗང་ན་རེ་དགུ་ཚིགས་སྐྱ་མོ་གནམ་གྱི་གཞུང་ཐིག་ཡིན། དེའི་འོག་ན་ང་འདུག་སྟེ་གནམ་གྱི་གཞུང་ཐིག་ང་དབང་བས་སྡུམ་ངའི་སར་བྱ་དགོས་ཟེར། སླད་ནས་མཇལ་བའི་དུས་བྱས་སྟེ་དེ་རེས་གྱེས། ཁྲི་སུམ་རྗེས་འཕྲུལ་བཤམས་སྟེ་དབྱར་མ་ཐང་དུ་ཚོགས་ཐིང་ཤུན་ཏུ་བཅུག་པའི་ཐག་པ་ན་མཁའ་ལ་བརྐྱངས་པ་ལ་ལྷང་ཚེར་གྱི་ཉི་ཟླ་གཟའ་སྐར་གྱི་གཟུགས་བཏགས། ཐིང་ཤུན་བསྐྱིལ་བའི་འོག་དུ་མེ་བུས་སྟེ་རླངས་པ་ན་བུན་དུ་ཆགས་པར་བྱས། ངང་པ་གསེར་གྱིས་བྱུགས་པ་རོལ་དུ་ཁྲིད་ནས། ཉིན་མོ་གནམ་ལ་སྐར་མ་འཆར་བའི་ཡུལ། །ཉི་ཟླ་གཟའ་སྐར་དུས་གཅིག་འཆར་བའི་ཡུལ། །ལོ་སར་སྒང་ལ་ན་བུན་ཆགས་པའི་ཡུལ། །གངས་རི་ཤེལ་གྱི་མཆོད་རྟེན་ཆགས་པའི་ཡུལ། །མི་རྗེ་ལྷས་མཛད་གསེར་བྱ་རོལ་དུ་ཁྲིད། །ཁྱེད་ཐམས་ཅད་ལས་ང་ཁྱད་ཏུ་འཕགས་པས་སྡུམ་ངའི་མདུན་དུ་བྱེད་དགོས་ཅེས་སྨྲས་པས་ལན་མ་ཐེབས་སྟེ་བོད་རྒྱལ་པོའི་དྲུང་དུ་མཇལ་དུ་མ་བྱས་སྐད། ཁྱད་པར་དུ་སངས་རྒྱས་ཀྱི་བསྟན་པ་ཉི་མ་ཤར་བ་བཞིན་མཛད་དེ་བཙན་པོ་ཉིད་ཀྱིས་ཀྱང་བཀའ་ཡང་དག་པའི་ཚད་མ་བམ་པོ་བདུན། དེ་མདོར་བསྟན་པ་བམ་པོ་གཅིག་དེ་བཞིན་གཤེགས་༼ཇ༡༢༤བ༽པའི་སྐད་བརྡ་བམ་པོ་ལྔ། བྱམས་པའི་བསྟོད་ཆེན་བམ་པོ་གཅིག་ལྷག་པ་སོགས་བསྟན་བཅོས་གཞུང་ཚན་ཆེ་བ་དང་། གྲུབ་པའི་མཐའ་དགྲོལ་བ། དབུ་མའི་གཟེར་བུ། བསམ་གཏན་གྱི་དྭོགས་པ་བརྒྱད་བསལ་བ་ལྷ་བཙན་པོའི་བཀས་བཅད་སོགས་དང་། འཕགས་པ་རྣམ་སྣང་དང་། ཤཱཀྱ་ཐུབ་པ་དང་། འཇམ་དཔལ་དང་། བྱམས་པ་དང་། མི་གཡོ་མགོན་དང་། བྱང་ཆུབ་སེམས་དཔའ་བརྒྱ་ལ་བསྟོད་པ་སོགས་གཞུང་ཚད་ཆུང་བའི་བསྟན་བཅོས་དུ་མ་མཛད་དོ། །དཀར་ཆག་འཕང་ཐང་མར་ཡུམ་སྟོང་ཕྲག་བརྒྱ་པའི་འགྲེལ་ཆེན་བམ་པོ་དོན་བརྒྱད་པ་ཁྲི་སྲོང་གིས་མཛད་པར་བཤད་ཀྱང་དཀར་ཆག་མཆིམས་ཕུ་མ་དང་ལྡན་དཀར་མ་གཉིས་སུ་དེ་གཉིས་རྒྱ་གར་མར་བཤད་པས་དཾཥྚ་སེ་ནའི་འབུམ་ཊཱིཀ་དེ་ཡིན་ནོ་ཞེས་ཀུན་མཁྱེན་བུས་བཤད་དོ། །གཞན་ཡང་དགོངས་པ་ངེས་འགྲེལ་གྱི་མདོའི་འགྲེལ་པ་མུ་ཏིག་བཙན་པོས་མཛད་པ་དང་། ཇོ་མོ་བྱང་ཆུབ་རྗེའི་སྨོན་ལམ་སོགས་ལྷ་སྲས་དང་བཙུན་མོས་མཛད་པ་དང་། བཻ་རོ་ཙ་ནས་མཛད་པའི་དོན་གསལ་སྒྲོན་མེ། རིགས་པ་དྲུག་བཅུ་པ་ལས་བཏུས་སྟེ་མདོར་བཤད་པ། སྣང་མཐའི་མཚན་བརྗོད་ལ་སོགས་དང་། དཔལ་དབྱངས་ཀྱིས་གཅེས་པ་བསྡུས་པའི་འཕྲིན་ཡིག །ཀ་བ་དཔལ་བརྩེགས་ཀྱིས་གསུང་རབ་རིན་པོ་ཆེའི་གཏམ། ཕྱིའི་ཡུལ་དྲན་རྒྱུད་དུ་ཡོད་པར་འདོད་པ་སེལ་བ། མཚན་ཉིད་གསུམ་མདོར་བསྟན། ཞང་ཡེ་ཤེས་སྡེས་ལྟ་བའི་ཁྱད་པར། བཟང་སྤྱོད་ཀྱི་འགྲེལ་པ་བཞིའི་དོན་བསྡུས། འཇིག་རྟེན་ཕ་རོལ་སྒྲུབ་པ། དགོངས་ལྡེམ་དགོངས་བཞིའི་བརྗེད་བྱང་། ཅོག་རོ་ཀླུའི་རྒྱལ་མཚན་གྱིས་དགོངས་པ་ངེས་འགྲེལ་གྱི་རྒྱ་ཆེར་འགྲེལ་བམ་པོ་བཞི་བཅུ། ངེས་པའི་དོན་དབུ་མ། ཤེར་ཕྱིན་མདོར་བསྡུས། ཕྲེང་བའི་རྒྱན། ཆོས་གཏན་ལ་དབབ་པའི་གལ། དཔལ་བརྩེགས་དང་ཀླུའི་རྒྱལ་མཚན་གྱི་བརྒལ་ལན་བཞི་ཕྲུགས། སློབ་དཔོན་ཤེས་རབ་༼ཇ༡༢༥ན༽སྙིང་པོའི་དགོངས་འགྲེལ་བྱམས་ལེའི་བརྗེད་བྱང་། པྲ་ཤ་སེ་ནའི་ཤེར་སྙིང་ཊཱི་ཀ །སློབ་དཔོན་བཀྲ་ཤིས་ཀྱི་དབུ་མ་རྒྱན་གྱི་བརྗེད་བྱང་བམ་པོ་བཅུ་དང་སྡོམ་པ་ཉི་ཤུ་པའི་འགྲེལ་པ། དཔལ་གྱི་ལྷུན་པོའི་དགེ་སློང་མའི་སོ་ཐར་གྱི་འགྲེལ་པ། ཨ་ཙརྱ་ཀ་ལ་ཡ་ན་དང་། རིན་ཆེན་ཟླ་འབྱུང་དང་། ཀོང་ཨུཏྤལ་ཀོ་ཥ་སོགས་ཀྱི་དྲིན་ལན། ལྕེ་ཁྱི་འབྲུག་གི་སྒྲའི་གནས་བརྒྱད་རྩ་འགྲེལ་དང་། མ་བྱིན་ལེན་གྱི་སྐབས་ནས་མཁན་པོ་བཞིས་དཔྱད་པ་སོགས་ལོ་ཙཱ་བ་ཆེན་པོ་རྣམས་ཀྱིས་ཀྱང་བསྟན་བཅོས་མང་དུ་མཛད་ཅིང་། བཻ་རོ་ཙ་ན། ལྡན་མ་རྩེ་མང་། ཁ་ཆེ་ཨཱ་ནནྟ་སྟེ་ལོ་ཙཱ་བ་རྒན་གསུམ། གཉགས་ཛྙ་ན་ཀུ་མ་ར། འཁོན་ཀླུའི་དབང་པོ། རྨ་རིན་ཆེན་མཆོག་སྟེ་བར་པ་གསུམ། ཀ་བ་དཔལ་བརྩེགས། ཅོག་རོ་ཀླུའི་རྒྱལ་མཚན། ཞང་ཡེ་ཤེས་སྡེ་སྟེ་གཞོན་གསུམ་སྟེ་ལོ་ཙཱ་བ་རབ་དགུ་དང་ཕྱིས་བརྒྱ་རྩ་བརྒྱད་ཚང་བར་བྱུང་ཞིང་རབ་འབྲིང་ཐ་གསུམ་དུ་ཕྱེ་ནས་རབ་ཀྱིས་ཞུས་ཆེན། འབྲིང་གིས་བར་ཞུས། ཐ་མས་མཆན་བུའི་ལོ་ཙཱ་བ་བྱེད་སྐད།

སྲས་ལ་ཆབ་སྲིད་བསྐོ་བ་སོགས་མཛད་ཚུལ་ནི་རྦ་བཞེད་ལས། ཡེ་ཤེས་དབང་པོ་འདས་པའི་ཚེ་བཙན་པོའི་ཞལ་ནས་ཨཱ་ཙརྱ་ཆེན་པོ་ཚེ་འདའ་བ་དང་སྦྱར་ན་ཁོ་བོའི་ཚེས་ཀྱང་རིང་པོ་མི་ཐུབ་བོ་གསུངས། ཡང་བཙན་པོའི་ཞལ་ནས། བར་དུ་སྟོན་མིན་གྱི་ཚིག་ཉན་སྟེ་ཆོས་སློབ་པ་དང་དྷརྨའི་དཔེ་ལེན་དུ་ཡང་མི་ཀུན་མ་བཏུབ། རྒྱ་གར་གྱི་ཆོས་དཔེ་ཡིད་ལ་མ་བཅགས་པ་ཙམ་དུ་བླངས་སྟེ་བསྒྱུར་ཟིན་ན་ཤྲི་ནཱ་ལེན་དར་རྒྱ་གར་གྱི་དྷརྨ་མེས་ཚིག་སྟེ་མ་ཚང་བ་རྒྱ་ཡུལ་དུ་ཆོས་བྱུང་ནས་ལོ་སྟོང་ཉིས་བརྒྱ་ལོན་སྟེ་གསུང་རབ་ཀྱི་དཔེ་ཚང་བར་བཞུགས་ན་རྒྱའི་ཆོས་མ་བསྒྱུར་བ་ཡིད་ལ་བཅགས་སོ་ཞེས་གསུངས་ནས་ཐུགས་ངན་མཛད། དགེ་འདུན་ལ་ཆོས་སློབ་ཀྱི་གྲ་བཙུགས་པ་ལས་ཡེ་ཤེས་དབང་པོ་འདས་ནས་བུ་མོ་སྤྱན་རས་གཟིགས་ཀྱིས་ཇོ་མོ་ཁྲོ་མོ་ལེགས་ལ་ཆོས་སློབ་ཀྱི་གྲ་གཟུགས་པར་གསོལ་བ་དང་ཇོ་མོས་བཙན་པོ་ལྷ་༼ཇ༡༢༥བ༽སྲས་ཀྱི་སྙན་དུ་གསོལ་སྟེ་བཙན་པོས་ཆོས་སློབ་ཀྱི་གྲ་བཙུགས་སོ། །དེ་ནས་བཙན་པོ་ལྷ་སྲས་ཀྱི་ཞལ་ནས། ཨ་ཙརྱའི་གསུང་དང་སྦྱར་ན་ཁོ་བོའི་ཚེས་ཀྱང་ཡུན་རིང་པོ་མི་ཐུབ་གསུངས་ནས་ཐུགས་ལས་ཆུང་ངུ་གཞོལ་བར་བཞེད་ནས་པཎྜི་ཏ་ཅིག་སྤྱན་འདྲེན་དུ་བཏང་བས་ཨ་ཙརྱ་བི་མ་ལ་མི་ཏྲ་བྱོན་པ་ལ་སློབ་དཔོན་པདྨ་སམྦྷ་ཝའི་ཆོས་འཕྲོ་ཞུས་ནས་སྒོམ་མཛད་པར་བཞེད་དེ། སྲས་མུ་ནེ་བཙན་པོ་ཆབ་སྲིད་ལ་བསྐོ་བ་དང་། བློན་པོ་ཞང་དབུ་རིང་བློན་པོ་ལ་བསྐོ་བའི་གྲོས་དབུ་རྩེ་ན་བྱེད་ཅིང་བཞུགས་པ་ཇོ་མོ་མེ་སྒྲོན་གྱིས་མཐོང་སྟེ་ཐུགས་གཏུམ་པོས་ཆབ་སྲིད་སྣ་ནམ་པ་སྟེར་ངེས་སྙམ་སྟེ་མུ་ཏིག་བཙན་པོ་ལ་གསོལ་བས་ལྷ་སྲས་ཀྱིས་སྒོ་བར་དུ་ཆུ་གྲིས་བཀུམ། ཡབ་ཀྱིས་བཙུར་བཞེར་གར་སོང་ཞེས་གསུངས་པས་གྲི་ཁྲག་ཅན་དེ་བོར་ནས་དབུ་རིང་རྒྱང་རིང་པོར་སོང་ཟེར་སྟེ་བར་ཁང་དུ་བྲོས། རྗེའི་ཐུགས་ངམ་འགྱངས་ནས་གཡར་མཆུ་བྱུང་བར་དྭོགས་ཐུགས་མ་བདེ་བློན་མཛངས་བ་ཀུན་གྲོས་བྱས་སྟེ་བློན་ཆེན་པོ་མགོས་ཀྱིས་ཞལ་ཅེ་དགའ་གསུམ་དུ་བཅད། ཆབ་སྲིད་མུ་ནེ་བཙན་པོ་མངའ་བར་གྱིས་ཟེར་ནས། མི་ཆོས་ཐུན་བཙུགས་ལྟར་མཛད་ནས་བཏང་། ཡབ་ཟུར་མཁར་དུ་སྒོམ་ཏུ་གཤེགས་སོ་ཞེས་བྱུང་ངོ་། །ཡི་གེ་གཞན་ལས་འཛམ་གླིང་སུམ་གཉིས་མངའ་འོག་དུ་འདུས་ནས་སུམ་གཅིག་བསྡུ་བའི་ཕྱིར་ཞང་རྒྱ་ཚ་ལྷ་སྣང་གིས་དབུ་རྩེ་བར་ཁང་དུ་རྒྱལ་པོ་ལ་གྲོས་ཞུས། ཞང་གི་བུ་དབུ་རིང་སྒོ་སྲུང་བ་ན་ལྷ་སྲས་མུ་ཏིག་བཙན་པོ་ནང་དུ་འབྱོན་རིངས་པ་བཀག་པས་ཁྲོས་སྟེ་དབུ་རིང་བསད། དབུ་ངང་རིང་རིང་པོ་དེ་རྒྱང་རིང་རིང་པོར་བཏང་ཡོད་གསུངས་པས་ཞང་ལ་ངོ་ནག་པ་ཙམ་ཡང་མ་བྱུང་ཞེས་སྣང་། ཞལ་ཅེ་དགའ་གསུམ་ནི་མགོས་ཀྱི་མཆིད་ནས་ཟུར་མཁར་མཆོད་རྟེན་གྱི་རྩར་ཞལ་ཅེ་ལེན་དུ་ཤོག་ཞིག་ཟེར་སྟེ་རྟ་བཞོན་ནས་སོང་། དེར་ཕྱིན་པས་རྡོའི་མཆོད་རྟེན་འོག་མ་ལ་ཡི་གེ་བྲིས་ནས་རྗེས་འབངས་བསད་ན་མས་བུ་བརྡུང་བ་དང་འདྲ་སྟེ་ཐབས་མེད་ད་དུང་མཆོད་རྟེན་བར་མར་དྲིས་༼ཇ༡༢༦ན༽ཟེར་བ་བྱུང་བས་རྒྱལ་པོ་ཡབ་སྲས་མཉེས། བར་པ་ལ་འོན་ཡང་རེ་རེ་ནས་བསད་ན་འབངས་ཀྱིས་མི་ལང་རྒྱལ་པོ་འབངས་ལ་མིག་ཆེས་སྟེ་འགྲོ་ད་དུང་གོང་མར་དྲིས་ཅེས་པ་མཐོང་བས་འབངས་རྣམས་དགའ། གོང་མ་ལ་རྒྱལ་པོ་ཉིད་ཀྱིས་ཁྲིམས་མ་བསྲུངས་ན་འབངས་ལ་ཁྲིམས་མི་འཆགས་པས་ལྷ་སྲས་ལོ་དགུ་བྱང་དུ་སྤྱུགས་ལ་ཞང་ལ་སྟོང་དུ་ཡུལ་གྲུ་གཅིག་བྱིན་ཞེས་བྱུང་བས་སྣ་ནམ་པ་དགའ་སྟེ་དགའ་གསུམ་དུ་གྲགས་སྐད།

༼རྒྱལ་རབས་སོ་དགུ་པ་མུ་ནི་བཙན་པོ།༽ རྗེ་ཁྲི་སྲོང་ལྡེ་བཙན་དེ་དང་བཙུན་མོ་ཚེས་སྤོང་བཟའ་མེ་ཏོག་སྒྲོན་གྱི་སྲས་བཞི་ལས་ཆེ་བ་མུ་ཁྲི་སྲོང་པོ་སྐུ་ཆུང་ངུ་ལ་གཤེགས་པས་བང་སོ་མེད། གཉིས་པ་མུ་ནེ་བཙན་པོ་ཡབ་ཀྱི་དགུང་ལོ་སོ་བཞི་པ་ཆུ་ཕོ་སྟག་ལ་འཁྲུངས། དེའི་ཕྱི་ལོ་ཆུ་ཡོས་ལ་མུ་ཏིག་བཙན་པོ་འཁྲུངས། དེའི་ཕྱིར་ལོ་ཤིང་འབྲུག་ལ་ཁྲི་ལྡེ་སྲོང་བཙན་རྣམས་རིམ་པར་འཁྲུངས། ཡབ་ཀྱིས་ང་ལྔ་བཞེས་པ་ཤིང་ཕོ་བྱི་བའི་ལོ་ལ་ཟུང་མཁར་སྨྱུག་མ་ཚལ་གྱི་ཕོ་བྲང་དུ་སྒོམ་པར་གཤེགས་སྟེ་སྲས་མུ་ནེ་དགུང་ལོ་ཉེར་གསུམ་པ་རྒྱལ་སར་བསྐོས། བཙུན་མོ་ཕོ་ཡོངས་བཟའ་ཡུམ་གྱི་སྐྱེ་བ་ཐུགས་བརྩེ་བས་སྲས་ལ་གཏད་གཉེར་མཛད། མུ་ནེས་བཙུན་མོ་རུ་ཡོངས་བཟའ་མདོ་རྒྱལ་ཁབ་ཏུ་བཞེས། བསམ་ཡས་སུ་དྲིལ་ཕྲེང་དང་བ་དན་དང་འཕན་ཆེན་པོ་མང་དུ་ཕྱར། ལྷ་ས་དང་ཁྲ་འབྲུག་དུ་འདུལ་བ་དང་མངོན་པའི་མཆོད་པ། བསམ་ཡས་སུ་མདོ་སྡེ་དང་མངོན་པར་བྱང་ཆུབ་པའི་མཆོད་པ་སྟེ་མཆོད་ཆེན་བཞི་བཙུགས། མཆོད་པའི་རྒྱུར་འབངས་རྣམས་ཀྱིས་ཡོ་བྱད་ཕུལ་ཞིག་གསུངས་པས་ལ་ལས་གསེར་གཡུ་དང་ཟབ་ཆེན་སོགས་ཕུལ། དབུལ་པོ་རྣམས་ཀྱིས་གོས་ཧྲུལ་སོགས་ཕུལ་བས་ངའི་འབངས་རྣམས་དད་པའི་ཁྱད་འདི་ལྟ་བུ་འོང་བ་ཅི་ཡིན་གསུངས་པས་བློན་པོ་རྣམས་ཀྱིས་འབྱོར་པ་ཆེ་ཆུང་གི་ཁྱད་པར་ཡིན་ཞུས་པས་ངའི་འབངས་ཕྱུག་དབུལ་མི་མཉམ་པ་མི་འོས་གསུང་ནས་ལྟོགས་ཕྱུག་༼ཇ༡༢༦བ༽བསྙམས། ཡང་དེ་མ་ཐག་སྔར་ལྟར་ཕྱུག་དབུལ་ཁྱད་ཞུགས་པས་ཡང་ལན་གཉིས་སུ་ལྟོགས་ཕྱུག་བསྙམས། ཡང་དེ་མ་ཐག་ཕྱུག་དབུལ་གྱི་ཁྱད་སྔར་ལྟར་ཞུགས་པས་འདི་ལྟ་བུ་འོང་བ་ཅི་ཡིན་གསུངས་པས་མཆོད་གནས་ལོ་པཎ་རྣམས་ཀྱིས་སྔར་གྱི་སྦྱིན་ཤུགས་ཡོད་མེད་ཀྱི་ཁྱད་ཡིན་ཞེས་རྒྱུ་འབྲས་སྙན་དུ་གསོལ་བས་ཤིན་ཏུ་ཐུགས་ཆེས་སྟེ་དཀོན་མཆོག་ལ་མཆོད་པ་ཆེར་མཛད། ཡབ་ཀྱི་བཙུན་མོ་ཕོ་ཡོངས་བཟའ་ལ་བྱམས་པར་མཛད་པས་ཡུམ་མེ་སྒྲོན་ཁྲོས་སྟེ་དུག་ཅན་གྱི་ཟས་དྲངས་པས་དགུང་ལོ་ཉེར་བཞི་པ་ཤིང་གླང་ལ་ཕོ་བྲང་ཡུམ་བུར་གཤེགས་སྟེ་ཆབ་སྲིད་ལོ་གཅིག་དང་ཟླ་བ་དགུ་བསྐྱངས་སོ། །

དེ་ནས་ལྷ་སྲས་མུ་ཏིག་བཙན་པོ་ཆད་པ་འཁེལ་བ་བྱང་ནས་སྤྱན་དྲངས་སྟེ་བསྐོ་བར་བྱས་པ་ལམ་དུ་སྣ་ནམ་བས་ཆིབས་བཀྲོགས་སྟེ་ལྷུང་ནས་རྟ་གྲིར་འདས། རྒྱལ་རབས་ཁུངས་ཐུབ་སྔ་ཕྱི་ཐམས་ཅད་ལས་འདི་ཀ་བྱུང་ལ། སློབ་དཔོན་ཆེན་པོ་པདྨའི་རྣམ་ཐར་ཐང་ཡིག་ལེའུ་བརྒྱ་དང་གཅིག་པ་སོགས་ན། དོ་ཞག་དྲུག་བཅུ་རྩ་གཅིག་གླང་གི་ལོ། །རྒྱལ་པོ་ཉིད་ཀྱང་མི་རྟག་མྱ་ངན་འདའ། །ཞེས་སོགས་ཆོས་རྒྱལ་ཁྲི་སྲོང་ལྡེ་བཙན་གླང་ལོ་པ་དྲུག་བཅུ་རྩ་གཅིག་ལ་ལོ་སར་ལ་མཚན་མོ་རྟ་བརྒྱུགས་པས་ཆིབས་ཀྱིས་བསྐྱུར་ནས་འདས། དེ་གསངས་ནས་ལོ་གསུམ་སློབ་དཔོན་གྱིས་རྒྱལ་སྲིད་བཟུང་ནས་མུ་ཏིག་བཙན་པོ་བསྐོས། དེའི་དུས་སློབ་དཔོན་སྲིན་ཡུལ་དུ་གཤེགས་པ་ལ་ཐམས་ཅད་ཀྱིས་གཤེགས་སྐྱེལ་བྱས་ཅེས་སྣང་ཡང་འདི་སྐབས་ཕལ་ཆེར་ན་བོད་ཕྱི་རབས་ཀྱི་རྩོམ་རིགས་ཁོ་ན་སྣང་བས་ལྷད་བསྲེས་པ་ཅིག་ཡིན་པས་དྭོགས་ལ། རྒྱལ་སྲས་ལྷ་རྗེ་ཁྲིད་ཤོག་གསུངས་ནས་ལུང་བསྟན་མཛད་ཟེར་བ་ལ་དཔགས་ན་སད་ན་ལེགས་དང་མུ་ཏིག་བཙན་པོ་ནོར་བ་སོགས་ཀྱིས་དཔྱད་མི་བཟོད་པ་ཅིག་སྣང་ལ། གཏེར་མར་གྲགས་པ་ཁ་ཅིག་ལས་ཁྲི་སྲོང་གི་སྐུ་ཚེའི་ཚད་ལྔ་བཅུ་རྩ་ལྔ་ལས་མེད་པ་ལ་སློབ་དཔོན་གྱིས་ཚེ་སྒྲུབ་མཛད་པས་བཅུ་གསུམ་བསྲིངས་སྟེ་དྲུག་༼ཇ༡༢༧ན༽བཅུ་རྩ་དགུ་ལ་གཤེགས་ཅེས་ཀྱང་སྣང་ཞིང་། བུ་སྟོན་ཆོས་བྱུང་ལས་ཀྱང་དྲུག་བཅུ་རྩ་དགུ་ལ་གཤེགས་པར་བྲིས་སོ། །

རྒྱལ་རབས་སྔ་མ་ཕལ་དུ་ལྔ་བཅུ་རྩ་ལྔ་ལ་གཤེགས་པ་ཉིད་བྱུང་ལ་རྦ་བཞེད་ཏུ་ང་ལྔ་ལ་སྒོམ་དུ་གཤེགས་ཟེར་བ་ལས་མ་བྱུང་ཡང་ཨཱ་ཙརྱ་ཆེན་པོ་ཚེ་འདའ་བ་དང་སྦྱར་ན་ཁོ་བོའི་ཚེས་ཀྱང་རིང་པོ་མི་ཐུབ་གསུང་བ་སོགས་ཡེ་ཤེས་དབང་པོ་དང་རྒྱལ་པོ་སྐུ་ཚེ་ཚད་མཚུངས་པར་བཞེད་པ་ཡིན་པས་སྒོམ་དུ་གཤེགས་པའི་ལོ་དེ་ཉིད་ལ་གཤེགས་པར་དོན་གྱིས་གྲུབ་ལ་བང་སོ་ནི་སྔོན་ནས་བརྩིགས་ཟིན་པས་སྐུ་གདུང་མཆོད་རྟེན་ཞིག་དུ་སྦས་ཐབས་ཀྱིས་བཞུགས་པ་སྙམ་མོ། །

མུ་ནེ་བཙན་པོ་ལོ་ཉེར་དགུ་བཞུགས་བྱ་བ་དང་། བཅུ་བདུན་ལ་ཡུམ་གྱིས་བཀྲོངས་ཅེས་དང་། སད་ན་ལེགས་ལོ་བཞི་པ་ལ་རྒྱལ་སར་བཏོན་ཞེས་བྲིས་པ་རྣམས་ཀྱང་དག་པར་མ་མཐོང་ངོ་། །བཻ་རོའི་འདྲ་འབག་ཆེན་མོ་ལས་ནི་བཻ་རོ་ཙ་ན་ཚ་བ་རོང་དུ་སྤྱུགས་པའི་བཀའ་ཆད་ཀྱིས་དེ་ནས་ཟླ་བ་གསུམ་ལོན་པ། བི་མ་ལ་མི་ཏྲ་མ་ཕེབས་ཙམ་དེར་ཆོས་རྒྱལ་ཁྲི་སྲོང་སྐུ་གཤེགས། ཕྱི་ལོར་མུ་ནེ་བཙན་པོ་ཡང་གཤེགས་ནས་དེའི་གཤེད་ཀྱི་ཆོས་འཁོར་གྱི་དུས་གཡུ་སྒྲས་ལ་ཡོགས་དོར་དུ་འོངས་ནས་རྒྱལ་བློན་རྣམས་ཀྱིས་བཻ་རོ་ལ་ཡང་དག་བཅུ་གཅིག་གི་བསྟོད་པ་ཕུལ་སྟེ་སད་ན་ལེགས་ཀྱི་དུས་བཻ་རོ་བོད་དུ་བྱོན་པར་བཤད་དོ། །

༼རྒྱལ་པོ་ཁྲི་ལྡེ་སྲོང་བཙན་ནམ་ལྡིང་ཁྲི།༽དེ་ནས་ཁྲི་ལྡེ་སྲོང་བཙན་རྒྱལ་སར་བསྐོས། །འཇིང་ཡོན་སད་ན་ལེགས་ཞེས་མཚན་དུ་གྲགས། །དཀར་ཆུང་རྡོ་རྗེ་དབྱིངས་ཀྱི་ལྷ་ཁང་བཞེངས། །ལོ་པཎ་མང་མཆོད་དམ་ཆོས་དུ་མ་བསྒྱུར། །ནམ་ཡང་སངས་རྒྱས་བསྟན་པ་མི་གཞིག་པར། །བྲོ་བོར་བ་ཡི་བཀའ་གཙིགས་ཡང་ཡང་བསྩལ། །ལོ་གྲངས་སུམ་བཅུ་རྩ་གཉིས་སྲིད་བསྐྱངས་སྟེ། །དགུང་ལོ་ང་བཞི་པ་ལ་སྦྲགས་ཕུར་འདས། །དེ་ཡི་བང་སོ་འཕྲུལ་རྒྱལ་མདུན་ན་ཡོད་། །ཡུམ་གྱིས་ཆག་གང་བསྐོངས་༼ཇ༡༢༧བ༽པས་ནངས་ཀྱིས་མཐོ། །རིན་ཆེན་ནོར་བཀང་རྒྱལ་ཆེན་འཕྲུལ་རིང་གྲགས། །དེ་ཡང་སྲས་བཞི་པ་ཁྲི་ལྡེ་སྲོང་བཙན་ནམ་ལྡིང་ཁྲི་དགུང་ལོ་ཉེར་གསུམ་བཞེས་པ་མེ་ཕོ་སྟག་ལོ་ལ་རྒྱལ་སར་བསྐོས། བློན་པོ་རྣམས་ཀྱིས་དང་པོར་བཙན་པོ་ཐུ་ཆུང་འདིས་རྒྱལ་པོ་འོང་མི་འོང་སད་ན་ལེགས་ཅེས་བགྲོས་པ་དང་སྐུ་འགྱིང་བག་དུ་བཞུགས་པ་ཅིག་ཡོད་པས་སད་ན་ལེགས་འཇིང་ཡོན་ཞེས་མཚན་དུ་གྲགས། སྐབས་དེ་ཤེད་དུ་བསམ་ཡས་ཅུང་ཟད་ཉམས་པ་ཅིག་ཡང་བྱུང་བར་སྣང་སྟེ་རྦ་བཞེད་ལས། བར་དུ་བསམ་ཡས་ཀྱི་དགེ་འདུན་བཤོས་ཆད་ནས་ཁ་ཤུགས་སུ་བཏང་ཁབ་སོ་ནི་ཞིག་གཙུག་ལག་ཁང་གི་རྨང་བྱི་བྲུན་གྱིས་གང་། གནས་ཁང་ཀུན་གྱི་སྒོ་ཡང་རྐུན་མས་ཁྱེར་སྐད། དེ་འགེམ་ཤཱནྟི་ཁམས་ན་འདུག་པས་ཐོས་ནས་མི་དགའ་སྟེ་གསོལ་བྱང་བྲིས་གསེག་ཤང་ཐོགས་ནས་བོད་དུ་མཆིས། ཇོ་མོ་ཁྲི་ལེགས་ཀྱི་སྙན་དུ་འདས་ནས་བྱང་བུ་སྤྱན་དར་བྲིམས་སྟེ་བཀའ་བསྩལ་པ། བནྡྷེ་སྤྱིར་དད་པ་ཆེ་ཞིང་ཆོས་གཟུགས་པར་དགོངས་པ་ནི་མ་ནོངས་ན་རླངས་ཆིགས་བསྡོས་པས་ཆད་པས་བཅད་ན་མ་ལེགས་སོ་ཞེས་བྱུང་བ་ཐོས་ནས་ཤཱནྟི་མ་དགའ་སྟེ་ཉལ་བའི་རྨི་ལམ་ན་བུད་མེད་དཀར་མོ་བཅོ་བཅོ་བ་ཞིག་ན་རེ། ཁྱོད་བསམ་ཡས་ཁབ་སོ་གཟུགས་པར་འདོད་ན་ཆོས་དང་པོ་བོད་ཁམས་སུ་རྦ་ཡེ་ཤེས་དབང་པོས་བཙུགས་སྟེ་དེའི་སྲས་མོ་གཉིས་ཅིག་ཧས་པོ་རིའི་དྲུང་ན་འདུག་གིས་དེ་དང་འཕྲོད་ལ་དཀོན་མཆོག་གི་མཆོད་པ་གྱིས་ཅིག་འོན་ཏང་བསམས་པ་འགྲུབ་པར་འགྱུར་རོ་ཞེས་ཐོས་ནས་བྲག་མར་དུ་མཆིས་ནས་བཙལ་བས་བུ་མོ་སྤྱན་རས་གཟིགས་ཤཱནྟི་ལ་ཕྱག་འཚལ་དུ་མཆིས་པ་དང་རྫིང་གོང་དུ་མཇལ་ནས་གཉི་ག་འགྲོགས་སྟེ་དགེ་ལྡེམ་བཙལ་སྟེ་ཤཱནྟིས་རྨི་ལམ་བཟླས་ནས་ཁབ་སོ་ཚུགས་ཞིང་ཚེས་བརྟན་པར་དགྱི་བའི་སླད་དུ་བྱམས་པ་དང་མངོན་པར་བྱང་ཆུབ་པ་གཟུགས་པའི་ཡོ་བྱད་ཤཱནྟིས་ནི་ཚོགས་ལ་བསླངས་དགེ་ལྡེམ་གྱིས་སྒོས་སུ་སྦྱར་སྟེ་མཆོད་པ་དགྱིད་པར་ཆད་པ་ལས། རིང་ལུགས་བནྡྷ་ལངྐའི་མཆིད་ནས་འདི་ལྟར་མཆོད་པ་བྱེད་ཅིང་དགེ་ལྡེམ་ཆ་བར་ནོས་ཀྱི་ཆད་པས་༼ཇ༡༢༨ན༽བཅད་དོ་ཅེས་བསྒོ་ནས་གནས་བརྟན་གཉིས་ཀྱང་སྐྲག་སྟེ་ཡོ་བྱད་འགའ་ཡང་གཡར་མ་སྟེར། ཤཱནྟི་དང་སྤྱན་རས་གཟིགས་སོགས་ཡོན་བདག་སྟོད་རིམ་ཀུན་སྐྲག་སྟེ་མཆོད་པ་གཏང་བར་བགྱི་བ་ལས་དགེ་ལྡེམ་གྱིས་ཇོ་མོ་བྱང་ཆུབ་རྗེ་ཡོན་བདག་དུ་གསོལ་ནས་ཇོ་མོས་ཀྲོ་ནས་ཁལ་བདུན་མར་ཕ་ལམ་གཅིག་འཐུད་ནས་མཆོད་པ་མ་ཤོར་བར་བགྱིས། བསམ་ཡས་ཀྱི་སྐུ་གཟུགས་ལྡེར་ཚོ་རེ་རེ་ལ་ལྷ་བཤོས་བྲེ་ཐག་པའི་རྐྱེན། བག་ཕྱེ་གསུམ་གསུམ་གྱི་རྐྱེན་ཐང་དུ་དྲངས་སྟེ་མཆོད། དགེ་འདུན་དང་སྐྱེ་བོ་ཀུན་ལ་ཆོས་སྟོན་གསོལ། ལྡེ་བློན་ཆེན་གླུ་མས་གསེར་སྲང་ཉི་ཤུ་རྩ་ལྔའི་སྐེ་རགས་གཡུས་སྤྲས་པ་གཅིག་དར་ཡུག་གཉིས། རས་ཡུག་གསུམ་ཕུལ། དགེ་ལྡེམ་གྱིས་འབྲུ་སྣ་ལྔ་ལས་ཁལ་སུམ་བཅུ་རྩ་གཉིས་ཕུལ། བནྡྷེ་སྤྱན་རས་གཟིགས་ཀྱིས་འབངས་ཁྱིམ་གཅིག་ཕུལ། རྒྱལ་བློན་ཀླུ་སྐྱེས་ཀྱིས་ནས་ཁལ་བཅུ་གཅིག་སོགས་བུས་པ་ཡན་གྱིས་རལ་གུ་ཡན་ཆད་ཕུལ། ཇོ་མོ་སྤལ་གྱིས་ཆིབས་གཅིག །གྲོ་ནས་ཁལ་ཉི་བརྒྱ། ཟ་འོག་ཡུག་གཅིག་དར་ཡུག་གཅིག་ཕུལ། དགེ་འདུན་གྱིས་ཀྱང་བྱམས་པ་དང་མངོན་པར་བྱང་ཆུབ་པ་ལ་ཡོན་བསྣན་ནས་ཇོ་མོ་ལྕམ་ཕོ་ཡོངས་བཟའ་མཆེད་དང་མཁན་པོ་ཤཱནྟི་དང་དགེ་ལྡེམ་རྣམས་ཀྱིས་བྱམས་པ་དང་མངོན་པར་བྱང་ཆུབ་པ་སྔ་མ་བཞིན་དུ་བཙུགས་སོ། །དེ་ནས་སྤྱན་རས་གཟིགས་རང་གིས་རང་འགུམ་བའི་དུས་བཙལ་སྟེ་མཆིམས་ཕུ་ན་སྒོམ་ཞིང་མཆིས་པ་ལས་ཚེ་འདས་སོ་ཞེས་བྱུང་ངོ་། །འདི་རྦ་བཞེད་ཀྱི་དཀྱུས་ལ་རྗེ་ཁྲི་སྲོང་སྒོམ་དུ་མ་བྱོན་པའི་གོང་ན་འདུག་མོད་ཀྱང་མངོན་བྱང་གི་མཆོད་པ་མུ་ནེ་བཙན་པོས་བཙུགས་པ་དེ་ཉམས་ནས་སླར་བསོས་པར་སྣང་བས་སད་ན་ལེགས་ཀྱི་དུས་ཡིན་པར་གསལ་ལོ། །རྒྱལ་པོ་འདིས་རྒྱ་གར་གྱི་སློབ་དཔོན་བི་མ་ལ་མི་ཏྲ། ཛྙཱ་ན་སེ་ན། བལ་པོ་ཧཱུྃ་ཀ་ར་སོགས་སྤྱན་དྲངས། ཆོས་མང་དུ་བསྒྱུར། སྐྱི་ཤོད་དུ་དཀར་ཆུང་རྡོ་རྗེ་དབྱིངས་ཀྱི་ལྷ་ཁང་བཞེངས། བློན་འབངས་ཐམས་ཅད་ལ་དམ་པའི་ཆོས་མི་གཞིག་ཞིང་དཀོན་མཆོག་༼ཇ༡༢༨བ༽གསུམ་དབང་བཙན་པར་བྱ་བའི་བཀའ་ཁྲིམས་བསྒྲགས་ཤིང་མནའ་བོར་དུ་བཅུག་པའི་བཀའ་གཙིགས་ནི། སྲས་ཁྲི་ལྡེ་སྲོང་བཙན་གྱི་སྐུ་རིང་ལ་ཤོག་བུ་མཐིང་ག་ལ་གསེར་གྱིས་བྲིས་སྟེ་འཕྲ་མྱེན་གྱི་སྒྲོམ་བུར་བསྩལ་ནས། བསམ་ཡས་ལྷུན་གྱིས་འགྲུབ་ཀྱི་གཙུག་ལག་ཁང་དུ་ཡབ་ཀྱི་ཟླ་ལ་བཞག་པ་ལས་དཔེ་བགྱིས་སྟེ་བྲིས་པ། དམ་པའི་ཆོས་ནམ་དུ་ཡང་མི་གཞིག་པར། བཙན་པོ་ཁྲི་ལྡེ་སྲོང་བཙན་གྱིས་ཐུགས་དམ་བཤེས་སྟེ། དབུ་སྙུང་བོར་ནས། གཙིགས་ཀྱི་ཡི་གེར་བྲིས་པ། གཙིགས་ཇི་ལྟར་གནང་བའི་གཏན་ཚིགས་མགོ་ནན་ལ་བྲིས་པ། བླ་ན་མེད་པའི་སངས་རྒྱས་ཀྱི་ཆོས་འདི། བཟང་ཞིང་ཆེད་ཆེ་སྟེ། མི་མཛད་དུ་མི་རུང་ནི་ངན་རྟགས་དང་གཏན་ཚིགས། ཡབ་ཁྲི་སྲོང་ལྡེ་བཙན་གྱི་སྐུ་རིང་ལ། ཆོས་ནམ་དུ་ཡང་མྱི་གཞིག་པར་གཙིགས་མཛད་པའི་བླང་ནན་དང་། ཆོས་ཇི་ལྟར་བརྙེས་པའི་གཏམ་གྱི་ཡི་གེ་ལས་སྨོས་ཅིང་། ཆོས་ཀྱི་ཡི་གེ་ཉིད་ཞིབ་ཏུ་འབྱུང་བ་ཡིན་ནོ། །

འདི་ལྟར་སངས་རྒྱས་ཀྱི་ཆོས་འདི་བཟང་ཞིང་ཆེར་ཆེ་སྟེ། མྱྀ་མཛད་ཏུ་མྱྀ་རུང་བར། དང་པོ་མེས་སྲོང་བཙན་གྱིས་མཁྱེན་ནས། ལྷ་སའི་དཔེ་ཧར་བརྩིགས་པ་ཚུན་ཆད། ཡབ་ཁྲི་སྲོང་ལྡེ་བཙན་གྱིས། ཆོས་རྒྱ་ཆེར་ཐུགས་སུ་ཚུད་ནས། བསམ་ཡས་ལྷུན་གྱིས་གྲུབ་པ་ལ་སྩོགས་སྟེ། བོད་ཁམས་སུ་གཙུག་ལག་ཁང་མང་པོ་བརྩིགས་པ་དང་། བཙན་པོ་ཁྲི་སྲོང་ལྡེ་བཙན་ངའི་ཞ་སྔ་ནས། ཆོས་ཐུགས་སུ་ཆུད་དེ་མཛད་པ་ཕན་ཆད། གདུང་རབས་བདུན་གྱི་བར་དུ་མཛད་ཀྱིས་ཀྱང་། མྱྀ་དགེ་བ་དང་མ་ལེགས་པ་མེད་པ་ལས། ཆོས་ཁོང་དུ་མ་ཆུད་པ་ཁ་ཅིག་གིས་མེས་ཁྲི་ལྡེ་གཙུག་བཙན་གྱི་རིང་ལ། བྲག་དམར་གྱི་ཀྭ་ཆུར་གཙུག་ལག་ཁང་བརྩིགས་ནས། ཆོས་མཛད་པ་ལས། ཡབ་ཁྲི་སྲོང་ལྡེ་བཙན་སྐུ་ཆུང་བའི་ཚེ་བཤིག་སྟེ། ཕྱིན་ཆད་ཆོས་བྱེད་དུ་མྱྀ་གནང་བར། བཀའ་ཁྲིམས་སུ་ཡང་བྲིས་པ་ལས། ཡབ་ཁྲི་སྲོང་ལྡེ་བཙན་གྱི་༼ཇ༡༢༩ན༽སྐུལ་དངོའ་བར་གྱུར་ནས། སླར་སངས་རྒྱས་ཀྱི་ཆོས་མཛད་པས་སྨན་པར་གྱུརད་སྟེ། ཆོས་ཀྱང་རྒྱ་ཆེར་མཛད་དེ། ནམ་དུ་ཡང་ཆོས་མྱྀ་གཞིག་པར། གཙིགས་ཀྱང་དམ་དུ་བྲིས་པ་ལས། ཕྱིས་ཡབ་དགུང་དུ་གཤེགས་པའི་རྗེས་ལ། ངེད་རྗེ་བློན་གྱི་སྙན་དུ་མོ་དང་རྨིས་ལྟས་ལས་དཀྲིས་སྟེ། ཆོས་མཛད་པ་འདི། བཙན་ཕོའི། སྐུ་དང་ཆབ་སྲིད་ལ་ཡང་དངོའ་སྟེ་མ་ལེགས་ཀྱིས། བཙན་ཕོའི། ཕོ་བྲང་ན་དཀོནད་ཅོག་གསུམ་གྱི་རྟེན་བཙུགས་པ་ཡང་གུད་དུ་སྤགས་སྟེ། བསྐང་ཞིང་ཆོས་མཛད་པའི་མྱྀ་རིགས་ཅེས་གསོལད་པ་དག་ཀྱང་བྱུང་ནས། མོ་དང་རྨིས་ལྟས་ལྟ་བུ་བརྫུན་པའི་ཚིག་གིས། དཀོནད་ཅོག་གསུམ་གྱི་རྟེན་དང་ཆོས་ལྟ་བུ་དོན་ཆེན་པོ་སྤངས་པར་གྱུརད་ན། མཐའ་ཡུན་དུ་ཡང་མྱྀ་དགེ་ཞིང་མ་ལེགས། རྗེ་བློན་སྔ་རབས་ཀྱིས་དམ་གཙིགས་བཞེས་པའི་དབུ་སྙུང་དང་ཡང་འགལ་ནས། སྔ་རབས་ཀྱི་རིང་ལ་གདུང་རབས་རེ་རེ་ཞིང་ཆོས་མྱི་གཞིག་པར་ཐུགས་དམ་བཞེས་སོ་ཞེས་འབྱུང་བ་དང་སྦྱརད་སྟེ། ཡབ་ཀྱི་རིང་ལ་དབུ་སྙུང་གཙིགས་མཛད་པའི་རྣམས་དང་། ངའི་ཐུགས་ལ་དགོངས་སྟེ། གཙིགས་གསེར་དུ་བསྣན་ནས། ཡི་གེ་འདི་ལས་བྱུང་བའི་རྣམས། ནམ་ཞར་འདི་བཞིན་དུ་མྱྀ་མཛད་རེ་ཞེས། ངའི་ཞ་སྔ་ནས་དབུའ་སྙུང་པོར་སྟེ། ཐུགས་དམ་བཞེས། ཕྱི་ནང་གི་བློན་པོ་ཆེ་ཕྲས་ཀྱང་མནའ་བོར་སྟེ་གཙིགས་ཀྱི་ཡི་གེར་བྲིས་པའོ། །

ཐུགས་དམ་དང་དབུའ་སྙུང་བཞེས་སྟེ་གཙིགས་སུ་མཛད་པས། ཆོས་མཛད་པ་འདི་གཅེས་སྤྲས་ཅི་ལ་ཡང་སྡིག་གོ་ཞེ་ནམ། མ་ལེགས་སོ་ཞེས་མོ་དང་རྨིས་ལྟས་ལས་སོགས་སྟེ་ཅིའི་ཕྱིར་ཡང་རུང་སྟེ། དཀོནད་ཅོག་གསུམ་གཞིག་རེ་སྤང་རེ། དེ་སྐད་ཅེས་ཆེ་ཆུང་སུ་གསོལད་ཀྱིས་ཀྱང་དེ་ལྟར་མཛད་རེ། བཙན་ཕོ། དབོན་སྲས་སྐུ་ཆུང་ངུར་བཞུགས་པ་ཡན་ཆད། ཆབ་སྲིད་ཀྱི་༼ཇ༡༢༩བ༽མངའ་བདག་མཛད་པ་མན་ཆད་ཀྱང་དགེ་སློང་ལས་དགེ་བའི་བཤེས་གཉེན་བསྐོས་སྟེ། ཆོས་ཐུགས་སུ་ཅི་ཆུད་ཆུད་དུ་བསླབ་ཅིང་། བོད་ཡོངས་ཀྱིས་ཀྱང་ཆོས་སློབ་ཅིང་སྤྱད་པའི་སྒོ་བཅད་དེ། ནམ་དུ་ཡང་བོད་ཡ་རབས་མནད་ཅད་བོད་འབངས་ལས་ཐརད་པར་གཟུང་བའི་སྒོ་མི་བགག་པར། དད་པའི་རྣམས་ལས་ཐར་པར་བཙུད་དེ། དེའི་ནང་ནས་ནུས་པ་ལས། བཅོམ་ལྡན་འདས་ཀྱི་རིང་ལུགས་རྟག་དུ་བསྐོ་ཞིང་། བཅོམ་ལྡན་འདས་ཀྱི་རིང་ལུགས་བྱེད་པའི་རྣམས། ཆོས་འཁོར་ནས་བྱའོ་ཅོག་གི་བཀའ་ལ་ཡང་གཏོགས་སྟེ། ཆོས་འཁོར་གྱི་ལས་དང་དབང་བྱེད་ཅིང་། དགེ་བའི་བཤེས་གཉེན་བྱེད་པར་མྱི་བསྐོ་རེ། རབ་ཏུ་བྱུང་བའི་རྣམས་གཞན་གྱི་བྲན་དུ་མི་སྦྱིན། ནན་གྱིས་མི་དབབ། ཁྱིམ་པའི་ཁྲིན་ལ་བཏགས་སྟེ་གྱོད་ལ་མི་གདགས་ཤིང་། ངེད་ཡབ་སྲས་ཀྱིས་མཆོད་གནས་སུ་གནང་བ་བཞིན་དུ་བྱས་སྟེ། བཙན་ཕོའི། ཕོ་བྲང་ན་དཀོནད་ཅོག་གསུམ་གྱི་རྟེན་བཙུགས་ཅིང་། མཆོད་པ་ཡང་གུད་དུ་སྤང་ཞིང་བསྐར་རེ། མཆོད་གནས་སུ་མྱི་བྱ་རེ། མདོར་ན། བཙན་ཕོའི། ཕོ་བྲང་དང་བོད་ཁམས་ན། དཀོནད་ཅོག་གསུམ་མྱེད་པ་དང་སྤང་བའི་ཐབས་ཅི་ཡང་བྱ་རེ། ཡབ་མེས་དབོན་སྲས་གང་གི་རིང་ལ་ཡང་རུང་སྟེ། དཀོནད་ཅོག་གསུམ་གྱི་རྐྱེན་བཅད་པའི་རྣམས་ཀྱང་། མ་དམས་མ་ཞིག་པའི་ཆོས་སུ་མི་བྱ་རེ། འདི་ལྟར་རྗེ་བློན་མན་ཆད་ཀུན་གྱིས་མནའ་བོར་བ་ལས། བཙན་ཕོའི། གདུང་རྒྱུད་ལས་དབུའ་སྙུང་བཞེས་དགོས་པའམ། ཕྱིས་ཇོ་མོའམ། ཆབ་སྲིད་ཀྱི་བློན་པོ་ལ་སྩོགས་པ་སར་དུ་བསྐོས་ཤིང་ཆུད་པ་ཅིག་ཡོད་ལ། མནའས་བསྒག་པའི་རིགས་པ་ལས། མནའ་མ་བོར་བ་ཞིག་ཡོད་ན། དེ་བཞིན་དུ་མནའ་མྱྀ་བསྒག་རེ། ཇོ་མ་མཆེད་བྲོ་སྩལད་པ། ཇོ་མོ་འབྲོ་བཟའ་ཁྲི་མོ་ལེགས། ༼ཇ༡༣༠ན༽ཇོ་མོ་མཆིམས་རྒྱལ་བཟའ་ལེགས་མོ་བརྩན། ཇོ་མོ་ཅོག་རོ་བཟའ་བརྩན་རྒྱལ། རྒྱལ་ཕྲན་བྲོ་བསྩལད་པ། དབོན་འ་ཞ་རྗེ་དུད་ཀྱི་བུལ་ཞི་ཁུད་བོར་མ་ག་ཐོ་གོན་ཁ་གན། རྐོང་ཀར་པོ་མང་པོ་རྗེ། མྱང་བཙུན་ཁྲི་བོ། ཆབ་སྲིད་ཀྱི་བློན་པོ་མན་ཆད་བློན་པོ་ཆེ་ཕྲ་བྲོ་སྩལད་པ་ལ། བན་དེ་བཀའ་ཆེན་པོ་ལ་གཏོགས་པ། བན་དེ་བྲན་ཀ་ཡོན་ཏན། བན་དེ་མྱང་ཏིང་འཛིན། ཆབ་སྲིད་ཀྱི་བློན་པོ་བཀའ་ཆེན་པོ་ལ་གཏོགས་པ། བློན་ཆེན་པོ་ཞང་འབྲོ་ཁྲི་གཟུ་རམ་ཤགས། ཞང་མཆིམས་རྒྱལ་བཙན་བཞེར་ལེགས་ཟིགས། དབའ་བློན་མང་རྗེ་ལྟ་ལོད། དབའས་བློན་ཁྲི་སུམ་བཞེར་མདོ་བཙན། ཞང་མཆིམས་རྒྱལ་ལྷ་བཞེར་ནེ་ཤགས། རླང་བློན་ཁྲི་སུམ་རྗེ་སྤེག་ལྷ། ནང་བློན་ལ། ཞང་སྣ་ནམ་ཁྲི་སྒྲ་རྒྱལ། ཞང་ཚེ་སྤོང་མདོ་བཞེར་ཕེས་པོ། ཞང་ཚེ་སྤོང་ལྷ་བཟང་ཀླུ་དཔལ། ཞང་སྣ་ནམ་རྒྱལ་ལེགས་དགེ་ཚུག་ཞང་སྣ་ནམ་ལྷ་བཞེར་སྤེ་བཙན། བྲན་ཀ་བློན་རྒྱལ་བཟང་འདུས་ཀོང་། མྱང་བློན་ཁྲི་བཟང་ལེགས་འདུས། ལེའུ་བློན་ལྷ་བཟང་བྱིན་བྱིན། ཏོང་བློན་སྟག་སླེབས། ཞང་མཆིམས་རྒྱལ་མདོ་གཟིགས། རང་བློན་བསམ་སྐྱེས། ཞང་ཚེ་སྤོང་ལྷ་ལུང་སྟོ། ཞང་སྣ་ནམ་གཉན་ལོད། འོང་ཀ་ལྷ་སྦྱིན། འབྲིང་ཡས་བློན་སྟག་རྨ། རྩང་རྗེ་བློན་ཁྱེའུ་ཅུང་། འབལ་བློན་འབྲོ་མ། སྙ་ཤུར་བློན་ད་ཙུག་སྙམ། སྣམ་ཕྱི་པ་ལ། ཁར་བ་རྗེ་བློན་བཙན་སླེབས། ཁུ་སྟག་ཚབ། ཞ་སྔ་གཅན་སྟག་ལོད། བྱུང་བོ་བློན་རྒྱལ་འབྱུང་། ཤུད་པུ་བློན་ཁོང་ཁྲི། ལེའུ་བློན་ཀླུ་གཞེར། ཞང་ཚེ་སྤོང་ཀླུ་མཚོ་སྟོ། པ་ཙབ་བློན་འཚོ་གཟིགས། མྱང་བློན་ལེགས་བཙན། རླང་བློན་གསས་སླེབས། དབང་བློན་ལྟ་བོ་བཙན། བྲན་ཀ་བློན་བསམ་པ། ཉི་བ་བློན་ལྡོན་ཀོང་། ཤུད་བུ་བློན་སྟག་སླེབས། ཞ་སྔ་གསས་བཙན་༼ཇ༡༣༠བ༽ཁུ་ཐོག་བཙན། སྣ་ནམ་ལྷ་འབངས། དབང་པོ་དང་། དམག་དཔོན་དང་། ཕྱིས་བློན་བཀའ་ལ་གཏོགས་པ་། ལྷོ་བློན་ཁྲི་བཟང་གཡུ་བརྩན། དབས་བློན་ཁྲོམ་བཞེར། ཞང་མཆིམས་རྒྱལ་སྟོང་སྙ་སྨོན་བཙན། ཞང་ཚེ་སྤོང་ཁྲི་གཟིགས་སྤུང་རེ་ཙུང་། ཞང་མཆིམས་རྒྱལ་སྟག་བཞེར་རྒྱལ་སླེབས། ཞང་སྣ་ནམ་བཙན་སྒྲ་ཁྲི་སླེབས། འབྲོམ་བློན་རྒྱལ་བཞེར་ཁར་ཙི། ལྷ་ལུང་བློན་མང་པོ་རྗེ་སྐར་ཀོང་། ཞང་འབྲོ་སྟག་བཞེར་པྲ་བལ་སྟང་། དཔའས་རྒྱལ་ཏོ་རེ་སྟག་སྙ། ཅོག་རོ་བློན་ལྷོ་གོང་། ལང་གྲོ་བློན་ཁྲོམ་ལེགས། དཔའ་བློན་མདོ་བཙན། ལེའུ་བློན་ཀུ་རྨ། ཞང་འབྲོ་སྟག་དང་། མང་སྒྲ་བློན་ཀླུ་རྨ། ཞང་མཆིམས་རྨ་བཙན། རྩེ་འབྲོམ་བློན་སྒ་འགུ། ཁྱུང་པོ་བློན་མས་ཀོལ། པ་ཙབ་བློན་སྤེ་མ། འབྲོམ་སེ་རི་སྟང་། དབའས་བློན་འཕན་ལེགས། དབས་བློན་ཁྲོམ་ལེགས། སྐ་བ་བློན་མཚོ་ལོད། ཅོག་རོ་བློན་གོང་ཀེང་། དབས་བློན་མྱེ་སླེབས། ཁུ་མྱེ་གཟིགས། ཞ་སྔ་མུ་གཉེན། ཞང་འབྲོ་གུང་སྟང་། ཞང་མཆིམས་རྒྱལ་མ་རྨྱན་བརྩེ། ཞང་ཚེ་སྤོང་མ་བཙན། ཅོག་རོ་བརྟན་ཀོང་། གནང་ཡུལ་བཟུང་། ཅོག་རོ་ཁྱི་བཙན། སྦྲང་མོ་རྨ། འབྲོ་ལྡོག་སྲོང་སྟོན། འབྲོམ་ཡང་གཟིགས། ཅེས་བྱུང་ངོ་། །

བཀའ་གཙིགས་གོང་འོག་འདི་རྣམས་སྡེབས་ཕུལ་རྟེན་སོགས་ཀྱང་རྙིང་པ་ངོས་བཤུས་ཡིན་ལ་དམ་པའི་ཆོས་ལ་བཀའ་བ་འདི་ལྟ་བུ་མཛད་དོ་ཅེས་ཆོས་ཀྱི་ཆེ་བ་དང་། རྒྱལ་པོ་བྱང་ཆུབ་སེམས་དཔའ་རྣམས་ཀྱི་ཡོན་ཏན་ཤེས་ཤིང་རེས་དང་བ་འཕེལ་བའི་དགོས་པ་མཐོང་ནས་བྲིས་པ་ཡིན་ནོ། །

དེ་ལྟར་ལོ་སུམ་བཅུ་སོ་གཉིས་རྒྱལ་ས་མཛད། རྒྱལ་ཁྲིམས་ཆོས་བཞིན་དུ་བསྐྱངས་པས་བོད་འབངས་བདེ་བ་ལ་བཀོད་དེ་དགུང་ལོ་ལྔ་བཅུ་ང་བཞི་པ་མེ་མོ་བྱའི་ལོ་ལ་སྦྲགས་ཀྱི་ཕུར་འདས་སོ། །

ས་སྐྱ་༼ཇ༡༣༡ན༽དཔལ་ལྡན་བླ་མའི་ཆོས་བྱུང་དུ་སད་ན་ལེགས་ཀྱི་ལོ་བཅུ་དགུ་བཞེས་པ་ན་བཙུན་མོ་ལྷ་རྩེ་ལ་སྲས་ལྡེང་ཁྲི་བལྟམས། ལོ་བཅུ་གསུམ་ན་ཡབ་འདས་ནས་རྒྱལ་ས་མཛད་པའི་སྲས་གཙང་མ་མཆེད་ལྔ་ཡིན་ནོ་ཞེས་སད་ན་ལེགས་དང་རལ་པ་ཅན་གྱི་བར་དུ་ལྡེང་ཁྲི་གདུང་རབས་གཅིག་དུ་བྱས་པ་དང་། རྒྱའི་དེབ་ལས་ཁྲི་སྲོང་ལྡེ་བཙན་ང་གཅིག་བཞེས་པ་ལྕགས་སྤྲེ་ལ་གཤེགས་ནས་མུ་ནེ་བཙན་པོ་བསྐོས། ལོ་བཅོ་བརྒྱད་སྲིད་བསྐྱངས་ནས་མེ་གླང་ལ་འདས་སྟེ་ཇུ་ཙེ་བཙན་པོ་བསྐོས། ལོ་བརྒྱད་སྲིད་མཛད་ནས་ཤིང་སྤྲེ་ལ་འདས་སྟེ་སད་ན་ལེགས་བསྐོས། ཞེས་མུ་ནེ་བཙན་པོ་དང་སད་ན་ལེགས་ཀྱི་བར་དུ་སྐུ་མཆེད་འབྲིང་པོ་ཇུ་ཙེ་བཙན་པོས་རྒྱལ་ས་བྱས་པ་སོགས་ཅུང་ཟད་མི་མཐུན་པར་སྣང་ཡང་བོད་ཀྱི་རྒྱལ་རབས་ཕལ་ཆེར་དང་ཚལ་བ་ལ་སོགས་ཡིག་ཚངས་ལ་མཁས་པ་རྣམས་ཀྱིས་བཤད་པ་ལྟར་བྲིས་སོ། །

རྒྱལ་པོ་དེ་ལ་སྲས་ལྔ་སྟེ་ལྷ་སྲས་གཙང་མ། ཁྲི་གཙུག་ལྡེ་བཙན་རལ་པ་ཅན། ཁྲི་དར་མ་ཨུ་དུམ་བཙན། ལྷ་རྗེ། ལྷུན་གྲུབ་སྟེ་ལྔའོ། །ཀུན་མཁྱེན་བུས་ལྷ་རྗེ་ལྷུན་གྲུབ་ཅེས་གཅིག་དུ་བྱས་ཁྲི་ཆེན་པོ་བསྣན་ནས་ལྔར་མཛད་སྣང་། འདི་རྣམས་བཙུན་མོ་ཆེ་བའི་སྲས་སྔ་མ་གསུམ་དང་ཆུན་མའི་སྲས་ཕྱི་མ་གཉིས་ཅེས་ཁ་ཅིག་འཆད་ལ། ཇི་ལྟར་ན་ཡང་སྲས་ཆུང་བ་གཉིས་སྐུ་ཆུང་ངུར་གཤེགས་པས་བང་སོ་ཡང་མེད་ཏོ། །

༼རྒྱལ་པོ་ཁྲི་རལ་པ་ཅན།༽ ལྷ་སྲས་གཙང་མ་རྒྱལ་སྲིད་རྩ་ལྟར་སྤངས། །ཐུབ་པའི་བསྟན་ལ་རབ་ཏུ་བྱུང་བ་མཛད། །དར་མ་སྡིག་ལ་དགའ་བས་རྗེར་མ་འོས། །བར་པ་ཁྲི་གཙུག་ལྡེ་བཙན་རལ་པ་ཅན། །མེ་ཕོ་ཁྱི་ལ་སྐུ་འཁྲུངས་བཅུ་གཉིས་དུས། །ཡབ་འདས་ལོ་དེ་ཉིད་ལ་རྒྱལ་སར་བཏོན། །བཀའ་ཡི་བློན་པོ་བྲན་ག་དཔལ་ཡོན་ཡིན། །བཙུན་མོ་ཅོག་བཟའ་དཔལ་གྱི་ངང་ཚུལ་སོགས། །ཆེ་ཆུང་ལྔ་བཞེས་དགེ་བཅུའི་བཀའ་ཁྲིམས་བཙན། །འདི་ནི་ཕྱག་ན་རྡོ་རྗེའི་རྣམ་སྤྲུལ་ཡིན། །རྒྱ་ཡུལ་ཆམ་ལ་ཕབ་ནས་གཙིགས་བཟུང་སྟེ། །བོད་རྒྱའི་མཚམས་༼ཇ༡༣༡བ༽སུ་དབོན་ཞང་ལྷ་ཁང་བརྩིགས། །གནམ་ལ་ཆེ་བ་ཉི་ཟླ་ཟུང་གཅིག་སྟེ། །ས་ལ་ཆེ་བ་བཙན་པོ་དབོན་ཞང་གྲགས། །བཀའ་གཙིགས་ཡི་གེ་རྡོ་རིང་གསུམ་ལ་བརྐོས། །ཕྱིན་ཆད་བོད་རྒྱ་རང་རང་ཡུལ་ན་བདེ། །དམག་མི་བྱ་བར་གཙིགས་བཟུང་བྲོ་ཡིས་བསྩལ། །མ་འོངས་བོད་ཀྱི་རྒྱལ་ཁྲིམས་འཇིག་མཁྱེན་པས། །སྤྱན་རྒྱང་བསྲིངས་ནས་སྨན་ཡོན་མཛད་པ་སྟེ། །རྗེ་འདིའི་བཀའ་དྲིན་བོད་མི་སུ་ཡིས་ཁོར། །བཀའ་དྲིན་ཅན་གྱི་ལོ་པཎ་གསུམ་སོགས་ཀྱིས། སྔོན་ཆད་བསྒྱུར་བའི་དམ་ཆོས་མ་ལུས་པ། །ལྷག་ཆད་སྤང་ཕྱིར་དམ་ཆོས་དཀར་ཆག་བཀོད། །ཐམས་ཅད་སར་བཅད་སྐད་ཀྱིས་གཏན་ལ་ཕབ། །བཀའས་བཅད་ཆེན་པོ་རྣམ་པ་གསུམ་གྱིས་བསྡམས། །སྒོམ་གྲ་བཤད་གྲ་འདུལ་གྲ་སུམ་བཅུ་བཙུགས། །རྒྱལ་པོའི་དབུ་རལ་ཚན་གཉིས་བྱས་པ་ལ། །དར་ཡུག་བཏགས་སྟེ་གཡས་གཡོན་བཏིང་བའི་སྟེང་། །དགེ་འདུན་བཞུགས་པས་དབུ་སྟེ་གཉིས་ཅེས་གྲགས། །ཐུགས་དམ་རྟེན་དུ་ལྷ་ཁང་འུ་ཞང་རྡོ། །དཔེ་མེད་བཀྲ་ཤིས་དགེ་འཕེལ་གཙུག་ལག་ཁང་། །གཙང་ཁང་དགུ་ཐོག་བྱ་འདབ་དགུ་ཡིས་མཛད། །ཕ་གུ་དོ་ཤལ་ཤར་བུ་མདའ་ཡབ་དང་། །རྟ་བབས་ལ་སོགས་རྒྱན་རྣམས་ཀུན་གྱིས་བཀྲ། །རྩེ་མོར་རྒྱ་ཕུབས་གསེར་འཕྲུ་གཡུ་འབྲུག་བཅས། །རླུང་གིས་བསྐྱོད་ཚེ་མཁའ་ལ་གདུགས་ལྟར་འཁོར། །གསེར་གྱི་གཎ་ཇི་ར་ཡི་ཏོག་གི་རྩེ། །རྒྱབ་རིའི་ལྕོག་དང་མཐོ་དམན་མེད་པར་མཉམ། །འཛམ་གླིང་ཙམ་ན་འགྲན་ཟླ་བྲལ་བར་བཞེངས། །ལུགས་གཉིས་བཀའ་ཁྲིམས་ཆོས་བཞིན་གཏན་ལ་ཕབ། །དགེ་བཅུའི་ཁྲིམས་དམ་སྡིག་སྤྱོད་མིང་མི་གྲག །མཁྱེན་པས་འཕྲུལ་ཆགས་མཛད་པ་ལྷ་ལས་ལྷག །མངའ་ཐང་དཔལ་འབྱོར་ས་ལ་བརྒྱ་བྱིན་བཞིན། །༼ཇ༡༣༢ན༽སྟོབས་དང་མཐུ་ཡིས་དགའ་རབ་དབང་ཕྱུག་སྐྲག །མཐའ་བཞི་ཀུན་ལས་རྣམ་པར་རྒྱལ་གྱུར་སྟེ། །འཛམ་གླིང་གསུམ་གཉིས་ལས་ལྷག་མངའ་དབང་མཛད། །

དེ་ཡང་གཅེན་ལྷ་སྲས་གཙང་མ་ནི་ཆོས་ལ་དགྱེས་ཆེས་པས་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་དགེ་འདུན་གྱི་ནང་ན་བཞུགས། གཉིས་པ་ཁྲི་དར་མ་ཨུ་དམ་བཙན་སྡིག་ལ་དགའ་བས་རྗེར་མ་འོས་སྟེ། གསུམ་པ་ཁྲི་གཙུག་ལྡེ་བཙན་དགུང་ལོ་བཅུ་གཉིས་ལོན་པ་མེ་མོ་བྱའི་ལོ་ལ་རྒྱལ་སར་བསྐོས། རྒྱ་ནག་གི་རྒྱལ་པོ་དང་དབོན་ཞང་དུམས་བྱ་བར་མ་མཐུན་ནས་བོད་རུ་རེ་ནས་དམག་སྟོང་སྡེ་བཅོ་བརྒྱད་རེ་དར་ཚན་ཁྲིག་གེ་བ་ཁྲིད་སྟེ་རྒྱའི་གེན་པོ་རྣམས་བཀུམ། རྒྱ་ཆམ་ལ་ཕབ། དཔོན་པོ་མཉེས་པའི་སྐྱེས་ཕུལ། བོད་ཀྱི་མཆོད་གནས་ལོ་པཎ་རྣམས་དང་རྒྱའི་ཧ་ཤང་རྣམས་ཀྱིས་དཔང་པོ་མཛད། རྒྱའི་གོང་གུ་རྨེ་རུ་ཞེས་བྱ་བར་བོད་རྒྱའི་ས་མཚམས་བྱས་སྟེ་དེར་བཙན་པོའི་གཙུག་ལག་ཁང་ཞིག་དང་རྒྱ་རྗེའི་གཙུག་ལག་ཁང་ཞིག་བརྩིགས། གནམ་ལ་ཉི་ཟླ་ཟུང་གཅིག་ས་ལ་བཙན་པོ་དབོན་ཞང་ལས་མེད་ཏོ་བར་བགྲོས་ནས་ཕ་བོང་ལ་ཉི་ཟླའི་གཟུགས་བྱས། ཕྱིན་ཆད་བོད་བོད་ཡུལ་ན་བདེ། རྒྱ་རྒྱ་ཡུལ་ན་བདེ། སོ་མཚམས་རྨེ་རུ་མན་ལ་བོད་ཀྱི་དམག་མི་དྲང་། གལ་སྟེ་དྲངས་ན་རྒྱ་རྗེའི་ཕོ་བྲང་གི་མདུན་གྱི་རྡོ་རིང་ཡི་གེ་ལན་གསུམ་ཀློག་པས་བོད་ཐམས་ཅད་འཕུང་བར་འགྱུར། རྨེ་རུ་ཡན་ལ་རྒྱའི་དམག་མི་དྲང་། གལ་སྟེ་དྲངས་ན་ལྷ་སའི་རྡོ་རིང་གི་ཡི་གེ་ལན་གསུམ་ཀློག་པས་རྒྱ་ཐམས་ཅད་འཕུང་བར་གྱུར་ཅིག་ཅེས་བཙན་པོ་དབོན་ཞང་གིས་བདེན་པ་བཙུགས་སྟེ་དམོད་བོར། བོད་རྒྱའི་ཕོ་བྲང་གི་མདུན་སོ་མཚམས་རྨེ་རུ་དང་གསུམ་དུ་རྡོ་རིང་རེ་རེ་བཙུགས་སྟེ་ངོས་ཆེ་བ་གཉིས་ལ་བཙན་པོ་དབོན་ཞང་གི་གཙིགས་ཡིག་དང་བྲོ་ཚིག་ངོས་ཆུང་གཉིས་ལ་བོད་རྒྱའི་བློན་པོ་བཀའ་ལ་གཏོགས་པ་རྣམས་ཀྱི་གཙིགས་ཡིག་དང་བྲོ་ཚིག་བྲིས་སྟེ། དཀོན་ཅོག་གསུམ་ལྷ་ཀླུ་གཟའ་སྐར་སྐུ་ལྷ་ཐམས་ཅད་དཔང་དུ་བཙུགས་སྟེ་བཙན་པོ་དབོན་ཞང་གིས་དབུ་༼ཇ༡༣༢བ༽སྙུང་མཛད། བཙན་པོས་ལོ་བཅུ་བདུན་བཞེས་ཤིང་རྒྱ་རྗེ་མུ་ཛུང་གིས་རྒྱལ་ས་བྱས་ནས་ལོ་བཅུ་བཞི་པ་ཆུ་ཕོ་སྟག་གི་ལོ་ལ་ཆད་མལ་བྲོ་བོར་པ་རྣམས་བྱས་ཤིང་བོད་ཀྱི་མནའ་ཆད་ནི་ཆུ་ཕོ་སྟག་གི་ལོ་དབྱར་ཟླ་འབྲིང་པོའི་ཚེས་དྲུག་ལ་དཀྱིལ་འཁོར་ལ་འཛེགས་སྟེ་བོད་ཀྱི་གཙིགས་བཟུང་ངོ་། །ལྷ་སའི་རྡོ་རིང་གི་ཡི་གེ་བཤུ་བར་ནུས་ན་བར་འདིར་ཆུག་ཅིག་སྔོན་ལྷ་སྲས་ཡབ་ཀྱི་རིང་ལ་ཆོས་ཀྱི་བརྡ་བོད་སྐད་ལ་མ་གྲགས་པ་མང་ཞིག་བྱུང་ཞིང་རྒྱ་ནག་དང་ལི་དང་ཡུལ་དབུས་དང་ཟ་ཧོར་དང་ཁ་ཆེ་སོགས་སྣ་ཚོགས་ནས་བསྒྱུར་བས་བརྡ་མི་འདྲ་བ་མང་པོས་མི་གོ་ཞིང་སློབ་དཀའ་བར་གཟིགས་ནས། ཉི་འོག་གི་མཁན་པོ་ཨ་ཙརྱ་ཛི་ན་མི་ཏྲ་དང་། སུ་རེནྡྲ་བོ་དྷི་དང་། ཤཱི་ལེནྡྲ་བོ་དྷི་དང་། བོ་དྷི་མི་ཏྲ་དང་། བོད་ཀྱི་མཁན་པོ་དྷརྨ་རཀྵི་ཏ་དང་། དྷརྨ་ཏཱ་ཤཱི་ལ་དང་། ལོ་ཙཱ་པ་མཁས་པ་ཛྙཱ་ན་སེ་ན་དང་། ཛ་ཡ་རཀྵི་ཏ་དང་། མཉྫུ་ཤྲི་ཝརྨ་དང་། རཏྣེནྡྲ་ཤཱི་ལ་ལ་སོགས་པ་རྣམས་ལ་ཐེག་པ་ཆེ་ཆུང་ལས་བྱུང་བའི་ཆོས་རྣམས་རྒྱ་གར་གྱི་ཡུལ་དབུས་ལས་བྱུང་བའི་བརྡ་དང་མཐུན་པར་བསྒྱུར་ཞིང་ཀུན་གྱིས་སློབ་ཏུ་རུང་ལ་ནམ་དུ་ཡང་གཞུང་ལུགས་དེ་ལས་མི་བསྒྱུར་བ་དང་། ཆད་ལྷག་སྤང་པའི་ཕྱིར་དཀར་ཆག་ཀྱང་བྲིས་ཅིག་ཞེས་བཀའ་བསྩལ་སྟེ། ལོ་པཎ་དེ་རྣམས་དང་ཁྱད་པར་དྲིན་ཅན་གྱི་ལོ་པཎ་གསུམ་ཞེས་གྲགས་པ་ཛི་ན་མི་ཏྲ་དང་ད་ན་ཤཱི་ལ་དང་། ཞང་ཡེ་ཤེས་སྡེ་གསུམ་གྱིས་སྔར་བསྒྱུར་བ་ཐམས་ཅད་དག་པར་བྱས་ཤིང་སར་བཅད་ཀྱིས་གཏན་ལ་ཕབ་སྟེ་གནའི་བརྡ་གོ་དཀའ་བ་རྣམས་དོར་ནས་ཡུལ་དུས་དང་མཐུན་པའི་གོ་སླ་ཞིང་འདོན་བདེ་བར་བྱས། ཡི་གེ་ཉུང་བའི་ཆེད་དུ་མ་མྱ་ད་དྲག་རྐྱང་པའི་འ་བརྟེན་སོགས་དོར་སྟེ་གཞུང་ཚད་རྣམས་ཀྱང་བམ་གྲངས་སོགས་ངེས་པར་དཀར་ཆག་དུ་བསྣན་སྟེ་སྤྱིར་ཁྲི་སྲོང་གི་དུས་ཀྱི་དཀར་ཆག་ཕོ་བྲང་ལྡན་དཀར་མ་དང་། ཕྱིས་མཆིམས་ཕུ་མ་དང་འཕང་ཐང་མ་སྟེ་གསུམ་དུ་བྱུང་ལ་དཀོར་མཛོད་དུ་བཀའ་གཙིགས་ཀྱི་ཟླ་ལ་གཅེས་སྤྲས་སུ་འཇོག་གོ །

རྒྱལ་པོས་བཀས་བཅད་རྣམ་པ་གསུམ་མཛད། གཞི་ཐམས་ཅད་ཡོད་སྨྲ་ལས་གཞན་པའི་སྡེ་པ་མི་གཟུགས་ཤིང་དེ་དག་གི་སྡེ་སྣོད་མི་བསྒྱུར། སྔགས་༼ཇ༡༣༣ན༽མ་རྒྱུད་རྣམས་མ་སྒྱུར་ཞིག་ཅེས་བཀའ་བསྩལ། བྲེ་སྲང་དང་ཞོ་ཆ་ཚུན་རྒྱ་གར་གྱི་དབུས་འགྱུར་ཚལ་དང་མཐུན་པར་བཅོས། རབ་ཏུ་བྱུང་བ་རེ་རེ་ལ་འབངས་མི་ཁྱིམ་བདུན་བདུན་ཕུལ། དབུ་སྐྲ་གསིལ་བ་སོགས་ལ་མི་མཉེས་པས་དབུ་སྐྲ་རལ་པར་ཆགས་སྟེ་བཙན་པོ་རལ་པ་ཅན་དུ་མཚན་ཐོགས། རྒྱལ་པོ་དགུང་ལ་བཞུགས། གཡས་གཡོན་ལ་དགེ་འདུན་གྱི་སྟན་བཟང་པོ་བཤམས། དབུ་རལ་ཚན་གཉིས་སུ་བྱས་པའི་སྣ་ལ་དར་ཡུག་བཏགས་པ་དགེ་འདུན་གྱི་སྟན་གྱི་སྟེང་དུ་བཀྲམ་པ་ལ་དགེ་འདུན་བཞུགས་སྟེ་དབུ་གཙུག་དུ་འཁུར་བས་དགེ་འདུན་དབུ་སྡེ་གཉིས་ཅེས་གྲགས། ཐུགས་དམ་གྱི་རྟེན་དུ་འུ་ཤང་རྡོ་དཔེ་མེད་བཀྲ་ཤིས་དགེ་འཕེལ་གྱི་གཙུག་ལག་ཁང་བཞེངས་སྟེ། དེའི་ས་ཕུད་ལ་ལྷ་སར་བྱམས་པ་ཆོས་འཁོར་གྱི་སྒོ་སྲུང་ཚངས་པ་དང་བརྒྱ་བྱིན་བཞེངས། ཤིང་ཕུད་ལ་གནམ་ཡངས་ཀ་བ་བཞི་རིན་པོ་ཆེས་བརྒྱན་སྟེ་ཕུལ། བྲིས་ཕུད་དུ་བེ་བུམ་བརྒྱ་དང་རྩ་བརྒྱད་སོགས། ལུགས་མའི་ཕུད་ལ་ཅོང་དྲིལ་ཆེན་ཕུལ། ཡང་ཕུད་ལ་ཡེར་པར་མཆོད་རྟེན་བཞེངས། རྒྱ་བལ་གྱི་གཟོ་བོ་མཁས་པ་མང་པོས་ལྷ་ཁང་དངོས་ཐོག་དགུ་ལྡན་འཕྲུལ་སྣང་གི་ཚད་ཙམ་དུ་བཞེངས་སྟེ། འོག་གི་ཐོག་གསུམ་རྡོ་ལས་བརྩིགས་སྟེ་དེ་ན་རྗེ་བློན་རྣམས་བཞུགས། བར་ཐོག་གསུམ་སོ་ཕག་གིས་བརྩིགས་སྟེ་ལོ་པཎ་དགེ་འདུན་རྣམས་བཞུགས། སྟེང་ཐོག་གསུམ་ཤིང་གི་འཕྲུལ་གྱིས་བཏེག་སྟེ་ཐུགས་དམ་གྱི་རྟེན་རྣམས་བཞུགས། སྐུའི་རྟེན་ཐམས་ཅད་རྒྱ་གར་གྱི་ཡུལ་དབུས་ཀྱི་ལྷ་ལ་དཔེ་བྱས་ལི་དཀར་དམར་ལས་ལུགས་སུ་བླུག་པ་ཛམྦུ་ཆུ་བོའི་གསེར་གྱིས་གཡོགས་པ་འབའ་ཞིག་དུ་མཛད། ཐོག་རེ་རེ་ཞིང་མཐིང་གི་བྱ་འདབ་དང་ཕ་གུ་དྲ་ཕྱེད། ཤམ་བུ་མདའ་ཡབ་ཀྱིས་མཛེས་པ། བྱ་འདབ་ཀྱི་བར་རེ་རེ་ཞིང་ལོ་པཎ་རྣམས་ཀྱིས་ཆོས་བསྒྱུར་བ་དང་འཆད་རྩོམ་བྱེད་པ། ཐོག་རེ་རེ་ཞིང་གློ་འབུར་གྱི་སྒོ་དང་། སྒོ་ཁྱམས་དང་། རྟ་བབས་ཀྱིས་མཛེས་པ། ཡང་རྩེའི་བྱ་འདབ་ཀྱི་རྩེར་གསེར་གྱི་གྷཎྜི་ར་རྩེ་མོ་རྒྱབ་རི་མདུན་མའི་རྩེ་དང་མཉམ་པའི་གཡས་༼ཇ༡༣༣བ༽གཡོན་དུ་གཡུ་འབྲུག་གིས་སྤྲས་པ། ཡང་རྩེའི་རྒྱ་ཕུབས་རླུང་གིས་བསྐྱོད་པ་ན་མཁའ་ལ་གདུགས་ལྟར་དུ་འཁོར་བ། རླུང་ཧ་ཅང་ཆེ་བ་ན་ཟུར་བཞིར་ལྕགས་ཐག་གིས་རྡོའི་སེང་གེ་ལ་གཏོད་པའམ་མཆོད་རྟེན་ཆེན་པོ་བཞིའི་ངོས་སུ་འདོགས་ཀྱང་སྐད། རིན་པོ་ཆེའི་ཕྲེང་བ་དང་། གདུགས་དང་། རྒྱལ་མཚན་དར་འཕན་དང་། གསེར་གྱི་དྲིལ་ཕྲེང་གིས་ཀུན་དུ་འཁྲོལ་བ། ལྟ་བས་ཆོག་མི་ཤེས་པ་ཛམྦུའི་གླིང་ཙམ་ན་འགྲན་ཟླ་དང་བྲལ་བར་བཞེངས་སོ། །

སྤྱིར་འདི་ཡན་ལ་བོད་ཀྱི་རྒྱལ་པོ་རྣམས་ཀྱིས་གཙུག་ལག་ཁང་སྟོང་དང་བརྒྱད་བཞེངས་བར་འདོད་དོ། །གཞན་ཡང་དེའི་ཚེ་བློན་པོ་འགའ་དང་མྱང་བན་ཤའི་སྤྱན་ཅན་ལ་སོགས་པས་ལྷ་སར་ཤར་དུ་དཀར་རུ་དང་དམར་རུ་གཉིས། ལྷོར་དགའ་བ་དང་དགའ་བའི་འོད། ནུབ་ཏུ་བྲན་ཁང་དང་བྲན་ཁང་ཐ་མ་ལ་སོགས་པའི་ལྷ་ཁང་བྱས་སྟེ་བོད་འབངས་ཐམས་ཅད་དགེ་བཅུ་ལ་ལོངས་སྤྱོད་བདེ་སྐྱིད་ལྷ་དང་མཚུངས། ཆབ་འབངས་རྒྱ་ཆེ་སྟེ་སྔར་ཡབ་མེས་ཀྱི་སྐུ་རིང་ལ་མ་འདུས་པ་ཤར་སྐར་མ་སྨིན་དྲུག་འཆར་བའི་འོག་རྒྱ་ནག་སོ་ལོན་ཤན་གྱི་རི་རྒྱུད་དར་དཀར་གྱི་ཡོལ་བ་འདྲ་བ་ལ་གཏུགས། བྱང་ཧོར་གྱི་སོ་མཚམས་བྱེ་མ་སྒང་རིང་ཉ་རྨང་མའི་རྒྱབ་འདྲ་བ་ལ་གཏུགས། ནུབ་སྟག་གཟིག་གི་སོ་མཚམས་སྤ་སྟག་ཤ་དུང་གི་སྒོ་མོ་ལ་གཏུགས། ལྷོ་ཕྱོགས་བྲམ་ཟེའི་ཡུལ་ལས་བརྒལ་བར་གཏུགས་སྟེ། འཛམ་གླིང་སུམ་གཉིས་ལས་ཆེས་ལྷག་པར་མངའ་མཛད་དོ། །

ལྷ་ཐོ་ཐོ་རི་ནས་རྒྱལ་པོ་འདིའི་བར་ལ་སྐྱིད་པའི་གདུང་རབས་ཕྱེད་དང་བཅུ་གསུམ་ཞེས་མུ་ནེ་བཙན་པོ་ཡུན་ཐུང་བས་ཕྱེད་དུ་བྱས། མང་སྲོང་མ་བགྲངས་པར་དེ་ལྟར་གྲགས་ལ། མེས་ཨག་ཚོམས་ནས་འདིའི་བར་ལ་ཤིན་ཏུ་སྐྱིད་པའི་གདུང་རབས་ལྔ་ཞེས་སྔ་རབས་གྲགས་སོ། །

ལོ་ཙཱ་བ་ཀ་ཅོག་ཞང་གསུམ་ཡང་འུ་ཤང་རྡོ་ཚར་བའི་སྐབས་དེ་ཤེད་དུ་མྱ་ངན་ལས་འདས་ནས་མཆོད་རྟེན་ཧས་པོ་རིའི་སྐོར་དུ་བརྩིགས་སོ། །

དེ་ལྟར་ཆོས་རྒྱལ་འགྲོ་ཀུན་གཉེན་གཅིག་རྣམས། །གཞན་གྱི་དོན་ལ་རྟག་དུ་བརྩོན་པ་ནི། །བྱིས་རྣམས་རང་གི་དོན་ལ་བརྩོན་པ་ཡིས། །བྱེ་བའི་༼ཇ༡༣༤ན༽ཆར་ཡང་བསྒྲུན་པར་མ་ནུས་སོ། །བླུན་ཞིང་ཤེས་ཞན་དུད་འགྲོའི་གནས་ལྟ་བུའི། །བོད་འབངས་རྣམས་ལ་ཆོས་ཀྱི་བློ་སྐྱེད་པ། །ངོ་མཚར་ནང་ན་ཤིན་ཏུ་རྨད་བྱུང་སྟེ། །རྒྱལ་ཀུན་ཕྲིན་ལས་གཅིག་བསྡུས་ཡིན་པར་གོ །ངན་འགྲོ་ལས་ལྡོག་མི་ཡི་སྐྱེ་བར་བཀོད། །ཐབས་ཀྱིས་བློ་སྦྱངས་ཡང་དག་ལམ་རབ་བསྟན། །ཆོས་རྒྱལ་བྱང་ཆུབ་སེམས་དཔའ་འདི་རྣམས་ཀྱི། །བཀའ་དྲིན་བདག་ཅག་བོད་མིས་ཇི་ལྟར་ཁོར། །བྱས་ཤེས་བྱས་གཟོ་བྱས་པའི་ནང་ན་དཀོན། །དམ་པ་རྣམས་ནི་ཕན་བཏགས་ལེན་མི་བཞེད། །བཀའ་དྲིན་དྲན་པའི་བོད་མི་ཡོད་སྲིད་ན། །དེ་དག་དགྱེས་པའི་དམ་པའི་ཆོས་ལ་འབུངས། །བར་སྐབས་ཀྱི་ཚིགས་བཅད་ཏོ། །

དེ་ནས་བོད་ཡུལ་འགྲོ་བའི་བསོད་ནམས་ནི། །སོས་ཀའི་ཆབ་རོམ་བཞིན་དུ་ཞུ་ཞིང་གཏུགས། །བདུད་ཀྱི་བྲན་གྱུར་བློན་པོ་དུ་མ་བྱུང་། །དགེ་བཅུའི་ཆོས་ཀྱི་ཁྲིམས་ཀྱིས་སྐྱོ་གྱུར་སྟེ། །ཆོས་ཁྲིམས་གཞིག་པར་ལྐོག་དུ་བགྲོས་ནས་ནི། །ལོག་པའི་ཐབས་དང་སྙན་ཕྲ་གསོལ་བ་ཡིས། །ལྷ་སྲས་གཙང་མ་སྤྱུགས་སྟེ་བཞུགས་མ་སྟེར། །བྲན་ཀ་དཔལ་ཡོན་ཉེས་མེད་སྐྱོན་ཕབ་བཀུམ། །རྒྱལ་པོའི་སྐུ་ལ་ནོངས་པ་བགྱིས་ནས་བཀྲོངས། །དོན་མཁར་མདའ་ཡི་གཡོན་ཕྱོགས་བང་སོ་བརྩིགས། །མིང་དུ་ཁྲི་སྟེང་རྨང་རེ་ལགས་སོ་སྐད། །

དེ་ཡང་འབངས་ཀྱི་བུ་བྱིས་པ་སྤྲེའུའི་མགོ་འདྲ་བ་རྣ་བ་ལ་སྟག་རིས་ཡོད་པ་དབའས་རྒྱལ་ཏོ་ཞེས་པ་ཅིག་བྱུང་སྟེ་བྱིས་པ་མང་པོའི་ཁྲོད་ན་རྩེ་ཞིང་ཡོད་པའི་ཚེ་བློན་ཆེན་པོ་བྲན་ཀ་དཔལ་ཡོན་གྱིས་རྟ་ཞོན་སྟེ་ཕྱིན་པ་ན་བྱིས་པ་དེ་དག་རྩེ་པ་ལས་ཆར་བྱུང་བས་གཞན་ཐམས་ཅད་བྲོས། དེ་གོས་ཕུད་ནས་བྱེ་མའི་ཕུང་བོར་སྦས། གཅེར་བུར་ཆུ་ནང་དུ་ཞུགས། ཞིབ་མ་མགོ་ལ་བཀབ་སྟེ་བསྡད་པ་བློན་ཆེན་པོས་མཐོང་བས་མ་རུངས་པ་ཅིག་དུ་ཤེས་སྟེ་ནས་སུ་མ་སྨིན་པར་སྲུབས་སུ་བཅར་དགོས་པ་ཅིག་དེ་ན་འདུག་ཞེས་པ་ཁ་ནས་ཤོར་སྐད། ཕ་ཚད་སླེབས་པ་དང་དེ་སྐད་ངག་དུ་ཤོར་བ་བྱིས་པ་དེས་དྲན་༼ཇ༡༣༤བ༽ནས་བལྟ་དགོས་སྙམ་ནས་ཕྱིར་ལོག་སྟེ་རྟ་ལྕག་བོར་བ་ལྟར་བྱས་ནས་མཐོང་ངམ་དྲིས་པས་དེ་ན་རེ། ཁྱེད་རང་སྲུབས་གཅོར་ཟེར་ཙ་ན་ལག་ན་འདུག་ཟེར་སྐད་དེ་ཐེ་རང་གི་སྤྲུལ་པ་ཡིན་པས་ཤེས་ནས་ཞེ་བཞག་བྱས། ཕྱིས་དེ་བློན་པོར་ཚུད་ནས་དཔའས་སྟག་རྣ་ཅན་དུ་གྲགས། ཆོས་ཁྲིམས་ཤིན་ཏུ་དམ་པས་བློན་པོ་སྡིག་ལ་དགའ་བ་རྣམས་སྐྱོ་སྟེ་རང་ཅག་འདི་ཙམ་དུ་གུ་དོག་པ་ཅིས་ལན་ཟེར་བ་ལ་འགའ་ཞིག་གིས་རབ་ཏུ་བྱུང་བ་ལ་སྡང་མིག་བལྟས་མཛུབ་མོ་ཀེར་སྟེ་འདི་རྣམས་ཀྱིས་ལན་ཟེར་བ་རྒྱལ་པོས་གསན་ནས་དཀོན་མཆོག་ལ་དེ་ལྟར་བྱེད་པ་མི་རིགས་ཀྱིས་དེའི་མིག་ཕྱུང་མཛུབ་མོ་ཆོད་ཅེས་བཀའ་བསྩལ་ཏོ། །དེ་ནས་ནང་བློན་གདུག་པ་ཅན་འགའས་ཆོས་ཁྲིམས་བཤིག་པར་བགྲོས་པ་ལ་རྒྱལ་པོ་མ་བཀྲོངས་ན་ཆོས་ཁྲིམས་གཞིག་པར་མི་ནུས་ཟེར། ལ་ལ་ན་རེ་རྒྱལ་པོ་བཀྲོངས་ཀྱང་ལྷ་སྲས་གཙང་མ་དང་བཙུན་མོ་ངང་ཚུལ་མ་དང་བན་ཆེན་པོ་རྣམས་ཡོད་པས་བཤིག་མི་ནུས་ཟེར། དེར་དབའས་སྟག་རྣ་ཅན་གྱིས་སྔོན་དུ་དེ་དག་མེད་པར་བྱས་ལ་དེ་ནས་རྒྱལ་པོ་བཀྲོང་ཟེར་ནས་མོ་མ་ཕྱྭ་མཁན་རྣམས་ལ་རྔན་པ་བྱིན་སྟེ་ལྷ་སྲས་གཙང་མ་འདིར་བཞུགས་ན་རྒྱལ་ཁྲིམས་འཇིག་པས་སྤྱུག་དགོས་ཟེར་དུ་བཅུག་དེ་ཀུན་དུ་གྲགས་པའི་ཚེ་རྒྱལ་པོའི་སྙན་དུ་གསོལ་ནས་མོན་ཡུལ་དུ་སྤྱུག་པར་བྱས། དགེ་འདུན་ལོ་པཎ་རྣམས་ཀྱིས་གཙང་པོའི་ཆབ་ཁ་བར་བསྐྱལ་བས།

རྒྱལ་བློན་ཐམས་ཅད་བཀའ་ཡིས་བགྲོས་པ་ལགས། །བདག་ལ་སྡོད་པའི་དབང་མེད་ས་མཐར་འགྲོ། །ཉེས་པ་མེད་པར་སྐྲོད་ལ་ཐབས་ཅི་ཡོད། །དགེ་འདུན་ཐུགས་བདེ་འདི་ནས་ལྡོག་པར་ཞུ། །སེམས་ཐག་ཆད་ཟིན་གྲུ་ཡི་ཉག་ཐག་ཐོང་། །གསུང་ལྷོ་བྲག་ཁོ་ཐིང་གི་བར་དུ་བྱོན། །

དེར་སྣ་ནམ་བཟའ་མང་རྗེས་དུག་གིས་བཀྲོངས་སྐད། དེ་ནས་བཙུན་མོ་ངང་ཚུལ་མ་དང་བྲན་ཀ་དཔལ་ཡོན་མཛའ་འོ་ཞེས་སྙན་ཕྲ་གསོལ་བས་ཁྲིམས་ལ་སྦྱོར་ཞིག་ཞེས་གསུང་བ་ན་བཙུན་མོ་ངང་ཚུལ་མ་ཤིན་ཏུ་སྡུག་བསྔལ་སྟེ་རང་ལྕེབས་ནས་ཤི། བློན་ཆེན་པོ་བྲན་ཀ་དཔལ་ཡོན་གྱིས་ཁོ་རང་བསད་ན་རྒྱལ་པོ་ཡང་དགྲོངས་ཀྱིས་དྭོགས་སྟེ་བྱང་དུ་བྲོས་ནས་ས་འོག་དུ་ལྕགས་ཀྱི་སྲོག་པ་རྩ་བསྒྲུབས། ༼ཇ༡༣༥ན༽སྤྱི་བོར་སོར་བཞི་མ་གཏོགས་གྲུབ་པའི་ཚེ་དམུས་སྟེ་ལོང་བ་ཞིག་ལོང་ཁྲིད་དང་བཅས་པ་ས་ཕྱོགས་དེར་སླེབས་ནས་ལོང་བས་ཡུལ་འདི་གང་ཡིན་དྲིས་པས་ལོང་ཁྲིད་ཀྱིས་ལུང་སྟོང་ཡིན་ཞེས་སྨྲས་པས་འོ་ན་དུ་བའི་དྲི་བསྣམ་པས་མི་ཡོད་པར་ངེས་ཀྱིས་ཚོལ་ཟེར་ནས་ལོང་བས་ས་ལ་མནམས་ནས་འདི་ན་འདུག་ཟེར་བ་བལྟས་པས་སེར་ག་ལ་དུ་བ་བྱུང་བའི་རྗེས་མཐོང་། ལོང་བས་དྲི་ལ་བརྟགས་པས་སྒོ་བརྙེད་ནས་ཟས་སྐོམ་སློང་། མི་སྨྲ་བའི་རྔན་པར་གོས་རེ་བྱིན་པས་ལོང་བའི་གོས་རྩུབ་པར་ཤེས་ནས་ཁོས་སྨྲས་སྟེ་དབའས་སྟག་རྣ་ཅན་ལ་སོགས་པས་བློན་ཆེན་པོ་བཟུང་ནས་མཚོན་ཅི་བཏབ་ཀྱང་མ་ཕེད། ཤིན་ཏུ་སྡུག་ཡུན་རིང་བ་ན་སྐྱོ་སྟེ་སྤྱི་བོ་ན་སོར་བཞི་མ་གྲུབ་པར་ཡོད་པས་དེར་ཁབ་ཚུགས་ལ་སོང་ཞེས་ཁོང་རང་གིས་སྨྲས་པ་ལྟར་བྱས་པས་ལྟག་པ་སྒུར་གྱིས་སོང་སྟེ་ཤི། པགས་པ་བླུད་བུར་བཤུས་སྟེ་གསོབ་ཏུ་བརྒྱངས། ཉེ་དུ་རྣམས་ཀྱིས་རོ་ལྷག་མ་བསྡུས་སྟེ་ཡེར་པར་བསྲེགས་པས་དུ་བའི་ནང་ནས་འོད་དཀར་པོ་རྫ་མ་ཙམ་ཞིག་ན་མཁའ་ལ་རྗེ་མཐོ་རྗེ་མཐོར་སོང་བས་ཁོང་རང་གི་སྲིང་མོ་ཞིག་གིས་ངུས་ཤིང་བོས་སྟེ་བློན་ཆེན་པོ་ཁྱེད་གར་འབྱོན། དགྲས་ཉེས་མེད་དུ་བསད་པ་ལ་ལན་མི་འཇལ་ལམ་ཞེས་བོས། འོད་དེ་ཇེ་དམར་བབས་པ་དང་རླུང་དམར་ཆེན་པོ་ཞིག་དུ་གྱུར་སྟེ་ས་རྡོ་རི་བྲག་ལྡེག་པ་ཙམ་དུ་བྱུང་སྟེ་དེ་མ་ཐག་ལས་ཀྱི་གནོད་སྦྱིན་ཆེན་པོ་འཇིགས་སུ་རུང་བར་སྐྱེས་སྟེ་ཕྱིས་ཇོ་བོ་རྗེས་བཏུལ་ནས་ཡེར་པ་རྫི་ཁང་གི་སྲུང་མ་བྱེད་ཅིང་གསོབ་ཀྱང་སྙེ་ཐང་རྒྱ་རིང་ན་འཕྱམས་སྐུར་ཡོད་ཅིང་ཡུལ་ལྷ་བྱེད་དོ། །

དེ་ནས་མངའ་བདག་ཁྲི་རལ་པ་ཅན་དགུང་ལོ་སོ་དྲུག་བཞེས་པའི་ལྕགས་མོ་བྱའི་ལོ་ལ་མལ་གྲོ་ཞམ་པའི་ཕོ་བྲང་ན་རྒུན་ཆང་མྱོས་པར་བཞེས་སྟེ་གསེར་ཁྲི་ལ་གཟིམས་པ་ལ་དབའས་སྟག་རྣ་ཅན་དང་། ཅོག་རོ་ལྷ་ལོད་དང་། ལེགས་སྡུག་བཙན་སྟེ་སྡིག་བློན་གསུམ་གྱིས་དབུ་ལྟག་དུ་བསྐོར་ནས་བཀྲོངས་སོ། །

ཀྱེ་མ་སྲིད་པ་འདི་ན་ཅི་ཡང་སྣང་། །འགྲོ་ཀུན་སྐྱོབ་པའི་ཕ་དང་སྐྱོང་བའི་མ། །སྣང་བྱེད་ཉི་མ་བརྟེན་པའི་ས་གཞི་བཞིན། །ཡིད་བཞིན་ནོར་ལས་སྲིད་པར་འབྱུང་དཀའ་བའི། །༼ཇ༡༣༥བ༽ཆོས་རྒྱལ་ཡོན་ཏན་ཀུན་ཚང་དེ་དག་ནི། །རང་སྲོག་ལན་སྟོང་བཏང་ནས་བསྟེན་འོས་ལ། །ཐུགས་སུ་བྱོན་པའི་ནང་འཁོར་པར་བྱས་པས། །མི་རིགས་གནོད་བྱེད་འདི་འདྲའི་དུས་ཀྱང་བྱུང་། །བོད་འབངས་བདེ་སྐྱིད་ཐམས་ཅད་ཅིག་ཅར་བཤིག །སྤྲུལ་པའི་ཆོས་རྒྱལ་ཐོས་པའི་ལམ་དུ་བསྐྱལ། །བྱམས་པས་བསྐྱངས་པའི་དྲིན་ལན་ལོག་པར་གཞལ། །དེ་དག་མངོན་སུམ་མནར་མེད་ཅིས་མ་སོང་། །ད་ལྟའི་སྐྱེ་བོའང་མི་ལྟུང་འཛིན་པའི་ཕྱིར། །ས་འདི་དཔྱོད་པ་མེད་པར་ད་གཟོད་གོ །དེ་ལྟའི་དུས་ཀྱང་ཡལ་བར་འདོར་བའི་ཕྱིར། །འཇིག་རྟེན་སྐྱོང་རྣམས་གཏམ་དུ་གྲགས་པར་ཟད། །སྡིག་བློན་དེ་དག་མཆིལ་མས་མི་འདེབས་པ། །བོད་འབངས་སྐྱེ་བོས་བླུན་པོའི་རྣམ་ཐར་བསྟན། །འཇིག་རྟེན་ལྷ་ལ་སྐྱོབ་པའི་ནུས་མེད་ཅེས། །སྐུ་ལྷ་རྣམས་ཀྱིས་རང་མཚང་བསྒྲགས་པ་སྙམ། །བཟོད་པར་དཀའ་བའི་ཡུལ་དུས་དེ་མཐོང་བའི། །དཔྱོད་ལྡན་རྣམས་ཀྱི་གནས་སྐབས་ཅི་ཞིག་འདྲ། །འོན་ཀྱང་ལེགས་པར་བརྟགས་ན་རང་རང་གི །མ་དག་པ་ཡི་ལས་སྣང་མཐོང་བར་ཟད། །ས་ཐོབ་ཙམ་ཡང་འཇིགས་པ་ལྔ་མེད་ན། །ཕྱག་ན་རྡོ་རྗེ་སུ་ཡིས་དགྲོང་བར་ནུས། །སྐྱེ་འཆི་བྲལ་ཡང་སྐྱེ་འཆི་ལྟར་སྟོན་པ། །རྒྱལ་སྲས་རྣམས་ཀྱི་ངོ་མཚར་སླར་ཡང་རྨད། །བར་སྐབས་ཀྱི་ཚིགས་སུ་བཅད་པའོ། །

དེ་ནས་བོད་འབངས་ཡོངས་ཀྱི་བསོད་ནམས་ནི། །སྣུམ་ཟད་མར་མེ་ལྟ་བུར་ཡལ་ལ་ཐུག །རྗེ་ཡི་མངའ་ཐང་དགུན་ཁའི་ཆུ་བཞིན་བྲི། །རྒྱལ་ཁྲིམས་སོག་རུལ་ཕོན་ཐག་བཞིན་དུ་ཞིག །ཆབ་སྲིད་ཕན་བདེ་ནམ་མཁའི་འཇའ་བཞིན་ཡལ། །ནག་ཕྱོགས་སྤྱོད་པ་དཔྱིད་ཀྱི་རླུང་བཞིན་ལངས། །བཟང་བྱེད་བསམ་པ་རྨི་ལམ་བཞིན་དུ་བརྗེད། །ལོ་པཎ་མཆོད་གནས་རྣམས་ལ་ཞབས་ཏོག་༼ཇ༡༣༦ན༽མེད། །དམ་ཆོས་མང་ཞིག་བསྒྱུར་བའི་འཕྲོ་ལ་ལུས། །ལོ་པཎ་ཕལ་ཆེར་རང་རང་ཡུལ་དུ་བཞུད། །བློན་འབངས་དད་པ་ཅན་རྣམས་ཤུགས་རིང་འབྱིན། །དར་མ་ཨུ་དུམ་བཙན་ལ་རྒྱལ་སྲིད་གཏད། །ལོ་གཉིས་འདས་ནས་ཐུགས་སུ་གདོན་གསོལ་སྟེ། །སངས་རྒྱས་བསྟན་པ་མ་ལུས་འཇིག་པར་བརྩམས། །ཇོ་བོ་རྣམ་གཉིས་བྱམས་པ་ཆོས་འཁོར་བཅས། །ཆུ་བོར་འདོར་བརྩམས་བློན་པོས་ཐབས་ཀྱིས་སྦས། །ར་སའི་སྒོ་སྲུང་ཕྱག་རྡོར་གཞིག་པའི་ཕྱིར། །མགུལ་ལ་ཐག་པ་བཏགས་པས་འདོགས་མཁན་དེ། །ཁྲག་བསྐྱུགས་གུམ་པས་སྐྲག་སྟེ་འཇིག་འཕྲོ་བཅད། །ར་ས་འཇིག་པ་ལན་རེ་བསྐྱབས་པའི་ཕྱིར། །སྒོ་སྲུང་འདི་གཉིས་བྱིན་རླབས་ལྷག་པར་ཆེ། །བསམ་ཡས་གཞིག་ཕྱིར་མཆོད་རྟེན་ཆུང་ངུ་ཞིག །བཤིག་པའི་མོད་ལ་ཐོག་བབ་འཇིག་མཁན་ཤི། །སྐྲག་སྟེ་ལྷག་མ་མ་བཤིག་ལུས་པར་གྱུར། །ར་ས་བསམ་ཡས་ཝ་ཚང་སྤྱང་ཚང་བཅས། །སྐུ་གསུང་ཐུགས་རྟེན་ལྷ་ཁང་མང་དུ་བཤིག །གསུང་རབ་ཕལ་ཆེར་མེར་བསྲེགས་ཆུ་ལ་བསྐུར། །ཆོས་པ་རབ་བསད་འབྲིང་སྤྱུགས་ཐ་མ་བཀོལ། །བཙུན་པ་རྔ་གཤང་བསྐུར་ནས་ལིངས་ལ་གཏོང་། །ལ་ལ་རྟ་ཡི་ཞོན་སྟེགས་འབབ་སྟེགས་བྱེད། །དེ་ཚེ་དཀར་ཕྱོགས་སྲུང་མ་ཀུན་ཁྲོས་སྟེ། །བོད་རྒྱའི་མཚམས་སུ་བོད་ཀྱི་བླ་རི་འགྱེལ། །ཀླུ་ཆུ་ཞག་གསུམ་བར་འཁྱིལ་ཆུ་ནང་ནས། །འོད་དང་སྒྲ་བྱུང་ཐོགས་བབ་ས་ཡང་གཡོས། །ཕྱོགས་ཚིག་སྐར་མདའ་སྣ་ཚོགས་འཁྲུག་ཅིང་ལྷུང་། །རྒྱལ་ཁྲིམས་འཇིག་པའི་ལྟས་ངན་སྣ་ཚོགས་བྱུང་། །དེ་ཚེ་སྣུབས་བན་སངས་རྒྱས་ཡེ་ཤེས་ཀྱི། །སྔགས་ཀྱི་ནུས་པས་རྒྱལ་པོ་སྐྲག་པར་བྱས། །དགེ་སློང་བྱང་ཆུབ་སེམས་༼ཇ༡༣༦བ༽དཔའ་རྩེ་གཅིག་དུ། །སྒྲུབ་པ་མཛད་པ་ལྷ་ལུང་དཔལ་རྡོར་གྱིས། །སྙིང་རྗེ་ཆེན་པོས་བྱང་ཆུབ་ཐུགས་བསྐྱེད་དེ། །རྒྱལ་པོ་ངན་འགྲོའི་གནས་ལས་ལྡོག་ཕྱིར་དང་། །དམ་ཆོས་ལྷག་མ་གནས་པར་བྱ་བའི་ཕྱིར། །བདུད་ཀྱི་ཆས་ཞུགས་རྒྱལ་པོ་མཚོན་གྱིས་བཀུམ། །ལྷ་ཡི་ཆས་ཞུགས་བྲོས་པས་མ་ཟིན་སྟེ། །ཐ་དད་མཐོང་སྣང་སྤྲུལ་པ་རེ་རེ་བྱུང་། །རྒྱལ་པོ་བསྒྲལ་ནས་མདོ་ཁམས་ཡུལ་དུ་བྱོན། །སྨར་གཡོ་གཙང་གསུམ་མདོ་ཁམས་སྨད་དུ་བྲོས། །དར་མའི་བང་སོ་འཕྲུལ་དང་རྒྱལ་ཆེན་བར། །བང་རིམ་འཁོར་ལོ་ཅན་བརྩིགས་རྩིག་འཕྲོར་ལུས། །རྒྱལ་པོ་འདི་ལ་སྨད་ཀྱིས་སྟེངས་ཅེས་ཟེར། །ཕྱི་ལོ་གདུང་བརྒྱུད་ཡུམ་བརྟན་འོད་སྲུང་བྱུང་། །སྟག་རྣ་ཅན་ལ་སོགས་པའི་སྡིག་བློན་རྣམས། །དཀོན་མཆོག་བཀའ་ཆད་མི་འཚམ་དུ་མས་བརླག །དམ་ཆོས་བསྣུབས་པས་ལན་པར་ཁ་འཆམ་ནས། །ཇོ་བོ་མཆེད་དང་བྱམས་མགོན་ལ་སོགས་པ། །རང་རང་ཁྲིར་བཞུགས་ལྷ་ཁང་ཞིག་པ་བསོས། །བསྟན་པ་མེད་ཀྱང་མཆོད་པ་ཙམ་ཞིག་དར། །དགྲ་བཅོམ་གཙུག་ཕུད་ཅན་གྱི་ཆོས་ལུགས་དང་། །སྔགས་ལ་སྒྲུབ་གཞུང་བོན་དུ་གྱེར་པ་བྱུང་། །དཀའ་བས་བསྒྲུབས་པའི་དམ་ཆོས་བསྣུབས་པ་ལས། །རྗེ་འབངས་ཀུན་ལ་དཀོན་མཆོག་དབུ་ཡོགས་བྱུང་། །ཡུམ་བརྟན་འོད་སྲུང་མངའ་རིས་གཉིས་སུ་ཆད། །དབུ་གཡོར་གཉིས་སོགས་བོད་ཡུལ་ཀུན་ན་རྩོད། །མཐའ་ཡི་སོ་ཤོར་འདུན་ས་ཆེ་ཆུང་ཞིག །རྒྱལ་ཁྲིམས་ཆག་ཞིང་ཆོས་ཁྲིམས་དར་མདུད་གྲོལ། །མི་ཀུན་རྟག་དུ་ཁྲལ་དང་འུ་ལག་རྩི། །གཙོ་བོ་ཐམས་ཅད་སྒྲིབ་ཤིང་མནའ་ལ་ཟ། །དེ་ཡི་ཆད་པས་ཕ་ཚན་སྡེར་བཅས་བརླག །སད་སེར་ཡམས་ནད་མུ་གེས་རྟག་དུ་མནར། །གསེར་ཁུང་ལ་སོགས་རིན་ཆེན་འབྱུང་༼ཇ༡༣༧ན༽ཁུངས་ནུབ། །དེ་ནས་བྲན་ཀ་དཔལ་ཡོན་སྨོད་པའི་མཐུས། །འབངས་རྣམས་ཀུན་གྱིས་རྗེ་ལ་ཁེང་ལོག་བྱས། །འོད་སྲུང་བང་སོ་འཕྲུལ་རྒྱལ་རྒྱབ་ན་ཡོད། །མིང་དུ་སྐྱེ་འུ་ལྷ་རྟེན་ལགས་སོ་སྐད། །དེ་ཕྱིན་བཙན་པོའི་བང་སོ་རྩིག་པ་ནུབ། །རྗེ་ཁེང་ཁྱད་མེད་བོད་ཁམས་སིལ་བུར་སོང་། །བང་སོ་རྣམས་ཀྱང་བགོས་སྟེ་ཕལ་ཆེར་བྲུས། །རྗེ་ཡི་མགུར་ལྷ་རྣམས་ཀྱི་གཡར་ངོ་ལས། །རྗེ་ཚན་རྣམ་དགུ་རྗེ་ལྷུས་བཅུ་རུ་ཆགས། །

དེ་ཡང་ཁྲི་རལ་འཁྲུངས་པ་ལས་ལོ་གསུམ་གྱིས་སྔ་བའི་ཆུ་མོ་ལུག་ལ་ཁྲི་དར་མ་ཨུ་དུམ་བཙན་འཁྲུངས། བ་ལང་གི་ཤ་ཚུགས་འདྲ་ཞིང་མཁྱེན་པ་ཆུང་ལ་རྒྱུད་གྱོང་བས་འབངས་རྣམས་ཀྱིས་གླང་དར་མར་བཏགས། སོ་དགུ་པ་ལྕགས་བྱ་ལ་རྒྱལ་སར་བཏོན། བཙུན་མོ་ཆེ་ཆུང་གཉིས་ཁབ་ཏུ་བཞེས། བློན་པོ་དབའས་སྟག་རྣ་ཅན་གྱིས་བྱས།

དེའི་ཚེ་པཎྜི་ཏ་དཱ་ན་ཤཱི་ལས་ར་ས་དམེར་རུར་མཚམས་བཅད་ནས། ཛམྦྷ་ལ་བསྒྲུབས་པས་ཡུན་རིང་དུ་མ་གྲུབ་པས་པཎྜིཏ་ཁྲོས་ནས་ལྕགས་ཀྱི་རྡོ་རྗེ་ཡིན་ཡང་ཟེར་གསེག་ཤང་གི་བཤམ་ཡིན་ཡང་ཟེར་སྟེ་ཛམྦྷ་ལའི་འཇིམ་གཟུགས་ཀྱི་ལྟོ་བར་བསྣུན་པས་གསེར་དངུལ་གྱི་འོད་པ་ཆེན་པོ་བྱུང་སྟེ་དེས་རྒྱུ་བྱས་ནས་ཁཱརྶ་པཱ་ཎ་དང་། གསེར་གྱི་ཉི་ཁྲི། དངུལ་བྱ་ཁུན་བུ་ཅན་ལ་སོགས་པ་མང་དུ་བཞེངས། དེའི་ཉེ་གནས་ཁ་ཆེ་ཨུཏྤ་ལས་གསེར་དངུལ་བྱམས་པ་མཆེད་བཞི་བཞེངས།

དེའི་ཚེ་སད་སེར་དང་ཡམས་ནད་བྱུང་བས་ཆོས་བྱེད་པ་བཀྲ་མི་ཤིས་སོ་ཞེས་དེ་ལ་བསྙད་བཏགས་ནས་སངས་རྒྱས་ཀྱི་བསྟན་པ་བསྣུབས། ལྷ་ས་གཞིག་པའི་ཕྱིར་མར་མེ་མཛད་ཀྱི་སྒོ་སྲུང་ཕྱག་རྡོར་གྱི་མགུལ་ལ་ཐག་པ་བཏགས་པས་དེ་མ་ཐག་འདོགས་མཁན་ཁྲག་བསྐྱུགས་ནས་དེ་ཀར་ཤི་བས་འཇིག་མ་ནུས། དེས་ན་རྨེ་བརྩེགས་དང་འདི་གཉིས་ཀྱིས་ལྷ་ས་འཇིག་ཐེབས་རེ་བསྐྱབས་པས་བྱིན་རླབས་ལྷག་པར་ཆེའོ། །ཇོ་བོ་རྣམ་གཉིས་དང་བྱམས་པ་ཆོས་འཁོར་ཆུ་ལ་སྐྱུར་ཟེར་བ་ལ་བློན་པོ་ཆོས་ལ་དགའ་བ་འགས་བསྐྱུར་ཟིན་པ་སྐད་དུ་ཐབས་བྱས་ནས་སོ་སོའི་ཁྲི་འོག་དུ་སྦས། གཙང་ཁང་གི་སྒོ་བརྩིགས་ནས་བཙུན་པ་ཆང་འཐུང་བའི་རི་མོ་བྲིས་སྟེ་བཞག །བསམ་༼ཇ༡༣༧བ༽ཡས་གཞིག་པར་བསྒོས་ནས་མཆོད་རྟེན་འོད་འབར་ཡིན་ཡང་ཟེར། ཁམས་གསུམ་དང་དབུ་རྩེའི་བར་ན་མཆོད་རྟེན་ནག་པོ་ཆུང་ངུ་ཞིག་ཡོད་ཀྱང་ཟེར་སྟེ་དེ་བཞིག་པས་ཐོག་བབ་ནས་བཤིག་མཁན་རྣམས་ཤི་བས་འཇིག་འཕྲོ་བཅད། ལྷ་ས་བསམ་ཡས་གཉིས་ཀར་དང་པོར་བཤས་ཁང་བྱས། ཕྱིས་ཝ་ཚང་དང་སྤྱང་ཚང་བཅས། གཞན་ལྷ་ཁང་མང་དུ་བཤིག་གསུང་རབ་གང་རྙེད་མེར་བསྲེགས་ལ་ལ་ཆུར་བསྐྱུར། ལ་ལ་སའི་འོག་དུ་སྦས། པཎྜི་ཏ་བྲོས་མ་ཐར་བ་ལ་ལ་མོན་དུ་བཙོངས། རྨ་རིན་ཆེན་མཆོག་དང་མྱང་ཏིང་འཛིན་བཟང་པོ་སོགས་སྐྱེས་བུ་དམ་པ་མང་དུ་བཀྲོངས། རབ་ཏུ་བྱུང་བ་ཕལ་ཆེར་ས་མཐར་བྲོས་ཅིང་མ་ཐར་བ་རྣམས་ཁྱིམ་པར་ཕབ། མ་ཉན་པ་བསད། ལ་ལ་ཁྲིད་ནས་རྒྱལ་བློན་རྣམས་ཀྱི་རྟ་འབབས་འཛེག་གི་ཚེ་སྒུར་དུ་བཅུག་ནས་སྟེགས་བྱེད། ལ་ལ་རྔ་གཤང་བསྐུར་སྟེ་རྔོན་པ་ལ་གཏོང་སྐད།

དེའི་ཚེ་ལྷ་སྲིན་ཐམས་ཅད་འཁྲུགས་ནས་རྒྱལ་ཁྲིམས་འཇིག་པའི་ལྟས་ངན་སྣ་ཚོགས་པ་བྱུང་སྟེ། ས་ཆེར་གཡོས། ཕྱོགས་ཚིག་སྟེ་ན་མཁའ་ཁྲག་མདོག་དུ་གྱུར། སྐར་མདའ་འཁྲུག་བོད་རྒྱའི་མཚམས་སི་ཧ་ཅི་འུ་ལ་ཐང་དཀྱིལ་ན་བོད་དབང་རི་བརྩིགས་ཡོད་པ་འགྱེལ་བས་ཀླུ་ཆུ་ཞག་གསུམ་འགགས་སྟེ་བསྐྱེལ་ནས་གྱེན་ཏུ་ལོག་ཆུ་ནང་ནས་འོད་དང་སྒྲ་ཆེན་པོ་དང་ཐོགས་འབབ་པ་བྱུང་། དེའི་ཚེ་ལྷ་ལུང་དཔལ་གྱི་རྡོ་རྗེ་ཡེར་པ་བྲག་ལྷར་རྩེ་གཅིག་དུ་སྒོམ་པའི་ཚེ་འོད་དང་སྒྲ་དང་ས་གཡོས་མང་པོས་ཐེ་ཚོམ་དུ་གྱུར་སྟེ་ཕྱིར་གཟིགས་པས་བཙུན་པ་རྔ་གཤང་ཐོགས་སྟེ་ཁྱི་ཁྲིད་ནས་ལིངས་བྱེད་པ་མཐོང་བས་རྒྱལ་པོས་བསྟན་པ་བསྣུབས་པར་ཤེས་སྟེ་སྙིང་རྗེ་ཁྱད་པར་ཅན་སྐྱེས། དཔལ་མགོན་པོ་དང་མ་གཅིག་དཔལ་ལྷ་དང་གྲིབ་ཀྱི་རྫོང་བཙན་གསུམ་གྱིས་སངས་རྒྱས་ཀྱི་བསྟན་པ་སྲུང་བའི་ཕྱིར་རྒྱལ་པོ་སྡིག་ཅན་དགྲོལ་ཞིག་བདག་ཅག་གིས་གྲོགས་བྱའོ་ཞེས་ཡང་ཡང་དུ་བསྐུལ། ཕོད་ཀ་དང་ཞྭ་ནང་དཀར་ལ་ཕྱི་ནག་པོ་གྱོན། ཕུ་ཐུང་དུ་ལྕགས་མདའ་ལྕགས་གཞུ་བཅུག་རྟ་དཀར་སོལ་བ་བྱུགས་པ་ལ་ཞོན་ནས་ཕྱིན། དེའི་ཚེ་བློན་འབངས་ཆོས་ལ་དགའ་བ་ཐམས་ཅད་འདུས་༼ཇ༡༣༨ན༽ནས་ངུ་འབོད་དང་མྱ་ངན་བྱས། རྒྱལ་པོ་ཆེན་པོ་སངས་རྒྱས་ཀྱི་བསྟན་པ་རིན་པོ་ཆེ་ལ་འདི་ལྟ་བུ་མཛད་པར་མི་རིགས། ཡབ་མེས་ཐམས་ཅད་ཀྱི་ཡིག་ཚངས་དང་དཀོར་མཛོད་ཀྱི་སྒྲོམ་བུ་རྡོ་རིང་གི་ཡི་གེ་ཐམས་ཅད་གཟིགས་ཅིག་ཞེས་མགྲིན་གཅིག་ངུ་འབོད་ཆེན་པོ་བྱས། རྒྱལ་པོ་ནུབ་ཕྱོགས་གླ་བའི་ཚལ་ན་མིག་མང་རྩེ་ཞིང་ཡོད་པ་འབངས་རྣམས་ཀྱི་ངུ་འབོད་ཐོས་པ་སེམས་མ་བདེ་སྟེ་རྡོ་རིང་གི་ཡི་གེ་ཀློག་གིན་ཡོད་པས་མཐོང་སྟེ་མགོན་པོ་ནག་པོ་བྱུང་ཟེར་སྐད། དེར་རྟ་བབ་རྒྱལ་པོ་རྡོ་རིང་གི་རུས་སྦལ་ལ་སྒུ་སྟེགས་སུ་འདུག་པ་ལ་ཕྱག་བྱེད་པ་ལྟར་བཅོས་སྟེ་ཕྱག་དང་པོ་ལ་ཕུ་ཐུང་གི་ནང་དུ་མཐེབ་ལྟོང་སྤྲད་གཉིས་པ་ལ་མདའ་བཀང་། གསུམ་པ་ལ་འཕངས་པས་སྨིན་མཚམས་སུ་ཕོག་སྟེ་མདེའུ་ལྟག་པར་ཕྱུང་། ཡང་ན་ལོ་གསུམ་གྱིས་སྔས་ཡང་ན་ལོ་གསུམ་གྱིས་འཕྱིས་ཅེས་པ་ཁ་ནས་ཤོར་སྟེ་ཕྱག་གཉིས་མདའ་ལ་འཇུས་ནས་གྲོངས། དེར་རྟ་ལ་བཞོན་སྟེ་ང་བདུད་ཡབ་བཞེར་ནག་པོ་བྱ་བ་ཡིན། རྒྱལ་པོ་སྡིག་ཅན་གསོད་ན་དེ་ལྟར་གསོད་པ་ཡིན་ཟེར་ན་བྲོས།

བློན་པོ་ཐམས་ཅད་ཀྱིས་རྗེས་བསྙེགས་པས་མི་ནག་མཚོ་ལ་རྟ་གཤན། བེར་དང་ཞྭ་ཕྱི་ནང་ཟློག་སྟེ་ང་ལྷ་གནམ་ཐེ་དཀར་པོ་བྱ་བ་ཡིན་ཟེར་ནས་བྲོས་པས་མི་མ་ཡིན་པར་དྭོགས་ནས་འདེད་མི་རྣམས་འཚོམས། འོན་ཡང་རྒྱང་དེ་ནས་དེད་པས་ཕྱོགས་བཞི་ཀར་འདེད་རྒྱུ་རེ་བྱུང་སྟེ་ཤར་ལ་འདེད་མི་རྣམས་དགའ་མོ་གདུང་ནས་ས་སྲོས་སྟེ་ཟིན་ལ་ཁད་ཙམ་ན་ཤོར་ཟེར་སྐད། ལྷོ་པ་རྣམས་གྲིབ་ཆུ་འགྲམ། ནུབ་པ་རྣམས་ཤུན་གྱི་འཕྲང་། བྱང་པ་རྣམས་མོང་མཁར་གདོང་ནས་ས་སྲོས་སྟེ་ཤོར་ཟེར་སྐད། དེར་གྲོས་བགྲོས་པས་འདི་རྫུ་འཕྲུལ་དང་ལྡན་པར་འདུག་པས་ཡེར་པའི་ལྷ་ལུང་དཔལ་རྡོར་ཡིན་ངེས་ཟེར་ནས་བལྟ་བར་བྱས། ལྷ་ལུང་དཔལ་རྡོར་གྱིས་ཀྱང་ཡེར་པར་ལོག་སྟེ་སྒྲུབ་ཁང་དུ་ཕུག་རོན་གྱི་རྐང་པ་ནས་བཟུང་སྟེ་འཕུར་སྟངས་བྱེད་བཅུག་པས་རྡུལ་ཕབ། མུག་མ་སྤར་གང་གཏོར་སྟེ་འགྲོ་འོང་གི་རྗེས་མེད་པར་བྱས་ནས་བཞུགས་པས་ལྟ་མཁན་རྣམས་འདི་ལ་མིས་ཕར་ཚུར་དུ་མ་ཕྱིན་པར་འདུག་ཟེར་ནས་ལོག །མི་རིག་པ་ཅན་༼ཇ༡༣༨བ༽ཞིག་ནང་དུ་གོ་ལེ་བྱུང་ནས་ཁོང་གི་སྙིང་གར་ལག་པ་བཞག་པས་སྐྲག་སྟེ་སྙིང་འཕར་བ་ཤེས་ནས་ནག་ཅན་གྱི་མི་འདི་ན་འདུག་སྟེ་སྤྱིའི་ཐ་པ་ལ་སྒོས་ཀྱི་གཤོལ་མི་གཅོག་ཟེར་ནས་སོང་བས་སྐྲག་སྟེ་མདོ་ཁམས་སུ་བྲོས་ནས་སྒོམ་ཞིང་བཞུགས་སོ། །

ཡིག་ཚངས་རྙིང་པ་ཁ་ཅིག་ལས་རྒྱལ་པོས་ད་ནི་ཆོས་ཐམས་ཅད་ངས་བསྣུབས་སོ་ཞེས་ང་རྒྱལ་དུ་མུ་ཅོར་སྨྲས་པས་བཙུན་མོ་ཆེན་མ་ན་རེ་ད་དུང་གཙང་རོང་སྣུབས་ཡུལ་ན་སྣུབས་སངས་རྒྱས་ཡེ་ཤེས་བྱ་བའི་སྔགས་པ་ནུས་པ་ཅན་འཁོར་ལྔ་བརྒྱ་དང་བཅས་པ་དང་། ཡེར་པའི་བྲག་ཁུང་ན་ལྷ་ལུང་དཔལ་གྱི་རྡོ་རྗེ་ཞེས་བྱ་བའི་སྒྲུབ་པ་པོ་དངོས་གྲུབ་ཐོབ་པ་ཡོད་སྟེ་རྒྱལ་པོས་སྔར་བསད་སྤྱུགས་ཕབ་པ་ཐམས་ཅད་ལས་དེ་གཉིས་ལྷག་གོ་ཞེས་སྨྲས་པས་ཁྲོས་སྟེ་གཉི་ག་ལ་ཕོ་ཉ་བཏང་སྟེ་བཀུག་པས་སྣུབས་སངས་རྒྱས་ཡེ་ཤེས་བྱ་བ་ལ་ཁྱོད་སུ་ཡིན་ལས་སུ་ཅི་བྱེད་པ་ཡིན་དྲིས་པས། ང་དཀོན་མཆོག་སྔགས་པ་བྱ་བ་ལས་སུ་སངས་རྒྱས་ཀྱི་བསྟན་པ་སྲུང་བ་ཡིན་བྱས་པས། འོ་ན་བསྟན་པ་ངས་བཤིག་ཟིན་གྱིས་ཁྱོད་ལ་ད་ནུས་པ་ཅི་ཡོད་ཟེར་བས་ངས་སྔགས་ཙམ་བཟླས་པའི་ནུས་པ་འདི་ལ་གཟིགས་ཅིག་ཞེས་སྡིགས་མཛུབ་གནམ་དུ་འཕྱར་བས་སྡིགས་མཛུབ་ཀྱི་སྟེང་ན་ལྕགས་ཀྱི་སྡིག་པ་ནག་པོ་གཡག་གྲུས་པོ་ཙམ་དགུ་བརྩེགས་སུ་འདུག་པ་མཐོང་བས་རྒྱལ་པོ་སྐྲག་སྟེ་དཀོན་མཆོག་སྔགས་པའི་སྐུ་ལ་མི་བསྡོའོ་ཆོས་མཛོད་ཅིག་ཟེར། ད་དུང་ནུས་པ་འདི་ལ་གཟིགས་ཅིག་ཟེར་ནས་སྡིགས་མཛུབ་ཀྱིས་ཐོག་ཕབ་སྟེ་ཕ་རིའི་བྲག་ལ་བསྣུན་པས་ཚལ་བར་སོང་། དེར་རྒྱལ་པོ་འཇིགས་ཤིང་སྐྲག་ནས་ཁྱེད་འཁོར་བཅས་ལ་གནོད་པ་མི་བྱེད་དོ་ཟེར་ནས་བཏང་། ཁོང་གིས་ཡེར་པར་ཕྱིན་སྟེ་ངས་རྒྱལ་པོ་སྡིག་ཅན་སྐྲག་པར་བྱས་ཡོད་ཀྱིས་ཁྱོད་ཀྱིས་དགྲོལ་ཞིག་ཟེར་ནས་བསྐུལ་སྟེ་དགྲོལ་ཞེས་ཀྱང་བྱུང་ངོ་། །

ཡེར་པའི་དཀར་ཆག་ཕྱི་མ་ལས་ནི་དེའི་ཚེ་བསམ་ཡས་དང་ལྷ་ས་ཀུན་དུ་ཝ་ཚང་བཅས། ལྷ་ལུང་དཔལ་གྱི་རྡོ་རྗེ་ལ་ཁྱོད་མར་ཤོག་ལ་རྔོན་པ་དང་ཉ་པའི་དཔོན་གྱིས་ཟེར་ཞིང་འཕྲིན་བསྐུར་བྱུང་བ་ལ་མ་ཕྱིན་པར་ཡི་དམ་གྱི་༼ཇ༡༣༩ན༽གནང་བ་བྱུང་ནས་མར་གནོན་དུ་འབངས་གཡོག་ལྔ་ལ་རྒོད་མ་དཀར་མོ་ཞིག་དབྱར་རིལ་གྱིས་ལེགས་པར་གསོར་བཅུག་ཕྱེ་མར་སྒྱིའུ་གང་། གཞུ་གཅིག་མདའ་བྱ་རྒོད་མ་གཉིས་བཟུང་ནས་ཕྱིན། དེ་རྣམས་སྦས་ནས་སྟོང་པར་ལྷ་སར་ཕྱིན་པས་ཁོལ་མོ་ཞིག་ཆུ་ལེན་པ་དང་འཕྲད་རྒྱལ་པོ་སྐུ་ཁམས་བདེ་འམ་ཕྱག་བྱེད་པ་ཡིན་སྟེ་བྱས་པས། ད་ལྟ་གྲོ་རྟིང་ལ་ཕྱིར་འབྱོན། ཡེར་པའི་དཔལ་གྱི་རྡོ་རྗེ་ཆབ་གསོལ་ཟེར། དེ་ནས་ལོག་སྟེ་མི་ནག་རྟ་ནག་ཅན་ཞིག་དུ་བྱས་ནས་ཡོང་། ལྷ་སའི་ནེ་ཐང་དུ་རྒྱལ་པོ་གསུས་པ་ཉི་མ་ལ་བསྟན་ནས་བཞུགས་འདུག་པ་ལ་མདའ་སྔ་བསར་གཅིག་དང་ཕྱི་བསར་གཅིག་བརྒྱབ་པས་སྣ་བུག་ལ་ཟུག་སྟེ་དཀར་ལྷུག་གིས་བྱུང་། སྔགས་པ་རྣམས་ཀྱིས་མཐུ་བྲུབས་པ་ཡིན་ནམ་ཡང་ཟེར། རྒྱལ་པོའི་ཆིབས་རྒོད་ཀྱི་བྱ་དམར་བྱ་བ་ཞོན་ནས་དེད་པས། མ་ཡོང་ང་བདུད་ཡབ་རྗེ་ནག་པོ་ཡིན་ནོ་བྱས་པས་ཅུང་ཟད་འཚོམས། གྲིབ་ཀྱི་མཚོ་ལ་རྟ་ཉལ་བྱས་པས་མི་དཀར་རྟ་དཀར་ཅན་དུ་སོང་བས་དེ་མི་མིན་ངེས་ཟེར་ནས་ལོག་རྒོད་མ་སྒྲགས་སུ་བསྐྱལ་བས་རྒོད་མ་ཐང་དུ་མིང་ཐོགས། དེ་ནས་མཆོག་གི་དངོས་གྲུབ་ཐོབ། སྤེའུར་བྱ་རྒོད་ཀྱི་ཐུལ་པ་རྡུལ་ཚོམ་མེ་གསོལ་ནས་བཞུགས་པས་མི་རྣམས་ཀྱིས་འདི་ལྷ་ལུང་དཔལ་གྱི་རྡོ་རྗེ་ཡིན་ངེས་ཟེར་ནས་སྔ་མས་ཡེར་པ་གང་ཙ་ན་ཕྱི་མ་མཇུག་མ་རྫོགས་པ་བྱུང་བ་ལ། ན་མཁའ་ནས་རྒྱལ་པོ་གླང་དར་མ་གྲུ་གུ་ཧོར་གྱིས་བཀྲོངས། ལྷ་ལུང་དཔལ་གྱི་རྡོ་རྗེ་སངས་རྒྱས་ཟང་མ་ཡིན་ནོ་བྱ་བའི་སྒྲ་བྱུང་བས་ལོག་ཞེས་སྣང་ངོ་། །

དེ་ལྟར་བཙན་པོ་གླང་དར་མས་རྒྱལ་ས་ལོ་དྲུག་བྱས་སྟེ་ཞེ་བཞི་པ་མེ་སྟག་ལ་འདས། སྤྱིར་ཆོས་རྒྱལ་སྲོང་བཙན་སྒམ་པོས་རྒྱལ་ས་ལན་གཉིས་མཛད་པ་སོ་སོར་བགྲངས་སྟེ་འདི་ཡན་ལ་རྒྱལ་པོ་བཞི་བཅུ་རྩ་གཉིས་སོང་ངོ་། །འདི་མན་ལ་བོད་སྤྱི་ལ་དབང་བའི་རྒྱལ་པོ་མ་བྱུང་བས་སྨད་སིལ་ཆད་དུ་འཆད་པ་ཅེས་གྲགས་སོ། །

ཕྱི་ལོ་མེ་མོ་ཡོས་ལ་བཙུན་མོ་ཆུན་མ་ཚེ་སྤོང་བཟའ་བཙན་མོ་འཕན་ལ་ལྟོ་བོར་གྱི་སྲས་གཅིག་བྱུང་བ་ཆེན་མས་བསད་༼ཇ༡༣༩བ༽དམ་ཕྲོགས་ཀྱིས་དྭོགས་ནས་འོད་དང་མ་བྲལ་བར་བསྲུངས་པས་གནམ་ལྡེ་འོད་སྲུང་དུ་ཐོགས། དེའི་ཚེ་ཆེན་མ་སྣ་ནམ་བཟས་ཀྱང་བུ་ཆུང་སོ་སྐྱེས་པ་ཅིག་ང་ལ་མདང་སྐྱེས་སོ་ཞེས་བསྟན་པས་བློན་པོ་རྣམས་ན་རེ་མདང་སྐྱེས་ཀྱི་བུ་ཆུང་སོ་ནི་ཙེག་གེ་ཙེག་འོན་ཡང་ཡུམ་གྱི་བཀའ་བརྟན་དུ་ཆུག་ཟེར་བས་ཁྲི་ལྡེ་ཡུམ་བརྟན་དུ་ཐོགས་ཅེས་ཡི་གེ་མང་པོ་ལས་འབྱུང་ཞིང་ཡུམ་བརྟན་གདུང་རྒྱུད་མ་ཡིན་པར་གྲགས་ནའང་རྗེ་ཚན་དགུ་པོ་ཕལ་ཆེར་ཡུམ་བརྟན་ཡིན་ལ་གདུང་རྒྱུད་མིན་ན་རྗེའི་སོ་ཁ་གཏོར་བར་མི་འགྱུར་བས་ཆེན་ཆུན་གྱི་སྲས་གཉིས་གདུང་རྒྱུད་ཁྱད་མེད་དུ་སྣང་ལ་ཡི་གེ་དེ་དག་ཀྱང་འོད་སྲུང་ལ་ཞེན་པ་རྣམས་ཀྱིས་བྲིས་པར་ཟད་དོ། །

དེའི་ཚེ་མུ་གེ་དང་ཡམས་ནད་བྱུང་། ཆོས་བཤིག་པའི་བློན་པོ་རྣམས་ཀྱང་བཀའ་ཆད་མི་འདྲ་བ་མང་པོས་གུམ་པས་ཆོས་བཤིག་པས་ལན་པར་ཁ་འཆམ་ནས་ཇོ་བོ་མཆེད་གཉིས་བྱམས་པ་ཆོས་འཁོར་རྣམས་ཁྲི་ཐོག་དུ་སྤྱན་དྲངས་ནས་མཆོད་པ་བྱས། རྟགས་རང་གིས་བླངས་ནས་ཤམ་ཐབས་གོང་པ་ཅན་གོན། སྐྲ་གཞན་བྲེགས་གཙུག་ཕུད་བཞག་པ་དབྱར་ཟླ་གསུམ་དབྱར་གནས་བྱེད་ཟེར་ནས་གཙུག་ལག་ཁང་དུ་བསྡད་ནས་གཏན་ཁྲིམས་ལྔ་སྲུང་། དེ་ནས་དགག་དབྱེ་བྱེད་ཟེར་སྟེ་གྲོང་དུ་ཁྱིམ་ཐབ་བྱེད། མིང་དགྲ་བཅོམ་གཙུག་ཕུད་ཅན་ཟེར་བ་མང་པོ་བྱུང་ནས་སྐྱེ་བོའི་མཆོད་གནས་བྱེད། མི་དར་མ་ཤི་ན་འབུམ། གཞོན་པ་ལ་ཉི་ཁྲི། བྱིས་པ་ལ་བརྒྱད་སྟོང་པ་འདོན། ཀློག་མཁན་ཤེས་རབ་ཆེ་བ་འགའ་ཟུང་གིས་ཊཱིཀ་བཀླགས་ནས་དམར་པོ་འདི་དོན་བསྡུས་པ་དེ་ཡིན་པར་འདུག །ནག་པོ་འདིས་དེ་རྒྱས་སུ་འཆད་པར་འདུག །ཡིག་ཆུང་འདིས་དེ་ལ་དྭོགས་པ་དཔྱད་པར་འདུག་ཟེར་ནས་རྩལ་བཤད་བྱེད་པ་བག་རེ་བྱུང་། སྔགས་པ་ཕལ་ཆེར་ཡང་སྒྲུབ་ཐབས་འཆད་པ་དང་སྒོམ་པ་མེད་པར་བོན་པོའི་ཆོ་ག་ལ་མིག་ལྟོས་བྱས་སྟེ་སྒྲུབ། གཞུང་ངག་འདོན་དུ་གྱེར་ནས་གྲོང་ཆོག་འགྲིམ། སྦྱོར་དགྲོལ་དང་བམ་སྒྲུབ་དར་བས་མི་ལ་གསོན་དགྲོལ་བྱེད་པ་ཅིག་༼ཇ༡༤༠ན༽བྱུང་།

དེ་ནས་བཙུན་མོ་གཉིས་སོ་སོའི་ཕྱོགས་བློན་འབངས་ཐ་དད་ཀྱིས་བཟུང་སྟེ་ཡུམ་བརྟན་གྱིས་དབུ་རུ། འོད་སྲུང་གིས་གཡོ་རུ་བཟུང་ནས་དབུ་གཡོར་འཁྲུག་པ་བྱས། དེའི་ཕྱོགས་བོད་ཡུལ་ཕལ་ཆེར་ལ་ཁྱབ་སྟེ་ཡུལ་གྲུ་རེ་རེར་ཡང་ཆེ་སྲིད་ཆུང་སྲིད་མང་ཚན་ཉུང་ཚན་གསེར་པ་གཡུ་པ་ཤ་ཟན་ཙམ་ཟན་ཞེས་སྡེ་གཉིས་གཉིས་སུ་ཆད་དེ་རྩོད། བཙན་པོ་གཉིས་ལོ་ཉེར་གསུམ་རེ་ལོན་པའི་ས་གླང་ནས་བཟུང་སྟེ་འབངས་ཀྱི་ཁེང་ལོག་རྣམས་རིམ་པར་བྱུང་སྟེ་དེ་ཡང་བར་སྣང་གི་བྱ་གཅིག་ལ་ཀུན་རུབ་པ་མཐོང་བ་ལ་དཔེ་བྱས་དང་པོ་དབའས་ཁོ་བཞེར་ལེགས་སྟོང་གིས་ལག་དཔོན་བྱས་སྟེ་མདོ་ཁམས་སུ་ཁེང་ལོག་བྱས། དེ་ནས་དབུ་རུར་འབྲོ་སྦས་འཁྲུགས་པ་ལ་བསྟེན་ནས་དཔའས་ལོ་ཕོ་ལོ་ཆུང་གིས་ལག་དཔོན་བྱས་སྟེ་ཁེང་ལོག་དེ་ནས་གཡོ་རུར་ཞང་རྗེ་གསས་སྣེ་བཙན་གྱིས་དབོན་གཡུ་སྣེ་བསད། རི་མགུལ་ལ་ཡུར་བ་བཅོས། འབེ་བཟའ་འ་མོ་སྐྱིད་བཙུན་མོར་མ་གསུས་པས་དེས་རི་མགུལ་ལས་མི་མགུལ་གཅོད་པ་སླ་ཞེས་སྨྲས་སྟེ་མཆིམས་ཀོང་མི་དྲུག་གིས་ལག་དཔོན་བྱས། ཏར་ཀའི་མེ་ཏོག་སྲོད་ལ་འཆར་པ་བལྟ་བར་བསྙད་ནས་འོད་འབར་ཁེང་ལྡོག་དུ་གྲགས་པ་བྱས། དེ་ནས་ཀོང་ཡུལ་བྲེས་སྣ་འབེ་མོའི་གཡོ་སྒྱུས་ཕབ་བོ། །དེ་ཐམས་ཅད་ཀྱང་གནོད་སྦྱིན་བྲན་ཀ་དཔལ་ཡོན་གྱིས་བྱས་སྐད་དེ།

ཁེང་ལོག་བྱེད་པའི་ཕྱྭ་མཁན་མེས་པོ་ནི། །བྲན་ཀ་དཔལ་གྱི་ཡོན་ཏན་ཁོ་ཡིས་བྱས། །མི་བས་སས་ཀྱང་རྗེ་རུ་མ་ཐེག་ནས། སྤྱིར་ན་ལྷ་འདྲེ་ཕ་ཚན་ཀུན་གྱིས་བྱས། །མནའ་ཐོ་འུག་པ་ཐང་དུ་འདུན་མ་ཚོགས། །དེ་ཚེ་བྲན་ཀ་དཔལ་གྱི་ཡོན་ཏན་ཁོ། །ལྕགས་ཀྱི་སྤྱང་ཀི་སྔོན་པོ་བཞོན་ནས་ནི། །ལྕགས་ཀྱི་བེར་ཀས་ས་ལ་བརྡུང་བཞིན་དུ། །ལྷ་འདྲེ་ཀུན་ལ་ཞུ་བ་འདི་སྐད་གསོལ། །རྗེ་དཔོན་གཅིག་ཀྱང་མ་ལུས་བསད་པར་ཞུ། །ཡང་ན་སོ་ཁ་བརྒྱད་དུ་གཏོར་བར་ཞུས། །དེ་ཚེ་ཡར་ལྷ་ཤམ་པོ་ལ་སོགས་པས། །དཔལ་གྱི་ཡོན་ཏན་ཁོ་ལ་ཞུ་བ་ཕུལ། །ལྷ་རིའི་རྩེ་རུ་རྗེ་དཔོན་ཚན་རེ་ཞུས། །ལྷ་འདྲེ་ཕ་ཚན་འདུན་༼ཇ༡༤༠བ༽མ་དེ་ལ་འཆམ། །གཙང་ལྷ་བུ་དར་ལྷ་ཡིས་ཞུ་བ་བྱས། །གྲོམ་པ་ལྷ་རྩེ་བཙན་པའི་མཁར་ལ་བསྟེན། །འབྲོ་དང་ཅོག་རོ་གཉིས་ཀྱིས་མ་ཕྱར་བྱས། །གཙང་སྟོད་ཡུལ་དུ་རྗེ་དཔོན་ཚན་གཅིག་ཆགས། ༡ ། ཁ་རག་ཁྱུང་བཙུན་ལྷ་ཡིས་ཞུ་བས་བྱས། །འབྲང་མཁར་བྱེ་བཙན་བཙན་པའི་མཁར་ལ་བསྟེན། །བྱང་དང་སྣང་གིས་མ་ཕྱར་བྱས་ནས་ནི། །རུ་མཚམས་གཞུ་སྙེར་རྗེ་དཔོན་ཚན་གཅིག་ཆགས། ༢ ། ཐང་ལྷ་ཡ་བཞུར་ལྷ་ཡིས་ཞུ་བ་བྱས། །ཟྭ་དང་དོམ་པ་བཙན་པའི་མཁར་ལ་བསྟེན། །སྒྲོ་དང་རྨ་ཡིས་མ་ཕྱར་བྱས་ནས་ནི། །འཕན་ཡུལ་ཟ་གང་རྗེ་དཔོན་ཚན་གཅིག་ཆགས། ༣ ། ཡར་ལྷ་ཤམ་པོ་ལྷ་ཡིས་ཞུ་བ་བྱས། །སྣ་མོ་ཡར་རྩེ་མར་རྩེ་གཉིས་ལ་བསྟེན། །མཆིམས་གཉགས་གཉིས་ཀྱིས་མ་ཕྱར་བྱས་ནས་སུ། །ཡར་ལུངས་སྟོད་དུ་རྗེ་དཔོན་ཚན་གཅིག་ཆགས། ༤ ། གཏམ་ལྷ་སྤུན་དགུ་ལྷ་ཡིས་ཞུ་བ་བྱས། །བྱ་ཚང་གུང་སྣང་བཙན་པའི་མཁར་ལ་བསྟེན། །སྙེ་བ་ཤུད་པུས་མ་ཕྱར་བྱས་ནས་ནི། །གཏམ་ཤུལ་ལྷོ་བྲག་རྗེ་དཔོན་ཚན་གཅིག་ཆགས། ༥ ། འཆོས་ལྷ་དཀོན་པ་ལྷ་ཡིས་ཞུ་བ་བྱས། །ཕུ་གུད་ཅོ་མཁར་བཙན་པའི་མཁར་ལ་བསྟེན། །ཁུ་གཉགས་གཉིས་ཀྱིས་མ་ཕྱར་བྱས་ནས་སུ། །འཆོས་སུ་རྗེ་དཔོན་ཚན་གཅིག་ཆགས་སོ་སྐད། ༦ ། ཅེས་སོགས་ནས། དེ་ལྟར་རྗེ་དཔོན་རྗེ་ཚན་རྣམ་པ་དགུ། །ཆོས་འཁོར་རྐྱེན་དུ་རྗེ་ལྷུ་གཅིག་དང་བཅུ། །ལྷ་ཡིས་ཞུ་བ་བྱས་ནས་ཆགས་པ་ཡིན། །དེ་ནས་བྲན་ཀ་དཔལ་གྱི་ཡོན་ཏན་གྱིས། །སྙི་བ་བསམ་པོར་སྤྲུལ་ནས་རྗེ་འབངས་བསྡུམས། །ཅེས་ལོ་རྒྱུས་ཆེན་མོ་ལས་སྣང་ངོ་། །

ཁེང་ལོག་ན་ས་ལོ་དགུ་པ་མེ་བྱ་ལ་ཤུད་པུ་སྟག་རྩེ་སོགས་བཞིས་གྲོས་བྱས་ནས་བང་སོ་རྣམས་བགོ་བཤའ་བྱས་ཕལ་ཆེར་བྲུས་སྟེ། གཉགས་ཀྱིས་དོན་མཁར་མདའ་ཡི་བང་སོ་བྲུས། །ཤུད་པུས་སེང་གེ་ཅན་གྱི་བང་སོ་བྲུས། །འཕྲུལ་རྒྱལ་བང་སོ་གྲེང་འཕྱོས་ཁུ་ཡིས་བྲུས། །སྔོ་བཞེར་སྙི་བས་ཐོབ་སྟེ་འབྲུ་འཕྲོར་ལུས། །སྲོང་བཙན་འབྲོ་ཅོག་གཉིས་ཀྱིས་ཐོབ་སྟེ་ལུས། །༼ཇ༡༤༡ན༽ཅེས་སྣང་ངོ་། །

མངའ་བདག་འོད་སྲུང་སྲས་པོ་དཔལ་འཁོར་བཙན། །ལྷ་ཁང་འགའ་བཞེངས་སྟག་རྩེ་གཉགས་ཀྱིས་བཀྲོངས། །དེ་སྲས་མཆེད་གཉིས་སྟོད་ཀྱི་ཕྱོགས་སུ་བྱོན། །མངའ་རིས་བསྐོར་གསུམ་ལ་སོགས་མངའ་མཛད་དེ། །སྟོད་ཏུ་རྒྱལ་ཁྲིམས་ཞྭ་ཙམ་ཆགས་ཅེས་གྲགས། །དེ་ཡི་གདུང་རྒྱུད་འགའ་ཞིག་སྨད་དུ་ཆད། །མདོ་སྨད་ཙོང་ཁའི་ཡུལ་ཆེན་མངའ་མཛད་པས། །སྨད་དུ་རྒྱལ་ཁྲིམས་ལྷམ་ཙམ་ཆགས་སོ་སྐད། །བར་དུ་དབུས་གཙང་རུ་བཞི་སིལ་བུར་གྱུར། །ཡུམ་བརྟན་འོད་སྲུང་ལས་གྱེས་རྗེ་ཕྲན་ནི། །ཡུལ་གྲུ་རེར་ཡང་མང་དུ་གནས་པར་གྱུར། །འོན་ཀྱང་རྒྱལ་རྒྱུད་མ་ཉམས་ཡིན་ངེས་རྣམས། །གཟུགས་དང་བློ་གྲོས་གཞན་ལས་ཁྱད་པར་འཕགས། །ཡ་རབས་སྤྱོད་བཟང་སྐྱེ་བོ་མགུ་བར་བྱེད། །དེ་ཕྱིར་དམ་པ་རྣམས་ཀྱིས་བསྔགས་པའི་གནས། །དེ་ཡང་ཁྲི་ལྡེ་ཡུམ་བརྟེན་གྱི་སྲས་ཁྲི་ལྡེ་མགོན་མཉེན། དེའི་སྲས་ཁྲི་ལྡེ་རིག་པ་མགོན་དང་ཉི་མ་མགོན། ཉི་མགོན་གྱི་སྲས་ཉི་འོད་དཔལ་མགོན། དེའི་རྒྱུད་ཀླུང་ཤོད་འཕན་ཡུལ་མདོ་སྟོད་ན་མང་ངོ་། །

གཅེན་རིག་པ་མགོན་གྱི་སྲས་ལྡེ་བོ་རྡོ་རྗེ་འབར། ལྡེ་པོའི་སྲས་ལྷ་བུག་པ་ཅན་དང་ཐང་ལྷ་བྲག་པ་རྣམས་སོ། །

རྡོ་རྗེ་འབར་གྱི་སྲས་ཁྲི་དབང་ཕྱུག་བཙན། དེའི་སྲས་ཚ་ལ་ཡེ་ཤེས་རྒྱལ་མཚན། དེའི་སྲས་ཁྲི་པ་ཡབ་སྲས་འདི་གཉིས་ཀྱིས་བསམ་ཡས་ཀྱི་ཞབས་ཏོག་མཛད། དེའི་དུས་དབུས་གཙང་གི་མི་བཅུ་ཁམས་ནས་བྱོན་ནོ། །

ཁྲི་པའི་སྲས་ཨ་ཙ་ར། དགེ་སློང་། བླ་མ་བོདྷི་རཱ་ཛཱའོ། །དང་པོའི་རྒྱུད་ཕྲེང་བོ་བ། ལྕང་རྒྱབ་པ། བླག་པ་ལམ་པ། གྲིབ་པ། སྙེ་ཐང་པ། ལུམ་པ་རྩད་པོ་སོགས་སོ། །

དགེ་སློང་གི་རྒྱུད་དཔེལ་ཞི་བ། བོདྷི་རཱ་ཛཱའི་རྒྱུད་ལྷ་བཙུན་སྔོན་མོ། སྨྱུག་རུམ་པ། ལྷ་འབྲི་སྒང་པ་སོགས་སྟེ། འོན། རྡོ། ཆབ་ཐང་། བསམ་ཡས་རྩང་པོ་སོགས་སྟེ་མང་དུ་འཕེལ་བ་ཡུམ་བརྟན་གྱི་རྒྱུད་དོ། །

མངའ་བདག་གནམ་ལྡེ་འོད་སྲུང་༼ཇ༡༤༡བ༽ཞེས་བྱ་བ་རྒྱལ་རྒྱུད་རྩོད་པ་མེད་པ་དེ་ནི་ཕོ་བྲང་ཡུམ་བུ་བླ་སྒང་དུ་འཁྲུངས། སོ་དགུ་པ་ཤིང་སྤྲུལ་ལ་ཕོ་བྲང་འཕང་ཐང་དུ་འདས། དེའི་སྲས་མངའ་བདག་དཔལ་འཁོར་བཙན་ཡབ་ཀྱི་བཅུ་དགུ་པ་ཤིང་བྱ་ལ་འཁྲུངས། ལོ་ཉེར་གཅིག་ལ་ཡབ་འདས་ནས་རྒྱལ་ས་མཛད། སྨན་ལུང་ལ་སོགས་པ་ལྷ་ཁང་བརྒྱད་བཞེངས། སོ་གཅིག་ལ་འདས། དེའི་བཙུན་མོ་ཆེན་མའི་སྲས་སྐྱིད་ལྡེ་ཉི་མ་མགོན། ཆུན་མའི་སྲས་ཁྲི་བཀྲ་ཤིས་བརྩེགས་པ་དཔལ་ལོ། །འདི་གཉིས་ཀྱི་སྲིད་ཕལ་ཆེར་ཡུམ་བརྟན་གྱིས་ཁྱེར་བས་སྟོད་དུ་བྱོན་སྟེ་བཀྲ་ཤིས་བརྩེགས་པ་དཔལ་ལ་སྟོད་དུ་བཞུགས།

ཉི་མ་མགོན་མངའ་རིས་སུ་བྱོན་པ་ན། བློན་པོ་ཞང་བ་ཚབ་རིན་ཆེན་སྡེ་དང་ཅོག་རོ་ལེགས་སྒྲ་ལྷ་ལེགས་གཉིས་ཀྱིས་བྱེ་མ་གཡུང་དྲུང་དུ་བསྐྱལ་ནས་པ་ཚབ་ཀྱིས་སྤྱང་ཐུལ་གྱི་ན་བཟའ་དང་ཅོག་རོས་དྲེའུ་གཅིག་ཕུལ་ནས་ངུས། རྗེས་ང་མངའ་རིས་སུ་རྒྱལ་སྲིད་འདྲ་ཟིན་སྲིད་ན་ཁྱེད་གཉིས་ཀྱི་བུ་མོ་རེ་བརྫང་པར་ཞུ་ཟེར་ནས་བྱོན། རིགས་ནི་སྤྱོད་པས་སྟོན་པར་བྱེད། །ཅེས་གྲགས་པ་ལྟར་སྤྱོད་པ་ལེགས་ཤིང་བློ་གྲོས་ཆེ་བས་མངའ་རིས་བསྐོར་གསུམ་གྱི་མི་རྣམས་མགུ་སྟེ་རྗེ་ཞུས། སྤུ་རངས་སུ་སྐུ་མཁར་ཉི་བཟུངས་བརྩིགས། བློན་པོ་གཉིས་ཀྱིས་བུ་མོ་རེ་བཙུན་མོར་ཕུལ། ཅོག་རོ་བཟའ་ལ་སྲས་སྟོད་ཀྱི་མགོན་གསུམ་དུ་གྲགས་པ་ལས་ཆེ་བ་དཔལ་གྱི་རིག་པ་མགོན་གྱིས་མང་ཡུལ་བཟུང་། བར་པ་བཀྲ་ཤིས་ལྡེ་མགོན་གྱིས་སྤུ་རངས་བཟུང་། ཆུང་བ་ལྡེ་གཙུག་མགོན་གྱིས་ཞང་ཞུང་བཟུང་།

ལྡེ་གཙུག་གི་སྲས་སྲོང་ངེ་དང་ཁོར་རེ་གཉིས། སྲོང་ངེ་དང་པོར་ཁབ་བཞེས་པའི་སྲས་ནཱ་ག་རཱ་ཛཱ་དང་དེ་ཝ་རཱ་ཛཱ་གཉིས་ཡིན། ཕྱིས་ཡབ་མེས་ཀྱི་ཡིག་ཚངས་གཟིགས་པས་ཐུགས་སྐྱོ་ནས་རབ་བྱུང་མཛད་པས་ལྷ་བླ་མ་ཡེ་ཤེས་འོད་དུ་གྲགས། མཐོ་ལིང་དཔལ་གྱི་ལྷ་ཁང་བཞེངས། ཁྱེའུ་བློ་རྣོ་བ་ཉེར་གཅིག་རྒྱ་གར་དུ་བརྫངས་པས་ལོ་ཆེན་རིན་བཟང་དང་ལོ་ཆུང་གྲགས་འབྱོར་ཤེས་རབ་གཉིས་ལོག་སྟེ་བསྟན་པ་ལ་ཤིན་ཏུ་ཕན། པཎྜིཏ་ཤཱི་ཀ་ར་ཝ་རྨ་དང་། དྷརྨ་པཱ་ལ་དང་། པྲཛྙཱ་པཱ་ལ་སྤྱན་དྲངས། དྷརྨ་པཱ་ལ་༼ཇ༡༤༢ན༽ནས་སྟོད་འདུལ་དང་། ལྷ་བླ་མ་འདིས་ཇོ་བོ་རྗེ་སྤྱན་འདྲེན་པའི་ཕྱིར་སྐུ་ལུས་གར་ལོག་གི་རྒྱལ་པོ་ལ་བཏང་ནས་འདས།

གཅུང་ཁོར་རེས་ཀྱང་ཁ་ཆར་གྱི་ལྷ་ཁང་བཞེངས། དེའི་སྲས་ལྷ་ལྡེས་པཎྜིཏ་སུ་བྷ་ཥི་ཏ་སྤྱན་དྲངས། དེའི་སྲས་འོད་ལྡེ་དང་། ཕོ་བྲང་ཞི་བ་འོད། བཙུན་པ་བྱང་ཆུབ་འོད་གསུམ་ལས། ལྷ་བྱང་ཆུབ་འོད་ཀྱིས་ཇོ་བོ་རྗེ་སྤྱན་དྲངས། བློན་པོ་ས་འོག་གི་གཏེར་མཐོང་བའི་མིག་ཅན་ཞིག་ཀྱང་ཡོད་སྟེ་དེས་ཇོ་བོ་སྤྱན་འདྲེན་པའི་ཡོ་བྱད་གསེར་ལིང་བ་གཅིག་ལ་ཤིང་སྲང་བཅུ་དྲུག་ཡོད་པ་ཅིག་ལ་སོགས་པ་ཟད་མེད་དུ་ཕྱུང་། སངས་རྒྱས་ཀྱི་བསྟན་པ་ཉམས་པ་གསོས་སྟེ་ཤིན་ཏུ་རྒྱས་པར་མཛད་དོ། །འོད་ལྡེས་ཁ་ཆེ་ཛྙཱ་ན་ཤྲཱི་སྤྱན་དྲངས། དེའི་སྲས་རྩེ་ལྡེས་པཎྜིཏ་ཞི་བ་བཟང་པོ་སོགས་སྤྱན་དྲངས། རྔོག་ལོ་ཙཱ་བ་བློ་ལྡན་རྒྱ་གར་དུ་བརྫངས་སྟེ་བསྟན་པར་ཤིན་ཏུ་རྒྱས་སོ། །

རྩེ་ལྡེའི་སྲས་འབར་ལྡེ། དེ་ནས་རིམ་བཞིན་བཀྲ་ཤིས་ལྡེ། ལྷ་ལྡེ། ན་ག་དེ་ཝ་རྣམས་ནས་མངའ་རིས་ཀྱི་བཙན་པོ་ཕལ་ཆེར་བྱུང་། ན་ག་དེ་ཝའི་སྲས་བཙན་ཕྱུག་ལྡེས་ཡ་ཙེའི་མངའ་བདག་མཛད་དེའི་སྲས་བཀྲ་ཤིས་ལྡེ། དེའི་སྲས་གྲགས་བཙན་ལྡེ། དེའི་སྲས་གྲགས་པ་ལྡེས་གསེར་བྲེ་བདུན་བཅུ་ལ་འཇམ་དབྱངས་ཀྱི་སྐུ་དང་དངུལ་བྲེ་སྟོང་ཕྲག་བཅུ་གཉིས་ཀྱིས་བྱམས་པ་སོགས་གསེར་དངུལ་གར་བླུགས་དང་ལྗང་བརྡུངས་ཀྱི་ལྷ་ཆེན་དང་མཆོད་རྟེན་དུ་མ་བཞེངས། དེའི་སྲས་ཨ་སོག་ལྡེས་རྒྱ་གར་རྡོ་རྗེ་གདན་དུ་ཆོས་རྒྱལ་མྱ་ངན་མེད་ཀྱིས་ཕུལ་བའི་གྲོང་བཞི་བཅུ་ཞེ་གཉིས་སོག་པོ་ལ་ཉོས་ནས་ཕུལ། དེའི་སྲས་འཛི་ཐར་སྨལ་དང་ཨ་ནན་སྨལ་གཉིས་ཀྱི་ཕུ་བོས་དངུལ་གྱི་དགྱེས་རྡོར་བཞེངས། ནུ་བོས་རྡོ་རྗེ་གདན་བསོས། འདི་ཡན་འབྲི་ཁུང་པའི་སྦྱིན་བདག་ཡིན། ཨ་ནན་སྨལ་གྱི་སྲས་རེའུ་སྨན་གྱིས་རྒྱ་གར་གྱི་རྒྱལ་ཁམས་མང་པོའི་བདག་བྱས། དངུལ་ལས་བདེ་གཤེགས་བརྒྱད་བཞེངས། ལྷ་སར་གཙང་ཁང་དབུས་མའི་གསེར་ཐོག་ཕུལ། དེའི་སྲས་སམ་གྷ་སྨལ་ཡིན། འཇི་ཐར་སྨལ་གྱི་བུ་ཨ་འཛིད་སྨལ་གྱིས་༼ཇ༡༤༢བ༽ས་སྐྱར་ལྷ་བཙུན་བྱས། ཕྱིས་རྒྱལ་ས་བྱས་ཤིང་གདུང་རབས་གཉིས་ནས་ཡ་ཙེའི་རྒྱལ་རྒྱུད་ཆད། སྤུ་རངས་ནས་བསོད་ནམས་ལྡེ་སྤྱན་དྲངས་པུ་ཎ་སྨལ་དུ་གྲགས། དེའི་བུ་པྲི་ཏི་སྨལ་དང་བློན་པོ་དཔལ་ལྡན་གྲགས་པས་ས་སྐྱའི་ཆོས་ཁྲི་དང་། ལྷ་སར་བཅུ་གཅིག་ཞལ་ལ་གསེར་ཐོག་ཕུལ་ལོ། །འདི་རྣམས་བུ་སྟོན་ཆོས་བྱུང་དང་ཡར་ལུངས་ཇོ་བོའི་ཆོས་བྱུང་ལྟར་བྲིས་ཀྱི། གཞན་ལས་ལྡེ་གཙུག་མགོན་གྱིས་མང་ཡུལ་བཟུང་ཞེས་སོགས་དང་། བཀྲ་ཤིས་མགོན་གྱི་སྲས་ཁོར་རེ་དང་སྲོང་ངེ་ཞེས་སོགས་སྣང་ངོ་། །

དཔལ་འཁོར་བཙན་གྱི་སྲས་ཁྲི་བཀྲ་ཤིས་བརྩེགས་པ་དཔལ་ལ་སྲས་དཔལ་ལྡེ་དང་། འོད་ལྡེ། སྐྱིད་ལྡེ་སྟེ་སྨད་ཀྱི་ལྡེ་གསུམ་དུ་གྲགས། དཔལ་ལྡེའི་རྒྱུད་སྔོན་པོ་ཚོན་པོར་ཐུག་སྟེ་ཁབ་གུང་ཐང་པ། ཀླུ་རྒྱལ་པ། སྤྱི་པ་ལྷ་རྩེ་བ། གླང་ལུང་རྩད་སྐོར་བ་སོགས་ཡིན་ནོ། །གཅུང་སྐྱིད་ལྡེ་འཇད་རྟ་ནག་དུ་ཕོག་སྲས་དྲུག་ལས་ལྔ་བྱང་དུ་གཤེགས་སྟེ་གཡས་རུ་དང་རུ་ལག་གི་བཙན་པོ་རྣམས་ཡིན། འབྲིང་པོ་འོད་ལྡེ་ལ་སྲས་བཞི་ལས་ཕ་བ་དེ་སེའི་རྒྱུད་གཙང་རོང་སྣུབས་ཡུལ་དང་ཉང་སྟོད་སོགས་ན་ཡོད། གཉིས་པ་ཁྲི་ལྡེ་མདོ་ཁམས་སུ་བྱོན་སྟེ་ཙོང་ཁ་ཡུལ་ཆེན་བཅོ་བརྒྱད་ལ་སོགས་མདོ་སྨད་ཕལ་ཆེར་ལ་མངའ་མཛད་པས་སྨད་དུ་རྒྱལ་ཁྲིམས་ལྷམ་ཙམ་ཆགས་ཞེས་གྲགས་ཤིང་སྤྱན་སྔ་དོན་ཆེན་ལ་སོགས་པའི་རྒྱལ་རྒྱུད་བྱུང་།

གསུམ་པ་ཉག་ལྡེའི་རྒྱུད་གཡས་རུའི་སྐྱི་མཁར་བཙན་པོ་ལ་ཐུག་བཞི་པ་ཁྲི་ཆུང་གིས་ཡར་ལུངས་སུ་བྱོན། འབངས་ཀྱིས་ཕོ་བྲང་བརྩིགས་ནས་ཕུལ་བའི་འབངས་བརྩིགས་དང་སྐུ་མཁར་མཆིང་ང་སྟག་རྩེ་བཟུང་། དེའི་སྲས་འོད་སྐྱིད་འབར། དེ་ལ་སྲས་བདུན་གྱི་གཅེན་ཞང་རྗེ་ཚ་ཁྲི་ལྡེ་འབར། གཅུང་གཙང་ཚ་སྤུན་དྲུག་ཞེས་པ་ལྷ་སྤྱན་གཡུ་སྤྱན་གཉིས། ད་ར་ལྷུན་པོ་གཉིས། འོད་བཙན་གུང་བཙན་གཉིས་སྟེ་དྲུག་གོ །གཅེན་ལ་སྲས་དྲུག་གི་གཡུ་ཐོག་གི་རྒྱུད་སྣ་མོ་བ། མཆིང་ང་བ། དོན་མཁར་བ། ཐང་ཁོར་བ་རྣམས་སོ། །བྱེ་ཆུང་ལྷ་སྒོམ། གུང་ལྡེ། ཁྲི་ཐོག་ཐག་གསུམ་གདུང་ཆད། ཟླ་བའི་རྒྱུད་༼ཇ༡༤༣ན༽རྟ་ཤགས་པ་དང་པྲ་སྣ་བའོ། །བཞེངས་ཅན་འབར་གྱི་རྒྱུད་མོན་མཁར་བ། ཞང་མདའ་བ། སྤུན་བདུན་ཐང་པ། ལྷ་སྟོན་དཀར་མོའི་རྒྱུད་བྱི་ཆུང་བའོ། །གཙང་ཚ་དྲུག་གི་ཕྱི་མ་བཞི་ལས་ཁྲ་འབྲུག་བྱིང་བྱར་གྱི་བཙན་པོ་རྣམས་འཕེལ་ལོ། །བཙན་པོ་གཡུ་ཅན་གར་མི་ཡོན་ཏན་གཡུང་དྲུང་གིས་བྱ་སར་སྤྱན་དྲངས། དེའི་སྲས་ཇོ་དགའ། དེའི་སྲས་གསུམ་གྱི་ཆེ་བ་བྱ་ས་ལྷ་ཆེན་གྱིས་བྱ་སའི་ལྷ་ཁང་སོ་མ་བཞེངས། རྒྱ་མའི་དབོན་སྟོན་གྱིས་རབ་གནས་མཛད། དཔལ་ཕག་མོ་གྲུ་པ་བླ་མར་བསྟེན། གཅུང་པོའང་རབ་ཏུ་བྱུང་སྟེ་ལྷ་ཞི་བར་གྲགས་སྟེ་ལོ་མོ་སྒོམ་ཁང་དུ་བཞུགས། བར་པ་ཁྲི་དར་མ་གཙུག་ལྡེ། ཁྲི་གཙུག་ལྡེ། རྣལ་འབྱོར། སྨོན་ལམ་སྟེ་སྲས་བཞི་ལས་ཁྲི་གཙུག་གིས་བྱ་ས་དང་དོ་སྔོན་སོགས་བཟུང་སྟེ་ཡར་མདའི་བཙན་པོ་རྣམས་བྱུང་། སྨོན་ལམ་རབ་ཏུ་བྱུང་སྟེ་པུ་གུ་དོའི་གཟིམས་ཁང་དཀར་པོ་བརྩིགས་སྟེ་ཆོས་ཁྲིམས་དང་བསྟན་པའི་བྱ་བ་དུ་མ་མཛད། ཇོ་བོ་རྣལ་འབྱོར་གྱིས་འབངས་བརྩིགས་སུ་རྒྱལ་ས་བསྐྱངས་སྟེ་མཆེད་འདི་རྣམས་ཀྱིས་རྗེ་སྤྱན་སྔ་དང་རྒྱལ་བ་ཐོག་བརྡུགས་པའི་སྦྱིན་བདག་བྱས། རྣལ་འབྱོར་གྱི་སྲས་གསུམ་ལས་བར་པ་རབ་ཏུ་བྱུང་ནས་ལྕིལ་བུའི་གདན་ས་མཛད་དེ་ལྷ་ཆེན་པོའམ་ལྷ་ལུང་གི་དབང་ཕྱུག་དུ་གྲགས། གཅུང་པོ་འབྲི་ཁུང་གཅུང་རིན་པོ་ཆེ་ལས་ལྷ་བཙུན་མཛད་དེ་ལྷ་དམ་ཤོད་པར་གྲགས། གཅེན་ཇོ་འབག་གིས་རྒྱལ་ས་མཛད་པའི་སྲས་ལྔ་ལས་གཉིས་པ་རབ་ཏུ་བྱུང་སྟེ་ལྷ་འགྲོ་མགོན་དུ་གྲགས་སྟེ་ལྕིལ་བུའི་གདན་ས་མཛད་དེ་ངོ་མཚར་མཐའ་ཡས་པ་མངའ། གསུམ་པ་ལྡེ་བོས་འབངས་བརྩིགས་བཟུང་སྟེ་དེའི་སྲས་ཤཱཀྱ་རྒྱལ་གྱིས་གཡེ་ཆེ་ཆུང་ལ་དབང་མཛད། དེའི་སྲས་ཤཱཀྱ་དཔལ་གྱི་བློ་གྲོས་བཟང་པོ་བླ་མ་འཕགས་པ་ལས་རབ་ཏུ་བྱུང་སྟེ་ཉེ་གནས་མཛད། བཞི་པ་ལྡེ་ཆུང་གཞོན་ནུར་གཤེགས། ལྔ་པ་ཇོ་རྒྱལ་བུ་ལུར་ཕོག་དེའི་སྲས་ཇོ་འཕེལ། དེའི་སྲས་ཆབ་ལྷ་ཟུར་ཁང་པ་སྟེ་ལྕིལ་བུ་བཟུང་། གཅུང་པོའི་༼ཇ༡༤༣བ༽རྒྱུད་ཁྲོམ་པོ་བ་རྣམས་ཡིན། ཇོ་འབག་གི་སྲས་ཆེ་བ་ཤཱཀྱ་མགོན་གཅུང་རྣམས་སོ་སོར་ཕོག་ཕོ་བྲང་གནས་ཆུང་བཏབ། ས་སྐྱ་པཎྜི་ཏའི་སྦྱིན་བདག་བྱས། དེ་སྲས་ཤཱཀྱ་བཀྲ་ཤིས་ཀྱི་ཕོ་བྲང་རྙིང་མ་བཏབ། དེའི་སྲས་ཆེ་བ་ལྕིལ་བུའི་ལྷ་བྲག་ཁ་བ་ཡིན། ཆུང་བ་གྲོགས་པ་རིན་ཆེན་གྱིས་རྒྱལ་བ་ཐོག་བརྡུགས་པའི་ཉེ་གནས་མཛད། ཕྱིས་བླ་མ་འཕགས་པའི་ཉེ་གནས་མཛད། སེ་ཆེན་གྱི་དམ་ཁ་བླངས་སྟེ་ཕོ་བྲང་བྲག་ཁ་སོགས་བཏབ། སྐུ་གསུང་ཐུགས་རྟེན་འགའ་བཞེངས། ཇོ་སྟོན་ཚོགས་པའི་ཆོས་བཞི་གཏན་དུ་འདེགས་པའི་སྲོལ་མཛད། དགུང་ལོ་ང་གསུམ་པ་ལ་སྲས་ཤཱཀྱ་མགོན་པོ་ལ་རྒྱལ་ས་གཏད་ནས་ཐུགས་དམ་མཛད་དེ་བདུན་བཅུ་རྩ་བཞི་ལ་གཤེགས། དེའི་སྲས་བཞིའི་ཆེ་བ་ལྕིལ་བུ་བློ་གྲོས་འོད་ཡིན། གསུམ་པ་ཕག་མོ་གྲུར་རབ་ཏུ་བྱུང་སྟེ་ལྷ་བཙུན་ཚུལ་ཁྲིམས་བཟང་པོར་ཐོགས། བཞི་པ་འབལ་གཞོན་ནུར་འདས། གཉིས་པ་ཤཱཀྱ་མགོན་པོས་རང་གི་སྲིད་བསྐྱངས་སྟེ་ཡར་ལུངས་ལོ་ཙཱ་བ་གྲགས་པ་རྒྱལ་མཚན་བསྟེན། ཕོ་བྲང་ཡུམ་བུ་བླ་སྒང་ལ་གཙུག་ལག་ཁང་བཞེངས། ཆོས་འཁོར་དུ་མའི་སྦྱིན་བདག་མཛད་ནས་བསྟན་པ་ལ་ཕན་པར་མཛད་དོ། །ཕྱི་མ་འདི་རྣམས་ཡར་ལུངས་ཇོ་བོས་བསྒྲིགས་པའི་ཆོས་བྱུང་ལས་བསྡུས་པ་སྟེ་འདི་ཕྱིན་ཡང་དཔྱོད་ལྡན་རྣམས་ཀྱིས་སྟོད་སྨད་བར་གསུམ་གྱི་རྒྱལ་བརྒྱུད་ལས་བསྟན་པ་ལ་བྱ་བ་བྱས་པ་དང་ཕན་བདེའི་སྲོལ་གཏོད་པ་མཐོང་ན་རང་རང་གི་ཕྱོགས་བཟུང་བ་མ་ཡིན་པར་གཟུ་བོར་གནས་པའི་བློས་འདི་སྐབས་སུ་བསྣན་པར་བྱོས་ཅིག །

དེ་ལྟར་རྒྱལ་བརྒྱུད་སིལ་ཆད་འདི་རྣམས་རྗེའི་སྐུ་ལྷ་སོ་སོའི་བསྟེན་ཡུལ་དུ་བགོས་པས་རྗེ་ཆེན་རྣམ་པ་དགུ། ཆོས་འཁོར་བསམ་ཡས་ཀྱི་རྐྱེན་དུ་རྗེ་ལྷུ་གཅིག་དང་བཅུ་ཅེས་གྲགས་པ་ཡིན་ལ་རྒྱལ་བརྒྱུད་མ་ཉམས་པ་ཡིན་ཕྱིན་ཡོན་ཏན་དུ་མས་ཁྱད་པར་དུ་འཕགས་ལ། ཇོ་བོ་བོད་དུ་ཕེབས་དུས་ཀྱང་བོད་ཀྱི་རཱ་ཛཱ་བོ་དྷི་ས་ཏྭའི་བརྒྱུད་པ་གསུང་ནས་བཙན་པོ་ཐམས་ཅད་ལ་ལྡང་བ་དང་བཀུར་སྟི་ཆེར་མཛད་པས་འབངས་རྣམས་༼ཇ༡༤༤ན༽ཇོ་བོ་ལྟ་བུ་འདི་ལྟར་མཛད་ན་རང་ཅག་འབངས་རྣམས་བཀུར་སྟི་ཅིས་མི་བྱེད་ཟེར་ནས་གུས་པར་གྱུར་ཞེས་བཤད་པ་ལྟར་ཆོས་རྒྱལ་བྱང་ཆུབ་སེམས་དཔའ་དེ་རྣམས་ཀྱི་ཡོན་ཏན་དང་སྐུ་དྲིན་ལ་བསམས་ནས་མངའ་ཐང་ཡོད་ཏམ་མེད་ཀྱང་རུང་སྟེ་བཀུར་སྟི་དང་སྲི་ཞུ་ཆེར་བྱ་བའི་གནས་ཡིན་ནོ། །

རིགས་ཀྱི་ནང་ན་དམ་པ་རྨད་བྱུང་བ། །འཁོར་ལོས་བསྒྱུར་དང་སངས་རྒྱས་བྱུང་བའི་རིགས། །གདུང་གི་དམ་པ་གཽ་ཏམ་ཤཱཀྱའི་བརྒྱུད། །བབས་པའི་ཁུངས་བཟང་འོད་གསལ་ལྷ་ལས་བབས། །ལོངས་སྤྱོད་རྨད་བྱུང་ནམ་མཁའི་མཛོད་ལ་དབང་། །བློ་གྲོས་ཡངས་པས་ཇི་ལྟ་ཇི་སྙེད་མཁྱེན། །ཐུགས་རྗེ་ཁོ་ནས་སྤྲུལ་པའི་སྐུར་བསྟན་པ། །འཁོར་ལོས་བསྒྱུར་བའི་དཔལ་ལས་ཆེས་ལྷག་པར། །སྤྲུལ་པའི་ཆོས་རྒྱལ་གདུང་རབས་བཞི་བཅུར་བྱོན། །བོད་ཡུལ་སྐྱེ་འགྲོ་བྱུང་དང་འབྱུང་འགྱུར་ཀུན། །ཉེས་སྐྱོན་ཀུན་བསལ་གནས་སྐབས་མཐར་ཐུག་གི །ཡོན་ཏན་བདེ་ལེགས་ཀུན་ལ་བཀོད་པ་ཡི། །བཀའ་དྲིན་དེ་ལྟ་གཞལ་གྱིས་ག་ལ་འཁོར། །ལྷ་འམ་དྲང་སྲོང་ཕ་མ་མཛའ་བཤེས་སོགས། །འདི་ལྟའི་སྨན་ཡོན་སྦྱིན་མཛད་སུ་ཞིག་ཡོད། །བརྒྱ་བྱིན་གྱིས་ཀྱང་མི་བསྒྲུན་དབང་ཕྱུག་དེ། །དེང་སང་དུས་ན་མིང་གི་ལྷག་མ་ཙམ། །ཆོས་རྒྱལ་དེ་དག་རྣམས་ཀྱི་རིགས་སྲས་ཕལ། །ཕྱི་དུས་འདི་ན་འབངས་དང་ཡང་འབངས་སྤྱོད། །ཁེང་དང་ཡང་ཁེང་མང་པོ་དྲེགས་པས་འགྱིང་། །རང་རང་རིགས་རུས་ཆེ་བ་སྨྲ་བཞིན་དུ། །ཀུན་གྱིས་རྩོད་མེད་རིགས་མཆོག་སྨད་པ་མཚར། །ཀྱེ་མ་སྲིད་པ་འདི་ཡི་ངང་ཚུལ་ལྟོས། །གྲོགས་དག་ཀུན་ལ་སྙིང་པོ་ཅི་འདུག་སོམས། །སྐྱེས་པའི་མཐའ་འཆི་འདུས་པའི་ཐ་མ་འབྲལ། །བསགས་པའི་མཐའ་མཛད་མཐོན་པོའི་མཐའ་ལྷུང་ཞེས། །མངོན་སུམ་ཉིད་དུ་བསྟན་པར་མི་གདའ་འམ། །འཁོར་ལོས་བསྒྱུར་ལྟའི་དཔལ་འབྱོར་དེ་དག་རྣམས། །སྦྲང་ཚང་ཞིག་ཤུལ་༼ཇ༡༤༤བ༽ལྟར་གྱུར་འདི་མཐོང་ནས། །གནག་རྫི་ཙམ་གྱི་ལོངས་སྤྱོད་ཀྱིས་འཚོ་བ། །རང་རང་དབང་ཕྱུག་འདི་ལ་སུ་ཞིག་ཆགས། །ཛམྦུ་གླིང་བདག་པོ་རྣམས་ཀྱི་མངའ་ཐང་ཡང་། །མི་རྟག་སྙིང་པོས་དབེན་པ་འདི་འདྲ་ན། །དུས་ངན་ད་ལྟའི་སྐྱེ་བོ་འགའ་ཡི་དབུས། །ཚངས་ལྟར་བསྙེམས་པ་ངོ་ཚའི་གནས་མིན་ནམ། །ལྷ་དང་མཚུངས་པའི་ལོངས་སྤྱོད་དེ་རྣམས་ཀུན། །སྟོན་ཀའི་སྤྲིན་བཞིན་ཡལ་བ་འདི་མཐོང་བཞིན། །ད་ལྟའི་ཟང་ཟིང་ངན་ངོན་ཁམ་འགའི་ཕྱིར། །འདི་ཕྱི་ཀུན་འདོར་འདི་རྣམས་ཅི་ཞིག་དྲན། །སྲིད་པ་འདི་ཡིས་རང་གི་ངང་ཚུལ་རྣམས། །རབ་ཏུ་གསལ་བར་རྟག་དུ་བསྟན་ན་ཡང་། །ད་དུང་ཚེ་འདིའི་རྙེད་གྲགས་ལྷུར་ལེན་པའི། །སྡེ་སྣོད་འཛིན་པར་ཁས་འཆེ་འདི་འདྲ་ཅི། །འདོད་པའི་རྣམ་རྟོག་ཅུང་ཟད་ཁ་མ་བྲི། །རྙེད་བཀུར་སྒྲུབ་ཕྱིར་མི་བྱེད་ཅི་ཡང་མེད། །དེ་དག་སྤྲུལ་པའི་ལུས་ཅན་ཡིན་པར་རློམ། །ས་སྟེང་འདི་འདྲས་གང་བས་རབ་ཏུ་སྐྱོ། །རང་སེམས་གདུལ་ཕྱིར་དམ་པའི་ཆོས་གསུངས་མོད། །དེང་དུས་ཆོས་ལ་བསྟེན་ནས་དྲེགས་ཅིང་ཁེངས། ཁྱིམ་པ་ཀུན་ལས་ལྷག་པར་ཆགས་སྡང་འཕེལ། །ཀྱེ་མ་འདི་ལྟའི་གནས་སྐབས་སྔོན་བྱུང་ངམ། །རྒྱལ་པོ་གླང་གིས་རབ་བྱུང་ཕབ་པ་སོགས། །བསྟན་ལ་གནོད་པར་ཀུན་གྱིས་ཤེས་མོད་ཀྱང་། །ཕྱི་དུས་མཛའ་བ་ལྟར་བཅོས་རབ་བྱུང་ཀུན། །ཐབས་བརྒྱས་འབེབས་འདི་དེ་འདྲར་གོ་བ་མེད། །རབ་བྱུང་མ་ལུས་རྟག་དུ་དམག་ལ་འདེད། །རྟོག་ཆེན་རྫོང་བསླུ་དུག་སྟེར་སོགས་ཀྱི་གླར། །སྡིག་ཅན་རྣམས་ལས་དགེ་འདུན་གནས་བརྟན་བསྐོ། །ཁྱིམ་པས་ཆོས་པ་ཀུན་གྱི་ཕྱག་མཆོད་ལེན། །མཁས་པར་ཁས་ལེན་བླུན་པོ་ཁ་བརྡར་ཀུན། །ཇ་ཆང་གྲལ་གྱི་བཞད་གད་མཁན་པོར་འབེབས། །གསང་སྔགས་ཚིག་རེ་འཛིན་པ་ཡན་ཆད་ཀྱང་། །ངན་སྔགས་མཐུ་གཏད་སེར་གསུམ་བྱེད་ལ་འགོད། །༼ཇ༡༤༥ན༽འདི་འདྲའི་ངང་ཚུལ་གཞན་ཡང་བགྲང་མི་ལང་། །རྒྱལ་པོ་དར་མས་བསྟན་པ་བསྣུབས་པ་དེས། །བྱེ་བའི་ཆ་ཡང་འདི་དག་ལ་མི་ཕོད། །དེ་ཚེ་བསྟན་པ་མེད་པར་གོ་བ་ཡིས། །སླར་ཡང་བསྟན་པའི་མེ་རོ་བསླང་དུ་བྱུང་། །དེང་སང་བསྟན་མིན་འདི་འདྲར་བསྟན་ཞེས་གྲགས། །འདི་འདྲར་འགོད་ལ་བསྟན་པ་འཛིན་པོ་དང་། །བསྟན་པའི་སྦྱིན་བདག་ཅེས་བྱར་སྒྲོག་པའི་ཕྱིར། །འཕགས་པའི་གནས་བརྟན་བཅུ་དྲུག་བྱོན་ན་ཡང་། །ད་ནི་བསྟན་པ་དངོས་ཅིག་ཇི་ལྟར་གཟུགས། །རྒྱལ་པོ་གླང་གི་དགོངས་པ་ད་རྫོགས་སམ། །ཀྱེ་མ་དཔྱོད་ལྡན་ཡོད་ན་དུས་འདིར་དཔྱོད། །སེམས་ཡོད་མཆིས་ན་སངས་རྒྱས་བསྟན་ལ་སོམས། །མཁས་པ་ཡོད་ན་དམ་ཆོས་གང་ཡིན་ལྟོས། །ཞིག་པོ་ཡོད་ན་འཁྲུལ་པའི་རྗེས་མ་འབྲང་། །དད་ལྡན་ཡོད་ན་ཟོག་པོས་བསླུས་དོགས་གྱིས། །ཤེས་རབ་ཅན་འགའ་ཡོད་ན་རྒྱལ་བསྟན་དངོས། །གང་ཡིན་གཟུ་པོར་ལྟོས་ལ་གཙུག་དུ་ལོང་། །ཐུབ་བསྟན་འདི་ལྟར་གྱུར་པའི་དུས་སྐྱེས་ཕྱིར། །བདག་ཅག་སྐལ་དམན་ཕྱོགས་གཅིག་འདུས་པར་གོ །དམ་པའི་དོན་དུ་དུས་ལ་བཟང་ངན་མེད། །རང་རྟོག་ཕྱི་རོལ་ཡུལ་དུ་འཁྲུལ་པ་སྐྱེས། །དེ་ལ་ཉིད་འཁྲུལ་བཟང་ངན་ཞེན་པས་བཅིངས། །སྒྱུ་མའི་དམག་དཔུང་བདེན་པར་ཞེན་ལྟར་ཟད། །མངའ་ཐང་ལོངས་སྤྱོད་རྨི་ལམ་ནོར་བརྙེད་འདྲ། །རིགས་རུས་མཆོག་དམན་ཞེན་པས་བཏགས་པ་ཙམ། །འདི་དག་ཐམས་ཅད་སྙིང་པོས་དབེན་ནོ་ཞེས། །སྤྲུལ་པའི་ཆོས་ཀྱི་རྒྱལ་པོ་དེ་རྣམས་ཀྱིས། །དམ་ཆོས་རྣམ་ཐར་ཚུལ་དུ་བསྟན་པ་ཉིད། །འདོད་པའི་འདམ་ན་པདྨ་ལྟར་མ་གོས། །བདག་གཞན་མ་དམིགས་འགྲོ་བ་སྒྲོལ་ལ་བརྩོན། །སྤྲུལ་པའི་ཆོས་ཀྱི་རྒྱལ་པོ་དེ་རྣམས་ཀྱི། །བཀའ་དྲིན་དྲན་པས་སླར་ཡང་ཕྱག་དགྱིད་དོ། །༼ཇ༡༤༥བ༽

ཕྱི་དུས་འདིར་དམག་མི་ནམ་དགོས་འབྱུང་བ་ཁོ་ན་ལ་དམིགས་ནས་ཆོས་སྡེར་མིང་བཏགས་པ་རེ་འདེབས། དེ་དག་གི་བླ་མའི་གནས་རྣམས་ཀྱང་རྒྱལ་པོ་དང་བློན་པོ་དག་རྔན་པས་མགུ་བར་བྱས་པའམ། གཡུལ་གྱི་ཚེ་བྱ་མ་རྟ་དང་ཉན་སྣ་པ་དང་རྟོག་ཆེན་དུ་ཕྱིན་པའམ། གཞན་གྱི་རྫོང་སླུ་དུག་སྟེར་སོགས་བྱས་པའམ། ཐ་ནའང་ཁ་གསག་གིས་མགུ་བ་ཙམ་གྱི་སྐྱེ་བོ་ཞིག་བསྐོ། སྐྲ་བྲེགས་མིང་བརྗེས་རེ་མ་གཏོགས་སྡོམ་པ་འབོགས་པའི་སྲོལ་མེད། སློབ་དཔོན་དང་རྒན་པར་བྱས་པ་རྣམས་ཀྱིས་ཆགས་སྡང་དང་ཆོས་མིན་གྱི་མིག་ལྟོས་འགའ་ཞིག་བསླབས། སྔར་ཁྱིམ་པའི་དུས་ལས་བརྒྱ་སྟོང་གིས་སེམས་མ་རུངས་ཤིང་རྩུབ་པ། འཁོར་བའི་སྐྱོན་རྣམས་མཐོང་ཡང་སྐྱོ་བ་ཅུང་ཟད་མེད། །སངས་རྒྱས་ཡོན་ཏན་ཐོས་ཀྱང་དད་པ་ཅུང་ཟད་མེད། །ཁྲེལ་མེད་ངོ་ཚ་མེད་ཅིང་སྙིང་རྗེ་ཅུང་ཟད་མེད། །སྡིག་པ་ལྷག་པར་སྤྱོད་ལ་འགྱོད་པ་ཅུང་ཟད་མེད། །མེད་དྲུག་འཛོམ་ལ་སངས་རྒྱས་སྐལ་བ་མེད། །ཅེས་འཕགས་པ་ཐོགས་མེད་ཀྱི་རིགས་ཆད་ཀྱི་མཚན་ཉིད་དུ་གསུངས་པ་དེ་ཐམས་ཅད་ཚང་བ་བརྒྱ་སྟོང་སོགས་འདུས་ཤིང་ཐོས་པ་སྣ་རེ་བྱས་ཀྱང་ཤེས་ཚད་ང་རྒྱལ་དང་ཆགས་སྡང་གི་རྒྱུར་སོང་། སྔགས་ཀྱི་ནུས་པ་ཕྲ་མོ་རེ་བརྙེད་ན་བྱིས་པས་བཙན་དུག་ཟོས་པ་ལྟར་སླར་ལ་སྡུག་བསྔལ་མཐའ་མེད་ཀྱི་རྒྱུ་བྱེད། ཆོས་ཀྱི་བསམ་པ་སྐད་ཅིག་ཡང་མི་སྐྱེ་བ་ཤ་སྟག་འདུས་པ་ལ་དགེ་འདུན་གྱི་སྡེར་གྲགས་ནས་ཉམ་ཆུང་ཐམས་ཅད་ལ་བརྙས་ཤིང་འཇོམས། དམག་གི་གཡུལ་དུ་འཇུག་པ་ལ་ཚམ་ཚོམ་ཅུང་ཟད་ཀྱང་མེད་པ་འདི་རྣམས་དང་། རྗེ་དཔོན་རྣམས་ཀྱིས་ཀྱང་རབ་བྱུང་ཐམས་ཅད་ཚེ་འདིར་ཁྲལ་དམག་འུ་ལག་ཐམས་ཅད་ལ་སྦྱར་ནས་ཆོས་དང་ཕྲལ་སྟེ་ཕྱི་མར་ངན་འགྲོ་ལ་འགོད་པའི་གནོད་པ་དགྲ་བོ་འབུམ་ཕྲག་གིས་ཀྱང་མི་ནུས་པ་འདི་ལྟ་བུ་བྱས་སྟེ་འདི་ཕྱི་གཉིས་ཀའི་བདེ་པ་དང་ཕྲལ་བ་ལ་གནོད་པར་གོ་བ་ཡང་སུ་ཡང་མེད་ཀྱི། སྟེང་དུ་རྗེ་དཔོན་འདི་ངེད་ཀྱི་སྦྱིན་བདག་གོ་ཞེས་དེའི་ཆེད་དུ་སྲོག་དང་ཚམ་ཚོམ་མེད་པར་འདོར་བ་འདི་ལྟ་བུས་བོད་ཡུལ་ཐམས་ཅད་གང་ཞིང་དེ་དག་ལ་སངས་རྒྱས་༼ཇ༡༤༦ན༽ཀྱི་བསྟན་པར་གྲགས་པ་འདི་ལྟ་བུ་ནི་སྔོན་རྒྱལ་པོ་གླང་གིས་བསྟན་པ་བསྣུབས་པས་འབུམ་གྱི་ཆ་ཡང་དོ་བར་མི་སྣང་སྟེ་སྨན་མ་རྙེད་པ་ཙམ་ནི་སླའི་སྨན་གྱི་དོད་པོར་དུག་ཧ་ལ་ཧ་ལ་ཆེན་པོ་བྱིན་པ་ནི་དེ་ལྟ་མ་ཡིན་པ་བཞིན་ནོ། །

རྒྱལ་སྲས་རིན་པོ་ཆེས་ཕག་གྲུའི་ཁྲི་དཔོན་ཆེན་པོ་བྱང་རྒྱལ་ལ་བནྡྷེ་རྣམས་ལ་ཁྲལ་དམག་འུ་ལག་འགེལ་བ་མི་འཐད་གསུངས་པས་ཁོང་ན་རེ་ཆོས་ཚུལ་བཞིན་བྱེད་པ་རྣམས་ལ་ནི་ཞབས་ཏོག་བྱེད་ཅིང་ཡོད། གཞན་ཕུར་འབྲོག་འཛིན་མདར་ཞིང་འདེབས་ཉོ་ཚོང་དང་ཁྱིམ་ཐབ་བྱེད་པ་འདི་རྣམས་ལ་ཁྲལ་དམག་འུ་ལག་མི་འགེལ་ན་གཞན་སུ་ལ་འགེལ་དུ་བཏུབ་པར་གདའ་ཟེར་བས་འོ་སྐོལ་གྱིས་ལན་མ་ཐེབས་ཟེར་བ་བྲིས་འདུག་ཡང་དེའི་ལན་སའི་སྙིང་པོ་འཁོར་ལོ་བཅུ་པའི་མདོ་ལས་སྟོན་པ་ཉིད་ཀྱིས་བཏབ་ཟིན་པ་ཡིན་སྟེ་མདོ་དེར་ཚངས་པ་ལྷའི་སྙིང་པོས་ཞུས་པའི་ལན་དུ་བཀའ་བསྩལ་པ། རྒྱལ་པོ་དང་བློན་པོ་སོགས་ཀྱིས་རབ་ཏུ་བྱུང་བ་ཚུལ་ཁྲིམས་སྣ་གཅིག་མེད་པ་ལ་ཡང་ཆད་པས་གཅོད་དུ་མི་གནང་སྟེ་གླང་ཆེན་དང་གླ་བའི་རོ་དང་ཙམ་པ་ཀ་བརྙིངས་པ་དང་སྤོས་ཚིག་པ་རྣམས་དངོས་པོ་ཉམས་ཀྱང་གི་ཝཾ་དང་གླ་རྩི་དང་དྲི་བསུང་ཡོད་པས་གཞན་ལས་ལྷག་པར་ལྟར་རབ་ཏུ་བྱུང་བའི་རྟགས་ཙམ་མཐོང་བས་ཀྱང་སངས་རྒྱས་དྲན་ཞིང་མུ་སྟེགས་ལ་མི་བསྟེན་པ་དང་ཚུལ་ཁྲིམས་དྲན་ནས་སྡིག་པ་སྤོང་པ་དང་། སྦྱིན་པ་དང་བཟོད་པ་དང་བརྩོན་འགྲུས་དང་བསམ་གཏན་དང་ཤེས་རབ་དང་རབ་ཏུ་འབྱུང་བ་རྣམས་དྲན་ནས་དེ་ལ་སྦྱོར་ཞིང་དགེ་བ་བསྐྱེད་པའི་ཕྱིར་རོ་ཞེས་རྒྱས་པར་གསུངས་ཅིང་། ཙམ་པ་ཀ་ཡི་མེ་ཏོག་བརྙིངས་གྱུར་ཀྱང་། །མེ་ཏོག་གཞན་པ་རྣམ་པས་ཤིན་ཏུ་ལྷག །དགེ་སློང་ཚུལ་ཁྲིམས་ཉམས་ཤིང་སྡིག་སྤྱོད་ཀྱང་། །མུ་སྟེགས་ཅན་དག་ཐམས་ཅད་ཀུན་པས་མཆོག །ཞེས་སོགས་དང་།

བཅོམ་ལྡན་འདས་ཉིད་སྔོན་སློབ་པའི་ཚེ་གླང་པོ་ཆེའི་རྒྱལ་པོ་མཆེ་བ་དྲུག་པར་སྐྱེས་པ་ན་ལུས་འཕགས་ཀྱི་རྒྱལ་པོའི་བུ་མོས་དེའི་མཆེ་བ་དོན་དུ་གཉེར་ནས་རྒྱལ་པོས་རྔོན་པ་ཅིག་བཏང་སྟེ་དེས་གླང་པོ་ཆེ་དེ་རང་སངས་རྒྱས་རྣམས་ལ་བག་འབེབས་༼ཇ༡༤༦བ༽པ་མཐོང་ནས་ངུར་སྨྲིག་བསྒོས་མདའ་གཞུ་སྦས་སྟེ་གླང་པོ་ཆེ་དེ་མི་དོགས་པར་བག་ཕབ་པའི་གནད་ཏུ་བསྣུན་པ་ན་གླང་མོ་བཟང་མོ་སོགས་གླང་ཆེན་གྱི་ཁྱུ་ཐམས་ཅད་ཁྲོས་པ་ལས་མི་དེ་གླང་པོའི་རྒྱལ་པོས་རང་གི་བྲང་འོག་དུ་སྦས་ནས་བསྐྱབས། ཁྱུ་རྣམས་དོང་བའི་འོག་དུ་རྒྱུ་མཚན་དྲིས་པས་མཆེ་བའི་ཕྱིར་སྟེ་མ་རྙེད་ན་རྔོན་པ་ཐམས་ཅད་རྒྱལ་པོས་གསོད་ཏོ་ཅེས་སྨྲས་པས་དེ་རྣམས་བསྐྱབ་པའི་ཕྱིར་དང་ངུར་སྨྲིག་འདི་ནི་འཕགས་པ་ཐམས་ཅད་ཀྱི་རྒྱལ་མཚན་ནོ་ཞེས་ངུར་སྨྲིག་གི་གོས་ལ་གུས་པ་ལྷུར་བྱས་སྟེ་མཆེ་བ་དྲུག་རང་གིས་ཕྱུང་ནས་སྣ་ཞགས་ཀྱིས་བཟུང་སྟེ་བྱིན་པ་དང་། ཡུལ་པཉྩ་ལར་རྒྱལ་པོ་དགྲ་ལས་རྒྱལ་བྱ་བའི་ཆད་པ་གཅོད་པའི་མི་ཐམས་ཅད་དུར་ཁྲོད་ཆེན་པོ་ཁ་ལམ་པ་ཅེས་པ་འཇིགས་སུ་རུང་བར་སྐྱེལ་ཞིང་སྲིན་མོས་ཟ་བ་ལས་ནམ་ཞིག་མི་ཞིག་ལ་ཉེས་པ་བྱུང་ནས་ཆད་པས་འཇིགས་སྟེ་སྐྲ་དང་ཁ་སྤུ་བྲེགས་ནས་ཆོས་གོས་ཀྱི་ཚལ་བུ་ཞིག་རྙེད་པ་མགུལ་དུ་བཏགས་པ་ལས་གཤེད་མས་དུར་ཁྲོད་དུ་ཤིང་ལ་བཅིངས་སྟེ་བཞག་པས་སྲིན་མོ་མཚོན་ཆའི་མིག་བུ་ལྔ་བརྒྱ་དང་བཅས་པ་ལྷགས་སྟེ་སྲིན་མོས་ཕྱག་དང་བསྐོར་བ་བྱས་སྟེ། སྐྱེས་བུ་ཁྱོད་ནི་མ་བསྙེངས་བདེ་བར་བཞུགས། །ཁྱོད་ལ་བདག་ཅག་གནོད་པ་མི་དགྱིད་ཏོ། །སྐྲ་བྲེགས་ཆོས་གོས་གྱོན་པ་ཁྱོད་མཐོང་ནས། །བདག་ཅག་སངས་རྒྱས་རྗེས་སུ་དྲན་པར་གྱུར། །ཞེས་བསྟོད་པ་བྱས། སྲིན་མོའི་བུ་རྣམས་ཀྱིས་མི་འདི་བདག་ཅག་བཟང་སྩོལ་ཞིག་ཞེས་སྨྲས་པས་མོ་ན་རེ། སངས་རྒྱས་གངྒཱ་ཀླུང་གི་བྱེ་སྙེད་ཀྱི། །རྣམ་པར་གྲོལ་བའི་རྒྱལ་མཚན་གོས་གྱོན་པ། །འདི་ལ་མི་དགེ་སྡིག་པའི་སེམས་བསྐྱེད་ན། །ངེས་པར་མཚམས་མེད་སེམས་ཅན་དམྱལ་བར་ལྷུང་། །ཞེས་སོགས་སྨྲས་སྟེ་ཟློག །དེ་བཞིན་དུ་སྲིན་མོ་བོང་བུའི་སོ་དང་ཁྲོ་གཉེར་དཔྲལ་སྐྲ་ཅན་དང་མཚོན་ཆའི་གདོང་རྣམས་རེ་རེ་བཞིན་འཁོར་ལྔ་བརྒྱ་དང་བཅས་པ་རེ་ལྷགས་སྟེ་སྔ་མ་བཞིན་གནོད་པ་སྤངས་སྟེ་ཕྱག་བསྐོར་དང་ངུར་སྨྲིག་ལ་བསྟོད་པ་བྱས། ཐ་མ་དེས་བཅིངས་པ་ལས་བཀྲོལ་སྟེ་བཏང་བས་རྒྱལ་པོ་དེས་ཐམས་ཅད་༼ཇ༡༤༧ན༽ཏུ་རྟགས་ཅན་ལ་བཀུར་སྟི་བྱེད་པའི་དྲིལ་བསྒྲགས་པའི་སྔོན་བྱུང་དང་། མ་འོངས་པ་རྒྱལ་པོ་གདོལ་པ་དང་བྲམ་ཟེ་གདོལ་པ་དང་བློན་པོ་གདོལ་པ་སོགས་ཀྱིས་དགེ་འདུན་གྱི་འདུ་བའི་སྒོ་འཕྲོག་རབ་ཏུ་བྱུང་བ་ལ་ཆད་པས་གཅོད་པ་སོགས་བྱེད་པ་དེ་རྣམས་ལྷས་མི་སྲུང་ཞིང་ཡན་ལག་ཆད་པ་དང་ལྕེ་ལྐུགས་པས་ཤི་སྟེ་མནར་མེད་པར་ལྷུང་བར་གསུངས་ཤིང་རྡོ་རྗེ་སྙིང་པོས་དེའི་རྒྱུ་མཚན་ཞུས་པ་ན་ལན་དུ། རབ་ཏུ་བྱུང་བ་ལ་ལ་ནི་ལྷག་པའི་སྤྱོད་པ་ཉམས་ལ་མོས་པ་མ་ཉམས་པ་ཡོད། ལ་ལ་ནི་མོས་པ་ཉམས་ལ་ལྷག་པའི་སྤྱད་པ་མ་ཉམས་པ་ཡོད། གཉིས་ཀ་ཉམས་པ་དང་གཉིས་ཀ་མ་ཉམས་པ་ཡང་ཡོད། ཚུལ་ཁྲིམས་ཉམས་ལ་ལྟ་བ་མ་ཉམས་པ་དང་ལྟ་བ་ཉམས་ལ་ཚུལ་ཁྲིམས་མ་ཉམས་པ་དང་གཉིས་ཀ་ཉམས་པ་དང་གཉིས་ཀ་མ་ཉམས་པ་དང་། དེ་ཐམས་ཅད་མ་ཉམས་ཤིང་སྡིག་གྲོགས་ཀྱི་དབང་དུ་གྱུར་པ་དང་། དགེ་བའི་བཤེས་གཉེན་ལ་བསྟན་ཡང་ལུག་ལྟར་ལྐུགས་པ་ཡང་ཡོད་ལ་དེ་དག་ལ་ཐབས་དེ་དང་དེས་གདུལ་བ་ཡིན་པར་རྒྱས་པར་གསུངས་ཅིང་མདོ་གཞན་ལས་ཀྱང་སེང་གེའི་རྒྱལ་པོ་ཡི་དམ་བརྟན་པས་རྔོན་པའི་ངུར་སྨྲིག་ལ་གུས་པ་བསྐྱེད་དེ་ཡིག་འབྲུ་བརྒྱད་སྨྲས་སྟེ་པགས་པ་བཏང་བ་དང་། ངའི་བསྟན་པ་ལ་ངུར་སྨྲིག་ཙམ་གྱོན་སྟེ་བུ་དང་བུ་མོའི་ལག་པ་ནས་བཟུང་སྟེ་ཆང་སྐྱོགས་གང་གི་ཕྱིར་ཆང་མའི་ཁྱིམ་ནས་ཆང་མའི་ཁྱིམ་དུ་འཕྱན་པར་བྱེད་པ་དེ་རྣམས་ཀྱང་བསྐལ་པ་བཟང་པོ་འདི་ལ་ཡོངས་སུ་མྱ་ངན་ལས་འདའ་འོ་ཞེས་གསུངས་ཤིང་སྟོན་པ་ཉིད་ཀྱང་ལྷས་སྤྲུལ་བའི་རབ་བྱུང་གཟིགས་པས་རྐྱེན་བྱས་སྟེ་ཁྱིམ་ནས་ཁྱིམ་མེད་པར་རབ་ཏུ་བྱུང་བར་གཤེགས་པའི་ཕྱིར་རོ། །

དེས་ན་རྟགས་ཅན་གྱིས་ཉེས་པ་ཆེར་བྱས་ཀྱང་ཆད་པ་གཅོད་དུ་ཡང་མ་གནང་ན་དཔྱ་ཁྲལ་དང་དམག་དང་བྲན་དུ་བསྐུལ་བ་ནི་ག་ལ་རུང་སྟེ་རབ་བྱུང་ལ་འདི་ལྟར་བྱེད་པ་རྣམས་ནི་ཕྱོགས་བཅུ་དུས་གསུམ་གྱི་སངས་རྒྱས་ཐམས་ཅད་ལ་བརྙས་པ་མི་༼ཇ༡༤༧བ༽བཟད་པ་ཡིན་ནོ། །གལ་སྟེ་རྒྱལ་པོ་ལ་སོགས་པ་དེ་དག་རང་ཉིད་ཀྱང་བྱང་ཆུབ་ཏུ་སེམས་བསྐྱེད་པ་ཅིག་ཡིན་ན་ནི། དཀོན་མཆོག་གསུམ་གྱི་དཀོར་འཕྲོག་པ། །ཕས་ཕམ་པ་ཡི་ལྟུང་བར་འདོད། །དམ་པའི་ཆོས་ནི་སྤོང་བྱེད་པ། །གཉིས་པར་ཐུབ་པས་གསུངས་པ་ཡིན། །ཚུལ་ཁྲིམས་འཆལ་པའི་དགེ་སློང་ལའང་། །ངུར་སྨྲིག་འཕྲོག་དང་བརྡེག་པ་དང་། །བཙོན་རར་འཇུག་པར་བྱེད་པ་དང་། །རབ་ཏུ་བྱུང་ལས་འབེབས་པ་དང་། །སྲོག་བྲལ་བྱེད་པ་གསུམ་པ་འོ། །མཚམས་མེད་ལྔ་པོ་བྱེད་པ་དང་། །ལོག་པར་ལྟ་བ་འཛིན་པ་དང་། །གྲོང་ལ་སོགས་པ་འཇོམས་པ་དག །སེམས་ཅན་དམྱལ་བ་ཆེན་པོའི་རྒྱུ། །ཞེས་བསླབ་བཏུས་ལས་རྒྱལ་པོ་དང་བློན་པོའི་རྟེན་ཅན་གྱི་བྱང་སེམས་ལ་རྩ་ལྟུང་དུ་བཤད་པ་དེ་རྣམས་ཕལ་ཆེར་ཅིག་ཅར་ཏུ་འབྱུང་བ་ཡིན་ལ་ངུར་སྨྲིག་གི་ཚལ་བུ་འཛིན་པ་ལའང་སྟོན་པའི་འདུ་ཤེས་སྐྱེད་ཅེས་པའི་སྐྱབས་འགྲོའི་བསླབ་བྱ་དང་ཡང་འགལ་བ་ཡིན་ནོ། །

ཕུ་འབྲོག་མདའ་ཞིང་སོགས་འཛིན་པ་ཡང་ཐུན་མོང་གི་འདུལ་བ་ལས་གང་ཟག་ལ་དེ་ལྟ་བུ་མ་གནང་ཡང་དགེ་འདུན་གནང་ཞིང་། ཐེག་ཆེན་གྱི་བྱང་ཆུབ་སེམས་དཔའ་དགེ་སློང་གི་རྟེན་ཅན་ལ་གཞན་དོན་དུ་གནང་བ་ཡང་ཡོད་པས་བསམ་པ་ཀུན་སློང་གཙོ་ཡི་ཡོ་བྱད་བསྙུངས་པ་ཙམ་གཙོ་བ་ཡང་མ་ཡིན་ནོ། །དེ་ལྟར་ཆད་པས་བཅད་དུ་མ་གནང་ཡང་ཚུལ་ཁྲིམས་དང་མི་ལྡན་པ་དེ་རྣམས་དགེ་འདུན་གྱི་ནང་དུ་བཞག་པར་བྱ་བ་ནི་མ་ཡིན་སྟེ་ལྔ་ཕྲུགས་དང་ལྡན་པའི་དགེ་སློང་གིས་དགེ་འདུན་གྱི་ནང་དུ་གནང་བ་དྲིས་སྟེ་བྱིན་ན་ཉེས་པ་གླེང་ཞིང་གནས་ནས་འབྱིན་པར་བྱ་ལ་དེ་རྒྱལ་པོ་སོགས་ལ་བརྟེན་པས་འབྱིན་མ་ནུས་ན་དགེ་འདུན་རྣམས་གནས་གཞན་དུ་འགྲོ་བར་གསུངས་ཤིང་། དེས་ན་སོ་སྐྱེ་འཆིང་བ་ཀུན་ལྡན་རྒྱལ་པོ་དང་བློན་པོ་དང་དགེ་འདུན་གྱི་གནས་བརྟན་སོགས་བླ་མའི་གནས་དང་ཞལ་ཏ་པ་བཅུ་གཉིས་དང་ཁྱད་པར་དེང་སང་ཆོས་ཁྲིམས་པར་གྲགས་པའི་མཛེས་ཆོས་པ་རྣམས་བྱེད་པ་ནི་དཀོན་མཆོག་གི་དཀོར་ལེན་པ་དང་། ཆོས་༼ཇ༡༤༨ན༽སྤོང་དང་། གང་ཟག་དམ་པ་ལ་བརྙས་པ་སོགས་ཉེས་པ་དུ་མའི་འབྱུང་གནས་སུ་མཐོང་ནས་བྱང་ཆུབ་སེམས་དཔའ་མང་པོས་བདག་བཟོད་པ་མ་ཐོབ་ཀྱི་བར་དུ་ནམ་ཡང་རྒྱལ་པོར་མ་གྱུར་ཅིག་བློན་པོར་མ་གྱུར་ཅིག་སོགས་ནས་དགེ་འདུན་གྱི་གནས་བརྟན་སོགས་སུ་མ་གྱུར་ཅིག་ཅེས་སྨོན་ལམ་བཏབ་པར་སའི་སྙིང་པོ་འཁོར་ལོ་བཅུ་པ་ཉིད་ལས་རྒྱས་པར་བཤད་དོ། །

བོད་ཀྱི་རྒྱལ་ཁྲིམས་སིལ་བུར་གྱུར་པའི་འོག །མཁས་གྲུབ་སྐྱེས་ཆེན་དཔག་མེད་བྱོན་གྱུར་སྟེ། །བསྟན་པའི་སྲོག་ཤིང་ར་ས་བསམ་ཡས་སོགས། །ཉམས་པ་བསོས་ཤིང་བསྟན་པ་དར་བར་མཛད། །དེ་ཡང་བསྟན་པ་ཕྱི་དར་གྱི་རྣམ་གཞག་གཞན་དུ་འཆད་ལ་སྐྱེས་བུ་དམ་པ་ཕྱིས་བྱོན་པས་ར་ས་བསམ་ཡས་ལ་བྱ་བ་བྱས་ཚུལ་ནི། ཁེང་ལོག་གི་འོག་དུ་ར་ས་གཉིས་ཞབས་ཏོག་མེད་པར་སྤྲང་ཚང་བཅས་སྟེ་ལྷ་ཁང་ཐམས་ཅད་ཏུ་ཐབ་བཅས་པས་དུ་བས་མོག་པོར་བྱས་པ་རིང་ཞིག་བྱུང་། དེའི་ཚེ་ཟངས་དཀར་ལོ་ཙཱ་བ་འཕགས་པ་ཤེས་རབ་དང་མདོལ་ཆུང་བསྐོར་དཔོན་གྱིས་སྤྲང་ཁང་ཟུར་དུ་བརྩིགས། དམག་སྦས། ཕྱོགས་གཅིག་དུ་འགྱེད་སྟོན་བཏང་བ་ལ་སྤྲང་པོ་རྣམས་འདུས་པའི་ཤུལ་ཕྲོགས་སྟེ་སྤྲང་ཚང་བཏོན། གཙང་ཁང་དབུས་མའི་རྟེན་རྣམས་སྐུ་ཆུངས་པས་མི་མཛེས་པར་མཐོང་ནས་སྟེང་ཁང་དུ་གདན་དྲངས་པས་མི་འཁྲུགས་པའི་སྐུས་ཁོ་བོ་གཞན་དུ་མི་འགྲོ་གསུངས་པས་ཇོ་བོ་མི་འགྲོ་གསུང་འབྱོན་དུ་གྲགས། སླར་ཐུབ་པ་གངས་ཆེན་མཚོ་རྒྱལ་སེམས་དཔའ་སེམས་མ་སྒོ་སྲུང་དང་བཅས་པ་བཞེངས། ཞིག་གསོ་དང་ཞབས་ཏོག་ཆེར་མཛད། ཕྱིས་མདོལ་ཆུང་བསྐོར་དཔོན་གྱིས་ལུས་སྣུམ་རས་ཀྱིས་བཅིངས་པ་ལ་སྤྱི་བོ་ནས་རིམ་པས་མར་མེར་སྤར་སྟེ་ཇོ་བོའི་དྲུང་དུ་ཕུལ་ནས་འགྲེང་བཞིན་དུ་བཟང་སྤྱོད་སྨོན་ལམ་གཉིས་བཏོན་ནས་གསུམ་པའི་མགོན་པོ་ཀུན་གྱི་དྲུང་དུ་བདག་མཆིའོ། །ཞེས་པའི་སྐབས་སུ་ཉམས་འུར་ནས་བཀྲབས་སྟེ་སྐད་ཅིག་དེ་ལ་སྤྱི་བོ་ནས་ཐོད་པ་གོག་པའི་ཤུལ་ནས་འོད་ཆེན་པོ་རིག་ན་མཁར་སོང་། དེ་མ་ཐག་ས་གཡོས་མེ་ཏོག་གི་ཆར་ཆེན་༼ཇ༡༤༨བ༽པོ་བབ་སྐད། ར་སར་ཀླུ་མེས་རྦ་རག་འབྲིང་ཚོ་སྟེ་སྨད་འདུལ་གྱི་སྡེ་བཞི་ཆགས་ནས་བཤད་ཉན་དར། ཕྱིས་རྦ་འབྲིང་གི་སྡེ་འཁྲུག་བྱུང་བས་གཙུག་ལག་ཁང་ཐམས་ཅད་དམག་གིས་ཞིག་ཉམ་རྨས་པའི་ཚེ་ཆོས་རྒྱལ་གྱི་ལུང་བསྟན་ལྟར་རྗེ་སྒོམ་པ་ཚུལ་ཁྲིམས་སྙིང་པོ་མ་མགོན་དང་རྫོང་བཙན་གྱིས་སྤྱན་དྲངས་སྟེ་བྱོན་ནས་སྡེ་འཁྲུག་བསྡུམས་པས་ཤིན་ཏུ་དཀའ་ནས་འབྱོན་པར་བརྩམས་པའི་ཚེ་ཇོ་བོ་ལས་སྤྱན་ཆབ་བྱུང་། འཁྲུག་པ་འདི་ཁྱོད་ཀྱིས་མི་བསྡུམ་ན་སུས་བསྡུམ་ཞེས་གསུང་བ་སྐུ་འཁོར་ཐམས་ཅད་ཀྱིས་ཐོས། ཡང་ཤིན་ཏུ་དཀའ་བ་ན་བླ་མ་ལྷ་རྗེ་ཉིད་བྱོན་ནས་སྒོམ་ཚུལ་ཁྱོད་ཀྱིས་ང་འཇོག་ཕོད་དམ་གསུང་སྟེ་ཇོ་བོ་དང་རྗེ་སྒམ་པོ་པ་ཐ་མི་དད་པར་འདུག་གསུང་སྟེ་དེ་མ་ཐག་འཁྲུག་པ་དུམ། སླར་ཁྱམས་ཁྲ་བར་བསྐོར་སོགས་ཀྱི་ཐོག་རྩིག་པ་རི་མོ་སོགས་ཐམས་ཅད་གཞི་ནས་བཅོས། ཇོ་བོ་གཙང་ཁང་ལྷོ་མར་བཞུགས་པ་དབུས་མར་སྤྱན་དྲངས་སྟེ་སྔོན་ཞལ་བསྒྱུར་བར་ལུང་བསྟན་པ་དེ་ཡིན། མཆོད་པ་དཔག་མེད་མཛད། བསྟན་པ་བཞི་བཞེངས་སུ་བཏང་། སྙིང་རྗེ་པད་དཀར་གྱི་མདོར། དགེ་སློང་འཚོ་བྱེད་དེས་ངའི་མཆོད་རྟེན་གསེར་གྱིས་བརྒྱན་པ་སོགས་ལོ་ལྔ་པ་བྱེད་ཏུ་འཇུག་པར་འགྱུར་ཞེས་ལུང་བསྟན་པ་དེ་རྗེ་སྒོམ་ཚུལ་ལོ་ལྔ་ལོན་པ་ཅིག་རྗེ་སྒོམ་པོ་པའི་ཞབས་ཕྱིར་བྱོན་པ་དེ་ལ་དགོངས་པ་ཡིན་ཞེས་དཔལ་མཁའ་སྤྱོད་དབང་པོས་གསུངས།

དེ་ནས་ར་སའི་གཙུག་ལག་ཁང་གཉིས་སློབ་མ་དམ་པ་ཞང་རིན་པོ་ཆེ་ལ་གཏད། དེའི་ཉེ་གནས་ཚལ་དཔོན་དར་མ་གཞོན་ནུ་ལ་སོགས་པ་རིམ་པར་བྱུང་བ་རྣམས་དང་ཕྱིས་བློན་པོ་མགར་གྱི་མི་བརྒྱུད་ཚལ་དཔོན་སངས་རྒྱས་དངོས་གྲུབ་ཕྱིན་མི་བརྒྱུད་ལ་འཇགས་པ་རྣམས་ཀྱིས་ཆོས་རྒྱལ་ཡབ་ཡུམ་གྱི་སྐུ་བཞེང་པ་དང་སྒོ་ཁང་ཕྱི་མ་སྒོ་སྲུང་མ་མགོན་སེང་ལྡེང་གི་སྒོ་གླེགས་དང་བཅས་པ་ཕུལ། ཆུ་རགས་ཆེན་མོ་སོགས་ཞབས་ཏོག་དཔག་མེད་བྱས། གཞན་ཡང་ལྷ་རྗེ་དགེ་བ་འབུམ་དང་དེའི་ལྕམ་མོ་ཡེ་ཤེས་མཆོག་དང་ཞིག་པོ་བདུད་རྩི་ལ་སོགས་པ་མང་པོས་ཆུ་རགས་དང་ཞབས་ཏོག་མཛད། ཡ་ཙེའི་རྒྱལ་པོ་༼ཇ༡༤༩ན༽རེ་འུ་སྨལ་གྱིས་མཁས་ཤིང་ཡོན་ཏན་དང་ལྡན་པའི་སྟོན་པ་རིན་རྡོར་དང་མཛོད་པ་ཨར་ཛུ་ལ་སོགས་མངགས་སྟེ་ཟངས་ཁལ་བཅོ་བརྒྱད་ལ་དོས་རེར་བྱས་པའི་ཟངས་དོས་བརྒྱ་དང་བཞི་གསེར་སྲང་ལྔ་བརྒྱ་རྣམས་ལས་ལྕགས་ཕོ་ཁྱི་ལོ་ལ་ཇོ་བོའི་དབུ་ཐོག་དུ་གསེར་ཐོག་ཕུབ། ལྷག་མ་ལ་གསེར་ཐོག་ཆུང་ངུ་ཞིག་བཅུ་གཅིག་ཞལ་གྱི་དབུ་ཐོག་དུ་ཕུབ་པ་ཕྱིས་ཡ་ཙེའི་རྒྱལ་པོ་པུ་ཎ་སྨལ་གྱིས་གསེར་ཐོག་ཆེ་བར་བཀྱེད། དེ་ཕྱིན་ཡང་འགྲོ་མགོན་དུང་མཚོ་རས་པ། གྲུབ་ཐོབ་མགོན་ཡེ་ཤེས། སྣེལ་པ་ཡོན་མཆོད་ལ་སོགས་པ་མང་པོས་རྙིང་གསོ་སར་བཞེང་དུ་མ་བྱས། རྗེ་ཀརྨ་པ་རོལ་པའི་རྡོ་རྗེ་དང་རྗེ་དེ་བཞིན་གཤེགས་པས་མཆོད་པའི་ཁྱད་པར་མང་པོ་དང་ཇོ་བོའི་སྐུ་ལ་མུ་ཏིག་གི་སྣམ་སྦྱར་རིན་ཐང་མེད་པ་གསོལ་བར་མཛད་དོ། །

དཔལ་བསམ་ཡས་ཀྱི་གཙུག་ལག་ཁང་ལ་ཕྱིས་ས་སྐྱ་དཔལ་ལྡན་བླ་མ་དམ་པ་ཁོ་ན་བཀའ་དྲིན་ཆེ་སྟེ་ཞིག་གསོ་དང་ཞབས་ཏོག་མཐའ་ཡས་པར་མཛད་དོ། །སྔོན་ཆོས་རྒྱལ་སྲོང་བཙན་ཉིད་ཀྱིས་ཐུགས་དམ་རྣམས་ལ་མདོ་སྐོར་དང་སྒྲུབ་སྐོར་དང་ཞལ་གདམས་ཀྱི་སྐོར་གསུམ་དུ་ཕྱེ་ཞིང་མདོ་སྐོར་གྱི་མདོ་རྒྱུད་ཉེར་གཅིག་པོ་དབོན་སྲས་ལ་དར་དུ་བཅུག་མཛད་པ་ལོ་རྒྱུས་ཀྱི་སྐོར་དུ་མ་དང་སྐྱེས་རབས་ཀྱི་ཚོགས་དང་། སྒྲུབ་སྐོར་ཆེ་ཕྲ་བཅུ་གསུམ། ཞལ་གདམས་ཀྱི་སྐོར་ལས་བཀའ་ཆོས་ཐོག་ཐ་བར་གསུམ་གྱི་ཤོག་དྲིལ་བསྡོམས་པས་ཞལ་གདམས་ཆེ་ཚོའམ་རྒྱ་ཆེ་བ་གཞན་དོན་དུ་གདམས་པའི་ཆོས་སྐོར་བརྒྱད་བཅུ་རྩ་ལྔ། ཞལ་གདམས་ཆུང་ཚོའམ་ཟབ་པ་རང་དོན་དུ་གདམས་པའི་ཆོས་སྐོར་བདུན་བཅུ་དོན་བཞི་རྣམས་སྤྲུལ་པའི་རྒྱལ་པོས་གསུངས། ཐོན་མིས་ཡི་གེར་བྲིས་དབུ་རྩེ་བྱང་གི་རྟ་མགྲིན་གྱི་ཞབས་འོག་དང་གདུང་ཁོལ་དང་གནོད་སྦྱིན་ཁང་པ་རྣམས་སུ་སྦས། ཕྱིས་སློབ་དཔོན་པདྨས་གཏེར་ཁ་ཕྱེ་སྟེ་ཆོས་རྒྱལ་ཁྲི་སྲོང་ལ་བསྟན་ནས་སླར་རྒྱས་བཏབ། ཕྱིས་གྲུབ་ཐོབ་དངོས་གྲུབ་ཀྱིས་བཏོན་ནས་ཆོས་རྒྱལ་ཁྲི་སྲོང་གི་སྤྲུལ་པ་མྱང་ཉི་མ་འོད་ཟེར་ལ་གནང་། ཐུགས་རྗེ་ཆེན་པོ་ན་མཁའ་རྒྱལ་པོའི་མངོན་རྟོགས་དང་གབ་པ་མངོན་དུ་ཕྱུང་༼ཇ༡༤༩བ༽ལ་སོགས་ལོགས་སུ་བཀའ་བརྒྱ་བཏབ་པ་ལྔ་པོ་གནོད་སྦྱིན་ན་ག་ཀུ་བེ་རའི་བརླ་གཡས་པའི་དར་ཤམ་འོག་དུ་སྦས་པ་གཏེར་བཏོན་ཤཱཀྱ་བཟང་པོས་ཕྱུང་སྟེ་ལྷ་རྗེ་དགེ་འབུམ་ལ་གནང་། དེ་རྣམས་ནས་རིམ་པར་ལས་ཅན་མང་པོ་ལ་འཕེལ་ཞིང་རྒྱས་སྟེ་སྨིན་གྲོལ་གྱི་གཞིར་བྱས་སོ། །

དེ་ལྟར་བོད་ཡུལ་སྐྱེ་འགྲོ་སྣོད་ལྡན་རྣམས། །དངོས་དང་བརྒྱུད་ནས་བྱང་ཆུབ་ལ་བཀོད་དེ། །འདི་ནས་མ་འོངས་རིང་ཞིག་འདས་པ་ན། །འགྲོ་བའི་རྟག་པར་འཛིན་བློ་ཟློག་པ་དང་། །རྣམ་དག་རྫོགས་པའི་རིམ་པ་སྟོན་པའི་ཆད། །མཆོག་སྤྲུལ་མྱ་ངན་འདའ་སྟོན་ཇི་བཞིན་དུ། །ར་ས་འཕྲུལ་སྣང་སྤྲུལ་པའི་ཕོ་བྲང་གི །སྣོད་བཅུད་རྟེན་དང་བརྟེན་པར་བཅས་པ་ཡང་། །རྣམ་འཕྲུལ་ཆོས་དབྱིངས་ཞི་བའི་དབྱིངས་སུ་སྡུད། །དེ་ཚེ་རབ་ཀྱིས་མཁའ་འགྲོས་སྤྱན་དྲངས་སྟེ། །འོག་མིན་སྟུག་པོའི་དབྱིངས་སུ་གཤེགས་པར་མཐོང་། །ཐུན་མོང་མཐོང་སྣང་འཇའ་འོད་གུར་གྱིས་དཀྲིགས། །ལྷ་ཀླུ་ཀུན་གྱིས་མཆོད་པ་བྱེད་བཞིན་དུ། །ཆུ་བོའི་གཞུང་ལས་རྒྱ་མཚོར་གཤེགས་པར་སྣང་། །ས་འོག་མུན་པ་མ་ལུས་སེལ་བར་མཛད། །བསམ་ཡས་ཕོ་བྲང་ཆེན་པོའི་སྤྲུལ་པ་ཡང་། །ཡེ་ཤེས་མེ་ཡིས་བསྲེགས་པའི་ཚུལ་གྱིས་སྡུད། །དེ་བས་གཙུག་ལག་ཁང་ཆེན་འདི་རྣམས་ལ། །མེ་ཆུའི་གནོད་པ་བསྐྱབ་ཕྱིར་སུས་བརྩོན་པ། །དེ་ཡི་བསོད་ནམས་ནམ་མཁའི་ཁམས་ལས་བརྒལ། །རྡོ་རྗེའི་གདན་མཆོག་འབྱུང་བས་མི་ཤིགས་ཀྱང་། །བྱིས་པའི་འཇིག་རྟེན་མཐུན་འཇུག་སྤྱོད་སྟོན་པ། །བདག་ཅག་བོད་འབངས་སྡིག་སྦྱོང་དགེ་སྐྱེད་པའི། །ཐབས་ཀྱི་མཛད་པ་ཐུགས་རྗེས་བསྟན་པ་ཉིད། །

དེ་ཡང་ར་ས་འཕྲུལ་སྣང་དང་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་འདི་གཉིས་ནི་བདེ་བ་ཅན་གྱི་ཞིང་ཁམས་ལྟར་སྤྲུལ་པའི་རྟེན་བརྟེན་པ་དངོས་ཡིན་པས་མཐར་ཡང་མཆོག་གི་སྤྲུལ་པའི་སྐུ་མྱ་ངན་ལས་འདའ་བ་སྟོན་པ་ལྟར་སྤྲུལ་སྐུ་སྡུད་པའི་༼ཇ༡༥༠ན༽སྣང་བ་སྟོན་པ་སྟེ་སློབ་དཔོན་ཆེན་པོ་པདྨས་ལུང་བསྟན་པ་ཁོ་ཐིང་གི་གཏེར་མ་ལས། སློབ་དཔོན་གྱིས། གཙུག་ལག་ཁང་རྣམས་བཞེང་བའི་ཚེ། །སེམས་ཅན་བསོད་ནམས་ཡར་ལྡན་ཡིན། །གཙུག་ལག་ཁང་རྣམས་བསྐོར་བའི་ཚེ། །འགྲོ་བའི་བསོད་ནམས་འབྲིང་པོ་ཡིན། །གཙུག་ལག་ཁང་རྣམས་འཇིག་པའི་ཚེ། །འགྲོ་བའི་བསོད་ནམས་མར་འགྲིབ་ཡིན། །ཁྱེད་ཀྱི་གདུང་རབས་གསུམ་པ་ནས། །རྒྱལ་ས་སྟོངས་ཤིང་རྒྱལ་ཁྲིམས་འཇིག །བོད་འབངས་འཁྲུགས་པས་ལྷ་སྲིན་གཡོ། །ལྷ་སྲིན་གཡོས་པས་འབྱུང་བ་འཁྲུགས། །ནམ་ཞིག་དུས་ཀྱི་ཐ་མ་ལ། །ལྷ་ས་ཆུ་ཡིས་འཇིག་བྱེད་ཅིང་། །བསམ་ཡས་མེ་ཡིས་འཇིག་པར་བྱེད། །ལར་ན་སེམས་ཅན་བསོད་ནམས་ཡིན། །ཐབས་ཀྱིས་ཅུང་ཟད་སྲིང་ཐབས་ཡོད། །ཅེས་གསུངས་པ་ལ། རྒྱལ་པོས། སྤྱིར་ནི་མཆོད་རྟེན་བསམ་ཡས་དང་། །ལྷ་ས་བོད་ཀྱི་སྲོག་ཤིང་ཡིན། །འདི་ལ་ཞིག་ཐབས་ག་ལ་ཡོད། །ཀྱེ་ཧུད་བོད་འབངས་སྙིང་རེ་རྗེ། །ཐོས་པས་ཆོག་པའི་གཙུག་ཁང་ཡིན། །དྲན་པས་ཆོག་པའི་གཙུག་ཁང་ཡིན། །འདི་ལ་ཞིག་ཐབས་ག་ལ་ཡོད། །ཀྱེ་ཧུད་བོད་འབངས་ཉོན་རེ་མོངས། །མཁའ་ལ་ཉི་ཟླ་ལྟ་བུ་ཡིན། །འདི་ཞིག་མུན་པ་གང་གིས་སེལ། །གཤེད་མ་གྲི་ཐོགས་ལྟ་བུའི་དགྲ། །མེ་ཆུ་གཉིས་ལས་སྐྱབ་ཏུ་གསོལ། །ཞེས་གསོལ་བས་སློབ་དཔོན་གྱིས་བཀའ་བསྩལ་པ། ཀྭ་ཡེ་ཆོས་རྒྱལ་མ་བཤུམ་ཞིག །འཁོར་བ་སྒྱུ་མར་མཁྱེན་པར་མཛོད། །རྐྱེན་ངན་ལས་སུ་མཁྱེན་པར་མཛོད། །སྣང་ཞིང་སྲིད་པའི་ཆོས་རྣམས་ཀུན། །རྟག་པ་མ་ཡིན་ཐུགས་ཁྲལ་སྐྱུངས། །ཆད་པ་མ་ཡིན་ཐུགས་མ་མུག །དག་སྣང་ཅན་གྱི་གང་ཟག་ལ། །རྒྱལ་བ་མྱ་ངན་འདས་པ་མེད། །རྒྱལ་བའི་ཞིང་ཁམས་སྟོངས་པ་མེད། །སེམས་ཅན་འཁོར་བར་འཁྱམས་པ་མེད། །འཁོར་བ་བདེན་པར་གནས་པ་མེད། །འབྱུང་བཞི་རྩུབ་འགྱུར་སྣང་བ་མེད། །བསམ་ཡས་ལྷ་ས་འཇིག་མི་མངའ། །སྒྲིབ་གཡོགས་འཁྲུལ་པའི་༼ཇ༡༥༠བ༽སེམས་ཅན་རྣམས། །བསམ་ཡས་ལྷ་སའི་རྩར་སྐྱེས་ཀྱང་། །དེ་ཡི་གཙུག་ཁང་མཐོང་བ་མེད། །འགྲོ་བ་ཚོགས་བསག་སྒྲིབ་སྦྱོང་ཕྱིར། །མེ་ཆུ་གཉིས་ནི་བརྩོན་འགྲུས་ལྷ། །ཐུགས་རྗེ་ཆེན་པོའི་རང་བཞིན་ཡིན། །འདི་དག་དགྲ་མིན་ལོག་ལྟ་སྤོངས། །ཆོས་རྒྱལ་ཆེན་པོ་ཐུགས་དགོངས་གློད། །ཐབས་ཀྱི་རྒྱལ་པོ་ང་ཡིས་བསྟན། །གསུངས་ནས་ལྕགས་ཀྱུའི་ཕྱག་རྒྱ་མཛད་པས་ཀླུ་རྒྱལ་འཇོག་པོ་བྱུང་སྟེ་རིན་པོ་ཆེ་ཆུ་ཤེལ་ཕུལ་བ་བསམ་ཡས་ཀྱི་སྲོག་ཤིང་དུ་བཅུག་ནས་འདི་དང་མ་བྲལ་གྱི་བར་དུ་གཙུག་ལག་ཁང་མེས་མི་འཚིག་པར་འོང་། ནམ་ཞིག་འབྱུང་བ་བརྙིགས་ནས་གཙུག་ལག་ཁང་ཉམས་འོང་པས་དེའི་དུས་གསོ་བ་ལ་བརྩོན་འགྲུས་གྱིས་ཅིག །དེའི་ཚེ་འཁོར་ཞིང་ཞབས་ཏོག་བྱེད་པ་དང་མཆོད་ཅིང་བསྐོར་བ་དང་ཐ་ན་སེར་ཀལ་འདམ་ཕྲ་ཙམ་ཞིག་སྦྱར་ནས་གསོ་བ་ཐམས་ཅད་ཀྱང་དུས་གསུམ་གྱི་རྒྱལ་བ་ཐམས་ཅད་ལ་བསྟི་བསྟང་བྱས་པ་ཡིན། ཆོས་ཐམས་ཅད་བསྒྲུབས་པ་ཡིན། བདེ་བར་གཤེགས་པ་ཐམས་ཅད་ལ་བཀུར་སྟི་བྱས་པ་ཡིན། གཙུག་ལག་ཁང་སར་དུ་བརྩིགས་པའི་བསོད་ནམས་འཐོབ་པ་ཡིན་ནོ། །དེ་ཚེ་འཕོས་ནས་བདེ་བ་ཅན་དུ་པདྨའི་སྡོང་པོ་ལས་སྐྱེ་བར་འགྱུར་རོ་ཞེས་གསུངས་སྟེ་གཙུག་ལག་ཁང་གསོ་བའི་དཀོར་ནོར་དུ་མ་ཡང་གཏེར་དུ་སྦས་སོ། །

ཡང་བཀའ་བསྩལ་པ། སྔོན་གྱི་རྒྱལ་པོ་སྲོང་བཙན་སྒམ་པོ་ནི་ཐུགས་རྗེ་ཆེན་པོ་དངོས་ཡིན་མངོན་པར་མཁྱེན་པ་དང་ལྡན་པས་ལྷ་སའི་གཙུག་ལག་ཁང་འདི་གཙང་པོའི་འགྲམ་དུ་བཞེངས་པ་ཡིན་ནོ། །གཙང་པོ་འདི་གཙུག་ལག་ཁང་གི་རྩར་འོང་པ་ཡིན་ཕྱི་མའི་དུས་ཀྱི་མི་རྣམས་དེའི་ཆེད་དུ་ཆུ་རགས་བྱེད་དོ། །དེས་ནི་འགྲོ་བ་རྣམས་ཀྱི་སྒོ་གསུམ་གྱི་སྒྲིབ་པ་སྦྱོང་ཞིང་བྱང་ཆུབ་ཀྱི་ས་བོན་འདེབས་སྟེ་དེའི་ཆེད་ཏུ་ཐུགས་རྗེ་ཆེན་པོའི་སྤྲུལ་པས་གཙང་པོ་འདི་སླར་ཉེ་བར་སྟོན་ཏོ། །དེའི་ཚེ་འགྲོ་བ་གང་ཆུ་ལ་རགས་བྱེད་ཅིང་གཙུག་ལག་ཁང་སྐྱོབ་པའི་ཕྱིར་ལུས་འཁོལ་བ་རྣམས་ནི་སྤྲུལ་པའི་སྐུ་ཐོབ་པར་འགྱུར་རོ། །ངག་གིས་ཁ་བཀོད་བྱེད་པ་རྣམས་ནི་གསུང་ལོངས་སྐུ་ཐོབ་པར་འགྱུར་རོ། །ཡིད་ཀྱིས་སེམས་ཁྲལ་བྱེད་ཅིང་གཙུག་ལག་ཁང་སྐྱོབ་པར་སེམས་པ་རྣམས་ནི་ཐུགས་ཆོས་སྐུ་ཐོབ་པར་༼ཇ༡༥༡ན༽འགྱུར་རོ། །དེའི་ཚེ་ལུས་ངག་ཡིད་གསུམ་གས་འབད་དེ་ཆུ་རགས་དང་བསྐོར་མཆོད་དང་ཡི་རང་སྐྱེས་པ་དེ་ཐམས་ཅད་སྒོ་གསུམ་གྱི་སྒྲིབ་པ་བྱང་། ཐེག་པ་ཆེན་པོ་འཐོབ་པ་ལ་ཐེ་ཚོམ་མེད་ཏོ་ཅེས་གསུངས་སྟེ་ཕན་ཡོན་འདི་རྣམས་ནི་ཆོས་རྒྱལ་ཉིད་ཀྱིས་བཀའ་ཆེམས་ལས་བྱུང་བ་དང་ཡང་ཐ་དད་མི་སྣང་ངོ་། །ཡང་བཀའ་བསྩལ་པ། ལྷ་སའི་གཙུག་ལག་ཁང་འདི་ཡང་། །ཕྱི་ལྟར་འགྲོ་བ་དང་བ་འདྲེན། །ནང་ལྟར་ཐ་མལ་ཞེན་པ་ལྡོག །གསང་བ་རང་སྣང་རིག་པའི་རྩལ། །གཙུག་ཁང་འཇིག་རྐྱེན་གཙང་ཆབ་འདི། །ཕྱི་ལྟར་རྟེན་གསུམ་གདན་འདྲེན་ཀླུ། །ནང་ལྟར་འགྲོ་བའི་སྒྲིབ་སྦྱོང་ཆུ། །གསང་བ་རང་བྱུང་རྣམ་དག་ཁྲུས། །གཙུག་ཁང་སྐུ་སྐྱོབ་མཆོད་མེ་ཡང་། །ཕྱི་ལྟར་ལམ་ལ་བརྩོན་འགྲུས་ཅན། །ནང་ལྟར་འཕགས་པའི་སྤྲུལ་པ་དངོས། །གསང་བ་བྱང་ཆུབ་ཐོབ་པའོ། །ཨེ་མ་ཧོ། མ་འོངས་དུས་ཀྱི་འགྲོ་བ་ཀུན། །སྐལ་ལྡན་གསན་འཚལ་ཐབས་མཆོག་བཤད། །ལྔ་བརྒྱའི་ཐ་མར་ཤཱཀ་ཐུབ་སྐུ། །མ་དྲོས་ཀླུ་དབང་གདན་འདྲེན་ཚེ། །གཙང་ཆབ་ས་རྒྱ་གཅོད་ཚུལ་ནི། །གཙང་ཆབ་གཡས་ལག་རྐྱོང་བའི་ཚེ། །འུར་ཐོག་སྟེང་དུ་རྡོ་བཞག་འདྲ། །ཀླུ་རྒྱལ་དུང་མགྲིན་ཞུ་འབུལ་དུས། །དེ་དུས་བསྙེན་རགས་བྱེད་པ་ཀུན། །འཁོར་བ་ངན་སོང་བདུད་རིས་ཀྱི། །གཡུལ་ངོ་བཟློག་པར་སྨོས་ཅི་དགོས། །གཙང་པོའི་གཡས་ལག་རགས་ཀྱིས་བཅད། །རགས་ཁར་མཆོད་རྟེན་སྒོ་མང་རྩིགས། །དེས་ནི་ཀླུ་རྒྱལ་དུང་མགྲིན་ཟློག །གཙང་ཆབ་ཕྱེད་དུ་གྱེས་པའི་ཚེ། །པགས་རློན་སྟེང་དུ་བྲེ་བཞག་འདྲ། །ཀླུ་རྒྱལ་གླང་སྣའི་གསུ་བ་ཡིན། །དེ་དུས་གཙུག་ཁང་རགས་བྱེད་ཀུན། །རྣམ་སྨིན་ལས་སྦྱངས་བདེ་ཆེན་ཐོབ། །ཆུ་རགས་གོང་སྐོར་ལྟ་བུར་རྩིག །སྟོབས་ལྡན་ཀག་ནི་ཟུར་གསུམ་པ། །རགས་ཁར་བརྩིགས་ན་གླང་སྣ་ཟློག །གཙང་ཆབ་སྐོར་བ་༼ཇ༡༥༡བ༽བྱེད་པའི་ཚེ། །རང་ཐག་ཕུབ་སྟེང་བཞག་པ་འདྲ། །ཀླུ་རྒྱལ་མ་དྲོས་གདན་འདྲེན་ཡིན། །དེ་ཚེ་མི་ཡི་གང་ཟག་གིས། །གཙུག་ཁང་མཆོད་སྐོར་རགས་བྱེད་ཀུན། །སྨོན་ལམ་ཅི་དང་ཅི་བཏབ་འགྲུབ། །ཆུ་རགས་གཙུག་ཁང་གྲུ་བཞིར་བསྐོར། །ཟུར་བཞི་ཀུན་དུ་མཐོ་རེ་རྩིགས། །ཁྲོ་བོ་གཤིན་རྗེའི་གཤེད་པོ་དང་། །རྟ་མགྲིན་དང་ནི་བདུད་རྩི་འཁྱིལ། །སྟོབས་པོ་ཆེ་བཞིར་མངའ་གསོལ་བྱ། །དེ་ལྟར་བགྱིས་ན་ཅུང་ཟད་ཕན། །ཀླུ་རྒྱལ་གསུ་བ་བྱུང་བའི་ཚེ། །ཀོ་བ་མཚོ་ལ་བྱེད་འདྲའི་དུས། །རྒྱང་ནས་མཆོད་ཅིང་གསོལ་བ་གདབ། །སྨོན་ལམ་རྒྱ་ཆེན་དཔག་མེད་ཐོབ། །དེ་ཚེ་འདུས་ཚོགས་འགྲོ་བ་ཀུན། །ཐུགས་རྗེ་ཆེན་པོ་དངོས་ཡིན་ནོ། །དེ་སོགས་དག་དང་མ་དག་གི །མཐོང་སྣང་རབ་ཐ་འདི་ལྟར་འབྱུང་། །དག་སྣང་ཅན་ལ་གཙུག་ལག་ཁང་། །འོག་མིན་གནས་སུ་གཤེགས་མཐོང་སྲིད། །ཐ་མའི་སྣང་བར་གཙུག་ལག་ཁང་། །སྦྲུལ་གྱིས་དཀྲིས་ནས་ཆབ་ལ་ནི། །འཇའ་འོད་གུར་བཅས་གཤེགས་མཐོང་འགྱུར། །ལར་ན་མཐོང་ཐོས་རེག་པ་ཀུན། །ཐར་པ་འཐོབ་པའི་གནས་ཡིན་ནོ། །ཞེས་གསུངས་ནས་རྫུ་འཕྲུལ་གྱིས་རྒྱལ་པོ་ཁྲིད་དེ་ལྷ་སའི་གཏེར་རྣམས་དངོས་སུ་བསྟན། གབ་པ་མངོན་ཕྱུང་སོགས་ཁ་ཅིག་ཐུགས་དམ་གྱི་རྟེན་དུ་བཤུས་ནས་ཕྱིས་བསམ་ཡས་སུ་རྣམ་སྣང་གི་ཕྱག་དུ་ཕུལ་ཞེས་བྱུང་ལ་འདི་དང་ཆོས་རྒྱལ་ཉིད་ཀྱིས་ལུང་བསྟན་པ་མཐུན་པ་སྟེ། གཙང་ཆབ་གཡས་ལག་བརྐྱང་པ་ལྷ་ས་གཉིས་ཀྱི་བར་ཆུ་རྒྱས་པ་ནི་སྐམ་ས་ཉ་འདྲ་བའམ་འུར་ཐོག་གི་མཐིལ་འདྲ་བ་ནར་མོར་གནས་པ་སྟེ་ཀླུ་དུང་མགྲིན་གྱི་སྤྱན་འདྲེན་ཡིན་ལ་དེའི་ཚེ་ཉ་འདྲའི་དུས་སུ་གཞོག་ལྟར་སྦྲོན་ཞེས་གཡས་ལག་རགས་ཀྱིས་བཅད་ནས་རགས་ཁར་མཆོད་རྟེན་བཀྲ་ཤིས་སྒོ་མང་བརྩིག་གོ །

གཙང་པོ་ཕྱེད་དུ་གྱེས་ནས་སྐམ་ས་ཐུར་གསུམ་དུ་གནས་པ་ནི་འཇོང་འདྲའི་དུས་སྟེ་ཆུ་རགས་ཞྭ་ལྟར་བཀོན་ཞེས་གཉའ་ནས་ཟུར་གསུམ་དུ་བསྐོར་སྟེ་གཙུག་དུ་ཀག་ནི་ཟུར་གསུམ་དུ་བརྩིགས་པས་ཀླུའི་རྒྱལ་པོ་༼ཇ༡༥༢ན༽གླང་སྣའི་སྤྱན་འདྲེན་བཟློག་གོ །དེ་ནས་སྐམ་ས་གྲུ་བཞི་ཁོལ་བུར་སོང་ཞིང་ཆུ་བསྐོར་འཁོད་པ་ནི་ཀླུའི་རྒྱལ་པོ་མ་དྲོས་པ་ཉིད་སྤྱན་འདྲེན་དུ་འོངས་པ་སྟེ་དེའི་ཚེ་ཆུ་རགས་གདན་ལྟར་འདིངས་པ་ཞེས་ལྕགས་རི་ལྟ་བུ་གྲུ་བཞིར་བྱས་སྟེ་ཟུར་བཞིར་མཐོའམ་མཆོད་རྟེན་རེ་བརྩིགས་པ་ཁྲོ་བོ་བཞིར་བསྐྱེད་ཅིང་མངའ་གསོལ་ན་ཅུང་ཟད་ཕན་ལ་དེ་ནས་སྐམ་ས་གྲུ་བཞིའི་ཟུར་ཉམས་སྟེ་སྒོར་མོ་རྔ་འདྲ་བར་གྱུར་པ་ནི་པིར་འདྲའི་དུས་སྟེ་དེའི་ཚེ་མཆོད་པ་བཟང་པོ་བཤམས་ནས་གསོལ་བ་དྲག་དུ་བཏབ་ན་ཅུང་ཟད་བཞུགས་པ་སྲིད་དོ། །སྤྱིར་འདི་རྣམས་ལ་སོ་སོའི་བྱེད་པ་སྨོན་ལམ་གྱི་མཐུ་ཅན་རེ་ཡོང་བར་གསུངས་སོ། །

དེ་ནས་ཀོ་བ་མཚོ་ལ་བྱིང་འདྲ་ནི་གཤེགས་པ་ཉིད་ཀྱི་དུས་སྟེ་སྣང་བ་ཐ་དད་པ་དུ་མ་འབྱུང་ཞིང་མི་རྣམས་རི་ལོགས་ནས་བལྟས་སྟེ་སྨོན་ལམ་འདེབས་སྐད་དོ། །ར་ས་བསམ་ཡས་སོགས་གཙུག་ལག་ཁང་ཕལ་ཆེར་ཉམས་པའི་འོག་དུ་ཁྲ་འབྲུག་གི་རིན་པོ་ཆེའི་གཏེར་ཁང་ཁ་འབྱེ་ཞིང་སྲོང་བཙན་བང་སོའི་སྒོ་བྱེ་ནས་ནང་གི་ལྷ་ཁང་ལྔ་པོ་རྣམས་དང་བཅས་པ་ལ་བསྐོར་མཆོད་བྱེད་ཅིང་རང་བྱུང་གི་རྟེན་ཁ་ཅིག་ཡང་སར་དུ་འོང་ཞེས་གཏམ་རྒྱུད་པ་ལས་ཐོས་སོ། །

དེ་སླད་ཕྱིན་ཆད་དད་ལྡན་སྐྱེ་བོ་རྣམས། །བསྟན་པའི་སྲོག་རྩ་ལྷ་ས་བསམ་ཡས་སོགས། །ཉམས་པ་གསོ་ཞིང་མ་ཉམས་དཔེལ་བ་དང་། །རྒྱལ་བློན་སྤྲུལ་སྐུ་རྣམས་ཀྱི་ཐུགས་དམ་རྟེན། །ལྷ་ཁང་ཀུན་ལ་མཆོད་ཅིང་དད་པར་གྱིས། །ཕྱག་དང་སྐོར་བ་མཎྜལ་བྱས་པ་དང་། །མེ་ཏོག་སྤོས་དང་མར་མེ་ཕུལ་སོགས་ཀྱི། །ཕན་ཡོན་བསམ་མི་ཁྱབ་པར་མདོ་ལས་བཤད། །ལུས་ངག་ཡིད་གསུམ་དགེ་བར་མ་བཀོལ་ན། །མི་ལུས་ཐོབ་ཀྱང་མུན་བསྐལ་སྐྱེས་དང་མཚུངས། །དཀོན་མཆོག་མཆོད་དང་སྦྱིན་ལ་མི་འབད་ན། །ལོངས་སྤྱོད་འབྱོར་ཡང་མཛོད་སྲུང་ཁྱི་དང་མཚུངས། །དཀར་ནག་ལས་འབྲས་བདེན་པར་མི་༼ཇ༡༥༢བ༽ཤེས་ན། །འཕྲལ་དུ་བསྒྲིན་པར་སྣང་ཡང་སྤྲེའུ་བཞིན། །དགོས་པའི་དམ་ཆོས་རྒྱུད་ལ་མ་འཁེལ་ན། །མི་ལུས་ཐོབ་ཀྱང་དོན་མེད་སྟོང་ལོག་ཡིན། །སྒྱུ་མའི་ལོངས་སྤྱོད་སྐྱེ་འགྲོའི་སྤྱི་རྫས་ལས། །ནམ་ཞག་གཏན་རྒྱགས་སུས་ཐོབ་བྱེད་དུས་ཡིན། །སྙིང་པོ་མེད་པ་མི་གཙང་ཆུ་བུར་འདྲའི། །ལུས་ལ་སྙིང་པོ་ལེན་སྐབས་ད་ལྟ་ཙམ། །ཚེ་འདིའི་སྣང་བ་རྨི་ལམ་ཙམ་འདིས་སླུ། །གཏན་གྱི་འདུན་མ་དམ་པའི་ཆོས་ལ་དྲིལ། །ཐར་པ་དགེ་བའི་བཤེས་ལ་རག་ལས་ཀྱི། །ཚད་ལྡན་ཡོངས་འཛིན་འཚོལ་ལ་སྲོག་བཞིན་བསྟེན། །ཚིག་གི་ལོ་མ་མང་པོས་དགོས་དུས་སླུ། །གདམས་ངག་སྙིང་པོ་སེམས་ཀྱི་གནད་དུ་དྲིལ། །སང་བྱ་གནངས་བྱའི་ངང་ལ་འཆི་བས་སླེབ། །ད་ལྟ་ནམ་དྲན་དེ་ཀར་ཉམས་ལེན་འབུངས། །ཅི་བྱེད་དགེ་ལ་རང་འདོད་མི་འཁྲིས་པ། །མཁའ་ཁྱབ་ཕ་མའི་གཏན་དོན་ཁོ་ནར་གྱིས། །བདག་གཞན་འཁོར་འདས་ལ་སོགས་སྒྲོ་བཏགས་སྟེ། །ཤེས་རབ་དྲི་མེད་མདུན་ན་དེ་མི་གནས། །དེ་ལྟར་མ་ཤེས་རྨི་ལམ་ལྟར་འཁྲུལ་བའི། །མར་གྱུར་འགྲོ་འདི་སྙིང་བརྩེ་ལས་བརྩིའི་ཡུལ། །དེ་ལྟར་སྟོང་ཉིད་རྟོགས་པའི་ཤེས་རབ་དང་། །མ་རྟོགས་འགྲོ་ལ་སྙིང་རྗེ་ཚད་མེད་ཐབས། །མི་ཕྱེད་རོ་མཉམ་ཟུང་དུ་ཆུད་པ་ཡིས། །རྫོགས་སྨིན་སྦྱང་ཕྱིར་ཕར་ཕྱིན་བཅུ་ལ་འབད། །ཆོས་ཀུན་གཟོད་ནས་རྣམ་པ་ཐམས་ཅད་དུ། །རྫོགས་བྱང་ཆུབ་པར་ཡང་དག་མཐོང་ནས་ནི། །སྲིད་ཞི་བདག་གཞན་ལ་སོགས་མི་དམིགས་བཞིན། །གང་འདུལ་འཕྲིན་ལས་མཁའ་མཉམ་རྒྱུན་མི་འཆད། །མཚན་ཙམ་གྱིས་ཀྱང་སྡུག་བསྔལ་ཀུན་སེལ་ཞིང་། །རྒྱལ་བ་ཀུན་ལས་ལྷག་པའི་འཕྲིན་ལས་ཅན། །འཕགས་མཆོག་སྤྱན་རས་གཟིགས་ཀྱི་དབང་ཕྱུག་དེའི། །བཀའ་དྲིན་དྲན་ཆེད་གོ་འཕང་༼ཇ༡༥༣ན༽འཐོབ་པར་གྱིས། །དེས་ན་གཙུག་ལག་ཁང་ཡུན་དུ་གནས་པའི་ཕྱིར་བློ་གྲོས་ཅན་རྣམས་ཀྱིས་འབད་པར་བྱ་ཞིང་། ནང་གི་ལྷ་དང་ཕྱིའི་རགས་གསོ་བ་ལ་འབད་པར་བྱ་ལ་ཁྱད་པར་ལྷ་སའི་སྲོག་ཤིང་ཡེར་པ་ཡིན་པས་དེར་རྟེན་འབྲེལ་སྒྲིག་པ་གལ་ཆེ་སྟེ་ཡེར་པའི་དཀར་ཆག་སྔ་མ་ལས། སྤྲུལ་པའི་རྒྱལ་པོའི་ཞལ་ནས། ངའི་སྒྲུབ་གནས་དང་རྟེན་མཆོད་ཀྱི་ཕྱོགས་སུ་འབུངས་པ་ནི་རྒྱལ་བའི་ཞབས་ཏོག་རྒྱལ་བས་བྱས་པ་ཡིན་ནོ། །སངས་རྒྱས་ཐམས་ཅད་ལ་རིམ་གྲོ་དང་བསྙེན་བཀུར་བྱས་པའོ། །སྟོང་གསུམ་མི་འབྱེད་ཀྱི་ཞིང་ཐམས་ཅད་ཁྱབ་པའི་མཆོད་རྟེན་བཞེངས་པ་བས་ཡེར་པའི་སཱ་ཚ་ཞིག་བྱས་པའམ་ཞིག་པ་བསོས་པ་སྟོབས་ཆེའོ། །སྟོང་གསུམ་གྱི་སངས་རྒྱས་ཐམས་ཅད་ལ་མཆོད་པ་འབུམ་ཕུལ་བ་བས་ཡེར་པར་མཆོད་པ་ཚར་གཅིག་བྱས་པ་སྟོབས་ཆེའོ། །གཞན་དུ་ལོ་བརྒྱ་བསྒོམས་པ་བས་ཡེར་པར་ཞག་གཅིག་བསྒོམས་པ་སྟོབས་ཆེའོ། །ལྷ་ས་བོད་ཀྱི་སྲོག་ཤིང་ཡིན། །ལྷ་སའི་སྲོག་ཤིང་ཡེར་པ་ཡིན། །ཡེར་པའི་མཆོད་རྟེན་མ་ཞིག་ན། །ལྷ་སར་བསྟན་པ་རྒྱུན་དུ་གནས། །ས་གཡོས་བྱི་བ་མེ་ཆུ་དང་། །རླུང་གིས་ལྷ་སར་མི་གནོད་དོ། །ཡེར་པ་མི་ཞིག་ན་ལྷ་ས་གསོ་མཁན་རེ་ཡང་རྒྱུན་ཏུ་འོང་། གསོ་མཁན་དེ་ཡང་རྒྱལ་བའི་ཞབས་ཏོག་རྒྱལ་བས་བྱས་པ་ཡིན་ནོ། །ཡེར་པ་མ་ཞིག་གི་བར་དུ་ལྷ་སའི་འདུན་མ་ཞིག་དྭོགས་མེད་ཏོ། །ལྷ་སར་གསོ་མཁན་དང་དཀོན་གཉེར་ཚེ་རིང་བར་འདོད་ན་ཡེར་པའི་རྟེན་དང་ཐིགས་ཚགས་དང་ཞལ་བ་གསོས་ཅིག་ཐིགས་ས་དང་ཞལ་བའི་གསེབ་ཏུ་སྤོས་དཀར་གཏོང་བ་གཅེས་སོ། །འདི་ཕྱིན་ལྷ་ས་དང་ཡེར་པ་ཞེས་སོ་སོར་སྦྱར་སྟེ་འདུན་མ་ཞིག་ན་ནས་ཕྱེས་སེར་ག་གསུབ་ཅིང་ཀ་བ་ཡོ་བ་སྲོང་། ས་གཡོས་བྱུང་ན་མཎྜལ་ལ་རིན་པོ་ཆེས་ཆག་ཆག་གདབ། མེའི་གནོད་པ་བྱུང་ན་ཝ་ཆུ་གསོ་ཞིང་སེར་ག་དར་མཐིང་ནག་གིས་འཁྱིག །རླུང་གི་གནོད་པ་བྱུང་ན་སྒོ་གསོ་ཅིང་སྒོའི་སེར་ག་བ་དམར་མོའི་རྣམ་ལྔས་བསུབ། མིའི་ནད་བྱུང་ན་དམ་རྫས་བདུད་རྩི་ལྔས་དཀྱིལ་༼ཇ༡༥༣བ༽འཁོར་གསོ། ཕྱུགས་ནད་བྱུང་ན་བྲག་ལྷར་ཁྲུས་དང་ཆག་ཆག་འདེབས། མཐའ་དམག་དང་མཚོན་གྱིས་འཇིགས་ན་རྟེན་མཆོད་གསོ་ཞིང་དར་ལྕགས་ཁའི་ཅོད་པན་དང་མདའ་དར་འཛུགས། གཏིང་རྡོལ་དང་ཆུས་ཉེན་ན་མཆོད་ཁང་དང་སྤོས་ཁང་མེ་ཁང་གསོ། ཇོ་བོ་ལ་རྒྱལ་པོའི་གདན་འདྲེན་བྱུང་ན་ལྷ་དང་མཆོད་རྟེན་གྱི་གདན་ཁྲི་གསོ། རྒྱལ་པོའི་ཆད་པ་བྱུང་ན་རོལ་ཆ་དང་དྲིལ་བུ་དང་རྔ་གསོ། འཁྲུག་པ་བྱུང་ན་གཡག་ཤིང་གསོ་ཞིང་སྤྱིན་དང་ཐང་ཆུས་སྦྱོར། མི་སྨྱོན་དང་ཁྱི་སྨྱོན་བྱུང་ན་ཤིང་སྟག་པ་དང་ཤུག་པས་ཐོག་གསོ། མུ་གེ་བྱུང་ན་གཡོས་ཁང་གསོ་ཞིང་འབྲུ་སྣའི་ཕྱིའི་ཞལ་བ་བྱ། ཇག་པ་དང་ཆོམ་རྐུན་དང་མི་རྒོད་ཀྱི་གནོད་པ་བྱུང་ན་གྱང་རིས་ཀྱི་དབུ་དང་ཕྱག་གསོ། ལོ་ཐོག་དུས་སུ་མ་སྨིན་ན་ཆུ་མིག་གསོ་ཞིང་དཀར་གསུམ་དང་མངར་གསུམ་གྱི་གཏོར་མ་བཏང་། འབྲུ་ཉུང་ན་ཁྲི་དང་གཏོར་སྣོད་གསོ་ཞིང་འབྲུའི་གཏོར་མ་བཏང་། ཆར་མ་བབ་ན་ཀླུ་ཁང་གསོ་ཞིང་ཀླུ་གཏོར་གཏོང་། ཚེ་ཐུང་ན་མཆོད་རྟེན་གྱི་སྲོག་ཤིང་ཤུག་པའི་སྡོང་པོ་ལ་རིན་པོ་ཆེ་ལྔ་སྨན་འབྲུ་ཙནྡན་ཨ་ག་རུ་སོགས་དང་དར་སྣ་དང་ཚོན་སྐུད་ཀྱིས་དཀྲིས་པས་གསོ། ནོར་མ་འཕེལ་ན་ནོར་ཁང་གི་སྒྲོམ་གསོ་ཞིང་སེར་ག་རིན་པོ་ཆེས་བསུབ་པ་དང་ཚོགས་འཁོར་གཏོང་། བསྲིས་མ་རྨེ་ན་ཐབ་ཁུང་གསོ་ཞིང་རིན་པོ་ཆེ་དང་ཟས་སྣ་ཚོགས་ཀྱི་སྦྱིན་སྲེག་བྱ། གོས་སྟན་གྱིས་ཕོངས་ན་སྐུ་དཀར་དང་རྒྱབ་ཡོལ་གསོ་ཞིང་དར་སྣ་དང་རས་སྣམ་གྱིས་ཞལ་བ་བྱ། སྦྲང་བུ་ཆག་རས་ཉེན་ན་སྒོའི་གཟེར་དང་སྒོ་ལྕགས་དམ་ལ་འགྲིག་པར་གསོ། སྡོམ་སྡིགས་སྦལ་སྦྲུལ་གྱིས་ཉེན་ན་ཐེམ་པ་གས་ཆག་མེད་པར་གསོ། ཤིག་སྲོ་དང་མུག་མས་ཉེན་ན་གསུང་རབ་ཀྱི་སྐུ་རགས་སར་པར་གསོ། མིག་རིམས་ཀྱིས་ཉེན་ན་ལོགས་དཀར་དང་སྐར་ཁུང་གསོ་ཞིང་དཀར་རྩི་སྐྱ་ཧ་རེ་བ་བྱ། ཀླུ་དང་ས་བདག་གིས་ཉེན་ན་ཅོང་གསོ་ཞིང་དྲེག་པ་དང་གཙའ་མེད་པར་བྱ། ཕོ་གདོན་མོ་གདོན་གྱི་ཉེན་ན་ལམ་འཕྲང་མཁྲང་ལ་བརྟན་པར་གསོ། བྱིས་པའི་གདོན་བྱུང་༼ཇ༡༥༤ན༽ན་སྐས་ཀ་གྲུམ་མཐུད་མེད་པར་གསོ། འདུལ་ཁྲིམས་ཞིག་ན་དགེ་སློང་གཙང་མ་ངོ་ལྐོག་མེད་པའི་བཞི་སྡེ་གཟུགས། ཉན་བཤད་ཆད་ན་མཁས་བཙུན་དམ་ཚིག་གཙང་མའི་ཆོས་གྲ་གཟུགས། མི་རྣམས་ངང་རྒྱུད་རྩུབ་ན་མ་ཡེངས་སེམས་ལ་ལྟ་བའི་སྒོམ་གྲ་གཟུགས། བཀྲ་མི་ཤིས་ན་སྔགས་པ་དམ་ཚིག་གཙང་མའི་སྒྲུབ་པ་གཟུགས། ཞིག་གསོ་མཁན་གྱིས་ཉེན་ན་སྙིང་རུས་ཆེ་ཞིང་ངང་རྒྱུད་རིང་བས་ཞིག་གསོ་བྱ། ལྷ་སར་དཀོན་གཉེར་གྱིས་ཕོངས་ན་ཡེར་པར་གསུང་རབ་སྒྲོག་དེ་ཡང་གསལ་ལ་དག་པ་གཅེས། ལར་ན་ལྷ་སའི་གང་འདོད་ཀུན་ཡེར་པ་གསོས་པ་ལས་འབྱུང་ངོ་། །འོན་ཀྱང་ལྷ་ཇོ་བོ་རྣམ་གཉིས་ཀྱི་ཐུགས་རྗེས་བསྐུལ་ནས་ཡེར་པ་གསོ་བ་ཡང་མང་དག་ཡོད། དེ་ཡང་རྒྱལ་བའི་ཞབས་ཏོག་རྒྱལ་བས་བྱེད་པ་ཡིན་ནོ། །ཞེས་སོགས་རྒྱལ་པོས་གསུངས་ནས་ཇོ་མོ་ཀོང་ཇོས་དཀར་ཆག་དུ་བཏབ་བོ་ཅེས་བྱུང་ངོ་། །དེ་ལ་སོགས་པ་མཐའ་འདུལ་རུ་གནོན་སོགས་ཐམས་ཅད་ཀྱི་ཉམས་པ་གསོ་བ་གལ་ཆེ་ཞིང་། དེ་ཐམས་ཅད་ལ་ཡང་མ་ཉམས་པ་མི་གཞིག་ཕན་ཚུན་མི་སྤོ། ཞིག་གསོའི་རྒྱུ་དང་ཆོས་གཏེར་འདོན་དགོས་ངེས་མ་གཏོགས་སྤྱིར་གཏེར་དང་ཁྱད་པར་ནོར་གཏེར་མི་དབྱུང་། བགེགས་དང་དམ་སྲི་མནན་པ་མི་གདོན། ཐུགས་རྗེ་ཆེན་པོ་ལ་གསོལ་བ་བཏབ། མཆོད་པ་དང་ཚོགས་གསོག་བྱས་ནས་མ་བཀག་པར་ཤེས་ན་བྱ་བ་ཡིན་ཞིང་། བསྟན་པ་དང་སེམས་ཅན་གྱི་སྤྱི་དོན་མ་གཏོགས་རང་གི་གྲགས་འདོད་དང་ས་འཛིན་པའི་ཆེད་སོགས་ཚེ་འདིའི་རང་འདོད་མ་ཞུགས་པ་ཁོ་ན་གལ་ཆེའོ། །

དེ་ལྟར་འཕགས་མཆོག་སྤྱན་རས་གཟིགས་དབང་གིས། །ཐུན་མོང་མིན་པར་གདུལ་བའི་ཁུར་བསྣམས་ནས། །གང་ལ་གང་གིས་གདུལ་བའི་སྐུར་བསྟན་པ། །ཆོས་རྒྱལ་ལོ་པཎ་རིམ་པར་བྱོན་རྣམས་ཀྱི། །༼ཇ༡༥༤བ༽བཀའ་དྲིན་ཡང་ཡང་དྲན་པས་མ་བཟོད་དེ། །དད་པའི་གདུང་ཤུགས་ཟློག་པར་མ་ནུས་པའི། །རྐྱེན་གྱིས་བདག་རྒྱུད་རིང་མོ་ཞིག་ནས་བསྐུལ། །རྩོམ་པའི་འདུན་པ་ཡང་ཡང་འཕེལ་ན་ཡང་། །ཀྱེ་མ་གཏམ་རྒྱུད་སྦུན་པས་ཅི་ཞིག་བྱ། །སྙིང་པོའི་དམ་ཆོས་རྒྱུད་ལ་སྒྲུབས་ཅིག་ཞེས། །རང་གིས་རང་ལ་གདམས་ནས་གནས་པའི་ཚེ། །ཚོགས་གཉིས་གཟི་འབར་བློ་གྲོས་ཡངས་པ་ཡི། །སྐལ་བཟང་དུ་མས་ལན་འགར་བསྐུལ་བ་ལས། །སངས་རྒྱས་བསྟན་པའི་ཆེ་བ་བརྗོད་པ་དང་། །དམ་པའི་བཀའ་དྲིན་མི་བརྗེད་དྲན་ཕྱིར་དང་། རྒྱལ་པོ་རྣམས་ལ་གདམས་པར་བྱ་བའི་ཆེད། །ལེགས་བཤད་ཀུན་ལས་བཏུས་པ་འདི་བརྩམས་སོ། །འདི་ནི་འཇིག་རྟེན་སྣང་བྱེད་ཉི་མ་སྟེ། །ཡང་དག་ལམ་རབ་སྟོན་པའི་སྣང་བ་ཡིན། །མཁས་རྣམས་དགའ་བྱེད་ལེགས་པར་བཤད་པའི་སྐྱེས། །ཡིད་ཀྱི་འདོད་པ་འཇོ་བའི་བུམ་བཟང་ཡིན། །གསེར་གྱི་རི་ལས་དུམ་བུ་བླངས་པ་ལྟར། །ཆ་ཤས་རེས་ཀྱང་ཡིད་ཀྱི་མུན་སེལ་ན། །རྫོགས་པར་ཁོང་དུ་ཆུད་ན་ལྟ་ཅི་སྨོས། །དེ་བས་འདི་ལྟའི་ལེགས་བཤད་རྙེད་པར་དཀའ། །འདི་ནི་རྙེད་དང་གྲགས་པའི་ཕྱིར་མ་ཡིན། །སྙན་ངག་མངོན་བརྗོད་སྡེབ་སྦྱོར་གྱིས་མ་བཅིངས། །ཡིད་འཆེས་ལུང་རྣམས་དཔང་པོར་བྱས་ནས་ནི། །སྐྱེ་བོ་ཀུན་གྱིས་གོ་བར་སླ་ཕྱིར་བཤད། །འདིའི་ཁུངས་ནི་ཆོས་རྒྱལ་སྲོང་བཙན་གྱི་བཀའ་ཆེམས་སྤྱི་དང་མྱ་ངན་འདས་ཆུང་། གབ་པ་མངོན་ཕྱུང་། ཇོ་བོའི་གཏེར་མ་ཀ་བཀོལ་མ། བསམ་ཡས་ཀྱི་དཀར་ཆག་ཆེན་མོའམ་རྒྱལ་རབས་དབའ་བཞེད་ཆེ་འབྲིང་། ཁུ་སྟོན་བརྩོན་འགྲུས་གཡུང་དྲུང་གི་ལོ་རྒྱུས་ཆེན་མོའམ་ལོག་ནོན་ཆེན་མོར་གྲགས་པ། ༼ཇ༡༥༥ན༽ལྡེ་སྟོན་གྱི་ཆོས་བྱུང་། ཀུན་མཁྱེན་བུའི་ཆོས་བྱུང་། ཡར་ལུངས་ཇོ་བོའི་རྒྱལ་རབས་དང་ཚལ་པའི་དེབ་དམར་དང་པོ་སོགས་དཔང་དུ་བྱས་སྟེ་ཕྱིས་ཡིག་ཆ་རེ་རེའང་རྙེད་དཀའ་བར་མཐོང་ནས་ཡིག་ཚོགས་ལ་མ་བསམས་པར་རང་སྐབས་ཀྱི་ལུང་དེ་ཚང་བར་བྲིས་པ་ཡིན་ནོ། །འདིར་འབད་དགེ་བ་མཁའ་ལྟར་ཡངས་པ་དེས། །རྙིགས་དུས་འགྲོ་བའི་ཡིད་མུན་ཀུན་བསལ་ནས། །ཐམས་ཅད་དམ་པའི་ལམ་ལ་རབ་གནས་པས། །སྤྱན་རས་གཟིགས་དབང་དགོངས་པ་ཡོངས་རྫོགས་ཤོག །དམ་པའི་ཆོས་ཀྱི་འཁོར་ལོས་བསྒྱུར་བ་རྣམས་ཀྱི་བྱུང་བ་གསལ་བར་བྱེད་པ་ལེགས་པར་བཤད་པ་མཁས་པའི་དགའ་སྟོན་ཞེས་བྱ་བའི་བོད་ཡུལ་གྱི་སྐབས་ལས་ཆོས་རྒྱལ་རིམ་པར་བྱོན་པ་དང་ར་ས་བསམ་ཡས་ལས་འཕྲོས་པ་བསྟན་པ་སྔ་དར་གྱི་ཚུལ་རྒྱས་པར་བཤད་པའི་སྐབས་སྟེ་གཉིས་པའོ།། །།ཨོཾ་སྭ་སྟི། ཕན་བདེའི་འབྱུང་གནས་རྒྱལ་བསྟན་རིན་པོ་ཆེ། །ཇི་ལྟར་བྱོན་པའི་ལོ་རྒྱུས་ཆོས་ཀྱི་མཛོད། །དཔལ་ལྡན་གཙུག་ལག་ཕྲེང་བའི་གསུང་གི་རྒྱུན། །ཆོས་བྱུང་མཁས་པའི་དགའ་སྟོན་ཞེས་བྱ་བའི། །འཇིག་རྟེན་ཁམས་ཀྱི་རྣམ་གཞག་སྤྱིར་བསྟན་ནས། །བོད་ཡུལ་ཆོས་རྒྱལ་རྣམས་ཀྱི་མཛད་པའི་བར། །ཆོས་སྦྱིན་མི་ཟད་དཔེལ་བའི་ཆུ་རྒྱུན་འདི། །བསྟན་པའི་སྦྱིན་བདག་ལྷོ་སྟོད་ཡར་ཕྱིན་ནས། །ཆོས་ཀྱི་རྒྱལ་པོ་ཁུ་དབོན་ཡབ་སྲས་ཀྱིས། །ཐུགས་བསམ་རྣམ་པར་དག་པས་སྒྲུབ་པར་མཛད། །རྐོས་ལ་མཁས་པ་རྒང་རྒྱུད་སྤྲུལ་སྐུ་བ། །ཚེ་དབང་དར་པོ་ལ་སོགས་རྣམས་ཀྱིས་བསྒྲུབས། །ཞུས་དག་བྱེད་པོ་བྱམས་པ་དོན་གྲུབ་ཡིན། །འདི་ཡི་དགེ་བ་རྣམ་དཀར་དྲི་མེད་དེས། །གནས་སྐབས་འགལ་རྐྱེན་བར་ཆད་ཀུན་ཞི་ནས། །མཐར་ཐུག་རྣམ་མཁྱེན་སངས་རྒྱས་འཐོབ་པར་ཤོག །མངྒ་ལཾ།

༼ཉ༡ན༽༄༅། །དམ་པའི་ཆོས་ཀྱི་འཁོར་ལོས་བསྒྱུར་བ་རྣམས་ཀྱི་བྱུང་བ་གསལ་བར་བྱེད་པ་མཁས་པའི་དགའ་སྟོན་ཞེས་བྱ་བ་ལས་ཡན་ལག་གསུམ་པ་བོད་ཀྱི་སྐབས་ལ་ལེའུ་བཅུ་ལས་གསུམ་པ་འདུལ་བའི་ཆོས་བྱུང་བཞུགས་སོ། །༼ཉ༡བ༽

༄༅། །བོད་ཏུ་ཐུབ་བསྟན་ཕྱི་མ་དར་ཚུལ་ཡང་། །དང་པོར་བསྟན་རྩ་འདུལ་བའི་སྡེ་སྣོད་ནི། །སྡོམ་བརྩོན་དུ་མ་ཁམས་སུ་བྲོས་པ་ལས། །མོས་པས་སྤྱོད་པའི་ས་ལ་གནས་པ་ཡི། །མུ་གཟུ་གསལ་འབར་རབ་ཏུ་བྱུང་བ་ནི། །བླ་ཆེན་དགོངས་པ་རབ་གསལ་ཞེས་བྱར་གྲགས། །དེ་ཡི་མཁན་བུ་སྡོམ་བརྩོན་མང་དུ་འཕེལ། ཁྱད་པར་དབུས་གཙང་མི་བཅུས་བཀའ་དྲིན་མནོས། །གཙང་ན་ལོ་ཚོ་ཚོང་ཚོ་རྣམ་པ་གཉིས། །དབུས་ན་ཀླུ་མེས་འབྲིང་ཚོ་རྦ་རག་གསུམ། །རེ་རེའང་ཡན་ལག་དུ་མར་བཅས་པ་ཡིས། །བོད་ཡུལ་ཀུན་ན་འདུལ་བསྟན་མཆོག་དུ་དར། །བསྟན་པའི་མེ་རོ་མདོ་ཁམས་ནས་གསོས་པ། །སྨད་འདུལ་ཞེས་བྱར་མཚན་དུ་གྲགས་པ་ཡིན། །དྲིན་ཅན་པཎ་ཆེན་གཉིས་ཀྱི་མཁན་བུ་ནི། །རྒྱ་གར་པཎ་ཆེན་དྷརྨ་པཱ་ལ་ལས། །ཞང་ཞུང་རྒྱལ་བའི་ཤེས་རབ་ཀྱིས་དྲིན་མནོས། །དེ་ཡི་སློབ་མ་དཔལ་འབྱོར་ལ་སོགས་བྱུང་། །འདི་ལ་སྟོད་འདུལ་ཅེས་བྱར་གྲགས་པ་སྟེ། །རྣམ་པར་དག་ཀྱང་མང་དུ་༼ཉ༢ན༽མ་འཕེལ་སྐད། །ཕྱི་དུས་བསྐལ་བཟང་སངས་རྒྱས་བདུན་པ་གང་། །རབ་གསལ་ཤཱཀྱའི་བསྟན་ལ་ཚངས་སྤྱོད་པ། །ཁ་ཆེའི་མཁས་པ་ཤཱ་ཀྱ་ཤྲཱི་ཞེས་པ། །འཕགས་པའི་ཡུལ་ན་རྩོད་མེད་སྡོམ་བརྩོན་པ། །ཁྲོ་ལོའི་དད་བརྩོན་མཁྱེན་པ་ཟླ་མེད་པས། །དབང་དུ་མཛད་དེ་བོད་ཡུལ་སྤྱན་དྲངས་པ། །དེ་ལས་བྱང་རྡོར་རྣམ་གཉིས་བསྙེན་རྫོགས་སྟེ། །རྩ་བའི་སྡེ་པ་རྣམ་བཞིའི་རྟེན་འབྲེལ་བཞིན། །འདུལ་བའི་སྡོམ་རྒྱུན་རབ་ཏུ་རྒྱས་པར་གྱུར། །དེ་ལྟར་སྐྱེས་བུ་དམ་པ་མང་པོ་ཡིས། །འདུལ་བའི་བཤད་རྒྱུན་སྒྲུབ་རྒྱུན་རྒྱ་ཆེར་སྤེལ། །ཁྱད་པར་མཁས་པ་ཆེན་པོ་མཚོ་སྣ་པ། །མགོན་པོ་ཊཀྴད་ཀྱིས་ནི་བསྐུལ་བ་ལས། །འདུལ་བའི་བསྟན་བཅོས་དུ་མ་མཛད་པ་ནི། །ཕྱི་དུས་བསྟན་པའི་མིག་འབྲས་ལྟ་བུར་གྱུར། །དེ་ལྟར་དམ་པ་རྣམས་ཀྱི་བཀའ་དྲིན་ལས། །ལྷག་པའི་ཚུལ་ཁྲིམས་དྲི་མེད་བསླབ་པ་དང་། །འདུལ་བའི་སྡེ་སྣོད་དར་ཞིང་རྒྱས་པར་མཛད། །དེང་དུས་ཀྱང་ནི་གཟུགས་བརྙན་ཙམ་ཞིག་སྣང་། །དགག་སྒྲུབ་བཅས་པ་རྒྱལ་བ་ཁོ་ནའི་ཡུལ། །སྟོན་དང་བསྟན་པ་གཅིག་གྱུར་སོ་སོར་ཐར། །ཇི་བཞིན་གང་གི་རྒྱུད་ལ་གནས་པ་ཡི། །བསྟན་རྩ་འདུལ་འཛིན་རྣམས་ལ་ཕྱག་འཚལ་ལོ། །

དེ་ཡང་སངས་རྒྱས་ཉིད་རང་བྱུང་གིས་བསྙེན་པར་རྫོགས་ནས་སླར་ལྔ་སྡེ་ཡེ་ཤེས་ཁོང་ཆུབ་ཀྱིས་བཟང་སྡེའི་ཚོགས་དྲུག་བཅུ་སྐྱབས་སུ་འགྲོ་བས་འོད་སྲུང་ཆེན་པོ་སྟོན་པར་ཁས་བླངས་པས། ཕལ་ཆེར་ཞིག་ཚུར་ཤོག་གིས། ལེགས་བྱིན་དྲི་བས་མཉེས་པས། སྐྱེ་རྒུའི་བདག་མོ་ལྕི་བའི་ཆོས་བརྒྱད་ཁས་བླངས་པས་བསྙེན་པར་རྫོགས་པ་སོགས་སྔོན་༼ཉ༢བ༽གྱི་ཆོ་ག་སངས་རྒྱས་ཉིད་དང་གསོལ་བཞིས་བསྙེན་པར་རྫོགས་པ་དགེ་འདུན་དང་འབྲེལ་བའི་ལས་ཀྱིས་སྔོན་ཆོག་གི་ཡུལ་རྣམས་བསྙེན་རྫོགས་སུ་མཛད་ལ། སངས་རྒྱས་ནས་ལོ་བདུན་པའི་སྔོན་ནས་ད་ལྟར་གྱི་ཆོ་ག་གནང་ཞིང་བརྗོད་བྱ་དོན་གྱི་འདུལ་བའི་རྒྱུན་མ་ཆད་པའོ། །བརྗོད་བྱེད་ཀྱི་འདུལ་བ་སོ་སོ་ཐར་པའི་མདོ་གཉིས་ལུང་སྡེ་བཞི་ཕྱོགས་གཏོགས་དང་བཅས་པ་བཀའ་དང་། བསྟན་བཅོས་ལ་ཉེར་སྦས་སོགས་དགྲ་བཅོམ་པ་མང་པོས་མཛད་པར་གྲགས་པ་བྱེ་བྲག་དུ་བཤད་པའི་ནང་ཚན་འདུལ་བ་བྱེ་བྲག་དུ་བཤད་པ་དང་། དྲི་མེད་བཤེས་གཉེན། ཁྱད་པར་བཤེས་གཉེན་སོགས་ཀྱིས་སོ་ཐར་མདོ་བཀྲལ། སློབ་དཔོན་དགེ་ལེགས་བཤེས་གཉེན་གྱིས་ལུང་མ་མོའི་རྒྱ་ཆེར་འགྲེལ་དང་། དུལ་ལྷས་རྣམ་འབྱེད་འགྲེལ་པ། དགེ་བའི་གཉེན་གྱིས་ལུང་ཞུ་བ། ཚུལ་ཁྲིམས་བསྐྱངས་ཀྱིས་ཕྲན་ཚེགས་རྣམས་བཀྲལ་ཞིང་། ཕྱིས་དབྱིག་གཉེན་གྱི་སློབ་མ་འདུལ་བ་རང་ལས་མཁས་པ་ཡོན་ཏན་འོད་ཀྱིས་མདོ་རྩ་བ་དང་ལས་བརྒྱ་རྩ་གཅིག་པ་བསྡུས་རང་འགྲེལ་མཛད་ཅིང་ཆོས་བཤེས་ཀྱིས་རྒྱ་ཆེར་འགྲེལ་མཛད་པ་སོགས་ནས་གཞི་ཐམས་ཅད་ཡོད་སྨྲའི་སྡོམ་རྒྱུན་མཁན་པོ་ཞི་བ་འཚོའི་བར་འདུལ་བའི་བཤད་སྒྲུབ་ཀྱི་རྒྱུན་མ་ཆད་ཅིང་དེས་བོད་ཡུལ་དུ་དར་བར་མཛད་ཏོ། །

དེ་ཡང་བསྟན་པའི་མེ་རོ་སྨད་ནས་ཇི་ལྟར་བསླང་བའི་ཚུལ་ལ་མི་མཐུན་པ་དུ་མ་སྣང་བ་ལས། ལོ་རྒྱུས་ཆེན་མོ་ལས་ནི། བསྟན་པ་བསྣུབས་པའི་དུས་དབུས་ནས་ཞང་མངའ་འཇམ་དཔལ་དང་ཡང་གོང་ཤེས་རབ་འབྱུང་གནས་གཉིས་ཁམས་སུ་བྱོན། དེའི་ཚེ་ཡང་གོང་གིས་ཁུངས་བསྟན་ནས་ཞང་མངའ་འཇམ་དཔལ་ལས་བླ་ཆེན་དགོངས་པ་རབ་གསལ་བསྙེན་པར་རྫོགས། དེའི་མཁན་བུ་ཅོག་རོ་དཔལ་གྱི་དབང་ཕྱུག་དང་གྲུམ་ཕྱིང་སླག་ཅན་གཉིས་ཡིན། དེ་ཚེ་གཙང་པ་ལོ་ཚོང་གཉིས་དབུས་པ་ཀླུ་མེས་དང་འབྲིང་སྟེ་བཞིས་ཅོག་གྲུམ་ལ་མཁན་སློབ་ཞུས་སྟེ་བླངས། མཁན་སློབ་ན་རེ་ལོ་སྟོན་མཐུ་ཆེ་བས་བསྟན་པ་སྲུངས། ཀླུ་མེས་བཙུན་པས་མཁན་པོ་གྱིས། ཚོང་གེ་བློ་རྣོ་བས་ཆོས་སྟོན། འབྲིང་ཕོ་སྦོ་མཐོ་བས་གནས་བརྟན་༼ཉ༣ན༽གྱིས་ལ་བཞི་གར་བསྡོམས་པས་གནས་གཞི་གཅིག་ཟུང་ཞིག་གསུངས་ཀྱང་མཁན་སློབ་ཀྱི་གསུང་བཅག་ནས་སོ་སོར་བཟུང་བས་སྡེ་བཞི་བྱུང་། དེ་ཡང་གླང་དར་གྱིས་ཆོས་བསྣུབས་པའི་ལྕགས་བྱ་ནས་ལོ་ངོ་གསུམ་པ་ཆུ་མོ་གླང་ལ་ཁུ་གཞོན་ནུ་རིན་ཆེན། གཉས་ཡོན་ཏན་སྙིང་པོ། མཆིམས་ལྷུན་གྲགས་དང་མཆོག་གྲུབ་གཉིས་སྟེ་བཞིས་ཀླུ་མེས་མོན་མཁར་འབྲས་ཕུར་སྤྱན་དྲངས། ཕྱི་ལོ་སྟག་ལོ་ལ་ཀ་ཆུ་གསོས་སྟེ་བཟུང་། སྤྱན་འདྲེན་བཞི་པོ་ཡང་རབ་ཏུ་བྱུང་། དེ་ནས་ལོ་བཞི་པའི་མེ་སྦྲུལ་ལ་ཐང་པོ་ཆེ་བཏབ། དེའི་འོག་དུ་འབྲིང་ཡེ་ཤེས་ཡོན་ཏན་སྨྱལ་པ་དེ་བྱོན་སྟེ་བོ་དྷི་རཱ་ཛཱས་ཁམས་གསུམ་ཕུལ་ནས་བཞུགས་སྟེ་གངས་བར་ལྷ་ཁང་དང་གཉལ་གྱི་བཟང་རུ་སོགས་གྱང་སྐོར་དགུ་བཟུང་། དེ་ནས་རག་ཤི་ཚུལ་འབྱུང་ཁམས་སུ་སྡོམ་པ་བླངས་ནས་བྱོན་སྟེ་སྣང་གསལ་ལྷ་ཁང་བཟུང་། དེའི་གོང་ཙམ་དུ་རྦ་བཙུན་བློ་གྲོས་བྱོན་སྟེ་སྡོམ་པ་མ་བླངས་སྔོན་གྱི་དགྲ་བཅོམ་གཙུག་ཕུད་ཅན་ལ་གཙུག་ཕུད་རང་གིས་དོར་བ་ཡིན། དེས་ན་དབུས་ཀྱི་བསྟན་པ་ཕྱི་དར་གྱི་ཐོག་མ་ཀླུ་མེས་ཡིན་ལ་དེའི་གོང་དུ་དབུ་མ་མཛོད་མཁན་དང་གླན་སྟོན་ཤེས་རབ་རྡོ་རྗེ་བྱ་བ་ཁམས་ནས་བྱོན་ཡང་བསྟན་པ་མ་ཚུགས་ཅེས་བཤད་ཏོ། །

ཡང་དཔོན་བི་ཅིས་བྲིས་པ་བདེ་སྔོན་ན་སྣང་བ་ནི། སྨར་གཡོ་གཙང་གསུམ་གྱིས་མདོ་སྨད་སྲོ་གུ་ལུང་དུ་བྱོན། དེའི་ཚེ་རྒྱལ་པོའི་ཆོས་བློན་འབྲོ་སྟག་སྣང་ཁྲི་གསུམ་རྗེས་བསྟན་པ་གསལ་ནུས་པར་སྨོན་ལམ་བཏབ་ནས་སོ་ལྔ་པ་ལྕགས་ཕག་ལ་ཚེ་འཕོས་སྟེ་ཙོང་ཁ་བདེ་ཁམས་སུ་ཆུ་བྱི་ལ་འཁྲུངས། ནར་སོན་ནས་ནོན་འཇམ་དཔལ་བཟླས་ལུང་བླངས། ཁང་རིན་རྡོར་ཞེས་སྤྱན་རས་གཟིགས་ཞལ་མཐོང་བ་ཞིག་ལ་སེམས་བསྐྱེད། སྐྱི་རྒྱལ་བའི་གཙུག་ཏོར་ལ་དབུ་ཚད། ནམ་དགའ་ལྡན་བྱང་ཆུབ་ལ་ཡོ་ག་གསན། འཁོར་བའི་སྡུག་བསྔལ་བསལ་ནས་ཐར་བ་ཡི། །བདུད་རྩིས་འགྲོ་བའི་སྡུག་བསྔལ་ཞི་བྱེད་པའི། །བསྟན་པ་༼ཉ༣བ༽ཕྱོགས་བཅུར་རྒྱས་པར་བྱ་བའི་ཕྱིར། །དང་པོར་བདག་གིས་རབ་ཏུ་བྱུང་བར་བྱ། །ཞེས་གཙང་གིས་མཁན་པོ། གཡོ་སྨར་གྱིས་སློབ་དཔོན་བྱས་སྟེ་རབ་བྱུང་བསྙེན་པར་རྫོགས། དེ་ནས་བྱང་ཕྱོགས་སུ་མི་ཉག་ལྷའི་ཡུལ་དུ་གོ་རོང་སེང་གེ་གྲགས་ལ་འདུལ་བ་གསན་པས་ལུང་སྡེ་བཞི་བསྟན་བཅོས་དང་བཅས་པ་བྱིན་ནས་བསྟན་པ་གསལ་བར་གྱིས་ཅིག་ཁོ་བོ་ནི་ཡུན་རིང་དུ་མི་འཚོའོ་གསུངས། དེ་ནས་དབུས་སུ་ཞང་ཆེན་པོ་དགེ་བ་ལ་ཆོས་ཉན་དུ་འབྱོན་བཞེད་པ་ན་ཀློང་ཐང་སྒྲོལ་མར་དབུས་ནས་རྒྱལ་པོའི་ཕོ་ཉ་བ་མངར་གཡུ་མཚོ་བྱ་བ་ཞིག་འདུག་པ་ན་རེ་དབུས་སུ་མུ་གེ་ཆེན་པོ་བྱུང་བས་བཙུན་པ་ཁྱོད་ཀྱིས་བཤུལ་ཡང་མི་ཕྱེད་བཀའ་འོད་མཆོག་གྲགས་པ་ལྷོ་བལ་ཏུ་ཆོས་བསླབས་ནས་ཁམས་སུ་བྱོན་ཟེར་བས་ལོག་སྟེ་ལྷ་རྩེ་བྷིག་ཏིག་གི་གནས་གཞིར་བཀའ་ལས་འབུམ་ཊཱིཀ་དང་ས་སྡེ་སོགས་མངོན་པའི་ཐེག་ཆེན་ལོ་བཅུ་གཉིས་གསན། རྨང་ལམ་ན་གླང་པོ་ཆེ་བཅིབས་ནོར་བུ་བསྣམས་ནས་ཚོང་འདུས་རྣམས་སུ་བྱོན་པས་མི་ཀུན་ན་རེ་བཙུན་པ་ཁྱོད་ཀྱི་ནོར་བུ་བཟང་སྟེ་རེ་ཞིག་ཉོ་བ་ཡང་མེད་རིན་ཡང་མི་ཐེག་ཟེར་བ་རྨིས་པས། བསྟན་པ་རིན་ཆེན་སྒྲོམ་ཕྱེ་སྟེ། །ཡོན་ཏན་མཆོག་གི་ནོར་བྱིན་ཡང་། །དམན་རྣམས་དོན་དུ་མི་གཉེར་བས། །རེ་ཞིག་ནགས་སུ་གནས་པར་བྱ། །ཞེས་དགོངས་ཚེ་རི་དན་ཏིག་གི་ཐེའུ་རང་དཔུན་དགུས། བདག་ཅག་གིས་ཕྱོགས་གང་དང་གང་ན་དགོན་པ་ཆེན་པོ་དངོས་གྲུབ་བརྙེས་པ་མང་དུ་བྱུང་བ་རྩ་བ་དང་འབྲས་བུ་ལ་སོགས་པ་རྙེད་སླ་བ་དེར་འབྱོན་པར་ཅི་གནང་། བདག་ཅག་གིས་ཀྱང་བྲན་དང་དགེ་བསྙེན་ཏུ་བགྱིའོ་ཞེས་ཞུས་སྟེ་དེར་བྱོན་ནས་མཆོད་གཏོར་རྒྱ་ཆེན་པོ་མཛད་དེ། བསྟན་པ་སྲུང་བ་སྐྱོབ་པའི་སྤྱན་སྔ་རུ། །ཐུགས་དམ་བཞེས་པ་རྒྱལ་སྲས་དཔའ་རྣམས་དང་། །འཇིག་རྟེན་སྐྱོང་བ་རྫུ་འཕྲུལ་སྟོབས་ལྡན་པ། །སྐྱོབ་ལ་གུས་རྣམས་བདག་ལ་གདོང་གྲོགས་མཛོད། །ཅེས་འཕྲིན་ལས་བསྐུལ་ལོ། །

དེ་ན་གཅིག་ཅར་འཇུག་པ་ཅེས་དགེ་བའི་༼ཉ༤ན༽ཕྱོགས་མི་བྱེད་པ་མང་བས་དེའི་ཆེད་དུ་ལྷ་ཁང་དང་མཆོད་རྟེན་མང་པོ་བཞེངས་པས་ཡུལ་དེར་ཚོན་རྩི་ཡང་བྱུང་། གཟོ་ཡང་རང་གིས་མཛད། དེར་པ་གོང་ཡེ་ཤེས་གཡུང་དྲུང་འཁོར་མང་པོ་དང་བཅས་པ་དན་ཏིག་དུ་བྱོན་པ་ན་བླ་ཆེན་པོས་འདུལ་བའི་བསླབ་གཞི་བརྗོད་པས་དད་ཅིང་རང་གི་སྤྱོད་པས་འགྱོད་དེ་རབ་ཏུ་བྱུང་། དེ་བཞིན་དུ་པར་གྲགས་པ། ཇ་པ་གྲགས་པ་དང་བཙུན་ཆེན་ཤེར་འབྱུང་། གཞང་དཔལ་རྡོར་དང་སྲགས་རྒྱ་མཚོ། འལ་རྡོར་དབང་དང་སྣུབས་དཔལ་དབང་། ཟོང་མཆོག་ཆོས་སྐྱོང་དང་མཚུར་ཤེས་རབ་མཆོག་སྟེ་གཉིས་རེ་ཉེ་བར་རབ་ཏུ་བྱུང་བས། པ་བར་གཉིས། ཇ་ཅོག་གཉིས། གཞང་གྲགས་གཉིས། འལ་སྣུབས་གཉིས། ཟོང་མཚུར་གཉིས་ཅེས་བྱ་ལ་མཚུར་གྱི་མཁན་བུ་ཀླུ་མེས་སོགས་དབུས་གཙང་པ་རྣམས་ཡིན་ནོ། །

དེར་ཡང་དག་འཇོག་ལ་རྩེ་གཅིག་དུ་བརྩོན་པ་ལས་ཅི་ཞིག་ན་བརྒྱ་བྱིན་ལ་སོགས་པའི་ལྷ་རྣམས་མཚན་མོ་སྣང་བ་ཆེན་པོས་ཆོས་ཉན་པའི་ཕྱིར་ལྷགས་སྟེ་ཆོས་ཀྱི་གཏམ་གྱིས་ཡིད་ཚིམ་ནས་བཙུན་པ་ཁྱེད་ནི་བཟང་ན་མི་མ་ཡིན་པའི་འཁོར་འདི་དག་ནི་ངན་ནོ་ཟེར་ནས་སོང་། འཁོར་རྣམས་ཀྱིས་མདང་སྣང་བ་འདི་ལྟ་བུ་གདའ་བ་ཁྱེད་ངེས་པར་སྤྲུལ་བ་ལགས་སམ་ཞུས་པས། ཁོ་བོ་ནི་སྤྲུལ་པ་མ་ཡིན་གྱི་ཐེག་ཆེན་སྦྱོར་ལམ་པ་སྣང་བ་ཐོབ་པའི་བན་ནྡྷེ་དགེ་བ་གསལ་ལོ་ཞེས་གསུངས།

ཡང་སྐབས་གཞན་དུ། དང་པོ་བུད་མེད་སྒོག་ཚོང་མ། །བར་དུ་སྟག་སྣ་ཁྲི་སུམ་རྗེ། །ད་ལྟ་མུ་ཟུ་དགེ་བ་གསལ། །ཞེས་ཀྱང་གསུང་སྐད། དེ་ལྟ་བུའི་བླ་ཆེན་པོས་ལོ་ཞེ་དགུ་ལ་དན་ཏིག་དུ་བྱོན། སུམ་བཅུ་རྩ་ལྔ་དེར་བཞུགས། བརྒྱད་བཅུ་རྩ་བཞི་ཕག་ལ་གཤེགས། འཕགས་པ་ཐོགས་མེད་དང་བཙུན་པ་མཆེ་བའི་སྡེ་གཉིས་ཀྱིས་ཡུམ་དོན་མི་འདྲ་བར་བཀྲལ་བ་དེ་ཁོ་བོས་བྱམས་པ་ལ་ཞུ་དགོས་སློབ་དཔོན་དེ་གཉིས་ཀྱང་ད་ལྟ་དགའ་ལྡན་ན་བཞུགས་པ་ཡིན། ཡང་འཇིག་རྟེན་འདིར་ད་ལྟ་འཕགས་པ་འཇམ་དཔལ་བྱོན་ཡང་བསྐྲད་དེ་གཏོང་༼ཉ༤བ༽ནའང་ཁོ་བོ་ནི་བྱམས་པ་མ་བྱོན་གྱི་བར་དུ་འཛམ་གླིང་འདི་ཐམས་ཅད་ཏུ་སྐྱེ་བ་བརྒྱད་ཙམ་རེ་ལེན་དགོས་ཅེས་གསུངས་སྟེ་དགའ་ལྡན་དུ་གཤེགས། ཞེས་དཔོན་བི་ཅིས་བྲིས་པར་སྣང་།

ས་སྐྱ་བླ་མའི་ཆོས་བྱུང་ལས་ནི་བསྟན་པ་བསྣུབས་པའི་ཚེ་དང་པོར་སྨར་གཡོ་གཙང་གསུམ། དེ་ནས་བཀའ་འོད་མཆོག་གྲགས་པ་དང་རོང་པོ་ལྷུན་གྱི་དཔལ་གཉིས། དེ་ནས་ལྷ་ལུང་རྣམས་རིམ་པར་བྲོས། བོན་པོའི་བུ་སྨུ་གསལ་འབར་རབ་ཏུ་ཕྱུང་སྟེ་ཤཱཀྱ་དགེ་བ་གསལ་དུ་བཏགས་ནས་མཁས་པར་གྱུར། དེ་ནས་བལ་རྡོ་རྗེ་དབང་ཕྱུག་སྣུབས་དཔལ་གྱི་བྱང་ཆུབ། ཡང་གོང་ཡེ་ཤེས་གཡུང་དྲུང་། སྦར་རིན་ཆེན། ལྕང་ཡེ་ཤེས་སེང་གེ་ཅོག་རོ་ཤེར་བྱང་། ཤོད་ཆུང་པ་ཤེར་གྲགས། ཨན་འབར་བ་བྱང་ཆུབ། གྲུམ་ཡེ་རྒྱན། སྣུབས་དཔལ་བྱང་། སྒྲོ་མཛྙུ་ཤྲཱི་སོགས་མཁས་བཙུན་མང་དུ་བྱོན། ཆོས་བསྣུབས་ནས་ལོ་དྲུག་བཅུ་ན་འཕན་ཡུལ་ཞོགས་པ་བོན་པོ་སྨུ་གསལ་གཤེན་འབར་གྱི་བུ་སྨུ་ཟ་འཕེན་བྱ་བའི་བྱིས་པས་སྣང་གསལ་ལྷ་ཁང་དུ་ཕྱིན་པས་གྱང་རིས་ལ་རབ་བྱུང་ཆོས་ཉན་བཤད་བྱེད་པའི་གཟུགས་མཐོང་ནས་དྲིས་པས་རྒན་མོ་ཞིག་ན་རེ་རབ་ཏུ་བྱུང་བ་བྱ་བའི་གཟུགས་ཡིན་ཟེར་བས་བྱིས་པ་དད་དེ་ངུས་ནས་ད་ག་ན་ཡོད་དྲིས་པས་ང་བུ་མོའི་དུས་ན་ཡོང་སྟེ་ཕྱིས་བསྣུབས་ནས་མེད། ད་ལྟ་ཁམས་ན་ཡོད་པར་འདུག་ཟེར་བས་བྱིས་པ་དེས་ལུས་སྲོག་ལ་མ་བལྟས་པར་ཕྱིན་སྟེ་རབ་ཏུ་བྱུང་བས་བླ་ཆེན་དགོངས་པ་གསལ་དུ་གྲགས།

དབུས་གཙང་གི་མི་བདུན་ཞེས་ཀླུ་༼ཀླུ་མེས་ཚུལ་ཁྲིམས་ཤེར་རབ།༽ འབྲིང་༼འབྲིང་ཡེ་ཤེས་ཡོན་ཏན།༽ ལོ་༼ལོ་སྟོན་རྡོ་རྗེ་དབང་ཕྱུག༽ཚོང་༼ཚོང་བཙུན་ཤེས་རབ་སེངྒེ།༽ གི་སྟེང་དུ་སུམ་པ་ཡེ་བློ་༼སུམ་པ་ཡེ་ཤེས་བློ་གྲོས།༽ རྒྱ་བན་བློ་ཤེ་གཞོན་བན་ཆོས་མཆོག་སྟེ་བདུན་ཕྱིན་པ་གྲུམ་དང་ཅོག་རོ་ལས་སྡོམ་པ་མནོས་ནས་ལོག་དེ་ནས་མཐའ་བཞི་རྒྱལ་འཕགས། རག་ཤི་ཚུལ་འབྱུང་། ༼རག་ཤི་ཚུལ་ཁྲིམས་འབྱུང་གནས།༽ རྦ་བཙུན་བློ་གྲོས། ༼རྦ་ཚུལ་ཁྲིམས་བློ་གྲོས།༽ ཉང་བྲན་ཆོས་སྐྱབས། གྲུམ་ཤིང་ཤེར་སྨོན་སྟེ་ལྔས་དེའི་རྗེས་སུ་གྲུམ་ཅོག་ལས་བླངས་ཅེས་འཆད་པར་སྣང་ཡང་ཅུང་ཟད་མ་དག་པ་ཅིག་སྟེ། དེའི་ལུགས་ལ་༼ཉ༥ན༽བྱིས་པ་ཁམས་སུ་ཕྱིན་པ་དེ་ཁོ་ན་ལ་ཤཱཀྱ་དགེ་བ་གསལ་དུ་བཏགས་པ་ཕྱིས་མཁས་པར་གྱུར་ནས་དགོངས་པ་རབ་གསལ་དུ་གྲགས་པ་ཡིན་པས་ལན་གཉིས་སུ་བགྲང་མི་འོས་ལ་དབུས་གཙང་མི་བཅུ་སུས་ཀྱང་བླ་ཆེན་དང་དེའི་སློབ་མ་ལའང་མ་ཐུག་ན་དེས་བསྟན་པའི་མེ་རོ་གསོས་པར་ཇི་ལྟར་འཆད།

དེས་ན་རྗེ་རང་བྱུང་རྡོ་རྗེ་དང་ཀུན་མཁྱེན་བུ་སྟོན་སོགས་བཞེད་པ་ནི་འདི་ཡིན་སྟེ། བསྟན་པ་བསྣུབས་པའི་ཚེ་འཇང་གི་གྱེལ་མི་གཙང་རབ་གསལ། བོ་དོང་པ་གཡོ་དགེ་འབྱུང་། སྟོད་ལུགས་པ་སྨར་ཤཱཀྱ་མུ་ནི་དང་གསུམ་ཆུ་བོ་རི་ལ་སྒོམ་ཞིང་ཡོད་པས་བཙུན་པ་ཁྱི་ར་བྱེད་པ་མཐོང་ནས་དྲིས་པས་ཆོས་བསྣུབས་པར་ཤེས་ནས་འདུལ་བ་དྲེལ་ཁལ་གཅིག་བཀལ་ནས་སྐད་རིས་མི་གཅིག་པའི་སར་བསྟན་པ་དཔེལ་སྙམ་ནས་གར་ལོག་དང་ཧོར་ཡུལ་དུ་ཕྱིན་ཡང་དར་བར་མ་ནུས་སྟེ་མདོ་སྨད་ལྷོ་ངོས་ཀྱི་བེ་རོ་ཚ་ཆོན་ཚུར་ཐོན་རྨ་ཆུའི་རྒྱུད་རྨ་ལུང་རྡོ་རྗེ་བྲག་ར་ཨན་ཆུང་གནམ་རྫོང་ཡང་ཟེར་བ་དན་ཏིག་ཤེལ་གྱི་ཡང་དགོན་ན་སྒོམ་ཞིང་ཡོད་པ་རྨ་ཆུ་པའི་ཕྱུགས་རྫིས་མཐོང་སྟེ་མི་རྣམས་ལ་སྨྲས་པས་མོས་སྤྱོད་ཀྱི་ས་བ་མུ་ཟུ་གསལ་འབར་བྱ་བས་བལྟར་ཕྱིན་པས་དད་དེ་རབ་ཏུ་འབྱུང་བར་ཞུས་པས་འདུལ་བའི་པོ་ཏི་གཏད་ནས་འདི་ལྟོས་དད་ན་རབ་ཏུ་དབྱུང་ངོ་གསུངས་བལྟས་པས་ཆེར་དད་དེ་མཆི་མ་བྱུང་། དེར་སྨར་གྱིས་མཁན་པོ་གཡོས་སློབ་དཔོན་བྱས་སྟེ་རབ་ཏུ་ཕྱུང་། མཁན་སློབ་ལས་མིང་སྦྱར་སྟེ་ཤཱཀྱ་དགེ་བ་རབ་གསལ་ཏུ་བཏགས། ཕྱིས་ཐུགས་རབ་ཆེ་བས་དགོངས་པ་རབ་གསལ་དུ་གྲགས་སོ། །

བསྙེན་རྫོགས་ཞུས་པ་དགེ་སློང་ལྔ་མ་ཚང་བས་མི་འོང་གསུངས་ནས་སྔར་ལྷ་ལུང་དཔལ་རྡོར་བ་གསུམ་ཀློང་ཐང་ན་འདུག་པར་ཐོས་ནས་བཙལ་བས་ཁོང་ན་རེ་ངས་རྒྱལ་པོ་བསད་པས་ཁ་སྐོང་མི་འོང་གཞན་བཙལ་གྱི་གསུངས་སྟེ་རྒྱའི་ཧྭ་ཤང་ཀེ་ཝ་ཇ་དང་གྱི་ཕན་གཉིས་བཏང་སྟེ་ལྔས་བསྙེན་པར་རྫོགས་ནས་འདུལ་བ་ལོ་བཅོ་ལྔ་གསན་ཞེས་རྗེ་རང་བྱུང་པ་བཞེད།

རྫོགས་ནས་ལོ་ལྔ་ལོན་པ་དང་༼ཉ༥བ༽དབུས་ནས་གླག་པ་ལམ་པ་ཀླུ་མེས་ཚུལ་ཁྲིམས་ཤེས་རབ། སྨྱལ་པ་འབྲིང་ཡེ་ཤེས་ཡོན་ཏན། གཡོ་རུ་པ་ན་ཚུལ་ཁྲིམས་བློ་གྲོས། རག་ཤི་ཚུལ་ཁྲིམས་འབྱུང་གནས། སུམ་པ་ཡེ་ཤེས་བློ་གྲོས་སྟེ་ལྔ་། གཙང་ནས་མགུར་མོ་རབ་ཁ་བ་ལོ་སྟོན་རྡོ་རྗེ་དབང་ཕྱུག །ཤབ་སྒོ་ལྔའི་ཚོང་བཙུན་ཤེས་རབ་སེང་གེ །མངའ་རིས་པ་འོད་བརྒྱད་དཔུན་གཉིས། བོ་དོང་པ་ཨུ་དཀར་དེ་ཝ་དང་ལྔ་སྟེ་དབུས་གཙང་གི་མི་བཅུས་ཁམས་སུ་བྱོན། བསམ་ཡས་ཀྱི་མངའ་བདག་ཚན་ཡེ་ཤེས་རྒྱལ་མཚན་གྱིས་ཁམས་སུ་བརྫངས་ཅེས་ཀྱང་གྲགས།

བཀའ་གདམས་ཀྱི་ཡི་གེ་འགའ་ལས་རྙེད་འཚོལ་ལ་ཕྱིན་པ་འདོད་པ་བཞིན་མ་འགྲུབ་ནས་རྒྱ་སྲང་ལ་ལྷུང་བའི་ཚེའུ་ཅག་རྣམས་ཟང་ཟིང་གི་ཆེད་དུ་འདི་ལྟར་དཀའ་བ་སྤྱོད་པ་བས་འདི་ཕྱི་ཐམས་ཅད་དུ་བདེ་བའི་ཆོས་བྱའམ་ཞེས་མོལ་ནས་རབ་ཏུ་འབྱུང་བར་འཆམས། ཕྱག་རྟེན་མེད་ཅེས་གླེངས་པས་ཁོང་རང་ཆོས་རྒྱུས་ཆེ་བ་འགས་གྲོས་བཏོན་མེ་ཏོག་མང་དུ་འཐུས་ནས་བླ་མ་འབྱོན་པའི་མདུན་དུ་མེ་ཏོག་གཏོར། ཕྱག་གུས་པར་བྱས་པས་ཁྱེད་རྣམས་ནི་ག་ནས་ཡིན་ནམ་མི་མཐོང་བ་ཅན་འགའ་འདུག་གསུངས་ནས་མཉེས་ཅེས་སྣང་། བླ་ཆེན་ལ་མཁན་པོ་ཞུས་པས་ངས་བསྙེན་པར་རྫོགས་ནས་ལོ་ལྔ་ལས་མ་ལོན་པས་མི་བཏུབ་གསུངས། སྨར་གཡོ་གཙང་གསུམ་གྱིས་ངེད་རྒས་པས་མཁན་བུ་མི་འཁྱོངས་དམིགས་བསལ་ལ་གང་ཟག་ཁྱད་པར་ཅན་གྱིས་བཏུབ་པས་ཁྱོད་ཀྱིས་གྱིས་གསུངས་སྟེ་བླ་ཆེན་གྱིས་མཁན་པོ་མཛད་དེ་སྟན་ཐོག་གཅིག་དུ་ཚིགས་གསུམ་རིམ་ནོད་དུ་སྒྲུབ་པ་ཆིག་རྫོགས་སུ་བསྙེན་པར་རྫོགས། བྱིན་པོ་ཚོ་ཡར་འོངས། ཀླུ་མེས་ཀྱིས་གྲུམ་ལ་འདུལ་བ་ཉན་ཞིང་བསྡད་ཏོ། །

དེའི་དུས་རག་ཤིའི་གཅུང་དང་རྦའི་གཅུང་ཕུ་བོ་བསུར་འོངས་པ་དང་ཀློང་ཐང་དུ་མཇལ་བས་གཅུང་གཉིས་དད་དེ་ལོས་མཁན་པོ་བྱས་ཕུ་བོ་གཉིས་ཀྱི་སློབ་དཔོན་བྱས་སྟེ་རབ་ཏུ་བྱུང་བས་དེ་ཕྱིན་རྦ་རག་གཉིས་གཅིག་དུ་སྡེབ་བོ། །

དེ་ནས་ལོ་སྟོན་ན་རེ་ཁྱེད་རྣམས་འདིར་བཞུགས། ༼ཉ༦ན༽ངས་ཚོང་པ་དང་འགྲོགས་སྟེ་དབུས་གཙང་དུ་ཕྱིན་ལ་བསྟན་པ་དར་བར་ནུས་ན་བསྡད་ཀྱི་ཁྱེད་རྣམས་ཡང་བྱོན། མི་ནུས་ན་ལོག་ལ་འོང་གསུངས་ནས་འདན་མའི་ཚོང་པ་དང་འགྲོགས་སྟེ་བྱོན་པས་ཚོང་པ་སྔར་སུམ་འཕྲང་ནས་ལྡོག་པ་ལ། ལོ་སྟོན་གྱིས་འདི་ནས་མ་ལྡོག་པར་གཙང་དུ་སོང་ཚོང་ལེགས་པར་འོང་། མགུར་མོ་རབ་ཁ་ན་ལོ་ནད་གཙུག་ན་བྱ་བ་ཡོད། དེ་ལ་ཁྱོད་ཀྱི་བུ་རབ་ཏུ་བྱུང་ནས་དབུས་ན་ཡོད་གྱིས་ཅིག་བྱས་སྟེ་བཏང་བས་ཚོང་ལེགས་པར་བྱུང་། དེ་ཕྱིན་མགུར་མོར་ཚོང་འདུས་ཆགས།

ཕྱི་ལོ་ཀླུ་མེས་ཀྱིས་མཁན་པོ་ལ་ཁོ་བོ་དབུས་གཙང་དུ་འགྲོ་བས་མཆོད་གནས་ཅིག་ཞུ་བྱས་པས་བོན་པོའི་ཞྭ་འོབས་ཞུ་ཕོག་ནས་ས་སེར་བཏབ་པ་གསོལ་འཕྲོ་ཞིག་གནང་ནས་འདི་གོན་ལ་ང་རྗེས་སུ་དྲན་པར་གྱིས་གསུངས་སྟེ་གསོལ་ནས་ཕྱིས་དབུས་སུ་ཚད་པ་ཚབས་རྒྱབ་བལྟབ་སྟེ་གསོལ་བས་ཞྭ་སྣ་རིངས་སུ་གྲགས་པ་བྱུང་ལ་དབུས་གཙང་མི་བཅུ་ལས་མཆེད་པ་ཕལ་ཆེར་གྱི་ཞྭ་ཡིན། ཕྱིས་བཀའ་གདམས་ཀྱི་གཞུང་མན་ངག་པ་གཉིས་ལའང་འདི་ལས་གྱེས་པའི་ཞྭ་ཅུང་ཟད་མི་འདྲ་བ་རེ་ཡོད་ཅིང་དྭགས་པོ་སྒོམ་ཚུལ་གྱིས་འདིའི་རྒྱབ་བལྟབ་སྟེ་གསོལ་བས་སློབ་དཔོན་སྒོམ་ཚུལ་གྱི་ཞྭ་ཞེས་སྒོམ་ཞྭར་ཡང་གྲགས་སོ། །

དེ་ནས་ཁོང་རྣམས་ཀྱིས་བསམ་ཡས་སུ་བྱོན་སྟེ་ཀླུ་མེས་ཀྱིས་ཀ་ཆུ་ཆེ་མཆེད་ཀྱིས་བུ་ཚལ་དང་དབུ་རྩེ། རག་ཤི་མཆེད་ཀྱིས་དགེ་རྒྱས། འབྲིང་གིས་ཟངས་ཁང་བཟུང་། དེ་ནས་དབུས་པ་ལྔས་གནས་གཞི་སོ་སོ་རྩིག་པར་བྱས། ཀླུ་མེས་ཀྱི་དབུ་རུར་ལ་མོ་ཆག་དེའུ་བཏབ། མི་ཆོས་ཀྱི་ས་ཁུལ་དུ་བ་ལམ་གནས་བརྩིགས། ས་བྱ་ལ་མོར་འགྱེལ་བརྩིགས། ཕྱི་ལོ་གླན་རྡོག་རབ་ཏུ་ཕྱུང་། དེའི་ཕྱི་ལོ་ཡེར་པ་བ་རང་བཏབ། གྲུ་མེར་སོགས་བཅོ་བརྒྱད་རབ་ཏུ་ཕྱུང་། ཚོང་འདུས་གནས་བཞེངས། ཕྱིས་ཚེ་སྤོང་གི་སེ་ར་ཕུག་པར་བཞུགས་ནས་ཐང་དུ་བྱོན་པའི་ལམ་དུ་གྲོངས་སྟེ་ཀླུ་མེས་དང་གྲུ་མེར་གཉིས་ཀའི་གདུང་མཆོད་རྟེན་འོད་འབར་ན་མ་ཉམས་པར་༼ཉ༦བ༽བཞུགས། ཀླུ་མེས་ཀྱི་མཁན་བུ་ཞང་༼ཞང་སྣ་ནམ་རྡོ་རྗེ་དབང་ཕྱུག༽རྔོག་༼རྔོག་བྱང་ཆུབ་བྱུང་གནས།༽ གླན་༼གླན་ཡེ་ཤེས་ཤེས་རབ།༽ གྲུ་མེར་༼གྲུ་མེར་ཚུལ་ཁྲིམས་བྱུང་གནས།༽ སྟེ་ཀ་བ་བཞི་ཡམ་ཤུད་༼ཡམ་ཤུད་རྒྱལ་བ་འོད།༽ སོགས་མང་དུ་བྱོན།

དེ་ལ་ཞང་སྣ་ནམ་རྡོ་རྗེ་དབང་ཕྱུག་ནི་བྱམས་པའི་སྤྲུལ་པར་གྲགས། སྣ་ནམ་ཇོ་སྲས་དང་ཞང་ལྕམ་སྒྲོལ་མའི་སྲས་སུ་ཉམས་དགའ་མོར་འཁྲུངས། ལོ་བཅོ་བརྒྱད་པ་ལ་ར་བ་ཟླུམ་པོར་ཀླུ་མེས་ལས་རབ་ཏུ་བྱུང་། དང་པོར་ར་ཆག་བཏབ། སོ་བདུན་པ་ཆུ་བྱི་ལ་རྒྱལ་ལུག་ལྷས་ཀྱི་ལྷ་ཁང་བཞེངས། རྒྱ་གར་དུ་བྱོན་རྡོ་རྗེ་གདན་པ་དང་མཇལ་ནས་འདུལ་བ་གསན་ཞིང་རྒྱ་གར་དུ་ཡང་འདུལ་བ་བཤད། གྱ་ལྔ་པ་ལྕགས་བྱི་ལ་གཤེགས། གདན་ས་གླན་ཚུལ་བྱང་གིས་བཟུང་སྟེ་པུ་ཏོ་བའི་མཁན་པོ་ཡིན། ཞང་ནས་མཁན་རབས་བཅུ་དྲུག་ལ་ལོ་ཉིས་བརྒྱ་ཉེར་བརྒྱད་འདས་པ་ན་ཧོར་དམག་གི་ཐོག་མ་དོར་ཏོག་གི་དམག་བྱུང་བས་རྒྱལ་ལྷ་ཁང་བསྲེགས། བཙུན་པ་སོ་སྟོན་སོགས་ལྔ་བརྒྱ་ཙམ་བཀྲོངས། སླར་དོར་ཏོག་གིས་གསེར་བྲེ་དངུལ་བྲེ་མང་པོ་རྒྱུར་སྦྱར་སྟེ་གསོས། འདི་ལས་མཆེད་པ་ཞང་སྐོར་ཞེས་གྲགས།

རྔོག་བྱང་ཆུབ་འབྱུང་གནས་ཀྱིས་ཡེར་པ་བཟུང་། གཡུ་སྒྲོ་ཁང་དམར། བཟད་ཀྱི་ལྡིང་པ། ཆུ་ཤུལ་ན་བོ། སྦུས་སྡེ་ལྷོ་གོང་། ཡོལ་ཐང་། ལབ་སོ། གྲལ་མ་ཐང་། ཁ་རག་སོ་གཅིག་གཞུ་ཀུན་ར། ཚ་མིག་སོགས་བརྩིགས། རྔོག་གི་མཁན་བུ་ཞིག་གིས་ལྷོ་ནུབ་ཏུ་ལྷ་མདོ་བརྩིགས་པ་ལས་འབྲེ་ཆོ་ཞེས་མང་དུ་མཆེད། དེ་རྣམས་རྔོག་སྐོར་དུ་གྲགས།

གླན་ཡེ་ཤེས་ཤེས་རབ་ཀྱིས་རྒྱ་སར་སྒང་། བླག་མདའ། མཚལ་ཆུང་བཟུང་སྟེ་གླན་ཚོའོ། །

ཐང་པོ་ཆེ་རྩིག་པ་ལ་ཁུའི་བནྡྷེ་མི་གསུམ་སོགས་ཕྱེད་དང་བརྒྱད་དུ་གྲགས་ཀྱང་གཙོ་བོར་གྲུ་མེར་ཚུལ་ཁྲིམས་འབྱུང་གནས་ཀྱིས་བཏབ་སྟེ་ཀླུ་མེས་ཉིད་ཀྱིས་ཀྱང་བཞུགས། འདི་ལས་མཆེད་པ་ལ་ཐང་སྐོར་དུ་གྲགས་ཤིང་གྲུ་མེར་གྱི་མཁན་བུ་ཁུ་སྟོན་བརྩོན་འགྲུས་གཡུང་དྲུང་གིས་བཟུང་། དེ་ནས་ཁུ་འབྱུང་རྒྱན་ཁུ་ཤེར་བརྩོན་སོགས་ནས་ཁུ་རྒྱལ་ཚའི་བར་བྱོན། དེ་ནས་ཆག་ལོའི་སློབ་༼ཉ༧ན༽མ་བླ་བྲང་པ་གཞོན་ནུ་རྒྱལ་མཚན་ནས་བླ་བྲང་པ་དང་། ལོ་པའི་སངས་རྒྱས་ཇོ་བོའི་སློབ་མ་གསེར་ཁང་པ་དང་། ཁུ་མདོ་སྡེ་འབར་གྱི་ཆོས་བརྒྱུད་འཛིན་པ་ཁུ་པ་སྟེ་གསུམ་དུ་གྱེས་སོ། །ཡང་ཁུའི་བནྡྷེ་མི་གསུམ་གྱི་ཁུ་ཤུད་པུ་ཚ་གཞོན་ནུ་གྲགས་པས་ཁུ་ཚེས་ཀྱི་སོ་མཚམས་སུ་འཇུ་མ་བཞེངས། དེ་ནས་ཡུགས་ཀྱི་ཤུད་པུས་སྤྱན་དྲངས་སྟེ་བ་ཤི་བཏབ། རྒྱ་གར་གྱི་ཤིང་བ་ཤེ་རུ་ལས་བྱས་པའི་རྟེན་ཞིག་ཡོད་པའི་མིང་ཆགས་ནས་བ་ཤི་རུའི་ལྷ་ཁང་ཟེར། དེ་ནས་ཡར་སྟོད་དུ་བར་ཡུལ་བཞེངས་སོ། །

ཡམ་ཤུད་རྒྱལ་བ་འོད་ཀྱིས་གཡུ་རྩེ་ལྷ་ཁང་ཁྲབ་ལ་ཁ་ཕུག་བོ་ཆེ་གད་པ་ཐོག་ལྕང་ཚགས་སོགས་བཟུང་། དེའི་མཁན་བུ་མགར་སྲགས་གཉིས་གྲ་པ་མངོན་ཤེས་སོགས་ལས་སྨྱལ་པ་མགར་སྲགས་གཉིས་ཀྱི་བྱར་ཡུར་འོག་དང་རྩི་འོར་བཟུང་ནས་སྨྱལ་གྱི་ཀླུ་མས་རྣམས་བྱུང་། གྲ་པ་མངོན་ཤེས་ནི་མངོན་པ་ལ་མཁས་པས་དེར་གྲགས། མཆིམས་རྡོ་རྗེ་སྤྲེ་ཆུང་གི་རྒྱུད་པ་ཡིན་ལ་བར་ཅིག་ནས་ཞང་དུ་འབོད། འཁྲུངས་ཡུལ་དག་ས་པོ་ལ་མཚན་དབང་ཕྱུག་འབར་དུ་དོད་པ་དང་། འཁྲུངས་ཡུལ་གྲ་མཚན་ཤེས་རབ་རྒྱལ་བར་འདོད་པ་གཉིས་སྣང་། ཁུ་བོ་ལས་ཞང་བློན་གྱི་སྒྲུབ་ལུང་བླངས་པ་ཙམ་གྱིས་ཞལ་མཐོང་སྟེ་ནུས་མཐུ་ཆེ་མཁས་པ་ཆེན་པོར་གྱུར་སྟེ་དམ་པ་རྒྱ་གར་ལས་ཞི་བྱེད་སྒྲོན་མ་དགུ་དང་ཁ་ཚ་ཟླ་མགོན་ལས་སྦྱོར་དྲུག་གསན་སྟེ་མཁྱེན་རྟོགས་འཛོམ། ལྷ་བུག་པ་ཅན་པ་ལ་བདེ་མཆོག་གི་དབང་བསྐུར་བས་ལོ་དུས་སུ་བུ་བྱུང་བས་འབུལ་བ་ཆེར་བྱས་ཤིང་སྐུ་བསོད་རྒྱས་སྟེ་གཡེ་ཡར་ལུངས་སོགས་སུ་གནས་གཞི་མང་དུ་མཛད། སྤྱན་ཡས་དང་གྲ་སྐྱིད་རུ་བཏབ། བཙུན་མོ་དཔལ་གྱི་ངང་ཚུལ་མའི་ལྷ་ཁང་རོང་སྐམ་གསོས་སྟེ་སྡེ་བཙུགས། སྐྱིད་རུ་ནས་མཁན་བུ་བཞིའི་ཤ་སྟོན་གྱིས་གནས་སྒོར། རྔན་ཆུང་སྟོན་པས་སྒ་འདྲ། ལྷབ་ཀྱིས་བསོ་ཐང་བནྡྷེ་བྱང་སེམས་ཀྱིས་རི་ཕུག་བཏབ། ༼ཉ༧བ༽རྣ་ཤུད་ཀྱི་སོ་མཚམས་སུ་གནོད་སྦྱིན་གྱིས་ལུང་བསྟན་སྟེ་གྲ་ཐང་བརྩིགས། སྤྱིར་ལྷ་ཁང་བརྒྱ་རྩ་བརྩིགས་པར་གྲགས། དགུང་ལོ་དོན་དགུ་ལ་མཁན་བུ་ཅིག་གིས་སྙིང་ཐུར་བརྒྱབ་པ་ཐལ་ནས་གཤེགས།

དབོན་པོ་འབྱུང་ཤེད་དང་འབྱུང་ཚུལ་གྱིས་ལྷག་རྣམས་བསྒྲུབས། གྲ་པའི་གདན་ས་དོན་སྟངས་པ་ཆོས་སྐྱབས་ཀྱིས་མཛད་དེ་ཁོང་རོག་དམར་ཞུར་བའི་སློབ་མ་ཡིན། སྤྱིར་འཇུག་པ་སེམས་སྐྱེད་ལ་བཀའ་དོག་ཡང་ཁོང་གི་རྨི་ལམ་ན་དགའ་ལྡན་དུ་བྱམས་པ་དང་མཇལ་ཙམ་པའི་མེ་ཏོག་སྙིམ་པ་གང་གཏོར་བས་དབུ་ཐོག་དུ་མེ་ཏོག་གི་ཁང་བརྩེགས་སུ་གྱུར། བྱམས་པའི་ཞལ་ནས་ཁྱོད་ཀྱིས་མི་ཡུལ་དུ་འགྲོ་བ་མཆོག་དམན་ཐམས་ཅད་ལ་འཇུག་པ་སེམས་སྐྱེད་མ་བྱིན་ན་ངའི་བཀའ་ལས་འགལ་ལོ་གསུང་བ་ཐོས་ནས་ཡངས་པར་མཛད་པ་ལ་རོག་གིས་བཀྱོན་པས་བདག་ལ་འདི་མི་བྱར་མ་བཏུབ་པ་ཡིན་ཞེས་ལུང་བསྟན་ཞུས་པས་འོ་ན་ཁྱོད་ཀྱི་དེ་ང་ལ་ཡང་གྱིས་དང་གསུངས་ནས་གསན་སེམས་སྐྱེད་རྨི་ལམ་མ་ཞེས་པ་དེ་ཡིན་ནོ། །

སྤྱིར་ཐང་པོ་ཆེ་ལག་བཅས་ལ་མཚན་ཉིད་ཀྱི་སྡེ་ཟེར། ཕུག་པོ་ཆེ་གྲ་ཐང་སོགས་ལ་སྔགས་སྡེ་ཟེར། གྲ་པས་དབུ་ར་གོང་མ་བཟུང་། ཁུ་སྟོན་བརྩོན་འགྲུས་གཡུང་དྲུང་སྦར་གྲ་པའི་སློབ་མ་ཡིན་ནའང་ཕྱིས་ཕྲག་དོག་གིས་མཐུ་རྒྱས་བྱས། གྲ་པས་རོག་པ་རྩའི་གཅེས་ཕྱུག་མི་བཞི་རབ་ཏུ་ཕྱུང་ནས་བྱེ་མ་ལྷ་ཁང་གི་འཁྲིས་སུ་མ་བཀོད་ལྷ་ཁང་བཏབ། ཉེ་གནས་རྒ་བྲན་ནག་པོས་ཁུ་སྟོན་ཟུར་ཕུད་ཀྱི་ཀླུ་ལ་གཏད་ཚེ་སྔགས་མཚན་ཉིད་ཀྱི་རྩོད་པ་བྱུང་། དེ་སྡུམ་ཚེ་མ་བཀོད་མདའ་རྒྱང་དུ་བསྣུར་བྱ་བ་སོགས་བྱུང་བས་བསྣུར་སྟེ་བྱེ་ལུང་བཏབ་ནས་རྩོད་པ་ཞི་སྐད། དེ་ལྟར་ཀླུ་མེས་ལ་ཞང་སྐོར་རྔོག་སྐོར་གླན་སྐོར་ཐང་སྐོར་ལ་སྔགས་མཚན་ཉིད་གཉིས་སྟེ་བཞིའམ་ལྔའོ། །

སུམ་པས་༼སུམ་པ་ཡེ་ཤེས་བློ་གྲོས།༽ འབྲོ་ས་ཐང་དུ་དམེ་རུ་བརྩིགས་སྟེ་སྡེ་མ་འཕེལ། སྤྱིར་ཀླུ་སུམ་གཉིས་གཅིག་དུ་སྡེབས་ནས་གདུང་གཉིས་ཟེར་ལ། དེའི་ཚེ་སྔར་གྱི་ཀ་བ་བཞི། ཀླུ་གསུམ་༼ཉ༨ན༽གྱི་མཁན་བུ་གླན་ཡེ་བྱང་། ཚལ་ཆུང་གི་གཉོས་ཚུལ་རྒྱལ། འཕངས་དབང་རྒྱན། གཟི་རླུང་གཉིས། ཀླུ་མེས་ཀྱི་གཅུང་དགེ་ངོམ་འདིས་མོན་མཁར་འགན་བཞེངས། མཁན་བུ་མིན་ཡང་མི་ཆེ་བས་གྲངས་སུ་བགྲངས་པ་བྷེ་སྟོན་རྡོ་རྗེ་ཤེས་རབ་འདིས་གཞུང་སྒྲེ་མཁར་བཏབ། དེ་ལ་སོགས་པ་ནི་ཕྱམ་སོ་གཉིས། དེ་བས་ཆུང་བ་ལ་གྲལ་མ་དཔག་དུ་མེད་པ་ཅེས་གྲགས་ཤིང་། རྒྱལ་དཀོར་ནོར། གཞུ་ཀུན་ར་བཟའ་མི། ཐང་པོ་ཆེ་དགེ་བཤེས། གྲ་ཐང་ལྷ་ཁང་གིས་ཁྱད་པར་འཕགས་པས་ཁྱད་འཕགས་ཀྱི་སྡེ་བཞིར་གྲགས་སོ། །

རྦས་༼ཚུལ་ཁྲིམས་བློ་གྲོས།༽ཡུངས་འགུར་བརྩིགས། ལན་པའི་ལྕིལ་བུ་བཟུང་། མཁན་བུ་མལ་སེམས་དཔའ་ཤེས་རབ་ཀྱིས་སྟོད་ལུངས་ཆ་ཐོག་བརྩིགས། ཐག་མ་ལྷ་ཁང་དང་མོན་གྲ་བཟུང་། རྦའི་གཅུང་གིས་གྱེ་རེའི་མདའ་གྲོང་བརྩིགས། གཞོའི་འཆད་ཁ་བཟུང་སྟེ་དེ་རྣམས་རྦ་ཚོར་གྲགས།

རག་ཤིས་༼རག་ཤི་ཚུལ་ཁྲིམས་འབྱུང་གནས།༽ཕྲང་འོག་གི་ལྷ་ཁང་བརྩིགས། ཀ་ཚལ་དང་ཞྭ་བཟུང་། གཅུང་པོས་དགེ་རྒྱས་བཟུང་དེའི་མཁན་བུ་མཐའ་བཞི་རྒྱལ་འཕགས་ཡིན། དེའི་མཁན་བུ་ཞང་ཤེས་རབ་འཕགས་ཀྱིས་ལན་པ་རྟ་བྲེས་བརྩིགས་སྟེ་དེ་རྣམས་ལ་རག་ཚོ་དང་རག་ཤིའི་གཅུང་ཚོ་ཟེར་རོ། །

འབྲིང་༼འབྲིང་ཡེ་ཤེས་ཡོན་ཏན།༽གིས་ངན་ལམ་སྤྱི་མོ་བརྩིགས་པ་ལས་འབྲིང་ཚོ་སྟོད་པ་མཆེད། དེ་ནས་དཀར་ཆུ་དང་སྙེ་ཐང་བྲག་སྣ་བཟུང་། དེའི་ལམ་སྟེགས་སུ་བྲང་ར་མོ་ཆེ་བརྩིགས། དེ་ལས་འབྲིང་ཚོ་སྨད་པ་མཆེད། ཀླུ་གོང་ནས་འབྲིང་ཚོ་བར་པ་བྱུང་སྟེ་དེ་རྣམས་ལ་འབྲིང་སྡེ་ཟེར་སྟེ་དབུས་པ་ལྔ་ལས་ཇི་ལྟར་གྱེས་པའོ། །

གཙང་དུ་ལོ་སྟོན་༼ལོ་སྟོན་རྡོ་རྗེ་དབང་ཕྱུག༽ལ་མཁན་བུ་ཉི་ཤུ་རྩ་བཞི་ཞེས་གྲགས་ཀྱང་སྡེ་ཟིན་པ་ལ། རྒྱ་ཤཱཀྱ་གཞོན་ནུས་ལ་སྟོད་མར་ལ་ཐང་བརྩིགས། དེ་ལས་འབྲིང་མཚམས་ཀྱི་བུལ་ཏོག་ལྷ་ཁང་སོགས་གྱེས། སྐྱོ་ཤེས་རབ་རྡོ་རྗེས་དོན་མོ་རི་བརྩིགས། སྟག་ལོ་གཞོན་བརྩོན་གྱིས་སྟག་ལོ་ལྷ་ཁང་བརྩིགས། ཨ་མེས་ཞུ་གཅིག་གིས་མས་ཕྲེང་དང་བྲག་༼ཉ༨བ༽དམར་བཟུང་། འདར་ཤཱཀྱ་ཡོན་ཏན་གྱིས་གཟུས་པོ་བཟུང་། ལི་བློ་གྲོས་གཞོན་ནུས་ཇོ་མོ་བརྩིགས། གླག་བྱང་ཆུབ་རྒྱལ་མཚན་གྱིས་ཆུ་མིག་བརྩིགས། དེ་རྣམས་མཆེད་པ་ལ་རྒྱ་མཚོ་ནས་གླག་ཚོའི་བར་སོ་སོར་གྲགས་ཤིང་འགའ་ཤེས་རབ་བླ་མས་བསྙེམས་བརྩིགས། རྔོག་ཡེ་ཤེས་འབྱུང་གནས་ཀྱིས་སྤང་དཀར་ལྷ་ལུང་བརྩིགས་ཀྱང་དེ་གཉིས་ཀ་གླག་ཚོར་ཐིམ། གླང་བཙུན་བྱམས་པས་འོམ་ཕུག་བརྩིགས། དེ་ནས་གཙང་འགྲམ་བཟུང་སྟེ་བུམ་ཐང་། ཆག་ས། ཀྲི་གོང་། མགོས་སྟོན། ཁྲོལ་མ་སོགས་གླང་ཚོ་སྟོད་སྨད་དུ་གྱེས། མགོ་བ་ཡེ་ཤེས་གཡུང་དྲུང་གིས་སྦྲེ་ལྷ་ཁང་བཟུང་། དེའི་མཁན་བུ་ལྕེ་བཙུན་ཤེས་འབྱུང་གིས་ཞ་ལུའི་མ་བརྩིགས་སྟེ་རྒྱ་གར་དུ་ཕྱིན། སྡོམ་པ་བསྐྱར་ནས་བླངས། པཎྜི་ཏ་གཅིག་གི་གསོལ་ཞལ་ལ་མཆོད་ཡུལ་གྱི་གཙོ་བོར་བྱེད། ཕོར་པ་ལ་ཞལ་བུར་ཡུལ་དེ་ན་གྲགས་པས་གཙུག་ལག་ཁང་གི་མིང་ཞ་ལུར་ཆགས། སློབ་མ་ཀ་བཞི་གདུང་དྲུག་དུ་གྲགས་པ་བྱུང་སྟེ་ཞ་ལུ་བརྒྱ་སྐོར་མཆེད།

ཀྱི་ཡེ་ཤེས་དབང་པོས་ཤངས་མཁར་ལུང་དང་གྱེ་རེ་གླང་ར་དེའི་ལས་སྟེགས་སུ་མུ་ཤངས་ཀྱི་རོ་སྐམ་བརྩིགས། འདི་ནས་ཀྱི་ཚོ་སྟོད་སྨད་པར་གསུམ་དུ་གྱེས་སྟེ་གླང་ར་ནས་མཆེད་པ་ལ་གླང་སྐོར་དང་ཉུག་གི་ཨུ་ལུང་ནས་གྱེས་པ་ཨུ་ཚོ་ཟེར་སྟེ་བསྡོམས་ནས་ཀྱི་ཚོ་སྨད་པར་གྲགས།

ཀྱིའི་སློབ་མ་ཨ་མེ་དེའི་མཁན་བུ་རྣམས་ལས་སྤང་གིས་འཁྲིས་དང་ཞང་ཚུལ་འཕགས་ཀྱིས་བྱ་རྒྱུས་བཟུང་། ཀོང་ཕོ་ཐར་པ་རིན་ཆེན་ལ་མཁན་བུ་བཞིའི་གཟུ་སྟོན་འཕན་གྲགས་ཀྱིས་སྒྲེའི་ལྕེ་མཚམས་དང་རྒྱན་མཁར་སྟག་ལུང་བཟུང་། དེ་ལས་མཆེད་པ་གཟུ་ཚོར་གྲགས། ལྕེ་བཙུན་དཀར་པོས་ཨང་ཡིག་དང་། གཡུང་སྟོན་ཛ་ཀ་རིས་བ་འོར་བཟུང་ཡང་མཆེད་པ་མེད། ཤབ་རྩེས་ཤབ་རྩེ་ལྷ་ཁང་བརྩིགས་སྟེ་དེ་རྣམས་ལ་ཀོང་ཚོ་ཟེར་ཞིང་སྤྱིར་དེ་ཐམས་ཅད་ལ་ཀྱི་ཚོ་བར་པར་གྲགས། ཡང་ཨ་མེས་ཀྱིས་ལ་བྲིས་ཀྱི་ཁ་ཆད་ནས་སད་ཀྱི་ལ་སྟེང་བཟུང་། ༼ཉ༩ན༽དེར་སྟོད་ཀྱི་མཁན་བུ་རྣམས་བཞི་བྱུང་བའི་ཁྲི་སྟོན་བརྩོན་འབར་གྱིས་ཤོང་སྣར་བཟུང་། ས་རྦད་བཙུན་ཆུང་གིས་བྲང་ཆུང་བཟུང་། རྒྱ་སྟོན་ཨཱརྱ་དེ་ཝས་སྤོ་རུ་སྣ་བཟུང་། འདར་ཤཱཀྱ་གཞོན་ནུས་སར་ཕུག་བཟུང་སྟེ། ཁྲི་ཚོ། བྲ་ཚོ། རྒྱ་ཚོ། སར་ཚོ་ཞེས་ཁྲལ་ཚོ་བཞི་བྱུང་བ་ལ་ཀྱི་ཚོ་སྟོད་པར་གྲགས། དེ་ལས་གྱེས་པ་གཞོན་ནུ་འབྱུང་གནས་ཀྱིས་རྒྱན་མཁར་ཐུར་ལ་བཟུང་བས་ཐུར་ཚོ་དང་ཀྱི་བཙུན་དཔལ་ཡེས་འབྲུང་ཀུན་ར་བཟུང་ངོ་། །

ཚོང་ཚོའི་སྡེ་ནི་ཚོང་བཙུན་ཤེས་རབ་སེང་གེས་སྡོ་གླིང་བཟུང་། དེའི་མཁན་བུ་ལས་ཁྲལ་ཚོང་གུར་གྱེས་སྟེ་ཚོང་ཚོ་སྟོད་པ་ལ་སྐལ་སྒོར་དང་རྒྱན་སྐོར་གཉིས། བར་པ་ལ་གནས་སར་དང་གནས་རྙིང་གཉིས་སྟེ་བཞི་བྱུང་། སྨད་པ་ལ་རྦ་ཚོ། ཉན་ཚོ་སྐོར། བྱ་ཆོས་སྐོར། སྨོན་གྲོ་སྐོར། དྭོ་ཚོ་སྟེ་ཁྲལ་ཚོ་ལྔ་ཡོད། དེ་ཡང་ཨ་མེས་ཚོང་བཙུན་གྱིས་རྩིས་ཀྱི་ཡང་དབེན་བཟུང་། དེ་ལ་རྩིས་ལྷ་ཁང་ཉན་ཚོ་སྟག་ཚལ་གྱི་བྱ་ཆོས་མཁར་པོ་ཆེ་སྨོན་གྲོ་གསེར་གྱི་སྒོང་ཐོག་རྣམས་ཕུལ་ནས་བཟུང་། རང་གི་མཁན་བུ་ལ་སོ་སོར་གཏད་པས་ཚོ་ལྔ་བྱུང་སྟེ་དེ་ལ་རྩིས་ལྷ་ཁང་རྦ་ཡོན་ཏན་བློ་གྲོས་ལ་གཏད་དེ་བསྐྱངས་པས་རྦ་ཚོར་གྲགས། རྦའི་མཁན་བུ་ཡོལ་ཆོས་དབང་གིས་སྐྱེགས་གནས་རྙིང་བཟུང་ནས་རྦ་ཚོ་སྟོད་པ་མཆེད། ཡོལ་ཐོག་འབེབས་ཀྱིས་ལྕང་ར་དང་སྟག་པ་ཇོ་བཙུན་གྱིས་ཅེ་ཏེ་བཟུང་ནས་རྦ་ཚོ་བར་པར་གྲགས། རྩིས་ནས་རྦ་ཚོ་སྨད་པ་མཆེད་ཏོ། །ཉན་ཚོ་རྭ་བློ་གྲོས་བཟང་པོ་དང་ཁམས་པ་ལ་གཏད། རྭས་ངུར་མིག་བཟུང་བས་རྭ་ཚོ་བྱུང་། ཁམས་པས་ལྕགས་མཁར་བཟུང་བས་ཁམས་ཚོ་ཟེར་སྟེ་དེ་གཉིས་ཉན་ཚོར་སྐོར་རོ། །

བྱ་ཆོས་མཁར་པོ་ཆེ་རྒྱ་ཚུལ་སེང་ལ་གཏད་དེས་ཀོང་པོ་ཡེ་འབྱུང་ལ་གཏད་དེས་ད་མུའི་གནས་མོ་ཆེ་དང་མཉམ་དུ་བསྐྱངས་པས་བྱ་ཆོས་སྐོར་རོ། །

སྨོན་གྲོ་མར་པ་རྡོ་རྗེ་ཡེ་ཤེས་ལ་གཏད། དེས་མཁན་བུ་སྣེ་པོ་གྲགས་པ་རྒྱལ་མཚན་གཏད་ནས་སླར་དོང་མཁར་ཕུག་བཟུང་། ཕྱིས་སྟག་ཚལ་དཀྱུས་ཐང་བཞེངས་ནས་ཨ་མེས་ལ་ཕུལ། མར་པས་༼ཉ༩བ༽བྲན་མ་སྒང་བརྩིགས། དེ་གསུམ་དང་ལན་འགྲོ་བའི་སྟག་ཚང་དང་བཞི་ལ་སྨོན་གྲོའི་མ་དང་མཉམ་པའི་བུ་བཞིར་གྲགས་སྟེ་སྨོན་གྲོ་སྐོར་རོ། །

གསེར་གྱི་སྤོང་ཐོག་ཞང་ཚོར་ཁྲོད་པ་ལ་གཏད། དེས་སེར་གྱི་བྲག་ཤོད་བརྩིགས། བཙན་པོ་སྡིངས། རྩིས་ཀྱི་ཡང་དབེན་ར་སོག་མཚར་ལ། སྟག་ཚལ་མཁར་པོ་ཆེ་བཟུང་ནས་མཁན་བུ་རྦ་དགེ་མཐོང་ལ་གཏད། དེས་རོང་བ་དོ་བཟུང་ནས། མཁན་བུ་འབྲེ་བཙུན་སྔོན་མོ་ལ་གཏད། དེ་རྣམས་ལ་དྭོ་ཚོ་ཟེར་སྟེ་ཁྲལ་ཚོ་འདུས་ནས་འདུན་མ་བྱེད་པ་ན་དེ་དག་གི་བཙུན་ཆུང་གསུམ་བྱུང་བ་ལ་དཔོན་པོ་གར་སོང་དྲིས་པས་འདས་ཟེར་བས་འོ་ན་དྭོ་ཕྲུག་དུ་འདུག་པ་ཅེས་བྱས་སྟེ་དེར་ཆགས་སྐད།

དེ་ལྟར་དབུས་གཙང་གི་མི་བཅུས་ཕྱིན་ཀྱང་དབུས་ནས་སུམ་པ་དང་གཙང་ནས་འོད་བརྒྱད་དཔུན་ཨུ་དཀར་སྟེ་བཞི་ལ་མཆེད་པ་མེད་པས་དབུས་གཙང་མི་དྲུག་དུ་གྲགས་ཤིང་དེའི་ཡང་རྦ་རག་གཅིག་དུ་བསྡེབས་ནས་མི་ལྔར་ཡང་གྲགས་སོ། །

དབུས་གཙང་མི་བཅུ་ལ་མི་ཐེ་བ་འ་འབྲེའི་སྡེ་གཉིས་བྱུང་སྟེ་འ་ཞ་མགོ་བོ་ཆེའི་བུ་འ་ཡེ་ཤེས་གཡུང་དྲུང་གིས་ཁམས་སུ་སྡོམ་པ་ལེན་དུ་འགྲོ་བའི་ལམ་ལྷ་སར་ཕྱིན་པས་སྟེང་ཁང་དུ་འགྲོ་བའི་སྐས་ཀྱི་ཟུར་ལོགས་ལ་མགོན་པོའི་སྐུ་རི་མོར་ཡོད་པ་ཡར་རེས་རི་མོར་འདུག་པ་ལས་མར་འོངས་ཙ་ན་མགོན་པོ་དངོས་ཐོད་པའི་ནང་ན་མིའི་སྙིང་དང་ཁྲག་བསྲེས་པ་མི་རྩིབ་ཀྱི་ཐུར་མས་གསོལ་ཞིང་འདུག་སྟེ་ངས་ཁྱོད་ཀྱི་ཆོས་སྐྱོང་བྱ་ཡི་ཟླ་བ་གཅིག་ལ་འཁོར་བར་ཤོག་ཟེར་སྟེ་འ་ཚོ་མཐུ་ཆེ་བའི་རྒྱུ་མཚན་ཡང་དེ་ཡིན། དེར་ཁམས་སུ་བླ་ཆེན་གྱི་མཁན་བུ་ཀྲེ་པོ་མཆོག་བླ་ལ་བཀའ་དྲིན་ཞུས་པས་ངས་ཆུ་གཏོར་བཏང་ལ་འོང་གི་གསུང་ཙ་ན་དེ་ཁར་འདས། མཁན་པོའི་གསུང་དེ་ཀ་ལ་སྡོམ་པ་ཐོབ་པར་བཟུང་བས་དགེ་ཚུལ་ཆུ་གཏེར་མ་ཞེས་པ་བྱུང་། འ་ཞ་དེས་སྣ་ནམ་འདྲེ་བརྔས་དང་འུ་ཡུག་མདའི་ར་ཤག་དང་དེའི་ལམ་སྟེགས་སྟག་གི་གནས་པོ་ཆེ་བཟུང་། དེའི་མཁན་བུ་ཤེ་འུ་སྣ་ནམ་པས་ལྷན་གྱི་བ་སོ་ཐང་། འཁོར་རེ་༼ཉ༡༠ན༽སྐྱི་སྒང་། ཉང་རོ་བུད་མདོ། འཁོར་རེ་བ་ཁོར་ལྡན་གྱི་དྲེ་ཤོད་རྣམས་བཟུང་། དེའི་མཁན་བུ་སོག་ཚུལ་ཁྲིམས་བླ་མས་ཀྱང་བ་སོ་ཐང་བཟུང་། དེའི་མཁན་བུ་སྤང་འདུལ་འཛིན་གྱིས་སྟག་གི་སྤེན་ཅན་བཟུང་། དེའི་མཁན་བུ་སྣུབས་རིན་ཆེན་གྲགས་ཀྱིས་ཁུ་ལུང་ལྷ་གྲལ་དང་འུ་ཡུག་གསལ་སྒང་སོགས་བཟུང་སྟེ་འ་ཚོའི་སྐོར་རོ། །

ཡང་འབྲེ་གཞོན་ཚུལ་གྱིས་ཁམས་སུ་ཕྱིན་ཁྲི་ཁ་མཁར་སྣར་བླ་ཆེན་གྱི་མཁན་བུ་ཡ་ཟི་བོན་སྟོན་ལ་བཀའ་དྲིན་ཞུས་པས་དེར་བས་གསུངས་སྟེ་དེ་ཀར་འདས། དེ་ལ་སྡོམ་པ་ཐོབ་པར་བྱས་པས་དེར་བས་ཀྱི་བསྙེན་རྫོགས་སུ་གྲགས་དེ་ཕྱིར་ལོག་ནས་རྟ་ནག་ཕུའི་བྱ་ཚང་དང་ཤངས་ཀྱི་བྱེ་ཕུག་བཟུང་། དེ་ནས་འཇད་ཀྱི་གནས་བརྒྱད་མཆེད་དེ་དེ་རྣམས་འབྲེ་ཚོ་ཡིན་ནོ། །

དེ་ལྟར་དབུས་གཙང་གི་མི་དྲུག་འ་འབྲེ་དང་བཅས་པ་ལས་གྱེས་པ་ནི་སྨད་འདུལ་དུ་གྲགས་པ་ཡིན་ལ། སྡོམ་རྒྱུན་ནི། སྟོན་པ། ཤཱ་རིའི་བུ། དགྲ་གཅན་ཟིན། ཀླུ་སྒྲུབ། ལེགས་ལྡན་བྱེད། དཔལ་སྦས། ཡེ་ཤེས་སྙིང་པོ། བོ་དྷི་ས་ཏྭ་རྣམས་ཡིན། དེ་ཕྱིན་ལ་འདོད་ལུགས་དུ་མ་སྣང་སྟེ་མཁན་པོ་ཞི་བ་འཚོ། རྦ་རཏྣ། ལི་སངས་རྒྱས་ཡེ་ཤེས། ཀ་བ་འོད་མཆོག་གྲགས། དེས་གཡོ་སྨར་གཙང་གསུམ་ཞེས་འདོད་པ་དང་། ཁ་ཅིག་ཞི་བ་འཚོའི་མཁན་བུ་ཀ་མ་ལ་ཤཱི་ལ། དེས་གཡོ་དགེ་འབྱུང་ཞེས་འཆད་པ་དང་། རྦ་རཏྣ་མཁན་བུ་སྨར་གཡོ་གཙང་གསུམ་ཡིན་པར་འཆད་པ་ཡང་སྣང་ལ། ཁ་ཅིག་ཇི་ན་མི་ཏྲའི་མཁན་བརྒྱུད་དུ་འདོད་ཀྱང་བོ་དྷིས་ཏྭ་བོད་ཀྱི་གདུལ་སྐལ་ཡིན་པའི་རྟེན་འབྲེལ་ལས་དེའི་སྡོམ་རྒྱུན་དུ་གོར་མ་ཆག་གོ །ལྷ་ལུང་རབ་འབྱོར་དབྱངས་ལ་བླ་ཆེན་གྱིས་ཐུག་ཟེར་བའང་དག་པར་མ་མཐོང་ངོ་། །བསྟན་པ་སྔ་ཕྱིའི་བར་དུ་དབུས་གཙང་དུ་བསྟན་པ་མེད་པ་ཐང་སྡེའི་ལུགས་ལ་ལྔ་བཅུ་རྩ་གསུམ། བུ་ལུགས་ལ་བདུན་བཅུ། འབྲོམ་ལུགས་པ་ལོ་དོན་བརྒྱད་སོང་བར་འདོད་ཏོ། །

སྟོད་འདུལ་ནི་མངའ་རིས་སྟོད་ཏུ་མངའ་བདག་སྲོང་དེ་བསྟན་པ་ལ་ཆེར་དད་༼ཉ༡༠བ༽ཀྱང་མཁན་སློབ་མ་རྙེད་པས་ཡབ་སྲས་གསུམ་དཀོན་མཆོག་གི་དྲུང་དུ་རང་གིས་རྟགས་བླངས་སྟེ་ཁོང་རང་གི་མཚན་ཡེ་ཤེས་འོད་དུ་བསྒྱུར། པཎྜི་ཏ་དྷརྨ་པཱ་ལ་སྤྱན་དྲངས་སྟེ་སཱ་དྷུ་པཱ་ལ་གུ་ཎ་པཱ་ལ་པྲཛྙ་པཱ་ལ་སྟེ་པཱ་ལ་གསུམ་སོགས་མང་དུ་བསྙེན་པར་རྫོགས། པྲཛྙ་པཱ་ལའི་མཁན་བུ་ཞང་ཞུང་རྒྱལ་བའི་ཤེས་རབ། འདིས་པཎྜི་ཏ་མང་དུ་བསྟེན་ཞིང་མཁན་པོ་དང་བལ་པོའི་འདུལ་འཛིན་པྲེ་ཏ་ཀ་ལས་འདུལ་བའི་ལག་ལེན་ཐམས་ཅད་སྦྱངས། ཁ་ཆེ་ཛྙ་ན་ཤྲི་ལས་སོ་ཐར་མདོའི་འགྲེལ་པ་འདུལ་བ་བསྡུས་པ་མཉན་སྟེ་འགྱུར་བཅོས། ཁ་ཆེ་ཤྲཱི་སུ་བྷཱུ་ཏི་ཤཱནྟ་ལ་སུམ་བརྒྱ་པ་རྩ་འགྲེལ་མཉན་སྟེ་དགེ་བློ་དང་གཉིས་ཀྱིས་དག་པར་བཅོས་ནས་ལྷ་བྱང་ཆུབ་འོད་ལ་བཤད། འགྲེལ་པ་སློབ་ཕན་ཡང་བསྒྱུར། ས་མནྟ་ཤྲཱི་ཛཱ་ན་ལ་ཀཱ་རི་ཀ་ལྔ་བཅུ་པ་ཞུས་ནས་རྒྱ་གར་ཁ་ཆེ་བལ་པོ་སྟེ་དཔེ་གསུམ་དང་གཏུགས་ནས་བཅོས་ཤིང་བཤད། དགེ་ཚུལ་གྱི་ལོ་དྲི་དྷརྨ་པཱ་ལའི་རྒྱ་དཔེ་ལས་ཁ་ཆེ་ན་ར་ཡ་དེ་ཝ་ལ་ཞུས་ནས་བསྒྱུར་ཞིང་བཤད། དགེ་སློང་གི་ལོ་དྲི་ཇོ་བོ་རྗེ་དང་ནག་ཚོའི་འགྱུར་ལས་གསན། ཞང་ཞུང་པའི་སློབ་མ་ལོ་ཙཱ་བ་དཔལ་འབྱོར། འདིས་བལ་པོ་ཛ་ཡ་ཀ་ར་ལས་དགེ་སློང་གི་ཀཱ་རི་ཀ་དང་ཁ་ཆེ་པ་ར་ཧེ་ཏ་དང་མ་ཧཱ་ཛི་ན་ལས་དགེ་ཚུལ་གྱི་བསླབ་པའི་གཞི་མདོ་གསན། དེ་ལྟར་ན་དྷརྨ་པཱ་ལ་དང་པྲེ་ཏ་ཀ་ལག་ལེན་གྱི་རྒྱུད་པ་དང་གཞན་རྣམས་བཤད་པའི་རྒྱུད་པ་སྟེ་འདུལ་བའི་བཤད་སྒྲུབ་ཀྱི་བརྒྱུད་པ་གཉིས་ལྡན་ཡིན་ཞེས་ཞིང་མོ་ཆེ་པ་བྱང་ཆུབ་སེང་གེས་བྲིས་པའི་ཚིགས་བཅད་ལྷུག་པར་བཀྲོལ་བ་ཡིན་ལ་སྡོམ་རྒྱུན་ནི། དགྲ་གཅན་ཟིན། ཟག་ཟད་སྡེ། ཆོས་ཀྱི་སྡེ། དྷརྨ་པཱ་ལ། ཞེས་འདོད་པར་སྣང་ལ་སྟོད་འདུལ་འདི་ཤིན་དུ་དག་པར་གྲགས་ཀྱང་། མཁན་རྒྱུད་འདི་ལ་བར་ནས་ཁ་ཡར་ཆད་པ་ཅིག་ཡིན་པར་དོགས་སོ། །

སྤྱིར་འདུལ་བའི་བཤད་རྒྱུད་ནི། བསྟན་པའི་གཏད་རབས་བདུན་གྱི་འོག་དུ་ཕྱིར་མི་འོང་གློས་མི་འབེབས། ཡོན་ཏན་འོད། ཤཱཀྱ་འོད། ཆོས་ཀྱི་བཤེས་གཉེན་གཉིས། སེང་གེ་གདོང་ཅན། དེས་དཱ་ན་ཤཱི་ལ་དང་ཛི་ན་མི་ཏྲ་གཉིས་ཅེས་སྟོད་༼ཉ༡༡ན༽འདུལ་སྨད་འདུལ་གཉིས་མཐུན་པར་ཁས་ལེན་པར་སྣང་ལ་སྟོན་པ་འདས་ནས་ལོ་དགུ་བརྒྱ་ན་ཐོགས་མེད་བྱོན་པའི་ལོ་ཚིགས་དང་སྦྱར་ན་གློས་མི་འབེབས་དང་ཡོན་ཏན་འོད་ཀྱི་བར་དུ་འགའ་ཞིག་ཆད་པར་དོགས་སོ། །

ཛི་ན་དཱ་ན་གཉིས་ལ་ཅོག་རོ་ཀླུའི་རྒྱལ་མཚན། དེ་ལ་གཡོ་སྨར་གཙང་གསུམ། དེ་ནས་བླ་ཆེན་པོ། གྲུམ་ཡེ་ཤེས་རྒྱལ་མཚན། ཀླུ་མེས་ཚུལ་ཁྲིམས་ཤེས་རབ། གཟུས་རྡོ་རྗེ་རྒྱལ་མཚན་སྟེ་སྨད་འདུལ་གྱི་བཤད་རྒྱུད་ཏོ། །སྟོད་འདུལ་ནི་ཛི་ན་དཱ་ན་གཉིས་ལ་ཤཱཀྱ་སེ་ན། དེ་ནས་དྷརྨ་པཱ་ལ། དེ་ལ་གྲུ་མེར་གྱི་མཁན་བུ་གྲ་ཕྱིའི་ཀླུབས་ལོ་ཙཱ་དང་སྐྱོགས་འདུལ་འཛིན་གཉིས། དེ་གཉིས་ལ་གཟུས་ཀྱིས་ཐུག་སྟེ་དེ་ཕྱིན་སྟོད་འདུལ་སྨད་འདུལ་གྱི་བཤད་རྒྱུན་གཅིག་དུ་གྱུར་པ་ཡིན་ནོ། །

གཟུས་ལ་བུ་བཞིར་གྲགས་པ། འཛིམས་པ་ཤེས་རབ་འོད་དང་རོང་མཁར་ཕུག་གི་སྣེ་བོ་གྲགས་པ་རྒྱལ་མཚན་སྟེ་གཙང་དུ་བུ་གཉིས་ཀ་ཆུའི་སྤོ་ཆུང་ཚུལ་ཁྲིམས་བླ་མ་དང་རྒྱལ་གྱི་གླན་ཚུལ་བྱང་སྟེ་དབུས་སུ་གཉིས་སོ། །དེ་ལ་འཛིམས་པ་ནི་མངའ་རིས་པ་ཡིན། མཁས་པ་ཆེན་པོར་གྱུར་ནས་གཟུས་ལ་འདུལ་བ་ཉན་རས་འཛིམས་སུ་འདུལ་གྲ་བཙུགས་སློབ་མ་སྟོད་དུ་ཞང་ཞུང་རྒྱལ་ཤེ་འཛིམས་སུ་གཞོན་ཚུལ། དབུས་སུ་འབྲོ་སེང་དཀར་སྟོད་པ་ཡེ་ཤེས་བླ་མ། འདིས་འདམ་ཀོ་ཁྱིམ་བཏབ་པས་ཀོ་ཁྱིམ་པ་ཆེན་པོར་གྲགས། སྣེ་པོ་གྲགས་རྒྱལ་ནི་རོང་ལྷོ་རྩ་བ་ཡིན། མཁར་ཕུག་དང་དམུར་འདུལ་གྲ་བསྐྱངས། དེའི་སློབ་མ་སོག་ཚུལ་ཁྲིམས་བླ་མ་ཡུལ་ལྷ་རི་རྩ་བརྒྱད་པ་ཡིན། ལྷན་གྱི་བ་སོ་ཐང་དང་བྱེ་གླིང་སོགས་བཟུང་། གླན་ཚུལ་བྱང་ཡུལ་རྒྱ་རི་མོ་ཅན་པ་ཡིན། འཕན་ཡུལ་རྒྱལ་དུ་བཤད་གྲ་བསྐྱངས། སློབ་མ་རྒྱལ་བ་གཡུང་དྲུང་དབང་ཕྱུག་གོ །སྤོ་ཆུང་ཡུལ་གཡོར་པོ་འབུམ་གླིང་པ། ཙན་ཐང་རོ་སྐམ། ཀ་ཆུ་རྣམས་བཟུང་། སློབ་མ་མྱང་མཚན་པ་རིན་ཆེན་བླ་མ། དེའི་སློབ་མ་གམ་གསལ་བའི་སྙིང་པོའོ། །

རྒྱ་འདུལ་འཛིན་ཆེན་པོ་དབང་ཕྱུག་བརྩོན་འགྲུས་ནི་ཡུལ་ཉང་སྟོད་མདར་བ་ཡིན། ཆུང་ངུ་ལ་ཡུམ་འདས་ནས་གནས་༼ཉ༡༡བ༽གཞི་བྱ་རོག་ཚང་དུ་ཕྱིན་པས་གཟུགས་བྱད་ལ་བརྙས་ནས་མ་ཚུད། དགའ་བ་གདོང་དུ་ཐལ་ཉལ་བྱས་ནས་ཀློག་བསླབས། མདོ་རྩ་ལ་ཀློག་དར་བྱས་པས་གཞུང་ཞར་ལ་ཟིན་སྟེ་སོག་ལ་འདུལ་བ་བསླབས། གཞན་ཡང་སྣེ་གླན་སྤོ་གསུམ། སོག་མྱང་ཀེ་གསུམ་ག་དང་བཅས་པ་ལ་སྦྱངས། སོ་བཞི་ནས་བརྒྱད་བཅུ་གྱ་ལྔའི་བར་དགའ་བ་གདོང་དང་ཆུ་མིག་ལུང་དུ་བཞུགས་ནས་འདུལ་གྲ་བསྐྱངས་སྟེ་གྱ་ལྔ་པ་ལྕགས་ཕག་ལ་གཤེགས།

སློབ་མ་འདར་འདུལ་འཛིན། མཐའ་བཞི་བརྩོན་འབར། ཇོ་སྟན་ནག་པོ་དར་ཚུལ། རྨ་ཚོ་བྱང་ཆུབ་རྡོ་རྗེ་སྟེ་ཀ་བ་བཞི། སྣར་རྒྱ་ཚུལ་ཡོམ། སྣང་རྒྱ་རིན་ཚུལ། སྤྱི་ཐེར་པ་རིན་ཚུལ། ཁ་རུ་མེ་སྟོན། འཛིམས་པ་མེ་སྟོན། འཛིམས་པ་ཀློག་སྙིང་། ལྡོག་པ་ཡེ་གྲགས། མངའ་རིས་པ་དཔལ་འབྱོར་ཤེས་རབ། སྨྱལ་པ་དར་མ་འོད་ཟེར་སོགས་སྟེ་གདུང་མ་བཅུ་རྣམས་སྔ་ཚར་ཡིན། བར་ཚར་ལ་སྐྱ་བོ་ཚུལ་འཕགས། མྱང་འདུལ་འཛིན། ཕྱི་ཚར་ལ་བྲག་དམར་རྡོ་རྗེ་ཕུར་བུ། བརྡ་འདུལ་འཛིན་སོགས་བྱོན་ཞིང་གཞན་ཡང་སྐྱི་ཤོད་པ་ཚུལ་འཕགས་དང་བྱ་འདུལ་སོགས་བྱོན་པ་ལས་འདར་གྱི་ཤབ། ལྷ་དར། ར་ས། བུ་དོང་སོགས་སུ་བཤད། མཐའ་བཞིས་མྱང་རོ་འུམ་ཕུག་བཟུང་སྟེ་མཁས་པ་རིན་སྐྱབས་སོགས་བྱུང་།

ཇོ་སྟན་ནག་པོ་དར་ཚུལ་ལོ་དྲུག་བཅུ་ལ་རབ་ཏུ་བྱུང་། ཀློག་ཡིག་བསླབས། སྡེ་སྣོད་གསུམ་དང་ཁྱད་པར་འདུལ་བ་ལ་མཁས་པར་གྱུར་སྟེ་ཡར་ཀླུངས་ཚ་རོང་དང་ལུ་གུ་དོར་བཤད་པས་ཚ་རོང་པར་གྲགས། སློབ་མ་ཤ་མི་འདུལ་འཛིན་སོགས་བྱུང་། ཤ་མི་ལ་བུ་བཞི་སྟེ་ཀླུབས་དཀར་འདུལ་འཛིན་ཇོ་སྟན་པང་ཚུལ་ཝལ་ཏི་ཇོ་སྲས་ཐག་མ་རྡོར་གཞོན། ཀླུབས་དཀར་གྱིས་རྒྱ་དུར་པང་ཚུལ་གྱིས་ཡང་དབེན་བཏབ་སྟེ་ལྷག་རུ་དང་རྩིབས་དཀར་བ་སོགས་ཡར་ལུངས་སུ་འདུལ་གྲ་མང་དུ་བྱུང་ཞིང་གཡམ་བཟང་ཆོས་རྗེས་གྲགས་པ་སྣུབས་འདུལ་འཛིན་དང་གྲབ་མི་དང་མ་ཚུལ་ཁྲིམས་ཀྱང་འདིའི་མཁན་བུ་ཡིན། ཝལ་ཏིས་སྐྱོར་མོ་ལུང་བཏབ་ཐག་མ་བས་འབྲི་ཁུང་གི་མཁན་པོ་ཡང་མཛད་ཝལ་ཏིས་༼ཉ༡༢ན༽ཀྱང་ཐུག་སློབ་མ་ཐོག་མ་ཀ་ཆེན་རྣལ་འབྱོར་བྱང་སེང་། གཞུབ་སྟོན་ཡེ་ཤེས་སོགས་ཀྱི་བྱང་སེང་གིས་འཕན་ཡུལ་གྲོ་ས་བཏབ་སྟེ་ཕྱིས་སུའང་དམར་སྟོན་དཔལ་ལྡན་རིན་ཆེན་དང་དམར་སྟོན་རྒྱ་མཚོ་རིན་ཆེན་སོགས་ཀྱིས་འདུལ་བའི་བཤད་པའི་སྲོག་བཟུང་ངོ་། །བྱང་སེང་གི་སློབ་མ་ཀ་བ་སྟོན་ནམ་གྱིས་ཕྱའི་ཕུར་གྲགས་ཚབ་བཏབ། ཀ་ཆེན་ལས་ཇོག་པོ་དགོན་སར་སོགས་དབུར་སྟོད་དང་འཕན་ཡུལ་དུ་འདུལ་གྲ་དུ་མ་བྱུང་། ཝལ་ཏི་དང་ཀླུབས་དཀར་གྱི་སློབ་མ་གྲབ་མི་འདུལ་འཛིན། དེའི་སློབ་མ་རྒྱ་ངུར་བ་དར་མ་ཡེ་ཤེས་དང་ཟངས་ཆེན་པ་དར་མ་བསོད་ནམས་ཡིན།

མཁན་སློབ་དེ་གཉིས་ཀྱིས་བསྙེན་པར་རྫོགས་པ་མཚོ་སྣ་པ་ཆེན་པོ་སྟེ་ལྷ་རི་སྡེ་སྣོད་འཛིན་པའི་སྐྱེ་བར་མཚོ་སྣ་སྟོད་ཏུ་འཁྲུངས། ལོ་བརྒྱད་ལ་ངའི་བླ་མའི་དྲུང་དུ་འགྲོ་ཟེར་ནས་ཟངས་ཆེན་པའི་དྲུང་དུ་བྲོས་ནས་ངའི་ཕ་མས་སླེབ་པར་མེད་པས་རབ་ཏུ་འབྱིན་པར་ཞུ་ཟེར་ནས་རབ་ཏུ་ཕྱུང་སྟེ་མཚན་ཤེས་རབ་བཟང་པོར་བཏགས། ཕྱིས་རྒྱ་དུང་བས་མཁན་པོ་བྱས་སྟེ་བསྙེན་པར་རྫོགས། གསུང་རབ་མཐའ་དག་དང་ཁྱད་པར་སྤྱོད་པའི་ཕྱོགས་ས་སྡེ་ཡན་ལག་དང་བཅས་པ་ལ་འདི་ལས་མཁས་པ་བོད་དུ་མ་བྱུང་བར་གྲགས། མནལ་ལམ་དུ་སློབ་དཔོན་ཡོན་ཏན་འོད་ལ་འདུལ་བ་མདོ་རྩ། ཞི་བའི་ལྷ་ལ་སྤྱོད་འཇུག་དབྱིག་གཉེན་ལ་མཛོད། ཕྱོགས་གླང་ཆོས་གྲགས་ལ་ཚད་མ་མདོ་དང་རྣམ་འགྲེལ། ཟླ་བ་གྲགས་པ་ལ་གསང་འདུས། རྗེ་བཙུན་བྱམས་པ་ལ་མངོན་རྟོགས་རྒྱན་གསན། སྒང་ཐོག་དང་གླིང་ཆེན་ཕུལ་ནས་བཞུགས་པའི་ཚེ་མགོན་པོ་ཏྲཀྴད་ཀྱིས་ཁྱེད་ཀྱིས་འདུལ་བའི་འགྲེལ་པ་མཛད་པར་ཞུ། དེ་ལ་ཐོས་བསམ་ཉམས་ལེན་བྱེད་པ་ཐམས་ཅད་ངས་བུ་བཞིན་དུ་སྐྱོང་ཞེས་ཞལ་གྱིས་བཞེས་གཉོས་ཆེན་པོའི་གདན་སར་གྲ་འོང་དུ་བཞུགས་སྟེ་འདུལ་བའི་རྣམ་བཤད་ཉི་མའི་འོད་ཟེར་དང་མདོ་རྩའི་མཆན་འགྲེལ་སོགས་བསྟན་བཅོས་མང་དུ་མཛད་ཅིང་། ཐིག་ཕྱི་བ་རྒྱལ་སྲས་བཟང་པོ། ༼ཉ༡༢བ༽མོན་ཁྲབ་པ་ཚུལ་ཁྲིམས་བཀྲ་ཤིས། སྒུ་རབ་པ་གོང་མ་ཆོས་རྒྱལ་བཟང་པོ། སོགས་ཁ་བ་དགེ་འདུན་བཟང་པོ། ཁང་སར་སྟེང་པ་བཟང་པོ་རྒྱལ་མཚན། རི་སྟེང་པ་རྒྱལ་མཚན་བཟང་པོ། མཁན་ཆེན་ཆོས་སྐྱབས་དཔལ་བཟང་སོགས་སློབ་མ་མང་དུ་བྱུང་། དགུང་ལོ་དོན་གཉིས་སྦྲུལ་ཟླའི་ཉེར་དྲུག་ལ་དགེ་འདུན་བསྡུས་སྟེ་རབ་བྱུང་རྣམས་ཀྱིས་བསྟན་པའི་ཁུར་ཆེན་པོར་བཞེས་དགོས། བསྟན་པའི་ཁུར་བཞེས་ན་ལས་འབྲས་ཁྱད་དུ་མ་གསད། བསྟན་པའི་རྩ་བ་སོ་ཐར་ཡིན་པས་བསླབ་པ་རྣམས་འདུལ་བ་ནས་ཇི་ལྟར་བཤད་པ་བཞིན་སྲུངས། དེའི་སྟེང་ནས་ཉིན་རེ་ལ་གསོ་སྦྱོང་ཆག་མེད་བྱང་ཆུབ་སེམས་དཔའི་སྡོམ་པ་ཆག་མེད་དུ་ལེན་ཞིང་བློ་སྦྱོང་ཐུན་དྲུག་དུ་སྒོམ་དགོས། དེའི་སྟེང་ནས་སྡེ་སྣོད་གསུམ་དང་ཁྱད་པར་བྱང་ཆུབ་སེམས་དཔའི་སྤྱོད་ཕྱོགས་ཀྱི་གཞུང་ཨ་ཏི་ཤའི་གདམས་པ་རྣམས་ལ་ཐོས་བསམ་དང་ཉམས་ལེན་ཉིན་མཚན་འདའ་བར་འབུངས། སོ་ཐར་དང་བྱང་སྡོམ་སྲུང་བ་ལ་པང་པའི་མི་འདོར་བ་ལྟ་བུའི་གཉེན་པོ་བསྟེན། དེ་རྣམས་ཇི་ལྟ་བར་བསྒྲུབས་ན་སངས་རྒྱས་བྱང་སེམས་བླ་མ་དང་བཅས་པའི་དགོངས་པ་རྫོགས། ང་ལ་བླ་མར་བཟུང་བ་ཡིན། ངེད་རང་ཆོས་པར་ཁས་ལེན་པ་རྣམས་ལ་འཇིག་རྟེན་གྱི་བྱ་བ་སྐད་ཅིག་མ་གཅིག་ཀྱང་མ་མངགས་སོ་ཞེས་ཡང་ཡང་གདམས་སྟེ་སྐུ་འདས། སྐྱེས་བུ་དམ་པ་འདིས་ནི་ཕྱི་རབས་སུ་འདུལ་བའི་བསྟན་པ་མིག་ཕྱེ་བ་ལྟར་མཛད་པ་ཡིན་སྟེ་འདིས་མཛད་པའི་འདུལ་བའི་བསྟན་བཅོས་རྣམས་ཀྱི་དྲིན་ལས་དེང་སང་ཡང་ཆ་ཙམ་གནས་ཅིང་བསྟན་པ་རིས་མེད་དུ་ཚད་མར་གྱུར་པ་ཡིན་ལ་བདག་གི་བླ་མ་རྒྱལ་བ་ཀརྨ་པ་བརྒྱད་པའི་ཞབས་ཀྱིས་ཀྱང་འདིའི་ཡིག་ཆ་ཚད་མར་མཛད་ནས་མདོ་རྩའི་ཊཱིཀྲ་ཆེན་འདུལ་བའི་ཆུ་བོ་མཐའ་དག་གཅིག་དུ་འདུ་བའི་རྒྱ་མཚོ་འདི་མཛད་པ་ཡིན་ནོ། །

རྨ་ཚོ་བྱང་རྡོར་གྱིས་རྒྱའི་གྲ་པ་ལྔ་བརྒྱ་ཙམ་ཁྲིད་ནས་དབུས་སུ་བཤད། དེའི་སློབ་མ་བྱ་འདུལ་ཆེན་པོ་བརྩོན་འགྲུས་འབར་ཡིན་སྟེ་གཙང་རོང་གི་གཡུང་དུ་ལྕགས་ལུག་ལ་༼ཉ༡༣ན༽འཁྲུངས། འབྲེ་ཤེས་རབ་འབར་ལས་རབ་ཏུ་བྱུང་། ཐོག་མར་སོག་དང་ཕྱིས་རྒྱ་དང་རྨ་ཆོ་ཟླ་ཟུར་དུ་བྱས་པ་ལ་འདུལ་བ་སྦྱངས། རྒྱལ་ཚ་ཞང་ཡེ་ལ་དབུ་ཚད། ཟངས་དཀར་ལོ་ཙཱ་ལ་ཡོ་ག་སྟོད་ལུང་པ་ལ་བཀའ་གདམས་གསན། ཟུལ་ཕུར་འདུལ་གྲ་བསྐྱངས། པེ་ཀར་གྱིས་བཙུན་ཆུང་དུ་སྤྲུལ་ནས་ཞབས་ཏོག་བྱས་པས་འདུལ་བ་དང་འགལ་བ་ན་བཟའི་སྤུ་ཕྱིར་བསྟན་པ་གཅིག་ལས་མ་མཐོང་བས་དད་དེ་བྱ་ཊཱིཀྲ་འཛིན་པ་རྣམས་ལ་གྲོགས་བྱེད་པར་ཞུས། ཕག་གྲུ་པའི་དགེ་སློང་གི་མཁན་པོ་མཛད། ལོ་དགུར་ཚོགས་པ་བསྐྱངས་ནས་མཐར་སྒྲུབ་པ་སྙིང་པོར་མཛད་དེ་དོན་དྲུག་པ་ལ་ཟུལ་ཕུར་གཤེགས། སློབ་མ་འགྲོ་དོན་ནུས་པ་དོན་དྲུག་ཙམ་བྱུང་། དེ་ལས་རྩིབས་པ་གཞོན་སང་གིས་ཉང་སྟོད་མཁར་ལུང་དུ་འདུལ་གྲ་བསྐྱངས། དབོན་པོ་ཆོས་དབང་ལ་སོགས་པ་ཚར་རྩིབས་པའི་མཁན་བུ་དཔལ་ལྡན་གྲོས་ཀྱིས་སྣར་ཐང་བཟུང་། བ་ཕྱར་སྟོད་ནག་གིས་ལྷས་མོ་ཆེ། སྟག་ཚལ། སྨོན་གྲོ། རོང་མཁར་ཕུག་སོགས་སུ་བཤད། དེའི་སློབ་མ་མངའ་རིས་དགྲ་བཅོམ་གྱིས་པ་གྲོ་བྲག་ནག་དང་ཟམ་ཚེར་བཏབ། དེའི་སློབ་མ་མཆིམས་ན་མཁའ་གྲགས་དང་གྱང་མོ་ཆེ་བ་སོགས་བརྒྱད་བྱུང་། གྱང་མོ་ཆེ་བ་ལ་སེང་གེ་ཟིལ་གནོན་གྱིས་ཐུག །གཙང་རོང་བ་ལྕེ་འདུལ་འཛིན་གྱིས་དུར་མིག་ལ་སོགས་པར་བཤད། དཔལ་ཆེན་ཡེ་ཤེས་གཡུང་དྲུང་དང་དེའི་སློབ་མ་གཉན་སྟོན་དགའ་བ་གདོང་པ་སོགས་བྱུང་། སངས་རྒྱས་གཞུང་པ། ཨར་དགེ་བ། རི་ཟན་རྡོག་པ། ནགས་མོ་བ། བཀྲ་ཤིས་སྒང་པ་སོགས་ཀྱང་ཟུལ་ཕུའི་ཡན་ལག་གོ །བྱ་འདུལ་གྱི་སྣག་དཔོན་རོག་ཆོས་དབང་གིས་ཟུལ་ཕུའི་གདན་ས་མཛད། དེ་ནས་ཆོས་བྱང་ན་ཟ་ཕྲེང་གསོལ། འདི་ལ་བྱང་རྡོར་གཉིས་ཀྱིས་འདུལ་བ་ཉན་ཞིང་། འགྲོ་མགོན་འཕགས་པའི་དགེ་ཚུལ་གྱི་སློབ་དཔོན་ཡིན། དེའི་སློབ་མ་ཆོས་ཀྱི་བརྩོན་འགྲུས། དེའི་སློབ་མ་ཆོས་གྲགས་རིན་ཆེན་དཔལ་སྟེ་གཉིས་ཀས་གདན་ས་བསྐྱངས། དེའི་སློབ་༼ཉ༡༣བ༽མ་ཀ་བཞི་པ། དེའི་སློབ་མ་བསོད་ནམས་གྲགས་པ་དང་གྲུབ་པ་དཔལ། དེ་གཉིས་ལ་བུ་རིན་པོ་ཆེས་འདུལ་བ་གསན་ནོ། །

རྒྱའི་བར་ཚར་སྐྱེས་བོ་ཚུལ་འཕགས་ཀྱི་བུ་ཆེན་འདར་ཚུལ་ཁྲིམས་རྒྱལ་པོ། དེ་ནས་རིམ་བཞིན་སྟོད་ཚུལ་ཁྲིམས་འབུམ། ཉི་སྟེང་པ་བློ་གྲོས་གྲགས། རྒྱལ་ཚུལ་ཁྲིམས་གྲགས། སྣེ་མོ་བ་གྲགས་པ་སྨོན་ལམ། ནེལ་པ་པཎ་ཆེན་སོགས་ནེལ་པ་རྗེས་འབྲང་དང་བཅས་པ་བྱུང་།

ཕྱི་ཚར་བྲག་དམར་རྡོ་རྗེ་ཕུར་བུ་ལ་སྟོད་པ་དྷརྨ་ཞེས་གྲགས་པ་དེས་གྲོམ་པ་བྲག་དམར་དུ་བཤད་པའི་སློབ་མ་ཞང་ཞི་མཛེས་སོགས་བྱུང་། བརྡ་འདུལ་གྱི་སློབ་མ་བཤེས་གཉེན་ཤཱཀྲ་གྲུབ་དང་བརྡ་འདུལ་ཕྱི་མས་ཤབ་སྟོད་སོགས་སུ་བཤད། ཆུ་མིག་གི་རྔོག་བཙུན་དཀར་མོས་ཞུས་ནས་ཆུ་མིག་སྡེ་སྐོར་གྱི་མཁན་པོ་མཛད། བརྡའི་སློབ་མ་སྐྱི་མ་གྲགས་ཚུལ་གྱིས་དྲང་པོ་ལུང་། ཆག་ཉི་མས་ཤངས་སྲེག་ཤིང་། མཐའ་སྟོན་གྱིས་མྱང་རོ་བླ་རིང་དུ་གྲ་བསྐྱངས། ཤཱཀྲ་གྲུབ་ཀྱིས་བརྡའི་གདན་ས་མཛད་པ་ལ་ཀློག་སྐྱ་དཔལ་འབྱོར་གྱིས་གསན་ནས་དོན་མོ་རིར་བཤད། སློབ་མ་སྐྱེལ་ནག་ཞང་ཤེར་འོད། དབོན་པོ་ཁྲི་བརྟན་སེང་གེ་ཤཱ་རྡོར་དང་བཞི་བྱུང་། ཕྱིས་ཤེས་རབ་འོད་ཀྱིས་གདན་ས་མཛད་དེ་ཆུ་མིག་འདུལ་གྲ་བ་རྣམས་བྱུང་།

ཡང་ཁ་ཆེ་པཎ་ཆེན་གྱིས་སྣར་ཀླས་མོ་ཆེར་དབྱར་གནས་མཛད། འདུལ་བ་མེ་ཏོག་ཕྲེང་རྒྱུད་གསུངས་པ་ལ་སེང་གེ་ཟིལ་གནོན་དང་ཤངས་པ་ཇོ་སྟན་གྱིས་གསན་ནས་སོ་སོར་ཊཱིཀ་མཛད། སེང་གེ་ཟིལ་གནོན་ལ། ཚད་མའི་སྐྱེས་བུ། དེ་ལ་བུ་རིན་པོ་ཆེས་གསན་སྟེ་གླིང་འབུམ་ཊཱིཀ་ཆེན་སོགས་མཛད་ཏོ། །འདུལ་བ་མེ་ཏོག་ཕྲེང་རྒྱུད་འདི་ལ་ཕྱིས་ཀུན་མཁྱེན་རོང་པོ་སོགས་ཀྱིས་དགྲ་བཅོམ་པས་བརྩམས་པ་དང་ཚིགས་བཅད་བཟང་པོར་ཡོད་པ་དང་གླེང་གཞི་རྩ་བས་ཟིན་པ་སྟེ་ཁྱད་ཆོས་གསུམ་ཡོད་ཅེས་རྩལ་དུ་བཏོན་ཡང་དགྲ་བཅོམ་པ་ལས་བྱང་ཆུབ་སེམས་དཔའ་བསམ་པ་རྒྱ་ཆེ་བའི་རྟེན་འབྲེལ་གྱིས་ད་དུང་མདོ་རྩ་ཁོ་ན་དར་རོ། །

པཎ་ཆེན་སྡོམ་རྒྱུན་ནི། ཁྲོ་ཕུ་ལོ་ཙཱ་བ་ཚུལ་ཁྲིམས་ཤེས་རབ་རྣམ་ཐོས་སྲས་བྲན་དུ་འཁོལ་བ་དེས་ཁ་ཆེ་བསོད་སྙོམས་པ་སྤྱན་དྲངས་སྟེ། པཎ་ཆེན་དེ་ནི་ནུབ་ཕྱོགས་ཁ་ཆེའི་ཡུལ་ཁྲི་བརྟན་གྱི་གྲོང་པྲ་ཝ་སུ་རར་ཡབ་རྒྱ་མཚོའི་དེད་དཔོན་ཛམ་ནག་གྲུབ་པ་སམ་ཀ་ཡའི་སྲས་སུ་འཁྲུངས། མཚན་ཛ་ཤོ་དྷ་༼ཉ༡༤ན༽རར་བཏགས། ལོ་བཅུ་ནས་སྒྲ་ཚད་གཟོ་གསོ་མཐའ་དག་ལ་སྦྱངས་སྟེ་གཞན་ལུགས་ཚར་བཅད་ནས་རྒྱལ་པོས་ཅོད་པན་བཅིངས། དགུང་ལོ་ཉེར་གསུམ་ལ་རབ་ཏུ་བྱུང་ཚེ་རྣལ་ལམ་ན་བྱང་ཆུབ་ཀྱི་ཤིང་ལོ་སྤྱི་བོར་སྤུངས་སྟེ་བྱུང་། རབ་ཏུ་བྱུང་མ་ཐག་བྱང་ཆུབ་ཆེན་པོ་དང་བྱམས་པ་དང་སྒྲོལ་མ་གསུམ་ལ་བྱང་ཆུབ་ཀྱི་སེམས་ཀྱིས་ཟིན་པས་ཞག་རེ་ལ་ཆོས་སྤྱོད་བཅུ་མ་ཆག་པར་བྱེད་པ། ནོར་རྫས་ཅི་ཡང་བདག་དུ་མི་འཛིན་པ། གནོད་ལན་དུ་ཕན་འདོགས་པ། རྐྱེན་ཅི་འབྱུང་ཡང་ཐབས་གཞན་མི་འཚོལ་བར་ཕ་རོལ་ཏུ་ཕྱིན་པའི་དོན་སྒོམ་པ་སྟེ་བཞིའི་དམ་བཅའ་མཛད། བྱམས་པས་ཤར་ཕྱོགས་སུ་སོང་ལ་རིག་པ་མཐར་ཕྱིན་པར་གྱིས་ཅིག་པར་ལུང་བསྟན། ཞི་འབྱུང་སྦས་པ་དང་དབྱངས་སྙན་དང་བློ་སྦས་སོགས་བསྟེན་ནས་གསུང་རབ་ཐམས་ཅད་སྦྱངས་སྟེ་དབྱིག་གཉེན་ལྟར་ཏིལ་མར་གྱིས་ཟངས་བཀང་བར་སྐུ་དཔྱིངས་སྟེ་ཞག་དུ་མར་འབུམ་སྡེ་དུ་མ་ཞལ་ཐོན་མཛད། ཕར་ཕྱིན་གསན་པའི་རྣམ་རྫོགས་སྦྱོར་བའི་ཚེ་མདུན་གྱི་སྤྲིན་ཕུང་ལས་སྟོང་ཉིད་ཀྱི་སྒྲ་སྒྲོག་པ་གསན་སྟེ་ཏིང་ངེ་འཛིན་མི་མཚམས་པ་དཔག་མེད་སྐྱེས། སུམ་བཅུ་པ་ལ་མཁན་པོ་ཞི་འབྱུང་སྦས་པ་སོགས་བཅོ་བརྒྱད་ཀྱི་ཚོགས་ལས་བསྙེན་པར་རྫོགས་སྟེ་སྟན་གཅིག་དང་བསོད་སྙམས་པའི་སྦྱངས་ཡོན་བཟུང་།

པཎ་ཆེན་དེ་ཝ་པུཎྱེས་རྡོ་རྗེའི་ཐེག་པར་སྨིན་གྲོལ་དུ་མཛད་དེ་བདེ་མཆོག་དང་དུས་ཀྱི་འཁོར་ལོའི་ཞལ་བསྟན། ཙནྡནའི་ནགས་སུ་འཇམ་དབྱངས་དང་རྟ་མགྲིན་དང་སྒྲོལ་མའི་གསུང་ཐོས། སངས་རྒྱས་རིམ་གྲོ་པ་ཟུང་དང་བཅས་པས་ཀླུའི་རྒྱལ་པོ་ལ་བསོད་སྙོམས་མཛད་པ་དང་བྱམས་པ་ལ་རྒྱལ་པོ་དགེ་དབང་གིས་བསིལ་ཡབ་གཡོབ་པ་གཟིགས་ཤིང་ཆོས་བདུན་གསན། མར་མེའི་རྩེར་བྱམས་པ་དང་སྒྲོལ་མ་དང་ཐུབ་དབང་གཟིགས། རྡོ་རྗེ་གདན་དུ་མཆོད་པ་མཛད་པ་ལས་སྤོས་སྤྲིན་གྱི་དུད་པ་སྤྲིན་དུ་འཁྲིགས་པས་ཞག་བདུན་དུ་ན་མཁའ་ཁྱབ་པ་ལས་གློག་དང་ཟུང་འཇུག་སྒྲུབ་པའི་ཆོས་ཀྱི་སྒྲ་བྱུང་ཞིང་ཏིང་ངེ་འཛིན་ཁྱད་པར་ཅན་བརྙེས། རི་མོའི་བུད་མེད་ཀྱིས་འོ་མའི་བསོད་སྙོམས་ཕུལ་བ་༼ཉ༡༤བ༽འབྲུ་གསུམ་གྱིས་བྱིན་གྱིས་བརླབས་པ་སྦྲང་རྩི་ལྟ་བུའི་བདུད་རྩིར་གྱུར་པ་དང་། འབྲོག་པས་འོ་མའི་བསོད་སྙོམས་ཕུལ་བའི་པྲིས་མ་ལ་བཀྲ་ཤིས་ཀྱི་རྟགས་བརྒྱད་ཤར། ཝ་ར་ཎ་སིའི་གནས་སུ་སངས་རྒྱས་ངང་པའི་གཟུགས་ཀྱིས་མ་ཧེ་ལ་གནས་པ་ཅིག་གིས།

སྒྱུ་མ་ལྟ་བུར་གཟུང་དོན་མེད། །རྨི་ལམ་ལྟ་བུར་འཛིན་དོན་མེད། །ཚོགས་གཉིས་དབྱེར་མེད་ལམ་གྱི་མཆོག །སྟོང་ཉིད་སྙིང་རྗེའི་སྙིང་པོ་ཅན། །ཞེས་གསུངས་པ་གསན་སྟེ་སེམས་སྐྱེད་ཀྱང་ཞུས། བྱང་ཆུབ་ཀྱི་སྤྱོད་པ་རླབས་ཆེན་ཡང་གཟིགས། ཆོས་དེ་དག་རང་གི་ཁྲག་གིས་པགས་པ་ལ་བྲིས་སྟེ་སྣོད་ལྡན་ལ་བསྒྲགས།

ཉི་སྦས་དང་ཟླ་སྦས་ལ་བྱམས་ཆོས་གསན་པས་ཐེག་པ་སྣ་ཚོགས་ཀྱི་དོན་དགོངས། བྱམས་པ་ལས་རྣམ་ཀུན་གྱི་སྐབས་ཀྱི་ཆོས་བདུན་གསན། འཇམ་དབྱངས་རྟ་མགྲིན་སྒྲོལ་མ་གསུམ་རང་རང་གི་རྩ་སྔགས་ཟླ་བ་གསན། ཝ་ར་ཎ་སིའི་འདམ་བུའི་ཁྲོད་ན་རྟེན་བྱིན་རླབས་ཅན་ཞིག་ཡོད་པ་མཇལ་བས་དེས་དངོས་སུ་ཆོས་གསུངས། དེའི་ཚེ་ལྔས་རྩེན་གྱི་བུས་གླུ་བླངས་ཤིང་རྔ་བརྡུངས། ཨོ་ཏྱནྟ་པུ་རིར་བྱང་ཆུབ་ཆེན་པོས་ཞལ་འཛུམ་པ་དང་སྒྲོལ་མས་མཆོད་རྫས་དངོས་སུ་བཞེས། མུ་སྟེགས་པ་དང་རྩོད་ཚེ་ཉིན་མོ་རྩོད་ལན་མ་ཐེབས་པ་མནལ་ལམ་དུ་སྒྲོལ་མས་ལུང་བསྟན་ནས་རྒྱལ། རྩོད་པ་ལས་རྒྱལ་བའི་ཡོན་རྒྱལ་པོས་ཕུལ་བ་རྣམས་ལས་རྟེན་ཁྱད་པར་ཅན་གསུམ་བཞེངས། མཆོད་རྟེན་མཚོན་ཆའི་འཁོར་ལོ་ཅན་ལ་གདུགས་སུས་འཁེལ་བ་ཀུན་གྱིས་བླ་མར་འཛིན་པ་ལས་ཁྲོ་གཉེར་ཅན་གྱིས་བྱིན་གྱིས་བརླབས་པས་བྱ་རོག་གིས་གྲོགས་བྱས་སྟེ་ཆོས་རྗེས་ཁེལ། ལུས་ཀྱི་བྱ་བ་རེ། ངག་གིས་གཞུང་རྩོམ་པ། ཡིད་ཀྱིས་དྲི་བ་དགུའི་དོན་སེམས་པ་རྣམས་དུས་དེར་ནུས་པས་ཡོངས་སུ་གྲགས་པའི་པཎ་ཆེན་དུ་གྱུར།

བི་ཀྲ་མར་དབང་བསྐུར་མཛད་པ་ན་བུམ་ཆུ་བདུད་རྩིར་གྱུར་པས་བུམ་པ་གང་བ་ཉིན་ཕྱེད་དུ་ལོངས་སྤྱད་པས་མ་ཟད། རྒྱ་ནག་གི་རྒྱལ་པོའི་ཕོ་ཉས་སྤྱན་དྲངས་ཚེ་དགེ་སློང་དཀར་ཞིང་དུལ་བ་ཞིག་གིས་ད་ལྟ་འགྲོ་བའི་དུས་མ་ཡིན་མ་འོངས་པ་ན་སོང་ཞིག་ཞེས་བསྟན། ཁ་ཆེར་གྲོགས་པོ་ཅིག་གིས་གྲང་བའི་ཚེ་བསོད་སྙོམས་༼ཉ༡༥ན༽མཛད་པ་འོ་བརྒྱལ། འཚོ་བ་ངས་འབུལ་ཟེར་བ་ན་སྒྲོལ་མས་ཁྱོད་སངས་རྒྱས་ཀྱི་བསྟན་པ་མི་འཛིན་ནམ་གསུངས་པས་བསོད་སྙོམས་མཛད། ཐོ་རེངས་ཀྱི་བརྡ་སྒྲས་རྐྱེན་སྟེ་དགའ་ལྡན་གྱི་གནས་གཟིགས་ཤིང་བྱམས་པ་ལས་དད་པ་སྙིང་རྗེ་ཤེས་རབ་བརྩོན་འགྲུས་སྟེ་ཆོས་བཞི་གསན། རྡོ་རྗེ་གདན་དུ་ཅུང་ཟད་བསྙུངས་ནས་གཟིམས་པ་ན་དོན་ཞགས་དཀར་པོ་ཕྱག་བརྒྱད་པ་ལ་སྒྲོལ་མ་ཁྲོ་གཉེར་ཅན་རྟ་མགྲིན་ནོར་བཟང་རྣམས་ཀྱིས་བསྐོར་བ་གཟིམས་པ་ཅིག་གཟིགས། བཞེངས་པ་ན་དེ་རྣམས་ཀྱང་བཞེངས་པར་གཟིགས་ནས་སྒྲུབ་ཐབས་མཛད་པ་ནི་དོན་ཞགས་ཁ་ཆེ་མར་གྲགས། རྡོ་རྗེ་གདན་ལ་རྒྱལ་པོ་བྷ་མི་དེ་ཝའི་དམག་ཡོང་ཟེར་ནས་བལྟར་བྱོན་ནས་རྒྱང་གྲགས་ཙམ་དུ་བསོད་སྙོམས་མཛད་ནས་ཕྱིར་ལོག་ཚེ་མ་ཧཱ་བོ་དྷི་མདུན་ན་བྱོན་འདུག་ལྷུང་བཟེད་བཞག་ལ་ཕྱག་བྱ་སྙམ་པ་ན་དེ་ཕྱི་འགྲོས་ཀྱིས་ཇེ་རིང་ལ་སོང་། ཕྱི་བཞིན་བྱོན་པས་བྱང་ཆུབ་ཆེན་པོའི་སྤྱན་སྔར་སླེབས། སླར་བྱོན་པས་ནགས་ནའང་སྔ་མ་བཞིན་འདུག་སྟེ་མཚན་ཉིད་ནི་མི་ཤེས་གསུངས། དེའི་ཚེ་རི་བྱ་རྐང་ལ་གྲུབ་ཐོབ་མང་དུ་ཡོད་པ་དང་སིངྒྷ་གླིང་ན་དགྲ་བཅོམ་པ་བཞུགས་པ་ལ་རྒྱལ་པོས་བསྙེན་བཀུར་མང་དུ་སྐྱེལ་བ་ན་དེ་དག་ཚིག་མཐུན་པར་ངེད་ལ་ཐག་རིང་དུ་བསྙེན་བཀུར་བ་བས་ཁྱེད་རང་གི་མ་ག་དྷ་ན་པཎ་ཆེན་ཤཱཀྱ་ཤྲཱི་བྱ་བ་མ་བྱོན་པའི་སངས་རྒྱས་རབ་གསལ་བཞུགས་པ་ལ་བསྙེན་བཀུར་བ་བསོད་ནམས་ཆེ་ཞེས་བསྐུལ་ཞིང་ཨོ་ཌྱན་ནས་མཁའ་འགྲོ་མས་ཀྱང་ལུང་བསྟན། རྒྱལ་པོ་སོགས་ཐམས་ཅད་ཀྱིས་གཙུག་གི་ནོར་བུར་བསྐུར། མ་ག་དྷར་བཟླས་སྒོམ་བྱས་ལ་ཚེ་འདིར་མཆོག་གི་དངོས་གྲུབ་ཐོབ་པར་བྱ་དགོས་སྙམ་པ་ན་མནལ་ལམ་དུ་མི་ཐོབ་ཅེས་བྱུང་། ཡང་ཡང་གསོལ་བ་བཏབ་པས་ད་ལྟའི་སྤྱོད་པ་འདི་དོར་ནས་བསྒྲུབས་ན་འགྲུབ་ཅེས་བྱུང་གསུངས་སྟེ་སྤྱོད་པ་འདི་ལས་ལྷག་པ་མཆིས་སམ་ཞུས་པས་འདི་ཀུན་གཞན་དང་བསྟུན་པའི་ཙབ་ཙུབ་ཙམ་ཡིན། སྔགས་ཀྱི་སྤྱོད་པ་ཁྱད་པར་ཅན་མང་གསུངས། ༼ཉ༡༥བ༽

ཛ་ཡན་གར་རྒྱལ་པོའི་མཆོད་གནས་མཛད་པ་ན་མནལ་ལམ་དུ་སྒྲོལ་མས་ཕྱག་གཡས་བརྐྱངས་པའི་མཐིལ་ན་གསེར་དང་དངུལ་དང་བཻ་ཌཱུརྱའི་ཡི་གེ་ཏཱཾ་གསུམ་སྣང་བ་བྱིན་ནས་རྒྱལ་པོའི་འཁོར་ལོངས་སྤྱོད་པས་འདི་དགའ་བ་ཡིན་ནོ་གོ་འམ་གསུང་བས་མཆོད་གནས་བོར་སྟེ་འོན་ཀྱང་རྒྱལ་པོས་ནན་གྱིས་ཞུས་པས་ས་ཕྱོགས་དེར་བཞུགས། གར་ལོག་གི་དམག་གིས་ཡུལ་དབུས་བརླག་ཚེ་རྗེ་བཙུན་མས་རིགས་ཀྱི་བུ་ཁྱོད་ཤར་ཕྱོགས་སུ་སོང་ཞིག་གསུངས་སྟེ་བྱོན། འཇིགས་པ་ཆེ་ཞིང་ལམ་མ་ཤེས་པ་ན་ཉིན་མོ་མི་དཀར་པོ་ཅིག་དང་མཚན་མོ་བུད་མེད་དམར་མོ་རེས་སྣ་དྲངས། མ་ཧཱ་ཀཱ་ལས་དགེ་བསྙེན་ནག་པོ་ཅིག་དུ་བྱས་སྟེ་མར་མེ་བཏེག །སྐར་མ་པ་ཝ་སངས་ཀྱིས་མེ་ཏོག་གཏོར་ཞིང་ལམ་མཚོན་ནས་ཚེགས་མེད་པར་བཏོལ། ཛ་གཏྟ་ལར་བསོད་སྙམས་དཀའ་བར་བྱུང་ཚེ་རིག་འཛིན་གྱི་ལྷ་མོ་བཞིས་གདུགས་ཚོད་དྲངས་པ་རྨི་བ་ནས་རྙེད་སླ་བར་བྱུང་།

དེ་ལྟར་རྒྱ་གར་བྱང་ཕྱོགས་སུ་ཕེབས་པ་བོད་དུ་ཁྲོ་ཕུ་ལོ་ཙཱ་བ་ཆེན་པོས་གསན་ནས་ཤིང་ཕོ་བྱི་བ་ཁྲ་ཟླའི་བཅོ་ལྔ་ལ་གདན་འདྲེན་དུ་འབྱོན་པར་ཆས་པའི་ཕྱི་ནུབ་པཎ་ཆེན་ཛ་ག་བི་ཧར་ན་བཞུགས་ཚེ་མཆོད་རྟེན་གྱི་རྩེ་ནས་ལྷའི་བུ་གསུམ་འོངས་སྟེ་དང་པོས་གཙུག་གི་ནོར་བུ་ཕུལ་ནས། ཁོ་བོ་ནི་གཙུག་ཏོར་ཅན་བྱ་བ་མི་ཡུལ་གྱི་ཆོས་པ་རྣམས་ལ་ཕན་འདོགས་པ་ཡིན་ཟེར་ཡང་ཁོ་བོ་བསོད་སྙོམས་པ་ཡིན་པས་ནོར་བུ་མི་འདོད་གསུངས་སྟེ་མ་བཞེས། ཡར་ལུངས་ཇོ་བོའི་ཆོས་བྱུང་ན་འདི་ལ་སངས་རྒྱས་གཙུག་ཏོར་ཅན་ཞེས་འཁྲུལ་སྣང་། གཉིས་པས་གསེར་གྱི་མེ་ཏོག་གསུམ་ཕུལ་སྟེ་ཁོ་བོ་གསེར་མདོག་ཅན་བྱ་བ་རྒྱལ་ཆེན་རིས་བཞི་པའི་ལྷའི་བུ་ཐམས་ཅད་ལ་ཕན་འདོགས་པ་ཡིན་ཟེར་སྟེ་བླངས་ནས་དཀོན་མཆོག་གསུམ་ལ་རེ་རེ་ཕུལ། གསུམ་པས་ཁོ་བོ་རྣམ་ཐོས་ཀྱི་བུ་ཞེས་བྱ་བ་ལྷ་མི་དགེ་བ་སུ་བྱེད་ཀྱི་གྲོགས་བྱེད་པ་ཡིན་ཟེར་སྟེ་འབྲས་ཆེན་ལྷུང་བཟེད་གང་བསོད་སྙོམས་སུ་ཕུལ། གསུམ་གས་མགྲིན་གཅིག་དུ་བྱང་ཕྱོགས་ཁ་བ་ཅན་ཡི་༼ཉ༡༦ན༽དྭགས་ཆོས་འཛིན་གྱི་ཡུལ་དུ་བྱམས་པའི་སྐུ་ཚད་བཞེང་པའི་གྲོགས་ལ་འབྱོན་པར་ཞུ་ཟེར། སྐུ་ཇི་ལྟ་བུ་དྲིས་པས་འདི་འདྲ་ཞིག་ཡིན་སྟེ་ཕྱག་མགོ་ཞབས་མགོ་ལས་མཚར་ཟེར་སྟེ་ལྡེར་ཚོ་ཆེན་པོ་ཞིག་བསྟན། བྱམས་ཆེན་གྱི་སྐུའི་སྤར་གྱི་ཕྱག་ཞབས་ཀྱི་མགོ་བྱས་པའི་སྐབས་སུ་འདུག་ལྡེར་ཚོ་དེ་ལས་འོད་ཟེར་དཔག་དུ་མེད་པ་འཕྲོས་ནས་འཇིག་རྟེན་སྣང་བར་བྱས་སྟེ་འདི་ལ་འབྲེལ་པ་བཞག་ཚད་བྱམས་པའི་བསྟན་པ་ལ་འཁོར་བ་ལས་ཐར་ཟེར་བའི་སྒྲ་གསན།

སྒྲོལ་མས་ཀྱང་བྱང་ཕྱོགས་སུ་སོང་ཞིག་པར་ལུང་བསྟན་སྟེ་བྱང་ཕྱོགས་ནས་སྤྱན་འདྲེན་དོ་གལ་ཅན་ཡོད་པས་འགྲོ་གསུངས་སྟེ་ཚོང་འདུས་ལ་དྲུ་བར་བྱོན་ནས་ཟླ་བ་ཕྱེད་བསྒུགས། འཁོར་རྣམས་སྐྱོ་ནས་ལྡོག་པར་རྩོམ་པ་ན་ད་དུང་ཞག་གསུམ་སྡོད་ཅིག་གསུངས། ལོ་ཙཱ་བ་ཆེན་པོས་མོན་གྱི་ལམ་རྣམས་སུ་ཚ་གྲང་གཅན་གཟན་དུག་མའི་ཏོ་མ་སོགས་ཀྱི་འཇིགས་པ་དང་ལམ་འཁྱམས་པ་སོགས་ཀྱི་དཀའ་བ་ཆེར་སྤྱད་ནས་གྲོ་མོའི་གཏིང་རྒྱ་གར་བྱང་གི་བཻཌཱུར་ཚོང་འདུས་སུ་བཞུགས། སྤྱན་འདྲེན་པའི་གསོལ་བ་འདེབས་པ་ལ་ཡུལ་གྲུ་ཤིན་དུ་ཆེ་ཡང་དཀོན་མཆོག་གི་རྟེན་མ་རྙེད་ནས་གནས་ཁང་གི་ཁྱམས་ན་བྱིས་པའི་རྩེད་མོ་བྱེད་ས་སྟོན་པའི་འབྱིམ་སྐུ་ཅིག་དང་ཤིང་གི་མཆོད་རྟེན་ཞིག་འདུག་པ་ལ་མཆོད་པ་བྱས་གསོལ་བ་བཏབ་སྟེ་སངས་རྒྱས་དོན་ཡོད་གྲུབ་པ་ལ་ཕྱག་འཚལ་ལོ། །

ཤཱཀྱའི་བསྟན་ལ་ཤཱཀྱའི་སྲས་བལྟམས་ཤཱཀྱའི་མཚན། །ལྔ་རིག་གཙུག་ནོར་དྲི་མེད་བརྟུལ་ཞུགས་བརྟན་པོ་འཛིན། །ཐུགས་རྗེའི་བདག་ཉིད་ངོ་མཚར་ཆོས་བཞིས་ཁྱད་འཕགས་གང་། །པཎ་ཆེན་དམ་པས་བདག་སོགས་རྗེས་འཛིན་སྐྱོང་གྱུར་ཅིག །རིང་ཞིག་དུས་ནས་ཁྱོད་ཀྱི་མཚན་ཙམ་ཐོས་པས་ཀྱང་། །རབ་དད་དགའ་སྐྱེས་སྤུ་ལྡང་མཆི་མ་འཁྲུག་འགྱུར་བ། །རིགས་ལྡན་བུ་ཞིག་གངས་ཅན་ཁྲོད་ནས་ཉིན་མཚན་དུ། །ཐལ་སྦྱར་སྤྱིས་འདུད་གདུང་བས་གསོལ་འདེབས་མཁྱེན་པར་མཛོད། །མ་ག་དྷ་སོགས་རིག་འབྱུང་གནས་༼ཉ༡༦བ༽ནི་སྡིག་ཏོ་ཡི། །དམག་ཚོགས་ཀྱིས་བཅོམ་ཨཽ་རྒྱན་ཁ་ཆེ་བལ་ཡུལ་ཡང་། །ལོག་སྤྱོད་ཀྱིས་ཁེབས་དེང་སང་བསྟན་སྲོག་ལེགས་གནས་ནི། །བོད་ཡུལ་འདིར་ཟད་སྐྱེས་ཆེན་བྱང་ཕྱོགས་ཞབས་སྐྱོད་ཞུ། །སེམས་པ་གཞན་བཏང་ཁྱོད་ལ་ཡིད་བྱེད་གཅིག་པུ་ཡིས། །ཅིར་ཡང་མ་ཆགས་དཀའ་བ་དུ་མ་ཁྱད་བསད་ཅིང་། །འདོད་པའི་ཡུལ་སྤངས་བཤུལ་རིང་བགྲོད་དཀའི་ལམ་ཞུགས་སྟེ། །ངལ་བརྒྱས་མཆིས་སོ་རེ་བ་མ་ལུས་མཆིས་པར་མཛོད། །རྒྱལ་སྲས་ཁྱེད་ལ་དོན་འགྱུར་གདུལ་བྱ་རྗེས་འཛིན་ལས། །གཞན་ལྟ་ཅི་མཆིས་ནུས་ཡོད་བཞིན་ཡང་བྱམས་པའི་ཕས། །བསད་སར་བུ་ཁྲིད་ཅི་དགར་ཡལ་དོར་འདྲར་གྱུར་ན། །ཀྱེ་མ་ཁྱེད་ཐབས་ཐུགས་རྗེ་གང་ལགས་བདག་ལ་གསུངས། །ཅེས་པའི་ཞུ་ཡིག་སམ་ཀྲྀ་ཏར་བྲིས་གསེར་གྱི་ཤེར་སྙིང་བོད་ཡིག་མ་གཅིག་དང་མི་ཉག་གྷའི་དར་ཆེན་གྱི་ན་བཟའ་ཟུང་ཇུ་ཟབ་ཀྱི་བླ་རེས་བཟང་པོ་དང་བཅས་ཁ་ཆེའི་པཎ་ཆུང་ལ་སོགས་པ་བཞི་མངགས།

ཆོས་རྗེ་ལ་དྲུ་བར་ཞག་གསུམ་འཐེན་པའི་ཕྱི་ཉིན་འཁོར་རྣམས་ཕྱིར་འགྲོ་བའི་ཆས་བྱེད་པའི་ཚེ་ཕོ་ཉ་བ་བཞིས་སླེབས་སྟེ་ཞུ་ཡིག་ཕུལ། ཆོས་རྗེས་པཎ་ཆུང་དགུ་པོ་ལ་བཀའ་བགྲོས་པ་ན་གནས་སྐབས་འདི་འདྲ་བདག་ཅག་གིས་ག་ལ་ཤེས་ཆོས་རྗེ་ཉིད་མཁྱེན་པར་ཟད་ཏོ་ཟེར་སྒྲོལ་མ་ལ་ཞུའོ་གསུངས་ནས་ཞག་ལྔར་མཚམས་མཛད། ལྟས་བཟང་པོ་བྱུང་ནས་འབྱོན་པར་དགོངས་ཚེ་ཛ་གདྡྷ་ལའི་གནས་བརྟན་ཆེན་པོ་གཉིས་ཀྱིས་དགེ་འདུན་སྟོང་ཕྲག་གསུམ་ཁྲིད་རྒྱ་གར་ན་ངོ་ཆེན་གལ་ཅན་ལ་རྟེན་གདན་འདྲེན་པས་ཀླུ་སྒྲུབ་ཀྱིས་རབ་གནས་མཛད་པའི་ཐུགས་རྗེ་ཆེན་པོ་དང་པཎ་ཆེན་གྱི་ཐུགས་དམ་ཡིན་པས་སྒྲོལ་མའི་སྐུ་ཡང་དགོས་ཟེར་ནས་ཙནྡྲ་གོ་མི་ཏཱ་ར་སྤྱན་དྲངས་པ་སླེབས། ཆོས་རྗེས་ཀྱང་ལུགས་བཞིན་གསུ་བ་དང་འདུད་པ་མཛད། པཎ་ཆུང་གིས་དཀོན་གཉེར་ལ་གསུང་བྱིན་སྟེ་སྒྲོལ་མ་ཞལ་ཕྱིར་བསྒྱུར་ཤིང་རྟའི་གཟེར་ལྕག །འོན་ཀྱང་རྟེན་གྱི་ངོ་ཆེན་ལ་མི་ཉན་པའི་སྲོལ་མེད་༼ཉ༡༧ན༽ནས་རེ་ཞིག་ཕྱིར་བྱོན། ལོ་ཙཱ་བས་དེ་མནལ་ལམ་དུ་མཁྱེན་ནས་རྣམ་སྲས་གནད་ལ་བོར། ཆོས་རྗེ་ཞག་ཁ་ཅིག་བྱོན་ནས་ཞག་བདུན་དུ་སྐོར་མཆོད་མཛད་ཀྱང་ཐུགས་མ་ཕེབས། མནལ་ལམ་དུ་ལྷ་གསུམ་པོ་དེས་རྟག་དུ་བསྐུལ། རྗེ་བཙུན་མས་དགེ་འདུན་ནི་ནོར་འདོད་ཀྱི་ཆོས་མི་འདོད་པས་མགྲོན་བུས་ཚིམ། ངའི་གཟུགས་ནི་ཁྲོས་ནས་ཁ་ཕྱིར་ལོག །ཐུགས་རྗེ་ཆེན་པོའི་སྐུའང་ཤིང་རྟའི་གཟེར་ཆག་སྟེ་ཞབས་གོང་པོར་སོང་། འདིར་ཅི་བྱེད་བྱང་ཕྱོགས་སུ་སོང་ཞིག་སོང་ཞིག་གསུང་བས་སླར་དགེ་འདུན་ལ་ཞུས་སྟེ་ཕྱིར་ཆས་ཚེ་ལོ་ཙཱ་བའི་མནལ་ལམ་དུ་རྣལ་འབྱོར་སྐྱིད་ཀྱི་མིང་པོས་ཡི་གེ་ཞིག་ཕུལ་བ་གཟིགས་པས་དགེ་སློང་བཻ་ཤྲ་ཝ་ཎས་སྤྲིངས་པ་ད་སྟེ་ཞག་བཅུ་གསུམ་ན་བྱམས་པ་ཤཱཀྱ་ཤྲཱི་འབྱོན་པར་ཡོད་སྟེ་དེར་མ་འདུག་པར་སྔོན་ཏུ་ལྡང་བ་བྱེད་པ་ལ་གྲོང་ཁྱེར་ཀ་རུ་ཎར་ཤོག་བྱ་བ་འདུག །ཡི་གེ་རྒྱ་ཡིག་དུ་འདུག་པ་བཀླགས་པས་བོད་ཡིག་དུ་སོང་། སང་སྟེ་དགྱེས་ཆེས་ནས་ཏེ་ཏེ་བརྡུངས་པས་ཞབས་ལ་ཆུ་འབྲུམ་གན་ཊཱ་བ་ཟུག་ཅན་གྱིས་བཞེངས་མི་མཁྱེན་པ་ཡོད་ཀྱང་ཞར་ལ་རྡོལ་བས་གཞི་མེད་དུ་དྭངས། དགའ་སྟོན་གྱི་དྲིལ་སྒྲོགས་པ་ལ་ཚོགས་ཆེན་པོར་བྱེད་པས་པཎ་ཆུང་བ་གཉིས་སྔོན་ལ་འོངས་པ་རྐང་པ་ན་ནས་མནལ་ལམ་གྱི་དུས་ཉིད་ལ་རྣལ་འབྱོར་སྐྱིད་ཀྱི་མིང་པོས་བཀའ་ཤོག་ཁྱེར་སྟེ་ཕུལ་བ་བསྒྱུར་བས།

རྗེ་བཙུན་མི་ཕམ་མགོན་པོ་ལ་ཕྱག་འཚལ་ལོ། །བྱང་ཕྱོགས་རྒྱུད་གནས་བདེ་གཤེགས་བསྟན་པའི་སྒྲོན་འཛིན་པ། །མ་ལུས་འགྲོ་དཔལ་བྱ་དཀའི་རྒྱལ་སྲས་སྤྱད་པ་སྤྱོད། །དགེ་སློང་མཁས་པ་ཁྲོ་ཕུ་ལོ་ཙཱར་རབ་གྲགས་གང་། །བྱམས་ཆེན་འཕྲིན་ལས་ཡིད་བཞིན་ནོར་ལྟར་འགྲུབ་གྱུར་ཅིག །དགེ་སློང་བསོད་སྙོམས་པ་ཤཱཀྱ་དཔལ་བཟང་པོས་ཁྲོ་ཕུ་ལོ་ཙཱ་བ་ལ་ཐུགས་དགྱེས་པའི་སྒོ་ནས་ཤིས་པ་བརྗོད་པའོ། །ཞེས་པ་དང་བྱང་ཆུབ་ཤིང་ལོ་འདབ་མ་གསུམ་ཤ་ཁར་ཕུལ་གང་བསྐུར་འདུག །ལོ་ཙཱ་བ་དང་མཇལ་ཚེ་ལོ་ཙཱ་བ་མཁྱེན་རྟོགས་མཐའ་དག་རྫོགས་ཟིན་ཡང་དགུང་ལོ་སོ་གསུམ་༼ཉ༡༧བ༽པ་སྤྱིར་སྐུ་མཛེས་ཤིང་གཞོན་ཤ་ཆེས་ཆགས་པའི་ན་ཚོད་གཟིགས་པས་འདི་བཙུན་ཆུང་ལྟ་བུ་ཞིག་འདུག་པས་ཆོས་སྒྱུར་མི་ནུས་སམ་ལྷ་ཡང་བཞེང་ཐུབ་སྟེ་མི་འོང་ཁོ་རང་ལ་སེམས་སྐྱེད་དང་ཡི་དམ་ཞིག་བྱིན་ནས་ཕྱིར་ལྡོག་པར་བྱའོ་ཞེས་གསུངས་ཚེ་པཎ་ཆུང་དེས་ཁྱེད་ཀྱི་ན་ཚོད་ལ་བརྙས་པར་འདུག་པས་རང་གི་ཡོན་ཏན་སྟོན་ཟེར་ནས་བི་བྷཱུ་ཏི་ཙནྡྲ་དང་སུ་ག་ཏ་ཤྲཱི་སོགས་པཎ་ཆུང་དགུ་ལ་རང་གང་ལ་མཁས་ཟེར་བའི་སྒྲ་ཚད་སྡེ་སྣོད་མདོ་སྔགས་ལ་དྲི་བ་གསུམ་གསུམ་མཛད་པས་གུང་ཚིགས་སྔ་བ་ནས་ནམ་ཕྱེད་འདས་པར་སོང་། ཆོས་རྗེའི་ཐུགས་དམ་ནར་མ་རྣམས་ཆུ་ཚོད་སོ་སོའི་དུས་ལས་ཐུགས་བྲེལ་ཅིས་ཀྱང་འདར་མེད་ནའང་ཇི་མི་སྙམ་པར་གསན་ཞིང་འདི་ལྟ་བུའི་ཆོས་ཐོས་པ་བསོད་ནམས་ཆེ་གསུང་ཞིང་པཎ་ཆེན་དཔོན་སློབ་ཐམས་ཅད་ཧ་ལས་སྟེ་བོད་ལ་འདི་ལྟ་བུའི་ཆོས་སྨྲ་བ་འོང་བ་ངོ་མཚར་ཆེ། འདིའི་མདུན་ན་ལོ་ཙཱ་བ་གཞན་རྣམས་དིག་པར་འདུག་གསུང་ཞིང་མཚན་ཡང་མ་ཧཱ་ལོ་ཙཱ་བ་འབའ་ཞིག་ནས་བརྗོད། དེ་ཕྱིན་ལོ་ཙཱ་བ་བྱོན་པའི་ཚེ་པཎ་ཆུང་དགུ་པོ་ལངས་ནས་རྒྱང་རིང་པོར་བཀྱེད། ཐལ་མོ་སྦྱར་སྟེ་མ་ཧཱ་པཎྜི་ཏ་མ་ཧཱ་ལོ་ཙཱ་བ་ཕ་ལ་ཕ་ལ་ཞེས་ཕན་ཚུན་རིག་རིག་པོར་བལྟ་སྐད།

ཆོས་རྗེ་ཡང་ཐུགས་བཏེག་ཆེས་པས་སང་རང་འགྲོ་གསུང་བ་ན་བསྟན་བཅོས་ཅིག་གི་ཐུགས་རྩོམ་ཞུས། རྒྱལ་ཕྲན་ཞིག་ལ་ལམ་དཀའ་བའི་ཐབས་འཕྲུལ་གྱིས་ཐུགས་ངང་བསྲིངས། པཎ་ཆེན་ཐུགས་རྗེ་ཆེ་བས་མགོན་མེད་མང་པོ་སྐུ་ལ་འཁོར་བ་སོགས་སྐུ་འཁོར་ཕལ་ཆེར་ལ་མདོ་ལི་དགོས་པ་དང་མདོ་ལི་མི་ཐར་བའི་ས་ལ་འཛེག་རུ་བསྒྱུར་དགོས་པ་སོགས་གཞན་གྱིས་ལོ་ཟླར་སྒྲུབ་མི་ནུས་པ་རྣམས་ལོ་ཙཱ་བས་བདེ་བླག་དུ་བསྒྲུབས། དེ་ལྟར་ལོ་ཙཱ་བ་ཆེན་པོ་ཡོན་ཏན་བརྗོད་པར་དཀའ་བ་དེའི་དད་པ་དང་མཁྱེན་པ་དང་ནུས་པས་པཎ་ཆེན་དབང་དུ་འདུས་པ་ལྟར་གྱུར་སྟེ་ཅི་བཞེད་པར་བོད་དུ་སྤྱན་དྲངས་ནས་ཆོས་མང་དུ་བསྒྱུར། གཙང་དབུས་ལྷོ་བྲག་གཉལ་བྱར་རྣམས་སུ་བསྡོམས་པར་ལོ་༼ཉ༡༨ན༽བཅུ་ཙམ་བཞུགས། དཔྱལ་ལོ་ཞང་ལོ་ས་ལོ་ཆག་ལོ་སོགས་ལོ་ཙཱ་བ་མང་དུ་ཕྱགས་ཕྱིར་ཡོད་ཀྱང་ཁྲོ་ལོ་ཁོ་ན་དང་ཟླ་མེད་པའི་ལོ་པཎ་ཟུང་གཅིག་མཛད་དེ་བསམ་ཡས་ཀྱི་ཡུ་འབོག་ཆོས་ཁྲི་སོགས་ལ་ལོ་པཎ་བསྒྲིགས་ནས་ཆོས་གསུངས། འབུལ་བ་མཐའ་ཡས་པ་བྱུང་བ་ཐམས་ཅད་ཁྲོ་ཕུའི་བྱམས་ཆེན་ཁོ་ནའི་རྒྱུར་ཕུལ། བྱམས་ཆེན་ཟངས་གསེར་ལས་གྲུབ་པ་ཁྲུ་བརྒྱད་བཅུ་བ་ཕོ་བྲང་དང་བཅས་པ་གྲུབ་ནས་རབ་གནས་ལ་ཕྱོགས་པའི་ཚེ་དགྲ་བཅོམ་པས་བསྐུར་བའི་མེ་ཏོག་དང་རིང་སྲེལ་ཁ་ཕྱེ་ནས་དེའི་ལོ་རྒྱུས་པཎ་ཆེན་ཇི་ལྟར་གསུང་བ་ལོ་ཙཱ་བས་བསྒྱུར་པ་ནི། དེ་ཡང་འདི་ལྟར་ཐོས་སྟེ་མ་བྱོན་པའི་སངས་རྒྱས་གསུམ་པར་འགྱུར་ངེས་པ་ཆོས་རྗེ་པཎ་ཆེན་ཤཱཀྱ་ཤྲཱིའི་མཚེ་མར་གྱུར་པའི་མཆེད་ཟླ་ཁ་ཆེའི་པཎྜི་ཏ་ཆེན་པོ་བུདྡྷ་ཙནྡྲ་སངས་རྒྱས་ཟླ་བ་ཞེས་བྱ་བས་ཛམྦུའི་གླིང་གི་གླིང་ཕྲན་སིངྒྷ་ལ་སིངྒྷ་གླིང་པ་དྭི་པ་ཞེས་པ་བྱ་བ་སྔོན་སྲིན་མོ་གནས་པའི་གླིང་ཕྲན་ཞིག་ཇོ་བོ་སྤྱན་རས་གཟིགས་དབང་ཕྱུག་སྤྲུལ་པ་རྟའི་རྒྱལ་པོ་བཱ་ལ་ཧ་སྟོབས་ཆེན་ཞེས་པའི་འཕྲིན་ལས་ཀྱིས་བཏུལ་ནས་ད་ལྟ་ནང་པ་སངས་རྒྱས་པའི་བསྟན་པ་དར་བའི་གནས་སུ་གྱུར་ཡོད་པས་དེར་རཏྣ་ཙུནྡྷ་མ་ཎི་སྥ་ར་ན་རིན་ཆེན་གཙུག་གི་ནོར་བུ་འཕྲོ་བ་ཞེས་བྱ་བའི་ཕོ་བྲང་ན་དགྲ་བཅོམ་པ་དངོས་སུ་བཞུགས་སོ་ཞེས་བྱ་བ་ཐོས་ནས་ཁ་ཆེ་གྲིབ་བརྟན་གྱི་པྲ་ཝ་སུ་ར་རབ་མཆོག་ཞེས་བྱ་བའི་གཙུག་ལག་ཁང་ནས་དཔལ་རྡོ་རྗེ་གདན་དུ་བརྒྱུད་དེ་མ་ཧཱ་བོ་དྷི་ལ་མཆོད་པ་ཕུལ་ནས་དཀའ་བ་དུ་མ་སྤྱད་དེ་སིངྒྷ་གླིང་གི་དགྲ་བཅོམ་པའི་ཞལ་ཡང་བལྟས་དགྲ་བཅོམ་པ་ཡིན་ནམ་མ་ཡིན་གཏན་ལ་འབེབས་པའི་བརྟག་དཔྱད་མང་དུ་བྱར་ཡོད་པ་ལེགས་པར་བྱས་ནས་ཡིད་འཆེས་སྟེ་དེ་ཉིད་ཏུ་དབྱར་ཟླ་བ་གསུམ་ཚུལ་དུ་ཞུགས་སོ། །དགག་དབྱེ་ཐོན་ནས་ལྗོངས་རྒྱུ་བའི་དུས་སུ་དགྲ་བཅོམ་པ་དེ་ཉིད་ཀྱིས་དེ་བཞིན་གཤེགས་པའི་རིང་སྲེལ་ཡོད་པ་བ་སོའི་ཟ་མ་ཏོག་ཕྲ་རྒྱན་སྣ་ཚོགས་པས་སྤྲས་པ་ཅིག་དང་མེ་ཏོག་པདྨ་དཀར་པོ་ལྔ་ཁ་ཆེའི་པཎྜི་ཏ་དེ་ལ་གཏད་ནས་རིང་སྲེལ་གྱི་ཟ་མ་ཏོག་འདི་དང་ཟེའུ་འབྲུ་ཡོད་པའི་མེ་ཏོག་ཐོག་མ་ཁོ་ནར་དགེ་སློང་ཤཱཀྱ་ཤྲཱི་བྷ་དྲ་ལ་ཕུལ། མེ་ཏོག་༼ཉ༡༨བ༽ལྷག་མ་བཞི་པོ་འདི་ཁྱེད་ཀྱི་ལྷུང་བཟེད་དུ་ཁྱེར་ལ་ཁྱེད་རང་གི་མཆེད་ཟླ་ཀ་སྨི་ར་པ་ཁ་ཆེ་བ་དེའི་ཕྱག་དུ་རེ་ཞིག་གཏོད་ཅིག །དེ་མ་འོངས་པའི་སངས་རྒྱས་བདུན་པ་ཡིན་པས་བསོད་སྙོམས་སམ་ཡོན་ཅུང་ཟད་ཕུལ་ན་འབྲས་བུ་དཔག་དུ་མེད་པར་འགྱུར་རོ། །སིངྒྷ་གླིང་གི་དགེ་སློང་བི་ཧ་ར་ག་ས་འདོད་ཆགས་དང་བྲལ་བ་ཀུན་ནས་འབྱུང་གནས་སྦས་པ་མནྟ་ཀཱ་ར་གུཔྟ་ཅེས་བྱ་བས་བསྐུར་རོ་ཀྵེ་མ་ཀུ་ཤ་ལ་སྐུ་ཁམས་བཟང་ངམ་སྨྲོས་ཤིག་དེ་ནས་མེ་ཏོག་གཅིག་བྱང་ཕྱོགས་གངས་ཅན་གྱི་ཡུལ་དུ་དྭི་བྷ་ཥི་མཻ་ཏྲྀ་ཤྲི་སྐད་གཉིས་སྨྲ་བ་བྱམས་དཔལ་ཞེས་བྱ་བ་ཞིག་འབྱུང་བར་འགྱུར་ལ་དེ་པཎྜི་ཏའི་སློབ་མར་འགྱུར་སྟེ་དེ་ལ་པཎྜི་ཏ་ཆེན་པོས་བྱིན་ལ་ས་ཏྭ་རྠཀ་ར་སེམས་ཅན་གྱི་དོན་གྱིས་ཅིག་ཞེས་སྨྲོས་ཤིག་དེ་ནས་མེ་ཏོག་གཅིག་བོད་ཡུལ་གྱི་འབྲི་ཞེས་བྱ་བར་དྷྱ་ཡི། བི་ཀྵུ་རཏྣ་ཤྲི་སྒོམ་པའི་དགེ་སློང་རིན་ཆེན་དཔལ་བྱ་བས་པཎྜི་ཏ་ལ་ནོར་དང་ན་བཟའ་མང་པོ་འབུལ་དུ་འོང་སྟེ་དེར་སྦྲོན་ཡང་མ་གཤེགས་པར་སྐྱེས་ལན་ཆོས་ཀྱི་ཚིགས་སུ་བཅད་པ་གཅིག་དང་མེ་ཏོག་པདྨ་ཞིག་སྐུར་ཞིག །དེ་ནི་ཐུབ་པ་ཆེན་པོ་འདས་ནས་ལོ་བཞི་བརྒྱ་ན་བྱུང་བའི་འཕགས་པ་ཀླུ་སྒྲུབ་བསྟན་པ་བསྙིགས་ཤིང་ཡང་བསྙིགས་སུ་གྱུར་པ་ན་འགྲོ་བ་མ་རུང་པ་གཞན་གྱིས་གཏན་འདུལ་བར་མི་ནུས་པ་རྣམས་འདུལ་བའི་དོན་དུ་བྱོན་པ་ཡིན་པས་དེའི་ཆོས་སྟོན་པ་པོར་ཁྱེད་ཅག་མི་དགོས་པར་ཤེས་པར་གྱིས་ཅིག་ཞེས་སྨྲོས་ཅིག །དེ་ནས་བོད་ཡུལ་དབུས་ཀྱི་རཏྣ་ཀུ་ཊི་རིན་ཆེན་བྱུང་བ་ཞེས་བྱ་བའི་གཙུག་ལག་ཁང་ནས་དྷྱ་ཡི་པཎྜི་ཏ་ཞིག་གིས་འཁོར་དང་བཅས་པ་ལ་བསྙེན་བཀུར་རྣམ་པ་དུ་མ་བྱས་ནས་སྤྱན་འདྲེན་དུ་འོང་བས་དེ་མ་འོངས་པའི་སངས་རྒྱས་སྐལ་ལྡན་ཤིང་རྟ་ཞེས་བྱ་བ་ཡིན། དེ་ལ་མེ་ཏོག་འདི་ཕུལ་ལ་དབྱར་གནས་པས་ཐེག་པ་ཆེ་ཆུང་གི་ཆོས་མང་དུ་སྟོན་ཞིག་པཎྜི་ཏ་རང་གི་ལོ་གྲངས་དང་མཉམ་པས་ཕྱིར་མི་ལྡོག་པ་འཐོབ་པར་འགྱུར་རོ། །དེ་ནས་པཎྜི་ཏ་ཆེན་པོ་དེ་དང་དེའི་སློབ་མ་ནོར་བཟང་ཞེས་བྱ་བས་དེ་བཞིན་གཤེགས་པ་ཤཱཀྱ་ཐུབ་པས་འགྲོ་བ་མ་བསྒྲལ་བའི་ལྷག་མ་རྣམས་སྒྲོལ་བའི་དོན་དུ་སངས་རྒྱས་མི་ཕམ་པའི་སྐུ་ཚད་གཞེངས་དུ་གསོལ་ནས་དེའི་སྐུ་གསུང་ཐུགས་བྱིན་གྱིས་༼ཉ༡༩ན༽བརླབ་པ་ཞག་བཅུ་གསུམ་གྱི་བར་དུ་བྱེད་པར་འགྱུར་ཞིང་ལྷའི་རིས་བཅུ་གསུམ་གྱིས་ཀྱང་མཆོད་པའི་རིས་བཅུ་གསུམ་བྱེད་པར་འགྱུར་བས་དེའི་དང་པོར་མེ་ཏོག་འདི་དབུ་ལ་ཞོག་ཅིག །མེ་ཏོག་ལྔ་པོ་འདི་ཡང་ཟས་ཀྱི་བྱ་བ་ནམ་བྱེད་པའི་ཚེ་རིང་སྲེལ་གྱི་ཟ་མ་ཏོག་འདིར་ཆུག་ལ་མཆོད་པ་དང་མ་བྲལ་བ་གྱིས། མེ་ཏོག་དེ་རྣམས་རང་རང་གི་མཆོད་པ་ཇི་སྲིད་མ་ཚར་བའི་བར་དེ་སྲིད་བརྙིངས་པ་དང་སྟོར་བ་ལ་སོགས་པར་མི་འགྱུར་བར་བྱིན་གྱིས་བརླབས་ཡོད་ཏོ་ཅེས་གསུང་ངོ་། །དེ་ནས་ཁ་ཆེ་པཎྜི་ཏས་ལྷུང་བཟེད་དུ་མེ་ཏོག་དང་ཟ་མ་ཏོག་བཅུག་ནས་སིངྒྷ་གླིང་ནས་ཛམྦུའི་གླིང་དུ་འོངས་སྟེ་ཡང་དབུས་འགྱུར་ཚལ་གྱི་བྱང་ཆུབ་ཆེན་པོ་མ་ཧཱ་བོ་དྷི་ལ་གཏང་རག་གི་ཕྱག་འཚལ་དུ་བྱོན་པའི་ཚེ་མ་ཧཱ་བོ་དྷིའི་ཕོ་བྲང་གི་ཐེམ་སྐས་ལ་འཛེགས་པ་དང་ཆོས་རྗེ་པཎ་ཆེན་མ་ཧཱ་བོ་དྷི་ལ་ཕྱག་འཚལ་ནས་ཕྱིར་གཤེགས་པའི་དོན་དུ་རྡོ་རྗེའི་ཐེམ་སྐས་ལ་འབབ་པ་དང་ལྷན་ཅིག་འཛོམ་པར་གྱུར་ནས་ཐེམ་སྐས་དེ་ཉིད་ཀྱི་སྟེང་དུ་སྔར་གྱི་གསུང་གླེང་རྒྱས་པར་མཛད་དེ་ཕན་ཚུན་གཉིས་ཀ་གཤེགས་བཞུད་མཛད་ཏོ། །གཏམ་རྒྱུད་འདི་དག་ནི་ཁྲོ་ཕུའི་གཙུག་ལག་ཁང་ཆེན་པོ་དགའ་ལྡན་གྱི་ཕོ་བྲང་དུ་ཁྲུ་བརྒྱད་བཅུ་པའི་བྱམས་ཆེན་མགོན་པོ་མཐར་ཕྱིན་ནས་རབ་གནས་མཛད་པའི་དུས་སུ་གདམས་ངག་དང་བཅས་པ་རྒྱས་པར་གསུངས་ཤིང་ཟ་མ་ཏོག་ཁ་ཕྱེ་བས་རིང་སྲེལ་གཅིག་ལས་ལྔར་འཕེལ་འདུག་གསུངས་ནས་ཟ་མ་ཏོག་རིང་སྲེལ་གསུམ་དང་བཅས་པ་ལོ་ཙཱ་བ་ལ་གནང་། དུང་ཆུང་གཡས་སུ་འཁྱིལ་བ་གསུམ་གྱིས་བརྒྱན་སྟེ་བྱམས་ཆེན་གྱི་ཐུགས་ཀར་བཞུགས། རིང་སྲེལ་གཅིག་ཆོས་རྗེ་ཉིད་ཀྱིས་ཚགས་མཛད། གཅིག་ལོ་ཙཱ་བ་ལ་སྲུང་བའི་རྟེན་དུ་དགྲ་བཅོམ་པས་བསྐུར་བའི་མེ་ཏོག་དང་ལྷན་ཅིག་དུས་དེ་ཉིད་དུ་གནང་། དེ་ནས་དགྲ་བཅོམ་པས་སྔར་བསྐུར་བའི་མེ་ཏོག་དཀར་པོ་དེ་བྱམས་ཆེན་གྱི་དབུ་ལ་བཞག་དེ་ཉིད་ཀྱི་ནང་པར་ནས་ཆུ་ཕོ་སྤྲེའུའི་ལོ་བྲེའི་ཟླ་བའི་ཚེས་བཅུ་གསུམ་ལ་རབ་གནས་ཆེན་པོ་མཛད་ཏོ། །ཅེས་བྱུང་ལ་སྐུ་དེ་ནི་བྱམས་པ་༼ཉ༡༩བ༽དངོས་སུ་བཞུགས་པ་ཡིན་ནོ། །

མེ་ཏོག་པདྨ་སྤྱི་ལ་ཟེའུ་འབྲུའི་ཚབ་ཏུ་འདབ་མ་བརྒྱད་ཆུང་ངུ་ལྟེ་བ་སྦུབས་ཅན་དང་ཡུ་བ་ཤིན་དུ་མཉེན་ཞིང་འབོལ་བ་ཆུ་ནང་དུ་འགྱེལ་བ་ཞིག་ལས་མི་འབྱུང་བས་པདྨ་ཟེའུ་འབྲུ་ཅན་དང་སྡོང་པོ་ཅན་ཆེས་དཀོན་པས་ན་ཟེའུ་འབྲུ་ཅན་མཆོག་དུ་བྱས་པའོ། །བྱམས་ཆེན་གྱི་དོན་ཏུ་དགུན་ལ་ཆེན་པོ་སོགས་ལ་ཤིན་དུ་གྲང་བ་ན་ཡང་འོ་བརྒྱལ་ཞུས་པ་ན་སྐུ་འོ་བརྒྱལ་ཐུགས་འོ་བརྒྱལ་བ་མེད་གསུངས། སླས་པོ་ཆེར་བཞུགས་དུས་སྒྲོལ་མའི་བྲིས་སྐུ་གཅིག་གིས་ཁྱེད་སྐྱེ་བ་མང་པོའི་གོང་དུ་པཎྜི་ཏ་ཅིག་དང་བགྲོ་གླེང་བྱས་པས་ཁྱོད་རྒྱལ་རུང་ཞིག་བྱུང་ནས་དེ་ལ་ངན་སྨྲས་མང་པོ་བྱས། དེ་ཡུལ་ཤིན་དུ་གཉན་པ་ཅིག་ཡིན་པས་དེའི་རྒྱུས་སྐྱེ་བ་མང་པོར་ཚིག་རྩུབ་དང་ཁྲོ་བ་བྱུང་བ་ཡིན་གསུངས། དེའི་རྒྱུ་མཐུན་སྦྱང་ཕྱིར་གཉེན་པོ་དྲག་པོ་བསྟེན་པ་ཡིན་ཡང་ཚིག་རྩུབ་བག་ཙམ་ད་དུང་འཆོར་བར་འདུག་གསུངས། དེའི་ཚེ་དུས་འཁོར་ནས་བཤད་པའི་འཇིག་རྟེན་གྱི་ཆགས་ལུགས་ལམ་པ་ཅིག་གཟིགས། སྲིན་པོར་རི་རབ་གནས་ཅིག་གི་སྦྱིན་སྲེག་གི་ཚེ་སྲེག་རྫས་གཡོན་པས་ཕུལ་ཟེར་བ་བྱུང་། ཆོས་ཟབ་མོ་གསུང་བའམ་སྔགས་བཟླ་བའམ་དབེན་པར་གནས་པའི་དུས་འཇམ་དཔལ་ཐུགས་རྗེ་ཆེན་པོ་བྱམས་པ་བྱང་ཆུབ་ཆེན་པོ་ཚོའི་སྣང་བ་ཤར་ནས་འོང་དེའི་ཚེ་མི་གཞན་མ་འོངས་ན་མ་བདེ་བའི་ཆོས་ཀུན་དྲིར་བཏུབ་པར་འདུག་གསུངས། དེ་དག་ལ་སོགས་དག་སྣང་དང་ཡོན་ཏན་བག་ཙམ་འཆར་བ་འདུག་སྟེ་མི་ལ་བསྒྲགས་ན་སྡིག་གསོག་ཞིང་གཡེང་བར་འགྲོ་གསུངས། ད་ལྟ་ཐུགས་དམ་ཇི་ལྟར་མཛད་ཞུས་པས། ང་དང་པོར་སྐྱབས་འགྲོ་སེམས་བསྐྱེད་བྱས། སྐད་ཅིག་གིས་ལྷར་གསལ་འདེབས། དེ་ནས་བྱམས་སྙིང་རྗེ་གཙོ་བོར་བྱས་ནས་ཡན་ལག་བདུན་པ་བྱེད། དེ་ནས་འཁོར་ལོ་བདེ་མཆོག་ལ་ཡི་དམ་དུ་བྱེད་སྟེ་སྐྱེད་རྫོགས་ཟུང་དུ་ཆུད་ཙམ་ཡོད། དེ་ནས་བླ་མ་ལ་མཎྜལ་ཕུལ་ནས་སྒྲོལ་མའི་རྩ་སྔགས་བཟླས་པས་ཡི་དམ་ལྷའི་དག་སྣང་འཆར་སྟེ་དེ་ལ་དྲི་རྒྱུ་ཡོད། དེ་ནས་ཛཾ་ལའི་ཆུ་སྦྱིན་བྱེད། བྱམས་པའམ་ཡུམ་ཆེན་མོའི་ང་རྒྱལ་གྱིས་སེམས་སྐྱེད་གསོལ་བ་བཏབ་སྟེ་སེམས་ཅན་ཐམས་ཅད་ལ་ཆོས་༼ཉ༢༠ན༽ཀྱི་སྦྱིན་པ་བྱ་སྙམ་པའི་དོན་ཅིག་སྒོམ། ཉི་མ་དྲོས་ནས་འདུལ་བའི་བསོད་སྙོམས་བྱེད། དེ་ནས་ཐུན་གསུམ་གོང་ལྟར་བྱེད་སྟེ་སྤྱིར་ཐུན་བཞིར་སྒོམ། གཉིད་བྲོ་ཙམ་ན་ཐིབ་ཐིབ་པ་དང་ལྷའི་སྣང་བ་གཉིས་འདྲེས་མར་འོང་ཞིང་གཉིད་ཚེ་དུས་འཁོར་གྱི་རྨི་ལམ་གྱིས་གདམས་པ་ཅིག་གིས་དུས་འདར་འཇུག །དགེ་སྦྱོར་གྱི་མཇུག་དུ་བཟང་སྤྱོད་དང་དགྱེས་རྡོར་སྨོན་ལམ་བདུན་བཅུ་པ་འདེབས་ཤིང་སྨོན་ལམ་གལ་ཆེ་གསུངས། འབྲི་ཁུང་པ་ལ་ལུས་ཀྱིས་མ་མཇལ་བའི་དོད་པོར་ཡིད་ཀྱིས་ཡང་ཡང་མཇལ་ལོ་གསུངས། མདོར་ན་བོད་དུ་ལོ་བཅུ་བཞུགས་སྟེ་མཐར་ཀསྨིར་དོན་ཆེན་པོ་གསུངས་ནས་སུས་ཀྱང་གཤོལ་མ་ཐེབས་སྟེ་ཁ་ཆེར་ཐེགས་ནས་དེར་བསྟན་པ་གཞི་བཞེངས་སུ་གཏད་ནས་ལོ་བཅུ་གསུམ་ན་ཡུལ་ཐམས་ཅད་འཇའ་འོད་དང་མེ་ཏོག་གི་ཆར་གྱིས་ཁྱབ་པའི་ལྟས་དང་བཅས་དགའ་ལྡན་དུ་གཤེགས།

གདུང་བཞུ་བའི་ཚེ་ན་མཁའ་ལས་ལྷའི་རོལ་མོ་དང་བདེ་མཆོག་གི་ལྷ་ཚོགས་དང་སིལ་སྙན་བདུན་པའི་ཚིགས་བཅད་འདི་བྱུང་སྟེ། གཅིག་གིས་མ་ཚད་ལོ་བརྒྱའི་དུས། །བྱ་ལོའི་དཀར་ཕྱོགས་ཟླ་བ་ནི། །སྤེན་པའི་ཉི་མའི་ཚེས་ལྔ་ལ། །འགྲོ་བའི་ཉི་མ་ནུབ་པར་བསྟན། །ཀྱེ་ཧོ་ཚུར་གཤེགས་ཚུར་གཤེགས་ལོངས། །མ་འཇིགས་དཔའ་བོ་ཆེན་པོ་ཀྱེ། །འཆི་བ་རྣམ་རྟོག་ཙམ་ཡིན་ནོ། །ཞེས་བྱ་མཁའ་ལ་སྒྲ་ཆེན་སྒྲོགས། །རབ་མཛེས་རྣམ་མང་གཞལ་ཡས་ནས། །ཐོད་པའི་དུམ་སྐྱེས་མ་ལ་སོགས། །ཐལ་སྦྱར་གདུགས་དང་རྒྱལ་མཚན་ཐོགས། །གཞན་དག་སྣ་ཚོགས་རོལ་མོ་བྱེད། །བསྟོད་བཀུར་བསྔགས་དང་གླུ་རྣམས་ལེན། །གང་ན་དཔལ་ལྡན་བདེ་མཆོག་ཆེ། །སྐུ་བཞིའི་རྒྱལ་པོ་བླ་ན་མེད། །མཐོང་ཞིང་ཐོས་ལ་མངོན་གྱུར་ལྟོས། །འཇིག་རྟེན་ཁམས་ཀྱི་དབང་ཕྱུག་པོ། །རང་གི་ཚོགས་ཀྱི་འཁོར་དང་བཅས། །ལྷ་དང་དྲི་ཟ་ཀླུ་དབང་རྣམས། །འོངས་སྟེ་མཆོད་པའི་སྤྲིན་ཚོགས་གཏིབས། །ལྷ་ཡི་མེ་ཏོག་ཆར་བབ་ཅིང་། །དྲི་ཞིམ་༼ཉ༢༠བ༽སྒྲ་སྙན་ལྷ་མོ་དང་། །ཀླུ་མོ་གཞོན་ནུར་བཅས་རྣམས་དེར། །མཆི་མ་འབྱིན་ཞིང་མཆོད་པ་བྱེད། །དེ་ཚེ་ས་དག་རྣམ་དྲུག་གཡོས། །བརྒྱ་ཕྲག་གཉིས་བཅས་པཎྜི་ཏས། །མཐུན་པར་མཁའ་ལས་ཆོས་སྒྲ་འདི། །ཐོས་ནས་ཏིང་འཛིན་མཆོག་རེག་གྱུར། །ཞེས་གྲགས་པཎྜི་ཏ་ཉིས་བརྒྱས་མགྲིན་གཅིག་དུ་ཐོས་ཤིང་ཏིང་འཛིན་སྐྱེས། སོ་སོས་ཡི་གེར་བྲིས་སྟེ་ཕྱིས་ལོ་ཙཱ་བ་ཆེན་པོས་ཆོས་རྗེས་སྔོན་ནས་ང་འདས་པའི་འོག་དུ་བོད་ན་རྗེ་བཙུན་བྱམས་ཆེན་བཞུགས་པར་ངའི་རུས་པ་དང་རིང་སྲེལ་རྣམས་ཆུག །མ་ཧཱ་ལོ་ཙཱ་བས་མཆོད་རྟེན་གྲུབ་ཀྱང་ལེགས་སོ་ཞེས་པའི་ཕྱག་བྲིས་བཀོད་སྟེ་པཎྜི་ཏ་སུ་བྷ་མ་ཤྲཱི་འཇུག་ངོགས་དཔལ་དང་ཏྲི་ལོ་ཀྱཱ་ནནྡ་སྲིད་གསུམ་ཀུན་དགའ་གཉིས་ལ་ཡི་གེ་འདི་དང་ངའི་རུས་པ་མ་ཧཱ་ལོ་ཙ་བ་ལ་བོད་དུ་སྐྱོལ་ཞིག་ཞེས་བཀའ་བབ་ནས་དབུའི་གདུང་དང་རིང་སྲེལ་པཎྜི་ཏ་གཉིས་ཀྱིས་བཀའ་བཞིན་མ་ཧཱ་ལོ་ཙཱ་བ་ལ་ཕུལ་སྟེ་མཆོད་རྟེན་ཆེན་པོ་མཛད་ཏོ། །པཎ་ཆེན་འདི་ལྕགས་སྤྲེལ་འཁྲུངས་པའི་རེ་ལྔ་ལ་བོད་དུ་ཕེབས་པར་གྲགས་ཀྱང་སིལ་སྙན་འདུན་པ་ཉིད་ཡིད་འཆེས་ཀྱི་གནས་ཡིན་པས་མེ་ལུག་ལ་འཁྲུངས། དོན་བརྒྱད་པ་ཤིང་བྱི་ལ་བོད་དུ་ཕེབས། གྱ་བདུན་པ་ཆུ་བྱ་ལ་ཁ་ཆེར་བྱོན། གོ་དགུ་པ་ཤིང་བྱ་ལ་དགའ་ལྡན་དུ་གཤེགས་པ་ཡིན་ནོ། །

དེང་སང་པཎ་ཆེན་འདིའི་མཚན་ལ་བསྟེན་ནས་འཚོ་ཞིང་རྒྱུད་འཛིན་དུ་ཁས་འཆེ་བ་རྣམས་ལའང་ལོ་པཎ་འདི་གཉིས་ཀྱི་ཆོས་དང་རྣམ་ཐར་གང་གིའང་རྒྱུས་མི་སྣང་ཞིང་སྤྱིར་ཡང་པཎ་ཆེན་གྱི་རྣམ་ཐར་དེང་སང་གྲགས་ཆེར་མི་སྣང་བས་མ་ཧཱ་ལོ་ཙཱ་བའི་དཔག་བསམ་གྱི་འཁྲི་ཤིང་དང་། ཁྲོ་དཔྱལ་གྱིས་མཛད་པའི་རྣམ་ཐར་ཐོར་བུ་མཁས་པ་བསོད་ནམས་དཔལ་གྱིས་བསྡུས་པ་ལས་རང་གཟོ་མེད་པར་མདོར་བསྡུས་པ་ཡིན་ནོ། །

པཎ་ཆེན་དེའི་སློབ་མ་རྒྱ་བོད་ན་མཐའ་ཡས་ཀྱང་འདུལ་བའི་སྡོམ་རྒྱུན་ནི་པཎ་ཆེན་དབུས་སུ་ཕེབས་དུས་ཆུ་ཤུལ་ཕྲོག་མ་དགོན་པར་མི་བཅུ་གཅིག་གིས་བསྙེན་རྫོགས་ཉིན་གཅིག་ལ་བསྒྲུབས་པའི་ནང་ནས་གྲུ་ཤུལ་འཁོར་གང་བྱང་ཆུབ་དཔལ་དང་གཙང་པ་རྡོ་རྗེ་དཔལ་གཉིས་ཀྱིས་ཕྱགས་ཕྱིར་འགྲོ་བར་ཞུས་པས་ཟུལ་ཕུའི་ན་བཟའ་འཕྲེད་གསོལ་ལ་འདུལ་བ་༼ཉ༢༡ན༽ཉོན་ལ་ཤོག་གསུངས་ནས་འདུལ་བ་བསླབས། པཎ་ཆེན་གྱི་བླ་མཆོད་ཇོ་བོ་སྟན་གཅིག་པ་གཙང་སོ་བ་བསོད་ནམས་མཛེས་ཀྱི་ཕྱགས་ཕྱིར་བཞག །འདི་ནི་པཎ་ཆེན་བོད་དུ་ཕེབས་པའི་ལམ་དུ་ལ་སྟོད་པའི་སྟན་གཅིག་པ་བཟང་པོ་ཅིག་གིས་བདག་གིས་བསྙེན་པར་རྫོགས་ནས་ལྟུང་བས་སྐད་ཅིག་ཀྱང་མ་གོས་པར་བགྱིས་བདོག་པས་དེ་བྱང་ཆུབ་ཏུ་བསྔོ་བར་ཞུ་ཞུས་པས་པཎ་ཆེན་ཕྱག་ཐལ་མོ་སྦྱར་སྟེ་དགེ་བའི་བཤེས་གཉེན་པ་བསྔོ་རྒྱུ་བཟང་ཁྱེད་ངའི་མཆོད་གནས་སུ་བཞུགས་པར་ཞུ་གསུངས་ནས་མཆོད་གནས་ཀྱི་གཙོ་བོ་མཛད་པ་དེ་ཡིན། པཎ་ཆེན་རྒྱ་གར་ལ་ཐེགས་དུས་བྱང་རྡོར་གྱིས་ཕྱགས་ཕྱིར་འགྲོ་བར་ཞུས་པས་རྒྱ་གར་དུ་ཚད་པ་མི་ཐུབ། བོད་དུ་གཙང་སོ་བ་ལ་བསྟེན་ལ་འདུལ་བ་ཤོད། དགེ་སློང་བཞི་སྡེ་རེ་མ་བྲལ་བ་གྱིས་གསུངས་དེ་ལྟར་མཛད།

གཙང་སོ་བ་གཤེགས་ནས་སློབ་མ་སོ་སོར་བསྐྱངས་པས་མཁན་པོ་རྡོ་རྗེ་དཔལ་གྱི་རྗེས་སུ་སངས་རྒྱས་དཔལ། འོད་ཟེར་དཔལ། ཆོས་ཀྱི་རྒྱལ་མཚན། སངས་རིན། བསོད་ནམས་དཔལ། ཤེས་རབ་མགོན་པོ། སེང་གེ་རྒྱལ་མཚན། བསོད་ནམས་དབང་ཕྱུག་བཀྲས་ཚུལ་བ་སོགས་སྟེ་སྙེ་མོ་ཚ་མིག་དུ་བཞུགས་པས་ཚ་མིག་ཚོགས་པ་ཟེར་ལ་ཕྱིས་ཚོགས་ཆེན་པར་གྲགས། མཁན་པོ་སེང་རྒྱལ་ཡན་གྱི་ནང་རྟེན་ཡང་ཟུལ་ཕུར་བསྐྱལ་ལོ། །

མཁན་པོ་སངས་རྒྱས་དཔལ་གྱི་གྲོགས་མཆེད་གཞུ་པ་དཀོན་མཆོག་བཟང་པོས་ཚོགས་བསྐྱངས་སྟེ་གཞུའི་བྱེ་རྫིང་དུ་བཞུགས། དེ་ནས་ཐུགས་རྗེ་དཔལ། དར་མ་དཔལ། ཀུན་དགའ་དཔལ། ཚུལ་ཁྲིམས་དཔལ། སངས་གཞོན། དར་མ་བཟང་པོ། ཚུལ་ཁྲིམས་མགོན། བསོད་ནམས་འོད་ཟེར། རིན་ཆེན་ཚུལ་ཁྲིམས། བསོད་ནམས་ཤེས་རབ། ཤེས་རབ་མགོན་པོ་ལ་སོགས་པ་སྟེ་བྱེ་རྫིང་པའོ། །

མཁན་པོ་བྱང་ཆུབ་དཔལ་ས་སྐྱ་པ་འགྲོ་མགོན་ཆོས་རྒྱལ་འཕགས་པའི་མཁན་པོ་ལ་གོང་དུ་གདན་འདྲེན་བྱུང་བས་གཙང་པ་དབང་ཕྱུག་༼ཉ༢༡བ༽གྲགས་གདན་སར་བསྐོས་སྟེ་ཧོར་ཡུལ་ལ་བྱོན་པས་འདམ་དུ་ཕེབས་པའི་ཚེ་འཕགས་པ་བསྙེན་རྫོགས་མཛད་ཟིན་པ་གསན་ནས་སླར་ལོག་སྟེ་ཚོགས་པ་སར་དུ་བསྐྱངས་པས་སྡེ་གཉིས་བྱུང་སྟེ་མཁན་པོ་གཙང་པའི་རྗེས་སུ་དབོན་པོ་གཞོན་བྱང་། འདུལ་ཚད་པ་བྱང་ཆུབ་བཟང་པོ། དོན་གྲུབ་དཔལ། ཡོན་ཏན་རྒྱལ་མཚན། དཔལ་གྲུབ་པ་ལ་སོགས་པ་བྱོན་སྟེ་གཞུའི་དགེ་འདུན་སྒང་དུ་བཞུགས་པས་དགེ་འདུན་སྒང་པར་གྲགས། འདིའི་མཁན་པོ་ལ་གནས་བརྟན་བཅུ་དྲུག་གང་རུང་རེ་བྱོན་པའི་ཚེ་ཀརྨ་པ་ན་རིམ་རེའི་མཁན་པོ་མཛད་པ་པཎ་ཆེན་གྱི་ལུང་བསྟན་ཡོད་ཅིང་ངེས་པ་ཅན་ཡིན་ཞེས་སྙག་དབོན་བསོད་ནམས་བཟང་པོའི་རྣམ་ཐར་ན་གསལ་བར་སྣང་ཞིང་སྙག་དབོན་ཆེན་པོ་ལ་ཀརྨ་པ་དེ་བཞིན་གཤེགས་པས་བསྙེན་རྫོགས་མཛད། དོལ་ཚལ་མིན་ཕུལ་ནས་སྡེ་ཆེན་པོ་བཏབ་སྟེ་བཞུགས། དེའི་སློབ་མ་འཕགས་ཆེན་བསོད་ནམས་དང་ཐོག་བརྡུགས་པ་དེས་བསྙུང་གནས་པའི་སྡེ་བསྐྱངས་པ་འཕགས་སྡེར་གྲགས། ཁོང་གི་སློབ་མ་བཞིས་སྡེ་སོ་སོར་བསྐྱངས་པ་ལ་འཕགས་སྡེ་བཞི་བྱུང་སྟེ་དགེ་འདུན་སྒང་པའི་ཡན་ལག་གོ །

མཁན་ཆེན་བྱང་ཆུབ་དཔལ་གྱིས་ཚོགས་སར་དུ་བསྐྱངས་པ་ལ། བདེ་བ་དཔལ། བཀའ་བཞི་པ་གྲགས་གཞོན། བྱང་སེམས་བསོད་ནམས་གྲགས་པ། བསོད་ནམས་བཟང་པོ། གཞོན་ནུ་མགོན། གྲགས་པ་རྒྱལ་མཚན། གྲགས་པ་བཤེས་གཉེན་ལ་སོགས་པ་བྱོན་སྟེ་སྦར་སྟག་པ་ཇོ་སྟན་དུ་གྲགས་ཤིང་སྣུབས་ཆོས་ལུང་བཏབ་པ་ཕྱིན་ཆོས་ལུང་པར་གྲགས་སོ། །

འདི་རྣམས་ཡར་ལུངས་ཇོ་བོའི་ཆོས་བྱུང་དང་ཚལ་པའི་དེབ་དམར་དང་པོ་ལས་གང་བཤད་པ་བྲིས་པ་ཡིན་ལ་དེབ་སྔོན་ལས་ཚོགས་པ་བྱེ་རྫིང་བ་ནི་དཀོན་མཆོག་རྒྱལ་མཚན། ཐུགས་རྗེ་དཔལ་ཞེས་སོགས་དང་། ཆོས་ལུང་པ་ནི་དབུ་མཛད་བསོད་ནམས་སྟོབས་ཅེས་སོགས་སྣང་བ་ནི་ཆ་མ་འཚལ་ལ་ཆག་ལོ་གསུམ་པས་དུས་འཁོར་ཆོས་བྱུང་དུ་པཎ་ཆེན་ཤིང་བྱི་ལ་ཁྲོ་ཕུར་ཕེབས་༼ཉ༢༢ན༽དབྱར་གནས་མཛད། ལྷོ་བྲག་པ་བྱང་ཆུབ་དཔལ་བསྙེན་པར་རྫོགས། དེ་ནས་སླས་མོ་ཆེར་བཞུགས་དུས་གཙང་སོ་བས་མཇལ་དེར་དབྱར་གནས་མཛད། རྒྱན་གོང་དུ་རྡོ་རྗེ་དཔལ་ལ་བསྙེན་རྫོགས་གནང་ཞེས་བྱང་ཆུབ་དཔལ་བསླབ་པ་སྒྲེས་པར་བྲིས་སྣང་ཞིང་དེབ་དམར་བ་སོགས་ནི་དཀྱིལ་འཁོར་གཅིག་པར་འདོད་པར་སྣང་ལ། ཡང་བྱང་རྡོར་གཉི་ག་འཕགས་པ་རིན་པོ་ཆེའི་མཁན་སློབ་ལ་སྤྱན་དྲངས་ནས་བྱོན་ཡང་བསྙེན་པར་རྫོགས་ཟིན་པར་གསན་ནས་ལམ་ནས་ལོག་སྟེ་ཕྱིས་སོ་སོར་བསྐྱངས་པ་ཆོས་ལུང་པ་དང་བྱེ་རྫིང་པ་ཡིན་ཞེས་བྲིས་པའང་སྣང་ངོ་། །

དེས་ན་རྫོགས་པའི་སངས་རྒྱས། ཤཱ་རིའི་བུ། སྲས་དགྲ་གཅན་ཟིན། བྲམ་ཟེ་དགྲ་གཅན་ཟིན། ཀླུ་སྒྲུབ་ཞབས། ཡོན་ཏན་བློ་གྲོས། རིན་ཆེན་བཤེས་གཉེན། དྷརྨ་པཱ་ལ། གུ་ཎ་པ་ཏི། ཆོས་ཀྱི་ཕྲེང་བ། ཞི་འབྱུང་སྦས་པ། ཁ་ཆེ་པཎྜི་ཏ་ཆེན་པོ་སྟེ་ཕྱིས་བོད་ཡུལ་དུ་སྡོམ་རྒྱུན་རྣམ་པར་དག་པ་འཕེལ་ཞིང་རྒྱས་པ་ནི་པཎ་ཆེན་གྱི་སྡོམ་རྒྱུན་ཚོགས་སྡེ་བཞི་འདི་ཁོ་ན་ཡིན་པས་བཀའ་དྲིན་གཞལ་དུ་མེད་པ་ཡིན་ལ་རྩ་བའི་སྡེ་པ་བཞིའི་རྟེན་འབྲེལ་ཡིན་ནོ། །

ལེགས་པར་བཤད་པ་མཁས་པའི་དགའ་སྟོན་གྱི་བོད་ཡུལ་གྱི་བསྟན་པ་ཕྱི་དར་གྱི་སྐབས་ལས་བསྟན་པའི་རྩ་བ་འདུལ་བའི་སྡོམ་རྒྱུན་དང་བཤད་རྒྱུན་ཇི་ལྟར་དར་བའི་སྐབས་སྟེ་གསུམ་པའོ། །

སྭ་སྟེ། ཀྱཻ་གླེགས་བུའི་ངོས་ལ་སེ་གཅོད་འགྲོས་མཁས་པ། །རིག་པའི་འབྱུང་གནས་གཉལ་གྱི་ཆོས་ལུང་ནས། །ཚེ་དབང་དར་པོ་ཚེ་དབང་དོན་གྲུབ་དང་། །བློ་གསལ་རྣམ་རྒྱལ་བསམ་པ་ལེགས་གྲུབ་དང་། །ཀུན་དགའ་བསམ་འགྲུབ་ཀུན་དགའ་རྒྱལ་མཚན་ཞེས། །བསམ་འགྲུབ་མགོན་པོ་བཀྲ་ཤིས་དགོས་དར་སོགས། །དཔོན་སློབ་རྣམས་ཀྱིས་སོར་མོའི་གར་སྟབས་བསྒྱུར། །སངས་རྒྱས་བསྟན་པ་དར་ཞིང་རྒྱས་པ་དང་། །ཕ་མས་ཐོག་དྲངས་མ་གྱུར་སེམས་ཅན་རྣམས། །བདེ་བ་ཅན་དུ་སངས་རྒྱས་གོ་འཕངས་ཐོབ་པར་ཤོག། ཤུ་བྷཾ།། །།

༼ཏ༡ན༽༄༅། །དམ་པའི་ཆོས་ཀྱི་འཁོར་ལོས་བསྒྱུར་བ་རྣམས་ཀྱི་བྱུང་བ་གསལ་བར་བྱེད་པ་མཁས་པའི་དགའ་སྟོན་ཞེས་བྱ་བ་ལས་ཡན་ལག་གསུམ་པ་བོད་ཀྱི་སྐབས་ལ་ལེའུ་བཅུ་ལས་བཞི་པ་ལོ་པཎ་ཆོས་བྱུང་བཞུགས། ༼ཏ༡བ༽

༄༅། །སྤྲུལ་པའི་ཆོས་རྒྱལ་དམ་པ་དེ་རྣམས་ཀྱི། །གཞལ་དུ་མེད་པའི་ཐུགས་རྗེའི་བཀའ་དྲིན་ལས། །འཕགས་པའི་ཡུལ་དང་ཁྱད་པར་དབུས་འགྱུར་ཚལ། །ཀསྨི་ར་དང་ཟ་ཧོར་བལ་པོ་དང་། །རྒྱ་ནག་ལ་སོགས་ཐུབ་བསྟན་དར་བའི་ས། །དམ་པའི་ཆོས་ཀྱི་འབྱུང་ཁུངས་ཆེ་རྣམས་ནས། །ཐུན་མོང་རིག་གནས་གཟོ་གསོ་སྒྲ་ཚད་བྱུང་། །ཁྱད་པར་སྡེ་སྣོད་གསུམ་དང་རྒྱུད་སྡེའི་ཚོགས། །ནང་དོན་རིག་པའི་གནས་ལ་མངའ་བརྙེས་པའི། །པཎྜི་ཏ་དང་རིག་པ་གྲུབ་པའི་ཚོགས། །མང་ཞིག་བོད་ཀྱི་ཡུལ་དུ་བྱོན་ནས་ནི། །སྐལ་ལྡན་སྐྱེ་འགྲོ་མཐའ་ཡས་སྨིན་གྲོལ་མཛད། །རྒྱ་བོད་ཡུལ་གྲུའི་སྐད་གཉིས་ལ་བྱང་ཞིང་། །ལེགས་སྦྱར་བརྡ་སྤྲོད་གནས་ཀུན་ཁོང་ཆུད་པ། །འཇིག་རྟེན་མིག་གྱུར་ལོ་ཙཱ་རྣམས་ཀྱིས་ནི། །འཛམ་གླིང་ཡུལ་གྲུ་དུ་མ་མྱུལ་མཛད་ནས། །མདོ་རྒྱུད་བསྟན་བཅོས་ངོ་མཚར་རྙེད་དཀའ་རྣམས། །སང་སྐྲྀ་ཏ་དང་ཡུལ་གྲུ་སྣ་ཚོགས་པའི། །སྐད་དང་ཡི་གེ་བརྡ་དང་ཐ་༼ཏ༢ན༽སྙད་ཚོགས། །རྣམ་མང་རྒྱ་མཚོ་ལྟ་བུར་གནས་པ་ལས། །རང་ཅག་བོད་ཡུལ་སྐྱེ་བོའི་ཡི་གེ་དང་། །བོད་ཀྱི་སྐད་དུ་བསྒྱུར་སྟེ་གོ་སླར་མཛད། །སླར་ཡང་རྒྱ་དཔེའི་བྱེ་བྲག་དུ་མ་དང་། །པཎྜི་ཏ་ལ་གཏུགས་སྟེ་དག་པར་བཅོས། །བཤད་རྒྱུན་སྒྲུབ་རྒྱུན་མན་ངག་རྒྱུན་ལྡན་པའི། །བཤད་ཉན་ཚུལ་བཞིན་སྤྱོད་པས་གཏན་ལ་ཕབ། །དེ་ཕྱིར་ལོ་པཎ་དམ་པ་དེ་རྣམས་ཀྱི། །བཀའ་དྲིན་ཁྲག་ཁྲིག་བྱེ་བའི་ཆ་ཙམ་ཡང་། །རང་ཅག་བོད་ཡུལ་སྐྱེ་བོ་ཐམས་ཅད་ཀྱི། །ལུས་སྲོག་ལོངས་སྤྱོད་བཅས་པ་ལན་སྟོང་དུ། །ཚང་བར་ཕུལ་ཡང་ཆ་ཙམ་ག་ལ་ཁེར། །བོད་ཡུལ་རྨོངས་པའི་མུན་པ་ཀུན་བསལ་ནས། །ཡང་དག་ཆོས་ཀྱི་སྣང་བ་རྒྱས་མཛད་པ། །བོད་ཡུལ་བྱོན་པའི་ལོ་པཎ་ཐམས་ཅད་ལ། །བཀའ་དྲིན་དྲན་པས་རྟག་དུ་ཕྱག་བགྱིའོ། །

རྒྱ་གར་གྱི་སློབ་དཔོན་ཀུ་ས་ར་བྲམ་ཟེ་ཤི་ཀ་ར། ཁ་ཆེ་ཏ་ནུ། བྲམ་ཟེ་ཨཱ་ནནྟ། བལ་པོ་ཤྲཱི་ལ་མཉྫུ། ཧ་ཤི་མ་ཧཱ་དེ་ཝ་ཆེ་སྟེ་ཆོས་རྒྱལ་སྲོང་བཙན་གྱི་དུས་བྱོན་པ་རྣམས་དང་། བུདྡྷ་གུ་ཧྱས་སངས་རྒྱས་གསང་བ། བུདྡྷ་གུ་ཤཱནྟས་སངས་རྒྱས་ཞི་བ་འདི་གཉིས་གངས་ཏི་སེར་བྱོན་ནས་བཞུགས། རྒྱལ་པོ་མེས་ཨག་ཚོམས་ཀྱིས་སྤྱན་དྲངས་ཀྱང་མ་བྱོན། མདོ་སྡེ་ལྔ་བསྐུར་ནས་ཕྱིས་བསྟན་པ་འབྱུང་བར་བྱིན་གྱིས་བརླབས་པའི་དྲིན་ཅན་ཡིན།

ཞི་བ་འཚོ་ནི་རྒྱ་གར་ཤར་ཕྱོགས་ས་ཧོ་ར་ཟ་ཧོར་གྱི་ཆོས་རྒྱལ་གྱི་སྲས། གཞི་ཐམས་ཅད་ཡོད་སྨྲའི་སྡེ་པ། སྡེ་སྣོད་རིག་གནས་ཐམས་ཅད་འཛིན་ཞིང་བོད་ཀྱི་དོན་ཁོ་ནར་སྨོན་ལམ་བཏབ་སྟེ་བྱོན་པ་༼ཏ༢བ༽ལོ་དགུ་བརྒྱ་འདས་སྟེ་བོད་ཡུལ་དུ་བྱོན་ནས་བོད་ཡུལ་དུ་ལོ་བཞི་བཅུར་ཟིན་པ་བཞུགས་སྟེ་བསམ་ཡས་སུ་མྱ་ངན་ལས་འདས་པའོ། །

པདྨ་འབྱུང་གནས་ནི་བོད་ཀྱི་མི་མ་ཡིན་འདུལ་བའི་དོན་དུ་པདྨ་ལས་བརྫུས་སྟེ་སྐྱེས་པ་རིག་འཛིན་མཐའ་དག་གྲུབ་པ། ཡོ་གའི་ཕྱག་རྒྱའི་སྒོ་ནས་ལྷ་སྲིན་ཐམས་ཅད་བཏུལ། ད་ལྟ་རྔ་ཡབ་གླིང་ན་སྲིན་པོའི་རྒྱལ་པོར་བཞུགས་པའོ། །

ཡོ་གའི་སློབ་དཔོན་དྷརྨ་ཀིརྟི་འདི་བསམ་ཡས་ཀྱི་རབ་གནས་མཁན་པོར་བུ་སྟོན་བཞེད། བི་མ་ལ་མི་ཏྲ་དྲི་མེད་བཤེས་གཉེན་འདི་དགའ་རབ་རྡོ་རྗེའི་དངོས་སློབ་སྟེ་ཕྱག་རྒྱ་རྒྱ་ཆེན་ཞེས་བཱི་མ་ལ་མུ་ཏྲ་དག་པར་ཀློང་ཆེན་པ་འཆད། དེབ་སྔོན་པས་འདི་བཱི་མ་ལ་སྔ་མར་བྱས་ནས་རྣལ་འབྱོར་པའི་ཆ་བྱད་ཅན་ཡིན་ཟེར་ཡང་ཁུངས་མེད་པས་པཎ་ཆེན་དུ་སྐུ་འདྲ་རྙིང་མ་རྣམས་ལ་ཡོད། ཤཱནྟི་གརྦྷ་ཞི་བ་སྙིང་པོ། བི་ཤུདྡྷ་སིངྷ་རྣམ་དག་སེང་གེ་རྒྱ་ནག་གི་ཧྭ་ཤང་མ་ཀོ་སེ་དང་རྦ་རཏྣ་འདི་ཤེས་ཕྱིན་འབུམ་ཐོག་མར་བསྒྱུར་བའི་ལོ་པཎ་ཡིན། ཀ་མ་ལ་ཤཱི་ལ་པདྨའི་ངང་ཚུལ་འདིས་ཧྭ་ཤང་མ་ཧཱ་ཡ་ན་རྩོད་པས་ཆོས་སུ་བཏུལ་སྟེ་དེ་རྣམས་ཁྲི་སྲོང་གི་དུས་ཀྱི་པཎ་ཆེན་ནོ། །

ཀལྤ་མི་ཏྲ་དུས་ཀྱི་བཤེས་གཉེན། ཛི་ན་མི་ཏྲ་རྒྱལ་བའི་བཤེས་གཉེན། སུ་རེནྡྲ་བོ་དྷི་ལྷ་དབང་བྱང་ཆུབ། ཤཱི་ལེནྡྲ་བོ་དྷི་ཚུལ་ཁྲིམས་དབང་པོ་བྱང་ཆུབ། དཱ་ན་ཤཱི་ལ་སྦྱིན་པའི་ངང་ཚུལ། བོ་དྷི་མི་ཏྲ་བྱང་ཆུབ་བཤེས་གཉེན། མུ་ནེ་ཝརྨ་ཐུབ་པའི་གོ་ཆ། སརྦ་ཛྙཱ་དེ་ཝ་ཀུན་མཁྱེན་ལྷ། དཱི་ནྱ་པྲ་བྷ་རིག་བྱེད་འོད་ཟེར་སྟེ་བསྟན་པ་སྔ་དར་གྱི་པཎྜི་ཏའོ། །

ཤྲཱི་ཀ་ར་ཝརྨ་དཔལ་འབྱུང་གོ་ཆ། དྷརྨ་པཱ་ལ་ཆོས་སྐྱོང་འདི་ནས་སྟོད་འདུལ་དར། པྲཛྙཱ་པཱ་ལ་ཤེས་རབ་སྐྱོང་། བུདྡྷ་པཱ་ལ་སངས་རྒྱས་སྐྱོང་། ཁ་ཆེ་ཛྙཱ་ན་ཤྲཱི་ཞི་བ་བཟང་པོ། ཤྲཱདྡྷ་ཀར་ཝརྨ་དད་བྱེད་གོ་ཆ། པདྨ་གུཔྟ་པདྨ་སྦས་པ། མུཀྟི་མི་ཏྲ་གྲོལ་བའི་བཤེས་གཉེན། བུདྡྷ་ཤཱནྟ་ཤྲཱི་དཔལ་སངས་རྒྱས་ཞི་བ། སུ་བྷ་ཥི་ཏ་ལེགས་གསུངས། པྲཛྙཱ་ཝརྨ་ཤེས་རབ་གོ་ཆ། སྨྲྀ་ཏི་ཛྙཱ་ན་ཀི་རྟི་དྲན་པ་ཡེ་ཤེས་གྲགས་སྟེ་འདི་དང་པཎྜི་ཏ་ཕྲ་ལ་རིང་བ་གཉིས་ལོ་ཙཱ་བ་བལ་པོ་པདྨ་རུ་ཅེས་བོད་དུ་སྤྱན་དྲངས། མུ་སྟེགས་ཀྱི་བསྐྲད་ལས་བྱུང་ཀྱང་ཟེར་སྟེ་མངའ་རིས་སུ་ལོ་ཙཱ་བ་ཕོ་ལོག་གིས་ཤི། པཎྜི་ཏ་གཉིས་བོད་༼ཏ༣ན༽དུ་སྐད་མི་མཁྱེན་པས་འཁྱམས། སྨྲྀ་ཏིས་རྟ་ནག་དུ་རྫི་བོ་མཛད། ཕྱིས་དཔྱལ་ལོ་སེ་ཙ་བསོད་ནམས་རྒྱལ་མཚན་གྱིས་པཎྜི་ཏར་མཁྱེན་སྟེ་སྨན་ལུང་དུ་སྤྱན་དྲངས་ནས་ཆོས་ཞུས། ཕྱིས་བོད་སྐད་བྱང་བར་མཁྱེན་ཁམས་སུ་བྱོན། འདན་སློང་ཐང་དུ་མངོན་པ་མཛོད་ཀྱི་བཤད་པ་བཙུགས། བདེན་བཞི་དང་འཇམ་དཔལ་གསང་ལྡན་སྔགས་དོན་རྣམ་གཟིགས་གཉིས་མེད་རྣམ་རྒྱལ་ཆེན་མོ་སོགས་རང་འགྱུར་མང་པོ་མཛད། ལི་ཆུ་གསེར་ཁབ་ཏུ་བྱོན་ནས་བོད་ལ་ཉེ་བར་མཁོ་བའི་སྒྲའི་བསྟན་བཅོས་སྨྲ་སྒོ་མཚོན་ཆ་མཛད། གླིང་ཡུལ་དུ་གཤེགས་སྐུ་འབུམ་བྱས་སྟེ་ཡུལ་དེ་དྲན་པ་ཐང་དུ་གྲགས་སོ། །

ཕྲ་ལ་རིང་བས་གཙང་རོང་ཏུ་རྫོགས་ཆེན་པ་རོང་པ་ཆོས་བཟང་གྲོངས་པ་ལ་གྲོང་འཇུག་བྱས་པས་རོང་པས་ཆོས་མང་པོ་ཏོལ་ཤེས་སུ་བྱུང་སྟེ་གཞན་ཕན་མཛད་ཅེས་བུ་སྟོན་བཞེད་ཏོ། །

སུནྱ་༼པུནྱ་༽ཤྲི་ལེགས་རིག་དཔལ། ཁ་ཆེ་ཛྙཱ་ན་ཤྲཱི། ཙནྡྲ་རཱ་ཧུ་ལ་དགྲ་གཅན་ཟླ་བ། དྷི་ར་པཱ་ལ་བསྟན་སྐྱོང་ཞེས་བྱ་སྟེ་འབུམ་ཕྲག་གསུམ་པར་གྲགས་པ་རྔོག་ལོ་ཆེན་པོའི་བླ་མ་འདིས་བུ་དོང་དུ་བྱོན། འབུམ་གསེར་བྲིས་ཅིག་ལ་རབ་གནས་ཞུས་པས་བགེགས་ཆེན་པོ་འདུག་གསུངས་ནས་ཆོས་ལ་སྟེགས་མཛད་དེ་བཞུགས། བཞེངས་སྟེ་བལྟས་པས་ཡིག་འབྲུ་གཅིག་ཀྱང་མི་འདུག་སླར་མེ་ཏོག་འཐོར་རིམ་གྱིས་ཡིག་འབྲུ་ཁྲ་ལམ་ལམ་བྱུང་སྟེ་དེ་ལ་རྟེན་གྱི་གཙོ་བོར་བྱས་སྟེ་བུ་དོང་གི་སྡེ་ཆགས་ཤིང་ས་གྲུ་གསུམ་སྐྱེ་གནས་ལྟར་ཡོད་པས་བུ་མོའི་དོང་ངམ་ཨེ་ཞེས་བཏགས། ཁ་ཅིག་སྔར་འདུལ་འཛིན་གཞན་ཞིག་གིས་བཏབ་སྟེ་པཎ་ཆེན་ལ་ཕུལ་ཞེས་ཀྱང་ཟེར་རོ། །དེར་བུ་དོང་རིན་རྩེ་ལ་སོགས་མཁས་པ་དཔག་མེད་བྱུང་ངོ་། །

ཨ་ཏུ་པྱེ་ད་ཤ་མཉམ་མེད་བཅུ་པ། སུ་མ་ཏི་ཀིརྟི་བློ་མཆོག་གྲགས་པ། ཨ་མ་ར་ཙནྡྲ་འཆི་མེད་ཟླ་བ། ཐིག་ལེ་བུམ་པ་གཞོན་ནུ་བུམ་པ། ཀ་ན་ཀ་ཝརྨ་གསེར་མདོག །དམ་པ་རྒྱ་གར། ཛ་ཡ་ཨཱ་ནནྟ་འདིས་བོད་དུ་བྱོན། པ་ཚབ་ཀྱིས་ལོ་ཙཱ་བྱས་སྟེ་ཕྱ་པ་དང་དབུ་མ་ཐལ་རང་ལ་རྩོད་པས་པཎྜི་ཏས་མ་ཐུབ། སླར་རྒྱ་ནག་རི་བོ་རྩེ་ལྔར་བྱོན་ནས་འཇམ་དཔལ་བསྒྲུབས། རི་བོ་རྩེ་ལྔའི་འདབས་སུ་འཇུག་པའི་རྒྱས་འགྲེལ་རྟོག་གེ་ཐོ་བ་མཛད་ནས་སླར་རྩོད་པ་ལ་བྱོན་དུས་ཕྱ་བ་གཤེགས། ༼ཏ༣བ༽པ་ཚབ་ཀྱི་བུ་བཞི་སོགས་ནས་དབུ་མ་ཐལ་འགྱུར་བ་བོད་དུ་དར་བར་མཛད་ཏོ། །

གྷ་ཡ་དྷ་ར་ནི་ན་རོ་མེ་ཏྲི་སོགས་གྲུབ་ཐོབ་མང་པོའི་སློབ་མ་ཡིན། རྟེན་ཁྱིམ་པར་བཞུགས། བོད་དུ་ལན་མང་པོར་བྱོན་སྟེ་རེ་རེ་ལ་མཚན་ཐ་དད་ཏུ་ཐོགས་ཅིང་ཐེངས་ཅིག་ཨཱ་ཙརྱ་དམར་པོ་ཞབས་སུ་ཡང་གྲགས། ཕྱིས་འབྲོག་མགོས་ཀྱི་བླ་མ་བྱས་སོ། །

ཁ་ཆེ་ཟླ་བ་མགོན་པོ། སྟོང་ཉིད་ཏིང་འཛིན་རྡོ་རྗེ། ཡེ་ཤེས་རྡོ་རྗེ། ཤེས་རབ་གསང་བ། མ་ཧཱ་ཛ་ན། མནྟུ་ཀ་ལཀྵུ། ཀརྨ་བཛྲ། ཛ་མ་རི། དཔའ་བོ་རྡོ་རྗེ་འདི་བོད་ཀྱི་གངས་རི་ལྟ་བ་ལ་ཡོང་གསུངས་ནས་འབྲོག་མིའི་སར་བྱོན་སྟེ་ཆོས་བསྟན་ནས་སླར་རྫུ་འཕྲུལ་གྱིས་བཞུད་སྐད། རཱ་ཧཱུ་ལ་གུཔྟ་བཛྲ་འདི་རི་ནག་པོའི་ཁོང་སེང་ན་བཞུགས། མཻ་ཏྲྀ་པའི་སློབ་མ་ཡང་ཡིན། ཁྱུང་བོ་རྣལ་འབྱོར་འཕན་ཡུལ་ཆད་དཀར་ན་བཞུགས་དུས་བོད་རི་རོང་དོག །ཁོ་བོས་རྡོ་རྗེ་གདན་གྱི་ཉི་མ་ཤར་མ་ཐོག་འོངས་པས་འདིར་ནམ་ནངས་ལས་མ་སླེབས་གསུངས་རྫུ་འཕྲུལ་དུ་མ་བསྟན། ཆོས་མང་དུ་གསུངས་ནས་བལ་པོར་བསྐྱལ་སྟེ་བོད་དུ་རྡོ་རྗེའི་ས་གཞི་མེད་པས་ཚེ་ཉི་ཟླ་དང་མཉམ་པ་དང་སྒྱུ་མ་སྒྲུབ་མི་བཏུབ་པ་ཡིན། ངའི་རྫུ་འཕྲུལ་གྱི་རྟ་ལ་བཞོན་རྒྱ་གར་དུ་འགྲོ། ཚེ་ཉི་ཟླ་དང་མཉམ་པ་སྒྲུབ་བོ་གསུང་བ་ལ་ཐེ་ཚོམ་སྐྱེས་པས་རྟོག་པའི་ཐུམ་པོ་ཁྱོད་མི་འགྲོ་བར་འདུག་གསུངས་ནས་ཉི་ཟེར་ལ་ཆིབས་སྟེ་བཞུད་ཏོ། །

བཻ་རོ་ཙ་ན་བཛྲ་འདི་དངུལ་ཆུའི་བཅུད་ལེན་གྲུབ་པ་ཡིན། རྒྱ་ནག་དུ་བྱོན་པས་རྒྱལ་པོས་ཉམ་སད་པའི་ཕྱིར་དངུལ་ཆུ་དཀར་ཡོལ་གང་དྲངས་པ་ཅིག་ཅར་གསོལ། འོན་ཀྱང་རྒྱལ་པོས་ཉམས་སད་བྱས་པ་ལ་མ་མཉེས་ནས་ཆོས་མ་བསྟན་པར་བོད་དུ་བྱོན་སྟེ་རྗེ་དུས་མཁྱེན་དང་ཞང་ཚལ་པ་སོགས་ལ་གདམས་པ་སྟན། དམ་ཤོད་སྨད་དུ་བཞུགས་སོ། །

བལ་པོ་ཨ་སུ་སྐྱེ་མེད་བདེ་ཆེ་འདི་མཻ་ཏྲྀ་པའི་ཆོས་ལ་མཁས། བོད་དུ་བྱོན་ནས་དོ་ཧ་དར་བར་མཛད། རས་ཆུང་པས་རྒྱ་གར་དུ་ཕྱག་རྒྱ་ཆེན་པོ་ལ་སུ་མཁས་དྲིས་པས་བླ་མ་བལ་པོ་བོད་དུ་སོང་ནས་རྒྱ་གར་དུ་ཕྱག་རྒྱ་ཆེན་པོ་རྩད་གཅོད་པའི་བོད་གླེན་པ་ཟེར་སྐད། ཕྱིས་སུ་འཕྲང་དུ་བཞུགས་སྲས་རྒྱུད་མང་དུ་བྱུང་ངོ་། །

རཏྣཱ་ཀཱ་ར་༼ཏ༤ན༽ཤཱནྟི་འདི་མཁས་པ་སྒོ་དྲུག་ཤཱནྟི་པ་ཆེན་པོ་དེ་ཡིན། གྲོང་འཇུག་གིས་ལུས་ལན་ལྔ་འཕོས་པའི་རྟིང་མ་ལ་ཐང་ཆེན་པོ་ཞེས་པའི་གཙུག་ལག་ཁང་བྱ་བར་བཞེང་ནས་ནོར་བཙལ་བའི་ཕྱིར་རྒྱ་ནག་ལ་འབྱོན་པའི་ལམ་བོད་ཏུ་བྱོན། རྗེ་དུས་མཁྱེན་ཞང་ཚལ་པ་སློབ་དཔོན་སྙེ་མདོ་བ་རྣམས་ལ་ལཉྩ་མཆོག་གྱུར་གྱི་གདམས་པ་གསུངས་སོ། །

མཛྙུ་གྷོ་ཥ། སཱུརྱ་ཀིརྟི་ཉི་མ་གྲགས། ག་ག་ན་དྷ་ར་ན་མཁའ་འཛིན། ནོར་སྦས། ས་མནྟ་ཤྲཱི་ཀུན་ནས་དཔལ། ནི་སྐ་ལངྐ་དེ་ཝ། ཛེ་གཏྨི་ཏྲ་ཨཱ་ནནྟ་འདི་ནི་སྤྱན་རས་གཟིགས་ཀྱི་སྤྱན་གཡས་པའི་སྤྱན་ཆབ་ལས་བྱུང་། ཝ་ར་ཎ་སིའི་རྒྱལ་པོ་བཙུན་མོ་ཆུན་མ་འོད་ཟེར་ཀུན་ནས་མཛེས་མའི་སྲས་སུ་འཁྲུངས། ཁྲོམ་ཆེན་པོའི་དབུས་སུ་ཡབ་དང་མཇལ་བས་ལྷ་མི་ཐམས་ཅད་དགའ་འོ་ཞེས་ཛ་གཏྲ་ཨཱ་ནནྟ་སྐྱེ་འགྲོ་ཀུན་དགར་བཏགས། ཆེན་མའི་སྲས་རྣམས་ཀྱིས་མཚོ་ནང་དུ་བསྐྱུར་བས་ཀླུས་མཆོད་སྟེ་ཆོས་བསྟན། ཆུར་བསྐྱུར་བ་གསངས་ནས་དཔུན་ཟླ་རྣམས་ཀྱིས་བདག་མ་རྙེད་ཏོ་བརྗོད་པས་གཅེན་རྣམས་མགུ་སྟེ་འདི་ནི་བདག་ཅག་གི་བཤེས་གཉེན་ཞེས་མི་ཏྲ་ཨཱ་ནནྟ་ཅེས་ཐོགས། ཡབ་ཡུམ་ལ་ཆོས་ཀྱི་ཕྱིར་གྱི་གསོལ་བ་ནན་གྱིས་བཏབ་མཐར་བྲོས་སྟེ་རྡོ་རྗེ་གདན་དུ་རྒྱལ་བའི་ལྷ་ལས་རབ་བྱུང་བསྙེན་རྫོགས་ནོད་ཨེ་ཀ་ཛཱ་ཊིས་ལུང་བསྟན་སྟེ་རྡོ་རྗེ་གདན་དུ་སྤྱན་རས་གཟིགས་དང་སྒྲོལ་མའི་ལྷ་ཁང་དུ་ཐུགས་རྗེ་ཆེན་པོ་ལོ་དྲུག་བསྒྲུབས། སླར་ཁཱརྶ་པཱ་པ་ཎའི་གཙུག་ལག་ཁང་དུ་ལོ་དྲུག་བསྒྲུབས། ཨོ་ཌྱན་དུ་དངོས་གྲུབ་ཐོབ་པར་ལུང་བསྟན་ཐོབ་ནས་བྱོན་སྟེ་སྤྱན་རས་གཟིགས་ཀྱི་སྤྱན་ཆབ་གཡོན་པ་ལས་བྱུང་བ་མཁའ་འགྲོ་མ་དེ་ཝ་ཌཱ་ཀི་ནིས་ཀུ་ལུ་ཏའི་གནས་སུ་མངལ་གྱི་དྲི་མ་སྦྱངས། རྣམ་སྨིན་གྱི་ལུས་དག་སྟེ་ཆུ་ཟླ་ལྟ་བུའི་སྐུ་བརྙེས། ཨོ་ཏྱནྟ་པུ་རི་གར་ལོག་གི་དམག་གིས་སྐོར་བ་ལ་ཞི་བས་ཆོས་གསུངས། རྒྱས་པའི་འཕྲིན་ལས་ས་རྡོ་རིན་པོ་ཆེ་བྱིན་གྱིས་བརླབས་པའི་ཆར་ཕབ། དབང་གི་སྒོ་ནས་ན་མཁའ་ལ་བྱོན་སྟེ་རྫུ་འཕྲུལ་བསྟན། དྲག་པོས་སྦ་ལྕག་ཀླད་ལ་བསྐོར་བས་ཉིན་གུང་ལ་མུན་སྲོས་ཤིང་རྡོའི་ཆར་ཕབ་པས་༼ཏ༤བ༽ཟློག་ཡབ་རྒྱལ་པོ་ལ་མུ་སྟེགས་གྱི་ར་ཙ་གྲགས་པ་སྡེའི་དམག་གིས་བསྐོར་བ་རེངས་པར་མཛད་སྟེ་ཟློག །ཐུགས་རྗེ་ཆེན་པོའི་མཎྜལ་ཤིང་སྟན་མདུན་དུ་བཞག་སྟེ་འདི་བསྐུལ་ནུས་ན་གསེར་སྲང་སྟོང་སྟེར་ནང་པ་ཐམས་ཅད་མུ་སྟེགས་ལ་འཇུག་གོ །བསྐུལ་མ་ནུས་ན་མུ་སྟེགས་ཐམས་ཅད་ནང་པ་ལ་ཞུགས་ཅིག་གསུངས་པས་གྱད་དང་གླང་ཆེན་དང་སྒྱུ་མ་བཤིག་སྔགས་སོགས་ཀྱིས་བསྐུལ་མ་ནུས་སྟེ་རྗེ་བཙུན་ཉིད་མེར་བསྲེགས་པས་མ་གནོད། ཟངས་སུ་བཅུག་གངྒཱ་བོར་བས་གངྒཱ་ཆར་པའི་བར་དུ་ཟངས་བཞག་སྟེ་གངྒཱ་གྱེན་དུ་ལོག་པས་ཕོ་བྲང་འཇིག་དུ་ཆ་བའི་ཚེ་གསོལ་བ་བཏབ་པས་ན་མཁའ་ལ་བྱོན་སྟེ་གངྒཱ་ཐོག་མའི་ཤུལ་དུ་སོང་གསུངས་པས་ཤར་གྱིས་སོང་། ར་ཙ་དེས་མངའ་རིས་ཐམས་ཅད་ཕུལ་སྟེ་ཡབ་ཀྱི་མངའ་འབངས་དང་གཉི་ག་ལྷ་འབངས་སུ་བསྒྱུར་སྟེ་བསྟན་པ་དར་བར་མཛད། གནོད་སྦྱིན་ཀ་ལ་དང་བི་ཀ་ཥ་བྱ་བ་གཉིས་ཀྱིས་ཡུལ་གྲུ་ཆེན་པོ་ཅིག་སྟོངས་པར་ཟ་བ་བཏུལ་སྟེ་ཞམ་རིང་དུ་འབྲང་ཞིང་ཆོས་སྐྱོང་བྱེད། སྔར་ཐུགས་རྗེ་ཆེན་པོས་ཕྱི་ནང་གསང་བའི་སྒྲུབ་ཐབས་བརྒྱ་རྩ་བརྒྱད་པ་ཚན་གསུམ་དུ་གསུངས་པ་རྣམས་ཨཽ་རྒྱན་གྱི་ཡུལ་གྱི་དུར་ཁྲོད་ཆེན་པོར་ཐུགས་རྗེ་ཆེན་པོ་དངོས་སུ་བཞེངས་ནས་རིག་འཛིན་དགུ་ལ་གསུངས་ཤིང་ཁྱད་པར་སློབ་དཔོན་པདྨ་ལ་བྱང་ཕྱོགས་ཁ་བ་ཅན་གྱི་ཡུལ་ན་ད་ལྟ་སྤྱན་རས་གཟིགས་ཀྱི་སྤྲུལ་པ་རྒྱལ་པོ་ཅིག་གིས་སེམས་ཅན་གྱི་དོན་མཛད་ཅིང་ཡོད། འདི་ནས་གདུང་རབས་ལྔ་ན་འཇམ་དཔལ་གྱི་སྤྲུལ་པ་རྒྱལ་པོ་ཅིག་འབྱུང་། དེས་མཁས་པ་མང་པོ་སྤྱན་འདྲེན་ཞིང་ཁྱོད་ཀྱང་སྤྱན་འདྲེན་པར་འགྱུར་བས་སོང་ལ་མི་རྣམས་ཐུགས་རྗེ་ཆེན་པོ་དང་གསང་བ་ཡེ་ཤེས་ཀྱི་ཏིང་ངེ་འཛིན་གྱིས་ཐུལ་ཞིག །མི་མ་ཡིན་རྣམས་ཁྲོ་བོ་རྟ་མགྲིན་གྱི་ཏིང་འཛིན་གྱིས་ཐུལ་ཞིག་ཅེས་གསུངས་ནས་སློབ་དཔོན་པདྨ་ཉིད་ལ་ཐིམ་པའི་སྣང་བ་བསྟན། སྐུ་དངོས་ནི་ནམ་ཡང་འདའ་བ་མེད་པར་ལྷོ་ཕྱོགས་དཔལ་གྱི་རི་དང་ལི་ཁ་ར་ཤིང་འཕེལ་གྱི་ནགས་ལ་སྐུ་འདི་ཉིད་ཀྱིས་བཞུགས་ཤིང་སྐལ་ལྡན་དུ་མའི་དོན་མཛད། ཕྱིས་རིང་མོ་ཞིག་ལ་ཁྱད་པར་དུ་མཁས་པ་ཤྲཱི་རྣམ་གཉིས་ལ་རྡོ་རྗེ་ཐེག་པའི་མན་ངག་བསྟན།

དེའི་སྐབས་༼ཏ༥ན༽ཅིག་ན་ཁྲོ་ཕུ་ལོ་ཙཱ་བ་ཆེན་པོ་དགུང་ལོ་ཉེར་དྲུག་པ་བལ་པོར་བཞུགས་པའི་ཚེ་ཆུ་སྟོད་ཟླ་བ་ལ་རྗེ་བཙུན་མི་ཏྲ་ཛོ་གི་བྷུ་ཁཾ་དུ་བྱོན་ཟེར་སྟེ་སྒྲ་ཆེ་བར་བྱུང་ཡང་ཡིད་མ་འཆེས། དེ་ནས་ཁྱེའུ་མི་འདྲ་བ་ལྷའི་རྣམ་པ་ཅན་ཞིག་འཁོར་མང་པོས་བསྐོར་ནས་ཤིང་ཀུན་སྐོར་བ་ལ་བྱོན། གུ་ལང་དུ་མུ་སྟེགས་ཀྱི་རྟེན་ཕྱུགས་བདག་རང་བྱུང་གི་གསེར་གྱི་གྷ་ཊུ་རའི་རྩེ་མོར་སྐྱིལ་ཀྲུང་བཅས་སྟེ་མུ་སྟེགས་ཀྱི་རྣལ་འབྱོར་པ་ནུས་པ་ཅན་རྩོད་པ་དང་ནུས་པས་ཕམ་པར་མཛད། ཙཀྲ་ཝརྟི་ཆེ་ཆུང་བྱ་བ་ཏ་པ་སི་གཉིས་ཀྱིས་ཕྱུགས་བདག་ལ་ཕྱག་འཚལ་བར་བསྒོ་བས་ཕྱག་ཐལ་མོ་བརྡབས་པས་སྒོ་རང་བྱེ་སྟེ་སྐུ་དེ་འདར་ཞིང་གཡོས། མེ་ཏོག་དམར་པོའི་ཆར་བྱུང་། པཎ་ཆེན་བུདྡྷ་ཤྲཱིས་དེ་རཱ་ཛཱ་གུ་རུ་ཡིན་ན་ངའི་བླ་མ་ཡིན་གསུངས་ནས་མཇལ་སྟེ་གཉི་ག་ཤིན་དུ་མཉེས། ཁྲོ་ལོས་མཇལ་དུ་བྱོན་པས་ནགས་མཐོངས་ཅིག་ན་སྐྱེ་བོ་མང་པོས་མཆོད་པ་དང་བཅས་ཞལ་བྱང་ཕྱོགས་སུ་གཟིགས་སྟེ་ལྷ་དངོས་ཡིན་སྙམ་པ་སྐུ་སྨད་ལ་རས་ཁྲ་བོ་གཡོགས་ཤིང་ཤིང་སྟན་མཆན་ཁུང་གཡོན་ན་འཛིན་པ་ཅིག་མཐོང་བས་རྗེ་བཙུན་མི་ཏྲ་ཡིན་མིན་གྱི་ཐེ་ཚོམ་རང་སར་ཞིག་སྟེ་དགའ་བ་མཐའ་ཡས་པས་ཞབས་ལ་ཡང་ཡང་གཏུགས། གོ་ལ་གསོལ་འཕྲོ་ཞིག་ཞལ་ནས་ཕྱུང་སྟེ་གནང་བ་ཟོས་པས་བྱིན་རླབས་ཐམས་ཅད་ཞུགས། ཁྲོམ་རྣམས་ཀྱིས་མི་ཚོར་གསུངས་ནས་མ་ཞུས་ཀྱང་དྲུག་ཚན་གསུམ་པའི་ཆོས་དེ་ཉིད་དུ་གསུངས། རྗེ་པཎ་ཆེན་གྱིས་ཆོས་ཀྱི་ནང་བྱན་པ་མཛད་དེ་སེམས་ཉིད་ངལ་གསོ་དང་རྡོ་རྗེ་སྦས་པའི་གསང་ལམ་གསུངས། ཤིན་ཏུ་ཐུགས་བརྩེ་བ་ཕ་བུ་ཕྲད་པ་ལྟར་གྱུར། བོད་དུ་གཤེགས་པར་ཞུས་ཤིང་ཡི་དམ་ཆོས་སྐྱོང་ལ་ངོ་ཆེན་ཞུས། རྗེ་པཎ་ཆེན་གྱིས་ཀྱང་གནོད་སྦྱིན་གཅིག་གིས་གྲོགས་བྱེད་ཀྱང་གཅིག་གིས་གེགས་བྱེད་པར་སྣང་བས་ཀ་ལ་ལ་ཁྲག་སྣའི་གཏོར་མ་སྐྱོལ་གསུང་བ་ལྟར་བྱས་པས་ང་ནི་བོད་དུ་གཤེགས་ཆས་བྱེད་པའི་མི་མ་ཡིན་གྱི་ཟང་ཟིང་ངོ་གསུངས་སྟེ་རྗེ་བཙུན་གྱིས་ཀྱང་འབྱོན་པའི་ཞལ་བཞེས་ཙག་ཙིག་བྱུང་། ལ་སྟོད་ཆུ་མིག་རིང་མོ་ན་དགེ་བའི་བཤེས་གཉེན་བྲང་པོ་ལུང་པ་ཅེས་པ་དོན་༼ཏ༥བ༽འགས་པ་ཆེན་པོ་ཅིག་ཝ་པོ་ཟླ་བའི་ཚེས་བརྒྱད་ལ་བསྙུང་གནས་མཛད་པའི་ཐོ་རེངས་སང་རེས་ཐུགས་རྗེ་ཆེན་པོ་རས་སེར་པོས་དྲིལ་བ་ཞིག་ཁྲོ་ཧུར་འབྱོན་ནོ་ཟེར་བའི་སྒྲ་བྱུང་བ་དཔོན་སློབ་ལྔས་ཐོས། ལ་སྟོད་གཙང་སོའི་སྲིན་པོ་གདོང་གི་གནས་སུ་སྟོན་པ་དད་པ་བྱ་བ་ལ་རྗེ་བཙུན་མི་ཏྲ་ཛོ་གི་གནས་ཁང་གཡར་དུ་འབྱོན་གྱིས་ཁྱིམ་བྱི་དོར་གྱིས་བྱ་བ་ནུབ་གསུམ་དུ་བྱང་། མཇལ་ནས་ལོ་ངོ་གཉིས་སོང་བ་ན་ཝཱ་ར་ཎ་སིའི་རྒྱལ་པོ་ཛཱ་ཡ་ཙནྡྲ་བྱ་བ་འཛམ་གླིང་ན་ཆེ་བ་དེ་དང་དེའི་མག་པ་དབུས་འགྱུར་འཆང་གི་རྒྱལ་པོ་ཤིང་རྟ་ཅན་བྱ་བ་དེ་གཉི་གས་ཏི་ར་ཧུར་ཏིའི་རྒྱལ་པོ་ལ་བཀའ་ཕབ་ནས་དེས་རྗེ་བཙུན་སྤྱན་འདྲེན་པའི་ཕྱིར་ཕོ་ཉ་བ་རལ་སྐོར་མཁན་ལ་སོགས་པའི་དམག་དཔུང་ཆེན་པོ་སླེབས་སྟེ་སྤྱན་དྲངས་ནས་ཕམ་ཐིང་དུ་གཤེགས། རྒྱ་གར་བའི་བསུ་བ་མཐའ་ཡས་པས་སླེབས། བོད་ཀྱིས་ཅི་བྱར་ཡང་མེད་པར་སོང་བའི་ཚེ་ལོ་ཙཱ་བ་ཆེན་པོས་ཀྱང་སྐྱེལ་ཐུང་གི་ཚུལ་དུ་བྱོན། རྗེ་བཙུན་ཕམ་ཐིང་གི་ཁང་བརྩེགས་ཅིག་གི་ཡང་ཐོག་བསིལ་ཁང་ན་བཞུགས་པའི་དྲུང་དུ་བཏོལ་ནས་གྲུབ་ཐོབ་འདི་ལྟ་བུ་དང་མཇལ་རྗེས་སུ་བཟུང་། བོད་དུ་གཤེགས་པར་ཞལ་གྱིས་བཞེས་ནས་སྤྱན་མ་འདྲོངས་པར་སླར་གཤེགས་པ་ནི་བདག་དང་བོད་རྣམས་བསོད་ནམས་ཤིན་དུ་དམན། ང་ནི་ད་ལྟ་ལུས་སྲོག་དོར་སྟེ་ཤི་མ་ཐག་པོ་ཊ་ལར་རྗེ་བཙུན་ཉིད་ཀྱི་དྲུང་དུ་སྐྱེ་བར་བྱའོ་སྙམ་དུ་ཚམ་ཚོམ་མེད་པར་གྱུར་སྟེ་གསེར་གང་ཡོད་སྐུ་ལ་གཏོར་ནས་གཡང་ཆེན་པོ་ལ་རྒྱང་གིས་འཕྱོངས་པ་དང་རྗེ་བཙུན་གང་ནས་བྱོན་ཆ་མེད་པར་བར་སྣང་ལ་རྒྱང་བྱོན་སྟེ་ལོ་ཙཱ་བ་ཆེན་པོའི་ཕྱག་ནས་བཟུང་སྟེ་ཨ་ཧ་ཧ་དེ་ཙུག་མ་བྱེད་ཁྱོད་ཀྱི་འདོད་པ་ངས་སྒྲུབ་བོ་གསུངས་སྟེ་རྒྱལ་པོ་ཟླ་བ་ལ་འཕྲིན་ཡིག་མཛད། རྒྱ་གར་བ་རྣམས་ཟང་ཟིང་གིས་མགུ་བར་མཛད་དེ་སློག་ནས་དེ་ཕྱིན་ལོ་ཙཱ་བ་ཆེན་པོས་ཞབས་ཏོག་མཛད་ནས་ཐུན་མོང་གི་ཆོས་ཀྱིས་སྐྱེ་འགྲོ་མང་དུ་བཏུལ། ཁྱོད་ང་སྤྱན་འདྲེན་པ་ལ་དཀའ་བ་དེ་ཙམ་དུ་བྱེད་པ་དགོས་པ་ཅི་ཡོད་གསུངས་སྟེ་བསྟན་༼ཏ༦ན༽པ་དང་སེམས་ཅན་ལ་བསམས་པ་ཁོ་ན་ལས་གྲགས་འདོད་སོགས་རང་འདོད་ཀྱི་རྙོག་པ་རྡུལ་ཙམ་ཡང་མ་འདྲེས་པར་མཁྱེན་ནས་ཤིན་དུ་མཉེས། སྐུ་འཁོར་སྟོང་ལྷག་པའི་ཡོ་བྱད་ལོ་ཙཱ་བ་ཆེན་པོ་ཉིད་ཀྱིས་སྦྱར་སྟེ་བོད་ཕྱོགས་སུ་རིམ་པར་ཕེབས། སྐལ་ལྡན་རྣམས་དད་པའི་དབང་གིས་འདུས་ཁ་ཅིག་དེ་ལྟ་བུ་མི་སྲིད་ཟེར་ནས་བརྟག་དཔྱད་བྱེད་གྲགས་པ་དང་ལྟད་མོ་དང་དགེ་བའི་རྩ་བས་བསྐུལ་བའི་སྐྱེ་བོའི་ཚོགས་ཟླ་ལམ་ཙམ་ནས་སྤྲིན་བཞིན་འདུས་སྟེ་ཟང་ཟིང་གི་འབུལ་བ་རི་སྤུངས་པ་ལྟ་བུ་རྒྱུན་མི་ཆད་པ་ཐམས་ཅད་སྐྱི་རོང་གི་འཕགས་པ་སོགས་དཀོན་མཆོག་གི་མཆོད་པ་དང་དགེ་འདུན་གྱི་འདུ་བའི་སྒོ་འཁྲུག་རྩོད་ཀྱི་སྡུམས་ལམ་འཕྲང་གསོ་བ་སོགས་ལ་དེ་མ་ཐག་གནང་སྟེ་ཅུང་ཟད་ཀྱང་བདག་གིར་མི་མཛད་ལོ་ཙཱ་བ་ཆེན་པོས་ཀྱང་སྔ་འཕྲུལ་གྱི་བུ་ལོན་སོགས་ཀྱིས་ཡོ་བྱད་བློར་མི་ཆུད་པ་རྒྱུན་དུ་དགོས་པ་རྣམས་ཀྱང་ནོར་རྒྱུན་མ་དང་རྣམ་ཐོས་སྲས་བྲན་དུ་བཀོལ་བས་སྒྲུབ་པ་མ་གཏོགས་རྗེ་བཙུན་གྱི་འབུལ་བ་མ་ཤ་ཀ་གཅིག་ཀྱང་ལོངས་མི་སྤྱོད། གར་ཕེབས་ཀྱི་ཡུལ་གྲུ་ཐམས་ཅད་དུ་ལྟད་མོ་དང་ཟང་ཟིང་དང་ཆོས་ཀྱི་ལོངས་སྤྱོད་ལ་ཐུག་པ་མེད། སྐྱེ་བོ་འདུས་ཆེས་པས་ཁྱིམ་ཐམས་ཅད་ཐོག་ཁྲོལ་ཚགས་ལྟར་སོང་། ཐམས་ཅད་ཀྱི་རྒྱུད་བྱིན་གྱིས་བརླབས། སྒོ་ཐམས་ཅད་ཐལ་བྱུང་དུ་གྱུར། བཟའ་བཏུང་ལ་འདོད་པ་མེད། འཐབ་རྩོད་དང་ཆེ་ཆུང་བརྩི་བའི་མིང་མི་གྲག་པར་སྐྱེ་བོ་ཆེ་ཆུང་ཐམས་ཅད་སྙིང་པོ་བཟློས་པ་དང་སྐྱབས་འགྲོ་སེམས་སྐྱེད་ཀྱི་འུར་དིར་དུ་སོང་སྐད། ཁ་ལ་བྱ་ལ་གསེབ་ལ་གསུམ་གང་ནས་བཞུད་པའི་ཁ་ཟིན་ལ་ཡུལ་པ་རྣམས་སོ་སོས་གསོལ་བ་བཏབ་པས་ལོ་ཙཱ་བས་ལ་ཕྱི་རྒྱབ་ཀྱི་གནས་ལེགས་པ་ཅིག་གཡོར་ཞིག་གསུངས་སྟེ་དཔལ་ཐང་ཡས་མིག་ན་དགེ་བཤེས་མོང་པོ་བྱ་བ་སྟོད་ཟུར་གྱི་དགེ་བསྙེན་ཚངས་སྤྱོད་པ་ཁྱད་པ་ཅན་ཞིག་བཞུགས་པ་ལ་གནས་གཡར་དུ་བཏང་བས་རྗེ་བཙུན་ཉིད་ཆིབས་པ་མཛད་དེ་འཁོར་སུ་ཡང་མེད་པར་ལ་ལ་མཇལ་བར་བསྒུག་པའི་སྐྱེ་བོ་སུས་ཀྱང་མ་མཐོང་བར་ལ་གང་ལ་བྱོན་ཡང་ཕེབས་མི་གཤའ་བའི་སྔ་བར་གདན་ཕེབས། དེ་རྣམས་སུ་སྐྱེ་བོ་༼ཏ༦བ༽མཐའ་ཡས་པ་འདུས་པ་ལ།

རྨི་ལམ་གྲོང་ཁྱེར་ཡངས་པ་ན། །སྒྱུ་མའི་སྐྱེས་བུ་ལོངས་སྤྱོད་པ། །ལོངས་སྤྱོད་དུས་ན་ལོངས་སྤྱོད་མེད། །སྣང་སེམས་དེ་ལྟར་ཤེས་པར་བྱ། །ཞེས་སོགས་གསུངས། དགེ་བཤེས་དེ་ལ་སྙིང་རྗེ་ཆེན་པོ་དང་གནས་ལུགས་ཀྱི་སྒོམ་དོན་སྦྱར་བ་ཞིག་གསུངས་པས་གེགས་སོལ། རྟོགས་པ་ཁྱད་པར་ཅན་འཁྲུངས་སྟེ་ཆོས་དེས་སྐྱེ་འགྲོ་མང་པོ་སྨིན་གྲོལ་ལ་བཀོད། དེ་ནས་ལམ་ལ་སྟོད་བྱང་ལ་བྱོན། སྲིན་པོ་གདོང་དུ་དགེ་བཤེས་མང་ཆེས་པས་ཁ་ཅིག་ལ་བཞུགས་གནས་མེད་པར་ཕྱིར་ལུས་པ་ན་རྗེ་བཙུན་གྱི་ཞལ་ནས་ངའི་གནས་འདི་རྣམས་ལ་ཕུལ་གསུངས་སྟེ་ཚམ་ཚོམ་མེད་པར་ཐལ་བྱོན་སྟེ་སྟོན་པ་དད་པའི་སྒོ་ཕྱེ་ནས་ཨ་ཙ་ར་ལ་གནས་བྱིན་གསུངས་པས་རྨི་ལམ་དང་མཐུན་པས་དགའ་ཆེས་སྟེ་གསེར་གཡུ་འཁར་སྡེར་གང་ལ་སོགས་ཡོད་རྒུ་ཅོག་ཕུལ། སྙིང་པོ་དོན་གསུམ་གྱི་གདམས་ངག་གནང་བས་གྲོལ་བ་ཞིག་བྱུང་། དེ་སོགས་གཞན་ཕན་མཐའ་ཡས་པ་མཛད་ནས་ཁྲོ་ཕུར་ཕེབས་སྟེ་ཟླ་བ་དྲུག་ཙམ་དུ་བཞུགས། ཡོ་བྱད་ཐམས་ཅད་ལྷ་སར་མཆོད་པ་སྐྱེལ་དུ་བཏང་། བོད་ཐ་དད་ནས་སྤྱན་འདྲེན་པ་ཟད་པ་མེད་ཀྱང་རྡོ་རྗེ་གདན་ལ་གར་ལོག་གི་དམག་ཡོང་བ་ཟློག་དགོས་གསུངས་ནས་ཟང་ཟིང་ལ་ལྟོས་པ་རྡུལ་ཙམ་ཡང་མེད་པར་ཕྱིར་གཤེགས། རྒྱུད་གྲོལ་བ་དང་སྨིན་པ་ནི་བསམ་གྱིས་མི་ཁྱབ་པ་བྱུང་ཞིང་ཕལ་ཆེར་ལ་ཆོས་ཀྱི་ལས་འབྲེལ་བཞག །འུ་སྐོལ་གྱི་ལུགས་ཀྱིས་སྦྱིན་པ་དང་ཚུལ་ཁྲིམས་ལ་སོགས་དགེ་བ་ཅི་བྱེད་ཀྱང་མགོན་མེད་སྐྱབས་མེད་ཀྱི་སེམས་ཅན་འདི་རྣམས་འཁོར་བ་ལས་དྲང་དགོས་སྙམ་པའི་སྙིང་རྗེ་དང་། དེ་ནུས་པའི་སངས་རྒྱས་ལ་འགོད་དགོས་སྙམ་སེམས་སྐྱེད་དང་། ཤི་མ་ཐག་དགའ་ལྡན་དུ་སྐྱེས་ནས་ཆོས་ཉམས་སུ་བླང་བ་ལ་འགོད་པ་སྟེ་འདི་གསུམ་དང་མ་བྲལ་བར་བྱེད་དགོས་གསུང་ཞིང་ལོ་ཙཱ་བ་ཆེན་པོས་ཀྱང་ཆོས་དེའི་ཡོན་དུ་རྟ་བཟང་བ་གསུམ་ཕུལ་བས་ཆོས་རེ་ལ་ཡོན་རེ་འབུལ་བ་བཟང་གསུངས་སྟེ་དེ་ཕྱིན་ལོ་ཙཱ་བས་དེ་གསུམ་དང་འབྲལ་མེད་དུ་མཛད། ཁྲོམ་ཆེས་པས་༼ཏ༧ན༽ལམ་མ་ཤོགས་པ་ན་ནང་དུ་རྟོག་པའི་འདུ་འཛི་ལ་མ་ཤོགས་པའི་རྟགས་ཡིན། རྟོག་པ་ཐམས་ཅད་རང་ངོ་ཤེས་ན་ངོ་བོ་མེད་པ་ལ་བཤག་དགོས་པའི་མི་འོང་། བཤག་རྒྱུ་ནང་དུ་གྲོལ་ན་ཕྱི་རོལ་འདྲ་སྐད་ཅིག་གིས་ཕྱལ་འགྲོ་ཡི་གསུངས། འོ་ན་ཕྱི་རོལ་ཇི་བཞིན་དེ་བཞིན་ནང་། །བགྱི་བ་མེད་པར་གདའ་ཞུས་པས། །མེད་པ་མེད་དེ་དེ་སྐད་ཁ་ནས་འདོན་མཁན་ཚོ་རང་ཅེ་རེ་ལོང་དུ་འགྲོ་བར་འདུག་གསུངས་སྟེ་ལམ་འཕྲང་ནམ་དཀའ་བ་ན་སུས་ཀྱང་མ་མཐོང་བར་ཕ་གར་གཤེགས་པ་ཤ་སྟག་བྱུང་། ཁྲོ་ཕུར་བྱམས་ཆེན་ཕོ་བྲང་དང་བཅས་པའི་རྟེན་འབྲེལ་མཛད་དེ་རབ་གནས་ཀྱི་དུས་ཁོ་བོའང་འོད་ཀྱི་ཕུང་པོའི་རྣམ་པར་འོང་གསུངས་སྟེ་ཕྱིས་སྐལ་ལྡན་མང་པོས་མཐོང་བ་བྱུང་། བལ་པོར་སྤྱན་དྲངས་ནས་རྒྱ་གར་བ་སུམ་བརྒྱ་ཙམ་གྱི་ཞམ་རིང་བྱས་སྟེ་རྒྱ་གར་ལ་ཐལ་གྱིས་བཞུད། ཡོ་བྱད་ཐམས་ཅད་རང་སར་དོན་ལྡན་དུ་བཀྱེ་ནས་མ་བསྣམས་ཀྱང་དད་ལྡན་གྱིས་གསོལ་བ་བཏབ་པའི་གསེར་ཉུང་ཤས་ཅིག་བསྣམས་པ་ལས་མི་ཏྲ་ཡོ་གིས་གསེར་མི་ཁུར་མང་པོ་ཁྱེར་ཡོང་བྱ་བ་རྒྱ་བལ་དུ་གྲགས་ཉེ་གནས་གཉིས་ཀྱིས་མ་ག་དྷ་དང་ཝ་ར་ཎ་སིའི་རྒྱལ་པོ་བསུ་བ་ལ་སྦྲོན་ཞུས་ཀྱང་གནོད་སྦྱིན་གཉིས་དང་ཌཱ་ཀི་མ་གསུམ་སྦྲན་ཆོག་གསུངས་སྟེ་མ་གསན་པར་གཤེགས་པའི་ཚེ། འཁོར་མ་དག་པ་ཁ་ཅིག་གིས་ནང་བྱན་བྱས་སྟེ་གངྒཱའི་འགྲམ་དང་ཉེ་བར་གོ་སི་མ་ས་ལི་བྱ་བ་དང་ཏི་ཏི་ར་ཀུ་ར་བྱ་བའི་གྲོང་པ་གཉིས་ཀྱིས་ཡུལ་ལོག་བྱས་སྟེ་མི་ཏྲ་ཡོ་གི་འདི་སྔ་ཡང་བསད་པས་ཡང་ཡང་ལོག་ཟེར་བས་ད་རེ་མི་ལྡོག་པར་བྱ་ཟེར་ནས་སྐུ་སྟོད་སྨད་ཕྲལ་དབུ་བྱེ་མའི་གསེབ་ཏུ་སྦས། སྐུ་སྟོད་ཁྱེར་སྐུ་སྨད་གངྒ་ལ་བསྐྱུར། ཡོ་བྱད་རྣམས་བགོས་པས་ཞག་བདུན་ན་སྐུ་སྟོད་སྐུ་སྨད་དབུ་དང་བཅས་པ་འདུས་སྟེ་གཅེར་བུར་བྱོན་ནས་ཇག་པ་རྣམས་ལ་ཟས་སློང་པས་ཇག་པའི་ལག་ནས་ནོར་རྣམས་ཆ་མེད་དུ་སོང་བ་ཁོང་རང་གི་ཕྱག་དུ་འདུས་ནས་གསོ་ཕད་ཏུ་བཏུམས་དབྱུག་པའི་ངོས་གཉིས་སུ་བཀལ་སྟེ། ༼ཏ༧བ༽

མི་ཏྲ་ཛོ་གི་སྒྱུ་མའི་མི། །སྒྱུ་མའི་སྐྱེས་བུའི་འཕྲུལ་འཁོར་བཤིག །འཕྲུལ་འཁོར་བཤིག་པའི་རོ་ལ་ལྟོས། །མགོ་བོ་ཀོ་ཊའི་རལ་གྲིས་བཅད། །མགོ་བོ་གཏི་མུག་དག་པའི་རོ། །རོ་དེ་བྱེ་མའི་རློམ་དུ་སྦས། །གཏི་མུག་རྣམ་པར་མི་རྟོག་ཞིང་། །ཁོག་སྟོད་ཏི་ཤི་ལི་ཡིས་བཅད། །ཁོག་སྟོད་ཞེ་སྡང་དག་པའི་རོ། །རོ་དེ་མ་ས་ལི་བས་ཁྱེར། །ཞེ་སྡང་འོད་གསལ་མེ་ཆེན་འབར། །ཁོག་སྨད་རོ་ཧི་ཁྱུད་འདྲས་བཅད། །ཁོག་སྨད་འདོད་ཆགས་དག་པའི་རོ། །རོ་དེ་གངྒཱའི་ཆུ་ལ་བསྐྱུར། །འདོད་ཆགས་བདེ་བ་ཆེན་པོར་དག །མི་བཟད་མཚོན་གྱིས་དྲལ་བའི་ཚེ། །ཟུག་རྔུ་སྟོང་པའི་ངང་དུ་འབར། །ཟུག་རྔུ་ཚོར་བ་ཚོར་བས་སྟོང་། །གཉིས་མེད་ཡེ་ཤེས་འུ་རུ་རུ། །ཞེས་གླུ་ལེན་ཞིང་བྱོན་སྐད། །བཀྲོངས་ཟེར་བའི་ཟེར་སྒྲ་ལས་བལ་བོད་དད་པ་མ་ཐོབ་པ་ཁ་ཅིག་ཐེ་ཚོམ་དུ་ཡང་གྱུར། དེ་ནས་རིང་པོ་མ་ལོན་པར་རྒྱ་གར་གྱི་གླུ་མཁན་གྱིས་གླུ་དེ་ལེན་པ་བལ་བོད་དུ་མང་བར་བྱུང་བས་སླར་ཐམས་ཅད་ཡིད་འཆེས་ཤིང་མ་མཇལ་བ་རྣམས་ཀྱང་འགྱོད། ཕྱིས་པཎྜིཏ་དོན་ཡོད་རྡོ་རྗེས་བསྣམས་པ་ལས་ལོ་ཙཱ་བ་ཆེན་པོས་གླུ་དག་པར་བསྒྱུར་རོ། །

དེ་ནས་རྗེ་བཙུན་གྱིས་རྡོ་རྗེ་གདན་དུ་བྱོན་སྟེ་རྟེན་འབྲེལ་གྱིས་དམག་ཟློག་དཔལ་གྱི་རིའི་ཕྱོགས་བཞི་ན་སྒོ་རེ་ཡོད་པའི་མཚམས་ན་འབྲོག་དགོན་པ་ཡང་མང་པོ་ཡོད་པ་དེ་རྣམས་སུ་ལྷ་ཁང་དང་མགྲོན་ཁང་མང་དུ་བཙུགས། ཨོ་ཏོའི་ཡུལ་དུ་ཐུགས་རྗེ་ཆེན་པོའི་སྒྲུབ་ཐབས་བརྒྱ་རྩ་བརྒྱད་ཀྱི་ལྷ་ཁང་བརྒྱ་རྩ་བཞེངས། རྗེ་བཙུན་ཕྱིར་ཐེགས་ནས་ལོ་ལྔ་ལོན་པ་ན་བལ་པོའི་རྣལ་འབྱོར་པ་གཉིས་དང་ཡ་ཐ་སུ་ཁི་གཉིས་ཀྱིས་རྡོ་རྗེ་གདན་དུ་ཕྱིན་པས་རྗེ་བཙུན་དང་དངོས་སུ་མཇལ། གྲགས་པ་ངན་པ་དང་ལ་ལའི་ཐེ་ཚོམ་སེལ་བའི་ཕྱིར་ཐེངས་ཅིག་བལ་ཡུལ་དུ་ཅིས་ཀྱང་འབྱོན་པར་ཞུ་ཞེས་ཞུས་པས་ད་སྟེ་ཟླ་བ་གཅིག་ན་བལ་ཡུལ་དང་ཉེ་བའི་ཀ་མ་ཙར་ཅིར་འོང་གིས་གསུངས་སྟེ་༼ཏ༨ན༽དེ་བཞིན་དུ་བྱོན་ནས་བལ་པོའི་སློབ་མ་རྣམས་ཀྱིས་མཇལ། ཁྲོ་ཕུར་ཡང་བཀའ་འཕྲིན་གྱིས་སླེབ་བོ། དེ་ནས་ཕྱི་ཞིག་ན་ཨོ་ཌྱན་གྱི་པཎྜི་ཏ་དོན་ཡོད་རྡོ་རྗེ་ལ་བཀའ་བསྒོས་སྟེ་ལྷ་སར་མཆོད་པ་དང་མི་ཏྲ་བརྒྱ་རྩའི་དབང་རྒྱུན་དཔེལ་བར་བོད་ཡུལ་དུ་བཏང་།

དེ་ནས་ལོ་ཉིས་བརྒྱ་དང་བཞི་བཅུ་ཙམ་འདས་པ་ན་པཎྜི་ཏ་ཤྲཱི་པུ་ཏྲ་དཔལ་གྱིས་སྲས་ཀྱིས་རྗེ་བཙུན་མཇལ། ཐུགས་དམ་ལྷ་དྲུག་གི་མན་ངག་གནང་སྟེ་བོད་དུ་སོང་ལས་རྣལ་འབྱོར་པ་སྒྱུ་ལུས་རྨི་ལམ་འབྱོངས་པ་ཅིག་ཡོད་པ་དེ་ལ་བྱིན་གསུངས་སྟེ་ཀརྨ་པ་དེ་བཞིན་གཤེགས་པའི་སློབ་མ་མི་ཉག་གྲགས་པ་རིན་ཆེན་ལ་པཎ་ཆེན་དེས་ལྷ་སར་གསུངས་། སྤྱིར་ཤཱཀྱའི་བསྟན་པ་ཇི་སྲིད་གནས་ཀྱི་བར་དུ་མྱ་ངན་ལས་མི་འདའ་བར་འགྲོ་དོན་མཛད་ཅིང་ལྷ་ས་ཆུས་མ་ཞིག་གི་བར་ལྷ་སར་ལོ་རེ་ལ་ལན་རེ་འབྱོན་པར་ཞལ་གྱིས་བཞེས་པ་ཡིན་ནོ། །རྗེ་བཙུན་འདི་དང་སློབ་དཔོན་པདྨ་ལས་ལྷག་པའི་གྲུབ་ཐོབ་ནི་བོད་ཡུལ་དུ་གཞན་མ་བྱོན་པར་སྣང་བས་རྣམ་ཐར་ཆ་ཚང་ཞིག་བསྡུས་ནས་བཀོད་པའོ། །

བུདྡྷཱ་ཤྲཱི་ཛྙཱ་ན་འདི་ནི་བལ་ཡུལ་ཁོ་ཕོམ་དུ་ཡབ་ཁ་ཆེ་བ་ཞིག་དང་ཡུམ་རྒྱ་གར་མོ་ཞིག་འདུས་པ་ལས་འཁྲུངས། རྒྱ་གར་དུ་བྱོན་སྟེ་བི་ཀྲ་མར་རིག་པའི་གནས་ལྔ་ལ་སྦྱངས། ཕལ་ཆེན་སྡེ་པ་ལས་རབ་ཏུ་བྱུང་སྟེ་བུ་སློབ་ཀྱང་རྒྱས་པར་གྱུར། ཁྱད་པར་རྡོ་རྗེ་གདན་པ་བི་ཁྱ་དེ་ཝ་སློང་མོ་པའི་ལྷ་ཞེས་པ་པཎ་ཆེན་གྲུབ་ཐོབ་ཅིག་རྩ་བའི་བླ་མར་བསྟེན་ཞིང་རྗེ་མི་ཏྲ་དང་མཇལ་ནས་རྡོ་རྗེ་ཐེག་པའི་བདག་པོར་གྱུར། རྡོ་རྗེ་གདན་དང་བི་ཀྲ་མ་ན་བཞུགས་པའི་ཚེ་རྡོ་རྗེ་གདན་པ་དེ་ལ་བལ་ཡུལ་གྱི་ཁོ་ཕོམ་རྒྱལ་པོ་དང་ཧང་དུ་དང་ཏ་པ་སི་རྣམས་ཀྱིས་བལ་ཡུལ་གྱི་ཆོས་སྟོན་པ་པོ་དང་ར་གྷ་བི་ཧ་ར་ལ་སོགས་གཙུག་ལག་ཁང་སར་པ་ཆ་གསུམ་གྱི་རབ་གནས་ལ་གཤེགས་པར་ཞུས་པས་ང་རྒས་ཆེས་བས་མི་སླེབ། ངའི་འོག་ན་མཁས་ཤིང་བཟང་བ་བུའི་དམ་པ་འདི་ཡིན་པས་གཏོང་གསུངས་སྟེ་རྗེ་འདི་སྲིངས། ཁྲོ་ཕུ་ལོ་ཙཱ་བ་ཆེན་པོས་པཎ་ཆེན་འདི་ལོ་ལྔར་བསྟེན་སྟེ་༼ཏ༨བ༽སྒྲའི་བསྟན་བཅོས་ཆེན་པོ་རཱ་ཛཱ་ཤྲཱི་དང་ཀ་ཙན་དང་ཤད་མ་སླར་ཡང་སྦྱངས། སྡེ་སྣོད་གསུམ་གྱི་དོན་དྲིལ་བའི་བསྟན་བཅོས་རྒྱལ་བའི་ལམ་འཇུག་དང་། མངོན་རྟོགས་རྒྱན་གྱི་འགྲེལ་པ་ཤེས་རབ་སྒྲོན་མེ་ལ་སོགས་པ་རྩོམ་པར་ཞུས་སྟེ་བརྩམས། མདོ་སྔགས་མཐའ་དག་གི་དོགས་པ་བཅད་ནས་བོད་དུ་གཤེགས་པར་ཞུས་པས་རྗེ་མི་ཏྲ་ཕེབས་སྟེ་པཎ་ཆེན་ཉིད་ཀྱིས་ཐོག་མར་རྗེ་བཙུན་འདི་སྤྱན་དྲོངས། ཁྱོད་ལྷ་ཆེན་པོ་བཞེང་པ་སོགས་ལ་ས་གཞི་འདུལ་བ་དང་མི་རྣམས་བྱིན་གྱིས་རློབ་པ་ལ་འདི་མངགས་པ་ཡིན། རྗེ་བཙུན་འདི་བྱོན་ནས་ཐམས་ཅད་འུར་ལངས་པའི་སྐབས་སུ་ངས་འོངས་ནས་མདོ་སྔགས་གང་ལ་གང་འོས་བསྟན་ནོ་གསུངས། མེ་མོ་སྦྲུལ་ལོ་ལ་རྗེ་བཙུན་ཕེབས་ནས་ལོ་བཞི་པ་ལྕགས་ཕོ་སྤྲེའུའི་ལོ་པཎ་ཆེན་ཉིད་ལོ་དྲུག་བཅུ་རྩ་གཅིག་བཞེས་པ་ལ་བོད་ཏུ་སྤྱན་དྲངས། བྱམས་ཆེན་འགྲུབ་པའི་རྟེན་འབྲེལ་མང་དུ་མཛད། ཆག་ལོ་ཙཱ་བ་ལ་བཏང་ནས་སྨྱལ་ལ་སོགས་པར་སྤྱན་དྲངས། མདོ་སྔགས་ཀྱི་ཆོས་མཐའ་ཡས་པ་གསུངས་ནས་སླར་བལ་པོར་བཞུད་ཅིང་ཡོ་བྱད་ཀྱི་ཕུད་རྡོ་རྗེ་གདན་དུ་གསེར་སྲང་བརྒྱ་དང་བི་ཀྲ་མར་ཆོས་ཁྲིའི་ཕྱོགས་བཞིར་གླང་ཆེན་གྱིས་བཏེག་པའི་སེང་གེ་ཟངས་གསེར་ལས་བྱས་པ་ངོ་མཚར་བ་ཕུལ་ཞིང་དེ་འདྲ་བ་ཞིག་སྡྱཱ་བི་ཧར་ན་ཡང་ཡོད། པཎ་ཆེན་འདིའི་སྐུ་སྐྱེ་པ་ཁྲོ་ཕུ་སེམས་དཔའ་ཆེན་པོ་ཡིན་ནོ། །

ཤཱཀྱ་ཤྲཱི་བྷ་དྲ་ནི་རྣམ་ཐར་འདུལ་བའི་སྐབས་སུ་བསྟན་ཟིན་ལ་དེའི་ཕྱགས་ཕྱིར་པཎ་ཆུང་དགུ་བྱོན་པ་ལས་བི་བྷཱུ་ཏི་ཙནྡྲ་རྣལ་འབྱོར་ཟླ་བ་ནི་སྒྲ་དང་མངོན་པ་ལ་མཁས་ཤིང་དཔལ་ཤ་ཝར་ལ་ཡང་དངོས་སུ་ཐུག་སྟེ་སྦྱོར་བ་ཡན་ལག་དྲུག་པ་གསན། དཔྱལ་ཨ་མོ་གྷ་ལ་གསུངས་པས་ཛོ་ནང་སྦྱོར་དྲུག་པ་རྣམས་བྱུང་། པཎ་ཆེན་ལ་འབྲི་ཁུང་འཇིག་རྟེན་མགོན་པོ་དང་རྒྱ་མའི་སངས་རྒྱས་དབོན་སྟོན་གྱི་གདན་འདྲེན་འདོམས་ནས་གྲོས་མཛད་པ་ན་བི་བྷཱུ་ཏིས་ནོར་འབྲི་ཁུང་པ་མང་ཟེར་སྟེ་ཕྱག་རྒྱ་པ་འདི་རྫུན་ཆེ་ཟེར་བྱས་པས་༼ཏ༩ན༽རྗེ་པཎ་ཆེན་གྱིས་ནཱ་གརྫུ་ན་དེ་སྐད་མི་བཏུབ་བོ། །འབྲི་ཁུང་པའི་སློབ་མ་ཁམས་པ་ཅིག་གིས་ང་ལ་ཆོས་གོས་སློངས། སྣམ་བུ་བྱིན་པ་མ་འདོད་པར་ངའི་ཆོས་གོས་ནས་འཐེན། ཇོ་སྲས་ཉི་མས་དེ་ལ་ཕུལ་བརྡེག་བྱས་པས་བརྡབས་ནས་སྣ་ཁྲག་བྱུང་། དེ་ནས་རྗེ་བཙུན་མ་སྒྲོལ་མ་ཞག་བདུན་དུ་ངའི་ཡན་ལག་བདུན་པའི་ཡུལ་མཛད་དུ་མ་བཞེད། ནན་གྱིས་གསོལ་བ་བཏབ་པས་ཀྱང་སྐུ་རྒྱབ་བསྟན་ནས་ཞལ་སྟོན་དུ་མ་བཞེད་རྒྱུ་མཚན་ཞུས་པས་ཁྱེད་ཀྱི་འཁོར་གྱིས་ནཱ་གརྫུ་ནའི་སློབ་མ་སུན་ཕྱུང་། བཤེགས་པར་བནྡྷ་ཆོས་གོས་མེད་པ་བརྒྱ་ལ་ཆོས་གོས་བྱིན་གསུངས། པཎྜི་ཏ་ཡང་དེར་སོང་ལ་ངག་གི་ལས་བཤེགས་པ་གྱིས། གང་མོས་པའི་ལྷ་ཁང་ཞིག་བཞེངས་ཅིག་གསུངས། དེར་བི་བྷཱུ་ཏིས་འབྲི་ཁུང་དུ་བྱོན་ནས་བཤེགས་པ་ཕུལ་བསྟོད་པ་མཛད། ཕྱིས་སྲིན་པོ་རིར་པཎ་ཆེན་གྱི་སྐུ་ཚད་ཀྱི་བདེ་མཆོག་གི་ལྷ་ཁང་བཞེངས་སྟེ་ན་མཁའ་ལ་བཞུགས་པ་བྱིན་རླབས་ཅན་དུ་གྲགས། བོད་དུ་ཡུན་རིང་དུ་བཞུགས་ཤིང་ཕྱིས་ས་པཎ་གི་སྡོམ་གསུམ་རབ་དབྱེ་བརྩམས་ནས་སྡོམ་སུམ་གནས་གྱུར་དུ་བཤད་པ་གཟིགས་ནས། དེང་སང་བསྟན་པའི་ཞབས་འདི་རུ། །སྡོམ་པ་གསུམ་གྱི་རྣམ་གཞག་ལ། །མཁས་པའི་རྒྱུ་སྐར་འགའ་ཞིག་གིས། །ཕྱོགས་རེའི་ཆ་ཙམ་རྟོགས་གྱུར་མོད། །སོགས་ནས། བདག་བློ་ཉི་མའི་དཀྱིལ་འཁོར་གྱིས། །ཕྱོགས་ལས་རྒྱལ་བར་བྱས་སྟེ་འགོད། །ཅེས་དང་། གསུམ་ལྡན་གསུངས་པའི་དགོངས་པ་ནི། །ཞེས་སོགས་ཀྱི་སྡོམ་གསུམ་འོད་ཕྲེང་བརྩམས་ཤིང་རང་འགྱུར་མང་དུ་མཛད་ཏོ། །

སུ་ག་ཏ་ཤྲི་བདེ་གཤེགས་དཔལ་དབུ་མ་དང་ཕར་ཕྱིན་ལ་མཁས། ཛ་ཡ་དྡྷ་རྒྱལ་བས་བྱིན་སྔགས་དང་འདུལ་བ་ལ་མཁས། དཱ་ནཱ་ཤཱི་ལ་ཚད་མ་རྒྱན་དང་ཆོས་མཆོག་ལ་མཁས། འདི་དང་སངྒྷ་ཤྲཱི་ལ་ས་སྐྱ་བ་ཀུན་དགའ་རྒྱལ་མཚན་གྱིས་སྒྲ་དང་ཚད་མ་བསླབས། རྗེ་པཎ་ཆེན་ལས་བསྙེན་རྫོགས་མཛད་དེ་པཎྜི་ཏ་ཆེན་པོར་གྱུར། རྒྱ་གར་ན་༼ཏ༩བ༽དཱ་ན་ཤྲཱི་ལ་སྒྲ་ཚད་ལ་མཁས་པར་འདུག་པ་དེ་ངའི་རྩར་ཀོར་གྱིས་འཁོར་བྱུང་ཞེས་གསུངས་སྐད། རྒྱ་གར་བ་ཡི་དམ་གསང་བས་ས་པཎ་གྱིས་འདིའི་ཡི་དམ་མ་མཁྱེན་ནས་དྷ་དུ་ར་དཀར་པོའི་རྫས་དྲངས་བསྙུང་བ་ལ་སྨན་པས་འགྲངས་པར་ཁ་མར་བཏགས་ནས་ད་ཇི་ལྟར་མཛད་ཞུས་པས་འོ་ན་ཡི་དམ་ལ་འཕོ་བ་བྱེད་པ་ཡིན་གསུངས་ནས་ན་བཟའི་གོང་པའི་བར་ནས་གཤེད་དམར་གྱི་སྐུ་ཆུང་ངུ་ཞིག་བཏོན་ནས་དེ་ལ་འཕོ་བར་བཞེད་དེ་སྤྱི་བོ་ནས་འོད་ཁྲ་ཆེམ་བྱུང་བ་དང་ཀུ་རེ་བགྱིས་པ་ཡིན་མི་འཕོ་བར་ཞུ་ཞེས་ཡང་ཡང་ཞུས་པས་མ་འཕོས་ཀྱང་ཤིན་དུ་མ་མཉེས་ནས་མཐར་ས་པན་རང་གི་ལྕམ་མོ་ཞིག་ལས་རྒྱར་ཕུལ་བས་ཐུགས་སོས་སྟེ་གཤེད་དམར་ཡི་དམ་དུ་གནང་ཞེས་ཐོས་ཤིང་ཕྱིར་དཱ་ན་ཤཱི་ལ་སྐུ་འདའ་ཀར་ང་ལྟ་བུའི་མཁས་པ་བོད་མཐའ་འཁོབ་ཏུ་འཆི་དགོས་པ་གསུངས་ནས་འདར་མ་བཞེད་པ་ལ་མཁན་པོ་བོ་དྷ་ས་ཏྭ་དང་ཇོ་བོ་རྗེ་དང་དམ་པ་སངས་རྒྱས་རྣམས་ཀྱང་བོད་དུ་འདས་ཞུས་པས་བིཀྵུ་སྡོམ་པ་གཙང་མ་ཡིན་ཨ་ཙ་ར་སེམས་བཟང་པོ་ཡིན་ཛོ་གི་མན་ངག་མང་པོ་ཤེས་གསུངས་སྐད། པཎྜི་ཏ་སྨི་ཏི་ཡང་བོད་དུ་འདས་བྱས་པས། དེ་ལྟ་བུ་མཁས་པ་ཆེན་པོ་ཡིན། འོ་ན་ཁོ་བོའི་འཆི་ས་ལོས་བཏུབ་གསུངས་ནས་གཤེགས་སྐད་ཏོ། །

སདྷ་ཤྲཱི་སྒྲ་ཙནྡྲ་པ་དང་མངོན་པ་མཛོད་ལ་མཁས། སུ་མ་ཏི་སཱ་གར་བློ་བཟང་རྒྱ་མཚོ་མངོན་པ་གོང་འོག་ལ་མཁས། ཀ་ལ་ཙནྡྲ་དུས་ཀྱི་ཟླ་བ་དུས་འཁོར་ལ་མཁས། ཛི་ན་གུཔྟ་རྒྱལ་བ་སྦས་པ་བྱམས་ཆོས་ལ་མཁས། མ་ཧཱ་བོ་དྷི་བྱང་ཆུབ་ཆེན་པོ་ཕར་ཕྱིན་དང་སྤྱོད་ཕྱོགས་ལ་མཁས་སྟེ་པཎ་ཆུང་དགུ་པོའོ། །ཕྱིས་པཎ་ཆེན་གཤེགས་ཀར་ལོ་ཙཱ་བ་ཆེན་པོ་ལ་བཀའ་ཡིག་ཕྱག་བྲིས་མཛད་དེ་རིང་སྲེལ་སྐྱེལ་བ་ལ་པཎྜི་ཏ་ཛ་བྷ་མ་ཤྲཱི་འཇུག་ངོགས་དཔལ་དང་ཏྲཻ་ལོཀྱ་ཨཱ་ནནྟ་འཇིག་རྟེན་གསུམ་ཀུན་ནས་དགའ་བ་གཉིས་ལ་བཀའ་ཕབ་སྟེ་བོད་དུ་བྱོན། སིལ་སྙན་བདུན་པའི་ཚིགས་བཅད་སོགས་བསྒྱུར་རོ། །ལོངས་སྤྱོད་རྡོ་རྗེ། རཏྣ་ཤྲཱི། ༼ཏ༡༠ན༽བལ་པོ་མ་ཧཱ་པ་ན། བལ་པོ་བཛྲ་ཀིརྟི། བལ་པོ་ཀཱ་ཡ་ཤྲཱི། བལ་པོ་གྲགས་པ་དཔལ། སུ་མཱ་ར། ཐམས་ཅད་མཁྱེན་པའི་དཔལ། སཱདྷཱུ་ཀིརྟི། བི་ན་ཡ་ཤྲཱི། མངྒ་ལ་ཤྲཱི། དཱབ་ན་ཨཱ་ཙརྱ། ཛ་ཡ་དེ་ཝ། ལ་ཀཱིམ་ཀཱ་ར། རཏྣ་ཤྲཱི། ཨཱ་ནནྟ་ཤྲཱི། རཱ་ཧུ་ལ་ཤྲཱི། ཟངས་གླིང་པ། ཀིརྟི་པཎྜི་ཏ་ལ་སོགས་དང་། ཤཱ་རི་པུ་ཏྲ་དང་། ཕྱིས་རྒྱ་གར་ཤར་ཕྱོགས་ཀྱི་པཎྜི་ཏ་ཤྲཱི་པཱ་རཏྣ་ནགས་ཀྱི་རིན་ཆེན་ཞེས་བྱ་བ་སངས་རྒྱས་དབྱངས་ཀྱི་སློབ་མ་ཤ་ཝ་རིས་རྗེས་སུ་བཟུང་ནས་བོད་ཡུལ་དུ་སོང་ཞིག་རྒྱལ་པོ་ཅིག་ལ་བརྟེན་ནས་སྐྱེ་བོ་རྣམས་ཀྱི་ལོག་རྟོག་ལྡོག་པར་འགྱུར་རོ་ཞེས་ལུང་བསྟན་སྟེ་བོད་དུ་བྱོན། ལྷ་གཟུགས་གྲགས་པ་འབྱུང་གནས་ཀྱིས་སྦྱིན་བདག་བྱས་སྟེ་ཆོས་མང་དུ་གསུངས་བོད་ཀྱི་མཁས་པ་དང་དཔྱོད་ལྡན་མང་ཞིག་གི་ལྟ་བ་དྲང་པོར་མཛད་ནས་བལ་པོར་གཤེགས་སྟེ་པཎྜི་ཏ་ཚད་ལྡན་བོད་དུ་བྱོན་པ་དེང་སང་ཡན་ལ་འདི་རྟིང་མར་སྣང་ངོ་། །

སྒྱུར་བྱེད་ཀྱི་ལོ་ཙཱ་བ་བཀའ་དྲིན་ཅན་ཇི་ལྟར་བྱོན་པ་ནི། ལོ་ཙཱ་བ་ལ་སྔ་བ་ཐོན་མི་སམྦྷོ་ཊ། དྷརྨ་ཀོཥྛ། ལྷ་ལུང་རྡོ་རྗེ་དཔལ། བྲན་ཀ་མུ་ལ་ཀོ་ཥ་རྣམས་ཆོས་རྒྱལ་སྲོང་བཙན་གྱི་དུས་ཀྱི་ལོ་ཙཱ་བའོ། །

ཁ་ཆེ་ཨཱ་ནནྟ། ཁྲི་བཞེར་སང་ཤི་ཏ། སྦྲང་རྒྱ་རེ་ལེགས་གཟིགས། སེང་མ་གོང་ལྷ་ལུང་གཟིགས། རྦ་ཡེ་ཤེས་དབང་པོ། ངན་ལམ་རྒྱལ་བ་མཆོག་དབྱངས། དབའ་ས་མཛྙུ་ཤྲཱི། པ་གོར་བཻ་རོ་ཙ་ན། རྦ་མང་རྗེ་གསལ་སྣང་། སྣ་ནམ་རྡོ་རྗེ་བདུད་འཇོམས། གཉགས་ཛྙ་ན་ཀུ་མར། ཅེ་ཛྙ་ན་སིདྡྷི། མཆིམས་ཤཱཀྱ་པྲ་བྷ། བྲང་ཏི་ཛ་ཡ་རཀྴི་ཏ། ཤུད་བུ་དཔལ་གྱི་སེང་གེ །རྩངས་དེ་ཝེནྡྲ་རཀྴི་ཏ། བྲན་ཀ་མོ་ཏི་ལ། ཁོན་ནཱ་གེནྡྲ་རཀྵི་ཏ། རྨ་རིན་ཆེན་མཆོག །རྩངས་ས་ལའི་བུ་རིན་ཆེན་ལེགས་གྲུབ། དྷརྨ་ཨཱ་ལོ་ཀ་དྲན་པ་ནམ་མཁའ། སྒྲོ་རིན་ཆེན་སྡེ། རྨ་རྣམ་པར་མི་རྟོག་པ། རྨ་ཤཱཀྱ་འོད། ཅེ་ཁྱི་༼ཏ༡༠བ༽འབྲུགརླངས་ཁམས་པ་གོ་ཆ། གཉགས་དེ་ཝ་ཀོ་ཥ། ཞང་རྒྱལ་ཉེན་ཉ་བཟང་། མགོས་ཆོས་གྲུབ། སྟོང་ཆོས་གྲུབ། སྟོང་ཨཱ་ཙརྱ། དྷརྨ་ཏ་ཤྲཱི་ལ། ཅོག་རོ་ཀླུའི་རྒྱལ་མཚན། ཀ་བ་དཔལ་བརྩེགས་སྲུང་བ། ཞང་གི་བནྡྷ་ཡེ་ཤེས་སྡེ། རཏྣ་རཀྵི་ཏ། ཛ་ཡ་རཀྵི་ཏ། མཉྫུ་ཤྲི་ཝརྨ། རད་ནེནྡུ་ཤཱི་ལ། བཟང་སྐྱོང་། ལྷའི་ཟླ་བ། དཔལ་གྱི་ལྷུན་པོ། དཔལ་འབྱོར། ཡེ་ཤེས་སྙིང་པོ། རྒྱལ་བ་ཤེས་རབ། ཤཱཀྱ་བཤེས་གཉེན། དགེ་བ་དཔལ། ལེགས་པའི་སྡེ། སྣུབས་ན་མཁའ་སྙིང་པོ། ཡི་གེ་པ་དགོན་གླིང་རྨ། གཞོན་ནུ་སྲུང་བ། ན་མཁའ་སྐྱོང་རྣམས་ནི་བསྟན་པ་སྔ་དར་གྱི་ལོ་ཙཱ་བ་ཡིན་ནོ། །

ཕྱི་དར་ལ་ལྷ་བླ་མ་ཡེ་ཤེས་འོད་ཀྱིས་མངའ་རིས་སུ་ཁྱེའུ་ཀུན་བསགས་ནས་བློ་རྣོ་ཉེར་གཅིག་རྒྱ་གར་དུ་བརྫངས་སྟེ་རབ་བདུན་ནས་རིན་ཆེན་བཟང་པོ་དང་འབྲིང་བདུན་ནས་གྲགས་འབྱོར་ཤེས་རབ་གཉིས་མ་གཏོགས་པ་ཤི། རིན་ཆེན་བཟང་པོ་མཁས་པའི་མཐར་ཐུག་པར་གྱུར་སྟེ་མཚན་ཉིད་ཐེག་པ་དང་རྒྱུད་སྡེ་བཞི་གནས་བསྒྱུར་ཞིང་ཁྱད་པར་ཡོ་ག་དང་གསང་འདུས་ཀྱི་ཕྱོགས་བསྒྱུར། སྔགས་ལོག་སུན་འབྱིན་མཛད་དེ་སྦྱོར་གྲོལ་དུས་མིན་དུ་སྤྱོད་པ་བཀག་ལོ་ཙཱ་བ་ཆེན་པོར་མཚན་གྲགས་སོ། །

མངའ་རིས་སུ་སངས་རྒྱས་སྐར་རྒྱལ་ཡིན་ཟེར་བ་སྟོན་པའི་སྐུ་ལྟར་སྣང་བ་རྫུ་འཕྲུལ་ཅན་ཞིག་གིས་ན་མཁའ་ལ་འཕགས་སྟེ་སངས་རྒྱས་ཀྱི་བསྟན་པ་དང་འདྲ་མིན་དུ་བསྟན་པ་ལ་སྐྱེ་བོ་ཐམས་ཅད་འདུས་པ་ན་ལོ་ཆེན་གྱིས་འཇིགས་བྱེད་ཀྱི་སྒྲུབ་པ་ཟླ་བ་དྲུག་མཛད་དེ་སྐྱེད་རིམ་བརྟན་པོས་དེའི་རྩར་བྱོན་པ་ན་ལོ་ཆེན་གྱིས་གཟིགས་པ་ཙམ་གྱིས་དེ་ས་ལ་ལྷུང་སྟེ་རྫི་བོ་ཐ་མལ་པ་ཅིག་དུ་གྱུར། དེས་བསྟན་པའི་ཆོས་ལས་དོར་གཅོད་ཀྱི་ཕན་ཡོན་མ་གཏོགས་བསྣུབས་སྐད། དེ་ནི་ནག་ཕྱོགས་ཀྱི་ཀླུ་སྐར་རྒྱལ་ཞེས་བྱ་བས་རྫི་བོ་ཞིག་ལ་བརླབས་སྟེ་བསྟན་པ་ལ་བར་ཆད་བརྩམས་པར་སྣང་། ཕྱིས་ཇོ་བོ་རྗེ་ལས་སྒྲུབ་པའི་གདམས་ངག་གསན་སྟེ་སྒྲུབ་ཁང་རིམ་པ་གསུམ་གྱི་སྒོ་རེ་རེ་༼ཏ༡༡ན༽ཞིང་འདི་ཚུན་ལ་ཆོས་མིན་གྱིས་རྟོག་པ་དང་། རང་དོན་ཡིད་བྱེད་ཀྱི་རྟོག་པ་དང་། ཐ་མལ་གྱི་རྟོག་པ་སྐྱེས་ན་མགོ་བོ་ཁོས་ཅིག་ཞེས་བྲིས་ནས་ཉེ་རྒྱུའི་སྒྲུབ་པ་མཛད་དེ་དགུང་ལོ་དགུ་བཅུ་གོ་བརྒྱད་བཞེས་པ་ཇོ་བོ་ཐེགས་པའི་ཕྱི་ལོ་ཤིང་ལུག་ལ་སྐུ་ལུས་འདིས་མཁའ་སྤྱོད་དུ་གཤེགས་སོ། །

དེའི་ལོ་ཆུང་གྲགས་འབྱོར་ཤེས་རབ་ཀྱིས་ཀྱང་ཚད་མ་དང་མ་རྒྱུད་བདེ་མཆོག་གི་སྐོར་བསྒྱུར་ཞིང་འཕྲིན་ལས་ཆེའོ། །

བལ་པོ་ཆུང་འགར་ཆོས་བཟང་གིས་ཀྱང་ལོ་ཙཱའི་ཆོས་དྲུག་ཅེས་གྲགས་པ་བསྒྱུར་ནས་རི་བོ་རྩེ་ལྔར་གཤེགས། དགེ་ཚུལ་ཁྱུང་གྲགས། བལ་པོ་པདྨ་རུ་ཙེ། པ་ཚབ་ཚུལ་ཁྲིམས་རྒྱལ་མཚན་འདིས་དྲན་པ་ཉེར་བཞག་གི་འགྱུར་ཆད་བསབས། དཔྱལ་སེ་ཙ་བསོད་ནམས་རྒྱལ་མཚན། རོང་པ་ཆོས་བཟང་། འབྲོ་སེང་དཀར་ཤཱཀྱའི་འོད། ཁྱུང་པོ་ཆོས་བརྩོན། རྒྱ་བརྩོན་འགྲུས་སེང་གེ་ནག་ཚོ་ཚུལ་ཁྲིམས་རྒྱལ་བ། རྔོག་ལེགས་པའི་ཤེས་རབ། འབྲོམ་སྟོན་རྒྱལ་བའི་འབྱུང་གནས། ཁྱུང་པོ་རྣལ་འབྱོར། ཡོལ་ལྕགས་རྡོ་རྗེ་དབང་ཕྱུག །རྨ་དགེ་བའི་བློ་གྲོས། བྱི་ཇོ་ཟླ་བའི་འོད་ཟེར་འདིས་དུས་འཁོར་ཐོག་མར་བོད་ཡུལ་དུ་བསྒྱུར། དེ་ནས་ལོ་བཅུ་དྲུག་པ་ལ་ཇོ་བོ་རྗེ་བོད་དུ་ཕེབས་སོ། །

ལྷ་ཞི་བ་འོད། ཁུ་དངོས་གྲུབ། ཆོས་ཀྱི་ཤེས་རབ། མར་ཐུང་དད་པ་ཤེས་རབ། ག་རོད་ཚུལ་ཁྲིམས་འབྱུང་གནས། འབྲོག་མི་ཤཱཀྱ་བློ་གྲོས། འབྲོག་མི་ཤཱཀྱ་ཡེ་ཤེས་འདིའི་བཀའ་རྒྱུད་དཔལ་ལྡན་ས་སྐྱ་པའོ། །སྟག་ལོ་གཞོན་བརྩོན། ལྷོ་བྲག་མར་པ་ཆོས་ཀྱི་བློ་གྲོས་འདིས་སྒྲུབ་རྒྱུད་ཀྱི་བསྟན་པ་དཔེལ་ལོ། །མགོས་ཁུག་པ་ལྷ་བཙས་འདིས་རྒྱ་གར་དུ་ལན་གསུམ་བྱོན། པཎ་གྲུབ་བདུན་བཅུ་རྩ་གཉིས་བསྟེན་མ་རྒྱུད་མང་དུ་བསྒྱུར། སྔགས་ལོ་གསུམ་འབྱིན་བརྩམས་སོ། །ཟངས་དཀར་འཕགས་པ་ཤེས་རབ་ནི་མངའ་རིས་ཟངས་དཀར་དུ་འཁྲུངས། ཁ་ཆེ་དགོན་པ་བ་དང་ཁ་ཆེ་ཛྙཱ་ན་ཤྲཱི་སོགས་བསྟེན། རྣམ་སྲས་ཀྱི་སྐོར་སྤྱན་དྲངས་༼ཏ༡༡བ༽ལྷ་སའི་སྤྲང་ཚང་བཏོན། ལྷ་ས་བསམ་ཡས་དང་མཐའ་འདུལ་ཕལ་ཆེར་སྟེ་གཙུག་ལག་ཁང་བཅོ་ལྔ་ཙམ་ལ་ཞིག་གསོ་ཕུལ་ཕྱིན་མཛད། སྣུར་ཉི་མ་དང་སྦལ་ཏི་སེམས་དཔའ་ཆེན་པོ་སོགས་ཟངས་དཀར་གྱི་བུ་བཞི་བྱུང་། རྭ་ལོས་འཕགས་སྐོར་བསྒྱུར་ཡང་ཤྩོ་ཀ་ལྔ་ཙམ་ལས་མ་འགྱུར་བ་ལྔ་འགྱུར་ཙམ་མྱུར་དུ་བསྒྱུར་བས་ཕྲག་དོག་སྐྱེས་སྟེ་རེག་དུག་བཏང་བས་སྙུང་། ཕྱིས་ཆུ་མིག་རིང་མོར་འདས་ཞེས་རྣམ་ཐར་ན་སྣང་། གཉན་དར་མ་གྲགས་ཀྱིས་རྒྱ་གར་དུ་ལོ་བཅུ་གཉིས་བཞུགས། ཆོས་མང་དུ་བསྒྱུར། ཁྱད་པར་དུ་མགོན་པོ་ཞལ་བཞི་པ་སྤྱན་དྲངས། ཕྱིས་རྭ་ལོ་དང་མཐུ་འགྲན་པས་གཉི་ག་གཤེགས་སྐད། རྭ་རྡོ་རྗེ་གྲགས་ཀྱིས་བ་རོ་ཕྱག་རྡུམ་སོགས་བསྟེན། གཤེད་སྐོར་སོགས་གཙོ་བོར་བསྒྱུར། རྒྱ་བོད་དུ་ཟང་ཟིང་གི་དགེ་བ་མང་དུ་མཛད་མངོན་སྤྱོད་མང་དུ་མཛད་སྐད། འདི་ལ་རྗེ་འཇིག་རྟེན་མགོན་པོ་སོགས་ནི། བ་རོ་དེ་མུ་སྟེགས་ཡིན་ཞིང་རྭ་ལོས་ཁོང་རང་གི་སློབ་དཔོན་མཐུས་བསད་པ་ཡིན་ཞེས་འདི་ལས་བརྒྱུད་པ་ཙམ་གྱི་ཆོས་ལ་མི་མཉེས་ཁེར་གང་འཁོར་ལོ་གྲགས། ལ་ཆིངས་ཡོན་ཏན་འབར། སྤོང་ཞོ་གསལ་བ་གྲགས། མགར་ཆོས་ཀྱི་བཟང་པོ། ཤེའུ་བཛྲ་དེ་ཝ། རབ་ཞི་བཤེས་གཉེན། མར་པ་དོ་པ་ཆོས་ཀྱི་དབང་ཕྱུག་འདི་ཡ་འབྲོག་དོ་ནང་དུ་འཁྲུངས། བདེ་མཆོག་གི་སྐོར་མང་དུ་བསྒྱུར་རོ། །དེའི་ལོ་ཆུང་ལེགས་པའི་ཤེས་རབ་ཀྱིས་ཀྱང་བདེ་མཆོག་གི་སྐོར་མང་དུ་སྤྱན་དྲངས་སྒྲུབ་པ་རྩེ་གཅིག་མཛད་དེ་སྐུ་ལུས་འདིས་མཁའ་སྤྱོད་དུ་བྱོན་ནོ། །སྤྱིར་ལོ་ཆེན་རིན་ཆེན་བཟང་གི་སློབ་མ་ལོ་ཆུང་སྟེ་གཉིས་ཀ་ལ་སྤུ་རངས་ལོ་ཆུང་ཞེས་གྲགས་ཅིང་གཉིས་ཀའི་མཚན་ལེགས་པའི་ཤེས་རབ་ཏུ་འདོད་པ་དུ་མ་བྱུང་ཡང་སྔ་མའི་མཚན་ནི་གྲགས་འབྱོར་ཤེས་རབ་དང་ཕྱི་མའི་མཚན་ལེགས་པའི་ཤེས་རབ་ཡིན་ལ་སྐུ་ལུས་འདིས་མཁའ་སྤྱོད་ཏུ་གཤེགས་པ་ནི་ཕྱི་མ་ཡིན་པར་སྣང་ངོ་། །༼ཏ༡༢ན༽

ཟུ་དགའ་བ་རྡོ་རྗེ། ཆོས་ཀྱི་ཡོན་ཏན། ཆོས་ཀྱི་རིན་ཆེན། ཀློག་སྐྱ་ཤེས་རབ་བརྩེགས། བ་རི་རིན་ཆེན་གྲགས་འདི་ཁམས་སུ་འཁྲུངས། རྡོ་རྗེ་གདན་པ་ལ་སོགས་བསྟེན། དོན་ཞགས་ལ་གཙོ་བོར་མཛད་ནས་ཐུགས་རྗེ་ཆེན་པོ་ཞལ་གཟིགས། རྒྱ་གར་དུ་མུ་སྟེགས་ཀྱི་རྒྱལ་པོས་མི་བརྒྱ་ཕྲག་བླུད་དུ་གསོད་པ་གསེར་གང་ཡོད་ཀྱིས་བླུས། ལན་གཅིག་ཐུགས་རྗེ་ཆེན་པོ་བཤུམ་ཞིང་འདུག །ཅི་ནོངས་ཞུས་པས་ངའི་བུ་མང་འོར་ལོ་ཙཱ་བའི་གསེར་ཞོ་དོ་ངའི་བུ་སྨྱལ་པ་ལོ་ཙཱ་བས་བརྐུས་ནས་ངུ་ཞིང་འདུག་གསུངས། མ་ག་དྷའི་གྲོང་དུ་བཙལ་བས་དེ་ལྟར་འདུག་སྟེ་བླ་མ་གྲུབ་ཐོབ་ཅིག་ལ་དབང་བསྐུར་ཞུ་བའི་ཆོས་འཚོལ་དུ་བོད་དུ་ཕྱིན་པས་གསེར་ཞོ་དོ་རྙེད་པ་སྟོར། ད་དབང་བསྐུར་མི་ཐོབ་ཟེར་ནས་སྡུག་བསྔལ་བར་འདུག་པས་བ་རི་བས་གསེར་ཞོ་བཞི་བྱིན། འདིས་ས་སྐྱའི་བླ་མ་ཡང་མཛད་ཆོས་མང་དུ་བསྒྱུར། གཙོ་བོར་དོན་ཞགས་ཀྱི་འཕྲིན་ལས་ཆེའོ། །

པ་ཚབ་ཉི་མ་གྲགས། ལྷ་བཙན་པོ་མུ་ནི་རཱ་ཛཱ། དིང་རི་ཆོས་གྲགས། རྒྱུས་སྨོན་ལམ་གྲགས། མང་འོར་བྱང་ཆུབ་ཤེས་རབ། མལ་གྱི་བློ་གྲོས་གྲགས་འདིས་མགོན་པོའི་སྐོར་དུ་མ་སྤྱན་དྲངས་སྟེ་མགོན་པོའི་དངོས་སློབ་རྒྱ་གར་གྱི་སློབ་དཔོན་ཨ་རྞ་པ་ལ་གསན་པ་གྲི་གུག་ལྕགས་པར་མ་སྨྱལ་པ་ཉི་མ་འབར་ལ་གནང་ནས་ཕྱིས་བེར་ནག་ཅན་དུ་གྲགས། བྲམ་ཟེ་མཆོག་སྲེད་ནས་ཤྲཱདྡྷ་ཀ་ར། ལོ་ཆེན་རིན་བཟང་། བྲག་སྟེང་པ་ཡོན་ཚུལ་ལ་གསན་པ་གྲི་ཕུག་ཅེར་བུ་ནི་ས་ཆེན་ཀུན་སྙིང་ལ་གནང་སྟེ་ཕྱིས་གུར་མགོན་དུ་གྲགས་སོ། །

གྱི་ལྗང་དབུ་དཀར་ནི་མ་མགོན་གྱི་གྲུབ་ཐོབ་ཡིན། འགྲོ་ཤེས་རབ་གྲགས་འདིས་དུས་འཁོར་འབྲོ་ལུགས་རྣམས་བསྒྱུར། བ་རེག་ཐོས་པ་དགའ། རྨ་ཆོས་འབར། མཚུར་དབྱིག་གི་རྒྱལ་མཚན་འདི་གསུམ་གྱིས་རྒྱ་གར་ཕྱག་ན་བསྟེན་ནས་གྲུབ་སྙིང་དང་དོ་ཧའི་སྐོར་བསྒྱུར།

ཙ་མི་སངས་རྒྱས་༼ཏ༡༢བ༽གྲགས་པ་འདི་མདོ་ཁམས་སྨད་མི་ཉག་གི་ཡུལ་དུ་འཁྲུངས། རྒྱ་གར་དུ་མཁས་ཤིང་དངོས་གྲུབ་ཐོབ་ནས་རྡོ་རྗེ་གདན་དུ་སྟོན་པའི་རྒྱལ་ཚབ་མཛད། དུས་འཁོར་ཙ་མིའི་རྒྱུད་གསུམ་སོགས་བསྒྱུར། རྒྭ་ལོ་གཞོན་ནུ་དཔལ་འདི་མདོ་ཁམས་སུ་འཁྲུངས། རུས་རྒྭ་ཡིན་པ་རྒན་གཞོན་གཉིས་ཕྱིན་པས་རྒྭ་ཆེན་རྒྭ་ཆུང་དུ་གྲགས། རྒྱ་གར་དུ་སུ་མཁས་དྲིས་པས་ཙ་མི་ཁོ་ན་མཁས་ཟེར་བས་རྒྱ་གར་དུ་ཡོང་ནས་བོད་གཅིག་གིས་གཅིག་ལ་ཉན་པ་མི་ཡོང་བསམས་ནས་གཞན་དྲིས་པས་ཨ་བྷྱ་ཀཱ་ར་དང་ཨོ་ཌྱན་གྱི་པཎྜི་ཏ་ཝཱ་གི་ཤྭ་ར་མཁས་ཟེར་སྟེ་དེ་གཉིས་ཀྱང་ཙ་མི་ལ་ཆོས་ཉན་ཞིང་འདུག་པས་སླར་ཙ་མི་དང་ཨ་བྷྱ་ལ་ཆོས་ཞུས། བདེ་མཆོག་གི་བསྙེན་པ་བྱས་པས་ཡི་དམ་གྱི་ལུང་བསྟན་བྱུང་ནས་སྤྱོད་པ་ལ་དུར་ཁྲོད་གསིལ་བ་ཚལ་དུ་ཕྱིན། དེར་ལས་མགོན་བྱ་རོག་མས་སྲོག་སྙིང་ཕུལ། བར་ཆད་མེད་པར་ལོག་པས་བླ་མ་གཉིས་ཀྱིས་ཀྱང་བཀུར་སྟི་མཛད། མ་ག་དྷའི་རྒྱལ་པོས་སྤྱན་དྲངས་སྐྱེ་བོའི་ཚོགས་ས་གཞི་གང་བ་འདུས་སྟེ་མེ་ཏོག་གཏོར་བ་ལ་པུས་མོ་ནུབ་པ་ཙམ་བྱུང་སྟེ་སངས་རྒྱས་མྱ་ངན་ལས་འདས་རྗེས་ཆོས་སྨྲ་བ་ལ་མེ་ཏོག་གཏོར་བ་དེ་ལས་མང་བ་མ་བྱུང་བར་གྲགས། ཆོས་དུ་མ་བསྒྱུར་ཞིང་ཁྱད་པར་མགོན་པོ་བྱ་རོག་མ་སྤྱན་དྲངས་སྟེ་རྗེ་དུས་མཁྱེན། ཞང་རིན་པོ་ཆེ། ཁམས་པ་ཨ་སེང་གསུམ་ལ་གནང་ཞིང་ཁམས་པ་ཨ་སེང་ལ་དཔལ་ཕག་མོ་གྲུ་པས་གསན་སྟེ་མགོན་པོ་དཀར་ལུགས་ཚལ་ལུགས་འབྲི་གདན་གྱི་ལུགས་རྣམས་བྱུང་ངོ་། །

རྒྭ་ལོ་ལ་སྲོག་གེགས་བྱུང་བ་གཞན་གྱིས་མ་སོལ་ནས་ས་ཆེན་གྱིས་བསལ་ཞེས་བོད་ན་ཟེར་ཡང་གཞན་ཞིག་དང་འཁྲུལ་བ་སྟེ་དེ་ལྟའི་གནས་མེད་པས་རྒྭ་ལོའི་རྣམ་ཐར་ལྟོས་ཅིག །ཀྲེ་བོ་ཤེས་རབ་དཔལ། མཚུར་སྟོན་དབང་གི་རྡོ་རྗེ། རྭ་ཆོས་རབ། དཔྱལ་ཀུན་དགའ་རྡོ་རྗེ། དཔྱལ་ཀུན་དགའ་གྲགས། ཞང་ཤེས་རབ་བླ་མ། ཞ་མ་སེང་རྒྱལ། བཀྲ་ཤིས་རྒྱལ་མཚན། ༼ཏ༡༣ན༽ཆོས་ཀྱི་སྙིང་པོ། ཀཾ་ཆོས་ཀྱི་ཡེ་ཤེས། ཕྱུགས་མཚམས་དབང་ཕྱུག་རྒྱ་མཚོ། ཚུལ་ཁྲིམས་ཡོན་ཏན། ཁེར་གང་ཡོན་ཏན་དཔལ། བསོད་ནམས་བཟང་པོ། སུམ་བྷ་དཔལ་མཆོག་དང་པོའི་རྡོ་རྗེ་འདིས་རྡོ་རྗེའི་གདན་དུ་སྒྲོལ་མ་དང་ཕག་མོ་ལས་བློ་སྦྱོང་སྙན་རྒྱུད་གསན་པས་རྟོགས་པ་འཁྲུངས་ཤིང་བདེ་མཆོག་མཁའ་འགྲོ་རྒྱ་མཚོ་གཙོ་བོར་སྤྱན་དྲངས་སོ། །

ཉི་མ་རྡོ་རྗེ། ཁུ་དགེ་བསྙེན་ནེ་ཙོ། ཀློག་སྐྱ་གཞོན་ནུ་འབར། ལྷ་ཡེ་ཤེས་རྒྱལ་མཚན། བྱང་ཆུབ་འབྱུང་གནས། གླན་ཆོས་ཀྱི་བློ་གྲོས། ཅོག་གྲུ་ཏིང་འཛིན་བཟང་པོ། ཤེས་རབ་ཡེ་ཤེས། རིག་པ་གཞོན་ནུ། གཞོན་ཚུལ། ཁུ་མདོ་སྡེ་འབར། སྟེང་ལོ་ཚུལ་ཁྲིམས་འབྱུང་གནས་འདིས་མདོ་མང་གི་ལུང་རྒྱུན་སྤྱན་དྲངས། ཤེས་རབ་བརྩོན་འགྲུས། གཡུང་དྲུང་འོད། བསོད་ནམས་རྒྱལ་བ། ཅོག་གྲུ་ཤེས་རབ་བླ་མ། ཅོག་གྲུ་མྱ་ངན་མེད། བསོད་ནམས་མོས་པ། ཚུལ་ཁྲིམས་བརྩེགས། རྔོག་བུདྡྷ་པཱ་ལ། རྒྱལ་ལོ་ཙཱ་བ། སྦལ་རྡོ་རྗེ་རྒྱལ་པོ། ལྷ་རིན་པོ་ཆེ། ལྷ་ཆོས་ཀྱི་རིན་ཆེན། ཀྱུ་ར་ཚུལ་ཁྲིམས་འོད་ཟེར། དགེ་སློང་བྱའི་གདོང་ཅན། ར་བྱིང་ལོ་ཙ། ཕུར་བུ་འོད། ཤེས་རབ་ལེགས། ནག་ཚོ་དྷརྨ་གྲགས། མར་པ་བློ་གྲོས་བཟང་པོ། སེ་ལོ་ཙཱ། རོང་གླིང་ལོ་ཙཱ། ཤོ་རིམ་ལོ་ཙཱ། ཟླ་བ་གྲགས་པ། གཉལ་མི་ཡེ་ཤེས་ཆོས། ཆོས་ཀྱི་ཟླ་བ། ཤེས་རབ་སྐྱབས། ནག་ཚོ་ཤེས་རབ་རྒྱལ་མཚན། འ་ཞ་རྒྱ་གར་བརྩེགས། གཉན་བསོད་ནམས། བ་རི་ཆོས་གྲགས། ཨོང་པོ་ལོ་ཙཱ། གཞོན་ནུ་ཤེས་རབ། མགར་ཤེས་འབྱུང་། འཇམ་དཔལ་གཞོན་ནུ། ཤེས་རབ་འོད་ཟེར། ཅེ་དགའ་བ་དཔལ། ཡེ་ཤེས་འབྱུང་གནས། བརྩོན་འགྲུས། ལོ་རྡོ་རྗེ་རྒྱལ་མཚན། ཞམ་དགེ་བསྙེན་སེང་རྒྱལ། ཅེ་བཀྲ་ཤིས། ཆག་དགྲ་བཅོམ། ༼ཏ༡༣བ༽དཔྱལ་ཆོས་བཟང་། དཀར་ལོ་ཙཱ་བ། ཞང་དགེ་བ། ལོ་ཙཱ་བ་ཆེན་པོ་སྣུབས་བྱམས་པའི་དཔལ། ཆག་ཆོས་རྗེ་དཔལ། དཔྱལ་ཤེས་རབ་འོད། ཞང་གྲུབ་པ་དཔལ། ས་སྐྱ་པཎྜི་ཏ་ཀུན་དགའ་རྒྱལ་མཚན་འདིས་ཚད་མ་རྣམ་འགྲེལ་དར་བར་མཛད། གློ་བོ་ཤེས་རབ་རིན་ཆེན། ལྷོ་བྲག་པ་འུ་རུ་དར་མ་སེང་གེ་མི་མཉམ་བཟང་པོ། ཨོ་ཌྱན་པ་རིན་ཆེན་དཔལ། ཤོང་རྡོ་རྗེ་རྒྱལ་མཚན། ཤོང་བློ་གྲོས་བརྟན་པ། ཁམས་པ་བློ་གྲོས་རྒྱལ་པོ། འདན་མ་ཚུལ་སེང་། ར་བ་གཞོན་བརྩོན། ཤུད་ཀེ་གྲགས་པ་རྒྱལ་མཚན། ཐར་ལོ་ཉི་མ་རྒྱལ་མཚན། དཔང་བློ་གྲོས་བརྟན་པ། སྒྲ་ཚད་པ་རིན་རྒྱལ། དབུས་པ་བློ་གསལ་འདིས་རྒྱ་ནག་དང་ཡུ་གུར་ནས་འདུལ་བ་ལུང་གི་ལུང་རྒྱུན་སྤྱན་དྲངས། སྟག་ལུང་པ་ཤཱཀྱ་བཟང་པོ། ལེགས་པའི་བློ་གྲོས། བུ་སྟོན་ཐམས་ཅད་མཁྱེན་པ། ཐུགས་སྲས་ལོ་ཙ་བ་རིན་ཆེན་རྣམ་རྒྱལ། ཇོ་ནང་བློ་གྲོས་རྒྱལ་མཚན། ས་བཟང་བློ་གྲོས་དཔལ། འབྲི་ཁུར་ལོ་ཙཱ་བ། ཀུན་སྤངས་གྲགས་པ་རྒྱལ་མཚན། ཡར་ལོ་གྲགས་པ་རྒྱལ་མཚན། ལོ་ཆེན་བྱང་ཆུབ་རྩེ་མོ། བོ་དོང་གྲགས་པ་རྒྱལ་མཚན། སྣར་ཐང་བ་སང་གྷ་ཤྲི། ལོ་ཆེན་སྐྱབས་མཆོག་དཔལ་བཟང་། ཆོས་འཁོར་སྣང་བ་ཤེས་རབ་རིན་ཆེན། མགོས་ལོ་ཙཱ་བ་གཞོན་ནུ་དཔལ། ཁྲིམས་ཁང་བ་བསོད་ནམས་རྒྱ་མཚོ། ཆག་ལོ་རིན་ཆེན་ཆོས་རྒྱལ། བདག་གི་མཁན་པོ་དོན་གྱི་སླད་དུ་མཚན་ནས་སྨོས་སྟེ་ཞ་ལུ་ལོ་ཆེན་ཆོས་སྐྱོང་དཔལ་བཟང་པོ་འདིས་ནི་མཛོད་འགྲེལ་གནམ་ལྕགས་ཐོག་གཟེར་དང་མཛོད་ཀྱི་གནས་དགུ་པ་སོགས་འགྱུར་མང་པོ་མཛད། ཕྱི་དུས་བརྡ་སྤྲོད་ཡན་ལག་དང་བཅས་པའི་བསྟན་པ་རྨང་ནས་གསོས་སྟེ་དར་བར་མཛད་ཏོ། །

དེ་ལྟར་ལོ་པཎ་དེ་རྣམས་ཀྱིས་མདོ་རྒྱུད་མན་ངག་བཀའ་བསྟན་བཅོས་མང་དུ་བསྒྱུར་ཞིང་འགྱུར་བཅོས་དང་ཞུས་དག་སོགས་མཛད་པའི་དྲིན་ལས་༼ཏ༡༤ན༽དེང་སང་དུའང་བསྟན་པའི་ཆ་ཤས་ཙམ་གནས་པ་ཡིན་ནོ། །འདི་ཕྱིན་རང་རང་གི་ཕྱོགས་གཞུང་ནས་མཆིང་བུ་ནོར་བུའི་གྲལ་དུ་འཛུད་པ་མ་ཡིན་པའི་ལོ་པཎ་ཚད་ལྡན་མཐོང་ན་བསྣན་པར་བྱ་ཞིང་སྔ་མ་རྣམས་ཕལ་ཆེར་བུའི་ཆོས་བྱུང་ལྟར་ཡིན་ཞིང་ཅུང་ཟད་ཁ་བཀང་བ་ཡིན་ཡང་བདག་འདྲ་བས་མ་ཐོས་པ་མང་བའི་ཕྱིར་འདིར་མ་ཆུད་པའི་ཚད་ལྡན་གྱི་ལོ་པཎ་གཟུར་གནས་ཀྱིས་མཐོང་ན་བསྟན་པར་བྱའོ། །

ལེགས་པར་བཤད་པ་མཁས་པའི་དགའ་སྟོན་གྱི་བོད་ཡུལ་གྱི་སྐབས་ལས་ལོ་པཎ་ཇི་ལྟར་བྱོན་པ་སྤྱིར་བསྟན་པ་སྟེ་སྐབས་བཞི་པའོ།། །།ནོར་འཛིན་དབང་མོ་ཚོགས་གཉིས་གྲུབ་མ་ཡིས། པར་འདི་བྱར་གྱི་གཞག་ཡུལ་སྟག་རྩེར་བསྒྲུབས། །ཤུ་བྷཾ།

༼ཐ༡ན༽༄༅། །ཆོས་བྱུང་མཁས་པའི་དགའ་སྟོན་གྱི་ཡན་ལག་གསུམ་པ་བོད་ཡུལ་གྱི་སྐབས་ལ་ལེའུ་བཅུ་པ་ལས་སྐབས་ལྔ་པ་གསང་སྔགས་རྙིང་མའི་ཆོས་བྱུང་བཞུགས་སོ། །༼ཐ༡བ༽

༄༅། །དཔལ་ལྡན་བླ་མའི་ཞབས་ལ་ཕྱག་འཚལ་ལོ། །ཆོས་དབྱིངས་གཟོད་ནས་ཡེ་རྫོགས་ཀུན་དུ་བཟང་། །ལྷུན་གྲུབ་ལོངས་སྤྱོད་རྫོགས་པའི་སྐུར་བཞེངས་པས། །དག་པའི་ས་ལ་གནས་པའི་གདུལ་བྱ་ལ། །རྩོད་མེད་ལྷུན་གྲུབ་ཐེག་པ་བླ་མེད་ཆེ། །རྒྱ་ཆད་ཕྱོགས་ལྷུང་བྲལ་བ་དུས་བཞིར་ནི། །དུས་མེད་བསྟན་པས་གངྒཱའི་བྱེ་སྙེད་ཀྱི། །རྒྱལ་སྲས་བླ་མེད་བྱང་ཆུབ་ཆེན་པོར་བཀོད། །དེ་ལྟའི་ཆོས་ཀྱི་རྣམ་གྲངས་ན་མཁའ་ཡི། །ཚད་ཀྱི་ཀླས་པ་གཞལ་དུ་མེད་པ་ལས། །རྩ་མཆོག་བུ་ག་ཙམ་ཞིག་འཛམ་གླིང་འདིར། །དགའ་རབ་རྡོ་རྗེ་ཤྲཱི་སིངྷ་དང་། །ཛྙཱ་ན་སཱུ་ཏྲ་མཁས་པ་བཱི་མ་ལ། །པད་མ་ཀཱ་ར་ལ་སོགས་མཆོག་དངོས་ཀྱི། །རིག་པ་འཛིན་པ་དུ་མས་སྣང་བར་མཛད། །སྐྱེད་རིམ་སྟོན་པའི་རྒྱུད་སྡེ་སྔ་འགྱུར་ཚོགས། །དུ་མས་སྐལ་ལྡན་མང་ཞིག་སྨིན་གྲོལ་བྱས། །རྡོ་རྗེ་༼ཐ༢ན༽ཕུར་བུ་པད་མ་དབང་ཆེན་སོགས། །དྲག་སྔགས་གྲུབ་པའི་ནུས་ལྡན་དཔག་མེད་ཀྱིས། །བོད་ཡུལ་སངས་རྒྱས་བསྟན་པ་རབ་ཏུ་བསྲུངས། །དེ་བས་བོད་ལ་གཅིག་དུ་བཀའ་དྲིན་ཆེ། །དེ་ལྟར་རྡོ་རྗེ་ཐེག་པ་སྔ་འགྱུར་གྱི། །ལྷ་ཚོགས་རྣམས་དང་རྩ་རྒྱུད་བླ་མར་བཅས། །མཆོག་གི་རིག་པ་གྲུབ་པ་ཐམས་ཅད་ལ། །དད་པའི་ཡིད་ཀྱིས་རབ་ཏུ་ཕྱག་འཚལ་ལོ། །

གསང་སྔགས་སྔ་འགྱུར་གྱི་མཆོག་ལ་འགོས་ཁུག་པ་ལྷ་བཙས་སོགས་ཀྱིས་མཛད་ཏོ་བར་གྲགས་པའི་སྔགས་ལོག་སུན་འབྱིན་དུ་འདོད་པ་དུ་མར་བཀའ་བསྟན་བཅོས་ཁུངས་མ་མིན་པར་སྨྲ་བ་རྣམས་ནི་བདག་གིས་ཀྱང་གཞན་དུ་ལན་བཏབ་ཟིན་ཅིང་སྤྱིར་ལོ་ཆེན་རིན་ཆེན་བཟང་པོའི་སྔགས་ལོག་སུན་འབྱིན་དང་ལྷ་ཞི་བ་འོད་ཀྱི་འཇམ་ཡིག་སོགས་སར་རྙིང་གང་གིའང་རུང་སྟེ་སྦྱོར་དགྲོལ་ལ་སོགས་པའི་སྔགས་སྤྱོད་སོ་སྐྱེས་སྒྲ་ཇི་བཞིན་དུ་སྤྱོད་པ་འགོག་པ་ཡིན་གྱི་གསང་སྔགས་རྙིང་མའི་རྩ་བ་འགོག་པ་མ་ཡིན་ལ། ཇོ་བོ་རྗེ་ལ་སོགས་པ་རྒྱ་གར་གྱི་པཎ་གྲུབ་དེ་ཙམ་ཞིག་བོད་དུ་བྱོན་པ་ཐམས་ཅད་ཀྱིས་མ་བཀག་པའི་ཕྱིར་དང་། གལ་སྟེ་ཀླུ་དཀར་རྒྱལ་གྱིས་བཀའ་བརྫུས་མ་བསྟན་པ་ལྟ་བུ་ཡིན་ན་བསྟན་པ་ལ་ཤིན་དུ་སེལ་ཆེ་བས་ལོ་ཆེན་རིན་བཟང་གིས་ཀླུ་དཀར་རྒྱལ་བཏུལ་བ་ལྟར་རྙིང་མ་སྨྲ་བ་འདུལ་བྱེད་ཀྱི་སྐྱེས་བུ་དམ་པ་རྫུ་འཕྲུལ་དང་ནུས་པར་ལྡན་༼ཐ༢བ༽པ་བྱོན་ནས་བཏུལ་སྟེ་ཕྱིན་ཆད་ཐམས་ཅད་ཀྱིས་ཡང་དག་མ་ཡིན་པར་ཤེས་ནས་སུ་ཡང་མི་འཇུག་པ་ཅིག་ངེས་པར་འོང་དགོས་པ་ལས་དེ་ལྟ་བུ་མ་བྱུང་བའི་ཕྱིར་དང་། གལ་སྟེ་བཀའ་བརྫུས་མ་ཡིན་ན་པཎྜི་ཏ་མཁས་པ་བོད་དུ་བྱོན་པ་རྣམས་ཀྱིས་མི་མཁྱེན་པ་མི་སྲིད་ཅིང་མཁྱེན་ན་བསྟན་པའི་དབེན་དེ་ལྟ་བུ་ལ་བཏང་སྙོམས་སུ་འཇོག་པ་ག་ལ་སྲིད་པའི་ཕྱིར་དང་།

བཀའ་གདམས་གླེགས་བམ་ཚད་མར་བྱེད་ན་དེ་ལས་ཇོ་བོ་རྗེ་སྔོན་སློབ་དཔོན་པད་མར་མཛད་དེ་བོད་ཀྱི་ལྷ་སྲིན་བཏུལ་བའི་དུས་ཀྱི་ཆོས་བླ་མས་ད་ལྟ་སྔགས་པ་རྣམས་ལ་དར་བ་འདི་ཡིན་ཞེས་གསུང་པ་དང་། པཎ་ཆེན་ཤཱཀྱ་ཤྲཱི་དང་ཁྲོ་ཕུ་ལོ་ཙཱ་བ་ཆེན་པོས་བསམ་ཡས་ནས་གསང་སྙིང་གི་རྒྱ་དཔེ་རྙེད་དེ་རྟ་སྟོན་གཟི་བརྗིད་ཀྱི་ཕྱག་དུ་བྱུང་བ་ཤ་གང་ལོ་ཙཱ་བ་ལ་ཕུལ། དེས་བཅོམ་ལྡན་རལ་གྲི་ལ་བསྐུར་བས་ཐུགས་འཆེས་སྟེ་གསང་སྙིང་གྲུབ་པ་རྒྱན་གྱི་མེ་ཏོག་བརྩམས་སྟེ་དེར་གསང་འདུས་ཀྱི་འགྲེལ་ཆེན་བི་ཤྭ་མི་ཏྲས་མཛད་པ་ལས། ཡེ་ཤེས་སེམས་དཔའ་གང་རེག་པ། །ཞེས་པའི་འགྲེལ་པར། གསང་བ་སྙིང་པོ་ལས་འོག་མིན་གྱི་གནས་མཐའ་དང་མུ་མེད་པ་ན་གཞི་ཚད་མེད་པའི་ཡེ་ཤེས་ཀྱི་དཀྱིལ་འཁོར་གསལ་བ་ལ་ཡེ་ཤེས་རིན་པོ་ཆེ་འབར་བའི་གཞལ་ཡས་ཁང་རྒྱ་ཕྱོགས་བཅུར་ཡོངས་སུ་མ་ཆད་པ་ཞེས་དྲངས་པ་སོགས་གསང་སྙིང་གི་མཚན་སྨོས་ནས་ལུང་གསལ་བར་ལན་བརྒྱད་དགུར་བགྲངས་པ་སྨོས་ཤིང་། ལོག་པའི་སྐྱོན་བཞི་བརྗོད་པ་འདི་སྐད་བདག་གིས་བཤད་པ་ཅེས་མི་རིགས་པ་དང་། གཞི་ཚད་མེད་མི་རིགས་དང་། དུས་གསུམ་ལ་དུས་བཞིར་བཤད་པ་མི་རིགས་པ་དང་། དཀྱིལ་འཁོར་གྱི་གཙོ་བོ་རྡོ་རྗེ་སེམས་དཔས་བྱས་པ་མི་རིགས་པ་བཞི་ལ། འདི་སྐད་བདག་གི་བཤད་པའི་དུས་གཅིག་ན་ཞེས་པ་ནི་སྟོན་པ་ཉིད་སྡུད་པ་པོར་བཞེད་པའི་ལུགས་སྟེ། འདུས་པའི་འགྲེལ་པ་མཚོ་སྐྱེས་རྡོ་རྗེའི་གསང་བ་གྲུབ་༼ཐ༣ན༽པར། སློབ་དཔོན་ཕལ་ཆེར་འདི་སྐད་བརྗོད། །དཔལ་ལྡན་འདུས་པ་མདངས་ཆེན་གྱི། །རྒྱུད་ཀྱི་སྡུད་པར་བྱེད་པ་པོ། །དཔའ་བོ་འཇིག་རྟེན་དབང་ཕྱུག་ཟེར། །བླ་མའི་ཞབས་ཀྱི་བཀའ་དྲིན་གྱིས། །དཔལ་ལྡན་འདུས་པའི་སྡུད་པ་པོ། །གཞན་དག་ཡོད་པ་མ་ཡིན་ཞེས། །བདག་ཉིད་འབའ་ཞིག་སྨྲ་བར་བྱེད། །རྒྱུད་མཛད་པོ་ནི་ཐུགས་རྡོ་རྗེ། །ཞེས་སྟོན་པ་ཉིད་ཀྱིས་བསྡུས་པར་བཞེད་པ་ཡིན་ལ། གཞི་ཚད་མེད་ཀྱང་མངོན་པ་ནས་འོག་མིན་ཚད་མེད་དུ་བཤད་པ་དང་། དུས་བཞི་ཡང་བི་ཤྭ་མི་ཏྲའི་འགྲེལ་པར། དུས་བཞི་མཉམ་པ་ཉིད་དུ་དེ་བཞིན་རིག་པར་བྱ། །ཞེས་དང་། ཕྱོགས་བཅུ་དུས་བཞིའི་མགོན་པོ་ཀུན་གྱི་ཞེས་བཤད་ལ་སངས་རྒྱས་གསང་བས་དུས་བཞི་བསྐལ་པ་བཞི་ལ་བཤད་ཏོ། །རྡོ་རྗེ་སེམས་དཔའ་དབུས་སུ་འབྱུང་བ་ནི་གཙོ་བོ་འཕོ་བ་སྟེ་སར་མ་ནས་ཀྱང་བཤད་ཏོ། །ཏིཀྲ་ནི་ཤེས་རབ་མིང་དུ་སྨ། །ཞེས་ཐིག་ལ་ཏིཀྲ་རུ་བྱས་པ་ནི་གསང་སྙིང་གི་རྒྱ་དཔེར་སཱུ་ཏྲཾ་པྲཛྙཱ་ཏིཀྲ་ཥྱ་ཏི་ཞེས་ཡོད་པ་ལ་སཱུ་ཏྲཾ་ཐིག་གི་སྐད་དོད་ཡིན་ལ་ཐིག་ལ་ཏིཀྲ་ཅེས་འདོན་པ་བརྡ་རྙིང་ཡིན་ལ་རྒྱུད་གཞན་དུ་ཁ་འཕངས་པ་ནི་དགྱེས་རྡོར་སོགས་ཀྱང་དེ་ཉིད་འདུས་པར་ཁ་འཕངས་པ་བཞིན་ནོ་ཞེས་དོགས་པ་བསལ་ཞིང་། སྒྱུ་འཕྲུལ་སྡེ་བརྒྱད་དང་གསང་སྙིང་གི་འགྲེལ་པ་ཉི་འོད་སེང་གེས་བྱས་པ་རྣམས་པད་མ་རུ་ཅི་རས་བསྒྱུར་པ་དང་། གསང་སྙིང་གི་སངས་རྒྱས་གསང་བའི་འགྲེལ་པ་བཻ་རོ་ཙ་ནས་བསྒྱུར་བར་དཀར་ཆག་འཕང་ཐང་མར་བཤད་ཅེས་དང་། སྐུ་གསུང་ཐུགས་ཀྱི་རྒྱུད་གསུམ་ལྕེ་བཀྲ་ཤིས་ཀྱི་བསྒྱུར་བར་དཀར་ཆག་འཕང་ཐང་མ་དང་ལྡན་དཀར་མ་གཉིས་ཀར་བཤད་ཅེས་དང་། སྨྀ་ཏི་དང་ལོ་ཆེན་རིན་བཟང་གིས་ཡང་དག་མེ་གཅིག་དང་ཡང་དག་གི་འགྲེལ་པ་ཀུན་སྙིང་གིས་མཛད་པ་དང་རྫོགས་༼ཐ༣བ༽ཆེན་ཁ་ཅིག་བསྒྱུར་བར་ཡང་བཅོམ་རལ་བས་བཤད་ཏོ། །

གཞན་ཡང་རྡོ་རྗེ་བཞད་པའི་འདུས་པའི་འགྲེལ་ཆེན་དང་མཉམ་སྦྱོར་གྱི་འགྲེལ་པ་བརྒྱ་བྱིན་སྡོང་པོའི་མཛད་པར་ཡང་གསང་སྙིང་གི་ལུང་མང་དུ་དྲངས་ཡོད་པར་སྣང་ལ། ཕུར་པ་རྩ་བའི་དུམ་བུ་ཤངས་སྲེག་ཞིང་ནས་སློབ་དཔོན་པད་མའི་རྒྱ་དཔེ་དངོས་རྙེད་ནས་ས་སྐྱ་པཎྜི་ཏས་བསྒྱུར་ཞིང་ཐར་ལོས་བལ་པོར་ཡང་རྒྱ་དཔེ་ཅིག་གཟིགས་པར་གསུངས་སོ། །

རྫོགས་ཆེན་སེམས་ཀློང་མན་ངག་གི་སྡེ་རྣམས་ནི་རྒྱ་གར་ཉིད་དུ་ཡང་སྤྱོད་པ་བླང་དོར་བླ་ན་མེད་པར་བསྟན་པའི་དོན་མ་རྟོགས་ན་ཆད་ལྟ་དང་ཉེ་བར་འགྱུར་བས་ཤིན་དུ་སྦས་སྟེ་སྔགས་ལ་མཁས་པའི་པཎྜིཏ་རྣམས་དང་རྒྱལ་པོས་རྒྱས་བཏབ་སྟེ་ལོངས་སྤྱད་དུ་མེད་པ་ཤྲཱི་སིངྷ་དང་བཱི་མ་ལ་མུ་དྲས་བཻ་རོ་ཙ་ན་གཙང་ལེགས་གྲུབ་ལ་ལྐོག་དུ་བཤད་པས་པཎྜིཏ་ཐམས་ཅད་ཀྱི་རྨི་ལམ་འཁྲུགས་སྟེ་མན་ངག་གི་ཆོས་བོད་དུ་ཤོར་བར་ཤེས་ནས་སླར་དཔེ་རྣམས་རྡོ་རྗེའི་གདན་དུ་སྦས་ནས་མི་ཐོན་པར་བྱས་པར་བཻ་རོའི་འདྲ་འབག་ལྷད་མེད་རྣམས་ལས་མཐོང་བས་ད་ལྟ་རྒྱ་གར་ན་པཎྜིཏ་ལ་མ་གྲགས་པ་ཡིན་ལ། ཇོ་བོ་རྗེས་བསམ་ཡས་སུ་རྒྱ་དཔེའི་དཀོར་མཛོད་གཅིག་ཁ་ཕྱེ་གཟིགས་པས་སྔར་གསན་གཟིགས་མེད་པའི་རྒྱུད་ཤིན་དུ་མང་བར་གཟིགས་སྟེ་ངས་འཛམ་གླིང་ན་གྲགས་པའི་རྒྱུད་རྣམས་སུ་མ་ཟད་མཁའ་འགྲོ་མས་བསྟན་པ་ཁོ་ན་ཡང་མཐའ་ཡས་པར་མཐོང་སྟེ་དེ་ཀུན་ལ་ཡང་རྒྱུད་འདི་རྣམས་མི་གདའ། ཕལ་ཆེར་སློབ་དཔོན་པདྨས་རྫུ་འཕྲུལ་གྱིས་སྲིན་པོའི་ཡུལ་ནས་བླངས་པ་ཡིན་མཆི་ཐེག་པ་ཆེན་པོ་གསང་སྔགས་འདི་ལ་མཐའ་མེད་པ་རང་དུ་འདུག་ཞེས་སྔགས་ལ་མཁས་པའི་ཐུགས་རྒྱལ་མ་ལུས་པ་དེར་ཆག་པར་བཤད་པས་དེ་ཀུན་ནི་ཕལ་ཆེར་རྫོགས་ཆེན་གྱི་རྒྱུད་རྣམས་སུ་གོར་མ་ཆག་སྙམ་ལ། འདུས་པ་མདོ་ནི་ལྷས་ཞུས་པའི་མདོའམ་མདོ་སྡེ་གདམས་ངག་འབོགས་པའི་རྒྱལ་པོ་ཅེས་༼ཐ༤ན༽གྲགས་པ། རྒྱུ་ལ་མོས་པ་རྒྱུའི་ཆོས་ཀྱི། །སོགས་ཀྱི་ཁུངས་དེ་ཉིད་ཡིན་པར་འགོས་ལོ་གཞོན་ནུ་དཔལ་བ་སོགས་འཆད་ཏོ། །

སྤྱིར་སངས་རྒྱས་ཀྱི་ཆོས་བསམ་གྱིས་མི་ཁྱབ་པ་རྣམས་གཙོ་བོར་ལྷ་ཀླུ་སོགས་འགྲོ་བའི་གནས་གཞན་ཁོ་ན་ན་བཞུགས་པ་ལས་ཤེར་ཕྱིན་འབུམ་པ་སོགས་འཕགས་པ་ཀླུ་སྒྲུབ་ཀྱིས་ཀླུ་ཡུལ་ནས་བླངས། མདོ་སྡེ་ས་བཅུ་པ་སོགས་མང་ཞིག་འཕགས་པ་ཐོགས་མེད་ཀྱིས་དགའ་ལྡན་ནས་བླངས་སྟེ་དར་བ་ན་ཉན་ཐོས་པ་ཀུན་ཀྱིས་སྐུར་པ་བཏབ་པ་ལས་ཐེག་ཆེན་བཀར་བསྒྲུབས། གསང་སྔགས་རྙིང་མ་རྣམས་སློབ་དཔོན་དགའ་རབ་རྡོ་རྗེ་དང་སློབ་དཔོན་ཆེན་པོ་པདྨ་ལ་སོགས་ཀྱིས་འོག་མིན་དང་སྲིན་པོའི་ཡུལ་སོགས་ནས་སྤྱན་དྲངས། དགྱེས་རྡོར་བདེ་མཆོག་འདུས་པ་ལ་སོགས་འཕགས་པ་ཀླུ་སྒྲུབ་དང་རྒྱལ་པོ་ཨིནྡྲ་བོ་དྷི་དང་སློབ་དཔོན་ལ་བ་པ་དང་རྟ་མཆོག་བི་ན་མ་ལ་སོགས་པས་སྤྱན་དྲངས་སྟེ་དར་བའི་ཚེ་མཚན་ཉིད་ཐེག་པ་བ་རྣམས་ཀྱིས་སྒྲོ་སྐུར་བྱས་པ་ན་གསང་སྔགས་བཀར་སྒྲུབ་དགོས་པ་བྱུང་བ་ཡིན། དེས་ན་བོད་ཡུལ་པ་དག་རྒྱ་དཔེ་ཡོད་ན་ཡང་དག་ཡིན་ལ་མེད་ན་ཡང་དག་མིན་པར་འཆད་པ་འདི་ལ་ཡང་དེ་ཙམ་གྱི་སྙིང་པོ་ཅི་ཡོད་སྟེ་རྒྱ་དཔེ་རྒྱང་འཕེན་གྱི་གཞུང་ལ་སོགས་པ་མུ་སྟེགས་ཀྱི་ཆོས་རྣམས་ལ་ཡང་ཡོད་ལ་དགའ་ལྡན་དང་འོག་མིན་དང་ཀླུ་ལ་སོགས་པའི་གནས་ནས་བླངས་པའི་གླེགས་བམ་རྣམས་རྒྱ་གར་གྱི་ཏཱ་ལའི་ལོ་མ་ཁོ་ན་ལ་ལོ་པཎ་ལ་གྲགས་པའི་ཡི་གེ་ཁོ་ནས་བྲིས་པ་ཅིག་ཡོད་པར་དཀའ་སྟེ་དེ་རྣམས་ཀྱི་བྲི་གཞི་སྣག་ཚ་ཡིག་གཟུགས་སོགས་གང་དུ་ཡོད་ཤེས་དཀའ་བས་གལ་སྟེ་མཐོང་ན་ཁྱེད་ཅག་ཡང་དག་མ་ཡིན་པར་ལྟ་བའི་བློ་སྐྱེ་ཡང་སྲིད་ལ། ཡང་སངས་རྒྱས་ཀྱི་ཆོས་བསམ་གྱིས་མི་ཁྱབ་ཀྱང་ཡུལ་དུས་ཀྱི་གདུལ་བྱ་དེའི་ཁམས་དང་དབང་པོ་དང་འཚམས་པར་དེའི་སྐད་དང་ཚིག་དུ་གོ་བར་༼ཐ༤བ༽འགྱུར་བ་ལྟར་ཞིང་གཞན་ནས་སངས་རྒྱས་ཀྱི་མཐུས་ཆོས་ཀྱི་གླེགས་བམ་འབྱུང་བ་ན་ཡང་ཡུལ་དུས་དེའི་སྐད་དང་ཡིག་གཟུགས་སུ་འབྱུང་བར་ཡང་མི་འགལ་བས་སློབ་དཔོན་པདྨ་ལྟ་བུས་བོད་ཀྱི་གདུལ་བྱའི་དོན་དུ་འོག་མིན་སོགས་ནས་གླེགས་བམ་སྤྱན་དྲངས་པ་ན་ཡང་བོད་ཀྱི་སྐད་དང་ཡིག་གཟུགས་སུ་མི་འབྱོན་པར་ཡང་མ་ངེས་པས་ཉན་རང་དང་བྱང་སེམས་རྣམས་ཀྱིས་ཀྱང་བསམ་གྱིས་མི་ཁྱབ་པའི་གནས་འདི་དག་ལ་བདག་ཅག་བྱིས་པ་རྣམས་ཀྱིས་ཚད་འཛིན་པའི་ངལ་བས་ཅི་བྱ་སྟེ་བག་ཡོད་པར་སྤྱོད་ཅིག །དེས་ན་རྒྱལ་བ་བྱམས་པས། སྔར་ལུང་མ་བསྟན་ལྷན་ཅིག་བྱུང་། །སྤྱོད་ཡུལ་མ་ཡིན་གྲུབ་པ་དང་། །ཡོད་དང་མེད་ན་ཡོད་མེད་དང་། །གཉེན་པོ་དང་ནི་སྒྲ་གཞན་ཕྱིར། །ཞེས་པས་ཐེག་ཆེན་བཀར་བསྒྲུབས་པའི་རིགས་པ་འདི་ཁོ་ནས་གསང་སྔགས་རྙིང་མ་ཡང་བཀར་སྒྲུབ་ནུས་སྟེ། གལ་སྟེ་རྙིང་མ་བཀའ་མིན་ན་མ་འོངས་པར་གསང་སྔགས་རྙིང་མའམ་རྫོགས་ཆེན་བྱ་བ་བཀའ་མ་ཡིན་པ་བཀའ་ལྟར་བཅོས་པ་འབྱུང་ཞེས་ལུང་སྟོན་རིགས་པ་ལས་དེ་ལྟར་བསྟན་པ་མི་སྣང་བའི་ཕྱིར་དང་། དེ་ལྟ་བུ་འབྱུང་བ་མ་མཁྱེན་པ་མི་རིགས་སྟེ་སངས་རྒྱས་རྣམས་ནི་མངོན་སུམ་གྱི་སྤྱན་ཅན་ཡིན་ལ་དུས་ལའང་ཡེ་ཤེས་མ་བསྒྲིབས་པའི་ཕྱིར། མཁྱེན་ཀྱང་མ་བསྟན་པ་མི་རིགས་སྟེ་བསྟན་པ་དག་ཀྱང་སྲུང་བར་མཛད་པའི་ཕྱིར། བདེ་དགྱེས་ལ་སོགས་པ་རྣམས་ཀྱིས་ཡང་རྒྱུད་རྒྱས་པ་འབུམ་བདུན་དང་འབུམ་ལྔ་མངོན་བརྗོད་འབུམ་པ་ཆེན་པོ་སོགས་རྣམས་དང་སྔ་འགྱུར་གྱི་རྒྱུད་སྡེ་ཆེན་པོ་འདི་རྣམས་ནི་སྔོན་རྫོགས་ལྡན་ལ་སོགས་པའི་དུས་སུ་མཚུངས་པར་གསུངས་པས་རྒྱུད་དེ་དག་ལྷན་ཅིག་དུ་བྱུང་བ་ཡིན་ན་དེ་ལས་གང་ཡང་དག་དང་གང་ལྟར་སྣང་དུ་འཇོག །མདོ་སྒྱུ་སེམས་གསུམ་གྱི་རྒྱུད་ལྷད་མེད་འདི་ལྟ་བུ་རྟོག་གེ་པ་ལ་སོགས་པས་རྩོམ་པར་ག་ལ་ནུས་སྟེ་འདི་ལྟ་བུ་ཉན་རང་གི་ཡང་སྤྱོད་ཡུལ་མ་༼ཐ༥ན༽ཡིན་ན་གཞན་གྱིས་ལྟ་ཅི་སྨོས་པའི་ཕྱིར། གལ་སྟེ་སྟོན་པ་ལས་གཞན་པའི་སངས་རྒྱས་ཞིག་གིས་གསུངས་སོ་སྙམ་ན་དེ་ལྟར་ན་བཀའ་ཡིན་པར་གྲུབ་པ་དང་། ཡང་སར་མའི་རྒྱུད་སྡེ་འདི་དག་ལས་གཞན་པའི་གསང་སྔགས་ཡོད་ཏམ་མེད། མེད་ན་གསང་སྔགས་ནི་མཐའ་མི་མངོན་པར་བཤད་པ་དང་འགལ་ཞིང་། ཡོད་ན་སྔ་འགྱུར་འདི་དག་ཀྱང་སངས་རྒྱས་པའི་གསང་སྔགས་ཡང་དག་ཅིའི་ཕྱིར་མ་ཡིན། སྔོན་སློབ་དཔོན་པདྨ་ལ་ཆོས་རྒྱལ་ཁྲི་སྲོང་གིས་བཙུན་མོ་མཁར་ཆེན་བཟའ་མཚོ་རྒྱལ་ཕུལ་བ་བཞེས་པས་བློན་པོ་རྣམས་བཙུན་མོ་ཡང་ཕྲོགས་པས་རྒྱལ་སྲིད་འཕྲོག་ངེས་ཟེར་ནས་གཤེགས་པར་གསོལ་བ་བཏབ་སྣང་བས་རྒྱལ་པོ་ལ་མ་རྒྱུད་ཀྱི་གདམས་པ་གནང་བར་གདོན་མི་ཟ་ལ། དགེ་སློང་ལུས་ལ་ཕྱག་རྒྱ་བསྟེན། །ཞེས་སློབ་དཔོན་པདྨ་དངོས་རིག་གི་ལམ་པར་ཡང་སྣང་བ་དེ་དུས་བདེ་དགྱེས་སོགས་ནི་མ་བསྒྱུར། རྙིང་མ་ནི་བཀའ་མིན་པས་སློབ་དཔོན་པདྨས་རྒྱལ་པོ་ལ་གསུངས་པ་དང་སྣུབས་ན་མཁའ་སྙིང་པོས་ལས་རྒྱ་ལས་སྒྲུབ་པ་མཛད་པར་གྲགས་པའི་དབང་གསུམ་པའི་ལམ་དེ་དག་གཞན་གང་ཞིག་ཡིན་སྟེ་རྙིང་མའི་གསང་སྔགས་ཉིད་ལས་འོས་ཅི་མཆིས།

གལ་སྟེ་སར་མའི་རྒྱུ་དང་མི་མཚུངས་པ་དུ་མ་ཡོད་པས་སོ་ཅེ་ན། འོ་ན་རྒྱུན་མི་ཆད་པས་རྒྱུད་དུ་བཤད་པ་སོགས་མཚུངས་པ་དེ་བས་ཀྱང་མང་བས་དེས་ཡང་དག་དུ་ཡང་ཅིས་སྒྲུབ་མི་ནུས། རྫོགས་ཆེན་དུ་ལས་འབྲས་མེད་པ་དང་འཁོར་འདས་གང་ཡང་མེད་པའི་སྔོན་ཏུ་ཀུན་དུ་བཟང་པོ་སངས་རྒྱས་པ་སོགས་བཤད་པས་ཡང་དག་མ་ཡིན་ནོ་སྙམ་ན། ལས་འབྲས་མེད་པ་ནི་ལས་འབྲས་ལ་གཅིག་དུ་ཞེན་པའི་གཉེན་པོའི་འཛིན་པ་གཞིག་པའི་ཆེད་དེ་མདོ་ལས་ཀྱང་མཚོན་ཆ་ཐོགས་པའི་ཆོས་ཀྱི་རྣམ་གྲངས་བཤད་པ་དང་། རྒྱལ་ལ་སོགས་ལ་ཆགས་པ་ཕྲ། །༼ཐ༥བ༽ཞེས་བཤད་པ་ལྟར་ཡིན་གྱི་གནས་སྐབས་གཞན་དུ་མ་ཡིན་ལ། འཁོར་འདས་གང་ཡང་མེད་པའི་སྔོན་ནི་ཆོས་དབྱིངས་ཀྱི་ངོ་བོ་ཉིད་ལ་འཁོར་འདས་གང་ཡང་མི་དམིགས་པ་དང་། དེ་རང་ངོ་ཤེས་པས་ཀུན་བཟང་ཚོགས་མ་བསགས་སྒྲིབ་པ་མ་སྦྱངས་པར་སངས་རྒྱས་པ་ནི། སྐད་ཅིག་གཅིག་གིས་རྫོགས་སངས་རྒྱས། །སྐད་ཅིག་གཅིག་གིས་བྱེ་བྲག་ཕྱེད། །ཅེས་པ་ལྟར་ཆོས་དབྱིངས་རང་ངོ་ཤེས་ན་དེ་ཉིད་དུ་གྲོལ་བ་དང་། དེའི་འོད་ལྔ་ཡེ་ཤེས་ལྔ་དང་སྐུ་ལྔར་ཤར་བ་སོགས་ནི་ལྷན་སྐྱེས་ཀྱི་སྐུ་འོད་གསལ་དེ་ཉིད་ལོངས་སྤྲུལ་གྱི་རྣམ་པ་ཐམས་ཅད་དུ་འཆར་ཞིང་སེམས་ཉིད་དྲི་མ་མེད་པ་འདི་ལས་ཅི་ཡང་སྣང་དུ་རུང་བའི་དོན་ལ་སོགས་པར་གླེང་གཞི་ལྟ་བུའི་སྒོ་ནས་གཞི་ལམ་འབྲས་བུ་བརྗོད་པས་སྒྲ་གཞན་དུ་བསྟན་པར་བྱ་བ་ཡིན་གྱི་ལོ་རྒྱུས་བརྗོད་པ་མ་ཡིན་ལ། འདི་ནི་སར་མའི་རྒྱུད་སྡེ་ལ་ཡང་འདི་སྐད་བདག་ཐོས་སོགས་ཡི་གེའི་དོན་དུ་ཚིག་འདི་སྐད་སྟོན་པས་གསུངས་པ་སྡུད་པ་པོ་བདག་གིས་དུས་དེར་འཁོར་དེ་དག་དང་ལྷན་ཅིག་པར་ཐོས་པའི་དུས་ཅིག་ན་ཞེས་ལོ་རྒྱུས་ལྟར་ཡོད་མོད་ཀྱང་། སྦས་དོན་ཏུ་ཨེ་ཡིག་དམར་ཆ་དང་ཝཾ་ཡིག་དཀར་ཆ་དང་ཨ་ཡིག་བར་སྲིད་གསུམ་ཚོགས་པ་ཨེ་ཝཾ་གཉིས་མེད་ལས་སྐྱེད་རིམ་གྱི་སྦྱང་གཞི་ལུས་གྲུབ་པ་སོགས་སུ་འཆད་ཅིང་། མཐར་ཐུག་གི་དོན་དུ་ཨེ་ཤེས་རབ་དང་ཝཾ་ཡིག་ཐབས་ཐིག་ལེ་གཉིས་སུ་མེད་པ་སྟེ་གཞི་ལམ་འབྲས་བུའི་ཆོས་ཐམས་ཅད་ཐབས་ཤེས་དབྱེར་མེད་དུ་སྟོན་པར་བཤད་པ་ཡིན་ནོ། །

དེས་ན་སར་རྙིང་གི་རྒྱུད་འཛིན་པོ་སུ་ཡིན་ཡང་རུང་སྟེ་རྒྱུད་ཀྱི་གླེང་གཞི་དང་འཁོར་འདས་ཀྱི་བྱུང་ཚུལ་འདི་དག་སྔོན་བྱུང་གི་ལོ་རྒྱུས་ཁོ་ནར་རྟོག་པར་ནི་མི་བྱ་སྟེ་ལོ་རྒྱུས་ཀྱི་ཚུལ་གྱིས་ཉམས་སུ་བླང་བྱའི་ཆོས་ཀྱི་རྣམ་གྲངས་སྟོན་པར་རིག་པར་བྱའོ། །དེས་ན་རྫོགས་ཆེན་ལས་འཁོར་འདས་ཀྱི་ཐོག་མའི་མཐའ་བཤད་ཏོ་སྙམ་ན་ངེས་པའི་དོན་འདི་མཚོན་བྱེད་ཡིན་གྱི་བསྐལ་པ་ཆགས་འཇིག་བཤད་པ་ལྟ་བུ་ཞིག་མ་ཡིན་ནོ། །༼ཐ༦ན༽ཉོན་མོངས་པའི་གཉེན་པོ་ཡང་བྱེད་དེ་སྐྱེད་རིམ་དང་རྫོགས་རིམ་ཆགས་ལམ་དང་གྲོལ་ལམ་གཉིས་ཀྱིས་ལམ་སྦྱོང་པར་སར་མའི་བླ་མེད་རྣམས་དང་ཐ་མི་དད་པའི་ཕྱིར་རོ། །དེས་ན་སྐྱེད་རྫོགས་ཀྱིས་རང་རྒྱུད་ཀྱི་ཉོན་མོངས་པ་འདུལ་བས་རྡོ་རྗེ་ཐེག་པའི་འདུལ་བ་ལ་སྣང་། དབྱིངས་རིག་གཉིས་སུ་མེད་པའི་རང་གི་སེམས་ཉིད་འོད་གསལ་བ་ལ་འཇུག་པས་སྔགས་ཀྱི་མདོ་སྡེ་ལ་འཇུག །ཆོས་ཐམས་ཅད་ཀྱི་རང་བཞིན་ཅིར་ཡང་མ་གྲུབ་ཅིང་གང་དུ་ཡང་འཆར་རུང་བ་དང་མི་འགལ་བའི་ཕྱིར་ཆོས་ཉིད་དང་མི་འགལ་བས་ན་བཀའ་ཡང་དག་པ་སྟེ། སྟོན་པ་ཉིད་ཀྱིས་ང་མྱ་ངན་ལས་འདས་ནས་འདུལ་བ་ལ་སྣང་མདོ་སྡེ་ལ་འཇུག་ཆོས་ཉིད་དང་མི་འགལ་ན་བཀའ་ཡིན་པར་ཟུང་ལ་དེ་ལས་ལྡོག་ན་མ་ཡིན་པར་ཟུང་ཞིག་ཞེས་གསུངས་ལ་རྒྱལ་བ་བྱམས་པས། རང་གི་འདུལ་ལ་སྣང་ཕྱིར་དང་། །ཞེས་ཐེག་ཆེན་ཉིད་ལ་སྦྱར་བ་བཞིན་ནོ། །

འདི་སྐད་བདག་གིས་བསྟན་པའི་དུས་གཅིག་ན་ཞེས་དང་རྫོགས་སོའི་དོད་དུ་ནམ་དུ་ཡང་མ་རྫོགས་སོ་ཞེས་འབྱུང་བ་སོགས་ཀྱང་། བརྟག་གཉིས་ལས། འཆད་པ་པོ་ང་ཆོས་ཀྱང་ང་། །རང་གི་ཚོགས་ལྡན་ཉན་པོ་ང་། །འཇིག་རྟེན་སྟོན་པ་བསྒྲུབ་བྱ་ང་། །འཇིག་རྟེན་འཇིག་རྟེན་འདས་པ་ང་། །ཞེས་ཆོས་ཐམས་ཅད་སྟོན་པ་ཉིད་དུ་གསུངས་པ་དང་ཁྱད་མེད་ལ། རྗོད་བྱེད་ཚིག་གི་རྒྱུད་ཀྱི་མཐར་རྫོགས་སོ་སྦྱར་བ་ནི་རེ་ཞིག་གླེགས་བམ་དེ་རྫོགས་པའི་དོན་ཡིན་གྱི་རྒྱུད་རྫོགས་པའི་དོན་མིན་ལ། བརྗོད་བྱ་དོན་གྱི་རྒྱུད་ལས་བརྩམས་ན་ནམ་ཡང་མ་རྫོགས་པའི་རྒྱུན་ཆད་མེད་པ་ཅིག་མ་བཞག་ན་རྒྱུད་དུ་ཇི་ལྟར་འཇོག །དེས་ན་དོན་ལ་རྟོན་པར་བྱའི་ཚིག་ཙམ་ལ་བརྩད་པས་ཅི་ཞིག་བྱ། དུས་ཐམས་ཅད་ཀྱི་མཆོག་ནི་བསམ་གྱིས་མི་ཁྱབ་པ་ཆོས་ཉིད་ཀྱི་དུས་ཡིན་ལ་དུས་གསུམ་ནི་འཇིག་རྟེན་གྱི་གདགས་པ་ཙམ་སྟེ་དེས་ན་དུས་བཞིར་བཤད་པ་ལ་འགལ་བ་ཅི་ཡོད། ༼ཐ༦བ༽

རྡོར་སེམས་ལྷའི་གཙོ་བོར་མི་རིགས་ནས་མཐར་རྡོར་སེམས་གཙོ་བོར་བྱས་པའང་འགོག་དགོས་སོ། །སྤྱིར་རྡོར་སེམས་ཀྱི་མཚན་རིགས་དྲུག་པ་རྡོ་རྗེ་འཆང་ལ་འཇུག་པའི་སྐབས་དང་རིགས་ལྔ་པའི་མི་བསྐྱོད་པ་ལ་འཇུག་པ་དང་གསང་སྔགས་ཀྱི་བྱང་ཆུབ་སེམས་དཔའ་སྤྱི་ལ་འཇུག་པ་དང་རྡོར་རིགས་ཀྱི་སེམས་དཔའ་སྤྱི་ལ་འཇུག་པ་དང་རྡོར་རིགས་ཀྱི་སེམས་དཔའི་ནང་ཚན་རྣལ་འབྱོར་རྒྱུད་ཀྱི་ཤར་གྱི་སེམས་དཔའ་བཞིའི་དང་པོ་ལ་འཇུག་པ་སོགས་མང་བས་སྐབས་ཐོབ་མ་ཕྱེ་བའི་མིང་ཙམ་ལ་རྩོད་པ་ནི་བོད་ཕྱི་རབས་པ་རྣམས་ཀྱིས་མཁས་ཉམས་སུ་བྱེད་པར་སྣང་མོད། དཔྱོད་ལྡན་གྱི་མདུན་དུ་བྲིམ་པར་བྱ་བ་མ་ཡིན་ནོ། །

བཏགས་གྲོལ་དང་མཐོང་གྲོལ་དང་མྱོང་གྲོལ་སོགས་ཀྱང་གདུལ་བྱ་དེ་དང་དེར་རིགས་སད་པ་ལས་འཕྲོ་བཞག་པ་ཁ་ཅིག་ལ་ནི་དེ་དག་གི་དེ་མ་ཐག་དུ་གྲོལ་བ་ཡང་ཡོད་ལ་སྤྱིར་ཕན་ཡོན་གྱི་སྒོ་ནས་དུས་གཞན་ལ་དགོངས་པ་ཡིན་ཡང་གང་ཟག་དེས་ད་ལྟ་ཉིད་ལ་གོ་ནས་འཇུག་པའི་རྒྱུར་འགྱུར་བ་ཡིན་ལ། ཟ་མ་ཏོག་གི་མདོ་ལས་ཡིག་དྲུག་གི་ཕན་ཡོན་བཤད་པ་དང་སོ་སོར་འབྲང་མའི་མདོ་ལས་གཟུངས་དེ་ལུས་ལ་བཅངས་པའི་ཕན་ཡོན་བཤད་པ་སོགས་སར་མའི་མདོ་རྒྱུད་ལ་ཆེས་མང་ཞིང་སངས་རྒྱས་ཤཱཀྱ་ཐུབ་པའི་མཚན་ཐོས་པ་ཙམ་གྱིས་ཕྱིར་མི་ལྡོག་པ་འཐོབ་པར་གསུངས་པ་དང་ཡང་མཚུངས་སོ། །ལུང་རིགས་ཀྱིས་གྲུབ་པར་མ་ཟད་དམ་པ་རྒྱ་གར་གྱིས་རྫོགས་ཆེན་ཡང་དག་དུ་གསུངས་པ་དང་། དམ་པའི་བླ་མ་ཕ་རྒྱུད་གཡོ་བ་རླུང་གི་རྣལ་འབྱོར་གྱི་བླ་མ་བཅུ་གཅིག་གི་ནང་ནས་ཡོ་ག་ལ་མཁས་པ་གསུམ་གྱི་གཅིག་བུདྡྷ་གུཧྱ་སྟེ་སངས་རྒྱས་གསང་བ་ཡིན་ལ་དེའི་སྐབས་སུ། དེ་ལ་རྡོ་རྗེ་སེམས་དཔའ་སྒྱུ་འཕྲུལ་དྲ་བའི་རྒྱུད་འདི་ལ་རྩ་རྒྱུད་གསང་སྙིང་སོགས་རྒྱུད་འགྲེལ་གདམས་པ་ལག་ལེན་དང་བཅས་པ་དཔག་མེད་བཞུགས་ཀྱང་ཉམས་ལེན་ཚིག་གསུམ་པོ་འདིས་ཆོག་སྟེ། དག་སྣང་ཡིད་ལ་བྱས་པས་དངོས་འཛིན་ཡིད་ཀྱི་སྤུ་རིས་སུབས་ནས་སྣང་༼ཐ༧ན༽བ་སྤྲུལ་སྐུར་འཆར་བ་འདི་ནི་བུདྡྷ་གུཧྱའི་གདམས་པ་ཡིན་ཞེས་སངས་རྒྱས་གསང་བའི་རྣམ་ཐར་དང་བཅས་སྟེ་གསུངས་པ་དང་། པཎ་ཆེན་ཤཱཀ་ཤྲིའི་ཁྱད་པར་གྱི་བླ་མ་བཞི་ལས་གདམས་པ་ཁྱད་པར་བ་བཞི་ཞེས་པའི་གཅིག་སློབ་དཔོན་པདྨ་ལས་རྡོ་རྗེ་ཕུར་པའི་དབང་རྒྱུད་མན་ངག་གསན་པ་ལ་བྱས་པ་དང་། རྗེ་མི་ལ་སོགས་མར་པའི་བཀའ་རྒྱུད་ཀྱི་གྲུབ་ཆེན་ཕལ་ཆེར་གྱིས་ཕྱག་རྫོགས་གཅིག་དུ་སྦྱོར་ཞིང་འབྲི་ཁུང་འཇིག་རྟེན་མགོན་པོ་དང་ཐམས་ཅད་མཁྱེན་རང་བྱུང་རྡོ་རྗེ་སོགས་ཀྱིས་རྩ་འཁོར་ལོ་ལྔ་ལ་སྒྲུབ་པ་བཀའ་བརྒྱད་ཀྱི་རིགས་ལྔ་དང་རྩ་ཕྲན་ལ་གཞན་གསུམ་བཀོད་པ་དང་། རྗེ་རྒོད་ཚང་པས་ཛཱ་ལནྡྷ་རར་བྱོན་དུས་དེའི་སྐོར་དུ་རྫོགས་ཆེན་གྱི་གྲུབ་ཐོབ་མང་པོ་མཇལ་བ་དང་རྗེ་ཡང་དགོན་པའི་ཐུགས་དམ་རྫོགས་ཆེན་ལས་འཁྲུངས་པ་དང་ཞང་གཡུ་བྲག་པའི་འཆིམས་ཕུ་བཀའ་རྒྱ་མ་ཞེས་སློབ་དཔོན་པདྨ་བོ་དྷི་ས་ཏྭ་བཱི་མ་ལ་མི་ཏྲ་རྣམས་ལ་དངོས་སུ་གསན་པའི་རྫོགས་ཆེན་གྱི་གདམས་ངག་ཡོད་པ་སོགས་སར་མ་ཉིད་ཀྱི་ཡང་སྐྱེས་ཆེན་མཐའ་དག་གིས་མངོན་དུ་མཛད་ཅིང་། བསྐལ་བཟང་གི་སངས་རྒྱས་དྲུག་པར་རྩོད་པ་མེད་པ་གྲུབ་ཐོབ་ཀརྨ་པག་ཤིས་སྔོན་རྫོགས་ལྡན་གྱི་མཐའ་མ་མང་བཀུར་རྒྱལ་པོའི་དུས་རྡོ་རྗེ་འཆང་ཨིནྡྲ་བོ་དྷི་ཡེ་ཤེས་སྒྲིབ་པ་མེད་པའི་སྐུར་བསྟན་པའི་ཚེ་ཤཱཀྱའི་རིགས་མཐོང་ན་ཡིད་འོང་གི་མདུན་དུ་ཁོ་བོ་ཡང་རྣལ་འབྱོར་ན་མཁའ་འོད་ཡེ་ཤེས་དབྱིངས་སུ་གྱུར། རྒྱལ་པོ་ཛའི་ཁབ་ཏུ་ཆོས་ཀྱི་ཆར་བབ་པའི་ཚེ་རྒྱལ་པོའི་ཚ་བོ་བཛྲ་ཤྲཱིར་གྱུར། ལྷའི་བུ་ཀུན་དགའ་སྙིང་པོ་དགའ་རབ་རྡོ་རྗེ་བྱས་སྟེ་རྫོགས་པ་ཆེན་པོ་སྟོན་པའི་ཚེ་ཏོག་ཙེ་རྣལ་འབྱོར་གྱི་དབང་ཕྱུག་དུ་གྱུར་པས་རྫོགས་པ་ཆེན་པོའི་རྒྱུད་འབུམ་ཕྲག་དྲུག་བཅུ་རྩ་བཞི་ཐམས་ཅད་རྟོགས་པ་ནས་ད་ལྟའི་བར་གསང་སྔགས་སར་རྙིང་ཐམས་ཅད་ཇི་ལྟ་བར་མངོན་དུ་གྱུར་ཞེས་སྔོན་གནས་རྗེས་སུ་དྲན་པས་གསལ་བར་བསྟན་ཞིང་ཕྱག་རྫོགས་དབྱེར་མེད་པའི་སྐུ་བཞི་གནད་༼ཐ༧བ༽ཀྱི་ངོ་སྤྲོད་གདམས་ངག་གི་སྙིང་པོར་མཛད་པ་དང་། རྗེ་རང་བྱུང་པས་བཱི་མ་ལ་རང་གི་མཛོད་པུར་ཐིམ་པར་གཟིགས་སྟེ་སྙིང་ཐིག་གི་དོན་ཇི་ལྟ་བ་མངོན་ཏུ་གྱུར་སྟེ་ཡིག་ཆ་མཛད། རྗེ་རོལ་པའི་རྡོ་རྗེ་ཀརྨར་བཞུགས་དུས་ཀུན་བཟང་གི་དགོངས་པ་མཐར་ཐུག་རྫོགས་ཆེན་ཐོད་རྒལ་གྱི་རྟོགས་པ་མངོན་ཏུ་གྱུར་ནས།

རང་གསལ་སྙིང་པོ་སྟོང་གསལ་ཀུན་དུ་བཟང་། །གདོད་ནས་དག་པ་རྫོགས་པ་ཆེན་པོའི་དབྱིངས། །གཞི་ལྔའི་གདངས་ལ་རང་གསལ་ཀུན་དུ་ཁྱབ། །འོད་ལྔའི་གདངས་ལ་མ་བཅོས་མཉམ་པར་བཞག །ཞེས་སོགས་ཀྱི་རྡོ་རྗེའི་མགུར་མཛད། མཚན་བརྗོད་པར་དཀའ་བ་རྒྱལ་བ་མི་བསྐྱོད་རྡོ་རྗེས་གུ་རུ་མཚན་བརྒྱད་ཞང་སྐུ་བརྒྱད་ཀརྨ་པ་རབས་བརྒྱད་རྣམས་དབྱེར་མེད་དུ་གཟིགས་ནས་དེའི་བླ་མ་སྒྲུབ་པ་མཛད། ཇོ་ནང་ཀུན་མཁྱེན་གྱིས་ཇོ་ནང་གི་སྐུ་འབུམ་གྱི་སྲོག་ཤིང་ཨོ་ཌྱན་གྱིས་བཙུགས་པར་གཟིགས་ཤིང་ལྷ་ཁང་བརྒྱ་རྩ་བརྒྱད་ཀྱི་གཅིག་ཨོ་ཌྱན་གྱི་ལྷ་ཁང་དུ་མཛད་པ་སོགས་སྐྱེས་ཆེན་མཐའ་ཡས་པ་ཕྱོགས་འདིར་དགོངས་པ་གཅིག་པ་ཡིན་ལ། གཏེར་མ་ཡང་སྤྱན་རས་གཟིགས་ཀྱིས། ང་དང་ཁྱོད་གཉིས་ཁྱད་པར་མེད། །སྐྱེར་པ་སྒང་འདི་པོ་ཏ་ལ། །ཞེས་གསུངས་པའི་དབོན་སྟོན་སྐྱེར་སྒང་པས་མནལ་ལམ་བཟུང་སྟེ་ཨོ་ཌྱན་དུ་བྱོན། སློབ་དཔོན་པདྨ་ལས་རྟ་མགྲིན་གསང་སྒྲུབ་ཀྱི་མན་ངག་ཞུས་ཚེ་རྟ་མགྲིན་གྱི་སྐུར་བཞེངས་ནས་ལན་གསུམ་གསུངས་སྟེ་རྟ་མགྲིན་གྱི་སྒྲུབ་ཐབས་བརྒྱ་རྩ་བརྒྱད་ཀྱི་ནང་ནས་མཆོག་དུ་གྱུར་པ་འདི་ངས་བོད་དུ་ལྷ་སྲིན་འདུལ་དུ་འོངས་པའི་ཚེ་སྙེ་མོར་སྦས་པ་ད་ལྟ་སྔགས་པ་ཅིག་གིས་ཐོན་ནས་ཡོད་པས་ཞུས་ཅིག་གསུངས་ནས་སྙེ་མོར་སྔགས་པ་དེ་ལ་ཞུས། ཕྱིས་སློབ་དཔོན་གྱི་དྲུང་དུ་ཞུས་དག་བྱས་པས་ད་དུང་འཁོར་ལོ་མ་བྱིན་པར་འདུག་པས་ཞུས་ཅིག་གསུངས་སྟེ་སླར་འབུལ་བ་བྱས་ནས་འཁོར་ལོ་བྱིན་པར་བཤད་པས་སློབ་དཔོན་གྱིས་སྣོད་ལྡན་གྱི་དོན་ཏུ་སྦས་པའི་གཏེར་ཡོད་པར་གྲུབ་ལ། ཞང་༼ཐ༨ན༽རིན་པོ་ཆེས་འཕྲང་པོའི་བྲག་ནས་ལུང་བསྟན་གྱི་ཤོག་སེར་རྙེད། ཇོ་ནང་ཀུན་མཁྱེན་དང་འཕགས་པའི་གནས་བརྟན་བཌྷུ་ལའི་སྐུའི་བཀོད་པ་གཉག་དབོན་ཆེན་པོས་གྲུབ་ཐོབ་འདར་བྱ་རུ་བའི་གཏེར་མ་རྟ་མགྲིན་ཡང་གསང་ཁྲོས་པ་ལ་ཐུགས་དམ་གཙོ་བོར་མཛད། དཔལ་ལྡན་ས་སྐྱ་པ་ན་རིམ་གྱི་ཡི་དམ་གྱི་གཙོ་བོ་ཕུར་པ་བཀའ་མ་ལ་མཛད་པ་སོགས་ཡང་དག་པའི་ཤེས་བྱེད་བགྲང་བ་ལས་འདས་པ་ཡིན་ནོ། །

འོན་ཡང་ཕྱི་དུས་རང་གཟོ་སྣ་ཚོགས་དང་ཆོས་སྣ་ཚོགས་བསྲེས་ཤིང་དེ་ཐམས་ཅད་གཏེར་བརྫུས་བྱས་ནས་རྙེད་པ་འཚོལ་ཞིང་བླུན་པོ་མགོ་བསྐོར། དེ་ལ་བརྟེན་ནས་ཡང་དག་པའི་དཔྱོད་ལྡན་རྣམས་ཡི་ཆད། དཔྱོད་ལྡན་དུ་རློམ་པའི་རྟོག་གེ་པ་རྣམས་དེ་མཐོང་བས་རྙིང་མ་ཐམས་ཅད་ལ་སྐུར་བ་འདེབས་ཤིང་ར་གན་གསེར་བརྫུས་གཅིག་གཉིས་མཐོང་བའི་རྟགས་ཀྱིས་གསེར་ཐམས་ཅད་ལ་སྐུར་པ་འདེབས་པ་ལྟར་སྣང་མོད་ཡང་ཤཱཀྱའི་བསྟན་པ་ཐ་མ་ལ་ཕལ་ཆེར་བདུད་དབང་དུ་གྱུར་ནས་ལོག་པའི་ཚུལ་མང་དུ་འབྱུང་བར་གསུངས་པས་འདི་དག་ནི་རྡོ་རྗེ་ཐེག་པ་རྙིང་མའི་བསྟན་པ་བར་ཆད་བྱེད་པའི་གདོན་གདུག་པ་ཅན་ཞིག་གིས་དང་པོར་ལུང་བསྟན་སྣ་ཚོགས་དང་ལྷ་འདྲེའི་ནོར་ཕྲ་མོ་རེ་གཉིས་རྙེད་དུ་བཅུག་པས་རློམ་སེམས་སྐྱེད་རྒྱུད་ཆོས་མིན་དུ་བསྒྱུར་ནས་ཕྱིས་རྫུན་རྒྱབ་ཏུ་རྫུན་གྱི་འཁོར་ལོ་བསྐོར་བས་གཏེར་ཆོས་ཡང་དག་རྣམས་ཀྱང་དྲི་མ་ཅན་དུ་བྱེད་པ་ཅིག་ཡིན་པར་སྣང་ལ། བདག་གི་སློབ་མ་བསམ་གཏན་པ་མང་པོ་ལ་ཡང་ཐོག་མར་རྨི་ལམ་དང་ཉམས་སུ་གཏེར་གནས་སྟོན་པ་དང་ཁ་བྱང་གི་ལུང་སྟོན་པ་སོགས་མང་དུ་བྱུང་སྣང་བ་རྣམས་སྐྱོན་ཡོན་དང་བདེན་རྫུན་དུ་མ་བཟུང་བར་ཉམས་ལེན་པར་བསྐྱངས་པས་ཕྱིས་གདོན་གྱི་རྟགས་རེ་བསྟན་ནས་དེ་ཕྱིན་མི་འབྱུང་བ་མང་དུ་བྱུང་བས་ཕྱིས་འབྱུང་རྣམས་འདི་ལ་གཟབ་པར་བྱ་ཞིང་། འདི་རིགས་དང་ལྷ་སྐུ་ཞལ་མཐོང་སོགས་ཐམས་ཅད་ལ་སྤྱིར་ལམ་འབྲས་ལས་བརྡས་༼ཐ༨བ༽བརྟག་བར་བཤད་ཀྱང་འདི་རིགས་ཀྱི་སྐད་ཅིག་དེ་རྟོག་མེད་ལ་འབྱུང་བས་དེའི་ཚེ་བརྡ་དྲན་བར་དཀའ་ལ་སྤྲུལ་སྐུ་ཞལ་མཐོང་བ་སོགས་ཡང་དག་ཡིན་ན་ཐེ་ཚོམ་ཙམ་སྐྱེས་པས་ཀྱང་དངོས་གྲུབ་རིང་དུ་བྱེད་ཅིང་ལྟར་སྣང་ཡིན་ན་དད་པ་ཙམ་སྐྱེས་པས་ཀྱང་བར་ཆད་ཅུང་ཟད་རེ་མི་འབྱུང་མི་སྲིད་པས་འདི་ཐམས་ཅད་ལ་བདེན་རྫུན་གྱི་རློམ་སེམས་མེད་པར་ཉམས་ལེན་བསྐྱངས་པའི་ཚེ་ཡང་དག་ཡིན་ན་ཇེ་གསལ་ཇེ་བརྟན་དུ་འགྱུར། ཉམས་རྟོགས་ཀྱང་གོང་དུ་འཕེལ། མོས་གུས་དང་སྙིང་རྗེ་ཆེར་རྒྱས་པར་འགྱུར་ལ། ཡང་དག་མིན་ན་རང་ལ་རློམ་སེམས་དང་ང་རྒྱལ་སྐྱེ། བླ་མ་དང་གདམས་ངག་ལ་ཐེ་ཚོམ་ཟ་བ་ཞིག་འབྱུང་། འོན་ཡང་བར་ཆད་ཀྱི་རློམ་སེམས་སུ་ཡང་མ་བཟུང་བར་བསྐྱངས་པས་མཐར་ཆོ་འཕྲུལ་སྟོན་པའམ་རང་བཞིན་གྱིས་ཞི་བར་འགྱུར་བ་ཡིན་ནོ། །

དེས་ན་རྒྱ་གར་ན་སར་རྙིང་ཐ་དད་པ་མེད་ཀྱང་བོད་དུ་འགྱུར་སྔ་ཕྱིའི་དབང་གིས་མིང་ཐ་དད་ཐོགས་ཅིང་ཐ་སྙད་མི་འདྲ་བ་ཅུང་ཟད་འབྱུང་བ་ནི་དགྱེས་རྡོར་གྱི་རྒྱུད་ཉིད་ལའང་བརྟག་གཉིས་དང་ཕྱག་ཐིག་དང་ཡེ་ཤེས་ཐིག་ལེ་རྣམས་ཐ་སྙད་མི་འདྲ་བ་ཡོད་པ་བཞིན་ཡིན་ལ། རོག་གི་མཁས་པ་ཤེས་རབ་འོད་ཀྱི་གྲུབ་མཐའ་ཆེན་མོར་སར་རྙིང་ལ་ཁྱད་ཡོད་མེད་གསུམ་བྱས་པའང་ཁྱད་ཡོད་པར་འདོད་པ་གཞན་ལུགས་ཀྱི་ན་ཡམས་བཀོད། ཁྱད་མེད་པར་འདོད་པ་རང་ལུགས་ཀྱི་ལན་དངོས་བཤད། ཁྱད་པར་ཆེ་བར་འདོད་པ་རྙིང་མའི་ཆེ་བ་དབྱུང་བ་སྟེ་སྟོན་བྱེད་པཎྜི་ཏའི་ཁྱད་པར་སྔོན་གྱི་སློབ་དཔོན་པདྨ་ལ་སོགས་པས་བསྟན་པ་དང་ཕྱིས་ཀྱི་པཎྜིཏ་གསེར་འཚོལ་བའི་ཆེད་དུ་བོད་ལ་གང་བྲིན་གྱི་ཆོས་བྱེད་ཅིང་ཆོས་རེ་ལ་ཡང་དུམ་བུ་མང་པོར་བཅད་ནས་རེ་རེ་ལ་གསེར་གྱི་ཡོན་ཐ་དད་པ་ལེན་པས་བཤད་པ་མི་འདྲ། སྒྱུར་བྱེད་ལོ་ཙཱ་བའི་ཁྱད་པར་སྔོན་གྱི་ལོ་ཙཱ་བ་བརྒྱ་རྩ་བརྒྱད་སོགས་རྒྱ་དཔེ་ལས་བོད་སྐད་དང་བོད་དཔེ་ལས་རྒྱ་སྐད་དུ་བཀླག་༼ཐ༩ན༽ནུས་པ་རྣམས་ཀྱིས་བསྒྱུར་ཞིང་ཞུས་པ་དང་ཕྱིས་ཀྱི་ལོ་ཙཱ་བ་དབྱར་མང་ཡུལ་དུ་བསྡད་དགུན་བལ་པོར་ཕྱིན་སྔོན་བསྒྱུར་བ་རྣམས་ལ་འགྱུར་བཅོས་སུ་མིང་བཏགས་ནས་བཅོས་བསླད་རེ་བྱེད་པ་ཚོས་བསྒྱུར་བ་མི་འདྲ། སྤྱན་འདྲེན་ཡོན་བདག་གི་ཁྱད་པར་ཆོས་རྒྱལ་བྱང་སེམས་རྣམས་ཀྱིས་སྤྱན་དྲངས་པ་དང་ད་ལྟ་ཛོ་གིའམ་ལོ་ཙཱ་བ་རེ་ཙམ་གྱིས་ཁྲིད་ནས་འོངས་པ་མི་འདྲ། ཆོས་གཞི་བཞུགས་གནས་ཀྱི་ཁྱད་པར་སྔོན་བསམ་ཡས་ལ་སོགས་པར་གདན་ཕབ་པ་དང་དེང་སང་དགོན་བུ་ཅག་ཅོག་རེར་སྡོད་པ་མི་འདྲ། ཞུ་རྟེན་གསེར་ཕྱེའི་ཁྱད་པར་སྔོན་གསེར་ཕྱེ་ཤ་བའི་རླུད་བུ་བཀང་ནས་འབུལ་བ་སོགས་དང་ཕྱིས་ཞོ་རེ་ཞོ་གཉིས་འབུལ་བ་མི་འདྲ་ཞེས་རྙིང་མའི་ཆེ་བ་འདོན་ཕྱིར་བརྗོད་པར་ཟད་དེ། ཇོ་བོ་རྗེ་དང་པཎ་ཆེན་ཤཱཀ་ཤྲི་སོགས་གསེར་དང་བོང་བར་མཉམ་པའི་དམ་པ་འདི་དག་ནི་ཕྱིས་གདུལ་དཀའ་བའི་དུས་སུ་ཡང་འཕྲིན་ལས་འདི་ལྟ་བུ་མཛད་པ་ལས་ན་སངས་རྒྱས་གཉིས་པར་སྣང་ལ། ལོ་ཙཱ་བ་ཡང་ལོ་ཆེན་རིན་ཆེན་བཟང་པོ། རྔོག་ལོ་ཙཱ་བ་ཆེན་པོ། ཁྲོ་ལོ་བྱམས་པའི་དཔལ་རྣམས་ནི་མཁྱེན་པ་དང་འཕྲིན་ལས་གཉི་ག་སྔོན་གྱི་ལོ་ཙཱ་བ་མཐའ་དག་བསྡུས་པས་ཀྱང་མི་དོ་བར་སྣང་ལ། སྤྱན་འདྲེན་ཀྱང་ལྷ་བླ་མ་ཡེ་ཤེས་འོད་ལྟ་བུ་ཆོས་ཕྱིར་སྲོག་བཏང་བ་བློའི་ར་བ་ལས་བརྒལ་བ་དེ་ལྟ་བུ་བྱུང་བས་གཅིག་དུ་ངེས་པ་ནི་མ་ཡིན་ལ། སྤྱིར་པཎྜིཏ་ཁ་ཅིག་བོད་རབ་བྱུང་ལ་ཚིས་ཆེ་བར་ཐོས་ནས་ཀྱི་རོང་ཏུ་ཇོ་བོའི་མདུན་དུ་རྟགས་རང་བླངས་བྱས་ནས་བོད་དུ་མཁན་པོ་བྱེད་པ་ལོ་ཙཱ་བ་ཁ་ཅིག་གིས་མཐོང་ཟེར་བ་སོགས་ཀྱང་དུ་མ་སྣང་བས་སྤྱིར་དུ་ནི་དེ་དག་ལ་ཡང་བདེན་པའི་ཆ་ཤས་ཡོད་ཏོ། །

དེ་ལྟར་གསང་སྔགས་སྔ་འགྱུར་རྣམས་བཀའ་ཡང་དག་དུ་བསྒྲུབས་ནས་དེ་ཡང་དེ་ནི་དེ་དག་གི་དམ་པའི་ཆོས་ཇི་ལྟར་བྱུང་བ་བརྗོད་པར་བྱ་སྟེ། གསང་སྔགས་སྔ་འགྱུར་གྱི་ཆོས་ཀྱི་གཙོ་བོ་ནི་སེམས་ཕྱོགས་སྒྱུ་འཕྲུལ་འདུས་པ་མདོ་སྡེ་མདོ་སྒྱུ་སེམས་གསུམ་ཞེས་གྲགས་པ་༼ཐ༩བ༽ཡིན་ལ་དེ་ལས་དེ་ཡང་སེམས་ཕྱོགས་རྫོགས་པ་ཆེན་པོ་ཇི་ལྟར་བྱུང་བ་ནི་འཁོར་འདས་གང་གི་ཡང་རྒྱ་ཆད་ཕྱོགས་ལྷུང་མེད་པ་ངོ་བོ་སྟོང་རང་བཞིན་འོད་གསལ་ཐུགས་རྗེ་འགག་མེད་དུ་བཞུགས་པ་ནི་གཞི་དེ་བཞིན་ཉིད་དེ་འཁོར་འདས་སུ་ཤར་བ་ན་ཡང་དེ་ཉིད་ལས་གཡོ་བ་མེད་ཏོ། །

གལ་སྟེ་འཁོར་འདས་སུ་འདོགས་པ་ན་ནི་ཀུན་བཟང་ནས་འཇག་མིག་གི་སྲིན་བུའི་བར་ཁྱད་མེད་པར་ཤེས་བྱའི་གཤིས་གནས་ལུགས་ཀྱི་འདུག་ཚུལ་རང་བཞིན་བདེན་གཉིས་དབྱེར་མེད་ལྷག་པའི་ཆོས་སྐུ་ཆེན་པོར་ཡེ་སངས་རྒྱས་པ་ཅེས་བྱ་སྟེ། སྒྱུ་འཕྲུལ་རྒྱས་པར། ཕྱོགས་བཅུ་དུས་བཞིའི་རང་བཞིན་ནི། །དེ་བཞིན་གཤེགས་པའི་ངོ་བོ་ཉིད། །ཅེས་སོ། །དེ་ལ་འཁོར་འདས་ཀྱི་གདགས་པ་མེད་པ་ནི་ངོ་བོའི་ཆ་ནས་ཡིན་ལ་བཏགས་པ་ནི་འདོགས་འདོད་ཀྱི་ཆ་ནས་ཡིན་པས་མི་འགལ་སྟེ་བུམ་པ་ལ་མིང་གང་ཡང་མི་གནས་པ་དང་གང་ཡང་འདོགས་སུ་རུང་བ་མི་འགལ་བ་བཞིན་ནོ། །

དེ་ལས་རང་བཞིན་ཐ་མི་དད་པའི་ཡེ་ཤེས་ཀྱི་རླུང་གཡོ་བ་མེད་པར་གཡོས་པས་རང་བཞིན་གོ་འབྱེད་པའི་ཆ་ལས་རང་རྩལ་ལྷུན་གྲུབ་ཀྱི་སྣང་བ་ཤར་དུས་ངོ་བོ་རང་བཞིན་ཐུགས་རྗེ་ཐ་མི་དད་པ་དེ་ཉིད་རང་ངོ་རང་གིས་ཤེས་པས་གཟི་ཐོག་དེ་ཉིད་དུ་འབྲས་བུར་རང་གྲོལ་བ་ནི་ཐོག་མའི་མགོན་པོ་འོད་མི་འགྱུར་བའི་ཀུན་དུ་བཟང་པོ་གཞི་ཐོག་ནས་བྱང་ཆུབ་པ་སྟེ་སྤྲོས་བྲལ་ཆེན་པོ་གཞོན་ནུ་བུམ་པ་སྐུའི་ཞིང་ཁམས་ཅེས་བྱ་བ་ཆོས་སྐུའི་ཞིང་ཁམས་རྒྱ་ཚད་ལས་འདས་པས་ན་ལྷུན་གྲུབ་ཀྱི་དབྱིངས་ན་དུས་བཞི་འཕོ་འགྱུར་མེད་པའི་རང་བཞིན་ན་མཁའ་ཇི་སྲིད་བར་ཕུན་ཚོགས་ལྔ་ལྡན་དུ་བཞུགས་ཅེས་བྱ་ལ་འོན་ཡང་རྟེན་བརྟེན་པ་དང་དབྱིབས་ཁ་དོག་གི་རྣམ་པ་ནི་མེད་ཏོ། །

དེ་ལྟར་སངས་རྒྱས་དང་སེམས་ཅན་འཁོར་བ་དང་མྱང་འདས་ཐམས་ཅད་ཀྱི་གཞི་ཐ་མི་དད་པ་དེ་ཉིད་ལས་རང་རྩལ་ལྷུན་གྲུབ་ཀྱི་སྣང་བ་ཤར་བའི་ཚེ་རང་ངོ་ཤེས་པར་མ་ནུས་པ་༼ཐ༡༠ན༽ནི་མ་རིག་པ་ཡིན་ལ་དེ་ལས་ལས་ཀྱི་རླུང་གཡོས་སྟེ་ངོ་བོ་མ་རྟོགས་བཞིན་དུ་རང་བཞིན་ལ་བདག་དང་རང་རྩལ་ལ་གཞན་དུ་འཁྲུལ་བས་གཟུང་འཛིན་སྲིད་པའི་འཁོར་ལོར་སྣང་བ་ནི་འཁོར་བ་སྟེ་འདིའི་ཚེ་ཡང་གཞི་ལས་གཡོས་པ་ནི་མེད་ཏོ། །

དེ་ལྟར་རྨི་ལམ་ལྟར་མི་བདེན་ཀྱང་བདེན་པ་ལྟར་འཁྲུལ་བའི་སེམས་ཅན་རྣམས་ལ་འབད་པ་དང་རྟོག་པ་དང་མཚན་མ་མེད་བཞིན་དུ་མཁྱེན་ཞིང་བརྩེ་བ་ཐུགས་རང་བྱུང་གི་ཡེ་ཤེས་ལྔའི་རྣམ་པར་གཡོས་པ་ལས་ཆོས་ཀྱི་སྐུ་དེ་ཉིད་ལས་གཡོ་བ་མེད་བཞིན་དུ་འོག་མིན་སྟུག་པོ་བཀོད་པའི་ཞིང་ཁམས་ནམ་མཁའི་མཐས་ཀླས་པར་རིགས་ལྔ་གངས་ཆེན་མཚོ་དང་རིགས་དྲུག་པ་དཔལ་རྡོ་རྗེ་སེམས་དཔའི་སྐུ་མཚན་དཔེ་མཐའ་ཡས་པ་ཅན་ལོངས་སྤྱོད་རྫོགས་པའི་སྐུར་བཞེངས་སྟེ་རང་ཉིད་ཀྱི་ཕུང་ཁམས་སྐྱེ་མཆེད་ལ་སོགས་པ་སྐུ་གསུང་ཐུགས་ཀྱི་ཡོན་ཏན་བགྲང་བ་ལས་འདས་པ་རྣམས་ལས་འཁོར་གྱི་རྣམ་པར་སྣང་ཡང་གཅིག་པ་དང་ཐ་དད་པ་གང་ཡང་མ་ཡིན་པ་འཇིག་རྟེན་གྱི་ཁམས་རྒྱ་མཚོའི་རྡུལ་ཕྲ་བ་སྙེད་ལ་རང་བཞིན་རྫོགས་པ་ཆེན་པོ་སྐུ་དང་ཡེ་ཤེས་འདུ་འབྲལ་མེད་པ་ཆོས་ཐམས་ཅད་གཟོད་ནས་ཡེ་སངས་རྒྱས་པ་ལྷུན་གྲུབ་ཡོངས་རྫོགས་སུ་སྟོན་པ་བྱ་རྩོལ་དང་བྲལ་བའི་ཐེག་པ་ཉིད་སྨྲ་བསམ་བརྗོད་པ་དང་བྲལ་བར་ཅི་ཡང་མི་སྟོན་པའི་ཚུལ་གྱིས་ཐོག་མ་མེད་པའི་དུས་ནས་བསྟན་ཅིང་ད་ལྟར་སྟོན་ལ་ཕྱི་མའི་མཐར་གཞལ་བར་མི་ནུས་པ་ན་མཁའ་ཇི་སྲིད་པ་དང་སེམས་ཅན་ཇི་སྲིད་པ་དེ་སྲིད་དུ་སྟོན་པར་འགྱུར་བས་སྐད་ཅིག་ཀྱང་རྒྱུན་ཆད་པ་མེད་ལ་སྐུ་ན་མཁའ་གང་བ་དེ་རྣམས་ཀྱི་བ་སྤུའི་སྒོ་ནས་སྤོས་ཆུའི་རྒྱུན་གངས་ཆེན་མཚོ་འབབ་པས་ན་མཁའ་ཀུན་གང་ལ་ཕྱག་མཚན་འཁོར་ལོ་དང་རྡོ་རྗེ་དང་རིན་ཆེན་དང་པདྨ་དང་རྒྱ་གྲམ་རྣམས་སོ་སོའི་ཁོང་སེང་ལས་སྐྱེས་པའི་པདྨ་ཉེར་ལྔ་ལ་ཞིང་གི་གཙོ་བོ་ཉེར་ལྔ་དང་དེ་ཐམས་ཅད་ཀྱི་གོ་ན་འབྱུང་བཞིའི་རྡུལ་ཕྲ་རབ་ཇི་སྙེད་པ་རེ་རེའི་ཁོངས་ན་ཡང་༼ཐ༡༠བ༽སངས་རྒྱས་ཀྱི་ཞིང་དབྱིབས་རྒྱུ་ཚད་ཁ་དོག་འགྲོ་བའི་རིས་ཐ་དད་པ་བསམ་པར་མི་ནུས་པ་ཞིང་ཐམས་ཅད་ཀྱི་རྡུལ་གྱི་གྲངས་དང་མཉམ་པ་ཡོད་ལ་དེ་རྣམས་ཀྱང་ཆགས་འཇིག་སྟོངས་གནས་སྣ་ཚོགས་པ་ཉི་ཟེར་གྱི་རྡུལ་གཡོ་བ་ལྟ་བུ་ཡིན་ལ་ཕར་ཕྱིན་ཐེག་པར་རྣམ་སྣང་གངས་ཆེན་མཚོ་ཞེས་པ་ཙམ་ལས་མེད་ཀྱང་ཐེག་པ་འདིར་རིགས་ཐམས་ཅད་ཀྱི་གནག་ཆེན་མཚོའི་སྟོན་པ་གསུངས་པ་འདི་ནི་ནམ་ཡང་མྱ་ངན་ལས་འདའ་བ་མེད་པ་སྟེ་ལོངས་སྤྱོད་རྫོགས་པའི་སྐུ་དངོས་བཤད་པ་ཡིན་ནོ། །དེ་ལྟར་ན་མཁས་ཁྱབ་ཚད་ན་ཞིང་གིས་ཁྱབ་པའི་ཞིང་སོ་སོའི་འགྲོ་བ་རྣམས་ཀྱི་ཆོས་སྐུ་མགོན་པོ་འོད་མི་འགྱུར་བ་ཉིད་ལོངས་སྐུ་རིགས་དྲུག་གི་རྣམ་པར་བཞེངས་པ་དེ་དག་ལ་སྣང་བ་དག་པ་རྣམས་ཀྱིས་མདོའི་སངས་རྒྱས་མཆོག་གི་སྤྲུལ་སྐུའི་རྣམ་པ་དང་སྔགས་ཀྱི་སངས་རྒྱས་ཧེ་རུ་ཀ་ཁ་སྦྱོར་གྱི་སྐུ་ཞི་བ་དང་ཁྲོ་བོ་སྣ་ཚོགས་སུ་སྣང་བར་འགྱུར་ལ་རང་དང་འཚམས་པའི་ཆོས་ཐེག་པ་དེ་དང་དེ་གསུང་བར་མཐོང་ནས་ལམ་དེ་དག་སྒྲུབ་པར་འགྱུར་ལ། སངས་རྒྱས་ཀྱི་རྣམ་པར་མཐོང་མི་ནུས་པ་རྣམས་ཀྱིས་གྲུབ་པ་དང་རིག་པ་འཛིན་པ་དང་དགེ་བའི་བཤེས་གཉེན་དུ་སྣང་ལ། ལྷ་རྣམས་ཀྱིས་རང་རང་གི་གཙོ་བོར་སྣང་བས་བག་མེད་ལས་ལྡོག་པ་དང་ལྷ་མིན་གྱིས་ཐག་བཟང་རིས་སུ་སྣང་བས་རང་གི་སྲིད་སྲུང་བར་མཐོང་ལ། དུད་འགྲོས་སེང་གེ་ལ་སོགས་པ་རང་རང་གི་གཙོ་བོར་མཐོང་སྟེ་སྐྲག་པས་དེས་བསྟན་པ་ལས་འགོང་མི་ནུས་པ་དང་། ཡི་དྭགས་རྣམས་ཀྱིས་གཙོ་མོ་ཁ་འབར་མ་ལྟ་བུར་སྣང་སྟེ་སེར་སྣའི་ཉེས་པ་སྟོན་པ་དང་། དམྱལ་བ་པ་རྣམས་ཀྱིས་གཤིན་རྗེའི་རྒྱལ་པོ་དང་དམྱལ་སྲུང་དུ་སྣང་བས་ལས་འབྲས་ལུང་སྟོན་པས་ལས་རྒྱུ་འབྲས་ལ་ཡིད་འཆེས་བསྐྱེད་པ་སོགས་གང་འདུལ་དེར་སྣང་བ་སྟོན་པ་སྟེ། གཟོ་དང་སྐྱེ་དང་བྱང་ཆུབ་ཆེ། །ཞེས་སྤྲུལ་སྐུ་འབྱུང་བའི་༼ཐ༡༡ན༽གོ་རིམ་དུ་བསྟན་པ་ཉིད་ཁོ་ན་ཡིན་ལ་དེས་ན་མིའི་ཐུབ་པ་ཤཱཀྱ་སེང་གེ་ཞེས་བཤད་པའང་བསྟན་པ་འདིའི་གཙོ་བོའི་དབང་དུ་བྱས་ནས་སྤྱིར་བསྟན་གྱི་བྱེ་བྲག་དུ་རང་ཉིད་གང་གིས་འདུལ་བ་དེ་ཁོ་ན་རང་སྐལ་གྱི་ཐུབ་པ་ཡིན་པས་རང་ཅག་གི་ཐུབ་པ་དང་ཀུན་བཟང་དང་རྡོ་སེམས་ནི་རྩ་བའི་བླ་མ་འདི་ཁོ་ན་ཡིན་པར་རིག་པར་བྱའོ། །

དེ་ཡང་ཆོས་སྐུའི་ཞིང་ནི་འོད་གསལ་རྡོ་རྗེ་སྙིང་པོའི་ཞིང་ཁམས་ཅེས་བསྟན་སྟེ་ལོངས་སྤྲུལ་གྱི་ཞིང་གཉིས་ཀ་འདིར་ཆུད་ཏོ། །ལོངས་སྐུའི་ཞིང་ནི་ཚངས་པ་རྔ་སྒྲའི་ཞིང་ཁམས་ཅེས་བྱ་སྟེ་སྤྲུལ་སྐུའི་ཞིང་ཐམས་ཅད་འདིའི་ཁོངས་སུ་ཆུད་ཏོ། །སྤྲུལ་སྐུའི་ཞིང་ནི་ཚངས་ཆེན་གྱི་ཞིང་ཞེས་བྱ་སྟེ་དག་མ་དག་གི་འཇིག་རྟེན་གྱི་ཁམས་ཐམས་ཅད་འདིར་ཆུད་ཏོ། །

དེ་ལྟར་འཁོར་འདས་སྤྱིར་བཤད་ནས་ཞིང་འདིར་སྟོན་པའི་མཛད་པ་བསྟན་པའི་ཚུལ་ནི། ཐོག་མའི་མགོན་པོ་དེ་ཉིད་ཞིང་འདི་འདུལ་བའི་ཕྱིར་རིས་མཐུན་གྱི་སེམས་ཅན་མིར་གྱུར་པས་བྱང་ཆུབ་ཏུ་སེམས་བསྐྱེད་ཅིང་ལམ་བགྲོད་ནས་སངས་རྒྱས་པར་སྣང་བ་སྟེ། ཁ་ཅིག་ཐོག་མའི་མགོན་པོ་ལས་རྒྱུད་ཐ་དད་པའི་སེམས་ཅན་གྱིས་སེམས་བསྐྱེད་པར་འདོད་པ་ལ་ནི། སྒྱུ་འཕྲུལ་རྡོ་རྗེ་ལས། དང་པོའི་རྒྱལ་བ་ས་རྒྱལ་བ། །སེམས་དཔའ་ཆེ་དང་འཇོམས་པ་ཆེ། །ཞེས་དང་། འདི་ནི་སྟོན་པ་རྡོ་རྗེ་འཆང་། །སངས་རྒྱས་ཀུན་བས་སྔར་སངས་རྒྱས། །ཅེས་གསུངས་པ་དང་འགལ་ལོ་ཞེས་མཁས་པ་ཀློང་ཆེན་པས་བཤད་ཏོ། །

དེ་ཡང་སྔོན་བསྐལ་པ་མཐའ་ཡས་པ་ན་ཞིང་ཁམས་རང་བཞིན་རྣམ་པར་བཀོད་པར་སངས་རྒྱས་མེ་ཏོག་མཛེས་པ་ཆེན་པོ་ལ་གསེར་གྱི་རྡོ་རྗེ་ཞིག་ཕུལ་ནས་དང་པོར་ཐུགས་བསྐྱེད། དེ་ནས་ཅི་ཞིག་ན་བྲམ་ཟེ་ལེགས་བྱིན་དུ་གྱུར་པའི་ཚེ་མངོན་པར་རྫོགས་པར་སངས་རྒྱས་སྟེ་ཆོས་སྐུའི་དགོངས་པ་ལ་བཞུགས་པ་ལས་ལོངས་སྐུར་རང་༼ཐ༡༡བ༽བྱོན་སྟེ་མཛད་པ་སུམ་བཅུ་རྩ་དྲུག་དང་ལྡན་པར་ཐུགས་རྗེ་ཕྱོགས་བཅུར་འཕྲོས་པའི་ངང་ལས་རིགས་ལྔ་གཙོ་འཁོར་གྲངས་མེད་བརྗོད་དུ་མེད་པ་ཆོས་ཉིད་ཀུན་དུ་བཟང་པོའི་ལོངས་སྤྱོད་དུ་འདུས་ཤིང་རྫོགས་པ་ཆེན་པོའི་སྐུར་འོད་འབར་ཏོ། །དེའི་ཚེ་འོད་ཁྱིམ་རྣམ་དག་བཀོད་ལེགས་ཀྱི་ཁང་བརྩེགས་སུ་སྟོན་པ་རང་ཤེས་རིག་གི་རྒྱལ་པོ་རྣམ་སྣང་གངས་ཆེན་མཚོ་ཞེས་བྱ་བ་དཀྱིལ་འཁོར་ཐམས་ཅད་ཀྱི་མངའ་བདག་དུ་འབྱུང་སྟེ་སྐུ་གསུང་ཐུགས་བྱས་པ་མེད་པའི་བསྟན་པ་རིན་པོ་ཆེའི་ངང་ལས་མི་གཡོ་མི་འབྱུང་མི་གནས་མི་ལེན་མི་འདོར་མི་སྐྱོད་པ་ཉིད་དུ་རང་བྱུང་ལ་གདུལ་བྱ་མ་ཡིན་ལ་འདུལ་བྱེད་དུ་གྱུར་པའི་འཁོར་ཚོམ་བུ་འབུམ་ཕྲག་གྲངས་མེད་པ་ཡང་ཉིད་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ལས་འཕྲོས་ཤིང་འདུས་སྟེ་ཐམས་ཅད་ཀྱང་ཕྱོགས་བཅུའི་འཇིག་རྟེན་མ་ཡིན་པ་སྟུག་པོ་བཀོད་པ་རང་སྣང་དག་པ་རང་ཤར་གྱི་ཞིང་དག་པར་འོད་གསལ་ཏོ། །དེའི་སྣང་ཆ་ལ་མཚན་དཔེ་ཕུན་སུམ་ཚོགས་པ་རྡོ་རྗེ་འཆང་གི་སྐུར་བྱུང་སྟེ་སྔོན་རྡོ་རྗེ་ཕུལ་ནས་སེམས་བསྐྱེད་པའི་རྒྱུ་ལས་སོ། །

མདོར་ན་ཆོས་སྐུའི་དུས་ན་གནས་ཆོས་དབྱིངས་དམིགས་པ་མེད་པར་སྟོན་པ་ཀུན་བཟང་རང་བཞིན་གྱིས་མཛད་པ་མ་ལུས་པ་རྫོགས་པ་འཁོར་རྡུལ་གཅིག་གི་སྟེང་ན་རྡུལ་ཇི་སྙེད་ཀྱི་སངས་རྒྱས་རྒྱ་མཚོ་དང་ལྷན་ཅིག་བསྟན་པ་དངོས་རང་བཞིན་རྫོགས་པ་ཆེན་པོ་དུས་ཆོས་ཉིད་ལ་མཐོང་བ་རྣམ་པར་དག་པའི་སྤྱོད་ཡུལ་སྟེ་ཕུན་ཚོགས་ལྔར་རྟག་དུ་བཞུགས་པ་དེ་མཚོན་བྱེད་ཆོས་སྐུ་རྫོགས་པ་ཆེན་པོའི་བྱིན་རླབས་ལས་རང་ཤར་བ་རིན་པོ་ཆེ་བརྒྱ་རྩ་གཅིག་གི་རྒྱུ་ལས་རང་འཁྲུངས་པའི་རྡོ་རྗེ་ཚེ་ལོ་དཔག་མེད་ནས་བཅུ་པའི་བར་ཡུལ་དུས་དེའི་མི་རྣམས་ཀྱི་ཆག་གང་བ་ན་མཁའ་ལ་ལྷུན་གྱིས་གྲུབ་པ་སྟེ་བསྟན་པའི་བཙས་དང་པོའོ། །

ལོངས་སྐུའི་བསྟན་པའི་དུས་ན་སྟོན་པ་གངས་ཆེན་མཚོའི་སྤོས་ཆུའི་མཚོ་དང་པདྨ་དང་འོད་ཀྱི་རྡུལ་རེ་རེ་ལ་ཞིང་གཞལ་དུ་༼ཐ༡༢ན༽མེད་པར་སྟོན་འཁོར་ཚད་མེད་པར་གནས་ཅིང་བྱ་རྩོལ་དང་བྲལ་བའི་ཆོས་ཀྱི་འཁོར་ལོ་རྒྱུན་མི་ཆད་པ་མཚོན་བྱེད་གསུང་རང་བྱུང་གི་ཡི་གེ་སུས་ཀྱང་མ་བྱས་པ་བསྟན་པ་ཐམས་ཅད་ཀྱི་བུ་གཅིག་གི་གླེགས་བམ་རིན་པོ་ཆེ་བརྒྱ་རྩ་གཅིག་ལས་རང་བྱུང་བ་ཆོས་ཀྱི་རང་སྒྲ་སྒྲོག་པ་ན་མཁའ་ལ་ཤར་བ་ནི་བསྟན་པའི་བཙས་གཉིས་པའོ། །

ལོངས་སྐུའི་སྣང་ཆ་ཉིད་ལས་གནས་རིས་བཅུ་གཉིས་སུ་སྟོན་པ་བཅུ་གཉིས་སུ་སྣང་བས་སེམས་ཅན་རྣམས་འདུལ་བར་མཛད་དེ་དེ་མཚོན་བྱེད་སྤྲུལ་སྐུའི་བྱིན་རླབས་ལས་རང་བྱུང་བ་རིན་པོ་ཆེ་བརྒྱ་རྩ་གཅིག་ལས་སུས་ཀྱང་མ་བྱས་པར་གྲུབ་པའི་སྐུ་གཟུགས་འགྲོ་བའི་ལུས་བོངས་དང་མཉམ་པ་ཅིག་ན་མཁའ་ལ་རང་བྱུང་བ་ནི་བསྟན་པའི་བཙས་གསུམ་པ་སྟེ་འདི་དག་སྐུ་གསུང་ཐུགས་ཀྱི་བསྟན་པ་གར་ཡོད་དུ་གནས་ལ། ཐུགས་ཀྱི་རྟེན་རྡོ་རྗེས་འགྲོ་བའི་རེ་འདོད་ཐམས་ཅད་སྐོང་། གསུང་གི་རྟེན་གླེགས་བམ་དེ་དང་ཕྲད་པ་དང་སྒྲ་ཐོས་པ་ཙམ་གྱིས་གྲོལ་བར་བྱེད་དེ་འདིའི་ཆོས་ཀྱི་རྣམ་གྲངས་ནི་བཏགས་གྲོལ་གྱི་རྒྱུད། འདི་སྐད་བདག་གིས་བསྟན་པའི་དུས་གཅིག་ན། མཐོ་དམན་ཕྱི་ནང་མེད་གནས་སུ། །སྟོན་པ་ཀུན་དུ་བཟང་པོ་ཡིས། །སྟོན་པ་རྡོ་རྗེ་སེམས་དཔའ་ལ། །ཡབ་ཀྱི་དགོངས་པ་ཀུན་དུ་བཟང་། །ཨ་ཏི་རང་ཤུགས་ཚིག་དུ་བྱིན། །ཨེ་མ་འདི་འཛིན་སྐལ་བ་ཆེ། །འདི་ནི་རང་བྱུང་ཆེན་པོའོ། །ཞེས་སོགས་ཡབ་དང་ཡུམ་དང་གཉིས་མེད་ཀྱི་དགོངས་པ་ཀུན་དུ་བཟང་པོ་བཏགས་གྲོལ་གྱི་རྒྱུད་ཡིན་ནོ། །

སྐུའི་རྟེན་དེ་གང་གིས་མཐོང་བའི་ལུས་འོད་གསལ་དུ་གྲོལ་བར་བྱེད་ཏོ། །དེ་ལྟར་བསྟན་པའི་བཙས་དེ་དག་ནི་རང་བཞིན་རྫོགས་པ་ཆེན་པོའི་ལུང་རྟོགས་ཀྱི་བསྟན་པ་གར་ཡོད་དུ་གནས་པ་སྟེ། ཐལ་འགྱུར་ལས། བཀའ་གསང་ངེས་པ་བཅུ་བདུན་དང་། །བསྟན་པའི་གཟེར་དང་འཕྲུལ་ཡིག་༼ཐ༡༢བ༽བཅས། །སྤྲུལ་སྐུའི་ཞིང་ཁམས་ཐོག་མ་ལ། །སྟོན་པ་ཀུན་དུ་བཟང་པོ་ཡིས། །སྟུག་པོ་བཀོད་པའི་གནས་སུ་བཟུང་། །དེ་ནས་ལྕང་ལོ་ཅན་གྱི་གནས། །ཀུན་རིག་རྣམ་པར་སྣང་མཛད་ཀྱིས། །འདི་ཉིད་བཟུང་བས་རིགས་ལྔར་སྨིན། །དེ་འདས་ང་ཡིས་བཟུང་བ་ཡིས། །བརྟན་པའི་སྲོག་ཤིང་དམ་པ་ཡི། །སངས་རྒྱས་སྟོང་དང་རྩ་གཉིས་ནི། །འདི་ལ་བརྟེན་ནས་ངེས་པར་འབྱུང་། །ཞེས་སོགས་ཀྱིས་ཞིང་རེ་རེར་ཡང་སྣོད་ཀྱི་དབང་གིས་སྙིང་པོ་ལྡན་དང་རྫོགས་ལྡན་ཆེན་པོ་རྫོགས་ལྡན་དང་གསུམ་ལྡན་དང་གཉིས་ལྡན་རྩོད་ལྡན་དང་རྩོད་ལྡན་ཆེན་པོ་སྟེ་འབྱུང་བའི་དུས་བདུན་དེ་དག་གི་བར་རྣམས་ལ་མི་འབྱུང་བའི་དུས་བདུན་སྟེ་སྒྲོན་བསྐལ་བདུན་དང་མུན་བསྐལ་བདུན་ཞེས་ཀྱང་བྱ་ལ། དེ་ལྟར་དར་ནུབ་བཅུ་བཞི་པོ་རྫོགས་པ་ན་ཞིང་དེའི་ཆོས་འདིའི་གདུལ་བྱ་རྫོགས་པས་ཞིང་གཞན་དུ་འཕོ་བ་ཡིན་ལ་དེ་ཡང་སྔོན་སྟུག་པོ་བཀོད་པར་ཀུན་དུ་བཟང་པོས་བཟུང་། དེ་ནས་ལྕང་ལོ་ཅན་དུ་རྣམ་པར་སྣང་མཛད་ཀྱིས་བཟུང་། དེ་ནས་ཞིང་འདི་ཆགས་ནས་གནས་བསྐལ་གྱི་དང་པོ་སྟོན་པ་བཅུ་གཉིས་ལས་ཐོག་མའི་ཚེ་བཙས་གསུམ་པོ་འདིར་བབ་ཅིང་དེ་ནས་ཡ་ཐོག་རིང་མོའི་མཐའི་མའི་ཚེ་ལོ་བཅུ་པ་འདིའི་བར་ལ་ཞིང་ཁམས་འདིར་བསྟན་པ་ཇི་ལྟར་འཕར་ཚུལ་ཡང་། བྱང་གི་ཕྱོགས་ནི་གཡོ་བ་ལྡན། །བསྟན་པའི་སྒྲོན་མེ་དེར་གནས་སྟེ། །དཔལ་ལྡན་སྐྱོང་ཞེས་བྱ་བ་ཡི། །དགེ་སློང་དག་གིས་འཛིན་པར་འགྱུར། །དེ་ཡི་ཡོན་བདག་རྒྱལ་པོ་ནི། །ཛི་ན་མི་ཏྲ་ཞེས་བྱ་བས། །བསྟན་པ་གསལ་བའི་གཞི་མ་བྱེད། །ལོ་ནི་སྟོང་དང་སུམ་བརྒྱར་གནས། །དེ་ནས་མུན་པའི་བསྐལ་པ་ནི། །དྲུག་བཅུའི་བར་ལ་གནས་པའོ། །དེ་ནས་ལྷོ་ཕྱོགས་འཚལ་བ་སྐྱོབ། །ཅེས་སོགས་ལུང་བསྟན་པ་སྟེ། །

བྱང་ཕྱོགས་གཡོ་ལྡན་དུ་དགེ་སློང་དཔལ་ལྡན་སྐྱོང་སྦྱིན་༼ཐ༡༣ན༽བདག་རྒྱལ་པོ་ཛི་ན་མི་ཏྲ་དུས་ལོ་སྟོང་དང་སུམ་བརྒྱ་མུན་བསྐལ་དྲུག་བཅུའོ། །དེ་ནས་ལྷོ་ཕྱོགས་འཚལ་པ་སྐྱོོབ་ཏུ་དགའ་བའི་དཔལ་དང་ཁྱིམ་བདག་དགེ་བའི་དངོས་གྲུབ་ཀྱིས་ལོ་བརྒྱར་འཛིན་སྟེ་མུན་པའང་ལོ་བརྒྱ་དང་ཉི་ཤུའོ། །དེ་ནས་ཤར་ཕྱོགས་རྡོ་རྗེ་འབྱུང་བའི་རི་རྩེར་རྒྱལ་པོ་སཱུ་ཏྲ་སེ་ན་དང་བྲམ་ཟེ་ཛ་ཡ་ཨ་ཀ་རས་སྟོང་དང་བཞི་བརྒྱར་འཛིན་སྟེ་མུན་པ་ལོ་ལྔ་སྟོང་ངོ་། །དེ་ནས་ནུབ་ཕྱོགས་བྷ་ཏི་སེ་ལིར་དགེ་སློང་བདེ་བ་སྐྱོད་དང་དཔའ་བོ་འཇིགས་ཀྱིས་ལོ་སྟོང་འཛིན་ལ་ལྔ་སྟོང་དུ་མུན་པའོ། །དེ་ནས་འདི་ཉིད་དུ་བབས་སྟེ་ལོ་ལྔ་བརྒྱ་ལྔ་བཅུར་བློ་གྲོས་བཟང་པོ་དང་མཁའ་འགྲོ་མ་གསལ་བྱེད་མས་འཛིན་ལ། འདིའི་ཚེ་ལོ་བཅུ་པ་རྫོགས་ནས་འཇིག་རྟེན་གྱི་ཁམས་གཞན་དུ་འཕོ་བའོ། །བློ་གྲོས་བཟང་པོ་ནི་འདི་འཛིན་པ་ཐམས་ཅད་དང་ལོ་ལྔ་བརྒྱ་ནི་ལོ་ཆེན་སྟེ་ལྔ་བརྒྱ་ལྔ་བརྒྱར་ལོངས་པའོ་ཞེས་ཀློང་ཆེན་པས་བཤད་པ་ལྟར་ན་ལྔ་རྒྱ་ཕྲག་རེ་ལ་ལོ་རེར་བརྩི་བ་ཡིན་ནམ་སྙམ་མོ། །དེ་ཙམ་ཞིག་ཞིང་དེའི་མི་རྣམས་ལ་སྣང་ལ་གཞན་དུ་མཁའ་འགྲོའི་དོན་བྱེད་པའོ། །

ཁྱད་པར་འཛམ་གླིང་འདི་ཉིད་ཀྱི་དུས་བཅུ་བཞི་ནི། ཐལ་འགྱུར་ལས། བསྟན་པ་འཇིག་པའི་ཉེ་རྒྱུ་ནི། །དེ་དག་སོ་སོའི་གནས་དག་དུ། །གང་ཟག་ལོག་སྲེད་ཅན་ཞེས་བྱ། །དེ་དེ་དག་ནི་བསྟན་པ་ཀུན། །འཇིག་པར་བྱེད་པའི་ཉེ་རྒྱུ་ཡིན། །ཞེས་མུན་པར་བྱེད་པའི་གང་ཟག་སྤྱིར་བསྟན་ནས། འདི་ཉིད་དང་པོ་མུན་པའི་དུས། །ཛམྦུ་གླིང་གི་ནུབ་ཕྱོགས་སུ། །རྒྱལ་པོ་ལག་པ་སོར་མོ་དྲུག །མདུན་ན་སོ་ལྷག་སྔོན་པོ་ཡོད། །ལག་པ་གཡས་པའི་གྲུ་མོ་ལ། །རྨེ་བ་ནག་པོ་སྡིག་པའི་དབྱིབས། །རབ་ཏུ་འཇིགས་པ་ཡོད་པ་ཡིས། །སངས་རྒྱས་བསྟན་པ་མུན་པར་འགྱུར། །ལོ་ནི་དྲུག་བཅུའི་བར་ལ་འབྱུང་། །༼ཐ༡༣བ༽དེ་ནས་དཔལ་འཛིན་དང་པོས་འཛིན། །ཞེས་སོགས་ཀྱིས་བྱེ་བྲག་དུ་བསྟན་སྟེ།

དཔལ་འཛིན་དང་པོས་སྒྲོན་མེ་སྟོང་སུམ་བརྒྱ། དེ་ནས་བྱང་ཕྱོགས་སུ་གཟི་ལྡན་གྱི་རི་རྩེར་དགེ་སློང་གཟི་བརྗིད་ཅན་གཡས་པ་ལ་རྣ་བ་གཉིས་དང་མིག་ཟུར་གསུམ་མ་འགེབས་པ་ཅིག་གིས་མུ་སྟེགས་དང་རྩོད་ནས་མུན་པ་ལོ་དྲུག་བཅུ། དེ་ནས་བདེ་བའི་ལྷས་སྣང་བ་ལོ་བརྒྱ། དེ་ནས་བྱང་ཤར་ཆུ་བོ་རབ་མེད་ཀྱི་རྩར་རྒྱལ་པོ་མིག་གཅིག་པ་གྱད་ཀྱི་སྟོབས་ཅན་གྱིས་ལོ་དྲུག་བཅུ་མུན་པར་བྱེད། དེ་ནས་རང་རྒྱལ་གྱི་གཟུགས་ཅན་རྡོ་རྗེ་གདན་ནས་ནུབ་ཏུ་འབྱུང་བས་སྒྲོན་མེ་ལོ་བརྒྱ་དང་ཉི་ཤུ། དེ་ནས་ཡུལ་དབུས་སུ་གྲོང་གསེར་དུ་གནས་བརྟན་ལྕེ་རྩེ་གཉིས་པ་ལུས་ཐུང་བས་སྡེ་པ་རྩོད་དེ་མུན་པ་ལོ་དྲུག་བཅུ། དེ་ནས་ཤར་ལྷོ་ཀི་ཏའི་ཆུ་འགྲམ་དུ་དཔལ་གྱི་སེང་གེས་སྒྲོན་མེ་ལོ་སྟོང་བཞི་བརྒྱ། དེ་ནས་གངྒཱའི་འགྲམ་དུ་རྒྱལ་པོ་དཔུང་པ་ལྗང་གུ་ལ་རབ་བྱུང་གི་གཟུགས་སོར་བཞི་ཡོད་པས་ལོ་དྲུག་བཅུ་མུན་པ། དེ་ནས་བྲྀ་ཀ་མ་ལའི་གཙུག་ལག་ཁང་གི་བདག་པོ་གཞོན་ནུའི་མགོན་གྱིས་སྒྲོན་མེ་ལོ་སྟོང་། དེ་ནས་ལྷོ་ཕྱོགས་ཚངས་པའི་གྲོང་དུ་དམངས་རིགས་སེང་གེའི་མགོ་ཅན་སྐྱེས་ནས་ཟླ་གསུམ་ལོན་པ་ནས་མུན་པ་ལོ་དྲུག་བཅུ། དེ་ནས་བྱ་རྒོད་ཕུང་རིར་དགེ་སློང་མཛེས་བྱེད་གཞོན་ནུས་སྒྲོན་མེ་ལོ་ལྔ་བརྒྱ་ལྔ་བཅུ། དེ་ནས་ཁ་ཆེ་སྒྲ་ལྡན་གྱི་གྲོང་དུ་རིགས་ངན་གྱི་ནང་དུ་བྱ་ལུས་མི་གདོང་ཅན་སྐྱེས་ནས་ལོ་བཅུ་ནས་བཟུང་སྟེ་མུན་པ་ལོ་དྲུག་བཅུ། དེ་ནས་ཡུལ་དབུས་ནས་ཤར་དུ་དཔག་ཚད་ལྔ་འདས་པར་དགེ་སློང་ཤཱཀྱ་ཛི་ཀས་ལོ་བཅུ་འཛིན་སྟེ་འདིའི་དུས་ཚེ་ལོ་བཅུ་པ་རྫོགས་ནས་ཞིང་འདིའི་དར་ནུབ་བདུན་ཚང་སྟེ་དེ་སྲིད་ཆོས་འདིས་ཁྱིམ་པ་དང་རབ་བྱུང་གི་མི་ཇི་སྙེད་གྲོལ་བ་ཡང་། བཀོད་པ་ཆེན་པོའི་རྒྱུད་ལས།

ད་ནི་འདི་ནས་མི་གནས་ནས། །༼ཐ༡༤ན༽ཚེ་ལོ་དྲུག་བཅུ་ཡན་ཆད་ལ། །འབྲས་བུར་གྲོལ་བ་སྟོང་ཕྲག་གཅིག །འབྱུང་བར་ད་དེངས་དག་དུ་སྟེ། །ཞེས་སོགས་སྟེ་ཁྱིམ་པ་སྙེད་རབ་བྱུང་དེའི་ཕྱེད་དང་ལྷག་མ་བྱང་སེམས་ཚེ་ལོ་ལྔ་བཅུ་པའི་བར་དུ་སྐྱེས་པ་ཉིས་སྟོང་དང་སྤྱིར་བུད་མེད་ཤས་ཆེ་བ་འབུམ་ཕྲག་གཉིས་གྲོལ། སུམ་བཅུ་པའི་བར་དུ་བུད་མེད་འབུམ་ཕྲག་གཅིག་དང་སྐྱེས་པ་སྟོང་ཕྲག་ལྔ་གྲོལ་བ་སྟེ་འདི་ཐམས་ཅད་ནི་སེམས་ཆོས་སྐུ་དང་ལུས་འོད་ཀྱི་སྐུར་གྲོལ་བའི་གྲངས་བསྟན་པའོ། །

སྒྲོན་མེའི་བསྟན་པ་མཐའ་མ་ད་ལྟའི་འདི་ཉིད་འཛིན་པ་པོ་ལུང་བསྟན་པ་ནི་ཐལ་འགྱུར་ལས། ང་ནི་མྱ་ངན་འདས་འོག་དུ། །ནུབ་ཕྱོགས་ཨོ་ཌྱན་དག་གི་ཡུལ། །དྷ་ན་ཀོ་ཤའི་ལྷ་ལྕམ་ལ། །ཕ་མེད་བུ་སྟེ་བ་ཛྲ་ཧེ། །འདིས་ནི་དམ་པའི་བསྟན་པ་འཛིན། །ཞེས་དགའ་རབ་རྡོ་རྗེ་དང་། དེ་ཡི་རྗེས་འཛིན་ནུབ་ཀྱི་ཕྱོགས། །བྲམ་ཟེའི་ཕྲུ་གུ་སྐལ་ལྡན་པ། །མཉྫུ་ཤྲཱི་པ་ཏི་ཅེས། །ལོ་ནི་བདུན་བཅུ་རྩ་ལྔར་འཛིན། །ཞེས་འཇམ་དཔལ་བཤེས་གཉེན་དང་། །དེའི་རྗེས་སུ་སྐལ་ལྡན་ལ། །སོ་ཤ་གླིང་ཞེས་བྱ་བ་རུ། །ཁྱིམ་བདག་རིགས་སྐྱེས་ཤྲི་སིངྷ། །ཞེས་བྱ་བ་ཡིས་འཛིན་པར་འགྱུར། །ཞེས་ཤྲི་སིངྷ་དང་། དེ་རྗེས་འཛིན་པ་གདོལ་པའི་རིགས། །ཛྙ་ན་སཱུ་ཏྲས་འདི་ཉིད་འཛིན། །ཞེས་ཛྙ་ན་སཱུ་ཏྲ་དང་། དེ་རྗེས་འཛིན་པ་ཁྱིམ་བདག་རིགས། །ཕྱག་རྒྱ་རྒྱ་ཆེན་ངག་གིས་འཛིན། །ཞེས་བཱི་མ་ལ་རྒྱ་ཆེན་དང་མུ་དྲ་ཕྱག་རྒྱ་སྟེ་འདི་ལྟར་ན་བཱི་མ་ལུ་མུ་དྲ་དག་པར་ཀློང་ཆེན་པ་འཆད་ཏོ། །

དེ་ཡིས་རྗེས་ལ་རྒྱལ་པོའི་རིགས། །སྤྲུལ་པ་ཕྱག་བརྙན་བཅས་པས་འཛིན། །ཞེས་ཆོས་རྒྱལ་ཁྲི་སྲོང་ལྡེ་བཙན་དང་། ཉང་ཏིང་འཛིན་བཟང་པོ། གཡུ་སྒྲ་སྙིང་པོ། པངས་མི་ཕམ་མགོན་པོ་སོགས་སུ་སྣང་། དེ་ཡི་རྗེས་ལ་དགེ་སྦྱོང་གཟུགས། །ལྷུན་གྱི་རྒྱལ་མཚན་༼ཐ༡༤བ༽དག་གིས་འཛིན། །ཞེས་ལྡང་མ་ལྷུན་རྒྱལ། དེ་རྗེས་སིངྷ་ཤྲ་རས་འཛིན། །ཞེས་ལྕེ་བཙུན་སེང་གེ་དབང་ཕྱུག་འདི་མན་ནས་དགེ་སློང་དཔལ་ལྡན་རིག་འཛིན་ཀུ་མ་ར་ཛ་ཡིན་པར་དངོས་སུ་བསྟན་ནས་བློ་གྲོས་ཆེན་པོ་ཀློང་ཆེན་པ་ཉིད་དུ་བཞེད་པར་འདུག་ཀྱང་བར་དེ་དག་གོ་རིམ་མི་འབྱོར་བར་སྣང་ལ།

ལྕེ་བཙུན་གྱི་འོག་དུ། དེ་རྗེས་ས་ལ་གནས་པ་ཡི། །བྱང་ཆུབ་སེམས་དཔའ་དག་གིས་འཛིན། །ཞེས་སྣང་བ་འདིས་སྙིང་ཐིག་འཛིན་པའི་དམ་པ་མང་པོ་ཞིག་ལྷན་ཅིག་དུ་ལུང་བསྟན་པ་སྙམ་སྟེ་མཁའ་འགྲོ་སྙིང་ཐིག་ལས། ས་ལ་གནས་པའི་བྱང་སེམས་ཀྱིས། །རྒྱ་མཚོའི་བར་དུ་དཔལ་བར་བྱེད། །ཅེས་རྗེ་རང་བྱུང་པ་ལུང་བསྟན་པ་དང་ཡང་མཐུན་པར་སྣང་བས་རྗེ་རང་བྱུང་བ་དང་ཞང་སྟོན་ལ་སོགས་མང་པོ་ལུང་བསྟན་པར་གོའོ། །དེ་འོག་ལག་ན་རྡོ་རྗེ་ཡི། །སྤྲུལ་པ་བཛྲཱ་ཕ་ལས་འཛིན། །དེ་འོག་རྒྱལ་པོ་སེང་གེ་སྟེ། །བཟང་པོ་དག་གིས་འཛིན་པའོ། །དེ་འོག་སྒྲ་མཁས་དཔལ་འཛིན་ནོ། །དེ་འོག་ཡོ་གི་པྲ་བས་འཛིན། །དེ་འོག་རྒྱལ་པོ་ཁྲི་འོད་ཏོ། །དེ་འོག་དགེ་སློང་དཔལ་དང་ལྡན། །དེ་ནས་བློ་གྲོས་མཆོག་གིས་འཛིན། །དེ་ནས་མཁའ་འགྲོ་དཔལ་འཛིན་མས། །བསྟན་པ་འདི་ཉིད་བཟུང་ནས་ནི། །ཚེ་ལོ་བཅུ་པའི་དུས་ལ་དར། །དེ་ནས་མི་གནས་རང་ས་ན། །ཞེས་པ་འདི་རྣམས་ལས་ཕལ་ཆེར་སླར་འོང་དགོས་པ་སྙམ་ལ། བབས་ལུགས་ཆེན་མོར་ལོ་བརྒྱ་བརྒྱ་ན་བཱི་མ་ལའི་སྐུའི་བཀོད་པ་རེ་འབྱུང་བར་ལུང་བསྟན་དང་སྦྱར་ན་ལྡང་མ་མན་ཆོད་བཱི་མ་ལ་ཉིད་འབྱོན་པ་སྙམ་ལ། འོན་ཡང་ལོ་བརྒྱ་མི་སྤྱིར་བརྩིས་ནས་སྦྱར་བ་ཞིག་ཡིན་པ་སྙམ་དུ་སྐྱེས་སྟེ་དེས་ན་ཆོས་རྒྱལ་ཁྲི་སྲོང་དང་ཉང་དུས་མཉམ་ཡིན་མོད་ཀྱང་ཉང་དང་ལྡང་མའི་བར་དུ་མི་རབས་གསུམ་བཞི་ཡོད་པས་སྤྱིར་བརྩིས་ན་ལོ་བརྒྱ་རེ་ལ་རེ་རེ་འགྲིག་པ་ཅིག་ཏུ་དགོངས་པར་གདོན་མི་ཟ་ལ་༼ཐ༡༥ན༽སྒྲ་མཁས་དཔལ་འཛིན་ནི་ཀློང་ཆེན་པ་ཉིད་དུ་གོའོ། །

ཚེ་ལོ་བཅུ་པའི་འོག་དུ་འདིའི་གདུལ་སྐལ་རྫོགས་པས་བསྟན་པའི་བཙས་དང་བཅས་སྟེ་མཛེས་ལྡན་བཀོད་པའི་ཞིང་དང་། ཡངས་པ་སྐྱོབ་པའི་ཞིང་དང་། གཙུག་ཕུད་དབྱངས་ལྡན་གྱི་ཞིང་རྣམས་སུ་རིམ་པར་འཕར་ཞིང་དེ་རྣམས་ཀྱི་བསྟན་པ་བདུན་ཚན་རེ་རྫོགས་ནས་སྤྲུལ་སྐུའི་ཞིང་གངས་ཆེན་མཚོའི་ཐུགས་དཔལ་བེའི་ཐད་ཀྱི་འཇིག་རྟེན་སྟོངས་སྟེ་རྡོ་རྗེ་འཆང་ཆེན་པོའི་མཛད་པ་སྐོར་གཅིག་རྫོགས་ལ་སླར་དེའི་འཇིག་རྟེན་འོག་མ་ལ་བསྐལ་པ་ས་ཡ་དྲུག་འབུམ་དུ་འཕེལ་འགྲིབ་མེད་པར་གནས་པ་སོགས་ན་མཁའ་སྐྱེ་འགག་མེད་པ་ལ་སྤྲིན་སྐྱེ་འགག་དང་བཅས་པ་མི་འགལ་བའི་ཚུལ་གྱིས་ན་མཁའ་ཇི་སྲིད་པ་དེ་སྲིད་དུ་འཕྲིན་ལས་རྒྱུན་མི་ཆད་པའོ། །

དེ་ཡང་སྤྱིར་ཚེ་ལོ་དཔག་མེད་ནས་ཚེ་ལོ་སྟོང་གི་བར་ནི་སྐུའི་བསྟན་པའི་དུས། དེ་ནས་བདུན་བཅུའི་བར་གསུང་གི་བསྟན་པ། དེ་ནས་བཅུ་པའི་བར་ཐུགས་ཀྱི་བསྟན་པའི་དུས་ནི་སྤྱིར་བཏང་ཡིན་ལ། བྱེ་བྲག་དུ་བསྟན་པ་དངོས་ཀྱི་ཚད་ནི་སྐུའི་བསྟན་པ་ལོ་ལྔ་བརྒྱ་ལྔ་སྟོང་ཕྲག་གསུམ། གསུང་དང་ཐུགས་ནི་ལྔ་བརྒྱ་ལྔ་སྟོང་ཕྲག་རེའོ། །

དེ་ལ་སྐུའི་བསྟན་པའི་དུས་ན་རྡོ་རྗེ་ནི་ཨོ་ཌྱན་གྱི་ཡུལ་གྱི་ལན་ཚྭའི་རྒྱ་མཚོ་ལ་ཡོད་སྟེ་སྐབས་སུ་འོད་དང་སྒྲ་དང་དགེ་སློང་རྫུ་འཕྲུལ་ཅན་མང་པོའི་སྤྲུལ་པ་འབྱུང་ངོ་། །ཡི་གེ་དང་སྐུ་ནི་རྡོ་རྗེ་གདན་གྱི་དཔག་ཚད་ལྔ་བརྒྱའི་ན་མཁའ་ལ་བཞུགས་སྟེ་མཁའ་འགྲོ་མས་འཛིན་ཞིང་མཆོད་ཏོ། །གསུང་གི་བསྟན་པའི་དུས་ན་རྡོ་རྗེ་ནི་རི་མ་ལ་ཡ་ལག་ན་རྡོ་རྗེའི་གནས་ན་གནོད་སྦྱིན་རྣམས་ཀྱིས་ཕྱག་བྱེད་ཏོ། །ཡི་གེ་ནི་རྡོ་རྗེ་གདན་གྱི་སྟེང་གི་ན་མཁར་གནས་སོ། །སྐུ་ནི་འཛམ་གླིང་ཐམས་ཅད་དུ་འཕར་ཞིང་འགྲོ་ལ་སྐབས་སུ་བསྟན་པ་ལ་གནོད་པ་བྱུང་ཚེ་ཞལ་ནས་ཧཱུྃ་སྒྲ་དང་སྤྱན་ལས་མེ་བྱུང་བས་ཟློག་གོ །ཐུགས་ཀྱི་བསྟན་༼ཐ༡༥བ༽པའི་དུས་ན་རྡོ་རྗེ་ནི་རྡོ་རྗེ་གདན་གྱི་ན་མཁར་གནས་ལ་ཡི་གེ་རབ་ཏུ་ཁྲོས་པས་དྲང་སྲོང་གི་ཕུག་ན་གནས། སྐུ་ནི་སུམ་བཅུ་རྩ་གསུམ་གྱི་གནས་ལག་ན་རྡོ་རྗེའི་ཁང་བརྩེགས་ཅེས་བྱ་བའི་ཡང་ཐོག་ན་གནས་སྟེ་དེ་ལྟར་རང་བྱུང་གི་རྟེན་འདི་གསུམ་གྱིས་འཛམ་གླིང་འདི་གཞན་ལས་ཁྱད་པར་དུ་འཕགས་སོ། །

དེ་ལ་སྤྱིར་ཐུན་མོང་སྡེ་སྣོད་གསུང་བའི་ཆ་ནས་བསྐལ་བཟང་འདི་ལ་སྟོན་པ་སྟོང་ཡིན་མོད་ཀྱང་འབྲས་བུ་གསང་སྔགས་རྫོགས་པ་ཆེན་པོ་སྟོན་པའི་དབང་དུ་བྱས་ནས་སྟོན་པ་བཅུ་གཉིས་སྟེ།

རིག་པ་རང་ཤར་ཆེན་པོའི་རྒྱུད་ལས། ཐོག་མ་མེད་པའི་དུས་ཀྱི་ཚེ། །དེ་ཡི་ནོར་བུ་རིན་ཆེན་སྟོར། །ནོར་བུ་སྟོར་བའི་རང་བཞིན་གྱིས། །སྣང་མུན་གཉིས་ཀྱི་མཚམས་ནས་འོངས། །རྐྱེན་བཞི་དམིགས་པ་མ་དག་པས། །དགའ་ལྡན་བརྩེགས་པའི་ཡུལ་དུ་འོངས། །རྟེན་ནི་པདྨ་དག་པ་ཡིན། །གསང་སྔགས་རྒྱུད་ཆེན་བསྟན་པ་བཙུགས། །ཉེ་བའི་འཁོར་ནི་མི་འཁྲུགས་པའོ། །རྒྱུད་ཀྱི་རྒྱལ་པོ་ཐལ་འགྱུར་བཤད། །ཅེས་སོགས་དང་ཨ་ཏི་བཀོད་པའི་རྒྱུད་བཱི་མ་ལས་གཡུ་ཡིག་ཅན་དུ་དྲངས་པ་ལྟར། དང་པོ་ཚེ་ལོ་དཔག་མེད་ཀྱི་དུས་ཡུལ་དགའ་ལྡན་བརྩེགས་པར་སྔོན་གྱི་སྨོན་ལམ་རྗེས་སུ་དྲན་པས་སྟོན་པ་ཁྱེའུ་སྣང་བ་བསམ་གྱིས་མི་ཁྱབ་པ་ཅེས་བྱ་བ་པདྨ་གསེར་གྱི་མདོག་ཅན་སྟོང་གི་དབུས་མ་ལས་བརྫུས་སྟེ་འཁྲུངས་ཤིང་པདྨ་སྟོང་པར་ང་དང་འདྲ་བའི་སྤྲུལ་སྐུ་སྟོང་སྣང་བ་ནི་བསྐལ་བཟང་གི་སངས་རྒྱས་སྟོང་འབྱུང་བའི་ལྟས་དང་ན་མཁའ་འོད་ཀྱི་སྐར་མ་འབུམ་ཕྲག་དྲུག་བཅུ་རྩ་བཞི་སྣང་བ་རྫོགས་ཆེན་གྱི་རྒྱུད་དེ་ཙམ་འབྱུང་བའི་ལྟས་སུ་བྱུང་ལ་འོད་ཆེར་གསལ་བའི་སྐར་མ་བཅུ་བདུན་བྱུང་བ་ནི་རྒྱུད་ཀྱི་གཙོ་བོ་བཅུ་བདུན་གྱི་ལྟས་སོ། །དེ་ལྟར་འཁོར་ལྟ་བུར་སྣང་བའི་སངས་རྒྱས་སྟོང་དང་རྩ་གཉིས་ལ། སྒྲ་ཐལ་འགྱུར་གྱི་རྒྱུད་ལྷའི་བྱེའི་མཆུ་འགྱུར་གྱི་སྐད་ཀྱིས་བསྟན་སྟེ་ལྷའི་བུ་ཉི་མ་རབ་ཏུ་སྣང་བྱེད་དང་དགའ་༼ཐ༡༦ན༽བྱེད་དབང་ཕྱུག་ཞེས་བྱ་བ་སེམས་དཔའ་གཉིས་ཀྱིས་བསྡུས་སོ། །

གཉིས་པ་ཚེ་ལོ་བྱེ་བ་གཅིག་གི་ཚེ་སྟོན་པ་ཁྱེའུ་འོད་མི་འཁྲུགས་པ་ཉིད་འོད་ལྔའི་སྒོ་ང་ལས་འཁྲུངས་སྟེ་འཁོར་མཁའ་འགྲོ་མ་འབུམ་ཕྲག་གཉིས་ལ་སྐུ་གསུང་ཐུགས་ཡོན་ཏན་འཕྲིན་ལས་ཀྱི་རྒྱུད་ལྔ་ཁྱབ་འཇུག་ཟུར་ཕུད་ལྔ་པའི་སྐད་ཀྱིས་བསྟན་སྟེ་ཆོས་འདིས་གྲོལ་བའི་བུད་མེད་དེ་ཙམ་ཞིག་འབྱུང་བའི་ལྟས་སོ། །གསུམ་པ་ཚེ་ལོ་འབུམ་གྱི་ཚེ་གནས་དྲོད་གཤེར་འདུས་པ་འོད་དཀྱིལ་སྤུངས་པར་སྟོན་པ་འཇིགས་པ་སྐྱོབ་པའི་ཡིད་ཀྱིས་བྱང་ཆུབ་སེམས་དཔའ་འབུམ་ཕྲག་དྲུག་ལ་རླུང་གི་སྒྲ་མ་ར་ཤ་ཤུ་ལས་དྲངས་ནས་འཁོར་བ་དོང་སྤྲུགས་ལ་སོགས་པའི་རྒྱུད་གསུངས་སྟེ་སྐྱེས་པ་དེ་སྙེད་ཅིག་འདིས་གྲོལ་བའི་ལྟས་སོ། །བཞི་པ་ཚེ་ལོ་བརྒྱད་ཁྲི་པའི་ཚེ་གནས་ཆགས་འབྱུང་མངལ་དུ་སྣང་བར་སྟོན་པ་གཞོན་ནུ་རོལ་པས་རྣམ་པར་རྩེ་བས་འཁོར་གནོད་སྦྱིན་སྟོང་ལ་སེམས་སྡེ་རྩ་བའི་རྒྱུད་ལྔ་དང་ཡན་ལག་གི་རྒྱུད་དྲུག་སྟེ་བཅུ་གཅིག་བསྟན། ལྔ་པ་ནི་ཚེ་ལོ་བདུན་ཁྲི་པའི་ཚེ་སུམ་བཅུ་རྩ་གསུམ་གྱི་གནས་འཚོ་བྱེད་གཞོན་ནུའི་ལྡུམ་རར་དྲུག་པ་རྡོ་རྗེ་འཆང་གིས་འཁོར་སངས་རྒྱས་རབས་བདུན་དུ་སྣང་བ་རང་བཀོད་ནས་འབད་བཅས་འབད་མེད་གཉིས་ཀ་དང་ལྡན་པ་སྟེ་ཕར་ཕྱིན་དྲུག་གསུམ་བཅོ་བརྒྱད་ཀྱི་ཆོས་གསུངས། དྲུག་པ་ཚེ་ལོ་དྲུག་ཁྲི་པའི་ཚེ་རི་རབ་བྱང་ཤར་གྱི་བང་རིམ་སྟེང་དུར་ཁྲོད་མེ་རི་འབར་བར་སྟོན་པ་གཞོན་ནུ་དཔའ་བོ་སྟོབས་ལྡན་ཞལ་གསུམ་ཕྱག་དྲུག་ན་རིགས་དྲུག་གི་གྲོང་ཁྱེར་འཛིན་པ་ཅིག་གིས་བྱང་སེམས་སྤྲིན་གྱི་ཤུགས་ཅན་སོགས་བདུན་དང་མཁའ་འགྲོ་དང་ལྷ་ཀླུ་དཔག་མེད་ལ་རིག་པ་རང་ཤར་ཆེན་པོའི་རྒྱུད་ལ་སོགས་པ་གསུངས། བདུན་པ་ནི་ཚེ་ལོ་ཁྲིའི་དུས་སྟོན་པ་དྲང་སྲོང་ཁྲོས་པའི་རྒྱལ་པོ་ཕྱག་གཉིས་མདབ་བཟང་གི་བུ་འཛིན་པས་སྲིན་པོའི་ཡུལ་དུ་ལུའི་སྒྲ་དང་ལྡན་པའི་ཕུག་དུ་སྲིན་པོ་བྱེ་བ་༼ཐ༡༦བ༽གཅིག་ལ་འདུལ་བའི་རྒྱུད་བཅུ་ལ་སོགས་པ་བསྟན། བརྒྱད་པ་ཚེ་ལོ་ལྔ་སྟོང་བའི་ཚེ་བྱ་རྒོད་ཕུང་པོའི་རིར་སྟོན་པ་དགྲ་བཅོམ་པ་གསེར་འོད་དམ་པས་ཉན་ཐོས་གྲངས་མེད་པ་ལ་འདུལ་བ་ཁྲི་ཕྲག་དཔག་མེད་གསུངས། དགུ་པ་ཚེ་ལོ་སྟོང་གི་དུས་སོག་པོ་གཡུའི་སྨིན་མ་ཅན་གྱི་ཡུལ་དུ་སྟོན་པ་བརྩེ་བས་རོལ་བའི་བློ་གྲོས་ཀྱིས་བྱང་ཆུབ་སེམས་དཔའ་དཔག་མེད་ལ་ཕྲ་རྒྱུད་བདུན་ལ་སོགས་པ་གསུངས། བཅུ་པ་ཚེ་ལོ་ལྔ་བརྒྱ་བའི་ཚེ་བྱ་རྒོད་ཕུང་རིར་སྟོན་པ་འོད་སྲུང་སྒྲེས་པོས་སྐར་མ་འོད་བཟང་སོགས་བདུན་ལ་ལུང་ཨ་ནུ་སོགས་ཁྲི་ཕྲག་བརྒྱད་བསྟན། བཅུ་གཅིག་པ་ནི་ཚེ་ལོ་སུམ་བརྒྱ་བའི་ཚེ་རྡོ་རྗེ་གདན་དུ་སྟོན་པ་མངོན་རྫོགས་རྒྱལ་པོས་རིགས་གསུམ་མགོན་པོ་ལ་ངེས་པའི་དོན་འབའ་ཞིག་གསུངས། བཅུ་གཉིས་པ་ནི་ཚེ་ལོ་བརྒྱ་པའི་དུས་ཝ་ར་ཎ་སི་ལ་སོགས་པར་སྟོན་པ་ཤཱཀྱའི་དབང་པོ་ཉིད་ཀྱིས་ཐེག་པའི་རིམ་པ་རྣམས་གསུངས་པ་སྟེ་སྟོན་པ་བཅུ་གཉིས་སོ། །

ཅི་བསྐལ་བཟང་འདིར་སྔོན་བྱོན་པའི་སངས་རྒྱས་འཁོར་བ་འཇིགས་ལ་སོགས་པ་མི་འདྲེན་པར་མ་གྲགས་པ་དེ་དག་འདྲེན་པ་ཅི་ཞེ་ན། འདུས་པ་སོགས་ཀྱང་སངས་རྒྱས་ཤཱཀྱ་ཐུབ་པ་དང་མཐའ་མ་མོས་པ་མ་གཏོགས་པ་བསྐལ་བཟང་གི་སངས་རྒྱས་གཞན་ལ་ཐུན་མོང་གི་གདུལ་བྱ་སྔགས་ཀྱི་ཐེག་པ་མི་འབྱུང་བར་བཤད་པ་ཉིད་དང་ཁྱད་མེད་པར་རྫོགས་པ་ཆེན་པོ་ཉིད་གདུལ་བྱ་ལ་ཇི་ལྟར་སྣང་བ་བརྗོད་པ་ཡིན་ལ་འཇམ་དཔལ་རྩ་བའི་རྒྱུད་སྔོན་ཚེ་ལོ་དཔག་དུ་མེད་པའི་དུས་གཙང་མའི་གནས་སུ་གསུངས་པར་བཤད་པ་བཞིན་ནོ། །

དེ་ལྟར་སྐུ་གསུམ་པོ་རེ་རེ་ལ་ཡང་སྐུ་གསུང་ཐུགས་ཀྱི་མཛད་པ་གསུམ་རེ་དང་དེ་རེ་རེ་ལ་ཕྱི་ནང་གསང་བ་ཡང་གསང་གི་མཛད་པ་བཞི་རེ་ཡོད་པས་སྐུ་གསུམ་པོ་རེ་རེ་ལ་སོ་སོའི་མཛད་པ་སོ་དྲུག་རེར་རྣམ་པར་འཇོག་ལ། སྟོན་པ་བཅུ་གཉིས་ལ་ཕུན་༼ཐ༡༧ན༽ཚོགས་ལྔ་རེ་སྦྱར་བས་ཆོས་ཀྱི་རྣམ་གྲངས་དྲུག་བཅུ་ཞེས་བྱ་ལ་སྤྱིར་ཆོས་ཀྱི་རྣམ་གྲངས་དགུ་བཅུ་རྩ་དྲུག་དང་ལྡན་ན་བསྟན་པའི་གཙོ་བོ་ཞེས་བྱ་ཞིང་མི་ལྡན་ན་ཁོལ་བུའི་སྟོན་པ་ཅེས་བྱ་ལ། དེ་ཡང་གནས་མི་འདྲ་བ་བཅུ་གཉིས་སུ་སྟོན་པ་སྐུ་མདོག་དང་ཕྱག་མཚན་མི་འདྲ་བ་བཅུ་གཉིས་སུ་བྱོན་སྟེ་གདུལ་བྱ་རིས་མི་འདྲ་བ་བཅུ་གཉིས་ཀྱི་ངོར་མཛད་པ་མི་འདྲ་བ་བཅུ་གཉིས་སྣང་བ་སྐུའི་བསྟན་པ་དང་། དེས་ཆོས་མི་འདྲ་བ་བཅུ་གཉིས་བསྟན་པས་གདུལ་བྱའི་ངག་གི་འཆིང་བ་བཅུ་གཉིས་འགྲོལ་བ་གསུང་གི་བསྟན་པ་དང་། ཐུགས་ཀྱི་དགོངས་པ་མི་འདྲ་བ་བཅུ་གཉིས་ཀྱིས་གདུལ་བྱའི་རྟོག་པ་མི་འདྲ་བ་བཅུ་གཉིས་འགྲོལ་བ་ཐུགས་ཀྱི་བསྟན་པ་སྟེ་དེ་ལྟར་བཅུ་གཉིས་ཚན་བརྒྱད་ཀྱིས་ཆོས་ཀྱི་རྣམ་གྲངས་དགུ་བཅུ་རྩ་དྲུག་གོ །དེ་ལྟར་སྐུ་གསུམ་དང་སྟོན་པ་བཅུ་གཉིས་ལ་སོགས་དང་སླད་ནས་འབྱོན་པའི་སངས་རྒྱས་བྱམས་པ་ལ་སོགས་པ་རྣམས་ཀྱང་རྣམ་པ་ཐ་དད་པར་བསྟན་ཡང་རང་བཞིན་ཐ་མི་དད་པའི་ཕྱིར་རྒྱལ་བ་དགོངས་པའི་བརྒྱུད་པ་ཅེས་བྱའོ། །

སྟོན་པ་མྱ་ངན་ལས་འདས་ནས་ལོ་སུམ་བརྒྱ་དང་དྲུག་བཅུ་ན་ཨོ་ཌྱན་གྱི་ཡུལ་དྷ་ན་ཀོ་ཤའི་གླིང་བཀྲ་ཤིས་བདེ་བརྩེགས་ཀྱི་གཙུག་ལག་ཁང་ཞེས་བྱ་བ་གཙུག་ལག་ཁང་སྟོང་དང་དྲུག་བརྒྱའི་འཁོར་དང་ལྡན་པ་ཡོད་པ་ན་རྒྱལ་པོ་ཨུ་པ་རཱ་ཛཱ་དང་བཙུན་མོ་འོད་ལྡན་མའི་སྲས་མོ་མིའི་ལུས་ལས་འདས་པའི་དགེ་སློང་མ་གཞོན་ནུ་མ་ཞིག་རྒྱ་མཚོའི་གླིང་ན་བསམ་གཏན་བྱེད་པ་ན་མི་དཀར་པོ་འོད་དང་ལྡན་པ་ཅིག་གིས་ཤེལ་གྱི་བུམ་པ་ཡིག་ལྔས་སྤྲས་པ་ཅིག་ཨོཾ་ཨཱཿཧཱུྃ་སྭཱ་ཧཱ་ཞེས་སྤྱི་བོར་བཞག་སྟེ་དབང་སྐུར་བས་ལུས་བདེ་བས་གང་འོད་ཀྱིས་ཁམས་གསུམ་དུས་གཅིག་ལ་གསལ་བར་རྨིས་སྟེ་སད་ནས་བཤད་པ་ན་གཡོག་མོ་མཁའ་འགྲོ་མ་བུརྞེ་མི་ལུས་བཟུང་བ་དེ་ན་དེ་ཉིད་ལ་སངས་རྒྱས་ཀྱི་སྤྲུལ་པ་ཅིག་འཁྲུང་བའི་རྟགས་ལགས་སོ་༼ཐ༡༧བ༽ཟེར་སྟེ་རྡོ་རྗེ་སེམས་དཔའི་སྐུའི་བཀོད་པ་ལྷའི་བུ་ཀུན་དགའ་སྙིང་པོ་ཉིད་ལྷུམས་སུ་ཞུགས་སྟེ་ཅི་ཞིག་ན་ཁྱེའུ་འོད་དང་ལྡན་པ་ཅིག་རྩིབ་མའི་གོ་བར་ནས་བཙས་པས་སྐྲག་སྟེ་ཐལ་ཁུང་དུ་བོར་བས་འོད་དང་སྒྲ་དང་མེ་ཏོག་གི་ཆར་བྱུང་བས་ཕྱུང་བ་ན་མ་ཉམས་པར་འདུག་པས་ཁྲུས་གསོལ་བས་ལྷ་དང་མཁའ་འགྲོས་མཆོད་ཅིང་བསྟོད་ནས་དགའ་རབ་རྡོ་རྗེ་ཞེས་གྲགས་ཤིང་མྱུར་བར་སྐུ་རྫོགས་སྟེ་ལོ་བདུན་པ་ལ་པཎྜིཏ་ལྔ་བརྒྱ་དང་རྩོད་པ་བྱས་པས་སུས་ཀྱང་མ་ཐུབ་སྟེ་སྤྲུལ་པར་རིག་ནས་ཞབས་སྤྱི་བོར་བླངས། དེ་ནས་བྱང་ཕྱོགས་ཉི་མ་རབ་ཏུ་སྣང་བྱེད་ཀྱི་རི་བྲག་ཡི་དྭགས་དྲག་པོ་གནས་པར་འཇག་སྤྱིལ་དུ་ལོ་གསུམ་བཅུ་རྩ་གཉིས་ཏིང་འཛིན་མཛད་པས་ས་གཡོས་ཤིང་མུ་སྟེགས་ཀྱི་བསྟན་པ་ཉམས་པར་བྱས་ཅེས་པའི་སྒྲ་བྱུང་། ཕྱུགས་རྫི་རྣམས་ཀྱིས་ཏིང་ངེ་འཛིན་ལས་སློང་མ་ནུས་པ་མུ་སྟེགས་ཀྱི་རྒྱལ་པོས་ཐོས་སྟེ་གཤེད་མ་བཏང་བས་སྐུ་ཉི་ཞུར་ལྟར་སྣང་བས་གནོད་མ་ནུས་སྟེ་སླར་ན་མཁའ་ལ་སྤྲིན་གྱི་གསེབ་ཏུ་གཤེགས་པས་དད་པར་གྱུར་སྟེ་སངས་རྒྱས་ཀྱི་བསྟན་པ་ལ་བཀོད། སྔོན་གི་སྟོན་པ་རྣམས་ཀྱིས་གསུངས་པའི་སྡེ་སྣོད་དང་རྫོགས་པ་ཆེན་པོ་འབུམ་ཕྲག་དྲུག་བཅུ་རྩ་བཞི་ཐུགས་ལ་མངའ་བ་དེ་རྡོ་རྗེ་སེམས་དཔས་མངོན་སུམ་དུ་གནང་བ་བྱིན་ནས་མ་ལ་ཡའི་རྩེར་རྡོ་རྗེ་དབྱིངས་ཀྱི་མཁའ་འགྲོ་མ་དང་ཡོན་ཏན་མཐའ་ཡས་པའི་མཁའ་འགྲོ་མ་དང་གསུམ་གྱིས་གླེགས་བམ་དུ་བཀོད། མཁའ་འགྲོ་མ་སེམས་ལྡན་མ་མཆོད་པ་པོར་རྗེས་སུ་གནང་སྟེ་མཁའ་འགྲོ་མངོན་བྱུང་གི་ཕུག་དུ་བཞུགས་སོ། །དེ་ནས་སློབ་དཔོན་ཉིད་རྡོ་རྗེ་གདན་གྱི་བྱང་ཤར་དཔག་ཚད་ལྔ་ན་དུར་ཁྲོད་གསིལ་བའི་ཚལ་ཡོད་པར་ཁྱབ་འཇུག་གི་བུ་མོ་གཅེར་བུ་ལ་ཆིབས་སྟེ་བྱོན་ནས་དབུས་ཀྱི་མཆོད་རྟེན་གྱི་རྩར་མཁའ་འགྲོ་མ་རྣམས་ལ་ཆོས་སྟོན་ཏོ། །

དེའི་ཚེ་རྡོ་རྗེ་གདན་གྱི་ནུབ་ཕྱོགས་རིམ་པ་གཉིས་པའི་གྲོང་ན་བྲམ་ཟེའི་རིགས་འཇམ་དཔལ་བཤེས་གཉེན་ཞེས་བྱ་བ་རིག་པའི་གནས་༼ཐ༡༨ན༽ལྔ་མཐར་ཕྱིན་པ་ཅིག་ལ་འཇམ་དཔལ་རྣོན་པོས་ལུང་བསྟན་སྟེ་གསིལ་བའི་ཚལ་དུ་བྱོན་ནས་ལོ་དོན་ལྔར་ཆོས་མཉན་སྟེ་སངས་རྒྱས་མྱ་ངན་ལས་འདས་ནས་ལོ་ལྔ་བརྒྱ་དང་བཞི་བཅུ་ལོན་པའི་ཚེ་ཆུ་བོ་དན་ཏིག་གི་མགོར་དགའ་རབ་རྡོ་རྗེ་འོད་ཕུང་དུ་ཡལ་སྟེ་འོད་ཀྱི་དཀྱིལ་ནས་འདས་རྗེས་ཀྱི་གླེགས་བམ་བབས་པ་གཟིགས་པ་ཙམ་གྱིས་འཇམ་དཔལ་བཤེས་གཉེན་ཉིད་དགའ་རབ་རྡོ་རྗེ་དང་རྟོགས་པ་མཉམ་པར་གྱུར་སྟེ་རྫོགས་པ་ཆེན་པོ་འབུམ་ཕྲག་རྩ་བཞི་བསྡུས་ནས་གནས་པ་སེམས་ཀྱི་སྡེ། བྱ་བྲལ་ཀློང་གི་སྡེ། གནད་མན་ངག་གི་སྡེ་དང་གསུམ་དུ་ཕྱེ། གནད་ལས་ཟབ་པ་སྙིང་གི་ཐིག་ལེའི་སྐོར་ལ་བཤད་རྒྱུད་དང་རྣར་རྒྱུད་གཉིས་སུ་ཕྱེ་ནས་རྣར་རྒྱུད་མཆན་དུ་བཏབ། བཤད་རྒྱུད་སྙིང་གི་ཐིག་ལེ་དཔེལ་བའི་གནས་མ་རྙེད་ནས་རྡོ་རྗེ་གདན་དུ་སྦས། སློབ་དཔོན་ཉིད་རྡོ་རྗེ་གདན་གྱི་ནུབ་ཕྱོགས་དུར་ཁྲོད་སོ་ས་གླིང་དུ་ལོ་བརྒྱ་དང་རྩ་དགུར་བཞུགས་སོ། དེའི་ཚེ་རྒྱ་ནག་གི་ཡུལ་དུ་ཁྱིམ་བདག་གི་བུ་ཤྲཱི་སིངྷ་ཞེས་བྱ་བ་རིག་གནས་ལ་མཁས་པ་ཅིག་ལ་སྤྱན་རས་གཟིགས་ཀྱིས་འཇམ་དཔལ་བཤེས་གཉེན་གྱི་དྲུང་དུ་སོང་ཞིག་པར་ལུང་བསྟན། དེས་ཀྱང་མྱུར་དུ་རྟོགས་པར་བྱ་བའི་ཕྱིར་གསང་སྔགས་མཐའ་དག་སྦྱངས་ཤིང་རབ་ཏུ་བྱུང་། སླར་ཡང་ཐུགས་རྗེ་ཆེན་པོས་བསྐུལ་སྟེ་ཚེའི་རིག་འཛིན་དང་རྫུ་འཕྲུལ་བསྒྲུབས་ནས་འཇམ་དཔལ་བཤེས་གཉེན་དང་མཇལ་སྟེ་ལོ་ཉེར་ལྔར་བསྟེན། སངས་རྒྱས་མྱ་ངན་ལས་འདས་ནས་ལོ་བརྒྱད་བརྒྱ་སུམ་བཅུ་འདས་པའི་ཚེ་སློབ་དཔོན་འོད་ཕུང་དུ་ཡལ་སྟེ་འདས་རྗེས་ཤྲཱི་སིངྷའི་ཕྱག་དུ་བབས་པས་རྟོགས་པ་མཉམ་པར་གྱུར། དེ་ནས་ལོ་བརྒྱ་དང་ཉེར་ལྔ་ན་འཇམ་དཔལ་བཤེས་གཉེན་ཉིད་ནུབ་ཕྱོགས་སུ་པདྨ་ལས་བརྫུས་སྟེ་སྐྱེས་ནས་འཇམ་དཔལ་བཤེས་གཉེན་ཕྱི་མར་གྲགས་སྟེ་འདིས་སློབ་དཔོན་པདྨ་འབྱུང་གནས་ལ་གསང་སྔགས་མཐའ་དག་བསྟན་ཞིང་། ཨཱརྱ་དེ་ཝ་ལ་གདམས་པ་སྙིང་ཐིག་༼ཐ༡༨བ༽བསྟན་པས་འོད་དུ་ཡལ་ལོ། །འདིས་སངས་རྒྱས་ཡེ་ཤེས་ཞབས་རྗེས་སུ་བཟུང་སྟེ་འཇམ་དཔལ་ཞལ་ལུང་ནི་རྫོགས་པ་ཆེན་པོ་དང་ཐ་མི་དད་པར་འགོས་གཞོན་ནུ་དཔལ་འཆད་ཏོ། །

འཇམ་དཔལ་བཤེས་གཉེན་འདས་པའི་འོག་དུ་ཤྲཱི་སིངྷས་མན་ངག་གི་དཔེ་ཕྱུང་ནས་ཐིག་ལེའི་སྐོར་ལ་ཕྱི་སྐོར་ནང་སྐོར་གསང་སྐོར་གསང་བ་བླ་ན་མེད་པའི་སྐོར་སྟེ་བཞིར་ཕྱེ་ནས་སྔ་མ་གསུམ་གཏེར་དུ་སྦས། གསང་བ་བླ་ན་མེད་པ་ནི་ཉིད་ཀྱི་ཐུགས་ལ་གབ་པ་ལས་སླར་མཁའ་འགྲོས་ལུང་བསྟན་སྟེ་དེ་ཉིད་དུ་སྦས། ཉིད་གསིལ་སྦྱིན་གྱི་དུར་ཁྲོད་ཏུ་བཞུགས་སོ། །

དེའི་ཚེ་རྒྱ་གར་ནུབ་ཕྱོགས་སུ་ཁྱིམ་བདག་གི་བུ་ལས་རབ་ཏུ་བྱུང་བ་བི་མ་ལ་མི་ཏྲ་དང་ཤར་ཕྱོགས་སུ་གདོལ་པའི་རིགས་ལས་རབ་ཏུ་བྱུང་བ་ཛྙཱ་ན་སཱུ་ཏྲ་ཅེས་བྱ་བ་མཁས་པ་མཐར་ཕྱིན་པ་གཉིས་རྡོ་རྗེའི་གདན་ན་པཎ་ཆེན་ལྔ་བརྒྱའི་གཙོ་བོར་བཀུར་ཞིང་སྔོན་དཔུན་དུ་གྱུར་པས་གཉི་ག་ཐུགས་ཤིན་དུ་གཅུགས་པར་གནས་པ་ལས་སྐྱོ་སེང་ལ་བྱོན་པའི་སར་ན་མཁའ་ལ་རྡོ་རྗེ་སེམས་དཔའ་བྱོན་སྟེ་ཁྱེད་གཉིས་སྐྱེ་བ་ལྔ་བརྒྱར་པཎྜི་ཏར་གྱུར་ནས་ཆོས་སྤྱད་ཀྱང་ཅི་ཡང་མ་ཐོབ་ཀྱིས་ཚེ་འདིར་འཚང་རྒྱ་བར་འདོད་ན་རྒྱ་ནག་བྱང་ཆུབ་ཤིང་དྲུང་གི་ལྷ་ཁང་དུ་སོང་ཞིག་པར་བསྐུལ་བ་ན་བཱི་མ་ལ་བརྩོན་འགྲུས་ཆེ་བས་དེ་མ་ཐག་བྱོན་སྟེ་རྣ་རྒྱུད་དང་ཕྱི་ནང་གསང་གསུམ་གྱི་མན་ངག་གཉན་ནས་ཚིམ་སྟེ་རྒྱ་གར་དུ་ལོག །ཛྙཱ་ན་སཱུ་ཏྲ་དང་མཇལ་བས་ལུང་བསྟན་དྲན་སྟེ་སངས་རྒྱས་ཀྱི་སྤྲུལ་པ་དེ་ད་ལྟ་བཞུགས་སམ་དྲིས་ནས་དེ་མ་ཐག་བྱོན་སྟེ་བྱིན་རླབས་ཀྱིས་ཉིན་གཅིག་ལ་ཟླ་བ་དགུའི་ལམ་བགྲོད་དེ་སླེབ་པ་ན་བུད་མེད་མཛེས་མ་ཆུའི་བུམ་པ་ཁུར་བ་ཞིག་གིས་བཀྲ་ཤིས་ཁྲི་སྒོར་སོང་ཞིག་པར་ལུང་བསྟན། དེར་ཕྱིན་པ་ན་མཁའ་འགྲོ་མ་སྤྱོད་མས་དུར་ཁྲོད་གསིལ་སྦྱིན་དུ་སོང་ཞིག་པར་ལུང་བསྟན་སྟེ་ཕྱིན་པ་ན་ཤྲཱི་སིངྷ་ཐོད་པའི་ཁང་བརྩེགས་ཀྱི་ནང་ནས་ཁྱབ་འཇུག་གི་སྟན་ལས་བཞེངས་སྟེ་ཕྱག་སོར་མོ་གསུམ་གྱེན་ལ་ཕྱར་བས་ལོ་གསུམ་ན་༼ཐ༡༩ན༽གནང་བར་གོ་སྟེ་དེའི་བར་བླ་མའི་ཁོལ་པོ་མཐའ་དག་བྱས། དེ་ནས་ལོ་དགུར་རྣ་རྒྱུད་དང་ཕྱི་ནང་གསང་གསུམ་གནང་སྟེ་འདི་ལ་དཔེ་ཞིག་ཡོང་ཐང་སྙམ་པ་ན་དཔེ་རྣམས་ཕྱུང་སྟེ་གནང་། ཐུགས་ཚིམ་ནས་འགྲོ་བར་ཆས་པ་ན་ཚིམ་མམ་གསུངས། ཚིམ་ལགས་ཞུས་པས་གཏད་པ་མེད་གསུང་བས་སླར་གདམས་པ་ཁྱད་པར་བ་ཡོད་པར་ཤེས་ནས་གསོལ་བ་བཏབ་པས་སྤྲོས་བཅད་ཀྱི་དབང་རྫོགས་པར་བསྐུར་ནས་གསང་བ་བླ་མེད་ཀྱི་གདམས་ངག་ལོ་གསུམ་དུ་གནང་། འདི་རྣམས་ཀྱི་གླེགས་བམ་ནི་དུས་ལ་བབ་པའི་ཚེ་ཁྱོད་ཉིད་ལ་སྣང་བར་འགྱུར་རོ་ཞེས་ལུང་བསྟན། གདམས་ངག་ཐོབ་པས་ད་ནི་ཉམས་སུ་བླང་བཞིན་པས་བླ་མའི་ཞབས་ཏོག་བྱའོ་སྙམ་པ་ན་སླར་སྤྲོས་མེད་ཀྱི་དབང་རྫོགས་པར་བསྐུར་སྟེ་ལོ་གཅིག་དུ་འཁོར་འདས་རུ་ཤན་འབྱེད་པའི་སྤྱོད་པ་ཚར་ཕྱིན་ཤིན་དུ་སྤྲོས་མེད་ཀྱི་དབང་བསྐུར་བས་ངེས་ཤེས་ཁྱད་པར་ཅན་སྐྱེས། རབ་ཏུ་སྤྲོས་མེད་ཀྱི་དབང་རྫོགས་པ་ན་བརྟན་པ་ཐོབ་སྟེ་ལོ་བཅུ་དྲུག་དུ་བླ་མའི་མཛད་སྤྱོད་ལྟ་ཞིང་ཉམས་སུ་བླངས། དེའི་དུས་ཤྲཱི་སིངྷ་ཉིད་བརྟུལ་ཞུགས་སུ་རླུང་འཛིན་གྱི་སྤྱོད་པ་དང་ཁྲོ་བོ་དང་ཧེ་རུ་ཀའི་ཆ་བྱད་ཀྱིས་དུར་ཁྲོད་ཉུལ་བ་དང་འབྱུང་བཞིའི་རྟེན་འབྲེལ་སོགས་མ་ངེས་པའི་སྤྱོད་པ་མཛད་ཏོ། །

དེའི་ཚེ་རྒྱལ་པོ་དཔལ་བྱིན་གྱིས་སྤྱན་དྲངས་ནས་སེང་གེ་དཀར་པོ་ཡན་ལག་དྲུག་ལྡན་ལ་བཅིབས་སྟེ་གཤེགས། ཞག་བདུན་ན་ས་གཡོ་བ་དང་སྒྲ་དང་འོད་བྱུང་སྟེ་མྱ་ངན་ལས་འདས་པར་ཤེས་ནས་གསོལ་བ་བཏབ་པས་ཞལ་ཆེམས་གཟེར་བུ་བདུན་པ་ཛྙཱ་ན་སཱུ་ཏྲའི་ཕྱག་དུ་བབས་སྟེ་གསང་བའི་མན་ངག་རྣམས་བཀྲ་ཤིས་ཁྲི་སྒོའི་ཀ་བའི་ཁོང་ནས་ལོང་ལ་དུར་ཁྲོད་བ་སིང་གི་ནགས་ལ་སོང་ཞིག་པར་ལུང་བསྟན་ཐོབ་སྟེ་འདིའི་ཚེ་འདས་ལོ་དགུ་བརྒྱ་དང་བརྒྱད་བཅུ་བཞི་ལོན་ནོ། །དེ་ནས་གླེགས་བམ་རྣམས་ཕྱུང་སྟེ་རྡོ་རྗེ་གདན་གྱི་ཤར་ཕྱོགས་ཐག་རིང་པོ་ན་དུར་ཁྲོད་བ་སིང་ཡོད་པར་བྱོན་ནས་མཁའ་འགྲོ་མ་རྣམས་ལ་ཆོས་སྟོན་༼ཐ༡༩བ༽ཏོ། །

དེའི་ཚེ་བཱི་མ་ལ་དུར་ཁྲོད་གཞན་ཞིག་དུ་སྤྱོད་པ་ལ་བྱོན་པ་ན་མཁའ་འགྲོ་མ་དཔལ་གྱི་བློ་གྲོས་ཀྱིས་སྔ་མ་ལས་ཆེས་ཟབ་པ་གསང་བ་སྙིང་ཐིག་གི་མན་ངག་ཡོད་ཀྱིས་བ་སིང་དུ་སོང་ཞིག་པར་བསྐུལ་ནས་སྐད་ཅིག་གིས་བྱོན་པ་ན་ཛྙཱ་ན་སཱུ་ཏྲ་བཞུགས་ཤིང་གདའ་ནས་ཐེ་ཚོམ་མེད་པར་རྗེས་སུ་འཛིན་པར་ཞུས་པས་མཛོད་པུ་ནས་འོད་ཟེར་མཐའ་ཡས་པ་བཀྱེ་སྤྱན་གྱེན་དུ་ལྡོག་པས་ལོངས་སྐུའི་ཞིང་ཁམས་དཔག་མེད་བསྟན་སྟེ་ཡིད་འཆེས་སྐྱེད་ནས་སྤྲོས་བཅས་ཀྱི་དབང་བསྐུར་བས་བཱི་མ་ལའི་མཛོད་པུའི་སྒོ་བྱེ། སྤྲོས་མེད་ཀྱི་དབང་བསྐུར་བས་བ་སྤུའི་སྒོ་ནས་འོད་བྱུང་། ཟླ་བ་དྲུག་གིས་འཁོར་འདས་ཀྱི་རུ་ཤན་ཕྱེ་སྟེ་ཤིན་དུ་སྤྲོས་མེད་ཀྱི་དབང་བསྐུར་བས་ཉམས་མྱོང་ཁྱད་པར་ཅན་སྐྱེས་སྟེ་ཤངས་ཀྱི་རྩེར་ཨ་དཀར་པོ་འཁྲིག་ལ་ཁད་པ་བྱུང་། རབ་ཏུ་སྤྲོས་མེད་ཀྱི་དབང་བསྐུར་བས་སེམས་ཉིད་ཟང་ཐལ་དུ་སོང་། གདམས་པ་ཐམས་ཅད་ཡོངས་སུ་རྫོགས་སྟེ་འདིའི་ཚེ་སློབ་དཔོན་གཉི་གས་ལོ་བརྒྱ་དང་གསུམ་རེ་ལོན། དེ་ནས་ལོ་བཅུ་ན་ཛྙཱ་ན་སཱུ་ཏྲ་ཟག་བཅས་ཀྱི་ལུས་མི་སྣང་བར་ཡལ་སྟེ་བཱི་མ་ལའི་ཕྱག་དུ་འདས་རྗེས་བབས་པས་རྟོགས་པ་མཉམ་པར་གྱུར་སྟེ་འདིའི་ཚེ་འདས་ལོ་དགུ་བརྒྱ་གོ་བཞིའོ། །

བཱི་མ་ལ་ཉིད་ནི་ཀ་མ་རུའི་རྒྱལ་པོ་དང་ནུབ་ཕྱོགས་ཀྱི་རྒྱལ་པོ་དྷརྨ་པ་ལའི་མཆོད་གནས་ལོ་ཉི་ཤུ་རེ་མཛད་ནས་དུར་ཁྲོད་རབ་ཏུ་སྣང་བྱེད་ཏུ་མཁའ་འགྲོ་དབང་དུ་སྡུད་པའི་སྤྱོད་པ་སྣ་ཚོགས་མཛད་ཅིང་གསང་བ་མཆོག་གི་དཔེ་རྣམས་ཚར་གསུམ་དུ་བྲིས་ནས་ཨོ་ཌྱན་གྱི་ཡུལ་རྒྱ་མཚོ་གསེར་གྱི་བྱེ་མ་བརྡལ་བའི་གླིང་དང་ཁ་ཆེའི་མཐའ་འཁོབ་རིགས་ངན་གྱི་གྲོང་གསེར་གླིང་གི་བྲག་སྐྱིབས་དང་དུར་ཁྲོད་དེ་ཉིད་རྣམས་སུ་རེ་རེ་སྦས་སོ། །

སྤྱིར་འཛམ་གླིང་ན་མཁའ་འགྲོ་ངེས་པར་འདུ་བའི་དུར་ཁྲོད་བརྒྱ་དང་བཅུ་གསུམ་ལས་སྤྱོད་པའི་གནས་དྲུག་ཉམས་སྦྱོང་བའི་གནས་བཅུ་བཞི་དམ་ཚིག་སྐོང་བའི་གནས་བརྒྱད་འདོད་ཅིང་འདུན་པའི་གནས་བཞི་སྟེ་སོ་གཉིས་རྒྱ་གར་ན་ཡོད་ལ་ཨོ་ཌྱན་ན་བརྒྱད། ༼ཐ༢༠ན༽ཁ་ཆེ་ན་བཅུ་ལི་དང་ཧོར་ན་ལྔ་མི་ཉག་དང་ཟ་ཧོར་ན་བཅུ་རྒྱ་ཡུལ་ན་སོ་གཅིག་བོད་ན་གཉིས་ལྷག་མ་ཡུལ་གྲུ་གཞན་ན་ཁ་འཐོར་དུ་ཡོད་ལ་དེ་རྣམས་ཀྱི་ནང་ནས་དུར་ཁྲོད་ཆེན་པོ་བརྒྱད་ནི་རང་བཞིན་གྱི་མཁའ་འགྲོའི་གཙོ་མོ་གནས་པས་མཆོག་ཡིན་ལ་དེ་དག་ན་མཆོད་རྟེན་རེ་ཆུ་རེ་ལྷ་འདྲེ་དྲག་པོ་རེ་མ་མོ་རེ་གྲུབ་པའི་སློབ་དཔོན་རེ་དངོས་གྲུབ་རེ་ཡོད་ཅིང་ལྷ་དང་མ་མོ་དེ་དག་ལ་སྒྲུབ་ཐབས་ཟབ་མོ་རེ་ཡང་ཡོད་ལ་དུར་ཁྲོད་དངོས་དེ་རྣམས་སུ་སུས་ཀྱང་མ་བསྐྱལ་བར་གླིང་བཞི་གའི་སེམས་ཅན་གྱི་རོ་རང་བཞིན་གྱིས་འདུ་ཞིང་མཆོག་གི་དངོས་གྲུབ་འཐོབ་ལ་དུར་ཁྲོད་དངོས་དེ་དག་ནི་རྙེད་པར་ཤིན་དུ་དཀའ་ལ་རོ་མིས་སྐྱེལ་བའི་དུར་ཁྲོད་རྣམས་ནི་མི་མ་ཡིན་གདུག་པ་དང་ཤ་ཟ་མཁའ་འགྲོའི་གནས་སྟེ་བར་ཆད་ཀྱང་མང་ཐུན་མོང་གི་དངོས་གྲུབ་ཀྱི་གནས་ཙམ་དུ་ཟད་ཅིང་དུར་ཁྲོད་གཙོ་བོ་བརྒྱད་པོ་དང་མིང་གཅིག་པ་ཙམ་ནི་ཤིན་དུ་མང་ལ་བོད་ཀྱི་གཉིས་ནི་གཞོའི་ཏི་སྒྲོ་མཁའ་འགྲོ་རེས་འགའ་འདུ་བའི་གནས་དང་ཙཱ་རི་ནི་མཆོག་གི་དངོས་གྲུབ་འཐོབ་པའི་གནས་ཡིན་པར་ལམ་ཡིག་ཅུང་ཟད་དང་བཅས་བཤད་ཅིང་འདིའི་ཡང་གནས་ཀྱི་སྙིང་པོ་ནི་མཁའ་འགྲོ་མ་ཁྲུས་བྱེད་ཀྱི་མཚོ་འོ་མ་ལྟ་བུ་ལ་སྔོ་དམར་གྱི་རི་མོ་ཡོད་པའི་དབུས་ན་ཤེལ་གྱི་མཆོད་རྟེན་སྒོ་བདུན་བཅུ་རྩ་བདུན་པ་ལྷ་ཚོགས་ཐམས་ཅད་ཀྱི་ཕོ་བྲང་དུ་བཞུགས་པར་བཤད་ལ། འཛམ་གླིང་གི་གྲུབ་པའི་གནས་དེ་ཐམས་ཅད་དུ་བཱི་མ་ལས་སྤྱོད་པ་མཛད་ལ་ཙཱ་རི་ན་ཡང་མུ་སྟེགས་ཀྱི་རྣལ་འབྱོར་པ་བཏུལ་བའི་བཱི་མ་ལའི་ཞབས་རྗེས་ཡོད་ཏོ། །འདི་ཡན་ནི་མཆོག་གི་དངོས་གྲུབ་ཐོབ་པའི་རིག་འཛིན་བརྡ་དང་བྱིན་རླབས་ཀྱིས་གྲོལ་བའི་ཕྱིར་རིག་འཛིན་བརྡའི་བརྒྱུད་པ་ཅེས་བྱའོ། །

འདི་ཕྱིན་ནི་གང་ཟག་སྙན་ཁུང་དུ་བརྒྱུད་པ་ཅེས་བྱ་སྟེ་སྤྲུལ་པའི་གང་ཟག་ཆོས་རྒྱལ་རྗེ་བློན་ལྟ་བུ་དང་ལམ་ལ་དབང་བའི་གང་ཟག་ས་ལམ་ཐོབ་པ་དང་མོས་པས་སྤྱོད་པའི་སྐལ་ལྡན་གྱི་སྒྲུབ་པོ་རྣམས་རྣ་བའི་དབང་པོར་༼ཐ༢༠བ༽མིང་ཚིག་གི་རྣམ་པའི་གདམས་པ་བཏབ་པས་རྒྱུད་གྲོལ་སྟེ་བླ་མའི་རྟོགས་པ་སློབ་མའི་རྒྱུད་ལ་འཕོ་བས་གདམས་པའི་བྱིན་རླབས་ཀྱི་རྒྱུན་མ་ཆད་པའི་དོན་ནོ། །དེའི་ཚེ་བོད་ཡུལ་དུ་འཇམ་དཔལ་དང་སྤྱན་རས་གཟིགས་ཐ་མི་དད་པའི་སྐུའི་བཀོད་པ་ཆོས་རྒྱལ་ཁྲི་སྲོང་ལྡེ་བཙན་དུ་བསྟན་སྟེ་བསམ་ཡས་ལ་སོགས་པའི་གཙུག་ལག་ཁང་བཞེངས། དམ་པའི་ཆོས་བསྒྱུར་ནས་དར་ཞིང་རྒྱས་པའི་ཚེ་རྒྱལ་པོས་གསང་སྔགས་ཀྱི་ཆོས་ཁྱད་པར་བ་ཡོད་པར་མཁྱེན་ཞིང་ཐོག་མར་རྒྱལ་བུའི་དུས་ཀྱི་སྐུ་རྫི་ཕྱིས་རབ་ཏུ་བྱུང་བ་མྱང་ཏིང་འཛིན་བཟང་པོ་ཅེས་བྱ་བ་ལོ་བདུན་དུ་ཏིང་ངེ་འཛིན་གཅིག་ལ་མཉམ་པར་བཞག་པ་ཤའི་སྤྱན་གྱིས་གླིང་བཞི་པའི་འཇིག་རྟེན་ཐམས་ཅད་གཅིག་ཅར་གཟིགས་པས་མྱང་བན་ཤའི་སྤྱན་ཅན་ཞེས་གྲགས་པ་དེས་ཀྱང་བསྐུལ་སྟེ་བཱི་མ་ལ་རྒྱལ་པོའི་མཆོད་གནས་སུ་བཞུགས་པ་ལ་སྤྱན་འདྲེན་པར་ཀ་ཅོག་གཉིས་མངགས་སྟེ་བཱི་མ་ལས་ཀྱང་གདམས་ངག་གི་མཆོག་ཐམས་ཅད་བསྣམས་ཨ་ཙ་ར་སའི་སྙིང་པོ་གཡོག་དུ་ཁྲིད་ནས་བོད་དུ་བྱོན། རྒྱ་གར་བ་ཐམས་ཅད་ཀྱི་རྨི་ལམ་འཁྲུགས་ཤིང་ཤིང་རྩི་དང་མེ་ཏོག་ཐམས་ཅད་ཀྱང་ཁ་བོད་དུ་བལྟས། མཁའ་འགྲོ་མ་ཐམས་ཅད་གྱིས་ཆོ་ངེས་བཏབ། ཆུ་ཚོད་ཀྱི་རྩིས་ཐམས་ཅད་ཀྱང་འཁྲུགས་པས་ཅིས་ལན་བརྟགས་པ་ན་བུད་མེད་མཁའ་འགྲོ་མ་ཞིག་ན་རེ་པཎྜིཏ་མཁས་པ་ཅིག་འབྲས་བུ་གསང་སྔགས་ཀྱི་སྙིང་པོ་ཐམས་ཅད་དཔེ་ཙམ་ཡང་མ་བཞག་པར་བསྣམས་སྟེ་བོད་དུ་བྱོན་པས་ལན་ཟེར་བ་དང་རྒྱ་གར་བ་རྣམས་ཀྱིས་བོད་ཐེ་ཚོམ་སྐྱེད་པའི་ཕྱིར་རྐང་མགྱོགས་པ་བཏང་སྟེ་བཱི་མ་ལའི་སྔུན་དུ་བོད་དུ་སླེབས་པར་བྱས་ནས་ཕྲ་མེན་གྱི་ངན་སྔགས་མཁན་པོ་ཅིག་ཁྲིད་སོང་ངོ་ཞེས་བསྒྲགས་པས་པཎྜིཏ་བསམ་ཡས་སུ་ཕེབས་ཀྱང་བོད་རྣམས་ཐེ་ཚོམ་ཟོས་སྟེ་རྒྱལ་པོ་དང་མ་མཇལ། དབུ་ཚལ་དུ་ལྡེར་ཚོ་ལ་ཕྱག་མཛད་པས་ལྡེར་ཚོ་ས་ཕུང་དུ་ཞིག་པས་སླར་ལ་ཐེ་ཚོམ་ཆེར་༼ཐ༢༡ན༽སྐྱེས། ཡང་བཱི་མ་ལས་ས་ཕུང་གི་སྤྱི་བོར་ཕྱག་བཞག་ཅིང་དབུའི་ཞྭ་བཀོན་པ་ཙམ་གྱིས་སྔ་མ་ལས་ཆེས་ལེགས་ཤིང་འོད་དང་ལྡན་པར་གྱུར། ཐེ་ཚོམ་སེལ་ཕྱིར་སྐྱབས་འགྲོ་ཡན་ལག་དྲུག་པ་ཡང་མཛད་པས་ཡིད་འཆེས་སྟེ་རྒྱལ་པོས་ཕྱག་མཛད་པའི་ཚེ་རྒྱལ་པོའི་ཐུགས་ཀར་རིགས་གསུམ་མགོན་པོ་བཀྲ་ལམ་མེ་བཞུགས་པ་བཱི་མ་ལས་གཟིགས་ཤིང་སྣོད་དག་པ་གཞན་འགས་ཀྱང་མཐོང་། བཱི་མ་ལས་ཨོཾ་ཨཱཿཧཱུྃ་སྭཱ་ཧཱ་ཞེས་སེ་གོལ་བརྡབས་པས་དབུ་ཞྭ་རིན་པོ་ཆེའི་པྲོག་ཞུར་གྱུར་སྟེ་རིགས་ལྔའི་སྐུ་ལམ་གྱིས་བྱུང་བ་རྒྱལ་པོ་ལ་སོགས་པས་གཟིགས། འདི་ལ་དེབ་སྔོན་དུ་བཱི་མ་ལ་སྔ་མ་འདི་རྣལ་འབྱོར་པ་རལ་པ་ཅན་དུ་ཡོད་པས་ཕྱི་རོལ་པར་དྭོགས་པ་སྐྱེས་པ་སེལ་ཕྱིར་ཡན་ལག་དྲུག་པ་བརྩམས་ཟེར་བ་སྣང་ཡང་ཡེར་པའི་དཀར་ཆག་ལས་ལྷ་ལུང་རབ་འབྱོར་དབྱངས་དཔུན་གསུམ་བཱི་མ་ལས་རབ་ཏུ་ཕྱུང་བར་བཤད་པ་དང་། སྐུ་འདྲ་རྙིང་པའི་སློབ་དཔོན་པདྨ་རྒྱ་གར་མ་ལྟ་བུའི་པཎ་ཞྭ་མདབ་རིང་མདབ་མའི་རྒྱབ་སྒོར་མོ་པད་རིས་ཅན་གསོལ་བ་ཁོ་ནར་ཐོས་པས་རབ་བྱུང་དུ་གོར་མ་ཆག་ལ་རྒྱལ་བློན་གྱི་ཐེ་ཚོམ་སེལ་བའང་རྐང་མགྱོགས་པས་ངན་པར་བསྒྲགས་པ་ལས་བྱུང་བའི་ཐེ་ཚོམ་སེལ་ཕྱིར་ཉིད་ཏོ། །འདིའི་ཚེ་བཱི་མ་ལས་ལོ་སུམ་བརྒྱ་བཞེས་ཤིང་སྤྱིར་འདས་ལོ་སྟོང་དང་བརྒྱད་བཅུར་འཆད་ཏོ། །

དེར་ཕར་ཕྱིན་དང་དབུ་མ་གསུང་བའི་ཚེ་བཻ་རོ་ཙ་ན་ཚ་བ་རོང་དུ་བཞུགས་པས་བོད་ཀྱི་རྒྱལ་བློན་ལ་ལ་ཡོགས་འདོར་དུ་གཡུ་སྒྲ་སྙིང་པོ་བཏང་བ་དེས་སློབ་དཔོན་གྲོལ་བཞུད་པའི་ཤུལ་དུ་ཆོས་ཁྲི་ལ། ཉན་ཐོས་བྱིས་པའི་ཆོས་ཀྱིས་འཚང་མི་རྒྱ། །ཕོ་རོག་རྡོ་རྗེ་འགྲོས་ཀྱིས་ས་མི་ཆོད། །བྱ་བ་བྲིས་པ་གཟིགས་ནས་དྲིས་པ་ན་ད་ཅི་སྤྲང་པོ་ཅིག་འདི་ན་འདུག་ཟེར་ནས་བཙལ་བས་གཡུ་སྒྲ་སྙིང་པོ་རྙེད་དེ་སེམས་སྨད་ལྔ་ལ་མཁས་པར་གཟིགས་ནས་སླར་ཁོང་ལ་འཚམས་པའི་ཕྱི་འགྱུར་བཅུ་གསུམ་པོ་བསྟན་༼ཐ༢༡བ༽པས་སེམས་སྨད་བཅོ་བརྒྱད་དུ་གྲགས། སྤྱིར་སྒྱུ་འཕྲུལ་ལ་སོགས་པའི་ཆོས་དུ་མ་གཉགས་ལ་སོགས་པས་བསྒྱུར། གསང་བ་བླ་མེད་ཀྱི་རྒྱུད་མན་ངག་ནི་གཞན་སུ་ལ་ཡང་ཆ་མེད་པར་རྗེ་བློན་གཉིས་ཀྱིས་ཐུགས་དམ་མནོག་ཆོས་སུ་མཛད་ནས་སྲོད་དང་ཐོ་རེངས་ཀྱི་ཚེ་བསྒྱུར་ཞིང་རྗེ་བློན་གྱིས་ཤིན་དུ་ཟབ་པའི་ཆོས་འདི་ལྟ་བུ་བློར་མི་ཆུད་ཚུལ་བཞིན་དུ་སྤྱོད་པ་མི་འབྱུང་བས་མ་འོངས་པའི་སྐལ་ལྡན་གྱི་དོན་དུ་སྦ་པར་བཀས་བཅད། བཱི་མ་ལས་གསང་བ་སྙིང་ཐིག་གི་སྐོར་རྣམས་མཆིམས་ཕུའི་དགེ་གོང་དུ་བོད་ཡིག་དུ་བསྒྱུར་ནས་སྦས། ཐིག་ལེའི་སྐོར་གྱི་རྒྱུད་མན་ངག་གི་རྒྱ་དཔེ་རྣམས་མ་འོངས་པ་ན་ཚོང་འདུས་ཀྱི་འོ་མ་ལྟར་བསླད་ཅིང་ཉམས་འགྲོ་བར་གཟིགས་ནས་ཞུས་དག་གི་ཐེབས་སུ་སྦས། དེ་ལྟར་ལོ་བཅུ་གསུམ་བོད་ཡུལ་དུ་བཞུགས་ནས་སུམ་བརྒྱ་དང་བཅུ་གསུམ་བཞེས་ཚེ་རྒྱ་ནག་དུ་གཤེགས་སྟེ་བསྟན་པ་ཇི་སྲིད་གནས་ཀྱི་བར་ལ་སྐུ་དེ་ཉིད་མ་བསྡུས་པར་བཞུགས་པ་ཡིན་ལ་ལོ་བརྒྱ་བརྒྱ་ན་བོད་དུ་སྐུའི་བཀོད་པར་འབྱུང་ལ་འདིས་ནི་དགའ་རབ་རྡོ་རྗེ་ཉིད་ལ་ལན་བདུན་དུ་མཇལ་ནས་གསན་ཞིང་མ་འོངས་པ་བསྟན་པའི་བཙས་འཇིག་རྟེན་གཞན་དུ་འཕོས་པའི་ཚེ་རྡོ་རྗེའི་གདན་དུ་འོད་ཀྱི་སྐུའི་ཡལ་བར་འགྱུར་རོ། །ཨ་ཙ་ར་སའི་སྙིང་པོ་མཆིམས་ཕུར་གྲོངས་པས་ལྟས་ཁྱད་པར་ཅན་བྱུང་སྟེ་བཱི་མ་ལ་གྲོངས་པར་ནོར་བ་བྱུང་ངོ་། །

བཱི་མ་ལ་བཞུད་ནས་ལོ་ལྔ་བཅུ་རྩ་ལྔ་ན་མྱང་ཏིང་འཛིན་བཟང་པོ་དེ་རྒྱུད་རྣམ་པར་དག་ནས་རྡོ་རྗེ་ལེགས་པས་ཁམས་སུ་སེར་བ་ཕབ་ནས་ནས་རྔ་མོའི་ཁལ་རྒྱབ་བརྒྱ་བཀལ་བྱུང་བ་ལ་རྡོ་རྗེ་འཕངས་པས་དམ་ཚིག་དྲན་སྟེ་ནས་ཕུལ་བ་ལ་ཞྭའི་ལྷ་ཁང་བཞེངས་ནས་གདམས་པ་རྣམས་ཀེ་ཚང་རིས་གསུམ་སྒོའི་སྟེང་ཀ་བའི་ཁོང་གསེང་རྣམས་སུ་སྦས་ཅིང་སྙན་རྒྱུད་ཚིག་གི་རིམ་པ་འབྲོ་རིན་ཆེན་འབར་བ་ལ་བརྒྱུད་པའི་སྲོལ་མི་ཉམས་པའི་ཆེད་དུ་གཏད། བབས་ལུགས་ཆེན་མོ་ན་འདི་ཙམ་ལས་མི་སྣང་ཡང་འདྲ་འབག་ལྷད་མེད་དང་སྙིང་ཐིག་གི་༼ཐ༢༢ན༽ལོ་རྒྱུས་སོགས་སུ་བཱི་མ་ལས་གཞན་ལ་སྣོད་བརྟགས་པས་མ་རྙེད། མྱང་ལ་ང་ཨ་ཙ་ར་རྒྱ་གར་དུ་འགྲོ་བ་ལ་གསེར་མང་པོ་དགོས་པས་ཁྱོད་ཀྱིས་ཡོད་ཚད་གསེར་དུ་དྲིལ་ལ་ང་ལ་ཕུལ་ཞིག་གསུངས་པས་རྒྱལ་པོ་དང་གཉགས་སོགས་ལ་མི་གསུང་བར་བདག་ལ་དེ་ལྟ་བུ་གསུང་བ་བསོད་ནམས་ཆེ་སྙམ་ནས་གསེར་མང་དུ་ཕུལ་བ་ན་ང་ལ་གསེར་གྱིས་དགོས་པ་མེད་སྣོད་བརྟགས་པ་ཡིན་གསུངས་ནས་སྙིང་ཐིག་རྫོགས་པར་གནང་བར་བཤད་ལ་ཞྭའི་ལྷ་ཁང་ཡང་བཱི་མ་ལ་དང་མྱང་ཐུན་མོང་དུ་བཞེངས་ཤིང་གཏེར་རྣམས་ཀྱང་གཙོ་བོར་བཱི་མ་ལ་ཉིད་ཀྱིས་སྦས་པ་ཡིན་ནོ། །

འབྲོས་སྦས་བློ་གྲོས་དབང་ཕྱུག་ལ་བཤད། དེས་གཞོའི་ལྡང་མ་དགེ་མཆོག་གི་བུ་གནས་བརྟན་ལྡང་མ་ལྷུན་རྒྱལ་ལ་བཤད། འདི་བཱི་མ་ལའི་སྐུའི་བཀོད་པ་ཡིན། འདི་ལ་ཞྭའི་མགོན་པོས་ལུང་བསྟན་ནས་གཏེར་རྣམས་ཕྱུང་། སྣོད་ལྡན་བཙལ་བས་གཞན་མ་རྙེད་ནས་ཉང་རོ་གཉན་མཚོའི་ལྕེ་ཐུབ་པའི་བུ་ལྕེ་བཙུན་སེང་གེ་དབང་ཕྱུག་ཞེས་བྱ་བ་ཆོས་མང་དུ་ཤེས་པ་ཅིག་ལ་བསྟན་པས་ཞར་ལ་བལ་པོ་སྒོམ་ཆུང་བྱ་བ་ཞིག་ཀྱང་འདིས་གྲོལ། དཔེ་འདི་དག་པར་བྲིས་ལ་ཁྲའི་ཟླ་བ་ལ་སྐྱོལ་ཞིག་གསུངས་ནས་གྱེས། འབུལ་བ་ཆེན་པོ་ཁྱེར་ནད་དཔེ་སྐྱེལ་དུ་ཕྱིན་པས་སྙེ་ཐང་དུ་སླེབས་ཚེ་ཉང་བཀའ་གདམས་པ་བྱ་བ་དང་ཕྲད་པས་ལྡང་མ་ཁྲའི་ཟླ་བ་ལ་གཤེགས། སྔར་གནས་བརྟན་ཡིན་པ་ཙམ་ལས་བཟང་པོར་མི་རྩི་བ་འདུག་སྟེ་གཤེགས་པའི་དུས་མཁྱེན་རྟགས་ངོ་མཚར་བ་མཐའ་ཡས་བྱུང་བས་ཕྱིས་ཐམས་ཅད་འགྱོད་པ་སྐྱེས་འདུག་ཁྱེད་འབུལ་བ་འདི་ཙམ་སྐྱེལ་བ་གདམས་ངག་ཁྱད་པར་ཅན་ཞུས་པར་ཐག་ཆོད་པས་དེ་བདག་ལ་ཞུ་ཟེར་སྟེ་བྱིན་པས་ཏི་སྒྲོར་ལོ་སོ་གཉིས་བསྒོམས་སྟེ་ཟག་པ་ཟད་ཡོན་ཏན་ཆེར་སྐྱེས། ལྕེ་བཙུན་གྱིས་བཱི་མ་ལ་དངོས་སུ་མཇལ་སྟེ་ལོ་དུ་མར་བསྟེན། མཆིམས་ཕུའི་གཏེར་ལུང་བསྟན་སྟེ་༼ཐ༢༢བ༽མཁའ་འགྲོས་ཕྱེ་ནས་བྱིན། སློབ་དཔོན་པདྨའི་གཏེར་དང་སྣུབས་སངས་རྒྱས་ཡེ་ཤེས་ཀྱི་གཏེར་ཡང་ཐོན། སྣོད་ལྡན་མ་རྙེད་པས་ཕལ་ཆེར་སྣོད་ལྡན་ལ་སྨོན་ལམ་བཏབ་སྟེ་སྦས། ལོ་བརྒྱ་དང་ཉེར་ལྔ་ལ་འོད་ལུས་སུ་ཡལ་སྟེ་འདས་རྗེས་མཁའ་འགྲོའི་ཕྱག་དུ་བབས། དེ་ནས་ལོ་སུམ་བཅུ་ན་རོང་སྣར་མངའི་ལྕེ་སྒོམ་ནག་པོས་ཕྱི་ནང་གསང་གསུམ་གྱི་སྐོར་བཏོན་སྟེ་དར་རྒྱས་སུ་གྱུར། དེས་ཞང་སྟོན་བཀྲ་ཤིས་རྡོ་རྗེ་ལ་བཤད་དེ་ཡ་འབྲོག་གི་དོ་ནང་དུ་འཁྲུངས། མདོ་སྔགས་ལ་མཁས་པར་སྦྱངས་རྡོར་ལེགས་ཀྱིས་ལུས་དང་གྲིབ་མ་ལྟར་འགྲོགས་པས་གྲོགས་ཐམས་ཅད་བྱས་སྟེ་འུ་ཡུག་གི་བྲག་ནས་ཁ་བྱང་བརྒྱ་རྩ་བརྒྱད་དང་མན་ངག་མང་པོ་ཐོན། ཚོགས་བསྐྱངས་པས་འོད་ལུས་མ་གྲུབ་ཀྱང་འདས་རྟགས་བཟང་པོ་བྱུང་། དེའི་རིགས་ཀྱི་སྲས་མཁས་པ་ཉི་འབུམ་ནི་ཕྱག་རྡོར་གྱི་སྤྲུལ་པ་བཛྲ་ཕ་ལ་ཡིན་པར་འཆད། ཡབ་དང་། རྒྱ་སྟོན་ལུང་དྲོ་བ་དང་། ཞང་གཡུ་བྲག་པ། རྔོག་རྒྱལ་ཚ་རྡོར་སེང་སོགས་བསྟེན་འཕྲིན་ལས་ཤིན་དུ་ཆེའོ། །

དེའི་སློབ་མ་ཆོས་དག་གུ་རུ་ཇོ་འབེར་ནི་མཁས་པ་ཉི་འབུམ་གྱི་གཅུང་གི་སྲས་ཤེས་བྱ་ཐམས་ཅད་ལ་ཐོགས་བརྡུགས་མེད་པའི་ཤེས་རབ་མངའ་གཙོ་བོར་སྙིང་ཐིག་གི་བདག་པོར་གྱུར། དེའི་སློབ་མ་འཁྲུལ་ཞིག་སེང་གེ་རྒྱབ་པ་ནི་དབུས་ཀྱི་གྲར་འཁྲུངས། རྐྱེན་རེ་ལ་བསྟེན་ནས་གཞན་ལ་མཐོ་འགྲོགས་དང་ཁྱད་གསོད་མི་བྱེད། ཤིག་དང་འཇི་བ་དང་ལོང་སྤྲང་ཁོ་ན་ལ་བྱམས་པ་སོགས་བྱིས་པའི་དུས་ནས་དམ་བཅའ་མང་པོ་བྱས། ཆོས་མ་ཉན་ཀྱང་སེམས་སྟོང་པར་གོ་སྟེ་སྙིང་པོའི་དོན་རྟོགས། ལེ་སྒང་པ་ལས་རབ་ཏུ་བྱུང་སྙིང་ཐིག་ལས་ཆོས་ཉིད་ཟད་པའི་སྣང་བ་ཤར། བཞུགས་སའི་མིང་གིས་སེང་གེ་རྒྱབ་པར་གྲགས། དེའི་སློབ་མ་མེ་ལོང་རྡོ་རྗེ་ནི་སྒྲགས་ཀྱི་ཕུར་འཁྲུངས། ཆུང་ངུ་ནས་ཆོས་ཕྱིར་དཀའ་༼ཐ༢༣ན༽སྤྱད་མང་པོ་བྱས། གྲུབ་ཐོབ་ཟ་ལུང་པ་དང་། མཚུར་ཕུའི་མདོ་བོ་རས་པ། འཁྲུལ་ཞིག་སེང་གེ་རྒྱབ་པ་སྟེ་རྩ་བའི་བླ་མ་གསུམ་བསྟེན་ཞིང་འཁྲུལ་ཞིག་པ་ལས་རྒྱུད་མན་ངག་གི་སྙིང་པོ་རྙེད། སྒྲུབ་པ་གཙོ་བོར་མཛད་དེ་དྲུག་བཅུ་རྩ་གཅིག་ལ་མཁར་ཆུར་འདས་སྟེ་གདུང་ཁང་འོད་ཀྱི་དྲ་བས་གཡོགས་པ་བྱུང་སྐད།

དེའི་སློབ་མ་རིག་འཛིན་ཀུ་མ་རཱ་ཛཱ་ཡིན་སྟེ་གཡོ་རུ་འོན་གྱི་བར་སར་རྫིང་ཁར་ཇོ་སྲས་སུ་འཁྲུངས། ཕག་མོ་གྲུར་སྤྱན་སྔ་གྲགས་ཡེ་བ་ལས་རབ་ཏུ་བྱུང་། ཚར་སྟེང་པ་དང་མཚུར་ཕུའི་གཉན་རས་དང་གྲུབ་ཐོབ་ཨོ་ཌྱན་པ་སོགས་བླ་མ་མང་དུ་བསྟེན་ནས་ཆོས་མཐའ་དག་གསན། ཁྱད་པར་མེ་ལོང་པ་ལས་རྟོགས་པ་སྐྱེས་ཤིང་དབང་གདམས་ངག་རྣམས་ཡོངས་སུ་རྫོགས་སྟེ་མཉེས་པ་གསུམ་གྱིས་མཉེས། མཚུར་ཕུར་ཆོས་རྗེ་རང་བྱུང་རྡོ་རྗེ་ལ་སྙིང་ཐིག་གི་ཆོས་ཕུལ། གཡེ་དྭགས་ཀོང་པོ་རྣམས་ལ་ལམ་རྒྱ་མཛད། ཤངས་ལ་ཨའི་རི་མོ་ཡོད་ཅིང་སྔགས་བདག་གཟའ་དམ་ཅན་གསུམ་དང་མི་བཞིན་དུ་ལབ། སྙིང་ཐིག་གི་ཟབ་གནད་རྣམས་གཞན་དང་ཕྱེ་ནས་སྟོན་པས་བཱི་མ་ལའི་སྐུའི་བཀོད་པར་གྲགས། བདུན་བཅུ་རྩ་བརྒྱད་པ་སྟོན་ཟླ་འབྲིང་པོའི་ཉེར་ལྔ་ལ་གྲོངས་པ་ལས་ཤུལ་པས་སྨེ་སྔགས་བཏོན་གསོལ་བ་བཏབ་པས་བཞེངས་སྟེ་བསྙུང་བ་མེད་པར་ཞག་བཅུ་བཞིར་བཞུགས་ནས་ཆོས་དང་ཞལ་ཆེམས་མཛད་དེ་སྟོན་ཟླ་ཐ་ཆུང་གི་ཚེས་བརྒྱད་ལ་འདས།

དེའི་སློབ་མ་ནི་ཀུན་མཁྱེན་ཚུལ་བློ་ཡིན་སྟེ་གཡོ་རུ་གྲའི་སྟོད་གྲོང་དུ་ཇོ་སྲས་སུ་འཁྲུངས། མཁན་པོ་བསམ་རིན་ལས་རབ་ཏུ་བྱུང་ཞིང་གསང་ཕར་སྡེ་སྣོད་མཐའ་དག་ལ་སྦྱངས། ཤེས་རབ་ཀྱི་ལྷ་གྲུབ་སྟེ་བློ་གྲོས་ཐོགས་པ་མེད་པས་ཀློང་ཆེན་རབ་འབྱམ་དུ་གྲགས། ཀརྨ་པ་རང་བྱུང་རྡོ་རྗེ་ལས་གདམས་པ་མང་དུ་གསན། །༼ཐ༢༣བ༽རིག་འཛིན་པ་དང་མཇལ་བས་མདང་ལྷའི་བྱ་ཡིན་ཟེར་བ་ངོ་མཚར་ཅན་ཞིག་བྱུང་བ་ཁྱེད་དུ་འདུག་གསུངས་ནས་ཆོས་དང་བརྒྱུད་པ་གཏད། ཆོས་ཉན་པ་སྒྲུབ་པ་གང་གི་སྐབས་སུ་ཡང་ཟས་གོས་དང་གནས་ཀྱི་དཀའ་བ་ཆེར་སྤྱད། ཕྱིས་འབྲི་ཁུང་པ་དང་ཏ་སི་བྱང་རྒྱལ་སོགས་མི་ཆེན་དང་དགེ་བཤེས་ཐམས་ཅད་ཀྱི་བླ་མ་རྩོད་མེད་དུ་གྱུར། ཞྭའི་ལྷ་ཁང་གསོ་བའི་ཞིག་རལ་གྱི་དུས་མནན་པའི་ཐོད་པ་མང་པོ་འཕར་ཞིང་བྱུང་བ་ན་ཟ་གཡབས་པས་བཟུང་སྟེ་སྡིགས་མཛུབ་ཀྱིས་སླར་མནན། དབུ་རྩེའི་རྒྱབ་ནས་ལྷ་ཁང་གསོ་བའི་ཐེབས་གསེར་འགུ་རྩེ་གང་བཅུས་པ་ལ་སྐུད་གསེར་བྱས། གཏེར་མང་དུ་འདུག་པ་ལ་འགའ་ཙམ་ལས་མ་བླངས། དམ་ཅན་པ་བྱིས་པ་གཡུ་རྣ་ཅན་ཞིག་དུ་བྱས་ནས་ཉིན་རེ་བཞིན་གཟོ་བོའི་གྲོགས་ལ་བྱུང་། རྡོ་རིང་ཆེན་མོ་གཉིས་ཡོད་པ་གཙུག་ལག་ཁང་ཞིག་པའི་ཚེ་འགྱེལ་ནས་སུས་ཀྱང་མ་ལྷོངས་པ་ལ་གཏོར་མ་དང་བདེན་ཚིག་བརྗོད་ནས་སྐུ་ཆོས་བརྡབས་པས་ལྷོངས་པའི་ངོ་མཚར་བསྟན། ཐོད་པ་སྣ་ཚོགས་སུ་དམ་སྲི་མནན་འདུག་པ་རྣམས་ཀྱི་ཉམས་པ་གསོས་ནས་སླར་མནོན་པར་བརྩམས་པའི་ཚེ་རླུང་ནག་གཡོས་ས་རྡོའི་ཆར་བབ་པས་མི་ཐམས་ཅད་བྲོས་སྟེ་གྲོགས་མ་བྱུང་བ་ལ་ཉིད་ཀྱིས་དྲག་པོའི་གར་མཛད་པས་ཐོད་པ་རྣམས་འཕར་ནས་ཕན་ཚུན་རྡབ་ཅིང་འཁྲོལ་ཐོད་པ་ཆེ་ཤོས་ཅིག་ན་མཁའ་ལ་འཆོར་བར་བྱུང་བ་སྡིགས་མཛུབ་ཀྱིས་ཕབ་སྟེ་ཞབས་ཀྱིས་མནན་པས་གུ་རུ་དྲག་པོ་དངོས་སུ་མཐོང་བ་བྱུང་ཐོད་པ་རྣམས་ཕྲ་མེན་མཆོད་རྟེན་གྱི་ཞབས་སུ་མནན། རབ་གནས་ཀྱི་དུས་ངོ་མཚར་མཐའ་ཡས་པ་བྱུང་། སངས་རྒྱས་བྱང་སེམས་ཀྱི་དག་སྣང་ནི་མཐའ་ཡས་པར་གཟིགས། ས་ཕག་གི་རྩོད་པ་འབྱུང་བར་མཁྱེན་ནས་ལྷོ་མོན་ཕྱོགས་སུ་བྱོན་ནས་ཆོས་ཀྱི་སྲོལ་གཏོད། སླར་ལྷོ་འབྲོག་དབུ་གཡོར་ཐམས་ཅད་དུ་འཕྲིན་༼ཐ༢༤ན༽ལས་ཤིན་དུ་ཆེ་བས་ཐམས་ཅད་ཕན་བདེ་ལ་བཀོད། ཆོས་ཁྲལ་མི་ལེན། དད་རྫས་ཆུད་མི་གཟོན། ཡོ་བྱད་ཆོས་ཕྱོགས་སུ་བསྔོས་པ་རྣམས་གང་དུ་ཡང་བསྔོས་བསྒྱུར་མི་མཛད། བཀུར་སྟི་དགེ་འདུན་ལ་དགོས་པ་ཡིན་སྡིག་ཅན་ལ་མི་དགོས་གསུངས་ནས་ཁྱིམ་པའི་མི་ཆེན་ལ་སྟན་དང་བཀུར་སྟི་མི་མཛད། འབུལ་བ་ལ་འདབ་ལན་མི་མཛད། ཚོགས་གསོག་ཡོན་བདག་གི་བྱ་བ་ཡིན་མཆོད་ཡོན་གྱི་བྱ་བ་གོ་ལོག་པ་མ་བཟང་གསུངས། སྤྲང་པོ་སོགས་སྙོམས་ཆུང་གིས་ཅི་དྲངས་ཀྱང་ཞིམ་ཞིམ་ལྟར་གསོལ་ཞིང་མོད་དང་བསྔོ་བ་རྒྱས་པར་མཛད། དེ་ལ་སོགས་པ་སྐྱེས་བུ་དམ་པའི་སྤྱོད་པ་ལ་གནས། ཁྱད་པར་དུ་ཆོས་རྒྱལ་ཁྲི་སྲོང་ལྡེ་བཙན་གྱི་སྲས་མོ་པདྨ་གསལ་ལ་སློབ་དཔོན་པདྨས་དབང་བསྐུར་མཁའ་འགྲོ་སྙིང་ཐིག་གི་ཆོས་བདག་དུ་བཏང་སྟེ་སྐྱེ་བ་རིམ་པར་བརྒྱུད་པའི་པདྨ་ལས་འབྲེལ་རྩལ་ཞེས་གསང་མཚན་དུ་འབོད་པ་དཔའ་ལུང་པ་རིན་ཆེན་རྡོ་རྗེའི་སྐྱེ་བ་ཡིན་སྟེ། མཆིམས་ཕུར་མཁའ་འགྲོ་སྙིང་ཐིག་གི་ཆོས་བཀའ་ཕྱེ་བའི་མཐོང་སྣང་རིན་པོ་ཆེ་འོད་ཀྱི་དྲ་བར་རྣལ་འབྱོར་མ་ཞིག་ལ་རྡོ་རྗེ་ཕག་མོ་ཡེ་ཤེས་སུ་བབས་སྟེ་གདམས་པའི་ལྷག་ཆད་བསལ། སློབ་དཔོན་རིན་ཆེན་རྡོ་རྗེ་གར་ཡོད་དྲིས་པས་ཁོང་འདི་ན་ཟེར་ནས་བླ་མ་ལ་མཛུབ་མོ་བཙུགས། བླ་མས་ཁོང་དེའི་རྗེས་ལ་བུམ་ཐང་དུ་སྐྱེ་བར་བཤད་པ་ཡིན་མོད་ང་གར་ཡིན་གསུངས་པས། ལོངས་སྐུའི་ཞིང་མྱུལ་ནས་བུམ་ཐང་དུ་སྐྱེ་བར་གསུངས་པ་ཡིན་ཁྱེད་རང་ད་ལྟ་ཆོས་ཉིད་མངོན་སུམ་གྱི་སྣང་བ་ལ་སྤྱོད་པ་འདི་ལོངས་སྐུའི་ཞིང་མྱུལ་བ་ཡིན་ཞེས་བསྟན། ཆོས་བཀའ་ཆེ་བའི་ངོ་མཚར་མཐའ་ཡས་པ་བྱུང་བར་སྣང་། སྒྲ་ཚད་སྙན་ངག་སོགས་རྟོག་གེའི་སྐོར་དང་། བྱམས་ཆོས་དབུ་མ་འདུལ་མངོན་སྤྱོད་ཕྱོགས་ཀྱི་ཡིག་ཆ་དང་། སྔགས་སར་རྙིང་༼ཐ༢༤བ༽ཕྱག་རྫོགས་ཞི་གསུམ་གྱི་ཡིག་ཆ་མང་པོ་དང་། ཁྱད་པར་མཁའ་འགྲོ་སྙིང་ཐིག་གི་སྙིང་པོ་མཁའ་འགྲོ་ཡང་ཐིག་དང་བཱི་མ་ལ་སྙིང་ཐིག་གི་སྙིང་པོ་བླ་མ་ཡང་ཐིག་དང་ཟབ་མོ་ཡང་ཐིག་སོགས་བསྟན་བཅོས་ཚད་དུ་ལོངས་པ་མང་བར་མཛད་པའི་དཀར་ཆག་རིན་པོ་ཆེའི་མཛོད་ཁང་ཞེས་བྱ་བ་སྣང་། ང་དྲུག་བཞེས་པའི་ཆུ་ཡོས་ལ།

ད་ནི་མི་སྡོད་པདྨ་ལས་འབྲེལ་རྩལ། །འཆི་མེད་བདེ་ཆེན་བཙན་ས་འཛིན་དུ་འགྲོ། །གཡུལ་ལས་རྣམ་པར་རྒྱལ་བའི་ལྷ་དབང་དང་། །རྒྱ་མཚོའི་དོན་ཡོངས་གྲུབ་པའི་ཚོང་པ་དང་། །བསམ་གཏན་གྲུབ་པའི་དགའ་བས་ཆེས་ལྷག་གོ །ཞེས་སོགས་ཀྱི་ཞལ་ཆེམས་མཛད་དེ་བསམ་ཡས་མཆིམས་ཕུར་གཟུགས་སྐུ་བསྡུས་སྟེ་ལྟས་ངོ་མཚར་བ་བསྟན་ཏོ། །

བུ་སློབ་མང་དུ་བྱོན་པ་ལས་སྙིང་ཐིག་གི་བཀའ་ནི་མཁས་གྲུབ་དྷརྨ་ཀིརྟི། སྤྲུལ་སྐུ་ཉི་མ་འོད་ཟེར། བྱང་སེམས་ཀུན་དགའ་རྒྱལ་མཚན། སྤྲུལ་སྐུ་ཆོས་དབྱིངས་གྲགས་པའི་བར་དུ་རིམ་པར་བཀའ་བབས་སོ། །

སྤྱན་རས་གཟིགས་དབང་ཕྱུག་དངོས་སུ་བྱོན་པ་ལ་ཀརྨ་པ་རང་བྱུང་རྡོ་རྗེས་བཱི་མ་ལ་མུ་དྲ་རང་གི་མཛོད་པུར་ཐིམ་པའི་མོད་ལ་སྙིང་ཐིག་གི་དགོངས་པ་ཇི་ལྟ་བ་མངོན་དུ་གྱུར་ཀྱང་གསང་སྔགས་བླ་མ་ལ་བལྟོས་པའི་མིག་ལྟོས་བསྟན་པའི་ཆེད་དུ་རིག་འཛིན་ཀུ་མ་རཱ་ཛཱ་ལ་གསན། སློབ་དཔོན་པདྨ་ལ་བརྒྱུད་པ་ཅིག་འོང་ཐང་དགོངས་པའི་ཚེ་སློབ་དཔོན་པདྨ་ལས་དངོས་སུ་གསན་ཡང་སླར་ཤོའི་རྒྱལ་སྲས་ལེགས་ལྡན་པ་སྤྱན་དྲངས་སྟེ་ཙཱ་རི་དགོན་སར་དུ་གསན་པར་བསྟན་ནས་ཕྱིས་སློབ་མ་རྣམས་ལ་གསུངས་སྟེ་འདི་ལྟ་བུའི་ཆོས་ནུབ་ཏུ་ཕངས་པས་སློབ་དཔོན་རྒྱ་བ་གཡུང་སྟོན་རྡོ་རྗེ་དཔལ་གྱིས་གཙང་ཕྱོགས་དང་ཡེ་རྒྱལ་བས་ཁམས་ཀོང་། ཡེ་ཤེས་རྒྱལ་མཚན་པས་ཧོར་དང་རྒྱ་ནག་སྤྲུལ་སྐུ་བས་དབུས་སུ་དར་བར་གྱིས་ཅེས་སྨན་ལུང་པ་ཤཱཀྱ་གཞོན་སོགས་ལ་རྗེས་སུ་གདམས་སྟེ། ས་ལ་༼ཐ༢༥ན༽གནས་པའི་བྱང་སེམས་ཀྱིས། །རྒྱ་མཚོའི་བར་དུ་དཔེལ་བར་བྱེད། །ཅེས་ལུང་བསྟན་པ་མངོན་དུ་གྱུར་པའོ། །

ཀུན་མཁྱེན་པ་ལ་མཁས་གྲུབ་བདེ་ལེགས་པ་ཅེས་བྱ་བ་མཁྱེན་པ་དང་སྙིང་བརྩེ་དང་རྟོགས་པ་དང་ནུས་པར་ལྡན་ཞིང་སྤྱོད་པ་ཤིན་དུ་དག་པ་ཅིག་གིས་ཀྱང་སེམས་ཕྱོགས་མཐའ་དག་གསན་ནས་དེའི་སློབ་མ་འཕན་ཡུལ་པ་བློ་གྲོས་རྒྱ་མཚོས་སྨན་རྩེའི་དགོན་པ་བཏབ་ཅིང་རིམ་པས་ཉན་ཕོ་བ་ཡོན་ཏན་དཔལ། སྤྲུལ་སྐུ་བསམ་རྒྱན་ལ་སོགས་པ་རིམ་པར་བྱོན། ཡང་བཱི་མ་ལས་རྨ་རིན་ཆེན་མཆོག་དང་གཉགས་ཛྙཱ་ན་ཀུ་མར་ལ་བཤད། གཉགས་ལ་སོག་པོ་དཔལ་གྱི་ཡེ་ཤེས། གྲ་དཔལ་གྱི་སྙིང་པོ། ལྷ་ལུང་དཔལ་གྱི་རྡོ་རྗེ། འོ་བྲན་དཔལ་གྱི་གཞོན་ནུ། གཉན་དཔལ་དབྱངས། མཚུར་ནག་ཡེ་ཤེས་འབར། ཨུ་པ་བདེ་གསལ། ཐང་བཟང་དཔལ་རྡོར། སྒྱེར་འཕགས་པ་ཤེས་རབ། བུ་སུ་ཀུ་མཆོག་གི་བྱང་ཆུབ་རྣམས་ཀྱི་ཞུས་ཤིང་སོག་པོ་དཔལ་ཡེ་ལ་སྣུབས་སངས་རྒྱས་ཡེ་ཤེས་ཀྱིས་གསན་པ་ཡང་སྒྱུ་འཕྲུལ་དང་སེམས་ཕྱོགས་གཉིས་ཀའི་བཀའ་བབས་གཅིག་གོ །བཻ་རོ་ཙ་ན་ལས་བརྒྱུད་པ་ནི་འདྲ་འབག་ཆེན་མོ་ལས་འདི་ལྟར་དུ་བཤད་སྟེ། སུམ་བཅུ་རྩ་གསུམ་གྱི་གནས་ན་ལྷ་དེ་ཝ་བཟང་སྐྱོང་ལ་བུ་ལྔ་བརྒྱ་ཡོད་པའི་ཐུ་བོ་ལྷའི་བུ་ཀུན་དགའ་སྙིང་པོ་ནི་བག་མེད་པ་ལས་ལོག་སྟེ་རྩེ་གཅིག་དུ་སྒོམ་པ་ལས་ལྷའི་བུ་སེམས་ལྷག་ཅན་ཞེས་མིང་དུ་གྱུར་ཅིང་དེ་ལས་སངས་རྒྱས་ཐམས་ཅད་ཀྱི་འོད་ཟེར་སྤྱི་གཙུག་དུ་ཐིམ་པ་དང་། ཚངས་པ་དང་ཁྱབ་འཇུག་དང་གུ་ལང་གསུམ་ཁྱུར་མིད་བྱས་པ་དང་། ཉི་ཟླ་གཉིས་ལག་དུ་བཟུང་སྟེ་འཇིག་རྟེན་སྣང་བར་བྱས་པ་དང་། སྤྲིན་རིན་པོ་ཆེའི་མདོག་ཅན་ལས་བདུད་རྩིའི་ཆར་བབ་པས་ས་ཐམས་ཅད་ངོམས་ཅིང་རྩི་སྨན་ཐམས་ཅད་སྐྱེས་པ་སྟེ་ངོ་མཚར་གྱི་རྨི་ལམ་བཞི་རྨིས་པ་ན་ལྷའི་༼ཐ༢༥བ༽དབང་པོས་སངས་རྒྱས་ཐམས་ཅད་ཀྱི་དགོངས་པ་རྟོགས་པ་དང་། བདུད་འཐུལ་བ་དང་། རྒྱུ་འབྲས་ལས་འདས་པའི་རྩོལ་མེད་ཀྱི་ཐེག་པ་རྙེད་པར་འགྱུར་བ་དང་། དེས་སྐལ་ལྡན་གྱི་དོན་བྱེད་པའི་ལྟས་སུ་བསྟན་ཏོ། །

དེར་ལྷའི་བུས་ཕྱོགས་བཅུར་བལྟས་སྟེ། གསུང་གི་མངའ་བདག་ཐམས་ཅད་ཀྱིས། །རྩོལ་པའི་ཐེག་པ་མཐར་བཏོན་ནས། །རྩོལ་མེད་ཐེག་པ་མི་སྟོན་པ། །ཐུགས་རྗེ་ཆེན་པོ་ཡལ་ལམ་ཅི། །སྐལ་ལྡན་གདུལ་བྱ་མཆིས་པས་ན། །ལྷུན་གྲུབ་ཐེག་པ་གསུང་དུ་གསོལ། །ཞེས་གསོལ་བ་བཏབ་པས་སངས་རྒྱས་ཐམས་ཅད་ན་མཁའ་ལ་འདུས་སྟེ། དུས་གསུམ་སངས་རྒྱས་ཐམས་ཅད་ཀྱི། །ཐུགས་རྗེའི་རང་བཞིན་ཁྱོད་ཡིན་པས། །སངས་རྒྱས་ཀུན་གྱི་མཛད་པར་ཤར། །གསུང་གི་མངའ་བདག་ཐམས་ཅད་ཀྱི། །ཡེ་ཤེས་རང་བཞིན་ཁྱོད་ཡིན་པས། །ཐམས་ཅད་བྱང་ཆུབ་སེམས་སུ་གསལ། །བདེ་གཤེགས་མ་ལུས་ཐམས་ཅད་ཀྱི། །སྐུ་ཡི་ངོ་བོ་དང་ལྡན་པས། །རྨད་བྱུང་རོལ་པའི་སྐུ་རུ་ཤར། །ཚིག་གཅིག་དོན་དུ་རྫོགས་པའི་བདག །རིན་ཆེན་འཕྲུལ་གྱི་སྙིང་པོའི་དོན། །སྐལ་ལྡན་རྣམས་ལ་བསྟན་དུ་གསོལ། །ཞེས་མགྲིན་གཅིག་དུ་རྡོ་རྗེ་སེམས་དཔའ་ལ་བསྐུལ་བས་རྡོ་རྗེ་སེམས་དཔས། རྡོ་རྗེ་སེམས་དཔའ་ན་མཁའ་ཆེ། །ཚིག་གི་སྤྱོད་ཡུལ་མ་ཡིན་པས། །བདག་གིས་སྒྲོགས་པར་ཤིན་དུ་དཀའ། །མ་རྟོགས་པ་ལ་ཚིག་སྒོ་ནས། །མཚོན་ཞིང་རྟོགས་པར་བྱ་བའི་ཕྱིར། །ཅི་རིགས་པར་ནི་རྣམ་པར་དགྲོལ། །ཞེས་གསུངས་སྟེ་ཐུགས་ཀ་ནས་ཕྱག་ན་རྡོ་རྗེ་ཕྱུང་། དེས་ཤར་ཕྱོགས་རྡོ་རྗེས་རྣམ་པར་གནོན་པའི་སངས་རྒྱས་རྡོ་རྗེ་གསང་བ་དང་། ལྷོ་ཕྱོགས་རིན་ཆེན་སྣང་བའི་སངས་རྒྱས་རིན་ཆེན་ཞལ་དང་། ནུབ་ཕྱོགས་པདྨ་བརྩེགས་པའི་སངས་རྒྱས་པདྨའི་འོད་དང་། བྱང་ཕྱོགས་༼ཐ༢༦ན༽རྣམ་དག་གྲུབ་པའི་སངས་རྒྱས་གྲུབ་པར་སྣང་བ་དང་། དབུས་ཕྱོགས་མཐའ་དང་བྲལ་བའི་སངས་རྒྱས་རྣམ་པར་སྣང་མཛད་རྣམས་ལ་གསོལ་བ་བཏབ་པས་གཟོད་ནས་སྐྱེ་འགག་མེད་པ་དང་ཡོན་ཏན་ཡེ་རྫོགས་དང་བྱང་ཆུབ་ཀྱི་སེམས་འཁོར་བས་མ་གོས་པ་དང་། དེ་རྟོགས་ན་ཕྲིན་ལས་རང་ལས་འཆར་བ་དང་།

ཡེ་ཤེས་གསང་བའི་རང་བཞིན་ནི། །སངས་རྒྱས་སེམས་ཅན་གཉིས་སུ་མེད། །ན་མཁའ་བཞིན་དུ་ཀུན་ལ་ཁྱབ། །མ་རིག་ཡེ་ཤེས་ཐ་དད་མེད། །མ་རྟོགས་རྟོགས་པའི་རྒྱན་དུ་གཅིག །ཡེ་ཤེས་གསང་བའི་མཚན་ཉིད་ནི། །རང་རིག་འོད་གསལ་རྣམ་པར་དག །རྣམ་རྟོག་ཡེ་ཤེས་ཉིད་དུ་གནས། །གཞི་བཞག་རང་ལུགས་རིན་ཆེན་འོད། །རང་བྱུང་མ་བཙལ་གདོད་ནས་དག །ཞེས་སོགས་གསུངས་པས་སེམས་དཔའ་རྡོ་རྗེ་རྩོལ་མེད་ཨ་ཏིའི་དོན་མངོན་དུ་གྱུར་སྟེ་སུམ་བཅུ་རྩ་གསུམ་གྱི་གནས་སུ་བྱོན་ནས་ལྷའི་བུ་ཀུན་དགའ་སྙིང་པོ་ལ་རྒྱལ་ཐབས་སྤྱི་ལུགས་ལ་སོགས་པའི་དབང་བསྐུར། ལྷུན་གྲུབ་རྣམ་གསུམ་ལ་སོགས་པའི་ལུང་ཕོག་ནས། རྨད་བྱུང་བསྟན་པའི་སྙིང་པོ་འདི། །ལྷ་གནས་གསུམ་དུ་གྲགས་གྱུར་ནས། །ཡང་སྤྲུལ་གང་ཟག་ཐུགས་སྲས་ཀྱིས། །འཛམ་གླིང་དབུས་སུ་རྒྱས་པར་ཤོག །ཅེས་ལུང་བསྟན་བསྟན་པ་གཏད་ཏོ། །ལྷའི་བུ་དེ་ཉིད་དགེ་སློང་མ་མེ་ཏོག་གསལ་ལས་ཕ་མེད་པར་རྩིབ་མའི་གོ་བར་ལས་བཙས་སྟེ་རྒྱལ་སྲིད་སྐྱོང་བ་ན་ཕྱག་ན་རྡོ་རྗེས་ཀློང་དགུ་བམ་པོ་ཉི་ཁྲི་དང་བཅས་པའི་རྒྱུད་མན་ངག་སྐད་ཅིག་གིས་ཁོང་དུ་ཆུད་པར་དབང་བསྐུར་ཞིང་བྱིན་གྱིས་བརླབས་སྟེ་རྫོགས་པ་ཆེན་པོའི་ས་ལ་སངས་རྒྱས་ནས་སྐལ་ལྡན་ལ་སྟོན་སྟེ། །དེའི་ཚེ་བྲམ་ཟེ་སྙིང་པོ་གྲུབ་པ་ཅེས་བྱ་བ་འཇམ་དཔལ་བཤེས་གཉེན་རྒྱལ་པོ་དྷ་ན་ཏཱ་ལ་དུ་པོ་རཱ་ཛཱ་ཏི་ཀ་༼ཐ༢༦བ༽སྲས་མོ་མེ་ཏོག་གསལ། ཀླུ་རྒྱལ་དགའ་པོ་མིའི་ལུས་གདོལ་པའི་རིགས་བཟུང་བ་ན་ག་ཙཱརྱ་དང་ལག་ན་རྡོ་རྗེའི་སྲས་མོ་གནོད་སྦྱིན་མོ་བྱང་ཆུབ་མ་རྣམས་ལ་ཆོས་བསྟན་པས་འཇམ་དཔལ་བཤེས་གཉེན་སྤངས་རྟོགས་མཐར་ཕྱིན་ལ་གཞན་རྣམས་སྔ་མ་སྔ་མས་ཕྱི་མ་ཕྱི་མའི་དོན་བྱས་སོ། །

དེ་ནས་གཟུགས་ཚོང་མ་ས་ར་ནི། ཁ་ཆེའི་གནས་བརྟན་རབ་སྣང་། ཨོ་ཌྱན་གྱི་དགེ་སློང་མ་ཧཱ་རཱ་ཛཱ། སྲས་མོ་གོ་མ་དེ་ཝི། ཨཱ་ཙཱརྱ་ཨཱ་ལོ་ཀ་ཀུ་ཀུ་རཱ་ཛཱ་སྔ་མ། དྲང་སྲོང་བ་ཤི། སྨད་ཚོང་མ་བདག་ཉིད་མ། ནཱ་གཱ་རྫཱུ་ན། ཀུ་ཀུ་རཱ་ཛཱ་ཕྱི་མ། འཇམ་དཔལ་བཤེས་གཉེན་ཕྱི་མ་དྲང་སྲོང་དེ་ཝ་རཱ་ཛཱ། བྷཱ་ཏི་ཀུ་ནཱ། ཤྲཱི་སིངྷ། དེ་ལ་བཱི་མ་ལ་མི་ཏྲ་དང་དགེ་སློང་མ་ཀུན་དགའ་མོ་སྟེ་རིམ་པར་རྗེས་སུ་བཟུང་བས་རྟོགས་པ་སྐྱེས་པ་ན་ཆེད་དུ་བརྗོད་པ་རེ་བྱས་སོ། །དགེ་སློང་མ་ཀུན་དགའ་མོས་མན་ངག་ཚིག་མང་པོས་བསླད་ནས་བཤད། རྩོད་པ་ཡང་བྱས་པས་འཇིག་རྟེན་ན་ནད་མུག་མཚོན་གསུམ་བྱུང་སྟེ་མཁས་པའི་པཎྜི་ཏ་མི་དགུས་པྲ་ལ་སོགས་པས་བརྟགས་པས་མན་ངག་སྣོད་མིན་ལ་འཕེལ་བས་ལན་པར་ཤེས་སྟེ་ལྷད་ཅན་རྣམས་བསྲེགས། རྒྱུད་མན་ངག་གཙང་མ་རྣམས་རྒྱལ་པོ་དང་པཎྜི་ཏའི་རྒྱ་གཉིས་ལྡན་བྱས་སྟེ་རྡོ་རྗེ་གདན་དུ་མི་དཔེལ་བར་ཁྲིམས་སུ་བཅས་སྟེ་བཞག་ཀུན་དགའ་མོ་བཀའི་ཆད་པས་ལུས་དོར་ནས་སེམས་ཕྱག་རྡོར་གྱི་ཐུགས་ཀར་ཐིམ་སྟེ་སྔགས་ཀྱི་ཆེ་བ་དབྱུང་བའི་ཆེད་ཏོ། །

དེའི་ཚེ་རྒྱ་གར་གྱི་དགེ་སློང་ཨ་བ་དྷུ་ཏི་ཚེ་འཕོས་པ་བོད་ཀྱི་རྒྱལ་པོ་ཁྲི་སྲོང་ལྡེ་བཙན་དུ་གྱུར་སྟེ་བསྟན་པ་བཙུགས། སྔོན་གྱི་བག་ཆགས་ལས་རྒྱ་གར་ན་རྩོལ་མེད་ཀྱི་ཐེག་པ་ཡོད་པར་ཤེས་ནས་ལེན་པར་འདོད་དེ་སྤྲོ་བ་དྲིས་པ་ན་གཞན་མ་རྙེད་ནས། སྔོན་ཨོ་ཌྱན་དུ་རྒྱལ་པོ་པཱ་ལ་དེ་ཝ། ཁ་ཆེར་ཙནྡྲ་གི་ཏ། སིང་ངའི་ཡུལ་དུ་དགེ་སློང་ལེགས་པའི་བློ་གྲོས། དེ་ཚེ་མཁན་པོ་ལ་མ་༼ཐ༢༧ན༽གུས་པས་ཕྱི་མར་ཚ་བ་རོང་གི་ཕྱུགས་རྫི། དེ་ནས་ཨ་ཝ་དྷུ་ཏི། དེ་ནས་ཚ་བ་རོང་གི་དགེ་སློང་པུརྞ་ལས་བོད་དུ་སྐྱེས་པ་པ་གོར་བཻ་རོ་ཙ་ན་མཁྱེན་པ་ཆེ་ཞིང་རྫུ་འཕྲུལ་ཐོབ་པ་དེ་དང་། ཚུལ་ཁྲིམས་སྲུང་ཕྱིར་རང་སྲོག་བཏང་བའི་དགེ་སློང་བྷ་ཧུ་རའི་སྐྱེ་བ་གཙང་ལེགས་གྲུབ་དང་གཉིས་རྒྱ་གར་དུ་ཆས་སྟེ་ཨཱརྱ་པ་ལོའི་གླིང་དུ་གནས་སྤགས་པས་བཻ་རོ་ལ་བུ་མོ་ཞིག་གིས་ཁོག་པ་དྲལ་ནས་སྙིང་གི་ཆུ་སེར་བཙིར་བ་དང་། མི་སྙིང་ཉེར་གཅིག་ཟོས་པ་དང་། མི་དཀར་པོ་ཅིག་གིས་སྤྱི་བོར་ཨ་ཅིག་བཞག་པས་ཨ་མེར་འབར་སྟེ་ལུས་ཚིག་པ་དང་། བྱང་ཆུབ་ཀྱི་ཤིང་རྩ་བ་བཏོན་ནས་བོད་དུ་ཁྱེར་འོངས་པ་དང་། ན་མཁའ་ནས་ཉི་ཟླ་གཉིས་ཤར་བ་ཟླ་བ་ན་མཁར་ནུབ་ཅིང་ཉི་མ་ཧས་པོ་རི་ལ་ཤར་སྟེ་ཡང་ནུབ་ནས་ཚ་བ་རོང་དུ་ཤར། ཡང་བོད་དུ་ཤར་བ་རྨིས་པས། སྒྲིབ་པ་དག་པ་དང་། མཁས་པ་ཉེར་གཅིག་གི་དགོངས་པ་ལོན་པ་དང་། རྣམ་སྨིན་གྱི་ལུས་འདག་པ་དང་། མན་ངག་གི་ཆོས་ལོན་པ་དང་། ལེགས་གྲུབ་སྔར་འདས་ཤིང་ཉིད་ཀྱང་ཚ་བ་རོང་དུ་སྤྱུག་པ་དང་། སླར་བོད་ལ་ཕན་པར་ཤེས་སོ། །

བཻ་རོ་ལ་ལམ་དུ་ཁང་པ་རྡིབ་པ། མཚོན་ཟུག་པ། མེ་ཆུ་དུག་སོགས་ཀྱི་གནོད་པ་སོགས་ཤི་ལ་ཐུག་པ་ལྔ་བཅུ་རྩ་བདུན་བྱུང་ཡང་མ་གནོད། གཅན་ཕྲེང་པས་གསོད་པར་བརྩམས་པ་རྫུ་འཕྲུལ་བསྟན་པས་ལྡོག །རྒྱ་གར་དུ་བཏོལ་སྟེ་གསེར་རྣམས་ས་ལ་སྦས་སྟེ་མན་ངག་གི་ཆོས་ལ་སུ་མཁས་ཐམས་ཅད་ལ་དྲིས་པས་སློབ་དཔོན་ཤྲཱི་སིངྷ་ཞེས་བྱ་བ་མཁས་པ་ཉེར་ལྔའི་ཐུགས་སྲས་པཎྜི་ཏ་སྟོང་གི་སློབ་དཔོན་འཇམ་དཔལ་དང་དངོས་སུ་མཇལ་བ་ཞིག་དྷ་ནེ་ཀོ་ཤའི་གནས་སེང་ལྡེང་བསིལ་བྱེད་ཀྱི་ཚལ་ཙནྡན་དྲི་ཞིམ་གྱི་ནགས་རིན་པོ་ཆེ་ཟ་མ་ཏོག་སྤུངས་པའི་ཁབ་བྱ་བར་བཞུགས་ཅེས་ཐོས་ནས་བཙལ་སྟེ་རྒྱལ་པོ་ཅིག་གིས་གཙུག་ལག་ཁང་དེ་འདི་ཡིན་སྟེ་འདི་ན་ཀེ་ཚང་ཆེན་པོ་དགུ་ལས་ཐོག་མ་ན་སྟོན་པ་དགའ་༼ཐ༢༧བ༽རབ་རྡོ་རྗེ་ཆོས་ཉིད་སྐྱེ་འགག་མེད་པའི་དངོས་གྲུབ་ཐོབ་པ་རིག་པ་ཀློང་དུ་ཤར་བའི་སྐྱེས་བུ་དེའི་སྤྱན་སྔར་མཁས་པ་དགོངས་རྒྱུད་རྣམ་པར་དག་པ་བཅུ་དྲུག་བཀའི་ལུང་ནོད་ཅིང་བཞུགས་པ་ལས་དགོངས་པ་ཀློང་དུ་གྱུར་སྟེ་སྨྲ་བསམ་ཚིག་ལས་འདས་པར་བཞུགས་སོ། །མཁས་པ་ཕྱི་མ་བདུན་ད་དུང་ཚིག་ལ་ཆགས་པས་ལ་མ་ཟློས་སྟེ་ཀེ་ཚང་གཉིས་པ་ན་བཞུགས་སོ། །གསུམ་པ་ནི་བཱི་མ་ལ་མི་ཏྲ་ལ་སོགས་པ་བཞུགས་སོ། །གནད་དེ་ན་བྲམ་ཟེ་མོ་རྒན་མོ་ཞིག་ཡོད་པ་ལ་དྲིས་ཅིག་ཞེས་བསྟན། བྲམ་ཟེ་མོ་ལ་དྲིས་པས་དེས་པྲ་སེ་ནས་མི་རྟོགས་པའི་ཐབས་བྱས་སྟེ་མན་ངག་གི་ཆོས་བོད་དུ་འཁྱེར་བའི་ལྟས་སུ་པཎྜི་ཏ་རྣམས་ཀྱི་རྨི་ལམ་ལོག་པ་བཤད་དེ་མན་ངག་འཐོབ་པར་ལུང་བསྟན། བྲམ་ཟེ་མོ་ཤེལ་གྱི་བློ་གྲོས་ཆུ་ལེན་དུ་འོང་བ་ལ་འཕྲིན་སྲིངས་ཅིག་པར་བསྟན་ཏོ། །འདི་ལྟར་ན་ནོར་བཟང་གི་རྣམ་ཐར་གྱི་ཚོང་དཔོན་རིན་ཆེན་གཙུག་ཕུད་ཀྱི་རྣམ་ཐར་གྱི་ཁང་བརྩེགས་བཅུའི་བཅུ་པ་ན་སངས་རྒྱས་རྣམས་ཆོས་བགྲོ་བ་དང་དགུ་པ་ནས་བཅུ་པ་པ་རྣམས་གནས་པ་སོགས་བཤད་པ་ལྟར་གནས་འདི་ཡང་དག་པའི་སྣང་བའི་གནས་ཕལ་པས་མཐོང་བར་མི་ནུས་པ་ཅིག་ཡིན་པར་སྣང་ལ་ཀེ་ཚང་ཞེས་པའང་ཁང་བརྩེགས་ཀྱི་འགྱུར་ཁྱད་དུ་སྣང་ངོ་། །ཆུ་ཆུན་མ་ལ་འཕྲིན་དུ་མར་བསྲིངས་ཀྱང་མ་གྲུབ་པས་བཻ་རོ་ཙ་ནས་ལྟ་སྟངས་ཀྱིས་ཆུ་བུམ་ས་ལ་སྦྱར་བས་འཁུར་མ་ནུས་ནས་ཁྱོད་ཀྱང་རྫུ་འཕྲུལ་དང་ལྡན་པར་གདའ་སྟེ་བདག་ལའང་འདི་ལྟ་བུ་ཡོད་ཟེར་ནས་མོས་རང་གི་བྱང་ཁོག་ཕྱེ་བས་རྡོ་རྗེ་དབྱིངས་ཀྱི་ལྷ་སོ་བདུན་བཀྲ་ལམ་མེ་བསྟན། ཐབས་ཀྱིས་ནང་དུ་བཏོལ་བར་གྱིས་ལ་བཱི་མ་ལ་ལ་སོགས་པའི་མཁས་པ་རྣམས་བཞུགས་པ་ལ་ཕྱག་གིས་བརྡ་འདི་བསྟན་པ་ལ་ལན་འདི་གྱིས་བསླབས། སྐབས་བཙལ་ནས་སྒོའི་གསེང་ཅིག་ལ་ནང་དུ་བཏོལ་སྟེ་ཕྱག་བྱས། ༼ཐ༢༨ན༽བརྡ་ལན་གྱིས་མཉེས། ནང་པར་ཤྲཱི་སིངྷ་ལ་ཤོག་འཕྲིན་ཕུལ་བས་མཇལ་སྟེ་གསེར་དཔག་མེད་ཕུལ། རྩོལ་མེད་ཀྱི་ཐེག་པ་སྟོན་པར་ཞུས་པས་དོ་ནུབ་ཚད་མ་བརྟག་གི་གསུངས་ནས་ནང་བར། མཚན་མ་བཟང་བོད་ལ་ཕན་ཐོགས་ངེས། དེ་ཡང་སྒྲོན་བསྐལ་མུན་བསྐལ་གྲངས་མེད་འདས་པའི་སྔོན་དུ་བསྐལ་པ་དགའ་བ་ལ་སངས་རྒྱས་སྟོང་ཕྲག་དྲུག་བཅུ་བྱུང་བའི་མཐའ་མ་མངོན་རྫོགས་རྒྱལ་པོས་མན་ངག་རྣམས་ཐུགས་ཀྱི་སྲས་བདུན་ལ་གཏད་པས་དེ་དག་རིམ་པར་སངས་རྒྱས། དེ་ནས་མུན་བསྐལ་ལྔ་བརྒྱའི་འོག་དུ་བསྐལ་པ་འདི་ལ་སངས་རྒྱས་སྟོང་འབྱུང་བའི་ཤཱཀྱའི་བསྟན་པ་ལ་རྒྱུ་འབྲས་ལ་ཟློ་བའི་ཐེག་པ་འདི་འབྱུང་སྟེ་དང་པོ་རྒྱ་གར་དུ་དར་ནས་ཨོ་ཌྱན་གྱི་ཡུལ་དུ་འཁོར་བ་ལན་གསུམ་སྟོངས་པར་བྱེད། དེ་ནས་གསང་བ་དམ་པ་འདི། །མཐའ་འཁོབ་ཡུལ་དུ་རྒྱས་པར་འགྱུར། །ཞེས་ས་བརྒྱད་པའི་བྱང་སེམས་གཅིག་གིས་བླངས་སྟེ་མཐའ་འཁོབ་རྒྱལ་པོ་སྤྱན་རས་གཟིགས་ཀྱི་སྤྲུལ་པ་ལ་སྟོན། དེར་གཞན་འདུལ་བའི་དུས་ལ་མ་བབ་སྟེ་ཚ་བའི་ཡུལ་དུ་ས་བདུན་པའི་བྱང་སེམས་ལྐོག་མ་ན་རྨེ་བ་ཡོད་པ་ཅིག་དང་རང་རྒྱལ་གྱི་སྤྲུལ་པ་ཅིག་ལ་སྟོན། དེས་ས་བདུན་པའི་བྱང་སེམས་ཅིག་ལ་སྟོན། དེ་ནས་རིམ་པར་ས་ལྔ་པ་དང་བརྒྱད་པ་དང་བདུན་པ་དང་གསུམ་པ་པ་དང་། དེ་ནས་བརྒྱད་པ་དང་བདུན་པ་པ་དཔེལ་བ་བདུན་རྒྱུད་ལ་བསྟན་ནས་གྲུབ་པ་འཐོབ་པར་འགྱུར་ལ། དེ་ནས་ས་བརྒྱད་པ་པ་ཅིག་ལ་བསྟེན་སྟེ་དེས་ཐུན་མོང་དང་ཐུན་མོང་མ་ཡིན་པའི་ཚོགས་ལ་བསྟན་སྟེ་ལ་ལས་ནི་གོ་ལ་ལས་ནི་མ་གོ་ལ་ལ་ཉམས་ལ་ལ་གྲོལ་ཞིང་བཀའ་ཉམས་ནས་གླེགས་བམ་མང་པོ་བྲིས་སྟེ་སྣོད་མིན་གྱི་ལག་དུ་འགྲིམས་ནས་དེས་མན་ངག་ཉམས་ལྷ་སྲིན་རྣམས་འཁྲུགས་སྟེ་བསྐལ་པ་ཕྲ་མོ་འཇིག་གོ །མན་ངག་འདི་དང་ཕྲད་པའི་སྐྱེས་བུས་བླ་མ་སངས་༼ཐ༢༨བ༽རྒྱས་ཉིད་དུ་མཐོང་བར་བྱས་སྟེ་གསངས་སྟེ་སྤྱད་ན་མྱ་ངན་ལས་འདའོ། །

བསྐལ་པ་འདིའི་འོག་དུ་མུན་པའི་བསྐལ་པ་ལྔ་བརྒྱ་འབྱུང་། དེ་ནས་སྒྲོན་མེའི་བསྐལ་པ་བཟང་ལྡན་བྱ་བ་ལ་གསང་བའི་སྣོད་ལྡན་གྱི་གང་ཟག་མོས་པའི་རྡོ་རྗེ། སྟོབས་ཀྱི་རྡོ་རྗེ། ཤུགས་འཆང་བའི་རྡོ་རྗེ། རྡོ་རྗེ་རྒྱལ་མཚན་ཞེས་བྱ་བ་དང་བཞིས་གྲུབ་པར་འགྱུར་རོ། །དེས་ན་དུས་ལ་བབ་པས་ན་ཁྱེད་ལ་བསྐུར་བར་བྱ་སྟེ་བསྐུར་ཐབས་མ་ལེགས་ན་འུ་ཅག་གསུམ་གའི་སྲོག་ལ་འོང་། ཡུལ་འདིར་ཡང་གང་དགར་སྤྱད་དུ་མེད་དེ་རྒྱལ་པོས་ཚོར་ན་མན་ངག་རང་ཡང་མེད་པར་བྱེད་པས་ཁྱེད་གཉིས་ཆོས་གཞན་ཉན་པ་ལྟར་གྱིས་ལ་པཎྜི་ཏ་བརྒྱད་ལ་གསེར་ཕུལ་ལ་རྒྱུ་འབྲས་ཀྱི་ཆོས་ཉོན་ཞིག་མཚན་མོ་མན་ངག་གི་ཆོས་བསྟན་གྱི་གསུངས་སྟེ་དེ་ལྟར་བྱས། མཚན་མོ་པྲ་སེ་ནས་མི་ཟིན་པའི་ཐབས་བྱས་སྟེ་མན་ངག་བཤད་ཅིང་དར་དཀར་ལ་ར་དཀར་མོའི་འོ་མས་བྲིས་སྟེ་དུད་པས་བདུགས་ན་ཡི་གེ་གསལ་བ་བྱས། རྫུ་འཕྲུལ་དང་འཕྲུལ་ཐབས་ཀྱིས་མན་ངག་གི་དཔེ་བམ་པོ་བརྒྱ་དང་ལྔ་བཅུ་རྩ་བཞི་ཕྱུང་བའི་ཚེ་གཙང་རིས་ཀྱི་མགོན་པོ་སུམ་བརྒྱ་དྲུག་བཅུ་དང་སྔགས་ཕྱི་ནང་གི་སྲུང་མ་ཐམས་ཅད་ལྷགས་སྟེ་ཕྱག་དང་སྐོར་བ་བྱས་ནས་བདག་ཅག་ཆོས་སྲུང་རྣམས་ནི་བཀའ་འདི་རྣམས་ཀྱི་རྗེས་སུ་མཆིའོ་ཁྱད་པར་མན་ངག་སྙན་རྒྱུད་ཀྱི་རྗེས་སུ་མཆིའོ་རབ་ཏུ་ཡང་མཆིའོ། །

སྣོད་དང་མི་ལྡན་པ་ཐོབ་ལོ་ཤེས་ལོ་མཁས་ལོ་བཙུན་ལོ་ཉན་ལོ་ཐོས་ལོ་སྒོམ་ལོ་སྒྲུབ་ལོ་ཙམ་གྱིས་ཆོག་པ། དད་པ་གཏིང་ནས་མེད་པ། ཞེན་པ་མ་ལོག་འཛིན་ཆགས་མ་ཁྲོལ་བ། ཆོས་དང་འབུལ་བ་ལ་ཕམ་རྒྱལ་རྩི་བའི་མི་ལག་འགྲིམས་ཙ་ན་དམ་ཉམས་སུ་སོང་བ་ཡིན་པས་དེ་ཙ་ན་བདག་ཅག་རྣམས་མི་དགའ་ཤིན་དུ་རབ་ཏུ་ཡང་མ་དགའ་སྟེ་བདག་ཅག་༼ཐ༢༩ན༽ལ་ལ་ནི་ཕ་མ་བསད་པ་སྙམ་བྱེད། ལ་ལ་ནི་བུ་གཅིག་སྟོར་བ་སྙམ་བྱེད། དཔྲལ་བའི་མིག་ཕྱུང་བ་སྙམ་ཁོང་གི་སྙིང་ཕྱུང་བ་སྙམ་ནོར་བུ་རིན་པོ་ཆེ་སྟོར་བ་སྙམ་བྱེད་དེ་དེའི་ཚེ་ནད་དང་མུ་གེ་དང་འཁྲུག་པ་དང་ས་གཡོས་དང་རླུང་ནག་དང་བུ་ཡུག་དང་མི་ཤིས་པ་སྣ་ཚོགས་པ་འོང་། ན་རག་ཆེན་པོ་ཡང་ཡོངས་སུ་འཕེལ། སློབ་དཔོན་ཡང་ཚེ་ཐུང་ནད་མང་། སློབ་མ་རྣམས་ཕོངས་ཤིང་དུག་དང་གྲིར་འཆི། ཆོས་པ་རྣམས་མཐུ་ཆུང་། བོན་དང་མུ་སྟེགས་དང་སྲིན་པོ་བདུད་དུ་ལྡང་། དེའི་ཚེ་ལ་ལས་མན་ངག་འདི་རྣམས་སྲེག །ལ་ལས་རུལ་དུ་འཛུད། ལ་ལས་ནི་འཚོང་། ལ་ལས་ནི་བསྲེས་ཅིང་བསླད་དེ། དེ་ལ་བསྟེན་ནས་འདི་འཆད་ཅིང་ཐུགས་ལ་འཆང་བ་རྣམས་སངས་རྒྱས་ཀྱི་ངོ་བོ་ཉིད་ཡིན་ཀྱང་དེ་ལ་ལ་ལས་སྐུར་པ་འདེབས། ལ་ལས་སྨོད། ལ་ལས་སུན་འབྱིན། རྐྱེན་དེས་སངས་རྒྱས་ཀྱི་བསྟན་པ་འཇིག་པར་འགྱུར་རོ། །དེས་ན་ཤིན་དུ་གསང་བར་སྦོས་ཅིག །ཤིན་ཏུ་གསངས་ལ་སྤྱོད་ཅིག །ཤིན་ཏུ་གསང་བས་ཆོངས་ཅིག་གསང་བར་ཡིད་ལ་གྱིས་ཅིག་ཅེས་མགྲིན་གཅིག་དུ་བསྒྲགས་ནས་མི་སྣང་བར་གྱུར་ཏོ། །དེ་ཡང་རེས་ནགས་ཚལ་གྱི་དབུས། རེས་རི་བོའི་རྩེ། རེས་ནམ་མཁའི་མཐོངས། རེས་རྒྱ་མཚོའི་ནང་དུ་བཤད་དེ་ཐོག་མར་བོད་དུ་མན་ངག་འབྱུང་བའི་རྟགས་སུ་རིག་པའི་ཁུ་བྱུག །ཚང་ཞིང་རྫོགས་པའི་རྟགས་སུ་རྩལ་ཆེན་སྤྲུགས་པ། དེ་བཞིན་དུ་བསམ་གཏན་སྟོན་པ་ཐིག་ལེ་དྲུག་པ། ཐེག་པ་ཐམས་ཅད་ཀྱི་ལྟ་སྐྱོང་ཁོངས་སུ་ཆུད་པ་ཁྱུང་ཆེན་ཐེག་པ། ཐམས་ཅད་ལས་ཁྱད་འདོན་པ་མི་ནུབ་རྒྱལ་མཚན་སྟེ་ཆེ་བ་ལྔ། གྲུབ་མཐའ་ཐམས་ཅད་འདུས་པ་ཡིད་བཞིན་ནོར་བུ། ཆོས་དང་གང་༼ཐ༢༩བ༽ཟག་གི་ཆེ་བ་དབྱུང་བ་ཆེ་བཙན་དམ་པ། ཐེག་པ་གོང་འོག་གི་སྐྱོན་ཡོན་འབྱེད་པ་སྤྱི་སྦྱོང་རྒྱལ་པོ་ཤེས་རབ་གསུམ་ལ་བསྟེན་པ་ཀུན་འདུས་རིག་པ་སྟེ་ཆུང་བ་བཞི། གདམས་པ་ལ་རགས་པར་སྟོན་པ་བདེ་འབྱམས། འབྲས་བུ་སྐུ་གསུང་ཐུགས་སྟོན་པ་སྲོག་གི་འཁོར་ལོ། དཔེ་དོན་རྟགས་གསུམ་སྟོན་པ་སེམས་ཏི་ཀྲ་དང་ན་མཁའ་རྒྱལ་པོ་སྟེ་འབྲིང་བཞི། དྲང་ངེས་དབྱེ་བ་བདེ་བ་ཕྲ་བཀོད། ཐེག་པའི་ཤན་འབྱེད་པ་སྤྱི་ཆིངས་རིགས་པ་དང་མི་འགལ་བ་རྡོ་ལ་གསེར་ཞུན། སྤྱོད་པ་དང་དམ་ཚིག་སྟོན་པ་རྩེ་མོ་བྱུང་རྒྱལ་སྟེ་ཆེ་བའི་ཕྱོགས་བཞི། འཆལ་པ་ཚར་གཅོད་པ་རྨད་བྱུང་བཤད་དེ་སེམས་སྡེ་བཅོ་བརྒྱད་ཏོ། །དེའི་ཚེ་བཻ་རོས་སངས་རྒྱས་རྣམ་པར་སྣང་མཛད་ཀྱི་ཞལ་མཐོང་ཆོས་ཐོས་སྟེ་བཻ་རོ་ཙ་ནར་མིང་བཏགས་སོ། །

སྤྱིར་སད་མི་བདུན་རབ་ཏུ་བྱུང་ཚེ་བཻ་རོ་ཙ་ན་རཀྵི་ཏ་ཅེས་རྣམ་སྣང་སྲུང་བའམ་རྣམ་སྣང་འཚོར་མིང་བརྗེས་པ་ཡིན་ཀྱང་སླར་ཡང་རྣམ་པར་སྣང་མཛད་ཉིད་དུ་བཏགས་པའོ། །དེས་ལེགས་གྲུབ་ཚིམ་སྟེ་རྒྱལ་པོ་ལ་ངོ་སོ་འདོད་པས་བོད་དུ་སོང་བ་གཅན་འཕྲང་བས་བསད་ཏོ། །བཻ་རོ་ཙ་ན་མ་ཚིམ་སྟེ་ཡིད་མི་བདེ་བར་འདུག་པ་ན་བླ་མས་ཁྱོད་ནའམ་གསུངས་སྟེ། མཐོང་སྟེ་མ་ཕྲད་རང་སེམས་ན། །མྱངས་སྟེ་མ་ཚིམ་རང་སེམས་ན། །ནད་གཞིལ་སེམས་སྡེ་བཅོ་བརྒྱད་པོས། །གདེང་མ་རྙེད་པར་འདོད་པ་རྙེད། །མཐར་ཕྱིན་གྱི་སྨན་ཞིག་ང་གཏོང་འཚལ། །ཞུས་པས། ངས་ཐམས་ཅད་བསྟན་ཟིན་ན་ཁྱོད་ཅི་ལ་བརྡུགས་གསུང་བ་ན། ལྟ་བ་ཕྱོགས་རིས་མེད་པ་དེ། །ལས་དང་རྟོག་པའི་འཕྲང་ལ་བརྡུགས། །སྤྱོད་པ་བླང་དོར་མེད་པ་དེ། །འདོད་རྩོལ་གཉིས་ཀྱི་འཕྲང་ལ་བརྡུགས། །ལམ་ལ་སྒྲོད་དུ་མེད་པ་དེ། །༼ཐ༣༠ན༽ལུང་དང་རིགས་པའི་འཕྲང་ལ་བརྡུགས། །རང་བྱུང་ཡེ་ཤེས་ཆེན་པོ་དེ། །བག་ཆགས་སྟུག་པོའི་འཕྲང་ལ་བརྡུགས། །དུས་གསུམ་སངས་རྒྱས་དགོངས་པ་དེ། །བྱིང་རྒོད་གཉིས་ཀྱི་འཕྲང་ལ་བརྡུགས། །འབྲས་བུ་སྐུ་གསུམ་ལྷུན་གྲུབ་དེ། །བརྡ་དོན་ཕྲད་པའི་འཕྲང་ལ་བརྡུགས། །རྫོགས་ཆེན་བྱ་བྲལ་ལྷུན་གྲུབ་དེ། །བརྡ་དོན་དབྲལ་བའི་འཕྲང་ལ་བརྡུགས། །སངས་རྒྱས་སྤྱོད་ཡུལ་རང་དབང་དེ། །སྤྱི་བླུགས་ཚངས་པའི་དབང་ལ་བརྡུགས། །ཆ་ལ་སེམས་སྡེ་བཅོ་བརྒྱད་པོས། །འཕྲང་བརྒྱད་སྐྱེལ་མ་མ་ཤོགས་པས། །བདག་རང་བཻ་རོ་ཙ་ན་ཡང་། །ཡུལ་དུ་འགྲོ་བ་འཕྲང་ལ་བརྡུགས། །ཞུས་པས་སློབ་དཔོན་གྱིས་ཀྱང་ཁྱད་པར་བ་སྟོན་པར་དགོངས། པཎ་ཆེན་རྣམས་ཀྱི་རྨི་ལམ་གཉིས་པ་ལོག་སྟེ་ཆུ་ཐམས་ཅད་བོད་དུ་བབ་པ་དང་རྩི་ཤིང་ཐམས་ཅད་བོད་དུ་སོང་བ་སོགས་རྨིས། རྒྱུད་སྡེ་དྲུག་བཅུ་དང་དབང་མན་ངག་གནང་། ཁྱད་པར་དུ་འབྲས་བུ་རང་ཆས་སུ་སྟོན་པ་རྒྱ་མཚོའི་ཀློང་བསྟན་པས་རྟོགས་པའི་མཐར་ཕྱིན་ཀྱང་སྒྲོ་འདོགས་གཅོད་པའི་ཕྱིར། སྐུ་གསུམ་སྟོན་པ་མཆོག་གི་སྲས། །ཐམས་ཅད་མཁྱེན་པ་བདག་གི་ཕ། །བློ་ཡི་རེ་དྭོགས་བཅད་པའི་ཕྱིར། །དབུ་སྨྱུང་བཞེས་པའི་ཆོས་ཅིག་ཞུ། །བྱས་པས། ཆོས་ཀྱི་དབྱིངས་ལ་ཟད་མེད་ཀྱང་། །དེ་བཞིན་ཉིད་ནི་གཅིག་ཤེས་ན། །མ་ལུས་དེ་ལ་ཡོངས་སུ་རྫོགས། །དེ་ལས་ཡོད་ན་སིདྡྷི་ཀན། །གསུང་ངོ་། །

དེ་ནས་བླ་མའི་ཞལ་ནས་གདམས་པ་འདི་ལ་བཙའ་ལུགས་གསུམ་བྱིན་པ་བཞིན་མི་སྦྱིན་པ་བཞི་ཡོད་སྟེ་འཁོར་འདས་ཐམས་ཅད་གསལ་བར་བྱེད་པའི་ཕྱིར་མིག་འབྲས་ལྟར་བཙའ། ཐེག་པ་ཀུན་གྱི་བཅུད་ཡིན་པས་ཁོང་སྙིང་ལྟར་བཙའ། ༼ཐ༣༠བ༽ཆོས་ཀུན་གྱི་རྩ་བ་ཡིན་པས་སྲོག་ལྟར་བཙའོ། །དད་ལྡན་འཇམ་རིང་ཡུན་བརྟེན་ལ། །དཔེ་དང་འགྲེལ་ཊཱིཀ྄་མན་ངག་རྣམས། །གྲངས་བཏབ་བསྡེབས་སྟེ་བྱིན་པར་བྱ། །དཔུང་བཟང་ཡུན་རིང་སྣོད་ལྡན་ལ། སྦ་སྲི་མེད་པར་ཚང་བར་བྱིན། །དད་པ་ཅན་ལ་མི་ཞུ་ཡང་། །ནན་གྱིས་བྱིན་ཞིང་གཏད་གཉེར་བྱ། །དད་ཅན་ཤེས་རབ་ཆུང་བ་ལ། །ཡིད་དང་སྦྱར་ལ་བྱིན་པར་བྱ། །ཁོང་ཁྲོ་ཆེ་ཞིང་དད་མེད་ལ། །ཚིག་འགས་བྲིད་ལ་མི་སྦྱིན་བསྐྲད། །དད་བརྩོན་ཤེས་ཆུང་ཚིག་ལ་དགའ། །བཤད་རིངས་དཔེ་འགྲེལ་འདོད་པ་ལ། །ཕྱོགས་ཙམ་གྱིས་བྲིད་མི་སྦྱིན་བསྐྲད། །མི་སྒོམ་ཡི་གེར་བྲི་རིངས་ལ། །ཆོས་གཞན་གྱིས་བྲིད་མི་སྦྱིན་བསྐྲད། །ནོར་ཕྱིར་ཆོས་འཚོལ་དད་མེད་རིགས། །དང་པོ་ཉིད་ནས་བརྟགས་སྟེ་སྤང་། །འོན་ཀྱང་བོད་ཀྱི་རྒྱལ་པོ་ལ་སྟོན་ཅིག་གསུངས་ནས་རྗེས་སུ་གནང་། དགའ་རབ་རྡོ་རྗེ་དང་མཇལ་བར་ལུང་བསྟན་ནས་བཙལ་བས་མཁའ་འགྲོས་ཨོ་ཌྱན་དུ་སོང་ཞིག་པར་ལུང་བསྟན་སྟེ་ཨོ་ཌྱན་གྱི་དུར་ཁྲོད་དུ་འོད་ཀྱི་ཁྱེ་ཆུང་དུ་བཞུགས་པ་དང་མཇལ། རྫོགས་པ་ཆེན་པོའི་རྒྱུད་འབུམ་ཕྲག་བཅུ་བཞི་བསྟན་སྟེ་ན་མཁའ་ལ་འོད་དུ་ཡལ། སླར་ཤྲཱི་སིངྷའི་དྲུང་དུ་འོངས་པས་སློབ་དཔོན་གྱི་ཞལ་ནས། རང་སེམས་ཡེ་ཤེས་རྡོ་རྗེ་འདི། །ཡོད་མེད་དབུས་སུའང་མི་དམིགས་ཤིང་། །རྟག་ཆད་མཐའ་ལ་མི་གནས་པ། །སྒྲོ་སྐུར་མེད་པའི་ཆོས་ཉིད་ལ། །བླང་དོར་མེད་པར་བློ་བཞག་སྟེ། །འདི་ཞེས་སྒོམ་པའི་འདུ་ཤེས་བྲལ། །དེ་ནི་དགོངས་པའི་མཐར་ཐུག་གོ །སེམས་ནི་སངས་རྒྱས་ཀུན་གྱི་དངོས། །སེམས་ཀྱིས་སེམས་ལ་ལྟ་བ་ན། །སེམས་ཀྱི་སྐྱོན་དང་གོ་ས་བརྟག །དེ་ནས་ཉམས་དང་དྲོད་ཚད་སྐྱེ། །རང་སྣང་དཀྱིལ་འཁོར་རང་ལ་འཆར། །༼ཐ༣༡ན༽སེམས་ནི་ཁ་དོག་ཅིར་མི་དམིགས། །དབྱིབས་ཀྱི་རྣམ་པ་གང་ཡང་མེད། །སེམས་ནི་རྒྱུད་ལས་མ་སྐྱེས་སྟེ། །རྐྱེན་གྱིས་རྣམ་པར་འཇིག་པ་མེད། །ཐོག་མར་མ་བྱུང་མཐར་མི་འགྲོ། །དུས་གསུམ་ཀུན་དུ་སྟོང་ཞིང་དབེན། །འདི་འདྲ་ཞེས་སུ་བསྟན་དུ་མེད། །བདག་གཞན་གཟུང་འཛིན་བཏང་སྙོམས་དང་། །རྒྱུ་རྐྱེན་གང་གིའང་སྤྱོད་ཡུལ་མིན། །བྱིང་རྒོད་གཉིས་པོ་འདི་ལ་མེད། །ཇི་བཞིན་པ་ཡི་ངང་དུ་ཞོག །ཡིག་འབྲུ་ཕྱག་མཚན་སྐུར་མི་དམིགས། །སྒྲ་དང་ཚིག་ལས་འདས་པར་བསྒོམ། །སྙམ་བྱེད་བློའམ་འཇིགས་པའི་བློ། །ཀུན་ལ་རེ་དྭོགས་མེད་པར་བཞག །ཅིར་ཡང་རྟོག་པར་མི་བྱའོ། །སྟོང་པའི་ངང་ལས་མ་གཡོས་ན། །དབུགས་ཀྱི་རྒྱུ་བ་མི་ཚོར་ཞིང་། །ཕུང་པོ་ཡོད་པར་མི་མངོན་སྟེ། །ན་མཁའ་སྟོང་པའི་ངང་ཉིད་ལས། །རིག་པ་ཡེ་ཤེས་ཤར་བའི་དྲོད། །སྐར་མའི་འོད་འདྲ་ཀློག་འབྱུང་འདྲ། །ཉི་མ་ཤར་བའི་འོད་འདྲར་གསལ། །གཅིག་གོ་ཀུན་རྫོགས་མན་ངག་ཡིན། །ཞེས་གནད་ཀྱི་ཞལ་ཆེམས་ཐུགས་ཀྱི་མཛོད་བཏོལ་སྟེ་རླུང་གིས་ཀྱང་ཐོས་སུ་མི་རུང་བར་མཛད་ནས་བཻ་རོ་ཉིད་ལ་གདམས་སྟེ་སློབ་དཔོན་འོད་དུ་ཡལ་བའི་ཚེ་རྐང་མགྱོགས་གྲུབ་པའི་མཆོག་ཀུ་མ་ར་དང་ཀུ་ཧ་ར་དྷཱ་ཏུ་བྱ་བ་གཉིས་ཡོད་པ་ལས་བཻ་རོས་ཀུ་མ་ར་དང་གྲོགས་པོར་བྱས་གསེར་བྱིན་ནས་རྐང་མགྱོགས་བསླབས་པས་གཏན་གྱི་རྐང་མགྱོགས་ཕས་བུ་ལ་ཡང་མི་སྟེར་བས་བོད་དུ་མ་སླེབས་བར་གྱི་རྐང་མགྱོགས་བྱིན་ནོ་ཟེར་ནས་ཅུང་ཟད་བྱིན་སྟེ་རེ་མ་ཏིའི་རྐང་མགྱོགས་བསྒྲུབས་པས་སྤྱིར་གླག་གཟན་ལ་འཇུམས་པ་ལྟར་མགྱོགས་པ་ཡོད་ཀྱང་གོ་བོ་རི་རྩིབས་གཅོད་པ་བཻ་རོས་གྲུབ། རྐྱང་མགྱོགས་ཀྱི་གཙོ་བོ་གཅིག་ཤོས་ལ་ཡང་རྔན་པ་བཅུག་སྟེ་བོད་མི་མ་མཐོང་གནོད་སྦྱིན་ཤ་བའི་རུ་ཅན་སོང་ངོ་བར་སྒྲོགས་སུ་༼ཐ༣༡བ༽བཅུག་སྟེ་ཆས་དེ་ལྟ་བུར་ཞུགས་སྟེ་བྱོན། ལམ་དུ་ཡང་སྐལ་ལྡན་འགའི་དོན་མཛད། བོད་ཏུ་མྱུར་བར་ཕེབས་སྟེ་རྒྱལ་པོས་ཞབས་མཐིལ་གཙུག་དུ་བླངས་པས་རྒྱལ་པོ་ལ་ཉིན་མོ་རྒྱུ་འབྲས་ཀྱི་ཆོས་དང་མཚན་མོ་རྫོགས་པ་རྩོལ་མེད་ཀྱི་ཐེག་པ་བསྟན། བཻ་རོ་བོད་དུ་ཞལ་ཕྱོགས་ནས་བྱོན་པའི་ནུབ་ནས་བཟུང་སྟེ་རྒྱ་གར་བའི་རྨི་ལྟས་གསུམ་པ་ལོག་པས་མན་ངག་གི་ཆོས་བོད་ཏུ་ཤོར་བར་ཤེས་སྟེ་རྡོ་རྗེ་གདན་དུ་བལྟས་པ་ན་རྒྱ་རུ་སྤོད་ཞིག་ཞིང་ཆོས་མ་ཚང་བར་ཤེས་པས་རྒྱལ་པོ་དང་པཎྜི་ཏ་གཅིག་ལ་གཅིག་ཡིད་མ་ཆེས་སྟེ་རྒྱལ་པོས་པཎྜི་ཏ་རྣམས་ལ་གསངས་ནས་རྡོ་རྗེ་གདན་ནམ་ཨ་སུ་ར་གསང་བའི་བྲག་ཕུག་གམ་བྱ་རྒོད་ཕུང་པོར་སྦས་སམ་ཡང་ཟེར་སྟེ་མི་སྣང་བར་བྱས། བོད་ཐེ་ཚོམ་སྐྱེད་ཕྱིར་ཕྲ་མེན་གྱི་ངག་སྔགས་ཁྱེར་སོང་བས་བོད་མི་བརླག་པའི་ཐབས་གྱིས་ཞེས་རྐང་མགྱོགས་པ་བཏང་སྟེ་རུ་བཞི་ཐམས་ཅད་ཏུ་བསྒྲགས་པས་བོད་བློན་རྣམས་ཀྱིས་གཅུགས་ལ་ཉན་སྟེ་འདི་མི་གསོད་ན་རྒྱལ་ཁྲིམས་བཤིག་པར་བགྲོས་སྟེ་རྒྱལ་པོ་ལ་གསོལ་བ་བཏབ། བཙུན་མོ་ཚེ་སྤོང་བཟས་ཀྱང་བཻ་རོ་ཙ་ན་སླུ་བར་མ་ཚུགས་པའི་སེམས་ནད་བྱས་སྟེ་བློན་པོ་རྣམས་བསླད། རྒྱལ་པོ་ལ་ནན་གྱིས་ཞུས་པ་ན་ཐབས་མ་རྙེད་ནས་བསད་པར་ཞལ་གྱིས་བཞེས་སྟེ་སྤྲང་པོ་ཅིག་ལ་བཻ་རོའི་ཆས་བཅོས་ནས་མི་རྣམས་ཀྱིས་མ་སླེབས་ཙམ་ལ་ཟངས་སུ་བཅུག་སྟེ་ཆུར་བསྐུར། གདན་ཁྲིའི་འོག་དུ་གནམ་སྒོ་སྔོ་ཐེམ་ཅན་ལས་བབས་པར་བཻ་རོ་བཞུགས་སྟེ་རྒྱལ་པོས་ནམ་ཕྱེད་ན་ཆོས་ཉན་པ་ལས་ནང་འཁོར་བ་ཞིག་གིས་མཐོང་། དེ་ནས་རྒྱལ་པོའི་གདུགས་ཁང་བྱ་བའི་ཕྱིར་ཀ་བ་ཁོང་སྟོང་སྒོ་ཅན་དུ་བྱས་པར་སློབ་དཔོན་བཞུགས་ན་བཙུན་མོས་ཤེས་སྟེ་བློན་པོ་རྣམས་ལ་བསྙད་དེ་བོད་འབངས་སྤྱིས་ནན་གྱིས་གསོལ་བས་ཐབས་མ་རྙེད་དེ་སྤྱུག་པར་ཞལ་གྱིས་བཞེས། སློབ་དཔོན་གྱིས་ཀྱང་ཚ་བ་རོང་དུ་སྔོན་གྱི་༼ཐ༣༢ན༽ལས་འབྲེལ་ཞིག་ཡོད་པས་དེར་འགྲོའོ་གསུངས་ནས་རྒྱལ་བློན་ཐམས་ཅད་ཀྱིས་བསྐྱལ། དཀའ་བ་བཅོ་བརྒྱད་ལ་སོགས་པའི་མགུར་མང་པོ་མཛད་དེ་གཤེགས། རྒྱལ་མོ་རོང་པའི་ཡུལ་མི་རྣམས་ཀྱིས་བོད་ཀྱི་རྟོག་ཆེན་པར་དྭོགས་ནས་སྦལ་དོང་དུ་ཞག་བདུན་དང་ཤིག་སྣ་ཚོགས་པའི་དོང་དུ་ཞག་བདུན་བསྐྱུར། སྐྱེ་བ་མང་པོའི་གོང་དུ་ཡུལ་དེའི་ནེ་ལེར་གྱུར་ཚེ་སྦལ་པ་བཟོས་པ་དང་། ཡུལ་དེར་དགེ་སློང་ཞིག་དུ་གྱུར་ཚེ་ཤིག་དོར་བ་བྱས་ཟོས་པའི་རྣམ་སྨིན་གྱི་མཐའ་མར་ཞལ་གྱིས་བཞེས་སྟེ་དགེ་སློང་པུརྞའི་སྔོན་གནས་དྲན་པ་གསུངས་པས་གྲུ་དང་མདོ་གཞེར་ལ་སོགས་པ་རྒྱལ་བློན་རྣམས་ཀྱིས་རྒྱལ་པོའི་མེས་སུ་གཏོགས་པའི་དགེ་སློང་པུརྞ་ཡིན་པར་ཤེས་ནས་བཤགས་པ་དང་བཀུར་སྟི་བྱས། ཐུགས་མི་བདེ་བ་ལྟར་མཛད་པའི་རྒྱུ་དྲིས་པས་ང་སྤྱུགས་པའི་རྐྱེན་གྱིས་རྒྱལ་པོ་ཁྲི་སྲོང་ལྡེ་བཙན་འདི་ཙམ་ན་འགྲོངས་པར་འདུག་པས་དེས་མི་དགའ་གསུངས་སྟེ་འདི་ལ་ཟླ་བ་གསུམ་དང་དྲུག་དང་ལོ་གསུམ་དང་ལོ་སྐོར་གཅིག་ཟེར་བ་སོགས་ཡི་གེ་མི་འདྲ་བ་སྣ་ཚོགས་འདུག །འོན་ཡང་རྒྱལ་པོ་དེའི་སྲས་གཡུ་སྒྲ་སྙིང་པོ་མ་དད་ནས་བུ་གཅིག་ཤི་བའི་ཕ་མ་དང་རྒན་རྒོན་འཆིར་གཏུགས་པ་དང་སྐྱེས་པ་བུད་མེད་ལང་ཚོ་ཅན་རྩེ་བ་རྣམས་རིམ་པར་བཏང་སྟེ་ཆོས་བྱས་ན་བུ་དང་ཕྲད་དམ། རྒས་པ་གཞོན་ནུར་ལྡོག་གམ། རྩེ་དགའ་འདི་ལས་ལྷག་པའི་བདེ་སྐྱིད་ཆོས་ལ་ཡོད་ཏམ་བྱ་བ་རིམ་པས་འདྲིར་བཅུག་པས། བུ་བས་རང་ཉིད་ཀྱང་འཆི་བ་དང་། རྒས་དུས་ཆོས་དྲན་ཀྱང་འཕྱིས་པ་དང་། ཐམས་ཅད་མི་རྟག་པ་རྣམས་རིམ་པར་གསུངས་པས་དེ་དག་ཀྱང་དད་ཅིང་གཡུ་སྒྲ་ཡང་ཅུང་ཟད་དད་ནས་འོག་རྟ་ཕུལ་སྟེ་ཆོས་ཞུས་པས་མ་གནང་བ་དང་། ཡང་ཁྲུས་ལ་གདན་དྲངས་ནས་ཆུའི་ནང་དུ་གདམས་པ་མི་གནང་ན་ཆུ་ལ་བཀྲོང་ངོ་ཞེས་བསྡིགས་པས། ཡོན་དང་དད་པ་གཉིས་མེད་པར། །༼ཐ༣༢བ༽ནན་ཚིར་བྱས་པས་ཆོས་འཁུགས་སམ། །འཆི་ན་གཉི་ག་འཆི་མེད་དེ། །ང་ཤི་འོག་མིན་གནས་སུ་འགྲོ། །ཁྱོད་ཤི་ངན་སོང་གསུམ་དུ་འགྲོ། །ཁྱོད་ཀྱིས་ཕོད་ན་ང་ཡིས་ཕོད། །གསུངས་པས་སྐྲག་སྟེ་བཟོད་གསོལ་བྱས། །ཡང་དཔེ་ཆ་བརྐུས་ནས་ཀུན་བྱེད་ཀྱི་རྒྱུད་བྲིས་སྟེ་ང་ལ་ཡང་ཆོས་ཡོད་ཟེར་བས། རྡོ་རྗེ་སེམས་དཔའ་དགའ་རབ་འཇམ་དཔལ་གྱི། །ཞལ་ནས་གསུངས་པའི་མན་ངག་ངེས་པའི་དོན། །རྒྱལ་བའི་དགོངས་པ་ཤིན་དུ་གཏིང་ཟབ་ལ། །ཡིག་ནག་ཚིག་གིས་བྱང་ཆུབ་རྙེད་པ་མིན། །ཞེས་གསུངས་པས་དད་པ་དྲག་དུ་སྐྱེས་སྟེ་ངུས་ནས་རྗེས་སུ་བཟུང་བར་ཞུས་པས་རྒྱུ་འབྲས་ཀྱི་ཆོས་གསུངས་པས་མ་ཚིམ་སྟེ་ཚེ་འདིར་འཚང་རྒྱ་བའི་གདམས་པ་ཞུས་པས། ལུས་ཀྱི་སྒོ་ནས་བྲན་གཡོག་ཅི་དགོས་བྱེད་པ། བླ་མའི་སྐུ་དགྲ་འདུལ་བ། ཕྱག་སྐོར་གྱིས་སྒྲིབ་པ་སྦྱོང་བ་སྟེ་ལུས་ཀྱི་སྦྱང་བ་གསུམ། ངག་གིས་ཞེ་ས་དང་གསོང་པོར་སྨྲ་བ། སྐུ་དགྲ་ལ་དྲག་སྔགས་ཀྱི་སྨོད་པ་འབེབས་པ། རྟག་དུ་གསོལ་བ་འདེབས་པ་སྟེ་ངག་གི་སྦྱང་བ་གསུམ། ཡིད་ཀྱིས་རྟག་དུ་བླ་མའི་རྣལ་འབྱོར་སྒོམ་པ། ཅི་གསུངས་མོས་པས་སྒྲུབ་པ། ལུས་ལོངས་སྤྱོད་ཐམས་ཅད་འབུལ་བ་སྟེ་ཡིད་ཀྱི་སྦྱང་བ་གསུམ་དང་དེ་ལྟར་སྦྱང་བ་དགུ་ཁྱིམ་དང་ཉེ་འབྲེལ་སྤོང་བར་ཕོད་པ་སོགས་ཕོད་པ་བཅུ་གསུམ་བྱེད་ནུས་ན་བསྟན་ནོ་ཞེས་གསུངས་པས་ཅི་གསུང་སྒྲུབ་པར་དམ་བཅས་པ་ན། འོ་ན་ཨོ་ཌྱན་གྱི་ཡུལ་རྡོ་རྗེའི་གདན་རྣམས་སུ་སོང་ལ་དགའ་རབ་རྡོ་རྗེ་དང་མཁས་པ་ཉེར་ལྔ་རྣམས་ལ་གསེར་འདི་འབུལ་དུ་སོང་ཞིག་དེ་རྣམས་ཀྱི་གདམས་པ་ངས་གདབ་བོ་ཅེས་གསེར་མང་པོ་བསྐུར་བ་དང་བཀའ་ཉན་སྟེ་ཨོ་ཌྱན་དུ་འགྲོ་ཁར་ཁོང་རང་གི་ཡབ་ཡུམ་བློན་འབངས་དང་བཅས་པས་ཨོ་ཌྱན་དུ་ཕྱིན་རུང་དགའ་རབ་རྡོ་རྗེ་མི་རྙེད། དེ་བས་སློབ་དཔོན་བཻ་རོ་༼ཐ༣༣ན༽ཉིད་ལ་གཏུགས་པ་བཟང་ཟེར་ནས་གྲོས་བཏབ་པས་སྲོག་ལ་བབ་ཀྱང་བླ་མའི་བཀའ་སྒྲུབ་ཟེར་ནས་འགྲོ་བར་ཆས་པའི་ཚེ་སློབ་དཔོན་གྱི་ཞལ་ནས་ཁྱོད་དེ་ཙམ་དུ་བླ་མའི་བཀའ་སྒྲུབ་ན་ཨོ་ཌྱན་དུ་འགྲོ་མི་དགོས། འདི་ཉིད་དུ་རྗེས་སུ་བཟུང་གིས་ཉམས་སད་བྱས་པ་རྣམས་ལ་བཤགས་པ་གྱིས་ཅིག་ཞེས་གསུངས་ནས་གཡུ་སྒྲས་ལུས་ལོངས་སྤྱོད་ཐམས་ཅད་ཕུལ་སྟེ་གདམས་ངག་དུ་མ་གནང་། སྤྱིར་ཡི་གེ་སྔ་ཞིང་བར་དུ་ཡིག་མཁན་གྱི་སྐྱོན་བརྒྱུད་པ་དུ་མ་དང་པདྨ་དཀའ་ཐང་དང་སྲེ་བ་ལ་སོགས་པ་སྲེ་བསླད་མི་འདྲ་བ་མང་དུ་སྣང་བས་འདྲ་འབག་ལྷད་གཏན་མེད་དེང་སང་མི་རྙེད་པར་སྣང་ཡང་ལྷད་ཅན་གྱི་གསེབ་ནས་ལྷད་མེད་ཀྱི་དོན་གོ་བར་སྣང་ལ། དེས་ན་ཁ་ཅིག་རྒྱལ་མོ་གཡུ་སྒྲ་སྙིང་མོ་ཞེས་རྟེན་རྒྱལ་པོའི་སྲས་མོར་འདོད་པ་དང་། ཡང་རྒྱལ་པོའི་སྲས་པོ་ཡིན་པ་ལ་བཻ་རོས་དོང་ནས་ན་མཁའ་ཆེའི་རྒྱུད་ཁ་ཐོན་མཛད་པ་བློ་ལ་ཟིན་ནས་ཕྱིས་བཻ་རོས་ཡབ་ཡུམ་ལས་བསླངས་བྱ་བ་དང་། གཙང་ལེགས་གྲུབ་ཀྱི་སྐྱེ་བའི་སྤྲང་ཕྲུག་དུ་འདོད་པ་དང་། དེ་ཡང་བུད་མེད་དུ་འདོད་པ་སོགས་མང་དུ་སྣང་ཡང་ལོ་རྒྱུས་ཀྱི་བབས་རྣམས་བསྒྲིགས་ན་རྒྱལ་མོ་ནི་ཡུལ་གྱི་མིང་དང་རིགས་རྒྱལ་པོའི་སྲས་ཡིན་ལ་མཚན་གཡུ་སྒྲ་སྙིང་པོ་ཡིན་པ་དང་། ཉམས་སད་བྱས་པ་དང་། མཁས་པར་གྱུར་ནས་བཱི་མ་ལ་བསམ་ཡས་སུ་བྱོན་པའི་དུས་རྒྱལ་བློན་ལ་ལ་ཡོགས་དོར་དུ་བཏང་ནས་བོད་འབངས་ཐམས་ཅད་འགྱོད་དེ། སྐྱེ་བ་སྔ་ཕྱི་དྲན་པས་བྱང་ཆུབ་སེམས་དཔའ་ཡིན་ཡང་དག །མན་ངག་གི་ཆོས་ཁྱད་པར་ཅན་རྙེད་པས་སྤྲུལ་སྐུ་ཡིན་ཡང་དག་སོགས་ལྷའི་སྤྱན་ཐོབ། རྐང་མགྱོགས་གྲུབ། བཟོད་པ་ཐོབ་བདེན་པ་མཐོང་། སྒྲིབ་གཉིས་བྱང་། སངས་རྒྱས་ཀྱི་སྤྲུལ་པ་སྟོན་པའི་ཞལ་སྐྱིན་ས་བརྒྱད་པ་ཐོབ་པ་ཡིན་ཡང་དག་ཞེས་བཻ་རོ་ལ་ཡང་དག་བཅུ་གཅིག་གི་བསྟོད་པ་ཕུལ་ནས་བཻ་རོ་སྤྱན་འདྲེན་དུ་༼ཐ༣༣བ༽བཏང་བས་ཐུགས་གཏིང་ནས་མཉེས་སྟེ་གདམས་ངག་ཚང་སྤྲུགས་སུ་དེར་རྫོགས་པ་འདི་དག་པར་སྣང་ལ། བཱི་མ་ལ་བོད་དུ་བྱོན་པ་ཡང་ཆོས་རྒྱལ་ཁྲི་སྲོང་གི་དུས་དང་མུ་ནེ་བཙན་པོའི་དུས་དང་སད་ན་ལེགས་ཀྱི་དུས་ཡིན་པར་བཤད་པ་གསུམ་སྣང་ཡང་སད་ན་ལེགས་རྒྱལ་པོར་གྱུར་ནས་མུ་ནེ་བཙན་པོའི་གཤིད་མཛད་དུས་བཱི་མ་ལ་བྱོན་པ་དང་། གཙང་ལེགས་གྲུབ་ཀྱི་སྐྱེ་བ་ནི་ཕྱིས་བཻ་རོ་ལི་ཡུལ་དུ་སྤྱན་འདྲེན་པ་མོ་ལི་བཟའ་ཚུལ་ཁྲིམས་སྒྲོལ་མར་བཤད་པའི་ཕྱོགས་འདི་དག་པར་སྣང་ངོ་། །

སློབ་དཔོན་བཻ་རོས་ཀྱང་རྒྱ་ནག་དུ་བྱོན་སྟེ་གྲུབ་ཐོབ་དང་མཁའ་འགྲོ་མ་རྣམས་དང་དགོངས་ཉམས་བསྡུར། ཁམས་སུ་ཡང་གཞན་དོན་མཛད། སླར་བོད་དུ་བྱོན་པའི་ལམ་དུ་ཙངས་མི་ཕམ་མགོན་པོ་ལོ་བརྒྱ་ལོན་པ་ཅིག་ལ་རྒད་པོ་མཛུབ་ཚུགས་ཀྱི་གདམས་པ་བཏབ་པས་ཅིག་ཅར་དུ་གྲོལ་སྟེ་རང་རྒྱལ་གྱི་ལུས་ཀྱི་བཀོད་པར་བཤད་པ་དེ་ཡིན། བོད་དུ་བྱོན་ནས་རྒྱལ་བློན་ཐམས་ཅད་ལ་ཆོས་གསུངས། སླར་ལི་ཡུལ་དུ་གཤེགས་སྟེ་ཕྱིས་བ་སིང་གི་ནགས་སུ་འོད་ཀྱི་སྐུར་ཡལ་ལོ། །གཡུ་སྒྲས་ཀྱང་པངས་སངས་རྒྱས་མགོན་པོ། རྒྱ་བློ་གྲོས་གཞོན་ནུ། སྦས་རྡོ་རྗེ་རྒྱལ་མཚན་སོགས་སྨིན་གྲོལ་དུ་བྱས་སོ། །ཡར་ལུངས་པ་སྙགས་ཛྙ་ན་ཀུ་མ་རས་བཱི་མ་ལ་དང་བཻ་རོ་དང་གཡུ་སྒྲ་སྟེ་གསུམ་ག་ལ་བསྟེན་ནས་བླ་མ་སོ་སོ་ལས་ཀྱང་ང་རང་མཁས་སྙམ་པའི་བློ་ལན་གསུམ་སྐྱེས་པས་གསོད་ངེས་ཀྱི་བཙོན་དུ་ལན་གཉིས་ཚུད། ཕྱིས་སྦྲུལ་ཆེན་པོ་ཅིག་གིས་རྐེ་ལ་འཁྲིལ་བ་ལ་སོག་པོ་དཔལ་གྱི་ཡེ་ཤེས་ཀྱིས་ལུས་སྲོག་དང་བསྡོས་ནས་ཐར་བར་བྱས། སྦྲུལ་གྱི་མགོ་ནས་ཟོས་པས་གདམས་ངག་རྫོགས་པར་གནང་སྟེ་འདི་སྔོན་མགར་བ་བེག་ཙེ་བྱ་བ་ཁྲོ་བོའི་དབྱིབས་སུ་ཡོད་པ་ཅིག་སྣོད་ལྡན་དུ་མཁྱེན་ནས་གདམས་ངག་གིས་ཁ་བྲིད་དེ་སོག་པོ་དཔལ་གྱི་ཡེ་ཤེས་སུ་མིང་སྤོས་པ་ཡིན། དེ་ལ་སྣུབས་སངས་རྒྱས་རིན་པོ་ཆེས་ཞུས་སོ། །

ཤྲཱི་སིངྷ་དང་༼ཐ༣༤ན༽དགའ་རབ་རྡོ་རྗེ་སོགས་བཻ་རོ་ཙ་ན་དང་དུས་མི་མཚུངས་སོ་སྙམ་དུ་དོགས་པར་མི་བྱ་སྟེ་གྲུབ་ཆེན་དེ་རྣམས་ནི་སྐལ་ལྡན་ལ་ད་ལྟར་ཡང་མཇལ་དུ་ཡོད་པའི་ཕྱིར་རོ། །དེ་ལྟར་སེམས་ཕྱོགས་ཀྱི་བཀའ་བབས་གཉིས་བཤད་ནས་བདག་ཉིད་ཆེན་པོ་པདྨ་འབྱུང་གནས་ལས་ཇི་ལྟར་བྱུང་བ་ནི། སྤྱིར་ཐང་ཡིག་ལེའུ་བརྒྱ་དང་གཅིག་པར་འདོད་པ་ཚིག་བཅད་ལྷུག་གཉིས་སྣང་བ་འདི་ལ་ལྷད་ཧ་ཅང་མང་ཆེས་པས་བདག་གིས་མཐོང་བ་ཁོ་ན་ཡང་མི་འདྲ་བ་ལྔ་བཅུར་ཟིན་པ་སྣང་བས་ཡིད་རྟོན་མི་ནུས་པར་སྣང་ལ། འོན་ཀྱང་སྐྱེ་བོ་མ་བརྟགས་པར་འཇུག་པ་རྣམས་ཀྱི་དད་པ་འཕེལ་བའི་རྒྱུར་སྣང་བས་འདི་རྣམས་ལ་ཡང་སྐུར་པ་གདབ་པར་མི་བྱ་སྟེ་ཆོས་བསྟན་པའི་དགོས་པ་ནི་གདུལ་བྱ་དད་པ་ལ་འགོད་པ་ཡིན་པའི་ཕྱིར་རོ། །

དེས་ན་སྔོན་གྱི་མཁས་གྲུབ་དུ་མའི་གསན་ཡིག་ན་སློབ་དཔོན་གྱི་རྣམ་ཐར་རྒྱས་འབྲིང་བསྡུས་གསུམ་ཞེས་དང་། རྒྱས་པ་ཉང་རལ་གྱི་གཏེར་མ་ལེའུ་ཞེ་བརྒྱད་པ་ཅེས་སྣང་བས་འདིའི་ཕྱོགས་དག་པ་སྙམ་ལ་འདི་ལའང་ལྷད་ཅུང་ཟད་སྐབས་སྐབས་ན་ཡོད་པ་འདྲ་ནའང་ས་བོན་ཙམ་བརྗོད་ན། ཨོ་ཌྱན་གྱི་རྒྱལ་པོ་ཨིནྡྲ་བོ་དྷི་ལ་སྲས་མི་མངའ་ནས་དཀོར་མཛོད་སྦྱིན་པར་བཏང་སྟེ་རྒྱ་མཚོ་ནས་ཡིད་བཞིན་ནོར་བུ་ཀླུ་མོ་མཛེས་ལྡན་མ་ལས་བླངས་སྟེ་ཚུར་ལམ་དྷ་ན་ཀོ་ཤའི་གླིང་ནས་ཁྱེའུ་པདྨ་ལས་འཁྲུངས་པ་རྙེད་སྟེ་སྤྱན་དྲངས་ནས་མཚོ་སྐྱེས་རྡོ་རྗེར་མཚན་གསོལ་སྟེ་སྲས་སུ་བཟུང་། ནོར་བུའི་མཐུས་རིན་པོ་ཆེའི་ཁྲི་སྟན་དང་ཁང་བཟང་བྱུང་ཞིང་ཟས་གོས་དང་རིན་པོ་ཆེའི་ཆར་གྱིས་སྐྱེ་བོ་ཚིམ་པར་བྱས། སྲས་ཀྱིས་རྒྱལ་སྲིད་སྤོང་བའི་ཕྱིར་རྩེད་མོའི་གར་མཛད་པའི་མཚོན་ཤོར་བའི་ཚུལ་གྱིས་བློན་པོའི་བུ་བསད་དེ་ཁྲིམས་ཀྱིས་སྤྱུགས། དུར་ཁྲོད་དུ་བྱོན་སྟེ་དུར་ཁྲོད་ཀྱི་རྫས་ལ་ལོངས་སྤྱོད་ཅིང་མཁའ་འགྲོ་རྣམས་དབང་དུ་འདུས་སྟེ་སྦྱོར་དགྲོལ་གྱི་སྤྱོད་པ་མཛད་པས་སྲིན་པོ་ཤ་ན་རཱཀྵར་གྲགས། ༼ཐ༣༤བ༽མཁའ་འགྲོ་མ་བདུད་འདུལ་མ་དང་ཞི་འཚོ་མས་དབང་བསྐུར་བྱིན་གྱིས་བརླབས། འཁྲུངས་སའི་མཚོ་གླིང་དུ་བྱོན་སྟེ་གསང་སྔགས་མཁའ་འགྲོའི་བརྡ་སྐད་ཀྱིས་བསྒྲུབས་པས་རྒྱ་མཚོའི་གླིང་གི་མཁའ་འགྲོ་བཞི་དབང་དུ་འདུས་སྟེ་ཕག་མོའི་ཞལ་མཐོང་བྱིན་གྱིས་བརླབས་སྟེ་རྒྱ་མཚོའི་ཀླུ་དང་བར་སྣང་གི་གཟའ་སྐར་རྣམས་དམ་ལ་བཏགས་སྟེ་རྡོ་རྗེ་དྲག་པོ་རྩལ་དུ་གྲགས། སློབ་དཔོན་པྲ་ཧ་སྟི་ལས་རབ་ཏུ་བྱུང་སྟེ་ཤཱཀྱ་སེང་གེར་གྲགས། ཡོ་གའི་རྒྱུད་རྣམས་ཚར་བཅོ་བརྒྱད་མཉན་པས་དེ་ཉིད་དུ་ལྷ་རྣམས་ཞལ་མཐོང་། འཇམ་དཔལ་བཤེས་གཉེན་ལ་གསོལ་བ་བཏབ་པས་ངས་ཁྱོད་འདུལ་བའི་དུས་ལ་མ་བབ་དགེ་སློང་མ་ཀུན་དགའ་མོ་ལ་དབང་ཞུས་ཅིག་གསུངས་སྟེ་མཁའ་འགྲོ་མ་གསང་བ་ཡེ་ཤེས་དགེ་སློང་མར་བསྟེན་པ་དང་མཇལ་བ་ན་ཧཱུྃ་ཡིག་དུ་བསྒྱུར་ནས་དེས་ཞལ་དུ་མིད་པདྨར་བཏོན་ནས་སྒྲིབ་པ་གསུམ་སྦྱངས་ནས་སྣང་བ་མཐའ་ཡས་ཀྱི་སྒོ་ནས་ཕྱི་ཚེའི་རིག་འཛིན། སྤྱན་རས་གཟིགས་ཀྱི་སྒོ་ནས་ནང་ཕྱག་ཆེན་གྱི་རིག་འཛིན། གསང་བ་རྟ་མགྲིན་གྱི་སྒོ་ནས་དྲེགས་པ་ཅན་ཐམས་ཅད་འདུལ་བར་དབང་བསྐུར་རོ། །

དེ་ནས་འཇམ་དཔལ་བཤེས་གཉེན་ལས་ཕྱི་ནང་གི་ཆོས་དུ་མ་མཉན་སྟེ་འཇམ་དཔལ་གྱི་ཞལ་མཐོང་། སློབ་དཔོན་ཧཱུྃ་ཀ་ར་ལས་ཡང་དག །ཤཱཀྱ་དེ་ཝ་ལས་ཕུར་པ། ན་གཱརྫཱུ་ན་ལས་པདྨ་གསུང་། སངས་རྒྱས་གསང་བ་ལས་སྒྱུ་འཕྲུལ། རྡོ་རྗེ་མི་འགྱུར་ལས་བདུད་རྩི་ཡོན་ཏན། དྷ་ན་སཾ་སྐྲྀ་ཏ་ལས་སྲིད་པ་མ་མོ། ཤྲཱི་སིངྷ་ལས་སེམས་ཕྱོགས། གུ་ཧྱ་ཙཎྜ་ལས་དམོད་པ་དྲགས་སྔགས་རྣམས་ཚར་རེ་གསན་པས་ལྷ་སོ་སོའི་ཞལ་གཟིགས་སྟེ་བློ་ལྡན་མཆོག་སྲེད་དུ་གྲགས་སོ། །དེ་ནས་ཟ་ཧོར་གྱི་རྒྱལ་པོ་གཙུག་ལག་འཛིན་གྱི་བུ་མོ་མེ་ཏོག་མནྡྷ་ར་བ་དབང་དུ་མཛད་དེ་རི་བོ་པོ་ཏ་ལའི་འདབས་སུ་ཁར་ཏིའི་གནས་སུ་ཚེའི་རིག་འཛིན་གྲུབ་སྟེ་ཡབ་ཡུམ་གྱི་ཚུལ་གྱིས་ཟ་ཧོར་གྱི་ཡུལ་དུ་བསོད་སྙོམས་༼ཐ༣༥ན༽ལ་བྱོན་པས་མེ་ཕུང་དུ་བསྲེགས་པ་ན་ཏིལ་མར་མཚོར་འཁྱིལ་བའི་དབུས་ན་པདྨའི་སྡོང་པོ་ལ་ཡབ་ཡུམ་བཞུགས་སྟེ་པདྨ་འབྱུང་གནས་དང་པདྨ་སམྦྷ་ཝར་གྲགས་ཤིང་ཟ་ཧོར་གྱི་རྒྱལ་ཁམས་བཏུལ། ཨོ་ཌྱན་དུ་བྱོན་སྟེ་བསོད་སྙོམས་མཛད་པས་འབངས་ཀྱིས་ངོ་ཤེས་ནས་མེར་བསྲེགས་པས་སོལ་བའི་གུར་ཁྱིམ་ན་པདྨའི་སྡོང་པོ་ལ་བཞུགས་སྟེ་སེམས་ཅན་འཁོར་བ་ལས་བསྒྲལ་བ་མཚོན་པས་ཐོད་སྐམ་གྱི་ཕྲེང་བ་གསོལ་བར་མཐོང་སྟེ་པདྨ་ཐོད་ཕྲེང་རྩལ་ཏུ་གྲགས། སྔོན་རྒྱལ་པོའི་སྲས་ཡིན་པས་པདྨ་རྒྱལ་པོར་ཡང་གྲགས་སྟེ་ཨོ་ཌྱན་གྱི་རྒྱལ་ཁམས་བཏུལ་སྟེ་རྒྱལ་པོ་འཁོར་བཅས་འོད་ལུས་སུ་ཡལ། རྒྱ་གར་དུ་མུ་སྟེགས་ཀྱི་སྟོན་པ་ལྔ་བརྒྱས་བསྟན་པ་སྣུབ་པའི་ཚེ་བྱོན་ནས་རྩོད་པ་མཛད་པས་སློབ་དཔོན་རྒྱལ། མུ་སྟེགས་ཀྱིས་མཐུ་བྱེད་པའི་ཚེ་མཁའ་འགྲོ་མ་བདུད་འདུལ་མས་བསེའི་སྒྲོམ་བུ་ཞིག་ཕུལ་ནས་བདུད་དང་མུ་སྟེགས་ཐུལ་ཅིག་པར་གསོལ་བ་ན་སྒྲོམ་བུ་ནས་སྲོག་སེར་ཐོག་དང་བཅས་པའི་ངན་སྔགས་བྱུང་ནས་ཐོག་ཕབ་སྟེ་མུ་སྟེགས་རྣམས་ནགས་སུ་བསྲེགས། ལྷག་མ་སངས་རྒྱས་པར་བཙུད་དེ་སེང་གེ་སྒྲ་སྒྲོག་དུ་གྲགས། རྒྱ་བལ་གྱི་མཚམས་ཡང་ལེ་ཤོད་ཀྱི་བྲག་ཕུག་དུ་བལ་མོ་ཤཱ་ཀྱ་དེ་ཝ་ལ་སྒྲུབ་རྟེན་མཛད་ནས་ཡང་དག་གི་སྒོ་ནས་མཆོག་བསྒྲུབས་པས་ཀླུ་གིང་པོ། གནོད་སྦྱིན་རྒོད་མ་ཁ་ཕྲ་མེན། གློག་མ་སྲིན་གསུམ་གྱིས་བར་དུ་བཅད་དེ་ལོ་གསུམ་དུ་ཆར་མ་བབ་པས་ནད་མུག་རྒྱས་པའི་ཚེ་བར་ཆད་དུ་དགོངས་ནས་རྒྱ་གར་གྱི་བླ་མ་རྣམས་ལ་བར་ཆད་འདུལ་བའི་ཆོས་རྫོང་བར་ཞུས་པས་སློབ་དཔོན་པྲ་ཧསྟི་ལ་ཕུར་པའི་ཆོས་ཞུས་ཅིག་པར་གཞན་རྣམས་ཀྱིས་ལུང་བསྟན་སྟེ་པྲ་ཧསྟིས་ཕུར་པ་འབུམ་སྡེའི་ནང་ནས་དགྲ་བགེགས་འདུལ་བའི་སྐོར་མི་ཁུར་གཉིས་བརྫངས་པ་ཕེབས་པ་ཙམ་གྱིས་བར་ཆད་ཞི་ཆར་བབ་ནད་མུག་ཆད། ཡང་ཕུར་གྱི་ལྷ་ཚོས་ཐམས་ཅད་ཞལ་གཟིགས་༼ཐ༣༥བ༽མཆོག་གི་དངོས་གྲུབ་ཐོབ་སྟེ་ཡང་དག་ཚོང་པ་འདྲ། དངོས་གྲུབ་ཆེ་ཡང་བར་ཆོད་མང་བས་ཕུར་པ་སྐྱེལ་མ་དང་འདྲ་བ་དགོས་པར་གཟིགས་ནས་ཡང་ཕུར་སྦྲགས་མའི་སྒྲུབ་ཐབས་མཛད། སྲོད་ལ་ཤྭ་ན་མ་མཆེད་བཞི། གུང་ལ་རེ་མ་ཏི་མཆེད་བཞི། ཐོ་རངས་བསེའི་ལྷ་མོ་མཆེད་བཞི། བསེའི་སྐྱེས་བུ་བཞི། དུང་གི་སྐྱེས་བུ་བཞི། ལྕགས་ཀྱི་སྐྱེས་བུ་བཞི་སྟེ་ཕོ་རྒྱུད་མོ་རྒྱུད་ཐམས་ཅད་ཀྱིས་སྲོག་སྙིང་ཕུལ་ནས་དམ་ལ་བཏགས་སྟེ་ཕུར་པའི་བཀའ་སྲུང་དུ་བཞག་གོ །

བོད་ཀྱི་ལྷ་སྲིན་ཐམས་ཅད་དམ་ལ་བཏགས་པ་ན་རྡོ་རྗེ་ཁྲོ་ལོད་དུ་མཚན་གྲགས་སྟེ་སྔོན་མེད་པའི་ཁྲོ་བོ་འཇིགས་རུང་དུ་སྣང་བས་ཁྲོ་བོ་ལོད་པོའམ་འཆོལ་པའི་ཁྲོ་བོ་ཞེས་བྱ་བའི་དོན་ཡིན་ལ་བསམ་ཡས་རྒྱལ་པོ་འདུལ་བའི་ཕྱིར་གུ་རུ་དྲག་པོར་བསྟན་ནས་བྲན་དུ་བཀོལ་ལོ། །

གཞན་ཡང་རྒྱལ་པོ་མྱ་ངན་མེད་འདུལ་བའི་དགེ་ཚུལ་དེ་ཡང་སློབ་དཔོན་གི་སྐུའི་བཀོད་པ་ཡིན་ལ་དགེ་སློང་དབང་པོའི་སྡེ་ཉིད་ཀྱང་སློབ་དཔོན་ལས་ཐ་མི་དད་པར་མི་འགལ་སྟེ་སྤྱོད་ཡུལ་རྣམ་འཕྲུལ་གྱི་མདོར། ང་མྱ་ངན་ལས་འདས་ནས་རྒྱལ་པོ་མ་སྐྱེས་དགྲའི་སྐལ་བའི་ངའི་རིང་སྲེལ་དང་མདོ་འདི་ལྷན་ཅིག་དུ་རྒྱལ་པོའི་ཁབ་ཀྱི་ལྷོ་ཕྱོགས་སུ་མ་འོངས་པ་ལོ་བརྒྱ་ན་རྒྱལ་པོ་མྱ་ངན་མེད་ཅེས་བྱ་བ་འབྱུང་བ་དེའི་དོན་དུ་སྦེད་པར་འགྱུར་ལ་དེའི་ཚེ་དགེ་སློང་དབང་པོའི་སྡེ་ཞེས་བྱ་བས་ཕྱུང་སྟེ་མདོ་འདིས་རྒྱལ་པོ་འདུལ་ཞིང་རྒྱལ་པོ་དེས་རིང་སྲེལ་ཅན་གྱི་མཆོད་རྟེན་བརྒྱད་ཁྲི་བཞི་སྟོང་བྱེད་པར་འགྱུར་ཞིང་དགེ་སློང་དེས་མདོ་འདི་བྱང་གི་ཕྱོགས་སུ་འཇོག་པར་འགྱུར་མོད་ཀྱི་སུས་ཀྱང་ཤེས་པར་མི་འགྱུར་རོ་ཞེས་ལུང་བསྟན་པས་དགེ་སློང་དེས་མདོ་དེ་བོད་ཡུལ་དུ་སྦས་པ་སྙམ་མོ། །

དེ་བཞིན་དུ་མུ་སྟེགས་ཀྱི་རྒྱལ་པོ་ནོར་བུ་འོད་ལྡན་གནས་སྤར་སྟེ་རྒྱལ་པོར་མཛད་ནས་བྷངྒ་ལ་བཏུལ། བྲམ་ཟེའི་བུ་གྲུབ་པ་བརྙེས་པ་ཌོམྦྷི་ཧེ་རུ་ཀ་ཡང་ཨོ་ཌྱན་གྱི་ཡུལ་འདུལ་བའི་ཕྱིར་སྐུའི་བཀོད་པ་ཡིན། ཡང་མུ་སྟེགས་ཀྱི་རྒྱལ་པོ་ཀླུའི་ཁྱབ་འཇུག་༼ཐ༣༦ན༽ཞེས་བྱ་བས་བསྟན་པ་འཇིག་པའི་ཚེ་བདེ་མཆོག་དུས་ཀྱི་སྙིང་པོ་ཞེས་བྱ་བའི་ཁྱེའུ་དང་སྤྲུལ་པའི་ཉར་བྱས་སྟེ་བཏུལ། མདོར་ན་གྲུབ་པའི་སློབ་དཔོན་འདི་ལྟ་བུའི་ཡོན་ཏན་དང་གདུལ་བྱ་འདུལ་ཚུལ་ནི་བསམ་པར་མི་ནུས་པས་ངོ་མཚར་གྱི་རྣམ་ཐར་འདི་དག་ལས་ཆེས་བླ་ལྷག་པ་མཐའ་ཡས་པ་ཅིག་ཡོད། དེས་ཀྱང་གདུལ་བྱ་རྣམས་ཀྱི་སྐལ་པར་མ་འཚམ་པ་ཞིག་གིས་དེང་སང་མི་སྣང་ལ་ས་བོན་ཙམ་སྣང་བ་འདི་དག་ལ་ཡང་རྒྱལ་པོ་བཀའ་ཐང་སྙིང་ཐིག་གི་བབས་ལུགས་གསེར་འོད་དམ་པ་སོགས་བསྲེས་ཤིང་གྲོང་ཚིག་མི་མཛེས་པ་མང་དུ་བསྣན་པས་ནོག་ནོག་པོར་བྱས་སྣང་ངོ་། །

ལྷ་འདྲེ་མཐུ་བོ་ཆེ་རྣམས་ཀྱི་ཞུད་ཟེར་མངལ་སྐྱེས་ཀྱི་མིས་ཐུབ་པར་དཀའ་བས་གདུལ་བྱ་མི་མ་ཡིན་གཙོ་བོར་འདུལ་བའི་ཕྱིར་བརྫུས་སྐྱེས་སུ་བྱོན་པ་ཡིན་ལ། སྤྱན་སྔ་ལྷ་གཟིགས་རས་པས། བླ་མེད་དོན་རྫོགས་འདུས་པའི་རྒྱུད་ལ་སོགས་པའི་ལུང་། ང་ནི་མྱ་ངན་འདས་འོག་དུ། །ལོ་ནི་བཞི་གཉིས་ལོན་པ་ན། །ཞེས་དང་། ལོ་ནི་བཅུ་རུ་གཉིས་ཆད་ན། །འཇིག་རྟེན་ཀུན་གྱི་དཔལ་དང་ལྡན། །ཨོ་ཌྱན་ཡུལ་དུ་ང་ཉིད་འབྱུང་། །པདྨ་འབྱུང་གནས་ཞེས་བྱ་བ། །སྔགས་ཀྱི་བསྟན་པའི་བདག་པོར་འགྱུར། །ཞེས་ལུང་བསྟན་པ་འདྲེན་པ་ལྟར་ན་སངས་རྒྱས་མྱ་ངན་ལས་འདས་ནས་ལོ་བརྒྱད་ན་འཁྲུངས་པར་སྣང་ལ། མང་ཞིག་དུ། ལོ་ནི་སུམ་སྟོང་དྲུག་བརྒྱ་ལོན། །ལས་ཀྱིས་བོད་ཡུལ་དབུས་སུ་འོངས། །ཅེས་དང་། བོད་དུ་ལོ་བརྒྱ་དང་བཅུ་གཅིག་བཞུགས་བར་འཆད་ཀྱང་གྲངས་ཀྱི་ངེས་བཟུང་དངོས་མ་ཡིན་ཀྱང་མང་དུ་ལོན་པའི་ཐ་ཚིག་ཙམ་ཡིན་ནམ། སྤྱིར་རྒྱ་གར་ན་བགྲོད་པ་ལ་ལོར་འདྲེན་པ་ཡང་ཡོད་སྐད་པས་དེ་ལྟ་བུ་ཞིག་ཡིན་གྲང་ཞེས་སེམས་སོ། །

བོད་དུ་སྤྱན་དྲངས་ཚུལ་ནི་རྒྱལ་རབས་ཆེན་མོར་ན་ཡམས་གཉིས་ཀྱིས་བཤད་པ་ཉིད་༼ཐ༣༦བ༽ཡིན་ལ་ལྷ་འདྲེ་ཐམས་ཅད་བྲན་དུ་བཀོལ་ནས་བསམ་ཡས་ལ་སོགས་པའི་ལྷ་ཁང་བཞེངས། བོད་ཀྱི་ལྷ་འདྲེ་ཐམས་ཅད་བཀའ་འོག་དུ་ལན་གཉིས་བཅུག་ནས་གསུམ་པ་མ་ཚར་བ་ལ་བློན་པོ་རྣམས་མ་དད་པས་གཤེགས་པར་གསོལ་བ་ན་བོད་ཡུལ་གྱི་གཡའ་རི་གངས་རི་བྲག་རི་མཐའ་དག་སྒྲུབ་གནས་སུ་བྱིན་གྱིས་བརླབས་སྟེ་མི་མ་ཡིན་རྣམས་ཀྱི་དོན་མཛད་དེ་སྐུ་དངོས་ཀྱིས་རྔ་ཡབ་གླིང་དུ་གཤེགས་ནས་སྲིན་པོའི་ཁ་གནོན་དུ་བསྐལ་པ་འདི་ཇི་སྲིད་བར་བཞུགས་སོ། །ཐང་ཡིག་ལྷད་ཅན་དུ་སྲིན་པོའི་ཡུལ་དེ་འཛམ་གླིང་སོག་པའི་དབྱིབས་ཀྱི་ཡུ་བ་ལ་ཡོད་པར་བྲིས་པ་ནི་ལྷད་བཏབ་པར་སྣང་ལ་སྲིན་པོའི་ཡུལ་དེ་ནི་འཛམ་གླིང་གི་གླིང་གཡོག་འཛམ་གླིང་ནས་ནུབ་ན་ཡོད་པ་དེ་ཡིན་ལ་སློབ་དཔོན་གྱིས་སྲིན་པོའི་རྒྱལ་པོར་བཞེངས་སྟེ་མ་བཏུལ་ན་སྲིན་པོ་རྫུ་འཕྲུལ་གྱིས་འཛམ་གླིང་དུ་ལྷགས་པར་འགྱུར་བས་ཁ་གནོན་མཛད་པ་ཡིན་ཞིང་གུ་རུ་ཆོས་དབང་གི་རྨང་ལམ་ཞྭ་ནག་མར་ཡང་འདི་ཉིད་ཤིན་དུ་གསལ་བར་གཟིགས་སྣང་ངོ་། །

འོན་ཀྱང་ཟངས་མདོག་དཔལ་རི་ཅིག་ནི་འཛམ་གླིང་ཉིད་ནའང་ཡོད་སྟེ་མདོ་དྲན་པ་ཉེར་བཞག་ལས། གངས་ཅན་ནས་དཔག་ཚད་ལྔ་བརྒྱ་ན་ཤིང་དང་བྱ་དང་རི་དྭགས་ཀྱིས་གང་བར་རི་གཞན་ཟངས་ཀྱི་མདོག་དཔག་ཚད་ཉི་ཤུ་པ་ཕུག་སྟོང་དང་ལྡན་པར་གྲུབ་པའི་ཚོགས་གནས་སོ་ཞེས་བོད་ནས་ནུབ་བྱང་དུ་དཔག་ཚད་ལྔ་བརྒྱ་ན་ཡོད་ལ་སྔགས་གྲུབ་པ་རྣམས་གནས་པར་བཤད་པས་དེར་ཡང་སྐུའི་བཀོད་པ་ཅིག་བཞུགས་པར་སྣང་ངོ། །

ཕུར་པའི་ལོ་རྒྱུས་རྣམས་ལས་ནི་ཨོ་ཌྱན་གྱི་རྒྱལ་པོའི་སྲས་མཆེད་གཉིས་ཡོད་པ་ལས་ཆེ་བ་རྒྱལ་སར་བཏོན། ཡུལ་ཆོས་ཀྱིས་ཆུང་བ་ཤཱནྟ་རཀྵི་ཏ་དམངས་སུ་ཕབ་པས་རི་ལ་བྲོས་སྟེ་སྦྱོར་དགྲོལ་བྱས་ནས་སྒྲིབ་པ་སྦྱང་ཕྱིར་པྲ་ཧསྟི་ལས་ཕུར་པའི་ཆོས་ཚར་བཅོ་བརྒྱད་དུ་མཉན་སྟེ་ཚེ་དང་ལས་དང་ས་འོག་གི་རིག་འཛིན་གསུམ་གྲུབ། བོད་ཀྱི་སྤྱན་༼ཐ༣༧ན༽འདྲེན་པ་མི་ངལ་བའི་ཕྱིར་བྱོན་པས་ཨ་སུ་རའི་བྲག་ཕུག་དུ་སློབ་དཔོན་གསུམ་ཚོགས་པ་ན་བཱི་མ་ལས་ཆུ་བོ་ལ་ཕུར་པ་གདེངས་པས་གྱེན་ལ་ལོག་བལ་པོ་ཤཱི་ལ་མཉྫུས་བྲག་ལ་བཏབ་པས་འབྱིམ་པ་ལ་བཏབ་པ་ལྟར་སོང་། སློབ་དཔོན་གྱིས་ནགས་ལ་མེ་ཤོར་བ་ལ་གདེངས་པས་ཙནྡནའི་ནགས་སུ་སོང་། ཡང་ལེ་ཤོད་དུ་བསེའི་ལྷ་མོས་བར་ཆད་བྱས་པ་ཕྱག་རྒྱ་བཞིས་བཅིངས། དབུ་ཞྭའི་འོག་དུ་མནན་སྟེ་ནང་པར་གཟིགས་པས་ལྷའི་བུ་མོ་འདྲ་བ་བཞི་འདུག་ནས་ཕུར་པའི་ཆོས་བོད་དུ་ཁྱེར་བ་ན་བདག་ཅག་མཁའ་འགྲོ་རྣམས་སྙིང་བཏོན་པ་སྙམ་བྱེད་ནས་འོངས་པ་ཡིན་སྟེ་ད་ནི་འབངས་སུ་མཆིའོ་ཞེས་སྲོག་སྙིང་ཕུལ་སྟེ་རྡོ་རྗེ་ཡང་སྦྱིན་ལ་སོགས་པར་མིང་བཏགས་པ་ས་བདག་ཆེན་མོ་བཞི། དེར་སྒྲུབ་པ་ཞག་གསུམ་མཛད་པའི་མཐའ་མའི་སྲོད་ལ་ནག་མོ་དྲེའུ་བཞོན་པ་སྲིད་པ་ཕོ་རྒྱུད་ཀྱི་ལྕམ་མོ་བཞི་བྱུང་སྟེ་དམ་ལ་བཏགས་པ་བདག་ཉིད་ཆེན་མོ་བཞི། ནམ་སྨད་ལ་ལྕགས་ཀྱི་སྤྱང་མོ་མགོ་དགུ་གསེར་གྱི་འཕར་བ་ལྕེ་བརྒྱད། ཟངས་ཀྱི་ཝ་མོ་རྐང་གསུམ། ལྕགས་ཀྱི་ཁྱི་མོ་རྐང་གསུམ་རྣམ་དམ་ལ་བཏགས་པ་ཤྭ་ན་མ་མཆེད་བཞིའོ། །དེ་ནས་བསམ་ཡས་སུ་བྱོན་སྟེ་རྒྱལ་པོ་ལ་ཕུར་པའི་ཆོས་གསུངས་སྟེ་བཞུགས་པར་མ་གནང་བར་རྒྱལ་པོས་གཙང་ཡབ་ལ་གོང་དུ་བསྐྱལ་སྟེ་སྲིན་ཡུལ་དུ་བཞུད་ཅེས་སྣང་ལ། མཁར་ཆེན་བཟའ་འཚོ་རྒྱལ། ཅོག་རོ་ཟ་མཆོད་གནས་མ། ཨ་ཙ་ར་མ་གསལ་ལེ་གསུམ་ལ་དཀྱིལ་འཁོར་མདུན་གྱི་ན་མཁར་སྤྲུལ་སྟེ་དབང་ལྷ་དང་བླ་མ་གང་ལ་ཞུ་དྲིས་པས་ཅོག་རོས་ལྷ་ལ་འདེམས། མཁར་ཆེན་བཟས་བླ་མ་ལ་འདེམས། ས་ལེས་བླ་མའི་ཐུགས་དང་སྦྱོར་བར་ཞུས་པས་ལྕོག་རོ་ལ་མི་ཟབ་པར་གསུངས་པས་ཕུར་པ་དང་ཡང་དག་བདུད་རྩི་རྣམས་ལྕ་ལུགས་སུ་གྲགས། མཁར་ཆེན་བཟའ་ལ་རྒྱུད་མན་ངག་སྙིང་༼ཐ༣༧བ༽པོར་དྲིལ་ནས་གནང་སྟེ་ས་ལེ་ལ་ཁྱོད་ཀྱིས་ཤོད་གསུངས། མདོར་ན་རླངས། རྔོག །ཁོ་ན། རོག་མགོས། དབང་། སོ། ཟུར། སྣུབས། རྒྱུས། འོ་བྲན་ལ་སོགས་པའི་གདུང་རིགས་ལས་རྡོ་རྗེ་ཕུར་པ་གྲུབ་པ་ནི་བོད་ཡུལ་དུ་ཤིན་དུ་མང་བས་སར་མ་རྣམས་མ་དར་གྱི་བར་དུ་བོད་དུ་ཡི་དམ་དང་བསྟན་སྲུང་གི་སྲོག་རྩ་ཡང་ཕུར་གྱིས་བཟུང་བ་ཡིན་ལ་བརྒྱུད་པ་བྱིན་གྱིས་རློབ་པར་ནུས་པའི་སྔགས་འཆང་དེ་རྣམས་ཀྱི་གདུང་རིགས་ཤས་ཆེ་བ་ལས་སར་མའི་སྐྱེས་ཆེན་རྣམས་ཀྱང་བྱོན་པ་ཡིན་ནོ། །མཁའ་འགྲོ་སྙིང་ཐིག་ནི་མཚོ་རྒྱལ་ལ་གསང་ཆོས་སུ་གདམས་ནས་གཏེར་དུ་སྦས་ཤིང་སེམས་ཕྱོགས་དང་སྐྱེད་རྫོགས་གཞན་རྣམས་གཏེར་དུ་སྦས་སྟེ་སྐལ་ལྡན་ལ་སྨོན་ལམ་བཏབ་ནས་དུས་འགའ་འགའ་ན་འབྱུང་བ་ཡིན་ནོ། །

དེ་ལྟར་སེམས་ཕྱོགས་ཀྱི་བྱུང་ཚུལ་བཤད་ནས། གཉིས་པ་སྒྱུ་འཕྲུལ་དང་། གསུམ་པ་འདུས་པ་མདོའི་ཕྱོགས་ཇི་ལྟར་བྱུང་བ་ནི་རྒྱལ་བ་གཡུང་གི་གསང་སྙིང་འགྲེལ་པའི་དོན་བསྡུས་ནས་བཤད་པར་བྱ་སྟེ། དེ་ཡང་གསང་སྙིང་ལས། དེ་བཞིན་གཤེགས་པ་ཐམས་ཅད་ཀྱི་ཐུགས་རྗེ་ཆེན་པོའི་བྱིན་གྱིས་བརླབས་པ་ལས་རིག་པའི་སྐྱེས་བུ་ཐུབ་པ་དྲུག་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡེ་ཤེས་ལས་འཐོན་ཏོ་ཞེས་པས་དཔལ་ཀུན་དུ་བཟང་པོ་ལས་ཐུབ་པ་དྲུག་འཕྲོས་སྟེ་རིགས་དྲུག་དུ་སྐུས་དོན་མཛད། གསུང་གིས་ཆོས་བསྟན། ཐུགས་ཀྱིས་མངོན་པར་མཁྱེན་པས་འདུལ་བར་མཛད་ལ། དེ་ལས་ཐེག་པ་རིམ་པ་དགུའི་ལྷ་མིའི་ཐེག་པ་ནས་ཉན་རང་བྱང་སེམས་ཀྱི་བར་ནི་རྒྱུ་མཚན་ཉིད་ཀྱི་ཐེག་པ་ཡིན་ལ། བླ་ན་མེད་པའི་ཐེག་པ་དང་། ཞེས་པས་འབྲས་བུ་གསང་སྔགས་ལ་ཕྱི་ཀྲྀ་ཡ་ཨུ་པ་ཡོ་ག་གསུམ་ནི་བྱ་སྤྱོད་རྣལ་འབྱོར་དང་གཅིག་ལ། ནང་མ་ཧཱ་ཨ་ནུ་ཨ་ཏི་གསུམ་ནི་ཕ་རྒྱུད་མ་རྒྱུད་གཉིས་མེད་ཀྱི་རྒྱུད་ལས་གཙོ་བོར་དེ་ཁོ་ན་ཉིད་སྟོན་པ་༼ཐ༣༨ན༽རྣམས་དང་དོན་གཅིག་གོ་ཞེས་རྒྱལ་བ་གཡུང་བཞེད་ཏོ། །

དེ་ལས་མ་ཧཱ་ཡོ་ག་མདོ་དང་སྒྱུ་འཕྲུལ་ནི། ཀུན་དུ་བཟང་པོས་གསུངས། རྒྱལ་ཚབ་རིགས་ལྔས་བསྡུས། རྒྱལ་སྲས་སེམས་དཔའ་རྣམས་ཀྱིས་ཉམས་སུ་བླངས་ཤིང་བཀྲལ་བ་ནི་རྒྱལ་བ་དགོངས་རྒྱུད་ཏོ། །

ཁྱད་པར་རིགས་གསུམ་མགོན་པོས་ལྟ་སྤྱོད་སྒྲུབ་པ་གསུམ་གྱི་དོན་སྙིང་པོར་དྲིལ་སྟེ་གདུལ་བྱ་ལྷ་ཀླུ་མི་གསུམ་རྗེས་སུ་བཟུང་བ་སྟེ། འཇམ་དཔལ་རྡོ་རྗེ་རྣོན་པོས་ལྷའི་བུ་གྲགས་ལྡན་མཆོག་སྐྱོང་རྗེས་སུ་བཟུང་ལ། དེ་ནས་རིམ་པར་རིན་ཆེན་འོད་འབར། ཚངས་པ་སྐྱེས་རྒུའི་བདག་ཚངས་པ་ཀུན་གྲོལ། ཚངས་པ་གཙུག་ཕུད་འཛིན། བརྒྱ་བྱིན། དེས་ལྷའི་རིག་འཛིན་ཚོམ་བུ་འབུམ་སྡེ་བཏུལ་སྟེ་རྒྱལ་བའི་གདུང་འཚོབ་པར་གྱུར་ཏོ། །

སྤྱན་རས་གཟིགས་བདུད་རྩིས་སྨན་གྱི་སྐུ་ཅན་གྱིས་ཀླུ་དུག་ཅན་རྣམས་ཀྱི་དུག་བཅིལ། སྣོད་ལྡན་དུ་མཛད་ནས་ཀླུ་རྒྱལ་མགྲིན་ནག་པོ་རྗེས་སུ་བཟུང་། དེ་ནས་རིམ་པར་ཀླུ་མོ་ཁ་འདུལ། ཀླུ་མོ་འདུལ་ཚངས་མ། ཀླུ་ཡིད་འོང་དགའ་བ། ཀླུ་རྒྱལ་འཇོག་པོ། དེས་ཀླུའི་རིག་འཛིན་ཚོམ་བུ་འབུམ་སྡེ་བཏུལ་ཏོ། །ཕྱག་ན་རྡོ་རྗེ་འཇིགས་པའི་གཟུགས་ཅན་གྱིས་གཙོ་བོར་གནོད་སྦྱིན་ཚོམ་བུ་འབུམ་སྡེ་བཏུལ་ཞིང་ཁྱད་པར་དུ་རི་མ་ལ་ཡའི་རྩེར་ལྷ་གྲགས་ལྡན་མཆོག་སྐྱོང་། གནོད་སྦྱིན་སྐར་མདའ་གདོང་། སྲིན་པོ་ལངྐ་མགྲིན་བཅུ། ཀླུ་རྒྱལ་འཇོག་པོ། ལི་ཙཱ་ཝི་དྲི་མ་མེད་པར་གྲགས་པ་སྟེ་དམ་པའི་རིགས་ཅན་དྲ་མ་ལྔ་དང་རིག་འཛིན་རྒྱ་མཚོ་ལྟ་བུ་ལ་གསུངས་པ་ནི་རིག་འཛིན་བརྡའི་བརྒྱུད་པའོ། །

དེའི་ཚེ་ཕྱག་རྡོར་གྱིས་བྱིན་གྱིས་བརླབས་ལས་རྒྱལ་པོ་ཛ་ལ་རྨི་ལྟས་བདུན་ཤར་ཞིང་གླེགས་བམ་གྱི་ཆར་བབ་པ་སྟེ། དེ་ཡང་རྒྱལ་པོ་ཛ་ལ་རྨི་ལྟས་བདུན་ཤར་༼ཐ༣༨བ༽བ་ནི་མདོ་དགོངས་འདུས་ཀྱི་འགྲེལ་པ་ལས། སྐུ་གསུང་ཐུགས་རྟགས་ཐིམ་པ་དང་། །ཆོས་ཀྱི་བགྲོ་བ་མཛད་པ་དང་། །ཆོས་སྒྲ་ཆེན་པོ་སྒྲོགས་པ་དང་། །བདུད་རྩི་ཆར་དུ་བབ་པ་དང་། །རིན་ཆེན་ཆར་དུ་བབ་པ་དང་། །པཱུ་ཛ་རྒྱ་ཆེན་བྱས་པ་དང་། །

ཞེས་པས་ཕྱག་རྡོར་ན་མཁར་བྱོན་སྟེ་སྐུ་ལས་འོད་ཟེར་སྤྲོས་གདུལ་བྱའི་རྟོག་སྒྲིབ་སྦྱངས། གསུང་གིས་ཆོས་བསྟན་སྟེ་གོ་བར་མཛད། ཐུགས་ཀ་ནས་འོད་ཟེར་འབར་བ་བྱུང་རྒྱལ་པོའི་ཐུགས་ཀར་ཐིམ། སྤྱི་གཙུག་ནས་ཉི་མ་ཤར་སྟེ་རྒྱལ་པོའི་ཐུགས་ཀར་ཐིམ་པ་ནི་རྨི་ལམ་དང་པོའོ། །དུས་གསུམ་གྱི་སངས་རྒྱས་དཔག་མེད་ཉི་ཟླ་ལ་ཆིབས། གསེར་གྱི་འཁོར་ལོ་བསྣམས་ནས་ཆོས་སྟོན་པ་ནི་གཉིས་པའོ། །ན་མཁའ་ལ་སྤྲིན་གསེར་མདོག་ཅན་ཆགས། སྣང་སྲིད་གསལ་བའི་གློག་འབྱིན། འབྲུག་སྒྲ་ཆོས་སྒྲར་ལྡིར་བ་ནི་གསུམ་པའོ། །དེ་ལས་བདུད་རྩིའི་ཆར་བབ་ས་ཐམས་ཅད་ཆག་ཆག་བཏབ་སྐྱེ་འགྲོ་རྣམས་བཀྲུས་སྟེ་རྡོ་རྗེའི་རྣལ་འབྱོར་ཞེས་པའི་སྔགས་སྒྲ་སྒྲོག་པ་ནི་བཞི་པའོ། །སྤྲིན་གསེབ་དེ་ནས་རིན་པོ་ཆེའི་སྒྲོམ་ནང་ནས་ཐིང་ཤོག་ལ་གསེར་ཡིག་རང་བྱུང་བའི་གླེགས་བམ་གྱི་ཆར་བབ་པ་ནི་ལྔ་པའོ། །དེ་རྣམས་ལ་རིག་འཛིན་དང་བྱང་སེམས་ཐམས་ཅད་ཀྱིས་མཆོད་བསྟོད་ཕྱག་སྐོར་བྱེད་པ་ནི་དྲུག་པ་སྟེ་སྔར་གྱི་ཚིག་རྐང་སོ་སོའི་དོན་ནོ། །དེ་ནས་ན་མཁའ་ལ་གཟུགས་མི་མངོན་པའི་སྒྲ་ཞིག་གྲག་པ་ནི། ལས་དང་སྐལ་པར་རབ་ལྡན་པ། །བསོད་ནམས་ཆེན་པོ་དྲ་མ་ཁྱོད། །སྤྲུལ་པས་ཇི་ལྟར་ལུང་བསྟན་བཞིན། །རྒྱལ་བས་འབྱུང་བར་ལུང་བསྟན་པའི། །བསྟན་པའི་སྙིང་པོ་དམ་པ་ཞིག །སྐལ་ལྡན་ཁྱོད་ལ་སྒྲོག་པར་བྱའོ། །ཞེས་གྲག་པ་ནི་བདུན་པ་སྟེ་དེ་མ་ཐག་སད་ནས་དགའ་ཞིང་ངོ་མཚར་བས་ཕོ་བྲང་གི་ཡང་ཐོག་དུ་བྱོན་པས་འཇའ་འོད་དང་༼ཐ༣༩ན༽མེ་ཏོག་ལང་ལོང་དུ་འབབ་ཅིང་ཕྱག་ན་རྡོ་རྗེའི་སྐུ་རིན་པོ་ཆེ་སྨུག་པོ་ལས་རང་བྱུང་བ་ཁྲུ་གང་པ་ཅིག་འདུག་ནས་སྤྱི་བོར་བླངས་སྟེ། ཨེ་མ་ངོ་མཚར་མཆོག་གི་སྐུ། །འདྲེན་པ་མཆོག་གི་དཔལ་ལགས་གང་། །མོས་པའི་ཡིད་ཀྱི་སྒོ་ནས་ནི། །སྔོན་ཚེ་གོང་ནས་བསྒྲུབས་པ་ཡི། །ལས་ཀྱིས་འབྲེལ་བའི་ལྷ་མཆོག་ཁྱོད། །བསྐལ་པ་བརྒྱར་ཡང་མི་གཏོང་ངོ་། །ཞེས་བརྗོད་ནས་ཟླ་བ་བདུན་བསྒྲུབས་པ་ན་རྨི་ལམ་དུ་བྱུང་བའི་པོ་ཏི་རྣམས་མངོན་སུམ་དུ་བབས་སྟེ་གཟིགས་པ་ཙམ་གྱིས་རྟོགས་ཀྱང་གཞན་གཟུ་ལུམ་དང་རས་གཅོད་ཀྱིས་འཇུག་པ་དགག་པའི་ཕྱིར་མ་མཁྱེན་པ་ལྟར་བསྟན་ནས་འདི་རྣམས་ཀྱི་དོན་དྲི་དགོས་པས་འཛམ་གླིང་ན་མཁྱེན་པ་སུ་ཆེ་དྲིས་པས། རྒྱལ་པོ་ཨུ་པ་རཱ་ཛཱ་དང་རིན་ཆེན་མང་གིས་བྱིན་གྱིས་བརླབས་པའི་དགེ་སློང་ཀུ་ཀུ་རཱ་ཛཱ་གཉིས་མཁྱེན་པ་ཆེའོ་ཟེར་སྟེ་སྤྱན་འདྲེན་བཏང་བས་བརྡ་མ་འཕྲོད་ཀྱིས་དྭོགས་ནས་གླེགས་བམ་ཚུར་སྐུར་ཞིག་ཟེར་ནས་མཆོད་པ་དང་བཅས་སྟེ་ཤིང་རྟ་ལ་སྤྱན་དྲངས་པ་ན་སྔ་མས་བརྡ་མ་མཇལ། ཕྱི་མས་སྒྱུ་འཕྲུལ་སྟོང་ཕྲག་བརྒྱ་པའི་ནང་ནས་རྡོ་རྗེ་སེམས་དཔའ་ཞལ་མཐོང་གི་ལེའུ་ཤེས་སྟེ་བསྒྲུབས་པས་ཟླ་བ་བདུན་ན་གྲུབ་སྟེ་བསྟན་པ་འདི་དག་རྟོགས་པའི་དངོས་གྲུབ་ཞུས་པས་ཕྱག་ན་རྡོ་རྗེས་སྟོན་པར་འགྱུར་རོ་གསུངས་སྟེ་ཟླ་བ་བདུན་བསྒྲུབས་པས་ཕྱག་རྡོར་བྱོན་སྟེ་རྡོ་རྗེ་ལན་གསུམ་གསོར་ནས། སྤོང་ལེན་བརྟུལ་ཞུགས་སྤྱོད་པའི་དབང་། །དགེ་བས་བསྐུར་ན་སྡིག་པ་མེད། །ཅེས་གསུང་ཞིང་དོན་གྱི་བསྟན་པ་ཐམས་ཅད་རྫོགས་པར་སྐུར་ནས་ཚིག་གི་བསྟན་པ་དེ་དག་དགེ་བསྙེན་ལི་ཙཱ་ཝི་དྲི་མ་མེད་པ་ལ་ཞུས་ཤིག་ཅེས་ལུང་བསྟན་པ་ལྟར་མཉན་ནས་དགེ་སློང་ཀུ་ཀུ་རཱ་ཛཱ་དེས་སྒྱུ་འཕྲུལ་སྟོང་ཕྲག་༼ཐ༣༩བ༽བརྒྱ་པ་ལས་ཏནྟྲ་སྡེ་བཅོ་བརྒྱད་དུ་ཕྱེ་སྟེ། སངས་རྒྱས་མཉམ་སྦྱོར། གླང་ཆེན་རབ་འབོག་གླང་ཆེན་མཚོར་ཞུགས་སྟེ་སྐུའི་རྒྱུད་གསུམ། ཟླ་གསང་ཐིག་ལེ་གཅིག་ལས་འཕྲོས་པ་དུ་མ་འཕྲོས་པ་སྟེ་གསུང་གི་རྒྱུད་གསུམ། གསང་བ་འདུས་པ་རི་བོ་བརྩེགས་པ་རྩེ་གཅིག་དུ་འདུས་པ་སྟེ་ཐུགས་ཀྱི་རྒྱུད་གསུམ། དཔལ་མཆོག་དང་པོ་བདུད་རྩི་མཆོག་དང་པོ་ཡིད་བཞིན་ནོར་བུའི་རྒྱུད་དེ་ཡོན་ཏན་གྱི་རྒྱུད་གསུམ། ཀརྨ་མཱ་ལ་སྒྲོན་མེ་འབར་བ་ཀི་ལ་ཡ་ཡིག་འབྲུ་བཅུ་གཉིས་སྟེ་འཕྲིན་ལས་ཀྱི་རྒྱུད་གསུམ། སྒྱུ་འཕྲུལ་དྲ་བ་དམ་ཚིག་བཀོད་པ་ཐབས་ཀྱི་ཞགས་པ་སྟེ་སྤྱིའི་རྒྱུད་གསུམ་དང་བཅོ་བརྒྱད་དུ་ཕྱེ་ནས་རྒྱལ་པོ་ཛ་ལ་བཤད། དེ་ནས་རིམ་པར་རྒྱལ་པོ་སིངྷ་རཱ་ཛཱ། ལྷ་གཅིག་གོ་མ་པ་ལ། ཀུ་ཀུ་རཱ་ཛཱ་ཕྱི་མ། རོ་ལངས་བདེ་བའི་དངོས་གྲུབ། རྡོ་རྗེ་བཞད་པ། ཟ་ཧོར་གྱི་མཁན་པོ་པྲ་ཧ་སྟི། སངས་རྒྱས་གསང་བ། དེས་བཱི་མ་ལ་ལ་སོགས་པ་པཎྜིཏ་ལྔ་བརྒྱ་ལ་བཤད། བཱི་མ་ལ་བོད་དུ་བྱོན་སྟེ་སྙགས་ཛྙཱ་ནས་མདོ་དང་སེམས་ཕྱོགས་བསྒྱུར། རྨ་རིན་ཆེན་མཆོག་གིས་མཚན་ཉིད་དང་སྒྱུ་འཕྲུལ་བསྒྱུར། དེ་ཡང་ཐམས་ཅད་རང་སྣང་དུ་སྟོན་པ་རྒྱུད་གསང་བ་སྙིང་པོ། རོལ་པ་མངོན་པར་བརྗོད་པ་ལྷ་མོ་སྒྱུ་འཕྲུལ། དཀྱིལ་འཁོར་སྟོན་པ་སྒྱུ་འཕྲུལ་བརྒྱད་པ། འཕྲིན་ལས་སྟོན་པ་སྒྱུ་འཕྲུལ་བཞི་བཅུ་པ། དབང་གཙོ་བོར་སྟོན་པ་སྒྱུ་འཕྲུལ་བླ་མ། ཡོན་ཏན་མཐར་ཕྱིན་པར་སྟོན་པ་སྒྱུ་འཕྲུལ་བརྒྱད་བཅུ་པ། སྡེ་སྣོད་ཡོངས་ལ་ཁྱབ་པར་སྟོན་པ་སྒྱུ་འཕྲུལ་དྲ་བ་ཆེན་པོ། དམ་ཚིག་གཙོ་བོར་སྟོན་པ་སྒྱུ་འཕྲུལ་ལེ་ལག་སྟེ་སྒྱུ་འཕྲུལ་སྡེ་བརྒྱད། གྲོལ་ལམ་རིམ་གྱིས་སྟོན་པ་ཡེ་ཤེས་སྙིང་པོ། ཅིག་ཅར་སྟོན་པ་རྡོ་རྗེ་མེ་ལོང་། ཐབས་ལམ་རིམ་གྱིས་སྟོན་པ་རྡོ་རྗེ་ཐལ་བ། ཅིག་ཅར་སྟོན་པ་རྡོ་རྗེ་རྒྱ་མཚོ་སྟེ་བཤད་རྒྱུད་སྡེ་བཞི་ཞེས་བྱའོ། །དེ་ལས་སྡེ་བརྒྱད་ནི་བཱི་མ་ལས་༼ཐ༤༠ན༽རྨ་རིན་ཆེན་མཆོག་དེས་གཙུག་རུ་རིན་ཆེན་གཞོན་ནུ་དང་གྱེ་རེ་མཆོག་སྐྱོང་གཉིས། དེ་གཉིས་ལ་དར་རྗེ་དཔལ་གྱི་གྲགས་པ་དང་ཞང་རྒྱལ་བའི་ཡོན་ཏན་གཉིས། དེའི་དར་རྗེ་ལ་བཀའ་ཡོངས་གྲགས་པ་དང་ཞང་ལ་བཀའ་མཆིམས་ཕུ་མར་གྲགས་སྟེ་སྒྱུ་དྲ་མ་གཏོགས་པ་སྣུབས་སངས་རྒྱས་ཡེ་ཤེས་ཀྱིས་གསན་ནོ། །

ཁྱད་པར་དུ་འདུས་པ་མདོ་ནི་རྩ་བའི་རྒྱུད་ཀུན་འདུས་རིག་པའི་མདོ་དང་བཤད་པའི་རྒྱུད་མདོ་དགོངས་པ་འདུས་པ་གཉིས་ཡིན་སྟེ་དེ་ནི་རྒྱལ་པོ་ཛ་ནས་སྲས་ཨིནྡྲ་བོ་དྷི་དང་ནཱ་ག་བོ་དྷི་གུ་ཧྱ་བོ་དྷི་སྟེ་གསུམ་ལ་བཤད། ནཱ་ག་བོ་དྷི་ནི་ཀླུ་བ་སུ་རིགས་དྲུག་གིས་ལོ་དགུར་བཤད་དུ་མ་སྟེར། ཨིནྡྲས་ཀུ་ཀུ་རཱ་ཛཱ། དེ་ནས་རིམ་བཞིན་ཀུ་ཀུ་རཱ་ཛཱ། རོ་ལངས་བདེ་བ། རྡོ་རྗེ་བཞད་པ། པྲ་ཧ་སྟི། དེས་ཤཱཀྱ་སེང་གེ །ཤཱཀྱ་པྲ་བྷ། ཤཱ་ཀྱ་མི་ཏྲ་གསུམ་ལ་བཤད། ཤཱཀྱ་སེང་གེས་དྷ་ན་རཀྵི་ཏ། དེས་སྡྱིར་མ་ཏི། དེས་བདེ་བ་གསལ་མཛད། དེས་དྷརྨ་བོ་དྷི་དང་། བ་སུ་དྷ་ར་དང་། བྲུ་ཤ་མཁན་པོ། དེ་གསུམ་ལ་སྣུབས་སངས་རྒྱས་ཡེ་ཤེས་སོ། །

པོ་ཏིའི་ཆར་བབ་པའི་ལོ་རྒྱུས་འདི་དག་ལ་ས་སྐྱ་པ་ཁ་ཅིག་དེ་ལྟར་ན་གསང་སྔགས་རང་ཉིད་ལེན་པར་འགྱུར་ཞིང་བླ་མ་མེད་པར་མི་འགྲུབ་པར་བཤད་པ་དང་འགལ་བས་རྫུན་གཏམ་ཡིན་ནོ་ཞེས་ཟེར་ཡང་རྡོ་རྗེ་སེམས་དཔའ་དང་ཕྱག་ན་རྡོ་རྗེས་བསྟན་པས་བླ་མའི་གོ་མི་ཆོད་ན་ཧ་ཅང་ཐལ་ཞིང་ལྷའི་བྱིན་རླབས་ཀྱིས་གླེགས་བམ་ཆེད་དུ་བབ་པ་ལ་ཐུབ་ཆོད་དུ་བླངས་པར་ཡང་ག་ལ་འགྱུར། ཤེས་ཕྱིན་གྱི་ཚུལ་བརྒྱ་ལྔ་བཅུ་པའི་འགྲེལ་པར་ཡང་། གསུང་རབ་འདིའི་ལོ་རྒྱུས་བཤད་ན་སྔོན་སངས་རྒྱས་མི་ཡུལ་ན་ལོ་བརྒྱད་བཅུ་བཞུགས་པའི་ཚེ་ན་སརྦ་བུད་དྷས་མ་ཡོ་ག་དང་གུ་ཧྱ་ས་མ་ཡ་ལ་༼ཐ༤༠བ༽སོགས་པས་འདུལ་ཞིང་དེ་ནས་ཐེག་པ་དེ་དག་གི་སྣོད་དུ་གྱུར་པ་ཛམྦུ་གླིང་གི་མི་ཡུལ་ན་མེད་པས་རྒྱལ་ཆེན་རིས་བཞི་པའི་གནས་ན་ལྷ་རྣམས་དང་བསྐལ་པ་བཟང་པོའི་བྱང་ཆུབ་སེམས་དཔའ་ལ་སོགས་པ་སྣོད་དུ་གྱུར་ནས་དེའི་ཚེ་མདོ་སྡེ་དེ་ན་བཞུགས་སོ། །

སླད་ཀྱིས་སངས་རྒྱས་མྱ་ངན་ལས་འདས་པའི་འོག་དུ་ཟ་ཧོར་གྱི་རྒྱལ་པོ་འཁོར་དང་བཅས་པ་ངོ་མཚར་དུ་གྱུར་སྟེ་ཆོས་ལ་དད་པ་དག་པ་ཞིག་འདུས་པ་ཐེག་པ་དེའི་འདུལ་སྐལ་དུ་གྱུར་ཞིང་སྣོད་དུ་གྱུར་ནས་སརྦ་བུདྡྷས་མ་ཡོ་ག་ལ་སོགས་པ་མདོ་སྡེ་ཆེན་པོ་བཅོ་བརྒྱད་ཕྱག་ན་རྡོ་རྗེའི་བྱིན་གྱིས་བརླབས་ཀྱིས་ཟ་ཧོར་གྱི་ཡུལ་དུ་གཤེགས་པ་དང་ཟ་ཧོར་གྱི་རྒྱལ་པོ་ཨིནྡྲ་བོ་དྷིས་མདོ་སྡེ་དག་བལྟས་པས་བརྡ་མ་འཕྲོག་ནས་གང་གིས་ཤེས་མངོན་ཤེས་ཀྱིས་བལྟས་པ་ན། ཡུལ་དབུས་སུ་སློབ་དཔོན་ཀུ་ཀུ་རཱ་ཛཱ་ཉིན་རེ་ཞིང་ཁྱི་སྟོང་ལ་ཆོས་འཆད་མཚན་རེ་ཞིང་ཁྱི་དེ་དག་དམ་ཚིག་དུ་ལོངས་སྤྱོད་མཛད་པ་ཅིག་བཞུགས་པ་དེའི་ཐེག་པའི་སྣོད་དུ་ཡང་གྱུར་ལ་བདག་གི་འདུལ་སྐལ་དུ་ཡང་འགྱུར་བ་འདྲ་ནས་རྒྱལ་པོས་ཕོ་ཉ་བཏང་སྟེ་སློབ་དཔོན་སྤྱན་དྲངས་པ་དང་སློབ་དཔོན་གྱིས་མངོན་ཤེས་ཀྱིས་བརྟགས་པས་བདག་གི་འདུལ་སྐལ་དུ་ཡང་བབ་ལ་བདག་ཀྱང་མདོ་སྡེ་དེའི་སྣོད་དུ་འགྱུར་བར་ཤེས་མོད་ཀྱི། འོན་ཀྱང་མདོ་སྡེ་དེ་དག་སྔར་མ་བལྟས་ན་བརྒྱ་ལ་རྒྱལ་པོའི་ཐེ་ཚོམ་དག་མ་སོལ་བར་གྱུར་ན་མི་རུང་ངོ་སྙམ་ནས་མདོ་སྡེ་ཚུར་བླངས་ནས་བལྟས་པ་ན་མགོ་མཇུག་གར་ལྟ་བའི་ཆ་མ་མཆིས་ནས་དེ་ཉིད་ཏུ་ལུས་བརྡབས་སྟེ་མགོན་མེད་ཏོ་སྐྱབས་མེད་ཏོ་ཞེས་བོས་པ་དང་། དཔལ་རྡོ་རྗེ་སེམས་དཔའ་མངོན་པར་གཤེགས་སྟེ་ཁྱེད་ཅི་འདོད་དྲིས་པས་བདག་མདོ་སྡེ་ཟབ་མོ་འདི་བལྟས་པ་ཙམ་གྱིས་ཤེས་པར་འདོད་ཅེས་གསོལ་བ་དང་དེ་བཞིན་དུ་གནང་ངོ་། །དེ་ནས་སརྦ་བུདྡྷ་མ་ཡོ་ག་ལ་སོགས་པའི་གླེགས་བམ་རྣམས་མ་ཕྱེ་༼ཐ༤༡ན༽བར་དེ་དག་གི་དོན་ཡིད་ལ་མངོན་སུམ་དུ་གསལ་བར་གྱུར་ཏོ། །དེ་ནས་སློབ་དཔོན་དེ་ཟ་ཧོར་གྱི་ཡུལ་དུ་གཤེགས་ནས་རྒྱལ་པོ་འཁོར་དང་བཅས་པ་ལ་ཆོས་དེ་དག་བཤད་ཏོ། །དཔལ་རྡོ་རྗེ་སེམས་དཔས་ལུང་བསྟན་ནས་རྒྱལ་པོ་འཁོར་དང་བཅས་པ་རྣམས་རྡོ་རྗེ་དབྱིངས་ཀྱི་དཀྱིལ་འཁོར་ལྟར་བཀོད་ནས་སྒོམ་དུ་བཅུག་པས་རིམ་པ་ལྟར་རྒྱལ་པོ་འཁོར་བཅས་དང་དེའི་སྲས་འཁོར་བཅས་དང་སྲས་མོ་འཁོར་དང་བཅས་པ་རྣམས་ལ་གནས་པའི་རིག་འཛིན་དུ་གྲུབ་བོ། །

དེ་ནས་སྲས་མོ་དེས་རྒྱལ་བུ་ལ་མན་ངག་བཞག་པ་ལས་འཕེལ་བ་ནི་དེང་སང་འདི་ལགས་སྟེ་ཅེས་དང་། མཉམ་སྦྱོར་གྱི་འགྲེལ་པ་ལས་ཀྱང་དེ་ལྟར་དུ་བཤད་པ་དང་། ལོ་ཙཱ་བ་ཟུ་དགའ་རྡོར་གྱིས་ནཱ་ལེནྡ་ན་པོ་ཏིའི་ཆར་བབ་ཚུལ་རི་མོར་བྲིས་པ་མཐོང་བར་བཤད་པས་འགོག་པར་མི་བྱ་ལ། འོན་ཡང་ཡུལ་འདི་རི་མ་ལ་ཡའི་འདབས་སུ་འཆད་པ་བྱུང་ཡང་། རི་མ་ལ་ནི་སིངྒྷ་ལའི་གླིང་གི་དབུས་ན་ཡོད་པར་གྲགས་འདི་ནི་འཛམ་གླིང་ཉིད་ཡིན་ཞིང་ཨོ་ཌྱན་གྱི་ཡུལ་དུ་འདོད་པའང་རྒྱལ་པོའི་མིང་གིས་འཁྲུལ་བ་སྟེ་ཟ་ཧོར་གྱི་ཡུལ་ཁོ་ནར་རིག་པར་བྱ་ལ། ཀུ་ཀུ་རཱ་ཛཱ་འདི་དག་ཀྱང་ཁྱི་སྟོང་གིས་བསྐོར་བ་ཆེ་བ་དང་ཁྱི་ལྔ་བརྒྱས་བསྐོར་བ་ཆུང་བ་སྟེ་ཌཱ་ཀི་རྣམས་གཟུགས་གཞན་དུ་བསྒྱུར་བའོ། །

བདེ་གཤེགས་འདུས་པའི་ལོ་རྒྱུས་བཻ་རོ་ཙ་ནའི་མཛད་བྱང་ཡོད་པ་མྱང་རལ་གྱི་གཏེར་མ་ལས་ནི། བཅོམ་ལྡན་འདས་ཆོས་ཀྱི་སྐུ་མཉམ་པ་ཉིད་དུ་བཞུགས་པ་ལ་ཡུམ་ཀུན་དུ་བཟང་མོས་དབྱིངས་རྣམ་དག་གི་ཀློང་ནས་རྡོ་རྗེ་དམ་ཚིག་ཆེན་པོའི་གླུས་བསྐུལ་ནས་ལོངས་སྐུ་ཞི་བར་བཞེངས་སྟེ་ཞི་བ་རྡོ་རྗེ་དབྱིངས་ཀྱི་དཀྱིལ་འཁོར་བསྟན་ནོ། །ཞི་བས་མི་འཐུལ་བ་རྣམས་ལ་ཁྲོ་བོ་ཆེ་མཆོག་དུ་བཞེངས་སྟེ་ཁྲོ་བོའི་དཀྱིལ་༼ཐ༤༡བ༽འཁོར་གསུངས་སོ། །དེ་ཡང་བདེ་གཤེགས་འདུས་པ་རྩ་བའི་རྒྱུད། ཕྱི་མ་མངོན་བྱུང་གི་རྒྱུད། ཕྱི་མའི་ཕྱི་མ་སྔགས་ཀྱི་རྒྱུད། མ་ཚང་ཁ་སྐོང་གི་རྒྱུད། འབྱེད་པ་ལྡེ་མིག་གི་རྒྱུད་དེ་ཞི་ཁྲོ་སྤྱིའི་རྒྱུད་ལྔ། དེ་རྣམས་ཀྱི་རྩ་རྒྱུད་གསང་འདུས་ཞི་བ་འདུས་པ་ཆེ་མཆོག་འདུས་པ་སོགས་འདུས་པ་བརྒྱད་དང་། ཞི་ཁྲོ་ལྷན་ཅིག་པ་རིག་འཛིན་འདུས་པ་སྟེ་བྱེ་བྲག་གི་རྩ་རྒྱུད་བཅུ། དེ་ནས་འཇམ་དཔལ་གཤིན་རྗེ་སོགས་སོ་སོའི་གཙོ་བོར་སྤྲུལ་སྟེ་གསུངས་པ་ཡན་ལག་གི་རྒྱུད་ལ་འཇམ་དཔལ་གསང་རྒྱུད་གསང་བ་གྲུབ་པ་བརྗོད་པ་གླུར་བླངས་སོགས་དང་རྨེ་བརྩེགས་འཇིགས་བྱེད་གཤེད་དམར་ནག་དང་བཅས་པ་སྟེ་འཇམ་དཔལ་སྐུའི་རྒྱུད་སོ་བཞི། རྟ་མཆོག་རོལ་པ། རྔོག་མ་ལེབ་རྒན་ལ་སོགས་པ་པདྨ་གསུང་གི་རྒྱུད་བཅུ་གཉིས། ཧེ་རུ་ཀ་གལ་པོ་ཆེ་ཆུང་། འཇིག་རྟེན་ལས་འདས་པའི་མདོ་སྔ་ཕྱི་ཀུན་འདུས་རིག་པ། མཉམ་སྦྱོར་གསང་སྙིང་མ་བུ་དྲུག་སོགས་ཡང་དག་ཐུགས་ཀྱི་རྒྱུད་བཅོ་བརྒྱད། བདུད་རྩི་རོལ་པ་བམ་པོ་བརྒྱད་པ་སོགས་བདུད་རྩི་ཡོན་ཏན་གྱི་རྒྱུད་དགུ་ཕུར་པའི་རྒྱུད་ལ་བྱི་ཏོ་ཏ་མ་ལ་འབུམ་སྡེ་ཕ་རྒྱུད་རྣལ་འབྱོར་དམ་པ་གསང་ཆེན་མོ་རྒྱུད་ཀི་ལ་ཡ་བཅུ་གཉིས་གཉི་གའི་རྒྱུད་དེ་ཕུར་པའི་སྤྱི་རྒྱུད་དང་བྱེ་བྲག་དུ་ཕུར་པ་མ་རྒྱུད་ལ་རྡོ་རྗེ་ཡེ་ཤེས་སངས་རྒྱས་རྣལ་འབྱོར་རྩེ་མོ་སྟེ་རྩེ་མོ་བཞི་དེའི་ཡན་ལག་ཟློག་ཕུར་བཅུ་གཉིས། འཕྲིན་ལས་རྣམ་བཞི་སྲུང་མ་བཅུ་གཉིས་ཀྱི་རྒྱུད་ཏོ། །

ཕུར་པ་ཕ་རྒྱུད་ལ་ཡང་སྙིང་སྐུ་གསུང་ཐུགས་ཡོན་ཏན་འཕྲིན་ལས་ཀྱི་རྒྱུད་ལྔ། སྙིང་པོའི་རྒྱུད་གསུམ། ཡན་ལག་ཁྲོ་བོ་བཅུའི་རྒྱུད་བཅུ། ལོ་མའི་རྒྱུད་བཞི། མེ་ཏོག་གི་རྒྱུད་བཅུ། འབྲས་བུའི་རྒྱུད་བཞི། མ་ཚང་ཁ་སྐོང་ཀྱི་རྒྱུད་ལྔ་སྟེ་རྩ་བའི་རྒྱུད་གསུམ་ལ་ཡན་ལག་གི་རྒྱུད་མཐའ་ཡས་པ་ནི་ཕུར་པ་འཕྲིན་ལས་ཀྱི་རྒྱུད་ཏོ། །མ་མོ་རྦོད་གཏོང་ལ་མ་མོ་༼ཐ༤༢ན༽གསང་བ་གཏན་ཚིགས་ཀྱི་རྒྱུད་སྲིད་པའི་ཀློང་ཆེན་མོ་འབུམ་ཕྲག་གཅིག་སྟེ་རྩ་རྒྱུད་ལེའུ་བརྒྱ་རྩ་བརྒྱད་རྒྱུད་ཕྱི་མ་ལེའུ་གཅིག་དང་བྱེ་བྲག་དུ་ཤེལ་མཚོ་དྭངས་པ་སོགས་དཀར་མོ་སྐུའི་རྒྱུད་དགུ་ཙིཏྟ་གདོང་ཟློག་སོགས་སྨུག་མོ་གསུང་གི་རྒྱུད་བཞི། སྨུག་ནག་འཁྱིལ་པ་སོགས་ནག་མོ་ཐུགས་ཀྱི་རྒྱུད་བདུན། སེར་མོ་ཡོན་ཏན་དང་ལྗང་མོ་ཕྲིན་ལས་ལ་རྒྱུད་རེ་རེ་གཞན་མཁའ་འགྲོའི་སྒོས་རྒྱུད་མཐའ་ཡས་པའོ། །

འཇིག་རྟེན་མཆོད་བསྟོད་ལ་དྲེགས་པ་འདུས་པ་སོགས་སྐུ་གསུང་ཐུགས་ཡོན་ཏན་འཕྲིན་ལས་ཀྱི་རྒྱུད་ལྔ་ཡན་ལག་གི་རྒྱུད་སྡེ་དཔོན་སུམ་བཅུའི་སྒོས་རྒྱུད་སོགས་དང་རྨོད་པ་དྲག་སྔགས་ལ་སྐུ་གསུང་ཐུགས་ཡོན་ཏན་འཕྲིན་ལས་ཀྱི་རྒྱུད་ལྔ་དང་སྡེ་དཔོན་བཅོ་བརྒྱད་སོ་སོའི་སྒོས་རྒྱུད་སོགས་མང་པོའོ། །

དེ་ལྟར་རྒྱལ་བ་དགོངས་པས་བཀའ་བསྩལ་བ་དེ་ཀུན་དུ་བཟང་པོ་ཉིད་དང་ཐ་མི་དད་པའི་བྱང་ཆུབ་སེམས་དཔའ་རྡོ་རྗེ་ཆོས་སམ་ཕྱག་ན་རྡོ་རྗེའམ་རྡོ་རྗེ་སེམས་དཔའ་འམ་རྡོ་རྗེ་དྲག་པོ་རྩལ་ལམ་མིའི་ཐོད་པ་ཅན་ཞེས་ཀྱང་བྱ་བ་དེས་ཚོམ་བུ་དགུའི་དཀྱིལ་འཁོར་དུ་རང་ཉིད་སྟོན་པ་པོ་དང་རིག་འཛིན་གཞན་རྣམས་འཁོར་དུ་བྱས་སྟེ་རང་ཉིད་ཀྱིས་བསྟན་པར་མཚམས་སྦྱར་ནས་བསྡུས་སྟེ་གསེར་གྱི་གླེགས་བུ་ལ་བཻ་ཌཱུརྱ་ཞུན་མས་བྲིས་སྟེ་ཀུན་དུ་བཟང་མོའི་ཐུགས་ཀྱི་སྤྲུལ་པ་མཁའ་འགྲོ་མ་ཐམས་ཅད་ཀྱི་གཙོ་མོ་ལས་ཀྱི་དབང་མོ་ཆེ་ལ་གཏད་དེ་ཁྱོད་ཀྱིས་སྤྱི་བྱེ་བྲག་གི་རྒྱུད་རྣམས་ཐ་དད་དུ་ཕྱེ་ལ་རིན་པོ་ཆེའི་སྒྲོམ་སོ་སོར་ཞོག་ལ་སྐལ་ལྡན་རྗེས་སུ་ཟུང་ཞིག་པར་གདམས་སོ། །མཁའ་འགྲོ་མ་དེས་སྤྱི་རྒྱུད་ལྔ་བྱེ་བྲག་གི་རྒྱུད་བཅུ་གཉིས་རྣམས་རིན་པོ་ཆེ་སྣ་ཚོགས་པའི་སྒྲོམ་བུར་བཅུག །ཡན་ལག་གི་བཀའ་བརྒྱད་སོ་སོ་རྣམས་ལྕགས་ཟངས་དངུལ་གསེར་གཡུ་གསེ་མཆོང་གཟི་རྣམས་ཀྱི་སྒྲོམ་བུ་སོ་སོར་རིམ་པས་༼ཐ༤༢བ༽བཅུག་སྟེ་དུར་ཁྲོད་གསིལ་བའི་ཚལ་གྱི་རང་བྱུང་གི་མཆོད་རྟེན་དྲུང་དུ་ཕྱི་མཆོད་རྟེན་ལ་ནང་གཞལ་མེད་ཁང་པར་བྱས་དེ་དེར་བཞུགས་ནས་རྒྱས་བཏབ་སྟེ་མཆོད་ཏོ། །

དུར་ཁྲོད་དེ་ཡང་ཉིན་བཞིན་ཐོག་སེར་འབབ་ཅིང་མཚན་མོ་མེ་འོད་དུ་འབར་མཁའ་འགྲོ་དང་ལྷ་སྲིན་གྱིས་མཆོད་པའི་གླུ་དང་རོལ་མོ་རྟག་དུ་འབྱུང་བ་ལས་ཕྱི་ཞིག་ན་གྲུབ་ཆེན་བརྒྱད་དུར་ཁྲོད་བརྒྱད་པོ་རེ་རེ་ན་སོ་སོར་བཞུགས་པ་ལས་ཐུགས་ཀྱིས་གཟིགས་སྟེ་དུས་གཅིག་དུ་མཆོད་རྟེན་དེའི་རྩར་འདུས་སྟེ་ཏིང་ངེ་འཛིན་མཛད་པས་ཞག་བདུན་ན་མཁའ་འགྲོ་ལས་ཀྱི་དབང་མོ་ཆེ་འཁོར་བཅས་དབང་དུ་འདུས་སྟེ་བཀའ་ཅི་བསྩལ་ཟེར་བ་ན་ཁྱེད་རྣམས་ཀྱི་མཆོད་པའི་ཡུལ་གྱི་སྒྲོམ་འདི་རྣམས་ངེད་རྣམས་ལ་བྱིན་ཞིག་གསུངས་པས་མཁའ་འགྲོ་མ་དེས་རྒྱ་བཀྲོལ་ནས་སློབ་དཔོན་བརྒྱད་པོ་ལ་སྒྲོམ་སོ་སོར་གཏད་དེ། འཇམ་དཔལ་བཤེས་གཉེན་ལ་འཇམ་དཔལ་སྐུ། ནཱ་གརྫུ་ན་ལ་པདྨ་གསུང་། ཧཱུྃ་ཀ་ར་ལ་ཡང་དག་ཐུགས། བཱི་མ་ལ་མུ་དྲ་ལ་བདུད་རྩི་ཡོན་ཏན། སློབ་དཔོན་པདྨ་ལ་ཕུར་པ་འཕྲིན་ལས། དྷ་ན་སཾ་སྐྲྀ་ཏ་ལ་མ་མོ། གུ་ཧྱ་དེ་ཝ་ལ་མཆོད་བསྟོད། ཤཱནྟི་གརྦྷ་ལ་དྲག་སྔགས་གཏད་དེ་སོ་སོར་བཀའ་བབས། ཐ་དད་དུ་བྱོན་པ་ལས་སླར་སློབ་དཔོན་པདྨས་བྱོན་སྟེ་མཁའ་འགྲོ་དབང་དུ་བསྡུས་པས་དབུས་ཀྱི་རིན་པོ་ཆེ་ཐོད་པའི་སྒྲོམ་བུ་ནས་རྒྱུད་མན་ངག་ཐམས་ཅད་ཕྱུང་སྟེ་གཏད་རྒྱ་བཀྲོལ་ནས་སྐལ་ལྡན་ལ་སྟོན་ཞིག་པར་རྗེས་སུ་གནང་ངོ་། །

དེ་ནས་ཡང་ལེ་ཤོད་དུ་བྱོན་སྟེ་ཞི་བའི་དཀྱིལ་འཁོར་བསྒྲུབས་པས་རྡོ་རྗེ་དབྱིངས་ཀྱི་ལྷ་ཚོགས་ཐམས་ཅད་མངོན་སུམ་དུ་ཞལ་གཟིགས་སྟེ་ཚེའི་རིག་འཛིན་གྲུབ། དེ་ནས་ཁྲོ་བོ་རོལ་པ་བསྒྲུབས་པས་བདག་ཉིད་དང་གཉིས་སུ་མི་ཕྱེད་པར་གྲུབ་སྟེ་ཕྱག་ཆེན་གྱི་རིག་འཛིན་ཐོབ། རྒྱལ་པོ་ཁྲི་སྲོང་ལྡེ་བཙན་གྱིས་བོད་དུ་སྤྱན་དྲངས་ནས་ལྷ་སྲིན་བཏུལ་སྟེ་བསམ་ཡས་ཀྱི་རབ་གནས་མངའ་གསོལ་བའི་བར་མཛད། ༼ཐ༤༣ན༽རྒྱལ་པོས་དཀའ་བ་མེད་པར་མྱུར་དུ་འཚང་རྒྱ་བའི་གདམས་པ་ཞུས་པས་མཆིམས་ཕུ་གྲི་གུར་རྗེ་འབངས་བརྒྱད་ལ་དབང་ཕྱི་ནང་གསང་གསུམ་རྫོགས་པར་བསྐུར་བ་ལས་གསེར་སྲང་བཅུ་ལས་བྱས་པའི་མེ་ཏོག་རེ་སོ་སོར་དོར་བས་རྒྱལ་པོ་ཉིད་དབུས་ཆེ་མཆོག་ལ་བབས། ན་མཁའ་སྙིང་པོ་བཛྲ་ཧེ་རུ་ཀ །སངས་རྒྱས་ཡེ་ཤེས་འཇམ་དཔལ་གཤིན་རྗེ། ངན་ལམ་རྒྱལ་བ་མཆོག་དབྱངས་རྟ་མགྲིན་དབང་གི་དཀྱིལ་འཁོར། མཁར་ཆེན་བཟའ་འཚོ་རྒྱལ་ཕུར་པ། དཔལ་གྱི་ཡེ་ཤེས་བླ་མེད་ཧེ་རུ་ཀ །རླངས་དཔལ་གྱི་སེང་གེ་དྲེགས་པ་ཀུན་འདུལ། བདག་བཻ་རོ་ཙ་ན་སྟོབས་ལྡན་ནག་པོའི་དཀྱིལ་འཁོར་ལ་བབས་སོ། །དེ་ནས་ཁྲོ་བོའི་ལྷ་ཚོགས་བདུན་བརྒྱ་ཉི་ཤུའི་ཞལ་མེ་ལོང་ལ་གཟུགས་བརྙན་ལྟར་བསྟན་ནས་དབང་ཕྱི་ནང་གསང་གསུམ་ལྟ་བ་སྤྱི་འབྱམ་དང་བཞི་ཡོངས་སུ་རྫོགས་པར་བསྐུར་ཞིང་ངོ་སྤྲད། སྒོ་གསུམ་ལྷའི་སྐུ་གསུང་ཐུགས་སུ་གནས་གྱུར་ཅིང་སྨིན་པར་མཛད་པ་དེ་ཡིན་ནོ། །དེ་ནས་བདག་ཅག་རྣམས་ལ་རྒྱུད་སྡེ་ཡང་སོ་སོར་བཤད་དེ་མཁས་པ་མི་བཞིའི་གདམས་ངག་དབང་དང་བཅས་པ་ནི་རྒྱལ་པོ་ཉིད་དང་གཉགས་ལ་གནང་བ་ཡིན་ནོ། །

རྒྱལ་པོས་སྐུ་ཚེ་དེ་ལ་ཉམས་སུ་མ་ལོངས་ཀྱང་སྐུ་ཚེ་ཕྱིར་བསྲིངས། ན་མཁའ་སྙིང་པོས་ཉི་ཟེར་ལ་ཞོན། སངས་རྒྱས་ཡེ་ཤེས་ཀྱིས་ན་མཁའ་ལ་འཕུར། ངན་ལམ་གྱིས་སྤྱི་གཙུག་དུ་རྟ་མགོ་དང་རྟ་སྐད་ཕྱུང་། མཁར་ཆེན་བཟས་བསད་པ་གསོ་ནུས། འབྲོག་མི་དཔལ་ཡེས་ཀྱིས་མ་མོ་དངོས་སུ་རྦོད། རླངས་དཔལ་སེང་གིས་སྡེ་བརྒྱད་བྲན་དུ་འཁོལ། བདག་གིས་ཀྱང་འཇིག་རྟེན་གྱི་དྲེགས་པ་དབང་དུ་འདུས་ཤིང་ལས་འཆོལ་བར་ནུས། གཞན་ཡང་དྲག་པོ་མཐུའི་སྐོར་མཐའ་ཡས་དང་རྩིས་༼ཐ༤༣བ༽སྨན་སྤྱད་གཟོའི་ཡན་ལག་དང་བཀའ་རྫོགས་པ་ཆེན་པོ་དགོངས་པའི་གཏིང་ཕྱུང་བ་རྣམས་ཀྱང་རྒྱལ་པོའི་དོན་དུ་ཞུས་ཤིང་བདག་ལ་གནང་། གདམས་པ་འདི་རྣམས་གང་ཟག་ལ་བརྒྱུད་ན་བཀའ་ལད་ཅིང་ཆོས་བསྣུབས་པའི་ཚེ་ཉམས་པར་འགྱུར་བས་རྒྱལ་པོ་ཉིད་ཀྱི་ཕྱིར་ལོ་བརྒྱད་དང་བཅུ་གཅིག་བོད་ཡུལ་དུ་བཞུགས་ནས་ཞབས་ཀྱིས་བཅགས་པའི་གཙུག་ལག་ཁང་དང་བྲག་དང་ས་རྡོ་མཚན་མ་ཅན་རྣམས་ལ་མི་བརླག་པའི་ཚས་ཀྱིས་སྡོམས་མི་ཤིགས་པའི་རྒྱས་ཐོབ་ལ་གཏེར་དུ་སྦོས་ཅིག་ཞེས་གསུངས་ཤིང་བྲག་དམར་མགྲིན་བཟང་ལ་སྦས། མ་འོངས་པ་དང་དབོན་སྲས་ཀྱིས་ཆོས་བསྣུབས་པའི་ཚེ་མཁའ་འགྲོ་མ་རྣམས་ཀྱིས་ཁྱེར་སྟེ་མཐའ་འདུལ་གྱི་རྣམ་སྣང་གི་སྐུ་ལུས་ལ་གཏེར་དུ་སྦེད་ཅིང་རྒྱལ་པོ་ཉིད་དང་འཕྲད་པར་འགྱུར་རོ་ཞེས་སྣང་ངོ་། །

འདིར་ལོ་བརྒྱད་དང་བཅུ་གཅིག་ཞེས་སྣང་བས་བརྒྱ་དང་བཅུ་གཅིག་ནི་ཡི་གེ་མ་དག་པ་སྟེ་སློབ་དཔོན་པདྨས་རྒྱལ་པོའི་མཆོད་གནས་སུ་ལོ་བརྒྱད་དང་བོད་ཡུལ་གྱི་སྒྲུབ་གནས་རྣམས་བསྡོམས་པར་ལོ་བཅུ་གཅིག་བཞུགས་པ་ཡིན་པར་གོའོ། །ཆོས་དབང་གི་གཏེར་མ་མཁར་ཆེན་བཟའི་ཟིན་བྲིས་ལས་ཕལ་ཆེར་འདི་དང་མཚུངས་པ་ལ། དབང་གི་ཚེ་ལྷོ་ནུབ་ནས་འོད་ཟེར་ལྔ་འཕྲོས་ནས་མཁར་ཆེན་བཟའི་མེ་ཏོག་ལ་ལན་དྲུག་ཐིམ། མངའ་བདག་གིས་དཀྱིལ་འཁོར་དགུ་ཡོངས་སུ་རྫོགས་པ་ཞི་ཁྲོའི་ལྷ་ཚོགས་ཐམས་ཅད་ཞལ་གཟིགས། གཞན་བརྒྱད་ཀྱིས་མེ་ཏོག་བབས་པའི་ལྷ་སོ་སོའི་ཞལ་གཟིགས། མཁར་ཆེན་བཟས་སངས་རྒྱས་བྱང་སེམས་ཐམས་ཅད་རྡོ་རྗེ་སློབ་དཔོན་ལས་མ་འདས་པར་མཐོང་། དེའི་དུས་བོད་སྤྱི་ཙམ་ལ་བདེ་སྐྱིད་ཕུན་སུམ་ཚོགས་པའི་དངོས་གྲུབ་རི་རྩེ་ཐམས་ཅད་ནས་ཆུ་འབབ་པ། ལྷ་སྲིན་ཐམས་ཅད་ཨར་༼ཐ༤༤ན༽ལ་གཏད་པ། རི་ཐམས་ཅད་ནགས་དང་ལུང་ཐམས་ཅད་ནར་འགྱུར་བ། རྒྱལ་པོའི་སྐུ་ཚེ་ཉི་ཟླ་དང་མཉམ་པ་སྦྱིན་པར་དགོངས་པ་ལ་བོད་སྤྱིའི་བསོད་ནམས་ཀྱི་སྐལ་པར་མ་གྱུར་པས་དངོས་གྲུབ་ལ་སློང་བ་མ་བྱུང་ངོ་ཞེས་སྣང་ངོ་། །

འཇམ་དཔལ་སྐུའི་བཀའ་བབས་ཀྱི་སངས་རྒྱས་ཡེ་ཤེས་དེ་ནི་སྒྲགས་པ་སངས་རྒྱས་ཡེ་ཤེས་སུ་སྣང་ལ་སྣུབས་སངས་རྒྱས་ཡེ་ཤེས་ནི་རལ་པ་ཅན་གྱི་དུས་བྱུང་ནས་བོད་དང་བལ་པོ་དང་རྒྱ་གར་དང་བྲུ་ཤའི་མཁས་པ་མང་པོ་བསྟེན་ཞིང་བྲུ་ཤའི་ལོ་ཙཱ་བ་ཆེ་བཙན་སྐྱེས་ལས་མདོ་དགོངས་འདུས་གསན། སྤྱིར་མི་མ་ཡིན་བྲན་དུ་འཁོལ། ལོ་བརྒྱ་དང་བཅུ་གསུམ་དུ་བཞུགས་སྟེ་སློབ་དཔོན་འདི་ལ་མདོ་སྒྱུ་སེམས་གསུམ་གྱི་བཀའ་ཐམས་ཅད་གཅིག་དུ་བབས་པ་ཡིན་ནོ། །དེ་ལ་སློབ་མ་ལྔ་ལས་སོ་ཡེ་ཤེས་དབང་ཕྱུག་ལ་ལྟ་བ་སྒང་དྲིལ། བ་གོར་འཕགས་པ་ལ་འགྲེལ་པ། ངན་ཡོན་ཏན་འཕགས་ལ་ཏར་ཀ་གེགས་སེལ། སྲུ་ལེགས་སྒྲོན་ལ་ཚིག་སྙན་པའི་རིགས་ཀྱི་སྲས། ཁུ་ལུང་པ་ཡོན་ཏན་རྒྱ་མཚོ་ལ་བཞི་ག་བཤད། དེའི་སྲས་ཡེ་ཤེས་རྒྱ་མཚོ་དང་པདྨ་དབང་རྒྱལ། དང་པོའི་སྲས་ལྷ་རྗེ་ཧཱུྃ་ཆུང་སྟེ་རྗེ་མི་ལའི་བླ་མ་དེ་ཡིན། དེའི་སློབ་མ་མྱང་ཡེ་ཤེས་འབྱུང་གནས། ཡང་སོ་ཡེ་དབང་ནས། ངབ་ཐུང་བྱང་ཆུབ་རྒྱལ་མཚན། ཀོང་བཙུན་ཤེར་ཡེ། རྭ་ཐུང་ཤེས་ཚུལ། མྱང་ཤེས་རབ་མཆོག་མྱང་ཡེ་འབྱུང་ཞེས་གཡུང་གིས་བཤད་ལ། ཁ་ཅིག་ངབ་ཀོང་རྭ་གསུམ་སོའི་སློབ་བུར་འདོད་པའང་སྣང་ངོ་། །མྱང་ལ་ཐུར་པོ་ཆེས་གསན་ཞིང་སངས་རྒྱས་ཡེ་ཤེས་ཀྱི་དངོས་སློབ་སྟོང་ཚབ་འཕགས་པ་ལ་ཡང་གསན་ནོ། །

དེ་ལ་ཟུར་པོ་ཆེ་ནི་གདུང་རུས་ཟུར། ཡབ་སྲས་བཟང་མིག་པོ་ཆེ། མཆེད་བཞིའི་ཆེ་བ་སྟེ་ཚངས་སྤྱོད་ཀྱི་དགེ་བསྙེན་དུ་བཞུགས། ༼ཐ༤༤བ༽མྱང་ཡེ་འབྱུང་ལྕེ་ཤཱཀྱ་མཆོག་རོག་ཤཱཀྱ་འབྱུང་གནས་སོགས་བླ་མ་མང་དུ་བསྟེན་ནས་མདོ་སྒྱུ་སེམས་གསུམ་ལ་མཁས་པའི་མཐར་ཕྱིན། རྩ་རྒྱུད་བཤད་རྒྱུད་འགྲེལ་པ་སྒྲུབ་ཐབས་སོ་སོར་ཕྱེ་སྟེ་བཤད། ལྟ་དགོངས་ཀྱི་རྩེ་མོ་ཟུར་ཆུང་ཤེས་རབ་གྲགས། སྒྱུ་འཕྲུལ་གྱི་རྩེ་མོ་མི་ཉག་འབྱུང་གྲགས། མཁྱེན་རྒྱའི་རྩེ་མོ་ཞང་འགོས་ཆུང་བ། སྒོམ་སྒྲུབ་ཀྱི་རྩེ་མོ་བཟང་སྒོམ་ཤེས་རྒྱལ་སྟེ་རྩེ་མོ་བཞི། རྩགས་བླ་མ་ལ་སོགས་པ་རྩེ་ལྐོག་བརྒྱད། སྒོམ་ཆེན་བརྒྱ་རྩ་བརྒྱད་ལ་སོགས་པའི་སློབ་མ་བྱུང་། འུག་པ་ལུང་གི་ལྷ་ཁང་ཤངས་མདའི་དཔལ་ཆེན་སོགས་བཞེངས། ཀླུ་བཀུག་སྟེ་ཆང་རྫར་བཅུག་ཁ་བཅིངས་ནས་ཆུ་ནུས་ཚད་བརྒྱབ་ཅིང་བཙགས་པས་ཀླུ་དེས་ཡུལ་གྱི་ཆང་བསྡུས་པས་ཆང་ཟད་མེད་ཞག་མང་པོར་བྱུང་། རབ་གནས་ཀྱི་སྟོན་མོ་ལ་གྲོང་པའི་ཕྱུགས་གཡར་ནས་བསད་དེ་ཤ་བཀྱེ། དགོང་མོ་ཕྱུགས་རྣམས་གསོན་པོར་གཏད་སྐད་དེ་བསད་གསོ་ནུས། འབྲོག་མིས་གསེར་གྱི་འབུལ་བ་བསླངས་བ་ན་མི་མ་ཡིན་ལས་གསེར་སློང་པས་སྲོག་ཆགས་ཀྱི་གཟུགས་མ་བྱུང་གི་བར་ལོང་ཟེར་སྟེ་གསེར་ཁུང་བུ་ནས་བརྡོལ་བའི་མཐའ་སྦལ་པའི་གཟུགས་ཅན་བྱུང་བས་འཕྲོ་བཅད་དེ་གསེར་སྲང་བརྒྱ་ཕུལ་ནས་བསམ་མི་ཁྱབ་ཞུས་སྟེ་འབྲོག་མིའི་སྟོན་ལས་ཀྱི་དུས་བེར་གྱི་ཐོག་དུ་ཚར་མ་ཁུར་ནས་བསྐྱས། མཐར་སྒྲོ་ཕུག་གི་ལྷ་ཁང་བརྩིགས། དྲུག་བཅུ་རྩ་གཅིག་ལ་གཤེགས། ཟུར་ཆུང་པ་ནི་ཕབ་བཙུན་རྒན་ཞིག་བུར་ཡོད་པ་ཆུང་ངུ་ནས་ཟུར་ཆེན་གྱིས་བསོས། མཚན་ཤེས་རབ་གྲགས། ཕྱིས་བྲག་རྒྱ་བོ་དགུ་འདུས་སུ་སྒྲུབ་པ་མཛད་པས་བདེ་གཤེགས་རྒྱ་བོ་བར་ཐོགས། བླ་མའི་གསུང་གིས་སྒོམ་མ་ཕྱུག་མོ་མ་སྨད་ཅིག་གི་བདག་བྱས་སྟེ་ཡོ་བྱད་རྣམས་ཕུལ་ནས་ཆོས་ཞུས་དཔེ་བྲིས། ཕྱིས་༼ཐ༤༥ན༽སེམས་ཅན་གྱི་དོན་བྱེད་དགོས་པས་དེ་ལ་མ་ཆགས་པར་བྲོས་ཤོག་གསུངས་སྟེ་བཀའ་བཞིན་བསྒྲུབས། མདོ་དགོངས་འདུས་བཤད་པའི་ཐོག་མར་དཔེ་འགྲེམས་སུམ་བརྒྱ་བྱུང་། ཆུང་ངུའི་དུས་སྐོར་བ་བྱས་པས་ཞབས་ས་ལ་མི་རེག་པར་བླ་མས་གཟིགས། འབངས་རྩེ་མོ་བཞི་དགོངས་པ་འགྲན་པས་དགོངས་པ་རི་བོ་ལྟར་གཡོ་འགུལ་མེད་པ་ཐམས་ཅད་ལ་བྱུང་། ཡང་ཟུར་ཆུང་པ་ཏཱ་ལ་གང་ཙམ་དུ་ན་མཁའ་ལ་འཕགས། རུ་ལུའི་ཛཱབ་དབྱངས་བཟླ་བ་ན་དྲུང་དང་རྒྱང་གྲགས་ཀྱི་ཕ་རོལ་ལ་གསུང་ཆེ་ཆུང་གི་ཁྱད་པར་མི་མངོན། ཁྱེད་གསུམ་གྱིས་འཆད་ཉན་གྱིས་གསུངས་སྟེ་སྒྲུབ་པ་ལ་གཤེགས། དེ་གསུམ་གྱི་འགོ་བྱ་ཚས་གསང་སྙིང་གི་ཐབས་ལམ་གྱི་སྐབས་སུ་མ་རྒྱུད་དགོས་པར་འདུག་ཟེར་ནས་འགོས་ལྷ་བཙས་ཀྱི་སར་སོང་། མེག་ཆུང་དབང་སེང་གིས་དཀྱིལ་འཁོར་སློང་བ་ལ་ཡོ་ག་དགོས་པར་འདུག་ཟེར་ནས་སུམ་པ་ཡེ་འབར་གྱི་སར་སོང་། འགོས་ཆུང་དབང་ངེས་གྲུབ་མཐའི་རྒྱབ་ཏུ་ཚད་མ་དགོས་པར་འདུག་ཟེར་ནས་པང་ག་དར་ཆུང་གི་སར་སོང་བས་གོ་མ་ཆོད་མི་གསུམ་དུ་གྲགས། སྒྲུབ་པ་མཛད་པས་ཆོ་འཕྲུལ་མཐའ་ཡས་ཀྱང་ཉམ་ང་མ་བྱུང་། སྣང་གྲག་རྡོ་རྗེ་སེམས་དཔའི་དཀྱིལ་འཁོར་དུ་ཤར། འདི་ཡང་བཟང་རྟོག་གི་མཐུ་བརྟས་པ་ཙམ་ལས་སྙིང་པོ་མེད་དགོངས་ནས་རྫོགས་ཆེན་རྩོལ་བྲལ་གྱི་ངང་ལ་བཞག་པས་རང་སྣང་རིས་མེད་ཀྱི་དགོངས་པ་ཤར། སྣོད་བཅུད་ལ་ཐོགས་མེད་ཟང་ཐལ་དུ་འབྱོན། མཚན་ཉིད་ཀྱི་མཁས་པ་ཅིག་གིས་རྩོད་པ་བཙུགས་སྟེ་ཀ་བ་ཆོས་ཅན་བྱས་པས། ང་རྫོགས་ཆེན་རང་སྣང་རིས་མེད་ཀྱི་མདུན་ན་ཀ་བ་མི་གདའ་གསུངས་ནས་ཕྱག་ཀ་བ་ལ་གཡུགས་པས་ཉི་ཞུར་ལ་བརྒྱབ་པ་ལྟར་སོང་བས་དད་དེ་སློབ་༼ཐ༤༥བ༽མར་གྱུར་པ་ནི་མ་ཐོག་བྱང་འབར་ཡིན་ཟེར། དེ་ནས་ལྷ་རྗེ་འུག་པ་ལུང་པ་མ་གཤེགས་ཙམ་ལ་གདན་ས་མཛད་དེ་ཚོགས་བསྐྱངས། དེའི་ཚེ་ཁྱུང་པོ་གྲགས་སེ་ཞེས་བྱ་བ་མཚན་ཉིད་ཀྱི་མཁས་པ་དེས་སློབ་མ་མཁས་པ་བཞི་ལྷ་རྗེ་སུན་འབྱིན་དུ་བཏང་སྟེ་སྐྱོ་སྟོན་ཤཱཀྱ་ཡེས་ཀྱིས་ཁྱེད་རྫོགས་ཆེན་པ་སྒོམ་གཙོ་བོར་བྱེད་དམ་བྱས་པས་ང་དམིགས་པ་གང་ལ་གཏད་འདུག་གསུངས། འོ་ན་མི་སྒོམ་མམ་དྲིས་པས་ང་གང་ལ་ཡེངས་འདུག་གསུངས་པས་དྲི་རྒྱུ་ཟད། གླན་སྟོན་ཤཱཀྱ་བཟང་གིས་ཁྱེད་སྒྱུ་འཕྲུལ་བ་སྣང་སྲིད་ལྷའི་དཀྱིལ་འཁོར་དུ་འདོད་དམ་དྲིས་པས་ཡུལ་རང་རྒྱུད་པར་མངོན་སུམ་དུ་སྣང་བ་སུས་ཁེངས་གསུངས། འོ་ན་མི་འདོད་དམ་བྱས་པས་མ་དག་པའི་འཁྲུལ་སྣང་སྦྱོང་ཕྱིར་སངས་རྒྱས་ཀྱིས་གསུངས་པ་དང་འགལ་བར་ཅི་ནུས་གསུངས་པས་སྤོབས་པ་ཟད། ཡང་ཁེང་བླ་མ་དང་མངའ་ཏི་ཇོ་ཤཱཀྱ་གིས་ཀྱང་དྲི་རྒྱུ་ཟད་དེ་དད་ནས་སློབ་མར་གྱུར་པ་ལ་སེམས་ཕྱོགས་སྒྱུ་འཕྲུལ་མདོ་འཕྲིན་སྒྲུབ་ཀྱི་ཀ་བ་སྟེ་ཀ་བ་བཞི་བྱུང་། མ་ཐོག་བྱང་འབར་ལ་སོགས་གདུང་བརྒྱད། སྒོམ་ཆེན་མི་གཉིས། ཡུས་པོ་ཆེ་མི་གཅིག །ཏ་གུར་མི་གཉིས་སོགས་དཔག་མེད་བྱུང་། འགོས་ལྷ་བཙས་ཀྱིས་ཀྱང་དཔལ་ཆེན་པོའི་འདུ་ཤེས་སྐྱེས་སྟེ་ཕྱག་བཙལ། ཡང་ཁེང་བླ་མ་ལ་ལོངས་སྤྱོད་ཀྱི་རྟེན་འབྲེལ་མཛད་པས་སྐུ་བསོད་རྒྱས། ཁྱུང་པོ་གྲགས་སེས་ཟུར་ཆུང་པ་འདྲ་བའི་ལོག་ཆོས་མཁན་བསད་ན་འཚང་རྒྱ་ངེས་བྱས་པ་གསན་པ་ན་ཆོས་གྲར་བཞད་ཅིང་ཆོས་བྱ་བ་ངའི་གསང་སྔགས་འདི་ཡིན་པར་འདུག་དགྲོལ་བ་ལམ་བྱེད་འདི་སྔགས་ལས་གཞན་ལ་མེད་སྙམ་ཙ་ན་ཟུར་ཆུང་པ་ལྟ་བུ་བསད་ན་འཚང་རྒྱ་ཞེས་ཁྱུང་པོ་གྲགས་སེ་ལྟ་བུའི་མཚན་ཉིད་པ་ཆེན་པོ་ཡང་བློ་ཕུགས་ངའི་ཆོས་ལ་གཏོད་པར་༼ཐ༤༦ན༽འབུལ་བས་དགའ་བ་ཅིག་བྱུང་གསུང་སྐད་དེ་ཕྲག་དོག་རྩ་བ་ནས་ཞི། དྲུག་བཅུ་རྩ་གཅིག་ལ་གཤེགས།

དེའི་སྲས་སྒྲོ་ཕུག་པ་ཆེན་པོ་ནི་མངའ་ཏིཀྲ་བཟའ་གཙུག་ཏོར་ལྕམ་ལས་བཙས། སྐྱོ་སྟོན་ཤཱཀ་ཡེའི་རྨི་ལམ་ན་ཡུམ་གྱི་སྲིན་ལག་ལ་སྟོན་པའི་སྐུ་རྨིས་པས་ཤཱཀྱ་སེང་གེ་དང་མངའ་ཆ་ཧོར་པོར་གྲོགས། ཀ་བ་བཞི་སོགས་བླ་མ་མང་དུ་བསྟེན། ཕྱག་རྡོར་གྱི་སྤྲུལ་པར་གྲགས། འཕྲིན་ལས་ཤིན་དུ་ཆེ་སྟེ་ལྷོ་བྲག་བྱ་ཟེའི་མར་པ་ཤེས་རབ་འོད་སོགས་སློབ་མ་གདུགས་ཐོགས་སྟོང་དང་གཙོ་བོ་བཅུ་གཉིས་སོགས་བྱུང་། རི་རྩེར་ཚོགས་འཁོར་མཛད་མགུར་གསུངས་ནས་ན་མཁའ་ལ་ཇེ་མཐོར་མཁའ་སྤྱོད་ཏུ་འབྱོན་པར་ཆས་པ་སློབ་མས་ངུས་པས་ངས་ལུས་མ་བཞག་ན་ཤུལ་དུ་བཀྲ་ཤིས་པ་ཡིན་སྟེ་ད་ཅུང་མི་ལེགས་གསུངས། རེ་གཅིག་པ་ཤིང་སྟག་ལ་ཐེགས། སྤུར་བཞུ་ཚེ་མི་མ་ཡིན་གྱིས་ཕུལ་བ་མི་ལ་མེད་པའི་ནོར་སྣ་བཞི་བྱུང་།

སློབ་མའི་མཆོག་ལྕེ་སྟོན་རྒྱ་ནག་ནི་མེས་པོ་འཕངས་བྱང་བརྩོན་གྱིས་སྐྱིལ་མཁར་ལྷ་ཁང་བཞེངས། ཤིང་ཕོ་ཁྱི་ལ་འཁྲུངས། དེའི་དུས་མཁས་པ་ཤེ་ཁྱུང་གཉིས་འབན་འབྲེ་གཉིས་རྒྱ་སྟག་གཉིས་བྱ་བ་ཡོད་པའི་ཕལ་ཆེར་ལ་གཏུགས་སྟེ་དབུ་ཚད་སྡེ་སྣོད་ལ་མཁས་པའི་མཐར་སོན། སྒྲོ་ཕུག་པ་ལ་རྒྱ་བརྩོན་སེང་དཔོན་གཡོག་གིས་རྩོད་པ་བཙུགས་པ་ན་ཁོང་རབ་ཏུ་ཕམ་པར་བྱས་པས་མཉེས་ནས་གདམས་ངག་ཐམས་ཅད་རྫོགས་པར་གནང་བས་སློབ་མ་གཞན་ལས་ཆོས་ཟབ། དགུང་ལོ་བཞི་བཅུ་ལ་གཤེགས་བཙུན་མཛད་གཞན་དོན་བསྐྱངས་སྟེ་ལྔ་བཅུ་རྩ་དྲུག་ལ་གཤེགས། དེའི་སློབ་མ་དབུས་པ་སྟོན་ཤཱཀ་གིས་སེ་བྲག་བཏབ་པས་དམ་པ་སྲེ་བྲག་པར་གྲགས། དབུས་པ་ཞིག་པོ་ནི་༼ཐ༤༦བ༽གཟུང་འཛིན་གྱི་འཁྲུལ་པ་ཞིག་སྟེ་གྲུབ་ཐོབ་ཆེན་པོར་བཞུགས། ལྕེ་སྟོན་ཡོན་ཏན་གཟུངས་ནི་རྒྱ་ནག་གི་དབོན་པོར་འཁྲུངས། སེ་བྲག་པ་སོགས་བསྟེན་སྟེ་ལྷ་རྗེ་ལྷ་ཁང་པར་གྲགས། དེའི་སློབ་མ་ཞིག་པོ་བདུད་རྩི་ནི། སངས་རྒྱས་དྭགས་ཆུང་བྱ་བ་དབུས་ཀྱི་བཟད་པ་དྭགས་པོ་རྒྱ་རས་ཀྱི་ཕྱིར་བྱོན་པས་མཚན་ཆགས་པ་ཞིག་ལྷོ་བྲག་གི་ཕུར་མོང་སྒང་ན་བཞུགས་པ་བཟད་པས་སྤྱན་དྲངས་སྟེ་ལྷ་གདོང་དང་བྱ་སྐད་དགོན་པ་སོགས་ཕུལ་ནས་བཞུགས། དེའི་སྲས་སྔ་རྒྱུད་ལ་མཁས་པ་ཇོ་ནམ་སོགས་བྱོན་ཞིང་ཕྱི་ཚར་ཝང་ཆུང་མ་ལ་ཞིག་པོ་བདུད་རྩི་བལྟམས། ཡབ་དང་ལྷོ་བལ་གྱི་རྣལ་འབྱོར་མ་མངོན་ཤེས་ཅན་སོགས་ཀྱིས་གཞན་དོན་འབྱུང་བར་ལུང་བསྟན། འོངས་ཕུད་གཏོར་བས་འོངས་ཆེར་འཕེལ་བས་ཡུམ་གྱིས་ཀྱང་སྤྲུལ་སྐུར་ཤེས། ཞང་པོ་དམ་པ་སེ་བྲག་པ་དང་བླ་མ་ལྷ་ཁང་པ་བསྟེན། ཞང་གཡུ་བྲག་པའི་སྙན་པ་ཐོས་ནས་སྤྱན་དྲངས་སྟེ་ཆོས་འཁོར་བཙུགས་པས་ཆོས་ལྷ་ཁང་པ་ལ་ཉན་ནས་ཞབས་ཏོག་ཚལ་པ་ལ་བྱས་ཟེར་ནས་སྐྱེས་བོས་ཤེས་པ་ན་ལྷ་རྗེ་ལྷ་ཁང་པས་ནས་དང་ཤ་མར་བསྐུར་སྟེ་ཁྱོད་བླ་མ་བཟང་པོ་སྤྱན་དྲངས་ཆོས་འཁོར་བྱེད་པ་ལ་ངས་ཀྱང་འཐུད་བྱ་དགོས་སྟེ་འདི་ལས་མ་འབྱོར་གསུང་བས་དད་པ་ལྷག་པར་སྐྱེས། གཞན་གྱི་ཡང་ཟེར་ལོ་ཆང་། རྟོགས་པའི་མཐར་ཕྱིན། སྣང་བ་ལ་ཐོགས་བརྡུགས་མེད། བོད་ཡུལ་ཐམས་ཅད་དུ་བྱོན་རི་རྒྱ་ལུང་རྒྱ་ལ་སོགས་གཞན་ཕན་མཐའ་ཡས་མཛད། ལོ་པཎ་སུ་བྱོན་ཀྱང་འདེགས། རྒྱ་གར་ནག་སོགས་ནས་སློབ་མ་མཐའ་ཡས་པ་འདུས། རྡོ་རྗེ་གདན་ལ་མཆོད་པ་ལན་གསུམ་བསྐྱལ། ལྷ་སར་ཆུ་རགས་དང་ཞིག་གསོ་རྒྱ་ཆེར་མཛད། ཕྱིས་ལྷ་ས་ནས་ཐེགས་པའི་སྐྱེལ་ཆང་གིས་༼ཐ༤༧ན༽གྲ་པ་རྣམས་བཟི་ནས་འཐབ་མོ་བྱས་པས་ཐུགས་སྐྱོ་སྟེ་ང་གཅིག་པ་ས་ཡོས་ལ་གསང་ཕུའི་རྒྱ་ར་གད་ལོགས་སུ་གཤེགས། གདུང་ཆབ་གཞུང་ལ་སྤྱན་དྲངས་ནས་ཐང་སྐྱར་བཞུ་བས་ས་གཡོས། ཡོན་ཆབ་ཀྱི་ནང་ནས་འཇའ་ཚོན་གྱི་པདྨ་སྐྱེས་པ་ཞག་གསུམ་དུ་བསྡད། གདུང་ཁང་གི་མཆོད་རྟེན་བྱས། དེའི་གདན་སར་དམིགས་སྟེ་ཐང་སྐྱའི་གཙུག་ལག་ཁང་བྱས་སོ། །

དེའི་སློབ་མ་མ་ཧཱ་ལྷུན་པོ། མཁས་པ་ཇོ་ནམ། དབུས་པ་ཇོ་བསོད་ལ་སོགས་བྱོན་ཞིང་སློབ་མའི་མཆོག་ནི་རྟ་སྟོན་ཇོ་ཡེས་སྟེ་མེས་པོ་རྟ་སྟོན་དབང་གྲགས། ཡབ་རྟ་སྟོན་ཇོ་འབུམ་ཡིན། གཅུང་པོ་རྟ་སྟོན་ཇོ་བསོད། མཆེད་གཉིས་ཀས་ཆོས་མང་དུ་མཁྱེན་ཞིང་གཙོ་བོར་ཞིག་པོ་བསྟེན། བླ་མ་ཤིན་དུ་མཉེས། ཡུལ་གཞིས་ཐམས་ཅད་བཙོངས་པའི་སྤོང་དག་ཆོས་འཁོར་ལན་བཞི་བྱས། གསུང་སྒྲོས་ཐམས་ཅད་ཡི་གེར་བཀོད་པས་ཕྱི་རབས་ལ་དྲིན་ཆེ། རི་ཁྲོད་འགྲིམས་པ་བས་ཀྱང་བླ་མའི་ཞབས་ཏོག་འདི་རང་སྟོབས་ཆེ་བར་འདུག་གསུངས། བླ་མ་གཤེགས་ནས་མྱ་ངན་བྱུང་བ་ན་རྨི་ལམ་དུ་ཞིག་པོ་བྱོན་སྟེ་ཆོས་གསུངས་པས་སྡུག་བསྔལ་རང་ཡལ་སྟེ་དེ་ཕྱིན་སྡུག་བསྔལ་རང་རྒྱུད་པ་དང་བྲལ། ལྷ་སར་ཞབས་ཏོག་མང་དུ་མཛད་དེ་རེ་བརྒྱད་པ་ལྕགས་སྟག་ལ་འདས་སོ། །གཞན་ཡང་རྟ་སྟོན་གཟི་བརྗིད་ལ་སོགས་པ་མཁས་པ་མང་དུ་བྱུང་ངོ་། །

སྒྲོ་ཕུག་པའི་སློབ་མ་ཇི་སྟོན་ཉེ་སྟོན་གཉིས་ལ་གཙང་ནག་འོད་འབར་གྱིས་ཐུག་དེ་ནས་རིམ་པར་གཡུང་སྟོན་སངས་རྒྱས། རྒྱ་ཁབ་གོང་པ། པཀྴི་ཤཱཀྱ་འོད་དང་གཡུང་ཆོས་མགོན། དེ་གཉིས་ལ་རྦ་སྟོན་གཟི་བརྗིད། དེ་ལ་རྒྱལ་བ་གཡུང་སྟོན་པས་གསན་ནོ། །ཡང་ན་གཙང་ནག་ལ་མེ་སྟོན་མགོན་པོ་༼ཐ༤༧བ༽བླ་མ་སྲོ། པཀྴི་ཤཱ་ཀུ་འོད། རྟ་ནག་པ་བདུད་འདུལ། མདའ་ཤཱཀྱ་འཕེལ་དང་ཟུར་བྱམས་པ་སེང་གེ །རྒྱལ་བ་གཡུང་ངོ་། །རྒྱལ་བ་གཡུང་ནི་མཁས་པ་ཆེན་པོ་སར་རྙིང་གཉི་གའི་གྲུབ་ཐོབ་རྩོད་པ་མེད་པའོ། །

ཡང་ཡར་ལུངས་རྒྱ་སྨན་དུ་གཉལ་སྟོན་སངས་རྒྱས་གྲགས་ཅེས་བྱ་བ་ཞིག་གིས་ཛམྦྷ་ལ་བསྒྲུབས་པས་ཞིང་ཆུང་ཞིག་ཡོད་པ་ཆུས་ཁྱེར་སྟེ་རྒྱལ་ཁམས་ལ་བྱོན་པས་པུ་གུ་དོར་ཕྱུག་པོ་འཛེ་ཅན་ཞིག་ཤི་བའི་རོ་ལུས་པ་ལ་སྙིང་བརྩེ་ནས་དོར་བས་མལ་འོག་ནས་གསེར་དཔག་མེད་བྱུང་བས་དབུལ་བ་བསལ་ལོ། །

སྒྲོ་ཕུག་པའི་སློབ་མ་བྱ་ཆེན་པོའི་དཔོན་པོ་དང་མྱང་ནག་མདོ་པོ་སོགས་ལ་ཆོས་གསན། ཡང་དག་གི་ཞལ་གཟིགས། འཁྲུངས་ཡུལ་དུ་རྡོ་ཐོག་ཐེལ་བཏབ། དེའི་སློབ་མ་སྐྱི་ཆོས་ཀྱི་སེང་གེ་སྟེ་ཧོར་ཡུལ་དུ་བྱོན་པས་རྒྱལ་པོ་སེ་ཆེན་གྱིས་མཆོད་རྟེན་ཞིག་དུ་བཅུག་ནས་སྒོ་བརྩིགས་སྟེ་བཞག །ལོ་འཁོར་ནས་བལྟས་པས་རྡོ་རྗེ་ཕུར་པའི་སྐུར་གྱུར་འདུག་ནས་གཤེགས་པ་ལ་རྔོ་ཐོག་པ་ལ་དར་རིང་ཆེན་མོ་སོགས་དང་ལས་ཀ་ཆེར་གནང་ནས་བླ་མཆོད་མཛད། སྐྱི་ཆོས་སེང་གི་སློབ་མ་སྨན་ལུང་པ་སྟེ་ཡུལ་ཡར་ལུངས་པ། ཡབ་ཕ་ཇོ་བདག་ཉིད་ཆེན་པོ། གདུང་རུས་མྱང་། མཆེད་ལྔའི་ཆེ་ཤོས། གཞན་བཞི་ནི་ཆོས་ལྡན་པ། སྐལ་ལྡན་པ། དུར་ཁྲོད་པ། དབང་རྒྱལ་བའོ། །མཚན་ཤཱཀྱ་འོད། གསང་མཚན་མི་སྐྱོད་རྡོ་རྗེ་སྤྱིར་ཡར་ལུངས་སྤྲུལ་སྐུར་གྲགས། གུ་རུ་ཆོས་དབང་གི་ཡབ་སྟོན་ཉིའི་སྐྱེ་བ་ཡིན་པས་བཀའ་བརྒྱད་ཀྱི་བཀའ་བབས་གཏད་ཅིང་མྱང་སྟོན་དབོན་པོ་ཞེས་ཆོས་དབང་གི་སྐྱེས་རབས་ཞུ་བ་པོ་ཡིན། གསང་སྙིང་གི་ཁོག་དབུབ་ཏཱི་ཀ་རྒྱུད་དོན་རྣམ་ངེས་ལ་སོགས་པ་མཛད། དེ་ལ་དྭགས་པོའི་སངས་རྒྱས་གོང་ལ་བས་གསན་༼ཐ༤༨ན༽ཞིང་དྭགས་པོ་ཉིད་དུ་གཉན་སྟོན་ལ་སོགས་པའི་སློབ་མ་མང་དུ་བྱུང་སྟེ་དར་རྒྱས་སུ་མཛད་ཅིང་དེ་ལས་ཁམས་སུ་མང་དུ་དར་རོ། །

ཡར་ལུངས་སྤྲུལ་སྐུའི་སྲས་རིན་པོ་ཆེ་ཤཱཀྱ་འབུམ་པ་དང་སྐྱི་ཆོས་སེང་གི་གདན་ས་པ་རྒྱ་ཡེ་ཤེས་མགོན་པོ་སོགས་ཀྱིས་ཀྱང་དར་རྒྱས་སུ་མཛད། ཡང་སྒྲོ་ཕུག་པ་ཆེན་པོའི་སློབ་མ་འཛམ་སྟོན་འགྲོ་བའི་མགོན་པོ་ཞེས་བྱ་བ་མཁས་གྲུབ་ཆེན་པོ་ཅིག་བྱོན་སྟེ་འདི་ནི་རྗེ་དུས་མཁྱེན་གྱི་སྔ་སློབ་ཅིག་གི་སྐྱེ་བར་སྔོན་དུ་ལུང་བསྟན་ཞིང་ཕྱིས་ངོས་འཛིན་མཛད་པ་འཛམ་སྐྱེ་བ་གསུམ་པ་ཅེས་འཛམ་ཡུལ་ཙམ་ན་སྒོམ་བཟང་བ་བྱུང་ཞེས་པ་དེ་ཡིན་པས་སྙམ་ལ་དེའི་སློབ་མ་རྗེ་ཕག་མོ་གྲུ་པ་དང་འཁྲུངས་ཡུལ་གཅིག་ཞིང་མ་དཔུན་དུ་གྱུར་པ་མཚན་ཤེས་རབ་སེང་གེ་དང་སྤོབས་པ་མཐའ་ཡས་ཞེས་བྱ་ལ་སྤྱིར་ཀ་དམ་པ་བདེ་གཤེགས་སུ་གྲགས་པ་དང་། གཙང་དུ་འཁྲུངས་པའི་གཙང་སྟོན་རྡོ་རྗེ་རྒྱལ་མཚན་ཞེས་བྱ་བ་གཉིས་བྱོན་ལ། འདི་གཉིས་ཀྱང་གྲོགས་མཆེད་ལས་དཔོན་སློབ་ཏུ་གྱུར། ཀ་ཐོག་གིས་དེར་མི་མ་ཡིན་གདུག་པ་ཅན་ཞིག་གིས་མངོན་སུམ་དུ་གནོད་པ་ཆེར་བྱེད་པ་ཅིག་ཡོད་པ་ལ་དེ་གནས་པའི་ཕ་བོང་སྐུ་ཆོས་ཀྱིས་བཅིངས་གཙང་སྟོན་གྱིས་ཁྲིད་དམ་པས་ཕྲེང་ལྕག་གིས་དེད་དེ་ཀ་རོང་གི་ཐག་རིང་པོར་བསྐྱལ་བས་ཕ་བོང་ལ་ཕྱག་ཕྲེང་སོགས་ཀྱི་རྗེས་གསལ་བར་དོད་པ་ད་ལྟ་ཡོད། ཡི་གེ་ཀ་འདྲ་བའི་ས་ཐོག་དུ་དགོན་པ་བཏབ་པས་ཀ་ཐོག་དུ་གྲགས། དམ་པ་བདེ་གཤེགས་དེ་ནི་སྔོན་ཀྲྀ་ཀིའི་བུ་མོ་བདུན་གྱི་དང་པོ་དང་། གནས་བརྟན་བར་དྷ་ཛ། ཕལ་ཆེན་པའི་གནས་བརྟན། མུ་སྟེགས་ཀྱིས་མཁས་པ་ཕྱིས་ནང་པར་གྱུར་པ། ཝ་ར་ཎ་སིའི་ཆོས་རྒྱལ། ལོ་ཙཱ་བ་རྨ་རིན་ཆེན་མཆོག་ལ་སོགས་པའི་སྐྱེ་བ་མང་དུ་དྲན། ཁྱད་པར་དུ་སྐྱེ་བ་སྔ་མ་དེ་བལ་པོ་༼ཐ༤༨བ༽བྷ་དནྟ་བྱ་བའི་རྣལ་འབྱོར་པ་ཅིག་མི་ཉག་གི་རྒྱལ་པོའི་བླ་མར་གྱུར་སྟེ་དད་ཆེས་པས་དེའི་དབུའི་དབྱིབས་བྱས་ནས་ཕྲེང་བའི་མདུད་འཛིན་ལ་བརྒྱུད་པར་མི་ཉག་གི་ཡུལ་ཐམས་ཅད་དུ་བཀར་བཏགས། ཕྱིས་ཕྱིའི་རྒྱ་མཚོ་གཟིགས་སུ་བྱོན་སྟེ་རྒྱ་མཚོའི་འགྲམ་དུ་ཕྲུ་མ་བཏབ་སྟེ་བཞུགས་པ་ན་མཚན་མོ་དུས་མིན་གྱི་རྒྱ་མཚོའི་རླབས་འཁྲུགས་པའི་སྒྲ་འབྲུག་སྟོང་འུར་བ་ལྟ་བུ་བྱུང་སྟེ་གཞན་རྣམས་བྲོས། བླ་མ་ཁྲི་ཐོག་དུ་བཞུགས་པ་རླབས་ཀྱིས་གཤེགས་ནས་སྐུ་གདུང་སླར་མཚོ་འགྲམ་དུ་ཕུལ་བ་རྒྱལ་པོས་སྤྱན་དྲངས་ནས་མཆོད་པ་བྱེད་པ་དང་། རྒྱ་གར་ནུབ་ཕྱོགས་ཀྱི་རི་བྲགས་ཆེན་པོར་ད་ལྟ་སུམ་བཅུ་རྩ་གསུམ་གྱི་བྱང་ཕྱོགས་ཀྱི་ཚལ་ན་གནས་པའི་ལྷའི་དྲང་སྲོང་གཞོན་ནུས་བྱིན་ཕྱི་མར་བདེ་བ་ཅན་དུ་འབྱོན་པ་འདི་ཉིད་དེའི་ཚེ་དྲང་སྲོང་ག་ག་ཏི་བྱ་བར་ཡོད་པའི་དྲུང་དུ་ནེ་ཙོར་སྐྱེས་སྟེ་རིགས་སྔགས་བསླབས་པས་ནུས་པ་ཅན་དུ་གྱུར། དེའི་ཚེ་རིའི་ཤར་ངོས་ན་དཀར་པོའི་ཀླུ་ཅིག་དང་། ལྷོ་ངོས་ན་ནག་པོའི་ཀླུ་སྟོབས་ཅན་ཞིག་གནས་པ་ལས་ནག་པོའི་ཀླུ་དེས་ན་མཁའ་ལ་ཐོག་སེར་དང་སྤྲིན་ནག་གིས་ཁྱབ་པར་བྱས། ས་གཞི་ལ་སྦལ་སྤྲུལ་འཇོང་སྡིག་སོགས་སྲོག་ཆགས་སྣ་ཚོགས་པས་ཁྱབ་པའི་དམག་དཀར་པོ་ལ་དྲངས་པ་ན། ཀླུ་དཀར་པོ་དེས་ནེ་ཙོ་ལ་སྐྱབས་སུ་སོང་བས་ནེ་ཙོས་རིག་སྔགས་བཏོན་གཤོག་པ་བརྡབས་པས་ནག་པོའི་ཀླུ་བྲོས་སྤྲིན་ཡལ་སྲོག་ཆགས་རྣམས་ཀྱང་མེད་པར་གྱུར་སྟེ་དཀར་པོའི་ཀླུ་སྟོབས་རྒྱས་པས་རྒྱལ་ཁམས་ཐམས་ཅད་ཏུ་འབྲུ་བཅུད་འཕེལ་ཞིང་བདེ་བར་བྱས་པ་དང་། ཁྱད་པར་རྒྱ་གར་དུ་མུ་སྟེགས་ཞི་བ་པ་དར་སྟེ་བསྟན་པ་ནུབ་ཏུ་ཆ་བའི་ཚེ་སློབ་དཔོན་ཞི་བའི་ལྷར་གྱུར་ནས་སྔོན་དུ་ཞི་བའི་གྲུབ་མཐའ་སྦྱངས་ནས་ཕྱིས་བསྙིལ། སྤྱོད་འཇུག་གསུངས། མུ་སྟེགས་མཁས་པ་༼ཐ༤༩ན༽ཅིག་དང་ཡུན་རིང་དུ་རྩོད་པ་ན་ཉིད་ཅིག་སློབ་དཔོན་མ་བཞུགས་པའི་ཤུལ་དུ་སླེབས་པའི་ཚེ་སློབ་དཔོན་གྱི་ཁྲིའི་ན་མཁར་འཇམ་པའི་དབྱངས་བཞུགས་པར་མཐོང་བས་དད་དེ་རྗེས་སུ་བཟུང་བ་རྣམས་གསལ་བར་དྲན། སངས་རྒྱས་ཀྱི་ཞིང་མཐའ་ཡས་པ་རྒྱུན་དུ་གཟིགས། སྔོན་རྒྱལ་པོར་གྱུར་པའི་ཚེ་བློན་པོ་ཅིག་གིས་མཆོད་ཡོན་དབྱེན་བྱས་པའི་ལྕེ་གཅོད་ཏུ་བཅུག་པས་ད་ལྟ་ངག་མི་བདེ་བ་ཡིན་གསུང་ཞིང་རྒྱུ་འབྲས་ལ་རྩིས་སུ་མཛད། ཡོན་ཏན་ན་མཁའ་དང་མཉམ་གཞན་ཕན་མཐའ་ཡས། འདུལ་བ་གཙོ་བོར་སྟོན་པའི་སྒོ་ནས་གསང་སྔགས་དར་བར་མཛད་ལ། ཕྱི་མར་བདེ་བ་ཅན་དུ་བྱང་ཆུབ་སེམས་དཔའ་བློ་གྲོས་སྙིང་པོར་འགྱུར་ཞིང་མ་འོངས་པ་བསྐལ་པ་སྐར་མ་བཀྲམ་པ་ལྟ་བུ་ལ་ཚེ་དཔག་མེད་ཅེས་བྱ་བའི་དེ་བཞིན་གཤེགས་པར་འཚང་རྒྱ་བར་དགོངས་སོ། །

རིན་པོ་ཆེ་གཙང་སྟོན་པ་དེས་ཀྱང་མི་བསྐྱོད་པའི་ཞིང་རྟག་པར་གཟིགས་སྟེ་བྱང་ཆུབ་སེམས་དཔའ་ནོར་བུའི་སྙིང་པོ་ཁྱོད་མ་འོངས་པ་དེ་བཞིན་གཤེགས་པ་འོད་ཟེར་རབ་ཏུ་འཕྲོ་བ་ཞེས་བྱ་བར་འཚང་རྒྱའོ་ཞེས་ལུང་བསྟན་ཐོབ། བཀའ་སྲུང་བྲན་ལྟར་དུ་འཁོལ། ཟག་མེད་མངོན་དུ་བྱས་པའི་རྟགས་རྫོགས། དེ་བཞིན་གཤེགས་པ་འོད་ཀྱི་རྒྱལ་པོའི་ཞིང་དུ་བྱང་ཆུབ་སེམས་དཔའ་འོད་ཀྱི་རྒྱལ་པོར་གྱུར་པ་དང་། ལོ་ཙཱ་བ་ཀ་བ་ཡེ་ཤེས་མཆོག་དང་། རྒྱ་གར་ཕྱག་ན་ལ་སོགས་པའི་སྔོན་གྱི་གནས་མང་དུ་དྲན། འཕྲིན་ལས་མཐའ་ཡས་ཤིང་ཕྱི་མར་བདེ་བ་ཅན་དུ་བྱང་ཆུབ་སེམས་དཔའ་ནོར་བུའི་སྙིང་པོར་འགྱུར་བ་དང་། བསྐལ་པ་སྐར་མ་བཀྲམ་པ་ལྟ་བུའི་སངས་རྒྱས་རྣམས་ཀྱི་དཀྱིལ་ཙམ་དུ་དམ་པ་བདེ་གཤེགས་འཚང་རྒྱ་ཞིང་དེ་ནས་བཅུའི་འོག་དུ་དེ་བཞིན་གཤེགས་པ་འོད་ཟེར་རབ་ཏུ་འཕྲོ་བར་འཚང་རྒྱ་བར་གཟིགས། ༼ཐ༤༩བ༽འགྲོ་མགོན་རས་ཆེན་གྱིས་ཀྱང་དག་སྣང་མཐའ་ཡས་པ་གཟིགས་ནས་ཆོས་མང་དུ་གསན་ནོ། །དེའི་སློབ་མ་སྤྱན་སྔ་བྱམས་པ་འབུམ་ནི་སློབ་དཔོན་ཛ་ལནྡྷ་ར་པའི་སློབ་མ་ནག་པོ་སྤྱོད་པ་ཆེན་པོ་ཡིན་སྟེ་རྗེ་མི་ཏྲ་ཛོ་གིས་སོ་མ་ཛོ་གི་ཞེས་བྱ་བ་ཐུན་མོང་གི་དངོས་གྲུབ་ཐོབ་པ་ཅིག་ལ་ཁྱོད་བོད་དུ་འགྲོ་ན་ཡུལ་ཀ་ཐོག་བྱ་བར་སློབ་དཔོན་ཤཱནྟ་དེ་ཝ་དང་བཛྲ་པཱ་ཎི་བོད་དུ་སྐྱེ་བ་བཟུང་བའི་གདན་ས་ན་ཀ་ཧྣ་པ་ཆེན་པོ་ཡོད་ཀྱིས་དེ་ལ་ཕྱག་གྱིས་ཀམ་པོ་གནས་ནང་དང་འཇང་ཡུལ་དུ་ཡང་ལན་རེ་སོང་ཞིག་ཞེས་ལུང་བསྟན་སྟེ་བོད་དུ་འོངས་ནས་འདིའི་ཞབས་ལ་གཏུགས་ལུང་བསྟན་པ་བཤད་ཏོ། །

གཞན་ཡང་ཀརྞ་རི་པའི་སློབ་མ་ཨཱ་ནནྟ་ཤྲཱིར་གྱུར་སྟེ་རྡོ་རྗེའི་གདན་དུ་གནས་བརྟན་བྱས། ས་ར་ཧའི་སློབ་མ་དཱ་ན་ཀིརྟིར་གྱུར་སྟེ་པཎྜི་ཏ་ཐམས་ཅད་ཀྱི་བླ་མར་གྱུར། རྒྱ་གར་ལྷོ་ཕྱོགས་ཀྱི་ཆོས་རྒྱལ་དྷི་པཱ་ལ་རཱ་ཛཱར་གྱུར་སྟེ་གྲུབ་ཐོབ་བརྒྱད་བཅུ་ཕལ་ཆེར་མཆོད་གནས་སུ་རྟག་པར་བཞུགས་པ་ལ་ལོ་བརྒྱད་བཅུ་རྩ་བཞིར་མཆོད་ཅིང་སོ་མ་པུ་རི། ཛ་གཧ་པཱ་ལ་ཀོ་ཊ་ལ། ཨོ་ཌྱན་ལ་སོགས་པའི་གཙུག་ལག་ཁང་ཆེན་པོ་བདུན་བཞེངས་པ་སོགས་ཀྱི་སྔོན་གནས་དྲན། ཕྱི་མར་བདེ་བ་ཅན་དང་སླར་དཔལ་ལྡན་འབྲས་སྤུངས་སུ་བྱང་ཆུབ་སེམས་དཔའ་ཀ་མ་ལ་ཤཱི་ལར་འགྱུར་བར་གཟིགས། གྲུབ་ཐོབ་ཀརྨ་པཀྴིིས་ཀྱང་འདི་ལས་རབ་ཏུ་བྱུང་ཞིང་རྫོགས་པ་ཆེན་པོའི་བཀའ་ཐམས་ཅད་གསན་ཞིང་སྤྱིར་འཕྲིན་ལས་ན་མཁའ་དང་མཉམ་མོ། །དེ་ནས་ཀྱང་གྲུབ་ཐོབ་ཀརྨ་པཀ་ཤི་དང་འགྲོ་མགོན་ཆོས་རྒྱལ་འཕགས་པའི་བླ་མ་ཙ་ཏི་སྤྱན་སྔ་མང་ཕུ་བ་བསོད་ནམས་འབུམ་ལ་སོགས་མཁས་ཤིང་གྲུབ་པ་ཤ་སྟག་བྱོན་སྟེ་ད་ལྟར་ཡང་དར་ཞིང་རྒྱས་ལ། ཀ་ཐོག་པ་འདི་རྣམས་ནི་གཞི་འདུལ་བའི་ཚུལ་ཁྲིམས་གཙོ་བོར་མཛད་པས་དགོན་པ་གཙང་ཞིང་དག །སྤྱོད་འཇུག་༼ཐ༥༠ན༽སོགས་སྤྱོད་ཕྱོགས་དར་བས་ཐེག་ཆེན་གྱི་ལམ་གྱི་གཞུང་བསྲོངས། སྔགས་མཚན་ཉིད་མཐའ་དག་དར་ཞིང་ཁྱད་པར་མདོ་སྒྱུ་སེམས་གསུམ་གྱི་བསྟན་པ་དངོས་གཞི་འདིར་གནས་པ་ཡིན་ནོ། །སྤྱིར་ཟུར་ཆེ་ཆུང་ལས་འཕྲོས་པའི་སྔགས་པས་བོད་ཁམས་གང་ཞིང་བཤད་ཉན་ཤིན་དུ་དར་བས་སྔོན་བོད་ཏུ་མདོ་སྒྱུ་སེམས་གསུམ་ལས་དར་བའི་ཆོས་མ་བྱུང་སྙམ་སྟེ་ཟིན་བྲིས་ཁོ་ནའང་མཐའ་ཡས་པར་སྣང་ལ་ཅུང་ཟད་ཞིབ་པ་དེབ་སྔོན་ན་སྣང་ངོ་། གསང་སྔགས་སྙིང་མ་བཀའ་མའི་སྐབས་བཤད་ཟིན་ཏོ། །

གཏེར་མའི་ཕྱོགས་སླར་བཤད་པར་བྱ་སྟེ། དེ་ཡང་བོད་ཁ་ཅིག་གཏེར་མའི་ཆོས་མི་སྲིད་ཏོ་སྙམ་དུ་བྱེད་པ་དེ་ནི་ཆོས་སྤོང་གི་ལས་ཆེན་པོ་ཡིན་སྟེ། མདོ་ལས་བསྙེན་གནས་དང་སྐྱབས་འགྲོའི་དཔེ་ཀ་བ་ལས་བྱུང་བར་བཤད་པ་དང་། སྟོན་པ་བྲམ་ཟེ་ཆེན་པོས་སྤྱན་དྲངས་པའི་ལམ་དུ་ཕྱགས་བདར་གྱི་ཕུང་པོ་ལས་འོད་ཟེར་དང་སངས་རྒྱས་ཤཱཀྱ་ཐུབ་པ་བྱོན་པ་ལེགས་སོ་ཞེས་བྱ་བའི་སྒྲ་བྱུང་བས་སྟོན་པས་ཕྱག་མཛད་སྤྱན་ཆབ་ཕྱུང་ན་བཟའ་ཕུད་ནས་གསོལ་སྟེ་སངས་རྒྱས་ཐམས་ཅད་ཀྱི་རིང་སྲེལ་འདིར་བཞུགས་སོ་ཞེས་གསང་བ་རིང་སྲེལ་གྱི་གཟུངས་གསུངས་པའང་དེ་བཞིན་གཤེགས་པ་གཟུངས་ཀྱི་དཔེ་ལ་བལྟོས་མི་དགོས་པས་མ་ཕྱུང་བ་མ་གཏོགས་དོན་གྱིས་གཏེར་མར་སོང་བའི་ཕྱིར་དང་། རྒྱ་གར་དུ་ཡང་ཆོས་རྒྱལ་མྱ་ངན་མེད་ཀྱི་དོན་དུ་དགྲ་བཅོམ་པ་གྲགས་པས་སངས་རྒྱས་ཀྱི་རིང་སྲེལ་ཕྱུང་བ་དང་། རྒྱུད་བླ་སོགས་བྱམས་ཆོས་ཕྱི་མ་གསུམ་མངའ་བདག་མཻ་ཏྲྀ་པས་མཆོད་རྟེན་གྱི་སེར་ག་ནས་རྙེད་པ་སོགས་དང་། གྲུབ་ཐོབ་ཤིངྑ་པས་ཆུ་མང་པོ་དྲུབས་པའི་དངུལ་ཆུར་བྱིན་གྱིས་བརླབས་པ་བལ་པོའི་ཀླུ་སྒྲུབ་ཕུག་པར་འཕགས་པ་ཀླུས་སྦས་པ་ཨ་ཙ་ར་ཞིག་གིས་བཏོན་ཞིང་གསེར་འགྱུར་བྱས་པ་༼ཐ༥༠བ༽བྱུང་ནས་རིང་པོ་མ་ལོན་པར་པཎ་ཆེན་ནགས་རིན་གྱིས་གསུངས་པའི་ཕྱིར། དེས་ན་གཏེར་ནི་སར་རྙིང་ཐམས་ཅད་ལ་ཡོད་པས་རྙིང་མ་ཁོ་ནར་ཡང་མ་ངེས་ལ། རྙིང་མའི་གཏེར་ལའང་ནོར་གཏེར་དཔག་མེད་ཡོད་པ་ནི་ཕྱི་རབས་རྒྱལ་རྒྱུད་ཀྱི་དོན་དང་ལྷ་ཁང་རྣམས་གསོ་བའི་རྐྱེན་དུ་སྦས་ནས་ཁ་བྱང་རྣམས་རྒྱལ་པོའི་དཀོར་མཛོད་དུ་འཇོག་ལ། རྒྱལ་སྲིད་ཉམས་པས་ཚང་མ་མེད་མོད་ཀྱང་བསམ་ཡས་གཙང་པོའི་མཛོད་ནའང་མང་བར་ཡོད་པས་ཁྲོ་ཕུ་ལོ་ཙཱ་བ་ཆེན་པོས་ལྷ་ཆེན་པོའི་ཡོ་བྱད་མ་ལྡང་ནས་ཁོང་རང་གི་འབུལ་བ་ཕྱིར་བསློག་སྟེ་ཁ་བྱང་འགའ་ཞིག་བསླངས་པ་ན། གཙང་པོ་ན་རེ་སེམས་ཅན་གྱི་བསོད་ནམས་དམན་པ་འབྲས་རུལ་བ་དང་བྱི་བས་ཟོས་པ་སོགས་ཀྱིས་ཆུད་ཟོས་པ་མང་བར་སྣང་། འོན་ཀྱང་འགའ་ཞིག་འབུལ་ཟེར་བ་ན་པཎ་ཆེན་གྱིས་དེ་ཁོང་ལའང་གནོད་པས་ཁྱོད་རང་འདི་སྒྲུབས་གསུངས་ནས་ཛམ་ནག་གི་སྒྲུབ་ཐབས་གནང་བ་ལྟར་ཡིན་ལ། ཆོས་གཏེར་ལའང་སློབ་དཔོན་པདྨའི་གཏེར་དང་། འཚོ་རྒྱལ་དང་ཆོས་རྒྱལ་ཁྲི་སྲོང་དང་མུ་ཏིག་བཙན་པོ་དང་སྣུབས་ན་མཁའ་སྙིང་པོ་དང་སྙགས་དང་བཻ་རོ་ཙ་ན་དང་སྣ་ནམ་རྡོ་རྗེ་བདུད་འཇོམས་དང་སྣུབས་སངས་རྒྱས་ཡེ་ཤེས་སོགས་ཀྱིས་སྦས་པ་མང་དུ་ཡོད་པས་ཐམས་ཅད་སློབ་དཔོན་པདྨས་སྦས་པ་ཡང་མ་ཡིན་ནོ། །ཆོས་གཏེར་ལའང་སྐལ་ལྡན་གྱིས་རྙེད་པར་སྨོན་ལམ་བཏབ་པ་ཙམ་ལས་བདག་པོ་མ་ངེས་པ་ཆེས་མང་ཞིང་ཆོས་བདག་ངེས་པ་ཅན་ཡང་དུ་མ་ཡོད་ཏོ། །དེ་ཡང་པདྨ་བཀའ་ཐང་གི་གཏེར་འདིར་སྦས་བཤད་པ་རྣམས་ནི་ལྷད་མེད་ཡིན་པར་སྣང་ལ། གཏེར་སྟོན་ལུང་བསྟན་འདི་བར་སྐབས་སུ་ལྷད་སྣ་ཚོགས་བསྲེས་སྟེ་ས་པཎ་ལ་སྐུར་པ་གདབ་པར་འདོད་ནས། རྒྱ་གར་མ་ཕྱིན་ཀུན་སྙིང་ལོ་ཙཱ་༼ཐ༥༡ན༽ཞེས། །ཅེས་སོགས་ལོག་པ་བྲིས་པ་དང་། ལྷའི་བུ་རབ་རྩལ་ལུང་བསྟན་པའི་མདོ་ལས་ཅེས་བར་དུ་ཡིག་ནོར་བྱུང་བ་ཚུན་བྲིས་པས་དཔྱད་མི་བཟོད་ཅིང་གཏེར་མ་ལ་སྐུར་པ་འདེབས་པའི་གཞི་ཆེན་པོར་གྱུར་སྣང་ལ། སྤྱིར་གཏེར་རྟགས་སོགས་ལ་བརྟགས་ན་འདི་ལ་རྩ་བ་ཡང་དག་ཞིག་ཡོད་པར་འདུག་པ་དེ་དེང་སང་མ་རྙེད་ཀྱང་གཏེར་རྟགས་དང་འདོན་པ་པོའི་མཚན་གཏེར་གནས་རྣམས་རགས་པ་ཙམ་འདི་ཀ་ཡིན་ངེས་སྣང་བས་དགོད་པར་བྱ་སྟེ། རྒྱལ་པོའི་གདུང་རབས་བརྒྱད་དམ་བཅུ་ན་ལ་སྟོད་དུ་ནད་མུག་གིས་མི་ཐོག་བུད་པ་བྱུང་ཚེ་གཏེར་བཏོན་སངས་རྒྱས་བླ་མས་གློ་བོ་གེ་སར་གྱི་གཏེར་འབྱིན། བལ་བོད་ཀྱི་མཚམས་སུ་ནགས་ལ་མེ་ཤོར་བས་སྐྱེ་བོ་ཁ་བཏགས་ཚེ་རྒྱ་ལོ་ཙཱས་པུ་ན་རྫ་རིའི་འབྱིན། བྱ་ཁྱི་ལྷ་ཁང་འཁྲུགས་པའི་ཚེ་ཁམས་ཀློང་ཐང་སྒྲོན་མའི་གཏེར་སྣ་ནམ་པས་འབྱིན། ལ་སྟོད་གཅུང་པ་དྲིལ་ཆེ་ཆུང་འཁྲུག་ཚེ་རྒྱ་ཞང་ཁྲོམ་གྱིས་གཡོ་རུ་རྫ་ཕུག་གི་འབྱིན། མང་ཡུལ་ན་མཁའ་ཁྲག་མདོག་དུ་འགྲོ་བའི་བསད་ཤི་བྱུང་ཚེ་བྱམས་པ་སྤྲིན་གྱི་གཏེར་སྟོད་གཏེར་གྱི་བདག་པོ་ཉི་མ་སེང་གེས་འབྱིན། ཤོང་གསུམ་འཇག་སྐྱར་འཕྱུར་ཚེ་བྱང་གི་གཏེར་ཕྲན་རྣམས་གཡོ་རུ་སྟོན་ཤཱཀྱ་གིས་འབྱིན། པ་གྲོ་གནམ་ཐང་དཀར་པོར་སོག་པོ་ལྷགས་ཚེ་བུམ་ཐང་རྩེ་ལུང་གི་གཏེར་བོན་པོ་བག་ཚལ་གྱིས་འབྱིན། འུག་པ་ལུང་སོགས་སུ་མདོ་སྔགས་གཉིས་འཁྲུག་པའི་ཚེ་ཤེལ་བྲག་གི་གཏེར་སྙེ་མོ་ཞུ་ཡས་ཀྱིས་འབྱིན། འཇིམས་ཀྱི་མདར་སྡེ་དགོན་ཟ་འོག་འདྲ་བ་བྱུང་ཚེ་གཙང་རི་བོ་ཆེའི་གཏེར་གྲུབ་ཐོབ་དངོས་གྲུབ་ཀྱིས་འབྱིན། རྒྱ་ནག་གི་རྒྱལ་ས་རྟ་རྫིས་ཕྲོགས་ཚེ་བལ་ཡུལ་ཨེའི་གཙུག་ལག་ཁང་གི་གཏེར་གཙུག་ལག་དར་ལ་དགེས་འབྱིན། ལ་སྟོད་དུ་མཚོན་གྱི་སོ་ནམ་བྱེད་པའི་ཚེ་ལྷོ་གཏེར་༼ཐ༥༡བ༽ཕྲན་རྣམས་ཀུ་ཚ་སྟོན་པས་འབྱིན། བྱང་ཕྱི་གོང་རུ་བརླག་པའི་ཚེ་རུ་མཚམས་གྱི་གཏེར་བོན་པོ་ལྷ་འབུམ་གྱིས་འབྱིན། ལྟ་ལོག་སར་པ་ཞིག་ཤིན་དུ་དར་བའི་ཚེ་བུམ་ཐང་གི་གཏེར་ཁྱུང་པོ་བུ་དཔལ་གྱིས་འབྱིན། སྡེ་འཁྲུག་མང་པོ་དང་དམར་པོ་རི་ལ་ལྷ་ཁང་བྱུང་ཚེ་ཧས་པོ་རིའི་གཏེར་ཤ་མི་རྡོར་རྒྱལ་གྱིས་འབྱིན། གཏེར་བརྫུས་མང་པོ་བྱུང་ཚེ་ལྡང་མ་ལྷུན་རྒྱལ་གྱིས་བཱི་མ་ལའི་གཏེར་འབྱིན། བྱིང་སོགས་ཀྱི་ཡུལ་ཞིག་ཚེ་གྲ་པ་མངོན་ཤེས་ཀྱིས་ཇོ་མོའི་གླིང་གསུམ་གྱི་གཏེར་འབྱིན། སློབ་དཔོན་ཉིད་དྭགས་པོ་ལྷ་རྗེར་བྱོན་པའི་ཚེ་ར་ཤག་གཏེར་བཏོན་གྱིས་མཆིམས་ཕུ་དང་ཁོ་ཐིང་གི་གཏེར་འབྱིན། འཁྲུག་པ་དར་ཞིང་སྐུ་དང་གསུང་རབ་མི་སྟོང་དུ་འཇལ་བའི་མགོ་ཚུགས་ཚེ་མྱང་རལ་པ་ཅན་གྱིས་ཁོ་ཐིང་དང་སྲིན་པོ་སྦར་རྗེས་ཀྱི་གཏེར་འབྱིན། པུ་རངས་རྒྱལ་པོས་བོད་ལ་གསེར་འདོད་པ་བྱུང་ཚེ་དཔོན་བསམ་ཁྱུང་ཐོག་གིས་གྲོམ་པ་རྒྱལ་གྱི་གཏེར་འབྱིན། ཧོར་བོད་ཀྱི་འབྲེལ་ཐོག་མར་བྱུང་ཚེ་ར་མོ་ཤེལ་སྨན་གྱིས་ཤེལ་ཕུག་གི་གཏེར་འབྱིན། ཧོར་དམག་དང་པོ་བྱུང་ཚེ་ཆོས་ཀྱི་དབང་ཕྱུག་གིས་གནམ་སྐས་ཅན་དང་མཁར་ཆུའི་གཏེར་འབྱིན། མྱང་སྨད་བྱ་རོག་རྫོང་དུ་ཧོར་དམག་ལྷགས་ཚེ་གུ་རུ་ཛོ་རྩེས་ཟང་ཡག་བྲག་གི་གཏེར་འབྱིན། གཞོ་ལུང་དུ་མེའི་འཇིགས་པ་བྱུང་ཞིང་དཔལ་མོ་དཔལ་ཐང་དུ་གཡུལ་ངོ་ཆེན་པོ་བྱུང་ཚེ་གངས་བར་ཕུག་མོའི་གཏེར་པདྨ་དབང་ཕྱུག་གིས་འབྱིན། སིལ་མ་ལ་ཁར་འཇག་མའི་མི་བྱུང་ཞིང་སྨོན་མདའི་ལ་ཁར་ཤེལ་གྱི་ཕ་བོང་བྱུང་ཚེ་སྤ་མ་གོང་གི་གཏེར་དེ་བན་རྒྱ་མཚོས་འབྱིན། བོད་རྣམས་ཧོར་གྱིས་མནར་ཞིང་གནས་བརྟན་རྣམས་ཧོར་ཆས་བྱེད་པའི་ཚེ་རྔོ་བོད་མཚམས་ཀྱི་གཏེར་རབ་ཤི་སྟོན་པས་འབྱིན། ཡུལ་མང་དུ་སྟོངས་པའི་ཚེ་ལྷོ་མོན་གྱི་གཏེར་སྨན་པ་ཉམ་དཔལ་གྱིས་འབྱིན། ནང་རྨེ་དང་དུག་དར་བའི་ཚེ་བུ་ཚལ་གྱི་གཏེར་གྲྭ་སྒོམ་༼ཐ༥༢ན༽ཆོས་ཀྱི་རྡོ་རྗེས་འབྱིན། དུག་གཟོ་ཐབས་སོགས་དར་བའི་ཚེ་འུ་ཡུག་དང་གཡག་སྡེའི་གཏེར་གཡག་ཆར་སྔོན་མོས་འབྱིན། ཁྱིམ་པ་ཀུན་ཆོས་སྐད་བྱེད་ཚེ་པ་གྲོའི་གཏེར་གྲུབ་ཐོབ་མཁར་ནག་གིས་འབྱིན། མི་ཐུབ་ལྔ་བྱུང་ཞིང་ནད་སྔོན་མ་གྲགས་པ་མང་པོ་འབྱུང་ཚེ་འོན་ལྗང་རྡོའི་གཏེར་ལྷ་བཙུན་སྔོན་མོས་འབྱིན། དགེ་རྒྱས་ཀྱི་རི་མོ་བརྗེས་པའི་ཚེ་སྲིན་མོ་རྫོང་གསུམ་གྱི་གཏེར་ཁམས་པ་ཉི་མ་གྲགས་ཀྱིས་འབྱིན། ས་ནང་འཇིགས་བརྒྱད་ཤ་བའི་རྭ་ལྟ་བུ་བྱུང་ཞིང་མི་རྒོད་དབུས་སུ་དིབ་ཚེ་ལྡང་ལྷ་བྲག་གི་གཏེར་རིན་ཆེན་ཚུལ་རྡོར་གྱིས་འབྱིན། རྡོའི་མཆོད་རྟེན་གདུགས་དང་ཆོས་འཁོར་ཉམས་ཚེ་མོན་ཁ་ཆུ་ཕུག་གི་གཏེར་ཚེ་བརྟན་རྒྱལ་མཚན་གྱིས་འབྱིན། དབུས་མདུན་བྱས་སྟེ་ཧོར་ཁྲིམས་འཇིག་ཚེ་ཀོ་རོ་བྲག་གི་གཏེར་རིན་ཆེན་གླིང་པས་འབྱིན། ཕག་གིས་ས་རློག་ཚེ་ཤེལ་བྲག་གི་གཏེར་ཨོ་ཌྱན་གླིང་པས་འབྱིན། མཐའ་དམག་དབུས་སུ་དིབ་འབྲི་ཕག་འཐབ་དབུས་གཙང་སིལ་བུ་དང་ཕག་ཁྱུ་ཚལ་པར་སོང་ཚེ་རྡོ་རྗེ་ཁྲོ་ལོད་ཀྱིས་སྟག་ཚང་ཟབ་ལུང་གི་གཏེར་འབྱིན། ས་ཧོར་ཞིག་མཆོད་རྟེན་ནས་ཐོད་པ་ཁྱིས་གཡེང་ཚེ་དྲི་མེད་འོད་ཟེར་གྱིས་མཆིམས་ཕུའི་གཏེར་འབྱིན། བདུད་ཀྱི་གང་ཟག་ས་སྟེང་གཡོ་ནུས་པ་ཙམ་ཞིག་བྱུང་ཚེ་རྡོ་རྗེ་གླིང་པས་ཡུན་བུ་བླ་སྒང་གི་གཏེར་འབྱིན། ཆོས་ལོག་གིས་ཡུལ་གང་ཚེ་ཤ་འུག་སྟག་སྒོའི་གཏེར་གཏེར་བདག་གླིང་པས་འབྱིན། ཁ་རག་གི་ལར་སོ་པས་རྟག་དུ་སྲུང་ཚེ་ཀུན་སྤྱོད་གླིང་པས་མཆོད་རྟེན་དཀར་པོའི་གཏེར་འབྱིན། མྱང་སྨད་ཉི་མ་མདོར་རྫོང་བྱུང་ཞིང་དམག་དཔོན་བརྒྱ་དང་བཅུ་དྲུག་ཚོགས་ཚེ་གཡས་རུ་གཙང་འཕང་གི་གཏེར་མདོ་སྔགས་གླིང་པས་འབྱིན། ཡ་འབྲོག་མཚོ་གླིང་དགུ་ལ་དམག་སྒར་བྱུང་ཞིང་སྟག་འཐབ་ཏུ་གཙང་པ་སུམ་གཉིས་འཆི་ཚེ་སྟན་གཉིས་གླིང་པ་༼ཐ༥༢བ༽རྩིས་ཀྱི་ལྷ་ཁང་གི་གཏེར་འབྱིན། སྟོད་ལུངས་སུ་ཕག་ཚང་བྱུང་ཞིང་བོད་སིལ་བུ་ཁྱུས་འཚོ་བའི་ཚེ་རྡོ་རྗེ་གླིང་པས་གནམ་ལྕགས་བྲག་དང་བུ་ཆུའི་གཏེར་འབྱིན། རུ་ལག་དུ་ཕག་ཁྱུ་བྱུང་བ་ན་ཀོང་པོ་མཆིམས་ཡུལ་གྱི་གཏེར་རིན་ཆེན་གླིང་པས་འབྱིན། འགོས་ཕག་རིར་གནས་གཞི་རྫོང་ལ་བཀབ་པ་དང་ལ་སྟོད་དུ་དུག་གི་ཚོང་འདུས་བྱུང་ཚེ་པདྨ་གླིང་པས་མེ་འབར་མཚོའི་གཏེར་འབྱིན། པཎྜིཏ་དུ་མ་བོད་དུ་ལྷགས་ནས་ཇོ་བོ་ལ་མཆོད་པ་བྱེད་ཚེ་ལས་འཕྲོ་གླིང་པས་ལྷོ་ཀོང་བྱང་ཀོང་གི་གཏེར་འབྱིན། བོད་རྒྱལ་པོ་བརྒྱ་རྩ་བརྒྱད་ཏུ་གྱེས་ཚེ་བྱལ་གྱི་བྲག་གི་གཏེར་བསམ་གཏན་གླིང་པས་འབྱིན། སྣུབས་སྲེག་པ་ལུང་དུ་མུ་གེ་བྱུང་ཚེ་ཁྱུང་ཚང་བྲག་གི་གཏེར་ཞིག་པོ་གླིང་པས་འབྱིན། རྟ་རྒོད་ཐང་ལ་དབུས་དམག་འཚོག་ཞིང་ཧས་པོ་རིའི་རྒྱུད་དུ་མེ་འབར་རྫོང་བྱུང་ཚེ་ཁ་རག་གི་གཏེར་བདེ་ཆེན་གླིང་པས་འབྱིན། རྣལ་འབྱོར་པ་ནུས་ལྡན་རྡོ་རྗེ་ཞེས་བྱ་བས་ཁམས་ཀྱི་གཏེར་འབྱིན་པ་ཐང་ཡིག་གཅིག་ཁོ་ན་སྣང་། གཞན་འདི་རྣམས་ཕལ་ཆེར་མཐུན་པར་འདུག་ལ། མཐའ་དམག་དབུས་དིབ་འབྲི་དང་ཕག་པ་འཐབ། །དབུས་གཙང་སིལ་བུ་ཕག་ཁྱུ་ཚལ་པར་འགྲོ། །སྟག་ཚང་ཟམ་ལུང་སྦས་པའི་གཏེར་ཁ་འདི། །མི་གཞག་འདོན་པའི་རྟགས་དེར་བསྟན་ནས་འབྱུང་། །ཞེས་པ་འདི་ཕལ་ཆེར་ན་མི་སྣང་ཡང་རྙིང་པ་གཅིག་གཉིས་ན་སྣང་བ་འདི་ནི་ད་ལྟའི་དུས་ཡིན་པ་སྙམ་མོ། །

འདི་ལ་པུ་རངས་རྒྱལ་པོས་བོད་ལ་གསེར་འདོད་འབྱུང་བ་ནི་ལྷ་བླ་མས་བོད་བཙུན་ལ་ཤམ་ཐབས་ཁྲལ་བསྡུས་ནས་ཇོ་བོ་རྗེ་ལ་གསེར་མང་དུ་ཕུལ་བ་དང་། བྱ་རོག་རྫོང་དུ་ཧོར་དམག་ལྷགས་པ་ནི་དཔོན་ཆེན་ཀུན་བཟང་བསད་པའི་དུས་དང་། གཞོ་ལུང་དུ་མེའི་འཇིགས་པ་༼ཐ༥༣ན༽འབྱུང་བ་ནི་འབྲི་ཁུང་གླིང་ལོག་དང་། ས་ནང་འཇིགས་བརྒྱད་ཤ་བའི་རྭ་ཅོ་ནི་ས་སྐྱ་པའི་ཞལ་ངོ་ནང་ཞིག་དང་། ཕག་གི་ས་རློག་པ་ནི་ཏ་སི་བྱང་རྒྱལ་གྱིས་ཁྲི་སྐོར་རྣམས་བཤིག་པ་དང་། མཆོད་རྟེན་ནས་ཐོད་པ་ཁྱིས་གཡེང་བ་ཧས་པོ་རིའི་རྒྱབ་ཏུ་མཁན་པོའི་སྐུ་གདུང་བྱེ་མ་ལ་བཞུགས་ནས་སྟེང་ན་མཆོད་རྟེན་ཡོད་པ་ལས་དབུ་ཐོད་ཐོན་པ་བྱིས་པ་མང་པོས་རྙེད་དེ་མཁན་པོའི་དབུ་ཐོད་བྱུང་ངོ་ཟེར་ནས་རྩེད་མོའི་རོལ་ཆ་བྱས་གོས་ཀྱི་འདོ་ལི་ལ་སྤྱན་དྲངས་པ་ཐང་པོ་ཆེ་པའི་ཚོང་བཙུན་ཞིག་དང་ཕྲད་པས་མཛོ་ཁལ་བཅས་བྱིན་ནས་བླུས་སྟེ་ཁྱེར། བསམ་ཡས་པ་རྣམས་ཀྱིས་ཕྱི་བསྙེགས་བྱས་སྟེ་དབུ་ཐོད་བླངས་དབུ་མ་ལ་བྱིན་པ་འདི་ཡིན་པར་སྣང་། འོན་ཡང་མེ་ཡར་རྫོང་བྱུང་ནས་ཡུན་རེ་ཞིག་ལོན་པ་སོགས་ཀྱིས་འདི་ལ་ལ་གོ་རིམ་དང་ལ་ལ་དཀྲུགས་པ་ཅིག་ཡིན་པར་སྣང་ལ། པ་གྲོར་སོག་པོ་ལྷགས་པ་སོགས་མང་ཞིག་ད་འབྱུང་འགྱུར་དུ་སྣང་ཞིང་། རྒྱ་གར་གྱི་པཎྜིཏ་དུ་མ་ཞིག་ལྷ་སར་མཆོད་པ་བྱེད་པ་ནི་ལྷ་སའི་སྤྲུལ་པ་སྡུད་པར་ཤེས་ནས་འབྱོན་པར་འདུག་པས་ཕལ་ཆེར་གྱི་མཐའ་མར་འབྱུང་ལ། གཏེར་བཏོན་འདི་རྣམས་ཀྱང་གྲགས་པ་ཙམ་ཁོ་ན་འབྱུང་བར་མ་ངེས་སྟེ་ཤས་ཆེར་སྦས་པའི་རྣལ་འབྱོར་པ་སྐལ་ལྡན་འགའ་ཟུང་གི་དོན་མཛད་པ་མང་བ་སྙམ་མོ། །

དེ་ལས་གཙོ་བོར་གྲགས་ཆེ་བ་མངའ་བདག་མྱང་ནི་ལྷོ་གཏམ་ཤུལ་བཙན་གྲོའི་འཇོང་པོ་གསེར་གྱི་དགོན་པར་མྱང་ཏིང་འཛིན་བཟང་པོའི་རིགས་མྱང་སྟོན་ཆོས་འཁོར་དང་ཡུམ་པདྨ་བདེ་རྩལ་གྱི་སྲས་སུ་ཤིང་འབྲུག་ལ་འཁྲུངས། མཁའ་འགྲོ་རིགས་བཞི་སྒྲོལ་མ་སློབ་དཔོན་པདྨ་རྣམས་ཀྱིས་ཆོས་ལ་བསྐུལ། ལོ་བཅུ་གསུམ་པ་ལ་ཐུགས་རྗེ་ཆེན་པོ་དང་ཕུར་པ་གྲུབ་སྟེ་འཇོང་ཕུའི་བྲག་ལ་ཕྱག་ཞབས་ཀྱི་རྗེས་དང་ཟངས་ཀྱི་༼ཐ༥༣བ༽ཕུར་པས་རྟ་སྐད་འཚེར་པ་བྱུང་། རང་གི་ཡབ་དང་སློབ་དཔོན་འདུལ་འཛིན་རྒྱལ་སྲས་ཁམ་བུ་ཡ་ལེ་གུ་རུ་ཁྲོ་བོ་ཆེན་པོ་གྲུབ་ཐོད་དངོས་གྲུབ་རྣམས་ལས་སར་རྙིང་གི་ཆོས་མཐའ་ཡས་གསན། མཁའ་འགྲོས་བྲག་རྡོ་རྗེ་རྩེ་ལྔ་པ་འདྲ་བའི་གནས་སུ་སོང་ཞིག་པར་ལུང་བསྟན་སྟེ་སྨྲ་བོར་བྱོན། ཉི་ཤར་གྱི་དུས་བུ་ལྟོས་ཅིག་བྱ་བའི་སྒྲ་བྱུང་ནས་ཕྱིར་བལྟས་པས་རྣལ་འབྱོར་པ་རུས་རྒྱན་ཅན་ཞིག་འདུག་པ་བོས་སྟེ་ཚ་བ་དྲངས་པས་དེ་ན་རེ། ང་ནི་ནམ་མཁའི་རྣལ་འབྱོར་པ། །དབང་ཕྱུག་རྡོ་རྗེ་བྱ་བ་ཡིན། །བུ་ཁྱོད་ལས་དང་སྐལ་བར་ལྡན། །པདྨས་དབང་དང་ལུང་གིས་སྐྱོབ། །གསང་སྔགས་ཟབ་མོའི་ཆོས་རྣམས་ཀུན། །ད་ལྟ་མཁའ་འགྲོའི་ལག་ན་ཡོད། །གསོལ་བ་ཐོབ་ལ་མྱུར་དུ་ལོང་། །ཞེས་ཁ་བྱང་ཡང་བྱང་གནད་ཡིག་གསུམ་གཏད་དེ་འཇའ་ལྟར་ཡལ། ར་ཤག་གཏེར་བཏོན་དང་གྲ་པ་མངོན་ཤེས་ཀྱིས་ཀྱང་ཁ་བྱང་བཏང་སྟེ་སྲིན་པོ་སྦར་རྗེས་ནས་ཐུགས་རྗེ་ཆེན་པོ་དང་མ་མགོན་སྐོར་དམ་རྫས་གདན་དྲངས། ཡེ་ཤེས་མཚོ་རྒྱལ་གྱི་སྤྲུལ་པས་སྟག་སྒྲོམ་ཆོས་གཏེར་གྱིས་གང་བ་དངོས་སུ་གཏད་པ་ནས་མཁའ་འགྲོའི་སྒྲུབ་སྐོར་སོགས་བྱོན། ཁོ་ཐིང་གི་གནང་ཡིག་མ་བྱུང་བ་ལྷའི་ཕྱག་མཛུབ་ཆད་པ་ཚོང་པས་ཁྱེར་སྟེ་ཕུལ་བ་ནས་ཤོག་དྲིལ་བྱུང་སྟེ་སྒྲོམ་སྨུག་སྒྲོམ་སྐྱ་གཉིས་ནས་བདེ་འདུས་དང་རྟ་མགྲིན་བཀའ་སྲུང་དང་རྟ་མགྲིན་གྱི་སྐུ་སོགས་བྱིན་རླབས་ཀྱི་རྟེན་དཔག་མེད་བྱོན། གཞན་ཡང་མཆིམས་ཕུ་ཤམ་པོ་གངས་ལྷ་ས་སོགས་བཅུ་གསུམ་ནས་གཏེར་མང་དུ་བྱུང་སྟེ་གཏེར་བྱུང་ཚངས་པའི་དྲ་པར་གསལ། བདེ་འདུས་ཀྱི་སྨན་བསྒྲུབས་ཚེ་སྨན་གྱི་ལྷ་མོས་དངོས་སུ་ཨ་རུ་ར་རློན་པ་ཕུལ། མཚོ་རྒྱལ་གྱིས་དངོས་གྲུབ་ཅི་འདོད་གསུང་བ་ལ་ཆོས་ཞུས་པས་མཁའ་འགྲོ་ལུང་བསྟན་གྱི་སྐོར་དང་ཞུས་ལན་བརྒྱ་རྩའི་དཔེ་དངོས་སུ་༼ཐ༥༤ན༽གཏད། དུར་ཁྲོད་གསིལ་བའི་ཚལ་དུ་ཁྲིད་དེ་སློབ་དཔོན་པདྨས་བུ་ཚངས་པ་ལྷའི་མེ་ཏོག་སླེབ་བམ་ཞེས་གསུང་ཞིང་ཀེང་རུས་ཀྱི་ཁྲི་ལ་བཞག་སྟེ་གྲུབ་ཆེན་དགུས་བཀའ་བརྒྱད་སྤྱི་དང་བྱེ་བྲག་གི་དབང་ཐམས་ཅད་རྫོགས་པར་གནང་། ཡི་དམ་དབང་དུ་འདུས་ཆོས་སྐྱོང་བྲན་དུ་འཁོལ། འཕྲིན་ལས་ཚད་མེད་པ་རྒྱས། བཀའ་བརྒྱད་དང་ཐུགས་རྗེས་ཆེན་པོ་སྲོང་བཙན་ལུགས་དང་པད་སྐོར་ལུགས་དང་གསང་སྐོར་དང་བྱིན་རླབས་དབང་རྣམས་ཀྱི་བཀའ་རིམ་པར་བབས་པ་གཉོས་གྲགས་རྒྱལ་ཞིག་པོ་བདུད་རྩི་སྲས་མི་སྐྱོད་རྡོ་རྗེ་སྨན་འོན་པ་སྟེ་སྟོན་ཁྲི་མཆོག་སྟེ་བཀའ་བབས་ཀྱི་བུ་ལྔ་དང་། སྲས་ཆུང་བ་སྤྱན་རས་གཟིགས་ཞི་ཁྲོའི་སྤྲུལ་པ་མངའ་བདག་འགྲོ་མགོན་ན་མཁའ་དཔལ་ནི་སྨིན་གྲོལ་ཡོངས་རྫོགས་ཀྱི་བཀའ་བབས་ཅིང་ཐུགས་གཏེར་ཆེན་པོ་གཏད་དེ་དགུང་ལོ་རེ་དགུ་པ་ཤིང་བྱི་ལ་སྲས་ཆུང་གདན་སར་བསྐོས་སྟེ་ཞལ་གདམས་དང་རྫུ་འཕྲུལ་མང་པོ་བསྟན་སྟེ་ཆོས་དབྱིངས་སུ་བསྡུས་པའི་ཚེ་ཐུགས་ཀ་ནས་ཧྲཱིཿཡིག་དཀར་པོ་ཞིག་བདེ་བ་ཅན་དུ་གཤེགས་པར་བསྟན་ལ། སླར་སྐུའི་སྤྲུལ་པ་རྒྱ་གར་ཤར་ཕྱོགས་སུ་རྣལ་འབྱོར་པ་སྣ་ཚོགས་སུ་སྟོན་པ་དང་། གསུང་གི་སྤྲུལ་པ་གུ་རུ་ཆོས་ཀྱི་དབང་ཕྱུག་དང་། ཐུགས་ཀྱི་སྤྲུལ་པ་མཚོ་མ་དྲོས་པ་དང་ཉེ་བར་ཌཱ་ཀི་བུདྡྷ་ཛྙཱ་ནའི་སྲས་ཡུལ་ཉེ་བཞིར་རྣལ་འབྱོར་པའི་སྤྱོད་པ་མཛད་པ་སྟེ་གསུམ་ཅིག་ཆར་དུ་འབྱུང་བར་བསྟན། ལོ་ཙཱ་བ་ཆག་གིས་གདུང་བཞུ་བས་མེ་སྦར་བར་མ་ནུས། སླར་རང་བྱུང་དུ་འབར་སྟེ་མེ་ལས་འཇའ་ཚོན་བྱུང་བ་ནུབ་ཕྱོགས་སུ་ཟུག །འཇའ་དཀར་པོ་ཞིག་ལྷ་སའི་བཅུ་གཅིག་ཞལ་གྱི་ཐུགས་ཀ་དང་གདུང་ཁང་འབྲེལ་བར་ཟུག་པ་མཐོང་། གདུང་ཁང་ན་ཁྱེའུ་ལོ་བརྒྱད་པ་རྒྱན་༼ཐ༥༤བ༽ཅན་ཧ་རི་ནི་ས་སྒྲོག་པ་མཁའ་འགྲོ་མང་པོས་བསྐོར་བ་ཞིག་ཀུན་གྱིས་མཐོང་། ཐུགས་ལྗགས་དབུ་སྐྲ་རྣམས་མ་ཉམས་པར་བྱོན་ཞིང་རྟེན་རིང་སྲེལ་མང་དུ་བྱུང་། དེ་ནས་མངའ་བདག་འགྲོ་མགོན་གྱིས་སྐུ་རྟེན་རིགས་གསུམ་མགོན་པོ་མི་ཚད་བལ་ཡུལ་དུ་བཞེངས་སྟེ་སྤྱན་དྲངས། གསུང་རྟེན་མདོ་མང་དང་སར་རྙིང་གི་རྒྱུད་འབུམ་བཞེངས། ཐུགས་རྟེན་དུ་གདུང་འབུམ་མཐོང་གྲོལ་ཆེན་མོ་བཞེངས་སྟེ་པཎ་ཆེན་ཤཱཀྴཱི་རབ་གནས་ལ་སྤྱན་དྲངས་ནས་ཆོས་འཁོར་བཙུགས། ཉིད་ཀྱིས་གཙུག་ཕུད་ཕུལ། འོན་ཡང་འཕྲིན་ལས་འདི་ཀ་ཆེ་གསུངས་ནས་རབ་ཏུ་འབྱུང་བར་མ་གནང་། ཡོན་ཏན་གྱི་རྟེན་བལ་རིས་ཀྱི་ཐང་ཀ་ཐོག་ཚད་མ་བརྒྱ་དང་བརྒྱད་བཞེངས། འཕྲིན་ལས་ཀྱི་རྟེན་རྡོ་རྣམས་ཤམ་པོ་གངས་ནས་ན་མཁའ་ལ་ལུག་ཁྱུ་ལྟར་དེད་སྐད་དེ་གང་ནས་དྲངས་ཆ་མེད་པར་ལྷ་སར་རྡོ་སྐྱ་ཆག་གིས་ཆགས་པ་ལ་ཆུ་རགས་མཛད། པཎ་ཆེན་གྱིས་སྤྱན་རས་གཟིགས་ཀྱི་སྤྲུལ་པར་ལུང་བསྟན། གུ་རུ་ཆོས་དབང་སོགས་སློབ་མ་མང་པོའི་དོན་མཛད། དེའི་སྲས་མངའ་བདག་བློ་ལྡན་ནི་འཇམ་དཔལ་གྱི་སྤྲུལ་པ་དང་དེའི་སྲས་མངའ་བདག་བདུད་འདུལ་ནི་ཕྱག་རྡོར་གྱི་སྤྲུལ་པ་སྟེ་གདུང་རྒྱུད་ལ་རིགས་གསུམ་མགོན་པོ་འབྱུང་བར་ལུང་བསྟན་པ་དེ་ཡིན་ལ། མངའ་བདག་མྱང་ཉིད་ནི་ཆོས་རྒྱལ་ཁྲི་སྲོང་ལྡེ་བཙན་གྱི་སྐུའི་སྐྱེ་བ་དངོས་ཡིན་ནོ། །

གཏེར་ཁ་འོག་མ་པར་གྲགས་པ་གུ་རུ་ཆོས་ཀྱི་དབང་ཕྱུག་ནི་གདུང་རུས་པང་། སྔོན་སྙགས་བོན་གཉའ་རིངས་བྱ་བས་ཆོས་རྒྱལ་ཁྲི་སྲོང་ལྡེ་བཙན་ལ་ཐོག་ཕབ་སྟེ་དགྲོང་བར་ཁས་བླངས་པ་ན། སློབ་དཔོན་པདྨ་དང་བཱི་མ་ལ་དང་བཻ་རོའི་སློབ་མ་པད་རྗེ་བཙན་ཁྲོམ་བྱ་བའི་སྔགས་པ་ནུས་པ་ཅན་ཞིག་ལྡ་དྲིས་པས་ཕོ་བྲང་ཡང་ཐོག་དུ་ངའི་གདན་ཤོགས་ཅིག་ཟེར་སྟེ་ཁྲི་བཤམས། ༼ཐ༥༥ན༽སང་ཉིན་ཕྱེད་ན་ཐོག་སྨད་ལྔ་དུས་གཅིག་ལ་ཕབ་བྱུང་བ་སྡིགས་མཛུབ་ཀྱིས་བླངས་སྟེ་བོན་གྲོང་ལ་འཕངས་པས་གྲོང་བསྲེགས་སྟེ་བརླག །རྒྱལ་པོས་ཁྱད་ནོར་མང་པོ་དང་ཡུལ་གྱི་འུད་བདུན་ཕུལ་སྟེ་མཆོད་གནས་སུ་བཀུར། དེའི་སྲས་ཆེ་བ་པང་རིག་འཛིན་སྙིང་པོ་ནི་ཡང་འདུལ་གྱི་ལྷ་ཁང་བཞིའི་མཆོད་གཉེར་མཛད་ནས་ལོ་སྐོར་རེ་ན་མཆོད་པ་འབྱོན་པ་ལས་ཁོ་ཐིང་དུ་མཆོད་པ་ལ་བྱོན་ཚེ་ལ་ཡག་རྫ་བར་གྱི་དཔོན་ཆེན་སྤྲད་པས་བྱལ་ལྷ་ཁང་གི་ས་འདུལ་དང་ཕྱིས་རབ་གནས་ཞུས་སྟེ་ནོར་གཞིས་མང་དུ་ཕུལ་བས་ཚེ་སྔ་མའི་ཡུལ་ཡིན་གསུངས་ནས་བཞེས་སྟེ་དེའི་སྲས་ཆེ་བ་ཀུན་མཁྱེན་ཤེས་རབ་རྒྱལ་པོ་ནས་མཁྱེན་ལྡན་ནུས་ཅན་བར་མ་ཆད་དུ་བྱུང་བའི་མཁས་སྟོན་ཉི་རྒྱ་བ་མཁན་པོ་བལ་སྟོན་པའི་སློབ་མ་དེའི་ཇོ་མོ་ས་མ་གྲོངས་ནས་སླར་ལེན་པར་འགྲོ་བའི་ཚེ་རྨི་ལམ་དུ་སྲིང་མོ་ཞིག་ན་རེ། མཁའ་འགྲོ་གར་གྱི་དབང་མོ་ལ་ཇོ་མོར་གྱིས་ཅིག་ཟེར། དེ་སུ་ཡིན་བྱས་པས།

འཁྲུལ་པ་ནུབ་ཕྱོགས་རི་འདབ་ན། །འགྲོ་འདུལ་འཁོར་བའི་ཆ་ལུགས་འཛིན། །བུད་མེད་དཀར་མོ་སྙིང་ག་ན། །ཡི་གེ་ཧེ་ཡིས་རབ་ཏུ་མཚན། །དེ་ཉིད་བསྟེན་གྱུར་ཉི་མ་འཆར། །བདག་ནི་ཏཱ་རེ་ཏུ་ཏྟཱ་རེ། །ལུང་ལ་ཐེ་ཚོམ་ཁྱོད་མ་ཟ། །ཟེར་ནས་སངས་རྒྱས་འོད་སྲུང་དང་བྱམས་པ་ཆོས་བགྲོ་བའི་མདུན་དུ་ཤད་ཀྱིས་སོང་བ་རྨིས་ནས་འཕུར་ཆེན་འཕུར་ཆུང་སོགས་འཕུར་ནུས་པའི་གྲུབ་ཐོབ་ཀྱི་བརྒྱུད་པ་དཀར་སྟོན་ཆོས་འོད་ཀྱི་ལྕམ་མོ་དཀར་ཟ་མགོན་སྐྱིད་ཡིན་པར་ཤེས་ནས་བླངས་པ་ལས། ཡུམ་ལ་ཉི་ཟླ་ཁ་སྦྱར་དུ་སྤྱི་བོར་ཐིམ། ལྷའི་བདུད་རྩི་བླུད། རབ་བྱུང་སྐུ་མདོག་དཀར་བ་ཞིག་གིས་མདའ་དར་གཏད་དེ། འཇིག་རྟེན་དཔལ་མགོན་སྐྱེད་བྱེད་མ། །ཉི་ཟླའི་དབང་པོ་ཁྱོད་ལ་ཡོད། །བོད་ནི་མུན་པའི་སྨག་རུམ་འདྲ། །ཡེ་ཤེས་སྒྲོན་གསལ་ད་ཐེག་ཅིག །ཞེས་པ་རྨིས། ཡུམ་གྱི་ཁོང་ནད་ཞི་༼ཐ༥༥བ༽ལྷུམས་ནས་ཨ་ཡིག་གི་སྒྲ་ཡང་ཡང་གསུངས། སྤྲེའུའི་ལོ་དཔྱིད་རའི་བཅོ་ལྔའི་ཉི་ཤར་ལ་བལྟམས། མཚན་བརྗོད་གསེར་མ་ཞིག་འབྲི་ཞིང་ཡོད་པའི་ཚིག་མཚམས་ཀྱི་རྟེན་འབྲེལ་བརྟགས་པས། ཆོས་ཀྱི་དབང་ཕྱུག་ཆོས་ཀྱི་རྒྱལ་བྱ་བ་དང་ཐུག་པས་མཚན་དེར་བཏགས། ཡུམ་གྱིས་ང་ལོ་དགུ་ལོན་དུས་བླ་མ་སེ་གྲོ་ཆེན་པོས་ཁྱོད་ལ་བུ་ཞིག་སྐྱེ་བ་དེ་ལ་མིང་འཇམ་དཔལ་མཚན་བརྗོད་ལས་དྲས་པ་ཅིག་ཐོགས་གསུང་བ་ཡོད་ཟེར་ནས་འཇམ་དཔལ་རྡོ་རྗེར་བཏགས། མིག་མཐོང་བ་རྣོན་པོ་ཅིག་གིས་ལྷ་འདྲེ་ཐམས་ཅད་ཀྱིས་མཆོད་ཅིང་འདུག་ཟེར་ནས་འཇིག་རྟེན་དབང་ཕྱུག་དུ་གསོལ། སྔོན་ཡབ་ཀྱིས་བླ་མ་སངས་རྒྱས་སྙི་སྒོམ་ལ་བདག་གཙང་སྒོམ་བགྱི་བར་ཞུ་བྱས་པས། ཁྱོད་ཁྱིམ་གྱིས་ཅིག་བྱང་ཆུབ་སེམས་དཔའི་གདུང་མི་ཆད་པ་ཡིན། དགེ་སློང་གི་སྡེ་བརྒྱ་ལས་བྱང་ཆུབ་སེམས་དཔའ་གཅིག་འགྲོ་དོན་ཆེ་གསུངས། འབྲི་ཁུང་འཇིག་རྟེན་མགོན་པོ་ལ་ཕུར་པ་རྩ་རྒྱུད་ཉན་ཚེ་ཁྱོད་ཀྱི་བུ་ཆུང་མཐའ་ཅིག་ལ་ཆོས་སློབས་ཅིག་དེས་འཕྲིན་ལས་འབྱུང་ངོ་ཞེས་དང་། མལ་ཀ་བ་ཅན་པས་དགེ་བཤེས་ལྷོ་པ་ཁོ་དེ་མདའ་ལྔ་གཞུ་གཅིག་ཚགས་གྱིས་དང་དེ་ལས་དགྲ་སྙིང་ལ་ཕོག་པའི་མདའ་གཅིག་འོང་ཞེས་དང་། ཞང་རིན་པོ་ཆེས་དགེ་བཤེས་ལྷོ་ཆུང་པ་ཁྱོད་ཀྱི་བུ་ངས་བྱའམ་མད་ཀྱང་ཀུ་རེ་ཡིན་ཁྱོད་ལ་ང་འདྲ་བའི་བུ་ཞིག་འོང་ཞེས་དང་། གྲ་པ་མངོན་ཤེས་ཀྱིས་ཟབ་མོ་ཐུགས་ཀྱི་གཏེར་གཅིག་མ་འདི་ལྷོ་བྲག་འཇམ་དཔལ་བྱ་བས་ཐོན་པར་བཤད་ཅེས་སོགས་དམ་པ་མང་པོས་ལུང་བསྟན། ལོ་བཞི་ནས་ཡབ་ལ་བྲིས་ཀློག་སྨྲ་སྒོ་མཚོན་ཆ། ཡི་གེའི་མདོ་རིག་བཀླག་སྡེ་ལྔ་བི་ཝརྟ་ཆེན་མོ་སོགས་སྒྲ་ཡིག་གི་བསྟན་བཅོས་བཅུ་གསུམ་ཙམ་དང་། སྐྱེ་བོ་གསོ་ཐིགས་སོགས་ལུགས་ཀྱི་བསྟན་བཅོས་བཅུ། རྒྱལ་རབས་སྡེ་བདུན། ལྡེ་རྒྱུད་ཆེན་པོའི་སྒྲུང་འབུམ་སོགས་གླུ་གར་གྱི་བསྟན་བཅོས་བརྒྱ་དང་བཞི། ༼ཐ༥༦ན༽བོན་གྱི་གཞུང་ཆེན་བདུན་བཅུ་དོན་ལྔ། ན་མཁའ་པྲ་ཁྲིད་ཀྱི་རྒྱུད་ཆེ་ཆུང་སོགས་མདོས་གཞུང་བཅུ་ལ་མདོས་ཆེན་བརྒྱ་ཕྲག་བརྒལ་བ། ཏྲ་ཏ་ཀ་ལའི་ཐིག་རྩ་སོགས་སྔགས་ཕྱི་ནང་གི་ཐིག་རྩ་ཀུན། ཕུར་པའི་སྐོར་པོ་ཏི་མདའ་ཚང་མ་བཞི་ལ་སོགས་པ་མང་པོ་དགུང་ལོ་དགུ་ཡན་ལ་དཔྱིས་ཕྱིན་པར་གསན་ཞིང་མཁྱེན། བཅུ་ལ་སར་མའི་ཕྱག་རྡོར་ལུགས་དྲུག་གསན་སྟེ་བསྒྲུབས་པས་དགུན་བུམ་ཆུ་འཁོལ། གཤིན་རྗེའི་གཤེད་དང་ཕུར་པའི་བསྙེན་པ་ཚད་དུ་ཕྱིན། བཅུ་གཅིག་ལ་སྒྱུ་འཕྲུལ་གྱི་དབང་རྒྱུད་མན་ངག་ཐམས་ཅད་དང་། བཅུ་གཉིས་ལ་ཀ་ཀ་ནི་གྲ་ལྔ་སྒྲུབ་ཐབས་བརྒྱ་རྩ་ལ་སོགས་པ་མཁྱེན་ཞིང་ཡིག་བརྒྱའི་སྒྲུབ་པ་མཛད། བཅུ་གསུམ་ལ་ཡང་དག་མ་གཤིན་ཐུགས་རྗེ་ཆེན་པོ་ལུགས་གཉིས་དང་རྟ་མགྲིན་སོགས་སར་རྙིང་དུ་མ་གསན་ཞིང་བསྒྲུབས། དེ་ཐམས་ཅད་ཡབ་མཁས་པ་སྟོན་ཉི་ཁོ་ན་ལས་གསན་ལ། བཅུ་གསུམ་པའི་དུས་ཉམས་སྣང་ལ་ཇོ་མོ་སྒྲོལ་མས་ཁྲིད་དེ་ཤེལ་མཁར་དགུ་ཐོག་གི་རྩེར་བསྐྱལ་བས་རྡོ་རྗེ་སེམས་དཔའ་དང་མཇལ། དེ་ན་ཊཱཀི་གདོང་བཞི་པ་ཅིག་འདུག་པའི་མདུན་ཞལ་དཀར་པོ་ནས། སངས་རྒྱས་བསྟན་པ་ཁྱོད་ཀྱིས་ཟུངས། །གཡས་སེར་པོ་ནས། དམ་ཆོས་དར་བར་ཁྱོད་ཀྱིས་གྱིས། །རྒྱབ་དམར་པོ་ནས། དགེ་འདུན་དབུ་འཕང་ཁྱོད་ཀྱིས་སྟོད། །གཡོན་སྔོན་པོ་ནས། དུས་ངན་གདུལ་དཀའ་ཁྱོད་ཀྱིས་ཐུལ། །ཟེར་ནས་མདའ་དཀར་པོ་སྒྲོ་ལྔ་པ་ཅིག་གཏད་ནས་རྒྱལ་བའི་ལུང་ཐམས་ཅད་ཆོས་ཀྱི་དབང་ཕྱུག་གིས་བསྡུས། བོད་ལ་ཉི་མ་ཤར་གསུངས་ནས་འོད་དམར་པོར་གྱུར་ནས་སྙིང་གར་ཐིམ། ཡབ་ལ་སྨྲས་པས་དེ་འདྲ་ལ་དགའ་བྲོད་མ་བྱེད་བདུད་ཡིན་པའང་སྲིད་དེ་མིན་ན་བུས་འགྲོ་དོན་འོང་བ་འདྲ་གསུང་སྐད། བཅུ་བཞི་ནས་བརྩམས་༼ཐ༥༦བ༽སྟེ་སེ་གྲོ་གྱང་སར་བ་ལ་ཚད་མ་རིགས་ཐིགས་མངོན་པ་ཀུན་ལས་བཏུས་སྤྱོད་འཇུག་དགྱེས་རྡོར་ལ་སོགས་པའི་གཞུང་ཆེན་དང་། ཕྱགས་རྫོགས་ཞི་བྱེད་ཆོས་དྲུག་ལ་སོགས་པའི་མན་ངག་དང་། སློབ་དཔོན་མཐའ་སྐོར་བ་ལ་དབུ་མ་བདེན་ཆུང་སོགས་དང་། མཚུར་སྟོན་ཡབ་སྲས་ལ་ཨ་ཏིའི་སྐོར་སོགས་མདོ་སྔགས་སར་རྙིང་གི་བཤད་སྒྲུབ་ཀྱི་བཀའ་མཐའ་ཡས་པ་གསན། སླར་ཡབ་ལས་ཞི་བྱེད་ཕྱག་རྫོགས་གཅོད་ཡུལ་མཐའ་དག་གསན་ནས་ཉམས་སུ་བླངས་ཤིང་། ནག་རྩིས་སྔ་ཕྱི་བར་གསུམ་གྱི་སྐོར་མཐའ་དག་དང་ཡན་ལག་བརྒྱད་པ་སོགས་སྨན་དཔྱད་བཀའ་གཏེར་ལུགས་མི་འདྲ་བ་བཅུ་གཅིག་སོགས་སྦྱངས་སྟེ་མཁས་པར་མཁྱེན། བཅུ་བདུན་པ་ལ་མངའ་བདག་འགྲོ་མགོན་མཇལ་ཕྱིས་མྱང་གི་གཏེར་ཆོས་ཐམས་ཅད་གཏད་དེ་ཆོས་བདག་དུ་བསྐོས། བཅོ་བརྒྱད་པ་ལ་ས་སྐྱ་པཎྜི་ཏ་ལ་གནས་གཞི་སྒང་པོར་སེམས་སྐྱེད་དང་གྱང་སར་དུ་ཆོས་འབྲེལ་ལྷ་ལུང་གི་མཆོད་རྟེན་རྩར་རབ་གནས་ཐོབ། དེ་ནུབ་རྒྱ་ནག་རི་བོ་རྩེ་ལྔར་མེ་ཏོག་ཨུ་དུམ་ཝ་ར་འཚོལ་དུ་ཕྱིན་པས་ཨུཏྤལ་སྔོན་པོ་གདུགས་གན་ཀྱལ་ཙམ་ཞིག་གི་སྟེང་ན་འཇམ་དཔལ་བཞུགས་པའི་ཞལ་ནས། ཛྙཱ་ན་ཀཱ་ཡ་དྷརྨ་དྷཱ་ཏུ། ཆོས་ཀྱི་དབང་ཕྱུག་ང་ཡིན་ནོ། །དེ་ནི་ཁྱོད་ཀྱི་སེམས་རྟོག་གོ །སེམས་རྟོག་ནི་ཆོས་ཀྱི་སྒོ་མོ་བསམ་གྱིས་མི་ཁྱབ་བོ། །ཆོས་སྒོ་བསམ་གྱིས་མི་ཁྱབ་པའི་དོན་ནི་རང་བྱུང་ཡེ་ཤེས་ཐིག་ལེ་ཉག་གཅིག་གོ །ཆོས་སྒོ་བརྒྱད་ཁྲི་བཞི་སྟོང་གི་དོན་ཁྱོད་ལ་བཤད་ཟིན་གྱིས་དེའི་དོན་ལ་དཔྱོད་ཞིག་ཞེས་ཐོས་པ་ན་གཉིད་སད་དེ་ཆོས་ཐམས་ཅད་ཐོབ་སྙམ་པ་བྱུང་། བཅུ་དགུ་པ་ལ་ཡབ་ཀྱིས་གདམས་ངག་ངོ་སྤྲོད་ཀྱི་གནད་དང་བསྟན་སྲུང་གི་དྲག་སྔགས་ཐམས་ཅད་གནང་། མདོར་ན་ཐེག་པ་རིམ་དགུ་ལ་སྦྱངས་ཚུལ་ཉིད་ཀྱི་གསུང་ལས་༼ཐ༥༧ན༽དང་པོ་བདེན་བཞིའི་སྒོར་ཞུགས་གང་ཟག་གི་བདག་མེད་རྟོགས། དགྲ་བཅོམ་གྱི་འབྲས་བུ་ལ་སྨོན་རྒྱལ་མཁན་ལྟར་རང་དོན་བག་ཙམ་བྱས། དེ་ནས་རྟེན་འབྲེལ་བཅུ་གཉིས་ཀྱི་སྒོར་ཞུགས་ཆོས་ཀྱི་བདག་མེད་ཀྱི་ཕྱོགས་གཅིག་རྟོགས། ཡིད་ཞི་བདེ་ལ་སྨོན་བསེ་རུ་ལྟ་བུར་ཡང་བག་ཙམ་བསྡད། དེ་ནས་ཕར་ཕྱིན་བཅུའི་སྒོར་ཞུགས་བདག་མེད་གཉིས་ཀའི་དོན་རྟོགས། ཀུན་དུ་འོད་ཀྱི་ས་ལ་ཡིད་སྨོན་མཉན་པ་ལྟར་རང་གཞན་གཉིས་ཀའི་དོན་ཡང་བག་ཙམ་བྱས། དེ་ནས་བྱ་བ་དྲུག་གི་སྒོར་ཞུགས་སྐྱེ་འགག་མེད་པའི་དོན་རྟོགས། རྡོ་རྗེ་འཛིན་པའི་ས་ལ་ཡིད་སྨོན་བྲམ་ཟེ་ལྟ་བུར་གཙང་སྦྲ་ཡང་བག་ཙམ་བྱས། དེ་ནས་ཕྱི་ནང་གཉིས་ཀའི་སྒོར་ཞུགས་སྐྱེ་འགག་གཉིས་ལྷར་རྟོགས། རིགས་བཞིའི་རྡོ་རྗེ་འཆང་ལ་ཡིད་སྨོན་རྗེ་རིགས་ལྟར་ཕྱི་ནང་གཉིས་ཀའི་སྤྱོད་པ་བག་ཙམ་སྤྱད། དེ་ནས་ཡོ་གའི་སྒོར་ཞུགས་རྒྱལ་མཆོག་རྣམ་པ་གསུམ་གྱིས་རྒྱུད་སྦྱངས། རིགས་ལྔའི་སངས་རྒྱས་སུ་སྨོན་རྒྱལ་པོ་ལྟར་ཚོགས་དཔོན་ཡང་བག་ཙམ་བགྱིས། དེ་ནས་ཏིང་འཛིན་རྣམ་གསུམ་གྱི་སྒོར་ཞུགས་སྣང་སྲིད་ལྷའི་དཀྱིལ་འཁོར་དུ་རྟོགས། པདྨ་ཅན་གྱི་ས་ལ་ཡིད་སྨོན་མངལ་སྐྱེས་ལྟར་རིམ་གྱིས་ས་ལམ་སྦྱངས། དེ་ནས་སྐད་ཅིག་ལྷར་གསལ་གྱི་སྒོར་ཞུགས་ཡབ་ཡུམ་གཉིས་མེད་རང་བྱུང་དུ་རྟོགས། འཁོར་ལོ་ཚོགས་ཆེན་གྱི་ས་ལ་ཡིད་སྨོན་བརྫུས་སྐྱེས་ཚུལ་གྱིས་རིག་པའི་རྩལ་སྦྱངས། དེ་ནས་བྱ་བྲལ་རྟོགས་པའི་སྒོར་ཞུགས་འཁོར་འདས་གཉིས་མེད་རང་སེམས་སུ་རྟོགས། ཀུན་བཟང་དབྱེར་མེད་ཀྱི་ས་ལ་སྨོན། སངས་རྒྱས་མཉམ་སྦྱར་ངོ་མཚར་ཆེ། །རང་བྱུང་ཉི་མའི་སྙིང་པོ་བཞིན། །པང་བན་གྱི་ཉམས་དྲོད་བདེ་བར་གདའ། །ཞེས་གསུངས་སྟེ་ཐེག་པའི་སྤྱི་ཆིངས་ཤིན་དུ་ཆེ་བར་སྣང་། འདི་ལ་ཨུ་པའི་ཞུགས་༼ཐ༥༧བ༽ཚུལ་གྱི་སྨད་དང་ཡོ་གའི་ཞུགས་ཚུལ་གྱི་སྟོད་ནས་ཆད་སྣང་བས་ཕྱི་མོ་མ་རྙེད་ཀྱང་དོན་ལ་བསམས་ནས་ཆད་པ་བསོས་པ་ཡིན། ཁམས་ཀློང་ཐང་སྒྲོན་མའི་གཏེར་མ་ཤོག་སྔོན་དངུལ་ཡིག་ཅན་ལས། དུས་ཀྱི་མཐའ་མ་ལ་བབ་པས་བོད་ཀྱི་བསོད་ནམས་བྱང་ནས་ལྷོར་འགྲིབ་པའི་ཚེ་བསམ་ཡས་ཀྱི་ལྷོ་གཡོ་རུའི་ནང་དུ་ཐུགས་རྗེ་ཆེན་པོའི་སྤྲུལ་པ་འཇམ་དཔལ་གྱི་གསུང་སྤྲུལ་ཕྱག་ན་རྡོ་རྗེའི་དངོས་གྲུབ་བརྙེས་པ་ཅིག་གིས་ཐུགས་རྗེ་ཆེན་པོའི་བསྟན་པ་དར་རྒྱས་སུ་བྱེད་པར་འགྱུར་གྱི་དེ་ནི་དབུགས་འབྱིན་ཆེན་པོ་ཅེས་བྱའོ་ཞེས་སོགས་གཞན་ལས་ལུང་བསྟན་པ་ཆེས་མང་བར་སྣང་། ཁྱད་པར་དུ་གྲ་པ་མངོན་ཤེས་ཀྱིས་བསམ་ཡས་ནས་ཐོན་པ་གཏེར་ཁ་ཐམས་ཅད་ཀྱི་ནང་ན་ཟབ་པ་ཐུགས་ཀྱི་གཏེར་གཅིག་མའི་ཁ་བྱང་སྤྲད་པ་ལྷ་གཟོ་འཇམ་དཔལ་བྱ་བས་ཞུས་སྟེ་འདོན་པར་བརྩམས་པས་ཤི། ཕྱིས་སྔགས་པ་མང་པོས་འདོན་པར་བརྩམས་པས་ཀྱང་ཐོག་སེར་བྱུང་སྟེ་བྱེར། ཁ་བྱང་དེ་བརྒྱུད་ནས་དགུང་ལོ་བཅུ་གསུམ་པ་ལ་ཕྱག་དུ་བྱུང་བ་ཡབ་ལ་གཟིགས་ཕུལ་བས་ཐམས་ཅད་བརླག་པའི་བརླག་ཤོག་སེར་པོ་དེས་ཅི་བྱེད་ཁྱོད་འཆི་བ་ཉོའམ་ཞེས་ཕྲོགས་ནས་སྦས། ཕྱིས་བརྐུས་ནས་རྟོགས་ལྡན་གཅོད་ཡུལ་བ་ཞིག་གིས་གྲོགས་བྱས་ནས་ཆུ་སྦྲུལ་ནག་པོའི་ལོ་དགུང་ལོ་ཉེར་གཉིས་པ་ལ་གནམ་སྐས་ཅན་ནས་གཞན་ཁ་བྱང་དང་ལྡེ་མིག་ཐོག་ནས་སླར་རྨི་ལམ་བརྟགས་པ་ན་ཀེ་ཚང་སྒོ་ལྕགས་ཅན་ཞིག་ལ་མི་ནག་པོ་ཅིག་གིས་རེག་སྟེ་ཁྱོད་རང་གི་ནོར་ལོང་ཟེར། མཁའ་འགྲོས་ཀྱང་མར་བྱས་སྟེ་གཏད་རྒྱ་བཀྲོལ། སྒོ་ཕྱེ་བས་བྱ་ཁྱུང་ཞིག་བྱུང་བའི་ཁ་ནས་མེ་འབར་བས་སྐུ་ལུས་བསྲེགས་སྟེ་སེམས་ཐུགས་རྗེ་ཆེན་པོར་ལམ་བྱུང་བ་དེ་བྱ་དེ་ལ་བཞོན་པས་འཇའ་སྤྲིན་རིམ་པ་བཅུ་གསུམ་གྱི་རྩེར་རྡོ་རྗེ་སེམས་དཔའ་༼ཐ༥༨ན༽ཤེལ་གྱི་ཁྱེ་ཆུང་གི་རྣམ་པར་སྣང་བ་ཐུགས་ཀ་དང་སྤྱན་འབྲས་དང་བར་སྣང་ལ་ཨ་དཀར་པོ་རེ་ཡོད་པ་ཅིག་གིས་སྤྱི་བོར་བུམ་པ་བཞག་ཞལ་དུ་བདུད་རྩི་བླུག་པས་རྡོར་སེམས་ཐུགས་ཀའི་ཨ་ལ་ཐིམ། ཨ་གསུམ་གཅིག་ལ་གཅིག་ཐིམ་སྟེ་རང་གི་ཐུགས་ཀར་ཐིམ་པས་འཛིན་མེད་ཀྱི་དགོངས་པ་ཤར། བུམ་པ་དེ་ཕྱག་ན་གདའ་ནས་ཁྱེར་ཕྱིན་པས་ཁྲི་ཆེན་པོའི་སྟེང་དུ་སླེབས་སྟེ་བུ་ཡིན་ཟེར་བ་བཅུ་དྲུག་དང་བུ་མོ་ཡིན་ཟེར་བ་བརྒྱད་ལ་བྱིན། སྐྱ་སེར་དཔག་མེད་ལ་བཀྱེ་བ་རྨིས། དེ་ནས་བྲག་རྐེད་ཀྱི་གཏེར་གནས་དངོས་ནས་ཁྲོ་ཆུའི་ཀླུ་བདུད་ཀྱི་གཟུགས་དང་ཟངས་ཀྱི་སྒྲོམ་བུ་ནས་བླ་རྫོགས་ཐུགས་གསུམ་གྱིས་གཙོས་པའི་གདམས་པ་མཐའ་ཡས་པ་བྱུང་། སྤྱིར་གུ་རུ་ཉིད་ཀྱིས། གནམ་སྐས་ཅན་དང་བྲག་ཕྲེང་རྟ་མགྲིན་ཞབས། །མོན་མཁར་སྟེང་དང་རྟ་མགྲིན་དབེན་རྩའི་སྒོ། །ཁོ་ཡི་གཤེད་དམར་རྟ་མགྲིན་སྒྲོམ་ཆོས་དང་། །སྲས་མཁར་སྐྱ་བོ་ཕུག་རིང་ཕྱག་ཐེབ་མ། །བསམ་ཡས་ཨཱརྱ་ལྕགས་ཕུར་མོན་བུམ་ཐང་། །རྩིས་ཀྱི་ལྷ་ཁང་རོང་བྲག་ཧ་བོ་གངས། །རང་གབ་དོན་གྱི་གཏེར་དང་བཅས་པའོ། །ཞེས་མདོར་བསྟན་པའི་གཏེར་ཁ་ཆེན་པོ་བཅོ་བརྒྱད་ཕྱེ་སྟེ་གཏེར་བྱུང་ཆེན་མོ་ངོ་མཚར་སྨད་ཏུ་བྱུང་བ་ཡོད་ཏོ། །

གཏེར་འདི་རྣམས་ཀྱང་གཏེར་བདག་བཀུག་ནས་དམ་ལ་བཏགས་སྟེ་འདོན་མཁན་གཞན་བཏང་བ་ཁོ་ན་ཤས་ཆེ་ལ་རང་གིས་འདོན་པ་ན་ཡང་སྐལ་ལྡན་གྱི་གཏེར་དཔང་ཡིད་ཆེས་ཀྱི་མི་དབང་དུ་བཞག་ནས་བཏོན་པ་ཁོ་ན་ཡིན་པས་གཞན་ལས་ཁྱད་པར་དུ་འཕགས་སོ། །དེ་ནས་གཏེར་ཐོན་པ་ཤིན་དུ་གསངས་ཀྱང་ཐམས་ཅད་དུ་གྲགས་ནས་ཡབ་ཀྱིས་ཁྱོད་ཀྱིས་གཏེར་ཐོན་ཟེར་བ་ཐོན་པ་རང་ཅི་ཐོན་ཁྱེར་ཤོག་གསུངས། ཟངས་སྒྲོམ་ཕྱག་དུ་ཕུལ་བས་མང་པོ་ཡོད་པར་འདུག་དཀར་ཆག་ཀློགས་གསུངས་ནས་བཀླགས་པས། ༼ཐ༥༨བ༽སངས་རྒྱས་མཉམ་སྦྱོར་གྱི་རྩ་རྒྱུད་གཅིག་ཤེས་ཀུན་གྲོལ་ཡིན་ནམ་དེ་ཀློགས་དང་གསུངས། བཀླགས་པས་ད་གོ་གོ་དེས་ཆོག་ཁྱོད་ལ་སྔར་གྲོས་མ་ཐུངས་པ་བཏབ་ཟིན། ཕྱིས་གྱོད་བསྣན་ཀྱང་གཏམ་རོ་ལས་མི་ཡོང་བས་ཁྱོད་ལ་མི་འབར་རོ། །ད་གཏེར་དེས་འཕུང་འཚེངས་གང་ཡིན་ཀྱང་ཟིན་ནོ། །དུས་གསུམ་རྩོད་མེད་ཨོ་ཌྱན་གྱི་བཀའ་ཡིན་མོད་ཟབ་ཀྱང་ང་ཁྱོད་ཀྱི་ཆོས་ལ་མི་རེ། ད་རང་གི་འདུན་མ་ལོ་བཞི་བཅུའི་བར་དུ་རུ་བཞིའི་བླ་མ་མཁས་གྲུབ་ཐམས་ཅད་ཀྱི་དགོངས་པ་བསྡུས་སྤྲོས་པ་ཆོད་འཁོར་འདས་ཀྱི་གཞི་རྩ་སེམས་ཉིད་གཅིག་པུ་འདིའི་ལ་ཟློས་ཟིན། ད་ཡང་ཁྱེད་ངའི་ཁ་ལ་ཕལ་ཆེར་མི་ཉན། ཉན་པར་སོང་ན་བླ་རྫོགས་ཐུགས་གསུམ་འདིའི་ཆོས་མགོ་ཅི་ཐོན་གྱིས། དེ་མིན་པའི་མཐུ་སད་སུད་སྨན་དཔྱད་རག་རེག་མོ་རྩིས་ཤབ་ཤིབ་རྫུ་འཕྲུལ་གཟོ་སྣ་སྐྱག་སྐྱོག་ཡང་ན་མིན་པའི་རྒྱོགས་དང་དཔག་ཆེན་སོགས་དེ་འདྲ་ཐམས་ཅད་ཆོས་མགོ་མ་ཐོན་བར་དུ་ཁར་ཟུར་ཙམ་ཡང་མ་འདོན། ཤེས་ཤེས་མང་ལ་མཐར་ཐོན་མེད་ན་མཐར་སྤྲང་པོར་འགྲོ་བ་ཡིན་ནོ། །

སྤྱིར་གཏེར་ཆོས་ལ་གནག་པ་ག་ལ་ཡིན། སངས་རྒྱས་ཀྱི་མདོ་རྒྱུད་ཀུན་དུ་གཏེར་ལུང་གསུངས། རིག་འཛིན་གོང་མའི་ཕྱག་བཞེས་ཡིན། སྔར་ཡང་གཏེར་མང་པོ་བརྡོལ་སྟེ་གཏེར་འདོན་མཁན་བློ་ཆུང་རེས་ཆོས་ལ་དག་མ་ཐོན་པར་ཟས་ནོར་ལ་མིག་ཉེ་བྱས་པས་འགྲོ་དོན་དེ་ཙམ་མ་བྱུང་བ་ཤས་ཆེ་བ་འདི་ལྟ་སྟེ། རྒྱ་ཞང་ཁྲོམ་གྱིས་སྣུབས་ཀྱི་གཏེར་མང་དུ་ཐོན་ཡང་སྔུན་ལ་ངན་སྔགས་དཔེལ་བས་འགྲོ་དོན་རྒྱ་བཏུལ། ཀུ་ཚ་སྨན་པས་སློབ་དཔོན་པདྨའི་ཤོག་སེར་སྒྲོམ་ཆུང་གང་ཐོན་ཡང་སྨན་དཔྱད་བྱས་པས་འགྲོ་དོན་རྒྱ་ཆུང་། ཡ་འགྲོག་གཉན་གྱི་ར་ཤག་གཏེར་བཏོན་གྱིས་ཁོ་ཐིང་ནས་སྒྲུབ་ཐབས་སྟག་སྒྲོམ་གང་ཐོན་ཡང་སྔོན་ལ་མདོས་ཆོག་བྱས་པས་ཕྱིས་༼ཐ༥༩ན༽མདོས་མཁན་དུ་སོང་། བོན་པོ་བྲག་ཚལ་གྱིས་བུམ་ཐང་ནས་ཆོས་བསེ་སྒྲོམ་གང་ཐོན་ཡང་སྔོན་ལ་དཔེ་དཀར་བསྒྲུབས་པས་མཐུ་མཁན་ལས་མ་བྱུང་། དེ་འདྲ་ལ་ཟད་པ་མེད། རིག་འཛིན་གོང་མ་ཚོས་གཞན་དོན་དུ་དམིགས་ཀྱང་ཆོས་མགོ་མ་ཐོན་པར་གཞན་དོན་དུ་མ་སོང་བའི་གཏེར་བཏོན་ཚོ་གོ་མ་ཆོད་རང་ཡིན་ནོ་བསམས་གཞིགས་ལ་ཆོས་མགོ་ཐོན་ཅིག །ཆོས་བྱུང་ན་ཟས་ནོར་ཞོར་ལ་ཡོང་ཆོས་སྐྱོང་རྣམས་མ་བསྒྲུབས་ཀྱང་འཁོར་ནས་མཐུ་ཞར་ལ་ཡོང་། ཆོས་སྐྱོང་ཁོ་རང་ཆོས་བྱེད་སྐྱོང་བར་དམ་བཅས་པ་ཡིན་པས་ཁོ་རང་དམ་ཉམས་དྭོགས་ནས་སྐྱོང་བ་ཡིན། བློ་རྩབ་རྩུབ་མ་མང་བར་བླ་རྫོགས་ཐུགས་གསུམ་གྱིས་གྲུབ་པ་ལ་དྲིལ་ཞིག །ད་ལྟ་མངའ་བདག་མྱང་སྲས་མིས་འཁུར་བ་འདི་ཁོས་ཐུགས་རྗེ་ཆེན་པོ་བསྐྱངས་པས་བྱུང་བ་ཡིན་གཏེར་བཏོན་གྱ་མ་བརྡུགས་ཙམ་ཁོ་ན་ཡིན་ནོ། །ངས་ལོ་དྲུག་གི་གོང་ནས་འགྲོ་བྱས་པའི་དུས་ཚོད་དེ་ད་ཟླ་བ་གཉིས་ཀྱིས་ཐེམ་པས་དེ་ཙམ་ན་འགྲོའོ་དེ་ལ་མི་ཚོས་གཏེར་སྡུར་ཡིན་ཟེར་བ་འོང་སྟེ་རྟོག་པ་བྱ་མི་དགོས། ང་ཡན་ཆད་མི་རབས་བཅུ་བདུན་སོང་སྟེ་ནང་གི་གྲུབ་རྟགས་མ་བྱུང་བ་མེད། ངས་ཀྱང་ཞན་ཤོས་མིན་ཙམ་ཡོང་གསུངས་སྟེ་ལོ་རྒྱུས་འདི་དག་ཀྱང་གང་ཟག་འགའ་རེས་གཏེར་ཐོན་པ་དང་སྤྱོད་པ་ཀུན་ལ་ཕན་པར་གདའ་ནས་བཀོད་པའོ་ཞེས་གུ་རུ་གཉིད་ཀྱིས་གཏེར་བྱུང་དུ་བཀོད་ཏོ། །མངའ་བདག་འགྲོ་མགོན་གྱིས་གཏེར་གྱི་ཉམ་ང་ཆེ་གསུངས་ནས་གཟིགས་པས་མཉེས་སྟེ་ཆེད་དུ་བརྗོད་པ་མཛད། མཁའ་རི་ལུང་བསྟན་ལས་ཧོར་དམག་འབྱུང་བ་སོགས་ཐོས་པས་སློབ་དཔོན་མཐའ་སྐོར་བ་སོགས་མང་པོས་ཧོར་ད་ལྟ་ཡུལ་ན་མེད་པ་ལ་བོད་ཐམས་ཅད་འདེད་པ་ག་ལ་འོང་ཟེར་ནས་སྐུར་པ་བཏབ་པས་ཐུགས་ཆད་ནས་གདམས་པ་རྣམས་སླར་༼ཐ༥༩བ༽སྦེད་པར་དགོངས་པ་ན་བུ་མོ་གཉིས་ཀྱིས་རྟ་དཀར་པོ་བྱའི་གཤོག་པ་ཅན་ལ་བསྐྱོན་ནས་རྔ་ཡབ་གླིང་དུ་སློབ་དཔོན་པདྨའི་དྲུང་དུ་བཏོལ་སྟེ་ཡོངས་རྫོགས་ཀྱི་དབང་བསྐུར་ནས།

ཀྱེ་ཧོ། ལམ་གྱི་ལམ་མཆོག་གཞན་དོན་ཡིན། །འདི་ལ་སྒྱིད་ལུག་སུ་སྐྱེས་པ། །དེ་ཡི་བྱང་ཆུབ་རྒྱང་ཐག་རིང་། །སྔོན་ཡང་འཕགས་པའི་དབུ་བཅུ་གཅིག །རྣམ་སྨིན་དེས་གྱུར་ཕྱིས་འགྱོད་བཤགས། །ཐུགས་བསྐྱེད་མཛད་ནས་ཞལ་བསྒྱུར་བཞིན། །བུ་ཁྱོད་སེམས་སྐྱེད་མ་གཏོང་ཞིག །ད་སྟེ་ལོ་བདུན་འདས་པ་ན། །ནུབ་བྱང་མཚམས་ནས་འགྲོ་དོན་འབྱུང་། །འདི་ནས་ལོ་ནི་ལྔ་བརྒྱ་ན། །ལྷ་སའི་ཇོ་བོ་བོད་མི་འཛིན། །ལོ་ནི་སུམ་བརྒྱའི་ནང་ཁོངས་སུ། །བསམ་ཡས་རྟ་མགྲིན་ཨོ་ཌྱན་འབྱོན། །ཞེས་སོགས་ལུང་བསྟན། འདིར་མ་ཞེན་ཞིག་ཞེན་ན་འཕོས་ཉེན་ཡོད་ཏོ་གསུངས་ནས་འོད་ཕུབ་ལྟ་བུས་བཏེག་སྟེ་སྐད་ཅིག་ལ་སླེབས། གཏེར་དང་པོ་འདི་བཏོན་ནས་ལོ་བདུན་པའི་ཤིང་བྱི་ལ་ཧོར་དམག་དང་པོ་དོར་ཏོག་གི་དམག་འཕན་ཡུལ་དུ་ལྷགས་པ་ཡིན། མོན་མཁར་སྟེང་ནས་ཨོ་ཌྱན་གྱི་སྐུ་བཏོན་ནས་ཕྱིས་ཞལ་བསྟན་པས་རིང་སྲེལ་གྱི་ཆར་པ་བབ་པས་ཉ་མིག་གཏོར་བར་འདུག་ཟེར་སྐུར་པ་བྱུང་ཡང་ཕྱིས་ལུས་ལས་རྡུལ་འབབ་པ་ལྟར་ཕྲམ་ཕྲོམ་དུ་བབ་པས་རྩོད་མེད་དུ་ཡིད་འཆེས། གཏེར་གནས་རང་སེམས་ལ་ཆོས་ཉིད་རང་ཆས་སུ་གནས་པ་ནི་གཏེར་གྱི་མཐར་ཐུག་སྟེ་མདོ་རྒྱུད་རྣམས་ཁ་བྱང་མན་ངག་ཡང་བྱང་བླ་མས་ངོ་སྤྲད་པ་ལྡེ་མིག་སྟེ་རང་ངོ་ཇི་བཞིན་མངོན་དུ་གྱུར་པ་གཏེར་ཐོན་པ། རང་གཞན་མཉམ་ཉིད་དུ་གྲོལ་བ་གཏེར་གྱི་འགྲོ་དོན་དུ་གསུངས། དངོས་ཉམས་རྨི་ལམ་དུ་བླ་མ་ཡི་དམ་ཆོས་སྐྱོང་གཟིགས་པ་བགྲང་ལས་འདས། ཁྱད་པར་དུ་སྐྱེ་བ་གཏན་གྱི་བླ་མ་རིག་འཛིན་པདྨས་རྟག་པར་མངོན་སུམ་དུ་ཞལ་བསྟན་ཞིང་། ༼ཐ༦༠ན༽བསམ་ཡས་བཞེང་མཁན་འོ་སྐོལ་རང་ཡིན་མོད། ཅེས་ཆོས་རྒྱལ་ཁྲི་སྲོང་ལྡེ་བཙན་དང་དེའི་ཕྱི་མ་སུམ་བཅུ་རྩ་གསུམ་དུ་ལྷའི་བུ་འོད་མཐའ་ཡས་དང་། དེའི་ཕྱི་མ་རྒྱལ་པོ་ཁྲི་རལ་པ་ཅན་རྣམས་ཡིན་པར་ལུང་བསྟན། དངུལ་དཀར་གྱི་མེ་ལོང་བསྟན་ནས་བྱིན་གྱིས་བརླབས་པས་དེ་ཕྱིན་གྱི་སྐྱེ་བ་བཅུ་གསུམ་དྲན་སྟེ། ཤར་ཕྱོགས་བྷཾ་ག་ལར་རྒྱལ་པོ་ཆོས་ལྡན་དུ་གྱུར་པ་ན་ཕྱི་བློན་ཞིག་སྨྱོ་ནས་བུ་སྨད་གསུམ་བསད་པས་ཁྲིམས་ལ་སྦྱར་སྟེ་མེར་བསྲེགས་པས་ཁོ་རྩལ་ཆེ་བས་ནགས་ལ་བྲོས་སྟེ་ནགས་མེར་མཆེད་པས་སྐྱོ་ནས་རབ་ཏུ་བྱུང་ཞིང་གནས་བརྟན་ཆེན་པོར་གྱུར། ཕྱིས་ཞང་པོ་བྲམ་ཟེ་བཟང་སྐྱོང་གིས་སྔགས་ཀྱི་སྒོར་བཅུག་སྟེ་ཐུགས་རྗེ་ཆེན་པོ་གྲུབ་ནས་ཡུལ་ཁམས་དགེ་བ་ལ་བཀོད། ༡ དེ་ནས་ཟངས་གླིང་དུ་རྒྱལ་པོར་གྱུར་སྒྱུ་མ་མཁན་གྱིས་བསྟན་པ་ལས་ཐམས་ཅད་སྒྱུ་མར་རྟོགས་སྟེ་ཡུལ་པ་དེ་གྲོལ་བར་བྱས། ༢ དེ་ནས་ལྷོ་ཕྱོགས་སུ་རྒྱལ་བུར་སྐྱེས་ཚེ་ནུ་བོ་སྤྱུག་པའི་གྲོས་ཐོས་པས་མ་དགའ་སྟེ་ཆུ་བོར་མཆོངས་པས་མ་ཤི་སྟེ་སོས་ནས་པཎྜིཏ་འཁོར་སྟོང་ལྡན་པར་གྱུར་ཚེ་རྔོན་པ་རག་ཤ་རྒོད་ཀྱིས་ཕག་རྒོད་མོ་ཞིག་གསོན་པོར་བཤས་པས་ཕག་ཕྲུག་བཅུ་བྱུང་སྟེ་ཕག་རོའི་ནུ་མ་ལ་འཇིབ་པ་མཐོང་བས་སྙིང་རྗེ་སྐྱེས་སྟེ་བརྒྱལ། སངས་ཙ་ན་རྔོན་པ་དེ་ཕྱག་ན་རྡོ་རྗེ་དང་ཕག་ཕྲུག་བཅུ་ཁྲོ་བོ་བཅུ་ཕག་མོའི་ཁོང་པ་སྲིན་པོ་རུ་དྲའི་ཁོག་པའི་གཞལ་ཡས་སུ་སྣང་སྟེ། སྙིང་རྗེ་མེད་ན་རིགས་ཆད་ཡིན། །སོགས་ནས། ཕག་པ་མ་བསྒྲལ་ཉན་ཐོས་བསྒྲལ། །གསུངས་ནས་ཤར་ཕྱོགས་སུ་གཤེགས་པའི་ཕྱི་བཞིན་ཕྱིན་པས་འཇམ་དཔལ་གཤིན་རྗེ་དང་དེའི་སློབ་མ་སྦས་པའི་མི་ལྔ་དང་མཇལ་སྟེ་རྒྱུད་གྲོལ་ནས་རྒྱལ་ཁམས་དེ་བཏུལ། ༣ དེ་ནས་བལ་ཡུལ་དུ་རྒྱལ་བུ་དྷརྨ་རཱ་ཛཱར་སྐྱེས་མཁས་པར་གྱུར་སྟེ་མུ་སྟེགས་འགྲོ་བཟང་དང་རྩོད་པས་༼ཐ༦༠བ༽སློབ་དཔོན་རྒྱལ། མུ་སྟེགས་ཀྱིས་ཞག་བདུན་གྱི་མཐུ་ཁས་བླངས། རྒྱལ་པོས་ཀྱང་དམག་བྱེད་པར་བཟས་པ་ན་མཚན་མོ་བུད་མེད་དམར་ནག་གཉིས་ཀྱིས་ཁྱེར་སྟེ་མུ་སྟེགས་དེའི་དྲུང་དུ་སླེབས་པ་ན་ཁྱོད་རྒྱལ་པོ་ཡིན་པས་མི་གསོད་ཀྱི་ངའི་བུ་མོ་འདི་མཁའ་འགྲོའི་རིགས་ཡིན་པས་བསྟེན། ང་ལ་གནོད་པ་བྱེད་རི་བྲོ་བོར་ཟེར་ནས་དེ་ལྟར་ཉན། བུ་མོ་གུད་ཅིག་དུ་བཞག་པ་ན་གར་འགྲོ་ཟེར། ང་ཚད་མའི་འཕྲོ་ཉན་དུ་འགྲོ་བྱས་པས། ཆོས་རྒྱལ་ཁྱོད་ཅི་ཅོལ་རེ་ཆུང་། །ཚད་ལས་འདས་དོན་མ་རྟོགས་ན། །ཚད་མ་ཉན་པས་འཚང་མི་རྒྱ། །ལྷན་སྐྱེས་ཤེས་རབ་ང་བཞག་ནས། །རང་བྱུང་ཡེ་ཤེས་ག་ནས་འཚོལ། །ཟེར་བས་རྣལ་འབྱོར་མར་ཤེས་སྟེ་གསོལ་བ་བཏབ་པས་རྡོ་རྗེ་རྣལ་འབྱོར་མར་དངོས་སུ་བཞེངས་སྟེ་རྒྱུད་མན་ངག་བསྟན་ནས་བསྒྲུབས་པས་འཁོར་ཚོམ་བུ་དང་བཅས་པ་གྲོལ་ལོ། ། ༤ དེ་ནས་ལི་ཡུལ་གྱི་རྒྱལ་པོར་གྱུར་སྟེ་རྒྱལ་སྲིད་ཆོས་སུ་བསྒྱུར། ༥ དེ་ནས་མདོ་སྨད་ཙོང་ཁར་ཨེ་སྣང་འོད་དུ་གྱུར་སྟེ་ལོ་ཆེན་རིན་ཆེན་བཟང་པོ་དང་སྔགས་ཀྱི་བླ་མ་དྲུག་བསྟེན་མདོ་ཁམས་བཏུལ། ༦ དེ་ནས་པུ་རངས་སུ་འཁྲུངས་སྟེ་མདོ་སྔགས་ལ་སྦྱངས། ཟུར་ཆེན་གྱི་སློབ་མར་གྱུར། ཕ་དམ་པས་གནད་ཀྱི་ངོ་སྤྲད། འགྲོ་བ་མང་པོའི་དོན་མཛད་ཏོ། ། ༧ དེ་ནས་ལི་ཡུལ་གྱི་རྒྱལ་ཕྲན་དུ་སྐྱེས་ནས་བུ་སྨད་དང་སྲིད་རྒྱས་པའི་ཚེ་ཏུ་རུ་ཀའི་རྒྱལ་པོའི་དམག་བྱུང་བུ་སྨད་ཐམས་ཅད་བསད་ཡུལ་ཐམས་ཅད་བརླག་པས་རལ་སྐོར་བྱས་སྟེ་རྒྱལ་པོ་དེ་གསོད་དུ་ཕྱིན་པས་དེ་ན་རེ། ཕས་འཁོར་མས་འཁོར་བུ་ཚས་འཁོར། །དགྲས་འཁོར་གཉེན་འཁོར་རང་གིས་འཁོར། །ཕ་སོད་མ་སོད་བུ་ཚ་སོད། །དགྲ་སོད་གཉེན་སོད་ཁྱོད་རང་སོད། །ཐམས་ཅད་བསད་ན་རང་གྲོལ་བདེ། །ཟེར་སྟེ་གང་ཡང་མི་སྣང་བར་གྱུར། ཡུལ་དང་བུ་སྨད་ཀྱང་མ་ཉམས་པར་འདུག་༼ཐ༦༡ན༽སྟེ་ཚིགས་བཅད་ཀྱི་དོན་གོ་ནས་རི་བོའི་རྩེར་བསྒོམས་པས་གྲུབ་པ་ཐོབ་སྟེ་ཡུལ་དེ་བཏུལ་ཏོ། ། ༨ དེ་ནས་རྒྱ་ནག་རྩིས་ཀྱི་རྒྱལ་པོའི་སྲས་ཤོ་དྷ་ར་གར་གྱུར་སྟེ་རྒྱལ་སྲིད་བསྐྱངས། འཇམ་དཔལ་གྱིས་ལུང་བསྟན་སྟེ་བཱི་མ་ལ་དང་མཇལ་བས་སྨིན་ཞིང་གྲོལ་སྟེ་ཡུལ་ཁམས་དེ་བཏུལ་ཏོ། ། ༩ དེ་ནས་རྒྱ་གར་ཤར་ལྷོར་དྲང་སྲོང་ཉི་འོད་ཀྱི་བུར་གྱུར། ན་རོ་པ་དང་ནག་པོ་པ་ལས་མན་ངག་ཐོབ་སྟེ་གྲོགས་བུ་མོ་བཅོ་ལྔ་ཁྲིད་ནས་སྤྱོད་པ་ལ་ཕྱིན་པས་སྤྱོད་པ་སྔར་ཞུགས་ཀྱི་རྣལ་འབྱོར་པ་ཙོད་རུ་ཁྱེར་བ་ཞིག་དང་དུག་མཚོའི་འགྲམ་དུ་ཕྲད་པས་ཁྱེད་ཚོ་སྤྱོད་པ་པ་ཡིན་ནམ་ཟེར། བུད་མེད་རྣམས་ཀྱིས་ཡིན་ནོ་ཟེར་བས་འོ་ན་དུག་ཆུ་འཐུང་ཞིག་ཟེར། སྔོན་ལ་ཁྱོད་ཀྱིས་འཐུང་ཟེར་བས་དེས་དུག་ཆུ་ཀ་པཱ་ལས་བཅུས་ནས་ཕྱེད་འཐུངས་སྟེ་ལྷག་མ་བུད་མེད་རྣམས་ལ་གཏོར་བས་བུད་མེད་བཅོ་ལྔ་པོ་འཛེ་མོ་མི་བཟད་པར་གྱུར་ནས། འདི་ལྟར་དགྱིད་པ་མ་ལེགས་སོ་བྱས་པས། འོ་ན་མེད་པར་བྱ་ཡིས་ཟེར་སྟེ་བུད་མེད་དེའི་སྙིང་གར་ཙོད་རུ་དེ་རེག་པས་བཅོ་ལྔ་པོ་སྐད་ཅིག་ལ་ཤི། དེར་ཐོད་རྒལ་གྱི་སྤྱོད་པ་དེ་ལྟ་བུ་མ་བྱེད་ང་ལ་ཡང་བར་ཆོད་ཆེ་བྱས་པས། རྣལ་འབྱོར་པ་དེ་ན་རེ། བུད་མེད་དུག་གི་རང་བཞིན་སྟེ། །དུག་གིས་དུག་བཅོམ་ཡེ་ཤེས་ཆེ། །ཡེ་ཤེས་ཆེ་ལ་རབ་སྦྱོར་བས། །སྦྱོར་བའི་སྤྱོད་པ་དེ་ཁོ་ན། །ལུས་རྒྱས་ཡེ་ཤེས་བར་དུ་བཅད། །ལུས་རྒྱ་བཤིག་པས་འཁོར་བ་བསྒྲོལ། །སྲོག་མེད་སྲོག་ཡང་བཅད་ཏུ་མེད། །མེད་པར་རྟོགས་ན་ཆོད་པ་ཡིན། །དགྲོལ་བའི་སྤྱོད་པ་དེ་ཁོ་ན། །སྦྱོར་དགྲོལ་སྤྱོད་པ་མ་གཏོགས་པ། །གསང་སྔགས་བྱ་བ་གང་ལ་བྱ། །བར་ཆོད་བྱ་བ་ཅི་ལ་ཟེར། །ཟེར་བས་ངེས་པ་རྙེད་དེ་ཕྱག་བྱས་པ་ན། ཨེ་མ། གསོད་པར་ནུས་པ་དགྲོལ་བ་མིན། །གསོ་བར་༼ཐ༦༡བ༽ནུས་ན་དགྲོལ་བ་ཆེ། །ཆགས་པས་སྦྱོར་པ་སྦྱོར་པ་མིན། །ཆགས་པ་མེད་ན་སྦྱོར་བ་ཆེ། །ཟེར་ནས་སེ་གོལ་གཏོགས་པས་བུད་མེད་རྣམས་སྔ་མ་བས་ཆེས་མཛེས་པར་གྱུར། དུར་ཁྲོད་རྣམས་སུ་སྤྱོད་པ་མཐར་ཕྱུང་སྟེ་རྣལ་འབྱོར་པ་མཐའ་ཡས་པ་གྲོལ་བར་བྱས་སོ། ། ༡༠ དེ་ནས་ཟ་ཧོར་གྱི་རྒྱལ་བུ་སི་དྷི་ཤྲཱིར་གྱུར་སྟེ་ཡབ་ངང་པའི་རྒྱལ་པོ་ལ་ཆིབས་སྟེ་དགའ་ལྡན་དུ་གཤེགས་རྗེས་རྒྱལ་ས་མཛད། སླར་རྒྱལ་སྲིད་སྲས་ཐུགས་རྗེ་ཆེན་པོའི་སྤྲུལ་པ་ལ་གཏད་དེ་སྒྲུབ་པ་མཛད་པས་འཇམ་དཔལ་དང་ཐུགས་རྗེ་ཆེན་པོ་གྲུབ་སྟེ་ཡུལ་ཁམས་དེ་བཏུལ་ཏོ། ། ༡༡ དེ་ནས་མ་ག་དྷར་རྒྱལ་པོར་གྱུར་སྟེ་མཁས་ཤིང་སྐྱེད་རིམ་གྱི་གྲུབ་པ་བརྙེས་མུ་སྟེགས་བཏུལ། རྒྱལ་ས་མཛད་པའི་སྲས་སྔ་ཚར་བརྒྱད་དེའི་སྲས་བཅུ་དྲུག་རྣམས་རབ་ཏུ་ཕྱུང་། ཕྱི་ཚར་ཁ་ཆེའི་རྒྱལ་པོའི་སྲས་མོ་ལ་སྲས་གཙུག་ཏོར་དགུ་པ་ཅིག་བཙས་སྟེ་བཙས་མ་ཐག་ནས་ཆོས་རང་བྱུང་དུ་གསུང་བ་ལ་རྒྱལ་ས་གཏད་དེ་མཁའ་སྤྱོད་ཏུ་གཤེགས་སོ། ། ༡༢ དེ་ནས་མངའ་བདག་མྱང་རལ་སྟེ་བཅུ་གསུམ་མོ། །དེ་རྣམས་གསལ་བར་དྲན་སྟེ་ཞུས་ལན་མང་དུ་བྱས་པའི་མཐར་ན་མཁའ་ལ་བལྟས་པས་སྲིད་པའི་འཁོར་ལོའི་སྟེང་ན་ཤེལ་གྱི་མཆོད་རྟེན་བང་རིམ་བརྒྱད་པ་བུམ་པ་ལ་ཉི་མའི་སྒོ་གཅིག་ཡོད་པའི་འཁོར་ལོའི་སྟེང་ན་མུ་སྟེགས་མི་གཉིས་སྐོར་བ་བྱེད། བང་རིམ་མས་རིམ་གྱིས། རྒྱལ་མཁན་གསེ་རུ་གྲུབ་པ་དང་། །བྲམ་ཟེ་རྗེ་རིགས་རྒྱལ་པོ་དང་། །མངལ་སྐྱེས་མི་དང་བརྫུས་སྐྱེས་ལྷ། །དེ་རྣམས་གནས་སྟེ་རེ་རེ་ཞིང་ང་མཐོ་ཟེར་བ་ལ་བུམ་པའི་ལོགས་ནས་བྱ་ཁྱུང་ཞིག་གིས་ཐམས་ཅད་པས་ཀྱང་ང་མཐོ་ཟེར། དེ་ཚེ་མཆོད་རྟེན་དེ་ལས་ཐམས་ཅད་ངའི་ཆོ་འཕྲུལ་ཡིན་ནོ་ཟེར་ཙ་ན་སློབ་དཔོན་པདྨ་ཉིད་བཞེངས་ནས་སེམས་ཆོས་དབྱེར་མེད་རང་དྭངས་སུ་ཞོག་ཞིག་གསུངས་སྟེ་ཉི་མའི་སྒོ་བྱེ་བའི་ནང་དུ་གཤེགས་པར་༼ཐ༦༢ན༽གཟིགས་སོ། །གཞན་ཡང་ངོ་མཚར་གྱི་རྣམ་ཐར་མཐའ་ལས་འདས་ཤིང་གཙོ་བོར་མ་ཎི་འབའ་ཞིག་གིས་འཕྲིན་ལས་མཛད་དེ་བོད་ཡུལ་ཐམས་ཅད་ཡིག་བདུན་གྱི་རྒྱུན་གྱིས་བཀང་། བརྒྱ་བྱིན་དང་ཉི་ཟླའི་ལྷའི་བུས་མཆོད་བསྟོད་བྱས། བོད་ཀྱི་ལྷ་འདྲེ་ཐམས་ཅད་ཀྱིས་བླ་མར་བཀུར་ཞིང་སྙན་གྲགས་ཀྱི་དངོས་གྲུབ་ཕུལ། ཚོང་འདུས་འགུར་མོའི་ལྷ་ཁང་དང་། ཁྱད་པར་དགུང་ལོ་ལྔ་བཅུ་རྩ་ལྔ་ཚུན་ལ་བསམ་གྲུབ་བདེ་བ་ཆེན་པོའི་ལྷ་ཁང་ཚར་བར་མཛད། གྲ་མ་ལུང་པའི་ཇོ་སྟན་རྣམས་ཀྱིས་གཎྜི་ར་ཕུལ་ལྕགས་ཐག་བརྐྱངས། ང་བདུན་ས་འབྲུག་ལ་ཧ་བོ་གངས་བཟང་ནས་བསྟན་གཙོའི་སྐུ་གདན་དྲངས་སྟེ་འདི་ནི་དང་པོར་འཕགས་པ་ཀླུ་སྒྲུབ་ཀྱིས་རི་བཏང་བཟུང་ནས་སྤྱན་དྲངས་སྟེ་འགྲོ་དོན་མཛད། བར་དུ་སློབ་དཔོན་པདྨས་སྣབ་སྟོད་ས་ཟམ་ཡང་དབེན་ནས་སྤྱན་དྲངས་སྟེ་འགྲོ་དོན་མཛད་ནས་གཏེར་དུ་སྦས་པ་ཡིན་ལ། འདི་ནི་སེམས་ཅན་གྱི་བསོད་ནམས་ཀྱི་ཞིང་ལྷ་སའི་ཇོ་ཤཱཀྱ་དང་མཚུངས་པ་ཡིན་སྟེ་དངོས་ཀྱིས་འགྲོ་བའི་དོན་མཛད་པ་ད་ལྟ་བཞུགས་ལ་མ་འོངས་པར་ཀླུ་ཡུལ་དུ་སྤྱན་འདྲེན་པར་གསུངས་སོ། །སྤྱིར་ཆོས་གཏེར་ཟབ་མོ་མང་ཞིག་སྣོད་མ་རྙེད། རྒྱུད་མན་ངག་མང་པོ་རྒྱ་ཆེས། དྲག་སྔགས་རྣམས་གཞན་ལ་གནོད་པར་དོགས་ནས་མང་དུ་མ་བཏོན། བཏོན་པ་རྣམས་ལས་ཀྱང་བཀའ་བབས་ཀྱི་བུ་ལ་གཏོད་པར་བཤད་པ་རྣམས་མ་གཏོགས་ཕལ་ཆེར་སླར་སྦས་ཤིང་སྐུ་དང་དབང་བུམ་སོགས་ཀྱང་གཏེར་གནས་སྔ་མ་དང་ལྷ་ཁང་ཉིད་དུ་སྦས་པ་ཕྱིས་འཕྲིན་ལས་འབྱུང་བར་གསུངས་སོ། །

ཁོ་བོ་ཆོས་ཀྱི་དབང་ཕྱུག་ལ། །སེམས་ཅན་རྣམ་རྟོག་ཐ་དད་ཀྱིས། །ལ་ལ་ཆོས་དབང་བདེ་ན་དགའ། །ལ་ལ་ཆོས་དབང་བདེ་ཡིས་དྭོགས། །སོགས་ནས། ཆོས་དབང་སེམས་ཉིད་རེ་དྭོགས་བྲལ། །ཆོས་དབང་སེམས་ལ་ཟུག་རྔུ་མེད། །བདེ་ན་དགའ་༼ཐ༦༢བ༽ཚོད་དགྱེས་པར་མཛོད། །ཆོས་དབང་ཟུག་རྔུ་སྤངས་པ་མེད། །སྡུག་ན་དགའ་ཚོད་གྱེས་པར་དགོངས། །ཆོས་དབང་སེམས་ལ་སྐྱེ་ཤི་མེད། །ཤི་ཡིས་དྭོགས་ཚོད་གྱེས་པར་མཛོད། །ཆོས་དབང་སེམས་ཉིད་ཆོས་དབྱིངས་ཤི། །མ་ཤི་དོགས་ཚོ་དགྱེས་པར་དགོངས། །ཆོས་དབང་སེམས་ཉིད་འཕོ་འགྱུར་མེད། །རྟག་དུ་རེ་ཚོ་དགྱེས་པར་དགོངས། །ཆོས་དབང་སེམས་ལ་རང་བཞིན་མེད། །རྟག་གིས་དྭོགས་ཚོ་དགྱེས་པར་མཛོད། །ཆོས་དབང་སེམས་ཀྱིས་མ་བཏུལ་མེད། །རྒྱལ་དུ་རེ་ཚོ་དགྱེས་པར་མཛོད། །ཆོས་དབང་སེམས་ལ་མཐོ་དམན་མེད། །རྒྱལ་གྱིས་དྭོགས་ཚོ་དགྱེས་པར་མཛོད། །ཅེས་གསུངས་ཤིང་རེ་དོགས་རྩད་ནས་ཟད། སྣང་སྲིད་དབང་དུ་འདུས་པའི་རྣལ་འབྱོར་པ་ཆེན་པོར་བཞུགས་ལ། ཀུན་བཟང་བདེ་ཆེན་ཆོས་དབྱིངས་གཞལ་ཡས་སུ། །སྒྱུ་མའི་སྐྱེས་བུ་ཆོས་དབང་ད་ནི་སྡུད། །ཅི་ཕྱིར་ལུས་འདིའི་གདུལ་བྱ་རྫོགས་རྫོགས་འདྲ། །ལས་ངན་ཟད་པའི་རྟགས་ཀྱང་ལུས་ལ་སྨིན། །རྨི་ལམ་མི་གཟུགས་ཆོས་དབང་ཡལ་ནས་འགྲོ། །ཞེས་སོགས་དང་། དཔོན་སློབ་ཀུན་བསྡེབས་ནོར་བུའི་ཚོང་ལེན་རྨིས། །ང་དང་འབྲེལ་ཚད་གཏན་བདེ་འཐོབ་པའི་རྟགས། །ཅེས་སོགས་དང་། འདི་ནས་མི་རབས་བདུན་ནམ་བཅུ་གསུམ་ན། དྷརྨ་མི་ཏྲ་ཅིག་གིས་ལོངས་སྤྱད་ནས། །བདག་གི་ཤ་རུས་སྲན་ཚད་ཡུངས་འབྲུ་རེ། །ལྟོར་སོང་ཐམས་ཅད་ལམ་འགྲོ་དོན་ཆེན་འཐོབ། །ཅེས་དང་། ང་ནས་བརྒྱུད་པ་བདུན་ནམ་བརྒྱད་དུས་སུ། །ལུས་སྐྱེད་རིགས་ཀྱི་བརྒྱུད་པ་མི་ཆད་ཀྱང་། །གཏེར་ཆོས་ཡོངས་རྫོགས་བཀའ་ལུང་ཙམ་པོར་འགྲོ། །བསྟན་པའི་གཙོ་བོ་འདི་ཡི་རྟེན་འབྲེལ་གྱིས། །བརྒྱུད་པའི་གདུལ་བྱ་གཙང་དུ་སྐྱོན་མེད་ཙམ། །ཞེས་དང་། བསམ་གྲུབ་ལྷ་ཁང་གསང་སྔགས་བསྟན་པའི་སྲོག །བུ་སློབ་༼ཐ༦༣ན༽དམ་ལྡན་བུ་ཡིས་ཞབས་ཏོག་འབུངས། །གཙུག་ལག་ཉམས་རྐྱེན་བུ་ཡིས་བྱས་ཀྱང་ཐོན། །ལྷ་ཁང་ཞབས་ཏོག་སྤྲང་པོས་བྱས་ཀྱང་ཁུར། །ཞེས་ལྷ་ཁང་གི་ཞབས་ཏོག་གལ་ཆེ་བ་སོགས་ཀྱི་ཞལ་ཆེམས་ཁྱད་པར་བ་མཛད་དེ་དགུང་ལོ་ང་དགུ་པ་ལ་མྱ་ངན་ལས་འདས། སློབ་མའི་དམ་པ་བལ་པོ་བྷ་རོ་གཙུག་འཛིན་ནི་བལ་ཡུལ་ཡམ་བུ་བ་ཡིན། བོད་ནས་གསེར་བཙལ་སྟེ་རྒྱ་གར་དུ་འགྲོ་སྙམ་ནས་བོད་དུ་འོངས་པས་རྨི་ལམ་དུ་བུ་མོ་ཞིག་གིས་ལུང་བསྟན་སྟེ་གུ་རུ་དང་མཇལ་བས་ཞག་བདུན་གྱི་བར་བླ་མ་ཨོ་ཌྱན་དངོས་སུ་མཐོང་། དེ་ཕྱིན་བླ་མའི་སྐུ་ཐུན་མོང་བར་སྣང་། གསུང་གླེང་བྱས་པ་ཙམ་གྱིས་རྟོགས་པ་ཤར། ནུབ་ཅིག་དབང་མཛད་པ་ན་ཁྱོད་ཀྱིས་ང་ཅིར་མཐོང་གསུངས་ཡི་དམ་དངོས་སུ་མཐོང་ཞུས་པས། འོ་ན་ཚོགས་གཏོར་གཞན་དུ་འབུལ་ས་མེད་གསུངས་ནས་རྣ་བའི་ཤ་བུབས་ཕྱེད་ལ་སོགས་པའི་ཚོགས་རྫས་ཐམས་ཅད་སྐད་ཅིག་གིས་བཞེས། ཡང་ང་ཅིར་མཐོང་གསུངས་སངས་རྒྱས་དངོས་སུ་གདའོ་བྱས་པས། འོ་ན་དབང་བསྐུར་བྱའོ་གསུངས་སྟེ་མཆོད་རྫས་བསྡུས་དཀྱིལ་འཁོར་བཤིག་ནས་ཤུལ་དུ་བྲོ་བརྡུངས་སྟེ་དྲི་ཆེན་དོར་ནས་སྤྱི་བོར་བཞག་པས་ལུས་ཤུན་པོ་དོར་བ་ལྟ་བུའི་ཉམས་ཤར། གསང་ཆབ་བླུད་པས་བདེ་བ་བཟོད་མེད་དུ་སྐྱེས། སྙིང་གར་ཕྱག་མཛུབ་བཙུགས་ནས་ང་བྱ་བ་འདི་ངོས་ཟུང་ཞིག་གསུངས་པས་ལྷན་སྐྱེས་ཀྱི་ཡེ་ཤེས་མཐོང་། ང་མཐོང་དོན་ལ་མ་ཡེངས་ཅིག །སྒོམ་རྒྱུ་སྤུ་ཙམ་ཡང་མེད་ཏོ་གསུངས་པས་རྟོགས་པའི་མཐར་ཐུག་སྟེ་དབང་བཞི་རིམ་ཅན་དུ་ངོ་སྤྲད། ད་ནི་དུས་གསུམ་གྱི་སངས་རྒྱས་བྱོན་ཡང་དབང་ཞུ་སྙམ་པ་མི་གདའ་རྒྱ་གར་དུ་འགྲོ་བའི་སྤྲོས་པ་ཡང་ཆོད་གདའ་ཞུས་པས། འཁོར་བར་མི་འཁྱམ་པའི་སངས་རྒྱས་༼ཐ༦༣བ༽བྱུང་ན་མུ་སྟེགས་པ་ཡིན། ཁྱོད་རྒྱ་གར་དུ་སོང་ལས་བླ་མ་རྙེད་ན་བླ་མ་འཚོལ་སློབ་མ་རྙེད་ན་སློབ་མ་འཚོལ་ཞེས་ལུང་བསྟན། འདི་དད་པ་ཤིན་དུ་ཆེ་བས་གུ་རུའི་སྟ་ཟུར་ལ་ཁྲོ་བོའི་སྤྱན་མངའ་བ་དང་མཁའ་འགྲོ་དང་ཆོས་བགྲོ་བ་སོགས་ངོ་མཚར་མཐའ་ཡས་པ་མཐོང་། དྲག་སྔགས་རྟགས་ཐོན་པ་མཆིས་སམ་ཞུས་པས། མང་པོ་ཤེས་སྟེ་མི་ཎི་འདྲེན་ནས་སྒྲུབ་མ་ཁོམ་གསུངས། གྱེན་དེ་ན་རི་བོང་ཞིག་སོང་བ་ལ་ས་ལ་རི་བོང་གི་གཟུགས་བྲིས་སྟེ་ཁབ་ལ་སྔགས་ལན་བདུན་བགྲངས་སྟེ་གཟུགས་ལ་བརྒྱབ་པས་རི་བོང་ཐུར་ལ་འདྲིལ་བྱུང་། ང་སྒྲིབ་པ་སྦྱང་དགོས་ལོང་ཤོག་གསུངས་ནས་དྲོད་མ་ཡལ་བ་ལ་བཏགས་གྲོལ་བཏགས་ཚོགས་གཏོར་དང་བསྔོ་བ་མཛད། མི་ལ་དེ་འདྲ་འོང་ངམ་ཞུས་པས་མི་དང་ཕྱི་བ་འདྲ་གསུངས་ནས་ཕྱི་བའི་གཟུགས་ཅིག་ལ་ཁབ་བཙུགས་ནས་བཏོན་པས་དམར་ནར་གྱིས་བྱུང་སྟེ་ད་ཕྱི་ཁུང་མ་གིར་ལྟོས་ཤོག་གསུངས་ནས་ལྟར་ཕྱིན་པས་ཕྱི་བ་ཞིག་ཁྲག་ལྷུད་ཀྱིས་ཤི་འདུག་ནས་སྔར་ལྟར་གནས་སྤར། འདི་འདྲ་བ་མཐའ་ཡས་ཤེས་སྟེ་སེམས་ཅན་ལ་གནོད་པས་སུ་ལ་ཡང་མི་སྟེར། དགྲ་ལ་ཡང་འཚང་རྒྱ་བའི་མཐུ་ལས་གཞན་མི་བྱེད། འདི་པ་དུད་འགྲོར་སོང་བས་དྲངས་པ་ཡིན་མོད། མི་ལུས་འཐོབ་པ་ནི་ཤིན་དུ་དཀའ། སྲོག་བཅད་པའི་སྡིག་པ་ནི་མཐའ་ཡས། གཅིག་ཤི་བས་མི་ཆོག་དེའི་ཉེ་འཁོར་ཐམས་ཅད་སྡུག་བསྔལ་བ་ཡིན། དེས་ན་དགྲ་ལ་མཐུ་མི་བྱེད་སླར་སྙིང་རྗེ་སྐྱེ་དགོས་པ་ཡིན་གསུང་ཞིང་རང་དོན་དུ་མཐུ་ངན་སྔགས་མཛད་རིའི་ཞེ་མནའ་མང་པོ་མཛད། རྒྱ་གར་དུ་བར་ཆད་མེད་པར་གཏོལ་བའི་བྱིན་རླབས་ཞུས་པས་བྷ་རོ་རང་གིས་གསེར་ཞོ་དྲུག་བཅུ་ཕུལ་བའི་ཕྱེད་ཕྱེ་དང་བསྲེས་སྦྱིན་སྲེག་མཛད་ནས་འཕངས་སེམས་མ་བྱེད་པར་ཐལ་བ་ཆུ་ལ་ཕོ་ལམ་དུ་ཟས་སྟེར་བ་ཞིག་ཡོང་བ་ཁྱེར་ཤོག་གསུངས། ཐལ་༼ཐ༦༤ན༽བ་སྦྱངས་ནས་བུ་མོ་ཞིག་གིས་ཉུང་མ་ཞིག་བྱིན་པ་ཕུལ་བས་རས་ཁོབ་ལ་ཚོས་ཅིག་གསུངས་སྟེ་ཤར་གྱུར་ནས་རོ་མངར་ལ་ཤུམ་པ་ཅིག་འདུག །ཁྱོད་ཀྱི་དོན་དེས་གྲུབ་གསུང་ཞིང་ངའི་ཡོན་ཏན་ཐུན་མོང་མ་ཡིན་པ་མཐོང་བ་རྣམས་གཞན་ལ་མ་བཤད་ཅིག་པར་བཀའ་རྒྱ་བཏབ། རྒྱ་གར་དུ་འགྲོ་དུས་སྐྱེལ་ཐུང་མཛད་གསེར་ཞོ་གསུམ་ཕུལ་བ་འབབ་ཆུ་ལ་གཏོར་སྟེ་མེ་ལ་བསྲེགས་པས་མཁའ་འགྲོ་མཉེས་ན་ཆུར་དོར་ན་དེ་བས་ཀྱང་དགྱེས་མཆི་གསུང་ངོ་། །

གཞན་ཡང་སྣོད་ལྡན་གྱི་བུ་དགུ་ལ་སོགས་སྐལ་ལྡན་མཐའ་ཡས་པ་སྨིན་གྲོལ་ཏུ་མཛད་ཅིང་ཆུ་ཞལ་མགུར་གསུམ་ལ་སོགས་པའི་བླ་ཆེན་མི་དཔོན་ཐམས་ཅད་ཀྱིས་ཞབས་ལ་གཏུགས། གྲུབ་ཐོབ་པ་ཎི་རིན་ཆེན་ཞེས་བྱ་བ་ལ་ཁྱད་པར་ཐུགས་རྗེ་ཆེན་པོའི་བཀའ་བབས་སྟེ་ཁམས་སུ་པང་སྟོན་འོད་ཟེར་བླ་མ་ལ་སོགས་པ་སྤྱན་རས་གཟིགས་ཀྱིས་བྱིན་གྱིས་བརླབས་པ་མང་དུ་དཔེལ་སྟེ་ཐུགས་རྗེ་ཆེན་པོ་སྒྲུབ་པའི་སྲོལ་དང་། རིགས་ཆོས་གཉིས་ཀའི་སྲས་ཀྱི་མཆོག་པདྨ་དབང་ཆེན་དང་སྨྱལ་དུ་འཁྲུངས་པའི་སྲས་ཉི་མ་འོད་ཟེར་སོགས་ཀྱིས་རིགས་ཆོས་གཉི་གའི་བརྒྱུད་པ་བཟུང་སྟེ་བསྟན་པ་དར་རྒྱས་སུ་མཛད། སྲས་པདྨ་དབང་ཆེན་ནི་སྔོན་ལང་གྲོ་དཀོན་མཆོག་འབྱུང་གནས་ཀྱི་སྐྱེ་བ་ཡིན་ལ་ཕྱིས་རཏྣ་གླིང་པར་གུ་རུ་ཉིད་ཀྱིས་ལུང་བསྟན་ནོ། །དེ་ལྟར་གཏེར་ཁ་གོང་འོག་འདི་གཉིས་དང་སྙིང་ཐིག་གོང་འོག་གཉིས་ནི་རྙིང་མའི་གཏེར་ཆོས་ཀྱི་རྩ་བ་ཡིན་ལ་འདི་དག་ལས་དོན་གཉིས་གྲུབ་པ་ཆེས་མང་དུ་བྱུང་ངོ་། །དེ་རྣམས་སུ་མ་ཟད་ལྷོ་བྲག་ཁོ་ཐིང་དུ་ར་ཤག་རྣལ་འབྱོར་པ་ཆེན་པོ་ཅེས་བྱ་བ་ལོ་བརྒྱ་དང་བཅུ་ལོན་པ་ཐུགས་ཀ་ན་སྙིང་པོ་འབྲུ་བཞི་རང་བྱུང་དུ་བྱོན་པ་ཡོད་ལ་རྗེ་མི་ལ་བླ་མའི་མཁར་ལས་བྱེད་པའི་སྐབས་ཅིག་མཇལ་དུ་ཕྱིན་པས་ལྷ་ཁང་ནང་དུ་ཉལ་བའི་ཐོ་རེངས་བུད་མེད་དཀར་མོ་ཞིག་གིས་སྦྲང་ཆང་ཀ་པཱ་ལ་༼ཐ༦༤བ༽གང་བྱིན་སྟེ་ཁྱོད་བལ་བོད་ཀྱི་མཚམས་སུ་བསྒོམས་ན་ལམ་མྱུར། ང་ཡང་ཁྱོད་ཀྱི་ཡུལ་ཕྱོགས་པ་ཅིག་ཡིན་སྟེ་ཁྱོད་ཀྱི་ལུས་དང་གྲིབ་མ་ལྟར་མི་འགྲོགས་ཀ་མེད་པ་ཅིག་ཡིན་ཟེར། གནངས་ཉིན་བླ་མ་དེ་དཔོན་སློབ་ཉེར་གཅིག་སྨན་སྒྲུབ་དམ་པོ་ལ་བཞུགས་ཀྱང་རྗེ་བཙུན་སྒྲུབ་པའི་གྲར་བོས། མཇལ་མ་ཐག་དབུ་སྔས་ནས་སྒྲོ་བ་ཞིག་གི་ནང་ནས་བོད་ཆུང་ཞིག་ཕྱུང་སྟེ་འདི་ཁྱོད་རང་ལ་སྔ་ནུབ་ནས་བསུ་བ་དེ་ཀུན་གྱི་སྒྲུབ་ཐབས་ལགས། ཁྱོད་ལ་སྟེར་དགོས་པར་ལུང་བསྟན་པ་ཡིན་ཞེས་ཚེ་རིང་མའི་སྒྲུབ་ཐབས་སྤྲད་པར་བཤད་ལ་འདི་དང་མདོས་ལ་མཁས་པའི་ར་ཤག་ཐ་དད་དུ་སྣང་ཞིང་། རྗེ་སྒོམ་པོ་པས་ཀྱང་ཨོ་ཌྱན་གྱི་ལུང་བྱང་དང་སེམས་ཁྲིད་ཀྱི་ཁ་བྱང་ལྷན་ཅིག་པར་དུང་མཚོ་རས་པའི་དོན་དུ་སྦས་པ་སོགས་གཏེར་མ་ཚད་ལྡན་བགྲང་གིས་མི་ལང་བ་ཡོད་ལ། ཆོས་དབང་གི་གསུང་གི་རྣམ་ཐར་སྐབས་བརྒྱད་མ་ལས། གཏེར་མིན་གཏེར་འདྲ་བརྫུན་གཏེར་མཁན། །པེ་ཐེའི་བྱིན་རླབས་ཞུགས་པ་བརྒྱད། །ད་ལྟ་བོད་ན་ངེས་པར་ཡོད། །ཡང་ཞུས་ལུང་ཞུས་བསྟན་པའི་བདུད། །དེ་རྣམས་ཀུན་དང་འབྲེལ་མི་བྱ། །སྐུར་པ་ཡང་ནི་མི་གདབ་བོ། །དེ་རྣམས་ཀུན་གྱིས་ཆོས་རྣམས་དཀྲུག །ཁྱད་པར་གཏེར་ཆོས་བསྟན་པ་སྣུབ། །འོན་ཀྱང་མཁའ་འགྲོའི་བཀའ་ཆད་ཀྱིས། །རྒྱུ་འབྲས་ངེས་པར་སྨིན་པར་བྱེད། །རང་ལ་བལྟོས་པའི་འཁོར་ཀུན་ལ། །དེ་སྐད་གསངས་སྟེ་བསྒྲགས་ནས་སུ། །འགོང་པོའི་བསྟན་ལ་མི་གཞུག་གོ །ཞེས་གསུངས་པ་ལྟར་སྐྱེ་བོ་བསླུ་བའི་རྫུན་གཏེར་ནི་ཆེས་མང་བར་སྔ་ཕྱིར་སྣང་ལ། དེ་དག་མང་ཆེས་པས་ཡང་དག་རྣམས་མི་གསལ་བ་རླུང་ཚུབ་ཀྱི་ནང་གི་མར་མེ་ལྟར་སྣང་ཡང་ཆོས་ཀྱི་མིག་༼ཐ༦༥ན༽ལྡན་ལ་སྒྲིབ་མེད་ཏུ་གསལ་ཞིང་སྤྱིར་ར་གན་མཐོང་བའི་རྟགས་ཀྱིས་གསེར་ར་གན་དུ་སྒྲུབ་པ་དང་། ཛམྦུའི་གསེར་མཐོང་བའི་རྟགས་ཀྱིས་ར་གན་གསེར་དུ་སྒྲུབ་པ་གཉི་ག་སྤངས་སྟེ་ལོག་ལྟའི་བདུད་མ་ཞུགས་ཤིང་དུས་མིན་གྱི་དག་སྣང་རྒྱ་འབྱམས་པ་ཡང་མ་ཡིན་པས་གཏེར་མའི་ཕྱོགས་འདི་དག་ཤེས་པར་བྱའོ། །དམ་པའི་ཆོས་ཀྱི་འཁོར་ལོས་སྒྱུར་བ་རྣམས་ཀྱི་བྱུང་བ་གསལ་བར་བྱེད་པ་མཁས་པའི་དགའ་སྟོན་གྱི་བོད་ཡུལ་གྱི་སྐབས་ལས་རྡོ་རྗེ་ཐེག་པ་སྔ་འགྱུར་ཇི་ལྟར་བྱུང་བ་བཤད་པ་སྟེ་སྐབས་ལྔ་པའོ། །

པར་འདིའི་སྦྱིན་བདག་ས་སྐྱོང་ནོར་འཛིན་དབང་། བྱ་ཡུལ་དཔོན་ས་ཚོགས་གཉིས་གྲུབ་པའི་ས། །དད་ལྡན་བླ་མ་རིག་དབང་ཐོབ་ཀྱིས་བསྒྲུབས། །དགེ་བ་བྱང་ཆུབ་མཆོག་གི་རྒྱུ་རུ་བསྔོ། །ཨེ་མ་ཧོ། བཀའ་བརྒྱུད་གདན་ས་གནས་ཆེན་སྲས་ཁར་དུ། །དཔལ་ལྡན་བླ་མའི་སྐུ་ཚེ་བརྟན་ཕྱིར་དང་། །མཐའ་ཡས་འགྲོ་ལ་ཆོས་སྦྱིན་སྤེལ་སླད་དུ། །རྙིང་མའི་བརྒྱུད་ཀྱི་ཆོས་བྱུང་པར་དུ་བསྒྲུབས། །བརྐོས་ཀྱི་བྱེད་པོ་གཉལ་གྱི་སྤངས་བརྒྱུད་ནས། །རིག་བྱེད་མཁས་པ་ཚེ་དབང་དར་པོ་དང་། །ཚེ་དབང་དོན་གྲུབ་ཀུན་དགའ་བསམ་འགྲུབ་དང་། །ཀུན་དགའ་རྒྱལ་མཚན་བཀྲ་ཤིས་ཚེ་དབང་དང་། །བསམ་འགྲུབ་མགོན་པོ་བཀྲ་ཤིས་དགོས་དར་སོགས། །དཔོན་སློབ་བདུན་གྱིས་སོར་མོའི་གར་སྟབས་བསྒྱུར། །འདིས་ཀྱང་བསྟན་པ་དར་ཞིང་རྒྱས་པ་དང་། །མཁའ་མཉམ་འགྲོ་ལ་བདེ་སྐྱིད་འབྱུང་ཕྱིར་བསྔོ། །ཤུ་བྷཾ་མསྟུ་སརྦ་ཛག་ཏམ། །

    ༼ད༡ན༽༄༅། །ཆོས་བྱུང་མཁས་པའི་དགའ་སྟོན་གི་བོད་ཡུལ་གྱི་སྐབས་ལ་ལེའུ་བཅུ་ལས་དྲུག་པ་བཀའ་གདམས་ཆོས་བྱུང་བཞུགས། །༼ད༡བ༽

༄༅། །སྔོན་ཚེ་རྒྱལ་སྲས་གཙོ་བོ་བཟང་སྐྱོང་ནི། །ཟ་ཧོར་རྒྱལ་པོའི་སྲས་འཁྲུངས་སྔགས་སྤྱོད་གྲུབ། །སླར་ཡང་ཕལ་ཆེན་སྡེ་ལས་རབ་ཏུ་བྱུང་། །རིག་གནས་སྡེ་སྣོད་མདོ་རྒྱུད་མ་ལུས་མཁྱེན། །བྱང་ཆུབ་སེམས་ཀྱིས་འགྲོ་ཀུན་དབང་དུ་འདུས། །གྲུབ་ཐོབ་རྣལ་འབྱོར་དབང་ཕྱུག་དུ་མའི་མགོན། །འཛམ་གླིང་ཀུན་ན་ཕུལ་བྱུང་ཨ་ཏི་ཤ། །དཔལ་ལྡན་མར་མེ་མཛད་དཔལ་ཡེ་ཤེས་དེ། །ལྷ་བཙུན་བྱང་ཆུབ་སེམས་དཔའ་ཁུ་དབོན་གྱིས། །དཀའ་བ་ཆེན་པོས་ནན་གྱིས་སྤྱན་དྲངས་ཤིང་། །ལྷག་པའི་ལྷ་ཚོགས་དུ་མས་བསྐུལ་བ་ལས། །བྱང་ཕྱོགས་གངས་ཅན་ཁྲོད་འདིར་གཤེགས་མཛད་དེ། །ཆོས་ཀྱི་རྩ་བ་ལས་འབྲས་བླང་དོར་བསྟན། །ཐམས་ཅད་དཀོན་མཆོག་གསུམ་ལ་སྐྱབས་འགྲོར་བཀོད། །རབ་ཏུ་བྱུང་རྣམས་ཚུལ་ཁྲིམས་གནས་ལ་སྦྱར། །ཐོས་ལྡན་རྣམས་ཀྱི་ལྟ་བ་དྲང་པོར་མཛད། །བསམ་གཏན་པ་རྣམས་༼ད༢ན༽ཞི་ལྷག་གཉིས་ལ་སྦྱར། །སྔགས་ལ་ཞུགས་རྣམས་དམ་ཚིག་དག་པར་བཀོད། །ཀུན་ཀྱང་བྱང་ཆུབ་སེམས་ཀྱི་ཐེག་པས་ཁྲིད། །ཆོས་མིན་ཆོས་ལྟར་བཅོས་པ་ཀུན་ནུབ་སྟེ། །སངས་རྒྱས་བསྟན་པའི་ཉིན་བྱེད་རབ་ཏུ་གསལ། །བཀའ་གདམས་བསྟན་པའི་ཤིང་རྟ་ཆེན་པོ་ནི། །རྒྱལ་བས་བསྟན་པ་འཛིན་པར་ལུང་བསྟན་པ། །དགེ་བསྙེན་ཆེན་པོ་འབྲོམ་སྟོན་རྒྱལ་བ་ཡི། །འབྱུང་གནས་དམ་པའི་ཕྱག་དུ་བཞག་མཛད་དེ། །དགའ་ལྡན་དུ་གཤེགས་ན་མཁའ་དྲི་མེད་ཅེས། །མི་ཕམ་མགོན་གྱི་འཁོར་གྱི་གཙོ་བོར་གྱུར། །རིགས་གསུམ་མགོན་པོས་རྣམ་པར་སྤྲུལ་པ་ཡི། །སྐུ་མཆེད་གསུམ་སོགས་སྐྱེས་ཆེན་མཐའ་ཡས་ཀྱིས། །གཞུང་དང་མན་ངག་རབ་ཏུ་རྒྱས་མཛད་ནས། །མཐའ་ཡས་འགྲོ་བ་ངལ་གསོའི་སྟེགས་སུ་གྱུར། །དེ་བས་བོད་ཡུལ་བསྟན་པ་ཕྱི་དར་ལ། །བཀའ་དྲིན་འདི་དང་མཚུངས་པ་གཞན་ཡོད་མིན། །རིན་ཆེན་བྱང་ཆུབ་སེམས་ཀྱི་གྲུ་ཆེན་པོ། །བསླབ་གསུམ་ཚགས་ཀྱིས་བསྡམས་པ་ལེགས་བཤམས་སྟེ། །འགྲོ་ཀུན་སྡུག་བསྔལ་མཚོ་ལས་སྒྲོལ་བརྩོན་པ། །ཇོ་བོ་ཡབ་སྲས་རྒྱུད་པར་བཅས་ལ་འདུད། །

དེ་ཡང་བསྟན་པ་ཕྱི་དར་ལ་བོད་ལ་བཀའ་དྲིན་ཆེ་བ་ཇོ་བོ་ཨ་ཏི་ཤ་ནི་རྒྱ་གར་ཤར་ཕྱོགས་བྷཾ་ག་ལའི་ཡུལ་གྱི་བྱེ་བྲག་ཟ་ཧོར་ཞེས་བྱ་བ་མི་ཁྲིམ་འབུམ་ཕྲག་ཉི་ཤུ་རྩ་བདུན་ཡོད་པའི་གྲོང་ཁྱེར་གྱི་དབུས་ན་ཕོ་བྲང་གསེར་གྱི་རྒྱལ་མཚན་ཅན་ཞེས་བྱ་བ་རྒྱ་ནག་སྟོང་ཀུན་དང་ལོངས་སྤྱོད་མཉམ་པ་དེར་སྔོན་མཁན་པོ་ཞི་བ་འཚོ་བྱོན་པའི་གདུང་རིགས་ཡབ་རྒྱལ་པོ་དགེ་བའི་དཔལ་དང་བཙུན་མོ་དཔལ་མོ་འོད་ཟེར་ཅན་ལ་སྲས་གསུམ་ལས་ཆེ་བ་པདྨའི་སྙིང་པོས་རྒྱལ་སྲིད་བཟུང་། ཆུང་བ་དཔལ་གྱི་སྙིང་པོ་རབ་བྱུང་མཛད་དེ་དགེ་སློང་བཱིརྱ་ཙནྡྲ་ཞེས་བྱ་བ་སྐྱེད་རིམ་བརྟན་པ་ཅིག་བྱོན། འབྲིང་པོ་ཟླ་བའི་༼ད༢བ༽སྙིང་པོ་ནི་ཇོ་བོ་འདི་ཡིན་སྟེ་འཁྲུངས་ནས་ཞག་བདུན་ན་སྒྲོལ་མ་ཞལ་གཟིགས་དེ་ཕྱིན་ཆད་ཅི་འདོད་སྒྲོལ་མ་ལ་གསོལ་བ་བཏབ་པས་དངོས་སུ་ཆོས་མི་གསུང་ཡང་སྤྲོས་པ་ནང་ནས་ཆོད་དེ་འོང་བ་ཡིན་གསུངས། ལོ་བཅུར་སྒྱུར་རྩལ་དྲུག་བཅུ་རྩ་བཞི་དང་གཟོ་དང་གསོ་བ་སྦྱངས། ལོ་བཅུར་ཕྱི་ནང་གི་སྒྲ་ཚད་བསླབས། རཱ་ཧུ་ལ་གུཔྟ་བཛྲ་ལ་དབང་ཞུས་པའི་ཚེ་དགྱེས་རྡོར་ཞལ་གཟིགས་རྟོགས་པ་རྒྱུད་ལ་སྐྱེས་སྟེ་གསང་མཚན་ཡེ་ཤེས་གསང་བའི་རྡོ་རྗེར་བཏགས། གཤིན་རྗེའི་གཤེད་ཀྱི་རྣལ་འབྱོར་པ་ཆང་འོ་མར་བསྒྱུར་ཞིང་གངྒཱ་ལ་གདིང་བ་བཏིང་ནས་འབྱོན་པ་ཀ་མ་ལ་རཀྵི་ཏ་ལས་གསང་སྔགས་ཀྱི་བཀའ་དྲིན་ཕལ་ཆེར་བརྙེས། བླ་མ་དེ་སེམས་ཙམ་རྣམ་རྫུན་པ་ཡིན། ཇོ་བོ་དབུ་མ་བཞེད་པ་ལ་མི་མཉེས། གསང་སྔགས་ཀྱི་སྒོ་ནས་ཚོགས་བསགས་པས་ཕྱིས་ཕྱག་རྒྱ་ཆེན་པོའི་དངོས་གྲུབ་ཐོབ་ནས་རྗེས་ཐོབ་ལ་གཟིགས་པས་ཆོས་རྣམས་ཀྱི་རང་བཞིན་ཁྱོད་ཀྱི་ལྟར་འདུག་གསུངས་ནས་དབུ་མ་པར་འགྱུར། ཨ་ཝ་དྷཱུ་ཏི་པ་ལོ་དགུ་བསྟེན། དེ་ཐ་མལ་གྱི་གཏམ་མི་གསུང་རེས་གསེར་གྱི་མཎྜལ་ཕུལ་ནས་ཆོས་ཞུས་ཀྱང་མི་གསུང་། རེས་ལོང་མེད་པའི་དུས་ན་ཡང་མ་ཞུས་པར་གསུང་། དཔོན་སློབ་གཉིས་ཟམ་པ་དོག་མོ་ཡ་ང་བ་ཞིག་ལ་འབྱོན་འཕྲོ་ལ་ཞལ་ལོག་མཛད་ནས་བུ་བདག་འཛིན་དང་མ་བྲལ་བར་དུ་ལས་འབྲས་ཕྲ་བ་ལ་ཡང་འཛེམས་ཅིག་པཎྜི་ཏ་དང་ནུས་པ་ཅན་འདི་དང་འདི་འདྲ་ཡང་ལས་འབྲས་ཕྲ་མོ་ལ་མ་འཛེམས་པས་ངན་སོང་གི་སྡུག་བསྔལ་འདི་འདྲ་བ་མྱོང་ཞིང་འདུག་གོ་གསུངས། ཆོས་ཀྱི་ཕྱིར་རྒྱ་མཚོ་ཆེན་པོར་ཡང་ལན་གསུམ་ཞུགས་སྟེ་བསོད་སྙོམས་པ་ཆེན་པོ་སོགས་ལས་དབང་རྒྱུད་གདམས་པ་མང་དུ་གསན། སྤྱོད་པའི་ཚད་དུ་ལོངས་སྟེ་རིག་པ་བརྟུལ་ཞུགས་ཀྱི་སྤྱོད་པ་ལོ་དྲུག་མཛད། ཤར་ཕྱོགས་བྷ་དུ་རའི་གྲོང་ན་བཞུགས་པ་ན་རོ་པའི་སློབ་མ་ཨ་ཝ་དྷཱུ་ཏི་པ་མངོན་ཤེས་ཅན་ལ་བྲྀ་ཀ་མ་ལར་ཡང་དབང་གསན་སྟེ་གསང་མཚན་སྔ་མ་དེ་ཁོ་ན་བཏགས། བུད་མེད་གཅེར་བུ་རུས་རྒྱན་ཅན་རེས་ངུ་རེས་རྒོད་པ་ཅིག་གཟིགས་ནས་ཡིད་ཀྱིས་གསོལ་བ་བཏབ་པས་ང་རེས་ངུ་རེས་རྒོད་པའི་༼ད༣ན༽དོན་ཤེས་སམ་གསུངས། མ་འཚལ་ཞུས་པས་སེམས་ཅན་རྣམས་རང་རྒྱུད་ཀྱི་ཡེ་ཤེས་མ་རྟོགས་པར་འཁོར་བའི་སྡུག་བསྔལ་སྤྱོད་པས་ངུ་བ་ཡིན། རྟོགས་ན་ད་ལྟ་ཉིད་སངས་རྒྱས་ཡིན་པས་རྒོད་པ་ཡིན་གསུངས་ནས་རྡོ་རྗེ་རྣལ་འབྱོར་མའི་དབང་ཚེགས་ཆུང་ལ་དོན་ཆེ་བ་བྱིན་རླབས་ཀྱི་ལུགས་བྱ་བ་བསྐུར་ནས་རྣལ་འབྱོར་མའི་ཞལ་ཇི་ལྟར་བར་གཟིགས་གདམས་ངག་མ་ལུས་པར་ཞུས། དེའི་ཚེ་བྷཾ་ག་ལར་ཕྱི་ནང་གི་རྩོད་པ་ཆེན་པོ་བྱུང་ནས་བསྟན་པ་ཕལ་ཆེར་མུ་སྟེགས་ལ་ཤོར་ནས་རྩོད་པ་ཟློག་ནུས་པ་མེད་པའི་ཚེ་བུ་མོ་གཅིག་གིས་ཇོ་བོའི་སྐུ་ལས་འོད་འཕྲོ་བ་མཐོང་ནས་གནས་བརྟན་ལ་སྤྲང་པོ་འོད་འཕྲོ་བ་ཞིག་འདུག་རྣལ་འབྱོར་པ་ཡིན་སྟེ་འོང་རྩོད་པ་ཟློག་པར་ཞུས་ཟེར་ནས་ཞུས་པས་ཞལ་གྱིས་བཞེས། མུ་སྟེགས་ཐམས་ཅད་ཚར་བཅད་ནས་སྔར་ཤོར་བའི་གནས་དང་པཎྜི་ཏ་ཐམས་ཅད་ཚུར་ཐོབ་ཕྱི་རོལ་པ་ཐམས་ཅད་ནང་པར་བཅུག་གནས་བརྟན་དེས་རབ་ཏུ་འབྱུང་བ་དང་བཞུགས་པར་ཞུས་པས་ཀྱང་མ་གནང་།

གསང་སྔགས་ཀྱི་མཁྱེན་པ་དང་ནུས་པ་ལ་ང་བས་ཆེ་བ་མེད་སྙམ་དུ་ཐུགས་རྒྱལ་ཅུང་ཟད་བྱུང་བ་ན་མནལ་ལམ་དུ་མཁའ་འགྲོ་རྣམས་ཀྱིས་ན་མཁའ་ལ་གླེགས་བམ་དཔག་མེད་བཙེར་རྒྱུད་འདི་ཇི་སྐད་བྱ་བ་ཡིན། འདི་ཁྱོད་ཀྱིས་ཤེས་སམ་ཞེས་དྲིས་སྟེ་སྔོན་མཚན་ཡང་མ་གསན་པའི་རྒྱུད་མཐའ་ཡས་པ་འདུག །ལོགས་ཅིག་ན་པོ་ཏི་ནག་ཆུང་ཁ་ཤས་འདུག་པ་ལ་འདི་ཁྱོད་ཀྱིས་ཤེས་པའི་རྒྱུད་རྣམས་ཡིན་ཟེར། ཡང་ཇོ་མོ་སྒྲོལ་མ་བྱོན་ནས་ཁྱོད་པཎྜིཏ་སྔགས་མཁན་ཡིན་ནམ་གསུངས། ལགས་ཞུས་པས་འོ་ན་སྒྲུབ་ཐབས་འདི་དང་འདི་མཁྱེན་ནམ་གསུངས། དེ་ཀུན་དཔེ་ཡང་མཐོང་མ་མྱོང་ཞུས་པས་འོ་ན་ཁྱོད་སྔགས་ལ་མཁས་པའི་ཐུགས་རྒྱལ་ཆེ་ན། ཁྱེད་མིའི་ཡུལ་ན་རྟའི་སྤུ་རྩེ་གཅིག་ཙམ་ལས་མེད། སྔགས་ཀྱི་དཔེ་དོན་མང་པོ་མཁའ་འགྲོ་མའི་ལག་ན་ཡོད་པ་ཡིན་གསུངས་ནས་ཡལ། དེར་སྔགས་ལ་མཁས་པའི་ཐུགས་རྒྱལ་ཆག །འོན་ཡང་སྔགས་སྤྱོད་ཀྱིས་ཚེ་འདིར་འཚང་རྒྱ་བ་ཞིག་བྱ་༼ད༣བ༽དགོས་དགོངས་པ་ན་དཔལ་ཧེ་རུ་ཀ་བྱོན་སྟེ་ཨ་ཝ་དྷཱུ་ཏི་པའི་སྤྱོད་པས་གར་ཡང་མི་ཕྱིན་པས་ཁྱོད་རབ་ཏུ་བྱུང་ཞིག །ཕྱི་ཞིག་ན་རབ་བྱུང་གི་གདུལ་བྱ་མང་བར་འབྱུང་ངོ་ཞེས་ལུང་བསྟན།

ཡང་མནལ་ལམ་ན་སངས་རྒྱས་ཤཱཀྱ་ཐུབ་པ་དགེ་འདུན་དང་བཅས་པ་གདུགས་ཚོད་གསོལ་བའི་གྲལ་མཐའ་ན་ཇོ་བོ་ཉིད་འདུག་པ་ལ་སྟོན་པའི་ཞལ་ནས་མི་མ་གི་ཅི་ལ་ཆགས་ནས་ཁྱིམ་མི་སྤོང་བ་ཡིན་གསུང་བ་རྨིས། ཡང་གཙུག་ལག་ཁང་ཞིག་ན་བྱམས་པ་དགེ་སློང་གི་ཆ་བྱད་དུ་འདུག་པའི་དྲུང་དུ་འབྱོན་པར་བརྩམས་པས་འདི་རབ་ཏུ་བྱུང་བའི་ས་ཡིན་ཁྱོད་ཁྱིམ་པའི་ས་མིན་པས་མ་འོང་ཞིག་གསུང་བ་རྨིས། རང་བཞིན་གྱི་རྣལ་འབྱོར་མ་ཞིག་དང་མཇལ་བས་ཀྱང་ཨ་ཝ་དྷཱུ་ཏིའི་སྤྱོད་པ་མ་བྱས་ཚེ་འདི་ལ་བདེན་པ་མི་མཐོང་བར་ཆད་འོང་རབ་ཏུ་བྱུང་ན་བསྟན་པ་ལ་ཕན་ཞེས་གསུང་བས་བསྐུལ་སྟེ་དགུང་ལོ་ཉེར་དགུ་ལ་རྡོ་རྗེའི་གདན་མ་ཏི་བི་ཧ་རའི་གཙུག་ལག་ཁང་དུ་ཕལ་ཆེན་སྡེ་པའི་བྱེ་བྲག་འཇིག་རྟེན་ལས་འདས་པར་སྨྲ་བའི་སྡེ་པ་སངས་རྒྱས་ཡེ་ཤེས་ཀྱི་བཀའ་རྒྱུད་སྦྱོར་ལམ་པ་ཤཱི་ལ་རཀྵི་ཏས་མཁན་པོ་མཛད་དེ་རབ་ཏུ་བྱུང་དཱི་པམ་ཀ་ར་ཤྲཱི་ཛྙཱ་ན་དཔལ་མར་མེ་མཛད་ཡེ་ཤེས་སུ་མཚན་བཏགས་ནས་བསྙེན་པར་རྫོགས། དེའི་ཚེ་མཁན་པོས་མུ་སྟེགས་ཅིག་དང་རྩོད་པ་བྱས་པས་སྨྱོ་འབོག་ཡོར་བ་ལངས་ནས་འཕྲོ་ལ་ལུས། ཇོ་བོས་འཕྲོ་བླངས་ནས་བརྩད་པས་ཇོ་བོ་རྒྱལ། མུ་སྟེགས་ན་རེ་སྔར་མ་ཐོས་པའི་པཎྜིཏ་འདི་ཇི་ལྟ་བུ་ཡིན་ཟེར། ཇོ་བོས་པཎྜིཏ་ཙམ་མིན་སྒྲ་ཚད་ལ་བྱང་བར་བྱས་པ་ཅིག་ཡིན་སྟེ་བྱས་པས་འོ་ན་ངལ་དུ་འཕངས་རིག་པ་སློབས་ཟེར། དེ་ལ་བསྟེན་ནས་མཁན་པོས་ཀྱང་བསྐུལ་སྟེ་སླར་ཡང་བྱ་ཀ་ར་ཎ་སྡེ་བརྒྱད་དུ་གྲགས་པ་འཇམ་དཔལ་གྱི་སྒྲ་མདོ་སརྦ་ཛྙཱ་ན། ཨིནྡྲ། པཱ་ཎི། ཀ་ཙ་ན། མ་ཎི་བྱ་ཀཱ་ར་ཎ། ཀུན་དུ་བཟང་པོ་སོགས་སྒྲའི་གནས་མཐའ་དག་དང་། བྲམ་ཟེ་ནོར་ལྷས་བྱས་པ་ཚིག་གི་སྒྲོན་མ་སོགས་ཕྱི་རོལ་བའི་སྒྲ་མདོ་མཐའ་ཡས་སྦྱངས། རྐང་མིག་པའི་རིགས་པའི་༼ད༤ན༽ལྟ་བ་དང་ནང་པའི་སྡེ་བདུན་མདོ་བཅས་སོགས་ཚད་མའི་ཕུལ་དུ་ཕྱིན། རྡོ་རྗེ་གདན་དུ་སྒྲ་ཚད་ལ་ཤིན་དུ་མཁས་པའི་མུ་སྟེགས་པ་གདུགས་བཅུ་གསུམ་ཕུབ་པ་ཅིག་དང་ཕྱི་ལོ་གདུགས་བདུན་ཕུབ་པ་ཅིག་བྱུང་བ་ཇོ་བོས་ཚེགས་མེད་པར་བཏུལ། ཕྱི་ལོ་གདུགས་ལྔ་ཕུབ་པ་ཅིག་བྱུང་བ་སྒྲ་ཚད་ལ་ཆེར་མཁས་པས་དང་པོར་པཎྜིཏ་ཀུན་གྱིས་གོ་དེ་ནས་རིམ་གྱིས་གོ་བ་ཇེ་ཉུང་དུ་སོང་སྟེ་ཤིན་དུ་མཁས་པ་ལྔ་ཙམ་ལས་གཞན་གྱིས་མ་གོ །དེ་ནས་ཤིན་དུ་ཕྲ་བས་ཁོང་རང་གཉིས་མ་གཏོགས་པས་མ་གོ །དེ་ནས་མུ་སྟེགས་དེས་སྒྲའི་ཚིགས་བཅད་གཅིག་གི་དོན་ཇོ་བོ་ལ་དྲིས་པས་ལན་མ་ཐེབས་ནས་ཁྱོད་ཅུང་ཞིག་སྡོད་ཅིག་གསུངས་སྟེ་ནང་དུ་བྱོན་སྒྲོལ་མ་ལ་གསོལ་བ་བཏབ་པས་ཐུགས་ལ་གསལ་ལེར་བྱུང་སྟེ་ལན་བཏབ་ནས་ཚར་བཅད་གདུགས་ལྔ་པོ་ཇོ་བོ་ལ་ཕུལ་ཞབས་སྤྱི་བོར་བླངས་སྟེ་ནང་པ་ལ་བཀོད་ཏོ། །

རྩིས་ཀྱི་གཙུག་ལག །ལུགས་ཀྱི་བསྟན་བཅོས། གསོ་བའི་གཞུང་། ཕྱི་ནང་གི་རྟེན་འབྲེལ་གྱི་གནས་མ་ལུས་པ་ལ་འགྲན་པའི་ཟླ་མེད། ནང་རིག་པ་ལ་ཐེག་པ་ཆུང་ངུའི་སྡེ་བཞིའི་རྩ་བའི་བསྟན་བཅོས་བྱེ་བྲག་བཤད་པ། ཆེན་པོ་བམ་པོ་སུམ་བརྒྱ་ཡོད་པ་དེ་ཨོ་ཏྱནྟ་པུ་རིར་དྷརྨ་རཀྵི་ཏ་ལས་གསན་སྟེ་སྔགས་ཀྱི་སྦོམ་པོ་མི་འབྱུང་བའི་ཕྱིར་ཞག་དྲུག་ནང་དུ་བཞུགས་བདུན་པ་ལ་ཕྱིར་བྱོན། དེ་ལྟ་བུས་ལོ་བདུན་ལ་ཚར། གཞན་བརྩོན་འགྲུས་ཅན་གྱིས་ཀྱང་ལོ་བཅུ་གཉིས་དགོས་སྐད། སྡེ་པ་བཅོ་བརྒྱད་པོ་སོ་སོའི་སྡེ་སྣོད་གསུམ་པོ་མང་དུ་གསན་ཞིང་ཕལ་ཆེར་གཟིགས་པས་མཁྱེན་སྟེ་སྡོམ་པའི་གཏོང་ཐོབ་རྟེན་འབྲེལ་གྱི་འཁོར་ལོ་སོགས་རེ་རེ་ཞིང་མ་འདྲེས་པར་འབྱེད་པ་ལ་མཁས། ཐེག་ཆེན་ཕ་རོལ་ཏུ་ཕྱིན་པ་ལ་བདེན་བཞིའི་སྒོར་ཞུགས་པའི་ཐེག་ཆེན་ནི་ལུང་དབྱུག་པ་གསུམ་གྱི་ཕྲེང་བ་དང་རིགས་པ་རྟ་དབྱངས་ཀྱི་མདོ་སྡེ་རྒྱན་དང་ལྟ་བ་བྱེ་སྨྲ་དང་ཐུན་མོང་དུ་བྱས་བློ་སྦྱོང་བ་རྣམས་དྷརྨ་རཀྵི་ཏ་སྙིང་རྗེ་ཆེན་པོ་མངའ་བ་མི་གསོན་པོའི་ཤ་མིན་པས་མི་སོས་ཟེར་༼ད༤བ༽བའི་ནད་པ་ཅིག་ལ་རང་གི་བརླ་ལས་ཤ་བཅད་དེ་བྱིན་པས་སོས་ནས་ན་ཚ་བུང་བའི་ཚེ་མནལ་ལམ་ཏུ་མི་དཀར་པོ་ཅིག་གིས་བྱང་ཆུབ་འདོད་པས་བརྩོན་འགྲུས་འདི་ལྟ་བུ་བརྩམ་པར་བྱའོ་ཞེས་ཕྱག་གིས་བྱུགས་པའི་མོད་ལ་རྨ་སོས་པ་དེ་ལ་གསན། ལུང་དྲི་མ་མེད་པར་གྲགས་པས་བསྟན་པའི་མདོ་དང་རིགས་པ་བྱང་ས་ལྟ་བ་སེམས་ཙམ་ལ་བསྟེན་ནས་སྤྱོད་པ་ཕྱིས་གསེར་གླིང་པ་ལས་གསན། ལུང་ན་མཁའ་སྙིང་པོའི་མདོ་རང་རིགས་པ་བསླབ་སྤྱོད་གཉིས་ལྟ་བ་མདོ་སྡེ་པ་ལ་བསྟེང་ནས་སྤྱོད་པ་བྱམས་པའི་རྣལ་འབྱོར་པ་ཅེས་བྱ་བ་བྱམས་པས་དངོས་སུ་རྗེས་སུ་བཟུང་བ་དེ་ལ་གསན། ཡང་དགེ་བསྙེན་ཞིག་འཁོར་འགའ་ལ་ཆོས་འཆད་སར་མི་ཞིག་གིས་ཁྱི་ལ་རྡོ་བརྒྱབ་པས་བླ་མ་ཨ་ན་ཟེར་ནས་ལིང་བོག །ཁྱི་ལ་རྡོ་ཕོག་སར་སྨུག་ཁྱུར་གྱིས་སྲངས་འདུག་སྐད་དེ་བདག་གཞན་བརྗེ་ནུས་པ་དེ་དང་། རི་དྭགས་དམན་མ་ཐམས་ཅད་སྐྱབས་ཞུ་བའི་བྱང་ཆུབ་སེམས་དཔའ་ཞིག་ལའང་བྱང་ཆུབ་ཀྱི་སེམས་ཀྱི་བཀའ་དྲིན་ཞུས། མདོ་སྡེ་སྣ་ཚོགས་པའི་ཐེག་ཆེན་ནི་མདོ་མང་འདི་རྣམས་སྟེ་རེ་རེ་ཞིང་ཉམས་སུ་ལེན་པའི་གདམས་པ་དང་བཅས་པ་གསན་ཞིང་མཁྱེན། ཤེས་ཕྱིན་གྱི་སྒོར་ཞུགས་པའི་ཐེག་ཆེན་ནི་ལྟ་བ་སེམས་ཙམ་དུ་བཀྲོལ་བ་ཤཱནྟི་པའི་ལུགས་དང་དབུ་མར་བཀྲོལ་བ་སེང་བཟང་གི་ལུགས་དང་མདོར་ན་ཐེག་ཆེན་གྱི་སྡེ་སྣོད་བསྟན་བཅོས་ཐམས་ཅད་བྲྀ་ཀ་མ་ལར་བཞུགས་པ་དེ་ཐམས་ཅད་རྫོགས་པར་མཁྱེན། གསང་སྔགས་རྟོག་པའི་རྒྱུད་བྱ་བ་སྤྱོད་པ་གཉིས་ཀ་རྣལ་འབྱོར། རྣལ་འབྱོར་ཆེན་པོ་རྣལ་འབྱོར་བླ་མེད་དང་བདུན་དུ་བཞེད་པའི་རེ་རེའི་ཡང་རྒྱུད་སྡེ་མཐའ་ཡས་པ་གསན་ཞིང་མཁྱེན།

ད་ནི་རྒྱུད་ཐམས་ཅད་མཁྱེན་སྙམ་པ་ན་མནལ་ལམ་དུ་གོ་སོ་མ་པུ་རིའི་སྒོ་སྲུང་ངག་དབང་གྲགས་པ་དང་མཇལ་བས་དོན་དམ་པའི་རྒྱུད་དྲུག་ཅེས་མཐར་ཐུག་འབའ་ཞིག་སྟོན་པའི་རྒྱུད་སོགས་རྒྱུད་འབུམ་ཕྲག་གཅིག་དང་བཞི་བརྒྱ་ལྔ་བཅུ་རྩ་ལྔ་གསན་སྟེ་མནལ་སད་པ་ན་ཐམས་ཅད་མཁྱེན་ནས་གདའ་སྐད། ཕྱི་རིག་༼ད༥ན༽པ་ཅེས་བྱ་བ་ཕྱི་རོལ་པའི་གཞུང་ལུགས། རིག་བྱེད་པ། གྲངས་ཅན་པ། བྱེ་བྲག་པ་དཔྱོད་པ་པ་ཅེས་བྱ་བ་རྩ་བའི་སྡེ་བཞི་ལ་བསྟེན་ནས་ཚངས་པ་དང་ཁྱབ་འཇུག་དང་དབང་ཕྱུག་གིས་བྱས་པར་སྨྲ་བའི་གཞུང་དང་། དྲང་སྲོང་སེར་སྐྱས་བྱས་པའི་གྲངས་བདུན་བཅུ་པ་ལ་སོགས་བསྟན་བཅོས་དང་། རྣལ་འབྱོར་སྙིང་པོ་སོགས་ཕྱི་རོལ་པའི་གསང་སྔགས་མང་དུ་ཡོད་པ་དེ་ཐམས་ཅད་མ་ལུས་པར་མཁྱེན། ཨོ་ཌྱན་དུ་བྱོན་ནས་ཞན་ལ་གྲགས་པ་དང་མ་གྲགས་པའི་བླ་མ་མང་དུ་བསྟེན་སྟེ་གསང་སྔགས་གསན། ཟངས་གླིང་དང་ནས་གླིང་ལ་སོགས་པའི་རྒྱ་མཚོའི་གླིང་ཕྲན་དུ་ཡང་ཆོས་རེ་རེའི་ཕྱིར་བྱོན། ཁྱད་པར་དུ་གསེར་གླིང་པའི་སྙན་པ་གསན་པས་མི་བཟོད་པའི་དད་པ་འཁྲུངས་སྟེ་རྒྱ་མཚོ་ནས་ནོར་བུ་ལེན་པའི་ཚོང་པ་དང་ལྷན་དུ་གྲུ་པོ་ཆེར་ཞུགས་སྟེ་ཟླ་བ་བདུན་ཙམ་དུ་བྱོན། དུང་གི་མཚོ་དང་འོ་མའི་མཚོ་དང་མཚོ་ས་ནོན་ལ་སོགས་པར་གཟིངས་རླུང་གིས་དེད་དེ་ཁྱེར། ཆུ་སྲིན་ཉ་མིད་དང་ཉ་མིད་ཆེན་པོ་སོགས་དབུ་རུ་གཡོ་རུའི་བར་གྱི་རི་ཙམ་པ་གཟིགས། དབང་ཕྱུག་ཆེན་པོས་བར་ཆད་བརྩམས་པ་བཤེད་དམར་གྱི་ཏིང་ངེ་འཛིན་གྱིས་བཏུལ། གངས་ཅན་མཚོ་རྒྱལ་གྱི་སྐུའི་དབུ་གཙུག་ནས་ཆུ་ཆེན་པོ་འབབ་པ་ཡང་གཟིགས། གསེར་གླིང་དུ་བྱོན་པས་ལྷའི་ཡུལ་འདྲ་ཞིང་བསྟན་པ་དར་བར་འདུག །བླ་མས་སྣོད་བརྟག་པའི་ཕྱིར་ཟླ་བ་བཅུ་གཉིས་སུ་མ་མཇལ། མཆོད་པ་ཅིག་གི་སར་མཇལ་བས་ཚེ་རབས་སྔོན་གྱི་དཔོན་སློབ་ཡིན་པས་གཉིས་ཀས་ངོ་མཁྱེན་སྟེ་བླ་མས་ཇོ་བོའི་དབུ་ལ་ཕྱག་བཞག་ནས་ཤིས་པ་མང་དུ་བརྗོད། ཁྱོད་བྱམས་སྙིང་རྗེ་བྱང་ཆུབ་ཀྱི་སེམས་ལ་སློབ་ནུས་སམ། ལོ་བཅུ་གཉིས་སྡོད་ནུས་སམ་གསུངས་ནས་ཁོང་རང་གིས་རྙེད་པའི་སྟོན་པའི་གསེར་སྐུ་དེ་གནང་། ལོ་བཅུ་གཉིས་སུ་དབུ་སྔས་སྤྲད་པར་ཡོལ་བས་བཅད་དེ་བཞུགས་ནས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་༼ད༥བ༽གཤེགས་ཤུལ་བསྟན་པའི་རིམ་པ་དང་བསླབ་བཏུས་སྤྱོད་འཇུག་ལ་སོགས་པའི་སྤྱོད་པའི་གཞུང་མཐའ་དག་དང་ཁྱད་པར་དུ་བྱང་ཆུབ་ཀྱི་སེམས་རིན་པོ་ཆེ་བདག་གཞན་བརྗེ་བའི་བློ་སྦྱོང་གི་གདམས་པ་གཞན་ལ་མེད་པ་གསན་པས་བླ་མ་གཞན་ཐམས་ཅད་ལས་ཁྱད་པར་དུ་དྲིན་ཆེ་བར་མཛད་དེ་ཕྱིས་གཞན་ལ་ལོ་མཆོད་ཙམ་མཛད་གསེར་གླིང་པ་ལ་ཟླ་མཆོད་མཛད། བླ་མ་གཞན་གྱི་མཚན་གསན་ཚེ་ཕྱག་ཐུགས་ཀར་ཐལ་མོ་སྦྱོར། གསེར་གླིང་པའི་མཚན་གསན་ཚེ་སྤྱི་བོར་ཐལ་མོ་སྦྱོར་ཞིང་སྤྱན་ཆབ་ཤར་གྱིས་འོང་། ང་ལ་ཡོན་ཏན་ཏུ་བྱས་པ་བསམ་པ་བཟང་པོ་སྤྲིང་ཙམ་ཞིག་ཡོད་འདི་མགོན་པོ་གསེར་གླིང་པའི་བཀའ་དྲིན་ཡིན་གསུང་སྐད། གསེར་གླིང་པའི་སློབ་མ་ཛྙ་ན་ཤྲཱི་མི་ཏྲ་དང་ཤཱནྟི་པ་དང་རཏྣ་ཀིརྟི་གསུམ་ལ་ཆོས་གང་མངའ་བ་གསན་སྟེ་དེ་གསུམ་ཇོ་བོ་དང་བཞི་ལ་གསེར་གླིང་པའི་བུ་ཆེན་བཞིར་བྱེད། མདོར་ན་ཀུ་སཱ་ལྀ་ཆེ་ཆུང་ནི་རྫོགས་པའི་སངས་རྒྱས་དང་ཡོན་ཏན་མཉམ་ཞིང་བརྒྱུད་པའི་བཀའ་བབས་མཐའ་ཡས་པ་མངའ་ལ་དེའི་ཡོན་ཏན་ཐམས་ཅད་གསེར་གླིང་པ་ལ་མངའ། དེའི་ཡོན་ཏན་ཐམས་ཅད་བུམ་པ་གཅིག་ནས་གཅིག་དུ་བྱོ་བ་ལྟར་ཇོ་བོ་ལ་རྫོགས་སྟེ་སྤྱིར་ལོ་གསུམ་ན་འཛམ་གླིང་གི་ཚོང་པ་གསེར་གླིང་དུ་ལན་རེ་ཡོང་བ་ལས་དེའི་ཚེ་གྲུ་བོ་ལན་གསུམ་དུ་བུབ་ནས་ལོ་བཅུ་གཉིས་པ་ལ་གྲུ་བོ་ཆེ་བྱུང་བའི་ཚེ་རྒྱ་གར་ཏུ་བྱོན། ན་རོ་པ་ལ་བྱིན་གྱིས་རློབ་པར་ཞུས་པས་ངའི་སློབ་མ་ཌོམྦྷི་པ་ལ་གསོལ་བ་ཐོབ་ཅིག་དེས་རྗེས་སུ་འཛིན་པར་འགྱུར་རོ་ཞེས་ལུང་བསྟན། དེ་བཙལ་བས་མ་རྙེད་མཎྜལ་ཕུལ་ཞིང་གསོལ་བ་བཏབ་པས་དགེ་སློང་ཤ་ནའི་གོས་གྱོན་པ་ཅིག་མི་ཤ་ལག་པ་ཅིག་ཟ་ཞིང་བྱུང་། སྦོམ་པོ་མི་འོང་ངམ་བྱས་པས་སངས་རྒྱས་ལ་འཁྲུལ་པ་མངའ་འམ་གསུངས། དེ་ག་ལ་མངའ་བྱས་པས་འོ་ན་ཁྱོད་ཀྱང་ཅིག་འདོད་དམ་གསུངས་ནས་སྲིན་ལག་བཅད་ནས་བྱིན། དེ་ཟོས་པས་རོ་དཔེ་མེད་པ་ཅིག་བྱུང་སྟེ་སང་དྲོའི་གཎྜི་ལ་ཐུག་གི་བར་ཏིང་ངེ་འཛིན་བཟང་པོ་གཅིག་ལ་༼ད༦ན༽སོང་། ཌོམྦྷི་བའི་བྱིན་རླབས་ཡིན་ནམ་སུའི་ཡིན་སྙམ་པ་ལས་སང་ལོ་དུས་ན་སྔགས་པ་ཅིག་གིས་ཌོམྦྷི་པ་ལ་གསོལ་བ་བཏབ་པས་ང་དང་ལས་འབྲེལ་མེད། ངས་ན་ནིང་འདི་ཙམ་ན་འདི་ལྟར་བྱིན་གྱིས་བརླབས་པའི་པཎྜི་ཏ་དཱི་པཾ་ཀ་རའི་དྲུང་དུ་སོང་ཞིག་གསུངས་སྟེ་འོངས་ནས་མཎྜལ་ཕུལ་ཞིང་གསོལ་བ་བཏབ་པས་ཞག་འགའ་ན་བཀའ་དྲིན་གྱིས་ཁྱབ་ཧེ་རུ་ཀའི་དཀྱིལ་འཁོར་མངོན་སུམ་དུ་གྱུར་གསུངས་སྟེ་ན་བཟའ་འདྲ་མངའ་བ་གོ་ལང་བཙོངས་ནས་དགེ་འདུན་ལ་བསྙེན་བཀུར་བྱས་སྟེ་བཞུད། ཇོ་བོ་དེ་ནམ་གཟིགས་བཞེད་ཙམ་ན་ང་འདི་ན་ཡོད་གསུང་གིན་ལམ་གྱིས་བྱོན། ཕྱིས་བོད་དུ་འབྱོན་ཀར་ངའི་སློབ་མ་དེ་གར་ཡོད་ཏམ་དགོངས་ཙ་ན་གཅེར་བུ་རུས་རྒྱན་ཅན་ཏུ་ལམ་བྱུང་སྟེ་ཁོ་བོ་འདི་ན་མཆིས་གསུངས། དེ་ཕྱིན་བོད་ཏུ་མ་བྱོན་སྟེ་ཡུལ་མི་གཅིག་པས་ལན་ནམ་ཞིང་ཁམས་གཞན་དུ་བཞུད་དམ་གསུང་སྐད།

གཞན་ཡང་ལྟ་བ་ལུང་སྟོན་པའི་བླ་མ་ན་རོ་པ། བརྟུལ་ཞུགས་བྱིན་གྱིས་རློབ་པ་ཌོམྦྷི་བ། ལས་ཚོགས་བྱིན་རླབས་སྟེར་བ་བ་ལི་ཨཱ་ཙརྱ། རྫུ་འཕྲུལ་བྱིན་རླབས་སྟེར་བ་མཁས་པ་མི་ཆེན་པོ། ཕག་མོའི་བྱིན་རླབས་སྟེར་བ་བྷཱུ་ཏ་ཀོ་ཊི། ཀླུ་སྒྲུབ་ཀྱི་གདམས་པ་སྟེར་བ་མཁས་པ་རྟ་མཆོག །བྱང་ཆུབ་ཀྱི་སེམས་བརྟན་པར་བྱེད་པ་ཤེས་རབ་བཟང་པོ། ཚིག་དོན་རྒྱས་པར་བྱེད་པ་ཤཱནྟི་པ། བསྟན་པའི་སྒོ་འབྱེད་བློ་སྦྱོང་གི་རིམ་པ་སྟེར་བ་གསེར་གླིང་པ་སྟེ་བཀའ་དྲིན་ཆེ་བ་དགུ། དེའི་སྟེང་དུ་བྱང་ཆུབ་བཟང་པོ། ཛེ་ཏ་རི་དྷརྨ་རཀྵི་ཏ་བསྣན་པས་རྩ་བའི་བླ་མ་བཅུ་གཉིས། གཞན་ཡང་དུ་ཧ་ར་ནག་པོ། རཱ་ཧུ་ལ། ན་རོ་པའི་སློབ་མ་མངོན་ཤེས་ཅན་སྟེ་མངོན་པར་ཤེས་པ་རྒྱ་ཆེན་པོ་མངའ་བ་གསུམ། ཨ་ཝ་དྷཱུ་ཏི་པ་དང་ཀ་མ་ལ་རཀྵི་ཏ་སྟེ་ཕྱག་རྒྱ་ཆེན་པོ་གྲུབ་པ་གཉིས། གཞན་ཡང་ཨ་ཝ་དྷཱུ་ཏི་པ། གཤིན་རྗེ་གཤེད་ཀྱི་རྣལ་འབྱོར་པ། ཌོམྦྷི་པ། རབ་ཏུ་འབྱིན་པར་བསྐུལ་པའི་རྣལ་འབྱོར་མ། སྒྲོལ་མ། ཛྙཱ་ན་ཤྲཱིས་ལུང་བསྟན་པའི་རྣལ་འབྱོར་མ་གཉིས། ཕག་མོའི་བྱིན་རླབས་སྟེར་བའི་རྣལ་འབྱོར་མ། རྡོ་རྗེ་༼ད༦བ༽གདན་གྱི་ལམ་དུ་ལུང་སྟོན་པའི་རྣལ་འབྱོར་མ། བོད་དུ་བཀའ་ཆེམས་ལུང་སྟོན་པའི་རྣལ་འབྱོར་མ། མངོན་ཤེས་ཅན་གསུམ་རྣམས་ལ་ལུང་རྟོགས་གཉིས་ཀ་དང་ལྡན་པའི་བླ་མ་བཅུ་གསུམ་དུ་གྲགས་ཤིང་། གསེར་གླིང་པ། ཤཱནྟི་པ། ཛེ་ཏ་རི། བྱང་ཆུབ་བཟང་པོ་སྟེ་རྟག་དུ་བསྟེན་པའི་བླ་མ་བཞིའོ། །དེ་ཐམས་ཅད་ཀྱི་ཡོན་ཏན་བུམ་པ་གཅིག་ནས་གཅིག་དུ་བྱོ་བ་ལྟར་ཇོ་བོ་ལ་མངའ་ཞིང་། འཇམ་དབྱངས། ཀླུ་སྒྲུབ་ཡབ་སྲས། ཟླ་བ་གྲགས་པ། རིགས་པའི་ཁུ་བྱུག་ཆེ་ཆུང་། ཨ་ཝ་དྷཱུ་ཏི་པ་ཆེ་ཆུང་སྟེ་ལྟ་བ་རྣམ་པར་དག་པ་ཟབ་མོ་དབུ་མའི་བརྒྱུད་པ་དང་། བྱམས་པ། ཐོགས་མེད་སྐུ་མཆེད། འཕགས་གྲོལ། བཙུན་གྲོལ། མཆོག་གི་སྡེ། དུལ་བའི་སྡེ། རྣམ་སྣང་མཛད། སེང་གེ་བཟང་པོ། ཀུ་སཱ་ལི་ཆེ་བ་རིན་ཆེན་བཟང་པོ། ཆུང་བ་རིན་ཆེན་སྡེ། གསེར་གླིང་པ། ཡང་ན་དབྱིག་གཉེན་གྱི་སློབ་མ་བློ་བརྟན་ལ་ཀུ་སཱ་ལྀ་གཉིས་ཀས་ཐུག་སྟེ་སྤྱོད་པ་རྣམ་པར་དག་པ་རྒྱ་ཆེན་ཕ་རོལ་ཏུ་ཕྱིན་པའི་བརྒྱུད་པ་དང་། རྡོ་རྗེ་འཆང་། ཏེ་ལོ། ན་རོ། ཌོམྦྷི་པ་སྟེ་ཉམས་ལེན་བྱིན་རླབས་ཀྱི་བརྒྱུད་པ་སྟེ་གཙོ་བོར་བྱིན་རླབས་ཀྱི་བརྒྱུད་པའི་ཆུ་བོ་གསུམ་མངའ་ཞིང་། གཞན་དུ་མདོ་རྒྱུད་མན་ངག་གི་བཀའ་བབས་བརྗོད་ཀྱི་མི་ལང་པ་གཅིག་དུ་འདུས་པ་སྟེ་བརྒྱུད་པ་དེ་ཐམས་ཅད་ཀྱི་ཡོན་ཏན་ཇོ་བོ་ལ་མངའ་འོ། །ང་ལ་སོ་ཐར་གྱི་སྡོམ་པ་ལ་ཉེས་པས་ཡེ་མ་གོས་བྱར་བཏུབ། བྱང་སྡོམ་ལ་ཉེས་བྱས་སྣ་རེ་ཙམ་འོང་། སྔགས་སྡོམ་ལ་ལྟུང་བ་ཆེ་རེ་ཉེ་རེ་འོང་། འོན་ཀྱང་དེ་མ་ཐག་བཤགས་སྟེ་ལྟུང་བ་དང་ཞག་དུ་འགྲོགས་མ་མྱོང་གསུང་སྟེ་བཙུན་པའི་མཐར་ཐུག་ཐུགས་དམ་གྱི་ལྷ་དཔག་མེད་ཞལ་གཟིགས། གསེར་གླིང་ནས་རྡོ་རྗེ་གདན་དུ་བྱོན་པའི་ཚེ་རང་བྱུང་ཁཱརྶ་པཱ་ཎ་གཅིག་ལ་རབས་ཆད་རྒན་རྒོན་གཉིས་ཀྱིས་མཆོད་པ་ཆེན་པོ་བྱ་བར་ཡོད་པའི་ཚེ་རྒན་པོའི་རྨི་ལམ་དུ་ང་ལ་མཆོད་པ་མ་བྱེད་པར་འདི་ན་དགེ་སློང་དི་པཾ་ཀ་ར་ཡོད་པ་ལ་གྱིས་བསོད་ནམས་དེ་ཆེའོ་ཞེས་ལུང་བསྟན། ༼ད༧ན༽སྡེ་པ་བཞི་ཀའི་ཁྲོད་དུ་བཙལ་བས་མ་རྙེད། ཁ་སང་མགྲོན་བཙུན་ཞིག་འདུག་པ་དེ་ཡིན་ནམ་ཟེར་ནས་བཙལ་པས་བཞུགས་འདུག་སྟེ་རྡོ་རྗེ་གདན་དུ་དེའི་བསྙེན་བཀུར་བཞེས་ཤིང་བཞུགས།

ད་ནི་རྩེ་གཅིག་དུ་མཉམ་པར་བཞག་ལ་མྱུར་དུ་འཚང་རྒྱ་བར་བྱའོ་ཞེས་དགོངས་ཚེ་བླ་མ་རཱ་ཧུ་ལ་སྐད་ཅིག་གིས་བྱོན་སྟེ་ཡི་དམ་གྱི་ཞལ་མཐོང་བ་དང་དཀྱིལ་འཁོར་མང་པོ་མངོན་སུམ་དུ་གྱུར་པ་དང་ཐུན་མོང་གི་དངོས་གྲུབ་མང་དུ་ཐོབ་པ་དང་ཏིང་ངེ་འཛིན་རི་རྒྱུན་ཙམ་ཡོད་པ་སོགས་ཁྱོད་ཀྱི་ཡོན་ཏན་དེ་རྣམས་ཀྱིས་གར་ཡང་མི་ཕྱིན་གྱི་བྱམས་སྙིང་རྗེ་བྱང་ཆུབ་ཀྱི་སེམས་སྦྱོངས། ཐུགས་རྗེ་ཆེན་པོ་སྙིང་རྗེའི་ལྷ་ཡིན་པས་ཡི་དམ་དུ་བཟུང་ལ་འཁོར་བ་མ་སྟོངས་ཀྱི་བར་དུ་སེམས་ཅན་གྱི་དོན་བྱེད་པར་དམ་ཆོས་ཅིག་གསུངས། རྡོ་རྗེ་གདན་གྱི་འཁོར་ས་ལ་སྐོར་བ་མཛད་པའི་ཚེ་ལྡེར་ཚོ་མང་དུ་བཞུགས་པའི་གཅིག་བཞེངས་ནས་གཞན་གཅིག་ལ་མྱུར་དུ་མངོན་པར་རྫོགས་པར་འཚང་རྒྱ་བར་འདོད་པས་ཆོས་གང་ལ་བསླབ་པར་བགྱི་ཞེས་དྲིས་པས་གཞན་དེ་ན་རེ་བྱང་ཆུབ་ཀྱི་སེམས་ལ་བསླབ་པར་བྱའོ་གསུངས་ནས་ཕར་ཕྱིན་ཐེག་པའི་ལུགས་ཀྱི་སེམས་སྦྱང་ཐབས་ཅིག་གསུངས། ཡང་སྐོར་བ་མཛད་དུས་ཅིག་རྡོ་རྗེ་གདན་གྱི་ལྷོ་ཕྱོགས་ཀྱི་ནམ་མཁའ་ལ་བུ་མོ་ལྷའི་ལུས་རྒྱན་གྱིས་བརྒྱན་པ་གཉིས་བྱུང་ནས་གཅིག་གིས་གཅིག་ལ་སྔ་མ་ལྟར་དྲི་ལན་བྱས་སྟེ་སྔགས་ལུགས་ཀྱི་སེམས་སྦྱང་ཐབས་ཅིག་གསུངས་སྟེ་སྒྲོལ་མ་དང་ཁྲོ་གཉེར་ཅན་ཡིན་སྐད། ཡང་བདུད་འདུལ་མཆོད་རྟེན་གྱི་དྲུང་ན་བུད་མེད་གཉིས་དང་། སྒྲོལ་མའི་ལྷ་ཁང་དུ་བུད་མེད་རྒན་གཞོན་གཉིས་ཀྱི་དྲི་ལན་དང་། བྱ་མདབ་ཀྱི་འོག་ན་བཞུགས་པའི་དེ་བཞིན་གཤེགས་པའི་སྐུ་དང་། རྡོ་རྗེའི་ར་བའི་ལོགས་ཀྱི་བ་སོའི་ཐུབ་པ་དང་རྡོ་རྗེ་གདན་དུ་བུད་མེད་ཅིག་གིས་འཆགས་བྱས་ནས་ལོ་བཅུ་གཉིས་བསྒྲུབས་པས་གྲུབ་པ་ཐོབ་པ་སྟེ་དེ་རྣམས་རེ་རེ་ཞིང་མྱུར་དུ་འཚང་རྒྱ་བར་འདོད་པས་བྱང་ཆུབ་ཀྱི་སེམས་ལ་བསླབ་པར་བྱའོ་ཞེས་ཁོ་ན་མགྲིན་གཅིག་༼ད༧བ༽ཏུ་གསུང་བ་གསན་པས་སྔར་བླ་མ་གསེར་གླིང་པས་ངེས་པར་མཛད་པའི་སྟེང་དུ་ལྷག་པར་ཡང་བྱང་ཆུབ་ཀྱི་སེམས་ལ་ཐུགས་ངེས་པར་གྱུར།

དེའི་ཚེ་དགེ་ཚུལ་ཞིག་གིས་བ་ཅི་གེ་རའི་གླིང་ན་སྐྱེས་པ་དང་བུད་མེད་ཐམས་ཅད་རང་བཞིན་གྱི་རྣལ་འབྱོར་ཕོ་མོ་ཤ་སྟག་ཡིན་ཟེར་བ་ཐོས་ནས་བལྟར་ཕྱིན་པས་སངས་རྒྱས་བྱོན་ནོ་བཞུད་ཏོ་ཟེར་ནས་སྨྱོས་པ་འདྲ་བ་མ་གཏོགས་ཡིད་འཆེས་པ་མ་མཐོང་། སུམ་མདོ་ཅིག་ན་ཐམས་ཅད་ལ་ལུང་བསྟན་བྱེད་པ་ཅིག་འདུག་པ་ལ་ཕྱག་ཞིག་ཡང་བྱས། ལོག་འོངས་པའི་ལམ་ཀར་ཚོང་པ་མང་པོ་ངོ་མཚར་གྱི་གཏམ་གླེང་བ་ལ་དགེ་ཚུལ་དེས་ཟེར་ཚད་མི་བདེན། བ་ཅི་གེ་རའི་གླིང་ན་གྲུབ་ཐོབ་ཤ་སྟག་ཡིན་ཟེར་ནས་ངས་བལྟར་ཕྱིན་པས་མི་བདེན་པར་འདུག་ཟེར། ཀུ་སཱ་ལི་དགེ་བ་བྱ་བའི་རྣལ་འབྱོར་པ་ཅིག་ཚོང་པའི་ཁྲོད་ན་ཡོད་པས་དགེ་ཚུལ་དེའི་ལོག་རྟོག་བསལ་བའི་ཕྱིར་གུད་དུ་ཁྲིད་ནས་རྣལ་འབྱོར་པ་ནང་ཕན་ཚུན་ཤེས་པ་ཡིན་ཁྱོད་ཀྱིས་མི་ཤེས་དེ་ཐམས་ཅད་རྣལ་འབྱོར་པ་ཤ་སྟག་ཡིན། ཁྱོད་ཀྱིས་ཕྱག་བྱས་པ་དེ་ནི་ཚེ་འདི་དོན་ཏུ་གཉེར་བ་ཡིན་གྱིས་རྣལ་འབྱོར་པ་མ་ཡིན། ངས་ཀྱང་དངོས་གྲུབ་ཕྲ་མོ་ཐོབ་ཟེར་ནས་ཀ་ཝ་ལི་ན་མདོ་དང་གསེར་དང་སྤུ་གྲི་འདུག་པ་མངོན་པར་ཤེས་ནས་བཤད་པས་ཡིད་འཆེས་སྟེ་གུས་པ་བྱས་ནས་འགྲོགས་སྟེ་འོངས། ཡུལ་དབུས་ན་གང་ཟག་ཁྱད་པར་ཅན་ཅི་འདྲ་ཡོད་གསུངས། རྡོ་རྗེ་གདན་ན་ཇོ་བོ་ཨ་ཏི་ཤ་ཞེས་བྱ་བ་བཞུགས་བྱས་པས། རྣལ་འབྱོར་པའི་ཞལ་ནས་སྐྱེས་བུ་དམ་པ་མཐོང་བར་དཀའ་བས་ཞལ་བལྟར་འདོད་གསུངས་ནས་བྱོན། དགེ་ཚུལ་དེས་ཇོ་བོ་ལ་ཞུས་པས་སྐྱེས་བུ་དམ་པ་མཐོང་བ་ནི་དོན་དང་ལྡན་པ་ཡིན་གྱིས་ཞལ་བལྟ་བར་བྱའོ་གསུངས་ནས་རྣལ་འབྱོར་པ་དེ་ནྱ་གྲོ་དྷའི་སྡོང་པོ་ཅིག་གི་རྩ་བར་དེ་ནུབ་ཉལ་བའི་ཤིང་ལོ་འཕྱག་ཅིང་འདུག་པར་བྱོན། རྣལ་འབྱོར་པ་དེས་ཇོ་བོ་ལ་ལུས་ཐམས་ཅད་ས་ལ་ཕབ་སྟེ། ཛམྦུའི་གླིང་གི་མཁས་༼ད༨ན༽པ་ཁྱོད་ལ་ཕྱག་འཚལ་ལོ། །སངས་རྒྱས་བསྟན་པའི་སྲོག་ཤིང་ཁྱོད་ལ་ཕྱག་འཚལ་ལོ། །ཞེས་ཕྱག་བྱས། ཁོང་རྟེན་ཁྱིམ་པར་བཞུགས་པས་ཇོ་བོས་དངོས་སུ་ཕྱག་མ་མཛད་ཡིད་ཀྱིས་ཕྱག་མཛད་དེ་མཁས་པ་བྱ་བ་ཁྱེད་ཡིན་སྟེ་དོན་ལ་མཁས་པ་ཡིན་ང་ནི་ཚིག་ལ་མཁས་པར་ཟད་གསུངས་ནས་མཁས་དང་བྱིས་པ་འབྱེད་པ་ཅེས་བྱ་བའི་བསྟན་བཅོས་བརྩམས། པཎྜིཏ་གྲགས་པའི་ཆ་ཞེས་བྱ་བས་རྣལ་འབྱོར་པ་དེ་ལ་མྱུར་དུ་འཚང་རྒྱ་བར་འདོད་པས་གང་ལ་བསླབ་དྲིས་པས་བྱང་ཆུབ་ཀྱི་སེམས་ལ་བསླབ་པར་བྱའོ་གསུངས། ཡིད་མ་འཆེས་པས་འོ་ན་ཁྱེའུ་གཙང་མ་ཞིག་ཁྲིད་ཤོག་གསུངས་སྟེ་པྲ་ཕབ་ནས་སྒྲོལ་མ་དང་རིགས་གསུམ་མགོན་པོ་རྒྱལ་བ་རིགས་ལྔ་སོགས་སངས་རྒྱས་བྱང་སེམས་ཐམས་ཅད་ཀྱི་སྣང་བ་རིམ་པར་བསྟན་ནས་དྲིས་པས་ལན་དེ་ཁོ་ན་བྱུང་བས་གདོད་ཡིད་འཆེས། ཐེག་པ་ཆེ་ཆུང་ཡང་ལྟ་བས་མ་ཕྱེ་སྙིང་རྗེས་ཕྱེ་བ་ཡིན། ཆོས་ཟབ་མོ་ལ་ཡིད་འཆེས་པ་ལ་ཚོགས་དཔག་མེད་གསོག་དགོས་ཅེས་ཇོ་བོ་གསུང་སྐད། རྣལ་འབྱོར་པ་དེ་ལ་པཎྜིཏ་ཆེན་པོ་གཞན་ཞིག་གིས་མངོན་པར་ཤེས་པ་འཆར་བའི་ཐབས་དྲིས། གཅིག་གིས་ཚུལ་ཁྲིམས་དག་པའི་རྒྱུ་དྲིས་པས་ཀྱང་བྱང་ཆུབ་ཀྱི་སེམས་ཁོ་ན་སྦྱོངས་ཅིག་གསུངས། དེ་ལྟར་སངས་རྒྱས་བྱང་སེམས་དང་གྲུབ་ཐོབ་ཕོ་མོ་དཔག་དུ་མེད་པས་བྱམས་སྙིང་རྗེ་བྱང་ཆུབ་ཀྱི་སེམས་ལ་སྦྱར་བས་ད་ནི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་དམ་བསྐང་བ་དང་བླ་མ་རྣམས་ཀྱི་གསུང་སྒྲུབ་པ་དང་རང་གཞན་གྱི་ཕུན་ཚོགས་སྒྲུབ་པ་གང་ལའང་བྱང་ཆུབ་ཀྱི་སེམས་ལས་ལྷག་པ་མི་འདུག་པས་ད་ནི་ཐུགས་རྗེ་ཆེན་པོ་ཡི་དམ་དུ་བཟུང་ནས་བྱང་ཆུབ་ཀྱི་སེམས་སྦྱང་བ་ལས་མེད་ཏོ་སྙམ་དུ་དགོངས་ནས་རྡོ་རྗེ་གདན་གྱི་ནུབ་ཕྱོགས་ན་འོད་དཔག་མེད་ཀྱི་ལྷ་ཁང་ཡོད་པར་བྱམས་པ་ལ་བཞུགས་པའི་ཚེ་སངས་རྒྱས་དང་བྱང་སེམས་མཐའ་ཡས་པ་དང་ཁྱད་པར་ཐུགས་རྗེ་ཆེན་པོ་དངོས་སུ་བྱོན་སྟེ་སྐྱེས་བུ་དམ་པ་ལེགས་༼ད༨བ༽སོ་ལེགས་སོ་བྱ་བ་བྱས་སོ། །སངས་རྒྱས་ཐམས་ཅད་ཀྱི་གསང་བའི་མཛོད་གང་ཡིན་པ་ཁྱོད་ཀྱིས་ཤེས་སོ། །འདི་ནས་བྱང་ཕྱོགས་ན་ངའི་ཞིང་ཁམས་ཡོད། ལྷ་མོ་སྒྲོལ་མ་ཡང་དེ་ན་སེམས་ཅན་གྱི་དོན་མཛད་ཅིང་བཞུགས། ཁྱོད་ཀྱི་གདུལ་བྱ་མང་པོ་ཡང་དེ་ན་ཡོད་པས་བྱང་ཕྱོགས་སུ་སོང་ཞིག་ཞེས་ལུང་བསྟན།

དེའི་ཚེ་རྒྱལ་པོ་མ་ཧཱ་པཱ་ལས་བྲྀ་ཀ་མ་ལ་ཤཱི་ལར་སྤྱན་དྲངས་སྟེ་རྩ་བའི་སྡེ་བཞི་པཎྜིཏ་ལྔ་བཅུ་རྩ་བདུན་དང་བཅས་པའི་གཙུག་གི་ནོར་བུ། ཐམས་ཅད་ཀྱི་ཐེ་ཚོམ་དྲི་བའི་གནས་སུ་བཞུགས་ཤིང་མུ་སྟེགས་མང་པོ་ཚར་བཅད། དེའི་ངོས་གཅིག་ལ་པཎྜིཏ་རྣམས་དང་ངོས་གཅིག་ན་གྲུབ་ཐོབ་རྣམས་བྲིས་ཡོད་པ་ལ་ཇོ་བོ་གཉིས་ཀར་བྲིས། སྔ་གདོང་གཡས་ལ་ཀླུ་སྒྲུབ་དང་གཡོན་ལ་ཇོ་བོ་བྲིས་སྟེ་ཀླུ་སྒྲུབ་དང་མཉམ་པར་བྱེད་སྐད། ཇོ་བོས་ཅི་བདེར་སྤྱོད་པ་ཤས་གཅིག་གནས་ནས་ཀྱང་ཕྱུང་། ཁྱད་པར་མཻ་ཏྲྀ་པཎྜི་ཏས་རྣལ་འབྱོར་མའི་དམ་རྫས་ཆང་ཞིག་ཁྱེར་བ་གཞན་གྱིས་མཐོང་ནས་འདི་ཁྱེད་ལ་མི་གནོད་ཀྱང་གཞན་ལ་གནོད་པས་བཞུད་པར་ཞུ་གསུངས་ནས་ཕྱུང་བས་ཉམས་པ་སྒོ་ལ་འགྲོར་མི་བཏུབ་གསུངས་ནས་རྩིག་པ་ལ་མ་ཐོགས་པར་བཞུད། ཇོ་བོས་ལེགས་སམ་མ་ལེགས་སྙམ་ནས་སྒྲོལ་མ་ལ་གསོལ་བ་བཏབ་པས་བུ་མ་ལེགས་སོ་ཞེས་པའི་སྒྲ་ལན་གསུམ་བྱུང་སྟེ་གཟིགས་པས་སྒྲོལ་མའི་ཞལ་ནས་མཻ་ཏྲྀ་པ་སེམས་དང་པོ་བསྐྱེད་པའི་བྱང་ཆུབ་སེམས་དཔའ་ཡིན། བྱང་ཆུབ་སེམས་དཔའ་ལ་སྡིག་བསགས་པ་རྣམ་སྨིན་ཤིན་དུ་ཆེ་སྟེ་རི་རབ་ལ་ལན་གསུམ་བསྐོར་བའི་སེམས་ཅན་ཆེན་པོ་ཅིག་དུ་སྐྱེས་སྟེ་བྱ་སྣ་ཚོགས་ཀྱིས་ཟ་བར་འགྱུར། བོད་དུ་ཕྱིན་ནས་ཐེག་ཆེན་དར་བར་བྱས། ཉིན་རེ་ལ་སཱ་ཚ་བདུན་རེ་བཏབ་ན་ལས་འབྱང་གསུངས། དེ་སྐད་བླ་མ་ག་ག་པཱ་ལ་ལ་ཞུས་པས་ཁྱོད་ཀྱིས་ཕན་སེམས་ཀྱིས་བྱས་པས་ཉེས་པ་ཆུང་སྟེ་འོན་ཀྱང་འབྲས་ཆན་བྲེ་གང་སྦྱིན་པར་བཏང་བ་ཞིག་བོད་ན་རྒྱལ་པོ་བྱེད། ཁྱོད་དེའི་མཆོད་གནས་༼ད༩ན༽ལ་འགྲོ་དགོས་པར་འདུག་གསུངས། དེ་ནས་སྲས་ནིརྱ་པཱ་ལས་མ་ག་དྷའི་རྒྱལ་པོ་བྱེད་པའི་ཚེ་དེ་དང་ནུབ་ཕྱོགས་ཀརྞའི་མུ་སྟེགས་ཀྱི་རྒྱལ་པོ་མ་མཐུན་ནས་མུ་སྟེགས་ཀྱི་རྒྱལ་པོས་མ་ག་དྷར་དམག་དྲངས་པས་གྲོང་མ་ཐུབ་པར་བྲྀ་ཀ་མ་ལར་དྲངས་སྟེ་རབ་བྱུང་བཞི་དགེ་བསྙེན་གཅིག་དང་ལྔ་བསད། ཡོ་བྱད་མང་པོ་ཁྱེར་བའི་ཚེ་ཇོ་བོ་ཐུགས་འཁྲུག་པ་མེད་པར་བྱམས་སྙིང་རྗེའི་ཏིང་ངེ་འཛིན་ལ་བཞུགས་པས་དེའི་མཐུས་ཕྱིས་དམག་ལོག་སྟེ་མུ་སྟེགས་ཀྱི་དམག་ཐམས་ཅད་གསོད་དུ་ཆ་བའི་ཚེ་སྲོག་བསྐྱབས་ནས་བཏང་བས་ཀརྞའི་རྒྱལ་པོ་དད་དེ་ནུབ་ཕྱོགས་སུ་སྤྱན་དྲངས་ནས་བསྙེན་བཀུར་ཆེན་པོ་བྱས། ཇོ་བོས་ཀྱང་ལམ་བར་ན་ཆུ་བོ་ཆེན་པོ་ཡོད་པ་ལ་ལུས་སྲོག་ལ་མ་གཟིགས་པར་ཡང་ཡང་བརྒལ་སྟེ་ཡོ་བྱད་ཐམས་ཅད་བསྡུམས་ཀྱི་ཕྱིར་བཏང་ནས་རྒྱལ་པོ་གཉིས་བསྡུམས་ནས་འཛའ་བོར་མཛད།

དེའི་ཚེ་བོད་ཀྱི་རྒྱལ་བརྒྱུད་ལྷ་བླ་མ་ཡེ་ཤེས་འོད་ཀྱིས་ཇོ་བོའི་སྙན་པ་གསན་ནས་ལོ་ཙཱ་བ་རྒྱ་བརྩོན་འགྲུས་སེང་གེ་འཁོར་བརྒྱ་ཙམ་དང་བཅས་པ་ལ་གསེར་ལིང་བ་གཅིག་ལ་ཤིང་སྲང་བཅུ་དྲུག་ཡོད་པ་ཅིག་གིས་སྣ་དྲངས་མང་དུ་བསྐུར་སྟེ་ཇོ་བོ་སྤྱན་འདྲེན་དུ་བཏང་བས་ཇོ་བོའི་ཞལ་ནས་བོད་དུ་འགྲོ་བ་ལ་རྒྱུ་གཉིས་ཡིན། ཡང་ན་གསེར་འདོད་ནས་འགྲོ་བ་ཡིན་སྟེ་ང་ལ་གསེར་གྱི་དགོས་པ་མེད། ཡང་ན་བདག་པས་གཞན་གཅེས་ཀྱི་བྱང་ཆུབ་ཀྱི་སེམས་ཀྱིས་འགྲོ་བ་ཡིན་སྟེ་དེ་ཡང་ང་ལ་མེད། ད་མི་འགྲོ་གསུངས་ནས་གསེར་ཚུར་གཏད། ལོ་ཙཱ་བའི་འཁོར་ཕལ་ཆེར་ཡང་ཤི། གསེར་སིལ་མ་རྣམས་ཀྱང་བརླག་པས་ལོ་ཙཱ་བ་ཚུར་ལོག་སྟེ་གསེར་ལིང་བ་རྒྱལ་པོ་ལ་གཏད། རྒྱ་བརྩོན་སེང་ཇོ་བོ་ལ་ཆོས་ཉན་དུ་ལོག་པའི་ཕྱི་ལ་ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བ་ཞེས་བྱ་བ་ཡུལ་གུང་ཐང་གདུང་ནག་ཚོ་ཆུང་ངུ་ནས་རབ་ཏུ་བྱུང་སྟེ་ཤིན་དུ་བཙུན་པའི་འདུལ་བ་འཛིན་པ་དེ་ཡང་མངོན་པ་ཉན་ཅིང་འབྲེངས། ལྷ་བླ་མ་ཡེ་ཤེས་འོད་༼ད༩བ༽ཀྱིས་གསེར་སྒྲུབ་ཏུ་མཐའ་ཁོབ་ཅིག་དུ་བྱོན་པས་གར་ལོག་གི་རྒྱལ་པོས་ཤེས་སྟེ་བཙོན་དུ་བཟུང་། ཁྱོད་རང་གི་རྒྱལ་ཁམས་མུ་སྟེགས་ལ་འགོད་ན་བྱ་དགའ་ཆེན་པོ་སྟེར། ཐ་ན་ཡང་སྐྱབས་འགྲོ་གཏོང་ན་བླུད་མ་མི་འདོད། གཞན་དུ་གསེར་ལུས་ཚད་དང་མཉམ་པ་མ་བྱུང་ན་མི་གཏོང་ཟེར། དཔོན་པོ་ལྷ་བླ་མ་ཞི་བ་འོད་ཀྱིིས་བོད་ཁམས་གསུམ་གླིང་དགུ་ལ་གསེར་བསྡུས་ནས་སྐུ་ལུས་ཙམ་ཞིག་རྙེད་དེ་བླུ་བར་བརྩམས་པས་ད་དུང་དབུའི་ཚད་མ་ལོངས་ན་མི་གཏོང་ཟེར་ནས་མ་བཏང་། ཁོང་རང་གི་གསུངས་ནས་ང་རྒས་ཤིང་མུ་སྟེགས་ཀྱིས་སྨན་ལོག་དཔྱད་ལོག་མང་པོས་ཤེས་པ་ཡང་མི་གསལ་བས་བླུས་ཀྱང་བསྟན་པའི་དོན་མི་ནུས། གསེར་དེས་ཇོ་བོ་སྤྱན་དྲོངས་ལ་བོད་དུ་བསྟན་པ་དར་བར་གྱིས། ངས་ཁྱེད་ཀྱི་ཆེད་དུ་ལུས་སྲོག་གར་ལོག་གི་རྒྱལ་པོ་ངན་པ་ལ་བྱིན་ཡོད་པས་དེ་ལ་དགོངས་ནས་ཁྱེད་བོད་དུ་བྱོན་སྟེ་བསྟན་པ་དར་བ་ཞིག་མཛད་པར་ཞུ། དེའི་ཚེ་ང་ཡང་ཁྱེད་ཀྱི་དྲུང་དུ་སྐྱེས་ནས་ཐེག་ཆེན་གྱི་ཆོས་སྤྱོད་པར་སྨོན་ལམ་འདེགས་སོ་ཞེས་ཇོ་བོའི་སྙན་དུ་ཐོང་ཞིག་གསུངས་སྟེ་རིང་པོ་མ་ལོན་པར་གར་ལོག་གིས་བཀྲོངས།

ནག་ཚོས་རྒྱ་གར་དུ་ལོ་གཉིས་བཞུགས། མངོན་པ་དང་ལོ་ཙཱ་བ་མཁས་པར་གྱུར་སྟེ་སླར་བོད་དུ་བྱོན་པའི་ཚེ་ལྷ་བཙུན་བྱང་ཆུབ་འོད་ཀྱིས་སྤྱན་སྔར་བོས་སྟེ་བོད་ཡུལ་འདིར་བསྟན་པ་དར་གུད་ཤིན་དུ་ཆེ་བར་བྱུང་། ཨ་ཙ་ར་དམར་པོ་ཅེས་བྱ་བས་གསང་སྔགས་ཐིག་ལེའི་སྐོར་བཤད་ནས་རབ་བྱུང་ཕལ་ཆེར་སེར་ཁྱིམ་ལ་བཀོད། ཕྱི་རོལ་པ་ལགས་སམ་ཤམ་ཐབས་སྔོན་པོ་ཅན་བྱ་བས་སྦྱོར་དགྲོལ་གྱི་ཆོས་བསྟན། སྔགས་པ་རྣམས་ཀྱིས་ཀྱང་གསང་སྔགས་སྒྲ་ཇི་བཞིན་དུ་སྤྱད་ནས་སྡིག་པ་ལ་འགོད་པ་ཅིག་བྱུང་སྟེ་བསྟན་པ་ཤིན་དུ་འགྲིབ། ཡབ་མེས་ཀྱིས་པཎྜི་ཏ་ཆེ་ཆུང་འགའ་གདན་དྲངས་ནས་གདའ་ཡང་བསྟན་པ་ལ་ཕན་པ་ཕར་ཞོག་སླར་གནོད་པ་བྱས་པ་བཞིན་དུ་༼ད༡༠ན༽སོང་བས་ཨ་ཏི་ཤ་སྤྱན་འདྲེན་པ་ལ་ལན་གཉིས་བཏང་ཡང་གསེར་ཆུད་ཟོས། ཕོ་ཉ་མ་ལོག་པ་ལས་མ་བྱུང་། ད་ཁྱེད་ཀྱིས་ཇོ་བོའི་སྙན་དུ་ཁུ་བོའི་གསུང་འཕྲིན་དེ་ཐོང་། འདི་ན་གསེར་སྲང་བདུན་བརྒྱ་ཡོད་སྟེ་འདིས་མི་ནོར་ཐམས་ཅད་རྫོགས་ནས་ཡོད་ཀྱིས་འདི་ལ་མགོན་པོ་བོད་ཏུ་མ་བྱོན་ན་ཁྱེད་དམ་པ་རྣམས་ཀྱི་ཐུགས་རྗེ་ཡང་དེ་འདྲ་བས་བདག་ཅག་རྣམས་ཀྱི་ཅི་བདེ་བར་སྤྱད་པར་བགྱིའོ་ཞེས་མ་བྱོན་ཡང་སྙན་དུ་ལྷོན་པ་གྱིས་གསུངས་ནས་དཔོན་གཡོག་ལྔ་བརྫངས་སྟེ་བྱོན། བྱང་ཕྱོགས་སུ་དགེ་བསྙེན་ཆོས་འཕེལ་ཞེས་བྱ་བ་རྫུ་འཕྲུལ་དང་ལྡན་པ་འབྱུང་། དེས་ངའི་བསྟན་པ་རྒྱས་པར་བྱེད་པར་འགྱུར་ཞེས་ལུང་བསྟན་པ་ལྟར་འབྲོམ་སྟོན་པའི་རྫུ་འཕྲུལ་གྱི་བཀོད་པ་མང་པོས་ལམ་དུ་འཇིགས་པ་བསལ་དབུགས་ཕྱུང་འདི་ལྟར་བྱོས་ཀྱི་གདམས་པ་བསྟན་སྟེ་བྲྀ་ཀ་མ་ལར་བཏོལ། ཇོ་བོ་ལ་གསེར་ལིང་བ་དེའི་མཐའ་སིལ་མས་བསྐོར་བའི་མཎྜལ་ཕུལ་ནས་གསོལ་བ་བཏབ་ཞུ་འཕྲིན་བརྗོད་པས་ལྷ་བླ་མ་ཁུ་དབོན་བྱང་ཆུབ་སེམས་དཔར་འདུག་པས་བྱང་ཆུབ་སེམས་དཔའི་བཀའ་ཡང་བཅག་དུ་མི་རུང་། ངའི་ཕྱིར་ཁོང་གི་ནོར་མང་པོ་ཆུད་ཟོས་པས་ངོ་ཡང་གནོང་བར་ཡོད། བོད་སྙིང་ཡང་རྗེ་སྟེ་ང་ཡང་ན་སོ་རྒས་ལྡེ་མིག་མང་པོ་འཛིན་བྱ་བ་མང་པོའི་འཕྲོ་ཡང་ཡོད་པས་ཐོན་སྟེ་མི་འོང་། འོན་ཀྱང་བོད་ཀྱི་སེམས་ཅན་ལ་ཕན་ཐོགས་སམ་མི་ཐོགས་ངས་བརྟག་པ་བྱ་ཡིས་རེ་ཞིག་ཁྱེད་རང་གི་གསེར་ཟུང་ཞིག་གསུངས་ནས་གཏད། དེའི་ནུབ་སྒྲོལ་མ་ལ་གསོལ་བ་བཏབ་སྟེ་ངས་བོད་ཏུ་ཕྱིན་ན་བསྟན་པ་ལ་ཕན་ཐོགས་སམ། རྒྱལ་པོ་བྱང་ཆུབ་སེམས་དཔའི་དགོངས་པ་རྫོགས་སམ། ལུས་སྲོག་གི་བར་ཆད་དུ་མི་འགྱུར་རམ་ཞེས་དོན་གསུམ་གསོལ་བ་བཏབ་པས་རྨང་ལམ་དུ་བྲྀ་ཀ་མ་ལ་ཤཱི་ལའི་དྲུང་ན་མུ་ཁེན་ཞེས་པ་མུ་སྟེགས་པའི་གྲོང་ཁྱེར་ཞིག་གི་དབུས་ན་ནང་པའི་ལྷ་ཁང་ཆུང་ངུ་ཞིག་ཡོད་པ་དེར་སོང་ལ་རྣལ་༼ད༡༠བ༽འབྱོར་མ་ཞིག་འོང་བ་དེ་ལ་དྲིས་ཅེས་བྱུང་ནས་དེར་བྱོན་སྟེ་མཎྜལ་མཛད་ཅིང་ཡོད་ཙ་ན་ག་ནས་བྱུང་ཆ་མེད་པར་རྣལ་འབྱོར་མ་རལ་པ་ས་ལ་སླེབས་པ་ཅིག་བྱུང་། དེ་ལ་གསོལ་བ་བཏབ་པས་བོད་དུ་བྱོན་ན་ཕན་ཐོགས། ཁྱད་པར་དུ་ཨུ་པ་སི་ཀ་ཅིག་ལ་བསྟེན་ནས་ཕན་ཐོགས། བོད་དུ་མ་བྱོན་ན་ཚེ་ལོ་དགུ་བཅུ་རྩ་གཉིས་ཐུབ། བྱོན་ན་བདུན་བཅུ་རྩ་གཉིས་ལས་མི་ཐུབ་གསུང་བས་སེམས་ཅན་ལ་ཕན་ན་ཚེ་རིང་ཐུང་ལ་མི་ལྟ་སྙམ་པ་འཁྲུངས།

ཡང་རྡོ་རྗེ་གདན་དུ་གསོལ་བ་གདབ་དགོས་བསམས་ནས་བཞུད་ཀར་ཛྙ་ན་ཤྲཱི་ལ་ཞུས་པས་ཁྱོད་ཀྱི་དྲི་བ་དེ་རླབས་ཆེ་བ་ཞིག་འདུག་པས་རྡོ་རྗེ་གདན་གྱི་ལྷ་རིས་པའི་གསེབ་ན་རྡོ་རྗེ་སྒྲོལ་མའི་རྣལ་འབྱོར་མ་རྒན་མོ་རལ་པ་སེར་ཤར་རེ་བ་ཞིག་ཡོད། དེ་ལ་འདི་ཕུལ་ལ་དྲིས་ཅེས་མགྲོན་བུ་སྙིམ་པ་གང་བསྐུར། དེའི་ལམ་དུ་བུད་མེད་མིའི་ལུས་ལས་འདས་ལྷའི་ལུས་སུ་མ་སླེབས་པ་ཅིག་ལ་ཡིད་ཀྱིས་ཕྱག་དང་དྲི་བ་མཛད་པས་ཁྱོད་ངེས་པར་ལུས་སྲོག་ལ་མ་བལྟས་པར་སོང་ཞིག་འགྲོ་བ་མང་པོ་ལ་ཕན་པར་འགྱུར་རོ་གསུངས་སྟེ་སྒྲོལ་མ་ཡིན་སྐད། རྡོ་རྗེ་གདན་དུ་བྱོན་པ་དང་རྒན་མོ་རལ་པ་སེར་བ་ཞིག་ན་རེ་ཇོ་བོ་ཛྙཱ་ན་ཤྲཱིས་བསྐུར་བའི་མགྲོན་བུ་ཚུར་ཐོང་གསུངས་སྟེ་ཕུལ་ནས་ཡིད་ཀྱིས་དྲིས་པས་ཨུ་པ་སི་ཀ་ལ་བསྟེན་ནས་ཕན་པར་འགྱུར། དེས་ཁྱོད་ཀྱི་ཆོས་ཀྱི་སྒྲིབ་པ་ཟད་ནས་ཕྱི་མ་ལ་ཕྱག་རྒྱ་ཆེན་པོའི་དངོས་གྲུབ་འཐོབ་ཀྱི་གསུངས། དེ་རང་བཞིན་གྱི་རྣལ་འབྱོར་མ་ཡིན་སྐད། དེ་ནས་ཚུར་བྱོན་སྟེ་བོད་ལ་ཕན་ཐོགས་པར་ལུང་བསྟན་པས་འགྲོ་བར་ནི་བྱ་ན་བྱ་བ་སར་པ་མི་བརྩམ་པར་ཆོས་འཕྲོ་བཏུལ་བ་དང་གཙུག་ལག་ཁང་གི་གཉེར་གཏད་པ་སོགས་རྙིང་པ་འཕྲོ་ཅན་རྣམས་ཟིན་པ་ལ་བརྩོན་འགྲུས་བསྐྱེད་ཀྱང་ཟླ་བ་བཅོ་བརྒྱད་དགོས་པར་འདུག་པས་དེའི་བར་ལོ་ཙཱ་བས་སྡོད་ནུས་སམ་གསུངས། ཇི་ཙམ་འགོར་ཡང་སྡོད་པར་ཞུས་པས་འོ་ན་སྤྱན་འདྲེན་པ་སོངས་ལས་གནས་བརྟན་རཏྣ་ཨཱ་ཀ་ར་ལ་གནས་ཀྱི་སློབ་དཔོན་ལ་ཞུས་སློབ་གཉེར་གྱིས་གསུངས་སྟེ་ནག་ཚོས་༼ད༡༡ན༽སློབ་གཉེར་གདམས་ངག་ཐམས་ཅད་རྒྱ་གར་ཉིད་དུ་རྫོགས་པར་བྱས།

དེའི་ཚེ་རྗེ་ན་རོ་པ་ཆེན་པོ་དེ་བྲྀ་ཀ་མ་ལར་བྱོན་རབ་ཏུ་བྱུང་བ་ཐམས་ཅད་ཀྱིས་བསུ་བ་མཛད། ཇོ་བོ་དང་ཛྙཱ་ན་ཤྲཱི་མི་ཏྲ་གཉིས་ཀྱིས་ཕྱག་གཡས་གཡོན་ནས་བརྟེན་སྟེ་མདོ་ལི་ལ་སྤྱན་དྲངས། སེང་གེའི་ཁྲི་ལ་བཞུགས་པའི་ཚེ་ཁོ་བོ་ཡུན་རིང་དུ་མི་སྡོད་པས་ད་ཕྱིན་སངས་རྒྱས་ཀྱི་བསྟན་པའི་བདག་པོ་ནི་ཇོ་བོ་དཱི་པཾ་ཀཱ་ར་ཁྱོད་ཡིན་ནོ་ཞེས་བསྟན་པ་གཏད་ནས་ལྷོ་ཕྱོགས་སུ་བྱོན་སྟེ་ཞག་ཉི་ཤུ་ཙམ་ན་མྱ་ངན་ལས་འདས་སྟེ་གདུང་ཞིག་སྤྱན་དྲངས་པ་མཆོད་སྡོང་ན་བཞུགས། དགྱེས་པ་རྡོ་རྗེའི་རྣལ་འབྱོར་པ་དུ་ཧ་ར་ནག་པོས་ཇོ་བོ་ལས་དཔྱད་འཕྲུལ་གྱི་མེ་ལོང་ཞེས་བྱ་བ་གནང་སྟེ་ཁྱོད་བོད་དུ་འགྲོ་བར་འདུག་ཁྱོད་ལ་གདན་ས་བྱང་བསྐྱབས་པ་ལྷོ་གཞོལ་བ་ཤིང་རྩི་ནགས་ཚལ་ཅན་ཞིག་འོང་། བོད་ནས་ཚུར་མི་ལྡོག་པར་འདུག་བུ་སློབ་མང་པོ་འོང་། དེ་རྣམས་ཀྱིས་སྡེ་དགོན་མང་པོ་གཞེང་བར་འགྱུར། དེའི་ཚེ་འདི་དགོས་པ་ཡིན། ཁྱོད་ཀྱི་བུ་སློབ་རྣམས་ཀྱང་བུ་ཚ་བོ་ཡང་ཚ་གསུམ་ཙམ་ལ་ལེགས་པར་འོང་། དེ་ནས་ནི་འཆོལ་གྱིས་འགྲོ་ཉེན་ཡོད་གསུངས། ལྷོ་ཕྱོགས་མཐར་སྐྱེས་ཀྱི་གྲོང་ན་མུ་སྟེགས་པ་རྒན་པོ་ལོ་བཞི་བརྒྱ་དང་ལྔ་བརྒྱ་ལོན་པ་མང་པོ་ནག་ཚོས་མཐོང་ནས་ཇོ་བོ་ལ་ཞུས་པས། དེས་དོན་མེད་རླུང་འཛིན་པ་ཡིན། ཕྱི་བ་དང་གྲུམ་པས་ཀྱང་ཤེས་གསུངས། ཇོ་བོའི་ཕྱིར་ནག་ཚོས་ཆུ་འགྲམ་ཞིག་དུ་ཕྱིན་པས་བྲམ་ཟེ་རྒན་པོ་ཅིག་གིས་རྒྱལ་བུའི་རོ་ཞིག་ཁུར་ནས་བྱུང་སྟེ་རོ་དེ་ཆུས་བཀྲུས། ཅུང་ཟད་ན་རོ་དེ་ལངས་བྲམ་ཟེ་དེ་ཤི་ནས་བྲམ་ཟེའི་རོ་ཆུར་བསྐུར་སྟེ་སོང་། ཇོ་བོའི་ཞལ་ནས་གསང་སྔགས་ལ་ཡོན་ཏན་འདི་འདྲ་ཡོད་གསུངས། ཡང་སློབ་མ་དགེ་སློང་ཞིག་བྱུང་ནས་ཁོ་བོ་སྤྱོད་པ་དགྱིད་པར་ཞུ་ཟེར་བ་ལ་ཇོ་བོས་ད་དུང་སྔས་པ་སྲིད་གསུངས་པས་མི་མོས་པ་མི་མཛད་པར་ཞུ་ཟེར་ནས་ཆོས་གོས་དེ་བཞག་༼ད༡༡བ༽སྤྱང་ཀི་ཅིག་དུ་བྱས་སྟེ་མི་རོ་ཞིག་ཁྱེར་ནས་ཟོས། ཡང་དགེ་སློང་དུ་ཁྲོད་བྱུང་བས་ཇོ་བོས་འོ་ན་དགྱིད་པར་ཞུ་གསུངས། དེ་ནས་གཞན་རྣམས་མིག་བྲིད་པའི་ཕྱིར་གནས་ཆེན་པོ་བརྒྱད་ལ་མཆོད་པ་མཛད། རེས་གར་གཤེགས་རེས་གར་གཤེགས་ནས་རྡོ་རྗེ་གདན་དུ་མཆོད་པ་མཛད། རྒྱ་གར་མཐའ་འཁོབ་ཙིནྡྷི་ལི་ཀྲ་མ་བྱ་བར་ཆོས་བློན་ཞིག་གིས་གཙུག་ལག་ཁང་བཞེང་པའི་ས་གནོན་བཅོལ་བ་ལ་སྔར་འགྲོ་མ་ཁོམ་ད་རེས་འགྲོ་བས་ཁྱེད་རྣམས་ཕྱིར་ལོག་ཞིག་གསུངས་ནས་འཁོར་བྱིན་ཟློག་ཡང་གནས་བརྟན་རཏྣ་ཨཱ་ཀ་ར་སོགས་བདག་ཅག་ཀྱང་འགྲོ་བར་ཞུ་གསུངས་ནས་བྱོན་སྟེ་ས་གནོན་མཛད།

ད་ནི་བལ་ཡུལ་རང་བྱུང་གི་མཆོད་རྟེན་ལ་མཆོད་པར་འགྲོ་བས་ཁྱེད་རྣམས་ལོག་ཞིག་གསུངས་པ་དང་གནས་བརྟན་རཏྣ་ཨ་ཀ་ར་ན་རེ་ད་ངས་གོ །ཚེ་དང་ལྡན་པ་ཡང་སློབ་གཉེར་བྱེད་པར་མི་འདུག་བོད་རྒྱལ་པོས་ངེས་ཀྱི་མི་རྐུར་བཏང་བར་འདུག་ཇོ་བོ་ཡང་གཤེགས་པ་ལ་དགྱེས་པར་འདུག་མ་བཏང་ན་གཞན་དོན་གྱི་བར་ཆད་དུ་འགྲོ་ཚེ་དང་ལྡན་པ་ཡང་ང་རང་གི་སློབ་མ་ཡིན་པས་མི་དགའ་བ་བྱར་མི་རུང་ལོ་གསུམ་ཁྱེད་ལ་གཡར་དུ་བཏང་། དེ་ནས་ཚུར་སྤྱན་དྲོངས། ཁྱོད་ཀྱིས་ཀྱང་བལ་ཡུལ་ཚུན་མ་བསྐྱལ་ན་དམ་ཚིག་ཉམས་སོ། །ཇོ་བོ་མི་བཞུགས་ན་རྒྱ་གར་ན་བསྟན་པ་ནུབ་པ་འདྲ་བ་ཡིན་ནོ་གསུངས། ཇོ་བོས་ཀྱང་གསེར་དེ་རྣམས་ཆ་བཞིར་བགོས་ནས་ལྷ་ཁང་དང་དགེ་འདུན་ལ་ཕུལ་སྟེ་བོད་དུ་བྱོན། ལམ་དུ་མུ་སྟེགས་ཀྱིས་བཀྲོང་བའི་གཤེད་མ་བཏང་བ་དང་རི་བྲགས་པའི་ཆོམ་རྐུན་བྱུང་བ་རྣམས་རེངས་པར་མཛད་དེ་སླར་སྙིང་རྗེས་བཀྲོལ། རྒྱ་བརྩོན་སེང་གིས་སྔར་མུ་སྟེགས་པ་ཅིག་ལ་རྫུ་འཕྲུལ་མིག་མཐོང་གི་ས་ལ་འཕུར་ནས་འགྲོ་བ་ཞིག་ཞུས། དེའི་རྔན་པ་གསེར་ཞོ་དོ་འདོད་པ་ལ་མེད་ནས་གསེར་གྱི་བསྡུད་པ་ཅིག་བྱིན་པས་སྲེགས་ལ་བླང་ཟེར་སྟེ་མ་འདོད་པར་དེ་དང་འགྲས། དེས་མཐུ་བྱས་ནས་བལ་པོར་གྲོངས། ཁོང་གིས་དཔེ་ཁ་༼ད༡༢ན༽ཅིག་བལ་པོར་བཅོལ་བ་མ་ལོན་ནས་དེའི་གསེབ་ཏུ་རྩ་ལྟུང་རྒྱ་ཆེར་འགྲེལ་ཇོ་བོ་དང་རྒྱས་བྲྀ་ཀ་མ་ལར་བསྒྱུར་བ་དེ་ཡང་ལུས། རྒྱ་གྲོངས་པ་ལ་ཇོ་བོས་ཐུགས་ཁྲལ་ལྟར་མཛད་པ་ནག་ཚོས་ཐུགས་ཁྲལ་བསངས་པས་ངེད་རྒྱ་གར་ན་པཎྜི་ཏའི་མྱ་ངན་རྣལ་འབྱོར་པས་བསང་། རྣལ་འབྱོར་པའི་ཆོས་ཀྱི་རྒྱབ་རྟེན་པཎྜི་ཏས་བྱེད་པ་ཡིན། དམའ་མོའི་མྱ་ངན་མཆོག་གིས་སེལ་དགོས་པ་ལ་མཐོ་ཤོས་ཀྱི་མྱ་ངན་དམའ་ཤོས་ཀྱིས་སེལ་བ་མིན་གསུངས་ནས་བཀྱོན།

དེའི་ཚེ་མ་ག་དྷའི་རྒྱལ་པོ་ནིརྱ་པཱ་ལ་ལ་འཕྲིན་ཡིག་མཛད་དེ་ནག་ཚོས་བསྒྱུར། བལ་པོར་སྡྱཱ་བི་ཧ་ར་བྱ་བའི་གཙུག་ལག་ཁང་བཞེངས་སྟེ་རྒྱ་བོད་ཀྱི་དགེ་འདུན་ལ་སཱ་ཏྲ་བཙུགས། མང་ཡུལ་གུང་ཐང་དུ་ལོ་གཅིག་བཞུགས། དེ་ནས་པུ་རངས་སུ་གཤེགས་སྟེ་ལྷ་བཙུན་བྱང་ཆུབ་འོད་ཀྱིས་བསུ་བའི་བཀོད་པ་ཆེན་པོས་སྤྱན་དྲངས། རག་དུང་ཡང་སྔར་མེད་པ་ལ་ཇོ་བོ་སྤྱན་འདྲེན་པའི་ཕྱིར་བཅོས་སྟེ་ལོ་པཎ་སྤྱན་འདྲེན་གྱི་དུང་དུ་གྲགས། ལྷ་བཙུན་པས་བསྙུན་རྨེད་པ་དང་བོད་སྤྱིའི་སྤྱོད་པ་ལ་བཟོད་གསོལ་དང་ནག་ཚོ་ལ་གཏང་རག་གི་ཚིགས་བཅད་ཀྱང་གསོལ་སྟེ།

ཨེ་མ་ཧོ། དགེ་སློང་བྱང་ཆུབ་འོད་བདག་གིས། །རྟག་དུ་བསམས་པའི་བླ་མ་སྤྱན་འདྲོངས་པས། །བོད་ཀྱི་ཡུལ་དུ་སྐྱེས་བུ་ཆེན་པོ་འདིའི། །གཞུང་ལུགས་ཤིན་དུ་དར་ཞིང་རྒྱས་པར་ཤོག །ཞེས་སྨོན་ལམ་མཛད། བོད་ལ་ཆོས་ཟབ་ཟབ་མཚར་མཚར་བས་ཀྱང་ལས་རྒྱུ་འབྲས་ཀྱི་ཆོས་ཀྱིས་སྐྱོང་བར་ཞུ་ཞུས་པས་ཤིན་དུ་མཉེས་ནས་ཆོས་ཤིན་དུ་ཟབ་པ་ལས་རྒྱུ་འབྲས་ཁོ་ན་ཡིན། རྒྱུ་འབྲས་ལ་ཡིད་འཆེས་ཐོབ་ན་དེ་ལས་ལྷག་པ་མེད། གཤིན་རྗེའི་གཤེད་ཀྱི་རྣལ་འབྱོར་པ་ཡི་དམ་གྱི་ཞལ་མཐོང་བས་ང་འདི་ཙམ་ལ་བལྟོས་སྟེ་མི་འོང་སྙམ་ནས་དགེ་འདུན་གྱི་ཡོ་བྱད་ཐུགས་ཐུབ་ཏུ་སྤྱད་པས་ཡི་དྭགས་གཤིན་རྗེའི་གཤེད་ཀྱི་གཟུགས་ཅན་དུ་སྐྱེས་པ་དང་། བྲྀ་ཀ་མ་ལའི་ལག་བདེ་བས་དེ་རིང་གི་༼ད༡༢བ༽བསྙེན་བཀུར་ནང་པར་བསྒྱུར་བས་དེའི་ནུབ་མོ་ཡི་དྭགས་ཀྱི་སྣང་བ་ཤར་བ་དང་། གནས་བརྟན་ཞིག་གིས་དགེ་འདུན་ལ་དབང་ཆེན་བྱས་ཤིང་འབྲས་བྲེ་ཕྱེད་ཐུགས་ཐུབ་ཏུ་སྤྱད་པས་ཡི་དྭགས་དབང་ཆུང་ངུར་སྐྱེས་པ་སོགས་མང་དུ་གསུངས་ནས་རྒྱུ་འབྲས་ཀྱི་ཆོས་ཀྱིས་བསྐྱེད་བར་ཞལ་གྱིས་བཞེས་སྟེ་དེ་ཕྱིན་པཎྜིཏ་ལས་འབྲས་པར་མཚན་ཐོགས་སྟེ་མཚན་དེས་ཀྱང་བསྟན་པ་ལ་ཕན་པར་བྱུང་།

མཁས་པ་མང་པོས་ཇོ་བོ་ལ་ལྟ་བ་གང་བཞེད་ཞུས་པས་ཁྱེད་རང་གང་འདོད་གསུངས་སྟེ་དབུ་སེམས་སོགས་གཏམ་རྙིང་ལྟར་འདི་འདོད་ཞུས་པ་ན། ཁོ་བོ་ཡང་དེ་ལྟར་འདོད་དེ་ལ་ལུང་རིགས་འདི་ལྟ་བུ་བདོག་གསུངས། མངའ་རིས་པ་བློ་གསལ་ཞེས་བྱ་བ་བློ་གྲོས་ཟླ་མེད་པ་ཅིག་གིས་གོ་ནས་ཉིད་ཀྱི་བཞེད་པ་མི་གསུང་བར་ཀུན་ལ་མཐུན་འགྱུར་གནང་བ་ཇི་ལྟར་ལགས་ཞུས་པས། ང་ཡང་སངས་རྒྱས་ཀྱི་རྗེས་སུ་སློབ་པ་ཡིན་པས་གདུལ་བྱའི་བསམ་པ་དང་མཐུན་པར་ལན་བཏབ་པ་ཡིན་གསུངས། གཞན་ཞིག་གིས་འོ་ན་ཉིད་ཇི་ལྟར་བཞེད་ཞུས་པས། ང་ལ་འདོད་པ་མེད་གསུངས། དོན་དམ་དུ་བཞེད་པ་མི་མངའ་ཡང་ཀུན་རྫོབ་ཏུ་ཇི་ལྟར་བཞེད་ཞུས་པས། རབ་རིབ་ཅན་གྱིས་སྐྲ་ཤད་མཐོང་བ་ལྟར་འདི་ཐམས་ཅད་དེ་ལྟར་གནས་པ་ཡིན་གསུངས། སྣང་བ་སེལ་ལམ་མི་སེལ་ཞུས་པས་འབྲས་ཆན་ལ་རབ་རིབ་དག་པ་ལྟ་བུ་ཡིན་གྱི་ཁྱེད་རང་དཔྱོད་དང་གསུངས། རིག་ཤེས་ཚད་མའི་ངོར་ཆོས་ཅན་སྣང་ངམ་མི་སྣང་ཞུས་པས་མི་སྣང་སྟེ་མེད་ནས་མི་སྣང་བ་དང་ཡུལ་མ་ཡིན་ནས་མི་སྣང་བ་གཉིས་ལས་འདིར་མེད་ནས་མི་སྣང་བ་ཡིན་གསུངས། སངས་རྒྱས་ཀྱི་ས་ན་ཡེ་ཤེས་མངའ་འམ་མི་མངའ་ཞུས་པས་ཆ་མེད་འཚང་རྒྱ་མ་མྱོང་གསུངས། ཡང་སྒྱུ་མའི་མཁན་པོས་བློན་པོ་བསླུས་པ་འདྲ་བ་ཞིག་ཡིན་གྱིས་ཁྱེད་རང་དཔྱོད་དང་གསུངས། ཡེ་ཤེས་མི་མངའ་བར་བཞེད་པར་གོ་ནས་ཐམས་ཅད་བརྒྱལ་བོག་པ་བཞིན་དུ་གྱུར་པ་དང་ཁྱེད་བོད་ལ་ངའི་དབུ་མའི་ལྟ་བ་ལས་སེམས་ཙམ་བསྟན་ཀྱང་མི་བཟོད་གསུངས། ཁྱེད་སྒྱུ་མའི་དཔེ་ཇི་ལྟར་༼ད༡༣ན༽འདོད་གསུང་བ་ལ་བོད་སྟོན་རྣམས་ཀྱི་རྡེའུ་ཤིང་བུ་ལ་སྔགས་ཀྱིས་བཏབ་པས་རྟ་གླང་དུ་སྣང་བ་ལྟར་འདོད་ཞུས་པས་ཞལ་ནག་ཐིང་མཛད་དེ་སྟོང་གཞི་འདོད་པ་སེམས་ཙམ་པའི་ལུགས། ན་མཁའ་ལ་སྔགས་ཀྱིས་བཏབ་པས་རྟ་གླང་དུ་སྣང་བ་ལྟ་བུ་ཡིན་གྱི་སྣ་ཚོགས་སུ་སྣང་བ་ཙམ་ལས་འཁྲུལ་གཞི་ཀུན་རྫོབ་ཏུ་ཡང་མེད་གསུངས། རབ་རིབ་ཀྱི་དཔེ་ཅི་ལགས་ཞུས་པས་རྒན་མོ་ཞིག་མིག་རབ་རིབ་ཀྱིས་ཁེབས་པས་འབྲས་ཆན་ལ་སྐྲ་ཤད་མཐོང་སྟེ་ཁོང་པར་སྲན་ཞུགས། ཕྱིས་བུས་སྨན་པ་བཀུག་སྟེ་སྨན་གྱིས་རབ་རིབ་བསལ་བས་ཟས་ལ་སྐྲ་ཤད་མེད་པར་གོ་ནས་ཁོང་པའི་སྲན་རང་བཞིན་གྱིས་ཞི་བ་ལྟ་བུ་ཡིན་གསུངས་པས་བོད་ཐམས་ཅད་སྤོབས་པ་ཅིག་སྟེ་ཆོས་འདི་ལ་རྒྱ་གར་ཁ་སྤུ་ཅན་རང་དགོས་པ་འདུག་ཟེར་སྐད།

དེའི་དུས་ལོ་ཙཱ་བ་ཆེན་པོ་རིན་ཆེན་བཟང་པོ་བོད་ན་ཟླ་མེད་པར་གྲགས་པས་པཎྜིཏ་ལ་ཆོས་ཞུ་རྒྱུ་མེད། གསང་སྔགས་ལ་ང་རང་མཁས། འོན་ཡང་སྣེ་ལེན་བྱ་དགོས་སྙམ་ནས་སྤྱན་དྲངས། སྟན་མཉམ་པར་བཤམས། ཇོ་བོས་ཐོ་ལིང་གི་ལྷ་ཁང་ན་རྒྱུད་སྡེ་བཞིའི་ལྷ་ཚོགས་དཔག་མེད་བྲིས་འབུར་དུ་བཞུགས་པ་ལ་ལྷ་རེ་ལ་བསྟོད་པ་ཚིགས་སུ་བཅད་པ་རེ་མཛད་ཅིང་དབུ་དུད་པ་རེ་མཛད། དེ་ཐམས་ཅད་ལོ་ཙཱ་བ་ཆེན་པོས་ཀྱང་ཐུགས་ལ་ཟིན་སྟེ་གསང་སྔགས་ཀྱི་བདག་པོར་དགོངས་སྟེ་རང་གི་སྟན་ཅུང་ཟད་ཕྲི། ཇོ་བོས་ལོ་ཙཱ་བ་ལ་ཆོས་འདི་དང་འདི་མཁྱེན་ནམ་ཞེས་དྲིས་པ་ཐམས་ཅད་ལ་ཡང་འཚལ་ལགས་སོ་ཞེས་པ་ཁོ་ན་བྱུང་བས་ཇོ་བོ་མཉེས་སྟེ་ཁྱེད་ལྟ་བུ་བོད་ན་ཡོད་ན་ཁོ་བོ་འོང་མི་དགོས་པར་འདུག་པ་ལ་གསུངས། ལོ་ཙཱ་བས་ཇོ་བོ་ལ་ཆོས་ཅི་མཁྱེན་དྲིས་པས་ཁྱེད་ཐུན་མོང་མ་ཡིན་པ་ལ་ཟེར་རམ་གསུངས་པས་ཐུན་མོང་བ་ལ་ཤིན་དུ་མཁས་ཐུན་མོང་མ་ཡིན་པ་ལ་དྲིས་གསུང་བར་གོ་ནས་དྲིས་པས་སྔར་ལོ་ཙཱ་བས་གསན་མ་མྱོང་བའི་ཆོས་དཔག་དུ་མེད་པའི་མིང་ཤར་གྱིས་གསུངས་པས་ཧ་ལས་སྟེ་རང་གི་སྟན་འབྲིད་ཐེབས་གསུམ་༼ད༡༣བ༽བྱས་ནས་མཐར་སྟན་མེད་པ་ཙམ་མཛད། དེ་ནུབ་ལོ་ཙཱ་བས་རྒྱུད་སྡེ་སོ་སོའི་ལྷ་ཁང་དུ་བྱོན་སྟེ་ཐུགས་དམ་སོ་སོར་མཛད་པ་མཁྱེན་ནས་གདམས་ངག་མེད་པ་འདྲ་དགོངས་སྟེ་ཆོས་ཐམས་ཅད་གང་ཟག་གཅིག་གིས་སྟན་ཐོག་གཅིག་དུ་ཇི་ལྟར་སྒྲུབ་གསུངས་པས། སོ་སོ་ནས་ཇི་ལྟར་བཤད་པ་བཞིན་ཉམས་སུ་ལེན་ལགས་མོད་ཞུས་པས་ཁོ་བོ་འོང་དགོས་པར་འདུག་དགོངས་ནས་ཞལ་ནག་ཐིང་གིས་སོང་། ལོ་ཙཱ་བ་དེར་དུལ་ནས་ཉམས་སུ་ལེན་ཚུལ་ཞུས་པས་ཇོ་བོའི་ཞལ་ནས་ཐབས་གཅིག་གི་སྟེང་དུ་ཐབས་མ་ཚང་བ་མེད་པར་སྒྲུབ་དགོས་པ་ཡིན། དེ་ཡང་ཕར་ཕྱིན་ཐེག་པར་སློབ་དཔོན་ཐོགས་མེད་རྗེས་འབྲང་དང་བཅས་པའི་ལུགས་ཀྱི་ཆོས་ཐམས་ཅད་ཐ་སྙད་ཀྱི་དུས་སུ་ཡང་མཚན་ཉིད་གསུམ་གྱིས་གཏན་འབེབས། ཉམས་སུ་ཡང་མཚན་ཉིད་གསུམ་གྱིས་ལེན། འབྲས་བུ་ཡང་མཚན་ཉིད་གསུམ་སྟེ་སྤྲུལ་སྐུ་ཀུན་བཏགས་ལོངས་སྐུ་གཞན་དབང་ཆོས་སྐུ་ཡོངས་གྲུབ་བོ། །འཕགས་པ་ཀླུ་སྒྲུབ་ཡབ་སྲས་ཀྱི་ཐ་སྙད་ཀྱང་བདེན་གཉིས་ཀྱིས་གཏན་ལ་འབེབས། ཉམས་ལེན་ཡང་མཉམ་བཞག་དོན་དམ་སྤྲོས་བྲལ་དང་རྗེས་ཐོབ་ཀུན་རྫོབ་སྒྱུ་མ་ལྟ་བུ་སྟེ་བདེན་གཉིས་ལ་བྱེད། འབྲས་བུ་ཡང་ཆོས་སྐུ་དོན་དམ་དང་གཟུགས་སྐུ་ཀུན་རྫོབ་སྟེ་བདེན་གཉིས་མངོན་དུ་བྱེད། གསང་སྔགས་སུ་ཐ་སྙད་ཀྱང་རྒྱུད་གསུམ་གྱིས་གཏན་ལ་འབེབས། ལམ་དུས་ཀྱང་སྟོང་ཉིད་སྙིང་རྗེ་དབྱེར་མེད་དུ་གཟོད་ནས་གནས་པ་རྒྱུ་རྒྱུད་སྐྱེད་རྫོགས་སྒོམ་པ་ཐབས་རྒྱུད། སྟན་ཐོག་གཅིག་དུ་ལམ་འབྲས་བུ་དང་བཅས་པ་ཚང་བར་སྒོམ་པ་འབྲས་རྒྱུད་དེ་རྒྱུད་གསུམ་གིས་ཉམས་སུ་ལེན། འབྲས་བུ་ཡང་རྒྱུད་གསུམ་སྟེ་ཆོས་སྐུ་རྒྱུ་རྒྱུད་ལོངས་སྐུ་འབྲས་བུའི་རྒྱུད་སྤྲུལ་སྐུ་ཐབས་རྒྱུད་དེ། དེ་རྣམས་ཆོས་རེ་རེའི་སྟེང་དུ་ཐམས་ཅད་ཚང་བར་བསྒོམས་སྟེ་སྐྱེད་རིམ་གཅིག་པོའི་སྟེང་དུ་ཡང་ཐམས་ཅད་ཚང་བར་སྒོམ་༼ད༡༤ན༽གསུངས།

དེ་ནས་བདེ་མཆོག་གི་རིམ་པ་ཕག་མོའི་བྱིན་རླབས་ཞུས་པས་ཉམས་རྟོགས་ཁྱད་པར་ཅན་འཁྲུངས། དངོས་པོ་ཅི་ཡོད་ཕུལ་སྟེ་དེ་གཉིས་ཐུགས་དམ་དུ་མཛད། སྒྲུབ་པའི་མན་ངག་གསན་ནས་ཉེ་རྒྱུའི་སྒྲུབ་པ་མཛད་ཏོ། །ལྷ་བཙུན་པས་གསེར་གུག་སྲང་སུམ་བརྒྱ་ཕུལ་སྟེ་བོད་ན་ཐེག་ཆེན་གྱི་ལྟ་སྤྱོད་ལ་བཤེས་གཉེན་གྱིས་མ་ཟིན་པར་རང་རང་གི་རྟོག་གེས་དཔྱད་ནས་མི་མཐུན་པ་འདི་ལྟར་མཆིས་པ་རྣམས་བསལ་ནས་ཐེག་ཆེན་གྱི་བསྟན་བཅོས་ཇོ་བོ་ཉིད་ཇི་ལྟར་སྐུ་ཉམས་སུ་བཞེས་པ་ཅིག་བརྩམ་པར་ཞུ། འདུས་པ་ཡེ་ཤེས་ཞབས་ལུགས་ལ་བསྟེན་པའི་སྤྱན་རས་གཟིགས་ཀྱི་སྒྲུབ་ཐབས་ཅིག་ཞུ་ཞེས་གསོལ་བ་བཏབ་པས་བྱང་ཆུབ་ལམ་སྒྲོན་དང་གསང་འདུས་འཇིག་རྟེན་དབང་ཕྱུག་གི་སྒྲུབ་ཐབས་གནང་། དེར་ལོ་ཙཱ་བ་ཡང་ཇོ་བོ་རྒྱ་གར་དུ་སྤྱན་འདྲེན་པར་འདོད། ཇོ་བོ་ཡང་ཨུ་པ་སི་ཀ་མེད་རྣལ་འབྱོར་མས་བསླུས་སམ་ཞེས་སྐབས་སུ་གསུངས།

དེ་ཡང་འཕགས་པ་སྤྱན་རས་གཟིགས་དགེ་བསྙེན་དྷརྨ་ཏཱ་ལ་ཞེས་གནས་བརྟན་བཅུ་དྲུག་གི་རུང་བ་མཛད་པ་པོར་བཞུགས་པ་དེ་ཉིད་བོད་ཡུལ་དུ་མིར་སྐྱེ་བ་བཞེས་པ་འབྲོམ་སྟོན་པ་རྒྱལ་བའི་འབྱུང་གནས་ནི་དབུ་རུ་བྱང་ཕྱོགས་གནམ་བྱེ་མ་ལུང་གི་རྩཱ་སྒྱེ་མོར་ཡབ་སྟག་གསུམ་ཁུ་བཞེར་དང་ཡུམ་ཁུ་རྦོ་ཟ་ལྷ་གཅིག་གི་སྲས་སུ་ཤིང་འབྲུག་ལ་འཁྲུངས་མཚན་ཆོས་འཕེལ། ཞང་སྣ་ནམ་རྡོ་རྗེ་དབང་ཕྱུག་ལ་དགེ་བསྙེན་གྱི་སྡོམ་པ་བླངས། དགུང་ལོ་བཅུ་བདུན་ལ་ཁམས་སུ་བྱོན་སྟེ་གྲུམ་གྱི་མཁན་བུ་སེ་བཙུན་བྱང་ཆུབ་གཞོན་ནུ་བསྟེན། མངོན་པ་དང་སྔགས་རྙིང་མ་སོགས་མང་དུ་བསླབས། ཁོང་གི་རྟ་རྫི་མེལ་འཚེ་ཡོས་འཐག་ཐལ་འཕྱག་ཐམས་ཅད་མཛད། གྲ་པ་རྣམས་སྒྲོས་གླེང་བྱས་པས་སྟོན་པ་ཐུབ་པ་མ་བྱུང་ནས་ཆོས་མཁས་སུ་གྲགས་སྟེ་རྟ་རྫི་དང་ཡོས་འཐག་ལས་བཏོན་ནས་ལོ་བཞི་བཞུགས། ཁུ་རྔོག་འབྲོག་གསུམ་དུའང་མ་གིར་གྲགས། པཎྜིཏ་སྒྲའི་ཚེར་མ་ལ་སྒྲ་བསླབས། རྙེད་པར་དཀའ་བའི་མི་༼ད༡༤བ༽ལུས་ཐོབ་པར་གྱུར་པའི་དུས་འདིར་ཆོས་རྣལ་མ་ཞིག་བྱ་དགོས་དེ་ལ་འདི་ཙམ་གྱིས་ཆོག་གམ་མི་ཆོག་པཎྜིཏ་མཁས་པ་ཅིག་ལ་འདྲི་དགོས་སྙམ་པ་དང་སེ་བཙུན་གྱིས་ཀྱང་ཕ་དང་ཕྲད་དུ་སོང་གསུངས་ནས་བརྫངས། སོག་ཆུ་ཁར་ཕྲེད་ཁ་ཡེར་ཆུང་དང་མཇལ་བས་དེ་དད་ནས་ར་སྒྲེང་ཕུལ། ཆོས་འཁོར་འཛུགས་པར་ཞུས་པས་ང་ད་རེས་པཎྜི་ཏའི་དྲུང་དུ་འགྲོ་བས་སྡོད་མི་ཁོམ། རྔོག་ལེགས་པའི་ཤེས་རབ་བྱ་བ་ཞིག་མྱུར་དུ་འོང་བས་དེ་ལ་ཞུས་གསུངས། ར་སྒྲེང་གི་དགོན་པ་ཕྱིས་འདེབས་པར་བྱས་ནས་ཡར་བྱོན། དགེ་བསྙེན་གྱི་སློབ་དཔོན་ལ་ཕྱག་མཛད། ལྷ་བཙུན་བོ་དྷི་རཱ་ཛཱ་སོགས་ལ་ཕྱག་མཛད་ཅིང་པཎྜི་ཏ་སྤྱན་འདྲོངས་ན་བསུ་བ་མཛད་པར་ཞུས། ཀ་བ་ཤཱཀྱ་དབང་ཕྱུག་ལ་བཙུན་མོའི་མུར་ཇ་ཕུལ་སྟེ་ངས་འཕྲིན་བྱུང་ན་ཁྱེད་ཀྱིས་བསྐུལ་མ་མཛད་ནས་པཎྜི་ཏ་ལ་སྟོད་ནས་བསུ་བར་ཞུ་བ་ཕུལ། བྱང་ལམ་ལ་བྱོན་པས་ལམ་ངོ་མ་ཤེས་པ་ན་པེ་ཀར་གྱིས་ལམ་བསྟན། ཡང་སྒྲོལ་མའི་སྤྲུལ་པ་ཤ་བ་འཐེང་མོ་ཞིག་གིས་ཀྱང་ལམ་བསྟན། ཇོ་བོ་པུ་རངས་རྒྱ་ཞིང་ན་བཞུགས་པའི་ཚེ་སྒྲོལ་མས་ད་ནི་ཞག་གསུམ་དྲོ་དང་བཞི་ན་བོད་ཀྱི་ཨུ་པ་སི་ཀ་ཆེན་པོ་འབྱོན་པས་དེ་ལ་བྱིན་གྱིས་རློབས་ཅིག་གསུང་། ཇོ་བོས་ཀྱང་བུམ་པ་བཞེངས་ནས་ཞག་གསུམ་གྱི་ཉིན་བར་བྱ་ར་མཛད། དྲོ་ཚུན་མ་བྱོན་པས་རྗེ་བཙུན་མ་རྫུན་གསུང་ཅང་སྲིད་དམ་གསུངས། གྲོང་དུ་ཆོས་སྟོན་ལ་གཤེགས་པའི་ཤུལ་དུ་ཕེབས་པས་ང་བླ་མ་དང་མཇལ་བ་སྐད་ཅིག་སྔ་ཕྱི་ལ་ཁྱད་པར་ཡོད་གསུངས་ནས་བྱོན་སྟེ་སྲང་བར་ཞིག་དུ་མཇལ་བས་གཉིས་ཀས་ངོ་ཅེར་མཁྱེན་སྟེ་གུས་པས་བཏུད། ཇོ་བོས་ཕྱག་འབྲོམ་གྱི་དབུ་ཐོག་དུ་བཞག་ནས་ཤིས་པ་མང་པོ་བརྗོད། དེ་ནས་གཟིམས་ཁང་དུ་བྱོན་སྟེ་བུམ་པ་དབུ་ཐོག་དུ་བཞག་སྟེ་བྱིན་གྱིས་བརླབས། རྒྱ་གར་ན་པཎྜི་ཏ་མཁས་པ་ཇི་ལྟ་བུ་ཡོད། ངའི་སྔར་གྱི་ཆོས་ལམ་དུ་སོང་ངམ། ཉིད་ཀྱི་སྤྱན་སྔར་བསྡད་ན་ཇི་ལྟར་མཆི་ཞུས་པས། ༼ད༡༥ན༽རྒྱ་གར་ན་མཁས་པ་མང་དུ་ཡོད་ཅིང་ད་ལྟའང་ཤར་ཕྱོགས་བྷཾ་ག་ལར་ཉིན་རེ་གྲུབ་ཐོབ་རེ་འབྱོན་ཞིང་ཡོད། ཁྱོད་ཀྱིས་ཆོས་སྔར་བྱས་པ་གཞན་ལམ་དུ་མ་སོང་། བླ་མའི་ཞབས་ཏོག་ལམ་དུ་སོང་། ད་ཁྱོད་ངའི་དྲུང་དུ་སྡོད། སྒྲོལ་མས་ལུང་བསྟན་པ་ཡིན་གྱི་བཀའ་རྒྱུད་འདི་ལ་བྱིན་རླབས་ཡོད་བྱིན་རླབས་ཆེ་ཡི་གསུངས། དེ་ཉིན་གྱི་སྟོན་སྐལ་མར་ཚལ་ཞིག་བྱུང་བ་དེ་ནུབ་མར་མེ་མཚན་ཐུབ་ཅིག་ཕུལ། དེ་ཕྱིན་ར་སྒྲེང་ན་གདུང་ཁང་བཞུགས་པའི་བར་མར་དཀར་གྱི་མར་མེ་རྒྱུན་མ་ཆད་སྐད། དེ་ནུབ་ནས་དབུ་སྔས་སྦྲེལ་ཕལ་ཆེན་སྡེ་པ་ཡོལ་བས་ནུབ་ལྷག་ཉལ་ཐུབ་པར་འདོད་པས་བར་རས་ཡོལ་གྱིས་བཅད་དེ་རིག་པ་བསླབས། ཇོ་བོ་ཞག་གསུམ་ན་རྒྱ་གར་ལ་ཐེགས་རྒྱུ་དེར་འབྲོམ་གྱིས་ཕེབས། བཞུགས་པར་ཞུས་པས། གྲགས་པ་མ་ཡིན་མི་སྤྱོད་བ། །ཞེས་པ་བྱང་སེམས་ཀྱི་ཉེས་བྱས་ཡིན་པས་འགྲོ་གསུངས་སྟེ་གསེར་ལ་གཟིགས་ནས་བཞུད་བྱ་བ་དང་། བོད་ན་མ་རྒྱུད་གསུང་བྱ་བ་དང་བོད་བ་ལང་ལྟ་བུའི་དབུས་ན་ཆོས་ཐམས་ཅད་སྟོང་ཉིད་ཡིན་གསུང་གི་འདུག་ལོ་ཞེས་རྒྱ་གར་དུ་སྒྲོག་པ་རེ་གཉིས་བྱུང་བས་ཕྱིར་ཟློག་པར་བཞེད། ལོ་ཙཱ་བ་ཡང་ཆད་སོའི་དབང་གིས་སྐྱེལ་བར་བཞེད། ལྷ་བཙུན་པས་ཀྱང་ཞུ་མ་ནུས་པའི་ཚེ་འབྲོམ་ཐུགས་ཟབ་ལ་དཀྱེལ་ཆེ་བས་དབུས་ཀྱི་ལྷ་ས་བསམ་ཡས་སོགས་གཙུག་ལག་ཁང་ངོ་མཚར་བ་ན་དགེ་འདུན་བརྒྱ་ཕྲག་མང་པོ་བཞུགས་པ་དེ་ཐམས་ཅད་ཇོ་བོ་ཕེབས་སུ་རེ་བ་རྩེ་གཅིག་པར་མཆིས་པ་སོགས་ཐབས་ཀྱི་ཞུས་པས། ཚངས་སྤྱོད་པ་གྲངས་མང་པོ་དེ་ལྟ་བུ་རྒྱ་གར་ན་ཡང་དཀོན། དེ་ཙམ་གྱི་ཁྲོད་དུ་དགྲ་བཅོམ་པ་བཞུགས་པར་ལུང་བསྟན་པས་བཞུགས་མཆི་གསུངས་ནས་བོད་ཕྱོགས་ལ་ཕྱག་མང་པོ་མཛད། དེ་ཐམས་ཅད་ང་འོང་བར་བཞེད་ན་ངས་དགེ་འདུན་གྱི་ངག་མི་གཅོག་པར་དམ་བཅས་པ་ཡིན་གསུངས་པས་སྤོབས་པ་སྐྱེས་སྟེ་བོད་དུ་འབྱོན་པར་ཞུས་པས་ཞལ་གྱིས་བཞེས་ཀྱང་ལོ་ཙཱ་བས་མ་གསན་པས། དང་པོ་ཚུར་སྤྱན་མ་འདྲོངས་ད་ཕར་སྤྱན་མ་འདྲོངས་ངས་ལོ་ཙཱ་བ་སྦྱངས་གསུང་སྐད། ༼ད༡༥བ༽དེ་ནས་འབྲོམ་གྱིས་དབུས་ཀྱི་མི་ཆེན་རྣམས་ལ། ཤིང་རྟའི་དབྱིབས་འདྲ་འཛམ་གླིང་གི །བྱེ་བྲག་བརྗིད་ལྡན་གངས་རིའི་བྱང་། །ལོ་ཧིན་ཏ་ར་རིན་ཆེན་ཁུངས། །ཁ་བ་ཅན་ཞེས་མིང་གྲགས་ན། །བློ་ཆེན་སྟོབས་ལྡན་མི་སྲུན་པ། །བོད་ཅེས་བྱ་བ་གནས་པའི་ཕྱིར། །མི་རྒྱལ་བྱང་ཆུབ་སེམས་དཔའ་ཆེ། །དཔའ་ཆེན་མང་བའི་འཁོར་བཅས་ཀྱིས། །ཕན་གདགས་སླད་དུ་དམ་ཆོས་བསྒྱུར། །རྒྱུ་བཟང་བཀོད་ལེགས་གཙུག་ལག་ཁང་། །བསམ་ཡས་ལ་སོགས་གནས་མཆོག་ན། །སྔོན་རྒྱལ་འཕྲུལ་རྗེའི་དགོངས་བསྐང་ཕྱིར། །བསྟན་པའི་བདུད་རྩི་རྒྱས་མཛད་ཅིང་། །རྒྱལ་སྲས་འདྲེན་པ་དཀྱེལ་ཆེ་བའི། །མི་ཡི་རྒྱལ་པོ་ཤཱཀྱའི་སྲས། །ལྷ་བཙུན་བོ་དྷི་རཱ་ཛཱ་དང་། །དང་པོར་དགེ་འདུན་ལུགས་འབྱིན་དཔོན། །བཙུན་ཆེན་ཡེ་ཤེས་བློ་གྲོས་དང་། །ཐེག་ཆེན་གདུང་རྒྱུད་སྟོན་མཛད་པའི། །བསྟན་པའི་ཀ་བ་རྣམ་གསུམ་པོ། །དམིགས་བྱེད་བཤེས་གཉེན་རྣམ་གཉིས་དང་། །རྗེས་སློབ་དཔལ་ལྡན་བཅུ་གཉིས་དང་། །ཆོས་འཁོར་ཁྲིམས་བཞིན་སྐྱོང་མཛད་པའི། །རིང་ལུགས་ཆེན་པོ་རྣམ་གཉིས་དང་། །ཆོས་གྲའི་སློབ་དཔོན་ཐུགས་རྒྱལ་ཅན། །ཀ་བ་གར་མི་མཆེད་གཉིས་དང་། །དགེ་བཤེས་ཆེ་རྣམས་དགོངས་སྐོང་བའི། །ཀུན་ཕན་དབང་ཕྱུག་རྒྱལ་མཚན་དང་། །གནས་བརྟན་བན་སྐྱའི་རེ་གནས་ས། །ཤཱཀྱ་གཞོན་རྒྱལ་བའི་སྲས་གཉིས་དང་། །མཁས་བཙུན་ཆེན་པོར་སྙན་གྲགས་པ། །ལེགས་པའི་ཤེས་རབ་ལ་སོགས་པ། །འཕགས་པའི་དགེ་སློང་དགེ་འདུན་ཆེ། །སློབ་དཔོན་ཡོན་བདག་འཁོར་བཅས་ལ། །དགེ་བསྙེན་རྒྱལ་བའི་འབྱུང་གནས་ཀྱིས། །གུས་པ་སྔོན་འགྲོས་མཆིད་གསོལ་པ། །ཞེས་སོགས་ཀྱི་འཕྲིན་ཡིག་མཛད། ཇོ་བོ་ཕར་ཐེགས་པའི་ཕྱགས་ཕྱིར་བྱོན་སྟེ་ཅི་འགོར་མཛད། ལོ་ཙཱ་བས་ཅི་མགྱོགས་མཛད་པས་མང་ཡུལ་གྱི་བར་བྱོན།

དེའི་ཚེ་ས་མན་སྟེ་གསུམ་གྱི་འཁྲུག་༼ད༡༦ན༽པ་ལངས་པས་བལ་པོའི་རྫོང་འགགས་ནས་མ་ཐོན། དེ་བོད་ཀྱི་བསོད་ནམས་སུ་བྱུང་། ཇོ་བོས་བློ་མི་བདེ་མི་དགོས་སྒྲུབ་པར་མ་ནུས་པ་ལ་ཉེས་པ་མེད་གསུངས་པས་ལོ་ཙཱ་བ་ཐུགས་བདེ་སྟེ་སླར་བོད་དུ་སྤྱན་དྲངས་ནས་མང་ཡུལ་དུ་ལྷ་ཁང་དཀར་པོ་བཞེངས། དབུས་སུ་ཆབ་ཤོག་སླེབས་པ་དང་དགེ་བཤེས་ཀ་བས་འཕྲིན་ཡིག་དུ་འཁོད་པའི་མི་ཆེན་རྣམས་རྒྱ་སར་སྒང་དུ་སུམ་པ་ཡེ་ཤེས་བློ་གྲོས་ཀྱི་སར་སྤྱན་དྲངས་གྲོས་མཛད་པས་ཁུ་སྟོན་བརྩོན་འགྲུས་གཡུང་དྲུང་ཞེས་བྱ་བ་མངོན་པ་ལ་ཤིན་དུ་མཁས་ཤིང་ཀླུ་མེས་པ་ཐམས་ཅད་ཀྱི་གནས་བརྟན་མཛད་ཁོང་ལས་མི་ཆེ་བ་མེད་པ་དེའི་མཚན་མ་འཚུད་པས་མ་མཉེས་སྟེ་སྔོན་ལ་ཇོ་བོ་འཐོབ་པར་བྱ་སྙམ་ནས་དེ་འཕྲལ་བྱོན་པས་གཞན་ཐམས་ཅད་ཀྱང་མྱུར་བར་བྱོན་པས་ཇོ་བོ་ཕར་མ་གཤེགས་པར་སླེབས། བོད་སྟོན་རྣམས་ཚག་ཞུ་བེར་ཆེན་གསོལ་བའི་སྐྱ་རགས་གཟིགས་པས་མི་མ་ཡིན་མང་པོ་བྱུང་གསུངས་ནས་དབུ་ཐུམ་ཕུར། དེ་ནས་བོད་སྟོན་རྣམས་ཀྱིས་སྣམ་སྦྱར་གསོལ་སྟེ་སེར་སྦྲེང་མཛད་ཕྱག་རྟེན་ཕུལ་བས་ཇོ་བོ་མཉེས་ནས་ཕྱག་མང་པོ་མཛད། དེར་ལོ་ཙཱ་བ་མང་དུ་ཚོགས་པས་གང་ལ་བྱ་མ་མཐུན་པ་ན་ཁུ་སྟོན་དབང་ཆེ་བས་ཐོག་མཐའ་བར་གསུམ་དུ་ཇོ་བོའི་ཕྱིར་དཀའ་བ་སྤྱད་པ་ནག་ཚོ་ཡིན་གསུངས་ནས་གུ་ལིང་གི་ཆོས་གོས་ཅིག་ཕུལ་སྟེ་ལོ་པཎ་དུ་བསྡེབས་དཔལ་ཐང་ལ་ཚུར་འབྱོན་དུས་མདོ་ཁམས་ནས་ཕྱིས་དགེ་བཤེས་དགོན་པ་བར་གྲགས་པ་མཛད་དབང་ཕྱུག་རྒྱལ་མཚན་དེ་ཕམ་ཐིང་པའི་དྲུང་དུ་ཆས་པ་མཇལ། བྱིན་རླབས་ཞུས་པས་བར་ཆད་འོང་བས་མ་འགྲོ་ངས་ཆོས་དང་ཟན་སྦྱར་གྱི་གསུངས། ལོངས་སྤྱོད་རྣམས་ཕུལ་བ་ལ་དགོན་པ་པའི་ས་ཏྲ་མཛད། ཆོས་སྒོ་སྐྱེལ་དུ་མཛད་ནས་བསྐྱངས། དེ་ནས་མདོག་ཚེ་སྣར་ཅིག་ཅར་བའི་ལམ་དོ་ཧ་གསུངས་པ་འབྲོམ་གྱིས་བཀག །མང་སྒར་དུ་བཟངས་བཞོན་ནུ་འབར་དང་༼ད༡༦བ༽འབྲོག་མི་ལོ་ཙཱས་སྤྱན་དྲངས། ལེང་ལོ་ཙཱའི་ས་སྙིང་ལྷ་ཁང་ལ་རབ་གནས་མཛད། འཁྲེན་གྱི་བྲག་ལུང་གཟིགས་པས་བྱང་ཆུབ་སེམས་དཔའ་དྲོད་ཐོབ་པ་ཅིག་བཞུགས་འདུག་གསུངས་ནས་ཕྱག་མཛད་དེ་ཟངས་དཀར་མཛོད་ཁུར་བཞུགས་པར་གདའ། ཞ་ལུ་རི་ཕུག །ཚོང་དུས། ཉན་ཚོ་སོགས་སུ་བྱོན། ཡོལ་ཆོས་དབང་སྐུ་མཆེད་ལ་ཐུགས་རྗེ་ཆེན་པོ་ཞི་ཁྲོའི་སྐོར་མང་དུ་གསུངས་པས་ཟླ་བ་དྲུག་ནས་བཅུ་གཅིག་ཞལ་དང་རྟ་མགྲིན་ཞལ་གཟིགས།

དེར་རྣལ་འབྱོར་པ་ཆེན་པོར་མཚན་གྲགས་པའི་ཨ་མེས་བྱང་ཆུབ་དེ་མདོ་ཁམས་སྨད་དུ་འཁྲུངས། སྤུན་བདུན་གྱི་ཐ་ཆུང་ཡིན་པས་བུ་མེད་པ་ཅིག་ལ་བྱིན། དེར་བུ་ཞིག་སྐྱེས་ནས་ཡང་གཞན་ཞིག་ལ་བྱིན། དེར་ཡང་སྐྱེས་པས་བཀྲ་ཤིས་པར་གྲགས་པའི་ཚེ་ཡུམ་བྱུང་ནས་ཁྱོད་རབ་ཏུ་བྱུང་བའི་དོན་དུ་སྐྱེད་པ་ཡིན་ཟེར་ནས་རབ་ཏུ་བྱུང་། མཁན་པོའི་གཡོག་བྱེད་ཅིང་ཡོད་ཙ་ན་འདིར་མ་སྡོད་དབུས་སུ་སོང་ཟེར་ནས་བསྐུལ་སྟེ་ཉིན་ལམ་གསུམ་ཙམ་དུ་བསྐྱལ་ནས། བུ་ཁྱོད་དབུས་སུ་ཕྱིན་ནས་ཡང་དག་པའི་བླ་མ་དང་མཇལ་ཞིང་ཐུགས་ཟིན་ནས་གདམས་པ་དང་རྗེས་བསྟན་གསུངས་པ་ཚུལ་བཞིན་དུ་སྒྲུབ་པར་གྱུར་ཅིག །དེའི་ཚེ་ང་ཡང་ཁྱོད་ཀྱི་དྲུང་དུ་སྐྱེས་ནས་མ་སྨད་གཉིས་ལྷན་ཅིག་དུ་སངས་རྒྱས་སྒྲུབ་པར་གྱུར་ཅིག་ཞེས་སྨོན་ལམ་བཏབ་ནས་གྱེས། ཇོ་བོ་དང་མཇལ་བས་དེ་མ་ཐག་དམ་ཚིག་གསུམ་བཀོད་གནང་ནས་བཟླས་པ་སྟོང་བརྒྱད་བརྒྱ་སོང་བ་དང་ཞལ་གཟིགས། དེ་ཕྱིན་ཇོ་བོའི་ཉེ་གནས་མཛད། དེ་ནས་དབུས་སུ་བྱོན་སྟེ་བྱང་ཐང་ནས་ལྷ་སའི་ན་མཁའ་ལ་གཟིགས་སྟེ་འཇའི་གུར་སུམ་བརྩེགས་དང་ལྷ་མང་པོས་མཆོད་པ་རྒྱུན་མ་ཆད་པར་འདུག་གསུངས། ཆུ་བོ་རི་འདི་རིན་པོ་ཆེ་སྣ་ལྔ་ལས་གྲུབ་པར་འདུག་གསུངས། འཆིང་རུར་བུ་མོ་ཞིག་གིས་རྒྱན་ཐམས་ཅད་ཕུལ་བ་མྱུར་དུ་ཤི་བ་གསན་ནས་གཞུང་སྟག་དཀར་གྱི་གད་ཕུག་དུ་ཞག་ལྔ་བཞུགས་ནས་ངན་སོང་སྦྱོང་ཆོག་དང་སཱ་ཚ་མཛད་དེ་༼ད༡༧ན༽ལྷར་སྐྱེས་གསུངས། དོལ་མདར་ལྷ་རྗེ་རགས་བྱ་བའི་ཆུ་རགས་མཛད་དེ་ཡུལ་འདི་ནས་བྱང་ཆུབ་སེམས་དཔའ་ཤ་མཚན་ཅན་ཞིག་འབྱུང་ཞེས་རོག་དམར་ཞུར་བ་ལུང་བསྟན། སྣོན་མདར་ཨཱརྱ་དེ་ཝའི་ལྷ་ཁང་ལ་རབ་གནས་མཛད་ནས་བཅུ་གཅིག་ཞལ་འདི་ལ་རབ་གནས་ཁྱད་པར་དུ་ཆགས་ཡོད་པས་སྒོས་མཆོད་རེ་གྱིས་གསུངས་ཚོང་དུས་ཀྱི་ལྷ་ཁང་རབ་གནས་མཛད། ཕག་ལོ་ལ་བསམ་ཡས་སུ་ཕྱགས་ཕེབས། ལམ་ཡིག་མངའ་རིས་ཀྱི་སཱ་ར་མར་ཕག་ལོ་བྲིས་ནོར་དུ་བྱས་འདུག་ཡང་། འདི་དྲུག་བཅུ་རེ་དྲུག་བཞེས་པའི་མེ་མོ་ཕག་ལོ་ཡིན་ནོ། །

བྱང་ཆུབ་ཆེན་པོའི་སྐུ་ལ་རྒྱ་གར་གྱི་མ་ཧཱ་བོ་དྷི་དང་ཁྱད་མི་འདུག་གསུངས། སེམས་སྐྱེད་བྱང་ཆུབ་གླིང་དུ་བྱོན་པ་མ་མཐོང་བར་སངས་རྒྱས་མ་ཆགས་པདྨའི་ཞལ་གྱི་རྡུལ་འཕྱི་ཞིང་འདུག །མར་ལ་མི་ཐར་བ་ལྟར་མཛད་དེ་སྐས་ལ་སྤྱན་དྲངས། པེ་ཀར་གླིང་གི་དཀོར་མཛོད་བྱང་ངོས་མར་བཞུགས། ནུབ་གཅིག་ངའི་དད་པ་དེ་ཉམས་སོང་སྐྱེས་རབས་སྤྱན་དྲོངས་དང་གསུངས་ནས་མར་མེ་ལ་གཟིགས། ལྷ་བཙུན་བོ་དྷི་རཱ་ཛཱ་སོགས་ལ་རིམ་པའི་ཆོ་ག་མཛད། ཀ་ཆུར་ཁུ་རྔོག་གིས་ཞུས་ནས་རིགས་ཚོགས་གསུངས། མཆིམས་ཕུར་འབྲོམ་ལ་སྔགས་ཀྱི་གདམས་པ་མང་དུ་གནང་། དེར་སྤྱན་སྔ་ན་དགེ་ཚུལ་ཞིག་ལས་མེད་ཙ་ན་དགེ་སློང་གཞོན་ནུ་གཉིས་བྱོན་སྟེ་གཅིག་གིས་ཟད་པར་ཆུའི་ཏིང་ངེ་འཛིན་གཟིགས་པར་འཚལ་ལམ་ཟེར་ནས་དང་པོར་ཁོང་རང་གི་སྨིན་མཚམས་ཆུར་སོང་། དེ་ནས་མཆེད་དེ་དམ་ཤོད་ཐམས་ཅད་ཆུར་གྱུར། གཅིག་གིས་ཟད་པར་དཀར་པོ་གཟིགས་པར་འཚལ་ལམ་ཞེས་སྨིན་མཚམས་ནས་འོད་དཀར་པོས་ངག་ཤོད་ཐམས་ཅད་དཀར་ཆམ་སོང་། ཏིང་ངེ་འཛིན་ལས་ལངས་པ་དང་ཡང་སྨིན་མཚམས་སུ་འདུས་སྟེ་སོང་། ཇོ་བོའི་ཞལ་ནས་ཕ་ལ་ཕ་ལ་ཏིང་ངེ་འཛིན་བཟང་གསུངས། ཡང་སྐབས་ཅིག་དེ་གཉིས་བྱོན་ནས་སྒྱུ་མ་ལྟ་བུའི་ཐང་ཀ་གཟིགས་པར་འཚལ་༼ད༡༧བ༽ལམ་ཞེས་ཐང་ཀ་ཕད་ཙེ་ཙམ་ཞིག་ལ་དུས་གསུམ་གི་སངས་རྒྱས་ཐམས་ཅད་ཀྱི་མཛད་པ་བཀྲ་ལམ་མེ་བ་ཞིག་དང་སྒྲོལ་མའི་ཐང་ཀ་བཀྲ་ལམ་པ་ཅིག་གཟིགས་དབུ་རྩེར་སྟོན་མོའི་དུས་དགེ་ཚུལ་དེས་དེ་གཉིས་གར་ཐལ་ཞུས་པས་ཁོང་དེར་མི་འོང་སའི་ལྷ་མོ་དང་ཤིང་གི་ལྷ་མོས་བཤོས་འདྲེན་པ་ཡིན་གསུངས། ཇོ་བོ་ཉིད་དབུ་རྩེའི་བྱ་མདབ་ཀྱི་ན་མཁའ་ལ་སྐོར་བ་མཛད་པ་རྒན་མོ་ཞིག་གིས་མཐོང་། རྒྱ་གར་ནས་སློབ་མ་ཞིག་གསོལ་བ་འདེབས་པའི་དྲིལ་བུའི་སྒྲ་གསན། ཨ་མེས་ཀྱི་ཐུགས་ལ་ཐག་རིང་པོ་ནས་ཆོས་ལ་འོངས་པ་བྱ་བས་གཡེངས་པ་འདི་མི་འོངས་བར་འདུག་སྙམ་པ་མཁྱེན་ནས་འབྲོམ་ལ་འདི་ནི་བསམ་ངན་རྒྱུའོ་གྲོས་ཐོབ་ཅིག་གསུངས། དཀོར་མཛོད་གླིང་དུ་རྒྱ་དཔེའི་དཀོར་མཛོད་ཅིག་ཁ་ཕྱེ་ནས་གཟིགས་པས་སྔར་མ་གཟིགས་པའི་རྒྱུད་མང་དུ་སྣང་བས་ངས་མི་ཡུལ་གྱི་རྒྱུད་རྣམས་སུ་མ་ཟད་མཁའ་འགྲོ་མས་བསྟན་པ་ཡང་དཔག་མེད་མཐོང་སྟེ་དེ་རྣམས་ན་ཡང་འདི་ཀུན་མི་འདུག་གསང་སྔགས་འདི་ལ་མཐའ་མངོན་རྒྱུ་ཡོང་ཡོང་མི་འདྲ་གསུངས་ནས་མི་ཡུལ་ན་ཡོད་པའི་གསང་སྔགས་མ་ལུས་པ་མཁྱེན་དགོངས་པའི་ཐུགས་རྒྱལ་ཡང་དེར་ཆག །སློབ་དཔོན་པདྨས་སྲིན་པོའི་ཡུལ་སོགས་ནས་བླངས་པར་ངེས་སྤྱིར་ཡང་སློབ་དཔོན་པདྨས་ནཱ་ལེནྡ་ནས་རྒྱུད་ཀྱི་རྒྱ་དཔེ་ཐམས་ཅད་རྫུ་འཕྲུལ་གྱིས་བསམ་ཡས་སུ་བླངས་པས་མང་བ་ཡིན། དེའི་དུས་ཀྱི་བསྟན་པ་ལྟ་བུ་རྒྱ་གར་དུ་ཡང་མ་བྱུང་པ་འདུག །རཱ་ཛཱ་བོདྷི་ས་ཏྭ་གསུང་ཞིང་ཡི་རང་མཛད། སྟོན་པ་འདས་ནས་ཅི་ཙམ་སོང་གི་གཏན་རྩིས་མཛད། ཁུ་སྟོན་གྱིས་ཡར་ལུངས་སུ་སྤྱན་དྲངས་པས་འབྲོམ་གྱི་ཐུགས་ལ་ཁུ་ཐུགས་རྒྱལ་ཆེ་བས་ཞབས་ཏོག་ཐོ་བ་མི་འོང་སྙམ་ནས་བང་སྟོན་ལ་ངས་ཐབས་ཀྱིས་ཡར་ལུངས་ནས་བསམ་ཡས་སུ་སྤྱན་དྲངས་གིས་དེ་ནས་ཁྱོད་ཀྱིས་རྟ་པས་བསུས་ལ་སྙེ་ཐང་དུ་སྤྱན་དྲོངས་ཅིག་ཞེས་ཆད་བྱས། བྱ་སའི་ལྷ་ཁང་རྙིང་མ་ལ་རབ་གནས་ཀྱང་མཛད། ཐང་པོ་ཆེར་ར་བརྩིགས་ཁང་པར་༼ད༡༨ན༽བཞུགས་སྟེ་ཉི་ཁྲི་སྣང་བ་དང་བྱམས་ཆོས་ཕྱི་མ་གསུམ་ལ་སོགས་མང་དུ་གསུངས། དེ་ནས་ཁུ་སྟོན་རང་ལྷ་སྡིངས་སུ་བཞུགས་སྟེ་མཐའི་མི་བྱ་བ་གྲངས་སུ་གཞུག་དགོས་ཟེར་ནས་ཞབས་ཏོག་ཐོ་བ་ཡང་མ་བྱས།

འབྲོམ་དང་ཨ་མེས་ལ་ཡང་བརྙེས་སེ་བྱས་པས་ཨ་མེས་ཀྱིས་ཉེ་གནས་མི་དགྱིད་པར་ཞུས་པས་མ་གནང་། དགེ་བཤེས་སྟོན་པས་ཞུ་གྲོགས་མཛད་པས་དེང་རྒྱ་གར་ན་ཡིན་ན་གྲོགས་རྣལ་མ་འདི་ལྟ་བུ་ངས་ཕོ་ཉས་དབང་དུ་བྱས་སྟེ་དགུག་དགོས་པའི་ཚོད་ཡིན་གསུང་ཞིང་དབུ་ཞྭ་ཕུད་ནས་དབུ་དཀར་པོ་ཨ་མེའི་པང་དུ་བཞག་སྟེ་ང་རྒྱ་གར་ཤར་དུ་སྐྱེས་ཁྱོད་མདོ་སྨད་དུ་སྐྱེས་པ་དེ་ལས་ཀྱིས་འཕྲད་པ་ཡིན། ངའི་མགོ་འདི་ལྟར་སོང་བ་ཞིག་ཁྱོད་ཀྱིས་འཇོག་ཕོད་ན་ཉེ་གནས་ཀ་མ་བྱེད་གསུངས་པས་མཆི་མ་ཕྲུལ་བྱུང་སྟེ་འོ་ན་ཇི་སྲིད་བཞུགས་ཀྱི་བར་དགྱིད་པར་ཞུ་ཟེར། འབྲོམ་གྱིས་ཁུ་སྟོན་མི་དགྱེས་པར་འདུག་པས་བདག་དབུ་རུར་མཆི་ལགས་སམ་ཞུས་པས། ཨུ་པ་སཱ་ཀ་བཞུགས་ན་ཁོ་བོའང་བཞུགས། ཨུ་པ་སཱ་ཀ་བཞུད་ན་ཁོ་བོའང་བཞུད་གསུངས། ཇོ་བོ་ཁུ་སྟོན་གྱིས་གཏོང་ན་དབུ་རུ་ན་སྙེ་ཐང་བྱ་བ་ནགས་ཚལ་དང་ནེ་སིང་རྒྱས་པ་དགུན་ཡང་མེ་ཏོག་སྐྱེ་བ་ཞིག་བཞུགས་སར་མཆིས་ཞུས་པས། ཁུས་མི་ཚོར་བའི་ཐབས་བཟང་པོ་ཡོད་ད་ལྟ་རང་གཤེགས་གསུངས་ནས་དེ་ནུབ་གྲབས་བྱས་ནང་པར་ཐོ་རེངས་གཤེགས། ཇོ་བོས་མི་ཞིག་ལ་ཁུ་སྟོན་གྱི་རྩར་སོང་ལ་ཇོ་བོ་དབུ་རུར་གཤེགས་སོ་ཞེས་གྱིས་ཅིག་གསུངས་ནས་ས་ལ་རི་མོ་ཞིག་མཛད་ནས་དེ་བསུབས་པ་དང་མི་དེས་དགོན་པར་ཕྱིན་ཡང་རེས་མ་རྟོལ་རེས་བརྗེད་ནས་ལན་བྱ་བ་མ་བྱུང་། ཁུ་སྟོན་སྔར་ཕྱིར་སྐྱོ་སེང་ལ་འབྱོན་པ་ལ་དེ་ཉིན་སྒོ་བསྡམས་ནས་ལན་མ་སྟེར། ཐོས་ཀྱང་རྟ་བྱེ་ནག་དེ་སྔར་སྐད་ཐོས་པ་དང་དྲུང་དུ་འོང་བ་ལ་དེ་ཉིན་ཕྲ་ཤགས་བྱས་ནས་མ་ཟིན། ཟིན་ནས་རྟ་པ་མང་པོས་བསྙེགས་སྟེ་བྱོན། འོན་གྱི་གྲུ་ལ་དགེ་བཤེས་སྟོན་པ་དཔོན་གཡོག་སྔོན་ལ་བྱོན། དེ་ནས་༼ད༡༨བ༽ཇོ་བོ་བྱོན་པའི་གྲུ་མདོ་མ་གང་ཙམ་འཕགས་པ་དང་ཁུ་སྟོན་རང་སྔོན་ལ་བྱོན་ནས་བཞུགས་པར་ཞུས་བས་མ་གནང་བར་མཆོད་གནས་སུ་དབུ་ཞྭ་རྒྱང་གིས་བསྐྱུར། ཇོ་བོས་འོན་ཁྲ་སྣར་བཞུགས་སྟེ་རྒན་མོ་ཞིག་གིས་ཟླ་གཅིག་ཆོས་འཁོར་བཙུགས་པའི་སྲོལ་ཡུན་རིང་དུ་བྱུང་། དེ་ནས་བསམ་ཡས་སུ་ཕེབས་ཕལ་ཆེན་ལ་སོགས་པ་རྒྱ་གར་ན་མེད་པའི་དཔེ་དུ་མ་བྲིས་ནས་བསྐུར། དེར་དགེ་བཤེས་སྟོན་པ་ལ་ཕྲང་ཀ་བེར་ཆུང་གི་གདན་འདྲེན་བྱུང་བས་ད་འོང་མི་ཁོམ་ཇོ་བོ་སྐུ་ན་མཐོ་ཞིང་སྐུ་གཅོང་མངའ་བས་ཞབས་ཏོག་གལ་ཆེ། ང་ཇོ་བོ་དང་ཤི་བྲལ་བྱེད། དེ་ནས་མ་ཤི་ན་ཁྱེད་ཀྱི་མཆོད་གནས་བྱའོ་དེ་བར་འདི་རྣམས་དགོངས་ཅིག་ཞེས་ཆོས་ཀྱི་ཚིགས་བཅད་བསྐུར།

སྔོན་པོ་ཊ་ལར་ཕྱག་ན་རྡོ་རྗེས་བསྐུལ་ནས་མཐའ་འཁོབ་འདུལ་བའི་ཕྱིར་སྤྱན་རས་གཟིགས་ཀྱིས་དཀྲོང་སྐྱེད་དུ་བཞེངས་པའི་གསང་འདུས་འཇམ་རྡོར་གྱི་སྐུ་རིགས་གསུམ་མགོན་པོས་རབ་གནས་མཛད། བདེ་བ་ཅན་ལྕང་ལོ་ཅན་པོ་ཊ་ལ་རི་བོ་རྩེ་ལྔ་རྣམས་སུ་ལོ་ལྔ་བརྒྱ་རེ་བཞུགས་ནས་འོད་དཔག་མེད་ལ་སོགས་པའི་ཐུགས་དམ་གྱི་རྟེན་མཛད། དེ་ནས་ཨོ་ཌྱན་དུ་ཨིནྡྲ་བོ་དྷི་ལྕམ་ལཀྵི། ཀླུ་མོ་རྣལ་འབྱོར་མ་རྣམས་ཀྱིས་ལོ་ལྔ་བཅུ་རེ་མཆོད། ས་ར་ཧས་ལོ་སུམ་བཅུ། ཀླུ་སྒྲུབ་ཀྱིས་ལོ་ཉིས་བརྒྱ། ཟླ་གྲགས་ཀྱིས་ལོ་བརྒྱ། བཱིར་ཝ་པས་ལོ་སུམ་བཅུ། མི་ཏྲ་པས་ལོ་ཉི་ཤུར་ཐུགས་དམ་གྱི་རྟེན་མཛད། དེ་ནས་ལི་ཡུལ་དུ་ཆོས་རྒྱལ་དཀོན་མཆོག་འཕེལ་གྱིས་སུམ་བཅུར་མཆོད། དེ་ནས་རྒྱལ་པོ་དགེ་བའི་བློ་གྲོས་ཀྱིས་མཆོད་ནས་ལོ་ལྔ་བཅུ་ལོན་པ་ན་ཇོ་བོ་རྒྱ་གར་ནས་བོད་དུ་འབྱོན་པའི་ཚེ་ཇོ་བོ་ཡབ་སྲས་ཀྱི་སྤྲུལ་པ་འབྲོག་པ་ཕ་པད་གཉིས་ཀྱིས་ཁལ་སུམ་བཅུ་ཙམ་དེད་ནས་སྐུ་ཆས་རྣམས་བི་ཀྲ་མ་ནས་བལ་པོར་བསྐྱལ་བའི་ཚེ་སྤྲུལ་པའི་ཁྱེའུ་འབྲོག་ཕྲུག་གི་རྣམ་པ་དེས་ཇོ་བོའི་བཀའ་འཕྲིན་ཁྱེར་ནས་མཐའ་འཁོབ་འདུལ་བའི་ཕྱིར་བཞེངས་པའི་ལྷ་དེ་སྐུར་ཞིག །ར་སྒྲེང་གི་གཙུག་ལག་ཁང་ཀ་བ་བརྒྱ་དང་༼ད༡༩ན༽བཞི་བཅུ་ལྷག་པར་བཞུགས་སྟེ་མེ་ཏོག་ཤང་ཤང་གི་ཚལ། སྤང་སྤོས་དང་ཤུག་བའི་ནགས། ཆུ་བོའི་མཆོད་ཡོན། བྱ་ཚོགས་ཀྱིས་གྲ་སྙན། རྒྱལ་སྲིད་རིན་པོ་ཆེ་སྣ་བདུན་རྣམས་ཀྱིས་རྟག་དུ་མཆོད་ཅིང་འཕགས་པའི་དགེ་འདུན་གྱིས་བཀུར་སྟི་བྱའོ་ཞེས་གསུངས་པས་རྒྱལ་པོས་འཕྲེང་བཞིན་དུ་ཉིན་ལམ་དུ་མར་བསྐྱེལ་སྟེ་བལ་པོར་ཁྱེ་ཆུང་དེས་ཕད་བུའི་ནང་དུ་བཅུག་ནས་རྟེན་གསུམ་ཐམས་ཅད་ཀྱི་སྟེང་དུ་བཞག་པས་གཞན་རྣམས་ཀྱིས་འབར་བས། འཕྱོར་པོ་མ་ལ་མི་དགོས་ཀྱང་། །འབྲོག་སྟོང་ཡུལ་དུ་དགོས་དུས་ཡོད། །གཞན་ལ་མི་རེག་རྒྱང་ངེ་འཇོག །ཟེར་ནས་ན་མཁའ་རྟེན་མེད་ལ་བཞག་པས་ངོ་མཚར་ནས་ཅི་ཡོད་དྲིས་པས། མ་བསྐོར་དགུ་བསྐོར་རྒྱགས་ཕྱེ་ཡོད། །མི་ལག་བརྒྱུད་པའི་སྙིང་པོ་ཡོད། །སུ་ལའང་མ་བྲིན་ང་མཁོ་ཡོད། །འབག་འབུག་མེད་པའི་མི་ཆུང་ཡོད། །འཁྱོག་འགུལ་མེད་པའི་ལག་པ་ཡོད། །གང་ལའང་མི་འཕོག་མདའ་གཞུ་ཡོད། །མ་ཚོགས་དགུ་ཚོགས་ལག་ཆ་ཡོད། །འདི་ན་མ་ཡོད་དགུ་ཡོད་ཏོ། །ཅེས་སྨྲས་པའི་བྱིས་པའི་རྩེད་མོ་ཞིག་ཡོད་པར་འདུག་ཟེར་སྐད། དེ་ལྟར་སྤྱན་དྲངས་པའི་རྟེན་འཇམ་པའི་རྡོ་རྗེ་ཡང་བསྐུར་སྟེ་ད་ལྟའང་ར་སྒྲེང་གི་རྟེན་གྱི་གཙོ་བོར་བཞུགས་སོ། །

དེ་ནས་བང་སྟོན་གྱིས་རྟ་པ་ཉིས་བརྒྱས་བསུས་སྟེ་བསམ་ཡས་ཕུའི་ལ་ལ་བྱོན། དེ་དུས་མིས་ཕུལ་བའི་རྟ་ཕྱུགས་མང་དུ་ཡོད་པས་ཐུགས་འདོད་ཆེ་བར་སྒྲོག་པ་ཡང་བྱུང་། འདི་རྣམས་མི་འཚོང་བར་ཞུས་པས་ཁྱེད་ཕ་མ་རྒན་རྒོན་ཡང་འཚོང་ངམ་གསུངས། བསམ་ཡས་ཀྱི་ལ་ལ་རྟ་རྒན་ཞིག་གི་ལག་པ་རྫ་བར་དུ་འཚུད་ནས་མ་ཐོན་པར་ལུས་པ་མཁྱེན་སྟེ་འདོན་དུ་བཏང་། རྔོག་ལེགས་ཤེས་ལྷ་སར་སྤྱན་དྲངས། མི་དཀར་པོ་ཅིག་སྔུན་བསུར་བྱུང་སྟེ་མ་ཧཱ་པཎྜིཏ་བྱོན་པ་ལེགས་སོ་རྒྱལ་བར་གྱུར་ཅིག་གསུངས་ཇོ་བོ་དེ་མ་ཐག་ཆིབས་ལས་བབ་སྟེ་ཕྱག་ཐལ་མོ་སྦྱར་མདོ་འདོན་གྱིན་མགྱོགས་པར་འཕྲུལ་སྣང་དུ་བཞུད། མི་དེ་ཐུགས་རྗེ་ཆེན་པོ་ཡིན་པར་འདུག་བྱིན་རླབས་ཞུ་བར་འདོད་དེ་མ་ཟིན་འདི་ལ་ཐིམ་གསུངས་ནས་རང་བྱུང་༼ད༡༩བ༽ཐུགས་རྗེ་ཆེན་པོའི་དྲུང་ན་བཞུགས་སྟེ་སྤྱན་རས་གཟིགས་དངོས་སུ་འདུག་གསུངས། ཇོ་བོ་ཤཱཀྱ་གཟིགས་པས་སྤྲུལ་པའི་སྐུ་དངོས་སུ་འདུག་གསུངས་ནས་འདྲ་འབག་གི་སྐུ་ཡང་བྲིས་སྟེ་ཐུགས་དམ་གྱི་རྟེན་མཛད། ཡོད་སྨྲའི་སྡེ་པ་ལ་སྤྱི་བཤགས་ཡོད་ཏམ་ཞུས་པས་ཁྱེད་རང་གི་སློབ་དཔོན་ཞི་བའི་ལྷས་མཛད་པ་ཡོད་གསུངས་ནས་གནང་སྟེ་མི་ཤེས་པ་དང་བརྗེད་པས་བྱས་པའི་ལྟུང་བ་རྣམས་འདིས་འདག་གསུངས། ཕལ་ཆེན་པའི་སྡེ་པ་ཅིག་གཟུགས་གསུང་བ་ལ་སྟོན་པས་བཀག་པས་ང་སྡེ་པ་གཟུགས་དབང་ཡང་མེད། གསང་སྔགས་དང་དོ་ཧ་ཡང་བཤད་དབང་མེད་ན་ཁོ་བོ་འོངས་པ་ལ་དོན་མ་མཆིས་གསུངས། ལྷ་སར་ཡ་མཚན་གྱི་རྟགས་མང་པོ་ཡང་གཟིགས། རང་བཞིན་གྱི་རྣལ་འབྱོར་མ་མང་པོ་དང་ཡང་མཇལ། དགྲ་བཅོམ་པ་ཅིག་ཀྱང་འདུག །བོད་ན་དུར་ཁྲོད་ཀྱི་གནས་ཅིག་ཡོད་པར་བཤད་པ་འདི་ཡིན་པར་འདུག །ཁྱད་པར་གསང་སྔགས་སྒྲུབ་པའི་གནས་ཀྱི་མཆོག་ཡིན་གསུངས་ནས་ཐུགས་ཚིམ་པ་མེད་པར་སྐོར་བ་དང་སྒྲུབ་པ་མཛད། ཇོ་བོ་ཞབས་ས་ལ་མི་རེག་པ་རྔོག་གིས་གཟིགས་ནས་ཞུས་པས་ཁོ་བོ་ལ་རྒྱ་གར་ན་ཡང་དེ་ལྟར་གྲགས་གསུངས། སྐོར་བ་མཛད་ཅིང་གཙུག་ལག་ཁང་འདིའི་ལོ་རྒྱུས་ཅིག་འོང་ཐང་དགོངས་པ་ན་སྤྲང་མོ་སྨྱོན་མ་ཟེར་བ་ཞིག་ན་རེ་ལྐོག་ཕ་གིར་གཤེགས་འཚལ་ཟེར་སྟེ་འདིའི་ལོ་རྒྱུས་ཅིག་འཚལ་ལམ་གསུང་། རང་བཞིན་གྱི་རྣལ་འབྱོར་མར་མཁྱེན་སྟེ་ཅིས་ཀྱང་འཚལ་ཞུས་པས། འོ་ན་ཀ་བ་བུམ་པ་ཅན་ནས་འདོམ་ཕྱེད་དང་གསུམ་གཞལ་བ་ན་ཡོད་གཞན་ལ་མ་སྨྲ་ཞིག་གསུངས། འདོན་པར་བརྩིགས་པས་གཏེར་སྲུང་གཉན་པོ་ཅིག་འདུག་སྟེ་དེ་རིང་ཙམ་ཟིན་ཞིག་འབྲིར་བཏང་གཞན་མི་སྟེར་ཟེར་ནས་རྣལ་འབྱོར་པ་དང་སྟོན་པ་སོགས་བཞིས་སྣག་སྨྱུག་ཅི་རྙེད་ཀྱིས་བྲིས་པས་ལྷག་དུམ་ཞིག་ལུས། དེ་རྣལ་འབྱོར་པ་ལ་གནང་ནས་སུ་ལ་ཡང་མ་སྟོན་ཞིག་གསུངས། ཕྱིས་བྱ་ཡུལ་བས་ཐུགས་རྗེ་ཆེན་པོའི་༼ད༢༠ན༽ཆེ་བའི་ཡོན་ཏན་ཞིག་དཀོན་གཉེར་ལ་གཏད། གཞན་གདུང་ཁང་དུ་བཅུག་སྐད། དེ་ནས་ཞག་གཉིས་ན་རང་བཞིན་གྱི་རྣལ་འབྱོར་མ་ལྷ་རྣམས་ཀྱིས་བསུས་ནས་གཤེགས་གསུངས་སྟེ་རྣལ་འབྱོར་པས་ཕྱིན་པས་གྲོངས་མ་ཐག་དུ་འདུག །ལྷ་སར་དགུན་ཅིག་བཞུགས་ནས་དབྱར་རྔོག་བྱང་ཆུབ་འབྱུང་གནས་ཀྱིས་ཡེར་པར་སྤྱན་དྲངས་སྟེ་བ་རང་དུ་བཞུགས། གནས་བརྟན་དད་པ་བླ་མས་ཇོ་བོའི་གཟིམས་ཁང་དུ་དམིགས་པ་ཅིག་བརྩིགས་པར་ཞལ་གཅིག་བཞུགས་སྟེ་གཟིམས་ཁང་དུ་གྲགས།

ཞང་བཙུན་འོལ་རྒོད་འབར་གྱིས་བསྙེན་བཀུར་ཆེར་བྱས་ནས་གདམས་པ་ཞུས་པས། ཚེ་ཡུན་ཐུང་ཤེས་བྱའི་རྣམ་པ་མང་། ཚེ་ཚད་ཀྱང་མི་ཤེས་པས་ཁྱོད་ཀྱིས་སྒོམས་ཅིག་བསྒོམས་པས་མང་པོ་མང་པོ་གོ་བ་ཡིན། མཉན་པས་ཉུང་ངུ་ཉུང་ངུ་ལས་མི་གོ་ཁྱོད་སྒྲུབ་པ་སྙིང་པོར་གྱིས་ཅིག་གསུངས། དེར་དགེ་བཤེས་སྟོན་པས་གསེར་ཞོ་དགུ་ལ་སྲང་རེར་བྱས་པའི་སྲང་བརྒྱ་རྩ་བརྒྱད། རྟ་ཉི་ཤུ་རྩ་གཅིག་བླ་གོར་གྱི་གཞོང་པ་ལ་སོགས་ནོར་སྣ་བརྒྱ་རྩ་བརྒྱད་ཕུལ། བོད་དུ་ཉིན་གཅིག་གི་འབུལ་བ་ལ་ཆེ་བར་གྲགས། ཇོ་བོའི་སྐུ་ཆེ་བའི་ཡོན་ཏན་འབྲོམ་གྱིས་བསྡེབས་པ་དེ་ཡང་ཚོགས་སུ་བཀླགས་པས་འོ་ན་ང་ལ་ཡོན་ཏན་དེ་ལས་མེད་དམ་གསུངས་ནས་ཆོས་ལ་དཀའ་སྤྱད་མཛད་ཚུལ་དང་སྒྲུབ་པ་ཉམས་སུ་བླངས་ཚུལ་ཅུང་ཟད་གསུངས་སྟེ་ཁྱེད་ཀྱིས་དཀའ་བ་མ་སྤྱད་པར་ཆོས་ཟབ་མོ་རྙེད་པ་དོན་ཆེ་ཡིས་ལེགས་པར་སྤྱོད་ཅིག་གསུངས། ཡང་རྟག་དུ་ངུ་དང་ནོར་བཟང་གི་རྣམ་ཐར་ཟུར་ཙམ་གསུངས་ནས་བླ་མ་དེ་ལ་འདོད་པ་མེད་ཀྱང་རྟེན་འབྲེལ་གྱི་ཆེ་བ་ཡིན་པས་བླ་མའི་ཞབས་ཏོག་དགོས་པ་ཡིན་གསུངས། བླ་གོར་གྱི་གཞོང་སྒོར་དེ་ཇོ་བོའི་གསོལ་སྡེར་མཛད་ནས་ཕྱིས་ཤངས་མཚལ་གྱིས་ཉིད་ཀྱི་སྐུ་འདྲ་ཕྱག་བྲིས་སུ་མཛད་ནས་དད་པའི་རྟེན་དུ་བཞག་སྟེ་ད་ལྟ་ཡེར་པ་ར་བ་ན་བཞུགས། དར་ཡུལ་མངོན་ཤེས་པ་༼ད༢༠བ༽བྱ་བ་འདྲེས་ཡི་དམ་དུ་བརྫུས་ནས་ལུང་བསྟན་འཆད་པ་དེས་རྔོག་ལ་གཡུ་རྔན་པར་བྱིན་སྟེ་གྲོགས་བཅོལ་ནས་མཇལ་དུ་བྱུང་བ་ལ་ཁུ་སྟོན་གྱིས་ཇོ་བོའི་སྐུ་སྐྱེ་སྔ་ཕྱི་སོགས་དྲིས་པས་མང་པོ་ཅིག་ཤར་གྱིས་བྱུང་། དེར་ཁུས་འགྲམ་པ་གཡས་གཡོན་དུ་ཀར་གོང་དང་སྲན་ཀྱ་བཅུག་ནས་འོ་ན་ངའི་འགྲམ་པ་གཡས་གཡོན་ན་ཅི་ཡོད་དྲིས་པས་མ་ཤེས་པར་སྐྱེངས་སྟེ་སོང་བས་ཕྱིས་བར་ཆད་དེ་མ་བྱུང་ཞིང་བོད་ན་སྔར་དེ་འདྲ་མང་པོ་ཡོད་པ་ཕྱིས་འཕྲིག་ཚུད་ནས་ཉུང་ངུར་གྱུར། ལན་པའི་ལྕིལ་པོར་ཟླ་བ་གཅིག་བཞུགས། བྱིས་པ་ཅིག་ལ་བྱིན་རླབས་མཛད་ནས་གཞན་ལ་ཕན་པ་ཅིག་འོང་གསུངས་སྟེ་ཕྱིས་ལྕང་ཕྱིའི་ཉང་མི་ཆེན་པོར་སྣང་། བྲན་ཀས་བར་ཆད་བརྩམས་པས་མ་ཚུགས་པར་རྟ་མགྲིན་ཤཱ་ན་བཞི་སྐོར་གྱི་སྒོ་ནས་བཏུལ། འཕན་ཡུལ་དུ་སྤྱན་དྲངས་པས་རྟ་རོ་དམར་པོ་ཁ་ཕྱེ་བ་འདྲ་བ་འདིར་མི་འགྲོ་གསུངས་ནས་མ་བྱོན། རྟ་ཕྱུགས་དང་གྲ་ཁལ་ཐམས་ཅད་ཡེར་པའི་རྩྭ་ཁ་ལ་རི་དྭགས་ལྟར་ཡན་དུ་བཅུག །སྙེ་ཐང་དུ་སྤྱན་འདྲེན་པའི་ཚེ་བང་སྟོན་ལ་བལ་འཁོར་བཞི་དང་ནས་སྲན་ཁལ་བརྒྱད་ལས་མེད་པ་ལ་སྲིང་མོ་བན་མོ་ཕྱུག་མོ་ཞིག་ན་རེ་ལོ་པཎ་སྤྱན་འདྲེན་པ་ལ་ཡོ་བྱད་ཅི་ཡོད་ཟེར། སྣ་ལེན་ལྡང་ཙམ་ཡོད། དེ་ནས་ཨ་ཏི་ཤ་ཡིད་བཞིན་གྱི་ནོར་བུ་ཡིན་པས་ཁོང་རང་ལས་འོང་རང་རེ་གཉིས་ཀྱང་ཇོ་བོའི་ཐབ་ལ་ཟོས་པས་ཆོག་གི་ཁྱོད་རང་ཡང་གང་ཡོད་ཕུལ་ཞིག་བྱས་པས་དེས་ཡོ་བྱད་བཏང་སྟེ་སྣ་ལེན་དཔེ་མེད་པ་གྲུབ། ཁོང་རང་གི་བལ་འཁོར་བཞི་སོགས་ཕུལ། བང་སྟོན་གྱི་མི་ཆོས་འཇངས་པ་རྣམས་ཀྱིས་ནས་བོང་རྒྱབ་འཇངས་ནས་སྙེ་ཐང་དུ་འབྲེལ་ཡང་ད་དུང་མ་རྫོགས་པར་ཕུལ། དེ་ནས་བན་མོ་ལ་ཇོ་བོའི་དད་རྫས་ཁྱོད་ཀྱིས་མི་འཇུ་ཟེར་ནས་བང་སྟོན་གྱིས་ཟར་མ་བཅུག །ཇོ་བོའི་གསོལ་ཞོ་སྐུལ་གྱི་ཕུ་ནས་སྦྲེངས་པས་དེ་ཕྱིན་ཡུལ་དེ་ལ་ཕྱུགས་ནད་དང་གཅན་གཟན་མ་བྱུང་། དེའི་ཚེ་བོད་ཁམས་གསུམ་གླིང་དགུའི་མི་ཆེན་ཐམས་ཅད་ཚོགས་ནས་ཆོས་མང་པོ་༼ད༢༢དང་༢༣ན༽ཞུས། ལྷ་བཙུན་པས་བོད་ཀྱི་རབ་བྱུང་ཐམས་ཅད་ལ་མཁན་རྒྱུད་དེད་ཤམ་ཐབས་ཁྲལ་བསྡུས་ནས་སྙེ་ཐང་ན་མོ་ཆེར་འབུལ་བ་ཆེན་པོ་བྱས་སྟེ་འབྲོམ་སྟོང་བཙན་ན་མཁའ་བྱ་བ་བོད་ན་གཟུགས་མཛེས་པ་ཅིག་གིས་ཕྱག་དུ་འབུལ་དུ་བཅུག །ཡང་དེ་ལ་བཙུན་མོ་རིན་པོ་ཆེའི་རྒྱན་གྱིས་བརྒྱན་པ་སོགས་རྒྱལ་སྲིད་སྣ་བདུན་ཡང་ཕུལ། བརྒྱད་སྟོང་པ་ཇོ་བོ་ཉིད་ཀྱིས་གང་མཁྱེན་པ་ཅིག་ཞུས་པ་ལ་ཕྱ་དར་སྟོན་པས་ཟིན་བྲིས་བྱས་པས་ཕར་ཕྱིན་ཁམས་ལུགས་སུ་གྲགས་པ་ཤིན་དུ་རྩིས་ཆེ་བ་དེ་བྱུང་།

སྣ་ཆུང་སྟོན་པ་སོགས་བཞིས་ཇོ་བོ་ལ་གྲུབ་མཐའ་ཞིག་ཞུས་པས་ཕྱི་པའི་འཇུག་པ་ལྔ་དང་ནང་པའི་གཅིག་ཞེས་པ་ལ་བསྟེན་པ་ཐོ་རེ་བ་ཞིག་གསུངས་ནས་དེ་ཐམས་ཅད་རྣམ་པར་རྟོག་པ་ཡིན་ཚེ་ཐུང་འདི་ལ་རྣམ་རྟོག་བགྲང་གིས་མི་ལང་བ་ས་སྙིང་པོ་བསྡུས་མཛོད་གསུངས། སྙིང་པོ་ཇི་ལྟར་བསྡུ་ཞུས་པས། སེམས་ཅན་ཐམས་ཅད་ལ་སྙིང་རྗེས་ཁྱབ་པར་གྱིས། དེ་མ་བཟོད་པས་བྱང་ཆུབ་ཏུ་སེམས་སྐྱེད། དེ་འགྲུབ་པའི་ཆེད་དུ་ཚོགས་གཉིས་རྫོགས་པར་མཛོད། དེའི་དགེ་བ་སེམས་ཅན་ཐམས་ཅད་ལ་ཐུན་མོང་དུ་བསྔོ་བར་མཛོད། ཕྱི་ནང་གི་ཆོས་ཐམས་ཅད་རྨི་ལམ་སྒྱུ་མ་ལྟ་བུར་གོམས་པར་གྱིས། དེ་ལྟར་གྱིས་ལ་སྙིང་པོ་བསྡུས་མཛོད་གསུངས། གཅིག་གིས་ཅི་ཡང་མ་བྱས་པར་འཚང་རྒྱ་བའི་ཐབས་ཞུས་པས། བྱུང་ན་ཁོ་བོ་ཡང་འདོད་དེ་ཚོགས་གཉིས་མ་རྫོགས་པའི་སངས་རྒྱས་ཁོ་བོས་མི་ཤེས་གསུངས།

བོད་སྟོན་ཁ་ཅིག་གིས་ཆོས་ཞུ་བར་བྱས་པས་ཞང་སྣ་ཆུང་སྟོན་པ་ན་རེ་ཇོ་བོ་ལ་ཆོས་ཞུས་ཚད་ལ་བྱང་ཆུབ་ཀྱི་སེམས་སྦྱོངས་བྱ་བ་ལས་མི་འོངས་བྱས་པས་གསན་ནས་ཁྱོད་རེ་བདེན། ང་ལ་རྒྱ་གར་ན་ཡང་ཁྱོད་འདྲ་བ་མན་ངག་དགའ་ཞིང་སྒྲུབ་པ་ལ་མི་དགའ་བའི་སློབ་མ་ཞིག་ཡོད་ཁོ་ཡང་བྱང་ཆུབ་ཀྱི་སེམས་ལ་ཡིད་མ་འཆེས་ཅེས་གྲགས་པའི་ཆའི་གཏམ་རྒྱུད་གསུངས། དགེ་བཤེས་སྟོན་པས་ཇོ་བོ་ལ་ཟླ་གྲགས་ལུགས་ཀྱི་རྟོགས་པ་ཕུལ་བས་ཇོ་བོ་ཐལ་མོ་ཤར་ཕྱོགས་༼ད༢༢དང་༢༣བ༽སུ་སྦྱར་སྟེ་ད་ལྟ་རྒྱ་གར་ཤར་ཕྱོགས་ན་ལྟ་བ་འདི་ཁོ་ན་འཛིན། ཁྱོད་ལྟ་བུའི་སེམས་ཅན་ཆེན་པོ་བོད་ན་ཡོད་པ་བོད་བསོད་ནམས་རེ་མི་ཆུང་། ཁོ་བོ་འོང་མི་དགོས་པར་འདུག་པ་ལ་གསུངས་ནས་གདམས་པ་ཤས་ཅིག་གནང་། འབྲོམ་ལ་དགུན་མེ་ཏོག་འཆར་བ་ཞིག་ཡོད་ཟེར་བ་དེ་ག་རེ་གསུངས། ན་མོ་ཆེར་སྤྱན་དྲངས་ནས་གསིང་མའི་མེ་ཏོག་བསྟན་པས་རྫུན་མ་བཏང་ཙམ་འདུག །མེ་ཏོག་ལ་དགའ་ན་མེ་ཏོག་འབྱུང་བར་བྱའོ་གསུངས་ནས་ཕྱོགས་དེར་མེ་ཏོག་ཁྱད་པར་ཅན་མང་པོ་བྱུང་། ན་མོ་ཆེར་ཇོ་བོ་སྐྱོ་བསང་མཛད་ཅིང་དུད་འགྲོ་ཀུན་ལ་རྟའི་བུ་ཆུང་སྐུ་ཁམས་བདེའམ་རའི་བུ་ཆུང་སྐུ་ཁམས་བདེའམ་གསུངས། ཁྱད་པར་ཁྱི་གུ་རྣམས་ཕྱག་དུ་བསྣམས་ཤིང་ཁྱིའི་བུ་ཆུང་སྐུ་ཁམས་བདེའམ་ལུས་ངན་འདི་ལྟ་བུ་ལེན་པ་ཁྱེད་རང་གིས་ནོངས་ཁྱེད་རང་གིས་ནོངས་གསུངས། རེས་འཛེ་སྤྲང་ཀུན་ལ་བག་ཆགས་ངན་གསུངས་ནས་ཤངས་སྐྱོར། རེས་འཛེ་སྤྲང་གི་གསེབ་ཏུ་བཞུགས་སྟེ་ཕམ་ཕབས་གནང་ཞིང་བྱམས་སྙིང་རྗེ་སྒོམ། ཁུ་སྟོན་གྱིས་ཇོ་བོས་ཀྱང་མི་ཆེན་པོ་མི་མཁྱེན་པར་གདའ་དེ་ལྟར་མཛད་པ་མ་ལགས་ཞུས་པས། བོད་ཀྱི་མི་ཆེན་གྱིས་དགོས་པ་མེད་ངའི་བྱམས་སྙིང་རྗེ་ལ་གནོད་གསུངས། ཉིན་ཅིག་དེ་རིང་སུ་ཡང་མ་གཏོང་ཞིག་གསུངས་སྟེ་རྒྱ་གར་ནག་ཆུང་གིས་འབུལ་བ་བྱེད་དུ་བཏང་ཟེར་བའི་མི་ཁྲེས་ཆུང་ཅན་ཞིག་བྱུང་བ་དེ་བཏང་བས་ཁྲེས་པོའི་ནང་ནས་ལྕགས་ཀྱིས་སྦར་མོ་ཞིག་འུར་གྱིས་སོང་བས་ཇོ་བོའི་སྐུ་རྒྱབ་ཀྱི་རྩིག་ངོས་ལ་ཐམ་སོང་ནས་ཕྲི་ལི་ལི་འདུག་སྟེ་མུ་སྟེགས་ཀྱི་ངན་སྔགས་ཀྱིས་མ་ཚུགས་གསུངས།

ཡང་རྒྱ་གར་ནས་དགེ་སློང་ཤིན་དུ་བཙུན་པ་སྦྱངས་ཡོན་དང་ལྡན་པ་གཉིས་བྱུང་ཇོ་བོས་གང་ཟག་གི་བདག་མེད་གསུངས་པ་ན་ཐལ་མོ་སྦྱར་ནས་ཉན། ཆོས་ཀྱི་བདག་མེད་གསུངས་པ་ན་ཨ་ཏི་ཤ་འཇིགས་འཇིགས་མི་གསུང་བར་ཞུ་ཟེར་ནས་རྣ་བ་འགེབས། ཤེས་རབ་སྙིང་པོ་འདོན་པ་ཐོས་ན་ཡང་རྣ་བ་འགེབས་པས་ཇོ་བོ་ཐུགས་ཆད་དེ་བྱམས་སྙིང་རྗེ་བྱང་ཆུབ་ཀྱི་༼ད༢༣ན༽སེམས་ཀྱིས་འཕངས་པའི་ཚོགས་ཁྱད་པར་ཅན་ལ་འབད་པ་མ་བྱས་ན་སྲུང་སྡོམ་དག་ལ་གཅིག་པུས་གར་ཡང་མི་ཕྱིན་པར་འདུག་གསུངས། ཡང་ཙོང་ཁའི་རྒྱལ་པོ་ལ་ལོངས་སྤྱོད་ཡོད་སོགས་ཞུས་པས་བོད་ན་དགེ་སློང་བཞི་སྡེ་ལ་འཚོ་བ་དྲངས་པའི་བསོད་ནམས་ལ་སྤྱོད་པ་སུའང་མི་འདུག་གསུངས། ཡང་རྒྱ་གར་གྱི་འབུལ་སྐྱེལ་ལ་དྲིས་པས་ངོ་མཚར་གྱི་གཏམ་རྣལ་འབྱོར་པ་ཅིག་གིས་ལོ་བཅུ་གཉིས་འཆག་པས་གྲུབ་པ་ཐོབ་སྟེ་ད་ལྟ་སྐུ་ལུས་མང་པོར་སྤྲུལ་ནས་བྱམས་སྙིང་རྗེ་ལས་བརྩམས་སྟེ་ཆོས་གསུང་ཞིང་གདའ། ཡང་རྣལ་འབྱོར་མ་ཞིག་གིས་མཎྜལ་ལྔ་ཕུལ་བས་དེ་ལས་པདྨའི་སྡོང་པོ་རེ་སྐྱེས་མེ་ཏོག་ཤར་ནས་ཞག་བདུན་དུ་སོ་ལེ་སྡོད་པ་ཅིག་ཡོད་ཟེར། དགེ་བཤེས་དགོན་པ་བས་དབུ་མཛད་ཇོ་བོའི་བླ་མཆོད་རྣམས་བུར་གྱི་ཉམས་དགའ་མོར་བཞུགས་པས་བླ་མཆོད་རྣམས་ཀྱི་ཞལ་ལྟ་གསུངས་ནས་ཡང་ཡང་འབྱོན། དགོན་པ་བ་ལ་ནུབ་ཅིག་འུར་སྒྲ་ཆེན་པོའི་རྗེས་ལ་ས་འོག་ན་སྡིག་པ་ཆེན་པོ་ཅིག་བྱུང་ནས་ཇོ་བོ་ལ་གསོལ་བ་བཏབ་པས་མེད་སོང་། སང་ཇོ་བོ་སྔ་བར་བྱོན་ནས་མདང་ཁྱོད་ང་སྦྲོན་པ་ཅི་བྱུང་གསུངས། བྱུང་ཚུལ་ཞུས་པས་མི་གཡོ་བའི་རྣལ་འབྱོར་སྲུང་བའི་སྐོར་གནང་། བསམ་གཏན་པའི་གནས་ཡིན་གསུངས་ནས་དགོན་པ་ཀུན་ལ་ཕྱག་མཛད། འདི་ན་མི་མེད་ཞུས་ཀྱང་ཕྱིས་སྒོམ་མཁན་འོང་སྟེ་མཆི། ཁོ་བོ་སྒོམ་པ་ལ་དགའ་ཁོ་བོ་ལ་སྒོམ་ཕྲུག་མ་བྱུང་། བོད་དུ་འོངས་པ་དོན་མེད་གསུངས། ཁྱེད་རང་ཡང་རི་ལ་སྒོམས་གསུངས། འདྲེ་འོང་ཞུས་པས་ཁྱེད་རང་ཚུལ་ཁྲིམས་ཅ་ལེ་ཅོ་ལེར་སོང་བ་མིན་ནམ། ངེད་རྒྱ་གར་ན་འདྲེའི་གསེབ་ཏུ་སྒོམ་པ་ཡིན། ངའི་སློབ་མ་ཞིག་ལ་འདྲེའི་བར་ཆད་བྱུང་བ་སྟོང་ཉིད་དུ་བསྒོམས་པས་ཞི་འདུག་གསུངས། རེས་གཅིག་པུར་བསྡད་པ་འདྲེས་ཁྱེར་བ་མང་ཞེས་ཀྱང་གསུངས། རྔོག་གིས་དབང་སྐུར་མ་བྱས་པར་སྒྲུབ་ཐབས་ཆང་ཆུང་མཉན་དུ་རུང་ངམ་ཞུས་པས་བྱང་ཆུབ་ཀྱི་སེམས་བརྟན་༼ད༢༣བ༽པོ་ཡོད་ན་དེ་ཙམ་རུང་། བོད་ཀྱི་དབང་སྐུར་གྱིས་དབང་སྐུར་གྱི་གོ་མི་ཆོད་པར་སྣང་། བོད་དད་པ་ཆེ་བས་སྣོད་རུང་གི་སློབ་མ་ཡོད་སྲིད་དབང་བསྐུར་ནུས་ཀྱིས་སློབ་དཔོན་མི་འདུག་གསུངས། རྔོག་ཕྱིས་ཀྱང་གསུང་འདི་ལ་ཡིད་འཆེས་སོ་གསུངས་སྐད།

ཡང་ཆོས་ཞུས་པ་ན་དད་པ་དད་པ་དད་པ་ཁོ་ན་གལ་ཆེ་གསུངས། བཅུད་ལེན་ཞུས་པས་ཁོ་བོ་ནི་བྱང་ཆུབ་ཀྱི་སེམས་བཅུད་དུ་ལེན་གསུངས། ཆོས་གོས་གྱོན་པ་གདིང་བ་འདིངས་པ་ནམ་གུང་ལ་ཉལ་བ་རྣམས་ལ་སངས་རྒྱས་ཀྱི་རྗེས་སུ་བསླབ་སྙམ་པའི་དུས་དྲན་རེ་མེད་ན་ཉེས་པ་འབྱུང་སྟེ་བོད་ཀྱི་རབ་བྱུང་ལ་ཅི་ཆ་གསུངས། སེམས་སྐྱེད་ཞུ་བ་ཚན་གཅིག་ལ་སྟོན་པ་འདི་ཀུན་ལ་ཆོས་ཞུ་བའི་རྒྱགས་འདུག་སྟེ་མཆོད་པའི་ཡོ་བྱད་མི་འདུག་གསུངས། ཁམས་པ་ཚན་གཅིག་ལ་དགེ་བཤེས་སྟོན་པས་ལོ་ཙཱ་བསྒྱུར་སྟེ་རྒྱུ་བྱིན་རླབས་ནས་བཟུང་རབ་གནས་ཀྱི་གདམས་པ་གནང་། སློབ་མ་སོ་སོས་ཞུས་སྟེ་ཁྲོ་བོ་མི་གཡོ་བ་སོགས་དང་གསེར་གླིང་པའི་ཨ་ར་པ་ཙ་ན་སོགས་དང་ཇོ་བོ་ཉིད་ཀྱི་སྤྱན་རས་གཟིགས་ཞལ་གསུམ་ཕྱག་དྲུག་པ་སོགས་དང་སྤྱན་རས་གཟིགས་དབང་ཕྱུག་གིས་ཞུས་པའི་མདོ་སོགས་དང་འཇིག་རྟེན་དབང་ཕྱུག་ཁཱརྶ་པ་ཎཱི་སྒྲུབ་ཐབས་ཀླུ་སྒྲུབ་ཀྱིས་མཛད་པ་སོགས་དང་། ཨཱརྱ་དེ་ཝའི་སྤྱན་རས་གཟིགས་སྒྱུ་འཕྲུལ་དྲ་བའི་སྒྲུབ་ཐབས་སོགས་ཆེས་མང་པོ་འབྲོམ་དང་ལོ་ཙཱ་བས་བསྒྱུར། ལོ་ཙཱ་བ་མཆིམས་ཕུར་དགེ་སྦྱོར་ལ་བྱོན་པ་རོང་པ་འགར་དགེ་སོགས་སྟོན་ཆེན་མང་དུ་བྱོན་པས་དགེ་བཤེས་སྟོན་པས་བོས་སྟེ་མ་རྒྱུད་ཀྱི་གདམས་པ་མང་དུ་བསྒྱུར་རོ། །དབུ་གཡོར་གཙང་གསུམ་གྱིས་ཞུས་སྟེ་བྱང་ས་དང་བྱམས་ཆོས་ལ་སོགས་པ་བསྒྱུར་ཞིང་བསླབ་སྤྱོད་སོགས་སྤྱི་ལྟར་གསུངས། ལོ་ཙ་བས་ཇོ་བོའི་ཆོས་རྣམས་ཁུངས་ཕྱུང་ཞིང་དགེ་བཤེས་སྟོན་པས་གསན། བོད་ཀྱི་བསྟན་བཅོས་མང་པོ་གཟིགས་སུ་ཕུལ་བས་ཨ་རོའི་ཐེག་ཆེན་རྣལ་འབྱོར་མ་གཏོགས་གཞན་ལ་མ་མཉེས། དེ་ཕན་ཆད་བོད་ཡུལ་གྱི་ས་ལ་ལོ་བདུན་དང་༼ད༢༤ན༽ཟླ་བ་ལྔ་བཞུགས་ནས། ཆོས་ཀྱི་དབྱིངས་ཀྱི་གླུ་དང་འཁོར་བ་ལས་ངེས་འབྱུང་གི་གླུ་དང་བདེ་བ་དྲུག་གི་གླུ་དང་བྱང་ཆུབ་སེམས་ཀྱི་གླུ་སོགས་མགུར་དུ་བཞེས་པ་མ་གཏོགས་ཆོས་ཙམ་མི་གསུངས། མཚན་མོ་ཕལ་ཆེར་མཁའ་འགྲོ་མའི་ཚོགས་སུ་གསང་སྔགས་ཟབ་མོའི་དོན་ལྟ་བ་རྡོ་རྗེའི་གླུ་དང་སྤྱོད་པ་རྡོ་རྗེའི་གླུ་དང་སྒོམ་པ་རྡོ་རྗེའི་གླུ་དང་རྡོ་རྗེ་ཆོས་ཀྱི་གླུ་སོགས་མགུར་དུ་བཞེས་པ་བླ་མས་གནང་ནས་ལོ་ཙཱ་བས་བསྒྱུར། ལོ་ཙཱ་བས་མཆིམས་ཕུར་ཟོ་གསོད་ཞུས་པས་གནང་ནས་ཟླ་བ་དྲུག་བཞུགས། ཇོ་བོ་བསྙུང་བ་རེ་བྱུང་ཐུགས་དམ་གྱི་ལྷ་རེ་ཞལ་གཟིགས་ཤིང་དྭངས། དེ་ལྟ་བུ་ལན་མང་དུ་བྱུང་། སྤྱིར་སྙེ་ཐང་དུ་ཞལ་གཟིགས་མང་། ཁྱད་པར་ཟླ་བ་ཉའི་ནུབ་གཅིག་ལ་དུས་གསུམ་གྱི་སངས་རྒྱས་དང་སེམས་དཔའ་གཟིགས། དེ་ནས་ནུབ་རེ་བཞིན་གཟིགས། ཉིན་གཅིག་རླུང་ཆེན་པོ་ཅིག་ལ་ཇོ་བོ་མཎྜལ་མཛད་ཅིང་ཕྱག་སེར་ག་ཤིག་གེ་ཡོད་པ་ལ་ཇོ་མོ་སྒྲོལ་མ་བྱོན་ནས་ད་དེ་ཙམ་གྱི་དཀའ་བ་བགྱི་ག་ན་འཚལ་གསུངས། ཡང་མནལ་ལམ་དུ་བུད་མེད་ཀྱི་རྒྱན་གྱི་སིལ་ཁྲོལ་གསན་པས་ལྟ་མི་རུང་དགོངས་ནས་མ་གཟིགས་ཙ་ན་ཁྱོད་མ་ལ་ཡང་མི་གཟིགས་སམ་གསུངས་འཕྲལ་སད་ཙ་ན་སྒྲོལ་མ་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ་ཅིག་མངོན་སུམ་དུ་གཟིགས་སྐད། ང་རྨི་ལམ་དུ་སྒྲོལ་མ་ལ་ཡང་མའི་འདུ་ཤེས་སྒོམ་པ་ཡིན་སྟེ་ཇོ་མོ་རང་འདི་ན་བཞུགས་པ་དཔང་པོ་ཡིན་གསུངས་སྟེ་སྒྲོལ་མའི་ཐང་སྐུ་ལ་ཕྱག་མཛུབ་བཙུགས་པ་དེ་ད་ལྟ་ར་སྒྲེང་ན་ཡོད་སྐད།

ཡང་གཟིམས་ཆུང་དུ་གདུགས་ཚོད་ཀྱི་བཤོས་འདྲེན་དུ་བྱོན་པས་སྤྱན་ན་མཁའ་ལ་གཟིགས་ནས་མཻ་ཏྲྀ་མཻ་ཏྲྀ་གསུང་བས་ལོག །ཡང་དེ་བཞིན་དུ་འདུག་སྟེ་དགེ་བཤེས་སྟོན་པས་ཨ་མེ་ལ་ཇོ་བོའི་འཚོ་བ་དེ་གྲངས་སུ་མ་གཞུག་པར་སྲོས་ཅིག་ཇོ་བོས་བྱམས་པ་ཞལ་གཟིགས་ཆོད་དུ་འདུག །འོ་སྐོལ་གཉིས་ཀྱིས་མཐོང་དུས་ནི་མེད་གསུངས་གུང་ཡོལ་ཁར་ངའི་ཆོས་སྟོན་ཁྱེར་ལ་༼ད༢༤བ༽ཤོག་གསུངས་སྟེ་ཇི་ལྟར་ལགས་ཞུས་པས། མཻ་ཏྲྀ་བྷྲི་ཁོ་ལི་གསུང་། དྲོ་ཐོན་ནས་ད་ནང་ནས་རྗེ་བཙུན་བྱམས་པ་དང་འཇམ་དཔལ་གཉིས་མདུན་གྱི་ན་མཁའ་འདིར་བྱོན་ཐེག་པ་ཆེན་པོའི་ཆོས་ལ་བགྲོ་བ་མཛད། ཕྱག་རྡོར་གྱིས་བར་ཆད་སྲུང་། ལྷའི་བུ་རྣམས་ཀྱིས་ཟིན་བྲིས་བྱས། ད་དེ་འབྲི་དགོས་གསུང་ནས་ཕྱག་བྲིས་མཛད། ངས་འདི་འདྲ་ཞིག་མཐོང་བས་འདི་དང་བྱང་ཆུབ་ཆེན་པོ་པུ་རི་མ་དང་ཡི་གེ་དྲུག་པ་བྲག་རི་མ་གསུམ་བྲིས་ལ་ཚུར་སྐུར་ཞེས་བྲྀ་ཀ་མ་ལར་བསྐུར་བས་རྒྱ་གར་ཤར་ཕྱོགས་ནས་པཎྜི་ཏ་མཁས་པ་བོས་ནས་བྲིས་སྟེ་བསྐུར་བྱུང་བ་སྙེ་ཐང་ན་ཡོད་སྐད།

ཡང་སངས་རྒྱས་ཐམས་ཅད་གདུལ་བྱ་ལ་གང་འདུལ་དུ་བསྟན་པ་ལས་རང་མདོག་གསེར་མདོག་འདུག་གསུངས་ནས་རིགས་ལྔ་སེར་འཇམ་དུ་མཛད། དེ་དུས་ཁམས་སྟོན་རྒྭ་ཆེན་རྒྭ་ཆུང་གཉིས་བ་རི་བ་སོགས་རྒྱ་གར་དུ་ལམ་རྒྱུས་དང་འཕྲལ་སྐད་དང་བྱིན་རླབས་ཞུར་བྱུང་བས་བྱིན་རླབས་མཛད། ཁྱེད་རང་ལ་བར་ཆད་མེད་གཞན་ལ་ཕན་ཐོགས་པར་འོང་བ་འདུག་གིས་བླ་མ་རྡོ་རྗེ་གདན་པའི་སྤྱན་སྔར་སོང་ཞིག་གསུངས། དེའི་དུས་ཆོས་ཐམས་ཅད་ཀྱང་ཞལ་ཆེམས་སུ་གསུངས་ཞིང་དྷརྨ་ཨ་ལོ་ཀ་ཡམ་ཆོས་བྱ་བའི་དུས་ཡིན་གསུངས། གསང་སྔགས་ཀྱི་ལམ་འདི་སྦྲུལ་སྨྱུག་དོང་དུ་བཅུག་པའམ་གླང་པོ་ཆེའི་སྣ་ལ་རལ་གྲི་བཏགས་པ་དང་འདྲ་སྟེ་ཁེ་ཉེན་ཆེ་བ་ཡིན་གསུངས། བོད་ཀྱིས་རྒྱུད་སྡེ་བཞི་ག་ལོངས་སྤྱད་མི་ནུས་བོད་ལ་རྣལ་འབྱོར་རྒྱུད་འཚམས་གསུངས། གཟིམས་ཁང་གི་སྒོ་བསྡམས་ཚེ་ཕྱིར་གདུགས་ལ་བཞུགས་གདའ་བས་དགེ་བཤེས་སྟོན་པས་ཨ་ཏི་ཤ་རྩིག་པ་ལ་ཐོགས་པ་མེད་མཆི་སྐད་ན་མེད་དམ་ཞེས་ཞུས་པས་རྒྱ་གར་ན་དེ་སྐད་དུ་གྲགས་གསུང་ཞིང་སྐུ་གཤེགས་ཀར་ཁྲུ་གང་ཙམ་གྱི་ན་མཁའ་ལ་བཞུད་པ་ཀུན་གྱིས་མཐོང་། རྒྱ་གར་ནས་སློབ་མས་གསོལ་བ་བཏབ་པའི་དྲིལ་བུའི་སྒྲ་དང་ལྷས་མཆོད་པའི་རོལ་མོའི་སྒྲ་རྣམས་གསན་གསུངས། ༼ད༢༥ན༽

ངའི་བླ་མ་རྣམས་དགའ་ལྡན་ན་བཞུགས། ང་ཡང་དགའ་ལྡན་དུ་འགྲོ་གསུངས། དེ་ལྟ་བུ་མང་དུ་གསུང་བས་དགེ་བཤེས་སྟོན་པས་འདི་ན་ངོ་མཚར་གྱི་གཏམ་མང་ཞེས་ལོ་ཙཱ་བ་སྤྱན་དྲངས། སྔོན་ན་རོ་པའི་སློབ་མ་པཎྜི་ཏ་ཛྙཱ་ན་ཀཱ་ར་ལ་འཕགས་སྐོར་གྱི་མན་ངག་ཞིག་ཞུར་ཡོད་པ་དེ་ཡིད་ལ་བཅགས་སོ་གསུང་བས་ལོ་ཙཱ་བས་བལ་པོར་མི་མཐོ་བཙུགས་ནས་བཞག་པས་པཎྜི་ཏ་དེ་བྱོན། རྒྱ་གར་ལ་འབྱོན་པ་འདུག་པས་མྱུར་དུ་བྱོན་ཟེར་བ་བྱུང་། ལོ་ཙཱ་བས་དེ་སྙན་བསྐུལ་བས་དེ་ལྟར་ཡིན་ཡང་ཁོ་བོ་ནི་རྒས་པས་ཉན་པའི་མཐུ་མེད། ཁྱོད་འབོད་པ་ཅིག་འོང་གིས་དེའི་དུས་སོང་ལ་ཆོས་དེ་ཉོན། དེའི་བར་འུ་ཅག་འགྲོག་ང་ཡང་ད་སྟེ་ཟླ་བ་བཅུ་ཙམ་ན་དགའ་ལྡན་དུ་བྱམས་པའི་དྲུང་དུ་འགྲོ་སེམས་ཅན་ཀུན་རྟག་དུ་གཅིག་པོར་འགྲོ་བ་ཡིན་པས་འུ་ཅག་ཡང་རྟག་དུ་མི་འགྲོགས་སོང་གསུངས། ལོ་ཙཱ་བས་བདག་གིས་ཇོ་བོ་འབོར་མི་ནུས་པར་གདའ་བས་མི་འཆི་བར་ཞུ་ཞུས་པས། ཐེག་པ་ཆེན་པོའི་ཆོས་ལ་བར་ཆད་མང་བས་ཁྱོད་ཅིས་ཀྱང་འགྲོ་དགོས། དེའི་བར་དུ་མཆོད་པ་དང་གསོལ་བ་ཐོབ་གསུངས། ཟླ་བ་གཅིག་ན་སློབ་དཔོན་རྒྱལ་རིན་གྱིས་ཕོ་ཉ་གཉིས་ལ་མྱུར་དུ་བྱོན་ཟེར་བ་བྱུང་ནས། ཇོ་བོས་ང་ཡང་དགའ་ལྡན་དུ་ལྷའི་བུ་ན་མཁའ་དྲི་མེད་བྱ་བར་འགྱུར། ཁྱོད་ཀྱིས་ངའི་ལུས་ཚད་དུ་གཟུགས་བརྙན་ལེགས་པར་བྲིས། ང་དགའ་ལྡན་ནས་ཁུག་ལ་རབ་གནམ་གྱིས། གསོལ་བ་ཐོབ་ང་དགའ་ལྡན་ནས་འོང་བ་ཡིན་ནོ། །ད་དུང་ཟླ་གཅིག་སྡོད་ལ་གསོལ་བ་ཐོབ་གསུངས་སྟེ་ཟླ་བ་ཕྱེད་དང་གཉིས་སུ་མཆོད་ཅིང་གསོལ་བ་བཏབ། དེའི་དུས་བོད་སྟོན་ཐམས་ཅད་འདུས་ནས་ཇོ་བོའི་རྣམ་སྲོལ་སུས་འཛིན་ཟེར་བས་ལོ་ཙཱ་བའི་གསུང་ནས། ཆོས་ཐམས་ཅད་ནས་ཡོན་ཏན་བླ་མ་ལས་སྐྱེ་བར་བཤད་འདུག་བླ་མའི་ཞབས་ཏོག་འབྲོམ་གྱི་༼ད༢༥བ༽འདྲ་བ་སུས་ཀྱང་མ་གྲུབ། ཇོ་བོའི་སྲོལ་འབྲོམ་སྟོན་པས་འཛིན་ཐང་གསུངས་པས་ཐམས་ཅད་མ་དགའ། འབྲོམ་སྟོན་འདྲ་བས་ཟེར་སྟེ་ཕྱིས་དེ་ཁོ་ན་ཡིན་པར་སྣང་། དེ་ནས་ཇོ་བོས་ལོ་ཙཱ་བ་ད་སོང་གསུངས་སྟེ་ལོ་ཙཱ་བས་བླ་མ་དགའ་ལྡན་གྱི་གནས་ནས་བདག་ལ་གཟིགས་སུ་གསོལ་བྱིན་གིས་བརླབ་ཏུ་གསོལ་སྤྱན་རས་ཀྱིས་བཙར་གསོལ་བླ་མ་ཉིད་སྐུའི་གཟུགས་བརྙན་ཏུ་འབྱོན་པར་ཞུ་འཚལ་ཞེས་གསོལ་བ་བཏབ། ཇོ་བོས་ཀྱང་དེ་ལྟར་བྱའོ་ཞེས་ཞལ་གྱིས་བཞེས། འབྲོམ་གྱིས་ཀྱང་མི་ཆོས་གནད་ཀྱི་ཕྲེང་བ་སོགས་ཞལ་གདམས་སུ་མཛད་དེ་ལོ་ཙཱ་བ་བྱོན། རྣལ་འབྱོར་པ་ཆེན་པོས་བདག་བསོད་ནམས་ཆུང་བས་བླ་མའི་ཞབས་ཏོག་ལས་སྒོམ་རྒྱུ་མ་བྱུང་སྙམ་པ་ན་ཇོ་བོའི་ཞལ་ནས་སྒོ་གསུམ་བླ་མའི་ཞབས་ཏོག་ལ་བཀོལ་ན་སྒོམ་གྱི་དམིགས་པ་གཞན་ནས་བཙལ་མི་དགོས་གསུངས་སྟེ་ཕྱིས་དགེ་བཤེས་དགོན་པ་བའི་གསུང་ནས་སློབ་དཔོན་སྟོན་པས་ལོ་ཙཱ་བ་བྱས། སློབ་དཔོན་རྣལ་འབྱོར་པས་གཡོག་བྱས། ངས་བསྒོམས་པ་ཡིན་སྟེ་རྟོགས་པ་དེ་ཁོང་གཉིས་མཐོ་བར་འདུག་གསུང་སྐད། ཨ་ཙ་ར་ཞིག་གི་དྲུང་ན་གསེར་ཅུང་ཟད་ཡོད་པ་འདི་སྐྱེལ་དུ་རྣལ་འབྱོར་པ་གཏོང་དགོས། ནད་མེད་པ་ནི་བདེ་བའི་མཆོག །དགའ་བ་བྱིན་པ་སྦྱིན་པའི་མཆོག །མྱ་ངན་འདས་པ་བདེ་བའི་མཆོག །བློ་གཏད་ཐུབ་པ་གྲོགས་ཀྱི་མཆོག །གསུངས། འབྲོམ་གྱིས་ཁོང་མི་གཏོང་བར་ཞུས་ཀྱང་ཁོ་བསམ་པ་བཟང་བས་དོན་འགྲུབ་འོང་གསུངས་ནས་གསེར་སྲང་སུམ་བཅུའི་ཀོ་ཐུམ་དང་གཞན་ཤས་ཅིག་ལ་བྱིན་རླབས་ཅིག་བྱས་བས་མ་རེག་ཞིག་གསུང་བ་ལ་གཅིག་གིས་རེག་པས་བར་ཆད་ཅིག་འོང་བར་འདུག་སྟེ་མི་ཚུགས་པར་འདུག་གི་གསུངས། རྣལ་འབྱོར་པས་ཇོ་བོ་དང་ད་མི་མཇལ་སྙམ་ནས་མཚན་རངས་བཤུམས་པས་སྤྱན་ཀུན་ཐོ་བ་ཙམ་དུ་སོང་སྐད། བར་ཆད་ལན་གསུམ་དུ་བྱུང་ཡང་སྐྱོན་མེད་དུ་བི་ཀྲ་མ་ལར་འཁྱོལ།

ཇོ་བོ་སྐུ་༼ད༢༦ན༽འདའ་ཀར་མི་རེ་ལ་ཞལ་ཆེམས་རེ་གསུངས། རྣལ་འབྱོར་པ་དང་དགོན་པ་བས་ད་མན་ཇི་ལྟར་བགྱི་ཞུས་པས། འཇིག་རྟེན་བློས་ཐོང་། ཚེ་མཇུག་འདི་སྟོན་པ་ཆེན་པོ་དང་མ་བྲལ་བ་གྱིས་གསུངས། ཅི་ལགས་ཞུས་པས་ངས་བྱིན་གྱིས་བརླབས་པ་ཡིན་གསུངས། ཕྱག་ཁྲི་མཆོག་གིས་ཇོ་བོ་འདས་ནས་བདག་གིས་བཤད་དམ་ཞུས་པས་བྱ་བ་ངན་པ་འཕྲོ་ཆོད་གསུངས། སྒོམ་མམ་ཞེས་དང་། སྒོམ་ཡང་སྒོམ་བཤད་ཀྱང་བཤད་དམ་ཞུས་ཀྱང་དེ་སྐད་གསུངས། འོ་ན་ཇི་ལྟར་བགྱི་ཞུས་པས། དབེན་པ་གྱིས་གསུངས། སེམས་བཟང་པོ་མེད་ན་ཐོས་བསམ་སྒོམ་གསུམ་ཅི་བྱས་ཀྱང་དོན་མེད་པས་སེམས་བཟང་པོ་གྱིས་གསུངས། དགེ་བཤེས་སྟོན་པ་ལ་ཤིང་རྟའི་སྲོལ་གསུམ་གྱི་སྐྱེས་བུ་ཆེན་པོའི་ཆོས་ལུགས་དུས་གསུམ་གྱི་སངས་རྒྱས་བྱང་སེམས་ཀུན་གྱི་ཤིང་རྟ་ཆེན་པོའི་ལམ་འདི་ཁྱོད་ལ་གཏད་ཀྱིས་ཟུང་ཞིག་ཞེས་དང་།

ད་ནི་གུང་ཐང་པ་ཡང་ཡར་ལ་སོང་། །ཨ་མེས་དམ་པ་རྒྱ་གར་ཡུལ་དུ་ཆས། །ཁུ་རྔོག་ལ་སོགས་ཆེ་བ་རང་སར་སྐྱོང་། །ཁྱོད་ཀྱི་དྲུང་ན་ཁོ་བོ་དགོང་ཉི་ཙམ། །ཡིན་མིན་ཀུན་གྱི་མགོ་ལྟག་འབྱེད་པའི་དུས། །སྙིང་པོ་ཐམས་ཅད་གཅིག་དུ་དྲིལ་བའི་དུས། །ཐོས་བསམ་སྒོམ་གསུམ་གཅིག་དུ་སྤྲུག་པའི་དུས། །འབྲོམ་རྗེ་ཐུབ་པའི་བསྟན་པ་ལྔ་སྟོང་གནས། །འོན་ཀྱང་བོད་དུ་ཆོས་སྤྱོད་ཇི་ལྟར་དར། །བདག་གིས་བསྟན་པ་དཀྲོང་སྐྱེད་བྱས་པ་ཡིན། །ད་ནི་ལེགས་པར་གཞི་བཞེངས་ཚར་བ་ཡིས། །ཆོས་འདི་ལེགས་པར་སྐྱོངས་ཤིག་རྒྱལ་བ་འབྲོམ། །མཐའ་རྒྱ་བྱང་ནས་སྐྱེད་ཅིག་སྙིང་སྟོབས་ཅན། །ཕོ་རུས་རྣམ་ཐར་ཟུང་ཞིག་ཁྲེལ་གཞུང་ཅན། །ཕ་གཅིག་བུ་གཅིག་ཡིན་ན་སྙིང་ལ་སོགས། །གུང་ཐང་པ་ནི་བླ་མ་གཉིས་པ་འཚོལ། །འབྲོམ་རྗེ་ཁྱོད་ཉིད་ཁོ་བོ་གཅིག་བུ་སེམས། །སྦྲུལ་གི་ལྤགས་པ་བརྗེས་ཀྱང་༼ད༢༦བ༽སྦྲུལ་མི་རྗེ། །ཁོ་བོ་འཆི་ཚུལ་བསྟན་ཡང་ཨ་ཏི་ཤ། །བདག་གི་བསྟན་པ་འདི་ལ་ཁྱོད་ལ་གཏད། །ལོ་སྐོར་གཅིག་གི་ནང་དུ་བྱང་ཕྱོགས་སུ། །ཆོས་ཀྱི་ཆར་པ་ཕོབ་ལ་གཞན་དོན་མཛོད། །དེ་ནས་ཁྱོད་ཀྱི་ཡོན་ཏན་མ་ལུས་པ། །གང་ཟག་གཅིག་གིས་བླང་བར་མི་ནུས་ཀྱི། །ལས་ཚན་བརྒྱད་བཅུར་བགོས་ལ་མཐའ་རྒྱ་སྐྱེད། །གཙོ་བོ་སྤྲུལ་པའི་སྐུ་མཆེད་གསུམ་པོ་ལ། །གཞུང་དང་མན་ངག་ཐུན་མོང་གསུམ་བྱིན་ལ། །ལྷག་ཆད་མེད་པར་རང་གི་གདན་ས་གཏོད། །གནས་ཀྱི་གདན་སར་ཨ་མེས་ཆེན་པོ་སྐོས། །དེ་ནས་ཞེན་ཞིང་ཆགས་པར་མ་བྱེད་པར། །དགའ་ལྡན་གནས་སུ་བདག་གི་དྲུང་དུ་ཤོག །ཞེས་འབྲོམ་ལ་བསྟན་པ་བཏད།

ཇོ་བོའི་བཀས་བླ་མཆོད་རྣམས་མན་ཆད་ཀྱིས་བཤེས་གཉེན་པ་ལ། དབུ་མཛད་རྣལ་འབྱོར་པ་བཞིས་སྣ་དྲངས་ནས། །སྣ་ཐག་སོར་བཞི་དེ་རིང་འབྲོམ་ལ་གཏོད། །ཧྲལ་ཧྲུལ་ཐམས་ཅད་མི་ཚེ་བྱང་དུ་འབྱིད། །ཚེ་མཇུག་ཉི་མའི་འདེ་ས་བྱང་དུ་བྱ། །ཞེས་མགོ་ལུས་ཕུལ། དེ་ཡང་གླེགས་བམ་ནས་གསུངས་པ་ལྟར་ན་ཡེར་པར་ཟབ་ཆོས་རྣམས་བགྲོ་བ་རྫོགས་ནས་སྒྲོལ་མས་སྙེ་ཐང་དུ་བསྐུལ། ལམ་དུ་ལྷ་སར་ཐུབ་པའི་ཞལ་ནས་མར་མེ་མཛད་ཁྱོད་ཀྱིས་རྡོ་རྗེའི་གདན་ནས་འདིར་འོངས་སེམས་ཅན་མང་པོའི་དོན་བྱས་བསྟན་པ་ཉིན་མོར་བྱས་པས་ད་ནི་དགའ་ལྡན་ན་དོན་ཆེ་བས་སྲས་ཀྱི་ཐུ་བོ་རྒྱལ་ཚབ་ཏུ་ཞོག་ལ་དགའ་ལྡན་དུ་འབྱོན་པར་གནང་ངོ་གསུངས། སྒྲོལ་མས་ཀྱང་ད་ནི་དགའ་ལྡན་དུ་སྨོན་ལམ་བཏབ་པའང་གྲུབ་པར་ཉེའོ་གསུངས། སྙེ་ཐང་དུ་ཕེབས་སྟེ་ཁྲུམས་ཟླའི་བཅོ་ལྔ་ནས་བཟུང་དབྱུག་གུའི་བཅོ་བརྒྱད་ཀྱི་བར་ཉིན་རེ་ཞིང་འདའ་བའི་ལྟས་རེ་སྣང་སྟེ། དེ་ཡང་བཅོ་ལྔའི་ཉིན་བདུད་རིས་རྣམས་དགའ་ཞིང་སྤྲོ་བ། བཅུ་དྲུག་ལ་ལྷ་རྣམས་སྨྲེ་སྔགས་འདོན་པ། དེ་བཞིན་དུ་གར་ཡང་བག་མི་ཕེབས་པ་དང་། ཤར་རིའི་རྩེར་དྲང་སྲོང་ལོ་སྟོང་ལོན་པ་ཅིག་སྨོན་ལམ་གྲུབ་པ་ངས་༼ད༢༧ན༽ཇོ་བོ་བཞུགས་པར་གསོལ་བ་མ་ཐེབས་སོ་ཅེས་ངུ་བ་དང་། ལྷོ་རིའི་རྩེར་བྲམ་ཟེ་ཚེ་བསྐལ་པ་བགྲངས་པ་ཅིག་ཇོ་བོ་རྒྱལ་བ་གཤེགས་སོ་ཞེས་ངུ་བ་དང་། ནུབ་རིའི་རྩེ་ན་དྲང་སྲོང་ལོ་སྟོང་ལོན་པ་ཅིག་རྒྱལ་བ་མྱུར་དུ་འདའོ་ཞེས་ངུ་བ་དང་། སྒྲོལ་མ་མྱ་ངན་མཛད་པ་དང་། བྱང་རིའི་རྩེར་གནོད་སྦྱིན་རྣམས་མྱ་ངན་བྱེད་པ་དང་། ལྷ་རྣམས་འཇའ་ཚོན་གྱི་ལམ་འཆོས་པ་དང་། ཡི་དྭགས་རྣམས་གཏོར་མ་ཆད་པའི་སེམས་ཁྲལ་བྱེད་པ་དང་། དགའ་ལྡན་དུ་འདིར་མགོན་པོ་འཁྲུང་ཞེས་སྤྲུལ་པའི་པདྨ་ལ་དགའ་བས་སྐོར་བ་དང་། འུར་ཞིང་ས་གཡོས་པའི་གསེབ་ནས་པདྨ་བྱུང་བ་ལ་ཇོ་བོ་བཞུགས་སྟེ་ལྷ་བཞིས་སྤྱན་འདྲེན་པར་རྩོམ་པ་དང་། ས་དང་རྩི་ཤིང་ཐམས་ཅད་དུས་མིན་དུ་མདངས་ཡལ་བས་མྱ་ངན་ལྟར་སྟོན་པ་དང་། ཆུ་རྣམས་ཐོགས་ཅིང་མྱ་ངན་གྱི་སྒྲ་འབྱིན་པ་དང་། བྱ་དང་རི་དགས་རྣམས་མྱ་ངན་བྱེད་པ་དང་། གནམ་སྟོང་གི་ཉིན་དམ་ཚིག་གསུམ་བཀོད་ལ་གནས་བརྟན་བཅུ་དྲུག་གིས་བསྐོར་བས་སྲས་ཀྱི་དབུགས་འབྱིན་མཛད། འདི་ཡན་ཆད་ནི་དགེ་བཤེས་སྟོན་པ་ཉིད་ཀྱིས་གཟིགས་པ་སྟེ་ལྷའི་མིག་དག་པ་རྣམས་ཀྱི་ཡུལ་ལོ། །

ཚུར་མཐོང་གི་དཔྱོད་ལྡན་འགའ་རེས་དགེ་བཤེས་ཐུགས་བྲེལ་བ་ལ་སོམ་ཉི་ཙམ་བྱུང་། དབྱུག་གུའི་ཚེས་གཅིག་ལ་ཀུན་གྱིས་མཐོང་བར་ལྷ་བཞིའི་ཁ་དོག་གི་སྤྲིན་སོ་སོ་ཕྱོགས་བཞི་ནས་འཁྲིགས་སྟེ་འཇའ་འོད་ཀྱིས་གང་། མེ་ཏོག་གི་ཆར་འབབ་རོལ་མོ་སྣ་ཚོགས་སྒྲོག་པར་ཐོས། འབྲོམ་གྱིས་རིགས་ལྔའི་ལྷ་ཚོགས་ཀྱིས་བར་སྣང་གང་། ཇོ་བོ་རྒྱན་ཅན་དུ་བཞེངས་པ་ཤེས་ཕྱིན་གསུང་ཞིང་ཉན་པའི་སེམས་དཔའ་མང་པོས་དབུགས་འབྱིན་པར་གཟིགས། དེ་བཞིན་དུ་ས་རྡོ་རི་བྲག་ཐམས་ཅད་ཤེས་ཕྱིན་གྱིས་སྒྲར་འུར་ཞིང་གཞན་ངོར་འུར་སྒྲ་ཆེན་པོ་གྲག །སྤྲིན་གུག་དཀར་པོ་ཅིག་དབུ་ཐོག་དུ་༼ད༢༧བ༽ཡལ་མ་ཐག་ཟབ་མོ་ལྟ་རྒྱུད་ཀྱི་བླ་མ་རྣམས་བྱོན་ནས་དབྱུགས་ཕྱུང་། ལྟས་ཆེན་པོ་དང་བཅས་ནས་བླ་མ་ཐིག་ལེར་ཐིམ་པ་དང་རྒྱལ་བའི་སྐུར་བཞེངས་པ་དང་རྡོ་རྗེའི་གླུ་དྲི་ལན་དུ་མ་མཛད་ཅིང་སྒྲོལ་མས་དབུགས་ཕྱུང་། དབྱུག་གུའི་ཚེས་བཞི་ནས་དགུའི་བར་དུ་ཐུབ་པ། སྒྲོལ་མ། བདེ་མཆོག །མཁའ་འགྲོ་བླ་མ་རྣམས་ཀྱིས་ལུང་བསྟན་བསྐུར་སྟེ་བཞུགས་པར་ཞུས། བདེ་གཤེགས་བརྒྱད་ཀྱིས་དབུགས་ཕྱུང་བཅུ་ལ་ནང་གི་ལྷ་ཚོགས་ཐམས་ཅད་ཚོགས་འཁོར་མཛད། བཅུ་གཅིག་ནས་བླ་མ་སྐུ་ཅུང་ཟད་བསྙུན་པར་བསྟན། བཅུ་གསུམ་ལ་སྐུའི་བཀོད་པས་ཕྱོགས་ཐམས་ཅད་བཀང་སྟེ་ཐིག་ལེར་སྡུ་བ་དང་བཞེངས་པར་བསྟན། བཅུ་བཞི་ལ་སངས་རྒྱས་འོད་དཔག་མེད་ལ་སོགས་པ་ཐམས་ཅད་བྱོན་མཆོད་པ་ཤོམས། ཁོ་བོ་འཆི་བར་གདའ་ལྷན་སྐྱེས་ཀྱི་ལྷ་ཡང་ངུ་ཞིང་འདུག་གསུངས་སྟེ་འབྲོམ་གྱིས་ལྷ་དང་གནོད་སྦྱིན་ལ་སོགས་པ་ཕྱོགས་ཀུན་ན་མྱ་ངན་བྱེད་པ་གཟིགས་པས་ཅུང་ཟད་བརྒྱལ། བླ་མ་དང་སྒྲོལ་མས་དབུགས་ཕྱུང་ཞིང་། ཁྱོད་ཀྱི་དགེ་བའི་བཤེས་གཉེན་མདོ་སྡེ་ལ་གྱིས། ཨ་མེས་བྱང་ཆུབ་ཀྱིས་མགོ་བྱས་ཐ་མལ་གྱི་རྣམ་ཏོག་མི་རྒྱུ་བའི་དགེ་སློང་བཞི་སྡེ་རེ་ལ་འཚོ་བ་དྲོངས། འདུལ་བ་འཛིན་པའི་དགེ་འདུན་གྱི་སྡེ་ཅིག་ཚུགས། ང་ཟེར་བ་ཡིན་གྱིས་ལ་ཁྱོད་རང་གཉེར་ག་བྱེད་ལོ་གྱིས་དང་། འདི་ལ་བྱེད་པ་པོ་ཅིག་འོང་གིས་གསུངས། སངས་རྒྱས་རྣམས་ཀྱིས་དབུགས་ཕྱུང་། བླ་མ་དང་སངས་རྒྱས་ཐམས་ཅད་ཐིག་ལེར་གྱུར་པའི་ཐིག་ལེ་འབྲོམ་གྱི་ཐུགས་ཀར་ཐིམ། ཅི་ཞིག་ན་གཟུགས་སྐུར་བཞེངས་སོ། །

ཉ་ལ་འབྲོམ་ལ་ཡེར་པའི་བྲག་རི་འགྱེལ་བ་དང་ཇོ་བོ་ལ་ས་གཞི་བར་སྣང་འབྲོམ་གྱི་སྲས་ཀྱིས་གང་བར་རྨིས་སྟེ་དྲིན་ལན་མཛད། མཐར་ཡབ་སྲས་དབྱེ་མེད་དུ་ཐིག་ལེར་གྱུར་པ་ལས་སླར་སོ་སོར་བཞེངས་སོ། །༼ད༢༨ན༽དེ་ལྟར་ལོ་གཅིག་དང་ཁྱད་པར་ཁྲུམས་ཀྱི་བཅོ་ལྔ་ནས་དབྱུག་གུའི་བཅོ་བརྒྱད་ཀྱི་བར་ཉིན་རེ་ཞིང་འབྲོམ་གྱིས་སྤྲུལ་པ་དཔག་དུ་མེད་པས་མྱ་ངན་ལས་མི་འདའ་བར་གསོལ་བ་ལས་སྐུ་དངོས་ཀྱི་གདུལ་བྱ་མེད་པའི་ཕྱིར་བཞུགས་པར་ཞལ་གྱིས་མ་བཞེས་ཀྱང་དེ་སྲིད་དུ་གཟུགས་སྐུའི་སྣང་བརྙན་བསྟན་ལ། དགུང་ལོ་དོན་གསུམ་རྟ་ལོ་དབྱུག་གུའི་བཅོ་བརྒྱད་ལ་བབ་ཚེ་དགེ་བཤེས་པས་ཀྱང་ནོངས་པ་བཟོད་གསོལ་དང་དགེ་བ་བསྔོས་སྟེ་ཇོ་བོ་ཉིད་གཟུགས་སྐུ་སྤྲོ་བ་དང་བསྡུ་བའི་ཆོ་འཕྲུལ་མཐའ་ཡས་པས་དགའ་ལྡན་དུ་གཤེགས་ཤིང་གཞན་ངོར་གདུང་ཙམ་ཞིག་བསྟན་ནོ། །

དེ་ཕྱིན་ཐུགས་ཁྲལ་གྱི་ཚུལ་མི་སྟོན་པར་བོད་སྟོན་རྣམས་ཀྱི་མྱ་ངན་སངས། དེ་ནས་དགེ་བའི་བཤེས་གཉེན་གྱི་གདུང་འཕགས་པ་མྱ་ངན་ལས་འདས་པ་ལྟར་སྦྱོང་གསུང་བས་སྙེ་ཐང་ན་མོ་ཆེར་པུར་ཞུགས་ཀྱིས་སྦྱངས། ཀ་བ་ཤཱཀྱ་དབང་ཕྱུག་བྱོན་ནས་དགེ་བཤེས་པས་ལྡེ་མིག་ཐམས་ཅད་ཁོང་ལ་ཕུལ། ཁོང་གིས་ཇོ་བོའི་གདུང་དང་རྒྱ་དཔེ་གསེར་གླིང་པའི་དངུལ་གདུགས་ཅན་སོགས་དགེ་བཤེས་པ་ལ་གནང་། ཁུ་རྔོག་སོགས་གཞན་རྣམས་ལ་གང་འོས་རེ་གནང་སྟེ་སྐུ་བལྡད་ཆེན་པོ་མཛད། འོར་དུ་གཙུག་ལག་ཁང་བཞེངས། བཤེས་གཉེན་པས་ལོ་གཅིག་གཉེན་ཐང་དུ་བཞུགས་ནས་ཇོ་བོའི་ས་ཏྲ་བཏེག་སྟེ་དགེ་སློང་ཚུལ་ཁྲིམས་དག་པ་གཉིས་ཀྱི་གདུང་སྤྱན་དྲངས། ཁང་ནག་དུ་བ་ཅན་དུ་མ་བཞུགས་པར་གུར་དཀར་དུ་བཞུགས་སྟེ་སྟོད་ལུངས་ལ་བྱོན། གནམ་གྱི་བྱེ་མ་ལུང་དུ་གནས་གཞི་མཛད་བཞེད་པ་སྐྱི་སྟོན་ཇོ་ཡེས་ཀྱིས་བཀག །ཞང་ཕྲེང་ཁ་བེར་ཆུང་གིས་སྤྱན་དྲངས་སྟེ་ར་སྒྲེང་དུ་ལུག་ལོ་ལ་ཕེབས། ལུང་བསྟན་པའི་གནས་འདི་ཡིན་པར་མཁྱེན། གཉན་གྲོང་ནས་འདོམ་ལྔ་བརྒྱའི་སར་དགོན་པ་གོང་མ་བཏབ་སྟེ་ནུབ་ཕྱོགས་སུ་རྣལ་འབྱོར་པ་ཆེན་པོ་ཨ་མེས་བྱང་ཆུབ་ཀྱི་གཟིམས་ཁང་བྱས། དེ་ནས་དགོན་པ་བ་འཛིང་དབང་༼ད༢༨བ༽ཕྱུག་རྒྱལ་མཚན་དང་རྣལ་འབྱོར་པ་ཤེས་རབ་རྡོ་རྗེ་དང་རྣལ་འབྱོར་པ་བྱམས་པའི་བློ་གྲོས་སྟེ་རྣལ་འབྱོར་པ་བཞིའི་གཟིམས་ཁང་རྣམས་ཡོན་བདག་ཞང་དྲུང་ཕ་བཞི་ཞེས་གྲགས་པ་དགྲ་བཅོམ་ལྷུན་པོ་ཤཱཀྱ་གྲགས་གླ་བ་ཁ་སེར་སྟེ་ཕྲེང་ཁ་བེར་ཆུང་གི་སྲས་བེར་རྒྱུད་བཞིར་གྲགས་པ་སོ་སོས་བྱས། དགོན་པ་འོག་དུ་ཀླུ་རྒྱལ་ནེའུ་ལུང་པའི་ཕོ་བྲང་གི་སྟེང་དུ་དགེ་བཤེས་སྟོན་པའི་གཟིམས་ཁང་བཏབ། མེ་བྱ་ལ་དབུ་རྩེ་ཀ་གཉིས་མ་བཏབ་སྟེ་ཇོ་བོའི་གདུང་ཕྱག་དཔེ་རྣམས་དྲེའུ་རིག་པ་ཅན་ལ་བཀལ་སྟེ་བཏང་བས་ནེའུ་ཅག་ཅིག་ཤང་ཤང་སྐྱེས་པ་ཅིག་དུ་ཉལ་ནས་དེར་རྨང་བཏིང་། སྔོན་སེང་གེ་བྲག་ཕུག་དུ་མནལ་ལམ་བརྟགས་པས་གསེར་གྱི་མཆོད་རྟེན་གཟིགས་པའང་འདི་ཡིན། དགེ་བཤེས་ཀྱི་ཞལ་ནས་ཇོ་བོའི་གདན་ས་འདི་ལ་ངོ་མཚར་གྱི་རྟགས་མང་པོ་བྱུང་བས་ཁྱོད་རྣམས་སྣབས་དང་མཆིལ་མ་སོགས་མ་དོར་ཞིག་གསུངས། ས་འདུལ་ལ་བརྒྱད་སྟོང་འགྲེལ་ཆེན་གསུངས། ཆུ་མིག་གཉིས་འདུག་པ་སྒྲོམ་དུ་དྲངས། ཤར་རྒྱང་གྲགས་གཉིས་ཀྱི་ས་ནས་གསེར་གཡུ་དངུལ་མཆོང་གི་ཤུག་པ་བཞི་ཀླུས་ཕུལ་སྟེ་དངུལ་མ་གསེར་མ་གཉིས་བཅད། ཤིང་གཟོ་བ་བི་རིས་ཕྱི་ཀ་བ་བཅུ་གཉིས་ནང་ཀ་གཉིས་རྒྱ་ཕུབས་བྲེ་མགྱོགས་ཀྱིས་རྩིག་པའི་གོ་ཆོད་བའི་གཟོ་ཁྱད་ཅན་བྱས། ཁྱམས་སྟོད་ཀ་བ་བཅུ་གཉིས་ཕུབ་ནས་འདི་མན་ལ་བྱེད་པོ་ཅིག་འོང་གིས་གསུངས་ནས་བཞག་ཕྱག་ཁྲི་མཆོག་གིས་བལ་ཡུལ་ནས་དངུལ་གྱི་བྱང་བུ་བསླངས། ལམ་དུ་སྒྲོལ་མས་བསྐྱབས། རྒྱ་གར་གྱི་ལྷ་གཟོ་མཁས་པ་མ་ནུས་དངུལ་གྱི་མཆོད་རྟེན་ནང་དཀྱིལ་འཁོར་གྱི་རྣམ་པར་བྱས་པར་གདུང་རྣམས་བཞུགས། གཟུངས་རྣམས་ཀྱང་དངུལ་གྱི་བྱང་བུ་ལ་ཡི་གེ་བརྐོས་ནས་བཞུགས། འཛིན་མདོ་ཡོན་ཏན་འབར་བྱ་བ་ལ་ཁྱོད་འཇིག་རྟེན་གྱི་ཤེས་པ་ཆེ་བས་འཇིག་རྟེན་བྱེད་ལོ་ཞིག་གིས་དང་ངས་༼ད༢༩ན༽འཇིག་རྟེན་སྤོང་ལོ་ཞིག་བྱེད་གསུངས་ནས་རེས་ཁྱུང་མགོ་ཅན་ལ་སྐོར་བ་མཛད་རེས་ཅི་ཡང་མི་མཛད། ཤངས་སྣབས་དང་སྤྱན་ཆབ་ལྐོག་མ་ན་མར་སླེབ་པ་མི་འཕྱེད་པར། འཇིག་རྟེན་མཁྱེན་པ་རྙེད་དང་མ་རྙེད་དང་། །སོགས་གསུང་ཞིང་ཆོས་བརྒྱད་ལ་བཏང་སྙོམས་ཆེན་པོ་མཛད་ཅིང་བཞུགས། ཕྱག་ཁྲི་མཆོག་གིས་མང་སྐོལ་དང་སྤོང་དག་མཛད་ནས་ངའི་གཏམ་འདི་རི་གཟར་གྱི་རྦབ་འདྲ་བ་ཞིག་འོང་སྟེ་བཟོད་པ་མཛོད་ཅིག་གསུངས་ནས། དགེ་བཤེས་སྟོན་པས་མི་ཤེས་ཁོ་ན་མ་གསུངས་བར་ཇོ་བོའི་ཆོས་མ་སྦ་བར་ཤོད། ཨ་མེས་ཁྱོད་མི་ཆོས་སུ་ངན་སྟེ་ཇོ་བོའི་ཕྱགས་ཕྱི་བཞག་ནས་སྦས་རྒྱ་མཚོའི་གཡོག་བྱེད། ལྷ་ཆོས་སུ་ངན་སྟེ་ཇོ་བོའི་ཆོས་བཞག་ནས་ལྷ་ཆུང་སྟོན་པ་ལ་བདག་མེད་མའི་རྫོགས་རིམ་ཞུས། ཁྱེད་ས་ཏྲ་པ་རྣམས་ཀྱང་ཇོ་བོའི་ས་ཏྲ་བཞག་ནས་རོག་ལྷ་བཟོའི་ཟན་ཟ་བ། ཞེས་སོགས་ཐམས་ཅད་ལ་བཀའ་བབས་ཡལ་མེ་བ་རེ་མཛད་ནས་ཁོ་བོ་ཡང་སང་ནས་མཚམས་བྱེད་པར་ཞུ་གསུང་ཙ་ན་ཤུག་གསེབ་ན་ཕར་སུ་དང་ཡང་གཏམ་མི་མཛད་པར་ཅི་བདེར་བཞུགས་སྟེ་རྣམ་པར་རྟོག་པ་ལས་མཚམས་པོ་ཆེ་བཅད་པར་གདའ། ཕྱིས་སྐུ་ལུས་འདིས་མཁའ་སྤྱོད་དུ་བྱོན་སྟེ་ཤུལ་ན་མཆོད་རྟེན་ཡོད། ཁུ་རྔོག་དང་རོང་པ་འགར་དགེས་ཇོ་བོའི་དངུལ་གྱི་གདུང་ཁང་རེ་མཛད། ལོ་ཙཱ་བས་རས་ཁྲུ་བཅུ་བཞི་པ་ལ་སྐུ་ཚད་ལ་བླ་མ་རྣམས་དང་བོད་སྟོན་དང་རྣམ་ཐར་གྱིས་བསྐོར་བ། རྒྱབ་ཏུ་བསྟོད་པ་བརྒྱད་བཅུ་པ་ཡོད་པ་བྲིས།

སྤྱིར་ཇོ་བོ་ལ་སློབ་མ་ལ་བྱོན་ཚུལ་ནི། རྒྱ་གར་དུ་ཌོམྦི་པས་ལུང་བསྟན་པའི་སྔགས་པ་དང་། བྱང་ཆུབ་ཀྱི་སེམས་འབྱོངས་པའི་དགེ་ཚུལ་དང་། ནག་ཚོས་གཟིགས་པར་ཡང་སྤྱོད་པ་དགྱིད་པར་ཞུ་བའི་དགེ་སློང་དང་། གྲོང་འཇུག་བྱེད་པའི་བྲམ་ཟེ་གཟིགས་པ་༼ད༢༩བ༽དང་། མཆིམས་ཕུར་ཏིང་ངེ་འཛིན་འབུལ་བའི་དགེ་སློང་གཉིས་སོགས་བྱུང་བས་གྲུབ་ཐོབ་སྦས་པའི་རྣལ་འབྱོར་ནི་མཐའ་མི་མངོན་པ་ཡོད་པར་སྣང་ལ། ཚུར་མཐོང་གི་སྤྱོད་ཡུལ་དུ། པུ་ཏོ་པ། དབུ་མ་སེང་གེ །བཤེས་གཉེན་གསང་བ། ཛྙཱ་ན་མ་ཏི། ཕྱི་ནང་ཤན་འབྱེད་པ་ལ་མཁས་པ་སའི་སྙིང་པོ་སྟེ་རྒྱ་གར་གྱི་པཎ་ཆེན་དེ་རྣམས་གཙོ་བོ་ཡིན་ལ་སྤྱིར་སྡེ་པ་བཅོ་བརྒྱད་པོ་ཐམས་ཅད་ཀྱིས་ཚད་མར་བཀུར་ཞིང་ལུང་ལེན་པའི་གནས་བྱེད་ཏོ། །

བོད་ཏུ་ནི་ཞལ་མཇལ་དང་གུས་པ་མ་བྱས་པ་སུ་ཡང་མེད་ཀྱང་གཙོ་བོར་ལྷ་བླ་མ་ཁུ་དབོན། ལོ་ཆེན་རིན་བཟང་། རྒྱ་བརྩོན་སེང་། ནག་ཚོ། སྟོན་པ་ཡང་རབ། སྒོམ་པ་ཚུལ་ཁྲིམས། བཙུན་པ་དགེ་སྐྱོང་། དགེ་བློ། ཤཱཀྲ་བློ། གཟུས་རྡོ་རྗེ་རྒྱལ་མཚན་སོགས་མངའ་རིས་པ་དང་། གཙང་དུ་བྲག་སྟོན་ཆེ་ཆུང་། ལེང་འབྲོག་གཉིས། མགར་འགོས་གཉིས། ཡོལ་མཆེད་གསུམ་སོགས་དང་། དབུས་སུ་ཁུ་རྔོག་འབྲོམ་གསུམ་སོགས་དང་། རྣལ་འབྱོར་པ་བཞི་སོགས་ཁམས་པ་སྟེ་བགྲང་གིས་མི་ལང་བ་བྱོན་ཞིང་། རྣལ་འབྱོར་པ་གཡུང་དྲུང་རྒྱལ་མཚན་བྱ་བ་ཉན་ཐོས་ཀྱི་སའི་ཡོན་ཏན་ཐམས་ཅད་རྫོགས་ལ་ཕལ་ཆེར་ནི་ཕྱིར་མི་ལྡོག་པ་སྟེ་རེ་རེས་ཀྱང་བསྟན་པའི་བྱ་བ་ཆེར་མཛད་ལ་བཀའ་རྒྱུད་ཀྱི་གཞུང་ཚུགས་པ་ནི་སྟོན་པ་ཆེན་པོ་ཁོ་ནའོ། །

དགེ་བཤེས་སྟོན་པས་གདན་ས་ལོ་དགུ་མཛད་པའི་བར་ལ་སྐྱུ་ར་གཞོན་འོད། ལྷབ་མི་ཡེ་ཤེས་གཡུང་དྲུང་། རུག་པའི་ཞང་ཆེན་པོ། ཀཾ་ཡུང་པ་བ། ཁམ་པ་ལུང་པ་ལ་སོགས་དང་ཁྱད་པར་སྐུ་མཆེད་གསུམ་སྨིན་པར་མཛད། སྤྱིར་ཆོས་ཀྱི་ལས་ཚན་བརྒྱད་བཅུར་བགོས་ཤིང་ཐུན་མོང་གི་སྣང་བ་ལ་ཚོགས་པ་དྲུག་བཅུ་ཙམ་བྱུང་བ་ཐམས་ཅད་ཡོན་ཏན་ཡོངས་སུ་རྫོགས་པ་ཤ་སྟག་ཡོད་སྐད། དྲུག་བཅུ་པ་ཆུ་ཡོས་བྲེ་ཕུལ་ཟླ་བ་༼ད༣༠ན༽སེ་བ་མེ་ཏོག་དཀར་ལྟེམ་པའི་དུས་པུ་ཏོ་པ་ལ་ངས་ཁྱོད་ཀྱི་བསྟེན་ས་གཞན་མ་མཐོང་བས་དགེ་བའི་བཤེས་གཉེན་མདོ་སྡེ་ལ་ཆོལ་ཁ་ཡར་པུང་གདང་ཆོས་ལ་འདུག་ཞིག་གསུངས་ནས་གཤེགས། དེ་ནས་རྣལ་འབྱོར་པ་ཆེན་པོས་འོག་དུ་ཀ་བ་བཅུ་དྲུག་མའི་སར་བཞུགས་ནས་གདན་ས་ལོ་བཅུ་གསུམ་མཛད། སྟོད་ལུང་པ་ཆེན་པོ། ལོ་མཁར་བུ་བ། མང་ར་བ་སོགས་མང་པོ་སྨིན། རྟ་ལོ་བདུན་བཅུ་པ་ཤིང་ཡོས་ལ་ཐེགས། དེའི་རིང་བེར་རྒྱུད་དགྲ་བཅོམ་གྱི་སྲས་དར་མ་ཡེ་ཤེས་ཀྱིས་ཁྱམས་སྨད་ཁྱམས་ཆུང་ནག་ཚང་རྣམས་མཛད། དེ་ནས་དགོན་པ་པས་གོང་ཉིད་དུ་བཞུགས་སྟེ་གདན་ས་ལོ་བདུན་མཛད། འབྲུག་ལོ་རེ་དྲུག་པ་ཆུ་བྱ་ལ་འདས། སློབ་མ་དགོན་གྱི་བུ་བཞི་ཞེས་པ་ལས་ཞང་ཀ་མ་པ་ཤེས་རབ་འོད་ནི་སྔོན་ཇོ་བོ་ལན་པའི་ལྕིལ་པོར་ཕེབས་དུས་བུ་མོ་ཞིག་ལ་འདི་ལ་བུ་བཟང་པོ་ཅིག་ཡོང་གསུངས་པ་བཞིན་མེ་བྱ་ལ་འཁྲུངས། དགོན་པ་པས་ཆོས་དང་ཟང་ཟིང་གིས་བསྐྱངས། རྟོག་གེ་ལ་འབར་བའི་འགྱུར་བཅོས་ཀྱང་མཛད། ཀ་མའི་གཙུག་ལག་ཁང་བཏབ། དོན་ལྔ་པ་ལྕགས་ཕག་ལ་ཐེགས། སྣེའུ་ཟུར་པ་ཡེ་ཤེས་འབར་ནི་ཆུ་རྟ་ལ་འཁྲུངས། དགོན་པ་པས་རྗེས་སུ་བཟུང་། ཡི་དམ་མཐའ་ཡས་པ་ཞལ་གཟིགས། ཕྱིས་པུ་ཏོ་བ་བསྟེན་ཕྱག་རྡོར་ལ་ནུས་པ་ཐོབ་པས་འཛེ་ནད་མང་པོ་བསལ། ལམ་ཞིག་དུ་ཕ་བོང་ལ་ཞབས་བཏད་དེ་ཕྱགས་སྒྲོག་བཅིངས་པས་སྦྲུལ་དཀར་པོ་ཅིག་ཐོན་སོང་སྟེ་དེ་ན་མཛེ་བོ་ཡོད་པའི་ནད་ཐོན། ཕྱིས་སྣེ་ཟུར་དུ་བཞུགས། གཞུང་མན་ངག་གི་སྐྱེས་ཆེན་མང་པོ་འདུས། མངའ་རིས་པ་བྱང་ཆུབ་དགེ་མཛེས་ཅེས་པ་མགོན་པོ་ཞལ་གཟིགས་ཚེ་ངའི་སྡོམ་པ་གསུམ་ལ་ཉེས་སྐྱོན་འདུག་ན་ཁྱེད་ཀྱིས་སྙིང་ཁྲག་འཐུང་ཞིག་བྱས་པས་དགེ་སློང་གི་དམ་བཅའ་འཇིགས་གསུང་བ་༼ད༣༠བ༽དེ་ལ་སོགས་པ་བྱོན་ཞིང་། རྒྱུད་འཛིན་ནི་གཙང་ན་དྲང་པོ་ལུང་པ་སྤྱི་བོ་ལྷས་པ་སོགས་སོ། །དོན་བདུན་པ་ས་ཁྱི་ལ་ཐེགས། འདིའི་ཕྱག་གཡས་པ་གཉལ་གསེར་ཕྱེད་མཆོད་རྟེན་ན་བཞུགས་པས་བྱིན་རླབས་ཆེ་བ་ཡིན་ནོ། །དེ་གཉིས་ཀྱི་ཁར་གཉན་སྣ་མོ་བ་དང་། འབྲེ་ཀོ་དེ་ལུང་པ་བསྣན་པས་དགོན་གྱི་བུ་ཞིག་ཟེར་ལ། གཞན་ཡང་ཤ་བོ་སྒང་པ་པདྨ་བྱང་ཆུབ་དང་ཁ་རག་སྒོམ་ཆུང་ཡང་ཡིན་ནོ། །

ཡང་ཕུ་ཆུང་པས་དེང་སང་ཉན་ཐོས་ཀྱི་རྫུ་འཕྲུལ་གྱིས་འགྲོ་བའི་བྱང་ཆུབ་སེམས་དཔའ་ཞིག་སྨིན་བདོ་གསུངས་པ་རྣལ་འབྱོར་པ་ཆེན་པོའི་སློབ་མ་མང་ར་བ་དབང་ཕྱུག་རྒྱལ་མཚན་དེའི་སློབ་མ་སྙུག་རུམ་པ་བརྩོན་འགྲུས་འབར་ཡིན་ནོ། །

དེ་ནས་པུ་ཏོ་བས་གདན་ས་མཛད་པ་ཁམས་པ་འགས་བཞུགས་སུ་མ་སྟེར། དེ་ནས་བར་ཉག་བྱུང་སྟེ་ཁྱིམ་པས་བཟུང་། པུ་ཏོ་བ་གཤེགས་ནས་ལོ་གཉིས་གསུམ་ན་མཐའ་བཞི་སྒོམ་པས་ཤ་ར་བ། ཀ་མ་བ། བྱ་ཡུལ་བ། གླང་ཐང་པ་རྣམས་དང་བགྲོས། ཉག་ཉུག་ཕུད་ནས་ས་ཏྲ་བཙུགས། དེ་ནས་དཔོན་བརྒྱད་པ་དང་ཟིར་གུ་ཆོས་གྲགས་ཀྱིས་ཀ་གཉིས་མའི་ནུབ་ཏུ་ཀ་བ་བཅུ་དྲུག་མ་བཞེངས། དེ་ནས་རྔོག་ལོ་ལ་ཕུལ་ནས་ཆོས་བར་ས་མཛད། ཀ་གཉིས་མ་བཞེངས་ནས་ལོ་གོ་གསུམ་ན་ཞང་འོད་འཇོ་པས་ར་སྒྲེང་བཟུང་། བེར་རྒྱུད་སེ་བོ་གཞོན་ཚུལ་དང་གཉིས་ཀྱིས་ཀ་གཉིས་མ་ལ་གསེར་ཐོག་ཕུབ་ཅིང་སེ་བོ་གཞོན་ཚུལ་གྱིས་དབུ་རྩེ་ཀ་བ་ཉེར་བཞི་མ་བཞེངས་ནས་ལོ་གཉིས་ན་འོད་འཇོ་བ་གཤེགས། དེ་ནས་སྒང་ཐང་དཀར་བས་ལོ་ཉེར་དགུ། འོད་འཇོ་བས་ལོ་བཅུ་དྲུག་ཡོན་བཙུན་བརྩོན་རྡོར་གྱིས་ཀ་གཉིས་མའི་རྒྱབ་ཏུ་ཀ་བཞི་མ་བཞེངས། སྤྱིར་ཁྱམས་ཀ་བ་བརྒྱ་དང་བཞི་བཅུ། བྲང་ཁང་སྟོང་། རྟེན་ལུགས་མ་ངོ་མཚར་ཅན་ལྔ་བཅུ། ཐང་སྐུ་བྱིན་རླབས་ཅན་སུམ་སྟོང་དྲུག་བརྒྱ་ལྷག་པ། གསུང་རྟེན་པོ་ཏི་ས་ཡ་ཕྲག་བཅུ། གདུང་རྟེན་བདུན་བརྒྱ་བདུན་བཅུ་རྩ་༼ད༣༡ན༽ལྔ་ལ་སོགས་པ་བཞུགས་ཅེས་སྣང་། བར་སྐབས་སུ་མེའི་གནོད་པ་གཅིག་གཉིས་བྱུང་མོད་ཀྱི་ད་ལྟའང་སྐུ་གསུང་ཐུགས་རྟེན་མེ་བརྡུགས་མ་དུ་མ་ཡོད་ཏོ། །

རྒྱ་འདུལ་ལོ་གཅིག་གཙང་པ་ཇི་སྟན་ལོ་ལྔ། ཀོ་ཁྱིམ་པ་ལོ་གསུམ། སྣར་བས་ལོ་བཅུ་གཅིག །འདི་དུས་ཧོར་དམག་གི་གནོད་པ་བྱུང་། གུར་སྟོན་གྱིས་གསོས། དེ་ནས་ལྷ་འགྲོ་མགོན་གྱི་སློབ་མ་རྨ་སྟོན་སོགས་བྱོན་ཞིང་དེང་དུའང་བསྟན་པའི་གཟུགས་བརྙན་ཙམ་སྣང་སྟེ་གདན་ས་ར་སྒྲེང་དངོས་ཀྱི་སྐབས་སོ། །

ཁྱད་པར་བཀའ་གདམས་ཀྱི་བསྟན་པ་ཉིན་མོར་བྱེད་པ་སྐུ་མཆེད་གསུམ་ཞེས་གྲགས་པ་ནི་བཀའ་གདམས་པ་ཡོན་ཏན་གསང་བ་ཉིད་མཛད་ཀྱང་གསང་ཆོས་གླེགས་བམ་ལས་ཡང་ཡང་གསལ་ཞིང་སྤྱིར་བལ་ཡུལ་ཤིང་ཀུན་དུ་རྣལ་འབྱོར་པ་ནུས་པ་ཐོབ་པ་ཅིག་གིས་མི་མ་ཡིན་གྱི་གསེབ་ཏུ་སྐོར་བ་བྱས་པ་ན་མཁའ་འགྲོའི་གླུ་ལས་འཕགས་པ་ཝ་ཏི་མཆེད་གསུམ་དང་སྐུ་མཆེད་གསུམ་པོ་ཐ་མི་དད་པར་རིགས་གསུམ་མགོན་པོའི་ངོ་བོར་ཐོས་པ་ལས་མཆེད་ནས་རིགས་གསུམ་མགོན་པོར་ཁ་ཚོན་ཆོད་པ་ལས། སྤྱན་རས་གཟིགས་ཕུ་ཆུང་པ་ནི་ཕུ་ཆུང་དུ་འཁྲུངས། འབྲོམ་སྟེན་ནས་མན་ངག་ཡོངས་སུ་རྫོགས་ཤིང་རྔོག་ལེགས་པའི་ཤེས་རབ་ཀྱིས་ཡེར་པར་ཇོ་བོ་ཡབ་སྲས་ལ་གསན་ནས་རྫུ་འཕྲུལ་གྱིས་བཀོད་པའི་སྤྲུལ་པའི་གླེགས་བམ་མངའ་རིས་པ་ཤེས་རབ་རྒྱལ་མཚན་ལ་བརྒྱུད་དེ་གླེགས་བམ་གྱི་བཀའ་བབས། ཤ་གཟུག་རང་ཟ་ཞེས་སྒྲུབ་པ་རྩེ་གཅིག་དུ་མཛད། སྤྲུལ་པ་མང་པོས་གཞུང་མན་ངག་གཉིས་སྤེལ། ཞང་ཀ་མ་བ་རིན་ཆེན་རྒྱལ་མཚན་ཐིག་ལེར་སྨིན་གྲོལ་མཛད། གླེགས་བམ་གཏད་དེ་དོན་དྲུག་པ་མེ་ཁྱི་ལ་བཀོད་པ་བསྡུས། དེ་ནས་ཞང་སྟོན་དར་མ་རྒྱལ་མཚན། སྟབས་ཀ་བ་བྱང་ཆུབ་བཟང་པོ། སྣར་ཐང་པ་ན་མཁའ་རིན་ཆེན། ༼ད༣༡བ༽དེ་ཡན་གསང་ཆོས་བཀའ་རྒྱ་མར་ཡོད་ཅིང་དེ་ནས་མང་དུ་འཕེལ་སྟེ་རྩ་བ་བྱང་ཆུབ་སེམས་དཔའ་ནོར་བུའི་ཕྲེང་བ་ནི་འབྲོམ་གྱིས་ཇོ་བོའི་གསུང་བསྡུས་པ་ཡིན་ལ་འདི་དང་ཇོ་བོས་རྒྱལ་པོ་ནིརྱ་པཱ་ལ་ལ་འཕྲིན་ཡིག་མཛད་པ་ཕལ་ཆེར་གཅིག་དུ་བྱུང་བས་རྒྱལ་པོ་དེ་འབྲོམ་དང་ཐུགས་རྒྱུད་གཅིག་པའོ་ཞེས་ཁོ་བོ་འབའ་ཞིག་སེམས་ལ་ཐིག་ལེ་བཅུ་དྲུག་ལྷ་ཆོས་བདུན་རྗེས་དྲན་ལྔ་ཚད་མེད་བཞི་བརྟག་པ་གཉིས་མདོར་ན་རང་སེམས་སྲུང་བ་གཅིག་པོར་ཆོས་ཐམས་ཅད་བསྡུས་སྟེ་སྟོན་པ་བཀའ་གདམས་གླེགས་བམ་གྱི་བཀའ་བབས་ཡིན་ནོ། །

རྒྱལ་བའི་བཀའ་ཉིད་གདམས་ངག་དུ་བྱེད་པ་བཀའ་གདམས་ཅེས་གཞུང་མན་ངག་གཉིས་འཆད་ལ་འབྲོམ་གྱིས་ཡི་དམ་ལྷ་བཞི་ཆོས་བྱང་ཆུབ་ཀྱི་སེམས་གཉིས་སོགས་བདམ་ཁར་བདམས་པས་བཀའ་བདམས་ཅེས་གླེགས་བམ་ལས་འཆད་ཏོ། །དེང་སང་ཆོས་སྤོང་ཤེས་པ་ཙམ་ལ་ཆོས་གོ་གཅོད་པ་དག་ཁ་ཅིག་གླེགས་བམ་ལ་སྒྲོ་སྐུར་བྱེད་པ་ནི་བདུད་ཀྱི་ལས་སོ། །

དགེ་ཡེ་བ་ཚུལ་ཁྲིམས་སེང་གེ་སོགས་སྐུ་མཆེད་གསུམ་གྱི་འཁྲུངས་ལོ་གཞན་དུ་སྨྲ་ཡང་། ཇོ་བོ་བོད་ཏུ་ཕེབས་ལོ་ལས་ལོ་བཅུས་སྔ་བའི་ལྕགས་མོ་ལུག་ལ་ཕུ་ཆུང་བ་དང་པུ་ཏོ་པ་འཁྲུངས། དེ་ནས་ལོ་བདུན་འདས་པ་ས་ཕོ་སྟག་ལ་སྤྱན་སྔ་བ་འཁྲུངས་པར་དེབ་སྔོན་པ་སོགས་འདོད་པ་འདི་དག་པར་སྣང་། འཇམ་པའི་དབྱངས་པུ་ཏོ་བ་ཆེན་པོ་ནི་འཕན་ཡུལ་གྱི་པྲས་བྲའོ་སྒང་དུ་སྐུ་གཤེན་སྲིད་ལྷ་འབར་གྱི་སྲས་སུ་འཁྲུངས། ཡེར་པའི་རྔོག་དང་རྒྱལ་གྱི་གླན་ཚུལ་བྱང་ལ་བསྟེན་སྟེ་རབ་ཏུ་བྱུང་། མཚན་རིན་ཆེན་གསལ་ཡིན། བྲག་རྒྱབ་ཏུ་དགེ་སློང་བཞེས། དགེ་འདུན་གྱི་གཉེར་ཡང་ཅུང་ཟད་དང་མདོ་མང་ཚར་གཅིག་གི་ཕྱག་ལེན་པ་མཛད། དགེ་འདུན་སྤྱི་ལས་ལྷག་པ་ཞོ་ཞལ་ཙམ་ཡང་མ་གསོལ། ཇོ་བོ་དང་ཞལ་མཇལ་ཆོས་ཐོབ་ཙམ་བྱུང་། ཉེར་བརྒྱད་པ་ས་ཁྱི་ལ་འབྲོམ་དང་མཇལ། ༼ད༣༢ན༽གདམས་ངག་སྣ་བསྟན་ཙམ་གྱིས་ཇི་ལྟ་བ་ཐུགས་ལ་འཁྲུངས། འབྲོམ་གཤེགས་ནས་ལོ་བཅོ་བརྒྱད་སྒྲུབ་པ་མཛད་ང་གཅིག་པ་ལྕགས་བྱ་ནས་ཚོགས་བསྐྱངས་སྟེ་གཞུང་མཁན་བྲག་ལྟག་ལུང་སྒྲོ་ལབ་མཁར་ཐོག་སོགས་མ་ངེས་པར་གཞི་ཇི་བཞིན་པས་བཞུགས། ཚེ་བློས་བཏང་གི་ཚོགས་པ་ཉིས་སྟོང་བརྒྱད་བརྒྱ་རེ་འདུས། སྤྱིར་དགེ་སློང་ཁས་ཉན་ཁྱད་པར་བྱང་ཆུབ་སེམས་དཔའ་ཁས་ཉན་གསུངས་སྟེ་གནོད་ལན་མི་མཛད། ཆོས་ལམ་སྒྲོན་གྱི་རྒྱབ་ཏུ་བསླབ་བཏུས་དང་སྤྱོད་འཇུག་མདོ་སྡེ་རྒྱན་དང་བྱང་ས། སྐྱེས་རབས་དང་ཆེད་དུ་བརྗོད་པའི་ཚོམས་སྟེ་གཞུང་དྲུག་འཆད་པས་བཀའ་གདམས་གཞུང་པར་གྲགས། ཆོས་ཚིག་གཅིག་ཀྱང་ཕྱིར་མ་ལུས་པར་ཉམས་ལེན་ཁོ་ནར་གསུངས། ཕྱིས་པུ་ཏོར་དགོན་པ་བཏབ་སྟེ་བཞུགས་པས་པུ་ཏོ་བར་གྲགས། ངའི་དོན་གྱི་མཁན་པོ་དེ་ར་སྒྲེང་གི་དགེ་བསྙེན་རྒན་པོ་དེ་ཡིན་པར་འདུག་གསུངས་ནས་སྔར་དགེ་སློང་སོགས་བླངས་པ་དེ་ངེས་འབྱུང་རྣལ་མ་སྐྱེས་པ་ནས་སོ་ཐར་མཚན་ཉིད་པར་འགྱུར་པ་སྡོམ་པ་གནས་གྱུར་ཞེས་བཞེད། འཕགས་པའི་གནས་བརྟན་ཡན་ལག་འབྱུང་དུ་ཞལ་གིས་བཞེས། དོན་ལྔ་ལ་བཀོད་པ་བསྡུས། སློབ་མ་གཞན་དོན་ནུས་པ་བགྲང་གིས་མི་ལང་ཡང་གཙོ་བོར་གཙང་ན་རམ་སྣང་གཉིས། དོལ་ན་འབེ་རོག་གཉིས། གཉལ་ན་གླང་གཉོས་གཉིས། འཕན་ཡུལ་ན་ཉི་ཟླ་ཟུང་གཅིག་སྟེ་ཀ་ཆེན་བརྒྱད་ཡིན་ལ། དེབ་སྔོན་པས་གཙང་སྟོད་དུ་བྱ་ཕག་གཉིས་དང་། ཡར་ལུངས་ཇོ་བོས་ཁམས་སུ་བྱ་ཕག་གཉིས་ཅེས་དང་དགེ་ཡེ་བས་མངའ་རིས་སུ་བྱ་འདུལ་དང་ཕག་སྒུར་བ་ཅེས་ཀ་བ་བཅུར་འཆད་ཀྱང་འདི་བདག་གིས་ནི་མ་འཚལ་ཏོ། །

དེ་ལ་གཙང་དུ་རམ་སྡིང་མ་བ་ནི་སྐྱེ་བ་སྔ་མ་རྒྱ་གར་ཤར་ཕྱོགས་སུ་པཎྜི་ཏ་རྡོ་རྗེ་གཞོན་ནུར་ཡོད་པ་སྒྲོལ་མས་བོད་དུ་གཞན་དོན་ལ་བསྐུལ་སྟེ་བྱོན། ལ་སྟོད་ལ་འུབ་ཤིང་འགྲམ་དུ་ཡབ་རྡོ་རྗེ་འབུམ་དང་ཡུམ་དཔལ་མོ་༼ད༣༢བ༽འཚོའི་སྲས་སུ་འཁྲུངས། རྒྱགས་ཆད་པ་ན་ནང་ནས་ཀྱིས་གང་བ་དང་ཡབ་ཡུམ་གྱི་ཕྱག་མཐིལ་ཏུ་མཆིལ་མ་ཐིགས་པ་རེ་བླུག་པ་བལྡད་བས་ཞག་བདུན་དུ་ཟས་མ་དགོས་པ་བྱུང་། སེམས་ཅན་སྡུག་བསྔལ་པ་གཟིགས་ཚད་ལ་ངས་བུ་འདི་རྣམས་ནམ་འདྲོངས་ན་ཞེས་བཤུམ། མཁན་པོ་ལེ་འབྱུང་དང་སློབ་དཔོན་འོལ་ཕུ་བ་ལས་སྨུར་རབ་བྱུང་མཛད། མཚན་འབྱུང་གནས་རྡོ་རྗེ། བྱམས་པ་དང་སྟོན་པས་ལུང་བསྟན་སྟེ་ལོ་བཅུ་དགུ་ལ་པུ་ཏོར་བྱོན། པུ་ཏོ་བ་ལ་ཡང་སྒྲོལ་མ་དང་སྤྱན་རས་གཟིགས་དང་འཇམ་དཔལ་གྱིས་དེ་རིང་སྤྲུལ་པའི་སྐུ་ཞིག་འོང་གསུངས། པུ་ཏོ་བས་དགེ་འདུན་གྱི་ཚོགས་སུ་སང་སྐྱེས་བུ་དམ་པ་ཅིག་འོང་བ་དེའི་མཇལ་སྣ་སུས་བྱས་མཆོག་འགྲུབ་བོ་གསུངས། ཐམས་ཅད་ཀྱིས་བཙལ་བས་ཇོ་སྟན་བཟང་པོ་ཅིག་གིས་མཇལ་ཕྱག་བྱས་པས། ཁྱེད་འདག་སྦྱར་ལོ་བཅུ་གསུམ་གྱི་དམ་བཅས་ནས་ལོ་བདུན་སོང་བའི་འཕགས་པ་ཅིག་བདག་སོ་སྐྱེ་ཅིག་ལ་ཕྱག་བྱས་ནས་ཅི་བྱེད་གསུངས་པས་མངོན་ཤེས་མངའ་བར་རིག་སྟེ་ཞབས་སྤྱི་བོར་བླངས་པས་རྟོགས་པ་ཁྱད་པར་ཅན་སྐྱེས། བླ་མས་ཀྱང་བསུ་བའི་མཆོད་བ་བཤམས་སྟེ་དེ་བཞིན་གཤེགས་པ་བྱོན་ནས་ཡོད་ཏོ་གསུངས། མཇལ་མ་ཐག་མོས་གུས་ཀྱིས་ཅུང་ཟད་བརྒྱལ། སངས་པ་ན་ཞབས་ལ་གཏུགས་སྟེ་བདག་ལ་ཐུགས་རྗེས་སྐྱོབ་པར་ཞུ་ཞུས་པས་བླ་མའི་ཞལ་ནས་ཁྱེད་དུས་གསུམ་གྱི་སངས་རྒྱས་ཐམས་ཅད་ཀྱིས་བྱིན་གྱིས་བརླབས་པ་ཅིག་ཡིན་གྱི་ངས་ཀྱང་ཅུང་ཟད་བྱིན་གྱིས་རློབ་བོ་གསུངས། ཆོས་ཐམས་ཅད་མགོ་སྨོས་པ་ཙམ་གྱིས་རང་ཤར་དུ་མཁྱེན་སྟེ་ཡབ་སྲས་ཆོས་ཀྱིས་ཉིན་མཚན་འདའ། དགེ་འདུན་རྣམས་ཀྱིས་རྟོགས་པ་དྲིས་པས། རྒྱུ་འབྲས་ཕྲ་ཞིབ་བསྒོམས་ཙ་ན་སྡིག་པ་ལས་བློ་ལོག་ནས་དགེ་བ་འབའ་ཞིག་བསྒྲུབས་པས་བདག་གཞན་ཚོགས་གཉིས་རྫོགས་སངས་རྒྱས་ཐོབ་པའི་ཐབས་ཅིག་བདོག་སོགས་དང་། སེམས་མ་བཅོས་ལྷུག་པར་བཞག་པས་སངས་༼ད༣༣ན༽རྒྱས་རང་ཆས་སུ་རྟོགས་པའི་ཐབས་ཤིག་བདོག་སོགས་གསུངས་པས་ཐམས་ཅད་ལ་ཏིང་ངེ་འཛིན་བཟང་པོ་སྐྱེས་སྐད། ལོ་སར་ཞིག་ལ་སའི་ལྷ་མོས་མེ་ཏོག་པདྨ་ཕུབ་ཙམ་ཞིག་ཕུལ་བ་བླ་མས་དཀོན་མཆོག་ལ་ཕུལ་བས་མི་སྣང་བར་གྱུར་སྟེ་དྲི་བཟང་པོ་བྱུང་། བླ་མས་འབྱོར་པ་མང་པོ་དང་དབྱར་གྱི་འཚོ་བ་གནང་སྟེ་ཚོགས་རྫོགས་པའི་སླད་དུ་རྒྱལ་བའི་སྲས་ཀྱིས་བཞེས་སུ་གསོལ་གསུངས། ཡང་ལན་གཅིག་ཇ་གསོལ་དུས་རྟོགས་པ་ཅིག་ཕུལ་དང་གསུང་བ་ལ་གཟུང་བའི་ཡུལ་སྒྱུ་མའི་རང་བཞིན་ལ་ཞེན་ཞིང་ཆགས་པ་མི་གདའ་འོ། །སོགས་ཕུལ་སྟེ་ཁོ་བོ་ནི་སྐྱེད་རིམ་འབྱོངས་པ་ལགས་པས་གཟིགས་དང་གསུངས་པས་སྟོན་པའི་སྐུར་མངོན་སུམ་ཏུ་གཟིགས་སྟེ་ཕྱག་གི་དཀར་ཡོལ་ཤོར་ནས་སྤྱན་ཧ་རེ་གདའ་སྐད། ཆབ་ཚ་ཐོམ་བུ་གང་ལ་ཇི་ཙམ་སྤྱད་ཀྱང་མ་ཟད་སྔོན་ངས་རྒྱ་གར་དུ་འབྲས་ཆན་བྲེ་གང་གིས་མི་སྟོང་ཁེབ་མྱོང་གསུངས། སྒྲོལ་མ་དང་ཁྲོ་གཉེར་ཅན་གྱིས་ཁྱེད་ཀྱི་ཞལ་དུ་ཟན་ཁམ་རེ་ཐོངས་པ་རྣམས་ཀྱང་འཁོར་བ་ལས་ཐར་བས་ཟན་བསོད་མཛོད་ཅིག་འགྲོ་དོན་ཆེའི་གསུངས་ཀྱང་བླ་མས་བཀའ་མ་གནང་། ནང་ཞིག་བླ་མ་སྤྱན་ཆབ་ཙ་རེ་བྱོན་ནས་ངས་བློས་མི་ཐོངས་པར་འདུག་སྟེ་སྒྲོལ་མ་དང་ཁྲོ་གཉེར་ཅན་མི་དགྱེས་པར་གདའ་བས་བཞུད་ཅིག་གསུངས། བཞུད་པའི་ཉིན་དེ་རིང་ལས་སྐྱོ་བ་ཅིག་གསུངས་སྐད། རྨུ་ལྷ་ཤངས་འབར་དང་འུ་ཡུག་རྡོར་ལེགས་ཀྱིས་སྲོག་སྙིང་ཕུལ། ཆུ་མིག་སེར་པོ་དང་རྟ་ཤིའི་བྲག་ལ་བཞུགས་པས་ལྦ་བ་སྦུབས་སུ་ནུབ། ཟག་པ་ཟད། ཁམས་གསུམ་ཐམས་ཅད་གཟིགས། སློབ་མ་འདུས་པ་ལན་གཉིས་བཀྱེ་བའི་ཚེ་ཟམ་པ་ཆེན་པོ་ལ་བྱོན་པས་ཕར་གར་ཐོན་པ་ན་ཟམ་པ་བརྟུལ་ནས་མི་རྣམས་སྨྲེ་སྔགས་འདོན་པ་གཟིགས་སྟེ་ཚོགས་བསྐྱངས། ནུབ་གཅིག་པུ་ཏོ་བ་སེང་གེ་ལ་བཅིབས་ནས་བྱོན་སྟེ་ང་མྱ་ངན་ལས་འདའ་བ་ཁྱོད་ལ་ཕྲེང་ནས་༼ད༣༣བ༽འོངས་པ་ཡིན་ཞེས་ཞལ་གདམས་དུ་མ་གསུངས་ནས་ན་མཁའ་ལ་གཤེགས། ཞག་བདུན་དུ་ཉིན་མཚན་ངོ་མི་ཤེས་པའི་ཐུགས་ཁྲལ་བྱུང་བས་བླ་མའི་སྐུ་གཟིགས་སྟེ་ཆོས་གསུང་བ་གསན་པས་སྡུག་བསྔལ་ཞི། རང་ཉིད་སྟོན་པ་དངོས་སུ་གཟིགས།

པུ་ཏོ་བའི་སློབ་མ་བཅུ་དྲུག་བྱུང་ནས་བླ་མ་དམ་པ་གྲོངས། ཚེ་ཕྱི་མ་དོན་དུ་གཉེར་ཚད་འབྱུང་གནས་རྡོ་རྗེའི་དྲུང་དུ་སོང་གསུངས་ནས་ངེད་རྣམས་ཡོང་པ་ཡིན་ཟེར་བས། འོ་སྐོལ་ཚོའི་ཆོས་ས་ཞིག་བཙལ་ཡོང་གི་གསུངས་ནས་རམ་སྡིང་མར་བྱོན། གཞི་བདག་ཐམས་ཅད་ཀྱིས་ས་ཕུལ། བུད་མེད་ཆེན་མོ་ཆུ་དར་སྨུག་པོའི་གོས་གྱོན་པ་ཅིག་གིས་སེམས་སྐྱེད་ཞུས་དུང་གི་མཛོ་མོ་ཞིག་ཕུལ་ནས་འདི་ལ་ཆུ་ཞིག་ཡོང་ཟེར། དེ་ས་ལ་ཐིམ་གར་ཅུང་ཟད་སྡོད་ཅིག་རབ་གནས་བྱའོ་གསུངས། མོད་དེར་སངས་རྒྱས་བྱང་སེམས་ཐམས་ཅད་དང་པུ་ཏོ་བ་ལ་སོགས་བླ་མ་ཐམས་ཅད་བྱོན་ནས་མཛོ་དང་བཅས་པ་ས་ལ་ཐིམ་པས་ཆུ་འོ་མ་འདྲ་བ་ཞིག་རྡོལ། ཕུད་དཀོན་མཆོག་མཆོད་ནས་ཧུབ་གང་གསོལ། འཐུངས་ཚད་ལ་ངན་སོང་མེད་ཏོ་གསུངས། དེར་ཚོགས་པ་ཡང་ཆེར་བསྐྱངས། རི་རྩེ་ནས་དགོན་པར་སྐད་ཅིག་གིས་འབྱོན་པ་དང་ནུབ་མོའང་ཉིན་མོ་ལྟར་གསལ་བ་དང་སྟོང་གསུམ་གསལ་བར་སྟོན་པ་སོགས་མཛད། མཁའ་འགྲོ་རྣམས་ཀྱིས་ཁྱེད་ཀྱི་མཚན་ཐོས་ཚད་ལ་ངན་སོང་མེད་པས་ཁྱེད་ཀྱི་མཚན་སྒྲོགས་ཅེས་བསྐུལ། དགེ་སློང་དར་གྱི་ཆོས་གོས་ཅན་ཞིག་གིས་ཇ་ཅུང་ཟད་ཕུལ་ནས་སྤྲིན་གྱི་གསེབ་ལ་སོང་། ཇ་དེ་ཇི་ཙམ་སྐོལ་ཡང་མ་ཟད། ཕྱིས་དེ་བཞེས་ནས་དགའ་ལྡན་ནས་ཀྱི་འབུལ་བ་འདི་ཁ་ཟས་ཀྱི་མཐའ་མ་ཡིན་ནོ་གསུངས། ལུས་འདིས་མཁའ་སྤྱོད་དུ་གཤེགས་གསུངས་པར་སྐུ་གདུང་འཇོག་པར་ཞུས། མ་འོངས་པའི་གདུལ་བྱ་རྣམས་ང་འབྱུང་གནས་རྡོ་རྗེ་ལ་གསོལ་བ་ཐོབ། འདས་གྲོངས་མེད་༼ད༣༤ན༽དོ་གསུངས། མ་འོངས་པ་གནས་འདི་མུ་སྟེགས་ཀྱིས་འཇིག །ཕྱིས་ལྷོ་ཕྱོགས་ནས་སྐལ་ལྡན་ཞིག་གིས་གསོས་སྟེ་ངའི་མཆོད་རྟེན་བྱེད་ཅེས་གསུངས་སྟེ་གཡུ་ལོ་བཀོད་པར་གཤེགས།

ཕྱིས་དགོན་པ་ཧོར་གྱིས་བཤིག །ཅི་ཞིག་ན་འགྲོ་མགོན་སོར་རྡེ་པ་ཆེན་པོ་དེ་ལྷོ་བྲག་བྲག་ལུང་གི་སྨད་བཀྲ་ཤིས་སྒང་དུ་འཁྲུངས། དང་སྦྲོར་མཁན་པོ་མ་དང་སློབ་དཔོན་དབུ་མ་པ་ལས་རབ་ཏུ་བྱུང་། མཚན་བསོད་ནམས་སེང་གེ །མདོ་སྔགས་ལ་སྦྱངས་པས་མཁས་པ་ཆེན་པོར་གྱུར། དང་སྦྲོར་དབུ་མའི་ཟུར་ཆོས་པ་མཛད། དགུང་ལོ་བཞི་བཅུ་ནས་ཤངས་འབར་གྱིས་གདན་དྲངས་སྟེ་རམ་སྡིང་མར་བྱོན་ནས་སྔོན་གནས་མང་པོ་གསུངས། སྐུ་འབུམ་རྨང་ནས་གསོས་ཞིག་གསོ་རྒྱ་ཆེར་ལན་གསུམ་མཛད། པུ་ཏོ་དང་སྙེ་ཐང་འོར་རྒྱ་གྲོང་རྣམས་ལའང་ཞིག་གསོ་མཛད། ལྷོ་བྲག་དུ་ཧོར་དམག་ལྷགས་ཚེ་འཇིགས་སྐྱོབ་མཛད། ཐུབ་པའི་གསེར་སྐུ་ཅིག་གིས་སོར་རྡེལ་ཞིག་འཕངས་པ་དེར་བབ་པར་གཟིགས་ནས་ཕྱག་སེན་གྱི་དཀྱིལ་བྲ་ཐུར་བྱ་བའི་རི་ལ་ལྷོ་བྲག་སྡིང་མའི་གཙུག་ལག་ཁང་བཏབ། རམ་སྡིང་མ་བའི་སྤྲུལ་པར་ཞལ་གྱིས་བཞེས་ཤིང་དེ་ཐམས་ཅད་དུ་འཕྲིན་ལས་ཀྱི་དགོངས་པ་ཡོངས་སུ་རྫོགས་ཤིང་མྱ་ངན་ལས་འདས་སོ། །

སྣང་གིས་སྣང་དྲེའུ་ལྷས་ཀྱི་ལྷ་ཁང་བཏབ། དོལ་པ་འབེ་སོ་ཀེར་གྱིས་གཞུང་མདར་ར་སྲེགས་ཀྱི་ལྷ་ཁང་བཏབ། རོག་དོལ་པ་ཤེས་རབ་རྒྱ་མཚོ་ནི་ཤངས་ཞུར་དམར་པོ་ཡོད་པས་རོག་དམར་ཞུར་བར་གྲགས། རྟ་མགྲིན་གྱི་སྤྲུལ་པ་ཡིན། འདིར་བྱང་ཆུབ་སེམས་དཔའ་ཤ་མཚན་ཅན་འབྱུང་ཞེས་སྔོན་ཇོ་བོས་ལུང་བསྟན། ཡང་གད་ཀྱི་གཙུག་ལག་ཁང་བཏབ། གཉལ་ནས་གླང་བྱ་རབ་པ་ཡོན་ཏན་བློ་གྲོས་ཀྱིས་ཆོས་སྒྲོ་ཤོ་པོར་གྲོང་མཁར་དང་སྐྱིད་སྟེངས་བཏབ། གཉོས་ཆེན་པོ་ནི་རྒྱ་གར་གྱི་སློབ་དཔོན་ལ་བ་བས་ཙཱ་རི་རོང་བསྐོར་ནས་ལ་བ་ཕུག་༼ད༣༤བ༽ཏུ་བཞུགས། དེ་ནས་སྨྱལ་དུ་བྱོན་སྟེ་ལ་བ་ཕུག་དུ་བཞུགས་ནས་བྲ་འོར་གྱིས་བྱིན་གྱིས་བརླབས། སླར་རྒྱ་གར་དུ་གཤེགས་སྟེ་སྐུའི་ལྤགས་པ་ལ་བདེ་མཆོག་གི་ལྷ་ཚོགས་རྩ་རིས་སུ་འབྱུང་བར་བྱིན་གྱིས་བརླབས་སྟེ་བཞག །བསམས་བཞིན་བྲ་འོར་གྱི་འགྲམ་གཉོས་ཀྱི་གྲོང་དུ་འཁྲུངས། ཆོས་ཐམས་ཅད་རང་བྱུང་དུ་མཁྱེན། ལོ་བཅུ་ནས་པུ་ཏོ་བ་བསྟེན། ཉེར་གཅིག་ལ་སྐུ་མཆེད་གསུམ་ལས་བསྙེན་པར་རྫོགས། མཚན་ཆོས་འབར། པུ་ཏོ་བས་ལུང་བསྟན་སྟེ་ལ་བ་ཕུག་གི་མདུན་ཐང་རྒྱལ་མཚན་འདྲ་བར་བྲ་འོར་གྱི་གཙུག་ལག་ཁང་བཞེངས། སློབ་མ་རས་ཆུང་པ་དང་རས་ཆུང་མ་ལ་བཀའ་བསྒོས་སྟེ་རྒྱ་གར་ནས་སྐྱེ་བ་སྔ་མའི་ལྤགས་པ་དང་ཌ་དྲིལ་སོགས་བླངས། པུ་ཏོ་བ་ལ་ཐུགས་བརྒྱད་བྱོན་པའི་ཐུགས་གཅིག་དང་བཅས་བཞུགས་པའི་མཆོད་རྟེན་ནུབ་མ་བཞེངས། གླང་བྱ་རབ་པ་ལ་ཕྱག་རྡོར་འཁོར་ཆེན་གྱི་ལུང་བསྟན་བྱུང་སྟེ་ཞབས་ལ་གཏུགས། ཞང་དང་གྲོ་ལུང་པས་བསྟུད། རེ་གསུམ་པ་འབྲུག་ལོ་ལ་གཤེགས། སྒལ་ཚིགས་ལ་སངས་རྒྱས་སྟོང་བྱོན། སློབ་མ་གུན་པ་ཐུགས་རྗེ་རྒྱལ་མཚན་གྱིས་གསེར་ཕྱེ་འབུམ་པ་བཞེངས། དཀོར་འདུལ་འཛིན་གྱིས་རྟེའུར་བཏབ། ཆག་དགྲ་བཅོམ་གྱིས་གདན་ས་བྱས། འབྲང་རིན་པོ་ཆེས་འོ་གྲོ་བཏབ། ཞང་བསོད་ནམས་རྒྱལ་མཚན་གྱིས་བྱེ་ས་བཏབ། དབོན་པོ་གཉོས་ཆོས་ཀྱི་སེང་གེས་བྲ་འོར་དུ་གདན་ས་མཛད། དེ་ནས་མཚོ་སྣ་པ་ཆེན་པོ། མོན་གྲབ་པ་ཚུལ་ཁྲིམས་བཀྲ་ཤིས། ཆོས་བསྐྱབས་དཔལ་བཟང་པོ་རྣམས་བྱོན་པ་ཡིན་ནོ། །

འཕན་ཡུལ་ནས་ཉི་མ་ལྟ་བུ་ཤ་ར་བ་ཡོན་ཏན་གྲགས་ནི་བྱང་རོམ་པོའི་འབྲོག་དུ་ལྕགས་ཁྱི་ལ་འཁྲུངས། པུ་ཏོ་བ་བསྟེན། བཀའ་འགྱུར་ཐུགས་ལ་བཞུགས་པར་གྲགས། པ་ཚབ་ལོ་ཙཱ་བའི་དབུ་མའི་འཕྲིན་ལས་དཔེལ་བའི་གྲོགས་མཛད། སེམས་༼ད༣༥ན༽སྐྱེད་ལུགས་གཉིས་གཅིག་པའི་གྲུབ་མཐའ་མཛད། ཚོགས་པ་སུམ་སྟོང་བརྒྱད་བརྒྱ་ལྷག་ཙམ་རྟག་དུ་འདུ། དོན་གཉིས་པ་མེ་བྱ་ལ་ཐེགས། སློབ་མ་འཕྲིན་ལས་ཅན་མང་ན་འང་གཙོ་བོར་བྱང་ཆུབ་སེམས་ཀྱི་བཀའ་བབས་མཆད་ཀ་བ། རྣམ་ཐར་གྱི་བཀའ་བབས་ཉི་མ་འདུལ་འཛིན། གཞུང་བཤད་ཀྱི་བཀའ་བབས་སྟབས་ཀ་བ། རྟོགས་པའི་བཀའ་བབས་རོང་སྟོན་ཤེས་འོད། འཕྲིན་ལས་ཀྱི་བཀའ་བབས་གཏུམ་སྟོན་བློ་གྲོས་གྲགས། ལོངས་སྤྱོད་ཀྱི་བཀའ་བབས་རྣལ་འབྱོར་ཤེས་རྡོར་སྟེ་བཀའ་བབས་དྲུག་ཟེར། བྱ་མཆད་ཀ་བ་ནི་ལོ་རོར་ལྕགས་སྦྲུལ་ལ་འཁྲུངས། བློ་སྦྱོང་ལ་རྩལ་དུ་བཏོན། ཕྱིས་བློ་སྦྱོང་ལ་ཚོགས་ཆོས་མཛད། མཆད་ཀ་བཏབ། དོན་ལྔ་པ་ཤིང་ལུག་ལ་འདས། དེའི་སློབ་མ་སེ་ལྕིལ་བུ་བ་ཆོས་ཀྱི་རྒྱལ་མཚན་ནི་གཉལ་སེ་ཁུན་དུ་འཁྲུངས། ལྕིལ་བུ་དང་མཆད་ཀ་སར་མ་བཏབ། འདིའི་སློབ་མ་རྣལ་འབྱོར་བྱང་སེང་གེས་གྲོ་ས་བཏབ། རྒྱ་སྤངས་པ། ལྷ་དགེ་འདུན་སྒང་པ། ཉན་ལྷ་སྡིངས་པ་རྣམས་སོ་སོས་རང་མིང་གི་དགོན་པ་བཏབ། ལྷ་ལུང་གི་དབང་ཕྱུག་ཡར་ལུངས་སུ་འོད་སྲུང་རྒྱུད་པར་ས་སྟག་ལ་འཁྲུངས། སེའི་གདན་ས་མཛད། དོན་ལྔ་པ་ཆུ་འབྲུག་ལ་ཐེགས། དེའི་དབོན་པོ་ལྷ་འགྲོ་མགོན་དབང་ཕྱུག་འོད་ནི་མེ་རྟ་ལ་འཁྲུངས། ཝལ་ཏི་ལས་རབ་ཏུ་བྱུང་། ཁུ་བོ་ལས་ཆོས་ཐམས་ཅད་གསན། གདན་ས་མཛད་དུས་ཀོང་པོ་ནས་ཏ་བར་སོགས་གཙུག་ལག་ཁང་སུམ་བཅུ། དྭགས་པོ་ནས་བླ་མདའ་སོགས་དང་། གཉལ་ནས་ཟངས་པོ་ཆེ་སོགས་དང་། གཡེ་ནས་བུ་དལ་སོགས་སྟེ་གཙུག་ལག་ཁང་བརྒྱ་ཕྲག་མང་པོའི་བདག་པོ་མཛད། དབྱར་གནས་ལ་གནས་བརྟན་བཅུ་དྲུག་ཀྱང་བྱོན། ལྷ་སར་དངོས་སུ་ཇོ་བོས་ཆོས་གསུངས། འདམ་གྱི་ལྷ་མོ་ཆེའི་བགེགས་བསྐྲད། དོན་བཞི་པ་ས་ལུག་ལ་ཐེགས། ༼ད༣༥བ༽དེ་ནས་རིམ་པར་ལྷ་བྲག་ཁ་བ་བློ་གྲོས་ཡེ་ཤེས། ལྷ་བློ་གྲོས་འོད། ལྷ་རིན་སེང་། ལྷ་ཤཱཀྱ་བསོད་ནམས་ནས་དེང་སང་གི་བར་དུ་ལྷའི་གདུང་གིས་འཛིན་ནོ། །སྟབས་ཀ་བས་སྟབས་ཀ །འོད་འཛོ། ཁྲ་ཕུ་གསུམ་བཏབ། གཏུམ་སྟོན་ལ་བླ་མས་ཁྱོད་ཀྱིས་དགེ་སློང་བཞི་སྡེ་རེ་མ་བྲལ་བར་བསྟེན་གསུངས་ནས་སྣར་ཐང་བཏབ། ལོ་བཅུ་བཞི་ནས་རྡོ་སྟོན་ཤེས་རབ་གྲགས་བསྐོས་སྟེ་ལ་སྟོད་ཆོས་ལུང་དུ་དབེན་བ་མཛད་ནས་གཤེགས་པས་ཆོས་ལུང་སྐུ་གཤེགས་ཟེར། རྡོ་སྟོན་ཤེས་རབ་གྲགས་ནས་ཞང་ཞུང་རྡོ་རྗེ་འོད། གྲོ་སྟོན་བདུད་རྩི་གྲགས། འདི་སངས་རྒྱས་སྟོང་གི་ཡ་གྱལ་དུ་གྲགས། དབུ་རྩེ་རྙིང་མ་བཞེངས། ཞང་ཆོས་ཀྱི་བླ་མ། སངས་རྒྱས་སྒོམ་པ་འདིའི་རིང་སྐྱེལ་ནག་གྲགས་སེང་སྤྱན་དྲངས་བཤད་གྲ་བཙུགས། བྱང་ཆེན་བཞེངས། མཆིམས་ན་མཁའ་གྲགས། འགྲོ་མགོན་འཕགས་པའི་བླ་མ་མཛད། སྐྱོ་སྟོན་སྨོན་ལམ་ཚུལ་ཁྲིམས་ཀྱིས་ལྷ་ཁང་ཆེན་མོ་དང་ལྕགས་རི་བཞེངས། ཉི་མ་རྒྱལ་མཚན་ཟེའུ་གྲགས་པ་བརྩོན་འགྲུས། གྲགས་པ་ཤེས་རབ། མཆིམས་བློ་བཟང་གྲགས་པ། ཀུན་དགའ་རྒྱལ་མཚན་སོགས་བྱོན་སྟེ་མཁན་པོ་ལ་གནས་བརྟན་བཅུ་དྲུག་འབྱོན་པར་གྲགས།

ཟླ་བ་ལྟ་བུ་གླང་ཐང་པ་རྡོ་རྗེ་སེང་གེ་ནི་ཤིང་རྟ་ལ་འཁྲུངས། སངས་རྒྱས་སྣང་བ་མཐའ་ཡས་ཀྱི་སྤྲུལ་པར་རྡོ་རྗེ་གདན་པས་ལུང་བསྟན། རྟག་དུ་འཁོར་བའི་ཉེས་དམིགས་སེམས་པས་སྐུ་ཚེ་ལ་ཞལ་འཛུམ་པ་ལན་གསུམ་ལས་མ་བྱུང་བར་གྲགས། ལན་གཅིག་ཚེ་རབས་ཐམས་ཅད་དུ་དགེ་སློང་གི་དངོས་པོ་དང་མི་འབྲལ་བའི་དམ་བཅའ་མཛད་པས་དཔལ་ལྷ་མོ་དྲེའུའི་སྐད་ལྷང་གིས་བྱོན་སྟེ་དེ་སྲིད་ངས་ཁྱོད་ཀྱིས་གྲོགས་བྱའོ་གསུངས། གླང་ཐང་བཏབ། བདུན་བཅུ་པ་ཆུ་ཡོས་ལ་ཐེགས། སློབ་མ་ཤ་པོ་སྒང་པ་པདྨ་བྱང་ཆུབ་༼ད༣༦ན༽སོགས་མང་དུ་བྱོན། གདན་སར་ཤ་པོ་བ་གླང་ཐང་ཞང་། དགེ་བཤེས་གཉན་སོགས་བྱུང་ཞིང་ཕྱིས་རྒྱ་མ་བ་ལ་ཕུལ་ལོ། །བཀའ་གདམས་གཞུང་བའི་སྐབས་སོ། །

ཕྱག་རྡོར་གྱི་ངོ་བོ་སྤྱན་སྔ་ཚུལ་ཁྲིམས་འབར་ནི་ཉན་གྱི་སྣང་ར་སྒང་དུ་དབས་ཤཱཀྱ་རྡོ་རྗེ་དང་ཡུམ་ལི་མོ་ཡེ་ཤེས་སྒྲོན་གྱི་སྲས་སུ་ས་སྟག་ལ་འཁྲུངས། བཅོ་བརྒྱད་པ་ལ་མལ་སེམས་དཔའ་ཤེས་རབ་ལས་རབ་ཏུ་བྱུང་། ཉི་ཤུ་ལ་འབྲོམ་དང་མཇལ། ཉེ་གནས་རྟག་དུ་མཛད་པས་སྤྱན་སྔ་བར་གྲགས་སྟེ་སྤྱན་སྔའི་མཚན་ཐོབ་པའི་དང་པོ་ཡིན། ཇོ་བོའི་སྔགས་ཀྱི་མན་ངག་རྣམས་ཀྱང་ཁོང་ལ་གནང་། ཉེར་བདུན་ལ་འབྲོམ་གཤེགས་ནས་རྣལ་འབྱོར་པ་གོང་འོག་རྣམས་བསྟེན། གཙང་ནས་གོང་མོ་སྒང་པ་བྱ་བའི་རྣལ་འབྱོར་མ་ཞིག་གིས་གདམས་ངག་བཏབ་བྱུང་བའི་ཉམས་མྱོང་གི་ཚད་དུ་མ་ཕྱིན་ནས་དགོན་པ་པས་གསང་འདུས་རིམ་ལྔ་ཞིག་བཏབ་པས་ཚད་དུ་སྐྱོལ་སྐད། ལོ་ཙཱ་མཁྱེན། གསང་སྔགས་ཐམས་ཅད་ཀྱི་བཟླས་པ་གྲུབ། སཱ་ཚ་ཁོ་ནའང་རི་དེའུ་ཙམ་སོང་ཟེར། ཆོས་སྐྱོང་ཀུན་གྱིས་སྲོག་སྙིང་ཕུལ། ཆོས་ཐམས་ཅད་ཡང་ན་དོན་དམ་ཡང་ན་ཀུན་རྫོབ་ཅེས་བཞེད། ང་བརྒྱད་ནས་འཁྲུངས་ཡུལ་དུ་ལོ་དགོན་པ་བཏབ། ལོ་དྲུག་བཞུགས། ཐུགས་ཟོ་མ་སོད་ནས་སྨྱུག་རུམ་དུ་ལོ་གསུམ་བཞུགས་སྟེ་དོན་དྲུག་པ་ཆུ་ལུག་ལ་ཐེགས། སློབ་མ་འགྲོ་དོན་ཅན་མང་ནའང་སྤྱན་སྔའི་སྒོམ་བཞི་སྐད་ན། ཟར་པ་ཕག་སྒོམ་རྡོར་ཡེས་ཀྱིས་མལ་གྲོར་ཟར་བཏབ། དགག་དབྱེ་ཤེས་རིན་གྱིས་ཆེར་སྐྱེས་ལྷ་ཁང་། རུག་པ་སྟོན་སྒོམ་གྱིས་ཀླུང་ཤོད་རུག་པ། རལ་པ་པད་སྒོམ་གྱིས་དར་ལྷ་ཁང་བཏབ་བོ། །

སྟོད་ལུང་པ་རིན་ཆེན་སྙིང་པོ་ནི་ཆུ་སྤྲེ་ལ་འཁྲུངས། སྟོད་ལུང་ཙན་གྲོ་དགོན་པ་བཏབ། གྱ་ལྔ་པ་མེ་སྤྲེ་ལ་ཐེགས། འདིའི་ཡང་༼ད༣༦བ༽སློབ་ལྷོ་བྲག་སྲིན་པོ་བ་སོགས་ཡིན། སྤྱན་སྔའི་སློབ་མའི་གཙོ་བོ་ནི་སྤྲུལ་སྐུ་བྱ་ཡུལ་པ་ཆེན་པོ་སྟེ་སྟོད་ལུང་གོལ་གྱི་ལུང་དུ་འཁྲུངས། ཡབ་གཤེགས་ཡུམ་གྱིས་བོར་སྟེ་ནེ་ནེ་མོ་ཞིག་གིས་བསྐྱངས། བཅུ་གཉིས་ལ་རབ་ཏུ་བྱུང་ཞིང་བཅུ་དྲུག་ནས་སྟོད་ལུང་པའི་ཉེ་གནས་ལོ་ལྔ་མཛད། བསླབ་བཏུས་སོགས་མཁྱེན་པར་སྦྱངས། སྟོད་ལུང་པས་སྤྱན་སྔ་མཇལ་དུ་བྱོན་ཚེ་མཇལ་བས་མཉེས་སྟེ་སྟོན་པ་རེ་སྐྱིད་འདི་ལྟ་བུའི་ཉེ་གནས་ཡོད་པ་གསུངས། འོ་ན་འབུལ་ལམ་ཞུས་པས་འབུལ་ཅང་ཕོད་དམ་གསུངས་པས་དར་ཡུག་གཅིག་བཏགས་ནས་ཕུལ། སྤྱན་སྔ་ནས་ཡེ་མི་བཀྱོན་པས་སངས་རྒྱས་ཀྱི་འདུ་ཤེས་བཅོས་མིན་དུ་ཤར། ཕྱག་གས་གས་སུ་ཞལ་ཟས་རྫི་བ་སོགས་དཀའ་བ་ཆེས་བཟོད་ཅིང་མཚན་མོ་མཎྜལ་ཕུལ་ཞིང་གསོལ་བ་ཁོ་ན་བཏབ། ལོའི་ལྷ་ཁང་མཛད་ཚེ་ས་རྡོ་ལ་མ་འཇུས་པ་མེད། ཤ་ཁྲག་ལྦུ་བར་སོང་སོང་ཞབས་ཏོག་ལ་འབུངས། སྤྱན་སྔ་བ་ཤིན་དུ་མཉེས་ཤིང་པུ་ཏོ་བས་ཀྱང་བསྔགས་པ་ཆེར་མཛད། སྟོད་ལུང་པས་བཙུན་ཆུང་འདི་ཅི་འདྲ་ཞུས་པས། འདི་དད་པ་དང་ཤེས་རབ་ནི་ཆེ་ཆོས་ཐམས་ཅད་ན་མཁའ་ལ་མདུང་བསྐོར་གསུངས། གཡེང་བ་ཁོ་ན་བྱེད་དགོས་པ་ལྟར་སྣང་ཡང་ཞོགས་གཅིག་ཐལ་བ་འབོར་དུ་འགྲོ་བ་ན་སྐས་གདང་གསུམ་པའི་ཁར་བབས་ཚེ་མདོ་རྒྱུད་ཐམས་ཅད་ཀྱི་དོན་མངོན་སུམ་དུ་ལམ་ཤར། སྐྱི་སྨང་པའི་དགེ་བཤེས་འདི་རྣམས་བླ་མའི་ཞབས་དོག་མི་བྱེད་པར་ཐོས་པ་ཁོ་ན་བྱེད་པ་འདི་ནོར་གསུངས། སྤྱན་སྔས་ཀྱང་ཁྱོད་ནི་ཐར་ཟིན་གྱིས་ང་མ་བཞག་ཞིག་གསུངས། མྱ་ངན་ལས་འདའ་ཀའི་ཚེའང་ཆོས་སྐུ་གཅིག་དུ་མ་གྱུར་བར་དུ་མི་འབྲལ་ལོ་གསུངས། ལོ་དགུ་བསྟེན་ལོ་བཞིར་མཚམས་མཛད། དེ་ནས་ཚོགས་བསྐྱངས། ཞ་བས་བྱ་ཡུལ་གྱི་ས་ཕུལ་བས་ཀླུ་གསེན་རྣམས་གནས་སྤོས། ཀླུ་ཆེ་བ་ཞིག་༼ད༣༧ན༽འདུག་པ་བཏུལ་ནས་ཕ་བོང་ཐག །ཐུག་རྣམས་བཅག་ཞིང་སྦས་སྟེ་བྱ་ཡུལ་བཏབ། ཤིང་རྣམས་ནགས་ཤོད་ནས་དྲངས། རྟེན་དང་ས་རྒྱན་གནམ་རྒྱན་མི་ཤོང་བ་འདུས། འགྲོ་དོན་ཆེར་མཛད་དེ་རེ་བཞི་པ་ས་རྟ་ལ་གཤེགས་གདུང་སྦྱངས་པས་དུ་བས་གར་ཁེབ་ཏུ་རིང་སྲེལ་བྱུང་། ཚོགས་པ་ཉིས་སྟོང་ལྷག་ཙམ་གྱི་ནང་ནས་ཏིང་ངེ་འཛིན་སྐྱེས་པ་ལྔ་བརྒྱ། དགེ་བཤེས་ཆེན་པོ་བརྒྱ་དང་བཅུ། ཕྱིའི་ཆེན་པོ་དགུ་བར་གྱི་ཆེན་པོ་བརྒྱད། ནང་ཐུགས་ཀྱི་སྲས་གསུམ་ཞེས་དེབ་སྔོན་པ་འཆད་ལ། ཆེན་པོ་བཅུ་གསུམ་ཞེས་ཡར་ལུངས་ཇོ་བོས་བྲིས་སྣང་། དེ་ལ་རབ་སྒང་བ་དང་ངང་ཚང་བ་གཉིས་ཁམས། ཤ་པ་གླིང་པ་དང་བོ་ཐང་པ་གཉིས་དྭགས་པོ། མེར་པ་དང་རྒྱ་རི་བ་གཉིས་གཡེ། བྲག་དམར་པ་བྲག་ནག་པ་མུས་སྨན་པ་རྣམས་གཙང་སྟེ་ཡུལ་དེ་རྣམས་སུ་འཕྲིན་ལས་ཆེ་ཞིང་། དབུར་སྟོད་དུ་བུལ་པས་རྒྱལ་པོ་སྟེང་བཏབ། འཆུམས་སུ་འཁྲུངས་པ་ཁྲོམ་ཞེར་ཆེན་པོ་རིན་ཆེན་སེང་གེས་ཀཾ་ཀཾ་བཏབ། དེར་སྐྱོ་སྟོན་བྱང་ཆུབ་རིན་ཆེན་ཁྲོམ་གཞེར་རིན་ཆེན་སེང་གེ་ཕྱི་མ་སོགས་གདན་ས་པ་བཟང་པོ་རིང་དུ་བྱུང་། དུམ་པུ་རི་པ་ཟླ་བ་རྒྱལ་མཚན་གྱི་དུམ་བུ་རི་བཏབ། སྒྱེར་སྒོམ་ཆེན་པོས་རྒྱ་མའི་མཆོད་ཁང་རྙིང་མ་དང་རིན་ཆེན་སྒང་བཏབ། འདི་སྣེ་ཟུར་བ་དང་བྱ་ཡུལ་བ་ཐུན་མོང་གི་སློབ་མ་ཡིན། མཚན་གཞོན་ནུ་གྲགས་པ། ལྕགས་རྟ་ལ་འཁྲུངས་ནས་གྱ་གཉིས་པ་ལྕགས་ཡོས་ལ་ཐེགས།

དེའི་ཅུང་པོ་བུ་མོ་སྟག་གི་སྲས་སངས་རྒྱས་དབོན་སྟོན་གཞོན་ནུ་སངས་རྒྱས་ནི་ས་རྟ་ལ་འཁྲུངས། བྱ་ཡུལ་བ་ཆེན་པོའི་སྐྱེ་བ་དྲན། མ་འོངས་པའི་སངས་རྒྱས་སྐལ་ལྡན་ཤིང་རྟར་སིངྒྷ་གླིང་གི་དགྲ་བཅོམ་པས་ལུང་བསྟན། རྒྱ་མའི་ལྷ་ཁང་ཆེན་མོ་བཞེངས། ཁ་ཆེ་པཎ་ཆེན་དང་མཇལ་ཚེ་སྒྲོལ་མས་༼ད༣༧བ༽ཤིང་རྟ་མྱུར་དུ་འཆག་པར་ལུང་བསྟན་པ་ལྟར་དོན་གསུམ་པ་ལྕགས་ཕོ་རྟ་པཎ་ཆེན་ས་སྐྱར་དབྱར་གནས་པའི་ལོ་འདུན་མའི་ཞལ་བསྐོས་མཛད་པ་འཁོར་ཚོ་མ་ཉན་པས་ངའི་སྐྱ་མ་དེ་རིང་ནས་ཙེན་བསྡུས་ཆོག་གསུངས་འཕོ་བ་མཛད་ནས་གཤེགས། སངས་རྒྱས་ཡོན་ཏན། བདེ་གཤེགས་ཆེན་པོ་སོགས་གདན་རིམ་བཟང་དུ་བྱུང་། བདག་གི་ལོ་སོ་གསུམ་པ་མེ་སྤྲེ་ལ་རྒྱ་མའི་ལྷ་ཁང་ཆེན་མོ་མེས་གཤེགས་པ་ཡིན་ནོ། །སློབ་མ་རྟོགས་ལྡན་བཟང་མོ་བ། ལྷོ་བྲག་དང་སྤྲོའི་དབུ་མ་པ་དགེ་བོར་པ་སོགས་བུ་ཆེན་བརྒྱད་བྱོན།

བྱ་ཡུལ་བའི་ཐུགས་ཀྱིས་སྲས་གཙང་པ་རིན་པོ་ཆེ་རྡོ་རྗེ་མི་སྐྱོད་པ་ནི་གཙང་སྟོད་སྣུབས་ཀྱི་ཡུལ་དུ་སྔགས་པའི་སྲས་སུ་འཁྲུངས། ཆུང་ངུ་ནས་གཏོར་མ་གཏོང་བའི་ཚུལ་མཛད། མིག་སྒྱུའི་སྟོང་གཟུགས་རང་བྱུང་དུ་བྱུང་། མཁའ་འགྲོ་མ་འབར་མས་རྗེས་སུ་བཟུང་། རྔོག་ལོ་ཆེན་པོ་སོགས་ལོ་ཙཱ་བ་རང་ཡང་ལྔ་ཙམ་བསྟེན། སྔགས་མཚན་ཉིད་ལ་འདི་མ་སྦྱངས་བྱ་བ་མེད། སྟོད་བསྙུང་བ་སྤྱན་རས་གཟིགས་ཀྱིས་བསལ། རྒྱ་གར་ལ་འབྱོན་པའི་ལམ་དིང་རིར་དམ་པ་དང་མཇལ་བས་ཁོང་རང་གི་གོས་དྲིལ་སྟེ་སྤྱི་བོར་བཞག་ཐུབ་པའི་ཙ་ཀ་ལི་ཅིག་གཏད། ཁུར་མང་གི་མེ་ཏོག་ཅིག་ཆུ་ལ་བསྐུར། རྡོ་བ་ཞིག་གཏད་དེ་ཤར་དུ་འཕེན་བཅུག་བྱུང་བས་དེར་འཁོད་པ་རྣམས་ན་རེ་མི་འདི་བསོད་ནམས་རེ་ཆེ། དམ་པ་བཞེངས་པ་དང་ཐུག་གོས་སྤྱི་བོར་བཞག་པ་སོགས་ཀུན་གྱིས་འཁུར་ཞིང་བསྟན་པའི་བདག་པོ་བྱེད། གང་ལའང་མ་ཆགས་པ་ཅིག་འོང་། ཤར་ཕྱོགས་ལ་སོང་དང་དོན་འགྲུབ་འོང་གསུང་བར་འདུག་ཟེར། རྒྱ་བལ་ན་མུ་གེ་ཆེ་ཟེར་བས་ལོག་དབུས་གཙང་གི་སྟོན་པ་སུས་ཀྱང་མ་ཐུབ། ཁོང་རྣམས་བཀའ་གདམས་པ་ལ་སྐུར་བ་འདེབས་པ་ན་ཁ་བཟུང་། བྱ་ཡུལ་བ་དེ་༼ད༣༨ན༽བླ་མས་བྱིན་གྱིས་བརླབས་པས་ནི་ཡིན་ཆོས་མི་ཤེས་ཟེར་བས་དེ་གཉིས་ནི་འགལ། གང་ལྟ་ནའང་ཞལ་ལྟ་སྙམ་ནས་མཇལ། རྟ་བཟང་པོ་གཅིག་དང་གསེར་སྲང་གང་ཕུལ། ཚོགས་ཆོས་ཅིག་གསན་པས་སྔར་གྱི་ཚོ་ཁ་བཤད་ཙམ་ཡིན་པར་འདུག་སྙམ་དུ་བཅོས་མིན་གྱིས་མོས་གུས་སྐྱེས། སྔོན་རྣལ་འབྱོར་པ་རྣམས་ཀྱིས་སྤྱན་སྔ་བསྐྱངས་པ་ལྟར་སྐྱོང་གསུང་ནས་ཆོས་ཚུར་བསྐྱལ་ཞིང་རྫོགས་པར་གནང་། རྒྱ་སྟོན་དང་གཉིས་ལ་དབང་བསྐུར་ཞིག་གནང་བས་རྒྱ་སྟོན་གྱིས་མི་གཡོ་བ་ཞལ་གཟིགས། ཉིད་ལ་རྒྱུད་སྡེ་རབ་འབྱམ་གྱི་ཚིག་དོན་ཐམས་ཅད་ཐུགས་ལ་བྱོན། ཆོས་ཉིད་ཀྱི་བདེན་པ་གཟིགས། ཆོས་ཞུ་རེས་བཞིན་གསེར་ཞོ་ཕྱེད་མ་ཐ་མར་ཡང་ཕུལ། ཕྱིས་སྐུ་བསོད་སྐྱེས་ནས་ཆོས་པོ་ཏི་བརྒྱ་ལྷག་དང་གསེར་ཕྱེ་མ་བུ་མོ་ལོ་བརྒྱད་མ་ཞིག་གིས་མི་ཐེག་པ་ཕུལ། སྔར་ལོའི་གདན་ས་དང་ཕྱིས་ལོ་བྱ་ཡུལ་གཉིས་ཀའི་གདན་ས་མཛད། རྟེན་དགེ་བསྙེན་མཚན་ན་མཁའ་རྡོ་རྗེ་ཡིན། གྱ་ལྔ་པ་ལྕགས་སྦྲུལ་ལ་ཐེགས། སློབ་མ་གཙང་པའི་བུ་བཞི་སོགས་མང་དུ་བྱུང་།

གླང་ལུང་པ་བརྩོན་འགྲུས་གཞོན་ནུ་སྟོད་ལུང་མཚུར་དུ་ཆུ་ཡོས་ལ་འཁྲུངས། པ་ཚབ་ལོ་ཙཱ་དང་ཆོས་ཀྱི་པདྨ་ལས་རབ་ཏུ་བྱུང་། བྱ་འདུལ་དང་ཕྱ་པ་ལས་བསྙེན་པར་རྫོགས། གཙང་པ་རིན་པོ་ཆེའི་གདམས་ངག་རྫོགས་སྟེ་ལོ་བྱ་ཡུལ་གྱི་གདན་ས་ལོ་སོ་གཉིས་མཛད་ནས་དོན་གཅིག་པ་ཆུ་གླང་ལ་གཤེགས།

སངས་རྒྱས་སྒོམ་པ་རྡོ་རྗེ་གཞོན་ནུ་ནི་ཡུལ་གཞུང་སྣེ་གདོང་དུ་ལྕགས་འབྲུག་ལ་འཁྲུངས། ལྦལ་ཏི་ལས་རབ་བྱུང་བསྙེན་རྫོགས་མཛད། གླང་ལུང་པའི་གདམས་པ་རྫོགས་ནས་སྒྲུབ་པ་མཛད་ཚེ་ཆོས་ཐམས་ཅད་མཁྱེན། གདན་ས་ཡུན་རིང་དུ་བསྐྱངས་སྟེ་བདུན་བཅུ་པ་ས་གླང་ལ་ཐེགས།

ཟམ་རིན་པོ་ཆེ་གྲགས་པ་སེང་གེ་༼ད༣༨བ༽ནི་འཕན་ཡུལ་མདར་ལྕགས་ཕག་ལ་འཁྲུངས། ཡུམ་སྒྲོལ་མར་གཟིགས། ལྕམ་མོས་སངས་རྒྱས་སྒོམ་པ་ལ་སྐྱབས་སུ་མཆི་ཟེར་བས་དད་ཅིང་སངས་རྒྱས་སྒོམ་པ་ཞལ་གཟིགས། རྣལ་འབྱོར་བྱང་སེང་ལས་རབ་བྱུང་བསྙེན་རྫོགས་མཛད། སངས་རྒྱས་སྒོམ་པའི་གདམས་པ་ཡོངས་སུ་རྫོགས། ལྷ་མོས་བསྐུལ་སྟེ་གདན་ས་མཛད། རེ་དྲུག་པ་མེ་འབྲུག་ལ་གཤེགས། དེའི་སློབ་མ་འོད་གསལ་བས་ཞོགས་སུ་འོད་གསལ་བཏབ། རི་མེར་བས་ལྷོ་བྲག་ཤར་དུ་རི་མེར་བཏབ།

བར་དོར་མཆོག་ཐོབ་པར་གྲགས་པ་ཁམ་པ་ལུང་ཉན་དུ་ཆུ་འབྲུག་ལ་འཁྲུངས་པ་དེས་ལོ་བྱ་ཡུལ་གྱི་གདན་ས་ལོ་ཉེར་བདུན་མཛད་དེ་ཆུ་རྟ་ལ་གཤེགས།

སངས་རྒྱས་ཇོ་བོ་དབང་ཕྱུག་གཞོན་ནུ་ཆུ་འབྲུག་དེ་ཉིད་ལ་འཁྲུངས། སངས་རྒྱས་སྒོམ་པའི་སྐྱེ་བར་གྲགས། དྲུག་བཅུ་པ་ཡོས་ལ་གདན་ས་མཛད། ཆོས་སྐྱོང་ལ་ནུས་པ་ཐོན་པས་བྱ་ཡུལ་ཞིག་གསོའི་དུས་ཆོས་སྐྱོང་གི་གཏོར་མ་སྐུ་དང་བཅས་པ་བཞི་སྦས། གྱ་གཅིག་པ་ཆུ་ཡོས་ལ་ཐེགས། འབྲི་ཁུང་པ་སྐུ་ཞང་ཚུལ་རྒྱལ་གྱིས་ལོར་སྡེ་དམག་དྲངས་མི་མང་པོ་བསད་དུས་གཏོར་མ་གཅིག་འཕངས་པ་མ་སྐམ་པར་འདུག་སྐད་དེ་སྐུ་ཞང་པ་ཞལ་ངོ་རྣམས་མིས་བསད་སྐད། དེ་ནས་གཙང་སྟོན་གྱིས་གདན་ས་ལོ་གསུམ་མཛད་པའི་ཤིང་བྱ་ལ་འབྲི་ཁུང་པའི་དམག་གིས་བྱ་ཡུལ་བསྲེགས། གཙང་སྟོན་བཀྲོངས། དེ་ནས་ལོ་ལྔ་སོང་བ་ལྕགས་སྟག་ལ་འབྲི་ཁུང་གླིང་ལོག་བྱུང་། ཕྱི་ལོ་ལྕགས་ཡོས་ལ་སངས་རྒྱས་ཇོ་བོས་གདན་ས་མཛད་དེ་ལོ་གཅིག་ལ་གསོས་དེ་ནས་གྲུ་ཤུལ་པ་སངས་རྒྱས་སྟོན་པ་དང་སངས་རྒྱས་སྒོམ་པ་ཕྱི་མ་སངས་རྒྱས་དབོན་རྣམས་དང་གཙན་གྲོ་བ་ཚུལ་ཁྲིམས་མགོན་པོ་སོགས་བྱོན་སྟེ་ལོ་བྱ་ཡུལ་དང་མདོར་ན་བཀའ་གདམས་མན་ངག་པའི་སྐབས་སོ། །༼ད༣༩ན༽

ཡང་སྐུ་མཆེད་གསུམ་གྱི་ཁར་ཁམ་པ་ལུང་པ་བསྣན་པས་ཞལ་བཞི་ཞེས་ཀྱང་གྲགས་སྟེ་དེ་ནི་སྒང་ཤཱཀྱ་ཡོན་ཏན་ཟེར། ཤིང་གླང་འཁྲུངས། གོ་གཅིག་ཤིང་འབྲུག་ལ་ཐེགས་སྟེ་སློབ་མ་རྣམས་སྣེའུ་ཟུར་པ་དང་ཐུན་མོང་དུ་གྱུར་ཏོ། །རོང་པ་ཕྱག་སོར་བ་ནི་ཇོ་བོའི་དངོས་སློབ་བརྒྱད་ཡང་སློབ་དང་ཉིང་སློབ་མང་པོ་བསྟེན་པས་ཅུང་ཟད་མ་མཐུན་ནས་སྔ་རིས་སུ་ནག་ཚོ་དངོས་ལ་བཏུགས། གདམས་པ་མང་དུ་གསན་ཕྱིས་ཇོ་བོ་སྤྱན་དྲངས་པའི་ལོ་རྒྱུས་ཞུས་པས་དེ་ལ་ང་མཁས་པ་ཡིན་ཀྱང་ཁྱོད་མིན་པ་རྩད་གཅོད་པ་མ་བྱུང་ཞེས་རྒྱས་པར་གསུངས། འབྱོན་ཁར་རི་ལག་སོར་ལྟ་བུར་སྒོམས་ཤིག་གསུངས་སྟེ་ར་སྒྲེང་གི་འོག་ཅོམ་ཆུང་གི་ནང་ལག་སོར་དགོན་པར་སྒྲུབ་པ་རྩེ་གཅིག་དུ་མཛད། ལན་གཅིག་པ་ཚབ་དང་ཕྲེང་ག་རྗེའི་འཁྲུག་བསྡུམས་ལ་མཚམས་བཀྲོལ་བ་ན་ཕོད་མདོར་རྨ་ཚོ་བྱང་རྡོར་དང་མཇལ་སྟེ་དད་ནས་འུ་ཤང་རྡོར་སྤྱན་དྲངས། ཁོང་དཔོན་སློབ་ལྔ་བརྒྱ་ལ་ཆོས་གསུངས། ཟུར་ཆོས་པ་བཞིའི་བྱ་འདུལ་གྱིས་རྣམ་ཐར་གཙོ་བོར་བྲིས། རྣམ་བར་བ་ཞེས་པ་སྟོད་ལུངས་རམ་པ་ལྷ་སྡིངས་འདེབས་མཁན་གསང་ཕུའི་གདན་སའང་མཛད་པ་དེ་དང་། རྔོག་མཆིམས་ཕུ་བ་གཉིས་ཀྱིས་གདམས་ངག་གཙོ་བོར་བྲིས། ཞུས་ལན་པས་གཉིས་ཀ་རྒྱས་པར་བྲིས་སྟེ་བསྟན་རིམ་བཞི་བྱུང་ཞིང་ཕྱིས་ཡི་གེ་ཐམས་ཅད་བྱ་འདུལ་གྱི་ཕྱག་དུ་བྱུང་ནས་ཇོ་བོའི་རྣམ་ཐར་རྒྱས་པ་ལམ་ཡིག་ཆེན་མོ་དང་བསྟན་རིམ་མཛད། ཕྱག་སོར་བ་ནས་བརྒྱུད་པ་ལ་བཀའ་གདམས་འོག་མར་གྲགས་སོ། །

རྔོག་ལེགས་པའི་ཤེས་རབ་ཀྱི་རྗེས་འབྲང་གསང་ཕུ་བ་སྟེ། སྔོན་བོད་རྒྱལ་པོ་ལ་ཤེ་མོང་ཆེར་བལྡབས་པའི་བློན་པོ་ཆེན་པོ་རྔོག་ལས་སློབ་དཔོན་པདྨའི་དངོས་སློབ་ཕུར་པའི་གྲུབ་ཐོབ་ཟར་མ་ཆད་པའི་རིགས་ལས་ཡ་འབྲོག་གི་མཚོའི་བྱང་འགྲམ་སྒོག་ཞེས་པར་ཡབ་རྔོག་སྟོན་རྡོ་རྗེ་གཞོན་ནུ་ལ་སྲས་ལྔ་ཡོད་པའི་ཆེ་བ་༼ད༣༩བ༽ལེགས་པའི་ཤེས་རབ་ནི་འབྲོམ་ཡེ་ཤེས་ཡོན་ཏན་ལས་རབ་ཏུ་བྱུང་། ཁམས་སུ་སེ་བཙུན་ལས་མཁས་པར་སྦྱངས། འབྲོམ་བོད་ལ་བྱོན་པའི་ཕྱི་ལོ་བྱ་ལོ་ལ་དབུས་སུ་བྱོན། ཇོ་བོ་རྗེ་ལ་གདམས་པ་མཐའ་དག་གསན། ལུང་པ་ཕ་གིའི་ནང་ན་དུང་གཡས་སུ་འཁྱིལ་བ་འདྲ་བ་ཡོད་དེར་གཙུག་ལག་ཁང་ཐོབ་ཅེས་ཇོ་བོས་ལུང་བསྟན་པ་ཐོག་མར་བྲག་ནག་དུ་བཏབ། ཕྱིས་ནེའུ་ཐོག་ཡིན་པར་མཁྱེན་ནས་ཆུ་གླང་ལ་བཏབ། ཇོ་བོའི་སློབ་མའི་ནང་ནས་གྲུབ་མཐའ་ལ་མཁས་པར་གྲགས་པ་རྣལ་འབྱོར་པ་ཆག་ཁྲི་མཆོག་གིས་ལོ་གཅིག་ཆོས་བཤད། དེ་ནས་ལོ་ཙཱ་བ་ཆེན་པོ་བྱོན་པ་ཡིན་ནོ། །

དེ་ནི་རྔོག་ལེགས་ཤེའི་གཅུང་པོ་ཀླུ་ཁྲི་ཀླུ་བྱང་ཆོས་སྐྱབས་ཐུབ་པ་བཞི་ལས་ཆོས་སྐྱབས་ཀྱིས་སྲས་རྔོག་ལོ་ཆེན་པོ་ལྕགས་ཕག་ལ་འཁྲུངས། སྐུ་ཆུང་ངུའི་དུས་འོ་བརྒྱལ་བར་བྱུང་བས་ལོ་བཅུ་བདུན་ལ་ཁུ་བོའི་མཚན་ལ་བསྙེགས་སྟེ་བྱོན། ན་བཟའ་ཧྲུལ་པོ་རྐྱང་གཅིག་ལ་དྲེས་མའི་སྐུ་རགས་འཁོར་གཅིག་ཡོད། ཆུ་ཐགས་པ་ལ་སློངས་པས་ཡོས་ཅུང་ཟད་བྱིན་པ་ཕག་དུ་བླུག །གནས་ཚང་མ་རྙེད་བར་རྟ་བྲེས་སུ་གཟིམས་པས་ཁུ་བོས་མནལ་ལམ་ན་རྟ་བྲེས་སུ་སེང་གེ་གསེར་གྱི་མདོག་ཅན་གཟིགས་སྟེ་དྲིས་པས་དཔོན་པོར་མཁྱེན་སྟེ་བོས། ཕྱག་ཚོལ་གསུངས་པས་སློབས་དང་ཟེར། ཕྱག་བཙལ་བས་སྐུ་རགས་ཆད་དེ་ཡོས་འཐོར་བས་ཞལ་བ་ཁྱབ་པས་འཕྲིན་ལས་ཆེན་པོ་ཡོང་བར་འདུག་གསུངས། རིག་པ་བརྟག་ཕྱིར་ཞོ་ཕོར་པ་གང་ཕྱེ་བཏབ་པ་བྱུར་མོ་ཞིག་དྲངས་པས་མདུན་དུ་ཞོག་ཟེར། གོས་ཀྱི་གོང་པ་ནས་ཁབ་སྦོམ་པ་ཅིག་བཏོན་པས་མཐའ་ནས་དྲིལ་བས་ཅུང་ཟད་རེ་འགོས་པ་ཟོས་པས་ཅི་ཞིག་ན་དམའ་ཞོམ་སོང་། རྐེད་པ་ནས་རྩིབ་མའི་ཐུར་མ་ཞིག་བཏོན་ནས་དཀྲུགས་སྟེ་གསོལ། ཅུང་ཟད་ཀྱང་མ་བོ་བས་ངོ་མཚར་༼ད༤༠ན༽དུ་བྱས། རབ་ཏུ་ཕྱུང་ནས་མཚན་བློ་ལྡན་ཤེས་རབ་ཅེས་བཏགས་པས་བློ་ལྡན་དང་ཤེས་རབ་གཅིག་པ་ལ་གཉིས་བརྩེགས་ནས་ཅི་བྱེད་གསུངས་པས་འོ་ན་བློ་ལྡན་བཟང་པོ་གྱིས་གསུངས་སྟེ་ཕྱིས་བསྟན་བཅོས་མང་པོའི་སྦྱར་བྱང་ལ་བློ་ལྡན་བཟང་པོ་ཡོད། ཀློག་ཡིག་སྔ་ནས་མཁྱེན་པས་འགྲེལ་པ་དོན་གསལ་མཚན་མ་ཞིག་གཏན་ནས་དེ་རིང་ནགས་གསེབ་ཕ་གིར་འདི་ཟུང་ཤོག་གསུངས་ནས་དགོང་མོ་བྱོན་པ་ན་ཙམ་ཟིན་གསུངས་པས་ཡི་གེ་ཨ་མ་རྣམས་བཟུང་ཡོད། བུ་ཆུང་ཚོ་འཛིན་དགོས་ན་སང་ཟུང་ཆོག་ཟེར། ཁྱོད་ཀྱི་སློབ་དཔོན་ངས་མི་ཡོང་བ་འདུག་གསུངས་ནས་རྒྱ་གར་དུ་བཏང་ཞེས་རྗེ་འཕྲིན་ལས་ཞབས་གསུངས། ཀ་ཆུའི་སྦོ་ཚུལ་ཁྲིམས་བླ་མ་ལ་ཡང་གསན་པ་ཅུང་ཟད་མཛད་ཟེར། མངའ་བདག་རྩེ་ལྡེའི་ཆོས་འཁོར་ལ་བྱོན་པས་གསེར་ཅུང་ཟད་ཡོད་པ་སྟོར་བས་རྒྱལ་པོས་གསེར་མང་དུ་བསྐུར་སྲས་མངའ་བདག་དབང་ལྡེས་ཡོན་བདག་བགྱི་བར་ཆད་ནས་གཅན་ཁ་བོ་ཆ། རྔོ་སྟོན་ཁྱུང་པོ་ཆོས་བརྩོན། རྭ་ལོ། གཉན་ལོ་རྣམས་དང་འགྲོགས་སྟེ་བྱོན། ཡུལ་དབུས་དང་ཁ་ཆེ་ལ་སོགས་པར་པནྜི་ཏ་སཛྫ་ན་དང་། འབུམ་ཕྲག་གསུམ་པ་དང་། པ་ར་ཧེ་ཧ་དང་། མཱ་ཧཱ་ཛ་ན་དང་། སུ་མ་ཏི་ཀིརྟི་དང་། ཨ་ཏུ་ལྱ་དང་། བ་རེནྡྲ་རུ་ཅི་དང་། སྐལ་ལྡན་རྒྱལ་པོ་ལ་སོགས་པ་མང་དུ་ལུས་སྲོག་ལ་བསྡོས་ནས་ཀྱང་བཙལ་ཞིང་བསྟེན། འབུམ་ཕྲག་གསུམ་པ་ལ་ཆོས་གསན་དུས་རྒྱ་ཚད་བསྙུང་བས་ཆོས་རར་སྐུ་སྨད་ཤོང་བའི་དོང་བྲུས་པར་བཞུགས་སྟེ་གསན། ཆོས་ཐམས་ཅད་གསན་པ་ཙམ་གྱིས་མཁྱེན་པས་གྲོགས་ཀྱིས་ཕྲ་དོག་གིས་སྐད་རིགས་གཞན་དུ་གསུང་བར་ཞུས་པས་སྐད་རིགས་ཐམས་ཅད་ལ་བྱང་བར་གྱུར། ཌོམྦི་ཧེ་རུ་ཀ་བྱོན་སྟེ་ངའི་སྟག་འཕོངས་ལ་ཞོན་མཁའ་སྤྱོད་ལ་འཁྲིད་གསུངས་པ་ན་བོད་ལ་གཟིགས་ནས་སྤྲིན་ནག་ལིང་བ་ཕ་གིའི་འོག་བསྟན་༼ད༤༠བ༽པ་ཉི་མ་ཤར་བ་ལྟ་བུ་ཞིག་མ་བྱས་པར་མི་འགྲོ་གསུངས་སྐད།

བོད་དུ་གསེར་སློང་གི་འཕྲིན་ཡིག་མཛད། ལོ་བཅུ་བདུན་སྦྱངས་པ་མཛད་ནས་བོད་དུ་བྱོན། སྔོན་ཁུ་བོ་དང་ཕྱིས་མཁར་ཕུ་བ་ལ་བཀའ་གདམས་གསན། རྒྱལ་ཡུམ་གཉིས་དང་བསྟན་བཅོས་གཞུང་། །འབུམ་ཕྲག་གཅིག་དང་ཁྲི་ཕྲག་གསུམ། །སྟོང་ཕྲག་གསུམ་ནི་ལྷག་བཅས་བསྒྱུར། །ཞེས་བོད་ཀྱི་ལོ་ཙཱ་བའི་ནང་ན་ཆོས་བསྒྱུར་བ་མང་། དཔེ་ཆ་གང་གཟིགས་ཀྱང་ཐ་ན་ཚེག་ཤད་ཙམ་ལའང་ཞུས་དག་མཛད།

ཆོས་གཞི་བསྐོར་བའི་གནས་ཀྱང་། ལྷ་ས་བསམ་ཡས་སྒང་ཐོག་དང་། །ལྷ་ཡངས་པ་ལམ་མྱུག་གུ་སྣར། །འཁོར་གྱི་གྲངས་ནི་རིམ་པ་བཞིན། །ཁྲི་དང་སུམ་སྟོང་བདུན་བརྒྱ་དང་། །གཉིས་སུ་སྟོང་ཚོ་བཅུ་གསུམ་ཚོགས། །ཁྲི་ཚོ་གཉིས་དང་ཁྲི་ཚོ་གཅིག །རྣལ་འབྱོར་ཕོ་མོ་ཁྲི་ཚོ་གཉིས། །ཚོགས་སོ་ལུང་རིགས་སྨྲ་བ་ཡི། །ཞར་ཆོས་སྟོང་དང་བརྒྱད་བརྒྱ་དང་། །བརྒྱད་བཅུ་རྩ་ལྔ་ཡོད་པ་ལ། །རྒྱན་དང་ཆོས་མཆོག་ལྔ་བཅུ་ལྔ། །རྣམ་ངེས་ཉིས་བརྒྱ་ལྔ་བཅུ་ལྔ། །ལུང་ཆོས་སྨྲ་བ་སྟོང་དང་ནི། །ལྔ་བརྒྱ་བདུན་བཅུ་རྩ་ལྔ་ཡོད། །ཅེས་སོ། །

གསང་མདའ་ཤ་བ་རྩར་བྲག་རིའི་བར་དུ་ཆོས་གསུང་དུས་ཚངས་པའི་གསུང་མངའ་བས་གསུང་ལ་ཉེ་རིང་མེད་ཀྱང་ཞལ་ལྟ་བའི་ཕྱིར་མི་རེའི་ཤུལ་ལ་གསེར་སྲང་ཕྱེད་མའི་ཉོ་ཚོང་བྱེད། ཕྱིས་སྐུ་དར་ཡོལ་གྱིས་བསྐོར་བའི་ནང་ནས་ཞལ་བྲག་ལ་གཏད་ནས་གསུང་ཚེ་ཆུ་ཕར་ཁ་ཐམས་ཅད་ནས་ཉན། མཇུག་དུ་ལེགས་པར་གསུངས་སོ་ཞེས་ཀ་ཝ་ལི་ཁ་བཏབ་པའི་སྐད་ཀྱིས་རིའི་ཕྱུགས་ཁྱུག་འདྲོགས་སྐད། བཀའ་བསྟན་འགྱུར་ཐམས་ཅད་ཐུགས་ལ་མངའ། སངས་རྒྱས་ཀྱི་འཁོར་འདུས་པ་ཆུང་ངུ་ཙམ་རྟག་དུ་འདུ། ལོ་བཅུ་བདུན་འགྲོ་དོན་མཛད། སློབ་དཔོན་སྐལ་ལྡན་རྒྱལ་པོ་དང་པོར་ཕྱི་པ་ཡིན་པ་དང་། དགེ་སློང་༼ད༤༡ན༽ལ་དུད་འགྲོ་བསད་པ་ལྟུང་བྱེད་འབའ་ཞིག་པ་ལས་མེད་པར་གོ་བས་ཕྱི་པའི་ལྷ་དངོས་གྲུབ་མྱུར་བས་སྤང་མ་ནུས་པར་སྲོག་གི་མཆོད་སྦྱིན་བྱེད་པ་མ་འཕྲིགས། བོད་དུ་སྤྱན་འདྲེན་དགོས་གསུངས་ནས་བལ་པོའི་བར་བྱོན། ཉིན་གཅིག་ར་བསད་པའི་མཆོད་སྦྱིན་བྱས་པ་དགོངས་ནས་བོད་ལ་དར་དྭོགས་གདན་མི་འདྲེན་པར་ཞུས་པས་བླ་མ་གཤིན་རྗེའི་གཤེད་ཀྱི་ནུས་པ་ཅན་ཐུགས་ལོག་ནས་སྦྱིན་སྲེག་བྱས། ལོ་འགའ་ན་དྲིས་པས་འཕྲིན་ལས་ཤིན་དུ་ཆེ་བར་ཤེས། སྦྱིན་སྲེག་ཉེར་ལྔས་འཁོར་བསྒྱུར། ལྔ་བཅུས་སར་གནས་ཀྱི་སེམས་དཔའ་དགྲོལ་བས་དེ་བྱས་ཀྱང་མ་གྲོངས་ཟེར། སླར་བརྒྱ་རྩ་བརྒྱད་ཀྱིས་དག་ས་པ་དགྲོལ་བར་བཤད་པ་བྱས་པས་རྟགས་བྱུང་ནས་རི་ཡ་རི་མ་རིའི་འགྲམ་ཀླུ་བྱར་བྱིང་གསུམ་གྱི་མཚམས་སུ་སྒུར་སྡོད་ཅེས་འཕྲིན་བསྐུར། དེར་ཕེབས་པ་ན་བསྙུང་བས་གཎྜི་རྡུངས་གསུངས་པས་གཎ་གཡོག་མ་བྱུང་། དུང་བུས་གསུངས་པས་རྩམ་པའི་སྣོད་དང་འབྲེལ་བས་སུབས། བཙུན་ཆུང་ཞིག་ལ་གཞུང་ཞིག་ཐོན་གསུངས་པས། ལྷ་ཡི་རྒྱལ་པོས་ཆར་ཕབ་ཀྱང་། །ས་བོན་མི་རུང་མི་འཁྲུང་ལྟར། །སངས་རྒྱས་རྣམས་ནི་བྱོན་གྱུར་ཀྱང་། །སྐལ་བ་མེད་པས་བཟང་མི་མྱོང་། །ཞེས་ཟེར། ད་དུང་ཞིག་ཐོན་གསུངས་པས། སྐར་མ་རབ་རིབ་མར་མེ་དང་། །སོགས་བཏོན་པས། མཐུ་འདི་ཟློག་ཐུབ་པར་འདུག་སྟེ་དམ་ཚིག་གི་སེལ་དུ་འགྲོ་བས་མི་ཟློག་གསུངས། འདི་ལ་འཛེགས་ནས་རྒྱ་མཚོའི་ཕ་རོལ་ཏུ། །འགྲོའོ་སྙམ་ནས་རྒྱ་མཚོར་འཇུག་པ་གང་ཡིན་པ། །ལྦུ་བ་རྡོས་འདྲ་རབ་ཏུ་འཇིག་པའི་ལུས་འདི་ནི། །རི་མཆོག་འདྲ་བའི་རང་བཞིན་འདིས་ནི་གཏན་ནས་བསླུས། །ཁྱེད་ཀྱང་སྡེ་སྣོད་ཆོས་ལ་སྦྱོངས་ཤིག་རིག་པ་ཡི། །ཆོས་ཉིད་མཐོང་བས་ཚད་མའི་ངེས་ཤེས་སྐྱེ་བར་འགྱུར། །ཞེས་བུའི་ཐུ་བོ་ཞང་དང་གྲོ་ལུང་པ་ལ་གསུངས་སྟེ་མ་རིའི་རྩར་མྱ་ངན་༼ད༤༡བ༽ལས་འདས། སྤུར་ཤིང་རྟ་ལ་གདན་དྲངས་ཚེ་ས་གཡོས། འཇའ་འོད་དང་སྒྲ་ཆེན་པོ་བྱུང་། གསངས་སྟེ་བརྫུས་མ་སྤྱན་དྲངས་པས་བསམ་ཡས་ཀྱི་རྒན་མོ་ཞིག་ན་རེ། ལོ་ཙཱ་བ་ཆེན་པོ་དེ་བསམ་ཡས་ཀྱི་རྒྱ་སྒོ་ལ་ངེས་པར་དབུ་ཞྭ་འབུད། ང་ལ་ཡང་གསོལ་རས་རེ་སྐྱེལ། དེའི་རིང་བྱ་རྣམས་ཀྱང་འབུ་མི་ཟ་བ་ཡིན་པ་ལ་དེ་རྣམས་མི་འདུག་པས་གཤེགས་ངེས་ཟེར་སྐད། གསང་མདར་གདུང་སྦྱངས་པས་སྟོན་པའི་སྐུ་སོགས་རྟེན་ཁྱད་པར་ཅན་བྱོན། སློབ་མའི་ཚོགས་མཐའ་ཡས་ཀྱང་གཙོ་བོ་ཞང་ཚེ་སྤོང་ཆོས་ཀྱི་བླ་མ། ཞང་གྲོ་ལུང་པ་བློ་གྲོས་འབྱུང་གནས། འབྲེ་ཤེས་རབ་འབར། ཁྱུང་རིན་ཆེན་གྲགས་སྟེ་སྲས་ཀྱི་ཐུ་བོ་བཞི། གངས་པ་ཤེའུ། གོང་བུ་རྭ་ཅན། ཤམ་པོ་མེ་དིག་མེ་ལྷང་ཚེར། དམར་སྒ་ལང་། རྔོག་སྐྱ་བོ། ཀྲེ་བོ་མཆོག་བླ་སོགས་མང་དུ་བྱོན། ལམ་རིམ་ཡང་མཛད་ཅིང་། གྲོ་ལུང་པས་ཀྱང་བསྟན་རིམ་ཆེན་མོ་མཛད་དེ་དངོས་སློབ་ཡན་ཇོ་བོའི་ལུགས་མཛད་ཏོ། །

ཞང་ཚེ་སྤོང་ནི་གཉལ་ཆོས་སྒོ་ཤོ་བོར་ཚེ་སྤོང་དུ་འཁྲུངས། གྲོ་ལུང་པ་འཁྲུངས་སའང་ཕྱོགས་མཐུན་དུ་ཡོད། ཚེ་སྤོང་གིས་གསང་ཕུའི་གདན་ས་ལོ་སོ་ལྔ་མཛད། འདུ་ཁང་བཞེངས། གྲོ་ལུང་པས་ལོ་ཆེན་གྱི་ཐུགས་དང་ན་བཟའ་བཞུགས་སྟན་བཞུགས་པའི་མཆོད་རྟེན་དང་འདྲ་འབག་གི་ཐང་ཆེན་བརྒྱ་རྩ་བརྒྱད་བཞེངས། ལོ་ཆེན་གྱིས་བསྒྱུར་རྩོམ་མཛད་པ་ཐམས་ཅད་ཚར་གསུམ་དུ་བཞེངས་སྟེ་གཅིག་གསང་ཕུར་ཕུལ། གཅིག་སྐུ་འབུམ་དུ་བཞུགས། གཅིག་དྲིན་ལས་ཀྱི་སྡེར་བཞག་གསང་སྔགས་ལ་ད་ལྟ་གྲོ་ལུང་ཧྲལ་མོ་མཁས་ཅེས་རྡོ་རྗེ་གདན་གྱི་སྒོ་གོང་ལ་མཁའ་འགྲོ་མས་ཡི་གེ་ལན་གསུམ་བཏབ་པ་དང་པོ་གཉིས་ཕྱི་རོལ་པས་ཕྱིས། ཕྱི་མ་ཕྱི་མ་ཐུབ། གསང་ཕུར་བཞུགས་དུས་གཉལ་ནས་རྒྱགས་ལེན་པ་ལ་ཞག་རེས་འཁོར་སྐང་སྟེ་༼ད༤༢ན༽རྫུ་འཕྲུལ་མངའ་བར་བྱེད། ཟུར་ཆོས་པ་སྐུ་འབུམ་གྱི་ཤར་དུ་ཕྱ་པས་ཚད་མ། ལྷོར་རྒྱ་མ་ཆིང་རུ་བས་བྱམས་ཆོས། ནུབ་ཏུ་རིན་ཚུལ་གྱིས་མངོན་པ། བྱང་དུ་ཡོན་ཏན་ཤེས་རབ་ཀྱིས་འདུལ་བ་འཆད། དྲིན་ལས་ཀྱི་ཐང་དེ་དགེ་འདུན་གྱིས་གང་བའི་ཀ་ཝ་ལི་ཁ་བཏབ་པའི་སྒྲས་ཆུ་བྱང་ཁའི་རྟ་པ་འདྲོགས་སྐད། དྲིན་ལས་དང་ས་ཆུང་ཆོས་བར་མཛད་ཚེ་མཛོ་དཀར་པོ་ཅིག་ལ་དྲིན་ལས་ཀྱི་རྒྱ་སྒོའི་ནང་ནས་བཅིབས་སྟེ་བརྒྱད་སྟོང་པ་ཞལ་ཐོན་མཛད་ཅིང་བྱོན་པས་སབ་ཆུང་གི་རྒྱ་སྒོའི་ནང་དུ་ཕེབས་པ་དང་རྫོགས་སོ་འགྲིག །མར་ལའང་དེ་ལ་བྱུང་བས་ངའི་ཕྲིན་ལས་འདི་ཡུན་རིང་པོ་མི་ཡོང་བ་འདྲ་གསུང་སྐད། དང་པོར་ཡོ་བྱད་ཀྱིས་ཕོངས་ཀྱང་གུན་པ་ལྷ་རྗེ་ལས་ཛཾ་བྷ་ལའི་སྒྲུབ་ཐབས་གསན་པས་ཛཾ་ལས་གསེར་གྱི་སྦྲང་མའི་གཟུགས་ཀྱིས་གསོལ་དཀར་གྱི་ནང་དུ་འཁོར་བ་ཕྱིན་ལོངས་སྤྱོད་ཀྱི་རླབས་འཕྱུར། ལོ་ཙཱ་བ་ཆེན་པོའི་བཞེད་པ་ཇི་ལྟ་བ་འཛིན་ཞིང་བསྟན་བཅོས་མང་དུ་མཛད་དེ་ཚིག་གི་སྦྱོར་བ་ཁོ་ན་ཡང་མཁས་པའི་དབུས་ན་ཉི་མ་ལྟར་ལྷམ་མེའོ། །

ཞང་ཚེ་སྤོང་གི་འོག་དུ་གསང་ཕུར་གཉལ་པ་རི་ལུས་ལོ་གཉིས། རྣམ་པར་བས་ལོ་བརྒྱད། དེ་ནས་གྲོ་ལུང་པ་སྤྱན་དྲངས་པས་ངའི་གྲོགས་མཆེད་ཚེ་སྤོང་གི་འོག་དུ་ང་འོས་པ་ཡིན་ཡང་དེ་རྗེས་འགའ་ཞིག་འདུག་ཟེར་བས་སུ་ཡིན་གྱི་གདན་སར་འགྲོ་བ་མི་ཡོང་། ཟུར་ཆོས་པ་མཁས་པ་ཅིག་གདན་སར་གཏོང་ཞེས་ཕྱ་པ་གདན་སར་བསྐོས། འདི་སྟོད་ལུང་རྒྱ་དམར་བའི་སློབ་མ་ཡང་ཡིན། གདན་ས་ལོ་བཅོ་བརྒྱད་མཛད་དེ་ཆུ་གླང་ལ་ཐེགས། སློབ་མ་ཐུགས་སྲས་སེང་ཆེན་བརྒྱད་ཅེས། གཙང་ནག་པ་བརྩོན་འགྲུས་སེང་གེ །དན་འབག་སྨྲ་བའི་སེང་གེ །བྲུ་ཤ་བསོད་ནམས་སེང་གེ །རྨ་བྱ་རྩོད་པའི་༼ད༤༢བ༽སེང་གེ །རྩགས་དབང་ཕྱུག་སེང་གེ །ཉང་བྲན་ཆོས་ཀྱི་སེང་གེ །འདན་མ་དཀོན་མཆོག་སེང་གེ །གཉལ་པ་ཡོན་ཏན་སེང་གེ །ཁ་ཅིག་གཙང་པ་འཇམ་དཔལ་སེང་གེ་ཡང་འདྲེན། རྔོག་སྲས་ར་མོ། ཁོན་སྲས་རྩེ་མོ། གཉོས་སྲས་དཔལ་ལ། ཁུ་སྲས་ནེ་ཙོ་སྟེ་ཇོ་སྲས་བཞི། འགར་དབང་གྲུབ། ཀོང་པོ་འཇག་ཆུང་། ལྷོ་པ་སྒོག་ཟན། པར་ཕུ་བ་སྟེ་ཤེས་རབ་ཅན་བཞི། གཞན་ཡང་འཇད་པ་སྟོན་སྐྱབས་དང་རྡོ་རྗེ་འོད་ཟེར་སོགས་མཁས་པ་མང་དུ་བྱུང་ཞིང་ཁམས་མི་གསུམ་གྱིས་ཀྱང་ཐུག་གོ །ཕྱ་པ་འདི་ནི་བོད་སྐད་སྨྲ་བ་ལ་མཁས་པར་གྲགས། ཚད་མ་བསྡུས་པ་སོགས་མཛད་དེ་ཀློག་པ་པོ་རྣམས་ཀྱི་བསྡུས་པ་ཅེས་པའང་འདི་ནས་དར་རོ། །སྤྱིར་བྱེ་མདོའི་ལུགས་ལ་ཐུགས་ཚིས་ཆེ་ཞིང་སློབ་དཔོན་ཟླ་བའི་ལུགས་འགོག་པར་མཛད་ཏོ། །གཙང་ནག་པ་ནི་དང་པོར་ཤེས་རབ་ཆུང་བ་ལ་སྲི་མདའི་བྲག་དུ་མི་གཡོ་བ་བསྒྲུབས་པས་མི་དཀར་པོ་ཅིག་གིས་རལ་གྲིས་ལུས་བཏུབས་པས་སྣང་བ་ལ་བྱུང་བ་ནས་ཐུགས་རབ་ཀྱི་ནམ་ནངས། ཕྱིས་འཇམ་དཔལ་བསྒྲུབས་པས་ན་མཁའ་རལ་གྲིས་གང་བར་གཟིགས་སྟེ་ཕྱིས་ས་པཎ་གྱིས་སྐྱེས་བུ་ཆེན་པོ་དེ་ས་ཐོབ་པའི་གནས་ཡིན་ཞེས་ཕུག་པ་དེ་ལ་ཕྱག་མཛད་པས་དུས་འདིར་ས་ཐོབ་པར་གྲགས། བསྟན་བཅོས་མང་དུ་མཛད་ཅིང་སློབ་དཔོན་ཟླ་བའི་ལུགས་ལ་མཆོག་དུ་མཛད། ཤིན་དུ་བཀྲེན་ཞིང་ཕྱིས་ས་སྐྱར་བཞུགས་ཟེར་བ་སོགས་ཀྱི་ངག་སྒྲོས་འཁྱམ་པོ་ནི་མི་དག་པར་སྣང་ངོ་། །

རྨ་བྱ་བྱང་བརྩོན་རྩོད་པའི་སེང་གེ་ཡང་རང་བཞིན་གྱི་གཟུགས་འདོད་རྒུར་བསྒྱུར་བ་གྲུབ་ཅིང་སློབ་དཔོན་ཟླ་བའི་ལུགས་མཛད། ཕྱ་པའི་གདན་སར་རྩགས་དབང་ཕྱུག་སེང་གེས་ལོ་ལྔ། དེ་གཉིས་ཀྱི་སློབ་མ་གཉལ་པ་དད་པ་བཟང་པོས་ལོ་བདུན། འཇམ་རྩེ་ནེས་ལོ་བདུན། ༼ད༤༣ན༽འདིའི་སློབ་མ་གཙང་པ་འཇམ་དཔལ་སེང་གེས་གླིང་སྟོད་དུ་བཤད་པས་གླིང་སྟོད་སྨད་གྱེས་སྟེ་གདན་ས་དངོས་གླིང་སྨད་ཡིན་པར་ཡར་ལུང་ཇོ་བོའི་ཆོས་བྱུང་དང་ཚལ་པའི་དེབ་དམར་ལས་བྲིས་པ། ཕྱིས་ཀྱི་གཉལ་ཞིག་བུ་དགུའི་ནང་གི་མཁས་པ་ཇོ་ནམ་གྱིས་གླིང་སྨད་དུ་བཤད་པས་གདན་ས་ཕྱེད་དུ་སོང་བས་གདན་ས་དངོས་གླིང་སྟོད་ཡིན་པར་གསང་ཕུ་བ་ཁ་ཅིག་གི་བྲིས་སྣང་། དེབ་ཐེར་སྔོན་པོ་ན་རྩེགས་དང་གཉལ་པའི་བར་དུ་གཙང་པ་འཇམ་སེང་ལོ་གསུམ་ཞེས་བྲིས་ཤིང་གླིང་སྟོད་ཀྱི་གདན་རབས་ལ་གཉལ་པ་དང་འཇམ་རྩེ་མི་འདྲེན་པ་དེ་ནི་མ་ཡིན་ནོ། །

འཇམ་རྩེ་ནེ་ཕྱིན་གླིང་སྨད་དུ་བཟང་བ་དར་མ་འོད་དང་བཟང་པ་དོན་གྲུབ་ཀྱིས་ལོ་སུམ་བཅུ་གཙང་པ་ཇོ་ནམ་གྱིས་འགྲལ་གྱི་ཆོས་གཞི་དང་གཉིས་དྲིལ་ནས་ལོ་བཅོ་ལྔ། དེའི་སློབ་མ་རོག་གིས་ཟླ་བ་དྲུག་འོད་ཟེར་མགོན་པོས་ལོ་སུམ་བཅུ་མཛད། སློབ་མ་འཇམ་དབྱངས་ཤཱཀ་གཞོན། དོན་གྲུབ་དཔལ། ཁ་རག་པ་བྱང་གཞོན་སོགས་བྱུང་། འཇམ་དབྱངས་ཤཱཀ་གཞོན་གྱིས་ཚལ་གུང་ཐང་གི་བཤད་གྲ་བཙུགས། ལོ་དྲུག་ནས་གླིང་སྨད་ཀྱི་གདན་ས་ལོ་ཉེར་བདུན་མཛད། བློ་གྲོས་མཚུངས་མེད་ཕྱོགས་ལས་རྣམ་རྒྱལ། རྒྱ་སྡེ་བ་གཞོན་འོར་སོགས་མཁས་པ་མང་དུ་བྱུང་། རྒྱ་མ་བ་བཀྲ་ཤིས་རྒྱལ་མཚན་ལོ་བརྒྱད། ཕྱོགས་ལས་རྣམ་རྒྱལ་ལོ་བརྒྱད་སོགས་གླིང་སྨད་པའི་སྐབས་སོ། །

གླིང་སྟོད་དུ་གཙང་པ་འཇམ་དཔལ་སེང་གེ་འཇམ་སྟོན་རྡོ་རྗེ་ཤེས་རབ། ཞུ་སྟོན་ཧྲལ་མོ། བློ་གྲོས་འབར། དེའི་འོག་དུ་གཉལ་ཞིག་འཇམ་པའི་རྡོ་རྗེ་མཚན་དངོས་ཤེས་རབ་བློ་གྲོས་ནི་གཉལ་སེ་ཁུན་པ་ཞང་གཡེ་པ་དང་ངན་འབག་སྨྲ་སེང་གི་སློབ་མ་ཡིན། གྲུབ་པ་ཐོབ་པར་གྲགས། གདན་ས་ལོ་ཉེར་བརྒྱད་མཛད། གསང་ཕུ་ནས་སྣོན་༼ད༤༣བ༽ལ་འབྱོན་དུས་གྲ་པ་རྣམས་མདའ་བསྐོར། ཁོང་རང་རི་ལ་མ་ཐོགས་པར་འབྱོན་སྐད། གསོལ་དཀར་དང་ཕྱག་དཔེ་ན་མཁའ་ལ་བཞག་སྟེ་སྒྲོ་གླིང་མཛད་ཐལ་སྐད་བཏོན་པས་གདོན་བགེགས་ཡུལ་འབུད། གསང་ཆབ་ཀྱིས་ནད་གདོན་ཐམས་ཅད་ཞི་ཐུབ་པས་གསང་ཆབ་དང་འོ་མ་བརྗེ་བ་མི་ཐོབ་པ་ཡོད་སྐད། དེས་འུ་ཤང་རྡོར་ལོ་དགུར་མཚམས་བཅད་དེ་བཤད་པས་གཉལ་ཞིག་བུ་དགུ་ཞེས་གཟང་རིང་། ཕུ་ཐང་དར་དཀོན། གཙང་པ་གྲུ་གུ་སྟེ་སྔ་ཚར་གསུམ། འུ་ཡུག་པ་བསོད་ནམས་སེང་གེ །བུ་དོང་རིན་རྩེ། གཙང་པ་ཇོ་ནམ་སྟེ་བར་ཚར་གསུམ། རྒྱ་མཆིང་རུ་བ། འཇམ་སར། སྐྱེལ་ནག་གྲགས་སེང་སྟེ་ཕྱི་ཚར་གསུམ་སྟེ་ཕྲིན་ལས་ཅན་དགུ་བྱུང་ལ། དེའི་གཟང་རིང་ནི་ས་པཎ་ལས་མྱུར་བའི་ཤེས་རབ་མངའ་བར་གྲགས། དེས་ཁྲོ་ཕུ་ལོ་ཙཱ་བ་རྩ་བའི་བླ་མར་བསྟེན་ནས་གྲུབ་པ་བརྙེས། ཁྲོ་ཕུར་བཤད་གྲ་མཛད་དེ་ཕྱིས་རྒལ་ཚིགས་ལ་སངས་རྒྱས་སུམ་བཅུ་སོ་ལྔ་དང་དབུ་ཐོད་ལ་སྨན་བླ་མཆེད་བརྒྱད་བྱོན། ལྷོ་པ་གྲུབ་སེང་ལ་སོགས་པའི་མཁས་པ་མང་དུ་བྱུང་ཞིང་སྟག་སྡེ་བ་སེང་གེ་རྒྱལ་མཚན་དང་དཔང་ལོ་ཆེན་པོ་དང་བུ་སྟོན་ཐམས་ཅད་མཁྱེན་པ་སོགས་ཀྱང་བཤད་རྒྱུན་དེ་ལ་བྱོན་པ་ཡིན་ནོ། །

ཕུ་ཐང་པས་སྟོད་ལུང་མཚོ་སྨད་དང་ཡར་ལུང་སོགས་སུ་བཤད་པས་གཉན་དར་མ་སེང་གེ་དང་བྱ་ཡུལ་དཀར་མོ་སོགས་བྱུང་། གཙང་པ་གྲུ་གུས་ཞ་ལུར་བཤད་གྲ་བཙུགས། འུ་ཡུག་པས་ས་པཎ་ལ་རྩོད་དུ་བྱོན་པས་གྲལ་དབུ་ཞིག་མཛད་ཀྱི་འདུག །ཁྲེས་པོ་མ་ཕོག་པར་དྲི་བ་མཛད་པས་དགེ་བའི་བཤེས་གཉེན་པ་རེ་ཞིག་ཆོས་སྟོན་གསོལ་གསུངས་བག་ཕབ་སྟེ་གཟང་རིང་མ་འཁུགས་པས་ས་སྐྱར་བཤད་གྲ་བཙུགས། ས་པཎ་གྱིས་ཤནྟི་པ་དང་མཉམ་པར་གསུངས། ཁོང་གིས་ཀྱང་ས་པཎ་ལ་རྣམ་འགྲེལ་གསན་ནས་བཤད་པས་རྣམ་འགྲེལ་དར། སྔོན་༼ད༤༤ན༽ཚད་མ་བསྡུས་འབྲིང་ཁོ་ན་ལས་རྣམ་འགྲེལ་མ་དར་པ་ལས་ཆོས་རྗེ་ས་པཎ་གྱིས། ནུབ་པ་ཉིད་དུ་འགྱུར། ཞེས་པ་བསྟན་བཅོས་ཀྱི་མཐའི་ཚིག་སྤྲ་མ་ལེགས་པར་དགོངས་ནས། མཁས་པའི་པདྨ་རྒྱས་བྱེད་ཡིན། །ཞེས་པའི་ཤྩོ་ཀ་བསྣན་པས་རྣམ་འགྲེལ་ཆེར་དར་སྟེ་དེང་སང་ནི་འབྲིང་བསྡུས་ནུབ་པ་ལྟར་སྣང་སྟེ། རྗེ་བཙུན་གྱིས། ཕྱི་མའི་དུས་ན་བསྟན་བཅོས་ཀུན་གྱི་མིག་གཅིག་དུ་ནི་འདི་འགྱུར་རོ། །ཞེས་ལུང་བསྟན་པ་ཐོག་དུ་བབ་བོ། །

བུ་དོང་རིན་རྩེས་བྲག་རམ་དུ་བཤད་གྲ་བཙུགས། སློབ་དཔོན་དར་འོད། དབུ་མ་པ་ཤེས་འབུམ། བོ་སྟོན་གྲགས་སེང་། ཨོ་ཌྱན་པ་རིན་ཆེན་དཔལ་ལ་སོགས་མཁས་པ་མང་དུ་བྱུང་། རྒྱ་མཆིང་རུ་བས་སྙེ་ཐང་བདེ་བ་ཅན་བཏབ། སངས་རྒྱས་དཔལ་དང་སྙགས་གྲགས་ཚུལ་སོགས་བྱོན། འཇམ་དབྱངས་སར་མ་བས་སློབ་དཔོན་གཉལ་ཞིག་ཉིད་དང་ཕྱོགས་ཆོས་དཔེ་ལ་འགྲོ་མི་འགྲོ་ལ་ཉིན་རངས་པ་གསུམ་དུ་བརྩད་པས་མཐའ་མའི་ཉིན་སློབ་དཔོན་གྱིས་དར་ཡུག་གནང་མང་ཇ་བསྐོལ་སྟེ་གནས་འདི་ལ་ང་འཇམ་དབྱངས་ལའང་མི་འདྲི་བསམ་པ་ཡོད་སྟེ་ཁྱོད་འཇམ་དབྱངས་དངོས་སུ་གདའ་གསུང་ནས་འཇམ་དབྱངས་སར་མར་བཏགས། རྐྱང་འདུར་དུ་བཤད་གྲ་བཙུགས། ཕྱིས་སྦྱོར་དྲུག་གི་གྲུབ་ཐོབ་ཏུ་གྱུར། རྒྱ་ནག་རི་བོ་རྩེ་ལྔར་ཡང་བྱོན། མཆིམས་ཆེན་པོས་བདག་རྐྱེན་མཛད་དེ་སྐྱེལ་ནག་གྲགས་སེང་གིས་སྣར་ཐང་དུ་བཤད་གྲ་བཙུགས་པ་ཚུགས་དཀའ་ནའང་མཆིམས་ཀྱི་གསུང་བཞིན་ཆང་པའི་མང་ཇ་མང་དུ་བསྐོལ་ནས་མཐའ་མ་ལ་ཆང་པ་ནི་ཕུལ་ཡོད། ད་སྒྲོ་གླེང་བྱེད་ཟེར་ནས་བྱས་པས་ལེགས་པར་ཚུགས་སྟེ་སྐྱི་སྟོན་གྲགས་འབུམ་དང་ཆུ་མིག་པ་སེང་གེ་དཔལ་སོགས་བྱུང་། བཅོམ་ལྡན་རལ་གྲི་ནི་ཕུ་ཐང་བ་བསམ་ཡས་མཆོད་རྟེན་དཀར་པོ་པའི་གྲ་པ་བྱས། དགའ་བ་གདོང་དུ་དབྱར་ཉི་མ་བརྩོན་འགྲུས་ལ་ཕར་ཕྱིན་སློབ་ཚེ་ས་ནད་ཀྱི་རྟོག་༼ད༤༤བ༽པ་བྱུང་ནས་སྣར་ཐང་དུ་མཆིམས་ཀྱི་གདན་སར་སྐྱོ་སྟོན་པ་ཕྱག་རྡོར་ལ་བསྙེན་པ་ལོ་བཅུ་གཉིས་ཉི་མ་མ་མཐོང་བར་བསྒྲུབས་པ་དེའི་དྲུང་དུ་བྱོན། སྣར་ཐང་གི་སྒོའི་ཐེམ་པ་ལ་ཞབས་བཞག་པ་དབུ་ལ་ཉི་མ་ཤར་བ་ཚོགས་དུང་བུས་པ་རྣམས་མཚུངས་པས་རྟེན་འབྲེལ་ལེགས་པར་བྱུང་། ནད་འདི་ལ་ཞེད་མི་དགོས། རྣམ་ངེས་ཀྱི་གཞུང་དེ་གྲོག་པོ་ཕག་གིར་སྐྱོར་གསུངས། རྣམ་ངེས་སྟོང་བསྐྱར་བས་ས་ནད་ཡུལ་བུད། སྐྱི་སྟོན་གྲགས་འབུམ་ལ་བསྟེན་སྟེ་མཁས་པར་གྱུར་སྟེ་རིགས་པའི་རལ་གྲིར་གྲགས། སྣར་ཐང་དུ་བཤད་པ་མཛད་པས་སྡེ་སྣོད་འཛིན་པ་སུམ་གཉིས་འདུས་པར་གྲགས། མཁན་པོ་ཟི་དབོན། སྐྱི་སྟོན་ཤཱཀ་འབུམ་སོགས་མཁས་པ་མང་དུ་བྱོན། འཇམ་སྒེག་པག་ཤི་སློབ་མའི་མཆོག་ཡིན་ཡང་སློབ་དཔོན་ལ་འདྲེའི་སྡིགས་རི་བསྐུར་བས་ཐུགས་ལོག་སྟེ་འཁོར་མ་བྱུང་ནས་ས་སྐྱར་བཞུགས། ཕྱིར་ཧོར་རྒྱལ་པོ་བུ་ཡན་དུའི་བླ་མ་མཛད། འབུལ་བ་ཅི་བསྐུར་ཡང་མ་མཉེས་པ་ལ་ཕྱིས་རྒྱ་སྣག་སྒམ་གང་ཤོག་དུ་སྨྱུག་གུ་སོགས་ཕུལ་བས་མཉེས་སྟེ་ངའི་བུ་དེ་ལ་ཤེས་རབ་ཡོད་གསུངས་སྐད། དེས་ཀྱང་བསྟན་བཅོས་མང་དུ་མཛད་དེ་མཁས་པ་མཆོག་དུ་གྲགས། དེ་གཉིས་ཀའི་སློབ་མ་དབུས་པ་བློ་གསལ་བྱང་ཆུབ་ཡེ་ཤེས་ཀྱིས་འདུལ་བ་ལུང་གི་ལུང་རྒྱུན་རྒྱ་ནག་ནས་བླངས། བཀའ་བསྟན་འགྱུར་ལ་བམ་ཚད་འགྱུར་བྱང་སོགས་ངེས་པར་དཀར་ཆག་བརྩམས། འཇམ་སྒེག་གིས་ཡོ་བྱད་གནང་སྟེ་ལོ་ཙཱ་བ་བསོད་ནམས་འོད་ཟེར་དང་རྒྱང་རོ་བྱང་འབུམ་སོགས་གསུམ་གྱིས་དཀའ་བ་ཆེན་པོས་དབུས་གཙང་ཐམས་ཅད་ནས་ཕྱི་མོ་བཙལ་སྟེ་བཀའ་དང་བསྟན་བཅོས་བོད་དུ་འགྱུར་རོ་འཚལ་བཞེངས་སྟེ་སྣར་ཐང་བཀའ་འགྱུར་དང་སྣར་ཐང་བསྟན་འགྱུར་ཞེས་ཐོག་མ་ཡིན་ལ། ཕྱིས་བོད་ཡུལ་ཐམས་ཅད་དུ་མང་དུ་མཆེད་པ་ཡིན་ནོ། །

གཉལ་ཞིག་དཔོན་སློབ་ཀྱི་སྐབས་གླིང་སྟོད་དུ་གཉལ་༼ད༤༥ན༽ཞིག་ལ་འོག་དུ་རྒྱལ་བ་སེ་སྟོན། རྒྱ་མཆིང་རུ་བ། ཆུ་མིག་པ་སེང་གེ་དཔལ་འདི་སྣར་ཐང་གི་དགེ་བཤེས་ཡིན་ཡང་མཆིང་རུ་པ་ལ་རྩོད་དུ་ཡོང་པས་མ་ཐུབ་པར་དད་དེ་རྒྱ་མཆིང་གི་སློབ་མར་གྱུར་ཏོ། །ལྡན་མ་གྲགས་རིན་ལྷོ་བྲག་པ་སོགས་བྱུང་ངོ་། །ལོ་ཙཱ་བའི་སློབ་མ་ཞང་གཉིས་ཀྱི་སྐབས་སོ། །

འབྲེ་ཤེས་རབ་འབར་གྱིས་ཉང་སྟོད་གནས་རྙིང་དུ་ཕར་ཕྱིན་བཤད། གཙང་པ་འབྲེ་སྒུར་ཨར་བྱང་ཡེས་སོགས་བྱོན་ལ་སྟོད་པ་དཀོན་མཆོག་མཁར་གྱིས་གདན་ས་མཛད་དེ་དབོན་རྒྱུད་ཀྱིས་འཛིན་ནོ། །གཙང་པ་འབྲེ་སྒུར་གྱིས་དགའ་བ་གདོང་བྱ་རོག་ཚང་སོགས་སུ་བཤད། ཨར་བྱང་ཡེ་སྐྱིས་གཅིག་པོར་འཕན་ཡུལ་ནས་སྒོ་ལ་ལ་བྱོན་པས་ས་འཕྱིས་སྟེ་ལ་ཐོག་དུ་གྲོག་སུལ་ཞིག་དུ་གཟིམས། དེར་བུ་མོ་མི་ངན་གྱིས་གོས་ཕྲལ་བའི་གཅེར་བུ་ཞིག་ཀྱང་བྱུང་། དེ་འཁྱགས་ནས་འཆི་བར་འདུག་པས་ལུས་ཀྱི་དྲོད་ལ་བཅར་སྟེ། ན་ཚོད་མཉམ་པར་མ་དང་བུ་མོ་དང་། སྲིང་མོའི་འདུ་ཤེས་སྐྱེད་བགྱི་གསུངས་པ་ཡིན། ཁྱོད་རང་ང་ལ་ཕའི་འདུ་ཤེས་ཞོག་ངས་ཁྱོད་ལ་བུ་མོའི་འདུ་ཤེས་བཞག་གི་ཆགས་པར་མ་བྱེད་ཅིག་གསུངས། བུ་མོ་དེས་སྔ་བར་ཕ་མའི་སར་ཕྱིན་སྟེ་འདི་འདྲ་བའི་དགེ་བཤེས་བཟང་པོ་ཞིག་འབྱོན་གྱི་འདུག་སྨྲས་པས་སྤྱན་དྲངས་སྟེ་ཕ་མས་རྒྱས་འབྲིང་བསྡུས་གསུམ་གྱི་གསུང་རབ་སོགས་ཕུལ། འདི་ནས་ཕྲིན་ལས་རྒྱས་པས་མཁས་མགོ་བཙུན་གྱིས་ཐོན་པ་ཨར་ཞེས་གྲགས་ཤིང་གནམ་ཙེང་ལྡེང་དང་གཞུ་ཀུན་ར། གནམ་རྫིང་ཁ་ལ་སོགས་པར་བཤད། གྲ་པ་དཔེ་འགྲེམས་བརྒྱད་བརྒྱ་ཙམ་འདུས། དཀར་ཆུང་རིང་མོ་དང་ཁུ་ཤེར་བརྩོན་སོགས་མང་དུ་བྱོན། དེ་གསུམ་ཀའི་སློབ་མ་ཞང་གཡེ་པས་མོན་འདྲ་དང་རྒྱ་གྲོང་འོར་ལ་སོགས་པར་མདོ་སྨད་ཚོ་བཞིའི་གྲ་པ་ལ་བཤད། མཁས་པ་བསོད་རིན། གཉལ་ཞིག་རྒྱལ་བ་སེ་སྟོན་སོགས་མཐའ་ཡས་པ་བྱོན། གྲལ་སྟན་ཟ་༼ད༤༥བ༽འོག་ལ་བྱེད་པ་དང་། མང་ཇ་རེ་ལ་ཇ་སིག་ཆེན་ལྔ་བཅུ་ཙམ་དགོས་པར་གྲགས། མཁན་པོ་བསོད་རིན། འགྲལ་ཤེས་རྒྱལ། གཙང་པ་ཇོ་ནམ་རྣམས་རིམ་པར་གདན་ས་མཛད། འདི་ཡན་དཔེ་ཐོག་ནས་འཆད་པ་ལ་འགྲལ་གྱིས་ཐོགས་ཐོག་ནས་བཤད་པས་ཆོས་བློ་འཆད་ཀྱི་སྔ་མར་གྲགས་སྟེ་དེ་ཕྱིན་གླིང་སྨད་པ་དང་འདྲེས་པ་ཡིན་ནོ། །

འགྲལ་གྱི་སྐུ་ཚེའི་སྨད་ལ་ཤབ་འབྲེ་སྒང་དུ་བཤད་གྲ་བཙུགས། རྭ་གྲགས་ཤེ་སོགས་བྱོན། འབྲེ་ཨར་གྱི་ཆོས་གྲར་ལྷ་འདུ་བས་དྲི་ཞིམ་པོ་འོང་བར་གྲགས་ཤིང་། དེ་ཕྱིན་གྱི་ཕར་ཕྱིན་པ་ཕལ་ཆེར་འབྲེ་ཨར་ལ་བསྟེན་པ་ཡིན་ནོ། །རྔོག་ལོའི་དངོས་སློབ་ལས་འབྲེ་ཁྱུང་གི་སྐབས་སོ། །

མདོར་ན་དཔལ་ལྡན་གསང་ཕུ་འདི་ནི་བོད་ཀྱི་ཀློག་པ་པོའི་ཆུ་བོ་ཐམས་ཅད་ཀྱི་འབྱུང་གནས་གངས་རི་ལྟ་བུ་ཡིན་ལ་ཕྱིས་ཀྱང་མཁས་པ་ཆེན་པོ་གཡག་ཕྲུག་སངས་རྒྱས་དཔལ། དེའི་སློབ་མ་རོང་སྟོན་ཤེས་བྱ་ཀུན་རིག་དང་། སྙེ་ཐང་བདེ་བ་ཅན་དུ་སྦྱངས་པ་མཛད་ཅིང་རེད་མདའ་པ་གཞོན་ནུ་བློ་གྲོས་ཀྱི་སློབ་མ་ཤར་ཙོང་ཁ་པ་ཆེན་པོ་རྣམས་སོ་སོའི་རྒྱུད་འཛིན་གྱིས་བོད་ཡུལ་ཁྱབ་པར་གནས་ཅིང་བཀའ་གདམས་ཀྱི་ལྟ་གྲུབ་འཛིན་པ་དེང་སང་མི་སྣང་ཡང་འདི་ཐམས་ཅད་བཀའ་གདམས་པ་ལས་འཕྲོས་པ་ནི་ཡིན་ལ། རྗེ་སྒམ་པོ་པ་ཕྱིན་གྱི་དྭགས་རྒྱུད་པ་རྣམས་ནི་བཀའ་ཕྱག་ཆུ་བོ་གཉིས་འདྲེས་ཅེས་ཟབ་མོ་ལྟ་བ་དང་རྒྱ་ཆེན་སྤྱོད་པའི་གཞུང་གཉིས་བཀའ་གདམས་དངོས་འཛིན་པ་ཡིན་ནོ། །

བོད་ཡུལ་ན་བཀའ་གདམས་པར་གྲགས་པ་ཇོ་བོ་རྗེ་ཨ་ཏི་ཤའི་བཀའ་རྒྱུད་ཀྱི་སྐབས་སྟེ། ཆོས་བྱུང་མཁས་པའི་དགའ་སྟོན་གྱི་བོད་ཡུལ་གྱི་སྐབས་ལས་ཇོ་བོ་བཀའ་རྒྱུད་བཤད་པ་སྟེ་སྐབས་དྲུག་པའོ།། །།

ཀྱཻ། ཡིག་བརྐོས་བྱེད་པོ་གཉལ་གྱིས་གང་བརྒྱུད་ནས། །ཚེ་དབང་དར་པོ་དཔོན་སློབ་དགུ་ཡིས་བགྱིས། །འདི་ཡི་རྣམ་དཀར་དགེ་བ་གང་མཆིས་པ། །ཕ་མས་གཙོ་བྱས་སངས་རྒྱས་ཐོབ་པར་ཤོག །མངྒ་ལཾ། །

༼ན༡ན༽༄༅། །ཆོས་བྱུང་མཁས་པའི་དགའ་སྟོན་གྱི་ཡན་ལག་གསུམ་པ་བོད་ཀྱི་སྐབས་ལས་བདུན་པ་བཀའ་རྒྱུད་སྤྱིའི་ཆོས་བྱུང་བཞུགས།

༼ན༡བ༽༄༅། །རྒྱལ་བས་བསྟན་པའི་ཆོས་ཀྱི་རྣམ་གྲངས་ཀུན། །མིང་ཚིག་དོན་སྤྱི་ཙམ་དུ་མ་ལུས་པར། །མངོན་སུམ་ཉིད་དུ་རྟོགས་པ་རྒྱུད་ལ་སྐྱེད། །ཚེ་འདིའི་ཆེད་དུ་སྦྱོར་དགྲོལ་དབང་དགུག་སོགས། །ཆོས་ལྟར་བཅོས་པ་ཐམས་ཅད་ཡོངས་སྤངས་སྟེ། །འཆི་ཆོས་སྙིང་ནས་བཟོད་མེད་དྲན་པ་དང་། །སྲིད་དང་ཞི་བས་མི་འཕྲོགས་ངེས་འབྱུང་དང་། །བདག་པས་གཞན་གཅེས་ཀུན་རྫོབ་བྱང་སེམས་དང་། །སངས་རྒྱས་བླ་མར་ཤེས་པའི་མོས་གུས་དང་། །ཆོས་ཀུན་མཉམ་ཉིད་མཐོང་བའི་དག་སྣང་དང་། །ཅིས་ཀྱང་དགོས་པ་མེད་པའི་ཞེན་ལོག་དང་། །ཡིན་ལུགས་ནང་ནས་ཤར་བའི་རྟོགས་པ་དང་། །སངས་རྒྱས་སེམས་ལས་རྙེད་པའི་འབྲས་བུ་དང་། །གཅིག་ཤེས་ཐམས་ཅད་གྲོལ་བའི་ཀུན་མཁྱེན་རྣམས། །མངོན་སུམ་ཉིད་དུ་རྒྱུད་ལ་སྐྱེད་བྱེད་པ། །བསྟན་པའི་ཡང་༼ན༢ན༽སྙིང་བཀའ་རྒྱུད་རིན་པོ་ཆེ། །འདི་ནི་གྲུབ་ཆེན་ཀུན་གྱི་གཤེགས་བཤུལ་སྟེ། །ཁྱད་པར་འཁོར་ལོ་བདེ་མཆོག་མིར་བསྟན་པ། །རྣལ་འབྱོར་དབང་ཕྱུག་དཔལ་ལྡན་ཏེ་ལོ་པས། །བཀའ་བབས་བཞི་ཡི་ཆུ་བོ་གཅིག་དུ་བསྡུས། །རྡོ་རྗེ་འཆང་ལས་མངོན་སུམ་ཆོས་ཀུན་གསན། །རྡོ་རྗེ་ཕག་མོས་གསང་བའི་སྒོ་ཀུན་ཕྱེ། །རྒྱུད་རྣམས་ཀུན་གྱི་བདག་པོར་གྱུར་པ་དེས། །རྡོ་རྗེ་སེམས་དཔའ་དཔལ་ལྡན་ན་རོ་པར། །སྙིང་པོའི་བསྟན་པ་ཡོངས་སུ་ཚང་བར་གཏད། །དགྱེས་པའི་རྡོ་རྗེ་མར་པ་ལོ་ཙཱ་དང་། །གསང་བ་འདུས་པའི་ངོ་བོ་མི་ལ་རྗེ། །གསུང་གི་རྡོ་རྗེ་སྒམ་པོ་པ་ལ་སོགས། །བསྟན་པའི་བདག་པོར་རིམ་པར་དབང་བསྐུར་ཞིང་། །རྫོགས་པའི་སངས་རྒྱས་སྤྲུལ་སྐུ་དཔག་མེད་དང་། །བསྐལ་བཟང་སངས་རྒྱས་གྲུབ་ཐོབ་བརྒྱད་བཅུ་སོགས། །གང་འདུལ་སྐུ་དང་མཚན་དུ་སྣང་བ་ཡིས། །སྐལ་ལྡན་ན་མཁའི་མཐའ་ཀླས་གྲོལ་མཛད་པ། །སྙིང་པོའི་བསྟན་པ་བཀའ་རྒྱུད་རིན་ཆེན་གྱིས། །འཛམ་གླིང་ཁྱབ་པར་རྒྱུན་མི་ཆད་པར་བྱུང་། །བྱང་ཆུབ་སེམས་ཀྱི་རྩ་བརྟན་ཞི་ལྷག་དང་། །བསླབ་གསུམ་རང་བཞིན་བྱང་ཕྱོགས་ཡལ་ག་༼ན༢བ༽ཅན། །ལུང་དང་མངོན་རྟོགས་བྱེ་བའི་ལོ་མདབ་རྒྱས། །སྐྱེད་དང་རྫོགས་པའི་མེ་ཏོག་རབ་བཀྲ་ཞིང་། །བརྩོན་འགྲུས་དབང་གིས་འདི་དང་འཆི་སྲིད་དང་། །བར་དོར་གྲོལ་བའི་འབྲས་བུ་བཟང་པོ་ཅན། །རྒྱལ་བསྟན་ཡོངས་རྫོགས་ཆོས་ཀྱི་ཡོངས་འདུ་ཆེ། །ཁམས་གསུམ་ཀུན་དུ་གཉིས་པ་མ་མཆིས་པ་། །འདི་ལ་བསྟེན་ནས་བསྟན་པའི་ཡན་ལག་གི །འཁྲི་ཤིང་སྣ་ཚོགས་བརྟེན་ནས་གནས་པ་ཡིན། །དེ་ཕྱིར་རྨད་བྱུང་སྙིང་པོའི་བསྟན་པ་དངོས། །རྡོ་རྗེ་འཆང་གི་གྲལ་རིམ་མ་ཉམས་པ། །མར་མི་དྭགས་པོའི་བཀའ་རྒྱུད་རིན་ཆེན་ལ། །རྣམ་པ་ཀུན་དུ་གུས་པས་ཕྱག་འཚལ་ལོ། །

བོད་ཡུལ་ཕྱི་རབས་འདིར་རྒྱལ་བསྟན་ཡོངས་སུ་རྫོགས་པ་ནི་བཀའ་རྒྱུད་རིན་པོ་ཆེ་ཉིད་ཡིན་སྟེ། དེ་ཡང་ཐེག་པ་ཆེན་པོའི་འདོ་ལས་གསུངས་པའི་ལོངས་སྤྱོད་རྫོགས་པའི་སྐུ་ཆེན་པོ་དེ་ཉིད་ལ་སྔགས་བླ་མེད་དུ་ཐུན་མོང་མ་ཡིན་པའི་ཡོན་ཏན་གྱི་སྒོ་ནས་ཁ་སྦྱོར་ཡན་ལག་བདུན་ལྡན་གྱི་རྡོ་རྗེ་འཆང་ཆེན་པོ་ཅེས་བྱ་ཞིང་། ཐུན་མོང་མ་ཡིན་པའི་གདུལ་བྱ་དག་པ་ལ་ཕུན་ཚོགས་ལྔ་ལྡན་དུ་རྒྱུན་མི་ཆད་པར་བཞུགས་པ་དེ་ལ་སྤྲུལ་པའི་སྐུ་ཏེ་ལོ་པས་དངོས་སུ་ཐུན་མོང་མ་ཡིན་པའི་ཆོས་མཐའ་དག་གསན་པས་བྷཾ་ག་ལ་རུ་སངས་རྒྱས་མཇལ། ཞེས་བཤད་པ་ཡིན་ལ། མིའི་བླ་མ་མེད་ཏོ་སྙམ་པ་དག་སེལ་ཕྱིར་བཀའ་བཞི་རྒྱུད་པའི་བླ་མ་བསྟན་པ་ཡིན་ལ། དེ་ཡང་། ས་ར་ཧ། ཀླུ་སྒྲུབ། ཨཱརྱ་དེ་ཝ། ཟླ་བ་གྲགས་པ། མ་ཏཾ་གི་སྟེ་ཤར་གྱི་བཀའ་བབས་སོ། །ལཱུ་ཨི་པ། ཌྀངཱ་གི་པ། དྷ་རི་ཀ་པ། སུ་ཁ་དྷ་རི་རྣམས་ལྷོའི་འོ། །ཌོམྦི་པ། བི་ན་ས། ལ་བ་པ། ཨིནྡྲ་བྷཱུ་ཏི་རྣམས་ནུབ་ཀྱིའོ། །སུ་མ་ཏི། ཐང་ལོ་པ། ཤིང་ལོ་བ། ཀརྵ་རི་པ། ཛཱ་ལནྡྷ་ར་པ། ཙཱརྻཱ་པ་རྣམས་བྱང་གིའོ། །༼ན༣ན༽

དེ་ཡང་རྡོ་རྗེ་འཆང་དང་རྡོ་རྗེ་རྣལ་འབྱོར་མ་ཐ་མི་དད་པ་ཧེ་རུ་ཀས་རྒྱུད་མཐའ་དག་གསུངས། སྡུད་པ་པོས་བསྡུས་སྟེ་ཨོ་ཌྱན་གྱི་ཡུལ་དྷརྨ་ཛག་ཏྲ་ཆོས་ཀྱི་ཕོ་བྲང་ན་གླེགས་བམ་གྱི་རྣམ་པར་བཞུགས་སོ། །དེ་ཡང་སྔགས་སར་མའི་གྲུབ་ཐོབ་ཐམས་ཅད་ཀྱི་མཆོག་དཔལ་ས་ར་ཧ་ནི་སྟོན་པ་མྱ་ངན་ལས་འདས་ནས་ལོ་སུམ་བརྒྱ་དང་སོ་དྲུག་ན་བྱོན་པར་རྗེ་རང་བྱུང་ཞབས་ཀྱིས་གསུངས་ལ། སྤྱན་སྔ་ལྷ་གཟིགས་རས་པས་བླ་མེད་དོན་རྫོགས་འདུས་པའི་རྒྱུད་ལས། ང་ནི་མྱ་ངན་འདས་འོག་དུ། །ལོ་ནི་བཞི་གཉིས་ལོན་པ་ན། །ཨོ་ཌྱན་ཡུལ་དུ་ང་ཉིད་འབྱུང་། །འཇིག་རྟེན་ཀུན་གྱི་དཔལ་དང་ལྡན། །པདྨ་འབྱུང་གནས་ཅེས་བྱ་བ། །སྔགས་ཀྱི་སྟོན་པར་ལུང་དུ་བསྟན། །ཞེས་དང་། ལོ་ནི་བརྒྱ་དང་བཅུ་གཉིས་ན། །ཅིག་ཅར་མཆོག་གི་སྐལ་བ་ཅན། །ས་ར་ཧ་ཞེས་བྱ་བ་འབྱུང་། །རྐྱེན་བྲལ་གསུམ་གྱི་དོན་རྟོགས་ནས། །སངས་རྒྱས་ས་ལ་དེ་ཉིད་འགྲོ། །ཞེས་འདྲེན་ལ། བདག་གིས་ནི་རྒྱུད་དེ་ཆ་མ་འཚལ་ཏོ། །མདོར་ན་དེ་ཙམ་ན་ལྷོ་ཕྱོགས་བཻ་དྷརྦྷ་སྟེ་བོད་ལ་བེ་ཏའི་ཡུལ་དུ་གྲགས་པ་དེར་བྲམ་ཟེ་ཆེན་པོ་ཅིག་ལ་སྲས་མཆེད་ལྔ་ཡོད་པའི་ཐ་ཆུང་ངོ་། །དེ་ཐམས་ཅད་བྲམ་ཟེའི་རིག་པ་ལ་ཤིན་དུ་མཁས་ཤིང་རྒྱལ་པོ་མ་ཧཱ་པཱ་ལས་བཀུར་བ་ལས་ཉིན་གཅིག་སྐྱེད་མོས་ཚལ་དུ་སྐྱོ་གསེང་ལ་བྱོན་པས་བྲམ་ཟེའི་བུ་མོ་ཕུལ་དུ་བྱུང་བ་བཞི་རིགས་ངན་མ་དང་ལྔ་འདུག་པ་ལ་གང་ནས་ཀྱང་མ་འོངས་ཅེས་སོགས་དྲི་ལན་གྱིས་ཆོས་བསྟན་པ་ཁོང་དུ་ཆུད་ཅིང་ཕུ་བོ་བཞི་བྲམ་ཟེ་རེ་དང་བཅས་མཁའ་སྤྱོད་དུ་ཡལ་ལོ། །དེར་ཐ་ཆུང་སྐྱོ་བར་གྱུར་སྟེ་སྲས་དགྲ་གཅན་ཟིན་གྱི་མཁན་བུ་ཐེག་ཆེན་དཔལ་གྱི་གྲགས་པ་ལས་རབ་ཏུ་བྱུང་བར་རང་བྱུང་ཞབས་བཞེད་ཅིང་ཕལ་ཆེར་སྲས་དགྲ་གཅན་ཟིན་ལས་རབ་ཏུ་བྱུང་བར་འཆད། དེར་ཚུལ་ཁྲིམས་རྫོགས་ཅིང་མཁས་པ་ཟླ་མེད་པར་གྱུར། ལན་ཅིག་སྐྱེད་ཚལ་དུ་བྱོན་པས་སྔར་གྱི་མནའ་མ་བཞི་དཀྱིལ་འཁོར་བཤམས་ཚོགས་ཀྱི་འཁོར་ལོ་བྱེད་པ་གཟིགས་སྟེ་ཐོད་༼ན༣བ༽པར་ཆང་སྣ་མི་འདྲ་བ་བཞི་བྱིན་པ་ཅུང་ཟད་འཐུངས་པས་དགའ་བཞིའི་ཡེ་ཤེས་སྐྱེས། བྲམ་ཟེ་མོ་བཞི་རིགས་བཞི་མཁའ་འགྲོ་དངོས་སུ་གྱུར་སྟེ་དབང་བཞི་བསྐུར་ལ། རྡོ་རྗེ་མཁའ་འགྲོས་ཁྱོད་ཀྱི་བླ་མ་འདི་ན་གསུངས་པས་ན་མཁའ་ལ་ལྷ་སྲས་བདེ་བའི་མགོན་པོ་ཅེས་སམ་བློ་གྲོས་རིན་ཆེན་ཞེས་བྱ་བ་དེ་དང་དཔལ་རྟ་མགྲིན་བྱོན། ཕྱག་རྒྱ་ཆེན་པོ་ཅིག་ཅར་པའི་གདམས་པ་མཐའ་དག་གནང་། དེར་ལུས་ཆང་གིས་ར་རོ། ངག་རྡོ་རྗེའི་གླུས་ར་རོ། སེམས་ལྷན་སྐྱེས་ཡེ་ཤེས་ཀྱིས་ར་རོ་སྟེ། །དུ་མ་རོ་གཅིག་རྒྱ་མཚོ་འདྲ། །བདེ་ཆེན་བདལ་བའི་ངང་ལ་ལུས། །ཅིར་སྣང་ཕྱག་རྒྱ་ཆེན་པོར་ཤར། །ཉམ་ང་མེད་པའི་ངང་ལ་ལུས། །གཞི་མེད་སྤྱོད་པ་སྨྱོན་པ་འདྲ། །བདག་འཛིན་བྲལ་བའི་ངང་ལ་ལུས། །ཞེན་པ་རང་ལོག་བུ་ཆུང་འདྲ། །སྣང་ལ་མ་ཞེན་ངང་ལ་ལུས། །ཁར་སང་ཕན་ཆོད་བྲམ་ཟེ་མིན། །གཙང་སྦྲ་བྱེད་པའི་བྲམ་ཟེ་ཡིན། །དེ་རིང་ཕྱིན་ཆད་བྲམ་ཟེ་ཡིན། །དོན་གྱི་བྲམ་ཟེ་གཙང་སྦྲ་ཆེ། །ཁར་སང་ཕན་ཆད་དགེ་སློང་མིན། །དཀའ་ཐུབ་བྱེད་པའི་དགེ་སློང་ཡིན། །དེ་རིང་ཕྱིན་ཆད་དགེ་སློང་ཡིན། །དོན་གྱི་དགེ་སློང་དཀའ་ཐུབ་ཆེ། །ཞེས་སོགས་གསུངས་སྟེ་ཚོང་འདུས་སུ་བྱོན་པས་མདའ་མཁན་མ་མདའ་བྱེད་པ་ལ་གཟིགས་པས་སྣང་བ་ཐམས་ཅད་བརྡར་ཤར་སྟེ་མདའ་མཁན་མ་ཕྱག་རྒྱར་ཁྲིད་ནས་སྤྱོད་པ་མཛད། དམངས་རྣམས་ཀྱིས་མི་མཛད་པར་ཞུས་པས་སྤྲུལ་སྐུ་གཙོ་བོར་སྟོན་པ་དམངས་དོ་ཧ་གསུངས། རྒྱལ་པོའི་བཙུན་མོ་རྣམས་ཀྱིས་ཞུས་པས་ལོངས་སྐུ་གཙོ་བོར་སྟོན་པ་བཙུན་མོ་དོ་ཧ་གསུངས། རྒྱལ་པོ་ཉིད་ཀྱིས་ཞུས་པས་ཆོས་སྐུ་གཙོ་བོར་སྟོན་པ་རྒྱལ་པོ་དོ་ཧ་གསུངས་པས་ཐམས་ཅད་གྲོལ་སྟེ་ཡུལ་དེ་སྟོངས་བར་གྱུར། ཕྱིས་གཞུང་གསུམ་ཏཱ་ལའི་ལོ་མ་ལ་བྲིས་པ་སྒྲ་མཁན་དཔུན་གཉིས་ཀྱི་ལག་དུ་བབས་པ་ནས་དར་སྐད།

འཕགས་པ་ཀླུ་སྒྲུབ་དགེ་འདུན་གྱི་ཞལ་ཏ་བར་སྐོས་སྟེ་དཔལ་གྱི་རི་ལ་བཞུད། ཀླུ་སྒྲུབ་དགེ་འདུན་གྱི་ནང་ན་བཞུགས་ཚེ་ནང་ཅིག་བུ་མོ་གཞོན་ནུ་ཞིག་གིས་ནང་ཐམས་ཅད་བྱི་དོར་བྱས་སྟེ་གནངས་༼ན༤ན༽ནང་པར་འབོད་པ་ཅིག་འོང་གིས་དེར་མ་འགྲོ་ཞིག་ཟེར། གནངས་འབོད་པ་ལ་མ་ཕྱིན་པས་ཡང་བུ་མོ་དེ་བྱུང་ནས་ཁང་པ་ཤག་ཤིག་ན་ཤ་ཁྲག་ཟ་བའི་མི་མང་པོ་ཡོད་སར་ཁྲིད་སྟེ་ཕྱིན་ནས་ཤ་ཟོ་ཞིག་ཟེར་མ་ཟོས་པས་དེ་རྣམས་མི་སྣང་བར་གྱུར། བུ་མོ་ན་རེ་ད་གནངས་ནང་པར་ཁྱོད་ཀྱི་མདུན་བྱ་ངང་པ་ཚན་གཅིག་འོང་གིས་དེའི་ནང་ན་ཡི་དམ་འཕགས་པ་འཇམ་དཔལ་བཞུགས་ཡོད་ཀྱིས་གཅིག་ཟུང་ཞིག་ཟེར། དེར་གང་ཡིན་ནམ་བསམ་པ་ལ་ཤོར། ཡང་བྱུང་སྟེ་གནངས་བུད་མེད་ཁ་ཅིག་འོང་གིས་གཅིག་ཅིས་ཀྱང་ཟུང་ཞིག་ཟེར། གནངས་ཉིན་དེ་ལྟར་བཟུང་བས་མེར་འབར། ད་དུང་བཟུང་བས་ཆུར་གྱུར། ཆུ་བཟུང་བས་འཕགས་པ་འཇམ་དཔལ་དུ་གྱུར་ནས་སྟེང་གི་ན་མཁའ་ལ་འཕགས་སྟེ་དངོས་གྲུབ་ཅི་འདོད་གསུང་བ་ན། མཆོག་གི་དངོས་གྲུབ་ཚེ་འདིར་འཚང་རྒྱ་བ་ཞིག་ཞུ། ཐུན་མོང་གི་དངོས་གྲུབ་རྒྱ་མཚོའི་ནང་ན་རིན་པོ་ཆེའི་མཁར་རྩ་བ་ཀླུའི་ཡུལ་དུ་ཡོད་པ་རྩེ་མོ་ལྷ་ཡུལ་དུ་སླེབས་པ་ལྷ་ཀླུ་མི་གསུམ་གྱི་ལོངས་སྤྱོད་ལ་དབང་བྱེད་པ་ཅིག་ཞུ་བྱས་པས་གཉི་ག་བྱིན་གྱིས་སུ་ལའང་མ་སྨྲ་ཞིག་གསུངས། ལྷ་ཀླུ་མཐའ་ཡས་པས་བརྩིགས་སྟེ་མཁར་ཚར་ལ་ཁད་པ་ན་དགའ་ཆེས་སྟེ་མ་ལ་ཟུར་ཙམ་སྨྲས་པས་མཁར་རྩ་བ་ནས་འགྱེལ། ཁྱོད་ཀྱིས་དངོས་གྲུབ་ལེན་མི་ཤེས་པར་འདུག་གསུངས། དེར་ཐོས་པ་ཆུང་བས་ལན་སྙམ་སྟེ། ཧ་ཅང་ཐོས་པ་མ་ཆུང་ཞིག །ཐོས་པ་ཆུང་ནའང་ང་བཞིན་ནོ། །ཞེས་གསུངས་སྟེ་ཐོས་པ་མཛད་པས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ཐམས་ཅད་མཁྱེན་ཡང་ཐུགས་མ་གང་སྟེ། ཧ་ཅང་ཐོས་པ་མ་ཆེ་ཞིག །ཐོས་པ་ཆེས་ནའང་ང་བཞིན་ནོ། །གསུངས་སྐད། རྡོ་རྗེ་རྣལ་འབྱོར་མ་བུད་མེད་དུ་སྤྲུལ་པ་ཞིག་གི་རྐྱ་བ་གསེར་དུ་འདུག་ནས་གསེར་འགྱུར་གྱི་གདམས་པ་ཞུས་པས་གནང་སྟེ་དགེ་འདུན་བསྐྱངས། དཔལ་གྱི་རི་ལ་བྲམ་ཟེ་ཆེན་པོའི་དྲུང་དུ་བྱོན་སྟེ་བདུད་རྩི་བུམ་པ་གང་ལ་ཕྱག་རྟེན་བྱས་པས་རྒྱ་མཚོ་ཆེན་༼ན༤བ༽པོ་བདུད་རྩིར་བསྒྱུར་བས་ཐུགས་རྒྱལ་ཆག་མཆོག་གི་དངོས་གྲུབ་ཐོབ་པ་དེས་ཨཱརྱ་དེ་ཝ་རྗེས་སུ་བཟུང་། ཀླུ་སྒྲུབ་དབུ་སྦྱིན་པར་བཏང་ཚེ་འཇིག་རྟེན་དུ་ཉི་མ་ནུབ་བོ་ཅེས་ངུས་པས་ན་མཁའ་ནས་མཁའ་འགྲོས། ང་ནི་འདི་ནས་ལོ་ནི་ལྔ་བརྒྱ་ན། །སོ་ན་ཞེས་པའི་གྲོང་ཁྱེར་ཆེན་པོ་རུ། །ཉི་མ་ནུབ་ཀྱང་ཟླ་བས་མུན་སེལ་བ། །རྣམ་དག་རིགས་ལས་འཁྲུངས་པའི་པཎྜི་ཏ། །ཟླ་བ་གྲགས་པ་ཅེས་བྱའི་མཁས་པ་འབྱུང་། །ཞེས་ལུང་བསྟན། ཨཱརྱ་དེ་ཝ་ལ་བསྟེན་སྟེ་གྲོལ། དེས་མ་ཏཾ་གི་ལ་གདམས། དེས་སློབ་དཔོན་ཏེ་ལོ་པ་ལ་གདམས་སྟེ་མ་ཏཾ་གི་ཚོལ་དུ་བྱོན་པས་བ་ལང་རྫི་མ་ཏཾ་གི་ཞེས་པ་མི་གཞན་པས་ཉིས་འགྱུར་གྱིས་ཆེ་བ་ཞིག་ཡོད་ཟེར་སྟེ་རྙེད་ནས་གཉི་གའི་འཚོ་བ་སྦྱོར་ཞིག་གསུངས་སྟེ་ཏིང་འཛིན་ལ་བཞུགས། དེས་སྒྱུ་ལུས་འོད་གསལ་ལ་སོགས་ཕ་རྒྱུད་ཀྱི་གདམས་པ་མཐའ་དག་གནང་། འདི་འཕགས་པ་ཀླུའི་དངོས་སློབ་ཀྱང་ཡིན། ཕ་རྒྱུད་རླུང་གཙོ་བོར་སྟོན་པ་ཤར་གྱི་བཀའ་བབས་སོ། །

རྒྱལ་པོ་ཅིག་གི་སྲས་འབྲིང་པོ་ཅིག་ཡབ་དང་གཅེན་ལ་གནོད་ཟེར་ནས་སྤྱུགས་པ་རྒྱལ་ཁམས་གཞན་དུ་ཡི་གེའི་གྲ་ཞིག་དུ་ཕྱིན། ཡིག་དཔོན་གྱི་གཡོག་བྱས་པས་ཡི་གེ་མཁས་པར་ཤེས་སྟེ་རྒྱལ་པོའི་ཡིག་མཁན་དུ་གྱུར། ཡང་བཙུན་མོ་དང་དུམ་མོ་ཞེས་ཕྲ་མ་བྱུང་སྟེ་སྤྱུགས། ཡུལ་གཞན་ཞིག་དུ་སླེབས་སྟེ་ཤིང་དྲུང་ཞིག་ན་འཁོར་བ་ལ་སྐྱོ་ཞིང་ཡིད་འབྱུང་བའི་ཚེ་ལྷོ་ཕྱོགས་ནས་འབྲུག་སྒྲ་ལྟ་བུ་དང་བཅས་སྟེ་རྣལ་འབྱོར་པ་གཟི་འོད་དང་ལྡན་པ་ཅིག་ལམ་བྱོན་ནས་སྤྱི་བོར་ཕྱག་བཞག་པའི་མོད་ལ་དེ་ཁོ་ན་ཉིད་མངོན་དུ་གྱུར་སྟེ་ལོ་བཅུ་གཉིས་སུ་རྟོགས་པ་འདི་སྐྱོངས་ཅིག་གསུངས་སྟེ་ས་ར་ཧ་ཡིན་སྐད། དེར་ཆུ་བོ་གཾ་གཱ་ལ་ཉ་པ་ལྔ་བརྒྱ་ཙམ་གིས་ཉ་རྟག་པར་གསོད་ཅིང་དེའི་རྒྱུ་ལྟོ་བོར་བའི་ཕུང་པོ་ཆེན་པོ་འདུག་ནས་འདི་བདག་གིར་མ་བྱས་པ་དང་རྙེད་སླ་བ་དང་འབད་རྩོལ་མི་དགོས་པ་དང་རྒྱུན་དུ་འོང་བས་འཚོ་བ་དག་པར་འདུག་སྙམ་སྟེ་དེས་འཚོ་བ་མཛད་ཅིང་རི་སྣའི་གད་ཕུག་ཞིག་དུ་སྒྲུབ་པ་མཛད། གྲུབ་པ་ཐོབ་ཀའི་ཚེ་གནོད་སྦྱིན་རྣམས་ཀྱིས་ཞག་བདུན་དུ་སེར་བ་ཕབ་པས་གངས་རི་ལྟར་གྱུར་ནས་༼ན༥ན༽རི་སྣ་དེ་ཆད་ནས་ཆུར་ལྷུང་ཡང་སློབ་དཔོན་ཏིང་ངེ་འཛིན་མ་སད་པ་ཉ་ཆེན་པོ་ཅིག་གིས་མིད། ཅི་ཞིག་ན་ཉ་དེ་ཉ་པ་རྣམས་ཀྱིས་ཟིན་ནས་བཤས་པས་སློབ་དཔོན་བྱུང་སྟེ་ཏིང་ངེ་འཛིན་ལས་སད། ཉའི་རྒྱུ་ལྟོ་གསོལ་བ་དང་། ཉའི་ལྟོ་ནས་བྱུང་བ་གཉི་གའི་རྒྱུ་མཚན་གྱིས་ལཱུ་ཡི་པ་སྟེ་ཉ་རྒྱུ་པའམ་ཉ་ལྟོ་པ་ཅེས་གྲགས་སོ། །དེས་ལྷོ་ཕྱོགས་ཨོ་ཊེ་པི་ཤའི་ཡུལ་དུ་མར་སཱེ་ཏྲའི་རྒྱལ་པོ་བི་མ་ལ་ཙནྡྲ་གདུལ་བྱར་གཟིགས་སྟེ་རྒྱལ་པོ་སྐྱེད་མོས་ཚལ་དུ་འབྱོན་པའི་ལམ་དུ་གཅེར་བུར་གཟིམས་པ་ན་བྲམ་ཟེ་མདུན་ན་འདོན་འཁོར་བཅས་ཀྱིས་བཀྲ་མི་ཤིས་པའི་རྟགས་སེལ་དུ་འོངས་པས་མཐོང་སྟེ། རིགས་ངན་དག་ཕྱིར་ཁྱེད་ཅིག་ཟེར་བ་ན། མ་ལུས་པ་འདི་ཇི་ཙམ་ཡིན་སྟེ་འཇིག་རྟེན་གསུམ་པོ་ཇི་ཙམ་ཡིན། དེ་ཉིད་ཀྱི་ནི་ཆ་གཅིག་མི་བདག་གཞན་ཡིན་དེ་ཉིད་དེའི་གཡོག་ཡིན་ན། །བློ་བཟང་དེ་ཡང་གཞན་གྱི་དམ་པའི་སྤྱོད་ལ་བཞད་གད་བྱེད་པ་ནི། །ཨེ་མ་འཁོར་བ་ངོ་མཚར་རེ་ཆེ་འདི་ལ་སྨྲ་མང་ཅི་ཞིག་དགོས། །ཅེས་གསུངས་པས་ཐམས་ཅད་ཀྱིས་འཐེན་ཡང་སྒུལ་མ་ནུས། རྒྱལ་པོ་ལ་ཞུས་པས་གླང་ཆེན་སྨྱོན་པས་རྫིར་ཆུག་གསུངས་སྟེ་བཏང་བས་བསྐོར་བ་བྱས་ཤིང་ཞབས་ལ་ལྕེས་བལྡགས། རྒྱལ་པོ་ཉིད་འོངས་ནས་ཁྱོད་སུ་ཡིན་བྱས་པས། ར་ཙ་ཧོ་ཡི་ང་རྒྱལ་པོ་ཡིན་ཟེར། རྒྱལ་པོའི་ཡོ་བྱད་རྣམས་ག་རེ་གསུངས་པས། ས་ཡི་མལ་སྟན་ཆེན་པོ་ལ། །ལག་པའི་སྔས་ནི་འབོལ་ལ་མཉེན། །ཉི་མ་ཟླ་བའི་སྒྲོན་མེ་དང་། །དུས་ཀྱི་རླུང་གིས་གསིལ་གཡབ་བྱས། །རྒྱལ་ལྟར་སྲིད་ན་འཇིགས་མེད་པའི། །རྣལ་འབྱོར་ང་ནི་བདེ་བར་ཉལ། །ཞེས་སྨྲས་པས་རྣལ་འབྱོར་པ་གོ་སྟེ་ཕོ་བྲང་དུ་སྤྱན་དྲངས། གདམས་པ་ཞུས་པས་རྒྱལ་སྲིད་སྤོངས་ཅིག་གསུངས་སྟེ་བདེ་མཆོག་གི་སྤྲུལ་པའི་དཀྱིལ་འཁོར་དུ་དབང་བསྐུར་ནས་རྟོག་པ་གང་ལ་འཕྲོ་དྲིས་པས་རྒྱལ་པོ་སྨད་ཚོང་མ་ལ་འཕྲོ་ཟེར་མདུན་ན་འདོན་དེས་ཌེངཱ་གི་ཡི་སྒྲ་ལ་འཕྲོ་ཟེར། དེར་བྱིན་གྱིས་བརླབས་སྟེ་རྒྱལ་པོ་ལ་རྒྱལ་སྲིད་སྤོངས་ལ་ཨོ་ཊ་པུ་རི་ཁུར་བའི་གྲོང་ན་རྡོ་རྗེ་རྣལ་འབྱོར་མ་སྨད་ཚོང་དུ་བསྟན་པ་དེའི་ཁོལ་པོ་གྱིས་ལ་རྟོགས་པ་སྐྱོངས་དང་ལོ་བཅུ་གཉིས་༼ན༥བ༽ན་འཁོར་ཚོམ་བུ་དང་བཅས་པ་མཆོག་གི་དངོས་གྲུབ་འཐོབ་པར་གྱུར་རོ། །བློན་པོ་ལ་གྲོང་ཁྱེར་འདི་ཉིད་ཀྱི་ཆང་ཚོང་མ་འདི་ཞེས་བྱ་བའི་ཁོལ་པོ་གྱིས་ལ་རྟོགས་པ་འདི་སྐྱོངས་ཅིག་ལོ་བཅུ་གཉིས་ན་ཐམས་ཅད་གྲོལ་བར་འགྱུར་རོ་ཞེས་གསུངས། སློབ་དཔོན་འདིས་བདེ་མཆོག་གི་སྒྲུབ་ཐབས་མཛད་ཏོ། །རྒྱལ་པོས་ཀྱང་ཡོ་བྱད་རྣམས་མཆོད་ཡུལ་ལ་ཕུལ། ཕོངས་པ་ལ་བྱིན། ཆ་གཅིག་རྒྱལ་སྲིད་ཀྱི་རྒྱུར་བཞག་སྟེ་བཙུན་མོ་སྟོང་ཕྲག་བཅུ་གཉིས་དང་རྒྱལ་ས་སྤངས་ནས་སྨད་ཚོང་མའི་གཡོག་བྱས། ཉིན་ཞིང་ལས་དང་ནང་ནུབ་ཆང་ཉོ་དང་ཉལ་པོ་ལ་ཡོང་བ་ཀུན་གྱི་ལུས་བཀྲུ་པ་དང་སྐུ་མཉེ་བྱས། ནུབ་མོ་བསྒོམས། ཌེཾ་གི་པས་ཀྱང་ཆང་ཉོ་མི་ཀུན་གྱི་སྐྱེལ་བསུ་དང་བཟི་བ་ཀུན་གྱི་ངན་སྐྱུགས་འཕྱག་པ་དང་། གོ་ལའི་རྩིགས་མ་འདོར་བ་སོགས་གཡོག་གུས་པར་བྱས་པས་ཆུ་ལེན་པ་ན་བུམ་པ་མགོ་ཐོག་དུ་ཁུར་ཡང་མགོ་ལ་མི་རེག་པར་བྱུང་། རྒྱལ་པོ་ལ་བལྟས་པས་རེག་ཞིང་འདུག་པས། བླ་མའི་བཀའ་ཡིན་བསམ་ནས་གུས་པོར་མཛོད་བྱས་པས་རྒྱལ་པོས་ཀྱང་གུས་པར་བྱས་པ་ན་བུམ་པ་ན་མཁའ་ལ་ལྡིང་བར་གྱུར། ལོ་བཅུ་གཉིས་ན་ཌེཾ་གི་པས་ཡུལ་ཁམས་ཀྱི་སྐྱེ་བོ་ཐམས་ཅད་དང་བཅས་སྟེ་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ། དེས་རྒྱལ་པོ་གྲོལ་བར་བྱས། དེས་སྨད་ཚོང་མ་སུ་ཁ་དྷ་རི་སོགས་བུད་མེད་སྟོང་ཕྲག་བཅུ་བཞི་གྲོལ་བར་བྱས། ཉལ་པོ་ལ་འོངས་པའི་སྐྱེས་པ་གཅིག་ཁོ་ན་ལུས་པའི་ཚེ་ན་མཁའ་ལས་སྒྲ་བྱུང་བ། གྲོང་ཁྱེར་འདིའི་དབུས་ན་རྡོ་རིང་གི་སྟེང་ན་རྡོའི་གླང་པོ་ཆེ་ཞིག་ཡོད་པ་ད་ལྟ་ཁ་ཤར་དུ་བལྟས་ཡོད། ལོ་རེ་ལ་ཏིལ་ཙམ་རེ་ནུར་ནས་དེ་ནུབ་ཕྱོགས་སུ་ཁ་བལྟས་པའི་ཚེ་ད་ལྟའི་ཡུལ་མི་ཐམས་ཅད་གྲོང་འདིར་སྐྱེས་ནས་ཁོད་དང་བཅས་པ་གྲུབ་པ་འཐོབ་པར་འགྱུར་རོ་ཞེས་པ་བྱུང་། རྒྱལ་པོ་དཱ་རི་དྲ་བས་བདེ་མཆོག་གི་བསྟོད་པ་དང་ཀེང་རུས་ཀྱི་རྡོ་རྗེ་རྣལ་འབྱོར་མའི་སྒྲུབ་ཐབས་སོགས་མཛད། གཞན་ལུས་ཤེས་རབ་ལ་སོགས་པའི་༼ན༦ན༽བཀའ་དྲིན་རྙེད་པ་ལྷོའི་བཀའ་བབས་སོ། །

༼རྨི་ལམ་དང་བར་དོའི་གདམས་པ་རྙེད་པ་ནུབ་ཀྱི་བཀའ་བབས།༽ ཌོམྦི་ཧེ་རུ་ཀ་ནི་ནུབ་ཕྱོགས་ཨོ་ཌྱན་གྱི་གྲོང་ཁྱེར་ཆེན་པོ་ཅིག་ན་བྲམ་ཟེའི་ཁྱེའུ་དད་པ་ཅན་རྩེད་མོའང་དཀོན་མཆོག་གི་ལས་ལས་མི་བྱེད་གཏམ་དུ་དཀོན་མཆོག་ལས་མི་སྨྲ་བ་གཉིས་ཡོད་པ། ཡུལ་ཆོས་ཀྱིས་དུས་བཟང་ལ་དུར་ཁྲོད་དང་ལྷ་ཁང་དུ་མཆོད་པ་བྱེད་དུ་འགྲོ་བས་ཚེས་བཅུའི་དུས་སྔགས་ཀྱི་ལྷ་ཁང་དུ་མཆོད་པ་ལ་ཕྱིན། ཚུར་ལམ་དུར་ཁྲོད་ལ་ལམ་ཡོད་པ་ལ་འོངས་པས་དུར་ཁྲོད་ཀྱི་དབུས་སུ་ས་སྲོས། ཅེ་སྤྱང་གིས་གནོད་ཀྱིས་དྭོགས། དེ་ན་རི་ཆུང་ཞིག་འདུག་པའི་བྲག་སྐྱིབས་སུ་བསྡད་པས་རི་དེ་ལ་ཡང་མི་རོའི་རྒྱལ་མཚན་ཞིག་ཕྱར་སྟེ་འདུག །དར་ཞིག་ན་ཌ་མ་རུའི་སྒྲ་གྲག་ཙམ་ན་དཔའ་བོ་དང་མཁའ་འགྲོ་མཐའ་ཡས་པ་ནང་དུ་ཡིབ་སོང་། ཅི་ཞིག་ན་མཁའ་འགྲོ་མ་སྔོན་མོ་གྲི་ཐོད་ཐོགས་པ་དུ་མ་བྱུང་སྟེ་དུར་ཁྲོད་ཐམས་ཅད་བཙལ་ནས་ཚོགས་ཀྱི་རྒྱུ་གཉི་ག་འདི་ན་འདུག་ཟེར་ནས་བྱུང་། ཅི་བྱེད་དྲིས་པས་ལུས་ཀྱིས་དཔའ་བོ་མཁའ་འགྲོ་མཆོད་ཏོ་ཟེར། དེར་ལུས་དོན་ཅན་དུ་སོང་བ་གོ་བཅད་འོན་ཡང་སྨོན་ལམ་གདབ་ཀྱི་བྱས་པས་འདི་སྐལ་པ་དང་ལྡན་པར་འདུག་གཙོ་མོ་ལ་ཞུའོ་ཟེར་ནས་སོང་བས་ཁྲིད་ཤོག་གསུངས་སྟེ་ནང་དུ་ཁྲིད་སྟེ་དཔའ་བོ་མཁའ་འགྲོའི་དབུས་སུ་ཧེ་རུ་ཀ་ཡབ་ཡུམ་གྱི་སྤྲུལ་པའི་དཀྱིལ་འཁོར་དུ་དབང་བསྐུར་ཞིང་བྱིན་གྱིས་བརླབས་པས་བྲམ་ཟེའི་ཁྱེའུ་ཆེ་བ་དེ་དེ་ཉིད་དུ་ཡལ་སྟེ་འདི་ལ་ཌོམྦི་ཧེ་རུ་ཀ་ཆེན་པོར་གྲགས་སོ། །ཅིག་ཤོས་ཀྱང་ཡལ་བར་བྱུང་བ་ལ་མཁའ་འགྲོ་མ་ཐམས་ཅད་ཀྱིས་སྐུ་མི་སྡུད་པར་གསོལ་བ་བཏབ་ཅིང་རྡོ་རྗེ་རྣལ་འབྱོར་མས་རྣམ་སྨིན་གྱི་ལུས་མ་སྡུད་པར་སྐལ་ལྡན་རྗེས་སུ་ཟུང་ཞིག་གསུངས་མཁའ་འགྲོ་མ་ལྷའི་ལུས་ལས་འདས་པ་ཅིག་ཕྱག་རྒྱར་ཕུལ་བས་དེ་སྤྲང་མོ་ཧྲུལ་མོ་ཞིག་དུ་སྤྲུལ་སྟེ་དུར་ཁྲོད་དུ་འཇག་ལྕིལ་མཛད་སྟེ་དེས་འཚོ་བ་སློངས་ནས་སྦྱོར་རོ། །ནམ་ཞིག་ཉན་ཐོས་ཀྱི་དགེ་འདུན་མཆོད་རྟེན་བརྒྱ་རྩ་བཞེང་པ་ལ་སློངས་པས་མ་བྱིན་པར་སྤྲང་མོ་ངན་མ་འདི་༼ན༦བ༽ཟེར་ནས་བརྡེགས་པས་དེས་སློབ་དཔོན་ལ་རྫུ་འཕྲུལ་སྟོན་པར་ཞུས་སྟེ་ལྟ་སྟངས་ཀྱིས་མཆོད་རྟེན་རྣམས་མགོ་མཇུག་བསྒྱུར་ནས་བཞག །ནང་པར་ཁོང་རྣམས་མཆོད་རྟེན་ཞལ་སྲོར་འོངས་པ་ན་དེ་ལྟར་མཐོང་བས་ཁ་སང་གི་སྤྲང་མོ་དེ་བརྡུངས་པས་ལན། དེ་རྣལ་འབྱོར་པ་ཅིག་གི་ཆུང་མ་ཡིན། དུར་ཁྲོད་ན་འདུག་ཟེར་སྟེ་འོངས་པས་འཇག་ལྕིལ་གྱི་སྒོ་ན་མཎྜལ་བྱེད་ཅིང་འདུག །ནང་དུ་རྣལ་འབྱོར་པ་ལ་བཟོད་པར་གསོལ་བས་རྣལ་འབྱོར་མ་ལ་བཟོད་པར་གསོལ་ཞིག་གསུངས། བཟོད་པར་གསོལ་བས་ལན་གཉིས་སུ་ཅི་ཡང་མི་ཟེར། གསུམ་པ་ལ་བཟོད་ཏོ་ཟེར། འོ་ན་མཆོད་རྟེན་རྣམས་བསྒྱུར་དུ་གསོལ་བྱས་པས་བླ་མ་ལ་ཞུའོ་ཟེར་སྟེ་ཞུས་ནས་རྣལ་འབྱོར་པ་དེ་བྱུང་། དེས་ལྟ་སྟངས་གྱེན་དུ་ལྡོག་པས་མཆོད་རྟེན་གཞན་རྣམས་དྲང་པོར་གྱུར། ཐོག་མཐའ་གཉིས་མགོ་ཞབས་ལོག་རུང་འདུག་པས་འདིའང་བསྒྱུར་བར་ཞུ་བྱས་པས་འདི་ཙམ་ཞིག་ཕྱི་རབས་ཀྱི་རྣལ་འབྱོར་པ་ལ་སྟོན་པའི་ཕྱིར་འཇོག་གསུངས་པ་དེང་སང་ཡང་ཡོད་སྐད། སྐྱེ་བ་བདུན་པའི་ཤ་བཙལ་སྟེ་དོན་བྱའོ་དགོངས་ནས་འབྲས་ལྡན་གྱི་གྲོང་ནས་བྲམ་ཟེ་དུང་གི་རྣ་ཆ་ཅན་བྱ་བ་སྐྱེ་བ་བདུན་པ་ཅིག་གི་རོ་བླངས་སྟེ་སྟག་ལ་ཆིབས། དུག་སྦྲུལ་ལ་གོང་རྨེད་དང་ལྕག་བྱས། གཡུང་པོའི་བུ་མོ་ཞིག་ཆིབས་ལོངས་སུ་བསྐྱོན། སྐྱེ་བདུན་གྱི་རོ་པང་པར་བླངས་སྟེ་དངོས་གྲུབ་སུ་འདོད་གསུངས་ནས་གྲོང་ཁྱེར་བསྐོར་བས་ནང་པའི་རྣལ་འབྱོར་པ་སྟག་ལ་སྦྲང་རྒོད་བླུད། སྦྲུལ་ལ་བླ་རྩི་བླུད་ནས་ནུས་པ་ཡོད་ཚུལ་སྟོན་པ་ཟེར་ནས་ཀུན་མ་མོས་སྐད། གཡུང་མོ་ལ་ལོངས་སྤྱད་པས་ཌོམྦིའི་ཧེ་རུ་ཀ་ཅེས་གཡུང་པོ་ཁྲག་འཐུང་དུ་གྲགས་བིརྺ་པའི་སློབ་མ་ཌོམྦི་པ་ཀོ་མཁན་ཉིད་ཡིན་ལ། འདི་ལ་རྗེ་རང་བྱུང་བས་ཀྱང་། བྲམ་ཟེའི་རིགས་འཁྲུངས་རྣལ་འབྱོར་པ། །ཅེས་གསུངས་པ་ཡིན་ནོ། །བསོད་སྙོམས་པ་ཅིག་གིས་བདག་རྗེས་སུ་བཟུང་བར་ཞུ་ཟེར་བ་ལ། སྐྱེ་བདུན་གྱི་སྲིན་ལག་ཞིག་བཅད་སྟེ་བྱིན་པས་དེ་ཉིད་དུ་གྲོལ། དེར་ཆང་ཚོང་མ་པི་ན་སའི་ཁྱིམ་དུ་བྱོན་སྟེ་ཆང་ཉོའོ་གསུངས་པས་༼ན༧ན༽རིན་ཅི་ཡོད་ཟེར། ཉི་གྲིབ་མཚམས་སུ་ཕུར་པ་བཏབ་ནས་འདི་མ་འདས་པར་འཇལ་ལོ་ཟེར་བས་ཆང་དྲངས་པས་ཆང་ཐམས་ཅད་ཟད། ད་དུང་ཉི་མ་མ་སོང་ཆང་འདོད་ཟེར་བས་ཆང་ཚོང་མ་ལྔ་བརྒྱའི་ཆང་བསྐྱིས་ནས་དྲངས། རྒྱལ་པོའི་ཆུ་ཚོད་སོགས་རྩིས་ཐམས་ཅད་འཕྱུགས། མི་ཐམས་ཅད་གཉིད་ཀྱིས་མྱོས་སྟེ་རྒྱལ་པོ་ཨིནྡྲ་བྷཱུ་ཏིས་རྣལ་འབྱོར་པས་ཉི་མ་བཟུང་བ་ཞིག་འདུག་ཟེར་ནས་རྩོད་བཅད་པས་བི་ན་སས་རྣལ་འབྱོར་པ་འདི་འདྲ་ཞིག་འདུག་ཟེར་སྟེ་ཉི་མ་གཏོང་བར་ཞུས་པས་འདི་བཏང་ན་ང་ལ་ཆང་རིན་མེད་གསུངས། ཆང་རིན་རྒྱལ་པོས་གཞལ་བས་བྲེ་བོ་ཆེའི་འབྲས་ཁལ་ལྔ་བརྒྱ་སོང་། ཆང་ཚོང་མ་དེ་དད་ནས་དབང་གདམས་ངག་གནང་སྟེ་སྤྱོད་པ་འདི་ཉིད་ཀྱིས་ལམ་སྒྲུབས་ཅིག་གསུངས་སྟེ་སྦས་པའི་རྣལ་འབྱོར་དུ་བཞུགས་སྟེ་ཆང་འཐུངས་པས་ནད་འཚོ་བ་དང་ཡེ་ཤེས་རང་བྱུང་དུ་ཤར་བ་དུ་མ་བྱུང་ངོ་། །ནམ་ཞིག་རྒྱལ་པོ་ཨིནྡྲ་བྷཱུ་ཏི་སྦྲུལ་གྱི་རིགས་ཅིག་གིས་ཟིན་པ་ན་རྒྱ་མཚོའི་གཏིང་གི་ཆུ་ལ་སྨན་ནམ་སྔགས་བཏབ་ན་མ་གཏོགས་མི་འཚོ་ཟེར་བ་ལ། བི་ན་ས་གྲུབ་ཐོབ་མར་གྲགས་པས་ལོན་ནམ་ཟེར་ནས་བཀའ་བསྒོས་པས། ཆང་བུམ་པ་གང་ཁྱེར་སྟེ་རིགས་ཀྱི་རྟོག་པ་སྤོངས་ལ་འདི་གསོལ་ཆུ་ཡང་བླང་གིས་ཟེར་སྟེ་ཆང་གསོལ་བས་ནད་ཕལ་ཆེར་ཞི། ཆུ་ལེན་དུ་སོང་བ་ལ་རྐང་མགྱོགས་པ་བལྟར་བཏང་བས་དེ་མ་ཐག་ཧལ་ཞིང་བྱུང་སྟེ་སྐད་ཅིག་གིས་རྒྱ་མཚོའི་སྟེང་ལ་ས་ལ་འགྲོ་བ་བཞིན་དུ་སོང་ནས་མཚོའི་གཏིང་དུ་སོང་ཟེར་དེ་མ་ཐག་ཆུ་ཁྱེར་སྟེ་བྱུང་། རྒྱལ་པོས་གདམས་པ་ཞུས་པས་རིགས་ཀྱི་སྙེམས་པས་སྣོད་དུ་མི་རུང་། བུ་ཞིག་བསྐྱེད་ལ་འདུལ་དུ་གཞུག་དགོས་སྙམ་ནས་བུ་བསྐྱེད་སྟེ་རབ་ཏུ་བྱུང་ནས་མཁས་པ་ཆེན་པོར་གྱུར་སྟེ་ཆོས་འཆད་པ་ན་ཡུམ་གྱིས་ཟས་ཆང་མང་དུ་བསྣམས་སྟེ་ཁྱོད་ཀྱི་བུ་སྨད་ལ་ཕྲད་དུ་འོངས་སོ་གསུངས་པས་པཎྜིཏ་ཚུལ་ཁྲིམས་ཀྱིས་ཡུས་སྟེ་བརྒྱལ། སངས་པ་དང་བུ་སྨད་ཀྱི་འཛིན་པ་དང་མ་བྲལ་པ་དེ་ག་བུ་སྨད་ཡིན་སྨོད་གསུངས་པས་ངེས་ཤེས་སྐྱེས་སྟེ་དབང་གདམས་ངག་བསྟན་ནས་ཤིན་དུ་སྤྲོས་མེད་ཀྱི་སྤྱོད་པས་སྐྱོངས་ཅིག་པར་༼ན༧བ༽བསྒོ་བས་གྲོང་ཁྱེར་དུ་འཚོ་བ་སྒོ་རེས་སུ་བྱས་ནས་བསྒོམས། ནམ་ཞིག་འབྲས་ཆན་སྔ་མ་ཟད་ནས་ཕྱི་མ་འཚེད་ཀྱི་བར་དུ་སྒོ་དྲུང་དུ་འོད་གསལ་ལ་བཞུགས་པས་སད། དེས་འབྲས་ཆན་དྲངས་པའང་སོ་མར་འདུག་སྟེ་ལོ་བཅུ་གཉིས་ལོན། རྒྱལ་པོས་ངས་བུར་བཟུང་པཎྜིཏ་བཅོལ་བས་འདི་ལྟ་བུར་སྲང་དུ་ཉལ་བ་ཞེས་དམད་ཚེ་སྟེང་གི་ན་མཁའ་ལ་བྱོན་པས་དད་སྟེ་དབང་དང་གདམས་པ་གནང་བས་རྒྱལ་པོ་གྲོལ་ལོ། །དུས་དེར་ཨོ་ཌྱན་གྱི་བུད་མེད་ཐམས་ཅད་འཇིག་རྟེན་པ་ཕྱི་པའི་མཁའ་འགྲོ་མར་ཡོད་ཅིང་རྒྱལ་པོའི་བཙུན་མོ་ལྔ་བཅུ་རྩ་གཅིག་གི་ཐ་ཆུང་ཁོ་ན་ནང་པའི་མཁའ་འགྲོའི་རིགས་ཅན་ཡིན་ལ་གཞན་ཐམས་ཅད་ཕྱི་པའི་རིགས་ཅན་ཡིན་པས་ཤ་ཟའི་མཁའ་འགྲོ་ཐམས་ཅད་འདུས་སྟེ་སློབ་དཔོན་ལ་རྡོ་ཆར་ཕབ་པ་སྡིགས་མཛུབ་བསྟན་པས་རྡོ་ཁང་པ་ཙམ་ན་མཁར་ལུས་པ་ལ་བ་པའི་རྡོ་བརྡུགས་སུ་གྲགས་པ་ད་དུང་ཡོད་སྐད། སློབ་དཔོན་གྱིས་མཁའ་འགྲོ་མ་དེ་རྣམས་ལུག་དུ་བྱིན་གྱིས་བརླབས་ནས་བལ་བྲེགས་སྟེ་ལ་བ་སྐུ་ལ་གསོ་བས་ལ་བ་བར་གྲགས། སྐྱེས་པ་རྣམས་ཀྱིས་བུད་མེད་མ་རྙེད་ནས་རྒྱལ་པོ་ལ་ཞུས་པས་སློབ་དཔོན་ལ་ཞུས་གསུངས་སྟེ་ཞུས་པས་ཆད་པ་ཁས་ལེན་ན་གཏོང་གསུངས་སྟེ་བུད་མེད་རྣམས་མགོ་ལ་ལྷམ་གྱོན། སྣ་ལ་སྣ་བཅུ་ཆུག་སྦྲུལ་གྱི་ག་ཤ་གིས་གསུངས་སྟེ་ད་ལྟའང་ཨོ་ཌྱན་གྱི་བུད་མེད་རྣམས་དེ་བཞིན་ཡོད། རྒྱལ་པོས་ཆུ་བོ་ཀོ་ཏམ་པ་རིའི་ཕར་འགྲམ་དུ་སློབ་དཔོན་བཞུགས་སུ་གསོལ། བཙུན་མོ་རྣམས་རེ་མོས་ཀྱིས་སྦའི་དཔྱང་ཐག་ལས་འཚོ་བ་སྐྱེལ་འཇུག་པ་ལས། བཙུན་མོ་ཐ་ཆུང་གི་རེས་ལ་རྒྱལ་པོས་སྒོ་བ་བརྗེད་སྟེ་ནམ་ཕྱེད་ན་དྲན། གྲུབ་ཐོབ་ཀྱི་འཚོ་བ་ནང་རེ་ཆག་ན་མུ་གེ་ལོ་བཅུ་གཉིས་ཡོང་བས་དེ་འཕྲལ་བཙུན་མོ་ལ་བསྒོས་སྟེ་རྒྱལ་པོ་ཨིནྡྲ་བོ་དྷིས་མི་ཚངས་པར་སྤྱོད་པ་སྤངས་པའི་བདེན་པས་ཆུ་ཁྱོད་གྱེན་ལ་ལྡོག་པར་གྱུར་ཅིག་གྱིས་ལ་སོང་ཞིག །བདེན་པས་ཆུ་ཆད་པའི་བར་ལ་ཕྱིན་སྟེ་འཚོ་བ་དྲངས་པས་བཞེས་སྟེ་དྲོ་མཛད། ང་སློབ་དཔོན་ལ་བ་པས་གཉིད་དང་ཁམ་གྱི་ཟས་སྤངས་པའི་བདེན་པས་༼ན༨ན༽ཆུ་ཁྱོད་གྱེན་ལ་ལྡོག་པར་གྱུར་ཅིག་གྱིས་ལ་སོང་ཞིག་གསུངས་སྟེ་དེ་བཞིན་བྱུང་བས་བཙུན་མོ་དད་སྟེ་རྒྱལ་པོ་དང་སློབ་དཔོན་གྱིས་བྱིན་གྱིས་བརླབས་ནས་ཡེ་ཤེས་ཀྱི་མཁའ་འགྲོར་གྱུར། དེར་བཙུན་མོ་ལྔ་བཅུ་པོས་སྤྲང་པོ་ལ་བ་པ་འདིས་རྒྱལ་པོ་ནང་པར་བཅུག་གིས་བསད་པར་བྱའོ་ཞེས་བགྲོས་སྟེ་གཉིས་ཀྱིས་ཉིན་མྱུལ་སྟེ་མཚན་མོ་ཐམས་ཅད་སོང་བ་ན་སློབ་དཔོན་འོད་གསལ་ལ་ཞུགས་པས་སྐུ་མ་མཐོང་སྟེ་ལ་བ་སྤུང་ངེ་འདུག་ནས་ད་ཀོ་འདི་ན་འདུག་པ་ཡིན་སྟེ་ཅེས་མཛུབ་མོ་བཙུགས་པ་ཤངས་ལ་རེག་བྱུང་སྐད། རྣལ་འབྱོར་པ་འདི་གཡོ་ཆེ་བས་ལ་བར་བརྫུས་པ་ཡིན་སྟེ་འོང་ཟེར་ནས་ལ་བ་དུམ་བུར་བྱས་ནས་ཟོས། སང་ཉིན་སློབ་དཔོན་གཅེར་བུར་བྱོན་པས་ཅི་ལགས་ཞུས་པས་ཁྱེད་ཀྱི་བཙུན་མོ་རྣམས་སྨྱོ་ནས་ལ་བ་ཟོས་སོང་གསུངས། སྤྱི་བོར་ཐལ་ལྕགས་རེ་བརྒྱབ་པས་ལ་བ་དུམ་བུ་རེ་བསྐྱུགས་བྱུང་བ་གཅིག་དུ་གྱུར་སྟེ་གསོལ། དེ་ལྟར་སློབ་དཔོན་དང་རྒྱལ་པོས་ཨོ་ཌྱན་གྱི་སྐྱེ་བོ་རྣམས་བཏུལ་ཏོ། །རྨི་ལམ་དང་བར་དོའི་གདམས་པ་རྙེད་པ་ནུབ་ཀྱི་བཀའ་བབས་སོ། །

༼སྤྱིར་འཕོ་བ་དང་གྲོང་འཇུག་གཙོ་བོར་གྱུར་པ་བྱང་གི་བཀའ་བབས།༽ མཁའ་འགྲོ་སྐལ་པ་བཟང་མོ་ནི་སུ་མི་ཏ་ཀུན་དུ་བཟང་མོ་ཞེས་ཀྱང་བྱ་སྟེ་རྡོ་རྗེ་རྣལ་འབྱོར་མ་ཉིད་ཀྱི་སྐུའི་བཀོད་པའོ། །དེས་མྱ་ངམ་གྱི་ཐང་དུ་བཞུགས་པ་ཐང་ལོ་བ་དང་། དེའི་ལྗོན་ཤིང་གི་རྩེ་ལ་བཞུགས་པ་ཤིང་ལོ་པ་རྗེས་སུ་བཟུང་། དེས་བ་རེནྡྲའི་རྒྱལ་ས་སྤངས་སྟེ་ནཱ་ལནྡར་སློབ་དཔོན་རྒྱལ་བའི་ལྷ་ལས་རབ་ཏུ་བྱུང་བ་མཚན་བློ་གྲོས་སྙིང་པོའི་དཔལ་རྩོད་པ་ལས་རྒྱལ་བས་སློབ་དཔོན་དགྲ་ལས་རྒྱལ་བ་ཞེས་གྲགས་པ་དེ་དབང་བསྐུར་ཞིང་བྱིན་གྱིས་བརླབས་སྟེ་ཨོ་ཌེ་བི་ཤའི་ནགས་ལ་རྩེ་གཅིག་དུ་སྒྲུབ་པའི་ཚེ་ཡུལ་དེའི་རྒྱལ་པོ་རི་དྭགས་གཤོར་དུ་འོངས་བས་མཐོང་སྟེ་དད་ནས་རས་ཀྱི་ཐོད་ཕུལ་བས་སློབ་དཔོན་གྱིས་མ་བཞེས་སྟེ། དངོས་རྣམས་སེམས་སུ་ཤེས་པའི་མཁས་པ་རྣམས་ལ་བརྙས་པར་མི་བྱ་སྟེ། །དེ་ནི་རྩཱ་རྩེ་ཆུང་ངུ་བས་ཀྱང་ཆུང་བའི་དངོས་ལ་ཆགས་པ་མིན། །རྔུལ་འཛག་པས་ནི་འགྲམ་ཡང་ནག་པོར་འགྱུར་བ་ཡི། །གླང་ཆེན་རྣམས་ནི་པདྨའི་སྐུད་པ་ཕྲ་མོ་དག་གིས་འཁྱིག་པར་མི་༼ན༨བ༽ནུས་བཞིན། །ཞེས་གསུངས་པས་རྒྱལ་པོ་སྐྱེངས་སྟེ་ནགས་གསེབ་ཀྱི་དགེ་སློང་འདི་འབེབས་ནུས་ན་བྱ་དགའ་ཆེན་པོ་སྟེར་རོ་ཞེས་དྲིལ་བསྒྲགས་པས་ཆང་ཚོང་མ་མ་སྨད་ཀྱིས་ཁས་བླངས་སྟེ་བཀུར་སྟི་བྱས། བུ་མོ་བཅུ་དྲུག་མ་ཞིག་ཡོད་པ་སློབ་དཔོན་གྱི་ཞམ་རིང་དུ་ཕུལ་བས་པདྨ་ཅན་དུ་གཟིགས་ཤིང་རིམ་པ་གསུམ་པ་ནོར་བུ་འགེངས་པའི་སྐབས་སུ་སོན་ནས་ཕྱག་རྒྱ་བསྒྲུབས་སྟེ་རིམ་པ་ལྔ་པ་བསམ་གྱིས་མི་ཁྱབ་པ་གྲུབ་པ་ན་སྤྲུལ་པའི་བུ་དང་བུ་མོའང་བཞག་གོ །དེར་རྒྱལ་པོས་འབངས་ན་བཟའ་མི་ཡོད་ཏོ་ཅོག་གི་བུད་མེད་ཀྱིས་ཆང་བུམ་པ་བཏེག་ཞིང་སྐྱེས་པས་རྒྱལ་པོ་ལ་འདྲེན་དགོས་པའི་ཁྲིམས་བཅས་ཆང་ཚོང་མ་ལ་བབ་ཚེ་བུ་མོས་ཆང་བན་བཏེག་ཞིང་སློབ་དཔོན་གྱིས་འདྲེན་པ་ན་རྒྱལ་པོ་འཁོར་དང་བཅས་པས་སྔར་གྱི་ཚིག་གོ་ལྡོག་སྟེ། བརྙས་པར་བྱ་བ་སྟེ། ཞེས་དང་། འཁྱིག་པར་ནུས་པ་བཞིན། ཞེས་བརྗོད་ཅིང་ཐལ་མོ་བརྡབས་པ་ན་སློབ་དཔོན་གྱིས་ཆང་བུམ་བརྡབས་པས་ཆང་གི་རྒྱུན་མ་ཆད་པས་ཡུལ་དེ་ཆང་གི་མཚོར་སོང་ཞིང་གྲོང་ཀུན་ཡང་ཆང་གི་སྟེང་ལ་ཡོམ་བྱུང་། སློབ་དཔོན་གྱིས་བཙུན་མོ་ཀྲིཥྞ་སཱ་རའི་པགས་པར་བྱས་ནས་རྐེད་ལ་དཀྲིས། སྲས་ཕོ་མོ་རྡོ་རྗེར་དྲིལ་བུར་བྱས་སྟེ་མཁའ་སྤྱོད་དུ་འབྱོན་པར་དགོངས་སྟེ་སྟེང་གི་ན་མཁར་བྱོན་པ་དང་། ཆང་གི་སྦུ་བའི་གསེབ་ནས་ཐུགས་རྗེ་ཆེན་པོའི་སྐུ་ཞིག་བྱོན་ནས་རིགས་ཀྱི་བུ་སེམས་ཅན་འདི་སྙེད་ཡལ་བར་འདོར་རམ་གསུང་བས་ས་ལ་བབ་སྟེ་རྡོ་རྗེ་ས་ལ་བསྣུན་པས་བུག་པ་ཅིག་བྱུང་བར་ཆང་ཐམས་ཅད་སོང་སྟེ་སྐུ་དེའང་བྱིན་རླབས་ཅན་དུ་གྲགས། བུག་པའི་སྒོ་དེ་ཡང་ཆང་གི་དྲི་ཆེན་པོས་མྱོས་ཐུབ་པ་ཅིག་དེང་སང་འདུག་སྐད། སློབ་དཔོན་གྱིས་ཡུལ་ཁམས་དེ་ཐམས་ཅད་རྡོ་རྗེ་ཐེག་པ་ལ་བཀོད་ཅིང་ཁྱད་པར་རྒྱལ་པོ་དེ་མཆོག་གི་དངོས་གྲུབ་བརྙེས་པ་ནི་སློབ་དཔོན་ཛཱ་ལནྡྷ་ར་པའོ། །ཙརྱ་པ་ནི་བྷཾ་ག་ལར་རྗེ་རིགས་སུ་འཁྲུངས། སློབ་དཔོན་ཛཱ་ལནྡྷ་རས་རྗེས་སུ་བཟུང་སྟེ་བདེ་མཆོག་གི་སྒོ་ནས་སྤྱོད་པ་སྒྲུབ་ཏུ་ཉེ་བ་ན་སློབ་དཔོན་གྱིས་གའུ་ཞིག་བསྐུར་སྟེ་འདི་ཁ་མ་དབྱེ་བར་ཨོ་ཌྱན་གྱི་ཡུལ་དུར་ཁྲོད་ཅིག་ན་བུད་མེད་༼ན༩ན༽མང་པོ་གྲལ་བྱས་པའི་གཤམ་ན་བུད་མེད་ངམས་ནག་ལ་བོངས་ཐུང་བ་མཁུར་ཚོས་གཡོན་ན་རྨེ་བ་ནག་པོ་སུམ་བརྩེགས་ཅན་ཡོད་ཀྱིས་དེ་ལ་འདི་ཕུལ་ལ་བྱིན་རླབས་ཞུས་ཅིག་གསུངས། དེ་ལྟར་བྱས་པས་དེས་གའུའི་སྟེང་དུ་མེ་ཏོག་ཅིག་བཞག་ནས་ཁ་མ་དབྱེ་བར་བླ་མ་ལ་ཕུལ་ཞིག་སྟག་སོགས་བྱུང་ན་ལྟ་སྟངས་གྱིས་དང་ཟློག་པར་འགྱུར་རོ་གསུངས། སྟག་ལ་ལྟ་སྟངས་བྱས་པས་རེངས་པ་དང་གའུ་ཁ་ཕྱེ་བས་རྒྱན་དྲུག་འདུག་པ་བཏགས་སྟེ་སྤྱོད་པ་ལ་རྒྱུ་བར་ཞུས་པས་ད་དུང་མ་རན་གསུངས། མ་གསན་པར་འཁོར་མང་པོ་དང་བཅས་བྱོན་པས་རི་བོར་ཞིག་དུ་སྐོམ་པས་ཉེན་པ་དང་མི་ཞིག་ཐོང་པ་ཁུར་གླང་གཉིས་དེད་པ་དང་ཕྲད་སྟེ་ཆུ་ལོང་སྟེ་ངའི་གླང་སྟག་གིས་བཟར་འོང་ཟེར་བས་སྲུང་བར་བྱས་སྟེ་ཆུ་འཚོལ་དུ་སོང་བ་ན་སྟག་བྱུང་བ་ཅིས་ཀྱང་མ་ཐུབ་སྟེ་གླང་ཟོས། མི་དེ་བྱུང་བས་སློབ་དཔོན་ཛཱ་ལནྡྷ་རང་གྱུར་སྟེ་སྤྱོད་པ་མ་རན་པའི་རྟགས་འདི་ཡིན་གྱིས་མ་བྱེད་ཟེར་སྟེ་མི་སྣང་ཡང་བྱོན་པས་བཀྲེས་སྟེ་ཆུ་འགྲམ་ན་མི་རོ་ཟ་བར་འདོད་ནས་མི་ཞིག་ལ་གྲི་གཡར་བས། སྤྱོད་པ་བྱེད་ན་འདི་ལྟར་གྱིས་ཟེར་ནས་བྱ་རོག་དུ་བྱས་སྟེ་ཟོས་ནས་སློབ་དཔོན་དུ་གྱུར་ནས་སྔར་བཞིན་གསུངས། ཡང་ཆུ་བོ་ཆེན་པོ་ཅིག་ལ་འཛེ་མོ་ཉམ་ཉེས་པ་ཅིག་གིས་སྤྱོད་པ་འཁོར་བཅས་ང་ཁུར་ཟེར་བས་སུས་ཀྱང་འཁུར་མ་ནུས། འཁོར་གྱི་ཐ་མ་བསོད་སྙོམས་པ་ཅིག་གིས་སྙིང་རྗེས་ཁུར་བས་ཆུའི་དབུས་སུ་སླེབས་ཚེ་རྡོ་རྗེ་རྣལ་འབྱོར་མར་གྱུར་སྟེ་བསོད་སྙོམས་པ་གྲོལ་སྟེ་གྲུབ་ཐོབ་ཙ་ཕུ་པར་གྱུར། བྷཾ་ག་ལར་རྒྱལ་པོ་རོལ་བའི་ཟླ་བ་མུ་སྟེགས་པ་རང་བློན་པོ་དགེ་བའི་མགོན་པོ་སངས་རྒྱས་པ་ཡིན་པས་བློན་པོས་སྤྱན་རས་གཟིགས་ལྷ་དབང་ཕྱུག་ཆེན་པོའི་དབྱིབས་སུ་བྱས་པ་ཅིག་གི་རབ་གནས་ཞུས་པས་སུ་པྲ་ཏིཥྠ་ཞེས་མེ་ཏོག་དབུར་བཞག །བློན་པོ་ཡིད་མ་འཆེས་པ་ནས་མེ་ཏོག་ཕོག་ནས་གོ་ལ་གསོལ་འཕྲོ་ཞིག་ལྷའི་རྣ་བར་བཅུག་པས་སྐུ་དེ་ཕྱགས་ཕྱིར་བྱུང་། གོ་ལ་བཏོན་ནས་མེ་ཏོག་བཞག་སྟེ་བསྟན་པ་གནས་རིང་འདིར་བཞུགས་གསུངས་པས་སྤྱན་མ་འདྲོངས་དེ་གར་ལྷ་ཁང་བརྩིགས་ནས་བཞུགས། བློན་པོས་བདེ་མཆོག་༼ན༩བ༽གི་སྒྲུབ་ཐབས་ཞུས། བྲིས་སྐུ་བྲིས་པ་རྒྱལ་པོས་ཐོས་ནས་འཇིགས་བྱེད་དུས་མཚན་མནན་པས་ཆད་པ་འོང་བར་ཞུས་སྟེ་སློབ་དཔོན་གྱིས་སངས་རྒྱས་པའི་རྒྱུད་ལས་བཤད་གསུངས་པས། དེ་མཆོག་གི་བྲིས་སྐུ་དང་། དེ་གོ་ལྡོག་པ་ཅིག་བྲིས་སྟེ་ཕྱི་རོལ་པའི་ལྷ་ཁང་དུ་ཞལ་གཡོགས་ནས་ཞག་བདུན་མཆོད་པ་བྱས་པས་བདེ་མཆོག་འོད་དུ་འབར་ཞིང་ཅིག་ཤོས་ཀྱང་འཇིགས་བྱེད་དུས་མཚན་མནན་པ་འོད་འབར་བར་གྱུར་པས་རྒྱལ་པོ་སངས་རྒྱས་པར་གྱུར། དེའི་དུས་དུར་ཁྲོད་དུ་ཚོགས་འཁོར་བྱེད་པ་ན་མི་ནག་པོ་ཞིག་ཚོགས་དཔོན་བྱེད་ཟེར་བ་ལ་མ་བཅོལ་བས་ཚོགས་གྲོལ་ཁར་དེ་བདེ་མཆོག་དུ་གྱུར་ནས་བླ་མ་དང་ཡི་དམ་དང་མཁའ་འགྲོས་མ་གནང་བས་སྤྱོད་པ་མི་འགྲུབ་ཀྱིས་བཤགས་པར་བསྟན་བཅོས་དུ་མ་རྩོམས། བར་དོར་དངོས་གྲུབ་འཐོབ་བོ་ཅེས་གསུངས་སྟེ་མི་སྣང་བར་གྱུར། སློབ་དཔོན་འདི་ལས་བསྒོམས་པས་འཚང་རྒྱ་བ་གཏུམ་མོའི་གདམས་པ་མནོས་ཤིང་སྤྱིར་འཕོ་བ་དང་གྲོང་འཇུག་གཙོ་བོར་གྱུར་པ་བྱང་གི་བཀའ་བབས་སོ། །གྲུབ་ཆེན་འདི་རྣམས་ཀྱི་བྱོན་ཚུལ་ལ་བདེ་མཆོག་ཆོས་བྱུང་གི་རིགས་ན་འདྲ་མིན་མང་དུ་སྣང་ཡང་། རྒྱུད་པ་འདི་ཉིད་ཀྱི་བཀའ་བཞིའི་རྣམ་ཐར་སྔ་མ་རྣམས་ཉིད་བཀོད་པའོ། །

༼རྣལ་འབྱོར་གྱི་དབང་ཕྱུག་ཏེ་ལོ་པ།༽ དེ་ལྟར་བརྒྱུད་པའི་བཀའ་བབས་ཐམས་ཅད་གཅིག་དུ་འདྲེས་ཤིང་རྡོ་རྗེ་འཆང་ཆེན་པོ་ཉིད་ཀྱིས་དངོས་སུ་བྱིན་གྱིས་བརླབས་པ་ནི་རྣལ་འབྱོར་གྱི་དབང་ཕྱུག་ཏེ་ལོ་པ་སྟེ་ཤར་ལྷོ་ཟ་ཧོར་གྱི་ཡུལ་གྱི་བྱེ་བྲག་ཛ་གོ་ར་ཞེས་བྱ་བའི་ཡུལ་དུ་ཡབ་བྲམ་ཟེ་ཆེན་པོ་རབ་གསལ་ཡུམ་བྲམ་ཟེ་མོ་གསལ་བ་སྲས་མོ་གསལ་ལྡན་མ་རྣམས་ཡོད་པ་བུ་འདོད་ནས་དཀོན་མཆོག་ལ་མཆོད་པ་ཆེར་བྱས་ནས་ཁྱེའུ་ཞིག་བཙས་མ་ཐག་ཡུལ་ཐམས་ཅད་འོད་ཀྱིས་གང་བར་གྱུར་ཞིང་བྲམ་ཟེ་མཚན་མཁན་གྱིས་ཀྱང་ལྷ་ཀླུ་གནོད་སྦྱིན་འཁོར་ལོས་བསྒྱུར་བ་སངས་རྒྱས་རྣམས་ཀྱི་མཚན་སྣ་ཚོགས་པར་འགྱུར་ཞིང་བྱུང་བས་ལུང་བསྟན་པར་མ་ནུས་སྟེ་འཁྲུངས་པའི་ལྟས་ལས་གསལ་བའི་འོད་ཅེས་བཏགས་ནས་གཅེས་པར་སྐྱོངས་ཅིག་རང་བཞིན་གསལ་བར་འགྱུར་རོ་ཞེས་ཟེར་རོ། །དེར་དབེན་པར་ཉི་གྲིབ་ཀྱི་མཚམས་སུ་༼ན༡༠ན༽རིག་བྱེད་ཀྱིས་བྲིད། བཅུད་ཀྱིས་གསོ་ཞིང་སྐྱེད་པའི་ཚེ་བུའི་ལུས་ལ་གྲིབ་མ་ཞིག་བྱུང་བ་ཕྱིར་བལྟས་པས་བུད་མེད་མི་སྡུག་པའི་མཚན་སོ་བདུན་ཡོད་པ་ཅིག་ན་རེ། གཅེས་པར་བསྐྱངས་ཀྱང་མི་འཆི་བའི། །ས་ཕྱོགས་གང་ནའང་ཡོད་མ་ཡིན། །ཇི་ལྟར་བྱས་ན་མི་འཆི་བྱས་པས། མ་ཧེ་སྐྱོང་ཞིང་ཡི་གེ་ལྟོས། །མཁའ་འགྲོ་མ་ཡིས་ལུང་སྟོན་འགྱུར། །ཟེར་སྟེ་མི་སྣང་བར་སོང་། དེར་བུས་ལོ་གཅིག་ཙམ་ལོན་པ་ན་གཞན་གྱི་ལོ་བཅུ་གསུམ་པ་ཙམ་གྱི་ཚད་དུ་གྱུར་སྟེ་མ་ཧེའི་ཁྱུ་མདུན་བཀོད་སྟེ་ཁོལ་པོ་དང་བཅས་ནགས་སུ་བཏང་སྟེ་ཤིང་ཤ་པའི་སྡོང་པོ་ལ་རྒྱབ་བསྟན། མ་ཧེ་སྐྱོང་བཞིན་པས་ཡི་གེ་སྦྱོང་ཞིང་གནས་ཚེ་མི་སྡུག་པའི་བུད་མེད་དེ་འོངས་ནས་ཁྱོད་སུ་ཡུལ་དང་ཕ་མ་གང་ཞེས་འདྲི་བ་ལ། ཡུལ་ནི་ཤར་ཕྱོགས་ཛ་གོ་ར། །ཕ་ནི་བྲམ་ཟེ་རབ་གསལ་སྟེ། །མ་ནི་བྲམ་ཟེ་གསལ་བ་མོ། །སྲིང་མོ་རབ་མཛེས་གསལ་སྒྲོན་མ། །ང་རང་ཁྱེའུ་གསལ་བའི་འོད། །ཤིང་ནི་ཤ་པའི་ལྗོན་པ་སྟེ། །མ་ཧེ་ཁྱིམ་གྱི་ཉེར་འཁོའི་ནོར། །ཡི་གེ་ཐ་སྙད་དོན་འཚོལ་ཡིན། །ཞེས་སྨྲས་པས་ཁྲོས་སྟེ་དེ་ཐམས་ཅད་ལོག་པར་སྨྲའམ། འོ་ན་ཁྱོད་ཀྱིས་སྨྲོས་ཅིག །དེས་སྨྲས་པ། ཡུལ་ནི་ཤར་ཕྱོགས་ཛ་གོར་མ་ཡིན་ནུབ་ཕྱོགས་ཨོ་ཌྱན་གནས་ཀྱི་གཙོ། །ཕ་ནི་བྲམ་ཟེ་རབ་གསལ་མ་ཡིན་འཁོར་ལོ་བདེ་མཆོག་བདེ་བའི་མཆོག །མ་ནི་བྲམ་ཟེ་གསལ་མ་མ་ཡིན་རྡོ་རྗེ་ཕག་མོ་བདེ་གཤེགས་ཡུམ། །སྲིང་མོ་རབ་མཛེས་གསལ་སྒྲོན་མ་ཡིན་བདེ་སྟེར་ང་ནི་ཁྱོད་ཀྱི་སྲིང་། །ཁྱོད་ནི་ཁྱེའུ་གསལ་འོད་མ་ཡིན་རིགས་ཀུན་ཁྱབ་བདག་རྡོ་རྗེ་འཆང་། །ཤིང་ནི་ཤ་བའི་སྡོང་པོ་མ་ཡིན་ཡིད་བཞིན་འགྲུབ་པའི་དཔག་བསམ་མཆོག །མ་ཧེ་ཁྱིམ་གྱི་ཉེར་འཁོ་མ་ཡིན་ཉམས་མྱོང་སྣ་ཚོགས་རེ་འདོད་སྦྱིན། །ཡི་གེ་ཐ་སྙད་དོན་འཚོལ་མ་ཡིན་སྙན་རྒྱུད་ཡི་གེ་མེད་པ་མཚོན་ཞེས་ཟེར། །སྙན་རྒྱུད་ཇི་ལྟར་འཚོལ་བྱས་པས། །ཨོ་ཌྱན་མཁའ་འགྲོའི་གནས་ན་ཡོད། །ལུང་བསྟན་དམ་ཚིག་ལྡན་པ་ཡི། །གྲུབ་ཐོབ་ཁྱོད་ཀྱིས་བླངས་ན་ལོན། །ཞེས་གྲུབ་པའི་ན་ཆུང་དུ་གྱུར་ཞིང་དེ་ཉིད་དུ་དེ་ཁོ་ན་ཉིད་རྟོགས་ནས་ན་མཁའ་ལ་ལྡིང་ཞིང་ཆེད་དུ་བརྗོད་པ་དུ་མ་མཛད། ལེགས་སོ་ལེགས་སོ་དེ་ཁོ་ན་ཉིད་ནི་འདིའོ་ཞེས་ངེས་པ་བསྐྱེད་སྟེ་མི་སྣང་བར་གྱུར། དེ་མ་ཐག་སྐུའི་བཀོད་༼ན༡༠བ༽པ་མཐའ་ཡས་པས་རྡོ་རྗེ་འཆང་ལ་ཆོས་གསན་པ་དང་། བཀའ་བཞི་བརྒྱུད་པའི་བླ་མ་སོ་སོ་བསྟེན་པ་དང་། དགེ་སློང་མ་ཏིལ་ཚོང་མའི་སྲས་སུ་མཛད་སྟེ་རབ་ཏུ་བྱུང་། མཚན་ཤེས་རབ་བཟང་པོར་བཏགས་ནས་ཆ་ག་པའི་ཕུང་པོ་རྣམ་ཤེས་སྤར་བ་ལ་སོགས་མཛད་ཅིང་། སྐུའི་བཀོད་པ་གཅིག་ཨོ་ཌྱན་ཏུ་བྱོན་དཔལ་འཁོར་ལོ་སྡོམ་པ་དངོས་སུ་བཞེངས་སྟེ་རྡོ་རྗེ་ཐེག་པའི་གསང་བ་ཐམས་ཅད་ཀྱི་ཁྱབ་བདག་དུ་གྱུར་ནས་ཨོ་ཌྱན་གྱི་དཔའ་བོ་རྣལ་འབྱོར་མ་རྣམས་ཀྱིས་བཞུགས་པར་གསོལ་བ་བཏབ་པས། ན་རོ་རི་རི་ཀ་སོ་རི། །བུ་རྣམ་གསུམ་གྱི་དོན་དུ་ནི། །གཙུག་གི་ནོར་བུའི་དགོན་པ་རུ། །ན་མཁའ་ལ་ནི་བྱ་བཞིན་དུ། །ཐོགས་མེད་ཤེས་རབ་བཟང་པོ་འགྲོ། །གསུངས་སྟེ་བྱོན། དེའི་ཚེ་གཟུགས་མེད་པའི་བུད་མེད་ཀྱི་སྐད་གྲག་པ། སྨིན་གྲོལ་སེམས་ཀྱི་རྒྱ་མདུད་ཤིག །སྤྱོད་པ་ཆུ་ལ་རལ་གྲི་རྒྱོབ། །དམ་ཚིག་རང་སེམས་མེ་ལོང་ལྟོས། །དམ་རྫས་རྟོགས་པའི་ཉི་མ་འདེས། །རོ་སྙོམས་སྤྱི་ཡི་མེ་ལོང་ཟུང་། །བདེ་ཆེན་གསུང་གི་རིན་ཆེན་ཆོངས། །རྩ་རླུང་དྲ་མིག་འཁོར་ལོ་སྐོར། །རང་གྲོལ་ཕྱག་རྒྱ་ཆེན་པོ་སྒོམས། །རིག་པ་ཡེ་ཤེས་སྒྲོན་མེ་ལྟོས། །ཅེས་གྲག་སྟེ་ལུས་མེད་མཁའ་འགྲོའི་ཆོས་སྐོར་དགུར་གྲགས། ཁྱད་པར་དུ་སློབ་དཔོན་མ་ཏཾ་གིས་ལུང་བསྟན་པ། ཤར་ཕྱོགས་ཟ་ཧོར་གྱི་ཡུལ་སྔོན་སྤྲུལ་པའི་རཱ་ཛཱ་ཨུཏྨ་ཀེ་ས་རས་བྱིན་གྱིས་བརླབས་པས་རང་བཞིན་གྱིས་སྒྲུབ་ཐག་ཉེ་བ་ན་རྡོ་རྗེ་རྣལ་འབྱོར་མ་སྨད་ཚོང་དུ་བསྟན་པའི་དྷ་རི་མ་འཁོར་ལྔ་བརྒྱ་དང་བཅས་པ་ཡོད་ཀྱིས་དེའི་གཡོག་གྱིས་ལ་རྟོགས་པ་འདི་སྐྱོངས་ཅིག་གསུངས་སྟེ། དེར་བྱོན་ནས་ཉིན་པར་ཏིལ་བརྡུང་པ་དང་ནང་ནུབ་སྐྱེས་པ་བསུ་སྐྱེལ་སོགས་བྱས་ཤིང་རྟོགས་པ་བསྐྱངས་པས་ལོ་བཅུ་གཉིས་ན་སྐུ་ལ་མེ་འབར་བ་དང་། བུ་མོ་མང་པོས་བསྐོར་བ་སོགས་མཐོང་སྣང་སྣ་ཚོགས་པ་བྱུང་སྟེ་རྒྱལ་པོ་དང་སྐྱེ་བོ་ཐམས་ཅད་འདུས་པ་ན་དྷ་རི་མས་དྲིས་པས། གང་དག་སྙིང་པོར་གྱུར་པ་ཏིལ་གྱི་མར། །ཞེས་སོགས་གསུངས་སྟེ་བདེ་མཆོག་དུ་དངོས་སུ་སྣང་ཞིང་དྷ་རི་མ་གཙོ་མོ་དང་ཐ་མི་དད་པར་གྱུར། ཡུལ་ཁམས་དེའི་བྱ་དང་རི་དྭགས་ཡན་ཆད་སྐད་ཅིག་གིས་གྲོལ་ལོ། །

ཡང་རྒྱལ་པོ་མ་ལ་༼ན༡༡ན༽གུས་པ་ཅིག་གིས་མའི་ངག་ལྟར་རྣལ་འབྱོར་པ་ཐམས་ཅད་བསྡུས་སྟེ་ནུས་པ་ཆེ་བ་ཞིག་གིས་ཚོགས་དཔོན་བྱེད་པར་རྩོམ་པ་ན་བུད་མེད་མི་སྡུག་པ་ཅིག་ན་རེ་ཚོགས་དཔོན་ཁྱོད་ཀྱིས་མི་འོང་ངའི་མིང་པོས་བྱ་དགོས་ཟེར་སྟེ་ཏེ་ལོ་པ་བྱོན། སྔ་མས་ཀྱང་དཀྱིལ་འཁོར་སྤྲུལ་པ་དང་ཚོགས་རྗེས་འགུགས་པ་དང་ཆང་འོ་མར་བསྒྱུར་པ་སོགས་ནུས་ཀྱང་ཏེ་ལོ་པས་ཉི་ཟླ་ལ་ཆིབས་པ་དང་། བ་སྤུའི་ཁུང་བུ་རེར་དཀྱིལ་འཁོར་ལྷ་དང་བཅས་པ་དཔག་མེད་བསྟན་པས་དད་པ་ལ། བདེ་བ་ལ་ཞེན་རྩ་རླུང་སྦྱངས་གྱུར་པས། །སྣང་བ་ཐོགས་མེད་མངོན་ཤེས་རྫུ་འཕྲུལ་སོགས། །ཁམས་འདུས་ལྷ་ཡི་བདེ་ལ་ཞེན་པ་ཡིས། །དོན་དམ་གཉུག་མའི་གནས་ལུགས་རྟོགས་མི་འགྱུར། །སོགས་གསུངས་པས་གྲུབ་པ་ཐོབ་སྟེ་རྣལ་འབྱོར་པ་ནུས་ལྡན་རྡོ་རྗེ་ཞེས་ཨོ་ཌྱན་ན་བཞུགས་སོ། །

ཡང་མུ་སྟེགས་ཀྱི་སྟོན་པ་རྫུ་འཕྲུལ་ཅན་ཞིག་གིས་ཐམས་ཅད་ནག་འབྱམ་དུ་བཏང་ཚེ་ཏེ་ལོ་པས་རྩོད་པས་ཕམ་པར་བྱས་ཤིང་ཁོས་ཉི་མ་གཏོད་ལ་མནན་པའང་ཕུལ་ནས་ནུབ་པར་བྱས་པས་ཁོ་ཁྲོས་ཁ་ནས་མེ་ཕྱུང་སྟེ། ཁམས་གསུམ་ཐམས་ཅད་འཇིག་བྱེད་པ། །མེ་ཡིས་མི་འཇིགས་རྣལ་འབྱོར་སུ། །ཟེར་བ་ལ་དེ་བས་མེ་ཆེ་བ་བཏང་སྟེ། ང་ནི་འཇིགས་པ་ཐམས་ཅད་ལས། །ཡོངས་སུ་གྲོལ་བའི་ཏེ་ལོ་ཡིན། །གསུངས་པས་དད་པ་ལ། མི་རྟག་འཁོར་བའི་ཉེས་དམིགས་དྲན། །ཡང་དག་ལམ་ལ་འཇུག་པ་ལ། །གཟེར་དྲུག་གནད་ཀྱི་མན་ངག་དགོས། །སོགས་གསུངས་པས་གྲུབ་ཐོབ་ཆེན་པོར་གྱུར་སྟེ་ནག་པོ་དགེ་བ་ཞེས་གསིལ་བ་ཚལ་ན་བཞུགས་སོ། །

ཡང་རྒྱལ་པོ་ཞིག་ལ་སྒྱུ་མ་མཁན་སྒྱུ་མ་བྱང་པ་ཅིག་གིས་སྒྱུ་མའི་དམག་བཤམས་པ་ན་དམག་དཔོན་མཛད་སྤྲུལ་པའི་དམག་གིས་བཏུལ་སྟེ་སྒྱུ་མ་མཁན་རང་བཙོན་དུ་བཟུང་བས། ཆོས་ལ་བསྟེན་པའི་དམ་པ་ཁྱོད། །འདི་ལྟར་བྱེད་པ་ག་ལ་རིགས། །ཟེར་བས། སྒྱུ་མའི་སྐྱེས་བུ་གསད་སོགས་ལ། །སེམས་མེད་ཕྱིར་ན་སྡིག་པ་མེད། །གསུངས་པས་དད་པ་ལ། བྲམ་ཟེ་སླུ་བྱེད་སྒྱུ་མ་མཁན། །སྣང་སྲིད་སྒྱུ་མའི་རང་བཞིན་ལ། །དུག་གསུམ་སྒྱུ་མའི་ཞེན་པ་༼ན༡༡བ༽ཐོང་། །སོགས་བསྟན་པས་གྲོལ་སྟེ་རྣལ་འབྱོར་པ་བདེན་པར་སྨྲ་བ་ཞེས་དུར་ཁྲོད་ཧ་ཧ་སྒྲོག་པ་ན་བཞུགས་སོ། །

ཡང་ཆང་ཚོང་མ་གྲགས་པ་ཅན་ཞིག་གི་ཆང་མེད་པར་བྱས་པས་བཅད་ཅིང་བཏུབས་པ་ལས་བཞེངས་སྟེ་ཆང་སྔར་བས་མང་བར་བསྟན་པར་རས་ཆུང་པ་བཞེད་ཅིང་དམ་རྫོང་པས་ཉི་མ་གཏའ་མར་བཟུང་སྟེ་གཅིག་དང་དུ་མར་སྤྲུལ་ནས་གསོལ་ཆང་ཚོང་མ་མདུན་གྱི་ཆང་ཟད་སྣོད་སྟོང་པ་རྣམས་ལ་ལྟོས་ཅིག་གསུངས་པས་འབྲུས་གང་བས་དད་པར་འཆད་ལ། སྒྲུབ་ལ་བརྩོན་པའི་རྣལ་འབྱོར་གྱིས། །སོགས་གསུངས་པས་གྲུབ་པ་ཐོབ་སྟེ་རྣལ་འབྱོར་མ་ཉི་མ་འཛིན་ཞེས་དུར་ཁྲོད་སོ་ས་གླིང་ན་བཞུགས་སོ། །

ཡང་བཤན་པའི་རྒྱལ་པོ་ཛི་ན་བྱ་བ་ཉིན་རེ་ཞིང་སྲོག་ཆགས་དཔག་མེད་གསོད་པ་ལས་བུ་གཅེས་པ་ཅིག་མི་སྣང་བར་བྱས་སྟེ་བུའི་མགོ་སུག་བཙོས་པར་མཐོང་བའི་རྫུ་འཕྲུལ་གྱིས་བཏུལ་སྟེ་གྲུབ་པ་ཐོབ་པ་ནི་རྣལ་འབྱོར་པ་བདེ་བྱེད་བྱ་བ་སྲིན་པོའི་གླིང་ན་བཞུགས་སོ། །

ཡང་རྒྱང་འཕེན་པ་ཚེ་སྔ་ཕྱི་མེད་པར་འདོད་པ་དང་སངས་རྒྱས་པའི་པཎྜིཏ་ཅིག་རྟག་དུ་རྩོད་པའི་དཔང་པོ་མཛད་སྟེ་སུ་རྒྱལ་ཟེར་བ་ན་ཀུན་རྫོབ་ཏུ་ཡོད་པ་རྒྱལ། དོན་དམ་པར་གཉི་ག་མ་ཡིན་གསུངས་པས། འོ་ན་ཁྱོད་རང་དང་རྩོད་ཏོ་ཟེར་ནས་བརྩད་པས་ལན་གསུམ་དུ་ཏེ་ལོ་པ་རྒྱལ་ཡང་ལས་འབྲས་དཀར་ནག་གཉི་ག་དངོས་སུ་མ་མཐོང་ན་མི་འཇུག་ཟེར་བས་དམྱལ་བ་དང་ལྷ་གནས་མངོན་སུམ་དུ་བསྟན་པས་དམྱལ་བ་ན་རྒྱང་འཕེན་པ་དེ་ཤི་ནས་འཚེད་ཟེར་བའི་ཟངས་ཞུན་འཁོལ་བ་དང་སུམ་བཅུ་རྩ་གསུམ་ན་སངས་རྒྱས་པའི་པཎྜིཏ་དེ་ལྷའི་བུར་སྐྱེ་བ་ལྷ་མོ་སྡོད་པར་མཐོང་ནས་རྗེས་སུ་བཟུང་སྟེ། ཕྱི་དང་ནང་དང་གསང་བ་དང་། །དེ་ཁོ་ན་ཉིད་རྣམ་པ་བཞི། །ཞེས་སོགས་བསྟན་པས་གྲོལ་སྟེ་རྣལ་འབྱོར་པ་དགའ་བ་དང་ལྡན་པ་ཅེས་ལྷོ་ཕྱོགས་དཔལ་གྱི་རི་ལ་བཞུགས་སོ། །ཡང་གླུ་མཁན་དུ་སྤྲུལ་སྟེ་གླུ་མཁན་དྲེགས་པ་ཅན་ཞིག་དང་འགྲན་ཚེ་ཚངས་པའི་གླུ་སོགས་བླངས་པས་དད་སྟེ། སྟོང་ཉིད་འགག་མེད་གཉིས་སུ་མེད། །ཅེས་སོགས་བསྟན་པས་གྲོལ་སྟེ་དབྱངས་ལྡན་ལྐུགས་པ་ཞེས་ཤྲཱི་ནཱ་ག་རར་བཞུགས་སོ། །

ཡང་མུ་སྟེགས་མཐུ་བོ་ཆེ་ཞིག་གིས་རྒྱལ་༼ན༡༢ན༽ཁམས་དབང་དུ་བྱེད་པ་ན་དེའི་འཁོར་ཐམས་ཅད་བསད་པ་དང་སོས་པར་བསྟན་པས་དད་སྟེ། ཐམས་ཅད་ལྷན་སྐྱེས་རང་བཞིན་ཡིན་པ་ལ། །སོགས་བསྟན་པས་གྲོལ་སྟེ་རྣལ་འབྱོར་པ་ཟླ་བ་ཞེས་ཨི་ཙི་མི་ལིའི་གླིང་ན་བཞུགས་ཤིང་དེ་ཐམས་ཅད་ལ་ཡུལ་ཁམས་ཀྱི་སྐྱེ་བོ་བྱ་དང་རི་དྭགས་ཀྱི་བར་གྲོལ་བར་གྱུར་ཏོ། །

ཡང་དགེ་སྡིག་ལུང་མ་བསྟན་བྱེད་པ་ཐམས་ཅད་ལ་སྐུ་མང་པོ་སྣང་ཞིང་དེ་ལས་ཀྱང་རླབས་ཆེ་བའི་དགེ་སྡིག་ལུང་མ་བསྟན་མཛད་སྟེ། དོན་རྟོགས་རྣལ་འབྱོར་ཏེ་ལོ་པས། དགེ་སྡིག་ཅི་ཡང་བྱས་པ་མེད། །གསུངས།

ཡང་རྒྱལ་པོ་སེང་གེ་ཟླ་བའི་གྲོང་དུ་ཤིན་དུ་དུལ་བའི་དགེ་སློང་དུ་བྱས་ནས་བྱོན་སྟེ་སྔོན་མ་ཐོས་པའི་མདོ་མང་དུ་གསུངས་པས་དད་སྟེ་དྲིས་བྱས་པས། ང་ནི་རང་བྱུང་བཅོམ་ལྡན་འདས། །ང་ཡིས་ཤེས་བྱ་མ་བསླབས་སྟེ་། །སྒྲ་ཚད་རིག་པ་རང་རྡོལ་ཡིན། །བདེ་མཆོག་སྐུ་གསུང་ཐུགས་དང་ནི། །ང་ནི་དབྱེར་མེད་བརྗོད་དུ་མེད། །གསུངས་པས་དད་ཅིང་རྡོ་རྗེའི་ཐེག་པར་སྨིན་ནས་གྲུབ་ཐོབ་དང་དཔའ་བོ་རྣལ་འབྱོར་པ་མཐའ་ཡས་པ་འདུས་པའི་ཚོགས་ཀྱི་སློབ་དཔོན་ཞུས་པས་ཐམས་ཅད་ཀྱིས་དཀྱིལ་འཁོར་གྱི་འཁོར་ལོ་ཐ་དད་པར་མཐོང་སྟེ། རྒྱལ་པོས་ཞུས་པས། རྒྱལ་པོ། བདག་ལུས་དགྱེས་པའི་རྡོ་རྗེ་སྟེ། །ངག་ནི་མ་ཧཱ་མཱ་ཡ་ཡིན། །སེམས་ནི་བདེ་མཆོག་འཁོར་ལོ་སྟེ། །དབང་པོ་གསང་བ་འདུས་པ་ཡིན། །ཡན་ལག་དགྲ་རྒྱུད་དམར་ནག་སྟེ། །ཉིང་ལག་རྡོ་རྗེ་འཇིགས་བྱེད་ཡིན། །རྩ་གནས་རྡོ་རྗེ་གདན་བཞི་ལ། །རླུང་གནས་རྡོ་རྗེ་ཕྲེང་བ་ཡིན། །ཐིག་ལེ་གསང་བ་མཛོད་ཡིན་སྟེ། །གཙུག་ཏོར་སངས་རྒྱས་ཐོད་པ་ཡིན། །བདེ་ཆེན་སངས་རྒྱས་མཉམ་པར་སྦྱོར། །ཐམས་ཅད་བདག་ཉིད་དུས་འཁོར་ལ། །བ་སྤུ་དུས་གསུམ་སངས་རྒྱས་ཀྱི། །སྐུ་གསུང་ཐུགས་དང་དབྱེར་མེད་ཡིན། །ཞེས་གསུངས་སྟེ་རྡོ་རྗེ་འཆང་དངོས་ཡིན་ལ་ད་ལྟའང་མྱ་ངན་ལས་འདའ་བ་མི་མངའ་བར་བཞུགས་སོ། །སྨིན་གྲོལ་དུ་མཛད་པའི་སློབ་མ་ནི་ཡུལ་ཁམས་ཆེན་པོ་བཅུ་གཉིས་ཀྱི་བྱ་དང་རི་དྭགས་ཀྱི་བར་གྲོལ་བར་མཛད་སྟེ་བགྲང་གིས་མི་ལང་ངོ་། །དེས་ཆོས་དྲུག་གི་ས་བོན་ཙམ་ཞིག་མཛད་པ་ད་ལྟ་བཞུགས་སོ། །

༼དཔལ་ན་རོ་པ།༽ དེས་རྗེས་སུ་བཟུང་བ་ནི་དཔལ་ན་རོ་པ་སྟེ་རས་ཆུང་༼ན༡༢བ༽སྙན་རྒྱུད་པ་ཤར་ཕྱོགས་བྷཾ་ག་ལ་པར་བྱེད་ཀྱང་མར་པའི་གསུང་ཇི་ལྟ་བ་རྔོག་གིས་བྲིས་བའི་སྲེ་འཕོའི་ཞལ་གདམས་ལས། རྗེ་ན་རོ་པ་ནི་མི་ཆོས་ཡུལ་ཁ་ཆེ་བ་ཡིན། དཔལ་མེ་མུར་པ་ཞེས་ཀྱང་གྲགས་སྟེ་འཆི་བ་མེད་པ་རྡོ་རྗེའི་སྐུ་བརྙེས་པ་ཡིན། ཞེས་དང་། ན་རོ་འགྲེལ་ཆེན་གྱི་ལེ་མཚམས་རེ་རེ་ཞིང་དཔལ་ཁ་ཆེ་བ་ཆེན་པོས་སྦྱར་བ་ཞེས་བཤད་པས་ནུབ་ཕྱོགས་ཁ་ཆེ་བ་ཡིན། བྲམ་ཟེ་དཀར་ནག་གཉིས་ལ་བརྒྱད་བརྒྱད་ཡོད་པའི་དཀར་པོའི་བཟང་ཤོས་ནཱ་རོ་ཏ་པ་ཡིན་ཞེས་ཁ་ཅིག་ཟེར་ཡང་ཤངས་པ་དང་བཀའ་རྒྱུད་རིན་པོ་ཆེ་མཐུན་པར་རིགས་རྒྱལ་རིགས། ཡབ་རྒྱལ་པོ་དགེ་བའི་གོ་ཆ། ཡུམ་དཔལ་གྱི་བློ་གྲོས་ལ་སྲས་ཀྱིས་དབེན་ནས་ཚོགས་གསོག་རྒྱ་ཆེར་མཛད་པས་འཁྲུངས། མཚན་མཁན་གྱིས་ཁྱིམ་དུ་བཞུགས་ན་ས་ཐམས་ཅད་ལ་དབང་བ་དང་རབ་ཏུ་བྱུང་ན་སངས་རྒྱས་དང་མཚུངས་པར་ལུང་བསྟན། མཚན་ཀུན་དུ་བཟང་པོ། རིག་གནས་མཐའ་དག་རང་བྱུང་དུ་ཤེས། ཡབ་ཡུམ་གྱིས་བཀག་ཡང་མ་ཐུབ་པར་སློབ་དཔོན་བྷྲིམ་ཀ་ལ་ཝརྟ་སོགས་བསྟེན་སྟེ་དགེ་བསྙེན་པཎྜི་ཏར་གྱུར། པཎྜིཏ་མང་པོས་བསྐོར་ནས་ཡུལ་དུ་ཆོས་གསུང་བའི་ཚེ་ཡབ་ཀྱིས་ཁབ་བཞེས་པར་ནན་གྱིས་ཞུས་པ་ན། རྟོག་མེད་གཙང་ལྡན་མིང་དྲི་མེད། །ཐེག་ཆེན་རིགས་ཅན་མུ་སྟེགས་ཀྱི། །བུ་མོ་རྙེད་ན་བཀའ་སྩོལ་ཞིག །གསུངས་པས་བློན་པོ་བརྟག་དུ་བཏང་བ་ན་བྲམ་ཟེ་དཀར་རྒྱལ་གྱི་བུ་མོ་དྲི་མེད་མ་ཆུ་སྣོད་ཐོགས་པས་མགྲོན་པོ་ངལ་བ་དག་མཐོང་སྟེ་ཆུ་བྱིན་པས་སྙིང་རྗེ་ཆེ་བར་རིག །སྣོད་མེད་པ་ན་ཟངས་སྐྱོགས་ཉིད་དུ་འཐུང་བཅུག་པས་རྟོག་པ་ཆུང་བར་ཤེས། ལེགས་པར་བཀྲུས་པས་གཙང་སྦྲ་ཆེ་བར་ཤེས། རིགས་དང་མིང་དྲིས་པས་བྲམ་ཟེ་དཀར་རྒྱལ་གྱི་བུ་མོ་དྲི་མེད་མ་བྱ་བ་ཡིན་ཟེར་བས་ཚང་བར་གོ་ནས་བཙུན་མོར་བླངས། འཁོར་དུ་བསྟེན་ནས་ཆོས་གསུང་བའི་ཚེ་རབ་ཏུ་འབྱུང་བར་དགོངས་ནས་བཙུན་མོ་ལ་དྲིས་པས་དེ་ལྟ་ན་བདག་གིས་མི་རིགས་པའི་སྤྱོད་པ་ཅུང་ཟད་བྱའི་སྐྱེ་བོ་དག་སྨོད་པ་ན་བདག་གིས་འགྲོ་ཡིས་སླར་ཅི་དགར་གཤེགས་༼ན༡༣ན༽ཅིག་ཞེས་ཟེར་བ་ལྟར་བྱས་སྟེ་གཙུག་ལག་ཁང་མྱ་ངན་མེད་པའི་ཚལ་དུ་སངས་རྒྱས་བསྐྱངས་ཀྱིས་མཁན་པོ་དང་སློབ་དཔོན་ཡེ་ཤེས་འོད་ལས་རབ་ཏུ་བྱུང་སྟེ་མཚན་སངས་རྒྱས་ཡེ་ཤེས་སུ་བཏགས། སླར་ཁ་ཆེའི་ཡུལ་དུ་པུརྞའི་གཙུག་ལག་ཁང་དུ་མཁན་པོ་ཆོས་ཀྱི་ཡེ་ཤེས་ཞབས་སོགས་ལས་བསྙེན་པར་རྫོགས། སྡེ་སྣོད་རྒྱུད་སྡེ་མཐའ་དག་ལ་ཟླ་མེད་པའི་ཚེ་གཙུག་ལག་ཁང་མྱ་ངན་མེད་ཚལ་གྱི་གནས་བརྟན་མཛད་པས་གནས་བརྟན་བསྟན་པ་འཛིན་པར་གྲགས། དུས་དེར་ནཱ་ལནྡའི་བྱང་སྒོ་བ་མེད་ནས་ཐོག་མར་ནང་པའི་པཎྜིཏ་རྣམས་དང་བརྩད་པས་ཟླ་མེད་པར་གྱུར། སླར་ཕྱི་རོལ་པ་རྣམས་དང་བརྩད་པས་ཐམས་ཅད་ཚར་བཅད་སྟེ་ནང་པར་བཅུག་པས་དཔལ་འཇིགས་མེད་གྲགས་པ་ཅེས་ཐོགས། བྱང་གི་སྒོ་སྲུང་བ་མཛད་སྟེ་འདིའི་ཚེ་ཤར་སྒོ་བ་མི་ཐུབ་ཟླ་བ། ལྷོ་སྒོ་བ་ཛེ་ཏ་རི་དགྲ་ལས་རྣམ་རྒྱལ། ནུབ་སྒོ་བ་ནག་པོ་ཞབས་ཅེས་སྔ་མ་ཁ་ཅིག་ན་འདུག་པ་འདི་དག་པར་སྣང་། དེར་གནས་བརྟན་ཆེན་པོའི་བྱ་བས་དུས་འདའ་བ་ན་ཉིན་ཅིག་ཕྱོགས་བཞི་ཀར་དུ་ཕྱག་དཔེ་བཀོད་ནས་གཟིགས་པའི་ཚེ་གྲིབ་མ་ཞིག་བྱུང་བ་ན་བུད་མེད་མི་སྡུག་པའི་མཚན་སོ་བདུན་ཚང་བ་ཞིག་འདུག་ནས་ཁྱོད་ལྟ་བ་དེ་ཅི་ཡིན། ཤེས་སམ་ཟེར། སྡེ་སྣོད་རྒྱུད་སྡེ་ཡིན། ཤེས་བྱས་པས། ཚིག་ཤེས་སམ་དོན་ཤེས་ཟེར། ཚིག་ཤེས་བྱས་པས་དགའ་ཚོར་ཅི་ཡང་བྱས། དོན་ཡང་ཤེས་སམ་ཟེར། ཤེས་བྱས་པས་ཁྲོས། ཅི་ཡིན་དྲིས་པས་ཚིག་ཤེས་པ་བདེན། ད་ལྟ་ཁྱོད་ལས་ཚིག་ལ་མཁས་པ་མེད། དོན་ཤེས་པ་ངའི་མིང་པོ་ལས་མེད་ཟེར། འོ་ན་སྤྲོད་དང་བྱས་པས་གསོལ་བ་ཐོབ་དང་སྐལ་པ་དང་ལྡན་ན་མཇལ་བར་འགྱུར་ཟེར་ནས་མི་སྣང་བར་སོང་། དེར་མི་སྡུག་པའི་མཚན་སོ་བདུན་པོ་དེ་ཕྱི་ལྟར་འཁོར་བའི་ཉེས་དམིགས་སོ་བདུན། ནང་ལྟར་རྩ་སོ་བདུན་དང་བྱང་ཕྱོགས་སོ་བདུན། གསང་བར་ལྷ་སོ་བདུན་ཡིན་པ་ལས་ཕྱིའི་དོན་རྟོགས་སྟེ་ཁོ་བོ་བླ་མ་ཞིག་འཚོལ་དུ་འགྲོ་ཞེས་སྤོང་དག་༼ན༡༣བ༽མཛད་པས་ཀུན་གྱིས་བཤོལ་བཏབ་ཅིང་བཞུགས་པར་ཞུས་པ་ལ་མ་གསན་པར་བྱོན། དགྱེས་རྡོར་གྱི་སྒོ་ནས་འཚོལ་བཞེད་པས་རྒྱལ་པོ་ཅིག་གིས་སྦྱིན་བདག་བྱས་སྟེ་དགྱེས་རྡོར་གྱི་སྒྲུབ་པ་མཛད་པས་ན་མཁའ་ནས་སྒྲ་བྱུང་སྟེ། ཀུན་རྫོབ་རྟེན་འབྲེལ་ཐ་དད་པས། །འཁོར་ལོ་བདེ་མཆོག་ལ་བརྟེན་ནས། །བླ་མ་སངས་རྒྱས་ཚོལ་དང་རྙེད། །ཅེས་གྲག །བདེ་མཆོག་གི་སྒྲུབ་པ་མཛད་པ་ན་བུ་མོ་གཉིས་བྱུང་ནས་བདེ་མཆོག་ཇི་ལྟར་སྒྲུབ་འདྲི་བ་ལ། སྐལ་ལྡན་གྲགས་པའི་ལུགས་ཡིན། འདི་ལྟར་སྒྲུབ་བྱས་པས། དེ་པཎྜིཏས་བསླད་འདུག་ངེད་ཀྱིས་རྡོ་རྗེ་འཆང་དངོས་ལ་ཞུས་པ་ཡིན་ཟེར་བ་ལ་མིག་བཙུམ་ནས་བསམས་པས་བདེན་པར་འདུག་བསམས་ནས་མིག་ཕྱེ་བས་གང་ནའང་མི་སྣང་། ཐོ་རེངས་མནལ་ལམ་དུ་བྱུང་ནས་ངེད་གཉིས་ཞིང་སྐྱོང་གི་མཁའ་འགྲོ་མ་ཡིན། ད་ངེད་ཀྱིས་བསྟན་པ་ལྟར་སྒྲུབས་ཟེར་ནས་སྒྲུབས་པས་ཡིག་བདུན་འབུམ་ཕྲག་གཅིག་སོང་ཚེ་ས་གཞི་གཡོས་སྟེ་ཁྱོད་ནི་ཤར་ཕྱོགས་ཏེ་ལོ་པའི་རིགས་ཡིན་ནོ་ཞེས་ཐོས་ནས་ཤར་ཕྱོགས་སུ་བྱོན་པས་སྒྱིད་ལུག་པ་ན་ན་མཁའ་ལས། ལེ་ལོའི་བདུད་ལ་མ་སྒུར་བར། །ཤར་ཕྱོགས་སངས་རྒྱས་ཏེ་ལོ་ཚོལ། །ཞེས་གྲག་ནས་ཐམས་ཅད་དུ་བཙལ་བ་ན་བྲག་འཕྲང་དོག་པོ་གཟུར་ས་མེད་པ་ཅིག་ན་འཛེ་མོ་ཉམས་ཐག་པ་རྐང་ཆད་ལག་རྡུམ་ཞིག་འདུག་པ་ལ་ལམ་ཕྱེ་གསུངས་པས། རིངས་ན་འགོངས་ལ་སོང་། མི་རིངས་ན་སྐོར་ལ་སོང་ཟེར་བས་ཤངས་བཀབ་སྟེ་འགོངས་སོང་བ་ན། རྣམ་རྟོག་འཆིང་བས་དམ་བཅིངས་པ། །ཁྱོད་ཀྱིས་བླ་མ་ཇི་ལྟར་རྙེད། །གཙང་དང་མི་གཙང་མཐའ་གཅིག་དུ། །བྱིས་པ་རྣམས་ཀྱིས་བཏགས་པ་ཙམ། །ཞེས་ཅོང་རོང་སོགས་ཀྱང་མི་སྣང་བར་བྱེ་སྟོང་ཞིག་ན་འདུག །བླ་མའི་སྤྲུལ་པ་སྟེ་མ་ཤེས་ན་ད་ནི་སུ་མཐོང་ཡང་དྲིའོ་སྙམ་པས་སོང་བ་ན་ལམ་འཕྲང་དོག་མོ་ཞིག་དུ་ཁྱི་མོ་རོ་སྨད་འབུས་གཞིགས་པ་རོ་སྟོད་གཞན་ལ་ཟུག་པ་ཅིག་འདུག་སྟེ་༼ན༡༤ན༽འགོངས་སོང་བ་ན། འགྲོ་དྲུག་བླ་མར་མ་ཤེས་ན། །བཙལ་བས་རྙེད་པར་ག་ལ་འགྱུར། །ཟེར་ནས་མི་སྣང་། དེ་བཞིན་དུ་མི་གཅིག་གིས་གཅིག་གི་མགོ་བོ་གཅོད་གྲོགས་གྱིས་ཟེར་སྟེ། ངར་འཛིན་འགོང་པོ་མ་བཅོམ་ན། །ཞེས་དང་། རྒྱུ་མ་གཅོད་པས། འཁོར་བའི་རྒྱུན་ཐག་མ་བཅད་ན། །ཞེས་དང་། མིའི་ལྗན་ལྗིན་འཁྲུ་པས། བག་ཆགས་དྲི་མ་མ་བཀྲུས་ན། །ཞེས་དང་། ཕ་བསད་ཤིང་ལ་བཙུགས་མ་ཁྲི་མུན་དུ་བཅུག་སྟེ་གསོད་པས། ཆགས་སྡང་ཕ་མ་མ་བསད་ན། །ཞེས་དང་། རྔོན་པས་རི་དྭགས་དེད་སྟེ་བྱུང་བས། གཟུང་འཛིན་རི་དྭགས་མ་བསད་ན། །ཞེས་དང་། བཙུན་རྒན་བཟའ་མི་ཉ་གསོད་པ་ཅིག་གིས་དགོང་མོ་ཞིག་ཉ་གསོན་པོ་བཙོས་ནས་བྱིན་སྟེ། ཐ་མལ་རྟོག་པས་བཅིངས་པ་ཡིས། །ཅེས་དང་། མི་སྔོ་སྐྱ་ཐོ་བ་ཐོགས་པ་ཅིག་གིས་སྲོག་ཆགས་ཐམས་ཅད་གསོད་ཅིང་། ཉོན་མོངས་དུག་ལྔ་མ་བསད་ན། །ཞེས་དང་། པོ་ཏི་མང་པོ་མེ་ལ་སྲེག་ཅིང་། ཐ་སྙད་ཞེན་པ་མ་བཅད་ན། །བླ་མ་རྙེད་པར་ག་ལ་འགྱུར། །ཞེས་པ་རེ་གྲག་སྟེ་མི་སྣང་ངོ་། །

ཡང་རྒྱལ་པོའི་ཕོ་བྲང་མཛེས་པ་ཅིག་མཐོང་སྟེ་དྲིས་པ་ན། རྒྱལ་པོ་དེ་ན་རེ་ཏེ་ལོ་པ་དང་སྤྲད་ཀྱིས་འདིར་སྡོད་ཟེར་སྟེ་ལྷ་གཅིག་བྱིན་ནས་སྔར་ཡང་གྱིས་ཟེར་བ་རྣམས་མ་བྱས་པས་ནོངས་སྙམ་སྟེ་ཁྱིམ་ཐབ་བྱས་ནས་སྲས་ཕོ་མོའང་བྱུང་ཚེ་གཞན་དག་གིས་སྲས་ཕོ་མོ་བསད། ལྷ་གཅིག་ཀྱང་སྐྱེས་པ་གཞན་ལ་སོང་། རྒྱལ་པོ་ལ་ཞུས་པས་ཁྱོད་ལྟ་བུ་ལ་ལྷ་གཅིག་ག་ན་སྡོད་ཅེས་རྒྱ་གད་མང་པོ་བྱས། ཏེ་ལོ་པ་སྟོན་བྱས་པས་བླ་མ་འཚོལ་པ་ལ་མོས་གུས་དང་བརྩོན་འགྲུས་དགོས་པ་ཡིན། ཁྱོད་ཚུལ་འཚལ་འདོད་ཡོན་ལ་ཞེན་པས་ག་ན་རྙེད་ཟེར། དེར་རྒྱལ་པོ་འདིས་ང་བླ་མ་ཚོལ་བ་ན་གནས་མིན་གྱི་གནོད་པ་འདི་ལྟ་བུ་བྱས་པས་རིག་སྔགས་ཀྱིས་དགྲལ་ལོ་སྙམ་ནས་དུར་ཁྲོད་དུ་སོང་སྟེ་བདེ་མཆོག་རྩ་རྒྱུད་ནས་གསུངས་པའི་མཐུ་བྱེད་པར་བརྩམས་པས། འདོད་ཡོན་ལ་ཞེན་ཞེ་སྡང་ཅན། །བླ་མ་རྙེད་པར་ག་ལ་འགྱུར། །སྒྱུ་མའི་རྒྱལ་པོས་༼ན༡༤བ༽མ་བསླུས་སམ། །ཟེར་སྟེ་ཕོ་བྲང་སོགས་ཅི་ཡང་མི་སྣང་བར་བྱེ་སྟོང་ཞིག་ན་འདུག །ཡང་བཙལ་བས་གཙུག་ལག་ཁང་ཞིག་དུ་དགེ་འདུན་གྱིས་ངོ་ཤེས་སྟེ་བསུ་བ་ཞུས་པས་མ་གནང་། རྗེ་བཙུན་ཏེ་ལོ་པ་མཐོང་ངམ་དྲིས་པས་སྤྲང་པོ་ཏེ་ལོ་པ་བྱ་བ་ཞིག་ལས་མ་མཐོང་ཟེར། དེ་སྟོན་དང་བྱས་པས་མི་སྔོན་པོ་སྤྲང་པོའི་ཡོ་བྱད་ཅན་འདུག་པ་ལ་ཐེ་ཚོམ་མེད་པར་ཕྱག་བྱས་པས་ཤིག་པར་པ་གང་གཏད་སྟེ་སྲོགས་ཅིག་ཟེར། མ་ནུས་པ་ན། སེམས་དང་བསམ་བྱུང་རྣམ་རྟོག་རྣམས། །མ་བསྲེགས་བླ་མ་ག་ལ་རྙེད། །ཅེས་མི་སྣང་ངོ་། །དེར་ད་ཤར་ཕྱོགས་ན་མ་བཞུགས་པ་ཡིན་ནམ་ནུབ་ཕྱོགས་སུ་འཚོལ་སྙམ་པ་ན། ད་དུང་ཤར་ཕྱོགས་སུ་སོང་ཞིག་ཞེས་གྲག་ནས་སོང་བ་ལས་ཉིན་ཅིག་མིག་གཅིག་པའི་རྒྱལ་ཁམས་སུ་སླེབས། མི་ཐམས་ཅད་ལ་ལྟག་པ་ན་མིག་རེ་རེ་ལས་མེད་པའི་ཁྲོམ་ཆེན་པོ་འདུག །དམུས་ལོང་གིས་ལྟ། འོན་པས་ཉན། ཞ་བོ་རྒྱུག །ལྐུགས་པ་སྨྲ། རོ་གར་བྱེད་པ་སོགས་འདུག་པ་ལ་དྲིས་པས་ཐམས་ཅད་མགྲིན་གཅིག་དུ་བསྡེབས་ནས། མིག་གཅིག་དུ་མ་རོ་གཅིག་ཡིན། །དམུས་ལོང་ལྟ་རུ་མེད་པར་ལྟོས། །འོན་པ་ཉན་དུ་མེད་པར་ཉོན། །ལྐུགས་པ་སྨྲ་རུ་མེད་པར་སྨྲོས། །ཞ་བོ་འགྲོ་འོང་མེད་པར་རྒྱུགས། །དབུགས་བྲལ་སྐྱེ་མེད་གཡབ་མོ་བྱེད། །ཅེས་ཟེར་སྟེ་ཅི་ཡང་མི་སྣང་བར་བྱེ་སྟོང་ཞིག་ན་འདུག་གོ །དེར་རྣམ་སྨིན་གྱི་ལུས་དང་བཅས་མཇལ་བའི་སྐལ་བ་མེད་པ་ཅིག་ད་ནི་བར་དོར་མཇལ་བར་ཤོག་ཅིག་ཞེས་སྤུ་གྲིས་རྐེ་གཉེག་པ་ན། བླ་མ་མ་རྙེད་སངས་རྒྱས་རང་། །བསད་པས་བླ་མ་ག་ལ་རྙེད། །ཁྱོད་འདོད་སྡིག་ཅན་ང་མིན་ནམ། །ཞེས་གྲག་སྟེ་རྣལ་འབྱོར་པ་མཐིང་ནག་འཇའ་འོད་ཀྱི་དཀྱིལ་ན་སྐྱབས་སྦྱིན་མཛད་པ་ཅིག་ལམ་བྱུང་བ་ལ། ན་མཁའི་སྤྲིན་བཞིན་ངེས་མེད་པའི། །དམ་པ་བཙལ་པས་ག་ལ་རྙེད། །ཀྱེ་མ་ཐུགས་རྗེས་མི་གཟིགས་སམ། །ཞེས་ཡུས་ཆེས་པའི་གདུང་ཤུགས་གསོལ་བས། ང་དང་པོ་འཛེ་མོར་༼ན༡༥ན༽མཐོང་བ་ནས་སྐད་ཅིག་ཡང་མ་བྲལ་བར་ཡོད་སྟེ་ཁྱོད་རང་གི་སྒྲིབ་པས་མ་མཐོང་བ་ཡིན། ད་ལྟ་སྲོག་ལ་མི་ལྟ་བའི་གུས་པས་སྒྲིབ་པ་དག་པ་ཡིན་གསུངས། སྣོད་ལྡན་དྲི་མེད་གཟི་བརྗིད་ཁྱོད། །མཁའ་འགྲོ་གསང་སྔགས་གསང་བའི་གནས། །གསང་སྔགས་ཡིད་བཞིན་ནོར་བུ་ཡི། །གདམས་ངག་སྣོད་ཏུ་ད་གྱུར་ཏོ། །གསུང་ནས་ས་གཞི་ལ་བྱོན་ནོ། །འདི་ཡན་ནི་ལས་དང་རྣམ་སྨིན་གྱི་སྒྲིབ་པ་སྦྱོང་བ་དབང་བསྐུར་བ་ན་ལས་བུམ་གྱི་ཆུས་བཀྲུ་བའི་དོན་མངོན་ཏུ་གྱུར་པའོ། །

དེ་ནས་ཅི་ཞིག་ན་མཎྜལ་ཕུལ་སྟེ་གསོལ་བ་བཏབ་པས་ཐོག་མར་དབང་སྐུར་བར་བྱའོ། །གསུངས་ནས་རས་ཡུག་ལ་མེ་སྟག་ཞིག་བཞག་པས་བསྲེགས་སྟེ་ཇི་ལྟ་བུ་གསུངས་པ་ན། དབང་དོན་མེ་སྟག་ལྟ་བུས་ཉོན་མོངས་རས་ཡུག་ལྟ་བུ་སྲེག་དགོས་པར་གོ་ཞུས་པས་ཅི་ཡང་མི་གསུང་། དེ་བཞིན་དུ་ཤེལ་གོང་བསྟན། རྒྱ་མདུད་ཅིག་མཛད་ནས་བཀྲོལ། ཡིད་བཞིན་ནོར་བུ་ཞིག་བསྟན། ནོར་བུ་ཕྱག་མཐིལ་དུ་བཞག་པ་ལ་སྤྱན་མི་འགྱུར་བར་གཟིགས། ཆུ་སྐྱོགས་གང་ལྷག་མེད་དུ་གསོལ། སྣོད་མང་པོ་ཆུས་བཀང་། ཆོས་འབྱུང་གི་ཕྱག་རྒྱ་མཛད། ཐུགས་ཀར་ཐིག་ལེ་ཞིག་བསྟན། ལྗགས་ལ་རྒྱ་མདུད་ཅིག་མཛད། ལྐུགས་པ་ལྟར་ཅུང་ཟད་བཞུགས། ཤིང་ཐོག་ངོ་མཚར་བ་ཞིག་བསྟན་ནས་ཅིར་གོ་གསུངས། ཤིང་ཐོག་བདག་གཞན་གཉིས་ཀྱི་དོན་འགྲུབ་པར་གོ་ཞེས་པའི་བར་དུ་དྲི་ལན་མཛད་སྟེ་མཐར་དོན་ངོ་སྤྲད་པ། ཉོན་མོངས་རས་ཡུག་ལྟར་སྲོགས་ཅིག །རང་རྒྱུད་ཤེལ་གོང་ལྟར་དག་གྱིས། ཆོས་བརྒྱད་ཚེ་འདིའི་རྒྱ་མདུད་ཁྲོལ། །ནོར་བུ་རིན་ཆེན་བླ་མ་ཡིན། །དད་གུས་དབང་པོ་འགྱུར་མེད་ཀྱིས། །དྲི་མེད་གདམས་ངག་ཆུ་རྒྱུན་འཐུང་། །ཆུ་སྣོད་དུ་མ་རོ་གཅིག་ཡིན། །ཆོས་འབྱུང་སྐྱེ་བ་མེད་པ་སྟེ། །ཆོས་སྐུ་ཐིག་ལེ་རང་ལ་གནས། །རྒྱ་མདུད་སྨྲ་བསམ་བརྗོད་དུ་མེད། །ལྐུགས་པ་མི་སྨྲ་རྒྱ་ཆེར་གསུངས། །ཤིང་ཐོག་དོན་གཉིས་ཕུན་༼ན༡༥བ༽སུམ་ཚོགས། །བཅུ་གཉིས་བརྡ་ཡི་མདུད་པ་ཁྲོལ། །ཁྱོད་ནི་བརྡ་ཤེས་སྐྱེས་བུ་ཡིན། །མ་སྨིན་སྨིན་བྱེད་དབང་གི་ནི། །གདམས་ངག་སྣོད་དུ་ད་གྱུར་ཏོ། །ཅེས་གསུངས་སོ། །སློབ་མས་ཀྱང་ངེས་པ་ཅུང་ཟད་རྙེད་སྟེ་གསོལ་བ། ཆུ་དང་ཅོད་པན་ལ་སོགས་ལ། །དབང་དུ་ཞེན་པའི་མུན་པ་བཅོམ། །བཅུ་གཉིས་བརྡ་ཡིས་བདག་སྨིན་གྱུར། །ཇི་ལྟར་ལྟ་བ་བཀའ་སྩོལ་ཞིག །བཀའ་བསྩལ་པ། ལྟ་བ་མེད་པའི་ཚུལ་དུ་ལྟོས། །མཐོང་བ་མེད་པའི་དད་ཉིད་ལས། །གྲོལ་བ་མེད་པའི་ཚུལ་གྱིས་གྲོལ། །དོན་མཐོང་རྣལ་འབྱོར་རང་གྲོལ་འགྱུར། །ཞེས་གསུངས་པས་ངེས་པ་ཅུང་ཟད་རྙེད་སྟེ། དབང་གི་དོན་མཐོང་རྣལ་འབྱོར་པ། །དབང་དོན་མེ་སྟག་ལྟ་བུ་ཡིས། །ཉོན་མོངས་རས་ཡུག་ལྟར་བསྲེགས་བདེ། །ཞེས་ཆེད་དུ་བརྗོད་པ་བྱས་སོ། །འདི་ནི་སྨིན་པར་བྱེད་པ་རྒྱུའི་དབང་སྟེ་ན་རོ་པ་རྒྱུད་སྡེ་ལ་ཆེས་མཁས་པས་ཚོགས་བཤད་ཀྱི་རིམ་པ་རྡུལ་ཚོན་གྱི་དཀྱིལ་འཁོར་ལ་ཞེན་པ་སོགས་གཅོད་ཕྱིར་བརྡའི་དབང་བཅུ་གཉིས་སྟེ་དབང་རེ་རེ་ལ་བརྡ་གསུམ་གསུམ་དུ་འགྱུར་རོ། །

དེ་ནས་དཀའ་ཆེན་བཅུ་གཉིས་ཀྱིས་ལམ་བགྲོད་སྟེ་དེ་ཡང་མཐོ་ཁྱད་རྒྱ་ཕུབས་རིམ་པ་བཅུ་གསུམ་ཡོད་པའི་རྩེར་སྐད་ཅིག་གིས་བྱོན་སྟེ་འདི་ལ་མཆོང་ནུས་པ་སུ་ཡོད་གསུངས་པས་ཚམ་ཚོམ་མེད་པར་མཆོངས་པས་ཡན་ལག་ཧྲག་ཧྲུག་དུ་ཆག་སྟེ་འཆི་ཀའི་ཚེ་ཕྱག་གིས་རེག་པ་ཙམ་གྱིས་ལུས་སྔོན་པས་ལྷག་པར་གྱུར་ཏོ། །ཡང་སྨྱུག་མའི་ཐུར་མ་རྣོ་ཞིང་ངར་བ་མང་དུ་བཟོས་སྟེ་མཁལ་ཁུང་ནས་ཕར་ཚུར་ཐལ་མར་ཕུག་ནས་ཟིང་ཟིང་པོར་བཏང་ནས་ཕྱག་གིས་རེག་པས་སྔར་ལས་ལྷག་པར་སོས་སོ། །ཡང་སྲིན་བུ་པད་པས་གང་བའི་འདམ་ལ་ལུས་སྨྱང་ནས་ཟམ་པ་བྱས་སྟེ་ཡུན་རིང་དུ་ཞབས་ཀྱིས་བརྫིས་སྟེ་བོར་བས་ལུས་གོ་མཚམས་མེད་པར་པད་པས་ཁྱབ་སྟེ་ཁྲག་ཟད་པ་ན་ཕྱག་རེག་པས་པད་པ་གཅིག་ཀྱང་མི་སྣང་སྟེ་ལུས་སྔར་ལས་ལྷག་པར་གྱུར་ཏོ། །

དེ་གསུམ་གྱིས་དཀའ་བ་སྤྱོད་པའི་རྣམ་པ་བུམ་པའི་དབང་གིས་སྦྱང་གཞི་ལུས་ཀྱི་དྲི་མ་༼ན༡༦ན༽དངོས་སུ་སྦྱངས་སྟེ་སྦྱོང་བྱེད་ལུས་སྣང་སྟོང་དབྱེར་མེད་སྐྱེད་རིམ་བརྟན་ཞིང་སྐུ་རྡོ་རྗེ་སྤྲུལ་སྐུ་ལ་གེགས་བྱེད་ཀྱི་དྲི་མ་བསལ་བའོ། །དེ་བཞིན་དུ་མེ་ཕུང་གིས་ལུས་བསྲེགས་པ་ལས་སོས་པ་དང་། སྟོན་མོ་བྱེད་པ་ཅིག་ན་ཟས་སྔོན་མ་མྱོང་བའི་རོ་ཅན་ཞིག་བྱུང་བ་བཟར་འཕངས་ནས་བླ་མ་ལ་དྲངས་པས་ན་རོ་པའི་ཞལ་ཟས་ཞིམ་ད་དུང་ལོང་ཞིག་གསུངས་པས་ལན་གཉིས་སྟེར་བའི་ཁྲིམས་མེད་པས་བཅུས་སྟེ་བྲོས་པ་ཟིན་ནས་ཤི་ལ་ཐུག་པར་བརྡེགས། ཕྱག་རེག་པས་སོས་སྟེ་བུམ་པ་སོགས་བསྐུར་ནས་རིམ་པར་སྐྱུར་ལ་ཤོག་གསུངས་ནས་སྣོད་ཅིག་ལ་ཟས་དེ་ཅུང་ཟད་འབྱགས་འདུག་པ་ཁྱེར་ནས་བྲོས། དེད་པ་ན་དང་པོར་བུམ་པའི་ཆུ་ཕོ་བས་འོབས་ཆེན་པོར་གྱུར། དེ་ནས་ཐག་པ་བསྐྱུར་བར་ཆུ་བོར་གྱུར། དེ་ནས་མེ་ལོང་བསྐྱུར་བ་མཚོར་གྱུར། དེ་ཐམས་ཅད་ལས་འདས་སྟེ་ཟིན་ལ་ཁད་པ་ན་རལ་གྲི་གཡུགས་པས་ལྕགས་ཀྱི་ལྕིལ་པོར་གྱུར་པའི་ནང་དུ་བྲོས་པ་ཕྱོགས་ཀུན་ནས་མེ་བཏང་བས་ཕྱིར་དོན་པ་ན་བརྡེགས་སྟེ་འཆི་བ་ལ་ཐུག་པའི་ཚེ་ཕྱག་རེག་པས་སོས་སོ། །འདིའི་དང་པོ་ནི་གཏུམ་མོའི་མེ་དབང་སྟེ་རྣམ་སྨིན་གྱི་ལུས་ངག་དངོས་སུ་བསྲེགས་པ་ཡིན་ལ། ཕྱི་མ་གཉིས་ཀྱིས་བཟའ་བའི་དམ་ཚིག་སྟེ་སྤྱིར་དཀའ་བ་ལྟར་སྣང་བ་གསང་བའི་དབང་གིས་སྦྱང་གཞི་ངག་དག་ནས་སྦྱོང་བྱེད་རླུང་གི་རྣལ་འབྱོར་བརྟན་པ་གསུང་རྡོ་རྗེ་ལོངས་སྐུ་ལ་གེགས་བྱེད་ཀྱི་དྲི་མ་བསལ་བའོ། །ཡང་རྒྱལ་པོའི་བཙུན་མོ་ཁུག་གསུངས་སྟེ་རེག་པས་ཉུང་རུམ་གྱིས་ཡན་ལག་ཐམས་ཅད་བཅད་ནས་དོར་བ་ཕྱག་གིས་མཐུད་ནས་རེག་པ་ཙམ་གྱིས་སོས། ཡང་བློན་པོའི་ཆུང་མ་ཁུག་གསུངས་སྟེ་བཀུག་པས་བློན་པོའི་འཁོར་གྱིས་ཤི་བར་བརྡེགས་སྟེ་རྒྱོགས་ལ་འཕངས་པ་ཕྱག་རེག་པས་སོས། ཡང་རིག་མ་འཚོལ་ལ་སྟེན་ཞིག་གསུངས། རིག་མ་དེ་བླ་མ་ལ་ཕུལ་བས་འདིས་འདིའི་ཡིད་བཟུང་ངོ་གསུངས་ནས་ན་རོ་པའི་གསང་རྡོར་རྡོའི་བར་དུ་བརྡུངས་སྟེ་རྩའི་རྣལ་མ་ཆུ་འདོར་ཤེས་ཙམ་ལས་མ་ལུས་པས་ན་རོ་པ་ཅེས་རྩ་ཤད་པ་ཟེར་སྟེ་སྡོམ་པ་རྒྱ་མཚོའི་རྒྱུད་ལས། ༼ན༡༦བ༽བཅོམ་ལྡན་རྩ་ཤད་ཕྱིར་མི་ལྡོག །ཞེས་ལུང་བསྟན་ཏོ་ཅེས་རྒྱུད་པ་འདི་བཞེད་ལ། རོ་ག་རྩོད་པ་ལ་དགག་པའི་ན་སྔོན་དུ་བྱིན་ནས་ག་ཕྱིས་པས་ན་རོ་སྟེ་རྩོད་མེད་ཡིན་ཞེས་ལོ་ཙཱ་བ་དུ་མ་བཞེད་ཏོ། །སླར་ཕྱག་གིས་རེག་པ་ཙམ་གྱིས་སྔར་བཞིན་སོས་སྟེ་འདི་གསུམ་ནི་ཡིད་དང་ཐིག་ལེ་དག་པ་དབང་གསུམ་པ་བསྐུར་བ་སྟེ་བདེ་སྟོང་དབྱེར་མེད་ཀྱི་རྟོགས་པ་བརྟན་ཞིང་ཆོས་སྐུ་ཐུགས་རྡོ་རྗེ་ལ་གེགས་བྱེད་ཀྱི་དྲི་མ་བསལ་བའོ། །ཡང་ཐང་ཞིག་ལ་མི་ཞིག་སོང་བ་འདི་ཟུང་ཞིག་གསུངས། ཕྱིན་པ་ན་ཇེ་རིང་དུ་སོང་སྟེ་མཐར་འགྱེལ་ཞིང་བརྒྱལ། དྲན་པ་རྙེད་དབུགས་མ་ཆད་ཙམ་ན་བྱོན་སྟེ་རེག་པ་ཙམ་གྱིས་སོས། ཡང་མྱ་ངམ་གྱི་ཐང་ཞིག་དུ་མཎྜལ་གྱིས་གསུངས། ཆུ་དང་མེ་ཏོག་མ་རྙེད་པས་ཁྲག་གིས་ཆག་ཆག་བཏབ། དབང་པོ་རྣམས་དང་ཡན་ལག་ལྔ་ཚོམ་བུར་བྱས། ལག་པ་གཡས་པའང་རང་བྲུལ་སྟེ་ཚོམ་བུར་གྱུར་ནས། ན་མཁའ་ལས་མཎྜལ་འབུལ་བའི་ཚིགས་བཅད་མང་པོ་གྲག་པས་ཚོམ་བུ་དབུས་མ་མགོ་བོའི་སྤྱི་བོར་ཕྱག་བཞག་སྟེ། ལུས་ནི་དུམ་བུ་བརྒྱར་འཐོར་ཡང་། །སེམས་ནི་མྱ་ངན་མེད་པ་ཁྱོད། །ཙཎྜིའི་གནད་ཀྱིས་ད་ཚིམ་བྱའོ། །གསུངས་པས་སྔ་མ་ལས་ཆེས་ལྷག་པའི་ལུས་སུ་གྱུར་ཏོ། །ཡང་ཅི་ཞིག་ན་གདམས་པ་ཞུས་པས་འདི་ཇི་ཙམ་བསྟན་ཡང་གོ་བས་དབེན་པ་གསུངས་སྟེ་མཆིལ་ལྷམ་ཐུགས་ཀར་བརྒྱབ་ཀྱང་ཟེར། ཞབས་ཀྱིས་བསྣུན་ཡང་ཟེར་སྟེ་དྲན་མེད་དུ་ལིང་བོག །བརྒྱལ་སངས་པ་ན་ཏེ་ལོ་པའི་ཐུགས་རྒྱུད་ཀྱི་སྤངས་རྟོགས་ཡོན་ཏན་པར་བཏབ་པ་ལྟར་གྱུར་སྟེ།

ཀྱེ་ཧོ་འདི་ནི་རང་རིག་ཡེ་ཤེས་སྟེ། །ངག་གི་ལམ་འདས་ཡིད་ཀྱི་སྤྱོད་ཡུལ་མིན། །ཏེ་ལོ་པས་ནི་ཅི་ཡང་བསྟན་དུ་མེད། །རང་གིས་རང་ཉིད་མཚོན་སྟེ་ཤེས་པར་བྱོས། །ཅེས་ངོ་སྤྲད་ཏོ། །འདི་གསུམ་གྱིས་སྦྱང་གཞི་གཉུག་མའི་ཡེ་ཤེས་ལ་སྦྱང་བྱ་མ་རིག་པའི་དྲི་མ་སྦྱངས་སྟེ་སྦྱོང་བྱེད་སོ་སོ་རང་རིག་པའི་ཡེ་ཤེས་མངོན་དུ་བྱས་པ་སྦྱངས་འབྲས་བདེ་བ་༼ན༡༧ན༽ཆེན་པོའི་སྐུ་ལ་གེགས་བྱེད་ཀྱི་དྲི་མ་བསལ་བ་ཡིན་ནོ། །

མདོར་ན་ཚོགས་བཤད་ཀྱི་དབང་ལ་ཞེན་པ་སྤང་པའི་ཕྱིར་དཀའ་བ་བཅུ་གཉིས་པོ་འདི་དག་གིས་ལམ་གྱི་དབང་ཡོངས་སུ་རྫོགས་པ་སྟེ། དེས་ན་ལམ་དབང་ཞེས་པ་ཡང་ས་ལམ་བགྲོད་དགོས་པ་ཡིན་གྱི་དགྱེས་རྡོར་གྱི་ལས་དང་པོ་པའི་བདག་འཇུག་ཁ་ཐོན་དུ་བྱེད་པ་ལ་ལམ་དབང་དུ་གྲགས་པ་ནི་མན་ངག་དང་བྲལ་བའོ། །འདི་དག་དུ་ཆོས་ཀྱི་རྣམ་གྲངས་རྫོགས་ཚུལ་ལ་རས་ཆུང་སྙན་རྒྱུད་པ་ནི་དཀའ་བ་དང་པོ་ལ་རྒྱུད་པ་ཡིད་བཞིན་ནོར་བུ། གཉིས་པ་ལ་ཐུན་མོང་ཡིད་བཞིན་ནོར་བུ། གསུམ་པ་ལ་དམ་ཚིག་ཡིད་བཞིན་ནོར་བུ། བཞི་པ་ནས་བཅུ་གཉིས་པའི་བར་ཆོས་དྲུག་གི་སྟེང་དུ་གྲོང་འཇུག་དང་ལས་རྒྱ་བསྣན་པས་བརྒྱད། བཅུ་གཉིས་པ་ལ་ཕྱག་རྒྱ་ཆེན་པོ་སྟེ་སྙན་རྒྱུད་རྫོགས་པར་འཆད། དབང་རྣོན་གྱི་དབང་དུ་བྱས་ན་དཀའ་བ་བཅུ་གཉིས་ཀྱི་མཐར། དངོས་པོའི་གནས་ལུགས་ལམ་དང་ནི། །འབྲས་བུ་སྐྱེ་བའི་རིམ་པའོ། །ཞེས་པ་ཙམ་གྱིས་ཆོས་དྲུག་གཞི་ལམ་འབྲས་གསུམ་དུ་བསྡུས་ནས་གསུངས་པར་འཆད། ཤིན་དུ་དབང་པོ་ཡང་རབ་ཀྱི་ངོར། ཏེ་ལོས་ཚིག་གཅིག་མ་གསུངས་ལ། །ན་རོས་ཚིག་གཅིག་མ་ཉན་སྟེ། །བྱིན་རླབས་རྟོགས་པ་འཕོས་པས་གྲོལ། །ཞེས་འཆད་པ་ཡིན་སྟེ། མདོ་ལས་ཆོས་གང་ཡང་མ་བསྟན་པ་དང་སྟོང་ཉིད་གཅིག་པོ་བསྟན་པ་དང་ཆོས་ཕུང་བརྒྱད་ཁྲི་བཞི་སྟོང་གསུངས་པར་བཤད་པ་བཞིན་ནོ། །དེར་བླ་མ་ལ་ཞུས་པ། སྣང་བ་གཟུགས་ཀྱི་ཕུང་པོ་འདི། །སྐྱེ་བ་མེད་པའི་རང་བཞིན་ལ། །སྤྱད་དུ་ཡོད་ན་སྤྱོད་རིགས་སྟེ། །མེད་པར་སྤྱད་དུ་འདོད་པ་ཅི། །ཞེས་སོགས་ཕུལ་བས་ཤིང་ཨ་ཤྭ་ཏཱའི་སྟེང་དུ་བཞུགས་ནས་ལན་གསུངས་པ། སྣང་བ་རྟེན་ཅིང་འབྲེལ་འབྱུང་འདི། །སྐྱེ་བ་མེད་པར་མ་རྟོགས་པར། །ཚོགས་གཉིས་ཤིང་རྟའི་འཁོར་ལོ་དང་། །འབྲལ་བར་མ་བྱེད་ན་རོ་པ། །སྐྱེ་མེད་སྟོན་པའི་སློབ་དཔོན་དུ། །སྣང་བ་དཀར་དམར་༼ན༡༧བ༽ཤར་བ་ན། །ཤེས་པ་གཟིངས་ཀྱི་བྱ་ལྟར་ཐོང་། །འདོད་ཡོན་སྤྱོད་ཅིག་ན་རོ་པ། །སེམས་ཉིད་རང་དག་རང་གསལ་བ། །སྐྱེ་མེད་སྤྲོས་དང་བྲལ་བ་ལ། །ཉམས་མྱོང་དྲན་རིག་བློ་བུར་འདི། །རྫུན་པར་རྟོགས་ན་ཅི་དགར་ཐོང་། །ཅིར་སྣང་ཆོག་ཅིག་ན་རོ་པ། །འཁོར་བའི་མུན་མཐར་སྐྱེལ་བ་ཡི། །གཟུང་འཛིན་རྣམ་རྟོག་སྣ་ཚོགས་འདི། །རྟོགས་པའི་སྟ་རེ་རྣོན་པོ་ཡིས། །ཐད་ཀར་ཆོད་ཅིག་ན་རོ་པ། །སེམས་ཉིད་རང་བཞིན་འོད་གསལ་བའི། །སྣང་ཆ་རྟེན་འབྲེལ་མ་རྟོགས་ན། །ཞེན་པ་དང་བཅས་ཉམས་མྱོང་གིས། །བདག་ཉིད་འཆིང་འགྱུར་ན་རོ་པ། །འདོད་ཡོན་གཟུགས་སྒྲ་སྣ་ཚོགས་ལ། །སེམས་ཀྱི་ཞེན་པ་སྐྱེས་པ་ན། །སྦྲང་མ་རྩི་ལ་འབྱར་བ་འདྲ། །ཞེན་པ་ཐོང་ཞིག་ན་རོ་པ། །ལྟ་བ་སྒོམ་པ་སྤྱོད་པ་གསུམ། །གཅིག་དུ་རྟོགས་ན་དགེ་སྡིག་མེད། །གལ་སྟེ་རྟོགས་པ་ཞན་གྱུར་ན། །བརྟུལ་ཞུགས་སྤྱོད་ཅིག་ན་རོ་པ། །ཅེས་གསུངས་སྟེ་དབང་མ་བསྐུར་ཆོས་མ་བཤད་རྩོད་པ་མ་བྱས་པར་ཕྱག་རྒྱ་མ་བསྟེན་ལ་རྟོགས་པ་སྐྱོངས་ཤིག་གསུངས། དེ་ནས་སྤྱོད་པ་ལ་ཞུགས་སྟེ་སླང་སླང་ཁོ་ན་གསུངས་པས། ཅི་བྱེད་ཟེར་ཟ་བ་ཡིན་གསུངས་པས་འདི་ཟོ་ཞིག་ཞེས་ཅིག་གིས་ཆུ་གྲི་རྣོན་པོ་ཞིག་བྱིན་པ་ལྗགས་སྟེང་དུ་བཞག་པས་མར་བཞིན་དུ་ཞུ་ནས་གསོལ་བས་དད་སྟེ་བྱིན་གྱིས་བརླབས་པས་དེ་ཉིད་ཏུ་གྲོལ་སྟེ་ན་མཁའ་ལ་ལྡིངས་སོ། །

ཉམས་སད་པའི་ཕྱིར་རྒྱལ་པོ་ཅིག་གིས་གླང་པོ་ཆེ་སྨྱོན་པ་རྦད་པ་ལ་བསད་གསོ་མཛད་པས་དད་སྟེ་མཆོད་གནས་སུ་བཞུགས་པར་གསོལ། ལྷ་གཅིག་ཡེ་ཤེས་སྒྲོན་ཕྱག་རྒྱར་ཕུལ། དེར་རྔོན་པའི་སྤྱོད་པ་མཛད་པས་མཆོད་གནས་ཉན་ཐོས་པ་རྣམས་དང་བཅས་པ་མ་མོས་སྟེ་མི་མཛད་པར་ཞུས་པས་སླར་ཡང་ལྟུང་བའི་ལྟ་སྟངས་ཀྱིས་བྱ་ཐམས་ཅད་བསད། ཟློག་པའི་ལྟ་སྟངས་ཀྱིས་ས་འོག་ན་གནས་པ་ཐམས་ཅད་བྱུང་ནས་བསད། ཐབས་སྣ་ཚོགས་ཀྱིས་སྐམ་དང་ཆུ་ནང་ན་རྒྱུ་བ་ཐམས་ཅད་བསད་པས་ཐམས་ཅད་མ་མོས་སྟེ་༼ན༡༨ན༽ལྷ་གཅིག་དང་བཅིངས་ནས་ཙནྡན་གྱི་མེས་བསྲེགས་པས་མེའི་དབུས་ན་ཡབ་ཡུམ་གཉིས་རྒྱན་གྱིས་བརྒྱན་ནས་གར་བྱེད་ཅིང་སྐུ་ཟིལ་པ་ཕྲོམ་མོ་བྱོན་སྟེ། ཁྱེད་ཅག་ཚིག་རྩུབ་མཚོན་ཆ་དེ་ནི་བཟོད་པའི་གོ་ཆ་འཆང་བའི་གྲོགས། །ངན་སེམས་དུག་གི་ཕྲེང་བ་དེ་ནི་གྲུབ་པའི་རྨ་བྱ་མཛེས་པའི་རྒྱུ། །བཟོད་དཀའ་ཙནྡན་མེ་ཆེན་དེ་ནི་བདེ་ཆེན་པདྨའི་རྫིང་ཡངས་སྟེ། །ཁྱེད་ཅག་ལྷན་ཅིག་ཁྲིམས་སུ་བཅས་པ་ངེས་པར་བདག་ལ་དགའ་བ་འཕེལ། །ཞེས་གསུངས་ཤིང་རྒྱལ་པོ་འཁོར་དང་བཅས་པས་ཀྱང་རྨི་ལམ་དུ་བསྐལ་པ་དུ་མར་དམྱལ་བར་སྡུག་བསྔལ་མྱོང་བ་མཐོང་བས་འགྱོད་ཅིང་བཤགས་སྟེ་གསོལ་བ་བཏབ་པ་ན། སུ་དག་མ་རྟོགས་པ་ལ་སྡིག་དང་དགེ། །ལས་དང་ལས་ཀྱི་འབྲས་བུ་ཞེས་གྲགས་སྟེ། །དེ་ཉིད་རྟོགས་པ་སུ་ཞིག་དེ་ལྟར་རྟོག །དེ་བས་རང་ངོ་ཡེ་ཤེས་ཆེན་པོ་ལྟོས། །ཅེས་བྱིན་གྱིས་བརླབས་པའི་མོད་ལ་རྒྱལ་པོ་འཁོར་དང་བཅས་པ་གྲོལ་བར་གྱུར་ཏོ། །

ཡང་ཆུ་བོ་གངྒཱའི་འགྲམ་གྱི་བྱེ་མ་ལ་བྱིས་པ་རྣམས་དང་རྩེད་མོ་མཛད་པ་ན་ཏེ་ལོ་པ་ན་མཁར་བྱོན་སྟེ། ཕྱག་རྒྱ་ཆེ་ལ་བསྟན་དུ་མེད་ཀྱིས་ཀྱང་། །དཀའ་བ་སྤྱོད་ཅིང་བླ་མ་ལ་གུས་པ། །སྡུག་བསྔལ་བཟོད་བྱེད་བློ་ལྡན་ན་རོ་པ། །སྐལ་ལྡན་ཁྱོད་ཀྱི་སྙིང་ལ་འདི་ལྟར་བྱོས། །ཅེས་སོགས་ཕྱག་རྒྱ་ཆེན་པོ་གཾ་གཱ་མ་གསུངས་པས་མཐར་ཐུག་གི་དོན་མངོན་དུ་གྱུར་སྟེ་ཆེད་དུ་བརྗོད་པ། ཡིད་ལ་མི་བྱེད་ཕྱག་རྒྱ་ཆེན་པོའི་ལམ། །དམིགས་མེད་སྤྲོས་བྲལ་སྒྲིབ་མེད་སེམས་ཀྱི་ནི། །ངོ་བོ་མཐོང་སྟེ་སུ་ལའང་དྲི་མི་བྱ། །དྲི་མེད་ཤུགས་འབྱུང་རྣལ་འབྱོར་རང་གྲོལ་ཡིན། །ཞེས་གར་བྱས་སོ། །དེའི་ཚེ་རི་རི་པ་དང་ཀ་སོ་རི་པས་ཀྱང་གཞན་དོན་ལ་བསྐུལ་ཞིང་། བླ་མས་ཕྱག་སྤྱི་བོར་བཞག་སྟེ། པུཥྤ་ཧ་རིའི་དགོན་པར་ནི། །རང་གྲོལ་ཡེ་ཤེས་ཉི་མ་ཡིས། །མ་ཏིའི་མ་རིག་མུན་པ་སོལ། །ཡེ་ཤེས་སྣང་བས་ཁྱབ་པར་གྱིས། །གསུངས་པས་ཕྱག་བྱས་སྟེ། བླ་མ་དམ་པའི་བཀལ་ལུང་དང་། །རྡོ་རྗེ་དཔུན་གྱི་༼ན༡༨བ༽གསུང་བཞིན་དུ། །མདོ་རྒྱུད་སྙིང་པོ་དོན་གྱི་བཅུད། །ངེས་མེད་ཡུལ་དུ་བསྒྲག་པར་བྱའོ། །ཞེས་ཞུས་ནས་སླར་ཡང་བྱང་སྒོ་སྲུང་བ་མཛད་ལ་འདིའི་ཚེ་ཤར་ན་ཤཱནྟི་པ། ལྷོ་ན་ངག་གི་དབང་ཕྱུག་ནུབ་ན་ཤེས་འབྱུང་བློ་གྲོས་རྣམས་བཞུགས་སོ། །སློབ་མ་སྨིན་གྲོལ་དུ་མཛད་པ་མཐའ་ཡས་ཤིང་མཻ་ཏྲྀ་པ་དང་ཤཱནྟི་པ་སོགས་མཁས་གྲུབ་མཐའ་དག་ཡང་ན་རོ་པའི་སློབ་མ་ཡིན་ནོ། །དངོས་གྲུབ་བརྙེས་ནས་བཀའ་དཔེ་ཕྱི་མ་དང་རིམ་ལྔ་བསྡུས་པ་གསལ་བ་སོགས་མཛད་ཏོ། །འདིའི་དུས་རྗེ་མར་པས་གདམས་ངག་ཐམས་ཅད་རྫོགས་པར་གསན་པ་སྟེ་གསང་སྔགས་མཐའ་དག་དང་ཁྱད་པར་ཆོས་དྲུག་གི་རྒྱུད་པའོ། །

ཁྱད་པར་དུ་ཕྱག་རྒྱ་ཆེན་པོ་སྙིང་པོའི་དོན་གྱི་བཀའ་བབས་ནི། རྡོ་རྗེ་འཆང་། ས་ར་ཧ། ཀླུ་སྒྲུབ། ཤ་ཝ་ར། མཻ་ཏྲྀ་པ། རྗེ་མར་པ་སྟེ་དེ་ལ་ཤ་ཝ་ར་ནི་གླུ་གར་གྱིས་འཚོ་བའི་གར་མཁན་མིང་སྲིང་གསུམ་ཡོད་པ་རེ་ཞིག་ནཱ་ལནྡར་སློང་བ་ན་ཀླུ་སྒྲུབ་ཞབས་ཀྱིས་རིགས་ངན་ལ་རྟོག་པ་མ་མཛད་པར་ནང་དུ་བོས་ཟས་བཟང་པོ་གནང་བས་དད་སྟེ་ས་ར་ཧའི་དོ་ཧ་གླུར་བླངས་པས་དེའི་དོན་ཤེས་སམ་གསུངས། མ་འཚལ་སྟེ་མོས་ནས་ལེན་པ་ལགས་ཞུས་པས་ཤེས་པར་འདོད་དམ་གསུངས། ཤིན་དུ་དགའ་ནས་འཚལ་ལགས་ཞུས་པས་སྐལ་ལྡན་དུ་གཟིགས་ནས་དབང་བསྐུར་ཞིང་བྱིན་གྱིས་བརླབས་པས་ཅིག་ཅར་བའི་རྟོགས་པ་སྐྱེས། བྱང་ཆུབ་སེམས་དཔའ་བློ་གྲོས་རིན་ཆེན་གྱི་ཞལ་མཐོང་། རྔོན་པའི་ཆ་བྱད་ཀྱིས་དཔལ་གྱི་རི་ལ་རྣམ་སྨིན་གྱི་ལུས་འདིས་འགྲོ་བའི་དོན་གྱིས་ཅིག་གསུངས་སྟེ་ད་ལྟའང་བཞུགས།

མཻ་ཏྲྀ་པ་ནི། ཡུལ་དབུས་སུ་བྲམ་ཟེའི་རིགས་སུ་འཁྲུངས། དོ་ཧའི་ལོ་རྒྱུས་སོགས་ཡོངས་གྲགས་ལྟར་བྱས་པ་སྟེ། རྗེ་མར་པས། ཁྱེད་འགྲོ་བའི་དོན་དུ་འཛམ་གླིང་འདིར། །རྒྱལ་པོའི་རིགས་སུ་སྐྱེ་བ་བཞེས། །ཅེས་གསུངས་པས་རྒྱལ་རིགས་སུ་འཐད་ཏོ། །སྒྲ་ལ་མཐར་ཕྱིན་པར་མཁྱེན་ནས་ན་རོ་པ་དང་རྩོད་པས་ན་རོ་པ་རྒྱལ་སྟེ་སློབ་དཔོན་ཏུ་བཀུར། བྲམ་ཟེའི་བརྟུལ་ཞུགས་དང་བསླབ་པར་བྱ་བ་མཐར་ཕྱིན་ནས་ཤཱནྟི་པ་ལས་རབ་ཏུ་བྱུང་། མཚན་མཻ་ཏྲྀ་སྟེ་བྱམས་པར་གྲགས། རིག་པའི་གནས་༼ན༡༩ན༽ལྔ་ལ་མཁས་པ་ཟླ་མེད་པར་གྱུར། བི་ཀྲ་མ་ལ་ཤཱི་ལར་བཞུགས་ཚེ་ཡི་དམ་རྣལ་འབྱོར་མའི་ནང་གི་དམ་རྫས་བསྟེན་པ་ཇོ་བོ་རྗེ་ལྷ་གཅིག་སོགས་ཞལ་ཏ་པས་མཐོང་སྟེ་དགེ་འདུན་གྱིས་གནས་ནས་ཕྱུང་བས་ཉམས་པ་སྒོ་ལ་འགྲོར་མི་རུང་ཞེས་རྩིག་པ་ལ་ཐལ་བཞུད། མདུན་ན་ཆུ་བོ་གཾ་གཱ་ཡོད་པ་ལ་གདིང་བ་བཏིང་སྟེ་གཡོག་གུ་ས་ཀ་རའི་ལག་པ་ནས་བཟུང་སྟེ་སོང་བས་ཉི་མ་ནུབ་བོ་ཞེས་དགེ་འདུན་ཀུན་གྱིས་ངུས། ཇོ་བོས་གཟིངས་བསྐོར་སྟེ་རྗེས་སུ་འཛིན་པར་ཞུས་པས་ད་ལྟ་ལྕགས་རི་གཅིག་གི་པཎྜིཏ་ཕན་ཚུན་རྗེས་སུ་འཛིན་པར་མི་ནུས་ཀྱི་ངས་བླ་མ་དམ་པ་ཅིག་དང་མཇལ་བ་རྨིས་པས་མཇལ་ན་རྗེས་སུ་བཟུང་ངོ་ངའི་བྲང་ཁང་ན་སྒྲོལ་མའི་བྲིས་སྐུ་ཞིག་ཡོད་པ་དེ་ལ་ཡི་དམ་གྱིས་ཅིག་གསུངས། ཁཱརྶ་པཱ་ཎར་བསྙུང་བ་བྱས་སྟེ་རྨི་ལམ་བརྟགས་པས་རི་བོ་མ་ཎི་བྷ་ག་ལར་གུ་རུ་ས་ར་ཧ་པས་རྗེས་སུ་འཛིན་པར་འགྱུར་རོ་ཞེས་དང་། ཡང་གནས་གཞན་དུ་བརྟགས་པས་རི་བོ་མ་ཎི་བྷ་ག་ལ་རྩེ་གསུམ་པ་དང་། ཤ་ཝ་ར་དབང་ཕྱུག་སྨུག་ནག་འོད་མའི་གཞུ་ལ་ཕག་པའི་སྟེང་ཁོག་སྨད་ཁོག་བཀལ་བ་དང་རྣལ་འབྱོར་མ་གཉིས་ཀྱིས་བསྟེན་པ་གཟིགས་སྟེ། རྒྱ་མཚོར་འདོང་བའི་ཚོང་པའི་གསེབ་ཏུ་མཆོད་གནས་མཛད་སྟེ་ལྷོ་ཕྱོགས་སུ་རིང་དུ་བྱོན་པས་རྨི་ལམ་བཞིན་རི་དེ་ཝལ་བྱུང་བ་ན་དེར་བྱོན་ནས་ཤིང་ཐོག་ཟ་ཞིང་བཙལ། ཡང་བསྙུང་བ་བྱས་ནས་བཙལ་བས་ཀྱང་མ་རྙེད། བར་དོར་ཞལ་ལྟ་སྙམ་པས་ལྕེབ་པར་རྩོམ་ཚེ་ཤ་ཝ་ར་རྨི་ལམ་གྱི་ལྟ་བུ་ས་ཀ་རས་མཐོང་སྟེ་སྦྲན་ནས་བརྐྱང་ཕྱག་བྱས་པས་ང་ཡེ་ནས་འདི་ན་འདུག་པ་ཡིན་སྟེ་ཁྱོད་རང་གི་སྒྲིབ་པས་བསྒྲིབས་པར་ཟད། ང་མཐོང་བས་ཀྱང་འཆིང་བ་སྟེ། །ང་མ་མཐོང་ཡང་འཆིང་པར་འགྱུར། །ང་མཐོང་བས་ཀྱང་གྲོལ་འགྱུར་སྟེ། །ང་མ་མཐོང་ཡང་གྲོལ་བར་འགྱུར། །ཞེས་སོགས་གསུངས་པས་ཏིང་ངེ་འཛིན་ཁྱད་པར་ཅན་སྐྱེས། ཕྱག་རྒྱ་བཞི་ཁྲི་དང་དོ་ཧ་དང་ཐེག་ཆེན་ཉི་ཤུ་པ་སོགས་མང་དུ་གསུངས། ས་ཀ་ར་ནི་གྲོལ་སྟེ་མི་སྣང་བར་༼ན༡༩བ༽གྱུར། ཡང་ནགས་གསེབ་ལ་ཕག་རྒོད་ཅིག་འགྲོ་བ་ལ་མདའ་བརྒྱབ་ནས་བསད། ཅུང་མ་མོས་པ་ན། འཁོར་བའི་ནགས་ཚལ་སྐྱེ་མེད་ན། །མ་རིག་ཕག་རྒོད་རྒྱུ་བ་ལ། །ཤེས་རབ་གསལ་བའི་མདའ་ཞིག་བརྒྱབ། །མ་རིག་ཕག་རྒོད་བདག་གིས་བསད། །ཤ་ནི་གཉིས་སུ་མེད་པར་ཟོས། །རོ་ནི་བདེ་བ་ཆེན་པོར་མྱོང་། །གསུངས་སྟེ་མི་སྣང་བར་གྱུར། ཡང་གསོལ་བ་བཏབ་པས་ངའི་རྣམ་སྨིན་གྱི་ལུས་རོ་ལས་བསྟན་པའི་སྐལ་བ་མེད་ཀྱི་སྤྲུལ་པའི་ལུས་རིགས་ངན་གྱི་གྲོང་ཁྱེར་དྷཱུ་ཏི་བྱ་བར་དགེ་ཚུལ་རྒན་པོ་ཅིག་ལ་དགེ་ཚུལ་མ་རྒན་མོ་གཉིས་ཀྱིས་བསྐོར་བ་ཡོད་ཀྱིས་དེར་སོང་ཞིག་ཞེས་གྲག་སྟེ་དེར་གདམས་ངག་གི་སྒྲོ་འདོགས་ཐམས་ཅད་བཅད། གཉིད་ཀྱིས་ལོག་པ་ལས་སད་པ་ན་ཆོས་ཐམས་ཅད་བརྗེད་འདུག་ནས་ལྕེབ་དགོས་སྙམ་ཚེ་ན་མཁའ་ལ་དངོས་སུ་བྱོན་སྟེ། མ་སྐྱེས་པ་ཡི་ཆོས་རྣམས་ལ། །ཤེས་ཞེས་བྱ་བ་ག་ལ་ཡོད། །མ་འགགས་པ་ཡི་ཆོས་རྣམས་ལ། །བརྗེད་ཅེས་བྱ་བ་ག་ལ་ཡོད། །སོགས་གསུངས་སྟེ་ཁྱོད་ཡུལ་དབུས་སུ་སོང་། ངའི་འདྲ་འབག་གྱིས་ལ་སློབ་དཔོན་དུ་ཟུང་། སྣོད་ལྡན་རྗེས་སུ་ཟུང་ཞིག་གསུངས། དེ་ལྟར་མཛད་སྟེ་སེང་གེའི་སྒྲ་བསྒྲགས་པས་མུ་སྟེགས་ན་ཏི་ཀ་ར་བཏུལ། ཤཱནྟི་པས་ཀྱང་རྩོད་ཡིག་བཞག་སྟེ་བྲོས། གཞན་སུས་ཀྱང་རྩོད་མ་ནུས་སྟེ་རྡོ་རྗེ་གདན་གྱི་མཆོད་དཔོན་མཛད། མ་གྷ་དྷའི་རྒྱལ་པོས་གཙུག་དུ་བཀུར་བས་མངའ་བདག་ཆེན་པོ་མཻ་ཏྲྀ་པ་ཅེས་མཚན་འདོན་སྟེ་རི་བོ་མེ་འབར་གྱི་དགོན་པར་བཞུགས་ཨ་མ་ཎ་སིའི་ཆོས་སྐོར་ཉེར་བཞི་མཛད། སློབ་མའང་མུ་སྟེགས་ན་ཏི་ཀ་ར་བཏུལ་པ་ལྷན་ཅིག་སྐྱེས་པའི་རྡོ་རྗེ་དང་། དེ་ཝ་ཀཱ་ར་ཙནྡྲ་སྟོང་ཉིད་ཏིང་འཛིན་དང་། རྒྱལ་པོ་ར་མ་པཱ་ལ་དགའ་བ་སྐྱོང་། བཛྲ་པཱ་ཎི་རྒྱ་གར་ཕྱག་ན་སྟེ་ཁྱད་པར་གྱི་སློབ་མ་བཞི། ཨ་བྷི་ཡུཀྟ་སོགས་འབྲིང་བདུན། ཏེ་པུ་བ་དང་པ་ལམ་ཏ་ཨ་ཙརྱ་སོགས་ཆུང་བ་བཅུ་ལ་སོགས་པ་བྱོན། རྒྱ་བོད་ཐམས་ཅད་ན་ཉི་ཟླ་ལྟར་གྲགས་པ་ལས་རྗེ་མར་པས་གསན་ནོ། །

རྗེ་ལོ་ཙཱ་བ་ནི་ལྷོ་བྲག་ནུབ་ཀྱི་ནང་མ་སྦེ་སར་གྱི་༼ན༢༠ན༽དཀོན་མཆོག་སྟོད་བཀྲ་ཤིས་ལིང་བ་བྱ་བར་འཁྲུངས། གདུང་མར་པ། ཡབ་དབང་ཕྱུག་འོད་ཟེར། ཡུམ་རྒྱལ་མོ་མཚོ། སྲས་ལྔའི་གསུམ་པ་ཡིན། ལོ་བཅུ་གཉིས་ནས་མྱུ་གུ་ལུང་དུ་འབྲོག་མི་ལ་ལོ་ཙཱ་བསླབས། བཅོ་ལྔ་ལ་བལ་པོར་བྱོན། སྤྱི་ཐེར་པ་བསྟེན་ལོ་གསུམ་ནས་རྒྱ་གར་དུ་བྱོན། ནུབ་ཏུ་ལ་ཀྵེ་ཏྲར་ཡེ་ཤེས་སྙིང་པོ་དང་མཇལ་ཀྲྀ་ཡ་མང་དུ་གསན། ཚོགས་འཁོར་གྱི་སར་ན་རོ་པའི་སློབ་མ་རྫུ་འཕྲུལ་ཅན་བཞིའི་རྣམ་འཕྲུལ་མཐོང་བས་དད་ཅིང་དེའི་པེཎྜ་པས་ན་རོ་པ་དང་སྤྲད། དགྱེས་རྡོར་གདམས་ངག་དང་བཅས་པ་གསན། ན་རོ་པས་ལུང་བསྟན་སྟེ་ཡེ་ཤེས་སྙིང་པོ་ལ་གསང་འདུས། ཀུ་ཀུ་རི་པ་ལ་མ་ཧཱ་མཱ་ཡ། མཻ་ཏྲྀ་པ་ལ་ཕྱག་ཆེན། རུས་པའི་རྒྱན་ཅན་མ་ལ་གདན་བཞི་སོགས་གསན། སྤྱིར་སྣང་བ་འགྱུར་ངེས་བཅུ་གསུམ་སོགས་བཞུགས། སླར་བོད་དུ་བྱོན། མེས་རྔོག་མཚུར། མགོ་ལེགས་སོགས་ཀྱིས་མཇལ། གསེར་མང་དུ་བསྣམས་སྟེ་འབུལ་བ་དང་མཆོད་པ་མཛད། སླར་ལན་གཅིག་ཡོང་དགོས་པར་ལུང་བསྟན། སླར་བོད་དུ་བྱོན་འགྲོ་དོན་མཛད་ཚེ་ན་རོ་པ་སྤྱོད་པ་ལ་གཤེགས་པར་མཁྱེན་ནས་མཁའ་འགྲོས་བསྐུལ་སྟེ་རྒྱ་གར་ལ་བྱོན། བླ་མ་ཐམས་ཅད་ལ་ཟླ་བ་རེ་ཚོགས་དང་མཎྜལ་ཕུལ་སྟེ་གསོལ་བ་བཏབ་པས་ཐམས་ཅད་ཀྱིས་མཇལ་བར་ལུང་བསྟན། མཐར་ཀ་སོ་རི་པས་ཟླ་བ་བརྒྱད་ན་མཇལ་བར་ལུང་བསྟན། ཟླ་བ་རེ་རེ་ལ་ཉམས་སུ་མཇལ་ཐེངས་རེ་བྱུང་། མཐར་མངོན་སུམ་དུ་མཇལ་ཏེ་ལོའི་ལུང་བསྟན་ལྟར་པུཥྤ་ཧ་རིར་ཁྲིད་སྟེ་གདམས་ངག་ཐམས་ཅད་རྫོགས་པར་གནང་། སློབ་མ་བས་ཀྱང་ཡང་སློབ་བཟང་བར་ལུང་བསྟན་ཁ་བ་ཅན་འདུལ་བར་བསྐོས། མཁའ་སྤྱོད་དུ་བྱོན་པར་གཟིགས་སྟེ་གསོལ་བ་བཏབ་པས་སེང་ལྡེང་སྟུག་པོའི་ནགས་སུ་དངོས་སུ་བྱོན་སྟེ་ཆོས་དྲུག་དྲིལ་པ་རྡོ་རྗེའི་མགུར་གསུངས་པས་འདུ་འབྲལ་མེད་པའི་གདེང་ཐོབ་བོ། །

བླ་མ་གཞན་རྣམས་ལའང་གཏང་རག་གི་ཕྱག་༼ན༢༠བ༽མཛད་ངོ་མཚར་དུ་མ་གཟིགས་སྟེ་བོད་དུ་བྱོན། བུ་སློབ་མཐའ་ཡས་པ་སྨིན་པར་མཛད། ཕྱག་གི་རྟེན་འབྲེལ་འཕྱུགས་པས་བླ་མས་ལུང་བསྟན་པ་ལྟར་སྲས་ཀྱི་མཆོག་སྐུ་ཡལ། རྔོག་པ་ལ་དགྱེས་རྡོར་སོགས་རྒྱུད་བཤད་དང་སྲེ་འཕོ། མཚུར་སྟོན་ལ་གསང་འདུས་དང་རིམ་ལྔ། མེས་ཚོན་པོ་ལ་མ་ཧཱ་མཱ་ཡ་དང་འོད་གསལ། མི་ལ་ལ་གཏུམ་མོ་གཙོ་བོར་བཏོན་ནས་གདམས་ངག་ཐམས་ཅད་དང་། མགོ་ལེགས་ལ་ཐུགས་རྒྱུད་གདམས་སྐོར་བཅོ་ལྔ་སོགས་གནང་སྟེ་ཆོས་ཀྱི་བཀའ་བབས་སོ་སོར་གཏད་ཅིང་སྐལ་ལྡན་མཐའ་ཡས་པ་སྨིན་གྲོལ་ཏུ་མཛད་སྟེ་དགུང་ལོ་གྱ་དྲུག་པ་ཟླ་བ་བཅུ་གཉིས་པའི་བཅོ་ལྔ་ལ་ཇོ་མོ་བདག་མེད་མ་འོད་དུ་ཞུ་ནས་བླ་མའི་ཐུགས་ཀར་ཐིམ། དབུ་གཙུག་ནས་འོད་ཟླ་བ་ལྟ་བུ་དང་བཅས་སྟེ་དག་པར་གཤེགས་སོ། །ཡུམ་གྱི་དབུ་ཐོད་དུ་གྲགས་པ་ནི་ཇོ་མོ་གཞན་གྱིའོ། །

བུ་ཆེན་ཡང་མཉེས་པའི་བུ་ལྔ། བཀའ་བབས་ཀྱི་བུ་དྲུག་མོས་གུས་ཅན་གྱི་སློབ་མ་བཞི། ཞར་ལ་བསྐྱངས་པ་དཔག་དུ་མེད་པ་བྱོན་ལ། རྔོག་སྟོན་ཆེན་པོ། ལ་སྟོད་རྣལ་འབྱོར་མ། ཆིབས་ཁ་བ་ལྷོ་པ་རྟ་སྒོམ་སྟེ་གསུམ་ལུས་འདིས་མཁའ་སྤྱོད་དུ་བྱོན་ནོ། །

༼རྗེ་ལོ་ཙཱ་བའི་རྒྱུད་པའི་བཀའ་ཟིན་པ་བཀའ་ཆེན་བཞི།༽ རྒྱུད་པའི་བཀའ་ཟིན་པ་ཀ་ཆེན་བཞི་ལས་ལྷོའི་ཀ་བ་རྔོག་ཆོས་སྐུ་རྡོ་རྗེ་ནི་འཁྲུངས་ཡུལ་གཞུང་རི་བོར་འཁྲུངས། རྔོག་ཟིངས་པོ་རྗེ་བྱ་བ་ལྷ་ཐོ་ཐོ་རི་གཉན་བཙན་གྱི་དུས་སུ་འཕྲུལ་དགའི་ལྷ་ཞིག་མི་ཡུལ་དུ་བབས་ཀྱང་ཟེར་ལ་མི་བུ་རིགས་བཞི་ལས་སྟོང་དུ་གཏོགས་ཀྱང་ཟེར། རྔོག་གཙན་གཉན་གྱིས་ཆོས་རྒྱལ་ཁྲི་སྲོང་གི་སྐུ་སྲོག་བཏོན་ཞིང་རྔོག་གཙན་གཟིགས་སྣང་ཞེས་སློབ་དཔོན་པདྨའི་དངོས་སློབ་ཏུ་གྱུར་པས་རྒྱལ་པོའི་སྐུ་རིམ་པ་སྔགས་མཁན་ཆེན་པོ་མཛད། དེ་ཕྱིན་རྙིང་མའི་གྲུབ་ཐོབ་རྒྱུད་པའི་རྔོག་གཡུ་ཁྲི་ལ་དཔལ་ལེ་རཏྣ། ཡུལ་བྱིན་གསུམ་བྱུང་བའི་ཡུལ་བྱིན་གྱི་སྲས་མི་རབས་གཉིས་ནས་རྔོག་ལོ་ཁུ་དབོན་བྱོན་ཞིང་། དཔལ་ལེའི་ཡང་ཚ་ནི་རྔོག་བན་ཆེན་ཁ་པའོ། །༼ན༢༡ན༽ཡབ་དེ་དང་ཡུམ་འོད་ལྡན་མའི་སྲས་སུ་འཁྲུངས། ཡབ་ཆོས་སོགས་ལ་མཁས་པར་གྱུར་ཚེ་པ་བཟའ་ཆོས་འཚོ་ཁབ་ཏུ་བཞེས། གཞུང་སེ་ལུང་དུ་དགེ་བཤེས་དགྱེར་ཆུང་པ་ལ་རྙིང་མ་གསན་པ་ན་ཁོང་གིས་སྙིང་ནས་རང་ཆོས་བྱེད་ན་སྐྱེས་མཆོག་མར་པ་ལོ་ཙཱའི་སྤྱན་སྔར་འདོང་ངམ་ཞེས་གསུང་པས་མཚན་ཐོས་པ་ཙམ་གྱིས་དད་པ་རང་དབང་མེད་པ་སྐྱེས་ནས་དེ་ནུབ་རང་ཆོས་འཕྲོ་དྲིལ་སྟེ་ནང་པར་བྱོན། མཇལ་མ་ཐག་རྟ་ཕུལ་པས་ཕྱག་རྟེན་ཡིན་ན་ཆེ་ཞུ་རྟེན་ཡིན་ན་ཆུང་གསུངས། རི་བོར་གདན་དྲངས་ནས་སྤོང་དག་དང་པོ་ལ་གནག་བརྒྱ་སྦྲ་དང་བཅས་པ་དང་། བར་པ་ལ་ཆོས་པོ་ཏི་སུམ་བཅུ་སོགས་གང་ཡོད། མཐའ་མ་ལ་ལུག་ཚེར་མོ་བརྒྱ་ལ་སོགས་པ་གང་ཡོད་ཕུལ། རིམ་པར་དགྱེས་རྡོར་གདན་བཞི། མ་ཧཱ་མཱ་ཡ་རྣམས་ཀྱི་རྒྱུད་མན་ངག་དང་གདམས་ངག་དཔག་མེད་གསན། ཆོས་སྐྱོང་དུ་དུད་སོལ་མ་གནང་། གཞན་ཡང་གནམ་བྱེ་མ་ལུང་པ་དང་། ཁམས་པ་ཤེས་རབ་རྡོ་རྗེ་ལ་མཚན་བརྗོད་གསན་ཞིང་དགྱེས་རྡོར་ལྷ་དགུ་བདག་མེད་མ་ལྷ་མོ་བཅོ་ལྔ། གདན་བཞི་ལྷ་མང་། ཡེ་ཤེས་དབང་ཕྱུག་མ། མ་ཧཱ་མཱ་ཡ་ལྷ་ལྔ། གུར་རིགས་བསྡུས་སྟེ་རྗེ་མར་པ་ལས་བྱུང་བ་དྲུག་དང་། སྨྲྀ་ཏི་ལུགས་ཀྱི་འཇམ་དཔལ་གསང་ལྡན་སྟེ་བདུན་ལ་རྔོག་དཀྱིལ་བདུན་དུ་གྲགས། རི་བོ་ཁྱུང་ལྡིང་གི་ལྷ་ཁང་བཏབ། འདིའི་དཀྱིལ་འཁོར་སྟེགས་བུ་མཛད་སར་རྔོག་ཡབ་སྲས་ཀྱིས་ལྷ་མོ་བཅོ་ལྔ་ལན་གསུམ་གཟིགས། ཞིང་གི་བར་ན་ནེ་སིང་ཁྱུང་འདྲ་བ་ཡོད་པས་ཁྱུང་ལྡིང་ཟེར་དགུང་ལོ་དྲུག་བཅུ་རྩ་བརྒྱད་ལ་སྐུ་ལུས་འདིས་མཁའ་སྤྱོད་དུ་བྱོན། སློབ་མ་རམ་རྩ་ཅན། པ་ཝ་བ་ཅན། རྔོག་མུན་པ་ཅན། སུམ་པ་ཕོད་ཀ་ཅན་སྟེ་ཅན་བཞི་སོགས་བྱོན།

ཁྱད་པར་རིགས་ཆོས་གཉིས་ཀའི་སྲས་རྔོག་ཞེ་སྡང་རྡོ་རྗེ་ནི་པུག་ཡེ་རྒྱལ་གྱི་སྐྱེ་བ་ཡིན། མཚན་མདོ་སྡེ། ལོ་བཞི་པའི་དུས་མི་ལས་གཡོག་བྱས་སྟེ་སྤོང་དག་བར་པ་མཛད། རྒྱུད་འགྲེལ་གྱི་ཆོས་གྲར་ཤིན་དུ་འཚུབ་ཅིང་བླ་མ་༼ན༢༡བ༽དང་ཡབ་ཀྱི་དབུ་སྐྲ་དང་རྨང་ར་ནས་རེ་མོས་ཀྱིས་འཐེན་པས་རྔོག་གིས་འདི་སང་ནས་ཁྲིད་མི་ཡོང་དགོས་པ་འདུག་གསུངས་པས་རྗེ་མར་པའི་ཞལ་ནས་འདི་བླ་མ་ལྷོ་པ་ཆེན་པོ་ལ་རྒྱུད་དངོས་སུ་ཐོས་པ་ཡིན་ཟེར་ནས་ང་ལ་རྒྱུད་པ་འདེད་པ། བོད་ཀྱི་སྔགས་པའི་མཆོག་ཞིག་འོང་པས་ཁྲིད་ཤོག་གསུངས། ལོ་བཅུ་གཉིས་པ་རྟ་ལོ་ལ་ཡབ་གཤེགས། དེ་སྲིད་ཡབ་ལ་བཀའ་ལུང་ཐམས་ཅད་ནོད་ནས་སླར་རྔོག་དང་པ་ཝ་བ་ཅན་ལ་ཞིབ་ཚགས་མཛད། བྱ་ལོ་ཆག་ལོ་ར་ལོ་གཉན་ཆུང་ལོ་ཙཱ་ཤུད་བུ་ལོ་ཙཱ་ཟངས་དཀར་བ་རི་སོགས་མང་དུ་བསྟེན། ལོ་བཅོ་བརྒྱད་པ་ལ་ཡབ་ཀྱི་ཇོ་མོ་ཞིག་གིས་ཀ་ཝ་ལི་དྲ་བ་སྔོན་པོ་ཅན་དང་ཕྱིང་ཁུག་དྲ་བ་སྔོན་པོ་ཅན་བྱ་བ་ཡབ་ཀྱིས་བཞག་པ་གཏད་བྱུང་བ་ཀ་ཝ་ལི་ནས་རྒྱུད་བཤད་ཁྱད་པར་བ་དང་ཕྱིང་ཁུག་ནས་མན་ངག་ཁྱད་པར་ཅན་དུ་མ་བྱུང་། གཙང་དུ་བྱོན་ནས་ཆུ་མིག་རིང་མོ་ན་བཞུགས་ཚེ་ཇོ་མོ་སྒྲེ་མོ་བྱ་བ་རས་ཆུང་པའི་སློབ་མ་དེ་ན་རེ་ངའི་མཁན་པོ་ཆུ་མིག་རིང་མོ་ན་འོ་བརྒྱལ་ཆང་ལ་ཆུ་རྒྱོབ་གསུངས་ནས་སྤྱན་དྲངས་སྟེ་སང་དགོང་རིག་མ་འདིའི་སར་བྱོན་ན་གདུང་རྒྱུད་འོང་ཞེས་དང་། རྗེ་མར་མིའི་གདུང་སོགས་བཞུགས་པའི་གདུང་རྟེན་ཞིག་ཕུལ་སྟེ་ཚགས་མཛད་པར་ཞུས། སྲས་གཙང་ཚ་ཇོ་སྲས་ཚུལ་ཁྲིམས་ཤེས་རབ་འཁྲུངས་སྟེ་ལོ་བཞི་ལོན་པ་ཅིག་དབུས་སུ་ཕུལ་ཕྱིས་ཀྱང་བྱོན་པ་མཁྱེན་ཞིང་གདུང་རྟེན་དེ་ཁམས་སུ་ཐོགས་པ་མཁྱེན་ནས་ཕྱིས་མར་མིའི་གདུང་བཞུགས་པའི་གདུང་རྟེན་ཁྱད་པར་ཅན་ཕུལ་སྟེ་ད་ལྟ་མར་པ་གདུང་ཁང་ན་བཞུགས། མཁས་པ་ཕྱ་གཡོར་གཉིས་དང་ཞང་རིན་པོ་ཆེ་སོགས་དགེ་བཤེས་གདུགས་ཐོགས་བཞི་བརྒྱ་ཙམ་ལ་ཉ་མོ་སྐྱུར་དུ་ཆོས་འཁོར་ཆེན་པོ་མཛད། རྗེ་མར་པའི་སྲས་མོ་ཞིག་བྱོན་པ་ལ་གྲལ་དབུ་ཞུས། དེས་རྗེ་མར་པའི་གདུང་རྣམས་ཕྱག་དུ་ཕུལ། ཆོས་འཁོར་བ་ཀུན་གྱིས་དབོན་མོ་ལ་འབུལ་བ་བྱས་པས་ཁོང་ཕྱག་རྟེན་གྱིས་ནུབ་པ་བྱུང་སྐད། གདུང་རྣམས་ལ་དངུལ་གྱི་གདུང་ཁང་ཞིག་བཞེངས། དགུང་ལོ་དོན་བདུན་པ་ཁྱི་ལོ་ལ་ཉ་མོ་སྐྱུར་དུ་མྱ་ངན་ལས་འདས། སློབ་མ་རྩགས་དར་མ་རྒྱལ་པོ། མགར་སྟོན་བཀྲ་ཤིས་དབང་༼ན༢༢ན༽ཕྱུག །འདི་གཉིས་ནས་མགར་འབུམ་དང་རྩགས་འབུམ་བྱུང་། རྔོག་ཚ་ཆོས་སྐུ། ངོ་རྗེ་ཆེན་པོ་འདི་ནས་གཉལ་དྭགས་ཀྱི་ངོ་རྗེ་རྣམས་བྱུང་། བྱ་ནག་ཆེན་པོ་འདི་ནས་བྱ་བ་རྣམས་བྱུང་ཞིང་ལྷ་མོ་གསེར་གྱི་སྤུ་གྲི་དང་དུད་སོལ་མ་ཉིད་ཡིན། མཚུར་དུམ་བུ་ཁ་བ། ལྷོ་ནག་ཆེན་པོ་དཀར་སྟོན་ཆོས་འོད་སོགས་མང་དུ་བྱོན་ཞིང་དགེ་བཤེས་གདུགས་ཐོགས་སུམ་བརྒྱ་དང་དྲུག་བཅུ་བྱོན་པར་གྲགས།

ཡུམ་ཇོ་སྐྱབས་ལ་སྲས་ལྔ་འཁྲུངས། གསུམ་གཞོན་རིམ་གྱིས་གཤེགས། ཇོ་བསོད་ལོ་ཉེར་ལྔ་ལ་གཤེགས། ཇོ་སྲས་ཐོགས་མེད་གྲགས་པ་འཕྲིན་ལས་ཆེ་ཡང་སོ་བདུན་ལ་ཐེགས། དེའི་སྲས་རྒྱལ་ཚལ་མོ་དང་རྒྱལ་ཚ་རྡོར་སེང་ཡིན། གཅེན་པོ་གཙང་ཚ་ཚུལ་ཤེ་ལོ་ཞེ་བཞི་བཞུགས། སྲས་རྔོག་ཀུན་དགའ་འཁྲུངས་མ་ཐག་དུ་ཡབ་གཤེགས་ནས་དབོན་པོ་གསུམ་ག་མེས་པོས་བསྐྱངས་ཤིང་ཀུན་དགའ་ལོ་བཅུ་ལོན་ཚེ་མེས་པོ་གཤེགས་ནས་སློབ་དཔོན་ར་མོ་ལ་ཆོས་ཚར་བར་མཛད། འདིས་རྗེ་སྒམ་པོ་པའི་དངོས་སློབ་མ་ལ་ནག་ལ་ཆོས་མཐའ་དག་ཞུས། ཚངས་སྤྱོད་ཀྱི་སྡོམ་པ་ཞུས་པ་གདུང་རྒྱུད་དཔེལ་དགོས་གསུངས་ནས་མ་གནང་། ཕྱིས་ར་མོའི་སྲས་ལྕམ་མོ་སྐུ་མཆེད་གསུམ་གྱི་དུས་བགོ་བཤའ་མཛད་པས་ས་གདན་ཕྱག་རྫས་རྣམས་སྐུ་མཆེད་གསུམ་དང་མར་པའི་གདུང་ཁང་གིས་གཙོས་པའི་བྱིན་རླབས་ལྷ་རྟེན་རྣམས་ཀུན་དགའི་སྐུ་སྐལ་དུ་བྱུང་སྟེ་ཁུར་ནས་བྱོན་པ་ན་ཡོན་བདག་སྤྲེའུ་བྱ་བས་ངའི་ཞིང་སྟེང་འདིར་གཟིམས་ཁང་གྱིས་ཟེར་བ་ལྟར་མཛད་སྟེ་སྤྲེ་ཞིང་དུ་གྲགས་ལོ་དོན་བརྒྱད་བཞུགས། མར་པའི་གདུང་ཁང་གི་རྟེན་འབྲེལ་གྱིས་གདན་ས་དངོས་སུ་སོང་ཞིང་སྲས་རྒྱུད་གདན་ས་རྔོག་གཟི་བརྗིད་གྲགས་པ། འདིས་རབ་བྱུང་མཛད། འདི་ཡན་སྔགས་ཆས་ཅན་རིམ་དགུང་ལོ་བརྒྱད་བཅུ་བཞུགས། དེ་ནས་རིམ་བཞིན་རྔོག་རིན་ཆེན་བཟང་པོ། རྔོག་ཆོས་རྒྱལ་བ། རྔོག་དོན་གྲུབ་དཔལ་བཟང་། རྔོག་བྱང་ཆུབ་དཔལ་བ། རྔོག་བཀྲ་ཤིས་དཔལ་གྲུབ། རྔོག་བྱང་ཆུབ་དཔལ་གྲུབ། རྔོག་བྱང་ཆུབ་གྲགས་པའི་བར་དུ་སྐྱེས་བུ་དམ་པ་བྱོན་ལ་དེ་དག་གི་མཆེད་ཟླ་དང་རྔོག་ཚང་འོག་མའི་ཞལ་ངོ་ཡང་ཕྲིན་ལས་ཅན་དུ་མ་བྱོན་ཞིང་༼ན༢༢བ༽སྤྱིར་སྔར་རྔོག་ཆོས་ཤིན་དུ་དར་བས་ཞལ་ངོ་དང་སློབ་རྒྱུད་ཀྱིས་བྱས་པའི་རྒྱུད་བཤད་དང་སྐྱེད་རྫོགས་ཁོ་ནའང་དེང་དུས་བགྲང་གིས་མི་ལང་བར་སྣང་ངོ་། །རྗེ་མར་པའི་བཀའ་རྒྱུད་ལས་རྔོག་པའི་བཀའ་རྒྱུད་ཀྱི་སྐབས་སོ། །

ཤར་གྱི་ཀ་ཆེན་མཚུར་སྟོན་དབང་གི་རྡོ་རྗེ་ནི་ཡུལ་དོལ་མདའ། གདུང་མཚུར། ཡབ་སྔགས་པ་མཐུ་བོ་ཆེ་ཞིག་གི་སྲས་སུ་འཁྲུངས། སློབ་གཉེར་ལ་དཀའ་བ་དུ་མ་མཛད། ཕྱིས་འབུམ་བཞེང་བའི་ཡིག་མཁན་ལས་རྗེ་མར་པའི་སྙན་པ་ཐོས་སྟེ་དྲོ་བོ་ལུང་དུ་བྱོན། སྐུ་དགྲ་མར་པ་མོན་ནག་བཏུལ། ཕྱིས་དོལ་དུ་ཡང་སྤྱན་དྲངས་ཤིང་སྤྱིར་གསང་བ་འདུས་པའི་རྒྱུད་མན་ངག་རྫོགས་པར་གནང་། དེ་ལ་སློབ་མའི་གཙོ་བོ་ཁམས་པ་རོ་མཉམ་རྡོ་རྗེ་ནི་རྒྱ་གར་དུ་གསང་འདུས་འཚོལ་དུ་བྱོན་པས་ཉན་ས་མ་རྙེད་པར་བོད་དུ་བྱོན། མཚུར་ལ་རྫོགས་པར་ཞུས། རྒྱུད་ཀྱི་ཊཱི་ཀའང་མཛད་པར་གཉིས་མེད་རྣམ་རྒྱལ་ཆེན་མོ་དྲངས་འདུག་སྐད། ཁོན་འདབ་ཀཱིརྟི་ནི་མང་ར་བ་སེང་གེ་རྒྱལ་མཚན་སོགས་ཀྱི་སློབ་མ་གསང་འདུས་ལ་ཤིན་དུ་མཁས་པ་ཡིན་ཡང་མན་ངག་མ་བྱུང་བས་མཚུར་ལ་བསྟེན་ཞིང་སྒྱུ་མ་ལྟ་བུའི་ཏིང་ངེ་འཛིན་མཐར་ཕྱིན་ནོ། །དེ་ནས་རིམ་པས་བྱ་ཁང་བ་བསོད་རིན། ཐུར་ལ་བ་ཚུལ་ཁྲིམས་སྐྱབས། ཐང་སེ་པ་འཕགས་པ་སྐྱབས། གསེར་སྡིངས་པ་གཞོན་ནུ་འོད། ཀུན་མཁྱེན་ཆོས་སྐུ་འོད་ཟེར། ཀུན་མཁྱེན་འཕགས་འོད། བུ་རིན་པོ་ཆེ། དེས་དར་རྒྱས་སུ་མཛད་ལ། ཕྱིས་རྗེ་ཙོང་ཁ་པ་ཆེན་པོས་དར་ཞིང་རྒྱས་པར་མཛད་ཏོ། །གསང་བ་འདུས་པའི་བཤད་སྒྲུབ་མཚུར་སྟོན་བཀའ་རྒྱུད་ཀྱི་སྐབས་སོ། །

ནུབ་ཀྱི་ཀ་ཆེན་གཙང་རོང་གི་མེས་ཆེན་པོ་ནི་ཉང་སྟོད་སྟག་ཚལ་བ་ཡིན། མཚན་བསོད་ནམས་རྒྱལ་མཚན། གནས་གཞི་ར་དོའི་བདག་པོ་ཡིན། སྤོང་དག་ལན་གསུམ་གྱིས་རྗེ་མར་པ་ཤིན་དུ་མཉེས། མ་ཧཱ་མཱ་ཡ་དང་གདམས་ངག་མཐའ་ཡས་པར་གནང་། སློབ་མ་ཞང་བསོད་ནམས་མཁའ་སོགས་གྲུབ་ཐོབ་ཏུ་མ་བྱོན་ནོ། །མེས་སྟོན་བཀའ་རྒྱུད་ཀྱི་སྐབས་སོ། །

བྱང་གི་ཀ་ཆེན་རྗེ་མི་ལ་ནི། ཡུལ་ལ་སྟོད་མང་ཡུལ་གུང་ཐང་གི་བྱེ་༼ན༢༣ན༽བྲག་སྐྱ་རྔ། དེ་ལས་རྩ། དེ་ལས་ཀོ་རིན་དུ་འཁྲུངས། གདུང་ཁྱུང་པོ་ཁྱད་པར་མི་ལ། ཡབ་ཤེས་རབ་རྒྱལ་མཚན་དང་ཡུམ་ཉང་ཚ་དཀར་རྒྱན། ཆུང་ངུ་ལ་ཡབ་གྲོངས་པས་ཁུ་བོ་དང་ཨ་ནེས་ནོར་གཞིས་ཕྲོགས། ཡུམ་གྱི་བཀས་དབུས་སུ་བྱོན་སྟེ་མཐུ་སེར་གྱིས་དགྲ་ཐམས་ཅད་བརླག་པར་མཛད། རྫོགས་ཆེན་པ་མཛད་དུས་རོང་སྟོན་ལྷ་དགས་རྗེ་མར་པའི་སྙན་པ་བརྗོད་པ་གསན་པས་མི་བཟོད་པའི་དད་པ་སྐྱེས་སྟེ་དེ་མ་ཐག་བྱོན། རྗེ་མར་པ་ལ་ཡང་བུད་མེད་གཉིས་ཀྱིས་ཤེལ་གྱི་རྡོ་རྗེ་ཞིག་གཏད་ནས་འདི་ཁྲུས་ལ་རྒྱལ་མཚན་གྱི་རྩེར་ཞོག་བླ་མའི་བཀའ་ལུང་ཡིན་ཟེར་བ་ལྟར་བྱས་པས་འོད་ཀྱིས་འཛམ་གླིང་ཁྱབ་པའི་ལྟས་གཟིགས་པས་བསུ་བར་བྱོན་སྟེ་ང་རྒྱལ་མི་སྐྱེ་བའི་ཕྱིར་ཕྲུ་སློག་པ་ལྟར་མཛད། འདི་རྐོས་ཅིག་གསུངས་སྟེ་བཀའི་ཐོག་མ་བསྒྲུབས། ཆང་གནང་བ་འཐུངས་པས་གདམས་ངག་གི་སྣོད་དུ་དགོངས། སྐུ་མཁར་ཟླུམ་པོ། སོག་ཀ་ཟླ་ཁམ། གྲུ་གསུམ་རྣམས་བརྩིགས་ཤིང་བཤིག །མཐར་གྲུ་བཞི་དགུ་ཐོག་རྩེ་མོ་རིན་པོ་ཆེ་འབར་བ་ལྟ་བུ་རྩིགས་གསུངས་ནས་བརྩིགས་ཤིང་མདོ་ཁྱམས་དང་དབུ་རྩེ་སོགས་བརྩིགས། དབང་གྲལ་ནས་ལན་མང་དུ་བཏོན་པ་སོགས་ཡིད་ཆད་ཆེན་པོ་བདུན་གྱིས་སྒྲིབ་པ་སྦྱངས། ཡི་ཆད་ཆེན་པོ་ལན་དགུ་ཐོངས་ན་ཐོས་པས་གྲོལ་བ་ཞིག་འོང་བ་ལ། ད་སྙིང་རུས་ཅིག་དགོས་སྟེ་སླ་ནས་འོང་གསུངས་སྔོན་གྱི་མནལ་ལྟས་ལས་རྡོ་རྗེ་རྒྱལ་མཚན་དུ་མཚན་བཏགས་སྟེ་བདེ་མཆོག་གི་དཀྱིལ་འཁོར་དུ་དབང་བསྐུར་ཚེ་འདི་ནི་མཚོན་བྱེད་དཔེའི་དཀྱིལ་འཁོར་ཡིན། མཚོན་བྱ་དོན་གྱི་དཀྱིལ་འཁོར་འདི་ན་ཞེས་ན་མཁའ་བསྟན་པས་བདེ་མཆོག་གི་ལྷ་ཚོགས་དངོས་སུ་གཟིགས་སྟེ་ལྷ་དང་བླ་མས་གསང་མཚན་བཞད་པའི་རྡོ་རྗེར་བཏགས། གདམས་ངག་ཐམས་ཅད་ཚང་སྤྲུགས་སུ་གནང་ནས་སྒོམ་དུ་བཅུག །མནལ་ལམ་དུ་ཡུལ་གྱི་ཁང་པ་ཅིག །ཡུམ་གྲོངས། སྲིང་མོ་འཁྱར་པ་སོགས་གཟིགས་པས་ཡུལ་ལ་འབྱོན་པར་འདོད་ནས་ཞུར་བྱོན་པས་མཁར་དང་སྐར་ཁུང་ནས་བླ་མའི་དབུ་ལ་ཉི་མ་༼ན༢༣བ༽ཤར། བླ་མ་མནལ་ཏུ་སོང་། ཡུམ་གསོལ་འདྲེན་དུ་བྱུང་བའི་དབུ་སྔས་སུ་གཙང་ལ་ཡར་འགྲོའི་གླུ་ཕུལ་བས་ཁྱོད་འགྲོ་ན་བཏང་བས་ཆོག་སྟེ་ང་གཉིད་དུ་སོང་བ་དང་ཐུག་པས་ཕྱིས་མི་ཕྲད། མཁར་དང་ངའི་མགོ་ལ་ཉི་མ་ཤར་བས་ཁྱོད་ཀྱིས་བསྟན་པ་སྤྱི་དང་བཀའ་རྒྱུད་ཀྱི་བསྟན་པ་ཉིན་མོར་བྱེད། བདག་མེད་མས་ཟས་ཁྱེར་བ་འདིས་ཁྱོད་ཏིང་འཛིན་གྱིས་འཚོ་བའི་རྟེན་འབྲེལ་ཡིན་གསུངས་སྟེ་གདམས་ངག་ཐམས་ཅད་གནང་སྟེ་སྡུག་ཐུག་པའི་དུས་འདི་ལྟོས་དེ་བར་མ་ལྟ་གསུངས་ནས་ཤོག་དྲིལ་ལ་ཐམ་མ་ཞིག་གནང་། ཁྱོད་ལ་བྱིན་དང་གཞན་ལ་བྱིན། །གལ་སྟེ་སྲང་ལ་བཅལ་ཡོད་ན། །སུམ་འགྱུར་བས་ཀྱང་མི་ལྷག་རི། །གསུང་སྟེ་བསྟན་པ་གཏད། ཆོས་ལའི་བར་སྐྱེལ་ཐུང་མཛད་སྟེ་སྤྱི་བོར་ཕྱག་བཞག་ནས་སྨོན་ལམ་དང་། གཙང་སིལ་མ་ལ་ཡི་ལ་རྩེ་ན། །བསྟན་མ་བཅུ་གཉིས་ཀྱི་བསུ་མ་ཡོད། །སང་ཉིན་འགྲོ་བའི་ལམ་བར་ལ། །དཔའ་བོ་མཁའ་འགྲོའི་སྐྱེལ་མ་ཡོད། །ཕ་ཡུལ་ཞེན་པའི་མཁར་ཞིང་ན། །མི་རྟག་སྒྱུ་མའི་སློབ་དཔོན་ཡོད། །ཨ་ནེ་སྲིང་མོའི་ཉེ་འཁོར་ལ། །སྒྱུ་མ་བཤིག་པའི་མན་ངག་ཡོད། །ཡུལ་མི་རྩིས་ཆུང་རང་ཡུལ་དེར། །འཕྲལ་གཡེང་བ་མེད་པའི་དགེ་སྦྱོར་ཡོད། །ཟས་དཀོར་ཟས་མེད་པའི་རང་ཟས་ལ། །བདེ་ལ་ལྷ་ཡི་ཕམ་ཕབས་ཡོད། །མི་མེད་ལུང་པའི་བྲག་ཕུག་ན། །འཁོར་འདས་བརྗེ་བའི་ཚོང་འདུས་ཡོད། །མཚམས་དམ་པོ་མི་མེད་ཁྱི་མེད་ན། །རྟགས་མྱུར་དུ་མཐོང་བའི་སྒྲོན་མེ་ཡོད། །ནད་མེད་ཟྭ་ཡི་ཚོགས་འཁོར་ལ། །མ་མཁའ་འགྲོ་མཉེས་པའི་བདུད་རྩི་ཡོད། །འཕྲུལ་འཁོར་གནད་ཀྱི་ཁ་བསྒྱུར་ལ། །འབྲས་རིན་ཆེན་སྐྱེ་བའི་སོ་ནམ་ཡོད། །གྲིབ་དྭངས་པ་ལྷ་ཡི་གཞལ་ཡས་ན། །རང་དོན་ཆེན་འགྲུབ་པའི་ལྟད་མོ་ཡོད། །མི་ལ་རས་པའི་སྙིང་རུས་ལ། །སངས་རྒྱས་བསྟན་པའི་སྲོག་ཤིང་ཡོད། །མར་པ་ལོ་ཙཱའི་བུ་རྒྱུད་ལ། །གཏམ་སྙན་མང་པོའི་ཡོང་སྒོ་ཡོད། །ཅེས་ལུང་བསྟན་སྟེ་གངས་ཏི་སེ་ལ་ཕྱི་ཆུ་བར། བྲག་དམར་སྤོ་མཐོན། ཡོལ་མོ་གངས་ར་རྣམས་ལ་སྒོམས། ཤར་ཕྱོགས་ན་ཙཱ་རི་ཏྲ་ཡོད་སྟེ་ད་ལྟ་དུས་ལ་མ་བབས་མ་འོངས་༼ན༢༤ན༽པ་ཁྱོད་ཀྱིས་གྲུབ་རྒྱུད་ཀྱིས་འཛིན་པར་འགྱུར་ཞེས་གནས་དང་རྒྱུད་འཛིན་ལུང་དུ་བསྟན་སྟེ་བྱོན། རྔོག་ལ་ཕྱི་ཕྱག་མཛད། ཞག་གསུམ་ལ་ཡུལ་དུ་ཕེབས། མནལ་ལམ་བཞིན་གཟིགས་པས་སྐྱོ་ཤས་ཆེར་སྐྱེས་སྟེ་དང་པོར་རྐང་ཚུགས་ཕུག་དུ་ཞིང་རིན་ལ་བསྟེན་ནས་བསྒོམས། དེ་ནས་བྲག་དཀར་རྟ་སོར་ཟྭའི་ཚོད་མ་ལ་བསྟེན་སྟེ་བཅུ་གཉིས་ཆ་བཞིའི་དམ་བཅའ་མཛད་ནས་བསྒོམས་ཚེ་སྲིང་མོ་དང་མཛེས་སེའི་ཟས་སྐོམ་གྱིས་རྐྱེན་བྱས་སྟེ་ཁམས་འདུས་པའི་རྣམ་པ་ཅི་ཡང་བྱུང་ཚེ་ཤོག་དྲིལ་གཟིགས་པས་རླུང་སེམས་གཉིས་མེད་ཀྱི་གདམས་ངག་བྱུང་སྟེ་བོགས་སུ་ཐོན། གྲུབ་པ་ཐོབ་ནས་སྨིན་ཁྱུགས་གྲིབ་མའི་རི་དང་ཕན་ཚུན་དུ་འཕུར་ཞིང་བསྒོམས། ལིང་པའི་བྲག་དུ་དབུ་མའི་མར་སྣར་མེ་རླུང་ཚུད་པའི་རྟེན་འབྲེལ་བྲག་སྲིན་མོའི་ཆོ་འཕྲུལ་སྣང་བ་དང་། སྨན་ལུང་ཆུ་བར་དུ་མགྲིན་པའི་རྩ་མདུད་ཞིག་པའི་རྟེན་འབྲེལ་ཚེ་རིང་མའི་སྐོར་སྣང་། ཆུ་ལ་མི་བྱིང་པས་ཞུ་ཡས་དར་མ་དབང་ཕྱུག་དང་ཁྱི་དང་ཤ་བ་མ་སྨད་ལྟར་དུལ་བས་ཁྱི་ར་བ་རྡོ་རྗེ་མགོན་པོ་བཏུལ། མཚོ་མ་ཕམ་ཕྱག་སོར་གྱི་རྩེ་ལ་ལེན་པ་དང་། ཏི་སེའི་རྩེར་གཤེགས་པ་ལ་སོགས་པའི་རྫུ་འཕྲུལ་གྱིས་ན་རོ་བོན་ཆུང་བཏུལ། སྙན་པས་ས་ཐམས་ཅད་ཁྱབ་ཅིང་རྗེ་སྒམ་པོ་བ་ལ་བསྟན་པ་གཏད་སྟེ་དགུང་ལོ་གྱ་བཞི་ལ་མངོན་དགར་གཤེགས། སྣང་བ་དག་པའི་ངོར་སྐུ་གདུང་མ་བྱུང་། འབྲིང་གིས་ཤེལ་གྱི་མཆོད་རྟེན་དུ་བྱས་པ་དང་སེང་གེ་ལ་བཅིབས་པ་མཁའ་འགྲོས་སྤྱན་དྲངས་པར་མཐོང་། ཐ་མས་སྤུར་གཉིས་བྱུང་བ་བྲིན་དང་ཆུ་བར་གཉིས་ཀར་བཞུ་ཞིང་གདུང་རུས་མ་བཞག་པར་མཐོང་ངོ་། །

༼རྗེ་མི་ལའི་སློབ་མ།༽ སློབ་མའི་མཆོག་ནི་ལྐོག་གྱུར་དབང་པོ་ཡང་རབ་ཀྱི་དོན་བྱེད་པ་སྔགས་སྐྱེས་ལྷན་ཅིག་སྐྱེད་པའི་སྒྲོན་མེ། མི་མ་ཡིན་འདུལ་བ་བཀྲ་ཤིས་ཚེ་རིང་མ། མི་འདུལ་བ་རྗེ་སྒམ་པོ་པ། རས་ཆུང་པ། འབྲི་སྒོམ་རས་པ། སེ་བན་རས་པ། རས་པ་ཞི་བ་འོད། ཁྱི་ར་རས་པ། ངམ་རྫོང་རས་པ། བདེ་བ་སྐྱོང་། ར་རྫི་རས་པ་སྟེ་རས་པ་མཆེད་བརྒྱད། སྐུ་སྒྲེས་ཀར་འཁྲུངས་པའི་སྟོན་པ་དྲུག །རས་མ་བཅུ་གཉིས། ཁྱིམ་པའི་ཚུལ་ཅན་གྱི་གྲུབ་ཐོབ་མ་དྲུག་༼ན༢༤བ༽སོགས་བགྲང་གིས་མི་ལང་བ་བྱོན། ཞི་བ་འོད། ཁྱི་ར་རས་པ། སངས་རྒྱས་སྐྱབས། རོང་ཆུང་རས་པ། ལྕམ་པྲེ་ཏ། མཛེས་སེ། དཔལ་དར་འབུམ། སལ་ལེ་འོད། རས་ཆུང་མ། ཉ་མ་ལེགས་སེ་སྟེ་ལུས་འདིས་མཁའ་སྤྱོད་དུ་བྱོན་པ་མང་དུ་བྱུང་ངོ་། །

ཁྱད་པར་ཆོས་རྒྱུད་ཟིན་པ་མུས་ཏ་མོ་གླིང་ཁའི་འབྲི་སྒོམ་རས་པ་ནི་རྔོག་དཔྱལ་སོགས་བླ་མ་མང་དུ་བསྟེན་པ་ཅིག་གིས་རྗེ་མི་ལ་རྩ་བའི་བླ་མར་བསྟེན། ལོ་སུམ་བཅུར་སྒྲུབ་པ་མཛད་ཅིང་། མལ་ཡེར་བ་པ་ལ་སོགས་པའི་སློབ་མ་བྱུང་ངོ་། །རས་པ་ཞི་བ་འོད་ནི་བྲག་སྒྱེ་ཆུར་སྒྲུབ་པ་རྩེ་གཅིག་དུ་མཛད་མཐར་བྲག་ཕུག་གི་སྤྱི་བོ་བཏོལ་ནས་མཁའ་སྤྱོད་དུ་བྱོན་སྟེ་སློབ་མ་དམ་པ་རས་ཆེན་ནས་བརྒྱུད་པ་ཞི་བ་འོད་ཀྱི་སྙན་རྒྱུད་འཛིན་པ་བྱུང་ངོ་། །མདོ་བཀྲ་ལྕིམ་ལུང་གི་ངམ་རྫོང་སྟོན་པ་བྱང་ཆུབ་རྒྱལ་པོ་ནི་བྱམས་ཆོས་དང་གསང་སྔགས་ལ་མཁས་པའི་སྟོན་པ་ཅིག་གིས་རྗེ་མི་ལ་རྩ་བའི་བླ་མར་བསྟེན་ནས་སྙན་རྒྱུད་བསྐྱངས་པ་ལ་ངམ་རྫོང་སྙན་རྒྱུད་ཅེས་གུང་ཐང་རས་པ་ནས་རྒྱ་ཕོ་བ་ལུང་པ་ལ་བརྒྱུད་པ་དང་གཉལ་པ་གསུང་བཅད་པ་ནས་དམར་བུ་བྲག་པ་ལ་བརྒྱུད་པ་སོགས་བྱུང་ངོ་། །

སློབ་མའི་གཙོ་བོ་གཅིག་ནི་རས་ཆུང་པ་སྟེ་མང་ཡུལ་གུང་ཐང་གི་པདྨ་དཀར་པོའི་གྲོང་ཕྲེང་རར་གཉན་དར་མ་གྲགས་ཀྱིས་སྲས་སུ་འཁྲུངས་རྡོ་རྗེ་གྲགས་སུ་བཏགས། ལོ་བདུན་ན་ཡབ་གཤེགས། ཡུམ་དང་ཁུ་བོ་འདུས་པ་ཤིན་དུ་སྡང་བར་བྱུང་། ཀློག་ཚེགས་མེད་དུ་མཁྱེན་ནས་ཀློག་གི་ཟས་ཡོན་གྱིས་མ་ཁུ་བསྐྱངས། ལོ་བཅུ་གཉིས་ལ་རྗེ་མི་ལ་དང་མཇལ་སྟེ་རང་བྱུང་གི་སྒོམ་སྐྱེས། ཡང་མ་ཁུས་ས་གཉན་དུ་མ་རྐོར་བཅུག་པས་བསྙུང་འཛེ་བྱུང་། ཛོ་གི་རི་བོ་རྩེ་ལྔ་ལ་འགྲོ་བ་ཞིག་གིས་ཀྱལ་མ་ལ་སྦྱར་སྟེ་རྒྱ་གར་དུ་བཏོལ། བླ་མ་ཝ་ལ་ཙཎྜས་གཏུམ་པོ་ཁྱུང་ཤམ་ཅན་གནང་སྟེ་ཟླ་བ་གསུམ་བསྒྲུབས་པས་དང་པོར་བསྙུང་དུ་སོང་ཡང་མཐར་རྟགས་ཁྱད་པར་ཅན་བྱུང་། ནད་གདོན་ཡུལ་བུད། སླར་གཏང་རག་དུ་གསེར་སྲང་གསུམ་བཙལ་ནས་ཕུལ། རྗེ་བཙུན་མི་ལ་བསྟེན་པས་རས་ཆུང་པར་གྲགས། སླར་ལུས་མེད་༼ན༢༥ན༽མཁའ་འགྲོའི་ཆོས་སྐོར་བཞི་ལེན་པ་ལ་བླ་མས་རྒྱ་གར་དུ་མངགས་སྟེ་བྱོན། ཏི་པུ་བ། གྲུབ་པའི་རྒྱལ་མོ། བལ་པོར་ཡེ་རང་པ་རྣམས་ལ་གདམས་ངག་མཐའ་ཡས་གསན། ཏི་པུ་པས་རྗེ་མི་ལ་ལ་ཨ་ག་རུ་ནག་པོའི་ཕྱག་མཁར་སོགས་ཀྱི་སྐྱེས་བསྐུར། ལོ་ཙཱ་བས་ཚིག་གི་ལྷད་བཅུག་པའི་སྐྱོན་རྣམས་བལ་པོར་བྷ་རི་རྣལ་འབྱོར་མ་གྲུབ་ཐོབ་མ་དེས་བསལ། རྗེ་བཙུན་མི་ལས་ཀྱང་རས་ཆུང་པ་ཤེལ་གྱི་མཆོད་རྟེན་དུ་རྟག་དུ་གཟིགས། མུ་སྟེགས་ཀྱི་སྟོན་པ་ཅིག་གིས་ཕན་གནོད་ཀྱི་མན་ངག་མང་དུ་ཕུལ་བས་དེ་ཕྱིན་རླུང་འཚུབ་ཀྱིས་བཏུམས་པར་གཟིགས། བླ་མ་ལ་ཕྱག་ལན་རེ་བ་དང་། ལོག་རྟོག་སྐྱེ་བ་དང་། ཐུགས་རྒྱལ་སྐྱེ་བ་ཐམས་ཅད་འདིས་ལན་པར་འཆད། དེས་ན་གནོད་བྱེད་ལྟ་ཞོག་ཕན་བྱེད་ཡིན་ཡང་མུ་སྟེགས་དང་འབྲེལ་བ་ནི་གཏན་མི་རུང་བ་ཡིན་ནོ། །བླ་མས་དཔལ་ཐང་ནས་བསུས་སྟེ་གཡག་རུའི་སྐོར་དང་རྐྱང་མགུར་སྐོར་རྣམས་བྱུང་ཞིང་མཆོག་གི་གདམས་པ་རྣམས་མཁའ་འགྲོས་སྤྱན་དྲངས་ཤིང་མུ་སྟེགས་ཀྱི་མན་ངག་རྣམས་བསྲེགས། དད་པ་རྩ་བ་ནས་ལོག་པ་རྫུ་འཕྲུལ་མང་པོས་བཏུལ་སྟེ་སླར་གསོལ་བ་བཏབ་པས་མཁའ་འགྲོའི་ཆོས་རྣམས་ཚང་བར་བྱུང་སྟེ་དད་པ་ལྷག་པར་སྐྱེས་ནས་སྔར་ལོ་བཅུ་གཉིས་ཕྱགས་ཕྱི་བྱས། ད་དུང་ལོ་བཅུ་གཉིས་མི་འབྲལ་བའི་དམ་བཅའ་ཕུལ། མན་ངག་རྣམས་བླ་མ་ལ་ཡང་ཕུལ། བླ་མས་ཀྱང་། བཅུ་གསུམ་བར་དུ་ཆིག་རྒྱུད་རྒྱ་ཡིས་གདབ། ཅེས་པ་བདེ་མཆོག་སྙན་རྒྱུད་གནང་བས་ཐུགས་ཚིམ་སྟེ་ཉ་མ་རྣམས་ཀྱིས་རས་ཆེན་ལས་རས་ཆུང་ངོ་མཚར་ཆེ་ཞེས་བསྙེན་བཀུར་གོ་ལོག་དུ་བྱས་པས་དབུས་སུ་འབྱོན་པར་ཞུས་པ་བླ་མས་ཇི་ཙམ་བཤོལ་ཡང་མ་གསན་པར་བྱོན། འཇིག་རྟེན་པའི་ཁྱི་མོ་ཞིག་གིས་རྐང་པ་ནས་འཛིན་པར་འདུག་གོ་དེ་ལ་ཟོན་ཆེར་གྱིས་ཅིག་གསུངས། བླ་མ་བལ་པོ་དང་མཚུར་སྟོན་དང་མཇལ་བས་ཕྱིས་རྒྱ་བོད་ན་རྗེ་མི་ལ་ལས་ལྷག་པ་མི་འདུག་པར་ཡིད་འཆེས། ལྷ་ལྕམ་ལྡེམ་བུའི་སྐོར་གྱིས་ཐུགས་བྱུང་སྟེ་བླ་༼ན༢༥བ༽མའི་དྲུང་དུ་བྱོན་སྟེ་རིང་དུ་བཞུགས། བླ་མས་གསེར་གཡུ་ཀ་པཱ་ལ་གང་གནང་ནས་དགོས་པའི་དུས་ཡོད་པས་ཁྱེར་གསུངས། རས་ཆུང་པ་ཁྱོད་དབུས་སུ་འགྲོ་རན་གསུངས་ཞིང་། བུ་བཞིའི་ནང་གི་དོན་པོ་སོང་། །སྙན་རྒྱུད་འཛིན་པའི་སྒྲོན་མེ་ཁྱོད། །མ་རིག་མུན་པ་སེལ་ཞིང་སོང་། །དབུ་རུའི་བྱང་ཕྱོགས་འགྲིམ་ཞིང་སོང་། །དགེ་བཤེས་འགའ་ཞིག་གདུལ་བྱར་འགྱུར། །ཤམ་པོའི་གངས་ལ་སྒྲུབ་པ་གྱིས། །ལྷོ་ཕྱོགས་ཟུར་ཁ་འགྲིམ་ཞིང་སོང་། །རྡོ་བོད་མཚམས་སུ་དགོན་པ་ཐོབ། །གསུངས་པས་བྱོན། འདིའི་མང་རེས་འཁྲུངས་ཡུལ་དུ་དགེ་བཤེས་ཁྱུང་པོ་རྩེ་མང་དང་། དབོན་པོ་གཉན་ཆོས་སྐྱབས། ལ་སྟོད་ཅུང་བར་ལ་སྟོད་ཟངས་རི་བ། མཆོག་དཀར་གི་བྲག་ལ་བཞུགས་ཚེ་མངའ་རིས་པ་གསལ་མཆོག །ཙཱ་རི་སྒོམ་ཆུང་། དབོན་པོ་གཉན་ནག་ལྷུན་པོ་རྣམས་སྨིན། དེར་ལྷ་འདྲེའི་ཆོ་འཕྲུལ་སྣ་ཚོགས་པ་ལམ་དུ་ལྷོངས། སྣུབས་རོང་དུ་ཅུང་ཟད་བཞུགས་པས་ཇོ་མོ་སྒྲེ་མོ་སྨིན། དབུར་སྟོད་དུ་དགེ་བའི་བཤེས་གཉེན་སྣེ་ཟུར་བས་གདམས་ངག་ཞུས། བྱ་ཡུལ་དུ་སྒོ་བཙིར་བྱུང་བ་ལ་དབྱངས་གསུངས་པས་བྱ་ཡུལ་པ་དད་སྟེ་གདམས་པ་ཞུས། འདིར་སྤྱན་སྔ་ཚུལ་ཁྲིམས་འབར་གྱིས་གདམས་པ་ཞུས་ཞེས་བྲིས་པ་ནི་མི་དག་སྟེ་བྱ་ཡུལ་པས་སྤྱན་སྔ་བཞུགས་ཀྱི་བར་ཉེ་གནས་མཛད་ནས་ཕྱིས་བྱ་ཡུལ་བཏབ་པ་ཡིན་པས་དགེ་བའི་བཤེས་གཉེན་གཞན་ཞིག་དང་ནོར་བ་ཡིན་ནོ། །

བསམ་ཡས་སུ་བྱོན་ནས་རྫུ་འཕྲུལ་མང་པོ་བསྟན། གྲ་ཕྱི་ནང་སྦྲགས་སོགས་སུ་བཞུགས་སྟེ་འབྲོ་སྒོམ་དོན་གྲུབ། བུར་སྒོམ་ནག་པོ། འབྲོ་སྒོམ་ལྷ་འོད། བསོད་ནམས་འོད་ཟེར། གཉལ་རྡོ་རྗེ་འོད་ཟེར། རྟ་ཤོད་རས་པ་སྔ་ཕྱི་རྣམས་སྨིན། འཕྱོས་སྐྱི་ཚང་དུ་བཞུགས། ཉང་དགོན་པ་སྐྱབས་ནེ་ཚན། ཤེས་རབ་དབང་ཕྱོགས་སོགས་སྨིན། ར་མོ་སྲིན་མོ་བྲག་དུ་བཞུགས། ཞང་བྲག་རྩེ་བ། ཞང་གྲོམ་པ་སྐྱེས། གཉགས་གཅེར་བུ་བ་སོགས་སྨིན། ཤམྦུ་ཡུ་དཀར་དུ་བཞུགས་སྟེ་བྱར་པོའི་རྣལ་འབྱོར་མ་གསུམ་གྲོལ་༼ན༢༦ན༽ནས་མཁའ་སྤྱོད་གྲུབ། མཁར་ཆུར་བྱོན་ནས་རོ་སྙོམས་དང་སངས་རྒྱས་ཐོས་ཆོག་གི་གཏེར་སྦས། སླར་ཤམ་པོའི་ནུབ་གསང་ཕུག་སོགས་དུ་མར་བཞུགས། ཡར་ལུང་དུ་ལྷ་རྗེ་ལྷ་འབར། སྒོམ་ཆེན་སྨོན་ལམ་འབར། དགེ་བཤེས་ཁྱུང་པོ་སོགས་སྨིན། གཡེར་ཁྱུང་པོ་ལྡན་དམར་སྨིན། མ་གཅིག་གྲུབ་པའི་རྒྱལ་མོའི་སྐུའི་བཀོད་པ་ལོ་རོ་གཡོ་བ་གཡོ་བ་བཙུན་ཆུང་མས་སྤྱན་དྲངས་ལམ་དུ་ཤོ་སྟོན་རྡོ་རྗེ་རྒྱལ་མཚན་དང་ཅུང་པ་རྒྱན་ནེ་སོགས་ཀྱིས་མཇལ། ལོ་རོ་རཱ་བྱེས་མགོལ་བཏབ། མཁའ་འགྲོ་བཙུན་ཆུང་མ་ཁྲོམ་གྱི་དབུས་ནས་མཁའ་སྤྱོད་དུ་བྱོན། བྱར་དུ་བྱོན་སྟེ་བྱར་སྨད་དུ་ཐུགས་དམ་ཁྱད་པར་ཅན་བྱུང་། རྭ་ཤེས་སྣང་སྐུ་མཆེད་སྨིན། བྱེས་མགོལ་དུ་མཁའ་འགྲོ་བཙུན་ཆུང་མའི་ཇོ་ཇོ་གཡོ་བ་འབར་རེ་དེའི་བུ་གྲགས་པ་དཔལ་ཆོས་སྒོར་ཞུགས་པས་སྒོམ་པ་ཆོས་གྲགས་ཅེས་ཟེར་ཞིང་གྲུབ་ཐོབ་ཆེན་པོར་གྱུར་སྟེ་སངས་རྒྱས་སྒོམ་པར་གྲགས། དེའི་རིགས་ཀྱི་སྲས་པོ་སྟོན་པ་ཡང་དག་དཔལ་ཡིན་ལ་དོན་གཉིས་མཐར་ཕྱིན་ན་མཁའ་ལ་སྐྱིལ་ཀྲུང་འཆའ་ཞིང་འཕུར་བ་དང་གྲོང་འཇུག་ནུས། སངས་རྒྱས་སྟོན་ཡང་དུ་གྲགས། ལྷ་ལྕམ་ལྡེམ་བུས་བཤགས་པ་ཕུལ། བླ་མས་གནང་བའི་གསེར་གཡུ་ལས་སྐུ་གསུང་ཐུགས་རྟེན་བྱེད་དུ་བཅུག །ལྷ་ལྕམ་སོགས་ཐམས་ཅད་ཀྱི་ནད་སོས། རྣལ་འབྱོར་དབང་ཕྱུག་དུ་གྱུར། བྱ་ཡུལ་བའི་སློབ་མ་རྩའི་རྒྱལ་བ་ལོ། ལ་སྟོད་ཅུང་བ་ནས་སུམ་པ་ལས་རབ་ཏུ་བྱུང་མདོ་སྔགས་ཀྱི་མཁས་པར་གྱུར་པ་སེང་གེ་དཔལ་གྱིས་སྲིན་མཛུབ་མར་མེར་ཕུལ། ཉེ་གནས་མཛད་པས་ཐུགས་ཀྱི་སྲས་དམ་པ་མཐེབ་རྡུམ་དུ་གྲགས། ཉི་མ་རྗེས་ལ་འོང་གི་ཡོད་བྱ་བའི་མནལ་ལྟས་བཞིན་སྟོད་ལུང་པ་ཡེ་ཤེས་བླ་མ་མདོ་སྔགས་ལ་མཁས་པ་བྱུང་བ་ལ་སྙན་རྒྱུད་ཆིག་རྒྱུད་རྣམས་གནང་། ལན་གསུམ་མཇལ་བའི་དང་པོ་ཞག་དགུ་བཅུ་གཉིས་པ་ལ་ལྔ་བཅུ། གསུམ་པ་ལ་ཞག་སུམ་བཅུ་ཡིན་ཡང་རྟེན་འབྲེལ་གྱིས་ཕྱེད་ཕྱེད་གསོངས་༼ན༢༦བ༽གསུངས་ནས་དང་པོ་ལ་ཞག་ཞེ་ལྔ་བསྡད་སོགས་ཀྱིས་གསུངས། ཕྱིས་ཁྱུང་ཚང་བྲག་ལ་སྒྲུབ་པ་མཛད་པས་རྒྱལ་བ་ཁྱུང་ཚང་བར་གྲགས། འདི་ལ་གླིང་གི་རྣམ་ཐར་ན་ཁྱུང་ཚང་པས་རས་ཆུང་པ་མ་མཇལ་བྱ་བ་དང་། ལོ་རོའི་བླ་མ་རྣམས་ཀྱི་གསུང་ལས་རྗེ་བཙུན་ལ་ཁྱུང་ཚང་བ་བྱ་བའི་སློབ་མ་མེད་གསུང་བྱ་བ་ཡོད་ཀྱང་ཁྱུང་ཚང་བ་གཞན་ཞིག་དང་ནོར་བའི་མ་དག་པ་འཕེལ་བ་ཞིག་གོ །མོག་པ་ཚེ་སྐོང་དང་སྨུ་སྟེང་ཁ་སོགས་སུ་སློབ་དཔོན་པདྨས་རིགས་ལྔའི་ཞིང་བསྟན་ཞིང་རིགས་ལྔ་ཐམས་ཅད་རང་གི་འཁོར་དུ་གཟིགས། བུད་མེད་ཤིན་དུ་མི་སྡུག་པ་ཅིག་སང་སྤྲུལ་པ་ཅིག་སྤྲུལ་པ་མཇལ་བར་འོང་ངོ་ཟེར་བས་ཁམས་པ་དབུ་སེ་བྱོན། ལན་གསུམ་དུ་བསྟེན། བུ་སློབ་ཅིག་ལ་གདམས་ངག་ཐོབ་ཆེ་བར་གྲགས། གངས་བར་གསེར་ཁའི་རིན་ཆེན་གླིང་པ་གདམས་པས་རྗེས་སུ་གཟུང་། ཆུ་བར་ནས་ཤེལ་གྱི་མཆོད་རྟེན་མཁའ་འགྲོས་གདན་འདྲེན་པ་གཟིགས་སྟེ་སྐད་ཅིག་གིས་བྱོན་པས་ལམ་དུ་རྗེ་བཙུན་དངོས་དང་མཇལ། སྒྲུབ་ཁང་དུ་བྱོན་པས་གདུང་བཞུ་བ་དང་ཐུག་སྟེ་གཞོན་པ་འགས་མ་བཏང་བས་མགུར་ལྷང་གསུངས་མ་ཐག་སྤུར་ལ་མེ་མཆེད། མེ་ལྕེའི་ནང་ནས་རྗེ་བཙུན་གྱི་སྐུས་ལན་གྱི་གླུ་མཛད། སྣང་བ་ཐམས་ཅད་བརྡར་ཤར་ཞིང་དཔའ་བོ་མཁའ་འགྲོས་བརྡ་འདྲི་བའི་ལན་བཀྲོལ། ཤིང་གི་ལྷ་ལ་ཆོས་གསུངས། སངས་རྒྱས་སྟོན་ཡང་ལ་བྱིན་རླབས་རྟེན་སོགས་རྒྱས་པར་གནང་སྟེ་བྱེས་མགོལ་ལ་སོགས་དགོན་གནས་རྣམས་སྐྱོངས་ཅིག་གསུངས། རྒྱལ་བ་ལོས་ཞབས་ལ་ཐུག་པའི་ཚོགས་པ་རྣམས་སྐྱོངས་ཅིག་གསུངས། སུམ་པ་ལ་ཕུག་མོ་ཆེ་སོགས་སྒྲུབ་གནས་རྣམས་སྐྱོངས་ཅིག་གསུངས་སྟེ་སྐུ་ལུས་འདིས་མཁའ་སྤྱོད་དུ་བྱོན་པར་སྣང་ངོ་། །དགུང་ལོ་དོན་བརྒྱད་དང་གྱ་བཞི་སོགས་ཅི་རིགས་སྣང་ཞིང་སྒྲུབ་པས་མཉེས་པ་སངས་རྒྱས་སྟོན་ཡང་སོགས་ལྷོའི་བུ་ཆེ་བ་བཞི། ཏེ་ལོའི་སྤྲུལ་པ་ཁྱུང་ཚང་བ་སོགས་བྱང་གི་བུ་ཆེ་བ་བཞི། ཐབས་ལམ་གྱི་བཀའ་བབས་ཟངས་རི་རས་པ་༼ན༢༧ན༽སོགས་བཀའ་བབས་ཀྱི་བུ་བཅུ་བདུན་སོགས་བྱུང་ལ་དེ་རེ་རེས་ཀྱང་འཕྲིན་ལས་ཆེར་བྱུང་ལ། ཁྱད་པར་ཁྱུང་ཚང་པ་ནས་མ་གཅིག་ཨོང་ཇོ་དང་དེས་ཞང་ལོ་གྲུབ་པ་དཔལ་སོགས་ནས་རས་ཆུང་སྙན་རྒྱུད་དར་རོ། །མི་ལའི་བཀའ་རྒྱུད་ལས་དྭགས་པོའི་བཀའ་རྒྱུད་ལས་གཞན་བཤད་པའི་སྐབས་སོ། །

མི་འདུལ་བའི་མཆོག་རྗེ་སྒམ་པོ་པ་ནི་མདོ་ལས་དགེ་སློང་འཚོ་བྱེད་དུ་ལུང་བསྟན་ཞིང་ཏིང་འཛིན་རྒྱལ་པོར་ཕྱི་དུས་བྲམ་ཟེ་དང་དགེ་སྦྱོང་རྣམས་ཆོས་སྤོང་བའི་ཚེ་ཟླ་འོད་གཞོན་ནུར་གྱུར་པས་ལུས་དང་སྲོག་བློས་བཏང་སྟེ་ཏིང་ངེ་འཛིན་འདི་འཛིན་པར་དམ་བཅས་ཤིང་ཆོས་སྨྲ་བ་བརྒྱད་བརྒྱ་ལངས་སྟེ་ཏིང་ངེ་འཛིན་འདི་འཛིན་པར་དམ་བཅས་པའི་ཚེ་ལྷ་ཀླུ་བྱེ་བ་བརྒྱད་བཅུ་དང་ཁྲག་ཁྲིག་དྲུག་བཅུས་དེ་དག་གི་གྲོགས་སུ་ཁས་བླངས་པའི་ཟླ་འོད་གཞོན་ནུ་རྗེ་སྒམ་པོ་པ་དང་། བྱང་ཆུབ་སེམས་དཔའ་བརྒྱད་བརྒྱ་པོ་བཀའ་རྒྱུད་ཀྱི་བླ་མ་གཞན་རྣམས་དང་ལྷ་ཀླུ་རྣམས་བཀའ་སྲུང་དང་སྦྱིན་བདག་སོགས་ཡིན་ནོ། །

དེ་ལ་རྗེ་སྒམ་པོ་པ་ནི་འཁྲུངས་ཡུལ་སྐྱལ་བོད་སྙི། གདུང་རུས་ཀྱང་སྙི་བ་ལ་རྒྱ་སྙི་གཡུ་སྙི་བོད་སྙི་གསུམ་ལས་བོད་སྙི་བ་ལ་རུས་ཆེན་ཆེར་ཡོད་པའི་ནང་ནས་སྨན་དང་སྔགས་མཁྱེན་པའི་རྒྱལ་པོ་དགའ། ཡུམ་ཤོ་མོ་བཟའ་ཆེ་ལྕམ། ཆེ་བ་རྒྱ་པ་གསེར་རེ། ཆུང་བ་སྙི་ཆུང་བ། འབྲིང་པོ་རྗེ་འདི་ས་མོ་ལུག་ལ་འཁྲུངས། མཚན་དར་མ་སྐྱབས། སྨན་དང་སྔགས་ལ་མཁས་པར་གྱུར། དབོན་དར་མ་འོད་ཀྱི་ལྕམ་མོ་ཞིག་ཇོ་མོར་ཡོད་པས་སྲས་ཕོ་མོ་གཉིས་བྱོན་པ་ཡང་འདས། ཇོ་མོ་ཡང་ནད་དྲག་པོས་ཐེབས་པས་ཐུགས་སྐྱོ་སྟེ་སྙིང་ནས་ཆོས་བྱེད་པར་འདོད་ཚེ་ཇོ་མོས་ཀྱང་ཆོས་རང་གྱིས་ཅིག་ཟེར་ནས་འདས། ཐམས་ཅད་དགེ་ཕྱོགས་སུ་བཏང་། རྨོས་མཛད་འཕྲོ་ལ་བྱོན་ཕྱགས་ཀྱི་འཇིམ་པ་བརྡབས་སར་མེ་ཏོག་པདྨ་རེ་སྐྱེས། དྭགས་པོ་དཔྲོངས་ཀར་དགེ་བཤེས་མང་ཡུལ་པ་བློ་ལྡན་ཤེས་རབ་དང་སློབ་དཔོན་ཤ་པ་གླིང་པ་ལས་སྤྲེའུ་ལོ་ཉེར་དྲུག་ལ་ཆིག་རྫོགས་༼ན༢༧བ༽མཛད། མཚན་བསོད་ནམས་རིན་ཆེན་དུ་བཏགས། མཁན་པོ་ལ་རྒྱུད་མན་ངག་མང་དུ་གསན། བླ་མ་བྱང་ཆུབ་སེམས་དཔའ་ལ་མི་ལའི་མན་ངག་ཡོད་པར་མཁྱེན་ནས་ཞུས་པས་གནས་པ་བཟང་པོ་ཞག་བཅུ་གསུམ་དུ་ཏིང་ངེ་འཛིན་གཅིག་ལ་འགྲོ་བ་བྱུང་། ཉོན་མོངས་མགོ་ནོན། འདོད་པའི་ཡོན་ཏན་ལྔ་ཡིད་ལ་མི་འགྱུ་བ་བྱུང་། ཟངས་དཀར་ལོ་ཙཱ་བ་ལ་ཡོ་ག་དང་བདེ་མཆོག་བྱ་འདུལ་ལ་འདུལ་བ་རྣམས་མཁས་པར་སྦྱངས། དགེ་བཤེས་སྙུག་རུམ་པ་ཟླ་བ་བདུན་བསྟེན་པས་ཀུན་རྫོབ་བྱང་སེམས་ལ་བརྟན་པ་ཐོབ། ལྕགས་རི་གོང་ཁ་བ་དང་རྒྱ་ཡོན་བདག་ཇོ་བོའི་མན་ངག་མཐའ་དག་གསན། ཐོས་བསམ་གྱི་སྒྲོ་འདོགས་ཆོད་ནས་སྒྲུབ་པ་མཛད་པའི་ཚེ་སྒྲིབ་པ་དག་པ་དང་འཇིགས་པ་ལས་གྲོལ་བ་དང་ས་ཐོབ་པ་ལ་སོགས་པའི་ལྟས་སུ་བཤད་པའི་རྨི་ལམ་ཁོ་ན་རྨི། ཕྱི་ནང་གི་སྲིན་བུ་མེད་པ་དང་ཁམ་གྱི་ཟས་ལ་མ་ལྟོས། རྟག་དུ་ཏིང་ངེ་འཛིན་ལ་གནས་པ་བྱུང་།

ལན་ཅིག་སྐྱོ་སངས་ལ་བྱོན་པས་སྤྲང་པོ་གསུམ་ཟས་སྐོམ་ལ་སྨོན་པ་ལ་གཅིག་གིས་རྗེ་བཙུན་མི་ལ་རས་པ་ལྟ་བུ་ཟས་སུ་མཁའ་འགྲོས་བདུད་རྩི་འདྲེན། སེང་གེ་ལ་ཞོན་ནས་ན་མཁའ་ལ་འགྲོ་བ་དེ་ཡིན་ན་དགའ་མོད་ཟེར། དེ་གསན་པ་ཙམ་གྱིས་དད་པ་མི་བཟོད་པ་སྐྱེས། སྔར་གྱི་ཤེས་པ་དེ་མ་ཡིན་པ་ཅིག་ཤར། ཡུན་རིང་དུ་འབྱོན་ཡང་མ་མཁྱེན། དལ་བུས་བྲང་ཁང་དུ་བྱོན་སྟེ་ཡན་ལག་བདུན་པ་བྱས་པས་འཕྲོ་སྟོར་ཞིང་སོང་། འཇིག་རྟེན་གྱི་ཁམས་ཐམས་ཅད་ཡིད་ཡུལ་དུ་གསལ། སེམས་ཅན་ཐམས་ཅད་ཀྱི་ཁམས་དང་དབང་པོ་ཤེས་པ་སྙམ་བྱེད། དེ་ནས་སྤྲང་པོ་དེ་ཀུན་ལ་གྲུབ་ཐོབ་དེ་ག་ན་ཡོད་དྲིས་པས་བྲིན་དང་སྙེ་ནམ་ན་བཞུགས། མར་པ་ལོ་ཙཱའི་སློབ་མ་ན་རོའི་ཆོས་དྲུག་གསུང་བ་ཡིན་པར་འདུག་སྐུའི་བཀོད་པ་མཐའ་ཡས་པ་སྟོན། སྙན་གྲགས་ཤིན་དུ་ཆེ་བས་ལ་སྟོད་རང་གནས་ཤེས་འོང་ཟེར། དེ་རྣམས་ཟས་སྐོམ་གྱིས་ཚིམ་པར་མཛད། ༼ན༢༨ན༽ཕྱི་ནས་གར་སོང་མི་འདུག་སྟེ་སྤྲུལ་པར་ཤེས།

དེར་འབྱོན་པར་ཐག་བཅད་ཚེ་བོད་ཡུལ་ན་སྒྲ་ཆེ་ཟེར་བའི་རག་དུང་བུས་པ་དང་། ན་མཁའ་ལ་རྔ་བོ་ཆེ་འདུག་པ་བརྡུངས་པས་སྒྲ་ཆེན་པོ་བྱུང་། མོན་མོ་ཞིག་གིས་འོ་མ་ཐོད་ཕོར་གང་བྱིན་སྟེ་མི་འདི་རྣམས་ལ་རྔ་བརྡུངས། རི་དྭགས་འདི་རྣམས་ལ་འོ་མ་འདི་བྱིན་ཟེར། འདིས་རི་དྭགས་མང་པོ་དེ་མི་ཁེབ་བྱས་པས། ཐོག་མར་ཁྱོད་རང་འཐུང་དང་སེམས་ཅན་ཐམས་ཅད་ཀྱང་ཁེབ། ང་ནུབ་ཕྱོགས་སུ་འགྲོ་ཟེར། ཕྱིས་རྔའི་སྒྲ་ལ་ཉན་པའི་མི་རྣམས་བཀའ་གདམས་ཀྱི་ཆོས་ཀྱིས་བསྐྱངས་པ་རྣམས་དང་རི་དྭགས་རྣམས་བཀའ་རྒྱུད་ཀྱི་སྒོམ་ཆེན་རྣམས་ཡིན་པར་འདུག་བཀའ་གདམས་ཀྱང་བཀའ་དྲིན་ཆེ་གསུངས། བླ་མ་རྣམས་ལ་འབྱོན་ཕྱག་མཛད་པས་རྒྱ་ཡོན་བདག་བདག་གིས་རྣལ་འབྱོར་པ་དེ་གྲུབ་པ་ཐོབ་ངེས་སུ་འདུག་པས་ཆོས་ཐམས་ཅད་དྲིས་གདམས་ངག་གི་ཁྱོས་མ་ཁྱེར་ལ་ཤོག་གསུངས། སྤྱན་སྔ་བས་ཁྱོད་རྣལ་འབྱོར་པའི་རྩར་ཅིས་ཀྱང་འགྲོ་ན་ངེད་ཀྱི་རྟགས་མ་དོར་བར་ཤོག །ཟངས་ངེད་ཀྱིས་བརྡུངས་ཟངས་སྐད་མིས་འདོན་པར་འདུག་སྟེ་སེར་ཁ་ལ་ཕན་ན་ཁྱི་ཚིལ་ཡིན་ན་ཡང་ཡིན་པས་ཐབས་མེད་གསུངས། སྙུག་རུམ་པས་ང་རྒས་ཀར་ཁྱོད་ཀྱིས་མ་བོར་བར་ཤོག་ཞིག་གསུངས། འདིའི་དུས་རས་པ་རྣམས་ཀྱིས་གདན་ས་ཞིག་སྐོ་བར་ཞུས་ཀྱང་ཟེར། རས་ཆུང་པས་རྒྱུད་པ་སུས་འཛིན་ཞུས་ཀྱང་ཟེར་སྟེ། མདང་རྨི་ལམ་ན་ངའི་ལག་ན་ཤེལ་བུམ་བདུད་རྩིས་གང་བ་ཞིག་འདུག་པ་དབུས་ནས་དགེ་སློང་ཞིག་བྱུང་བས་དངུལ་གྱི་བུམ་པར་བྱོ་ནས་སོང་བ་རྨིས། ངའི་རྒྱུད་པ་འདི་རས་པས་མི་འཛིན་པར་རབ་བྱུང་གིས་འཛིན་པར་འདུག་གསུང་ཞིང་། འཁོར་དུ་སྤྲུལ་སྐུ་འདུ་བ་འདི་ཨེ་མ་ཧོ། །ཞེས་དྭགས་པོ་ལུང་བསྟན་གྱི་མགུར་གསུངས།

དེར་གཙང་ལ་བྱོན་པས་ཉི་མ་ཕྱེད་དང་གཉིས་ཀྱིས་སླེབས་པའི་སར་མགོ་ཡོམས་ཀྱི་བསྙུང་གཞི་བྱུང་ནས་རླུང་བརྒྱལ་ཡང་ཡང་བྱུང་། རྗེ་བཙུན་ཆོས་གསུང་ཚེ་༼ན༢༨བ༽རེས་བཞད། རེས་སྤྱན་ཆབ་ཕྲོམ་ཕྲོམ་འདུག་པ་ན་ཅི་ལགས་ཞུས་པས། ངའི་བུ་དབུས་པ་སྟོན་པ་དེ་འོང་ཞིང་འདུག་པས་དགའ་བ་ཞིག་ཀྱང་བྱུང་། ངལ་སྟེགས་ཀྱི་ཁ་ནས་ཡང་ཡང་འགྱེལ་ཞིང་འདུག་པས་སྙིང་རྗེ་བ་ཞིག་ཀྱང་བྱུང་། ད་མྱུར་བར་སླེབ་པ་འདུག་པས་དེའི་མཇལ་སྣ་སུས་བྱས་ལ་ངན་སོང་མེད་གསུངས། ཉ་མ་ཞིག་གིས་ངའི་བུ་མོ་སྒོམ་མ་ཞིག་ཡོད་པ་ལ་མཇལ་སྣ་འཆོལ་ཞེས་བཤད་ཀྱང་ཟེར།

རས་པ་ཅིག་གིས་བསུས་སྟེ་བཤད་ཀྱང་ཟེར་སྟེ་ཐུགས་རྒྱལ་ཅུང་ཟད་སྐྱེས་པ་གཅོག་ཕྱིར་ཟླ་བ་ཕྱེད་དུ་མཇལ་ཀ་མ་བྱུང་། དེ་ནས་ཕ་བོང་ཞིག་གི་སྟེང་ན་བཞུགས་འདུག་པ་ལ་གསེར་དང་ཇ་ཕུལ་པས། གསེར་དང་མ་རྒན་ལོ་མི་མཐུན། །ཇ་ལ་སྐོལ་བའི་ཐབ་ཀ་མེད། །གསུང་ཞེས་ཕལ་ཆེར་ལས་འཆད་ལ། གསེར་གྱི་འབུལ་བ་ཡང་མི་ཞན་སྙམ་པ་ན་ས་རྡོ་གསེར་དུ་མཛད་ནས་ང་རྒྱལ་བཅག་པ་དང་སྟོན་པའི་ཇ་ལན་ཡིན་གསུངས་ནས་སྔོ་གང་བྱུང་བ་བསྡུས་པའི་ཁུ་བ་ལ་ཆབ་བསིལ་བས་རོ་མཆོག་བྱུང་ཞེས་རེ་གཉིས་ན་སྣང་། ཁྱོད་ཀྱི་མིང་ཅི་གསུངས། བསོད་ནམས་རིན་ཆེན་ལགས་ཞུས་པས་བསོད་ནམས་རིན་ཆེན་ཞེས་ལན་གསུམ་གསུངས་ནས། བསོད་ནམས་ཚོགས་ཆེན་བསགས་ལས་བྱུང་། །འགྲོ་དྲུག་ཀུན་གྱི་རིན་པོ་ཆེ། །གསུངས། ཆང་ཀ་པཱ་ལ་གང་གསོལ་ཞིང་འདུག་པ་གནང་བས་ཐེ་ཚོམ་པ་ན་རྣམ་རྟོག་མ་མང་བར་འདི་འཐུང་གསུངས། ཐེ་ཚོམ་མེད་པར་གསོལ་བས། གདམས་ངག་རྫོགས་པའི་རྟེན་འབྲེལ་འགྲིག །ཤར་སེང་གེ་དཀར་མོའི་འོ་མ་དེ། །ཞེས་སོགས་སྣེ་ལེན་གྱི་མགུར་མཛད།

སིནྡྷུ་རའི་དཀྱིལ་འཁོར་ལ་བརྟེན་ནས་དབང་བསྐུར་མཛད། སྔར་དབང་ཐོས་ཚུལ་དང་ཏིང་ངེ་འཛིན་ཡོད་ཚུལ་ཞུས་པས་འབྲས་བུ་མཐོ་ཡང་འདུ་ཤེས་མེད་པའི་ལྷ་གསུངས་ནས་བཞད། ལར་བོད་ཀྱི་སྙིང་ལ་འདྲེ་ཞུགས་ཨ་ཏི་ཤ་གསང་སྔགས་འཆད་དུ་མ་བཅུག་པས་མི་མང་པོ་འཕུང་གསུངས། བཀའ་༼ན༢༩ན༽གདམས་པ་ལའང་གསང་སྔགས་མང་དུ་ཡོད་ཞུས་པས་དེ་ཀུན་གསང་སྔགས་ཡིན་སྟེ་མན་ངག་མིན་གསུངས། ཚོགས་གསོག་པའི་ཐབས་གང་ཆེ་ཞུས་པས། དུས་གསུམ་གྱི་སངས་རྒྱས་ཐམས་ཅད་མཆོད་པ་ལས་སློབ་དཔོན་གྱི་བ་སྤུའི་ཁུང་བུ་གཅིག་མཆོད་པ་བསོད་ནམས་ཆེ། དེ་ལས་ཀྱང་བླ་མའི་གདམས་ངག་ཆུད་མ་ཟོས་པར་ཉམས་སུ་བླངས་ན་བསོད་ནམས་ཆེ་གསུངས། ཚེ་གཅིག་ལ་འཚང་རྒྱ་བ་སྲིད་དམ་ཞུས་པས། ཚེ་འདི་ལ་བལྟོས་པ་སྤུ་ཙམ་མེད་པ་ཅིག་གིས་བླ་མ་མཚན་ལྡན་ཞིག་ལ་དབང་གདམས་ངག་ཞུས་ནས་བར་མ་ཆད་བསྒོམས་ན་རབ་ཚེ་འདི། འབྲིང་འཆི་ཀ་འམ་བར་དོ། ཐ་མ་སྐྱེ་བ་བདུན་ནམ་བཅུ་དྲུག་ན་གྲོལ་བ་ཡིན། ལར་ལྷ་རྗེ་སྟོན་པ་ཁྱོད་ལྟ་བ་ཁ་ཐོ་ལ་སྐུར་བའི་མི་དང་བློ་མ་སྟུན། སྒོམ་པ་ཉམས་སུ་ལེན་པའི་མི་དང་བློ་སྟུན་དེའི་ངག་ལ་ཉོན། གྲོས་ཕུགས་ཚེ་འདི་བློས་བཏང་བའི་བྱ་བཏང་ལ་གྱིས། ཚེ་འདི་པ་རྣམས་ཀྱིས་ཆོས་བརྒྱད་སློབ་ཏུ་འོང་བ་ཡིན། སྤྱིར་སྟོང་ཉིད་ལ་ཤོར་ས་བཞི་ཡོད་སྟེ་སྟོང་ཉིད་རྒྱས་འདེབས་སུ་ཤོར་བ་བྱ་བ་བློའི་ཡུལ་དུ་གྱུར་པ་ཐམས་ཅད་སྟོང་པར་སྒོམ་པ་ཡིན་མོད་བྱ་བ་དང་། སྟོང་ཉིད་ཤེས་བྱའི་གཤིས་ལ་ཤོར་བ་བྱ་བ་འཁོར་འདས་ཐམས་ཅད་སྟོང་པ་ཉིད་ཡིན་མོད་ཟེར་བ་དང་། སྟོང་ཉིད་གཉེན་པོར་ཤོར་བ་ཉོན་མོངས་དང་རྣམ་རྟོག་གང་སྐྱེས་ལ་བལྟས་པས་དེ་ག་སྟོང་པ་ཉིད་ཡིན་མོད་ཟེར་བ་དང་། སྟོང་ཉིད་ཆད་ལྟར་ཤོར་བ་བྱ་བ་ད་ལྟ་ཁོ་བོ་ལ་སྒོམ་དུ་མེད་ཟེར་བ་ཡོད། དེ་ཐམས་ཅད་ཡང་དག་མ་ཡིན། འོན་འང་ལས་དང་པོ་བའི་ཞན་པ་ཕྱོགས་རེ་ཟློག་པ་ལ་ཕན་དུ་རུང་ཙམ་ཡིན། ལར་སེམས་ཀྱི་གཞི་རྩ་མ་ཆོད་ན་བདེ་གསལ་མི་རྟོག་པའི་ཉམས་ཇི་ཙམ་བཟང་ཡང་ཁམས་གསུམ་ལས་མི་འདའ་སྟེ་རྩ་བ་མ་ཆོད་པའི་ཉམས་བྱ་བ་ཡིན། འོ་ན་ལམ་ཡང་དག་པ་གང་ཡིན་ན། མཚན་ལྡན་གྱི་བླ་མས་སློབ་མ་སྣོད་ལྡན་ཁྲིད་སྟེ་༼ན༢༩བ༽གཉུག་མའི་ཤེས་པ་སེམས་ཅན་ཐམས་ཅད་ལ་གནས། སངས་རྒྱས་ལ་ཆོས་སྐུའི་དགོངས་པར་རང་གསལ། རྣལ་འབྱོར་པ་ལ་ཐབས་དུ་མས་མཚོན་སྟེ་ངོ་སྤྲད་ནས་བསྒོམས་པས་ལྟ་བ་ཤུགས་ལ་རྟོགས། ཉོན་མོངས་ངང་གིས་འགག་རྣམ་རྟོག་རང་སར་གྲོལ། ཡེ་ཤེས་མངོན་དུ་གྱུར། གནས་ལུགས་ཉམས་སུ་མྱོང་བ་དེ་ངག་དུ་སྨྲར་མི་བཏུབ། བརྗོད་པས་མཚོན་མི་ནུས། གཞོན་ནུ་མའི་བདེ་བའམ་ལྐུགས་པའི་རྨི་ལམ་བཞིན་སྨྲར་མེད། གཞི་དེ་ཀུན་ལ་ཡོད་ཀྱང་ངོ་མ་ཤེས། དེས་ན་རྒྱུད་ལྡན་གྱི་བླ་མ་བསྟེན་པ་གལ་ཆེ་བར་གདའ། གཉུག་མ་ཐ་མལ་གྱི་ཤིག་པ་དེ་བུ་གར་ཡང་མ་གཏད། དཔེ་གང་གིས་ཀྱང་མི་མཚོན། བརྗོད་པ་གང་གིས་ཀྱང་མི་རྟོགས། ཐ་སྙད་གང་གིས་ཀྱང་མི་རིག །དེས་ན་བཅས་བཅོས་མི་བྱ། རང་ག་སོ་མའི་ངང་ལ་ལྷོད་དེ་ཞོག་མཛོད་གསུངས་ནས། ལྟ་བ་ཡིན་པར་ངེས་ཀྱིས་རང་གིས་སེམས་ལ་ལྟོས། ལ་སོགས་པ་གསུངས། དེར་དོ་ནུབ་གསུང་གླེང་ཁོ་ཐག་ཆོད་པ་ཅིག་ཞུ་དགོས་སྙམ་ཡང་གཟི་བརྗིད་མ་བཟོད་པར་མ་ཚད་དུ་གཟིམས། དེ་ནས་ཡོན་ཏན་མ་འཚོང་པར་བྲིན། སྙེ་ནམ་ལ་བསོད་སྙོམས་གྱིས། ནུབ་མོ་སྤྲོ་བདེ་ཕུག་དུ་སྙོགས་གསུང་བ་ལྟར་བྱས། གཏུམ་མོ་གནང་ནས་རས་རྐྱང་མཛད་སྟེ་བསྒོམས་པས་ཞག་བདུན་ན་རྒྱལ་བ་རིགས་ལྔའི་ཞལ་མཐོང་བ་ཞུས་པས་འབྱུང་བ་ལྔའི་རླུང་ཅུང་ཟད་ཟིན་པ་ཡིན་སྐྱོན་ཡོན་གང་ཡང་མ་ཡིན་གསུངས་སྟེ་དུ་སོགས་ཀྱི་རྟགས་སུ་ངོ་སྤྲད། དེ་བཞིན་དུ་སྟོང་གསུམ་འཁོར་ལོ་ལྟར་འཁོར་ཞིང་དྲན་མེད་དུ་བརྒྱལ་བ་རོ་རྐྱང་གི་རླུང་དྷཱུ་ཏིར་ཚུད་པ་དང་། ན་མཁའ་ཐམས་ཅད་ཐུགས་རྗེ་ཆེན་པོས་གང་བའི་དབུ་ཐོག་ན་ཟླ་བའི་དཀྱིལ་འཁོར་རེ་འདུག་པ་སྤྱི་བོའི་འཁོར་ལོར་ཐིག་ལེ་འཕེལ་བ་དང་། དམྱལ་བ་ཐིག་ནག་མཐོང་བས་སྙིང་རླུང་དྲག་པོ་བྱུང་བ་གྱེན་རྒྱུའི་རླུང་རྩུབ་ཟིན་ཡིན་ལ་སྒོམ་ཐག་ཐུངས་པས་ཀྱང་ལན་པ་དང་། ལུས་ལ་འདོད་ལྷ་དྲུག་མཐོང་བ་གོང་མས་༼ན༣༠ན༽འོག་མ་ལ་བདུད་རྩིའི་ཆར་ཕབ་པས་ཚིམ་པ་ལ་བདག་གི་མ་སྐོམ་དྲིར་འཆི་བ་མཐོང་བ་མགྲིན་པར་ཐིག་ལེ་འཕེལ་ཞིང་དྷཱུ་ཏིའི་མར་སྣ་ཁ་མ་ཕྱེད་པ་ཡིན་ཞེས་འཕྲུལ་འཁོར་བཙན་ཐབས་ཀྱི་རྡེག་ཆོག་གནང་། ལུས་འཕར་འདར་སོགས་དྲག་དུ་བྱུང་བ་སྙིང་གར་ཁམས་འཕེལ་བ་ཡིན་འཕྲུལ་འཁོར་འབད་ལས་སྒོམས་གསུང་། དེ་ནས་དགའ་བདེས་གང་སྟེ་ཟས་སྐོམ་ཡང་ཆེར་མི་དགོས་པ་བྱུང་། ཡང་ཉི་ཟླ་གཉིས་གཟའ་རྟ་རྔ་ཕྲ་མོས་བཟུང་བ་མཐོང་བ་ན་རོ་རྐྱང་གི་རླུང་ཐིག་དྷཱུ་ཏིར་རོ་མཉམ་པ་ཡིན་སྐྱོན་ཡོན་གང་ཡང་མིན་ལར་ཕོ་རྒོད་རབ་འདུག་ད་ནི་ད་ནི་ད་ནི་གསུང་། དགྱེས་རྡོར་དམར་པོའི་དཀྱིལ་འཁོར་མཐོང་བས་སྙིང་གར་མ་ལས་ཐོབ་པའི་རཀྟ་བརྟན་པ་དང་། བདེ་མཆོག་ལོ་ཧི་པའི་ཀེང་རུས་ཀྱི་དཀྱིལ་འཁོར་མཐོང་བ་ན་ལྟེ་བར་དཀར་ཆ་བརྟན་པ་དང་། ཡང་ལུས་ན་མཁའ་དང་མཉམ་པ་ལ་རིགས་དྲུག་ཐམས་ཅད་ཚང་བ་འོ་མ་འཐུང་བ་མཐོང་བས་རྩ་ཕྲན་ཐམས་ཅད་དུ་ཐིག་ལེས་གང་བ་ཡིན། རླུང་དེ་ཡེ་ཤེས་ཀྱི་རླུང་དུ་བསྒྱུར་དགོས་གསུངས་ནས་མཆོག་གི་གཏུམ་མོ་གནང་། དེ་ཐམས་ཅད་སྐྱོན་ཡོན་གང་ཡང་མིན་པས་སྒོམས་ཤིག་གསུངས་སྟེ་བསྒོམས་པ་ལས་བྱུང་བས་སྐྱོན་མ་ཡིན་ལ། འདི་དག་ལ་མཆོག་དུ་བཟུང་ན་ལམ་གོང་མའི་བར་ཆོད་བྱེད་པས་ཡོན་ཏན་མ་ཡིན་པར་བསྟན་ཞིང་འདི་ཡན་གྱི་རྟགས་སྣང་ཐམས་ཅད་རྣམ་ཤེས་འགག་པའི་རྟགས་མེ་འབར་བ་ན་དུ་བ་འབྱུང་བ་ལྟར་མཐར་དག་དགོས་པར་བསྟན་པ་ཡིན་ནོ། །དེའི་ཚེ་གསེར་གྱི་པདྨ་ལ་སྐྱིལ་ཀྲུང་བཅས་པ་སོགས་རྨི་ལམ་ངོ་མཚར་ཅན་བཅུ་དྲུག་རྨིས་སྟེ་མ་འོངས་ལུང་བསྟན་རྨི་ལམ་ཞུས་ལན་གྱི་མགུར་མཛད། དེ་ནས་ཟླ་བ་གཅིག་ན་སྨན་བླ་མ་མཆེད་བརྒྱད་དང་སངས་རྒྱས་སྟོང་གི་གཙོ་བོ་ཤཱཀྱ་ཐུབ་པས་མཛད་པ་དང་ལོངས་སྐུའི་ཞིང་རབ་འབྱམས་རྣམས་མཐོང་བས་ནང་པར་ཞུར་བྱོན་པས་བྲག་རྩ་ཅིག་ན་གཟིམས་འདུག་པ་ལ་ཕྱག་འཚལ་ཞིང་ཡོད་པ་ལ་བཞེངས་ནས། ད་ནི་སངས་རྒྱས་དངོས་སུ་མཐོང་སྟེ་ལོངས་༼ན༣༠བ༽སྤྲུལ་གཉིས་དངོས་སུ་མཐོང་། ཆོས་སྐུ་ད་གཟོད་མཐོང་པར་འགྱུར་གྱི་ད་ང་དང་འགྲོགས་མི་དགོས་པས་དབུས་སུ་སོང་ལ་སྒོམས། ད་མངོན་ཤེས་ཀྱི་ཕྲང་ཡོད་སྟེ་མངོན་ཤེས་བྱུང་ཚེ་གསང་བ་གལ་ཆེ། རླུང་ལག་སོར་ལ་ཚུད་ན་རླུང་གི་ཕྲང་ལས་ཐར་བ་ཡིན་གསུངས། ཐལ་བ་ལ་ལག་སོར་བཏང་སྟེ་བཅུན་པས་སྤུ་རུ་རུ་བྱུང་བས་རྩ་རླུང་ལ་དབང་ཐོབ་པ་ནི་མིན་སྟེ་རྩ་རླུང་ལས་སུ་རུང་བ་ཡིན་གསུངས། བུ་ཁྱོད་ལ་སེམས་ཀྱི་ངོ་བོ་བཅོས་མིན་དུ་མཐོང་བའི་རྟོགས་པ་འཆར་ཞིང་མི་རྒན་ང་ལ་ཡང་སངས་རྒྱས་དངོས་སུ་མཐོང་བའི་མོས་གུས་འབྱུང་། དེའི་རྟོགས་པ་དེ་བརྟན་ནས་ཚོགས་པ་སྐྱོངས་ཅེས་མགུར་བཞེངས་པ། བུ་སྟོན་པ་དབུས་སུ་བཞུད་མི་བཞུད། །སྟོན་པ་དབུས་སུ་བཞུད་པ་ན། །རེས་འགའ་ཟས་ཀྱི་སྣང་བ་འཆར། །ཟས་ཀྱི་སྣང་བ་ཤར་ཙ་ན། །ཟས་སུ་ཟག་མེད་ཏིང་འཛིན་ཟོ། །ཞིམ་མངར་སྒྱུ་མར་ཤེས་པར་མཛོད། །ཅིར་སྣང་ཆོས་སྐུར་ཉམས་སུ་ལོངས། །རེས་འགའ་གོས་ཀྱི་སྣང་བ་འཆར། །གོས་ཀྱི་སྣང་བ་ཤར་ཙ་ན། །གོས་སུ་གཏུམ་མོའི་བདེ་དྲོད་གྱོན། །འཇམ་ལེགས་སྒྱུ་མར་ཤེས་པར་མཛོད། །ཅིར་སྣང་ཆོས་སྐུར་ཉམས་སུ་ལོངས། །རེས་འགའ་ནོར་གྱི་སྣང་བ་འཆར། །ནོར་གྱི་སྣང་བ་ཤར་ཙ་ན། །ནོར་དུ་འཕགས་པའི་ནོར་བདུན་སྤེལ། །ནོར་རྫས་སྒྱུ་མར་ཤེས་པར་མཛོད། །ཅིར་སྣང་ཆོས་སྐུར་ཉམས་སུ་ལོངས། །རེས་འགའ་ཡུལ་གྱི་སྣང་བ་འཆར། །ཡུལ་གྱི་སྣང་བ་ཤར་ཙ་ན། །ཡུལ་དུ་ཆོས་ཉིད་གཏན་ཡུལ་ཟུངས། །ཕ་ཡུལ་སྒྱུ་མར་ཤེས་པར་མཛོད། །ཅིར་སྣང་ཆོས་སྐུར་ཉམས་སུ་ལོངས། །རེས་འགའ་གྲོགས་ཀྱི་སྣང་བ་འཆར། །གྲོགས་ཀྱི་སྣང་བ་ཤར་ཙ་ན། །གྲོགས་སུ་རང་བྱུང་ཡེ་ཤེས་སྟེན། །ཟླ་གྲོགས་སྒྱུ་མར་ཤེས་པར་མཛོད། །ཅིར་སྣང་ཆོས་སྐུར་ཉམས་སུ་ལོངས། །རེས་འགའ་བླ་མའི་སྣང་བ་འཆར། །བླ་མའི་སྣང་བ་ཤར་ཙ་ན། །འབྲལ་མེད་སྤྱི་བོར་གསོལ་བ་ཐོབ། །རྗེད་མེད་སྙིང་གི་དཀྱིལ་དུ་སྒོམས། །བླ་མ་ཡང་སྒྱུ་མ་རྨི་ལམ་འདྲ། །༼ན༣༡ན༽ལར་ཐམས་ཅད་སྒྱུ་མར་ཤེས་པར་མཛོད། །ཤར་སྒམ་པོ་བདར་གྱི་རི་བོ་དེ། །རི་རྒྱལ་པོ་གདན་ལ་བཞུགས་པ་འདྲ། །རྩེ་མོ་རིན་ཆེན་པྲོག་ཞུ་འདྲ། །རྒྱབ་རི་དར་དཀར་ཕྱར་བ་འདྲ། །མདུན་རི་རིན་ཆེན་སྤུངས་པ་འདྲ། །རི་བདུན་བློན་པོ་འདུད་པ་འདྲ། །སྤང་ཐང་གསེར་གྱི་མཎྜལ་འདྲ། །རི་དེ་ཡི་མགུལ་ན་གདུལ་བྱ་ཡོད། །ཁྱོད་དེ་རུ་སོང་ལ་འགྲོ་དོན་སྒྲུབས། །བུ་ཁྱོད་ཀྱི་སྐུ་དོན་འགྲུབ་སྟེ་མཆི། །ཞེས་གསུངས། འདི་ནི་ཡེ་ཤེས་མཐོང་བའི་རྟགས་སྟེ་རྡོ་རྗེའི་ཡེ་ཤེས་དང་ཆོས་ཀྱི་སྐུར་ངོ་སྤྲད་པར་བྱ་བ་སངས་རྒྱས་ཀྱི་སའི་བར་དུ་གོང་འཕེལ་དུ་འགྲོ་བ་ཡིན་ནོ། །དེས་ན་རྣམ་ཤེས་དང་ཡེ་ཤེས་ཀྱི་རྟགས་ཕྱེད་པ་ནི་བོད་ན་བཀའ་རྒྱུད་འདི་ལས་གཞན་མི་སྣང་ངོ་། །དེ་ནས་ཤིང་སྟག་པའི་ནགས་དང་ཆུ་རྡོ་ཟམ་ཞིག་ཡོད་པའི་བར་སྐྱེལ་ཐུང་མཛད། རྟེན་འབྲེལ་གྱི་གནད་ཅིག་གིས་ཆུ་འདིའི་ཕར་ཁར་ཁོ་བོ་མི་འགྲོ། འོ་སྐོལ་ཕ་སྤད་ཀྱི་ཕྲིན་བགོས་འདིར་བྱ་གསུངས་ནས་ཨ་རུ་ར་གསེར་མདོག་ཞིག་དང་མེ་ཆ་ཞིག་གནང་། ང་ལ་ཡང་ཉམས་མྱོང་ཡུན་རིང་དུ་མ་སྐྱེས་པ་འདི་ལ་བརྟེན་ནས་སྐྱེས། ཁྱོད་ལའང་ཉམས་མྱོང་འཕེལ་འགྲིབ་ཅིག་འབྱུང་བའི་དུས་སུ་འདི་དགོས་པ་ཡིན་གསུངས་ནས་རླུང་སེམས་གཉིས་མེད་གནང་། ཁྱོད་ལ་སྒོམ་ཆེན་པ་མཐར་ཐུག་པ་ཅིག་འོང་། བུ་ཁྱོད་ཀྱི་མིང་ཡང་དགེ་སློང་རྡོ་རྗེ་འཛིན་པ་འཇམ་གླིང་གྲགས་པ་བྱ་བ་ཡིན་ནོ། །དབུས་པ་སྟོན་པ་ཕ་ཚན་གྱི་ཁེ་དྲེགས་སྤོངས། གཉེན་འདུན་གྱི་ཐག་པ་ཆོད། ཚེ་འདིའི་རྡོས་ཐག་མེད་པར་གྱིས། རིའི་བུ་གྱིས། ཆོས་ཐམས་ཅད་གཅིག་དུ་དྲིལ་ལ་ཉམས་སུ་ལོངས། མི་རྒན་ང་ལ་ཡང་གསོལ་བ་ཐོབ། དུག་གསུམ་རྒྱས་པའི་མི་དང་འགྲོགས་སུ་མི་རུང་། སྤྱིར་ཡང་རི་དྭགས་རྨས་མའམ་བྱ་བཞིན་དུ་ཟོན་བག་ཆེ་བར་བྱ། ཞི་བ་དུལ་བ་རྩེ་རེག་ཆུང་བར་བྱ། བཟོད་པ་ཆེ་བར་བྱ། ཐམས་ཅད་དང་མཐུན་པར་བྱ། གཙང་སྦྲ་ཤིན་དུ་ཆེ་བར་བྱ། རྟོག་པ་ཤིན་དུ་ཆུང་བར་བྱ། རི་མཚམས་དང་སྨྲ་བཅད་དང་། འདག་སྦྱར་༼ན༣༡བ༽གསུམ་གྱིས་འདུས་འདའ་བར་བྱ། རང་སེམས་སངས་རྒྱས་སུ་རྟོགས་ཀྱང་བླ་མ་རྡོ་རྗེ་སློབ་དཔོན་མི་སྤོང་པ་ལ་བསླབ། གསག་སྦྱང་གཉིས་པ་རང་སར་དག་ཀྱང་ཚོགས་ཆུང་ངུ་ཆུང་ངུ་ནས་གསག །ལས་འབྲས་ན་མཁའ་ལྟར་གོ་ཡང་སྡིག་པ་ཆུང་ངུ་ནས་འཛེམ། མཉམ་རྗེས་འདྲེས་པའི་ཉམས་ཡོད་ཀྱང་ཐུན་བཞིའི་རྣལ་འབྱོར་རྒྱུན་ཆད་མེད་པར་བླང་། བདག་གཞན་མཉམ་ཉིད་དུ་གོ་ཡང་ཆོས་དང་གང་ཟག་ལ་སྐུར་བ་མི་གདབ། ཅེས་སོགས་རྒྱས་པར་གསུངས་སྟེ། བུ་ཁྱོད་ཡོས་བུའི་ལོ་རྟའི་ཟླ་བའི་ཚེས་བཅུ་བཞི་ལ་བྲིན་སྙེ་ནམ་གྱི་རི་ལ་སླེབ་པར་གྱིས་ཅིག་གསུང་ནས། བུ་སྤྲོས་བྲལ་སེམས་ལ་ཤར་དུས་སུ། །ཐ་སྙད་ཚིག་ཕྱིར་མ་འབྲེང་ཞིག །ཆོས་བརྒྱད་སྒྲོག་དུ་འཚུད་ཉེན་ཡོད། །བུ་ང་རྒྱལ་མེད་པའི་ངང་ལ་ཞོག །དེ་གོའམ་དབུས་པ་སྟོན་པ་བ། །དེ་གོའམ་དྭགས་པོ་ལྷ་རྗེ་བ། །རང་གྲོལ་ནང་ནས་ཤར་དུས་སུ། །ཚད་མའི་སྦྱོར་བ་མ་བཀོད་ཅིག །དོན་མེད་འབད་རྩོལ་བྱེད་ཉེན་ཡོད། །བུ་རྣམ་རྟོག་མེད་པའི་ངང་ལ་ཞོག །རང་སེམས་སྟོང་ཉིད་རྟོགས་དུས་སུ། །གཅིག་དང་དུ་མར་མ་སྦྲེལ་ཞིག །ཆད་པའི་སྟོང་པར་འགྲོ་ཉེན་ཡོད། །བུ་སྤྲོས་པ་མེད་པའི་ངང་ལ་ཞོག །ཕྱག་རྒྱ་ཆེན་པོ་སྒོམ་དུས་སུ། །ལུས་ངག་གི་དགེ་སྦྱོར་མ་རྩོལ་ཞིག །མི་རྟོག་ཏིང་འཛིན་ཡལ་ཉེན་ཡོད། །བུ་མ་བཅོས་ལྷུག་པའི་ངང་ལ་ཞོག །རྟགས་དང་ལུང་བསྟན་བྱུང་དུས་སུ། །དགའ་རློམ་ཆེད་དུ་མ་འཛིན་ཞིག །བདུད་ཀྱི་ལུང་བསྟན་འབྱུང་ཉེན་ཡོད། །བུ་ཆེད་འཛིན་མེད་པའི་ངང་ལ་ཞོག །རང་སེམས་གཏན་ལ་འབེབས་དུས་སུ། །མངོན་ཤེས་ལ་འདོད་པ་མ་སྐྱེ་ཅིག །རློམ་སེམས་བདུད་ཀྱིས་འཁྱེར་ཉེན་ཡོད། །བུ་རེ་དྭོགས་མེད་པའི་ངང་ལ་ཞོག །དེ་གོའམ་དབུས་པ་སྟོན་པ་བ། །དེ་གོའམ་དྭགས་པོ་ལྷ་རྗེ་བ། །ཞེས་གསུངས་སྟེ་དབུས་སུ་བྱོན། རྗེ་བཙུན་གྱིས་རས་པ་རྣམས་བསྡུས་སྟེ་མདང་རྨི་ལམ་ན་ངའི་རྩ་ནས་བྱ་རྒོད་སེར་པོ་ཅིག་དབུས་སུ་འཕུར་སོང་བ་རི་ཆེན་པོ་ཅིག་གི་རྩེར་བབ་པ་ལ་ངང་པའི་༼ན༣༢ན༽འཁོར་མཐའ་ཡས་པ་འདུས། ཅི་ཞིག་ནས་གྱེས་སོང་བས་ངང་པ་རེ་ལའང་ངང་གཡོག་ལྔ་བརྒྱ་ཙམ་རེ་འདུས་ནས་ལུང་པ་ཐམས་ཅད་ངང་པས་སེར་མྱོག་གིས་གང་བ་རྨིས། དབུས་པ་སྟོན་པ་དེས་འགྲོ་དོན་དཔག་མེད་ཡོང་བར་འདུག་ཁོ་བོ་རྣལ་འབྱོར་པ་ཡིན་ཡང་རྗེས་སུ་རབ་བྱུང་དཔག་མེད་ཡོང་བ་འདུག་པས་ཁོ་བོས་ཀྱང་བསྟན་པ་ལ་བྱ་བ་བྱས་པར་འདུག་གསུང་། དེ་ནས་བཀའ་གདམས་པའི་ཆས་མཛད་ནས་སྙུག་རུམ་པ་ལ་སྒྲོལ་དཀར་གསན། ཡེ་ཤེས་ཀྱི་མཁའ་འགྲོས་གདུགས་ཚོད་དྲངས། བླ་མའི་གསུང་དྲན་ནས་རྒྱ་བ་གསེར་རེ་ལ་གསེར་མང་པོ་བསྐྱིས་སྟེ་བྱོན་པ་རྗེ་བཙུན་ཡོས་བུ་ལོ་རྟའི་ཟླ་བའི་བཅུ་བཞི་ལ་གཤེགས་ཅེས་ཐོས་པས་ཅུང་ཟད་བརྒྱལ། སངས་པ་ན་གསེར་ཐམས་ཅད་བྲིན་གྱི་ཕྱོགས་སུ་གཏོར་སྟེ་རྗེ་གངས་དཀར་མའི་གདུང་དབྱངས་མཛད། བཀའ་གདམས་ཀྱི་ཚོགས་སུ་ཉམས་མྱོང་ཡལ་བ་ན་བླ་མའི་གསུང་དྲན་སྟེ་གསོལ་བ་བཏབ་པས་བདེ་དྲོད་ཀླུངས་སུ་འཆུད། ཕྱག་རྒྱ་ཆེན་པོའི་རྟོགས་པ་ན་མཁའ་དང་མཉམ་པ་ཤར། སྔར་འདྲིས་ཀྱི་མི་དང་ཕྲད་པ་ལྟར་སེམས་ཀྱིས་སྒྲོ་འདོགས་ཆོད་སྟེ་རྗེ་བཙུན་ཆེན་པོ་དེ་སངས་རྒྱས་དངོས་སུ་འདུག་པ་ལ་ངས་གྲུབ་ཐོབ་ཆེན་པོ་ཅིག་དུ་བཟུང་འདུག་སྙམ་ནས་མོས་གུས་བཅོས་མིན་དུ་སྐྱེས། དུས་གསུམ་གི་སངས་རྒྱས་ཀྱིས་ང་ལུང་བསྟན་ན་ཤིང་འདི་ལ་ཤིང་ཁྱོད་སྐྱེ་བར་གྱུར་ཅིག་ཅེས་བོ་དྷི་ཙའི་ཕྲེང་བ་ལྕང་མ་ལ་བརྒྱབ་པས་ལྕང་མ་ལ་བོ་དྷི་ཙེ་འཕྲལ་དུ་སྐྱེས་སོ། །དེ་ནས་འོལ་ཁ་དགེ་ལུང་དང་འོ་དེ་གུང་རྒྱལ་གྱི་གངས་ལ་བཞུགས་ཚེ་འོ་དེ་གུང་རྒྱལ་གྱིས་སྐྱབས་འགྲོ་སེམས་སྐྱེད་ཞུས་ནས་འདིར་མི་བཞུགས་ན་ངའི་བུ་དྭགས་ལྷ་སྒམ་པོས་ཕྲིན་ལས་སྒྲུབ་པས་དེར་གཤེགས་པ་ཞུ་ཟེར། དེར་དགུང་ལོ་བཞི་བཅུ་རྩ་གྲངས་ནས་སྒམ་པོར་བྱོན། ལོ་བཅུ་གཉིས་འདག་སྦྱར་མཛད་པར་དགོངས་ཚེ་བུད་མེད་ལུས་ལ་ཐལ་བ་བྱུགས་ཤིང་རྨ་བྱའི་སྒྲོ་ཐོགས་པ་ཅིག་གིས། བཅུ་གཉིས་འདག་སྦྱར་བྱས་པ་བས། །བཅུ་གཉིས་བསྟན་༼ན༣༢བ༽པ་དཔེལ་ན་དགའ། །ཟེར། དེ་མ་ཐག་དབུས་གཙང་ཁམས་གསུམ་གྱི་སྣོད་ལྡན་མཐའ་ཡས་པ་འདུས་སྟེ་ཐམས་ཅད་རིང་པོར་མ་ལོན་པར་རྩ་རླུང་ཐིག་ལེའི་ཡོན་ཏན་ཡོངས་སུ་རྫོགས་པ། མངོན་ཤེས་དྲུག་ཤར་བ། མ་དག་པའི་དངོས་པོ་བརྒྱད་མི་འཆང་བ། ཅོག་བུའི་སྦྱངས་ཡོན་ཅན། རི་མཚམས་དང་སྨྲ་བཅད་འདག་སྦྱར་གྱིས་དུས་འདའ་བ། སྙིང་རྗེ་པད་དཀར་ལས་དག་པའི་འཁོར་ལུང་བསྟན་པ་ལྟ་བུ་ཤ་སྟག་བྱུང་ངོ་། །ཡང་ཚེས་བཅུ་བཞི་བཅོ་ལྔ་བཅུ་དྲུག་གསུམ་ལ་དྭགས་པོ་ལྷ་ས་བའི་རབ་གནས་དང་། ཡོན་བདག་དབྱེར་འབུམ་གྱི་རྟེན་རབ་གནས་དང་། མཚམས་ནས་བྱུང་སྟེ་དབུས་གཙང་ཁམས་གསུམ་ལ་ཁྲིད་མཛད་པ་དང་། གཟིམས་མལ་ཉིད་དུ་བཞུགས་པ་སྟེ་སྐུའི་བཀོད་པ་བཞི་དུས་གཅིག་དུ་སྣང་། འབྱུང་བའི་ཟད་པར་ལྔ་དང་རྟེན་ལ་དངོས་སུ་ཡེ་ཤེས་པ་བསྟིམ་པ་དང་། སྐུ་སྒམ་པོའི་རི་བས་ཆེ་བ་གཟིམས་ཁང་ཆུང་ངུར་ཆུད་པ་དང་། ལུས་སྣང་སེམས་གསུམ་འདྲེས་པས་ཀ་བ་ལ་ཕྱག་མ་ཐོགས་པར་གཡུག་པ་དང་། ཡེ་ཤེས་ཀྱི་མཁའ་འགྲོའི་འདུ་བ་རྒྱུན་མི་ཆད་པ་དང་། གཙང་པོ་ལ་གདིང་བ་བཏིང་བ་ལ་བཞུགས་ནས་ཆུ་སྦྱིན་མཛད་པ་དང་། འཇའ་ལ་ཆིབས་པ་ལ་སོགས་ངོ་མཚར་མཐའ་ཡས་པ་བསྟན་ཞིང་སྐུ་ཚེའི་སྨད་ལ་སེམས་ཀྱི་ངོ་བོ་སྟོན་པ་ཕྱག་རྒྱ་ཆེན་པོ་ཆིག་ཆོད་ཁོ་ན་གཙོ་བོར་མཛད་སྟེ། རས་བལ་བཞིན་དུ་ཤེས་པ་གློད་ལ་ཞོག་སོགས་དང་། མ་བཅོས་བཞག་པའི་སེམས་འདི་སངས་རྒྱས་ཡིན། །ཞེས་སོགས་བླ་མ་རང་སེམས་ལ་བཞུགས་པའི་ཞལ་ཆེམས་མཛད་ཅིང་། སེམས་ཅན་ལ་ཕན་པ་ནི་དཀའ། གནོད་པ་ནི་ཡོད་པས་གདན་ས་དང་སྐུ་ལྡེར་དང་འབུམ་པ་སོགས་མི་མཛད་པར་ཞུ། གདན་ས་དང་བླ་མའི་རྣམ་ཐར་ལ་སོགས་པ་གང་ཡིན་ན་ཆོས་དང་མཐུན་པ་དེ་ཡིན་པས་རྒྱལ་བའི་བཀའ་དང་མི་འགལ་བ་རེ་མཛད་པར་ཞུ། གསུངས་ནས་དགུང་ལོ་དོན་ལྔ་པ་ཆུ་མོ་བྱ་ལོ་ཁྲུམས་ཀྱི་ཟླ་བའི་བཅོ་ལྔ་རི་སྐེད་ཉི་ཤར་དུས་མྱ་ངན་ལས་འདས། ལྟས་བསམ་གྱིས་༼ན༣༣ན༽མི་ཁྱབ་ཅིང་གདུང་བཞུ་པའི་ཐུགས་སྒོ་མང་དུ་བཞུགས་སོ། །

༼རྗེ་སྒམ་པོ་པའི་སློབ་མ།༽ རྗེ་དེ་ལ་མཇལ་བ་དང་མོས་པ་བྱས་པས་རྟོགས་པ་སྐྱེས་པ་མང་དུ་བྱུང་ཞིང་། སྒམ་པོའི་རི་མཐོང་བ་དང་ཞལ་མཐོང་བ་ཙམ་གྱིས་གྲོལ་བ་མང་དུ་ཡོད་ལ། སྤྱིར་ཤོ་སྒོམ་འཕགས་པ། ཟིམ་ཤི་ཡེ་ཤེས་སྙིང་པོ། གསེར་སྒོམ་ཡེ་ཤེས་སྙིང་པོ། རམ་སྙི་ཆོས་གཡུ་སྟེ་གྲུབ་ཐོབ་བཞི། དྭགས་པོ་སྒོམ་ཚུལ། གྲུབ་ཐོབ་དབུ་སེ། ཕག་གྲུ་པ། འབབ་རོམ་པ་སྟེ་རྒྱུད་འཛིན་བཞི། དྭགས་པོ་འདུལ་འཛིན། འགར་སྒོམ་དཀར་པོ། ལྷོ་ལ་ཡག་པ། ཀྱེ་བོ་ཡེ་རྡོར་སྟེ་ཉེ་བའི་སྲས་བཞི། རྨོག་ཅོག་པ། སྒོམ་ཆུང་། གྲོལ་སྒོམ་ཆོས་གཡུང་། གསལ་སྟོང་སྒོམ་ཤེ་སྟེ་ཐུགས་ཀྱི་སྲས་བཞི། ཇོ་སྟན། ལེགས་མཛེས། གསལ་བྱང་། གསལ་མེ་སྟེ་ཉེ་གནས་བཞི། གཞན་ཡང་གཉགས་ནག་པོ་དང་རྫི་སྒོམ་སྐྱེས་སེ་སོགས་མཐའ་ཡས་པར་བྱོན་ནོ། །

ཁྱད་པར་རྗེ་སྒོམ་ཚུལ་ནི་བླ་མ་རིན་པོ་ཆེའི་གཅེན་པོ་རྒྱ་བ་གསེར་རེའི་སྲས་སུ་འཁྲུངས། སྐུ་མཆེད་གསུམ་ལས་གཅེན་པོ་སློབ་དཔོན་སྒོམ་པ། བླ་མ་ཆེན་པོས་སོ་བརྒྱད་བཞེས་པ་མེ་སྤྲེ་ལ་འཁྲུངས། འབྲིང་སྒོམ་པ་གྲགས་ཤེས་བྱ་བ་ཡོན་ཏན་དང་ལྡན་པ་བྱོན་ཡང་སྔ་བར་འདས། ཆུང་བ་སྒོམ་ཆུང་ཡིན། སློབ་དཔོན་སྒོམ་པ་ལོ་ལྔ་པར་བླ་མ་རིན་པོ་ཆེ་དང་མཇལ། མཚན་འཛམ་གླིང་གྲགས་པར་བཏགས། མི་གཡོ་བ་ཡི་དམ་དུ་ཕོག་པས་ཞལ་གཟིགས། བཅུ་གཅིག་ལ་སྒྱུ་མ་ལྟ་བུའི་ཏིང་ངེ་འཛིན་འཁྲུངས། བཅུ་བདུན་ལ་མངའ་རིས་པ་ལས་རབ་ཏུ་བྱུང་། མཚན་ཚུལ་ཁྲིམས་སྙིང་པོར་གསོལ། ཉི་ཤུ་ལ་ཤ་པ་གླིང་པ་ལས་བསྙེན་རྫོགས་མཛད། བླ་མ་ཆེན་པོས་མན་ངག་ཐམས་ཅད་རྫོགས་པར་གནང་སྟེ་བཅོ་བརྒྱད་པར་སྒོམ་མེད་ཀྱི་རྟོགས་པ་སྐྱེས། སྙགས་ལྷ་བྱར་མ་དང་ཤ་འུག་སྟག་སྒོ་ལ་སོགས་པར་སྒྲུབ་པ་མཛད། ཤོ་སྒོམ་འཕགས་པས་ཉམས་ཀྱི་འཆར་ལུགས་གོ་ལགས་སམ་གསུངས་པས། ཉམས་རྟོགས་ངོ་བོ་གཅིག་དུ་འདྲེས། །༼ན༣༣བ༽ཆོས་ཀྱི་སྐུ་ལ་འདུ་འབྲལ་མེད། །ཉམས་རྟོགས་ཅན་ལ་ང་མི་སྨོན། །སོགས་གསུངས་པས་འཕགས་པས་བཤུམས། རྗེ་སྒམ་པོའི་ཞལ་ནས་ད་འོ་སྐོལ་གྱིས་ཁོ་མི་ཐུབ་ཉལ་དུ་འགྲོ་གསུངས་སྐད། དབང་ཞུ་ཕུག་དུ་ཞྭ་སྣ་རིང་གི་སྣ་བལྟབ་སྟེ་མནབས་པས་སློབ་དཔོན་སྒོམ་པའི་ཞྭ་ཞེས་སྒོམ་ཞྭར་གྲགས་པ་བྱུང་། སྒོམ་ཚུལ་འདི་ཀུན་ས་བཅུའི་བྱང་ཆུབ་སེམས་དཔའ་ཁོ་བོས་སད་པར་བྱས་པ་ཙམ་ཡིན་གསུང་ཞིང་སོ་ལྔ་པ་ལྕགས་རྟ་ལ་འཁོར་རྣམས་སྐྱོང་བར་བསྐོས། དེ་ནས་ལོ་གསུམ་ན་བླ་མ་ཆེན་པོ་གཤེགས་པའི་ཐུགས་ལྗགས་ཀྱི་བཞུགས་ཁང་སྒོ་མང་དང་མཆོད་ཁང་རྙིང་མ་དང་སྒོམ་སྡེ་མཛད། སྟོད་ལུང་དུ་མཚུར་ལྷ་ལུང་བཏབ། ལྷ་ས་རྦ་འབྲིང་གི་སྡེ་འཁྲུག་གིས་ཞིག་ཅིང་སྟོངས་པའི་སྐབས་སུ་བླ་མ་རིན་པོ་ཆེ་དང་ཇོ་བོ་ཐ་མི་དད་པས་ཁྱོད་ཀྱིས་ད་འཇོག་ཕོད་དམ་གསུང་ཞིང་གསང་བ་འདུས་པའི་དཀྱིལ་འཁོར་དུ་གཟིགས་ནས། སྔོན་ཆོས་རྒྱལ་ཉིད་ཀྱིས། བྱང་ཆུབ་སེམས་དཔའ་ཤར་ལྷོར་སྐུ་འཁྲུངས་པ། །སྙིང་པོའི་མཐའ་ཅན་སྐྱེས་བུ་དམ་པ་ནི། །གཙུག་ལག་ཁང་ཆེན་འདི་ལ་ཕན་པར་འགྱུར། །ཞེས་ལུང་བསྟན་པ་ལྟར་སྡེ་འཁྲུག་བསྡུམས། ཞིག་གསོ་རྒྱ་ཆེར་མཛད་སྟེ་ཞང་རིན་པོ་ཆེ་ལ་གཏད། ཕྱ་པ་དང་རོང་པ་ཕྱག་སོར་བས་ཞབས་ལ་བཏུགས། གཙང་ནག་པས། སྐལ་མེད་སྐྱེ་བོས་རིང་ནས་ངན་བརྗོད་ཀྱང་། །མཐོང་དང་འདྲིས་པའི་སྐྱེ་བོ་དད་འགྱུར་ཞིང་། །མངོན་རློམ་དྲེགས་པ་བརྒྱ་དག་ཟིལ་གནོན་པ། །བསོད་ནམས་གཟི་ལྡན་སྐུ་ལ་སྐྱབས་སུ་མཆི། །ཞེས་བསྟོད་པ་བྱས། དགུང་ལོ་ལྔ་བཅུ་རྩ་བཞི་པ་གླང་ལོ་ལ་སྐུའི་བཀོད་པ་བསྡུས་སོ། །

རྣལ་འབྱོར་ཆོས་གཡུང་གཉིས་ཀྱི་ཀླུང་ཤོད་པ་ནི་གྲུབ་ཐོབ་ཆེན་པོར་བཞུགས་ལ། འོལ་ཁ་ཆོས་གཡུང་ནི་ཆོས་དྲུག་གི་ཡོན་ཏན་མཐར་ཕྱིན། སེ་མོ་དོར་ངང་པ་ལ་གྲོང་འཇུག་མཛད་པས་དཔལ་རྒྭ་ལོ་སློབ་མར་འདུས། རྗེ་སྒམ་པོ་བ་དང་དཔོན་སློབ་ཐུགས་རྒྱུད་གཅིག་པར་༼ན༣༤ན༽གྲགས། ཚོགས་ཀྱི་རེས་ལ་ལྷའི་བདུད་རྩི་དྲངས། བ་རི་ལོ་ཙཱ་དང་ཕ་དམ་པའི་མཆོད་གནས་མཛད། ཞང་རིན་པོ་ཆེའི་བླ་མར་གྱུར། གོ་བདུན་པ་ས་ལུག་ལ་ཐེགས།

ལྷོ་ལ་ཡག་པ་བྱང་ཆུབ་དངོས་གྲུབ་ནི་ཏར་ཁ་བོ་དྷི་རཱ་ཛ་ཞེས་པ་རྙིང་མའི་གྲུབ་ཐོབ་ལོ་བརྒྱ་དང་བཅུ་གཉིས་བཞུགས་པའི་སྲས་ཏར་ཁ་དཔལ་སྐྱེད་དང་ཡུམ་མཁའ་འགྲོ་མ་ཞིག་གི་སྲས་སུ་འཁྲུངས། ཆུང་ངུའི་དུས་ལག་པ་དཀར་པོ་རྒྱན་ཅན་ཞིག་གིས་བུ་རྫི་བྱེད་པ་བྱུང་། ཀློང་མ་བསླབས་པར་ཤེས། མདོ་སྔགས་མཐའ་དག་ལ་སྦྱངས། སྒོམ་པ་ཞི་མཛེས་ཀྱིས་ཁྲིད་ནས་སྒམ་པོར་བྱོན། ཉི་མ་རྒས་ཀའི་སྦང་ཐན་འདྲ་སྟེ་རྗེ་བཙུན་དང་ངའི་ལས་འབྲེལ་ལྟ་བུ་ཞིག་འདི་དང་ང་ལ་ཡོད་གསུངས་ནས་མཚམས་ཁོང་དུ་བཅུག་ནས་གདམས་ངག་ཐམས་ཅད་གནང་། རྟོགས་པ་ན་མཁའ་ལྟ་བུ་འཁྲུངས། བླ་མས་ལུང་བསྟན་པ་ལྟར་ཕྱིས་བདེ་མཆོག་གི་སྒྲུབ་ཐབས་དང་དྭགས་པོའི་ཆོས་བཞིའི་འགྲེལ་བ་སོགས་མཛད་སྟེ་དེང་དུའང་དར་རོ། །

གྲུབ་ཐོབ་དབུ་སེ་ནི་བསྐལ་བཟང་གི་སངས་རྒྱས་སེང་གེ་ཤཱཀྱའི་བསྟན་པ་ལ་ཚངས་པར་སྤྱོད་པ་སྟེ་ཤར་ཀྲེ་ཤོད་དུ་འཁྲུངས། མཆོག་གི་བླ་མ་ལས་རབ་ཏུ་བྱུང་། དེའི་ཚེ་མཁའ་འགྲོ་ཐམས་ཅད་ཀྱིས་དབུ་ཞྭ་ནག་པོ་འབུལ་བ་དང་ཀརྨ་པའི་མཚན་གསོལ་༼ན༣༤བ༽བར་གཟིགས་པས་ཕྱིས་དབུ་ཞྭ་ནག་པོ་མནབས། ལོ་ཉི་ཤུ་ལ་དབུས་སུ་བྱོན་སྟེ་སྟོད་ལུང་རྒྱ་དམར་བ་དང་ཕྱ་བ་སོགས་བསྟེན། གསུང་རབ་མཐའ་དག་ལ་སྦྱངས། ཤར་བ་པ་དང་དཔལ་རྒྭ་ལོ་སོགས་བསྟེན་སྟེ་གདམས་ངག་བོད་ན་བཞུགས་སོ་འཚལ་གསན། དགུང་ལོ་སུམ་བཅུ་བཞེས་པ་ཆོས་རྗེས་རེ་གཅིག་བཞེས་པ་ན་རྗེ་སྒམ་པོ་པ་ཁུ་དབོན་མཇལ། གདམས་ངག་ཐམས་ཅད་གནང་སྟེ་སྒོམ་ཆེན་བརྒྱད་བརྒྱའི་ནང་ན་སྒོམ་སྲན་ཆེ་བར་གྲགས། ཆོས་རྗེས་ལུང་བསྟན་སྟེ་འོལ་ཁ། ཟངས་རི། ཕག་མོ་གྲུ་མོན་དོམ་ཚང་སོགས་སུ་བསྒོམས། རྗེ་བཙུན་མི་ལའི་དངོས་སློབ་བདུན་གྱི་གདམས་ངག་ཐམས་ཅད་རྫོགས། ཆོས་རྗེས་བུ་ཁྱོད་སྒྲུབ་པ་ཁམས་ཀྱི་ཀམ་པོ་གངས་རར་གྱིས་འགྲོ་དོན་དབུས་གཙང་ཁམས་གསུམ་ཁྱབ་པར་འབྱུང་ཞེས་གཞན་ལ་མ་གནང་བ་སྐྱེད་རིམ་ལྷན་ཅིག་སྐྱེས་མ་དང་རྫོགས་རིམ་རླུང་སེམས་གཉིས་མེད་སོགས་གནད་མཐའ་དག་གནང་། ཇོ་མོ་གངས་དང་གཞུ་གྲུ་བཞི་ལ་སོགས་པར་སྒྲུབ་པ་མཛད། ཆོས་རྗེ་གཤེགས་པ་མཁྱེན་ནས་བྱོན་པས་ན་མཁའ་ལ་དངོས་སུ་བྱོན། དགུང་ལོ་ང་ལྔ་ལ་ཁམས་སུ་བྱོན་སྟེ་ཀམ་པོ་གནས་ནང་དུ་སྒྲུབ་པ་རྩེ་གཅིག་དུ་མཛད། དོན་ལྔ་ནས་འབྲི་ཆུའི་རྒྱུད་སོགས་སུ་གཞན་དོན་མཛད་སྟེ་བརྒྱད་བཅུ་ནས་མཚུར་ཕུར་དགོན་པ་བཏབ། སྔོན་དགུང་ལོ་ལྔ་བཅུ་ཙམ་གྱི་ཚེ་དཔལ་ཕག་མོ་གྲུབ་པས་ཁྱེད་ཁམས་སུ་མ་འབྱོན། འབྱོན་ནའང་དབང་སྐུར་དང་རབ་གནས་མང་པོ་མ་མཛད་སྐུ་ཚེ་ལ་བར་ཆད་བྱུང་དྭོགས་ཡོད་ཅེས་བྱུང་བ་ན་ཁོ་བོ་དབང་བསྐུར་ཡང་བརྒྱད་བཅུ་རྩ་བཞི་མ་བསྐུར་ཡང་བརྒྱད་བཅུ་རྩ་བཞི་ཡིན་ཞེས་གསུངས་པ་ལྟར་གྱ་བཞི་ལ་རྟེན་དང་ཕྱག་དཔེ་རྣམས་མ་འཐོར་བ་གྱིས་གསུངས་སྟེ་ཐེགས།

བཀའ་བབ་ཀྱི་བུ་ལྔ། རྒྱུད་འཛིན་གྱི་བུ་བཞི། ཉེ་གནས་འོད་བཞི། བླ་མ་བཞི། སྔ་བུ་བཞི། ཕྱི་བུ་བཞི་སོགས་མཐའ་ཡས་པར་བྱོན་ཞིང་སྤྲུལ་པའི་སྐུ་རྒྱུན་མི་ཆད་པར་བྱིན་གྱིས་བརླབས་སྟེ་སངས་༼ན༣༥ན༽རྒྱས་རས་ཆེན་ལ་བརྒྱུད་པ་གཏད་ཅིང་ཁྱད་པར་གྲུབ་ཐོབ་ཀརྨ་པཀ་ཤིས་ཧོར་རྒྱལ་པོས་བསྟན་པ་གཞིག་མི་ནུས་པར་མཛད། རྗེ་རང་བྱུང་རྡོ་རྗེས་གྲུབ་ཐོབ་མཐའ་ཡས་པ་ཕྱུང་། རྗེ་རོལ་པའི་རྡོ་རྗེས་རྒྱ་བོད་ཧོར་གསུམ་བཏུལ། རྗེ་དེ་བཞིན་གཤེགས་པས་བོད་རྒྱ་དམག་གི་འཇིགས་པ་ལས་བསྐྱབས། རྗེ་མཐོང་བ་དོན་ལྡན་གྱིས་སྔགས་ཀྱི་གདུལ་བྱ་རྣམས་བཏུལ། རྗེ་བདུན་པས་ལུང་རྟོགས་གཉི་གའི་བསྟན་པ་སྤེལ། ཕྱི་དུས་སྤྱིར་བསྟན་པ་ཐམས་ཅད་དང་ཁྱད་པར་བཀའ་རྒྱུད་ཀྱི་བསྟན་པ་ཉམས་སྟེ་ཟས་གོས་ཀྱིས་ཕོངས་པའི་མུ་ཏོ་པ་ཐམས་ཅད་ཀྱིས་བཀའ་རྒྱུད་པར་ཁ་གཡར་སྟེ་སྒབ་རྡུམ་མགོ་སོག་རེ་བྱས་ནས་ཆང་ཚུལ་ཁ་ཐམས་ཅད་ཉུལ་ཞིང་རྣམ་རྟོག་ཆོས་སྐུ་ཨེ་ཡིན་ཁྱོད་ཀྱིས་རྐྱེན་ཨེ་ཐེག་ཟེར་ཞིང་རྩོད་རུས་བསྣུན་པས་བསད་ཤི་མང་དུ་བྱེད་ཅིང་གྲག་ཤོས་རྣམས་ཀྱང་བླང་དོར་མེད་ཟེར་ཞིང་ལས་འབྲས་ཁྱད་དུ་གསོད། རྙེད་བཀུར་སྣ་རེའི་ཆེད་དུ་མི་བྱ་བ་དང་མི་ཟེར་བ་ཅི་ཡང་མེད་པས་བོད་ཡུལ་གང་བའི་དུས་སུ་བདག་གི་བླ་མ་ཀརྨ་པ་བརྒྱད་པའི་ཞབས་ཀྱིས་སངས་རྒྱས་ཀྱི་བསྟན་པ་རྨང་ནས་བསོས་སྟེ་ཆོས་མིན་རྣམས་ནུབ་ཅིང་ཉན་ཐོས་ཀྱི་ངེས་འབྱུང་ཐེག་ཆེན་གྱི་སེམས་སྐྱེད་གསང་སྔགས་ཀྱི་དམ་ཚིག་རྣམ་པར་དག་པ་དང་། ཁྱད་པར་བཀའ་རྒྱུད་རིན་པོ་ཆེའི་མར་རྔོག་གི་རྒྱུད་བཤད། མི་ལའི་སྙིང་རུས་དང་མན་ངག །སྒམ་པོ་པའི་ངོ་བོའི་ག་དར། ཕག་གྲུ་པའི་གསང་སྔགས། འབྲི་ཁུང་པའི་ཁྱད་ཆོས་རྣམས་ཀྱི་དགོངས་པ། གཙང་པ་རྒྱ་རས་ཀྱི་རྟེན་འབྲེལ་དང་རོ་སྙོམས། ལོ་རྒོད་ཀྱི་མོས་གུས་དང་ཞེན་ལོག །དེ་ཐམས་ཅད་རླུང་སེམས་དབྱེར་མེད་ཀྱི་ངོ་བོར་གཉིས་མེད་དུ་ཚང་ལ་མ་འདྲེས་པ་དར་བར་མཛད་སྟེ་མར་མི་དྭགས་གསུམ་གྱི་བཀའ་རྒྱུད་ཐམས་ཅད་ཀྱི་བསྟན་པ་རྨང་ནས་བསོས་པ་ཡིན་ལ་རྗེ་བཙུན་གྱིས་རྗེ་དྭགས་པོ་ལ་དུག་གསུམ་རྒྱས་པའི་མི་དང་མ་འགྲོག །སྤྱིར་ཡང་རི་དྭགས་རྨས་མའམ་བྱ་བཞིན་དུ་ཟོན་བག་ཆེ་བར་བྱ། ༼ན༣༥བ༽ཞི་བ། དུལ་བ། ཅེ་རེག་ཆུང་བར་བྱ། བཟོད་པ་ཆེ་བར་བྱ། ཐམས་ཅད་དང་མཐུན་པར་བྱ། གཙང་སྦྲ་ཤིན་དུ་ཆེ་བར་བྱ། རྟོག་པ་ཤིན་དུ་ཆུང་བར་བྱ། རེ་མཚམས་དང་། སྨྲ་བཅད་དང་། འདག་སྦྱར་གསུམ་གྱིས་དུས་འདའ་བར་བྱ། རང་སེམས་སངས་རྒྱས་སུ་རྟོགས་ཀྱང་བླ་མ་རྡོ་རྗེ་སློབ་དཔོན་མི་སྤོང་བ་ལ་བསླབ། གསག་སྦྱང་གཉིས་པོ་རང་སར་དག་ཀྱང་ཚོགས་ཆུང་ངུ་ཆུང་ངུ་ནས་གསག །ལས་འབྲས་ན་མཁའ་ལྟར་གོ་ཡང་སྡིག་པ་ཆུང་ངུ་ནས་འཛེམ། མཉམ་རྗེས་འདྲེས་པའི་ཉམས་ཡོད་ཀྱང་ཐུན་བཞིའི་རྣལ་འབྱོར་རྒྱུན་ཆད་མེད་པར་ཉམས་སུ་བླང་། བདག་གཞན་མཉམ་ཉིད་དུ་གོ་ཡང་ཆོས་དང་གང་ཟག་ལ་སྐུར་པ་མི་གདབ། ཅེས་གསུངས་པའི་དགོངས་པ་རྫོགས་པར་མཛད་ཏོ། །

རྗེ་དུས་མཁྱེན་གྱི་ཉེ་གནས་ན་མཁའ་འོད་ཀྱི་སྐུའི་སྐྱེ་བ་བརྒྱུད་པ་ཤ་གྲགས་པ་སེང་གེ་ནས་བཟུང་། ཞྭ་དམར་ཅོད་པན་འཛིན་པའི་བཀའ་རྒྱུད་དར་རྒྱས་སུ་གྱུར་ལ། སྤྱིར་ཞྭ་ནག་གི་ཅོད་པན་འཛིན་པ་ན་རིམ་བཅུ་གཅིག་དང་། ཞྭ་དམར་གྱི་ཅོད་པན་འཛིན་པ་ཉི་ཤུ་རྩ་གཅིག་འབྱོན་པར་གསུངས་པ་ལས་ད་ལྟ་ཞྭ་ནག་གི་ཅོད་པན་འཛིན་པ་དགུ་པ་བྱོན་མ་ཐག་དང་ཞྭ་དམར་གྱི་ཅོད་པོད་ཅན་འཛིན་པ་ལྔ་པ་སེང་ཁྲི་ལ་བཞུགས་པ་ཞབས་བརྟན་པར་གྱུར་ཅིག །རྗེ་སྒོམ་ཚུལ་གྱིས་ལོ་བཅུ་དགུ་གདན་སར་བཞུགས་པ་ནས། རྗེ་སྒོམ་ཆུང་། ལྷོ་ལ་ཡག་པ། དྭགས་པོ་འདུལ་འཛིན་རྣམས་རྗེ་སྒམ་པོ་བ་ཉིད་ཀྱི་དངོས་སློབ་དང་། དེ་ནས་རྗེ་འཇིག་རྟེན་མགོན་པོས་གདན་སའི་མིང་མ་མཛད་པར་བསྐྱངས། དེ་ནས་སྤྱན་སྔ་འབྲི་ཁུང་གླིང་པ། དམ་ཆོས་གླིང་པ། ཆོས་ཚུལ་པ་རྣམས་འབྲི་ཁུང་པའི་ཞལ་སློབ་དང་། དེ་ནས་སྒོམ་པ་མཆེད་ཀྱི་བུ་ཆེན་ལྷ་ལུང་པ། བོར་གནས་པ། ཆོས་དབང་བ་ཡིན་ལ། དེ་ནས་སྤྱན་སྔ་ཇོ་སྲས་པ་ནས་ཕྱི་རུས་གཅིག་པའི་དབོན་རྒྱུད་ཀྱིས་གདན་ས་བསྐྱངས་པ་སྟེ་འདི་ཐམས་ཅད་ཕྱི་མས་སྔ་མ་ལ་ཆོས་གསན་པར་མ་ངེས་སོ། །

རྗེ་སྒོམ་ཚུལ་གྱི་སློབ་མའི་གཙོ་བོ་ནི་ཞང་རིན་པོ་ཆེ་སྟེ། འཁྲུངས་ཡུལ་སྐྱིད་ཤོད་ཚ་བ་གྲུ་གདུང་སྣ་ནམ་ཞང་། ཡབ་རྡོ་རྗེ་སེམས་དཔའ་༼ན༣༦ན༽ཡུམ་ཡག་མོ་མང་སྐྱིད་ཀྱི་སྲས་སུ་ཆུ་སྟག་ལ་འཁྲུངས། མཚན་དར་མ་གྲགས། ཆུང་ངུ་ནས་སྤྲུལ་པར་གྲགས་སྟེ་ཐམས་ཅད་ཀྱིས་བྱིན་རླབས་ཞུ། ལོ་དྲུག་པ་ན་ཡབ་ཀྱིས་གཞན་ལ་དམྱལ་བའི་སྡུག་སྔལ་བཤད་པ་གོ་སྟེ་ཅི་ཕན་དྲིས་པས་སྐྱབས་འགྲོ་དང་ལྷ་ཕྱག་ཕན་ཟེར་བས་རྟེན་གྱི་དྲུང་དུ་སྐྱབས་འགྲོ་དང་ཕྱག་མཛད། མས་ཡིག་བརྒྱ་བསླབས་སྟེ་ནང་ནུབ་ཉིན་གསུམ་དུ་མ་ཆག་པར་བཏོན། ཆག་པ་ན་རྨི་ལམ་དུ་བྲེད་སྔངས་བྱུང་བས་འཆག་མ་སྟུབ། དགུ་ནས་བཅོ་བརྒྱད་ཀྱི་བར་ལ་མདོ་སྔགས་མང་དུ་གསན། ལོ་གསུམ་དུ་འདྲེའི་མཐུ་བསྒྲུབས། ཡབ་ཡུམ་གྲོངས་པས་སྐྱོ་སྟེ་ཁམས་སུ་བྱོན། གཞན་གྱི་མཐུ་པ་མཛད་ཚེ་ཅིས་ཀྱང་དྭོགས་མེད་སྐྱེས་མཐུའི་རྫས་རྣམས་གཏོར། རུ་བཙུན་ཆུང་གི་བཤིད་ཀྱི་དུས་རབ་བྱུང་མཛད་པར་བརྩམས་པས་ངེད་ཁམས་པ་ཀུན་དབུས་སུ་འགྲོ་བ་ལ་དབུས་པ་ཁམས་སུ་ཆོས་བྱེད་པ་ག་ན་འོང་ཟེར་བླ་མ་དང་ཡོན་བདག་ཀུན་གྱིས་གཤོལ་ཡང་དེ་སྲིད་མི་འཆི་བའི་གདེང་ཅི་ཡོད་སྙམ་ནས་མཁན་པོ་རྒྱ་སྟོན་མཁར་མགོ་བ་དང་ལས་སློབ་གྲབ་མཁར་བ་ལས་ལོ་ཉེར་དྲུག་ལ་བསྙེན་པར་རྫོགས་སྟེ་མཚན་བརྩོན་འགྲུས་གྲགས་པར་བཏགས། དཔལ་ཆེན་པོ་རྒྭ་ལོ་ཁམས་སུ་བྱོན་པ་མཇལ། མོས་གུས་རྩོལ་མེད་དུ་སྐྱེས། སྔ་ཕྱིར་གདམས་ངག་ཐམས་ཅད་རྫོགས། ཕུགས་སུ་བདག་རབ་སྒང་དུ་མཆིས་ལ་སྒོམ་པར་ཞུ་ཞུས་པས་ནམ་ཕུགས་སེམ་པའི་སྒོམ་ཆེན་པ་སྐྱུག་བྲོ་གསུངས། གདམས་པ་དེ་རང་ཆེ་བར་བྱུང་། བསྒོམས་པས་ཉམས་མྱོང་ཇི་ལྟ་བུ་ཡང་བྱུང་། དབུས་སུ་བྱོན་ནས་འགར་གྲོང་བྲག་ལ་བསྒོམས་པས་གེགས་མང་དུ་བྱུང་ནས་སྤོས་ཁར་བྱོན་པས་མ་མཇལ་ཡང་དད་པ་སྐྱེས། གེགས་སེལ་གྱི་སམྤུ་ཏྲ་གནང་བས་ཕན་ཐོགས། ཕྱིས་མཇལ་བ་ན་དཔལ་ཆེན་པོའི་གདམས་ངག་གིས་ཐུགས་ཁེངས་པ་མཁྱེན་སྟེ་གེགས་སེལ་ལ་བསྙད་ནས་ན་རོ་པའི་གདམས་ངག་ལ་བཙུད། ན་ཟ་རྐྱང་པ་མཛད་ནས་བསྒོམས་སྟེ་དེ་ཕྱིན་རླུང་གི་སྐྱོན་མ་བྱུང་། བཟའ་བཏུང་༼ན༣༦བ༽བཟང་པོ་རླུང་བཅོས་དགོས་པའང་ངན་ལང་དུ་འདུག་གསུངས། རྨི་ལམ་ལ་རང་དབང་ཐོབ། རྗེ་ཡེར་པ་བ་མཇལ་ནས་བསམས་པས་སྔར་དགེ་སྦྱོར་བྱས་ཚད་ལ་ཚེ་འདིའི་རྟོག་ངན་ལོ་འདོད་གཡོ་སྒྱུ་ཟོལ་ཟོག་གཞན་གྱི་ཕྱེ་གཏོར་འགམས་པ་སོགས་དང་འདྲེས་པ་ད་གདོད་ཚོར། ཕྱིན་ཆད་ཞེ་དམ་དང་གཉེན་པོས་འབུར་འཇོམས་བྱས། ང་ལ་ནི་ཚེ་འདིའི་རྟོག་ངན་ཁོ་ན་སྤང་དཀའ་བར་བྱུང་གསུངས། ཆོས་བྱེད་ན་གནད་འདི་ཤེས་དགོས་པར་གོ །ལམ་འབྲས་ཞ་མའི་ལུགས་ཀྱི་ལྷ་གོ་རར་ཞུགས་ཤིང་ལུས་ལ་བསྟིམ་པ་མཛད་པས་རྗེ་བཙུན་མའི་སྐུར་ཞག་གསུམ་བཞུགས། རྗེ་སྒོམ་ཚུལ་དང་མཇལ་བས་བཀའ་རྒྱུད་ཀྱི་བྱིན་རླབས་ཞུགས། སེམས་ཀྱི་ངོ་བོ་ཡང་དག་པར་གཟིགས་པས་སྔར་ནས་མཁྱེན་པའི་ཆོས་ཐམས་ཅད་ཇི་ལྟ་བར་རྟོགས་ནས་སྒྲོ་འདོགས་ཀུན་ཆོད། སྤྱིར་དཔལ་རྒྭ་ལོ་ཡེ་ཤེས་མགོན་པོ་ཡིན་ངེས། མལ་ཡེར་པ་བ་རྡོ་རྗེ་རྣལ་འབྱོར་མ་ཡིན་ངེས། དངུལ་ཆུ་བཻ་རོ་བ་ཧེ་རུ་ཀ་ཡིན་ངེས། རྗེ་སྒོམ་ཚུལ་རྡོ་རྗེ་འཆང་ཡིན་ངེས་སྟེ་ཡིན་ངེས་ཀྱི་བླ་མ་བཞི། དེའི་སྟེང་དུ་འོལ་ཁ་བ་དང་གཤེན་པ་རྡོ་རྗེ་སེང་གེ་བསྣན་པས་རྩ་བའི་བླ་མ་དྲུག་ཕྱིར་ཆོས་ཐོབ་ཀྱི་བླ་མ་སོ་དྲུག་ཡོད། མནལ་ལམ་བཟུང་ནས་སུམ་བཅུ་རྩ་གསུམ་དུ་བྱོན། ཨོ་ཌྱན་དུ་འབྱོན་བཞེད་པ་ན་ཡེ་ཤེས་མགོན་པོས་ཕྲིན་ལས་བཞིའི་དངོས་གྲུབ་ཕུལ། གཟའ་དང་རྒྱུ་སྐར་ཐམས་ཅད་ཀྱིས་སྲོག་སྙིང་ཕུལ། རང་ཉིད་ཡི་གེ་ཧཱུྃ་དམར་པོར་གྱུར་པ་རྡོ་རྗེ་རྣལ་འབྱོར་མའི་གསང་བ་ནས་དྲངས། གྲོངས་པ་ཡིན་ནམ་བསམ་པ་ཡུད་ཙམ་ཤར། ལྟེ་བར་འགྲོ་བ་རིགས་དྲུག་ཐམས་ཅད་དང་སྔར་འདས་པའི་བླ་མ་སྟོང་རྩ་བརྒྱད་སོགས་དང་། མ་འོངས་པ་གཞེང་བའི་མཆོད་ཁང་དང་། མཆོད་རྟེན་བང་རིམ་གསུམ་ཚར་བའི་སྟེང་ན་ཉིད་ཀྱི་གདུང་བཞུ་བ་སོགས་དང་། སྙིང་ཁར་འཛམ་གླིང་བྱེ་བ་ཕྲག་བརྒྱ་ན་ཉིད་བྱེ་བ་ཕྲག་བརྒྱས་རྡོ་རྗེ་གདན་ལ་མཆོད་པ་བྱེད་པ་དང་། མགྲིན་པར་སངས་རྒྱས་ཀྱི་ཞིང་མཐའ་༼ན༣༧ན༽ཡས་པའི་དབུས་ན་རང་ཉིད་རྣམ་སྣང་དུ་སངས་རྒྱས་ནས་ཆོས་ཀྱི་འཁོར་ལོ་བསྐོར་བ་དང་། སྤྱི་བོར་རྡོ་རྗེ་རྣལ་འབྱོར་མ་ལྷ་བདུན་གྱི་དཀྱིལ་འཁོར་གཟིགས་ཤིང་འཁོར་ལོ་བཞིར་ཡས་རིམ་གྱིས་དབང་བཞི་ཐོབ་ནས་ཧེ་རུ་ཀའི་རྣམ་པས་ཕྱིར་བྱུང་ནས་མཚོ་སྐྱེས་རྡོ་རྗེར་མཚན་གསོལ་བ་དང་། ཡང་རྣལ་འབྱོར་མས་ཆོས་ཅིག་གསུངས་པ་ལས་མནལ་སད་ནས་ནམ་སྨིན་གྱི་ལུས་དག་སྟེ་སྒྱུ་འཕྲུལ་དྲ་བའི་སྐུར་གྱུར་ལུས་གཟུགས་སྐུ་དང་སེམས་ཆོས་སྐུར་སངས་རྒྱས་པའོ། །

གཞན་ཡང་གནས་བདུན་དུ་གསང་བའི་རྣམ་ཐར་བདུན་ཟབ་ཆོས་དང་བཅས་པ་བསྟན་ཞིང་སྤྱིར་དེའི་དུས་བོད་རྒྱལ་ཁྲིམས་མེད་པ་སིལ་བུར་སོང་བའི་སྐབས་ཡིན་པས་ཐམས་ཅད་ལ་རི་རྒྱ་ཀླུང་རྒྱ་ལམ་རྒྱ་མཛད། རྒྱ་འོག་དུ་མི་འདུ་བ་རྣམས་ལ་དམག་གཡུལ་ངོ་སོགས་དྲག་པོའི་འཕྲིན་ལས་མཛད་པས་སློབ་མ་རྣམས་ལའང་འཁྲུག་གྲལ་དུ་ཕྱག་རྒྱ་ཆེན་པོའི་རྟོགས་པ་སྐྱེས་པ་མང་དུ་བྱུང་ཞིང་དཔོན་དར་མ་གཞོན་ནུས་འཁྲུག་གྲལ་དུ་བདེ་མཆོག་ཞལ་མཐོང་། ཚལ་གྱི་ན་སྦལ་ལྗོང་གིས་གང་བ་དེ་ལ་ཤིང་རིང་པོའི་སྣ་གཉིས་ལ་ཐག་པ་བཏགས། དེ་ཉིད་ཀྱི་མགུལ་ལ་བཞེས་ནས་འདྲུད་པ་མང་དུ་མཛད་ནས་ན་ཁ་དམར་ཉོག་གིས་སོང་བ་ན་དེ་རིང་དོན་ཆེན་པོ་བྱུང་གསུངས་ནས་མཉེས་པར་མཛད། སྤྱིར་ངན་སོང་གསུམ་བསྒྲལ་བའི་ཞིང་དུ་བཤད་ཀྱང་དྲག་པོའི་འཕྲིན་ལས་མངོན་སུམ་དུ་མཛད་པ་རྒྱ་གར་དུ་བིརྺ་པ་དང་བོད་དུ་ཞང་རིན་པོ་ཆེ་ལས་མ་བྱུང་ཞེས་གྲུབ་ཐོབ་ཨོ་ཌྱན་པས་གསུངས། རྗེ་སྒོམ་ཚུལ་གྱིས་ལུང་བསྟན་སྟེ་མེ་ལུག་ལ་གུང་ཐང་གི་གཙུག་ལག་ཁང་ལྷ་ཆེན་དང་བཅས་པ་བཞེངས། བདེ་མཆོག་གི་ཕོ་བྲང་གཟིགས་སར་ཡང་དགོན་བཏབ། རྫུ་འཕྲུལ་དང་སྐུའི་བཀོད་པ་དང་ཕྲིན་ལས་ནི་མཐའ་ཡས། དོན་གཉིས་པ་ཆུ་གླང་ལ་འབུམ་མོ་ཆེ་རྨང་བཏིང་པའི་བང་རིམ་གསུམ་ཚར་བ་ན་མྱ་ངན་ལས་འདས་སྟེ་དེའི་སྟེང་དུ་གདུང་བཞུ་ཞིང་རྟེན་ངོ་མཚར་ཅན་མང་དུ་བྱོན་ནོ། །

སྔོན་ན་མཁའ་འོད་ལ་གདན་སའི་བཀའ་གནང་༼ན༣༧བ༽བ་བཅག་པས་སྐུ་ཚེ་ཐུང་བ་དང་། ཕྱི་མ་ནས་འཕྲིན་ལས་ཆེར་བར་ལུང་བསྟན། མཉམ་མེད་སངས་རྒྱས་ཡེ་ཤེས་ཅེས་པས་ཡར་འབྲོག་སྟག་ལུང་ལ་མཁས་གྲུབ་ཆེན་པོ་དེ་ཁྲིད་གཉེར་མཛད་བཞིན་པ་ལས་ཞང་རིན་པོ་ཆེ་རེ་བདུན་བཞེས་ཚེ་གདན་སར་བསྐོས། ལོ་ཉེར་གཅིག་བཞུགས་སྟེ་སྐུ་འབུམ་ཆེན་མོ། གདུང་རྟེན་མཐོང་གྲོལ་ཆེན་མོ། ཁྱམས་སྨད། ལྕགས་རི་ནང་མ། རྒྱ་ཕིབས་གསེར་ཕྲུ་སོགས་བཞེངས། དེ་ནས་ལྷ་ཕྱུག་པ་ཉི་ཟླ་འོད་ཀྱིས་ལོ་ལྔ། ཁོང་གི་ཉེ་གནས་སངས་རྒྱས་འབུམ་གྱིས་ལོ་ལྔ་བྱས་ཚེ་བླ་ཚང་དང་དཔོན་ཚང་ཞིག་ནས་ཁོང་ཟུར་དུ་བཞུགས་པ་ལས་སྒོམ་སྡེ་བ་བྱུང་། སླར་སངས་རྒྱས་སྙིང་པོ་ལོ་བདུན། སངས་རྒྱས་རས་པ་ལོ་ཉེར་གསུམ། གསེར་ཁང་སྟེང་པ་ལོ་སོ་གསུམ་སོགས་རིམ་པར་བྱོན་ནོ། །

ཞང་རིན་པོ་ཆེའི་བུ་ཆེན་འོད་བཞིར་གྲགས་པ་ལས་ན་མཁའ་འོད་ནི་ཡུལ་གྲའི་འཇད། འདིས་སྤང་གཤོག་ལྷ་རི་ཁ་བཏབ་ཅིང་སངས་རྒྱས་ལྷ་དགེ་སངས་རྒྱས་དཔོན། དེ་ཝ་ཀུ་མ་ར་ཡན་དུ་སྐྱེས་བུ་དམ་པ་བྱོན། འདིའི་ཡན་ལག་ཀོང་པོར་གྱང་མཐོ། ཟུ་རུ་གདོང་། གསོམ་ཁ་བྲག་སྟེ་དགོན་སྐོར་གསུམ་དང་། འབྲོག་ཡང་སྟེང་ལ་སོགས་པའོ། །

ལྷ་ཕྱུག་པ་ཉི་ཟླ་འོད་ནི་དོལ་གྱི་ཞུར་ན་ལུང་དུ་འཁྲུངས། ལྷ་ཕྱུག་མཁར་བཏབ། བླ་མ་སྤྱན་སྔ་བ། མཁས་པ་སྟོན་ནམ། བླ་མ་བ་ལམ་པ་སོགས་གདན་ས་རིམ་པར་བྱུང་ཞིང་འདི་དག་གི་སློབ་མ་སྣང་སྒོམ་ཞིག་པོས་བྲག་རྟ་སྒར་སྒྲུབ་པའི་རྒྱལ་མཚན་བཙུགས་པ་ནས་མངའ་རིས་གློ་པོ་མེན་ཞང་སོགས་སུ་སྐྱེད་ཚལ་མཐའ་ཡས་པར་འཕེལ་ལོ། །རྟོགས་ལྡན་རུ་ཐོག་པས་མལ་འགྲོ་རུ་ཐོག་བཏབ་ཅིང་དེ་ལས་མཆེད་པའང་དུ་མ་བྱུང་ངོ་། །

ཁ་རག་པ་འདུལ་བ་འོད་ནི་མཚན་དགེ་སློང་དངོས་གྲུབ་བླ་མ་ཟེར། ཞང་རིན་པོ་ཆེས་འདུལ་བ་འོད་དུ་བཏགས། རྟོགས་ལྡན་ཉག་པོ་སེང་གེར་ཡང་གྲགས། འཁྲུག་པ་ལ་སོགས་པ་ཞང་རིན་པོ་ཆེའི་བཀའ་ཐམས་ཅད་བསྒྲུབས། ཁ་རག་དུ་སྒྲུབ་པ་མཐར་ཕྱིན། སློབ་མའི་ནང་ན་གྲུབ་རྟགས་ཆེ་བར་གྲགས། ༼ན༣༨ན༽དགོན་པ་མང་དུ་བཏབ་ཅིང་དབོན་པོས་གདན་ས་བཟུང་ནས་མགོན་པོའི་གྲུབ་ཐོབ་ཏུ་གྱུར་ཏོ། །

འདྲིར་པ་ཤཱཀྱ་འོད་ཀྱིས་བྱང་དུ་དགོན་པ་བཏབ་ཅིང་དར་རྒྱས་སུ་གྱུར་ཏོ། །ཡང་བྲག་ནག་པས་ཞང་གི་ལུང་བསྟན་ལྟར་ཡ་འབྲོག་དུ་བྲག་ནག་བཏབ་སྟེ་དེ་ལས་ལྷོ་བྲག་གི་བདེ་ཆེན་དང་ཞོང་ཁ་སོགས་མཆེད་ཅིང་འདི་ལས་མཁས་བཙུན་སེང་གེ་རྫོང་པ་མཁར་ཆུ་ནས་མཁའ་སྤྱོད་ལ་དངོས་སུ་བྱོན་ནོ། །

ཡར་ལུང་པ་གྲགས་པ་སེང་གེས་ཞང་རིན་པོ་ཆེའི་ལུང་བསྟན་བཞིན་མི་ཉག་གི་ཡུལ་དུ་སྒྲུབ་པ་མཛད་སྟེ་རྒྱལ་པོའི་བླ་མར་གྱུར་ནས་གོ་ར་དགོན་མོ་ཆེ་དང་བྷ་ཏི་སོགས་མི་ཉག་གི་ཡུལ་དང་འཕྲིན་ལས་ཧོར་ཡུལ་དུའང་དར་ཞིང་རྒྱས་ལ་ཕྱིས་རྒྱལ་པོ་སེ་ཆེན་གྱིས་ཚལ་པ་སྒོས་མི་དང་གུང་ཐང་སྒོས་ཀྱི་ལྷ་ཁང་དུ་བྱས་ནས་ཞབས་ཏོག་བྱེད་ཅིང་གཙུག་ལག་ཁང་ཟླ་མེད་པར་གྱུར་ཏོ། །

རོས་སྐམ་པ་ལོ་སྒོམ་ཉི་མ་ཤེས་རབ་ཀྱིས་རོས་སྐམ་དུ་དར་རྒྱས་བྱུང་། ཏི་ཤྲི་རས་པ་ཡང་ཞང་རིན་པོ་ཆེས་ཇི་ལྟར་བྱས་ཀྱང་ཕྱག་ཆེན་ཡིན་གསུངས་པས་ངོ་འཕྲོད་པས་རྩ་བའི་བླ་མར་འཛིན། གཙང་པ་རྒྱ་རས་ཀྱི་དབུ་སྐྲ་བཅད་སྟེ་རབ་བྱུང་བསྙེན་རྫོགས་གནང་བས་ཕྱིས་ར་ལུང་པས་དཀོན་གཉེར་ཡང་ལོ་ཤས་བླངས་པ་ཡིན་ནོ། །

ཞང་རིན་པོ་ཆེའི་བུ་ཆེན་གཞན་ནི། ལོ་ཞིག་མར་སྒོམ། རི་སྒོམ། སྦྲ་སྒོམ། གཙང་སྟོན་བློ་ལྡན། འཇའ་སྒོམ་བྱང་སྙིང་། ཤངས་པ་རོལ་པའི་རྡོ་རྗེ་སོགས་དང་། འཕྲིན་ལས་སྒྲུབ་པའི་བུ་ཆེན། ཆོས་སྐྱོང་གི་སྤྲུལ་པ་དཔོན་དར་མ་གཞོན་ནུ། ཕྲེང་པོའི་ལྷ་བཙུན་དབང་སེང་། བསམ་ཡས་ཀྱི་བརྩད་པོ་ཁྲི་སེང་། བཟང་ཡུལ་གྱི་གནས་བརྟན་དགེ་སེང་། གྲུ་གུ་སྒང་གི་གནས་བརྟན་སེང་གེ་གྲགས། སྒ་འདྲའི་གནས་བརྟན་གྲུབ་ཐོབ་དཀོན་མཆོག་སེང་གེ་སོགས་མི་ཆེན་མང་པོ་དང་། ལྷ་གཟོ་བ་དབོན་ཕོག་རོ་དང་མར་པ་ལྷ་དཀར་ཞིང་མཁན་ཕག་ལྷ་གཟོ་སོགས་གཟོ་པོའི་རྣམ་པས་འཕྲིན་ལས་སྒྲུབ་ལ། དཔོན་ཆེན་དར་མ་གཞོན་ནུ་ནས་ཉིད་ཀྱི་སྐུ་ཚབ་ལུགས་གཉིས་ཀྱི་བདག་༼ན༣༨བ༽པོར་བསྐོས་པའི་ཉེ་གནས་ཆེན་མོ་ལ་རིམ་པར་འབྱགས་པ་ལས་ཚལ་དཔོན་སངས་རྒྱས་དངོས་གྲུབ་ཕྱིན་བློན་པོ་མགར་གྱི་རྒྱུད་ལ་འབྱགས་པའི་ཚལ་པའི་དཔོན་ཆེན་རྣམས་ཀྱིས་ལོ་བརྒྱ་དང་བཞི་བཅུར་ཉེ་བར་དབུས་གཙང་གི་བདག་པོ་དང་འདྲ་བའི་སྐུ་དབང་གིས་ཐམས་ཅད་ལ་ཕ་མ་ལྟར་བྱམས་པས་བསྐྱངས་ཤིང་དེ་སྲིད་བསྟན་པ་དངོས་གནས་ལ་དེ་ཕྱིན་གཟུགས་བརྙན་ལ་སྤྱོད་ཅིང་ཞང་རིན་པོ་ཆེ་ཉིད་ཀྱིས་ལོ་འདི་ལ་མེས་སྲེག་པའི་ལུང་བསྟན་འདུག་ཟེར་བ་ལྟར་བདག་གི་ལོ་ཞེ་བཞི་པ་མེ་མོ་ལུག་ལོ་ཟླ་བ་བཞི་པའི་བཅོ་ལྔའི་མཚན་མོ་མེས་བསྲེགས་པའི་ཚུལ་གྱིས་གཙུག་ལག་ཁང་གི་བཀོད་པ་བསྡུས་པ་ཡིན་ལ་དེང་སང་ཚལ་པའི་ཆོས་ཤེས་པ་མི་སྣང་ཡང་བཀའ་རྒྱ་བཀའ་འབུམ་ཙམ་ལ་ཐམས་ཅད་མོས་པ་བྱེད་པར་སྣང་ངོ་། །དྭགས་པོའི་བཀའ་རྒྱུད་ལས་རྗེ་སྒོམ་ཚུལ་གྱི་བཀའ་རྒྱུད་གཉིས་པ་ཚལ་པའི་སྐབས་སྟེ་ཕག་གྲུ་བཀའ་རྒྱུད་ལས་གཞན་བཤད་ཟིན་ཏོ། །

༼དཔལ་ཕག་གྲུ་པའི་གདན་ས་བཀའ་རྒྱུད་ཀྱི་སྐབས།༽ དཔལ་ཕག་མོ་གྲུ་པ་ནི་མདོ་ཁམས་འབྲི་ཆུའི་རྒྱུད་རྨེ་ཤོད་ཀྱི་རྟག་ངོས་སབ་ཁང་དུ་འཁྲུངས། གདུང་དབའས། ཡབ་ཝེ་ན་ཨ་ཐར། ཡུམ་བཙུན་ནེ། ཡུམ་ལ་གསེར་གྱི་རྡོ་རྗེ་ཞིག་སྐྱེས་པའི་འོད་ཀྱིས་འཇིག་རྟེན་གསལ་བ་རྨིས། ཟོ་ཞབས་སྟོང་པ་ཅིག་ན་མར་འོངས་པ་སྙམ་བྱེད་ཙ་ན་འཁྲུངས་སྟེ་སྐྱེ་བའི་སྡུག་བསྔལ་མ་བྱུང་ཞིང་དེ་དུས་ཡབ་ཀྱིས་ཕག་ཁོག་ཁྱེར་བྱུང་བ་གཟིགས། གནས་པ་རང་འཁྲུངས་སུ་བྱུང་། སྐྱེ་བ་མང་དུ་དྲན་པ་ཕ་མས་རྨེ་ཤ་བྱིན་པས་བརྗེད། ཡབ་ཡུམ་གྲོངས་པས་གཅུང་པོ་ཤུལ་དུ་བཞག་སྟེ་བྱ་ཁྱི་ལྷ་ཁང་དུ་མཁན་པོ་ལྡིང་ངེ་ཚུལ་ཁྲིམས་འབར་དང་སློབ་དཔོན་ལྡིང་ངེ་འོད་ཟེར་རྒྱལ་ལས་ལོ་དགུ་ལ་རབ་ཏུ་བྱུང་། མཚན་རྡོ་རྗེ་རྒྱལ་པོར་བཏགས། བྲིས་ཀློག་ལྷ་བྲིས་རང་བྱུང་དུ་མཁྱེན་ནས་མཁན་པོའི་དཔོན་ཡིག་གི་སྡེབས་དང་ལྷ་བྲིས་མཛད། གནས་བཞིའི་དབུས་ན་ཐ་བའི་རྡོ་ཁྲོད་ཆེན་པོ་ཅིག་ཡོད་པ་ཤིང་རྟས་མ་འདྲོངས་པ་སྐུ་ཤེད་ཆེ་བས་སྐུ་རྒྱབ་ལ་བསྣམས་ཀྱིན་པོར། བླ་མ་རྒྱ་ལ་ཆང་མི་གསོལ་བའི་དམ་བཅའ་མཛད། དབུ་རི་༼ན༣༩ན༽རྒྱལ་འབར་ལ་ཆོས་གསན་ཞིང་དེ་གཙོ་བོའི་རྣམ་པར་སྣང་རུང་ས་བཅུ་པ་བར་འདུག་གསུང་། སློབ་དཔོན་དགུའི་ཆོས་རྫོགས། སྤྱིར་ཁམས་སུ་བླ་མ་བཅུ་དྲུག་བཞུགས། སྤྱོད་འཇུག་སོགས་གཞན་ལ་ཡང་བཤད། ལོ་ཉེར་གཉིས་ལ་དབའས་ཆེན་པོ་དང་བསྡོངས་ནས་བོད་དུ་བྱོན། ཡོ་བྱད་ཐམས་ཅད་ཁོང་གིས་སྦྱར། སོག་དུ་དབུས་ཀྱི་ཕྱོགས་ནག་པོ་ར་རི་ཞིག་གིས་གང་འདུག་པ་མི་གཡོ་བའི་རལ་གྲིས་བཅད་པར་གཟིགས། ཐོག་མར་སྟོད་ལུང་རྒྱ་དམར་གྱི་གྲ་སར་རྟ་སྒ་ཕོག་རྒྱ་དམར་བ་དང་ཉང་བྲན་ལ་དབུ་ཚད་བྱམས་ཆོས་དང་སྤྱོད་ཕྱོགས་གསན། ཡང་གད་པ། དོན་སྟེང་པ། བྱ་ཡུལ་པ་སོགས་ལ་བཀའ་གདམས་གསན། ཉེར་ལྔ་ལ་ཟུལ་ཕུར་མཁན་པོ་བྱ་འདུལ། ལས་སློབ་རྒྱ་དམར་བ། ཨར་གྱིས་གསང་སྟོན་མཛད་སྟེ་བསྙེན་པར་རྫོགས་ནས་འདུལ་བ་མཐའ་དག་གསན། གྲ་ས་རྣམས་སུའང་ཐུན་བཞིའི་རྣལ་འབྱོར་ཆག་མ་མྱོང་། དམར་ཆོས་ཀྱི་རྒྱལ་པོ་ལ་བདེ་མཆོག་གི་རྒྱུད་མན་ངག་གསན། དཔའས་ཆེན་པོ་ཡུལ་དུ་བཞུད་ཚེ་ཕྱག་དཔེ་སོགས་བསྐུར་ནས་ཕྱིར་བཞུགས། འཇང་བྲག་སྟག་པ་དང་རྔོག་མུ་ནེ་ལ་འཕགས་སྐོར་དང་མངོན་པ་ཞུས། བུར་སྒོམ་ལ་རས་ཆུང་པའི་སྐོར་ཞུས་པས་སྣང་བ་བདེ་བར་ཤར། སྟོད་ལུང་ན་སངས་རྒྱས་སྨྱལ་ཆུང་བྱ་བ་དངོས་རིག་གི་རྣལ་འབྱོར་པ་ཅིག་ལ་གདམས་པ་མང་དུ་ཞུས་ཤིང་དགེ་བཤེས་ཁམས་པ་ཁྱེད་ཀྱི་ཕྱི་ལ་མཁའ་འགྲོ་མ་གསེར་རྒྱན་ཅན་བཞི་འབྲང་གི་འདུག །དམ་ཤོད་རི་ནག་གི་དྲུང་དུ་འགྲོ་བའི་དོན་ཡོད་གསུངས། འཇིམ་ལོ་ཙཱ་བ་སོགས་གཞན་ཡང་མང་དུ་བསྟེན། ཁྱད་པར་རྗེ་ས་སྐྱ་པ་ཆེན་པོ་ལ་རྒྱུད་དང་ལམ་འབྲས་ལ་སོགས་རྫོགས་པར་གསན་སྟེ་མཐོང་ལམ་པར་ངོ་སྤྲད། ཆོས་མང་པོ་ཚུར་དྲི་ཞིང་ཁམས་པ་ཤེས་རབ་ཅན་ཞེས་མཉེས། མདོར་ན་གཞུང་མན་ངག་ལ་མི་མཁྱེན་བྱ་བ་མེད། ཁམས་པ་ཡར་འདུ་བ་ཅིག་ལ་ཆོས་ཚང་པའི་གྲགས་པ་བྱུང་། དགེ་བཤེས་ཞང་སུམ་ཐོག་པ་༼ན༣༩བ༽མི་ཆེན་པོ་དེས་ཆོས་ཞུས། མཆོད་གནས་སུ་ཁུར་ཡང་རེ་ཞིག་བཀའ་རྒྱ་བཏབ་སྟེ་སློབ་མའི་ཚུལ་མཛད། དྭགས་པོ་སྙི་སྒོམ་དེ་གྲགས་པ་ཆེ་བར་འདུག་པས་ཞལ་ཞིག་ལྟ། ཆོས་མི་ཤེས་པ་ཞུ་རྒྱུ་མེད། དེ་ནས་ཁམས་ལ་འགྲོ་དགོངས་སྟེ་ཞང་དང་གཉིས་སྒམ་པོར་བྱོན། སྐུ་རིམ་དུ་མཆོད་རྟེན་ཞིག་རྩིག་འདུག་པའི་ལས་ཀ་རེམ་པའི་ཐོག་ཆོད། ཞག་བཞི་ན་མཇལ། ཇ་བཞུར་གྲང་མོ་ཞིག་དྲངས་བྱུང་བས་ཐང་ཆད་པ་ལ་ཇ་གྲང་མོ་འདི་ཕན་སྙམ་པ་ཅིག་བྱུང་། ཡང་མང་ཇའི་ཚྭ་གཟིགས་འབུལ་འདུག་པ་ཧུབ་གང་བཞེས་ནས་རྐྱན་དུ་བླུག་སོང་བས་གསོལ་རས་ཀྱིས་ཐམས་ཅད་ལ་ཁྱབ་པར་འདུག་སྙམ་པའི་དད་པ་སྐྱེས། ཞང་ལ་མ་དག་པའི་རྣམ་རྟོག་རེ་རེ་བྱུང་། ཕྱི་ཉིན་དྲུང་དུ་མཇལ་བ་ན་ཕྱག་ན་ཟན་ཞིག་ཆངས་ཆངས་མཛད་ཅིང་། དགེ་བཤེས་ཁམས་པ་ཁྱོད་ཀྱིས་ཆོས་ཅི་ཤེས་གསུངས། འདི་ལྟར་ཐོས་ཞུས་པས་ཐོས་པ་དེ་ཙམ་ལ་ང་རྒྱལ་རྒྱུ་ཅི་ཡོད། འཕགས་པ་ཀླུ་སྒྲུབ་ཀྱིས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་མཁྱེན་ཡང་ཁེངས་པ་རྡུལ་ཙམ་མི་མངའ། ཁྱོད་ཀྱིས་ལོ་དུ་བསྒོམས་གསུངས། ལོ་བདུན་བསྒོམས་ཞུས་པས། སྒོམ་ཡུན་དེ་ཙམ་ལ་ང་རྒྱལ་རྒྱུ་ཅི་ཡོད། ཁོ་བོས་ལོ་བཞི་བཅུ་བསྒོམས་པ་ཡིན། ཉམས་མྱོང་འདྲ་ཅི་སྐྱེས་གསུངས། མཐོང་ལམ་སྐྱེས་ཚུལ་ཞུས་པས་དེ་ལ་མཐོང་ལམ་དུ་འཛིན་ནམ་གསུངས། རྡོ་རྗེའི་ཚིག་རྐང་ལས་བཤད་ཚུལ་ཞུས་ནས་མཐོང་ལམ་ཡིན་ཞུས་པས། ཨ་ཀྱང་དེ་ལ་མཐོང་ལམ་དུ་འཛིན་ནམ་གསུང་། བླ་མས་ཀྱང་མཐོང་ལམ་དུ་ངོ་སྤྲད་ཅིས་ཀྱང་ཡིན་ཞུས་པས། ཨ་པ་ཞེ་ནས་རང་དེ་ལ་མཐོང་ལམ་དུ་འཛིན་ནམ་གསུང་། མདོ་རྒྱུད་ཉམས་མྱོང་ཐམས་ཅད་ཀྱིས་གྲུབ་པའི་མཐོང་ལམ་ཡིན་ཞུས་པས། ཁྱེད་ཀྱི་མཐོང་ལམ་བཟང་པོ་དེ་ལས་ངའི་ཟན་ཆངས་འདི་མི་དགའ་རེ་གསུངས་པས་སྔར་གྱི་བདེ་གསལ་མི་རྟོག་པའི་ཉམས་བཟང་པོ་དེ་ཧྲུལ་གྱིས་ཞིག་ནས་ཤེས་པའི་ངོ་བོ་དེ་སྔར་འདྲིས་ཀྱི་མི་དང་ཕྲད་པ་ལྟར་ཡེར་བྱུང་བ་ན་འོ་མཐོང་ལམ་བྱ་བ་དེ་འདྲ་བ་ཞིག་ཡོང་བ་ཡིན་གསུངས། དེ་ལས་ལྷག་པ་༼ན༤༠ན༽ཅིག་བསྟན་དུ་མེད་ཀྱང་ཁོ་བོ་རང་གི་ལུགས་བྱའོ་གསུངས་ནས་ལྷན་ཅིག་སྐྱེས་སྦྱོར་གནང་། འདི་ལ་ཕྱིས་ཀྱང་ཁོ་བོའང་ཆོས་མིང་ཆེན་པོ་ཅིག་གིས་དེའུ་བསླུས། ཅེས་དང་། བླ་མ་རིན་པོ་ཆེ་དང་མ་མཇལ་ན་ཁོ་བོའི་མི་ཚེ་འདི་དོན་མེད་དུ་དེའུ་སོང་། ཞེས་དང་། བླ་མ་རིན་པོ་ཆེ་དང་མ་མཇལ་གྱི་བར་དུ་སྟོང་ཉིད་སྒོམ་ཤེས་པ་སུ་ཡང་མ་བྱུང་ཞེས་གསུང་བ་ཡིན་ལ་རྗེས་ཀྱང་འོ་སྐོལ་དཔོན་སློབ་གཉིས་ས་བཅུའི་བྱང་སེམས་ཡིན་ཡང་ཁྱོད་ཁོ་བོ་དང་མ་ཕྲད་ན་དོན་འགྲུབ་པར་གདའམ་ཞེས་གསུངས་པ་ཡིན་ནོ། །

མཐོང་བྱ་དང་མཐོང་མཁན་ལ་སོགས་པ། །དམིགས་གཏད་ཀྱི་གཉིད་ལས་མ་སངས་པར། །མངོན་སུམ་གྱི་མཐོང་ལམ་རེ་བ་ཚོ། །ཆབ་རོམ་ལ་ཤེལ་དུ་ཞེན་པ་འདྲ། །དུས་རྟག་དུ་ཡོད་པའི་སེམས་ཉིད་ཀྱི། །རང་ཞལ་རང་ཉིད་ལ་མངོན་སུམ་སྟོན། །མཐོང་མ་མཐོང་གི་འཛིན་པ་གཞིག་མཛད་པ། །བཀའ་རྒྱུན་འདི་བསམས་ཀྱིན་ངོ་མཚར་ཆེ། །བར་སྐབས་ཀྱི་ཚིགས་བཅད་ཏོ། །

དེ་ནས་ངའི་བླ་མ་དེ་ཚོའང་བླ་མ་འདི་དང་མཇལ་ན་བསམས་སྟེ་བདག་དཔེ་ཆ་ལེན་དུ་འགྲོ་བར་ཞུ་ཞུས་པས་བསྡད་ན་ཁེབས་ཆེ་སྟེ་གསུངས། བླ་མ་རྣམས་ཁྱེད་དྭགས་པོ་སྙི་སྒོམ་ཅན་དུ་ཕྱིན་ཨང་ཟེར་བ་ཙམ་དང་འོ་སྐོལ་ལས་ལྷག་པའི་མན་ངག་ཅང་ཡོད་ཏམ་ཟེར་བ་ལས་མི་འདུག་པས་ཕྱག་དཔེ་བླངས་སྟེ་བྱོན། ཁམས་ལ་འབྱོན་པའི་སྤྲོས་པའང་ཆོད། དབྱངས་རྟ་དང་བསྟོད་པ་མ་བྱས་པ་ཅིག་གྱིས་གསུང་བས་མཉམ་མེད་དམ་པ་མཛད། ད་ནི་གཙང་གི་གནས་གཞི་ཅིག་ལ་འཇུག་ཡོན་བཙལ་སྟེ་ཕུལ་ནས་སྒྲུབ་པ་བྱེད་དགོས་བསམས་པ་ན་ནང་པར་སྔ་བར་ཤོག་གསུངས་སྟེ་ཕྱག་འཚལ་ཞིང་ཡོད་ཙ་ན་ཞལ་འཛུམ་མཛད་ནས་དགེ་བཤེས་ཁམས་པ་འཚོ་བའི་སེམས་ཁྲལ་ནི་མི་འཚལ། ཁྱོད་ཀྱི་གདུལ་བྱ་དམ་ཤོད་རི་ནག་གི་དྲུང་ན་ཡོད་གསུངས། དེ་ལྟར་རྗེ་སྒམ་པོ་པ་དོན་གསུམ་བཞེས་ཤིང་ཉིད་ཞེ་གཅིག་བཞེས་པ་ལྕགས་མོ་ལུག་ལ་མཇལ་ནས་ལོ་ངོ་༼ན༤༠བ༽གསུམ་བསྟེན་སྟེ་དོན་ལྔ་ཆུ་བྱ་ལ་ཆོས་རྗེ་མྱ་ངན་ལས་འདས། གཤེགས་ཀར་ང་དང་དགེ་བཤེས་ཁམས་པ་ལ་ཁྱད་རྟ་རྔ་ཙམ་ཡང་མེད་པས་ཐམས་ཅད་ཀྱིས་འདུད་གསུངས་ནས་ཆོས་ཞུས། དུས་ཀྱི་རྒྱལ་པོ་བྱ་ལོ་ཤར་བའི་ཚེ། །ཞེས་པའི་གདུང་དབྱངས་ཀྱང་མཛད། སའི་བཀྲག་ཉམས་སྡོད་མི་འདོད་པར་གྱུར་ཀྱང་འཇིག་རྟེན་པ་ཁྲེལ་ཡོད་ཀུན་ཡང་། དབྱར་དགུན་རེ་མྱ་ངན་བྱེད་པས་ཁོ་བོའང་སློབ་དཔོན་སྒོམ་པའི་སྡུག་གྲོགས་བྱེད་པ་ཡིན་གསུངས་ནས་འཚོ་བ་བཀྲེན་པ་ལས་མེད་ཀྱང་བཞུགས་སྟེ་སློབ་དཔོན་སྒོམ་པའི་ཞབས་ཏོག་མཛད། ཞེ་བཞི་ལ་འོལ་ཁར་བྱོན་ན་ཟ་ཧྲུལ་བས་བསོད་སྙོམས་མཛད་གསུངས་ནས་ལྡོམ་ལུགས་ཀྱི་མགུར་མཛད་སྟེ་ཉེ་གནས་ཤན་གྲོང་པས་ན་བཟའ་སྐུ་གང་བརྗེས། དམ་ཤོར་བྱ་ར་བྱི། ཡར་ལུངས། འོན་ཚན་སྒང་། སྤང་ཆུང་དགོན་པ་སོགས་སུ་བཞུགས། སློབ་མའང་མང་དུ་འདུས་སྟེ་རྗེ་དྭགས་པོའི་ལུགས་བཀའ་ཕྱག་ཆུ་བོ་གཉིས་འདྲེས་ཁོ་ནས་བསྐྱངས་ཤིང་འདུལ་བ་ལ་གཙོ་བོར་མཛད། བླ་མ་ས་སྐྱ་པ་སྔོན་ནས་ང་ལ་ཆོས་འདྲི་ཞིང་མཉེས་པ་ལ་ད་ཁོ་བོ་ཆོས་ཐམས་ཅད་ན་མཁའ་ལ་མདུང་བསྐོར་བ་ལྟར་སོང་བ་འདི་ལ་བླ་མའི་ལན་ཚུལ་བཞིན་གདབ་དགོས་སྙམ་ནས་འབུལ་བ་རྣམས་སྐྱེལ་པ་དང་སྒྲེས་པ་འགའ་དབང་བསྐུར་ཞུ་འདོད་དང་བཅས་བྱོན། རྩིས་ཀྱི་ལྷ་ཁང་དུ་ཞག་གསུམ་བཞུགས་པས་དམ་པ་རྒྱ་གར་དང་མཇལ་སྟེ་ཞི་བྱེད་མནལ་ལམ་མ་སོགས་མང་དུ་གསན། ད་རེས་ཆོས་ཀྱང་མི་འདྲི། སྤྱན་རྩའང་འགྱུར་འདུག་སྟེ་འགྲོངས་ལྟས་མ་ལགས་སམ་གསུངས་སྟེ་མྱུར་དུ་གྲོངས། འོན་དུ་ཐུགས་ཟོ་མ་སོད་ནས་ད་ནི་རི་ཁྲོད་ཀྱི་དགོན་པ་ཅིག་འཛིན་དགོས་དགོངས། གྲྭ་པ་རྣམས་ལ་ཁོ་བོ་ཕྱེད་ལམ་ཙམ་དུ་འགྲོ་བས་ཁོ་བོའི་རྗེས་ལ་སུ་ཡང་མ་ཡོང་ཞིག །དབྱར་བཞུགས་ཐོན་ནས་སོ་སོར་ཡུལ་ལ་བྱོན་ཞིག །ཁོ་བོ་མཚམས་བྱེད་པས་ནང་བར་ཡང་སུ་ཡང་མ་ཡོང་ཞིག་གསུངས། དེ་ནུབ་དཔོན་སློབ་བཞིས་བྲོས་སྟེ་བྱོན། མཐར་རྩའི་གྲོང་མདར་གྲོང་འདི་ལ་ཕག་མོ་དང་གྲུ་འདི་ལ་ཕག་མོ་གྲུ་ཟེར་༼ན༤༡ན༽ཟེར་བས་ཡི་དམ་ཕག་མོ་བཞུགས་ཤིང་སེམས་ཅན་འཁོར་བའི་ཆུ་ལས་སྒྲོལ་བར་དགོངས་སྟེ་ལུང་བསྟན་གྱི་གནས་དེ་ཡིན་པར་མཁྱེན། འདིའི་ཕུར་བསྡད་ཆོག་གམ་དྲིས་པས་ཆོག་ཡོང་སྟེ་ཚ་རོང་བཙད་པོ་ལ་འདྲི་དགོས་ཟེར་བས་འདྲིར་བྱོན་པ་ན་ཁོ་རང་མིག་མང་རྩེ་ཞིང་འདུག །ཁྱེད་ཀྱི་ལུང་པ་ཡ་གིར་དགོན་པ་ཅིག་བཏབ་ཆོག་གམ་ལན་གཉིས་གསུངས་པས་ཐོབ་ཐོབ་ཟེར། ཡང་གསུངས་པས་བརྒྱ་དགོས་ན་སྟོང་ཐོབ་ཟེར་བས་དར་བའི་རྟེན་འབྲེལ་འགྲིག་སྟེ་ཞེ་དགུ་པ་ས་ཕོ་སྟག་ལ་ཕག་གྲུ་བཟུང་། དེ་ནས་ལོ་བདུན་འདས་པ་ཤིང་བྱ་ལ་སྟག་ལུང་ཐང་པ་ཉི་ཤུ་རྩ་བཞི་འགྲོ་བ་ཞིག་གིས་མཇལ་སྟེ་ཉེ་གནས་མཛད། གྲ་པ་རྣམས་ཀྱང་རིམ་པས་བྱུང་། རྒྱ་སྒོམ་རྨི་རས་བྱ་བའི་འཇག་ལྕིལ་དུ་ཚ་བ་ལ་གདན་དྲངས་པས་ཁྱོད་ཀྱི་ལྕིལ་པོ་འདི་སྐྱིད་ལན་གསུམ་གསུངས་པས་མཉེས་ན་འབུལ་ཟེར་བ་ལ་འོ་ན་ངའི་ཀོམ་སྟན་ད་ལྟ་ལོང་ཤོག་གསུངས་སྟེ་གཟིམས་ལྕིལ་མཛད། སྔོན་བྱང་སེམས་ཟླ་བ་རྒྱལ་མཚན་གྱིས་ཁྱོད་ཀྱིས་ཟླ་སྟོད་ལ་མཚམས་གྱིས་ཟླ་སྨད་ལ་ཁྲིད་ཀྱིས་རྐང་བཞིའི་འབུལ་བ་མ་ལེན་དབང་བསྐུར་མ་བྱེད། དེ་ལྟར་བྱས་ན་ཚེ་རིང་ཞིང་འགྲོ་བ་མང་པོ་ལ་ཕན་པར་འགྱུར་ཞེས་ལུང་བསྟན་པ་དང་། བླ་མ་ལྷ་རྗེའི་རྣམ་པར་ཐར་པ་ཡང་དེ་ཉིད་ཡིན་པས་སློབ་མ་བྱ་བ་བླ་མའི་རྣམ་ཐར་འཛིན་པ་ལ་ཟེར་བ་ཡིན། ཁོ་བོའང་བླ་མའི་རྣམ་ཐར་བཞིན་བྱེད་པ་ཡིན་གསུངས་ནས་དེ་བཞིན་མཛད་ཏོ། །

བླ་མ་མགོལ་ཕུ་བ་དང་འགྲོ་མགོན་སྨར་པ་སོགས་ནི་གཞན་བླ་མ་མང་དུ་བསྟེན། ཆོས་གདམས་ངག་ཐམས་ཅད་རྫོགས། ཉམས་མྱོང་གིས་ཐུགས་ཁེངས་པ་རེ་རྗེ་དེའི་དྲུང་དུ་བྱོན། མགོལ་ཕུ་བ་ཕྱག་འཚལ་ཞིང་ཡོད་ཚེ། སྨྲ་བསམ་བརྗོད་མེད་སོགས་ནས། དུས་གསུམ་རྒྱལ་བའི་ཡུམ་ཡང་དེ་ཉིད་ཡིན། །ཞེས་གསུངས་པས་རྟོགས་པ་ངོ་འཕྲོད་པ་ན་འོ་དེ་ལས་ལྷག་པ་མེད་ཀྱིས་དེ་ཉིད་ཀྱི་རྩལ་སྦྱོངས་ཅིག་གསུང་། འགྲོ་མགོན་སྨར་པ་ཞག་འགའ་ཁམས་མ་བདེ་བ་ལས་སོས་ནས་མཇལ་དུ་ཕྱིན་པས། ཕྱག་མ་འཚལ་བར་སྐྱིལ་ཀྲུང་ཆོས་ལ་བཞུགས་ཅིག་གསུང་། ཆོས་ཅིའང་མི་གསུང་། ༼ན༤༡བ༽ཁམས་ཀྱི་དྲི་རྨེད་མཛད། ང་གང་དུ་བཞུགས་སར་ལུས་གནད་ཆོས་ལ་བཞུགས། ཤེས་པ་ལ་ཅི་བྱུང་ཡང་སུ་ལའང་མ་ཟློ་ཞིག་གསུངས་། དེ་ལྟར་བྱས་པས་རྟོགས་པ་ཁྱད་པར་ཅན་འཁྲུངས་། འོ་བཀའ་རྒྱུད་ཀྱི་བྱིན་རླབས་ཞུགས། འཁོར་འདས་ཀྱི་འབྲེལ་ཐག་ཆོད། ཁྱོད་ཀྱིས་དབུ་མའི་དོན་ཡང་གཟོད་གོ་བ་ཡིན། བདག་པོས་མ་ཚོར་བར་སྒོམ་འདེབས་པ་གཞན་གྱིས་མི་ཤེས་གསུངས། འགྲོ་མགོན་ཡེལ་པ་བ་ཐུགས་དམ་དཔྱིས་ཕྱིན་པ་ཅིག་གིས་བར་ཕུ་བ་ལ་དོ་ཧ་ཞུས་པས་བཤད་རྐྱང་དུ་འདུག་པ་དགོངས་སྟེ། ཉིད་ལ་ཕྱག་རྒྱ་ཆེན་པོའི་གཞུང་གི་སྒོམ་ཆེན་སྣང་བ་ལ་ངའི་བླ་མ་རིན་པོ་ཆེ་དང་མཇལ་ན་ཉམས་རྟོགས་ཀྱང་སྐྱེ་བས་འབྱོན་པར་ཞུ་བྱས་པས་ལྟའོ་གསུངས་སྟེ་བྱོན། ཐུགས་རྒྱལ་གྱིས་ཡོན་ཏན་མ་སྐྱེས། ཡང་ཕྱིས་བསྐུལ་སྟེ་བྱོན། བུ་རམ་པདྨའི་བར་ལ་བཏབ་པའི་ཙ་གོ་ར་དྲངས་པས་ཁོང་ཆགས་སྟེ་མ་གསོལ། ཡེལ་པ་བས་བཅག་སྟེ་ད་གསོལ་བར་ཞུ་བྱས་ནས་གསོལ་ཞིང་ཡོད་ཚེ། ཞལ་ནས་ཕར་ཕྱིན། དབུ་མ། གསང་སྔགས། ཕྱག་རྒྱ་ཆེན་པོ་ཐམས་ཅད་སྒོམ་དགོས་པ་ཁོ་ན་ཡིན་པས་སྒོམས་ཅིག་གསུང་བ་ན་སྒོམ་ལུགས་ཅི་ཡང་མ་བསྟན་པར་སྒོམས་ཅིག་གསུང་བ་ཅི་ཡིན་སྙམ་ཚེ་སྒོམ་བྱ་སྒོམ་བྱེད་ཀྱི་འཛིན་པ་ཞིག་སྟེ་གནས་ལུགས་མངོན་དུ་གྱུར་ནས་བཞེངས་སྟེ་ཁྱོད་ནི་མཐོང་དང་ཐོས་དང་དྲན་པས་ཀྱང་། མིང་ཚིག་ཡི་གེའི་ཚོགས་ལ་མི་ལྟོས་པར། །ཕྱག་རྒྱ་ཆེན་པོའི་རྟོགས་པ་འཆར་བ་ཡི། །བླ་མ་བྱིན་རླབས་ཅན་ལ་ཕྱག་འཚལ་ལོ། །ཞེས་ཕྱག་མཛད། གཞན་ཡང་རླངས་སེང་གེ་རྒྱལ་མཚན་གྱིས་ཞལ་མཐོང་བ་ཙམ་གྱིས་སྒོམ་སྐྱེས། དེ་ལ་སོགས་པ་མཚན་ལ་མོས་པ་ཙམ་དང་། ཞལ་མཇལ་བ་ཙམ་དང་། བརྡ་དང་རྣམ་འགྱུར་བསྟན་པ་ཙམ་དང་། བྱིན་རླབས་གནང་བ་ཙམ་གྱི་གྲོལ་བ་མང་དུ་བྱུང་ངོ་། །

གྲ་པ་སུམ་བརྒྱ་ཙམ་ཚོགས་པ་ན་ཁོ་བོས་ཆོས་བསྟན་ན་ཁྱེད་རྣམས་ལ་ཕན་ཡང་ཚེ་ཐུང་བར་འོང་། མཚམས་འབའ་ཞིག་བྱས་ཁྱེད་རྣམས་དང་མ་ཕྲད་ན་ཚེ་ཉི་ཟླ་དང་མཉམ་པ་རྒྱ་གར་གྱི་གྲུབ་ཆེན་ལས་ལྷག་པར་འོང་བས་གདམ་ཁ་༼ན༤༢ན༽གྱིས་ཅེས་གསུངས་པས་དགེ་བཤེས་རླངས་སོགས་རྒན་པ་རྣམས་ཀྱིས་འགྲོ་དོན་མཛད་པར་ཞུས། མི་ཉག་སྒོམ་རིང་སོགས་རྣམས་ཀྱིས་སྒྲུབ་པ་མཛད་པར་ཞུས། དེར་སྒྲུབ་པ་མཛད་པ་ན་དགེ་བཤེས་ཞང་བྱོན་སྟེ་ཞུ་ཕོད་མཛད་པས་ཚོགས་པ་བསྐྱངས། ཅི་དགོས་ཀྱང་རྟེན་འབྲེལ་འབའ་ཞིག་གིས་མཛད། སྐུ་འདའ་བའི་ལོ་ལ་ཚོགས་པ་བརྒྱད་བརྒྱ་ཙམ་འདུས་ཤིང་ཐམས་ཅད་ཡོན་ཏན་ཡོངས་སུ་རྫོགས་པ་ཤ་སྟག་དུ་བྱུང་། ཕག་མོ་གྲུར་བྱོན་ནས་གྲོང་དུ་འབྱོན་མ་མྱོང་། སྔོན་དབང་བསྐུར་གསན་དུས་ཚོགས་ཀྱི་ཤ་ཆང་མ་གསོལ་བས་ད་གསོལ་ན་བླ་མ་དེ་ཀུན་གྱི་དབུ་སྐོར་བར་འགྲོ་གསུངས་ནས་ཤ་ཆང་ལྟ་ཅི་སྨོས་སྟེ་ཡང་དགོན་དུ་ཚིལ་བུའི་སྡོར་འདེབས་མ་མྱོང་། སྐུ་འདའ་ཁར་ཡང་སྨན་རྟའི་སིངས་པོ་ཙམ་ཡང་མ་གནང་། མདོར་ན་སྐལ་ལྡན་མཐའ་ཡས་པ་ཚེགས་ཆུང་ངུས་གྲོལ་བར་མཛད་ཅིང་ཕག་མོ་གྲུར་ལོ་བཅུ་གསུམ་བཞུགས་ནས་ལྕགས་ཕོ་སྟག་གི་ལོ་ཟླ་བ་བདུན་པའི་ཉེར་ལྔའི་སྔར་དྲོ་མྱ་ངན་ལས་འདས་སྟེ་ངོ་མཚར་གྱི་ལྟས་མང་དུ་བྱུང་ངོ་། །

སྐྱེས་རབས་ཀྱང་དགེ་སློང་ཆོས་ཀྱི་དཔལ་དུ་གྱུར་པ་སོགས་སྐྱེས་རབས་ཆེན་མོར་གསུངས་པ་ལྟར་སྟེ་ཐུན་མོང་གི་གདུལ་བྱའི་སྣང་བ་སོ་སྐྱེ་ལྟར་བསྟན་པའོ། །སྐལ་པ་མཆོག་གི་གདུལ་བྱ་ལ་རྒྱལ་པོ་ཨིནྡྲ་བོ་དྷི་བར་པ་དང་། ཡང་པཉྩ་པ་ནས་གསང་བ་བཀྲོལ། སོགས་སྐུའི་བཀོད་པ་བརྒྱད་དང་། སྲོང་བཙན་སྒམ་པོ་སོགས་རྒྱལ་པོའི་སྐུའི་བཀོད་པ་བཞི་དང་། ག་ཡ་དྷར་ལ་སོགས་པའི་སྐུའི་བཀོད་པ་བཞི་ལ་སོགས་གསང་བའི་མཛོད་སྒོ་དབྱེ་བ་ལས་བསྟན་པ་ལྟར་དང་། སྐུ་འདི་ཉིད་ཀྱིས་དུས་གཅིག་ལ་ཨོ་ཌྱན་ནས་བདེ་མཆོག་གི་རྒྱུད་མན་ངག་ལེན་པ་དང་། འདི་ལ་སྟོན་པའི་བདག་ཉིད་མེ་ཡི་རླུང་། །ཞེས་པ་ཙཀ་ཀྲ་སམ་བྷ་རར་བཤད་ཀྱང་ཛ་ཡིག་དགོས་པས་ཛཱ་ལ་སཾ་བྷ་ར་འདྲ་བ་སྡོམ་པ་ཞེས་པ་འབྱོར་བར་སྣང་། ཉེ་བའི་ཞིང་ཙཱ་གོང་དུ་མཁའ་འགྲོ་བཏུལ་ནས་ནད་ཡམས་བཅད་པ་༼ན༤༢བ༽དང་། རྒྱ་གར་གྱི་མུན་པ་མི་བཟད་པའི་དུར་ཁྲོད་དུ་རྣལ་འབྱོར་པ་གཏི་མུག་རྡོ་རྗེ་མཆོག་སྒྲུབ་པའི་ཚོགས་གྲལ་དུ་བྱོན་པ་དང་། རྒྱ་གར་ལྷོ་ཕྱོགས་སུ་མུ་སྟེགས་ཀྱི་རྒྱལ་པོ་ཤྲཱི་ནག་པོ་བཏུལ་པ་དང་། ཛམྦུའི་གླིང་གི་ཤར་ལྷོ་གླིང་ཕྲན་ཞིག་དུ་དགེ་སློང་བློ་གྲོས་རྒྱལ་པོར་བསྟན་པ་དང་། གླིང་དེ་ཉིད་ཀྱི་ནུབ་ཕྱོགས་སུ་སྔོན་སྐྱེ་བ་དུ་མའི་གོང་གི་མ་ཞིག་ངན་འགྲོར་ལྷུང་བར་འདུག་པ་ལས་དྲངས་པ་དང་། བྱང་སྟག་ལུང་གི་སའི་མི་མ་ཡིན་ཐམས་ཅད་བཏུལ་སྟེ་ས་ཆུ་ཐམས་ཅད་བྱིན་གྱིས་བརླབས་པ་དང་། རྒྱ་ནག་གི་རྒྱལ་པོ་ཟ་མ་ཧོ་སྡིག་པ་ལས་ལྡོག་པའི་ཕྱིར་ནད་བསལ་བ་དང་། དུར་ཁྲོད་ཧ་ཧ་རྒོད་པར་འབྱུང་པོ་རེངས་བྱེད་བཏུལ་བ་དང་། ཁམས་ཀྱི་ལྷོར་ཟིང་ཨ་བསྟན་རྒྱའོ་འདྲེར་སྐྱེས་པ་བཏུལ་བ་དང་། ཕག་མོ་གྲུ་ཉིད་ན་བཞུགས་པ་སྟེ་བཅུ་གཉིས་ཅིག་ཆར་བསྟན་པ་ནི་དབང་པོ་འབྲིང་ལ་གྲུབ་ཐོབ་ཆེན་པོར་བསྟན་པའི་རྣམ་པར་ཐར་པའོ། །འདས་པའི་སངས་རྒྱས་འཁོར་བ་འཇིག་དང་ད་ལྟར་སྟོན་པ་ཉིད་དང་མ་འོངས་པའི་མི་སྐྱོད་སྨན་པའི་རྒྱལ་པོར་ཞལ་གྱིས་བཞེས་པ་ནི་གདུལ་བྱ་ཡང་རབ་ལ་སངས་རྒྱས་ཉིད་དུ་བསྟན་པའི་རྣམ་པར་ཐར་པའོ། །

༼དཔལ་ཕག་མོ་གྲུ་པའི་སློབ་མ།༽ དེའི་སློབ་མ་ལ་སྤྱིར་ཚོགས་པ་བརྒྱད་བརྒྱ་ལ་གདུགས་ཐོགས་ལྔ་བརྒྱར་གྲགས་ཤིང་ཁྱད་པར་དུ་བུ་ཆེན་ཉེར་བཞི་ལ། མོས་གུས་མཐར་ཐུག་སྟག་ལུང་པ། རྟོགས་པའི་མཐར་ཐུག་སྣ་ཕུ་པ། ཤེས་རབ་མཐར་ཐུག་པར་ཕུ་པ། ནུས་པའི་མཐར་ཐུག་མཆན་བུ་རྒྱ་རས་སྟེ་མཐར་ཐུག་གི་བུ་བཞི། སྐལ་ལྡན་ཡེ་ཤེས་སེང་གེ་མི་ཉག་སྒོམ་རིང་། ཉག་རེ་སེ་བོ། ཀུན་ལྡན་རས་ཆུང་སྟེ་གདམས་པའི་བུ་བཞི། འཇིག་རྟེན་མགོན་པོ། ཆོས་རྗེ་ལྡུམ། ཆོས་རྗེ་གཏུམ། བནྡྷེ་ཕུག་པ་དང་རོ་གཅིག་རྟོགས་པ་ཕྱེད་དང་བཞི་སྟེ་གཏུམ་ལ་གཟུགས་སྐུའི་ས་བོན་མ་ཐེབས་པས་ཕྱེད་མར་འཇོག་གོ །གཤེན་དགོན་དཀར་བ། མྱང་ཤན་གྲོང་པ། རྔོག་སེང་གེ་ཁ་པ། རྩི་ལུང་པ་རྣམས་ལ་ཐུགས་ཀྱི་སྲས་བཞི་ཟེར། རིན་པོ་ཆེ་ཤུག་ཚར་བ། ལྷ་ས་པ་དགེ་འདུན་༼ན༤༣ན༽སྐྱབས། གྲུ་གུ་བློ་གྲོས་སེང་གེ་རྒྱན་ཐང་པ་སྟེ་ཡི་གེ་མའི་བུ་བཞི། བླ་མ་སྨར་པ། ཡལ་ཕུག་པ། དགྱེར་སྒོམ་པ། སེང་གེ་དཔལ་སྟེ་ཉེ་བའི་སྲས་བཞི་ཞེས་སྔ་རབས་རྣམས་འདྲེན་ལ།

པར་ཕུ་བ་ནི་སྔོན་རྟེན་འབྲེལ་གྱིས་རྟོགས་པ་སྐྱེད་ཅིང་སྟོད་ལུང་ཕུར་པར་དགོན་པ་མཛད་ནས་དོ་ཧའི་འཕྲིན་ལས་ཤིན་དུ་ཆེ། མཆན་བུ་རྒྱ་རས་ནི་མགོན་པོའི་གྲུབ་པ་ཐོབ། མི་ཉག་སྒོམ་རིང་ནི་ཁོའི་དྲུང་དུ་རལ་གྲི་ཞིག་བཞག །ཁོའི་ཕ་གསོད་མི་དེ་ཁྲིད་ནས་བྱོན་པས་ཁོ་ཞེ་སྡང་སྐྱེས་སྟེ་རལ་གྲི་ཁྱེར་ནས་དེད་པས་ཁྱོད་རང་གི་ཞེ་སྡང་ལ་ལྟོས་གསུངས་པས་ངོ་བོ་མཐོང་སྟེ་དེ་འདག་སྦྱར་ཡུན་རིང་དུ་བྱས་ནས་བསྐྱངས། ཕྱིས་འགྲོ་མགོན་གྱི་སློབ་མ་སར་པ་རྣམས་ལ་སྒོམ་ལུགས་སློབ་ཅིང་ཉམས་ལྟ་མཛད། འགྲོ་མགོན་གཤེགས་ནས་འབྲི་ཁུང་བཟུང་སྟེ་ཁྱེད་རྣམས་བླ་མ་ངན་དུ་མི་འགྲོ་གསུང་ངོ་། །ཉག་རེ་སེ་བོ་དོམ་ལ་ཆིབས་ཤིང་ཀླུ་མི་མགོན་དཀར་པོ་རོལ་དུ་ཁྲིད་ནས་འབྱོན། ཀམ་པོ་རྡོ་རྗེ་དཔལ་བརྩེགས་བཏུལ། ཁམས་སུ་སྣེ་དགོན་བཏབ་བོ། །གཤེན་དགོན་དཀར་བ་རྡོ་རྗེ་དབང་ཕྱུག་ནི་ཞང་རིན་པོ་ཆེའི་བླ་མ་གཤེན་པ་ཡིན་པར་དེབ་སྔོན་པ་སོགས་འཆད་ཀྱང་ཞང་གི་བླ་མ་དེ་ནི་གཤེན་པ་རྡོ་རྗེ་སེང་གེ་ཡིན་ནོ། །ཉང་ཤན་གྲོང་པ་ནི་ཞབས་ཏོག་ཤིན་དུ་ཆེ། འཁྲུངས་ཡུལ་དུ་སྒྲུབ་པ་མཛད། མཁའ་སྤྱོད་དུ་བྱོན་པར་གྲགས། རྔོག་སེང་གེ་ཁ་པ་ནི་ལྗང་སེང་གེ་ཁ་འདེབས་མཁན་ཡིན། ཕྱིས་འཁྲུངས་ཡུལ་དུ་བཞུགས། འདིའི་སློབ་མ་དཔལ་ཆེན་ཆོས་ཡེས་ཡིན། རྩི་ལུང་པ་ནི་རྗེ་འཇིག་རྟེན་མགོན་པོའི་ལས་སློབ་མཛད། འོན་དང་དོལ་གྱི་རྩི་ལུང་བཏབ། རྒྱན་ཐང་པ་ནི་སྤྲུལ་པའི་བྱ་རོག་གིས་གཏོར་སྣོད་བཞག་སར་གཡེ་རྒྱན་ཐང་གི་དགོན་པ་བཏབ། རྗེ་འཇིག་རྟེན་མགོན་པོའི་བསྟན་བཅོས་གླང་པོ་ཆེའི་བེམས་ཀྱང་དེ་ན་བཞུགས་པར་གྲགས། གཞན་ཡང་མཆེད་གྲོགས་ལས་སློབ་མར་གྱུར་པའི་མི་ཆེན་ཕྱིས་རྗེ་འཇིག་རྟེན་མགོན་པོའི་མཁན་པོ་མཛད་པ་ཞང་སུམ་ཐོག་པ་དང་། སངས་རྒྱས་གཉན་རས་ཅེས་བྱ་བ་མ་ཡུལ་དང་ལོ་རོར་མགོན་༼ན༤༣བ༽པ་མཛད་དེ་མི་རབས་འགའ་ཡར་དུ་སྒྲུབ་རྒྱུད་བཟང་དུ་བྱུང་བ་ལ་སོགས་པ་ནི་ཆེས་མང་ངོ་། །

གདུང་གི་ཐུགས་མེས་མ་གནོད་པ་གདུང་རྟེན་བཀྲ་ཤིས་འོད་འབར་དུ་བཞུགས་ཤིང་། འཇག་ལྕིལ་དུ་སྐུ་གདུང་གི་ཞབས་རྗེས་དུས་བཟང་ལ་འཁོར་བ་ལ་ལས་མཐོང་ལ་ལས་མི་མཐོང་བ་ཞིག་བྱུང་། གདུང་ཐལ་དང་དྲི་འདམ་ལ་སྐུ་འདྲ་རིན་པོ་ཆེ་བཞེངས་པ་ལ་ཚོན་གང་ཡང་མ་བཞེས་པས་གཟོ་བོ་རྣམས་སྐྱོ་ཞིང་དྲོ་ལ་སོང་བའི་བར་དུ་ར་རྫི་བུ་མོ་ལྐུགས་མ་ཞིག་འདུག་པ་དེས་ཚོན་ཐམས་ཅད་བསྲེས་ནས་བཞག་འདུག་པ་དེ་ཀ་བྱུགས་པས་བཞེས་སྟེ་སྐུ་མདོག་སྨུག་ནག་འདི་བྱུང་བས་ཞལ་བཞུགས་དུས་ཀྱི་སྐུ་རྣམས་སྐུ་མདོག་དཀར་བར་སྣང་ཡང་འདི་བསྙུང་དུས་ཀྱི་སྐུ་མདོག་ཡིན་པར་སྣང་ཞིང་། འདིའི་འདམ་དྲས་རོ་ལས་རུ་མ་བྱས་སྟེ་བཞེངས་པ་ལ་དྲས་མ་དང་། ཆོས་ཁྲི་སྟེང་དུའང་དེ་ལྟར་བཞེངས་པས་བུད་མེད་ཅིག་ག་ནས་འོངས་ཆ་མེད་པར་བྱུང་ནས་ངའི་བླ་མ་རིན་པོ་ཆེ་འདི་རང་འདྲ། འདི་ཀ་ལ་ཞོག་ཟེར་བ་བཞག་པ་སློབ་མ་མང་པོ་ལ་ཆོས་གསུངས་པ་དེའི་སྐུའི་སྟ་ཟུར་ནས་བྱི་བས་བྲུས་པས་ལྟོས་ཅིག་ཞེས་གསུང་བྱོན་པ་དེའི་ས་ལ་རུམ་བྱས་ནས་བཞེངས་པ་ལ་བྱི་ས་མ་ཞེས་གྲགས་པ་ཡིན་ནོ། །

ལི་དཀར་དམར་སོགས་རྒྱུ་སྣ་ཚོགས་འདྲེས་པ་ལ་གསང་འདུས་འཇམ་པའི་རྡོ་རྗེ་བླུག་པས་ཡབ་ལི་དཀར་དང་ཡུམ་ལི་དམར་ཤངས་རྩེ་འབྲེལ་བ་ཞིག་བྱོན། ཕྱིས་འབྲི་གདན་བྱེ་བའི་དུས་ཤངས་རྩེ་འབྲེལ་བ་དེ་ཆད། རྗེ་འཇིག་རྟེན་མགོན་པོ་ང་དྲུག་བཞེས་པའི་ས་རྟ་ལ་འབྲི་ཁུང་པས་མང་མཁར་སྒང་དུ་བཞེངས་པ་ན་རྡོ་རྗེ་གདན་ཚུན་འདུ་གསུང་ཡང་སྟག་ལུང་པས་ངའི་བླ་མའི་སྐུ་རྗེན་པར་མི་འཇོག་ཞེས་འཇག་ལྕིལ་མཆོད་ཁང་གིས་བཏུམས་པ་མཛད། བྲག་བརྐོས་ཆེན་མོ་སོགས་མཛད་སྟེ་མཆོད་ཁང་ཆེན་མོ་སྐོར་ཁང་བཅས་པ་མཛད།

༼སྐྱུ་ར་རིན་པོ་ཆེ།༽ བཀའ་རྒྱུད་ཚུགས་པའི་བུ་ཆེན་གྱི་གཙོ་བོ་བརྒྱད་ལས་བསྟན་པའི་བདག་པོར་གྱུར་པ་སྐྱུ་ར་རིན་པོ་ཆེ་ནི་མདོ་ཁམས་འབྲི་ཀླུང་དམ་པ་ཆོས་ཕྱུག་གི་ཡུལ་ཙར་སྟོད་གཡོན་ལུང་གི་གྲོང་ཙུ་དུར་འདྲུ་༼ན༤༤ན༽རྒྱལ་སྐྱུ་རའི་གདུང་འཛིན་པར་མཛད་ཏོ། །དེ་ཡང་སྔོན་རྒྱལ་པོ་གླང་དར་གྱི་དུས་ཙམ་ན་སྐྱུ་རའི་སྔགས་འཆང་ཆེན་པོ་ཅིག་ལ་ཡེ་ཤེས་ཀྱི་མཁའ་འགྲོའི་གཙོ་མོ་སྣ་ནམ་བཟའ་ཆོས་ཀྱི་དབང་ཕྱུག་བླངས་པ་ལ་ང་ལ་སངས་རྒྱས་ཀྱི་བསྟན་པ་འཛིན་པའི་བུ་བཞི་འོང་ཟེར་ཞིང་ཤ་གཟུག་གཅིག་དྲངས་པས་ཕག་ནས་གྲི་གྲུག་དང་ཐོད་པ་ཕྱུང་སྟེ་ཤའི་གསུམ་ཆ་གཅིག་ཐོད་པར་གཏོར་མ་བྱས་ནས། ཆ་གཅིག་རང་གིས་ཟོས། ཆ་གཅིག་ཁོལ་མོ་ལ་བྱིན་སྐད། གཟུགས་སྣ་ཚོགས་སུ་བསྒྱུར་ཞིང་རི་རབ་ཁང་ཁྱིམ་ལ་ཐོགས་མེད་དུ་རྒྱུ་ཞིང་དུས་མིན་དུ་འགྲོ་འོང་བྱེད། མཐར་སྐུ་ལུས་འདིས་བཀའ་སྲུང་ཀུན་གྱི་གཙོ་མོར་གྱུར་སྟེ་རྒྱུད་འཛིན་རྣམས་ཀྱིས་མཚན་ནས་བོས་པ་ཙམ་གྱིས་དགྲ་ཁ་ཕུང་དུ་འགྲོ་བ་དེང་སང་ཡང་འབྲི་ཁུང་ཨ་ཕྱི་ཞེས་གྲགས་པ་དེའི་སྲས་ན་མཁའ་དབང་ཕྱུག་གི་རྒྱུད་པ་ཨ་མེས་དབང་རྒྱལ་བྱ་བ་ནུས་པ་ཅན་དེའི་སྲས་བཞི་པ་མདོ་སྔགས་ལ་མཁས་པ་འཇིགས་བྱེད་ཀྱི་རྣལ་འབྱོར་པ་རྡོ་རྗེ། ཡུམ་བཙུན་མ་ཞེས་བྱ་བ་བུད་མེད་བུ་དང་བྲལ་བ་ལ་བུ་ཡིད་ལ་མ་བྱེད་དང་སྡུག་བསྔལ་མི་སྐྱེའི་ཞེས་སྟོན་པ་ཅིག་གི་སྲས་སུ་ཆུ་མོ་ཕག་ལོ་ལ་འཁྲུངས་། ལྷུམས་སུ་འཇུག་པ་ནས་ལྟམ་པའི་སྐབས་ཀུན་དུ་རྡོ་རྗེ་མཆུའི་པོ་ཏི་དཀར་པོ་འོད་ཀྱི་རྣམ་པར་ཡུམ་གྱིས་གཟིགས། སྐུ་གཅེས་པས་བོན་པོ་ལ་གཏད་སྟེ་དེས་མཚན་དཔལ་བ་ཐར་དང་ཕྱིས་རང་གིས་བཙུན་པ་སྐྱབས་སུ་མཚན་སྤོས། དགུང་ལོ་དྲུག་ནས་ཀློག་མཁས་པར་མཁྱེན་སྟེ་ཟ་ཡོན་གྱིས་མི་ངས་ཀྱིས་ཉེན་པའི་སྐྱེ་བོ་མང་པོ་བསྐྱབས་ཤིང་ད་ལྟའང་འབྲི་ཁུང་ཐེལ་བའི་ཀློག་ཞེས་ཀློག་ཆོད་ཆེ་ཞིང་སྐྱོན་ཆུང་བ། ས་སྒྲ་ར་སྒྲ་སོགས་ཐོན་འཕུལ་རྟེན་སོགས་ལའང་མཆུ་སྦྱོར་ཐ་དད་པ་ཐོན་པ་ཡོད་ཏོ། །སློབ་དཔོན་ལྔ་དྲུག་ཙམ་ཡོད། ཆོས་མང་དུ་གསན། སྒྱུ་མ་ལྟ་བུའི་ཏིང་ངེ་འཛིན་འཁྲུངས། མནལ་ལམ་དུའང་སངས་རྒྱས་ཀྱི་ཞིང་མང་པོ་བྱང་། མདོ་རྒྱུད་ལས་གསུངས་པའི་ལས་ཚོགས་རྣམས་གྲུབ། ཆོས་མཁས་པ་དང་ནད་སེལ་བ་དང་མཐུ་ཆེ་བ་སོགས་ནུས་པ་ཆེའི་གྲགས་པ་ཐོབ། འོན་ཡང་དཔལ་ཕག་མོ་༼ན༤༤བ༽གྲུ་པའི་སྙན་པས་ཐུགས་ཕྲོགས་སྟེ་དམ་ཅན་རྡོར་ལེགས་ཀྱིས་འཕྲིན་ལས་བསྒྲུབས་སྟེ་བྱོན། ཆས་པའི་ཉིན་ཁམས་ནས་དབུས་ཀྱི་བར་འཇའ་ས་འབྲེལ། བླ་མ་དེའི་དྲུང་ན་གདུགས་ཐོགས་པ་ལྔ་བརྒྱ་ཡོད་ཀྱང་ཐུགས་ཀྱི་སྲས་ང་རང་ཡིན་སྙམ་དུ་ངམ་ངམ་པ་བྱུང་། མནལ་ལམ་དུ་རྗེ་ཕག་མོ་གྲུ་པ་སྤྱན་རས་གཟིགས་སུ་མཇལ། སྦལ་ལོ་ཙཱ་བ་ལ་དབས་རྡོ་རྗེ་རྒྱལ་པོ་སྐུ་ཁམས་བཟང་ངམ་བྱས་པས་ཁོ་ཁྲོས་སྟེ་རྡོ་ཕྱར་བྱུང་། གཅིག་ན་རེ་ཁམས་པ་ཕག་མོ་གྲུར་འགྲོ་བར་འདུག་ཟེར་བས་འོ་ན་སོང་ཞིག་བླ་མ་རིན་པོ་ཆེ་སྐུ་ཁམས་བཟང་ངོ་ཟེར། ཁོང་ནི་མ་ག་དྷར་ལོ་བཅུ་གཉིས་བསྡད་པ་ཅིག་ཕག་མོ་གྲུར་གཟིམས་ལྕིལ་ལ་སྐོར་བ་བདུན་བྱས་པས་ཐུགས་དམ་འཁྲུངས་པ་ཡིན་པར་སྣང་། དེ་ནས་དགུང་ལོ་ཉེར་ལྔ་པ་མེ་ཕག་གི་མཇུག་ལ་ཕག་མོ་གྲུར་མཇལ། ཇ་དང་དར་ཟབ་དང་རྟ་ཀུན་ཕུལ་བས་ཁོ་བོ་རྐང་བཞིའི་འབུལ་བ་མི་ལེན་པ་ཡིན་ཞེས་རྟ་མ་བཞེས། ཇ་དེ་ལ་ཕྱག་བཅུག་མནམས་ནས་བཟང་པོ་ཅིག་འདུག་ཐོན་པར་སྐོལ། འདི་འདི་རྣམས་བོས་གསུངས་སྟེ་དབུ་ཆེ་བརྒྱད་བཅུ་ཙམ་ཚོགས་པ་ལ་དྲངས། རྗེ་ཉིད་ཀྱིས་ཡང་ཡང་བཞེས་པས་སྐུ་གཟི་མདངས་དང་ལྡན་པར་གྱུར། བླ་མ་འདི་ལྟ་བུ་རྙེད་པ་ང་རེ་ཚོགས་བསགས་སྙམ་པ་ན། ཁྱོད་ད་ང་རང་ལ་རེ་ཆེ་བར་འདུག་སྟེ་ངས་ཁྱེད་རྣམས་ཀྱི་དོན་དུ་དཀའ་བ་དཔག་མེད་སྤྱད་པ་ཡིན་གསུངས། སྔར་རྟོགས་ལྡན་ཐོད་པ་བོར་ཆོག་ཡིན་ཡང་སྲིད་མི་ལེན། འོན་ཡང་ད་དུང་ཁོ་བོའི་སློབ་མ་མ་ཚང་གསུང་ཞིང་ངའི་རྒྱུད་པ་འདི་ནི་དགེ་བསྙེན་ས་བཅུ་པ་ཅིག་གིས་འཛིན་གསུང་བ་ལ་ཆོས་རྗེ་ཉིད་ཕེབས་ཕྱིན་ཆད་ད་ནི་ངའི་འཁོར་ཚང་གསུང་ཞིང་རྟོགས་ལྡན་སྐྱེ་བའི་འཁོར་ལོ་སྐོར་བྱ་བ་སོགས་གསུངས་པས་སྔ་མ་ཁ་ཅིག་མ་མོས་སྐད། ལན་ཅིག་རྗེ་བཞེངས་ནས་ལུས་གནད་བཅོས། མདུན་དུ་ཡི་གེ་གསུམ་གསུང་ཆེན་པོ་ཅིག་མཛད་ནས་ཁྱོད་ལ་སྒོམ་ཆེན་བཟང་པོ་ཅིག་འོང་། ༼ན༤༥ན༽སྒོམ་ཆེན་ཙམ་ལ་བཟང་བ་ཞིག་འོང་། དེ་ལ་ཁོ་བོ་དགའ་བ་ལགས་མོད་གསུངས། དག་སྣང་ལ་ལྟེམ་རྐྱང་བྱུང་བས་སེར་ཕྱག་གི་ཞེ་དམ་མཛད་པས་སོར་ཆུད། མོས་གུས་ལ་ལྟེམ་རྐྱང་བྱུང་བ་ཞུས་པས་དེ་ཕྱིན་ཆད་ལྟེམ་རྐྱང་མ་བྱུང་། སངས་མ་རྒྱས་ཀྱི་བར་དུ་ཆོས་ལྔ་པོ་འདི་དང་མ་བྲལ་བར་གྱིས། རྟོགས་པ་འདིས་ཆོག་སྙམ་ན་ད་དུང་མང་དུ་གོར་ཡོད་པ་ཡིན་གསུངས། ཆོས་བསྒུགས་ཀྱི་སར་ཡང་ཡན་ལག་བདུན་པ་ཁོ་ན་ཕུལ། ཕྱག་རྟེན་སྣ་རེ་མེད་པར་མཇལ་མ་མྱོང་། བྱང་ཆུབ་སེམས་སྡོམ་གནང་ནས་ཁྱོད་ཀྱི་མིང་ནི་བྱང་ཆུབ་སེམས་དཔའ་རིན་ཆེན་དཔལ་ལོ་གསུངས། ཐམས་ཅད་མཁྱེན་པའི་ཡེ་ཤེས་ཇི་ལྟར་འཆར་ཞུས་པས་དེ་ཁྱོད་རང་གིས་ཤེས་ནས་འོང་ལན་གསུམ་གསུངས། གཤེགས་ཀར་བླ་མའི་ཐུགས་ཀ་ནས་གསེར་གྱི་རྡོ་རྗེ་བྱུང་སྟེ་རྗེ་འདིའི་ཐུགས་ཀར་ཐིམ་པ་དེར་ཡོད་ཀུན་གྱིས་མཐོང་། ལྕིལ་པོའི་རྡོ་ཡན་ཆོད་སྐུ་འབུམ་གྱི་ཕྱོགས་སུ་བཏང་། ཕྱིས་གཡེ་ཆུང་དུ་བླ་མ་ཡལ་གྱིས་ཞབས་ཏོག་བྱས་སྟེ་སྒྲུབ་པ་མཛད་པས་ཕྱི་ནང་གི་རྟེན་འབྲེལ་ཐམས་ཅད་ཤར། རླུང་དབུ་མར་ཆུད། ཆོས་ཟབ་མོ་འདི་རྣམས་བླ་མས་སྔོན་ནས་གསུངས་འདུག་པ་སྙམ་ནས་མོས་གུས་ཁྱད་པར་ཅན་སྐྱེས། སྒྲོལ་མ་ཞལ་གཟིགས། སླར་ཡང་ལོ་གཉིས་སྒྲུབ་པ་མཛད་པ་ན་བསྙུང་འཛེ་དྲག་པོ་ཐོག་བབས་སུ་བྱུང་བས་རྐྱེན་བྱས་སྟེ་སྙིང་རྗེ་བློ་རྡེག་དུ་འཁྲུངས་པས་ཀླུ་ཆེན་པོ་དེ་ཡང་སྐུ་ལུས་ལས་བུད་པར་གཟིགས་པས་བསྙུང་གཞི་སྐད་ཅིག་གིས་གྲོལ། རྟོགས་པ་མཐར་ཕྱིན་སྟེ་སངས་རྒྱས་ཐམས་ཅད་དང་དགོངས་པ་མཉམ་པ་ཉིད་དུ་གྱུར། འོན་ཡང་གཞན་གྱི་ངོར། ཞག་ཕྱེད་དང་བཞི་ཡི་ནང་པར་ལ། །མི་ཁོ་བའི་ལས་ངན་རང་སར་དག །ཞེས་གསུངས། སྔོན་བླ་མ་རིན་པོ་ཆེས་ཀྱང་ཁྱོད་རབ་ཏུ་བྱུང་གསུངས་པ་ལ། རང་བཞིན་ཁ་ན་མ་ཐོ་བ་བརྒྱད་ཁལ་དང་འདྲ་བའི་སྟེང་དུ་བཅས་པའི་ཁ་ན་མ་ཐོ་བ་སྤོང་བ་གོང་ཚ་ལྟ་བུ་མི་ཐེག་དགོངས་ནས་མ་བླངས། ཕྱིས་གཡེ་༼ན༤༥བ༽ཆུང་ངུ་བཅས་རང་ངོ་བོ་གཅིག་པ་དང་བཀག་པ་ཡེ་བཀག་གནང་བ་ཡེ་གནང་དང་ཆོས་ཀྱི་རྒྱལ་པོས་འགྲོ་བ་སྤྱི་ལ་བཅས་པ་དང་ཉམས་པ་ལས་མ་བླངས་པ་ཉེས་པ་ལྕི་བ་སོགས་ཀྱི་གནད་དགོངས་པས་རབ་ཏུ་མི་འབྱུང་ཀ་མེད་དུ་འདུག་པར་མཁྱེན་ནས་དགུང་ལོ་སོ་ལྔ་པ་མེ་མོ་བྱ་ལོ་ལ་ཞང་གིས་མཁན་པོ་དང་། རྩི་ལུང་པས་སློབ་དཔོན། སྨྱལ་བ་འདུལ་འཛིན་གྱིས་གསངས་སྟོན་མཛད་སྟེ་བསྙེན་པར་རྫོགས། སྨྱལ་འདུལ་ལ་འདུལ་བ་གསན། དཔལ་ཆེན་བིརྺ་པ་དང་མཉམ་པའི་རྣལ་འབྱོར་དབང་ཕྱུག་ཞིག་དགེ་སློང་དུ་ཕེབས་པ་འདི་ཕོ་རྒོད་ཡིན་གསུངས། བླ་མ་ལྡུམ་སྐུ་ལུས་གུམ་པ་དམིགས་པས་ཞག་གསུམ་ལ་བསལ། མཁན་པོ་ལ་བསྙུང་འཛེ་ཐོག་བབས་སུ་བྱུང་བ་ཞག་བཅོ་ལྔས་བསལ། གཞན་ཡང་བྱིན་རླབས་མཛད་པར་ཙམ་གྱིས་ནད་ཞི་བ་དང་། ནུས་པ་ཕུལ་དུ་བྱུང་བས་སྐྱེ་བོ་དག་བློར་མ་ཆུད་སྟེ་རྒྱུན་རྐྱེན་སྣ་ཚོགས་པ་གླེང་བ་ན་རྗེ་ཕག་མོ་གྲུ་པའི་སློབ་མ་ཙཱ་རི་བ་བྱ་བ་གྲུབ་ཐོབ་ཏུ་གྲགས་པ་ཅིག་ན་རེ་ངས་ལྟ་ཟེར་སྐད། ཁོང་གིས་མཇལ་བས་དད་པ་ཐོབ་སྟེ་དེ་གྲུབ་ཐོབ་རྩོད་མེད་དུ་འདུག །ངེད་གཉིས་བླ་མ་མི་གཅིག་པར་འདུག །ངའི་བླ་མ་དགེ་བཤེས་ཁམས་པ་ཡིན་པར་འདུག །ཁོང་གི་བླ་མ་སངས་རྒྱས་ཡིན་པར་འདུག་ཟེར་སྐད་སྟེ་མདོ་ལས་ཀྱང་སངས་རྒྱས་ལ་དག་ས་པ་རྣམས་ཀྱིས་བསམ་གྱིས་མི་ཁྱབ་པ་ཆོས་ཀྱི་དབྱིངས་ཐམས་ཅད་པར་མཐོང་བ་དང་། ཐེག་ཆེན་གྱི་འཕགས་པས་རྟག་པའི་སྐུར་མཐོང་བ་དང་། སོ་སྐྱེས་མྱ་ངན་ལས་འདའ་བར་མཐོང་བ་རྣམས་མོས་པའི་ཁྱད་པར་ཡིན་ལ་རང་ཉིད་རྒྱུད་ཚོད་མཐོར་སོང་ནས་མོས་གུས་གོང་འཕེལ་དུ་འགྱུར་བ་ཡིན་ནོ། །

དེར་གདན་སར་ཕེབས་པས་སྟོང་ཉིད་སྙིང་རྗེའི་རྣལ་འབྱོར་གྱིས་འཛེ་འུར་འདེད་མཛད་པའི་བླ་མ་གྲལ་དབུ་ལ་བཞུགས་ཅེས་གཏམ་བཏང་པས་འཛེ་འུར་འདེད་པར་མཚན་གྲགས། གདན་སར་ལོ་ངོ་གསུམ་བཞུགས་ལ་ཁོང་རྣམས་རྩིང་སྤྱོད་བྱས་པས་མི་བཞུགས་པར་དགོངས། རྗེ་གོང་མས་ཟ་འོག་གི་འབོལ་རྙིང་པ་འདི་ཁོང་རང་ཚོ་ལ་གཏོད་ལ་ཁྱོད་རང་བྱང་ཕ་གིར་སོང་གསུང་བ་གཟིགས་སྟེ་གཞི་བ་༼ན༤༦ན༽ཚོ་ལ་གདན་ས་འཕྲོད་ཡོད་ཏོ་གསུངས་ནས་བྱོན། འབྲི་ཁུང་གི་གཞི་བདག་བར་ལྷས་བོན་པོའི་གཟུགས་ཀྱིས་བསུས། ཤ་བ་དང་བྱ་རྒོད་ལ་སྒོམ་བཏབ། ལམ་དུ་གསང་ཕུར་རྩེགས་དབང་ཕྱུག་སེང་གེ་དང་གཙང་པ་འཇམ་དཔལ་སེང་གེ་སོགས་ལ་གདམས་པ་གསུངས། མི་དང་མི་མ་ཡིན་ཐམས་ཅད་ཀྱིས་བསུས་ནས་དགུང་ལོ་སོ་བརྒྱད་པ་ལྕགས་ཕོ་བྱི་བ་ལ་འབྲི་གུང་དུ་བྱོན། སྐལ་ལྡན་གྱི་སློབ་མ་མང་དུ་འདུས་ཤིང་བྱང་དུ་བྱོན་པས་གཉན་ཆེན་པོ་ཐང་ལྷས་གསུ་བ་བྱས། ཉི་མ་གཏོད་ལ་མནན། མཁན་པོ་ཀོལ་ཏི་པས་སེམས་སྐྱེད་གསལ་མ་བཏབ་པ་དང་གསོ་སྦྱོང་ལ་འཚོག་དཀའ་བ་ན་ཕྱིས་མི་མཛད་པར་དགོངས་པས་ཚངས་པ་དང་བརྒྱ་བྱིན་གྱིས་གསོ་སྦྱོང་དང་རབ་བྱུང་གནང་བར་གསོལ་བ་བཏབ། དམ་ཤོད་དུ་བྱོན། ཐུགས་རྗེས་འཁྲུག་པ་ཡུན་རིང་དུ་ཞི། དྭགས་པོར་བྱོན་སྟེ་མུ་གེ་ཡོད་པ་ཕེབས་མ་ཐག་ནས་ཞི་སྟེ་བཀའ་དྲིན་ཚད་མེད་པར་གྱུར། དགུང་ལོ་དྲུག་བཅུའི་དུས་རྟེན་འབྲེལ་མཛད་པས་སྐུ་ཚེའི་བར་ཆད་ཞི། དམུ་ཆུའི་བསྙུང་འཕྲུལ་འཁོར་གྱིས་དྭངས། ཕྱིས་དམ་ཤོད་པའི་རབས་ཆད་ཅིག་གི་ཡོ་བྱད་དང་གསུང་རབ་གདན་སར་ཕུལ་བ་ལ་བརྟེན། ལུང་པའི་མི་ཐམས་ཅད་ཀྱིས་གདན་ས་བཤིག་པར་ཐག་ཆོད་ཚེ་སློབ་མའི་བདེ་ལེགས་བླ་མ་ལ་རྟེན་འབྲེལ་སྒྲིག་དགོས་པར་དགོངས། གསུང་རབ་དེས་གཙོ་བྱས་ཕག་གྲུའི་གསུང་རབ་ཀུན་སྒམ་པོར་ཕུལ་བས་རྩོད་པའང་རང་ཞི། ཕྱིས་ཕག་གྲུ་དར་བའི་རྟེན་འབྲེལ་མཐའ་དག་འགྲིག་པས་རྗེ་ཉིད་ཀྱི་འཕྲིན་ལས་འདི་ཆེ་ཞིང་བླ་མའི་ཐུགས་དགོངས་རྫོགས་པར་བྱས་པ་ལ་དེ་ཙམ་ཞིག་གྲུབ་གསུང་ཞིང་འདི་ནི་ན་རོ་བའི་དཀའ་བ་བཅུ་གཉིས་ལས་ལྷག་ཞེས་གསུངས་ལ། གཞན་ཀུན་གྱིས་སྐུར་པ་བཏབ། ཕྱིས་བླ་མའི་གདན་ས་ངས་བརྒྱ་འགྱུར་དུ་བཏང་ངོ་གསུངས་ནས་རྗེ་སྤྱན་སྔ་བསྐོས་པ་ཡིན་ནོ། །

གནས་ཆེན་དང་རི་ཕྲན་ཀུན་གྱི་གཞི་བདག་གིས་མཆོད་གནས་ཞུས་སྟེ་ཐམས་ཅད་ལ་རི་པ་གནང་། ལྷ་མོ་ལོ་ཏོག་འབྱོར་མ་ལ་སོགས་འདུས་པ་རིན་པོ་ཆེ་ཏོག་གི་གཟུངས་ནས་གསུངས་པའི་༼ན༤༦བ༽ལོ་ཏོག་གི་ལྷ་མོས་འབྲུས་གང་བའི་བྲེ་བོ་འབུལ་དུ་བྱུང་བ་སོགས་བྱུང་སྟེ་ནས་ཆེས་མོད་པས་སྐྱི་ཤོད་པ་རྣམས་འབྲི་ཁུང་ནས་ནས་སྒྲུབ་པ་བྱུང་། གཉོས་ཀྱི་བུར་སྟོན་ལ་ལྔ་ཁྲི་ལྔ་སྟོང་ལྔ་བརྒྱ་ཚོགས་པ་དང་། དགེ་སློང་འབུམ་ཕྲག་ལྷག་པས་ཚུལ་ཤིང་ལེན་པ་བྱུང་། བླ་ཡེལ་རྩིག་པའི་ཚེ་ལས་ཆེས་ཐུན་ཆེས་སོ་ཞེས་ནགས་ཤོད་མཁན་པོས་འབར་བས་རྩིག་པ་རྣམས་མགོན་པོ་བེང་གིས་བཤིག །ཙཱ་རིའི་དག་པ་ཤྲཱིའི་བཀོད་པའི་མཆོད་རྟེན་བཀྲ་ཤིས་སྒོ་མང་རྟ་རྔའི་དྲ་བར་བཅུག་སྟེ་མཁའ་འགྲོས་གཟིགས་ཕུལ། སིངྒ་གླིང་ནས་དགྲ་བཅོམ་པས་མགོན་པོ་ཀླུ་སྒྲུབ་ཡིན་ཞེས་མེ་ཏོག་པདྨ་དཀར་པོའི་མཆོད་པ་ཕུལ། གཞན་ཡང་སྐུའི་བཀོད་པས་འཛམ་གླིང་གི་རྒྱལ་པོ་ཆེན་པོ་བཅུ་གསུམ་བཏུལ། རྡོ་རྗེ་གདན་ལ་གར་ལོག་གི་དམག་ཟློག་སྟོང་ཉིད་རྒྱུ་འབྲས་དབྱེར་མེད་བསྟན་པས་སྟན་པ་ཉི་མ་ཤར་བ་ལྟར་མཛད། རིག་སྤྱོད་ཁྱད་པར་དུ་འཕགས་པ་ཚུལ་ཁྲིམས་རིན་པོ་ཆེ་ཡིན་ཞེས་སྟོན་ཞིང་ཤ་ཆང་གི་ཚོགས་འཁོར་ཡང་མི་མཛད། སྐུ་གཤེགས་གར་ཡང་གློ་བ་སྐམ་པོ་ཅིག་གསོལ་ཐུག་ལ་འདེབས་པར་ཞུས་པའང་མ་གནང་། དཔལ་ཕག་མོ་གྲུ་པ་ལ་སྐྱོབ་པ་རིན་པོ་ཆེ་ཞེས་དང་འཇིག་རྟེན་གསུམ་གྱི་མགོན་པོ་འབའ་ཞིག་དུ་གསུང་བས་སློབ་མ་རྣམས་ཀྱིས་ཀྱང་རྗེ་ཉིད་ལ་མཚན་དེ་ལྟར་དུ་འདོན། ཐུགས་ཀྱི་དགོངས་པ་ཐམས་ཅད་ཡོངས་སུ་རྫོགས་ནས་དགུང་ལོ་དོན་ལྔ་པ་མངོན་པར་བྱང་ཆུབ་པའི་ཟླ་བའི་ཉེར་ལྔ་ལ་མྱ་ངན་ལས་འདས། སྤྱན་སྔ་བ་རྣམས་ཀྱིས་གསོལ་བ་བཏབ་པས་སླར་བཞེངས་སྟེ་ཞག་གཉིས་བཞུགས། གསོལ་བ་བཏབ་པ་བཞིན་ཚོགས་སུ་ཞལ་བསྟན་ཞིང་ཆོས་གསུངས། བཞུགས་པར་ཞུས་པས་ཁོ་བོའི་གདུལ་བྱ་རྫོགས་གསུངས། དུས་མཆོད་གང་ལ་འཛིན་ཞུས་པས་མཆོད་པ་བླ་མ་ལ་འབུལ་བས་ཉེར་ལྔ་ལ་ཟུང་ཞིག་གསུངས་སྟེ་མྱ་ངན་ལས་འདས། ངོ་མཚར་ནི་མཐའ་ཡས་པ་བྱུང་ངོ་། །

༼སྐྱུ་ར་རིན་པོ་ཆེའི་སློབ་མ།༽ སློབ་མའང་སྤྱན་སྔ་དབོན་རིན་པོ་ཆེ། རྗེ་སྤྱན་སྔ་བ། སྤྱན་སྔ་འབྲི་ཁུང་གླིང་པ། སྤྱན་སྔ་དམ་ཆོས་གླིང་པ་སོགས་ཐུགས་ཀྱི་སྲས་རྣམས་དང་། ༼ན༤༧ན༽གཉོས་འགར་ཆོས་གསུམ་སོགས་རྣལ་འབྱོར་གྱི་དབང་ཕྱུག་བགྲང་ལས་འདས་པ། དཔལ་ཆེན་ཐག་མ་པ་སོགས་དཔལ་ཆེན་བཅུ་གཉིས། མདོར་ན་སློབ་མ་དང་ཡང་སློབ་ཀྱིས་ཨོ་ཌྱན་ནས་ཁ་ཆེ་རྒྱ་གར་སོགས་འཛམ་གླིང་ཐམས་ཅད་ཀྱི་གནས་ཆེན་མིང་ཆེ་ཆུང་གྲགས་མ་གྲགས་བས་མཐའ་རི་ཁྲོད་ཐམས་ཅད་དུ་མང་བ་ཁྲི་ཕྲག་ནས་ཉུང་བ་གཅིག་གཉིས་ཀྱི་བར་མ་ཁྱབ་པ་མེད་ལ་དེ་ཐམས་ཅད་ཚེ་བློས་བཏང་སྡོམ་གསུམ་རྣམ་པར་དག་པ་འབའ་ཞིག་ཤས་ཆེའོ། །སྔོན་སྒམ་པོ་པའི་དུས་ཀྱེ་པོ་ཡེ་རྡོར་གྱིས་བྱོན་པ་ཙམ་ལས་གཞན་མིས་མི་བགྲོད་པའི་དུས་གཉོས་འགར་ཆོས་གསུམ་གྱིས་བརྟུལ་ཞུགས་ཀྱི་སྤྱོད་པ་དང་ཡེ་ཤེས་ཀྱི་རྩལ་གྱིས་ཙཱ་རི་ཏྲའི་གནས་སྒོ་ཕྱེ་སྟེ་སྒྲུབ་རྒྱུད་ཀྱི་རྣལ་འབྱོར་གྱི་དབང་ཕྱུག་རྣམས་ཀྱི་སྒོམ་པའི་གནས་དང་སྐྱེ་བོ་མཆོག་དམན་བར་མ་ཐམས་ཅད་ཀྱི་སྐོར་བ་སོགས་ཚོགས་གསོག་སྒྲིབ་སྦྱོང་གི་ཡུལ་ཟླ་མ་མཆིས་པར་གྱུར་ཏོ། །

ཁྱད་པར་དུ་གཉོས་ཆེན་པོ་ནི་ཁ་རག་གི་གཉོས་ལོའི་རྒྱུད་གཉོས་ནག་གྲགས་པ་དཔལ་གྱི་སྲས་ཡིན། ཡབ་ཆོས་དང་མདོ་ཕྱོགས་མཁས། ཐག་མ་པ་དང་ཝལ་ཏི་ལས་བསྙེན་རྫོགས་མཛད། ཆོས་རྗེས་རྗེས་སུ་བཟུང་། ཏི་སེར་ལྷ་ནང་དུ་སྒྲུབ་པ་མཛད་པས་ལྷ་ནང་པར་གྲགས། བྱང་དུ་ལྷ་ཐེལ་སོགས་བཏབ། ལྷ་པ་ཉིས་སྟོང་བརྒྱད་བརྒྱ་སོགས་བྱུང་ཞིང་དབོན་པོ་ལྷ་རིན་ཆེན་རྒྱལ་པོ་ལ་སོགས་པ་ལྷ་བའི་བཀའ་རྒྱུད་བཟང་བར་བྱུང་ལ། འགར་དམ་པ་གཞོན་ནུ་རྡོ་རྗེ་འམ་ཤཱཀྱ་དཔལ་ནི་རྨེ་འདོར་དུ་ལྕགས་བྱི་ལ་འཁྲུངས། འཇིགས་བྱེད་ཀྱི་གྲུབ་ཐོབ་ཡིན། གདན་ས་ཐེལ་དུ་གནང་ཡང་མ་བཞེས། འབྲི་ཁུང་དུ་ཐུགས་དམ་སྐད་གཏོང་བ་མཛད། དྭགས་པོར་འདྲེ་དམག་བཏུལ། ཟུ་རེར་ཆོས་སྡིངས་བཏབ་པ་གདན་སའི་འགྲན་ཟླར་སོང་དོགས་མ་བཟུང་། ཕྱིས་པོ་བོར་ཕུ་ལུང་དགོན་པ་བཏབ་ཅིང་ད་དུང་དར། དཔལ་ཆེན་ཆོས་ཡེའི་རྗེས་འབྲེང་ལ་ནག་ཚང་པར་གྲགས་སོ། །

མཁས་པ་གྲུ་སྐྱ་མོ་ཞེས་བྱ་བ་ཤིན་དུ་མཁས་པ་ཅིག་གིས་རྩོད་དུ་འོངས་པས་ཞལ་མཇལ་བ་༼ན༤༧བ༽ཙམ་གྱིས་བྱིན་རླབས་ཞུགས། ཚིག་རེ་རེ་གསུངས་པས་སྒྲོ་འདོགས་ཐམས་ཅད་ཆོད། སྒོམ་མེད་ཀྱི་རྟོགས་པ་འཁྲུངས་སྟེ་རྗེའི་དགོངས་པ་རྩལ་དུ་བཏོན་པ་ཐེག་ཆེན་བསྟན་པའི་སྙིང་པོ་རྩ་འགྲེལ་མཛད། སྤྱན་སྔ་འབྲི་ཁུང་གླིང་པ་ནི་འདན་གྱི་ཡུལ་དུ་སྐྱུ་ར་ལྷ་སྒྲའི་རྒྱུད་ཡབ་སྟོན་པ་སངས་རྒྱས་དཔལ་དང་ཡུམ་རིན་ཆེན་སྒྲོལ་མ་ལ་སྲས་དྲུག་གི་དང་པོར་འཁྲུངས། རྗེ་འཇིག་རྟེན་མགོན་པོའི་ཞེ་བཞི་པ་མེ་ལུག་ལ་འཁྲུངས་པར་དེབ་སྔོན་ན་སྣང་ལ་རྣམ་ཐར་ན་སྤྲེ་ལོ་པར་བྲིས་སྣང་། གཉིས་པ་ཐུབ་པ་བསོད་སྙོམས་པ། ཐ་ཆུང་སྤྱན་སྔ་སྒམ་པོ་པ་ཡིན་ལ་ཆུང་ངུ་ནས་འབྲི་ཀློག་མཁས་པར་མཁྱེན། ལས་འབྲས་ཀྱི་བླང་དོར་མཁས་ཤིང་དད་པ་ཆེ། བཅུ་བདུན་པ་ལ་དཔལ་ལྡན་དད་ཕུ་བ་མཇལ། མཚན་རིན་ཆེན་རྒྱལ་པོར་བཏགས། སྤྲོས་བྲལ་གྱི་རྟོགས་པ་སྐྱེས། དད་ཕུ་བ་གཤེགས་ནས་དགུང་ལོ་ཉེར་གཅིག་པ་ལ་འབྲི་ཁུང་དུ་དད་ཕུ་བའི་གྲ་པ་དུ་མ་དང་ལྷན་དུ་བྱོན། ཆོས་རྗེའི་མནལ་ལམ་དུ་ཞིང་ཧྲེབ་བེ་བ་ཞིག་ལ་ནས་རྡོག་བཞི་ལྔ་ཙམ་ཆགས་པའི་སྙེ་མ་ཐོ་རེ་འདུག་པ་ནས་ཁ་ཡར་ཞིག་སྐུ་ཕག་དུ་བསྣམས་པ་རྨིས་པའི་ནང་བར་བྱུང་ནས་ཅིག་གིས་བླ་མ་རིན་པོ་ཆེ་དང་དཔལ་ཆེན་དད་ཕུ་བ་གཉིས་སྙིང་གར་ཞལ་སྤྲད་སྟེ་སྒོམ་མམ་བཤིབས་ནས་སྒོམ་ཟེར་བ་ལ་ལན་མ་གསུངས། ཚོགས་ཆོས་ཀྱི་དུས་ད་ནང་ཅིག་ན་རེ་དེ་སྐད་ཟེར་དུ་བྱུང་། ཁོ་དང་ང་གཉིས་བཤིབ་པ་རྣམ་རྟོག་ཡང་ཟ་གསུངས་པས་དེ་གདམས་ངག་དུ་སོང་བས་དེ་ཀུན་ལ་ཁྱད་པར་ཅན་རེ་བྱུང་ཞེས་པའི་ནང་ཚན་ཡིན། རྩོམ་ཡིག་པ་མཛད་པས་མཉེས་ཤིང་ལུང་མཉེལ་བའི་ཚུལ་སྟོན་པ་རྣམས་མཉེལ་བསོས་པ་ཐུགས་ཤིན་དུ་མཉེས། སྐུ་ན་བྱོན་པ་དང་ཚེམས་འགའ་རེ་བྱོན་པ་དང་ལྗགས་ལྡིབ་པས་གསུང་མི་གསལ་ཙམ་ལ་དང་པོར་ཐུགས་མ་གང་ཙམ་བྱུང་། དེ་མ་ཐག་ཉམས་མྱོང་གིས་ཟིན་སྟེ་དེ་ཕྱིན་བླ་མ་ཆོས་སྐུའི་མོས་གུས་ལ་ལྟེམ་རྐྱང་མ་བྱུང་ཞིང་བྱིན་རླབས་ཐམས་ཅད་ཞུགས་པས་སྔ་མའི་ལོག་རྟོག་ཅུང་ཟད་སྟེ་ལྷོངས་ཡིན་པར་མཁྱེན། གཟིམས་༼ན༤༨ན༽གཡོག་སོགས་སྤྱན་སྔའི་བྱ་བ་ཀུན་གུས་པར་མཛད་ཐུགས་ལ་བཏགས་སྟེ་ནོར་དང་མགྲོན་མ་གཏད། མཇལ་སྣ་དང་ཞུ་སྣ་མ་བཅོལ་ཁྱད་པར་བཀའ་བཀྱོན་གྱི་བཀའ་བབ་སྟེ་སུ་ལ་ཐུགས་མ་མཉེས་ཀྱང་ཉིད་ལ་བཀའ་བཀྱོན། དེ་ཙམ་གྱིས་དད་པ་ལྷག་པར་འཕེལ། བདག་ནི་འདི་རང་ངོ་མཚར་ཆེ་སྙམ། འབྲི་ཁུང་གི་རི་བྱ་རྒོད་ཕུང་པོའི་རི་མདོའི་གླིང་གཞིར་བཤད་པ་ལྟ་བུ་དང་། གཟིམས་ཆུང་གསེར་ཁང་ཕོ་བྲང་རྣམ་སྣང་གི་སྙིང་པོ་ཅན་དང་། བླ་ཡེལ་སོགས་ཨ་མོ་ནི་ཀ་གི་རྡོ་ལེབ་བཏེག་མནན་གྱིས་འཕར་ནེམ་དུ་བྱེད་པ་ལ་སོགས་པ་རྡུལ་ཕྲ་རབ་རེ་རེ་ལའང་སངས་རྒྱས་ཀྱི་ཞིང་ཐ་དད་པ་མཐའ་ཡས་གནས་པ་སོགས་ཉིན་རེ་ཞིང་གོང་འཕེལ་དུ་གཟིགས། འཕགས་པ་ཀུན་དགའ་བོས་གསེར་མདོག་གི་རྟོགས་བརྗོད་གསུང་བ་གཟིགས། ཐུགས་དམ་སྒོ་མང་གཞེང་བའི་ཚད་རྟེན་བཞུགས་དཀར་ཆག་སོགས་དགོངས་པ་རྫོགས་པར་མཛད། འབྲི་ཁུང་གི་གདན་ས་གྱིས་གསུང་ཡང་བདག་གིས་ཀུན་སྤངས་ཀྱི་སྤྱོད་པས་འཕྲིན་ལས་དཔེལ་ཞུས། དགུང་ལོ་སོ་གཅིག་པ་གླང་ལོ་ལ་རྗེ་འཇིག་རྟེན་མགོན་པོ་གཤེགས། གདུང་བཞུ་བའི་ཚེ་ཐུགས་མ་ཉམས་པ་ཕྱག་དུ་བྱོན་པ་སོགས་གདུང་ཅུང་ཟད་ཀྱང་མ་གོད་པར་སྐུ་འབུམ་འཛམ་གླིང་རྒྱན་དུ་བཞུགས་ཤིང་རྗེ་རིན་པོ་ཆེ་སྣམ་སྦྱར་དང་དབུ་ཞྭ་མནབས། ཕྱག་མཁར་ཀོམ་ཚུགས་མཛད་པ་ཅིག་ཁོ་བོ་འདི་ན་རྟག་དུ་ཡོད་པ་ཡིན་གསུང་བ་གཟིགས། སྤྱིར་ཚོགས་པ་ཐམས་ཅད་ཀྱིས་སློབ་དཔོན་དུ་བཀུར་ཞིང་མཆེད་གྲོགས་རྣམས་ཀྱིས་ཀྱང་དག་སྣང་མང་དུ་མཐོང་བ་སོགས་ཀྱིས་འབུལ་ནོད་ཀྱི་རླབས་འཕྱུར་བ་ཡོང་ཡང་ཟུར་གྱི་ཐབ་སྐྱོང་སྐྱིད་ཆོས་སོགས་སྐད་ཅིག་ཀྱང་མི་མཛད་པར་ཞལ་བཞུགས་རིང་བླ་མ་དང་གཤེགས་ནས་ཀྱང་གདན་ས་འབའ་ཞིག་དུ་གཏོང་།

ཆོས་རྗེ་རིན་པོ་ཆེས་ཀྱང་ཐུགས་ཀྱི་སྲས་སུ་དགོངས་ནས་ཁྱད་ཆོས་ཀྱི་མཛོད་ཐམས་ཅད་གཏད། ཕྱིས་གནམ་མཚོ་ཏི་སེ་ལ་སོགས་པར་བྱོན་ཞིང་ཐུགས་དམ་གྱི་སྤངས་རྟོགས་ཡོངས་སུ་རྫོགས། མངའ་རིས་ཡ་ཙེ། ༼ན༤༨བ༽གར་ལོག་ལ་སོགས་པའི་རྒྱལ་བློན་འབངས་བཅས། པཎྜི་ཏ་དང་རྣལ་འབྱོར་པ་ལ་སོགས་པ་མཐའ་ཡས་པས་ཞབས་སྤྱི་བོར་བླངས་ཤིང་གུས་པས་མཆོད། སོ་དགུ་པ་ཤིང་བྱ་ལ་འབྲི་ཁུང་དུ་བྱོན། ལོ་མཇུག་ལ་ལྷོ་བྲག་དུ་བྱོན། ལམ་དུ་ས་པཎ་གྱིས་ཞབས་རྗེན་སྤོས་རེང་གིས་བསུས། ཁྱི་ལོའི་དབྱར་དྲོ་བོ་ལུང་ཕུལ་བ་བཞེས། དགུན་མཁར་ཆུར་ཁྱད་ཆོས་བརྒྱ་དགུ་བཅུ་པ་དང་དེ་རྗེས་བརྒྱ་ལྔ་བཅུ་པ་ཡི་གེར་མཛད། ཕྱིས་རང་བཞེད་རྐྱང་པ་ཅན་དང་། གཞན་འདོད་བསྣན་པ་དང་། སྤྱི་བཞེད་བསྣན་པ་སོགས་མང་དུ་མཛད་ཅིང་ཟིན་བྲིས་ཀྱང་མང་དུ་བྱུང་བ་སངས་རྒྱས་ཐམས་ཅད་ཀྱི་བསྟན་པ་གཅིག་པ་སྟོན་པས་དགོངས་གཅིག་ཅེས་གྲགས་ལ། ཕྱི་རབས་ནི་བསྟན་དགོངས་གཉིས་ཅེས་རྗེ་འཇིག་རྟེན་མགོན་པོའི་ཆོས་ཀྱི་སྙིང་པོར་གྲགས་སོ། །སྐུ་ཚེའི་སྨད་ཕལ་ཆེར་དྭགས་པོར་བཞུགས་ཤིང་སྒམ་པོའི་གདན་སར་ཡང་བཞུགས་ལ། འབྲི་ཁུང་དུ་འབུལ་བ་ཞབས་ཏོག་བགྲང་གིས་མི་ལང་བ་མཛད་ཅིང་། འབྲུག་མདར་མགར་དམ་པ་དང་མཇལ་ཞིང་ཆོས་གསན་རེས་མཛད། སྤྱིར་རྐང་བཞི་ལ་མི་རྟེན་པ་སོགས་ཀུན་སྤངས་ཀྱི་བརྟུལ་ཞུགས་མཛད་ཀྱང་དགེ་སློང་གཙང་མ་ལྔ་བརྒྱ་རེ་རྒྱུན་མི་ཆད་ཅིང་ཆོས་ཀྱི་འཕྲིན་ལས་ནི་མཐའ་ཡས་པ་ཡིན་ལ་དགུང་ལོ་ལྔ་བཅུ་རྩ་ལྔ་ལ་སྐུའི་བཀོད་པ་བསྡུས་པར་བསྟན་ནོ། །

ཤྲི་ཕུག་པ་མདོ་ཁམས་སུ་འཕྲིན་ལས་ཆེ་ཞིང་ཡུལ་སྐྱོང་ལྷ་ཁང་བཞེངས། ཕོ་བོ་བཀྲ་ཤིས་ནི་ཟངས་རི་བ་ཡིན་ཡི་གེ་ཨར་སྤྲུལ་པ་སོགས་མཛད། ཆོས་རྗེ་ཤིན་དུ་མཉེས་པས་ཁོང་གི་གསུང་བཀའ་འབུམ་དུ་ཡང་བཅུག་སྐད། གཙང་ཞིག་གིས་གཉལ་དུ་སྒྲུབ་པ་མཛད། དབུ་ཞྭ་ངང་པས་ཁྱེར་ནས་བཞག་སར་ངང་བསྐྱལ་གྱི་དགོན་པ་བཏབ། ཆང་ལ་མཉེས་པས་ཆང་གི་མཆོད་པ་དར། དེའི་སྐྱེ་པ་སྨྱལ་ཚན་གསུམ་དགའ་ལྡན་གྱི་ཟ་ར་དགེ་སློང་ཡིན་པས་གཙང་ཞིག་གི་སྐུ་ལ་ཆང་མཆོད་བྱས་པས་གཟི་ཡོང་སྐད། ཆོས་རྒྱུད་བཟང་དུ་བྱོན་ཞིང་གསལ་རྗེ་བས་ཡུལ་མི་ཐམས་ཅད་སྲོག་༼ན༤༩ན༽སྡོམ་ལ་བཀོད། དེ་ལ་སོགས་པ་འགྲོ་དོན་ཅན་བྲིས་ཀྱིས་མི་ལང་ངོ་། །

ཁྱད་པར་དུ་གདན་ས་ཕག་མོ་གྲུར་རྗེ་འཇིག་རྟེན་མགོན་པོ་ཉིད་ཀྱིས་གདན་ས་ལོ་གསུམ་མཛད། དེ་ནས་ལོ་ཉེར་བརྒྱད་ཀྱི་བར་འབྲི་ཁུང་ནས་ཕྱི་རྒྱ་ཙམ་སྐྱོང་བ་ལས་གདན་ས་དངོས་མེད། དེ་ནས་རྗེ་སྤྱན་སྔ་བསྐོས་སྟེ་དེ་ཡང་ཆོས་རྗེ་རིན་པོ་ཆེས་འགྲོ་མགྲོན་ཡེལ་པ་བ་ཕག་མོ་གྲུར་གདན་འདྲེན་ལ་བཏང་བས་ང་རྒས་པས་མི་འོང་། ངའི་འདི་ན་བཙུན་ཆུང་ཤེས་རབ་ཅན་ཞིག་ཡོད་པ་གཏོང་བས་གདན་ས་འཕེར་བ་ཞིག་འཆོས་ལ་སྐོ་བར་ཞུ་ཟེར་བ་བྱུང་བ་དེ་ཡིན། དེ་ཡང་མདོ་སྟོད་གནས་དྲུག་གི་སར་འཁྲུངས། གདུང་རླངས་ལྷ་གཟིགས། དཔོན་ཆེན་རྒྱལ་བ་སྐྱབས་དང་ཡུམ་འགྲོ་ལྡོག་བཟའ་ཁུ་བྱུག་སྨན་གྱི་སྲས་གསུམ་གྱི་གཅེན་པོར་འཁྲུངས། བཅུ་གསུམ་ལ་ལྷ་གཟིགས་ཀྱི་སྤྱི་གནས་གཡུག་གུར་མཁན་པོ་རྗོད་མགོ་བ་དང་སློབ་དཔོན་སྟོན་པ་ལས་རབ་ཏུ་བྱུང་། འགྲོ་མགོན་ཡེལ་པ་བ་ལས་གདམས་ངག་གསན། བཅོ་ལྔ་པ་ལ་ཆོས་རྗེ་རིན་པོ་ཆེ་དང་མཇལ། བུ་ཚ་འདི་ཀུན་མིག་རྩ་དང་གྲུང་ཞྭ་བུའི་གྱོན་ལུགས་དང་བྱས་པས་ཁྱོད་ཀྱང་སྒོམ་ཆེན་ཅིག་དུ་རྫུ་བར་འོང་གསུངས་སྟེ་སྔོན་རྗེ་ཉིད་ལ་ཆོས་རྗེ་གོང་མས་ལུང་བསྟན་པ་དེ་དང་འདྲ་གསུངས་པ་ཡིན། ཕྱག་སྤྱི་བོར་བཞག་པ་ཙམ་གྱིས་ཏིང་ངེ་འཛིན་གྱི་རྒྱལ་པོ་འཁྲུངས། གཟིམས་གཡོག་མཛད་ཅིང་ཆོས་ཐམས་ཅད་གསན། གསན་ཚད་སྐད་ཅིག་ཀྱང་མི་བསྙེལ་བར་མཛད། དགུང་ལོ་བཅོ་བརྒྱད་པ་ལ་ཞང་སུམ་ཐོག་པ་དང་ལྷ་འབྲི་སྒང་པ་ལས་བསྙེན་པར་རྫོགས། ལོ་སོ་བཞི་མ་ལོན་གྱི་བར་འབྲལ་མེད་དུ་བསྟེན་པ་ལ་ཆོས་རྗེས་དབུའི་ལྟག་པ་གཟིགས་མ་མྱོང་། བླ་མ་རིན་པོ་ཆེ་ལ་ངའི་ཡོ་བྱད་ཀྱི་ཕུད་འབུལ་བ་ཡིན། ཚོགས་པ་བསྐྱངས་པའི་ཕུད་འདི་ཡིན་པས་བླ་མའི་གདན་སར་འབུལ་གསུངས་ནས་ཆོས་རྗེ་ཉིད་ཀྱིས་ཀྱང་ཕྱག་དང་བཀུར་སྟི་མཛད་སྟེ་སོ་བཞི་པ་ས་འབྲུག་ལ་ཕག་མོ་གྲུའི་གདན་སར་ཕེབས། གདན་སར་ཕེབས་འཕྲལ་ནས་གདན་ས་༼ན༤༩བ༽དར་ཞིང་རྒྱས། ཕྱི་ནང་གི་འཁྲུག་རྩོད་ཐམས་ཅད་ཞི། དགེ་འདུན་ཐམས་ཅད་ཀྱང་ཚུལ་ཁྲིམས་དང་ཏིང་འཛིན་ལ་བཀོད། ཆོས་རྗེས་རིན་པོ་ཆེའི་རྣམ་ཐར་ཇི་བཞིན་མཛད། བསམ་ཡས་བཙད་པོའི་ལྟོས་མ་ཚུགས། གདན་ས་ལོ་ཉེར་དྲུག་མཛད་ནས་སླར་འབྲི་ཁུང་གི་གདན་ས་ལོ་ཉི་ཤུ་རྩ་གཅིག་མཛད། དོར་ཏའི་ཧོར་དམག་རྫུ་འཕྲུལ་གྱི་རྡོ་ཆར་ཕབ་པས་བཏུལ་སྟེ་གྱ་གཅིག་ལ་འབྲི་ཁུང་དུ་གཤེགས། སློབ་མ་རིན་པོ་ཆེ་གྲགས་བསོད་པ་རྒྱལ་བའི་གཅེན་པོ་ཤར་གླིང་དབོན་པོར་གྲགས་པས་ཁམས་སུ་ཟླ་དགོན་བཏབ། གཞན་ཡང་ཡང་དགོན་པ་དང་སྙེ་མདོ་ཐམས་ཅད་མཁྱེན་པ་སོགས་བྱོན། དབོན་པོ་རྒྱལ་བ་ཐོག་བརྡུགས་པ་གྲགས་པ་བརྩོན་འགྲུས་ཀྱིས་གདན་ས་ལོ་སོ་གསུམ། སྐུ་ལ་ཐོག་གིས་མ་ཚུགས། རྒྱལ་པོ་ཧུ་ལའི་འབུལ་མོ་ཆེ་ལན་གསུམ། སིངྒྷ་གླིང་། ཏི་ར་ཧུ་ཏི། ཡ་ཙེ་རྣམས་ཀྱི་རྒྱལ་པོས་འབུལ་བ་བྱས། བཅུ་གཉིས་པ་རྡོ་རྗེ་རིན་ཆེན་གྱིས་ལོ་བཅུ་བཞི། གྲགས་ཡེ་བ་ལོ་བཞི། གཉིས་མཆོད་པ་གྲགས་པ་རིན་ཆེན་ལོ་ཉེར་གཉིས། འདིའི་སློབ་མ་དུང་མཚོ་རས་པས་སེམས་ཁྲིད་ཡིད་བཞིན་ནོར་བུའི་གཏེར་བཏོན་སྟེ་འཕྲིན་ལས་ཆེ་ཞིང་བཀའ་རྒྱུད་བཟང་དུ་བྱུང་། ཚེས་བཞི་རྙིང་མ་བ་གྲགས་པ་རྒྱལ་མཚན་ལོ་སོ་བཞི། འདིའི་སློབ་མ་རྡོར་འཛིན་སངས་རྒྱས་རྒྱལ་མཚན། མགོན་གཞོན་པ། མཚུངས་མེད་རིན་ཆེན་གཞོན་ནུ་སོགས་ཡིན། བཅུ་གཉིས་སར་མ་བ་གྲགས་པ་ཤེས་རབ་ལོ་བཅུ་གཅིག་འདི་འགྲོ་མགོན་རིན་པོ་ཆེ་དངོས་སུ་གྲགས། ཚེས་བཞི་སར་མ་བ་གྲགས་པ་བྱང་ཆུབ་ལོ་བརྒྱད། བསོད་གྲགས་པ་ལོ་ཉི་ཤུ། དཔལ་ལྡན་བཟང་པོ་ལོ་དགུ། ཉེར་གཉིས་རིན་པོ་ཆེ་བསོད་ནམས་རྒྱལ་མཚན་ལོ་བཅོ་བརྒྱད། དེའི་བར་དུ་སྐྱེས་བུ་དམ་པ་ཕལ་ཆེར་བྱོན་ལ། ཕྱིས་སུ་ཞྭ་དམར་ཅོད་པན་འཛིན་པ་བཞི་པས་གདན་ས་ཡུན་རིང་དུ་མཛད་ཅིང་སྤྱིར་རླངས་ལྷ་གཟིགས་ཀྱི་གདུང་གིས་༼ན༥༠ན༽གདན་ས་དངོས་དང་སྐུ་ཚབ་མཛད་པ་རྒྱུན་མ་ཆད་ཏོ། །

ཕག་གྲུའི་དཔོན་རབས་ནི། དཔལ་ཕག་གྲུ་པའི་དུས་དགེ་བཤེས་རླངས་རྒན་ཕོ་བ་ན་བ་ལ་རྟེན་འབྲེལ་མཛད་སྟེ་སྟག་ལུང་ཐང་པ་ལ་བྱང་ཕ་གིར་སོང་ལ་རླངས་ཀྱི་གཙོ་བོ་ང་ཡིན། འཛམ་གླིང་གི་མི་ཆེན་ང་ཡིན། ངའི་སོ་བུད་པ་འདི་བྱང་གཡག་གི་ཤ་ཟ་བས་བུད་པ་ཡིན་གྱིས་གསུང་བ་ལྟར་བྱས་པས་རས་པ་སྟོན་རིན་གྱིས་འཛམ་བུ་གླིང་གི་མི་ཆེན་ཁྱོད་ཡིན་ན་འཛམ་གླིང་གི་མི་ཆེན་ཟད་པ་ཡིན་ཟེར་བས་སྟོན་རིན་གྱིས་རྟེན་འབྲེལ་ཟློག་ཞུས་པས་ཨའུ་ཙི་གཟིམས་ལྕིལ་ལ་ཕྱག་དང་སྐོར་བ་ལྡོག་ལ་གྱིས་གསུངས་པ་འདི་རྟེན་འབྲེལ་གྱི་ཐོག་མ་མཛད་པ་ཡིན་ལ་ཁྱད་པར་རྗེ་འཇིག་རྟེན་མགོན་པོས་རྟེན་འབྲེལ་དུ་མ་མཛད་པས་ལྷ་གཟིགས་རླངས་ཀྱི་གདུང་ལ་བོད་ཀྱི་རྒྱལ་པོ་བྱུང་བ་ཡིན་ནོ། །

དེ་ཡང་རླངས་ཀྱི་པོ་ཏི་སེར་རུ་ལ་སོགས་ལས་བྱུང་བ་བསྡུ་ན། སྔོན་དུང་གི་སྒོ་ང་ལས་ལྷའི་བུ་ལྟ་ན་སྡུག་པ་ཅིག་དུ་གྱུར་སྟེ་བསམས་ཚད་གྲུབ་པས་ཡིད་སྨོན་རྒྱལ་པོར་བཏགས་སྟེ་ལྷ་མིའི་རྗེར་གྱུར། དེའི་རྒྱུད་པ་མང་ལྡོམ་སྟག་བཙན་དང་ཚངས་སྲས་ལྷ་མོའི་བུ་བཙས་མ་ཐག་མས་སྨོད་བོར་སྟེ་ལྷ་རིའི་རྩེར་དར་བས་ལྷའི་ཁྱེའུ་སྤྱི་གཙུག་ནས་རླངས་པ་འབྱུང་བ། ལྷ་དང་སྲོག་ཆགས་ཀུན་གྱིས་མཆོད་པ་ཅིག་བྱུང་བས་རླངས་པའི་རྒྱུ་མཚན་ལས་རླངས་ཅེས་སམ་ལག་པས་བླངས་པས་བླངས་ཅེས་ཀྱང་གྲགས་ཤིང་དེའི་རྒྱུད་མཚོ་མ་ཕམ་གྱི་འགྲམ་དུ་བཙས་པས་མཚོ་བཟང་ལྷ་གཟིགས་བྱུང་བ་ཕྱིན་རླངས་ལྷ་གཟིགས་སུ་གྲགས་ལ་ཕྱག་བྲིས་ཅན་མང་དུ་བྱུང་ཞིང་ཁྱད་པར་སློབ་དཔོན་པདྨའི་དངོས་སློབ་ལྷ་འདྲེ་བྲན་དུ་བཀོལ་པ་ཨ་མི་བྱང་ཆུབ་འདྲེ་སྐོལ་ནས་མི་རབས་བཅུ་གསུམ་ན་བོད་ཀྱི་བདག་པོ་ཡོང་བར་ལུང་བསྟན་པ་བཞིན་སྤྱིར་ཁྲི་དཔོན་རྡོ་རྗེ་དཔལ་འབྲི་ཁུང་སྒོམ་པ་ཤག་རིན་གྱིས་དབུས་ཀྱི་དཔོན་ལ་བསྐོས་དུས་སྣེ་གདོང་སོགས་གཞིས་ཀ་བཅུ་གཉིས་བཏབ། ཕྱིས་དབོན་རིན་ཆེན་༼ན༥༠བ༽སྐྱབས་ཀྱི་སྲས་ཏ་སི་ཆེན་པོ་བྱང་ཆུབ་རྒྱལ་མཚན་གྱིས་དབུས་གཙང་གི་བདག་པོ་ལོ་བཞི་བཅུ་ཙམ་མཛད་ཅིང་རྩེས་དང་བཏབ། དབོན་པོ་འཇམ་དབྱངས་གོའོ་ཤྲི་ཤཱཀྱ་རྒྱལ་མཚན་ལ་བོད་ཆོལ་ཁ་གསུམ་ཞེས་པའི་ལུང་བྱུང་སྟེ་རྒྱལ་ས་ལོ་དགུ་དེ་ནས་གྲགས་བྱང་བ། བསོད་གྲགས་པ། དབང་གྲགས་པ་རྒྱལ་མཚན། བདག་པོ་གྲགས་པ་འབྱུང་གནས་སོགས་བྱོན་ཞིང་བོད་ཤིང་གི་སྒོ་གཏོད་པ་མཐའ་དག་གི་རྒྱལ་པོར་གྲགས་པའོ། །དཔལ་ཕག་གྲུ་པའི་གདན་ས་བཀའ་རྒྱུད་ཀྱི་སྐབས་སོ། །

༼ཕག་གྲུ་བཀའ་རྒྱུད་ལས་འབྲི་ཁུང་གདན་རབས་ཀྱི་སྐབས།༽ སྐྱོབ་པ་རིན་པོ་ཆེ་ཉིད་འདའ་ཁར་མཁན་ཆེན་གུ་ར་བ་ལ་ཁྲི་འདི་ཁྱོད་ཀྱིས་བཟུང་ལ་ལོ་གསུམ་ན་བསོད་ནམས་གྲགས་པ་ལ་གཏོད་གསུངས་སྟེ་དབོན་རིན་པོ་ཆེ་བསྐོས་ནས་ཞག་གསུམ་ན་གཤེགས་སོ། །དབོན་རིན་པོ་ཆེ་ནི་སྐྱོབ་པ་རིན་པོ་ཆེའི་ཁུ་བོ་དཀོན་མཆོག་རིན་ཆེན་གྱི་སྲས་ཨ་མེ་གྲགས་རྒྱལ་གྱི་སྲས་གསུམ་ལས་ཆེ་བ། འབྲིང་དབོན་རྒྱུད་རྡོ་རྗེ་སེང་གེ་ཆུང་བ་གཅུང་རིན་པ་ཆེ་རྡོ་རྗེ་གྲགས་པའོ། །དཔལ་ཤྲཱི་ཕུག་པ་མངགས་སྟེ་ལོ་བཅུ་བཞི་ལ་ཆོས་རྗེ་རིན་པོ་ཆེ་མཇལ། སྦྱངས་པ་མཛད་ཅིང་ཟབ་ཆོས་ཐམས་ཅད་གསན། ཐོག་མར་ལོ་བཅུ་གསུམ། བར་དུ་ལོ་དྲུག་མཐའ་མར་ལོ་བཞི་རྣམས་སྒྲུབ་པ་མཛད། སོ་ལྔ་ལ་ཁྲིར་ཕེབས། སོ་དགུ་ལ་སྒོ་མང་བཞེངས། ཞེ་དགུ་ལ་ཐེགས། རྗེ་འཇིག་རྟེན་མགོན་པོ་ཉིད་དང་ཐུགས་རྒྱུད་གཅིག་པར་གསུངས། རྗེ་སྤྱན་སྔས་གདན་ས་ལོ་ཉེར་གཅིག་མཛད། གཅུང་རིན་པོ་ཆེ་ལོ་དྲུག་ལ་འཇིག་རྟེན་མགོན་པོ་མཇལ། འདི་སྟེ་ལོ་པ་ཡིན། ངེད་རང་ཐམས་ཅད་ལས་ལྷག་པ་འོང་ཞེས་ལུང་བསྟན། དབོན་རིན་པོ་ཆེ་ལས་གདམས་པ་རྫོགས་མཆོག་མ་ཐོབ་བར་ཐེམ་པ་ལས་འདའ་རི་ཞེས་དམ་བཅས་མཛད་སྟེ་སྒྲུབ་པ་མཛད། ཉེར་ལྔ་ལ་དབོན་རིན་པོ་ཆེ་གཤེགས་ཀྱང་སྒྲུབ་པ་མ་བཀྲོལ་བར་སྨྲ་བའི་སེང་གེ་སྤྱན་སྔ་བ་གདན་སར་སྐོས་གསུངས་སྟེ་སླར་ཡང་ལོ་སུམ་བཅུར་སྒྲུབ་པ་མཛད། ཞེ་༼ན༥༡ན༽དྲུག་ལ་གདན་སར་ཕེབས། ཀརྨ་པག་ཤི་ཧོར་རྒྱལ་པོས་ཙནྡན་གྱི་མེ་ལ་ཞག་ཕྱེད་དང་བཞིར་བསྲེགས་པས་ཞིང་འཕོ་བར་བཞེད་ཚེ་ཏེ་ལོ་པ་སེང་གེ་བཅིབས་ནས་བྱོན་སྟེ་ཡི་གེ་གསུམ་ཐུགས་ཀར་བསྟིམས་སྟེ་མེའི་གཉེན་པོར་མེ་ཐོང་ཞིག་ཁོ་བོ་སྟོང་ཀུན་ན་ཡོད་ཅིང་འབྲི་ཁུང་ན་གཅུང་རྡོ་རྗེ་གྲགས་པའོ་ཞེས་གསུངས། ཁེ་ར་ཁེ་ཏའི་ཧོར་དམག་འདམ་དུ་སླེབས་ཚེ་བདེ་མཆོག་དངོས་སུ་བསྟན་པས་སུ་ལ་ཡང་མ་གནོད་པར་ཕྱིར་ལོག །སྒོ་མང་དང་བཀའ་བསྟན་དང་གཙུག་ལག་ཁང་ཀ་བ་བརྒྱ་དང་བརྒྱད་བཅུ་ལྷ་ཆེན་དུ་མ་གསེར་ཐོག་གསེར་ཕྲུ་དང་བཅས་པ་བཞེངས། དགེ་འདུན་ཁྲི་ཕྲག་བཅུ་གསུམ་གྱིས་མེ་ཏོག་འཐོར། རེ་དགུ་ལ་དྭགས་པོ་རྫམ་ཏུ་ཐེགས། དབོན་རྒྱུད་པའི་སྲས་ཆེ་བ་ཐོག་ཁ་བ་རིན་ཆེན་སེང་གེ་མེ་ཁྱི་ལ་འཁྲུངས། གཅུང་རིན་པོ་ཆེའི་ཆོས་ཐམས་ཅད་རྫོགས། ལོ་བཅུ་བདུན་སྒྲུབ་པ་མཛད། གཅུང་རིན་པོ་ཆེ་ཐེགས་ཀྱང་བུག་སྒོ་ནས་འགྲོ་དོན་མཛད་པ་ལས་གདན་ས་མ་བཞེས། ང་གསུམ་པ་ལ་ཁྲིར་ཕེབས་ནས་གདན་ས་ལོ་བདུན་མཛད་སྟེ་ང་དགུ་པ་ལ་གཤེགས། གཅུང་ཐ་ཆུང་མཚམས་བཅད་པ་གྲགས་པ་བསོད་ནམས་ནི་ཆུ་བྱི་ལ་འཁྲུངས། བཅུ་དགུ་ལ་བསྙེན་རྫོགས་དང་སྒྲུབ་པ་ལོ་བཅུ་གསུམ་མཛད། ཁྲི་ལོ་གསུམ་མཛད་སྟེ་ཞེ་དགུ་ལ་ཐེགས། རྗེ་འཇིག་རྟེན་མགོན་པོས་གདན་ས་སྣུབས་ལ་མ་སྐོ་གསུང་བ་ཡོད་ཀྱང་ཞལ་ངོ་སྐུ་ན་ཕྲ་པས་ཆོས་སྒོ་པ་སྣུབས་སྟོན་རྡོ་རྗེ་ཡེ་ཤེས་ཁྲི་ལ་བསྐོས། དེ་ནས་ལོ་དྲུག་པ་ལྕགས་སྟག་ལ་གླིང་ལོག་བྱུང་། སྒོ་མང་བཅུ་གསུམ་དང་ལྷ་ཁང་ཆེན་མོ་དང་གླིང་བསྲེགས། གླིང་ནས་ན་མཁའ་ལ་འཕུར་སྟེ་ཆུ་འཕན་གྱི་རྩེར་བབ། སླར་མཁའ་སྤྱོད་དུ་སོང་བའང་ཁྲི་ཕྲག་ཙམ་བྱུང་བར་གྲགས། སྐུ་འབུམ་འཛམ་གླིང་རྒྱན་དང་གསེར་ཁང་ཆོས་རྗེ་སོགས་མེ་བརྡུགས་ལ་བཞུགས། ཞལ་ངོ་ཀོང་པོར་བྱོན། སྒོམ་པ་དབོན་པོ་སྟོད་ཧོར་ལ་བྱོན་སྟེ་༼ན༥༡བ༽འཇམ་ལམ་བཅད་པས་སླར་གསོ་བའི་ཆ་རྐྱེན་དཔག་མེད་ཕུལ་ནས་བཅུ་གཉིས་པ་རྡོ་རྗེ་རིན་ཆེན་དགུང་ལོ་བཅུ་གསུམ་ལ་ཁྲིར་ཕེབས་ཤིང་ཉམས་པ་བསོས། ལོ་ཉེར་བརྒྱད་གདན་ས་མཛད། རྡོ་རྗེ་རྒྱལ་པོས་ལོ་སོ་ལྔ། ཉེར་གཉིས་རིན་པོ་ཆེས་གདན་ས་ལོ་སོ་དགུ་ནས་ཀུན་སྤངས་མཛད། ཆོས་རྗེ་དོན་གྲུབ་རྒྱལ་པོས་ལོ་བཅོ་ལྔ་གདན་ས་མཛད། དེ་ནས་དབང་རིན་པོ་ཆེ་སྔ་མ་རྒྱལ་སྲིད་སྤངས་ནས་རི་བོ་རྩེ་ལྔ་ལ་བྱོན། དེའི་སྲས་ཆོས་རྒྱལ་རིན་ཆེན་དཔལ་དང་དེའི་སྲས་ཆོས་རྒྱལ་རིན་ཆེན་དཔལ་བཟང་གཉི་གའང་ཞལ་ངོ་དཀོན་པས་གདུང་རྒྱུད་པ་མཛད་དགོས་བྱུང་བས་གདན་སར་མ་ཕེབས་ཀྱང་གྲུབ་ཐོབ་ཆེན་པོར་བཞུགས་ཤིང་འདི་སྐབས་གླིང་པ་མཐའ་དག་མཚན་ཉིད་པར་གྱུར་ཡོད་ཀྱང་། སླར་དབང་རིན་པོ་ཆེས་བསྟན་དགོངས་ཟབ་ཆོས་སོགས་རྙེད་གྲགས་ལ་ཇི་མི་སྙམ་པར་སྟག་ལུང་ཆོས་རྗེ་ལ་གསན་ཞིང་རྗེ་འཇིག་རྟེན་མགོན་པོ་དངོས་སུ་འབྱོན་པར་ལུང་བསྟན་པ་རྗེ་ཀུན་དགའ་རིན་ཆེན་གྱིས་འབྲི་ཁུང་པའི་བསྟན་པ་རྨང་ནས་གསོ་བར་མཛད་སྟེ་སླར་ཕག་མོ་རྩེར་གདུང་རྒྱུད་ཀྱི་བཞུགས་སྟན་ཆགས་པ་ལས་ཆོས་དང་སྲིད་ཀྱི་བསྟན་པ་རྒྱ་ཆེར་འཕེལ་བ་འདི་ཡིན་ནོ། །ཕག་གྲུ་བཀའ་རྒྱུད་ལས་འབྲི་ཁུང་གདན་རབས་ཀྱི་སྐབས་སོ། །

༼ཕག་གྲུ་བཀའ་རྒྱུད་ལས་སྟག་ལུང་གི་སྐབས།༽ སྟག་ལུང་ཐང་པ་ནི་མདོ་ཁམས་གཡང་ཤོད་བོང་ར་སྟེང་དུ་འཁྲུངས། གདུང་དབྲའི་ནང་ཚན་གྭ་ཟི། ཡབ་བན་བློན་ཀླུ་འབར་ཡུམ་དགེ་གསུམ་གྱི་སྲས་སུ་ཆུ་ཁྱི་ལ་འཁྲུངས། ཕྱི་ལོ་འབྲི་ཁུང་ཆོས་རྗེ་འཁྲུངས་པ་ཡིན། ཡུམ་སྔ་བར་གྲོངས། ཕྱིས་བཅོ་བརྒྱད་ལ་ཐང་སྐྱ་ལྷ་ཁང་དུ་གླ་གང་པ་ཤེས་རབ་རྡོ་རྗེ་དང་སློབ་དཔོན་ཚར་སྟོན་ལས་རབ་ཏུ་བྱུང་། མཚན་བཀྲ་ཤིས་དཔལ་སློབ་དཔོན་འགའ་ལ་ཆོས་དུ་མ་གསན། རྒྱ་གར་ལ་འབྱོན་པར་ཡང་ཡང་བརྩམས་ཀྱང་མ་ཐོན། ཕག་གྲུ་པའི་སྐུ་མཐོང་པས་འདིའི་དུང་དུ་མི་འགྲོ་རི་སྙམ་པའི་ཞེ་བཅད་བྱུང་། མནལ་ལམ་དུ་སྐས་རིང་པོ་ཅིག་ལ་འཛེགས་པས་མི་དཀར་པོ་༼ན༥༢ན༽ཅིག་གིས་ངས་མ་འཐེན་ན་མི་ཐོན་ཟེར་བ་དང་། ལམ་དུ་རྟ་ཆུ་རབ་འབྱམས་པ་ལ་རྟས་པོ་ཏོ་ཅིག་ལ་རྐང་ཚུགས་ནས་ཐོན་པས་དེ་ཁོ་བོས་བྱས་པ་ཡིན་གསུངས། ཕག་མོ་གྲུར་མཇལ་བས་ཁོ་བོ་གར་འདུག་ཀྱང་ཁྱོད་འོང་དགོས་པ་ཡིན་སྐྱེ་བ་འདི་ཁོ་ནའི་བླ་མ་མ་ཡིན་གསུངས། མ་མཇལ་བ་ནས་སར་པའི་ལུས་ལས་སར་པ་ཅིག་ཆད་ནས་ཁོ་བོ་ལ་ཐིམ་གསུངས་ཅིང་འདི་བྱ་ཡུལ་པ་འདྲ་ཨང་གསུངས། ད་གསོལ་བ་བཏབ་པ་གཅིག་པུས་ཆོག་སྙམ་ནས་གསེར་ཞོ་གང་ཕུལ་སྟེ་བདག་ཞུ་ཡས་དངོས་གྲུབ་ལྟ་བུ་ཞིག་བྱེད་པ་ཡིན་ཆོས་ཀྱང་མི་ཞུ་བྱས་པས་ཞལ་འཛུམ་མཛད་སྟེ་དེ་དད་པས་ཁམས་སོས་བ་བྱ་བ་ཡིན། ད་དུང་གསོལ་བ་ཐོབ་པ་མང་དུ་འཆར་རྒྱུ་ཡོད། ཆོས་གསུང་ཚད་ཉོན་གསུངས་སྟེ་གསུངས་ཚད་ཟིན་བྲིས་སུ་བཏབ། ལན་ཅིག་ཞལ་བ་ལ་བྲིས་ནས་སླར་གཟིགས་པས་དེ་ཕྱིན་བརྗེད་པ་མ་བྱུང་། ཁོ་བོའི་ཆོས་ཀྱི་བདག་པོ་ཁྱོད་ཀྱིས་བྱེད་པ་ཡིན་ཡང་གསུངས། དཔལ་ཕག་མོ་གྲུབ་པ་གཤེགས་ནས་མལ་གྲོར་བྱོན། མཆད་ཀ་བ་ལ་ཆོས་ཀྱང་གསན། ཡང་དབྱར་ཞིག་ཕག་མོ་གྲུར་གདུང་རྟེན་ལ་སོགས་པའི་བྱ་བ་མཛད། སེ་སླེར་བཞུགས་དུས་སངས་རྒྱས་སྒོམ་པས་ཕྱི་ནས་དཔལ་ཕག་གྲུ་བའི་གསུང་ཉིད་དུ་ཚོར་སྟེ་སྔར་ཆོས་རྗེའི་གསུང་ནས་ང་གར་འགྲོ་སར་ཁྱོད་ཁྲིད་པ་ཡིན་གསུང་བ་དེ་འདི་ཡིན་པར་འདུག་གསུངས་ནས་འབྲལ་མེད་དུ་བཞུགས། ཞང་ཤོ་མ་ར་བ་སྒྲེས་པོ་ཅིག་གིས་མཁན་པོ་དང་མར་བཅོམ་ཐག་པས་ལས་སློབ་མཛད་སྟེ་བསྙེན་པར་རྫོགས། སྟག་ལུང་དུ་བཞུགས་ཀྱང་ད་དུང་མི་ནོན་པས་འཕོས་ཟེར་བ་བྱུང་སྟེ་སེ་བ་ལུང་དུ་ལོ་བདུན་བཞུགས། སླར་དགུང་ལོ་སོ་དགུ་པ་ལྕགས་བྱི་ལ་ཕོད་མདོ་བ་དང་དར་པྲས་རོང་གསུམ་གྱིས་གདན་དྲངས་སྟེ་སྟག་ལུང་དུ་བྱོན། བླ་བྲང་ནག་པོར་ཕྱགས་ཕབ། བྱ་རོག་གིས་རྩྭ་ཤིང་དང་བོང་བ་སོགས་ཡང་དགོན་དུ་བསྐྱལ་བས་དེར་སྤོས། སྤྱིར་རྒྱུན་དུ་བཞེས་པ་དང་ཆབ་ཚའི་དུས་མ་གཏོགས་གསུང་བཅད་མཛད། ཟླ་སྨད་ལ་མཚམས་མཛད། རབ་ཏུ་བྱུང་ཕྱིན་ཁྱིམ་པའི་ཁང་པར་༼ན༥༢བ༽མ་བྱོན། ཤ་ཆང་ཞལ་དུ་མ་བཞེས། ཤ་ཆང་གི་མགྲོན་མི་བྱེད། གླིང་གསེབ་ཏུ་བུད་མེད་མི་འཇོག་པ་སོགས་ཀྱི་སྲོལ་མཛད། སྟག་ལུང་དུ་སུམ་སྟོང་གི་དགེ་འདུན་ཚོགས། ཕག་མོ་གྲུར་འབུལ་ཆེན་ཡང་ཡང་མཛད། ཕག་གྲུའི་གསུང་རབ་རྣམས་སྒམ་པོར་ཐེགས་པ་གསན་པས་ཐུགས་མ་བདེ་བ་ལྟར་མཛད་ཅིང་དགུང་ལོ་རེ་དགུ་རྟ་ལོ་ལ་སྐུ་འདའ་བར་བསྟན། དེ་མ་ཐག་སངས་རྒྱས་སྒོམ་པ་ཡང་གཤེགས།

སྐུ་ཡལ་བ་རིན་ཆེན་མགོན་ནི་སྐུའི་དབོན་པོར་འཁྲུངས། རྗེ་སྐུ་ཡལ་བ་དེ་ཉིད་བྱོན་པ་ཡིན་གསུངས་པས་སྐུ་ཡལ་བར་གྲགས། འཁྲུངས་འཕྲལ་ཡབ་ལ་ཤུལ་ན་བུ་ཅིག་སྐྱེས་འདུག་པ་ང་ལ་ཕུལ་གསུངས་ཤིང་ཕྱིས་རབ་ཏུ་བྱུང་ལ་མིང་རིན་ཆེན་མགོན་ཏུ་ཐོགས་ཤིག་གསུངས། གླིང་དུ་སྒྲུབ་པ་ལོ་བདུན་མཛད། བཅུ་དགུ་ལ་བསྙེན་རྫོགས་མཛད། ཉི་ཤུ་ལ་སྟག་ལུང་ཐང་པ་གཤེགས་ཀར་གདན་སར་བསྐོས། དངུལ་གདུང་ཆེན་མོ་དང་སྟག་ལུང་ཐང་པའི་དངུལ་སྐུ་ཆེན་མོ། སྐུ་འབུམ་ཆེན་མོ་ལྷ་ཁང་ཀ་བ་བརྒྱད་བཅུའི་ས་རྣམས་མཛད། ལུགས་གཉི་གའི་དར་རྒྱས་ཆེ་ཞིང་གཟིམས་ཁྱིའང་སྟག་ལུང་ལྡོག་ཚ་ཟེར་བ་འདི་ནས་བྱུང་། འདིའི་དབོན་པོ་སངས་རྒྱས་ཡར་བྱོན་ནི་དབོན་ཆེན་མགོན་རྒྱལ་གྱི་སྲས་སུ་སྟག་ལུང་ཐང་པའི་རེ་གཉིས་པ། སྐུ་ཡལ་པའི་བཅུ་གསུམ་པ་ཆུ་ཕག་ལ་འཁྲུངས། མཚན་ཤེས་རབ་བླ་མ། བཅུ་དགུ་ལ་དབུས་སུ་བྱོན་ཞིང་བསྙེན་རྫོགས་མཛད། སྐུ་ཡལ་བ་ལས་གདམས་ངག་རྫོགས་སྟེ་ལོ་བཅོ་ལྔར་སྒྲུབ་པ་མཛད། བདུན་བཅུ་ལ་བདེ་བར་གཤེགས།

ཁུ་དབོན་དེ་གཉིས་ཀྱི་སློབ་མ་ཀོང་དོ་བ་དར་ཤེས་མགོན་པོའི་གྲུབ་པ་ཐོབ། ཀོང་དགོན་བཏབ་སྟེ་དར་རྒྱས་ཆེར་བྱུང་། སངས་རྒྱས་དབོན་གྲགས་པ་དཔལ་རྗེ་སྒམ་པོ་པའི་སྐུའི་སྐྱེ་བར་གྲགས་པ་གྲུབ་རྟགས་མང་དུ་བསྟན་པ་དེ་ལ་གདན་ས་གཏད་སྟེ་དཔེ་ཆ་རྟེན་གསུམ་བྱིན་རླབས་ཅན་འདི་རྣམས་དང་མ་བྲལ་བར་གྱིས་ཅིག་གསུང་། ས་སྐྱ་པའི་འགྲོ་མགོན་འཕགས་པ་རིན་པོ་ཆེ་ལ་དབོན་པོ་མཾ་ག་ལ་གུ་རུ་ཕུལ་སྟེ་སྟག་ལུང་གི་བདག་༼ན༥༣ན༽རྐྱེན་ཞུས། དབོན་རྣམ་པ་གཉིས་ཐུགས་མ་མཐུན་པར་སྣང་བའི་ཚེ་ས་སྐྱ་བས་མཾ་ག་ལ་གུ་རུའི་བདག་རྐྱེན་མཛད་པས་སངས་རྒྱས་དབོན་གྱིས་གདན་ས་ལོ་གཅིག་མཛད་སྟེ་རྗེ་བཙུན་མི་ལའི་ཕྱག་མཁར་དང་ཞལ་སྐྱོགས་ཀྱིས་གཙོས་པའི་རྟེན་གསུམ་ཕྱག་དཔེ་ཐམས་ཅད་བསྣམས་སྟེ་ཁམས་སུ་བྱོན། སྟག་ལུང་ཐང་པ་ཉིད་ཀྱིས་འདེབས་པར་དགོངས་ཤིང་ཕྱིས་གདན་འདྲེན་བྱུང་དུས་འབྲི་ཆུ་ལ་ཕྱགས་བསྐུར་བ་སོགས་རྟེན་འབྲེལ་མཛད་པ་བཞིན་རི་བོ་ཆེའི་སྡེ་ཆེན་པོ་མ་ལས་བུ་དགའ་བར་གྲགས་པ་དེ་ཆགས་སྟེ་དེང་སང་དུའང་དར་ཞིང་རྒྱས་སོ། །

མཾ་ག་ལ་གུ་རུ་ཆོས་ཡགས་ཀྱི་སྲས་སུ་སངས་རྒྱས་ཡར་བྱོན་གྱི་ཉེར་དགུ་པ་ལྕགས་མོ་ཡོས་ལ་འཁྲུངས། ཁམས་སུ་རབ་བྱུང་མཛད། ཉེར་ལྔ་ལ་དབུས་སུ་ཕེབས། སངས་རྒྱས་ཡར་བྱོན་ལས་གདམས་པ་གསན་སྟེ་སྒྲུབ་པ་ལོ་བཅུ་དྲུག་མཛད། རོ་གཅིག་གི་རྟོགས་པ་ཕུལ། ཞེ་གསུམ་པ་ཆུ་བྱ་ལ་གདན་སར་ཕེབས། ལྷ་ཆེན་སྟོང་གསུམ་ཟིལ་གནོན་བཞེངས། རེ་བདུན་མེ་བྱ་ལ་ཐེགས། དེ་ནས་རིམ་བཞིན་དཔལ་བཟང་པོ་ལོ་བཅུ་གསུམ། རཏྣ་གུ་རུ་སོ་གཅིག །རཏྣཱ་ཀཱ་ར་ཉི་ཤུ་རྩ་གཉིས་འདི་ནས་ཆོ་ག་རྣམས་དར་བས་དཔལ་ལྡན་བླ་མའི་རྗེས་སུ་འབྲེང་པ་རྣམས་གོས་བཟང་བས་སྨུག་ཁྱུ་བ་དང་། ཞ་ལུ་བའི་རྗེས་འབྲེང་རྣམས་དར་ཟབ་གོན་པ་མང་བས་ཁྲ་ཁྱུ་བར་གྲགས། ན་མཁའ་དཔལ་བཟང་ལོ་བཅོ་ལྔ་འདི་ཡན་ཡར་བྱོན་ཡིན་ལ་འདི་ནས་དབོན་རྒྱུད་བོད་དུ་འཁྲུངས་པ་ཡིན་ནོ། །བཀྲ་ཤིས་དཔལ་བརྩེགས་ལོ་བཅོ་ལྔ་འདི་སྟག་ལུང་ཐང་པ་དངོས་སུ་བྱོན་པར་གྲགས་འཕྲིན་ལས་ཤིན་དུ་ཆེ། བྱང་ཆུབ་རྒྱ་མཚོ་ལོ་བདུན་འདི་ཞྭ་དམར་པ་ཆོས་དཔལ་ཡེ་ཤེས་དང་ཐུགས་རྒྱུད་གཅིག་པར་གྲགས། བཀྲ་ཤིས་དཔལ་ལོ་སོ་གཅིག་དེ་ནས་མཁས་གྲུབ་ངག་དབང་གྲགས་པ་བྱོན་སྟེ་བསྟན་པ་མཐའ་དག་གི་བདག་པོ་ལྟ་བུ་མཛད། དེ་ནས་བཀྲ་ཤིས་དཔལ་བ། རྣམ་རྒྱལ་གྲགས་པའི་བར་དུ་བསྟན་པ་ཡོངས་རྫོགས་ཀྱི་དགེ་བའི་བཤེས་གཉེན་ཚད་ལྡན་འབའ་ཞིག་བྱོན་ལ། གླིང་ཆགས་༼ན༥༣བ༽ནས་ད་ལྟའི་བར་ཕ་རོལ་གྱི་དམག་གི་གནོད་པ། སེར་དམག་སྐུལ་བ། གླིང་གསེབ་ཏུ་བུད་མེད་འོང་མ་མྱོང་བ་འདི་ལྟ་བུ་བསམ་གྱིས་མི་ཁྱབ་ལ། མེ་མོ་ལུག་གི་ལོ་སོས་ཀ་གུང་ཐང་མེས་གཤེགས་པའི་དགུན་བཅུ་གཉིས་པའི་བཅོ་ལྔ་ལ་ལྷ་ཁང་ཆེན་མོ་ལྷ་ཆེན་བཅུ་གསུམ་སོགས་མེ་ལྷས་བཞེས་ཅིང་སླར་ཆོས་ཀྱི་རྗེ་སྐུ་མཆེད་རྣམས་ཀྱིས་ཉམས་པ་གསོ་བར་མཛད་ལ་གླིང་གི་དར་རྒྱས་ནི་གོང་འཕེལ་དུ་བཞུགས་པ་འདི་ཡིན་ནོ། །ཕག་གྲུ་བཀའ་རྒྱུད་ལས་སྟག་ལུང་བཀའ་རྒྱུད་ཀྱི་ས་བོན་ཙམ་སྟེ་རྒྱས་པར་ལྷོ་རོང་ཆོས་བྱུང་ལས་ཤེས་པར་བྱའོ། །

༼ཕག་གྲུ་བཀའ་རྒྱུད་ལས་གཡའ་བཟང་ཀྱི་སྐབས།༽ ཟ་ར་བ་བསྐལ་ལྡན་ཡེ་ཤེས་སེང་གེ་ནི་མོན་འགར་དུ་འཁྲུངས། ཆུང་དུས་ར་ལུག་འཚོ་བ་ན་ཕག་མོ་གྲུ་མཐོང་བ་ཙམ་གྱིས་རང་བྱུང་གི་སྒོམ་སྐྱེས་ཆོས་རྗེས་ངོ་སྤྲོད་བཏབ་པ་ཙམ་གྱིས་རྟོགས་པ་ཕུ་ཐག་ཆོད་སྟེ་གྲ་རབས་སུ་ཟ་ར་དགོན་པ་བཏབ་ནས་བཞུགས། དེའི་སློབ་མ་གཡམ་བཟང་ཆོས་རྗེ་ནི་གཙང་ཞལ་གྱི་དམར་མོར་ས་གླང་ལ་འཁྲུངས། ཏིང་ངེ་འཛིན་རང་བྱུང་དུ་སྐྱེས། བྱ་ཞིང་དང་མཆད་ཀར་དུ་བཀའ་གདམས་པ་མཛད། རྒྱ་དུར་དུ་ཀླུབས་དཀར་ལས་བསྙེན་པར་རྫོགས་སྟེ་འདུལ་བ་མཁས་པར་སྦྱངས་པས་སྣུབས་འདུལ་བ་འཛིན་བར་གྲགས། ཟ་ར་བ་ཆེན་པོ་དང་མཇལ་བ་ཙམ་གྱིས་རྟོགས་པ་ཁྱད་པར་ཅན་སྐྱེས། གདམས་ངག་ཐམས་ཅད་གནང་སྟེ་ཁོ་བོ་རབས་མི་ཆད་པར་འདུག་གསུངས། ར་མོ་མཐའ་ལུང་ལ་སོགས་པར་སྒྲུབ་པ་རིང་དུ་མཛད། ཤམྦུས་སྲོག་སྙིང་ཕུལ། སོ་བརྒྱད་པ་མེ་སྟག་ལ་གཡམ་བཟང་བཏབ། ལྷ་མོ་ཙནྜི་ཀས་བཀའ་སྲུང་དུ་ཁས་བླངས་སྟེ་གཡམ་བཟང་ལྷ་མོ་ཞེས་ཤིན་དུ་གཉན་པར་གྲགས། ཆོས་རྒྱལ་སྲོང་བཙན་སྒམ་པོའི་སྔོན་གནས་གསལ་བར་དྲན། ཚོགས་པ་ཆེར་བསྐྱངས་ཤིང་བཀའ་རྒྱུད་རིན་པོ་ཆེའི་ཁྲི་སྲོལ་མ་ཉམས་པར་མཛད། སྨྱལ་ལྷོ་བྲག་པར་ལུང་སོགས་མཐའ་དག་དུ་ལམ་རྒྱ་དང་གཞན་དོན་རྒྱ་ཆེར་མཛད། རེ་ལྔ་པ་སྦྲུལ་ལོ་ལ་ཐེགས། སློབ་མ་སྤྱན་སྔའི་སྒོམ་བཞི་སྐད་པ་སྨྱལ་དཔལ་༼ན༥༤ན༽རི་པ་སངས་རྒྱས་བྱ་སྒོམ། གོར་གདོང་པ་སངས་རྒྱས་ལྷ་སྒོམ། གསེར་ལྔ་པ་སངས་རྒྱས་ལེ་སྒོམ། གོར་གདོང་པ་སངས་རྒྱས་ལྷ་སྒོམ། གསེར་ལྔ་པ་སངས་རྒྱས་ལེ་སྒོམ། དབོན་སར་བ་སངས་རྒྱས་རྒྱ་སྒོམ་རྣམས་སོ། །ཉེ་གནས་རིན་ཆེན་ཇོ་སྲས་ཀྱིས་གདན་ས་ལོ་དགུ། རྟོགས་ལྡན་རྒྱལ་པོ་དགེ་མཛེས་འོད་ཀྱི་ལོ་སོ་བརྒྱད་མཛད་སྟེ་གཙུག་ལག་ཁང་ཆེན་མོ་བཏབ། མཁར་ཆུ་བ་ཆོས་བསམ་འོད་ཀྱིས་ལོ་བཅོ་བརྒྱད། ཟ་ར་བ་བདེ་ལེགས་འོད་ཀྱིས་ཉི་ཤུ་རྩ་བཞི། གདུང་རྒྱུད་པ་བཀྲ་ཤིས་འོད་ཀྱིས་ཉེར་བརྒྱད། དེས་ལྷ་གྲགས་འོད་པ་བསྐོས་སྟེ་དེ་ཕྱིན་ལྷས་བཟུང་ངོ་། །ཕག་གྲུ་བཀའ་རྒྱུད་ལས་གཡའ་བཟང་བཀའ་རྒྱུད་ཀྱི་སྐབས་སོ། །

༼ཕག་གྲུ་བཀའ་རྒྱུད་ལས་ཤུག་གསེབ་དང་དམར་ཡེལ་གྱི་སྐབས།༽ དབྱེར་སྒོམ་ཆེན་པོ་ནི་ཡར་ལུང་དུ་འཁྲུངས། མལ་ཀ་བ་ཅན་པ་དང་རྣལ་འབྱོར་ཆོས་གཡུང་ལས་ཆོས་རྫོགས། ཕྱིས་འགྲོ་མགོན་རིན་པོ་ཆེ་ལས་རྟོགས་པ་བརྙེས་གྲུབ་ཐོབ་ཆེན་པོར་གྱུར་སྟེ་སྙེ་ཕུ་ཤུགས་གསེབ་བཏབ་སྟེ་འཕྲིན་ལས་ཆེའོ། །ཁམས་སུ་འགྲོ་མགོན་དམར་ཡེལ་གཉིས་སུ་གྲགས་པའི་དམར་བ་ལ་གཙང་དུ་བྱོན་ན་འཕྲིན་ལས་ཉིད་དང་མཉམ་པར་ལུང་བསྟན་ནའང་ཁམས་སུ་བྱོན་ཤོ་དགོན་བཏབ་པས་ཚོགས་པ་ཉིས་སྟོང་ཙམ་འདུས། གདན་སའང་ཤ་ཡང་དགོན་པ། རྨོག་སྤྱན་སྔ་བ། རྣལ་རིན་ཆེན་གླིང་བ། དེའི་སློབ་མ་འགའ་ལི་ཆོས་འོད་ཀྱིས་རི་རྒྱ་དགོན་དང་རྒྱལ་དགོན་སོགས་བཏབ། དབང་འོད་ཟེར་བླ་མས་ཐུགས་རྗེ་ཆེན་པོ་གྲུབ་སྟེ་རིལ་བུས་འགྲོ་དོན་ཆེར་མཛད་ཏོ། །འགྲོ་མགོན་ཡེལ་ཕུག་པས་ནི་ཤར་རྡོ་རྫོང་ལྷོ་ཡེལ་ཕུག་བྱང་རྟ་རྣ་སོགས་བཏབ་སྟེ་འཕྲིན་ལས་ཆེའོ། །ཕག་གྲུ་བཀའ་རྒྱུད་ལས་ཤུག་གསེབ་པ་དང་དམར་ཡེལ་གྱི་སྐབས་སོ། །

༼ཕག་གྲུ་བཀའ་རྒྱུད་ལས་ཁྲོ་ཕུའི་སྐབས།༽ རྒྱལ་ཚ་རིན་ཆེན་མགོན་ནི་གཙང་སྟོད་ཤབ་ཀྱི་སྨད་དུ་སྣུབས་ཀྱི་སྔགས་འཆང་ནུས་པ་ཅན་འབའ་ཞིག་གི་རྒྱུད་པར་འཁྲུངས། བླ་མ་བརྒྱད་བཅུ་རྩ་གཉིས་བསྟེན། བླ་མ་བཅུ་གསུམ་གྱི་གདམས་ངག་གི་བཀའ་བབ། ཕག་མོ་གྲུ་པ་རྩ་བའི་བླ་མར་འཛིན། ཡུལ་དུ་འདུག་པས་སྐྱེ་ཤིས་འཇིགས་པ་རྣམས་ལ་ཆོས་སྦྱིན་ཞིག་གསུང་བ་ལྟར་མཛད། ཁྲོ་ཕུ་བཏབ། དོན་གཉིས་ཤིང་ཡོས་ལ་༼ན༥༤བ༽ཐེགས། ཉེར་ལྔ་བཞེས་པའི་ས་འབྲུག་ལ་དབོན་པོ་ཀུན་ལྡན་རས་པ་གཅེན་པོའི་སྲས་སུ་འཁྲུངས། ཕག་མོ་གྲུར་ཁུ་བོའི་རྒྱགས་སྐྱེལ་དུ་བྱོན་པས་མི་ལའི་རྣམ་ཐར་གསུང་བ་དང་འགྲིག་པས་དེ་ཙམ་ཞིག་མི་བྱེད་རི་ཞེས་ཆོས་ར་དེ་ཀར་མགོ་ཅོག་དང་ཞེ་མནའ་ལན་གསུམ་བྱས། རྟོགས་པའི་མཐར་ཕྱིན་ཞིང་གྲུབ་པ་ཐོབ་སྟེ་ཕྱིས་མུ་གེའི་དུས་ཅིག་ངས་ནས་ཀྱི་ཆར་འབེབས་སམ། ཆོས་རྒྱུད་འབྲི་གདན་ལྟ་བུ་ཞིག་བྱའམ། ལུས་འདིས་མཁའ་སྤྱོད་དུ་འགྲོ་འདོམས་ཤིག་གསུངས་པས་ནས་ཀྱི་ཆར་འབེབས་པར་ཞུས་པས་དབུ་རྩེའི་སྒོ་ལ་མཁའ་འགྲོ་མ་རྣམས་ནས་སླང་ཞེས་ཕྱག་མཁར་ཏུག་ཏུག་མཛད་པས་སྒོ་བར་ནས་ནས་ཟད་མི་ཤེས་པ་ཞག་ལྔའི་བར་ཡུལ་མི་ཀུན་གྱིས་ལེན་ཚད་བྱུང་སྟེ་ནས་གཞན་ལས་ཉིས་འགྱུར་གྱིས་ཆེ་བ་ཞིག་བྱུང་། འདི་འདེམ་ཁ་ནོར་བ་ཡིན་སྐད། ལོ་བདུན་བཅུར་གཞན་དོན་མཛད། དེབ་སྔོན་ན་རྒྱལ་ཚ་དང་ཀུན་ལྡན་སྐུ་མཆེད་དུ་བྲིས་པ་ནི་མི་དག་སྟེ། ཁུ་བོ་ཤཱཀྱ་ཐུབ་པ་ལ། །དབོན་པོ་རིགས་གསུམ་མགོན་པོ་ཡོད། །ཅེས་ཁུ་དབོན་དུ་བཤད་ཏོ། །ཁྲོ་ཕུ་ལོ་ཙཱ་བ་ནི་ཀུན་ལྡན་གྱི་གཅུང་པོ་ཇོ་འཕན་དང་ཡུམ་གསལ་བྱེད་ཀྱི་སྲས་ཡིན། ཡབ་དེ་མཐུ་ཤིན་དུ་ཆེ་ཡི་དམ་གྱི་ཞལ་གཟིགས་ཀྱང་མཐུ་མང་པོ་མཛད་པས་སྐྱེ་བ་བདུན་ནས་དཔོན་སློབ་བཅུ་གཅིག་དམྱལ་བར་སྐྱེ་བར་མཁྱེན་སྟེ་གཅེན་པོ་ལ་ཆོས་གསན་ནས་ཐུགས་དམ་རྩེ་གཅིག་དུ་མཛད་པས་གདེང་ཚད་ཁྱད་པར་ཅན་རྙེད་ཏོ། །ཀུན་ལྡན་གྱི་ཉེར་ལྔ་པ་ས་འབྲུག་ལ་འཁྲུངས། རིན་པོ་ཆེ་རྒྱལ་ཚས་མཁན་པོ་མཛད་སྟེ་ལོ་བཅུ་ལ་དགེ་ཚུལ་དང་ཉི་ཤུ་ལ་བསྙེན་རྫོགས་མཛད། མཚན་ཚུལ་ཁྲིམས་ཤེས་རབ་ཡིན། གཙང་ནག་གཙང་དཀར་ལ་ཚད་འདུལ་དང་ཞང་དགེ་བ་ལ་ལོ་ཙཱ་སོགས་གཞུང་ལུགས་མཐའ་དག་སྦྱངས། དགུང་ལོ་བཅུ་གཉིས་པ་ལ་ས་སྐྱར་རྩེ་མོ་གཤེགས་བའི་ཆོས་འཁོར་བྱུང་བ་སོགས་ཆོས་འཁོར་དུ་མ་ལ་བྱོན། འཆད་རྩོད་གཉི་ག་ལ་ཀུན་ངོ་མཚར་དུ་གྱུར། སྣུར་པའི་ལུགས་༼ན༥༥ན༽གསང་སྔགས་མཐའ་དག་སྦྱངས། རྒྱལ་ཚ་དང་ཀུན་ལྡན་གྱི་གདམས་ངག་ཐམས་ཅད་རྫོགས་རྟོགས་པ་ཁྱད་པར་ཅན་འཁྲུངས་ཤིང་ཕྱིས་རྗེ་སྒམ་པོ་བའི་སློབ་མ་གྲུབ་ཐོབ་སློང་རྩེ་པས་བོགས་བཏོན་པས་སྒྲོ་འདོགས་ཆོད་སྟེ་ཕྱིས་པཎ་གྲུབ་གསུམ་དང་མཇལ་ཡང་རྟོགས་པ་ལ་སྐྱེད་འདོན་མ་དགོས། རིན་པོ་ཆེ་རྒྱལ་ཚས་ཁྱོད་རག་དུང་བཞིན་དུ་ཇེ་སྦོམ་ལ་འགྲོ་གསུངས། ལོ་ཉེར་བཞི་ལ་རྒྱལ་ཚ་གཤེགས་ནས་བལ་པོར་བྱོན། སྦྱངས་པ་རྒྱ་ཆེར་མཛད། རྣམ་སྲས་ཀྱིས་འཕྲིན་ལས་ཐམས་ཅད་བསྒྲུབས། པཎ་གྲུབ་གསུམ་སྤྱན་དྲངས། ཁྲོ་ཕུའི་བྱམས་ཆེན་ཁྲུ་བརྒྱད་བཅུ་པ་ཕོ་བྲང་དང་བཅས་པ་བཞེངས། བཤད་སྒྲུབ་མཐའ་དག་དར་རྒྱས་སུ་མཛད། བཤད་གྲ་ལ་མཁས་པ་གཟང་རིང་བསྐོས་ཤིང་ཕྱིས་མཆོད་རྟེན་ཆེན་མོ་ཡང་མཛད། བླ་ཆེན་བསོད་དབང་དང་ཁྲོ་ཕུ་སེམས་དཔའ་ཆེན་པོས་གདན་ས་རིམ་པར་མཛད་ཅིང་ཡང་རྩེ་བ་རིན་ཆེན་སེང་གེ་དང་བུ་སྟོན་ཐམས་ཅད་མཁྱེན་པ་ལ་སོགས་ཁྲོ་ཕུའི་བཀའ་རྒྱུད་བཟང་ལ་མང་བ་བྱུང་ངོ་། །ཁྲོ་ཕུའི་བཀའ་རྒྱུད་ཀྱི་སྐབས་སོ། །ཕག་གྲུ་བཀའ་རྒྱུད་ལས་གླིང་གི་བཀའ་རྒྱུད་ལས་གཞན་བཤད་པའི་སྐབས་སོ། །

༼བར་འབྲུག་གི་སྐབས།༽ གྲུབ་ཐོབ་གླིང་རས་པ་ནི་ཡུལ་ཉང་སྟོད་བཞེངས་ཀྱི་གླང་པོ་སྣར་གདུང་གླིང་སྨད་པ། ཡབ་སྨན་དང་སྔགས་མཁྱེན་པ་རྒྱལ་པོ་སྒྲུབ་བེ་ཡུམ་གཏུམ་མོ་དར་སྐྱིད་ཀྱི་སྲས་སུ་ས་སྤྲེ་ལ་འཁྲུངས། སྨན་དང་སྔགས་ལ་སྦྱངས། འོ་མ་ཐང་བ་ལས་རབ་ཏུ་བྱུང་། ཞང་དང་ར་ལོ་སོགས་བསྟེན། ཇོ་མོ་སྨན་མོ་དང་བསྡོངས་རྣལ་འབྱོར་བའི་ཆ་བྱད་མཛད། སྔོན་བྱང་ཆུབ་སེམས་དཔའ་གཉིས་ཀྱིས་བུད་མེད་ལ་ཆོས་བསྟན་པ་ལ་དགེ་སློང་དྲུག་བཅུས་འཁྲིག་པའི་སྐུར་བ་བཏབ་པས་དེ་གཉིས་ལ་ཀུན་མ་མོས། དེས་དྲུག་བཅུ་པོ་ངན་སོང་དང་མི་ཁོམ་པ་མཐའ་ཡས་མྱོང་ནས་མཐར་སྟོན་པའི་དྲུང་དུ་བྱང་ཆུབ་སེམས་དཔའ་དྲུག་ཅུར་གྱུར་ནས་གཤེགས་ཤིང་ཕྱིས་སྡོམ་པར་ཁས་བླངས་པའི་བྱང་ཆུབ་སེམས་དཔའ་བརྩོན་འགྲུས་འོད་དུ་གྱུར་པའི་སྐྱེ་བ་དཀོན་བརྩེགས་གཟིགས་པས་མཁྱེན། སྨན་མོ་དང་༼ན༥༥བ༽འབྲེལ་བའང་དེའི་ལས་ཀྱི་ལྷག་མ་ཡིན། རྒྱལ་བ་ཁྱུང་ཚང་བ་ལ་གདམས་པ་ཞུས། ཁྱུང་ཚང་པ་རས་ཆུང་པ་དངོས་དང་མཇལ་བའི་ལོ་རྒྱུས་མང་པོ་གསུང་བ་ལ་མ་དད་པས་ཕྱིས་ཀྱང་དྲོད་ཆུང་བར་བྱུང་ལོ་རོར་བྱོན་ཏེ་ལོ་ལ་དབང་ཞུས། སུམ་པ་ལ་གདམས་པ་ཐམས་ཅད་རྫོགས་པར་ཞུས། མནལ་ལམ་དུ་མི་དཀར་པོ་ཅིག་གིས་ད་དེ་ལོ་ཕྱེད་དང་ལྔ་ན་དོན་འགྲུབ་ཅེས་པ་བྱུང་། སོ་བརྒྱད་པ་ཤིང་བྱའི་དགུན་ཕག་མོ་གྲུར་བྱོན་དད་པ་དབང་མེད་དུ་སྐྱེས། བྱ་རི་དྭགས་འདི་རྣམས་ཀྱང་བླ་མའི་སྤྲུལ་པ་ཡིན་སྙམ་པ་བྱུང་། རྗེ་འགྲོ་མགོན་དེ་རྣལ་འབྱོར་པ་དང་ཁྱིམ་ཐབ་ཅན་ལ་མི་མཉེས་ཀྱང་ཉིད་ལ་ཤིན་དུ་ཐུགས་ལ་འདོགས་པར་བྱུང་། ལོ་བདུན་ཟླ་བ་བདུན་གྱི་མཚམས་ཀྱི་དམ་བཅའ་བྱས་ནས་བསྒོམས་པས་ཞག་གསུམ་ན་རྟོགས་པ་ཟང་ཐལ་དུ་ཤར་སྟེ་ཚོགས་སུ་བྱོན་སྟེ། རྗེ་ཡི་ཞལ་ནས་གཉུག་མའི་དོན། །སྒོམས་ཅིག་གསུངས་ནས་བསྒོམས་ལགས་པས། །སྒོམ་བྱ་དང་སྒོམ་བྱེད་སྟོར་ནས་ཐལ། །སྒོམ་ཐུན་མཚམས་སུ་བཟུང་རྒྱུ་ཡང་མི་གདའོ། །སོགས་ཀྱི་རྟོགས་པ་ཕུལ་བས་མཉེས་ཤིང་ཆུ་བོ་གངྒཱ་ཚུན་ལ་རྟོགས་པ་མཐོ་བར་གྲགས། འགྲོ་མགོན་གྱིས་རྟེན་འབྲེལ་མཛད་སྟེ་ཇོ་མོ་ཕྱིར་བསློག་ཁམས་སུ་བྱོན་སྟེ་ཟང་ཟིང་ཅི་ཡང་མ་བསྣམས་པར་བྱོན། ལོ་རོའི་བླ་མ་རྣམས་མཇལ་ནས་ཕག་མོ་གྲུར་བྱོན་པས་གདུང་ཡང་སྦྱངས་ཟིན་འདུག་ནས། གྲོང་ཁྱེར་རྩྭ་མཆོག་ལྟ་བུ་ཡི། །དཔལ་ཕག་མོ་གྲུ་ཡི་ནགས་ཁྲོད་དུ། །སོགས་ཀྱི་གདུང་དབྱངས་མཛད། སྦྲགས་ཡང་རྫོང་སོགས་དབུས་གཙང་གི་ས་མང་པོར་བཞུགས། སྣ་ཕུར་གཙད་པོས་གདན་དྲངས་སྟེ་དགོན་པ་བཟུང་། བསམ་ཡས་སུ་བུད་མེད་ཅིག་གིས་པོ་ཏི་ཅིག་བྱིན་པ་མིད་པར་ཕྱིན་ཆོས་ཐམས་ཅད་མི་མཁྱེན་པར་མ་བྱུང་། རྒྱུད་ཀྱི་འགྲེལ་པ་བྱེད་པར་མཁའ་འགྲོ་མས་བཀའ་གནང་ནས་ཅུང་ཞིག་མཛད་པས་མ་ཉན་བར་བཤད་ཟེར་ནས་སྐུར་པ་འདེབས་པ་བྱུང་བས་༼ན༥༦ན༽བཟོད་གསོལ་མགུར་དུ་བཞེངས་ནས་འཕྲོ་བཅད། དཔལ་ཧེ་རུ་ཀ་དངོས་སུ་བཞུགས་པས་འགྲོ་བའི་དོན་མཛད་སྟེ། ང་མེད་མ་སེམས་རང་གི་སེམས་ལ་ལྟོས། །སེམས་ཀྱི་དེ་ཉིད་མཐོང་ན་ང་དང་མཇལ། །ཞེས་སོགས་ཀྱི་ཞལ་ཆེམས་དཔེ་གསེབ་ཏུ་བཅུག་སྟེ་རེ་གཅིག་ལ་ཆོས་གསུང་འཕྲོ་ལ་དམ་སེལ་ཅན་གཉིས་བྱུང་བས་གཤེགས་པར་བསྟན། གདུང་བཞུ་ཚེ་དུ་བ་གཏན་མེད་ཅིང་དྲི་བཟང་ཁྱད་པར་ཅན་དང་མེ་ལྕེ་ལ་རི་མོ་སྣ་ཚོགས་པ་བྱུང་ངོ་། །

དེའི་སློབ་མ་ཀུན་གོ་གཅིག་གིས་ཆོད་པ་གཙང་པ་རྒྱ་རས་ནི་ཧ་བོ་གང་བཟང་དང་ཉེ་བའི་ཉང་སྟོད་ཁུ་ལེའི་སར་འཁྲུངས། ཡབ་རྒྱ་ཟུར་སོ་ཚབ་བེ་ཡུམ་མར་བཟའ་དར་སྐྱིད། སྲས་བདུན་གྱི་ཐ་ཆུང་ཡིན། ཡུམ་གྱིས་གཅེས་པར་བྱས་ནས་བོན་པོ་ལ་བཅོལ་སྟེ་གཡུང་དྲུང་དཔལ་དུ་བཏགས། དགུང་ལོ་བཅུ་གཉིས་ལ་སློབ་དཔོན་རྟ་ཐང་པ་ལ་དབུ་སྐྲ་བཅད། ཤེས་རབ་བདུད་རྩི་འཁོར་ལོ་ཞེས་བཏགས། ཉེར་གཉིས་ཡན་ལ་སློབ་དཔོན་བརྒྱད་ཙམ་ལ་མངོན་པ་ཚད་མ་ཡོ་ག་བཀའ་གདམས་རྫོགས་ཆེན་སོགས་ཆོས་མང་དུ་སྦྱངས། ཆེ་སར་བཏོན་ཞིང་ཆོས་མཁས་པར་གྲགས། གྲུབ་ཐོབ་གླིང་ར་ལུང་ན་བཞུགས་པ་དང་མཇལ་སྟེ་ཆོས་མ་ཞུས་ཀྱང་བྱིན་རླབས་དེ་དུས་ཞུགས། དེ་ནས་སྣ་ཕུར་བྱོན་གདམས་ངག་ཞུས་ནས་བསྒོམས་པས་ཞག་བདུན་ན་རས་ཐུབ་པ་བྱུང་། ཕྱག་ཆེན་གྱི་སེམས་གནས་དཀའ་བར་བྱུང་ཡང་བརྩོན་འགྲུས་སྐྱེད་པས་ཉིན་མཚན་ཁོར་ཡུག་གི་གནས་པ་བཟང་པོ་བྱུང་། བླ་མ་ལ་ཞུས་པས་དེ་ཡང་ཡིན་སྟེ་རྟོགས་པ་ཅིག་ཡོད་ཀྱི་གསུངས། ཇི་ཞིག་ན་ཉམས་ཐམས་ཅད་དག་ནས་རྟོགས་པ་ལྷག་གིས་ཤར་བས་བླ་མ་ལ་མོས་གུས་བཟོད་མེད་དུ་སྐྱེས། བློ་སྣ་ཐུང་སྦུང་ཙེར་སོང་། འཐོར་པ་སྙུང་ཚབས་ཆེ་བ་ཞིག་བྱུང་བ་གྲུབ་ཐོབ་ཆེན་པོས་ང་རང་གིས་ནད་གཡོག་བྱེད་གསུངས་ནས་མཛད། སྣ་ཕུའི་མཆོད་ཁང་བཞེང་པས་གྲ་པ་མཚམས་བྱེད་པ་དང་ཕྱོགས་ལ་འགྲོ་བ་ལ་གསེར་ཞོ་༼ན༥༦བ༽རེའི་ཆད་པ་འབེབས་ཀྱི་འདུག་པས་གསེར་ཞོ་གང་ཕུལ་ནས་མཚམས་བྱེད་པར་ཞུས་པས་ཁྱོད་རང་སླེའུ་ཆུང་དུ་སོང་ལ་གྱིས་གསུངས། དེར་ག་རེ་བླ་མ་མ་མཉེས་པའི་སྒྲུབ་པས་ཅི་བྱེད་བསམས་ནས་བཤགས་པ་བྱས། ད་མཁར་ལས་བྱེད་པར་ཞུ་བྱས་པས་འོ་ཆོས་གོ་བ་བྱ་བ་དེ་ཙུག་འོང་བ་ཡིན་གསུངས་ནས་ཤིན་དུ་མཉེས། ཞར་ལ་ཕྱག་དཔེ་འབྲི་བ་དང་། གྲོགས་མཆེད་སྙོམས་ཆུང་གི་དཔེ་བྲིས་སོགས་འཁྲོབས་པར་མཛད། ཆོས་སྐད་མཛད་པ་ན་དཔོན་སློབ་སུས་ཀྱང་མ་ཐུབ་པས་ཤེས་རབ་ཅན་དུ་གྲགས། སྒོམ་དུ་འགྲོ་བར་ཞུས་པས་ལོ་གསུམ་ན་མཁར་ཆུར་བཏང་གིས་དེ་བར་འདིར་སྡོད་གསུངས་ནས་སྤྱིར་སྣ་ཕུར་ལོ་ལྔ་བཞུགས་རིང་གདམས་ངག་ཐམས་ཅད་ཚར། རླུང་ཕྱི་ནང་སྲེ་བ་དང་རྩིག་པ་ལ་མ་ཐོགས་པ་སོགས་རྗེ་མི་ལའི་ཡོན་ཏན་ལྟ་བུ་བྱུང་། རྣལ་འབྱོར་པ་མ་མཛད་པར་གཙང་སྒོམ་མཛོད་ཅེས་མཁའ་འགྲོ་མ་སྐལ་བཟང་གིས་ལུང་བསྟན། ཞར་ཆོས་པའང་མཛད། བདེ་མཆོག་གི་དབང་གནང་བའི་སྟ་གོན་གྱི་ཚེ་རྨི་ལམ་ན་གསེར་བཏུལ་མ་གཞོང་པ་གང་མ་བཏུལ་བ་གང་འདུག་པ་ལ་དགྲ་ལ་ཞེ་འཚེར་བ་བག་ཙམ་འདུག་པ་རྨིས་པས་རྨི་ལྟས་བཟང་། གཏོར་ཟན་སྐྱོང་དགོས་པར་འདུག་གསུངས། དེ་མ་གྲུབ་པས་སྐུ་ཚེ་ཐུང་བར་བྱུང་། སྤྱི་ལས་དང་ནད་པའི་གཡོག་ཀུན་ལ་སླེབས་པར་བྱས། དེ་ནས་ནན་གྱིས་མཁར་ཆུར་འགྲོ་བར་ཞུས་ནས་བྱོན་པས་གསེར་སྟེང་དུ་སླེབས་དུས་གྲུབ་ཐོབ་ཆེན་པོ་གཤེགས་པ་གསན་ནས་བྱོན་པས་གདུང་བཞུ་བ་དང་ཐུག་གདུང་དབྱངས་མཛད། དགུང་ལོ་ཉེར་བརྒྱད་ནས་ཉེར་དགུར་འཕོ་བ་ལ་མཁར་ཆུར་བྱོན། གྲང་ལ་འཚོ་བ་དཀོན་པས་འཁོར་རྣམས་ཀྱིས་མ་ཚུགས། ཉིད་ཀྱིས་ལྕགས་ཕུར་ཅན་དུ་འདག་སྦྱར་ལ་ལོ་གསུམ་བཞུགས་པས་སྙིང་རླུང་འདྲེ་དམག་ལ་སོགས་ཕྱི་ནང་གི་ཆོ་འཕྲུལ་ཅི་ཡང་བྱུང་ཡང་འཆི་ནུས་ཐོག་འགེལ་དུ་ཉམས་སུ་བླངས་པས་ཕྱག་རྒྱ་ཆེན་པོའི་རྟོགས་པ་ན་མཁའ་ལྟ་བུ་ཤར། རྟེན་འབྲེལ་ཐམས་ཅད་མེ་ལོང་ལ་གཟུགས་བརྙན་བཞིན་དུ་གསལ། ༼ན༥༧ན༽རོ་སྙོམས་ཀྱི་གཏེར་ཡང་རྙེད། མཚུར་ཕུར་རིན་པོ་ཆེ་དབུ་སེ་དང་མཇལ། ཐུགས་ཡིད་འདྲེ་བར་བྱུང་ཞིང་ཐབས་ལམ་གྱི་གནད་དུ་མ་གསན། འབྲི་ཁུང་རིན་པོ་ཆེ་ལ་ཆོས་གསན། ཙཱ་རི་ལ་བྱོན་སྟེ་གཟིགས་སྣང་ཁྱད་པར་ཅན་བྱུང་། ཀློང་རྡོལ་བཏབ། ཞང་རིན་པོ་ཆེ་དང་མཇལ་བས་སྙིང་རྗེ་ལ་བོགས་ཐོན། ཅིས་ཀྱང་རབ་ཏུ་བྱུང་གསུངས་ནས་དགུང་ལོ་སོ་གསུམ་པ་ལ་མཁན་པོ་གཟད་པས་རབ་བྱུང་དང་ཞང་རིན་པོ་ཆེས་མཁན་པོ་མཛད་སྟེ་བསྙེན་རྫོགས་མཛད། ཕ་ལས་རྒྱའི་ཆོས་ལ་མངའ་བརྙེས་ཀྱང་། །བུ་གཙང་སྒོམ་བྱེད་པའི་སྒོམ་ཆེན་ཡིན། །ར་ཐུག་ལུག་ཐུག་གི་སྒོམ་ཆེན་མིན། །བོང་རེང་སྐྱ་བོའི་ཆོས་པ་མིན། །ཞེས་དང་། རྒས་ཀྱང་རབ་བྱུང་བྱས་པ་འདི། །སངས་རྒྱས་བསྟན་པའི་ཆེ་བ་ཡིན། །ཆོས་མགོ་མཇུག་ལོག་པར་མི་དགོངས་འཚལ། །ཞེས་ཀྱང་གསུངས། དགེ་ཡེ་ཆོས་བྱུང་ན་འདི་གླིང་རས་ལ་སྦྱར་བ་ནི་ཤིན་དུ་འཁྲུལ་ལོ། །རྣམ་ཐར་ན་མི་སྣང་ཡང་དེང་སང་ངག་སྒྲོས་ལ། རྗེ་འཇིག་རྟེན་མགོན་པོས་སྒོམ་ཞྭ་སྐྱེལ་ཏུ་བཏང་བ་གསོལ་པས་ཞང་རིན་པོ་ཆེའི་ཞྭ་སྣ་རིང་མི་མཛད་པར་སྒོམ་ཞྭ་གསོལ་བ་བྱུང་ཟེར་རོ། །འབྲུག་དང་ར་ལུང་སོགས་བཟུང་སྟེ་ཚོགས་པ་མང་དུ་འདུས། སྐྱོ་ཤས་ཤིན་དུ་ཆེ། གཞན་མི་དགའ་བ་མི་མཛད་པ་སོགས་གཞན་དོན་དང་འབྲེལ་བའི་རྣམ་ཐར་བཅུ་དང་། སུ་དང་འགྲོགས་ཀྱང་གོང་དུ་འཁུར་ཞིང་སྣ་ཐག་གཞན་ལ་མི་འཆོར་བ་སོགས་སྐུའི་རྣམ་ཐར་གསུམ། དགོས་མེད་ཀྱི་དྲག་སྔགས་རྣམ་གསུམ་རྟག་དུ་འདྲེན་པས་ཕྱི་ཚིག་གི་རྡོས་ཐག་ཆོད་པ་སོགས་གསུང་གི་རྣམ་ཐར་གསུམ། རྣམ་པར་ཐར་པའི་སྒོ་གསུམ་དང་མི་འབྲལ་བ་སོགས་ཐུགས་ཀྱི་གསུམ། རང་གཞན་སུ་ཡང་བཅས་རང་གི་མི་དགེ་བས་གོས་སུ་མི་འཇུག་པ་སོགས་སྐུ་གསུང་ཐུགས་ཐུན་མོང་གི་རྣམ་ཐར་གསུམ་སྟེ་ཐུན་མོང་མ་ཡིན་པའི་རྣམ་ཐར་བཅུ་གཉིས་མཛད། དགུང་ལོ་ང་གཅིག་པ་ལྕགས་ལུག་ལ་༼ན༥༧བ༽རང་སེམས་ཆོས་སྐུར་རྟོགས་ན་ང་དང་མཇལ། །ཞེས་སོགས་ཀྱི་ཞལ་ཆེམས་མཛད་སྟེ་གཤེགས། ཞེ་དགུ་ལ་གཤེགས་ཟེར་བ་ནི་མ་དག་པ་འཕེལ་བའོ། །སློབ་མའང་དང་པོར་ཆེ་བ་སྦ་རྐྱང་གཉིས། བར་དུ་ཆེ་བ་རྒྱ་འབྲས་གཉིས། མཐའ་མར་ཆེ་བ་ལོ་རྒོད་གཉིས་ཅེས་གྲགས་པའི་སྦ་རི་བས་སྦ་རི་བྱང་ཆུབ་གླིང་གོང་བཏབ་ཅིང་ཆུ་བོ་རི་ལ་ཁ་ཤར་སོགས་མཆེད། རྐྱང་མོ་ཁ་བས་རྐྱང་མོ་ཁ་བཏབ། རྒྱ་ཡགས་པས་གྲར་རྒྱ་ཡགས་བཏབ། འབྲས་མོ་བས་ཉང་སྟོད་འབྲས་མོ་བཏབ་སྟེ་རེ་རེ་ཞིང་འཕྲིན་ལས་ཆེར་བྱུང་།

ཁྱད་པར་རྗེ་ཉིད་ཀྱི་གདུང་གི་དབོན་པོ་ཆོས་ཀྱི་སྲས་དབོན་རས་དར་མ་སེང་གེ་ནི་མེ་བྱ་ལ་འཁྲུངས། སོ་ལྔ་ལ་ཆོས་རྗེ་གཤེགས་ནས་གདན་ས་མཛད་སྟེ་བུ་ཆེན་ཕྱི་ཚར་རྣམས་ཀྱི་བླ་མའང་ཡིན། རེ་གཅིག་ལ་གཤེགས། དེའི་དབོན་པོ་རིམ་བཞིན་གཞོན་ནུ་སེང་གེ་ལྕགས་སྤྲེ་ལ་འཁྲུངས། རེ་བདུན་ལ་ཐེགས། ཉི་མ་སེང་གེ་ལྕགས་ཕག་ལ་འཁྲུངས། སོ་བདུན་ལ་ཐེགས། སྤོས་སྐྱ་བ་སེང་གེ་རིན་ཆེན་ནི་ས་རྟ་ལ་འཁྲུངས། ང་དྲུག་ལ་ཐེགས། སེང་གེ་རྒྱལ་པོ་ས་གླང་ལ་འཁྲུངས། སོ་བདུན་ལ་ཐེགས། འཇམ་དབྱངས་ཀུན་དགའ་སེང་གེ་ཤིང་སྟག་ལ་འཁྲུངས། སོ་བཞི་ལ་ཐེགས། བློ་གྲོས་སེང་གེ་ཤིང་བྱ་ལ་འཁྲུངས། ཞེ་དྲུག་ལ་ཐེགས། ཤེས་རབ་སེང་གེ་ལྕགས་ཕག་ལ་འཁྲུངས། ཉེར་གཉིས་ལ་ཐེགས། འདི་ཡན་ལ་སེང་གེ་དགུ་ཚར་དུ་གྲགས་སོ། །ཡེ་ཤེས་རིན་ཆེན་ཤིང་འབྲུག་ལ་འཁྲུངས། ལྔ་བཅུ་ལ་ཐེགས། རྒྱལ་དབང་ཆོས་རྗེ་ས་སྤྲེ་ལ་འཁྲུངས། འཕྲིན་ལས་ཤིན་དུ་ཆེ་ཞིང་སྒམ་པོའི་གདན་སའང་མཛད་སྟེ་ཞེ་དགུ་ལ་ཐེགས། འདི་ཡན་དུ་གདན་ས་མཛད་པ་རྣམས་གཙང་སྒོམ་མཛད། གདུང་རྒྱུད་པ་ཁྱིམ་པ་མཛད་ཅིང་བུ་ཆེན་འགྲོ་དོན་འཕེར་བ་རེ་རེ་ཞིང་མང་ལ་ཕྱིས་ཀྱང་རྟོགས་ལྡན་ལྷ་བཙུན་པ་དང་བླ་མ་བསམ་གཏན་པ་དང་། འབྲུག་སྨྱོན་ཀུན་དགའ་ལེགས་པ་སོགས་༼ན༥༨ན༽རྣལ་འབྱོར་གྱི་དབང་ཕྱུག་དུ་མ་བྱུང་ངོ་། །བར་འབྲུག་དུ་གྲགས་པ་ར་ལུང་གི་གདན་ས་བཀའ་རྒྱུད་ཀྱི་སྐབས་སོ། །

༼སྟོད་འབྲུག་གི་སྐབས།༽ རྗེ་རྒོད་ཚང་པ་ནི་ལྷོ་བྲག་དོ་ལོ་ཆུང་ཁྲར་འཁྲུངས། གདུང་ཆུ་ཅལ། ཡབ་མོན་གྲགས། ཡུམ་ཟུག་མོ་དཔལ་རྒྱན་གྱི་སྲས་སུ་ས་བྱ་ལ་འཁྲུངས། མཚན་མགོན་པོ་དཔལ་དུ་བཏགས། གླིང་རས་སྐུ་འདའ་བའི་ཚེ་བྱིན་རླབས་ཐམས་ཅད་འཕོས། འཁྲུངས་ནས་ཞག་དགུ་ཚུན་ཆད་ཐམས་ཅད་དྲན། དགུང་ལོ་གསུམ་ནས་ཡབ་ཡུམ་བྲལ་སྟེ་ཡབ་ཀྱིས་གཅེས་པར་གསོས། དགུང་ལོ་ལྔ་དྲུག་ནས་ཀློག་ཚེགས་མེད་དུ་མཁས་པར་མཁྱེན་སྟེ་ཡབ་སྲས་གཉིས་ཀ་བདེ་བར་འཚོ། སློབ་དཔོན་བརྒྱད་ཙམ་ལ་སྒྲ་སྨྲ་སྒོ་སོགས་དང་། བསྟན་རིམ། དབུ་མ། སྤྱོད་འཇུག་ཕར་ཕྱིན་སོགས་གསན་པས་ཇི་ལྟ་བར་མཁྱེན། ལོ་རེ་ལ་མདོ་མང་ལན་གཉིས་རེ་གཟིགས་པས་ཀུན་ཐུགས་ལ་ཆུབ་པ་ལྟར་ཡོད། བཅུ་གཉིས་ནས་གླུ་བྲོ་ཁོ་ན་མཛད་པས་ལྷ་ལས་འཕོས་པར་གྲགས། ལོ་རེ་ལ་ལྷ་ས་ལན་གསུམ་དུ་བསྐོར་སྟེ་ཆོས་ཀྱི་དངོས་གྲུབ་ཁོ་ན་ཞུས་པས་ལྷོ་པའི་དད་པ་ཅན་ཞེས་གྲགས། ཆོས་རྒྱུད་གང་ལ་འཇུག་གམ་སྙམ་པ་ན། མནལ་ལམ་དུ། རྒྱུད་པ་བཟང་བ་མང་ན་ཡང་། །དྭགས་པོའི་བཀའ་རྒྱུད་གོང་ན་མེད། །ཅེས་སོགས་བྱུང་། གྲོགས་བཤེས་ཀུན་གྱིས་གཤོལ། ལན་ཅིག་གཙང་པའི་གླུ་མཁན་དུ་མས། དགོན་པ་ར་ལུང་གི་ཆོས་རྗེ་རྒྱ་རས་ལ། །ཚེ་འདི་ཕྱི་གཉིས་ཀྱི་བདེ་ལེགས་ཡོད། །སྙིང་ནས་ལྷ་ཆོས་ལ་གཤེགས་ན་དེ་རུ་གཤེགས། །ཟེར་བ་གསན་པས་ཐུགས་མི་བཟོད་པ་སྐྱེས་སྟེ་ལོ་བཅུ་དགུ་པ་ལ་བྱོན། ཡབ་ཀྱིས་ཀྱང་ཁྱོད་ཀྱིས་ཆོས་གྱིས་ལ་ང་འདྲོངས་པར་གྱིས་ཕ་ཡུལ་དུ་མ་སྡོད་ཅེས་བསྐུལ་སྟེ་ར་ལུང་དུ་བྱོན། ཆོས་རྗེ་ཆོས་གསུང་བ་དང་མཇལ་བས་དད་པ་ལྷག་པར་སྐྱེས་སྟེ་བྱིན་རླབས་ཞུགས། མཚན་མགོན་པོ་རྡོ་རྗེར་བཏགས། མཁན་སློབ་ལས་དགེ་ཚུལ་མཛད་སྟེ་འདུལ་བ་མདོ་རྩ་གསན་པས་ཚེགས་མེད་པར་མཁྱེན། ཆོས་རྗེ་རིན་པོ་ཆེས་༼ན༥༨བ༽གཏོར་དབང་ཞིག་གནང་ནས་ཁྲིད་བསྐྱངས་པས་རྣམ་རྟོག་འབའ་ཞིག་བྱུང་བ་ཞུས་པས་རྟོག་པ་རང་ཐུག་འདུག་ལྟོས་གསུངས། རྟོག་པ་ལ་རང་བཞིན་མི་འདུག་ཞུས་པས་དེ་ཀ་ལྟར་སྒོམས་གསུངས། སྟོང་པ་ཡིན་ན་འགྱུར་མི་ཐད་སྙམ་པ་ན་སྟོང་པ་རང་འགྱུར་བར་ཤེས། བྱི་བས་གནོད་པ་བྱས་པས་སྣང་བ་སེམས་ཡིན་པར་ཐག་ཆོད། ཆོས་གསུངས་ཚད་ལ་བསམ་མནོ་དོགས་དཔྱོད་མཛད་པས་སྒྲོ་འདོགས་ཐམས་ཅད་ཆོད་སྟེ་དཔེ་ཆར་མི་ལྟོས་པར་གྱུར། དཔོན་སློབ་སུས་ཀྱང་ཆོས་སྐད་ཀྱི་ལན་མ་ལྡོན་པས་ཐུགས་རབ་ཀྱི་གྲགས་པ་ཐོབ། འབྲི་ཁུང་རིན་པོ་ཆེ་ལ་ཟབ་ཆོས་གསན། ཉེར་གསུམ་ལ་འགྲོ་མགོན་གཤེགས་སྟེ་མཁར་ཆུར་སྒྲུབ་པ་ལོ་གསུམ་མཛད་པའི་དབྱར་དང་པོ་ལ་རྣམ་རྟོག་དང་ཡེ་ཤེས་རྩེ་སྤྲོད་ཀྱི་དུས་དང་། དེ་ནས་ཉོན་མོངས་མགོ་ནོན་སྟེ་ཉིན་པར་རྐྱེན་གྱིས་མི་གནོད་པ་བྱུང་། ད་དུང་སློབ་གཉེར་ཅིག་བྱ་བར་སེམ་པ་ན་ཆོས་རྗེ་རས་པ་བྱོན་སྟེ་བུ་སྒྲུབ་པ་ཁོ་ན་གྱིས་མི་ལའི་རྣམ་ཐར་སྐྱོངས། ཚུར་འདུས་པ་རྣམས་རི་ཁྲོད་ཏུ་སྐྱོངས། འབྲུག་དུ་སྐུ་འབུམ་རྩིག་པ་ལ་རྒྱུག་གསུང་བ་ལ་མ་སླེབས་པས་ཕྱིས་འཁོར་དང་ལོངས་སྤྱོད་ཀྱི་རྟེན་འབྲེལ་ཅུང་ཟད་འཕྱུགས། པདྨའི་ཐུགས་དམ་གྱི་ནང་ལ་ལན་གསུམ་དྲངས་པས་བདེ་སྟོང་གི་ཡེ་ཤེས་སྐྱེས། ཉེར་ལྔ་ལ་གངས་ཏི་སེ་ལ་བྱོན། སྙེ་མོར་ཐུགས་མ་བདེ་བ་ན་ཅི་བྱུང་ཡང་སྡུག་བསྔལ་མི་མཛད་པ་དམ་བཅའ་དང་པོ་མཛད། དེ་བཞིན་དུ་རྐྱེན་རེ་ལ་བསྟེན་ནས་བཟང་ངན་འབྲིང་གསུམ་སྤྱི་བོར་འཁུར་བ། སུ་ལ་ཡང་སྐུར་པ་མི་འདེབས་པ། གནོད་ལན་དུ་འཕན་འདོགས་པ། ཉིན་མཚན་ཐུན་དྲུག་དུ་དགེ་སྦྱོར་བདུན་པ་ལ་འབད་པ། བླ་མའི་མོས་གུས་དང་མ་བྲལ་བ། གང་ལའང་བདག་གིར་མི་འཛིན་པ། བླ་མ་ལ་སངས་རྒྱས་ཀྱི་འདུ་ཤེས་དང་མ་བྲལ་བ། འཁོར་བ་མ་སྟོངས་ཀྱི་བར་དུ་གཞན་དོན་མཛད་པ། སྡུག་བསྔལ་བདག་ལ་ལེན་པ། བདེ་དགེ་གཞན་ལ་སྟེར་བ། ལེ་ལོར་མ་ལུས་པར་ཚོགས་གཉིས་གསོག་པ་སྟེ་དམ་བཅའ་བཅུ་གཉིས། དེ་མཐར་འདོན་༼ན༥༩ན༽པའི་གོ་ཆ་དང་བཅུ་གསུམ་མཛད། ཡང་ལུས་ཀྱིས་མཚམས་འདག་སྦྱར་རི་ཁྲོད་གསུམ་གྱིས་དུས་འདའ་བ། ངག་སྨྲ་བཅད་བསྙེན་པ་གསོལ་འདེབས་གསུམ་གྱིས་འདའ་ཞིང་ལོང་གཏམ་ཚིག་གསུམ་དུ་མི་སྦྲེལ། ཡིད་ཀྱིས་འཁྲུལ་རྟོག་གསུམ་མི་སྦྲེལ་བ་སྟེ་སྐུ་གསུང་ཐུགས་ཀྱི་དམ་བཅའ་གསུམ། ཡང་གཞི་བདག་བཟུང་མི་མཛད་པ། རང་དོན་དུ་གྲོང་དུ་མི་འགྲོ་བ། སྔར་ཤུལ་དུ་ཕྱིས་མི་གཤེགས་པ། ཚེ་འདིའི་ཞལ་ཏ་མི་མཛད་པ། ཅི་ཡོད་ལྟོས་མེད་དུ་གཏོང་བ། གཞན་མི་དགའ་བ་སྐད་ཅིག་ཡང་མི་མཛད་པ། ཅི་བྱུང་རོ་སྙོམས་ཀྱིས་ལམ་དུ་འཁྱེར་བ་སྟེ་དམ་བཅའ་བདུན། ཡང་མོས་གུས་ཀྱིས་བླ་མས་ཅི་གསུངས་སྒྲུབ་པ། དག་སྣང་གིས་སྣང་སྲིད་བླ་མར་ལྟ་བ། ཞེན་ལོག་གིས་ཚེ་འདི་བློས་གཏོང་བ། གང་བྱུང་ལ་ཟློག་གོམ་གྱིས་ཐོག་རྫིས་མཛད་པ། བྱ་བ་གང་བྱེད་མཐར་འདོན་པ་སྟེ་ཁྱད་འཕགས་ཀྱི་དམ་བཅའ་ལྔ་སོགས་མཛད་སྟེ་ཐམས་ཅད་མཐར་ཕྱིན། ཏི་སེ་དང་ཛཱ་ལནྡྷ་རར་ལོ་བཞི། འདི་ནས་ཉིན་མཚན་ཁོར་ཡུག་གི་སྒོམ་བྱུང་ཞིང་། རྟེན་འབྲེལ་ཤར། ཕོ་མ་ལྷ་ཁབ་ཏུ་ལོ་གསུམ། དེར་ཆོས་རྗེ་རས་པ་འདི་ས་བཅུ་པ་བ་ཡིན་ནམ་སྙམ་པ་བྲེད་ཙམ་བྱུང་བ་བར་ཆད་དུ་མཁྱེན། དེ་ཕྱིན་བླ་མ་ལ་སངས་རྒྱས་ཀྱི་འདུ་ཤེས་དང་མ་བྲལ། ཙཱ་རིར་ལོ་གསུམ། དེར་སྐུ་རྒྱབ་སྒལ་བར་སོང་རུང་གཞན་གྱི་ཙམ་ངོས་དྲངས། སྣང་གྲགས་བདེ་ཆེན་དུ་ཤར། སྒོམ་མེད་ཀྱི་རྟོགས་པ་མཐར་ཕྱིན། སླར་རྒྱལ་གྱི་ཤྲིའི་རིར་ལོ་གསུམ་རྣམས་རྩེ་གཅིག་དུ་སྒྲུབ་པ་མཛད། རྡོ་རྗེ་རྣལ་འབྱོར་མས་པོ་ཏི་ཅིག་བྱིན་པ་མིད་པས་ཆོས་ཐམས་ཅད་མཁྱེན། སོ་དགུ་ནས་རྒོད་ཚང་དུ་ལོ་བདུན་འདི་ནས་སྒྲུབ་ཁོང་ནས་གཞན་དོན་ཡང་མཛད། རྒས་ཀྱིན་རི་ཁྲོད་ཇེ་མཐོར་འགྲོ། གསུངས་ནས་སྟེང་འགྲོ། བདེ་ཆེན་སྟེང་ལ་སོགས་པར་གཞན་དོན་མཛད་སྟེ་དགུང་ལོ་བདུན་བཅུ་པ་ལ་གདན་ས་མ་སྐོ། རྟེན་མ་བཞེང་། སུ་ཆོས་བཞིན་བྱེད་པ་རྣམས་ངའི་གདན་ས་ཡིན་ནོ་གསུངས་ནས་བར་འབྲོག་རྡོ་རྗེ་གླིང་༼ན༥༩བ༽དུ་ཐེགས། སློབ་མ་མཐའ་ཡས་ཀྱང་བརྟུལ་ཞུགས་རང་དང་མཉམ་པ་གྲུབ་ཐོབ་ཨོ་ཌྱན་པ་ནི་རྙིང་མའི་གྲུབ་ཐོབ་འབའ་ཞིག་གི་རྒྱུད་པར་རྒྱུས་ནག་པོ་ཇོ་འཕན་གྱི་སྲས་སུ་ལ་སྟོད་ལྷོ་ནས་ཟླུམ་དུ་ལྕགས་ཕོ་སྟག་ལ་འཁྲུངས། བུ་དོང་རིན་རྩེ་དང་དུས་འཁོར་བ་སངས་རྒྱས་རྡོ་རྗེ་སོགས་ལ་མཚན་ཉིད་དང་དུས་འཁོར་མཁས་པར་སྦྱངས། མཚན་རིན་ཆེན་དཔལ། རྗེ་རྒོད་ཚང་པ་ལས་ཅིག་ཅར་བའི་རྟོགས་པ་ཐོས་གྲོལ་བྱུང་། ཆོས་རྗེས་ལུང་བསྟན་སྟེ་ཨོ་ཌྱན་ཏུ་བྱོན། རྡོ་རྗེ་རྣལ་འབྱོར་མ་ལས་བསྙེན་སྒྲུབ་གསན། རྗེ་རྒོད་ཚང་པའི་དགོན་གནས་ཐམས་ཅད་བསྐྱངས། རྒྱ་བོད་བལ་གསུམ་དུ་བསྟན་པའི་བདག་པོ་མཛད། རྒྱལ་པོ་སེ་ཆེན་གྱིས་འཕགས་པ་རིན་པོ་ཆེའི་ཐམ་ག་ཕུལ་བ་མ་བཞེས། དགུང་ལོ་བརྒྱད་བཅུ་པ་ས་བྱ་ལ་ཐེགས། སློབ་མ་རྗེ་རང་བྱུང་བ། རིན་པོ་ཆེ་མཁར་ཆུ་བ། མཁས་བཙུན་བསོད་ནམས་འོད་ཟེར། རྟོགས་ལྡན་ཟླ་སེང་བ། སྙེ་མདོ་བ་སྐུ་མཆེད་དང་ཆག་ལོ་དབོན་པོ་སོགས་མང་དུ་བྱུང་ཞིང་ཟླ་སེང་བའི་རྗེས་འབྲེང་འོན་ཆོས་སྡིངས་པ་དང་ཤེལ་བྲག་པ་སོགས་ཀྱང་ཡིན་ནོ། །གཞན་ཡང་སྒྲུབ་ཚུགས་རང་དང་མཉམ་པ་སྤྱིལ་མཁར་བ། དཀའ་སྤྱད་རང་དང་མཉམ་པ་ཕོ་རི་བ། སྙིང་རྗེ་རང་དང་མཉམ་པ་མ་མདུན་པ། རྟེན་འབྲེལ་རང་དང་མཉམ་པ་སྲས་བདེ་ལེགས་རྒྱལ་མཚན་འདིས་ཟང་ཟང་ནེ་རིང་བཏབ། རྟོགས་པ་རང་དང་མཉམ་པ་ཡང་དགོན་པ་ནི་རྙིང་མའི་གྲུབ་ཐོབ་ཀྱི་བརྒྱུད་པར་ལ་སྟོད་ལྷོའི་ལྷ་གདོང་དགོན་པར་ཆུ་བྱ་ལ་འཁྲུངས། གསུང་བྱེ་འཕྲལ་ནས་ཆོས་ཐོགས་མེད་དུ་གསུངས། མངོན་མཁྱེན་དང་གྲུབ་རྟགས་མངའ། ཀོ་བྲག་པ། རྗེ་སྤྱན་སྔ། ས་པཎ་སྟེ་རྩ་བའི་བླ་མ་བཞིར་གྲགས་ཀྱང་ཆོས་རྗེའི་རྒྱུད་པ་འཛིན། ཞེ་དྲུག་ལ་ཐེགས། སློབ་མ་མཁས་བཙུན་རྒྱལ་མཚན་འབུམ་ནས་རིན་པོ་ཆེ་ཤེས་རབ་འབུམ་སོགས་དང་རྟོགས་ལྡན་ཤེས་མགོན་པ་སོགས་བཀའ་རྒྱུད་བཟང་དུ་བྱུང་ཞིང་། སློབ་མའི་གཙོ་བོ་སྤྱན་སྔ་རིན་ལྡན་ནི་དིང་རིར་ཆུ་བྱི་ལ་འཁྲུངས། ལོ་ཉེར་གཉིས་ལ་ཡང་དགོན་པ་བཅུ་༼ན༦༠ན༽གཉིས་པ་ཞེས་པའི་ཕྱགས་ཕྱི་བྱས་སྟེ་འབྲལ་མེད་དུ་བསྟེན། ཕྱིས་དིང་རིར་འཕྲིན་ལས་བསྐྱངས། ཟུར་ཕུག་པ་རིན་ཆེན་དཔལ་ནི་ཤེན་གྱི་དཔེའུ་ཆུང་དུ་འཁྲུངས། མདོ་སྔགས་ཀྱི་སྦྱངས་པ་མང་དུ་མཛད། གྲུབ་ཆེན་ཨོ་ཌྱན་པ་དང་སྤྱན་སྔ་རིན་ལྡན་ལས་རྟོགས་པ་རྙེད། གདམས་ངག་རྫོགས་སྟེ་ཤྲི་ཟུར་ཕུག་དུ་འཕྲིན་ལས་བསྐྱངས། སློབ་མ་རི་བ་དགེ་འདུན་རྒྱལ་མཚན་དང་དེའི་སློབ་མ་གཙང་པ་བློ་བཟང་པ་བྱ་བའི་འཕྲིན་ལས་ཅན་བྱུང་ངོ་། །སློབ་མའི་གཙོ་བོ་ནི་འབའ་ར་བ་སྟེ་ཤངས་ཀྱི་ཆབ་ལི་གྲོང་དུ་ས་སྐྱའི་ཉེ་གནས་ཆེན་མོའི་རྒྱུད་པར་ལྕགས་ཁྱི་ལ་འཁྲུངས། དཔལ་ལྡན་བླ་མ་སྐུ་མཆེད་ཀྱི་གསོལ་ཇ་བ་མཛད་པ་ལས་བྲོས་སྟེ་བླ་མ་དུ་མ་བསྟེན། ཟུར་ཕུག་པ་ལས་གདམས་ངག་ཐམས་ཅད་རྫོགས། འཕྲིན་ལས་ཤིན་དུ་ཆེ་ཞིང་པ་གྲོར་གྱ་གཉིས་ལ་ཐེགས། སློབ་མ་རྒྱུད་པ་ཟིན་པ་དུ་མ་བྱུང་ལ་ཁྱད་པར་དུ་དོལ་ལྷ་སྣ་བ་ཀློང་མཁར་བ་རིན་ཆེན་ཚུལ་ཁྲིམས། དེའི་སློབ་མ་ལུམ་པ་བ་ཀུན་དགའ་དོན་གྲུབ། དེའི་སློབ་མ་འབྲོག་ཁང་དམར་བ་ཀུན་དགའ་དཔལ་ལྡན་ནི་སྒྲུབ་པ་མཐར་ཕྱིན། མོན་རྩེ་བ་ཆེན་པོ་ཅེས་གྲགས་སྟེ་ཐུད་ལ་སོགས་པ་བཏབ་ཅིང་རེ་གཉིས་བཞུགས་ལ་རྒྱུད་འཛིན་མང་ངོ་། །བཀའ་རྒྱུད་རིན་པོ་ཆེ་ཉིད་ལས་ཀྱང་ཞེན་ལོག་མོས་གུས་རོ་སྙོམས་གསུམ་རྩལ་དུ་འདོན་ཞིང་ཚེ་འདི་ལ་ཕྱི་ཕྱག་བཙལ་བ་འགྲོ་མགོན་གཙང་པ་རྒྱ་རས་ཀྱི་བཀའ་རྒྱུད་འདི་ཡིན་ཡང་དུས་ཀྱི་དབང་གིས་ཤུག་འབྲུག་རྩོད་པ་དང་ལྷ་འབྲུག་རྩོད་པ་སོགས་དུ་མ་བྱུང་ཞིང་ལོ་རས་ཀྱི་དབོན་པོ་རྣམས་ཀྱིས་ཀྱང་འཐབ་རྩོད་མང་དུ་མཛད་པ་དང་རྗེ་རྒོད་ཚང་བའི་སྐུ་ཚེའི་སྨད་ལ་ད་འབྲུག་པའི་སྒྲུབ་ཚུགས་དེ་ཉམས་འདུག་གསུངས་པ་ལྟར་གྱུར་ཀྱང་རྗེ་རྒོད་ཚང་པས་ཆོས་རྗེའི་ཆོས་ཆུ་བབས་སུ་གསུངས་པ་རྣམས་ཀྱང་ཁྲིད་ཆེན་བརྒྱད་དུ་ཕྱེ། ཐམས་ཅད་ཀྱང་ཐུགས་ཉམས་སུ་མྱོང་བའི་རྟོགས་ཆོས་ཀྱིས་བརྒྱན་པས་གནད་ཟིན་པ། གཞན་ལ་སྟོན་པ་ལས་བརྒྱ་འགྱུར་གྱིས་ལྷག་པར་རང་གིས་ཉམས་སུ་བཞེས་པས་ཆོས་རྣམ་ཐར་གྱིས་བསྟན་པ། དཔང་ལོ་ཆེན་པོས་སྤྱོད་འཇུག་ལ་རྒོད་ཚང་༼ན༦༠བ༽པ་དང་གུ་རུ་ཐོགས་མེད་ལས་མཁས་པ་མེད་གསུང་བ་ལྟར་སེམས་དཔའ་ཆེན་པོ་རྣམས་ཀྱི་རྣམ་ཐར་ཐམས་ཅད་རྫོགས་པ། ངའི་རྒྱུད་པ་ལ་འཐབ་རྩོད་མི་འོང་། རྟོགས་པའི་བསྟན་པ་འདི་བྱམས་པ་ལ་ཐུག་གིས་མ་སོང་འདུག་ན་ཁོ་རྒོད་ཚང་པས་རྟེན་འབྲེལ་མ་ཤེས་ཀྱིས་གསུངས་སྟེ་རྒོད་ཚང་པ་ལས་བརྒྱུད་པའི་ཆོས་ཀྱིས་དེ་ཕྱིན་གྱི་བོད་ཀྱི་ཆོས་རྒྱུད་ཐམས་ཅད་ལ་ཁྱབ་ཅིང་ཀུན་གྱི་ཚད་མར་གྱུར་པ་འདི་ཡིན་ནོ། །ཕག་གྲུ་བཀའ་རྒྱུད་ཀྱི་ནང་ཚན་གླིང་གི་བཀའ་རྒྱུད་ལས་རྗེ་རྒོད་ཚང་པ་ལས་བརྒྱུད་པ་སྟོད་འབྲུག་དུ་གྲགས་པའི་སྐབས་སོ། །

༼སྨད་འབྲུག་གི་སྐབས།༽ རྒྱལ་བ་ལོ་རས་ནི་གདུང་ལོ་ནད། གཞུང་གྲགས་ཆེན་དུ་ཡབ་རྣལ་འབྱོར་ཤེས་རབ་དང་། ཡུམ་མར་བཟའ་སྐྱིད་ཀྱིས་ལྷ་སར་ཇོ་བོ་ལ་གསོལ་བ་བཏབ་པས་འཁྲུངས། ལོ་བཅུ་དྲུག་ལ་འགྲོ་མགོན་གཞུང་དུ་ཕེབས་པ་ལ་དབང་ཆོས་གསན་པས་རྟོགས་པ་ངོ་འཕྲོད་སྟེ་ཕྱིས་ཀྱང་སྐྱེད་འདོན་དུ་མ་བྱུང་། བཅོ་བརྒྱད་པ་ལ་བྲོས་ནས་མཁན་པོ་སྦལ་ཏི་ལས་རབ་ཏུ་བྱུང་། མཚན་དབང་ཕྱུག་བརྩོན་འགྲུས་ཆོས་རྗེ་ལ་གདམས་ངག་རྣམས་གསན་སྟེ་རས་རྐྱང་མཛད། ཆོས་རྗེ་གདན་དྲངས་སྟེ་ནས་ཁལ་ཉི་སྟོང་བརྒྱད་བརྒྱ་སོགས་ཕུལ་སྟེ་ཆོས་རྗེ་འབུལ་བས་འཚེངས། གཉེན་རབས་ཆད་ཀྱིས་འཚངས། མཐའ་བཞི་བོར་གྱིས་འཚེངས། ལོ་རས་ཆོས་ཀྱིས་འཚེངས་བྱ་བ་བྱུང་། སྲོག་ལ་བབ་ཀྱང་གནོད་ལན་མི་བྱེད། སྐྱེ་བོའི་ཁྱིམ་དུ་མི་འབྱོན། སྒོས་སུ་དད་ཟས་མི་གསོལ། གཞན་ལ་གཡར་སྐྱི་མི་མཛད། རྟག་དུ་ཅོག་པུར་བཞུགས། གཉིས་ཚོགས་ཀྱི་ལོང་གཏམ་མི་བྱེད་པ་སྟེ་དམ་བཅའ་ཆེན་པོ་དྲུག་རྟག་དུ་དབེན་པ་བསྟེན། རས་རྐྱང་དང་ཞབས་རྗེན་མཛད་པ། ཟས་སྟན་གཅིག །དུས་གཏོར་དང་ཐུན་གཏོར་མ་ཆག་པ། བདེ་མཆོག་གི་སྐྱེད་རྫོགས་ཐུན་བཞིར་སྒོམ་པ། མཚམས་ཀྱི་དུས་མ་གཏོགས་སང་ཕན་ཆད་ལྡང་བ་མི་འཛིན་པ་སྟེ་ཞར་བྱུང་གི་དམ་བཅའ་དྲུག །འཛེ་སྤྲང་ཡན་ཆད་ཞེ་ནས་གོང་དུ་འཁུར་པ་ཁྱད་པར་གྱི་དམ་བཅའ་གཅིག་དང་༼ན༦༡ན༽བཅུ་གསུམ་མཛད་པས་ཆོས་རྗེའི་ཞལ་ནས་སྟོན་པས་ཀྱང་ལོ་དྲུག་དཀའ་བ་མཛད་པ་ཡིན། ལོ་དྲུག་སྐྱོངས་ལ་དེ་ནས་ཅི་བདེར་མཛོད་གསུངས་། ལོ་ངོ་བདུན་དུ་བསྟེན་གདམས་ངག་ཐམས་ཅད་རྫོགས། ཆོས་རྗེ་གཤེགས་ནས་ཁ་རག་གི་གངས། གནམ་མཚོ་སེ་མོ་དོ་སོགས་ལ་དཀའ་བ་མཐའ་ཡས་པ་སྤྱད་སྟེ་སྒྲུབ་པ་མཛད། གྲུབ་ཐོབ་དབུ་སེ་ན་མཁའ་ལ་བྱོན་སྟེ་ངའི་གདན་ས་མཚུར་ཕུ་ནས་བྱང་དུ་ཉིན་ལམ་གཅིག་གི་སར་དགོན་པ་ཐོབ། སེམས་ཅན་ལ་ཕན་ཞེས་ལུང་བསྟན་པས་དབུ་རི་བཏབ། གཙང་ཕྱོགས་སུ་འགྲོ་དོན་ཆེར་མཛད་ནས་ལྷོ་བྲག་ཁོ་ཐིང་ལྷ་ཁང་གི་ཞིག་པ་བསོས་ཅིང་སེང་གེ་རིར་དགུང་ལོ་རེ་བཞི་ལ་ཐེགས། དབོན་པོ་ཙཱ་རི་རས་ཆེན་དང་སངས་རྒྱས་དབོན་གྱིས་གདན་ས་བསྐྱངས་ཤིང་རྒྱུད་འཛིན་ཉང་སྟོད་པ་འཇམ་དབྱངས་མགོན་པོ་མཁས་ཤིང་གྲུབ་པ་དང་། སྟོད་ལུང་པ་རྟོགས་ལྡན་མགོན་ཡེས་ཅེས་བྱ་བ་གྲུབ་ཐོབ་ཆེན་པོ་དེ་ལ་སོགས་པ་བྱོན་ལ། ཕྱིས་རྒྱལ་བ་ལོའི་སྐུ་སྐྱེར་གྲགས་པ་གཙང་ཆེན་ཆོས་ཀྱི་དབང་ཕྱུག་གིས་སླར་ཡང་དར་བར་མཛད་ནས་དགོན་གནས་རྣམས་ཞྭ་དམར་ཅོད་པན་འཛིན་པ་བཞི་པ་ལ་ཕུལ་སྟེ་བསྟན་པའི་ཆུ་བོ་དབྱེར་མེད་པར་གྱུར་ཏོ། །སྨད་འབྲུག་དུ་གྲགས་པའི་སྐབས་སྟེ་སྤྱིར་ཕག་གྲུ་བ་བཀའ་རྒྱུད་ཀྱི་སྐབས་སོ། །

ཆོས་བྱུང་མཁས་པའི་དགའ་སྟོན་གྱི་ཡན་ལག་ཆེན་པོ་ལྔའི་ཡན་ལག་གསུམ་པ་བོད་ཀྱི་སྐབས་ལས་རྗེ་མར་མི་དྭགས་གསུམ་གྱི་བཀའ་རྒྱུད་རིན་པོ་ཆེ་ཡན་ལག་དང་བཅས་པ་སྤྱིར་བསྟན་པའི་ཆོས་བྱུང་སྟེ་ལེའུ་ཚན་བདུན་པའོ། །

མར་མི་དྭགས་པོའི་བཀའ་རྒྱུད་རིན་ཆེན་གྱི། །བསྟན་འཛིན་ཡན་ལག་བཅས་པ་བྱུང་ཚུལ་འདི། །གནམ་གཤེགས་དཔལ་འབྱོར་བཟང་མོའི་དགོངས་རྫོགས་ཕྱིར། །ལྷོ་སྟོད་གནས་སུ་པར་དུ་བསྒྲུབས་པ་ཡི། །ཡིག་རྐོས་གཉིས་ཀྱི་བྱེད་པོ་གཡེ་པ་ཡིན། །དགེ་བས་འགྲོ་ཀུན་སྙིང་པོའི་དོན་རྟོགས་ཤོག །

    ༼པ༡ན༽༄༅། །ཆོས་བྱུང་མཁས་པའི་དགའ་སྟོན་གྱི་ཡན་ལག་གསུམ་པ་བོད་ཀྱི་སྐབས་ལས་བརྒྱད་པ་སྒྲུབ་རྒྱུད་ཀརྨ་ཀམ་ཚང་གི་ཆོས་བྱུང་རྒྱས་པ་བཞུགས། ༼པ༡བ༽

༄༅། །དཔལ་ཀརྨ་བཀའ་རྒྱུད་ཀྱི་རྣམ་ཐར་གྱི་ས་བོན་བརྗོད་པ་རྒྱལ་བ་ཐམས་ཅད་ཀྱི་རང་བཞིན་མི་གཉིས་པ་བཅོམ་ལྡན་འདས་མི་འཁྲུག་པའི་ཞབས་ཀྱི་པདྨར་རྣམ་པ་ཐམས་ཅད་དུ་ཕྱག་འཚལ་ལོ། །སྤྱན་རས་གཟིགས་དབང་ཐུགས་རྗེའི་གཏེར། །རྙིགས་དུས་འགྲོ་བ་གདུལ་སླད་དུ། །མཆོག་སྤྲུལ་རྒྱུན་མི་ཆད་སྟོན་པ། །ཀརྨ་པ་ཡི་ཞབས་ལ་འདུད། །དེ་ཡང་ཆོས་རྒྱལ་སྲོང་བཙན་སྒམ་པོས་མ་འོངས་པ་ན་ཐུགས་རྗེ་ཆེན་པོའི་སྤྲུལ་པ་ཐོད་རྒལ་བ་རེ་སྐབས་སུ་བྱུང་ནས་འགྲོ་བའི་དོན་རླབས་པོ་ཆེ་བྱེད་ཅེས་ལུང་བསྟན་པ་དཔལ་ཀརྨ་པ་ནི་བསྐལ་བཟང་གི་སངས་རྒྱས་དྲུག་པ་སེང་གེར་ཞང་རིན་པོ་ཆེས་གཏེར་ཐོན་པའི་ལུང་བསྟན་ལས་ཀྱང་བྱུང་ཞིང་པཎ་ཆེན་ཤཱཀ་ཤྲིས་ཀྱང་གསུངས། བསྐལ་བཟང་གི་བྱང་སེམས་ཐམས་ཅད་ནི་སྔོན་བསྐལ་པ་དཔག་དུ་མེད་པ་ནས་སངས་རྒྱས་ཤིང་སྤྱན་རས་གཟིགས་དང་རང་བཞིན་དབྱེར་མེད་པ་ཡིན་པས་དེ་དག་གི་རྣམ་པར་ཐར་པ་ཇི་ལྟ་བ་བརྗོད་པར་སུ་ཞིག་གིས་༼པ༢ན༽སྤོབས། ཡུལ་དུས་དེ་དང་དེའི་གདུལ་བྱ་མིར་གྱུར་པ་སྤྱི་མཐུན་དུ་སྣང་བ་ཤར་བ་རགས་པ་ཙམ་རེ་རང་རང་གི་རྣམ་ཐར་དུ་བཀོད་པ་ལྟར་ཅུང་ཟད་བརྗོད་ན་རྗེ་དུས་གསུམ་མཁྱེན་པ་ནི་མདོ་ཁམས་ཀྲེ་ཤོད་དུ་སྒོམ་པ་རྡོ་རྗེ་མགོན་དང་ལྷ་ཐོག་བཟའ་སྒང་ལྕམ་མིང་འདྲེན་གྱི་སྲས་སུ་ལྕགས་ཕོ་སྟག་ལ་འཁྲུངས། རྔོག་ལོ་ཙཱ་བ་གཤེགས་པའི་ཕྱི་ལོ་ཡིན། མཚན་དགེ་འཕེལ་དུ་བཏགས། མེས་པོ་སྒོམ་པ་བགྲེས་པོ་དང་ཡབ་ལ་ལྷ་མོ་རང་བྱུང་རྒྱལ་མོ་ཞུས་སྟེ་བསྒྲུབས་པས་དགུང་ལོ་བདུན་བརྒྱད་ནས་ལྷ་མོའི་གྲུབ་རྟགས་ཐོན་བྲག་ལ་ཞབས་རྗེས་བྱུང་། རང་གི་སྐུ་དགྲ་བཏུལ། དགུང་ལོ་བཅུ་དྲུག་ལ་ཆོས་འཁོར་ཀ་བྲག་བྱ་བར་མཁན་པོ་མཆོག་གི་བླ་མ་དང་སློབ་དཔོན་ཆག་སེང་གེ་གྲགས་ལས་རབ་ཏུ་བྱུང་། དཔལ་ཆོས་ཀྱི་གྲགས་པར་མཚན་གསོལ། གཙུག་ཕུད་དོར་བའི་ཚེ་ཡེ་ཤེས་ཀྱི་ཌཱ་ཀི་མ་དང་འཁོར་ལོ་སྡོམ་པའི་ལྷ་ཚོགས་ཀྱིས་མཁའ་འགྲོའི་དབུ་སྐྲ་ལས་བྱས་པའི་ཞྭ་ནག་གི་ཅོད་པན་བཅིངས་སྟེ་སངས་རྒྱས་ཐམས་ཅད་ཀྱི་འཕྲིན་ལས་གཅིག་བསྡུས་སུ་མཛད་པའི་ཕྱིར་ཀརྨ་པ་ཞེས་མཚན་གསོལ་བར་གཟིགས་པས་ཕྱིས་དབུ་ཞྭ་ནག་པོ་བསྣབས། དགུང་ལོ་ཉི་ཤུ་ལ་དབུས་སུ་ཕེབས་སྟེ་སྟོད་ལུངས་སེ་ཐང་དུ་རྒྱ་དམར་གྱི་གྲ་སར་རྟ་སྒ་ཕོག་སྟེ་སྟོད་ལུང་རྒྱ་དམར་བ། ཕྱ་པ་ཆོས་ཀྱི་སེང་གེ་གཉིས་ལ་དབུ་མ་རང་རྒྱུད་ཤར་གསུམ་ཚད་མ་སྡེ་བདུན་བྱམས་པ་དང་འབྲེལ་བའི་ཆོས་སྡེ་ཉི་ཤུ་ལ་མཁས་པར་མཛད། གསང་ཕུར་ཡང་བཞུགས་སྟེ་ཁམས་པ་མི་གསུམ་དུ་གྲགས། པ་ཚབ་ལོ་ཙཱ་བ་ཉི་མ་གྲགས་ལ་རིགས་ཚོགས་དང་༼པ༢བ༽ཐལ་འགྱུར་བ་གསན། མཁན་པོ་མལ་འདུལ་འཛིན། ལས་སློབ་ཡེ་ཤེས་བློ་གྲོས། གསང་སྟོན་མཁན་པོའི་གཅུང་གིས་མཛད་སྟེ་དགེ་སློང་དུ་བསྙེན་པར་རྫོགས་ནས་འདུལ་བ་ལ་མཁས་པར་མཛད། དགེ་བཤེས་ཤ་ར་བ། རྣལ་འབྱོར་པ་ཤེས་རབ་རྡོ་རྗེ་དཔལ་རྒ་ལོ། ཁམས་པ་ཨ་སེང་། ཡོལ་ཆོས་དབང་། རོང་པ་འགར་དགེ་སྤེན་ཕུག་པ་སྟོན་རྒྱལ། སྐྱབ་མོ་སྤང་ཁ་བ་སོགས་མང་དུ་བསྟེན་སྟེ་བཀའ་གདམས་གཞུངས་མན་ངག་སྦྱོར་དྲུག་མགོན་པོ་བྱ་རོག་མ། ཕག་མོ་རིན་ཆེན་རྒྱན་དྲུག་དགྱེས་རྡོར་གདམས་བཤད་ལམ་འབྲས་ཞི་བྱེད་སོགས་བོད་ཡུལ་ན་སྤྱིར་གྲགས་པའི་གཞུང་མན་ངག་ཐམས་ཅད་གསན། དགུང་ལོ་སུམ་བཅུ་པ་ཆོས་རྗེས་རེ་གཅིག་བཞེས་པའི་ས་མོ་ལུག་ལོ་ལ་རྗེ་སྒམ་པོ་པ་ཁུ་དབོན་དང་མཇལ། ཐབས་ལམ་བསྐྱངས་པས་ཞག་དགུ་ནས་དྲོད་འབར་རས་རྐྱང་མཛད་སྟེ་ཟླ་བ་དགུ་ལག་པ་རྡུལ་དང་མ་བྲལ་བར་བསྒོམས། སྤྱིར་སྒམ་པོར་ལོ་གསུམ་བར་མ་ཆད་དུ་བསྒོམས། སྒོམ་ཆེན་བརྒྱད་བརྒྱའི་ནང་ནས་སྒོམ་སྲན་ཆེ་བར་གྲགས། ཡོན་ཏན་དཔག་མེད་འཁྲུངས། ཆོས་རྗེས་ལུང་བསྟན་སྟེ་ཟངས་རི་ཏེས་ཕུག །ཕག་མོ་གྲུ། འོལ་ཁ་སོགས་སུ་བསྒོམས། ལོ་རོར་རས་ཆུང་པའི་དྲུང་དུ་བྱོན་པས་རས་ཆུང་པའི་མནལ་ལམ་དུ་བུད་མེད་ཤིན་དུ་མི་སྡུག་པ་ཅིག་འོངས་ནས་སང་སྤྲུལ་པ་ཅིག་སྤྲུལ་པ་མཇལ་དུ་འོང་བས་གདམས་ངག་སྟོན་ཞིག་ཟེར་ནས་མི་སྣང་བར་གྱུར། ཕྱིན་ཉིན་ཕེབས་སྟེ་ཟླ་བ་གཉིས་སུ་བསྟེན། མི་ལ་དང་ཏེ་བུའི་གདམས་ངག་གི་ཕུ་ཐག་བཅད། ལ་སྟོད་དང་སྤ་གྲོ་སོགས་སུ་བྱོན། རྗེ་མི་ལའི་དངོས་སློབ་སྔགས་སྐྱེས་ལྷན་ཅིག་སྐྱེས་པའི་སྒྲོན་མ། རྩེ་མོ་ན་མཁའ་གསལ་སྒྲོན། དགེ་ཚུལ་དཔུན་གཉིས་སོགས་བསྟེན། སྤྱིར་རྗེ་མི་ལའི་དངོས་སློབ་བདུན་གྱི་གདམས་ངག་ཚང་སྤྲུགས་སུ་རྫོགས་པ་ཡིན་གསུང་། ཕག་རི་ཁར་༼པ༣ན༽ཐོག་གིས་གནོད་པར་མ་ནུས། མོན་དོམ་ཚང་དུ་སྒོམ་དུ་བྱོན་པས་ཡེ་ཤེས་ཀྱི་མཁའ་འགྲོ་སྟག་དུ་སྤྲུལ་པས་བསྐོར་བ་བྱས། ཞིང་སྐྱོང་གི་ཌཱ་ཀི་མ་མི་མོའི་གཟུགས་འཛིན་པ་གཉིས་ཀྱིས་ཀུ་བའི་ཐོད་གཟུགས་བདུད་རྩིས་བཀང་སྟེ་དྲངས། ཚུར་བྱོན་པས་ལམ་དུ་གངས་ཆེན་པོ་བབ་པའི་ཚེ་ཌཱ་ཀི་མས་གཏུམ་མོ་ལ་བར་མ་གནང་སྟེ་གངས་གསེབ་ཏུ་སྐུ་གཅེར་བུར་བཞུགས་པས་ཉེ་འཁོར་གྱི་ཁ་བ་ཆུར་ཞུ། རས་ཕྱམ་ཉེ་གནས་ལ་བཀབ། ཇོ་མོ་གངས་སུ་ཌཱ་ཀིས་འཚོ་བ་སྦྱར་སྟེ་སྒྲུབ་པ་མཛད། སྟོན་སེར་ལྡོམ་བུ་ལ་བྱོན་པས་སྙེ་མོའི་སྨད་དུ་བདེ་མཆོག་གི་སྙིང་པོའི་རྣལ་འབྱོར་མ་བཞི་མི་མོར་སྣང་བས་བལ་ཡུལ་ཕམ་ཐིང་ནས་ཁྱིམ་བདག་ཨ་ཤོ་ཀའི་བུ་མོ་དྷརྨ་སིདྡྷི་བྱ་བ་སྐྱེ་བ་བདུན་པའི་རོ་ཀརྟི་ཀའི་དུར་ཁྲོད་དུ་བསྐྱལ་བ་སྐད་ཅིག་གིས་བླངས་པའི་སོར་མཛུབ་ཀྱི་ཚོད་མ་དང་ལྷའི་བདུད་རྩི་འོ་མ་འདྲ་བ་དྲངས་སྟེ་གསོལ། ཕྱག་ཚང་བའི་བུད་མེད་དེའི་མཐེ་བོ་ལ་བདེ་མཆོག་གི་སྐུ་རྫོགས་པར་གཟིགས། རྫོང་དགོན་པར་བླ་མ་རྫོང་པ་དང་མཇལ་སྟེ་དེ་ཀུན་མཁྱེན་ནས་འདི་ལྟ་བུའོ་ཞེས་གསུང་ཞིང་དེ་རྣམས་ཁ་ཆེའི་དུར་ཁྲོད་སམ་པ་ཏར་ཚོགས་འཁོར་ལ་སོང་ཟིན་གསུངས། ཐུགས་བསམ་མཛད་ཚད་ལ་ལན་བཏབ་པས་བསམ་མནོ་མཛད་མ་སྤོབས། ཕྱག་ཆེན་ཐོག་བབས་དང་བདེ་མཆོག་ལོ་ནག་དྲིལ་གསུམ་སྐྱེད་རྫོགས་སྦྲགས་ས་མ་སོགས་ཆོས་མཐའ་ཡས་གསན། སླར་སྒམ་པོར་བྱོན་པས་དེ་ཐམས་ཅད་མཁྱེན་སྟེ་བླ་མས་ཚུར་གསུངས། རྗེ་སྒོམ་པས་ཀྱང་བླ་མ་ཆེན་པོའི་དྲུང་དུ་མཇལ་བ་དང་གསུང་གླེང་མཛད་པ་དེ་ཐམས་ཅད་མཁྱེན་སྟེ་ཚུར་གསུངས། སྤྱིར་རྗེ་ཁུ་དབོན། རས་ཆུང་པ། རྫོང་པ། སྤེན་ཕུག་པ། རྒ་ལོ། ཨ་སེང་། ཀྲར་བ། དངུལ་ཆུ་བཻ་རོ་བ་སྟེ་གྲུབ་པ་ཐོབ་ངེས་ཀྱི་བླ་མ་དགུ་ཡོད་གསུང་། བླ་མ་ཆེན་པོ་ལ་རྟོགས་པ་ཕུལ་བས་ཁམས་པ་སེ་བོ་ཁྱོད་ལ་ང་རེ་ཆེ་བ་ཡིན་པ་ལ་ཁྱོད་ཀྱི་ནོར་ནས་༼པ༣བ༽འདུག་ད་དུང་སྒོམས་གསུངས། ནོར་ས་མི་གདའ་སྟེ་གསུང་སྒྲུབ་སྙམ་ནས་ཟླ་བ་དྲུག་དུ་བསྒོམས་སྟེ་ཁོ་བོ་ལ་ལོ་བརྒྱར་བསྒོམས་ཀྱང་སྐྱེད་འདོན་རྒྱུ་མི་གདའ། ནོར་ན་ཡང་ནོར་ཁོ་བོ་རང་གི་དེ་ཀ་སྒོམ་པ་ལགས་ཞུས་པས་ཕྱག་སྤྱི་བོར་བཞག་སྟེ་བུ་འཁོར་བ་དང་འབྲེལ་ཐག་ཆོད་པ་ཡིན་ནོ་གསུངས་ནས་གནས་ལུགས་དོན་གྱི་ངོ་སྤྲོད་དང་། རྟགས་མཚན་ལ་རློམ་སེམས་མི་རུང་བ་དང་གསང་དགོས་པར་གསུངས། ལོ་གསུམ་ན་ཆོས་རྗེ་སྐུ་འདའ་བ་ཙམ་ན་དགེ་བཤེས་ཁམས་པ་ཡང་བྱོན་སྟེ་ཁམས་པ་མི་གསུམ་འཛོམས། ཆང་ཁྲིམས་དམ་པར་ཡོད་པ་ལ་ཁོང་གསུམ་གྱིས་ཚོགས་འཁོར་མཛད་པས་ཉམས་འུར་སྟེ་གསོལ་འདེབས་སྤྲོ་མོ་ཆེ་བྱས་པས་ཞལ་ཏ་པས་གནས་ནས་ཕྱུང་། མཁའ་འགྲོ་ཆོས་སྐྱོང་ཐམས་ཅད་ཕྱིར་འབྲེངས། ཤིང་རྩི་ཀུན་རྩེ་གུག་ཆོས་རྗེ་ཡང་ཐང་རྐྱང་དང་སྦ་བེར་བསྣམས་སྟེ་ཁོང་གསུམ་གར་འགྲོ་བར་ང་ཡང་འགྲོ་གསུང་ནས་བྱོན། དྲི་བ་དྲིས་ལན་གྱི་མགུར་མཛད་པས་ཉམས་འུར་སྟེ་ཕ་བོང་ཞིག་གི་སྟེང་དུ་གསུམ་པོའི་ཞབས་རྗེས་ཀྱིས་གང་སྟེ་སླར་བྱོན་ནས་ཀུན་གྱིས་རྩོད་མེད་དུ་བཀུར། ཆོས་གདམས་ངག་ཐམས་ཅད་ཚང་སྤྲུགས་སུ་གནང་ཞིང་ཁྱད་པར་དུ་གཞན་ལ་མ་གནང་བ་སྐྱེད་རིམ་ལྷན་ཅིག་སྐྱེས་མ་དང་རྫོགས་རིམ་རླུང་སེམས་གཉིས་མེད་གནང་སྟེ་བུ་ཁྱོད་སྒྲུབ་པ་ཁམས་ཀྱི་ཀམ་པོ་གངས་རར་གྱིས། འགྲོ་དོན་དབུས་གཙང་ཁམས་གསུམ་ཁྱབ་པར་འབྱུང་ངོ་ཞེས་ལུང་བསྟན་སྟེ་འཕན་ཡུལ་ཇ་བཟང་བྲག་གཞུའི་ལྷ་རི་རྒྱན་པོ། བྱུག་པོ་སོགས་སུ་བཞུགས། བྲག་ལ་མི་ཐོགས་པས་བླ་མ་བྲག་པར་གྲགས། སྐུ་ཆབ་བདུད་རྩི་ཞལ་ལུང་སོགས་ཐམས་ཅད་ཀྱང་ཡུངས་བྲུ་ལྟ་བུའི་རིང་སྲེལ་ཁ་དོག་སྣ་ཚོགས་པ་དབྱིབས་སྐུ་ཡིག་འབྲུ་མཆོད་རྟེན་ཕྱག་མཚན་སོགས་མཐའ་ཡས་པ་བྱོན། འཕན་ཡུལ་ཇ་བཟང་གི་བྲག་ཕུག་གང་ཡོད་པར་གྲགས། མངོན་སུམ་དུ་སྒྲ་འོད་དང་བཅས་སྟེ་༼པ༤ན༽འཕར་ཞིང་ལྡིང་པ་དང་འཕེལ་བ་དང་འགྲིབ་པ་སོགས་བྱུང་བས་ཐམས་ཅད་ཀྱི་སྒྲོ་འདོགས་ཆོད་སྐད། དགུང་ལོ་ཞེ་གཉིས་ནས་མཁའ་འགྲོའི་གནས་གཞུ་གྲུ་བཞི་བཟུང་སྟེ་ཚོགས་པ་བཞི་བཅུ་ཙམ་རེ་བསྐྱངས། འཚོ་བ་འཛོམ་པོ་མེད་ཀྱང་ཅི་ཡོད་བཞི་སྡེ་དང་ཚོགས་སོག་མཛད་སྟེ་སྨྱུང་གནས་བཅུད་ལེན་མཁའ་འགྲོས་ཕུལ་བ་སོགས་བསྟེན་སྟེ་ཏིང་འཛིན་གྱིས་འཚོ་བར་མཛད་སྟེ་ལྟོ་རྒྱབ་ཀྱི་ཆེད་དུ་སྒྲུབ་པ་གཏོང་མ་མྱོང་གསུང་སྐད། ཆོས་རྗེ་སྐུ་ཡལ་བ་མཁྱེན་ནས་བྱོན་པས་འོལ་ཁའི་ཕོ་རོག་རྫོང་ཆུང་དུ་རྗེ་སྒོམ་པ་དང་བླ་མ་འཕགས་པ་དང་མཇལ་གསོལ་བ་བཏབ་པས་ཆོས་རྗེ་མངོན་སུམ་དུ་བྱོན་པ་གསུམ་གས་གཟིགས། གྲུ་བཞིར་རླུང་དྷུ་ཏིར་དག་པའི་ལྟས་སུ་སྦྲུལ་ཆེན་པོས་མིད་པ་བྱུང་སྟེ་དེའི་ཞག་འགའ་ཕྱིན་ནས་ཐུགས་དམ་མཉམ་རྗེས་དང་བྲལ་དུས་གསུམ་ལ་སྒྲིབ་ཐོགས་མེད་སྐུ་བུ་ཆུང་གི་སྤྱོད་པ་མཛད་པ་ཅིག་བྱུང་། དགུང་ལོ་ང་བཅུ་པ་ལ་རྗེ་སྒོམ་ཚུལ་ལྷ་ལུང་ན་བཞུགས་པ་ལ་ཁམས་སུ་བཞུད་པའི་ཕྱི་ཕྱག་མཛད་པས་ཁོ་བོ་ནི་ཡུན་རིང་པོར་མི་སྡོད་འཆི་བ་ཡིན། ཁྱོད་ཁམས་སུ་སྐྱིད་སྡུག་ཅི་བྱུང་ཡང་ཡར་ཤོག་གསུངས་ཞིང་རྡོ་རྗེའི་གདན་སྐད་ཅིག་གིས་བསྐོར་ནུས་པ་དང་སངས་རྒྱས་ཀྱི་ཞིང་དཔག་མེད་གཟིགས་པའི་བཀོད་པ་ངོ་མཚར་ཅན་གསུངས། དེ་དུས་བླ་མ་ཕག་མོ་གྲུ་པས་ཡེ་ཤེས་འོད་ལ་འཕྲིན་བསྐུར་ནས་ཁྱེད་ཁམས་སུ་མ་འབྱོན། འབྱོན་ན་ཡང་དབང་སྐུར་དང་རབ་གནས་མང་པོ་མ་མཛད་སྐུ་ཚེ་ལ་བར་ཆད་བྱུང་དོགས་ཡོད་ཅེས་བྱུང་བས་ཁོང་ང་ལ་ཐུགས་བརྩེ་བ་ཡིན་སྟེ་ཁོ་བོ་བཞོན་མ་ལྔ་མེད་ན་འབྲོག་གི་མིང་མི་འཐོབ། དེ་ཙམ་གྱི་ཡིད་ཆེས་མེད་ན་དབང་སྐུར་དང་རབ་གནས་མི་བྱེད། དབང་བསྐུར་ཡང་བརྒྱད་བཅུ་རྩ་བཞི་མ་བསྐུར་ཡང་བརྒྱད་བཅུ་རྩ་བཞི་བླ་མ་མི་ལའི་སྐུ་ཚེ་ཙམ་ཞིག་ཐུབ་དེ་ལ་བློ་བུར་བ་མི་ཡོང་གསུང་། བྱང་ལམ་དང་ཀྲེ་བོ་སོགས་སུ་འགྲོ་དོན་མཛད། ང་ལྔ་ལ་གནས་༼པ༤བ༽ནང་དུ་ཕེབས་སྟེ་མནལ་འོད་གསལ་འབའ་ཞིག་དུ་གྱུར་པ་རྒྱུན་ཆད་མེད་པ་དེ་ནས་བྱུང་། ཆོས་རྗེ་དེ་མཁྱེན་ནས་ལུང་བསྟན་པར་འདུག །བཀའ་བཞིན་བསྒྲུབས་པའི་བྱིན་རླབས་ཀྱང་ཡིན་སྟེ་འོང་གསུང་། དེར་རཱ་ཧུ་ལ་འགྲིམ་པའི་དུག་གིས་མ་ཚུགས། ཆུ་མ་འཕྲོད་པས་བཞུད་པར་དགོངས་པ་ན་དགེ་བསྙེན་རྡོ་རྗེ་དཔལ་བརྩེགས་ཀྱིས་སྨན་ཆུ་ཕུལ་སྟེ་བཞུགས་པར་གསོལ་བ་བཏབ། དགུང་ལོ་དོན་བཞི་ལ་འབྲི་ཀླུངས་སུ་ཕེབས་སྟེ་འབྲི་ཆུ་རྒྱུད་ཀྱི་སྐྱ་སེར་ཐམས་ཅད་སྨིན་གྲོལ་དུ་མཛད། ཀྲེར་བྱོན་འཁྲུག་པ་ཐམས་ཅད་རང་བཞིན་གྱིས་ཞི། དོན་བདུན་ཞེས་པའི་ཤིང་སྦྲུལ་ལ་གླེ་དུ་སྒར་མལ་དུ་བྱོན་སྟེ་དགོན་པ་བཏབ། འགྲོ་དོན་མཛད་ཅིང་ལྷོ་རྒྱུད་ལ་ལམ་བཏོན་ནས་དབུས་སུ་བྱོན། རྗེ་འཇིག་རྟེན་མགོན་པོ་སྒམ་པོར་བཞུགས་པས་བླ་མ་རིན་པོ་ཆེའི་གདན་ས་ངེད་ཚ་བོས་འཛིན་དགོས་པའི་སྐབས་བྱུང་། བུ་ཆེན་གྱི་ནང་ན་ཉིད་ལས་ལྷག་པ་མ་མཆིས་པས་ངེད་རྣམས་ཀྱི་མགོན་དུ་ཕེབས་དགོས་ཅེས་གསོལ་བ་བཏབ་ཀྱང་མ་ཕེབས་པར་ལམ་འབྲི་ཁུང་ཐིལ་བརྒྱུད་པས་རྗེ་འཇིག་རྟེན་མགོན་པོས་འབམ་ཐང་ནས་བསུ་བ་མཛད། ཆོས་གསན་ཞིང་ཐུགས་ཡིད་གཅིག་དུ་འདྲེས། ཁྱེད་འགྲོ་མགོན་ཀླུ་སྒྲུབ་ཡིན་ཞེས་བླ་མ་རིན་པོ་ཆེས་ལུང་བསྟན།

སྤྱིར་ཁོ་བོ་དབུས་སུ་འོངས་པ་ལ་དགོས་པ་བཞི་ཡོད། རྗེ་སྒོམ་པས་ཁྱོད་ཁམས་སུ་སྐྱིད་སྡུག་གང་བྱུང་ཡང་དབུས་སུ་ཡར་ཤོག་གསུང་བའི་བཀའ་སྒྲུབ་པ་དང་། གདན་སར་གསེར་ཆོས་བརྒྱ་འབུལ་བྱེད་པ་དང་། ཞང་ཚལ་བ་སྒོམ་ཆེན་པ་འཁྲུག་པ་མཛད་པ་འདི་རྣ་བར་མ་སྙན་པས་བཤོལ་འདེབས་པ་དང་། བཞུ་མཚུར་གྱི་བར་དུ་དགོན་པ་ཅིག་བྱ་སྙམ་པ་སྟེ་དོན་འདི་བཞི་ལ་འོངས་གསུང་ནས་ཚལ་དུ་བྱོན་འཁྲུག་པ་བསྡུམས་པས་བླ་མ་ཞང་གིས་རིན་པོ་ཆེ་ལ་དག་སྣང་མཐའ་ཡས་པ་གཟིགས་སྟེ་ཕྱག་ནས་འཇུས་སྟེ་བྲོ་བརྡུངས། ཕྱིས་སྐུ་མ་འདས་ཀྱི་བར་དུ་འཁྲུག་པ་མ་མཛད།

སྤྱིར་དགུང་ལོ་༼པ༥ན༽ལྔ་བཅུ་པ་ཁམས་ལ་ཐེགས་ཀའི་དུས་མཚུར་ཕུའི་བྲག་རྒྱབ་ཡོལ་དུ་བྱོན་སྟེ་གཏོར་མ་དང་ས་གཞི་བྱིན་རླབས་མཛད། གཟིམས་ལྕིལ་ཆུང་ངུ་ཞིག་མཛད་སྟེ་དགོན་གནས་ཀྱི་རྟེན་འབྲེལ་བསྒྲིགས། ཕྱིས་བརྒྱད་བཅུ་བཞེས་པའི་ཚེ་མཚུར་ཕུའི་མཆོད་ཁང་གོང་མཛད། ཞང་རིན་པོ་ཆེས་ལྷ་ཆེན་དཔལ་འབར་གྲུབ་པའི་ཀ་རུ་མ་ལ་ཉ་བྱུས་ཀྱི་གདུགས་ཆེན་པོ་འདོམ་བརྒྱད་ཙམ་གྱིས་འཁོར་བ་ཕུལ། ཞང་རིན་པོ་ཆེས་ཀྱང་མཆོད་ཁང་གོང་གི་ཀ་རུ་མ་གདུགས་ཁམས་གསུམ་ཟིལ་གནོན་སོགས་སྣ་གསུམ་ཕུལ།

སྤྱིར་ས་ར་ཧ་དང་མཻ་ཏྲི་པ་དང་རྡོ་རྗེ་དྲིལ་བུ་པ་དང་ཛཱ་ལནྡྷ་ར་དང་བླ་མ་ལྷ་རྗེ་ཁུ་དབོན་སོགས་བླ་མ་དང་། ཕག་མོ་དབུ་སྟོང་སྤྱན་སྟོང་མ་དཔའ་མོ་སོ་དྲུག་དང་བཅས་པས། འདི་ནི་ཧེ་རུ་ཀ་དཔལ་རྒྱུད། །ཅེས་སོགས་རྒྱུད་ཚིག་གསུང་བ་དང་། དགྱེས་མཛད་འོད་ཀྱི་ར་བར་བཞུགས་པ་གཟིགས་ཤིང་བར་དོའི་གདམས་པ་དང་དགྱེས་མཛད་ཀྱི་བསྟོད་པ་གསན་པ་སོགས་བླ་མ་ཡི་དམ་སངས་རྒྱས་བྱང་སེམས་ཀྱི་གཟིགས་སྣང་ནི་ད་ལྟ་རྣམ་ཐར་ན་འཁོད་པ་ཡང་བགྲང་གིས་མི་ལང་། སྐུའི་བཀོད་པས་རྡོ་རྗེ་གདན་གྱི་དུས་མཆོད་ལ་བྱོན་སྟེ་རྒྱལ་པོ་ཟླ་བས་རྣམ་པར་གནོན་པས་ཧ་ཧ་སྒྲོག་པའི་དུར་ཁྲོད་དུ་གྲུབ་ཐོབ་རྣམས་ལ་གསོལ་བ་བཏབ་པ་ན་རྒྱ་གར་ནས་ནག་པོ་སྤྱོད་པ་ཤིང་ལོ་པ་ཛ་ལནྡྷ་ར་པ་ཨིནྡྲ་བོ་དྷི་བར་པ་སྟེ་བཞི། བོད་ནས་བླ་མ་རིན་པོ་ཆེ་དང་དྷརྨ་ཤཱི་ལ་སྟེ་གཉིས་དང་དྲུག་བྱོན་ནས་ཚོགས་འཁོར་མཛད། ཚུར་ལམ་ཡུད་ཙམ་གྱིས་ཁ་ཆེ་དང་པུ་རངས་ནས་ལམ་ཕྱུང་སྟེ་ལ་སྟོད་ཐང་ཆུང་དུ་དགེ་བཤེས་གཙང་སོ་བ་ལ་ཨིནྡྲ་བོ་དྷི་བར་པ་ལ་གསན་པའི་རྣམ་བཞི་རྒྱུད་གྲོལ་གསུངས་ཤིང་མཚུར་ཕུར་སོང་ཞིག་པར་ལུང་བསྟན་ནས་སྔོན་སྐྱེ་བ་བཞིར་སློབ་མ་ཡིན་གསུངས་ནས་སྒྲུབ་པ་ལ་བཅུག་ཕྱིས་མི་ཉག་རྒྱལ་པོའི་བླ་མཆོད་ཏུ་གནང་བ་སོགས་ལམ་རིང་ཐུང་ལ་མ་བལྟོས་པར་སློབ་མས་གསོལ་བ་གར་བཏབ་ཏུ་སྐད་ཅིག་གིས་འབྱོན་པ་དང་། རབ་གནས་མང་པོ་མཛད་པ་ན་མེ་ཏོག་རྟེན་༼པ༥བ༽ལ་རང་འཐོར་བ་དང་། རྟེན་ལ་ཆགས་པ་དང་སྣོད་ན་མཁའ་ལ་བཞག་པ་དང་ལྷ་ཁང་འཁོར་བ་དང་རྟེན་ཡོ་བ་རྣམས་དྲང་པོར་གྱུར་པ་སོགས་བྱུང་བ་དང་། བྱིན་རླབས་མཛད་པ་ཙམ་གྱིས་ཞ་བོ་དང་སྒུར་པོ་སོགས་སོས་པ་དང་། མཐོང་སྣང་ཐ་དད་པ་སོགས་དེ་ལྟ་བུ་ནི་ཆེས་མང་བ་རྣམ་ཐར་རྣམས་ན་གསལ་ཞིང་། རང་གཞན་ཐམས་ཅད་ཀྱི་སྔོན་དང་ད་ལྟར་དང་ཕྱི་མའི་གནས་མཐའ་དག་སྒྲིབ་མེད་དུ་གཟིགས་པས་སྔོན་ཤར་ཕྱོགས་བཻཌཱུརྱའི་ཞིང་དུ་དགེ་སློང་དུ་གྱུར་པ་དང་། འཛམ་གླིང་དང་བ་ལང་སྤྱོད་ཀྱི་བར་གྱི་གླིང་ཕྲན་དྷ་རི་ཐར་བླ་མ་ལྷ་རྗེ་རྣལ་འབྱོར་གྱི་དབང་ཕྱུག་སུ་ར་ཏར་གྱུར་པ་དང་དཔོན་སློབ་མཛད་པ་དང་། ཨོ་ཌྱན་གྱི་གླིང་ཟུར་ཏརྟི་ཀར་མགར་བའི་རིགས་རང་བཞིན་གྱི་རྣལ་འབྱོར་པ་ཨ་ཏི་ཥྛ་ཞེས་ནུས་པ་མཆོག་ཐོབ་པ་དང་། ནུབ་བ་ལང་སྤྱོད་དུ་བྲམ་ཟེའི་དགེ་སློང་དྷརྨ་ཨ་ཏི་ཥྛ་ཞེས་སྟེ་ལོ་པའི་སློབ་མར་གྱུར་པ་དང་། དེ་ཉིད་ཏུ་གླང་པོ་ཆེ་བདུན་བརྒྱའི་ནང་ན་སྟོབས་ཆེ་བར་གྱུར་ནས་སྡིག་སྤྱོད་ཀྱི་རྒྱལ་པོ་བརྫིས་སྟེ་གནས་འཕངས་པས་ཕྱིས་ཡོན་བདག་དགོན་པ་བར་གྱུར་པ་དང་། ཤར་ཀ་ལིངྐར་རྒྱལ་པོ་ཟླ་བས་རྣམ་གནོན་དུ་གྱུར་སྟེ་བླ་མ་ལྷ་རྗེ་སངས་རྒྱས་ཡེ་ཤེས་ཞབས་དང་རྗེ་མི་ལ་འཇམ་དཔལ་བཤེས་གཉེན་དུ་གྱུར་པ་ལ་བསྟེན་ཞིང་དཔལ་ལྡན་འབྲས་སྤུངས་བསྐོར་བས་ཐུན་མོང་གི་དངོས་གྲུབ་ཐམས་ཅད་ཐོབ་པ་དང་། ཨོ་ཌྱན་དུ་ཏེ་ལོ་པའི་སློབ་མ་ཤི་ལ་དནྟི་ཞེས་པ་ནུས་པ་མཆོག་ཐོབ་པ་དང་། ཛམ་གླིང་གི་བྱང་ཤར་ཟད་པའི་མཚམས་ཆུ་ཀླུང་པདྨ་ཅན་དུ་བྲམ་ཟེ་སཛྫ་ནའི་མཁན་བུ་དགེ་སློང་དྷརྨ་ཀི་རྟིར་གྱུར་སྟེ་དགེ་བཤེས་ཕྱ་པ་པན་ཆུང་ཞིག་དུ་ཡོད་པ་ལ་སློབ་དཔོན་ཞུས་ཤིང་ཌོམྦི་ཧེ་རུ་ཀ་ལ་རི་བོ་བྱ་སྐྱིབས་སུ་གསོལ་བ་ཐེབས་པ་དང་། ཤར་ལུས་འཕགས་པོར་རྒྱལ་པོའི་བུ་མོ་ཤེས་རབ་བཟང་མོར་གྱུར་སྟེ་བླ་མ་ལྷ་རྗེ་དགེ་སློང་དྷརྨ་སིདྡྷིར་བཞུགས་པ་མཉེས་པར་བྱས་པ་དང་། ཤར་གླིང་དང་ལྷོ་གླིང་གི་བར་གྱི་གླིང་ཕྲན་རཏྣ་ཕ་ལའི་གྲོང་ཁྱེར་རཱ་ཛཱ་ཕ་ལར་རྗེ་རིགས་སུ་ཁ་ཀིརྟིར་འཁྲུངས་སྟེ་བླ་མ་ལྷ་རྗེ་དཔལ་གྱི་སྦས་པ་ཞེས་བྱ་བར་༼པ༦ན༽གྱུར་པ་ལ་གདམས་པ་ཞུས་སྟེ་སྤྱོད་པ་ནུས་པའི་རྣལ་འབྱོར་པ་ལོ་བརྒྱ་དང་རེ་བཞི་ཐུབ་ཅིང་དེ་དུས་བླ་མ་ལ་ཚོགས་འཁོར་ཞིག་ཞུས་པའི་སར་ད་ལྟའི་སློབ་མ་ཁྱེད་ཉི་ཤུ་ཙམ་ཡོད་ཅིང་ཡོན་བདག་དགོན་པ་བ་འདི་ཁྱིམ་བདག་ཕྱུག་པོ་ཞིག་གི་བུར་གྱུར་པས་ཡོན་བདག་བྱས་ཤིང་ད་ལྟར་ཡང་བྱས་ཕྱི་མར་ཡང་བྱེད་ཅེས་སོགས་རང་གི་འདས་པའི་ཚུལ་མང་པོ་དང་། དགེ་བཤེས་གཙང་སོ་བ་སྐྱེ་བ་བཞིར་རྗེས་སུ་བཟུངས་བ་དང་རྗེ་མི་ལ་སློབ་དཔོན་འཇམ་དཔལ་བཤེས་གཉེན་ཡིན་པ་སོགས་གཞན་གྱི་འདས་པའི་ཚུལ་དཔག་མེད་གསུངས།

ཉིད་ཀྱི་སྤྲུལ་པ་ད་ལྟ་དུས་མཚུངས་པ་ཙམ་མཆིས་ཞུས་པས་སྤྱིར་ངེས་པ་མེད་ཀྱང་ཤིན་དུ་གསལ་བ་ལ་བཞི་ཙམ་ཡོད་པ་འདྲ། མངའ་རིས་དང་ཁ་ཆེའི་བར་སྤུ་རང་ན་དགེ་སློང་དགེ་བའི་བློ་གྲོས་ཅེས་གཙུག་ལག་ཁང་མང་དུ་བཞེངས་ཤིང་སློབ་མ་བཙུན་ཆུང་ཞིག་ཤི་བ་དེར་སྐྱེས་པ་སོགས་མང་པོའི་དོན་བྱེད། བལ་བོད་ཀྱི་མཚམས་ལན་དེ་ན་དགེ་བསྙེན་ཆོས་ཀྱི་གྲགས་པ་ཅེས་བརྡ་ཆོས་འབའ་ཞིག་སྟོན་པ་ཡོད། རྒྱ་གར་ཤར་ཕྱོགས་ན་རྣལ་འབྱོར་པ་ཐུགས་རྗེ་ཆེན་པོ་དངོས་ཡིན་ཟེར་བ་འདིར་བཞུགས་འདིར་བྱོན་གྱི་ངེས་པ་མེད་པ་ཅིག་དང་། ཤར་ཕྱོགས་ཀྱི་འཇིག་རྟེན་རྒྱལ་པོ་མིན་པས་མི་ཐུལ་བ་ཞིག་ན་གྲུབ་ཐོབ་རྒྱལ་པོའི་ཚུལ་འཛིན་པ་གྲགས་པ་མཐའ་ཡས་ཅེས་བྱ་བ་ཡོད། གཞན་ཡང་དུ་མ་ཡོད་པ་འདྲ་གསུང་པ་སོགས་རང་གི་ད་ལྟར་བའི་ཚུལ་དང་། མི་ཉག་གི་རྒྱལ་པོ་དེར་དཔལ་ཕག་ཚང་པའི་སྐྱེ་བ་ཡིན་པ་དང་། སྔར་སློབ་མ་ཞིག་ཤི་བ་འཛམ་ཡུལ་དུ་སྐྱེས་གསུངས་ནས་ཕྱིས་འཛམ་ཡུལ་དུ་བྱོན་ཚེ་བྱིས་པ་དེས་སྐྱེ་བ་དྲན་ཕྱག་ཕྱིས་འབྲངས་པས་འཛམ་སྐྱེ་བ་གསུམ་པར་གྲགས་པ་སོགས་གཞན་གྱི་ད་ལྟ་བ་མཁྱེན་པ་དཔག་དུ་མེད་ཅིང་ཁྱད་པར་རྗེ་མར་པ་དཔལ་གྱི་རི་དང་ཉེ་བ་ཤྲི་ནཱ་ག་རའི་གྲོང་ན་པཎྜི་ཏ་ཅིག་དུ་བཞུགས་རྣལ་འབྱོར་པ་མཛད་སྟེ་འགྲོ་དོན་དཔག་མེད་མཛད། བླ་མ་ལྷ་རྗེ་ཁ་ཆེ་དང་རྒྱ་གར་༼པ༦བ༽གྱི་བར་གྲོང་པདྨ་ཅན་དུ་ཞི་བའི་གོ་ཆ་བྱ་བར་འཁྲུངས། སྤྱོད་པ་སྣ་ཚོགས་མཛད་ཅིང་དེར་འདི་ནས་སློབ་མ་བཞི་བཅུ་ཙམ་སྐྱེས་འདུག་བླ་མ་ལྷ་རྗེ་ལ་སྐུའི་སྤྲུལ་པའང་ནུབ་ཕྱོགས་བདེ་བ་བཀོད་པའི་ཞིང་ན་བྱང་སེམས་དྲི་མེད་གྲགས་པ་དང་། ཤར་ཕྱོགས་མུ་ཏིག་བྱེ་བས་བརྒྱན་པའི་ཞིང་ན་ཟླ་བའི་འོད་ཅེས་པ་ཡོད་ཅིང་སྐུ་དངོས་ཞི་བའི་གོ་ཆས་མུ་སྟེགས་ཀྱི་རྒྱལ་པོ་བཏུལ་ནས་ཡུལ་དེ་ཐམས་ཅད་སངས་རྒྱས་པར་བཙུད་སྟེ་སྐུ་དངོས་ཡལ་ནས་འཇིག་རྟེན་གྱི་ཁམས་ཨ་ཤོ་ཀར་མངོན་པར་རྫོགས་པར་འཚང་རྒྱ་རྗེ་སྒོམ་ཚུལ་ནུབ་ཕྱོགས་ཀོང་ཀ་ནར་འཁྲུངས་སྟེ་མུ་སྟེགས་ཀྱི་རྒྱལ་པོ་བཏུལ་ནས་དོན་མཛད། རས་ཆུང་པ་རྒྱ་བལ་གྱི་མཚམས་ན་རད་ན་སུ་ཁ་ཞེས་སྤྱོད་པ་སྣ་ཚོགས་པ་མཛད། གྲུབ་ཆེན་རྫོང་པ་ཁ་ཆེ་དང་ཨོ་ཌྱན་གྱི་བར་ན་སྔར་གྱི་ཉེ་གནས་མ་དེ་དང་བཅས་སྟེ་སྤྱོད་པ་སྣ་ཚོགས་མཛད། སྤེན་ཕུག་པ་ལ་སྟོད་གཙང་སོར་དགའ་བའི་ཡེ་ཤེས་བྱ་བར་འཁྲུངས། དཔལ་རྒ་ལོ་བྱང་ཕྱོགས་མུ་ཏིག་དྲ་བས་བརྒྱན་པའི་ཞིང་དུ་དཔལ་གྱི་འབྱུང་གནས་སྦས་པ་ཅེས་པར་གྱུར། དངུལ་ཆུ་བཻ་རོ་པ་སྟོང་ཀུན་རྒྱལ་པོའི་སྲས་སུ་འཁྲུངས། སློབ་དཔོན་ཕྱ་པ་ཁ་ཆེ་ཁྲེ་བརྟན་དུ་པཎྜི་ཏར་འཁྲུངས་པ་སོགས་དཔག་དུ་མེད་པ་གཟིགས། ཡང་ཤར་ན་དྭགས་པོ་ཕག་སྒོམ་པ་དང་སྒོམ་པ་ཞི་མཛེས། ནུབ་ན་ཡ་ཟི་སྔོན་མོ་དང་གསེར་སྒོམ་ཡེ་ཤེས་སྙིང་པོ་སྟེ་བླ་མ་ལྷ་རྗེའི་བུ་ཆེན་བཞིས་ད་ལྟ་འགྲོ་དོན་རླབས་པོ་ཆེ་བྱེད་གསུང་བ་སོགས་ད་ལྟར་གྱི་ཚུལ་དཔག་མེད་གསུངས།

མ་འོངས་པ་ཡང་སྨོན་ལམ་བླ་མ་ཁྱེད་འདི་ནས་ཚེ་འཕོས་ནས་ནུབ་ཕྱོགས་པདྨ་ཅན་དུ་མཁན་པོ་མངའ་རིས་པ་ཚེའི་རིག་འཛིན་བརྙེས་པ་དེའི་མཁན་བུར་འགྱུར་བ་དང་། ཡོན་བདག་དགོན་པ་བ་འདི་སྐྱེ་བ་གསུམ་ནས་ལམ་རྣལ་མ་ལ་ཚུད་པར་འགྱུར་གསུང་བ་སོགས་དང་། ཉིད་ཕྱི་མ་གར་འཁྲུངས་ཞུས་པས་ཨོ་ཌྱན་གྱི་བྱང་ཤར་ཀརྟི་ཀར་རྣལ་འབྱོར་པ་རཏྣ་སིདྡྷི་ཞེས་པར་བྱས་སྟེ་ཡུལ་དེའི་རྒྱལ་པོ་འདུལ། བླ་མ་ལྷ་རྗེ་དང་ཡང་མཇལ། ཡོན་བདག་དགོན་པ་བ་འདི་༼པ༧ན༽སྔགས་པ་ཅིག་དུ་གྱུར་སྟེ་ཁོ་བོ་ལ་རབ་ཏུ་འབྱུང་། ཡོན་ཏན་འོད་སོགས་ཁྱེད་བདུན་རྗེ་རིགས་སུ་སྐྱེ་ཁོ་བོ་དང་འཕྲད། ཡུལ་ཕྱོགས་དེར་སློབ་དཔོན་རིན་རྒྱལ་སོགས་མང་དུ་སྐྱེ་ཞིང་བླ་མ་ལྷ་རྗེ་དང་མཇལ་བར་འགྱུར། ཡང་ལྷོ་བྲག་གྲུབ་པའི་གནས་བདུན་དུ་སློབ་མ་ཞིག་གི་དོན་དུ་སྐྱེ་སྟེ་ཡུན་རིང་པོ་ནི་དེར་མི་སྡོད། ཡང་རྒྱ་གར་ལྷོ་ཕྱོགས་ཨུ་རུ་དང་ཌཱ་ཀི་མའི་གནས་ཀོང་ག་བྱ་བར་སྐྱེ་ཤིང་ཡོན་བདག་དགོན་པ་བ་རྒྱལ་པོ་ཞིག་དུ་སྐྱེས་ནས་ལམ་རྣལ་མ་ལ་དེར་ཚུད་གསུངས་ཤིང་། ཁོ་བོ་སངས་རྒྱས་པའི་དུས་ན་འཁོར་གྱི་དང་པོ་ནི་རྒྱ་གར་ལྷོ་ཕྱོགས་ཀྱི་རྣལ་འབྱོར་པ་མི་ཏྲ་ཛོ་གི་དང་། མངའ་རིས་སྟོད་ཀྱི་དགེ་སློང་དགེ་བའི་བློ་གྲོས། མི་ཉག་རྒྱལ་པོའི་བླ་མ་རྒྱ་བྱང་ཆུབ་སེམས་དཔའ། དགེ་བཤེས་དཀོན་མཆོག་སེང་གེ་སྟེ་བཞི་ཡིན་གསུང་ཞིང་སངས་རྒྱས་ཀྱི་མཚན་མི་གསུང་ཡང་ཞང་རིན་པོ་ཆེས་དྲུག་པ་སེང་གེ་ཡིན་གསུང་། དེ་ལ་སོགས་པ་དུས་གསུམ་ཐམས་ཅད་སྒྲིབ་མེད་དུ་མཁྱེན་ཞིང་གདུལ་བྱའི་དོན་དུ་འགྱུར་བ་ཅུང་ཟད་ཙམ་རེ་གསུངས་པས་མཚན་ཡང་དཔལ་དུས་གསུམ་མཁྱེན་པ་ཅེས་ཉི་ཟླ་ལྟར་གྲགས་ཤིང་གདམས་ངག་ཡང་ཕག་མོ་ཞལ་བཞི་མ། རྣམ་བཞི་རྒྱུད་གྲོལ། རྨི་ལམ་འབྲེལ་བ་གསུམ་ལྡན། ལྷ་འདྲེ་སྟོང་གི་སྒྲིབ་ཤིང་སོགས་སྔོན་མ་གྲགས་པའི་ཟབ་གནད་མཐའ་ཡས་པ་དག་སྣང་ལ་གསན་ཞིང་མངའ། རྒྱ་གར་རྡོ་རྗེ་གདན་ནས་དཔལ་རྡོ་རྗེ་གདན་པས་སྔོན་འཕགས་པ་ཀླུ་སྒྲུབ་ཀྱིས་བུས་པའི་རྡོ་རྗེ་གདན་གྱི་ཚོགས་དུང་བསྐུར་སྟེ་ད་ལྟ་སངས་རྒྱས་ཀྱི་བསྟན་པའི་དངོས་གཞི་བོད་ན་གནས་པ་ཡིན། དེའི་བསྟན་པའི་བདག་པོ་ས་ར་ཧ་ཆེན་པོ་ཤྲཱི་དྷརྨ་ཀིརྟིར་བཞུགས་པ་ལ་ཕུལ་ཞིག་ཞེས་འབུལ་དུ་བཏང་བ་ད་ལྟ་གནྡྷོ་ལའི་མཆོད་ཤོམས་ལ་བཞུགས། དེ་ལྟར་དོན་གཉིས་མཐར་ཕྱིན་དགུང་ལོ་བརྒྱད་བཅུ་རྩ་བཞི་པ་ཆུ་མོ་གླང་གི་ལོའི་ཟླ་བ་བརྒྱད་པ་ཙམ་ནས་སྒྲ་འོད་དང་ས་གཡོ་བ་སོགས་ཀྱི་ལྟས་རྒྱུན་མ་ཆད་པར་ཇེ་འཕེལ་དུ་བྱུང་། བཅུ་གཅིག་པ་སྟག་གི་ཟླ་བའི་ཚེ་གསུམ་ལ་༼པ༧བ༽གདན་ས་མ་ཞིག་པར་གྱིས་ལ་འདིར་སྡོད་གསུང་བ་དང་། སྒང་ལོ་ཙཱ་བ་ཞམ་རིང་དུ་ཡོད་པ་ལ་གཞོན་ནུ་ཁྱོད་ཀྱི་ལོ་ཤས་འདིར་སྡོད་ལ་ཁོ་བོའི་སྐུ་གསུང་ཐུགས་རྟེན་རྣམ་ཡི་གེ་གཅིག་ཀྱང་མ་འཐོར་བ་གྱིས། ངས་ཀྱང་ཆོས་སྐྱོངས་ལ་བཅོལ་བ་ཡིན་ཞེས་སྤྲུལ་པའི་སྐུ་དངོས་སུ་འབྱོན་པར་དོན་གྱིས་ལུང་བསྟན་སྟེ་ཡར་ཚེས་གསུམ་དུ་ཉེ་བ་ནས་གཡོས་བྲེང་མ་ཆད་པ་དང་། ཡང་དགོན་གྱི་སྟེང་དུ་འཇའ་ཚོན་གདུགས་འདྲ་བས་ཁེབས་པ་དང་། ན་མཁའ་ལ་ཌ་མ་རུའི་སྒྲ་མང་པོ་གྲག་པའི་ཚེ་སྐུའི་བཀོད་པ་བསྡུས། གདུང་བཞུ་བའི་སར་དཔལ་ལྡན་འབྲས་སྤུངས་ཀྱི་མཆོད་རྟེན་བཞེངས་སྟེ་དེ་བཞིན་གཤེགས་པ་གླང་པོའི་གདུང་ཉེར་གཅིག་དང་རྗེ་ཉིད་ཀྱི་རྟེན་རིང་སྲེལ་སོགས་མཐའ་ཡས་པར་བཞུགས་ཤིང་ཕྱིས་མི་ཉག་ནས་དགེ་བཤེས་གཙང་སོ་བས་བསྐུར་སྟེ་གསེར་ཟངས་ཀྱིས་གཡོགས། ཐུགས་ལྗགས་ཀྱི་བཞུགས་ཁང་གདུང་རྟེན་ཆེན་མོ་སྒོམ་ཆེན་རས་པ་བཞིས་མཛད་ཏོ། །

རྗེ་དེ་ལ་བུ་ཆེན་བྱོན་ཚུལ་རྣམ་ཐར་རིན་ཆེན་ཕྲེང་བ་སོགས་དང་ཀུན་ཁྱབ་སྙན་པའི་བ་དན་སོགས་ན་མི་སྣང་ཡང་སྔོན་གྱི་རྣམ་ཐར་ཁུངས་མ་གཞན་མཐོང་བ་ན་འདི་ལྟར་སྣང་སྟེ་མངོན་ཤེས་ཀྱི་བཀའ་བབས་ལྡེ་ཆུང་སངས་རྒྱས། རྫུ་འཕྲུལ་གྱི་བཀའ་བབས་འབལ་ཚ་སྟག་དེལ་བ། རྣམ་ཐར་གྱི་བཀའ་བབས་བྲ་བ་བཀའ་གདམས་པ། རྟོགས་པའི་བཀའ་བབས་དབྲ་ཡེ་དགེ་ཆོས་བརྩོན། འགྲོ་དོན་གྱི་བཀའ་བབས་འགྲོ་མགོན་རས་ཆེན་སྟེ་བཀའ་བབས་ཀྱི་བུ་ལྔ། གྱ་བ་གངས་པ། རང་བྱུང་སངས་རྒྱས། གཙང་སོ་བ་དཀོན་སེང་། འགྲོ་མགོན་རས་ཆེན་བསྣན་པས་རྒྱུད་འཛིན་གྱི་བུ་བཞི། ན་མཁའ་འོད། ཡེ་ཤེས་འོད། ཡོན་ཏན་འོད། དགེ་འདུན་འོད་སྟེ་ཉེ་གནས་འོད་བཞི། ཡེ་ཤེས་བླ་མ། སྨོན་ལམ་བླ་མ། འབྱུང་གནས་བླ་མ། རྒྱལ་མཚན་བླ་མ་སྟེ་བླ་མ་བཞི། དགེ་སློང་བརྩོན་འགྲུས་ཤེས་རབ། རིན་ཆེན་རྒྱལ་མཚན། མདོག་མཁས་པ། རྨེང་གེ་༼པ༨ན༽ཇོ་སྲས་སྟེ་སྔ་བུ་བཞི། གཙང་སྟོན་ཚུལ་སེང་། ཏྲེ་བོ་དཀོན་མཆོག་དཔལ། རྡོ་རྗེ་ཤེས་རབ། སྒང་ལོ་ཙཱ་བ་སྟེ་ཕྱི་བུ་བཞི་སྟེ་ཡོངས་གྲགས་ཀྱི་བུ་ཆེན་རང་ཉིད་ཁོ་ནས་སྨིན་གྲོལ་དུ་མཛད་པ་རྣམས་དང་། ལྷོ་ལ་ཡག་པ་བྱང་ཆུབ་དངོས་གྲུབ། དྭགས་པོ་འདུལ་བ་འཛིན་པ། འབྲི་ཁུང་གི་འཇིག་རྟེན་གསུམ་མགོན། སྟག་ལུང་གི་ཐང་པ་ཆེན་པོ། རྣ་ཕུའི་གླིང་རས་པ། ར་ལུང་གི་གཙང་པ་རྒྱ་རས། མན་ངག་ལུང་པའི་དྲན་སྟོན་མཐའ་བྲལ། རི་གོང་གི་སངས་རྒྱས་གཉན་སྟོན། རྒྱ་ཕོ་བ་ལུང་པ་སོགས་ནི་དམ་པའི་ཆོས་ཀྱིས་འབྲེལ་བའི་སྐྱེས་ཆེན་ནོ། །ཞེས་སྣང་ཞིང་དེབ་སྔོན་དུ་ཞང་རིན་པོ་ཆེ་ཡང་བུ་ཆེན་དུ་བགྲངས་སོ། །དེ་ལ་ལྷོ་ལ་ཡག་པ་ཐམས་ཅད་མཁྱེན་པ་བྱང་ཆུབ་དངོས་གྲུབ་དང་། དྭགས་པོ་འདུལ་འཛིན་ཆེན་པོ་ནི་བླ་མ་ལྷ་རྗེའི་དངོས་སློབ་མཆེད་གྲོགས་ཀྱི་ཚུལ་ཉིད་ལས་བླ་མ་རིན་པོ་ཆེ་ལ་དད་པ་ཐོབ་ནས་ཞབས་ལ་གཏུགས་པ་ཡིན་ལ་བླ་མ་རིན་པོ་ཆེ་སྐུ་གཤེགས་ནས་ལྷོ་པས་མཚུར་ཕུའི་གདན་ས་ལོ་གཉིས་གསུམ་དུ་མཛད། དབོན་སྟོན་སྐྱེར་སྒང་པའི་རྣམ་ཐར་དུ། བླ་མ་ལྷོ་པ་མདོ་པོ་དགོན་ན་དབང་བསྐུར་བྱེད་ཅིང་ཡོད་ཟེར་ནས་རྨི་ལམ་བཟུང་ལྟར་ཕྱིན་པས་བླ་མ་དེ་བདེ་མཆོག་དངོས་སུ་བྱས་ནས་དབང་བསྐུར་ཞིང་འདུག་སྟེ་བདག་གིས་ཀྱང་ཐོབ། ད་ལྟ་བོན་ན་བདེ་མཆོག་དངོས་ཀྱིས་དབང་བསྐུར་ནུས་པ་བླ་མ་ལྷོ་པ་ལས་མི་འདུག་གོ་ཞེས་བྲིས་པ་དེ་ཡིན། རྗེ་སྒམ་པོ་པའི་སྐུ་འདྲ་ཡིད་བཞིན་ནོར་བུ་ཡང་མཚུར་ཕུར་བཞེངས་སྟེ་སྤྱན་དྲངས་ནས་སླར་སྒམ་པོའི་གདན་ས་ལ་བྱོན། དྭགས་པོ་འདུལ་འཛིན་གྱིས་ཀྱང་དེའི་འོག་དུ་སྒམ་པོའི་གདན་ས་མཛད། གྲུབ་ཐོབ་གླིང་རས་ཀྱི་ནི་ལོ་གཙང་ར་གསུམ་རྗེ་དབུ་སེ་ཞང་རིན་པོ་ཆེ་དཔལ་ཕག་གྲུ་པ་རྣམས་རྩ་བའི་བླ་མར་མཚུངས་པར་འཛིན་སྟེ་གསོལ་འདེབས་སྐུ་ལྔ་རབ་རྫོགས་ལས། སྣང་བ་ཆོས་སྐུར་ཤར་བའི་རྒྱལ་བ་ལོ། །དངོས་འཛིན་འཁྲུལ་པ་ཅིག་པའི་དམ་༼པ༨བ༽པ་རྗེ། །ཞེས་ལོ་གཙང་དང་། ཐུགས་དགོངས་མཁའ་ལྟར་དག་པའི་མཐའ་ཙ་པ། །ཐམས་ཅད་མཁྱེན་པར་རྩོད་མེད་གྲགས་ཆེན་པོ། །བདེ་གཤེགས་ཀུན་གྱི་དཔལ་ལྡན་རིན་པོ་ཆེ། །ཞེས་རྗེ་ཕག་གྲུ་པ་དང་། གྲུབ་ཐོབ་ཀུན་གྱི་རྩོད་མེད་དབུ་སེའི་ཞབས། །གདུལ་དཀའ་འདུལ་མཛད་འགྲོ་མགོན་སྐྱེ་མེད་ཞང་། །ཞེས་པས་ཚལ་མཚུར་གཉིས་བསྟན་པ་ཡིན་ལ། དེ་བཞིན་དུ། རས་ཆུང་པ་དང་དེ་ཡི་སྲས། །དཔལ་ལྡན་དམ་པ་རྣམ་གསུམ་དང་། །སྒམ་པོ་པ་དང་རིན་པོ་ཆེ། །དུས་གསུམ་མཁྱེན་པའི་མཚུར་ཕུ་པ། །སྐྱེ་མེད་ཞང་དང་རིན་ཆེན་མཆོག །ཞེས་དང་། མཚུར་ཕུ་མདོ་པོའི་དགོན་པ་ན། །དེ་ན་ཁམས་པ་དབུ་སེ་བཞུགས། །དུས་གསུམ་མ་ལུས་མཁྱེན་པའི་རྗེ། །རྗེ་དེས་ཀྱང་བུ་ཚོ་བྱིན་གྱིས་རློབས། །ཅེས་སོགས་གླིང་གི་གསུང་མགུར་དུ་མ་ན་སྣང་ངོ་། །

འགྲོ་མགོན་གཙང་པ་རྒྱ་རས་ཀྱིས་ཀྱང་མཚུར་ཕུར་བྱོན། ཆོས་དུ་མ་གསན། ཁོ་བོ་གཙང་པ་རྒྱ་རས་བདག །ཉམ་མྱོང་གླུ་རུ་ལེན་ལགས་པས། །རྗེ་རིན་པོ་ཆེ་འདི་ལ་གསན་པར་ཞུ། །ཞེས་སོགས་ནས་ལུང་བསྟན་རྗེས་སུ་གནང་དུ་གསོལ། །ཞེས་སོགས་ཀྱི་རྟོགས་པ་ཕུལ། ལུང་བསྟན་གྱི་དགོན་པ་བཞི་ལ་ཡང་དབུ་སེས་ལུང་བསྟན་ནས་ཀློང་རྡོལ་བཏབ། ཅེས་གཅིག་དུ་བྱེད། རྣ་ཕུ་བའི་བརྒྱུད་པ་བཙུན་པས་འཛིན་ཞེས་པའི་ལུང་བསྟན་ཡང་མཚུར་ཕུར་བཞུགས་དུས་བྱུང་བས་ཕྱིས་ཞང་རིན་པོ་ཆེ་ལས་རབ་ཏུ་བྱུང་། བར་ཞིག་ཞྭ་ཁྲ་ཞིག་ཡང་བཞེས་ཡོད་པར་སྣང་སྟེ་བྱང་ཚྭ་ཁ་ལ་བྱོན་ནས་ཚུར་རེས་སྒོམ་དུ་འོངས་ནས་ནོར་ཁྱེར་ན་རྟེན་འབྲེལ་འཆུག་པས་སྣོད་དཀྲོགས་ཅིག་གསུངས་དཀྲོགས་པས་རླུང་སྒོམ་གྱི་སྣོད་ནས་ཀྲད་པ་ཅིག་བྱུང་བའང་བསྐྱུར། ཚུར་ལམ་སྒོ་པ་ལྷོ་པའི་ཇག་པས་མདའ་མདུང་གཟིངས་བྱུང་བས་བླ་མ་དབུ་སེའི་ལུངས་ཀྱི་དབུ་ཞྭ་ཞིག་ཡོད་པ་དེ་མཐོང་ནས་མཚུར་ཕུ་བར་འདུག་ཟེར་ནས་བཤོལ། དེ་རེས་དབུ་ཞྭ་དེས་སྲོག་མགོ་བཏོན་༼པ༩ན༽གསུང་བྱ་བ་རྣམ་ཐར་ན་སྣང་ཞིང་དེའི་མགུར་ན་ཡང་། སྲིན་པོ་སྒོ་བ་ལྷོ་པ་ཡིས། །མི་བསད་ནོར་ཁྱེར་མཐོང་ཙ་ན། །ངེད་བཙོན་དུ་མ་བཟུང་མཁར་རྗེ་ཆེ། །བཀའ་རྒྱུད་ཀྱི་བྱིན་རླབས་ཞུགས་པ་འདྲ། །འདི་ཡང་བླ་མ་རྗེ་ཡི་དྲིན། །ཞེས་བྱུང་ངོ་། །ཉེ་གནས་འོད་བཞིའི་ན་མཁའ་འོད་ཀྱི་སྐྱེ་བ་རིམ་པར་བརྒྱུད་པ་ཤ་གྲགས་པ་སེང་གེ་ནས་བཟུང་སྟེ་ཞྭ་དམར་ཅོད་པན་འཛིན་པ་རྣམས་ཡིན་ནོ། །ལྷོ་པ་ཐམས་ཅད་མཁྱེན་པ་སྒམ་པོ་ལ་ཐེགས་རྗེས་སྟོད་ལུངས་གྲམ་དུ་འཁྲུངས་པའི་རང་བྱུང་སངས་རྒྱས་ཀྱི་གདན་ས་མཛད། དེ་ནས་གྱ་བ་གངས་པ། དེ་ནས་རྒྱ་མཚོ་བླ་མས་མཛད་སྟེ་འདི་གསུམ་ག་རྗེ་དུས་མཁྱེན་གྱི་དངོས་སློབ་ཡིན། དེ་ནས་གདན་ས་རིན་གྲགས་ཀྱིས་མཛད། ཕྱི་མ་གསུམ་ག་འཁྲུངས་ཡུལ་གྱ་བའི་འབྲོག་པ་ཡིན་ཞིང་དེ་ནས་རྗེ་ཀརྨ་པ་ཕེབས་པ་ཡིན་ནོ། །

རྒྱུད་འཛིན་གྱི་གཙོ་བོ་འགྲོ་མགོན་རས་ཆེན་ནི་གཙང་པའི་ཡོན་ཏན་མཁན་པོ་ཞིག་གི་སྲས་སུ་ཡར་ལུངས་སུ་འཁྲུངས། དགུང་ལོ་དགུ་ནས་སྐྱེས་བུ་ཆུང་འབྲིང་གི་བློ་ཇི་ལྟ་བར་འཁྲུངས་སྟེ་ཟངས་རི་རས་པ་ལ་གཏུགས། དོ་ཧ་དང་ཐུན་འཇོག་སྙན་རྒྱུད་སོགས་གསན། བདེ་གསལ་མི་རྟོག་པའི་ཉམས་ཁོར་ཡུག་དུ་བྱུང་། ན་ཟ་རས་རྐྱང་མཛད་པས་རས་ཆེན་དུ་གྲགས། གདུང་རུས་ལས་གྲས་སྟེ་གྲུ་གུ་རས་པ་ཡང་ཟེར། དགུང་ལོ་བཅོ་ལྔ་ལ་བླ་མ་བསྙུང་ནས་ཁྱོད་ལ་བཀའ་རྒྱུད་ཟིན་པ་ཅིག་ཡོང་བར་ཤེས་དེ་བླ་མ་རྗེ་བཙུན་པའི་ལུགས་ཀྱི་དང་པོ་ནས་གདམས་ངག་ཆལ་ཆོལ་དུ་མི་སྟོན་པར་ངེས་ཤེས་ཐོབ་ནས་གདམས་ངག་ཐམས་ཅད་དུས་གཅིག་དུ་སྟོན་པ་ཡིན་པ་ལ་ཁོ་བོ་ད་ལོ་བར་ཆད་བྱུང་ད་རྒྱ་སྒོམ་ལ་གདམས་ངག་རྫོགས་པར་ཡོད་པས་ཁོ་ལ་སྟེན། ལར་ཇི་ལྟར་བྱས་ཀྱང་བུ་ཁྱོད་ལེགས་པར་འོང་གི་གསུངས་ནས་འདས། དེ་ནས་དོལ་གྱི་ཚུར་སྟོན་དབང་ངེ་། དཔལ་ཕག་མོ་གྲུ་པ། གཉལ་དུ་གཙང་སྟོན་དཀོན་མཆོག་ཡབ་སྲས། རྗེ་སྒོམ་ཞིག་པོ་སོགས་༼པ༩བ༽དང་མཇལ། སར་སྙིང་གི་གདམས་ངག་མང་དུ་གསན། ཆུ་འདུས་སུ་རྗེ་སྒམ་པོ་པའི་སློབ་མ་གྲུབ་ཐོབ་དར་མ་ཤེས་རབ་བྱ་བ་རླུང་དབུ་མར་ཚུད་འོད་གསལ་ཁོར་ཡུག་དུ་གྱུར་པ་ཅིག་ལ་དབང་བྱིན་རླབས་ཞུས། ཏིང་ངེ་འཛིན་གྱི་ཡོན་ཏན་དུ་མ་བྱུང་ཡར་ལུངས་སུ་ཐུགས་སོ་མ་སོད་ནས་རང་ཡུལ་རྣ་བས་མི་ཐོས་པ་ཅིག་དུ་འགྲོ་དགོངས་ནས་གཡེ་དྭགས་ཀོང་པོ་བརྒྱུད་ནས་ཁམས་ལ་བྱོན་པས་ལམ་དུ་ཐོད་པ་བསམ་འགྲུབ་ལ་གཅོད་ཀྱི་སྐོར་དང་། མངའ་རིས་པ་ལ་ཕྱག་རྡོར་གོས་དམར་ཅན་དང་རྡོ་རྗེ་ལེགས་པའི་བྱང་བུ་ཉེར་གཅིག་པ་སོགས་མང་དུ་གསན། པོ་བོར་གཉལ་བ་ཇོ་སྲས་དང་མཇལ་སྟེ། འཇམ་དཔལ་ཞི་ཁྲོའི་སྐོར་དང་ཁྱད་པར་མགོན་པོ་ལྕགས་པར་མ་གསན་སྟེ་ཞལ་གཟིགས། ཡུམ་གྱིས་འབོད་མི་བཏང་བྱུང་བ་ལ་མི་འབྱོན་པའི་ཕྱིར་ནོར་མེད་པར་ལོག་ན་མི་ཡོང་ཞེས་ཐབས་ཀྱིས་བྲིད་ནས་ཚ་བ་སྒང་རོང་སྨར་ཁམས་སོགས་སུ་བྱོན། པུ་འབོར་གྱི་འབུ་ཡུལ་དུ་ནང་འཁྲུགས་བསྡུམས། བོན་པོ་བཏུལ་སྟེ་སྔགས་གྲ་ཆེན་པོ་བཅོ་བརྒྱད་ཙམ་བཙུགས་པས་དེང་སང་གི་བར་དུ་དར་ཞིང་མ་མགོན་གྲུབ་པ་མང་དུ་བྱུང་།

རྩ་རླུང་གི་ཡོན་ཏན་དང་ནུས་པ་དང་མཁྱེན་པ་ཆེ་བས་ཐུགས་ཁེངས་པ་ལྟར་ཡོད་པ་ན། རྗེ་དུས་གསུམ་མཁྱེན་པ་ཀམ་པོ་གནས་ནང་ན་བཞུགས་པའི་སྙན་གྲགས་ཆེར་གསན་པས་ཆོས་ཞུ་རྒྱུ་མེད་ཕྱག་ཞིག་འཚལ་དུ་འགྲོ་སྙམ་ནས་བྱོན་པས་ཆོས་རྗེས་ཁྱོད་སྔགས་ཆུང་ཤེས་རབ་ཅན་ངའི་སློབ་མའི་སློབ་མ་བྱས་ན་འོང་བར་འདུག་པ་ལ་གསུངས། ཁྱེད་ལ་སློབ་མ་ཅི་འདྲ་ཡོད་ཞུས་པས། ལྡེ་ཆུང་སངས་རྒྱས་དང་འབལ་ཚ་སྟག་དེལ་བ་སོགས་ཡོད་ཁྱོད་རང་དེ་པའི་སར་སོང་གསུངས། ལྡེ་ཆུང་ཅན་དུ་བྱོན་པས་ཁྱོད་སྔགས་ཆུང་ཤེས་རབ་ཅན་ངའི་བླ་མའི་སློབ་མ་བྱས་ན་འོང་བར་འདུག་པ་ལ་ད་འབལ་ཚ་སྟག་དེལ་བ་ཅན་དུ་སོང་ཟེར། བྱོན་པས་ཕུག་པ་ཅིག་ན་སྟག་ཆེན་པོ་ཅིག་ཉལ་ནས་འདུག །སྐྲག་སྟེ་བྲོས་པས་ད་དུང་སོང་ཟེར་ཕྱིན་པས་༼པ༡༠ན༽སྟག་གི་ཤུལ་ན་མཚོ་ཆུང་ཞིག་འདུག །བསྐོར་བ་བྱས་རྡེའུ་འགའ་བསྐྱུར་ནས་ཕྱིན་པས་ད་དུང་སོང་ཟེར་ཕྱིན་པས་མཚོ་མེད་པར་སྒོམ་ཆེན་ཞིག་འདུག་པའི་པང་པ་ན་སྔར་བསྐྱུར་པའི་རྡེའུ་ཡང་འདུག །དེས་ཀྱང་དེ་སྐད་ཟེར་བས་སློབ་མ་འདི་འདྲ་ན་བླ་མའི་ཡོན་ཏན་ལྟ་ཅི་སྨོས་སྙམ་ནས་དད་པ་དབང་མེད་དུ་སྐྱེས་སྟེ་གདམས་ངག་ཞུས་ནས་ལོ་བདུན་དབུ་སྔས་ལ་མི་འཇོག་པར་དམ་བཅས་ནས་བསྒོམས་པས་རྟོགས་པའི་ཕུ་ཐག་ཆོད།

འདི་ནི་རྣམ་ཐར་བདུད་རྩི་བུམ་བཟང་མ་ལྟར་ཡིན་ལ་གནས་ནང་པ་རྣམས་ཀྱི་ངག་སྒྲོས་ལ་རས་ཆེན་པས་ནུས་པ་འགྲན་པར་བཞེད་སྟེ་རྗེ་དུས་མཁྱེན་གྱི་དྲུང་དུ་བྱོན་པས་ཕུག་པ་ཅིག་ན་སྒོམ་ཆེན་བགྲེས་པོ་ཅིག་འདུག་པ་མཐོང་བས་ཟིལ་མ་བཟོད་སྟེ་ཕྱག་བྱས། ང་ཁྱེད་དང་ནུས་པ་འགྲན་དགོས་བྱས་པས་ང་རྒས་པས་ཁྱོད་དང་འགྲན་པ་མི་འོང་ཁྱོད་ལ་མགྲོན་ཞིག་བྱ་གསུངས་ནས་ཆུ་ཀ་པཱ་ལ་དོ་ཁོགས་མར་བླུག་སེ་རུ་རུས་པ་སྐུད་པ་ལ་བཏགས་པ་ཅིག་ཐབ་གོང་ན་བཀལ་འདུག་པ་ལན་གཉིས་དཀྲུགས་སྟེ་འཁོལ་བ་དང་གཉི་གས་ཀ་ལ་རེ་གསོལ་བས་སྔོན་མ་མྱོང་བའི་རོ་བཅུད་དཔེ་མེད་པར་མྱོང་བས་དད་པ་སྐྱེས། ཁྱོད་རང་ནུས་པ་འགྲན་ན་ངའི་སློབ་མ་ལྡེ་ཆུང་སངས་རྒྱས་ཀྱི་སར་སོང་གསུངས། ཁོང་གིས་ལྔར་ལྟར་འབལ་ཚ་སྟག་དེལ་བ་ལུང་བསྟན་ནས་ལུས་སྤྲུལ་བསྒྱུར་ཟད་པར་གྱི་བཀོད་པ་མཐོང་། དེར་ཁོང་དང་གཏུམ་མོའི་དྲོད་འགྲན་པར་བྱས་ནས་དགུན་སྒང་ཆེན་མཚན་མོ་ཕུ་ཆུའི་ཆབ་རོམ་གྱི་སྟེང་དུ་སྟོད་དུ་སྟག་དེལ་བས་གཅེར་བུར་བཞུགས། རས་ཆེན་པས་རྡོ་རྒྱང་གང་ཙམ་གྱི་སྨད་དུ་དེ་ལྟར་བཞུགས་པས་སྟག་དེལ་བའི་འདོམ་སྐོར་གསུམ་གྱི་ཆབ་རོམ་ཞུ་ནས་ཆུ་ཚན་ལྟར་གྱུར་ཀྱང་འཐུར་དུ་འབབ་མ་བཅུག་པར་གྱེན་དུ་བསྐྱིལ་བས་ཁོང་རང་གི་སྐུ་ལུས་ལ་གྱེན་དུ་འཁྱིལ་ཞིང་རླངས་པ་དང་འདྲེས་པས་སྤྲིན་བརྩེགས་པ་ལྟར་གྱུར་སྟེ་འདུག །རས་ཆེན་པ་བཞུགས་པའི་སྐུས་གར་ཁྱབ་ཡིད་ཙམ་ཞུ་ནས་ཅུང་དྲོ་བར་གྱུར་ཀྱང་ཁོང་གིས་ཆུ་རླུང་༼པ༡༠བ༽གི་ཟེར་བཏང་བས་ཤིན་དུ་གྲང་བར་གྱུར་པའི་ཚེ་ཐོ་རེངས་ཀྱི་ཆ་ལ་རྗེ་དུས་མཁྱེན་ན་མཁའ་ལ་བྱོན་ནས་སྟག་དེལ་བ་ཁྱོད་ཀྱིས་སྔགས་ཆུང་འདི་འཁྱགས་རིར་མ་གསད་གསུངས་པས་ཁོང་གིས་ཏིང་ངེ་འཛིན་གློད་པ་ན་ཆུ་ཚན་གྱི་རྒྱུན་གྱིས་ཆབ་རོམ་ཐམས་ཅད་དུས་གཅིག་དུ་ཁྱེར་སྐད། དེར་དད་པ་ཆེར་སྐྱེས་ནས་བླ་མའི་ཞབས་ལ་གཏུགས་ཅེས་སྒྲོག་ཞིང་སྣང་ངོ་། །

དེ་ནས་སློབ་དཔོན་བཀའ་གདམས་བའི་དྲུང་དུ་ཡང་ལོ་གསུམ་བསྒོམས། འདི་ཡན་རྣལ་འབྱོར་པ་ལྕང་ལོ་ཅན་དུ་ཡོད་པ་ལ་ཆོས་རྗེ་དང་བཀའ་གདམས་པའི་གསུང་མཉན་སྟེ་མཁན་པོ་ཁྲོམས་པ་ལས་དགུང་ལོ་སོ་བདུན་ལ་རབ་བྱུང་བསྙེན་རྫོགས་མཛད་འདི་སྔོན་ནས་བྱས་ན་འཚེངས་སྟེ་སྙམ་པ་བྱུང་། མཚན་བསོད་ནམས་གྲགས་པར་བཏགས། ཡང་ཀརྨར་ཆོས་རྗེའི་དྲུང་དུ་ལོ་གསུམ་བཞུགས་སྟེ་ཆོས་གདམས་ངག་ཐམས་ཅད་ཚར་བར་མཛད། སྔོན་ཆོས་རྗེ་ཁོ་བོ་དབུས་སུ་འགྲོ་ཁྱོད་ཀྱང་དབུས་དགའ་བ་ཡིན་གསུངས་བ་ལ་དབུས་ཕ་ཡུལ་ཡིན་པས་མི་འགྲོ་བའི་དམ་བཅའ་ཡོད་པ་ལགས། གཞན་གར་ཕྱིན་ན་ལེགས་ཞུས་པས་རྨེ་མདོར་ཞིང་ཁམས་དཀར་ཆོས་བྱེད་ཀྱི་འདུག་ས་ཡང་བཟང་། ལར་ཁྱོད་གང་དུ་ཕྱིན་ཡང་ལེགས་པར་འོང་གསུང་བ་ཡོད་པས་དྲུང་དུ་དབུས་སུ་བཞུད་དམ་དྲིས་པས་ང་ན་ནིང་ནས་ཀྱི་དེ་ཡིན་མོད་གསུངས་ནས་རིན་པོ་ཆེ་དབུས་སུ་བྱོན་པ་ལ་རྟ་ཤོད་རྣམ་རྒྱལ་གྱི་བར་དུ་བསྐྱལ། ལར་དབུས་སུ་ཕྱིན་ན་འགྲོ་ཕན་འདི་བས་ཆེ་བར་འདུག་སྟེ་དེ་དུས་དབུས་ཀྱི་འདུན་པ་བཏང་ནས་ཉལ་བས་རྡོ་རྗེ་རྣལ་འབྱོར་མ་རྒྱན་གྱིས་བརྒྱན་པ་འོད་ཟེར་དཔག་མེད་འཕྲོ་བར་མཐོང་གསུངས། ཆོས་རྗེ་རིན་པོ་ཆེ་རྡོ་རྗེ་རྣལ་འབྱོར་མ་དང་བདེ་མཆོག་དང་རྗེ་བཙུན་མ་དཔག་མེད་ཀྱིས་བསྐོར་བ་སོགས་ལན་དུ་མར་གཟིགས། སློབ་དཔོན་བཀའ་གདམས་པས་དབང་བསྐྱུར་ཞིག་མཛད་པའི་ཚེ་ཁོང་གིས་དམིགས་པ་ཇི་ལྟར་བསྒོམས་པ་དང་། ཡེ་ཤེས་འབེབས་ཚེ་སིནྡྷུ་རའི་དཀྱིལ་འཁོར་གྱི་སྟེང་ན་ཌཱ་ཀི་མ་ལྕགས་ཀྱི་མདའ་༼པ༡༡ན༽གཞུ་ཅན་བཞི་ཁོང་གིས་དམིགས་པ་གར་གཏད་དུ་མདའ་གཞུ་ཝང་ཝང་བྱེད་པ་གཟིགས་པས་མཁན་པོ་དད་སྟེ་དབང་བསྐུར་ཚུར་ཞུས། སྤྱིར་ཡི་དམ་ཆོས་སྐྱོང་ཐམས་ཅད་ནམ་འདོད་དུ་གཟིགས། བྱ་བྱེད་ལེགས་ཉེས་ཐམས་ཅད་རྡོ་རྗེ་རྣལ་འབྱོར་མས་སྐུའི་རྣམ་འགྱུར་གྱིས་བརྡའི་ཚུལ་དུ་སྟོན། མཚུར་ཕུར་ཆོས་རྗེ་རིན་པོ་ཆེ་སྐུ་ཡལ་བ་མཁྱེན་སྟེ་གསོལ་འདེབས་མཛད། ཕྱིས་འདས་མཆོད་མཛད་ཚད་ལ་དག་སྣང་མཐའ་ཡས་པ་ཤར་སྟེ་བླ་མའི་འདས་མཆོད་འདི་རང་ངོ་མཚར་ཆེ་བར་འདུག་གསུང་ཞིང་ཞལ་རྟག་དུ་གཟིགས། བོན་པོ་ཐམས་ཅད་ནུས་མཐུ་དང་རྫུ་འཕྲུལ་གྱིས་བཏུལ་སྟེ་བོན་པོ་ལས་རྒྱལ་བའི་མགུར་བཞེངས། ཀརྨ་དང་གནས་ནང་སོགས་སུ་བཞུགས་ནས་ཆོས་རྗེ་རིན་པོ་ཆེའི་རྒྱལ་ཚབ་མཛད་སྟེ་འཕྲིན་ལས་བསྐྱངས། དགུང་ལོ་བདུན་བཅུ་བཞེས་པའི་དུས་མནལ་ལམ་ན་བཀའ་རྒྱུད་ཀྱི་བླ་མ་ཀུན་བྱོན་དེ་རབ་བྱུང་འགའ་ཙམ་ལས་ཕལ་ཆེར་རྣལ་འབྱོར་པར་འདུག །ཏེ་ལོ་པས། ན་མཁའ་ལ་ནི་བྱ་བཞིན་དུ། །ཐོགས་མེད་ཤེས་རབ་བཟང་པོ་འགྲོ། །གསུང་ནས་ལྷོ་ནུབ་ཀྱི་ན་མཁའ་ལ་བཞུད། དེ་བཞིན་དུ་རེ་རེས་ཚིགས་བཅད་རེ་གསུངས་སྟེ་བཞུད་པའི་ཕྱི་བཞིན་ཉིད་ཀྱང་འཕུར་ནས་བཞུད་པ་རྨིས་གསུངས། དེ་ནས་སྐུ་ཅུང་ཟད་བསྙུན་པར་བསྟན་སྟེ་ངའི་བླ་མ་གོང་མ་རྣམ་ལྷོ་ནུབ་ཏུ་བཞུད་པས་ང་ཡང་དེར་འགྲོ་བ་ཡིན་གསུངས་སྟེ་ཉེར་ལྔའི་ཐོ་རངས་ཞི་བར་གཤེགས། གདུང་བཞུས་པས་རིང་སྲེལ་ན་མཁའ་ལས་ཆར་གྱི་ཚུལ་དུ་འབབ་པ་དང་ལྷའི་རོལ་མོ་བྱུང་། རྟེན་དུ་མ་དང་ཁྱད་པར་ཐུགས་ཤེལ་ལྟ་བུ་བྱོན་པ་སོགས་སྐུ་འབུམ་དུ་བཞུགས་སོ། །

སློབ་མའང་ཉིད་ཀྱིས་ངའི་འཁོར་རྣམས་ལ་དགེ་སྦྱོར་སྐྱང་རྒྱུ་མེད་པ་མེད། སེམས་ངོ་ཤེས་པ་ཤིན་དུ་མང་། ང་མི་དགོས་པའང་འགའ་རེ་ཡོད་ཅེས་གསུངས་ཤིང་། སློབ་མའི་གཙོ་བོ་ནི་རྒྱལ་སྲས་སྤོང་བྲག་པ་ཡིན་སྟེ་འབྲི་དམ་པ་ཆོས་ཕྱུག་༼པ༡༡བ༽ཏུ་འཁྲུངས། དགུང་ལོ་ལྔ་ནས་འབྲི་ཀློག་མཁས་པར་མཁྱེན། དགུ་ནས་གཉན་ལྷ་ཁང་སྒང་པ་ལ་མ་རྒྱུད་གསན། བཅུ་བཞིའི་ཚེ་རྗེ་འགྲོ་མགོན་གྱི་སྙན་པ་གསན། མཚན་ཐོས་པས་ཏིང་ངེ་འཛིན་ཁྱད་པར་ཅན་སྐྱེས། བུད་མེད་དམར་མོ་བུད་མེད་མང་པོས་བསྐོར་བ་ཞིག་གིས་ཁྱོད་ཀྱི་བླ་མ་དྭགས་པོ་སྒོམ་ཆུང་གི་སྐྱེ་བ་འགྲོ་མགོན་རས་ཆེན་ཡིན་ཞེས་ལུང་བསྟན། དེ་ནས་ཞག་བཅུ་ན་འབོབ་སྐར་སྒང་དུ་རྗེ་རས་ཆེན་བྱོན་པ་དང་མཇལ། རབ་ཏུ་བྱུང་སྟེ་མཚན་བསོད་ནམས་རྡོ་རྗེར་གསོལ། བླ་མ་ཕྱག་ན་རྡོ་རྗེ་དངོས་སུ་ཐག་ཆོད་པ་བྱུང་། རྗེ་བཙུན་མའི་དབང་བསྐུར་ཞུ་བ་ཞིག་གི་དབང་བསྐུར་མཛད་པས་ཡེ་ཤེས་འབེབས་ཚེ་ཕྱོགས་བཅུ་ཀ་རྗེ་བཙུན་མའི་དཀྱིལ་འཁོར་དུ་ཡུན་རིང་དུ་གསལ་བས་བླ་མས་བཙུན་ཆུང་འདིས་ངའི་དབང་བསྐུར་ཐོབ་པ་ཡིན་གསུངས། དེ་ཕྱིན་ཆད་ཕ་བུ་ཕྲད་པ་ལྟར་ཐུགས་ལ་བཏགས། སྐུངས་དགོན་པར་འཁོར་ལོ་སྡོམ་པའི་ལྷ་ཚོགས་གཟིགས་པ་ལ་ཡུན་རིང་དུ་ཡེངས། དེའི་རྗེས་སུ་གནས་ལུགས་སེམས་ཀྱི་ངོ་བོ་སྤྲོས་བྲལ་ཇི་ལྟ་བར་རྟོགས་གསུངས། དེ་ནས་རིང་པོར་མ་ལོན་པར་ཐང་ཤིང་ཞིག་གི་མདུན་དུ་ཏིང་ངེ་འཛིན་མཛད་པས་དེའི་ཡལ་ག་རེ་རེའི་སྟེང་ན་ཡང་རྗེ་དུས་མཁྱེན་དཔག་མེད་བཞུགས་སྟེ་མགྲིན་གཅིག་དུ། སྐྱེ་མེད་ཀྱི་དོན་ལ་གོམས་པར་མི་བྱེད་པར་དམིགས་པ་སྣ་ཚོགས་ལ་ཞེན་པར་མ་བྱེད་གསུང་བ་ཡུན་རིང་དུ་གཟིགས། དེའི་མོད་ལ་སྒོམ་མེད་ཀྱི་ངོ་བོ་རྣལ་མ་དེ་རྟོགས་གསུངས། ཀརྨར་དཔའ་བོ་མཁའ་འགྲོ་མང་པོས་བླ་མ་ལ་བསྐོར་བ་བྱེད་པ་གཟིགས། ལྷ་ཕུ་གནམ་རྫོང་དུ་དཔལ་ལྷ་མོས་ཕྱག་བཙལ། སྒྲོལ་དཀར་གྱིས་བྱིན་གྱིས་བརླབས། སྔགས་བདག་གི་ཡོན་བདག་དུ་ཁས་བླངས། མི་གཡོ་བ་ལ་ཁྲོ་བོ་མང་པོས་བསྐོར་བ་སོགས་གཟིགས་སྣང་མང་དུ་བྱུང་། བླ་མ་ལ་ཞུས་པས་སྒོམ་ཆེན་པའི་ལམ་རྟགས་མགོ་མ་ཙམ་ཡིན། དེ་ཙམ་ལ་རློམ་སེམས་བྱར་མི་རུང་གསུངས། རས་ཆུང་པ་རྟོགས་ལྡན་ཡིན་ཞེས་ཡང་ཡང་གསུང་ཞིང་ཡོན་༼པ༡༢ན༽ཏན་ཅན་དུ་གྲགས་པས་སྙོམས་ཆུང་ཡིན་ཡང་གྲ་པ་སྟོང་གི་ནང་ན་ཀུན་གྱིས་བཀུར་ཞིང་བླ་མ་མཆོག་དུ་དགྱེས། ཡོན་སྒོམ་གྲགས་ཤེས་འབུལ་ཆེན་ཁྱེར་ནས་ཆོས་སྐྱོངས་གི་གཏོར་དབང་ཞུས་པའི་ཞར་ལ་ཞུས་པས་མ་མགོན་གཉིས་ཕྱག་བཞི་པ་དང་གསུམ་དུས་གཅིག་དུ་གཟིགས། བླ་མའི་ཞལ་ནས་ཆོས་སྐྱོངས་ལའང་གཏད་པ་མི་འདུག །ཡོན་སྒོམ་གྱིས་ཟས་ནོར་འདི་ཙམ་བཏང་བ་ལས་རས་ཆུང་པ་ལ་ཆུ་ཕུལ་གང་གཏང་རྒྱུ་མེད་པ་ལ་དགྱེས་པར་འདུག་གསུང་། དེར་བླ་མ་བཀའ་དྲིན་ཅན་འདི་ལ་ཟང་ཟིང་གི་འབུལ་བ་ཞིག་བྱ་དགོས་སྙམ་ནས་ས་སྨད་དུ་གྲ་གེའི་བླ་མཆོད་ལ་འབྱོན་པར་དགོངས་ཙ་ན། བླ་མས་རས་ཆུང་པ་ཁོ་འདུད་ཀྱི་ཁྱེར། བླ་མའི་ཞབས་ཏོག་སྒྲུབ་པ་ཡིན་པ་ལ་ཞེས་ཡང་ཡང་གསུང་། དེ་སྐད་ཞུར་ཕྱིན་པས་ས་སྨད་དུ་ཡེ་མ་འགྲོ་མི་ཁམས་ཤིན་དུ་གནག་བར་ཆད་བྱུང་ཉེན་ཡོད་སྒྲུབ་པ་འདི་གར་བྱས་ན་དགའ་གསུང་། སྐུ་འདའ་ཁར་ངའི་སློབ་མ་ཀུན་གྱིས་རང་མགོ་ཐོན་ཙམ་རེ་ཡོད། བློ་གྲོས་རིན་ཆེན་དང་ཁྱེད་གཉིས་ལ་བསྟན་པའི་བདག་པོ་རེ། ཁྱད་པར་དུ་ཁྱོད་ལ་འཕྲིན་ལས་ཆེན་པོ་འབྱུང་། ཁྱོད་ཀྱི་བུ་སློབ་ཡང་སློབ་ཀྱི་རིང་ནས་བསྟན་པ་ཕྱོགས་མེད་དུ་རྒྱས་གསུང་། དེའི་ཚེ་བླ་མ་ཤཱཀྱ་ཐུབ་པ་སངས་རྒྱས་དཔག་མེད་ཀྱིས་བསྐོར་བར་གཟིགས་པས་བསྟན་པའི་བདག་པོ་བྱེད་པའི་བརྡ་ཡིན་གསུང་། བླ་མ་འདས་ནས་གདུང་སྦྱང་བའི་དུས་སུ་རྒྱལ་བ་རིགས་ལྔ་དང་འཁོར་ལོ་སྡོམ་པའི་ལྷ་ཚོགས་དཔག་མེད་གཟིགས་ཤིང་འོག་མིན་ལྟ་བུའི་སྣང་བ་ཤར་ནས་གདུང་དབྱངས་དང་གར་བསྒྱུར་བ་སོགས་སྤྱོད་པ་སྣ་ཚོགས་མཛད་པས་ཁ་ཅིག་ངེད་ཚོ་སྡུག་བསྔལ་བའི་ཚེ་འདི་ལྟར་བྱེད་པ་ཟེར་མ་དགའ་བ་བྱུང་སྐད། དེ་ནས་རྨེན་འདོར་ལ་བྱོན་ཐུགས་ཕྱོགས་མེད་ཀྱི་རི་ལ་གཏད་པའི་ཚེ་རྗེ་དུས་མཁྱེན་གྱིས་གར་ཡང་མ་འགྲོ་འདི་ཉིད་དུ་སྒོམས་དོན་གཉིས་མཐར་ཕྱིན་པར་འགྱུར་རོ་གསུང་བ་གསན་ནས་བ་ལེ་གོང་དུ་བསྒོམས་པས་ཡོན་ཏན་༼པ༡༢བ༽མཐའ་ཡས་པ་འཁྲུངས། རྩོལ་སྒྲུབ་མེད་པར་འཕྲིན་ལས་རྣམ་བཞི་གྲུབ། མི་དང་མི་མ་ཡིན་ཐམས་ཅད་འདུས། ལོངས་སྤྱོད་ཆར་ལྟར་དུ་བབ་སྙན་པས་ཕྱོགས་ཐམས་ཅད་དུ་ཁྱབ་སྟེ་གནས་དེར་ལོ་བཅུ་དྲུག་བཞུགས། དེ་དུས་ཀ་ཐོག་གཙང་སྟོན་པ་དེ་སྙན་པ་ཆེ་བས་མནལ་ལམ་གཏད་པ་ན་ལོངས་སྐུའི་ལྷ་ཚོགས་དང་ཁོང་གི་དབུ་ཐོག་ན་འཇའ་འོད་དང་ཧེ་རུ་ཀ་མང་པོ་གཟིགས་པས་ཆོས་གསན་པས་སླར་མཁྱེན་པ་ཕྱོགས་མེད་དུ་རྒྱས། དེ་ནས་ཁྲ་ཤོད་སྤོང་བྲག་དུ་གདན་ས་བཟུང་ཞབས་ཅུང་ཟད་མ་བདེ་བ་ན་བཀའ་རྒྱུད་ཀྱི་བླ་མ་ཐམས་ཅད་དང་ཁྱད་པར་རྗེ་འགྲོ་མགོན་བྱོན་སྟེ། སྐྱེ་བ་མེད་ལ་མཉམ་རྗེས་མེད། །ན་ཚ་སྡུག་བསྔལ་འཁྲུལ་པ་སྟེ། །སྐྱེ་ཤིས་འཇིགས་ན་སྒོམ་ཆེན་མིན། །ཞེས་གསུང་བ་གསན་པས་མཉམ་རྗེས་རང་སར་དག་སྟེ་སྐུ་གསུམ་གྱིས་ངོ་བོར་གྲུབ་བོ། །

གཞན་དོན་རྒྱ་ཆེར་མཛད་ནས་རེ་ཞིག་སྨར་ཁམས་སུ་ཕེབས་པ་ན་སྐུ་ཁམས་མ་བདེ་བས་རྗེ་ཀརྨ་པ་ཕྱག་ཕྱིར་བཞུགས་པ་ལ་ད་ནི་ཁོ་བོ་འགྲོ་བར་འདུག །རྗེ་འགྲོ་མགོན་གྱི་གསུང་ནས་སྨར་ཁམས་སུ་མ་འགྲོ་ཡང་ཡང་གསུང་བ་ལ་བློ་བུར་དུ་འོང་དགོས་བྱུང་བས་བླ་མའི་གསུང་བཅག་པས་ལན་པར་འདུག །འོན་ཡང་ཁོ་བོ་རྐྱེན་གྱིས་མི་བརྫི་ཉམ་ང་དང་བྲལ་བའི་གདེང་ཡོད་ཅེས་མགུར་མང་པོ་གསུངས། སྐད་ཅིག་གིས་དགའ་ལྡན་དུ་བྱམས་པའི་སྣང་བ་འཆར། ང་དང་བྱམས་པ་ལ་གསོལ་བ་ཐོབ། ངའི་སྤྲུལ་པ་ཅིག་ཀརྟི་ཀ་ན་རྗེ་དུས་མཁྱེན་གྱི་སྤྲུལ་པ་དེའི་རྒྱལ་ཚབ་བྱས་ནས་གཞན་དོན་ཆེར་བྱེད་གསུངས། ཡང་རྗེ་ཀརྨ་པ་ལ་བཀའ་རྒྱུད་འདི་སློབ་དཔོན་ལས་སློབ་མ་འཕྲིན་ལས་ཆེ་བར་འབྱུང་བ་ཡིན་ཞིང་ཁོ་བོ་ཡན་གྱི་བཀའ་རྒྱུད་ཀྱི་བླ་མ་ཐམས་ཅད་ཀྱི་འཕྲིན་ལས་ཁྱོད་གཅིག་པུ་ལ་བརྟེན་ནས་འབྱུང་བར་འདུག །བུ་སློབ་སྐལ་ལྡན་བསམ་གྱིས་མི་ཁྱབ་པ་འབྱུང་ངོ་གསུངས་ནས་སྐུ་འདས་སྟེ་མཚན་ལྟས་དཔག་མེད་བྱུང་ངོ་། །

རྫོགས་པའི་སངས་རྒྱས་༼པ༡༣ན༽ཐམས་ཅད་ཀྱི་ངོ་བོ་དཔལ་ཀརྨ་པ་ནི་སྔོན་རྫོགས་ལྡན་གྱི་ཐ་མ་རྩོད་ལྡན་གྱི་དང་པོ་མང་བསྐུར་རྒྱལ་པོའི་དུས་རྡོ་རྗེ་འཆང་ཨིནྡྲ་བྷཱུ་ཏི་ཡེ་ཤེས་སྒྲིབ་པ་མེད་པའི་སྐུར་བསྟན་པའི་ཚེ་ཤཱཀྱའི་རིགས་མཐོང་ན་ཡིད་འོང་གི་མདུན་དུ་རྣལ་འབྱོར་ན་མཁའ་འོད་ཡེ་ཤེས་དབྱིངས་སུ་གྱུར། ཡང་སངས་རྒྱས་རབས་བདུན་གྱི་དྲུང་དུ་བཀའ་བསྒྲུབས་དགོངས་པ་རྫོགས་པར་བྱས། ཉན་ཐོས་མཆོག་བརྒྱད། སེམས་དཔའ་བརྒྱད། རྣལ་འབྱོར་གྲུབ་ཆེན་བརྒྱད་དང་གཉིས་སུ་མེད་པས་སྔགས་ཀྱིས་སྒྲུབ་ཐོབ་མཐའ་ཡས་པར་བསྟན། རྒྱལ་པོ་ཛའི་ཁབ་ཏུ་ཆོས་ཀྱི་གླེགས་བམ་བབས་བའི་ཚེ་རྒྱལ་པོ་ཛའི་ཚ་བོ་བཛྲ་ཤྲཱིར་གྱུར་པ་དང་། རྡོ་རྗེ་སེམས་དཔའི་སྤྲུལ་པ་ལྷའི་བུ་ཀུན་དགའ་སྙིང་པོ་དགའ་རབ་རྡོ་རྗེ་བྱས་ནས་རྫོགས་པ་ཆེན་པོ་སྟོན་པའི་ཚེ་ཏོག་ཙེ་རྣལ་འབྱོར་གྱི་དབང་ཕྱུག་དུ་གྱུར་ནས་རྫོགས་ཆེན་ཐམས་ཅད་རྟོགས་ནས་ད་ལྟའི་བར་སྔགས་སར་རྙིང་ཐམས་ཅད་ཇི་ལྟ་བར་མངོན་དུ་གྱུར་པ་བརྗེད་པ་མེད་པ་དང་། སངས་རྒྱས་ཤཱཀྱ་ཐུབ་པའི་དྲུང་དུ་རྒྱལ་པོ་ཆེན་པོ་ཞིག་དུ་གྱུར་པས་རྒྱལ་སྲིད་ཐམས་ཅད་ཆགས་ཐོགས་མེད་པར་བྱིན། དེ་བཞིན་དུ་ཀླུ་སྒྲུབ་ཀྱི་སློབ་མ་དགེ་སློང་ཡོན་ཏན་བློ་གྲོས་ཅེས་ནུས་པ་མཆོག་དུ་གྱུར། རྒྱལ་ནག་སྟོང་ཀུན་དུ་རིག་འཛིན་རྣལ་འབྱོར་པར་གྱུར་ནས་ལྷ་འདྲེ་མི་གསུམ་དམ་ལ་བཏགས་སྟེ་བསྟན་པ་དྲག་པོའི་སྒོ་ནས་བཙུགས། བྱང་ཕྱོགས་ལྕང་ལོ་ཅན་དུ་གནོད་སྦྱིན་གྱི་བདག་པོའི་བུར་གྱུར་པས་གནོད་སྦྱིན་རྣམས་ཀྱི་དོན་བྱས། དགེ་སློང་ཡེ་ཤེས་རྒྱལ་མཚན་ཞེས་བྱ་བར་གྱུར་སྟེ་ཁྲོ་གཉེར་ཅན་གྲུབ། མེས་སྲོང་ཙན་སྒམ་པོའི་དུས་སུ་ཤར་ཕྱོགས་ཀྱི་འཁོར་ལོས་བསྒྱུར་བ་སེང་གེ་རབ་རྩལ་དུ་གྱུར་སྟེ་ད་ལྟའང་རྒྱལ་པོ་དེ་ཡོད། སློབ་དཔོན་ཞིང་གི་རྡོ་རྗེ་ཞེས་བྱ་བ་ཞིག་ཡང་ཡིན་སྟེ་འདི་རྣམས་དུས་མཚུངས། ནུབ་བ་ལང་སྤྱོད་དུ་རྣལ་འབྱོར་པ་ཉི་མའི་འོད་ཟེར་གྱུར་སྟེ་མུ་སྟེགས་༼པ༡༣བ༽བཏུལ་བས་ད་ལྟ་འདུལ་སླ་བ་ཡིན། དེའི་ཚེ་ནུབ་ཕྱོགས་སུ་མགོན་པོ་ནག་པོ་ལ་དབང་བསྒྱུར་བའི་སྔགས་པ་ཅིག་དུ་གྱུར་ནས་མགོན་པོ་དངོས་སུ་གྲགས། ཡང་རྒྱ་གར་ནུབ་ཕྱོགས་སུ་རྣལ་འབྱོར་པ་སེང་གེ་ཡེ་ཤེས་ཅན་དུ་གྱུར་སྟེ་བརྟུལ་ཞུགས་ཀྱིས་འགྲོ་བ་བཏུལ། དེའི་ཚེ་ཉིད་ན་རྣལ་འབྱོར་མ་ཆང་ཚོང་མར་གྱུར་ནས་སྣང་སྲིད་དབང་གི་འཕྲིན་ལས་ཀྱིས་རྒྱལ་འབངས་སྨིན་གྲོལ་ལ་བཀོད། དེའི་ཚེ་ད་ལྟའི་འདི་ལྟ་བུ་རྒྱལ་ཁམས་ཀུན་དུ་རྫུ་འཕྲུལ་གྱིས་འདུལ་བ་ཞིག་ཡང་བྱུང་ཞེས་སོགས་སྔོན་གྱི་ཚུལ་དུས་མཉམ་པ་དང་སྔ་ཕྱི་ཅན་སོགས་མཐའ་ཡས་པས་གསུངས་ཤིང་ད་ལྟར་ཡང་ཡུ་གུར་གྱི་ནང་ན་བརྟུལ་ཞུགས་ཀྱིས་འདུལ་བ་དང་། བལ་བོད་ཀྱི་མཚམས་ན་རྔོན་པའི་གཟུགས་ཅན་དང་ཡར་ལུངས་ན་ཆགས་ལམ་པ་ཅིག་སྟེ་སྐུའི་བཀོད་པ་དུས་མཚུངས་སུ་གསུངས་པ་ལས་སྐུ་དངོས་འདི་ནི། སྤྱིར་ཆོས་སྐུ་རང་བྱུང་མཚོན་དུ་མེད་པ་ཨིནྡྲ་བྷཱུ་ཏི་དང་པོའི་ཨོ་ཌྱན་དང་། ལོངས་སྐུ་བདེ་ཆེན་ཅུང་ཟད་མཚོན་དུ་ཡོད་པ་ཨིནྡྲ་བྷཱུ་ཏི་བར་པའི་ཨོ་ཌྱན་དེ་ཉིད་དང་། སྤྲུལ་སྐུ་བེམས་པོ་རྩི་ཤིང་ནགས་ཚལ་ཅན་སེམས་ཅན་གྱི་གནས་ཨིནྡྲ་བྷཱུ་ཏི་མཐའ་མའི་ཨོ་ཌྱན་སྟེ་གསུམ་ལས་སྤྲུལ་སྐུ་ཨིནྡྲ་བྷཱུ་ཏི་ཉིད་བྲམ་ཟེ་ཆེན་པོ་ས་ར་ཧར་བསྟན་པ་བོད་ཡུལ་དུ་གྲུབ་ཐོབ་དབུ་སེ་ཞེས་གྲགས་པ་རྗེ་དུས་མཁྱེན་མྱ་ངན་ལས་འདས་ནས་ལོ་བཅུ་གསུམ་ལོན་པའི་ཚེ་བོད་ཆེན་པོ་མདོ་ཁམས་འབྲི་ཆུའི་རྒྱུད་དམ་པ་ཆོས་ཀྱིས་ཕྱུགས་པའི་ཡུལ་སྟོང་བྱི་ལེའི་ཚག་ཏོ་ཅེས་བྱ་བར་བཙད་པོ་ཨུའི་རིགས་ཡབ་རྒྱལ་དབང་ཚུར་ཚ་དང་ཡུམ་སེང་བཟའ་མང་སྐྱིད་ཀྱི་སྲས་ཆུང་ཤོས་སུ་མེ་ཕོ་སྟག་གི་ལོ་ལ་འཁྲུངས། དེབ་སྔོན་དུ་ནི་དེ་ལས་ལོ་གཉིས་ཀྱིས་སྔ་བའི་ཤིང་བྱི་དེ་འཁྲུངས་ལོར་འཆད། མཚན་ཆོས་འཛིན་དུ་གསོལ། ལོ་ལྔ་ནས་ཡིག་ཀློག་མཁས་པར་མཁྱེན་སྟེ་དགུང་ལོ་བཅུ་པའི་བར་དུ་གསུང་རབ་མཐའ་དག་གཟིགས་པ་ཙམ་གྱིས་མཁྱེན། སེམས་ཉིད་གཡོ་འགུལ་མེད་པ་རི་བོ་ལྟར་བརྟན་པ་བྱུང་། ༼པ༡༤ན༽ཡང་རང་ངོ་ཅུང་ཟད་མ་རྟོགས་པ་རྗེ་སྤོང་བྲག་པས་ངོ་སྤྲད་སྟེ་སྔར་འདྲིས་ཀྱི་མི་དང་ཕྲད་པ་ལྟ་བུར་གྱུར། དེ་རིང་ན་མཁའ་དཔའ་བོ་མཁའ་འགྲོས་གང་བ་དང་ཁྱོད་འདུག་པའི་ཐད་ན་རྗེ་དུས་གསུམ་མཁྱེན་པ་ལ་སོགས་བཀའ་རྒྱུད་ཀྱི་བླ་མ་སྤྲིན་གཏིབས་པ་ལྟ་བུ་སྣང་སྟེ་ཁྱོད་ནི་ལས་ཅན་དུ་འདུག །ཁྱོད་དང་འཕྲད་ཕྱིན་དག་སྣང་ལ་ཟད་པ་མེད་གསུངས་ནས་དགུང་ལོ་བཅུ་གཅིག་པ་ལ་རབ་ཏུ་ཕྱུང་དཔལ་ཆེན་པོ་ཆོས་ཀྱི་བླ་མར་མཚན་གསོལ། དབང་གདམས་ངག་ཐམས་ཅད་ཚངས་སྤྲུགས་སུ་གནང་། ཕྱིས་དགུང་ལོའི་ཚིགས་ཚང་ནས་ཀ་ཐོག་པ་བྱམས་པ་འབུམ་གྱིས་མཁན་པོ། རིན་ཆེ་སྦོང་བྲག་པས་སློབ་དཔོན། སྤྱན་སྔ་མང་ཕུ་བས་གསང་སྟོན་མཛད་སྟེ་བསྙེན་པར་རྫོགས། གཏུམ་མོ་སྒྱུ་ལུས་འོད་གསལ་ཕྱག་ཆེན་དབྱེར་མེད་པ་རླུང་སེམས་གནད་ཀྱི་འཁོར་ལོ་རྒྱུན་ཆད་མེད་པར་བསྐོར་བས་བདེ་དྲོད་ཀྱིས་གངས་རི་ཞུ་ནུས་པ་བྱུང་། བརྒྱུད་པ་འདིའི་གདམས་ངག་ལ་ཁྱོད་ལྟ་བུའི་བརྩོན་འགྲུས་དགོས་པ་ཡིན་གསུངས་ནས་མཉེས། མ་མགོན་གྱི་དབང་ཞུས་པས་ཞལ་གཟིགས་འཕྲིན་ལས་ཐོགས་མེད་དུ་སྒྲུབ། ཐུན་བར་དུ་རྗེ་བཙུན་མའི་སྙིང་པོ་བཟླས་ཞལ་རྒྱུན་དུ་མཐོང་། སངས་རྒྱས་ཀྱི་ཞིང་དང་དཔའ་བོ་མཁའ་འགྲོའི་ཚོགས་བགྲང་གིས་མི་ལང་བ་རྟག་དུ་གཟིགས་པ་ལ། བླ་མའི་ཞལ་ནས་རླུང་སེམས་ཀྱི་འདུས་ཚུལ་ཡིན། སྒོམ་ཆེན་པའི་རྟགས་སྣང་འགོ་མ་ཙམ་གསུངས། བྲག་གོ་ཚང་ཅན་དུ་གཅིག་པུར་བསྒོམས་པས་ཐུགས་རྗེ་ཆེན་པོ་བཅུ་གཅིག་ཞལ་འོད་ཟེར་ཕྱོགས་བཅུར་འཕྲོ་བའི་སྣ་ལ་ཡིག་དྲུག་དམར་པོ་ཤས་ཆེ་བ་གསལ་ཞིང་ན་མཁའི་ཁམས་ཐམས་ཅད་དུ་ཡིག་དྲུག་འུར་དིར་དུ་གྲག་པའི་ནང་ནས། སྤྱན་རས་གཟིགས་དབང་ཐུགས་རྗེ་ཡི། །ཕྲིན་ལས་འོད་ཟེར་ཕྱོགས་བཅུར་རྒྱས། །ཅེས་རང་བྱུང་དུ་གྲགས་ཤིང་སེམས་ཅན་རེ་རེའི་མདུན་ན་ཡང་དེ་ལྟ་བུ་སྣང་བ་ཐམས་ཅད་རང་ཉིད་ལ་ཐིམ་ཞིང་འཕྲོ་བ་དང་། རྡོ་རྗེ་རྣལ་འབྱོར་མ་རིགས་ལྔས། རྗེ་བཙུན་༼པ༡༤བ༽རྡོ་རྗེ་རྣལ་འབྱོར་མ། །རྒྱུད་རྣམས་ཀུན་གྱི་རྩ་བ་ཡིན། །ཞེས་གསུང་བ་གསན་པས་རྒྱུད་སྡེ་སྟོང་དང་བདུན་བརྒྱའི་སྒོ་ཕྱེར། ལུང་པ་དམར་པོ་ཡངས་ཤིང་ཆེ་བ་ཞིག་ན་ཆང་གི་རྒྱུན་ཆུ་བོ་དབྱར་འབྲུབ་པ་ལྟ་བུ་འབབ་པ་ལ་བུད་མེད་ཅིག་གིས་འདིའི་ཕུ་ལ་ཡར་སོང་དང་གང་ནས་འབབ་མཐོང་བར་འགྱུར་ལ་འདི་ནི་ཁྱོད་ཀྱི་ཡིན་སྟེ་ད་དུང་ཡུན་རིང་དུ་འབབ་པོ་ཟེར། ཕུ་དེར་བྱོན་པས་ཀ་པཱ་ལ་ཡངས་ཤིང་རྒྱ་ཆེ་བ་ཞིག་ནས་འབབ་ཅིང་འདུག་པའི་སྟེང་གི་ན་མཁར་རྗེ་བཙུན་མ་གཙོ་འཁོར་བཅུ་བདུན་གཟིགས། བླ་མས་ཀྱང་བརྒྱུད་པའི་གདམས་ངག་གི་ཆེ་བ་ཐོན། བཀའ་རྒྱུད་ཀྱི་དགོངས་པ་རྫོགས་པ་ཁྱོད་ལ་འབྱུང་ཞེས་ལུང་བསྟན། ཆོས་སྐྱོང་གི་ཞལ་གྱི་དཀྱིལ་འཁོར་གནམ་ས་ཁྱབ་པ་སྤྱན་ཉི་ཟླ་ཤར་བ་ཙམ་ཞིག་ཉིན་གཅིག་དུ་ཧཱུྃ་སྒྲ་སྒྲོག་ཞིང་སྣང་སྲིད་ཟིལ་གྱིས་ནོན་པའི་འཕྲིན་ལས་འབྱུང་གསུང་བ་གསན། གཏུམ་མོའི་དྲོད་ཀྱིས་དགུན་སྒང་ཆེན་ཡང་བཞུགས་པའི་ལུང་པར་ཆབ་རོམ་མི་ཆགས། བཞུགས་ཕུག་གི་བྲག་ཞུ་རྡོ་བཅལ་གྱི་རྡོ་དཀར་ནག་ཐམས་ཅད་ལུགས་བླུག་པ་ལྟར་འདྲེས་པ་སྒྲུབ་རྡོར་གྲགས་པ་ད་ལྟ་ཡང་མཇལ་དུ་ཡོད། ཤར་ཕྱོགས་སྤུང་རིའི་གཞི་བདག་གིས་སྤྱན་དྲངས་སྟེ་རི་འདི་ཉེ་བའི་གནས་ཡིན་པས་ཕོ་བྲང་གདབ་པར་ཞུས། འཕྲིན་ལས་ལ་བསྐུལ་བའི་ལུང་བསྟན་དུ་མ་བྱུང་ནའང་ཐུགས་ཅུང་ཟད་ཀྱང་མ་གཡོས་པར་ལོ་བཅུ་གཅིག་དུ་ཏིང་ངེ་འཛིན་ལ་བཞུགས། ས་གཡོ་རི་འགུལ་ཐོག་ཆར་ལྟར་འབབ་པའི་ཆོ་འཕྲུལ་རྣམས་ཟིལ་གྱིས་མནན། རྩོལ་སྒྲུབ་སྣ་ཚོགས་ཀྱིས་འཕྲིན་ལས་རེ་རེ་ཟུང་ཟུང་གྲུབ་པ་དང་། ཡུལ་ཁམས་རེ་རེ་ཟུང་ཟུང་གི་སློབ་དཔོན་ལ་དགོས་པ་མེད་དགོངས་སྟེ་ཕྱག་རྒྱ་ཆེན་པོའི་སྲོག་མཐུ། ཚོགས་གཉིས་རྫོགས་པའི་ནོར་སྒྲུབ། བྱང་ཆུབ་སེམས་ཀྱི་དབང་སྡུད། གཅིག་ཤེས་ཀུན་གྲོལ་གྱི་མཁྱེན་པ་ཡོངས་སུ་རྫོགས་པའི་གནད་བཞི་ཆོས་ཉིད་ཀྱི་འཁོར་ལོ་བསྐོར། གྲྭ་པ་ལྔ་བརྒྱ་ཙམ་ལ་རྒྱགས་༼པ༡༥ན༽རྩོལ་མེད་དུ་བཀྱེ་ནས་རྩེ་གཅིག་དུ་སྒོམ་དུ་བཅུག །ལྷ་སྲིན་སྡེ་བརྒྱད་བྲན་དུ་བཀོལ། མ་མགོན་ལྕམ་དྲལ་ཕོ་ཉར་བཀྱེ་སྟེ་རྒྱ་དང་འཇང་ཡན་ལ་ལམ་རྒྱ་དང་འཕྲིན་ལས་བཞི་དངོས་སུ་མཛད། དགོ་རིག་དུ་སྨྱོ་བ་བཏུལ་སྟེ་གཏོར་མ་ཆེན་པོ་མི་བཞིས་མི་ཐེག་པ་ཕྱག་གཅིག་གིས་འཕངས། ཡབ་ལེགས་ལྡན་ནག་པོས་ས་སྨད་ལྷ་དམག་གིས་བཀང་སྟེ་ཙནྡ་ནའི་བེང་གིས། བསོད་ནམས་རི་བོ་བཞིན་དུ་བརྟན། །བརྒྱུད་འཛིན་ཉི་ཟླ་བཞིན་དུ་གསལ། སྙན་པས་ན་མཁའ་བཞིན་དུ་ཁྱབ། །ཅེས་པའི་བརྡར་ས་ལ་རི་མོ་གསུམ་བྱས། ཞབས་ས་ལ་དྲགས་པོར་བརྡབས་པ་འཕྲིན་ལས་ཀྱིས་ཛམ་གླིང་གཡོ་ནུས་པའི་བརྡར་དགོངས་ནས་མཚོ་རོང་མཆོད་ཁང་གི་སྒོ་ལ་ངེད་ཀྱིས་ཛམ་གླིང་ཙམ་ལ་ཁྱབ་པ་ཀུན་གྱི་བདག་པོ་འོང་ངམ་སུས་ཤེས་བྱ་བ་བྲིས་བཅུ་གཅིག་ཞལ་ན་མཁའ་ཁྱབ་པས་ཡི་གེས་དྲུག་པའི་འཕྲིན་ལས་ཀྱིས་འགྲོ་དོན་གྱིས་ཅིག་ཞེས་དང་། རིགས་བཞི་མཁའ་འགྲོས་ཆོས་འདིས་འདུལ་བའི་དུས་ལ་བབ་བོ་ཞེས་བསྐུལ་བས་གཙོ་བོར་ཡིག་དྲུག་གིས་གདུལ་བྱ་འདུལ། གསང་བ་ཡེ་ཤེས་མཁའ་འགྲོ་རྒྱ་མཚོས་བསྐོར་བས་མ་ཎི་དབྱངས་སུ་གྱེར་ཞིང་འདི་ལྟར་ཟློས་ཅིག་མཐོང་ཐོས་ཐམས་ཅད་བྱིན་གྱིས་རློབ་པོ་ཞེས་གསུང་བ་གསན་པས་དེ་ཕྱིན་མ་ཎི་དབྱངས་སུ་གྱེར་བས་ཁྲོམ་ཐམས་ཅད་རིག་པ་འུར་བའི་བྱིན་རླབས་བྱུང་། ཐུགས་རྗེ་ཆེན་པོས་རྣམ་སྣང་གངས་ཅན་མཚོ་ངའི་སྤྲུལ་པ་ཡིན། ཐམས་ཅད་སྨོན་ལམ་ལ་རག་ལས་པས་སྨོན་ལམ་རྒྱ་ཆེར་ཐོབ་ཅིག་གསུང་བས། ཀུན་གཞི་བྱང་ཆུབ་སེམས་ཀྱི་དཀྱིལ་འཁོར་དུ། བྱ་བའི་སྨོན་ལམ་བཏབ། སྤུང་རིའི་རྩེར་གཏོར་མ་མཛད་པ་ན་འདམ་ཆེན་སྤོང་རའི་རེ་རྩེ་ན་ཚུར་སྤྲིན་ཤེལ་ལྟ་བུ་གངས་རི་དང་ཐ་མི་དད་པའི་ནང་དུ་ཐུགས་རྗེ་ཆེན་པོ་སྐུ་མདོག་སེར་ལ་དམར་བའི་མདངས་ཅན་གར་སྟབས་སུ་བཞུགས་སྟེང་འོག་ཕྱོགས་མཚམས་མཁའ་འགྲོ་རྒྱ་མཚོས་བསྐོར་བ་ཞིག་གིས་འགྲོ་བ་ཀུན་ལ་ངེད་ཀྱིས་འོད་༼པ༡༥བ༽ཟེར་བཀྱེ་བ་ཡིན་གྱིས་ད་ཕྱིན་ཡིག་དྲུག་གིས་འཕྲིན་ལས་དཔག་མེད་འབྱུང་། ཕྱོགས་རིས་མེད་པར་སྟོན་ཞིག་གསུང་བ་གསན། དེ་ཕྱིན་སྒྲུབ་ཐབས་ཀྱི་མཇུག་དུ་དབང་མ་ཐོབ་པ་དང་སློབ་དཔོན་གྱིས་ཆོས་མ་རྫོགས་པར་ཉམས་སུ་ལེན་པ་རྣམས་ཀྱང་འཕྲིན་ལས་ཐུགས་རྗེ་ཆེན་པོ་དང་མཉམ་པར་གྱུར་ཅིག་ཞེས་འབྲི་བར་མཛད་སྟེ། གྲུབ་ཐོབ་ཆེན་པོའི་ལུགས་ཀྱི་ཐུགས་རྗེ་ཆེན་པོའི་སྒྲུབ་སྐོར་རྣམས་ལ་མོས་པའི་གང་ཟག་གིས་ཉམས་སུ་བླངས་ན་ཤེས་མི་ཤེས། ཐོབ་མ་ཐོབ། ཚང་མ་ཚང་། དག་མ་དག་ཇི་ལྟར་བྱུང་ཡང་། བྱིན་རླབས་རྩོལ་མེད་དུ་འཇུག་པ་ཡིན་སྟེ་འདི་ནི་ཐུགས་རྗེ་ཆེན་པོའི་རྒྱུད་རྣམས་ལས་ཀྱང་ཉོན་མོངས་པའི་སེམས་ཀྱིས་སམ་ཀུ་རེ་དང་ཀྱལ་ཀའི་ཆེད་ཙམ་དུའང་བདག་གི་རིག་པ་འདི་བརྗོད་ན་ཕན་ཡོན་འདི་དག་མ་གྲུབ་ན་བདག་གིས་དེ་བཞིན་གཤེགས་པ་བསླུས་པ་ལགས་སོ་ཞེས་གསུངས་པ་ཉིད་ཏོ། །

ཤར་ཕྱོགས་སྨན་བླའི་ཞིང་དང་འཇིག་རྟེན་གྱི་ཁམས་པདྨ་ཅན་ལ་སོགས་པ་སངས་རྒྱས་ཀྱི་ཞིང་རྒྱ་མཚོ་གཟིགས་ཤིང་དམ་པའི་ཆོས་འགྲོ། ཐུགས་རྗེ་ཆེན་པོ་ཕྱག་སྟོང་སྤྱན་སྟོང་དང་ཞལ་ཕྱག་གྲངས་མེད་དང་གསང་བ་ཡེ་ཤེས་ཞལ་ཕྱག་རབ་འབྱམས་ལ་སོགས་པའི་ཡི་དམ་གཞལ་དུ་མེད་པ་རྟག་པར་འདུ་འབྲལ་མེད་པར་གཟིགས། སློབ་དཔོན་པདྨ། དཔལ་རྟ་མགྲིན། དམ་པ་རྒྱ་གར་མི་ཏྲ་ཛོ་གི་རྣམས་དང་རང་ཉིད་ཐ་མི་དད་པར་མཁྱེན། ཁ་ཆེ་གོས་དམར་བའི་སྡེ་པ་ལས་རྫུ་འཕྲུལ་གྱིས་འདུལ་ཚད་མངོན་གསུམ་གསན་སྟེ་འདུལ་བ་རྒྱ་མཚོ་མཐའ་ཡས་ལ་སོགས་པ་བཀའ་འབུམ་ན་བཞུགས། བོད་ཆེན་པོ་མདོ་ཁམས་སྒང་དྲུག་དུ་རྫུ་འཕྲུལ་དང་ནུས་པས་བོན་དང་ལོག་ལྟ་ཐམས་ཅད་བཏུལ་སྟེ་བསྟན་པ་ཉིན་མོ་ལྟར་མཛད། དེའི་ཚེ་དཔལ་ལྷ་མོ་ནག་མོ་འབུམ་སྡེ་དང་བཅས་པས་མཚུར་ཕུར་འདོང་ཞེས་ནུབ་གསུམ་དུ་བསྐུལ་ཞིང་རྩི་ཤིང་ནགས་ཚལ་ཐམས་ཅད་ཀྱང་ལྷ་མོའི་ཚོགས་སུ་གྱུར་ནས་ལམ་ལ་མ་ཐོགས་པར་བྱོན་ཟེར་༼པ༡༦ན༽ཞིང་སྔོན་ལ་ཐལ། ལམ་ཅུང་ཟད་ནོར་ཚེ་མགོན་པོ་ལ་དྲག་དུ་བོས་པས་མགོན་པོའི་ལྷ་དམག་འབུམ་སྡེས་སྣ་དྲངས་པ་ཕལ་ཆེར་གྱིས་མཐོང་། འབྲི་གུང་ཐིལ་བས་གུས་པར་བྱས། སྐྱི་ཤོད་དུ་ཇོ་བོ་རྗེ་དང་འཕན་ཡུལ་རག་མར་དམ་པ་རྒྱ་གར་དཔག་མེད་གཟིགས་སྟེ་དེ་དག་གི་འཕྲིན་ལས་ཀྱི་རྒྱུན་ཡོད་པར་དགོངས། ལྷ་སར་ཇོ་བོ་ལས་འོད་ཟེར་བྱུང་བ་སྐུ་ལ་མངོན་སུམ་དུ་ཐིམ། གསེར་གསོལ་གྱི་དུས་རྟ་མགྲིན་དབུ་སྟོང་ཕྱག་སྟོང་ལ་སློབ་དཔོན་པདྨ་གྲངས་མེད་པས་བསྐོར་བ་འོད་ཟེར་ཉི་ཟླ་ལྟར་འབར་བ་གཟིགས་སྟེ་སྣང་སྲིད་ཟིལ་གྱིས་ནོན་པའི་བརྡར་དགོངས། ཅ་ར་ནས་མ་མགོན་ཐམས་ཅད་ཀྱིས་བསུས་སྟེ་མཚུར་ཕུར་ཕེབས། དེའི་ཚེ་མཚུར་ཕུའི་དགོན་གླིང་དང་བེ་རིས་ཉམས་པར་བྱས་སྟེ་སྟོང་པར་བཞགས་པའི་ཚེ་ཕེབས་སྟེ་ལྷ་མོའི་ཕོ་བྲང་ཡང་བྱང་ཤར་ནས་དེར་སྤོས་པར་གཟིགས་གཞན་སྣང་དུ་འུར་སྒྲ་ས་གཡོ་བ་ལྟ་བུ་ཞག་དུ་མ་བྱུང་། ལོ་དྲུག་དུ་བཞུགས་སྟེ་ཞིག་གསོ་མཛད་དར་རྒྱས་སུ་གྱུར། ལྷ་མོས་ཀམ་ཚང་གི་ཆོས་རྒྱུད་འཛིན་ཕྱིན་སྒྲུབ་ཐབས་མི་ཤེས་ཀྱང་སྡོང་གྲོགས་ཐམས་ཅད་དགྱིད་པར་སྲོག་སྙིང་ཕུལ། སྒམ་པོ་ནས་བླ་མ་ལྷ་རྗེ་རི་རབ་ཙམ་རང་ལ་ཐིམ་པར་གཟིགས་སྟེ་སྒྲུབ་རྒྱུད་ཀྱི་བྱིན་རླབས་ཞུགས་པའི་བརྡར་དགོངས། བྲམ་ཟེ་ཆེན་པོ་ལ་གྲུབ་ཐོབ་མཐའ་ཡས་པས་བསྐོར་སྟེ་སྐྱེ་མེད་ཀྱི་སྒྲ་སྐད་ཕྱོགས་བཅུར་སྒྲོག་པ་གཟིགས་སྟེ་མཆོག་གི་གྲུབ་ཐོབ་མང་དུ་འབྱུང་བའི་བརྡར་དགོངས། བདེ་མཆོག་ཀུན་དུ་ཞལ་དང་རྗེ་བཙུན་མི་ལ་སོགས་གཟིགས། ཙཱ་རིར་བྱོན་སྟེ་དག་སྣང་རབ་འབྱམ་དུ་གཟིགས། སངས་རྒྱས་སྤྲུལ་པའི་སྐུ་གྲངས་མེད་པས། སྤྲུལ་སྐུས་འགྲོ་དོན་མཛད་པ་ལ། །རྩོལ་སྒྲུབ་ཅི་ཡང་མེད་པ་ཡིན། །གསུངས་སྟེ་འཕྲིན་ལས་རྩོལ་མེད་དུ་འབྱུང་བར་དགོངས། གཙང་ལ་བྱོན་པའི་ཚེ་བདེ་མཆོག་གི་ལྷ་ཚོགས་ཐམས་ཅད་གཙང་ལ་འབྱོན་པར་གཟིགས་སྟེ་༼པ༡༦བ༽གཙང་དུ་བསྟན་པ་དར་བར་མཁྱེན། ཚོང་འདུས་འགུར་མོ་སོགས་སུ་འགྲོ་མང་སྨིན་གྲོལ་དུ་མཛད། བཙན་བྲག་དུ་རྒྱ་གར་གྱི་མཁའ་འགྲོ་མ་དཔག་མེད་བྱུང་སྟེ་དོ་ནུབ་གནས་མང་པོ་ཚོགས་ཀྱི་འཁོར་ལོ་ཡོད་པས་ཚོགས་གཙོ་བོ་ལ་འབྱོན་པར་ཞུ་ཟེར་སྟེ། ཀརྟི་ཀ་ཨོ་རྒྱན། ཧ་ཧ་སྒྲོག་པ། དཔལ་གྱི་རི་སོགས་གནས་མང་པོར་དུས་གཅིག་དུ་སྐུའི་བཀོད་པས་གྲུབ་ཐོབ་མང་པོ་དང་ཚོགས་འཁོར་བྱས། གཞན་སྣང་དུ་ཁམས་མི་བདེ་བར་མངོན་པ་ཅིག་བྱུང་འདུག །བསྟན་མ་བཅུ་གཉིས། ཧ་བོ་གང་བཟང་། གཉན་ཆེན་ཐང་ལྷ་སོགས་སྲིད་པའི་ལྷ་འདྲེ་ཐམས་ཅད་ཀྱིས་གུས་པས་སྲོག་སྙིང་ཕུལ། ཀླུ་དུང་སྐྱོང་གི་བུ་དབུས་གཙང་གི་བདག་པོ་གཉན་ཆེན་ཁར་ནག་གིས་དབུས་གཙང་གི་མི་ནོར་ས་གཞི་དང་བཅས་པ་ཁྱེད་ལ་འབུལ་ཟེར་སྟེ་དེའི་ཕྱིར་དབུས་གཙང་དུའང་བསྟན་པ་དར་བར་འོང་གསུངས། གཙང་འགྲམ་ལ་བྱོན་ཚེ་ཀུན་གྱིས་མཐོང་བར་ཀླུ་ཐམས་ཅད་ཀྱིས་སྦྲུལ་མགོ་ཟིངས་སེ་ཕྱག་བཙལ། གཟང་ཁྲི་ཟམ་ཁར་ཉེ་འདོན་ཆེན་མོ་མཛད་ཚེ་སྐྱ་སེར་དཔག་མེད་འདུས་པ་ལ་འགྲོ་དོན་ཚད་ལས་འདས་ཤིང་ད་དུང་ཡང་ཉེ་འདོན་གྱི་སྲོལ་དེ་ཡོད། གྲུ་གུ་སྒང་དུ་གྲལ་དཔོན་མཛད་ནས་གཡོར་པོ་བྱང་ཐང་ལ་འབྱོན་པར་དགོངས་པའི་ཚེ་གྲུ་པས་གྲུ་མ་བཏང་བས་མཁའ་འགྲོ་མ་མང་པོས་ན་མཁའ་ལ་གདན་དྲངས་པའི་སྣང་བ་བྱུང་། གཞན་སྣང་དུ་འཇའ་ཚོན་གྱི་ལམ་ལ་འབྱོན་པ་དང་ཆུ་ལ་མ་རེག་པ་དང་བརྒལ་བར་སྣང་བ་སོགས་མཐོང་སྣང་སྣ་ཚོགས་པས་དཔོན་སློབ་ཐམས་ཅད་ཆུ་ལ་མ་ཐོགས་པར་ལྷོ་ཁར་ཕེབས། དེའི་ཚེ་ལྷོ་ཕྱོགས་སུ་རྒྱལ་བ་ཤཱཀྱ་ཐུབ་པའི་སྐུ་འོད་ཟེར་ཉི་མ་ལྟར་འབར་བ་ལ་འཁོར་སངས་རྒྱས་གྲངས་མེད་པས་བསྐོར་ནས་ཐེག་ཆེན་གྱི་ཆོས་སྒྲ་སྒྲོག་པ་ཡུན་རིང་དུ་བྱུང་བས་ལྷོ་ཕྱོགས་འདིར་ཡང་བསྟན་པ་དར་བར་འོང་ངམ་སེམས་གསུངས། མཚུར་ཕུར་རྣམ་ཐོས་སྲས་མདུང་དམར་ཅན་འབྲུག་ལ་བཞོན་པ་༼པ༡༧ན༽འཁོར་གནོད་སྦྱིན་བྱེ་བ་འབུམ་སྡེ་རྟ་ལྗང་ལ་བཞོན་པས་ཕྱག་བཙལ་སྟེ་ངའི་ཕོ་བྲང་དུ་འབྱོན་པར་ཞུ་ཟེར་བ་བྱུང་། དེ་ནས་རིང་པོ་མ་ལོན་པར་གོ་བེ་ལ་རྒྱལ་བུས། མཐའ་འཁོབ་ཏུ་ཆོས་ཀྱི་སྒྲོན་མེ་སྤར་བ་ལ་འབྱོན་པར་ཞུ་ཞེས་པའི་ལུང་བྱུང་། སྔགས་བདག་གིས་ཀྱང་འཕྲིན་ལས་འབྱུང་བས་འབྱོན་པར་བསྐུལ། དབུས་གཙང་གི་བརྟན་མ་དང་ལྷ་ཀླུ་ཐམས་ཅད་ཀྱིས་བཞུགས་པར་ཞུས་པ་ལ་ངེད་ཀྱི་གདན་ས་རྣམས་སྐྱོངས་མྱུར་དུ་སླེབ་འོང་ཞེས་གསུངས་པས་བཀའ་བཞིན་སྒྲུབ་པར་ཁས་བླངས། མདོ་ཁམས་བརྒྱུད་སྟེ་ཤིང་བྱི་ལ་འཁྲུངས་ན་དགུང་ལོ་ང་གཉིས་བཞེས་པ་ཡོས་ལོ་ལ་རོང་ཡུལ་གསེར་སྟོད་ཅེས་བྱ་བར་རྒྱལ་བུ་དང་མཇལ། སེམས་བསྐྱེད་གནང་། སླར་ཁོང་གི་ཕོ་བྲང་དུ་བྱོན་མུ་སྟེགས་དང་ཟིན་ཤིང་འཕྲུལ་གྱིས་བཏུལ། ཀེ་ཆུར་འཇམ་དཔལ་སེར་པོ་ཕྱག་སྟོང་སྤྱན་སྟོང་པ་གཟིགས་པ་སྐུ་ཚེ་ཕྱི་མ་གཉིས་ཀྱི་འཕྲིན་ལས་ཀྱི་བརྡར་འདུག །རྒྱལ་པོ་དང་ཡོན་མཆོད་འཕྲོད་པས་རྟག་དུ་བཞུགས་པར་གསོལ་བ་བཏབ་ཀྱང་མ་འོངས་པ་ཕྲ་དོག་འབྱུང་བར་མཁྱེན་ཞིང་ཐུགས་རྗེས་ཆེན་པོས་ཀྱང་། འདི་ན་ཡུན་རིང་མ་འདུག་ཞིག །ཆགས་སྡང་མང་པོ་འབྱུང་བར་སྣང་། །ཞེས་ལུང་སྟོན་པ་གཟིགས་པས་ཞལ་གྱིས་མ་བཞེས་པས་རྒྱལ་བུ་ཅུང་ཟད་ཡི་ཆད། མི་ཉག་གྷར་བྱོན་རྣམ་སྲས་དང་ཆོས་སྐྱོང་གིས་བསྐུལ་སྟེ་ཞག་བརྒྱ་དང་གཅིག་ལ་འཕྲུལ་སྣང་སྤྲུལ་པའི་ལྷ་ཁང་བཞེངས། ཧོར་མི་ཉག་གི་མཚམས་སུ་གདུག་བྱེད་སྦྲང་བུའི་འཇིགས་པ་ཉི་མ་འགྲིབ་པ་བྱུང་བ་རྡོ་རྗེ་སྲིན་པོའི་ལྟ་སྟངས་ཀྱིས་བཏུལ། ས་དང་བྱེ་མ་རྣམས་བྱིན་གྱིས་བརླབ་པས་ད་ལྟ་ཡང་སྦྲང་མ་བྱུང་ན་བྱེ་མ་གཏོར་བས་ཐུབ་པ་ཡོད་སྟེ་ཐུན་མོང་གི་གྲུབ་རྟགས་དང་པོར་གྲགས། བྱང་ཕྱོགས་ལི་ཆུའི་མཁར་དུ་རྟོག་གེ་བ་དང་མུ་སྟེགས་དུ་མས་ཕྲག་དོག་བྱས་པ་རྫུ་འཕྲུལ་གྱི་བཏུལ་༼པ༡༧བ༽བའི་ཚེ་མཁའ་འགྲོ་རྒྱ་མཚོ་སྤྲིན་གཏིབས་པ་ལྟ་བུས་གྲོགས་མཛད། ཚངས་པ་དུང་གི་ཐོར་ཚུགས་ཅན་དང་། གནམ་ལྷ་དཀར་པོས་སྤྱན་དྲངས་སྟེ་ཧོར་ཡུལ་དངོས་སུ་བྱོན། ཀམ་ཆུ་མཁར་དུ་སའི་ལྷ་མོ་བརྟན་མས་གསེར་གྱི་བུམ་པ་དང་ནོར་བུ་རིན་པོ་ཆེ་ཕུལ། སྔོན་གླང་པོ་ཆེའི་གཟུགས་ཀྱིས་སྡིག་སྤྱོད་ཀྱི་རྒྱལ་པོ་བཏུལ་ནས་གནས་སྤར་བ་དེ་རྗེ་དུས་མཁྱེན་ཀམ་པོ་གནས་ནང་ན་བཞུགས་ཚེ་ཀམ་པོ་རྫ་ལ་བྱ་བར་བོན་པོ་འབྱོར་པ་ཅན་ཞིག་དུ་གྱུར། ཞབས་ཐོག་ཐམས་ཅད་བསྒྲུབས་ཅི་ཡོད་ཆོས་རྗེའི་ཕྱོགས་སུ་བཏང་བས་ཡོན་བདག་དགོན་པ་བར་གྲགས་པ་དེ་རྒྱལ་མི་ཉག་ཧོར་བོད་ཐམས་ཅད་ཀྱི་རྒྱལ་པོ་མོང་གོར་གན་དུ་གྱུར་སྟེ་རྒྱལ་སར་བཞུགས་ནས་ལོ་བཞི་འདས་ཤིང་འཕགས་པ་རིན་པོ་ཆེ་དང་གོ་བེ་ལ་གླང་ལོ་ལ་མཇལ་ནས་ལོ་གསུམ་ལོན་པ་མེ་འབྲུག་གི་ལོ་ལ་འོང་གེའི་ཡུལ་ཁམས་ཕོ་བྲང་ཆེན་པོ་ཟིར་འུར་རྡོར་བྱོན། ཕོ་བྲང་དུ་ཕེབས་ལ་ཁད་པར་གནམ་ལྕགས་ཀྱི་ཐོག་ཆར་བཞིན་དུ་བྱུང་བ་རྟ་མཆོག་གི་ཏིང་ངེ་འཛིན་གྱིས་ཟིལ་གྱིས་གནན་པས་ཆར་པ་བབ་པ་ཙམ་ལས་སུ་ལ་ཡང་མ་གནོད། སྤྱན་རས་གཟིགས་ཀྱི་ལྟ་སྟངས་ཀྱིས་རྒྱལ་པོ་བྱིན་གྱིས་བརླབས་སྟེ་འཇའ་དང་འོད་ཟེར་གྱི་དག་སྣང་བསྟན། རྒྱལ་པོའི་ཞལ་ནས་ངེད་ཀྱི་བར་ཆད་ཟློག་ཞིག་གསུང་བ་ན་སང་ཉིན་ལན་དུ་ཛམ་གླིང་ལ་དབང་བའི་རྒྱལ་པོ་ཁྱོད་ལྟ་བུ་ཤིན་དུ་དཀོན། ཁྱེད་ཀྱི་བར་ཆད་ཀྱང་ང་མིན་པས་ཟློག་པར་མི་ནུས། བར་ཆད་ཆེན་པོ་འདུག་པ་ཟློག་པའི་ཕྱིར་གནམ་ཕྱོགས་མེད་དུ་མཆོད། ཡོ་བྱད་དང་བང་མཛོད་ཐམས་ཅད་ཀུན་ལ་ཁྱེ། བཙོན་ཐམས་ཅད་ཐོང་ཞེས་བཀའ་བསྒོས། རྒྱལ་པོ་དེ་སོག་པོ་ཨེརྒ་བོའི་ལྟ་གྲུབ་འཛིན་ཞིང་འདུག་པ་ལས་ལྡོག་སྟེ་སངས་རྒྱས་པར་བསྒྱུར། རྒྱལ་པོ་ལ་ཞག་དུ་མར་དབང་བསྐུར་ཞིང་སྐུ་བཞི་ངོ་སྤྲོད་ཀྱིས་བྱིན་གྱིས་རླབས་པའི་ཚེ་བྲམ་ཟེ་ཆེན་པོ་ལ་གྲུབ་ཐོབ་བརྒྱད་བཅུས་བསྐོར་སྟེ་རེ་རེས་ཀྱང་སྤྲུལ་པ་དཔག་མེད་བཀྱེ་ནས་ཧོར་ཐམས་ཅད་༼པ༡༨ན༽བྱིན་གྱིས་རློབ་ཅིང་རང་ཉིད་ལ་ཐིམ་པའི་སྣང་བ་ཉིན་ཞག་གསུམ་ཙམ་ཏུ་བྱུང་། དེའི་ཚེ་རྒྱལ་པོ་འཁོར་བཅས་སེམས་གཟུང་འཛིན་ལས་གྲོལ། ཆོས་ཉིད་ཀྱི་དོན་རྟོགས། མཛོད་དང་བང་བ་ཐམས་ཅད་ཕྱོགས་མེད་དུ་བཀྱེ། ན་མཁའ་ལས། གཏོང་བ་ཆེ་དང་བློ་ཆེ་བ། །ཞེས་བྱ་བའི་སྒྲ་ཆེན་པོ་བྱུང་། བཙོན་ཁང་སྤྲུག་ཐེབས་བཅུ་གསུམ་ཞུས་པ་གནང་། ཧོར་གྱི་མི་ཡུར་ཆེན་མོ་བཅད། ཆབ་འོག་ཐམས་ཅད་དུ་དུས་ཆེན་བཞི་ལ་སྲོག་མི་གཅོད་པ། ཉ་སྟོང་ལ་བསྙེན་གནས་སྲུང་བ། གནམ་མཆོད་ཐམས་ཅད་རང་རང་གི་སྡོམ་པ་ལ་གནས་དགོས་པ་དང་ཐམས་ཅད་དགེ་བཅུ་ལ་སྤྱོད་དགོས་པར་དྲིལ་བསྒྲགས། རྒྱལ་པོ་ལ་ཕྱག་རྒྱ་ཆེན་པོའི་རྟོགས་པ་རྩོལ་མེད་དུ་ཤར། སྔོན་རྗེ་དུས་མཁྱེན་གྱིས་ཡོན་བདག་དགོན་པ་བ་འདི་སྐྱེ་བ་གསུམ་པ་ལ་ལམ་རྣལ་མ་ལ་ཚུད། གཟོད་ང་མི་དགོས་པ་ཡིན་ཞེས་པ་ལྟར་མིང་ཡོངས་སུ་གྲགས་པ་ཀརྨ་པ་རྒྱལ་པོ་མོང་གོར་གན་གཅིག་པོའི་དོན་དུ་བྱུང་ཞིང་སྐྱེས་པ་ཡིན་ཡང་རྒྱལ་ཁམས་ཐམས་ཅད་ལ་ཕན་པར་བྱུང་ཞེས་གསུངས། གུ་རུམ་དུ་རྒྱལ་པོ་ཉིད་ཀྱིས་ཕྱག་ལེན་མཛད་ནས་ལྷ་ཁང་དཔག་མེད་བཞེངས། རྒྱ་ཧོར་མི་ཉག་ཡུ་གུར་ཐམས་ཅད་དུ་ལྷ་ཁང་མཆོད་རྟེན་སྙིང་གསོ་སར་བཞེང་གི་ལུང་དང་ཡོད་བྱད་བཀྱེ། ཐམས་ཅད་དུ་སྨིན་གྲོལ་དབང་གི་རྒྱལ་མཚན་འཕྱར་སྟེ་ཡིག་དྲུག་གི་སྒྲས་གང་། ཧོར་གྱི་རྒྱལ་པོ་ལ་ཆོས་ཀྱི་རྒྱལ་ཁྲིམས་མཛད་པ་རྒྱལ་པོ་འདི་ཁོ་ན་ཡིན་ནོ། །འབྲུག་གི་ལོ་དེ་ཉིད་ལ་འུར་རྡོར་རྒྱལ་རྒྱུད་ཐམས་ཅད་རྒྱལ་པོ་ཆེན་པོའི་སྤྱན་སྔར་འདུས་པའི་ཚེ་ཀླུ་གདུག་པ་ཅན་དང་རཱ་ཧུ་ལའི་རྣམ་འཕྲུལ་སྤྲིན་ནག་གཟའ་བདུད་ཀྱི་གཟུགས་སུ་འཁྲིགས། ཐོག་བུ་ཡུག་ལྟར་འཚུབས་པའི་ཚེ་གྲུབ་ཐོབ་ཆེན་པོས་ཁྲོ་བཅུའི་ཏིང་ངེ་འཛིན་གྱིས་ཧཱུྃ་སྒྲ་སྒྲོགས་བཞིན་པས་རྟ་རྒྱུགས་མཛད་པས་ཐོག་སྤྲིན་དེད་པ་ལྟར་བྲོས་སྟེ་རང་ཡལ། དེའི་ཟླ་བ་དྲུག་པའི་ཚེས་དྲུག་ལ་མགོན་པོས་བསྐུལ་༼པ༡༨བ༽སྟེ་རྟོག་གེ་སྒྲ་ཚད་མཁན་རྣམས་ལ་རྩོད་པ་དང་ནུས་པ་འགྲན་པར་བྱས་པས་གང་ཡང་མ་ནུས་སྟེ་ཞབས་ལ་གཏུགས། ཡང་ཕོ་བྲང་འཁོར་ན་ཆང་ཚོང་བྱེ་བ་ཕྲག་དུ་མ་ཡོད་པ་ཐམས་ཅད་ཀྱི་ཁུ་བ་དུས་གཅིག་དུ་གསོལ་བའི་ཆོ་འཕྲུལ་བསྟན། སྔོན་འཕྲུལ་སྣང་སྤྲུལ་པའི་ལྷ་ཁང་བཞེང་བའི་དུས་རྣམ་སྣང་ཀུན་དུ་ཞལ་ཞིང་ཁམས་ཐམས་ཅད་སྐུས་ཁྱབ་པ་དང་། ལི་ཆུ་ཁྲ་བ་ཁར་གནད་བཞི་ཆོས་ཉིད་ཀྱི་འཁོར་ལོ་བསྐོར་ཚེ་ཐུགས་རྡོ་རྗེ་སེམས་དཔའ་ཆོས་དབྱིངས་ཁྱབ་པ་དང་། ཀམ་ཆུ་དང་མི་ཉག་དང་ཧོར་གྱི་མཚམས་སུ་འཕྲིན་ལས་ཀྱིས་ས་ཆེན་པོ་གཡོ་ནུས་པ་ཙམ་གྱི་ཚེ་གསུང་སྣང་མཐའི་ལྷ་ཚོགས་ཆོས་དབྱིངས་གང་བའི་འོད་ཅན་དང་། ཙོང་ག་སེ་བུ་ན་བཞུགས་ཚེ་འཕྲིན་ལས་དོན་གྲུབ་ཀྱི་ལྷ་ཚོགས་འོད་ལྗང་གུ་སྤྲོ་བ་དང་། ཧོར་དང་སོག་པོའི་མཚམས་ཆ་གན་ཧའི་རྒྱལ་སར་མུ་སྟེགས་ཐམས་ཅད་ཀྱིས་གུས་འདུད་བྱེད་པའི་ཚེ་ཡོན་ཏན་རིན་ཆེན་འབྱུང་ལྡན་འོད་སེར་པོ་ཅན་དེ་རྣམས་ཐམས་ཅད་ཀྱང་ཆོས་ཀྱི་དབྱིངས་གང་ཞིང་རང་དང་ཐ་མི་དད་པར་གཟིགས་པས་སྐུ་ལྔ་རང་ལ་རྫོགས་ཤིང་སྐུ་གསུང་ཐུགས་འཕྲིན་ལས་ཡོན་ཏན་མི་ཟད་པ་རྒྱན་གྱི་འཁོར་ལོ་གསང་བ་བསམ་གྱིས་མི་ཁྱབ་པའི་གོ་འཕང་ཐོབ་པར་དགོངས། དེ་དག་གི་རྟེན་འབྲེལ་ལས་འཛམ་གླིང་བདག་པོས་དངུལ་བྲེ་ཆེན་སྟོང་གྲངས་ཕུལ་བ་ལས་ཡུལ་དེ་དག་དུ་རིགས་ལྔའི་ལྷ་ཁང་སུམ་སྟོང་ལྷག་པའི་ཞིག་གསོ་དང་སར་བཞེངས་ཀྱིས་འགྲོ་དོན་མཛད། ལུ་པན་ཤན་དུ་མཆོད་ཡོན་ལྷན་ཅིག་དུ་བཞུགས་ནས་དབང་བསྐུར་དང་བྱིན་རླབས་མཛད་པའི་ཚེ་ཆོས་དབྱིངས་རབ་འབྱམས་ཡུམ་ཆེན་མོ་ཤེས་ཕྱིན་མའི་སྐུ་གསུང་ཐུགས་ཀྱི་དཀྱིལ་འཁོར་དུ་འཁོར་འདས་ཐམས་ཅད་གཅིག་དུ་རྫོགས་པར་ཤར་བས་ད་རེས་རྒྱལ་པོ་ཁོ་ནའི་དོན་དུ་བྱུང་ཡང་སེམས་ཅན་མཐའ་ཡས་པ་སྨིན་གྲོལ་དུ་བྱས་པར་གཟིགས། ཡང་མཆོད་ཡོན་ཐམས་ཅད་རྒྱ་ཧོར་གྱི་མཚམས་སུ་མྱ་ངམ་གྱི་ཐང་ཆེན་པོར་༼པ༡༩ན༽སྐོམ་པས་གདུངས་པ་ལ་སྔགས་བདག་གི་འཕྲིན་ལས་བསྐུལ་སྟེ་སྐད་ཅིག་ལ་ཁ་བ་ཆེར་བབ་པས་ཚད་གདུང་བསལ། རྒྱ་ནག་གྱི་ཐན་དུ་བཞུགས་དུས་རླུང་ནག་དང་ཐོག་སེར་སོགས་ཆོ་འཕྲུལ་དཔག་མེད་བྱུང་བ་རྡོ་རྗེ་འཇིགས་བྱེད་ཀྱི་སྐུར་མཛད་སྟེ་ཞལ་བཅུ་དྲུག་གིས་སྣང་སྲིད་ཐམས་ཅད་བརྔུབས་སྟེ་བཏུལ། རྒྱལ་པོ་ཉིད་གུས་ཆེས་པས་ཇི་སྲིད་འཚོའི་བར་འབྲལ་མེད་དུ་བཞུགས་པར་གསོལ་བ་བཏབ་ཀྱང་དུས་ཀྱི་འཕོ་འགྱུར་རྣམས་མཁྱེན། རྒྱ་མི་ཉག་གི་མཚམས་སུ་རྗེ་དུས་མཁྱེན་སེང་གེ་ལ་བཅིབས་པ་ན་མཁར་བྱོན་སྟེ། སངས་རྒྱས་བསྟན་པའི་རྒྱས་འགྲིབ་འབྱུང་། །ད་ལོ་བོད་དུ་གཤེགས་ཀྱང་འཚལ། །གསུང་བ་གསན་པས་ཞལ་གྱིས་མ་བཞེས་སྟེ་བོད་དུ་འབྱོན་པར་ཞུས། རྒྱལ་པོས་ལུང་ཆེན་པོ་གནང་། ཐམས་ཅད་ཁྱེད་ཤེས་སུ་ཆུག །བནྡྷེ་ཐམས་ཅད་ཆོས་བྱེད་ཏུ་ཆུག་ཁྲིམས་ལེགས་པར་གྱིས་གསུངས་ནའང་འཇིག་རྟེན་གྱི་ལུང་མ་བཞེས། དེའི་ཕྱིར་གྲུབ་ཐོབ་ཆེན་པོའི་ཕྱག་ཐམ་ཡང་རིན་པོ་ཆེ་ལས་རྒྱལ་བ་རིགས་ལྔའི་ཕྱག་མཚན་བཀོད་པ་རྡོ་རྗེ་འཆང་ཆེན་པོའི་བཀའ་བཏགས་ཀྱི་ཕྱག་རྒྱ་མ་གཏོགས་རྒྱ་ཧོར་གྱི་མཚན་ཡིག་ཅན་གྱི་ཐམ་ག་མི་མཛད་པ་ཡིན། ཡར་བྱོན་སྟེ་མིང་ཐང་ཧུ་ཆུ་མཁར་སོགས་སུ་བྱོན། མཁར་ཉི་ཤུ་རྩ་བཞིའི་གསེར་ཤིང་དབང་རྣམས་འདུས་ནས་དེའི་ཕུ་ན་ནགས་ཚལ་དང་ཡུལ་ཁྱད་པར་ཅན་ཡོད་པར་གདན་དབབ་པར་ཞུས་ཚེ་སྟེང་འོག་ཐམས་ཅད་དེ་བཞིན་གཤེགས་པའི་སྐུས་ཁྱབ་པས་ཐམས་ཅད་ནི་མི་རྟག་ཅིང་སྒྱུ་མ་དང་འདྲ་བས་ཡིད་བརྟན་པར་མི་བྱ་སྟེ་སེམས་ཅན་གྱི་བསོད་ནམས་འགྲིབ་པའི་དུས་ལ་བབ་བོ་ཅེས་སྒྲ་གྲགས་པས་ཞལ་གྱིས་མ་བཞེས་སྟེ་སྔར་དུས་ལ་བབ་པའི་ཚེ་ཛམ་གླིང་པ་རྣམས་ཀྱི་དོན་བྱས་ཕན་བདེ་ལ་བཀོད་པ་ཡིན། ད་ཕྱིན་ཟླ་བ་མར་གྱི་ངོ་བཞིན་སེམས་ཅན་གྱི་བསོད་ནམས་འགྲིབ་དོགས་ཡོད་པའི་ཕྱིར་གནས་དགོན་མང་པོས་ཅི་༼པ༡༩བ༽ཞིག་བྱ་ཞེས་གསུངས་སྟེ་བྱོན། འགྲོངས་ལྟས་གྱི་མནལ་ལམ་ལས་གྲོལ། ད་དུང་ཁྱོད་ལ་གཟུགས་ཅན་གཟུགས་མེད་ཐམས་ཅད་བདུད་དུ་ལངས་ནས་འཇིགས་པ་ཆེན་པོ་འོང་སྟེ་དེས་ཁྱོད་ཀྱི་ཆེ་བ་བཏོན་ནས་རྣམ་པར་རྒྱལ་བར་འགྱུར་རོ་ཞེས་པ་གསན་ནོ། །

སྤྱིར་བོད་ཕྱི་དུས་འདིར་མ་བརྟགས་པར་འཇུག་པ་མང་པོས་འཕགས་པ་རིན་པོ་ཆེ་ཧོར་ཡུལ་ལ་འབྱོན་དུས་གྲུབ་ཐོབ་ཀརྨ་པག་ཤི་མ་ཎི་བ་ཡིན་ཞེས་ཟེར་བ་སོགས་གླེང་ཞིང་འབྲི་བར་འདུག་ཀྱང་དེ་འདྲ་བ་མ་ཡིན་སྟེ། སྤྱིར་རྒྱ་ནག་ཧོར་མི་ཉག་གསུམ་ཡུལ་ཐ་དད་ཡིན་ཡང་རྒྱལ་པོ་རེ་མོས་སུ་བྱེད་པ་ཅིག་བྱུང་བའི་ཤཱཀྱའི་རྒྱལ་པོ་གཞུ་བརྟན་དང་དུས་མཚུངས་པའི་ཅེའུའི་རྒྱལ་པོ་བྱུང་སྟེ་ཅེའུའི་རྒྱལ་པོ་སུམ་བཅུ་སོ་དྲུག་སོགས་རུས་ཚན་མི་གཅིག་པ་བཅུ་ལྔ་ལ་རྒྱལ་པོ་བརྒྱ་དང་ཉི་ཤུ་རྩ་དགུ་ཙམ་དུ་རྒྱ་མི་ཉག་ཧོར་གསུམ་རྒྱ་ནག་གིས་བསྐྱངས། དེ་ནས་མི་ཉག་གི་རྒྱལ་པོ་སི་ཧུ་བྱུང་སྟེ་རྒྱལ་རགས་བདུན་ནམ་བཅུ་གཉིས་ཙམ་དུ་མི་ཉག་གིས་གསུམ་གའི་བདག་པོ་བྱས་སྟེ་བོད་ཡུལ་གྱི་བསྟན་པ་ལ་ཞབས་ཏོག་ཆེར་བྱས། ཟླ་བ་མིག་ལག་ལ་ལོ་དྲུག་བཅུ་བསྐོར་གཉིས་བྱིན་ནས་གསུམ་པའི་སོ་དྲུག་པ་ཆུ་སྟག་ལ་ཧོར་ཇིང་གི་རྒྱལ་པོ་སྐྱེས་ནས་སོ་བརྒྱད་པ་ས་ཡོས་ལ་རྒྱ་ཧོར་མི་ཉག་གསུམ་གྱི་བདག་པོ་བྱས་དྲུག་ཅུ་རྩ་གཅིག་ལ་འདས། ཁོང་གིས་ལོ་ང་བརྒྱད་འགྲོ་བ་ས་ཕག་ལ་བོད་ཐམས་ཅད་ཀྱིས་ཧོར་ལ་ངོ་ལྟ་བྱས་སྟེ་འབྲི་ཁུང་པས་མོང་གོར་གན་དང་ཨ་རི་བོ་ག་ལ་བལྟས། ས་ཚལ་གྱིས་གོ་བེ་ལ་ལ་གཏད་པ་སོགས་རྒྱལ་བུ་བཙུན་མོ་སོགས་སོ་སོ་ལ་ངོ་བལྟས་སྟེ་སིལ་བུར་སོང་། དེའི་ཕྱི་ལོ་ལྕགས་བྱི་ལ་བྱང་ངོས་རྒྱལ་བུ་གོ་དན་གྱི་ནས་ཧོར་དོར་ཏོག་གི་དམག་འོངས་སྟེ་འཕན་ཡུལ་རྒྱལ་བསྲེགས། འབྲི་ཁུང་རྗེ་སྤྱན་སྔ་བླ་མཆོད་ཏུ་བོས་པ་ཐབས་ཀྱི་རྗེ་བཙུན་ས་པཎ་སྤྱན་འདྲེན་པར་བསྐུལ། འབྲི་ཁུང་རང་ནས་ཀྱང་བོད་སྤྱིའི་དོན་དུ་ཐེགས་དགོས་པར་ཞུས་སྟེ་ཤིང་འབྲུག་ལ་ས་པཎ་དགུང་ལོ་རེ་གསུམ་འཕགས་པ་རིན་པོ་ཆེ་དགུང་ལོ་བཅུ་པ་ཕྱག་༼པ༢༠ན༽ན་དགུང་ལོ་དྲུག་པ་སྟེ་ཁུ་དབོན་གསུམ་འབྲི་ཁུང་པས་རྫོང་བའི་འབུལ་ཆེན་མཛད་སྟེ་བྱོན་ནས་བྱང་ངོས་གོ་དན་གྱི་སར་བཞུགས་ནས་བླ་མཆོད་མཛད། འདིའི་དུས་གྲུབ་ཐོབ་པཀྴི་མཚུར་ཕུ་ན་བཞུགས། དེ་ནས་ལོ་བརྒྱད་པ་ལྕགས་ཕག་ལ་ས་པཎ་ཐེགས། དེའི་ཕྱི་ལོ་གོ་དན་གྱིས་དོ་པེ་ཏའི་ཧོར་དམག་གཏང་སྟེ་མོན་མཁར་མགོན་པོ་གདོད་སོགས་བཅོམ། དེའི་ཕྱི་ལོ་གླང་ལོ་ལ་འཕགས་པ་དང་གོ་བེ་ལ་མཇལ། དེ་ནས་ལོ་གཉིས་ཀྱི་ཡོས་ལོ་ལ་གྲུབ་ཐོབ་པཀྴི་གོ་བེ་ལའི་གདན་འདྲེན་མཚུར་ཕུར་སླེབས་སྟེ་ཡོས་ལོ་དེ་ཉིད་ལ་མཇལ། ཕྱི་ལོ་འབྲུག་ལ་གྲུབ་ཐོབ་ཆེན་པོ་རྒྱལ་པོ་མོང་གོར་གན་གྱི་བླ་མ་མཛད་པ་ཡིན་སྟེ་ཚལ་པ་ལ་སོགས་པའི་ཡིག་ཚང་ཁུངས་ཐུབ་རྣམས་ལྟོས་ཅིག །གོ་དན་ནི་བྱང་ངོས་གྱི་རྒྱལ་བུ་ཉིད་ལས་རྒྱལ་པོར་མ་བསྐོས་ལ། གོ་བེ་ལ་ནི་མོང་གོར་གན་གྱི་འོག་དུ་རྒྱལ་པོར་ཕྱུང་བ་ཡིན་གྱི་དེ་ཡན་རྒྱལ་བུ་ཉིད་ཡིན་པས་རྒྱལ་བུ་དང་རྒྱལ་པོའི་རྣམ་པར་དབྱེ་བ་ཡང་ཤེས་དགོས་སོ། །

དེ་ལྟ་མོད་ཀྱི་མ་ཎི་བ་ཞེས་པའང་དེང་སང་ལྟ་བུ་ཞིག་སྔོན་ཐམས་ཅད་ལ་ཡོད་པ་མ་ཡིན་སྟེ་གྲུབ་ཐོབ་ཆེན་པོ་འདི་རྒྱལ་བ་རྒྱ་མཚོའི་དབང་གི་འཕྲིན་ལས་གྲུབ་ནས་མཁའ་འགྲོ་སྡེ་ལྔས་མ་ཎི་འདི་ལྟར་ཁྲོམ་ཐམས་ཅད་ལ་འདྲེན་དུ་ཆུག་ཞིག་མཐོང་ཐོས་ཐམས་ཅད་ངེད་ཀྱིས་བྱིན་གྱིས་རློབ་བོ་ཅེས་གསུང་བ་གཟིགས་པས་ཆོས་འབྲེལ་གྱི་དམིགས་པ་དང་བསྟུན་ནས་བསྐུལ་བ་མཛད། ལྷ་སའི་བཀའ་ཆེམས་གཏེར་ནས་ཐོན་རྗེས་མངའ་བདག་མྱང་ཡབ་སྲས་ཀྱི་ཀྱང་ཁྲོམ་ལ་བསྐུལ། གུ་རུ་ཆོས་དབང་གིས་ཀྱང་མ་ཎིའི་རིགས་དུ་མ་མཛད་པ་རྣམས་ནས་དར་ཞིང་ཕྱིས་མ་ཎི་བ་ཟུར་དུ་སྐོ་བའི་སྲོལ་དར་བ་ཡིན་ནོ། །དེ་ལྟར་མེ་འབྲུག་ལ་ཧོར་གྱི་རྒྱལ་པོ་མོང་གོར་གན་ཆོས་སུ་བཏུལ་སྟེ་དེ་ནས་ལོ་ལྔ་པ་ལྕགས་སྤྲེ་ལ་རྒྱལ་པོ་ཆེན་པོ་དེ་སྨན་ཙེའི་ཡུལ་དུ་གཤེགས། རྒྱལ་པོའི་སྲས་དང་བློན་པོ་རྣམས་ཀྱིས་ཇིང་གི་སྲས་བདུན་པ་ཨ་རི་བོ་ག་རྒྱལ་༼པ༢༠བ༽སར་བཏོན། རྒྱལ་བུ་གོ་དན་སོགས་མི་ཉག་ན་ཡོད་པ་རྣམས་ཀྱིས་ཇིང་གི་སྲས་བཞི་པ་གོ་བེ་ལ་སེ་ཆེན་གན་རྒྱལ་སར་བཏོན་སྟེ་རྒྱལ་པོ་གཉིས་སུ་ཆད། ས་ཚལ་གྱི་སློབ་མ་རྒ་རས་བྱ་བ་གཤིན་རྗེ་ལ་ནུས་པ་ཐོབ་པ་ཅིག་གིས་རྒྱལ་པོ་ཨ་རི་བོ་ག་འགུགས་ཆོག་གིས་བཀུག་སྟེ་བཀྲོངས། རྒྱལ་ཁམས་ཐམས་ཅད་འཁྲུགས། སྤྱིར་ས་སྐྱའི་དཔོན་ཆེན་ཤཱཀྱ་བཟང་པོ། ཚལ་པའི་ཟི་ན་ཤེས་རབ་སྐྱབས། ཁམས་སུ་རིན་པོ་ཆེ་སྟོན་ཚུལ་རྣམས་གོ་བེ་ལ་རྒྱལ་བུར་བཞུགས་དུས་ཀྱིས་བསྐྱངས་པས་ས་ཆོད་ཤིན་དུ་ཆེ་བའི་ཚེ་འབྲི་ཁུང་པའི་ཁྲི་དཔོན་རྡོ་རྗེ་དཔལ་དབུས་ཀྱི་དཔོན་བྱེད་པས་རྒྱལ་པོ་མོང་གོར་གན་གྱི་དྲུང་དུ་ཕྱིན་སྟེ་ཨ་ཡི་བོ་ག་ལ་བརྟེན་ནས་གོ་བེ་ལ་དང་གདོང་བཤེར་བྱས། བདེན་རྫུན་སྣ་ཚོགས་པ་ཞུས་སྟེ་གོ་བེ་ལའི་གདོང་ལ་ངོ་མཆིལ་བཏབ་ནས་འོངས་སྟེ་དམག་བྱས་པས་ས་བེར་ལོག །གོ་བེ་ལ་ཡང་དེས་མོང་གོར་གན་ཁུ་དབོན་ལ་ཐུགས་མ་རངས་པར་ཡོད་པས། གྲུབ་ཐོབ་ཆེན་པོ་ཁོང་རང་གི་སར་མ་བཞུགས་པར་ཕོ་བྲང་དུ་བཞུགས་པ་ལ་ཅུང་མ་མཉེས། གྲུབ་ཐོབ་ཆེན་པོ་ཆོས་ཀྱིས་གདུལ་བྱ་འདུལ་བ་ལས་གཞན་མི་མཛད་ཀྱང་མ་དག་པའི་སྐྱེ་བོས། ཀརྨ་པ་ལ་ཉེ་རིང་མེད། །ཨ་རི་བོ་ག་རྒྱལ་གྱུར་ཅིག །བྱ་བའི་ཁ་དངགས་བྱུང་། སྔོན་གོ་བེ་ལ་ཞེས་མིང་འབོད་བྱས་པ་ཐུགས་ལ་བཞག་ཀྱང་ཟེར། རྒྱལ་བུ་མང་པོ་ལ་དབང་གནང་ཚེ་སྣོད་དང་མི་ལྡན་པ་རྣམས་ཕྱིར་དེངས་ཅིག་ཞེས་ཕགས་བཏབ་པས་གོ་བེ་ལ་འཕར་སྟེ་དབང་ཁང་གི་ཕྱི་རོལ་ཏུ་སླེབས་པའི་སྙིང་ནད་བྱས་སོ་ཡང་ཟེར། གཙོ་ཆེར་སྐྱེ་བོ་དུ་མའི་ཕྲ་མ་ལ་བརྟེན་སྟེ་གྲུབ་ཐོབ་ཆེན་པོ་ལ་འབྱོན་དགོས་པའི་ལུང་བསྒྲགས་སྟེ་གཤེད་མ་ལ་གཏད་པས་གཤེད་མ་ཁ་ཅིག་ཁྲག་བསྐྱུགས་སྟེ་ཤི། མཚོན་ཆ་རྣམས་དུམ་བུར་འཐོར་བས་རྒྱལ་པོ་ཁྲོས་སྟེ་གཤེད་མ་རྣམས་བསད།

མེ་ཕུང་ནང་དུ་བསྲེགས་པའི་ཚེ། །མེ་ལྷ་ལྟ་བུའི་ཉམས་ཅིག་ཤར། །ཆུ་བོའི་ནང་དུ་བསྐྱུར་བའི་ཚེ། །༼པ༢༡ན༽ཉ་ཆེན་གཡོར་མོའི་ཉམས་ཅིག་ཤར། །ཉ་ཆེ་ཆེ་རྣམས་ཀྱིས་བསྐོར་བ་བྱས། །ཆུང་ཆུང་རྣམས་ཀྱིས་ལྷ་ཕྱག་བཙལ། །དུག་ཆུ་ཕོར་གང་བླུད་བའི་ཚེ། །རྨ་བྱ་ལྟ་བུའི་ཉམས་ཅིག་ཤར། །བྲག་ཆེན་གཡང་ལ་འཕགས་པའི་ཚེ། །བྱ་རྒྱལ་ལྟ་བུ་ཉམས་ཅིག་ཤར། །བྱ་ཆེ་ཆེ་རྣམས་ཀྱི་བསྐོར་བ་བྱས། །ཆུང་ཆུང་རྣམས་ཀྱིས་ལྷ་ཕྱག་བཙལ། །དེ་ཐམས་ཅད་ཀྱིས་མ་གནོད་པ་ན་རྒྱ་མཚོ་ཆེན་པོའི་འགྲམ་རྒྱ་མཚོའི་ཆུ་ནི་བཏུང་དུ་མི་རུང་ཆུ་ཤིང་གཞན་མེད་པར་ལོ་རིལ་པོ་གཉིས་ངོ་གསུམ་དུ་སྤྱུགས་པ་ན་བདུད་རྩིའི་ཆར་ཕབ། ཤིང་ཐོག་འབྲས་བུ་ཕུན་ཚོགས་མང་དུ་སྐྱེས་སྟེ་ལྷའི་ཡུལ་ལྟ་བུར་གྱུར་ཅིང་མཐའ་འཁོབ་ཀྱི་འགྲོ་བ་དཔག་དུ་མེད་པའི་དོན་མཛད། འཇམ་དཔལ་དང་ཞུས་ལན་ཉེར་ལྔ་པ་མཛད། དེ་རྣམས་གྲུབ་རྟགས་བར་མར་གྲགས་ཤིང་ད་དུང་བརྟག་པའི་ཕྱིར་སྤྱན་དྲངས་སྟེ་ཟས་སྐོམ་མེད་པར་ལྷ་ཁང་ཅིག་དུ་བཅུག་སྒོ་ལ་བཏབ། སྲུང་མ་རིམ་པ་དུ་མ་བཞག་སྟེ་ཞག་བདུན་དུ་བསྲུངས་པའི་ཚེ་ཕྱི་ནས་ཀྱང་ཁང་པ་ཤེལ་ལྟར་དྭངས་པ་མི་སྒྲིབ་པར་རྡོ་རྗེ་རྣལ་འབྱོར་མས་བྷཾ་ག་ལའི་རྒྱལ་པོའི་གསོལ་ཟས་བླངས་སྟེ་འདྲེན་པ་དང་གནས་གསུམ་གྱི་མཁའ་འགྲོས་བདུད་རྩི་མཆོད་པ་དང་། བྲམ་ཟེའི་བུ་མོ་དཔལ་ལྡན་མ་སྐྱེ་བདུན་གྱི་རོ་མཁའ་འགྲོས་ཚོགས་འཁོར་དུ་མཆོད་པ་སོགས་མཐོང་། གཟི་མདངས་ཉི་མ་ལྟར་འབར་བར་གྱུར། སྤྱིར་ཆོས་སྐྱོང་ཐམས་ཅད་ཀྱང་ཁྲོས་ཕྲ་མ་བྱེད་པའི་མི་དཔག་མེད་སྐད་ཅིག་སྐད་ཅིག་གིས་ཤི། གྲོང་ཁྱེར་ཆེན་པོ་དུ་མ་མེས་ཚིག །བསྐལ་པའི་ཆུ་འོད་ལྟ་བུ་བྱུང་སྟེ་ཡུལ་དུ་མ་བརླགས་ལྷ་མོའི་རླུང་གི་ཆོ་འཕྲུལ་རི་རྩེ་རྣམས་ཉིལ། གྲོང་ཁྱེར་དུ་མ་ཞིག་ནད་ཡམས་ཀྱང་ཆར་ལྟར་བབ་པས་ཐམས་ཅད་མགོན་སྐྱབས་དང་བྲལ་སྡུག་བསྔལ་བར་གྱུར་སྟེ་རྣམ་ཐར་གདུག་པ་ཚར་གཅོད་ལས། དྲག་ཞིང་རྩུབ་པའི་གདུལ་བྱ་ཡིས། །༼པ༢༡བ༽ཚ་ཞིང་རྩུབ་པའི་མཚོན་ཕྱུང་སྟེ། །གཤིན་རྗེའི་སྐྱེ་བོས་བཤེགས་པ་བཞིན། །ཧ་ཧ་འཇིགས་པའི་སྒྲ་སྒྲོག་ཚེ། །སྐྱེ་མེད་ཞི་བ་ཏ་ལ་ལ། །ཐུབ་པའི་བསྟན་པའི་རྒྱལ་མཚན་ཕྱར། །སོགས་དང་། ཨུ་ཙུསྨ་ལ་སོགས་པ་ཡི། །ཡི་གེའི་ཚོགས་དང་བྲལ་གྱུར་ཀྱང་། །སྣང་སྲིད་དཔེ་ཆར་ཤར་བ་ཡིས། །དགག་པར་ནུས་སམ་ཨ་རེ་འཁྲུལ། །འོན་ཀྱང་ཆོས་ལ་བདག་པོ་ཡོད། །འཛེ་ལྷོག་ཕོལ་དང་སྨྱོ་འབོག་དང་། །རིམས་དང་ལྟས་ངན་སྣ་ཚོགས་ཀྱི། །བསྐལ་པའི་ཚུལ་ལ་ད་ཚུར་ལྟོས། །ལོག་ཆོས་པ་ཡི་ཁྲིམས་ལུགས་ལའང་། །སྨ་ར་ཨག་ཚོམས་གཉན་པར་བཤད། །དེ་འདྲའི་ལུགས་ནི་ངན་པ་ལ། །སྦྱར་ཚེ་གཤེད་མ་ཅིར་འགྱུར་བའི། །ཚུལ་ལ་རབ་ཏུ་ལྟ་བར་གྱིས། །སོགས་དང་། བསྟན་སྲུང་མགོན་པོའི་བཀའ་འཁོར་རྣམས། །ཤ་ཁྲག་དམར་ལ་རོལ་བ་མཐོང་། །དཔལ་ལྡན་ལྷ་མོའི་སྤྱན་སྔ་ན། །དམར་གྱི་རཀྟ་འཁྱིལ་བ་མཐོང་། །སོགས་དང་། ལེ་བར་ཉིས་བརྒྱ་འཕགས་པ་ན། །ས་འཛིན་དེ་ཡི་ཕོ་ཉ་བ། །ཨེ་མ་རྒན་ཞེས་བྱ་བ་ཡོད། །སྡིག་པར་གྱུར་པའི་སེམས་ཅན་ནི། །ལས་ཚར་ངན་ལ་ཞེན་པ་ཅན། །ཚིག་རྩུབ་གད་མོ་ཆེར་སྒྲོག་ལ། །ཡུལ་ཁམས་གང་བའི་ཐོག་སེར་ཕབ། །སྲིད་པ་འཁྲུགས་པའི་ཤྭ་རྦུད་ཀྱིས། །རིགས་ཅན་མི་དང་འདབ་ཆགས་བྱ། །ཁྱི་གླང་རྔ་མོང་ནོར་ལུག་སོགས། །མ་ལུས་རྒྱ་མཚོའི་གླིང་དུ་བསྐྱལ། །ཀྱེ་མ་ཀྱེ་མ་མ་དག་པ། །སྡིག་ཅན་དེ་དག་སྙིང་རེ་རྗེ། །དཔལ་ལྡན་ལྷ་མོའི་དམག་ཚོགས་ཀྱིས། །དམ་ཚིག་ལྡན་པའི་རྣལ་འབྱོར་ལ། །སྡང་བའི་དགྲ་ལ་བྷྱོཿབྷྱོཿཟེར། །གཟའ་བདུད་རྨུ་བཙན་ཐམས་ཅད་ཀྱིས། །ཕྲིན་ལས་ཐམས་ཅད་སྒྲུབ་བོ་ཟེར། །རང་བྱུང་རྡོ་རྗེ་ལ་གཏོགས་པའི། །བུ་སློབ་ཡོན་བདག་འཁོར་བཅས་ཀུན། །ཐམས་ཅད་སེམས་ཀྱི་དཔའ་རྩལ་སྐྱེས། །སོགས་དང་། མེ་ཆུ་འབྱུང་བའི་འཇིགས་༼པ༢༢ན༽དང་བྲལ། །སྡང་སེམས་ལྡན་པའི་དགྲ་བོ་རྣམས། །ཆོ་འཕྲུལ་འདི་ལ་ད་ཚུར་ལྟོས། །སོགས་དང་། དུས་ཀྱི་ཐ་མར་གྱུར་པ་དང་། །ཕྲག་དོག་ཅན་གྱིས་ཚིག་རྩུབ་སྨྲས། །ས་འཛིན་རྒྱལ་པོ་རབ་ཏུ་ཁྲོས། །གཤེད་མ་པ་ལ་རང་དབང་མེད། །ཁྲོས་འཁྲུགས་རྔམས་པས་རབ་ཏུ་གཡོས། །རྣལ་འབྱོར་སེམས་ལ་གཡོ་བ་མེད། ཁམས་གསུམ་གང་བའི་འཇའ་ཚོན་འཁྲིགས། །ཁྲིམས་གཅོད་རང་སེམས་ཁོང་དུ་ཆུད། །ས་འཛིན་རྒྱལ་པོ་རབ་ཏུ་ཁྲོས། །གཤེད་མ་རང་སྲོག་རང་ལ་ཕབ། །སོགས་དང་། དེ་ནས་ལྷ་མོ་རབ་ཁྲོ་སྟེ། །རླུང་ལྷ་ནག་མོ་ཞལ་གསུམ་མ། །འཇིགས་སུ་རུང་བའི་ཕོ་ཉ་བསྐུལ། །ཁམས་གསུམ་གང་བའི་རླུང་ཐོག་ཕབ། །ས་རྡོ་རི་བྲག་མཁའ་ལ་ཁྱེར། །སྨྱོ་འབོག་ནད་ཀྱི་བུ་ཡུག་འཁྲིགས། །གུར་དང་ཤིང་རྟ་ཐམས་ཅད་ཀྱང་། །བྱ་སྤུ་གཏོར་བ་བཞིན་དུ་ཐལ། །མི་རྣམས་ཀྱེ་མ་ཀྱེ་ཧུད་འབོད། །ལྷ་རྣམས་དཀར་པོའི་རྒྱལ་མཚན་འཕྱར། །དཔལ་ལྡན་ལྷ་མོས་འགྱིངས་ཤིང་འགྱིངས། །ས་རྣམས་འདར་ཞིང་རི་རྣམས་གཡོས། །ལ་ལ་རིན་ཆེན་སྲོག་དང་བྲལ། །ནད་ཀྱིས་བཏབ་པ་བསམ་མི་ཁྱབ། །ལ་ལ་བ་སྤུ་གཡོ་ཞིང་འདར། །ཀུན་ཀྱང་དད་པ་རབ་ཏུ་སྐྱེས། །སྔོན་ཆད་ཆོ་འཕྲུལ་འདི་ལྟ་བུ། །ཀུན་གྱིས་མཐོང་དང་ཐོས་པ་མེད། །སོགས་དང་། རྒྱ་མཚོའི་གླིང་གི་ཚད་འགྲམ་དུ། །ལོ་གསུམ་བར་དུ་འགྲོ་དོན་བྱས། །རྣམ་ཐོས་སྲས་ཀྱི་འབྱོར་དང་ལྡན། །སྔགས་ཀྱི་བདག་པོ་ཕོ་ཉར་བཀྱེ། །ཆར་རྒྱུན་བསིལ་བའི་ངད་དང་ལྡན། །ཐམས་ཅད་བདེ་སྐྱིད་ལྡན་པར་བྱས། །ཅེས་དང་། ད་དུང་མ་དད་དད་བྱའི་ཕྱིར། །སྤྱན་རས་གཟིགས་ཀྱི་ལྷ་ཁང་དུ། །ཞག་བདུན་བར་དུ་གྲུབ་རྟགས་བསྟན། །སྒོ་ནི་ལྕགས་གཟེར་ཁྲོ་ཆུས་བསྡམས། །སྲུང་བྱེད་སྐྱེ་བོ་སུམ་རིམ་གྱིས། །རེས་བྱས་ནས་ནི་མེལ་ཚེ་བྱེད། །དེ་ཚེ་བདེ་ཆེན་ཉམས་དང་ལྡན། །ཉི་ཤུ་༼པ༢༢བ༽རྩ་བཞིའི་གནས་མཆོག་ནས། །རྗེ་བཙུན་ལྷ་མོ་ཞལ་གཅིག་མ། །དངོས་སུ་བྱོན་ནས་མ་བསྒྲིབས་ཞལ། །གསལ་བ་ཉིད་དུ་ཀུན་གྱིས་མཐོང་། །ཡེ་ཤེས་མཁའ་འགྲོ་རྣམ་བཞི་ཡིས། །ཧ་ཧ་ལ་ཡི་དུར་ཁྲོད་ནས། །བྲམ་ཟེའི་བུ་མོ་དཔལ་ལྡན་མ། །འཕོ་བས་ལུས་སྲོག་བྲལ་བའི་རོ། །གཙང་ཞིང་དྲི་མ་མེད་པ་ཅིག །མཁའ་འགྲོས་བྱིན་གྱིས་བརླབས་ནས་ནི། །ཚོགས་ཀྱི་འཁོར་ལོ་བསྐོར་བར་བྱས། །ཉི་ཤུ་རྩ་བཞིའི་མཁའ་འགྲོ་རྣམས། །མ་ལ་ཡ་ཡི་ནགས་ཁྲོད་ནས། །དྲི་ཞིམ་རོ་མཆོག་ལྡན་པ་ཡི། །ཤིང་ཐོག་སྣ་ཚོགས་བླངས་སྟེ་ཕུལ། །དཀར་ཕྱོགས་ན་མཁའི་ལྷ་ཕྲན་རྣམས། །དྲི་ཞིམ་རོ་མཆོག་ཆར་དུ་འབེབས། །གསང་བའི་རྡོ་རྗེ་རྣལ་འབྱོར་མས། །བྷཾ་ག་ལ་ཡི་ཕོ་བྲང་ནས། །རྒྱུན་ལྡན་རྒྱལ་པོའི་ཁ་ཟས་རྣམས། །སྣ་ཚོགས་འོངས་ནས་དྲག་དུ་དྲངས། །ཅེས་སོ། །དེའི་ཚེ་རྒྱལ་པོ་གོ་བེ་ལ་ཡང་དད་ཅིང་འཇིགས་པར་གྱུར་སྟེ་ཇི་སྐད་དུ། དེ་ནས་དགུང་བདུན་འདས་པ་དང་། །ས་བདག་རྒྱལ་པོ་དགའ་གྱུར་སྟེ། །ཞབས་ཀྱི་པདྨ་ཅོད་པན་ལ། །བླངས་ནས་དགྱེས་པའི་ཚིག་བརྗོད་པ། །ཕྲག་དོག་ལྡན་པའི་གང་ཟག་ཀུན། །ཨེ་མ་ངོ་མཚར་མི་ཆེ་འམ། །སྒྲུབ་རྒྱུད་འཛིན་པའི་སྒོམ་ཆེན་ཀུན། །བཀའ་རྒྱུད་རྒྱལ་ས་མ་ཟིན་ནམ། །དགེ་སློང་དགེ་འདུན་བཅས་པ་ཀུན། །ཤཱཀ་ཐུབ་བསྟན་པ་མ་རྒྱས་སམ། །མཐུ་དཔུང་ལྡན་པའི་སྔགས་པ་ཀུན། །བསྟན་སྲུང་ཆེ་བ་མ་བཏོན་ནམ། །ཞེ་སྡང་ལྡན་པའི་དཔའ་བོ་ཀུན། །ཞི་ཞིང་དུལ་བར་མ་བྱས་སམ། །བྱང་སེམས་ལྡན་པའི་རྒྱལ་སྲས་ཀུན། །ཆོས་ཀྱི་རྒྱལ་མཚན་མ་ཚུགས་སམ། །ཞེས་ཆེད་དུ་བརྗོད་སྟེ་ཞབས་ལ་སྤྱི་བོས་གཏུགས། ནོངས་པ་བཟོད་པར་གསོལ་སྟེ་བཞུགས་པར་ཞུས་པ་ལ་མ་གནང་བས་གར་བདེ་བར་བཞུགས་ལ་ངེད་ལ་སྨོན་ལམ་བཟང་པོ་ཐོབ་ཅིག་ཞུས་སྟེ་མཆོད་སྤྲིན་ཆེར་བྱས། དུས་མིན་འཆི་ཟློག་མ་ཆུང་༼པ༢༣ན༽བའི་གསོལ་འདེབས་མཛད་ནས་རྒྱལ་ཁམས་དེ་ཐམས་ཅད་ནད་དང་མེ་ཆུའི་འཇིགས་ལས་བསྐྱབས་པ་སྟེ་གྲུབ་རྟགས་ཕྱི་མའོ། །

སྤྱིར་རྒྱལ་པོས་མི་འཚམས་པའི་ཆད་པ་བརྒྱད་བྱས་ཤིང་མ་རུངས་པའི་གདུག་རྩུབ་ཅི་ཡང་བྱེད་པའི་ཚེ་བཀའ་རྒྱུད་ཀྱི་བླ་མ་ཐམས་ཅད་ཀྱིས་བྱིན་གྱིས་བརླབས། དཔའ་བོ་མཁའ་འགྲོ་ཐམས་ཅད་ཀྱང་འདུས། ཕྱོགས་བཅུའི་སངས་རྒྱས་ཐམས་ཅད་ཀྱིས་འོད་ཟེར་བཀྱེ་སྟེ་གདུག་པ་ཅན་འདི་ལྟ་བུ་ཤིན་དུ་གདུལ་བར་དཀའ་བས་ནུས་པའི་དཔུང་སྐྱེད་ཅིག་ཅེས་མངའ་གསོལ། དེའི་ཚེ་རང་དོན་དུ་དུས་མིན་འཆི་ཟློགས་མ་ཆེ་བའི་གསོལ་འདེབས་མཛད། འབྲི་ཁུང་གི་གཅུང་རིན་པོ་ཆེ། སྟག་ལུང་གི་སངས་རྒྱས་ཡར་བྱོན་སོགས་དེ་དུས་བཞུགས་པའི་བཀའ་རྒྱུད་ཀྱི་གྲུབ་ཐོབ་ཡང་ཕལ་ཆེར་ན་མཁའ་ལ་གྲོགས་སུ་བྱིན། ཁྱད་པར་རྒྱ་མཚོའི་འགྲམ་ན་བཞུགས་ཚེ་ཞིང་སྐྱོང་གི་ཌཱ་ཀི་མ་གསུམ་འཇའ་ཚོན་གྱི་དབུས་སུ་བྱོན་སྟེ་སྤྱན་རས་གཟིགས་ཀརྨ་པ་ཁྱེད་ཀྱིས་མཚུར་ཕུར་བྱོན་ལ་བཅོམ་ལྡན་འདས་ཀྱི་སྐུ་ཕོ་འདོམ་བཅུ་གསུམ་པ་ཅིག་བཞེངས་དང་གདུལ་བྱ་མཐར་ཕྱིན་ཞིང་དུས་གསུམ་གྱི་རྒྱལ་བའི་དགོངས་པ་རྫོགས་པར་འགྱུར་རོ་གསུང་ཡང་ཅིར་ཡང་མི་སྙམ་པར་ཞག་བདུན་དུ་བཞུགས་པ་ན་ན་མཁའ་ལ་རྫོགས་པའི་སངས་རྒྱས་སྐུ་ཚད་དེ་ཙམ་པ་གཙོ་འཁོར་གསུམ་འཁོར་སངས་རྒྱས་བྱང་སེམས་དཔག་མེད་ཀྱིས་བསྐོར་བ་བྱོན་སྟེ། སྤྱན་རས་གཟིགས་དབང་ཀརྨ་པ། །རྒྱལ་བ་རྣམས་ཀྱི་སྲས་གཅིག་པུ། །སྔོན་དུ་ཌཱ་ཀིས་བསྐུལ་བ་ལྟར། །སྐུ་གཟུགས་བཞེང་ལ་བརྩོན་འགྲུས་གྱིས། །བར་ཆད་ཐམས་ཅད་ངེད་ཀྱིས་སྲུང་། །ཞེས་གསན་པས་འགྲུབ་པར་དགོངས། ཡང་ལྷ་གཟོ་བ་འཕན་ཡུལ་ན་པཀྴི་བྱ་བ་ཡོད། ཟངས་རག་རམ་པ་ཟངས་ཁུང་ནས་ཐོན་ཟེར་བའི་སྒྲ་བྱུང་སྟེ་ཉེ་གནས་ལྡན་སྒོམ་ལ་གསེར་དེལ་རྒྱབ་བདུན་སོགས་མཐའ་ཡས་པར་བསྐུར་སྟེ་འདམ་ཅོག་༼པ༢༣བ༽ཙེ་ལ་ནས་གཎྜི་ར་མཐོང་བ་གྱིས་གསུང་སྟེ་བརྫངས། མཛད་སྤྱོད་རོལ་བའི་རྣམ་ཐར་ལས། ཧོར་འདི་དགའ་རབ་དབང་ཕྱུག་དང་གནམ་ཐེའུ་སྤྲུལ་པར་འདུག་པས་བསྟན་པ་ཐམས་ཅད་འཇིག་པར་འདུག་པ་སུས་ཀྱང་མ་ཚོར་བར་འདུག་པས་ངས་འཕྲིན་ལས་བཞིས་བཏུལ་སྟེ་བསྟན་པ་གཞིག་མི་ནུས་པར་བྱས་པ་ཡིན་གསུང་སྟེ་གྲུབ་ཐོབ་ཆེན་པོའི་རྫུ་འཕྲུལ་དེས་མ་བཏུལ་ན་བླ་མཆོད་བཅོལ་ཡང་དམ་ཚིག་ལ་མི་འཛེམས་པར་འདུག་པས་བསྟན་པ་མཐའ་དག་འཇིག་རྒྱུ་སྣང་བ་བསྟན་པ་སྤྱི་ལ་འདི་ལྟ་བུའི་བཀའ་དྲིན་ཅན་གཞན་སུ་ཡོད། དེ་ལྟར་རྒྱལ་པོ་གདུག་པ་ཅན་བཏུལ་སྟེ་ཕོ་བྲང་ཅོང་ཏོ་མཁར་ནས་གདན་བཏེག་ལོ་བརྒྱད་ཀྱིས་མཚུར་ཕུར་ཕེབས། རྒྱ་ཡུལ་ཧུན་ཅི་མཁར་དུ་ཕེབས་དུས་ནད་ཡམས་སྣ་ཚོགས་པས་ཡུལ་དེ་ཉོག་ཉོག་པོར་གྱུར་པ་ལ་མགོན་སྐྱབས་སུ་གསོལ་བ་བཏབ་པས་སྨན་གྱི་བླའི་ཐུགས་རྗེ་བསྐུལ། རྫིང་དང་ཁྲོན་པ་དང་ཆུ་མིག་རྣམས་ལ་ཕྱག་ནས་དང་ཞལ་ཆབ་འཐོར་སྟེ་སྨན་གྱི་ཆུར་བྱིན་གྱིས་བརླབས་པས་ཆུ་འཐུངས་ཚད་ཀྱི་ནད་ཞི། ཐམས་ཅད་དད་སྟེ་བཀུར་བསྟི་མཐའ་ཡས་ཅིང་ཤིང་ཀུན་མཁར་དང་ཉེ་བ་རྒྱ་ནག་གི་མགོར་རྒྱའི་ལྷ་འདྲེ་ཐམས་ཅད་ཀྱིས་ཆོ་འཕྲུལ་བསྟན། རླུང་ནག་གིས་ས་རྡོ་ཁྱེར་བ་བྱུང་། ཆིབས་རྟ་རྒོད་ཅིག་ཡོད་པས་འཕགས་ནས་སྐུ་ས་ལ་ལྷུང་། དེ་མ་ཐག་རྟ་མགྲིན་དབུ་དགུ་ཕྱག་བཅོ་བརྒྱད་པར་བཞེངས་སྟེ་རྟ་སྐད་བཤུགས་གླུར་བླངས་པས་ཟིལ་གྱིས་མནན་སྟེ་སྲོག་སྙིང་ཕུལ། མི་རྣམས་ཀྱིས་སྐུ་མདོག་ཤིན་དུ་དམར་བར་མཐོང་། རྒྱ་ཧོར་མི་ཉག་ཡུ་གུར་སོགས་ཀྱི་སྐྱེ་བོ་ཐམས་ཅད་འདུས་པ་ཆོས་ལ་བཀོད། གར་བྱོན་གྱི་ནད་ཡམས་ཆད་འཁྲུག་རྩོད་ཞི། དགོན་སྡེ་མཆོད་ཁང་འཁོགས་པ་རྣམས་གསོར་བཅུག །བནྡྷེ་མི་གཙང་བ་ཐམས་ཅད་ཚུལ་ཁྲིམས་ལ་སྦྱར། སྔགས་པ་རྣམས་སྐྱེད་རྫོགས་ལ་བཀོད། བསྟན་པ་ཉི་མ་ཤར་བ་ལྟར་མཛད། སྔོན་མདོ་ཁམས་ན་བཞུགས་༼པ༢༤ན༽དུས་ཀམ་པོ་རྡོ་རྗེ་དཔལ་བརྩེགས་ཀྱིས་གནས་ནང་འདིར་སངས་རྒྱས་མར་མེ་མཛད་ཀྱི་སྐུ་ཆེ་བ་ཞིག་བཞེང་བར་ཞུས། ཀམ་པོ་གནས་ནང་འདི་ཕལ་ཆེན་ནས་གསུངས་པ་བྱང་ཆུབ་སེམས་དཔའ་ཐུགས་རྗེ་ཅན་གྱི་གནས་ཡིན་ཞིང་ཀམ་པོ་རྡོ་རྗེ་དཔལ་བརྩེགས་འདི་ས་ཐོབ་པའི་བྱང་སེམས་སྐལ་པའི་ཚེ་ཅན་སངས་རྒྱས་སྟོང་གི་སྦྱིན་བདག་ཡིན་གསུངས། ཀརྨར་ཐུགས་རྗེ་ཆེན་པོས་འདིར་རྒྱལ་བ་བྱམས་པའི་སྐུ་ཆེ་བ་བཞེངས་ཅིག་ཞེས་ལུང་བསྟན་པ་ལྟར་གདན་ས་བར་མ་དང་འོག་མར་འདས་མ་འོངས་ཀྱི་དེ་བཞིན་གཤེགས་པའི་སྐུ་ངོ་མཚར་ཅན་བཞེངས། ཉེ་གནས་ལྡན་སྒོམ་གྱི་མཚུར་ཕུར་མཆོད་ཁང་ཆེན་པོའི་དྲི་གཙང་ཁང་ཁྱམས་དང་བཅས་པ་བརྩིགས་པས་སྣང་སྲིད་ཀྱི་ལྷ་འདྲེས་གྲོགས་བྱས་སྟེ་མྱུར་བར་ཚར། ལྷ་གཟོ་དང་ཟངས་རག་ཡང་ཇི་ལྟར་གསུང་བ་ལྟར་བྱུང་། རུས་ཤིང་ཚུགས་ནས་ལོ་གསུམ་ན་ལྷ་ཆེན་པོ་འདོམ་བཅུ་གསུམ་པ་ཟངས་རག་ལས་ལུགས་སུ་བླུག་པ་གྲུབ། རྒྱ་གར་གྱི་ཡུལ་གྲུ་ཞིག་དུ་ཧོར་དམག་དྲངས་ནས་གཙུག་ལག་ཁང་ཆེན་པོ་ཞིག་གི་གཎྜི་ར་དང་གསེར་གྱི་བྱ་མདབས་དམག་གིས་ཧོར་ཡུལ་དུ་ཁྱེར་བ་མི་འཚམས་པའི་ཆོ་འཕྲུལ་གྱིས་སུས་ཀྱང་བདག་གིར་བྱེད་མ་ནུས་པ་གྲུབ་ཐོབ་ཆེན་པོས་ལྟས་ངན་གཡང་དུ་བླངས་སྟེ་རྒྱ་བོད་ཀྱི་མཚམས་ག་ཆུའི་འགྲམ་དུ་རྫུ་འཕྲུལ་གྱིས་དྲངས་ཀྱང་རྟེན་འབྲེལ་ཞིག་མ་འགྲིགས་པས་བྱ་མདབས་གཡོན་ལས་མ་དྲོངས་པར་དེ་ཉིད་དུ་མཛོད་ནག་ཆེན་མོ་ད་ལྟ་སུས་ཀྱང་རེག་མི་ནུས་པ་ཅིག་ན་ཡོད། ཕྱིས་བྱ་མདབས་གཡོན་གྱི་ཆུང་བ་དེ་ཉིད་དུམ་བུ་གཉིས་སུ་བྱས་སྟེ་རྒྱབ་མདུན་གྱིས་ཐོག་དུ་བཀལ། བྱ་མདབས་ཆུང་བ་གཉིས་སྟོང་པར་བཞག །རྩེ་གཎྜི་ར་ཆེན་མོ་གསེར་བྱ་ཁུང་གི་གཏེར་ནས་བྱུང་བའི་གསེར་བྱ་ཟུང་དང་བཅས་པ་བཙུགས། དེའི་ཚེ་གྲུབ་ཐོབ་ཆེན་པོ་འདམ་ཅོག་ཙེ་ལར་ཕེབས། དབུས་གཙང་ན་ཡོད་པའི་ཧོར་བོད་ཀྱི་མི་དཔོན། བླ་༼པ༢༤བ༽མ་དཔོན་ཆེན། ཟོན་འུའི་སྲིའི་མི་དཔོན་ཁྲི་དཔོན་རྣམས་ཐམས་ཅད་ཀྱིས་སོ་སོ་ནས་ཇ་འདྲེན་བསུ་བ་བསྙེན་བཀུར་བྱས། ཚོགས་ཆོས་ཆེན་མོ་གསུངས། ཞྭ་ནག་གི་བསྟོད་པ་ཡང་མཛད་པས་ཐམས་ཅད་མི་ཕྱེད་པའི་དད་པ་སྐྱེས་སྟེ་མཚན་གྲུབ་ཐོབ་ཆེན་པོ་འབའ་ཞིག་དུ་སྒྲོག །ཉེ་གནས་སོགས་ཀྱི་ང་རྒྱལ་བཅག་ཕྱིར་ཅོག་ཙེ་ལ་དང་གནམ་ལ་དང་སྦྲིད་ལ་རྣམས་ནས་རིམ་པར་མ་ཚར་བ་ཨེ་ཡིན་གཎྜི་ར་མ་མཐོང་གསུང་ཞིང་བཀྱོན།

མཚུར་ཕུར་ཕེབས་ཚེ་མཆོད་ཁང་ཡང་ཆུང་། ལྷ་ཆུང་འདི་འདྲ་བ་གསུངས་ནས་བཀྱོན། ཉེ་གནས་དང་ལྷ་བཟོས། ཉིད་ལྟ་བུར་མ་སོང་འདི་ལས་ཆེ་བ་བློ་ཁོག་དུ་གཏན་མ་ཤོང་བ་ཡིན། ལར་ས་འདི་ཡངས་པ་ཅིག་ཡིན་ན་གཎྜི་ར་ཅོག་ཙེ་ལ་ཐག་རིངས་བ་ནས་མཐོང་ཞུས་པས། ད་ལྟ་ཆེར་གཏོང་ཐབས་ཡོད་ཏམ་གསུང་བ་ལ་དེ་མ་མཆིས་ལྷག་རྣམས་ལ་ལྡེམ་གཉིས་དང་རིགས་ལྔ་བཞེང་ཞུས་པས་ཤིན་དུ་མཉེས་སྟེ་ལྷ་ལེགས་པར་གྲུབ་འདུག་ཁྱེད་ལ་ཉམ་སད་བྱས་པ་ཡིན་གསུངས་ནས་སླར་བྱམས་པ་དང་སྤྱན་རས་གཟིགས་རྒྱལ་བ་རིགས་ལྔ་རྣམས་ཀྱི་ལྷ་ཆེན་རེ་བཞེངས། གཙོ་བོ་ལ་དེ་བཞིན་གཤེགས་པའི་རིང་སྲེལ་བྲེ་གང་། རྗེ་སྒམ་པོ་པའི་ཐུགས་ལྗགས་སྤྱན་གསུམ། དགྲ་བཅོམ་པ་ཉི་མ་གུང་པའི་ཚེམས། རྗེ་མི་ལའི་གསོལ་ཞལ་ཕྱག་མཁར། སྐྱེར་སྒང་བའི་སྣམ་སྦྱར་ཉན་ཐོས་མཆོག་ཟུང་གི་ལྷུང་བཟེད་མཁར་གསིལ་སྣམ་སྦྱར། གསེར་དངུལ་གྱི་བཀའ་འགྱུར་པོ་ཏི་རྒྱ་ལྔ་བཅུ། ཚོགས་དུང་དཀར་པོ་རྒྱང་གྲགས་སོགས་མཐའ་ཡས་པར་བཞུགས། གཟུང་བཞུགས་གྲུབ་ནས་ལྷ་ཆེན་གཡོན་དུ་ཤིན་དུ་ཡོ་བས་ལྷ་གཟོ་བས་ཐབས་མེད་ཅིང་སྡུག་བསྔལ་བའི་ཚེ་གྲུབ་ཐོབ་ཆེན་པོས་ཁྱོད་དེ་འདྲ་མི་དགོས་ང་རླུང་སེམས་ལ་དབང་ཐོབ་པའི་རྣལ་འབྱོར་པ་ཡིན་པས་བཅོས་ཀྱི་ཁྱོད་རང་ཚོད་གྱིས་ཅིག་གསུང་སྟེ་ལྷ་ཆེན་གྱི་མདུན་དུ་སྐྱིལ་ཀྲུང་གིས་བཞུགས་སྟེ་རླུང་༼པ༢༥ན༽རོ་ལན་གསུམ་བུས་ནས་བུམ་ཅན་བཟུང་སྟེ་སྐུ་གཡོན་དུ་ཡོན་པོར་མཛད་ནས་གཡས་སུ་རིམ་གྱིས་བསྲང་བས་ལྷ་ཆེན་པོ་ཚེག་ཚེག་ཟེར་ནས་འདྲོངས། དྲང་པོར་གྱུར་པ་ན་བླ་མ་རིན་པོ་ཆེ་ད་རན་ད་རན་ཞུས་པས་ཤིན་དུ་ལེགས་པར་བྱུང་། རྩ་རླུང་བསྒོམས་པ་ལ་ཡོན་ཏན་དེ་འདྲ་ཡོང་བ་ཡིན་གསུངས། རབ་གནས་ལ་རྒྱལ་བ་བྱམས་པ་འབྱོན་པ་ཡོད་པས་ཆོས་ཁྲི་ཆེན་པོ་རྩིགས་གསུངས་སྟེ་བྱམས་པ་ཆོས་ཁྲི་བརྩིགས། གདུགས་རྒྱལ་མཚན་གསེར་འཕན་དར་མོ་ཆེ་བཀྲ་ཤིས་ཁྲ་རིང་སོགས་ཆོས་ཁྲི་ནས་མཆོད་ཁང་ཆེན་མོའི་བར་དུ་ཁྱབ། དེའི་ཚེ་དབང་པོ་རབ་ཀྱིས་རྒྱལ་བ་བྱམས་པ་གཙུག་ཏོར་དབུ་རི་དང་མཉམ་པ་དང་། ལ་ལས་ཁྲི་དེ་སྐུས་ཁྱབ་པའི་ན་བཟའི་ལྷུབས་ཁྲི་ལས་འཕྱང་བ་མཐོང་། ཁ་ཅིག་གིས་གྲུབ་ཐོབ་ཆེན་པོ་ཉིད་སྐུ་ལྷ་ཆེན་ལས་ཆེ་བར་དེར་བཞུགས་ཀརྨ་པ་གྲངས་མེད་པས་བསྐོར་ནས་ཕྱག་ནས་འཐོར་བ་མཐོང་། ཐམས་ཅད་ཀྱི་མཐུན་སྣང་དུ་གྲུབ་ཐོབ་ཆེན་པོ་ཉིད་སྐུ་སྔར་བས་ཆེ་བ་ཞིག་བཞུགས་ནས་ཕྱག་ནས་མཛད་པ་དང་ལྷ་ཆེན་གྱི་དྲུང་ན་མཆོད་པ་མཛད་པ་དང་བླ་ཡེལ་ཆེན་མོར་ཆོས་གསུང་བ་སྟེ་སྐུའི་བཀོད་པ་གསུམ་དུས་མཉམ་དང་གཞན་ཡང་དུ་མ་མཐོང་། ཟླ་གཅིག་དུ་མེ་ཏོག་གི་ཆར་དང་སྤོས་ཀྱི་དྲི་སྔོན་མ་ཚོར་བ་རྒྱུན་མ་ཆད། ལྷ་ཆེན་དཔལ་འབར་འཛམ་གླིང་རྒྱན་དུ་མཚན་གསོལ། རྗེ་དུས་མཁྱེན་གྱི་ཐུགས་ལྗགས་སྤྱན་གསུམ་བཞུགས་པར་གདུང་རྟེན་བཀྲ་ཤིས་འོད་འབར་དང་། ཕྱི་རྗེ་ཉིད་ཀྱི་ཐུགས་ལྗགས་སྤྱན་གསུམ་བཞུགས་པའི་བཀྲ་ཤིས་ལྷུན་གྲུབ་དང་ལྡེམ་གཉིས་རིགས་ལྔ་དང་བཅས་པ་དང་། ཕྱིས་ཐུགས་རྗེ་ཆེན་པོའི་ལྷ་ཁང་དང་ཡིག་བཅུའི་ཁང་པ་མཛད་པའི་རྒྱལ་བ་རྒྱ་མཚོ་ཡང་ད་ལྟ་དེར་བཞུགས་སྟེ་བོད་ཡུལ་ན་ཟླ་དང་བྲལ་བའི་གཙུག་ལག་ཁང་ཡིན་ལ་ས་དེར་རྡོག་པ་བཞག་པའི་སྐྱེ་བོ་ལ་ཡང་ངན་སོང་མེད་པར་རྗེ་ན་རིམ་ཐམས་ཅད་ཀྱིས་གསུངས་སོ། །

ལོ་རྒྱུས་༼པ༢༥བ༽རྒྱས་པ་ལས་ནི། ལྷ་ཆེན་ཛམ་གླིང་རྒྱན་སངས་རྒྱས་རྣམས་ཀྱི་བྱིན་གྱིས་བརླབས་ཁྲོ་བོ་རྣམས་ཀྱིས་མཐུ་སྟོབས་དང་ཆོས་སྐྱོང་རྣམས་ཀྱི་རྫུ་འཕྲུལ་གྱིས་སྒྱུ་མ་ལྟ་བུར་རྣམ་པར་འཕྲུལ་ཞིང་བཞེངས་ནས་སྣང་བ་ཁྲི་ཐོག་དུ་ཐོན་པའི་ཚེ་བདུད་དང་མུ་སྟེགས་ལོག་པར་ལྟ་བ་ཅན་ལ་དགའ་བའི་ལྷ་འདྲེ་མཐུ་སྟོབས་ཅན་རྣམས་ཀྱི་བར་ཆད་རྩོམ་ཞིང་ཐམས་ཅད་འཁྲུག་པར་བྱེད་པའི་སྔ་ལྟས་སུ་ཞག་གཉིས་ལ་ས་འགུལ་ཐེངས་དྲུག་དུ་བྱུང་། ཀ་བ་འཐེན་པའི་ཐག་པ་ཆད་ནས་བནྡྷ་ལྷ་གཟོ་བ་རྣམས་དེའུ་བསད་བྱས། ལྷ་གཟོ་གྲ་པ་ཕྱི་ནང་ཀུན་གྱི་སྙིང་དུ་བདུད་ཞུགས་ནས་འཐབ་རྩོད་ཀྱི་འཁོར་ལོ་ཆེན་པོ་བསྐོར་བར་བརྩམས། དགེ་འདུན་ཚལ་པ་ལ་གཏོགས་པའི་སོ་ནམ་པ་འགའ་ཞིག་གི་སྙིང་དུ་བདུད་ཞུགས་ནས་རྗེ་དུས་མཁྱེན་གྱི་དབོན་པོ་བྱང་ཆུབ་འདས་ལམ་ལ་བཀོད། ཡུལ་ཁམས་ཀུན་དུ་ནད་འཁྲུག་གནོད་པ་སྣ་ཚོགས་འབྱུང་བར་འདུག་པ་ལ་སྔགས་འཆང་རང་བྱུང་རྡོ་རྗེས་དེ་རྣམས་བདུད་ཀྱི་ཆོ་འཕྲུལ་དུ་གོ་ཞིང་རྟོགས་ནས་རྟ་མགྲིན་རྡོ་རྗེ་སྲིན་པོ་དང་གསང་བ་མཆོག་གི་སྐུ་བདག་ཡཀྵ་རྡོ་རྗེ་སྲིན་པོའི་ལྷ་ཚོགས་སུ་དཀྱིལ་འཁོར་དུ་གསལ་ཞིང་བརྟན་པ་ཛམ་གླིང་ཁྱབ་པ་ཙམ་དུ་ཞག་བདུན་གྱི་བར་དུ་ཐམས་ཅད་ཞལ་དུ་བསྟབས་ཤིང་ཟིལ་གྱིས་གནོན་པའི་ཏིང་ངེ་འཛིན་གྱི་འོད་ཟེར་ཆོ་འཕྲུལ་ཆེན་པོ་བཀྱེ་ནས་ཟིལ་གྱིས་མནན་པའི་དུས་སུ་ས་རྡོ་རྩི་ཤིང་ནགས་ཚལ་ཁྱད་པར་དུ་མཚུར་ནང་ཕུ་མདའི་རི་ཀླུང་ཐམས་ཅད་རྡོ་རྗེ་སྲིན་པོའི་དཀྱིལ་འཁོར་དུ་བྱིན་གྱིས་བརླབས། སྒོས་སུ་དགོན་སར་གྱི་ཕར་ཐད་ཀྱི་བྲག་ལ་རྟ་མགྲིན་རྡོ་རྗེ་སྲིན་པོའི་འོད་ཟེར་བརྟན་པར་བྱས་པས་རྟ་མགྲིན་རྡོ་རྗེ་སྲིན་པོ་ཡུམ་གསང་ཡེ་དཔོན་གཡོག་གསུམ་མེ་རི་དང་བཅས་པ་རྒྱང་ནས་བལྟས་ཀྱང་གསལ་བར་བསྟན་ཞིང་བྱིན་གྱིས་བརླབས། ཁམས་གསུམ་རྣམ་པར་རྒྱལ་བ་རྡོ་རྗེ་ལྟ་བུའི་ཏིང་ངེ་འཛིན་གྱི་དཀྱིལ་འཁོར་དུ་ཆོས་ཐམས་ཅད་ཀྱི་ངོ་བོ་རང་བཞིན་མཚན་ཉིད་རྣམ་པར་སྤྲོས་པ་ཏིང་ངེ་འཛིན་གྱི་རྒྱལ་པོས་༼པ༢༦ན༽རྒྱ་ཆེ་བ་ཛམ་གླིང་ཡང་ཞི་རྒྱས་སུ་རབ་ཏུ་གནས་པར་བྱིན་གྱིས་རློབ་པ་དང་། ཁྱད་པར་དུ་ལྷ་ཆེན་པོ་རབ་ཏུ་གནས་ཅིང་འགྱུར་བ་མེད་པ་བརྒྱ་རྩ་བརྒྱད་ཀྱི་འོད་ཟེར་འཕྲོ་འདུས་མཚུར་ཕུའི་རི་བྲག་ཐམས་ཅད་ཀྱང་རྒྱལ་བ་སྐུ་གསུམ་གྱི་དཀྱིལ་འཁོར་དུ་བྱིན་གྱིས་རླབས་ཤིང་རབ་ཏུ་གནས་པའི་འོད་ཟེར་ཏིང་འཛིན་ཕྱོགས་མེད་དུ་སྤྲོས་པ་སྟེ་རི་བྲག་ཐམས་ཅད་ལ་ཡང་འགྱུར་བ་མེད་པ་འགྱུར་མེད་རྡོ་རྗེ་ལྟ་བུའི་ཏིང་འཛིན་གྱིས་རབ་ཏུ་གནས་པར་བྱས་ཤིང་ཁྱད་པར་དུ་སོ་རིང་ཟམ་ཁའི་རྡོ་བ་ཞིག་ལ་ཏིང་འཛིན་གཏད་པས་འགྲོ་བ་མོས་ཤིང་ཡིད་ཆགས་པ་ཉེས་པའི་སྐྱོན་རྣམས་འདག་པར་ནུས་པ་སྟེ་རྟེན་གྱི་བྱ་བ་དང་དགོས་པ་དེ་ཡིན་པ་སྟེ་ཀུན་བཟང་ཡངས་པའི་རྒྱུད་ལས། དེ་ཉིད་རྟོགས་པའི་རྣལ་འབྱོར་པས། །བསྐལ་པ་བདུན་ནམ་ཉི་ཤུ་གཅིག །རབ་གནས་འཇིག་པར་མི་འགྱུར་རོ། །ཞེས་གསུངས་ཤིང་སྐུ་གསུམ་ལྷུན་གྲུབ་ཀྱི་རབ་གནས་དང་ལྡན་པའི་རྟེན་ལ་སེམས་ཅན་རྣམས་ཡིད་འཇུག་ཅིང་ཆོས་ཐམས་ཅད་ཀྱི་དེ་བཞིན་ཉིད་ཀྱིས་རབ་ཏུ་གནས་པའི་རྟེན་རྣམས་ཀྱི་དྲུང་དུ་སུས་ཕྱིན་ཀྱང་སེམས་གནས་ཅིང་འབྲལ་མི་ཕོད་པ་དང་བདེ་གསལ་མི་རྟོག་པའི་སེམས་གནས་པའི་ཕྱིར་ན། སེམས་ཅན་རྣམས་ཀྱི་ཡིད་ལ་འཇུག །སེམས་ཅན་རྣམས་ཀྱི་ཡིད་འཕྲོག་པ། །ཅེས་གསུངས་སོ། །སྔར་གྱི་བར་ཆད་དེ་རྣམས་ལས་རྒྱལ་ན་རྒྱ་ཆུང་བ་དབུས་གཙང་ཆེ་བ་ཛམ་གླིང་ཙམ་དུ་ཆོ་འཕྲུལ་དང་འཁྲུག་རྩོད་ཆེན་པོ་འབྱུང་བར་འདུག་ཡང་གསང་མཆོག་ཀུན་གྱི་བདག་པོའི་རྒྱལ་པོ་ཆེན་པོ་དཔལ་རྡོ་རྗེ་སྲིན་པོའི་མཐུ་སྟོབས་དང་ཏིང་འཛིན་གྱི་རྩལ་ཆེན་པོ་རྫོགས་པས་ཕྱི་ནང་གི་འཐབ་རྩོད་དང་བདུད་ཀྱི་དམག་ཚོགས་རྣམས་ཞལ་དུ་བསྟབས་ཤིང་ཞི་བར་མཛད་པའི་ཕྱིར་ན་ཞི་བ་ལྷུན་གྱིས་གྲུབ་བའི་འཕྲིན་ལས་ཡུལ་ཁམས་འདི་ཐམས་ཅད་དུ་བྱུང་ཞིང་འབྱུང་ལ་འབྱུང་བར་འགྱུར་བའི་ཕྱིར་ན་ལྷ་ཆེན་པོའི་འཕྲིན་ལས་དུས་གསུམ་༼པ༢༦བ༽རྒྱུན་ཆད་མེད་པར་ཇེ་ཆེ་ཇེ་བཟང་ལ་འབྱུང་བ་སྟེ་སྐད་རིས་མི་གཅིག་པའི་མི་རྣམས་ཀྱི་ཀྱང་ཐག་རིང་པོ་ནས་མོས་གུས་བྱེད་ཅིང་བདག་དུ་འཛིན་པ་དང་མཆོད་པ་བྱེད་པ་མང་དུ་འབྱུང་ལ་སྣང་བ་དག་པ་རྣམས་ཀྱིས་སྐུ་གཡོ་འགུལ་དང་འོད་ཟེར་དང་གསུང་འབྱོན་པ་ཐོས་པ་དང་འབྲིང་དང་ཐ་མས་ཀྱང་དད་པ་སྐྱེ་ཞིང་ན་ཚ་སྡུག་བསྔལ་ཞི་སེམས་གནས་ནས་ཕྱིར་འགྲོ་མི་འདོད་པ་སོགས་ཉམས་ལྟས་མང་པོ་འབྱུང་སྟེ་ལྷ་ཆེན་པོ་ཛམ་གླིང་རྒྱན་མཐོང་ཐོས་ཕྱག་མཆོད་དགྱིད་པ་རྣམས་འཇིག་རྟེན་དང་འཇིག་རྟེན་ལས་འདས་པའི་ཡོན་ཏན་དང་དངོས་གྲུབ་མཐའ་ཡས་པ་འབྱུང་བར་འགྱུར་རོ། །

ཡེ་ཤེས་མགོན་པོ་ལྕམ་དྲལ་རྣམས་ཀྱང་རང་བཞུགས་ལ་ལྷ་སྲིན་སྡེ་བརྒྱད་ཁྱད་པར་དུ་རྡོ་རྗེ་ལེགས་པ་ཚ་ཞང་མྱུར་མགྱོགས་ཅན་དང་བོད་ཁམས་ཀྱི་བརྟན་མ་ཛམ་གླིང་སྐྱོང་མ་གཉན་ཆེན་ཐང་ལྷ་མཁར་ནག་རྡོ་རྗེ་རྒྱལ་པོ་ལ་སོགས་པ་ཀླུ་དང་ས་བདག་རྣམས་ཀྱང་དམ་ཚིག་ཆེན་པོའི་དབང་གིས་དཀོར་སྲུང་དང་ཡོན་བདག་དང་ལྷ་ཆེན་པོའི་ཆོས་སྐྱོང་དང་བཀའ་སྲུང་དུ་རང་དམ་རང་གིས་བཅས་སྟེ་རྒྱུན་ཆད་མེད་པར་འཕྲིན་ལས་སྒྲུབ་པའི་ཕྱིར་ན་ལྷ་རྟེན་ལྷ་དཀོར་རྣམས་ལ་ཐག་ཐུག་མ་བྱས་ཤིང་མཆོད་ན་འཕྲིན་ལས་རྣམ་བཞི་ལྷུན་གྱིས་གྲུབ་ཅིང་བསྟན་པ་ཡུན་དུ་གནས་པའི་ཕྱིར་ཤིན་དུ་གཉན་ཞིང་རབ་ཏུ་གཉན་པར་ཤེས་པར་བྱའོ་ཞེས་གསུངས་སོ། །

ཡང་འབུམ་ཐང་ཐམས་ཅད་རྒྱལ་བ་རྒྱ་མཚོ་ལྷ་ལྔས་གང་བར་གཟིགས་སྟེ་ཐུགས་རྗེ་ཆེན་པོའི་ལྷ་ཁང་བཞེངས་ཤིང་ཡིག་བཅུ་དང་ཕྱོགས་བཞིའི་དགེ་འདུན་ལ་ཚ་བའི་རྒྱུན་བཙུགས་སྟེ་ཐུགས་རྗེ་ཆེན་པོ་དང་སེམས་ཅན་སྡུག་བསྔལ་ཅན་རྣམས་ཐ་དད་མེད་པ་ནི་ངའི་ཡི་དམ་ཡིན་གསུངས། དེ་ལྟར་རྒྱ་ཧོར་བོད་མི་ཉག་ཡུ་གུར་སོགས་ཡུལ་གྲུ་སྐད་རིམས་མི་གཅིག་པ་བརྒྱ་ཕྲག་མང་པོར་ལྷ་ཁང་མཆོད་རྟེན་རྙིང་གསོ་སར་འཛུགས་སྟོང་ཕྲག་བདུན་བརྒྱད་ལས་མི་ཉུང་བ་མཛད་སྟེ་ཆོས་རྒྱལ་མྱ་ངན་མེད་ཀྱི་འཕྲིན་ལས་ལས་མི་དམན་པ་ཡིན་སྟེ་ཛམ་གླིང་ཀུན་དུ་རྒྱུ་བའི་ཀརྨ་པ་༼པ༢༧ན༽ལ་མནར་སེམས་གནོད་སེམས་བྱེད་པ་སྣ་ཚོགས་བྱུང་ཡང་ལྷ་མོ་འོད་ཟེར་ཅན་གྱི་གཟུངས་ཀྱི་ཡོན་ཏན་བཞིན་ལེགས་པ་ཕུན་སུམ་ཚོགས་པ་ལྔ་ལྷུན་གྱིས་གྲུབ་ཅིང་རབ་འབྱམས་བཀའ་ལ་ལུང་ཆེན་ཐོབ་པས་བསྟན་པ་རྒྱ་མཚོ་མཐའ་ཡས་དང་ཡེ་ཤེས་རྒྱ་མཚོ་མཐའ་ཡས་མན་ཆད་ཚིག་བཞིའི་ཚིགས་སུ་བཅད་པ་ཡན་ཆད་ལ་བཀའ་འགྱུར་རོ་འཚལ་གཉིས་ཙམ་འཛམ་གླིང་ཁྱབ་པར་བསྟན་ཅིང་དེ་རྣམས་སུ་སྤྲུལ་པའི་རྣམ་ཐར་མང་པོ་འཐོར་ནས་ཡོད་པ་སྟེ་རྣལ་འབྱོར་རང་བྱུང་རྡོ་རྗེའི་རྣམ་ཐར་གླིང་བཞི་རྒྱས་བསྡུས་ཐམས་ཅད་ཁྱབ་པར་ཚད་གཞལ་དུ་མེད་པའོ་ཞེས་སོ། །

འཕགས་པ་རིན་པོ་ཆེ་བོད་ལ་ཕྱི་མ་ཕེབས་པའི་ཚེ་མེ་གླང་གི་ལོ་ལ་རྗེ་དགུང་ལོ་དོན་གཉིས་པ་དང་བླ་མ་ཆོས་ཀྱི་རྒྱལ་པོ་ཞེ་གསུམ་བཞེས་པ་མཚུར་ཕུར་མཇལ། ཕྱག་དང་བཞུགས་སྟན་མཉམ་པོ་མཛད། སྔར་ངས་ཁྱེད་ལ་ཕོ་བྲང་དུ་བྱང་ཆུབ་སེམས་དཔའ་མཐོང་ན་དགའ་བར་མཚན་བཏགས་པ་མ་ཡིན་ནམ་གསུངས། འདི་ཁ་ཅིག་ན་གནམ་དུ་མཇལ་བྱ་བ་ཡང་འདུག །གཞན་ཡང་འཁོར་ལོ་སྡོམ་པ་ཀུན་སྣང་སྒྱུ་འཕྲུལ་གྱི་ཞིང་ཁམས་ཕྱོགས་མཚམས་ཐམས་ཅད་ཡིག་བདུན་གྱི་སྒྲ་དང་ཆར་དུ་འབབ་ཅིང་གསང་བའི་མཛོད་ཀྱི་སྒོ་ཕྱོགས་མེད་དུ་ཕྱེ་ཞིག་ཞེས་གྲགས། ཕྱིས་མཚུར་ཕུའི་བླ་བྲང་དུ་རྡོ་རྗེ་འཆང་གྲུབ་ཐོབ་བརྒྱད་པའི་བླ་མ་ཐམས་ཅད་ཕྱོགས་མཚམས་ཀུན་ཁྱབ་པ་གཅིག་གོ་གཅིག་གིས་མི་སྒྲིབ་པར་སྐྱིལ་ཀྲུང་ས་གནོན་མཛད་སྟེ་མ་ཧཱ་མུ་དྲ་ཞེས་ཕྱོགས་མེད་དུ་སྒྲོག་པ་ཞག་འགའར་གཟིགས་པས་ད་ཕྱིན་ཆད་གར་ཡང་མ་འགྲོ་ཞེས་པར་དགོངས་ནས་དེ་ཕྱིན་རྩེ་གཅིག་དུ་བཞུགས། སྐལ་ལྡན་གྱི་སློབ་མ་མཐའ་ཡས་པ་འདུས་པ་ཐམས་ཅད་གཞི་ཚུལ་ཁྲིམས་དང་བྱང་ཆུབ་ཀྱི་སེམས་ཀྱིས་བཟུང་། ཐོས་བསམ་སྒོམ་པས་སྒྲོ་འདོགས་ཕྱོགས་མེད་དུ་བཅད། སྨིན་གྲོལ་དབང་གི་རྒྱལ་མཚན་འཕྱར་སྟེ་གནད་བཞི་ཆོས་ཉིད་ཀྱི་འཁོར་ལོ་ཉིན་མཚན་མེད་པར་བསྐོར་བས་༼པ༢༧བ༽བཀའ་རྒྱུད་ཀྱི་རྒྱལ་ས་ཟིན་པའི་གྲུབ་ཐོབ་མཐའ་ཡས་པ་བྱུང་། ཡང་རྡོ་རྗེ་འཆང་དང་བླ་མེད་ཀྱི་ལྷ་ཚོགས་ཀྱི་འོད་ཟེར་སྔོན་པོས་མ་ཁྱབ་པ་མེད་པ་དང་། བུད་མེད་རུས་རྒྱན་ཅན་མང་པོས་ཡེ་ཤེས་ཀྱི་བདུད་རྩི་ཕྱོགས་མེད་དུ་འཐོར་བ་དང་། དཔའ་བོ་མཁའ་འགྲོ་རྣལ་འབྱོར་ཕོ་མོའི་ཚོགས་འོད་དང་གཟུགས་བརྙན་གྱི་ཚུལ་དུ་ཁྱབ་པས་ད་དུང་ཕྱི་མཐའི་བར་དུ་རྣལ་འབྱོར་གྱི་དབང་ཕྱུག་བགྲང་ལས་འདས་པ་འབྱུང་བར་འགྱུར་རོ་ཞེས་སྒྲོག་པ་གསན། ཡང་ཅུང་ཟད་མནལ་བ་ན་བདག་ཉིད་དང་ཕྱི་ནང་ཐམས་ཅད་བདེ་མཆོག་གི་ངོ་བོར་གསལ་ཞིང་སྟེ་ལོ་ན་རོ་སོགས་ཀྱང་དེའི་རྣམ་འཕྲུལ་དུ་སྣང་བ་སད་ནས་ཀྱང་ཞག་མང་པོར་གཟིགས། ཡང་མནལ་ལམ་དུ་ན་མཁའི་དབྱིངས་ཅིག་དུ་བྱོན་པས་རྣལ་འབྱོར་པ་ཆང་ཀ་པཱ་ལ་གང་འཐུང་བ་ཞིག་སྣང་། ཨིནྡྲ་བྷུ་ཏི་ཡིན་སྙམ་པ་ན། ང་ནི་སྐུ་གསུམ་ས་ར་ཧ། །རྣལ་འབྱོར་བདུན་ལ་སོགས་པ་ཡི། །གྲུབ་ཐོབ་ཐམས་ཅད་ང་ལས་བྱུང་། །ང་ལས་བྱུང་ཞིང་ང་རུ་ཐིམ། །ཞེས་ཆང་ན་མཁའ་ལ་གཏོར་བས་རྣལ་འབྱོར་པ་དཔག་མེད་དུ་གྱུར་སྟེ་ཨཱ་ལི་ཀཱ་ལིའི་རང་སྒྲ་སྒྲོག་པ་གསན་པས་བདེ་མཆོག་རྒྱུད་བླ་མ་ལ་སོགས་པའི་དོན་ཐམས་ཅད་རྟོགས། རང་གིས་ཀྱང་ཆང་ཐོད་ཕོར་གང་སྤྲུལ་ནས་གཏོར་བས་དཔའ་བོ་མཁའ་འགྲོ་དཔག་དུ་མེད་པར་གྱུར་སྟེ་དེ་ཐམས་ཅད་ན་མཁའ་ལ་འཕུར་སྟེ་སོང་བས་རང་ཉིད་ཀྱང་སྒྱུ་མས་སྒྱུ་མ་སྤྲུལ་རྨི་ལམ་གྱིས་རྨི་ལམ་སྤྲུལ་ཞིང་ཕྱིན་པས་སྔར་གྱི་རྣལ་འབྱོར་པ་དེ་སྟེང་ཕྱོགས་ཅིག་ན་བསྡད་ནས། སེམས་ཀྱི་མཐའ་ལ་ཐུག་པ་མེད། །ན་མཁའ་ལ་ནི་མཐའ་དབུས་བཞིན། །མ་རིག་འཁྲུལ་པའི་སྐྱེས་བུ་རྣམས། །འཁྲུལ་པས་ན་མཁའི་མཐའ་འཚོལ་བ། །རྨོངས་པ་ན་མཁའ་མཐོ་ལ་འཇལ། །ཞེས་ཟེར། དེ་ཐམས་ཅད་རང་ཉིད་ལ་ཐིམ་པ་སྙམ་བྱེད། དེ་ལ་སོགས་པའི་དག་པའི་གཟིགས་སྣང་རབ་འབྱམས་ནི་དེང་སང་ཡི་གེར་སྣང་བ་ཁོ་ན་ཡང་གཞལ་དུ་མེད་ན་དེ་ལས་གཞན་༼པ༢༨ན༽ལྟ་ཅི་ཞིག་སྨོས། ཡང་མནལ་ལམ་ན་ཡུལ་ཆེན་པོ་མཐའ་ཡས་པ་མཐོ་དམན་མང་དུ་སྣང་བ་ལ་ཟམ་པ་ཕྲ་མོ་མང་དུ་ཡོད་པ་བྲུལ་ན་གནམ་ས་ཙམ་དུ་འགྲོ་དགོས་པ་འདུག་པའི་ཚེ་ཏིང་ངེ་འཛིན་ཡེ་ཤེས་ཀྱི་རྩལ་གྱིས་སྐད་ཅིག་མ་བསྐལ་པར་བྱིན་གྱིས་བརླབས་སྟེ་མཐོ་ཞིང་མཐོ་བའི་རྩེ་མོར་ཕྱིན་པ་ན་དྭགས་ལྷ་སྒམ་པོ་ཡིན་ཟེར་བའི་རིན་པོ་ཆེའི་རི་དབུ་རྒྱན་པྲོག་ཞུ་དང་རྩེ་བྲན་གྱི་དབྱིབས་ཐམས་ཅད་ཀྱང་ཤེལ་གྱི་རང་བཞིན་དཔག་དུ་མེད་པ་ཐམས་ཅད་ཀྱང་ཐང་ཤིང་གི་འབྲས་བུ་ལྟར་མཆོད་རྟེན་གཅིག་རྒྱབ་གཅིག་གི་ཕྲེང་བ་ཅན་དབུས་མ་མཐོ་ཁྱད་དང་ལྡན་པའི་རྩེར་བཞུགས་པ་ན་རྗེ་སྒམ་པོ་པ་ཆོས་གོས་གསོལ་བ་འོད་ཀྱི་རང་བཞིན་ཅན་བཞེངས་སྟེ་ཕྱག་མཛུབ་ཕྱོགས་ཐམས་ཅད་དུ་གཏད་ནས་ལྟོས་ཅིག་གསུངས་སྟེ་ཐམས་ཅད་སྒྲིབ་པ་མེད་པར་སྐུ་དང་མཆོད་རྟེན་གྱི་རང་བཞིན་དུ་གསལ་བ་མནལ་མ་མནལ་མེད་པར་ཞག་བདུན་དུ་བྱུང་སྟེ་བཀའ་རྒྱུད་ཀྱི་བསྟན་པ་དར་བར་མཁྱེན།

ཡང་རྗེ་དུས་མཁྱེན་སྐུ་བལྟམས་པའི་གནས་ཀྲེ་ཀམ་ཁྱིམ་མི་ངན་གྱིས་བཤིགས་པ་རྣམས་བསྒྲལ་ནས་མགོན་པོ་བེར་ནག་ཅན་རལ་པ་ན་མཁའི་དབྱིངས་སུ་ཁྱབ་པ་སྙིང་གི་ཕྲེང་བ་སེ་རལ་ཁར་ཁུར་བ་ལ་གྲངས་བརྒྱ་དང་ལྔ་བཅུ་ཙམ་ཡོད་པ་ཕྱོགས་བཅུ་མགོན་པོས་བསྐོར་བ་ཐམས་ཅད་དུ་གསལ་སྟེ། བསྟན་པ་དར་ཞིང་བསྟན་པ་རྒྱས། །ཕྱོགས་བཅུར་བསྟན་པས་ཁྱབ་པར་བྱས། །ཟེར་སྟེ་ཀྲེ་བོ་ཉག་ཆུ་རབ་སྒང་ཤར་དམར་ཚའི་སྒང་ལ་སོགས་པར་ཡང་མ་འོངས་པ་བསྟན་པས་ཁྱབ་པར་ལུང་བསྟན། མགོན་པོ་འཁོར་བཅས་ཀྱིས་ཀྱང་རྟེན་འདི་རྣམས་དང་ཁྱེད་ཀྱི་བྱ་བ་ཐམས་ཅད་ངེད་ཀྱིས་སྒྲུབ། ད་དུང་དུ་ཡང་ཁྱེད་མ་འོངས་པ་འཁྲུལ་པ་མེད་པར་བསམས་བཞིན་དུ་སྲིད་པ་ཉེ་བར་ལེན་ཞིང་ཁམས་གསུམ་ཁྱབ་པར་གདུལ་བྱ་སེམས་ཅན་རྣམས་ཀྱི་དོན་བྱེད་པར་འགྱུར་པའི་དུས་སུ་ཡང་ངེད་རྣམས་ཀྱིས་བསྟན་པ་སྲུང་ཞིང་བྱ་བ་སྒྲུབ་བོ་ཅེས་ཁས་ལེན་པ་གཟིགས། རྟ་ལོ་རྒྱལ་བ་རྒྱ་མཚོའི་ལྷ་ཁང་གྲུབ་པ་༼པ༢༨བ༽ནས་བཟུང་སྟེ་མྱ་ངན་ལས་འདའ་བར་བཞེད་པའི་གསུང་མང་དུ་བྱོན།

དེའི་ཚེ་གྲུབ་ཐོབ་ཆེན་པོ་ཨོ་ཌྱན་པ་དགུང་ལོ་ང་གསུམ་པ་ཅིག་དབུས་གཙང་གི་འགྲོ་དོན་ཆེན་མོ་ལ་བྱོན། གཙང་ཕྱོགས་སུ་ཐན་མོ་ཆེ་བྱུང་བ་གར་ཕེབས་སུ་ཆར་པ་བབ་པས་ཞི་བར་མཛད། དྲག་པོའི་སྦྱིན་སྲེག་གིས་བགེགས་ཐམས་ཅད་འདུལ་ཞིང་བྱོན། རོང་ཆེན་དང་སིལ་མ་ལ་ནས་འབྱོན་པར་དགོངས། སྟག་གྲུ་ཁར་ཕེབས་ཚེ་ད་རེས་རིན་པོ་ཆེ་ཀརྨ་པ་མཇལ་དགོས་པར་འདུག་གསུངས་ནས་གཙང་པོ་བྱང་ལ་བྱོན། གྲུབ་ཐོབ་ཆེན་པོས་ཀྱང་ཀྱཻ་མཚུར་ཕུ་བ་ཁ་འཁྱགས་རྣམས་ལོངས། གྲུབ་ཐོབ་ཨོ་ཌྱན་པ་གནམ་ས་གཉིས་ཀྱི་ཀ་བ་ལྟ་བུ་དེ་འབྱོན་ཞིང་འདུག་གསུངས་ནས་གྲབས་ཡུལ་ཆེར་བྱས། ཨོ་ཌྱན་པའི་གསུངས་ནས་ཀརྨ་པའི་གྲ་པ་རྣམས་བྲེལ་བདོ་འདུག་ཅག་མལ་གྱིས་གསུངས་ནས་ལམ་ཞིག་དུ་ཅག་མལ་མཛད། ཡང་བྱོན་སྟེ་དབུ་རི་བརྒལ་བར་བཞུགས་ནས་མངོན་མཁྱེན་ཨེ་འདུག་ལྟའོ་གསུང་ནས་མཚན་འགྲོས་ཀྱིས་བཏེག །གྲུབ་ཐོབ་ཆེན་པོས་མཁྱེན་ནས་ཐོ་རེངས་བསུ་བ་རྣམས་བཏང་བ་བྱམས་པ་ཆོས་ཁྲིར་མཇལ་བས་ཨོ་ཌྱན་པའི་ཐུགས་རྒྱལ་དང་པོ་ཆག་ཕྱིར་གཟིམས་སྦྲ་ཆེན་མོ་ལ་བཞུགས་ནས་རིན་པོ་ཆེའི་གཟིམས་ཁང་ན་རྟེན་མཆོད་དང་བཀོད་པ་འདི་ལྟར་འདུག་གསུངས་པས་མཚུར་ཕུ་བ་རྣམས་མོས། ནང་དུ་ཕེབས་སྟེ་གུས་པས་གྲུབ་ཐོབ་ཆེན་པོའི་ཞབས་ལ་ཕྱག་མཛད། སྟན་བཟང་པོ་བཤམས་པ་ལ་བཞུགས། གྲུབ་ཐོབ་ཆེན་པོས་ཁྱེད་དཔོན་སློབ་རྣམས་ངས་ཡོས་དཀྲུགས་པ་འདྲ་བ་ཞིག་བྱའམ་གསུངས་པས་མཛད་པར་ཞུ་གསུངས། དེ་མ་ཐག་རླུང་དང་ལྟ་སྟངས་མཛད་པས་གྲུབ་ཆེན་པ་དཔོན་སློབ་ཐམས་ཅད་ཉམས་འུར་སྟེ་བཀྲབས་པས་ད་སྡོད་གསུངས་སྟེ་ཐུགས་རྒྱལ་གཉིས་པ་ཆག །ད་ལྟ་བོད་ན་ཁྱེད་པས་གྲུབ་ཐོབ་ཆེ་བ་མེད་ཨང་གསུངས། དེ་ཙམ་གྱི་རློམ་པ་མི་བདོག་ཞུས་པས་འོ་ན་ཁྱེད་ཀྱིས་ཨ་སུ་རའི་བྲག་ཕུག་དུ་བླངས་པའི་མགུར་དེ་ལོང་དང་གསུངས། དེར་ཐུགས་རྒྱལ་རྩ་བ་ནས་ཆག །ཨེ་ཨོ་ཌྱན་པ་ཁྱེད་སིལ་མ་ལ་ནས་འགྲོ་༼པ༢༩ན༽ཚིས་འདུག་སྟེ་ངའི་བྱང་ཆུབ་ཀྱི་སེམས་ཀྱིས་རང་དབང་མེད་པར་བཀུག་པ་ཡིན་ཨེ་ཤེས་གསུངས། ཀ་ཏོ་ར་ནས་ཀྱིས་བཀང་བ་རྒྱལ་བ་རྒྱ་མཚོའི་སྦ་ཅག་གིས་དཀྲུགས་ནས་སྤྱི་བོར་བཞག་སྟེ་དབང་བསྐུར། ཞག་གསུམ་དུ་གདམས་ངག་མཐའ་ཡས་པ་གནང་། ཁྱེད་ཀྱི་བརྒྱུད་པ་ལ་ཞྭ་ནག་ཅན་དུ་མཆི་ཞུས་པས། སྤྱིར་གང་བྱས་ཉན། གྱ་བ་གངས་པས་གུ་བ་བྱས། དེའི་སྐྱེ་མཆེད་ལ་བརྟེན་ནས་ཞྭ་ནག་པོ་གྱོན་པའི་བརྒྱུད་པ་ཆད། འོན་ཀྱང་ད་དུང་ཉི་མ་ནུབ་ཕྱོགས་ནས་ཞྭ་ནག་པོ་གྱོན་པ་ཅིག་ཡོང་པ་ཡིན་གསུངས། འདི་ནི་རྗེ་རང་བྱུང་བ་ལུངས་བསྟན་པ་དང་སྤྱིར་གྱ་བ་གངས་པའི་མཛད་པ་ལ་རྗེ་དུས་མཁྱེན་མ་མཉེས་པས་བར་དེར་སྤྲུལ་སྐུ་ཅུང་ཟད་འགྱངས་པ་ལ་དགོངས་པ་ཡིན་ནོ། །

དེ་ནས་གནང་སྦྱིན་བཟང་པོ་མཛད། སྲེ་འཕོའི་ཞལ་གདམས་དང་སྐུ་གསུམ་ངོ་སྤྲོད་སོགས་ཀྱི་ཕྱག་དཔེ་ཁྱད་པར་བ་དང་དབུ་ཞྭ་ཞྭ་ནག་ཞིག་གཏད་སྟེ་འདི་རྣམས་ཁྱེད་ཀྱིས་མགོ་འདོན་བྱེད་དགོས་པ་ཅིག་ཡོངས་བས་དེ་ལ་གཏོད། ཁྱེད་འདི་ནས་ལྷོ་ཕྱོགས་སུ་སོང་དང་འགྲོ་དོན་རྒྱ་ཆེན་པོ་འགྲུབ། ང་དང་མྱུར་དུ་འཕྲད་ཏོ་གསུངས། སྐུ་ཚེ་འདི་ལ་ཞག་གསུམ་ཁོ་ན་ལས་མ་མཇལ་ཡང་ཕ་དང་བུ་ལྟ་བུར་གྱུར། གྲུབ་ཐོབ་ཨོ་ཌྱན་པ་ཡང་དེ་ཕྱིན་རྗེས་རྒོད་ཚང་བ་དང་ཐ་མི་དད་པའི་རྩ་བའི་བླ་མར་འཛིན། སྤྱིར་ཐུགས་རྒྱུད་ཐ་མི་དད་པའི་སྐུའི་བཀོད་པའང་ཡིན་པར་སྣང་ལ་བརྒྱུད་པ་གཏད་ཅིང་ཕྱིས་ལམ་བར་ཀུན་དུའང་གདམས་ངག་གི་ཤོག་དྲིལ་ཡང་ཡང་དུ་གནང་སྐད། གྲུབ་ཆེན་པ་ཐེགས་འཕྲལ་ཞིག་དུ་མང་ཡུལ་གྱི་གངས་ཞུར་མོའི་མདུན་ཕྱོགས་ཀྱི་མི་མང་པོ་ཇོ་བོ་བསྐོར་བ་ལ་འོངས་སྟེ་ལམ་གཞུའི་ཕུ་ནས་གྲུབ་ཐོབ་ཆེན་པོ་མཇལ་དུ་འོངས་པ་རྣམས་ལ་ཆོས་དང་བྱིན་རླབས་གནང་། དེའི་ནང་ནས་དོ་ཧ་དང་རྙིང་མ་དང་ཞི་བྱེད་རྒྱུད་ཕྱི་ལ་མཁས་པའི་སྟོན་པ་ཆོས་དཔལ་བྱ་བ་སྙོམས་ཆུང་ཞིག་ཡོད་པ་ལ་ཁྱོད་ཅུང་ཟད་སྡོད་གསུངས། ཟས་གོས་དང་གནང་སྦྱིན་བཟང་པོ་མཛད་ནས་ངེད་ཁྱོད་ལ་གནས་༼པ༢༩བ༽ཚང་ཞིག་གཡར་དགོས་པར་འདུག་པས་དེ་ཐོང་ཞིག་གསུང་། ཁོང་གིས་ཀྱང་མ་གོ་བར་གཞན་ལ་སྨྲས་པས་ཁྱོད་རང་གར་སྡོད་མེད་པ་ལ་གནས་ཚང་གར་འོངས་ཟེར་ནས་བཞད་གད་དུ་སོང་སྐད། སྤྱིར་རྟ་ལོ་སོགས་ལ་ནད་བགེགས་ཀྱི་རྐྱེན་མང་དུ་བྱུང་བ་ཐམས་ཅད་ལྷན་སྐྱེས་ཡེ་ཤེས་སུ་རོ་སྙོམས་པས་ཞག་བཞི་བཅུར་ཞི་ཁྲོ་རབ་འབྱམས་ཀྱི་དཀྱིལ་འཁོར་ལྷུན་གྲུབ་ཏུ་བྱུང་བའང་གཤེགས་པའི་ལྟས་སུ་མཁྱེན། བུ་སློབ་རྣམས་ཀྱིས་ཀྱང་སྐུ་རིམ་ཆེན་པོ་བྱས། ཁང་སྒོའི་ཐེམ་ལེན་གྱིས་སྐུ་ཆར་གནང་བ་ཡང་རླུང་བུམ་ཅན་ཁུག་པ་གཅིག་གིས་སྐྱོན་བསལ་སྟེ་ཀརྨ་པ་མིན་ན་སྐྱེ་ཤི་ལན་དྲུག་ཙམ་གྱི་སྣང་བ་དེ་ཉིད་དུ་འཆར་བ་འདུག་གསུངས། རྟོགས་ལྡན་རང་བྱུང་རྡོ་རྗེ་འཆི་བའི་བྱེ་བྲག་སུ་ཞིག་གིས་ཤེས། དཔེར་ན་མར་མེ་འདའ་ཁར་གསལ་བ་བཞིན་གྲུབ་ཆེན་ཨོ་ཌྱན་པ་བྱོན་པ་དང་འདྲ་སྟེ་མཁས་པར་འདོད་པས་ཐེ་ཚོམ་དྲིས། གྲུབ་པར་འདོད་པས་བདར་ཤ་ཆོད་གསུང་ཞིང་ལུག་ལོ་ཟླ་བ་དང་པོ་ལ་ཐང་དཔལ་མོ་དཔལ་ཐང་གི་སྟོད་དུ་རྗེ་བཙུན་མི་ལ་ཐོད་པར་བདུད་རྩི་གསོལ་ཞིང་འོད་ཟེར་འགྱེད་པ་དང་མ་འོངས་པ་འདི་ནས་འཕྲིན་ལས་འབྱུང་ངོ་ཞེས་ལུངས་སྟོན་པ་གཟིགས་སྟེ་བསྟན་བཅོས་མཛད། དེ་ཕྱིན་སྔ་གཞིས་པ་རྣམས་གངས་ཞུར་མོའི་མདུན་དུ་སོང་ངོ་ཞེས་ཡང་ཡང་གསུངས། ལུག་ལོ་ཟླ་བ་གསུམ་པ་ནས་བརྩམས་སྟེ་སྒྲ་དང་འོད་དང་ས་གཡོ་བ་ཡང་ཡང་དུ་བྱུང་ཞིང་མེ་ཏོག་གི་ཆར་རྟག་པར་བབ། རྟགས་འདི་དག་དགེ་འམ་མི་དགེ་ཞུས་པས་བྱང་ཆུབ་སེམས་དཔའ་འཁྲུལ་བ་དང་འདའ་བ་ལ་རྟགས་འདི་ལྟ་བུ་འབྱུང་བ་ཡིན་ཤེས་སམ་གསུངས། དགེ་འདུན་གྱི་ཚོགས་སུ་གསུང་ཆེན་པོ་ཕྱུང་སྟེ་ཁྱེད་རང་རྣམས་ཞུ་རྒྱུ་ཡོད་ཚད་ཞུས། མ་བདེ་བ་ཡོད་ཚད་དྲིས། རྗེ་དུས་མཁྱེན་གྱི་གདན་ས་རྣམས་ཀྱི་ཞིག་རལ་གསོས་ན་བསྟན་པའི་དར་རྒྱས་ཡུན་རིང་དུ་འབྱུང་བར་བཀའ་རྒྱུད་གོང་མའི་ལུང་བསྟན་ཡོད་པས་ངས་ཀྱང་གདན་ས་འདི་རྣམས་ལ་བྱ་བ་བྱས། རྗེས་དུས་གསུམ་༼པ༣༠ན༽མཁྱེན་པའི་དགོངས་པ་རྫོགས་པར་བྱས་པ་ཡིན། འཛམ་གླིང་གི་བྱ་བ་སྐོར་གཅིག་ཚར་ཉི་མ་དོ་ནུབ་ནུབ་ཀྱང་སང་འཆར་བ་བཞིན་རེ་ཞིག་འདི་ནས་མི་སྣང་བར་གྱུར་ཀྱང་འཕྲིན་ལས་ཀྱི་དབང་གིས་གདུལ་བྱ་དང་མཐུན་པར་སྤྲུལ་པའི་སྐུ་ཤེས་བྱ་ཀུན་ལ་མཁས་པ་ཅིག་གནམ་ནས་བྱ་བབས་པ་བཞིན་མྱུར་དུ་འོང་ངོ་ཞེས་གསུངས། ཡང་དབོན་རིན་པོ་ཆེ་ལ་སྤྲུལ་པའི་སྐུ་འདིར་མ་བྱོན་གྱི་བར་དུ་ཁྱོད་ཀྱིས་སྐྱོངས་ཅིག་གསུངས་སྟེ་ཆུ་མོ་ལུག་ལོ་ཟླ་བ་དགུ་པའི་ཚེས་གསུམ་གྱི་སྔ་དྲོ་ལ་ཞག་བདུན་དུ་གདུང་ལ་མ་རེག་ཞིག་གསུངས་སྟེ་ཆོས་དབྱིངས་སུ་བཞུགས། དེའི་ཚེ་སློབ་མ་དག་པས་དགའ་ལྡན་དང་མངོན་དགའ་དང་བདེ་བ་ཅན་དུ་བྱོན་པར་མཐོང་། ཐུན་མོང་དུ་འཇའ་དང་རོལ་མོ་དང་མེ་ཏོག་གི་ཆར་དང་ཉི་མ་ཉིས་འགྱུར་གྱིས་རིང་བར་སྣང་། ཚེས་དགུ་ལ་གདུང་བཞུ་བ་ན་ངོ་མཚར་གྱི་བཀོད་པ་ཆེར་སྣང་ཞིང་ཐུགས་ལྗགས་རིང་སྲེལ་སོགས་བྱོན་པ་རྟེན་སོ་སོར་བཞུགས་ཤིང་བསོད་ནམས་ཀྱི་ཞིང་དུ་གྱུར་ཏོ། །གྲུབ་ཐོབ་ཆེན་པོ་ཉིད་ཀྱི་ཞལ་ནས་ད་རེས་མིའི་འགྲོ་དོན་ལས་མི་མ་ཡིན་པའི་འགྲོ་དོན་ཆེ་བ་ཡིན་སྟེ་རྒྱ་གར་ཀ་མ་རཱུ་པའི་གཞི་བདག་གི་སློབ་མ་ཁོ་ན་ཡང་གྲངས་ཀྱིས་མི་ཆོད་ཅེས་གསུངས་པས་དེ་ལྟ་བུ་ནི་བློས་གཞལ་བར་མི་ནུས། དངོས་སུ་སྣོད་ལྡན་གྱི་སློབ་མའི་གཙོ་བོ་རྒྱལ་པོ་མོང་གོར་གན་ཉི་དང་སྤངས་རྟོགས་མཉམ་པར་བྱིན་གྱིས་བརླབས་པ་དང་། སེ་ཆེན་གྱིས་འཆད་པའི་ལས་མེར་བསྲེགས་པའི་ཚེ་དཔོན་སློབ་གསུམ་ལྷན་དུ་བསྲེགས་ཀྱང་མེས་མ་གནོད་པའི་ཡེ་ཤེས་དབང་ཕྱུག་དང་རིན་ཆེན་དཔལ། ཚད་མ་པཎྜི་ཏ་མཁས་པའི་ང་རྒྱལ་གྱིས་ཁེངས་སྟེ་གྲུབ་ཐོབ་ཆེན་པོ་ལ་རྗེས་དཔག་ཚད་མ་གང་ལ་ཟེར་མངོན་སུམ་ཚད་མ་གང་ཡིན་ཟེར་བ་ན་ཕྱག་སྡིགས་མཛུབ་བཏད་པས་དེ་སྣ་ཁྲག་ཐིམ་བུ་བཏང་བ་ལྟར་བབ་པ་ལ་འདི་རྗེས་དཔག་ཚད་མ་ཡིན། ད་མངོན་སུམ་ཚད་མ་དགོས་སམ་གསུངས་པས་སྐྲག་ནས་ཞབས་ལ་གཏུགས་པ་ཚད་མ་པཎ་ཆེན་དང་། གཡག་རུ་རས་པ། རྟོགས་ལྡན་ཞྭ་སེར་བ། ༼པ༣༠བ༽ཞྭ་དམར་བ། ཞྭ་ཁྲ་བ། སྟག་མགོ་བ། གཟིགས་མགོ་བ། དོམ་མགོ་བ། སྤྱན་སྔ་སྟག་ཤོད་པ། འཇམ་དབྱངས་བློ་གྲོས་སེང་གེ། དབོན་རིན་པོ་ཆེ། བྱང་སེམས་རྒྱལ་བ་ཡེ་ཤེས། གནམ་མཚོ་བ་ཆེན་པོ། གྲུབ་ཐོབ་གཉན་རས་ལ་སོགས་པ་རྟོགས་ལྡན་རྣལ་འབྱོར་གྱི་དབང་ཕྱུག་མཐའ་ཡས་པ་བྱོན་ནོ། །

དེ་ལྟར་སློབ་མ་མཐའ་ཡས་ཀྱང་སྐུ་སྐྱེ་བ་ཕྱི་མའི་འདྲེན་པར་མངགས་ཤིང་བསྟན་པ་གཏད་པ་ནི་གྲུབ་ཐོབ་ཨོ་ཌྱན་པ་ཡིན་སྟེ། འདི་ནི་སློབ་དཔོན་པདྨའི་དངོས་སློབ་མདོ་ཁམས་ཀྱི་རྒྱུས་ནག་བྱང་ཆུབ་གཞོན་ནུའི་གདུང་རྒྱུད་རྟ་མགྲིན་དང་ཕུར་པའི་གྲུབ་ཐོབ་ཟམ་མ་ཆད་པའི་བརྒྱུད་པ་བྱང་ཆུབ་རྒྱ་མཚོ་སྐུ་མཆེད་གཙང་དུ་བྱོན་སྟེ་ཨར་ཚོ་བནྡྷེ་བཅོ་བརྒྱད་བཏུལ། ལས་སྟོད་ལྷོ་ནས་ཟླུམ་དུ་གདན་ཆགས་པའི་བརྒྱུད་པ་ཡབ་ཇོ་འཕན་དང་ཡུམ་ཕྱུག་མོ་དུག་གེ་ལས་ལྕགས་ཕོ་སྟག་གི་ལོ་ལ་སྐུ་བལྟམས། མཚན་སེང་གེ་དཔལ་དུ་གསོལ། རང་བྱུང་གི་ཏིང་འཛིན་སྐྱེས། འཁོར་བ་ལ་སྙིང་པོ་མེད་པས་ཆོས་བྱེད། དེ་ཡང་ཐོས་བསམ་སྔོན་དུ་བཏང་ནས་སྒོམ་བྱེད། སེམས་སྒོམ་པ་ལ་ད་ལྟ་བྱིས་པའི་སེམས་དང་གཟོད་སྒོམ་དུས་ཀྱིས་སེམས་ལ་ཁྱད་ཅི་འདུག་ལྟ་དགོས་སྙམ་ནས་ལྟ་བ་བྱུང་སྟེ་ཁྱད་མི་འདུག་གསུང་། དགུང་ལོ་བདུན་ནས་མ་ཕུར་སོགས་ཡབ་ཆོས་ཐམས་ཅད་མཁྱེན། རྗེ་རྒོད་ཚང་པ་ལས་དགེ་བསྙེན་མཛད། འདི་ལ་ཐོས་གྲོལ་འོང་གསུངས། ལོ་བཅུ་དྲུག་ནས་བུ་དོང་རིན་རྩེའི་དྲུང་དུ་མངོན་པ་གོང་མ་ལ་མཁས་པར་སྦྱངས། ཞག་གསུམ་ལ་གཞུང་ཕྱེད་ཟིན་ཞག་གསུམ་པོའི་གཞུང་སྐྱོར་ཞིག་གསུང་བ་ན་ཕྱེད་པོ་བསྐྱོར། དེ་མན་ཡང་ཐུགས་ལ་བཀྲ་ལམ་མེ་འདུག་ནས་འདི་མན་མ་བཟུང་བའི་གཞུང་ལགས་བྱས་ནས་བསྐྱར་བས་སྤྲུལ་པའི་སྐུ་ལ་སློབ་གཉེར་བྱ་མ་དགོས་པར་འདུག་གསུངས། གཞན་ཡང་དབུ་ཚད་བྱམས་ཆོས་མཐའ་དག་སྦྱངས། རྩོད་པ་བཟང་བའི་མཆོག་དུ་གྲགས། ཉི་ཤུ་ལ་མཁན་པོ་བུ་དོང་རིན་རྩེ་ལས་སློབ་ཞང་བསམ་གླིང་བ་གསང་སྟེ་བ་བསོད་འོད་སོགས་ལས་༼པ༣༡ན༽བསྙེན་པར་རྫོགས་སྟེ་འདུལ་བ་མཐའ་དག་གསན་ཞིང་ལོ་བཅུ་གཉིས་སུ་སྟན་གཅིག་གི་བརྟུལ་ཞུགས་མཛད། ཁུ་བོ་གོ་ལུང་པ་ན་མཁའ་རྒྱལ་མཚན་སོགས་ལ་དུས་འཁོར་ཆག་ལུགས་རྭ་འབྲོ་སོགས་ཀྱི་ལུགས་མང་དུ་གསན། ཁྱད་པར་དུས་འཁོར་བ་སངས་རྒྱས་རྡོ་རྗེས་ལ་ཙ་མི་ལུགས་གསན། དུས་འཁོར་ལ་མཁས་པ་ཐམས་ཅད་ལ་གཏུགས། ཡན་ལག་དྲུག་གི་རྣལ་འབྱོར་སྨར་ཁྲིད་དུ་མཛད་ཀྱང་རྒྱུད་འགྲེལ་གྱི་སྒྲོ་འདོགས་མ་ཆོད། སྲོག་རྩོལ་ཡན་གྱི་ཁྲིད་ཀྱིས་ཀྱང་ཐུགས་ཀ་མ་གང་སྟེ་ཤམྦྷ་ལར་རིགས་ལྡན་གྱི་དྲུང་དུ་འབྱོན་པར་དགོངས་ནས་ཟླ་བོ་འཚོལ་བ་ལ་སྙ་ནམ་བདེ་ཆེན་སྟེང་དུ་བྱོན་པའི་ཚེ་རྗེ་རྒོད་ཚང་པས་མདང་རྗེ་རས་ཆུང་པ་བྱོན་གསུང་ཞིང་ཉིད་ཀྱང་སངས་རྒྱས་དངོས་ཀྱི་མོས་གུས་སྐྱེས་ཤིང་མཇལ་བ་ཙམ་གྱིས་རྟོགས་པ་ཤར། དུས་འཁོར་གྱི་མ་བདེ་བ་ཕལ་ཆེར་འབྲུ་ནོན་རེ་མཛད་པས་ཁྲོལ། ཁ་ཅིག་རྒྱ་གར་ཤར་ཕྱོགས་སུ་ཤེས་པར་ལུང་བསྟན། མནལ་ལམ་དུ་བྱོན་ནས་དབང་རྫོགས་པར་གནང་། ང་སྔོན་ཙཱ་རི་ན་སྡོད་དུས་རྡོ་རྗེ་རྣལ་འབྱོར་མས་པོ་ཏི་ཅིག་བྱིན་པ་མིད་པས་ཆོས་ཐམས་ཅད་ལ་མི་ཤེས་པ་ཅུང་ཟད་ཀྱང་མེད་གསུངས། ཤམྦྷ་ལར་མ་འགྲོ་བར་ཨོ་ཌྱན་དུ་སོང་དོན་འགྲུབ་པར་འགྱུར་ཞེས་གསུངས་སྟེ་མཚོ་མོ་དང་ར་སོགས་བརྒྱུད། ཏི་སེ་དང་གནྡྷ་ལ་དང་ཛ་ལནྡྷ་ར་རྣམས་སུ་སྒྲུབ་པ་མཛད་ཅིང་ཨོ་ཌྱན་དུ་བྱོན། སོག་པོ་དང་གཅན་གཟན་དང་མི་མ་ཡིན་མཐའ་དག་ཟིལ་གྱིས་མནན། ཕོ་བྲང་དྷུ་མ་ཐ་ལའི་ཚོགས་ཅན་མའི་གཙོ་མོ་རིགས་ལྡན་མ་ས་མུ་དྲ་མུ་ཁ་བྱ་བས་ཟས་འབྲེལ་ཐུག་ཕོར་གང་བྱིན་པ་གསོལ་བས་རྩ་བདུད་མཐའ་དག་ཞིག་སྟེ་རིགས་དྲུག་གི་གནས་སྦྱོང་མང་དུ་བྱུང་། ས་ཁོལ་བུར་གཡོས། རྡོ་རྗེ་ཐེག་པའི་ས་དང་པོ་བརྙེས་སྟེ་རྡོ་རྗེ་རྣལ་འབྱོར་མ་དངོས་སུ་བྱོན་ནས་རྡོ་རྗེ་གསུམ་གྱི་བསྙེན་སྒྲུབ་གནང་། རྗེ་རྒོད་ཚང་པས་སྤྲུལ་པའི་སྐུ་གཅིག་སྨིན་པ་ལ་ལོ་སོ་གཉིས་སྒོམ་དགོས་པ་ཡིན། ལོ་སོ་གཉིས་༼པ༣༡བ༽མ་ལོན་གྱི་བར་འགྲོ་དོན་མ་བྱེད་གསུངས་པ་ལྟར་ཨོ་ཌྱན་གྱི་མར་ལམ་མང་ཡུལ་གྱི་བདག་པོ་བླ་ཆེན་དེ་ཁྱིམ་གྱིས་བཞུགས་པར་ཞུས་ཀྱང་མ་གནང་། རྗེ་རྒོད་ཚང་པ་གཤེགས་པ་ལམ་དུ་མཁྱེན་འོད་གསལ་གྱི་ངང་དུ་མཇལ་ཞིང་སྙེ་མདོ་ཐམས་ཅད་མཁྱེན་པའི་སྲས་ཀུན་དགའ་འོད་ཟེར་དུ་འཁྲུངས་པ་གཟིགས། རྒྱ་གར་རྡོ་རྗེ་གདན་དུ་བྱོན། ཛྙཱ་ན་གརྦྷེ་སོགས་བཞིས་མ་ཧཱ་བོ་དྷིའི་དྲུང་དུ་སྨོན་ལམ་བཏབ་པས་མགོན་པོས་བསྐུལ་བ་ལྟར་གར་ལོག་གི་དམག་བཟློག་ཚོགས་བདག་གིས་སྲོག་སྙིང་ཕུལ། རྡོ་རྗེ་གདན་དུ་ལོ་གསུམ་གཞུགས། ཛམ་གླིང་སུམ་གཉིས་དབང་དུ་སྡུད་ཟེར་ཡང་ཇི་ཙམ་སྡོད་ང་རང་མཁས་ཛམ་གླིང་སུམ་གཉིས་ཀྱིས་ང་ཅི་བྱེད་གསུངས་ནས་ཞེན་ལོག་གི་སེངྒེའི་སྒྲ་བསྒྲགས། བསིལ་བ་ཚལ་གྱི་གཞི་བདག་བཏུལ་བོད་དུ་བྱོན་ནས་འགྲོ་དོན་ཅུང་ཟད་མཛད། ཕྱིས་ཀྱང་རྡོ་རྗེ་གདན་དུ་ལན་གཉིས་སུ་བྱོན། གར་ལོག་གིས་ཉམས་པར་བྱས་པའི་ཚེ་སིངྒྷ་གླིང་གི་རྒྱལ་པོ་སོགས་གསུམ་གྱིས་ཕྱོགས་གསུམ་དང་བྱང་ཕྱོགས་སྒྲུབ་ཆེན་རིན་པོ་ཆེས་བསོས། འབུལ་བ་བྱུང་ཚད་རྡོ་རྗེ་གདན་དུ་སྔོ། བྱང་སྒོ་ལ་བོད་ཀྱི་སྒོར་གྲགས། དེའི་ཚེ་ཛོ་གི་ལྔ་བརྒྱས་ཚོགས་འཁོར་བྱས་ཚད་ཀྱི་ཚོགས་གྲལ་དུ་མི་རེ་ཤི་བས་བྱེད་མ་ནུས་པ་ན་ཚོགས་དཔོན་དུ་སྤྱན་དྲངས་པས་ཐམས་ཅད་ལ་བྱིན་རླབས་ཞུགས། དཀྱིལ་འཁོར་གྱི་ལྷ་སྣ་ཚོགས་པར་མཐོང་ནས་རྩོད་མེད་ཀྱི་གྲུབ་ཐོབ་ཆེན་པོར་བཀུར། རམ་ཤིང་རྒྱལ་པོ་ལ་བརྟུལ་ཞུགས་མཛད། ཕྱི་མ་རེས་བྱོན་པ་དང་མན་ལུང་གུ་རུ་པོ་ཊ་ལར་བྱོན་པ་དུས་མཚུངས། ཛ་ཡེ་པུར་གྱི་རྒྱལ་པོས་སྟོན་པའི་ཕྱག་གཡས་ཀྱི་འཐེབ་ཚིགས་དང་པོའི་གདུང་ཕུལ། བསྙེན་སྒྲུབ་ཀྱི་སྣོད་རིན་པོ་ཆེ་མཁར་ཆུ་བ་ལུང་བསྟན་བཞིན་བྱོན་ནས་གནང་ཞིང་ཡི་གེ་མཛད་དབུས་གཙང་གི་འགྲོ་དོན་ཆེན་མོ་སོགས་འགྲོ་དོན་མཐའ་ཡས། རིན་པོ་ཆེ་ཀརྨ་པ་མཇལ་སྟེ་ཐུགས་ཡིད་དབྱེར་མེད་དུ་འདྲེས། བསྙེན་སྒྲུབ་ཀྱི་ཁྲིད་མཛད་པས་༼པ༣༢ན༽གཅེས་ཕྲུག་བརྒྱད་བཅུ་ལ་སོགས་པའི་གྲུབ་ཐོབ་བྱུང་སྟེ་ངས་བསྙེན་སྒྲུབ་བཏབ་ན་ལུང་པ་གྲུབ་ཐོབ་ཀྱིས་འགེངས་པར་འདུག་ཡང་ཚེ་ལ་ཡང་གཟན། བཀའ་རྒྱུད་ཀྱི་ཁྲིད་སྲོལ་ལ་ཅུང་ཟད་གནོད་པར་འདུག་གསུངས་ནས་གཙོ་བོར་རྗེ་དྭགས་པོའི་ཕྱག་ཆེན་གསུངས། ཧོར་རྒྱལ་པོ་སེ་ཆེན་གྱིས་བོད་ལ་ལམ་བྱས་ནས་བལ་པོ་དང་རྒྱ་གར་ལ་དམག་འདྲེན་པའི་ལམ་ལྟ་བའི་གསེར་ཡིག་པ་བཏང་བྱུང་བ་ལ་ཆུ་བོ་རབས་ཀྱི་ཕྲེང་བ་མཛད། རྒྱལ་པོ་ལ་བསྟོད་པ་སྡེབ་སྦྱོར་ཅན་མཛད་ནས་དམག་གིས་ལམ་མི་བགྲོད་པར་དོན་གྱིས་བཀའ་གནང་བས་དམག་བཤོལ་སྟེ་རྒྱ་བལ་བོད་གསུམ་འཇིགས་པ་ལས་བསྐྱབས་ཀྱང་འདི་ལྟ་བུ་བཀའ་དྲིན་དུ་གོ་མཁན་ཡང་ཆེར་མི་སྣང་། སེ་ཆེན་གྱིས་སྤྱན་འདྲེན་ལན་གསུམ་བཏང་བའི་མཐའ་མ་ལ་བྱོན། མ་བསྒོ་བར་སྟན་ལ་བཞུགས་པས་མ་བཅོས་པ་གསུངས་ནས་རྒྱལ་པོ་མཉེས། གདུང་མ་ཆེན་པོ་ཅིག་བསྟན་ནས་ཤིང་ཅིར་འདུག་ཟེར་བ་ན་རྒྱ་མཚོའི་ཉ་ཆེན་པོ་ཅིག་གི་རྨང་ར་ཡིན་གསུངས་པས་རྒྱལ་པོས་མངོན་ཤེས་འདུག་ཟེར། ས་སྐྱ་པ་རྣམས་ཐམས་ཅད་ལ་ཕྱིན་པའི་ནོར་ཉམས་ཆེན་པོ་འདུག་ཟེར། རྒྱལ་པོའི་ཕྱག་བསྙུང་བ་སུས་ཀྱང་འཆོས་མ་ཐུབ་པ་དེ་དབྱུག་པ་མཛད་པས་ཕན། རྒྱལ་པོ་ལ་ཆོས་གསུངས། བླ་མ་ཆོས་ཀྱི་རྒྱལ་པོའི་ཤེལ་ཐམ་འབུལ་གསུང་ཡང་མ་བཞེས། གོང་མའི་སྐུ་ལ་དུས་སྦྱོར་དགུ་འགགས་ཟིན་པས་བསྡད་ཀྱང་ཕན་མི་ཐོགས་གསུངས་ནས་ཞུས་བ་ནན་ཅན་མཛད་པས་འབྱོན་པའི་ལུངས་ཁྲོལ། ཤིང་རྟ་ཁ་སྤྲོད་ཅིག་གསེར་བྲེ་དང་དངུལ་བྲེས་བཀང་སྟེ་ཕུལ་བ་བློན་པོ་ཚོའི་བློར་མ་ཤོང་འུ་ལག་གིས་མི་ལྕོགས་ཟེར་བས་མ་བཞེས་པར་རྒྱལ་པོ་ཉིད་ལ་ཕུལ། ང་ལ་ནོར་གྱིས་དགོས་པ་མེད། ངའི་འཁོར་རྣམས་བྱ་བྲལ་བ་ཡིན། དེ་ལ་ནོར་གྱིས་ཅི་བྱེད། ཆོས་མི་བྱེད་ན་ནི་དད་ཅན་གྱི་རྫས་མི་འཇུ། ང་ལ་ནོར་དགོས་ན་སྨན་ཙེ་བོ་ཆེའི་ལས་སྒོ་སོགས་ལས་སྒོ་རིན་ཐང་ཅན་དཔག་༼པ༣༢བ༽མེད་དབྱེར་ཡོད་སྟེ་མ་ཕྱེ། རྒྱུད་སྡེ་ནས་གསུངས་པའི་གསེར་འགྱུར་བྱས་ན་ལྕགས་ཐམས་ཅད་གསེར་དུ་འགྱུར་གསུངས་པས་རྒྱལ་པོས་གཅིག་སྟོན་དང་ཟེར་གཤའ་ཙེ་དཀར་པོ་དངུལ་དུ་བསྒྱུར་ལྕགས་གསེར་དུ་བསྒྱུར་སྟེ་བསྟན་པས་ངོ་མཚར་ཆེ་སྟེ་ངའི་མཛོད་ཆུད་འཛའ་སུ་ལ་ཡང་མ་བསྟན་ཞིག་ཟེར། མི་ཆེན་དུ་མ་ལ་བདེ་མཆོག་གི་དབང་བསྐུར་མཛད་པས་འབུལ་བ་དུ་མ་བྱུང་བ་བཞེས་པས་རྒྱལ་པོ་མ་མཉེས་ནས་ཨོ་ཌྱན་པཀྴི་ངས་བོས་པས་མི་སྡོད་འཕྲལ་ལ་འགྲོ། ངའི་འབུལ་བ་མི་ལེན་གཞན་གྱི་ལེན་ཟེར་ནས་བཀའ་བཀྱོན་དུ་བྱུང་བ་ལ། སློབ་མས་བླ་མ་དམ་ཚིག་ལ་བཀའར་བ་གང་ནའང་མི་འདུག །བརྒྱ་བྱིན་མདུན་དུ་བྱུང་རུང་མགོ་བྲེགས་ལ་ཀླད་པ་ལྡག་བསམ་པ་མིན་པ་ཉམ་ང་མེད་གསུངས་ནས་གསང་བའི་བདག་པོའི་ཏིང་ངེ་འཛིན་གྱིས་ཟིལ་གྱིས་མནན་པས་འདར་ཕྲི་ལི་ལི་སྤྱན་ཆབ་ཕྲོམ་ཕྲོམ་འདུག །སེ་ཆེན་དེ་འཇམ་དཔལ་གྱི་སྤྲུལ་པ་ཡིན་ཟེར་མཁན་འདུག་པས་ངས་བརྟག་པའི་ཕྱིར་གསང་བའི་བདག་པོའི་ཏིང་འཛིན་གྱིས་ཟིལ་གྱིས་མནན་པས་ནོན་འགྲོའི་འདུག །འཇམ་དཔལ་མིན་པར་འདུག །སྤྱིར་བསོད་ནམས་ཀྱི་ཟིལ་ཆེན་པོ་འདུག་གསུངས། རེ་གསུམ་པ་ཆུ་འབྲུག་ལ་ཧོར་ལ་བྱོན་ནས་ཕྱི་ལོ་སྦྲུལ་ལོའི་ལོ་དུས་ལ་སྦུ་བཀྲར་ཕེབས། ཕྱི་ལོ་རྟ་ལོ་ལ་སེ་ཆེན་ལོ་བརྒྱད་བཅུ་འགྲོ་བ་གཤེགས། སྤྱིར་ཡུལ་ཉེར་བཞིའི་དགུ་ལ་བྱོན། ལྟ་སྟངས་གྲུབ། བསད་གསོ་ནུས། ལས་ཆེན་བཅུ་གཉིས་ཐམས་ཅད་རླུང་སྦྱོར་གྱིས་འགྲུབ། སྒོམ་མེད་འབྲིང་པོའི་རྟོག་པར་ཞལ་གྱིས་བཞེས། སྒྲུབ་རྒྱུད་ཀྱི་བསྟན་བ་ཉི་མ་ཤར་བ་ལྟར་མཛད་ནས་དགུང་ལོ་བརྒྱད་བཅུ་པ་ས་བྱ་ལ་མྱ་ངན་ལས་འདས། དེའི་སློབ་མ་ནི་སྔོན་རྗེ་ཉིད་རྒོད་ཚང་པའི་དྲུང་དུ་བཞུགས་དུས་དུས་ཀྱི་འཁོར་ལོ་ལ་ང་ལས་མཁས་པ་མེད། ཆོས་རྗེ་པ་ལའང་ངས་དུས་འཁོར་སློབ་པ་ཡིན་གསུངས་པས། ཕ་རྒན་བྱང་དཔལ་ན་རེ། ཆོས་རྗེ་བ་རང་ཁྱེད་ཀྱི་སློབ་མར་ཅང་འོང་ངམ་ཟེར་བ་ལ། དེ་ཤིན་༼པ༣༣ན༽དུ་འོང་ང་ལ་སློབ་མ་གྲུབ་པ་ཐོབ་ངེས་པ་ལྔ་དྲུག་ཞིག་འོང་། གཅིག་རྩོད་པ་མེད་པའི་སྤྲུལ་སྐུ་ཞིག་འོང་ཞེས་གསུངས་པ་བཞིན་སློབ་མའི་གཙོ་བོ་ནི་རྩོད་མེད་ཀྱི་སྤྲུལ་སྐུ་རྗེ་རང་བྱུང་རྡོ་རྗེ། གཞན་སྙེ་མདོ་བ་སྐུ་མཆོད། གཡའ་བཟང་གི་ཆོས་རྗེ་དྲིན་ཅན་མཁར་ཆུ་བ། གླང་འཁོར་གྱི་འཇམ་དབྱངས་བསོད་ནམས་འོད་ཟེར་སྟེ་ཡོངས་གྲགས་ཀྱི་སྲས་བཞི། ཨ་ལུང་བ་འཇམ་དབྱངས་རྡོ་རྗེ། འབྲི་ཁུང་ཆོས་བློ། མུས་སྐུ་ཞང་པ། ལྷ་རྗེ་པཀྴི། མེ་ཤེལ་བ། མཁྲོ་ཕུག་པ། མཁན་པོ་སྒྲུབ་རིན། གདན་ས་པ་སྟེ་ཉེ་བའི་བུ་བརྒྱད། སྙེ་མོ་གྭ་པ། ཚ་ཆུང་བ། གཡག་མགོ་བ། ཟླ་སེང་བ་སྟེ་མཆོག་དུ་གྱུར་པ་བཞི། རྒྱ་གར་པཎྜི་ཏ་དང་རྫོ་གི་མང་པོ། ཨ་རེ་དགའ། ཟུར་ཕུག་པ། ཤནྟི་རས་བ། ར་ཅ། རྒྱ་རི་བ་སོགས་རྟོགས་ལྡན་དཔག་མེད་དང་། ཆག་ལོ་བསྟན་འཛིན་དཔལ། ཤོང་ལོ་རྡོ་རྗེ་རྒྱལ་མཚན། ལྷ་བཙུན་ཡེ་ཤེས་འོད་སོགས་མཁས་སྒྲུབ་མཐའ་ཡས་པ་བྱོན་ནོ། །

དེ་ལ་སྒྲུབ་ཐོབ་ཆེན་པོ་ཀརྨ་པ་ཉིད་ཀྱིས་འཕྲིན་ལས་ཀྱི་ལྷག་མ་ཇི་ལྟར་མཛད་ཅེ་ན། སྤྱིར་རྒྱལ་སྲས་བསམ་གྱིས་མི་ཁྱབ་པའི་འཆི་འཕོ་སྟོན་པ་རྣམས་ཀྱི་རོལ་པ་ཡང་དཔག་པར་དཀའ་ན་རྟག་བདེ་གཙང་བདག་གི་ཕ་རོལ་ཏུ་སོན་བ་རྣམས་ཀྱི་སྐུའི་བཀོད་པ་ནི་ས་བཅུ་རྒྱུན་ཐ་པས་ཀྱང་བསམ་པར་གར་ནུས། འོན་ཀྱང་དགའ་ལྡན་ན་བྱང་ཆུབ་སེམས་དཔའ་བློ་གྲོས་རིན་ཆེན་དུ་རྟ་པར་བཞུགས་ཤིང་གྲུབ་ཐོབ་ཆེན་པོ་ཉིད་ཀྱིས་འདི་ནས་ལུས་ཀྱི་བཀོད་པ་གཅིག་དགའ་ལྡན་དུ་འགྲོ་ཛམ་གླིང་གི་འབྲེལ་ཚད་དེར་འདྲེན། གཅིག་ཤར་ཕྱོགས་ཀྱི་ཞིང་རིན་པོ་ཆེ་མཐའ་ཡས་བཀོད་པར་འཁོར་ལོས་བསྒྱུར་རྒྱལ་པདྨ་རྣམ་རོལ་དུ་འགྱུར། གདུལ་བྱ་ཁ་ཅིག་ཤར་ལུས་འཕགས་པོར་སྐྱེས་པའི་དོན་དུའང་བཀོད་པ་གཅིག་འབྱུང་། གཞན་ཡང་དུ་མ་འོང་གསུང་ཞིང་། ཁྱད་པར་དུ་ཉི་མ་ནུབ་ཕྱོགས་ནས་སྤྲུལ་པའི་སྐུ་ཤེས་བྱ་ཀུན་ལ་མཁས་པ་ཅིག་བྱ་བབས་པ་ལྟར་འོང་ཞེས་ལུང་བསྟན་པའི་སྐུ་དངོས་༼པ༣༣བ༽ཇི་ལྟར་བྱོན་པ་ནི། འདི་ཕྱིན་རྣམ་ཐར་བར་དོ་མ་དང་བསྲེས་ནས་བརྗོད་པར་བྱ་སྟེ། མྱ་ངན་ལས་འདས་པའི་སྐད་ཅིག་ལ་དགའ་ལྡན་དང་ལྷའི་གནས་ཐམས་ཅད་དུ་སྐུའི་བཀོད་པ་ཅིག་ཆར་དུ་སྣང་བ་ལ་མཆོད་སྤྲིན་མཐའ་ཡས་པས་མཆོད་པས་ཅུང་ཟད་ཡེངས་པ་ལྟར་གྱུར། ཞག་བརྒྱད་འདས། དེ་མ་ཐག་སྙིང་རྗེ་ཆེན་པོས་བུ་སློབ་ལ་གཟིགས་སྟེ་སྐུ་གདུང་ལ་འཇུག་པར་བཞེད་སྟེ་བྱོན་པ་ན། སྐུ་གདུང་སྦྱང་། ལུང་པ་ཆོ་ངེས་གང་བ་གཟིགས་པས་སྙིང་རྗེའི་ངང་དུ་ཅུང་ཟད་བརྒྱལ། ད་དུང་གྲོང་འཇུག་ཞིག་བྱས་ལ་འགྲོ་བའི་དོན་བྱའོ་ཞེས་དགོངས་སྟེ་སྟོད་ལུངས་འཕར་ཚང་ན་རྒན་རྒོན་གཉིས་ཀྱི་བར་ན་ཁྱེའུ་ལོ་བཅུ་གསུམ་ཙམ་ལོན་པ་ཅིག་གི་རོ་བཞག་སྟེ་ངུ་བ་གཟིགས་ནས་རོ་དེ་ལ་ཞུགས། སྤྱན་ཧྲིག་མཛད་པས་ཤི་མིག་གསོན་ལ་ལྟ་བ་ལྟས་ངན་ཡིན་ཟེར་ནས་ཐལ་བ་བཏབ་ཁབ་ཀྱིས་བཙབས་པས་མིག་མེད་པས་འགྲོ་དོན་མི་འགྲུབ་པར་དགོངས་ཐོན་ནས་བྱོན། སླར་ཐམས་ཅད་བཙལ་ཡང་བྱང་ཕྱི་གོང་ན་ཕུག་རོན་འབུས་ཁྱེར་གྱི་རོ་ཞིག་ལས་མ་རྙེད། དེར་འགྲོ་དོན་གྱི་དུས་ལ་མ་བབ་པར་མཁྱེན་ནས་སངས་རྒྱས་ཐམས་ཅད་ཀྱི་ཆོས་ཀྱི་དབྱིངས་མཉམ་པ་ཉིད་ལ་རྩེ་གཅིག་དུ་བཞུགས་སོ། །དེའི་ཚེ་མདུན་ན་མཛེས་པའི་བུད་མེད་ཉི་ཤུ་རྩ་ལྔས་ཕྱག་འཚལ་སྟེ། ཐུགས་རྗེའི་མངའ་བདག་ཞི་ལ་མི་བཞུགས་པར། །བརྩེ་བས་དག་པའི་མི་ལུས་ཟུང་དུ་གསོལ། །ཉམ་ཐག་འགྲོ་བའི་ཕ་མ་མཛད་དུ་གསོལ། །སངས་རྒྱས་བསྟན་པའི་རྒྱལ་མཚན་ཟུང་དུ་གསོལ། །ཞེས་ཟེར་རོ། །འདི་ལྟར་སྣང་བ་འདི་དག་ནི་རང་སྣང་འཁྲུལ་པའོ་ཞེས་དགོངས་ནས་བཤིག་སྟེ་བཞག་པ་ན་ཡང་ཡང་དུ་གསོལ་བ་འདེབས་པ་གསན་པས། དལ་འབྱོར་མི་ལུས་རིན་ཆེན་ལེན་པ་ལ། །མ་དག་འཁྲུལ་པས་མ་གོས་ཕ་མ་མེད། །སངས་རྒྱས་བསྟན་པ་འཛིན་པའང་དུས་ཀྱིས་དཀའ། །ངེད་ཀྱིས་མ་བཞིན་བརྩེ་བའི་སེམས་ཡོད་ཀྱང་། །རྗེས་སུ་འཛིན་པའི་དཔལ་དང་སྐལ་ཡོད་ཉུང་། །མ་འོངས་༼པ༣༤ན༽བྱམས་པའི་དུས་སུ་ངག་བཞིན་སྒྲུབ། །ཅེས་གསུངས་པས་དེ་རྣམས་ན་རེ། ངེད་རྣམས་མི་ཡུལ་མཐིལ་ནས་འོངས། །ཡིན་པ་ཞིང་སྐྱོངས་མཁའ་འགྲོ་ཡིན། །ཁྱེད་ལ་བསྐུལ་མ་མི་འཚལ་ཡང་། །སེམས་ཅན་དོན་དུ་སྐུལ་དུ་འོངས། །བརྩེ་བའི་ཡུལ་ལ་མི་བརྩེ་ན། །ཐུགས་རྗེའི་མངའ་བདག་ཇི་ལྟར་ལགས། །ཅེས་ཟེར་ནས་སྡེ་ཚན་སོ་སོས་མིང་དང་སྲོག་སྙིང་ཕུལ་བ། གསང་བ་རྡོ་རྗེ་ཐོག་འབེབས་མ། །གཙུག་ན་རྡོ་རྗེ་དཔལ་འབར་མ། །མཐའ་ན་རྡོ་རྗེ་སྟོབས་མོ་ཆེ། །ལག་ན་རྡོ་རྗེ་མཐུ་རྒྱལ་མ། །ཞིང་སྐྱོང་གཙོ་མོ་ལྔ་པོ་ལགས། །ཀུན་གྲགས་མ་དང་ཀུན་བཟང་མོ། །ཡ་མ་སྐྱོང་དང་བགེགས་ཀྱི་གཙོ། །བདུད་འདུལ་གཙོ་མོ་བཞི་པོ་ལགས། །གཏད་དཀར་འགྲོ་བཟང་གླང་བཟང་མ། །ཚེ་རིང་མ་དང་ཁྱུང་མགོ་མ། །ཆོས་སྲུང་གཙོ་མོ་བཞི་པོ་ལགས། །གངས་དཀར་ཤ་མེད་རླུང་མོ་ཆེ། །ཁ་རག་ཁྱུང་བཙུན་དྲག་མོ་རྒྱལ། །བདུད་འདུལ་གཙོ་མོ་བཞི་པོ་ལགས། །ཁྲི་བཟང་མ་དང་སྒོ་མོ་ཆེ། །སྟོབས་མོ་ཆེ་དང་རལ་གྲི་མ། །སྒོ་སྲུང་གཙོ་མོ་བཞི་པོ་ལགས། །བོད་ཁམས་སྐྱོངས་དང་སྨན་གཅིག་མ། །གཡར་མོ་གསིལ་དང་སི་ལ་མི། །ཡིད་འགྱུར་གཙོ་མོ་བཞི་པོ་ལགས། །ཅེས་ཟེར་སྟེ་སོ་སོའི་མིང་སྡེ་ཚན་དངོས་གྲུབ་སྒྲུབ་ཐབས་ཐམས་ཅད་སྨོན་སྟེ་སྲོག་སྙིང་ཕུལ་ལོ། །ཡང་བུད་མེད་བཞི་སླེབ་བྱུང་སྟེ། ང་ནི་རྡོ་རྗེ་ས་ཏྲཾ་ཡིན། །ལི་བཙུན་རྡོ་རྗེ་བུ་སྐྱོང་མ། །ཕུ་ཆུ་རྡོ་རྗེ་སྨན་གཅིག་མ། །དེ་འོག་རྡོ་རྗེ་གཡུ་ཆུང་མ། །སྦས་པའི་ཡུལ་བཞི་སྲུང་མ་ཡིན། །ཞེས་སྲོག་སྙིང་ཕུལ་སྟེ་ཐམས་ཅད་མགྲིན་གཅིག་དུ། །འགྲོ་དྲུག་སེམས་ཅན་སྙིང་རེ་རྗེ། །འཁོར་བའི་གནས་ན་ཉོན་རེ་མོངས། །སེམས་ཅན་འགྲོ་དོན་མཛད་རེ་རན། །འགྲོ་དྲུག་སོ་སོའི་སྡུག་བསྔལ་འདི། །ཅུང་ཟད་བསམས་ཀྱང་མཆི་མ་འཆོར། །བདག་འདྲས་ཀྱང་ནི་མི་ཕོད་ན། །བརྩེ་ལྡན་ཁྱོད་ཀྱིས་ཕོད་ཏམ་ཅི། །དེ་ཕྱིར་གསོལ་བ་འདེབས་སུ་འོངས། །ཟེར་རོ། །དེར་བག་ཆགས་༼པ༣༤བ༽འཁྲུལ་སྣང་ཡིན་དགོངས་སྟེ་བཤིག་ཡང་འཕྲོར་མ་འདོད་ནས་ལན་གསུངས་པ། བདག་འཛིན་རྣམ་རྟོག་བྲག་པས་སྲ། །ང་རྒྱལ་རི་བོ་གནམ་ལས་མཐོ། །འདི་ལ་ཐོས་པའི་གཟོང་བཙུགས་སྟེ། །སྒོམ་པའི་རྒྱོགས་རྡོ་འཕངས་ལགས་ཀྱང་། །འཇིག་པས་སེར་ཀ་ཅུང་མ་མཐོང་། །འགྲོ་དྲུག་སྐུ་ཁམས་ཅི་བདེར་བཞུགས། །ཞིང་སྐྱོང་ཇི་ལྟར་དགྱེས་དགྱེས་མཛོད། །ཅེས་གསུངས་པ་དང་། བར་སྣང་གི་ལྷ་ཕྲན་ནས་ས་འོག་ལྟོས་འཕྱེའི་བར་ལྷགས་སྟེ་ཐམས་ཅད་ཀྱིས་ལུས་ས་ལ་བརྡབས་པའི་ཕྱག་བྱས་སྟེ་གསོལ་བ་བཏབ་པ། གསོན་དང་རྒྱལ་སྲས་སྤྲུལ་པའི་སྐུ། །ལྷ་རྣམ་ལྷུང་བའི་སྡུག་བསྔལ་དང་། །ལྷ་མིན་རྩོད་པའི་སྡུག་བསྔལ་དང་། །མི་རྣམ་སྐྱེ་འཆིའི་སྡུག་བསྔལ་དང་། །བྱོལ་སོང་གླེན་ལྐུགས་སྡུག་བསྔལ་དང་། །ཡི་དྭགས་བཀྲེས་སྐོམ་སྡུག་བསྔལ་དང་། །དམྱལ་བ་ཚ་གྲང་སྡུག་བསྔལ་རྣམས། །དྲན་ཞིང་བསམས་ན་གློ་སྙིང་འདར། །མི་བཟོད་ཚོར་བའི་སྡུག་བསྔལ་གྱིས། །ཤིན་དུ་ཉམ་ཐག་འོ་དོད་འབོད། །འདི་འདྲ་སུ་ཡིས་བཟོད་པར་ནུས། །སངས་རྒྱས་བསྟན་པ་སུ་ཡིས་འཛིན། །འགྲོ་དྲུག་ཕ་མ་སུ་ཡིས་བྱེད། །དཀོན་མཆོག་དབུ་འཕང་སུ་ཡིས་བསྟོད། །ཀྱེ་ཧུད་ཀྱེ་ཧུད་སྡུག་རེ་བསྔལ། །ཞེས་ཟེར་ནས་ཐམས་ཅད་ངུ་ཞིང་མྱ་ངན་བྱེད་པར་སྣང་ངོ་། །དེའི་ཚེ་སླར་གསུངས་པ། སྤྱིར་རྒྱལ་བའི་ཞིང་ཁམས་བསམ་མི་ཁྱབ། །སྒོས་ཁྱད་པར་ཛམྦུའི་གླིང་ཤེད་ན། །དགེ་བཤེས་བགྲང་ལས་འདས་པ་བདོག །ཆོས་མཛད་བསམ་གྱིས་མི་ཁྱབ་པས། །ལུང་བསྟན་རྒྱལ་ཚབ་གཞན་དུ་ཚོལ། །འགྲོ་དྲུག་ཕ་མ་དེ་རུ་ཚོལ། །སངས་རྒྱས་བསྟན་པ་ཆོས་མཛད་རྣམས་ཀྱིས་སྲུང་། །དཀོན་མཆོག་དབུ་འཕང་ཞིང་སྐྱོང་རྣམས་ཀྱིས་བསྟོད། །འགྲོ་དྲུག་ཕ་མ་དགེ་བཤེས་རྣམས་ཀྱིས་མཛོད། །ཁྱེར་རང་ཚོ་ཇི་ལྟར་དགྱེས་དགྱེས་མཛོད། །ཅེས་གསུངས་སྟེ་ཏིང་ངེ་འཛིན་ལ་བཞུགས་པ་དང་། ཡང་ཞིང་སྐྱོང་རྣམས་ཀྱིས་གསོལ་པ། དགེ་བཤེས་རྣམས་ནི་ཕྲག་དོག་ཆེ། །ཆོས་པ་རྣམ་༼པ༣༥ན༽ནི་འགྲན་སེམས་ཆེ། །འགྲོ་དྲུག་ཀུན་ཡང་རྒྱུད་ངན་རེངས། །དེ་ལ་ཕན་ཐབས་མི་གདའ་བས། །ཁྱེད་ལ་བསྐུལ་མ་ཅིས་ཀྱང་འདེབས། །ཅེས་ཟེར་རོ། །དེ་ནས་ཐུགས་རྗེས་ཆེན་པོ་གཡོས་སྟེ་ལན་གསུངས་པ། དལ་འབྱོར་མི་ལུས་བླང་ས་མེད། །མཚན་ལྡན་བླ་མ་རྙེད་པར་དཀའ། །རྙིགས་དུས་མངལ་དེ་གྲིབ་རེ་ཆེ། །འདས་མ་འོངས་ཀྱི་དྲན་པ་སྟོར་ནས་འགྲོ། །སེམས་ཅན་འགྲོ་དོན་བྱ་བར་དཀའ། །ལར་དེ་སྐད་ཟེར་བའི་གཏིང་ཤེད་ལ། །རིགས་ལྡན་ཕ་མ་རྙེད་སྲིད་ན། །མཚན་ལྡན་བླ་མ་མཇལ་བ་ན། །ཞིང་སྐྱོང་ཚོས་ཆོས་སྐྱོང་བྱེད་པ་ན། །དབང་དང་སྲེད་བ་རྫོགས་པར་ཞུ། །བརྡ་དང་བྱིན་རླབས་རྫོགས་པར་སྩོལ། །དེ་སྐད་ཅེས་གསུངས་པ་དང་ཞིང་སྐྱོང་དེ་རྣམས་ཀྱིས་སྐད་ཅིག་གིས་བདེ་མཆོག་ཡབ་ཡུམ་སྤྱན་དྲངས་ནས་སྤྲུལ་པའི་དཀྱིལ་འཁོར་བཀོད་སྟེ་ལྷ་དབང་བསམ་གྱིས་མི་ཁྱབ་པ་བསྐུར། ཨཱ་ལི་ཀཱ་ལིའི་གླེགས་བམ་བཀོད་སྟེ་རིགས་པ་ཡེ་ཤེས་ལྔའི་དབང་ཡིན་སྐད། དབང་པོ་ལྔ་ལ་ངོ་སྤྲད་ནས་ཕ་རོལ་ཏུ་ཕྱིན་པའི་དོན་དབང་ཡིན་སྐད། སྐྱེ་མེད་དོན་གྱི་དབང་འདི་ནི། །ཚིག་དུ་བསྐུར་དུ་ཚིག་ལམ་ཆད། །བརྡ་ཡིས་མཚོན་དུ་བརྡ་ལམ་ཆད། །དཔེ་ཡིས་མཚོན་དུ་དཔེ་ལམ་ཆད། །འཁྲུལ་བས་མཚོན་དུ་འཁྲུལ་ལམ་ཆད། །དབང་འདི་སུས་ཀྱང་བསྐུར་མི་འདོད། །ངེད་ཀྱིས་ཞལ་ཅེ་མཚོན་མ་སྟུབ། །རང་ལ་ལྷང་ངེ་ལྷན་ནེར་འཆར། །ས་ལེ་སིང་ངེ་ཧྲི་གེར་འཆར། །ཝལ་ལེ་ཁྱུག་གེ་ལམ་མེར་འཆར། །འཁོར་འདས་སྣང་བ་མ་ནུབ་ཀྱང་། །སངས་རྒྱས་འཕྲིན་ལས་རྫོགས་པར་འབྱུང་། །སེམས་ཅན་འགྲོ་དོན་དེ་རུ་འགྲུབ། །ཅེས་གསུང་ཞིང་ཞིང་སྐྱོང་གཙོ་མོ་རྣམས་ཀྱིས་བཀྲ་ཤིས་ཀྱི་ཚིགས་བཅད་བརྗོད། འཁོར་རྣམས་ཀྱིས་རྡོ་རྗེའི་གླུ་བླངས། སྒོ་མཚམས་མ་རྣམས་ཀྱིས་བགེགས་བསྐྲད། གཞན་རྣམས་ཀྱིས་མེ་ཏོག་གི་ཆར་དང་རོལ་མོའི་སྒྲ་དཀྲོལ་བར་བྱེད་ཏོ། །དེ་ནས་ཁོང་རྣམས་ན་རེ། རེ་ཡང་རེ་སྟེ་བྱུང་ཡང་བྱུང་། །༼པ༣༥བ༽རིན་ཆེན་འཇའ་ཡི་ལམ་སྣ་བདོག །དལ་འབྱོར་མི་ལུས་བླང་ས་བདོག །མང་ཡུལ་བཀྲ་ཤིས་གུང་ཐང་ན། །ཇོ་མོ་བཀྲ་ཤིས་གཡུ་ཆུང་མ། །ཞུར་མོ་གངས་ཀྱི་མདུན་ཤེད་ན། །འོམ་ལུང་བཀྲ་ཤིས་འཁན་ཐང་དུ། །ཕ་ཏིག་ལེ་འོད་གསལ་ཁང་པ་བདོག །རྩ་ཕུ་རིན་ཆེན་ཆེ་བའི་གངས། །ཕུ་གསུམ་འཛོམ་པའི་ཀླུང་ཤོད་ན། །རྩ་ལུང་མི་ལའི་འཁྲུངས་ས་བདོག །ལྷོ་རི་དམར་སྨུག་མདངས་གསལ་བ། །བྱང་རི་དཀར་པོའི་མདོག་ལྡན་ན། །མ་དགོས་འདོད་ལུས་སྒྲོམ་བུ་བདོག །ཞེས་གླུ་ལེན་ཞིང་བར་སྣང་ལ་འཇའ་ཁ་དོག་སྣ་ལྔ་པ་ནར་བྱུང་བའི་སྟེང་ལ་ཕར་འགྲོ་ཞིང་འདུག །ལྟད་མོ་ཆེ་བ་སྙམ་ནས་དེ་ན་ཕར་བྱོན་པས་ཤེལ་གྱི་ཁང་པ་གནམ་སྒོ་ཅན་ཕྱོགས་བཞིའི་སྟེང་དཀར་དྭངས་འོད་དམར་སྨུག་ཕྱོགས་མཚམས་འཇའ་ཚོན་དུ་ཤིག་གེ་བའི་ནང་དུ་བྱོན་པ་དང་། འདོད་ཆགས་ཁྲག་གི་རྦ་རླབས་བྱུང་ཟེར་ནས་ཁོང་རྣམས་འགྲོས་ཀྱི་འདུག་པ་མཐོང་། དེར་གནམ་ཁུང་དགུ་ལ་སྐས་རེ་འདུག་པའི་གཅིག་ལ་འཛེགས་པས་མ་ཐར་སྟེ་ལས་ཀྱི་རྣམ་སྨིན་ཐར་བ་དཀའ། ཟེར་བའི་སྒྲ་བྱུང་བ་དང་ནག་ལ་མུན་གྱིས་སོང་སྟེ་ཅུང་ཞིག་བརྒྱལ། དྲན་པ་མདོ་ལོང་མདོ་ལོང་བྱུང་བ་ན་ནག་ལ་མུན་པ་ལྕི་ཞིང་འཐིབ་པ་ཁམས་འཚུབ་པ། རེས་འགའ་ཆུ་ཡི་རྦ་རླབས་བསྐྱོད་པ་འདྲ། །རེས་འགའ་རི་ཡིས་མནན་པ་སྙམ། །རེས་འགའ་ཚ་ཞིང་བསྲེགས་པ་འདྲ། །རེས་འགའ་གྲང་ཞིང་འཁྱགས་ནས་ནོན། །རང་རིག་ཐོན་པའི་རླུང་ཡང་མེད། །ཉོན་མོངས་སྡུག་བསྔལ་དེ་ན་ཆེ། །དུས་ད་ལྟ་དྲན་ཡང་སྙིང་རླུང་ལྡང་། །ཞེས་རྣམ་ཐར་བར་དོ་མར་གསུངས་ལ། དག་པའི་གདུལ་བྱ་ཁ་ཅིག་ལ་ནི། མའི་མངལ་དེ་ཤེལ་གྱི་ཁང་པ་བདེ་བའི་རང་བཞིན་ཅན་དུ་སྣང་ཞིང་དེར་ཡང་སེམས་ཅན་མང་པོའི་དོན་བྱས་སོ་ཞེས་གསུངས་སོ། །

སྒྲུབ་ཐོབ་ཨོ་ཌྱན་པ་ཡང་རིན་པོ་ཆེའི་བཀའ་བཞིན་ཤམ་པོའི་གངས་དང་གཉལ་མཚོ་སྣ་སོགས་སུ་བྱོན། དེའི་ཚེ་རིན་པོ་ཆེ་ཀརྨ་པ་ཆིབས་དང་དབུ་ཞྭ་༼པ༣༦ན༽ནག་པོ་ཅན་ཤར་ཕྱོགས་ཀྱི་ན་མཁའ་ལ་བྱོན་སོང་བར་གཟིགས་སྟེ་སྤྱན་ཆབ་བྱུང་། བཞུགས་པར་ཞུས་པས་ད་རེས་ཅིས་ཀྱང་འགྲོ་མྱུར་དུ་འཕྲད་འོང་གསུངས་ནས་བཞུད་པ་གཟིགས། མདང་རྨི་ལམ་ངན་རིན་པོ་ཆེ་ཀརྨ་པ་མི་བཞུགས་པ་འདྲ་གསུངས་ནས་མཆོད་པ་ཆེན་པོ་མཛད་ཏོ། །

དེ་ལྟར་རྙིགས་དུས་ཀྱི་འདྲེན་པ་གཅིག་པུ་བ་ཐམས་ཅད་མཁྱེན་པ་རང་བྱུང་རྡོ་རྗེ་དེ་ནི་ལ་སྟོད་ཀྱི་ཆ་མང་ཡུལ་གུང་ཐང་འོ་མ་ལུང་འཁན་ཐང་ག་རྩི་ཕུར་ཡབ་སྔོན་བཀས་གནང་བའི་སྟོན་པ་ཆོས་དཔལ་དེ་ཉིད་ལས་ཡུམ་ཇོ་མོ་གཡང་འདྲེན་གྱི་ལྷུམས་སུ་ཞུགས་ཤིང་དེ་སྲིད་དུ་ཡུམ་གྱིས་ཀྱང་སྔོན་མ་མྱོང་བའི་བདེ་བས་ཉིན་མཚན་འདའ་ཞིང་དག་སྣང་རྒྱ་མཚོ་ལ་སྤྱོད་དོ། དེ་ནས་ཡབ་ཡུམ་དེ་དག་དིང་རི་གླང་འཁོར་དང་ཆེས་ཉེ་བར་བྱོན་ནས་སྲུ་མོ་ཞིག་གི་ཁྱིམ་དུ་བཞུགས་པ་ན་ཤིང་ཕོ་སྤྲེའུའི་ལོ་ཟླ་བ་དང་པོའི་ཚེས་བརྒྱད་ཀྱི་ཕྱི་དྲོ་ཁང་སྟེང་ཞིག་དུ་ཡུམ་ལ་མ་གནོད་པར་བལྟམས་མ་ཐག་ཙོག་ཙོག་པུར་བཞུགས་ཞལ་ཕྱག་གིས་ཕྱིས་སྟེ་ཟླ་བ་ལ་གཟིགས་ནས་ཚེས་བརྒྱད་ཀྱི་ཟླ་བར་འདུག་ཨང་གསུངས། དེ་སྲུ་མོ་དེས་མ་བཟོད་ནས་སྐྱེས་མ་ཐག་ནས་སྨྲ་བ་འདི་མི་རུང་བས་མེད་པར་གྱིས་ཟེར་བས་ཡབ་ཡུམ་གྱིས་དེ་འདྲ་གར་འོང་གསུངས་ནས་གནས་གཞན་དུ་བསྐྱས། རྙིགས་མའི་སེམས་ཅན་བླུན་པོའི་རང་བཞིན་མཁྱེན་པས་དེ་ནས་རེ་ཞིག་གསུང་འབྱོན་པ་དང་བཞེངས་པ་སོགས་ནུས་བཞིན་དུ་མ་མཛད། འདིའི་ཟླ་བ་སྔ་མ་ལ་ཨོ་ཌྱན་པ་སྙེ་མོ་ཅ་བ་ལུང་ན་བཞུགས་ཚེ་གཏད་མེད་དུ་ཟིལ་ཆེན་པོ་ཞིག་བྱུང་། དེར་རིན་པོ་ཆེ་ཀརྨ་པ་གཟི་བརྗིད་ཉི་མ་ལྟ་བུ་བྱོན་སྟེ་ཞྭ་ནག་ཞིག་གནང་། བྱིན་རླབས་ཀྱི་ཟིལ་གྱིས་གཞན་རྣམས་བརྒྱལ་བ་ལྟར་གྱུར། གྲུབ་ཆེན་པ་ཉིད་ཀྱང་སྤྱན་ཆབ་ཆུབ་རྒྱུན་ལྟར་བབ་ཅིང་། འགྱུར་མེད་རང་བྱུང་རྡོ་རྗེའི་སྐུ། །རྣམ་དག་རྒྱལ་བ་རྡོ་རྗེ་འཆང་། །ཆོས་སྐུ་དྲི་མེད་གདན་ལ་བཞུགས། །ཅེས་སོགས་ཀྱི་གསོལ་འདེབས་མཛད་པ་སྟེ་སྤྲུལ་པའི་སྐུ་མྱུར་དུ་འབྱོན་པའི་ལྟས་སོ། །༼པ༣༦བ༽བསྐལ་པ་རྒྱ་མཚོར་བཟོད་པ་དང་བྱམས་པ་ལ་གོམས་པའི་ཕྱིར་དང་ཚོགས་གཉིས་སུ་དང་ཡང་མི་མཚུངས་པའི་ཕྱིར་ཁྱེའུ་དེ་སུས་མཐོང་ཡང་ངོ་མཚར་གྱི་མིག་བགྲད་སྟེ་ཨེ་མ་འདི་རྨི་ལམ་མིན་ན་རུང་སྟེ་ཞེས་སེམས་པ་དང་མཆོད་པའི་འཚོགས་ཆས་སྣ་ཚོགས་ཀྱིས་མཆོད་ཅིང་སྙན་པར་གྲགས་སོ། །རེ་ཞིག་བཏང་སྙོམས་པ་ལྟར་མཛད་ནས་དགུང་ལོ་གསུམ་པ་ལ་ཕྱིང་པ་ནག་པོ་ལ་ཞྭ་འདི་འདྲ་བ་བཟོས་ཅིག་གསུངས་སྟེ་ཞྭ་ནག་ཆུང་ངུ་ཞིག་བསྣབས་སྟེ་རྡོའི་ཁྲི་ཐོག་ནས་བྱིས་པ་མང་པོ་ལ་སྐུ་གསུམ་ངོ་སྤྲོད་གསུང་ཞིང་སྔོན་གྱི་དེ་མ་བརྗེད་པར་སྣང་གསུང་། སྣ་ཚོགས་རོལ་པའི་སྣང་བ་འདི་དག་ཀུན། །སྒྱུ་མ་མིག་སྒྱུ་འཇའ་ཚོན་ཇི་བཞིན་དུ། །སྣང་ཡང་བདེན་པས་སྟོང་བར་ཁོ་བོས་རྟོགས། །མ་རྟོགས་བྱིས་པ་ཁྱེད་རྣམས་སྙིང་རེ་རྗེ། །ཞེས་གསུངས་པ་འདི་ཚིགས་བཅད་གསུངས་པའི་ཐོག་མར་གྲགས། མངོན་མཁྱེན་གྱི་ཐོག་མ་ཡུམ་གྱི་དར་ཁ་འགའ་ཞིག་བརླག་པས་སྡུག་བསྔལ་པ་ན་ཁྱོད་དེ་ཙམ་དུ་དར་ལ་དད་ན་ང་ལ་མཚུར་ཕུ་ན་དར་ཤིང་སྒྲོམ་ཆེན་པོ་དུ་མ་ཡོད་པ་བྱིན་ཆོག་གསུངས། ཡབ་ལུག་ཁྱུ་ལ་བརྣབ་སེམས་སྐྱེས་པ་ན་མདོ་ཁམས་ན་རྟ་ཁྱུ་ཡང་འདི་བས་ཆེ་བ་དུ་མ་ང་ལ་ཡོད་པས་བྱིན་ཆོག་གསུངས། བདག་གི་སེམས་མཁྱེན་པ་ཙུག་ལགས་ཞུས་པས་ང་ནི་རིན་པོ་ཆེ་ཀརྨ་པའོ་གསུངས། སྔོན་གནང་སྦྱིན་དང་བཀའ་ལུང་གནང་བ་དྲན་སྟེ་མཆི་མ་ཕྱུང་ཞིང་ཞབས་ལ་གཏུགས། དེ་ཕྱིན་ཡབ་ཡུམ་གཉིས་ཀྱང་གྲུབ་ཐོབ་ཆེན་པོ་དངོས་ཀྱིས་མོས་གུས་ཡོད་ཀྱང་བཀས་བཅིངས་སྟེ་གཞན་ལ་མི་སྒྲོག །ནམ་ཞིག་ཡབ་ཟས་སྐོམ་གྱི་རྟོག་པ་འགྱུར་ཚེ་ཞལ་ནས་དེ་ལྟ་ན་གྲོང་ཕ་གིར་འགྲོ་བར་བྱའོ་ཞེས་གསུངས་སྟེ་བྱོན་པ་ན་ཡབ་ཡུམ་བཞེད་པའི་ལོངས་སྤྱོད་བྱུང་། ཡབ་དགའ་ཆེས་པ་དང་ཆང་གིས་བཟི་བས་རིན་པོ་ཆེན་ཀརྨ་པ་བྱོན་པ་ཡིན་བྱས་པས་ཁྲོམ་ཐམས་ཅད་འུར་སྟེ་འབུལ་བ་རི་ལྟར་སྤུངས་པ་བྱུང་། ཀུན་གྱིས་ཆོས་དང་བྱིན་རླབས་ཞུས། ཁྱད་པར་ལ་སྟོད་ཀྱི་བཤེས་གཉེན་ཐམས་ཅད་ཀྱི་བླ་༼པ༣༧ན༽མ་སེམས་དཔའ་ཆེན་པོ་གསེར་ཁང་པ་དེར་གྲལ་དབུ་ལ་བྱོན་པས་དྲི་བ་ཞིབ་ཏུ་ཞུས་པ་ན་རྣམ་ཐར་བར་དོ་མ་གསུངས་སྟེ་ཁོང་གིས་ཡི་གེར་བཏབ་ཅིང་ཞབས་གཙུག་དུ་བླངས། གླང་འཁོར་སྤྱོད་མཆོད་ཀྱི་དུས་སྐུ་གདུང་ཀ་རུ་ལ་ངོ་མཚར་གྱིས་གཟིགས་སྣང་དུ་མ་དང་འོད་ཟེར་རང་ཉིད་ལ་ཐིམ་པར་གཟིགས་ཤིང་ཡབ་ལས་ཞི་བྱེད་སོ་ལུགས་དང་རྒྱུད་ཕྱི་གསན། ཤེལ་གྱི་ཁྲི་རྒྱབ་ཡོལ་ཅན་ལ་བཞུགས་སྟེ་འོད་ཟེར་འགྱེད་བཞིན་པས་ན་མཁའ་ལ་བྱ་ལྟར་རྒྱུ་ཞིང་ལྷ་མི་ཐམས་ཅད་འདུད་པ་སོགས་གཟིགས། ཐུན་མོངས་གི་མཐོང་བར་བྱིས་པའི་ཀུན་སྤྱོད་ཀྱི་མཐུན་འཇུག་སྟོན་ཞིང་སངས་རྒྱས་ཀྱི་ཞིང་ཐམས་ཅད་སྦྱང་བ་དང་ཀློག་གྱུར་གྱི་གདུལ་བྱ་མཐའ་ཡས་པའི་དོན་མཛད་པའོ། །ཀྱི་རོང་གི་འཕགས་པ་ཝ་ཏེ་མཇལ་ཚེ་སྤྱན་རས་གཟིགས་དངོས་སུ་གཟིགས་ཤིང་བྱིན་གྱིས་བརླབས།

དགུང་ལོ་ལྔ་པ་ལ་གྲུབ་ཆེན་ཨོ་ཌྱན་པ་མཇལ་བཞེད་པས་རིམ་པས་བྱོན། གྲུབ་ཆེན་པ་ལ་འོད་གསལ་གྱི་ངང་དུ་རིན་པོ་ཆེ་ཀརྨ་པ་བྱོན་ནས་སང་ང་འོང་བར་ཤེས་པར་གྱིས་ཅིག་གསུང་། གྲུབ་ཆེན་པ་ཤིན་དུ་སྔ་བར་བཞེངས་ནས་མདང་རིན་པོ་ཆེ་ཀརྨ་པ་དང་མཇལ་བ་རྨིས་གསུངས་ཞིང་གཟིམས་ཁང་གི་རྩ་ལ་བསྐོར་བ་མཛད། མོ་ཕུག་གནས་བརྟན་མཇལ་བ་ལ་སླེབ་སྟེ་མདང་མོ་ཕུག་ན་རྣལ་འབྱོར་པ་ཕོ་མོ་གཉིས་ཀྱི་བྱིས་པ་དེ་ཀརྨ་པ་ཡིན་ཟེར་གྱི་འདུག །དེ་ལ་ལྟ་བ་ལགས་མོད་ད་ནང་བདག་དང་འགྲོགས་འདིར་སླེབ་བདོག་ཟེར་བས། འོ་དེ་ཀ་ཡིན། ད་ལྟ་དུང་ཐོང་ཚོགས་པ་ཐམས་ཅད་བསྡུས་ལ་བསུ་བ་ཆེར་གྱིས། ངའི་གོང་འདིར་སྟན་མཐོན་པོ་ཤོམས། ཀརྨ་པ་ཡིན་ན་མི་སྐྲག་པར་སྡོད་ཀྱི་གསུངས། ཚོགས་པས་སྤྱན་དྲངས་སྟེ་བྱོན་པ་ན་གྲུབ་ཆེན་པས་ཉམ་སད་པའི་ཕྱིར་གསང་བདག་གི་ཏིང་འཛིན་མཛད་པས་ཟིལ་གྱིས་མ་ནོན། གྲུབ་ཆེན་པ་ལ་ཕྱག་མི་མཛད་པར་ཕྱག་གིས་དྲིལ་གདང་དཀྲོལ་བས་གྲུབ་ཐོབ་པའི་གསུང་ནས་བུ་ཆུང་ཐུ་མོ་ཅིག་འདུག་སྙན་གྲགས་༼པ༣༧བ༽ཆེན་པོ་འོང་བར་འདུག་གསུངས། ཁྲི་ཆེན་པོ་དེ་ལ་ཤད་ཀྱིས་བྱོན་ནས་བཞུགས། ཁྱོད་སུ་ཡིན་གསུངས་པས་ཕྱག་ན་མཁའ་ལ་བརྐྱངས་སྟེ་ང་ནི་མིང་ཡོངས་སུ་གྲགས་པ་ཀརྨ་པའོ་གསུངས། སྔོན་གྱི་མཇལ་ལུགས་ཤོད་ཅིག་གསུངས་པས། ལ་སྟོད་ཀྱི་བན་བཙུན་ཨོ་ཌྱན་པ། །ཁོ་བོའི་མདུན་དུ་འོངས་ནས་ཀྱང་། །རྒྱ་གར་ཤར་ནུབ་ཀྱི་གླེང་མོ་གཏོང་། །རྡོ་རྗེ་གདན་གྱི་བཀོད་པ་བྱིན། །མཁྱེན་པ་དམ་ཆོས་ཀྱི་གླེང་མོ་འཆད། །ཅེས་སོགས་གསུངས། ང་ལ་ཅི་བྱིན་དྲན་ནམ་གསུངས་པས་ངའི་ཞྭ་ནག་དང་དཔེ་ཆ་ཡོད་པ་གསུངས། དེ་བདེན་གསུངས་ནས་ཕུལ། དབུ་ཞྭ་བཞེས་པས་བཞད་གད་ཆེན་པོ་བྱུང་། སླར་ཁྲི་ལས་བབས་ནས་སྔར་ང་བླ་མ་ཡིན་ཡང་ད་ཁྱེད་ཀྱིས་བསྐྱང་དུ་གསོལ་གསུངས་ནས་ཕྱག་མཛད། ཁྱོད་ངའི་བླ་མ་ཡིན་ན་ཀློག་ཤེས་སྟེ་འོང་བས་ཐོན་གསུངས་ནས་དཔེ་ཆ་གཏད་པས་ལ་ལ་ན་ཐོགས་མེད་དུ་ཤར་རེ་བྱུང་། ལ་ལར་ཚིག་སྡུད་མ་བྱེད་པ། ལ་ལར་སྦྱར་ཀློག་སྣ་ཚོགས་བྱུང་བས་འདི་བས་གོད་བྲོ་བའི་ཀློག་མཐོང་མ་མྱོང་གསུངས་ནས་བཞད། དགུང་ལོ་དྲིས་ནས་ངའི་བླ་མ་ལུག་ལོ་ཟླ་བ་དགུ་པའི་ཚེས་གསུམ་ལ་གཤེགས་པ་ཡིན་ཁྱོད་སྤྲེ་ལོ་ཟླ་བ་དང་པོའི་ཚེས་བརྒྱད་ལ་སྐྱེས་ན་བར་ན་ཟླ་བ་ལྔ་ལས་མི་འདུག །ངའི་བླ་མའི་སྐུ་སྐྱེ་མིན་པར་འདུག་གསུངས་པས། ངས་མངལ་གྱི་ལུས་ཆགས་ནས་ཟླ་བ་བཞི་ལོན་པ་ཅིག་ལ་རྣམ་ཤེས་ཞུགས་པ་ཡིན། སྔ་གཞིས་གངས་ཞུར་མོའི་བདུན་དུ་སོང་ཚར་ཞེས་ཡང་ཡང་བཟླས་པ་མ་གསན་ནམ་གསུངས། འདི་ལྟར་ན་སྔ་མ་ཟླ་བ་བཞི་ནི་ཀུན་གཞིའི་ཆ་ཅིག་ཞུགས་པས་མངོན་བྱང་ལྔ་ལས་གཟུགས་སུ་དོད་པ་རྒྱུ་རྡོ་རྗེ་འཛིན་པའི་སྐབས་དང་། ཕྱི་མ་ནི་ཀུན་གཞིའི་རྣམ་ཤེས་རྫོགས་པར་ཞུགས་པ་ལས་ལྷན་ཅིག་སྐྱེས་བའི་གོ་འཕང་མངོན་དུ་མཛད་པ་ལ་ཞིང་སྐྱོང་གི་མཁའ་འགྲོ་མ་རྣམས་ཀྱིས་གླུས་བསྐུལ་ལས་འབྲས་བུ་རྡོ་རྗེ་འཛིན་པ་སེམས་དཔའ་གསུམ་རྫོགས་སུ་བཞེངས་པར་སྣང་ངོ་། །གཞན་ཅི་དྲན་གསུངས་པས། ༼པ༣༨ན༽འཕར་ཚང་གི་གྲོང་འཇུག་གི་ཚུལ་གསུངས། བདེན་བརྫུན་ལྟ་གསུངས་ནས་འཕྲལ་དུ་མི་བཏང་བས་ངེས་པ་འདྲོངས། མངལ་དུ་ཕྱི་རོལ་གྱི་ཡུལ་མ་བསྒྲིབས་པར་གཟིགས་པ་དང་། ཡུམ་གྱིས་འདི་སྐད་ཅིག་ཀྱང་མི་སྡོད་པར་འདུག་པས་བུ་མོར་འོང་། ཡབ་ཀྱི་རྨི་ལམ་ལས་བུར་འོང་ཟེར་བ་གསན་གསུངས་པས་ཡབ་ཡུམ་བོས་གདོང་འཛོམ་མཛད་པས་ཀུན་ཡིད་འཆེས་སྟེ་རྒྱ་གར་དུ་སངས་རྒྱས་ཤཱཀྱ་ཐུབ་པ་དང་བོད་ཡུལ་དུ་ཁྱོད་མ་གཏོགས་པ་མངལ་གྱི་དྲི་མས་གཏན་མ་གོས་པ་གཞན་བྱུང་བ་མེད་གསུངས་ནས་བསྟོད་བསྔགས་ཆེར་མཛད། ངའི་བླ་མའི་གསང་མཚན་རང་བྱུང་རྡོ་རྗེ་ཡིན་པས་དེ་ཀ་འདོགས་སོ་གསུངས་ནས་རང་བྱུང་རྡོ་རྗེར་མཚན་གསོལ། དགེ་བསྙེན་གྱི་སྡོམ་པ་གནང་། བདེ་དགྱེས་མ་ཕུར་དུས་འཁོར་སྒྱུ་འཕྲུལ་སོགས་པའི་དབང་རྒྱུད། སྐུ་གསུམ་ངོ་སྤྲོད་ལ་སོགས་པའི་མན་ངག་མཐའ་ཡས་གསན། ལྐོག་གྱུར་གྱི་གནས་དུ་མ་གཟིགས་པ་ཅུང་ཟད་གསུངས་པས་བར་ཆད་མི་འཇུག་པའི་ཕྱིར་མངོན་མཁྱེན་གསང་བར་གདམས། ལོ་གཉིས་སུ་བསྟེན་དགུང་ལོ་བདུན་པའི་ཚེ་ཁྲོ་ཕུ་བ་ཀུན་ལྡན་ཤེས་རབ་ཀྱིས་མཁན་པོ་དེའི་དབུ་ཆེ་ཞིག་གིས་སློབ་དཔོན་མཛད་སྟེ་རབ་བྱུང་དང་དགེ་ཚུལ་དུ་བསྒྲུབས། འདུལ་བ་ཅི་རིགས་གསན། མཚན་སྔ་མ་ལས་མ་སྤོས་པ་འདྲ། དེའི་ཚེ་མཚུར་ཕུ་ན་གྲུབ་ཆེན་གཉན་རས་བཞུགས་པ་ལ་ཐུགས་རྗེ་ཆེན་པོའི་སྤྲུལ་པ་ཅིག་གིས་ཉི་མ་ནུབ་ཀྱི་ཕྱོགས་ན་སྤྱན་རས་གཟིགས་ཀྱི་སྤྲུལ་པའི་སྐུ་ཉི་མ་ཤར་བ་ལྟ་བུ་ཡོད་ཀྱི་སྤྱན་འདྲེན་པའི་དུས་ལ་བབ་བོ་ཅེས་བསྐུལ་བ་བྱུང་། སྙན་གྲགས་ཀྱིས་ཀྱང་ས་ཆེན་པོ་ཁྱབ་སྟེ་བསྟོད་པ་དང་འབུལ་བ་བསྐུར། བདེ་མཆོག་གི་དབང་གསན་པའི་ཚེ་བླ་མ་བདེ་མཆོག་དངོས་སུ་གཟིགས། རྒོད་ཚང་པས་ལྷན་ཅིག་སྐྱེས་སྦྱོར་གསུངས་པའི་སྣང་བ་བྱུང་སྟེ་རྟོགས་པའི་གཞི་རྩ་ཆོད། དཔོན་སློབ་ཐམས་ཅད་ལྷན་ཅིག་པར་ཐེགས་བའི་ལམ་ཐམས་ཅད་༼པ༣༨བ༽དུ་ལྷ་འདྲེ་དཔག་མེད་ཀྱིས་བསུ་ཞིང་འདུད་པ་དང་དབང་དུ་འདུས་ཤིང་། རང་ཉིད་གསང་བའི་བདག་པོ་དངོས་སུ་གཟིགས། མ་མགོན་དང་སྔགས་བདག་གི་མཚུར་ཕུར་མྱུར་དུ་བྱོན་ཞེས་བསྐུལ་སྟེ་ཕེབས། གྲོང་འཇུག་མཛད་པའི་བྱིས་པའི་མ་དེ་བོས་ནས་མཛོ་མོ་ཞིག་གནང་ཁྱོད་ཀྱིས་ངའི་མིག་ལ་ཅི་བྱས་གསུངས། ས་ཞིག་བཏབ་ལགས་ཟེར། བླ་མ་གཉན་རས་ཀྱིས་མཇལ་བའི་ཚེ་ས་ར་ཧ་ལ་བཀའ་རྒྱུད་ཀྱི་གྲུབ་ཐོབ་དཔག་མེད་ཀྱིས་བསྐོར་བ་གཟིགས་སྟེ་བརྒྱུད་པའི་བྱིན་རླབས་ཞུགས་པར་གཟིགས། དེའི་ཚེ་སློབ་མ་དམ་པ་རྣམས་ཐེ་ཚོམ་ཟད་པའི་ངེས་ཤེས་ཐོབ་ནའང་སྐལ་དམན་ང་རྒྱལ་ཅན་ཁ་ཅིག་གིས་མ་དད་པ་ཆེར་བྱས་པ་ན་བྲག་གདོང་སྐམ་པོ་ཅིག་དུ་ང་ཀརྨ་པག་ཤི་ཡིན་ན་འདིར་ཆུ་མིག་འབྱུང་བར་གྱུར་ཅིག་གསུངས་མ་ཐག་ཆུ་མིག་ཆེ་བ་ཞིག་བྱུང་། ཡོག་པ་ཕྱེད་ཚིག་པ་ཞིག་དེ་ཉིད་དུ་བཙུགས་སྟེ་ང་ཀརྨ་པག་ཤི་ཡིན་ན་འདི་ད་ལྟ་སྐྱེ་ལ་མིན་ན་མི་སྐྱེ་བར་གྱུར་ཅིག་གསུངས་པས་སྐད་ཅིག་དེ་ཉིད་དུ་སྐྱེས་སྟེ་སྒྲུབ་ཆུ་དང་སྒྲུབ་ཤིང་དུ་གྲགས་སྟེ་ད་ལྟའང་ཡོད། མཚུར་ཕུར་ཕེབས་མ་ཐག་ནས་མ་མགོན་རྣམས་ཤིན་དུ་དགྱེས་པས་འཕྲིན་ལས་མཛད་པ་གཟིགས་སྟེ་བསྟོད་པ་མཛད། རྟ་ལོ་ལ་ས་གཡོས་བྱུང་བའི་ཚེ་སྐུའི་རྩ་མདུད་ཕྱོགས་མེད་དུ་གྲོལ་ཞིང་ཆོས་ཐམས་ཅད་རང་སེམས་སུ་མཁྱེན་པ་ལ་བརྟན་པ་ཐོབ། ལྷ་མོ་ཞི་དྲག་གིས་བསྐུལ་ནས་ཆོས་ཁྲིམས་སར་དུ་མཛད། མནལ་ལམ་དུ་ལྷོ་ཕྱོགས་དཔལ་གྱི་རི་བོར་ས་ར་ཧ་དང་མཇལ་སྟེ་དོ་ཧའི་དོན་རྟོགས། སློབ་དཔོན་ཤེས་རབ་དཔལ་སྡུད་འགེལ་པཉྩི་ཀ་དང་བཤད་སྦྱར་གསན། རྒྱ་སྒོམ་ཡེ་ཤེས་འོད་ལ་དགྱེས་རྡོར་དང་སྤྱོད་འཇུག་གནམ་མཚོ་བ་ལ་མ་གཅིག་གི་གཅོད་སྐོར་སོགས་གསན། གཙོ་བོར་གྲུབ་ཆེན་གཉན་རས་ལ་ཀམ་ཚང་གི་ཟབ་ཆོས་ཐམས་ཅད་དང་། མར་མི་དྭགས་གསུམ་གྱི་གདམས་པའི་ཚོགས་དང་། རྔོག་མཚུར་མེས་རས་ཆུང་པ་ཁྲོ་ཕུ་བ་སོགས་ནས་བརྒྱུད་པའི་ཆོས་དང་གཏེར་ཁ་གོང་འོག་སོགས་སར་རྙིང་གི་ཆོས་༼པ༣༩ན༽མཐའ་དག་གསན། འཇམ་དབྱངས་ཤཱཀ་གཞོན་པ་ལ་ཚད་མ་མདོ་སྡེ་བདུན་ཡན་ལག་དང་བཅས་པ། མངོན་པ་གོང་འོག་ས་སྡེ་དང་བཅས་པ། བྱམས་ཆོས་ལྔ་འགྲེལ་བཅས། དབུ་མ་རྩ་འཇུག་བཞི་གསུམ་འགྲེལ་པ་དང་བཅས་པ་ལ་སོགས་མཚན་ཉིད་ཀྱི་ཐེག་པ་ཆེ་ཆུང་གི་གཞུང་ལུགས་མཐའ་དག་གསན། དགུང་ལོ་བཅོ་བརྒྱད་པ་བཤོལ་དང་མངལ་ཟླ་བརྩིས་པའི་ཉི་ཤུར་ཚང་བ་ན་དགེ་འདུན་སྒང་པའི་འདྲེན་པ་འཕགས་པའི་གནས་བརྟན་གཞོན་ནུ་བྱང་ཆུབ་པས་མཁན་པོ། མཁས་པ་དགེ་འདུན་རིན་ཆེན་གྱིས་ལས་སློབ་མཛད་སྟེ་དགེ་འདུན་ལས་བསྙེན་པར་རྫོགས། སྤྱིར་དགེ་སློང་གི་བསླབ་པ་ལ་མིང་རྗེ་བ་མེད་མོད་ནའང་འདིར་མཁན་པོས་རང་གི་མཚན་ལས་གྲས་ནས་ཆེད་དུ་ཚུལ་ཁྲིམས་གཞོན་ནུ་ཞེས་གསོལ་བ་འདྲ་སྟེ་གནས་སྒོར་ཨོ་ཌྱན་པ་མནལ་ལམ་དུ་བྱོན་པའི་སྐབས་ལས། ཚུལ་ཁྲིམས་གཞོན་ནུ་ཞེས་བྱའི་རྣལ་འབྱོར་བདག་ཞེས་སོ། །

མཁན་སློབ་གཉིས་ལས་འདུལ་བའི་བཀའ་དང་བསྟན་བཅོས་མཐའ་དག་གསན། གྲུབ་ཆེན་ཨོ་ཌྱན་པས་སླར་ཤངས་ཀྱི་ཚ་རིར་འབྱོན་པ་ཞུ་ཆོས་གདམས་ངག་ཐམས་ཅད་ཚང་སྤྲུགས་སུ་འབུལ་གསུངས་ནའང་སྐུ་ཚེ་འདི་ལ་མཇལ་བའི་རྟེན་འབྲེལ་མེད་གསུངས་ནས་མ་ཐེགས་པ་དེ་མ་ཐག་གྲུབ་ཆེན་རིན་པོ་ཆེ་གཤེགས། དགོངས་པ་རྫོགས་ཕྱིར་སྙེ་མདོ་བ་ཀུན་དགའ་དོན་གྲུབ་ལ་དུས་ཀྱི་འཁོར་ལོ་སོགས་གྲུབ་ཆེན་རིན་པོ་ཆེའི་ཆོས་མཐའ་དག་གསན། དེའི་ཚེ་ཀོ་བེར་བས་བར་ཆད་བྱས་པ་དྲུང་ཉིད་མགོན་པོ་བེར་ནག་ཅན་དུ་མཛད་ནས་བཏུལ་བ་རྟོགས་ལྡན་གྲགས་སེང་བའི་མནལ་ལམ་དུ་གཟིགས། དཔོན་སློབ་བདུན་གྱིས་དཔའ་བོའི་སྟོན་མོ་ཞིག་མཛད་ཚེ་ཨོ་ཌྱན་གྱི་མཁའ་འགྲོ་མ་གསུམ་ན་མཁའ་ལ་འོངས་སྟེ་གླུ་གར་གྱི་མཆོད་པ་བྱས། མནལ་ལམ་དུ་གྲུབ་ཆེན་པ་བྱོན་སྟེ་བསྙེན་སྒྲུབ་སོགས་གདམས་ངག་ཐམས་ཅད་རྫོགས། མཁས་པ་རྦ་རས་སོགས་ལ་གསོ་༼པ༣༩བ༽བ་རིག་པ་གསན། བཤེས་གཉེན་ཚུལ་རིན་པ་ལ་གསང་འདུས་འཕགས་སྐོར་སོགས་མདོར་ན་བོད་ཀྱི་ཡུལ་དུ་བཀའ་བསྟན་བཅོས་མན་ངག་འགྱུར་རོ་ཅོག་ཐམས་ཅད་གསན་པར་མཛད་སྟེ་དམ་པའི་ཆོས་ལ་གུས་པ་དང་། བླ་མ་མེད་པར་རང་གཟོས་མི་འཇུག་པའི་གདམས་ངག་མིག་ལྟོས་སུ་སྟོན་པར་མཛད། དེ་ཐམས་ཅད་ཀྱང་ཚར་རེ་གསན་པ་ཙམ་གྱིས་ཚིག་དོན་མཐའ་དག་སྐད་ཅིག་རེས་ཐུགས་སུ་ཆུད་ཀྱང་ཆེད་ཆུང་དང་བརྙན་ཐབས་མི་མཛད་པར་ནན་ཆགས་སུ་མཛད། ས་རིས་ཁོ་ན་མཛད་པས་ལྕགས་སྨྱུགས་བདུན་ཟད་པར་གྲགས། གསན་ཡིག་གི་ཆོས་ཀྱི་རྣམ་གྲངས་ཀྱི་མིང་ཁོ་ནའང་དེང་སང་གི་སྐྱེ་བོའི་སྤྱོད་ཡུལ་དུ་མི་ཆུད། སྙིང་ཐིག་གསན་པ་ན་སྣང་གསུམ་བདེ་བླག་དུ་རྫོགས་སྟེ་ཆོས་ཉིད་ཟད་པའི་སྣང་བར་ལ་ཟློས། མཁའ་འགྲོ་ཆོས་སྐྱོང་ཐམས་ཅད་ཀྱིས་བསྐུལ་ནས་གཞན་དོན་འབྱུང་བར་དགོངས་སྟེ་ཀརྨར་བྱོན། དེར་བི་མ་ལ་རང་གི་མཛོད་པུར་ཐིམ་པ་གཟིགས་པས་རྫོགས་ཆེན་གྱི་དོན་ཐམས་ཅད་རྟོགས་ཤིང་སྙིང་ཐིག་གི་ཡིག་ཆ་མཛད། གཞན་ཕན་གྱི་ལྟས་མཁྱེན་ནས་ལྷ་སྟེང་གི་རི་ཁྲོད་བཏབ་པའི་ཚེ་རྒྱལ་བའི་རིང་སྲེལ་མང་དུ་སྣང་བ་འོད་ཆེ་ཆུང་སྣ་ཚོགས་པར་གཟིགས་སྟེ་བསམ་གཏན་པ་མང་དུ་འབྱུང་བར་མཁྱེན། བདེ་བ་ཅན་གྱི་ཞིང་དང་ཤཱཀྱའི་རྒྱལ་པོའི་སྐུའི་བཀོད་པ་དུ་མ་གཟིགས་སྟེ་མནལ་ལམ་གྱི་མདོ་སྡེའི་བསྟན་བཅོས་མཛད། རི་རབ་ཀྱི་རྩེར་ཁང་བརྩེགས་དྲུག་དུ་དགེ་བའི་བཤེས་གཉེན་གསུམ་གྱིས་བྱམས་ཆོས་མགྲིན་གཅིག་དུ་གསུང་བ་གསན་པས་བྱམས་ཆོས་མཐའ་དག་གི་དོན་ཐུགས་སུ་སྔར་བས་ཀྱང་གསལ་བར་ཆུད། ཁང་བརྩེགས་དེའི་འོག་གསེར་རིའི་སྟེང་ནས་ཐུགས་རྗེ་ཆེན་པོའི་ཕྱག་ནས་བདུད་རྩིའི་རྒྱུན་འབབ་པ་གསོལ་ཞིང་གཞན་ལ་བཀྱེ་བར་སྣང་བས་རྙིགས་དུས་ཀྱི་གདུལ་བྱའི་ཚ་གདུང་སེལ་ནུས་པར་དགོངས། ཀུན་སྤྱོད་གྱི་འགྲེལ་པ་མཛད་ཚེ་མཁའ་འགྲོ་མ་རྣམས་ཀྱིས་རིན་པོ་ཆེ་དུ་མ་སྩོལ་བར་གཟིགས། ལྷ་སྟེང་གི་ཁོར་ཡུག་༼པ༤༠ན༽ནགས་ཚལ་ཆེན་པོ་ཡོད་པ་ལ་བློ་བུར་དུ་མེ་ཤོར་ནས་ཐམས་ཅད་ཅི་བྱའི་གཏོལ་དང་བྲལ་སྟེ་མཁས་བཙུན་གཞོན་ནུ་འབུམ་གྱིས་མེའི་འཇིགས་པ་ལས་བསྐྱབ་ཏུ་གསོལ་ཞེས་ཞུས་པས། བདག་ནི་ལྷག་བསམ་རྣམ་དག་དང་ལྡན་སྟེ། །སྔོན་ཚེ་རྒྱལ་བ་རྣམས་ལ་ཚོགས་བསགས་ཤིང་། །ད་ལྟར་ས་བཅུའི་དབང་ཕྱུག་ཡིན་གྱུར་ན། །བདེན་པ་འདི་ཡི་བདེན་ཚིག་བརྗོད་པའི་མཐུས། །མེ་ཆེན་འབར་བའི་ཚོགས་འདི་ཞི་གྱུར་ཅིག །ཞེས་སེ་གོལ་མཛད་པའི་མོད་ལ་དུ་བ་ཁམ་ནག་ན་མཁའ་ཁྱབ་པར་མེ་ལྕེ་དང་འདྲེས་མར་འཁྲིགས་པ་ལས་ཆར་རྒྱུན་ཆེན་པོ་བྱུང་ནས་མེ་ཐམས་ཅད་སྐད་ཅིག་གིས་ཞི་ཞིང་འཕགས་མ་སྒྲོལ་མ་གསལ་བར་གཟིགས། ཡང་འཁོར་དང་སྙན་གྲགས་མ་བཟོད་པའི་སྐྱེ་བོ་ཕྲ་དོག་གི་ཁྱད་ནོར་ཅན་ཁ་ཅིག་གིས་མཐུ་བྱེད་པར་བརྩམས་སྟེ་མི་བརྒྱད་ཀྱིས་ཕུག་པར་གཤིན་རྗེ་དྲག་དུ་བསྒྲུབས་ནས་རྦད་པ་དེའི་ཚེ་འཇམ་དཔལ་གཤིན་རྗེའི་གཤེད་ཞལ་གསུམ་ཕྱག་དྲུག་པ་མེ་ཕུང་གི་ནང་ན་ཁྲོས་པས་རིག་སྔགས་ཟློག་པར་གཟིགས་པ་ན་ཕུག་པ་རྡིབ་སྟེ་དེ་དག་ཕ་རོལ་དུ་སོང་ཞིང་གཞན་ཡང་ཆོ་འཕྲུལ་མི་འཚམས་པ་དུ་མ་བྱུང་བས་དེ་དག་འཁོར་བཅས་སྐྲག་སྟེ་འབུལ་བཤགས་རྒྱ་ཆེར་བྱས། རོང་བཙན་ཁ་བ་དཀར་པོ་དང་ཀམ་པོ་རྡོ་རྗེ་དཔལ་བརྩེགས་སོགས་ཀྱིས་སྤྱན་དྲངས་སྟེ་ཡུལ་གྲུ་དེ་དག་དུ་ཕན་བདེར་མཛད། ཤར་ཀོལ་ཏིའི་འཁྲུག་ཆེན་སུས་ཀྱང་མ་ཟླུམས་པར་ཡུན་རིང་བ་དེ་ལྷ་འདྲེ་འཁྲུགས་པར་མཁྱེན་ནས་ཏིང་ངེ་འཛིན་གྱིས་ལྷ་འདྲེ་རྣམས་བཀུག་སྟེ་ཟིལ་གྱིས་མནན་པས་བཀའ་སྒྲུབ་པར་དམ་བཅས་སྟེ་དེ་ཉིད་དུ་རང་ཞིར་སོང་། སླར་མཚུར་ཕུར་བྱོན་པ་ན་གཉན་ཆེན་ཐང་ལྷ་སོགས་ཀྱིས་བསུ་བར་དཔོན་སློབ་དུ་མས་གཟིགས། གཞན་དག་གིས་ན་བུན་གི་ཕྲེང་བར་མཐོང་། ལྷ་སར་ཇོ་བོའི་དབུ་ཐོག་དུ་གསེར་གྱི་གདུགས་ངོ་མཚར་ཅན་ཕུལ་ཚེ་སངས་རྒྱས་ཀྱི་ཞིང་མཐའ་ཡས་པར་མཆོད་སྤྲིན་བྱུང་བར་གཟིགས། དགྱེས་རྡོར་༼པ༤༠བ༽བརྟག་གཉིས་ཀྱི་འགྲེལ་པ་མཛད་པ་ན་བྱང་ཆུབ་སེམས་འགྲེལ་མཐའ་དག་ཐུགས་ལ་མ་བསྒྲིབས་པར་གསལ། མཚུར་ཕུའི་རི་ཁྲོད་སྐུངས་སུ་ཕྱི་ནང་གི་གཟའ་སྐར་དུས་སྦྱོར་ཐམས་ཅད་ཇི་ལྟ་བར་གཟིགས་སྟེ་རྩིས་ཀུན་བསྡུས་པའི་བསྟན་བཅོས་མཛད། ཇོ་མོ་གངས་ལ་སོགས་པར་དབེན་པ་མཛད་པ་ན་སློབ་དཔོན་པདྨ་རང་ཉིད་ལ་ཐིམ་པ་དང་། བྱང་ཕྱོགས་ཀྱི་ཞིང་ཁམས་ཅིག་ན་འཇམ་དཔལ་སངས་རྒྱས་ཀྱི་འཕྲིན་ལས་མཛད་པ་དང་། མི་མ་ཡིན་རྣམས་ཕྱག་དང་བསྐོར་བ་བྱེད་པ་དང་། དུས་གསུམ་མཁྱེན་པ་མཁའ་འགྲོ་རྒྱ་མཚོས་བསྐོར་བ་གཟིགས། གྲུ་བཞིར་བཞུགས་ཚེ་འགྲོ་དོན་གྱི་ལྟས་གཟིགས་ནས་མཚུར་ཕུ་བདེ་ཆེན་བཏབ། དེར་རྒྱལ་བའི་རིང་སྲེལ་འོད་ཟེར་འཕྲོ་བ་མང་དུ་རྙེད་པའི་གཟིགས་སྣང་བྱུང་སྟེ་བཀའ་རྒྱུད་ཀྱི་གྲལ་ཐུབ་པའི་སྒོམ་ཆེན་མང་དུ་འབྱུང་བར་མཁྱེན། ཡར་ལྷ་ཤམ་བུའི་གངས་སུ་ཕྱི་ནང་གཞན་གསུམ་དབྱེར་མེད་པའི་དེ་ཁོ་ན་ཉིད་རྟོགས་སྟེ་རྟེན་འབྲེལ་གྱི་མཁྱེན་པ་མཐར་ཕྱིན། གཞན་ཡང་ད་ལྟར་སངས་རྒྱས་སྤོས་ཀྱི་གླང་པོའི་མཛད་པ་དང་། དེའི་གསུང་རབ་ཀྱི་རྩིག་པ་ན་མཁའ་གང་བ་ཙམ་གཟིགས། མནལ་ལམ་དུ་རྒྱལ་བ་བྱམས་པ་འཁོར་མང་པོ་ཅན་གཟིགས་པས་སྟེང་གི་ན་མཁའ་ལ་འབྱོན་པ་མི་འཚམས་པར་དགོངས་ནས་ས་འོག་ནས་བྱམས་པའི་དྲུང་དུ་སྤྲུལ་པའི་པདྨ་ལ་བཞུགས་སྟེ་ཆོས་གསན། མངོན་དགའི་ཞིང་མི་འཁྲུགས་པའི་དྲུང་ན་བྱང་སེམས་སྤོས་གླང་གི་བྱང་ཆུབ་སེམས་དཔའི་སྤྱོད་པ་གཟིགས། བདེ་ཆེན་གྱི་ཆུ་མིག་བརྒྱ་རྩར་ཁྲིད་མཛད་ཚེ་འོད་གསལ་སྒྱུ་ལུས་ཉིན་མཚན་ཁོར་ཡུག་དུ་སོང་བའི་སྒོམ་ཆེན་མང་དུ་བྱུང་། ངག་རླུང་གི་རྟེན་འབྲེལ་ན་མཁའི་ཁམས་གསེར་གྱི་ཡིག་འབྲུར་སྣང་བ་སྐུའི་སྤུ་ཁུང་དུ་ཐིམ་ཞིང་འཕྲོ་བར་གཟིགས་ལ་ཕུང་ཁམས་ངོ་བོ་ཉིད་ཀྱི་འདུས་པའི་ལྷ་ཚོགས་སུ་རྟོགས་སྟེ་བཤད་རྒྱུད་རྡོ་རྗེ་ཕྲེང་བའི་དགོངས་དོན་བཀྲལ། རྡོར་སེམས་ཧེ་རུ་ཀས་བྱིན་གྱིས་རློབ་པ་དང་ཕྱི་རོལ་དུའང་དཔའ་༼པ༤༡ན༽བོ་མཁའ་འགྲོ་འདུས་པའི་འཇའ་འོད་ཀྱིས་ན་མཁའ་ཁྱབ་པར་གཟིགས་སྟེ་དམ་ཚིགས་རྒྱ་མཚོ་རྩ་འགྲེལ་མཛད། ཇོ་བོ་གངས་དཀར་གྱི་ཕུག་པར་སློབ་དཔོན་པདྨའི་སྐུ་བཞེངས་ཚེ་དེའི་འཕྲིན་ལས་ཀྱི་ལྷག་མ་ད་དུང་རིང་དུ་འབྱུང་བར་མཁྱེན། གཡས་རུ་ཤངས་ལ་བྱོན་སྟེ་སོ་ནམ་ཁོ་མའི་འབྲོང་ལ་བྱེད་ཟེར་ཞིང་འབྲོང་ནས་བྲ་བྱི་ཡན་གསོད་པས་འཚོ་བའི་ལུང་ནག་དེའི་སྐྱེ་བོ་རྣམས་བཏུལ་སྟེ་སྲོག་གཅོད་སྤོང་བ་ལ་རིང་དུ་བཀོད། དཔལ་ལྡན་ས་སྐྱ་ལ་སོགས་པའི་དགེ་འདུན་གྱི་སྡེ་དགོན་གནས། ལྷ་ཁང་ཐམས་ཅད་དུ་ཡོ་བྱད་ཐམས་ཅད་ཆགས་མེད་དུ་བཀྱེ། ཡུལ་ཁམས་དེ་ཐམས་ཅད་ཀྱི་མི་དང་མི་མ་ཡིན་པ་མཆོག་དམན་ཐམས་ཅད་ཀྱིས་རིས་མེད་དུ་བཀུར་ཞིང་འབུལ་ནོར་ནི་དེ་བས་ཀྱང་རྒྱ་ཆེ། ཨོ་ཌྱན་པའི་སྐུའི་སྐྱེ་བ་བྱོན་པ་གཙོ་བོར་གྱུར་པའི་སྐལ་ལྡན་མཐའ་ཡས་པ་རྗེས་སུ་བཟུང་། ཉང་སྟོད་སྨད་བར་གསུམ་དམ་པའི་ཆོས་ཀྱིས་བཏུལ་ནས་ཉང་སྟོད་ནས་ཡ་འབྲོག་ལ་འབྱོན་པའི་ཚེ་ཁ་རོའི་ལ་རྒྱབ་ཏུ་ཧ་བོ་གང་བཟང་སང་གྲང་མོ་མ་གཏོང་ཞིག་ཞེས་ལན་གཉིས་གསུང་བ་མཛད། ཁ་རོའི་ལ་རྒྱབ་ཚེ་ཧོར་ཟླ་བཅུ་གཉིས་པ་ཡིན་ཡང་ཤིན་དུ་དྲོ་བ་སོས་ཀའི་ཚད་པ་ལྟ་བུ་བྱུང་། མཚུར་ལྷ་ལུང་དུ་སྐུ་འབུམ་ལ་ཞིག་གསོ་དང་གསེར་གསོལ་བའི་ཚེ་མ་འོངས་པ་དགེ་སློང་དུང་དུ་གྱུར་པས་རྒྱལ་བ་བྱམས་པའི་མཆོད་རྟེན་བྱེད་པར་མཁྱེན། སྐྱེ་བོ་མཐའ་ཡས་པ་ལ་ཆོས་གསུངས་ཚེ་བཀའ་རྒྱུད་ཀྱི་བླ་མ་རྣམས་གཟིགས་ཤིང་ཉི་མ་ཉིས་འགྱུར་གྱིས་རིང་བར་གྲགས། ཀོང་པོའི་རྒྱལ་ཁམས་ཆེན་པོའི་མི་དང་མི་མ་ཡིན་པ་ཐམས་ཅད་ཀྱིས་དད་པས་སྤྱན་དྲངས་སྟེ་ཐུགས་རྗེ་ཆེན་པོས་བསྐུལ་ཞིང་ལུང་བསྟན་སྟེ་ལམ་དུ་དྭགས་ལྷ་སྒམ་པོར་བླ་མ་ལྷ་རྗེ་དཔག་མེད་མཇལ་ཞིང་ཕྱག་རྒྱ་ཆེན་པོས་གཞན་དོན་འབྱུང་བར་མཁྱེན། ཙཱ་རི་མ་ཆེན་དུ་འབྱོན་པར་དགོངས་པ་ཡུལ་སྟོད་ཀྱི་ཆོས་ཁྲི་བར་དུ་བྱོན། རྟེན་འབྲེལ་ཅུང་མ་འགྲིག་ཀྱང་ཕག་མོའི་ཕྱག་དཔེ་ལུང་ནང་དེ་༼པ༤༡བ༽ཕྱོགས་སུ་རླུང་གིས་ཁྱེར་སྟེ་མ་འདུས་པས་ངའི་ཆོས་ཀྱི་བསྟན་པ་འབྱུང་གསུང་སྟེ་ཕྱིས་ཕག་མོ་ཀར་ལུགས་གནས་དེར་དར། ཙཱ་རི་སར་རྙིང་ཐམས་ཅད་དུ་ངོ་མཚར་གྱི་བཀོད་པ་གཟིགས་ཤིང་གནས་མི་གསལ་བ་དུ་མ་ཞལ་ཕྱེ། རྟ་བར་རྒྱལ་འཛིན་དུ་གཙང་པོས་ཞིང་དང་ཚལ་ཁྱེར་ནས་མཚོར་གྱུར་པ་ལ་སྐྱབས་ཞུས་པས་གྲུ་ཁ་ཅུང་ཟད་འགྱུར་འོང་ཁྲི་རྩིགས་ཅིག་གསུངས་ནས་གཙང་འགྲམ་དུ་ཆོས་ཁྲི་བརྩིགས། དེར་བཞུགས་ཏེ་བདེན་ཚིག་གིས་ཕྱག་ནས་མཐོར་བས་ཚུར་ངོས་ཀྱི་ཆུ་སྐད་ཅིག་གིས་ཇེ་ཆུང་དུ་སོང་། ཟླ་གཅིག་གི་ཁོངས་སུ་ལྷོ་ངོས་སུ་འགྱུར། མཚོའི་ཤུལ་སས་གང་བ་ལ་སླར་ཞིང་དང་ཚལ་བྱས་སྟེ་དེང་སང་དུའང་ཡུལ་དུ་ཡོད། རྣམ་ཐོས་ཚལ་དུ་བྱོན་སྟེ་ཀོང་རལ་གསུམ་གྱི་སྐྱེ་བོ་ཐམས་ཅད་ལ་ཆོས་རྒྱ་དཀར་པོ་མཛད་སྟེ་གནས་སྐབས་དང་མཐར་ཐུག་གི་བདེ་བ་ལ་བཞག །ཕྲག་དུ་རབ་གནས་མཛད་ཚེ་ས་གཡོ་བ་དང་མེ་ཏོག་གི་ཆར་ཀུན་གྱིས་བཟུང་དུ་ཡོད་བ་བྱུང་།

མ་འོངས་བའི་འགྲོ་དོན་མཁྱེན་ནས་ནགས་ཕུའི་རི་ཁྲོད་འདེབས་པར་དགོངས། ནགས་མདར་བཞུགས་ནས་འདིའི་ཕུ་ན་གནས་ངོ་མཚར་ཅན་ཡོད་པས་དེར་འགྲོ་གསུངས་པ་ན་སུ་ཡང་འགྲོ་བར་མ་སྤྲོ། ཡུལ་མི་ཀྱང་མི་ཐར་བའི་ཚུལ་ཞུས་པས་དོ་ནུབ་རྨི་ལམ་ལྟའོ་གསུངས་ནས་སང་ཉིན་རི་དང་ལམ་སོགས་བཀོད་པ་འདི་ལྟར་འདུག་ཞིབ་པར་གསུངས་པས་ཡུལ་མི་རྣམས་དད་པ་ཐོབ་སྟེ་དེར་ཐེགས་ནས་སྒྲུབ་སྡེ་བཏབ། གནས་དེ་ཤིན་དུ་གྲང་ནའང་སྒྲུབ་པ་པོ་རྣམས་ཀྱི་ཆུ་སྐོར་ལ་དགུན་སྒང་ཆེན་ཡང་ཝ་ཆུ་སོགས་མི་འཁྱག་པ་དང་དཀོན་མཆོག་གི་མཆོད་པ་བྱེད་གསུངས་ནས་སྒྲུབ་སྡེའི་གདོང་ཐད་ཀྱི་བལ་སུར་དང་སྟག་མ་རྣམས་དགུ་འདྲེན་དུས་མེ་ཏོག་འབྱུང་བར་བྱིན་གྱིས་བརླབས་སྟེ་ད་ལྟའང་དེ་བཞིན་ཡོད། ལོ་གཅིག་གི་ནང་དུ་སྒྲུབ་སྡེ་དགོན་གནས་དཔག་མེད་མཛད། ལྐོག་ཕྲེད་དུ་ནང་དོན་རང་འགྲེལ་མཛད། ཐུགས་དམ་ཤིན་དུ་འཕེལ། ཤར་ཕྱོགས་ལས་གཤིན་གྱིས་གནས་གཟིགས་སྟེ་ངན་འགྲོ་དཔག་མེད་དྲངས། བང་༼པ༤༢ན༽རམ་སྤང་དུ་ཕེབས་ཚེ་ཚད་མ་པཎ་ཆེན་པས་ཚིབས་རགས་ཀྱི་ཁྲོད་དུ་གནས་ཆེན་ཙཱ་རིའི་མཁྲིས་སུ་སླེབ་ནས་མ་མཇལ་ཞུས་པས། ཙཱ་རིའི་གནས་དགུན་གྱི་ཁ་བས་ནོན་པས་ངས་བསྟན་མི་ཐུབ། ཙཱ་རིའི་མཁའ་འགྲོ་དགོས་ན་བསྟན་གྱི་གསུངས། སྟོན་པར་ཞུ་ཞུས་པས་རླུང་བུས་ལྟ་སྟངས་མཛད་སྟེ་ཆིབས་སྔོན་ལ་ཤར་གྱིས་བཞུད། ཅུང་ཟད་ན་ན་བུན་དང་འཇའ་ཚོན་འདྲེན་མ་ནར་བྱུང་བའི་ཁྲོད་ནས་བུ་མོ་བཅོ་བརྒྱད་སྙན་པའི་གླུ་ལེན་ཞིང་བྱུང་། ཆིབས་འཐེན་སྟེ་ཕྱག་དབང་དང་དར་མདུད་རེ་གནང་ནས་ད་ལྟ་སོང་ཞིག་གསུངས་སྟེ་ཕ་ཚད་དུ་ཡལ། སྐུ་འཁོར་རྣམས་ལའང་ཕྱག་མདུད་རེ་གནང་ནས་ཁྱེད་རྣམས་དེའི་རྗེས་སུ་ཡིད་མ་འཕྲོ་ཅིག །སྔ་རེས་ངའི་འཁོར་མང་པོ་འདི་ཚོས་ཁྱེར། ད་རེས་ཀརྨ་ནང་སོའི་ཆིབས་པ་དེ་ཁྱེར་སོང་བས་ཐུབ་སྟེ་འོང་གསུངས། དེ་ནས་ཡར་ཕེབས་ཚེ་སོ་ཆག་འཕྲང་གི་བྲག་འོག་མཚོ་ཆེན་པོར་ཡོད་ཅིང་རེ་རྩེ་བསྐོར་དགོས་པ་ལ་དེའི་ཚེ་བྱེ་མའི་སྒང་ལམ་ཆེན་པོ་བྱུང་སྟེ་དེ་ལ་ཐེགས། འདི་ལྟ་བུ་སྔོན་མ་བྱུང་བར་གླེང་། ཕེབས་ནས་ཞག་གཉིས་གསུམ་ན་ལམ་དེ་མི་སྣང་བར་སྔར་བཞིན་མཚོར་གྱུར། སླར་མཚུར་ཕུ་ལ་སོགས་པར་ཕེབས་སྟེ་བསྟན་པའི་བྱ་བ་རྒྱ་ཆེན་མཛད། གཡག་སྡེ་པཎ་ཆེན་གྱིས་ཚལ་པའི་སར་བཞུགས་ཚེ་མཇལ་དུ་བྱོན། ཕྱག་མ་ཕུལ་བར་བདག་དད་ན་དགེ་བའི་བཤེས་གཉེན་དུ་བསྟེན་པ་ལགས་པས་ཞག་འགའ་ཞབས་ཕྱིར་བསྡད་སྟེ་བརྟག་པར་ཞུས་པས་མཉེས་བཞིན་གནང་། ཉིན་པར་དགེ་བཤེས་མཐའ་ཡས་པ་ལ་མདོ་སྔགས་ཀྱི་བཤད་ཆེན་རྒྱ་མཚོ་ལྟ་བུ་མང་དུ་མཛད། མཚན་མོ་དབང་རྗེས་གནང་ཟབ་ཁྲིད་དཔག་མེད་གནང་། བར་རྣམས་སུ་སྐྱེ་བོ་དཔག་མེད་ལ་མཇལ་ཁ་གསེར་ཡིག་པ་དཔག་མེད་ལ་ཞལ་བཀོད། ཚལ་པའི་སྐུ་གསུང་ཐུགས་རྟེན་མང་པོ་དང་ཁྱད་པར་བཀའ་བསྟན་འགྱུར་གྱི་ཞལ་བཀོད་སོགས་རླབས་ཆེན་གྱི་མཛད་པ་རྒྱ་མཚོ་རྣམས་གཅིག་གོ་གཅིག་གིས་མི་འགག་ཞིང་སྐུ་གསུང་༼པ༤༢བ༽ཐུགས་དལ་ཞིང་ལྷོད་ཆགས་པ་ལས་མི་གཡོ་བར་གཟིགས། ཆོས་ཀྱི་དཀའ་བའི་གནས་རྣམས་དྲིས་པ་ན་དེ་ཙམ་ནི་དཀའ་བ་མ་ཡིན་སྟེ་དེ་ལས་གཞན་འདི་དང་འདི་ལྟ་བུའོ་ཞེས་གསུང་བ་ན་སྔོན་རྣ་ལམ་དུ་ཡང་མ་གསན་པ་ཁོ་ན་གསན། ཉིན་རེ་རེ་བཞིན་མཁས་པ་དང་གྲུབ་པའི་མཐའ་ཇེ་མི་དཔོགས་སུ་སོང་། བློའི་ར་བ་ལས་བརྒལ་སྟེ་ཞབས་ལ་སྤྱི་བོས་གཏུགས་ནས་སྤྲུལ་པའི་སྐུ་རིན་པོ་ཆེ་ཞེས་རྩ་བའི་བླ་མ་མཆོག་དུ་འཛིན། འཕོ་བ་ཞུས་པས་རྣམ་ཤེས་ཚངས་བུག་ནས་འཕོ་བ་ཡིན་གསུངས། གཟེར་ལྔ་ཞུས་པས་གཟེར་ལྔ་མི་དགོས་གཅིག་གིས་བསྡོམས་སྟེ་མཆི་གསུང་བས་དེ་ཁོན་ལྟར་འདུག་ཞེས་ལྷག་པར་དད། གཞན་ཡང་ཐོས་པས་དྲེགས་པ་མང་པོས་མཇལ་བ་ན་ཁོ་རང་གི་ང་རྒྱལ་དང་བསྟུན་པའི་མིང་ནས་འབོད། བསྔགས་པ་མཛད། ཁོ་རང་གི་སྔོན་གྱི་བྱེད་སྤྱོད་དང་ཞར་ལ་ཕྱིས་འབྱུང་སོགས་ཡི་གེར་བཀོད་སྟེ་གནང་བས་ང་རྒྱལ་ཞི་སྟེ་སྣོད་ལྡན་དུ་གྱུར་པ་མང་དུ་བྱུང་། ཉན་གྱི་ཕུར་སྨན་ཆུ་གསོལ་བའི་ཚེ་ལྗགས་ལ་རེག་མ་ཐག་འདི་ལ་ཆུ་ཕལ་པ་སུམ་གཉིས་སྨན་གྱི་ཆུ་སུམ་ཆ་གཅིག་དུ་སྣང་སྟེ་ལྕེའི་དབང་པོས་ཤེས་སོ་གསུངས་ཆུ་མིག་དུ་ཕྱག་བཅུག་སྟེ་ཤར་ནས་སྐྱེ་བའི་དྲོན་མོ་ཤེད་མེད་འདི་ཆུ་ཕལ་པ་སྟེ་སུམ་གཉིས་སྣང་། ནུབ་ནས་སྐྱེ་བའི་གྲང་མོ་ཤེད་ཅན་འདི་སྨན་གྱི་ཆུ་སྟེ་སུམ་ཆ་གཅིག་སྣང་ངོ་གསུངས། མཁས་པ་ཤེས་རིན་པ་དེ་ལ་ཡིད་འཆེས་མ་སྐྱེས། དེ་ནས་བྱིན་རླབས་ཀྱིས་ཆུ་ཕལ་པ་སྐྱེ་བ་ནུབ་ནས་སྨན་ཆུ་དེ་ཆེར་འཕེལ་བས་ཡུལ་མི་རྣམས་སྔོན་ཆུ་འདིའི་སུམ་ཆ་ཙམ་ལས་མི་ཡོང་། རྗེ་ཕེབས་ནས་སུམ་འགྱུར་དུ་འཕེལ་སྔར་བས་ཆེས་གྲང་ཞིང་ནུས་པ་ཆེ་བར་འདུག་ཟེར་བ་གསན། ཞལ་ནས་ངས་དེ་སྐད་བྱས་སྟེ་དགེ་བཤེས་འདི་ངའི་ཚིག་ལ་ཡིད་མི་འཆེས་པར་འདུག་གསུང་བས་ཞུམ་ཞིང་དད་སྟེ། ཤིན་དུ་ལྐོག་གྱུར་ཐམས་ཅད་མཁྱེན་པའི་ཡུལ། །མངོན་སུམ་ཉིད་དུ་འཇལ་བའི་བློ་ལྡན་ལ། །བྱོལ་སོང་ཕྱུགས་ཀྱི་ཕྱུགས་དང་རབ་མཚུངས་པ། །༼པ༤༣ན༽བདག་བློས་ནོངས་པར་གྱུར་པ་མཐོལ་ཞིང་བཤགས། །སླན་ཆད་ཁྱོད་ཀྱི་རྣམ་ཤེས་ཚོགས་དྲུག་འདི། །བྱ་བ་སྒྲུབ་དང་སོ་སོར་རྟོགས་པ་ཡི། །ཡེ་ཤེས་དག་པ་དྲི་མེད་ཡིན་མིན་གྱི། །ཐེ་ཚོམ་གཅོད་མཛད་ཁྱོད་ལ་ཕྱག་འཚལ་ལོ། །ཞེས་ཆེད་དུ་བརྗོད་པ་བྱས། ཡང་རྣམ་ཐོས་ཚལ་དུ་རྒྱལ་བའི་ཚེམས་བསྟན་པའི་ཚེ་ལོ་ཙཱ་སྒྱུར་ཞིག་གསུངས། ཁོང་གིས་སྐད་འགགས་ནས་མི་ཐོན་མཆི་ཞུས་པས་ཁྱོད་རང་སྒྱུར་ཞིག་སྐད་ང་ཉིད་ཀྱིས་ཤེས་གསུངས། དེའི་ཚེ་སྐད་ཆེ་ཞིང་སྙན་པ་བྱུང་། དེ་ཚར་ནས་ཡང་སྔོན་བཞིན་དུ་ཐལ་བས། ཚངས་པ་དང་ནི་དྲི་ཟའི་རྒྱལ་པོ་ལའང་། །གཞན་གྱི་ངག་ལ་དབང་བསྒྱུར་འདི་མེད་ན། །བདག་གི་ངག་ལ་དབང་བསྒྱུར་ཆོས་ཀྱི་རྗེ། །མཚུངས་མེད་ངག་གི་དབང་ཕྱུག་ལ་ཕྱག་འཚལ། །ཞེས་བསྟོད། ཁོང་པས་ཙཱ་རིའི་ཞོལ་དུ་འདིར་ལོ་གསུམ་སྒྲུབ་པ་དགྱིད་བྱིན་གྱིས་བརླབ་ཏུ་གསོལ་ཞུས་པས། བར་ཆོད་འོང་དབུས་གཙང་དུའང་འཁྲུག་པ་ཆེན་པོ་འོང་། ངའི་ཕྱགས་ཕྱིར་ཁམས་སུ་འདོད་གསུང་། དེ་ནས་དེ་མ་ཐག་ཚལ་ཁམས་གཉིས་འཁྲུགས། འདི་ལགས་སམ་ཞུས་པས་འདི་ནི་འགོ་འཛུགས་ཀྱི་ཆུང་ངུ་སྟེ་རིམ་པར་འོང་གསུངས་སྟེ་བཞི་ཐོག་དང་དཔོན་ཆེན་ནང་ཞིག་སོགས་དབུས་གཙང་ཀུན་མ་བདེ། ཧོར་དམག་མང་དུ་འགྲིམས་པ་སོགས་གསུང་ཇི་ལྟ་བ་བཞིན་བྱུང་བས། དུས་གསུམ་ལ་ནི་སྒྲིབ་པ་མི་མངའ་བའི། །ཀུན་མཁྱེན་སྒྲིབ་མེད་དེ་ལ་ཕྱག་འཚལ་ལོ། །ཞེས་བསྟོད་སྣང་ངོ་། །

དེ་ལྟར་དྭགས་ཀོང་སྐྱི་ཤོད་སོགས་དེ་ཐམས་ཅད་དུ་ཆོས་ཀྱི་འཁོར་ལོ་བསྐོར་བ་ན་མེ་ཏོག་གི་ཆར་དང་འཇའ་འོད་དང་ཆོས་ཁྲི་གཡོ་བ་སོགས་ངོ་མཚར་མང་དུ་སྣང་ཞིང་། ཞི་རྒྱས་དབང་དྲག་གི་འཕྲིན་ལས་དུ་མ་མཛད། ལྷ་སར་ཕྱགས་ཕྱིའི་དགེ་བཤེས་རྣམས་སོ་སོས་བསྟན་པ་དར་རྒྱས་འབྱུང་བའི་ལྟས་མང་དུ་མཐོང་། སླར་ཀརྨར་བྱོན་སྟེ་ཞི་ལྷག་ཟུང་དུ་ཆུད་པའི་བསམ་གཏན་པ་ཤིན་༼པ༤༣བ༽ཏུ་མང་པོ་བྱུང་ཞིང་ཆོས་དབྱིངས་བསྟོད་པའི་འགྲེལ་པ་མཛད། དགེ་བསྙེན་རྡོ་རྗེ་རྒྱལ་པོའི་གནས་སོག་གི་ཆུ་ལ་ཟམ་པ་མཛད་པ་ན་ཀླུ་དེས་འཕྲིན་ལས་ཐམས་ཅད་སྒྲུབ་པར་ཁས་བླངས། སྤྱན་རས་གཟིགས་ཀྱིས། རྙིགས་དུས་གཡེང་བ་བྱས་ན་བར་ཆད་འབྱུང་། །དབེན་གནས་གཞན་དུ་ཕྱིན་ཡང་ཆོས་མི་འཕེལ། །དེ་བས་དཔལ་ལྡན་ནགས་ཕུའི་རི་ཁྲོད་སོང་། །ཞེས་བསྐུལ་བས་ནགས་ཕུར་བྱོན་སྟེ་ཏིང་འཛིན་ཤིན་དུ་འཕེལ། མཁའ་འགྲོའི་བརྡ་ལས། རྒྱུད་ཀྱི་རྒྱལ་པོ་འབུམ་པའི་དོན་ལེགས་པར་དགོངས་སྟེ་རྣལ་འབྱོར་གསུམ་སྙིང་གི་དགོངས་པ་བཀྲོལ། ནོར་བཟང་གིས་བླ་མ་བསྟེན་པའི་ཚུལ་ཡང་ཡང་དྲན་པས་ཀུན་བཟང་གི་སྤྱོད་པའི་སྨོན་ལམ་མཛད། མནལ་ལམ་དུ་འཇམ་དཔལ་གྱིས་བསྐུལ་སྟེ་ཧོར་ཡུལ་དུ་ལོ་གསུམ་ན་འབྱོན་དགོས་པར་མཁྱེན་ནས་གདུལ་བྱ་རྣམས་ཉམས་ལེན་ལ་བསྐུལ། ཙཱ་རིར་བྱོན་པའི་ཚེ་སྤྱན་རས་གཟིགས་དབང་ཕྱུག་གིས། དབེན་པ་བསྟེན་ན་ཏིང་འཛིན་ཡོན་ཏན་འཕེལ། །ཟླ་བའི་དཀྱིལ་འཁོར་མཁའ་ལ་འགྲོ་བ་ཡང་། །གཞན་གྱི་རྐྱེན་གྱིས་གསལ་དང་འགྲིབ་པ་ཡོད། །མཁའ་ལ་རྒྱུ་སྐར་རྣམ་པར་བཀྲ་བ་ཡང་། །ཉི་ཟླའི་རྐྱེན་གྱིས་གསལ་དང་མི་གསལ་ཡོད། །རང་གཞན་དོན་ལ་ལེགས་པར་བརྟག་པར་གྱིས། །ཅེས་གསུངས་སྟེ་མི་སྣང་བར་གྱུར་ཅིང་མཁའ་འགྲོའི་ལྟས་དུ་མ་གཟིགས་པས་སྐུ་སྐྱེ་བ་ཕྱི་མའི་བཞུགས་གནས་སུ་དགོས་པར་མཁྱེན་ནས་སྐྱར་དུ་དགོན་སར་ལྷུན་གྲུབ་སྟེང་བཏབ། ཕལ་ཆེན་ཞིང་བཀོད་ཀྱི་བསྟན་བཅོས་མཛད། དེའི་ཚེ་ཧོར་རྒྱལ་པོའི་གདན་འདྲེན་བྱུང་། དེ་ཡང་སེ་ཆེན་གྱི་རྒྱལ་ས་ལོ་སོ་ལྔ། ཐེ་མུར་ཨོལ་ཇ་དུས་ལོ་བཅུ་གཉིས། ཧྭ་ཤན་ཨོལ་ཇ་དུས་ལོ་ལྔ། བུ་ཡན་དུ་རྒྱལ་པོས་ལོ་བཅུ་གཉིས། གེ་གན་རྒྱལ་པོས་ལོ་བརྒྱད། ར་ཁྱི་ཕག་གིས་ཞག་བཞི་བཅུ། གུ་ཐུག་རྒྱལ་པོ་ཟླ་བ་གཅིག་རྣམས་རྒྱལ་ས་རིམ་པར་བྱས་ཤིང་འདས། ཐོག་ཐེ་མུར་འཇའ་ཡན་དུ་རྒྱལ་པོ་ས་མོ་སྦྲུལ་ལོ་ལ་༼པ༤༤ན༽རྒྱལ་སར་ཐོན་ནས་ལོ་གསུམ་པ་ལྕགས་ལུག་ལ་མགོན་པོ་ཚང་ཆིང་སང་ལ་འཇའ་ས་དང་འབུལ་བ་གསེར་གྱི་ཐམ་ཀ་དང་བཅས་པ་བསྐུར་ནས་སྤྱན་འདྲེན་དུ་སླེབས་པས་ལུག་ལོ་ཟླ་བ་བདུན་པ་ལ་བཏེག་སྟེ་དབུས་སུ་བྱོན། ལྷ་ས་གུང་ཐང་དུ་ཏི་ཤྲི་ཀུན་དགའ་རྒྱལ་མཚན་པ་དང་ཞལ་འཛོམས། འདམ་གཞུང་གི་བར་བྱོན་པ་ན་རྒྱལ་གྱི་ཟླ་བ་ལ་འབྲུག་དང་ཐོག་བྱུང་། ཉི་མ་གཟས་བཟུང་ཁ་བ་ཆེན་པོ་བབ་པས་རྒྱལ་པོའི་སྐུ་ཚེ་ལ་བར་ཆད་ཡོང་། ད་རེས་མི་སླེབས་པར་འདུག་གསུངས་ནས་མཚུར་ཕུར་ཕེབས་སླར་སྤྲེ་ལོ་ཟླ་བ་གཉིས་པ་ལ་བཏེག །མཇལ་ན་རྒྱལ་པོའི་སྐུ་ཚེ་ཅུང་ཟད་སྲིང་པའི་རྟེན་འབྲེལ་མཁྱེན་ནས་མྱུར་བར་བྱོན་ཡང་ཟླ་བ་བརྒྱད་པའི་ཚེས་བཅུ་གཉིས་ལ་ས་གཡོས་སོགས་བར་ཆོད་ཀྱི་ལྟས་བྱུང་། གིན་ཇང་ཧུར་རྒྱལ་བུ་རཏྣས་རྩ་བའི་བླ་མ་ཞུས་ཀར་སྡེ་བཙུགས། དེའི་ཚེ་རྒྱལ་པོ་འཇའ་ཡན་དུ་གནམ་དུ་གཤེགས་པ་མཁྱེན་ནས་བང་ཆེན་སོགས་མ་སླེབ་ཀྱང་དེ་མ་ཐག་སྒྲིབ་སྦྱོང་དང་གནས་སྤར་མཛད། ད་དུང་རིན་ཆེན་དཔལ་རྒྱལ་པོ་ཡང་སྐུ་ཚེ་ཐུང་བར་ལུང་བསྟན།

སྤྲེ་ལོ་ཟླ་བ་བཅུ་པའི་ཚེས་བརྒྱད་ལ་ཕོ་བྲང་དུ་ཕེབས། རིན་ཆེན་དཔལ་རྒྱལ་པོ་འཁོར་བཅས་ཀྱིས་གུས་འདུད་ཆེར་བྱས། སྐུ་ཚེ་ཐུང་བར་མཁྱེན་ནས་འཕོ་བ་ལ་སོགས་པར་རྗེས་སུ་བཟུང་སྟེ་ཟླ་གཅིག་ནས་གནམ་དུ་སོང་སྟེ་སྒྲིབ་སྦྱོང་མཛད། དེའི་གཅེན་པོ་ཐོ་གན་ཐེ་མུར་སྨན་ཙེའི་ཡུལ་བྱ་བ་རྒྱ་ནག་ཆེན་པོ་ན་བཞུགས་པ་རྒྱལ་སར་བསྐོ་བ་ལ་རྩིས་པ་རྣམས་ཀྱིས་ཟླ་བ་དྲུག་འཐེན་ནས་བསྐོས་ན་སེ་ཆེན་དང་མཉམ་པ་འོང་ཟེར། ཆོས་རྗེ་རིན་པོ་ཆེས་ཀྱང་ལུང་བསྟན་སྟེ་དེའི་རིང་ཨོལ་ཐེ་མུར་གྱིས་སྲིད་བསྐྱངས། བྱ་ལོ་ཟླ་བ་དང་པོའི་ཉ་ལ་རྒྱལ་པོ་སྤྱན་འདྲེན་པའི་མི་བྱེ་བ་ཕྲག་མང་པོ་ཚོགས་སྟེ་དམག་དཔུང་ཆེན་པོ་མ་གཏོགས་སུས་ཀྱང་ལམ་མི་ཕྱེད་པ་ལ་ཆོས་རྗེ་རིན་པོ་ཆེས་ཞྭ་ནག་གསོལ་མ་ཎིའི་དབྱངས་མཛད་ཅིང་བྱོན་པ་ན་གར་བྱོན་གྱི་ཁྲོམ་ཐམས་ཅད་ལམ་རང་བཞིན་གྱིས་བྱེ། སྨོན་ལམ་དང་གསོལ་བ་༼པ༤༤བ༽འདེབས། རྒྱལ་པོ་གུར་དཀར་ཆེན་པོ་ན་གསེར་ཁྲི་ལ་བཞུགས་པས་རྒྱང་རིང་པོ་ནས་སྔུན་བསུས་སྟེ་ཞབས་ལ་སྤྱི་བོས་གཏུགས། ཡོན་མཆོད་ལྷན་ཅིག་པར་ཕོ་བྲང་དུ་ཕེབས། རྒྱལ་པོ་རྒྱལ་རྒྱུད། ཨོལ་ཐི་མུར། ཐའི་ཤྲི་སོགས་རྒྱལ་བློན་ཐམས་ཅད་དད་པས་འདུད་ཅིང་དམ་པའི་ཆོས་ལ་སྦྱར། མི་དཔོན་མང་པོས་ཐའི་ཤྲི་ལ་ངན་བརྩམས་འཁྲུག་པ་ཆེན་ཡོང་བར་བྱུང་བ་ཞལ་ཏས་བདེ་འཇམ་ལ་བཀོད། ཉིད་གོང་དུ་བཞུགས་རིང་རྒྱལ་ཁམས་བདེ་བའི་ཞལ་བཞེས་མཛད་པ་ཐོག་དུ་ཕེབས། བྱ་ལོ་ཟླ་བ་དྲུག་པའི་ཚེས་བརྒྱད་པ་ཕོ་བྲང་ཤང་མདོར་རྒྱལ་པོ་ཆེན་པོའི་གོ་སར་དབང་བསྒྱུར་སྟེ་ཤིས་བརྗོད་མཛད། ཆོས་སྐྱོང་རྣམས་ཀྱིས་བར་ཆད་སྲུང་བ་དང་བྱིན་གྱིས་རློབ་པའི་ལྟས་དང་གཟིགས་སྣང་ཁྱད་པར་ཅན་ཤར། གོང་མའི་ལུང་གིས་དྲུང་གི་ཉེ་གནས་གྲགས་བརྩོན་ལས་ཀ་ཆེན་པོར་སྤར། རྒྱལ་པོ་ཆེན་པོ་བཙུན་མོ་སྲས་དང་བཅས་པ་ལ་དབང་བསྐུར་མཛད་པའི་ཚེ་ཁོང་རྣམས་ཀྱི་རྣམ་པར་རྟོག་པ་གང་ཤར་བ་མཁྱེན་སྟེ་ལན་བསྩལ་བས་མི་ཕྱེད་པའི་དད་པ་ཐོབ། ཁྱི་ལོ་ཟླ་བ་དང་པོའི་ཚེ་ཐུགས་རྗེ་ཆེན་པོས་བོད་ཡུལ་དུ་སོང་ཞིག་སེམས་ཅན་ལ་ཕན་པར་འགྱུར་རོ་ཞེས་གསུང་བ་གསན། རྒྱལ་པོས་ཀྱང་ཁྱེད་ཆོས་ཀྱི་དབང་ཕྱུག་ལགས་པས་བདག་ལ་རིག་འཛིན་པདྨའི་ཚེ་ཆུ་སྩལ་དུ་གསོལ་ཞེས་གསོལ་བ་བཏབ་པས་དེ་ལྟ་ན་བསམ་ཡས་ནས་འདོན་དགོས་གསུངས་ཤིང་ཆོས་ཐམས་ཅད་སྟོང་པ་ཉིད་དུ་རྟོགས་པའི་སངས་རྒྱས་ཀརྨ་པ་ཞེས་པའི་མཚན་དང་ཤེལ་གྱི་སྦེལ་ཀ་གསེར་ཡིག་སྒོར་མོ་རྣམས་འཇའ་སར་ཕུལ།

ཉིད་ཀྱི་ཞལ་སློབ་མདོ་ཁམས་སུ་ཏིང་འཛིན་བཟང་པོ། ཚལ་པ་དགེ་སྦྱོང་ཆེན་པོ་སོགས་ལ་སི་དྷུའི་དམག་སོགས་ལས་ཀ་ཆེ་བ་དང་། ཙཱ་རི་སར་རྙིང་སོགས་ལ་གསེར་བྲེ་ལ་སོགས་པའི་སྐུ་འཁྱོས་ཀྱི་ཡོ་བྱད་ཆེ་བར་ཕུལ། མཚུར་ཕུར་འཇའ་ཡན་དུ་རྒྱལ་པོའི་ཡིན་ཐང་འཛུགས་རྒྱུ་དང་། མཚུར་ལུང་པ་དར་རྒན་དུ་ཕུལ། ཁྱི་ལོ་༼པ༤༥ན༽ཟླ་བ་ལྔ་པའི་ཉལ་བཏེག་སྟེ་རི་བོ་རྩེ་ལྔར་བྱོན། འཇམ་དཔལ་གྱི་འཕྲིན་ལས་ཀྱིས་བཀོད་པ་གཟིགས། མི་ཉག་འགར་བྱོན་སྟེ་ལྷ་ཁང་དགོན་གནས་ཞིག་པ་རྣམས་བསོས། ཆོས་ཀྱི་རིང་ལུགས་པ་དུ་མ་བསྐོས། མི་ཉག་རིང་མོར་མི་སྐྱ་ཕལ་པ་གཅིག་གིས་ཐུ་བ་ནས་གསེར་སྲང་ཉིས་བརྒྱ་ཅིག་ཅར་དུ་བཏོན་ནས་ཕུལ། འཁྲུག་པ་ཀུན་བསྡུམས། སྨར་ཁམས་ནས་ཀརྨ་བརྒྱུད་ཕག་ལོ་ཟླ་བ་ལྔ་བའི་ཉེར་ལྔ་ལ་འདམ་དུ་ཕེབས་སྟེ་དབུས་གཙང་བ་ཐམས་ཅད་ཀྱིས་ཇ་འདྲེན་ཕུལ། ད་དུང་ཤར་ཕྱོགས་སུ་འགྲོ་དོན་ཡོང་བའི་ལྟས་བྱུང་། དགུ་པ་ལ་མཚུར་ཕུར་ཕེབས། དགུན་མཆིམས་ཕུར་ཟླ་བ་དྲུག་བཞུགས། དག་པའི་གཟིགས་སྣང་དུ་མ་ཤར། མཁས་བཙུན་མང་པོ་ལ་ཕན་པར་གཟིགས། རིན་པོ་ཆེ་ལས་བཀའ་བསྟན་བཅོས་འགྱུར་རོ་འཚལ་བཞེངས་ཤིང་རབ་ཏུ་གནས་པ་མཛད་པས་ངོ་མཚར་དུ་མ་བྱུང་། ས་ཕྱོགས་འབར་ཚེ་ཆུ་བྲུས་པ་མ་ཐོན་པ་ལྟར་མཛད། ངོ་བོ་རྫུ་འཕྲུལ་གྱིས་བསམ་ཡས་ཕུ་ནས་ཚེ་ཆུ་སྤྱན་དྲངས་པ་སྐུ་འཁོར་ཀུན་གྱིས་མ་ཚོར་བར་ཕྱག་དུ་བཞེས། གོང་ནས་འབུལ་ཆེན་གདན་འདྲེན་ཡང་ཡང་བྱུང་བས་བྱི་བ་ལོ་ཟླ་བ་བརྒྱད་པ་ལ་བྱོན་ནས་བཅོ་ལྔ་ལ་འདམ་ནས་ཐེགས། ལམ་དུ་འགྲོ་དོན་དཔག་མེད་མཛད་སྟེ་གོང་དུ་ཕེབས། བློན་པོ་ཐའི་ཤྲི་དང་མཆོད་ཡོན་གསུམ་པོ་ཁོ་ན་ཡོད་སར་གོང་མ་ལ་ཚེ་དབང་དང་ཚེ་ཆུ་གནང་བས་ཧོར་གྱིས་རྒྱལ་ས་མནན་པ་ལ་སྐུ་ཚེ་རིང་བ་དེ་བྱུང་། ཤད་མདོར་སེམས་ཅན་དཔག་མེད་ཀྱི་སྲོག་འགག་པའི་ལྟས་ཆེན་པོ་ཞིག་བྱུང་སྟེ་ཐུགས་རྗེ་ཆེན་པོ་ལ་གསོལ་བ་བཏབ་པས་མི་དཀར་པོ་འོད་ཀྱི་རང་བཞིན་ཞིག་གིས་གོང་མ་དང་ཆོས་བྱེད་ཀྱི་སྐྱེས་བུ་རྣམས་ལ་གནོད་པ་མི་བྱུང་ཞེས་དབུགས་འབྱིན་པ་གསན། གྱི་མི་ཤན་དུ་བཞུགས་ཚེ་ས་གཡོས་བྱུང་ཉེན་འདུག་པས་འོ་སྐོལ་ཕྱིར་སྡོད་པ་ཡིན་གསུངས་ནས་ཕྱིར་གཟིམས་གུར་ལ་བཞུགས། གོང་མའང་གསུང་ལ་བརྟེན་ནས་གུར་༼པ༤༥བ༽མཛད། དེའི་ཚེ་ས་མོ་གླང་ལོ་ཟླ་བ་བརྒྱད་པ་ལ་ས་གཡོས་ཆེན་པོ་བྱུང་སྟེ་གྲོང་ཐམས་ཅད་ཞིག །སྔོན་ནས་རྗེའི་གསུང་ཉན་པ་དང་སྐྱབས་ཞུར་འོངས་པ་རྣམས་དང་དཔོན་སློབ་མཆོད་ཡོན་ལ་གནོད་པ་གང་ཡང་མེད། སྐབས་དེར་རྒྱ་དང་མདོ་སྨད་པའི་བནྡྷེ་ངན་པ་འགའི་སྤྱོད་པ་ལ་བརྟེན་ནས་ཆོས་ལ་མི་དགའ་བའི་མི་དཔོན་རྣམས་བགྲོས་ཕྱོགས་ཀུན་དུ་བནྡྷེ་མི་གཙང་བ་ཐམས་ཅད་མི་ནག་དུ་འབེབས། ཁྲལ་དམག་འུ་ལག་བསྐུལ། དེ་རྣམས་ཀྱི་དགོན་པ་བཤིག་པར་ལུང་བསྒྲགས། ཏི་ཤྲི་ཀུན་དགའ་རྒྱལ་མཚན་པ་སོགས་བནྡྷེ་ཐམས་ཅད་ཀྱིས་ཞུས་པས་མ་གྲུབ། དེའི་ཚེ་ཕོ་བྲང་གི་ཁྲིམས་ར་ཆེན་པོ་འུ་མོན་གདོང་དུ་ཐམས་ཅད་ཚོགས་པའི་སར་ཆོས་རྗེ་རིན་པོ་ཆེ་བློ་བུར་དུ་ཕེབས། ཁྲིམས་རའི་མདོར་ཁྲིའུ་བཙུགས་པ་ལ་བཞུགས་པས་ཐའི་ཤྲི་སོགས་མི་དཔོན་སྐྱ་སེར་ཐམས་ཅད་སྔར་ཏི་ཤྲི་ལ་གདོང་ཕྱོགས་ནས་ཡོད་པ་ལ་ཐམས་ཅད་ཆོས་རྗེ་རིན་པོ་ཆེ་ལ་ཁ་ཕྱོགས་སྟེ་དྲུང་དུ་ཚོགས་ནས་དད་པས་འདུག་པ་ལ་གསུང་སེང་གེའི་ང་རོ་ལྟ་བུས་ཁྱེད་རྒྱལ་བློན་རྣམས་ཏི་ཤྲི་ལ་སོགས་པའི་ངེད་བནྡྷེ་རྣམས་དབང་མེད་ཏུ་འདིར་བཀུག །བསྟན་པའི་བྱ་བ་མི་བྱེད་ཀྱི་སྟེང་དུ་བསྟན་པ་སྣུབ་ལུགས་འདི་འདྲ་བྱེད་པ་ཅི་ཡིན། དེ་ཚོ་ཚེ་འདིའི་ལྟོ་རྒྱབ་མ་ཕྱིད་པར་ཁྱོད་ཚོ་ལ་ཞུར་ཡོང་སྙམ་མམ། སྔར་གྱི་སེ་ཆེན་རྒྱལ་པོ་ལ་སོགས་པའི་བྱ་བ་ནོར་ནས་ཁྱེད་ཚོས་འཆོས་པ་ཡིན་ནམ། རྒྱལ་པོའི་སྐུ་ཚེ་དང་རྒྱལ་ཁམས་སྤྱིའི་ཁག་ཁྱོད་བློན་པོ་རེ་རེ་ཙམ་གྱིས་ཐེག་པ་ཡིན་ན་ཁུར། ངེད་ཐམས་ཅད་བོད་དུ་འགྲོ་བ་ཡིན་གསུངས་ནས་བཀྱོན་པས་མི་ཆེན་ཀུན་སྐྲག་ཅིང་འཇིགས། དེ་མ་ཐག་ལྷ་ཁང་རྙིང་པ་རྣམས་གན་ནས་གསོ་བ། བནྡྷེ་གཙང་མི་གཙང་གནམ་མཆོད་ཐམས་ཅད་དར་གན་ལ་འདོན་པའི་འཇའ་ས་ཕྱོགས་ཐམས་ཅད་དུ་བསྒྲགས། ཏའི་ཏུ་དང་ཤིང་ཀུན་ཏཱ་ཀར་སྡེ་བཙུགས། འབྲི་ཕག་གི་རིན་པོ་ཆེ་ལ་ཤེལ་གྱི་སྦེལ་ཀ་དང་མཚུར་ཕུ་བ་ལ་གསེར་ཐམ་གནང་། གོང་མའི་གསུང་གིས་གཞན་བླ་མཆོད་ཐམས་ཅད་ལ་༼པ༤༦ན༽སྦྱིན་བདག་དང་ས་ཆའི་ཞལ་ཏ་ཞུ་རྒྱུ་འདུག །ཉིད་ལ་དེ་ལྟ་བུ་མེད་པ་ལགས་སམ་ཞུས་པས་ཁོ་བོ་ལ་ཡང་ཤར་ཕྱོགས་ཀོང་པོའི་རྒྱལ་ཁམས་བྱ་བ་མི་ཁྱིམ་འབུམ་ཕྲག་གཅིག་ཙམ་ཡོད་གསུངས། འོ་ན་དེའི་མི་དཔོན་ལ་ངེད་ཀྱིས་གནང་སྦྱིན་དང་ལས་ཀ་ཆེན་པོ་བྱེད་ཞུས་པས། དེ་ངེད་རང་གི་ཐུགས་རྗེ་ཆེན་པོ་ལ་གསོལ་བ་བཏབ་ནས་ཆོས་ཀྱིས་འདུལ་བ་ཡིན་ཡུལ་ཁམས་དེ་མི་དཔོན་གྱིས་འདུལ་མི་ནུས་གསུངས། སྤྱིར་ཆོས་རྗེ་རིན་པོ་ཆེ་ཉིད་ཀྱི་ཞལ་བཞེས་ལ་ཡང་སྐུ་ཚེ་རིང་བར་ཡོད་རྒྱའི་རྩིས་པས་ཀྱང་སྐུ་ཚེ་རིང་བའི་རྩིས་ཤར། བོད་དུ་ཕེབས་ནས་རིང་དུ་འགྲོ་དོན་མཛད་པར་དགོངས་ནའང་གོང་མ་རྒྱལ་བློན་གྱིས་ཐེགས་པར་ཡང་མ་གནང་། སླར་ཡང་ཧྭ་ཆིང་སང་ཟེར་བ་ནག་པོའི་བློན་པོ་ཞིག་གི་གནམ་མཆོད་རྣམས་ལ་རྩོད་པ་བྱུང་བས་ཆོས་རྗེ་རིན་པོ་ཆེའང་ཐུགས་ཆད། ཐུགས་འབྱུང་བས་དགའ་ལྡན་དུ་གཤེགས་པར་བཞེད་སྟེ་སྟག་ལོ་ཟླ་བ་གསུམ་པའི་ཚེས་བརྒྱད་ལ་རྒྱལ་བློན་ཀུན་འཛོམས་སར་རྣལ་འབྱོར་ང་ནི་ན་མཁའི་སྤྲིན་དང་འདྲ། གར་འགྲོ་མི་ཤེས་པས་རང་རང་གི་ཆོས་ཀྱིས་དོན་སྒྲུབ་པར་འདོད་པ་རྣམས་མྱུར་དུ་སྒྲུབས་ཅིག་གསུངས་པ་ལ་བོད་དུ་འབྱོན་གསུང་བ་ཙམ་ལས་མ་གོ །ཡོས་ལོ་ཟླ་བ་ལྔ་བའི་ཚེས་ལྔའི་ཐོ་རངས་མནལ་མ་སད་པར་འོད་གསལ་གྱི་ངང་ནས་མགུར་བཞེངས་པ། ལྟ་བ་མཁའ་ལྟར་དག་པ་ལ། །རྣམ་རྟོག་མཚན་མ་མེད་པ་ཡིན། །སྒོམ་པ་གསལ་སྟོང་འཛིན་མེད་པ། །མཁའ་ལ་བྱ་ལྟར་རྒྱུ་བ་ཡིན། །སྤྱོད་པ་སྤང་བླང་བྲལ་བ་ལ། །བླང་དང་དོར་བ་མེད་པ་ཡིན། །ཨེ་མ་སྐལ་ལྡན་སྐྱེས་བུ་རྣམས། །ཉམས་སུ་བླངས་ན་དེ་ལྟར་འབྱུང་། །ཞེས་གསུངས་པ་གསོལ་ཇ་བ་ཤཱཀ་ཡེས་སོགས་ཀྱི་ཐོས། དེའི་མོད་ལ་འུར་སྒྲ་དང་འོད་དང་ས་གཡོས་ཆེན་པོ་བྱུང་སྟེ་ན་མཁའི་དབྱིངས་ནས་འགྲོ་མགོན་ཆོས་ཀྱི་རྗེ་མྱ་ངན་ལས་འདས་སོ་ཟེར་བའི་སྒྲ་ཆེན་པོ་གྲག །འདི་ནི་འོག་མིན་གྱི་ལྷ་ལ་སོགས་པས་མ་༼པ༤༦བ༽བཟོད་པའི་ཆོ་ངེ་ཡིན་པར་ཁུམས། ཟླ་བ་ལྔ་པའི་བཅུ་བཞི་ལ་ཕོ་བྲང་ཆེན་པོ་ཏ་ཏུ་ནས་བཏེག་སྟེ་ཆུ་ཚན་འཇམས་སུ་ཕེབས་ཚེ་ཆུ་ཚན་ལ་སྐུ་ཁྲུས་མཛད་སྟེ། ཆུ་འདི་རྣམས་ནི་ཀུན་ལ་ཁྱབ་པར་གྱིས། །བླ་མའི་ལུས་དང་འབྲེལ་ན་ལུས་སྒྲིབ་འདག །ངག་གིས་ངག་དང་ཡིད་ཀྱིས་ཡིད་སྒྲིབ་སྦྱོང་། །གསུངས་སྟེ་རྫིང་ཡང་ཡང་དུ་བསྐྱིལ་བའི་ཁྲུས་ཆུ་སྐུ་འཁོར་བ་ཀུན་གྱིས་འཐུངས་པས་ཐམས་ཅད་ལ་ཉམས་རྟོགས་བཟང་པོ་སྐྱེས། དེའི་ཚེ་སྟེང་གི་ན་མཁའ་ལ་སྤྲིན་ནག་པོར་འཁྲིགས་ཤིང་དེའི་འོག་ཐམས་ཅད་འཇའ་ཚོན་གྱི་དྲ་བ་དང་མེ་ཏོག་གི་ཆར་གྱིས་ཡོག་པ་བྱུང་བ་ལ་མཁན་ཆེན་འདུལ་འཛིན་པས་ཅིའི་ལྟས་ལགས་ཞུས་པས་དགེ་བཤེས་ཅིག་ལ་ལྟ་སྟེ་འོང་གསུངས། ཉེར་གཅིག་གི་ཉིན་བྲག་རྩ་འཇམ་དུ་དཀོན་མཆོག་འབྱུང་གནས་སོགས་ལ་བཀའ་བསྩལ་པ། ཨེ་མ་སྔོན་གྱི་བསོད་ནམས་ཤུགས་ཀྱིས་དལ་འབྱོར་རིན་ཆེན་ལོངས་སྤྱོད་ལྡན་པ་ཐོབ་དུས་འདིར། །ན་རྒ་འཆི་དང་མི་རྟག་འགྱུར་བ་དྲན་པས་སྡིག་པ་མི་དགེ་སྤོངས། །རང་གཞན་ཕན་པའི་སྦྱིན་སོགས་ཕ་རོལ་ཕྱིན་ལ་བརྩོན་ན་མཁས་པ་ཡིན། །འདོད་ཡོན་ཕྲ་མོས་བྲིད་ནས་འཁོར་བའི་མཚོར་ལྷུང་ཉམ་ཐག་གྱུར་པས་མ་བྱེད་ཅིག །ཞེས་གསུངས། ཤང་ཏོར་ཕེབས་ཀྱི་བར་ལམ་ཐམས་ཅད་དུ་འཇའ་འོད་དང་མེ་ཏོག་རྒྱུན་མ་ཆད། ཤང་ཏོར་ཕེབས་ནས་ཆོས་ཀྱི་འཕྲིན་ལས་མཛད། ཚེས་བརྒྱད་ནས་ཅུང་ཟད་བསྙུན་པར་ཡང་བསྟན། གོང་མ་དཔོན་བློན་ལ་ཉིན་བཞིན་དུ་ཆོས་དང་ཞལ་ཏ་མཛད། ཡོས་ལོ་ཟླ་བ་དྲུག་པའི་ཚེས་བཅུ་བཞིའི་ཉིན་ཕྱེད་ཀྱི་དུས་རྒྱལ་བློན་ཀུན་གྱིས་བསྐོར་ནས་བཞུགས་པའི་ཚེ་འདུལ་འཛིན་པ་ལ་དཔའ་བོ་མཁའ་འགྲོ་ཐམས་ཅད་བྱོན་འདུག་མཆོད་པ་ཤོམས་གསུངས། སྐུའི་དབུགས་སྔར་བས་བྲེལ་བར་མཐོང་ནས་བློན་པོ་ཆེན་པོ་བ་ཡན་ཐའི་ཤྲིས་ངུས་སྟེ་བདག་ཅག་རྣམས་ལ་ཐུགས་རྗེས་གཟིགས་སྟེ་མྱ་ངན་ལས་མི་འདའ་བར་བཞུགས་སུ་གསོལ་ཞུས་པས་ང་བོད་དུ་འགྲོ་སྙམ་པ་ཡིན་སྟེ་ཁྱེད་རྒྱལ་བློན་ལ་མ་༼པ༤༧ན༽གྲུབ། ངའི་བཀའ་ལས་ཀྱང་འདས་གསུངས། སླར་ཡང་ད་རེས་སྐུ་ཁམས་དྭངས་པར་མཛད་དུ་གསོལ། བོད་དུ་སྤྱན་འདྲེན་ཞུས་པས་ད་སྔ་འཕར་ཡང་སོང་ཟིན། འདི་ཙམ་དུ་སོང་ནས་ཟློག་མི་ནུས་པས་ཞིང་གཞན་དུ་འགྲོ། རྒྱལ་བློན་རྣམས་བསྟན་པ་དང་ཁྲིམས་ཆོས་བཞིན་དུ་སྐྱོངས་ཅིག་གསུངས། ཏའི་དབེན་གོའི་ཤྲི་དཀོན་མཆོག་རིན་ཆེན་གྱིས་ཞུས་པས་སྟག་ལོ་ཟླ་བ་གསུམ་པ་ལ་སྨྲས་པ་བཞིན་མཛོད་གསུངས། སློབ་མ་ཀུན་གྱིས་ཞུས་པས་ཆོས་ལ་བརྩོན་པར་གྱིས། བོད་ཀྱི་གདུལ་བྱ་ཀུན་ལ་ཕག་ལོ་ནས་བྱི་ལོའི་བར་ཁ་ཏ་བྱས་ཚར། དཔོན་སློབ་མྱུར་དུ་འཕྲད་པར་བྱའོ་གསུངས། ཕྱག་མཆོད་མཛད་སྟེ་བདུད་རྩི་གསོལ། བདེ་མཆོག་གི་སྔགས་རིང་གསུང་བཞིན་པར་ཌ་མ་རུ་བཀྲོལ་སྟེ། རྣལ་འབྱོར་ང་ནི་ཞིང་ཁམས་གཞན་དུ་འགྲོ། །ཁྱེད་རྣམས་དམ་པའི་ཆོས་ལ་བརྩོན་པར་གྱིས། །གསུང་སྟེ་དེ་ཉིད་དུ་མྱ་ངན་ལས་འདའ་བར་བསྟན། སང་བཅོ་ལྔའི་ཟླ་བ་ཤར་བའི་ཚེ་གོང་མའི་ཕོ་བྲང་ནང་མའི་སྒོ་སྲུང་བའི་རེས་པ་རྗེ་བ་ལས་རེས་དཔོན་དུ་རན་ཐེ་མུར་གྱིས་ཟླ་བའི་སྟེང་དུ་ཆོས་རྗེ་རིན་པོ་ཆེ་མཆོད་རྟེན་ནང་ན་སྐུ་དངོས་སུ་བཞུགས་པར་མཐོང་སྟེ་གྲོགས་ལ་སྦྲན་པས་རེས་པ་བཅོ་བརྒྱད་ཀྱིས་མཐོང་། གཉིས་ཀྱིས་མ་མཐོང་། རེས་དཔོན་གྱིས་གོང་མ་ལ་ཞུ་བ་ཐེངས་པས་གོང་མ་དཔོན་བློན་ཕལ་ཆེར་གྱིས་གཟིགས། གོང་མས་དེའི་ཡིན་ཐང་གཉིས་བཞེངས་སྟེ་སྐུ་འདྲ་ཟླ་ཞལ་མ་ཞེས་སྐུ་དངོས་དང་བྱིན་རླབས་མཚུངས་པར་བྱེད། དེ་དང་མཚུངས་པར་སྔོན་ཉིད་ཀྱིས་སྲོག་བསྐྱབས་པའི་སོག་པོ་དཔོན་གཡོག་གསུམ་གྱིས་ཆུ་དོང་འཇའ་མོར་བྱོན་པ་མཐོང་སྟེ་བོད་དུ་འགྲོ་གསུང་བ་དང་། ཟིར་འུར་རྡོར་སྐུ་འཁོར་མང་པོ་ཅན་མདོ་ལི་ལ་ཆིབས་པ་ཧོར་ཧུ་དཔོན་གཡོག་གིས་མཐོང་། སློབ་མ་ཞིག་ན་བའི་སར་བྱ་བཏང་གི་ཚུལ་གྱིས་བྱོན་པ་འདུལ་བ་འཛིན་པས་ཀྱང་གཟིགས། རྩེ་ལྔའི་ཀར་སྡེར་སློབ་དཔོན་སེང་གེ་ལ་སོགས་པ་བསམ་གཏན་པ་ཉི་ཤུས་སྣང་བ་མཐུན་པར་མཇལ་སྟེ་༼པ༤༧བ༽དགའ་ལྡན་དུ་འགྲོ་གསུངས། དེ་ལ་སོགས་པ་དག་པའི་སྣང་བ་དུ་མ་བསྟན། ཞག་བཅུ་བཞིར་རྒྱལ་པོའི་འབྱོར་པ་ཆེན་པོས་མཆོད་སྟེ་གོར་ཤྲི་དང་མི་ཆེན་ཐམས་ཅད་ཀྱིས་རྐང་ཐང་དུ་མདོ་ལི་སྤྱན་དྲངས་སྟེ་ཉེར་ལྔ་ལ་ཙནྡན་དང་ཨ་ག་རུ་ནག་པོས་སངས་རྒྱས་དང་འཁོར་ལོས་བསྒྱུར་རྒྱལ་གྱི་གདུང་ལྟར་སྦྱངས། འཇའ་ཚོན་སྣ་ཚོགས་པས་ན་མཁའ་ཁྱབ་པའི་གསེབ་ནས་དྲུང་གི་སྐུ་མང་དུ་སྣང་བ་ཕལ་ཆེར་གྱིས་མཐོང་། ན་མཁའ་ལ་ཨཱ་ལི་ཀཱ་ལིའི་སྒྲ་གྲག །ཉེར་དྲུག་གི་ཉིན་གདུང་ཞལ་ཕྱེ་བ་ན་ནུབ་བྱང་ནས་ཨུཏྤལ་སྤུངས་པ་འདྲ་བའི་སྤྲིན་འཇའ་ཚོན་གྱིས་བསྐོར་བའི་དབུས་སུ་ཆོས་རྗེ་རིན་པོ་ཆེ་བཞུགས་པ་མང་པོས་མཐོང་ཞིང་སླར་ནུབ་ཕྱོགས་སུ་བཞུད་པར་མཐོང་། ཚང་བུག་དུ་བདེ་མཆོག་ལྷན་སྐྱེས། སྨིན་མཚམས་སུ་ཆོས་འབྱུང་བསྣོལ་མ་ཡི་གེ་ལྔ་དང་བཅས་པ། སྲིན་མཛུབ་ཀྱི་རྐང་གི་ནང་དུ་ཐུགས་རྗེ་ཆེན་པོ་སོགས་ངོ་མཚར་གྱི་རྟེན་མཐའ་ཡས་པ་བཞག་སྟེ་རྒྱ་ཧོར་བོད་མི་ཉག་གི་ཡུལ་ཐམས་ཅད་དུ་མཆོད་པའི་ཞིང་གཅིག་པུ་པར་གྱུར་ཏོ། །

ཞལ་སློབ་ནི་ཉིད་ཀྱི་བླ་མ་ཀུན་གྱིས་ཀྱང་ཚུར་ཆོས་གསན་སྟེ་གུས་པ་ཚད་མེད་པར་མཛད། གསང་ཕུ་ནེའུ་ཐོག་གུང་ཐང་ཆོས་འཁོར་གླིང་། བདེ་སྐྱེར་ཟུལ་གསུམ་ལ་སོགས་པའི་གདན་ས་བ་སྔ་ཕྱི་དང་སློབ་དཔོན་མཐའ་དག །ཨོ་ཌྱན་པའི་སྤྲུལ་སྐུ། བྲམ་ཟེ་མགོན་པོ། རྨོག་ལྕོག་པ། རྨི་ལམ་འོད་གསལ་གྱི་རྩལ་མཉམ་པ་རྟོགས་ལྡན་གྲགས་སེང་། རིག་པའི་རྩལ་རྫོགས་པ་རྟོགས་ལྡན་བསམ་རིན། ནུས་པ་མཐར་ཕྱིན་པ་གཡུང་སྟོན་རྡོ་རྗེ་དཔལ། སྦས་པའི་བརྟུལ་ཞུགས་མཐར་ཕྱིན་པ་རྒྱལ་བ་རི་ཁྲོད་པ། ཕུག་པོ་ཆེ་པ། ལྷ་རྗེ་རྣམ་གཉིས། ཆུ་སྒོམ་པ། ཁོ་ཡེ་དགེ་སློང་། ཁུ་ཡོར་རྟོགས་ལྡན། རྟོགས་ལྡན་ཁྲག་སྐྱུག །རྟོགས་ལྡན་མགོན་རྒྱལ་བ། ཡེ་རྒྱལ་བ། ལྷ་བུ་བ་ཀུན་ཡས། ལྡོང་སྟོན་གཞོན་ནུ་འབུམ། སྤྱན་སྔ་རྡོར་རིན་པ། སྟག་ལུང་ཀུན་སྤངས་རིན་པོ་ཆེ། མཁས་གྲུབ་དྷརྨ་རཱ་ཛཱ། བླ་མ་༼པ༤༨ན༽ངར་འབྱུང་། མཁྱེན་རྩི་བར་བ། སློབ་དཔོན་འཇམ་ཉག །ཀློག་སྐྱ་བཀའ་བཞི་བ་སེང་གེ་རྒྱལ་མཚན། མངོན་པ་བ། སྨན་ལུང་བ། དགེ་འདུན་སྒང་པའི་མཁན་པོ་མཁས་བཙུན་པ་སོགས་མཁས་སྒྲུབ་དཔག་མེད་དང་། གོའི་ཤྲི་ཀུན་དགའ་རྒྱལ་པོ། ཏའི་དབེན་གོའི་ཤྲི། སིདྷུ་དགེ་སྦྱོང་ཆེན་པོ། བླ་མ་ཏིང་འཛིན་བཟང་པོ་སོགས་རྒྱ་དབུས་ཁམས་ཀོང་གི་གདན་ས་སྐྱོང་བ་མཐའ་ཡས་ཤིང་། རྡོག་བསམ་རིན་པས་ཐང་ལྷའི་གངས་རྩར་བསྒོམས་པས་གཏུམ་མོའི་དྲོད་ཀྱིས་གངས་ཀྱི་རྩེ་ཞུ་སྟེ་ཐང་ལྷས་བདག་གི་གནས་མི་གཞིག་པར་ཞུ་ཞེས་གནས་གཞན་ཁྱད་པར་བ་ཕུལ་ཞིང་རང་གཞན་གྱི་རྩ་རླུང་ཐིག་ལེ་ཐམས་ཅད་གཟིགས་པ་དང་། རྟོགས་ལྡན་ཀྲེ་བོ་བྱ་བ་མངོན་ཤེས་ཅན་གྱིས་དབུས་གཙང་གི་མཚམས་ཀྱི་ལམ་ཕྲེང་དུ་བཞུགས་ནས་གཙང་ན་བྱང་སེམས་ཟླ་རྒྱལ་གྱི་སྐྱེ་བ་རྒྱལ་སྲས་ཐོགས་མེད་པ་སོགས་བཞུགས་པ་ལ་ཞལ་མཇལ་གྱིས་ཅེས་བསྐུལ་བར་གྲགས་པ་དེ་དག་ལ་སོགས་པ་བརྗོད་ཀྱིས་མི་ལང་བར་བྱོན་ཞིང་མཚུར་བདེ་ཆེན་ནས་སྒོམ་ཆེན་བརྒྱ་དང་བརྒྱད་སྐུ་ལུས་འདིས་ཅིག་ཅར་མཁའ་སྤྱོད་དུ་བྱོན་པར་གྲགས། ཁྱད་པར་ཚལ་པའི་དྲུང་ཆེན་སྨོན་ལམ་རྡོ་རྗེ་རབ་བྱུང་བསྙེན་རྫོགས་མཛད་སྟེ་དགེ་བའི་བློ་གྲོས་སུ་མཚན་གསོལ། སྔོན་ནས་རྗེ་འདི་ཉིད་རྩ་བའི་བླ་མར་བཟུང་སྟེ་ལུང་རྟོགས་ཀྱི་རྩལ་རྫོགས། རབ་བྱུང་མཛད་མ་ཐག་ནས་དགེ་བཤེས་ཆེན་པོ་རྣམས་འབེལ་གཏམ་གྱིས་ཟིལ་གྱིས་ནོན། སྐུ་འཁོར་བ་རྣམས་ཀྱིས་རབ་བྱུང་མཛད་མ་ཐག་ནས་འདི་ལྟ་བུའི་མཁྱེན་པ་ངོ་མཚར་ཆེ་ཞུས་པས་འདི་འདྲ་སྔོན་ནས་ཤེས་པ་ཡིན་གསུངས། འོ་ན་སྔོན་འབེལ་གཏམ་གཏན་མི་མཛད་པ་ཅི་ལགས་ཞུས་པས་སངས་རྒྱས་ཀྱི་བསྟན་པ་རྟགས་ཀྱི་ཆེ་བ་ཡིན། ངེད་རང་མི་ནག་པས་དགེ་འདུན་ལ་ཆོས་སྐད་བྱས་ན་དཀོན་མཆོག་ལ་བརྙས་པར་འགྲོ་བ་ཡིན། ད་རྟགས་དང་བསླབ་པ་མཚུངས་པ་ཡིན་པས་བྱས་ཆོག་པ་ཡིན་གསུངས། དེ་ལྟ་བུའི་སི་༼པ༤༨བ༽དྷུ་ཐམས་ཅད་མཁྱེན་པ་དེས་ཧོར་ཡུལ་དུ་ཕྱི་མ་བཞུགས་དུས་ཕུལ་བའི་ཞུ་ཡིག་དངོས་མཐོང་བ་ན། འདི་ནས་ཐེགས་ཀར་ཟླ་བ་རེ་རེའི་ཚེས་གཅིག་བྱུང་ངོ་ཅོག་གི་ཐོ་རེངས་འོད་གསལ་གྱི་ངང་དུ་བྱོན་ནས་བདག་ལ་དབང་བསྐུར་གནང་བར་ཞལ་གྱིས་བཞེས་པ་དེ་ལོ་གཉིས་ཟླ་བ་གཉིས་གསུམ་གྱི་བར་དུ་ཞལ་བཞེས་ཇི་ལྟ་བར་ཡིད་ཤིན་དུ་འཆེས་པར་བྱུང་། དེ་ཕྱིན་ཟླ་བ་རེ་གཉིས་གནང་མ་བྱུང་བ་བར་དུ་མོས་གུས་ཀྱི་རྩོལ་བ་ཆུང་པའམ་ཐུགས་རྩེ་མ་གཏད་པའམ་ཇི་ལྟར་ལགས། ཅེས་སྣང་སྟེ་དེ་ལྟ་བུའི་དཔོན་སློབ་ཡོད་པར་སྣང་། གཞན་ཡང་དྭགས་ཀོང་གཙང་དབུས་མདོ་ཁམས་སོགས་ཡུལ་གྲུ་མཐའ་ཡས་པའི་རི་ཁྲོད་དབེན་པ་དག་ན་འདིར་རྗེ་རང་བྱུང་པས་ལོ་གསུམ་དང་བཅུ་གཉིས་སོགས་བཞུགས་ཟེར་བ་ཡུལ་གྲུ་རེ་རེ་ན་མཐའ་ཡས་པར་སྣང་བས་ཐུན་མོང་གི་སྐུ་ཚེའི་མཐོང་བ་དང་ཤིན་དུ་མི་མཚུངས་པས་སྐུའི་བཀོད་པ་ཁོ་ན་མཐའ་ཡས་པ་ཅིག་བསྟན་པར་སྣང་ལ། སྒྲུབ་རྒྱུད་ཀྱི་སློབ་མ་ལ་བལྟས་ན་ཁྲིད་ཁོ་ན་བསྐྱངས་པ་འདྲ་བ། མཁས་པ་ཐོན་པ་ལ་བལྟས་ན་བཤད་པ་ཁོ་ན་མཛད་པ་འདྲ་བ། སྒྲུབ་གནས་ཚོ་ལ་བལྟས་ན་སྒྲུབ་པ་ཁོ་ན་མཛད་པ་འདྲ་བ། བསྟན་བཅོས་ཚོ་ལ་བལྟས་ན་ཐུགས་རྩོམ་ཁོ་ན་མཛད་པ་འདྲ་བ་བློས་གཞལ་བར་མི་ནུས་པ་ཞིག་ཁོ་ན་སྣང་ངོ་། །

དེ་ལ་རྗེ་རང་བྱུང་རྡོ་རྗེ་བསྟན་པ་གཏོད་པར་དགོངས་པ་ནི་རྟོགས་ལྡན་ཆེན་པོ་གྲགས་སེང་བ་ཡིན་ཡང་བདེ་ཆེན་གྱི་གདན་སར་བསྐོས་བ་མ་མཛད་པ་དང་། ཡང་ཀམ་པོ་གནམ་ནང་དུ་འབྱོན་པར་བཀས་བསྐུལ་ནས་བྱོན་པ་ན་ལམ་དུ་གཟིམས་དྲེལ་དཀར་མོ་མཚུར་མདའི་རི་ལ་འཛེགས་པ་མ་བཟློག་ནས་རི་སྟེང་གི་སྤང་ཐང་སྤྲོ་བའི་ཆུ་མིག་རྩར་ཉལ་འདུག་པས་དེར་ཐུགས་ཕེབས་ནས་ཐོག་མར་ཚ་བ་མཛད། དེ་ནས་གདན་ཕབ་སྟེ་རྟེན་འབྲེལ་གྱིས་གནས་ནང་དུ་བཏགས་ནས་མཚུར་གནས་ནང་ཁོ་ནར་བཞུགས་པ་ཤར་བས་སྐུ་སྐྱེ་བ་ཕྱི་མ་དང་མཇལ་མ་ཐུབ། དེས་ན་ཟུང་འཇུག་མའི་རྒྱུད་རིམ་ལ་བཞུགས་པ་ནི་རྒྱལ་བ་གཡུང་ཡིན་སྟེ་༼པ༤༩ན༽རུ་ལག་གི་ཚོང་འདུས་འགུར་མོར་སྔགས་རྙིང་མའི་ནུས་ལྡན་བར་མ་ཆད་པའི་སྲས་སུ་ཤིང་སྤྲེ་ལ་འཁྲུངས་མཚན་རྡོ་རྗེ་འབུམ། གཞོན་ནུ་ནས་སྒྲ་ཚད་གཟོ་གསོ་མདོ་སྔགས་མང་དུ་སྦྱངས་སྟེ་མཁྱེན་པ་ཟླ་མེད་པར་གྲགས། ཟུར་བྱམས་པ་སེང་གེ་ལ་མདོ་སྒྱུ་སེམས་གསུམ་མཐའ་དག་གསན། ཤངས་པ་ཤཱཀ་འབུམ་ལ་གཤིན་རྗེའི་གཤེད་ཀྱི་སྐོར་མ་ལུས་པ་གསན་སྟེ་འཁྲུལ་འཁོར་དང་ལས་ཆེན་ཐམས་ཅད་ལ་མངའ་བརྙེས། མདོས་ཆོག་ཁོ་ནའི་མཁྱེན་པ་ཡང་བགྲང་ལས་འདས། སར་རྙིང་གི་སྔགས་པ་ལ་ཡོན་ཏན་ཆེན་བར་ཧོར་ཡུལ་ཚུན་ཆད་དུ་གྲགས། རྒྱལ་པོས་སྐུ་རིམ་དུ་སྤྱན་དྲངས། ཧཱ་ཤན་རྒྱལ་པོ་དང་། ཏི་ཤྲི་གྲགས་འོད་པས་འདི་ལྟ་བུའི་སྔགས་པ་ནི་བནྡྷེ་བོན་པོ་ཟིམ་ཤིང་སོགས་ཐམས་ཅད་ལ་མཁོ་བས་རིས་མེད་དུ་བཀུར་ཞིག་ཞེས་བདག་རྐྱེན་མཛད། རྒྱལ་པོའི་སྐུ་རིམ་དུ་སྲིད་པའི་སྤྱི་མདོས་ཆེན་མོ་སྔགས་པ་ལྔ་བརྒྱ་ཙམ་གྱིས་ཟླ་བ་གསུམ་དུ་བསགས་ཟླ་གཅིག་དུ་བསྒྲུབ་ནས་བཏང་བས་ཆོ་འཕྲུལ་དང་ངོ་མཚར་མང་དུ་བྱུང་། སྒྱུ་མ་མཁན་གྱི་སྒྱུ་མའི་རྩེད་མོ་དུ་མ་གཟིགས་པས་ཆོས་ཐམས་ཅད་སྒྱུ་མ་ལྟ་བུར་ཤེས། ཆོས་ཁོ་ན་ལ་ཐུགས་གཞོལ་ཡང་རྒྱལ་པོས་མ་གནང་། རྒྱལ་པོ་གཤེགས་ནས་བོད་དུ་བྱོན་ཕྱག་རྫས་ཐམས་ཅད་ངོ་ཤེས་གྲོགས་པོ་སོགས་སུ་ལ་ཡང་མ་གནང་བར་ཡུམ་ཁྲིད་དེ་ས་སྐྱ་ཁྲོ་ཕུ་ཞ་ལུ་གསང་ཕུ་སོགས་དགེ་འདུན་གྱི་སྡེ་ཐམས་ཅད་དུ་འགྱེད་དང་འབུལ་བ་མཛད། ཡུམ་རང་བསྔོ་བ་ཞུར་བཅུག །གདུང་རྒྱུད་ཆད་མི་ཉན་པའི་ཡུམ་གྱི་བཀའ་མ་བཟློག་པར་ཇོ་མོ་ཞིག་བཞེས་པ་ལ་སྲས་གཅིག་བྱུང་མ་ཐག་འདི་ལ་ཡུམ་གྱི་སེམས་ཀྱི་གཏད་སོ་གྱིས་ཅིག་གསུངས་སྟེ་དེ་མ་ཐག་རབ་བྱུང་མཛད། མཚན་རྡོ་རྗེ་དཔལ་དུ་སྤོས། རྗེ་རང་བྱུང་པ་ལས་གདམས་ངག་ཐམས་ཅད་རྫོགས་པར་གསན་སྟེ་ཐུགས་དམ་ཁྱད་པར་ཅན་འཁྲུངས། ཕུང་པོ་རི་བོ་ཆེན་མོན་སྤ་གྲོ་སོགས་སུ་སྒྲུབ་པ་གཙོ་བོར་མཛད་པས་མཆོག་གི་གྲུབ་པར་བརྙེས། ༼པ༤༩བ༽རྩིག་པ་ལ་རྡོ་སྦྱོར་གྱི་ཞལ་བ་བྱས་པས་བྲག་དུ་གྱུར་པ་སོགས་རྟེན་འབྲེལ་མང་དུ་མཛད། གཡག་སྡེ་པཎ་ཆེན་གྱིས་དབུས་གཙང་གི་མཁས་པ་ཀུན་ལ་དྲི་ཡིག་བསྐུར་བ་ལ་སུས་ཀྱང་ལན་མ་བྱུང་བ་ལ་ལན་མཛད་པ་དང་། མདོ་སྔགས་ཀྱི་སངས་རྒྱས་ཀྱི་ཁྱད་པར་བསྟན་བཅོས་འདིས་མཛད་པ་གཟིགས་པས་གཡག་སྡེ་པཎ་ཆེན་ཤིན་དུ་གུས་པས་སློབ་མར་གྱུར། གཙོ་བོར་སྦས་པའི་རྣལ་འབྱོར་གྱི་ཚུལ་གྱིས་འགྲོ་བའི་དོན་མཛད་དེ་གྱ་གཉིས་པ་ཤིང་སྦྲུལ་ལ་ན་མཁའ་ཐམས་ཅད་འཇའ་འོད་དཀྱིལ་འཁོར་གྱི་རྣམ་པས་གང་བའི་ལྟས་ཟླ་སྦྲེལ་དུ་སྣང་བ་དང་བཅས་སྟེ་མྱང་ངན་ལས་འདས། རྣམ་ཐར་ཉིད་ཀྱིས་མཛད་པ། སློབ་མས་བརྩམས་པའི་རྣམ་ཐར་ཕལ་ཆེར་ནི། །བསྟོད་སྒྲ་ཆེས་པས་བླ་མ་ཟོག་པོར་བཏང་། །ཞེས་སོགས་པ་དང་། རང་མྱོང་རང་རྒྱུས་ཆེ་བས་ཅུང་ཟད་འབྲི། །ཞེས་གསུངས་པ་རྒྱས་བསྡུས་གཉིས་ཡོད་པས་ཞིབ་པར་དེར་ལྟ་ཞིང་བཀའ་རྒྱུད་གསེར་ཕྲེང་དུ་ཡང་དེ་ངེས་པར་གཞུག་གོ །

དེ་ལ་རྗེ་རོལ་པའི་རྡོ་རྗེ་ནི། སྔོན་ཕ་བྲང་ཤང་ཏོར་སྐུའི་བཀོད་པ་བསྡུས་ཤིང་ཟླ་བའི་དཀྱིལ་འཁོར་གྱི་སྟེང་ནས་ཛམ་གླིང་ལ་གཟིགས་སྟེ་སྐད་ཅིག་གིས་དགའ་ལྡན་དུ་ལྷའི་དྲང་སྲོང་ལེགས་སྐྱེས་སུ་གྱུར་པ་ལ་བཅོམ་ལྡན་འདས་བྱམས་པས་བསྐུལ་སྟེ་ཤེལ་གྱི་སྐས་ལས་གསེར་གྱི་ས་གཞིར་གཤེགས་པའི་སྣང་བ་བསྟན་ལ། བདེ་བ་ཅན་ལ་སོགས་པ་སངས་རྒྱས་ཀྱི་ཞིང་མཐའ་དག་ནས་ཞིང་འདིར་གཤེགས་པའི་ཆོ་འཕྲུལ་གྱིས་ཡུམ་གྱི་ལྷུམས་སྦྱངས་སྟེ་སུམ་པའི་ཡུལ་ལྷོ་ལུང་ཆེན་བཅོ་བརྒྱད་དང་མི་རིང་བ་རྡོད་ཨ་ལ་རོང་དུ་ཀུ་ཅོར་གྱི་གདུང་ལས་ཡབ་བསོད་ནམས་དོན་གྲུབ་དང་ཡུམ་བརྩོན་འགྲུས་རྒྱན་ལས་འབྲུག་ལོ་ཟླ་བ་གསུམ་པའི་ཚེས་བརྒྱད་ལ་སྐུ་བལྟམས་སྟེ་དེ་མ་ཐག་ཙོག་པུར་བཞུགས་སྟེ་མ་ཎི་དང་དབྱངས་གསལ་གསུང་བ་ན་ཡབ་ཐེ་ཚོམ་དུ་གྱུར་ཚེ་ཡུམ་གྱིས་ང་ལ་ཉི་ཟླ་ཁོང་དུ་ཆུད་པ་དང་ཕྲག་གོང་ན་ཉི་ཟླས་བརྒྱན་པ་སོགས་རྨི་ལམ་དང་དངོས་ཀྱི་ངོ་མཚར་མང་བས་༼པ༥༠ན༽ཐེ་ཚོམ་མི་དགོས་སོ་གསུངས། ལྟེ་བ་བཅད་པའི་ཚེ་དྲི་བཟང་པོ་བྱུང་སྟེ་ཡུལ་ཁམས་ཁྱབ། སྔོན་ཆོས་རྗེ་རིན་པོ་ཆེ་འདའ་ཀར་སློབ་དཔོན་ཆེན་པོ་གུའི་གུང་པས་ཞིང་གང་དུ་འབྱོན་པ་དེར་བདག་གསོལ་བ་འདེབས་པས་བཀའ་བསྩལ་དུ་གསོལ་ཞེས་ཞུས་པ་ན་ཁོ་བོ་ཤར་ཕྱོགས་ཀོང་པོའི་རྒྱལ་ཁམས་སུ་འོང་བས་དེར་ཤོག་གསུངས་པ་བཞིན་དགུང་ལོ་གསུམ་པ་ལ་ཀོང་ལུང་རལ་གསུམ་གྱི་ཡ་གྱལ་ཉང་པོར་ཕེབས་མ་ཐག་ཡུམ་ལ་ང་ཀརྨ་པཀྴི་ཡིན་ཛམ་གླིང་དུ་གདུལ་བྱ་མང་དུ་ཡོད་པས་འོངས་པ་ཡིན་ལྟོས་ཅིག་འཆི་མེད་འཁྲུལ་འཁོར་བྱའོ་གསུངས་ནས་མཛད། ངས་ཁྱོད་ཀྱི་ཁོང་དུའང་འདི་ལྟར་བྱས་པས་ཁྱོད་འཕར་བ་དང་ཧུབ་ཕོར་བོ་བ་སོགས་བྱུང་བ་ཡིན། ཞོ་ཁ་བྲག་ཕྱི་ནགས་ཕུ་རྣམས་སུ་ཕྱིན་ནས་ལྟ་དགོས། གཤིན་རྗེ་དོང་ཁའི་འོག་ན་དམྱལ་བའི་ཟངས་ཁ་ཡོད་པ་ནས་སེམས་ཅན་དཔག་མེད་འདྲེན་པ་ཡིན། འདི་རྣམས་ད་དུང་ཕ་ལ་ཡང་མ་བཤད་ཅིག་གསུངས། ཁྱེད་ཀརྨ་པག་ཤི་ཡིན་ན་རང་བྱུང་རྡོ་རྗེ་མིན་ནམ་ཞེས་ཞུས་པས་དེ་གཉིས་གཅིག །ངའི་ཞལ་མཐོང་བ་ལ་ཡང་ངན་སོང་མེད་ད་དུང་རྒྱལ་པོའི་ཕོ་བྲང་གི་བར་དུ་འགྲོ། གདུལ་བྱ་མཐའ་ཡས་པ་འདུལ་དུ་ཡོད་གསུངས། ཡུམ་སྤྱན་བསྙུང་བ་ན་མིག་ཞར་དོགས་མེད་ཁྱོད་ཡེ་ཤེས་ཀྱི་མཁའ་འགྲོ་མ་བརྒྱ་རྩ་བརྒྱད་ཀྱི་གཅིག་ཡིན། སང་ད་ཙམ་ནས་ཁྱོད་ལ་ཕྱག་འཚལ་བ་མང་པོ་ཡོང་གསུངས། ཉང་ལོང་ལ་སོགས་པའི་ཡུལ་དེ་རྣམས་སུ་སྔར་རྗེ་གོང་མའི་ཡོན་བདག་རྣམས་ཀྱིས་འབུལ་བ་ཇི་ལྟར་བྱས་པ་དང་ཁང་པའི་བཀོད་པ་བསྒྱུར་བ་སོགས་གསལ་བར་གསུངས་པས་ཐེ་ཚོམ་གྱི་དྲ་བ་བསལ། དྭགས་ལྷ་སྒམ་པོར་བཀའ་རྒྱུད་ཀྱི་བླ་མ་ཐམས་ཅད་ཞལ་གཟིགས། ནགས་ཕུར་བྱོན་པས་དུས་མཆོད་དང་འཛོམས་པས་ཁོང་རྣམས་ངའི་མཆོད་པ་བྱེད་ཟེར་ནས་ང་ལ་ཅི་ཡང་མི་སྟེར་བར་འདུག་གསུངས། ཁོང་རྣམས་ན་རེ་ཁྱོད་ཀརྨ་པ་ཡིན་ན་བླ་མ་ཀུན་དགའ་བྱམས་པ་གར་བཞུགས་འདིར་ནམ་འབྱོན་ཟེར་བས། དེ་འབྱོན་རྒྱུ་འདུག་པ་མ་མཐོང་༼པ༥༠བ༽རུས་ཐུམ་ཞིག་བྱུང་འདུག་གསུངས་པས་མ་དད་སྟེ་ཁྱོད་ཀརྨ་པ་ལ་འདིས་མི་གནོད་ཀྱི་ཟེར་ནས་དོམ་གྱི་ཁར་འཕངས་པས་དོམ་དེས་ཞབས་ལ་ལྕེས་བལྡགས་སྟེ་བསྐོར་བ་བྱས། ནགས་ཕུའི་གདན་ས་པ་བླ་མ་ཀུན་དགའ་བྱམས་པ་ཧོར་ཡུལ་དུ་གོང་མའི་ཏི་ཤྲི་མཛད་སྟེ་གཤེགས་པ་དང་དུས་མཚུངས་པར་སྣང་། བྲག་ཕྱི་ལྷ་ཁང་དུ་བྱོན་ནས་བྱ་རྒྱའི་སྟེང་དུ་གཤེགས་བཞུད་མཛད། འགྲོ་མགོན་ལ་སྔོན་གྱི་དབུ་ཞྭ་ཁྱེར་ཤོག་གསུངས་ནས་དབུ་ལ་བསྣབས་ནས་དུས་གསུམ་མཁྱེན་པ་ཡང་ང་ཡིན། ཀརྨ་པག་ཤི་ཡང་ང་ཡིན། རྒྱ་དང་ཧོར་སོག་བཏུལ་བ་ཡང་ང་ཡིན། ད་དུང་འདུལ་འཕྲོ་ཡོད། སྤྲིན་གྱི་སྟེང་ནས་ལྟ་བ་ཡང་ང་ཡིན། ངའི་བླ་མ་སྟོང་པ་ཉིད་ཡིན། ཁྱེད་རྣམ་ཀྱིས་བླ་མ་ང་ཡིན། ངའི་སྤྲུལ་པ་གཅིག་བློ་གྲོས་རིན་ཆེན་གྱི་དྲུང་ན་ཡོད། གཅིག་ཤར་ཕྱོགས་མངོན་དགའ་ན་ཡོད། ཛམ་གླིང་འདིར་ང་རང་ཡོང་བ་ཡིན། མི་རྣམས་ད་ལྟ་ང་ལ་ཐེ་ཚོམ་བྱེད་སྟེ་མྱུར་དུ་སོལ་འགྲོ། ཁྱེད་དགེ་བཤེས་རྣམས་ཀྱང་ཟ་འདོད་ཆེ་རྩོད་མ་བྱེད་པར་སྒྲུབ་པ་ལ་བརྩོན་པར་གྱིས་གསུངས། རྣམ་ཐར་ཞུས་པས་བར་དོའི་རྣམ་ཐར་ཉུང་ཤས་ཤིག་གསུངས། ཡང་ཚོགས་གྲལ་ཞིག་དུ། ང་ལོ་བཞི་ལོན་ནས་པདྨ་དཀར་པོ་ས་ཁར་སྐྱེས། །ལོ་ལྔ་ལོན་ནས་འགྲོ་ལ་ཆོས་བཤད་བྱས། །ལོ་བདུན་ལོན་ནས་འགྲོ་བའི་གདུལ་བྱ་བསྐྱངས། །རིན་ཆེན་ང་ཡིས་བཤད་པ་ཡིན། །ང་དང་མཇལ་ལ་ངན་སོང་མེད། །ཅེས་གསུངས། གཅིག་གིས་དྲུང་གི་ཞལ་ཡང་ཡང་མཐོང་བ་དཀའ་ཞེས་བསྐྱར་གྱིན་བལྟས་པས། ལྟོས་ཅིག་ལྟོས་ཅིག་ང་ལ་ལྟོས། །ད་རེ་མཐོང་བ་དོན་ལྡན་ཡིན། །དམུས་ལོང་རྣམས་ཀྱི་དཔལ་དུ་ཤར། །སངས་རྒྱས་བསྟན་པ་ནུབ་ནས་དར། །གསུང་ཡི་གེ་དྲུག་མའི་ཉི་མ་ཤར། །ཞེས་གསུངས། སྲོད་ལ་འདྲེ་མེ་ཀེམ་ཀེམ་མང་དུ་སྣང་བ་ན་སྔོན་གྱི་མི་མ་ཡིན་འདུལ་འཕྲོ་ཡིན་གསུངས་ནས་དྲག་སྔགས་དང་སེ་གོལ་མཛད་པས་ཞི། རྟོགས་ལྡན་མགོན་རྒྱལ་བས་མཇལ་༼པ༥༡ན༽སྟེ་ཚོགས་གྲལ་དུ་མེ་བུས་པས་ཚད་པ་ཚ་ནས་གསིལ་ཡབ་ཀྱིས་གཡབས་པས་རྒྱ་ཡུལ་གྱི་དབྱར་སོས་ཀྱི་ཚད་པ་དང་འདྲ་བར་གསིལ་ཡབ་གཡབས་ཀྱང་ཚ་འུབ་འུབ་བྱེད་གསུངས། ཁོང་གིས་དགུང་ལོ་བརྒྱད་བཅུ་རྩ་བཞིར་བཞུགས་པར་ཞལ་བཞེས་ཡོད་པ་ལ་ལྔ་བཅུ་རྩ་དྲུག་ལས་མི་བཞུགས་པ་ཅི་ལགས་ཞུས་པས། སྡིག་སྤྱོད་གྲངས་མང་བས་སྐྱོ་བ་སྐྱེས་པ་ཡིན་གསུངས། རྟོགས་ལྡན་གྲགས་སེང་བས་དགའ་ལྡན་དུ་གཤེགས་པར་གཟིགས་འདུག་པ་དང་ཟླ་བའི་སྟེང་ན་བཞུགས་པར་མང་པོས་མཐོང་འདུག་པ་དེ་ལྟར་ལགས་སམ་ཞུས་པས། དེ་ཡང་ཡིན། དེ་དུས་ཧོར་རྣམས་འདི་ལྟར་བྱེད་ཀྱི་འདུག་གསུང་པུས་བཙུགས་ཟླ་བ་སྟོན་པའི་རྣམ་འགྱུར་མཛད། ལར་དགའ་ལྡན་ཐག་རིང་པོ་ན་མེད། ཟླ་བའི་སྟེང་ན་འདུག་པ་དང་སེང་གེ་དང་གླང་པོའི་སྟེང་ན་འདུག་པ་སོགས་དེ་ཐམས་ཅད་ང་ཡིན་གསུངས། ཡང་ཅོ་འདྲི་ཞུས་སྟེ། དགའ་ལྡན་ན་ཆང་ཡོད་ཏམ་ཞུས་པས། མྱོས་བྱེད་འདི་མེད། ལྷའི་བདུད་རྩི་ཡོད་གསུངས། བདུད་རྩི་ནག་པོ་བཟང་ཟེར་བ་བདེན་ནམ་ཞུས་པས། བདུད་རྩི་ནག་པོ་མ་མཐོང་དཀར་པོ་འོ་མ་འདྲ་བ་ལ་རོ་བརྒྱ་དང་ལྡན་པ་ཡིན་གསུངས། ཚལ་གུང་ཐང་གི་དར་གདུགས་ལྟ་བུ་མེད་མཆི་ཞུས་པས། བླ་མ་པ་མི་ཡུལ་གྱི་འདོད་ཡོན་ཀུན་གཡས་ཆུང་། དགའ་ལྡན་གྱི་མེ་ཏོག་རེ་ཡང་ལྐོབ་ཕྲེང་དུ་མི་ཤོང་བ་ཡོད་གསུངས། ཡར་གཙང་ལྟ་བུའི་ཆུ་ཆེན་པོ་མེད་མཆི་རྟམ་ཉོག་གི་མཁར་ཁང་འདྲ་བ་ཡང་མེད་དམ་ཞུས་པས། དགའ་ལྡན་ན་ཆུ་ཐམས་ཅད་བདུད་རྩི་ཡིན། མཁར་ཁང་ཐམས་ཅད་རིན་པོ་ཆེ་འབའ་ཞིག་ལས་ས་རྡོ་ཕལ་པ་མེད་གསུངས། རྟམ་ཉོག་གི་རྟ་རག་པ་འདྲ་བ་མཆིས་སམ་ཞུས་པས། ཆོས་ལ་དུས་ཚོད་མེད་ན་བན་རྒན་འཆལ་བ་ཡིན། དེ་ཙམ་ལ་མཛོད་གསུངས། སློབ་དཔོན་ཆེན་པོས་སྔོན་གྱི་གསོལ་ཇ་བ་ཤཱཀ་སེང་མངགས་སྟེ་ཁོང་གིས་ཉེ་གནས་བྱས། མི་རིང་བར་སློབ་དཔོན་ཆེན་པོ་གུའི་གུང་པ་༼པ༥༡བ༽ཕེབས་སྟེ་མཆོག་གི་སྤྲུལ་པའི་སྐུར་ངེས་ཤེས་ཐུན་མོང་མ་ཡིན་པ་འདྲོངས་སྟེ་སེང་གེའི་ཁྲི་ཆེན་པོ་ལ་སྤྱན་དྲངས། སྔོན་རྗེ་གོང་མས་རྣམ་ཐོས་ཚལ་དུ་ཆོས་ཁྲིའི་རྒྱབ་ཏུ་ཤུག་པ་སྐམ་པོ་ཅིག་བཙུགས་སྟེ་འདི་ཆོས་ཁྲི་དང་མཉམ་པའི་ཚེ་ཁོ་བོ་འདིར་འོང་ཞེས་གསུང་བ་དང་། ཞོ་ཁའི་ཐང་དུ་འདིར་ལྷ་ཁང་ཞིག་འོང་བར་འདུག་དེའི་རབ་གནས་ལ་སླེབ་པ་ཡིན་གསུང་བ་དང་། སྙེ་བོར་ཤིང་སྡོང་ཡལ་ག་མཐོ་དམན་ཤིན་དུ་ཆེ་བ་ཞིག་ལ་སྐུ་རྒྱབ་བསྟན་སྟེ་ཆོས་གསུངས་ནས་ཡལ་ག་འདི་གཉིས་མཐོ་དམན་མཉམ་པའི་ཚེ་ཁོ་བོ་འདིར་འོང་གསུང་བ་རྣམས་ཇི་ལྟ་བར་ཐོག་དུ་ཕེབས་སྟེ་སོ་སོར་སྔོན་འདི་སྐད་བྱས་པ་ཡིན་ཞེས་གཞན་གྱིས་མ་ཞུས་པར་གསུངས། དགོན་སར་ལྷུན་གྲུབ་སྟེང་དུ་ཕེབས་སྟེ་ཀུན་བཟང་གི་ཞིང་གཟིགས་ཐུགས་དམ་ཁྱད་པར་ཅན་མངོན་དུ་གྱུར་ཅིང་རིང་དུ་བཞུགས།

དགུང་ལོ་བདུན་པ་ལ་ན་རོ་ཆོས་དྲུག་གི་ཁྲི་གནང་བས་རས་པ་སོ་དཀར་ཅན་བྱ་བའི་རྟོག་པ་ལ་ཁྲིད་གསུང་པ་མཁྱེན་པར་འདུག་སྟེ་གེགས་སེལ་མི་མཁྱེན་ནམ་སྙམ་པའི་མོད་ལ་ཚོགས་གྲལ་དུ་གེགས་སེལ་གནད་ཀྱི་ལྡེ་མིག་རྡོ་རྗེའི་མགུར་མཛད། ཙཱ་རིར་དག་པའི་གཟིགས་སྣང་མཐའ་ཡས། སྙན་གྲགས་ཀྱིས་ས་ཆེན་པོ་ཁྱབ་སྟེ་དགུང་ལོ་དགུ་པ་ས་བྱི་ལ་ཚལ་པས་ཇ་འདྲེན་ཕུལ་བ་ནས་བཟུང་མདོ་དབུས་ཀྱི་མི་ཆེན་ཐམས་ཅད་ཀྱིས་ཇ་ཞུས་འབུལ་བ་ཕུལ། དགུང་ལོ་བཅུ་བཞེས་པའི་ཚེ་རྟོགས་ལྡན་གྲགས་སེང་བ་གཤེགས་པ་མཁྱེན། སྟག་ལོ་ལ་མཚུར་ཕུ་ནང་པས་གདན་འདྲེན་ལ་བྱོན་སྟེ་བཅུ་གསུམ་པ་ཆུ་འབྲུག་ལ་དྭགས་པོ་དང་འོལ་ཁ་བརྒྱུད་དབུས་སུ་བྱོན་ཡར་ཀླུངས་སུ་མཐུ་སྟོབས་ཀྱི་དབང་ཕྱུག་ཏ་སི་བྱང་ཆུབ་རྒྱལ་མཚན་གྱིས་བཀུར་བསྟི་གུས་འདུད་ཆེར་བྱས། འདི་ཏ་སིས་དབུས་གཙང་གི་བདག་པོ་བྱས་ནས་ལོ་བཞི་པའི་སྟེང་ཡིན། ཚལ་དུ་སི་དྷུ་ཐམས་ཅད་མཁྱེན་པ་དང་དཔོན་སློབ་མཇལ་སྔོན་གྱི་གསུང་གླེང་མཐའ་དག་མཛད་ཅིང་ད་ནི་རྒན་པོ་ཤི་ཡང་༼པ༥༢ན༽སེམས་ཀྱི་ལྷག་མ་མེད་ཅེས་ཐུགས་ཚིམ། མཚུར་ཕུར་རྒྱལ་བ་གཡུང་གི་མཇལ་དུ་བྱོན་སྟེ་སྔོན་གནས་བཀའ་བསྩལ་བས་ཐུགས་ཚིམ་ཞིང་བརྒྱུད་པ་རིན་པོ་ཆེའི་དབང་གདམས་ངག་ཐམས་ཅད་གསན། སྔོན་དགུང་ལོ་བདུན་པ་ལ་རྟོགས་ལྡན་མགོན་རྒྱལ་བ་ལ་ན་རོའི་ཆོས་དྲུག་དང་སྦྱོར་དྲུག་ལ་སོགས་གསན་པ་ནས་གཟུང་། རྟོགས་ལྡན་ཡེ་རྒྱལ་བ་ལ་མཁའ་འགྲོ་རྒྱ་མཚོ། རྫ་ཤོངས་པ་ཤེས་རབ་དཔལ་ལ་བཀའ་བསྟན་འགྱུར་གྱི་ལུང་། སློབ་དཔོན་བློ་གྲོས་སེང་གེ་ལས་བྱམས་ཆོས་གསན་པ་སོགས་དགེ་བའི་བཤེས་གཉེན་རྣམས་ཚུལ་བཞིན་དུ་བསྟེན་ཞིང་གསན་བསམ་སྒོམ་པ་ཁོར་ཡུག་དུ་མཛད། དགེ་འདུན་སྒང་པའི་མཁན་ཆེན་དོན་གྲུབ་དཔལ་དང་། སློབ་དཔོན་བསོད་ནམས་འབུམ་ལས་རབ་བྱུང་དང་དགེ་ཚུལ་མཛད། དཔལ་ཆོས་ཀྱི་གྲགས་པར་མཚན་གསོལ། དམ་པའི་ཆོས་འདུལ་བ་མཐའ་དག་གསན། བསམ་ཡས་ཀྱི་བླ་མ་མཁས་གྲུབ་པས་སྔོན་གྱི་བཀའ་ཤོག་སོགས་ཕུལ་ནས་མཐར་དྲི་བའི་ཡི་གེ་ཞིག་ཕུལ་བས་རེ་ཞིག་ཅང་མི་གསུང་ནན་གྱིས་ཞུས་པས་འདིའི་དྲི་ལན་སྔོན་ལྷ་ས་རྐྱང་ཐང་དུ་བཏབ་ཟིན་པ་ཡིན་མོད་གསུངས་པས་སྤྱན་ཆབ་ལྷུག་པར་ཕྱུང་སྟེ་ཞབས་ལ་ཡང་ཡང་དུ་གཏུགས། གནས་ནང་བདེ་ཆེན་མཚུར་ཕུ་སོགས་སུ་དག་པའི་གཟིགས་སྣང་མཐའ་ཡས་ཤིང་ཉིད་ཡེ་ཤེས་ཀྱི་མགོན་པོར་བཞེངས་པའི་གྲི་གུག་གིས་འབྱུང་པོ་མ་རུངས་པ་ཐམས་ཅད་ཚར་བཅད། གཟིམས་ཆུང་ཆུང་ངུ་ཞིག་དུ་སྐུ་འཁོར་མང་པོ་ཡངས་པར་འཁོད་པའི་སྣང་བ་བསྟན་སྟེ། རེ་གོས་སུམ་བརྩེགས་གྱོན་པ་དང་། །དར་གོས་སུམ་བརྩེགས་གྱོན་པ་གཉིས། །ཁྱད་པར་མེད་པའི་གདེང་ཞིག་དགོས། །སོགས་ཀྱི་མགུར་བཞེངས་སྟེ། ཡངས་དོག་མེད་པའི་གནས་སུ་བླངས། །ཅེས་གསུང་།

དགུང་ལོ་བཅོ་བརྒྱད་པ་བྱ་ལོ་ལ་དཔལ་ལྡན་བླ་མ་བསོད་ནམས་རྒྱལ་མཚན་དང་མཇལ་ཕྱག་༼པ༥༢བ༽རྩེ་སྤྲོད་དུ་མཛད། འཇམ་དབྱངས་དམར་པོའི་སྒྲུབ་ཐབས་ཀྱི་ཆོས་འབྲེལ་ཡང་གསན། སྐྱོར་མོ་ལུང་པ་ལ་འབྲི་ནང་གིས་དམག་རྡེག་པར་བྱུང་ནས་ཀྱི་ཤོད་ཀྱི་ལྷ་སྡེ་ཐམས་ཅད་ཀྱིས་སྤྱི་ཞུས་བྱས་སྟེ་ལྷ་ས་རྐྱང་ཐང་དུ་སྤྱན་དྲངས། མི་ཆེན་ཐམས་ཅད་ཟིལ་གྱིས་མནན་སྟེ་དམག་རང་སར་ཞི། ཀུན་གྱིས་སྤྱི་བོར་ཁུར། སྙེ་ཐང་རྒྱ་གྲོང་དུ་གོང་མའི་སྐུ་རིམ་ཆེན་མོ་ལ་བསང་ཟུལ་བདེ་གསུམ་སོགས་ཚོགས་པ་ཁྲི་ཕྲག་མང་པོའི་དབུ་ལ་ཁྲི་གསུམ་བཤམས་པའི་དབུས་མ་ལ་རྗེ་ཉིད་དང་གཡས་སུ་དཔལ་ལྡན་བླ་མ་དམ་པ། གཡོན་དུ་བཞི་ཐོག་པ་བཞུགས། ཁྲོམ་ཐམས་ཅད་ཀྱང་དད་པའི་འུར་ལངས་སྟེ་གསོལ་བ་འདེབས་པའི་འུར་དིང་དུ་སོང་། དམ་ཤོད་དང་གཙང་གི་བྱང་རྒྱབ་ལ་འགྲོ་དོན་ལ་ལན་རེ་བྱོན། དཔོན་ཆེན་རྒྱལ་བཟང་ལ་སོགས་པའི་ཆེན་པོ་ཐམས་ཅད་དབང་དུ་འདུས། མཚུར་ཕུར་གཞལ་ཡས་ཁང་བསོས། རྒྱལ་བུ་རཏྣས་གསན་ནས་འབུལ་ཆེན་བྱུང་། གོང་དུ་གསན་ཡང་སྒྲོ་འདོགས་མ་ཆོད་པ་ལ་དིང་ཆུ་ལང་ཆུང་དབུས་ནས་གོང་དུ་སླེབ་དུས་དྲིས་པ་ལ། ཚལ་པ་སིདྷུ་ཆོས་རྗེ་གོང་མའི་སློབ་མ་དངོས་ཤེས་རབ་ཆེ་དམ་ཚིག་གཙང་བ་ན་རེ་ཆོས་རྗེ་གོང་མ་ཡིན་ངས་སུ་འདུག་ཟེར། རྟོག་དཔྱོད་ཅན་གཞན་ཐམས་ཅད་ཀྱང་རྩོད་མེད་དུ་ངོ་མཚར་གླེང་གི་འདུག་བྱས་པས་གོང་མ་ཕྱག་ཐལ་མོ་སྦྱར་ནས་སྤྱན་ཆབ་བྱུང་། དེས་མདུན་གྱི་མི་ཆེན་ཐམས་ཅད་ཀྱང་དེ་ལྟར་གྱུར་སྟེ་ཧོར་རྒྱལ་པོས་བླ་མའི་མཚན་གསན་པས་སྤྱན་ཆབ་བྱུང་བ་འདི་ལས་མེད་སྐད། དགུང་ལོ་བཅོ་བརྒྱད་པ་མེ་བྱ་ལ་སྔར་གི་མཁན་སློབ་དང་མཁས་པ་གཞོན་ནུ་དཔལ་གྱིས་གསང་སྟོན་མཛད་སྟེ་བསྙེན་པར་རྫོགས་པ་མཛད་ཤ་ཆང་གི་དྲི་བྲོ་བ་ཙམ་ཡང་སྐུའི་ཉེ་ལམ་དང་གཟིགས་སར་མི་འགྲིམ།

སྐུ་འཁོར་རྣམས་ལ་ཤ་ཆང་གི་སྟོན་མོ་མི་བྱེད་པ་སོགས་ཐེག་ཆེན་སོ་ཐར་གྱི་བཅས་པ་དང་ཐུན་མོང་གི་འདུལ་བའི་བཅས་པ་ཤིན་དུ་ཕྲ་བ་ཡན་ཆད་ལ་ནན་ཏན་དུ་མཛད་༼པ༥༣ན༽ཅིང་སྐུ་འཁོར་ཡང་དགེ་སློང་དག་པ་ཚུལ་ལྡན་མང་ཐོས་ཀྱིས་བསམ་གཏན་པ་རིག་གྲོལ་གྱི་སྤོབས་པ་ཅན་འབའ་ཞིག་ཚོགས། དག་བའི་གཟིགས་པ་ཤར་བ་ནི་སྤྱིར་བགྲང་གིས་མི་ལང་མོད་ཀྱང་རགས་པ་ཙམ་ཡང་ཡི་གེས་འཇིགས་པས་ཞལ་གཟིགས་དང་བསྟོད་པ་མཛད་ཚུལ་རྣམས་རྣམ་ཐར་རབ་གསལ་མེ་ལོང་ཉིད་དུ་བལྟ། ཁྱད་པར་མནལ་ལམ་ལ་མངའ་བརྙེས་སྟེ་ཕྱག་དཔེ་གཟིགས་བཞེད་པའི་པོ་ཏི་དུ་མ་ཞལ་ཕྱེ་སྟེ་སྐུ་འཁྲིས་ཀྱི་ཕྱོགས་སོ་སོར་བཀྲམ། མནལ་ལམ་དུ་སྐུའི་བཀོད་པ་མཛད་སྟེ་གཟིགས་པས་མནལ་ལས་བཞེངས་པ་ན་ཐམས་ཅད་ཐུགས་སུ་ཆུད་སྟེ་འོང་། དང་པོར་ཕྱོགས་བཅུ་རེ་རེར་ལུས་ཀྱི་བཀོད་པ་བཅུ་བཅུ་བཀྱེ། དེས་སངས་རྒྱས་ཐ་དད་པ་བཅུ་རེ་ལ་ཆོས་མི་འདྲ་བཅུ་རེ་ཉན་པ་ལ་སྦྱངས་པས་དང་པོར་ནི་དཀའ་བ་ལྟར་བྱུང་། འབད་རྩོལ་སྐྱེས་པས་མྱུར་དུ་འབྱོངས་སྟེ་ད་ལྟ་ནི་ཕྱོགས་བཅུ་རེ་རེར་ཡང་ལུས་ཀྱི་བཀོད་པ་གྲངས་མེད་འགྱེད་ཅིང་སངས་རྒྱས་གྲངས་མེད་མཆོད། ཆོས་གྲངས་མེད་འཛིན་པ་ལ་དཀའ་བ་མེད་སྟེ་མདོར་ན་ངའི་རྨི་ལམ་སྤྲུལ་བསྒྱུར་དང་སྒྱུ་མ་མཁན་ཤིན་དུ་བྱང་པོས་སྒྱུ་མ་སྟོན་པ་ལ་ཁྱད་མེད་པ་ཡིན་གསུངས། ཁྱད་པར་མནལ་ལམ་གྱི་བཀོད་པས་ངན་སོང་མཐའ་ཡས་པ་དྲངས་སྟེ་སྤྱན་རས་གཟིགས་ཀྱི་ཟ་མ་ཏོག་བཀོད་པ་ལས་གསུངས་པའི་རྣམ་པར་ཐར་པ་གྲུབ། སྐུ་ཁམས་ཅུང་ཟད་བསྙུན་པ་ན་སངས་རྒྱས་སྨན་གྱི་བླས་ཤེལ་བུམ་ནས་བདུད་རྩིས་སྐུ་ཁྲུས་གསོལ་བར་གཟིགས་མ་ཐག་དྭངས། ཨོ་ཌྱན་རྡོ་རྗེ་རྣལ་འབྱོར་མས་སེམས་སྐྱེ་མེད་ཀྱི་ངང་ལ་ཞོག་སྐབས་སུ་སྐྱེས་རིམ་བཟླས་བརྗོད་གྱིས། ཚོགས་དང་གཏོར་མ་ལ་བརྩོན་ན་ཞག་བརྒྱད་ཀྱིས་འགྲུབ། ཅེས་གསུང་བ་གསན། དམ་པ་རྒྱ་གར་དང་མཇལ་སྟེ་གདམས་པ་ཅུང་ཟད་གསན་པས་ཞི་བྱེད་ཀྱི་ཆོས་ཐམས་ཅད་སྐད་ཅིག་གིས་ཐུགས་སུ་འཆུད། ཤར་ཕྱོགས་ཀྱི་ཞིང་དཔལ་གྱི་སྙིང་པོ་རབ་ཏུ་རྒྱས་པས་བརྒྱན་པ་ན་སངས་རྒྱས་དཔལ་དམ་པའི་༼པ༥༣བ༽སྙིང་གི་མུན་པ་སེལ་བ་རིན་ཆེན་འོད་ཀྱི་གཙུག་ཞེས་བྱ་བ་ཐེག་ཆེན་འབའ་ཞིག་གསུང་བ་སོགས་སངས་རྒྱས་ཀྱི་ཞིང་འབྱམས་ཀླས་པ་གཟིགས། དགའ་ལྡན་དུ་བྱོན་པས་བྱམས་པའི་ཞལ་ནས་ཛམ་གླིང་ནས་འདིར་འོང་བའི་ཚེ་པདྨ་ལས་བརྫུས་སྟེ་སྐྱེ་བར་འགྱུར་རོ་གསུངས་པས་རིན་པོ་ཆེའི་པདྨ་གཞན་པས་ཁ་དོག་བཟང་ཞིང་ཆེ་བ་ཞིག་ལ་འདིར་སྐྱེ་བར་བྱའོ་ཞེས་བདག་གིར་མཛད། རིགས་ལྔའི་ཞིང་དང་སྐུ་རེ་རེས་ཆོས་དབྱིངས་ཇི་སྙེད་པ་ཁྱབ་པར་རྣམ་པར་འཕྲུལ་ཞིང་དེ་ཐམས་ཅད་སྐུའི་རྩ་སྦུབས་ཇི་སྙེད་པ་ཐམས་ཅད་དུ་སྡུད་ཅིང་སྐུ་དང་ཞིང་གཉི་ག་སྔར་ལས་ཆེ་ཆུང་དུ་མ་གྱུར་པ་སོགས་ཀུན་བཟང་གི་རྣམ་པར་ཐར་པའི་ཆོ་འཕྲུལ་མཛད། བླ་མ་དར་རྒྱལ་བ་ལ་ཁྱེད་ལ་ད་ལྟར་གྱི་སྣང་བ་འདི་ཅིར་སྣང་གསུང་དྲན་པས་ནམ་ཟིན་ན་སྒྱུ་མ་རྨི་ལམ་ལྷ་སྐུ་སོགས་གང་བསྒོམས་སུ་ཝལ་ཙམ་རེ་སྣང་། མ་ཟིན་དུས་རྡོས་བཅས་རང་རྒྱུད་པར་སྣང་ཞུས་པས། ཁོ་བོ་ལ་ཐམས་ཅད་ཆུ་ཟླ་ལྟར་གསལ་སྟོང་འཛིན་མེད་ཀྱི་ངང་ནས་དག་པའི་འཁོར་ལོ་འབའ་ཞིག་དུ་ཡོད། འགའ་ཞིག་ཁོ་བོ་ས་གཅིག་དུ་བསྡད་ན་ལེགས་བསམ་པ་འདུག་སྟེ་ཁོ་བོ་རྒྱལ་ཁམས་ཐམས་ཅད་འགྲོ་དགོས་པ་ཡིན། ཁོ་བོ་མཐོང་བ་དང་ཐོས་པ་ཐམས་ཅད་དགའ་ལྡན་ནམ་བདེ་བ་ཅན་དུ་འདྲེན་པ་ལ་ཐེ་ཚོམ་མེད་པ་ཡིན་གསུངས། བདེ་ཆེན་དུ་སློབ་དཔོན་ཆེན་པོ་ལ་རྒྱ་ཧོར་གྱི་རྒྱལ་ཁམས་དང་ཕོ་བྲང་ཆེན་པོ་ཏས་ཏུའི་བཀོད་པ་ཞིབ་མོར་གསུངས་ནས་མ་བརྗེད་པར་གྱིས་ཕྱིས་མཐོང་སྟེ་འོང་གསུངས། མཚོ་མོ་རུ་ཁྱུང་སོགས་བྱང་རྒྱུད་མཐའ་དག་དུ་གཞན་དོན་མཛད། གོང་ནས་ཀྱི་གདན་འདྲེན་གྱི་འཇའ་ས་སྙན་ངག་ཆེན་པོའི་འབུལ་ཆེན་དང་བཅས་པ་བསྐུར་ནས་དིང་ཆུ་དབེན་དཔོན་དང་ཀར་སྡེའི་མི་དཔོན་དཀོན་མཆོག་རྒྱལ་མཚན་སོགས་མངགས་པ་བྱ་ལོ་ལ་དྲུང་དུ་སླེབས།

བྱ་ལོའི་སྟོན་ཡར་ཀླུངས་ཏ་སིས་རྫོང་བའི་འབུལ་ཆེན་ཕུལ། དགུང་ལོ་བཅུ་དགུ་པ་ས་ཁྱི་ཟླ་བ་དང་པོ་དང་གཉིས་པའི་མཚམས་སུ་ལྷ་ས་གུང་ཐང་དུ་སྤྱན་དྲངས། ༼པ༥༤ན༽ཚལ་པ་དང་འབྲི་ཁུང་བས་ཞབས་ཏོག་ཆེར་བྱས། སླར་མཚུར་ཕུ་ནས་སྦྲིད་ལ་ལ་བརྒྱུད། ཀོང་དགོན་སྔགས་དགོན་གད་སྐྱ་ལྷོ་ལུང་མོ་ཆེ་རྣམས་སུ་བྱོན། ཆོས་རྗེ་གོང་མ་བས་ཀྱང་ནོན་ཆེ་ཐུགས་ཞིབ་འཕྲིན་ལས་ཆེ་བར་བྱུང་། མཚུར་ཀར་གྱི་ནད་པས་ལམ་གྱི་གྲོས་དང་སྐུ་རིམ་ཞུ་བར་བྱས་པ་མཁྱེན་ནས་ཁྱེད་རང་ཚོ་གྲོས་མང་མི་དགོས་ངའི་རྗེས་སུ་ཤོག་གསུངས། ཅོག་རྩེ་ལ་གོང་དུ་ཆར་ཆེས་པས་ནག་ཆུ་ལ་མི་ཐར་ཟེར་བ་ན་ཆུ་ཆུང་དུ་འགྲོ་གསུང་སྟེ་སང་ཉིན་ཆུ་ཆུང་དུས་ལྟར་གྱུར། གཞི་བདག་གིས་ཆོས་ཡོན་དུ་ཆུ་བསྒྱུར་བ་ཡིན་གསུངས། ཤ་ཕོ་ནས་གསེར་ཡིག་པས་འུ་ལག་ཆིབས་པ་ཞུས་པས་སེམས་ཅན་ལ་གནོད་འཚེ་མི་བྱེད། ཁྱེད་རང་རྣམས་ཀྱང་འུ་ལག་མ་ཞོན་གསུངས། ཁལ་གཞོན་ཟ་མ་ཐམས་ཅད་ནང་ནས་གནང་། ཟ་མ་འུ་ལག་མ་དགོས་པས་འཇའ་མོ་བ་ཐམས་ཅད་དགའ། རྒྱ་ཚོ་ཡ་གསུམ་དམག་འཇམས་སོགས་འཇམ་ཆེ་ཆུང་ཐམས་ཅད་དུ་བསྙེན་བཀུར་དང་འབུལ་བ་མཐའ་ཡས། ངོ་ལྐོག་གང་དུའང་སྒར་དུ་ཤ་མི་འགྲིམ་པའི་བཅའ་བ་དམ་པས་དུད་འགྲོ་དཔག་མེད་ཀྱི་སྲོག་ཐར་ཞིང་སྙན་པ་མཐའ་ཡས། ཟླ་བ་དྲུག་པའི་ཚེས་བརྒྱད་ལ་སོགས་ཟམ་ཁར་ཕེབས་པ་ནས་བཅུ་གཉིས་པའི་ཚེས་གཅིག་ལ་འདན་ཀློང་ཐང་དུ་ཕེབས་པའི་བར་དུ། ག་རེ་སྒོམ་སྡེ་རས་ཚང་བ་ཆབ་ལ་ཁ། ཀརྨ། ཟི་དགོན་སོགས་སུ་འབུལ་ཞབས་མཐའ་ཡས། ཀརྨར་ཚོགས་པ་ཁྲི་ཚོ་ལ་ཆོས་གསུང་ཚེ་གསེར་ཡིག་པས་ན་མཁར་ཉི་ཟླའི་བར་ན་ཤེལ་གྱི་མཆོད་རྟེན་ན་དྲུང་བཞུགས་པར་རིང་ཞིག་མཐོང་། འདི་སྐབས་ཤིན་དུ་རྒྱ་གར་གྱི་ཛོ་གི་ལྔ་འོངས་སྟེ་ངེད་རྣམས་རྒྱ་ནག་རི་བོ་རྩ་ལྔ་ལ་འགྲོ་འདི་བྱང་ཆུབ་ཀྱི་ཤིང་ལ་འཕགས་པ་ཀླུ་སྒྲུབ་ཀྱི་ཕྱག་བརྐོས་མཛད་པ་ཡིན་པས་རེ་ཞིག་ཕྱག་དུ་འཆོལ། ངེད་རང་ལྔ་ག་མ་འཛོམ་གྱི་བར་སུ་ལ་ཡང་མི་གཏོང་བ་ཞུ་ཟེར་ནས་ཇོ་བོ་གཎ་དྷོ་ལ་ཕུལ། དེ་རྣམས་ཆོས་སྐྱོང་གི་སྤྲུལ་པར་གྲགས་སྟེ་ཕྱིས་གར་སོང་མ་རྙེད། དེ་ནས་༼པ༥༤བ༽བཟུང་སྟེ་མཆོད་ཡུལ་གྱི་གཙོ་བོར་མཛད་ནས་ཉིན་རེ་ཞིང་མཆོད་པ་ཐུན་རེས་ཀྱིས་རྗེ་བ་དང་ཉིན་མཚན་དུ་ཐུན་བཞིར་ཕྱག་དང་བསྐོར་བ་མཛད། དེས་སྐུ་འཁོར་ཐམས་ཅད་ཀྱང་ཡིད་བསྐུལ་སྟེ་དགེ་བ་ལ་རྩེ་གཅིག་པར་གྱུར། བྱང་ལམ་ལ་འབྱོན་པར་ཞུས་ཀྱང་འདི་འགྲོ་དོན་ཆེ་གསུངས་ནས་ཀྲེ་ལ་བྱོན། དེ་ཐམས་ཅད་དུ་འཕྲིན་ལས་ཆོས་རྗེ་གོང་མ་ལས་ཀྱང་ཆེ། ཁྱི་ལོ་བཅུ་གཉིས་པའི་ཉེར་ལྔ་ལ་རྨ་ཆུ་གླིང་ཁུག་དུ་ཕེབས་པར་ཉེ་བ་ན་རང་རེ་རྟ་ཁ་བག་ཙམ་ཐལ་འདུག་ལྷོ་ཕ་གི་ན་འབོབ་གངས་དཀར་ཡོད་པ་ལ་སྒོམ་ཞིང་སྡོད་རྒྱུར་འདུག་སྟེ་ད་ཤིང་ཀུན་བར་དུ་འགྲོ་བ་ལས་འོས་མེད་གསུངས། འདིའི་དུས་ཧོར་ཡུལ་དུ་ཏི་ཤྲི་ཀུན་དགའ་རྒྱལ་མཚན་གཤེགས། སོག་པོའི་མི་དཔོན་ངོ་ལོག་ཕོ་བྲང་ཤང་ཏོ་བསྲེགས་པ་མཁྱེན་པར་འདུག །ཕག་ལོ་ཟླ་བ་གཉིས་པའི་ཚེས་དྲུག་ལ་བྱ་ཁར་ཕེབས། རྒྱལ་བུ་སངྒྷ་ཤྲཱིས་བསུས་སྟེ་ག་ཆུ་དང་ལ་བར་རྒྱལ་བུའི་ལྷ་ཁང་དང་ཉེ་བར་བཞུགས། དེ་རྣམས་སུ་ཆ་ག་བའི་གནོད་པས་ཉི་མ་འགྲིབ་པ་བྱུང་བ་ཞུས། བཀའ་ཤོག་གནང་བ་བསྒྲགས་པས་གར་སོང་ཆ་མེད་དུ་སོང་། རྒྱལ་རྒྱུད་དང་མི་དཔོན་ཐམས་ཅད་དང་པྲཛྙ་དབང་དམ་ཕབ་འདུག་པ་བདེ་བར་བཏང་། དབང་ཧུ་རྣམས་བཙོན་ལས་བཀྲོལ། ཟླ་བ་དྲུག་ཙམ་བཞུགས། དྷརྨ་ཅིང་དབང་དང་དིང་ཇུ་ཕིང་ཆང་དམག་བསགས་འཐབ་དུས་བཏབ་ནས་རྩོད་པར་འདུག་པ་ཞལ་ཏས་འཁྲུག་པ་བཅག །གོང་མ་ཡབ་སྲས་ཀྱི་སྤྱན་འདྲེན་དྲག་པར་སླེབས། དེ་རྣམས་སུ་ཆོས་ཁྲིའི་རྩ་བར་སྔོན་སུས་ཀྱང་མ་མཐོང་བའི་མེ་ཏོག་རྩ་བ་གཅིག་ལ་ཡལ་ག་བརྒྱ། ཡལ་ག་རེ་རེ་ལ་མེ་ཏོག་བརྒྱ་རེ། མེ་ཏོག་རེ་རེ་ལ་ལྟེ་བ་དམར་པོ་འདབ་མ་སེར་པོ་སྟོང་རེ་ཡོད་པ་ཅིག་སྐྱེས་སྟེ་ཐམས་ཅད་ཀྱིས་མེ་ཏོག་གི་གཟུགས་པར་དུ་བཏབ་ནས་ཕྱོགས་ཀུན་དུ་ཁྱེར་སྟེ་ངོ་མཚར་དུ་བྱས། ཁྲིམས་དམག་གིས་རིམ་པས་ཕོ་བྲང་དུ་སྤྱན་དྲོངས་གསུང་བའི་ལུང་འདུག་ཡང་འཇའ་མོ་མ་ཚུགས་ཀྱི་བར་ལ་འཐེན་གསུང་། ཟླ་བ་གསུམ་པའི་༼པ༥༥ན༽ཚེས་གསུམ་ལ་སའི་ཆར་བབ་ལྟས་ངན་པ་བྱུང་བས་དུས་ངན་པ་ཤར། གཏམ་ངན་ཆེན་པོ་ཞིག་མྱུར་དུ་འོང་གསུངས། དེའི་ཉིན་ཏི་ཤྲཱིའི་གདུང་ས་སྐྱར་སྤྱན་འདྲེན་པ་དང་དབུས་གཙང་དུ་ཆོས་འཁོར་སྒྲུབ་པའི་ཡོ་བྱད་གནངས་ཆེན་རྣམས་ཡར་ཡོང་བ་ངོ་ལོག་གིས་བཅོམ་པར་འདུག །ལྔ་པའི་བཅུ་གཉིས་ལ་ས་སྐྱའི་དཔོན་ཆེན་དཔལ་འབུམ་གྱི་ཞུ་བ་ཏི་ཤྲིའི་གདུང་ཆོས་འཁོར་འབྱོན་གྱི་ཡོད་པས་མཛོ་འཆི་མེད་ལྔ་བཅུ་ཞུ་ཟེར་བ་སླེབས་པས་མི་ཉུང་སར་བཞད་ནས། མི་རྫུན་མ་འདི་ཚོ་མཚར། གདུང་ཆོས་འཁོར་བྱུང་ན་དེ་དགའ་སྟེ་བཅོམ་པའི་ལྷག་མ་དྭ་ཕྲུག་འགའ་ཞིག་ཞག་ལྔ་ན་སླེབ་འོང་གསུངས་སྟེ་དེ་ཁོ་ན་ལྟར་བྱུང་། ཀླུ་ཆུ་ཕན་ཆད་དུ་མ་བྱོན་པས་དེ་རྣམས་ལོ་ཉེས། གར་བྱོན་གྱི་ས་ཐམས་ཅད་ལོ་ལེགས། དེ་ནས་གསེར་ཡིག་པ་རྣམས་ག་ཆུར་ལྡོག་སྟེ་སྦྱོར་དྲུག་པ་ཆེན་པོ་ཚ་གོ་ཤེས་རབ་དཔལ་ཟེར་བའི་འཕྲིན་ལས་ཅན་དེས་སྤྱན་དྲངས་སྟེ་ལྷོ་ཕྱོགས་ཡར་ལམ་ཁུགས། རྟ་བབ་ལམ། གཉན་ཚེ་དེ་གོང་། བཤལ། ཚ་གྲང་། ལྕགས་མོ་བརྒྱུད་སྟེ་ཕེབས། གོང་དུ་སྒོར་མོ་འདབ་མི་བཏང་། རྒྱལ་མོ་རོང་ལ་བྱོན། ཚུགས་ཞེ་བདུན་གྱིས་རབ་སྒང་དུ་ཕེབས། དབྲ་འདྲུ། སྒོ་སྡིང་འཁྲུག་པའི་དམག་སོག་མཐའ་ཡས་པ་འདུག་པ་རྣམས་ཞི་བར་མཛད་སྟེ་ཡིག་ཁྲིམས་ཉིས་བརྒྱར་ཉེ་བ་མཛད། ཟླ་བ་དགུ་པ་ནས་བྱི་ལོ་ཟླ་བ་གཉིས་པའི་བར་འགོར། འཁྲུགས་སྡུམས་ལ་གསེར་སྲང་ཉིས་སྟོང་རྟ་བདུན་བརྒྱ། ཇ་སིག་ཆེན་ལྔ་བརྒྱ་སོགས་གནང་། རབ་སྟོད་དུ་སེང་གེ་སྒང་བཏབ། ཡོན་བཙུན་བཀྲས་རིན་མཚུར་ཕུའི་བྱ་མདབས་ལྷ་ཁང་གསོ་བ་ལ་འདི་དུས་བརྫངས། གསེར་ཡིག་པ་རྣམས་ལ་སྤྱན་མ་འདྲོངས་པའི་རྩ་ར་ཡོང་བར་བྱུང་བ་སྒོར་མོ་འདབ་མིས་ཞུས་པས་ཁྲོལ། ངེད་ལ་དགོངས་ནས་མདོ་སྨད་དུ་ཕེབས་འདུག་ཡང་མི་དཔོན་རྣམས་གོ་མ་ཆོད་པས་སླར་བོད་ལ་བྱོན་འདུག །བྱང་ཆུབ་ཀྱི་སེམས་བདེ་ཆེན་གྱི་སྨིན་ལམ་རྫོགས་༼པ༥༥བ༽པར་བྱེད་པ་དང་། ངེད་ལ་དགོངས་ནས་མགྱོགས་པོར་འབྱོན་པ་ཞུས་བྱས་ནས་གདན་འདྲེན་ལ་ཤེས་རབ་གཏང་བ་ཡིན་ཞེས་པའི་ལུང་དང་ཧུའི་ཤྲཱི་ཤེས་རབ་སོགས་མི་ཆེན་མང་དུ་འོངས་པ་མི་སྡེ་ལ་མི་གནོད་པའི་ཕྱིར་འཇམ་དབྱངས་གོའི་ཤྲིས་ཁྱེར་པའི་སྤྱན་འདྲེན་སླེབས་སྟེ་བྱི་ལོ་བདུན་པའི་བཅོ་བརྒྱད་ལ་རབ་སྒང་ནས་གོང་དུ་ཐེགས། ཤིང་ཀུན་བདེ་ཆེན་དུ་མཁན་པོ་དཔལ་ལྡན་མཆོག་སོགས་དགེ་འདུན་འབུམ་ཚོ་སྨིན་གྲོལ་དུ་མཛད། རྗེ་ས་པཎ་གྱི་བཞུགས་གནས་སྤྲུལ་པའི་སྡེར་ཕེབས། འདི་ཕྱིན་ནས་སྐད་རིས་ཆ་ལུགས་མི་གཅིག་པའི་རྒྱལ་ཁམས་ཐ་དད་པའི་སྐྱེ་བོ་བགྲང་གིས་མི་ལང་བ་འདུས་སྟེ་བཞུགས་ཁྲིའི་གཡས་སུ་ཧོར་དང་ཡུ་གུར་གྱི་ལོ་ཙཱ་བ་གཡོན་དུ་མི་ཉག་དང་རྒྱ་ནག་གི་ལོ་ཙཱ་བ་བཞག་སྟེ་གསུང་བྱོན་པ་ཆོས་གསུངས་པ་རྣམས་སོ་སོའི་ལོ་ཙཱ་བས་རང་རང་གི་སྐད་དུ་བརྡ་སྤྲོད་ཅིང་སྐལ་ལྡན་མཐའ་ཡས་པ་སྨིན་གྲོལ་དུ་མཛད། རྒྱའི་ངོ་ལོག་གི་མི་དཔོན་ཆེ་བ་ཞིག་སྲོག་བསྐྱབས་སྟེ་རབ་བྱུང་བྱས། མི་སྡེ་ཐམས་ཅད་བདེ་བར་ཐར། བཅུ་གཉིས་པའི་བཅུ་དགུ་ལ་ཕོ་བྲང་ཆེན་པོར་ཕེབས། མཆོད་རྟེན་སྔོན་པོར་བཞུགས། ཉེར་གསུམ་ལ་མཆོད་ཡོན་མཇལ། འདི་དུས་གོང་མ་ཐོ་གན་ཐེ་མུར་རྒྱལ་སར་བཞུགས་པའི་ལོ་ཉེར་བརྒྱད་པ་ཡིན། ཉེར་དྲུག་ལ་རྒྱལ་བུའི་སྲས་མཻ་ཏྲྀ་ཕ་ལ་འཁྲུངས། གོང་མ་ཡབ་སྲས་གུས་པ་མཐའ་ཡས། གན་ཆེ་ཆུང་སོ་སོ་ནས་འབུལ་ཞབས་བཀུར་བསྟི་གཞལ་གྱིས་གར་ལང་། གནམ་མཆོད་ཐམས་ཅད་ཀྱིས་གཙུག་དུ་ཟླ་མེད་པར་བཀུར། ཉེས་པ་ཅན་སྤྱིར་ཐར་བའི་འཇའ་ས་དང་། ཁྱད་པར་རྒྱལ་བུ་ཆེན་པོས་བནྡྷེས་གོང་མ་ལ་ཕྱག་མི་དགོས་པར་བཀུར་བ་ལ་ཕྱིས་རྒྱལ་རྒྱུད་དང་མི་ཆེན་གྱི་བནྡྷེའི་ཕྱག་བླངས་འདུག །རྒྱལ་ཁམས་མི་བདེ་བ་དེས་ལན། ད་ཕྱིས་དེ་འདྲ་མ་བྱེད་ཟེར་བ་སོགས་བསྟན་པ་ཤེད་སྐྱེད་ཀྱི་འཇའ་ས་རྣམས་གནང་། བོད་དུ་སྒྲོག་པ་ལ་སྡེ་དགོན་དཀོན་མཆོག་རྒྱལ་མཚན་དང་ཆོས་རྗེ་པ་ཉིད་ཀྱི་དཔོན་མགོ་༼པ༥༦ན༽གསུམ་རྣམས་བཏང་། ཐུགས་བྱམས་པ་ཆེན་པོའི་བྱིན་གྱིས་ཕྱི་ནང་གྱི་ངོ་ལོག་ཐམས་ཅད་ཞི། ནད་ཡམས་དཔག་མེད་ཡོད་པ་ཐམས་ཅད་ཆད། སྔོན་མ་བྱུང་བའི་ལོ་ལེགས་བཏུད་མར་བྱུང་བས་རྒྱལ་བློན་འབངས་དང་བཅས་པ་དམ་པའི་ཆོས་ལ་ཡིད་འཆེས་ཤིང་གུས་པ་འཕེལ་བར་གྱུར། ཆོས་རྗེ་ཉིད་ཀྱི་བཀའ་དྲིན་ལས་འབྲི་གདན་ཚལ་པ་མཚུར་ཀར་སོགས་ལ་ལས་ཀ་རྙིང་གསོ། སར་གནང་མང་དུ་བྱུང་། རྒྱལ་ཁམས་བདེ་བ་ལ་བཀོད་ཏོ། །རྒྱལ་པོ་ཆེན་པོ་དམ་པའི་ཆོས་ཀྱི་དགོངས་པ་བཞེད་པ་བཞིན་གྲུབ། རྒྱལ་བུ་ཆེན་པོ་ནི་མཁྱེན་པ་དང་རྟོགས་པ་ཟླ་མེད་པར་གྱུར་སྟེ་བསྟན་བཅོས་མཁས་པ་དགྱེས་ནུ་པ་དུ་མ་མཛད། དེ་ནས་སློན་དཔོན་ཆེན་པོ་ལ་བཀའ་བསྩལ་བ། གོང་མའི་ཆབ་སྲིད་དང་སྐུ་ཚེ་ལའང་འགྱུར་ལྡོག་ཅུང་ཟད་ཀྱི་མཚན་མ་སྣང་། ཤར་ཕྱོགས་འདིའི་འདུལ་འོས་ཀྱང་ཐུལ། ནུབ་ཕྱོགས་ན་གདུལ་བྱ་མང་དུ་ཡོད་པས་འདེགས་པའི་ཞུ་བ་བྱེད་དགོས་གསུང་ཞིང་ཞུ་བ་ཡང་ཡང་དུ་མཛད་པས་གོང་མ་ཡབ་སྲས་ཀྱིས་ནན་གྱིས་བཞུགས་པས་ཞུས། ལའོ་ཇང་ཆིང་སང་དང་ཞི་ར་མོ་ཆིང་སང་བྱ་བའི་མི་ཆེན་གཉིས་ཀྱིས་དྲུང་དུ་པུས་མོ་བཙུགས་སྟེ་བླ་མ་ཆེན་པོ་ལ་ཞུ་ན། སྔར་སྨན་ཙེ་འདིའི་འདབ་སྒོ་ལོ་དགུ་ཆད། ལོ་ཉེས། ཕྱི་ནང་གི་ངོ་ལོག་མང་། དངུལ་བྲེ་རེ་ལ་འབྲུ་འཇག་ལྔ་མ་ལས་མེད་པའི་མུ་གེ་བྱུང་། བླ་མ་ཁྱེད་ཕེབས་པས་ནད་ཡམ་ཐམས་ཅད་ཆད། ངོ་ལོགས་ཐམས་ཅད་རང་སར་ཞི། ཕྱོགས་ཀྱི་འདབ་སྒོ་ཐམས་ཅད་དུས་གཅིག་དུ་འདུས། ལོ་ལེགས། དངུལ་བྲེ་རེ་ལ་འབྲུ་འཇག་ལྔ་བཅུ་མར་འཕེལ། ད་ལྟ་ནི་འབྲུ་འཇག་བརྒྱད་བཅུ་མར་སོང་འདུག །རྒྱལ་བུ་ཆེན་པོའི་སྲས་འཁྲུངས། རྒྱལ་ཁམས་ཀྱི་མི་ཐམས་ཅད་ཀྱང་འབྲུ་འཕེལ་ཞིང་བཀྲ་ཤིས་པའི་བླ་མ་ཞེས་མཚན་གཅིག་ནས་འདོན། གོང་མ་ཡབ་སྲས་སྤྱན་ཆབ་བཏོན་ནས་བཞུགས་པའི་ཞུ་བ་བྱེད་ཅིང་འདུག །འདི་ལྟ་བུའི་དུས་སུ་བོད་དམ་དེར་བྱོན་༼པ༥༦བ༽ནས་ཅི་མཛད། སྔར་བླ་མ་འཕགས་པ་དང་སེ་ཆེན་རྒྱལ་པོའི་མཆོད་ཡོན་བཞིན་དུ་རྒྱལ་ཁམས་ཀྱི་བྱ་བ་ཁྱེད་རང་མཆོད་ཡོན་གྱིས་དབྱེར་མེད་དུ་མཛོད་ཞུས་པས། ཞལ་ནས་ཁྲོམ་ཐོག་ཆོད་པ་ལ་རྩེད་མོ་འཕྲོ་བཤོལ་ན་ངོ་མཚར་ཆེ་བ་ཡིན། ངེད་ལ་གོང་མ་ཡབ་སྲས་ཀྱི་སྐུ་རིམ་དུ་དཀོན་མཆོག་ལ་གསོལ་བ་འདེབས་པ་མ་གཏོགས་རྒྱལ་ཁམས་ཀྱི་བྱ་བ་ལ་ཁ་གཏོགས་པའི་ལུང་ལིང་ཇིའི་དགོས་ཆེད་ཤེས་སྒོ་ཅི་ཡང་མེད། བནྡྷེ་བྱ་བ་གར་བདེར་འགྲོ་བསྟན་པ་དང་སེམས་ཅན་ལ་གང་ཕན་བྱེད་དགོས་པ་ཡིན། གང་ལའང་མ་ཆགས་མ་ཞེན་པ་ཅིག་བྱུང་ན་ཆོས་པ་བཟང་བ་ཡིན། ཞེས་སོགས་གསུངས་པས་མི་ཆེད་དེ་གཉིས་མཆི་མ་ལྷུག་པར་འབྱིན་ཞིང་གསུང་དེ་ཡུ་གུར་གྱི་ཡི་གེར་བཏབ་ནས་མོས་གུས་ཀྱི་རྟེན་དུ་བཟུང་སྐད།

ཚེ་རབས་ཐམས་ཅད་ཏུ་བླ་མའི་གནས་རྣམས་ཀྱི་ངག་མ་བཅག་པ་བསྐལ་པ་རྒྱ་མཚོར་གོམས་པའི་བདག་ཉིད་ཆེན་པོ་རྣམས་ཀྱི་གསུངས་ནི་བེམ་པོས་ཀྱང་མི་ཟློག་ན་སེམས་དང་བཅས་པས་ལྟ་ཅི་སྨོས་པ་ནི་ཆོས་ཉིད་ཡིན་པས་རེ་ཞིག་བྱོན་ཆོག་པའི་ལུང་དང་འབུལ་ཞབས་རྒྱ་ཆེར་མཛད་སྟེ་སྟག་ལོ་ཟླ་བ་དང་པོའི་བཅུ་བཞི་ལ་བཏེག །དུང་ཚང་དུ་བླ་ཆེན་བསོད་བློ་དང་ཞལ་འཛོམས། ནག་ཅན་མང་པོ་ཆད་པ་ལས་བསྐྱབས། ལམ་དུ་ཧོ་ཡ་ཟིའི་རྒྱལ་ཁམས་ཀྱི་འཁྲུགས་ཆེན་བཅག །ལུ་པན་ཤན་དུ་རྒྱལ་བུ་རཏྣ་བཙུན་མ་པུཎྱཻ་དྷ་རི་དང་བཅས་པ་སྨིན་པར་མཛད། མི་ཉག་གི་ཡུལ་ཐ་ཐལ་ལ་བརྒྱུད་སྟེ་བྱང་ངོས་སུ་ཕེབས། གོ་ར་དགོན་མོ་ཆེར་གཙུག་ལག་ཁང་ཆེན་པོ་བཞེངས་ཤིང་བསྟན་པ་དར་རྒྱས་སུ་མཛད་པའི་ཚེ་སྟོན་པའི་སྐུའི་བཀོད་པ་གཟིགས་སྟེ་རང་གཞན་གྱི་སྟོན་པའི་ཁྱད་པར་གསལ་བར་བྱེད་པའི་བསྟོད་པ་མཛད། འཇམ་པའི་དབྱངས་ཀྱིས་རལ་གྲི་དང་བདར་སྩོལ་བ་གཟིགས་པས་རྩོམ་པའི་སྤོབས་པ་སྔར་བས་ཀྱང་མྱུར་བར་གྱུར། དབྱངས་ཅན་མས་འོ་མ་ཕུལ་བ་བཞེས་པས་སྙན་ངག་མེ་ལོང་མ་གཟིགས་པར་སྐད་ཅིག་གིས་ཐུགས་སུ་ཆུད། ཀམ་ཆུ་དང་ཉེ་བའི་མ་གྱ་སི་ལ་སོགས་པར་༼པ༥༧ན༽བཞུགས་ཚེ་ཡུ་གུར། མི་ཉག་ཀམ་ལོག་ཧོར། སོག་པོ་སོགས་ཟླ་བ་གཉིས་གསུམ་གྱིས་ཚུན་ཆོད་ནས་སྙན་པས་དྲངས་སྟེ་གོམ་པ་གསུམ་ལ་ཕྱག་རེ་བྱེད་པ་དང་གོམ་པ་བདུན་ཕྱག་རེ་བྱེད་པ་སོགས་གོམ་ཕྱག་གིས་འོང་བའི་སྐྱེ་བོ་ས་སྟེང་དུ་མི་ཤོང་བ་སྙན་པ་རྣམས་ཀྱི་འབུམ་ནོད་རྒྱ་ཆེར་བཞེས་སྟེ་དེ་དག་གི་དགེ་བ་སྤེལ། དམ་པའི་ཆོས་བསྟན་པས་ཕྱིར་མི་ལྡོག་པ་ནས་ཐར་པའི་ས་བོན་གྱི་བར་དུ་བཞག །ནམ་ནངས་ས་སྲོས་ཀྱི་བར་ཕྱག་དབང་བྱིན་རླབས་གནང་སྟེ་དེ་རིང་ཐོབ་པ་རྣམས་སང་འགྲོ་བསྐྱར་དུ་མེད་པའི་ཁྲིམས་བཅས་སྟེ་ཞག་དགུ་བཅུའི་བར་དེ་ལྟར་མཛད་ཀྱང་རྡོ་རྗེའི་སྐུ་ལ་ངལ་བ་མི་མངའ་ཞིང་འབྲེལ་ཚད་དོན་ལྡན་དུ་མཛད། དེའི་ཚེ་སྟོད་ཧོར་གྱི་རྒྱལ་པོ་ཐོ་ལུག་ཐེ་མུར་གྱིས་གདན་འདྲེན་གྱི་ཞུ་བ་འབུལ་ནོད་རྒྱ་ཆེན་དང་བཅས་པ་བྱུང་ཡང་འབྱོན་པར་མ་གནང་། ཀམ་ཆུ་སོགས་སུ་ནད་ཡམས་ཀྱི་འཇིགས་པ་ཆེར་བྱུང་བས་མ་གྱ་སིར་ཡང་བྱུང་དོགས་པའི་ཚེ་སློབ་དཔོན་ཆེན་པོས་འདི་ཟློག་པའི་ཐབས་མཆིས་སམ་ཞུས་པས་ཐབས་བྱའི་གཉིད་མ་དཀྲོག་ཞིག་གསུངས་སྟེ་ཅུང་ཟད་མནལ་བར་མཛད། དར་ཅིག་ན་གཟིམས་ཁང་གི་སྟེང་དུ་ཚེག་སྒྲ་དང་འུར་ཆོམ་ཆེན་པོ་བྱུང་། དེ་མ་ཐག་བཞེངས་སྟེ་ཀམ་ཆུའི་ཞིང་ཐམས་ཅད་གཤོག་པས་ཁྱབ་པའི་བྱ་ཁྱུང་དུ་བྱས་སྟེ་ནད་བདག་མི་མ་ཡིན་མང་པོ་འདུག་པ་རྣམས་ཟོས་ཤིང་གཏོར། ཁོང་དུ་མེས་བསྲེགས་ནས་སླར་ཐོག་ཁར་བབས་པ་ཡིན། ནད་ཡམས་ཆད་པར་འགྱུར་གསུངས་སྟེ་དེ་བཞིན་དུ་བྱུང་། ཀམ་ཆུར་ཅུང་ཟད་བསྙུན་པ་ན་རྡོ་རྗེ་རྣལ་འབྱོར་མས་ཀ་པཱ་ལའི་བདུད་རྩི་དྲངས་པ་གསོལ་བར་གཟིགས་པས་དེ་མ་ཐག་དྭངས་ཤིང་རྡོ་རྗེ་ཐེག་པའི་གནད་གསང་དུ་མ་གཟིགས་པས་ཕྱག་རྒྱ་བཞི་ལྡན་རྡོ་རྗེའི་མགུར་གསུངས། གོ་ར་དགོན་མོ་ཆེར་བཞུགས་དུས་འབྲུམ་ནག་ཆེན་པོ་བྱུང་བ་ཡང་ན་མཁའ་ལྡིང་གི་ཆོ་འཕྲུལ་གྱིས་ནད་བདག་བཏུལ་སྟེ་ཞི་བར་མཛད། ཤར་ཕྱོགས་ཙོང་ཁའི་རྒྱལ་༼པ༥༧བ༽ཁམས་སུ་ཕེབས། དཔལ་བློ་བཟང་གྲགས་པ་རྟེན་གཞོན་ནུར་ཡོད་པར་རབ་བྱུང་ཞུས་པ་ན་དགེ་བསྙེན་དུ་བསྒྲུབས་སྟེ་དབུས་གཙང་དུ་སོང་ཞིག་པར་ལུང་བསྟན་སྟེ་ཕྱིས་སངས་རྒྱས་ཀྱི་བསྟན་པ་ལ་སྟོན་པ་གཉིས་པའི་ཕྲིན་ལས་མཛད་པ་འདི་བྱུང་། ཙོང་ཁ་ཡུལ་ཆེན་བཅོ་བརྒྱད་ཀྱི་ལྷ་མི་ཐམས་ཅད་ཤིན་དུ་གུས་ཤིང་དགོན་གནས་ཆེན་པོ་བཏབ་ནས་རྟག་དུ་བཞུགས་པར་གསོལ་བ་བཏབ་ཀྱང་མ་གནང་། ལྟ་བ་ངན་སེལ་གྱི་བསྟན་བཅོས་ཀྱང་མཛད། ཡུལ་ཁམས་འདི་ཡང་ཕྱིས་རིང་པོས་མི་ཐོགས་པར་རི་དྭགས་ཀྱིས་འཛིན་པར་འགྱུར་ཞེས་ལུང་བསྟན་ཞིང་ཕྱིས་དེ་ཁོ་ན་ལྟར་གྱུར། སྤྱིར་བྱང་ཆུབ་སེམས་དཔའ་ན་མཁའ་མཛོད་ལ་དགེ་སློང་ལྔ་བརྒྱས་བླ་གོས་ཕུལ་བ་རྣམས་སྐད་ཅིག་གིས་ངུར་མིག་ཅན་གྱི་ཞིང་དུ་སོང་ནས་སངས་རྒྱས་ཀྱི་མཛད་པ་བྱེད་པ་ལྟར་བདག་ཉིད་ཆེན་པོ་འདི་རྣམས་ལ་ཟང་ཟིང་གི་དངོས་པོ་ཕུལ་བ་རྣམས་ནི་ལ་ལ་སྐད་ཅིག་གིས་སངས་རྒྱས་ཀྱི་ཞིང་གཞན་དང་གཞན་དུ་མཆོད་སྤྲིན་དུ་གྱུར་པ་དང་། བེམ་པོ་དེ་དག་ཀྱང་ངན་སོང་གི་གནས་སུ་སོང་ནས་སངས་རྒྱས་ཀྱི་ཕྲིན་ལས་བྱེད་པ་སོགས་མཐའ་ཡས་པ་ཡོད་པས་ཡུལ་ཁྱད་པར་ཅན་འདི་དག་ལ་ཕུལ་བ་ཙམ་གྱིས་རང་གི་ཚོགས་རྫོགས་པ་ཡིན་གྱིས་དངོས་པོ་དེ་དག་གང་དུ་སོང་དང་བྱ་བ་གང་བྱས་ནི་སོ་སྐྱེས་མི་ཤེས་མོད། འོན་ཀྱང་བྱིས་པའི་མཐོང་བ་ལ་ཡང་འབུལ་ནོད་མཐའ་དག་དཀོན་མཆོག་གི་རྟེན་ཕྱོགས་མེད་དུ་མཆོད། སེམས་ཅན་རིས་མེད་ལ་སྦྱིན་པ་མཛད། ཐ་ན་གྲུ་གཟིངས་དགེ་ཟམ་ཡན་གྱི་རྒྱུ་སྦྱར། ཟང་ཟིང་གི་སྦྱིན་པས་འཁྲུག་རྩོད་འཁོན་འཐབ་ཐམས་ཅད་ཞི་བར་མཛད་པས་ཟང་ཟིང་རྣམས་དོན་ལྡན་འབའ་ཞིག་མཛད་པར་ཀུན་གྱི་མཐོང་ལ། ཁྱད་པར་སྐབས་འདིར་དབུས་གཙང་མདོ་ཁམས་ཀྱི་དགོན་པ་བནྡྷེ་བཅུ་ཡོད་པ་ཡན་ཆད་ལ་མང་ཇ་བདུན་རེ་སྤྱི་འགྱེད་བླ་མ་ལ་གནང་སྦྱིན། ལྷ་ས་མཚུར་ཕུ་སོགས་སུ་གསེར་བྲེ་དངུལ་བྲེ་མང་པོ་ལས་བྱས་པའི་ཀོང་བུ། ཀོང་རྒྱགས། ༼པ༥༨ན༽ལྷ་ཆེན་འཛམ་གླིང་རྒྱན་གསེར་ཤོག་གིས་གཡོག་པ་སོགས་ལ་བླ་མ་རི་བོ་སྒང་པ་སོགས་བཏང་ནས་རབ་བྱུང་ཐམས་ཅད་འཚོ་བའི་ཡོ་བྱད་ཀྱིས་མི་འཕོངས་པ་དང་། དཀོན་མཆོག་གི་རྟེན་ཐམས་ཅད་ལ་ཆོས་རྒྱལ་མྱ་ངན་མེད་སླར་ཡང་བྱུང་བ་ལྟ་བུའི་མཆོད་སྤྲིན་མཛད། དེས་ན་འདུལ་བ་ལས། གང་ན་འདུ་བ་མངོན་ལ་འགེད་པ་མི་མངོན་པ་དེར་ཡང་རྩིས་གདབ་པར་མི་བྱའོ། །གང་ན་འགེད་པ་མངོན་ལ་འདུ་བ་མི་མངོན་པ་དེར་ཡང་རྩིས་གདབ་པར་མི་བྱའོ། །གང་ན་འདུ་བ་ཡང་མངོན་ལ་འགེད་པ་ཡང་མངོན་པ་དེར་རྩིས་གདབ་པར་བྱའོ་ཞེས་གསུངས་པ་ཡིན་ལ། འོན་ཀྱང་འབྱེད་སྡུད་ཀྱི་ལག་ལེན་བྱེད་པ་པོ་རྣམས་ཀྱིས་རང་གི་སྣང་ངོར་འདུ་འགོད་གཉི་ག་མཐོང་བར་འགྱུར་བས་གདུལ་བྱ་རྣམས་ཀྱིས་དགེ་བ་བྱས་པ་དེས་བདག་ཉིད་ལ་སྡིག་པར་མི་འགྱུར་ཞིང་གནས་སུ་གཏོད་ལ་གནས་མིན་དུ་མ་གོད་པ་འདི་ལྟ་བུ་བྱ་དགོས་སོ། །དེ་ལྟར་རྗེ་བླ་མའི་བཞེད་པ་མཐའ་དག་ཕྱག་ལེན་དུ་ཐེབས་པར་མཛད་པའི་སློབ་དཔོན་ཆེན་པོ་གུའི་གུང་པ་རིན་ཆེན་དཔལ་དེའི་མཛད་པ་ནི་ཕྱག་བྱ་བའི་གནས་ཁོ་ནར་སྣང་ངོ་ཞེས་པ་ནི་ཞར་ལ་འོངས་པ་དང་ཕྱི་རབས་ལ་གདམས་ངག་དུ་བྱ་བའོ། །དཔལ་མཚོ་བཀྲའི་དབེན་གནས་རི་བོ་ཡིད་བཞིན་གྱི་སྙིང་པོའི་སྤོ་ལ་བཞུགས་སྟེ་སྐལ་ལྡན་གྱི་དོན་མཛད། ཅུང་ཟད་བསྙུན་པ་ན་པོ་ཊ་ལར་འཕགས་པའི་ཕྱག་གིས་བུམ་པ་གཏད་པ་ལས་བདུད་རྩི་བཞེས་པར་གཟིགས་སྟེ་དེ་མ་ཐག་དྭངས། བཙུན་མོ་པུཎྱེ་དྷ་རིས་རྨི་ལམ་དུ་བ་དན་ཡང་དབེན་གྱི་རི་དང་མཉམ་པའི་སངས་རྒྱས་ཀྱི་སྐུ་བཞེངས་དང་འགྲུབ་པར་འགྱུར་རོ་ཞེས་པ་ཅིག་བྱུང་བ་དེ་འགྲུབ་པར་བྱིན་གྱིས་བརླབ་ཏུ་གསོལ་ཞུས་པས་གོས་དར་ལས་གྲུབ་པ་གྱིས་ཅིག་གསུང་། དེ་ལྟ་བུ་གཟོ་བོ་སུས་ཀྱང་ཁོང་དུ་མ་འཆུད་པ་ལ་དྲུང་ཉིད་ཀྱིས་རི་ངོས་དེ་ལ་རྡོ་དཀར་པོ་རྣམས་བསྒྲིགས་པས་སྐུའི་བཅད་མཛད། འདི་ལ་ཆིབས་ཀྱི་རྨིག་རྗེས་གང་བྱུང་དུ་རྡོ་དཀར་རེ་ཞོག་ཞིག་༼པ༥༨བ༽གསུངས་ནས་དེ་ལྟར་བྱས་ཞེས་ངག་གི་ལམ་ལས་སྒྲོག །གཟོ་བོ་རྣམས་ཀྱིས་དེ་ཉིད་ལ་ཧོར་གོས་བཟང་པོ་བཀབ་ཅིང་གྲས་སྟེ་སྐུ་གསེར་མདོག་ན་བཟའ་ཏ་ཧུན་སོགས་བྱས། སྙན་གཡས་ནས་གཡོན་གྱི་བར་ལ་འདོམ་བཅུ་གཅིག །ཚད་དེས་སྐུ་ཡོངས་རྫོགས་སྟེང་ནས་ལྷས་མཆོད་ཅིང་འོག་ནས་པད་གདན་དང་བྱེའུ་ཕྲུག་ཁ་ཅན། གཡས་གཡོན་དུ་བྱམས་པ་དང་འཇམ་དཔལ། སྐུ་དངོས་ལ་དོས་ཆེན་པོ་སུམ་བཅུ་སོ་གཉིས། ལྡེམ་གཉིས་ལ་དོས་བརྒྱད་རྣམས་ཤིན་དུ་ལེགས་པར་གྲུབ། རྒྱུ་གང་སོང་གི་བཅུ་ཆ་ནང་ནས་འབུལ་གསུངས་ནས་གསེར་སྲང་སྟོང་དང་དགུ་བཅུའི་ནོར་མཐུད་མར་མཛད། ཕྱག་ཚད་དང་ལྡན་པ་ཛམ་གླིང་ན་ཟླ་མེད་པར་སྒྲུབ་སྟེ་རི་དེ་ཉིད་ལ་བཀྲམ་ནས་རབ་གནས་མཛད་ཚེ་འཇའ་ཚོན་དང་མེ་ཏོག་གི་ཆར་གྱིས་ས་གཞི་དང་བར་སྣང་ཡོག་པ་བྱུང་། སླར་དྲུང་ཉིད་དུ་ཕུལ་བ། ལྡེམ་གཉིས་འབྲི་གདན་ལ་སོ་སོར་གནང་། སྐུ་དངོས་ཞོ་ཁར་བཞུགས་པ་ཕྱིས་སྐུ་སྟོད་ཀྱི་དོས་ལྔ་ཙམ་མ་ཚང་ནས་རྗེ་ཆོས་གྲགས་རྒྱ་མཚོས་རྩེ་ལྷ་སྒང་དུ་གསོ་བ་མཛད་སྟེ་སྐུ་སྟོད་རྩེ་ལྷ་སྒང་དང་གཞན་ཞོ་ཁ་ན་བཞུགས་ལ། རྟེན་འབྲེལ་འདིས་བར་དུ་ཀམ་ཚང་གི་བསྟན་པ་ལ་སེལ་ཅུང་ཟད་བྱུང་བ་ཡིན་པས་ད་དུང་ཕྱོགས་གཅིག་དུ་བཞུགས་པ་གལ་ཆེ་བར་ཡོད་ཏོ། །

སྤྱིར་སྐུ་འདི་ལྷ་སར་བཞུགས་ན་རྟེན་འབྲེལ་ཤིན་དུ་ལེགས་སྙམ། གཞན་ཡང་ས་ཕྱོགས་དེ་དག་ན་སྔོན་གྱི་སྤྲུལ་པའི་རྒྱལ་པོ་དང་སྐྱེས་ཆེན་མང་པོས་བཞེངས་པའི་ལྷ་ཁང་བྱ་འདབས་བདུན་པ་དང་དགུ་པ་སོགས་ངོ་མཚར་ཅན་སུམ་སྟོང་བདུན་བརྒྱ་ཡོད་སྟེ་དེ་ཐམས་ཅད་དུ་ཉམས་པ་གསོ་བ་དང་མཆོད་པའི་ཚོགས་རྒྱ་ཆེར་མཛད། མར་མེའི་རྒྱུན་དཔག་མེད་བཙུགས་པས་མཚན་མོ་ནི་ཐ་སྙད་དུ་གདགས་པ་ཙམ་དུ་མཛད། ལུ་པན་ཤན་དུ་བཞུགས་ཚེ་ལེ་ཅི་ཅིའི་དམག་ཉེ་བར་སླེབས་ཅེས་མི་རྣམས་སྐྲག་པ་ན་ངེད་ཀྱིས་སུ་ལ་ཡང་བསམ་སྦྱོར་གང་གིས་ཀྱང་གནོད་པ་བྱེད་མ་མྱོང་བས་ཕྱོགས་བཅུ་ནས་དམག་ལྷགས་ཀྱང་འབྲོས་མི་དགོས་ཤིང་ཁྱད་པར་ད་རེས་ནི་༼པ༥༩ན༽འཇིགས་པ་མི་འབྱུང་ངོ་ཞེས་གསུངས་སྟེ་དབུགས་ཕྱུང་བས་དེ་ཁོ་ན་བཞིན་དུ་གྱུར། གཅན་གཟན་མ་རུངས་པའི་འཇིགས་པས་ཡུལ་གྲུ་དག་ཉེན་པ་ལ་བཀའ་ཤོག་གནང་བས་བྱེར་སྟེ་ཕྱིན་ཆད་འཇིགས་པ་ཞི། དེ་ལྟར་ཤར་ཕྱོགས་ཀྱི་རྒྱལ་ཁམས་ཆེན་པོ་ཐམས་ཅད་ཀྱི་གདུལ་བྱ་མཆོག་དམན་ཐམས་ཅད་རང་རང་གི་སྐལ་བ་དང་འཚམས་པའི་སྨིན་གྲོལ་མཛད་སྟེ་བོད་དུ་ཕེབས་པའི་ཚེ་སུས་ཀྱང་ལམ་ངོ་ཤེས་པར་མ་བྱུང་བས་འདི་ལྟར་ཕྱིན་ན་མདོ་སྟོད་དུ་བདེ་བླག་དུ་ཕྱིན་པར་འགྱུར་རོ་གསུངས་ནས་བྱང་དམར་ཚ་སྒང་བརྒྱུད་སྟེ་མྱུར་ཞིང་བདེ་བར་འདན་གྱི་ཡུལ་དུ་ཕེབས། རིམ་གྱིས་ཀརྨ་ལ་སོགས་པར་བྱོན། སྔོན་དྲུང་གོང་མས། ལར་ཐམས་ཅད་འདུ་བའི་གནས་གཅིག་ཡོད། །ཅེས་ལུང་བསྟན་པའི་རི་ཤོད་ཉིང་ཕུག་སྟེང་ཆེན་དུ་བྱོན་ནས་གཙུག་ལག་ཁང་ཆེན་པོ་བཞེངས། ༈ བྱང་ཕྱོགས་དམུ་རིའི་གཞུང་དུ་སྔགས་བོན་མཐུ་བོ་ཆེ་འགས་ཐོག་སེར་ཕབ་པ་བྱེད་པ་པོ་ཉིད་ལ་ལོག་སྟེ་འཇིག་རྟེན་གཞན་དུ་སོང་། དྲུང་བཞུགས་པའི་རྒྱང་གྲགས་གཉིས་ཚུན་ཆད་ཉི་འོད་གསལ་ཞིང་འཇའ་ཚོན་གྱིས་དཀྲིགས། ཤག་གི་སར་འབྲི་ཁུང་གི་སི་དྷུ་ཡེ་ཤེས་རྒྱལ་མཚན་པས་མཇལ་སྟེ་མི་ཕྱེད་པའི་དད་པས་རབ་བྱུང་མཛད། བྱང་ཆུབ་ཏུ་སེམས་བསྐྱེད། སྨིན་གྲོལ་ལ་འགོད་པར་མཛད་སྟེ་གདན་ས་མཛད་ནས་ཕྱིས་སྤྱན་སྔ་ཉེར་གཉིས་པར་གྲགས། ཉིད་ཕུག་དུ་ཅུང་ཟད་བསྙུང་བ་ན་པོ་ཊ་ལར་སྤྱན་རས་གཟིགས་བཻ་ཌཱུརྱ་སྔོན་པོའི་ཁ་དོག་ཅན་གྱིས་བདུད་རྩིའི་རྒྱུན་གིས་དབང་བསྐུར་བ་གཟིགས་པས་དྭངས། ནོར་བཟང་གི་རྣམ་པར་ཐར་པའི་དགེ་བའི་བཤེས་གཉེན་རྣམས་གཟིགས་སྟེ་བསྡུས་དོན་གྱི་བསྟན་བཅོས་ཀྱང་མཛད། དགེ་བསྙེན་དྲག་འདུལ་གྱིས་གུས་པར་བཏུད། སྦོམ་ཉག་དུ་ཡང་ནག་པོའི་བསམ་གཏན་པ་དག་གིས་བྱས་པའི་རིགས་སྔགས་ཀྱི་ནུས་པ་ཕྱིར་ལོག་སྟེ་གཞི་མེད་དུ་ཚར་བཅད། ཡང་སྐུ་ཁམས་ཅུང་ཟད་མ་བདེ་བ་ན། ཡུད་ཙམ་མནལ་བ་ལས་བཞེངས་༼པ༥༩བ༽པ་ན་ཤིན་དུ་བདེ་བར་གྱུར། ཇི་ལྟར་ལགས་ཞུས་པས། ངས་བྱ་ཁུངས་དུ་བྱས་སྟེ་བར་ཆད་རྩོམ་པའི་གདོན་རྣམས་འདབ་གཤོག་གིས་བརྡབས་པས་རི་འདི་ཡང་ན་བུན་ཆུང་ངུ་རླུང་གིས་དེད་པ་ལྟར་སོང་སྙམ་ཚེ་ནད་སོས་འདུག་གསུངས། ཅི་ཞིག་ན་ཅུང་ཟད་བསྙུན་པའི་ཚེ་ཐུགས་རྗེ་ཆེན་པོ་ཨིནྡྲ་ནཱི་ལའི་མདོག་ཅན་གྱིས་བུམ་པ་ལས་བདུད་རྩི་སྩོལ་བར་གཟིགས་སྟེ་ལེགས་པར་དྭངས་ནས་སྔར་བས་སྐུ་ཟོ་མདོག་བདེ་བར་གྱུར། མཚན་ཐོས་པས་ཡོན་ཏན་དཔག་མེད་འཐོབས་པའི་སངས་རྒྱས་བྱང་སེམས་མཐའ་དག་ལྷག་པར་གསལ་བར་གཟིགས་སྟེ་དེ་དག་གི་མཚན་སྒྲོག་པའི་སྲོལ་བཙུགས། སླར་ཀོང་པོའི་རྒྱལ་ཁམས་ཀྱི་ལྷ་མི་ཐམས་ཅད་ཀྱིས་སྤྱན་དྲངས་སྟེ་གཙང་པོའི་གནོད་པས་ཉེན་པའི་ཡུལ་དུ་མར་ཕྱག་ནས་དང་བདེན་ཚིག་མཛད་པས་ཆུ་བོ་ཡང་རྟ་ཅང་ཤེས་ལྟར་བཀའ་ཉན། ལྐོག་ཕྲེང་གི་ཉི་ཤར་མཐོན་པོའི་སྤོ་ལ་སོགས་པར་ཏིང་འཛིན་མཛད། ན་རིང་རིན་པོ་ཆེ་ལ་སོགས་སྐྱེས་བུ་དམ་པ་མང་དུ་འདུས་པ་ཆོས་ཀྱི་བདུད་རྩིས་ངོམས་པར་མཛད། ཙཱ་རིའི་གནས་ཅི་རིགས་པར་དུས་ཁྲོད་ཀྱི་གླིང་ཁྱད་པར་བ་སོགས་གནས་དུ་མ་ཞལ་ཕྱེ་ཞིང་ཁྱད་པར་ཐུགས་གྱི་ཙཱ་རི་དཔལ་མཚོ་དཀར་གྱི་གནས་སྔོན་རྗེ་རང་བྱུང་རྡོ་རྗེས་ཀློ་བོ་ནས་ཐེགས་པར་བརྩམས་པ་ལ་རྟེན་འབྲེལ་ཅུང་མ་འགྲིག་པས་སྒོ་སྲུང་ལ་སྐྱེ་བ་ཕྱི་མ་ཁྱོད་ཀྱི་སྟེང་དུ་བྱ་བབས་པ་ལྟ་བུ་ཞིག་བྱའོ་ཞེས་བཀའ་བསྩལ་པ་ཉིད་ཞལ་བཞེས་ལྟར་སྔར་སྐྱེ་བོ་སུ་ཡང་མི་རྒྱུ་བ་ཤར་རྨེ་མོ་གོང་གི་ལ་ཕྱེས་ནས་གནས་ཀྱི་སྙིང་པོར་ཕེབས། རང་བྱུང་གི་མཆོད་རྟེན་ཁྱད་པར་ཅན་གྱི་བང་རིམ་འོག་མ་ལ་ཞབས་རྗེས་བཀོད། འདི་ཡན་གུ་རུ་ཆོས་དབང་ལ་སོགས་པས་བྱོན་བྱ་བའི་གྲགས་པ་ཙམ་ལས་སྐྱེ་བོ་ཕལ་པས་མ་བགྲོད་པ་ལས་འདི་ཕྱིན་སྐྱེ་བོ་དག་གིས་བསྐོར་ཞིང་མཇལ་བ་དང་བསམ་གཏན་པ་མང་པོ་རྟག་དུ་གནས་པའི་སྒྲུབ་གནས་ཆེན་པོར་གྱུར་ཏོ། །དེ་ནས་སླེབ་རོམ་ཁྲོམ་ནག་གི་གནས་འཇིགས་སུ་རུང་བའི་གནས་སྒོ་༼པ༦༠ན༽སྔོན་མ་མ་བྱེད་བ་ཕྱེ་སྟེ་རིན་སྦུག་གི་གནས་སུ་ཕེབས། གཟིམས་ཁང་ཞིག་མཛད་པར་བཞེད་པ་ན་སྒམ་པོ་ལྷ་རྗེས་གནས་འདི་རྣམས་ཁྱེད་ལ་འབུལ། སྒྲུབ་ཁང་འདེབས་པ་ད་ལྟ་ཅུང་སྔས་པས་འདེབས་མི་གཞན་ཞིག་འོང་ཟེར་སྟེ་ཕྱིས་རྒྱལ་བ་ལོ་རས་ཀྱི་སྐྱེ་བ་གཙང་ཆེན་ཆོས་རྗེས་བཏབ་ནས་ཞྭ་དམར་ཅོད་པན་འཛིན་པ་བཞི་པ་ལ་ཕུལ་བ་ཡང་དེའི་རྟེན་འབྲེལ་དུ་སྣང་། གདུལ་བྱའི་དབང་ཇི་ལྟ་བ་མཁྱེན་པས་རྣམ་ཐོས་ཀྱི་རི་བོར་བྱོན་སྟེ་སྲོག་ལ་ཉེན་པའི་སྐྱེ་བོ་མང་པོ་གཟིགས་ནས་བདེན་ཚིག་མཛད་པས་འཇིགས་པ་ལས་ཐར། སྤོ་བོའི་ལམ་གྲེ་མོ་སྒྲུ་སོའི་ཆུ་ཆེན་ལ་ཟམ་པ་མཛད་ཚེ་ས་གཡོས་ཆེན་པོ་དང་འཇིགས་སུ་རུང་བའི་སྒྲ་སྐད་སོགས་བྱུང་བ་ཟིལ་གྱིས་མནན། སྐྱེས་བོས་གང་བའི་གྲུ་ཆུས་ཁྱེར་སྟེ་རྦ་ཀློང་ཆེན་པོར་ནུབ་ཏུ་ཆ་བ་ལ་རྗེ་བཙུན་མ་སྒྲོལ་མས་འདི་དག་ཆུའི་འཇིགས་པ་ལས་བསྐྱབ་ཏུ་གསོལ། ཞེས་གསུངས་པའི་མོད་ལ་གྲུ་སླར་ལོག་སྟེ་སྐམ་སར་ཐོན། རྗེ་གོང་མའི་ཞལ་བཞེས་ལྟར་སྤོ་བོའི་ཕུར་རྨ་ཀུར་ལུང་མཁའ་འགྲོའི་གནས་ཀྱི་སྒོ་ཕྱེ། ཀརྨ་ལ་སོགས་པའི་མདོ་སྟོད་ཅི་རིགས་པར་བྱོན་སྟེ་ཞལ་བཀོས་སུ་འོས་པ་མཛད་ནས་ངེད་དང་ཡང་མྱུར་དུ་འཕྲད་བར་བགྱིའོ་ཞེས་གསུངས་པས་དཔྱོད་ལྡན་དག་ཐེ་ཚོམ་དུ་གྱུར། འཛམ་གླེ་མཚོ་ཁར་འབྲི་ཁུང་རིན་པོ་ཆེ་ཆོས་ཀྱི་རྒྱལ་པོ་དང་དཔོན་སློབ་སླར་ཡང་མཇལ་སྟེ་ན་རོ་ཆོས་དྲུག་ལ་སོགས་པའི་ཟབ་ཁྲིད་དུ་མས་ཐུགས་ཚིམ་པར་མཛད། ཚོགས་སུ་དཔག་བསམ་འཁྲི་ཤིང་སོགས་གནང་། རིམ་གྱིས་ཀོང་པོའི་གདུལ་བྱ་རྣམས་ལ་མཐའ་མའི་འཕྲིན་ལས་མཛད་སྟེ་ཤུ་དིང་ཐང་གི་འཕྲང་སྟོད་དུ་ཕེབས་པ་ན་ཆིབས་ཁ་ཐེན་མཛད་སྟེ་སློབས་དཔོན་ཆེན་པོ་གུའི་གུང་པ་ལ་གཟིགས་ནས་ཉང་བདམ་ལ་ཕྱག་མཛུབ་གཏད་སྟེ་སང་ད་གཟོད་རི་ཕ་གིའི་མགུལ་ནས་མི་གྲགས་པ་ཅན་ཞིག་འོང་བ་ཡིན་གསུངས། ཞོ་ཁར་ཕེབས་ནས་འཕན་ཆེན་མོ་དང་ཕྱག་དཔེ་རྣམས་ལ་བཀུར་བསྟི་ཆེར་མཛད། འདིར་མེའི་གནོད་པ་བྱུང་༼པ༦༠བ༽དོགས་ཡོད་པས་ཟོན་ཆེན་པོ་གྱིས་གསུངས་ནས་མ་འོངས་པ་ལུང་བསྟན། སྔར་མེའི་གནོད་པ་ལན་གསུམ་བྱུང་ཡང་འཕན་ཆེན་ལ་མ་གནོད། བྱང་གི་ས་གཙང་ས་ཞིག་དུ་འགྲོ་མེ་ཤིང་དཀོན་པོ་བྱུང་དོགས་ཡོད་པས་ཤུག་པ་ཤོགས་ལ་ཁྱེར་གསུང་བ་དང་། ཆོས་རྗེ་གོང་མའི་གདུང་གན་ནས་ཙན་དན་དང་ཨ་ཀ་རུ་ཤིང་རྟ་གང་གིས་བཞུ་བར་འདུག །བོད་དུ་ཙནྡན་གྱི་དོད་ཤུག་པ་ཡིན་པས་ཁྱེར་གསུངས་པ་དང་། ཙནྡན་དང་ཨ་ཀ་རུ་སོགས་སུ་ལ་མཁོ་མི་ཤེས་པས་ཐམས་ཅད་ཀྱིས་ཅི་རྙེད་ཟུང་གསུང་བ་སོགས་བཀའ་བསྩལ་སྟེ་བྱང་ལམ་དུ་ཆིབས་ཁ་བསྐྱོད་ཏོ། །དག་པའི་གཟིགས་སྣང་མཐའ་ཡས་པ་ཤར་བ་དང་དེས་རྐྱེན་བྱས་སྟེ་བསྟོད་པ་དང་བསྟན་བཅོས་ཁྱད་པར་ཅན་མང་དུ་མཛད་པ་དང་རྡོ་རྗེའི་མགུར་དུ་མ་གསུངས་པ་སོགས་ནི་བརྗོད་ཀྱིས་མ་ལང་། བསྟན་བཅོས་དང་སྙན་ངག་ཐམས་ཅད་ཀྱང་དོན་བཟང་པོ་ཚིག་འབྲུ་བཟང་པོ་ཉམས་དང་རྣམ་འགྱུར་དུ་མ་ཅན་རྗེ་འདིས་མཛད་པ་ལྟ་བུ་ནི་བོད་ཀྱི་མཁས་པ་གཞན་སུ་ལ་ཡང་མི་སྣང་ངོ་། །

སྔོན་དགུང་ལོ་དགུ་པའི་དུས་བསྙུང་བ་ན་གསོལ་བ་བཏབ་པས་ཁོ་བོ་བུད་མེད་ལ་སོགས་ཡོད་སར་མི་འཆི་ད་གདོད་ས་གཙང་ས་ཞིག་དུ་འཆི་བ་ཡིན་གསུང་བ་དང་། རྫ་ཨ་བན་གངས་ཀྱི་ཞོལ་དུ་བསྙུང་བ་ན་ཡང་ཁྱེར་རང་རྣམས་སེམས་ཁྲལ་མི་འཚལ། ད་གཟོད་ཤ་རྒྱང་མང་པོ་འཕྱོ་བ་ཞིག་དུ་ཁམས་བཟང་ངན་བྱུང་ན་དཔེ་ཆ་རྣམས་མ་འཐོར་བ་བྱེད་དགོས་པ་ཡིན་ཞེས་སྔོན་ནས་བཀའ་བསྩལ་བ་ལྟར་བྱང་ཕྱོགས་ཐག་རིང་པོའི་ས་སྤང་རི་ལེགས་ཤིང་གཙང་བ་ཞིག་གི་དྲུང་དུ་ཕེབས་པ་ན་འོ་སྐོལ་འདིར་སྡོད། རི་འདིའི་རི་རྩེར་དགེ་སློང་གཙང་མ་ཞིག་གི་པུར་བཞུ་ན་བོད་ལ་རྒྱའི་དམག་མི་ཡོང་བ་ཡིན་གསུངས་ནས་གདན་ཕབ། རྙིགས་དུས་ཀྱི་སེམས་ཅན་རྨུ་རྒོད་རྣམས་ལེགས་པའི་ལམ་བསྟན་ཡང་མི་འཇུག་པར་འདུག །སྐྱོ་བ་སྐྱེད་པའི་ཐབས་འདྲ་བྱས་ན་ཕན་ནམ་ཞེས་སྔར་ནས་ཚོགས་དབེན་དུ་མར་གསུངས། དགུང་ལོ་ཞེ་བཞི་པ་ཆུ་༼པ༦༡ན༽ཕག་གི་ཟླ་བ་བདུན་པའི་ཚེས་གསུམ་ནས་སྐུ་ཁམས་ཅུང་ཟད་མ་སྙོམས་པར་བསྟན་པ་ནས་ས་ཡང་ཡང་དུ་གཡོས། འཇའ་ཚོན་དང་མེ་ཏོག་གི་ཆར་རྒྱུན་མ་ཆད། བཅོ་ལྔའི་མཚན་མོ་སྐུ་གསུང་ཐུགས་རྟེན་ལ་བསྐོར་བ་ལྔ་བཅུ་རྩ་གཉིས་མཛད་སྟེ་ཐོ་རེངས་ཀྱི་ཚེ། བྱམས་ཆེན་འཇམ་དཔལ་དབྱངས་དང་ཀུན་དུ་བཟང་། །སྤྱན་རས་གཟིགས་དང་མཐུ་ཆེན་ཐོབ་ལ་སོགས། །ཅེས་ཡང་ཡང་དུ་གསུང་ཞིང་དེ་དག་དང་གཉིས་སུ་མེད་པར་ཆོས་ཀྱི་དབྱིངས་སུ་ཞུགས་སྟེ་དེའི་ཚེ་རི་དྭགས་དཔག་མེད་འདུས་ནས་བསྐོར་བ་བྱེད། རི་རྩེ་དེར་གདུང་སྦྱངས་པའི་ཚེ་ཕྱོགས་ཐམས་ཅད་ནས་བལྟ་བར་བྱེད་ཅིང་དེར་པུར་ཁང་གི་ས་རྡོ་རྣམས་ལས་མཆོད་རྟེན་བྱས་པ་དེང་སང་ཡང་རི་དྭགས་རྣམས་ཀྱིས་རྟག་དུ་བསྐོར་བ་བྱེད་པ་ཅིག་འདུག་པར་ཐོས་སོ། །ཤེས་རབ་ཀྱི་ཕ་རོལ་ཏུ་ཕྱིན་པས་བསྒོས་པའི་སྐུ་གདུང་ཆོས་སྐུའི་རྟེན་དང་གཟུགས་སྐུའི་རྟེན་སྣ་ཚོགས་པའི་དབྱིབས་ཅན་རྣམས་ནི་ནང་ཨ་ཀ་རུ་དང་ཕྱི་དངུལ་བྲེ་ཆེན་བརྒྱད་བཅུ་ལས་བསྒྲུབས་པའི་མཆོད་རྟེན་ལ་སོགས་པ་སློབ་དཔོན་ཆེན་པོས་ཕྱག་ལེན་དུ་ཐེབས་པར་མཛད་སྟེ་དེ་ལ་སོགས་པ་སྐྱེ་འགྲོའི་བསོད་ནམས་ཀྱི་ཞིང་རྒྱ་ཆེར་དཔེལ་ལོ། །བུ་སློབ་ཀྱང་ཀུན་སྤང་ཀུན་དགའ་དོན་གྲུབ། འབྲི་ཁུང་ཆོས་ཀྱི་རྒྱལ་པོ། ལྷོ་རིན་པོ་ཆེ་གྲགས་པ་ཡོན་ཏན། རྗེ་བཙུན་ནགས་མགོ་བ། རི་མགོ་བ། ཤར་པ། མཚོ་དཀར་མོ་བ། བྱམས་ཆོས་པ་བྱང་ཆུབ་རྒྱལ་མཚན། དཔལ་མཁའ་སྤྱོད་དབང་པོ་སོགས་སྐྱེས་ཆེན་མཐའ་ཡས་པ་བྱོན་ལ། ཁྱད་པར་སློབ་དཔོན་ཆེན་པོ་གུའི་གུང་པ་རིན་ཆེན་དཔལ་ནི་རྗེ་རང་བྱུང་རྡོ་རྗེ་སྟོད་ལུང་མདའི་ནེ་ཐང་ལ་སྒར་བཞུགས་ཚེ་བྱིས་པ་དུ་མ་ལྕི་བ་འཐུ་ཞིང་རྩེ་བའི་ཚེ་གཟིམས་ཁྲི་ཞིག་ཤོར་བས་གཞན་ཐམས་ཅད་གར་འགྲོ་མ་རྙེད། བྱིས་པ་གཅིག་གིས་མེ་ཤིང་འཐུ་བའི་སྣོད་ཙེ་པོ་ཁ་སྦུབ་པའི་འོག་དུ་ཞུགས་སྟེ་ཐག་པ་ནང་ནས་བཟུང་བས་ཁྱིས་བསྐོར་ཡང་༼པ༦༡བ༽ཐབས་མ་རྙེད་པས་ལོག་ཐམས་ཅད་ཡ་མཚན་དུ་བྱས། དེ་དྲུང་གིས་ཕ་མ་ལ་བཀའ་ལུང་གནང་བས་ཕུལ་སྟེ་ལུགས་གཉིས་ཀྱི་མཁྱེན་པ་སུས་ཀྱང་གཞལ་དུ་མེད་དྲུང་ན་རིམ་གསུམ་གྱི་གུའི་གུང་པ་མཛད་སྟེ་ཕྱག་རྗེས་མཐའ་ཡས་རྒྱ་ཧོར་གྱི་རྒྱལ་བུ་མི་ཆེན། བོད་ཀྱི་དཔོན་ཆེན་ཁྲི་དཔོན་སི་དྷུ་སོགས་ལས་ཀ་ཅན་ཐམས་ཅད་ཀྱིས་རྩོད་མེད་དུ་བཀུར། མཚན་སློབ་དཔོན་ཆེན་པོ་ལས་གཞན་ནས་མི་འབོད། ཀརྨ་པའི་བསྟན་པ་ལ་སློབ་མས་བྱ་བ་བྱས་པ་ལ་འདི་ཆེ་བ་ཡིན། ལོ་ཚོགས་ངེས་པ་ཅན་མ་རྙེད་ཀྱང་རྗེ་རང་བྱུང་བའི་སྐུ་ཚེའི་སྒང་སྨད་ནས་མཇལ་སྟེ་ཕྱིས་རྗེ་དེ་བཞིན་གཤེགས་པ་དང་མཇལ་ཞིང་གསུང་ཆོས་ཀྱང་མང་དུ་ཕུལ་བར་སྣང་ངོ་། །

མཁས་པ་ཆེན་པོ་ཀརྨ་པ་དཀོན་གཞོན་ནི་རྗེ་རང་བྱུང་བའི་ཞབས་ལ་ཐུག་ཙམ་དང་གཙོ་བོར་རྗེ་རོལ་བའི་རྡོ་རྗེའི་སློབ་མ་ཡིན། གསང་ཕུར་མཚན་ཉིད་སྦྱངས། བོད་ཀྱི་སྟོན་པ་ཅིག་ལ་མཁས་པར་གྲགས། རེད་མདའ་པ་གཞོན་ནུ་བློ་གྲོས། ལོ་ཆེན་སྐྱབས་མཆོག་བཟང་པོ། ཙོང་ཁ་པ་བློ་བཟང་གྲགས་པ་རྣམས་འདུས་ནས་གནམ་ཙིང་ལྡེང་གི་ཆོས་འཁོར་དུ་གྲགས་པ་མཛད་ཚེ་ཆོས་འཁོར་གྱི་གྲལ་དཔོན་མཛད། མཁན་ཆེན་གཡག་པ་དང་ཀུན་མཁྱེན་རོང་པོས་ཀྱང་བྱམས་ཆོས་ཕྱི་མ་རྣམས་གཙོ་བོར་འདི་ལས་གསན། སྤྱིར་མཚུར་ཕུའི་ཀརྨ་དེ་མགོར་བཞུགས་པ་ཡིན་ནོ། །

དེ་ལྟར་སློབ་མའི་ཐུ་བོ་བསམ་གྱིས་མི་ཁྱབ་ཀྱང་བསྟན་པའི་སྲོག་ཤིང་འཛིན་པའི་བཀའ་རྒྱུད་ཀྱི་གྲལ་ལ་བཞུགས་པ་ནི་དཔལ་མཁའ་སྤྱོད་དབང་པོ་སྟེ་དེ་ཡང་ཐུན་མོང་གི་གདུལ་བྱའི་ངོར་ནི་དཔལ་ལྡན་བླ་མ་ཀརྨ་པ་ཉིད་རྣལ་འབྱོར་གྱི་དབང་ཕྱུགས་སུ་པ་ཀིརྟི་དང་མེ་ཏོག་མ་ཤེས་རབ་བཟང་མོ་ལ་སོགས་པར་གྱུར་པའི་ཚེ་རྨ་བྱའི་ཕྲུ་གུ་དང་ཆར་རླུང་གིས་བདས་པའི་བུང་བ་དང་ནགས་ཁྲོད་ཀྱི་སྟག་ཕྲུག་དང་རི་དྭགས་ཀི་ཕྲུ་གུ་རྔོན་པས་གཙེས་པ་སོགས་ལས་སྲོག་བསྐྱབས་ཅིང་ངན་འགྲོ་ལས་དྲངས་པ་མང་པོ་དང་། དེ་ལྟ་བུའི་ཚུལ་གྱིས་སྐྱེ་བ་མཐའ་༼པ༦༢ན༽ཡས་པར་ཐུན་མོང་མ་ཡིན་པའི་དཔོན་སློབ་ཏུ་བྱུང་སྟེ་ཡང་དག་པའི་ལམ་བསྟན་པས་སྤངས་རྟོགས་རིམ་གིས་རྫོགས་པ་དཔོན་སློབ་མཆོག་དམན་གྱི་རྣམ་པར་བསྟན་པ་སྟེ་དྲིན་མང་ཐུགས་རྗེའི་ལྕགས་ཀྱུ་ལས་གསུངས་པ་ལྟར་དང་། ཁྱད་པར་ཏེ་ལོ་པ་དྷ་རི་མའི་ཁོལ་པོ་མཛད་པས་ཡུལ་ཁམས་དེ་བཏུལ་བ་ན་དེའི་ཁོལ་པོ་དགའ་བ་ཞེས་བྱ་བར་གྱུར་སྟེ་སྐད་ཅིག་གིས་གྲོལ་བ་དང་། ན་རོ་པའི་སློབ་མ་བྲམ་ཟེ་ཀུན་རིག་དང་། རྒྱ་གར་ཕྱག་ནའི་སློབ་མ་བལ་པོའི་གཞོན་ནུ་གསང་ཚོལ་དུ་གྱུར་སྟེ་སངས་རྒྱས་ཀྱི་སྤྲུལ་པ་མཐོང་བར་འགྱུར་རོ་ཞེས་ལྷས་བསྐུལ་ནས་བོད་དུ་འོངས་པས་རྗེ་བཙུན་མི་ལ་དང་མཇལ་སྟེ། ཁྱོད་ནི་ཁ་བ་ཅན་ལྗོངས་འདིར། །ཡང་ཡང་སྐྱེ་ཞིང་ཆོས་སྤྱོད་སྟེ། །མི་ལས་འདས་ཀྱང་མི་གཟུགས་ཀྱིས། །འགྲོ་བ་འདྲེན་པ་རྣམས་དང་ཕྲད། །ཅེས་སོགས་ཀྱི་ལུང་བསྟན་ཐོབ། དབུར་སྟོད་དུ་བཀའ་གདམས་ཀྱི་སྟོན་པ་ཚུལ་ཁྲིམས་དཔལ་དུ་གྱུར་སྟེ་སྒམ་པོ་པའི་སློབ་མར་གྱུར་ཅིང་རྗེ་དུས་མཁྱེན་ལ་དད་པ་ཐོབ། སོ་བདུན་ལ་གཤེགས། དེ་ནས་རུ་མཚམས་སུ་འཁྲུངས་སྟེ་ལོ་བརྒྱད་དགུ་ནས་རྗེ་དུས་མཁྱེན་དང་མཇལ་ཞིང་ཤིན་དུ་མཉེས་མཚན་ན་མཁའ་འོད། ལོ་བཅུ་བདུན་ལོན་ཚེ་ཆོས་རྗེ་ཁམས་སུ་བྱོན་རིང་ཇོ་མོ་གངས་དང་སེ་མོ་དོ་ལ་སོགས་པར་སྒྲུབ་པ་མཛད། ཆོས་རྗེ་དོན་བདུན་བཞེས་པ་མཚུར་ཕུར་ཕེབས་ཚེ་གདམས་ངག་ལྷག་མ་རྣམས་གསན་ཞིང་བསྟེན། གཤེགས་རྗེས་ལོ་བཅུ་བདུན་དུ་སྒྲུབ་པ་མཐར་བསྐྱལ་སྟེ་རེ་བདུན་ལ་གཤེགས། མདོ་ཁམས་སུ་འཁྲུངས་སྟེ་སྟག་ལུང་སྐུ་ཡལ་བ་ཆེན་པོ་དང་སངས་རྒྱས་ཡར་བྱོན་བསྟེན། མཚན་བཀྲ་ཤིས་གྲགས། སྤྱིར་རྫུ་འཕྲུལ་ལས་གཡག་རུ་རས་པ་གྲགས། སྟག་ལུང་གླིང་དུ་སྒྲུབ་པ་རྩེ་གཅིག་དུ་མཛད་ཚེ་གྲུབ་ཐོབ་ཀརྨ་པག་ཤི་བྱོན་ནས་རྟོགས་པའི་བོགས་བཏོན་ཁྱོད་སྐྱེ་བ་ཐམས་ཅད་དུ་ངའི་སློབ་མ་ཡིན། ད་དུང་ཁོ་བོས་རྗེས་སུ་འཛིན་པར་འགྱུར་རོ་གསུངས། སྒྲུབ་༼པ༦༢བ༽པའི་ངང་ནས་གྱ་གསུམ་ལ་གཤེགས་སྟེ་ཤ་གྲགས་སེང་དུ་འཁྲུངས་པ་ཡིན་ལ་གཞན་ཡང་དཀའ་ཐུབ་སྤྱོད་པ་སྒྲིབ་འཛིན་དང་། གྲུབ་པའི་གནས་རྣམས་སུ་རྒྱུ་བ་མིས་བྱིན་དང་། ཆུ་ལ་མི་བྱིང་བ་དྲིལ་འཛིན་དང་། ཉི་མ་འཆིང་བར་ནུས་པའི་མཁའ་གྲོལ་དང་། མཚན་མོ་མེད་སྣང་བ་ཀུན་དུ་རྒྱུ་གོས་མེད་དང་། གངས་ཁྲོད་དུ་རླུང་གིས་འཚོ་བ་སྤྱོད་པ་བ་ལ་སོགས་པ་སྔོན་གྱི་ཚུལ་དུ་མ་སྐྱེས་བ་སྔ་འགྲེལ་དུ་གསུངས་སོ། ཅུང་ཟད་སྐལ་བ་མཆོག་གི་གདུལ་བྱ་ལ་ནི་སྔོན་གྱི་སངས་རྒྱས་དུ་མར་བསྟན་ཞིང་ད་ལྟར་ལོངས་སྐུའི་ཞིང་ན་རྒྱལ་བ་གར་གྱི་དབང་པོར་མྱ་ངན་ལས་འདའ་བ་མེད་པར་བཞུགས་པ་དང་སྐུའི་བཀོད་པ་ནི་མཐའ་ཡས་པ་གསུངས་སོ། །ཤིན་དུ་སྐལ་བ་མཆོག་གི་ངོར་ནི་དཔལ་ལྡན་བླ་མ་རིགས་ཀྱི་བདག་པོ་ཀརྨ་པ་ཉིད་དང་སྐུ་གསུང་ཐུགས་ཐ་མི་དད་པ་བརྙེས་པ་སྟེ་རྣམ་ཐར་དགོངས་པ་ལུང་སྟོན་ལས། ལུང་བསྟན་སྐྱེས་བུ་རྣམ་གཉིས་དང་། །དབྱེར་མེད་རང་བྱུང་རྡོ་རྗེ་ང་། །ཞེས་རྗེ་རོལ་བའི་རྡོ་རྗེ་དཔོན་སློབ་གཉིས་ལ་ལུང་བསྟན་སྐྱེས་བུ་རྣམ་གཉིས་སུ་བསྟན་ནས་ཉིད་དང་ཐ་མི་དད་པར་ཞལ་གྱིས་བཞེས་པ་དང་། ཡང་རིན་པོ་ཆེ་ཀརྨ་པས། ཁོ་བོ་སྐྱེ་བ་ཉིད་ཤུ་རྩ་གཅིག་དུ་བྱམས་པའི་བསྟན་པ་རྒྱས་པར་བྱེད་ཏོ་ཅེས་གསུངས་པ་དཔལ་མཁའ་སྤྱོད་པ་ཉིད་ཀྱིས་ཞྭའི་བརྡ་སྟོན་དུ་ཞྭ་དམར་གྱི་ཅོད་པན་འཛིན་པ་ཉིས་ཤུ་རྩ་གཅིག་དུ་བསྟན་པ་ཡིན་ནོ། །

དེ་ལས་ཞྭ་དམར་གྱི་ཅོད་པན་འཛིན་པ་དང་པོ་རྟོགས་ལྡན་ཆེན་པོ་གྲགས་པ་སེང་གེ་ནི་མདོ་སྨད་བུམ་འབོར་གྱི་ཡུལ་ཤ་འབུ་ལམ་ཤའི་ཡུལ་དུ་གདུང་དབྲང་གུ་ཡབ་སྟག་ཆུང་དང་ཡུམ་དབྲ་རྒོད་བཟའ་ལས་ཆུ་ལུག་ལ་བལྟམས། ཡུམ་དེ་ཡེ་ཤེས་ཀྱི་མཁའ་འགྲོ་ཡིན་པར་རྟོགས་ལྡན་རིན་པོ་ཆེ་ཉིད་ཀྱིས་གསུངས། དགུང་ལོ་ལྔ་ནས་སྒྲོལ་མ་དང་རྟ་མགྲིན་གྱི་ཞལ་གཟིགས་ཤིང་མངོན་པར་ཤེས་པ་མངའ། སྟག་ལུང་ཐང་པ་དང་བླ་མ་སྦས་སོགས་སྔོན་གྱི་འདྲེན་པ་དུ་མ་གཟིགས། བཅུ་གསུམ་ལ་རྫ་༼པ༦༣ན༽ཁོལ་བའི་སློབ་མ་བློ་གྲོས་གྲགས་ལས་དགེ་བསྙེན་མཛད། གཤིན་རྗེ་ཁ་ཐུན་ལ་བཟླས་པ་མཛད་པས་ནུས་པ་ཐོན། རྗེ་དུས་མཁྱེན་གྱི་དངོས་སློབ་རྒྱ་ཕོ་བ་ལུང་པའི་སློབ་མ་བླ་མ་ཡེ་ཤེས་སེང་གེ་ལ་ལོ་བཅུ་བདུན་ལོན་པའི་ཚེ་མཇལ་ནས་རབ་ཏུ་བྱུང་། དབང་གདམས་ངག་སྐྱེད་རྫོགས་མང་དུ་གསན། གཏུམ་མོ་བསྒོམས་པས་དྲོད་ཆེན་པོ་སྐྱེས་རས་རྐྱང་མཛད་པས་དབྲང་གུ་རས་པར་གྲགས་བེར་ནག་ཅན་ཞལ་གཟིགས་སྟེ་དབུས་སུ་སོང་ཞིག་གསུངས། ཐོས་བསམ་ཡང་མཛད་པར་བཞེད་སྟེ་ཡབ་ཀྱིས་མ་གནང་ཡང་ཡོ་བྱད་བསྣམས་གསངས་སྟེ་བྱོན་པས་སོག་གི་ཆུ་ཁར་མནལ་ལམ་དུ་བེར་ནག་ཅན་གྱིས་ངས་གྲོགས་བྱའོ་ཟེར་བ་བྱུང་། ལོ་ཉེར་དྲུག་པ་ས་སྤྲེ་ལ་མཚུར་ཕུར་རྟ་སྒ་ཕོག་འདི་དུས་རྗེ་རང་བྱུང་པ་ཀོང་པོ་ན་བཞུགས་དུས་ཡིན། སློབ་དཔོན་ཚུལ་རིན་ལ་གསང་འདུས་གསན། གནམ་བར་གྱི་དབུ་མ་པ་ལ་བདེ་དགྱེས་དང་ཡོ་ག་གསན་ཞིང་མཁྱེན། རྒྱ་བྲག་པ་ལ་ཞི་བྱེད་གསན་དད་པ་ཐོབ། གསང་ཕུར་བྱོན་འཇམ་དབྱངས་ཤཱཀ་གཞོན་དང་ཟུར་ཆོས་པ་བློ་གྲོས་མཚུངས་མེད་ལས་ས་སྡེ་ལྔ་བྱམས་ཆོས་ལྔ་ཚད་མ་བསྡུས་འབྲིང་སྤྱོད་འཇུག་རྣམས་མཁས་པར་སྦྱངས། དབུས་གཙང་ན་ཕར་ཕྱིན་མཁས་པའི་གྲགས་པ་ཐོབ། ཉེར་བརྒྱད་པ་ལྕགས་ཁྱི་ལ་རྗེ་རང་བྱུང་བ་ཚལ་པ་དགའ་བདེ་གཤེགས་པའི་ཆོས་འཁོར་གྱི་གྲལ་དབུ་མཛད་པའི་ཚེ་ཐོག་མར་མཇལ་བས་མི་ཕྱེས་པའི་དད་པ་ཐོབ། ལོ་བདུན་དུ་སློབ་གཉེར་མཛད། སྒོས་སར་རྙིང་གི་ཆགས་སྡང་ལ་སྐྱོ་བ་སྐྱེས་སྟེ་ཆོས་རྗེ་རིན་པོ་ཆེ་དཔོན་སློབ་བཅུ་ཙམ་མཛད་ནས་སྐུངས་ན་བཞུགས་པའི་དྲུངས་དུ་བྱོན། མདང་བེར་ནག་ཅན་སླེབས་བྱུང་ཁྱོད་ལ་ཆོས་སྐྱོང་འཁོར་བར་འདུག་གསུངས། དེ་ལོ་ཚེས་རྗེས་མཚུར་བདེ་ཆེན་བཏབ། ཆོས་དྲུག་གི་ཁྲིད་ཞུས་ནས་སེང་གེ་ལུང་དུ་རྩེ་གཅིག་དུ་བསྒོམས་པས་དྲོད་རྟགས་དཔག་མེད་ཤར། སེམས་ཏིང་ངེ་འཛིན་གར་གཏད་༼པ༦༣བ༽དུ་སྡོད། ཡི་དམ་ཆོས་སྐྱོང་གི་དག་སྣང་མཐའ་ཡས་དགུན་བདེ་ཆེན་དུ་བསྒོམས་པས་སྒྱུ་ལུས་རྨི་ལམ་ལ་རྩལ་ཐོན་སྟོད་ཧོར་གྱི་དམག་མཚོ་མ་ཕམ་ནས་ལོག་པར་གཟིགས། རྨི་ལམ་དུ་ཨོ་ཌྱན་གྱི་གནས་དང་རྡོ་རྗེ་རྣལ་འབྱོར་མ་ཡང་ཡང་གཟིགས་ནས་འབྱོན་པར་ཞུས་པས་ཉམས་མྱོང་གི་རྟ་རྒོད་བྱ་བ་མཚར་གསུངས། ཆོས་རྗེ་རིན་པོ་ཆེ་སྙེ་མོར་བྱོན་པའི་ཕྱག་ཕྱི་ནས་གཙང་ལ་བྱོན་སྟེ་གྲུབ་ཐོབ་ཀརྨ་པག་ཤིའི་གསོལ་ཇ་བ་ཕྱིས་ཇོ་ནང་གི་གདན་ས་མཛད་པ་བྱང་སེམས་ཆེན་པོ་རྒྱལ་བ་ཡེ་ཤེས་དང་མཇལ་དུས་འཁོར་གྱི་དབང་གོང་མ་དང་སྦྱོར་དྲུག་ཞུས་སྔོན་གྱི་ཉམས་མྱོང་ཕུལ་བས་སོར་བསམ་སྲོག་འཛིན་གྱི་ཡོན་ཏན་མཐར་ཕྱིན་ནས་རྗེས་ཏིང་གི་དུས་ལ་སླེབས་འདུག་གསུངས། མནལ་ལམ་དུ་སྒྲོལ་མས་ཨོ་ཌྱན་དུ་མི་ཐོན་གསུངས། བྱང་སེམས་ཆེན་པོས་ཀྱང་ད་རྒྱ་གར་གྱི་བསྟན་པ་ནུབ། ཏུ་རུཥྐའི་བར་ཆད་འོང་བས་ཨོ་ཌྱན་ལ་མ་འབྱོན་གསུངས་བས་སྤྲོས་པ་བཅད། ཤོང་ལོ་ཙཱ་བ་བློ་གྲོས་བརྟན་པ་ལ་དོན་དམ་བསྙེན་པ་དང་སྒྲུབ་ཐབས་རྒྱ་མཚོ་ཞུས། དངོས་རིག་གི་རྣལ་འབྱོར་པ་བཟང་པོ་ཞིག་ལ་གདམས་པ་འགའ་གསན། ལོ་གསུམ་རྫོང་དྲུག་རྣམས་སུ་གནས་སྒོར་དང་སྒྲུབ་པ་སྤེལ། རྗེ་བཙུན་མི་ལ་དང་རྒོད་ཚང་བ་སོགས་མནལ་ལམ་དུ་མཇལ། སྐྱི་རོང་གི་བར་བྱོན། བལ་རས་སྙི་སྟོན་ཆེན་པོ། གྲུབ་ཐོབ་རིང་མོ། མཁས་བཙུན་བསོད་ནམས་འོད་ཟེར། གྲུབ་ཐོབ་འདམ་ཞིག་ཨོ་ཌྱན་པའི་སྤྲུལ་སྐུ་སོགས་མཇལ། ཤྲཱི་རིར་ཆོས་རྗེ་རིན་པོ་ཆེས་ཇོ་མོ་གངས་སུ། གསོད་དང་སྐལ་ལྡན་གྲགས་སེང་ཁྱོད། །ན་མཁའ་འདི་ལ་ཕར་བལྟས་པས། །ལྟ་བ་རྐྱེན་ཐུབ་ཏུར་གྱིས་དྲན། །ཞེས་སོགས་ཀྱི་མགུར་གསུངས་པ་གསན། ཕྱིས་མཇལ་དུས་ཞུས་པས་ཤིན་དུ་མཉེས། སླར་བདེ་ཆེན་དུ་ལོ་ལྔར་སྒྲུབ་པ་མཛད། མཁན་པོ་གཞོན་ནུ་བྱང་ཆུབ་དང་སློབ་དཔོན་བཀྲ་ཤིས་རིན་ཆེན་སོགས་ལས་བསྙེན་པར་རྫོགས། སྔོན་ལ་སྟོད་དུ་བསྙུང་དུས་ཆོས་རྗེ་རིན་པོ་ཆེ་བྱོན་ནས་ཨ་རུ་ར་ཞིག་༼པ༦༤ན༽ཐོང་དང་ཕན་པར་འགྱུར་རོ་གསུང་བས་དེ་ཁོ་ན་བཞིན་དུ་གྱུར། མནལ་ལམ་དུ་སྒམ་པོར་བྱོན་རྗེ་སྒམ་པོ་བ་མཇལ་བས་སྟོན་པ་ཚུལ་ཁྲིམས་དཔལ་ཕྱིན་གྱི་སྐྱེ་བ་གསལ་བར་དྲན་ཞིང་དེའི་མགུར་མཛད། ཆོས་རྗེའི་ཞལ་ནས་འོ་སྐོལ་ལ་མཐུ་བྱེད་མི་འདུག་པས་རྟོགས་ལྡན་རྣམས་ཀྱི་སྐུ་རིམ་མཛོད་གསུངས་སྟེ་སོ་སོས་སྐུ་རིམ་ཐ་དད་མཛད་རྗེ་འདི་དང་རྟོགས་ལྡན་ཚུལ་བློས་གཤིན་རྗེའི་ཟློག་པ་མཛད་པས་ཟླ་གཅིག་ཙམ་ན་ལ་སྟོད་མན་འོད་གསལ་གྱི་ངང་དུ་གསལ་ལམ་གཟིགས་པ་ལས་སྔགས་དགོན་ཞིག་ན་མོན་བུ་མང་པོ་ཀུ་ལྷང་ལྷང་ངུ་བ་གཟིགས། ཕྱི་ཉིན་དེ་སྐད་ཞུས་ལྟ་རྟོགས་པ་བཏང་བས་མཐུ་བྱེད་རྣམས་ལ་དམར་ནད་བྱུང་སྟེ་སྔགས་པ་རྣམས་འདས་འདུག་སྐད། ཆོས་རྗེ་རིན་པོ་ཆེ་སྐུ་ཁམས་དྭངས། རྗེ་བཙུན་མའི་སྒྲུབ་པ་མཛད་ཚེ་ཆང་ཕུད་དྲི་རོ་ནུས་ལྡན་གྱི་གོང་བུར་གྱུར་པ་དང་གཏོར་མ་ལ་མར་གྱི་རྒྱན་རང་རྡོལ་བ་སོགས་བྱུང་། ཆོས་རྗེ་རིན་པོ་ཆེ་རྒྱ་ཡུལ་དུ་སྔ་མ་སྤྱན་འདྲེན་པ་དང་ཕྱི་མའི་ཚེ་སྐུ་འདའ་བ་སོགས་ཇི་ལྟ་བ་མནལ་ལམ་དུ་གཟིགས་སྟེ་ཅུང་ཟད་གསུངས། ནུབ་གཅིག་ལ་སངས་རྒྱས་སུམ་བཅུ་རྩ་ལྔའི་ཞིང་སྦྱོང་བ་དང་ཡུལ་ཉེར་བཞིར་རྣལ་འབྱོར་མའི་བཀོད་པ་སྟོན་པ་སོགས་མནལ་ལམ་གྱི་ཡོན་ཏན་མཐའ་ཡས་མངའ། ལེགས་ཉེས་ཐམས་ཅད་ཆོས་སྐྱོང་གིས་བརྡར་སྟོན། གང་འདོད་པའི་དོན་སྒྲོལ་མ་ལ་དངོས་དང་རྨི་ལམ་དུ་ཞུ། བར་དོའི་རྣམ་ཤེས་གཟིགས། རྟ་མགྲིན་དང་བྱ་ཁྱུང་དུ་མཛད་ནས་གདུག་པ་ཅན་ཐམས་ཅད་འདུལ། དེ་ལ་སོགས་པའི་རྟོགས་ལྡན་གྱི་ཡོན་ཏན་མཐའ་ཡས་པ་མངའ་ཡང་རྗེ་བཙུན་མ་ཕྱག་ཡ་གཅིག་གིས་ཉིད་ཀྱི་ཞལ་བཀབ་པ་གཟིགས་པས་ཉམས་མྱོང་ཆེར་མི་གསུང་། ཡབ་ར་ཚག་དུ་ཇོ་མོ་མཁའ་སྤྱོད་མའི་དྲུང་དུ་མཆོད་པ་མཛད་པ་ན་ཨོ་ཌྱན་དངོས་ཡིན་པར་གཟིགས་ཤིང་རང་ཉིད་དང་བཅོམ་ལྡན་འདས་མ་ཐ་མི་དད་པར་མཁྱེན། ཡང་མཁའ་འགྲོ་མ་མང་པོའི་༼པ༦༤བ༽སྤྱན་འདྲེན་བྱུང་བ་ལ་སྒྲོལ་མ་ཅུང་ཟད་ཁྲོས་པས་ཟློག་པ་དང་། ཡང་བྱང་སེམས་ཆེན་པོ་རྡོ་རྗེ་འཆང་དུ་མཛད་ནས་བཟློག་སྟེ་སྐུ་ཚེའི་བར་ཆད་བསལ། སངས་རྒྱས་དཔག་དུ་མེད་པའི་གཙོ་བོ་ཆོས་རྗེ་རིན་པོ་ཆེས་མཛད་པར་གཟིགས། སངས་རྒྱས་ཀྱི་ཞིང་མཐའ་ཡས་མངོན་སུམ་དུ་མཛད། གཞན་སེམས་ཤེས་པའི་མངོན་པར་ཤེས་པས་གདུལ་བྱའི་ལོག་རྟོག་ལྡོག་དེ་ལ་སོགས་པའི་ཡོན་ཏན་མཐའ་ཡས་པའོ། །

རྗེ་དུས་མཁྱེན་གྱི་སློབ་མ་གྲུབ་ཐོབ་ཆུ་སྒོམ་མ་བསམ་གཏན་རྒྱན་གྱི་སྒྲུབ་གནས་རྟ་ཕུག་མཁའ་འགྲོ་གླིང་དུ་བཞུགས་ཚེ་ཆུ་སྒོམ་མ་ན་མཁའ་ལ་བྱོན་ནས་ས་ཕ་གིར་དགོན་པ་ཅིག་བཏབ་ན་འགྲོ་དོན་ཆེན་པོ་འོང་། ཁོ་མོ་སྐྱེ་བ་དམའ་བས་མ་ཐེབས་པས་མིང་པོས་ཐོབ་ཅེས་བྱུང་། ས་དཔྱད་ལེགས་པར་གཟིགས་སྟེ་སོ་དགུ་པ་ལྕགས་བྱ་ལ་གནས་ནང་བཏབ། བེར་ནག་ཅན་གིས་ཁལ་རྣམས་དེར་ཕོག་པར་གཟིགས་སྟེ་གཟིམས་ཁང་འོག་མ་མཛད། ཟླ་བ་ཕྱེད་དང་གཉིས་ན་དགོན་པ་ཐེབས་སྟེ་དགེ་འདུན་བརྒྱ་ལྷག་ཚོགས། ཐམས་ཅད་ཆོས་དྲུག་གི་ཡོན་ཏན་རྫོགས་པ་ཁོ་ན་བྱུང་། འདིར་མི་རབས་གསུམ་དུ་སྒྲུབ་པ་པོ་མང་དུ་འབྱུང་དེ་ནས་ཐོང་གཤོལ་འཛིན་པ་འོང་གསུངས། འགྲོ་དོན་ཡུན་རིང་དུ་མཛད། སྟོན་པ་གདན་སར་བསྐོས་སྟེ་གཟིམས་ཁང་ཡང་དབེན་དུ་སྒྲུབ་པ་ལོ་གཅིག་དུ་མཛད། ཆོས་རྗེ་རིན་པོ་ཆེས་ཕོ་བྲང་ནས་བཀའ་ཤོག་དང་ཞྭ་དམར་གནང་བ་ཕེབས་པས་བདེ་ཆེན་དུ་བཞུགས་སྟེ་གཟིམས་ཁང་བརྩིགས། ཡོས་ལོ་བདེ་ཆེན་དུ་བཞུགས་ཚེ་ཆོས་རྗེ་རིན་པོ་ཆེ་ཕོ་བྲང་དུ་སྐུ་ཡལ་བ་གཟིགས། དགུང་ལོ་རེ་གཅིག་ལ་ཅུང་ཟད་བསྙུང་བ་ན་སྒྲོལ་མ་རྒྱན་བཟང་བ་ཞིག་གཟིགས་པས་དྭངས། རེ་དྲུག་པ་ས་བྱི་ལ་ཅུང་ཟད་བསྙུང་བ་ན་རྗེ་བཙུན་མ་ལྷན་ཅིག་སྐྱེས་མ་གྲལ་རིམ་དུ་བཞུགས་པའི་བར་བར་ན་བུ་མོ་མང་པོ་ཤོན་རྩེ་བ་གཟིགས་པས་དངས། མདོར་ན་སྒྲུབ་རྒྱུད་ཀྱི་བསྟན་པའི་རྒྱལ་མཚན་བཟུང་སྟེ་ཉམས་རྟོགས་༼པ༦༥ན༽ཚད་དུ་འཁྱོལ་བའི་རྟོགས་ལྡན་གྱི་སློབ་མ་བགྲང་ལས་འདས་པ་བྱུང་ངོ་། །དགུང་ལོ་རེ་བདུན་པ་གླང་གི་ལོའི་དཔྱིད་ཟླ་ཐ་ཆུང་ལ་བསྙུང་བར་བསྟན་སྟེ་འཇའ་ལུས་སུ་ཡལ་བ་ཞིག་བྱ་བསམ་ནའང་གཞན་དོན་གྱིས་གཡེངས་ནས་མ་གྲུབ་བར་དོར་མཆོག་ཐོབ་པར་འདུག །ལུས་འདི་ཆས་གོས་དམར་པོ་དང་རུས་རྒྱན་གྱིས་གཡོགས་ལ་དངུལ་གྱི་མཆོད་རྟེན་དཀར་སང་ངེ་བ་ཞིག་དུ་ཁ་ཤར་དུ་སྟོན་ལ་ཞོག་འབྲེལ་ཚད་ལ་ངན་སོང་མེད་ཏོ། །ཁྱེད་རྣམས་སྡུག་བསྔལ་མ་བྱེད་བླ་མ་ལ་གསོལ་བ་ཐོབ་སྐྱེས་མེད་ཀྱི་ངང་ལ་འགག་མེད་ཀྱི་རྩལ་སྦྱོངས་གསུངས་སྟེ་ཚེས་བཅུ་དགུའི་སྔ་དྲོ་འཁོར་ལོ་བདེ་མཆོག་སོགས་དཔའ་བོ་མཁའ་འགྲོ་ཐམས་ཅད་ཀྱི་བསུ་བའི་བཀོད་པས་མཁའ་སྤྱོད་དུ་གཤེགས་སོ། །མེ་ཏོག་གི་ཆར་ཆེན་པོ་བབ་པའི་ཚེ་སྔོན་གྱི་རྟེན་འབྲེལ་གྱིས་སྟག་ལུང་དུ་ཡང་བབ་སྐད།

བུ་ཆེན་ཡང་རྟོགས་ལྡན་མགོན་རྒྱལ་བ་དང་གཡག་སྡེ་པཎ་ཆེན་སོགས་རྗེ་རང་བྱུང་བ་དང་དཔོན་སློབ་ཐུན་མོང་གི་སློབ་མ་ནི་ཆེས་མང་ལ་གནས་ནང་གི་གདན་སར་བཞུགས་ནས་ཁྲིད་ཀྱིས་འགྲོ་དོན་མཛད་པ་ནི་མཁས་གྲུབ་དར་རྒྱལ་བ་སྟེ་ཐང་ལྷའི་ཉེ་ལོགས་སུ་ཡུམ་གྱི་རྨི་ལམ་དུ་རྒྱ་གར་གྱི་རྣལ་འབྱོར་པ་མཁའ་འགྲོ་མ་ལྔས་བསྐོར་བ་ཞིག་གིས་དབང་བསྐུར་འཁོར་རྣམས་གཙོ་བོ་དང་དེ་སྨིན་མཚམས་སུ་ཐིམ་པ་རྨིས་ཚེ་ལྷུམས་སུ་ཞུགས་སྟེ་ཞག་བདུན་དུ་ཟས་སྐོམ་མ་དགོས་པའི་ཏིང་ངེ་འཛིན་བྱུང་། འཁྲུངས་འཕྲལ་ནས་རིགས་སད་པའི་སྤྱོད་པ་བྱེད། རྩེ་མོ་བྱས་པས་ལུས་གནད་པའི་སྡུག་བསྔལ་གྱིས་སྐྱབས་འགྲོའི་བློ་དྲག་པོ་སྐྱེས། ཚེ་རབས་དྲན་སྟེ་གླུ་མང་པོ་བླངས། ཉེ་བར་རྗེ་རང་བྱུང་རྡོ་རྗེ་དང་མཇལ་བས་སྤྱན་རས་གཟིགས་སུ་མཐོང་དད་པས་ཕྱག་ཕྱིར་ཕྱིན་སྟེ་བདེ་ཆེན་དུ་ཆོས་རྗེས་མཁན་པོ་དང་གཞོན་བྱང་བས་ལས་སློབ་མཛད་སྟེ་ལོ་བཅུ་དགུ་ལ་ཆིག་རྫོགས་མཛད། ཁྲིད་བསྐྱངས་ཤིང་དཀའ་ཐུབ་ཀྱིས་སྒྲུབ་པ་གཙོ་བོ་མཛད། བླ་མ་དུ་མ་བསྟེན། ཁྱད་པར་ཕུག་མོ་༼པ༦༥བ༽ཆེར་རྗེ་གྲགས་སེང་བའི་དྲུང་དུ་གདམས་ངག་ཐམས་ཅད་ཀྱི་སྒྲོ་འདོགས་བཅད། དབུ་སྔས་ལ་མི་འཇོག་རྒྱབ་རྟེན་ལ་མི་སྙེ། ཆུ་དང་རྡོའི་དཀའ་ཐུབ་རླུང་སྦྱོར་ཟབ་མོ་རྣམས་ལ་གནད་དུ་བསྣུན་ཤིག་དྲག་པོ་ལོ་གསུམ། ཐུགས་རླུང་ལོ་གཉིས། འཛག་གེགས་ལོ་གཅིག་རྣམས་བྱུང་བ་མཚན་མར་མ་བཟུང་བས་ལམ་དུ་ལྷོངས་སྟེ་གེགས་སྐྱོན་ལས་འགྲོལ། ཉམས་རྟོགས་ཚད་དུ་འཁྱོལ། རྨི་ལམ་འོད་གསལ་འབྱོངས་སྟེ་ནུབ་རེ་ལ་ཨོ་ཌྱན་ལན་བཅུ་གསུམ་རེ་འཁོར། ཡི་དམ་གྱི་ལྷར་དངོས་སུ་སྟོན་ནུས། རྒྱུད་འཛིན་གྱིས་སྲས་སུ་གཟིགས་ནས་གནས་ནང་གི་གདན་སར་བསྐོས། གཞན་དོན་རྒྱ་ཆེར་མཛད། བདེ་བ་ཅན་དུ་ཐོགས་མེད་དུ་འགྲོ་གསུངས་ནས་གཤེགས་སོ། །

དེ་ལ་ཞྭ་དམར་ཅོད་པན་འཛིན་པ་གཉིས་པ་ནི་དཔལ་མཁའ་སྤྱོད་དབང་པོ་སྟེ་བྱང་གནམ་གཞུང་གི་བྱེད་མ་ལུང་ན་ཁ་བར་པ་བྱ་བ་ཡབ་ལྷ་རྒྱལ་དང་ཡུམ་འབྲོག་མོའི་སྲས་སུ་ལྕགས་ཕོ་སྟག་ལོ་ལ་བལྟམས། ཟླ་བ་བདུན་ལོན་པ་ན་རྗེ་རང་བྱུང་རྡོ་རྗེ་མེ་ཏོག་ཁ་མ་བྱེ་བ་འཛིན་པས། མེ་ཏོག་རྣམ་པར་སྨིན་ཡང་ཁ་མ་བྱེད། །དལ་འབྱོར་སྙིང་པོ་ཐོབ་ཀྱང་སྟོབས་མ་རྒྱས། །རང་གི་ངོ་བོ་མཐོང་ཡང་ཐ་མལ་པ། །ང་ནི་རྟག་དུ་མཐོང་བ་བསྟན་བྱ་བུ། །ཞེས་གསུང་བ་ན་དད་པས་ལུས་འཕར་ཞིང་མཆི་མའི་རྒྱུན་བྱུང་བས་ཡབ་ཡུམ་སོགས་འཇིགས་སྔངས་དང་ངོ་མཚར་དུ་གྱུར། ཡང་ཞག་བདུན་ཕྲག་གཅིག་ན་བླ་མས་སེ་གོལ་ལན་གསུམ་མཛད་པ་མཐོང་བས་སྐྱེ་བ་སྔ་མ་གསུམ་གསལ་བར་དྲན་སྟེ་ཅུང་ཟད་གསུངས་པས་དད་ལྡན་གྱི་སྐྱེ་བོ་དག་འདུས་ཤིང་བཀུར། ཟླ་བ་བཅུ་བཞི་ཙམ་ལོན་པ་ན་རྗེ་རོལ་པའི་རྡོ་རྗེ་ཕེབས་སྟེ་སྐྱེ་བོ་མང་པོས་མཆོད་པ་ན་རིའི་སྒང་ཞིག་ན་ཡུམ་གྱི་དྲུང་ན་གནས་པས་མཐོང་སྟེ་དངོས་སུ་མཆི་བར་མ་ནུས་པས་ཕྱག་འཚོལ་ཞིང་སྔོན་གསུང་བའི་ཚིག་གི་མཐར། ཀྱེ་མ་ད་ནི་བྱིན་གྱིས་བརླབ་ཏུ་གསོལ། །ཞེས་བཤུམས་ཤིང་གསོལ་བ་བཏབ་པས་དབུ་གདུགས་ཀྱི་སྟེང་དུ་དྲུང་གི་སྐུ་༼པ༦༦ན༽འོད་ཟེར་རབ་ཏུ་འབར་བ་ཡུན་རིང་དུ་གཟིགས། ཡང་རྗེ་དུས་མཁྱེན་སྔོན་གྱི་གནས་སུ་སྡིགས་མཛུབ་མཛད་པ་མཐོང་བས་ན་མཁའ་འོད་ཀྱི་སྐྱེ་བ་གསལ་བར་དྲན། སྔོན་གཟིགས་པའི་སྒྲུབ་ཆེན་བརྒྱད་བཅུ་ཡང་མི་གསལ་ཙམ་དུ་གཟིགས་སྟེ་དེའི་ཚུལ་གསུངས་པས་དད་པར་མཛད། དགུང་ལོ་གསུམ་པ་ནས་སྐྱེ་བོའི་ཚོགས་ལ་ཆོས་གསུངས་པ་དང་། སྔོན་གནས་རྗེ་དྲན་དང་གཞན་སེམས་ཤེས་པའི་མངོན་ཤེས་དུ་མ་གསུངས་པས་གཞན་གྱི་ལོག་རྟོག་བསལ། དེ་ལྟ་བུས་རྟོགས་ལྡན་རིན་པོ་ཆེའི་སྐུ་སྐྱེར་མཆོག་དམན་ཀུན་ཡིད་འཆེས་སྟེ་དགུང་ལོ་དྲུག་པ་ལ་མཁས་གྲུབ་དར་རྒྱལ་བས་གདན་འདྲེན་ལ་བྱོན། མནལ་ལམ་བརྟགས་པས་ཀྱང་སེང་གེའི་ཕྲུ་གུ་ཤིན་དུ་ལེགས་པ་ཅིག་ལྷའི་བུས་ཕྱག་དུ་གཏད་པར་གཟིགས། མཇལ་བ་ཙམ་གྱིས་ཡིན་མིན་གྱི་སྒྲོ་འདོགས་ཆོད་སྟེ་གུས་པས་སྤྱན་དྲངས། ལམ་བྱེ་ལུང་གི་ཆུ་མདོར་ཆུ་ཆེས་པའི་རབ་འཁོར་ནས་དཔོན་སློབ་མང་པོ་ཆུ་དབུས་སུ་ལྷུང་བ་ན་རྗེ་བཙུན་མ་སྒྲོལ་མ་ན་མཁར་གཟིགས་པའི་མོད་ལ་བདེ་བར་ཐོན། མཚུར་ཕུ་དང་གནས་ནང་དུ་བྱོན། དགེ་སློང་དར་མ་ཚུལ་ཁྲིམས་ལ་ན་མཁའ་འོད་ཀྱི་སྐྱེས་རབས་རྒྱས་པར་གསུངས། དགུང་ལོ་བདུན་པ་ལ་རྗེ་རོལ་བའི་རྡོ་རྗེ་དང་མཚོ་སྨད་དུ་མཇལ་དགེ་བསྙེན་ཀྱི་སྡོམ་པ་མནོས་བྱང་ཆུབ་ཏུ་ཐུགས་བསྐྱེད། དབང་གིས་སྨིན་པར་མཛད་སྟེ་ཕྱག་ཆེན་ཆོས་དྲུག་གི་ཁྲིད་བསྐྱངས། ཆོས་རྗེ་དང་མ་མཇལ་ཙམ་ནས་རྗེའི་སྐུ་ན་མཁའ་ལ་དལ་བུས་གཤེགས་པ་ཅིག་གིས་བུ་བསྟན་པར་བྱ་ཡིས་བལྟོས་ཅིག་གསུངས་ནས་གར་མཛད་ནས་སྐད་ཅིག་གིས་རྡོ་རྗེ་འཆང་དུ་གྱུར་སྤྲུལ་པ་དུ་མ་སྤྲོ་བ་གཟིགས་པས་ཉིད་ཀྱང་བཟོད་མེད་དུ་གར་དུ་མ་མཛད་ཅིང་། དཔལ་རྡོ་རྗེ་འཆང་ལ་གསོལ་བ་འདེབས། །རྗེ་མཁྱེན་པས་གཟིགས་ལ་བྱིན་གྱིས་རློབས། །ཅེས་གསོལ་བ་བཏབ་ཅིང་སེམས་ཉིད་སྒྲིབ་བྲལ་དུ་གཟིགས། མཇལ་ནས་ཞག་འགའ་ན་རྗེ་ན་རིམ་བཞི་པོ་ཕྱག་ན་བུམ་པ་བསྣམས་༼པ༦༦བ༽མཐའི་བདུད་རྩི་དབུས་མར་བསྡུས་ནས་དབང་རིམ་པ་གསུམ་རེ་མོས་སུ་བསྐུར་སྟེ། སྐུ་དྲུག་དབང་དྲུག་ཐིག་ལེ་དྲུག །སྦྱོར་དྲུག་གསང་བ་ཡེ་ཤེས་མཛོད། །ཅེས་གསུང་བ་གཟིགས། བླ་མས་དབུ་ལ་འཚམས་པའི་ཅོད་པན་དམར་པོ་བཅིངས་པ་ན། རྗེ་དུས་མཁྱེན་དང་ཌཱ་ཀི་མ་བདུན་གྱིས་ཤིས་པ་བརྗོད་ཅིང་གུར་གུམ་དང་མུ་ཏིག་བསྲེས་པའི་ཆར་འབེབས་པར་གཟིགས། དེ་བཞིན་དུ་རྗེ་བླ་མ་མན་ཤེལ་དག་པའི་སྐུ་ཅན་གྱིས་མཚན་བསྩལ་བ་དང་། གྲུབ་ཐོབ་མང་པོའི་དབུས་ན་བཞུགས་པས་དེ་ཁོ་ན་ཉིད་བསྟན་པ་དང་། ཅོད་པན་ལན་དགུར་བཅིངས་པར་གཟིགས་པ་དང་། ཕྱག་གིས་སྤྱི་བོར་བྱུགས་ཤིང་ལྗགས་མཆིལ་བཏབ་པས་གསེར་འགྱུར་གྱི་རྩིས་ལྕགས་ལ་རེག་པ་ལྟར་གྱུར་སྟེ་རྟེན་འབྲེལ་གྱི་སྒོ་དུ་མ་གཟིགས། ཟླ་བའི་གདན་དང་རྒྱབ་ཡོལ་ཅན་གྱི་བླ་མ་ལས་ཤེས་རབ་བཞི་སྦྱོར་གྱི་མན་ངག་གསན། རྟ་མཆོག་གྱི་ཁྲི་ལ་བཞུགས་པས་ཀྱང་ན་བཟས་གཡོགས་སྟེ་བུ་ཞེས་དགྱེས་པར་མཛད་པ་གཟིགས། ཡང་བླ་མའི་སྐུ་ཉི་མ་ལྟར་འབར་བས་ཉི་མའི་དཀྱིལ་འཁོར་བདུན་སྡིགས་མཛུབ་ཀྱིས་རྩེ་ཞིང་། མ་ཤར་ཉི་མ་གང་དུ་ནུབ་པར་གྱུར། །མི་གཡོ་སྡིགས་མཛུབ་འདི་ནི་གར་བྱེད་སྟེ། །ཡེ་ཤེས་ཉི་བདུན་གསང་བའི་རོལ་མོ་དང་། །ལྷ་མོའི་འོག་པག་ནོར་བུའི་རང་བཞིན་ལྡན། །ཅེས་གསུང་བ་གསན། སྤོས་ཀྱི་གླང་ཆེན་ལ་བཞུགས་པའི་འོད་ཟེར་རྣམ་པར་བཀོད་པའི་ཏིང་ངེ་འཛིན་གྱི་སྒོ་སྟོན་པར་གཟིགས་སྟེ། ཀུན་ནས་འགག་མེད་ན་མཁའི་སྒོ། །གང་དུའང་མ་བཅད་མ་ཕྱེ་བ། །མི་ཤེས་རང་གིས་རྣམ་པར་བཅད། །ཤེས་པ་རྣམ་པར་གྲོལ་བ་ཉིད། །འོན་ཀྱང་འགོག་སྣང་དེ་ལྟ་ན། །སྒོ་གླེགས་མཉམ་པར་བཞག་པ་ཉིད། །སུས་ཀྱང་བསྡམས་དགྲོལ་མེད་པ་ལ། །ཁྱོད་གཡེངས་མ་བྱས་ཙམ་གྱིས་སོ། །ཕྱི་དང་ནང་དང་བར་དག་ལས། །ཇི་ལྟར་འོང་འདི་བྱུང་སོང་གནས། །བརྟགས་ཀྱང་མེད་ཏོ་དེ་བས་ན། །འོད་འདི་སྟོང་ཉིད་འོད་པོ་ཆེ། །༼པ༦༧ན༽འདི་ཇི་ལྟ་བ་དེ་ལྟ་བུར། །ཆོས་རྣམས་ཐམས་ཅད་རྣམ་པར་ལྟོས། །ཏིང་ངེ་འཛིན་གྱི་རྒྱལ་པོ་མཆོག །འདི་ནི་རྣམ་པར་འཕྲུལ་བའི་སྒོ། །ཞེས་གསུང་པ་གསན། རྗེ་དུས་མཁྱེན་པདྨ་རཱ་གའི་མདོག་ཅན་གྱིས་ཤེལ་གྱི་ཟ་མ་ཏོག་གནང་སྟེ་སངས་རྒྱས་རབས་བདུན་གྱི་སྐུ་གདུང་ཟུང་ཞིག་ཞེས་བསྩལ་བ་གཟིགས། ཞིང་དང་སྐུ་མཐའ་ཡས་པའི་བཀོད་པ་དང་ལྡན་པ་ལས་ཀུན་སྦྱོར་སུམ་དྲིལ་གྱི་མན་ངག་གསན། བླ་མའི་སྐུའི་བཀོད་པ་དགའ་ལྡན་ན་བཞུག་པ་རྒྱལ་བ་དྲི་མ་མེད་པས་རྗེས་སུ་བཟུང་བ་དང་། འཇིག་རྟེན་གྱི་ཁམས་གཞན་ན་སངས་རྒྱས་འོད་དྲི་མེད་དུ་བཞུགས་པ་གཟིགས། ཨོ་ཌྱན་དུ་ཁྲིད་སྟེ་འཁོར་ལོའི་འདུ་བ་ལས་རྡོ་རྗེ་ཐེག་པའི་ངེས་པ་བསྩལ། ཡིད་བཞིན་གྱི་ནོར་བུ་བདུན་བསྩལ་སྟེ་གསང་བའི་འཇུག་ངོགས་བསྟན། ཌོམྦྷི་པའི་རྡོར་དྲིལ་གཏད་སྟེ་འཁོར་ལོ་ལམ་གསང་གི་སྒོ་ཕྱེ། རིན་པོ་ཆེའི་བང་མཛོད་དུ་མ་བྱིན་སྟེ་མན་ངག་སོ་གསུམ་པ་བསྟན། ཤེལ་གི་པེ་ཝང་རེག་པ་ཙམ་གྱིས་སྙན་པའི་སྒྲ་འབྱུང་བ་ལས་མི་ཤིགས་རྒྱན་དྲུག་གི་ཆོས་སྒྲ་གསན། རི་བོ་ཆེན་པོ་དངོས་སྒྲུབ་འཛིན་དུ་རྒྱལ་བ་ཉིད་ལྷན་ཅིག་སྐྱེས་པའི་སྐུར་བཞུགས་པ་ལས་ལུས་སེམས་འཆི་མེད་ཀྱི་ངེས་པ་རྙེད་པ་སོགས་བཤེས་གཉེན་བྱིན་རླབས་ཀྱི་རྣམ་ཐར་བརྗོད་ཀྱིས་མི་ལང་བ་མངའ། འཁྲུངས་མ་ཐག་མཁའ་འགྲོ་མ་སུ་ཁ་སིདྡྷི་གཟིགས་སྟེ་གནད་ཀྱི་མེ་ལོང་གསུངས། དེ་མ་ཐག་སྤྱན་རས་གཟིགས་གསལ་བར་གཟིགས་སྟེ་དེ་ཁོ་ན་ལྟར་གཞན་ལ་སྒོམ་བཟླས་གསུང་བ་ལས་ཚིག་ཐུགས་ལ་བཟུང་མ་དགོས། ནམ་སྐྲག་པ་ན་སྒྲོལ་མ་བྱོན་སྟེ་དབུགས་འབྱིན། རྗེ་རི་ཁྲོད་པ་ལས་བདེ་མཆོག་གི་དབང་གསན་ཚེ་བདེ་མཆོག་གི་ལྷ་ཚོགས་ཇི་ལྟ་བར་གཟིགས། ཡང་ཨུ་ཏྤལ་ལ་བཞུགས་པའི་སྒྲོལ་མ་མུ་ཏིག་གི་རྒྱན་ཅན་དང་། རྟ་མཆོག་གསེར་གྱི་རྡོ་རྗེ་ན་མཁར་གསོར་ཞི་བཞད་པའི་སྒྲས་ས་གཡོ་བ་དང་། བདེ་མཆོག་དཀར་༼པ༦༧བ༽པོ་ཤེལ་བུམ་འཛིན་པ་དང་། དམར་པོ་དྲུག་བཅུ་རྩ་གཉིས་པ་ཀུན་ནས་ཆགས་པ་དང་། དགྱེས་རྡོར་སེར་པོ་ཞལ་ཕྱག་མཐའ་ཡས་པ་སོགས་གཟིགས། སྤྱན་རས་གཟིགས་གསེར་མདོག་མཉམ་པའི་སྟབས་ཅན་ཕྱག་གཉིས་པ་ཡུམ་དཀར་མོ་ཅན་གཟིགས་ཤིང་། བདེ་བའི་དབང་ཕྱུག་པདྨ་འཛིན། །རྒྱལ་བ་རྒྱ་མཚོ་སྐྱེད་པའི་ཡབ། །རིགས་དྲུག་འཁོར་ལོས་བསྒྱུར་བའི་སྐུ། །རྣམ་དག་ཡེ་ཤེས་རོལ་པ་ཆེ། །ཞེས་པའི་སྒྲ་གསན། རྡོ་རྗེ་རྣལ་འབྱོར་མ་ཞལ་བཞི་ཕྱག་བཅུ་གཉིས་མ་ཡབ་སྔོ་བསངས་ཕྱག་གཉིས་པ་ཅན་འཁོར་བཅས་ཀྱི་འདུ་བའི་འཁོར་ལོ་གཟིགས་དེ་དག་སྐད་ཅིག་གིས་རྒྱལ་པོ་ཨིནྡྲ་བྷུ་ཏི་འཁོར་བཅས་སུ་གྱུར་པར་གཟིགས་ཤིང་རྡོ་རྗེ་མདུད་འགྲོལ་གྱི་གནད་གསང་གཟིགས། བདག་མེད་མ་དཀར་མོ་ལྷ་མོ་བཅོ་ལྔ་ལ་སོགས་པར་གར་བསྒྱུར་ཞིང་། སྒྱུ་འཕྲུལ་ཆེན་མོར་རབ་ཏུ་དག་ཞེས་སྒྲོག་པ་གསན། ཤེར་ཕྱིན་དཀར་མོ་ལ་ཕྱོགས་བཅུའི་རྒྱལ་བས་བསྟོད་པ་དང་མོད་དེ་ཉིད་ལ་དམ་པའི་སྐུ་ཆེ་ཆུང་སྣ་ཚོགས་པས་འཇིག་རྟེན་ཁྱབ་ཅིང་མན་ངག་གི་གསང་དུ་མ་གསན། སྣང་མཐའ་ཡུམ་བཅས་དང་སློབ་དཔོན་པདྨ་ཡེ་ཤེས་ཀྱི་མཁའ་འགྲོས་མཆོད་པའི་ཆོ་འཕྲུལ་དང་ལྡན་པ་གཟིགས། སངས་རྒྱས་ཀུན་གཟིགས་ཆོས་འཆད་ཅན་དང་དེའི་ཞིང་མཐའ་ཡས་པའི་བཀོད་པ་དང་། སངས་རྒྱས་མི་འཁྲུགས་པ་ཞིང་དང་བཅས་པ་གཟིགས་ཤིང་དེ་དག་གི་ཞིང་སྦྱོང་དང་སྨོན་ལམ་མཛད། དེ་ལ་སོགས་པ་ཡི་དམ་ཞལ་མཐོང་གི་རྣམ་པར་ཐར་པ་ནི་ན་མཁའི་མཐས་གཞལ་བར་མི་ནུས་སོ། །བདེ་ཆེན་དུ་གནས་བརྟན་ཆེན་པོ་དོན་གྲུབ་དཔལ་གྱིས་མཁན་པོ་དང་ཆོས་རྗེ་རིན་པོ་ཆོས་ལས་ཀྱི་སློབ་དཔོན་མཛད་སྟེ་རབ་ཏུ་བྱུང་། མཚན་དྲི་མེད་དཔལ་ཡེ་ཤེས་སུ་གསོལ། ཕྱིས་དགུང་ལོ་བཅོ་བརྒྱད་ན་མཁན་པོ་དེ་ཉིད་དང་སློབ་དཔོན་འཇམ་དབྱངས་ཆོས་རྡོར་བ་གསངས་སྟོན་གཞོན་ནུ་དཔལ་དང་བཅས་པའི་དགེ་འདུན་ལས་བསྙེན་པར་རྫོགས། ༼པ༦༨ན༽དེའི་ཚེ་ན་མཁའ་ལ་ཉི་མ་བཞི་ཤར་བ་དང་རང་ཉིད་ཆོས་གོས་གསུམ་གྱིས་གཡོགས་སྟེ་ལྷ་མི་དུ་མ་ལ་ཆོས་སྟོན་པ་སོགས་རྨང་ལམ་དུ་གཟིགས། བདེ་བ་ཅན་པ་ནམ་རིན་ལ་བྱམས་ཆོས་ལྔ་དང་ཚད་མ་རྣམ་ངེས་འདུལ་བ་མདོ་རྩ་སོགས་གསན། རྒྱལ་བ་གཡུང་ལ་སྒྲོལ་དཀར་དང་། རྗེ་རང་བྱུང་བའི་སློབ་མ་མཁན་ཆེན་ཀུན་དགའ་འོད་ཟེར་བ་ལ་རྡོ་རྗེ་ཕྲེང་བ་སོགས་དབང་བསྐུར་དུ་མ་དང་མཁན་ཆེན་འོད་ཟེར་རྒྱ་མཚོ་ལ་སྙིང་ཐིག་གི་སྐོར། འོད་ཟེར་དཔལ་བ་ལ་རྙིང་མའི་རྒྱུད་འགྲེལ་དང་གཏེར་ཁ་གོང་འོག་གི་ཆོས་སོགས་སྔ་འགྱུར་དང་གཡའ་བཟང་པ་བསོད་ནམས་འོད་ལ་ཁྲིད་དུ་མ་གསན། རི་ཁྲོད་པ་མཁས་གྲུབ་དར་རྒྱལ་བ་ལ་དབང་ལུང་མན་ངག་བཞུགས་སོ་འཚལ་གསན། ལྷ་སར་མནལ་ལམ་དུ་རྗེ་རང་བྱུང་བ་ལས་སེམས་བསྐྱེད་གསན་ཞིང་མི་ཕམ་དཔལ་ལྡན་དུ་མཚན་གསོལ་བར་སྣང་། ལྷག་པའི་ལྷ་དང་ཡེ་ཤེས་ཀྱི་མཁའ་འགྲོས་ཙཎྜི་པ་དང་མཁའ་སྤྱོད་དབང་པོར་མཚན་གསོལ། ར་ཚག་ཇོ་མོའི་སྨིན་མཚམས་ནས་གཡུང་དྲུང་དམར་པོ་བྱུང་སྟེ་སྐུ་ལུས་ལ་ཕོག་པས་ལྷན་ཅིག་སྐྱེས་དགའ་ཤར། སྐུ་གཞོན་དུས་ཕལ་ཆེར་སྐུ་མཚམས་དམ་པའི་སྒྲུབ་པ་རྩེ་གཅིག་པར་མཛད་པས་གནས་ནང་གི་སྒོམ་ཆེན་ཐམས་ཅད་ཅི་བྱེད་གཟིགས་སྟེ་ཚར་གཅོད་རྗེས་འཛིན་གྱི་ཞལ་ཏ་མཛད་པས་ཐམས་ཅད་ངོ་མཚར་དུ་གྱུར་སྟེ་སུས་ཀྱང་བག་མེད་ཀྱི་སྤྱོད་པ་མི་ནུས། བྱང་གི་འདམ་དང་སོག་ལས་བརྒྱུད་སྟེ་རེ་ཤོད་ཀྱི་བར་དུ་བྱོན། ལོངས་སྤྱོད་ཟད་མི་ཤེས་པ་རྣམས་གནས་ནང་དུ་སྒྲུབ་རྒྱགས་སུ་གནང་། རི་ཁྲོད་པ་གཤེགས་རྗེས་གྲྭ་པ་རྨུ་རྒོད་རྣམས་ལ་ཐུགས་སྐྱོ་ནས་བླ་མ་བསོད་ནམས་འབུམ་ལ་གདན་ས་གཏད་སྟེ་གནས་ནང་གི་རྒྱབ་རི་སོགས་ལ་རི་ཁྲོ་ཁོ་ན་མཛད། རྩོད་པ་ཅུང་ཞིག་བྱུང་བས། ཀྱེ་མ་ཆོས་དང་མི་མཐུན་པའི། །ཆོས་པའི་གཟུགས་ཀྱིས་ཅི་ཞིག་བྱ། །ཞེས་བྱང་ཆུབ་ལམ་གླུ་གསུངས་ནས་དཔོན་སློབ་༼པ༦༨བ༽བཅུ་ཙམ་ཞིག་དབུར་སྟོད་ནས་ལམ་ཕྱུང་ཉང་བོ་རྒྱ་མདར་རྗེ་དུས་མཁྱེན་གྱིས་ལུང་སྟོན་པ་གཟིགས། ཀོང་པོའི་གནས་ཅི་རིགས་པར་དབེན་པ་མཛད། ཁྱད་པར་ཙཱ་རི་སར་མའི་བྱིན་ལེགས་སུ་བཞུགས་ཤིང་ཆོས་རྗེའི་བཀས་བ་ཡུ་རི་དགོན་བསྐྱངས། ཙཱ་རི་མ་ཆེན་གྱི་བྲག་དཀར་མོར་ལོ་གསུམ་བཞུགས་ཤིང་བྲག་ལོགས་ལ་ཞབས་རྗེས་གསལ་བར་ཡོད། རི་སྐེད་དང་ཕན་ཚུན་འཕུར་ནས་ཉི་མ་ལ་བཞུགས་པར་གྲགས། དཔའ་བོ་མཁའ་འགྲོའི་བཀོད་པ་དུ་མ་གཟིགས་ཤིང་རྡོ་རྗེའི་གླུ་གསན། ཙཱ་རི་སར་མར་བཞུགས་དུས་ཆོས་རྗེ་རིན་པོ་ཆེ་གཤེགས་པ་གཟིགས་ནས་གདུང་དབྱངས་མཛད། ཉེར་དགུ་པ་ས་རྟ་ལ་སྟག་རྩེ་རྣམ་རྒྱལ་སྒང་བཏབ། སོ་བརྒྱད་པ་མེ་ཡོས་ལ་རྗེ་དེ་བཞིན་གཤེགས་པ་དགུང་ལོ་བཞི་བཞེས་པ་སྟག་རྩེ་སྤྱན་དྲངས་ཆོས་དང་ཟང་ཟིང་གིས་མཆོད་སྟེ་རྗེ་དེས་ཀྱང་ཡོངས་འཛིན་གཅིག་པུ་པར་བཀུར། སོ་བདུན་པ་ཤིང་སྟག་ལ་དགའ་ལྡན་མ་མོ་བཏབ། སྤྱིར་སྒོམ་ཆེན་པ་གཙང་མ་སུམ་བརྒྱ་ལས་མི་ཉུང་བ་རྣམ་དབྱར་དགུན་ལ་ཟླ་བ་གསུམ་རེ་མཚམས་གཅོད་ཅིང་ཁྲིད་ཀྱི་འཕྲིན་ལས་ཁོར་ཡུག་དུ་མཛད་པས་རྟོགས་ལྡན་རྣལ་འབྱོར་གྱི་དབང་ཕྱུག་གྲངས་ལས་འདས་པ་བྱུང་། ཀོང་རལ་གསུམ་ལ་ཆོས་རྒྱ་དཀར་པོ་ལོ་དུ་མ་མཛད། རྗེ་དེ་བཞིན་གཤེགས་པ་དང་དཔོན་སློབ་ལྷན་ཅིག་པར་དབུས་སུ་བྱོན་སྟེ་མཚུར་ཕུ་ལ་སོགས་པར་འཕྲིན་ལས་རྒྱ་ཆེན་མཛད། སླར་ཀོང་པོར་འཕྲིན་ལས་བསྐྱངས་ཤིང་ཆོས་གསུངས་བ་ན་རྒྱང་གྲགས་གཉིས་ཙམ་ནས་གསུང་མ་ཉམས་པར་ཐོས་སྐད་སྟེ་སྔོན་རྗེ་གྲགས་པ་སེང་གེ་གསུང་མི་བཟང་བས་སྐྱེ་བ་ཕྱི་མ་ལ་སྐད་ཀྱི་རྟེན་འབྲེལ་སྒྲིག་གསུངས་ནས་དུང་དཀར་བཟང་བ་ཞིག་བཙལ་སྟེ་རྗེ་རང་བྱུང་རྡོ་རྗེ་ལ་ཕུལ་བའི་རྟེན་འབྲེལ་གྱིས་རྗེ་མཁའ་སྤྱོད་པ་ཚངས་པའི་གསུང་ལྟ་བུ་ཡོད་པར་སྣང་། དུང་འདི་ལ་ཕྱིས་གན་ནས་གསེར་ལྗང་བརྡུངས་ཀྱི་གཤོག་པ་ཕུལ་སྟེ་རྡོ་རྗེ་གདན་གྱི་ཚོགས་དུང་དང་ལྷན་གཅིག་གཎྜོ་ལའི་མཆོད་རྫས་ལ་ད་ལྟའང་༼པ༦༩ན༽ཡོད་ཏོ། །མི་མ་ཡིན་གདུག་པ་ཅན་མང་པོ་དགེ་བསྙེན་ལ་བཀོད། ཁྲིད་ཡིག་ཉམས་མགུར་སོགས་ངོ་མཚར་བའི་བསྟན་བཅོས་མང་དུ་མཛད་པ་འདི་རྣམས་ནི་བསྟན་པ་ལ་མཛད་པ་ཤིན་དུ་ཆེའོ། །གཉིད་འོད་གསལ་དུ་ཚུད་ཅིང་རྨི་ལམ་སྒྱུ་ལུས་སུ་དག་པའི་ཡེ་ཤེས་ཀྱི་གཟིགས་སྣང་ལ་ཡང་གསེར་གྱི་ར་བས་བསྐོར་བའི་ཕོ་བྲང་དུ་རྒྱལ་པོ་ཡོན་ཏན་རྨད་བྱུང་གི་བུ་གཞོན་ནུར་གྱུར་པས་གསེར་རིའི་རྩེར་ཤེལ་གྱི་མཆོད་རྟེན་ལ་བསྐོར་བ་ན་རིན་ཆེན་བདུན་གིས་དབང་བསྐུར་ཞིང་ཤེལ་གི་མཆོད་རྟེན་སྣ་ཚོགས་པའི་ཆར་བབས་པ་དང་། གསེར་གཡུ་འབའ་ཞིག་གི་རི་བོའི་ཕུག་རྣམས་སུ་གྲུབ་པའི་སློབ་དཔོན་བསྟན་པ་འཛིན་པ་དང་གཟི་བརྗིད་བློ་གྲོས་དང་མུན་པ་རྣམ་སེལ་དང་བློ་གྲོས་རྣམ་ངེས་དང་གྲགས་པའི་ཅོད་པན་དང་སེང་གེ་བརྟན་དང་ལྷུན་པོའི་རྒྱལ་མཚན་དང་ཉི་ཟླ་བརྩེགས་པ་དང་ན་མཁའི་ཏོག་དང་ཡེ་ཤེས་དབང་པོ་དང་རྒྱ་མཚོ་རྣམ་རྒྱལ་དང་ཡིད་བཞིན་ཀུན་འབྱུང་ཞེས་བྱ་བའི་སྐུའི་ཆ་བྱད་སྣ་ཚོགས་པ་རྣམས་ཀྱི་མན་ངག་བསྟན་པ་དང་། མཛེས་པའི་པུཎྜ་རི་ལས་སིངྒྷ་རཀྵའི་མན་ངག་རྙེད་པ་དང་། ལྷའི་ཚོགས་དུ་མས་མངོན་པར་དབང་བསྐུར་བའི་ཡོ་བྱད་རྒྱལ་ཆེན་བཞིས་འཛིན་པ་དང་། རིན་པོ་ཆེའི་རྒྱལ་མཚན་ན་མཁའི་དབྱིངས་གང་བའི་ཏོག་ནོར་བུ་ཉི་མ་ལྟར་འབར་བ་ཅན་ལས་བ་དན་དཀར་པོ་ན་མཁའ་ཁྱབ་པར་སྤྲོ་བ་ཕྱག་གིས་འཛིན་པ་དང་། པདྨ་རཱ་གའི་ཅང་སྟེ་རང་སྒྲ་འབྱུང་བ་འཛིན་པས་གར་མཛད་པ་ན་ཌཱ་ཀི་མའི་ཚོགས་ཀྱི་ཀ་པཱ་ལ་བདུད་རྩི་ཅན་ཕུལ་བ་དང་། འཁོར་ལོས་བསྒྱུར་རྒྱལ་གྱི་སྲས་ཐུ་བོར་གྱུར་པ་ལྷ་མོའི་ཚོགས་ཀྱིས་མཆོད་པར་སྣང་བ་ན་ཡིད་འོང་བདེ་ལྡན་གྱི་བཀོད་པ་དྲན་པ་དང་། ལུས་ཐམས་ཅད་གཡུ་འོད་འབར་བས་བྱུགས་པའི་མཁའ་འགྲོ་མའི་ཚོགས་ཀྱིས་ཟབ་མོའི་དོན་གྱི་གླུ་དང་གར་བྱས་པས་དགའ་བཞི་ལུགས་འབྱུང་དུ་འཕེལ་བ་དང་། ནམ་མཁའ་རྟེན་མེད་པར་བཞུགས་སྟེ་ཕྱག་གཡས་ཀྱི་མཐིལ་ཉི་མ་ལས་༼པ༦༩བ༽ལྷག་པའི་འོད་ཀྱིས་འཇིག་རྟེན་སྣང་བར་མཛད་པ་དང་། གསེར་གྱི་ཁང་པ་ཡངས་པར་གསེར་གྱི་རྔ་བོ་ཆེ་བདུན་སྒྲིགས་སུ་སྣང་བའི་གཅིག་བརྡུངས་པས་ཀུན་ལས་སྒྲ་བྱུང་སྟེ། ཟབ་ཅིང་རྒྱ་ཆེན་ན་མཁའི་རྔ་བོ་ཆེ། །ན་མཁའི་ཡིད་ཅན་སུ་ཞིག་རྡུང་བར་རྟོག །མ་བརྡུངས་པ་ཡང་མཁའ་ཁྱབ་ཆོས་ཀྱི་སྒྲ། །མི་ཆུང་མི་ཟད་ན་མཁའ་མཉམ་པར་གྲག །ཕྱི་དང་ནང་གཞན་དབྱེ་བ་མེད་པའི་སྒྲ། །དབྱངས་གསལ་རྡོ་རྗེ་གསེར་གྱི་རྔ་ཆེན་འདི། །བྱུང་གནས་འཇིགས་པ་མེད་ཅིང་འགྱུར་བས་དབེན། །འདི་ནི་ལྷུན་གྲུབ་རྟག་དངོས་ཡིད་བཞིན་བདེ། །ཞེས་གྲག་པ་གསན། རིའི་ཚད་ཙམ་གྱི་སྐྱེས་བུ་རྟ་མཆོག་ལ་གནས་པས་དཔག་ཚད་ཙམ་གྱི་གསེར་གྱི་རལ་གྲི་གདེངས་བས་རྔ་བོ་ཆེ་ལྟ་བུའི་སྒྲ་གྲག་པར་གཟིགས། རྣལ་འབྱོར་མ་དར་ཡོལ་ཞིག་གིས་འདུལ་བ་གསུང་བ་གསན། རིན་པོ་ཆེའི་མཆོད་རྟེན་སྒོ་བྱེ་བ་ཅན་གྱི་ནང་དུ་བྱོན་པས་བདེ་བར་གཤེགས་པ་རྒྱ་མཚོ་མཐའ་ཡས་པའི་བཀོད་པ་གཟིགས། རི་བྲག་མེ་ཏོག་དང་མཆོད་རྟེན་གྱིས་གང་བར་དཔའ་བོ་དང་རྣལ་འབྱོར་མ་ལང་ལོང་དུ་གཟིགས་ཤིང་མན་ངག་གི་གནད་གྱིས་ཚིམ། ན་མཁའ་ལ་ཌཱ་ཀི་མ་ཁ་དོག་སྣ་ཚོགས་པ་མངོན་པར་དགའ་བར་འཁོར་ལོ་འདུ་བ་ལ་འགྲོའོ་ཞེས་ཟེར་ཞིང་ཁྱེད་ཅག་ཀྱང་འདོང་ངོ་ཟེར་བ་ན། ཁོ་བོ་མི་འགྲོ་སྟེ་འཁོར་ལོ་འདུ་བ་འདི་ཉིད་དུ་འབྱུང་ངོ་། །འོ་ན་འཁོར་ལོ་འདུ་བ་རྒྱན་གྱི་ཏིང་ངེ་འཛིན་སྟོན་ཞིག་ཟེར་བ་ན་སྐད་ཅིག་དེ་ཉིད་དུ་རྣམ་འཕྲུལ་དྲན་རྫོགས་སུ་བཀོད་པས་རབ་ཏུ་ཚིམ། པདྨ་རཱ་གའི་མེ་ཏོག་རྒྱང་གྲགས་ཙམ་གྱིས་ཁེབས་པར་ཏིང་ངེ་འཛིན་མཛད་པ་ན་ན་མཁའ་ཐམས་ཅད་ཉི་ཟླ་དཔེལ་མས་གང་བ་ལས་དངུལ་གྱི་མེ་ཏོག་གི་ཆར་རེག་ན་བདེ་བ་འབབ་ཅིང་ལྷའི་བུ་མོ་མཐའ་ཡས་པས་རྡོ་རྗེའི་གླུ་བླངས་པ་ལས་ཟབ་མོ་རྡོ་རྗེ་ཐེག་པའི་ངེས་པ་རྙེད། གླང་པོ་ཆེ་ཤིན་དུ་ཆེ་བའི་རོ་གྲོགས་གཅིག་དང་གཉིས་ཀྱིས་བཤུས་པ་ལས་ཤ་རུས་ཐམས་ཅད་རིང་སྲེལ་འབའ་ཞིག་དུ་གྱུར་སྟེ་དེ་དག་༼པ༧༠ན༽སྔགས་ཀྱི་སྒྲ་སྒྲོགས་ཅིང་ལྡིང་བ་དང་རྒྱལ་བའི་སྐུ་མང་དུ་འཕྲོ་བར་གཟིགས། ཤེལ་གྱི་རལ་གྲི་འདོམ་གང་བའི་རྩེ་ལ་མེ་འབར་ཞིང་ཡུ་བ་ལས་བདུད་རྩི་འབབ་བ་ཅིག་རྙེད་དེ་དེས་རང་ལུས་གྲངས་མེད་དུ་བསིལ་བས་རལ་གྲི་དང་མཉམ་པའི་ལུས་རྫོགས་པ་དེ་སྙེད་དུ་སྣང་། ཡང་བཅོམ་ལྡན་འདས་མ་ལྷན་ཅིག་སྐྱེས་མའི་སྐུ་སྣང་བ་ན་སྒྱུ་འཕྲུལ་གྱི་བཀོད་པས་གྲྀ་ཧ་དེ་ཝ་ན་བཞུགས་སྟེ་ཛཱ་ལན་དྷ་ར་ནས་བྱུང་ཞིང་སླར་ཡང་ཧི་མ་ལ་ཡ་དང་ར་མི་ཤྭ་རའི་གནས་སོགས་ན་བཞུགས་ཤིང་ཆོས་ཀྱི་འཁོར་ལོ་རབ་ཏུ་བརྟན་པ་ལ་སོགས་པའི་རོལ་པ་དུ་མ་མཛད་སྟེ་མདོར་ན་གསལ་སྣང་ཕྲན་ཚེགས་གྱི་རྣམ་ཐར་ལས་ཅུང་ཟད་བྱུང་བ་སྨོས་པར་ཟད་སྟེ་ཡེ་ཤེས་ཅན་རྣམས་ཀྱི་མཉམ་བཞག །ཐུན་གཅིག་གི་གཟིགས་པ་ཡང་བསྐལ་བ་བརྒྱས་བརྗོད་པར་ག་ལ་ནུས། མ་འོངས་པའི་ཚུལ་ཡང་ཤར་གྱི་ཕྱོགས་ཆུ་ཀླུང་ཆེན་པོ་དང་གླང་པོ་སྣ་ལྗགས་བརྐྱངས་པ་ལྟ་བུའི་རི་དང་ཉེ་བར་བསམ་གཏན་བྱེད་ཏོ་ཅེས་བྱ་བ་དང་། སྔོན་གྱི་འཕེན་པའི་ལྷག་མས་བྱང་ཕྱོགས་ཀྱི་རྒྱུད་བླ་མའི་གནས་སུ་སྤྱོད་ཅིང་དེའི་འཕྲིན་ལས་སྒྲུབ་པར་བྱེད་ཏོ་ཅེས་དང་། རྗེ་བཙུན་བཛྲཱ་རཱ་ཛཱའི་དགོངས་པ་སྒྲུབ་པར་དགའ་བས་དེའི་གནས་དང་ཉེ་བར་ཀུན་དུ་རྒྱུའི་སྤྱོད་པས་འཇུག་གོ་ཞེས་པ་དང་། མཐར་སྤྱོད་པའི་ནོར་འཛིན་གྱི་བུ་གཞོན་ནུར་བྱས་སྟེ་རྫས་ཀྱི་ནུས་པ་མི་ཟད་པའི་གསང་འཚོལ་བར་བྱེད་ཏོ་ཅེས་པ་དང་། གནས་དང་ཉེ་བའི་གནས་བགྲོད་ཅིང་བདུད་རྩི་འཐུང་བར་དགའ་བས་ལན་བཞིར་བརྒྱུད་མ་ཁོ་ནར་རྩེ་ཞིང་ཕྱོགས་ཐམས་ཅད་འགྲོའོ་ཞེས་བྱ་བ་དང་། ཨོ་ཌྱན་དང་ཁ་ཆེའི་བར་དུ་སློབ་དཔོན་ལ་བ་པའི་མན་ངག་འཛིན་པ་འགྱུར་རོ་ཞེས་བྱ་བ་དང་། རྒྱ་ནག་སྟོང་ཀུན་ལ་ཉེ་བར་རྫོགས་པ་ཆེན་པོ་ལ་མཆོག་དུ་སྤྱོད་པར་འགྱུར་རོ་ཞེས་བྱ་བ་ལ་སོགས་ངེས་པ་དུ་མ་མཐོང་ཡང་བྲིས་ཤིང་བརྗོད་པས་མཐའ་གཏུགས་པར་མ་མཐོང་སྟེ་འདི་ནི་མ་འོངས་ཞིང་སྦྱོང་གི་རྣམ་པར་ཐར་པའོ་ཞེས་བྱུང་ལ། འདི་ལ་ཤར་༼པ༧༠བ༽གྱི་ཆུ་ཀླུང་ཆེན་པོ་གླང་པོ་སྣ་ལྗགས་བརྐྱངས་པ་ལྟ་བུའི་རི་དང་བཅས་པ་ནི་རྩེ་ལྷ་སྒང་དུ་རྗེ་ཆོས་དཔལ་ཡེ་ཤེས་ཀྱིས་ཞི་བའི་ཚུལ་གྱིས་འགྲོ་དོན་མཛད་པ་དེ་ཡིན་ལ་སྔོན་གྱི་བླ་མའི་གནས་ནི་བྱང་སྟག་ལུང་དུ་ཆོས་རྗེ་བྱང་ཆུབ་རྒྱ་མཚོར་གྱུར་པ་སྟེ་དུས་མཉམ་དུ་སྐུའི་བཀོད་པ་གཉིས་བསྟན་པ་ཡིན་ལ་གཉི་གའི་ཞབས་ལ་ཧོར་ཡིག་སར་གྱི་ཡི་གེ་རྒྱལ་ཞེས་པ་ཡོད་པ་མཚུངས་སྐད། ཞྭ་དམར་ཅོད་པན་འཛིན་པ་བཞི་པས་རྣམ་ཐར་འདི་ལ་འགྲེལ་པ་མཛད་པར་ཡང་དེ་ལྟར་གསུངས་ཤིང་རྗེ་བཙུན་བཛྲ་རཱ་ཛཱའི་སོགས་ནི་བདག་གིས་བདེ་གཤེགས་རྡོ་རྗེ་རྒྱལ་པོའི་གདན་སར་བྱ་བ་ཅུང་ཟད་བྱས་པ་འདུ་ཡིན་སྙམ་ལ་མ་འོངས་པ་རྣམས་ཀྱང་རིམ་པར་ཤེས་པར་བྱའོ་ཞེས་བྱུང་ངོ་། །དེ་བཞིན་དུ་ཁོ་བོའི་མཚུངས་མེད་བླ་མ་འདི་སྤྱན་རས་གཟིགས་ཀྱི་ངོ་བོར་གྲུབ་ལ་དེ་ནི་འོད་དཔག་མེད་དང་ཐ་མི་དད་པར་བདེ་བ་ཅན་དུ་འཇུག་པ་ལ་ཚེགས་མེད་པ་དང་། རིགས་གསུམ་མགོན་པོ་ནི་ཐ་མི་དད་པས་ཀུན་གཟིགས་ཀྱི་ཞིང་སྦྱོང་བ་ལ་དཀའ་བ་མེད་པ་དང་། དགའ་ལྡན་ན་ལྷ་སྲས་དྲི་མེད་དུ་བཞུགས་པས་བྱམས་པ་དང་མཇལ་བར་སླ་བ་དང་། ས་ར་ཧ་ཉིད་ཡིན་པས་དཔལ་གྱི་རི་བོ་བགྲོད་སླ་བ་དང་། ཨིནྡྲ་བྷུ་ཏི་ཉིད་ཡིན་ཞིང་འཁོར་ལོ་སྡོམ་པར་ངེས་པས་ཨོ་ཌྱན་སོགས་ལག་ན་འདུག་པ་ལྟ་བུ་ཡིན་པའི་ཚུལ་རྒྱ་ཆེར་གསུངས་སོ། །རྗེ་དེ་བཞིན་གཤེགས་པ་རྒྱ་ཡུལ་ནས་ཕེབས་པ་དང་ཞལ་མཇལ་སྟེ་རྩེ་ལྷ་སྒང་སོགས་སུ་ཆོས་མང་དུ་ཕུལ་ཞེས་དེབ་སྔོན་ན་སྣང་ཡང་མཆོད་ཡོན་མཇལ་བའི་ཡི་གེར་མེ་ཕོ་ཁྱི་ལོའི་མཇུག་དང་མེ་མོ་ཕག་ལོའི་སྟོད་ལ་མཆོད་ཡོན་མཇལ་བར་བཤད་ཅིང་ཤིང་བྱ་ལ་དཔལ་མཁའ་སྤྱོད་པ་གཤེགས་ནས་མེ་ཁྱི་ལ་སྤྲུལ་སྐུ་འཁྲུངས་པ་ཡིན་པས་ཅུང་ཟད་མ་དག་པ་སྙམ་མོ། །དགུང་ལོ་ང་དྲུག་ལ་བབ་ཚེ་དགའ་ལྡན་མ་མོར་ཕེབས་ནས་ཕྱག་དཔེ་རྣམས་ཕྱག་རྟགས་ཀྱིས་མནན་ཞིང་ཕྱོགས་འདིར་མྱུར་དུ་སླེབས་པ་འདུག་གསུངས། ཁམས་པའི་གྲ་སློབ་ཀྱིས་ནན་གྱིས་སྤྱན་འདྲེན་ཞུས་པ་ལ་༼པ༧༡ན༽ལམ་དུ་རྟེན་འབྲེལ་མི་འགྲིག་པ་འདུག་གསུངས་ཀྱང་ནན་ཞུས་ཀྱིས་ཆུ་ཉིལ་བར་བྱོན་དེར་སྒར་ཕེབས་མ་ཐག་ཆོས་འཕྲོ་རྣམས་ཚར་བ་མཛད་སྟེ་ཅུང་ཟད་བསྙུང་བའི་ཚུལ་གྱིས་ཤིང་མོ་བྱ་ལོ་ཟླ་བ་བདུན་པའི་ཉེར་དགུ་ལ་གཤེགས་པར་བསྟན། སྐུ་གདུང་རིན་པོ་ཆེ་མདོ་ལི་ལ་སྤྱན་དྲངས་སྟེ་དགའ་ལྡན་མ་མོ་གསེར་འབུམ་གྱི་བུམ་པར་བཞུགས་སུ་གསོལ་བ་སོགས་དགེ་སློང་དབོན་གྲགས་པ་དང་བ་ཡོ་ཆོས་བཟང་པས་བསྒྲུབས་སོ། །

བུ་སློབ་ནི་གཙོ་བོར་རྗེ་དེ་བཞིན་གཤེགས་པ་སྟེ་ཕག་མོའི་སྐྱེད་རྫོགས་དང་རྒྱལ་བ་རྒྱ་མཚོའི་ལྷ་ཁྲིད་སོགས་གསུང་གི་ཟིན་བྲིས་ཀྱང་དུ་མ་མཛད། སོགས་དབོན་རིགས་རལ་གྱིས་ཀྱང་ཆོས་གསན་པའི་རྒྱ་དཔལ་མཁའ་སྤྱོད་པ་ཁོ་ན་ཆེ། གཞན་ཡང་རྫ་དགོན་པ་ཆོས་ཀྱི་ཡེ་ཤེས། ཟུར་དགོན་བཀའ་བཞི་བ་རིན་ཆེན་དཔལ། རི་མི་འབབས་པ་བསོད་ནམས་རིན་ཆེན། ཆབ་ཁ་བ་ཤེས་རབ་དཔལ་སོགས་གཞན་དོན་ནུས་པ་མང་དུ་བྱུང་ཞིང་བུམ་འབོར་སྒང་ཆུང་དུ་འཁྲུངས་པའི་འགེར་ཉག་རྟོགས་ལྡན་ཆོས་དཔལ་ཡེ་ཤེས་བྱ་བ་འཕྲིན་ལས་ཅན་སློབ་མའང་དྲི་མེད་པ་ས་ཐམ་རྒྱལ་པོའི་ཏི་ཤྲི་མཛད་པ་དང་། སྲི་དཀར་སངས་ཤེས་ཅེས་པས་ས་གསེར་དགོན་བཏབ་པ་སོགས་དུ་མ་བྱུང་། ལྷ་གཟིགས་རིན་ཆེན་རྒྱལ་མཚན་གྱི་རིང་དུ་བསྟེན་སྟེ་ཕག་མོའི་སྐྱེད་རྫོགས་རྣམས་ལ་ཟིན་བྲིས་མཛད་ཅིང་མང་དུ་འཕེལ། འཁྲུལ་ཞིག་བསོད་ནམས་འབུམ་ནི་གནས་ནང་དང་ཉེ་བའི་གཡུ་མར་འཁྲུངས་སྟེ་སློབ་མའི་དམ་པར་གྱུར་ནས་གནས་ནང་གི་གདན་ས་མཛད་ཅིང་ལྕགས་རྡོ་བླ་མ་རྒྱལ་མཚན་ལ་སོགས་པའི་སློབ་མ་བྱུང་། བ་ཡོ་ཆོས་བཟང་པ་ནི་འཁྲུངས་ཡུལ་ནགས་ཤོད་པ་ཡིན། སྲས་ཀྱི་ཐུ་བོར་མཛད། བ་ཡོ་དང་སྟག་རྩེའི་གདན་ས་མཛད། དགེ་སློང་དཔོན་གྲགས་པ་ནི་དྭགས་པོ་སྐུ་རབ་པའི་ཞལ་ངོ་ཡིན་པར་ཐོས། རྩེ་ལྷ་སྒང་གི་གཟིམས་ཁང་དང་དགའ་ལྡན་མ་མོ་སོགས་འདེབས་པའི་ཕྱག་ལེན་༼པ༧༡བ༽མཛད་པས་ཀར་བསྟན་ལ་ཕྱག་རྗེས་ཤིན་དུ་ཆེ། བླ་མ་རིན་བཟང་དཀར་པོ་ཡང་འཁྲུངས་ཡུལ་ནགས་ཤོད་པ་དགོན་པ་གྲིབ་གདོང་བཏབ། འདི་རྣམ་རེ་རེ་ཞིང་འཕྲིན་ལས་ཆེའོ། །

དཔལ་ཀརྨ་པ་ན་རིམ་ལྔ་པ་ནི་རྗེ་དེ་བཞིན་གཤེགས་པ་སྟེ། དེ་ཡང་སྔོན་རྗེ་རོལ་པའི་རྡོ་རྗེ་བྱང་དུ་སྐུ་གཤེགས་པའི་དུས་གདུལ་བྱ་རྣམས་ལ་སོ་སོར་སྣང་བ་དུ་མ་བྱུང་སྟེ། ལྷ་སར་ཇོ་བོའི་དྲུང་དུ་དཔོན་སློབ་བདུན་མཛད་སྟེ་དངུལ་སྡེར་གསེར་གྱིས་བཀང་བ་འཐོར་ཞིང་བསྐོར་བ་མཛད་ནས་ན་མཁའ་ལ་འཇའ་ཚོན་དུ་ཡལ་བ་དང་། མཚུར་ཕུར་ན་མཁའ་ལ་བྱོན་ནས་ཁོ་བོ་དགའ་ལྡན་དུ་འགྲོ་སྐྱེ་བ་མྱུར་དུ་འོང་གསུངས་ནས་ཤར་གྱི་ན་མཁའ་ལ་གཤེགས་སྟེ་རྣམ་པར་མདོར་འཇའ་འོད་དུ་ཡལ་བ་མང་པོས་མཐོང་། མོན་ཡུལ་ནས་བྱ་བྲལ་བ་བྱུང་བ་ན་རེ་ཆོས་རྗེ་དཔོན་སློབ་བརྒྱད་བཅུ་ཙམ་བྱོན་མོན་གྱི་རྒྱལ་པོ་གསུམ་རབ་ཏུ་ཕྱུང་ན་རོ་ནི་གུའི་ཆོས་དྲུག་གསུང་ཞིང་ཡོད་ཟེར། ས་ལེའི་བར་དུ་ཨ་ཙ་ར་དང་ཚོང་པ་ལམ་ནོར་བ་ལ་མདུན་དུ་བྱོན་ནས་རིན་པོ་ཆེ་མང་པོ་གནང་ལམ་བསྟན་ནས་ངེད་འདིར་མི་འདུག་གསུངས་ནས་སེང་གེ་ལ་ཆིབས་སྟེ་གཤེགས་པར་མཐོང་། སློབ་དཔོན་ཆེན་པོ་སོགས་སྒར་པ་རྣམས་དབུས་ན་ཕེབས་ཚེ་སྟེང་གི་ན་མཁར་བཞུགས་པ་སྒར་པ་བྱིན་གྱིས་མཐོང་། ཞོ་ཁར་ཕེབས་ལ་ཁད་པ་ཆིབས་མགོ་ནག་སྟེང་ན་བཞུགས་པ་ཐམས་ཅད་ཀྱིས་ཡུད་ཙམ་མཐོང་། རྩེ་ལྷ་སྒང་དུ་ཕེབས་ཚེ་དཔོན་སློབ་བཅོ་ལྔ་ཙམ་བྱོན་ནས་གྲུ་ཁྱེར་ཤོག་གསུང་བ་མཐོང་། གྲུ་ཁྱེར་ཚེ་ཆུའི་སྟེང་གི་ན་མཁའ་ལ་བྱོན་ནས་གཟིམས་ཁང་དུ་བྱོན་པར་མཐོང་། ཟླ་བ་བཞི་པའི་ཚེས་བཅུ་བཞི་ལ་འཇའ་འོད་ཀྱི་སྟེང་ན་བཞུགས་པ་ཀོང་པོའི་ཁྲོམ་ཕལ་ཆེར་གིས་མཐོང་། སྒོམ་ཆེན་པ་འགས་རྒྱ་ལའི་སེང་འདམ་དུ་མཇལ་སྟེ་ཆོས་ཐོབ་ནས་འཇའ་ཚོན་དུ་ཡལ་བར་སྣང་། ཁྱད་པར་དུ་མྱང་འདམ་གྱི་སྟོད་དུ་བླ་མ་ཞིག་ཕྱི་དྲོ་ཉི་མ་ལ་འདུག་པ་ན་དྲུང་ཉིད་སེང་གེ་ལ་ཆིབས་འཇའ་འོད་ཀྱི་དབུས་སུ་མུ་ཏིག་གི་ཁང་པར་༼པ༧༢ན༽བཞུགས་པ་ཞིག་ན་མཁའ་ལ་བྱོན་སྟེ་མྱང་འདམ་དུ་བཞུད་པར་མཐོང་བས་ཆོས་རྗེ་ཀརྨ་པ་དེ་སེང་གེ་ལ་བཅིབས་འཇའ་འོད་དང་ཁང་བཟང་དུ་བཞུགས་པ་ཅིག་བྱོན་སྟེ་ཐལ་སྐུ་ཁམས་མ་བཟང་བ་ཡིན་ནམ་ཟེར་ནས་དད་པས་ངུས། ཀུན་གྱིས་མཐོང་བར་ཡང་མྱང་འདམ་གྱི་སར་འཇའ་ཚོན་འཁྲིགས་མེ་ཏོག་གི་ཆར་འབབ་པ་ཉིན་རེ་བཞིན་རྟག་དུ་བྱུང་ཞིང་དྲི་བཟང་གིས་ཡུལ་ཐམས་ཅད་ཁྱབ། འཁྲུངས་སའི་ཁང་པ་ལ་འཇའ་རྟག་དུ་ཟུག །ཡུལ་མི་མང་པོ་ལ་ཡང་ཉི་ཟླ་ཤར་བ་སོགས་དང་ཆོས་རྗེ་རིན་པོ་ཆེ་ཕེབས་པ་སོགས་རྨི་ལམ་བཟང་པོ་རྨིས་སྟེ་སྔོན་ལུང་བསྟན་པ་དང་ལྷས་བསྐུལ་བས་ཐམས་ཅད་ཀྱང་ཆོས་རྗེ་རིན་པོ་ཆེ་ནི་ངེད་རང་གི་ཡུལ་འདིར་འཁྲུངས་པ་གདོན་མི་ཟའོ་ཟེར་ནས་མགྲིན་གཅིག་དུ་སྒྲོག །སངས་རྒྱས་ཐམས་ཅད་ཀྱིས་གཞན་དོན་ལ་མངོན་པར་བསྐུལ་བ་དང་། བོད་ཡུལ་རྒྱ་དམག་གི་འཇིགས་པ་ལས་སྐྱོབ་པའི་དུས་སུ་མཁྱེན་ནས་ཀོང་རལ་གསུམ་ལས་ཉང་པོའི་ཡུལ་མྱང་འདམ་གྱིས་སར་གདུང་སྣ་ནམ་ཞང་ཡབ་སྔགས་པ་གུ་རུ་རིན་ཆེན་ཡུམ་ལྷ་མོ་སྐྱིད་ལ་གཟིགས་པར་མཛད་སྟེ་ལྷུམས་སུ་འཇུག་པར་བསྟན། དེའི་ཚེ་ཡུམ་གྱི་རྨི་ལམ་དུ་བྱང་ཕྱོགས་ནས་སྐྱ་མི་ཆས་བཟང་བ་མང་དུ་བྱུང་བའི་ནང་ནས་གསུམ་བཞི་ཙམ་སྔུན་དུ་འོངས་ནས་གཙོ་བོ་དེས་གནས་མལ་གཡར་ཟེར་ནས་ལུས་ལ་ཐིམ་ཞིང་གཞན་རྣམས་ཀྱིས་བསྐོར་བ་བྱེད་པ་དང་། ཁང་སྟག་གི་ཞིང་ཆེན་པོ་ཅིག་དུང་དཀར་གྱིས་གང་འདུག་པ་ལས་ཐུ་བ་གང་བསྡུས། ཆེ་བ་ཅིག་འབུད་པར་བརྩམས་ཚེ་གཉིད་སད། ན་མཁའ་ལ་ཉི་ཟླ་ཤར་བའི་འོད་ཀྱིས་ཐམས་ཅད་གང་བ་དང་གསེར་གྱི་མེ་ཏོག་འཐུ་བ་སོགས་རྟག་དུ་ངོ་མཚར་འབའ་ཞིག་རྨི། ལུས་ཡང་ཞིང་བདེ་ལ་ཟས་ཀྱི་སྲེད་པ་མེད། སྐབས་སུ་ལྷུམས་ནང་ནས་ཡིག་དྲུག་དང་ཨཱ་ལི་ཀཱ་ལི་དང་ཨོཾ་ཨཱཿཧཱུྃ་ཡང་ཡང་གསུང་། བུད་མེད་དུ་མ་དང་ལྷན་ཅིག་ཡུར་མ་བྱེད་པ་ན་དེ་ལྟར་གསུང་བ་ཐམས་ཅད་ཀྱིས་ཐོས་སྟེ་གང་༼པ༧༢བ༽དུ་གྲག་གཡས་གཡོན་དུ་ལྟ་ཞིང་ཐེ་ཚོམ་དུ་གྱུར། ངོ་ཚ་བ་དང་གཞན་ལ་མི་སྒྲགས་པའི་ཕྱིར་ཕ་ཚད་དུ་གཅིག་པུར་ཡུར་མ་བྱས་པས་གསུང་ཆེ་བར་གྲག་པ་ཐམས་ཅད་ཀྱིས་ཐོས་ནས་སངས་རྒྱས་ཀྱི་རྣམ་ཕྲུལ་ངོ་མཚར་ཅན་ཟེར་ཞིང་ཕྱག་འཚལ་ཁྱོད་ཀྱིས་ཅི་ཐོད་བྱེད་མི་ཉན་ཟེར། ཡབ་ཀྱི་རྨི་ལམ་དུའང་དཀྱིལ་འཁོར་རབ་ཏུ་བཀྲ་བའི་དབུས་སུ་བུམ་པ་བཟང་པོ་འདུག་པ་ལ་ཕྱག་མཆོད་བྱས་གསོལ་བ་བཏབ་པ་རྨིས། བསོད་ནམས་སྟོབས་ཀྱི་རྟོགས་བརྗོད་ལས་འབྱུང་བ་ལྟར་བདག་ཉིད་ཆེན་པོ་འདི་དག་གི་བསོད་ནམས་ཀྱི་ཚོགས་ནི་གཞལ་བར་དཀའ་བས་དེའི་མཐུས་སྔར་ཡབ་ཀྱིས་ལུས་ལ་ནད་གཞི་ཞིག་ཡོད་པ་ཡང་སངས། སྔར་ཡོ་བྱད་ཀྱིས་ཕོངས་པ་ཅིག་ཡོད་པ་དེ་ཕྱིན་ཅི་དགོས་བྱུང་། གསང་ཕུར་སྒོམ་ཆེན་བཟང་བ་ཞིག་གིས་ཀྱང་རྨི་བལྟས་ལས་གསལ་བར་མཐོང་སྟེ་དར་ཅོག་མང་པོ་བཙུགས་ནས་གནས་འདི་འདྲར་སྤྲུལ་སྐུ་མྱུར་དུ་འབྱོན་ནོ་ཞེས་བསྒྲགས། ཡོན་བདག་མོ་མགོན་རྒྱས་བྱ་བས་དེའི་སྟེང་གི་ན་མཁར་ཉི་ཟླ་ཟུང་གི་བར་དུ་དཀྱིལ་འཁོར་གྱི་དབུས་ན་ཆོས་རྗེ་རིན་པོ་ཆེ་བཞུགས་པར་མཐོང་། ཡོན་བདག་མོ་སངས་རྒྱས་བྱ་བས་ཀྱང་ཡུལ་དེར་ཆོས་རྗེ་ཡང་ཡང་ཕེབས་པ་སོགས་ཀྱི་རྨི་ལམ་མཐོང་ཞིང་ཡུལ་ཕྱོགས་དེ་དག་གི་ནད་དང་འཁྲུག་པ་ཆད་སྟེ་ལོ་ལེགས། ཁྱིམ་དེ་ལ་རྟག་དུ་འཇའ་འོད་དང་མེ་ཏོག་འབྱུང་བས་ཁྱིམ་དེ་ཉིད་དུ་འཁྲུངས་པར་ཡང་ཐམས་ཅད་ཀྱིས་ཤེས། ཡབ་ལ་འགྲན་སེམས་ཡོད་པའི་སྔགས་པ་གཅིག་གཉིས་ཕྲག་དོག་དང་ཟུར་ཟ་བྱེད། དེ་ལྟར་ལྷུམས་ན་གནས་པའི་མཛད་པས་སྐྱེ་འགྲོ་མགུ་བར་བྱས་སྟེ་ཤིང་ཕོ་བྱི་བའི་ལོ་ཟླ་བ་དྲུག་པའི་ཚེས་བཅོ་བརྒྱད་ཀྱི་ཉི་ཤར་ལ་བལྟམས། ས་ཅུང་ཟད་གཡོ་བ་དང་མེ་ཏོག་གི་ཆར་དང་འཇའ་འོད་དང་དྲི་བཟང་ཡུལ་ཁམས་ཁྱབ་པ་བྱུང་། སྔགས་པ་ཕྲག་དོག་བྱེད་པ་དེའི་བུད་མེད་ཀྱི་རྨི་ལམ་དུ་བུད་མེད་རྒྱན་ཅན་མང་པོས་གཟིམས་ཁང་ལ་ཕྱག་བསྐོར་བྱེད་པ་དང་ཁྱད་པར་རྒྱན་ཤིན་དུ་བཟང་བ་བཞིས་༼པ༧༣ན༽མར་མེ་ཐོགས་སྟེ་བསྐོར་བ་བྱེད་པ་ཡང་ཡང་རྨིས་པས་ཕྱིན་ཆད་དད་གུས་དང་ཞབས་ཏོག་བྱས་སོ། །འཁྲུངས་ལོ་ལ་ཉེ་གནས་ཤཱཀ་འོད་ཀྱིས་བསྒྲིགས་པའི་རྣམ་ཐར་ལས་ཁྲག་མིག་གླང་གི་ལོ་ལ་ཞེས་པ་སྣང་ཡང་ཁྲག་་མི་ནི་མིག་དམར་གྱི་འགྱུར་ཁྱད་ཡིན་པས་དེ་ནི་མེ་ཡོས་དང་རབ་བྱུང་སྦྱོར་བའི་ཚེ་ཤིང་བྱི་ཡིན་པས་གླང་མ་ཡིན་ལ། རྗེ་སྙག་ཕུ་པས། ཕག་གི་ལོ་ལ་ཁོ་བོ་འཆི་ཚུལ་སྟོན། །བྱི་བའི་ལོ་ལ་མྱང་འདམ་ཕྱོགས་སུ་སྐྱེ། །འབྲུག་གི་ལོ་ལ་གཞན་དོན་བྱེད་ཏོ་ཅེས། །ཇི་སྐད་གསུངས་བཞིན་བྱོན་ལ་གུས་ཕྱག་མཚལ། །ཞེས་པ་ཚད་མར་བྱས་སོ། །དེ་ལྟར་ལྷུམས་ན་བཞུགས་པ་ཉིད་ནས་ཆོས་རྗེ་རིན་པོ་ཆེ་ཉིད་སྐུ་དངོས་སུ་བྱོན་པར་ཐམས་ཅད་ཀྱིས་ཡིད་ཆེས་ཤིང་རྩོད་མེད་དུ་བཀུར་བ་ལས་བལྟམས་མ་ཐག་དུ་ཡུལ་གྱི་སྐྱེ་བོ་དག་གིས་བཀུར་སྟི་མཐའ་ཡས་པས་མཆོད་ཅིང་བལྟམས་ནས་ཟླ་ཕྱེད་ན་སློབ་དཔོན་ཆེན་པོ་ཀུའི་གུང་པས་ཇ་འདྲེན་དུ་ཕྱིས་མཁན་ཆེན་མགོན་བློན་པར་གྲགས་པ་དབོན་པོ་བློ་གྲོས་རྒྱལ་མཚན་པ་དཔོན་གཡོག་བཏང་སྟེ་ཕྱེ་མར་ན་བཟའ་ལ་སོགས་པ་མང་དུ་ཕུལ་ཡུམ་གྱི་པང་ན་བཞུགས་པ་ལས་དབོན་པོ་ལ་ཞལ་འཛུམ་དང་མཉེས་པའི་རྣམ་འགྱུར་མང་དུ་མཛད། དབོན་པོའི་མཛུབ་མོ་ལ་འཇུས་ནས་པང་དུ་བྱོན་མཉེས་པར་མཛད་པས་ཐེ་ཚོམ་དང་བྲལ་བར་ཡིད་འཆེས། དེ་ནས་རིང་པོ་མ་ལོན་པར་སློབ་དཔོན་ཆེན་པོ་ཉིད་ཀྱིས་དྲུང་གོང་མའི་དངུལ་འབུམ་ཆེན་མོ་ཀོང་པོར་བཞེངས་པ་མཚུར་ཕུར་སྤྱན་འདྲེན་པ་དང་ལྷན་ཅིག་དུ་བྱོན་སྟེ་ཟླ་བ་བཅུ་གཅིག་པའི་ཚེས་བཅུ་གཅིག་ལ་མཇལ། འཁྲུངས་ནས་ཟླ་བ་དྲུག་ལོན་པ་ཙམ་ཡིན་ཡང་ཇ་ཞལ་ཞུས་པ་ལ་ཕྱག་གིས་རེག །མདུན་དུ་བུར་རམ་དྲངས་པ་ན་བཅབ་ནས་གསོལ། བཞད་ཅིང་མཉེས་པར་མཛད། དེར་དབུ་ཞྭ་ན་བཟའ་གསེར་དངུལ་གྱི་གསོལ་ཞལ་སྡེར་བཞུགས་སྟན་སོགས་ཕུལ་ནས་བླ་མ་ཤཱཀ་འོད་པ་དཔོན་གཡོག་སྐུའི་རིམ་གྲོ་བར་༼པ༧༣བ༽བཞག །ཁོང་རྣམས་ཀྱིས་སྐུ་རིམ་དུ་ཟླ་བ་རེ་ལ་ཡུམ་རྒྱས་འབྲིང་བསྡུས་གསུམ་བསྐལ་བཟང་ལ་སོགས་པའི་གསུང་སྒྲོག །གཙུག་ཏོར་སྟོང་བཟློག་རྣམ་འཇོམས་ཚེ་ཆོག་སོགས་མ་ཆག་པར་འབད་ཅིང་། ཟླ་བ་དགུར་སྐུ་མཚམས་དམ་པར་བཅད་སྟེ་མཇལ་མི་རྣམས་ལ་གསོལ་རས་དང་ན་བཟའི་བྱིན་རླབས་ཙམ་ལས་མ་གནང་། འདི་དག་གི་ཚེ་སྟན་ལ་སྐྱིལ་ཀྲུང་བརྟན་པོར་བཞུགས་ཀྱི་གོག་པོ་ཡེ་མི་མཛད། གླང་ལོའི་ཟླ་བ་དང་པོའི་ཡར་ཚེས་ཀྱི་སྔ་དྲོ་ཅིག་དྲུང་ན་ཡོད་པ་རྣམས་ཡེངས་པའི་བར་ལ་ཇི་ལྟར་བཞེངས་མ་མཐོང་བ་ལ་ཕར་ཆམ་ཚུར་ཆམ་མཛད་ནས་བཞད་ཅིང་འདུག་པ་ལ་གོག་མ་དགོས་པར་འབྱོན་ཐུབ་པ་ལགས་སམ་ཞུས་པས་འགྲོ་ཐུབ་གསུངས། རྣམ་ཐར་ཤཱཀ་འོད་མ་ན་འདི་ལ་སྟག་ལོ་ཟེར་བ་འདུག་ཡང་གོང་གི་ལོ་མིང་འཕྱུགས་སྣང་བ་དེས་ལན་པས་འདི་འཁྲུངས་ནས་ཟླ་བ་བདུན་སོང་བའི་སྐབས་ཡིན། ཡང་ཁང་པའི་ཀ་སྒྲོག་གསེག་མའི་བར་ལག་པ་ཐར་ཙམ་གྱི་ཟང་ཟིང་ཅན་ཞིག་ཡོད་པ་ལ་སྐུ་རྩེད་ཀྱིས་ཕར་ཐལ་ཚུར་ཐལ་དུ་འབྱོན་ཞིང་གདའ་བས་ཤཱཀ་འོད་ཀྱིས་དེ་ལྟར་མ་མཛད་སྐུ་བསྣད་འོང་ཞུས་པས། བླ་མ་བ་དེ་འདྲའི་ཐུགས་ཁྲལ་མི་འཚལ་ང་རང་བདེ་མོར་འགྲོ་འཕྲོ་ཡོད་པ་གསུངས། ཡང་གནམ་གཡོས་ནས་སེར་བ་ཕྲུམ་ཕྲུམ་བྱུང་བ་ལ་གཟིགས་ནས་སྡིགས་མཛུབ་དང་ཕུ་མཛད་པས་སེར་རྐང་སྐད་ཅིག་གིས་ཡུལ་གཞན་དུ་འགྱུར་སྟེ་འདི་ལྟ་བུ་ལན་མང་དུ་མཛད། ཉིན་གཅིག་ཤཱཀ་འོད་ལ་སློབ་དཔོན་ཆེན་པོ་བོད་ནས་འོང་ཡོད་ཇ་འདྲེན་ལ་སོང་གསུངས་སྟེ་དེ་མ་ཐག་ཕྱིན་པས་ཉི་ཟླ་ཐང་དུ་མཇལ། སློབ་དཔོན་ཆེན་པོས་དྲུང་དུ་མཇལ་སྟེ་དབུས་གཙང་གི་འབྲི་གདན་ཚལ་པ་སོགས་ཡོན་བདག་བུ་སློབ་སོ་སོ་ནས་ཇ་འདྲེན་འབུལ་བ་རྣམས་ཕུལ་སྟེ་རྩེ་ལྷ་སྒང་དུ་བྱོན། དྲུང་ཉིད་དེ་ཀར་བཞུགས་མཚུར་ཕུ་ཀརྨ་ནགས་ཕུ་སོགས་ཕྱོགས་འདི་དང་འདི་ན་ཡོད། དེ་རྣམས་ཀྱི་ཚུལ་འདི་ལྟར་ཡོད་ཅེས་ངེས་པ་དང་བཅས་སྟེ་གསུངས། ༼པ༧༤ན༽སློབ་དཔོན་ཆེན་པོ་སླར་བྱོན་པར་ཐོས་པ་ནས་བླ་མ་ཡབ་སོགས་ཇ་འདྲེན་ལ་སོང་བ་ཞག་མང་དུ་འགོར་བ་ལ་ད་ནམ་འོང་ཞུས་པས། ཕྱག་མཛུབ་གཉིས་བརྐྱངས་སྟེ་ཞག་འདི་ན་འོང་གསུང་བ་དེ་བཞིན་བྱུང་། ཟླ་བ་བཞི་བཞེས་ཚེ་དྲུང་ན་རིམ་བཞིའི་མཚན་སྨོས་སྟེ་དེ་རྣམས་གང་ན་བཞུགས་ཞུས་པས་ཐུགས་ཀར་ཕྱག་མཛུབ་གཏད་སྟེ་འདི་ན་གསུངས། ཁྱེད་ལགས་སམ་ཞུས་པས་ཡིན་ཡིན་གསུངས་ནས་བཞད། ཡོན་བདག་ཐེབ་གྲོལ་ལ་སོགས་པ་ནད་ཀྱིས་གཟིར་བ་དུ་མ་ལ་བྱིན་རླབས་མཛད་སྟེ་འདི་ཙམ་ན་ཕན་པར་འགྱུར་རོ་ཞེས་གསུང་པ་བཞིན་སོ་སོར་བྱུང་། སྒང་པ་ཉང་པོར་བྱོན་པ་ཡུན་རིང་དུ་སོང་། ད་ཉེ་བར་བྱོན་ནམ་ཟེར་ནས་ཇ་འདྲེན་ལ་འགྲོ་ཞུས་པས་འགྲོ་མ་རན་གསུངས། ཟླ་ཕྱེད་ཙམ་ན་ཤཱཀ་འོད་ལ་ད་སོང་དང་ཁྱེད་ལ་གསེར་ཞིག་ཡང་སྟེར་བར་འདུག་གསུངས་སྟེ་ཅི་གར་མཇལ་ཞིང་དེ་བཞིན་དུ་བྱུང་། སློབ་དཔོན་ཆེན་པོ་སོགས་ཕེབས་ནས་མཇལ། བཞུགས་པའི་ཁྲི་ཆུང་ཅིག་ཡོད་པ་དེ་མཐོ་བར་གྱིས་གསུངས་ནས་སླར་ཡང་བརྩིགས། ཐམས་ཅད་ལ་ཕྱག་ཚོལ་གསུང་ཞིང་ཕྱག་དབང་ཡང་ཡང་དུ་མཛད་ཅིང་བཞད། རྟ་བར་རྒྱལ་འཛིན་ནས་དྲུང་གོང་མ་གཉིས་ལ་རྟ་བརྒྱ་འབུལ་དུ་མ་བྱས་པའི་ཡོན་བདག་ཆེན་པོ་རྒན་མོ་བློ་བདེའི་བུ་རྒྱུད་ཨ་དཔལ་སོགས་ཀྱིས་རྟ་བརྒྱ་འབུལ་བྱེད་པས་ཕེབས་པར་ཞུ་ཞུ་བར་ཡོང་བ་ལ་གཟིགས་མ་ཐག་ཡོན་བདག་དཔྱལ་པ་ཕྱིན་འདུག་ཨང་གསུངས་སྟེ་དེ་ལྟ་བུ་ནི་བགྲང་གིས་མི་ལང་། སྤྱིར་ཡང་བུས་བ་ཆུང་ངུ་ལ་མས་སྨྲ་བ་སློབ་པ་ལྟར་རང་གི་ཚུལ་སྦས་ནས་དེ་དང་མཐུན་པར་མ་བསྟན་ན་ཧ་ཅང་སྤྱོད་ཡུལ་མ་མཚུངས་པའི་ཕྱིར་རྙིགས་དུས་ཀྱི་འགྲོ་བ་འདུལ་མི་ནུས་པས་འཇིག་རྟེན་མཐུན་འཇུག་འདི་ལྟ་བུ་སྟོན་པར་ཟད་ཀྱི་བདག་ཉིད་ཆེན་པོ་འདི་དག་གི་རང་བཞིན་ལ་བལྟོས་ན་ཉི་མའི་དཀྱིལ་འཁོར་ལ་མེ་ཁྱེར་གྱི་འོད་ཙམ་དུ་མཐོང་ནས་བསྔགས་པ་ལྟར་ཟད་ཏོ། །

རྟོགས་ལྡན་རིན་པོ་ཆེ་མཁའ་༼པ༧༤བ༽སྤྱོད་པས་སྤྲུལ་སྐུ་འཇལ་བར་བྱོན་སྟེ་འབུལ་བ་མང་པོ་དང་སྔོན་གྱི་དབུ་ཞྭ་ཕུལ་བ་ན་ཕྱག་གིས་བླངས་སྟེ་དབུ་ལ་བསྣབས་པ་ན་དབུ་ལ་ཡངས་དོག་གི་སྐྱིན་མེད་པར་འཚམས་པས་ཐམས་ཅད་ངོ་མཚར་དུ་གྱུར། ཙཱ་རི་ནགས་ཕུ་ལྐོག་ཕྲེང་རྩེ་ལྷ་སྒང་པ་རྣམས་སོ་སོས་སྤྱན་འདྲེན་ནན་ཏན་ཞུས་པ་ན་ཉིད་ཀྱིས་ཐོག་མར་ཉང་པོ་དང་ནགས་ཕུར་འགྲོ་གསུངས་ཞིང་གཞན་ཡང་དད་ལྡན་སོ་སོས་ཉེ་ལམ་དུ་སྤྱན་དྲངས་ཤིང་བསོད་ནམས་ཀྱི་ཚོགས་རྒྱ་ཆེར་སྤེལ། ལམ་རྣམས་སུ་ལུང་དམར་ཆེན་པོ་བྱུང་བ་ན་ཕྱག་མཛུབ་བསྟན་པས་གཞན་དུ་བྱོལ་སྟེ་འགྲོ། སློབ་དཔོན་ཆེན་པོས་གཙོས་པའི་སྒང་པ་རྣམས་ཀྱང་ཨེ་ཐང་དུ་ཕེབས། དེར་སེང་གེའི་ཁྲི་ལ་སྤྱན་དྲངས་སྟེ་རིམ་པས་ནགས་ཕུ་ལ་སོགས་པར་བྱོན་ཞིང་སོ་སོར་སྔོན་ཚུལ་མང་དུ་གསུང་ཅིང་གདུལ་བྱ་རྣམས་ངེས་པ་འདྲོངས། ཤཱཀ་འོད་རྟ་རྦབ་ཀྱིས་རྩིབ་མ་ཆག་པ་ལ་ཕྱག་རེག་པ་ཙམ་གྱིས་ནད་ཟུག་ཞི་སྟེ་དེ་མ་ཐག་སོས། དགུན་གངས་ལ་ཆེན་པོ་ཞིག་ལ་ན་བཟའ་སྲབ་མོ་རྐྱང་པ་ཅིག་བསྣབས་ནས་གཤེགས་ཤིང་སྐུ་གཟི་འོད་དུ་འབར། ཚད་རོང་དྲོ་སར་དབྱར་སོས་ན་བཟའ་མང་དུ་བརྩེགས་ནས་སྐུ་བསེར་བསེར་ལྟར་མཛད། ལོང་པོ་ལྕགས་མཁར་དང་ཉེ་བའི་ཐང་དུ་བཞུགས་པ་ན་ཞབས་འཆག་པར་བྱོན་ནས་ལམ་ལས་མི་རིང་བ་ན་ཕ་བོང་ཆེན་པོ་ཞིག་ལ་སྐུ་རྩེད་དུ་ཕྱག་ལྕག་ཕྱོགས་དུ་མ་ནས་བཙུགས་པས་ཕུར་བུའི་ཤུལ་ལྟ་བུ་བྱུང་སྟེ་བར་བྱེ་བ་གསེས་ཅིག་གསུངས། བསེས་པའི་བར་ནས་སྲོག་ཆགས་གློ་བ་འདྲ་བ་ཁྲུ་གང་ཙམ་ལ་ཕྱི་སྲོག་ཆག་ནག་པོ་དང་ནང་དཀར་པོ་ཏིལ་འབྲུ་ཙམ་གྱིས་ཐེམ་བེར་དུ་གང་བ་བྱུང་སྟེ་ལྗགས་མཆིལ་བཏབ། ཏིང་འཛིན་གཏད་པས་མོད་ལ་ཤི་ནས་འཇའ་ཟུག་མེ་ཏོག་གི་ཆར་བྱུང་། རོ་དེ་བསྲེག་སྦྱང་མཛད། དེའི་རྒྱུ་ཞུས་པས་སྔོན་རོལ་པའི་རྡོ་རྗེའི་དུས་ཡུལ་འདིའི་གཤིན་གསོན་གི་དཀོར་ཟ་བའི་བླ་མ་ཞིག་གིས་ངན་སོང་ལས་འདྲེན་པར་ཞུས་ནས་ཁས་བླངས་པ་ཡིན། དེའི་༼པ༧༥ན༽སྲོག་ཆགས་ནག་པོ་རྣམས་ཁོས་གཤིན་ཟས་ཟོས་པའི་གཤིན་པོ་རྣམ་དང་དཀར་པོ་རྣམས་གསོན་དཀོར་ཟོས་པ་རྣམས་ལན་ཆགས་སྙག་པའི་ཕྱིར་ལུས་ལ་ཟ་བ་ཡིན། དེ་ཐམས་ཅད་ངས་ཁས་བླངས་ལྟར་བདེ་བ་ཅན་དུ་དྲངས་པ་ཡིན་ཞེས་གསུངས་ཞིང་དེའི་ཕ་བོང་ཕྱེད་བཤགས་ཀྱི་ནང་ཕན་ཚུན་ལ་སྲོག་ཆགས་དེའི་ཤུལ་གསལ་པོར་ཡོད་པ་ཅིག་ད་ལྟ་མངོན་སུམ་དུ་ཡོད་ཏོ། །འདི་ཁ་ཅིག་རྗེ་རང་བྱུང་བའི་དུས་སུ་སྲོག་ཆགས་དེ་དྲངས་པ་དང་སྡིགས་པའི་ཤུལ་སྣང་ཞེས་ཀྱང་ཐོས་ལ་རྣམ་ཐར་རྣམས་ལ་མི་སྣང་ངོ་། །ཞོ་ཁར་འཕན་ཆེན་མཇལ་ཞིང་བཀུར་སྟི་མཛད། གནས་གཞིར་བཞུགས་ཚེ་རྟོགས་ལྡན་རིན་པོ་ཆེ་དེ་རིང་ཕེབས་ཟེར་ནས་སྒར་པས་གྲབས་བྱས། ཁྱད་པར་དགེ་བཤེས་ཤཱཀ་རྡོར་བྱ་བས་དྲུངས་དུ་ཡང་ཡང་ཞུས་པས་མཐར་དེ་རིང་མི་འབྱོན། སང་ངེད་དང་ལམ་ན་འཕྲད་གསུངས་སྟེ་དེ་ཁོ་ན་ལྟར་བྱུང་ནས་སང་ཉིན་ཁོང་ལ་གཟིགས་སྟེ་ང་ཨེ་བདེན་པར་འདུག་གསུངས་སྟེ་དེ་ཕྱིན་ཞུ་མི་སྤོབས་པར་གྱུར། ཡང་ཤཱཀ་འོད་ལ་ཁྱེད་ཀྱིས་འདི་སྐད་གྱིས་གསུང་སྟེ། །འགྲོ་བའི་དོན་ལ་བསམས་བཞིན་དུ། །དགེ་བའི་ཕྱོགས་ལ་འགོད་པ་ཡིན། །ཞེས་གསུངས་སྟེ་དེ་ཕྱིན་ཡུལ་གྲུ་ཐམས་ཅད་དུ་རིམ་པར་བྱོན། གར་ཕེབས་ཐམས་ཅད་དུ་རི་རྒྱ་ཀླུང་རྒྱ། ཆོས་རྒྱ་དཀར་པོས་ཐམས་ཅད་བདེ་ལེགས་དང་ལྡན་པ་སྲོང་བཙན་གྱི་འཕྲིན་ལས་ལྟར་མཛད། རྟ་བར་རྒྱལ་འཛིན་དུ་ཡོན་བདག་གིས་རྟ་བཟང་པོ་བརྒྱ་འབུལ་དང་། སྐྱེ་བོ་ཁྲི་ཕྲག་མང་པོ་ལ་སྡིག་དང་མ་འདྲེས་པའི་སྟོན་མོ་བྱས་པའི་ཉིན་ན་མཁའ་ལ་ཉི་ཟླ་སྐར་གསུམ་འཛོམས་པ་ལ་མེ་ཏོག་གི་ཆར་ཁ་བ་ལྟར་བབ། སྙེ་བོར་སྤྱན་དྲངས་པ་ན་ཞབས་རྗེས་དུ་མ་བྱོན། གཡང་ཁ་སྟེང་དུ་ཕེབས་པ་ན་ཆོས་སྐྱོང་རྣམས་ཀྱིས་བསུ་བའི་ཚུལ་གཟིགས་སྟེ་དེའི་ཚུལ་ཡང་མཛད། དད་ཅན་གྱི་ལོངས་སྤྱོད་རྒྱ་མཚོ་ལྟར་འགྱུར། དེའི་ཚེ་སློབ་དཔོན་ཆེན་པོ་ལ་འདི་སྐད་ཟློས་ཅིག་གསུངས་སྟེ། འགྲོ་རྣམས་དགེ་བའི་ཕྱོགས་ལ་འགོད་པའི་ཕྱིར། །ཐམས་ཅད་ཆོས་ཀྱི་ཕྱོགས་སུ་གཏོང་བ་ཡིན། །གྱིས་གསུངས་བ་ན་༼པ༧༥བ༽སློབ་དཔོན་ཆེན་པོས་ཀྱང་དགོངས་པ་མཁྱེན་སྟེ་ཕྱི་ནང་ཐམས་ཅད་དུ་སྐུ་རིམ་ལ་ཡོ་བྱད་ཐམས་ཅད་བཀྱེ་སྟེ་དོན་ལྡན་དུ་མཛད། སངས་རྒྱས་བྱང་སེམས་ཀྱི་གཟིགས་པ་གྲངས་ལས་འདས་མོད་ཀྱང་ཅུང་ཟད་རེ་བཀའ་བསྩལ་ཞིང་དེ་དག་གི་རྣམ་འགྱུར་ལ་སོགས་པ་གསུངས། ཨ་མ་ཡུམ་སླེབས་བྱུང་སྒོ་ཕྱེ་ཞེས་ལན་ཁ་ཅིག་གསུངས་པའི་མཐར་བསྔོ་བ་མཛད་ཅིང་སྣང་བ་དང་དུས་མཚུངས་ཡུམ་གཤེགས་པར་སྣང་། ཐན་པ་བྱུང་བ་ན་བཀའ་ཤོག་དང་བདེན་ཚིག་སོགས་ཀྱིས་དེ་མ་ཐག་ཆར་ཆེན་བྱུང་བ་ཆེས་མང་། སྦྲུལ་ལོ་དགུང་ལོ་དྲུག་བཞེས་པ་ལྐོག་ཕྲེང་ན་བཞུགས་ཚེ་ཤཱཀ་འོད་ལ་ཀརྨ་ཕྱོགས་ནས་མི་མང་པོ་ཡོང་གི་འདུག་གསུང་ནས་ཞག་འགའ་ན་སིདྷུ་བ་འབྱོན་པའི་སྐད་བྱུང་། ཇ་འདྲེན་ལ་མྱུར་དུ་སོང་གསུང་བ་ན་འོ་ཐང་གྲུ་ཁར་ཕེབས་པ་དང་འགྲིག །དེ་ནས་དྲུང་དུ་མཇལ་ཞིང་མཆོད་སྤྲིན་ཆེར་མཛད། དེ་མ་ཐག་འབྲི་གདན་ཚལ་པ་སོགས་དབུས་གཙང་གི་བདག་པོ་ཐམས་ཅད་ཀྱིས་གདན་འདྲེན་འབུལ་བ་སོ་སོ་དང་མཚུར་ཕུ་གོའི་ཤྲི་བཟང་པོ་རིན་ཆེན་སོགས་བྱོན། གོང་ནས་རྒྱའི་རྒྱལ་པོའི་ཇ་འདྲེན་དབུ་ཞྭ་དང་ཆོས་ཧྱིང་གི་ཕྲེང་བ་སོགས་འབུལ་ནོད་རྒྱ་ཆེན་བླ་མ་ལོ་ཙཱ་བས་ཕུལ་སོ་སོ་ནས་གདན་འདྲེན་གྱི་ཞུ་བ་དྲག་པར་ཕུལ་བའི་ཚེ། སྤྱན་འདྲེན་པ་ཀུན་འཛོམས་སར་ངེད་སྔོན་ལ་ཀརྨར་འགྲོ་བ་ཡིན་གསུངས་པས་དཔོན་པོ་བཟང་པོ་རིན་སྒྲུབ་པས་སྔོན་ལ་མཚུར་ཕུར་འབྱོན་དགོས་ཞལ་བཞེས་མཛོད། མི་མཛད་ན་ངས་ཁྲི་ཐོག་དུ་སྡོད་པ་ཡིན་ཟེར་ནས་ཞུ་ཕོད་བྱས་པས། ཁྱེད་ཀྱིས་ཅང་མི་ཤེས་ངེད་གར་འགྲོ་ངེད་རང་མཁས་གསུངས་ནས་བཀའ་བཀྱོན་དང་ཕྱག་འཇུག་མཛད་པས་ཐམས་ཅད་ཞུམ་ཞིང་དྲུང་ཉིད་ཇི་ལྟར་དགོངས་པ་ལས་ཞུས་སྟབས་སུ་མི་འགྲོ་བར་གོ །འདི་ཕྱིན་ནས་སྐྱེ་བོའི་ཚོགས་མཐའ་ཡས་ལ་པས་ཆོས་གང་འདོད་ཐོགས་པ་མེད་པར་གསུངས། ཐོག་མར་སློབ་དཔོན་ཆེན་པོ་ལ་ཕྱག་ཆེན་ཆོས་དྲུག་སྦྱོར་དྲུག་ལ་སོགས་པའི་ཁྲིད་ལུང་དབང་མན་ངག་མཐའ་༼པ༧༦ན༽ཡས་པ་གསན། རྟོགས་ལྡན་རིན་པོ་ཆེ་ལ་ནག་རྒྱལ་ཕག་གསུམ་སོགས་བརྒྱུད་པའི་ཟབ་ཆོས་མཐའ་དག་གསན་ཞིང་ཐུགས་ཉམས་སུ་བཞེས་པས་སྤངས་རྟོགས་ཡོངས་སུ་རྫོགས་པར་མཛད། བ་ཡོ་དང་དགོན་སར་གྱི་བར་དུ་བྱོན་སྟེ་གཞན་དོན་རྒྱ་ཆེར་མཛད། དྲུང་གོང་མའི་རྩ་བའི་སློབ་མ་དང་སྒར་དཔོན་ཡིན་ཞིང་བ་ཡོ་སོགས་ཀྱི་གཞི་བ་ཡང་མཛད་རྩེ་ལྷ་སྒང་དུ་ཁྱམས་ལ་རྗེ་དུས་མཁྱེན་གྱི་རྣམ་ཐར་བརྒྱ་རྩ་མའི་རི་མོ་དང་བ་ཡོར་དྲུང་གོང་མའི་སྐུ་ཡང་ཁོ་རང་གིས་ཕྱག་གཟོ་མཛད་པ་གཏེར་བཏོན་སངས་རྒྱས་གླིང་པས་སྤྱན་དྲངས། ཕྱག་གི་གསེར་གྱི་པ་ཏྲ་དང་རྒྱལ་བ་རྒྱ་མཚོའི་སྦ་ལྕག་ཁོང་གི་ཕྱག་ན་ཡོད་པ་ལ། ཁྱེད་ལ་ངའི་པ་ཏྲ་དང་སྦ་ལྕག་ཡོད་པ་ཁྱེར་ཤོག་ཅེས་གསུངས་ནས་ཕུལ། ཁྱོད་ཀྱིས་སྦ་ལྕག་ནས་བཅད་འདུག་ཨང་གསུངས་པས་ཞབས་ལ་གཏུགས་ཤིང་བཤུམས། དགུང་ལོ་བདུན་པ་ལྕགས་རྟ་ཟླ་བ་དང་པོའི་ཚེས་གཅིག་ལ་རྩེ་ལྷ་སྒང་དུ་ཚོགས་དགེ་འདུན་སྒང་པ་ཕེབས་སྟེ་མཁན་པོ་སྙག་ཕུ་བ་བསོད་ནམས་བཟང་པོ་དང་ལས་སློབ་དགྲ་བཅོམ་པ་ཡོན་ཏན་བློ་གྲོས་སོགས་མཁས་བཙུན་གྱི་དགེ་འདུན་འདུས་པར་རབ་བྱུང་དང་དགེ་ཚུལ་བཞེས་སྟེ་མཚན་ཆོས་དཔལ་བཟང་པོར་གསོལ་ཞིང་ཕྱིས་དགུང་ལོ་བཅུ་དགུ་བཞེས་པའི་ཆུ་རྟ་ལ་གནས་དེ་ཉིད་དུ་མཁན་སློབ་དེ་ཉིད་དང་དད་པའི་དགེ་སློང་སྡོམ་བརྩོན་སྡེ་སྣོད་འཛིན་པ་བརྒྱད་བཅུའི་དབུས་སུ་བསྙེན་པར་རྫོགས་པར་དགེ་སློང་གི་དངོས་པོ་བཞེས། བོད་དུ་དགེ་སློང་གི་ལས་གྲལ་བྱུང་བ་ལ་བཟང་ཞིང་མང་བར་གྲགས། སོ་སོའི་ཕྱག་གི་ཚེ་བར་བར་དུས་འཇའ་ལི་ལ་སྐུ་བརྟེན་པའི་ངལ་གསོ་མཛད་དགོས་པ་བྱུང་སྐད། འཇའ་འོད་དང་མེ་ཏོག་གི་ཆར་བྱུང་། སྙག་ཕུ་བ་ཆེན་པོ་འདི་ནི་ཉིད་ཀྱིས་འཕགས་པའི་གནས་བརྟན་བ་ཀུ་ལར་ཞལ་གྱིས་བཞེས། རྗེ་རོལ་བའི་རྡོ་རྗེ་ལ་ཆོས་དུ་མ་གསན་ཞིང་རྗེ་དེ་བཞིན་གཤེགས་པའི་བླ་མ་ཡིན་ཡང་ཐུགས་དད་སློབ་མ་གཞན་ལས་ཆེ་སྟེ་ལྷག་བསམ་མའི་བསྟོད་༼པ༧༦བ༽པ་མཛད། སྔ་ཕྱིར་མཁན་སློབ་ལས་འདུལ་བའི་ཕྱོགས་མཐའ་དག་དང་ཇོ་གདན་གྱི་ཆོས་སྐོར་མཐའ་དག་དང་གཞུང་ལུགས་ཆེན་པོ་དུ་མ་གསན། སློབ་དཔོན་བཀའ་བཞི་བ་ལས་ཀྱང་གཞུང་ལུགས་མཐའ་དག་སྦྱང་བའི་ཚུལ་མཛད། དགུང་ལོ་བཅུ་དགུ་པ་ཆུ་སྤྲེ་ཟླ་བ་བརྒྱད་པའི་བཅོ་ལྔ་ལ་ཞོ་ཁ་ནས་ཕྱག་བཏེག་སྟེ་བྲ་ཤོད་རི་བོ་ཆེ་ངོམ་རྣམས་སུ་མཆོག་དམན་རྣམས་སྨིན་གྲོལ་ལ་བཀོད། བྱ་ལོ་ཟླ་བ་དང་པོ་ལ་ཀརྨར་ཕེབས། སྐྱེ་འགྲོ་མཐའ་ཡས་པ་ཆོས་ཀྱིས་བཏུལ། རྐེ་རགས་པ། རྒ་ཨ་ཉན་པ་ཤར་ཀའི་དཔོན་ཆེན་ཁྲོ་བོ་རྒྱལ། ཁྲི་དཔོན་ད་ར་ཁ་ཆེ། གོ་འགྱོ་དཔོན་ཆེན་ན་མཁའ་འོད་ཟེར་སོགས་ལྷ་སྡེ་མི་སྡེའི་གཙོ་བོ་ཐམས་ཅད་ཀྱིས་སྤྱན་དྲངས། མི་ཕྱེད་པའི་དད་པ་ཐོབ། སོ་སོར་ངོ་མཚར་གྱིས་ལྟས་མཐའ་ཡས། འབོམ་དུ་བྱོན་པའི་ལམ་ཞིག་དུ་མཇལ་མི་འགའ་ས་དྲུང་གི་རྣམ་ཐར་ཞིག་ཞུ་ཞུས་པས། སྐྱེ་འཆི་མེད་པར་སེམས་ལ་དབང་ཐོབ་ཀྱང་། །དབང་མེད་འཁོར་བའི་འགྲོ་བ་སྒྲོལ་སླད་དུ། །སྙིང་རྗེའི་དབང་གི་སྲིད་པར་ཉིང་མཚམས་སྦྱོར། །སྲིད་དང་ཞི་བའི་མཛད་པ་རྒྱུན་མི་ཆད། །དེ་ལ་གྱིས་གསུངས། འབོམ་མཚོ་ཕྱུག་མོའི་འགྲམ་དུ་བདེན་ཚིག་གིས་ཆར་ཕབ་ཅིང་གཞན་ཕན་ཆེར་མཛད། གོ་འགྱོའི་ཡུལ་དུ་ཆ་ག་པའི་དམག་གིས་གནོད་པ་ཆེན་པོ་བྱུང་བ་བཀའ་ཤོག་བསྒྲགས་པས་ཆད། པུ་འབོར་བའི་སྤྱན་འདྲེན་ནན་ཏན་སླེབས་པ་ལ་ཕྱིས་ཀྱི་ཞལ་བཞེས་མཛད་སྟེ་སླར་ཀོང་པོར་ཕེབས་ནས་བསྙེན་རྫོགས་དང་འགྲོ་དོན་མཛད། སྔར་ཧོར་གྱི་རྒྱལ་པོ་ཐོ་གན་ཐི་མུར་གྱིས་ལོ་སོ་ལྔ་རྒྱལ་ས་མཛད། རྗེ་རོལ་བའི་རྡོ་རྗེ་བོད་ལ་ཕེབས་ནས་ལོ་ལྔ་ན་རྒྱའི་ངོ་ལོག་བྱུང་བས་གོང་མ་ཧོར་ཡུལ་ལ་བྱོན་སྟེ་རྒྱ་ནག་གི་རྒྱལ་པོ་ཐའི་ཇུས་རྒྱལ་ས་ཅུང་ཟད་དང་། དེ་ནས་ཏའི་མིང་རྒྱལ་པོ་ཆེན་པོས་རྒྱ་ཧོར་མི་ཉག་ཐམས་ཅད་ཀྱི་རྒྱལ་པོ་མཛད། རྒྱལ་ཁམས་ཐམས་ཅད་བདེ། ཆོས་རྗེ་རིན་པོ་ཆེའི་སྙན་པས་ཐུགས་ཕྲོགས་སྟེ་སྤྱན་འདྲེན་ཡང་ཡང་དུ་བཏང་༼པ༧༧ན༽ཞིང་ཁྱད་པར་དུ། བླ་མ་ཁྱེད་ཀྱིས། དེ་བཞིན་གཤེགས་པའི་ཆོས་ཟབ་མོ་མཁྱེན་པའི་དོན་ལ་ནུབ་ཕྱོགས་ཀྱི་སེམས་ཅན་ཐམས་ཅད་ཀྱི་དོན་བྱེད་པ་ཀུན་གྱིས་སྐྱབས་སུ་འགྲོ་བ་དང་གུས་པར་སངས་རྒྱས་འཇིག་རྟེན་དུ་བྱོན་པ་ལྟ་བུའི། ཁྱེད་ཐབས་ཤེས་རབ་ཡོན་ཏན་འཕྲིན་ལས་མཆོག་གི་དངོས་གྲུབ་མ་ཐོབ་ན་དེ་བཞིན་དུ་སེམས་ཅན་ཐམས་ཅད་ལ་ཕན་པ་རྒྱ་ཆེན་པོ་ག་ལ་འབྱུང་། ངེད་སྔར་བྱང་ཕྱོགས་སུ་ཡོད་པའི་དུས་སུ། ཁྱེད་ཀྱི་མཚན་བཟང་པོ་ཐོས་ནས་ལན་གཅིག་མཇལ་བསམ་པའི་སེམས་བཞིན་ད་ལྟ་གོ་ས་ཆེན་པོ་ལ་བཞུགས། ཡུལ་དབུས་ཀྱི་རྒྱལ་ཁམས་ཀུན་བདེ་བར་འདུག །ཡུན་རིང་དུ་བསམས་པ་ལ་མུན་པ་བསལ་བ་ལྟ་བུ་དྲིན་མཉམ་པ་ཉིད་ཕན་ཡོན་ཐུན་མོང་དུ་མཛད་དགོས། སྔར་ཤཱཀྱ་ཐུབ་པས་ཐུགས་རྗེས་བཟུང་ནས་སེམས་ཅན་ཐམས་ཅད་ཀྱི་དོན་བྱེད། ཐུབ་པའི་ཆོས་ཀྱི་དངོས་གྲུབ་ཟབ་མོ་ཐོབ་པའི་དོན་ལ། ཁྱེད་ཐུབ་པའི་ཐུགས་དང་གཉིས་སུ་མེད་པར་འདུག་པས་ཡུལ་དབུས་འདིར་བྱོན་ནས་སངས་རྒྱས་ཀྱི་བསྟན་པ་དར་བ་དང་རྒྱལ་ཁམས་ཀྱི་ཕན་བདེ་ལ་དགོངས་ནས་ངེད་ཀྱིས་སྔར་བསམས་པ་བཞིན་རྗེས་སུ་འབྲེངས་ནས། བླ་མ་ཁྱེད་ཅིས་ཀྱང་འབྱོན་པར་མཛོད། སྔར་གྱི་རྒྱལ་པོས་ཡུལ་དབུས་ཀྱི་རྒྱལ་ཁམས་བདེ་བའི་སྒོ་ནས་བཅོས་པ་ཡིན། སངས་རྒྱས་ཀྱི་བསྟན་པ་ལ་ཡང་དད་པ་སྔོན་དུ་འགྲོ་བ། ངེད་ཀྱི་ཡབ་ཐའི་རྒྱལ་པོ་ཧུ་ཧང་དང་དད་པ་ཅན་གྱི་བཙུན་མོ་ཧུ་ཧཱང་བུ་གནམ་ལ་གཤེགས་ནས་ཡུན་རིང་། དྲིན་གསབ་དགོས་པ་ཐབས་གང་ཡང་མ་རྙེད། བླ་མ་ཁྱེད་ཐབས་ཤེས་འཕྲིན་ལས་ཀྱི་སྒོ་ནས་མཆོག་གི་དངོས་སྒྲུབ་ཐོབ་པའི་དོན་གྱིས། སངས་རྒྱས་ཀྱི་ངོ་བོ་ཉིད་ཡིན་པར་འདུག་ཅེས་ཀྱང་མྱུར་བར་བྱོན་ནས་འདས་པ་རྣམས་ལ་སྒྲོལ་པའི་ཆོ་ག་སྒྲུབ་པའི་དོན་ལ་ད་ལྟའི་ལི་སྐྱམ། ཤའུ་སྐྱམ། ཧུའུ་རྐྱེན་ལ་སོགས་པ་མངགས་ནས་ཡི་༼པ༧༧བ༽གེའི་རྟེན་བསྐུར་གདན་འདྲེན་སོང་ཡོད། བླ་མས་ཐུགས་རྗེས་བཟུང་ལ་མཉེས་པར་མཛོད་ལ་མྱུར་དུ་འབྱོན་པ་ཞུ། ཡི་གེའི་རྟེན་གྱི་དངུལ་བྲེ་ཆེན་གསུམ་ལ་སྲང་བརྒྱ་དང་ལྔ་བཅུ། གོས་ཡུག་མདོག་མི་འདྲ་བ་ཕྱི་བཅུ། ནང་དར་མདོག་མི་འདྲ་བ་བཅུ། ཙནྡན་དུམ་ཅིག་སྤོས་དཀར་རྒྱ་མ་བཅུ། ཟུའུ་ཧང་སྤོས་རྒྱ་མ་གང་། དཀར་རྒྱ་མ་བརྒྱ་དང་ལྔ་བཅུ། སྣ་དྲུག་ཡུན་ལོ་ཟླ་བ་གཉིས་པའི་ཚེས་བཅོ་བརྒྱད་ལ་ཕོ་བྲང་ཆེན་པོ་ནས་བྲིས། ཅེས་པའི་ལུང་གདན་དྲངས་པའི་གསེར་ཡིག་པ་རྣམས་ཀྱི་སྔ་འཕར་བྱུང་བས་དབུས་སུ་ཕེབས། འབྲི་གདན་དང་སྣེའུ་པས་ཞབས་ཏོག་ཆེར་བྱས། ལྷ་ས་དང་མཚུར་ཕུར་ཕེབས། རིམ་པས་བྱང་ལམ་བརྒྱུད་ནས་འགྲོ་དོན་རྒྱུན་མི་ཆད་པར་དགུང་ལོ་ཉེར་གསུམ་པ་མེ་ཁྱི་ཟླ་བ་བདུན་པའི་ཚེས་གསུམ་ལ་ལྷ་སྟེང་དང་ཚེས་བརྒྱད་ལ་ཀརྨར་ཕེབས་སྟེ་དེར་རྒྱའི་མི་ཆེན་རྣམས་ཀྱིས་མཇལ་ལུང་དང་འབུལ་བ་བཞེས། ཚེས་བཅོ་བརྒྱད་ལ་བཏེག་སྟེ་རྐེ་སྟོང་དང་ཀེར་རྒྱང་དུ་ཞག་ཉེར་ལྔ་ཙམ་བཞུགས་སྟེ་དག་པོ་ཆེན་པོ་ཀོན་ཏིང་གོའི་ཤྲི་དང་ཆའུ་ཐོབ་པ་སོགས་མི་ཆེན་དང་སྨར་ཁམས་ཀྱི་དགེ་འདུན་མཐའ་ཡས་པ་ཐམས་ཅད་དད་པར་མཛད། ཤར་ཁའི་སྐྱེ་བོ་མཐའ་ཡས་པས་མཇལ། དེ་ནས་ཚུགས་དྲུག་གིས་འབྲི་ཆུའི་ཀློང་ཐང་གི་གྲུ་བརྒལ། གླིང་ཚང་གི་འབུལ་བ་མཐའ་ཡས། ར་རྒྱ་གྲུ་སོའི་བར་ལ་ཚུགས་བཅུ། ཁྲོམ་བུ་རོང་བར་དུ་ཚུགས་བཅུ་དྲུག །ཁྲོམ་བུ་བ་རྣམས་ཀྱིས་རྟ་ལྔ་བརྒྱ་དུས་གཅིག་དུ་ཕུལ། དེ་ནས་ཚུགས་གཅིག་ན་ཏའི་ཞིང་ཆེན་པོ་གདན་འདྲེན་ལ་སླེབས། ཚུགས་གཉིས་ཀྱིས་ག་ཆུར་བྱོན། ཟླ་བ་བཅུ་གཉིས་པའི་ཚེས་གསུམ་ལ་ག་ཆུ་ནས་བཏེག་སྟེ་འཇམ་ཚུགས་ན་གསུམ་ཉི་མ་ན་གཉིས་ཀྱིས་ཤིང་ཀུན་དུ་ཕེབས། ཚུགས་གཉིས་ཀྱིས་ཆུ་མ་མཁར། དེ་ནས་འཇམ་ཚུགས་བཅུ་དགུ་ན་ཟམ་ཤིང་རྒྱལ་བུས་མཇལ། འཇམ་ཚུགས་ཉི་ཤུ་ན་པན་ཡང་རྒྱལ་༼པ༧༨ན༽བུས་མཇལ། འདི་ཐམས་ཅད་དུ་འབུལ་བ་ཞབས་ཏོག་དད་གུས་མཐའ་ཡས་ཤིང་ཐམས་ཅད་དུ་ཟླ་ལམ་ལྷག་པའི་སྐྱེ་བོ་འདུས། འཇམ་ཚུགས་བཅུ་བཞི་ན་ཧུང་མང་དུ་དགེ་འདུན་མཐའ་ཡས་པས་མཆོད་པའི་སྤྲིན་སྤྲོས། འཇམ་ཚུགས་གསུམ་ན་ཆུ་གུན་ཕོ་བྲང་གི་རྒྱལ་བུ་གཉིས་ཀྱིས་མཇལ། འཇམ་ཚུགས་གསུམ་ནས་ཕོ་བྲང་གི་མདུན་ན་ཆུ་ཆེན་སྣང་བའི་གྲུ་ཁ་རེ་ན་ཤན་སྟོང་ཕྲག་གསུམ་རེ་འདུག །གོམ་པ་སུམ་བརྒྱ་དྲུག་བཅུ་ས་ལེ་བར་རེར་རྩེ་གྲུའི་ནང་དུ་ཁང་བཟང་རྒྱན་ཅན་ཡོད་པར་བཞུགས་སྟེ་ས་ལེ་བར་སུམ་བརྒྱ་བརྒྱད་བཅུའི་ཚོད་ལ་གྲུའི་བཞོན་པས་བྱོན། ཆུའི་ཕར་ཁ་ནས་གླང་པོ་ཆེན་སུམ་བཅུ་ཙམ་ལ་རྒྱན་སྣ་ཚོགས་ཀྱིས་བརྒྱན་པ་དང་དགེ་འདུན་ཁྲི་ཚོ་ཙམ་གྱིས་བསུ་བ་བྱས། ན་མཁའ་དྭངས་པ་ལ་འཇའ་ཚོན་བྱུང་བ་ཀུན་གྱིས་མཐོང་། ཚེས་གྲངས་མེ་མོ་ཕག་ལོ་ཟླ་བ་དང་པོའི་ཉི་ཤུ་གཅིག་ཡིན། དེའི་ཉིན་གོང་མ་ཕོ་བྲང་ནས་ཕྱིའི་ལྕགས་རི་ནང་དུ་བྱོན། དྲུང་དུ་གསེར་གྱི་འཁོར་ལོ་རྩིབས་སྟོང་ཡོད་པ་ཅིག་ཕུལ། ཇ་ཞལ་ཁོང་རང་བཞེངས་ནས་མཛད་ཅིང་དཔོན་སློབ་ཀུན་ལ་ཆབ་ཚ་གནང་། མཆོད་ཡོན་མཇལ་བའི་ཡི་གེར་འདི་ཙམ་སྣང་ལ་ད་ལྟ་གསུང་རྒྱུན་ལ་གོང་མས་མངོན་མཁྱེན་ཡོད་ན་མཇལ་དར་གཅིག་པ་བསྣམས་ཡོད་དགོངས་ནས་ཕྱག་ཤུབས་ཀྱི་ནང་དུ་དུང་དཀར་གཡས་འཁྱིལ་ཅིག་བཅུག་ནས་ཐོག་མར་ཕུར། ཆོས་རྗེས་ཀྱང་མཁྱེན་སྟེ་དེ་མ་ཐག་སྐུ་ཕག་ནས་དུང་དཀར་གཡས་འཁྱིལ་ཞིག་བཏོན་ནས་གནང་བས་ཐུགས་ལྷག་པར་དད། ཕྱིས་གཉི་ག་ལ་གསེར་གཤོག་རེ་སྦྲན་ནས་ཕུལ་བར་ད་ལྟ་ག་ཎྜོ་ལའི་མཆོད་རྫས་ཀྱི་གཡས་འཁྱིལ་མཁྱིད་གང་ཙམ་པ་གཉིས་པོ་འདི་ཡིན་གསུངས། མཇལ་ཁང་སར་དུ་བྱས་པར་དེ་ནུབ་བཞུགས། སང་ཐོ་རངས་ནས་ཕྱག་ཕྱི་བ་ཐམས་ཅད་ལ་གོས་བཞི་བཞི་རེ་ལྷམ་རེ་མི་དྲག་པ་རྣམས་ལ་ཞྭ་ཐེབ་རེ་གནང་། གོང་མ་ཕུགས་ནས་༼པ༧༨བ༽ཚུར་བཞུགས། རྒྱའི་ལུགས་གཡོན་ཆེ་བར་བྱེད་པས་དྲུང་གཡོན་ནས་ཚུར་བཞུགས། གཞན་རྣམས་མདུན་གཡོན་གཡས་སུ་བཞུགས་སྟེ་བཀུར་སྟི་མཛད། དེ་ནས་གོང་མ་ཕོ་བྲང་དུ་བྱོན། དཔོན་སློབ་རྣམས་མཇལ་ཁང་དུ་བཞུགས། ཉི་ཤུ་གཉིས་ཀྱི་ཕྱི་ནང་སྔ་མོ་ནས་ཕོ་བྲང་དུ་བྱོན་སྟེ་བསུ་བ་ལ་རྒྱན་ཆས་མཐའ་ཡས་པ་ཅན་གྱི་ལག་ན་གོས་དར་གྱིས་ཁང་བཟང་དང་གསེར་གཡུའི་ཁང་བཟང་དང་གདུགས་རྒྱལ་མཚན་འཕན་བ་དན་ཕུར་མ་ལ་སོགས་མཆོད་པའི་བྱེ་བྲག་བསམ་གྱིས་མི་ཁྱབ་པ་དང་གླང་པོ་ཆེ་དཀར་པོ་གཅིག་གཞན་གཉིས་དང་གསུམ་ལ་གསེར་གྱི་རྒྱན་ཆ་ཐེག་ཚད་ཀྱིས་སྤྲས་པ་དང་། གཞན་གླང་པོ་ཆེ་སུམ་བརྒྱ་ཙམ་ལ་རྒྱན་ཆས་སྣ་ཚོགས་བཀལ་བ་དང་། དགེ་འདུན་སྣམ་སྦྱར་ཅན་ཁྲི་ཚོ་ལྔ་ཙམ་གྱིས་ལག་དུ་མེ་ཏོག་དང་རོལ་མོའི་བྱེ་བྲག་སྣ་ཚོགས་པ་བཟུང་བ་དང་། རྒྱལ་བུ་ཆེན་པོ་དགུ་ཏའི་ཞིང་སྟོང་ཚོ་གསུམ་གྱིས་མགོ་བྱས་ལས་ཀ་ཅན་གྱི་མི་ཆེན་འབུམ་ཚོ་གཅིག་ལ་དམག་མི་འབུམ་ཚོ་བཅུ་གཉིས་ཀྱིས་བསྐོར་བའི་ལ་ལས་ཁྲབ་གྱོན་ལ་ལས་ཕུབ་ཁུར་ཕལ་ཆེར་གྱིས་མདུང་བཟུང་བ་དང་། གསེར་གྱི་ཐོ་བ་སྟ་གྲི་ཡོབ་ཆེན་རྩེ་གསུམ་རལ་གྲི་སོགས་རེ་རེའང་བཟུང་བ་བརྒྱ་རེ་དང་། གསེར་དངུལ་གོས་དར་ལས་བྱས་པའི་ཉི་ཟླའི་གཟུགས་བཟུང་བ་བཞི་སྟོང་ཙམ་འདུག །དེ་ནས་ཕོ་བྲང་གི་སྒོར་གོང་མ་ཆེན་པོ་ཉིད་བསུ་བ་ལ་བྱོན། ཕྱི་ན་གསུ་བའི་བཀོད་པ་ཅི་འདུག་ནང་ན་ཡང་འདུག་ཞིང་ཁྱད་པར་གསེར་གྱི་ཁྲབ་རྨོག་ཁོ་ན་གྱོན་པ་ཉིས་བརྒྱ་ཙམ་འདུག །མཇལ་འཛོམ་གྱི་ཁང་པ་དེའི་སྒོ་ལྷོར་ལྟ་བ་རིམ་པ་ལྔའི་ནང་མ་གསེར་འབའ་ཞིག་ལས་བྱས་པ་གསེར་ཐོག་གསེར་ཀ་ཅན་བོད་ཀྱི་ཀ་བ་སོ་གཉིས་ཀྱི་མལ་ལ་ཕྱོགས་བཞི་ཀར་སྒོ་སུམ་རལ་རེ་འདུག །མཆོད་ཡོན་བཞུགས་ལུགས་སྔར་ལྟར་མཛད། དྲུང་གི་མ་ཚད་དུ་བླ་མ་རྣམ་གསུམ་གྲ་པ་རྣམས་གཡོན་ཕྱོགས་སུ་བཞག་སྒོ་བཞིར་གསེར་ཁྲབ་གྱོན་པ་ལྔ་བཅུ་རེ། གོང་མའི་གཡས་གཡོན་དུ་༼པ༧༩ན༽ཕུབ་ཁུར་མདའ་གཞུ་བཏགས་པ་བཞི་བཅུ་ཙམ་རེ་འདུག །ཟས་སྣ་མཐའ་ཡས་པའི་གུང་ཚིགས་གནང་། དེ་ནས་གོང་མའི་མདུན་དུ་རྩེད་སྣ་རྣམས་མུས་ཀྱིས་ཡོང་འདུག །འབྱོན་དུས་གོང་མ་མཆོད་ཡོན་སྒོ་དབུས་མ་ལ་བྱོན་ངེད་རྣམས་གཡོན་ལ་འགྲོ་བ་བཅོལ། གོང་མས་ཕོ་བྲང་གི་སྒོའི་བར་དུ་བསྐྱལ། སྔར་གྱི་བསུ་བ་རྣམས་ཀྱིས་དགོན་གྱིས་བར་བསྐྱལ། སྤྱིར་ཧོར་དུས་ནས་ཕོ་བྲང་ན་ཀར་སྡེ་མང་དུ་ཡོད་མོད་ཀྱང་ཁྱད་པར་དུ་རྒྱ་ལུགས་ཀྱི་བཀོད་པ་ཅན་གྱི་ལྕགས་རི་ཕྱིར་ལིང་གུ་སིའི་སྡེ་དང་ནང་དུ་ཏཱ་ཏུ་ཀར་སྡེ་སར་ཏུ་བཏབ་པ་ལ་བཞུགས་གནས་མཛད། འདི་གཉིས་དང་རི་བོ་རྩེ་ལྔའི་ཀར་སྡེ་རྣམས་ལ་བླ་མའི་སྐོ་བཞག་སྒར་ནས་ཕྱི་མོའི་བར་མཛད་བཞིན་དུ་ཡོད་འདུག་ཞིང་གཙུག་ལག་ཁང་བླ་བྲང་དང་བཅས་པའི་དབ་རྩེ་ལྷ་སྒང་ན་འདུག་པ་ཡང་བདག་གིས་མཐོང་། ཕྱི་ཉིན་ཉི་ཤར་ཙམ་ལ་གོང་མ་དགོན་དུ་ཚུར་བྱོན། དྲུང་གིས་གཟིམས་ཁང་གི་ནང་སྒོ་དང་བླ་མ་རྣམས་ཀྱིས་བར་སྒོ་ནས་བསུས། འབུལ་བ་ལ་རྟ་དཀར་པོ་གསུམ་ལ་ཆིབས་སྒ་བསྟད་པ། གཞན་རྟ་དཀར་པོ་བཅོ་བརྒྱད། འདི་ལ་རྒྱ་ནག་ན་རྟ་དཀར་པོ་མཆོག་དུ་བྱེད་ལ་སྔོན་པོ་རྒས་པའི་དཀར་པོ་མིན་པར་ཐོག་མ་ནས་དཀར་པོ་ཡིན། གསེར་བྲེ་བདུན། དངུལ་བྲེ་སུམ་བཅུ་རྩ་བདུན། གོས་ཡུག་བརྒྱ་ལྷག །ཇ་སར་སིག་སུམ་བཅུ། གསེར་གྱི་རྡོར་དྲིལ་བཅོ་ལྔ། གསེར་གྱི་བུམ་པ་གཉིས། དངུལ་གྱི་བུམ་པ་ལྔ་། གསེར་དངུལ་གྱི་ཏིང་མནྟྲི་ཆ། གསེར་དངུལ་གྱི་པད་སྡེར་ལྔ་རེ། གཞན་ཡང་མཆོད་ཆ་སྲིད་ཚད། གསེར་དངུལ་གྱི་གསོལ་ཞལ་སྡེར་དཔག་མེད་ཕུལ་བ་གཎ་དྷོ་ལའི་འབུལ་བ་ཡིན་པའི་ལུང་བྱུང་། ཉི་ཤུ་གསུམ་གྱི་ནང་པར་ཡིན། ཉེར་བཞི་ལ་བླ་མ་རྣམ་གསུམ་གྱིས་མགོ་བྱས་པའི་ཕྱག་ཕྱི་བ་རྣམས་ཕོ་བྲང་དུ་ཤོག་གསུངས་སྟེ་ཕོ་བྲང་གི་ཁྱམས་སུ་མཇལ་ཁ་བཏང་། ཕྱག་རེ་རེ་ལས་མི་དགོས་པའི་ལུང་བྱུང་། འབྲོང་བུ་གོའི་༼པ༧༩བ༽ཤི་བ། སློབ་དཔོན་དཀར་བཞི་བ་རིན་ཆེན་དཔལ། མཁན་ཆེན་མགོན་བློན་པ་སྟེ་བླ་མ་རྣམ་གསུམ་ལ་དངུལ་བྲེ་ཕྱེད་གསུམ་པ་རེ། གསེར་གྱི་མཆོད་ཆ་རྒྱས་པ་རེ། འཕྱར་དར་རེ། གཏོར་ཆ་རེ། གོས་སྦྱོར་རེ། གསོལ་ཞལ་སྡེར་རེ། གོས་ཕྱི་ནང་བཅུ་གཉིས་རེ། ཆའུ་ཉིས་སྟོང་རེ། རྡོ་དྲིལ་ཆ་བཞི་རེ། ཕྲེང་དཀར་རེ་རྣམས་གནང་། གྲ་པ་སྤྱི་ལ་རབ་རྣམས་ལ་དངུལ་བྲེ་ཆེན་རེ། ཆའུ་བརྒྱད་བརྒྱ་རེ། གོས་ཡུག་དྲུག་རེ། དར་ཡུག་དྲུག་རེ་གནང་། འབྲིང་རྣམས་ལ་དངུལ་བྲེ་སུམ་གཉིས་རེ། གོས་དར་ཡུག་དྲུག་རེ། ཆའུ་བཞི་བརྒྱ་རེ། ཐ་མ་རྣམས་ལ་དངུལ་བྲེ་ཕྱེད་རེ། གོས་དར་ཡུག་བཞི་རེ། ཆའུ་སུམ་བརྒྱ་རེ། ཐམས་ཅད་ལ་ཕྲེང་དཀར་རེ། གོས་སྦྱོར་རེ། རྡོར་དྲིལ་ཆ་གཉིས་རེ་གནང་། ཉེར་བདུན་གྱི་ནང་པར་གོང་མ་དྲུང་གི་གཟིམས་ཁང་དུ་བྱོན་སྟེ་ཙནྡ་དཀར་པོ་ལས་བཞེངས་པའི་སྤྱན་རས་གཟིགས་ཕྱག་སྟོང་སྤྱན་སྟོང་བརྐྱངས་ཁྲུ་དོ་ཡོད་པ་ཅིག་དང་དེའི་མཆོད་ཆ་དངུལ་ཀོང་སོགས་དངུལ་སྤྱད་དང་ཤེལ་གི་མཆོད་ཆ་མཐའ་ཡས་པར་ཕུལ། དེ་ནས་ཟླ་བ་ཕྱི་མའི་ཡར་ཚེས་གཅིག་ལ་ལོ་སར་བྱས་པ་ལ། འདི་ལྟར་ན་ཧོར་ཟླ་གཉིས་པ་ལ་དེང་སང་གི་རྒྱའི་ཟླ་བ་དང་པོ་བྱེད་ཡོད་པར་སྣང་། དྲུང་ནས་དབུ་མཛད་དཔོན་སློབ་ཐམས་ཅད་ཐོ་རེངས་ནས་ཕོ་བྲང་གྱི་ཤར་སྒོ་ནས་ཡར་བྱོན་ནས་ཁྱམས་ཅིག་དུ་བཞུགས། གོང་མ་དེར་དྲུང་དུ་བྱོན་ནས་ཇ་ཞལ་མཛད། ནམ་ནངས་པ་དང་ཕོ་བྲང་གྱི་ཕྱོགས་བཞི་ག་ནས་ཁྱམས་ཀྱི་དབེན་ཆེན་པོ་ཡོད་པའི་ནང་དུ་གོང་མ་ལ་ལས་ཀ་ཅན་གྱི་མི་ཆེན་འབུམ་ཕྲག་ལྔ་ཙམ་གྱིས་ཕྱག་འབུལ་འདུག །སྟག་གཉིས། བསེ་ལྔ། གཡི་དཀར་གཉིས། གླང་པོ་ཆེ་བརྒྱ་ཙམ་དང་ལག་ཆ་སྔར་བསུ་བ་བ་ལ་བྱུང་རྣམས་རེ་རེའང་སྟོང་སྟོང་འདུག །མདུང་བཟུང་ཁྲབ་གྱོན་པ་འབུམ་ཚོ་རེ་རེ་འདུག །གར་པ་ཉིས་བརྒྱ་ཙམ་གྱིས་མགོ་བྱས་རྩེ་སྣ་མི་གཅིག་པ་སྟོང་ཙམ་འདུག །དེ་རྣམས་ལ་མཆོད་ཡོན་གྱིས་ཡུད་ཙམ་གཟིགས་ནས་ཕོ་བྲང་དུ་བྱོན་སྟེ་སྔར་༼པ༨༠ན༽ལྟར་བཞུགས། སྟོན་མོ་བཟང་པོ་གནང་། དེ་ཕྱིན་གྲྭ་པ་རྣམས་ཀྱིས་ཕྱག་མི་དགོས་པའི་ལུང་བྱུང་། རྩེ་མོ་བ་ཐམས་ཅད་རིམ་པ་ལྟར་མཆོད་ཡོན་གྱི་མདུན་དུ་འོང་བཅུག་ནས་རྩེད་མོ་དང་གླུ་གར་རོལ་མོ་རྣམས་བྱེད་ཅིང་རིམ་པས་ཕྱིར་སོང་། དགོང་མོ་ཕྱིར་བྱོན་པ་ལ་གོང་མས་སྒོ་གསུམ་བར་དུ་བསྐྱལ། རྒྱལ་བུ་རྣམས་ཀྱིས་དགོན་པར་བསྐྱལ། གོང་མས་མི་ཆེན་དེ་ཐམས་ཅད་ལ་སྟོན་མོ་གནང་། ཡང་བཅོ་ལྔའི་ནང་པར་དཔོན་སློབ་ཉི་ཤུ་སྤྱན་དྲངས་སྟེ་རྩེད་མོ་སྟོན་མོ་རྣམས་སྔར་བཞིན་འདུག །དེ་ནུབ་ཕོ་བྲང་གྱི་ཁྱམས་ཆེན་པོ་དེར་མེའི་མེ་ཏོག་དང་བཀྲ་ཤིས་རྟགས་བརྒྱད་སོགས་མེ་རྩེད་ཀྱི་རིགས་མང་པོ་དང་རྩེ་མོའི་རིགས་འབུམ་ཕྲག་ཙམ་འདུག་པ་ལ་གཟིགས། སྲོད་ཙམ་ན་དགོན་པར་ཕེབས། གཟིམས་ཁང་གི་སྒོར་ཡང་དེ་དང་འདྲ་བའི་མཆོད་པ་དང་རྩེད་སྣ་སྣ་ཚོགས་པ་འདུག །དེ་ནས་ཉི་མ་ཐམས་ཅད་ལ་གོང་མ་ལ་ཆོས་རིམ་པར་གསུངས། ཉི་ཤུ་ལྔ་ལ་དཔོན་སློབ་ཐམས་ཅད་ཕོ་བྲང་དུ་སྤྱན་དྲངས་ཤར་སྒོ་ནས་གསེར་ཁང་དུ་དང་པོར་བྱོན། དེ་ནས་སྔར་གྱི་མཇལ་འཕྲད་བྱས་སར་བྱོན་སྤྱན་གཟིགས་དྲངས། དྲུང་དུ་དངུལ་སྲང་སྟོང་ལ་དངུལ་བྲེ་ལྔ་བྱས་པ་དང་འབུལ་བ་མང་དུ་མཛད། རྩེ་མོ་དང་སྔར་གྱི་རྣམས་ཕལ་ཆེར་འདུག །ཁྱད་པར་སྤྲེ་ནག་ཀང་ཐང་དང་སྤྲེ་དཀར་རྟ་བཞོན་སོགས་འདུག་པ་ལ་ནུབ་སྒོ་ནས་གཟིགས་མོ་མཛད། ཟླ་བ་ཕྱི་མའི་ཚེས་ལྔ་ནས་དཀྱིལ་འཁོར་ཕྱི་ནང་རྣམས་ཀྱི་ཐིག་བཏབ་པ་ལ་དྲུང་གིས་རྒྱལ་བ་རྒྱ་མཚོ། རིན་པོ་ཆེས་ཕུར་པ། བཀའ་བཞི་བས་གསང་འདུས། དཔོན་པོ་བས་མི་ཏྲ། གཞན་རྣམས་ཀྱིས་རྡོར་དབྱིངས་ཆོས་དབྱིངས་གསུང་དབང་། དགྱེས་རྡོར། རྗེ་བཙུན་མ། ཀུན་རིག་སྨན་བླ། སྒྲོལ་ཆོག་ཐུགས་རྗེ་ཆེན་པོའི་གཟུངས་སྒྲུབས་སོགས་དཀྱིལ་འཁོར་བཅུ་གཉིས་བཞེངས། དབུ་འཛུགས་ལ་གོང་མ་བྱོན་ནས་དྲུང་དུ་རྣམ་གསུམ་ཚང་མའི་འབུལ་བ་དང་། ༼པ༨༠བ༽བླ་མ་རྣམས་ལ་གོས་ཕྱི་ནང་བཞི་རེ། གཞན་དཀྱིལ་འཁོར་རེ་ལ་གོས་ཕྱི་ནང་རེ། གོང་མའི་ཕྱག་གིས་བླངས་ནས་གནང་། ཚེས་བཅོ་བརྒྱད་ཀྱི་བར་དུ་ཆོ་ག་མཛད་པ་ལ་ཉིན་གཅིག་བཞིན་གོང་མ་ཡབ་ཡུམ་བྱོན་པ་ལ་དྲུང་གིས་དབང་བསྐུར་རེ་མཛད། གཞན་རྣམས་ཀྱིས་སྒྲོལ་ཆོག་མཛད། ཚེས་བཅུ་བཞི་ལ་འཇའི་གུར་ཕུབ། གོང་མ་མཆོད་ཡོན་གྱིས་གནས་བརྟན་བཅུ་དྲུག་གི་ཞལ་གཟིགས་ཤིང་རྒྱའི་མི་དཔོན་གསུམ་གྱིས་ཀྱང་མཐོང་། ཤིང་སྡོང་པོ་གཅིག་གི་མགོ་ལ་བདུད་རྩི་བབ། ཤུག་པ་གཅིག་གི་མགོ་ལ་གསེར་གྱི་མེ་ཏོག་སྐྱེས། སྤྱིར་ཆོ་གའི་དབུ་ཚུགས་ནས་མ་ཐོན་གྱིས་བར་དུ་འཇའ་འོད་སྣ་ཚོགས་འཁྲུག་པ་དང་མེ་ཏོག་གི་ཆར་ཉིན་གཅིག་བཞིན་བབ་པ་སྐྱེ་བོ་ཐམས་ཅད་ཀྱིས་མཐོང་ངོ་། །བཅུ་དགུའི་མཚན་མོ་གོང་མའི་ཡུམ་གྱི་མཚན་བྱང་དྲུང་གིས་བཞུ། གཞན་རྣམས་ཀྱིས་རྡུལ་ཚོན་རྒྱ་མཚོར་སྐྱེལ་བའི་ཚེ་གླང་པོ་ཆེ་ལ་རྒྱན་སྣ་ཚོགས་ཀྱིས་བརྒྱན་པ་དང་དགེ་འདུན་བསམ་གྱིས་མི་ཁྱབ་པ་དང་བཅས་པས་བསྐྱལ། སླར་དྲུང་གིས་གོང་མ་ལ་བཀྲ་ཤིས་བརྗོད། དྲུང་དུ་འབུལ་བ་ལ་གསེར་བྲེ་དགུ་དངུལ་བྲེ་བཅོ་བརྒྱད་ལ་སོགས་རྒྱ་ཆེར་ཕུལ། བླ་མ་རྣམ་གསུམ་ལ་གོས་ཕྱི་ནང་ཆ་དགུ་རེ་དངུལ་བྲེལ་ཆེན་གསུམ་རེ་ཆུའུ་སྟོང་རེ་རྟ་གསུམ་རེ་དར་ཁང་ལ་གོས་ཡུག་བརྒྱད་རེ་དར་ཡུག་ལྔ་བཅུ་རེ། ཆོས་དབྱིངས་པ་རྡོར་དབྱིངས་པ་གཉིས་ལ་དར་ཁང་ལ་དར་ཡུག་བདུན་བཅུ་རེ། ཀུན་རིག་པ་སོགས་གཞན་རྣམས་ལ་དར་ཡུག་ལྔ་བཅུ་རེ། ཆོ་ག་བ་གྲ་པ་རེ་རེ་ལ་དངུལ་སྲང་བཅུ་གསུམ་རེ། གོས་ཡུག་བཞི་རེ་ཆའུ་ཕྱེད་དང་བཞི་བརྒྱ་རེ་གནང་། ཡང་ཚེས་ཉི་ཤུ་ནས་ཕོ་བྲང་དུ་སྤྱན་དྲངས་སྟེ་དཀྱིལ་འཁོར་བཞེངས་ནས་ཚེ་དཔག་མེད་ཀྱི་དབང་གོང་མ་ལ་མཛད། ཟླ་བ་ཕྱི་མའི་ཡར་ཚེས་བརྒྱད་ལ་ཆོས་དྲུག་གི་ཁྲིད་དབུ་བཙུགས་ནས་གོང་མས་ཉམས་ལེན་མཛད། ཕྱག་དཔེ་བསྒྱུར་ནས་ཕུལ། ཟླ་བ་དེའི་ནང་དུ་དྲུང་དེ་བཞིན་གཤེགས་༼པ༨༡ན༽པ་རིན་པོ་ཆེ་ཆོས་ཀྱི་རྒྱལ་པོ་ནུབ་ཕྱོགས་ཀྱི་བྱམས་པ་ཆེན་པོ་ཞི་བ་དབང་ཕྱུག་གི་སངས་རྒྱས། ཅེས་པའི་མཚན་གསོལ། གསེར་སྲང་བརྒྱ་ལས་བརྡུངས་པའི་འཇའ་ས་དང་ཤེལ་གྱི་ཕྱག་ཐམ་ཡིད་བཞིན་ནོར་བུ་ཕུལ། བླ་མ་རྣམ་གསུམ་ལ་གོའི་ཤྲི་ཆེན་པོའི་ལས་ཀ་གསེར་གྱི་ཐམ་ཀ་ཤལ་གྱི་ཐོ་ཤུ་གནང་། རྒྱ་བན་སྟོང་ཙམ་གྱིས་ཉེས་པ་བྱས་པའི་དོན་ལ་བཙོན་དུ་བཟུང་ནས་ཤི་བའི་ཉེན་འདུག་པ་ཞལ་ཏ་མཛད་སྟེ་སྲོག་བསྐྱབས། གཞན་ཡང་སྔ་རྟིང་དུ་རྒྱལ་ཁམས་ཆེན་པོར་ཡོད་པའི་ནག་ཅན་བཙོན་དུ་གང་ཡོད་ལ་ནན་ཆེར་ཞལ་ཏ་མཛད་པའི་དོན་དུ་སྔ་རྟིང་གསུམ་དུ་ཡངས་པའི་ལུངས་ཤེས་བྱེད་བན་བོན་ཟིན་ཤིང་སོགས་ཆོས་ལུགས་སོ་སོ་ཐམས་ཅད་རང་རང་གི་ལུགས་ཚུལ་བཞིན་དུ་གྱིས་གནམ་མཆོད་འདི་ཐམས་ཅད་ལ་སུས་ཀྱང་བཙེར་བ་མ་བྱེད། བྱས་ན་སོ་སོའི་རྒན་པས་ངེད་ལ་འཕྲལ་དུ་གཏུགས་ཁྲིམས་ལུགས་ཇི་ལྟར་བྱེད་པ་ངེད་ཀྱིས་ཤེས་ཅེས་སོགས་བསྟན་པ་ཤེད་སྐྱེད་ཀྱི་ལུང་འཇའ་ས་རྒྱལ་ཁམས་ཐམས་ཅད་དུ་གནང་། ཕག་གྲུབ་པ་ལ་དབང་གི་ལས་ཀ་དང་གསེར་གྱི་ཐམ་ཀ་སྔོན་དུ་སོང་། གླིང་དང་གོན་གྱོ་ལ་དབང་གི་ལས་ཀ་དང་ཐམ་ཀ་གནང་། ཟླ་བ་བཞི་པའི་ནང་དུ་དུང་གིས་རྩེ་ལྔར་དབྱར་བཞུགས་མཛད་སྟེ་དེ་ནས་གོང་མ་ཡབ་སྲས་ཀྱིས་རྒྱ་མཚོའི་འགྲམ་བར་སྐྱེལ་མ་མཛད་སྟེ་སླར་བོད་དུ་བྱོན་ནོ་ཞེས་མཆོད་ཡོན་མཇལ་བའི་ཡི་གེ་ན་འདི་ཙམ་ལས་མ་བྲིས་སྣང་ལ། སྤྱིར་ཐའི་ཛུ་རྒྱལ་པོ་བསོད་ནམས་བསམ་གྱིས་མི་ཁྱབ་པ་དེས་ཏའི་ཞིང་ཆེན་པོ་མངགས་ནས་དང་པོར་བིརྺ་པ་སྤྱན་དྲངས། དིང་ཕོན་བཟང་པོ་ཆུང་ཚང་དབུ་ཆིངས་དང་ཤམ་ཐབས་ཆུང་ངུར་ཕུལ། དེ་ནས་གནས་བརྟན་བཅུ་དྲུག་སྤྱན་དྲངས་པ་ལ་དིང་ཕོན་ཆེ་བ་བླ་གོས་དང་མཐང་གོས་སུ་ཕུལ། ཕྱིས་རྗེ་དེ་བཞིན་གཤེགས་པ་སྤྱན་འདྲེན་པར་བཞེད་པའི་ཚེ་སྐུ་གཤེགས་པས་དེའི་སྲས་ཏའི་མིང་རྒྱལ་པོ་ཆེན་པོས་༼པ༨༡བ༽ཡབ་ཡུམ་གྱི་ཐུགས་དགོངས་རྫོགས་དགོས་པར་ཡང་དགོངས་ཁྱད་པར་རྒྱལ་པོ་འདི་འཇམ་དཔལ་གྱིས་སྐུའི་བཀོད་པ་ཡིན་ཡང་། ལྷག་པར་བཙུན་མོ་དམ་པ་སྒྲོལ་མའི་སྤྲུལ་པ་དེས་དགེ་བའི་བཤེས་གཉེན་གྱི་བྱ་བ་བྱས་པ་སྟེ། རྒྱལ་པོའི་བགྱི་བ་ཆེན་པོས་གཡེངས། དམ་པའི་ཆོས་ལས་རེ་ཞིག་གཡེལ་བར་གྱུར་ཚེ་མནལ་ལམ་དུ་པོ་ཊ་ལར་སྤྱན་རས་གཟིགས་མཇལ་དུ་འགྲོ་བར་བརྩམས་ནས་རི་ལ་འཛེགས་པས་ངལ་སྟེ་ལྡོག་པར་འདོད་ཚེ་ཨུཏྤལ་སྔོན་པོ་ཆེ་ཞིང་མཐོ་བ་རྒྱས་པ་ཅིག་འདུག་པ་ལ་བཟང་པོའི་སྟབས་ཀྱིས་ངལ་བསོས་ནས་སླར་ཕྱིན་པ་ན་རི་རྩེར་ཐུགས་རྗེ་ཆེན་པོ་དང་མཇལ་བྱིན་གྱིས་རླབས་པའི་སྣང་བ་བྱུང་། དེ་ནས་བཙུན་མོ་དམ་པ་དེས་དམ་པའི་ཆོས་ལ་བསྐུལ། ཆོས་ཀྱི་རྗེ་སྤྱན་འདྲེན་པ་ཡང་མཉེལ་བསོས་པས་གོང་མས་ཀྱང་ངའི་དགེ་བའི་བཤེས་གཉེན་ནི་བཙུན་མོ་འདི་ཡིན་ཞེས་རྟག་དུ་བསྔགས་པ་མཛད་སྐད། ཆོ་ག་མཛད་པའི་ཚེས་སོ་སོ་ལ་འཇའ་སྤྲིན་གླང་པོ་ཆེ་དང་སེང་གེ་སོགས་སྣ་ཚོགས་པའི་གཟུགས་དང་། བས་ཧའོ་ཞེས་བྱ་ཚེ་རིང་བྱུང་བ་དང་། མེ་ཏོག་གི་ཆར་ཐ་དད་བབ་པ་དང་། རབ་ཏུ་བྱུང་བ་སྔོན་མ་མཐོང་བ་དུ་མ་དཀྱིལ་འཁོར་ཁང་པ་ལ་བསྐོར་བ་བྱེད་ཅིང་དེ་མ་ཐག་སྤྲིན་གྱིས་སྟེང་ན་སྣང་བ་སོགས་དགྲ་བཅོམ་པ་མང་དུ་མཐོང་བ་དང་། སྤྲིན་གསེབ་ཏུ་སངས་རྒྱས་བྱང་སེམས་སྣང་བ་དང་། ལྷས་མཆོད་པ་མངོན་སུམ་དུ་མཐོང་བ་སོགས་དང་། ཁྱད་པར་ཐ་མའི་ཉིན་ནུབ་ཕྱོགས་ནས་གསེར་གྱི་འོད་ཆེན་པོ་བྱུང་བས་རྒྱ་ནག་གི་རྒྱལ་ཁམས་ཐམས་ཅད་ཁྱབ་པར་བདེ་བ་ཅན་ནས་ཚེ་དཔག་མེད་ཀྱི་འོད་ཟེར་དུ་གཟིགས་པ་སོགས་ངོ་མཚར་མཐའ་ཡས་པ་བྱུང་བ་རྣམས་ཉིན་སོ་སོའི་ལིང་ཙེ་བཀོད། བོད་རྒྱ་ཡུ་གུར་སོགས་ཡིག་རིགས་དུ་མའི་ཞལ་ཡིག་དང་བཅས་པ་དར་ཡུག་ཆེན་པོ་གཅིག་གི་དཀྱུས་ཙམ་པའི་ངོ་མཚར་འཇའ་ས་ཞེས་གསི་ཐང་ཡུག་དྲིན་དུ་མ་ད་ལྟ་ཡོད་པར་ལྟ། ཡབ་ཡུམ་གྱི་མཆོད་རྟེན་གྱི་རྒྱུ་རྐྱེན་འབྲས་བུ་རྣམས་རབ་ཏུ་གནས་པར་མཛད། དེ་རེ་རེ་ལ་༼པ༨༢ན༽ངོ་མཚར་མང་དུ་བྱུང་བ་དང་ཁྱད་པར་ཆོས་ཀྱི་རྗེ་ཕོ་བྲང་ནས་ཐེགས་སྟེ་རྩེ་ལྔར་བཞུགས་དུས་ཉིན་རེ་ཞིང་མཆོད་རྟེན་གྱི་གྲིབ་མ་ལ་འཇའ་འོད་འཁྲུག་ཞིང་འཇའ་འོད་ལས་སྐུ་གཟུགས་ཀྱི་རྣམ་པ་སོགས་ངོ་མཚར་མང་དུ་བྱུང་བ་རྣམས་གོང་མས་ལུང་གི་ཞུ་ཡིག་འཕྲལ་འཕྲལ་དུ་ཕུལ་སྟེ་འདི་ཁོ་ནའི་ལུང་ཡང་བཅུ་ལྷག་ཅིག་སྣང་བ་སོ་སོ་ནས་ངོ་མཚར་བརྗོད་ཀྱིས་མི་ལང་བ་འདུག །དེ་སྐབས་ཅིག་གོང་མས་དེ་བཞིན་གཤེགས་པའི་སྐུ་མཐོ་གང་ཙམ་པ་ཉི་མ་ལྟར་འབར་བ་གཟིགས། ཟླ་བ་ཕྱི་མའི་ཚེས་དེའི་ཉིན་སྟོན་པའི་ཚེམས་མཆེ་བ་རྒྱ་གར་གྱི་ཡུལ་གྲུ་ཆུང་ངུ་ཞིག་ན་བཞུགས་པ་དེ་གོང་མའི་ཕྱག་དུ་བྱུང་བས་ཆོས་རྗེ་རིན་པོ་ཆེའི་ཐུགས་རྗེར་མཁྱེན་སྟེ་གསེར་གང་བླུགས་ཀྱི་སྟོན་པའི་སྐུ་ཇི་ལྟར་གཟིགས་པ་དེ་ཙམ་པ་བྱས་ནས་རྒྱུ་མཚན་དེ་དག་གི་ཞུ་བའི་ལུང་དང་བཅས་སྟེ་ཕྱག་དུ་ཕུལ། སྤྱིར་གོང་མ་ཉིད་ཀྱི་དགོངས་པས་དམག་གི་སྒོ་ནས་ཧོར་དུས་ལྟར་བོད་ཁྲིམས་ཞབས་སུ་འཇུག །ས་ཧོར་ལྟར་མཆོད་ཡོན་སྲིད་ཅིག་པས་རྒྱལ་ཁམས་གནོན་པར་དགོངས་ཀྱང་ཆོས་རྗེ་རིན་པོ་ཆེས་ཆོས་ཆོས་བཞིན་དུ་བསྟན་པས་རྒྱ་དམག་མཛད་མ་བདེ། མཐར་གོང་མས་བོད་ཡུལ་དེ་ན་ཆོས་རྒྱུད་མི་གཅིག་པ་སྣ་ཚོགས་པ་ཡོད་པར་འདུག་པས་དེ་རྣམས་རྩོད་པ་འོང་། དམག་དངོས་བཏང་ན་ཆོས་ཀྱི་རྗེ་མི་མཉེས་པར་འདུག་པས་གསེར་ཐོག་གི་གྱོ་མོ་ག་ཆུར་ལུས་པ་རྣམས་སྐྱེལ་བ་དང་སྦྲགས་ངའི་རྟ་པ་ཐོར་ཙམ་ཞིག་གཏོང་། དེ་ཚོས་རྟའི་རྔ་ཤ་ལ་གྱོ་མོ་རེ་ཁྱེར་བས་བདེ་བར་འདྲོངས་འགྲོ། ཆོས་རྒྱུད་ཐམས་ཅད་ཁྱེད་རང་གི་ལུགས་སུ་འདྲིལ། ལོ་ལོ་བཞིན་མདོ་ཁམས་རྣམ་རབ་སྒང་དང་དབུས་གཙང་རྣམས་ལྷ་སར་ཆོས་འཁོར་ཆེན་པོ་སྐོར་བ་བྱེད་པས་གནང་བ་ཞུ་ཞུས་ཀྱང་། ཆོས་རྒྱུད་ཅིག་ཁོ་ནས་སེམས་ཅན་མི་ཐུལ་སོ་སོས་མོས་པ་བཞིན་སངས་རྒྱས་ཀྱི་ཐུགས་རྗེ་འཇུག་པ་ཡིན། སོ་སོ་རང་རང་གི་ལུགས་ཀྱི་ཆོས་ཚུལ་བཞིན་དུ་བྱས་ན་དེས་ཆོག་༼པ༨༢བ༽པ་ཡིན་གསུང་ནས་མ་གནང་། ཕྱིས་ཀྱང་གོང་མའི་གསེར་ཡིག་པ་བོད་དུ་ཡོང་བ་འབྲི་ཁུང་གི་རྒྱབ་སེ་རུ་རོང་དུ་བཅོམ་པ་དང་བོད་ནས་སྙན་ཕྲ་ཞུ་མི་ཡང་དུ་མ་བྱུང་ནས་རྒྱ་དམག་ཡོངས་ལ་ཁད་བྱུང་བའི་ཚེ་ཕག་མོ་གྲུ་པའི་དབང་གྲགས་པ་རྒྱལ་མཚན་གྱིས་ཆོས་ཀྱི་རྗེའི་དྲུང་དུ་མགོན་མེད་སྐྱབས་མེད་ཀྱིས་སྨྲེ་སྔགས་མགོ་འབུལ་ལུས་འབུལ་གྱི་ཞུ་ཡིག་སུམ་སྦྲེངས་དངོས་སུ་མཐོང་། དེ་དག་གི་ཚེའང་ཐུགས་བྱམས་པ་ཆེན་པོས་ནི་ཁྱབ། ཁེ་གྲགས་དང་དབང་ཆེ་འདོད་པའི་རྣམ་པར་རྟོག་པ་ནི་མི་མངའ། ཐམས་ཅད་ལ་ཕན་བདེ་འབའ་ཞིག་དགོངས་པས་བཀའ་རིན་པོ་ཆེ་ཡང་ཡང་དུ་བསྩལ་བས་རྒྱལ་པོ་ཆེན་པོ་དེས་ཀྱང་བླ་མའི་གསུང་གི་ཅོད་པན་སྤྱི་བོའི་གཙུག་དུ་བཀོད་པས་རྒྱ་རྣམས་ཕྱི་མའི་སྡུག་བསྔལ་ལས་བསྐྱབས། བོད་རྣམས་ཚེ་འདིའི་སྡུག་བསྔལ་ལས་བསྐྱབས། མདོར་ན་བོད་ཡུལ་རྒྱ་དམག་གི་འཇིགས་པ་ལས་བསྐྱབས་པའི་བཀའ་དྲིན་གཞལ་དུ་མེད་ཀྱང་བོད་ཡུལ་དུ་བཀའ་དྲིན་དུ་གོ་བ་ནི་སུ་ཡང་མི་སྣང་ཞིང་ཅུང་ཟད་བདེ་བར་བསྡད་ཆོག་པ་འདི་རང་རང་གི་ཕོ་རྒོད་དུ་རློམ་མོད། འདི་འདྲ་བ་ཁོ་ན་ལས་ན་རྒྱུ་འབྲས་མི་ཤེས་པ་འདི་དག་སྙིང་རྗེའི་གནས་ཁོ་ནའོ། །དེས་ན་མཁན་ཆེན་བསོད་ནམས་བཟང་པོས། དེ་ཉིད་ཕྱི་མར་སྐྱེ་འགྲོ་དཔག་མེད་ཀྱི། །འཇིགས་སྐྱོབ་དགེ་ལེགས་འགྲུབ་པའི་དུས་མཁྱེན་ནས། །བསམས་བཞིན་སྐྱེ་བ་བཞེས་པའི་ཀརྨ་པ། །དེ་བཞིན་གཤེགས་པའི་ཞབས་ལ་གུས་ཕྱག་འཚལ། །ཞེས་གསུངས་པ་ཡིན་ཞིང་དྲུང་རོལ་པའི་རྡོ་རྗེས་རི་འདིའི་རྩེར་དགེ་སློང་གཙང་མ་ཞིག་གི་གདུང་སྦྱངས་ན་བོད་ལ་རྒྱ་དམག་གི་འཇིགས་པ་མི་འབྱུང་ཞེས་རྟེན་འབྲེལ་གྱི་གནད་ཀྱིས་ཀྱང་བྱིན་གྱིས་བརླབས་སྟེ་སྐུ་སྐྱེ་བ་ཕྱི་མར་དངོས་སུ་ཟློག་པ་ཡིན་ནོ། །

དེ་ལྟར་བོད་ཡུལ་བ་འཇིགས་པ་ལས་བསྐྱབས་པར་མ་ཟད་དྲུང་འདིའི་བཀའ་དྲིན་ལས། ཕག་མོ་གྲུ་པ་ལ་ཆེན་ཧ་ཝང་བོད་སྐད་དུ་སྤྲུལ་པ་དཔེལ་བའི་རྒྱལ་བུ་ཞེས་བྱ་བའི་ལུང་ལས་ཀ་འབྲི་ཁུང་པ་༼པ༨༣ན༽ཆེན་ཀྱའུ་ཝང་བསྟན་པ་དཔེལ་བའི་རྒྱལ་བུ། གཙང་སྟག་ཚང་པ་ཧུ་ཀྱའུ་ཝང་བསྟན་པ་སྐྱོང་བའི་རྒྱལ་བུ། གླིང་ཚང་པ་ཙེན་ཤེན་ཝང་དགེ་ལ་རྟོན་པའི་རྒྱལ་བུ། གོན་གྱོ་ཧུ་ཀྱའུ་ཝང་བསྟན་པ་སྲུང་བའི་རྒྱལ་བུ་ཞེས་སོགས་ཀྱི་ལུང་ལས་ཀ་དུ་མ་གནང་བོད་ཡུལ་བདེ་བར་མཛད་ཏོ། །སྤྱིར་མཆོག་གསུམ་ག་སྤྱན་དྲངས་པ་ནི་ཡབ་སྲས་འདིའི་དུས་སུ་སྣང་ལ་གནས་བརྟན་བཅུ་དྲུག་ནི་སྔོན་ཡང་བྱོན་པ་དང་། བིརྺ་པ་ཕྱིས་ཡེ་དབང་གི་དུས་སུའང་བྱོན་སྣང་ངོ་། །རི་བོ་རྩེ་ལྔའི་ཀར་སྡེར་བཞུགས་ཚེ་རྩེ་ལྔའི་རི་རེ་རེ་ལ་འཇམ་དཔལ་སྐུ་མདོག་ཕྱག་མཚན་ཐ་དད་པ་རེ་གཟིགས་ཤིང་དམ་པའི་ཆོས་ཀྱི་འགྲོ་བ་ཡུན་རིང་དུ་མཛད། དངོས་གྲུབ་ཀྱི་ཆུ་མིག་ཆེར་འཕེལ་ཞིང་སར་པ་དུ་མ་བརྡོལ། དེ་ལྟར་རྒྱ་ནག་ཧོར་ཡུ་གུར་མི་ཉག་མདོ་སྟོད་སྨད་ཀྱི་བར་གྱི་སྐྱེ་བོ་མཐའ་ཡས་པ་མངོན་མཐོ་དང་ངེས་ལེགས་ལ་སྦྱར་འབྲེལ་ཚད་དོན་ལྡན་དུ་མཛད་ནས་བོད་ཆུང་ངུའི་ཕྱོགས་ལ་ཆིབས་ཁ་བསྒྱུར་འདམ་ཅོག་ཙེ་ལར་ཕེབས་ཚེ་དཔལ་ལྡན་ས་སྐྱ་པའི་ཞལ་ངོ་། འབྲི་གདན་སྟ་གསུམ་སོགས་རྒྱ་ནག་གི་མངའ་ཐང་ལ་བལྟོས་ན་དབུས་གཙང་ལྷོ་བྱང་ཀུན་བསྡོམས་ཀྱང་རྒྱའི་མི་དཔོན་ཆུང་ངུའི་ཆུང་ངུ་གཅིག་གི་འབྱོར་པ་ལ་མི་དོ་བར་སྣང་མོད། འོན་ཀྱང་སངས་རྒྱས་ཀྱི་བསྟན་པས་ཆེ་བའི་ཕྱིར་བོད་ཡུལ་སོ་སོ་ན་ལུགས་གཉིས་ཀྱི་བདག་པོ་བསམ་གྱི་མི་ཁྱབ་པར་བསྐུར་ཞིང་བསྙེམས་པ་རྣམས་ཀྱིས་ཇ་འདྲེན་འབུལ་ནོད་སྔུན་བསུ་དང་། རྗེ་ཙོང་ཁ་པ་ཆེན་པོས། ཇོ་བོའི་ཐུགས་དམ་ར་སྒྲེང་གི་རྟེན་ཁྱད་པར་ཅན་མེ་བརྡུགས་མ་རྒྱལ་བ་བྱམས་པའི་སྐུ་ལི་དམར་རྐང་གང་ཙམ་གྱིས་གཙོས་པའི་འབུལ་བ། སངས་རྒྱས་ཉིད་དུ་བསྟོད་བསྔགས་མཛད་པའི་ཞུ་ཡིག་ཞབས་ལ་ཕྱག་དགྱིད་པར་སྤྲོ་ཡང་ལོ་གསུམ་གྱིས་མཚམས་ཀྱི་བཅད་རྒྱ་ཞིག་བྱས་ཡོད་པ་འདིས་སྒྲུབ་པར་མ་ནུས་ཞུ་བ་སོགས་དང་། འདི་ཚེ་དགེ་ལྡན་བཏབ་ནས་ལོ་ལྔ་དྲུག་སོང་བ་ཙམ་དུ་འདུག །ཀུན་མཁྱེན་རོང་སྟོན་ཤེས་བྱ་ཀུན་རིག་སོགས་༼པ༨༣བ༽དགེ་བའི་བཤེས་གཉེན་ཆེན་པོ་བཞུགས་སོ་འཚལ་གྱིས་སངས་རྒྱས་འཇིག་རྟེན་དུ་བྱོན་པར་ངེས་པ་འདྲོངས་པའི་ཞུ་ཡིག་སོ་སོ་ནས་འདུག་པ་མང་དུ་བདག་གིས་ཀྱང་མཐོང་། འདམ་གཞུང་ལ་ཆིབས་རགས་ཐེགས་བཞིན་པ་ལ་ས་གཡོས་ཆེན་པོ་བྱུང་ནས་རི་བོའང་རྒྱུག་པར་ཆ་བའི་ཚེ་ཞལ་སྔ་ནས་རྟེན་གཎྜོ་ལ་མྱུར་དུ་ཕོབ་ཅིག་གསུངས་སྟེ་སར་བཞུགས་སུ་གསོལ་དྲུང་གི་ཆིབས་གཞོལ་སྟེ་ཐུབ་པ་བདུད་འདུལ་མའི་ཚུལ་དུ་བཞུགས་མ་ཐག་ཞི་སྟེ་ས་གཡོ་བའི་འཇིགས་པ་ལས་སྐྱེ་འགྲོ་སྐྱོབ་པར་མཛད། དཔལ་ལྡན་མཚུར་ཕུ་དང་ལྷ་ལྡན་གྱི་ལྗོངས་སུ་ཕྱག་ཕེབས། ཇོ་བོ་རིན་པོ་ཆེ་ལ་མུ་ཏིག་གི་སྣམ་སྦྱར་རིན་ཐང་མེད་པར་གསོལ། དབུས་གཙང་གི་དགོན་གནས་བནྡྷེ་ལྔ་ཡོད་པ་ཡན་ཐམས་ཅད་ལ་རིས་མེད་དུ་མང་ཇ་གནང་སྦྱིན་བཟང་པོ་དང་གཙུག་ལག་ཁང་ཐམས་ཅད་དུ་མཆོད་རྫས་རྒྱ་ཆེར་གནང་། སྔར་དྲུང་རང་བྱུང་བའི་དུས་ནས་ཚལ་པས་ཕུལ་བའི་གཡོར་པོ་དོལ་གྱི་མཆོད་གཞིས་རྣམས་རྗེ་ཉིད་ཀྱི་མཁན་པོའི་སྙག་ཕུ་པ་ལ་ལྷ་འབངས་སུ་གནང་སྟེ་དེས་ཚལ་མིན་གྱི་གཙུག་ལག་ཁང་ཆེན་པོའི་སྡེ་མཛད། སྐྱི་འཕན་གྱི་བདག་པོ་གཞིས་ཀ་སྣེའུ་པས་ལྷ་ས་པོ་ཏ་ལ་ཕུལ་ནས་གཟིམས་ཁང་མཛད་ནས་བཞུགས། འདིར་ཏིང་ངེ་འཛིན་ཤིན་དུ་འཕེལ། རིང་པོར་མ་ཐོགས་པར་གཞན་དོན་རྒྱ་ཆེན་པོ་གཞན་ཞིག་ཡོང་བར་འདུག་གསུངས་ནས་མཐའ་མའི་མཛད་པ་ལུང་དུ་བསྟན། བོད་གངས་ཅན་གྱི་སྐྱེ་བོ་མཆོག་དམན་སྐྱ་སེར་ཐམས་ཅད་རྒྱུན་མི་ཆད་པར་འདུས་སྟེ་ཤཱཀྱའི་དབང་པོ་དང་སྤྱན་རས་གཟིགས་ལྷན་ཅིག་པའི་ཞལ་ལྟ། ཆོས་ཀྱི་འཁོར་ལོ་ནི་གངྒཱ་ལྟར་རྒྱུན་མི་ཆད། ཉིན་གཅིག་གིས་འགྲོ་བ་སྨིན་གྲོལ་དུ་མཛད་པ་ཡང་སུས་བགྲང་པར་ནུས། གོང་མའི་འབུལ་ཆེན་ཡང་ལན་གསུམ་དུ་སླེབས་པའི་གཅིག་ལ་ཀར་གངས་འབྲུག་སྡེར་ལྔ་མ་འཁྱིལ་བདུན་རེའམ་ལྔ་རེ་ལོགས་ལ་ཡོད་པ། མཐིལ་དུ་གོང་མའི་མཚན་གྱི་རྒྱ་ནག་གི་ཡི་གེ་སྔོ་ཁྲ་བཞི་ཡོད་པ་ཤུབས་བཅས་ཁོ་ན་མི་རེས་ལག་པ་སོ་༼པ༨༤ན༽སོར་རེ་རེ་བཟུང་བ་ལྷ་སའི་ཕྱི་སྐོར་ཆེན་མོ་ལ་སྦྲེངས་ཤིང་དེ་ནས་པོ་ཊ་ལར་བཞུགས་ཁྲིའི་དྲུང་གི་བར་སྦྲེངས་པ་ཕུལ་བར་གྲགས། སྤྱིར་ཡང་ཕོ་བྲང་དུ་ཕེབས་དུས་གསོལ་དཀར་དུ་མེ་ཏོག་གན་དཀར་ཞེས་གྲགས་པ་ཕྱི་ནང་ཅུང་ཟད་ཀྱང་མི་སྒྲིབ་པ་དར་ལས་ཀྱང་སྲབ་པ་ཕུལ་བ་ཕྱིས་གསོལ་ཇ་བས་ཕྱི་བ་ཤེད་ཆེས་པས་འཐོར་སྟེ་དེ་བས་ཅུང་ཟད་ཐུག་དུ་བཏང་བའི་ཁྱད་དཀར་དུ་མ་ཕུལ་ཞིང་དེ་དག་གི་འོག་ནས་ཁྱད་དཀར་འདི་མཆོག་དུ་གྱུར་པ་སྟེ་བདག་གིས་གཞོན་དུས་ཀྱང་འགའ་ཟུང་མཐོང་ལ་ད་ནི་ཆེར་མི་སྣང་མོད། འདི་ལ་བལྟོས་ན་དེང་སང་གི་ཀར་གངས་སྣང་བ་འདི་རྣམས་རྙིགས་མ་ལྟར་སྣང་ངོ་། །ཇ་ཡང་བཞེས་ཇ་ལ་པདྨའི་གེ་སར་ཁྱད་པར་ཅན་དང་རྒྱ་མཚོའི་ཕ་རིའི་ཇ་ཞེས་སོགས་ཕུལ་བར་གྲགས་སོ། །གན་དྲིལ་ཡང་གསེར་དམར་པོ་ལས་རྫ་མ་དང་གསེར་སེར་པོ་ལས་མགོ་རྡོར་བླུག་པ་རྡོ་རྗེ་ཕ་ལམ་གྱིས་རྭའི་རྩེ་དང་རྭའི་ལོགས་རྣམས་སུ་ཕྲ་བྱས་པ་དང་། ཟི་ཁྲིམ་ལས་དྲིལ་བུ་བྱས་པ་དེ་འདྲ་བ་སོགས་མང་དུ་ཕུལ་བ་ད་ལྟའང་ཕྱག་ན་དུམ་བཞུགས་སྟེ་ཁྱད་དྲིལ་དངོས་ནི་འདི་ཡིན་ལ་རྡོར་དྲིལ་འདི་ནི་གོང་མ་འདིའི་དུས་མ་གཏོགས་རྒྱ་ནག་སྔ་མ་མི་ཉག་ཧོར་གང་གི་དུས་སུའང་མ་བྱུང་སྣང་ངོ་། །ཁྱད་དྲིལ་དུ་གྲགས་པ་རྭ་ལོག་ཅན་གཞན་ལས་ལེགས་པ་འདི་རྣམས་ནི་བླ་མ་རྣམས་གསུམ་ལ་གནང་བའི་ཚན་ནོ། །

དེའི་ཚེ་མདོ་སྟོད་སྨད་ཀྱི་མི་ཆེན་ལྷ་སྡེ་མི་སྡེ་ཐམས་ཅད་ཀྱིས་སྤྱན་འདྲེན་ཡང་ཡང་དུ་བཏང་། ཁྱད་པར་རྗེ་ཉིད་ཀྱི་གསུང་ལས་སྐྱེས་པའི་སློབ་མའི་ཐུ་བོ་མི་ཉག་རབ་སྒང་གི་རྨ་སེའི་འདྲེན་པ། མཁས་པ་མི་ལྔར་གྲགས་པའི་དགེ་བཤེས་ཁི་ཕྲག་བརྒྱད་དགུའི་ནང་ན་འགྲན་ཟླ་དང་བྲལ་བ་མཁས་པ་དང་གྲུབ་པའི་ཡོན་ཏན་གཞལ་བར་མི་ནུས་པ་རབ་སྒང་ཉིད་ཀྱི་མཁས་པ་མི་ཉག་འཇམ་དབྱངས་གྲགས་པ་ཅེས་ཉི་ཟླ་ལྟར་གྲགས་པ་དེ་ལ་སྤྱན་འདྲེན་དུ་ཁྱེད་བྱོན་ན་ཅིས་ཀྱང་སྤྱན་འདྲོངས་སྟེ་ཡོང་བས་འབྱོན་དགོས་ཅེས་ཐམས་ཅད་ཀྱིས་ཞུས་པས་ཆོས་ཀྱི་རྗེ་རིན་པོ་ཆེ་སྤྱན་ཨེ་འདྲོངས་༼པ༨༤བ༽མི་ཤེས་འོན་ཡང་ཁྱེད་ཚོ་བསྐུལ་པས་ཞལ་ལྟར་འགྲོ་གསུངས་ནས་འབུལ་ནོད་མཐའ་ཡས་པ་དང་བཅས་སྟེ་བྱོན། ཁོང་གིས་དབུས་གཙང་འདི་ན་སྒྲ་མི་སྙན་ན་བསྟན་པ་མེད་ཟེར་ཡོད་འདུག་པ་དེར་བསྟན་པ་ཡོད་པར་ཐལ། དེར་བསྟན་འཛིན་གྱི་སྐྱེས་བུ་སྡེར་ལོངས་པ་ཡོད་པའི་ཕྱིར་སྟེ། དེར་གནས་བརྟན་བཌྷུ་ལ་འཁོར་བཅས་བཞུགས་པའི་ཕྱིར། འདི་ལ་ལན་ཐོབ་ཅིག་ཅེས་སོགས་མང་དུ་བཀོད་པའི་ཤོག་དྲིལ་རིང་མོ་རྡོ་རིང་དང་ཁྱམས་ཁྲའི་སྒོ་ལ་སྦྱར། གྲ་ས་སོ་སོར་བསྲིངས་པ་ན་སུས་ཀྱང་ལན་འདེབས་མི་མ་བྱུང་སྣང་བས་རབ་དགེ་གཅིག་གིས་དབུས་དགེ་དེ་ཙམ་ཟིལ་གྱིས་མནན་སྣང་སྟེ་ལན་མ་ཐེབས་པ་ནི་རྩོད་ཀྱང་རུང་མ་རྩོད་ཀྱང་རུང་ཕམ་པའི་ཚད་དུ་བཤད་པ་ཡིན་ནོ། །དེ་བཞིན་དུ་ཀརྨའི་སིདྷུ་དྲུང་རིན་པོ་ཆེས་གདན་འདྲེན་ལ་བྱོན། མཇལ་དར་ལ་ཁ་བཏགས་ཉིན་མོ་བདེ་ལེགས་མ་ཆེ་བ་ཞིག་ཕུལ་བས་ཕྱག་གིས་བཞེས་སྟེ་དེ་གར་ཕྱག་བདུད་གནང་ནས་ཕྱག་གིས་གཏད་སྟེ་སིདྷུ་པ་འདི་མ་ཉམས་པར་ཟུང་ཞིག་གསུངས་པས་དད་རྟེན་སྒམ་དུ་བཞག །མདོར་ན་གྲུབ་ཐོབ་ཆེན་པོ་ཉིད་རྒྱལ་པོ་མོ་གོར་གན་ཁོ་ནའི་དོན་དུ་བྱོན་པ་ལྟར་རྗེ་འདི་ཡང་འཇམ་པའི་དབྱངས་དང་བཀའ་འགྲོས་པའི་འཕྲིན་ལས་ཀྱིས་གོང་མ་རྒྱལ་པོའི་དོན་དང་བོད་རྒྱ་དམག་ལས་སྐྱོབ་པའི་དོན་ཁོ་ནར་བྱོན་པ་ཡིན་ཡང་གདུལ་བྱ་མཐའ་ཡས་པ་སྨིན་གྲོལ་དུ་ཞར་གྱིས་མཛད། སྔོན་དགུང་ལོ་བཅུ་བདུན་པའི་དུས་སུ་སློབ་མ་ཞིག་ལ་ཁྲིད་མཛད་པས་ཁོས་མ་བསྒོམས་པར་ཉལ་བསྡད་པས་ཁོའི་ཁང་ཐོག་ནས་དབུ་རིབ་ཙམ་སྐུ་སྟོད་རིབ་ཙམ་ཡང་ཡང་གཟིགས་ཕྱིས་ཁོ་དྲུང་དུ་བྱུང་དུས་ཞལ་འཛུམ་འཛུམ་མང་དུ་མཛད་པས་སྐྲག་སྟེ་ཚུལ་བཞིན་དུ་བསྒོམས་པས་སྒོམ་ཆེན་ཆེས་བཟང་བ་ཞིག་བྱུང་། དེ་ལྟ་བུའི་ཐབས་མཁས་དང་ཐུགས་རྗེ་ཕུན་སུམ་ཚོགས་པས་འགྲོ་བའི་དོན་མཛད་པ་ལས་སློབ་མ་རྟོགས་ལྡན་གཞན་དོན་ནུས་པ་ཐོན་པ་ནི་རྗེ་འདི་ཁོ་ན་མང་བར་གྲགས་ལ་༼པ༨༥ན༽ཕྱིར་གཞན་ལས་རྨད་དུ་བྱུང་བ་ངོ་མཚར་གྱི་མཛད་པ་བརྒྱ་རྩ་བརྒྱད་བསྟན་པར་གྲགས་སོ། །དེ་ལྟར་སྐུ་དངོས་ཀྱི་གདུལ་བྱ་རྣམས་འདུལ་བར་མཛད་ནས་སྒར་པ་ཁ་ཅིག་གིས་མི་སྲུན་པའི་སྤྱོད་པ་བྱུང་བ་ན་རྨ་སེ་རྟོགས་ལྡན་གྱིས་འདི་པ་ལ་དྲག་པོའི་བཀའ་བཀྱོན་རེ་ཙམ་ཞུ་ཞུས་པས་ཁོ་བོ་ལ་ཞེ་སྡང་སྐྱེ་མ་མྱོང་བས་ཁྲོ་མི་ཤེས་པར་འདུག །འོན་ཡང་ཁྱེད་ཀྱི་བསམ་པ་གང་བ་ཞིག་མྱུར་དུ་བྱའོ་ཞེས་གསུང་བ་འདིས་སྐུ་ཚེའི་འཕེན་པ་བཏང་བར་ངག་སྒྲོས་ལས་འཆད། མདོར་ན་མཁས་པ་ཐམས་ཅད་ཀྱི་ཐེ་ཚོམ་བསལ། བསམ་གཏན་པ་ཐམས་ཅད་ཡང་དག་པའི་ལྟ་སྒོམ་ལ་བཀོད། དབང་གྲགས་པ་རྒྱལ་མཚན་ལ་སོགས་པའི་མི་ཆེན་ཐམས་ཅད་ལ་ཕྱག་གིས་དབང་བསྐུར་ཞིང་ཆོས་ཀྱིས་ཚིམ་པར་མཛད། མཐོང་ཐོས་དྲན་རེག་ལ་ཐར་པའི་ས་བོན་བཞག་སྟེ་མདོ་ཁམས་ཀྱི་སྤྱན་འདྲེན་པ་རྣམས་ལ་ཡང་མྱུར་དུ་འཕྲད་པར་བྱའོ་ཞེས་ཞལ་གྱིས་བཞེས་ནས་དགུང་ལོ་སོ་གཉིས་པ་ཤིང་མོ་ལུགས་གི་ལོ་ཟླ་བ་བརྒྱད་པའི་ཡར་ངོ་ལ་བསྙུན་དྲག་པོ་ཅིག་བྱུང་བ་ན་བརྟན་བཞུགས་ཕུལ་བས་རྟེན་འབྲེལ་ཞིག་གིས་མདོ་ཁམས་ཀརྨའི་ཉེ་ལོགས་སུ་འདུན་པ་བཏང་ཟིན་དེར་གསོལ་བ་ཐོབ་ཐུགས་རྗེས་འཛིན་པ་ཡིན་གསུང་བ་དང་། གཟིམས་དཔོན་ལ་དཔེ་ཆ་ལྷ་རྟེན་རྣམས་མ་འཐོར་བ་གྱིས་བདག་པོ་ཅིག་འོང་བ་ཡིན་གསུངས་སྟེ་ཟླ་བ་བརྒྱད་པའི་བཅོ་ལྔའི་ཉིན་དགོངས་པ་ཆོས་ཀྱི་དབྱིངས་སུ་སྡུ་བར་མཛད་ཅིང་མཁན་ཆེན་རིན་པོ་ཆེ་བསོད་བཟང་པོ་སོགས་ཕེབས་སྟེ་མཆོད་པའི་བྱ་བ་མཛད། སྐུ་གདུང་རིན་པོ་ཆེ་ཞུགས་ལ་བཞེན་པ་ན་ཡང་རིང་སྲེལ་ལས་གྲུབ་པའི་བདེ་དགྱེས་ཀྱི་སྐུ་སོགས་དཔག་མེད་བྱོན་ལ་ལྷ་སའི་སྐོར་གྱི་ན་མཁའ་མཐའ་དག་ཟླ་བ་དུ་མའི་བར་དུ་འཇའ་འོད་དང་མེ་ཏོག་གི་ཆར་རྒྱུན་མ་ཆད། མཆོད་སྦྱིན་གྱི་དགེ་རྩ་དཔེལ་བའང་ཀརྨར་ཅུང་རྒྱས་པ་དང་དེ་འོག་མཚུར་ཕུ་དེ་འོག་དགེ་འདུན་སྒང་པ་དཔོན་སློབ་སོགས་དང་ལྷ་སར་མཆོད་སྦྱིན་ཇི་ལྟར་མཛད་ཚུལ་ཡི་གེ་ཅུང་ཟད་ཙམ་སྣང་ཞིང་དངུལ་གྱི་གདུང་༼པ༨༥བ༽འབུམ་དང་སྐུ་འདྲ་རིན་པོ་ཆེ་མཚུར་ཕུར་བཞུགས་ཤིང་ཞལ་བཞུགས་དུས་ཀྱི་ཐུགས་དམ་བཀའ་བསྟན་འགྱུར་གསེར་ལས་བསྒྲུབས་པ་ཤིན་དུ་ལེགས་ཤིང་དག་པ་དེའི་བཀའ་འགྱུར་མཚུར་ཕུ་དང་གཞན་ཀརྨ་ན་བཞུགས་སོ། །ཁྱད་པར་གདུང་སྐལ་གོང་མ་རྒྱལ་པོའི་མཆོད་གནས་སུ་ཕུལ་བ་རྣམས་ལ་ངོ་མཚར་གྱི་ལྟས་ལྷག་པར་རྒྱ་ཆེ་བ་དང་མཆོད་པའི་རྟེན་ཁྱད་པར་བར་བཞུགས་སྟེ་མཆོད་སྤྲིན་གཞལ་དུ་མེད་པ་བྱུང་བར་སྣང་ངོ་། །

སློབ་མའི་གཙོ་བོའང་གོའི་ཤྲི་སངས་རྒྱས་རིན་ཆེན། གོའི་ཤྲི་བློ་གྲོས་རྒྱལ་མཚན། གོའི་ཤྲི་རིན་ཆེན་དཔལ། གོའི་ཤྲི་དོན་གྲུབ་འོད་ཟེར། གོའི་ཤྲི་ཆོས་ཀྱི་རྒྱལ་མཚན། གོའི་ཤྲི་ཤཱཀྱ་བཟང་པོ། བཀའ་བཞི་པ་རིན་ཆེན་བཟང་པོ། སྤྲུལ་སྐུ་ཆོས་དཔལ་ཡེ་ཤེས། དོམ་པ་བྱ་བྲལ། རྨ་སེ་རྟོགས་ལྡན། མི་ཉག་རྟོགས་ལྡན་ལ་སོགས་པ་སྐྱེས་བུ་དམ་པ་བགྲང་གིས་མི་ལང་བ་རྒྱ་བོད་ཧོར་མི་ཉག་ཐམས་ཅད་དུ་བྱུང་ངོ་། །

དེ་ལས་གོའི་ཤྲི་བློ་གྲོས་རྒྱལ་མཚན་པ་ནི་དྲུང་གོང་མའི་དུས་ནས་མཁན་ཆེན་གུའི་གུང་པའི་ཕྱག་ཕྱིར་ལུགས་གཉིས་ཀྱི་བྱ་བ་མཛད། གུའི་གུང་པ་གཤེགས་རྗེས་དྲུང་འདིའི་གུའི་གུང་པའི་ལས་ཀ་བཞེས་སྟེ་ལུགས་གཉིས་ཀྱི་བྱ་བ་ཆེན་པོ་རྣམས་མཛད། ཕྱིས་མཆོག་གི་སྤྲུལ་པའི་སྐུ་སེང་གེའི་ཁྲིར་སྤྱན་དྲངས། གུའི་གུང་པ་རེ་ཞིག་མཛད་སྟེ་རྩེ་ལྷ་སྒང་དུ་གཤེགས་ནས་སྐུ་འབུམ་ཡང་བཞུགས་སོ། །

འཇམ་དབྱངས་ཆེན་པོ་དོན་གྲུབ་འོད་ཟེར་བ་ནི་གྲུབ་ཐོབ་ཆེན་པོ་ཀརྨ་པག་ཤིའི་མཆེད་ཡ་གཙུག་ཏོར་སྐྱབས་ཀྱི་བརྒྱུད་པ་བསོད་ནམས་རྒྱ་མཚོའི་སྲས་ཆེ་བ་ཡིན། ཆོས་རྗེ་རིན་པོ་ཆེ་ལས་གདམས་པ་མཐའ་དག་གསན་ཞིང་ཐུགས་དམ་གྱི་རྩལ་རྫོགས། གཟིགས་རྒྱ་དང་མཁྱེན་པ་ཆེ་བས་འཇམ་དབྱངས་ཆེན་པོར་མཚན་གསོལ། ཆོས་རྗེའི་བཀའ་དྲིན་ལས་གསེར་གྱི་ཐམ་ག་ཀོན་ཏིང་ཏའི་གོའི་ཤྲིའི་ལས་ཀ་ཀ་བོ་མིང་དང་བཅས་པ་གནང་། མཚུར་ཕུའི་གདན་ས་ལོ་བཞི་བཅུ་ཞེ་གསུམ་མཛད། ཆོས་ཀྱི་གནད་ཁྱད་པར་བ་མང་པོ་གསུངས་པས་གཞན་རྣམས་ཀྱི་བློར་མ་ཆུད། ༼པ༨༦ན༽ཀུན་མཁྱེན་རོང་པོས་ལུང་པ་འདིའི་ཕུ་ན་གཞན་མི་ཟེར་བ་མང་པོ་ཟེར་བ་ཞིག་ཡོད་འདུག་པ་ལྟར་འགྲོ་གསུངས་ནས་བྱོན་སྟེ་མཇལ། ཆོས་ཀྱི་བགྲོ་བས་དད་སྟེ་འཇམ་དབྱངས་ཆེན་པོ་ལ་ཆོས་གསན། ཕྱིས་ལོ་ཙཱ་བ་ཆེན་པོ་བསོད་ནམས་རྒྱ་མཚོས་ཀྱང་ཁམས་སུ་འབུལ་སྡུད་ལ་འགྲོ་ལ་ཀརྨ་པ་མང་བས་དེའི་ཆོས་བཤད་རྒྱུན་ཙམ་རེ་དགོས་པར་འདུག་དགོངས་ནས་མཇལ་དུ་བྱོན་པས་སྟན་ལས་བཞེངས་ནས་གོམ་པ་དུ་མས་བསུས། ཕྱག་ལན་རྩེ་སྤྲོད་མཛད། བཞུགས་སྟན་མཉམ་པར་བཤམས། སྟོན་མོ་བཟང་པོ་མཛད་ཅིང་ཆོས་ཡེ་མ་གསུངས། ཉིན་རེ་ཞིང་ཆོས་ཀྱི་འབེལ་གཏམ་བྱུང་བ་ལ་ནི་ཚད་གཞལ་བར་མ་ནུས་ནས་མཁྱེན་པའི་ཐུགས་རྒྱལ་ཞི། བློས་ཇེ་མི་དཔོགས་སུ་སོང་། ཐུགས་ནི་རིངས་པར་ཡོད་ཀྱང་དེ་ལྟའི་ངང་དུ་ཟླ་གཅིག་ཙམ་སོང་ཚེ་མཚན་མོ་ཞིག་ཐུགས་མཐོང་འདི་འདྲ་མཛད་ཅིང་ཆོས་ཡེ་མི་གནང་བ་ཅི་ཡིན་སྙམ། ག་རེ་ཆོས་ཆོས་བཞིན་དུ་ཉན་དགོས་པ་ལ་ངེད་རང་ང་རྒྱལ་ཆེས་ལྟ་བ་མཐོས་ཆོས་ལ་ཡང་ནོར་འཚོལ་བའི་ཡོན་གྱི་འདུ་ཤེས་ལས་དད་པས་མ་ཉན། དགེ་བའི་བཤེས་གཉེན་ལ་སངས་རྒྱས་ཀྱི་འདུ་ཤེས་མ་སྐྱེས་པར་འཕྲལ་འགྲོགས་དང་སོ་སྐྱེའི་འདུ་ཤེས་ལས་མ་བྱུང་བས་ཆོས་ཀྱི་སྣོད་མ་ཡིན་པར་འདུག་སྙམ་ནས་རང་ལ་ཐུགས་སྐྱོ་སྟེ་སྤྱན་ཆབ་མང་དུ་བྱུང་། འཇམ་དབྱངས་ཆེན་པོ་རང་ལ་སངས་རྒྱས་ཀྱི་འདུ་ཤེས་ཀྱིས་གསོལ་བ་དྲག་དུ་བཏབ་པས་ནང་ཞོགས་གཞན་ལས་སྔ་བར་གདན་འདྲེན་བྱུང་། བྱོན་པ་ལ་བླ་མ་ཉིད་ཁྲི་ལ་བཞུགས། ལྡང་བ་དང་ཕྱག་ཡང་མི་མཛད། བྱིན་རླབས་ཀྱང་ཕྱག་གིས་མཛད་མདུན་ན་བྲུམ་ཟེ་ཅིག་བཏིང་འདུག་པ་ལ་དེར་བཞུགས་གསུངས་ནས་འོ་ཆོས་འདོད་པ་བྱ་བ་དེ་ལྟར་བྱེད་དགོས་པ་ཡིན་གསུངས་ནས་དེ་མ་ཐག་ཟབ་མོ་ནང་དོན་གྱི་དབུ་བཙུགས་མཐའ་དྲུག་ཚུལ་བཞི་དང་སྦྱར་བའི་བཤད་པ་རྒྱུད་ལུགས་སུ་མཛད་པ་ལ་ཁོང་གིས་ཟིན་བྲིས་མཛད་སྣང་བ་ནང་དོན་གྱི་ཊཱིཀ་བྱེད་སོག་འགྲེལ་སོགས་ཕྱི་མ་ཐམས་ཅད་ལས་ཁྱད་པར་དུ་འཕགས་པར་སྣང་ཞིང་ཐུགས་རིངས་པ་བཞག་༼པ༨༦བ༽སྟེ་གདམས་ངག་ཉམས་ཁྲིད་དུ་གསན། ཐུན་མོང་མ་ཡིན་པའི་དད་པ་ཡང་སྐྱེས། ཡང་པཎ་ཆེན་ནགས་ཀྱི་རིན་ཆེན། ཀུན་མཁྱེན་བཀྲས་རྣམ་པ། རྔོག་བྱང་ཆུབ་དཔལ་བ། རྗེ་འདི་རྣམས་རྩ་བའི་བླ་མ་གང་ལ་འཆོལ་ལམ་སྙམ་པ་ན་འཇམ་དབྱངས་ཆེན་པོས་ཁྱེད་རང་དང་ལས་འབྲེལ་ཡོད་པ་པཎ་ཆེན་ནགས་རིན་ཡིན་པས་རྩ་བའི་བླ་མར་ཟུང་གསུང་བ་དང་བརྟག་པ་ཡང་དེ་ལྟར་དུ་ཤར་ནས་ཕྱིས་པཎ་ཆེན་གྱི་བརྒྱུད་པ་འཛིན་པ་མ་གཏོགས་རྩ་བའི་དད་པ་འདིར་ཐོབ་པ་ཡིན་ནོ། །

བསྟན་བཅོས་ཀྱང་དུ་མ་མཛད་སྟེ་དེང་སང་མཚུར་ལུགས་སུ་གྲགས་པ་རྣམས་འཇམ་དབྱངས་པའི་མཛད་བྱང་ཅན་ཡིན་ནོ། །འོན་ཀྱང་དེའི་ཚེ་ལས་ཚན་རྣམས་མང་ཞིང་རགས་པས་ནང་སོ་ཚང་མཛད་དཀའ་ཅུང་ཟད་ཡོད་པས་ལས་ཚན་རྣམས་ལ་ཁ་གནོན་གྱི་རྟེན་འབྲེལ་མང་དུ་མཛད་སྣང་བ་ནི་ཅུང་ཕྱི་ནང་གཉིས་ཀར་དུ་ནོན་ཆེས་པའི་མཚན་མ་སྣང་ངོ་། །གདན་ས་ལོ་བཞི་བཅུ་ཞེ་གསུམ་མཛད། རྗེ་མཐོང་བ་དོན་ལྡན་མྱ་ངན་ལས་འདས་རྗེས་གོའི་ཤྲི་ཆེན་པོ་དཔལ་འབྱོར་དོན་གྲུབ་ཀྱིས་དགོངས་རྫོགས་སུ་གསེར་ཐོག་གི་བྱ་མདབ་ཆུང་བ་གཉིས་བསྐྱོན་པར་ཕེབས་ཚེ་འདི་ངེད་ལ་གནོད་པས་རེ་ཞིག་ཞོག་གསུངས་ཀྱང་མ་གསན། མཛོད་ནག་ཆེན་མོའང་། དུས་ངན་བྱུང་ན་ཡུལ་ངན་སྐྱིད་པ་ཡིན་གསུངས་ནས་རྩེ་ལྷ་སྒང་དུ་དྲངས་པ་ལའང་ཐུགས་ཅུང་མ་རངས། སྒར་པའི་གསེར་ཐོག་འགྲུབ་པར་འདུག་སྟེ་ཁོ་བོའང་འདེགས་དགོས་པར་འདུག །མཆོག་གི་སྤྲུལ་སྐུའི་ཞལ་མི་མཐོང་བར་འདུག་གསུངས་ནས་གཤེགས། ཞག་བདུན་དུ་པུར་ལ་མ་རེག་གསུངས་ཀྱང་ཞག་བདུན་པ་ལ་རེག་པས་ཐུགས་ཀར་དྲོད་ཚ་ཆིལ་ཆིལ་བ་འདུག་པ་དེ་མ་ཐག་དུ་ཡལ་གྱིས་སོང་། འདི་ཀུན་མཁྱེན་རོང་པོས་གསན་པས་མཚུར་ཕུ་བ་ལ་མི་མེད་པར་འདུག །ཞུ་བ་གླུས་བསྐུལ་བྱས་ན་བཞེངས་པར་འདུག་པ་ལ་གསུངས་སྐད། དྲུང་ན་རིམ་མ་གཏོགས་པའི་མཚུར་ཕུའི་གདན་རབས་ལ་མཁྱེན་རབ་དང་འཕྲིན་ལས་འདི་ཆེ་བར་ཁུམས།

མི་ཉག་རྟོགས་ལྡན་གྲགས་པ་རིན་ཆེན་ནི་གཙོ་བོར་སྒྱུ་ལུས་དང་༼པ༨༧ན༽རྨི་ལམ་འབྱོངས་པ་སྟེ། ཁོང་རང་གིས་སྒྱུ་ལུས་འབྱོངས་པའི་རྟགས་འགའ་གསལ་བར་བྱུང་། ཞེས་པ་ལྟར་མཚུར་ཕུར་གཟིམས་ཆུང་འོག་གི་མཛོད་ཅིག་དུ་ཁོང་མུན་མཚམས་ལ་ཡོད་སྟེང་ན་ཆོས་རྗེ་རིན་པོ་ཆེ་བཞུགས་པའི་ཚེ་མོས་གུས་ཀྱི་ཉམས་ཀྱིས་སྐུ་མདུན་གྱི་ཞལ་བའི་ཁྲོད་ན་ཡར་སྤྱི་བོ་ནས་བརྩམས་སྟེ་རིམ་པས་ཐོན་སྐྱིལ་ཀྲུང་དུ་ལམ་བྱུང་བ་དང་། མཚུར་ཕུའི་སྐུངས་ཕྱོགས་ཀྱི་ཕུག་པ་ཅིག་དུ་ཐུགས་དམ་ལ་བཞུགས་ཚེ་སྒྱུ་མ་རང་ཤར་བྱུང་སྟེ་ཕུག་པའི་བྲག་ལ་ཐོགས་མེད་དུ་སོང་། རི་དེའི་ནུབ་ཕྱོགས་གཞུའི་ནང་དེའི་ཐད་ཀྱི་ཕུག་པ་ཅིག་ན་སྒོམ་ཆེན་ཞིག་བསྡད་ཡོད་པའི་རྒྱབ་ཀྱི་ཕུག་པ་ནས་ལུས་རིམ་པས་ཡེར་གྱིས་ཐོན་བྱུང་བ་ན་སྒོམ་ཆེན་དེ་སྐྲག་ནས་བྲོས་སྐད།

འདི་འདྲ་བ་མང་དུ་བྱུང་ཞིང་མི་ཏྲ་ཛོ་གིས་ལུང་བསྟན་པ་ལྟར། རྒྱ་གར་གྱི་པཎ་ཆེན་ཤྲཱི་པུ་ཏྲ་ཡང་རྨི་ལམ་སྒྱུ་ལུས་ཀྱི་ནུབ་པ་ལ་ངོ་མཚར་སྐྱེས་ནས་མི་ཏྲ་ཁྲིད་དྲུག་གི་གདམས་ངག་བྱིན་པ་དེ་ལྟ་བུའི་སྐྱེས་བུ་དམ་པ་དང་། ཁྱད་པར་འཕྲིན་ལས་ཆེ་བ་རྨ་སེ་རྟོགས་ལྡན་ནི་མི་ཉག་གི་ཚང་དུ་འཁྲུངས། དྲུང་དེ་བཞིན་གཤེགས་པ་ཡུལ་ཕྱོགས་དེར་ཕེབས་པས་ཤིན་དུ་དད་ནས་མཇལ། ཤིན་དུ་ཕྱུག་པར་ཡོད་པས་འབུལ་ཞབས་ཆེར་བྱས། དཔོན་ཆེ་ཆུང་རྣམས་དང་ཡང་ལོངས་སྤྱོད་ཀྱིས་ཤིན་དུ་འདྲིས་པར་བྱས། ཆོས་གདམས་ངག་གསན་ཞིང་ཉམས་ལེན་མཛད། སྒར་པ་དབུས་ན་བཞུགས་དུས་ལྷ་སར་མཇལ་དུ་བྱོན། དང་པོ་ཞལ་འདྲིས་པའི་བསྙེམས་ཀྱིས་སྐུ་དྲུང་དུ་བྱོན་པས་དཔོན་བཀྲ་ཤིས་འབྱུང་གནས་པས་མདོར་བཏོན། གུར་སྒོ་ནས་ཕྱག་བཙལ་བས་རལ་པ་རྡོག་པས་བརྫིས་ནས་བརྡུངས། དེ་ནས་རིམ་གྱིས་མཚུར་ཕུར་སྐུ་བདུན་དུ་ཚུད། དགེ་འདུན་སྒང་པ་ལས་རབ་ཏུ་བྱུང་། ཆོས་རྗེས་ཐུགས་ལ་ཤིན་དུ་བཏགས་སྟེ་སྐུ་མདུན་དུ་ནམ་འདོད་འབྱོན། ཟབ་ཆོས་གཞན་ལ་མ་གནང་བ་དུ་མ་གནང་སྟེ་དེང་སང་ཟུར་མང་སྙན་བརྒྱུད་དུ་གྲགས། ཐུགས་དམ་རྟོགས་པ་མཐོ་ཞིང་ཉམས་མྱོང་བཟང་བས་ཁྱོད་ཀྱིས་གཞན་དོན་ནུས་པས་ཕ་ཡུལ་དུ་སོང་༼པ༨༧བ༽ལ་དགོན་པ་ཐོབ་འགྲོ་དོན་གྱིས་ཅིག་པར་ལུང་བསྟན། ཆབ་ལ་ཁ་སོགས་སུ་གཞན་དོན་བསྐྱངས། དགོན་པ་མཛད་བཞེད་ནས་ཡབ་ཚན་ལ་ས་སློངས་པ་སྟེར་མ་ཉན་པས་ཉིན་ཅིག་རྨོན་པ་དོར་གཅིག་བཤམས། དེའི་ཐོང་ཁོང་རང་གིས་བཟུང་ནས་ས་རྒྱ་ཆེ་བ་ཞིག་རོལ་གྱིས་བསྐོར་སྟེ་འདི་ང་དབང་ངོ་གསུངས་པས་ཡབ་ཚན་གྱིས་རྒོལ་མ་ནུས། དེར་དགོན་པ་བཏབ་པ་བཀྲ་ཤིས་ཟུར་མང་དུ་གྲགས་སྟེ་མདོ་ཁམས་ཀྱི་དགོན་པ་ཅིག་ལ་ཆེ་ཞིང་དངོས་གཙང་། གླིང་ན་སྡོད་པ་དང་རི་ཁྲོད་འཛིན་པའི་གྲ་གཉིས་བྱུང་ཞིང་རི་ཁྲོད་སོ་སོ་འཛིན་པ་ནི་མཐའ་ཡས། སློབ་མ་མཆོག་ཀྱང་རྟོགས་ལྡན་ཡ་བརྒྱད། འཇའ་མོ་མི་གསུམ་སོགས་བྱུང་། དེའི་ཀུན་རྒྱལ་ཆེ་ཆུང་གིས་འདན་སྟོད་དུ་དགོན་པ་བཏབ། བསོད་ཡེས་པས་ཟུར་མང་དུ་ཟུར་ཆོས་པ་མཛད་པས་སློབ་མ་མང་དུ་ཐོན། ཆུ་གསོལ་འོད་ཟེར་བཟང་པོ་དང་ཁུ་དྲོ་རྟོགས་ལྡན་གཉིས་ཀྱིས་ཀྱང་སོ་སོར་དགོན་པ་བཏབ། ཟུར་མང་བཀའ་རྒྱུད་འདི་དེང་སང་དུའང་དར་རྒྱས་དང་འཕྲིན་ལས་ཆེའོ། །

ངོམ་པ་བྱ་བྲལ་བ་ལྡོང་ན་མཁའ་རྒྱལ་མཚན་ནི་དང་པོ་གཞོན་དུས་ལིངས་ལ་ཕྱིན་སྟེ་ཤ་བ་ཕ་རི་ན་འདུག་པ་ལ་ཚུ་རི་ནས་ཕ་བོང་ལ་པུས་མོ་གཏད་ནས་མདས་བསྣུན་པས་ཕ་བོང་ལ་ཞབས་རྗེས་བྱུང་བར་གྲགས། རྟོགས་པ་ཤིན་དུ་མཐོ། ཆོས་རྗེ་མྱ་ངན་ལས་འདས་ནས་མཆོག་གི་སྤྲུལ་པའི་སྐུའི་ཞབས་ཏོག་པའི་ཐོག་མ་ཡུན་རིང་བར་མཛད། ཕྱིས་འདག་ཆར་ལ་ཡུན་རིང་དུ་བཞུགས་པ་ལས་ནམ་ཞིག་ན་ཟག་བཅས་ཀྱི་ཕུང་པོ་ཤུལ་དུ་མ་བཞག་པར་མཁའ་སྤྱོད་དུ་གཤེགས་སྟེ་དེ་ནས་མཚན་ལྡོང་མཁའ་སྤྱོད་པར་ཡང་གྲགས། གོང་མ་ཡེ་དབང་གིས་བིརྺ་པ་སྤྱན་དྲངས་པའི་ཚེ་བིརྺ་པའི་ཕྱག་ཕྱིར་ཡང་བྱོན་ཟེར། དེ་ལ་སོགས་པའི་སྐྱེས་ཆེན་གཞལ་གྱིས་མི་ལང་བར་བྱོན། དེ་ལས་བཀའ་རྒྱུད་ཀྱི་གྲལ་ལ་བཞུགས་པ་ནི་སོག་དཔོན་རིན་ཆེན་བཟང་པོ་སྟེ་སོག་ཟམ་ཁར་འབྲོང་བུ་གོའི་ཤྲི་ཆེན་པོའི་གདུང་རིགས་སུ་འཁྲུངས། རྣམ་ཐར་རྒྱས་པ་ཅིག་མ་མཐོང་། རྗེ་དོན་ལྡན་ཞབས་ཀྱིས་ཐང་སྐུ་མཛད་ཕྱིར་༼པ༨༨ན༽ཚིག་རྐང་བརྒྱ་རྩ་བརྒྱད་པ་ཅིག་མཛད་པ་ཡོད་པའང་ད་ལྟར་དཔེ་ཆ་མ་རྙེད་ན་དེ་ཉིད་འབྲི་བར་བྱའོ། །དཔལ་ལྡན་གསང་ཕུར་སྡེ་སྣོད་ལ་སྦྱངས་སྟེ་ཐོག་མར་བཀའ་བཞིའི་གྲ་སྐོར་མཛད་པས་མཚན་དེ་གྲགས། སྤྱིར་མདོ་སྔགས་ཀྱི་གཞུང་ལུགས་མཐའ་དག་གི་འཆད་རྩོད་རྩོམ་པ་ལ་འགྲན་ཟླ་དང་བྲལ་སྟེ་མཚན་རིགས་པའི་རལ་གྲིར་གསོལ། རྗེ་དེ་བཞིན་གཤེགས་པའི་བྱིན་རླབས་མཐའ་དག་ཞུགས་སྟེ་སྤངས་རྟོགས་ཀྱི་ཡོན་ཏན་རྫོགས། ཕྱིས་མཆོག་གི་སྤྲུལ་པའི་སྐུའི་ཡོངས་སུ་འཛིན་པ་མཛད་ཚེ། གནས་ལུགས་མཆོག་གི་དོན་རྟོགས་ཤིང་། །ཉོན་མོངས་གཡུལ་ལས་རྒྱལ་བ་ཡི། །རཏྣ་བྷ་དྲ་ལ་གསོལ་བ་འདེབས། །ཅེས་གསོལ་འདེབས་མཛད་སྟེ་ཟུང་འཇུག་མའི་རྒྱུད་རིམ་བཀའ་རྒྱུད་ཀྱི་གྲལ་ལ་བཞུགས་པ་ཡིན་ནོ། །

སྤྲུལ་སྐུ་ཆོས་དཔལ་ཡེ་ཤེས་ནི་ཞྭ་དམར་ཅོད་པན་འཛིན་པ་གསུམ་པ་སྟེ། ཕྱི་དུས་སྔགས་སྤྱོད་རྣལ་འབྱོར་ཀུན་དུ་རྒྱུ། །ཞེས་ལུང་བསྟན་པ་ལྟར་ཉང་པོའི་ཡུལ་ཁེ་བྲག་མདོར་གདུང་རུས་ཁུ་ཡབ་བསམ་གྲུབ་དང་ཡུམ་བར་ཟ་ལས་མེ་ཁྱི་དབྱར་རའི་བཅུ་བཞི་རྒྱལ་དང་ལྡན་པའི་ཉི་ཤར་ལ་བལྟམས། ཡུམ་ལ་རྨི་ལྟས་བཟང་ཞིང་ལྷུམས་ནས་ཡིག་དྲུག་གི་སྒྲ་གྲག་པ་གཞན་གྱིས་ཐོས་པ་དང་མཁར་དེ་ལ་ཕྱོགས་བཞིར་འཇའ་ཚོན་གྱི་ཀ་བ་དང་ལོགས་སུ་དར་འཕྱར་བ་འདྲ་བའི་འཇའ་ཚོན་ཡང་ཡང་མཐོང་ནས་ངོ་མཚར་གྱི་གྲགས་པ་ཆེར་བྱུང་། སྐུ་མཛེས་ཤིང་ཞབས་ལ་ཧོར་ཡིག་སར་གྱི་རྒྱལ་གྱི་ཡི་གེས་མཚན་པ་ཅིག་བྱོན། ཟླ་བ་ལྔ་ཙམ་བཞེས་པ་ནས་ཀུན་ལ་བྱིན་རླབས་མཛད། སྔོན་གྱི་གྲ་སློབ་དུ་མ་ལ་ངེས་པ་སྐྱེད་སྟེ་སྲིད་ཞུ་བྱས། སྤྱན་དྲང་བར་ཅུང་དཀའ་ནས་དགེ་སློང་དཔོན་གྲགས་པ་སོགས་ཀྱིས་སྐུ་ཁྲུས་ལ་གཤེགས་པའི་ཚུལ་གྱིས་ཉང་ཆུའི་གཞུང་ཀོ་ལ་ཐབས་མཁས་པོས་སྤྱན་དྲངས་སྟེ་སྟག་རྩེར་སྐུ་སྐྱེད་བསྲིངས། བྲག་གི་བྱ་སྐྱིབས་ཤིན་དུ་མཐོ་བ་བྱ་རྒོད་ཀྱི་གནས་སུ་རུང་བར་སྐད་ཅིག་གིས་བྱིན་སྟེ་བཞུགས་པ་དང་། ཡང་དེ་མ་ཐག་གཟིམས་ཁང་ན་བཞུགས་པ་དང་། རྩིག་པ་༼པ༨༨བ༽ལ་ཐོགས་མེད་དུ་གཤེགས་པ་ལན་དུ་མར་བསྟན། གཞན་སེམས་ཤེས་པའི་མངོན་ཤེས་ཀྱིས་ལོག་རྟོག་སེལ་བ་དང་། སྔོན་གནས་རྗེས་དྲན་གྱི་མངོན་པར་ཤེས་པས་མར་སྟེང་དང་དགའ་ལྡན་མ་མོ་ལ་སོགས་པར་སྔོན་གྱི་རབས་དུ་མ་དང་། ཁྱད་པར་རྗེ་མཁའ་སྤྱོད་པ་ཐེགས་ཀར་ཞལ་ཆེམས་ཀྱི་ཤོག་དྲིལ་སྦས་པ་བྱུང་ནས་ཐེ་ཚོམ་བསལ། བ་ཡུ་ཆོས་བཟང་པ་ལ་ནག་རྒྱལ་ཕག་གསུམ་ཕྱག་ཆེན་ཆོས་དྲུག་རྒྱུད་འབུམ་སོགས་གསན་ཞིང་། རྒོད་ཚང་པའི་སྐུའི་བཀོད་པར་གཟིགས། དགེ་སློང་དཔོན་གྲགས་པ་ལ་སྙིང་ཐིག་གཉིས་དང་རྒྱུད་བཅུ་བདུན་སོགས་གསན། པོ་བོའི་ཡེ་གོང་ལ་སོགས་པར་བྱོན། དགུང་ལོ་བརྒྱད་པ་ཆུ་སྤྲུལ་ཟླ་བ་བཅུ་པའི་ཚེས་གསུམ་ལ་ཀོང་དབུས་ཀྱི་མཚམས་པད་མདོར་ཆོས་ཀྱི་རྗེ་རིན་པོ་ཆེ་དང་མཇལ་སྟེ་དེ་མ་ཐག་ཡོངས་རྫོགས་ཀྱི་དགེ་བསྙེན་གནང་ཞིང་ཤིན་དུ་མཉེས་པའི་བསྔགས་པ་མཛད། དེའི་ཟླ་བ་བཅུ་གཅིག་པའི་ཚེས་བཅུ་ལ་སྟག་རྩེའི་གཟིམས་ཁང་དུ་མཁན་པོ་ཆོས་ཀྱི་རྗེ་དང་ལས་སློབ་མགོན་བློན་པས་མཛད་སྟེ་རབ་བྱུང་དང་དགེ་ཚུལ་མཛད། ཆོས་ཀྱི་དཔལ་ཡེ་ཤེས་སུ་མཚན་གསོལ། རྡོ་རྗེ་རྣལ་འབྱོར་མའི་སྐྱེད་རྫོགས་རྨི་ལམ་འབྲེལ་བ་གསུམ་ལྡན་རླུང་སེམས་གནད་ཀྱི་ལྡེ་མིག་སོགས་ཐུན་མོང་མ་ཡིན་པའི་ཟབ་ཆོས་ཀུན་དང་། ན་རོ་ནེ་གུའི་ཆོས་སྐོར། རས་ཆུང་པ་དང་། ཨོ་ཌྱན་པའི་བསྙེན་སྒྲུབ། སྦྱོར་དྲུག་རྫོགས་ཆེན། ལམ་འབྲས་ལ་སོགས་གདམས་ངག་ཆེ་ཆུང་མང་དུ་གསན་ཞིང་དེ་རྣམས་ཀྱི་དོན་མངོན་དུ་མཛད། ཟླ་དགོན་ཀུན་སྤངས་པ་ལའང་ཆོས་དུ་མ་གསན། ཏའི་མིང་རྒྱལ་པོས་ཀྱང་བསྟོད་བསྔགས་དང་གནང་སྦྱིན་བཟང་པོ་བྱུང་། ཀོང་པོའི་དགོན་གནས་རྣམས་སྐྱོང་བར་བཀས་བསྐོས་སྟེ་བ་ཡུ་ལ་སོགས་པར་བཞུགས། དགུང་ལོ་བཅུ་བཞེས་པ་ན་ཆོས་རྗེ་རིན་པོ་ཆེ་མྱ་ངན་ལས་འདས། སྙེ་བོ་ལ་སོགས་པར་བྱོན་ཞིང་འགྲོ་དོན་མཛད། ཙཱ་རིར་ཚེ་དཔག་མེད་ཀྱི་སྒྲུབ་པ་མཛད་པས་ཞལ་གཟིགས་དང་ལུང་བསྟན་བྱུང་། རྗེ་མཐོང་བ་དོན་ལྡན་སྐུ་གཞོན་ནུ་༼པ༨༩ན༽ནས་ཀོང་པོར་ཕེབས་པ་ལ་ཆོས་དང་ཟང་ཟིང་གི་མཆོད་པ་རྒྱ་ཆེར་མཛད། ཆོས་ཀྱི་རྗེས་དགུང་ལོ་བརྒྱད་བཞེས་པའི་ཡོས་ལོ་ལ་དཔོན་སློབ་ལྷན་དུ་དྭགས་པོ་བརྒྱུད་སྟེ་འོལ་ཁ་བཀྲ་ཤིས་ཐང་དུ་ཕེབས། འཕགས་པའི་གནས་བརྟན་བསོད་ནམས་བཟང་པོ་མདོ་ལི་ལ་སྤྱན་དྲངས་སྟེ་ཆོས་ཀྱི་རྗེས་དགེ་ཚུལ་མཛད་པའི་སྐབས་སུ་རྗེ་འདིས་བསྙེན་པར་རྫོགས། དབང་གྲགས་པ་རྒྱལ་མཚན་དང་ཕག་གྲུ་སྤྱན་སྔ་ལ་སོགས་པས་ཇ་འདྲེན་ཕུལ། སླར་ཀོང་པོ་དགོན་སར་དུ་དཔོན་སློབ་ལྷན་ཅིག་པས་སོག་དབོན་པ་ལ་བྱམས་ཆོས་དབུ་མ་ལ་སོགས་པའི་གཞུང་བཤད་ལུང་གདམས་ངག་མང་དུ་གསན། ཡང་སྤྲུལ་སྐུའི་ཞབས་ཕྱིར་གླང་ལོ་ནས། ཉང་ལུང་པ་ནས་བྲག་གསུམ་གྱེན་ལ་བརྒྱུད། འཇམ་ནེ་སྨར་ཚ་ཐུང་། རྔོད་སོགས་དང་སྒོམ་སྡེ་དང་ཨ་རིག་གི་བར་དུ་བྱོན་སྟེ་དཔོན་སློབ་ཐུན་མོང་གིས་འགྲོ་དོན་མཛད། ནགས་ཤོད་དུ་དཀར་པོ་རིན་བཟང་པས་སྤྱན་དྲངས་སྟེ་ཁོང་ལ་ཆོས་ཀྱང་དུ་མ་གསན། སྤྲུལ་པའི་སྐུ་མདོ་ཁམས་སུ་ཐེགས། རྗེ་འདི་བྱང་ལམ་ནས་མཚུར་ཕུར་བྱོན། གངས་པ་དབང་ཕྱུག་རྒྱལ་མཚན་ལ་ཆོས་ཀྱང་གསན། གཞན་དོན་མཛད་ཅིང་སྣེའུ་གདོང་པས་སྤྱི་བོར་བསྐུར། སླར་ཀོང་པོར་ཕེབས། མཚུར་སྟོན་ཆོས་རིན་ལ་དགའ་ལྡན་མ་མོར་ཆོས་མང་དུ་གསན། ཆོས་རྗེ་རིན་པོ་ཆེ་སྤྱན་དྲངས་སྟེ་སྟག་རྩེར་འབུལ་ཞབས་མཐའ་ཡས་པ་དང་སྐྱེ་བོ་ཐམས་ཅད་ཀྱང་སྦྱིན་པས་ཚིམ་པར་མཛད། ས་ཕྱོགས་དེ་རྡོ་དཀོན་པ་ལ་རྡོའི་གཏེར་ཆེན་པོ་ཕྱུང་ནས་དགའ་ལྡན་མ་མོའི་ལྷ་ཁང་མཛད། སྟག་ལུང་ཀུན་སྤངས་པ་བྱང་ཆུབ་རྒྱ་མཚོ་ཕེབས་པ་ན་མཁྱེན་བཞིན་པས་མཇལ་སྟེ་གཅིག་ལ་གཅིག་ཆོས་གསན་པ་ལྟར་མཛད། མ་ར་སྟེང་དུ་ནོར་རྫས་མང་དུ་སྤུངས་སྟེ་སོ་སོར་གནང་ནས་ཉིན་ལམ་བཅུ་གཉིས་ཀྱི་བར་འཁྲུག་རྩོད་ཐམས་ཅད་བཟླུམས། ཆོས་རྒྱ་དཀར་པོ་བཙུགས་སྟེ་ཐམས་ཅད་བདེ་འཇམ་དུ་མཛད། རེ་རེ་ཙམ་གྱིས་རྒྱ་ལས་འགོངས་པ་བྱུང་བ་ལ་ཆོས་སྐྱོང་བསྐུལ་བས་གཙང་པོ་གྲོང་ལ་འགྱུར་༼པ༨༩བ༽བ་དང་། དར་ནག་འཛིན་མཁན་མེད་པར་འགྲེངས་པ་དང་། ནད་ཡམས་ཀྱིས་གྲོང་བརླག་པ་སོགས་ཆོ་འཕྲུལ་དཔག་མེད་ཀྱིས་ཚར་བཅད། སྤྱིར་ཡང་དྲག་པོའི་ལས་ལ་མངའ་བརྙེས་པས་ཆོས་སྐྱོང་བྲན་བཞིན་དུ་ཉན། ལྷ་བཟོའི་རྗེས་འབྲེང་གི་འགེགས་བསྐྲད་པས་སྐད་ངན་སྣ་ཚོགས་པ་འདོན་ཞིང་བྲོས་པ་མང་པོས་ཐོས། གདོན་གནོད་པ་རྣམས་ལ་གཟིམས་པ་ཙམ་གྱིས་ཞི་བ་ཆེས་མང་ངོ་། །

ཁྱད་པར་ཆོས་ཀྱི་རྗེ་ཀརྨར་སྐུ་ཤིན་དུ་བསྙུང་བ་ན་ཀོང་པོ་ནས་མྱུར་བར་སྐྱོད། ངོམ་ཆུ་འགྲམ་དུ་ཙོང་ཀྱང་གོའི་ཤི་གུའི་གུང་པ་སོགས་སྒར་དཔོན་རྣམས་ཀྱིས་བསུ་བ་མཛད་སྟེ་དཔོན་སློབ་མཇལ། སྐུ་རིམ་མཛད་སྟེ་གདུག་པ་ཅན་བཏུལ་པས་སྐུ་ཁམས་དྭངས། ཆོས་རྗེ་རིན་པོ་ཆེ་ཕེབས་པར་གསོལ་བ་བཏབ་སྟེ་སྒོམ་སྡེ་ཁྱུང་པོ་ལྷོ་སྟོད་བརྒྱུད་ནས་སྔོན་དུ་ཀོང་པོར་ཕེབས། ཆོས་ཀྱི་རྗེ་ཕྱི་ནས་ཕེབས་སྟེ་འབུལ་ཞབས་རྒྱ་ཆེར་མཛད་ནས་སྐུ་ཚེ་འདིའི་བཞེད་དོན་གྲུབ་པའི་གསུང་བྱོན། བཞི་བཅུ་རྩ་བདུན་ཞེས་པ་ཆུ་ཕོ་སྤྲེའུའི་ལོ་སྟོན་ཟླ་ར་བ་ལ་དགའ་ལྡན་མ་མོར་སྐུ་ཅུང་ཟད་བསྙུན་པར་བསྟན། དུས་ངན་རྙིགས་མ་ལྔ་བདོའི་དུས། །གོས་སེར་མོ་བྱོན་ཡང་ཐ་མལ་པ། །བློ་ཆོས་དང་འདྲེས་པ་མི་འདུག་པ། །འགྲོ་དྲུག་རྣམས་ལ་ཐུག་རྗེས་ཟུངས། །ནོར་ཟང་ཟིང་བསགས་ནས་སྡོད་ཚིས་བྱེད། །འཆི་བ་དྲན་པ་མི་འདུག་པ། །ཕ་བླ་མའི་མཛད་སྤྱོད་རྣམ་ཐར་ལ། །ལོག་རྟོག་སྒོམ་པ་མ་གཏོགས་པར། །དད་གུས་བྱེད་པ་མི་འདུག་པ། །རྩ་ཐིག་རླུང་གསུམ་མན་ངག་ལ། །ཉམས་ལེན་བྱེད་པ་མི་འདུག་པ། །ཆོས་ཟབ་མོ་མང་དུ་བཤད་ན་ཡང་། །དམ་ཚིག་རྩི་མི་མི་འདུག་པ། །རྗེ་བཙུན་བླ་མ་རིན་ཆེན་ལ། །གསོལ་བ་འདེབས་པ་མི་འདུག་པ། །སེམས་ཉིན་ནོར་བུ་རིན་ཆེན་ལ། །ལྟ་རྟོག་བྱེད་མི་མི་འདུག་པ། །གང་ཤར་ཆོས་སྐུའི་རོལ་པ་ལ། །དགག་སྒྲུབ་བྱེད་པས་གང་འདུག་པ། །དལ་འབྱོར་མི་ལུས་ད་རེས་ལ། །སྟོང་ལོག་བྱེད་མཁན་མང་འདུག་པ། །འགྲོ་དྲུག་རྣམས་ལ་ཐུགས་རྗེས་ཟུངས། །ཞེས་རྙིགས་དུས་ཀྱི་ཚུལ་༼པ༩༠ན༽མགུར་དུ་མཛད་སྟེ་ཡར་ཚེས་བཞིའི་ཉི་ཤར་ན་མཁའ་དག་པ་ལ་མེ་ཏོག་གི་ཆར་ལང་ལོང་དུ་བྱུང་བའི་ཚེ་རྗེ་བཙུན་སྒྲོལ་མ་དང་ཆོས་རྗེ་རིན་པོ་ཆེ་དེ་བཞིན་གཤེགས་པ་བྱོན་མཆོད་པ་ཤོམས་ཅིག་གསུང་ཞིང་ཞལ་ཏ་ཡང་མཛད་སྟེ་སེང་གེའི་གཟིམས་སྟབས་ཀྱིས་མྱ་ངན་ལས་འདས། གདུང་མཆོད་ཀྱི་ཚེ་ཌཱ་མ་རུའི་སྒྲ་མང་དུ་གྲག །སྐུ་གདུང་རིན་པོ་ཆེ་བྱང་ཆེན་མཆོད་རྟེན་དུ་བཞུགས་སུ་གསོལ་ལོ། །

བུ་སློབ་ཀྱང་ཆོས་ཀྱི་རྗེ་མཐོང་བ་དོན་ལྡན་གྱི་བུ་ཆེན་ཕལ་ཆེར་ཡང་དཔོན་སློབ་ཐུན་མོང་གི་སློབ་མ་ཡིན་ལ། ཆོས་རྗེ་ཡིད་བཟང་རྩེ་པ་དང་ཆོས་རྗེ་ནམ་པ་སོགས་ཀྱིས་ཀྱང་རྩ་བའི་བླ་མར་འཛིན་ནོ། །

ན་རིམ་དྲུག་པ་རྗེ་མཐོང་བ་དོན་ལྡན་ནི། སྔོན་ཆོས་ཀྱི་རྗེས་མདོ་ཁམས་ཀརྨའི་ཉེ་ལོགས་སུ་འདུན་པ་བཏང་ཟིན་གསུང་བ་དང་། ཁམས་ཀྱི་སྤྱན་འདྲེན་པ་རྣམས་ལ་མདོ་ཁམས་ཉིད་དུ་མྱུར་དུ་འཕྲད་པར་བྱའོ་ཞེས་བཀའ་བསྩལ་བ་ལྟར་ཀརྨ་དང་ཉེ་བ་ངོམ་གྱིས་སར་ཡབ་སྔགས་འཆང་ནུས་པ་ཆེ་བ་ཞིག་དང་ཡུམ་རང་བཞིན་གྱི་རྣལ་འབྱོར་མ་ཞིག་ལས་སྤྲེ་ལོ་ཟླ་གཉིས་པའི་ཚེས་བརྒྱད་ལ་བལྟམས། དེ་མ་ཐག་ཙོག་པུར་བཞུགས་སྟེ་ཡུམ་ལ་གཟིགས་ཤིང་བཞད། དྲི་བཟང་གིས་ཡུལ་ཁྱབ། ངོམ་པ་བྱ་བྲལ་བ་ལ་ཡང་སྤྲུལ་སྐུ་བྱོན་པའི་ལྟས་བྱུང་ནས་གང་ན་བཞུགས་བརྟག་པའི་ཕྱིར་སློང་མོ་བར་བརྫུས་སྟེ་བཙལ་བས་བལྟམས་ནས་ཟླ་གཅིག་ཞག་བཞི་སོང་བ་ཅིག་དང་མཇལ་མ་ཐག་དགྱེས་པའི་རྣམ་འགྱུར་མཛད། ཨཱ་ལི་ཀཱ་ལི་གསུངས། ལྐོག་དུ་ཁྱེད་སུ་ཡིན་བྱས་པས་ཁོང་གི་མཛུབ་མོ་ལ་འཇུས་སྟེ་བཞེངས་ནས། ང་ནི་སྐྱེ་མེད་བརྗོད་པ་ཀུན་དང་བྲལ། །གནས་མེད་གནས་བྲལ་འཁོར་བའི་འགྲོ་བ་རྣམས། །མ་ལུས་ཐར་པའི་གནས་སུ་འདྲེན་པའི་ཕྱིར། །སྐྱེ་འགྲོ་ཀུན་གྱི་དཔལ་དུ་བདག་གྱུར་སྟེ། །ན་མ་ཚར་བར་ཡུལ་གཞན་མི་སྤོ་འདུག །ཞེས་བཀའ་བསྩལ་ནས་རེ་ཞིག་སོངས་ཅིག་གསུངས་པས་དད་པ་ཐོབ་སྟེ་དེ་ཕྱིན་ཞབས་ཏོག་པ་མཛད་ཏོ། །ལྐོག་གྱུར་གྱི་གནས་དང་མ་འོངས་པ་མཁྱེན་པ་དུ་མ་བཀའ་བསྩལ། ཟླ་བ་བདུན་བཞེས་༼པ༩༠བ༽པ་ནས་ཁྲི་ཐོག་དུ་བཞུགས་ཤིང་བྱིན་རླབས་མཛད། སངས་རྒྱས་ཀྱི་མཚན་མང་དུ་སྒྲོག་ཅིང་ཡིག་དྲུག་གི་སྒོམ་ལུང་མཛད། ཉ་ཁང་དུ་སྤྱན་དྲངས་པས་རྟེན་རྣམས་ལ་གཟིགས་ཁྱད་པར་ཞྭ་ནག་ཅན་ལ་གཟིགས་ཤིང་བཞད། འདི་སུ་ཡིན་ཞུས་པ་ཐུགས་ཀར་ཕྱག་འཛུམ་བཙུགས་ནས་ང་ཡིན་ཞེས་བསྐྱར་ནས་གསུངས། ཡབ་ཀྱི་པང་དུ་བཞུགས་པ་ལ་ངོམ་པ་བྱ་བྲལ་བས་བློ་བུར་དུ་ཕྱག་ལ་འཇུས་ནས་ཁྱོད་སུ་ཡིན་གསུངས་པས་ང་དེ་བཞིན་གཤེགས་པ་ཡིན་ཤེས་སམ་གསུངས། རེ་ནེ་དགོན་མ་ཞུས་པར་མཁྱེན་དེར་དབུ་ཞྭ་ཞྭ་ནག་གཟིགས་པ་ན་ང་རང་གི་ཡིན་གསུངས་སྟེ་བསྣམས། བླ་མ་གཅོད་དིག་པ་ལ་དག་སྣང་མང་དུ་ཤར་བས་དད་པ་ཐོབ་སྟེ་ཐམས་ཅད་ལ་སྤྲུལ་པའི་སྐུ་བྱོན་པར་བསྒྲགས། ཀརྨ་ནས་གཉེར་པ་ཇ་འདྲེན་ལ་འོངས་པའི་མིང་ནས་བོས། ཀརྨར་ཕེབས་ཕྱག་ནས་འཐོར་བས་འབྲུམ་པའི་ནད་ཡམས་ཆད། སྔོན་ཚུལ་དུ་མ་བཀའ་བསྩལ་བས་ཡིད་ཆེས་བསྐྱེད། ཐང་སྐུ་ཞིག་ལ་རབ་གནས་མཛད་པས་འབྲུ་བདུན་ན་མཁར་ཆགས། ཡི་གེར་མ་བཀོད་སྣང་ཡང་གསུང་རྒྱུན་ལ། ཀརྨ་དྲུང་རིན་པོ་ཆེས་ཐོག་མར་མཇལ་མ་ཐག་དུ་ངས་ཕྱག་མདུད་བྱིན་པ་དེ་ཡོད་ཏམ་གསུངས། དེ་བླངས་ནས་ཕུལ་བས་ཧར་གྱིས་བཞེངས་སྟེ་སྐུ་ལ་ཚད་པ་ན་སྐུ་བོངས་དང་མཉམ་ཁད་ཀྱིས་བྱུང་བས་སྔོན་ཀྱི་ལུང་བསྟན་དུ་དགོངས་ནས་སྤྱན་ཆབ་མང་དུ་བསིལ་ཞིང་ཞབས་ལ་བཏུགས། དེ་དུས་ཀརྨར་དགེ་ལུགས་ཀྱི་སྔགས་ཆོག་མང་དུ་བཙུགས་ནས་སྒྲུབ་མཆོད་བྱེད་པའི་གྲལ་དབུ་ལ་བྱོན་པ་ན་དྲུང་རིན་པོ་ཆེ་ལ་བཀའ་བཀྱོན། དེར་འདི་འདྲ་ཞིག་དགོས་འདུག་པ་ལ་ངེད་རང་གི་ཡིག་ཆ་མི་འདུག་པས་ལན་པ་ཡིན་ཞུས་པས་ཡིག་ཆ་ངས་བརྩམས་པས་ཆོག་གསུངས་ནས་རྡོར་དབྱིངས་ལ་སོགས་པའི་མངོན་དཀྱིལ་རྒྱས་ཅིང་ལེགས་པ་བཀའ་འབུམ་ན་བཞུགས་པ་རྣམས་རྩོམ་པར་མཛད་ཅེས་གསུང་ངོ་། །མཁན་ཆེན་མགོན་བློན་པ་དབུས་ན་བཞུགས་པ་ལ་ཡང་མནལ་ལམ་དུ་ཐུགས་རྗེ་ཆེན་པོས་ལུང་བསྟན་བྱུང་བས་སྒར་པ་རྣམས་ལ་དར་༼པ༩༡ན༽ཆེན་ཁ་རེ་བཀྱེ། ངའི་བླ་མ་ཁམས་ན་བྱོན་ཡོད་འཁྲུངས་ས་དང་ཡབ་ཡུམ་གྱི་ཤ་རྟགས་ཀྱང་འདི་འདྲ་ཡོད། ངའི་བླ་མ་ཐུགས་ཆད་ཡོངས་ང་འགྲོ་གསུངས་ནས་བྱོན་ཞིང་སྤྲུལ་པའི་སྐུས་ཀྱང་མཁན་ཆེན་པའི་ལད་མོ་མཛད་ཅིང་ངེད་རང་གི་ཕྱི་གཞིས་སླེབས་ཀྱི་འདུག་གསུངས། ཀརྨའི་ཡང་དགོན་དུ་མཇལ། ཆད་ཇའི་གྲལ་དུ་ཀརྨ་ཀུན་སྤངས་པས་ཁྱེད་རང་གི་ཐུགས་ལ་བཏགས་པ་ཅིག་ལ་གསོལ་རས་གནང་བ་ཞུ་ཞུས་པས་སྟོན་པ་གསུངས་ནས་གནང་། ཚུར་མཐོང་རྣམས་ཀྱང་ཡིད་འཆེས་ཤིང་གདོང་མཆི་མའི་རླབས་ཅན་དུ་གྱུར། ཡུམ་འདའ་བ་ན་ཨ་མ་དང་དགའ་ལྡན་ན་འཕྲད་ཏོ་གསུངས། ལྷ་སྟེང་དུ་ཟླ་བ་གཟས་བཟུང་བ་ན་རྒྱ་ནག་གི་རྒྱལ་པོའི་ཞལ་རས་འདྲ་གསུང་ཞིང་དེའི་ཚུལ་རྒྱས་པར་གསུངས། ཡི་དམ་ཆོས་སྐྱོང་གི་ཞལ་གཟིགས་པ་ནི་བགྲང་བ་ལས་འདས། གོན་གྱོ་བདག་པོས་ཞྭ་ནག་ལ་བལྟས་པ་ན་འདི་ཧོར་དུས་ཀྱི་ཡིན་རྒྱའི་མིན་ཞེས་ཁྱད་པར་སྔོན་མ་ཐོས་པ་དུ་མ་གསུངས། དགུང་ལོ་གསུམ་མ་རྫོགས་ཙམ་ཡིན་ཡང་སྐྱ་སེར་ཁྲི་ཕྲག་མང་པོ་ལ་ཆོས་འབྲེལ་ཐོགས་མེད་དུ་གསུང་བ་ཁྲོམ་ཐམས་ཅད་ཀྱིས་འཚམས་པར་ཐོས། གཞན་ལ་ཀུ་རེ་ཅོ་འདྲི་ལྟ་བུའི་ཚུལ་གྱིས་ཆོས་ཀྱི་ཚིགས་བཅད་ཐོགས་མེད་དུ་གསུང་ཞིང་སུས་ཀྱང་གསུང་གི་ལན་ལྡོན་པར་མི་སྤོབས། ཐན་པས་ཉེན་པའི་ཚེ་རེས་ཆུ་རྩེད་ཀྱི་རྣམ་པ་མཛད། རེས་བདེན་སྟོབས་མཛད། རེས་བཀའ་ལུང་བསྒྲུབས་པ་ཙམ་གྱིས་ཆར་གང་འདོད་བབ་པ་ཙམ་ནི་ཆེས་མང་། དགའ་ལྡན་ལ་སོགས་པ་དག་པའི་ཞིང་མཐའ་ཡས་པའི་བཀོད་པ་གསུངས། སོག་དཔོན་བཀའ་བཞི་བ་ལས་ལུང་བཤད་པ་དབང་སྒྲུབ་ཐབས་སོགས་མཐའ་དག་གསན། རིམ་པས་ཀོང་པོར་ཕེབས་སྟེ་སྤྲུལ་སྐུ་ཆོས་དཔལ་ཡེ་ཤེས་ལས་གཙོ་བོར་ཡི་དམ་ཆོས་སྐྱོང་གི་སྐོར་གསན་ཞིང་གཞན་ཕན་རྒྱ་ཆེར་མཛད། དགུང་ལོ་བརྒྱད་པ་ལ་འོལ་ཁ་བཀྲ་ཤིས་ཐང་དུ་གནས་བརྟན་ཆེན་པོ་གསོད་ནམས་བཟང་པོ་མདོ་ལི་ལ་སྤྱན་དྲངས་སྟེ་རབ་བྱུང་དགེ་ཚུལ་མཛད། ཆོས་གྲགས་དཔལ་བཟང་པོར་མཚན་གསོལ། མཁན་༼པ༩༡བ༽ཆེན་མགོན་བློན་པས་སྤྲུལ་པའི་སྐུ་འདིའི་བསྙེན་རྫོགས་ཀྱི་མཁན་པོ་ཡང་རྗེས་ཉིད་ལ་ཞུ་བས་དེ་སྲིད་ཞབས་བརྟན་པར་བཞུགས་སུ་གསོལ་ཞུས་པས་ཞལ་གྱིས་བཞེས། ཕྱིས་དགུང་ལོའི་ཚིགས་ཚང་དུ་ཉེ་བ་ན་ཀརྨ་པ་བསྙེན་རྫོགས་ལ་ཡར་འབྱོན་གྱི་འདུག་གམ་ཞེས་ཐམས་ཅད་ལ་འདྲི་བ་མཛད། སྒར་དཔོན་ཞིག་དབུས་གཙང་ལ་གསེར་ཡིག་ལ་ཡོང་པ་ཚལ་མིན་དུ་ཕྱིན། ཉེ་གནས་པ་དང་མ་མཐུན་པར་ཁ་འཐབ་ཅིག་བྱུང་བས་ཉེ་གནས་དེས་ཁོང་བསྙེན་རྫོགས་མཛད་ཚར་ཡོད་འདུག་པ་ཞེས་རྫུན་ཞུས་པས་དེ་བདེན་ནམ་གསུངས་ཞལ་ངོ་ནག་ལོག་སོང་སྟེ་ཞག་གསུམ་ན་གཤེགས་པར་སྣང་།

ཀུན་མཁྱེན་རོང་སྟོན་ཆེན་པོ་ཤེས་བྱ་ཀུན་རིག་གིས་མཇལ་བར་བྱོན་ཆོས་འབྲེལ་གསན། ཐུགས་ཤིན་དུ་དད་པས། སྟེང་ནས་ལྷ་ཡིས་གདུགས་དཀར་ལེགས་བཟུང་ཞིང་། །འོག་ནས་ཀླུ་ཡིས་མཆོད་སྤྲིན་རྒྱ་མཚོས་མཆོད། །མདུན་ནས་མི་ཡིས་བསྟོད་དབྱངས་སྙན་སྒྲོག་པ། །ལྷ་མའི་ཡོན་གནས་དམ་པར་གྱུར་ལ་འདུད། །ཅེས་སོགས་རང་གི་གཟིགས་སྣང་དང་བསྟུན་པ་སངས་རྒྱས་ཉིད་དུ་བསྔགས་པའི་བསྟོད་པ་མཛད། སྤྲུལ་པའི་སྐུས་ཀྱང་གཞུང་ལུགས་དང་མན་ངག་དུ་མ་གསན་པས་ང་ལ་སངས་རྒྱས་སློབ་མར་ཡོད་པ་ཡིན་ཞེས་སེང་གེའི་སྒྲ་ཆེན་པོ་སྒྲོག་པར་མཛད་སྐད། སྔོན་རྨ་སེ་རྟོགས་ལྡན་གྱི་ཞུ་བའི་རྟེན་འབྲེལ་ལས་དྲུང་འདི་ནི་གཙོ་བོར་སྐུ་དྲག་པོའི་རྣམ་པར་བྱོན་སྟེ་ལས་འགྲིག་གི་མན་ངག་ཡེ་ཤེས་མེའི་རལ་གྲི་སོགས་མཛད་སྟེ་གདུག་པ་ཅན་རྣམས་བཏུལ། སྐུ་འཁོར་རྣམས་ཀྱང་རྡོ་རྗེ་ཐེག་པའི་ལམ་གྱིས་སྐྱེད་རྫོགས་ལ་བཀོད། གར་འཆམས་དབྱངས་ཐིག་སོགས་ལག་ལེན་ཀྱང་གཟུགས་བརྙན་ཙམ་ཡིན་པར་རྡོ་རྗེ་ཐེག་པའི་བསྟན་པ་དངོས་ནི་དེའི་དུས་དར་ཞིང་རྒྱས། དྭགས་ཀོང་མདོ་དབུས་རྣམས་སུ་སྐལ་ལྡན་གྱི་གདུལ་བྱ་སྨིན་གྲོལ་དུ་མཛད་པ་ནི་བགྲང་གིས་མི་ལང་། ཙཱ་རིར་བཞུགས་པའི་དུས་རྔ་ཡབ་གླིང་ནས་སློབ་དཔོན་ཆེན་པོ་པདྨ་སམྦྷ་ཝས་གྲུབ་ཆེན་ལ་བ་པ་ཕོ་ཉར་མངགས་སྟེ་ཚེ་དཔག་མེད་ཕྱི་ནང་༼པ༩༢ན༽གསང་གསུམ་གྱི་སྒྲུབ་ཐབས་ཕུལ། དེ་ལ་སོགས་པ་སྣོད་ལྡན་གྱི་གདུལ་བྱ་ལ་རྒྱལ་བ་རྡོ་རྗེ་འཆང་ཉིད་ཀྱི་འཕྲིན་ལས་མཛད་སྟེ་དགུང་ལོ་སོ་བདུན་པ་ཆུ་ཕོ་སྤྲེའུའི་ལོ་ལ་རྩེ་ལྷ་སྒང་ན་བཞུགས་ཚེ་མོ་མ་རྨི་ལྟས་པ་རྣམས་སྐུ་ལ་ཤིན་ཏུ་རྩུབ་ཟེར་བ་ལ་སློབ་དཔོན་སངས་རྒྱས་སེང་གེ་བས་བརྟན་བཞུགས་ཕུལ་བ་ན་ད་ལོ་ངེད་ལ་སྐྱོན་མི་འོང་ཟླ་བ་དགུ་ངེད་རང་གིས་ཁག་འཁུར་བ་ཡིན་གསུངས། དེ་ནས་གསང་ཕུ་བདེ་མཆོག་གི་ཕོ་བྲང་དུ་ཕེབས་ནས་རྟེན་ཐམས་ཅད་ལ་ན་བཟའ་དང་མཆོད་པ་ཕུལ། སོ་སོའི་རྟེན་སྒམ་དུ་གཞག་ནས་ཕྱག་ཐམ་གྱིས་མནན། དབུ་ཞྭ་དང་སྲེ་འཕོའི་ཞལ་གདམས་ཀྱི་ཕྱག་དཔེ་སོགས་གོ་ཤྲི་རིན་པོ་ཆེ་ལ་གཏད་སྟེ་ལུང་བསྟན་བཀའ་རྒྱ་ཅན་མཛད། ངེད་མ་སླེབས་ཀྱི་བར་དུ་རྟེན་འདི་རྣམས་རྒྱ་མ་ཉམས་པར་གྱིས། ཤམྦྷ་ལ་པ་དང་མ་ཁ་བ་རྩོད་པར་ཡོད་པས་ཁོ་བོ་རིགས་ལྡན་གྱི་གྲོགས་ལ་འགྲོ་དགོས་པར་ཡོད་གསུངས། བརྟན་བཞུགས་ཀྱི་གསོལ་བ་བཏབ་ཀྱང་མ་གནང་། མགུར་དུ་མ་མཛད་ཅིང་ཁྱད་པར་ཀ་བཞི་སེང་ཆེན་མ་བྱང་ནས་དབུ་ཚུགས་གསུང་སྟེ་ཡང་ཡང་བཞེངས། ས་ཡང་ཡང་གཡོས། ཉི་ཟླ་ལ་འོད་མེད་པ་དང་། འདབ་ཆགས་ཆེ་ཆུང་ཐམས་ཅད་སོ་སོ་སྡེ་ཚན་དུ་འདུས་ནས་མི་བཟོད་པའི་ཅ་ཅོ་དང་འཕུར་ལྡིང་བྱེད། སྔར་བཀའ་ལུང་གནང་བ་ནས་ཟླ་བ་དགུ་ཞག་གཅིག་གི་ལྷག་ཆད་ཀྱང་མེད་པ་ཚང་བ་བྱ་ལོ་ཟླ་བ་དང་པོའི་ཚེས་བརྒྱད་ཀྱི་སྔ་དྲོ། ད་ནི་ཁོ་བོ་ཡང་བཀའ་རྒྱུད་ཀྱི་གྲལ་ལ་སྡོད་པ་ཡིན་པས། སངས་རྒྱས་ཐམས་ཅད་འདུས་པའི་རིན་པོ་ཆེ། །ཐུགས་རྗེ་བདག་ཉིད་མཐོང་བ་དོན་ལྡན་ལ། །གསོལ་བ་འདེབས་སོ་ཐུགས་རྗེའི་སྤྱན་གྱིས་གཟིགས། །གསོལ་འདེབས་བྱིན་རླབས་ཆར་རྒྱུན་དབབ་དུ་གསོལ། །ཞེས་གསོལ་བ་ཐོབ་ཅིག་གསུངས་སྟེ་མྱང་ངན་ལས་འདའ་བར་བསྟན།

སློབ་མའི་གཙོ་བོ་ནི་གོའི་ཤྲི་རིན་པོ་ཆེ་དཔལ་འབྱོར་དོན་གྲུབ་དང་ཀུན་མཁྱེན་འཇམ་དཔལ་བཟང་པོ་ཡིན་ལ། གོའི་ཤྲི་རིན་པོ་༼པ༩༢བ༽ཆེ་ནི་སྙེ་བོར་འཁྲུངས། སྐུ་སྐྱེ་བ་ཕྱི་མའི་འདྲེན་པར་དགོངས་ནས་སྐྱེས་ཆེན་མང་པོ་ལ་དམ་པའི་ཆོས་གསན་པར་མངགས་བཀའ་བསྟན་འགྱུར་གཉི་གའི་ལུང་གིས་ཐོག་དྲངས་བོད་ན་བཞུགས་པའི་ཆོས་མ་གསན་པ་མེད་པར་གྲགས། བྱིན་རླབས་ཀྱི་བཀའ་བབས་གུའི་གུང་པར་མངའ་གསོལ་སྟེ་ལུགས་གཉིས་ཀྱི་བསྟན་པའི་བདག་པོར་བསྐོས། སློབ་དཔོན་པདྨའི་སློབ་མ་འོད་བྲན་དཔལ་གྱི་དབང་ཕྱུག་དང་རས་པ་ཞི་བ་འོད་ཀྱི་སྤྲུལ་པའི་སྐུར་ལུང་བསྟན། ཆོས་བཞུགས་སོ་འཚལ་མཆོག་གི་སྤྲུལ་པའི་སྐུ་ལ་ཕུར། ཐུགས་ཀྱི་བཞེད་པ་ཡོངས་སུ་རྫོགས་པས་སྤྲུལ་པའི་སྐུ་དགུང་ལོ་ཉེར་ལྔ་བཞེས་པའི་ཚེ་མཚུར་ཕུར་མྱ་ངན་ལས་འདས་སྟེ་མེ་ཏོག་གི་ཆར་ཆེར་བབ་པའི་མེ་ཏོག་དཀར་སྔོ་ཡུ་བ་དང་བཅས་པ་ད་ལྟ་ཕྱག་སྒམ་ན་སྣང་ངོ་། །

ཀུན་མཁྱེན་འཇམ་དཔལ་བཟང་པོ་ནི་གྲུབ་ཐོབ་སྙེ་མོ་རྫོང་པའི་གདུང་བརྒྱུད་ཞལ་ངོ་ཡིན་ཕྱིན་རྟེན་རིང་སྲེལ་ངོ་མཚར་ཅན་འབྱུང་བར་གྲགས་ཤིང་དྲུང་ན་རིམ་གྱི་བླ་མ་མཛད་པའང་བརྒྱུད་པ་ལ་ལྔ་ཙམ་བྱུང་བར་གྲགས་པའི་བན་སྒར་དུ་འཁྲུངས། ཀུན་མཁྱེན་རོང་པོ་ལ་སོགས་པའི་དྲུང་དུ་སྡེ་སྣོད་མཐའ་དག་ལ་མཁས་པར་སྦྱངས། ཁྱད་པར་རྗེ་དོན་ལྡན་ཞབས་རྩ་བའི་བླ་མར་བསྟེན་སྟེ་བཀའ་ཇི་ལྟ་བར་བསྒྲུབས། ཐུགས་དམ་རྩེ་གཅིག་དུ་གནད་དུ་བསྣུན་པའི་བྱིན་རླབས་ཞུགས་སྟེ་དྭགས་པོ་བཀའ་རྒྱུད་ཀྱི་སྒོམ་ཆེན་ཙམ་ལ་མཁས་པ་དང་བཙུན་པ་དང་བཟང་བ་དང་གྲུབ་པའི་མཆོག་དུ་གྱུར་སྟེ་མཆོག་གི་སྤྲུལ་པའི་སྐུ་ཡང་ཐུགས་དམ་ཉམས་ཁྲིད་ཁོ་ན་ལ་སྦྱོར་བར་མཛད། སྐུ་ཚེ་ཡང་མཐར་ཕྱིན་པར་བཞུགས་ནས་བསམ་པ་མ་རྫོགས་པར་བྱས་པ་མཆོག་གི་སྤྲུལ་སྐུ་འདི་ལ་བསྙེན་རྫོགས་འབུལ་མ་གྲུབ་པ་ཙམ་ལས་མེད་གསུངས་ནས་ངོ་མཚར་གྱི་ལྟས་དང་བཅས་བྱང་གི་ཕྱོགས་སུ་མྱ་ངན་ལས་འདའ་བར་བསྟན། སློབ་མའང་རྗེ་བཙུན་སྐྱ་སེ་སོགས་རང་གཞན་གྱི་དོན་ནུས་པ་མང་དུ་བྱོན་ནོ། །

དེ་ལ་སྤྲུལ་པའི་སྐུ་བདུན་པ་ཇི་ལྟར་བྱོན་པའི་ཚུལ་ནི། སྔོན་༼པ༩༣ན༽ཆོས་ཀྱི་རྗེ་མཐོང་བ་དོན་ལྡན་གྱིས་སྤྲེ་ལོ་ཟླ་བ་བཅུ་གཉིས་པའི་ཡར་ཚེས་ལ་གོའི་ཤྲི་རིན་པོ་ཆེ་ལ་ཞལ་ཆེམས་བཀའ་རྒྱ་བཅུ་གསུམ་དང་བཅས་པ་གནང་བྱང་ཕྱོགས་སྤྱི་ལྷ་ཞེས་བྱ་བར་སྤྲུལ་སྐུ་འབྱོན་པར་ཡབ་ཡུམ་ཡུལ་བཅས་ལུང་བསྟན་སྟེ་ཆུ་བྱ་ཟླ་བ་དང་པོའི་ཚེས་བརྒྱད་ལ་གཟུགས་སྐུ་བསྡུས། བར་དོའི་རྣམ་ཐར་ནི་ཕྱིས་ཉིད་ཀྱི་གསུང་ལས། བཀའ་རྒྱུད་རྣམས་དང་སངས་རྒྱས་བྱང་ཆུབ་སེམས། །རྒྱལ་བ་རྣམས་ཀྱི་རྣམ་འཕྲུལ་ཆོས་ཀྱི་རྗེ། །འདས་ནས་བདག་ཅག་མ་སྐྱེས་པར། །རྣམ་ཐར་བསྡུས་པ་བརྗོད་པར་བྱ། །བྱ་ལོ་ཟླ་བ་དང་པོའི་ཚེས་བརྒྱད་ལ། །གཟུགས་སྐུ་བདེ་བ་ཆེན་པོར་བསྡུས་པ་ཡིན། །འོད་གསལ་ངང་ལ་མཉམ་པར་བཞག །གདུང་བཞུས་མཉམ་དུ་འོག་མིན་དུ། །ཕྱིན་པས་རྡོ་རྗེ་འཆང་ཆེན་དང་། །ཐུབ་པ་ལོངས་སྐུའི་ཆ་ལུགས་འདུག་པ་མཐོང་། །གཞན་ཡང་ལོངས་སྐུ་བསམ་མི་ཁྱབ། །ལྷག་པའི་ལྷ་ཡང་མང་པོ་སྣང་། །དེ་རྣམས་ཐམས་ཅད་དང་ནི་མཇལ། །རྡོ་རྗེ་འཆང་གི་གསུང་ལས་ཀྱང་། །ཁྱེད་ཀྱི་ཕ་ནི་གྲུབ་པ་ཆེས་བྱ་བ། །མ་ནི་སངས་རྒྱས་ཁོང་ནས་གྲུབ་པས་སྐྱིད། །སེམས་ཅན་རྣམས་ལ་ཕན་པ་འབྱུང་བ་ཡིན། །ཞེས་གསུང་པ་ལྟར་ལོངས་སྐུའི་ཞིང་སྦྱངས་སྟེ་དགའ་ལྡན་དུ་བྱམས་པས་ཁྱོད་ཀྱིས་འགྲོ་དོན་དཔག་དུ་མེད་པ་གྱིས་ཅིག་གསུངས། མངོན་དགར་མི་འཁྲུགས་པས་ཁྱོད་ཁྱིམ་ནས་ཁྱིམ་མེད་པར་རབ་ཏུ་བྱུང་ལ་དགེ་བསྙེན་དང་དགེ་ཚུལ་དང་དགེ་སློང་དང་རྡོ་རྗེ་ཐེག་པས་གཞན་ཕན་གྱིས་གསུངས། ལྷོ་ཕྱོགས་སུ་རིན་ཆེན་འབྱུང་ལྡན་གྱིས་ཁྱོད་ཀྱི་སྔོན་འགྲོ་དོན་དཔག་མེད་བྱུང་། ད་ཡང་ཛམ་གླིང་གི་གདུལ་བྱ་ལ་སོམས་ལ་འགྲོ་དོན་གྱིས་ཅིག་གསུངས། བདེ་བ་ཅན་དུ་འོད་དཔག་མེད་ཀྱིས་ཁྱོད་ཀྱིས་སྔོན་སེམས་ཅན་ལ་ཕན་ཐོགས་སམ་གསུངས། ཐོགས་ཞུས་པས་ད་ཡང་ཕ་རོལ་དུ་ཕྱིན་པ་དྲུག་གིས་སེམས་ཅན་ལ་ཕན་ཐོགས་ཅིག་གསུངས། ཨོ་ཌྱན་དུ་མཁའ་༼པ༩༣བ༽འགྲོའི་ཚོགས་གྲལ་དུ་བྱོན་པས་ཁྱོད་སུ་ཡིན་གསུངས། ང་ནི་སྔོན་ཆད་དུས་གསུམ་མཁྱེན་པ་དང་། །ཀརྨ་པག་ཤི་རང་བྱུང་རྡོ་རྗེ་དང་། །རོལ་པའི་རྡོ་རྗེ་དེ་བཞིན་གཤེགས་པ་ཡི། །སྐྱེ་བ་རྣམ་དག་མཐོང་བ་དོན་ལྡན་ཡིན། །ཞེས་གསུངས་པས་འོ་ན་ཚོགས་ཀྱི་སློབ་དཔོན་ཞུས་གསུངས་སྟེ་རྡོ་རྗེའི་སློབ་དཔོན་མཛད། མཁའ་འགྲོ་ཐམས་ཅད་ཀྱིས་འཕྲིན་ལས་སྒྲུབ་པར་དམ་བཅས། བྱང་ཕྱོགས་སུ་དོན་ཡོད་གྲུབ་པས་ཁྱོད་ཛམྦུའི་གླིང་དུ་ཕ་གྲགས་པ་དཔལ་གྲུབ་དང་མ་ལྷ་མོ་སྐྱིད་ལས་སྐྱེ་བར་འགྱུར་རོ་གསུང་ཅེས་ཕྱིས་སྤྲུལ་སྐུ་ཉིད་ཀྱིས་བཀའ་བསྩལ། མཚུར་ཕུ་འཇམ་དབྱངས་ཆེན་པོས་ཀྱང་བྱ་ལོ་ཟླ་བ་བདུན་པའི་སྐབས་ཤིག་ཇ་གྲལ་བ་མང་དུ་ཡོད་པ་ཅིག་ལ་ངའི་རྨི་ལམ་ལྟར་ན་ད་རེས་སྤྲུལ་སྐུའི་ཡབ་ལ་དཔལ་གྲུབ་བྱ་བ་ཞིག་ཡོང་བ་འདུག་གསུངས། ཀུན་མཁྱེན་བན་སྒར་བས་ཀྱང་མཚུར་ཕུ་ནས་ཤར་ཕྱོགས་དྲང་པོར་སྤྲུལ་སྐུ་འབྱོན་ཞེས་ལུང་བསྟན། སྐུ་བལྟམས་པའི་ཡུལ་དེར་དྲི་བཟང་གི་ངད་མེ་ཏོག་གི་ཆར་སྐྱ་སེར་ཐམས་ཅད་ལ་རྨི་ལམ་ཁྱད་པར་ཅན་མང་དུ་བྱུང་བས་ཅི་ལྟ་ཞིག་ཞེས་གླེང་། དེ་ལྟར་གདུལ་བའི་དུས་མཁྱེན་ཞིང་སྔོན་ལུང་བསྟན་པའི་ཡབ་ཡུམ་ཡུལ་དང་བཅས་པ་ལ་གཟིགས་སྟེ་ཐོག་མར་ཨོ་ཌྱན་རི་ཁྲོད་བྱ་བར་ཡབ་སྔགས་སྤྱོད་ཀྱི་གྲུབ་ཐོབ་གྲགས་པ་དཔལ་གྲུབ་དང་ཡུམ་རང་བཞིན་གྱི་རྣལ་འབྱོར་མ་ཇོ་དར་བཟའ་ལྷ་མོ་སྐྱིད་ཅེས་བྱ་བ་གཉི་ག་སྦས་པའི་རྣལ་འབྱོར་དབང་ཕྱུག་དུ་བཞུགས་པ་ན་རྣལ་འབྱོར་གྱི་རྒྱུད་ལྟར་སྒོ་དྲུག་གི་མཛད་པས་འགྲོ་བ་ཐམས་ཅད་རྣམ་སྣང་དུ་བཀོད་ཅིང་རྣལ་འབྱོར་བླ་ན་མེད་པའི་མངོན་པར་བྱང་ཆུབ་པའི་ཡེ་ཤེས་རྣམ་པ་ལྔ་ལས་ཡུམ་གྱི་ལྷུམས་ཕོ་བྲང་དག་པ་རྣམ་སྣང་གི་ངོ་བོར་རིགས་ཐམས་ཅད་པའི་གཟུགས་སྐུའི་གཙོ་བོར་བཞེངས་སྟེ་སྐལ་ལྡན་རྣལ་འབྱོར་གི་དབང་ཕྱུག་རི་རབ་ཀྱི་རྡུལ་སྙེད་སྨིན་གྲོལ་དུ་མཛད་ལ་ཚུ་རོལ་མཐོང་བ་པ་སྐལ་པ་ཅུང་ཟད་དགེ་བ་རྣམས་ཀྱི་ངོར་ནི་ཡུམ་གྱི་ལྷུམས་སུ་ཞུགས་པ་དང་ཡུམ་གྱི་ཁ་དོག་༼པ༩༤ན༽དང་སྤྱོད་ཚུལ་སོགས་ཀྱང་སྔོན་ལས་ཆེས་འཕགས་པར་སྣང་བ་ཞིག་གོ །

དེའི་ཚེ་ཡུམ་གྱི་ས་ཅུང་ཟད་གཡོ་ཞིང་ལུས་འཇའ་ཚོན་གྱིས་རྟག་པར་འཁོར། བདེ་དྲོད་འབར་འོད་གསལ་རྩོལ་མེད་དུ་ཟིན། རྨི་ལམ་དུའང་རྗེ་མཐོང་བ་དོན་ལྡན་དང་ཡང་ཡང་མཇལ། རྒྱབ་རི་ལ་བྲག་ལྷ་མགོན་པོ་རང་བྱོན་འདུག་པ་ཁོང་རང་གི་དངོས་གྲུབ་ཡིན་ཟེར་བ་དང་། རིང་སྲེལ་གྱི་རྡོ་རྗེ་འཆང་གི་སྐུ་དང་གསེར་གྱི་རྡོ་རྗེ་དང་ཤེལ་གྱི་མཆོད་རྟེན་རྙེད་པ་པུང་ཁུག་དུ་བཅུག་པ་དང་། ཉི་ཟླ་མང་དུ་ཤར་བ་སོགས་དག་སྣང་འབའ་ཞིག་རྨིས། ཟླ་ངོ་གསུམ་པའི་ཚེས་བརྒྱད་ལ་ན་མཁར་རོལ་མོའི་སྒྲ་མང་པོ་ལན་གསུམ་དུ་གྲག །ལྷུམས་སུ་འཕྲུལ་འཁོར་ལན་གསུམ་མཛད་པས་ཡུམ་གྱིས་སྐུ་གཡོས། ཟླ་ངོ་དྲུག་གི་ཉི་ཤུ་བརྒྱད་ལ་ཡིག་དྲུག་གསུང་བ་ཡུམ་གྱིས་གསལ་པོར་ཐོས། དེ་ཕྱིན་དུས་བཟང་ཐམས་ཅད་ལ་ཨཱ་ལི་ཀཱ་ལི་དང་ཡིག་དྲུག་གསུང་བ་ཉེ་འཁོར་བ་ཀུན་གྱིས་ཐོས། ཡུམ་ཤིང་འཐུ་བ་ན་བརྡབས་ཕོགས་པས་ཨ་ན་ན་ཅི་བྱེད་པ་ཡིན་གསུང་། ཡུམ་བཏུང་བ་འཐུང་ཚེ་འཁྲུལ་འཁོར་མཛད་པས་བཏུང་བ་བོ། བུ་མོ་ཞིག་གིས་ཞྭ་ནག་བྱིན་ཞིང་རྡོ་རྗེ་རྣལ་འབྱོར་མས་ཁྱོད་ཀྱི་ལུས་ལ་ཀརྨ་པ་འཁྲུང་རྒྱུ་ཡོད་ཟེར་ཐུགས་ཀ་སྟོང་པའི་ནང་ན་སྤྱན་རས་གཟིགས་ཞལ་གཅིག་ཕྱག་བཞི་པ་སྐུ་མདོག་དཀར་པོ་ཅིག་འདུག་པར་སྣང་། ཕྱག་གཡས་པའི་གུང་མཛུབ་ཀྱི་ཚིགས་གསུམ་རིགས་གསུམ་མགོན་པོར་སྣང་བ་ལ་སྤྱན་རས་གཟིགས་ཤིན་དུ་གསལ་ཞིང་གཞན་གཉིས་ཅུང་མི་གསལ་བར་གཟིགས། དེ་སོགས་དག་པའི་སྣང་བའི་དངོས་ཉམས་རྨི་ལམ་གྱི་སྣང་བ་ནི་མཐའ་ཡས། མི་དཀར་པོ་ཅིག་གིས་དུང་ཆེན་པོ་ཞིག་འབུད་ཅིང་འདི་ཕྱོགས་ཐམས་ཅད་དུ་གྲག་པར་འགྱུར་རོ། །ཁྱོད་འདིར་མི་འདུག་རྔོད་ཨ་ལ་ན་སོང་ཞིག་ཟེར། ཡབ་དེ་སྔོན་ལྷོ་སྨད་ན་སྒྲུབ་པ་ལ་བཞུགས་པའི་ཚེ་རྨི་ལམ་ན་བླ་མས་ལུང་བསྟན་སྟེ་ཨོ་ཌྱན་རི་ཁྲོད་༼པ༩༤བ༽དུ་སོང་ཞིག་འགྲོ་དོན་མཐའ་ཡས་པ་འབྱུང་ངོ་ཞེས་བྱུང་བས་དེ་མ་ཐག་བྱོན་པ་ན་ཡུམ་ལ་ཡང་ལུང་བསྟན་བྱུང་སྟེ་དེར་བྱོན་ཚེ་དྲི་བཟང་གི་ངད་ཀྱིས་ཕྱོགས་ཐམས་ཅད་ཁྱབ། རྨི་ལམ་དུ་བུ་ཤ་རྩ་དཀར་བ་ཞིག་འདུག་པས་ཆོས་རྗེ་ཀརྨ་པ་ཡིན་ཟེར་བ་དང་། དག་སྣང་མཐའ་ཡས་ཤིང་དུས་རྟག་པར་རྗེ་ཀརྨ་པ་དང་མི་འབྲལ་བའི་སྣང་བ་ཤར། རྔོད་སྤྱི་མདར་སོང་ཞིག་པར་ཡང་ཡང་ལུང་བསྟན་པ་བྱུང་། ཕྱིས་སྐུ་བལྟམས་པའི་ས་དེར་ཉི་ཟླ་ཟུང་ཅིག་འདུག་པ་དང་གསེར་སྦྲམ་རྙེད་པ་སོགས་གཉི་ག་ལ་རྨིས་སྟེ་རྔོད་དུ་བྱོན་རྨི་ལམ་དུ་བྱུང་བའི་གནས་དེ་སྤྱི་མདའི་མཁར་ཡིན་པར་ཤེས་ནས་དེར་བཞུགས། དེའི་ཚེ་འབྲི་ཁུང་པའི་སྒོམ་ཆེན་དེར་ཡོད་པ་ཅིག་གིས་སྤྱི་མདའ་མཁར་ནང་གི་བྱ་བྲལ་ཕོ་མོ་གཉིས་ལས་ཆོས་རྗེ་ཀརྨ་པ་སྐུ་འཁྲུང་བར་ཡོད་ཟེར་བ་རྨིས། དེ་སྐོར་གྱི་སྐྱ་སེར་ཕལ་ཆེར་ལ་ཆོས་རྗེ་ཕེབས་པ་སོགས་རྨི་ལྟས་མཐའ་ཡས། ལུང་པ་དྲི་བཟང་གིས་ཁྱབ་ཅིང་མཁར་དེ་ལ་འཇའ་འོད་དང་མེ་ཏོག་གི་ཆར་རྟག་དུ་བྱུང་བས་ཐམས་ཅད་ཀྱིས་ཆོས་རྗེ་རིན་པོ་ཆེ་དེར་འབྱོན་པར་ཤེས་ཤིང་ཕྱག་དང་བསྐོར་བ་བྱེད། གནས་འདི་ཡང་གྲུབ་པའི་གནས་མཁའ་འགྲོའི་སྦས་ཡུལ་ཞིག་སྟེ་གཞི་བདག་སྤྱི་ལྷ་ཞེས་བྱ་བ་སྔོན་རྗེ་རང་བྱུང་རྡོ་རྗེ་ལ་མཚུར་ཕུར་དགེ་བསྙེན་ཞུས། ཡུལ་དེར་ཕེབས་པར་ཞུས་སྟེ་ཞབས་ཀྱིས་བཅགས། མ་འོངས་པ་སྤྲུལ་སྐུ་འབྱོན་པའི་ཞིང་དུ་བྱིན་གྱིས་བརླབས། དེ་ཡང་ལུང་པ་རིན་པོ་ཆེའི་གཏེར་མཛོད་ཁ་ཕྱེ་བ་འདྲ་བ། རྒྱབ་རི་རྒྱལ་པོ་གདན་ལ་བཞུགས་པ་དང་དར་དཀར་གྱི་ཐོད་བཅིངས་པ་ལྟ་བུའི་གངས་ཀྱི་རྩེ་བྲན་ཅན། སྤྱི་ལྷ་ལ་སོགས་པའི་ནགས་རི་དང་སྤང་རི་དབྱིབས་སྣ་ཚོགས་པས་འབངས་འདུག་པ་ལྟར་བསྐོར་བ། དེ་དག་ལ་ཞྭ་ནག་རང་བྱོན་སོགས་རང་བྱོན་མང་དུ་ཡོད་པ། མདུན་ན་སྤང་ལྗོངས་གཡུའི་མཎྜལ་ལྟ་བུ་ལ་རི་ཆུང་རིན་པོ་ཆེ་སྣ་ཚོགས་དང་ནེ་ལེའི་རྐྱལ་པ་ལྟ་བུ་བརྒྱ་རྩ་བརྒྱད་དང་དེའི་བར་བར་དུ་ཨ་རིག་ཐང་ལ་སོགས་ཐང་བརྒྱ་རྩ་བརྒྱད་ས་མཚོ་ཁྲ་རིང་སོགས་༼པ༩༥ན༽མཚོ་བརྒྱ་རྩ་བརྒྱད་དང་ནགས་ཚལ་འབྲས་བུ་ཅན་གྱིས་གང་ཞིང་བྱ་དང་རི་དྭགས་སྣ་ཚོགས་པས་མཛེས་པ། ཤར་དུ་ཤ་ཝ་ར་མགོ་ལྷོར་བརྐྱང་ལྷ་ནུབ་ཏུ་སོ་བ་སྟག་རྩེ་བྱང་དུ་ཛམ་བུ་ལུག་རུ་སྟེ་སྒོ་སྲུང་གི་ལྷ་བཞི་གནས་པ་དེ་ལྟ་བུའི་གནས་ཆེན་སྤྱི་ནང་འདི་ན་དྲུང་གོང་མ་ཞི་བར་གཤེགས་པའི་གནས་གསའ་ཕུའི་བྱང་དྲང་པོར་ཡོད་པའི་སྔོན་ཀ་བཞི་སེང་ཆེན་མ་བྱང་ནས་དབུ་ཚུགས་གསུང་བར་སྣང་ཞིང་བླ་མ་དབང་བརྒྱ་བའི་ལུང་བསྟན་ལྟར་མཚུར་ཕུའི་ཤར་དྲང་པོར་ཡོད། དེར་དངོས་པོ་ཞེས་བྱ་བ་ཤིང་ཕོ་ཁྱིའི་ལོ་ཧོར་ཟླ་དང་པོའི་ཚེས་བཅོ་ལྔ་སྐར་མ་མཆུ་ལ་ཟླ་བས་ལོངས་སྤྱོད་པའི་སྔ་དྲོ་ན་མཁའ་ཡོངས་སུ་དྭངས་པ་ལ་འཇའ་འོད་ཁ་དོག་ལྔའི་རི་མོ་ཅུང་ཟད་སྣང་ཞིང་མེ་ཏོག་གི་ཆར་ཁ་བ་ལྟར་འབབ། འབྲུག་གི་སྒྲ་ལྟ་བུ་གར་ཡོད་མི་མངོན་པ་ཡང་ཡང་གྲག་པའི་ཚེ་ཡུམ་ལ་ཟུག་རྔུ་མེད་པར་སྐུ་བལྟམས། དེ་མ་ཐག་ཞལ་ནས་ཨ་ལ་ལ་གསུང་ཞིང་བཞད། སྐུ་ལ་མེ་ཏོག་གི་རྣམ་པ་མང་པོ་དང་དབུ་ལྟག་དུ་རྡོ་རྗེ་འཆང་གི་སྐུ་ཐུགས་ཀར་རྩ་རིས་ཀྱི་ཨ་ཡིག་གསང་གནས་སུ་ཆོས་འབྱུང་དང་འཁོར་ལོ་ཞབས་ལ་འཁོར་ལོ་སྟེ་སྐུ་ལ་རང་བྱོན་དྲུག་གསལ་བར་སྣང་། གསང་ཆབ་འོ་མར་འབབ་ཅིང་དྲི་བཟང་གི་ངད་ཀྱིས་ཐམས་ཅད་ཁྱབ། ཡབ་ཡུམ་གྱིས་ཀྱང་དད་པས་འདུད་ཅིང་དེ་མ་ཐག་ཡབ་ཀྱིས་གསོལ་བ་འདེབས་པའི་སླད་དུ་མཚན་མི་ཕམ་མགོན་པོ་དང་ཡུམ་གྱིས་སྐུ་ཚེ་བརྟན་པའི་སླད་དུ་མཚོ་སྐྱེས་རྡོ་རྗེར་མཚན་གསོལ། ཞག་བདུན་ན་གསུང་མང་དུ་བྱོན་པ་ན་ཡབ་ཀྱིས་སྔགས་མང་དུ་གསུང་བར་གོ །ཡུམ་གྱིས་དབྱངས་ཡིག་གསུང་བར་གོ །གཞན་རྣམས་ཀྱིས་མ་ཎི་གསུང་བར་གོ །ཡབ་ཡུམ་གྱིས་གསང་བར་བྱས་ཀྱང་སྤྱི་ནང་དུ་བྱ་བྲལ་ཕོ་མོ་གཉིས་ལས་ཆོས་ཀྱི་རྗེ་སྐུ་འཁྲུངས་འདུག་ཟེར་ནས་ཕྱོགས་ཐམས་ཅད་དུ་རླུང་ལྟར་ཁྱབ། ཉིན་ལམ་གསུམ་གྱི་ལྷ་དཔོན་མི་དཔོན་སྐྱ་སེར་ཐམས་ཅད་འདུས་སྟེ་གསང་མ་ཐུབ། སྙེ་བོ་ད་ར་སྟེང་གི་༼པ༩༥བ༽གདན་ས་པ་ཆོས་དཔལ་འབྱོར་གྱིས་ཐོས་ནས་མཇལ་དུ་འགྲོ་བསམ་པ་ན་རྨི་ལམ་དུ་ཡུམ་གྱི་པང་ན་བཞུགས་འདུག་པ་ལ་དབུ་ཞྭ་ནག་པོ་ཕུལ་བ་རྨིས་པས་བླ་མ་སྒྲེས་པོ་ལ་ཁ་སྐད་འདི་འདྲ་འདུག་ཞེས་བཟླས་པས་ངའི་རྨི་ལམ་ན་སྤྱི་ལྷའི་ལ་ཁར་ཉི་ཟླ་གཉིས་ཤར་བ་མལ་གཅིག་དུ་འདུས་སོང་བ་རྨིས་པས་ཐེ་ཚོམ་མི་དགོས་དྲུང་གོང་མའི་དབུ་ཞྭ་ན་བཟའ་ཕྱགས་རྣམས་ཁྱེར་ལ་སོང་གསུངས་སྟེ་ཕྱིན་པས་སྐུ་འཁྲུངས་ནས་ཞག་བཅོ་ལྔ་སོང་བའི་ཐོག་དུ་སླེབས། ཁོང་གཟིགས་པས་བཞད་ཅིང་དགྱེས་པར་མཛད། དྲུང་གོང་མའི་ན་བཟའ་དང་དབུ་ཞྭ་དང་དྲུང་རྟོགས་ལྡན་པའི་ན་བཟའ་དབུ་ཞྭ་རྣམས་ཕུལ་བས་དྲུང་གོང་མའི་རྣམས་ཕྱག་གིས་བཞེས་སྟེ་གཞན་མ་བཞེས། ཁྱེད་ཐམས་ཅད་མཁྱེན་པ་མཐོང་བ་དོན་ལྡན་ཡིན་ན་ང་ལ་བྱིན་རླབས་མཛད་དགོས་ཞུས་པས་ཕྱག་གཉིས་ཀ་སྤྱི་བོར་བཀོད་སྟེ་བྱིན་རླབས་ཡང་ཡང་མཛད་པས་ཐེ་ཚོམ་ཆོད། དེ་ཡང་སྤྲེ་ལོ་ལ་སྤྲུལ་སྐུ་ཆོས་དཔལ་ཡེ་ཤེས་གཤེགས། བྱ་ལོ་སར་མ་ཐག་དྲུང་མཐོང་བ་དོན་ལྡན་གཤེགས། སྤྲུལ་སྐུ་ཡང་བྱ་ལོ་ལ་ཀྲེ་ཁང་དམར་དུ་རྗེ་ཞྭ་དམར་བ་བཞི་པ་བལྟམས། ངོ་མཚར་གྱི་ལྟས་མང་དུ་བྱུང་ཞིང་འཁྲུངས་འཕྲལ་ཀརྨ་པ་གསུང་བས་ཀརྨ་པ་ཡིན་གསུང་བར་གོ་ནས་རེ་ཞིག་རྗེ་བདུན་པ་ཡིན་པར་ཡང་གྲགས། ཕྱིས་སྐུ་དངོས་བལྟམས་པ་ན་ཡང་ཞལ་རྣམ་པ་གཉིས་གང་གི་སྤྲུལ་སྐུ་ཡིན་ཐེ་ཚོམ་ཅུང་ཟད་བྱུང་བ་འདིས་ཆོད། ཀྲེའི་སྤྲུལ་སྐུ་ཡང་སྤྲུལ་པའི་སྐུ་འདི་ཉིད་ཀྱིས་ཞྭ་དམར་ཅོད་པན་འཛིན་པར་ངོས་འཛིན་མཛད་པ་ཡིན་ནོ། །ད་ར་གདན་ས་པས་དེ་ཕྱིན་ཞབས་ཕྱིར་བཞུགས་སྟེ་སྐུ་རིམ་ཞབས་ཏོག་མཛད། ཟླ་ངོ་གཉིས་བཞེས་པ་ན་རྔོད་པའི་ལྷ་སྡེ་མི་སྡེ་ཐམས་ཅད་ཀྱིས་ཨ་རིག་ཐང་དུ་གདན་དྲངས་དྲུང་གོང་མའི་ཆོས་ཁྲི་ལ་བཞུགས་ནས་ཁྲོམ་ཆེན་པོ་ལ་ཞལ་བསྟན་ཚེ་ཕྱག་རྟེན་རྣམས་ཕྱག་གིས་རིམ་པར་བཞེས། བྱིན་རླབས་གནང་ནས་ཁྲོམ་རྣམས་ལ་དལ་བུས་གཟིགས་སྟེ་ཕྱག་གཡས་ཀྱི་ཞལ་གྱི་དཀྱིལ་༼པ༩༦ན༽འཁོར་ལན་གསུམ་དལ་གིས་ཕྱིས་ནས་མཉམ་བཞག་དང་ལྟ་སྟངས་མཛད་སྟེ་སྐུ་གཟི་བརྗིད་དང་ལྡན་པར་བཞུགས་པས་ཟིལ་གྱིས་ནོན་ཞིང་དད་པ་ཐོབ། གདན་ས་བས་ཀྱང་དབུས་དང་ཀརྨ་སོགས་སུ་གཏམ་སྙན་སྐྱེལ་མི་བཏང་དྲུང་གོའི་ཤྲི་པས་དབུ་མཛད་པའི་སྒར་པ་དབུས་སུ་དགོངས་རྫོགས་ཀྱི་གསེར་ཐོག་སྒྲུབ་པའི་ཚེ་གཏམ་སྙན་སླེབ་པ་ཉི་མ་ཤར་བ་ལོ་དེའི་ཁུ་བྱུག་གི་སྐད་ཐོག་མ་གྲག་པ་དང་འབྲུག་སྒྲ་གྲག་པ་རྣམས་དུས་མཚུངས་པས་ཤིན་དུ་མཉེས། དྲུང་འཇམ་དབྱངས་ཆེན་པོ་ལ་ཞུས་པས་ཡབ་ཡུམ་གྱི་མིང་འཁྲུངས་པའི་ཡུལ་རྣམས་རྨི་ལམ་དང་མཐུན་པར་འདུག་གསུངས་ནས་གོའི་ཤྲི་རྣམ་པ་གཉིས་ཀྱིས་རྩོད་མེད་དུ་ཐུགས་ཐག་བཅད། གསོལ་གཟིམས་གཉིས་ཇ་འདྲེན་ལ་བཏང་། མཇལ་བ་ན་ཤིན་དུ་མཉེས་པར་མཛད་ཀརྨར་གཏམ་སྙན་ཟླ་བ་གསུམ་པའི་ཡར་ཚེས་ལ་སླེབས། དེ་དུས་མདོ་ཁམས་སུ་ཐན་པ་ཆེར་བྱུང་བ་ལ་དེའི་ནུབ་མོ་ནས་ཁ་བ་ཆེན་པོ་བབ། འབྲུག་གྲག་བླ་མ་ཚོགས་ཆེན་པ་བསོད་ནམས་རྡོ་རྗེ་སོགས་མང་པོའི་རྨི་ལམ་དུ་བདུན་རིའི་རྩེ་མོ་ནས་བཀྲ་ཤིས་དར་ཆེན་ཐེན་ནས་བྱུང་བ་དང་རི་གླིང་གི་ཁང་ཐོག་ཐམས་ཅད་དུ་དར་འཕྱར་དུང་འབུད་པ་སོགས་རྨིས་པས་ཐམས་ཅད་ཀྱང་ཐེ་ཚོམ་ཆོད། ཟླ་ངོ་གསུམ་བཞེས་ཚེ་རྔོད་ཀྱི་བེར་བསྣོལ་དུ་བཞེར་བླས་ཅོ་འདྲི་ཞུས་སྟེ་མི་རྣམས་ཁྱེད་ཀརྨ་པ་མིན་པ་འདྲ་ཟེར། དྲུང་གོང་མ་རྣམས་ཀྱིས་ཟླ་བ་འདི་ལ་གསུང་འདི་བྱོན་སོགས་འདུག །གྲུབ་རྟགས་མང་དུ་བསྟན་འདུག་པ། རང་རེ་མཐོང་བ་དོན་ལྡན་ཡིན་ན་ཡིད་ཆེས་པའི་རྟགས་དང་གསུང་འབྱོན་དགོས་ཞུས་པས། ང་ནི་ཀརྨའི་མིང་ཅན་སྟེ། །ང་ལྟའི་གང་ཟག་དཀོན་པ་ཡིན། །ང་དང་འབྲེལ་བ་གང་ཡོད་པ། །ང་ཡིས་མི་བསླུའི་སྨོན་ལམ་ཡོད། །བཅུ་གསུམ་ཟླ་བ་མ་རྫོགས་པར། །ཚིག་འདི་གསང་ཆེན་རྒྱ་དང་ལྡན། །དེ་ནས་ཁོ་བོ་རྩོད་བྲལ་བའི། །རྟགས་རྣམས་རིམ་གྱི་གསལ་བར་འགྱུར། །ཞེས་གསུངས། དེ་ནས་སྙེ་༼པ༩༦བ༽བོའི་ཡུལ་དུ་སྤྱན་དྲངས་ད་ར་སྟེང་དུ་བཞུགས་པའི་ཚེ་ཀརྨ་སིདྷུ་བའི་ཞུ་ཡིག་ལྕགས་མོ་དབོན་པོ། གསེར་བྱ་བྲལ་བ་བསོད་ཡེས་སོགས་ཀྱིས་ཕུལ་ནས་ཞུ་ཡིག་ཕྱག་གིས་བཞེས་ཡིག་ཕྲེང་ཕྱག་མཛུབ་ཀྱིས་མནན་ཞིང་རིམ་པས་གཟིགས་ནས་གསུང་མི་གོ་ཙམ་ཆུང་ངུ་འབྱོན་ཞིང་ཀློག་པའི་ཚུལ་མཛད། དཔལ་ལྡན་རྡོ་རྗེ་གསུངས་ནས་ལྕགས་མོའི་པང་པར་བྱོན། བྱ་བྲལ་གི་ལག་པ་ལ་འཇུས་ཤིང་མཉེས་མཉེས་མཛད། སློབ་མ་རྙིང་པ་ཕལ་ཆེར་གྱི་མིང་གསུང་པས་ཐམས་ཅད་དད་ཆེས་སྔོན་གནས་དྲན་པས་དད་པའི་ཡུས་ཀྱིས་ངུ་ཞིང་བརྒྱལ། དེ་ཕྱིན་གསེར་བྱ་བྲལ་བས་ལུས་དང་གྲིབ་མ་ལྟར་ཕྱག་ཕྱི་བསྒྲུབས། ཟླ་ངོ་ལྔ་བཞེས་པ་སྙེ་བོའི་ག་གོར་ཁར་བཞུགས་དུས་ཁ་ཅིག་གིས་སྐུ་དྲུང་དེར་ཐོ་ཅོ་འདྲ་བྱས་པས་ཞལ་ནས། ཨ་ཧཾ་བདེ་སྟོང་སྒྱུར་མའི་རྩལ། །སྣ་ཚོགས་ཡེ་ཤེས་རོལ་པ་ལ། །བྱིས་པ་རྣམས་ཀྱིས་བདེན་པར་མཐོང་། །ང་ནི་སྐྱེ་འགག་གནས་དང་བྲལ། །གསུངས། ཟླ་ངོ་དགུ་བཞེས་པ་ན་གོའི་ཤྲི་རིན་པོ་ཆེ་དབུས་ནས་ཕེབས་སྟེ་སྙི་བོའི་དགོན་སར་དུ་མཇལ་བ་ན་སྐུ་གཟི་བརྗིད་དང་ལྡན་པས་མཉེས་པར་མཛད་ཅིང་ཕྱག་རྟེན་རྣམས་ཕྱག་དུ་བཞེས། སྒར་དུང་ཕྱག་དུ་བསྣམས་སྟེ་ངའི་ཡིན་གསུང་བ་སོགས་ངོ་མཚར་བསམ་གྱིས་མི་ཁྱབ་པར་དགོངས་སྟེ་རང་བྱུང་ཀུན་མཁྱེན་ཆོས་ཀྱི་རྒྱལ་པོར་མཚན་གསོལ། སྒར་ཆེན་ཛམ་གླིང་གི་རྒྱན་ཆེན་པོར་སེང་གེའི་ཁྲི་ལ་བཞུགས། ཟླ་ངོ་བཅུ་གཅིག་བཞེས་པ་ན་ནགས་ཕུ་བས་སྤྱན་དྲངས་ནགས་མདར་ཁྲོམ་ཆེན་པོ་ལ་ཨཱ་ལི་ཀཱ་ལི་གསུངས། ཕག་ལོ་སར་ནས་མདོ་ཆེན་དུ་བཞུགས་པ་ན་ང་རྡོ་རྗེ་འཆང་ཡིན་གསུངས། ཅིག་གིས་སྔོ་ཡིག་ཕུལ་བས་དགའ་ལྡན་དུ་སྐྱེ་བར་གྱུར་ཅིག་གསུངས། ཡང་གཞན་གྱིས་ཅོ་འདྲི་ཞུས་པ་ན། ཐེ་ཚོམ་མི་དགོས་བཀའ་རྒྱུད་བླ་མ་རྣམས་ཀྱི་ཞལ་ལ་ལྟོས། མཁའ་འགྲོ་ཆོས་སྐྱོང་གིས་འཕྲིན་ལས་སྒྲུབ་ཅིང་ཡོད། ས་ར་ཧ་བིརྺ་པ་ཀུ་ཀུ་རི་གསུམ་ན་མཁར་བཞུགས། ༼པ༩༧ན༽འདི་གསུམ་གྱི་རྣམ་ཐར་འཛིན་མི་ང་ཡིན་གསུངས་ནས་ཕྱག་མཛུབ་ན་མཁར་གཏད། ཡུམ་གྱིས་ཀྱང་དེ་རྣམས་ཞི་ཞལ་མཇལ། མདོ་ཚན་གྱི་ཕུ་ན་གཅོད་ལ་འབྱོན་གསུངས། གཅོད་ཇི་ལྟར་བྱེད་ཞུས་པས་སེམས་ཉིད་རྩད་ནས་གཅོད་པ་ཡིན་གསུང་། རྩད་ནས་ཇི་ལྟར་གཅོད་ཞུས་པས་སྒོམ་གྱིས་གསུངས། མི་ཤེས་ཞུས་པས་ན་མཁར་ཕྱག་མཛུབ་གཏད་སྟེ་མཐའ་དབུས་མེད་པ་ཅིག་ཡིན་གསུངས། ལོང་པོར་སྤྱན་དྲངས་ཐམས་ཅད་མི་ཕྱེད་པའི་དད་པ་ཐོབ། བྱི་བའི་ལོ་ལ་སྡུག་དོ་བོར་བཞུགས་དུས་རྟ་མགྲིན་མཚོན་ཆ་འཁོར་ལོར་སྤྲུལ་པ་ཡུམ་གྱི་གཟིགས། འདི་འདྲ་མཛད་པ་ཅི་ལགས་ཞུས་པས་བགེགས་བཏུལ་པ་ཡིན་སུ་ལའང་མ་བཤད་གསུངས། ཚེས་བཅུའི་དུས་ཅིག་ང་ཀརྨ་པ་ནི་འགྲོ་བ་འདྲེན་གསུངས་ནས་གར་མཛད། དེ་མ་ཐག་སྐུ་ལུས་མི་སྣང་བར་གྱུར་སྟེ་ཡང་ལམ་གྱིས་བྱོན། དགུང་ལོ་ལྔ་པ་སྟག་ལོ་སར་གི་བར་དུ་གསའ་ཕུ་ཆོས་མི་བརྒྱུད་བ་ཡུ་ཙཱ་རི་བཀྲ་ཤིས་ལྗོངས་སུམ་མཁར་རྣམས་སུ་ཕེབས། མི་ལ་སེང་གེ་ལ་ཆིབས་པ་ཤར་ན་སློབ་དཔོན་པདྨ་གཙོ་འཁོར་གསུམ་ལྷོ་ཕྱོགས་ན་ས་ར་ཧ་མདའ་སྲོང་བའི་ཚུལ་ནུབ་ན་མི་ལ་མགུར་མཛད་པ་བྱང་ན་དམ་པ་བལ་ཐུལ་བསྣབས་པ་འདུག་འདི་རྣམས་ཁོ་བོ་ཡིན་གསུངས། འཁྲུལ་འཁོར་མཛད་ཅིང་ཡུམ་ལ་ངས་ཁྱོད་ཀྱི་ལྟོ་བར་འདི་ལྟར་བྱས་པས་ཁྱོད་ཀྱི་ཧུབ་བོ་བ་ཡིན་གསུངས། ཡིག་དྲུག་དང་ཨཱ་ལི་ཀཱ་ལི་གསུང་ཞིང་ཁྱོད་ཀྱིས་ཁོང་ནས་འདི་སྐད་སྨྲས་པ་ཐོས་སམ་གསུངས། ཙཱ་རི་ལ་འགྲོ་ཙཱ་རི་ནི་གང་ཟག་བྱིན་གྱི་རློབ་ནུས་པའི་གནས་ཡིན། གནས་སྒོ་ཕྱེ་རྒྱུ་ཡང་ཡོད་ཙཱ་རིའི་གདུལ་བྱ་ཁོ་བོས་སྐྱོང་ཁོ་བོའི་བར་ཆད་གནས་ཀྱིས་སེལ་གསུངས། བླ་མ་ཡབ་ལ་བཞུགས་ཁྲི་ཤོམས་གསུངས་ནས་ཁྲི་ལ་བཞུགས་དབུ་ཞྭ་དང་ན་བཟའ་བསྣབས་ཇའི་གསོལ་རས་ཡབ་ཡུམ་ལ་གནང་ཞིང་ཕྱག་ཚོལ་ཞལ་ལ་ལྟོས་གསུངས། སྔོན་དགོངས་ཁྲེལ་བྱུང་བའི་ཀུན་དགའ་རྒྱལ་མཚན་བྱ་བས་བློ་བུར་དུ་འོངས་༼པ༩༧བ༽སྟེ་ཕྱག་བཙལ་བས་དེ་ཕྱིར་ཕུད་གསུངས་སྟེ་བཀའ་བཀྱོན། སློབ་བུ་ཞིག་མཇལ་མ་ཐག་ཨ་བླ་གསུངས་སྟེ་ངོས་བཟུང་། དྲུང་མཐོང་བ་དོན་ལྡན་པས་མིང་གནང་བ་ཞིག་ཡོད་ཞུས་པས་བཀྲ་ཤིས་ཡིན་གསུངས། ཡ་གི་གསའ་ཕུ་ཡིན་ཕ་རི་ཤམ་པོའི་རི་ཡིན་གསའ་ཕུ་ན་ཁོ་བོའི་མཆོད་རྟེན་ཡོད་པས་མགྱོགས་པར་འགྲོ་གསུངས་ནས་ཆིབས་ཤར་སྟེ་བྱོན། སྔོན་གྱི་གཟིམས་གུར་དུ་བྱོན་ནས་ངའི་ཡིན་གསུང་ཞིང་གསོལ་ལྕོག་སྟེང་འོག་ཅན་གཞན་གྱིས་མི་ཤེས་པ་ཅིག་ཡོད་པ་དྲུང་དུ་བཞག་པ་ན་སྟེང་མ་དེ་ཡར་ཁྱོག་གསུངས། ཐང་སྐུ་མ་ཎི་མའི་གོང་ཤམ་ཅན་ཞིག་ལ་གཟིགས་ནས་མཐོང་བ་དོན་ལྡན་དང་འོད་དཔག་མེད་དང་སྤྱན་རས་གཟིགས་རྣམས་ང་ཡིན་འདི་སྒྲོལ་མ་འདི་ཕྱག་དྲུག་པར་འདུག་གསུང་ཞིང་ལྗགས་ཀློག་མ་ཕུལ་བའི་སྐབས་ཡིན་རུང་མ་ཎི་རྣམས་ལ་ཕྱག་མཛུབ་བཙུགས་སྟེ་དབྱངས་སྙན་པོས་རིམ་པར་གསུངས། ན་གུ་ལེ་བཟུང་མི་འདི་སུ་ཡིན་གསུང་མི་ཤེས་ཞུས་པས་རྣམ་སྲས་རེད་གསུང་། རྒྱལ་པོ་ཨ་ཉག་ལ་མིང་ནས་བོས་སྟེ་ཕྱག་ནས་མང་དུ་གནང་བས་ཡིད་འཆེས། རྣམ་ཐོས་རི་བོར་སྒོ་རྣམས་ཕྱེ་གསུངས་ནས་མཛོད་ནག་སོགས་ལ་གཟིགས་རྟོག་མཛད། སྔོན་འདི་ལྟར་ཡིན་སོགས་གཞན་གྱིས་མཐོང་ཐོས་མེད་པ་རྣམས་ཀྱང་གསལ་བར་གསུངས། ཕྱིར་ཐུགས་རྗེ་ཆེན་པོ་རྗེ་མར་མི་གཉིས་རྣམས་ཡང་ཡང་གཟིགས་ཤིང་དེ་གསུམ་ཉིད་ཡིན་པར་ཞལ་གྱིས་བཞེས། རྒན་མོ་བློ་བདེའི་བུ་རྒྱུད་རྣམས་ཇ་འདྲེན་ལ་བྱུང་ཚེ་ཡོན་བདག་ལྷུན་གྲུབ་དང་རྒན་གོག་གཉིས་ལ་མིང་ནས་བོས་ཡར་ཤོག་གསུངས་ནས་གསོལ་རས་གནང་བས་ཤིན་དུ་དད་པ་ཐོབ། མར་མེའི་སྣུམ་ཟད་པ་ལ་ཆུ་ཏིང་ཕོར་གང་ཕྱག་གིས་བླུག་པས་སྔོན་པས་ཆེས་གསལ་ཞིང་ཡུན་རིང་བར་ཐུབ། སྒར་པ་དབུས་ན་ཡོད་པ་རྣམས་ཉང་ཁ་ནས་ཡོང་རྩིས་བྱེད་པ་ལ་དེ་ནས་མི་འོང་དྭགས་པོ་ནས་འོང་གསུངས་སྟེ་སྒར་དཔོན་རྣམས་བ་ཡུར་མཇལ། དགེ་བཤེས་འཇམ་སེང་གསུངས་ནས་གསོལ་རས་༼པ༩༨ན༽གནང་ཞིང་གསོལ་གཟིམས་སོགས་རྙིང་པ་ཕལ་ཆེར་གྱི་མིང་གསུངས། དེ་རྣམས་སུ་ཡི་དམ་ཆོས་སྐྱོང་གི་གཟིགས་སྣང་ཤིན་དུ་མང་ཞིང་དེ་དག་ཉིད་ལ་ཐིམ་པ་དང་ཐང་སྐུ་ལ་ཐིམ་པ་སོགས་མང་དུ་གསུངས། ཁྱད་པར་ཆོ་འཕྲུལ་ཆེན་པོ་ཞིག་བྱུང་བ་སློབ་དཔོན་པདྨ་རྟ་མགྲིན་ནག་པོ་བེར་ནག་ཅན་རྣམས་ཀྱི་བསལ། བཀྲ་ཤིས་ལྗོངས་སུ་ཐོག་མར་གཟིམས་ཁང་དུ་ཕེབས་གྲབས་བྱས་པ་སུས་ཀྱང་མ་ཞུས་པར་ངེད་འདི་ལ་འགྲོ་གསུངས་ནས་དྲུང་གོང་མའི་བཞུགས་ཁྲིའི་ཕྱོགས་སུ་བྱོན་སྟེ་ཁྲི་ལ་བཞུགས་ནས་འདི་ང་རང་གི་ཁྲི་ཡིན་གསུང་། ཉིན་ཞིག་ཆུ་རོང་ལམ་བགྲོད་དཀའ་བ་ཞིག་ལ་མགྱོགས་པར་བཞུད་པའི་ཞབས་ཕྱིར་བརྒྱུགས་པ་ན་རྟ་མགྲིན་རང་བྱོན་སྐུ་མདོག །ཞལ་ཕྱག་ཐ་དད་པ་རྟ་མགོ་གཉིས་པ་དང་གསུམ་པ་སོགས་ཆེས་མང་བ་རྟ་མགྲིན་གླིང་གི་སྒོ་ཕྱེ། རྟ་མགྲིན་རིགས་བསྡུས་ཀྱི་ལྷ་ཚོགས་ཐམས་ཅད་གཟིགས་ནས་སྔགས་གསུང་ཞིང་ཐམས་ཅད་ཀྱིས་ཐོན་གསུངས། སྔར་དྲུང་གོང་མས་རྟ་མགྲིན་རིགས་ཐམས་ཅད་པའི་སྒྲུབ་ཐབས་མཛད་པའི་རྟེན་འབྲེལ་དུ་འདུག་བྱིན་ལེགས་སུ་མཁའ་འགྲོས་བདུད་རྩི་དྲངས་ཤིང་གནས་སྒོ་དུ་མ་དབྱེར་ཡོད་པར་ལུང་བསྟན། རྩི་མ་ཁར་ཆིབས་ཐོག་དུ་གཟིམས་ཡུར་བ་ན་འཕྲང་ངན་པས་ཆིབས་འདྲེད་མཆི་ཞུས་པས་གཟིམས་སད་ནས་སློབ་དཔོན་པདྨ་གར་ཡོད་གསུངས། མི་ཤེས་འཕྲང་ངན་འདི་འདྲ་ལ་ཐུགས་སྒྲིམས་ཞུས་པས་སློབ་དཔོན་པདྨ་ང་རང་ཡིན་པས་ཆོག །འཕྲང་ངན་ཡང་སྐྱོན་མི་འོང་གསུངས། ཟླ་གཅིག་ཚུན་ལ་འབུལ་བ་དངོས་ཅན་ཅི་འོང་མཁྱེན་ཞིང་འདི་འདྲ་ཞིག་འོང་བར་འདུག་པ་འདི་ལྟར་གྱིས་སོགས་གསུང་བ་རྣམས་ཐོག་དུ་བབ། སུམ་མཁར་རྒྱལ་པོས་རྟ་བརྒྱ་འབུལ་སོགས་འབུལ་ནོད་རླབས་ཆེན་བྱས། སྐྱ་སེར་དཔག་དུ་མེད་པ་མངོན་མཐོ་དང་ངེས་ལེགས་ལ་བཀོད། དགའ་ལྡན་མ་མོར་བཞུགས་ཚེ་དགེ་བཤེས་འཇམ་སེང་དང་ཇོ་བཟང་བསམ་གཏན་གྱིས་ཀྲེ་ཁང་དམར་ན་བཞུགས་པའི་སྤྲུལ་སྐུ་དེ་དྲུང་རྟོགས་ལྡན་པའི་སྐུ་སྐྱེ་ལགས་སམ་༼པ༩༨བ༽གདན་འདྲེན་གཏང་བ་ཨེ་འཐད་ཞུས་པས་རྟོགས་ལྡན་པའི་སྐུ་སྐྱེ་ཡིན། ངེད་ཁམས་ན་མ་ཕེབས་བར་སྤྱན་མི་འདྲོངས་གསུངས། ཡང་ཇ་སྐོལ་ལུང་པའི་ཕུ་ནས་ཇ་མང་པོ་འོང་བ་ཡོད་གསུངས་ཙ་ན་ཕྱི་ནང་ཀར་དབོན་དབུ་གསར་དང་མི་ཉག་བློ་གྲོས་བཟང་པོ་སོགས་ཀྱིས་བ་སོའི་ཐམ་ག་དང་ཇ་གོས་དར་དཔག་མེད་ཕུལ། མི་ཉག་བྱུང་མ་ཐག་བློ་གྲོས་བཟང་པོ་རྒས་འདུག་གསུངས་ནས་གསོལ་རས་གནང་། ངལ་བྲོག་དགོན་གསུམ་གྱི་འབུལ་ཞབས་ཆེར་བྱས། སྐྱེན་དགོན་སར་གྱི་གཟིམས་ཁང་གཟིགས་མ་ཐག་དྲུང་རང་བྱུང་བའི་གཟིམས་ཁང་ཡིན་གསུངས། ཙཱ་རི་རྙིང་མའི་ཕྱག་ཆེན་པ་ཅིག་གིས་དྲུང་གི་སྐུ་ལན་གཉིས་སུ་ཡལ་ཞིང་ཡང་གསལ་ལམ་ལམ་བྱོན་པས་ལུས་ལ་རྟག་འཛིན་མ་ཆེ་གསུང་བར་འདུག་བསམས་ནས་ཉམས་རྟོགས་བཟང་པོ་སྐྱེས། འདི་དག་དུ་གནས་བཟང་བའི་རྟེན་འབྲེལ་གྱིས་རྟ་མགྲིན་ཉིད་ལ་ཐིམ་པ་སོགས་གཟིགས་སྣང་མཐའ་ཡས་ཅིང་ཞིང་སྐྱོང་སྤྱན་སྔར་བྱུང་བ་བླ་མ་བསམ་གཏན་ལ་བསྟན་པས་ཁོང་གིས་ཀྱང་མཐོང་། མི་ནག་པོ་རཱ་ཅོ་ཅན་ཞིག་བྱུང་གསུངས་ནས་རྟ་མགྲིན་གྱི་སྐུར་བཞེངས་སྟེ་དྲག་སྔགས་ཀྱིས་ཚར་བཅད། བློ་གྲོས་བཟང་པོ་ལ་སྔོན་གནས་འདི་འདྲར་ངས་གར་དང་ཕྱག་རྒྱ་བསླབས་པ་དེ་གྱིས་དང་གསུངས། སྔོན་རྗེ་གོང་མས་གོའི་ཤྲི་རིན་པོ་ཆེ་ལ་བསྟན་པ་གཏད་པའི་རྟེན་འབྲེལ་གྱིས་ཁྱོད་ཀྱིས་ཆོས་ལུང་ཕུལ་ཞིག་གསུངས། སྔོན་དུ་ཚེ་དཔག་མེད་དང་ཡི་གེ་དྲུག་པ་དགོས་གསུངས་སྟེ་དགུང་ལོ་ལྔ་པ་ས་སྟག་གི་ལོ་ཟླ་བ་གསུམ་པའི་ཡར་ཚེས་རྒྱལ་ཕུར་གྱི་འགྲུབ་སྦྱོར་ཡོད་པའི་ཉིན་ཚེ་དཔག་མེད་ཕྱི་ནང་གསང་གསུམ་གྱི་དབང་དང་གཏོར་མའི་བྱིན་རླབས། ཡིག་དྲུག་ཡི་གེའི་ཕྱི་མོ་རྒྱ་བོད་ཀྱི་དབྱངས་གསལ་ཕུལ་བས། རྡོར་དྲིལ་བུམ་པ་སོགས་འཛིན་ལུགས་དབང་གི་རྣམ་གཞག་དཔག་དཀའ་བ་མང་དུ་གསུངས། རྗེ་དྭགས་པོས་ལུང་བསྟན་ཞིང་དེའི་ཚེམས་ཀྱི་མཆོད་རྟེན་བཞུགས་པ་རི་མི་དགོན་དུ་ཕེབས། ཟླ་བ་བཞི་པའི་ཚེས་གཅིག་༼པ༩༩ན༽ནས་བདེ་མཆོག་བཅུ་གསུམ་མའི་དབང་ཕུལ་ཚེ་རིན་པོ་ཆེའི་མེ་ཏོག་གི་ཕྲེང་བ་ཤིན་དུ་ལྕི་བ་ཞིག་ཕྱག་དུ་ཕུལ་ཡོད་པ་དཀྱིལ་འཁོར་དང་དྲུང་བཞུགས་སའི་བར་ཐག་རིང་བར་ཡོད་ཀྱང་དེ་ཉིད་ནས་དོར་བ་གཙོ་བོའི་ཚོམ་བུའི་སྟེང་དུ་དལ་བུས་བཞག་པ་ལྟར་གྱུར་སྟེ་ཚོམ་བུ་ལ་ཅུང་ཟད་ཀྱང་མ་གནོད་པའི་ངོ་མཚར་བསྟན། མ་ཧཱ་མཱ་ཡའི་དབང་ཕུལ་ཚེ་དེ་ཉིད་གཟིགས་སྟེ་དེའི་བཞུགས་སྟངས་མཛད་ནས་ཁྱེད་ཚོ་ལ་འདི་མི་སྟོན་གསུངས། རྗེས་གནང་ཞིག་གི་ཚེ་གར་ཞིག་མཛད་དགོས་ཞུས་པས་བཞེངས་ནས་སྟང་སྟབས་དང་པ་སྐོར་ཞིག་མཛད། སྔར་ངས་ཁང་དམར་ཟུར་མང་ཀརྨ་རྣམས་སུ་བྱས་པ་དེ་ཡིན། དེ་དུས་ངེད་ཆེན་པོ་ཡིན། ད་ངེད་ཆུང་ངུ་རེད་ཟིན་པས་མི་ཤེས་གདའོ་གསུངས། དེར་ཐན་པ་བྱུང་བ་ཞུས་པས་དཀོན་མཆོག་གིས་ད་ལྟ་ཆར་ཕོབ་གསུངས་མ་ཐག་ནས་ཆར་ཆེར་བབ་སྟེ་བདེན་པའི་ཚིག་གྲུབ་པར་སྐྱེ་བོ་ཀུན་ཡང་ཡིད་འཆེས། སྒར་འདེགས་དུས་ཆར་ཆེ་ཡང་དེ་རིང་བ་ཡུར་མ་སླེབས་བར་མི་འབབ་པར་བྱེད་གསུངས་པས་དེ་བཞིན་དུ་བྱུང་། ཀར་དབོན་དབུས་སར་འགྲོ་དུས་སིདྷུ་པ་ལ་ཞལ་ཏ་ཅིག་ཞུ་ཞུས་པས་ཁོང་ལ་གོ་ཆོད་པར་གྱིས་སྨྲོས་ཞལ་ཏ་དེ་ཡིན་གསུངས། ཨ་འཚོ་གསོལ་ཇ་བས་སྔར་ཆིབས་ནོར་ལྷ་ཟེར་བ་ཞིག་ཕུལ་ཞུས་པས་ངེད་ཀྱིས་ཀྱང་རྟ་བྲ་བོ་ཞིག་བྱིན་གསུངས། ཤེས་རབ་བཟང་པོས་སྔར་འཆི་གུ་ཟེར་བ་ཞིག་ཡོད་པ་ད་ག་ན་ཡོད་ཞུས་པས་ཁྱོད་རང་ཡིན་མོད་གསུང་། སྟག་ལོ་ཟླ་བ་དྲུག་པའི་ཚེ་བྱ་བྲལ་ཟུར་མང་བ་ཞྭ་ཁྲ་ཅན་ཨག་ཚོམས་དམར་པོ་ཡོད་པ་དེ་ཀརྨ་པ་མཁྱེན་ཟེར་ནས་འཆི་བ་དེ་སྨོན་ལམ་བྱེད་གསུངས་ཞིང་བསྔོ་བ་མཛད། ཕྱིས་ཟླ་བ་བཅུ་པ་ལ་དེའི་བསྔོ་རྟེན་འབུལ་མི་བྱུང་བ་ཇི་སྐད་གསུང་བའི་དུས་དེར་ལྷོ་ལམ་ཁྲ་སྒོའི་སར་ཤི་བར་འདུག །སྔར་བླ་མ་ཧོར་གྱི་རྣམ་ཤེས་གཟིགས་པ་དང་བློ་གྲོས་བཟང་པོའི་མ་བདེ་བ་ཅན་དུ་འཕངས་པ་སོགས་བར་དོའི་དོན་མཛད་པ་ནི་ཆེས་མང་། ཀརྨ་ནས་འབུལ་བ་སླེབ་ཅིང་འདུག་ཕོར་པ་འདི་འདྲ་གཉིས་ཀྱང་འདུག་གསུངས་ནས་སྒམ་ཚང་གིང་མ་༼པ༩༩བ༽ཞིག་ལ་ཕྱག་མཛུབ་བཙུགས་པ་དེ་བཞིན་བྱུང་བ་སོགས་ནི་དེང་སང་རྣམ་ཐར་ན་བྲིས་པ་ཁོ་ན་ཡང་མཐའ་ཡས། ཕྲག་ཡུལ་དུ་བཞུགས། རྗེ་རང་བྱུང་བས་བཏུལ་བའི་ཀླ་ཀློའི་རྒྱལ་བརྒྱུད་སོགས་ཀླ་ཀློ་མང་པོས་སྙན་པ་ཐོས་སྟེ་མཇལ་དུ་འོངས་རང་ཡུལ་གྱི་ཡོ་བྱད་མང་དུ་ཕུལ་ཀརྨ་པ་ཀརྨ་པ་ཟེར་ནས་དད་པ་དབང་མེད་དུ་སྐྱེས་ཤིང་ཇི་ལྟར་ནུས་པའི་དགེ་བ་ལ་བཀོད། གཏེར་བཏོན་རཏྣ་གླིང་པས་གཏེར་ནས་བཏོན་པའི་དམ་རྫས་དྲུང་ཉིད་ཀྱི་ལུང་བསྟན་དང་བཅས་པ་དེར་ཕུལ། ཧོར་སྟོན་ཀ་བཞི་པ་སེང་གེ་རྒྱལ་མཚན་དང་རབ་སྒང་གི་ཀ་བཞི་རྨ་སེ་སོགས་མཁས་པ་མི་དྲུག་གི་ལྷ་སྡེ་མི་སྡེ་ཐམས་ཅད་ཀྱི་སྤྱན་འདྲེན་པའི་ཇ་འདྲེན་གསེར་དངུལ་གྱི་མཎྜལ་རྒྱན་ཅན་དུ་མ་དང་བླ་རེ་སྣ་ཚོགས། ཇ་དཀར་སིག་ཆེན་བརྒྱ་ཕྲག་སོགས་ཕུལ་སྟེ་ཕེབས་པར་ཞལ་གྱིས་བཞེས་ཤིང་བསྔོ་བ་སྨོན་ལམ་མཛད། ཀོང་བཙུན་དེ་མོས་ཇ་འདྲེན་ཕུལ་ཞིང་སྤྱན་འདྲེན་པར་གཟིགས་སྟེ་ཆིབས་ཁ་བསྐྱོད། གུང་དཀར་དུ་ཡོན་བདག་པདྨ་རྒྱལ་མཚན་བྱ་བ་ནད་དྲག་པོས་ཐེབས་འཆི་བར་ཐག་བཅད་པ་ལ་བྱིན་རླབས་མཛད་པས་དེ་མ་ཐག་སོས། ཀོང་བཙུན་དེ་མོའི་ཐང་དུ་ཡོས་ལོའི་ལོ་སར་མཛད། རྟ་བར་རྒྱལ་འཛིན་དུ་ཡོན་བདག་གི་རྟ་བརྒྱ་འབུལ་སོགས་བཞེས་ཤིང་གྲོང་དང་ཞིང་ལ་ཆུས་འཇིག་པར་བརྩམས་འདུག་པ་གྲུ་ཁ་ཅུང་ཟད་འགྱུར་འོད་ཆུ་ཟློག་པས་ཆོག་གསུངས་སྟེ་ཕྱག་ནས་གནང་བས་རྟ་བར་གྱི་སྟོད་རྒྱང་རིང་པོ་ནས་ཆུ་ལྷོ་ཕྱོགས་སུ་འགྱུར། སྟག་ཁྲོམ་རི་ཁྲོད་དུ་བཞུགས་ཚེ་ཁོ་བོ་ལ་སྤྲུལ་པ་པུ་རངས་སུ་ཤཱཀྱ། ཤམྦྷ་ལར་རྒྱལ་པོ་ཁ་ཆེ་ཁྲི་བརྟན་དུ་ཉ་པ་སོགས་འགྲོ་དོན་བྱེད་པ་རྒྱ་བོད་ཀུན་ན་མང་དུ་ཡོད་གསུངས། ཟུར་མང་བ་བཀྲ་ཤིས་རྡོ་རྗེས་བཞུགས་སྟན་ཕུལ་ན་ཁོང་གི་མིང་རུས་གསུངས་ཡིད་ལ་བསམས་པ་ཐམས་ཅད་ལ་ལན་གནང་། མ་འོངས་པ་དུ་མ་ལུང་དུ་བསྟན་པས་ངེས་ཤེས་ཐོབ། ཡོས་ལོ་ནག་པའི་བཅོ་ལྔ་ལ་དུས་འཁོར་གྱི་དབང་ཡོངས་རྫོགས་ཕུལ། ཉི་ཤུ་ལ་མཁའ་འགྲོ་རྒྱ་མཚོའི་དབང་ཕུལ་ཚེ་རྒྱ་ཤིང་གི་དབྱུག་པ་སྦོམ་རིང་༼པ༡༠༠ན༽ཞིག་ཕྱག་གིས་འཕངས་པ་དཀྱིལ་འཁོར་གྱི་སྟེང་དུ་འཕྲེད་ཉལ་དུ་ཕོག་ཀྱང་རྡུལ་ཚོན་ལ་ཅུང་ཟད་ཀྱང་མ་གནོད། སྤྱིར་མདའ་འཕེན་སྟངས་མཛད་ནས་ཐབས་ཤེས་ཀྱི་མདའ་གཞུ་ཡིན་ང་ནི་ས་ར་ཧ་པའོ་ཞེས་དང་གྲུབ་ཐོབ་བརྒྱད་བཅུ་ལས་འདི་དང་འདིའི་བཞུགས་སྟངས་སོ་གསུང་ཞིང་དེ་ཐམས་ཅད་དང་ཁོ་བོ་དབྱེར་མེད་གསུངས། རྟ་མགྲིན་ནག་པོ་བྱོན་གསུངས་ནས་རལ་གྲི་འབུལ་ཚུལ་མཛད་པ་དང་སྤྱིར་སྤྱན་རས་གཟིགས་ཞི་ཁྲོའི་རིགས་མང་པོ་ཡཀྵ་མེ་དབལ་གནོད་སྦྱིན་ལྕགས་རལ་ཅན་མོན་པ་བདུན་བེར་ནག་ཅན་སྤྲིན་ལས་དབུ་ཐོན་པ་རྟ་མགྲིན་ནག་པོས་སྡེ་བརྒྱད་ཞབས་ཀྱིས་མནན་པ་དང་པ་དང་རྟ་མགྲིན་འབྲུག་ལ་ཆིབས་པ་སློབ་དཔོན་པདྨ་གཙོ་འཁོར་ལྔ་སོགས་གཟིགས་པ་ནི་ཡི་གེར་འཁོད་པ་ཡང་བགྲང་གིས་མི་ལངས་ན་སྤྱིར་ཡེ་ཤེས་གཟིགས་པ་དག་པའི་མཉམ་བཞག་ཐུན་གཅིག་གི་དག་སྣང་ཡང་ཛམ་གླིང་གི་མི་རྣམས་ཀྱིས་ལོ་བརྒྱར་ཡང་བརྗོད་པར་ག་ལ་ནུས། དེས་ན་གནས་འདི་ནི་མཚན་མའི་སྤྱོད་ཡུལ་མ་ཡིན་ནོ། །ཐུགས་དམ་རྟེན་སྒམ་བཞི་དྲུང་དུ་གདན་དྲངས་པ་ཇོ་བོ་གཎྜོ་ལའི་སྒོ་ཕྱེ་གསུངས། གང་ལགས་ཞུས་པས་ཚམ་ཚོམ་མེད་པར་འདི་ཡིན་གསུངས་སྟེ་ཕྱེ་དེ་ནས་གྲུབ་ཆེན་པག་ཤི་བྱོན་པའི་སྤྱན་རས་གཟིགས་བཅུ་གཅིག་ཞལ་གཟིགས་སུ་ཕུལ་ནས་སུ་ལ་བྱོན་པ་ལགས་ཞུས་པས་ཀརྨ་པ་མིན་པ་འདི་ལྟ་སུ་ལ་འབྱོན་གསུངས། སྙན་ཕུ་པ་བླ་མ་སངས་རྒྱས་དཔལ་ལ་རྫོགས་ཆེན་གྱི་ངོ་སྤྲོད་མཛད་སྟེ་ཕྱག་གཡོན་པས་སེ་ཆལ་གྱི་ལུང་བསྣམས་གཡས་པས་དེའི་མཐའ་བསྐོར་སྟེ་འདི་འཁོར་བ་ཟོ་ཆུན་ལྟར་འཁོར་བའི་དཔེ་ཡིན། ཕན་ཚུན་འོད་འཐབ་པར་མཛད་ནས་ཉམས་ཀྱི་དཔེ་ཡིན། འོད་མེད་པར་མཛད་ནས་ཉམས་ཟད་པ་ཡིན་གསུང་སྟེ་ཤིན་དུ་སྤྲོས་མེད་ཀྱི་གནས་ལུགས་ཀྱི་སྟོང་དུ་ཆོས་ཉིད་ཟད་པའི་སྣང་བ་ངོ་སྤྲད་པས་ངེས་ཤེས་ཁྱད་པར་ཅན་སྐྱེས། གཡང་ཁ་སྟེང་དུ་ཉི་ཞུར་ཕྲ་མོའི་སྟེང་དུ་ཡི་དམ་དཔག་མེད་གཟིགས། མདོར་ན་ཀོང་ལུང་རལ་གསུམ་ཀློ་༼པ༡༠༠བ༽མོན་དང་བཅས་པ་འཐབ་རྩོད་དང་སྡིག་ཟས་ཀྱིས་འཚོ་བ་རྣམས་ལ་གང་འདུལ་གྱི་ཆོས་བསྟན། མཐོང་ཐོས་དྲན་རེག་གི་འགྲོ་དོན་མཛད། མ་ཎི་དུང་ཕྱུར། གཟུངས་སྔགས་འདོན་པ། རི་རྒྱ་ཀླུང་རྒྱ་ལམ་རྒྱ། ཚེ་ཐར་སྲོག་སྡོམ་སོགས་ལ་བཀོད། ཤ་བཙོན་སྡུག་བསྔལ་གྱིས་ཉེན་པ་རྣམས་བཏོན། འཁྲུག་རྩོད་རྣམས་བསྡུམས་སྟེ་གནས་སྐབས་དང་མཐར་ཐུགས་གཉི་གར་དུ་བདེ་བར་མཛད། མང་ཞིག་སྨིན་གྲོལ་ལ་བཀོད་ཏོ། །

དེ་ནས་འབྲུག་ལོའི་ལོ་སར་གཡང་ཁ་སྟེང་དུ་མཛད་ནས་མདོ་ཁམས་ཀྱི་གདུལ་བྱ་རྣམས་ཀྱི་སྤྱན་འདྲེན་སྔ་ཕྱིར་མང་བའི་དབང་གིས་ཕྱག་བཏེག་པོ་བོར་ཐོར་ཡམས་ཆེན་པོ་འདུག་ནའང་སྐྱོན་མི་ཡོངས་བར་ཞལ་གྱིས་བཞེས་པ་ལྟར་ཡུལ་གྱི་ཡམས་ནད་ཆད། སྒར་པ་ལ་ཉེས་སྐྱོན་ཅི་ཡང་མེད། གྲུབ་ཐོབ་འགར་དམ་པའི་གདན་ས་ཕུ་ལུང་དགོན་པ་བ་སོགས་ལྷ་སྡེ་མི་སྡེ་ཐམས་ཅད་ཀྱིས་མཆོད། དེ་དག་གི་ཚེ་ཁ་བ་ཉིན་མཚན་བར་མེད་དུ་བབ་པས་ཁྱུང་ཐོའི་ལ་ཆོད་པར་དོགས་ནས་ཞུས་པས་ལ་ལ་བབ་པ་མེད་ལམ་མི་ཆོད་པའི་ཁག་ངེད་རང་གིས་བྱེད་གསུངས་ནས་གཏོར་མ་བཀའ་བསྒོ་གནང་། པོ་བོའི་ཡུལ་མི་རྣམས་ཀྱིས་ལ་ལ་མི་ཐོན་པར་ཐག་བཅད། ཁྲང་པ་ཕྱོགས་སུ་སྤྱན་འདྲེན་སོགས་ཞབས་ཏོག་གི་འཁོས་ཆེར་བྱས་ཀྱང་མ་གསན་སྟེ་ཐེ་ཚོམ་མེད་པར་བྱོན། ཟླ་བ་གཉིས་པའི་ཚེས་གསུམ་ནས་བཟུང་ལ་མ་རྒལ་གྱི་བར་དབྱར་ཉི་ལྟར་དྲོ་བས་ཁ་བ་ཐམས་ཅད་ཞུ། དེའི་ཉེར་དྲུག་གི་དགོང་ས་ཁྱུང་ཐོ་ལ་ཐོག་དུ་བཞུགས་པའི་ཚེ་ན་མཁའ་གཡའ་དག་ཅིང་ཤིན་དུ་དྲོ། ཁྱུང་ཐོ་དགེ་བསྙེན་གོས་ཆེན་སྣ་ཚོགས་ཀྱི་གོས་གྱོན། ན་བུན་གྱི་གུར་ནང་ནས་རྔ་བརྡུང་ཞིང་བསུ་བར་བྱུང་གསུངས། ཉེར་བདུན་ལ་ལ་བརྒལ། ལམ་ཆེས་བདེ་བས་ཐམས་ཅད་ངོ་མཚར་དུ་བྱེད། ཉེར་བརྒྱད་ནས་ཁ་བས་ལམ་ཆོད་སྟེ་ཕར་འགྲོ་རྣམས་ལ་ལ་མ་ཐོན་པར་ལོག་སྐད། ཧོར་ཟླ་གསུམ་པའི་ཚེས་ལྔ་ལ་རྫོང་སར་དུ་ཕེབས། ལྷོ་རོང་གོའི་ཤྲི་༼པ༡༠༡ན༽ཀུན་དགའ་རྒྱལ་མཚན་འབུལ་ཞབས་རྒྱ་མཚོ་ལྟ་བུས་མཆོད། དེ་སྐབས་ཐན་པ་བྱུང་བ་ལ་ཆར་པ་འབེབས་པར་ཞུས་པས་ལ་ལས་ཕོབ་ཟེར་ལ་ལས་ཆོད་ཟེར། མདང་ཞག་གཞི་བདག་ལ་ཆར་མ་གཏང་བྱས་ཡོད་པས་འབབ་པ་མེད། ཐན་པའི་སྐྱོན་ཡང་མི་ཡོང་གསུངས་སྟེ་དེ་ལྟར་བྱུང་། དེར་རྟོགས་ལྡན་བསམ་གཏན་པ་ཆེས་བསྙུང་བ་འགྲོངས་པར་ཐག་བཅད་སྟེ་སྨོན་ལམ་ཞུས་པས་བསྔོ་བ་མི་དགོས་མི་འཆི་གསུངས་སྟེ་ཕྱག་མདུང་གནང་བ་ནའང་ཐམས་ཅད་ཐེ་ཚོམ་མོད་ཀྱི་མྱུར་དུ་དྭངས། སྔོན་དྲུང་གོང་མ་རྫོང་སར་དུ་ཕེབས་ཚེ་རུ་ཤོད་བླ་མ་བློ་གྲོས་བཟང་པོས་རུ་ཤོད་དུ་ཕེབས་པར་ཞུས་པས་རྟེན་འགའ་ཞིག་ཡང་གནང་། ཁྱོད་རང་དགོན་པ་དེར་ལྷ་ཁང་ཞིག་གྱིས་དང་རབ་གནས་ལ་སླེབ་པ་བྱེད་གསུངས་པ་ལྟར་ལྷ་ཁང་དེ་ཚར་བ་དང་དུས་མཚུངས་སྟེ་སྤྱན་འདྲེན་དུ་བྱུང་བ་ན་ལམ་ངན་པས་ཕེབས་ཐབས་མེད་པར་ཐམས་ཅད་ཁ་མཐུན་ཡང་དྲུང་གིས་སྔོན་ཁས་བླངས་ཡོད་པས་འགྲོ་གསུངས་སྟེ་ཕྱག་ནས་མཛད་པས་ལྷག་པར་དད། སྦྲུལ་ལོའི་ལོ་སར་ཛོང་སར་དུ་མཛད་ཚེ་བཀའ་རྒྱུད་ཀྱི་བླ་མ་ཀུན་དང་སྤྲིན་གསེབ་ཏུ་སྐུ་སྟོད་ཐོན་པའི་རྟ་མགྲིན་ནག་པོ་ཡེ་ཤེས་ཀྱི་ཁྱུང་ཁ་མདོག་སྣ་ཚོགས་སོགས་གཟིགས། ལྷོའི་དབང་ལྷ་འོད་ཕྲོམ་སྤྲུལ་གྱིས་བརྒྱན་པའི་མགོ་ཐོག་དུ་དྲུང་ན་རིན་མགོའི་གཡས་གཡོན་དུ་པདྨ་དང་རྟ་མགྲིན་མཇུག་མའི་གཡོན་དུ་ཉི་ཟླ་གཡོན་ཟུར་དུ་ཁྱུངས་ཐོ་དགེ་བསྙེན་གནས་པ་རྣམས་ཀྱིས་འཕྲིན་ལས་སྒྲུབ་པར་གཟིགས། རྟ་མགྲིན་དང་ཡཀྵ་མེ་དབལ་སོགས་ཀྱིས་གནོད་བྱེད་རྣམས་བསད་ཅིང་གཏུབ་པར་གཟིགས། སྐབས་ཅིག་རང་བྱུང་པདྨ་ཆུ་ཟླ་བཞིན། །གངས་དཀར་རྩེ་ལ་འགྲན་ཟླ་མེད། །རྣམ་སྣང་དྲི་མེད་ཀུན་དང་བྲལ། །ཆོས་རྣམས་འཇིག་རྟེན་དྲེགས་བྱེད་སྟེ། །རང་བྱུང་དོན་དང་ལྡན་པར་ཤོག །ཞེས་ཐོལ་གྱིས་གསུང་བ་ན་ཅི་ལགས་ཞུས་པས། དང་པོ་གཉིས་ང་ཐམས་ཅད་ཀྱི་གཙོ་བོ་དང་མི་ལ་རས་པ་ཡིན། ༼པ༡༠༡བ༽འཇིག་རྟེན་གྱི་ཆོས་རྣམས་དྲེགས་པའི་རྒྱུ་ཡིན་སྙིང་པོ་མེད་པས་སྒོམས་བྱ་བ་ཡིན། ཐ་མ་སྨོན་ལམ་ཡིན་གསུངས། དེར་མི་ལའི་གཡས་གཡོན་དུ་མཚོ་སྐྱེས་རྡོ་རྗེ་ལྗང་གུ་དང་དཀར་པོ་གཉིས་གཡོན་ཀ་པཱ་ལ་དང་གཡས་རྡོ་རྗེ་དང་བཅས་པའི་ཐལ་མོ་བརྐྱང་ནས་སྙན་པའི་བསྟོད་དབྱངས་སྒྲོག་པ་དང་། དགྱེས་རྡོར་དང་ཌོམྦྷི་ཧེ་རུ་ཀ་སོགས་གཟིགས། སྒྲོལ་མ་གཟིགས་པ་ཅིག་ལ། ཁྱོད་ནི་བདུད་རྩི་དམ་པ་སྟེ། །དམ་པ་རྣམས་ལ་ཕྱག་འཚལ་ལོ། །ཕྱི་ནང་གཞན་གསུམ་འཕགས་མ་ཁྱོད་ཡིན་སྟེ། །གཞན་གྱི་དོན་ལ་སྒྲོལ་མ་ཁྱོད་ཡིན་ནོ། །ནང་གི་དོན་ལ་སྒྲོལ་མ་ཁྱོད་བཞིན་ཤོག །ཅེས་བསྟོད། མི་ལའི་དབུ་ཐོག་དུ་གདུགས་རང་འཁོར་ཞིང་རྡོ་རྗེའི་གུར་ཉི་ཟླས་བརྒྱན་པ་ལཉྩའི་ཡིག་དྲུག་གིས་གཏམས་པ་གཟིགས་སྟེ། བྱར་མེད་ཆོས་སྐུ་ལ་ཕྱག་འཚལ་ལོ། །འགྲོ་ལ་སྐུ་དྲིན་རྡོ་རྗེ་འཆང་། །མི་ལ་རྡོ་རྗེ་སེམས་དཔའི་རང་བཞིན་སྟེ། །འགྲོ་བའི་མགོན་པོ་ཁྱོད་ལ་ཕྱག་འཚལ་ལོ། །ཅེས་གསུངས། བཀའ་བཞི་པ་རིན་ཆེན་བཟང་པོ་ལ་རས་པ་བཅུས་བསྐོར་བ་གཟིགས། བཀྲ་ཤིས་ཚེ་རིང་མས་བུམ་པ་དང་ཐོད་པ་བདུད་རྩིས་གང་བ་དྲངས། གསེར་ཡིག་ན་མཁའ་གང་བའི་དབུས་སུ་མི་ལ་བཞུགས་པ་སོགས་གཞན་གཟིགས་སྣང་མཐའ་ཡས། དེ་ལྟར་ནང་སོ་གོའི་ཤྲི་ཀུན་དགའ་རྒྱལ་མཚན་པས་ལོ་ཟླ་དུ་མར་མཆོད་སྤྲིན་མཐའ་ཡས་མངའ་ཞབས་ཀྱི་ལྷ་སྡེ་མི་སྡེ་ཐམས་ཅད་ཕན་བདེ་ལ་བཀོད། དེར་བཞུགས་རིང་ཐུགས་དམ་ཆེས་སྨར་གསུང་ཞིང་གཟིགས་སྣང་ཡང་སྔོན་པས་མང་། སྤྱིར་ལྷོ་རོང་པ་ཞལ་ངོ་སྲབ་པའི་ཚེ་ནང་སོ་ཉིད་འཁོར་བ་ལ་སྙིང་པོ་མེད་པར་དགོངས་ནས་ཆོས་ལ་ཐུགས་གཞོལ། རྒྱལ་སྲིད་ཐམས་ཅད་དྲུང་མཐོང་བ་དོན་ལྡན་པ་ལ་ཕུལ། ཕྱག་ཕྱིར་བྱ་བྲལ་གྱི་སྒོམ་ཆེན་མཛད་པར་དགོངས་པ་ན་སླར་བཀས་གནང་ཕྱག་མཛོད་ཀྱང་བཞག་སྟེ་གོའི་ཤྲི་གནང་ནས་རྒྱལ་པོ་བྱང་ཆུབ་སེམས་དཔའི་སྤྱོད་པ་གྱིས་ཅིག་གཞན་དོན་༼པ༡༠༢ན༽དུ་འགྱུར་གསུངས་སྟེ་ཁོང་གིས་ཀྱང་བཀའ་བཞིན་བསྒྲུབས། འདི་ཕྲིན་ཡང་ལྷོ་རོང་པས་ཀར་བསྟན་ལ་བྱ་བ་མཛད་པ་མང་བས་འདི་དག་ལ་དགོངས་ནས་བཀའ་བསྐོས་པར་སྣང་ངོ་། །ཟླ་བ་དྲུག་པ་ནས་གདན་བཏེག་ཏར་ཏིག་སྟག་གཡག་ལ་ཁ་རྫ་སྟོད་དཔལ་འབར་དགོན་སོགས་སུ་བྱོན། གསེར་གྱི་པདྨ་ལ་ཕག་མོ་ལྷ་ལྔ་བཞུགས་པ་དང་ཁྲག་མཚོའི་པདྨ་དམར་པོ་ལ་ལྷ་མོ་རང་བྱུང་མ་གཙོ་འཁོར་དམར་མོ་ཁོ་ན་ཅན་ཡང་གཟིགས། རྒྱལ་བ་གཡུང་དང་ཚེ་བདག་གཟིགས་པ་ན། སངས་རྒྱས་ཀུན་དངོས་བླ་མ་མཆོག །རང་བྱུང་དོན་རྟོགས་གྲུབ་པ་བརྙེས། །བདེ་ཆེན་དོན་རྟོགས་རྡོ་རྗེ་དཔལ། །སྒྲུབ་པ་མཐར་ཕྱིན་བཀྲ་ཤིས་ཤོག །ཞེས་བསྟོད། དགུ་གཏོར་གྱི་སྐབས་ཅིག་མགོན་པོ་གཟིགས་པ་ན། རྒྱལ་བའི་བཀའ་སྲུང་མགོན་པོ་ཡང་དག་མཆོག །བརྒྱུད་པའི་བཀའ་ཉན་འཕྲིན་ལས་ཚུལ་བཞིན་སྒྲུབ། །བདག་གི་བཀའ་སྲུང་ཡོན་ཏན་འཕྲིན་ལས་མཛད། །འགྲོ་དོན་ལྷུན་གྱིས་གྲུབ་པའི་ཕྲིན་ལས་མཛོད། །ཅེས་བསྟོད་བསྐུལ་གསུངས། པད་སྡོང་དམར་པོ་འདབ་མ་སྔོན་པོ་ཅན་ལ་ཟླ་བའི་དཀྱིལ་འཁོར་གཉིས་བསྒྲིགས། སྒྲོལ་མ་དཀར་ལྗང་སོ་སོར་བཞུགས། གཡས་གཡོན་དུ་དུང་དཀར་གཡས་འཁྱིལ་སྣང་བ་གཟིགས་ཚེ། སྒྲོལ་མ་དབྱིངས་ཉིད་བདེ་ཆེན་རོལ་པའི་མཆོག །འགྲོ་ལ་ཐུགས་བརྩེ་སྐལ་ལྡན་རྗེས་འཛིན་མ། །སྤྲུལ་པ་གྲངས་མེད་བདེ་ཆེན་དབྱིངས་ལ་སྤྱོད། །བདག་དང་འགྲོ་ཀུན་བདེ་ཆེན་དབྱིངས་ཉིད་ཤོག །སྒྲོལ་སྔོན་བདེ་ཆེན་རོལ་པའི་མཆོག །སྲིད་པར་རྒྱལ་བའི་ཡུམ་དག་ཅིང་། །བདེ་ཆེན་རོལ་པས་འགྲོ་བ་ཁྱབ། །འགྲོ་རྣམས་སྐུ་ལྔ་ཡོངས་རྫོགས་ཤོག །ཞེས་གསུང་། དཔལ་འབར་དགོན་སྡེ་དགོན་མ་ལག་དང་བཅས་པ་ཕུལ་སྟེ་དེར་གཙུག་ལག་ཁང་གི་ལོགས་བྲིས་ལ་བཀའ་རྒྱུད་ཀྱི་བླ་མ་རྣམས་འབྲི་བ་ན་སོ་སོའི་ཞལ་དབྱིབས་འདི་ལྟར་༼པ༡༠༢བ༽གྱིས་ཀྱི་འདྲ་འབག་ཞལ་བཀོད་ཞིབ་པར་མཛད། དེ་ལྟར་ལྷོ་སྟོད་ཀྱི་འགྲོ་བ་སྨིན་པར་མཛད་ནས་རྔོད་དུ་ཕེབས། ཨ་རིགས་ཐང་སོགས་སུ་གཟིགས་སྣང་ནི་མཐའ་ཡས། ཚ་རག་ཐང་དུ་ཀརྨ་དང་ལྷ་སྟེང་པའི་ཇ་འདྲེན་པས་མཇལ་མ་ཐག་ཨ་ཁྲོ་བཀྲ་ཤིས་དབང་ཕྱུག་གི་སྒོམ་ཐག་གཟིགས་ནས་འདི་ངེད་ཀྱིས་བྱིན་པ་དེ་ཡིན་པར་འདུག་གསུངས། ཏང་ལར་ས་ར་ཧ་གཟིག་ལྤགས་ལ་བཞུགས་པ་ཅིག་གཟིགས་སྟེ། ཡེ་ཤེས་ལྷུན་གྲུབ་བདེ་ཆེན་རོལ་པའི་དབྱིངས། །རྣམ་པར་སྣང་མཛད་ཡེ་ཤེས་སྒྱུ་མའི་རྩལ། །རྒྱལ་བའི་སྲས་ཟུང་ཐུབ་ཆེན་གསང་བ་འཛིན། །འགྲུབ་པ་བརྙེས་པས་འཁྲུལ་པའི་སྣང་བ་དག །སར་ཧ་ཡི་བཀྲ་ཤིས་ཤོག །ཞེས་གསུངས། བརྒྱད་གཤོང་འཁོར་ཆེན་དུ་གོའི་ཤྲི་རིན་པོ་ཆེ་ལ་གཟིགས་ནས། སྡུག་བསྔལ་ཆོས་ཀྱི་དབྱིངས་སུ་དག །སྟོང་ཉིད་ཡི་ཤེས་དབྱེར་མེད་ལ། །མ་འགགས་སྣ་ཚོགས་རོལ་པའི་རྩལ། །རང་བྱུང་ང་ཡི་རྣམ་ཐར་ཡིན། །ཞེས་དོན་གྱི་རྣམ་པར་ཐར་པ་གསུངས། རེ་རྒྱབ་སྒང་དུ་གསོལ་དཔོན་ཚེའི་དུས་བྱེད་པ་ན། སྙིང་རེ་རྗེ། སྣང་སྲིད་ཐམས་ཅད་བདེ་བའི་རང་བཞིན་སྟེ། །བདེ་སྡུག་ཐམས་ཅད་སེམས་ཀྱི་རོལ་པ་ཡིན། །དེ་ལ་སྐྱེ་འགག་བྱ་བ་ག་ལ་ཡོད། །མ་བཅོས་ངང་དུ་རང་སར་གནས་པར་གྱིས། །ཅེས་ངོ་སྤྲད། འདིར་ཡང་རཏྣ་གླིང་པས་མཇལ་སྟེ་རྟ་མགྲིན་ནག་པོའི་ཤོག་སེར་ནས་བྱུང་བའི་ལུང་བསྟན་ཕུལ། དེར་རྗེ་དུས་མཁྱེན་གྱི་སྐུ་འཁྲིས་སུ་རྗེ་ཉིད་བཞུགས་པའི་དྲུང་ན་ལྷོའི་དབང་ལྷ་འོད་ཕྲོམ་སྲིན་པོའི་གཟུགས་སུ་བྱས་ནས་གཏོར་མ་སློང་བར་གཟིགས་སྟེ་གནང་། ཁྲ་ཚང་གོང་དུ་རྟ་མགྲིན་གྱིས། །བདག་གིས་ནད་ཡམས་བར་ཆད་ཟློག །ཞེས་རྔམ་རྔམ་གཙིགས་གཙིགས་མཛད་པ་ན་དུས་མཁྱེན་དང་རྡོ་རྗེ་འཆང་ཤིན་དུ་མཉེས་པར་འདུག་གསུངས། ཡེལ་ལུང་དུ་འབྱུང་བོ་སྦལ་སྦྲུལ་སྣ་རིང་ཅན་དུམ་ཆོ་འཕྲུལ་སྟོན་པ་ན་སྐད་ཅིག་ལ་རྗེ་མི་ལ་བྱོན་ཞིང་དཔལ་༼པ༡༠༣ན༽རྟ་མགྲིན་ཐོག་ལྟར་བབས་པས་དེ་དག་སྒྲོལ་བར་གཟིགས། གཡག་པ་ལྷ་རྗེས་མཇལ་མ་ཐག་སྔོན་སྨན་དཔྱད་ཕུལ་ཚུལ་སོགས་གསུངས་པས་མི་ཕྱེད་པའི་ངེས་ཤེས་སྐྱེས། སྦྲུལ་ལོ་ཟླ་བ་དགུ་པའི་ཉེར་ལྔའི་དུས་མཆོད་ཀྱི་ཚེ་བཀའ་རྒྱུད་ཀྱི་བླ་མ་ཐམས་ཅད་བྱོན་ནས་སྣང་སྲིད་བྱིན་གིས་རློབ་པར་གཟིགས་སྟེ་ཐམས་ཅད་གསོལ་བ་ཐོབ་གསུང་ཞིང་གསོལ་འདེབས་མཛད་པས་བྱིན་རླབས་ཀྱི་ཚན་ཁ་ཆེར་བྱུང་། མགོན་པོ་ལ། འགྲོ་བའི་མགོན་པོ་རབ་གཏུམ་པ། །ཐུགས་དང་ཤེར་རབ་ཕ་རོལ་ཕྱིན། །དགྲ་བགེགས་ཐམས་ཅད་རབ་ཏུ་གསོལ། །འཕྲིན་ལས་བཀའ་ཡི་ལས་མཛོད་ཅིག །ཅེས་དང་། ལྷ་མོ་ལ། ཡེ་ཤེས་མཁའ་འགྲོའི་ཚོགས་ལ་ཕྱག་འཚལ་ལོ། །འགྲོ་མགོན་སྐྱོབ་པ་རྣམས་ཀྱི་བཀའ་བཞིན་དུ། །ཕྲིན་ལས་ཚུལ་བཞིན་བསྒྲུབ་པའི་བཀའ་ཉན་མ། །རྫུ་འཕྲུལ་སྟོབས་དང་ལྡན་ཁྱོད་མ་ཐོགས་པར། །ཕྲིན་ལས་སྣ་ཚོགས་སྒྲུབ་པའི་ལས་མཛོད་ཅིག །ཅེས་བསྐུལ། སོག་གི་ཀ་ཆེན་དུ་བཀའ་རྒྱུད་ཀྱི་བླ་མ་ཐམས་ཅད་བྱོན་པ་ན། ཡེ་ཤེས་དབྱིངས་ཀྱི་དཀྱིལ་འཁོར་དུ། །ངོ་བོ་ཉིད་ཀྱིས་ཐམས་ཅད་མཁྱེན། །རྡོ་རྗེ་འཆང་ཆེན་རིན་པོ་ཆེ། །སྐྱེ་རྒ་ན་འཆི་ཟློག་དུ་གསོལ། །འགྲོ་དོན་ལྷུན་གྲུབ་ཕོ་བྲང་དུ། །ཡེ་ཤེས་སྐུ་ནི་ཐམས་ཅད་མཁྱེན། །ཏེ་ལོ་ཏིང་འཛིན་ཕ་རོལ་ཕྱིན། །བཀའ་རྒྱུད་བླ་མའི་བཀྲ་ཤིས་ཤོག །ཞེས་གསུང་། དེར་རྒྱུད་འབུམ་གྱི་ལུང་ཕུལ་ཚེ། བདག་ནི་སྐྱེ་བ་སྤྲུལ་པས་འགྲོ་དོན་བྱེད། །ཐར་ལམ་བརྙེས་པས་འགྲོ་དོན་ལྷུན་གྱིས་གྲུབ། །ཆོས་ཉིད་སྤྲོས་བྲལ་སེམས་ཅན་དོན་ལ་བརྩོན། །དོན་གཉིས་ལྷུན་གྱིས་གྲུབ་པའི་བཀྲ་ཤིས་ཤོག །ཞེས་གསུང་། དེར་རྟ་ལོའི་ལོ་སར་མཛད་ནས་ནགས་ཤོད་དུ་བྱོན། ནགས་ཤོད་གླང་ཐང་བཀྲ་ཤིས་སྟེང་སིང་ཐང་གོ་རྫོང་སོགས་སུ་འཕྲིན་ལས་ཆེ། ཞལ་གཟིགས་མང་ཞིང་བསྟོད་པ་དུ་མ་དང་རྟ་མགྲིན་དཔའ་བོ་ལྷ་བཞིའི་མངོན་རྟོགས་མཛད། བཀྲ་ཤིས་༼པ༡༠༣བ༽སྟེང་དུ་བླ་མ་རིན་པོ་ཆེ་བན་སྒར་བས་ཐོག་མར་མཇལ། ཚེ་དཔག་མེད་ཀྱི་སྐུ་དང་སློབ་དཔོན་པདྨའི་སྐུ་བྱིན་རླབས་ཅན་ཕྱག་ན་བཞུགས་པའི་གང་འབུལ་དགོངས་ནས་ཚེ་དཔག་མེད་ཀྱི་སྐུ་ཕུལ་བས་སློབ་དཔོན་པདྨའི་སྐུ་དེ་ཡང་ཕུལ་གསུང་བས་ཐུགས་མི་ཕྱེད་པའི་གུས་པ་དང་པོ་ཐོབ། སོག་དུ་ཟམ་ཆེན་དང་ལྕགས་ཟམ་གྱི་ཞལ་བཀོད་མཛད། ཙནྡན་དགོན་གྱི་དགེ་འདུན་གྱི་བཅའ་བ་སོགས་བསྟན་པའི་ཞལ་བཀོད་གནང་། རྟ་ལོ་ཟླ་བ་ལྔ་བའི་ཡར་ཚེས་ནས་ཀརྨ་ཕྱོགས་སུ་ཆིབས་ཁ་བསྒྱུར། སྟག་ལ་རོང་ཆེན་གྱི་འབྲུག་མདོའི་ཆོས་ཁྲི་ཐང་དུ་བླ་ཆེན་ཟླ་བ་རྡོ་རྗེ་དང་ཞིང་གི་མི་ཆེན་ཟོའུ་ཡི་གྲགས་པ་རྒྱལ་མཚན་ཁུ་དབོན་གྱིས་གཙོས་པའི་མི་ཉག་རབ་སྒང་གི་ལྷ་སྡེ་མི་སྡེ་ཐམས་ཅད་ཀྱི་ཞུ་ཡིག་ཇ་འདྲེན་ཇ་གོས་དར་སོགས་འབུལ་ནོད་མཐའ་ཡས་པ་དགེ་བཤེས་ཆོས་གྲགས་ཀྱིས་ཕུལ་སྟེ་དེར་ཕེབས་པར་གསོལ་བ་བཏབ། འབྲུག་ལྕང་སུམ་མདོར་རྣམ་སྲས་ཡབ་ཡུམ་སྦགས་སྒྲུབ་གཟིགས། སྤྱི་སྟོད་བཞི་མདོར་དྲུང་སི་དྷུ་པ་དཔོན་སློབ་བརྒྱ་ལྷག་ཇ་འདྲེན་ལ་ཕེབས་དུས་བསྟན་པའི་བདག་པོ་གཟིགས། པར་སྟོད་གྲི་གུ་སྟག་སྣར་སྒོམ་སྡེ་ནང་ཡ་གཉིས་ཀྱིས་ཁྲི་རྭ་ཅན་གྱི་འབུལ་བ་བྱས། ཁྲོམ་ཁྲི་ཕྲག་ཚོགས་པ་རྣམས་ཕན་བདེ་ལ་བཀོད། ནང་ཆེན་ཚང་སར་གཉིས་རྩོད་ཡུན་རིངས་པས་ཐམས་ཅད་སྡུག་བསྔལ་བ་ལ་བཀའི་བདུད་རྩི་བསྩལ་བས་གཉི་གའི་ཞལ་ངོ་གདན་ས་པ་ཕྱག་ཕྱིར་འབྲེངས། རྩོད་པ་རང་སར་ཞི་སྒོམ་སྡེ་དཔུན་གཉིས་ཅེས་སྒར་དུ་གྲགས་ཤིང་ཐུགས་མཛའ་བར་གྱུར། མདོ་ཁམས་ཟལ་མོ་སྒང་དུ་བསྟན་པའི་གཙོ་བོར་བཀའ་རྒྱུད་བླ་མས་བསྐོར་བ་རིང་དུ་གཟིགས། ཆས་ལ་ཁ་ལ་སོགས་པར་བྱོན། འཁྲུག་རྩོད་ཆེན་པོ་རྣམས་ཞལ་ཏ་གནང་སྦྱིན་གྱི་སྒོ་ནས་བསྡུམས། ཀརྨར་ཕེབས་ཀར་ཀརྨའི་བཞི་བདག་རྒྱལ་པོ་ཆེན་པོ་དཔལ་ལྡན་ཤེས་རབ་ལ། ཀརྨ་དཔལ་ཤེ་ཁྱོད་ཀྱི་སང་ཉིན་སྒར་པ་ཀརྨར་འགྲོ་བ་ལ་བར་ཆད་མ་གཏོང་གསུངས་སྟེ་བཀའ་བསྒོས། རྟ་ལོ་༼པ༡༠༤ན༽ཧོར་ཟླ་དགུ་པའི་ཚེས་བརྒྱད་ལ་ཀརྨར་ཕེབས། ཟླ་བ་དེའི་ཚེས་བཅུ་བཞི་བྱང་ཆུབ་སྒྲུབ་སྐར་དང་བན་ཆོས་པའི་བླ་སྐར་དུ་གྲགས་པ་ནམ་གྲུ་དང་པ་སངས་ཀྱི་གྲུབ་སྦྱོར་གྱི་ཉིན་ཇོ་བོ་ག་ཎྜཱོ་ལའི་དྲུང་དུ་དབུ་ལོ་དང་གཙུག་ཕུད་ཕུལ་ཞིང་གོའི་ཤྲི་རིན་པོ་ཆེས་དགེ་བསྙེན་ཡོངས་རྫོགས་དང་བྱང་ཆུབ་ཀྱི་མཆོག་དུ་སེམས་བསྐྱེད་འབུལ་བའི་ཚེ་འཇའ་འོད་དང་མེ་ཏོག་གི་ཆར་ཆེར་བྱུང་། བསྟན་གཙོ་ཞལ་གཟིགས་སྟེ། ཀུན་མཁྱེན་ལྡེམ་བག་ཐོབ་པ་ཡི། །བསྟན་པའི་བདག་པོ་བཅོམ་ལྡན་འདས། །ཤེས་རབ་འཕགས་པས་ཡིད་བཞིན་ལྡན། །ཐོས་བསམ་སྒོམ་ལ་རབ་བརྩོན་པས། །ཡིད་བཞིན་ནོར་བུ་རྙེད་པ་བཞིན། །ཀུན་ལས་རྒྱལ་བའི་མཆོག་ཡིན་སྟེ། །ཐམས་ཅད་འདུས་པའི་སྐུར་གྱུར་པའི། །ཡེ་ཤེས་དབྱིངས་ཀྱིས་མ་ལུས་ཀུན། །ཐོས་བསམ་ཡིད་བཞིན་དོན་དུ་འགྲུབ། །ཅེས་གསུངས། དེའི་ཉིན་མཁས་པའི་དབང་པོ་འཇམ་དཔལ་བཟང་པོ་ལ་ཆོས་འབྲེལ་གྱི་ཐོག་མར་ཚེ་དཔག་མེད་འཆི་མེད་རྔ་སྒྲའི་དབང་གསན་པས་ཞལ་གཟིགས་སྟེ། ཡེ་ཤེས་འགྲོ་བའི་དོན་སྐྱོབ་པ། །འགྲོ་བའི་མགོན་པོར་རྣམ་སྤྲུལ་པའི། །དབང་པོ་རྣམ་པར་རྒྱལ་བའི་འོད། །རྣམ་པར་རྒྱལ་བ་འོད་དཔག་མེད། །རིག་འཛིན་ཚེ་ཡི་དངོས་སྒྲུབ་རྩོལ། །ཤེས་རབ་གོ་འཕང་ཐོབ་པར་ཤོག །ཞེས་གསུངས། གཅོད་སྐོར་རྣམས་ཕུལ་བའི་ཚེ་ལྷོངས་ཚད་ཚར་ཚད་དུ་མ་དང་ཉིད་ཀེང་རུས་སུ་སྣང་བ་དང་སློབ་དཔོན་པདྨས་གཅོད་ཀྱི་མན་ངག་མང་དུ་གསུངས་ནས་དེ་རྣམས་གཏེར་གནས་འདི་འདྲར་ཡོད་གསུང་བ་བྱུང་། བདེ་བ་ཅན་དང་འོག་མིན་སོགས་གཟིགས་སྟེ། བདེ་བ་ཆེན་པོའི་གནས་མཆོག་དང་། །འོག་མིན་ཟླ་བ་ལྟ་བུར་གསལ། །ཨུཏྤལ་རབ་དཀར་དྲི་མ་མེད། །རབ་མཛེས་ཉི་ཟླའི་གདན་སྟེང་ན། །པདྨ་ལ་གནས་རྡོ་རྗེ་འཆང་། །དཔལ་ཆེན་སྟེ་ལོ་ན་རོ་མཐོང་། །ཞེས་གསུངས། ཡང་སློབ་དཔོན་པདྨས་གཅོད་དང་དཔལ་ཆེན་པོའི་དབང་བསྐུར་བ་གཟིགས་ནས། ཀུན་༼པ༡༠༤བ༽མཁྱེན་ཐུགས་ལས་རྡོལ་བ་ཡི། །སློབ་དཔོན་པདྨ་ཞེས་བྱར་གྲགས། །ཡེ་ཤེས་ཀུནྡྷའི་སྙིང་པོ་ཅན། །འགྲོ་བའི་མགོན་པོ་དེ་ལ་འདུད། །རབ་དཀར་པདྨའི་ཟེའུ་འབྲུ་དང་། །གཙུག་གི་ནོར་བུ་བཞིན་དུ་མཛེས། །ཛམྦུའི་ཆུ་བོ་ལྟར་གསལ་བའི། །བླ་མ་ཡི་དམ་མཁའ་འགྲོ་བསྟོད། །ཅེས་དང་། ཡང་། ན་མོ་གུ་རུ་བྷྱཿ། ལོངས་སྐུ་རྡོ་རྗེ་འཆང་ལ་གསོལ་བ་འདེབས། །སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །འགྲོ་བ་མར་གྱུར་སྡུག་བསྔལ་ཐར་འདོད་ནས། །སྙིང་རྗེ་ཆེན་པོ་རབ་ཏུ་སྐྱེས་གྱུར་པའི། །མྱུར་དུ་སངས་རྒྱས་འཐོབ་པའི་འཐབ་སླད་དུ། །བདག་གིས་འགྲོ་བ་དེ་དོན་སླད་དུ་ནི། །སྤྲུལ་མང་འགྲོ་དོན་ཕྱིར་ནི་སྤྲུལ་པ་ཡིན། །བཀྲ་ཤིས་དཔལ་འབར་ཛམ་གླིང་རྒྱན་དུ་ཤོག །ཞེས་ཉིད་ཀྱི་རྣམ་ཐར་གསུངས། ལུག་ལོའི་སར་ཀརྨར་མཛད་ནས་ཟུར་མང་དུ་ཕྱག་བཏེག་དེར་སྤྲུལ་སྐུ་ཞྭ་དམར་བ་བཞི་པའི་ཁུ་བོ་དགེ་བཤེས་ཆོས་གྲགས་ཀྱིས་ངེད་ཀྱི་སྤྲུལ་སྐུ་འདིའི་ཡིན་ལུགས་གསུང་སྒྲོས་གསལ་པོ་ཅིག་ཞུ་ཞུས་པ་ལ་སྤྲུལ་སྐུ་ཉིད་ལ་ཞལ་ལྟའི་ཚུལ་དུ་བཀའ་བསྩལ་བ། རྒྱལ་བས་ལུང་བསྟན་དྲུག་པ་སེང་གེ་སྒྲ། །ཡི་དམ་མཁའ་འགྲོའི་བཀའས་བསྐུལ་ཀརྨ་པ། །བདག་གིས་ཡང་ཡང་སློབ་མའི་ཚུལ་བཟུང་བའི། །ཞྭ་དམར་ཅོད་པན་འཛིན་པ་ཁྱོད་ཉིད་ནི། །སྔོན་གྱི་དུས་སུ་ཀུན་དུ་རྒྱུ་ཞེས་གྲགས། །ད་ལྟ་སྐལ་ལྡན་དོན་དུ་སྤྲུལ་པའི་སྐུ། །བདག་གི་འཕྲིན་ལས་ཇི་སྲིད་དེ་སྲིད་དུ། །སྐྱེས་བུ་ཞྭ་དམར་ཅོད་པན་འཛིན་པ་ཁྱོད། །བདེ་ཆེན་རིགས་བསྡུས་ཙཱ་རིའི་ཞབས་ཏོག་དང་། །གདུལ་བྱ་ལྷག་མའི་དོན་དུ་ཁྱོད་ཉིད་ནི། །ཤར་ཕྱོགས་ཀོང་པོའི་ཡུལ་དུ་འགྲོ་དོན་གྱིས། །ཅེས་གསུང་། འདི་ལ་འཕྲལ་ཀོང་པོར་བཞུགས་གསུང་བ་འདྲ་ཞིག་ཡོད་ཀྱང་། སྔོན་གྱི་དུས་ན་ཀུན་དུ་རྒྱུ་ཞེས་གྲགས། །ཅེས་སྔོན་གྱི་སྤྲུལ་སྐུ་ཆོས་དཔལ་ཡེ་ཤེས་དང་། ད་ལྟ་སྐལ་ལྡན་དོན་དུ་སྤྲུལ་པའི་སྐུ། །ཞེས་པས་ད་ལྟའི་སྤྲུལ་སྐུ་ཉིད་དང་། མ་འོངས་དུས་སུ། ཞེས་དང་། གདུལ་བྱ་ལྷག་མའི་དོན་དུ་ཞེས་པའི་༼པ༡༠༥ན༽སྒྲས་སྐུ་སྐྱེ་བ་ཕྱི་མ་སྟེ་འདི་ནས་སྐུ་སྐྱེ་ཕྱི་མ་ཀོང་པོར་ལོངས་ཤིག་ཞེས་གདམས་པ་དང་། ཙཱ་རིའི་ཞབས་ཏོག་ཅེས་པས་ཞྭ་དམར་ཅོད་པན་འཛིན་པ་ལྔ་པ་ཙཱ་རིའི་ཡོན་བདག་ཀོང་པོ་སྐྱེན་དུ་འཁྲུང་པ་ཆེས་གསལ་བར་བསྟན་ཏོ་སྙམ་དུ་བདག་ཁོ་ན་སེམས་སོ། །རྩལ་གཤིས་ལྷུན་གྲུབ་དགོན་དུ་ཕེབས། ངོ་མཚར་དུ་མ་བྱུང་། ཚང་གསར་དབོན་ཆུང་ཚང་གསར་ནང་སོ་བསོད་ནམས་རིན་ཆེན་ཡིན་པ་དང་། བུ་ཆུང་དཀོན་མཆོག་དབང་ཕྱུག་མགྲོན་གཉེར་བ་བཀྲ་ཤིས་འབྱུང་གནས་ཡིན་གསུངས། རི་བོང་ཞིག་བྱུང་བ་ལ་གཟུངས་སྔགས་དང་སངས་རྒྱས་ཀྱི་མཚན་གསུངས་ཞིང་ཇ་མ་གསུམ་རྒན་ཡིན། འདི་ནས་དགའ་ལྡན་དུ་སྐྱེ་གསུངས། གཞན་ཡང་རྟེན་བཟང་ངན་སྣ་ཚོགས་པའི་ལུང་བསྟན་མང་དུ་མཛད། ཚེམས་བརྗེས་པ་ན་མཆེ་བ་གཡས་པ་ལ་ཨཱ་དཀར་པོ་དང་ཚེམས་གཞན་ལ་མི་ལའི་སྐུ་དུང་དཀར་གཡས་འཁྱིལ་ཡི་གེ་ཧ་རྣམ་དཀར་ཞིང་གསལ་བ་ཕྱིར་མ་འབུར་བ་མེ་ལོང་ལ་གཟུགས་བརྙན་ལྟ་བུ་བྱོན། བདུད་རྩི་དལ་དུ་ནང་སོའི་གཟིམས་ཁང་དུ་ཞག་གཅིག་བཞུགས་པར་ཞེས་པས་དྲུང་གོང་མའང་དེར་ཞག་གཅིག་བཞུགས་གསུངས་ནས་དེ་ལྟར་མཛད། མདོར་ན་ཟུར་མང་། དྲན་ཐང་། རྩལ་གཤིས་མཚོ་སྐེ་མདོ་རྣམས་སུ་ཞབས་ཀྱིས་བཅགས། ཐམས་ཅད་དུ་ཁྲོམ་མཇལ་གྱི་ཚེ་འཇའ་འོད་དང་མེ་ཏོག་གི་ཆར་བབ། སྡེ་ཕན་ཚུན་གྱི་འཁྲུག་རྩོད་རྣམས་འཇགས་པར་མཛད། བན་བོན་སྐྱེ་བོའི་ཚོགས་ཆོས་དང་ཟང་ཟིང་གིས་ཚིམ་པར་མཛད་སྟེ་ཕན་བདེ་ལ་བཀོད། སླར་ཀརྨར་ཕེབས། སློབ་དཔོན་པདྨ་ཡབ་ཡུམ་པད་སྡོང་ལ་བཞུགས་པ་ལ་གསང་སྔགས་རྙིང་མའི་ལྷ་ཚོགས་ཀྱིས་བསྐོར་བ། གཡས་སུ་ཐུབ་ལ་པཎྜི་ཏ་དང་སར་མའི་ལྷ་ཚོགས་ཀྱིས་བསྐོར་བ། གཡོན་རྡོ་རྗེ་འཆང་ལ་བཀའ་རྒྱུད་ཀྱི་བླ་མས་བསྐོར་བ་རིང་དུ་གཟིགས། ཡང་སློན་དཔོན་པདྨས་སྦས་ཡུལ་མང་པོའི་ལུང་བསྟན་མཛད། ཚེས་བཅུའི་སློབ་དཔོན་པདྨ་སྐུ་ཤིན་དུ་ཆེ་བ་དང་། ཡང་སྐུ་ཤིན་དུ་ཆུང་བ་གཟིགས། ༼པ༡༠༥བ༽བེར་ནག་ཅན་རི་རབ་ཙམ་ལ་ཤིན་དུ་ཆུང་བ་མང་པོས་བསྐོར་སྟེ་གཏོར་མ་གསོལ། དམ་ཅན་པ་དགྱེས་ཤིང་འཁྲབ་པ་དང་རིགས་ལྔའི་ཞིང་དུ་མའི་བཀོད་པ་གཟིགས། དགེ་བསྙེན་དཔལ་ཤེས་བསྙེན་ཅིང་བཀུར། སྔགས་བདག་སྦྲུལ་མགོ་བདུན་པ་སྦྲུལ་མཇུག་གཡོན་དུ་འཁྱིལ་བ་ཤིན་དུ་མཛེས་པས་ཞབས་ལ་བཏུད། གདན་ས་འོག་ན་དཔལ་གནས་སྒོ་བ་དང་སྟོང་མགོ་རིན་ཆེན་གླིང་པའི་ཇ་འདྲེན་འབུལ་བ་རྒྱ་ཆེན་ན་མཁའ་རྒྱལ་མཚན་སང་རིན་དཀོན་མཆོག་རྒྱལ་མཚན་རྣམས་ཀྱིས་ཕུལ་སྟེ་སྤྱན་འདྲེན་པའི་གསོལ་བ་བཏབ། སྒོམ་སྡེ་ཚང་སར་པས་རྩིའི་བྱ་ང་སེ་པོར་སྤྱན་དྲངས། ཁྲི་རྭ་ཅན་གྱི་འབུལ་བ་བྱས། ཐམས་ཅད་སྨིན་གྲོལ་ལ་བཀོད། བླ་མ་རྒྱལ་མཚན་བཟང་པོས་སྐྱོ་མདར་དང་། བླ་མ་བསོད་ནམས་དཔལ་འབྱོར་གྱིས་ས་མདོར་སྤྱན་དྲངས་སོ་སོའི་དགོན་མ་ལག་གི་སྡེ་དང་བཅས་པ་ཕུལ་ཞིང་སོ་སོ་ལ་བསྐོས་ཇ་གནང་། བྱ་ལོའི་ལོ་སར་མཛད། ཚ་སྒང་གདན་ས་པས་སྤྱན་དྲངས་ངོམ་སྟོད་སྨད་ཐམས་ཅད་ལ་ཕན་བདེར་མཛད། ཀརྨར་ཕེབས་སྟེ་ས་སྐྱོང་ཤིང་མོ་བྱའི་ལོ་དགུང་ལོ་བཅུ་གཉིས་པ་ལ་སངས་རྒྱས་ཀྱི་དུས་ཆེན་གསུམ་འཛོམས་པ་ས་གའི་ཉའི་ནམ་ལངས་མ་ཐག་གི་ཚེ་གཟིམས་ཁང་ཀ་གཉིས་མར་ཇོ་བོ་གཎ་དྷོ་ལ་དང་སིངྒྷ་གླིང་བཏུལ་བའི་ཐུབ་པ་ཆུ་ལོན་མ་སོགས་ཀྱི་དྲུང་དུ་བརྟན་པའི་ཡན་ལག་བསྙེན་པར་རྫོགས་ནས་ལོ་བཅུ་ཕྲག་དུ་མ་འདས་ཤིང་མཁས་པའི་ཡན་ལག་སྡེ་སྣོད་གསུམ་ལ་འཛིན་མཁས་གསལ་རིག་བཞིའི་ཡང་རབ་ཏུ་སོན་པ། ཐེག་ཆེན་སློབ་པའི་ཟག་མེད་ཀྱི་ཕུང་པོ་ལྔའི་ལྔ་ཕྲུགས་ཅན་ཀུན་མཁྱེན་འཇམ་དཔལ་བཟང་པོས་མཁན་པོ་དང་། ཡོན་ཏན་གྱི་རྒྱ་མཚོ་གཏིང་དཔོགས་པར་དཀའ་ཞིང་རྒྱ་བོད་ཀྱི་ཆེན་པོ་ཐམས་ཅད་ཀྱིས་གཙུག་དུ་སློབ་དཔོན་ཆེན་པོར་བཀུར་བ་རྒྱལ་སྲས་གོའི་ཤྲི་དཔལ་འབྱོར་དོན་གྲུབ་ཀྱིས་ལས་ཀྱི་སློབ་དཔོན་མཛད་སྟེ་རབ་ཏུ་བྱུང་བར་མཛད་ལ་མཚན་ཆོས་གྲགས་རྒྱ་མཚོ་དཔལ་བཟང་པོར་གསོལ་ཞིང་དགེ་ཚུལ་གྱི་དངོས་པོ་ཡོངས་སུ་༼པ༡༠༦ན༽རྫོགས་པར་མཛད། མཁན་པོ་ལས་འདུལ་བའི་མདོ་བསྟན་བཅོས་བསླབ་བྱ་རྣམས་ཉིན་བཞིན་དུ་གསན་པར་མཛད་ཅིང་འདི་ཕྱིན་བསླབ་བྱ་ཕྲ་མོའང་ཁྱད་དུ་མི་གསོད་པ་དགྲ་བཅོམ་པའི་ངང་ཚུལ་དུ་བཞུགས་སོ། །དེ་ནས་གནས་སྒོ་བ་སོགས་བུམ་འབོར་བ་རྣམས་དང་ཀྲེ་ཀམ་ཁྱིམ་ཕྲིས་ཀྱི་གདན་ས་པ་དང་ལྕགས་མོ་ཀྲེ་བོ་སོགས་ཤར་དམར་རྫ་སྒང་པ་རྣམས་དང་དར་རྩེ་མདོའི་མི་ཆེན་དང་མི་ཉག་རབ་སྒང་གི་ལྷ་སྡེ་མི་སྡེ་ཆེན་པོ་རྣམས་ཀྱིས་སྔ་ཕྱིར་གསོལ་བ་ལན་དུ་མ་བཏབ་པས་དེ་རྣམས་སུ་འཕྲིན་ལས་དུས་ལ་བབ་པར་དགོངས་སྟེ་བྱ་ལ་ཟླ་བ་བཅུ་གཅིག་པའི་ཚེས་བཅུ་བཞི་ལ་ཀརྨ་ནས་ཕྱག་བཏེག་ཚེ་ས་ཅུང་ཟད་གཡོས། རྗེ་མཐོང་བ་དོན་ལྡན་ལ་བཀའ་རྒྱུད་ཀྱི་བླ་མ་ཐམས་ཅད་ཀྱིས་བསྐོར་སྟེ་རེ་རེའི་སྤྲུལ་པ་མཐའ་ཡས་པ་སྟོན་པར་གཟིགས་པས་འཕྲིན་ལས་གནད་དུ་འགྲོ་བར་མཁྱེན། ཟུར་མང་དུ་ཁྱི་ལོའི་ལོ་སར་མཛད། རྒ། ཟུར་དགོན། འདན་རྣམས་སུ་ཞབས་ཀྱིས་བཅགས། གླིང་གི་སར་ཕེབས། ནང་དམེ་དང་འཁྲུག་རྩོད་མཐའ་ཡས་པ་འདུག་པ་རྣམས་ཞལ་ཏ་གནང་སྦྱིན་གྱིས་བསྡུམས། དཔོན་ཆེན་སར་དུ་བསྐོས། ལྷ་སྡེ་མི་སྡེ་ཐམས་ཅད་རང་མལ་དུ་བཅུག་སྟེ་གནས་སྐབས་དང་མཐར་ཐུག་གི་ཕན་བདེ་ལ་བཀོད་པས་བཀའ་དྲིན་ཚད་མེད་པར་མཛད། རྫ་ཡིར་ཞི་གོང་དུ་རྨ་སེ་བའི་ཇ་འདྲེན་དང་ཞབས་བསྐུལ་བླ་མ་ཀ་ཏོག་པ་སོགས་སླེབས་པ་ལ་ཕེབས་པར་ཞལ་གྱིས་བཞེས། ལྕགས་མོ་དང་ཀྲེ་བོར་ཕེབས། ཡང་མཁས་གྲུབ་ཆེན་པོ་འཇམ་དབྱངས་གྲགས་པའི་བུ་ཆེན་རྣམས་དང་ཞིང་གི་མི་ཆེན་གྱི་འབུལ་ཞབས་རྒྱ་ཆེར་སླེབ་ནས་ནན་གྱིས་ཕེབས་པར་ཞུས། དེར་རྟོགས་ལྡན་མིག་རྩ་མཁན་པོས་དྲུང་ཉིད་རྣལ་འབྱོར་པ་དཀར་པོ་དབུ་སྐྲ་སྔོན་པོའི་ཐོར་ཚུགས་ཅན་ཞལ་ཚེམས་དཀར་པོ་ཤིན་དུ་ཆེ་བ་ཞིག་དུ་ཡུན་རིང་དུ་མཐོང་། ཕྱི་ནས་སེམས་ཡེངས་པ་ཅིག་ནས་སྐུ་དངོས་སུ་སྣང་སྐད། དབེན་པ་ལྷ་ཁང་དུ་རས་བུད་མཛད་ཚེ་འཇའ་དམར་པོའི་ནང་ནས་བཀའ་རྒྱུད་ཀྱི་བླ་མས་རས་པ་རྣམས་བྱིན་གྱིས་༼པ༡༠༦བ༽རློབ་པས་གཟིགས། དེར་ཕག་ལོའི་ལོ་སར་མཛད། གླིང་ཚང་ཅན་ཤིང་དབང་ཐར་པ་རྒྱལ་མཚན་གྱིས་གསེར་ཁང་དུ་སྤྱན་དྲངས། འབུལ་ཞབས་རྒྱལ་ཆེན་གྱིས་མཆོད་ཅིང་འབུམ་ཛམ་གླིང་རྒྱན་ལ་ཕྱག་ནས་ཞུས། ཤལ་ཁོག་སྟོད་སྨད་ཏུ་ཕེབས། བན་བོན་གྱི་འཁྲུག་པ་སོགས་སྡེ་ཕན་ཚུན་གྱི་འཁྲུགས་རྩོད་ཆེན་པོ་རྣམས་གཏན་ཞིར་མཛད། སྐྱེ་བོ་བཙོན་དོང་ན་གནས་པ་རྣམས་ཕྱུང་སྟེ་ཕན་ཚུན་ཐམས་ཅད་བདེ་བར་མཛད། དེར་ཝ་ག་ཤི་པ་ག་ཞི་པ། ཨ་རི་དགོན་པ་སོགས་ལྷ་སྡེ་མི་སྡེའི་ཇ་འདྲེན་འབུལ་ཞབས་རྒྱ་ཆེན་པོ་བཀའ་བཅུ་པ་སྒོ་གཅིག་པས་ཕུལ། གསོ་རོས་བླ་མ་ཀུན་དགའ་རྒྱལ་མཚན་གྱིས་དྲུང་ཉིད་འཁོར་ལོ་བདེ་མཆོག་གི་སྐུ་ལུགས་ཀྱི་དཀྱིལ་འཁོར་རྟེན་དང་བརྟེན་པར་བཅས་པ་ཆེས་གསལ་བར་ཡུན་རིང་དུ་མཇལ་བས་ངེས་ཤེས་ཚད་མེད་པ་ཐོབ། ཛོ་གི་བླ་མས་བ་ཐང་ཤིང་རྒྱལ་བའི་དབེན་གནས་སུ་སྤྱན་དྲངས་སྟེ་རབ་གནས་མཛད། གནས་ནང་དུ་ན་མཁའ་འཇའ་འོད་ཀྱིས་གང་ཞིང་བསྟན་གཙོ་དང་སློབ་དཔོན་པདྨ་དང་བཀའ་རྒྱུད་ཀྱི་བླ་མ་ཐམས་ཅད་ཞལ་གཟིགས་སྟེ། འོག་མིན་ཆོས་ཀྱི་ཕོ་བྲང་ནས། །སོགས་ཀྱི་གསོལ་འདེབས་མཛད། ཀུན་མཁྱེན་འཇམ་དཔལ་བཟང་པོ་རྡོ་རྗེ་འཆང་དུ་གཟིགས་ནས་གསོལ་འདེབས་དང་མགུར་མཛད། ཉག་རོང་དུ་བྱོན། ཨཱརྱ་གླིང་ལ་སོགས་པར་གཞན་ཕན་མཛད། སློབ་དཔོན་པདྨའི་ཞལ་གཟིགས་ནས། མཚོ་ལས་སྐྱེས་པ་ཡིད་འོང་པདྨའི་སྟེང་། །ཞེས་སོགས་ཀྱི་བསྟོད་པ་མཛད། ཁྲོམ་སྤྱི་ཐོག་དུ་ཕེབས། ཀ་ཐོག་པ་སོགས་སྡེ་ཕན་ཚུན་དང་བན་བོན་གྱི་འཁྲུག་རྩོད་ཆེན་པོ་རྣམས་ཞལ་ཏ་གནང་སྦྱིན་གྱིས་ཞི་ཞིང་བཀའ་དྲིན་དུ་མཛད། གནས་སྒོ་གདན་ས་པ་གདན་འདྲེན་དུ་བྱོན་པ་ལ་མྱུར་དུ་འབྱོན་པར་ཞལ་གྱིས་བཞེས་ནས་རེ་ཞིག་ཀྲེ་ཤོད་དུ་ཕེབས། ཤུག་རི་ཐང་དུ་བཞུགས་པ་ན་གཟིགས་སྣང་ཆེས་མང་ཞིང་གསུང་མགུར་གནང་གཞན་སྣང་དུའང་རྟག་དུ་འཇའ་དང་མེ་ཏོག་གི་ཆར་གྱིས་འཁྲིགས། དེར་ཡང་རབ་སྒང་གི་ལྷ་སྡེ་༼པ༡༠༧ན༽མི་སྡེའི་ཇ་འདྲེན་འབུལ་ཞབས་རྒྱ་ཆེ་བ་དང་ནན་གྱིས་ཕེབས་བསྐུལ་སླེབས། དེ་ནས་ཤར་པའི་གདུལ་བྱ་ལ་དགོངས་ནས་རིམ་པར་ཕེབས། ཐོད་ཆེ་དང་ཚེ་བའི་རྩོད་ཆེན་དང་རྡོ་སེར་གྱི་རྩོད་ཆེན་རྣམས་བསྡུམས། རག་ཕྲོམ་དང་གསེར་གྱི་བཀྲ་ཤིས་ལུང་དུ་དགུན་བཞུགས་ནས་ཕྱོགས་དེའི་དགེ་འདུན་མཐའ་ཡས་པ་ཕྱག་ཆེན་ཆོས་དྲུག་གིས་སྨིན་གྲོལ་དུ་མཛད། དེར་བྱི་བ་ལོའི་ལོ་སར་མཛད་ནས་ཆོ་འཕྲུལ་གྱི་ཚེས་བཅུའི་དགོང་བཅོམ་ལྡན་འདས་མ་རྣམ་འགྱུར་སྣ་ཚོགས་མཛད་པ་ཅིག་གཟིགས་པས་རྟེན་འབྲེལ་དུ་མ་དགོངས། དེར་སྒོམ་ཆེན་ཡེ་ཤེས་དཔལ་གྱིས་མཇལ་བས་འགྱུར་བ་དབྱིངས་སུ་དག་སྟེ་བརྟན་པ་ཐོབ་པས་མོས་གུས་ཕུལ་ཕྱིན་པ་སྐྱེས། བྲག་ཅན་དུ་ལྕགས་མོའི་སྤྱི་འདུན་ཆེན་མོའི་ཞལ་བཀོད་གནད། འཛི་ག་ལྷ་མོ་དར་ཐང་དུ་ཆོས་རྗེ་གཞོན་ནུ་བ་སོགས་ལྷ་སྡེ་མི་སྡེ་རྣམས་ཀྱིས་མཆོད་ཅིང་ཕྱི་ནང་གི་འཁྲུག་རྩོད་རྣམས་ཞི་ཞིང་བཙོན་རྣམས་ཐར་བར་མཛད། ཨ་མདོ་བ་ཕུར་ཚ་ནང་སོ། ཧོར་སེར་གྱི་རི་ཐང་གཉིས། བེ་རིའི་སེང་གེ་མི་ལོག་གི་ཡོན་མཆོད་སོགས་ཀྱིས་གདན་འདྲེན་དུ་སྔར་ཁྱི་ལོའི་ནང་དུ་མི་མགོ་བྱ་བྲལ་དང་རྒྱལ་མཆོག་དབོན་པོ་སོགས་ཀྲེར་ལན་གཉིས་ཇ་འདྲེན་ཕུལ། ཕག་ལོ་ལ་བྱ་བྲལ་བསམ་གྲུབ་སོགས་ཀྱིས་རག་ཕྲོམ་དང་གསེར་བཀྲ་ཤིས་ལུང་དུ་ལན་གཉིས་ཕུལ། བྱི་བ་ལོ་ལ་རྡོའི་ཐང་ཡག་དུ་ཕུར་ཚ་ནང་སོ་ཉིད་དང་བྱ་བྲལ་བསམ་གྲུབ་སོགས་ཀྱིས་ཆིབས་པ་གྲངས་ཅན་རྔ་མོང་སོགས་ཕུལ་ཞིང་ཕེབས་པར་ནན་གྱིས་ཞུས་པས་ཧོར་སེར་གྱི་ཡུལ་དངོས་སུ་ཕེབས་མི་ཐུབ་ཀྱང་ཁད་ཉེ་བར་ཕེབས་པར་ཞལ་གྱིས་བཞེས་རྡོ་དང་དར་བརྒྱུད། སློབ་དཔོན་པདྨའི་སྒྲུབ་གནས་རྨ་སྟོད་ར་རྒོད་མཐོན་པོ་ཉི་ཤར་དུ་ཕྱག་ཕབ། དེར་སེང་གེ་མི་ལོག་གི་ཡོན་མཆོད་རྣམས་ཀྱིས་འབུལ་ཞབས་རྒྱ་ཆེ། འཁྲུག་རྩོད་རྣམས་འཇགས་པར་མཛད། ཕུར་ཚ་ནང་སོ་ཤེས་རབ་འོད་ཟེར། ཧོར་སེར་རི་བའི་དཔོན་ཨ་ནུ་རྒྱལ། ཁོ་ལྡན་༼པ༡༠༧བ༽ཐར་པ། བལ་དུར་བཀྲ་ཤིས་མགོན་སོགས་ཧོར་དཔོན་གཡོག་རྣམས་ཀྱིས་མཇལ། གསེར་དངུལ་གོས་དར་ཆིབས་པ་བརྒྱ་ལྷག་སོགས་ཕུལ་སྟེ་འདི་ཕེབས་ཞུའི་ཇ་འདྲེན་འབུལ་བ་ཡིན། ཨར་མ་ལ་སོགས་པའི་སྡིག་ཆེན་འབུལ། བཀའ་ཅི་བསྩལ་སྒྲུབ་པས་ཧོར་ཡུལ་དུ་ཕེབས་དགོས་པར་ནན་གྱིས་ཞུས་ཀྱང་ཁད་ཀྱིས་ཕེབས་པར་ཞལ་བཞེས་ཙམ་ལས་མ་གནང་། མ་ཎི་དུང་ཕྱུར་ཚེ་ཐར་དཔག་མེད་དང་ནང་མཚམས་ཀྱི་འཁྲུག་རྩོད་ཐམས་ཅད་དང་ལོ་གཅིག་ཕྱི་ནང་གར་ཡང་དམག་མི་བྱེད་པའི་དམ་བཅའ་ཕུལ་སྟེ་དེ་ཐམས་ཅད་ཏུ་འཇའ་འོད་དང་མེ་ཏོག་གི་ཆར་གྱི་ངོ་མཚར་ཆེན་པོ་ཡང་མཐོང་བས་དད་གུས་མི་ཕྱེད་པར་ཐོབ་བོ། །དར་གྱི་སྙན་མོ་རིར་ཨ་བྱམ་རྟོགས་ལྡན་པའི་རྩོད་པ་རྣམས་ཞི་བར་མཛད། གངས་པ་ཡོན་མཆོད་ཀྱི་མཆོད། རྡོ་སར་ལ་ལམ་མཛད་ནས་རབ་སྒང་གི་ངོགས་སུ་ཆིབས་ཁ་སྒྱུར། ལམ་གཙང་བོར། ཏའུ། རི་ཤོད་རྣམས་སུ་ཕྱི་ནང་གི་འཁྲུག་རྩོད་ཐམས་ཅད་བཟླུམས། པག་ཡུ་གསེར་ཕྱེ་ཐང་དུ་ཕེབས། སྒོ་སྡོང་གི་ཤག་ཤིག་ལོ་ཉི་ཤུ་རྩ་ལྔ། ཇག་ཕྲན་ལོ་གསུམ། རྐུན་མ་རྣམས་ཕུལ། དོ་བེར་རས་བུད་དང་གླང་ལོའི་ལོ་སར་མཛད། ལྷ་ཁང་དུ་ཕྱི་ཐག་རིང་ནས་ཕྱག་ནས་མཛད་པས་རྟེན་གཙོ་དང་བཅུ་གཅིག་ཞལ་ལ་ཕྱག་ནས་མང་དུ་ཟུག །ཨ་རི་དགོན་དང་ཝག་ཤི་སེང་གེ་དགོན་རྣམས་སུ་གཟིམས་གུར་ལ་འཇའ་ཀ་བ་ལྟ་བུ་ཟུག་ཞིང་མེ་ཏོག་ལང་ལོང་དུ་བྱུང་། ཕྱུག་མོར་སློབ་དཔོན་བསོད་རྩེས་རྨི་ལམ་དུ་མཇལ་བས་བྱིན་རླབས་ཞུགས་སྟེ་ངེས་པ་སྐྱེས། ནེ་བར་དུ་ལྷ་ཁང་ཞིག་ལ་ཕྱི་ནས་ཕྱག་ནས་མཛད་པས་རྟེན་གཙོའི་མཛོད་པུ་དང་མགྲིན་པ་དང་ཐུགས་ཀ་རྣམས་སུ་ནས་ཟུག་མཛོད་པུའི་ནས་དེ་ཁ་ཅིག་གིས་མཐོང་ཁ་ཅིག་གིས་མི་མཐོང་པ་འདུག་སྐད། ར་ཏིའི་མཁན་སློབ་དགེ་འདུན་གྱིས་བསུ་བ་བྱས་ཚེ་བཀའ་རྒྱུད་ཀྱི་བླ་མ་ཀུན་དང་མགོན་པོ་ཕྱག་དྲུག་པ་འཁོར་བཅས་གཟིགས། ཀརྨ་པ་ན་རིམ་གཉིས་ཀྱི་སློབ་མ་འགུ་ཐོམ་ཆོས་གྲགས་ཀྱིས་དར་༼པ༡༠༨ན༽རྩེ་མདོར་སྤྱན་དྲངས་ནས་བྱོན་ཚེ་སློབ་དཔོན་བསོད་རྩེ་སོགས་སྐྱ་སེར་མང་པོས་མདོ་སྨད་ཀྱི་གཞི་བདག་ཐམས་ཅད་ཀྱིས་བསུ་བར་དངོས་སུ་མཐོང་། དངོས་སུའང་ན་མཁའ་ལ་རོལ་མོའི་སྒྲ་གྲག །གང་ཆུ་འགྲམ་དུ་སྒར་ཕེབས། མི་ཆེན་གྲགས་པ་རྒྱལ་མཚན་སོགས་དར་རྩེ་མདོ་པ་དང་འགུ་ཐོས་ཀྱི་ལྷ་སྡེ་མི་སྡེ་ཐམས་ཅད་ཀྱིས་མཆོད་སྤྲིན་མཐའ་ཡས་པས་མཆོད། དེར་སློབ་དཔོན་བསོད་རྩེས་དྲུང་བསྟན་པའི་བདག་པོར་མཐོང་། ཡང་བླ་མའི་རྣལ་འབྱོར་བསྒོམས་པས་སྤྱི་བོར་འོད་སྔོན་པོ་བྱོན་སྟེ་རྡོ་རྗེ་འཆང་དུ་གྱུར་པ་མཐོང་། རྒྱལ་རོང་པ་བླ་མ་ཚུལ་ཁྲིམས་ཀྱིས་ཐོག་མར་རྡོ་རྗེ་རྣལ་འབྱོར་མའི་སྐུ་རི་ཙམ་པ་དང་། གསེར་གྱི་རྡོ་རྗེ་འབའ་ཞིག་གི་ཁྲི་ལ་ཐུབ་པ་ཆེན་པོས་བཞུགས་པ་མཐོང་། དེ་ཕྱིན་ལྐོག་གྱུར་གྱི་ཚོགས་དྲུག་གི་ཡུལ་ཐམས་ཅད་ཀྱང་དྲན་པ་ཙམ་གིས་མངོན་སུམ་དུ་ལོངས་སྤྱད་དུ་བྱུང་སྐད། འདི་ནི་གྲུབ་ཐོབ་ཨོ་ཌྱན་པས། ཨོ་ཌྱན་དེ་སྤྲུལ་པའི་ཞིང་རང་དུ་ཡོད། དེར་སླེབས་ནས་ཟླ་བ་གསུམ་སོང་བ་ཕྱིན་གཞན་གྱིས་ཕུད་མཆོད་བྱས་པ་ཡན་ཁར་མངོན་སུམ་དུ་སིབ་སིབ་ཡོང་གི་འདུག་གསུང་བ་ལྟ་བུར་སྣང་། གངས་ཆུ་འགྲམ་དུ་ཆོས་གསུངས་པ་ལྕགས་ཟམ་པས་མི་ཆེན་གྱིས་ཁང་ཐོག་ནས་ཐོས་ཤིང་སྤྱན་རས་གཟིགས་ན་མཁའ་གང་བཞིན་དུ་མཐོང་། གྲོང་གི་ཕྱི་རོལ་རྒྱང་རིང་ནས་ཕྱག་ནས་གནང་བ་མི་ཆེན་གྱི་ཁང་པར་ཕྱིན་ཞིང་བསྟན་གཙོའི་ཐུགས་ཀར་ཟུག །རིལ་བུ་ཁང་དུ་ཡང་མང་དུ་ཕྱིན། ལ་མོ་རྩེའི་བདེ་ཆེན་སྟེང་དུའང་རྟེན་ལ་ཕྱག་ནས་ཟུག་པ་མང་ཞིང་ཕྱི་ནས་འཐོར་བ་གཟིམས་ཁང་དུ་ཕྱིན། མདོ་ནས་ཉིན་གཅིག་ལྷག་པའི་ས་ཨུ་ཏ་དགོན་དུ་ཕྱག་ནས་ཞུས་པ་མདོ་ཉིད་ནས་གནང་བས་ལྷ་ཁང་དང་དགོན་དུ་ཕྱག་ནས་མང་དུ་སླེབས་པས་དེའི་ལྷ་མི་རྣམས་དད། སླར་ཡང་ར་ཏི་བས་མཆོད་སྤྲིན་ཆེར་བྱས་ཤིང་ཆོས་འཁོར་རྒྱ་ཆེར་བསྐོར། གཙོ་བོར་ཐུགས་དམ་ལ་བཞུགས་པ་ན་ཏིང་འཛིན་ཐམས་ཅད་ཀྱི་རྒྱལ་པོ་འོད་གསལ་ཕྱག་རྒྱ་ཆེན་པོའི་རྟོགས་༼པ༡༠༨བ༽པ་ན་མཁའ་ལྟ་བུ་ལ་བརྟན་པ་ཐོབ། ཐུགས་དམ་གྱི་ལྷ་ཐམས་ཅད་ཞལ་གཟིགས་ཤིང་ཉིད་དང་ཐ་མི་དད་པར་རྟག་དུ་གཟིགས། བླ་མ་རྣམ་གཉིས་ལ་སངས་རྒྱས་ཀྱི་འདུ་ཤེས་བཅོས་མིན་དུ་འཁྲུངས། གདམས་ངག་ཐམས་ཅད་གནད་དུ་ཕོག་པས་ཉོན་མོངས་རང་སར་གྲོལ་བའི་རྟོགས་པ་མཉམ་རྗེས་དང་བྲལ་བ་བརྙེས་སོ། །རང་གྲོལ་མཆོད་རྟེན། ནུ་འོག་སྟེང་། རྫ་བཀྲ་དགོན། འབའ་ག་དགོན། རག་པོ་ཁ་བཞི། བྱམས་སར། ཡུལ་གྷུང་། སྟོད་མགོ་རིན་ཆེན་གླིང་། གཏེར་བྱི་རིན་ཆེན་སྟེང་རྣམས་སུ་བྱོན། དེ་རེ་རེ་ཡང་ཕྱག་ནས་ཕྱིན་ཞིང་ཟུག་པ་དང་ཞལ་གཟིགས་དང་འཇའ་འོད་སོགས་བགྲང་ལས་འདས། འདི་ནས་གོང་དུ་ཆིབས་ཀ་བ་དཔོན་པོ་ཀུན་དགའ་རྒྱལ་མཚན་དང་། བླ་མ་བསོད་ནམས་རྒྱ་མཚོ་སོགས་མངགས། ཁོང་རྣམས་འཇང་ནག་ར་བར་སླེབས་དུས་རྒྱ་ཡུལ་དུ་འཇའི་གུར་དང་མེ་ཏོག་གི་ཆར་དང་སྤྲིན་ཁ་དོག་དང་དབྱིབས་སྣ་ཚོགས་པའི་ངོ་མཚར་བྱུང་། སྟག་ཞིང་རྣམས་དང་འབྲས་མཛོད་པ་སོགས་མི་ཆེན་མང་པོ་ལ་རྨི་ལྟས་ཁྱད་པར་ཅན་རྨིས་པས་ཁོང་དཔོན་གཡོག་ལ་དད་མོས་དང་མཆོད་པ་ཆེར་བྱས་སྟེ་མཚན་ཐོས་པ་ཙམ་གྱིས་རྒྱ་རྣམས་དད་ཅིང་གསོལ་བ་འདེབས། དེ་ནས་མི་ཉག་དང་འཇང་གི་མཚམས་སྒོ་རོ་ཡུལ་དུ་བྱོན། འཁྲུག་ཆེན་རྣམས་ལོ་ཉི་ཤུ་རྩ་ལྔ་ཇག་ཕྲན་དང་རྐུན་མ་ལོ་གསུམ་ཕུལ་ཞིང་ཐམས་ཅད་དགེ་བ་ལ་བཀོད། དེར་རས་བུད་དང་ཤ་ཡུལ་དུ་སྟག་ལོའི་ལོ་སར་མཛད། གཞི་བདག་སྔོ་གཟི་འཛོ་དགེ་བསྙེན་དུ་བཀོད་སྟེ་རྡོ་རྗེ་བོད་ཁམས་སྐྱོང་དུ་མིང་བཏགས། སྐྱ་ཁིང་རྨ་སེ་ལ་ལི་སོགས་ཞབས་ཀྱིས་བཅགས། འདི་ཐམས་ཅད་དུ་ཕྱག་ནས་ཕྱིན་པ་སོགས་ནི་མཐའ་ཡས། ཛཱ་ལན་དྷར་ཀ་བཞི་རྨ་སེ་སོགས་མཁས་པ་མི་ལྔའི་ཆོས་གྲ་ཆེན་པོ་རྣམས་ལ་ཆོས་འཁོར་བསྐོར་ཞིང་ཆོས་ཁྲིམས་ཉམས་པ་རྣམས་བསོས་སྟེ་འཆད་ཉན་གྲ་སྐོར་སོགས་སྔ་སྲོལ་བཟང་པོ་ལ་བཀོད། འདྲུའི་འཁྲུག་རྩོད་ཆེན་པོ་རྣམས་ཞི་ཕྱིར་ཕྱགས་༼པ༡༠༩ན༽ཕེབས་སྟེ་ཞལ་ཏ་གནང་སྦྱིན་གྱིས་ཞི་བར་མཛད། དེ་ལྟར་མི་ཉག་གི་ཡུལ་རབ་སྟོད་ཚར་སྒང་གི་ལྷ་སྡེ་མི་སྡེ་ཐམས་ཅད་ཆོས་དང་ཟང་ཟིང་གིས་ཚིམ་པར་མཛད་ཅིང་ཕན་བདེ་ལ་བཀོད། སྟག་ལོ་ཟླ་བ་བཅུ་པའི་ཚེས་གསུམ་ནས་བུམ་འབོར་གྱི་ཕྱོགས་སུ་ཕྱག་བཏེག །ཉག་རོང་བ་སོགས་ཀྱི་ལས་ཁྲལ་རྣམས་ཕུལ། བདེ་ཆེན་སྟེང་དུ་ཕེབས། འགོ་ལོག་མ་ཁྲོམ་སོགས་ཀྱི་འཁྲུག་རྩོད་ཆེན་པོ་རྣམས་ཞི་བར་མཛད། དགོན་སར་གྱི་ལྷ་ཁང་གི་ཕྱི་རིང་པོ་ནས་ཕྱག་ནས་མཛད་པས་ནང་དུ་ཕྱིན་ཞིང་ཐང་སྐུ་དྲིལ་བ་རྣམས་ཀྱི་ནང་དུའང་མང་དུ་ཕྱིན། ཉི་མ་ཉིས་འགྱུར་གྱིས་རིང་བར་མཐུན་སྣང་དུ་གྲུབ། དེར་རས་བུ་དང་ལོ་སར་མཛད། ཕྱག་ནས་ཟུག་པའང་མང་། ཀརྨའི་བླ་མ་ཐུགས་རྗེ་འོད་ཟེར་གྱིས་དྲུང་ཉིད་རྒྱལ་བ་རྒྱ་མཚོ་བྱང་སེམས་མང་པོས་བསྐོར་ཞིང་ལྷའི་བུ་མོ་མེ་ཏོག་དཀར་དམར་གྱི་ཐོད་བཅིངས་པ་སྐྲ་གྲོལ་བ་བཞིས་གླུ་ལེན་པས་མཆོད་པ་དང་། ཡང་ཡང་དུ་རྒྱལ་བ་རྒྱ་མཚོར་ལམ་ལམ་བྱུང་བར་མཐོང་། ཉག་གྲེ་དབོན་པོས་འཇམ་དབྱངས་སུ་མཐོང་། ཞིག་པོ་སངས་རྒྱས་གྲགས་ཀྱིས་རྟ་མགྲིན་དུ་མཐོང་། གཞན་ཕན་སྐྱེ་མང་པོས་སྤྱན་རས་གཟིགས་དཀར་པོར་མཐོང་། ཁྲོམ་སྤྱིས་ཀྱང་རེས་དཀར་རེས་དམར་རེས་སེར་བ་སོགས་སྣ་ཚོགས་པར་སྣང་ཞིང་དད་པ་མི་ཕྱེད་པར་གྱུར་དེར་ཧོར་སེ་ཆེན་གྱི་གདུང་བརྒྱུད་རྒྱལ་བུ་དབང་བས་དབུ་མཛད། ཧོར་ཀླུ་མོ་བུ་གསུམ་ལ་ཐང་པའི་དཔོན་ཁྲོ་བོ་རྒྱལ། ཁྲོ་བོ་དབང་ཕྱུག །ག་འུན། ཧོར་རི་པའི་དཔོན་ཨ་ནུས་རྒྱལ་རྣམས་ཀྱིས་འབོལ་རྒན་གྱི་སླག་པ་ཆིབས་པ་གྲངས་ཅན་ཐོན་ཏི་གྲངས་ཅན། བེ་རིའི་ཁི་དཔོན་ཁག་གསུམ། སེང་གེ་མི་ལོག་གོ་ཕུར་བ་ཐར་སོགས་ཀྱིས་གསེར་དངུལ་མུ་ཏིག་མང་དུ་བཀུར་ནས་བྱ་བྲལ་བསམ་གྲུབ་དང་བྱ་བྲལ་མི་མགོ་གཉིས་གདན་འདྲེན་དུ་མངགས། དྲུང་ཕེབས་པར་ཞུ་དང་ཧོར་སེར་གྱི་ཨ་རམ་འབུལ། བན་བོན་ལ་ངན་མི་བྱེད། ཞལ་ཏ་གང་གནང་གི་ལོ་གྲངས་ཅན་ལ་ཕྱི་ནང་བར་གསུམ་དུ་འཁྲུག་པ་༼པ༡༠༩བ༽མི་བྱེད་པར་ཞུ་བ་ནན་ཅན་སླེབས། ཆོས་འཁོར་གླིང་སྒོམ་ལུང་མགོ་ཨལ་ཡོན་མཆོད་ཀྱི་ས་ལེ་ཐང་རྣམས་སུ་བྱོན། ཕྱི་ནང་གི་རྩོད་ཆེན་རྣམས་ཞི་བར་མཛད། ཕྱག་ནས་ཕྱིན་པ་དང་ཟུག་པ་མང་། གནས་སྒོའི་ལམ་འབྲི་གི་འགལ་སྟོད་དུ་ཡེ་ཤེས་རྒྱལ་མཚན་གྱི་ལྷ་ཁང་དུ་ཕྱག་ནས་མང་དུ་ཟུག་ཞིང་ནང་དུ་ཕྱག་ནས་མང་བར་ཕྱིན། ཡོས་ལོ་ཟླ་བ་གསུམ་པའི་ཚེས་བཅུ་གསུམ་ལ་གདན་ས་གནས་སྒོའི་ཀ་ཀ་རི་ཕུག་དུ་ཕེབས། མཁན་ནང་དགེ་འདུན་གྱིས་བསུ་ཚེ་འཇའ་འོད་མེ་ཏོག་དང་ངོ་མཚར་གྱི་གཟིགས་སྣང་དུ་མ་བྱུང་། གྲུབ་ཆེན་པག་ཤིའི་སྒྲུབ་གནས་ནོར་བུ་གླིང་མཁའ་འགྲོ་གླིང་བྱ་རྒོད་གླིང་ཐར་པ་གླིང་རྣམས་སུ་ཕེབས། ནང་སོ་བསོད་ནམས་རྒྱལ་མཚན་སྲི་ཀར་སངས་རྒྱས་བློ་གྲོས་སོགས་མཁན་ནང་རྣམས་ཀྱིས་བྱང་འབོས་སུ་སྤྱན་དྲངས། གྲུབ་ཐོབ་ཆེན་པོའི་སྐུ་འདྲ་གསུང་འབྱོན་མ་སོགས་ལ་མཆོད་པ་ཆེར་མཛད། ཕྱག་ནས་མང་དུ་ཟུག །ཆོས་འབྱུང་སྟེང་གི་ཕ་ཝང་ཞིག་ལ་ཞབས་རྗེས་དྲུག །རྒ་ལོ་ཕུག་དུ་ཞབས་རྗེས་དྲུག་བཞག །ཆོས་ཁྲི་སར་པར་ཀུན་གྱིས་མཐོང་བར་ཞབས། གཉི་གའི་རྗེས་ཤིན་དུ་གསལ་བར་བཞག །རྟོགས་ལྡན་ཆོས་འབུམ་ལ་རྒ་ལོ་ཕུག་གི་ལམ་དུ་ཆིབས་པ་ལྷུན་གྲུབ་ཀྱི་ཞབས་རྗེས་ཡོད་ཟེར་བ་རྨིས་པ་དང་ནམ་ནངས་པ་དུས་མཉམ་དུ་བྱུང་སྟེ་ཕྱིན་པས་གསལ་བར་མཇལ། དབྱར་བཞུགས་ཀམ་པོ་གངས་རའི་གནས་ནང་བྱང་འབོས་སུ་མཛད། དུས་མཁྱེན་ཡབ་སྲས་ཀྱི་བུ་སློབ་ཀྱི་གྲ་རྒྱུན་རྣམས་གཙོ་བོར་གྱུར་པའི་རོང་ཁ་བཞི་བུམ་འབོར་སྒང་ཆེ་ཆུང་གི་ལྷ་སྡེ་མི་སྡེ་མཐའ་དག་འདུས་སྟེ་མཆོད་སྤྲིན་གྱིས་མཆོད། ཆོས་ཀྱི་འཁོར་ལོ་བསྐོར་ནས་སྟོན་པ་དངོས་ལྟ་བུའི་འཕྲིན་ལས་བྱུང་། དེར་གྲུབ་ཐོབ་ཉག་སེའི་སྐྱེ་བ་གྲུབ་ཆེན་ཆུ་འཕུར་བས་མཇལ། འབུལ་ཞབས་མཐའ་ཡས་མཛད། ཁོང་གིས་འབྲི་ཆུ་ཁར་དྲུང་ན་རིམ་རྣམས་དྲུག་བརྩེགས་སུ་བཞུགས་པ་གཅིག་ལ་གཅིག་ཐིམ་ནས་རྗེ་མཐོང་བ་དོན་ལྡན་སྤྱན་རས་གཟིགས་ཕྱག་བཞི་པར་གྱུར་ཞིང་སླར་དྲུང་འདི་ཉིད་དུ་གྱུར་པར་སྣང་། ༼པ༡༡༠ན༽དབྲ་ཐོག་དུ་དང་པོར་བཅུ་གཅིག་ཞལ་དང་ཅི་ཞིག་ན་དྲུང་ཉིད་དུ་སྣང་། བསམ་གཏན་གླིང་གི་ཆོས་ཁྲི་བར་རྒྱལ་བ་རྒྱ་མཚོར་མཇལ། དེར་སྒྲུབ་ཁང་དུ་བཻཌཱུརྱའི་ས་གཞི་ལ་པད་དམར་གྱི་སྟེང་དུ་དྲུང་འོད་དཔག་མེད་དུ་བཞུགས་པ་ལ། བཀའ་རྒྱུད་བླ་མས་བསྐོར་བར་གཟིགས། བེལ་ཕུར་བསམ་གཏན་གླིང་དུ་སྒྲུབ་གྲ་བཙུགས་སྟེ་སྒྲུབ་དཔོན་དུ་གྲུབ་ཆེན་པ་བསྐོས། ཨ་འཇང་གིས་གདན་དྲངས་རྫོང་ནག་གི་གནས་གཟིགས་་འབོམ་ཉག་དུ་ཕྱག་ཕབ་ཁྲོམ་ཁྲི་དཔོན་ན་མཁའ་རྒྱལ་མཚན་ཁུ་དབོན་སོགས་ཁྲོམ་གཞུང་གི་བན་བོན་སྐྱ་སེར་ཐམས་ཅད་སྨིན་པར་མཛད། སྦུད་རི་དང་སར་མར་དུ་ཕེབས། འདས་ལོག་པ་ཡོན་མཆོད་ཀྱིས་འབུལ་ཞབས་ཆེར་བྱས། ཁོང་གིས་དང་པོར་དྲུང་ཉིད་སྤྱན་རས་གཟིགས་འཁོར་བ་དོང་སྤྲུགས་དམར་པོ་ཞག་བདུན་མཇལ། ཁྲོམ་སྤྱི་ཐོག་དུ་སྤྱན་རས་གཟིགས་དཀར་པོ། གནས་ནང་དུ་བསྟན་གཙོ་དང་སྤྱན་རས་གཟིགས་གཉིས་སུ་རེ་མོས་ཀྱིས་མཐོང་། ས་དམར་དུ་ཐུགས་རྗེ་ཆེན་པོར་མཐོང་བའི་མཛོད་པུ་ནས་འོད་ཟེར་ཉི་མ་ལྟ་བུ་བྱུང་བ་ཁོང་རང་ལ་ཐིམ་པས་ཉམས་རྟོགས་བཟང་དུ་སྐྱེས་སྟེ་དད་པའི་ཕུལ་དུ་གྱུར། སྦུད་རིར་ཕེབས། ཕྱག་ནས་མང་དུ་ཟུག་ཞིང་མིག་ཆུང་བ་ལ་ཕྱག་ནས་མཛད་པས་དེ་མ་ཐག་ཆེར་འཕེལ། སྒྲུབ་པ་བ་མང་དུ་བཞག །གྲུབ་ཆེན་པག་ཤིའི་དགེ་བསྙེན་འདམ་ཆེན་ཙོ་རའི་གཡུ་མཚོ་ཁར་ཕེབས་སྒྲུབ་པ་བ་མང་དུ་བཞག །བར་གང་དུ་ཆུ་མིག་ཆུང་བ་ལ་ཕྱག་ནས་མཛད་པས་ཆེར་འཕེལ་འབའ་ཐང་དུ་ཕེབས། འཁྲུག་རྩོད་ཆེན་པོ་རྣམས་ཞི་བར་མཛད། སྨོན་བཟང་བཀའ་བཅུ་བ་དང་སྟག་ཚ་མཁན་པོ་གཉིས་ཀྱིས་སྤྱན་དྲངས། བདེ་ཆེན་གླིང་དུ་སྒྲུབ་གྲ་བཙུགས། རེ་ནེ་སྟོང་དཔོན། སྤྱི་སུམ། གཤེ་འབུམ་སྟོད་སྨད་སོགས་སུ་བྱོན་སྟེ་ལྷ་མི་རྣམས་ཚིམ་པར་མཛད། ལྡེ་ཆུང་སངས་རྒྱས་དང་བྲ་བ་བཀའ་གདམས་པའི་སྒྲུབ་གནས་འབོ་དེ་དགོན་དུ་ཕེབས། སྒྲུབ་གྲ་བཙུགས། མཆོག་རབ་ཏུ་ཕེབས་༼པ༡༡༠བ༽སྟེ་འཁྲུག་རྩོད་རྣམས་ཞི། རས་བུད་མཛད། སྒྲུབ་གྲ་བཙུགས། རུ་ལོན་པ། ངོ་ཁྲོ། འབྲི་ཆུ་བརྒྱུད་པའི་ལྷ་སྡེ་མི་སྡེ་རྣམས་སྨིན་པར་མཛད། རྩང་བར་དུ་སྒྲུབ་སྡེ་བཙུགས། སྦྱོར་དགང་དུ་འབྲུག་ལོའི་ལོ་སར་མཛད། དེར། སྒོ་གསུམ་ཤིང་རྟ་ཚོགས་གཉིས་ལམ་དུ་དྲངས། །ཆོས་ཀྱི་འཁོར་ལོ་ལེགས་སྤྱོད་སྲོལ་འཛིན་པ། །གདུལ་བྱའི་གླིང་དུ་མཛེས་པར་ཕྱིན་པ་ཡི། །ལྷགས་བསམ་དགེ་ལྡན་གཞན་གྱི་སྐྱོན་མི་རྟོག །རང་གི་སྐྱོན་ལ་ལེགས་རྟོག་ཆོས་ལ་དགའ། །འགྲོ་ལ་བརྩེ་ལྡན་རྟག་དུ་ཕན་པར་སྤྱོད། །བློ་ཡི་སྤྱོད་མཁས་ཀུན་དུ་སྤྱོད་མཁས་སྤྱོད། །གཞན་གྱི་ཚེ་ལ་ཕན་འདོགས་འདུལ་བར་མཁས། །ཆེ་ལ་ལེན་མཁས་ཆུང་ལ་དོར་མཁས་ན། །དུས་རྣམས་ཀུན་དུ་ལེགས་པར་འགྱུར་བ་ཡིན། །ཟུངས་ཐུབ་ལེགས་གནས་སྨྲ་བ་ཉུང་བ་དང་། །རྟག་དུ་ཐར་པར་བརྩོན་པའི་སྟོབས་སྐྱེད་ན། །རྨད་བྱུང་དགེ་ལེགས་དབུས་སུ་མཛེས་པ་ཡིན། །བླ་མའི་ཞབས་བསྙེན་ཆོས་ལ་དད་བརྩོན་ཞིང་། །འགྲོགས་ལ་ཕན་འདོགས་སྐྱོ་བ་སྤང་བར་དགའ། །སྲིད་ལ་སྐྱོ་ལྡན་རྣམ་མཁྱེན་སྒྲུབ་པར་དད། །ཚེ་རབས་ཀུན་དུ་ལེགས་པར་འགྱུར་བ་ཡིན། །ཞེས་སོགས་རང་གི་རྣམ་པར་ཐར་པ་གསུངས། གྲུབ་ཆེན་པག་ཤིའི་དགེ་བསྙེན་རྒྱལ་འབར་གྱི་ཞོལ་དུ་སྔོན་གྱི་ཆོས་ཁྲི་བྱིན་རླབས་ཅན་འགོང་ཆོས་ཁྲི་ཁར་དགེ་འདུན་རུ་གསུམ་གྱིས་སྤྱན་དྲངས། ཕྱི་ནང་གི་འཁྲུག་རྩོད་རྣམས་ཞི་བར་མཛད། རྨ་ཆུ་རྒྱུད་ཀྱི་ལྷ་སྡེ་མི་སྡེ་རྣམས་ཚིམ་པར་མཛད་ནས་འགྲོ་མགོན་རས་ཆེན་གྱི་སློབ་རྒྱུད་བཅུ་གཉིས་བསྐོར་པས་ཚེམ་ཙི་དགོན་དུ་སྤྱན་དྲངས། ཡང་དགོན་དུ་སྒྲུབ་གྲ་མཛད། དེར་ཕྱག་མཆོད་མཛད་པ་ན་སྨོན་བཟང་བཀའ་བཅུ་པ་བརྩོན་འགྲུས་དཔལ་གྱིས་དྲུང་གི་ཕྱག་མཐིལ་དུ་འོད་གོང་དམར་པོ་འོད་སྣ་ཚོགས་འཕྲོ་བ་ཞིག་མཐོང་བས་བྱིན་རླབས་ཞུགས། གནས་སྒོར་ཕེབས། དབྲ་འདྲུ་གཉིས་ཀྱི་འཁྲུག་ཆེན་བཟླུམས། ཀ་ཀ་རི་ཕུག་བསམ་གྲུབ་གླིང་དུ་དབྱར་བཞུགས་བུག་སྒོ་༼པ༡༡༡ན༽མཛད། དེའི་ཚེ་ཉིད་ཀྱིས་གསུངས་པ། དབེན་པ་ལས་སྐྱེས་པའི་སྒྲུབ་པ་ནི་ཡོན་ཏན་ཐམས་ཅད་ཀྱིས་གཞི་རྟེན་ཡིན་སྟེ་གྲུབ་པའི་རྟེན་ཡུལ་མཆོག་དུ་གྱུར་པ་ཀམ་པོ་རི་ཁྲོད་ཏུ་བདག་ཡང་དཀོན་མཆོག་ལ་གུས་པ་སྐྱེས་ཅིང་ཡང་དག་འཇོག་དང་ཁ་ཏོན་ལ་བརྩོན་པར་བགྱིས་པས་འཇིག་རྟེན་དང་འཇིག་རྟེན་ལས་འདས་པའི་ཡོན་ཏན་ཅུང་ཟད་ཐོབ་པ་སྙམ་མོ། །བྱང་ཆུབ་སེམས་ཡང་སྐྱེས་ཤིང་ཉོན་མོངས་མགོ་བསྙམས་སོ། །བདག་མེད་པ་ཡང་མངོན་སུམ་དུ་གྱུར་ཏོ། །གཞན་ཡང་ཡོན་ཏན་མངོན་དུ་བགྱིས་སྟེ་དེ་ལྟ་ན་ཡང་འདོད་པ་ཐམས་ཅད་དགེ་བས་འགྲུབ་པས་སེམས་ཅན་གང་འདོད་པས་འཕོངས་པ་རྣམས་དགེ་བའི་ཆོས་འབའ་ཞིག་ལ་འབད་བར་བྱའོ་ཞེས་གསུངས། དེ་ནས་ཤ་འབུ་ཁྲིད་གསུམ་རོང་ཁ་བཞི་སོགས་ཀྱིས་གསོལ་བ་བཏབ། འབྲུག་ལོ་ཟླ་བ་དགུ་པའི་ཚེས་བདུན་ནས་སྒར་བཏེག་ཨ་བཟང་ནང་སོ། འབུའི་མི་སྡེ། གཏོར་མ་སྟོད་སྨད། རྒྱ་ལྡང་བ། ལ་ཡུ་བ། ཁ་བ་དཀར་པོ། ཨེ་ཝཾ་ནང་སོ། འདུར་ནང་སོ། རྟོགས་ལྡན་ཆོས་བཟང་བ་སོགས་ལྷ་སྡེ་མི་སྡེ་རྣམས་ཀྱིས་གུས་པས་མཆོད། ཁ་བ་དཀར་པོར་སྒྲུབ་གྲ་མཛད། སྔགས་སྡེ་རྣམས་ཀྱིས་སྤྱན་དྲངས་ཏེ་ཤ་ཁྲིད་དུ་བྱོན། ཁྲིད་ལྕགས་རར་རས་འབུད་དང་སྦྲུལ་ལོའི་ལོ་སར་མཛད། ཁྲིད་ལྕགས་ར་འདི་ན་རང་བྱུང་བའི་ཐུགས་དམ་རྡོག་པོ་བཙུགས་པ་ལས་སྐྱེས་པའི་བོདྷེ་ཙེ་ཐམས་ཅད་ལས་ཆེས་བཟང་བའང་ཡོད། ཕྱི་ནང་གི་འཁྲུག་རྩོད་རྣམས་ཞི་བར་མཛད། རྡོར་སེང་པ་བཀྲ་ཤིས་ཆོས་འཕེལ་བས་སྤྱན་དྲངས། དེར་དབུས་པ་བླ་མའི་རྨི་ལམ་དུ་དྲངས་ནས། ཕྱག་རྒྱ་ཆེ་ལ་སྐྱེ་འགག་འགྲོ་འོང་མེད། །བཀྲ་ཤིས་བདེ་ལེགས་ཕུན་སུམ་ཚོགས་པར་ཤོག །ཞེས་གསུངས་དེ་ཕྱིན་ཆད་མཉམ་རྗེས་ཀྱི་དབྱེ་བ་ཟད་སྐད། འབུལ་ཆེན་གྱི་ཚེ་ངོ་མཚར་མང་ཞིང་འདིར་ཡང་ཕྱག་ནས་ཟུག་པ་དང་ཆུ་མིག་འཕེལ་བ་སོགས་མང་དུ་བྱུང་། ཡོམ་པོ། ཡང་སྡེ་རྫ་ཁོལ་བ་རྣམས་ཀྱིས་འདོབ་ཏུ་༼པ༡༡༡བ༽སྤྱན་དྲངས། འདོབ་སྣར་གྱི་འཁྲུག་རྩོད་ཞི། སྣར་བོར་མཆོད་རྟེན་ལ་རབ་གནས་མཛད་ཚེ་ན་མཁའ་འཇའ་འོད་ཀྱིས་ཁྱབ་པའི་འཇའ་འབྲུག་དང་སེང་གེ་སོགས་ཀྱི་དབྱིབས་སྣ་ཚོགས་པ་བྱུང་། རྗེ་དུས་མཁྱེན་གྱི་སྒྲུབ་གནས་སྤང་ཕུག་དུ་སྐུ་འདྲ་གསུང་བྱོན་ལ་མཆོད། དེར་དབྱར་བཞུགས་མཛད། ཟླ་བ་གསུམ་འདག་སྦྱར་ལ་བཞུགས། དེར་འཇང་ས་ཐམ་རྒྱལ་པོའི་འབུལ་ཞབས་རྒྱ་ཆེར་སླེབས། ཡང་རྒྱ་ནག་ནས་གོང་མ་རྒྱལ་པོ་ཆེན་པོ་ཆིང་ཧྭའི་ལུང་དབུ་ཞྭ་ཞྭ་ནག་ཁྱད་པར་ཅན་དང་མུ་ཏིག་གི་སྣམ་སྦྱར། ཡོལ་བ་བླ་རེས་སོགས་མཆོད་རྫས་བསམ་གིས་མི་ཁྱབ་པ་དང་གསེར་བྲེ་ཆེན་གོས་དར་ཁྲི་ཕྲག་སོགས་ཀྱི་འབུལ་བ་རྒྱ་ཆེན་ཀོན་ཏིང་གོའི་ཤྲི་བསོད་ནམས་རྒྱ་མཚོ་དང་། དུ་གང་བཀྲ་ཤིས་བཟང་པོ། གསོལ་ཇ་བ་འོད་ཟེར་རྒྱ་མཚོ། ཉི་མ་འོད་ཟེར་རྣམས་ཀྱིས་ཕུལ་ཞིང་གོང་མ་སྐུ་ཚེ་བརྟན་པའི་སྨོན་ལམ་གྱི་རྒྱུན་མཛད། པུམ་འབོར་སྒང་ཆེན་དུ་ཕྱགས་ཕེབས། ས་སྟོད་དུ་དགེ་འདུན་དཔག་མེད་ལ་ཆོས་གསུང་དུས་ངོ་མཚར་གྱི་ལྟས་མང་། ཁང་དཀར་དགོན་སར། ལི་ཐང་ཆོས་འཁོར་གླིང་རྣམས་སུ་ཕྱགས་ཕེབས། དེ་རྣམས་སུ་པོ་ཏི་བསྡམས་པའི་ནང་དུའང་ཕྱག་ནས་མང་དུ་ཕྱིན། གོང་དུ་གསེར་ཡིག་པ་རྣམས་བརྫངས། སྤྱིར་གདན་ས་འོག་མ་གནས་སྒོའི་གྲ་སློབ་ཡོན་བདག་གི་གཙོ་བོ་པུམ་འབོར་སྒང་ཆེ་ཆུང་གཉིས། སྒང་ཆུང་ལ་རོང་ཁ་བཞི་རུ་ཡོན་གཉིས། སྨ་ཆུ་རྒྱུད། བཤལ་ཆུ་རྒྱུད། འདོབ་རྫ་ལ་རོང་། འབའ་ཐང་སོགས་དང་། དབྲ། འདྲུ། བཞག །ལི་ཐང་སོགས་པུམ་འབོར་སྒང་ཆེན་དང་། ཁྱད་པར་རྗེ་དུས་མཁྱེན་གྱི་ཉེ་གནས་འདོབ་བྱང་ཆུབ་འོད་ཀྱི་སློབ་རྒྱུད་སྲི་དཀར་བ། འཕེལ་རྐང་པ། རྫལ་གངས་དཀར་བ་སོགས་དང་། ལྡེ་ཆུང་སངས་རྒྱས་དང་རྗེ་ཀརྨ་པག་ཤིའི་སློབ་མ་ཁིང་ཆེན་ལ་སློབ་མ་ཁིང་ཆུང་། འབུ་ཆུང་། བྱུར་ཆུང་གསུམ་ལས། ཁིང་ཆུང་གི་སློབ་རྒྱུད་བཀྲ་ཤིས་ཆོས་འཕེལ་སྒང་པ་རྫ་ལ་རོང་གངས་དཀར་བ་རྣམས་དང་། ཁིང་ཡེ་༼པ༡༡༢ན༽ཤེས་སེང་གེའི་དཔོན་སློབ། ཡོམ་བོ་བ། ཁིང་ལྕགས་རི་བ་སོགས་ཤལ་ཆུང་བརྒྱུད་པ་དང་། འབུ་ཆུང་གི་དཔོན་སློབ་ཚལ་རོག་པ་དང་ཙང་བར་པ་སོགས་རུ་དྲང་བ་རྣམས་དང་། བྱུར་ཆུང་གི་སློབ་རྒྱུད་མཆོག་རབ་པ་དང་རུ་ཡོད་པ་རྣམས་དང་། འགྲོ་མགོན་རས་ཆེན་གྱི་སློབ་རྒྱུད་བཅུ་གཉིས་སྐོར་གྱི་སྔགས་སྡེ་ཆེན་པོ་རྣམས་ལ་རུ་ཡོན་ནས་ཙང་ཞེར་གྱི་གྲ་ལན། འབྲི་ཆུ་རྒྱུད་ཁྲོམ་བེར་གྱི་གསང་ཐུན། རུ་དྲང་ནས་དགེ་དོག་གི་སྤྲ་ལེབ། མ་ཞིའི་ཙཎྜ། ཤལ་ཆུ་བརྒྱུད་ནས་ཤ་ལ་སྟ་གོར་གྱི་སྔགས་སྡེ། ཁིང་བན་གྱི་བཅུ་དཔུན། རག་པོའི་མདོ་སྔགས། ཏོང་མའི་རྒྱ་དཔུན། ནགས་སྐ་རགས་ཀྱི་བཅུ་བཞི་དཔུན་མགོ་སྔོན་གྱི་གྲ་ཆུང་། རྫལ་གངས་དཀར་གྱི་སྔགས་སྡེ། འདོབ་ས་ནག་གི་སུམ་བཅུ་དཔུན་སོགས་སྔགས་གྲ་ཆེན་པོ་ད་ལྟའང་གཤིན་རྗེ་དང་མ་མགོན་ལ་བསྙེན་སྒྲུབ་ས་ཉལ་མ་ལོ་བཅུ་གཉིས་ལས་མི་ཉུང་བ་བྱེད་པ་ཆེས་མང་བ་ཡོད་པ་རྣམས་དང་། གདན་ས་གནས་སྒོའི་གནང་སོ་བཅུ་གཉིས། དེ་མོ་བ། སྟག་ཚ་བ། བདེ་ཚ་བ། བཤེས་པ་མཁན་པོ་སྟེ་མཁན་པོ་བཞིའི་སློབ་རྒྱུད་དང་། གནས་ཆེན་སྤུང་རི། འདམ་ཆེན་ཙོར། དགེ་བསྙེན་བྱང་ཆུབ་ཆོས་དགེ་འབོ་ཏ། སྤང་ཁྲ། དབྲལ་གྱི་གངས་དཀར་མཆེད་གསུམ། དཔལ་སྤང་ཕུག་རྣམས་སུ་ཞབས་ཀྱིས་བཅགས། སླར་ཀརྨ་སི་དྷུ་པས་ཞུས་ཏེ་ཟླ་བ་བཅུ་པའི་ནང་དུ་ཀརྨའི་ཕྱོགས་ལ་ཕྱག་བཏེག །ཨཱརྱ་གླིང་པ་བླ་མ་ཐར་དཔལ་གྱིས་སྤྱན་དྲངས་པས་ལམ་ཞག་བར་ནས་མཛད། མཚོ་ཁར་ཕེབས། རས་འབུད་དང་རྟ་ལོའི་ལོ་སར་མཛད། གཞལ་སར་རྙིང་གི་འཁྲུག་རྩོད་བསྡུམས། ཁྲོམ་སྤྱི་ཐོག་དུ་པ་ཕེབས། ཁྲོམ་ཁྲི་དཔོན་ཁུ་དཔོན་སོགས་ཁྲོམ་གཞུང་གི་སྐྱེ་བོ་ཐམས་ཅད་དང་ཀ་ཐོག་པ་ཡོན་མཆོད་གྱིས་དད་པས་མཆོད། སྦྲུལ་ལྕེ་རྣམ་རྒྱལ་སྟེང་། རི་མགོ་བཀྲ་ཤིས་རྣམ་རྒྱལ་གྱི་ཆོས་རྫོང་། སྟག་མགོ་བྱང་ཆུབ་གླིང་རྣམས་སུ་བྱོན། དེར་སྒྲུབ་སྡེ་མཛད། དྲིའི་ཇོ་ལྷ་ནང་དུ་༼པ༡༡༢བ༽སྤྲུལ་སྐུ་ཞྭ་དམར་པ་བཞི་པ་དང་གླིང་ཙན་ཤིན་ཝང་གིས་མཇལ་དུས་ངོ་མཚར་བའི་ལྟས་མང་། ཤུག་རི་ཐང་དུ་ཕེབས། ཆིབས་པ་ལྷུན་གྲུབ་འདས་པའི་སོ་ལ་དུང་དཀར་མཆིན་པ་དང་རུས་པ་ཐམས་ཅད་རིང་སྲེལ་དུ་སོང་ཞིང་ཨ་དཀར་པོ་མང་དུ་བྱོན། འཇའ་འོད་ཀྱིས་ཐམས་ཅད་ཁྱབ། རི་ཆེན་དུ་གདན་དྲངས་ཏེ་འབུལ་ཞབས་ཀྱིས་མཆོད། བྲག་རྒྱ་དགོན་དུ་ཕྱག་ནས་མཛད། སླར་ཀྲེ་ཤོད་དུ་ཕེབས། རྗེ་དུས་མཁྱེན་གྱི་སྒྲུབ་གནས་ལྷ་མོ་ཕུག་དུ་ལྷ་མོའི་ཕོ་བྲང་ཐོད་པ་སྐམ་རློན་གྱི་གུར་དང་བཅས་པ་གཟིགས་སྟེ་བསྟོད་བསྐུལ་མཛད། དེ་ནས་གླིང་ཙན་ཤིན་ཝང་གིས་སྤྱན་དྲངས། དེ་ལ་ལུང་ཐང་བརྒྱད་དུ་ཕེབས། མཆེད་ཡ་དང་སྲས་པོ་ཕུལ། བདག་པོའི་ཐང་སྐུ་ལ་ཕྱག་ནས་མང་དུ་ཟུག །གླིང་བར་ཚང་གི་དུ་སི་ཏིང་འཛིན་ཡེ་ཤེས་ཀྱིས་གདན་ས་ལུང་ཁར་སྤྱན་དྲངས། དབོན་པོ་ཏིང་འཛིན་འོད་ཟེར་དང་ཏིང་འཛིན་གྲགས་པ་གཉིས་ཕྱག་ཕྱིར་ཕུལ། ཆོས་སྡེ་བཏབ། ཁང་དམར་དང་འདན་ཙན་ལྷ་ཁང་དུ་བྱོན། ཁྲི་དཔོན་འོད་ཟེར་རྒྱལ་མཚན་གྱིས་དབོན་རྣམ་རྒྱལ་གྲགས་པ་ཕུལ། ཉི་ལྡན་སྟེང་དུ་ཆོས་སྡེ་བཏབ། མཚོ་བཤིས་སུ་མཚུར་ཕུ་རིན་པོ་ཆེ་གདན་འདྲེན་ལ་ཕེབས། ཟུར་མང་དུ་ཕེབས་སྟེ་བདེ་ཆེན་རྩེར་སྒྲུབ་སྡེ་མཛད། རས་འབུད་དང་། ལུག་ལོའི་ལོ་སར་མཛད་ནས་ཀརྨར་ཕེབས། དགའ་བྱེད་སྒང་དུ་དབྱར་བཞུགས་བུག་སྒོ་མཛད། མགོན་པོ་བེར་ནག་ཅན་ཡང་ཡང་གཟིགས་ནས་ཤིན་དུ་ཁྲོས་པ་གདོང་པ་གསུམ་པ་ཆེས་པའི་ཞལ་གཟིགས་ལྟར་གྱི་ཆག་ཚད་དང་བསྟོད་བསྐུལ་མཛད། པར་ཁར་ཕེབས། སྒོམ་སྡེ་ནང་ཡ་གཉིས་ཀྱི་འདུན་མ་སོགས་འདི་ཕྱིར་དོན་མཛད། སྨ་རི་དྭགས་སུ་བཞུགས་དུས་དགུན་སྒང་ཆེན་ལ་མེ་ཏོག་གི་སྡོང་པོ་གཅིག་ལ་མེ་ཏོག་ཁ་བྱེ་བ་བདུན་ཡོད་པ། མེ་ཏོག་རེ་རེ་ཡང་གེ་སར་སེར་པོ་འདབ་མ་ཨུཏྤལ་ལྟར་སྔོ་བ་བཅུ་གསུམ་རེ་ཡོད་པ་སྐྱེས་སྟེ་ངོ་མཚར་དུ་རྒྱུར། ལྷོ་རྫོང་སར་དུ་ཕེབས། ནང་སོ་གྲགས་པ་རྒྱལ་མཚན་པས་མཆོད། བླ་མ་འོད་ཟེར་བཟང་པོ་དང་དཔོན་རིན་ཆེན་༼པ༡༡༣ན༽བཟང་པོས་ལྷ་སྟེང་སུ་སྤྱན་དྲངས། དེར་རས་འབུད་དང་སྤྲེ་ལོའི་ལོ་སར་མཛད། ཀོང་པོ་ནས་བླ་མ་དཔལ་འབྱོར་དང་ཡོན་བདག་སེང་གེས་རྩེ་ལྷ་སྒང་གི་རྟེན་གསུམ་ཉམས་པ་རྣམས་བསོས་ནས་ཕྱག་ནས་གནང་བར་ཞུས། དུས་ཚོད་བསྒྲིགས་སྟེ་ཁྲོམ་ཆེན་པོ་ཚོགས་པའི་སང་ཉིན་ཉི་མ་ཤར་དྲོས་ཙམ་ལ་ཕྱག་ནས་གནང་བས་ཁྲོམ་གསེབ་ཏུའང་འབྲུ་སྣ་ཚོགས་པ་ཆར་ལྟར་བྱུང་། ནང་གི་རྟེན་རྣམས་ལ་མང་དུ་ཟུག །ལྷོ་སྟོད་དུ་ཕེབས། བཞེར་ཡུལ། བཤིས་ཤོད། རྫ་དགོན། དཔལ་འབར་རྣམས་སུ་ཞབས་ཀྱི་བཅགས། བདུད་རྩི་ཕུག །གད་འོམ། སྒོ་ཤར། རི་དཀར་དགོན། དཔལ་འབར་རྣམས་ཀྱི་སོ་སོའི་ལྷ་ཁང་སར་རྙིང་ལ་ཕྱག་ནས་ཟུག །དེ་ནས་རི་བོ་ཆེ་དང་ངོམ་རྣམ་རྒྱལ་སྒང་བརྒྱུད། ཀར་ཏི་ཕུག་དུ་རས་བུད་མཛད། རེལ་ནེ་སྟོང་དཔོན་གྱིས་སྤྱན་དྲངས་པའི་ལམ་དང་རྫ་པ་སྟོང་དཔོན་ནོར་བུས་སྤྱན་དྲངས་ཏེ་སབ་མདོར་ཕེབས། བྱ་ལོའི་ལོ་སར་མཛད། སྐྱོ་མདར་སྤྱན་དྲངས། སྡེ་དཔོན་མ་ལག་དང་བཅས་པ་ཕུལ། དབུས་པོ་དང་རྔོད་ཤོད་བརྒྱུད། ཀུ་དོར་དགོན་པ་དང་ལ་པ་མཁན་པོ་གྲགས་རྒྱལ་བ་སོགས་ཀྱིས་མཆོད། གཙུག་ལག་གཞུང་གསུམ་གྱི་སྐྱེས་བོ་རྣམས་བཏུལ། འོར་དུ་བྱམས་ཆེན་འཇལ་ཞིང་མཆོད་པ་ཆེར་མཛད། ལ་པ་དང་རྡོར་འབི་དཔོན་གཡོག་གིས་བྱམས་ཆེན་ཆོས་འཁོར་གྱི་སྡེ་དགོན་བཏབ། གཞོན་ནུ་དཔལ་བླ་མ་ལ་བསྐོས། འཚམས་ན་མོ་ཆེ་བརྒྱུད། རེལ་ནེ་རྒྱལ་དགོན་དུ་ཕེབས། སྟོང་དཔོན་སོགས་ཀྱིས་མཆོད། འཁྲུག་རྩོད་རྣམས་ཞི། དེར་སྐྱེས་རབས་བརྒྱ་རྩའི་དོན་བསྡུས་མཛད་ཚེ་མེ་ཏོག་གི་ཆར་ཆེར་བྱུང་། དབྲ་རེ་དགེ་ཆོས་བརྩོན་གྱི་དབོན་རྒྱུན་དང་། རྗེ་རོལ་པའི་རྡོ་རྗེའི་སློབ་མ་རྫོགས་ཆེན་པ་ཆེ་ཆུང་གི་སློབ་རྒྱུད་དཔལ་རི་དགོན་གསོ་རེ་ཀེ། ཆུ་རྒྱུད་པ་སོགས་ཀྱིས་གང་སྟེང་དུ་སྤྱན་དྲངས། སྨར་ཁམས་མདོ་དྲུག་པས་དྲུང་མཐོང་བ་དོན་ལྡན་གྱི་ཕྱག་ཞབས་ཀྱི་རྗེས་ངོ་མཚར་ཅན་གཟིགས་འབུལ་བར་ཁྱེར་སྟེ་གཟིགས། འཁྲུག་རྩོད་༼པ༡༡༣བ༽རྣམས་འཇགས། སླར་རེ་ནེ་ནས་རྗེ་དུས་མཁྱེན་གྱི་ཡོན་ཏན་གྱི་གདན་ས་འཕར་དགོན་དུ་ཕེབས། སྐུ་འབུམ་སོགས་མཆོད། དངུལ་དཀར་བཀྲ་ཤིས་ཕུན་ཚོགས་ཀྱི་དགོན་པ་བཏབ་སྟེ་བརྩོན་འགྲུས་དཔལ་བསྐོས། སློབ་དཔོན་པདྨའི་སྒྲུབ་གནས་རྡོ་རྗེ་གྲོ་ལོད་དུ་ཕེབས། དྲི་བཟང་གིས་ཡུལ་གང་། སྒོ་སྟོད། འབོམ་མཚོ་ཁ། ཁྲ་ཙོང་དགོན། འབོས་དི་རྣམས་སུ་བྱོན། འཁྲུག་རྩོད་རྣམས་ཞི་བར་མཛད། རྫལ་སྒང་ཀོ་ལེ་རྒྱལ་མོའི་ཞོལ་དུ་ཕེབས། ཁ་བ་དཀར་པོའི་གནས་བསྟོད་མཛད། རང་བྱོན་ལས་རྒྱ་ཟ་ཀོང་ཇོས་གསལ་བར་བཞེངས་པའི་རྣམ་སྣང་ཉེ་བའི་སྲས་བརྒྱད་དང་བཅས་པ་ལ་མཆོད་པ་ཆེར་མཛད། དཔོན་བསོད་ནམས་ཀྱིས་དྷེ་ཝན་དུ་སྤྱན་དྲངས་ཤིང་མཆོད། བྲ་པ་བཀའ་གདམས་པའི་དགོན་པ་འདུ་ལོང་དགོན་དུ་ཕེབས། དགོན་པ་སར་དུ་ཡང་མཛད་སྟེ་སྨོན་བཟང་བཀའ་བཅུ་པ་བསྐོས། གནས་བསྟོད་ཀྱང་མཛད། ཕྱི་ནང་གི་འཁྲུག་རྩོད་རྣམས་གཞིལ། རེ་འབུར་དང་དམར་བཤིས་དཔལ་འབར་དགོན་གསེར་ཁ་རྣམས་སུ་ཕེབས། འབུག་རྫོང་ནས་ཕྱག་ནས་མཛད་པས་བཀའ་བཞི་པའི་ལྷ་ཁང་དང་ཚོང་དཔོན་ཚུལ་རྒྱན་གྱི་ལྷ་ཁང་དུ་ཕྱིན། ཀརྨར་ཕེབས་སྟེ་ལྷ་ཆེན་བཞེངས། རབ་གནས་ཀྱི་དུས་ངོ་མཚར་བའི་ལྟས་བྱུང་། དབུས་ཕྱོགས་སུ་ཕྱག་བཏེག་ཕེབས་པའི་ལམ་འདམ་དུ་རྒྱལ་ཆེན་བཅོ་བརྒྱད་སྔུན་བསུར་བྱུང་བ་གཟིགས། འབབ་རོམ་པ་ཆེན་པོའི་ཞབས་རྗེས་སྔོན་མ་མཐོང་བ་གསལ་བར་བསྟན། འདམ་གཞུང་དུ་ཡོར་དགོན་བཏབ་པའི་རྨང་བཞག་ཉིན་དགུ་ན་འབྲུག་གི་སྒྲ་དང་མེ་ཏོག་གི་ཆར་བྱུང་། དེར་སྐུ་མཚམས་ལ་བཞུགས་པ་ན་ཡང་དགུན་ཆར་འབབ་པ་དང་ཆོས་གསུང་བའི་ཉིན་ཞིག་ཆོས་གྲར་ནས་ཀྱི་ཆར་བྱུང་། ཆུ་མིག་སར་དུ་བརྡོལ། དེ་ནས་མཚུར་ཕུར་ཕེབས་སྟེ་ལྷ་ཆེན་ཛམ་གླིང་རྒྱན་ས་གཡོས་ཀྱིས་ཅུང་ཟད་གནོད་པའི་ཞིག་གསོ་དང་རབ་གནས་མཛད་ཚེ་བསྟན་པའི་བདག་པོ་དངོས་འཁོར་བཅས་ཐིམ་པར་གཟིགས། གོང་མ་རྒྱལ་པོའི་གསེར་ཡིག་པ་ཆེ་ན་ཤྲི་དུ་གང་སོགས་ཀྱིས་༼པ༡༡༤ན༽ལུང་འབུལ་ཞབས་དཔག་མེད་ཕུལ། ལྷ་སར་ཕྱག་བསྐྱོད་སྟེ་དགེ་བོན་ཁར་སྣེའུ་རྫོང་པ་སྐུ་མཆེད་དཔོན་གཡོག་གིས་ལྷའི་འབྱོར་པ་ལྟ་བུས་བསུ་བ་དང་བཅས་སྟེ་ལྷ་སར་ཕེབས། བཅོ་ལྔའི་ཉིན་ཇོ་བོ་རིན་པོ་ཆེ་ལ་མུ་ཏིག་གི་སྣམ་སྦྱར། ཇོ་བོ་མི་བསྐྱོད་རྡོ་རྗེ་ལ་སྣམ་སྦྱར་གསེར་མ་སོགས་མཆོད་སྤྲིན་མཐའ་ཡས་པ་དང་སྨོན་ལམ་མཛད་ཚེ་ངོ་མཚར་གྱི་ལྟས་མང་། རིམ་པས་བྱང་གི་ཕྱོགས་ཐང་ལྷའི་ཞོལ་དུ་བཞུགས། ཆོས་འཁོར་མང་དུ་བསྐོར། སྣེབ་ལུང་དགོན་ཕུལ་ཞིང་རབ་གནས་མཛད་པས་འཕེལ། འདམ་ཅོག་ཙེ་ལ་ཁ་ནས་གོང་དུ་གསེར་ཡིག་པ་རྣམས་མངགས། གནམ་མཚོའི་དོ་བསྐོར་མཛད་སྟེ་བཀྲ་ཤིས་དོ་བོ་ཆེར་བཀའ་རྒྱུད་ཀྱི་བླ་མ་ཐམས་ཅད་གཟིགས། ར་སྒྲེང་དུ་ཇོ་བོ་ཡབ་སྲས་གཟིགས། དགོན་པ་གོང་གི་གདན་ས་པས་དགོན་པ་གོང་དབང་བའི་བསྐོར་ལམ་ཡན་ཆད་ཕུལ་སྟེ་བསྐོས་ཇ་གནང་། ཡང་དགོན་གྱི་སྒྲུབ་སྡེ་མཛད། ར་སྒྲེང་གི་བཀའ་སྲུང་ལངྐ་མགྲིན་བཅུ་གཟིགས། ཇོ་མོ་གངས་སུ་ཕེབས་པར་དགོངས། གསིལ་སྣར་ཇོ་མོ་གངས་དཀར་མས་བསུ་བར་གཟིགས། འབྲོང་བུ་དགོན་རྙིང་དུ་སྔགས་པ་ཅིག་གི་ཐང་སྐུ་ལ་ཕྱག་ནས་གནང་བས་ཕྱག་ནས་ལ་རིང་སྲེལ་མང་དུ་བྱུང་། ལྷ་ཕུ་གངས་རར་ཕེབས། གསེར་འབུམ་ཕུག་དུ་རེ་ཞིག་དབེན་པ་མཛད། ཐར་འདོད་མང་པོ་སྨིན་གྲོལ་དུ་གྱུར། ཆོས་འབྱུང་སྟེང་གི་གནས་སྒོ་ཕྱེ། གྱང་གཉེར་གྱིས་གདན་དྲངས་ཏེ་དགེ་བ་ལ་བཀོད། ཡོ་ཅག་མཚོ་སྨན་སྦྲུལ་གྱིས་བརྒྱན་པས་མཆོད། རྒྱ་ཚོར་སྤྱན་དྲངས་ཏེ་ལྷ་ཁང་ལ་ཕྱག་ནས་མཛད་པས་བར་སྣང་ལ་ཕྱག་ནས་ཟླ་བ་དུ་མར་ཆགས། ཐག་རིང་པོ་ནས་སྟག་སྣའི་རྫོང་ནང་དུ་ཕྱག་ནས་ཕྱིན། འོ་ཡོག་དུ་དྲུང་ཞྭ་དམར་བ་སོགས་ཚོགས་པ་རྒྱ་མཚོ་ལ་མདོ་སྡེ་ལས་བརྒྱ་བ་སོགས་གནང་། དེའི་ཚེ་སྤྱན་སྔ་ཚེས་གཉིས་པ་སྣེ་གདོང་གི་ཁྲི་ཐོག་མཛད་པས་སྤྱན་འདྲེན་བརྒྱུད་མར་སླེབས། ཟ་བུ་ལུང་དུ་གཏེར་ལུང་རྣམས་གཟིགས་པ་ན་གཏེར་དང་གཏེར་བདག་རྣམས་ཇི་ལྟ་བར་གཟིགས། རྡོ་རིལ་ཆུང་ངུའི་སྟེང་དུ་ཆེན་པོ་བརྩེགས་པ་ཅིག་དང་བྲག་ལ་སློབ་དཔོན་༼པ༡༡༤བ༽པདྨའི་སྐུ་རང་བྱུང་སྔོན་མ་མཐོང་བ་བསྟན། ཤངས་ཀྱི་བྱང་ལམ་བརྒྱུད་སྟེ་གཞུ་གྲུ་བཞི་དང་མཚུར་ཕུར་ཕེབས། མཚུར་ཕུར་མདོ་སྔགས་ཀྱི་བཤད་གྲྭ་བཙུགས་སྟེ་ངོ་ཁྲོ་རབ་འབྱམ་པ་དབང་ཕྱུག་དཔལ་བླ་མར་བསྐོས། འབྲི་ཁུང་པས་དབུར་སྟོད་དུ་ཕེབས་པར་ཞུས་སྟེ་ཁྲ་བ་ཁར་ཕེབས། ཆོས་རྗེ་རིན་པོ་ཆེ་སྐུ་མཆེད་ཀྱིས་མཇལ་ནས་མཆོད་སྤྲིན་ཆེར་མཛད། བཀའ་རྒྱུད་ཀྱི་ཆོས་སྐོར་མང་དུ་གནང་བས་ཐུགས་ཚིམ། ཁྲ་བ་ཁ་དགོན་མ་ལག་དཀར་ལེབ་རྫོང་བྲམ་སོགས་ཀྱི་བདག་རྐྱེན་ཞུས་སྟེ་སྒྲུབ་སྡེ་བཙུགས་པ་ད་དུང་དུ་དར། རོང་པོ་དང་མཐའ་བཞི་སོགས་ཀྱིས་རིམ་པས་སྤྱན་དྲངས་ཏེ་བྱང་གི་རྒྱུད་ཅོག་ཙེ་ལའི་བར་དུ་ཕེབས། མདོ་ཁམས་པའི་སྤྱན་འདྲེན་ཡང་མང་། དེར་དྲུང་ཞྭ་དམར་བ་དཔོན་སློབ་རྣམས་སྣེ་གདོང་དུ་ནན་གྱིས་སྤྱན་འདྲེན་པར་ཕེབས། ཇ་འདྲེན་འབུལ་ནོད་རྒྱ་ཆེར་མཛད། གདན་འདྲེན་པ་སྐུ་ངོ་ཆེ་བ་མ་བཟློག་ནས་ཞལ་གྱིས་བཞེས། ཆིབས་ཁ་རིམ་གྱིས་ལྷ་ས་ནས་བརྒྱུད། སྙེ་ཐང་འོར་དུ་ཇོ་བོའི་གསོལ་ལྷུང་དང་ལུང་བསྟན་སྒྲོལ་མ་སོགས་གཟིགས་ཚེ་ཇོ་བོ་དང་བྱང་སེམས་དུ་མ་བྱོན། འུ་ཤང་རྡོར་མངའ་བདག་ཁྲི་རལ་གྱི་སྔོན་གནས་དྲན། གཞུང་སྤྲེ་ཞིང་དུ་རྗེ་མར་པའི་གདུང་ཁང་རིན་པོ་ཆེ་མཇལ་བ་ན་རྗེ་མར་མི་དང་རྔོག་པ་ཡབ་སྲས་རྣམས་དངོས་སུ་གཟིགས། ཡར་རྒྱབ་པ་དཔོན་ཆེན་རིན་ཆེན་བཟང་པོ་ཡབ་ཡུམ་གྱིས་ལྷའི་བཀོད་པ་ལྟ་བུའི་བདུན་བསུས་དོལ་དུ་སྤྱན་དྲངས་ཤིང་བྱམས་གླིང་པ་བསོད་ནམས་རྣམ་རྒྱལ་དང་ལོ་ཆེན་བསོད་ནམས་རྒྱ་མཚོ་སོགས་ཀྱིས་མཇལ། དེར་སྣེ་གདོང་རྩེ་ནས་ཇ་འདྲེན་ཐུང་བ་སླེབས། དེ་ནས་སྣེ་གདོང་རྩེར་བཏེག་པའི་ལམ་སྐྱིད་བདེ་ཕུག་དུ་སྤྱན་སྔ་ཆོས་ཀྱི་རྒྱལ་པོ་ལུགས་གཉིས་ཀྱིས་འཁོར་དང་བཅས་པ་འཁོར་ལོས་བསྒྱུར་བ་ལྟ་བུའི་འབྱོར་པས་མདུན་བསུ་དང་ཐབ་འཛིན་ལ་ཕེབས། ཞབས་ལ་སྤྱི་བོས་གཏུགས་པའི་དད་པ་གཏིང་ཕྱིན་པ་མཛད། ཟླ་གཅིག་ལྷག་ཙམ་དུ་སྣེ་གདོང་རྩེར་བཞུགས། མདོ་སྡེ་དུ་མའི་ལུང་ཆོས་དྲུག་གི་ཁྲིད་སོགས་ཀྱིས་སྨིན་གྲོལ་མཛད་ཅིང་༼པ༡༡༥ན༽རྩེས་དང་དུ་སྤྱན་དྲངས་ཉིན་འཇའ་འོད་དང་མེ་ཏོག་གིས་སྐྱེ་བོ་ཐམས་ཅད་ཡིད་འགྱུར་ཚོགས་ཆོས་སུ་ཕྱག་རྒྱ་ཆེན་པོ་ལྔ་ལྡན་གནང་བས་ཐམས་ཅད་མི་ཕྱེད་པར་དད། སྤྱན་སྔ་རིན་པོ་ཆེ་ལུགས་གཉིས་ཀྱི་དྲུང་སྐོར་ཆེན་པོས་བསྐོར་བ་སྟོང་ཕྲག་ལྷག་པས་ཞབས་སྐྱེལ་ཁྲ་འབྲུག་གི་བར་མཛད་སྟེ་དེར་གནས་མཇལ་བ་ན་སྔོན་རྒྱལ་བློན་གྱི་སྔོན་གནས་དུ་མ་དྲན། མཆོང་རྒྱས་སྟག་རྩེར་ཕེབས། དགོན་རི་བོ་བདེ་ཆེན་ནས་ཕྱག་ནས་མཛད་པ་སྟག་རྩེའི་རྫོང་ནང་དུ་ཕེབས། ལྷག་བསམ་སྡེ་བས་སྤྱན་དྲངས་ཏེ་འབུལ་ཞབས་ཀྱིས་མཆོད། ཤམྦུའི་གངས་ལ་རེ་ཞིག་དབེན་པ་མཛད། བྱ་བ་ཁྲིད་དཔོན་གི་བ་གཡེ་གཉལ་དུ་སྤྱན་དྲངས། ཁྲི་དཔོན་པ་དཔོན་གཡོག་ཡ་རྩེར་སྤྱན་འདྲེན་ལ་སླེབས། ཡར་སྟོད་པ་དང་བྱ་བའི་དུམས་ཆེན་ཞག་གསུམ་གྱི་ནང་དུ་ཐིངས། གཉལ་ལོར་བྱར་གསུམ་གྱི་གཙུག་ཁང་ཡོད་ཏོ་འཚལ་གྱི་འཕྱམས་སྐུ་དར་སེང་གདུགས་རོལ་ཆ་སོགས་བསྡུས། སྡེ་དྲུག་ལ་སོགས་པའི་དགེ་འདུན་བསྡུས་པའི་བསུ་བའི་བཀོད་ཆེན་ས་གཞི་ཁེབས་པས་སྔུན་བསུས་སྟེ་ཆོས་རྒྱལ་ལྷུན་པོར་ཕེབས། ཟླ་ཕྱེད་རེ་ན་འབུལ་ཆེན་ལན་རེ། སྤྱིར་ཐོག་མཐའ་བར་གསུམ་དུ་ཚད་ལས་འདས་པའི་འབུལ་ཆེན་གསུམ་བྱས་པའི་དང་པོ་ལ་ཆོས་འཁོར་ལྷུན་པོའི་དགོན་སྡེས་ཐོག་དྲངས་གཡེ་རོང་དང་མོན་ཤལ་མོ་ཚུན་བྱ་བའི་མངའ་ཞབས་ན་གཏོགས་ཚད་ཀྱི་དགོན་སྡེ་གཉལ་སྡེ་དྲུག་བྱར་ཆོས་སྡེ་ལྷོ་སྡེ་ལྷོ་རི་སྨད་ལྷོ་བྲག་མཁར་ཆུ་ལྷ་ཁང་སོགས་ཆེ་ཕྲན་ཐམས་ཅད་ཡི་གེར་བཀོད་སྟེ་ལྷ་སྡེ་ཐམས་ཅད་ཕུལ། བར་པ་ལ་ཁྲི་དཔོན་པའི་སྲས་ཆོས་རྒྱལ་ནོར་བུ་དང་བཀྲ་ཤིས་རྣམ་རྒྱལ་སྐུ་མཆེད་དབུ་སྐྲ་ཕུལ་ནས་མངའ་ཞབས་ན་ཡོད་ཏོ་ཅོག་གི་སྐྱེ་འགྲོ་ཐམས་ཅད་ཕུལ། གསུམ་པ་ལ་གཞིས་ཀ་ཆོས་རྒྱལ་ལྷུན་པོས་གཙོས་ནས་ཤེལ་མཁར། སྡོང་ཆེན་ཡང་རྩེ། ཤར་གཞིས་ཀ་སོགས་ཁོང་རང་དབང་བའི་རྫོང་གཞིས་མངའ་ཞབས་དང་བཅས་པ་ཕུལ། འདི་རེ་རེ་དང་ཟླ་ཕྱེད་ཀྱི་འབུལ་ཆེན་རེ་རེ་ལའང་ཟང་ཟིང་གི་དངོས་སྤྱད་༼པ༡༡༥བ༽གཞན་ནི་རེ་རེའང་ཁྲི་རྭ་ཅན་གྱི་བསྒྲུན་པར་མི་ནུས། འབུལ་ཆེན་འདི་གསུམ་སོགས་ཀྱི་འབུལ་ཡིག་བདག་གིས་ཀྱང་རྩེ་ལྷ་སྒང་དུ་དངོས་སུ་མཐོང་། སྤྱིར་ཁྲི་དཔོན་བཀྲ་ཤིས་དར་རྒྱས་པ་འདི་ནི་རྣམ་དཔྱོད་དང་དད་པའི་སྟོབས་ཆེ། ཁྱད་པར་དྲུང་དུ་བཅོས་མིན་དུ་མི་ཕྱེད་པའི་དད་པ་ཐོབ་སྟེ་བྱ་བའི་རྒྱལ་སྲིད་ཀར་བསྟན་དུ་སྒྱུར་བར་དགོངས་ནས་དེའི་སྨོན་ལམ་དང་བསྟོད་པ་གསོལ་འདེབས་ཀྱང་དུ་མ་མཛད། སྲས་ཆེ་བར་ལུང་རྒྱལ་དབང་ཆོས་རྗེའི་སྐུ་སྐྱེ་ལ་མཚན་ཆོས་ཀྱི་གྲགས་པ་དང་གོའི་ཤྲིའི་ལས་ཀ་གནང་། སྒྱེར་གྱི་ཞལ་ངོ་ལུགས་གཉིས་ཀྱི་ཡོན་ཏན་དུ་མས་ཕྱུག་པ་དབོན་པོ་ཕྱོགས་ལས་བ་ལ་བསྟན་པ་འཛིན་དགོས་པའི་བཀའ་ལུང་དང་ཀརྨ་འཕྲིན་ལས་པའི་མཚན་གནང་སྟེ་ཆོས་འཁོར་ལྷུན་པོའི་གདན་སར་བསྐོས་ཤིང་སྔགས་ཀྱི་གྲ་ཚང་གཉིས་ལ་དྭགས་པོ་རབ་འབྱམས་པ་མཁས་གྲུབ་ཆོས་རྒྱལ་བསྟན་པ་དང་དུས་ཞབས་པ་ཤཱཀྱ་དབང་ཕྱུག་མཚན་ཉིད་ཀྱི་གྲ་གཉིས་ལ་མཁས་པ་ན་མཁའ་དཔལ་བཟང་པ་དང་སྡེ་བདུན་རབ་འབྱམས་པ་དབང་ཕྱུག་རྒྱལ་མཚན་པ་གཉིས་བསྐོས། ཟབ་མོ་ཡང་དག་རི་དང་རྫ་དམར་སོགས་སུའང་སྒྲུབ་སྡེ་མཛད། དབྱར་བཞུགས་དབྱར་སར་མཛད། ཀརྨ་གྲ་ཚང་གི་བཤད་གྲ་ཐོག་མར་བཙུགས་སྟེ་མི་ཉག་རབ་འབྱམ་པ་མགོན་པོ་དཔལ་ཀློག་པའི་སློབ་དཔོན་དུ་བསྐོས། རྗེ་བཙུན་མ་མངའ་རིས་རྒྱལ་མོས་མཇལ་སྟེ་འབུལ་ཞབས་མཛད་པ་ན་བྱང་སྟག་ལུང་གི་ཉེན་ཀོར་ན་ཡོད་པའི་སྐུ་སྐྱེ་འདི་འཆི་མེད་དུ་གྲུབ་པ་ནི་ཡིན་ངེས་པར་འདུག །ཁྱེད་རང་བདག་རྐྱེན་བྱས་ན་ལེགས། མི་བྱེད་ན་བསྟན་པ་ལ་ཕན་པ་འོང་བས་ངེད་ཀྱིས་བྱས་པས་ཆོག་ཞེས་བཀས་གནང་བས་བདག་རྐྱེན་མཛད་སྟེ་ཐོག་མར་དྲུང་དུ་མཇལ་ནས་གཙུག་ཕུད་ཕུལ། སེ་བ་ལུང་རྗེ་དྭགས་པོའི་ངོ་མཐོང་ཕུག་གཟིགས། རྗེ་དྭགས་པོའི་འཁྲུང་གནས་སུ་ཡང་ཕེབས། དེ་དག་དུ་བླ་མ་ལྷ་རྗེ་རྟག་དུ་གཟིགས། དེར་རྡོ་རྗེ་གདན་དུ་མ་ཧཱ་བོ་དྷི་ལ་ཞལ་གསེར་སྙན་དར། སངས་རྒྱས་ལ་བསྟོད་པ། སྨོན་ལམ། རྡོ་རྗེ་གདན་གྱི་སྒོ་ཡིག་དུ་སྦྱོར་རྒྱུ་དང་༼པ༡༡༦ན༽བཅས་པ་སྐད་གཉིས་སུ་བཀོད་པ་ཛོ་གི་འཆི་མེད་མགོན་པོ་ལ་བསྐུར། སྔོན་རྗེ་དུས་མཁྱེན་མོན་དོམ་ཚང་ན་སྒྲུབ་པ་མཛད་དུས་ཀྱི་སྦྱིན་བདག་མོན་གྱི་རྒྱལ་པོ་གྲྭ་ཐུང་གི་རྒྱུད་པ་མོ་ན། ཙང་མི། ཀ་ཙ་ར། རྒྱ་གར་སྟེ་རེ་རེ་ལ་ཁྲི་ཚོ་རེ་ཡོད་པའི་བདག་པོ་མོན་རྒྱལ་པོ་དོན་གྲུབ་མཇལ་དུ་སླེབས། འབུལ་ཞབས་དཔག་མེད་བྱས། སྲས་པོ་གཅིག་ཕུལ་སྟེ་མོན་དུ་དགོན་གནས་འདེབས་པར་ཞུས། གནས་ཆེན་དོམ་ཚང་རོང་གི་སྦྱིན་བདག་དགྱིད་པར་བྱས་སྟེ་རྡོར་འཛིན་བསྐོས་པས་གནས་དར་རྒྱས་སུ་གྱུར། དེ་ལྟར་བྱ་པའི་སྐོར་དུ་ལོ་གཅིག་ལྷག་པ་བཞུགས། འགྲོ་དོན་མཐའ་ཡས། སླར་གཡེ་རོང་བརྒྱུད། སྤྱན་སྔ་རིན་པོ་ཆེས་སྤྱན་དྲངས་ཏེ་ཡར་འོན་གྱི་ཕྱོགས་སུ་བཏེག །ཡར་ཆབ་གཙང་པོའི་ཆུ་སྒྲོལ་ཉིན་སྤྱན་སྔ་རིན་པོ་ཆེ་དཔོན་སློབ་ཕ་རིར་སྔུན་གསུ་ལ་ཕེབས། ཆུ་ཕན་ཚུན་དུ་ཆིབས་རགས་ཕེབས་པ་དུས་མཚུངས་སུ་བྱུང་བའི་དྲུང་གི་ཆིབས་རགས་གཟིགས་མ་ཐག་སྤྱན་སྔ་རིན་པོ་ཆེ་ཆིབས་ལས་གཞོལ་ཏེ་དཔོན་གཡོག་ཐམས་ཅད་དད་པའི་ཕྱག་གྲངས་མེད་དུ་མཛད། མཆོད་ཡོན་ལྷན་གཅིག་པས་ཟང་རི་ཁང་དམར་གྱི་གནས་གཟིགས། དེར་མ་གཅིག་དང་གཅོད་ཡུལ་བཀའ་རྒྱུད་རྣམས་བཞུགས་པར་གཟིགས། ཐེལ་དུ་ཕེབས་སྟེ་མདུན་བསུ་ལ་རྒྱལ་པོ་ཧུ་ལས་ཕུལ་བའི་འཕན་ཆེན་སོགས་གཤམས། སྤྱན་སྔ་རིན་པོ་ཆེ་ལ་ཐུན་མོང་མ་ཡིན་པའི་གདམས་པ་དུ་མ་དང་བྲག་ཅོག་པ་རིན་ཆེན་བཟང་པོ་དང་ལྷུན་བདེ་རབ་འབྱམས་པ་ལ་སོགས་མཁན་སློབ་ཆོས་གསུམ་གྱིས་གཙོས་པའི་དགེ་འདུན་ཐམས་ཅད་ཆོས་དང་ཟང་ཟིང་གིས་ཚིམ་པར་མཛད། དེར་དཔལ་ཕག་གྲུ་པ་རྟག་དུ་གཟིགས། མཆོད་ཡོན་ལྷན་ཅིག་པས་བསམ་ཡས་སུ་ཕེབས་སྟེ་སློབ་དཔོན་པདྨ་དང་བོདྷི་ས་ཏྭ་དང་རྒྱལ་བློན་བྱང་སེམས་ཀྱི་གཟིགས་སྣང་མཐའ་ཡས་ཤིང་འདི་ཐམས་ཅད་དུའང་འཇའ་འོད་དང་མེ་ཏོག་གི་ལྟས་ཀྱིས་སྐྱེ་བོ་ཀུན་ཡིད་ཕྲོགས། མཆོད་ཡོན་ལྷན་ཅིག་པས་ཆིམས་ཕུར་ཕེབས་སྟེ་སྤྱིར་རྗེ་རང་བྱུང་པས་༼པ༡༡༦བ༽སྔོན་དེར་དབེན་པར་མཛད། སྒྲུབ་སྡེ་བཙུགས་མཁས་པ་ཀློང་ཆེན་པ་བསྐོས་པ་ལས་བླ་མ་མཁས་གྲུབ་པ་སོགས་སྒྲུབ་སྡེའི་རྒྱུན་མཆིམས་ཕུ་རྙིང་མར་གྲགས་པ་འདི་བྱུང་། འོན་ཡང་དེ་དག་དུས་ཀྱིས་རྙིངས་སྟེ་ཆོས་སྒྲུབ་པ་ཉུང་ངུར་གྱུར་པར་གཟིགས་སྟེ་སྒྲུབ་སྡེ་སར་དུ་མཛད། མཆིམས་ཕུའི་ལུང་ནང་མཆོད་གཞིས་སུ་ཕུལ་སྟེ་མཁས་ཤིང་གྲུབ་པ་དྭགས་པོ་གསུང་རབ་མང་ཐོས་བླ་མར་བསྐོས། སྒྲུབ་སྡེ་གཙང་ཞིང་ཐུགས་དམ་སྨར་བ་ཞིག་བྱུང་། བཀའ་སྲུང་རིག་འཛིན་མ་དང་རྒོད་པོ་ཏ་རས་སྒྲུབ་པ་བ་གཞན་དུ་འགྲོར་མི་སྟེར་བ་དང་། སྒྲུབ་སྡེ་ལ་གནོད་པ་ཕྲ་མོས་བྱས་པ་ལའང་བཀའ་ཆད་ཆེར་བཏང་བས་བཀའ་སྲུང་གི་སྙན་གྲགས་ཆེར་བྱུང་། སྤྱན་སྔ་རིན་པོ་ཆེ་མི་འཕྲོག་པའི་དད་པས་ཞབས་སྤྱི་བོར་བླངས་སྟེ་མོས་གུས་ཀྱི་གདུང་ཤུགས་དྲག་པོས་སྤྱན་ཆབ་ཀྱི་རླབས་གཡོས་པའི་གསོལ་འདེབས་དང་སྨོན་ལམ་མཛད་སྟེ་ཕྱིར་ཐེགས། འཕྲང་པོ་སེང་གེ་སྒང་པས་རྡོ་རྗེ་བྲག་རྩའི་དགོན་པ་ཕུལ་སྟེ་བླ་མ་ལ་བསྐོས་ཇ་གནང་། གསེར་ལ་ནས་ལྷ་སར་ཕེབས། ཆུ་ཤུལ་ལྷུན་པོ་རྩེ་ས་སྐྱོང་དོན་ཡོད་རྡོ་རྗེའི་ཕྱག་དུ་བྱུང་བ་དང་དུས་མཚུངས་པས་ཕྱག་ནས་ཞུར་བྱུང་བ་ལྷ་ས་ནས་ཕྱག་ནས་འཐོར་བར་ལྷུན་པོ་རྩེའི་རྫོང་ནང་ཕལ་ཆེར་བར་སླེབས་སྟེ་ནས་ཐུམ་པོ་བྱས་ནས་ངོ་མཚར་ལ་ཕྱོགས་ཀུན་དུ་བཀྱེ་ཟེར། སྤྱིར་རྒྱལ་བ་བྱམས་པས་ལུང་བསྟན་སྟེ་ཇོ་བོ་ཤཱཀྱ་འདི་ནག་གྲོང་གི་དབུས་སུ་བཞུགས་པ་འདིས་བསྟན་པ་སྤྱི་ཉམས། ཁྱད་པར་བོད་དུ་ཉམས་ཤིང་མཆོག་སྤྲུལ་ལ་མི་འོས་པའི་རྒྱན་གྱི་རྟེན་འབྲེལ་གྱིས་ཀྱང་བོད་འབན་བཙུན་གྱིས་གང་བ་ཡིན། ཇོ་བོའི་སྐུ་འཁོར་དུ་དགེ་འདུན་གཙང་སིང་བའི་སྡེ་ཞིག་གྲུབ་ན་བསྟན་པ་སོས་པར་འགྱུར་གསུངས་པ་ལན་གསུམ་དུ་གསན་པས་དེ་ལྟ་བུ་ཞིག་ཐུགས་ཀྱིས་དགོངས་ཀྱང་གཞིས་ཀ་སྣེལ་པ་ཁོང་རང་ཆགས་པ་ནས་བཟུང་དྲུང་ན་རིམ་གསུམ་གྱི་སྦྱིན་བདག་ཡིན་ཡང་གཞན་དབང་གིས་བཀའ་མ་སྒྲུབས་པས་བར་སྐོར་གྱི་ཕྱི་ལ་དགེ་འདུན་བཞུགས་པ་ནི་མ་གྲུབ། འོན་ཀྱང་བྱམས་པའི་བཀའ་མ་བཅག་༼པ༡༡༧ན༽པ་ཙམ་མཛད་པར་དགོངས་ནས་ཀརྨ་གྲ་ཚང་གི་བཞུགས་གནས་སུ་ཀརྨ་ཆོས་སྡེ་བཏབ་པ་ན་སྐྱེས་བུ་གསུམ་ལས་གང་རུང་གི་ལམ་རྒྱུད་ལ་སྐྱེས་ངེས་ཀྱི་དམ་པ་འགའ་ཟུང་། ཡང་སོ་སོ་ན་ཡོད་པར་གདོན་མི་ཟ་མོད་ཀྱི་དེ་དག་ལ་ནི་སུ་ཡང་ཉན་པར་མི་སྤྱོད། རྙིགས་དུས་ཀྱི་དགེ་སྦྱོང་དང་བྲམ་ཟེ་ཟང་ཟིང་ཁོ་ན་ལ་གདུ་ཞིང་ཁྱིམ་ལ་འཁྲེན་པ་དག་ནི་ཆེས་མང་བས་དེ་དག་གི་ཡིད་བདུད་རིས་ཀྱིས་མངོན་པར་དཀྲུགས་སྟེ་རབ་བྱུང་གི་རྟགས་ཀྱི་ཕྱི་ཤུན་གོ་མཚོན་ཅི་རྙེད་བསྡུས་པས་སྤྲས་སྟེ་གཡུལ་གཤོམ་པར་རྩོམ་པ་ན་དད་ལྡན་དུ་མས་འདི་ལྟར་གདའ་བས་གཞན་དུ་གཤེགས་པའམ་སྲུང་བའི་ལྟ་གོན་ནམ་སྒར་པ་ཉིས་སྟོང་དུ་ཉེ་བ་ཞིག་འདུག་པ་ལ་ཕྱག་མཛོད་ཀྱི་འབུལ་བའི་ཁྲབ་དོས་གྲི་དོས་ཁོ་ན་བཤིག་ན་ཡང་ཁེད་པ་འདྲ་ཞིང་གཡར་ན་བན་དམག་ཕྱེད་དང་ལྔ་བརྒྱ་ཙམ་ཞིག་གིས་གར་ཡང་མི་ཕྱིན་པས་བཀས་གནང་བར་ཞུས་ཀྱང་འོ་སྐོལ་སུ་ལ་ཡང་གནོད་པ་མི་བྱེད། སངས་རྒྱས་ཀྱི་བསྟན་པ་ལ་རྨ་མི་འབྱིན། ཁྱོད་རང་སུ་ཡིན་ཡང་ངའི་འཁོར་ཡིན་པ་རྣམས་ཅོ་གེ་སྡོད་ཅིག་གསུངས་སྟེ་ཇི་མི་སྙམ་པར་བཞུགས། ནང་པར་བློ་བུར་དུ་སེར་དམག་ལྔ་བརྒྱ་ཙམ་བཤམས། རྨོག་མེད་པ་རྣམས་ལྷུང་བཟེད་མགོར་གོན། རྟེན་ཁེབས་ལ་མདུང་དར་བྱས་ཏེ་འོངས། པ་ར་བ་རྡོ་རྗེ་དཔལ་གྲུབ་ཀྱིས་ཀྱང་འུ་ལག་གཏོས་ཆེ་བ་ཁྲིད་སྟེ་ཕྱག་མཛོད་རྣམས་འཐོར་ན་མི་ཡོང་བས་ངས་སྨོན་གྲོང་དུ་ཚགས་བྱེད་འུ་ལག་འདི་རྣམས་ལ་ཁོལ་ཟེར་ནས་བསམ་མནོ་གཞན་བྱས་ཀྱང་སྒར་པ་སུས་ཀྱང་བཀའ་ལས་མ་འདས་ཤིང་རི་རབ་ལྟར་གཡོ་འགུལ་མ་བྱུང་བས་སྒར་ལ་གནོད་མ་ནུས་པར་ཆོས་སྡེ་མཁར་ལས་ལྕིལ་བུ་རེ་གཉིས་ཟིན་ཕལ་ཆེར་མ་ཟིན་པ་རྣམས་བཤིག་སྲེག་བྱས། སྒར་ལ་གནོད་མི་ནུས་པར་དགོངས་ཀྱང་ཇོ་བོའི་དྲུང་དུ་གསོལ་བ་གདབ་པར་དལ་གྱིས་ཕེབས་པ་ལ་དམག་གིས་ཞབས་ཕྱིར་བསྙེགས། མཚམས་མེད་པའི་ལས་ལྔ་པའི་བྱེད་པ་པོ་ལ་དད་བླངས་པ་དུ་མ་བྱུང་། སེང་ལྡེང་སྒོ་ནང་དུ་ཕེབས་པ་དང་སེར་དམག་གིས་ཀྱང་ཁྱམས་ཁྲ་གང་སྐད། ཞབས་ཕྱིར་ནང་༼པ༡༡༧བ༽སོ་བཟོད་པ་བྲག་པ་རབ་བྱུང་བྱས་མ་ཐག་པ་ཅིག་ཡོད་པས་སྒོའི་ཕྱི་རོལ་དུ་འདུག་སྟེ་རླུང་གིས་སྤྲིན་ནག་ལྟར་གཏོར་བས་བྱེད་པ་པོ་དེ་དག་གི་ལུགས་གཉིས་ཀྱིས་མཚན་ཉིད་སྐྱེ་བོ་ཐམས་ཅད་ལ་བསྟན་པ་ཙམ་ལས་དོན་མ་འགྲུབ། འདི་ཐོས་པའི་སྐྱེ་བོ་ལྷ་མི་ཐམས་ཅད་ཀྱང་ཡིད་འཁྲུགས། བྱ་པ་བསྐལ་བཟང་ཆོས་ཀྱི་རྒྱ་མཚོ་ཞེས་བྱ་བའི་མཁས་པ་དེས་ཀྱང་གནས་འདི་ལྟ་བུ་ལ་བྱ་པ་ཁྲིད་དཔོན་སོགས་སྦྱིན་བདག་དད་ལྡན་རྣམས་ཀྱིས་བཀའ་ཆད་མངོན་སུམ་དུ་འབབ་པར་འདུག་པས་བཀའ་གནང་དགོས་པར་ཞུས། དྲུང་ཞྭ་དམར་བས་ཀྱང་གནས་འདི་ལྟ་བུ་བཏང་སྙོམས་སུ་འཇོག་པ་མི་འོང་བས་འདིའི་ཁག་ང་རང་ཁོ་ནས་བྱེད་ཟེར་བ་ཞུས། བྱ་པ་ཁྲི་དཔོན་གྱི་ཞུ་ཡིག་དྲག་པོའི་འཕྲིན་ལས་ཁོ་ན་དུས་ལ་བབ་ཚུལ་འདི་ནི་བདག་ཁོ་ནས་ཐལ་བར་དགྱིད་ཅེས་ཞུས། ཀོང་པོའི་རྒྱ་བདག་ཐམས་ཅད་ཀྱིས་ཀོང་དམག་འཆའ་བར་ཞུས། ས་སྐྱོང་དོན་ཡོད་པ་དང་ལྕགས་མོ་འོད་ཟེར་བ་སོགས་ཀྱིས་ངེད་རང་གི་མངའ་ཞབས་སུ་ཆོས་ལུགས་འདི་གཅིག་ཀྱང་མི་འཇོག་པས་གནང་དགོས་པར་ཞུས། འདི་ཐམས་ཅད་ལ་བདག་གིས་ཞུ་ཡིག་ངོས་མ་ཁོ་ན་མཐོང་། དེ་ཐམས་ཅད་ལ་ངེད་སུ་ལ་ཡང་གང་ཕན་ལས་གནོད་པ་མི་བྱེད། ཁྱེད་གྲ་ཡོན་བདག་གིས་ཀྱང་ཆོས་བཞིན་བསྟན་པ་བཞིན་བྱས་ན་ངེད་ཀྱི་དགོངས་པ་རྫོགས། ངེད་ལ་དམིགས་ནས་གཞན་ལ་གནོད་པ་བྱས་ན་ངེད་ཀྱི་ཞབས་ཏོག་མ་ཡིན་གསུངས་ནས་དམ་པའི་ཆོས་འབའ་ཞིག་པའི་བཀའ་ནན་གིས་བསྡམས། ཕར་གནང་བའི་བཀའ་ཤོག་དངོས་མ་མཐོང་ན་ཡང་དེའི་ཞུ་ལན་དངོས་མཐོང་བ་ན་འདི་ལྟར་ཕེབས་པ་ཅེས་འདུག་པས་དོན་དེར་སྣང་ཞིང་ད་དུང་ཡང་དང་ཡང་དུ་གསོལ་བ་ལ་ཡང་བཀའ་ནན་དེ་བས་ཀྱང་ཆེར་གནང་བས་ཁ་ཅིག་ལེགས་སོ་ཕུལ་ཞིང་དད་པ་བླ་ལྷག་པར་སྐྱེས། རྗེ་ཞྭ་དམར་བ་ཡང་ཐུགས་ཆད་པའི་ཞུ་ཡིག་ཕུལ། བྱ་པ་ཁྲི་དཔོན་ནི་ཁྱེད་བསྟན་པའི་བདག་པོ་རྣམས་བསྟན་པ་མི་སྲུང་ན་ངེད་ཚོ་འདྲ་ཉན་རང་དུ་ཞུགས་ཀྱང་བླ་ཟེར་བའི་ཐུགས་ཆད་མཐའ་ཡས་པར་མཛད། ཕྱིས་བྱ་པ་ཁྲི་དཔོན་གྱིས་འདི་ཐུགས་ལ་མནགས་པ་ཁོ་ནས་ཡར་གོང་སྣེལ་གསུམ་དང་སྲིད་༼པ༡༡༨ན༽བཤིག་སྟེ་གཙང་སྲིད་མཛད་ནས་སྐྱི་ཤོད་དུ་ཁྲི་དམག་གཉིས་གསུམ་བཏེག་པའི་ཚེའང་དྲུང་རྩེ་ལྷ་སྒང་ན་བཞུགས། དེ་དག་གིས་རྗེ་ཞྭ་དམར་བ་ལ་སྐྱབས་ཞུས་ཀྱང་དྲུང་ཉིད་དུ་ཞུས་ཅིག་པར་བཀའ་བསྩལ། མྱུར་བའི་ཕོ་ཉས་རྩེ་ལྷ་སྒང་དུ་བཏོལ་སྟེ་སླར་བཀའ་ཤོག་ནན་ཅན་མཛད་པས་ཁྲི་དཔོན་པས་འདིར་ཡང་ཡི་ཆད་དུ་མ་མཛད་པའི་ཞུ་ཡིག་སྔ་ཕྱི་རྣམས་དངོས་སུ་མཐོང་ཞིང་ཕྱི་བལྟས་རྗེ་ཞྭ་དམར་བས་བསྐྱབས་པ་ལྟར་སྣང་ཡང་ངོ་བོ་རྗེ་ཉིད་ཀྱིས་བཀའ་དྲིན་ཁོ་ན་སྟེ་བྱེད་པ་པོ་དེ་དག་གི་ལུས་སྲོག་ལོངས་སྤྱོད་རྟེན་གནས་དང་བཅས་པ་ལ་མི་འཇིགས་པའི་སྦྱིན་པ་བསྩལ་སྟེ། ཛམ་བུ་གླིང་གི་སྐྱེས་མཆོག་ནི། །ཉེས་པའི་ལན་ཡང་ལེགས་པས་ལྡོན། །ཞེས་པའི་རྣམ་ཐར་མངོན་སུམ་དུ་བསྟན་སྟེ་བདག་ནི་རྣམ་པར་ཐར་པ་འདི་ལ་མི་ཕྱེད་པའི་དད་པ་གཞལ་དུ་མེད་པ་སྐྱེས་སོ། །དེ་ནས་དབུར་སྟོད་ཀྱི་ཕྱོགས་སུ་ཕེབས། བདུད་རིས་ཀྱི་ཆོ་འཕྲུལ་རླུང་འཚུབ་ཆེན་པོ་ཕྱོགས་བཞི་ག་ནས་འབྱུང་བ་དང་རླུང་འཚུབ་ནས་ཐོག་འབྱུང་བ་སོགས་བྱུང་བ་ཏིང་ངེ་འཛིན་གྱི་ཟིལ་གྱིས་མནན་སྟེ་སྐད་ཅིག་གིས་ཞི། འབྲི་ཁུང་པའི་ལྷ་སྡེ་མི་སྡེ་ཐམས་ཅད་ཀྱིས་མཆོད། ཁྲོམ་ཁྲི་ཕྲག་ལྔ་དྲུག་ཚོགས། སྒོམ་པས་ཀྱང་ཞལ་མཐོང་གསུང་ཐོས་ཀྱིས་དད་པ་ཐོབ། གདམས་ངག་ཞུས་ནས་བསྒོམས་པས་ངེས་ཤེས་ཁྱད་པར་ཅན་སྐྱེས། བདེ་ཆེན་ཁྱུང་ངར་དུ་སྒྲུབ་སྡེ་དང་སྔགས་རྒྱུན་བཙུགས། ཁྲི་ཁང་པ་ཡོན་མཆོད་ཀྱིས་མཆོད། ཁྲེ་བ་ཁའི་ཆོས་ཁྲི་ཐང་དུ་སྐུ་མཚམས་མཛད་པ་ན་ཡེ་ཤེས་ཀྱི་མགོན་པོ་བེར་ནག་ཅན་དང་དཔལ་ལྷ་མོས་འཕྲིན་ལས་སྒྲུབ་པར་གཟིགས། འབྲི་ཁུང་དབང་རིན་པོ་ཆེ་དང་དཔོན་རིན་པོ་ཆེ་སྐུ་མཆོད་གསུམ་སོགས་ཀྱིས་རྒྱང་རིང་པོ་ནས་སྔུན་བསུས་སྟེ་འབྲི་ཁུང་ཐེལ་དུ་ཕེབས། ཚེའུ་ཁའི་ཐང་ལ་བཞུགས། དབང་གི་ལས་ཀའི་སྣམ་སྦྱར་གསེར་མ། གོས་ཏ་ཧུང་གི་ཤམ་ཐབས། ཙནྡནའི་ཀ་བ་ཤུབས་བཅས་སོགས་འབུལ་ཞབས་མཐའ་ཡས། དབང་རིན་པོ་ཆེ་ཉིད་ཀྱི་ལྷ་ཁང་ཆེན་མོ་བསོས་ནས་ལྷ་ཆེན་༼པ༡༡༨བ༽སར་དུ་བཞེངས་པ་ལ་རབ་གནས་མཛད། འདི་དག་གི་དུས་བཀའ་རྒྱུད་ཀྱི་བསྟན་པ་ཉམ་རྨས། ཁྱད་པར་འབྲི་ཁུང་ན་བསྟན་དགོངས་ཟབ་ཆོས་དང་བཅས་པའི་ཆོས་དང་ཕྱག་དཔེའང་མི་བཞུགས་པའི་སྐབས་ཡིན་པས་བསྟན་པ་གསོ་དགོས་པར་དགོངས། ཚོགས་ཆོས་སུ་བསྟན་སྙིང་གི་བཤད་པ་དང་། རིན་པོ་ཆེ་ཁུ་དབོན་ལ་ཟབ་ཆོས་ཅི་རིགས་དང་ཕྱག་ཆེན་ཆོས་དྲུག་གི་ཁྲིད། ཁྱད་པར་དབང་རིན་པོ་ཆེ་ལ་ཕྱག་ཆེན་གྱི་ཐུགས་དམ་བཀའ་རྒྱུད་ཀྱི་སྒྲ་ཟིན་པ་སྐྱེད་པར་མཛད། སྒྲུབ་སྡེའི་ས་བོན་བཏབ། མཁན་པོའི་བསྐོ་གཞག་སོགས་བཅའ་བ། ཆོས་ཁྲིམས་ཀྱང་མཛད་སྟེ་འབྲི་ཁུང་པའི་བསྟན་པ་གཞི་ནས་བསོས། དེར་རྗེ་འཇིག་རྟེན་མགོན་པོ་སོགས་རྟག་པར་གཟིགས། སྟག་ཞེར་རུ་བས་ཀྱང་སྤྱན་དྲངས། སེར་མོ་བ་མི་བཅོམ་པར་ཁས་བླངས། ཤ་ཕོ་གསང་དུ་ཕེབས་ཚེ་མི་ཉག་གི་ཇ་པ་མང་པོས་འབུལ་ཞབས་ཆེར་བྱས། འདམ་གཞུང་དུ་བླ་མ་རིན་པོ་ཆེའི་སྐུ་འབུམ་གྱི་རྩེར་གསེར་ཕྲུ་བཙུགས། ཡོད་དགོན་གྱི་བཅའ་བ་ཆོས་ཁྲིམས་མཛད། བྲ་བོ་དགོན་པ་བཀྲ་ཤིས་དར་གླིང་ཕུལ་སྟེ་ཕག་མོའི་སྒྲུབ་མཆོད་བཙུགས། སྟག་ལུང་ཕོ་མདོ་ཧོར་ཁང་པ་ཡབ་སྲས་ཀྱིས་སྤྱན་དྲངས་ཏེ་མཁན་སློབ་ཀྱིས་གཙོས་པའི་དགེ་འདུན་ཐམས་ཅད་ཀྱིས་ཀྱང་མཇལ་ཞིང་འབུལ་ཆབས་ཆེར་བྱས། དེ་ཚོར་ཐོར་ནད་པ་བསྡད་ཤུལ་དུ་སྒར་ཕོག་ཅིང་ཐོར་ནད་མང་དུ་ཡོད་ཀྱང་སྐྱོན་ཅི་ཡང་མ་བྱུང་ཞིང་ནད་ཡམས་ཀུན་ཆད། ཀོང་པོའི་གདན་འདྲེན་སྔ་ཕྱིར་མང་། ཁྱད་པར་དྲུང་ཉིད་མ་གཏོགས་བསམ་རྒྱུ་མེད་ཅིང་། ཀོང་ལུང་པ་ཁ་ལོ་བསྒྱུར་ནུས་པ་ས་སྐྱོང་དོན་ཡོད་རྡོ་རྗེ་དང་གྲོགས་པོར་འཐམས་པའི་ཡོན་བདག་ཆེན་པོ་འགྲོ་ལ་ཧུ་རེས། ཆོས་རྗེ་རིན་པོ་ཆེ་ཁྱེད་འཇག་གི་སར་བྱོན་པ་ཡིན་འཇག་ལ་བེ་རྒན་གྱི་མེ་ཡོད། ནས་རྒན་གྱི་ཆང་ཡོད། ཕག་རྒན་གྱི་ཤ་ཡོད། མ་བྱོན་ན་ཁྱི་རྒན་སྒུག་ཡུན་རིངས་ན་བཤང་བ་གྲང་ཐག་ཆད་སྨྲ་བ་དེ་ཡོང་བ་ཡིན་ཟེར་བ་ཕུལ། དེར་ཁྲིམས་དཔོན་རྣམས་བལྟས་ནས་འབུལ་མ་ནུས་པར་ཞུ་ཡིག་བཤིགས་ནས་ཕུལ། ༼པ༡༡༩ན༽ཀོང་པོ་དེ་སྔར་མ་བཅོས་པ་ཅིག་ཡོད་པ་ཡིན་ད་འགྱུར་འདུག་མི་འགྲོ་གསུངས། དངོས་དེ་ཀ་ཕུལ་བས་བཞད་ཅིང་ཞལ་བཞེས་མཛད། ཀླུང་ཤོད་ནས་ཉང་ཁ་ཕྱོགས་སུ་ཕེབས། བྲག་དཀར་ལྷ་ཆུ་ཞེས་བྱ་བ་རི་རྡོ་རྗེ་ཕག་མོའི་སྐུ་རང་བྱུང་དུ་གསལ་བ་གསང་བ་ཆོས་འབྱུང་གི་རྣམ་པའི་ནང་དུ་རྩ་གསུམ་གསལ་ཞིང་བདུད་རྩིའི་ཆུ་ཉིན་རེ་ལ་དུས་གསུམ་དུ་འབབ་པ། དབུ་མའི་ནང་དུ་གྱེན་དུ་ཕྱིན་པ་ན་ལྟེ་བ་སྤྲུལ་འཁོར་སོགས་འཁོར་ལོ་སོ་སོ་ལ་ལྷ་མང་དུ་བཞུགས་པ། སྤྱི་བོ་ཚངས་བུག་སྙན་སྤྱན་གྱི་ཕུག་དང་བཅས་པའི་གནས་སྒོ་ཕྱེ། དེར་ཞབས་རྗེས་ཞུས་པ་ན་ཡོད་སྟེ་འོང་བྲག་ལོགས་ལ་ལྟོས་དང་གསུང་བ་ལྟས་པ་ན་བྲག་མིའི་ལག་གིས་མི་སླེབ་ཙམ་པའི་ངོས་འཇམ་པོ་ལ་ཞབས་རྗེས་གསལ་ཞིང་དོད་པར་མཐོང་། འོན་ཡང་ད་དུང་བདག་རྣམས་ཀྱིས་མཐོང་བར་ཞབས་རྗེས་དགོས་ཞུས་པས། འོ་ན་འདི་ན་ཕར་ལ་ཡི་གེ་དྲུག་པ་འདུག་གསུང་ཞིང་མ་ཎིའི་དབྱངས་གསུང་ཆུང་ངུས་མཛད་བཞིན་པས་ཕྱག་མཛུབ་གཡས་པས་བྲག་ལ་མ་རེག་ཙམ་དུ་འབྲི་བ་ལྟར་མཛད་པ་ན་བོད་ཀྱི་གཟབ་མའི་ཡི་གེ་དྲུག་མ་འབུར་དུ་བརྐོས་པ་ལྟར་ཁྱུར་གྱིས་བྱུང་། གནས་དེར་སྒྲུབ་སྡེ་མཛད། བླ་མ་བསྐོས་སྟེ་ནགས་ཕུ་ནས་སྐྱོངས་ཅིག་པར་བསྐོས། དེར་སློབ་དཔོན་པདྨ་ལྷག་པར་དུ་གཟིགས། ནགས་ཕུར་ཕེབས། དེར་ཚངས་སར་བས་ཕུལ་བའི་ཆིབས་གྭ་པ་ཅིག་ཤི་བས་རིང་སྲེལ་དཔག་མེད་བྱུང་། ནགས་མདོའི་གསལ་སྒང་དུ་བྲག་ཕུག་ལ་ཕྱག་ནས་ཞུས་པས་བྲག་ལ་ནས་མང་དུ་ཐིམ་ཞིང་ཟུག་བྲག་གསུམ་དུ་ཕེབས། ཞོ་ཁར་འཕན་ཆེན་གཟིགས་ཚེ་འཇའ་དང་མེ་ཏོག་གི་ཆར་མཐའ་ཡས། ཅུང་ཟད་ཉམས་པ་ཕྱིས་གསོ་བར་མཛད། མཚོ་ཆུ་དང་མི་ཉག་རྟོགས་ལྡན་གྱིས་བཏབ་པའི་མདོ་ཆེན་དགོན་སོགས་ཞབས་ཀྱིས་བཅགས། བྲག་གསུམ་པ་སྤྱིས་བུ་ཁྲལ་མང་དུ་ཕུལ་སྟེ་ཞོ་བའི་ལྷ་ཁང་ལ་བརྟེན་ནས་ཆོས་སྡེ་རྒྱ་ཆེར་མཛད། ཀོང་པོར་རིམ་པས་ཕེབས་པའི་བྲག་ཕྱི་ཡན་དུ་ཀོང་སྟོད་༼པ༡༡༩བ༽སྨད་ཀྱི་སོ་སོའི་ཇ་འདྲེན་མཐའ་ཡས། གསའ་ཕུར་ཕེབས་སྟེ་བཀའ་རྒྱུད་ཀྱི་བླ་མ་མཐའ་དག་བྱོན་པར་གཟིགས། སེ་མོ་གཉན་ཁྲིར་གོའི་ཤྲིར་རིན་པོ་ཆེའི་སྤྲུལ་སྐུ་བ་དང་དྲུང་བཀྲ་ཤིས་དོན་གྲུབ་པས་གཙོས་པའི་ཀར་སྲིད་ཀྱི་བླ་དཔོན་རྒྱ་བདག་ཐམས་ཅད་ཀྱིས་མདུན་བསུ་བྱས། གྱང་ཐོ་སྐོར་གསུམ། ཀོང་སྨད་ཀར་སྲིད་སོགས་ཐམས་ཅད་འདུས་སྟེ་དགའ་ཆེས་པས་སོ་སོ་ནས་འཕྱམས་བྲོ་ལ་སོགས་པའི་གཟིགས་འབུལ། འབུལ་ཞབས་རྒྱ་ཆེར་བྱས། ཁྱད་པར་གཡུང་དྲུང་འཛིན་དུ་སྔོན་གྱི་རྒན་མོ་བློ་བདེའི་བུ་བརྒྱུད་ཡོན་བདག་འབྲོ་ལ་ཧུ་རེས་རྟ་བཟང་བརྒྱ་འབུལ་དང་གཞན་དག་གིས་ཀྱང་རྟ་བཟང་ཉི་ཤུ་སུམ་བཅུ་སོགས་འབུལ་བ་ནི་མཐའ་ཡས། ལྐོག་ཕྲེང་དུ་སྒྲུབ་སྡེ་བཙུགས། རྩེ་ལྷ་སྒང་དུ་ཕེབས། དེར་ཆིབས་པ་ཁྱུང་སྨུག་ཤི་བ་འཇའ་གུར་གྱི་མིས་མཐོང་བ་ཙམ་དུ་བཏུམས། མེ་ཏོག་གི་ཆར་བུ་ཡུག་ལྟར་འཚུགས་རིང་སྲེལ་མང་དུ་བྱུང་། མཛོད་ནག་སོགས་གཟིགས་ཤིང་མཁར་ལས་སར་དུ་ཡང་མཛད། དེར་རྒྱ་གར་རྡོ་རྗེ་གདན་གྱི་སེང་གེའི་ཁྲི་གནོན་པ། འཕགས་པའི་ཡུལ་ཐམས་ཅད་ཀྱི་བསྟན་པའི་བདག་པོ་ཛམ་གླིང་ན་ཟླ་མེད་པའི་མཁས་པ་ཆེན་པོ་དཔལ་ལྡན་ཡིད་ཀྱི་ཤིང་རྟ་ཞེས་བྱ་བའི་རྡོ་རྗེ་གདན་པ་ཆེན་པོ་དེས་རྒྱ་གར་གྱི་རྡོ་རྗེའི་གདན་དང་མ་ག་དྷ་ལ་སོགས་པར་བསྟན་པ་དཔེལ་བར་ཕེབས་དགོས་པའི་སྤྱན་འདྲེན་གྱི་ཞུ་ཡིག་འདི་ལྟ་བུ་ཕུལ་སྟེ། ཡ་ཏྲ་ཤུ་བྷ་བྷཽམ་སྤྲ་ནེ་ས་ཀ་ལ་སུ་ག་ཏ་མ་ཏ་བྱོ་མ་མཎྜ་ལཱ་ལམ་ཀཱ་ར། ཤ་ར་ད་མྲྀ་ཏ་ཧུ་ཧུ་ཙི་པྲ་ས་ཀ་བི་མ་ལ་ཀ་ལ་དྷ་ཝ་ལི་ཏཱ་ཁི་ལ་དིགྨཎྜལེ་ཥུཾ། ཞེས་སོགས་ཕུལ་བ་སྟོན་གྱི་ཀ་ཅོག་ཞང་གསུམ་ལས་མི་དམན་པ་ཞུས་ཆེན་གི་ལོ་ཙཱ་བ་ཆེན་པོ་ཞ་ལུ་ལོ་ཙཱ་བ་ཞེས་གྲགས་པ། བདག་གི་མཁན་པོ་དོན་གྱི་སླད་དུ་མཚན་སྨོས་སྟེ་ཆོས་སྐྱོང་དཔལ་བཟང་པོ་དང་དེའི་སློབ་མ་གློ་བོ་ལོ་ཙཱ་བ་དཔལ་ལྡན་གྲགས་པ་དང་བཅས་པ་ཞབས་ཕྱིར་བཞུགས་པས་སྐབས་སུ་སྣང་བས་དེ་བསྒྱུར་བ་ནི། གང་ཞིག་དགེ་བའི་སར་གནས་མཐའ་དག་༼པ༡༢༠ན༽བདེ་གཤེགས་ཀྱི། །རིང་ལུགས་ན་མཁའི་དཀྱིལ་འཁོར་གྱི་ནི་རྒྱན་གྱུར་པ། །སྟོན་ཀའི་ཟླ་ལྟར་རབ་མཛེས་མཐའ་དག་དྲི་མ་མེད། །ཆ་ཤས་དཀར་པོས་མ་ལུས་ཕྱོགས་ཀྱི་དཀྱིལ་འཁོར་དུ། །སྙན་གྲགས་འབྱོར་པ་གསལ་བའི་ག་བུར་གྱིས་གང་བ། །རབ་གསལ་མཚན་བཟང་རིན་ཆེན་དཔལ་ལྡན་བླ་མ་ནི། །ལམྦ་ཀརྨ་ཤོ་ཙེའི་ཞབས་ཀྱི་པདྨ་ལ། །བྱང་ཆུབ་ཆེན་པོའི་ཆར་གནས་དཔལ་ལྡན་ཨེ་རཎྜའི། །ཆུ་བོའི་དྲུང་གནས་མཁན་ཆེན་དཔལ་ལྡན་ཡིད་ཀྱི་ནི། །ཤིང་རྟས་ས་ལ་སྤྱི་བོས་བཏུད་སྟེ་ལན་བརྒྱར་འདུད། །དཔལ་ལྡན་ཁྱོད་ཀྱི་སྤྱོད་ཡུལ་འདི་ནི་རྒྱལ་བ་ཡི། །ཡོན་ཏན་གྱི་ནི་གཞིར་གྱུར་རྒྱ་ཆེན་མཚན་མངའ་བ། །སྐྱེས་བདུན་དངོས་པོར་ཤེས་པའི་ཡོན་ཏན་ཐོབ་པ་ཡིས། །བདག་ཅག་ལ་སོགས་བྱང་ཆུབ་ཆེན་པོའི་ཆར་གནས་པའི། །འཇིག་རྟེན་རྣམས་ནི་དགའ་བ་ཆེན་པོ་སྐྱེས་པར་གྱུར། །དྲི་མེད་སྤྱན་གྱིས་ངེས་པར་གཟིགས་ཅིག་ཐུགས་ཀྱིས་ཀྱང་། །མཐའ་དག་རྣམ་པར་སེམས་ཅིག་ཚིག་ཀྱང་དབྱངས་ཀྱིས་སྒྲོགས། །གང་ཞིག་རྫོགས་པའི་སངས་རྒྱས་ཆོས་ལས་མཐའ་དག་དྲི་མ་མེད། །མཚན་མངའ་ཐུབ་དབང་ཡིན་སླད་དེ་ཕྱིར་ཁྱོད་ཀྱིས་ནི། །བལྟ་བ་འདོད་ཅིང་འདོད་པ་ཐམས་ཅད་རབ་བསྐང་བར། །བཞེད་པ་གང་ཡིན་དེ་ནི་རྣམ་པ་ཐམས་ཅད་དུ། །དེ་ཉིད་དཔལ་ཡོན་ཡིན་སྟེ་དེ་ཉིད་ནོར་ལྡན་ནོ། །དེ་ཉིད་ཚོགས་དང་ཡོན་ཏན་ལྡན་པའང་དེ་ཉིད་ཏོ། །གང་ཞིག་གཞན་དོན་བྱེད་པར་རང་དོན་རྒྱུ་གཅིག་སྙིང་པོ་མཆོག །དེ་ཕྱིར་དཔལ་ལྡན་གཞན་ཕན་རོ་གཅིག་ཀུན་མཁྱེན་གྱིས། །ཡོན་ཏན་རིན་ཆེན་རབ་ཏུ་གསལ་ཕྱིར་བརྩོན་བྱ་འོས། །གཞན་དོན་བྱེད་པ་མེད་པར་བྱང་ཆུབ་ཡོད་མིན་ཞིང་། །བྱང་ཆུབ་དོན་དུ་གཉེར་བ་མེད་དེ་གང་གི་ཕྱིར། །བཅོམ་ལྡན་སངས་རྒྱས་གཞན་དོན་ཉིད་ལས་རྫོགས་པ་ཡི། །བྱང་ཆུབ་གྱུར་པར་ཀུན་དུ་རྒྱལ་བ་རྣམས་ཀྱིས་གསུངས། །རྣམ་པ་གཞན་གྱི་ཚུལ་དང་རྒྱུ་ལ་གནས་པ་ཡིས། །བྱང་ཆུབ་མིན་ཞིང་ནམ་ཡང་ཀུན་༼པ༡༢༠བ༽མཁྱེན་ལྟ་ཅི་སྨོས། །ནག་པ་ཟླ་བའི་བཟའ་ལྷག་པ་ལ། ཞེས་བྱང་ཆུབ་ཤིང་གི་ལོ་མ་མང་པོ་དང་བཅས་པ་དང་། པཎྜི་ཏ་ཆེན་པོ་དགྲ་གཅན་ཟིན་གཞོན་ནུ་ཞེས་བྱ་བ་སྔོན་གྱི་རྒྱན་དྲུག་ལ་དོ་བར་གྲགས་པ་དེས་ཀྱང་ཞུ་ཡིག་འདི་དང་མཚུངས་པ་ཚིག་དོན་ཕུན་སུམ་ཚོགས་པ་ཅིག་ཕུལ་བའི་རྒྱ་དཔེ་བོད་དཔེ་གཉི་ག་མཚུར་ཕུར་ཕྱག་མཛོད་ན་བཞུགས་པ་དངོས་སུ་མཐོང་ནའང་ད་ལྟ་ཞུ་ཡིག་ཅིག་ཤོས་ཀྱི་དཔེ་མ་རྙེད། མ་ག་དྷའི་རྒྱལ་པོས་ཀྱང་སྤྱན་འདྲེན་གྱི་ཞུ་ཡིག་ཕུལ་བར་སྣང་། འདི་རྣམས་དང་གནས་ཆེན་པོ་བརྒྱད་ཀྱི་ས་རྡོ་སོགས་དང་དཔལ་གྱི་རིའི་བྱིན་རླབས་སོགས་ཛོ་གི་འཆི་མེད་མགོན་པོ་སོགས་ཀྱིས་ཕུལ། རྟེན་གྱི་ཡུལ་མཆོད་པར་བྱ་བ་ཉིད་ཏུ་བྱེད་པའི་ས་རྡོ་སོགས་དེ་དག་ལས་གནས་ཆེན་བརྒྱ་རྩ་བརྒྱད་ཀྱི་ས་རྡོའི་རིལ་བུ་ཞེས་རིལ་བུ་སྐྱ་སོབ་ཆེ་བ་ཞིག་མཛད་སྟེ་དེང་སང་ཡང་རྒྱུན་ཡོད། དཔལ་གྱི་རིའི་གྲུབ་ཆེན་རྣམས་ལ་སྔོན་ཚོགས་འཁོར་དང་འཕྲིན་ཤོག་གནང་བ་ལ་ནི་དག་པའི་སྣང་བ་ཉིད་དུ་དེ་དག་དང་བགྲོ་བ་མཛད་པར་གོར་མ་ཆག་སྙམ་མོ། །སླར་ཕྲག་ཡུལ་དུ་ཕེབས་སྟེ་དེ་དག་གི་ལན་གྱི་བཀའ་ཤོག་དང་རྡོ་རྗེ་གདན་དུ་མཆོད་པ་སིངྒྷ་གླིང་པ་རྣམས་དགེ་བ་ལ་སྦྱོར་བའི་ཆབ་ཤོག་སོགས་གནང་སྟེ་བརྫངས། ཕྲག་གྲུམ་ཚལ་དུ་ཆོས་སྡེའི་གཞི་མཛད། དེར་གཟིམས་ཁང་ལ་མཚན་རེ་ཞིང་འཇའ་དཀར་པོ་ཟུག་སྤྱིར་ཉིན་མོ་སྐར་མ་མཐོང་བ་དང་། མཚན་མོ་འཇའ་ཚོན་འབྱུང་བ་དང་། ཞེས་མི་ཤིས་པའི་རྟགས་སུ་འཆད་པ་ཡོད་ཀྱང་སངས་རྒྱས་བྱང་སེམས་ཀྱི་མཛད་པའི་སྐབས་སུ་འདི་འདྲ་མ་ངེས་སྟེ་མིག་བཅུ་གཉིས་པ་སོགས་ལས་བྱིས་པ་སྐྱེས་མ་ཐག་སྨྲ་བ་དང་རྒོད་པ་དང་ལྡང་བ་དང་ཤིང་གི་གྲིབ་མ་སྔ་དྲོ་ཡོད་སར་ཕྱི་དྲོའང་མི་འཕོ་བ་དང་བུར་ཤིང་ལས་བུ་རམ་རང་བཞིན་གྱིས་འཛག་པ་སོགས་མི་ཤིས་པར་བཤད་མོད་ཀྱང་སྟོན་པ་སྐུ་བལྟམས་མ་ཐག་བཞད་ཅིང་གསུང་ཆེན་པོས་འདི་ནི་ངའི་སྐྱེ་བ་མཐའ་མའོ་སོགས་གསུང་ཞིང་ཕྱོགས་རེར་གོམ་པ་བདུན་རེ་འབོར་བ་དང་ཛམྦུའི་གྲིབ་མས་སྐུ་མ་བཏང་བ་དང་། འཚང་རྒྱ་བ་ན་༼པ༡༢༡ན༽བུར་ཤིང་སོགས་ལས་བཅུད་རང་འཛག་པ་སོགས་ངོ་མཚར་དུ་གསུངས་པའི་ཕྱིར་རོ། །ཕྲག་མིའི་འཁྲུག་ཆེན་རྣམས་ཞི་བར་མཛད། ཙ་གོང་གི་གནས་མདར་སྒྲུབ་སྡེ་མཛད། བ་ཡོར་མཚུར་ཕུ་རིན་པོ་ཆེ་གཤེགས་པའི་དོན་དུ་ཕེབས། བཀྲ་ཤིས་ལྗོངས་སུ་གཟིམས་ཁང་མཛད། ཞིང་སྐྱོང་གི་སྔགས་རྒྱུན་དང་བ་ཡོར་ཡང་ཞིང་སྐྱོང་གི་རྟེན་གཏོར་དང་བསྐང་རྒྱུན། ཙཱ་རིའི་སར་མ་གནས་ལྔ་ལ་རི་སྲིད་ཀྱི་བཀའ་གནང་། ཕྲག་ཡུལ་ལ་ཕེབས་ལམ་དུ་ཤང་སྟག་བཅུས་ཀྱི་ས་དཀར་མ་དང་། རྒྱ་ལ་རྩེ་སྡུམ་གྱི་རྩེ་བཅད་པ་ཡིན་ཟེར་བའི་རིའི་རྩ་བ་དང་། སྦང་ཆུ་ལུང་དང་། མེ་རག་གི་དགོན་པ་དང་། རྒྱལ་གྲོང་དགོན་པ་སོགས་སོ་སོའི་ཁ་བདག་གི་ལྷ་མིས་ཕུལ་སྟེ་འཇིགས་སྐྱོབ་ཀྱི་དགོན་པ་འདེབས་པར་ཞུས། ཁ་ཅིག་དུ་སྒྲུབ་སྡེ་དང་ཁ་ཅིག་དུ་སྦྱིན་གཏོང་གི་ཁང་པ་ཙམ་གྲུབ། རྟ་བང་ཆབ་ནག་རྒྱལ་ཁང་གི་ཕུར་དབེན་པ་མཛད་དུ་ཆུ་སྒྲ་ལས། དག་ཅིང་དྲི་མེད་སོགས་ཀྱི་མཆོད་དབྱངས་རྒྱུན་དུ་གསན། འཕན་ཆེན་མོ་གསོ་བའི་དབུ་བཙུགས། ཀོང་ལུང་རལ་གསུམ་ལ་ཆོས་རྒྱ་དཀར་པོ། ཀར་སྲིད་སྔགས་སྲིད་སོགས་ལུགས་གཉིས་ཀྱི་བཅའ་བས་ཐམས་ཅད་ལ་ཕན་བདེར་མཛད། དེར་རྒྱ་གར་ཤར་ཕྱོགས་པའི་དགེ་སློང་ཤྲི་ལ་སཱ་ཀར་ཞེས་པ་ཅིག་ཞལ་ལྟ་བུ་ཁོ་ནའི་དོན་དུ་སླེབས། དད་པ་ཆེར་ཐོབ། པཎ་ཆེན་གཉིས་དང་རྒྱལ་པོ་ལ་ཆབ་ཤོག་གནང་། འདི་དག་ལ་སྔར་ངག་རྒྱུན་ཐོས་པ་ན་རྡོ་རྗེ་གདན་གྱི་མཁན་པོ་དགྲ་གཅན་ཟིན་གཞོན་ནུ་དང་རྒྱ་གར་ཤར་ཕྱོགས་ཀྱི་པཎ་ཆེན་ཡིད་ཀྱི་ཤིང་རྟ་ཅེས་དང་ཕྱི་མ་འདི་རྟེན་དགེ་བསྙེན་དུ་བཞུགས་པར་ཐོས་ཤིང་རྣམ་ཐར་པར་མ་སོགས་ནའང་རྡོ་རྗེ་གདན་གྱི་མཁན་ཆེན་དགྲ་གཅན་ཟིན་གཞོན་ནུ་ཞེས་སྣང་མོད་ཀྱང་རྡོ་རྗེ་གདན་པ་དེ་ནི་ཡིད་ཀྱི་ཤིང་རྟ་ཉིད་དུ་ཞུ་ཡིག་གི་གྲུབ་བོ། །གླིང་པོ་ཆེའི་ཚལ་དུ་གོང་གི་གསེར་ཡིག་པ་རྣམས་ཉེ་བར་སླེབས་པའི་སྔ་འཕྲོས་བྱུང་། བདེ་ཡངས་ནས་དབུས་གཙང་མངའ་རིས་ཕྱིན་དུ་དུས་འཁྲུག་མི་ཡོངས་བའི་༼པ༡༢༡བ༽གསེར་ཡིག་པ་གནང་སྟེ་རེ་ཞིག་བདེ། དམ་ཅན་མགར་ནག་གི་གནས་ཐོག་མ་དེ་བརྡུང་བའི་སྒྲ་ཐོས་ཤིང་ཟླ་བ་རེའི་རིང་མགར་བ་གཞན་གྱིས་ཉ་ལམ་དུ་གཟོ་བྱེད་མི་ནུས་པ་གྲི་ལྷ་རྩེ་རྣོན་གྱི་མདུན་དུ་ཕེབས། གྲི་པས་འབུལ་ཞབས་དང་རེ་ཁ་དགོན་དུ་དམ་ཅན་གྱི་རྟེན་གཏོར་སྔགས་རྒྱུན་བཙུགས། རྟ་བར་ཕུག་གསེབ་ཏུ་ཟླ་གཉིས་དབེན་པ་མཛད། པོ་བོའི་ཕྱོགས་སུ་ཕེབས། བྲེ་མོ་ཆུ་མདོར་རྣམ་རྒྱལ་གླིང་གི་དགོན་པ་བཏབ། སྔོན་ཟམ་གླ་ཆེན་པོ་ཡོད་པ་བཅག་སྟེ་དགེ་ཟམ་དུ་མཛད། པོ་ཀོང་གི་འཁྲུག་རྩོད་ཞི། པོ་བོ་ཡ་གོང་གི་མར་ཁུ་ཐང་དུ་དགོན་གནས་བཏབ། རྒྱའི་གསེར་ཡིག་པ་རྣམས་ཉེ་བར་སླེབས་པས་སླར་ཀོང་པོར་ཕེབས། ཁྱུང་ཐོ་ལ་རྩའི་ཤིང་ཚུལ་བ་དང་སྐྱོ་ཚུལ་བ་བླ་མ་གྲགས་རྒྱལ་གྱིས་བར་སྟོད་དགོན་སོགས་རང་རང་གྱི་བདོག་པ་ས་རྒྱ་གནམ་རྒྱ་དང་བཅས་ཕུལ་སྟེ་ཞལ་བདག་དང་བསྐོས་ཇ་གནང་། གོང་མ་སྔ་མ་གནམ་དུ་གཤེགས་པའི་སྨོན་ལམ་ཞུ་བ་དང་། ད་ལྟའི་གོང་མ་ཁྲི་ཐོག་དུ་ཕེབས་པའི་བཀྲ་ཤིས་ཞུ་བར་གོང་གི་གསེར་ཡིག་པ་ཏའི་གོའི་ཤྲི་བཀྲ་ཤིས་བཟང་པོ་རིན་ཆེན་ཀོན་ཏིང་གོའི་ཤྲི་བློ་གྲོས་བཟང་པོ་སོགས་སླེབས། གོང་མའི་ལུང་འབུལ་བ་རྒྱ་ཇ་ཕྱེད་དང་ཉིས་བརྒྱ། གོས་ཕྱི་ནང་བརྒྱ། ཙནྡན་སྡོང་པོ་སུམ་བཅུ་རྩ་གྲངས། དངུལ་རྐྱེན་ཆེན་པོ་གཉིས་སོགས་ཡོ་བྱད་མཐའ་ཡས་པ་དང་། ཡུམ་ཆེན་མོས་གསེར་འཕན་དྲུག་རྟེན་ཁེབས་ཁྱག་པར་ཅན་མང་པོ་དང་། དོན་ཆོས་རྗེ། ཡང་ཆོས་རྗེ། སེ་ར་ཆོས་རྗེ་སོགས་ཕོ་བྲང་གི་ཆོས་རྗེ་རྣམས་དང་། ཐའི་རྐྱེན་ཝང་སོགས་ཕོ་བྲང་གི་མི་ཆེན་ཐམས་ཅད་ཀྱིས་སོ་སོ་ནས་འབུལ་ཞབས་མཐའ་ཡས་པར་བྱུང་། བསྔོ་བ་སྨོན་ལམ་གྱི་རྒྱས་འདེབས་མཛད། སྔར་པོ་བོ་ནས་ཚུར་བློ་བུར་དུ་ཕེབས་པའི་དབང་གི་ཕ་གིར་ཞབས་ཕྱི་མ་ཟིན་པའི་ཐོག་ཁ་ནང་སོ། ཀ་ནམ་རྫོང་པ། གཡའ་དམན་པ་སོགས་པོ་བོ་གཞུང་དང་པོ་སྟོད་སྤྱིའི་མཇལ་མི་མཐའ་ཡས་སླེབས་ཤིང་པོ་རྟ་བཟང་པོ་སུམ་བཅུ་ལྷག་པས་གཙོས་པའི་འབུལ་ཞབས་བྱས། གསལ་ཕུར་ཕེབས། བྲག་ཕྱི་༼པ༡༢༢ན༽བ་རྣམས་ཀྱིས་སེ་ཏེ་ཕྲེང་ཕུལ་ཏེ་ཆོས་སྡེ་བཏབ། རྒྱལ་མཚན་སྟེང་དུ་གཟིམས་ཁང་གི་རྨང་བཞག་གསེར་ཡིག་པ་གོའི་ཤྲི་གཉིས་ལ་འདོད་ཆོས་གདམས་ངག་གནང་བས་ངེས་ཤེས་ཐོབ། རྩེ་ལྷ་སྒང་དུ་གསེར་ཡིག་པ་རྣམས་ལ་རྟེན་ཞལ་བསྟན་ཚེ་ངོ་མཚར་གྱི་ལྟས་མང་དུ་བྱུང་། ཀར་དཔོན་བཀྲ་ཤིས་དཔལ་འབྱོར་བ་ལ་བསྐོར་ཇ་གནང་སྟེ་གདན་ས་ཀརྨའི་སིདྷུ་ལ་བསྐོས། སྤྱིར་རྒྱ་ནག་གི་ལས་ཀ་མི་དཔོན་ལྷ་དཔོན་གཉིས་ལས་རེ་རེ་ཞིང་མཆོག་དམན་གྱི་རྣམ་གྲངས་མང་ཡང་དེ་ཐམས་ཅད་རྒྱལ་པོ་ཉིད་མ་གཏོགས་གཞན་གྱིས་བསྐོས་མི་ཆོག་ཀྱང་རྗེ་དེ་བཞིན་གཤེགས་པ་བོད་ལ་ཕེབས་དུས་ཏའི་མིང་རྒྱལ་པོས་རྒྱ་བོད་ཐག་རིང་བས་འཕྲལ་དུ་ཞུ་བས་སླེབ་མི་ཐུབ། ཆོས་རྗེ་རིན་པོ་ཆེ་ཉིད་ལ་མགོན་སྐྱབས་ཞུས་པའི་རིགས་ལ་ལྷ་དཔོན་མི་དཔོན་གང་གིའང་ལས་ཀ་ངེད་ལ་མ་ཞུས་པར་ཆོས་རྗེ་རིན་པོ་ཆེ་ཉིད་ཀྱི་གནང་བ་ཞུ། ལས་ཀའི་རྒྱབ་གནོན་ངེད་ཀྱིས་བྱེད་ཞུས་སྟེ་དེ་ཕྱིན་གོ་ཤྲི་དང་སིདྷུ་ལ་སོགས་གནང་བ་ཡིན་ཞིང་སིདྷུ་ནི་ཧོར་དུས་ཀྱི་ལས་ཀའི་མིང་ཕྱིས་འཇགས་པ་ཡིན། གོང་དུ་ཡང་གོང་མ་ཁྲི་ཐོག་དུ་ཕེབས་པ་ལ་རྒྱལ་བ་དང་ཚེ་དཔེལ་བའི་ཤིས་བརྗོད་ཀྱི་ཚིགས་སུ་བཅད་པའི་ཕྲེང་བ་དང་། རྒྱལ་ཡུལ་གྱི་ཀར་དགོན། ལིང་གུའི་སིའི་སྡེ། ཏས་ཏུ་ཀར་སྡེ། རི་བོ་རྩེ་ལྔའི་སྡེ། འཇམ་དབྱངས་སྤྲུལ་སྡེ། ཤིང་ཀུན་ཀར་སྡེ་སོགས་ལ་གུས་ཞབས་དགོས་ཚུལ། རྒྱལ་ཁམས་ལ་དགེ་བཅུའི་ཁྲིམས་མཛད་དགོས་པར་བཀའ་གནང་བ་སོགས་རྒྱ་ཆེར་བཀའ་བསྩལ་སྟེ་གསེར་ཡིག་པ་རྣམས་སླར་གོང་དུ་བརྫངས། སྨོན་ལམ་གྱི་ཆོ་ག་ཡན་ལག་ཉི་ཤུ་པ་མཛད་སྟེ་སངས་རྒྱས་ཀྱི་དུས་ཆེན་བཞི་དང་ཁྱད་པར་ཧོར་ཟླ་དང་པོའི་ཆོ་འཕྲུལ་ཆེན་པོའི་ཟླ་བའི་ཚེས་གཅིག་ནས་བཅོ་ལྔའི་བར་དུ་ཛམ་གླིང་ཙམ་ན་ཟླ་མ་མཆིས་པའི་རྟེན་ངོ་མཚར་ཅན་གཞལ་དུ་མེད་པ་རྣམས་ལས་ཅི་རིགས་པར་བཤམས། རིན་པོ་ཆེ་ཨ་ལི་མིག་ཤེལ་སྤྱད་ཁ་དོག་སྣ་ཚོགས། གསེར་དམར་སྨུག་སེར་༼པ༡༢༢བ༽གསུམ། ཐ་མ་དངུལ་སྤྱད་དང་གུ་གུ་ཤན་གྱིས་བསྡུས་པའི་མཆོད་རྫས་བོད་ཡུལ་བ་ཚངས་པར་བསྙེམས་པ་རྣམས་ཀྱིས་ཀྱང་སྔོན་ཆད་ཐོས་པའི་ལམ་དུ་ཡང་མ་གྱུར་ན་མཐོང་བའི་ལམ་དུ་ལྟ་ག་ལ་ཞིག་པ་རྣམས་ཉིན་རེ་ཞིང་གོང་ནས་གོང་དུ་དཔེལ་བས་བཤམས་པའི་སྤྱན་སྔར་དྲུང་ཉིད་ཀྱང་སྲབ་སྟན་ནས་གུས་ཕྱག་ལ་སོགས་མཛད་ཅིང་སྔ་དྲོ་སྨོན་ལམ་ཆེན་མོ་མཛད། ད་ལྟ་སྨོན་ལམ་ཆེན་མོའི་ནང་དུ་བཞུགས་པའི་སྔོ་བ་རྗེ་ཉིད་ཀྱི་སངས་རྒྱས་ཀྱི་ཞིང་ཡོངས་སྦྱོང་གི་སྨོན་ལམ་དུ་ཡོད་པ་འདི་དྲུང་ཁོ་ནས་ལྗགས་ཐོག་ནས་གསུངས། དེའི་རིང་སྒར་པ་མི་མང་ཐམས་ཅད་བསྔོ་བ་ཉན་ཞིང་ཞལ་ལྟ། ཕྱི་དྲོ་རྣམས་སངས་རྒྱས་ཀྱི་སྐྱེས་རབས་དུ་མ། རྒྱ་བོད་ཀྱི་གྲུབ་ཆེན་རྣམས་བྱོན་ཚུལ། འཁོར་ལོས་བསྒྱུར་རྒྱལ། རྒྱ་བོད་ཧོར་གསུམ་གྱི་རྒྱལ་པོ། ལྷ་ལྷ་མིན་རྩོད་པ། བརྒྱ་བྱིན་དང་རྒྱལ་ཆེན་བཞི་ལ་སོགས་པའི་ཚུལ་གྱི་ཟློས་གར་གྱི་རྩེད་སྣ་མཛད། སྤྱི་རྗེ་འདི་དུས་རྟག་དུ་ཞབས་རྡོ་རྗེ་སྐྱིལ་ཀྲུང་ཕྱག་མཉམ་བཞག་སྤྱན་ལྟ་སྟངས་དང་མི་འབྲལ། འཇིག་རྟེན་གྱི་གཏམ་དྲི་རྨེད་གསུམ་འབྲེལ་ཕན་མི་མཛད། ཆོས་ཀྱི་འབེལ་གཏམ་ཅུང་ཟད་རེ་མ་གཏོགས་གསུང་ཆེར་མི་བྱོན། དུས་རྟག་ཏིང་ངེ་འཛིན་ཁོ་ན་ལས་མི་གཡོ། གཟིམས་སྒར་གར་ཕེབས་སུ་ཡང་མཇལ་མི་ཐག་རིང་བ་མང་དུས་ཞག་གསུམ་རེ། ཕལ་ཆེར་ལྔའམ་བདུན་རེ་ལ་ཉིན་རེ་ཞལ་མཇལ་ཇ་གྲལ་ཕྱག་ལྕག་ཙམ་ལ་མ་གཏོགས་ཕལ་ཆེར་ཐུགས་དམ་སྐུ་མཚམས་སུ་བཞུགས། སྐྱོ་སེང་རི་གཟིགས་སོགས་ལ་མི་ཕེབས། དེའི་དབང་གིས་སྒར་པ་རྣམས་ཀྱིས་ཀྱང་ཞལ་མཇལ་བ་ཤིན་དུ་བཀའ་ཞིང་དཀོན་པའི་འདུ་ཤེས་མཐའ་ཡས་ཀྱང་ཆོ་འཕྲུལ་གྱི་རིང་སྔ་དྲོ་བཞིན་སྒར་པ་ཀུན་དང་ཕྱི་དྲོ་ཁྲོམ་ཐམས་ཅད་ཀྱིས་མཇལ་དུ་ཡོད་པས་དད་ཅན་རྣམས་ནི་ཞལ་མཇལ་ཁོ་ནའི་ཆེད་དུ་སྙེག །སྐྱེ་བོ་ཙམ་པོ་བ་མཆོག་དམན་ཀུན་ཡང་སྒར་པ་ལོ་སར་ཟེར་ནས་ལྟད་མོ་ཡང་རབ་དང་ཉིད་རབ་ཏུ་བྱེད། ཕྱིས་དབུས་གཙང་དུ་ལྷ་ས་དང་མཁའ་རུ་སྟེང་སོགས་སུ་རྒྱ་རས་ཟམ་བསོ་འབའ་ཞིག་༼པ༡༢༣ན༽ལས་བྱས་པའི་གུར་ཆེན་གནམ་སྔོ་ལེབ་ཁང་པ་ཀ་བ་བརྒྱའི་ཚོད་ཡོལ་སྐོར་སྐར་ཕིབས་སྒོ་ཟུར་གྱི་ལྕོག་གཎྜི་ར་གསེར་བྱ་གསེར་འབྲུག་དང་བཅས་པ་ཕུབ་པར་བྱེས་ཆས་ཀྱི་མཆོད་གཤོམ་གཟབ་གཤོམ་མཛད། གཎ་ཌྷོ་ལའི་དབུ་ཐོག་དུ་ཏའི་མིང་རྒྱལ་པོས་ཕུལ་བའི་མུ་ཏིག་ཆེ་བ་ཐེ་བོང་ཙམ་ནས་ཆུང་བ་སྲན་མ་ཙམ་གྱི་བར་གྱི་མུ་ཏིག་དཀར་དམར་སེ་སྔོ་སོགས་བསྒྲིགས་པའི་གདུགས་བཅུ་གསུམ་བརྩེགས་ཀྱི་བདུན་པ་ཡང་ཕོ་འདོམ་ཕྱེད་གཉིས་ཀྱིས་འཁོར་བ་ཙམ་ལ་སོགས་པ་ཕུབ། དབུ་ཐོག་དང་སྐུ་རྒྱབ་ཏུ་མུ་ཏིག་གི་བླ་རེ་དང་ཡོལ་བ་མུ་ཏིག་གི་སྐུ་མཉེ་དང་བཞུགས་འབོལ་སོགས་བཤམས། མུ་ཏིག་གི་འཕན་ཆེན་སོགས་མཆོད་རྫས་ཁྱད་པར་ཅན་རྣམས་བཤམས་པ་ན་དབུས་གཙང་རུ་བཞིའི་བདག་པོ་ས་སྐྱོང་དོན་ཡོད་རྡོ་རྗེ་སོགས་ཀྱང་ཧ་ལས་སྟེ་མིས་ལྷ་ཡུལ་དུ་སླེབས་པ་ལྟ་བུར་ངོ་མཚར་ཆེས་པས་དྲི་བའི་སྤོབས་པ་ཙམ་ཡང་མ་བྱུང་། སྨན་ཐང་འཇམ་དབྱངས་པ་སོགས་ཅི་འདི་རྨི་ལམ་མམ་མིག་འཕྲུལ་ཡིན་ནམ་ཡང་ན་རྣམ་སྲས་ཀྱི་ཁང་པར་སླེབ་བམ་བསམ་པ་བྱུང་ཟེར་སྐད། རྟེན་མཆོད་རྒྱས་པ་རྒྱ་ནག་གི་བརྐོས་མའི་གནས་བཅུ་རྒྱས་པ་སོགས་མཆོག་རྣམས་མཛོད་ནག་ན་བཞུགས་པ་ཡིན་པས་སྒར་ལ་བལྟོས་སྟེ་འདི་བྱེས་མཛོད་ཀྱི་རགས་བསྡུས་བཤམས་པར་ཟད་པ་ལའང་དེ་ལྟ་ན་གཞན་ལྟ་ཅི་སྨོས། སྒར་གྱི་ཕྱག་རྫས་མཐའ་དག་གི་བྱུང་བ་ཡིན་ལུགས་སོགས་ནི་རྗེ་ན་རིམ་ཉིད་ཀྱི་སོ་སོར་རྟོགས་པའི་ཡེ་ཤེས་ཀྱིས་མཁྱེན་གཟིགས་ཀྱི་སྒོ་ནས་བཀའ་བསྩལ་པ་མ་གཏོགས་རྟེན་སྒམ་གཅིག་གི་ཡང་ཚང་བ་སུ་ལ་ཡང་མ་འཚལ་སྟེ་གུའི་གུང་པ་རྣམས་ཀྱིས་ཀྱང་ཚང་བར་མི་མཁྱེན་པར་ཡིན་སྟེ་འདི་ནི་བདག་གིས་ཀྱང་རྗེས་དཔག་མ་ཡིན་པར་མངོན་སུམ་གྱིས་ངེས་སོ། །འོན་ཡང་སྔོན་རྗེ་དེ་བཞིན་གཤེགས་པ་སོགས་ཀྱི་དུས་ལ་བལྟོས་ན་ནི་ཆེ་ཙམ་དུ་སྣང་སྟེ་མཆོད་གཤོམ་ཆེན་མོ་མི་ཐེ་བ་གཎ་ཌྷོ་ལའི་སྐོར་ཁོ་ན་ལ་སྔོན་རྟེན་སྒམ་རྒྱབ་ཚད་མ་སུམ་བཅུ་སོ་གཉིས་ཡིན་འདུག་ཡང་དྲུང་གོང་མའི་༼པ༡༢༣བ༽དུས་བཅུ་དྲུག་ཙམ་དང་ཕྱིས་ནི་བདུན་བརྒྱད་ཙམ་དུ་སྣང་ངོ་། །ཆོ་ག་ཡན་ལག་ཉི་ཤུ་པ་འདི་ནི་ཐོག་མར་གསའ་ཕུར་ལྷ་བབས་ཀྱི་དུས་ཟླ་བ་དགུ་པའི་བཅོ་ལྔ་ནས་བཙུགས། དེ་ཕྱིན་ས་གའི་བཅོ་ལྔ་དུས་ཆེན་གསུམ་འཛོམ་དང་། ཆུ་སྟོད་ཀྱི་ཚེས་བཞི་ཆོས་འཁོར་གྱི་དུས་ཆེན་རྣམས་སྨོན་ལམ་ཁོ་ན་མཛད། ཆོ་འཕྲུལ་གྱི་ཟླ་ཕྱེད་ཀྱི་རིང་སྨོན་ལམ་དང་ཟློས་གར་གཉིས་ག་མཛད་པ་ཡིན་ལ། དེ་ཐམས་ཅད་ལ་འཇའི་གུར་མེ་ཏོག་གི་ཆར། ཀོང་པོར་རྒོད་མི་འོང་ཡང་རྒོད་ཀྱིས་སྐོར་བ་བྱེད་པ་ས་གཞི་ལ་མེ་ཏོག་སྐྱེ་བ་ཆར་དྲི་ཞིམ་པོ་ཅུང་ཟད་འབབ་པ་སོགས་རེ་རེ་ཞིང་ངོ་མཚར་མཐའ་ཡས་པ་བྱུང་སྣང་བ་སོ་སོ་བཞིན་བྲི་བར་མ་སྤོབས་ལ། སྤྱིར་ཡང་དྲུང་གར་བཞུགས་སུ་འཇའ་དང་མེ་ཏོག་གི་ཆར་རྟག་དུ་འབྱུང་། གར་ཕེབས་ཀྱི་ནད་ཡམས་ཆད། སྐྱ་རྒྱལ། ལུང་སྟོང་ཆེན་པོ་རྣམས་སུ་ཕེབས་ཀྱང་ཁྲོམ་ཁྲི་ཕྲག་ལས་མི་ཉུང་བ་རྟག་དུ་འདུ། ཉིན་མོ་མིས་སྐོར་བ་བས་ཀྱང་མཚན་མོ་ལྷ་འདྲེས་བསྐོར་བ་སྐོར་ལམ་བྱང་ཕུལ་ཆེ་བར་ཞིབ་མའི་བློ་ཅན་རྣམས་གླེང་། ཁལ་མཛོ་གཟིམས་ཁྱི་གཟིམས་དྲེལ་སོགས་ཤི་བ་ཐམས་ཅད་ལ་འཇའ་འོད་དང་མེ་ཏོག་གི་ཆར་དང་རིང་སྲེལ་འབྱུང་། དེ་སོགས་ཡི་གེར་ཡང་ཅུང་ཟད་སྣང་ཞིང་སྔོན་གྱི་སྒར་བ་ལས་དངོས་སུ་ཐོས་པ་ཆེས་མང་བ་ཡོད་ཀྱང་སོ་སོར་བྲིས་མ་ལང་། སྒར་དཔོན་རྣམས་ཀྱང་ཚོང་མི་བྱེད། ཡོ་བྱད་མི་སོག་ནང་བརྟག་རྒྱུད་གསུམ་མཁྱེན་པ་མཁའ་འགྲོ་རྒྱ་མཚོ་དང་རྡོར་དབྱིངས་སོགས་དཀྱིལ་འཁོར་ཆེ་ཆུང་ཐམས་ཅད་ཀྱི་གར་དབྱངས་ཀྱི་བར་ཆིག་རྐྱ་འཕེར་བ། གཅོད་དང་ཆོས་དྲུག་གི་ཐུགས་དམ་བཟང་བ་ཁོ་ན་འབྱུང་། བུ་ཚ་འབྲིང་ཡན་ཆད་ཡིག་བཅུ། བཻ་རོ་ཙ་ནི་མགོན་པོ་དང་རྟ་མགྲིན་གྱི་སྔགས་ཐུང་སྟེ་རབ་ཀྱིས་དུང་ཕྱུར་བཞི། འབྲིང་གིས་གསུམ། ཐ་མས་ཀྱང་གང་རུང་དུང་ཕྱུར་གཅིག་མ་ཐོངས་ན་མི་གྲངས་སུ་མི་འཇོག །གདན་ས་ཁག་སོགས་བླ་མ་རྣམ་པ་གོའི་ཤྲི་རྣམ་པ། དཔོན་ཆེན། དཔོན་ཆུང་། དེ་འོག་རྣམས་ཁྲིམས་པ་༼པ༡༢༤ན༽ཁྲིམས་གཡོག་གཉིས་རྣམས་སྒར་པ་གྲལ་བ་དང་། དེ་འོག་རྣམས་བུ་ཚ་རབ་འབྲིང་ཐ་གསུམ། དེ་རྣམས་ཤོག་དུ་མར་བགོས་ནས་ཟླ་བ་གསུམ་རེ་ཙམ་གོའི་ཤྲིར་རས་ཁྲིམས་དཔོན་བྱས་ནས་ཁྲིམས་པ་སུམ་བཅུ་ཙམ་རེ་མོས་ཀྱིས་བསྐོ། ཡོལ་སྒོ་གདོང་གི་ཕ་ཚད་དུ་ཞོགས་པ་ནས་འཚོག་ཁྲིམས་རར་གོས་ལྷན་པ་ཅན་ལྷམ་ཀྲད་པ་ཕོག་པ་སོགས་མི་གྱོན། གཟན་རྐྱང་སོགས་མི་བྱེད། མི་ཆེན་གྱི་གྲལ་གྱི་ཚུལ་མ་གཏོགས་སྡོད་ལུགས་གང་བྱུང་དང་ལག་པ་འགྲམས་པ་ལ་བསྟེན་པ་སོགས་མྱ་ངན་གྱི་འདུག་སྟངས་མི་བྱེད། སྐད་ཆ་དྲི་བཤད་གཏམ་གླེང་པ་ཐམས་ཅད་ལ་ཡུལ་ཕྱོགས་དཔོན་རིགས་སོགས་ཀྱི་ཕྱོགས་ཆར་འགྲོ་བ་མི་གླེང་བ་སོགས་ཀྱི་ཁྲིམས་ཀྱི་བཅའ་བ་ཕྱག་བྲིས་མ་མཐོང་། བང་ཆེན་མཇལ་མི་སོགས་ཞུ་སྣ་ཅི་དགོས་མགྲོན་གཉེར་དཔོན་གཉིས་ཀྱིས་ཁྲིམས་གྲར་གཏུག །དེས་གཟིམས་དཔོན་ཆེན་མོ་དང་གུའི་གུང་པ་ལ་ཞུ། རིམ་པར་སྙན་སྦྲོན། མགྲོན་པོ་སླེབས་པ་ཐམས་ཅད་ལ་ཐོག་མར་ཁྲིམས་རེས་སུ་ཡོད་རྣམས་ཀྱིས་གཞི་ལེན་བྱེད། དེ་ནས་རིམ་པས་ཆོས་རྗེ་ནང་སོ་དང་། གུའི་གུང་པ་སོགས་ཀྱིས་དང་ལེན། སྒར་སྟོན་ལ་ཤ་མི་འགྲིམ། སྒར་ནང་དུ་ཤ་དངོས་སུ་ཁྱེར་མི་ཆོག་རབ་ཀྱིས་གཏན་དུ་དང་ཐ་མས་ཀྱང་ཉིན་ཆང་སྲུང་། བུད་མེད་སྒར་དུ་མི་འཇོག །ཁྲིམས་རེས་བརྗེ་ཁར་འདིའི་རིང་ངེད་ཀྱིས་ཁྲིམས་ལས་འདས་རི་ཞེས་བྲང་དཔོན་གྱིས་མནའ་འབུལ། དེའི་དབང་གིས་སྒར་པ་ཤིན་དུ་མང་རུང་ཕྱི་ནང་གང་དུའང་འཐབ་རྩོད་དང་ཤེད་ངོམ་སོགས་མི་འབྱུང་བས་སྐྱེ་བོ་ཐམས་ཅད་དད་པ་ཡིན་ནོ། །ཚེ་རྒྱུན་ཁང་། རྟ་མགྲིན་ཁང་། རྣམ་འཇོམས་ཁང་། དགོངས་འདུས་ཁང་། མགོན་པོ་ཁང་སྟེ་སྐུ་རིམ་ཁང་པ་ལྔ། ལས་སྣ་འཛིན་པའི་བྲང་ཁ་ཆེན་པོ་དྲུག་བཅུ་ལྷག་པ། དེ་རེ་རེ་ལ་དཔོན་ཆེ་ཆུང་དངོས་ལྔ་དྲུག་ལས་མི་ཉུང་བ་དང་ཁྲིམས་པ་བཅུ་སྐོར་ལས་མི་ཉུང་བ། སྤྱིར་ཁྲིམས་པ་བྱེས་འགྲོ་ཕལ་ཆེར་གཟིམས་གཡོག་ཁང་དུ་འཇོག་པས་༼པ༡༢༤བ༽དེར་ཁྲིམས་པ་བདུན་བཅུ་ཙམ་ལ་སོགས་པ་དྲུང་འཁོར་དངོས་དང་ཕོགས་ཡིག་གི་སྐབས་སུ་ཐབ་གསོས་ཀྱི་དཔོན་ཆེ་ཆུང་ཞེས་ཡི་གེར་བཏབ་ནས་དེའི་སྐལ་བ་བླངས་པས་མགྲོན་ཐེབས་བྱེད། དབུས་གཙང་ཐམས་ཅད་དུ་སྒར་གྱི་དཔོན་ཆུང་ལ་སྲབ་སུམ་བརྩིགས་དང་པང་ཁེབས། དཔོན་ཆེན་ལ་སུམ་སྟན་མཉེ་འབོལ་དང་པང་ཅོག་བྱེད་པ་ནི་བདག་གིས་ལོ་བཅུ་གསུམ་ལོན་པ་ཡན་ལ་འདུག །ཆིབས་རགས་ཀྱི་དུས་ཀྱང་སྐྱ་དར་དང་རོལ་མོ་བ་ལས་སྣེ་ཆེ་ཆུང་གི་རྒྱབ་ཆབ་སོགས་ཆིབས་རགས་ཀྱི་སྔ་འགྲོ་བ་རྣམས་དང་རྟ་དཀར་པོ་རེ་ལ་རྟེན་གཎ་ཌྷོ་ལ་བཀལ་བ་ལ་གསེར་ཐོག་ཕུབ་པ་ཆིབས་ཀྱི་མདུན་དང་། ཆིབས་ཀྱི་རྒྱབ་ནས་གུའི་གུང་པ་སོགས་གོའི་ཤྲི་བླ་མ་དཔོན་ཆེན་སོགས་གོ་རིམ་ངེས་པ་ཅན་འབྱོན། སྐུའི་གཡས་གཡོན་དུ་གསིལ་གཡབ་ཉི་ཟླ་ཁ་སྦྱོར་འཁྱེར། ལས་འཛིན་རྣམས་གཡོན་གནོན་གཙུག་ཞྭ་གུའི་གུང་པ་སོགས་གོའི་ཤྲི་ལས་ཀ་ཅན་རྣམས་ལས་ཞྭ་ལས་གོས། བླ་མ་སྒ་ཤུབས་སྟན་དམར་ཐོབ་པ་རྣམས་དང་དཔོན་ཆེན་རྣམས་གོས་ཟླམ་གཙུག་ཞྭ་སོགས་མི་ཆེན་ངེས་ཅན་ཁོ་ན་ཆིབས་རགས་ལ་སྒྲིག །རྟ་ཆས་ངན་པ་དང་གོས་ཆེན་ཧྲུལ་པོ་སོགས་མི་གྱོན། དེ་ལྟ་བུའི་སྐྱ་མི་ཉུང་མཐའ་སུམ་བརྒྱ་ལ་བྱས་པ་འབྱུང་། དེ་ལྟ་བུའི་ཆིབས་རགས་ཆེ་བ་བསྒྲིགས་སོ་འཚལ་ལ་ཡང་འཇའ་འོད་དང་མེ་ཏོག་གི་ཆར་འབྱུང་ངོ་། །སྤྱིར་དྲུང་སྐུ་ནས་ཕྲ་ཞིང་བླ་མ་རྣམ་གཉིས་ཀྱིས་གསུང་ཆོས་འབུལ་དུས་དབྱར་བཞུགས་དགུན་བཞུགས་གར་ཕོག་དུ་གཟིམས་སྤྱིལ་ཆུང་ངུ་རེར་དྲུང་སྐུ་མཚམས་ཁོ་ན་ལ་ཕལ་ཆེར་བཞུགས་ཤིང་གསན་བསམ་སྒོམ་པ་མཛད། མི་ཆེན་གྱི་ཞལ་ངོ་དབོན་པོ་ཕྱག་ཕྱིར་འབྲེངས་པ་རྣམས་ལ་གོའི་ཤྲི་རིན་པོ་ཆེས་དབང་རྒྱུད་བཤད་ལག་ལེན་རྣམས་གནང་། བླ་མ་རིན་པོ་ཆེས་གཅོད་དང་ཕྱག་ཆེན་ཆོས་དྲུག་གི་ཁྲི་མཛད། དཔོན་པོ་རྣམས་ཀྱང་རྟ་སྒ་དྲེལ་སྟན་རེ་དང་གོས་དྲོས་ཙམ་མ་གཏོགས་ཡོ་བྱད་མི་འཚག །སྒར་འདེགས་པ་ན་གཟིམས་༼པ༡༢༥ན༽གུར་གྱི་ཡོལ་སྒོ་ཆེན་མོའི་གོང་ཐིག་ལ་རས་གསན་བཏགས་ནས་བརྒྱངས་པར་སྡོད། ཇ་ཚ་བཞེས་སོགས་ནང་སོ་ནས་གཏོང་། ནམ་ཐེགས་འཛག་རྟ་འཛག་དྲེལ་གང་ཐོབ་རྟ་མང་ཁང་པ་དང་དྲེལ་མང་ཁང་པ་ནས་གཏོང་། དེ་ལ་རང་གི་དྲེལ་སྟན་དང་རྟ་སྒ་གཏད་ནས་ཕྱག་ཕྱི་བྱེད། ཚུལ་འདིས་ཐོས་བསམ་སྒོམ་པ་ཤིན་དུ་སྨར། དེ་དག་ལ་ཡོལ་བ་ནང་པར་གྲགས། ཕྱིས་དེ་ལྟ་བུ་མང་བ་ན་དེར་མ་ཤོང་བས་ཁྲ་གུར་ཆེན་མོ་ཞིག་དུ་བཞུགས་པ་རྣམས་ལ་ཁྲ་གུར་ནང་པར་གྲགས། དེ་གཉིས་ཀྱི་ནང་ནས་དགེ་སྦྱོར་མཐོ་བ་རྣམས་ཅོག་བུ་ལ་བརྟེན་སྟེ་དབེན་པར་བཞུགས་པ་མང་དུ་བྱུང་བ་ལ་དབོན་པོ་རི་བ་དང་། དེ་ལས་ཀྱང་དབེན་པ་མཛད་པ་ཡང་རི་པར་གྲགས། ཕྱིས་ཡོལ་བ་ནང་པ་རྣམས་ཐོགས་ཅིག་ཡོལ་སྐོར་གྱི་ཕྱིར་ཀ་གཉིས་མ་རེ་ལ་བཞུགས། སངས་རྒྱས་མཉན་པ་དང་ཟུར་མང་བྱ་བྲལ་བ་རྒྱ་སྟོན་བྱ་བྲལ་བ་སོགས་མང་པོ་རི་ཁྲོད་ལ་ཐེགས། གཞན་ཕལ་ཆེར་ལས་འཛིན་བྲང་དཔོན་བསྐོས། ཡང་རི་བའི་རྒྱུན་སྒྲུབ་སྡེ་དགེ་སྦྱོར་སྨར་བ་ཞིག་བྱུང་བ་དབུ་མཛད་རེ་བསྐོས་ནས་ཉིན་བཞིན་གཟིམས་གུར་གྱི་ཕྱིར་ཡན་ལག་བདུན་པ་འབུལ། སྐུ་མཚམས་དངོས་མེད་དུས་ཞག་གསུམ་རེ་ལ་དམིགས་པ་རེ་ཞུ། དེ་ལྟ་བུའི་ལུགས་གཉིས་ཀྱི་སྲེལ་ཆེན་པོ་ཡོད་སྟེ་སྨོན་ལམ་ཆེན་མོ་བཙུགས་པ་ལས་འཕྲོས་ནས་ངོ་མཚར་བའི་མཛད་པ་སྤྱིར་གླེངས་པའོ། །འོ་ཐང་དང་བུ་ཆུ་སྐོར་དུ་ཕེབས། ཀོང་ལུང་རལ་གསུམ་ལ་ཆོས་རྒྱ་དཀར་པོའི་ཞིབ་ཆ་མཛད། རྩེ་ལྷ་སྒང་དུ་རེ་ཞིག་བཞུགས། ཤམ་པོ་གནས་ཀྱི་དགོན་སར་དུ་ལྷ་ཁང་བཞེངས་པར་རབ་གནས་ལ་ཕེབས། ཟིང་པོར་ཡོན་བདག་དབང་ཕྱུག་གི་སྤྱན་དྲངས་ཏེ་འབུལ་ཆེན་དང་སྐྱེ་བོ་ལ་ནག་སྟོན་བྱས་ཚེ་ཆར་པ་རོ་སྦྲང་རྩི་ལྟར་མངར་བ་ཞིག་བབ། ཉི་མ་གསུམ་འགྱུར་གྱིས་རིང་། སླར་འོ་ཤོད་དུ་ཕེབས། རྒྱལ་གོག་བཟང་པོ་དཔུན་ཚ་བོ་སྟེ་ཤ་གཙོན་ཁྲི་མོན་དུ་ཚུད་པ་སྡུག་བསྔལ་བ་གསུམ་༼པ༡༢༥བ༽འདོན་པའི་དོན་ལ་ཟླ་བ་གཉིས་ཙམ་བཞུགས་སྟེ་གཉི་ག་ཕན་བདེ་ལ་བཀོད། རེ་ཤོད་ནོ་འཕྲད་དུ་འཇིགས་སྐྱོབ་ཀྱི་དགོན་པ་དང་ལྷུན་གྲུབ་དགོན་སར་དུའང་དར་རྒྱས་ཀྱི་བཀའ་གནང་། ཟིང་པོ་འབུམ་པ་སྒང་དུ་ཕེབས། འབྲུག་ལོའི་ལོ་སར་དང་སྨོན་ལམ་མཛད་དུས་ཕྱག་ནས་འཐོར་བ་གོང་དུ་འགྲོ་བའི་གསེར་ཡིག་པ་རྣམས་འཇམ་ལམ་དུ་ཞུགས་ནས་ཞག་མལ་བསྡད་སར་མང་དུ་འཐོར་བས་ཕྱག་ནས་ཡིན་པར་ཤེས་སྟེ་བསྡུས། ཀོང་པོའི་ནས་རིགས་སུ་འདུག་ནས་ཕྱིས་གོང་མ་ལ་ཡང་ཕུལ་ཞིང་གཞན་ལ་བཀྱེ། རྩེ་ལྷ་སྒང་གི་རྣམ་ཐོས་ཚལ་དུ་བཞུགས། གུས་ལྡན་གྱི་སྦྱིན་བདག་ཆེན་པོ་བྱ་ཁྲི་དཔོན་བཀྲ་ཤིས་དར་རྒྱས་དང་སྲས་གོའི་ཤྲི་ཆོས་ཀྱི་གྲགས་པ་སོགས་དཔོན་གཡོག་བཞི་བརྒྱ་ལྷག་པ་སུམ་བཅུ་རྩ་གསུམ་གྱི་ལྷ་སྐྱེད་ཚལ་དུ་ཆས་པ་ལྟ་བུའི་འབྱོར་པས་ཞལ་མཇལ་བ་དང་སྤྱན་འདྲེན་པ་ཁོ་ནར་བྱོན། གསེར་ཞོ་སྟོང་ཕྲག་ལྷག་པ་བྱུ་རུའི་རྒྱལ་མོ་ལག་པ་ཁྲུ་ཚད་མ། ཤེལ་རྐྱེན། གཟིམས་གུར་ཉི་མ་ལྷ་ཁང་ལ་སོགས་པ་གསུམ། རྟ་དྲེལ་ཉི་ཤུ་རྩ་གསུམ། དར་རས་ཆེས་མང་བ་དང་བཅས་པ་ཕུལ། དེའི་ཚེ་ཁྲི་དཔོན་པ་དད་པའི་སྤྱན་ཆབ་དབྱར་གྱི་ཆུ་བོ་ལྟར་འབྲུབ་ཅིང་རང་དབང་མེད་པའི་གདུང་ཤུགས་ཆེན་པོས་གསེར་ག་སོགས་སྒོར་ལ་སོགས་སྐུའི་རྒྱན་ཐམས་ཅད་ཀྱང་ཕུལ་ནས་དབུ་སྐྲའི་གཙུག་ཕུད་ཕྱག་དུ་ཕུལ་སྟེ་ཁྱིམ་ནས་ཁྱིམ་མེད་པར་རབ་ཏུ་བྱུང་བར་གསོལ་བ་བཏབ་ཀྱང་འཁོར་རྣམས་ཀྱིས་ནན་གྱིས་ཞུས་ཅིང་རྒྱལ་སྲིད་ཆོས་བཞིན་དུ་བསྐྱངས་ན་ལམ་གྱི་ཆོད་དང་གཞན་ཕན་ཆེ་བར་བཀས་གནང་། ཕེབས་པར་ཡང་ཞལ་གྱིས་བཞེས། བསྙུངས་གཞི་དྲག་པོ་ཅིག་འདུག་པ་ལས་ནད་ཅིག་ཡིན་པ་འདྲ་བཀའ་གནང་བས་གཤེགས་པ་དང་མོས་གུས་དྲག་དུ་མཛད་པས་བསྙུང་གཞི་དེ་ཕལ་ཆེར་སངས། མཛོད་ནག་ནས་གོས་བཟང་པོ་ལ་རྨ་བྱའི་མདོངས་བསྒྲིགས་པའི་ཡོལ་བ་སོགས་བཀྲམ། གནས་བཅུ་རྒྱ་ནག་མ་ཁྲི་རྒྱབ་སོགས་བཀོད་པ་མཐའ་ཡས་པ་ཅན་སོགས་ཀྱི་རྟེན་མཇལ་༼པ༡༢༦ན༽གནང་བ་འདུག །ཁྲི་དཔོན་པ་སྐུ་ལས་འབྲལ་བར་མི་ཕོད་བཞིན་དུ་བཀའ་ལུང་གིས་ཕྱིར་ཐེགས། ཕྲག་དུ་ཕེབས་སྟེ་ཆོས་རྒྱའི་ཞིབ་ཆ་དང་ཚོང་རྒྱ་མཛད། ཀློ་ཡུལ་ནས་སྔོན་རྗེ་རང་བྱུང་རྡོ་རྗེས་སེང་གེ་ལ་བཅིབས་ནས་བྱོན་པའི་རྫུ་འཕྲུལ་གྱིས་བཏུལ་བ་ཀློ་གྲ་དཀར་གྱི་རྒྱལ་པོ་སོགས་མཇལ་བར་སླེབས། བ་མེན་ལ་སོགས་པའི་འབུལ་བ་ཕུལ། སྲོག་སྡོམ་སོགས་དགེ་བ་མང་དུ་ཁས་བླངས། དེའི་དུས་ཙཱ་རི་པང་ཕུག་ན་སྒྲུབ་པ་མ་མངོན་ཤེས་ཅན་ཞིག་ཡོ་པ་ན་རེ། ན་ནིང་སྒར་པ་ཕེབས་ཟེར་ཡང་སྤྱན་འདྲེན་མ་སོང་། ད་ལོ་དཔའ་བོ་མཁའ་འགྲོ་ཞིང་སྐྱོང་ཐམས་ཅད་སྤྱན་འདྲེན་ལ་སོང་བ་ཕེབས་པ་ཡོད་ཟེར་བ་ལ་བ་ཡོ་རི་དགོན་སོགས་ཀྱིས་ཀྱང་གདན་འདྲེན་པ་སུ་ཡང་མེད་པས་མི་བདེན་ཟེར་རུང་བློ་བུར་དུ་བ་ཡོར་ཕེབས། རྨོ་ལོ་ཐང་རམ་གྱིས་འབུལ་ཞབས་བྱས། དེར་ཡང་ལོ་མང་པོ་བྱུང་སྟེ་རང་ཡུལ་དུ་དར་བའི་རྩེ་སྣས་མཆོད། སྲོག་སྡོམ་དང་མ་ཎི་མང་དུ་ཁས་བླངས། ཙཱ་རིའི་གནས་སྐོར་བ་ལ་གནོད་པ་མི་བྱེད་པ་དང་རང་ཡུལ་དུ་འཁྲུག་པ་མི་བྱེད་པར་ཁས་བླངས། བཀྲ་ཤིས་ལྗོངས་སུ་ཕེབས་པ་ན་སྒོ་མོ་ལར་དཔའ་བོ་མཁའ་འགྲོའི་བསུ་བ་དང་རེ་མ་ལར་སེམས་ཉིད་ངལ་སོ་དང་མཁའ་སྤྱོད་དཀར་མོ་གཟིགས་པ་ནས་བཟུང་། ཉིད་ཀྱིས་ལུང་བསྟན་པའི་རི་ཨ་མ་ར་དྷཱུ་ཏིའི་ངོས་སུ་བདེ་མཆོག་སོགས་སྔགས་ཀྱི་ལྷ་ཚོགས་དཔག་མེད་གཟིགས་པའི་བར་གཟིགས་སྣང་མཐའ་ཡས་པ་ལམ་ཡིག་དུ་འཁོད་པ་ལྟར་དང་ཆུས་བྲག་དུ་མཁའ་འགྲོ་མའི་ཞབས་རྗེས་ཀྱི་གནས་སྒོ་ཕྱེ། གླང་གོང་བདེ་ཆེན་སྟེང་དུ་དགོན་པ་ཐོབ་གསུངས་སྟེ་ཕྱག་ནས་འཐོར། ཙཱ་རིར་སྒྲུབ་པ་བ་མང་དུ་བཞག་སྟེ་སྐྱེན་ནས་སྒྲུབ་རྒྱགས་ཀྱི་རྒྱུན་སྦྱར། སྐྱེན་པའི་འཁྲུགས་རྩོད་རྣམས་ཞི་བར་མཛད་སྟེ་ཆོས་རྒྱ་དཀར་པོ་ལ་སྦྱར། དེ་ནས་སྤྲུལ་པའི་སྐུ་ཞྭ་དམར་བས་དགའ་ལྡན་མ་མོར་གཙུག་ལག་ཁང་སར་མ་ལྷ་ཆེན་དང་བཅས་པ་བཞེངས་པ་འགྲུབ་སྟེ་རབ་གནས་ལ་སྤྱན་དྲངས་གླང་ལ་ནས་བ་ཡོར་བརྒྱུད། ༼པ༡༢༦བ༽ཐོག་མར་ཕྲག་ཡུལ་དུ་རྒྱ་བྲག་པ་སོགས་ཀྱི་མ་བདེ་བ་ཅུང་ཟད་བྱུང་བ་ཞི་བར་མཛད། དགའ་ལྡན་མ་མོར་ཕེབས་སྟེ་རབ་གནས་ཤིན་དུ་ལེགས། སྤྲུལ་པའི་སྐུའི་ཞྭ་དམར་བ་གཙོ་བོར་གྱུར་པའི་ལྷ་སྡེ་མི་སྡེའི་ཁྲོམ་ཁྲི་ཕྲག་མང་པོ་ལ་ཆོས་ཀྱི་དགའ་སྟོན་དང་ལུགས་གཉིས་ཀྱི་བཀའ་དྲིན་རྒྱ་ཆེན་པོ་མཛད། རྩེ་ལྷ་སྒང་དུ་ཕེབས་སྟེ་ལོ་སར་སྨོན་ལམ་མཛད། ལྷ་མོ་རང་བྱུང་རྒྱལ་མོའི་བསྙེན་སྒྲུབ་ཐོག་མར་གྱི་ལིང་ཚལ་དུ་བཙུགས། ཕྱིས་གླང་ཁྲོད་ཚལ་དུ་བསྙེན་སྒྲུབ་ལས་སྦྱོར་མཛད། དེ་དག་གི་ཚེ་གཤེགས་གླུ་དང་ཐོག་ལྷུང་བའི་སྒྲ་ལྟ་བུ་ཉིན་མཚན་དུ་རྟག་པར་གྲག །གཏོར་ལེན་འཇིགས་སུ་རུང་བ་མངོན་སུམ་དུ་མཐོང་། མི་སྙིང་གི་ཚལ་པ་ཅིག་ཁྲག་ཐུན་དུ་དངོས་སུ་སླེབ་པ་སོགས་རྟག་དང་ཆོ་འཕྲུལ་བགྲང་གིས་མི་ལང་སྟེ་རགས་པ་རྣམ་ཐར་ན་གསལ། ཁྱད་པར་ཉང་ཁ་ཕྱོགས་ནས་རླུང་འཚུབ་དམར་པོ་དང་ནག་པོ་དང་སྔོན་པོ་དང་དཀར་པོ་སོགས་ཁ་དོག་སྣ་ཚོགས་པ་གཡས་འཁྱིལ་དང་གཡོན་འཁྱིལ་དུ་མར་ཡོད་པ་བྲེང་མ་ཆད་པའི་དཀྱིལ་ནས་ཐོག་འཕངས་སྟེ་ཉང་ཁའི་ཤིང་སྡོང་དུ་མ་བཅག་པ་དང་འུར་སྒྲ་ས་གཡོ་བ་ཙམ་བྱུང་ཚེ་ལྷ་མོ་འཁོར་བཅས་མངོན་སུམ་དུ་གཟིགས་པ་ལ་བསྐལ་མང་མ་སོགས་ཀྱི་བསྟོད་བསྐུལ་མཛད། རྣམ་ཐོས་ཀྱི་རིར་བཞུགས་ཚེ་པོ་རྔོད་སྙེ་གསུམ། མདོ་སྟོད་སྨད། དབུས་གཙང་། བྱ་བ་རྣམས་སོ་སོ་ནས་སྤྱན་འདྲེན་མི་ཆེ་ཞིང་མང་བར་སླེབས། བླ་མ་ཀ་ཐོག་པ་འོད་ཟེར་རྒྱལ་མཚན་ལ་པོ་བོར་ངེད་རང་གི་ཆོས་ཁྲིའི་རྒྱབ་ཏུ་སྔར་ཕྱག་ལྕག་བཙུགས་པ་སྐྱེས་པའི་ཤིང་སྡོང་རྩ་བ་གཅིག་ལ་འབྲས་བུ་མི་གཅིག་པ་གསུམ་སྨིན་པ་ཅིག་ཡོད་ཅེས་བཀའ་བསྩལ་བ་ཁོང་གིས་ཇི་ལྟ་བར་བརྙེད་གསའ་ཕུ་བདེ་མཆོག་གི་ཕོ་བྲང་དུ་ཕེབས། བྲག་ཕྱི་བའི་ནང་རྒྱ་ཞིབ་ཚགས་མཛད། སླར་རྣམ་ཐོས་ཀྱི་རི་བོར་ཕེབས་པ་ན་འཇང་ས་ཐམ་རྒྱལ་པོ་རྣམ་ཐོས་ཤེས་རབ་ཀྱི་ཞུ་ཡིག་འབུལ་ཆེན་དང་བཅས་སྟེ་སྤྱན་འདྲེན་པར་སླེབས། པོ་བོས་སྤྱན་༼པ༡༢༧ན༽དྲངས་པ་ལྟར་ཀླུ་ནང་དུ་ཕེབས། དེར་ལྷོ་རོང་ནང་སོ་ཞང་སྐྱབས་དཔོན་གཡོག་རྣམས་གདན་འདྲེན་ལ་སླེབས་སྟེ་ལྡེམ་རྟ་མང་པོ་སོགས་འབུལ་ཞབས་ཆེར་བྱས། བྲེ་མོ་ཆུ་མདོར་ཕེབས། པོ་བོ་མ་ཆེ་ཆུང་རྣམས་ཀྱིས་ཆིབས་པ་བརྒྱ་ལ་སོགས་པའི་འབུལ་ནོད་མཐའ་ཡས། ཟར་བེ་བ་རྣམས་ཀྱིས་ས་ཆ་དབང་རིས་ཕུལ་ཞིང་རྣམ་རྒྱལ་གླིང་དུ་བླ་མ་འོད་ཟེར་རྒྱལ་མཚན་བསྐོས། སླར་ཀོང་པོར་ཕེབས། རྒྱལ་འཛིན་པའི་ཡོན་བདག་རྒན་མོ་བློ་བདེའི་བུ་རྒྱུད་སོགས་ཀྱིས་འབུལ་ཞབས་མཐའ་ཡས། པོ་བོ་ཡེ་གོང་དང་མར་ཁུ་ཐང་དུ་མཁར་ལས་ཟིན་ནས་ཁྲོམ་བསགས། དུས་བསྒྲིགས་ནས་ཕྱག་ནས་ཞུས་པ་རྒྱལ་འཛིན་ནས་འཐོར་བས་ཁྲོམ་ཐམས་ཅད་ཀྱིས་མཐོང་བར་སི་ལི་ལི་བྱུང་། ལྷོ་རྒྱ་སྟོན་པའི་འབུལ་ཆེན་དང་རྔོད་པའི་འབུལ་ཆེན་དངུལ་སྲང་སྟོང་གྲངས་དང་མཛོ་སུམ་བརྒྱ་སོགས་སླེབས། རྒྱ་སྟོན་པའི་བདེ་སྟེང་དགོན་དུ་རྡོ་རྗེ་འཆང་གི་སྐུ་སར་བཞེངས་དང་། རྔོད་དུ་ཤཱཀྱ་བའི་དགོན་དང་གཉིས་སུ་ཀོང་པོ་ནས་ཕྱག་ནས་ཞུས་པ་དངོས་སུ་སླེབས། ཟར་བེར་བཞུགས་ཡུན་ཐུང་བས་ཞབས་ཕྱི་མ་ཟིན་པར་པོ་བོ་ཐོག་ཁ་ནང་སོས་གཙོ་མཛད་ཁྲང་པ་ཚུན་གྱི་རྟ་འབུལ་དང་མདོར་ན་པོ་བོའི་བཀའ་རྒྱུད་ཀྱི་དགོན་པ་ཐམས་ཅད་ཀྱི་བདག་རྐྱེན་ཞུས། ལོ་ལོ་བཞིན་པོ་བོའི་ཀར་སྲིད་ཀྱི་སེར་འདུ་དང་ཆོས་ཁྲིམས་པ་ཀོང་གི་ཀར་སྲིད་གཅིག་ལ་གཅིག་ཕན་གྱི་བཀའ་གནང་། རྒྱལ་འཛིན་དུ་རྒན་མོ་བློ་བདེའི་བུ་བརྒྱུད་བཀྲ་ཤིས་དང་འགྲོ་ལ་ཧུ་རེ་གཉིས་ཀྱི་ཁང་པར་ཕྱག་ནས་ཕྱིན་ཞིང་འགྲོ་ལ་ཧུ་རེའི་ཀ་བ་ལ་ཕྱག་ནས་ཕྱེད་ཐུག་ཙམ་པ་མང་དུ་བྱུང་། དེར་ཤར་མོན་གྱི་རྒྱལ་པོ་ཇོ་འབག་དཔོན་གཡོག་མང་པོ་མཇལ་བར་སླེབས། འབུལ་བ་མཐའ་ཡས། ཁོང་རང་ཡང་གཙུག་ཕུད་ཕུལ་ཞིང་བསྟན་པ་འཛུགས་པར་ཞུས། མཚོ་ཆེན་པོའི་ནང་ན་གྲུའི་གྲོང་ཁྱེར་འབུམ་ཕྲག་མང་༼པ༡༢༧བ༽པོ་གནས་པའི་བདག་པོ་སྣུར་རྗེ་རྒྱལ་པོ་ལ་བཀའ་ཤོག་གནང་ནས་ཁྱོད་ཀྱི་དུང་དཀར་མགོ་དགུ་པ་དེ་བསྐུར་ཞེས་བཀའ་གནང་བས་དད་ཅིང་མངོན་པར་མཁྱེན་པར་གོ་སྟེ་དེ་ལ་སོགས་པ་འབུལ་བ་མང་དུ་བསྐུར་ཡང་ཕྱིས་ལམ་གྱི་དབང་གིས་ཞུ་ཡིག་ཙམ་ཕྱག་དུ་ཕྱིན་སྐད་པར་གསུངས། རྒྱ་ལའི་ནགས་ལ་སེང་ལྡེང་སྡོང་པོ་ལྔ་གཙོ་འཁོར་གྱི་ཚུལ་དུ་ཡོད་པ་འཚོལ་བའི་བཀའ་གནང་བས་རྙེད་དེ་དབུས་མ་དེ་ལས་གསུང་ཆོས་དུས་ཀྱི་གཎྜི་མཛད། རྩེ་ལྷ་སྒང་དུ་སྤྲེ་ལོའི་ལོ་སར་མཛད། ཁྱད་པར་ཚེས་བརྒྱད་ལ་བྱམས་པ་དང་། བཅོ་ལྔ་ལ་སྟོན་པ་འཁོར་བཅས་ལྷག་པར་ཡང་གཟིགས། མདོ་ཁམས་ཀར་ཟུར་སོགས་ཀྱི་ཇ་སིག་ཆེན་བརྒྱ་ལྷག་སོགས་ཀྱི་འབུལ་བ་རྒྱ་ཆེན་དང་སྤྱན་འདྲེན་སླེབས། སྔོན་གྱི་ལུང་བསྟན་དུ་མ་ཡོད་དུག་པ་བཞིན་བཀྲ་ཤིས་ལྐོག་ཕྲེང་ནས་སློབ་དཔོན་པདྨས་སྦས་པའི་ཚེ་ཆུ་ཚེ་རིལ་སོགས་འདོན་པར་གནང་སྟེ་ཐོན་ནས་གཏེར་ཚབ་ཀྱང་བཞག །དེའི་ཚེ་སློབ་དཔོན་པདྨ་མཁའ་འགྲོ་མ་བཞིས་བསྐོར་ནས་གདམས་པ་དང་ལུང་བསྟན་མང་དུ་གསུངས། དེ་མ་ཐག་དེ་དག་གི་ཐུགས་དམ་སྒྲུབ་པ་ལ་བཞུགས་པས་ཚེ་དཔག་མེད་ཀྱི་ལོངས་སྐུའི་ཞིང་དང་སྐུ་མཐའ་ཡས་གཟིགས། དེར་བྱ་པ་ཆོས་མཛད་བཀྲ་ཤིས་རྣམ་རྒྱལ་བ་དཔོན་གཡོག་སྤྱན་འདྲེན་པར་སླེབས། དབུས་གཙང་ནས་སྤྱན་འདྲེན་ཡང་མང་། བྱ་པ་ཁྲིད་དཔོན་པ་གནམ་དུ་གཤེགས་པའི་སྔོ་བ་གནང་དགོས་པ་དང་དབུས་གཙང་དུ་ཡང་ཕེབས་པར་སྤྲོ་བས་ཞལ་གྱིས་བཞེས་པས་སྤྱན་འདྲེན་པ་རྣམས་ཡིད་ཚིམ་སྟེ་སོ་སོར་བྱོན། སྤྲེ་ལོ་ཟླ་བ་དགུ་པའི་ཉེར་གསུམ་ལ་རྣམ་ཐོས་ཀྱི་རི་བོ་ནས་སྒར་བཏེག་ཀོང་བཙུན་དེ་མོ་སོགས་ཀྱིས་སྐྱེལ་བར་གཟིགས། མཐུན་སྣང་དུ་ཡང་འཇའ་སྤྲིན་ལ་གཞི་བདག་གི་གཟུགས་དང་རྟ་དང་སེང་གེ་དང་འབྲུག་ལ་ཞོན་པའི་དབྱིབས་མང་དུ་དྲུང་ཐེགས་པའི་ཕྱོགས་སུ་འགྲོ་བར་སྣང་། ཀོང་པོའི་དད་ཅན་ཐམས་ཅད་ཀྱིས་སྐྱོ་བའི་༼པ༡༢༨ན༽རྣམ་འགྱུར་ཆེར་བྱས། པག་རྒན་ཐམས་ཅད་ཀྱང་སྐྱོ་བའི་གླུ་མང་དུ་འཐེན་ཞིང་མྱུར་དུ་ཕེབས་པར་གསོལ་བ་འདེབས། དྲུང་སྐོར་རྣམས་ཕྲག་ཡུལ་དུ་ཕེབས་སྟེ་ཕྱི་ནང་གི་ཞལ་བསྐོས་མཛད། གྲུམ་ཚལ་དུ་དྲི་མེད་སངས་རྒྱས་བསྐོས། སྒར་པ་བྱིན་ཟིང་པོ་ནས་ཆུ་བསྒྲལ། བ་ཡོ་ཙཱ་རི་བརྒྱུད། གླང་ལའི་ནང་དུ་བྱ་པའི་ཇ་འདྲེན་སྔུན་མ་ནང་སོ་ཆོས་མཛད་པ་བྱོན། སྐྱེན་རྒྱལ་པོ་དཔལ་བཟང་དང་ལྷོ་སྒོ་བས་མཆོད་ཅིང་སྒོ་གོང་འོག་གི་འཁྲུག་རྩོད་སྡུམ་པའི་བཀའ་གནང་སྟེ་ཕྱིས་རྗེ་བཙུན་སྐྱ་སེས་འཕྲིན་ལས་ཀྱི་འཕྲོ་མཛད་པས་ཞི། བྲ་བ་བརྒྱུད་རྣམས་ལ་ཞལ་མཐོང་གསུང་ཐོས་ཀྱི་འབྲེལ་པ་བཞག །དྭགས་པོ་སྐུ་རབ་པ་སོགས་ལམ་སྡེ་ཆེ་ཕྲ་རྣམས་ཀྱིས་འབུལ་ཞབས་ཀྱིས་མཆོད། དྭགས་ལྷ་སྒམ་པོའི་རི་ལ་གཟིགས་སྣང་དུ་མ་བྱུང་ཞིང་མཆོད་སྤྲིན་ཆེར་མཛད། སྦུང་མཁར་ནས་བྱང་མཁར་པོར་ཕེབས། དེར་བྱ་སྒོ་གཅིག་པ་པདྨ་རྟ་མཆོག་དབང་རྒྱལ་སོགས་བསུ་བར་བྱོན། ས་སྐྱོང་དོན་ཡོད་རྡོ་རྗེའི་སྤྱན་འདྲེན་པ་སླེབས། བྱར་སྦུང་དུ་ཕེབས། བྱ་ལོའི་ལོ་སར་མཛད། ཁྱད་པར་མགོན་པོའི་གཟིགས་སྣང་མང་། ཁྲམས་ས་བརྒྱུད། རྡོ་མོན་པ་ཐང་དུ་ཡེ་ཤེས་ཀྱི་མགོན་པོའི་ཞལ་འབག་སུམྦྷ་ནག་པོ་གཟིགས་པས་མགོན་པོ་དངོས་སུ་གཟིགས། གསེར་ཕྱེ་འབུམ་པ་དང་གྲུབ་ཐོབ་ཆེན་པོའི་ལུང་བསྟན་ལྷ་ཁང་སོགས་སུ་མཇལ་ཞིང་སླར་ཕྱག་ནས་གནང་། ཆོས་རྒྱལ་ལྷུན་པོར་ཕེབས་སྟེ་གོའི་ཤྲི་སྐུ་མཆེད་ཀྱིས་ཟླ་བ་གསུམ་བཞིར་འབུལ་ཞབས་མཐའ་ཡས་པས་མཆོད། གཤེགས་བཞུགས་ཀྱི་དོན་དུ་བསྔོ་བས་རྒྱས་བཏབ། བླ་མ་དཔའ་བོས་ཀྱང་འདིར་མཇལ་སྟེ་དྲོ་བོ་ལུང་དུ་སྒྲུབ་སྡེ་འདེབས་པར་བཀས་གནང་སྟེ་མངགས། སྒར་པ་སྟག་ལ་བརྒྱུད་ནས་༼པ༡༢༨བ༽ཡ་རྩེར་ཕེབས། ལྷ་བསམ་བདེ་བ་ཇ་འདྲེན་ལ་བྱོན། ར་མོར་རྟེན་མཛོ་ཅིག་གི་ཞབས་རྗེས་བྱུང་། ལྷུན་པོ་སྒང་དུ་འབུལ་ཞབས་མཐའ་ཡས་ཀྱིས་མཆོད། ཟ་ཧོར་གྱི་རྒྱལ་བརྒྱུད་སྟག་རྩེ་བས་སྤྱན་དྲངས། སྲོང་བཙན་དུ་སྔོན་གནས་དུ་མ་རྗེས་སུ་དྲན། འབུལ་ཞབས་ཀྱིས་མཆོད། སྨན་མཁར་ཞང་མཁར་གཞིས་ཀ་ལྷུན་གྲུབ་གླིང་། འགར་རྩ། དོལ་ལྷུན་གྲུབ་ལྷ་རྩེ་རྣམས་བརྒྱུད། ཡར་རྒྱབ་དཔོན་ཆེན་པས་འབུལ་ཞབས་རྒྱ་ཆེ། དོལ་མདའི་རི་རྩེར་རྗེ་མར་པའི་བཞུགས་ཁྲི་ཡོད་པ་བསོས། དེ་དང་ཞལ་སྤྲོད་མནའ་འོ་ལའི་རྩེར་དྲུང་ཉིད་ཀྱི་བཞུགས་ཁྲི་མཛད། རྒྱལ་ཁམས་ལ་ཕན་བདེའི་སྨོན་ལམ་མཛད་པ་ན་རྗེ་མར་པ་ཡབ་སྲས་དང་མཚུར་དབང་གི་རྡོ་རྗེས་བཀྲ་ཤིས་མཛད་པར་གཟིགས། གཞུང་བཀྲ་ཤིས་སྒང་དུ་ཕེབས། འདིའི་ཚེ་ས་སྐྱོང་དོན་ཡོད་རྡོ་རྗེ་གཞིས་ཀ་སྣེལ་པའི་ས་རྣམས་རྩོད་པས་ཐོབ་ནས་དངོས་ཀྱི་བདག་པོ་བྱེད། གཞལ་དབུས་གཙང་སྤྱི་ལ་ཕག་མོ་གྲུ་པའི་རྫོང་ཇིའི་ཚུལ་གྱིས་ལུང་བརྒྱུགས་ནས་ལོ་འགའ་ཟུང་སོང་བའི་སྐབས་ཡིན་པས་ཁོང་དཔོན་གཡོག་འཁོར་ལོས་བསྒྱུར་རྒྱལ་ལྟ་བུའི་འབྱོར་པས་དེར་ཇ་འདྲེན་ལ་བྱོན་ཞིང་མདུན་བསུས། སྐྱེ་བོ་ཁྲི་གྲངས་ཚོགས་པས་ས་གཞི་ཁེབས་ཚེ་ན་མཁའ་བར་སྣང་ལ་ངོ་མཚར་གྱི་ལྟས་མཐའ་ཡས། འོག་རགས་སུ་ཇ་འདྲེན་གྱི་བུལ་ཆེན་དང་གཞི་ལན་གྱི་ཐོག་མ་བྱས། དེ་ནས་མཆོད་ཡོན་ལྷན་ཅིག་པས་གསེར་ལྡན་གྱི་ཆུ་བོ་ལ་གྲུའི་བཞོན་པས་བརྒལ་སྟེ་ལུམྦ་ཤེལ་གྲོང་ནོར་བུ་དགེ་འཕེལ་བཟང་གྲོང་རྣམས་སུ་རིམ་པས་བཏེག །དེར་སེར་འབྲས་དགེ་གསུམ་གྱིས་ཇ་འདྲེན་ཕུལ། དེ་ནས་ཆོས་འཁོར་ཆེན་པོ་ལྷ་སར་ཕེབས་ཉིན་གླིང་སྟོད་སྨད་ཀྱི་ཆོས་རྗེ་གཉིས་ཀྱིས་གཙོ་བྱས་བོད་ཡུལ་གྱི་བཤད་༼པ༡༢༩ན༽གྲྭ་ཐམས་ཅད་ཀྱི་འབྱུང་གནས་དང་ཕྱི་མོ་གསང་ནེའུ་ཐོག་གི་དགེ་འདུན། གུང་རུ་ཤེས་རབ་བཟང་སོགས་ནཱ་ལེནྡའི་ཚོགས་པ། ཆོས་རྗེ་སྨོན་ལམ་པ་དང་མཁས་པ་ལེགས་ཆོས་པ་སོགས་ཀྱིས་གཙོས་པའི་སེར་འབྲས་དགེ་གསུམ། བདེ་སྐྱོར་ཟུལ་གསུམ་སོགས་ཤོད་ཆེན་སྐྱི་ལུང་གི་དགོན་ཆེ་ཆུང་གི་དགེ་འདུན་བཞུགས་སོ་འཚལ་རང་རང་གི་བླ་མ་རྣམས་ཀྱིས་དབུ་མཛད་སྟེ་ཁྲི་ཕྲག་དུ་ལོངས་པའི་སེར་སྦྲེང་གིས་བསུས། དེའི་ཚེ་དག་པའི་གཟིགས་སྣང་མཐའ་ཡས་པ་བྱུང་ཞེས་བཀའ་བསྩལ་བ་གྲགས་ལ། ཕྱི་རོལ་དུ་ཡང་ན་མཁའ་ལ་འཇའ་འོད་དང་མེ་ཏོག་གི་ཆར་ཁ་དོག་ལྔ་ལྡན་དུ་བབ། སྐྱ་སེར་གྱི་ཁྲོམ་ཐམས་ཅད་དད་པས་ཡིད་འགྱུར་སྐད། སོ་སོ་ནས་ཆོས་འབྲེལ་ཞུས་ཅིང་ཆོས་དང་ཟང་ཟིང་གིས་ཚིམ་པར་མཛད། ཇོ་བོ་ལ་གསེར་གསོལ་སོགས་མཆོད་པ་རྒྱ་ཆེར་མཛད། བསྟན་པའི་མཛད་པ་དུ་མ་ལུང་སྟོན་པར་གཟིགས། དེར་ཁྱི་ལོའི་ལོ་སར་སྨོན་ལམ་མཛད་། ཤར་ཁ་ནས་གངས་པ་བླ་མ་སོགས་དང་། འདན་མ་གྲུབ་ཐོབ་སོགས་མདོ་ཁམས་ཀྱི་གྲ་རྒྱུན་རྣམས་ཀྱི་ཇ་སིག་ཆེན་སྟོང་ཕྲག་དང་གསེར་དངུལ་སོགས་འབུལ་ཆེན་སྐྱེ་བོ་ཐམས་ཅད་ཧ་ལས་པ་ཕུལ། དཔའ་བོ་ཆོས་དབང་ལྷུན་གྲུབ་གྱིས་ཀྱང་བཀའ་བཞིན་དྲོ་བོ་ལུང་དུ་སྒྲུབ་སྡེ་དང་སྲས་མཁར་ལ་ཞིག་གསོ་དང་བདག་རྐྱེན་མཛད་ནས་སླར་འབུལ་ཞབས་དང་བཅས་པས་ཕྱག་དུ་ཕུལ་ཡང་ཁྱེད་རང་གིས་སྐྱོང་དགོས་ཅེས་བཀའ་ནན་གནང་། ཤར་ཀོང་པོའི་རྒྱལ་ཁམས་ཆེན་པོ་ནས་དྲུང་བཀྲ་༼པ༡༢༩བ༽ཤིས་དོན་གྲུབ་པས་དབུ་མཛད་ཀར་ཁྲིད་ཀྱི་བླ་དཔོན་རྒྱ་བདག་ཡོན་བདག་རྣམས་ཀྱིས་འབུལ་ཆེན་དུ་མ་དང་ལྷ་སར་མཆོད་པའི་རྔ་བོ་ཆེ་མཐའ་འདོམ་ཉི་ཤུ་རྩ་བཞི་པ་ཕུལ། ཧ་ཅང་ཆེ་བས་རྔ་ཁྲི་ལ་ཕྲུལ་གིས་བསྐྱོན་ཚེ་རྔ་ཤིང་སྟེང་ནས་གཞོམ་ཞིང་སྐྱེ་བོ་སྟོང་ཕྲག་དུ་མས་འདྲེན་མ་ནུས། གཟོ་པ་རྣམས་གཏོལ་དང་བྲལ་བའི་ཚེ་དྲུང་གི་བཀའས་གནང་སྟེ་ཀརྨ་གྲ་ཚང་གི་དགེ་འདུན་ཕྱེད་དང་ཉིས་བརྒྱ་ཙམ་གྱིས་ཕྱོགས་བཅུའི་རྒྱལ་བ་མའི་གསོལ་འདེབས་ལན་གསུམ་བྱས་ནས་འཕྲུལ་ཐག་ཐེམ་པ་ཙམ་གྱིས་བྱ་འཕུར་བ་ལྟར་རྔ་ཁྲིའི་སྟེང་དུ་ལིང་གིས་སོང་། གཞོམ་པ་དེ་ཡང་ཚེག་སྒྲ་ཆེན་པོ་དང་བཅས་སྟེ་རང་བྱུང་སོས་པ་དང་མཉམ་དུ་བརྡུངས་པ་ལས་ལྷག་པའི་རྔའི་སྒྲ་ཆེན་པོ་བྱུང་བས་ངོ་མཚར་གྱི་གནས་སུ་བྱས། རིམ་གྱིས་མཚུར་ཕུ་དང་བྱང་རྒྱུད་དུ་མ་དང་གཞུ་དང་སྙེ་མོར་བྱོན། དེར་དེ་ཁོ་ན་ཉིད་ཀྱི་གཟིགས་པས། ཨེ་མ་ཧོཿ། ཤེས་བྱའི་དཀྱིལ་འཁོར་རབ་ཏུ་བཀྲ་བ་དུ་མའི་རི་མོ་འདི་ནི་སུ་ཡིས་བྲིས་སོ་ཀྱཻ། །ཞེས་སོགས་ཀྱི་རྡོ་རྗེའི་མགུར་མཛད། སྨྱུག་ལར་མཁར་ལས་སོ་མ་བྱས་ནས་ཕྱག་ནས་ཞུས་པས་ག་དར་གྱིས་སྒོ་ཐམས་ཅད་བསྡོམས་ལ་ཞོག་གསུངས་སྟེ་དེ་ལྟར་བྱས་ནས་དཀར་མོ་ཀ་ཏོ་ར་གང་ཕུལ། དེ་ནས་གཞུ་སྙེའི་ལ་ཁ་ནས་ལན་འགའ་ཟུང་འཐོར་བ་མཛད། སྨྱུག་ལར་སྒོ་ཕྱེ་ནས་བལྟས་དུས་སྟེང་ཤོད་ཐམས་ཅད་དུ་སོན་ལས་འཐུག་པ་ནས་དེ་ཉིད་ཀྱིས་སྐྱ་ཆག་གེར་གང་། དེ་རྣམས་བསྡུས་པས་སྔོན་ལས་ཆེས་མང་དུ་བྱུང་བ་ནས་ཁང་དུ་བཏབ་པས་ནས་འཕེལ་བའི་བཀའ་དྲིན་གསབ་ཕྱིར་དཔོན་ས་གསེར་ཁང་མ་ཡུམ་སྲས་ཀྱི་ཀརྨ་གྲ་ཚང་ལ་རྟག་དུ་ཕོགས་འདེབས་པར་ཞུས་པ་ཡིན་ནོ། །༼པ༡༣༠ན༽

རོང་ཆེན་བརྒྱུད། སྔོན་རྗེ་མར་པས་ལུང་བསྟན་པར་གྲགས་པའི་གཞིས་ཀ་རིན་སྤུངས་སུ་ཕེབས་པར་ཉེ་བ་ན་ས་སྐྱོང་དོན་ཡོད་རྡོ་རྗེས་རྣམ་སྲས་ཀྱི་འབྱོར་པ་ལྟ་བུའི་སྐྱ་རག་ཆེས་མང་པོ་དང་། བྱམས་ཆེན་ཆོས་ལུང་སོ་སོའི་མཁན་པོས་གཙོས་པའི་དགེ་འདུན། འཇམ་དབྱངས་ཀུན་དགའ་ཆོས་བཟང་ལ་སོགས་པའི་འབྲས་ཡུལ་རྫོང་དཀར་བ། པཎ་ཆེན་ཤཱཀྱ་མཆོག་ལྡན་ལ་སོགས་གསེར་མདོག་ཅན་པ། ཀོང་སྟོན་དབང་ཕྱུག་གྲུབ་པ་སོགས་རྟ་ནག་ཐུབ་བསྟན་རྣམ་རྒྱལ་གྱི་ཚོགས་པ་སོགས་མདོར་ན་ལ་སྟོད་མན། རོང་དུར་མིག་ཡན་གྱི་དགོན་ཆེ་ཆུང་གི་དགེ་འདུན་ཐམས་ཅད་རང་རང་གི་བླ་མས་གཙོ་བྱས་སྟེ་སྦྱིན་བདག་ཆེན་པོས་སེར་སྦྲེང་ལ་འདུ་དགོས་པར་བཀས་བཅད་ཅིང་སོ་སོ་ནས་ཀྱང་ངེས་པར་གནས་འདི་ལྟ་བུ་ནི་ཆེས་འོས་སོ་ཅེས་སེམས་པས་དད་པས་འདུས་སྟེ་ཁྲི་ཕྲག་གཉིས་གསུམ་དུ་ལོངས་ངེས་ཟེར་བའི་སེར་སྦྲེང་གི་བསུ་བ་དང་གོས་སྐུ་ཆེན་མོ་གཤམ་པ་སོགས་བྱས་ཚེ་ལྷ་རྣམས་ཀྱང་འགྲན་པ་ལྟར་ན་མཁའ་འཇའ་ཚོན་གྱི་བླ་བྲེ་དབྱིབས་སྣ་ཚོགས་པས་བྲེས་ཤིང་མེ་ཏོག་གི་ཆར་གྱིས་བར་སྣང་ཡོག་པས་མིའི་མཆོད་པ་ཟིལ་གྱིས་མནན་ཚེ་མཁས་པ་ཐམས་ཅད་ཀྱང་མངོན་པའི་ང་རྒྱལ་ཞི་སྟེ་དད་པའི་སྤུ་ལོང་གཡོས། ཐམས་ཅད་ལ་ཆོས་དང་ཟང་ཟིང་གི་སྦྱིན་པས་ངོམས་པར་མཛད་ཅིང་ཆོས་སྡེ་ཆེན་པོ་དེ་རྣམས་སོ་སོ་ནས་དཔོན་སློབ་ཐམས་ཅད་ཀྱིས་ཆོས་འབྲེལ་དུ་མ་གསན་ཞིང་ཐམས་ཅད་ཀྱང་དད་གུས་ཐོབ། ཁྱད་པར་ཕྱི་དུས་ཀྱི་མཁས་པ་རྣམས་ཀྱི་ནང་ན་ཉི་མའི་དཀྱིལ་འཁོར་ལྟར་གསལ་བ་པཎྜི་ཏ་ཆེན་པོ་ཤཱཀྱ་མཆོག་ལྡན་ནི་ངོ་མཚར་གྱི་མཛད་པས་ཐུགས་ཕྲོགས། ཐེག་ཆེན་གི་ཡོངས་འཛིན་གྱི་མཚན་ཉིད་ཡོངས་སུ་རྫོགས་པར་གཟིགས་པས་གཙང་ལ་བཞུགས་རིང་ཕལ་ཆེར་ཞབས་ཕྱི་མཛད། དགེ་འདུན་གྱི་ཚོགས་པ་རྣམས་༼པ༡༣༠བ༽ཀྱང་ཟླ་བ་དུ་མར་ཞབས་ཕྱིར་བསྟེན་སྟེ་མདོ་མང་ལ་སོགས་པའི་ལུང་དང་བཤད་པ་དུ་མ་གསན། ཉིད་ཀྱིས་ཐུན་མོང་མ་ཡིན་པའི་ཟབ་ཆོས་དུ་མ་གསན་སྟེ་ཐུགས་དམ་གྱི་སྤངས་རྟོགས་དུ་མ་འཁྲུངས་པས་རྩ་བའི་བླ་མ་ཡང་རབ་ཏུ་འཛིན། དབུས་ཀྱི་ས་བར་དུ་ཞབས་སྐྱེལ་མཛད་སྟེ་ཐེགས་ཀར་ཞབས་སྤྱི་བོར་བླངས་སྟེ་སྤྱན་ཆབ་མང་དུ་བསིལ་ཞིང་སྨོན་ལམ་ཡུན་རིང་དུ་མཛད། ཕྱིས་སྒར་ཆེན་ཐེག་པའི་འོག་དུའང་ས་སྐྱོང་དོན་ཡོད་པ་ལ་ཁྱོད་ཀྱི་སྒོ་དྲུང་ན་གསེར་གྱི་ཕ་བོང་ཆེན་པོ་ཞིག་བྱུང་འདུག་པ་ཁྱོད་ཀྱིས་ལེན་མ་ཤེས་པར་འདུག །ངས་དེས་ནས་དུམ་བུ་ཅུང་ཟད་ཅིག་ལོན་པ་དེ་ཤིན་དུ་ཕན་ཐོགས་པར་བྱུང་། ཞེས་བཀྱོན་ཐབས་སུ་གསུངས་སྐད། མཁའ་རུ་སྟེང་དུ་ཕག་ལོའི་ལོ་སར་མཛད། བྱམས་ཆེན་གྱི་གདན་ས་པ་སྐུ་སྐྱེ་སྣ་ཚོགས་རང་གྲོལ་བ་དཔོན་སློབ་ཉུང་ངུར་མཛད་སྟེ་གསུང་ཆོས་འབའ་ཞིག་གསན། རིན་སྤུངས་པའི་ལུང་གཏོང་བའི་སར་ཕེབས་པ་ནས་རྒྱལ་བུ་ངག་དབང་རྣམ་རྒྱལ་སྒར་གྱི་མགོ་ལུང་བའི་དཔོན་དུ་བསྐོས་པས་ཞབས་ཕྱི་འབྲལ་མེད་མཛད་ཅིང་གསུང་ཆོས་མང་དུ་གསན། སྤྱིར་ས་སྐྱོང་དོན་ཡོད་པ་སྤྱན་འདྲེན་གྱི་གཙོ་བོ་ཡིན། རྒྱུན་དུ་ཟང་ཟིང་གི་འབུལ་ཞབས་ཆེ་ཡང་དགེ་བའི་བཤེས་གཉེན་ནི་དད་པས་མཉེས་དགོས་པ་ལས་དེང་སང་གྲགས་ཆོད་ཀྱི་དད་པ་ཙམ་མ་གཏོགས་ཆོས་ལས་བྱུང་བའི་དད་པ་མི་འཕྲོགས་པ་རེ་ཞིག་མི་སྐྱེ་བའི་རིགས་སུ་དགོངས། ཁོང་རང་ར་རྔ་སོགས་ན་མཚམས་ལ་བཞུགས། སྒར་ཆེན་ཤངས་ཕྱོགས་སུ་གཉུག་མར་བཞུགས་ཚེ་ཇ་སིག་ཆེན་སྟོང་གྲངས་སུ་ཉེ་བ་སོགས་གནང་སྟེར་རྒྱ་ཆེར་འཇོག་པ་མཛད་ནས་གྱད་སྙེན་སྒེར་གསུམ་དོལ་པ་ལ་སོགས་པའི་བྱང་གི་འབྲོག་ཆེན་རྣམས་ལ་ངོས་བསུ་བའི་བཀའ་ཤོག་མཛད་པས་འབྲོག་སྡེའི་ངོས་བསུ་གདན་འདྲེན་ཤངས་སུ་མི་ཤོང་བ་འདྲ་བ་སླེབས། ༼པ༡༣༡ན༽སྡེ་པའི་ཕོགས་དང་འུ་ལག་ལ་མ་བརྟེན་པར་བྱང་མཚོ་མོ་དགུ་བརྒྱུད་ཀྱི་བཞུགས་ནས་མདོ་ཁམས་ལ་ཐེགས་པར་དགོངས་ཚེ། བྱམས་ཆེན་སྐུ་སྐྱེ་དང་རྒྱལ་བུ་ངག་དབང་པ་གཉིས་ཅི་མཛད་གཏོལ་བྲལ་གྱིས་ཉིན་མཚན་དུ་བཤུམས་ཤིང་གསོལ་བ་བཏབ་ཀྱང་དགོངས་པ་མ་འགྲུབ་པས་གར་ཐེགས་ཀྱི་ཞབས་ཕྱིར་འབྲེང་བར་ཐག་བཅད། སྡེ་པ་ཉིད་ཀྱང་ཆེས་ཏབ་ཏབ་པོས་རིངས་སྟབས་སུ་ཉིན་མཚན་བཤད་ནས་བྱོན་ཡང་ཤང་ཕུར་ཕྱག་ཕྱི་ཟིན། འདན་མ་ཁྲིམས་དཔོན་དང་ཀརྨ་འཕྲིན་ལས་པ་སོགས་ཞལ་འདྲིས་སུ་ཆེ་ངོ་ཆེན་དུ་སྦྲན་སྟེ་བཞུགས་པར་གསོལ་བ་ནན་གྱིས་བཏབ་པས་རིང་ཞིག་ན་ཞལ་བཞེས་ཙམ་གྲུབ་ནས་རིམ་པས་རོང་ཆེན་དང་བྱང་ཐང་ཆུ་བོ་རི་སྙེ་ཐང་སོགས་བརྒྱུད། ཕག་ལོ་ཟླ་བ་བདུན་པའི་སྟོད་ལ་ལྷ་སར་སྤྱན་དྲངས། སྤྱིར་རྗེ་དེ་བཞིན་གཤེགས་པའི་ཐུགས་དམ་ཙནྡན་དཀར་པོའི་སྒྲོལ་དཀར་ཁྱེའུ་ལོ་བརྒྱད་ཀྱི་ཚོད་ཙམ་པ་དང་རྗེ་མར་པའི་སྐུ་བྱ་ཁུར་མ་སི་ཐང་ཟླ་ཞལ་མ་སོགས་སྐུ་གསུང་ཐུགས་རྟེན་ཁྱད་པར་བ་ཁོ་ནས་གཙོས་པའི་འབུལ་ཆེན། ལྷ་ས་རྣམ་གཉིས། ཚལ་གུང་ཐང་། བྱང་ཆུབ་གླིང་སྟེ་གཙུག་ལག་ཁང་ཆེན་པོ་གསུམ་གྱི་གཙོས་པའི་འབུལ་ཆེན། ཡེར་པའི་གནས་ཆེན་གྱིས་གཙོས་པའི་འབུལ་ཆེན་སོགས་མཐའ་ཡས་པ་བྱས། ཇོ་བོའི་སྐུ་འཁོར་དུ་དགེ་འདུན་གཙང་ཧྲུག་པ་ཅིག་གནང་བཞེད་ཀྱང་སྡེ་པ་རང་གི་ཐུགས་བཞེད་ཀྱིས་པོ་ཊ་ལའི་རི་ལོགས་པ་ཆོས་སྡེ་འདེབས་པར་ཞུས་པ་བཙན་ཆེས་པར་དགོངས་ནས་དྲུང་གིས་བཀས་མ་གནང་། ལྷ་སའི་ཤར་དུ་ཐུབ་ཆེན་ཆོས་འཁོར་གྱི་ཆོས་སྡེའི་རྨང་བཏིང་། འདི་ལ་རྟེན་འབྲེལ་ཧ་ཅང་འགྲིག་ཆེ་བ་མ་བྱུང་བར་རྗེ་འཕྲིན་ལས་པ་གསུང་ཞིང་བུ་ཁྲལ་རྣམས་ཀྱང་གཙང་ནས་མདའ་སྟག་ཤས་ཆེ་བར་བརྟེན་བསྟན་པའི་རྒྱུན་འབྲིང་ཙམ་ཞིག་༼པ༡༣༡བ༽བྱུང་། དེར་ཆོས་རྗེ་མི་ཉག་པ་གཤེགས་ནས་ཀརྨ་འཕྲིན་ལས་བསྐོས། ཐུབ་ཆེན་དུ་ནང་སོ་ལ་འདན་མ་ཁྲིམས་དཔོན། མཚན་ཉིད་ཀྱི་སློབ་དཔོན་ལ་དབུ་མཛད་བདེ་ལེགས་པ་དང་ཆོས་རྗེ་ལེགས་བཤད་པ། སྔགས་ཀྱི་སློབ་དཔོན་དཀོན་རྒྱམ་པ་དང་དྲུང་བློ་གྲོས་པ་བསྐོས། ཡེར་པར་དྭགས་པོ་རབ་འབྱམ་པ་མཁས་གྲུབ་ཆོས་རྒྱལ་བསྟན་པ་བསྐོས། ཀོང་པོའི་གྲ་ཡོན་རྣམས་ཀྱིས་སྤྱན་དྲངས་སྟེ་ས་སྐྱོང་དོན་ཡོད་པ་འཁོར་བཅས་ཀྱིས་ལུམ་པའི་ཚུགས་ཁར་ཞབས་སྐྱེལ་མཛད་སྟེ་ཐེགས། ཡར་རྒྱབ་དཔོན་ཆེན་པོ་པ་མཆོག་དུ་དད་ཅིང་གུས་ཞབས་ཆེར་བྱས། སྣེ་གདོང་རྩེར་སྤྱན་དྲངས་ཏེ་ལྷ་གཟིགས་ངག་དབང་བཀྲ་ཤིས་གྲགས་པ་དགུང་ལོ་བཅུ་དྲུག་པས་མཇལ། ཕྱག་ཕྱི་མི་ཆེན་དུ་མ་དང་བཅས་པས་ལྔ་ལྡན་དང་དྭགས་པོའི་ཆོས་བཞི་སྦྱར་བའི་ཆོས་འབྲེལ་ཞུས་པ་ན་ཆེས་ངོ་མཚར་བ་ཞིག་གནང་བ་ལ་ཟླ་གཅིག་ཙམ་ན་མཁས་པའི་དབང་པོ་འབུམ་རབ་འབྱམས་པ་རིན་ཆེན་ཆོས་དབང་གིས་ཟིན་བྲིས་མཛད་པ་ཆེས་ངོ་མཚར་ཅན་ཞིག་བཞུགས། རིམ་གྱིས་དྭགས་པོའི་གཞུང་ནས་བརྒྱུད། ཀོང་པོའི་སྤྱན་འདྲེན་དང་ཡུལ་སོ་སོའི་འབུལ་ཞབས་མཐའ་ཡས་པ་རྣམས་བཞེས་སྟེ་ཕན་བདེའི་ས་བོན་བསྐྲུན། རྩེ་ལྷ་སྒང་དུ་བྱི་བ་ལོའི་ལོ་སར་སྨོན་ལམ་མཛད། གོའི་ཤྲི་སྤྲུལ་སྐུ་ཁམས་སུ་ཐེགས་པར་དགོངས་པ་ཐོག་མར་བཀས་མ་གནང་། ཕྱིས་ཐམས་ཅད་ཀྱིས་ངེད་དང་ཁྱད་མེད་པར་ཁུར་གསུང་བའི་བཀའ་བཀོད་གནང་སྟེ་དོན་གྱིས་རྒྱལ་ཚབ་ཏུ་བཀོས། དེར་ལོ་གསུམ་དུ་མཚམས་དམ་པོ་བར་ཆད་མེད་པ་ཅིག་གྲུབ་ན་སྐུ་ཚེ་མཐར་ཕྱིན་ཞིང་བསྟན་པ་ལ་ཕན་ཞེས་ལུང་བསྟན་ནས་རྣམ་ཐོས་ཀྱི་རི་བོ་ཉིད་དུ་གཟིམས་ཁང་བང་སྒྲོམ་ཞིག་མཛད་པར་ཐུགས་དམ་སྐུ་མཚམས་ལ་བཞུགས་སྟེ་སྔོན་རྒྱལ་བ་ཤཱཀྱ་ཏོག་ཉིད་གདུལ་བྱ་རྣམས་དམ་པའི་ཆོས་ཉན་པར་མི་འདུན་པ་ན་དབྱར་ཟླ་བ་གསུམ་ནང་དུ་ཡང་དག་འཇོག་ལ་བཞུགས་སྟེ་༼པ༡༣༢ན༽དེ་བཞིན་གཤེགས་པ་འཇུག་སྲེད་རྒྱལ་པོའི་ཞིང་དུ་སངས་རྒྱས་འགྲོ་བར་སྟོན་པ་ལྟར་དེ་བཞིན་གཤེགས་པ་ཐམས་ཅད་དང་དམ་པའི་ཆོས་བགྲོ་བའི་འཕྲིན་ལས་བསམ་གྱིས་མི་ཁྱབ་པ་བསྟན་པར་གོར་མ་ཆག་གོ །

དེ་ལྟར་སྤྱན་རས་གཟིགས་དབང་ཕྱུག་གངས་ཅན་གྱི་རྒྱུད་འདིར་རིམ་པར་བྱོན་པ་དེ་རྣམས་ཀྱི་ནང་ན་ཡང་རྗེ་འདི་ཁོ་ན་ལུགས་གཉིས་ཀྱི་འཕྲིན་ལས་རྨད་དུ་བྱུང་བ་སྟེ། སྐལ་ལྡན་གྱི་བུ་སློབ་བགྲང་བ་ལས་འདས་པ་སྨིན་གྲོལ་མཛད་པ་དང་། ཚད་མ་ཀུན་ལས་བཏུས་བཤད་གཞེར་མཛད་སྟེ་དེ་ལ་སྡེ་བདུན་མཁན་པོས་ཚད་མ་རྒྱས་པ་རྣམ་འགྲེལ་འབྲིང་རྣམ་ངེས་བསྡུས་པ་རིགས་ཐིགས་གསུམ་དུ་ཇི་ལྟར་བཀྲལ་བ་དང་། ཟུར་གྱི་དཀའ་གནས་རྣམས་གྱེས་པ་ཡན་ལག་གི་བསྟན་བཅོས་བཞིས་ཇི་ལྟར་བཀྲལ་བ་རྣམས་རྒྱས་འབྲིང་བསྡུས་པའི་གསེབ་ཚངས་སུ་བཤད་ཅིང་། སྡེ་བདུན་ལྷ་ཤཱཀྱ་རྒྱན་སོགས་རྒྱ་འགྲེལ་དུ་ཇི་ལྟར་བཀྲལ་བ་ཐམས་ཅད་མདོར་བསྡུས་པས་བརྗོད་སྟེ་ཚད་མའི་ལེགས་བཤད་ཀྱི་ཆུ་བོ་ཀུན་འདུས་རིགས་པའི་གཞུང་ལུགས་ཀྱི་རྒྱ་མཚོ་ཞེས་བྱ་བ་བོད་གཞུང་གང་ལ་ཡང་མ་བལྟོས་པར་རང་སྟོབས་ཀྱིས་མཛད། བདག་གི་བླ་མ་རྗེ་དྭགས་རམ་པའི་ཞལ་ནས། འཇིག་རྟེན་གསུམ་སྒྲོན་འདི་ལ་ཞུ་བ་པོ་ང་འདྲ་བ་ཞིག་ཡོད་ན་མྱུར་དུ་འགྲུབ་པ་ཡོད་སྟེ་དེ་མེད་པས་ལན། རིགས་གཞུང་རྒྱ་མཚོ་འདི་ལ་རྩོམ་པར་ཡང་ངས་གསོལ་བ་བཏབ། རྩོམ་ཡིག་པ་ཡང་ང་རང་གིས་བྱས། རྗེ་ཐམས་ཅད་མཁྱེན་པ་དེ་གཞན་དང་རང་མི་འདྲ། ཚད་མའི་གཞུང་ཙམ་ཡང་སྐུ་འཁྲིས་ན་མི་བཞུགས། ཕྱག་དཔེ་ནི་མི་གཟིགས། དུས་རྟག་དུ་ཕྱག་མཉམ་བཞག་སྤྱན་ལྟ་སྟངས་ཐུགས་ཏིང་ངེ་འཛིན་དང་མི་འབྲལ། གསུང་ཆོས། ལུགས་གཉིས་ཀྱི་བཀའ་བཀོད་སོགས་གནང་སྐྱོང་ཟད་མི་ཤེས་པ་དགོས་པའི་གསོལ་ཅོག་གི་འཁྲིས་སུ་བདག་གིས་སྨྱུག་ནག་ཏུང་ངེས་བཟུང་ནས་བསྡད། གསེང་ནམ་བྱུང་དུ་ཐུགས་རྩོམ་༼པ༡༣༢བ༽ཞུས་པ་ན་འཕྲོ་གང་ན་ཡོད་གསུང་བ་ཙམ་ལས་ཐོགས་པ་མེད་པར་སྤྱན་ལྟ་སྟངས་ཀྱི་ངང་ནས་ཤ་ར་ར་ལྗགས་དཔོད་མཛད། དེང་སང་གི་ཚད་མ་པ་རྣམས་དང་སྒྲོས་མི་མཐུན་པ་ཤིན་དུ་ཆེ་བ་འགར་སེམས་ཀྱིས་མ་བཟོད་སྟེ་ཞུས་པ་ན་ལྗགས་དཔོད་འཕྲོ་བཅད་སྟེ་ཅི་ཡང་མི་གསུང་། ཞག་འགའ་ཡར་དུ་ཐུགས་རྩོམ་དེ་མི་མཛད། ཕྱི་ནས་བླ་མའི་གསུང་ལ་ཡིད་འཆེས་དགོས་པ་ཡིན་ཞེས་བཀའ་གནང་། ཕྱི་ནས་དེ་ལྟར་མ་ཞུས་པར་གང་གསུང་དེ་ཀ་བྲིས་པས་དེའི་རྩོད་སྤང་སོགས་ཧ་ལས་པ་རེ་གནང་ཡོད་པ་ཡིན་ཞེས་དང་། གོ་ལའི་རྩིས་ཀྱི་སྐབས་སུ་ཅུང་ཟད་གོ་ཆོད་ཞུས་པ་ན་དེ་ལྟར་མིན་པའི་རྒྱུ་མཚན་མཐའ་དག་ངེས་པ་དང་བཅས་སྟེ་བཀའ་བསྩལ་ནས་ཕྱག་གཡས་པ་ན་མཁའ་ལ་ཅུང་ཟད་བརྐྱངས་ནས་ངེད་བགྲོ་གླེང་དེ་ལྟར་བྱེད་པ་ཡིན་གསུང་ནས་ཞལ་འཛུམ་ཙམ་མཛད་བྱུང་། དྲུང་གི་ཕྱག་བརྐྱངས་པ་རྫོགས་པར་མཐོང་བ་སྐུ་འཁོར་བ་ལ་ཡང་ང་ལས་མེད་པ་ཡིན་གསུངས་སྟེ་གཟུར་གནས་ཀྱི་མཁས་པས་བལྟས་ན་ཚད་མའི་བསྟན་བཅོས་འདི་ལྟ་བུ་བོད་ཡུལ་ལྟ་ཞོག་འཕགས་ཡུལ་དུའང་མ་བྱུང་བ་སྙམ་སྟེ། འཕགས་པའི་ཡུལ་དང་གངས་རིའི་ཁྲོད་འདིར་ཡང་། །རིགས་གཞུང་སོ་སོའི་རྣམ་འགྲེལ་མཛད་པ་མང་། །མདོ་དང་སྡེ་བདུན་འགྲེལ་པར་བཅས་རྣམས་ཀུན། །ཚིག་དོན་གཉིས་ཅར་གླེགས་བམ་གཅིག་ཉིད་དུ། །ཧ་ཅང་མངས་དང་ཉུངས་སོགས་སྐྱོན་མེད་ཅིང་། །གཞུང་དོན་འཁྱོག་དང་ཕྱིན་ཅི་ལོག་མེད་པར། །ཇི་བཞིན་བཤད་འདི་རྒྱལ་བ་སྲས་བཅས་མཐུས། །ཡིན་གྱི་གཞན་དུ་བློ་ཡི་སྤྱོད་ཡུལ་མིན། །ཞེས་བཀའ་བསྩལ་བ་ཁོ་ན་ལྟར་ཡིན་ལ་ཚད་མ་མདོའི་གཞུང་ལ་ཞེས་བྱ་བ་གསུངས་སྟེ་ཅེས་གཞན་གཞུང་འགྲེལ་བའི་ཚུལ་དང་། རྣམ་འགྲེལ་གྱི་གཞུང་རྣམས་ལ་ཞེས་བྱ་བ་སྨོས་སྟེ་ཞེས་རང་གཞུང་འགྲེལ་བའི་ཚུལ་དུ་མཛད་པ་ན་དཔལ་ཆོས་ཀྱི་གྲགས་པ་ཡང་རྗེ་འདི་ཉིད་ཀྱི་སྐུའི་བཀོད་པར་བསྟན་ཞིང་རྗེ་རང་བྱུང་རྡོ་རྗེས་༼པ༡༣༣ན༽ཀྱང་ཞལ་གྱིས་འཆེས་སོ། །རྒྱལ་བ་བྱམས་པའི་མངོན་པར་རྟོགས་པའི་རྒྱན་འགྲེལ་ཆུང་དོན་གསལ་དང་སྦྱར་སྟེ་འགྲེལ་པ་འཇིག་རྟེན་གསུམ་གྱི་སྒྲོན་མེ་ཞེས་བྱ་བ་མཛད་ཅིང་འདིའི་སྤྱི་དོན་གྱི་སྐབས་སུ་མདོ་སྡེ་ཐམས་ཅད་ཀྱི་དཀའ་བའི་གནས་མཐའ་དག་གཏན་ལ་ཕབ་ཅིང་ཆོས་འཁོར་རིམ་པ་གསུམ་ཞེས་ཐམས་ཅད་ལ་གྲགས་པ་ཡང་ཉན་ཐོས་ཀྱི་སྐབས་སུ་འཁོར་ལོ་དང་པོ་ཉིད་ཀྱི་བཟླས་པ་གསུམ་ལ་འཇོག་པ་དང་། གཟུངས་དབང་གི་མདོའི་དགོངས་པས་གང་ཟག་གཅིག་གི་དྲི་མ་རགས་བར་ཕྲ་གསུམ་སྦྱོང་བའི་ཆེད་དུ་རིམ་པར་གསུངས་པ་དང་། དགོངས་པ་ངེས་འགྲེལ་མདོར་གདུལ་བྱ་ཐ་དད་གསུམ་དུ་གསུངས་པ་སོགས་རྣམ་པར་འཇོག་ཅིང་། སྤྱིར་མཐར་ཐུག་གི་དགོངས་པ་ཆོས་འཁོར་གཅིག་ཆར་དུ་བསྐོར་བར་བཞེད་སྟེ་བོད་ཡུལ་གྱི་མཁས་པ་ཚངས་པ་ལས་ཆེས་ཚངས་པའི་བསྙེམས་པ་འཛིན་ཞིང་གཞན་ཐམས་ཅད་ལ་བ་ལང་ལྟར་ལྟ་བ་ཇི་སྙེད་ཅིག་བྱུང་བ་དེ་དག་གི་རྨི་ལམ་དུ་ཡང་མ་རྨིས་ན་རྣ་བར་ལྟ་ག་ལ་གྲག་པའི་ལེགས་བཤད་ཀྱི་འབྱུང་ཁུངས་ཆེན་པོ་མཛད་ལ། སྤྱིར་བསྟན་གྱིས་དོན་གྱི་གཙོ་བོ་རྣམས་ལེགས་པར་བཤད་ཅིང་རྒྱས་འགྲེལ་གདམས་ངག་གི་བར་ཙམ་དུ་གྲུབ་པ་ཞིག་གོ །ཕར་ཚད་འདི་གཉིས་ག་ལྟ་བ་གཞན་སྟོང་གཙོ་ཆེར་བཀྲལ་མོད་ཀྱང་སེམས་ཙམ་གྱི་ལྟ་བ་ལ་གཞན་སྟོང་དུ་མིང་བཏགས་པ་བོད་ཁ་གཅིག་གི་འདོད་པ་ལྟར་བཀྲལ་བ་ནི་མ་ཡིན་ལ།

སྤྱིར་རྗེ་འདི་སེམས་ཀྱི་གཤིས་སྟོང་ཉིད་གཙོ་བོར་སྟོན་པ་ཟབ་མོ་ལྟ་རྒྱུད། རང་བཞིན་འོད་གསལ་གཙོ་བོས་སྟོན་པ་རྒྱ་ཆེན་སྤྱོད་རྒྱུད་སྟེ་སེམས་ཀྱི་ཟབ་པ་དང་གསལ་བ་ནི་གཉིས་སུ་མི་ཕྱེད་པས་ན་ཤིང་རྟའི་སྲོལ་གཉིས་དགོངས་པ་གཅིག་དུ་བཞེད་པ་ཡིན་ནོ། །གཞན་ཡང་འདུལ་བ་ལ་གཞི་གསུམ་གྱི་ཆོ་ག་གསང་བ་འདུས་པ་མི་བསྐྱོད་པའི་མངོན་རྟོགས་ལ་སོགས་པ་བསྟན་བཅོས་ཁྱད་༼པ༡༣༣བ༽པར་བ་མང་དུ་མཛད་ཅིང་། དྲིས་ལན་ཁྱད་པར་ཅན་མང་དུ་བཞུགས་པ་རྣམས་ཀྱིས་རྙིགས་དུས་ཀྱི་གདུལ་བྱ་ཕྱོགས་གར་འགྲོའི་གཏོལ་མེད་པ་རྣམས་ལ་ལོང་པ་ལ་དམིགས་བུ་བྱིན་པ་ལྟར་དུ་གྱུར་ཏོ། །དེ་ལྟར་གཞན་ཕན་ན་མཁའ་དང་མཉམ་པས་སྐྱེ་བོ་གངྒཱའི་ཀླུང་གི་བྱེ་མ་སྙེད་ཕྱིར་མི་ལྡོག་པར་སྨིན་པར་མཛད་ནས་དགུང་ལོ་ང་གཉིས་པ་གླང་ལོའི་མཇུག་དུ་སོང་དུས་ཀོང་པོའི་མི་མང་རྣམས་ཀྱང་ཞལ་ལྟ་བ་ལ་ཆེས་དུངས་པ་དང་། ཁ་ཅིག་གིས་ཞལ་མ་བཞུགས་པར་ཡང་གླེངས། སྒར་པ་བྱིན་ཡང་ལོངས་སྤྱོད་སྲབས་པས་ཡིད་བྱུང་སྟེ་སྟག་ལོའི་ལོ་སར་ལ་ཞལ་མཇལ་དགོས་པར་ཐམས་ཅད་ཀྱིས་ནན་ཞུས་སྐྱེད། ཁྱེད་ཚོ་བ་ལ་འོ་མ་ནུར་གྱིས་མི་བཞོ་བར་བ་བསད་པའི་ཤ་ཟ་བ་འདེམས་པ་ཡིན་ནམ་ཞེས་ཀྱང་བཀའ་བསྩལ། ཧ་ཅང་ནན་ཞུས་ཆེས་པས་ཟླ་བ་དང་པོའི་ཚེས་བཅུ་གཉིས་ནས་ནང་འཇལ་ཅི་རིགས་པ་དང་བཅུ་བཞི་ལ་ལྷ་སྡེ་མི་སྡེའི་ཁྲོམ་ཆེན་པོ་འབུམ་ཕྲག་དུ་ལོངས་པ་ཚོགས་པའི་ཁྲོམ་ཆེན་པོར་ཆོས་ཁྲི་ལ་ཕེབས་སྟེ་ཁོ་བོའི་སྤྲུལ་པའི་སྐུ་བསྡུས་ཟིན། འདི་ལོངས་སྤྱོད་རྫོགས་པའི་སྐུ་ཡིན་གསུངས་ནས་འཁོར་ལོས་བསྒྱུར་བའི་ཆ་བྱད་ལ་མུ་ཏིག་གི་དབུ་རྒྱན་དང་མུ་ཏིག་གི་རྒྱན་དྲུག་བཞེས་སྟེ་ཐམས་ཅད་ལ་ཞལ་མཇལ་གནང་། དེའི་ཚེ་འཇའ་འོད་དང་མེ་ཏོག་གི་ཆར་ཡང་སྔོན་གྱི་ཐམས་ཅད་ལས་ཆེས་བཀྲ་ཞིང་གསལ། ཡུལ་སོ་སོ་ནས་འབུལ་ཞབས་ནི་སྤྲིན་ལྟར་དུ་འདུས་པས་སྒར་པ་ཐམས་ཅད་ནི་ལོངས་སྤྱོད་ཀྱི་རྒྱ་མཚོའི་རླབས་འཕྱུར་བས་ཟང་ཟིང་གི་རེ་བ་གང་བར་གྱུར། སྤྱིར་སྐུ་ཚེ་འདིའི་འཕྲིན་ལས་རྫོགས་པར་དགོངས་ནས་ཁམས་སུ་དྲུང་སི་དྷུ་པ་ལ་ངོམ་གྱི་གནས་འདི་འདྲ་བར་སྤྲུལ་སྐུ་འབྱོན་ཞེས་ཡབ་ཡུམ་དང་བཅས་སྟེ་ལུང་བསྟན་པའི་ཆབ་ཤོག་གནང་། དྲུང་སྐོར་བ་ཕལ་ཆེར་ཡང་ལོངས་སྤྱོད་ལ་ཡན་པས་མཚན་དུས་ཞབས་ཕྱིར་འབོད་པའི་བརྡ་གནང་ཡང་མ་སླེབས། ཞལ་ཆེམས་ཕྱག་བྲིས་མི་གསལ་ཙམ་ཞིག་གསོལ་༼པ༡༣༤ན༽ཅོག་གི་སྟེང་དུ་བཞག་སྟེ་ཐོ་རེངས་སྟོན་པ་བྱང་ཆུབ་པའི་དུས་ཚོད་ལ་ལོངས་སྤྱོད་རྫོགས་པའི་སྐུ་ཡང་ཆོས་ཀྱི་དབྱིངས་ཉིད་དུ་བསྡུས་སྟེ་འོད་གསལ་བ་ཆེན་པོའི་དབྱིངས་སངས་རྒྱས་ཐམས་ཅད་དང་རྣམ་དབྱེར་མེད་པའི་ངོ་བོ་ཉིད་དུ་ཞུགས་སོ། །

དེའི་ཚེ་ས་གཡོ་བ་འཇའ་དང་མེ་ཏོག་གི་ཆར་ཉིན་རེ་བཞིན་འཕེལ་ཡང་སྤྱིར་དྲུང་གར་བཞུགས་སུ་ངོ་མཚར་གྱི་ལྟས་དུས་རྒྱུན་དུ་འབྱུང་བས་སྐྱེ་བོ་དག་ཐེ་ཚོམ་དུ་ཡང་མ་གྱུར། བླ་མ་ཆུ་དཀའ་ཐུབ་པ་རི་པ་རྙིང་པ་ནས་གཞལ་བའི་གཟིམས་ལྕིལ་ཞིག་ན་བཞུགས་པ་ན་རེ། གནམ་སའི་ལྟས་འདི་དག་ཡང་ཧ་ཅང་མང་དྲགས། རྨི་ཉམས་ཀྱི་རྟགས་ཀྱང་གཞན་དང་མི་འདྲ། སྔར་ཞབས་སྐོར་ཐུན་དུ་བཅད་ནས་མཛད་པ་མཐོང་གི་ཡོད་པའང་མ་བྱུང་། ཞི་བའི་དབྱིངས་སུ་ཞུགས་སམ་ཞེས་གསུངས་སྐད། དེ་ནས་སྒར་གཞི་བྱེས་ཀྱི་གྲོས་དབང་རྣམས་བཀའ་བགྲོས་སྟེ་རེ་ཞིག་ཕྱི་རོལ་དུ་གསང་བར་བྱས་ནས་སྐུ་རིམ་གྱི་ཚུལ་གྱིས་མཆོད་སྦྱིན་དང་གསོལ་འདེབས་ལ་བརྩོན་པར་མཛད། དེ་ནས་རིམ་གྱིས་རྗེ་བཙུན་སྐྱ་སེ་རིན་པོ་ཆེས་དད་ཅན་གྱི་ཕུལ་བའི་ཡོ་བྱད་རི་ལྟར་སྤུང་ཤིང་བོད་ཡུལ་གྱི་མཆོག་དམན་ཐམས་ཅད་ཀྱིས་རང་རང་གི་དད་འབྱོར་དང་སྦྱར་བའི་མཆོད་སྤྲིན་རྒྱ་ཆེར་སྤྲོས་པ་དང་ས་སྐྱོང་དོན་ཡོད་རྡོ་རྗེའི་འབྱོར་པའི་རླབས་ཆེན་པོ་ལས། རྗེ་འཕྲིན་ལས་ཞབས་དང་འདན་མ་ཁྲིམས་དཔོན་པས་ཕྱག་ལེན་དུ་བཏབ་སྟེ་གཙང་དབུས་ཁམས་ཀོང་གི་མཆོད་སྦྱིན་གྱི་གནས་སུ་འོས་པ་མཐའ་དག་ལ་མཆོད་སྦྱིན་གྱིས་ཚིམ་པར་མཛད། ཕ་རོལ་དུ་ཕྱིན་པའི་རྣམ་པ་ཐམས་ཅད་པས་བསྒོས་པའི་སྐུ་གདུང་རིན་པོ་ཆེ་འགྲོ་བའི་བསོད་ནམས་ཀྱི་གཞིར་སྣང་བ་ནི་བ་ཡུ་ནས་མཚུར་ཕུ་རིན་པོ་ཆེས་ཞུགས་ལ་བཞེན་སྟེ་སྐུ་གདུང་ཡུངས་འབྲུ་ལྟ་བུའི་རིང་སྲེལ་སྲན་རློན་ཙམ་པ་ཁ་དོག་སྣ་ཚོགས་པ་མང་པོ་དང་། ཁྱད་པར་སྐུའི་སྒལ་ཚིགས་སྐུ་རྩིབ་སོགས་མ་ཉམས་ཤིང་མ་༼པ༡༣༤བ༽འཐོར་བར་འབྲེལ་བ་ཉ་བྱུས་ཀྱི་ཁ་དོག་ལྟ་བུ་ལ་མགྲིན་པ་ཡན་གྱི་སྐུ་ཚིགས་ཞལ་བཅུ་གཅིག་དུ་དོད་ཅིང་སྐུ་རྩིབ་རྣམས་རེ་རེའང་ཕྱག་མང་པོའི་རི་མོ་ཕྱག་མཐིལ་གྱི་སྤྱན་དང་བཅས་སྟེ་ཆེས་གསལ་བ་སྤྱན་རས་གཟིགས་བཅུ་གཅིག་ཞལ་ཕྱག་སྟོང་སྤྱན་སྟོང་པའི་རྣམ་པ་རྒྱན་ཐམས་ཅད་རིང་སྲེལ་ལས་བྱས་པ་ཆེས་བསལ་བར་བྱོན་པ་རྒྱལ་ཚབ་སྤྲུལ་པའི་སྐུས་རྩེ་ལྷ་སྒང་དུ་གསེར་གདུང་རིན་པོ་བསྒྲུབས་པར་བཞུགས་སུ་གསོལ་ལོ། །འོན་ཡང་རྗེ་བརྒྱད་པའི་བཀའ་ལས་དེ་ལྟ་བུ་ནི་སྔོན་རྒྱ་བོད་གང་སུ་ལ་ཡང་མ་བྱོན་པའི་རྟེན་མཆོག་དུ་སྣང་ཞིང་ད་དུང་དེ་ལས་ངོ་མཚར་དུ་མ་འབྱུང་རྒྱུར་སྣང་བས་ཕྱི་རོལ་དུ་ཞལ་ལྟར་ཡོད་ན་འགྲོ་དོན་ཆེ་བར་སྣང་སྟེ་ཅེས་བཀའ་བསྩལ་ཏོ། །

སྤྱིར་རྫོགས་པའི་སངས་རྒྱས་རྣམས་ཀྱི་སྐུ་གསུང་ཐུགས་ཀྱི་སྐད་ཅིག་རེ་རེས་ཀྱང་གདུལ་བྱའི་ཁམས་སྨིན་གྲོལ་དུ་མཛད་པ་ནི་ཆེས་མང་གི་སྟོང་གསུམ་གྱི་རྡུལ་ཕྲ་རབ་ནི་དེ་ལྟ་མ་ཡིན་ལ་གཞན་དག་གིས་སྐུ་གསུང་ཐུགས་བཏང་སྙོམས་སུ་གནས་པ་ཙམ་ལས་གཞན་དོན་མཛད་པར་མི་སྣང་བ་དེའི་ཚེའང་གདུལ་བྱ་གངྒཱའི་ཀླུང་གི་བྱེ་སྙེད་མཆོག་གི་དངོས་པོ་ལ་འགོད་པར་མཛད་ན་ཆོས་བསྟན་པའི་འཕྲིན་ལས་ཀྱིས་ལྟ་ཅི་སྨོས། ཆོས་ཀྱི་རྣམ་གྲངས་ཚིག་བཞི་པ་གཅིག་གིས་བཏུལ་བའི་སེམས་ཅན་གྱི་གྲངས་ཀྱང་ཇི་ལྟར་དཔོག་སྟེ་འདི་དག་ནི་བཀའ་བསྡུ་བ་པོ་རྣམས་ཀྱི་ཡུལ་ཁོ་ནའོ། །དེས་ན་བསམ་གྱིས་མི་ཁྱབ་པའི་ཡུལ་ལ་ཚད་ནི་སུ་༼པ༡༣༥ན༽ཞིག་འཛིན།

འོན་ཡང་དེང་སང་ཚུ་རོལ་མཐོང་བ་པ་ཁ་ཅིག་གི་མཐོང་བ་དང་སྦྱར་ན་བུ་སློབ་ཀྱི་གཙོ་བོ་ནི་རྒྱལ་ཚབ་སྤྲུལ་བའི་སྐུ་བཀྲ་ཤིས་རྣམ་རྒྱལ། སྤྱན་སྔ་རིན་པོ་ཆེ་ཞྭ་དམར་བ་བཞི་པ་སོགས་མཆོག་གི་སྤྲུལ་པའི་སྐུ་དུ་མ་དང་། སྐུ་གསུང་ཐུགས་ཡོན་ཏན་འཕྲིན་ལས་གྱི་གདན་ས་ཁག་ལྔའི་ཁྲི་ཟུར། ཕག་མོ་གྲུའི་སྤྱན་སྔ་ཚེས་གཉིས་པ། འབྲི་ཁུང་དབང་རིན་པོ་ཆེ། འབྲི་ཁུང་ཆོས་རྗེ་ཀུན་དགའ་རིན་ཆེན་སྐུ་མཆེད་གསུམ། སྒམ་པོའི་སྤྱན་སྔ་སྣེའུ་ཐང་པ་སོགས་བཀའ་རྒྱུད་ཀྱི་ཆེན་པོ་རྣམས་ཀྱི་གདུང་རིགས་དང་ཆོས་ལས་འཁྲུངས་པའི་ཞལ་ངོ་གདན་སའི་སེང་གེའི་ཁྲི་ཆེན་པོ་གནོན་པའི་སྐྱེ་ཆེན་རྣམས་དང་། འབྲོང་བུ་གོའི་ཤྲི་པ། བྱ་གོའི་ཤྲི་ཆོས་ཀྱི་གྲགས་པ། ལྕགས་མོ་གོའི་ཤྲི་པ་འོད་ཟེར་རྒྱལ་མཚན། འདན་མ་གོའི་ཤྲི་བསོད་ནམས་བཀྲ་ཤིས། ལྷོ་རོང་གོའི་ཤྲི་ཀུན་དགའ་རྒྱལ་མཚན་ཡབ་སྲས། གླིང་དུ་སི་ཏིང་འཛིན་འོད་ཟེར་ལ་སོགས་ལས་ཀ་ཅན་གྱི་བླ་དཔོན་ཆེན་པོ་དུ་མ་དང་། ངོམ་ཚ་ནང་སོ་དང་ཆེན་ཤྲི་དུ་གང་ལ་སོགས་འཕྲིན་ལས་སྒྲུབ་པའི་རྒྱ་བོད་ཀྱི་གསེར་ཡིག་པ་ཕོ་བྲང་གི་ལས་ཀ་ཅན་མང་པོ་དང་། བྱམས་ཆེན་སྐུ་སྐྱེ་སྣ་ཚོགས་རང་གྲོལ། བྱ་འཇམ་དབྱངས་བཀྲ་ཤིས་རྣམ་རྒྱལ། སྒོམ་སྡེ་ནང་ཡ་གཉིས་ཀྱི་གདན་ས་པ་ལ་སོགས་རྒྱལ་རིགས་༼པ༡༣༥བ༽ཆེན་པོའི་མཁས་གྲུབ་མང་པོ་དང་། རྗེ་བཙུན་སྐྱ་སེ་རྟོགས་ལྡན། གྲུབ་ཆེན་ཆུ་འཕུར་བ། སངས་རྒྱས་མཉན་པ། གཞན་བླ་མ་ཀུན་དགའ་དཔལ། ཟུར་མང་བྱ་བྲལ། རྒྱ་སྟོན་བྱ་བྲལ། གསི་དཀར་ཀུན་སྤངས་པ། བླ་མ་གྲགས་རྒྱལ་བ་སོགས་རྟོགས་ལྡན་རྣལ་འབྱོར་གྱི་དབང་ཕྱུག་སྒྲུབ་རྒྱུད་ཀྱི་བསྟན་འཛིན་ཆེས་མང་པོ་དང་། པཎྜི་ཏ་ཆེན་པོ་ཤཱཀྱའི་མཆོག་ལྡན། མི་ཉག་རབ་འབྱམ་པ་མགོན་པོ་དཔལ། ངོ་ཁྲོ་རབ་འབྱམ་པ་དབང་ཕྱུག་དཔལ། དུལ་མོ་བ་བཀྲ་ཤིས་འོད་ཟེར། སྨྱུག་ལ་པཎ་ཆེན་ངག་དབང་གྲགས་པ། ཀརྨ་འཕྲིན་ལས་པ་ཆེན་པོ། དྭགས་པོ་རབ་འབྱམ་པ་ཆོས་རྒྱལ་བསྟན་པ། དྭགས་པོ་རབ་འབྱམ་པ་གསུང་རབ་མང་ཐོས། སྡེ་བདུན་པ་དབང་ཕྱུག་རྒྱལ་མཚན། དུས་ཞབས་པ་ཤཱཀྱ་དབང་ཕྱུག །ཤེལ་ཁོག་པ་སྟག་རའི་ཀརྨ་བཀའ་བཅུ་པ་དང་གཙང་གང་རབ་འབྱམ་པ། རྟ་འུ་ནོར་བཟང་པ། ར་ཏིའི་མཁས་གྲུབ་སེང་གེ་དཔལ། བྱམས་སར་བ་དབུས་དགེ་ཤེས་རབ་བཟང་། ཉག་རོང་ན་ཆང་ཡོད་ཆོས་དཔལ་དང་ཨབ་སེ་གྲགས་པ་དང་བྱམས་མགོན་པ་སོགས་བསྟན་པ་ཡོངས་རྫོགས་ཀྱི་དགེ་བའི་བཤེས་གཉེན་ཆེན་པོ་རྣམས་དང་། དཔའ་བོ་ཆོས་དབང་ལྷུན་གྲུབ། མཁན་ཆེན་ཤཱཀྱ་བཟང་པོ། འགྲུས་ཁང་པ་བསོད་ནམས་རྒྱ་མཚོ། ཁྲེ་བ་ཁ་པ་དོན་གྲུབ་རྣམ་རྒྱལ། ར་སྒྲེང་བསམ་གཏན་གླིང་པ། ཆམ་དགོན་པ་གྲགས་པ་དཔལ་ལྡན་སོགས་སྒྲུབ་རྒྱུད་ཀྱི་བསྟན་འཛིན་དུ་མ་དང་། བྱ་བཏང་ཐར་པ་རྒྱལ་མཚན་ལ་སོགས་ཐུགས་རྗེ་ཆེན་པོའི་འཕྲིན་ལས་༼པ༡༣༦ན༽ཚད་མེད་དུ་མཛད་པ་དུ་མ་དང་། ཞོ་ཁ་མ་ཎི་བ་དང་མ་ཎི་བ་ལྷུན་གྲུབ་རྒྱ་མཚོ་ལ་སོགས་མ་ཎི་བའི་སྐོས་ཇ་བཀའ་ཤོག་གནང་ནས་མདོ་དབུས་སུ་མ་ཎིའི་འཕྲིན་ལས་ཅན་དུ་མ་དང་། ཆུ་དཀའ་ཐུབ་པ་དང་། གྲུབ་ཐོབ་འཚེམ་བུ་པ་དང་། རྟོགས་ལྡན་འདན་ཆུང་སོགས་སྦས་པའི་རྣལ་འབྱོར་པ་དུ་མ་དང་། སྨྱུག་ལའི་ནང་སོ་འབྲོམ་པ། ཁྲི་དཔོན་བཀྲ་ཤིས་དར་རྒྱས་ལ་སོགས་པ་ཁྱིམ་པའི་ཚུལ་ཅན་གྱི་རྣལ་འབྱོར་དབང་ཕྱུག་ཡང་མང་བར་བྱོན་སྟེ། དེ་རྣམས་ལ་སོགས་པ་ནི་རྗེ་ཉིད་ཁོ་ནས་སྨིན་གྲོལ་དུ་མཛད་པའི་རྩ་བའི་སློབ་མ་ཤ་སྟག་ཡིན་ལ། སྤྱིར་ཆོས་འབྲེལ་མང་ཉུང་ཅི་རིགས་གསན་པའི་དད་ཐོབ་ནི། ལྷུན་བདེ་རབ་འབྱམ་པ། བྲག་ཅོག་པ། ཤར་སྨད་པ། མཁས་པའི་དབང་པོ། འབྲི་ཁུང་མཁན་ཆེན་ཞོ་ར་བ། སྟག་ལུང་ཀ་དྲུག་པ་སོགས་འབྲི་གདན་སྟག་ལུང་རྣམས་ཀྱི་མཁན་སློབ་ཆོས་གསུམ་རིམ་པ་དུ་མ། ཆེན་པོ་འབྲས་གླིང་པ་དང་རྩེ་ཉག་པ་སོགས་ཆོས་གྲ་ཆེན་པོ་རྩེས་དང་གི་ཆེན་པོ་གཞུང་ལས་རིམ་པ་དུ་མ། ཆོས་གྲ་ཆེན་པོ་གསང་ནེའུ་ཐོག་བདེ་སྐྱོར་ཟུལ་གསུམ། སེར་འབྲས་དགེ་གསུམ། བྱམས་ཆེན་ཆོས་ལུང་ལ་སོགས་པའི་དབུས་གཙང་གི་ཆོས་སྡེ་ཆེན་པོ་ཐམས་ཅད་ཀྱི་བླ་མ་ཆོས་འཆད་སྔ་ཕྱི་རིམ་པ་དུ་མ། རྡོ་རེང་ཀུན་སྤངས་པ་སོགས་དཔལ་ལྡན་ས་སྐྱ་པའི་སྐྱེ་ཆེན་དུ་མ། དཔལ་རྒྱ་དྲུང་དིག་པ་སོགས་མདོ་ཁམས་གསེར་མདོག་པའི་བླ་ཆེན་སྔ་ཕྱི། པ་བོམ་ཞྭ་དམར་བ། རྟ་སྣ་བཀའ་བཅུ་པ་སོགས་སྨར་ཚང་བཀའ་རྒྱུད་ལ་སོགས་པའི་སྐྱེ་ཆེན་འཕྲིན་ལས་ཅན་དུ་མ། མཁས་པ་མི་ལྔ་ལ་སོགས་པ་མི་ཉག་རབ་༼པ༡༣༦བ༽སྒང་གི་བླ་ཆེན་རྣམས་ལ་སོགས་མཁས་པའི་ཚོགས་བགྲང་བ་ལས་འདས་པ་དང་། འགོས་ལོ་ཙཱ་བ་ཆེན་པོ་གཞོན་ནུ་དཔལ། ལོ་ཆེན་བསོད་ནམས་རྒྱ་མཚོ། ཆག་ལོ་ཙཱ་བ་རིན་ཆེན་ཆོས་རྒྱལ་སྐུ་མཆེད། རྗེ་ཞ་ལུ་ལོ་ཙཱ་བ་ལ་སོགས་སྐད་གཉིས་སྨྲ་བའི་དབང་པོ་དུ་མ་དང་། ཤར་རབ་འབྱམ་པ། ཤར་ཁ་རས་ཆེན། གཙང་སྨྱོན། དབུས་སྨྱོན། འཁྲུལ་ཞིག་སངས་བསམ་པ། འབྲུག་སྨྱོན་ཀུན་དགའ་ལེགས་པ་སོགས་རྣལ་འབྱོར་གྱི་དབང་ཕྱུག་མང་པོ་སྟེ་རྒྱས་པར་ནི་རྗེ་བརྒྱད་པས་བཀའ་བསྩལ་བའི་བུ་ཆེན་གྱི་ཐོག་ཡིག་དུ་བལྟའོ། །མདོར་ན་ཡུལ་དུས་དེའི་རྒྱ་གར་རྒྱ་ནག་འཇང་བོད་ཡུལ་གྱི་སྐྱེ་བོ་མཆོག་དམན་ཐམས་ཅད་ཀྱང་དམ་ཆོས་ཀྱི་འབྲེལ་བ་མ་ཐོགས་པ་དང་ཞལ་མཐོང་གསུང་ཐོས་ཀྱིས་མ་སྨིན་པ་ནི་འགའ་ཡང་མ་མཆིས་སོ། །

དེ་ལ་གོའི་ཤྲི་སྤྲུལ་པའི་སྐུ་ནི་སྙེ་བོར་འཁྲུངས། རྗེ་ཆོས་གྲགས་རྒྱ་མཚོས་ལུང་བསྟན་ཞིང་སྐུ་སྐྱེ་བ་གོང་མའི་དཔོན་པོ་བཀྲ་ཤིས་སོགས་ལ་ངོས་འཛིན་གསལ་བར་མཛད་པས་སྤྱན་དྲངས་སྟེ་དྲུང་དུ་གཙུག་ཕུད་ཕུལ། མཚན་བཀྲ་ཤིས་རྣམ་རྒྱལ་དཔལ་བཟང་པོར་གསོལ། དྲུང་གི་བཀས་གདན་ས་ཁག་ལྔ་སོགས་མཆོག་དམན་ཐམས་ཅད་ཀྱིས་དྲུང་དང་ཁྱད་མེད་པར་བསྐུར། རྗེ་བདུན་པ་མྱ་ངན་ལས་འདས་པའི་འོག་དུ་ཀར་བསྟན་གྱི་བདག་པོ་འཛད་སྟེ་རྒྱལ་ཚབ་སྤྲུལ་པའི་སྐུར་མཚན་ནས་བརྗོད། རྗེ་ན་རིམ་བརྒྱད་པ་སེང་གེའི་ཁྲིར་སྤྱན་དྲངས། དགེ་བསྙེན་གྱི་བསླབ་པ་དང་གསུང་ཆོས་དུ་མ་༼པ༡༣༧ན༽ཕུལ་སྟེ་མི་རིང་བ་ན་མྱ་ངན་ལས་འདའ་བར་བསྟན་སྟེ་ངོ་མཚར་གྱི་ལྟས་དུ་མ་བྱུང་ངོ་། །

ཞྭ་དམར་ཅོད་པན་འཛིན་པ་བཞི་པ་ནི་དཔལ་མཁའ་སྤྱོད་དབང་པོས་ཤར་ནས་ཤར་གྱི་ཕྱོགས་སུ་སྐྱེ་བ་འཛིན་པས་འགྲོ་བའི་དོན་བྱེད་པར་འགྱུར་རོ་ཞེས་ལུང་བསྟན་པ་ལྟར་སྔ་མའི་འཁྲུངས་ཡུལ་ལས་ཤར་ཕྱོགས་མདོ་སྨད་ཀྲེ་ཤོད་ཁང་དམར་དུ་ཡབ་ལྡོང་དགོན་པ་སྐྱབས་དང་ཡུམ་དབྲ་བཟའ་བསོད་ནམས་སྒྲོལ་མའི་ལྷུམས་སུ་ཞུགས་པའི་ཚེ་ཡུམ་གྱིས་ན་མཁའ་ལ་ཟླ་བ་གཉིས་ཤར་བའི་ཤར་མ་དེ་ཅུང་མི་གསལ་ལ་ནུབ་མ་ཆེས་གསལ་བ་དང་ལོ་ལེགས་ཀྱི་དབུས་སུ་བསྡད་པ་སོགས་པ་རྨིས་ཤིང་མི་མ་ཡིན་དག་གིས་ཀྲེ་ཁང་དམར་དུ་ཀརྨ་པ་བྱོན་ཞེས་བསྒྲགས་པ་དང་ཡུལ་དེའི་སྐྱེ་བོ་མང་པོས་ཀྱང་དགེ་མཚན་མང་དུ་མཐོང་ཞིང་ལྷུམས་སུ་ངལ་བ་མེད་པར་བདེ་བའི་ཏིང་ངེ་འཛིན་གྱིས་གནས་ནས་དཔལ་གདོང་ཆུ་མོ་བྱ་ལོ་འབྲུག་ཟླའི་ཚེས་གསུམ་གྱི་ཉི་མ་ཤར་བ་དང་ལྷན་ཅིག་དུ་སྐུ་བལྟམས་ཅིང་ཀརྨ་པ་ཞེས་གསུང་ཞིང་ཟླ་བ་བདུན་ན་རྟ་ར་གདན་ས་པའི་ངོར་ངོས་འཛིན་དུ་མ་མཛད། ཁང་དམར་གྱི་དགོན་པར་སྤྱན་དྲངས་ཚེ་འཇའ་དང་འོད་ཀྱིས་བསུ་བ་དང་ཚོགས་པའི་དབུས་སུ་ཉམ་ང་བ་མེད་པར་ཙོག་པུས་བཞུགས་པ་དང་ཀརྨ་པའི་གསུང་འབུམ་དང་ཨ་ཁྲིད་ཀྱི་ཚིག་མཚམས་ཕྱེ་སྟེ་བསྟན། བདེ་དགྱེས་དང་ཀརྨ་རྣམ་ཐར་གྱི་ཞིང་བཀོད་སོགས་ལ་འདི་དང་འདི་ཞེས་གསུངས། ཡི་དམ་དང་ཆོས་སྐྱོང་མང་པོའི་ཞལ་གཟིགས། མངོན་མཁྱེན་མང་དུ་གསུངས། ཆར་གྱིས་ཕོངས་པ་དང་ལོ་ཐོག་སྲིན་བུས་གནོད་པ་སོགས་ལ་བདེན་ཚིག་ཙམ་གྱིས་ཞི། ངོ་མཚར་བའི་རྩེད་མོའི་ཚུལ་མཛད། ཚེམས་བརྗེ་བའི་མཆེ་བ་བྱུང་བ་ན་ཁ་ཅིག་གིས་སློང་བར་གཟིགས་ནས་གནང་སྙམ་པའི་མོད་ལ་དོར་སྟེ་མ་རྙེད། ཚེམས་རིང་སྲེལ་སྔོན་པོས་སྤྲས་པའང་བྱུང་། དགུང་ལོ་བཅུ་པ་ལ་ཤར་ཕྱོགས་སུ་བཏེག་སྟེ་གཞི་བདག་གིས་བསུ་བར་སྣང་ཞིང་བཅོམ་ལྡན་འདས་ཞལ་གཟིགས། གསོ་ཐོག་དུ་༼པ༡༣༧བ༽རྟེན་འབྲེལ་དུ་མ་གཟིགས། ལྕགས་མོའི་སར་སྔོན་རྗེ་མཐོང་བ་དོན་ལྡན་ལ་མ་དད་པ་བྱས་པ་ཅིག་མངོན་པར་མཁྱེན་སྟེ་བཀའ་བསྩལ་བས་བཤགས་པ་བྱས། དམར་གྱི་འབྲིང་པོར་ཆུ་བོ་ཆེར་བྲུབ་པས་ལམ་བགྲོད་དཀའ་བ་ན་གཏོར་མ་གནང་བའི་མོད་ལ་ཞི། རྔ་རོས་ཀྱིས་ཚུན་བྱོན། རས་སུ་ནགས་ཚལ་མེས་ཚིག་པའི་འཇིག་པས་ཉེན་པ་ན་མགོན་པོས་ཆུ་རྒྱུན་འབེབས་པར་གཟིགས་སྟེ་རང་སར་ཞི། གནོད་བྱེད་མང་པོ་ལ་ཆོས་སྐྱོང་གིས་ཆད་པ་ཕབ། ཤ་བའི་ཁྱུས་བསུ་ཞིང་སྐྱེལ་བ་བྱུང་བ་ཡུལ་ལྷ་ཡིན་པར་གྲགས། འཁྲུངས་ཡུལ་དང་ཉེ་བར་ཕེབ་པ་ན་འབྲུག་གློག་དང་སེར་བ་དྲག་པོ་བྱུང་ཚེ་ཞིང་སྐྱོང་བྱོན་ནས་སྤྱན་འདྲེན་པར་གཟིགས། དེ་མ་ཐག་སློབ་དཔོན་ཆེན་པོ་གོའི་ཤྲི་པ་དང་སྔོན་གྱི་ཉེ་གནས་སོགས་རྗེ་ཆོས་གྲགས་རྒྱ་མཚོའི་བཀའས་བསྐུལ་བས་སྤྱན་འདྲེན་པར་བྱོན། གོའི་ཤྲི་རིན་པོ་ཆེ་དང་མཇལ་སྟེ་ཕན་ཚུན་གཉེན་ཤིང་ཆོས་དུ་མ་གསན། གླིང་བདག་པོ་དཔོན་ཆེན་དུ་སི་རྣམས་ཀྱིས་གུས་པར་བཏུད། རག་ཐག་སྐུ་འབུམ་དུ་ཞིང་སྐྱོང་གཟིགས། ཡུལ་ལྷུང་དུ་བོ་ག་རྒྱལ་དེའི་གཞི་བདག་ལ་ཆོས་གསུངས། འདན་ཀློང་ཐང་དུ་བཀའ་རྒྱུད་ཀྱི་བླ་མ་ཀུན་གཟིགས། འབྲི་ཆུར་རླུང་ཆེན་བྱུང་བ་རྟེན་འབྲེལ་མཛད་པས་ཞི། ཚལ་མདོར་རླུང་འཚུབ་ཀྱི་ནང་ནས་མི་སྡུག་པའི་གཟུགས་ཀྱིས་བར་ཆད་བྱེད་པར་སྣང་བ་སྐྱེད་རིམ་གྱིས་བཏུལ། ཟུར་མང་དགོན་དུ་རྟ་ལོ་ཟླ་བ་བཅུ་གཉིས་པའི་ཚེས་བཅོ་ལྔ་ལ་རྗེ་ཀརྨ་པ་བདུན་པ་དང་ཐོག་མར་མཇལ་སྟེ་གཙུག་ཕུད་ཕུལ། མཚན་ཆོས་ཀྱི་གྲགས་པ་ཡེ་ཤེས་དཔལ་བཟང་པོར་གསོལ། ཞྭ་དམར་གྱི་ཅོད་པན་དང་ཐམ་ག་གནང་། མི་རིང་བར་མཁན་པོ་གོའི་ཤྲི་རིན་པོ་ཆེ། ལས་སློབ་ཀུན་མཁྱེན་འཇམ་དཔལ་བཟང་པོས་མཛད་སྟེ་རབ་བྱུང་དང་དགེ་ཚུལ་མཛད། མཁས་སློབ་ལས་ཆོས་དུ་མ་གསན། དེ་ནས་ཀརྨ། ལྷ་སྡེ། རི་བོ་ཆེ། ལྡོང་ཚོམ་ཕུག་སོགས་སུ་བྱོན། གཟིགས་སྣང་མང་ཞིང་ཐོག་གི་འཇིགས་པ་ཟློག །པོ་བོར་ནད་ཡམས་ཆེར་བྱུང་བ་ལ་བཀའ་ཤོག་གནང་བས་ཁྱེད་ཅག་༼པ༡༣༨ན༽འཁོར་བཅས་ལ་གནོད་པར་མི་འགྱུར་ཟེར་སྟེ་ཐོག་དུ་བབ། ཤིང་དམར་རོ་ལྡེམ་སོགས་སུ་ཡི་དམ་ཆོས་སྐྱོང་དང་བཀའ་རྒྱུད་བླ་མ་གཟིགས། བྲང་བྱིའུ་ཡུལ་བདག་ལ་བཀའ་བསྒོས་པ་ནད་ཡམས་ཆད། ཀོང་པོའི་ལྷ་མིས་བསུས་སྟེ་དགུང་ལོ་བཅུ་གཉིས་པ་སྤྲེ་ལོ་ལ་ཀོང་པོར་བྱོན། མ་ར་སྟེང་། སྟག་རྩེ། ལུང་བསྟན་མཁར། དགའ་ལྡན་མ་མོ་རྣམས་སུ་བྱོན་སྟེ་སོ་སོར་ཞལ་གཟིགས་མང་ཞིང་སྔོན་གནས་དྲན་ཚུལ་གསུངས། དེ་རྣམས་སུ་ཆོས་སྐྱོང་གི་གཟིགས་སྣང་མང་ཞིང་མ་ར་སྟེང་དུ་ཞལ་བཞི་པ་གཟིགས་པས་ཕྱི་ནས་གཏོར་མ་གནང་། དགའ་ལྡན་མ་མོར་སྐུ་མཚམས་ཟླ་དྲུག་མཛད་པ་ན་དཀོན་བརྩེགས་གསུང་ཆུང་ངུས་ལྗགས་ཀློག་མཛད་པའང་རྒྱང་རིང་དུ་ཐོས་པ་དང་དེ་སྲིད་ལྷའི་རྔ་སྒྲ་དང་མེ་ཏོག་གི་ཆར་ཡང་ཡང་བྱུང་ཞིང་རྨི་ཉམས་སུ་སངས་རྒྱས་ཀྱི་ཞིང་མཐའ་ཡས་པ་གཟིགས། མི་ལས་ལུང་བསྟན་སྟེ་རྗེ་རང་བྱུང་པས་བཞུགས་པའི་རི་ཁྲོད་རྫ་རར་བྱོན་སྟེ་དབེན་པ་མཛད། གྱམ་སྟེང་དུ་རྡོ་རྗེ་རྣལ་འབྱོར་མ་དང་དེ་མོ་ཐང་དུ་སྤྱན་རས་གཟིགས་གསང་སྔགས་སྒྲོག་པ་གཟིགས། དམ་ཅན་གྱིས་བསྟོད་པ་འབུལ་བ་གསན་ཞིང་ཀོང་བཙུན་དེ་མོས་འདུད་ཅིང་ལེགས་ཉེས་ལུང་དུ་བསྟན། དེ་མོ་ཐང་གི་བཞུགས་ཁྲིའི་རྩ་བར་སྔོན་མ་མཐོང་བའི་མེ་ཏོག་གི་སྡོང་པོ་ཡལ་མདབ་འཇའི་མདོག་ཅན་སྐྱེས་པས་ངོ་མཚར་དུ་གྱུར། ཐིམ་ཡུལ་དུ་སློབ་དཔོན་པདྨ་གཟིགས། སྟག་རྩེར་མགོན་པོ་ལ་ཕྱོགས་བཅུ་མགོན་པོས་བསྐོར་བ་དང་ཞིང་སྐྱོང་ཡང་ཡང་གཟིགས་ཕྱི་རོལ་དུ་རླུང་འཚུབ་ས་འདར་བ་ཙམ་སྣང་། འཁོར་གྱི་ལོག་སྒྲུབ་ཀྱིས་ཐུགས་སྐྱོ་ནས་རྒྱ་གར་དུ་འབྱོན་པ་ཡང་དགོངས། ཙཱ་རིར་བྱོན་པ་ན་བ་ཡུར་ལྷ་མོ་རང་བྱུང་རྒྱལ་མོ་གཟིགས། གནས་ནང་དུ་བྱོན་པ་ན་རྡོ་རྗེའི་དཀྱིལ་འཁོར་ཉིད་དུ་གཟིགས། བྱིན་ལེགས་སུ་དབེན་པ་མཛད་པ་ན་མཁའ་འགྲོ་མ་བརྒྱད་ཀྱི་གླུ་གསན། རྡོ་རྗེ་ལུས་ཀྱི་གནས་ཚུལ་ཇི་ལྟ་བར་གཟིགས་སྟེ་མགུར་མཛད། གཟིགས་སྣང་ནུབ་པ་གསོ་བ་༼པ༡༣༨བ༽དང་སར་དུ་ཞལ་ཕྱེ་བ་དུ་མ་མཛད། འཁོར་ལོ་སྡོམ་པའི་དཀྱིལ་འཁོར་ཞལ་གཟིགས་པ་ན་གཞན་དག་གི་ཀྱང་འཇའ་འོད་ཙམ་དུ་སྣང་། མཚོ་དཀར་དུ་མཚོ་དབུས་ན་ཤེལ་གྱི་མཆོད་རྟེན་བཞུགས་པར་བཤད་པའང་གཟིགས། རིན་ཕུག་དུ་མཁའ་འགྲོ་མ་སེང་གདོང་ཅན་གསུམ་གྱི་དྲི་བའི་ལན་མཛད། རི་བོ་ཨ་མ་ར་དྷཱུ་ཏའི་ཕྱོགས་བཞི་ནས་ཆུ་དཀར་བཞི་འབབ་པའི་འགྲམ་དུ་བྱོན་པ་ན་འོ་མ་ཁོ་ན་ལྟར་བབ་པས་ཐམས་ཅད་ངོ་མཚར་དུ་གྱུར། བཀྲ་ཤིས་ལྗོངས་སུ་མཁའ་འགྲོ་དང་ཆོས་བགྲོས། གཏིང་ཟབ་ཕུག་པར་ཚེ་ཆུ་ཟད་མེད་དུ་འཕེལ། ནུབ་ཕྱོགས་དབང་ཕུག་གི་རི་བོ་འཁོར་ལོ་སྡོམ་པར་གཟིགས་ཤིང་འཇིགས་བྱེད་ཀྱི་སྐུ་གཟུགས་གསལ་བར་བསྟན། སྔོན་ཕྱོགས་དེ་སྲིན་པོའི་གྲོང་དུ་ཡོད་པའི་དུས་སྲིན་པོའི་རྒྱལ་པོ་གདོང་བརྒྱད་པར་སྐྱེས་སྟེ་དེ་རྣམས་ལ་ཆོས་བསྟན་པའི་སྔོན་བྱུང་དྲན་ཞིང་གསུངས། སར་མ་གནས་ལྔར་ཞལ་གཟིགས་སར་དུ་བརྒྱ་ལྷག་གསལ་བར་མཛད། པཎ་ཞྭ་ཕུག་དང་བྱིན་ལེགས་སུ་གཟིམས་ཆུང་ཆུང་ངུར་སྐྱེ་བོ་དཔག་མེད་ཤོང་བའི་ངོ་མཚར་བྱུང་། ལམ་དུ་བྲག་ལ་ཞབས་རྗེས་བྱུང་། ལྡིང་ཚོ་བརྒྱད་པར་ཆེས་བསྙུན་པ་ན་གཞན་ཞིག་ལ་སངས་རྒྱས་ཀྱི་ཞིང་མང་པོར་བགྲོད་པར་འདོད་ཏོ་ཅེས་སྨྲས་ཤིང་དེས་བཞུགས་པར་གསོལ་བ་བཏབ་པའི་ཐུགས་ཉམས་ཤར་བ་དང་དུས་མཚུངས་པར་མཁས་གྲུབ་ཆེན་པོ་གཙང་ཆེན་པའི་གཟིགས་སྣང་ལ་སྤྲུལ་སྐུ་རིན་པོ་ཆེ་འདི་ཉིད་ཕེབས་སྟེ་རྙིགས་མའི་སེམས་ཅན་འདུལ་བར་དཀའ་བས་ཁོ་བོ་ཞིང་ཁམས་གཞན་དུ་འགྲོ་ཁྱེད་རང་ཡང་འདོང་གསུང་བ་ན་ཅིས་ཀྱང་བཞུགས་པར་གསོལ་བ་བཏབ་པས་ཞལ་གྱིས་བཞེས་སོ་གསུང་ཞིང་ལྟས་འདི་ལྟར་ནས་བཞུགས་པར་ཞུ་ཡིག་ཡང་ཕུལ། ལྷུན་གྲུབ་སྟེང་གི་རི་ཁྲོད་དུ་བཞུགས་དུས་སྔགས་བདག་གིས་གུས་པར་བཏུད་ཅིང་བསྔགས་པར་བརྗོད་པར་གཞན་དག་གིས་ཀྱང་མཐོང་། དབྱངས་ཅན་མས་མནལ་ལམ་དུ་ཨ་རུ་ར་དང་པོ་ཏི་གཏད་ཅིང་༼པ༡༣༩ན༽ལུང་བསྟན་གཟིགས་སྟེ་སྙན་ངག་གི་མཁྱེན་པར་རང་བྱུང་དུ་བྱུང་། འཇའ་ཚོན་གླིང་དུ་དགྱེས་རྡོར་ཤིན་དུ་གསལ་བ་ཡུལ་གྱིས་མ་བསྒྲིབས་པར་གཟིགས་ནས་དེའི་སྒོ་ཕྱེ། དགའ་ལྡན་མ་མོར་ཁྲི་མཐོན་པོའི་སྟེང་དུ་འདུག་ནས་སྐྱེ་བོ་དཔག་མེད་ལ་འཇམ་དབྱངས་ཀྱི་བསྟོད་པ་གང་བློ་མའི་གླེགས་བུ་ཕྱག་དུ་བཟུང་ནས་དོན་བཤད་སྟེ་ཞལ་དུ་མིད་པར་གཟིགས་པ་ན་སད་ཚེ་བསྟོད་པ་དེ་ཐུགས་ལ་སྣང་ཞིང་ཏིང་ངེ་འཛིན་དུ་མ་འཁྲུངས། དེ་ཕྱིན་གསུང་རབ་ཀུན་ལན་རེ་གཟིགས་པས་མཁྱེན། སླར་སློབ་དཔོན་རིན་པོ་ཆེ་འཇམ་དཔལ་བཟང་པོ་ལས་བཀའ་རྒྱུད་རིན་པོ་ཆེ་རྣམས་ཀྱི་བཀའ་འབུམ་དང་ཨོ་ཌྱན་བསྙེན་སྒྲུབ། ན་རོའི་ཆོས་དྲུག་སོགས་བཀའ་རྒྱུད་རིན་པོ་ཆེའི་ཟབ་ཁྲིད་ཁྱད་པར་ཅན་རྣམས་དང་ནག་རྒྱལ་ཕག་གསུམ་གྱི་སྐོར་རྡོ་རྗེ་ཕྲེང་བ་བདེ་མཆོག་ལོ་ནག་དྲིལ་གསུམ་དུས་ཀྱི་འཁོར་ལོ་མཁའ་འགྲོ་རྒྱ་མཚོ་གཉིས་མེད་རྣམ་རྒྱལ་སོགས་སར་རྙིང་གི་དཀྱིལ་འཁོར་བརྒྱ་ཕྲག་མང་པོའི་དབང་བསྐུར་རྒྱུད་འགྲེལ་དང་མན་ངག་སྙན་རྒྱུད་མཐའ་དག་གསན་ཞིང་ཐུགས་དམ་གྱི་སྒོ་དུ་མ་ཤར། དཀྱིལ་འཁོར་སོ་སོའི་ཐིག་རྣམས་གསན་ཚེ་ཅུང་གོ་དཀའ་བ་ན་སློབ་དཔོན་ཨ་བྷྱ་ཀཱ་ར་པཎྜི་ཏ་དཀར་གསལ་ངུར་མིག་ཅན་དུ་བྱོན་ནས་མངོན་སུམ་ལྟར་ཁྲིད་པའི་མནལ་སད་པ་ན་ཇི་ལྟ་བར་མཁྱེན། ཀུན་མཁྱེན་ཆེན་པོ་དེ་ལ་ཐུགས་མི་ཕྱེད་པའི་དད་པ་འཁྲུངས། དེའི་ཚེ་དངོས་ཉམས་མནལ་ལམ་དུ་རྒྱུད་སྡེའི་ལྷ་དེ་དག་ཐམས་ཅད་ཀྱིས་བྱིན་གྱིས་རློབ་པའི་སྣང་བ་དུ་མ་གཟིགས། སྔོན་གནས་མང་དུ་དྲན་པས་གཞན་ལ་ཡིད་ཆེས་བསྐྱེད་ཅིང་ཁྱད་པར་དུ་རྟོགས་ལྡན་ཆོས་བཟང་ལ་དེ་བཞིན་གཤེགས་པ་དཀོན་མཆོག་ཡན་ལག་གྱུར་པའི་རྣམ་ཐར་གསུངས། དེའི་ཚེ་ཀུན་མཁྱེན་ཆེན་པོས་ཡོན་ཏན་དག་གསོངས་ཅིག་པར་བཀའ་གནང་བས་དེ་ཕྱིན་ཆེར་མ་གསུངས། རྒྱལ་བ་ལོ་རས་ཀྱི་སྐུའི་སྐྱེ་བ་གཙང་ཆེན་ཆོས་༼པ༡༣༩བ༽ཀྱི་དབང་ཕྱུག་མཁས་གྲུབ་ཆེན་པོ་དེས་སྔོན་ཅིག་ཆར་དུ་དབུ་རི་བའི་འགྲོ་མགོན་མཛད་པ་ན་ལས་ཚན་གྱི་ཆགས་སྡང་ཆེས་པས་ཐུགས་སྐྱོ་བ་སྐྱེས་སྟེ་དབུ་རི་པང་མོ་རྒོད་པ་ལ་གཏད་ནས་ཅིག་ཆར་ཤར་མའི་གནས་སྒོ་འབྱེད་དུ་བྱོན་པ་རྟེན་འབྲེལ་མ་འགྲིག་པས་མཚོ་དཀར་ཁྱུང་རྫོང་དུ་ལོ་གསུམ་སྒྲུབ་པ་མཛད་པས་སྒམ་པོ་ལྷ་རྗེས་སླེབས་རོམ་དང་རིན་ཕུག་གི་གནས་ཕུལ་བར་གཟིགས་ནས་རིན་ཕུག་དུ་སྒྲུབ་སྡེ་མཛད། ཕྱིས་ཡོམ་ལ་སོགས་པ་མང་དུ་བཏབ་སྟེ་འཕྲིན་ལས་ཤིན་དུ་ཆེ་ཞིང་ཆོས་རྗེ་ཉིད་ཞ་ལུ་བའི་དགེ་བཤེས་ཡིན་པའི་དབང་གིས་བུ་ལུགས་ཀྱི་ཀུན་རིག་དུས་འཁོར་སོགས་དང་གླིང་ལུགས་ཀྱི་བདེ་མཆོག་དང་ཁྲིད་ཆེན་བརྒྱད་སོགས་དར་ཞིང་བསྟན་པ་ལ་ཆེས་ཕན་པ་བྱུང་སྐབས་ར་ལུང་རྒྱལ་དབང་ཆོས་རྗེ་དགུང་ལོ་ཉི་ཤུ་རྩ་གྲངས་པ་ཅིག་སྤྱན་དྲངས་ནས་དགོན་པ་རྣམས་འབུལ་ཞིང་རྒྱལ་དབང་ཆོས་རྗེ་རང་ཡང་གསུང་ཆོས་རྣམས་གསན་པར་བཞེད་པ་ལ་སྒར་ལ་བུད་མེད་མང་དུ་འདུག་པ་གཟིགས་པས་འདི་མི་མཛད་པར་ཞུ་ཞེས་ཡང་ཡང་ཞུས་ཀྱང་གསན་དུ་མ་བཞེད་པས་གཙང་ཆེན་ཆོས་རྗེ་ཐུགས་མ་རངས་སྟེ་གསུང་ཆོས་ཀྱང་མ་ཕུལ། ངའི་དགོན་པ་རྣམས་ཁོང་ལ་ཕུལ་ན་སེར་ཁྱིམ་པར་འགྲོ་བ་འདུག་གསུངས་ནས་མ་ཕུལ། ཕྱིས་མི་འབྱོན་པའི་རྟེན་འབྲེལ་ཡང་མཛད། རྗེས་སུ་སྤྲུལ་སྐུ་རིན་པོ་ཆེ་འདི་སྤྱན་དྲངས། མཁས་བཙུན་བཟང་གསུམ་གྱི་ཡོན་ཏན་ལ་ཐུགས་གུས་པ་མཐའ་ཡས་པ་སྐྱེས་སྟེ་སྔོན་རྗེ་རོལ་པའི་རྡོ་རྗེ་ལ་སྒམ་པོ་ལྷ་རྗེས་གནས་ཕུལ་བའི་རྟེན་འབྲེལ་བཞིན་དབུ་རི་བའི་དགོན་གནས་ཐམས་ཅད་ཕུལ། བཀའ་རྒྱུད་འདིའི་བསྟན་པ་སྒྲུབ་ཚུགས་ཁོ་ནས་འཛིན་དགོས་པ་ཡིན་པ་རྗེ་ཉིད་ལ་སྒྲུབ་པ་ལ་ལྟོས་པ་མི་འདུག །འབྲས་བུ་མཐར་ཕྱིན་འདུག་རུང་སྒྲུབ་རྒྱུད་ཀྱི་མིག་ལྟོས་དང་སྐུ་ཚེའི་རྟེན་འབྲེལ་དུ་རེ་ཞིག་སྒྲུབ་པ་གནང་བར་ཡང་ཞུས། དེའི་རྐྱེན་གྱིས་སྒམ་པོར་སྐུ་མཚམས་ལ་ཐེགས། བྱ་རྒོད་མང་པོས་བསུ་བ་ལྟར་བྱུང་། དགེ་འདུན་རྣམས་ཀྱིས་བསུས། ཤིང་སྤང་ཐང་དུ་ཕེབས་པ་ན་བཀའ་རྒྱུད་ཀྱི་བླ་མ་༼པ༡༤༠ན༽རྣམས་ཀྱིས་བྱིན་གྱིས་རློབ་པར་གཟིགས། རྗེ་སྒམ་པོ་པའི་ཆོས་ཁྲི་ལ་བཞུགས་སྟེ་དྭགས་པོའི་ཆོས་བཞི་གསུངས་ན་མེ་ཏོག་གི་ཆར་བབ། དེ་དག་དུ་སྒྲུབ་པ་ཟླ་བ་དགུར་མཛད་པ་ན་དག་སྣང་དང་ངོ་མཚར་མང་ཞིང་ཚེ་སྒྲུབ་མཛད་ཚེ་བུམ་པ་དྲུག་བཅུ་རྩ་གཉིས་རྙེད་པའི་ལྟས་གཟིགས། ཐུགས་དམ་ཆེས་འཕེལ་ཞིང་རྟེན་འབྲེལ་མང་དུ་གཟིགས། ཕུག་མོ་ཆེ་ཏྲག་ཤ་ཡང་ཡང་དུ་གཟིགས། དགེ་བཤེས་ཆོས་གྲགས་ཀྱི་བདུན་ཚིགས་བྱང་བཞུས་མཛད་པ་ན་ལྷར་སྐྱེས་པར་གཟིགས། ཀོང་པོར་ཐེགས་པར་བཞེད་ཚེ་དྭགས་ལྷ་སྒམ་པོས་བཞུགས་བར་ཡང་ཡང་ཞུས་ཤིང་མངོན་སུམ་དུའང་ཆར་ཆེན་པོས་ཐེགས་ལམ་བསྐྱིལ། ཟུར་མཁར་དུ་རྗེ་དྭགས་པོའི་འཕེལ་གདུང་ལ་མཇལ་ཚེ་དེ་མ་ཐག་དུ་འཕེལ། རིམ་གྱིས་དགའ་ལྡན་མ་མོ་དང་གསའ་ཕུ་སོགས་སུ་ཕེབས། རྗེ་ལོ་ཙཱ་བ་ཞལ་གཟིགས་ནས་བསྟོད་པ་ཡང་མཛད། དེའི་ཚེ་དབུས་གཙང་དུ་སྙན་གྲགས་འཕེལ་བས་འགོས་ལོ་གཞོན་ནུ་དཔལ་དང་མཁས་པ་ན་མཁའ་བློ་གྲོས་པ་སོགས་དགེ་བཤེས་ཆེན་པོ་དུ་མས་ཆེད་དུ་མཇལ་དུ་བྱོན་ཞིང་གུས་པས་ཆོས་དུ་མ་གསན། དབུས་ཕྱོགས་སུ་ཕེབས་པར་གསོལ་བ་ཡང་བཏབ། ཞིང་སྐྱོང་གིས་གནང་བ་ཕུལ་སྟེ་སྒྲུབ་ཐབས་རྒྱས་པའང་མཛད། དགའ་ལྡན་མ་མོ། ཀརྨ་ཕོག་རྩ། སྟག་རྩེ་སོགས་སུ་ཡི་དམ་ཆོས་སྐྱོང་གི་ཞལ་གཟིགས་མང་ཞིང་བསྟོད་པ་མཛད། དེ་ནས་སྙེ་བོ། རྔོད། པོ་བོ་རྣམས་བརྒྱུད་མདོ་ཁམས་ཀྱི་ལྷོ་རོང་ནས་ལྷོ་ལུང་ཆེན་བཅོ་བརྒྱད། འདན་མ། གླིང་། བེ་རི་ལ་སོགས་པའི་བར་དུ་རྨ་ཆུའི་རྒྱུད་ཀྱི་སྐྱེ་བོ་སོ་སོས་སྤྱན་དྲངས་ཤིང་སོ་སོར་ངོ་མཚར་གྱི་གཟིགས་སྣང་དང་ཐན་པ་སེལ་བ་འཇའ་དང་མེ་ཏོག་ལ་སོགས་པའི་ལྟས་དང་མི་མ་ཡིན་སོ་སོས་བཀུར་སྟི་བྱེད་པ་སོགས་ནི་བགྲང་གི་མི་ལང་། དགུང་ལོ་ཉེར་གཉིས་པ་རྟ་ལོ་ལ་དར་དང་རྡོ་སོགས་ནས་བརྒྱུད་ཀྲེ་རོང་ལྕགས་གསུམ་སོགས་ཤར་ཁའི་ཡུལ་དུ་བྱོན། ཐམས་ཅད་མཁྱེན་པ་ཆོས་གྲགས་རྒྱ་མཚོ་༼པ༡༤༠བ༽ཕྱོགས་དེར་ཕེབས་པའི་དྲུང་དུ་བྱོན་སྟེ་རྗེའི་དྲུང་དུ་བསྟན་པ་རྒྱ་མཚོ་མཐའ་ཡས་སོགས་དང་བླ་མ་རྣམ་གཉིས་ལས་གསུང་ཆོས་རྒྱ་ཆེར་གསན་ཞིང་དཔོན་སློབ་ལྷན་ཅིག་པར་རེ་ཞིག་བཞུགས། སླར་གླིང་ཚང་རི་བོ་ཆེ། ཀརྨ་སོགས་དང་པོ་བོ་ཀོང་པོ་བརྒྱུད། དགུང་ལོ་ཉེར་བཞི་པ་སྤྲེ་ལོ་ལ་དགའ་ལྡན་མ་མོ་ནས་བཏེག་སྟེ་དྭགས་པོ་དང་འོལ་ཁ་བརྒྱུད། གདན་ས་ཐེལ་དང་ཚོང་འདུས་བྲག་ཁ་ལ་སོགས་པར་ཕེབས། སྔོན་ཀོང་པོར་མཇལ་བའི་རྗེ་ཡིད་བཟང་རྩེ་པ་དང་རྗེ་རྣམ་པ་གཉིས་ལྷ་གཟིགས་རླངས་ཀྱི་ཏི་ཤྲིར་གྱུར་པས་གཙོ་བོར་ཞབས་ཏོག་གི་གུས་ཞེན་མཛད་ཅིང་སྤྱན་སྔ་རིན་པོ་ཆེས་བཀུར་སྟི་ཆེར་མཛད། དཔྱིད་འབྲིང་གི་ཚེས་བཞིའི་སྔ་དྲོ་རྗེ་ཡིད་བཟང་རྩེ་བས་མཁན་པོ་དང་དགེ་འདུན་སྒང་གི་ཚོགས་པའི་འདྲེན་པ་ཆོས་ཀྱི་རྗེ་རབ་འབྱོར་སེང་གེས་ལས་སློབ། ཆོས་རྗེ་ནམ་པས་གསང་སྟོན་མཛད་སྟེ་ལྔའི་ཚོགས་ཀྱི་དབུས་སུ་བསྙེན་རྫོགས་མཛད། མཁན་པོ་ལས་དུས་ཀྱི་འཁོར་ལོ་སྒྱུར་གསང་། བདེ་དགྱེས། ཁ། གདན། གཤེད་སྐོར་སོགས་ཀྱི་སྐོར་མཐའ་དག་དང་བྱམས་ཆོས་སྤྱོད་ཕྱོགས་སོགས་སྔ་ཕྱིར་གསན་པ་མཐའ་ཡས། སློབ་དཔོན་གཉིས་ལས་ཀྱང་ཆོས་མང་དུ་གསན་ཞིང་ལས་གྲལ་ལ་བཞུགས་པའི་སློབ་དཔོན་གཞོན་དབང་ལ་ཡང་ཆོས་མང་དུ་གསན་སྟེ་ཕྱིས་ཡིད་བཟང་རྩེ་བ་ཕྱི་མར་གྲགས། མཁས་གྲུབ་ཆེན་པོ་ལོ་ཆེན་བསོད་ནམས་རྒྱ་མཚོ་ལས་ནི་མར་ལུགས་དང་པཎ་ཆེན་ལུགས་སོགས་དང་སར་རྙིང་གི་གསན་པ་མཐའ་ཡས། རྗེ་ལོ་ཆེན་ཀྱི་བཀས་བསྐུལ་བ་དང་ཁྱད་པར་གྱི་ཡོན་ཏན་ལས་ཡར་རྒྱབ་ནས་སྤྱིན་བདག་ཆེན་མོ་རྡོ་རྗེ་བདེ་མ་སྲས་མཆེད་དང་བཅས་པས་དད་གུས་མཐའ་ཡས་པ་བསྐུར་ཞིང་གཏན་དུ་བའི་སྦྱིན་བདག་བཞེད་པ་ཀུན་སྒྲུབ་ཏུ་གྱུར་ནས་ཕྱིས་གནས་ནང་གི་བྱམས་པའི་སྐུ་དང་དགའ་ལྡན་མ་མོའི་རྟེན་གཙོ་ཐུབ་ཆེན་སོགས་ཀྱང་དེ་ཉིད་དུ་བཞེང་བ་མཛད། བྱམས་གླིང་སྨོན་ལམ་གྱི་གྲལ་དབུར་ཡང་ལན་མང་དུ་ཕེབས། ལྷ་ས་དང་མཚུར་ཕུར་ཕེབས། མཆོད་སྤྲིན་དུ་མས་མཆོད་ཅིང་དབུས་གཙང་༼པ༡༤༡ན༽གི་ཆོས་སྡེ་ཆེ་བ་ཐམས་ཅད་ལ་ཟང་ཟིང་གི་མཆོད་སྦྱིན་དུ་མ་མཛད། ལྷ་གྲགས་པ་མཐའ་ཡས་ཀྱིས་སྤྱན་དྲངས་སྟེ་གཡམ་བཟང་ལ་སོགས་པར་འགྲོ་དོན་མཛད། བྱ་བཀྲ་ཤིས་དར་རྒྱས་ལ་སེམས་བསྐྱེད་ཀྱི་སྡོམ་པ་གནང་། ས་ཁྱིའི་ཟླ་བ་གསུམ་པ་ལ་གཞིས་ཀ་གྲི་གུ་ནས་བརྒྱུད་སྟེ་གྲ་དོལ་ནས་ལྷ་སར་མཆོད་པ་མཛད་ཅིང་གནས་ནང་དུ་སློབ་དཔོན་བླ་མ་རྒྱལ་མཚན་ལས་ཆོས་མང་དུ་གསན། མཚུར། གནམ་གཞུང་། འདམ། གནམ་མཚོ་ཕྱུག་མོའི་བཀྲ་ཤིས་དོ་བོ་ཆེའི་བར་དུ་བྱོན་སྟེ་བན་སྒར་དབོན་པོ་སོགས་ཆོས་ཀྱིས་ཚིམ་པར་མཛད། ར་སྒྲེང་དུ་མཆོད་སྦྱིན་མཛད། སྟག་ལུང་དུ་སྤྱན་དྲངས་སྟེ་ཆོས་དང་ཟང་ཟིང་གི་སྦྱིན་གཏོང་མཛད། འཕན་ཡུལ་དང་བ་ལམ་ཤར་ནས་འོན་དུ་བརྒྱུད་མངོན་དགའ་ཆོས་རྫོང་དུ་རྗེ་ཡིད་བཟང་རྩེ་པ་ལ་ཆོས་མང་དུ་གསན་ཞིང་རྗེ་ཡིད་བཟང་རྩེ་པས་ཀྱང་མཁའ་འགྲོ་རྒྱ་མཚོའི་འགྲེལ་པ་སོགས་ཚུར་མང་དུ་གསན། ཚོང་འདུས་སུ་སྤྱན་སྔ་རིན་པོ་ཆེ་ལ་ཆོས་མང་དུ་གནང་ཞིང་བསམ་ཡས་སྲིན་པོ་རི་རྣམས་སུ་མཆོད་པ་མཛད། དོལ་ལྷུན་གྲུབ་ལྷ་རྩེར་རྗེ་ལོ་ཆེན་ལ་རྔོག་ཆོས་རྣམས་གསན་ཚེ་ན་མཁའ་ལ་ལྷའི་རྔ་གྲག་པ་དང་མཚོ་ཆེན་པོ་ཞིག་ལྷག་མེད་ཏུ་གསོལ་བའི་ལྟས་གཟིགས། རྗེ་ལོ་ཆེན་གྱིས་ཀྱང་ཕག་མོ་ཞལ་བཞི་མ་ལ་སོགས་མང་དུ་གསན། རྗེ་མར་པའི་སྒྲུབ་གནས་གཟིགས་པར་བཞེད་པས་ལྷོ་བྲག་ལ་ཕེབས་སྟེ་ས་མོ་ཕག་ལོ་ཤར་བ་ན་སྲས་དྲོ་བོ་ལུང་དུ་ཕེབས་སྟེ་མཆོད་བསྟོད་མཛད། མཁར་ཆུའི་བར་གྱི་ཡུལ་གྲུ་རྣམས་སུ་བྱོན་སྟེ་ཐམས་ཅད་ཀྱིས་དད་མོས་འབུལ་བ་དང་ཆོས་དང་ཟང་ཟིང་གི་འགྲོ་དོན་མཐའ་ཡས། ལྷ་ལུང་དུ་སྒྲུབ་སྡེ་མཛད་པར་བརྩམས་ཀྱང་ཡུམ་ཡུལ་གྱི་ལྷས་ས་གཞི་ཕུལ་བ་གཟིགས་པས་བཀྲ་ཤིས་དགེ་འཕེལ་གྱི་སྒྲུབ་གནས་མཛད། དེར་ལོ་གཅིག་དུ་སྐུ་མཚམས་མཛད་ཚེ་རང་གི་ཕྱག་གཡས་པ་ལྷུང་བའི་མནལ་ལྟས་བྱུང་ཚེ་མཚུར་ཕུར་གཙུག་ལག་ཁང་ཅུང་ཟད་ཞིག་པ་དང་ལྷ་ཆེན་གྱི་ཕྱག་ལ་ཆུད་ཟོས་བྱུང་བ་གསན་སྟེ་གསོ་བའི་ཡོད་བྱད་མང་དུ་གནང་། དྲོ་བོ་ལུང་ཟངས་ཕུག་དུ་སྒྲུབ་པ་སུམ་བཅུའི་འདུ་བའི་སྒོ་སྦྱར་ལྕགས་༼པ༡༤༡བ༽བྱིའི་ཟླ་བ་གསུམ་པ་ནས་མོན་བུམ་ཐང་ལ་ཐེགས། བ་རུན་ཆོས་འཁོར་གྱི་བར་དུ་བྱོན་སྟེ་ཟླ་གཅིག་གི་ཁོངས་སུ་བཙུན་སར་སུམ་བརྒྱ་ལྷག་པ་བྱུང་བ་རྣམས་གོས་ཀྱི་སྦྱིན་པས་རབ་བྱུང་གི་རྟགས་སུ་བསྒྲུབས་སྟེ་ཧོར་ཟླ་དྲུག་པའི་བཅོ་ལྔ་ནས་ལྷུན་གྲུབ་ཆོས་སྡེའི་གཙུག་ལག་ཁང་མཛད། སླར་བཀྲ་ཤིས་དགེ་འཕེལ་དུ་ཕེབས་སྟེ་སྒྲུབ་པ་པོ་བཞི་བཅུ་སྒྲུབ་རྒྱགས་སྦྱར་ཞིང་བཅའ་བ་ལེགས་པར་མཛད། སླར་ཡར་རྒྱབ་འོན་སོགས་སུ་ཕེབས་སྟེ་བླ་མ་རྣམས་དང་ཆོས་ཕར་གསན་ཚུར་གསན་གྱི་བགྲོ་བ་མཛད་ཅིང་རྗེ་འགོས་ལ་ཕུར་པའི་དབང་གསན་ཚེ་མནལ་ལམ་དུ་སློབ་དཔོན་པདྨ་གཟིགས། སྤྱན་སྔ་རིན་པོ་ཆེ་དང་སྡེ་སྣོད་འཛིན་པ་དུ་མ་ལ་སོ་སོའི་འདོད་ཆོས་གནང་། དེའི་ཚེ་སྤྲིན་ནག་གི་ནང་ནས་མི་ནག་ཕུར་ཐོག་ཐོན་སྟེ་ཐུགས་ཀར་བསྣུན་པའི་མནལ་ལྟས་གཟིགས་པ་ན་རོ་སྙོམས་གནད་དུ་བསྣུན། བད་མཁྲིས་ཀྱི་བསྙུན་བྱུང་ཡང་དེ་མ་ཐག་ཞི། ཡབ་ཡུམ་གྱི་དོན་དུ་མི་འཁྲུགས་པ་དང་ཚེ་དཔག་མེད་ཀྱི་སྐུ་ཡར་སྟོད་དུ་བཞེང་བ་ལ་བར་ཆད་སྲུང་བའི་ཕྱག་ནས་མཛད་པས་ལུགས་བླུག་པ་ན་ནས་འབྲུ་མ་ཚིག་པར་ལུགས་གསེབ་ན་གནས་པ་བྱུང་། ཆུ་བྱང་ཁ་ནས་སྤྱན་སྔ་རིན་པོ་ཆེ་སྣེ་གདོང་གི་གོ་སར་ཕེབས་པས་སྤྱན་དྲངས་སྟེ་ཆོས་ཀྱི་ཚིམ་པར་མཛད། རིན་སྤུངས་ནང་སོ་མཚོ་སྐྱེས་པ་དང་སྣེལ་པ་དུ་དབེན་ཤ་ལ་སོགས་ལ་སོ་སོའི་འདོད་ཆོས་གནང་། ཧོར་ཟླ་དགུ་པའི་ཚེ་གཅིག་ལ་ཁྲི་སྟོན་གྱི་ཤིས་བརྗོད་མཛད། ཡར་སྟོད་དུ་རྟེན་ཆེན་གྲུབ་པའི་རབ་གནས་མཛད། བྱ་པས་སྤྱན་དྲངས་པའི་ངོར་བྲལ་ནས་གཡེ་དང་ཤོ་པོ་བརྒྱུད་སྟེ་ཟླ་བ་བཅུ་པའི་ཚེས་གཅིག་ལ་ཆོས་རྒྱལ་ལྷུན་པོར་ཕེབས་སྟེ་ཆེར་དད་པས་མཆོད། གསེར་ཕྱེ་འབུམ་པ་དང་ཁྱད་པར་གྲུབ་ཆེན་ཀརྨ་པའི་ལུང་བསྟན་ལྷ་ཁང་ལ་མཆོད་པ་ཆེར་མཛད། ཟངས་པོ་ཆེ་ལ་སོགས་པར་བྱོན་སྟེ་ལྡེ་དྲུག་གིས་མཆོད། བྱར་ཆོས་སྡེར་བླ་མ་འཕགས་ཆེན་སོགས་ལ་གསུང་ཆོས་དུ་མ་གནང་། ཙཱ་རིར་ཕེབས་སྟེ་ཡུལ་སྟོད་དུ་ཆོས་དང་ཟང་ཟིང་གི་སྦྱིན་པ་ཆེར་མཛད། ཡུལ་སྨད་གསིལ་བ་ཚལ་དུ་ཕག་མོའི་དབང་སྐྱེད་རྫོགས་ཀྱིས་འདུས་པ་རྣམས་ཚིམ་པར་མཛད། དེ་དག་གི་ཚེ་སྐུ་རྒྱུན་དུ་ཅུང་ཟད་སྙུན་པ་ལ་༼པ༡༤༢ན༽སྨན་དཔྱད་ཀྱིས་མ་ཕན་ཡང་ས་ཕྱོགས་དེ་སྐྱེས་བུ་མཚོན་ཆ་ཐོགས་པས་གང་ཞིང་གད་རྒྱངས་དྲག་དུ་སྒྲོག་པའི་མཚོན་ཆས་བསྙུང་བའི་གནས་རྣམས་དུམ་བུར་བཏུབས་པའི་སྣང་བ་གཟིགས་མ་ཐག་སྐུ་འཕར་གཡོ་དྲག་དུ་བྱུང་བས་དྭངས། སླར་ཆོས་རྒྱལ་ལྷུན་པོར་ཕེབས་པ་ན་རྗེ་ཡིད་བཟང་རྩེ་པ་དགུང་ལོ་གོ་གསུམ་དུ་ཕེབས་པ་སྐུ་ནས་སྨིན་རུང་ཐུགས་འཁྲུལ་པ་མེད་པར་ཐུགས་རྩོམ་སོགས་མི་འཆག་པ་དང་སྐུ་ཟོར་ཡང་ཤིང་བདེ་བ་ཡོད་ཀྱང་སྐུ་གྲིབ་ཀྱི་རྣམ་པས་ཅུང་ཟད་བསྙུན་པ་གསན་སྟེ་སྐུ་རིམ་དུ་མ་མཛད་ཀྱང་ཞི་བར་གཤེགས་པའི་མཚན་མ་མཁྱེན་སྟེ་དེ་བཞིན་གྱི་ཞུ་ཡིག་ཕུལ་སྟེ་མི་རིང་བར་མྱ་ངན་ལས་འདས། རྫ་དམར་བས་སྤྱན་དྲངས་ཤིང་དགོན་མ་ལག་ཕུལ་སྟེ་ཡོམ་ལ་སོགས་པ་དང་ཆབས་གཅིག་པར་བདག་རྐྱེན་མཛད། རྟེའུ་རར་སྤྱན་དྲངས། རྗེ་ཉིད་ཀྱི་གུས་ལྡན་གྱི་སློབ་མ་ཆག །ལོ་རིན་ཆེན་ཆོས་རྒྱལ་གྱིས་རྟེན་ངོ་མཚར་ཅན་དུ་མ་ཕུལ། ཧོར་ཟླ་བཅུ་གཉིས་པའི་ཚེས་དྲུག་ལ་ཆོས་འཁོར་ལྷུན་པོའི་མཆོད་རྟེན་གྱི་རབ་གནས་མཛད། རྗེ་འགོས་ཀྱི་དགོངས་རྫོགས་གསོལ་འདེབས་དུ་མ་མཛད་པ་ན་དག་སྣང་མང་དུ་གཟིགས། སླར་རྒྱ་རབ་ནས་གཡེ་བརྒྱུད་སྟེ་གོར་ཆོས་རྫོང་དུ་ཕེབས་པ་ན་རྗེ་ལོ་ཆེན་གྱིས་བརྟན་བཞུགས་འབུལ་མི་གནང་བ་སླེབས། རྩེས་དང་དུ་བླ་ཡེལ་ཆེན་མོར་རྗེ་འགོས་ཀྱི་གཤེགས་རྫོངས་སུ་བཞི་སྟོང་གི་དགེ་འདུན་ལ་འགྱེད་ཆེན་མཛད་ཅིང་ཆོས་ཀྱིས་ཀྱང་ཚིམ་པར་མཛད། ཡང་དགོན་དུ་སྐུ་གདུང་ལ་མཆོད་པ་མཛད་ཅིང་རིན་པོ་ཆེའི་ཟ་མ་ཏོག་དུ་བཞུགས་སུ་གསོལ། ཆུ་སྟག་ཧོར་ཟླ་དང་པོའི་ཚེས་གསུམ་ལ་འཕྱོང་རྒྱས་སྟག་རྩེར་སྤྱན་དྲངས་སྟེ་རི་བོ་བདེ་ཆེན་ལ་ཕྱག་ནས་མཛད་ཅིང་ཞབས་ཏོག་ཆེར་མཛད། ཤིན་དུ་དད་སྟེ་སྦྱིན་བདག་གི་རྩ་བར་གྱུར། སླར་ཡར་རྒྱབ་ཏུ་རྗེ་ལོ་ཆེན་དང་ཆོས་བགྲོས་ནས་རྗེ་ཐམས་ཅད་མཁྱེན་པ་ཀརྨ་པ་མདོ་ཁམས་ནས་དབུས་སུ་ཕེབས་པ་ལ་མཇལ་དུ་ཐེགས་པ་ན་ཡར་རྒྱབ་ནས་འབུལ་ཞབས་རྒྱ་ཆེན་སྦྱར་སྟེ་ཕེབས། སློབ་དཔོན་ཆེན་པོ་གུའི་གུང་པས་ཕྱག་འཚལ་སྒང་ནས་བསུ་བ་མཛད། ཟླ་བ་དང་པོའི་ཉེར་དྲུག་གི་ཉིན་མཚུར་ཕུའི་བཀྲ་ཤིས་སར་མར་དཔོན་སློབ་མཇལ། ༼པ༡༤༢བ༽ཧོར་ཟླ་གཉིས་པའི་ཚེས་གཅིག་ལ་གཞི་ལེན་གྱི་དགའ་སྟོན་འབུལ་ཞབས་ཆེར་མཛད། རྗེ་ཐམས་ཅད་མཁྱེན་པ་ལས་མདོ་དུ་མའི་ལུང་གསན་པ་དང་འགྲོ་དོན་ཡང་དུ་མ་མཛད། སྟག་ལུང་བས་སྤྱན་དྲངས་སྟེ་སྐྱི་འཕན་བརྒྱུད། ཀ་དྲུག་པ་སོགས་དགེ་འདུན་གྱིས་བསུས་སྟེ་མཆོད་ཁང་ཆེན་མོའི་མཐིལ་དུ་མཇལ། ཟླ་བ་གསུམ་པའི་ཚེས་གཉིས་ཀྱི་སྔ་དྲོ་ནས་ཀུན་མཁྱེན་ངག་དབང་གྲག་པའི་དྲུང་དུ་འབྲི་གདན་སྟག་གསུམ་གྱི་ཆོས་མང་དུ་གསན། ཆོས་རྗེ་སྐུ་མཆེད་སོགས་ལ་ཟབ་ཆོས་ནང་དོན་དང་མཁའ་སྤྱོད་བཀའ་འབུམ་སོགས་གནང་ཞིང་ཚོགས་ཆོས་སུ་དྭགས་པོའི་ཆོས་བཞི་གནང་། ཟང་ཟིང་གི་འབུལ་ནོད་ནི་ཕན་ཚུན་གཉིས་ཀར་རླབས་ཆེ། རིམ་པས་སྐྱི་ཤོད་དང་ཀྱི་སྨད་སོགས་ནས་གཞུང་སྤྲེ་ཞིང་དུ་གདུང་ཁང་རིན་པོ་ཆེ་སོགས་མཆོད། དོལ་བསམ་གཏན་གླིང་དུ་རྗེ་ལོ་ཆེན་ལས་སྦྱོར་དྲུག་ཉམས་ཁྲིད་ཏུ་མཛད་པས་སྟོང་གཟུགས་རྒྱ་ཆེར་གཟིགས་ཤིང་ཟབ་གནད་དུ་མ་གཟིགས། འདུལ་བའི་ཕྱོགས་རྣམས་རྒྱས་པར་གསན། རྗེ་དོན་ལྡན་ཞབས་ཀྱི་དྲིལ་བུ་ལུས་དཀྱིལ་ཆེན་མོའི་དབང་དང་མཁའ་འགྲོ་རྒྱ་མཚོའི་འགྲེལ་པ་ཚུར་གསན། དཔོན་སློབ་ལྷན་ཅིག་པས་བྲག་ཁ་ཡང་དགོན་སོགས་སུ་ཐེགས་སྟེ་རྗེ་འགོས་ཀྱི་མཆོད་རྟེན་ལ་རབ་གནས་མཛད། བྱམས་གླིང་སྨོན་ལམ་ལ་ཕེབས་ཆོས་མང་དུ་གསུངས་ནས་འབྲོག་གི་ལམ་བརྒྱུད་སྟེ་ལྷ་གྲགས་པ་མཐའ་ཡས་ཀྱིས་མཆོད། ལྷོ་བྲག་ཤར་གྱི་སྨྲ་བོ་ཅོག་པོའི་གནས་གཟིགས། ཙན་གྲོ་ནས་ལམ་མཛད། ཆ་ལུང་དུ་ཞག་ཉི་ཤུར་དབེན་པ་མཛད། བན་པར་བྱོན་སྟེ་ཁེར་གད་ཀྱིས་བཏབ་པའི་དྲུག་རལ་དང་ཁྱུང་ཚང་ཞིང་ཆེན་རྣམས་ཡོན་བདག་སོ་སོས་ཕུལ་སྟེ་བདག་རྐྱེན་མཛད། སེང་གེ་རྫོང་དུ་ཡ་འབྲོག་ཁྲི་དཔོན་ལྷུན་གྲུབ་རྒྱལ་མཚན་པར་མཆོད། བཀྲ་ཤིས་དགེ་འཕེལ་དུ་བཞུགས་ཚེ་མཚུར་ཕུར་སློབ་དཔོན་ཆེན་པོ་གུའི་གུང་པ་གཤེགས་པའི་དགོངས་རྫོགས་མཛད། དེ་མ་ཐག་གོང་མ་ཀུན་དགའ་ལེགས་པའི་དགོངས་རྫོགས་ཀྱི་གྲལ་དབུས་སྤྱན་དྲངས་སྟེ་ཡ་འབྲོག་ནས་ཡར་སྟོད་བརྒྱུད་སྟེ་བྱོན། ཧོར་ཟླ་བདུན་པའི་ཉེར་ལྔ་ཕྱི་མར་རྩེའི་ཚོམས་སུ་ཚོགས་ཆེན་པ་དང་ཐེལ་རྩེས་དང་གི་སྟོད་རགས་ལྔ་བརྒྱ་ཙམ་གྱི་དབུས་༼པ༡༤༣ན༽སུ་གདུང་མཆོད་ཀྱི་བསྔོ་བ་གནང་། ཟླ་བ་བརྒྱད་པ་ཕྱི་མའི་ཚེས་བཅུ་གསུམ་ལ་རྩེས་དང་གི་བླ་ཡེལ་ཆེན་མོར་ལྔ་སྟོང་གི་ཚོགས་པའི་གྲལ་དབུ་མཛད། དཔོན་ས་ལ་བཀའ་ཆོས་དུ་མ་གནང་། བྱར་མདར་རྗེ་ལོ་ཆེན་དང་མཇལ་ཞིང་སླར་ཡར་སྟོད་ཅི་རིགས་སུ་འགྲོ་དོན་མཛད་སྟེ་འབྲོག་དང་སྨན་བཟང་དང་སྤྲོ་དང་། ལྷ་ལུང་དུ་ཕེབས་ཚེ་མནལ་ལྟས་ངན་པ་དུ་མ་བྱུང་། བཀྲ་ཤིས་དགེ་འཕེལ་དུ་ཕེབས་པ་ན་རྗེ་ལོ་ཆེན་གཤེགས་པའི་ཕོ་ཉ་སླེབས་སྟེ་ཧོར་ཟླ་དགུ་པའི་བཅུ་བདུན་ལ་བཏེག་ནས་ཉེར་གཅིག་ལ་ལྷུན་གྲུབ་ལྷ་རྩེར་ཕེབས། སྐུ་གདུང་ལ་མཆོད་པ་མཛད་པའི་ནུབ་ཅིག་རྗེ་འགོས་དང་རྗེ་ལོ་ཆེན་གཉིས་སྐུ་དྲུང་ན་བཞུགས་པར་སྣང་བ་ལས་གཉིས་ཀ་སྐུ་ལུས་མེའི་ཕུང་པོ་ལྟ་བུའི་འོད་ཕུང་དུ་གྱུར་ན་མཁའ་ལ་ཇེ་མཐོར་གཤེགས་པ་ན་ཐུགས་དད་པས་དེའི་རྗེས་སུ་བསྙེགས་པ་ཅི་ཞིག་ན་ལྷོ་ནུབ་གྱི་ན་མཁར་མདའ་འཕངས་པ་ལྟར་བཞུར་ཅིང་ཉིད་དེ་ནས་སླར་ལོག་པར་གཟིགས་སྟེ་འདི་ནི་དུས་འཁོར་ལས་བཤད་པའི་ཡེ་ཤེས་ཀྱི་སྐུ་གྲུབ་པའི་མཚན་མར་རྗེ་འདི་དག་བཞེད་དོ། །སླར་སྐུ་གདུང་སྦྱོང་བ་དང་དགེ་བདུན་སྒང་པ་དང་རྩེས་དང་སོགས་སུ་མང་སྐོལ་དང་འགྱེད་རྒྱ་ཆེར་མཛད། ཡར་རྒྱབ་ནས་དགོངས་རྫོགས་ཀྱི་ཐང་སྟོན་ཆེན་མོ་མཛད་པའི་གྲལ་གཙོར་བཞུགས། རྗེ་ལོ་ཆེན་གྱི་བསྟོད་པ་དང་རྣམ་ཐར་ངོ་མཚར་རྒྱ་མཚོ་ཡང་མཛད། དེ་དག་གི་བར་དུ་ཆག་ལོ་གསུམ་པ་སོགས་ལ་བརྟག་གཉིས་ཀར་ལུགས་སོགས་གནང་། བཅུ་གཅིག་པའི་ཚེས་གསུམ་ལ་གོང་དཀར་དུ་སྤྱན་དྲངས་སྟེ་རྡོ་རྗེ་གདན་དུ་མཆོད་པ་མཛད། ཆོས་ཀྱི་རྗེ་མཐུ་སྟོབས་ཀྱི་དབང་ཕྱུག་ཀུན་དགའ་རྣམ་རྒྱལ་ལ་དབང་བསྐུར་རྗེས་གནང་དུ་མ་གནང་། ལྷུན་གྲུབ་ལྷ་རྩེར་རྗེའི་སྐུ་འདྲ་རབ་གནས་སོགས་མཛད་སྟེ་སླར་ཡར་འབྲོག་ནས་ལྷོ་བྲག་དུ་ཕེབས་སྟེ་སྲས་དྲོ་བོ་ལུང་དུ་མཆོད་པ་མཛད། བུམ་ཐང་པས་ནན་གྱིས་སྤྱན་དྲངས་སྟེ་བཅུ་གཅིག་པའི་ཉེར་ལྔ་༼པ༡༤༣བ༽ལ་ལྷུན་གྲུབ་ཆོས་སྡེར་ཕེབས་སྟེ་གཙུག་ལག་ཁང་སར་བཅོས་རྒྱས་པར་མཛད། གཞི་བའི་འདུས་པ་དང་ཁྱད་པར་ཕྱག་ཕྱིར་ཆོས་འདོད་མཁས་བཙུན་དང་རིགས་རུས་ཀྱིས་མཐོ་བ་ཆེས་མང་བས་གར་བཞུགས་སུ་དབང་ལུང་རྣམ་བཤད་ཁྲིད་སོགས་ཀྱི་འགྲོ་དོན་ནི་རྒྱུན་མི་ཆད་ཅིང་ཉིན་རེ་ཞིང་མདོ་སྔགས་ཅི་རིགས་པའི་ཐུགས་རྩོམ་ཡང་མི་འཆག་པར་མཛད་པ་ནི་རྒྱུན་གྱི་རྣམ་ཐར་ཡིན། དེར་ཐ་འཁོབ་ཏུ་བསྟན་པའི་མིང་ཙམ་བྱུང་བ་བདུད་རིགས་ཀྱིས་མ་བཟོད་པས་ཡོན་བདག་ནང་འཁྲུགས་བྱུང་། ནད་ཡམས་ཀྱིས་སྐུ་འཁོར་པ་རྣམས་གཙེས་ཚེ་ལྷོངས་སུ་དགོངས་པས་ལྷག་པར་ཐུགས་སྟོབས་སྐྱེས་དཀོན་མཆོག་ལ་གསོལ་བ་བཏབ་ཅིང་སྐུ་འཁོར་རྣམས་ཀྱང་དབུགས་ཕྱུང་སྟེ་དར་འདམ་དང་སྨན་ལས་དུས་གསུམ་སངས་རྒྱས་ཉེ་བའི་སྲས་བརྒྱད། ཁྲོ་བོ་གཉིས་དང་བཅས་པ་ལེགས་པར་བཞེངས་ཤིང་མཆོད་རྫས་རྒྱ་ཆེར་མཛད། པ་གྲོ་སོགས་ནུབ་མོན་རྣམས་དང་ཀུ་རུ་ལུང་སོགས་ཤར་གྱི་མོན་དུ་མ་དང་དུང་རི་རྒྱ་མཚོ་སོགས་ནས་སྤྱན་འདྲེན་སླེབས་ཀྱང་ཞལ་གྱིས་མ་བཞེས། འོན་ཀྱང་མཇལ་མི་མཐའ་ཡས་པས་དེ་དག་གི་འབུལ་བ་བཞེས། བཙུན་གཟུགས་ཙམ་ལས་བསླབ་སྡོམ་གྱི་མིང་ཡང་མེད་པ་དཔག་མེད་འདུས་པ་ཡང་སོ་སོ་ནས་བསླབ་སྡོམ་དགོས་པའི་གོ་བ་ཙམ་སྐྱེས་ནས་གསོལ་བ་འདེབས་པ་ན་མོན་བཙུན་མཐའ་ཡས་ལ་བསླབ་སྡོམ་གནང་། བླ་མ་ཡེ་ཤེས་རྒྱ་མཚོ་དཔོན་སློབ་ཀོང་པོར་སྤྱན་འདྲེན་ལ་སླེབས། གླང་མཐིལ་དང་དུང་ལ་སོགས་པའི་ཡུལ་དུ་དགུན་ཉི་ལྡོག་ཚེ་ཕེབས་ཤིང་ཤིང་ཐམས་ཅད་ལོ་མདབ་རྒྱས། སྐྱུར་རུ་ར་ལ་སོགས་པ་སྨིན། གེ་སར་གསུམ་པ་སོགས་མེ་ཏོག་རྒྱས་པས་བོད་ཀྱི་དབྱར་སོས་ལས་མཛེས་པར་གཟིགས་སྟེ་ཐུགས་ངལ་སོས་པ་ལྟར་གྱུར། བཅུ་གཉིས་པའི་ཚེས་གཅིག་ནས་རེ་ཕལ་དང་། བྲག་སྟེང་། དུང་ལི་སོགས་སུ་བྱོན། བཅུ་བདུན་ལ་ཆོས་སྡེར་ཕེབས། འབྲུག་ལོ་ཟླ་བ་གཉིས་པའི་ཡར་ངོ་ལ་རབ་གནས་དང་དགའ་སྟོན་མཛད། སྐབས་འདི་ཤེད་དུ་བདུད་ཀྱིས་རྒྱུད་བསྐུལ་བའི་སྐྱེ་བོ་དུ་མས་༼པ༡༤༤ན༽ཆིབས་རགས་ཀྱི་ཐོག་དུ་བརྒྱུགས་ནས་སྐུ་ལ་རྡེག་པར་སེམས་པ་ན་སངས་རྒྱས་མཉན་པ་ཆིབས་འཇུ་མར་ཡོད་པས་ན་བཟའ་བེར་ཟླམ་ཡར་དབུ་ལ་བསློག་པས་ཁ་དོག་མ་གཅིག་པས་ཅུང་ཟད་འཁྲུལ་སྟེ་ལུས། ཀམ་པོ་གནས་ནང་གི་བདེ་ཚ་མཁན་པོའི་དབོན་པོ་ཅིག་གིས་རྟ་ལས་བབ་ནས་བསྲུངས་པས་རེ་ཞིག་ཐུབ་སྟེ་ཆིབས་རགས་རྣམས་ཐལ། ཁོ་རང་བསད་པ་ཕྱིས་མོན་ཡུལ་དུ་མིར་སྐྱེས་སྟེ་བག་ཆགས་གསལ་བར་བྱུང་བ་ནི་ད་ལྟ་བླ་མ་བདེ་ཚ་ཞེས་འགྲོ་དོན་མཛད་པ་འདི་ཡིན་ནོ། །ཟླ་བ་གཉིས་པའི་མཇུག་ལ་བོད་ལ་ཆིབས་ཁ་བསྒྱུར་སྟེ་སྲས་མཁར་སྤྲུལ་པའི་ཕོ་བྲང་དུ་ཕེབས། དེའི་ཚེ་སྐུ་མཁར་ལ་ཞབས་ཏོག་ཤིན་དུ་ངན་པར་གཟིགས་པས་སྐྱེས་མཆོག་གཟིམས་ཆུང་དུ་སྐྱེས་མཆོག་འཁོར་བཅས་དང་སྔགས་སྐུ་རྣམས་སྨན་ཐང་བ་ཞི་བ་འོད་འབྲིར་འཇུག་པའི་བཀའ་གནང་བ་གྲུབ་འདུག་པའི་རབ་ཏུ་གནས་པ་མཛད་ཅིང་མཆོད་རྫས་ཕུལ། འདིའི་དུས་རྗེ་དཔའ་བོ་བྱ་བཏང་མཛད་པས་དེ་ཕྱོགས་ལ་ཕེབས་པའི་ཐོག་མར་སྲས་གཟིམས་ཆུང་གི་རབ་གནས་མཛད་པ་དང་མཇལ་ནས་ཆོས་འབྲེལ་གསན་པར་སྣང་། སླར་བཀྲ་ཤིས་དགེ་འཕེལ་དུ་ཕེབས་སྟེ་སྦྱིན་བདག་རྣམས་ལ་སྒྲུབ་སྡེ་གཏད་གཉེར་མཛད། རྣམ་ཐར་ན་སྒྲུབ་སྡེ་འདི་ལ་ཤིན་དུ་དོ་གལ་ཅན་མཛད་འདུག་པས་རང་ཅག་བསྟན་པ་འཛིན་པའི་མིང་གིས་འཚོ་བ་རྣམས་ཀྱིས་ཀྱང་འདི་ལ་ལྷག་པར་འབད་དགོས་པར་སྣང་ངོ་། །དད་སྤྲོ་ནས་སྨན་ཐང་དང་འབྲོག་བྲང་མདའ་སོགས་བརྒྱུད་སྟེ་དོལ་རྒྱང་གླིང་ནས་སྦྱིན་བདག་ཆེན་པོས་བསུས་སྟེ་བཀྲ་ཤིས་རྣམ་རྒྱལ་དུ་དཔོན་ས་རྡོ་རྗེ་བདེ་མ་ཡུམ་སྲས་ལ་བཀའ་ཆོད་གནང་། བླ་མའི་སྒྲུབ་སྡེ་བསམ་གཏན་གླིང་དུ་གདམས་པ་ཟབ་མོ་གནང་། བྱམས་གླིང་དུ་ས་སྐྱོང་དགེ་བའི་དབང་པོ་ལ་བླ་མའི་རྣམ་ཐར་སོགས་གསུངས་ཤིང་ཆོས་ཀྱི་འཁོར་ལོ་དུ་མ་བསྐོར། ལྷུན་གྲུབ་གླིང་དུ་རྒྱལ་བུ་ཡུམ་སྲས་ལ་དབང་བསྐུར་དུ་མ་མཛད། དྲུག་པའི་བཅུ་གཉིས་ལ་སྤྱན་སྔ་གོང་མ་ཆེན་མོས་སྔུན་བསུ་མཛད་སྟེ་སྣེ་གདོང་རྩེར་ཕེབས། དབང་ཆོས་དུ་མ་གནང་ཞིང་ཚོགས་ཆེན་པ་ལ་ལྔ་ལྡན་གྱི་ཆོས་བསྩལ། ༼པ༡༤༤བ༽དགུ་པའི་ཚེས་གཅིག་ལ་བཏེག་སྟེ་ཡར་སྟོད་ཤར་ནུབ་ཏུ་འགྲོ་དོན་མཛད་ནས་སླར་སྣེ་གདོང་དུ་བཞུགས་སྟེ་གསུང་ཆོས་སྩོལ་བ་ན་རྗེ་ཀརྨ་པའི་བཀས་བསྐུལ་སྟེ་བཅུ་པའི་ཚེས་དྲུག་ལ་ཕྱགས་བཏེག་ཡར་གོང་། འབྲོག་རོང་ཆེན་རིན་སྤུངས་བརྒྱུད། སོ་སོའི་སྦྱིན་བདག་ཆེན་པོ་རྣམས་ཀྱིས་བསྐུར་སྟི་བྱས་སྟེ་གཙང་པོའི་བྱང་ལམ་བརྒྱུད། འུ་ཡུག་ཕུ་དཀར་དུ་རྗེ་ཐམས་ཅད་མཁྱེན་པ་ཀརྨ་པ་དང་མཇལ། གསེར་འགྱེད་དང་འབུལ་ཆེན་མཛད། མདོ་སྡེ་ལས་བརྒྱ་པ་སོགས་ཐམས་ཅད་ལ་ཕན་པའི་ཕྱིར་ཚོགས་ཆོས་སུ་སྩོལ་བར་གསོལ་བ་བཏབ་ནས་གསན། ཀར་དབོན་སྐུ་མཆེད་སོགས་སྒར་ཆེན་གྱི་འདུས་པ་རྣམས་ལ་དབང་ཁྲིད་ལུང་བཤད་པ་དུ་མ་མཛད། དབུས་ཕྱོགས་དང་ལྷོ་རྒྱུད་ཀྱི་ཆེ་གུ་ལ་འཕྲིན་ལས་བསྐུལ་བའི་གྲོགས་གྱིས་ཅེས་བཀའ་བསྩལ་རྒྱས་པར་ཕེབས་སྟེ་ཤིང་སྦྲུལ་ཟླ་བ་གསུམ་པའི་ཉེར་བདུན་ལ་བཏེག །གོས་སྔོན་གྱི་གཙུག་ལག་ཁང་མཇལ། སྣུབས་མདར་ཆོས་ལུང་གི་མཁན་ཆེན་རད་ན་པ་འདུས་པ་དང་བཅས་པས་མཇལ་ཚེ་བཀའ་རྒྱུད་ཀྱི་བཞེད་པའི་ལྟ་སྒོམ་སྤྱོད་འབྲས་ཀྱི་ཆོས་འབྲེལ་གནང་བས་ཆེར་དད། རིན་སྤུངས་པའི་ས་སྐྱོང་རྡོ་རྗེ་ཚེ་བརྟན་ལ་སོགས་པས་སྔར་ལྟར་བསྐུར་སྟི་དང་རིམ་གྲོ་རྒྱ་ཆེར་བྱས་སྟེ་རིམ་པས་བྱོན། བར་ཆད་ཀྱི་མཚན་ལྟས་ཅུང་ཟད་བྱུང་བ་ཡ་འབྲོག་གི་མཚོ་འགྲམ་རྒྱན་དང་ཉེ་བའི་དབེན་གནས་ཅིག་དུ་ཞག་བདུན་སྐུ་མཚམས་མཛད་པས་བར་ཆད་སོལ་བའི་ལྟས་གཟིགས། རྔོག་ལོ་དང་མར་དོའི་འཁྲུངས་ས་གཟིགས་པ་ལ་མོས་གུས་མཛད། ཟླ་བ་བཞི་པའི་ཡར་ངོ་ནས་ཡར་རྒྱབ་ཀྱི་སྦྱིན་བདག་ཆེན་པོའི་བསོད་ནམས་ཀྱི་ཞིང་དུ་ཆོས་ཀྱི་འཕྲིན་ལས་ཆེར་མཛད་ནས་སླར་སྣེ་གདོང་རྩེར་ཕེབས་སྟེ་བཀའ་ཆོས་དུ་མ་གནང་། ཡར་སྟོད་དང་ལྷོ་བརྒྱུད་ནས་སྤྱན་དྲངས་སྟེ་ཡ་རྩེར་ཕན་ཚུན་གྱི་བཟླུམས་མཛད། གཡམ་བཟང་སྤྱན་སྔའི་རྒྱུར་སྐུ་གཞོན་པ་རབ་ཏུ་ཕྱུང་། སྟག་རྩེ། དགོན་ཐང་། མཁར་ཐོག་བརྒྱུད་སྟེ་རྩེར་༼པ༡༤༥ན༽ཕེབས། བཀའ་ཆོས་གནང་ཞིང་དཔོན་བློན་གྱི་ལྷད་བསལ། ཏ་སིའི་སྐུ་འདྲ་དང་ཉང་པོ་གྲུའི་ལྕགས་ཟམ་ལ་ཕྱག་ནས་འཐོར། ཡར་རྒྱབ་ཏུ་བྱོན་སྟེ་དགེ་འདུན་སྒང་པ་སོགས་ལ་ཆོས་འཁོར་བསྐོར། ཀུན་སྤངས་པ་ཆེན་པོ་དུས་དེར་རབ་ཏུ་ཕྱུང་། དཔལ་མཁའ་སྤྱོད་པས་མནལ་ལམ་དུ་བྱམས་སྐུ་འདི་ཁྱོད་ཀྱིས་མ་འོངས་པ་ན་འགྲུབ་པར་འགྱུར་རོ་ཞེས་གསན་པ་བཞིན་བྱམས་པའི་སྐུ་བཞེང་བའི་ཞལ་བསྐོས་མཛད། དེར་གོང་མ་མཉེལ་བས་སྤྱན་དྲངས་སྟེ་འཆི་མེད་རྔ་སྒྲའི་དབང་སོགས་གནང་བས་བསྙུན་པ་ལས་གྲོལ། སླར་ཡར་རྒྱབ་ཏུ་དཔོན་ཆེན་ཀུན་དགའ་རིན་ཆེན་རྒྱལ་པོ་ལ་ཕྱག་ཆེན་གྱི་ཉམས་ཁྲིད་གནང་། རྗེ་ཀརྨ་པའི་བཀའ་ཤོག་ཕེབས་སྟེ་བདུན་པའི་ཚེས་བཞི་ལ་བཏེག་སྟེ་གསང་ལ་ནས་བྱོན། གསང་ཕུར་སྒྲོལ་མ་རྩོད་རྒྱལ་མ་ལ་རྒྱབ་ཡོལ་ཕུལ། ལྷ་སར་མཆོད་པ་དུ་མ་མཛད་ཅིང་གཞིས་ཀ་སྣེའུ་པས་མཆོད། འདིར། དེ་ཚེ་བཅོ་ལྔའི་དུས་ཀྱི་རྨི་ལམ་དུ། །རིན་ཆེན་ཨིནྡྲ་ནཱི་ལ་འོད་འབར་བ། །དབྱིབས་ལེགས་ཟུང་དུ་འབྲེལ་བ་རྙེད་པ་ནི། །ཕྱི་མའི་དུས་ཀྱི་ལུང་བསྟན་ཡིན་པར་ཟུང་། །ཞེས་པ་འདི་ལ་སྔར་ཁ་ཅིག་སྐུ་སྐྱེ་གཉིས་བྱོན་པ་ལ་ངོས་འཛིན་པར་སྣང་ཡང་སྐུ་སྐྱེ་གཉིས་ཡིན་ན་ཨིནྡྲ་ནཱི་ལ་དེ་ཡང་ཕན་ཚུན་དུ་གནས་པ་ལྟ་བུ་དགོས་ཀྱི་ཟུང་དུ་འབྲེལ་བ་མི་རིགས་སོ། །དེ་ནས་སྟག་ལུང་དུ་སྤྱན་དྲངས་སྟེ་ཕན་ཚུན་མཉེས་པར་གྱུར། ཟླ་བ་དེའི་གནམ་གང་གི་དུས་འདམ་སྟོང་རི་སྟེང་དུ་རྗེ་ཀརྨ་པ་མཇལ། འདི་ཚེ་མཚུར་ཕུ་གོ་ཤྲི་སྐུ་མཆེད་ལ་པ་ར་ནས་འཚེ་བ་ཅུང་ཟད་བྱས་པ་ཞི་བར་གྱིས་ཅིག་བཀའ་ཕེབས་སྟེ་སྟོད་ལུངས་སུ་ཐེགས་སྟེ་དེ་དག་ཞི་བར་མཛད། སླར་བཅུ་གཅིག་པའི་ཚེས་བཞི་ལ་ལྷ་སར་རྗེ་ཀརྨ་པ་དང་དཔོན་སློབ་མཇལ། གོའི་ཤྲི་རིན་པོ་ཆེའི་ལུང་ལག་རྟགས་ཤིས་བརྗོད་གནང་སྟེ་གུའི་གུང་པར་མངའ་གསོལ་ཡང་འཕྲིན་ལས་རྒྱ་ཆེས་པས་སྐུ་སྐྱེ་བ་འདིའི་རིང་ཞབས་ཕྱིར་བཞུགས་པ་ནི་མ་ཤར། སྤྱིར་གོའི་ཤྲི་རིན་པོ་ཆེ་དཔལ་འབྱོར་༼པ༡༤༥བ༽དོན་གྲུབ་ཀྱི་ཞལ་ཆེམས་སུ་སྤྲུལ་སྐུ་ཞྭ་དམར་བ་འདི་ལ་བདག་གི་ཤུལ་འདི་གནང་བ་ཞུ། དེ་མ་ཤར་ན་ཁོང་རང་གི་སྐུ་སྐྱེ་སྔ་མ་གཉིས་ཀྱི་མཛད་པའི་འཕྲོ་ཡིན་པས་ཀོང་པོའི་གཞི་པ་འདི་གནང་བ་ཞུ། གང་ནའང་དཔོན་སློབ་གཉིས་པོ་ཡ་མ་བྲལ་བ་ཅིག་ཅེས་ཀྱང་ཞུ། ཞེས་ནན་གྱིས་ཞུས་པར་སྣང་ཡང་དེ་མ་ཐག་གི་གུའི་གུང་པ་འབྲོང་བུ་གོའི་ཤྲི་ལ་གནང་བ་དང་། ཀོང་པོའི་གཞི་པ་གདན་ས་བར་པ་ལ་གཏོད་པ་གནང་། རེ་ཞིག་ཞབས་ཕྱིར་ངེས་པར་བཞུགས་དགོས་པ་ཁོ་ན་ཡང་མ་ཤར། རྗེ་འགོས་ཀྱིས་ཀྱང་ནན་གྱིས་སྤྱན་དྲངས་པས་དབུས་ཕྱོགས་སུ་ཕེབས་པ་ཤར། དེའི་དབང་གིས་མདོ་སྔགས་མཐའ་དག་གི་གསན་བསམ་ཐུགས་དམ་ཉམས་བཞེས་ཁོ་ན་གཙོ་བོར་མཛད་ཆོག་པ་བྱུང་ཞིང་དེའི་ངང་ནས་གཞན་ཕན་ཡང་དཔག་མེད་གྲུབ་པར་འདུག །ལྷ་ས་ནས་བཟུང་ཡབ་སྲས་ལྷན་ཅིག་པས་གཞུང་གྲ་དོལ་རྣམས་བརྒྱུད། ཟླ་བ་བཅུ་གཉིས་པའི་ཉི་ཤུ་ལ་བསུ་བའི་བཀོད་པ་ཆེན་པོས་སྤྱན་དྲངས་སྟེ་སྤྱན་སྔ་གོང་མ་ཚེས་གཉིས་རིན་པོ་ཆེས་རྗེ་ཀརྨ་པ་དང་དང་པོ་མཇལ། ལུག་ལོ་ཟླ་བ་གཉིས་པའི་བར་དུ་ཡབ་སྲས་གཉིས་གས་ཆོས་འཁོར་བསྐོར་ཞིང་འབུལ་གནང་གི་རླབས་མཐའ་ཡས། སླར་ཡབ་སྲས་ལྷན་ཅིག་པས་ཡར་སྟོད་ཤར་ནུབ་ཏུ་ཕེབས་ཚེ་བསམ་བདེ་སྐྱེད་ཚལ་དུ་ཀར་དབོན་རྣམ་གཉིས་སོགས་ལ་མཁའ་འགྲོ་རྒྱ་མཚོའི་དབང་སོགས་གནང་། ཡ་ཙེ་ཐང་གི་བར་དུ་ཞབས་ཕྱིར་བཞུགས་སྟེ་ཡབ་སྲས་ལྷན་ཅིག་པས་སྡེ་ཕན་ཚུན་གྱི་འཇམ་ཐབས་མཛད། ལྷོ་རྒྱུད་དབང་པོས་ཞབས་འདེགས་ཀྱི་མཚམས་སྦྱོར་མཛད་སྟེ་སྒར་ཆེན་དེ་ཕྱོགས་སུ་ཐེགས། རྗེ་ཉིད་ཟླ་བ་ལྔ་པའི་ནང་དུ་ཡར་སྟོད་ཤར་ནུབ་དང་ཡར་རྒྱབ་ཏུ་ཕེབས། བྱམས་པའི་སྐུ་གྲུབ་པ་ཟླ་བ་གཉིས་པའི་ཚེས་གཉིས་ལ་རབ་གནས་ཐོག་མ་དང་ཡོན་རྫོངས་གནང་། སླར་སྐྱི་ཤོད་ལ་སྤྱན་དྲངས་སྟེ་གནས་ནང་གི་མཆོད་ཁང་སར་མར་རྟེན་བཞུགས་གྲུབ་པ་ན་དེའི་མར་ངོའི་བཅུ་བཞི་ལ་རབ་གནས་༼པ༡༤༦ན༽དངོས་གཞི་དགའ་སྟོན་དང་བཅས་པ་མཛད། བཅུ་གཅིག་པའི་ཚེས་བཅུ་ལ་ལྷ་སར་ཕེབས་པ་ནས་བཟུང་རིམ་གྱིས་བྱོན་སྟེ་འཕྲང་པོའི་རྡོ་རྗེ་བྲག་རྩར་ཡབ་སྲས་མཇལ། སླར་ཡར་རྒྱབ་ཏུ་ལྷ་ཆེན་རྒྱབ་མཐོ་སོ་གཉིས་པ་ཟངས་གསེར་ལས་སྒྲུབ་པར་བཀའ་གནང་སྟེ་གློ་བོ་བཀྲ་ཤིས་མགོན་གྱིས་སྤུས་བསྒྱུར་ལས་ཟངས་གསེར་མང་དུ་ཕུལ་བ་སོགས་ལས་བསྒྲུབས། ཀོང་པོར་སྤྱན་དྲངས་པའི་ངོར་ཆིབས་པ་བསྒྱུར་སྟེ་གོང་མ་སྐུ་འཁོར་གྱིས་འོལ་ཁ་བཀྲ་ཤིས་ཐང་གི་བར་དུ་ཞབས་སྐྱེལ་མཛད། གློང་ལ་ནས་བྱེ་ཉིལ་བརྒྱུད་སྟེ་དྭགས་པོ་ཡོམ་དགོན་པར་རེ་ཞིག་བཞུགས། གྲུམ་པ་ཡབ་སྲས་ཀྱིས་བཀུར་སྟིས་མཆོད། སྐུ་རབ་གདན་ས་ཀུན་དགའ་རྒྱལ་མཚན་པ་ཁྲི་ཐོག་དུ་འདོན་པའི་ཤིས་བརྗོད་མཛད། ཀོང་སྟོད་དུང་དཀར་བྲག་གི་རི་བོར་ཆོས་སྡེ་མཛད། སྤྱིར་མཆིམས་ལྷའང་ནག་ཕྱོགས་པ་ཡིན་ཟེར་ཡང་དུང་དཀར་བྲག་གི་ས་འདི་མཆིམས་ལྷས་མནལ་ལམ་དུ་ཕུལ་ཞེས་ཐོས། རིན་ཕུག་གི་གནས་ལ་སོགས་པ་རྣམས་ལ་དར་རྒྱས་མཛད། ཡུལ་གྲུབ་སོ་སོར་བཀུར་སྟིས་མཆོད་སྟེ་དགའ་ལྡན་མ་མོའི་གདན་ས་ཆེན་པོར་ཕེབས། ས་སྤྲེ་ཟླ་བ་གསུམ་པའི་ཉེར་གཉིས་ལ་རས་བུད་སྒང་གི་བཞིར་ས་ཆོག་མཛད་སྟེ་ཀ་ཆེན་དགུ་བཅུ་རྩ་བཞིའི་ཁྱོན་གྱི་གཙུག་ལག་ཁང་ཆེན་པོ་དྲི་གཙང་ཁང་ཁྱམས་སྐོར་ཁང་རུང་བའི་ཁང་པ་ཕན་ཚུན་སྒོ་ཁང་དང་བཅས་པ་ལེགས་པར་མཛད་སྟེ་རིག་བྱེད་པ་རྣམས་ཀྱང་ཡར་རྒྱབ་ནས་ཞབས་ཏོག་བགྱིས་སྟེ་ཞལ་བའི་བར་དཔྱིས་ཕྱིན་པར་གྲུབ་ཅིང་དེ་དག་གི་དུས་དགེ་ལས་དང་ཞལ་མཇལ་གསུང་ཐོས་ཀྱི་འདུ་བ་ཕྱོགས་ཐམས་ཅད་ནས་མཐའ་ཡས་ཀྱང་དེ་དག་གང་ལའང་ནད་གདོན་དང་གྲུ་ཀོ་སོགས་ལ་ཉེས་པ་གཏན་མ་བྱུང་བས་ཐམས་ཅད་ཡ་མཚན་དུ་འཛིན། སྐབས་ཅིག་བདུད་རིས་ཀྱིས་ཡིད་གཡོས་པའི་དུས་འཁྲུག་ལྡང་བར་བརྩམ་པ་ན་དཀོན་མཆོག་ལ་བསྟོད་པ་དང་ཆོས་སྐྱོང་གི་འཕྲིན་ལས་བསྐུལ་ཞི་བའི་སྦྱིན་སྲེག་མང་དུ་མཛད་པས་ཞི་བར་གྱུར། ཧོར་༼པ༡༤༦བ༽ཟླ་བཅུ་པ་ནས་ཕྲག་ཡུལ་སོགས་ཆབ་ནག་དང་གསང་སོགས་ཆབ་དཀར་དང་བྱ་ལོ་ཤར་བ་ནས་ཕུ་གསེབ་ཀླུ་ནང་རྟ་བ་སྐོར་སོགས་ཡུལ་གྲུ་སོ་སོར་ཕེབས་སྟེ་སྔར་སྲོལ་གྱི་མེ་ཏོག་བཞེས། སྟག་རྩེ་ཐུགས་རྗེ་སྒང་དུ་སྒྲུབ་གྲ་མཛད། ལུང་བསྟན་མཁར་དུ་ཤེལ་ལས་གྲུབ་པའི་གཙུག་ལག་ཁང་གི་ནང་རྒྱལ་བའི་སྐུ་འོད་ཟེར་འཕྲོ་བས་གང་བར་གཟིགས་པ་ན་དགེ་ལས་བར་ཆད་མེད་པར་འགྲུབ་པའི་ལྟས་སུ་གཟིགས། དེའི་ཚེ་རྗེ་ཀརྨ་པ་ཉང་ཁ་ནས་ཕེབས་པ་ལ་ཀོང་པོའི་གཞི་བྱེས་ལྷན་ཅིག་པས་རྟ་བ་སྟོད་དུ་བསུ་བ་དང་གཞི་ལེན་མཛད། དགའ་ལྡན་མ་མོར་ཕེབས་ཤིང་དགུང་སྐག་གསུམ་པའི་བར་ཆད་སེལ་སླད་བཀྲ་ཤིས་ལྗོངས་དང་བྱིན་ལེགས་སུ་ཕེབས་སྟེ་ཞལ་གཟིགས་ནུབ་པ་རྣམས་གསལ་བར་མཛད་ཅིང་སྔོན་མེད་དུ་མ་ཞལ་ཕྱེ། སླར་དགའ་ལྡན་མ་མོར་ཕེབས་པ་ན་གནས་ཀྱི་རྣམ་བཞག་རྡོ་རྗེ་འཛིན་པའི་ཞལ་ལུང་ཡང་མཛད། དེའི་ཚེ་རྗེ་ཞ་ལུ་ལོ་ཙཱ་བ་ཞབས་ཕྱིར་བཞུགས་པས་སྔོན་བོད་དུ་མ་འགྱུར་བ་མཛོད་འགྲེལ་གནམ་ལྕགས་ཐོག་གཟེར་བསྒྱུར་བའི་བཀའ་གནང་སྟེ་ལེགས་པར་བསྒྱུར། ཁྱི་ལོ་ཟླ་བ་དྲུག་པའི་ཚེས་བཅུ་ཚུན་གྱི་གཙུག་ལག་ཁང་གྲུབ་ནས་རྙིང་མར་བཀའ་རྒྱུད་ཀྱི་བླ་མའི་བྲིས་སྐུ་མཛད། དབུས་ནས་ལྷ་ཆེན་སྤྱན་འདྲེན་པའི་སླད་དུ་ཆིབས་ཁ་བསྒྱུར་སྟེ་པིམྦི་ལ་ནས་བོད་ལུང་བྱར་དང་ཆོས་རྒྱལ་ལྷུན་པོར་ཕེབས། ལྷོ་རྒྱུད་དབང་པོ་མཆེད་དང་མཁས་པ་ཆེན་པོ་བསྐལ་བཟང་ཆོས་ཀྱི་རྒྱ་མཚོ་དང་སྐུ་སྐྱེ་ཆོས་རྒྱལ་ནོར་བུ་སོགས་ལ་དབང་རྗེས་གནང་དང་བཀའ་རྒྱུད་རྣམ་ཐར་སོགས་གནང་། ཡར་སྟོད་དུ་སྦྱིན་བདག་ཆེན་པོ་རྣམས་ལ་གྲ་ལྔའི་དབང་བསྐུར་སོགས་མཛད། སྣེ་གདོང་དུ་མཆོད་ཡོན་མཇལ། ཡར་རྒྱབ་ཏུ་ཕེབས་སྟེ་ཡུམ་ཆེན་རྡོ་རྗེ་བདེ་མ་ཞིང་གཞན་དུ་བྱོན་པའི་དགེ་རྩ་ཆེན་པོའི་བསྔོ་བ་མཛད། རྒྱ་གར་ཤར་ཕྱོགས་པུཀྐཾ་གི་དགེ་སློང་ཛྙཱ་ན་མངྒ་ལས་བསྐུལ་སྟེ་མ་ཧཱ་བོདྷི་ལ་བསྟོད་པ་ལེགས་སྦྱར་གྱི་སྐད་དུ་མཛད། ༼པ༡༤༧ན༽ཟླ་བ་གཉིས་པའི་ཚེས་གསུམ་ལ་སྤྱན་སྔ་གོང་མས་བསམ་ཡས་ཀྱི་ཤན་སོ་ནས་བསུས་སྟེ་མཆོད་ཡོན་ལྷན་ཅིག་པས་གདན་ས་ཐེལ་དུ་ཕེབས་སྟེ་རྟེན་གསུམ་ཕྱག་རྫས་ཐམས་ཅད་གཟིགས་ལམ་དུ་ཞིབ་མོར་ཕུལ་སྟེ་དོན་གྱི་གདན་སའི་རྩིས་ཕུལ་ཞིང་ཕྱིས་གོ་ས་གནང་དགོས་པར་ཡང་ཞུས། འཇང་ཕོ་བྲང་དུ་ཁུ་དབོན་གདན་འཛོམ་ཚེ་གདུང་རྒྱུད་ལ་མཚན་དང་དགེ་བསྙེན་གནང་། རྩེར་མཆོད་ཡོན་ཕེབས་སྟེ་བསྙེན་སྒྲུབ་ཀྱི་ཉམས་ཁྲིད་མཛད། ཚེ་དབང་བརྒྱ་རྩ་གནང་ཚེ་མཚན་ལྟས་ཅུང་ཟད་རྩུབ་པ་གཟིགས། དེ་ནས་འཕྱོང་རྒྱས་སུ་འདེགས་པ་ན་དགོན་ཐང་གི་བར་ཞབས་སྐྱེལ་མཐའ་མ་མཛད། ལྔ་པའི་ཚེས་ཉི་ཤུ་ལ་བཀྲ་ཤིས་བརྩེགས་པའི་ཁང་བཟང་གི་རབ་གནས་མཛད་ནས་ཡར་རྒྱབ་ཏུ་ཕེབས། དམ་ཚིག་གསུམ་བཀོད་ཀྱི་སྐུའི་རབ་གནས་མཛད། དེ་ཚེ་གོང་མ་བློ་བུར་དུ་མཉེལ་བས་སྤྱན་དྲངས་པ་རིངས་པར་ཐེགས་ཀྱང་སྐུ་ཐིམ་པས་མཇལ་བ་ནི་མ་གྲུབ། སྐུ་རིམ་གྱི་ཚུལ་གྱིས་ཐུགས་དམ་ལ་འདོགས་པ་མཛད། གདུང་མཆོད་དང་དགོངས་རྫོགས་ཆེན་མོའི་གྲལ་དབུ་མཛད། དུས་དེར་དཀའ་གནས་ཤིན་དུ་ཆེ་ཡང་ཐུགས་རྗེས་བདེ་ལེགས་སུ་གྱུར། ཀུན་སྤངས་ཆེན་པོས་ཕྱི་ནང་གི་ཁུར་བཞེས་སྟེ་ལྷ་ཆེན་ལེགས་པར་གྲུབ་དགའ་ལྡན་མ་མོར་སྤྱན་དྲངས། འདི་རྣམས་ཀྱི་ཚེ་དུས་སྐབས་ངན་པས་ཤིན་དུ་བཀའ་ནའང་མཛད་པ་ལ་བར་ཆད་མེད་པས་དཀོན་མཆོག་ལ་ཐུགས་འཆེས་པས་མཛད་པ་བརྒྱ་པ་མཛད། ཆུ་བྱི་སར་ནས་བླ་མ་ཡེ་ཤེས་རྒྱ་མཚོས་དགའ་ལྡན་མ་མོར་རྟེན་གྱི་ཁྲི་རྒྱབ་བྱས། གསུམ་པའི་ཚེས་བརྒྱད་ལ་རྗེ་འགོས་ཀྱི་གདུང་ཞུགས་ཀྱིས་སྦྱངས་ཚེ་རྩེས་དང་སྟོད་རགས་ལ་གསེར་འགྱེད་མཛད། ཀོང་པོར་ཕེབས་བཞེད་ཀྱང་ཡར་ལུངས་སུ་དམག་གི་འདུ་འཚོག་བྱུང་བ་ལ་བཀའ་བསྩལ་གནང་དགོས་པས་འགྱངས། གྲི་གུར་ཕེབས་སྟེ་བྱ་བསྐལ་བཟང་པའི་བསྙེན་རྫོགས་ཀྱི་མཁན་པོ་མཛད། ༼པ༡༤༧བ༽ས་སྐྱོང་དོན་ཡོད་རྡོ་རྗེའི་དཔུང་གིས་ཡར་གོང་རྣམས་བསྡིགས་པ་ལ་མི་འཇིགས་པའི་སྦྱིན་པ་མཛད། དཔལ་བསྣམས་རྒྱལ་དབང་པ་ལ་ཆོས་དུ་མ་གནང་། ཆུ་གླང་ཟླ་བ་གཉིས་པ་ལ་ཡར་རྒྱབ་ནས་སྟོན་པའི་གོས་སྐུ་ལ་སོགས་པའི་འབུལ་ཆེན་མཛད། སྡེ་སྲིད་ཕག་མོ་གྲུ་པའི་གྲོས་དབང་རྣམས་ཀྱིས་འགྲོ་མགོན་རིན་པོ་ཆེའི་གདན་སར་ཕེབས་སྟེ་གདུང་རྒྱུད་ཀྱི་ལུགས་གཉིས་ཀའི་མགོན་སྐྱབས་གནང་དགོས་པར་ཞུས། དཔལ་མཁའ་སྤྱོད་དབང་པོས་མ་འོངས་ལུང་བསྟན་དུ་རྗེ་བཙུན་བཛྲ་རཱ་ཛཱའི་དགོངས་པ་སྒྲུབ་པར་དགའ་བས་དེའི་དགོངས་པ་སྒྲུབ་པའི་ཕྱིར་ཆུ་བོ་ལོ་ཧ་ཏིའི་ཀླུང་འགྲམ་དུ་འབྱུང་ངོ་ཞེས་པའི་དུས་སུ་སོན་པར་ཡང་མཁྱེན་ནས་གདན་ས་ཆེན་པོའི་ཁྲི་གནོན་པར་ཞལ་གྱིས་བཞེས་སྟེ་ཕྱིས་ཁྲི་ཐོག་དུ་ཕེབས་ནས་སྡེ་སྲིད་ཕག་མོ་གྲུ་པའི་ལུགས་གཉིས་ཀྱི་དབུ་འདོན་མཛད། སྔར་ཞལ་ངོ་ཤིན་དུ་ཕྲ་བའི་སྐབས་སུ་གདུང་རྒྱུད་ཀྱི་རྟེན་འབྲེལ་མཛད། ཕྱིས་བལྟམས་པ་ནས་སྐུ་ནར་མ་སོན་གྱི་བར་དུ་ལུགས་གཉིས་ཀ་ནས་བརྩེ་བས་བསྐྱངས་པས་ཆོས་གཉིས་རིན་པོ་ཆེ་ཚུན་གྱི་ལྷ་གཟིགས་ཀྱི་ཞལ་ངོ་རྣམས་ཀྱིས་རྗེ་འདིའི་འཇིག་རྟེན་གྱི་བཀའ་དྲིན་ཁོ་ནའང་ཅིས་ཀྱང་ཁྱེར་བ་མེད་ཏོ། །སླར་ས་སྐྱོང་དོན་ཡོད་རྡོ་རྗེ་སྤྱན་དྲངས་སྟེ་ཆུ་ཤུལ་ལྷུན་པོ་རྩེར་ཕེབས་སྟེ་བཞེད་པ་ཚིམ་པར་མཛད། སྟག་ལུང་རིན་པོ་ཆེ་དེར་སྤྱན་དྲངས་པ་དང་དགྱེས་པར་མཇལ། མཚུར་གནས་ནང་དུ་ཕེབས་སྟེ་ངོ་ཁྲོ་རབ་འབྱམ་པ་ལ་སོགས་ལ་གྲུབ་སྙིང་གི་སྐོར་གནང་། མཚུར་ཕུར་རྟེན་ཆེན་ཛམ་གླིང་རྒྱན་ལ་སོགས་པ་མཇལ་ཞིང་མཆོད། དྲུག་པའི་ཚེས་གཅིག་ནས་བཟུང་སྟེ་གནམ་རྩེད་ལྡེང་འདམ་སྙིང་དྲུང་ལྷ་ཕུ་ལ་སོགས་པར་གཞན་དོན་མཛད། ཡོར་དགོན་དུ་ཀུན་མཁྱེན་ཆེན་པོའི་མཆོད་རྟེན་ལ་མཆོད་པ་མཛད། ཧོར་ཟླ་བདུན་པར་སྟག་ལུང་རིན་པོ་ཆེ་ལས་ཆོས་དུ་མ་གསན་ཞིང་ཆོས་རྗེ་སྐུ་མཆེད་བསྙེན་པར་༼པ༡༤༨ན༽རྫོགས་པའི་ལས་སློབ་མཛད་ཅིང་ཆོས་དུ་མ་གནང་། དེའི་ཚེ་ཐོག་བབ་ཀྱང་གང་ལའང་མ་གནོད། ཆོས་དང་ཟང་ཟིང་གིས་ཕན་ཚུན་མཉེས། སླར་འབམ་རོམ། གླང་ལིང་ལ། གཡུག་སྣ་རྩེ་སོགས་བྱང་རིས་དུ་མར་གཞན་དོན་མཛད། སྐྱི་ཆུའི་ཆུ་མགོ་སྨྲྀ་ཏི་ཆུ་བརྒྱུད་ནས་བྱ་ཞུ་ལ་བརྒལ། ཉང་ལོང་བྲག་གསུམ་སོགས་ཉང་ཁ་བརྒྱུད་ཐམས་ཅད་དུ་བཀུར་སྟིས་མཆོད། རྫོ་གདན་དགོན་པར་བླ་མ་བསྐོས། སྟག་ལོ་སར་ནས་གུན་ཚང་དུ་བཞུགས་པ་ན་དཔལ་ཕག་མོ་གྲུ་པ་དངོས་སུ་བྱོན་སྟེ་ཐུགས་ཀར་ཐིམ་པའི་མོད་ལ་ཐུགས་དམ་ཁྱད་པར་ཅན་འཁྲུངས། གསའ་ཕུར་ཞོ་ཁའི་འཕེན་ཆེན་གཟིགས། རྣམ་ཐོས་ཀྱི་རི་བོར་རྗེ་ཐམས་ཅད་མཁྱེན་པའི་དྲུང་དུ་མཇལ། རྟེན་གསུམ་ཁྱད་ནོར་རྣམས་ཞིབ་པར་གཟིགས་མོ་གནང་། དགའ་ལྡན་མ་མོར་ཕེབས་སྟེ་ལྷ་ཆེན་གྱི་གཟུངས་བཞུགས་ལེགས་པར་མཛད། དེའི་རིང་ཉེ་བའི་སྲས་བརྒྱད་ཀྱི་ལྡེམ་སྐུ་ཤིན་དུ་ལེགས་པ་རྣམས་བཞེངས། རི་མོ་ཤིང་རྩི་རྣམ་མཛད། དེ་སྐབས་སུ་བྱར་དྭགས་ཀྱི་བར་དུ་ཕེབས་པར་གསོལ་བ་བཏབ་སྟེ་བྱ་སྐུར་གྱི་ཁོན་ཞི་བར་མཛད། ཀུན་སྤངས་ཆེན་པོས་ཐུགས་རྩོལ་མཛད་སྟེ་གཙུག་ལག་ཁང་སྤེན་བད་ཀྱི་བར་གྲུབ། ཕྲག་གྲུམ་ཚལ་དུ་རྣམ་སྲས་ཀྱིས་དར་དཔྱངས་ཕྱག་དུ་གཏད་པ་བཟུང་བས་རྣམ་སྲས་སྟེང་ཕྱོགས་སུ་གཤེགས་པས་ཞིང་ཁམས་མཐའ་ཡས་པ་ཅིག་དུ་སླེབས་པ་ན་འདི་དགའ་ལྡན་ཡིན་གསུང་བའི་མོད་ལ་ལྷ་གནས་འོག་མས་གོང་མ་མི་མཐོང་བར་གསུངས་པས་འདི་ཇི་ལྟ་བུ་སྙམ་པ་ན་བྱམས་པའི་ཕོ་བྲང་གི་ཁང་བརྩེགས་སྤྲིན་ལྟར་མཐོ་བ་འོད་ཟེར་འབར་བ་ཙམ་ལས་མ་གཟིགས་པས་སང་ཡོས་ལོ་ལ་ཀོང་སྨད་དང་སྤོ་བོར་བྱོན། དགོན་གནས་ལ་སོགས་པའི་འབུལ་བ་མཐའ་ཡས། ཕུ་ལུང་དགོན་དང་ཉེ་བར་མནལ་ལམ་དུ་འབྲི་ཁུང་ཐེལ་ཇི་ལྟ་བར་གཟིགས། ཆུ་ཉི་མའི་དཔལ་མཁའ་སྤྱོད་པ་གཤེགས་པའི་སར་མཆོད་རྟེན་མཛད་སྟེ་དགེ་བའི་རྒྱུན་སྦྱར། སླར་༼པ༡༤༨བ༽ཀོང་པོར་ཕེབས། རྣམ་ཐོས་ཚལ་དུ་ཀརྨ་འཕྲིན་ལས་པ་སོགས་ལ་དུས་ཀྱི་འཁོར་ལོའི་དབང་སོགས་གནང་། གཙུག་ལག་ཁང་ཕྱི་ནང་ལེགས་པར་གྲུབ་ཅིང་དགའ་ལྡན་མ་མོར་ཕེབས་ནས་ཟླ་བ་བཅུ་པའི་ཚེ་བཅུ་གསུམ་ནས་འཆི་བདག་འཇོམས་པ་ལ་བརྟེན་ནས་རབ་གནས་བཅུ་བཞི་ལ་ལྟ་གོན་དང་བཅོ་ལྔ་ལ་དངོས་གཞི་མཛད་ཅིང་སངས་རྒྱས་ཀྱི་བསྟོད་པ་རྒྱུན་ཆགས་དང་ལས་ཀྱི་འཁོར་ལོ་འདིའི་དགེ་བ་རྒྱ་ཆེར་བསྔོ་བའི་སྨོན་ལམ་མཛད། སླར་དགའ་སྟོན་ཆེན་མོའི་ཕྱག་ནས་འཐོར་བའི་གྲལ་དབུར་རྗེ་ཐམས་ཅད་མཁྱེན་པ་འཁོར་གྱི་དཀྱིལ་འཁོར་རྒྱས་པ་དང་བཅས་པ་སྤྱན་དྲངས། ཀར་སྲིད་ཀྱི་བླ་དཔོན་མི་སྣ་རྣམས་དང་སྐྱེ་བོ་སྟོང་ཕྲག་མང་པོ་ལྷགས་ཤིང་བཅུ་གཉིས་པའི་ཚེས་བཅུའི་ཉིན་བཀྲ་ཤིས་གནང་། སྐྱ་སེར་ཁྲི་ཕྲག་དུ་ལོངས་པ་ལ་འགྱེད་སྟོན་རྒྱ་ཆེར་མཛད། ཟླ་བ་གཅིག་ཙམ་དུ་དགྱེས་སྟོན་རྒྱུན་མ་ཆད་ཅིང་འདུས་པ་ཀུན་ལ་འཐབ་རྩོད་སོགས་གཏན་མེད་པའི་ཡ་མཚན་བྱུང་། ཟླ་བ་བཅུ་གཉིས་པ་ལ་རྩེ་ལྷ་སྒང་དུ་ཕེབས་སྟེ་འབྲུག་ལོ་སར་བའི་ལོ་སར་ཆེན་པོ་གཟིགས་མོ་མཛད། བཀའ་ལུང་མཐའ་དག་སྒྲུབ་པ་མ་ནུས་པ་ལ་ཚིག་གི་སྦྱང་བ་འབུལ་བ་དང་ཐེལ་གྱི་གོ་ས་འདི་བྱེད་དགོས་པ་འཆར་བ་ནས་ཡང་ཡང་མཇལ་བའང་དཀའ་བར་འདུག་པས་ཕྱག་འབུལ་གྱི་མཐའ་མ་ཡིན་པའི་ཚུལ་ཞུས་སྟེ་དགའ་ལྡན་མ་མོར་ཕེབས། བཀའ་བསྒོ་གནང་བར་འོས་པ་རྣམས་མཛད་སྟེ་དུང་དཀར་བྲག་དང་དྭགས་པོ་དང་འོལ་ཁ་བརྒྱུད་སྟེ་གདན་ས་ཐེལ་དུ་ཕེབས། གཟིམས་མལ་གསེར་སྐུའི་རབ་གནས་མཛད། བླ་ཡེལ་ཆེན་མོར་འདུས་པ་རྒྱ་མཚོ་ལ་སྐུ་འཁྱོས་གནང་ཐོག་དཔོན་ས་གདུང་རྒྱུད་ཀྱིས་འབུལ་ཆེན་མཛད་སྟེ་དེ་ཉིན་ནས་གདན་ས་ཕེབས། སྔོན་ཀུན་དུ་རྒྱུའི་སྤྱོད་པས་འཇུག་གོ་ཞེས་པའང་གདན་སར་ཅར་བཞུགས་མི་འཆར་བར་སྒར་པའི་ཚུལ་གྱིས་ཕྱོགས་དུ་མར་འབྱོན་པ་ལ་དགོངས་པར་སྣང་། ལུགས་གཉིས་ཀྱི་མི་ཆེན་ཐམས་ཅད་ཀྱིས་གདན་སར་ཕེབས་པ་ལ་ལེགས་སོའི་འབུལ་བ་༼པ༡༤༩ན༽རིམ་པར་ཕུལ། ཆུ་བར་གྱི་རི་ཐེབས་རྫངས། ཡར་རྒྱབ་ཏུ་ཕེབས་སྟེ་དཔལ་འབྱོར་རབ་བརྟན་གྱི་ཤིས་བརྗོད་མཛད། ཡར་སྟོད་ཏུ་ས་སྐྱོང་མི་འགྱུར་དབང་པོའི་སྡེ་གཤེགས་པའི་གྲལ་དབུར་སྤྱན་དྲངས། ས་སྐྱོང་རྣམ་རྒྱལ་འོད་ཀྱིས་གུས་པར་མཆོད་ཅིང་ཆོས་ཀྱི་བཀའ་དྲིན་བསྩལ། ཆོས་ལུང་ཚོགས་པ་དཔོན་སློབ་རྣམས་ལ་གསུང་ཆོས་ཅི་རིགས་པ་གནང་། སྐུ་རྟེན་གྱི་རབ་གནས་མཛད། རྩེས་དང་གི་འདུས་པ་དང་ཚོགས་སྡེ་གསུམ་སོགས་ལ་མང་སྐོལ་དང་གསེར་འགྱེད་མཛད། དཔོན་ཆེན་ཀུན་དགའ་རིན་ཆེན་དབང་གི་རྒྱལ་པོ་རབ་ཏུ་ཕྱུང་སྟེ་ཨེ་ཝཾ་ཐམས་ཅད་མཁྱེན་པར་གྲགས། དེའི་ཚེ་སྟག་ལུང་རིན་པོ་ཆེ་མྱ་ངན་ལས་འདས་པས་ཆོས་རྗེ་སྐུ་མཆེད་སོགས་ཀྱིས་སྤྱན་དྲངས་སྟེ་འོན་དང་ཕན་ཡུལ་ནས་བརྒྱུད་སྟེ་བྱོན། ལམ་ན་གནས་པའི་བླ་དཔོན་དང་ནཱ་ལེནྡྲ་དང་རི་བོ་དགེ་ལྡན་སོགས་ཀྱི་ཆོས་སྡེའི་དཔོན་སློབ་ཐམས་ཅད་ཀྱིས་འདུད་ཅིང་ཅི་འབྱོར་གྱིས་མཆོད་པ་དང་ཆོས་ཀྱི་བཀའ་དྲིན་ཞུས། སྟག་ལུང་ཐང་དུ་ཕེབས་སྟེ་སྐུ་གདུང་རིན་པོ་ཆེ་ལ་མཆོད་པ་མཛད་ཅིང་དགྱེས་རྡོར་གྱི་སྒོ་ནས་གདུང་མཆོད་མཛད། སྐྱ་སེར་གྱི་འདུས་པ་མཐའ་ཡས་པ་ལ་མཆོད་སྦྱིན་ཆེན་པོ་མཛད་པའི་གྲལ་གྱི་ཐོག་མར་བཞུགས་སྟེ་མཆོད་བསྔོ་གནང་། ཕྱག་ནས་ཀྱང་དགོངས་རྫོགས་ཀྱི་ཆེད་དུ་འབུལ་འགྱེད་རླབས་ཆེན་མཛད། དངུལ་གདུང་གི་རྒྱུར་ཡོ་བྱད་རླབས་ཆེན་གནང་ཞིང་ལུགས་གཉིས་ཀྱིས་ཆོས་རྗེ་སྐུ་མཆེད་ཀྱི་དབུ་འདོན་གནང་། དེར་སྒོམ་སྡེ་སྣང་ཆེན་པ་སོགས་དང་། བྲ་ཏི་ཕུར་ཚ་སོགས་མདོ་སྨད་ཀྱི་མཇལ་མི་ཆེས་མང་པོས་སླེབས་སྟེ་ཆོས་དང་ཟང་ཟིང་གིས་ཚིམ་པར་མཛད། སླར་ལྷ་སར་ཇོ་བོ་རིན་པོ་ཆེ་ལ་མཆོད་པ་མཛད། ས་སྐྱོང་ངག་དབང་རྣམ་རྒྱལ་རྒྱལ་བུར་བཞུགས་པས་༼པ༡༤༩བ༽སྣེ་འུར་མཆོད་ཅིང་རྡོ་རྗེ་རྣལ་འབྱོར་མའི་དབང་གནང་། གསང་ནེའུ་ཐོག་དུ་ཆོས་རྗེ་རྣམ་གཉིས་ཀྱིས་གཙོས་པའི་དགེ་འདུན་རྣམས་ལ་ཆོས་དང་ཟང་ཟིང་གི་བསྡུ་བ་མཛད། བྲག་ཁར་དཔོན་སས་སྤྱན་དྲངས་ཤིང་སླར་གདན་ས་ཆེན་པོར་ཆོས་དང་ཟང་ཟིང་གི་སྐུ་འཁྱོས་གནང་སྟེ་སྐུ་མཚམས་དང་ཐུན་བར་དུ་དུས་འཁོར་གྱི་མངོན་དཀྱིལ་དང་རྣམ་བཤད་མཛད། ཁང་སར་ཆེན་མོར་ཚོགས་པ་རྣམས་ལ་མདོ་ཏིང་འཛིན་རྒྱལ་པོའི་བཤད་པ་མཛད། རྟེན་གསུམ་རྣམས་ལ་ན་བཟའ་ལ་སོགས་པས་རྒྱ་ཆེར་མཆོད། མེ་སྦྲུལ་གྱི་ལོ་སར་ལ་དཔོན་སས་མཇལ་ཞིང་ལོ་དེ་ལ་ཡར་སྟོད་སྨད་ཡར་རྒྱབ་སོགས་སུ་འགྲོ་དོན་དུ་མ་མཛད་ཅིང་གདན་སའི་འཇག་ལྕིལ་དུ་ཟངས་གསེར་ལས་གྲུབ་པའི་དབུ་གདུགས། སྟོན་པའི་ཚེམས་ལ་དངུལ་གྱི་ཟ་མ་ཏོག་མཁན་པོ་བོ་དྷི་ས་ཏྭའི་ཞལ་ཀོ་སོགས་ཞལ་ཀོ་རྣམས་ལ་རིན་པོ་ཆེ་དང་ཙནྡན་གྱི་བཞུགས་ཁང་རྣམས་ཡར་རྒྱབ་ཏུ་བསྒྲུབས་སྟེ་ཕུལ། གདན་ས་ཉིད་དུ་འགྲོ་དོན་དུ་མ་དང་ཙཱ་རིར་རི་ཐེབས་བརྫངས། དབུ་གདུགས་འཇག་སྤྱིལ་གྱི་སྒོ་ལ་ཤོང་ཐབས་མ་བྱུང་བ་ན་གསོལ་འདེབས་མཛད་པས་བདེ་བླག་དུ་ཚུད། ཨེ་ཝཾ་ཐམས་ཅད་མཁྱེན་པའི་གཤེགས་རྫོངས་ཀྱི་གྲལ་དབུ་མཛད། ས་རྟ་ལ་གནས་ནང་དུ་གསེར་འབུམ་ལ་ཟངས་གསེར་གྱི་ཆར་ཁེབས་ཕུལ་ཞིང་སྟག་རྩེར་ས་སྐྱོང་རྡོ་རྗེ་ཚེ་བརྟེན་ཞིང་འཕོས་པའི་གྲལ་དབུ་དང་ནང་རྟེན་འོད་དཔག་མེད་ཀྱི་སྐུ་འདྲར་རབ་གནས་མཛད། རྗེ་ཞ་ལུ་ལོ་ཙཱ་བ་ལ་མིང་གི་མངོན་བརྗོད་སྣ་ཚོགས་གསལ་བ་བསྒྱུར་བར་བཀའས་གནང་སྟེ་བསྒྱུར། ཡར་སྟོད་སྨད་དུ་འགྲོ་དོན་མཛད་ཅིང་ཏི་སེ་དང་ཆུ་བར་དུ་རི་ཐེབས་གནང་ཞིང་མངའ་རིས་སྐོར་གསུམ་སོ་སོར་བཀའ་ཤོག་གནང་བས་གནས་ཆེན་གྱི་ཞབས་ཏོག་ཐམས་ཅད་ཀྱིས་སྔ་མ་ལས་ཆེས་བླ་ལྷག་པ་བྱས། ཡར་རྒྱབ་ལ་སོགས་པ་ཐམས་ཅད་ཏུ་སོ་སོའི་འདོད་པ་བཞིན་ཆིབས་ཁ་ཡང་ཡང་དུ་བསྒྱུར་སྟེ་གཞན་ཕན་མཛད། དེའི་ཚེ་བྱ་གཙང་གི་དཔུང་ཆེན་༼པ༡༥༠ན༽སྐྱི་ཤོད་དུ་ལྷགས་སྟེ་གཞིས་ཀ་སྣེལ་པ་འཇིག་པར་ཉེ་བ་ན་སྣེའུ་པ་ཉིད་ཀྱིས་ནན་གྱིས་ཞུས། སྟག་ལུང་པ་དང་བོལ་ཁ་བས་ངོ་ཆེན་ཞུས་སྟེ་དགུ་པའི་ཚེས་བརྒྱད་ལ་གདན་ས་ནས་བཏེག་སྟེ་བཀྲ་ཤིས་སྒང་གི་ན་ཁར་ཕེབས། ཐུགས་རྗེའི་རླབས་ཆེ་བ་དང་རྒྱལ་པོ་རྣམས་ཀྱང་སྔོན་གྱི་ལུགས་བཟང་པོ་མ་ཉམས་པའི་སྐབས་ཡིན་པས་བཀའ་ལ་ཚད་མར་བཟུང་སྟེ་སེར་འབྲས་ཀྱི་སྡེ་ལ་གནོད་པ་མེད་ཅིང་མཆོད་གཞིས་ཀྱང་སོ་སོར་གནས། སྣེལ་པའི་ས་སྐྱོང་ངག་དབང་ལྷུན་པོ་སྐུ་མཆེད་ལའང་སྐུ་སྐལ་གྱི་ས་ཕྱེ་སྟེ་གཞིས་ཀ་སྣེའུ་རང་གི་ཡོང་སྒོའི་ཁུང་ཇི་ལྟ་བ་གནང་ནས་གེགས་སྐྱོན་མེད་པར་མཛད། ཁྱད་པར་དུ་ལྷ་ས་རྣམ་གཉིས་ལ་འཚེ་བ་ཅུང་ཟད་ཀྱང་མེད། ཚལ་གུང་ཐང་དབུས་གླིང་ལ་སོགས་པ་གཟིགས་ཆོས་འཁོར་བསམ་ཡས་སོགས་ནས་བརྒྱུད་སྟེ་དཔོན་ས་ཁྲི་ཐོག་དུ་བསྐོས་ཤིང་ཤིས་བརྗོད་མཛད། ཆོས་མང་དུ་གནང་། དཔོན་བློན་རྣམས་ཀྱིས་གདན་ས་ཡུན་སྲིང་དགོས་པའི་ཞུ་བ་ཕུལ། ལྷོ་རྒྱུད་དབང་པོ་དེའི་ཚེ་གཤེགས་པ་ལ་ཞལ་ངོ་རྣམས་ཐུགས་མི་ངལ་བའི་ཆབ་ཤོག་གནང་། ཡང་དབེན་དུ་སྐུ་མཚམས་མཛད་པ་ན་མཚན་ལྟས་རྩུབ་པར་བྱུང་བ་ཕྱིས་གདན་སར་རྩུབ་འགྱུར་འབྱུང་བའི་ལྟས་སུ་གཟིགས། སླར་ཡར་རྒྱབ་ཏུ་དཔོན་ས་སྐུ་གཤེགས་པའི་གྲལ་དབུ་མཛད་ཅིང་བདེ་མཆོག་གི་སྒོ་ནས་ངན་སོང་སྦྱངས། ཉེ་གནས་ཆེན་མོ་འདས་པའི་དགེ་བ་རྒྱ་ཆེན་མཛད། རྗེ་ཟླ་འོད་གཞོན་ནུའི་གདན་ས་བ་སྒམ་པོ་ཆོས་རྗེ་བསོད་ནམས་རྒྱ་མཚོ་བསྙེན་པར་རྫོགས་པའི་མཁན་པོ་མཛད། ས་སྐྱོང་ཆེན་པོ་དོན་ཡོད་རྡོ་རྗེས་སྤྱན་དྲངས་སྟེ་གཙང་ལ་ཆིབས་ཁ་བསྒྱུར། དཔལ་འབྱོར་རབ་བརྟན་དུ་ཐུ་བཙུན་བསོད་ནམས་འབྱུང་གནས་དཔལ་བཟང་པོ་རབ་ཏུ་ཕྱུང་། བསུ་བའི་བཀོད་པ་ཆེན་པོས་གཞིས་ཀ་རིན་སྤུངས་སུ་སྤྱན་དྲངས། ས་སྐྱོང་ཁུ་༼པ༡༥༠བ༽དབོན་ལ་རྫོགས་ཆེན་རྡོ་རྗེ་ཟམ་པ་སོགས་དང་ཆག་ལོ་གསུམ་པ་དང་བྱམས་ཆེན་མཁན་པོ་སོགས་ལ་རང་བྱུང་བཀའ་འབུམ་དང་ཁྲིད་སོགས་དུ་མ་གནང་། བ་དོར་རྗེ་བཙུན་མར་པ་ཡབ་སྲས་ཀྱི་རྟེན་ལ་བཀུར་སྟི་མཛད། མར་པའི་ཆོས་ཁྲི་ལ་བཞུགས་སྟེ་བརྟག་གཉིས་རྒྱུད་གསུམ་དུ་བསྡུས་སྟེ་གསུངས། ཤངས་འབྲོང་ཁང་གི་རབ་དུ་ཕེབས། ས་སྐྱོང་ཆེན་པོ་སོགས་ལ་སྦྱོར་དྲུག་གི་ཁྲིད་མཛད། ཕྱོགས་དེའི་སྐྱ་སེར་མཆོག་དམན་ཀུན་གྱིས་གུས་པས་བཀུར་ཞིང་ཚོགས་ཆོས་གནང་། དེ་བླ་མ་ཆོས་འཕགས་ལྟས་བཟང་པོ་དང་བཅས་ནས་འདས་པ་ལ་དགེ་བ་རྒྱ་ཆེར་མཛད། སླར་གཙང་པོ་བརྒལ་སྟེ་གསེར་མདོག་ཅན་དུ་པཎ་ཆེན་རིན་པོ་ཆེས་གཞི་ལན་མཛད། བསམ་གྲུབ་རྩེར་བསུ་བའི་བཀོད་པས་ཕེབས་ཅིང་དཔོན་བློན་ལ་དུས་འཁོར་རྒྱུད་ཕྱི་དང་སངས་རྒྱས་དབྱངས་ཀྱི་སྦྱོར་དྲུག་ལ་སོགས་པ་གསུངས། བཀྲ་ཤིས་ལྷུན་པོའི་དགེ་འདུན་ལ་ཚོགས་ཆོས་དང་ཁྱད་པར་དེའི་འདྲེན་པ་པཎ་ཆེན་ཡེ་ཤེས་རྩེ་མོ་ལ་མཁའ་འགྲོ་རྒྱ་མཚོའི་རྒྱུད་སོགས་དང་རྟ་ནག་ཐུབ་བསྟན་རྣམ་རྒྱལ་གྱི་འདྲེན་པ་ཀོང་སྟོན་དབང་ཕྱུག་གྲུབ་པ་ལ་ཨོ་ཌྱན་བསྙེན་སྒྲུབ་ཀྱི་གཞུང་བཤད་སོགས་བསྩལ། སྣར་ཐང་གནས་རྙིང་དགའ་བ་གདོང་སོགས་ཀྱི་ཆོས་དཔོན་ཐམས་ཅད་ཀྱིས་གུས་པས་བཏུད། ཞ་ལུ་གདན་ས་པ་རིག་འཛིན་རྒྱལ་པོ་སོགས་ཞ་ལུ་སྡེ་དགོན་གྱིས་གུས་པས་བསྐུར། སྐུ་ཅུང་ཟད་བསྙུན་པ་སྒྲོལ་དཀར་ལ་གསོལ་བ་བཏབ་པ་དང་སྐུ་རིམ་གྱིས་དྭངས། དཔལ་བསྣམས་པ་སྐོར་དུ་སྤྱན་དྲངས་སྟེ་མཆོད། ལམ་ན་གནས་པའི་སྐྱེ་བོ་མཆོག་དམན་རྣམས་ཀྱི་སོ་སོའི་འབྱོར་པ་བཞིན་མཆོད་སྟེ་སླར་རིན་སྤུངས་སུ་ཕེབས། བྱམས་ཆོས་ལུང་གི་དཔོན་སློབ་ཐམས་ཅད་ལ་གསུང་རྒྱ་ཆེར་གནང་། བདེ་ལྡན་རྫོང་གི་དབེན་གནས་སར་པ་ལ་རབ་གནས་མཛད། རྩེ་ཤར་༼པ༡༥༡ན༽ནུབ་ལ་སྟོད་ལྷོ་བྱང་རྣམ་སོ་སོས་ཇ་འདྲེན་ཕུལ། ས་སྐྱོང་ཆེན་པོས་གཞིས་ཀ་ཐམས་ཅད་དུ་འབུལ་ཞབས་རྒྱ་ཆེན་ཞིང་ཁྱད་པར་རིན་སྤུངས་སུ་མཐོང་ཐོས་ཀྱི་སྐྱེ་བོ་ཧ་ལས་པའི་འབུལ་ཆེན་བྱས། སླར་དབུས་ལ་ཆིབས་ཁ་བསྒྱུར། ཡར་སྲིང་དུ་ཡ་འབྲོག་དཔོན་གྱིས་འབུལ་ཞབས་ཆེར་མཛད། བྱང་ཐང་ནས་ཆུ་ཤུལ་ལྷུན་པོ་རྩེ་བྱོན། གདན་སའི་ཁུར་རིང་དུ་གནང་དགོས་པར་ནན་གྱིས་ཞུས་པ་ལ་ཞལ་གྱིས་བཞེས། སྐྱི་སྟོད་སྨད་དུ་ཕེབས། ལྷ་སར་མཆོད་པ་དང་པོ་ཏ་ལའི་ཁང་སར་གྱི་རབ་གནས་མཛད། གསང་ཕུ་གུང་ཐང་དགའ་སྐྱོར་ཟུལ་གསུམ་འབྲས་སེར་ལ་སོགས་བཤད་གྲ་རྣམས་ཀྱིས་ཆོས་སྨྲ་བ་རྣམས་དང་སྒོ་ཡབ་ལ་སོགས་སྒྲུབ་གྲའི་བླ་མ་ཐམས་ཅད་ཀྱིས་མཇལ་ཞིང་སོ་སོའི་འདོད་ཆོས་ཞུས། མོན་དང་ཀོང་པོའི་འབུལ་སྐྱེལ་རྣམས་ལྷགས། འབྲི་ཁུང་གི་གདན་ས་པ་རྗེ་འཇིག་རྟེན་མགོན་པོ་དངོས་འབྱོན་པར་ལུང་བསྟན་པའི་རྗེ་ཀུན་དགའ་རིན་ཆེན་ཆེད་དུ་མཇལ་བའི་ཕྱིར་ལྷ་སར་ཕེབས་པ་དང་ཁྱམས་ཁྲ་ཆེན་མོར་མཇལ། དབང་རྒྱུད་མན་ངག་མཐའ་ཡས་པས་ཐུགས་ཚིམ་པར་མཛད། ས་སྐྱོང་ཆེན་པོས་འབྲི་གདན་གྱི་རིན་པོ་ཆེ་རྣམ་གཉིས་ལ་མཆོད་པའི་སྤྲིན་མཐའ་ཡས། སླར་འོན་ཕྱོགས་ལ་ཆིབས་ཁ་བསྒྱུར། སྨོན་མཁར་དུ་མཆོད་ཡོན་མཇལ། གདན་སར་ཕེབས་སྟེ་སྐུ་འཁྱོས་གནང་། གནས་ནང་དང་དགའ་ལྡན་མ་མོར་གདན་ས་སར་དུ་བསྐོས། རྩེར་ཕེབས་སྟེ་ཆོས་དུ་མ་གནང་། ལམ་དུ་ཡར་རྒྱབ་ནས་མཆོད་ཅིང་ས་སྐྱོང་ཆེན་པོས་བྱང་ཐང་ནས་མདུན་བསུས་སྟེ་ཇོ་མོ་ཁ་རག་གི་འདབས་སྟག་རྩེ་རྫོང་དུ་ཟླ་བ་དགུ་པའི་སྟོང་ལ་ཕེབས། ཁ་རག་གི་གནས་གཟིགས། ས་སྐྱོང་མཆོད་ཡོན་ལ་དུས་འཁོར་དབང་གོང་མ་མཛད། ཟླ་བ་དེའི་ཉེར་གསུམ་ནས་ལོ་༼པ༡༥༡བ༽མཚམས་ཀྱི་བཅད་རྒྱ་དམ་པར་མཛད། ཐུན་བར་དུ་ཆོས་དྲུག་ལུང་སྦྱོར་ཆེན་མོ་མཛད། ལྕགས་བྱ་སར་ནས་མཱ་ཡའི་སྒྲུབ་ཐབས་སོན་མཛད། མནལ་ལྟས་ལ་སྤོས་ཀྱི་གླང་པོ་ཆེ་གངས་རི་ལྟ་བུ་ལ་ཆིབས་ནས་འབྱོན་པ་དང་། འབྲུག་རིང་ཞིང་ཆེ་བ་དུ་བ་འཁྱིལ་བ་ལྟ་བུ་སྔོ་ནག་ལ་ཆིབས་སྟེ་ནུབ་ནས་ནུབ་བྱང་དུ་སོང་བ་ན་དེའི་མགོ་བོ་སྤྲིན་གྱི་དབུས་སུ་ཞུགས་ཤིང་འབྲུག་སྒྲ་དྲག་པོ་ཡུན་རིང་དུ་གྲག་པའི་ལྟས་གཟིགས་པ་བདེ་ཆེན་ཡངས་པ་ཅན་གྱི་ཆོས་སྡེའི་ལྟས་སུ་དགོངས། དབྱར་གཡུལ་རྒྱལ་རྫོང་དུ་བཞུགས་གནས་སྤོས་སྟེ་སྐུ་མཚམས་ཐུན་བར་དུ་གདན་བཞིའི་དཀྱིལ་ཆོག་དང་འདུས་པའི་སྐྱེད་རིམ་རྣམ་བཤད་སོགས་མང་དུ་མཛད། ཇོ་མོ་ཁ་རག་གི་བར་ཆད་སེལ་བ་དང་འཕྲིན་ལས་སྒྲུབ་པར་གཟིགས། རྒྱལ་བའི་མཆོད་རྟེན་རིན་པོ་ཆེའི་རང་བཞིན་འོད་འབར་བ་མནལ་ལམ་དུ་གཟིགས་པས་རྟེན་འབྲེལ་དུ་རྣམ་རྒྱལ་མཆོད་རྟེན་མཛད། སྐུ་མཚམས་ནང་མ་གྲོལ་ནས་སྦྱིན་བདག་ཆེན་པོ་མཆོད་ཡོན་སོགས་ལ་དུས་འཁོར་གྱི་དབང་རྫོགས་སོགས་དང་བྱང་ཆུབ་སེམས་སྡོམ་གནང་། དགུ་པའི་ཉེར་དྲུག་ལ་བཏེག་སྟེ་ཆུ་བོ་རི་ནས་ལྷུན་པོ་རྩེར་མཆོད་ཡོན་ལྷན་ཅིག་པས་ཕེབས། མི་དབང་ཆེན་པོ་ལ་ཕྱག་རྡོར་འཁོར་ཆེན་གྱི་དབང་སོགས་དང་བྱམས་ཆེན་གདན་ས་པ་ལ་ཆོས་དྲུག་སོགས་གནང་། མདོ་ཁམས་རྒྱ་སྟོན་པོ་སོགས་མང་དུ་འདུས་པ་ལ་ཆོས་དང་ཟང་ཟིང་གི་སྦྱིན་པ་མཛད། ས་སྐྱོང་ཆེན་པོས་ཁྱད་ནོར་མང་དུ་ཕུལ། སྲིན་པོ་རིར་བདེ་མཆོག་རང་བྱུང་ལ་མཆོག་ཅིང་སྨོན་ལམ་མཛད། བྱང་ཁའི་གཞུང་བརྒྱུད་སྦྲགས་མདར་ཡར་རྒྱབ་ནས་ཐུ་བཙུན་སྐུ་མཆེད་ཀྱིས་བསྙེན་བཀུར། ཟླ་བ་བཅུ་གཅིག་པའི་ཚེས་དྲུག་ལ་ཐེལ་དུ་ཕེབས། སྐུ་འཁྱོས་ཀྱི་མཆོད་སྦྱིན་མཛད། ཐར་མར་འོད་དཔག་མེད་ཀྱི་སྐུ་རྒྱབ་མཐོ་བཅོ་༼པ༡༥༢ན༽བརྒྱད་པ་ཟངས་གསེར་ལས་བཞེང་དུ་བཅུག །དེའི་ཚེ་ནག་པོ་ཆེན་པོས་འདུད་པའི་མནལ་ལྟས་ཤར། ཆུ་ཁྱི་ཟླ་བ་དང་པོའི་ནག་པོའི་ཚེས་བཅུ་ལ་ཐེལ་གྱི་མཁན་སློབ་སོགས་དུ་མ་ལ་བདེ་མཆོག་ལྷ་ལྔའི་དབང་གནང་ཞིང་གྲུབ་མཆོད་ཀྱི་རྒྱུན་མཛད། རྟེན་ཆེན་ཐེལ་དུ་སྤྱན་དྲངས་སྟེ་གཟུངས་བཞུགས་གྲུབ་ནས་བཞི་པའི་ཡར་ཚེས་ལ་རབ་གནས་མཛད། དགའ་སྟོན་ཡོན་རྫོངས་སོགས་ཐེལ་ཕྱི་སྔར་སྲོལ་བཞིན་གནང་། ཆུ་བར་དུ་རི་ཐེབས་བརྫངས། རྩེ་དང་འཕྱོང་རྒྱས་སུ་ཕེབས་སྟེ་སྐྱེད་མོས་ཚལ་དུ་སྐུ་མཚམས་མཛད། ཏི་སེར་རི་ཐེབས་གནང་། དཔལ་རིའི་ལྷ་བབ་མཆོད་རྟེན་གྲུབ་པ་ལ་རབ་གནས་མཛད། ལྷུན་པོ་སྒང་དུ་ཕེབས་སྟེ་ལྷ་རིགས་ཆེན་པོས་མཆོད། གཡས་བཟང་སྤྱན་སྔ་སོགས་ཀྱི་བསྙེན་པར་རྫོགས་པའི་མཁན་པོ་མཛད། སླར་སྲོང་བཙན་དུ་ཕེབས་སྟེ་སྦྱིན་བདག་ཆེན་པོ་རྣམས་ལ་དུས་ཀྱིས་འཁོར་ལོའི་དབང་རྫོགས་པར་མཛད། འཕགས་སྡེ་ལ་མགོན་པོ་ཕྱག་བཞི་པའི་རྗེས་གནང་མཛད་སྟེ་ཆོས་སྐྱོང་དུ་འཛིན་པར་གྱུར། སླར་སྣེ་གདོང་དང་གྲག་ཁར་མཆོད་ཡོན་མཇལ་ཞིང་རྡོར་དབྱིངས་ཀྱི་དབང་སོགས་གནང་། སླར་ཐེལ་དུ་ཕེབས་ནས་ཆོས་དབང་དུ་མ་གནང་། དཔོན་སས་རྒྱལ་བཟང་གི་བར་སྐྱེལ་ཐུང་མཛད་སྟེ་སྐྱི་ཤོད་ལ་ཐེགས། འཕན་ཡུལ་རྒྱལ་གྱི་ཕུ་ནས་ས་སྐྱོང་ཆེན་པོས་སྟོད་ལུང་བདེ་ཆེན་ལྷ་འབངས་སུ་ཕུལ་བ་དེར་ཕེབས། ཟླ་བ་བརྒྱད་པའི་ཉེར་བརྒྱད་ཀྱི་ཉིན་ས་སྐྱོང་ཆེན་པོ་གཙོ་བོར་གྱུར་པའི་སྐྱེ་བོ་མཐའ་ཡས་པས་བསུས་སྟེ་ཨར་བྱང་ཆུབ་ཡེ་ཤེས་ཀྱི་ཆོས་གཞི་གནམ་རྩེད་ལྡེང་དུ་ཕེབས། རྗེ་ཀརྨ་པ་གཞུར་གདན་ཆགས་པ་དང་དུས་མཚུངས་པས་མཇལ་བར་བཞེད་ཅིང་སྦྱིན་བདག་ཆེན་པོས་མཚམས་སྦྱར་༼པ༡༥༢བ༽ཡང་སངས་རྒྱས་ཀྱི་བསྟན་པའི་སྐུ་ཆགས་དང་གདུལ་བྱ་རྣམས་སྐལ་བ་དམན་པས་ཞལ་མཇལ་མ་གྲུབ། དཔོན་སློབ་གཉིས་དགོངས་པ་དབྱེར་མི་ཕྱེད་ཀྱང་ཅུང་ཟད་མི་མཛེས་པའི་སྐྱེ་བོའི་ཡ་ཁ་བག་ཙམ་བྱུང་། ཟླ་བ་དགུ་པའི་ཚེས་གཉིས་ནས་ས་སྐྱོང་ཆེན་པོ་ལ་འཆི་མེད་རྔ་སྒྲའི་དབང་བརྒྱ་རྩ་གནང་ཞིང་དེའི་ཚེས་དྲུག་ལ་ཚལ་པ་བཀའ་འགྱུར་ཤིན་དུ་དག་པ་གསུང་རབ་ཞུས་དག་གི་མའི་ཐེས་སུ་བཞེངས་པ་དེ་སོགས་དངོས་སྤྱད་དུ་མ་དང་། འཐུས་བཙུན་ཉིས་བརྒྱ་དེའི་ཕོགས་ཐེས་ཀྱི་མཆོད་གཞིས་རྣམས་ཕུལ་སྟེ་སར་པ་རྣམས་དགེ་བསྙེན་དུ་བཅུག །བཅུ་པའི་ཚེས་ལྔ་ལ་བཏེག་སྟེ་སྙིང་དྲུང་སོགས་བརྒྱུད་ནས་སྟག་ལུང་ཐང་དུ་ཕེབས། ཆོས་རྗེ་སྐུ་མཆེད་ལ་རྡོར་དབྱིངས་ཀྱི་དབང་སོགས་ཆོས་བཀའ་དུ་མ་གནང་ཞིང་ཚོགས་པ་ཐམས་ཅད་ཆོས་དང་ཟང་ཟིང་གིས་ཚིམ་པར་མཛད། འབྲི་ཁུང་དུ་སྤྱན་དྲངས་སྟེ་ལམ་དུ་འགྲོ་དོན་མཛད་བཞིན་པས་ཇ་ལྡང་ཕུག་དུ་ཆོས་ཀྱི་རྗེ་ཐོག་ཁ་བ་དཔོན་སློབ་ཀྱིས་སྔུན་བསུས་སྟེ་མཚེའུ་ཁའི་གཟིམས་ཁང་ཆེན་པོར་ཕེབས། མཁར་ཐོག་དཔོན་བློན་གྱིས་འབུལ་ཞབས་མཛད། ཆོས་རྗེ་ཁུ་དབོན་ལ་འབུལ་ནོད་ཚོགས་སུ་མང་སྐོལ་འགྱེད་ཆས་གནང་། བཅུ་གཅིག་པའི་ཚེས་བཞི་ལ་ཐེལ་དུ་ཕེབས་སྟེ་མཆོད་པ་དང་སྐྱོབ་པའི་བསྟོད་པ་མཛད། མཁན་སློབ་ཆོས་གསུམ་སོགས་བླ་མ་རྣམས་ལ་དབང་ཆོས་དུ་མ་གནང་། ཆོས་རྗེ་རིན་པོ་ཆེ་ཁུ་དབོན་ལ་ཚེ་དབང་བརྒྱ་རྩ་དང་དུས་འཁོར་གྱི་དབང་སོགས་ཀྱིས་བཞེད་པ་བཀང་། ཆུ་ཕག་གི་ལོ་སར་ནས་དང་པོའི་ཉེར་བརྒྱད་ལ་བཏེག །ཆོས་རྗེས་རེབ་ཚ་ཁར་སྐྱེལ་ཐུང་མཛད། བྱང་གི་ས་ཅི་རིགས་པར་བྱོན་སྟེ་ཉི་ཁྲི་ལ་སོགས་པར་གཞན་དོན་མཛད། འདམ་གཞུང་༼པ༡༥༣ན༽རྣམས་སུ་ཕེབས་ཡོར་དགོན་དུ་སྐུ་འབུམ་ལ་མཆོད་པ་མཛད། དམ་ཅན་པས་བསུ་བ་དང་རྒྱན་དགོས་ཚུལ་སྟོན་པར་གཟིགས། རྩེང་ལྡེང་དུ་བྱོན་སྟེ་མཐུན་རྐྱེན་རྣམས་ས་སྐྱོང་ཆེན་པོས་རྟག་པར་སྦྱར་སྟེ་དགོན་ས་བརྟགས་པ་ན་ལྷ་བརྒྱད་ཀྱི་གངས་ཀྱི་ར་བའི་དབུས་རི་བོ་འབྲང་རྒྱས་ཅེས་བྱ་བ་གཉན་ཆེན་ཐང་ལྷའི་ཤར་ཕྱོགས་བདེ་ཆེན་གྱི་རི་བོ་ཉིད་འཐད་པར་གཟིགས་སྟེ་གསུམ་པའི་བཅུ་གསུམ་ནས་ས་སློང་བའི་ཆོ་ག་ཉིན་གསུམ་མཛད་པའི་གསུམ་པའི་ཐོ་རེངས་མནལ་ལྟས་དགེ་བ་གཟིགས་ནས་དེའི་ཉེར་བཞི་གཟའ་སྐར་བཟང་བ་ལ་དུས་འཁོར་ཐུགས་དཀྱིལ་དང་འབྲེལ་བར་ལྟོ་འཕྱེ་བརྟག་པ་སོགས་ས་ཆོག་བཀྲ་ཤིས་དང་བཅས་པ་མཛད། དགུང་ལོ་ང་གཅིག་པ་ཆུ་མོ་ཕག་ལོ་ཟླ་བ་བཞི་པའི་ཚེས་བཅུ་དགུ་གཟའ་སྐར་སྦྱོར་བྱེད་བཟང་པོ་ལ་གཙུག་ལག་ཁང་བླ་བྲང་དང་བཅས་པ་ཀ་བ་བདུན་བཅུ་དོན་དྲུག་གི་ས་ཡུལ་བླ་ཡེལ་ཆེན་མོ་སྐོར་ལམ་གྲ་ཁང་བརྒྱ་དང་གོ་བདུན་རྣམས་ཀྱི་རྨང་བཏིང་། ཉེར་གསུམ་ལ་དཀོན་མཆོག་གི་མཆོད་པ་རྒྱ་ཆེན་དང་ལྷ་ས་བསམ་ཡས་སོགས་ལའང་མཆོད་པ་འབུལ་མི་གནང་སྟེ་གེགས་མེད་དུ་འགྲུབ་པའི་གསོལ་འདེབས་མཛད། ས་སྐྱོང་ཆེན་པོས་བསྒོས་སྟེ་གཙང་དབུས་ཁམས་འབྲོག་གི་ལས་མི་མཐའ་ཡས་པས་བརྩིགས། ཟླ་བ་དགུ་པ་ཡན་གྱི་གཙུག་ལག་ཁང་འོག་ཐོག་སྐོར་ཁང་ཉིས་ཐོག་ཁང་ཕྲན་རྣམས་ཕལ་ཆེར་གྲུབ། དགུ་པའི་ཉེར་གསུམ་ལ་འདུ་ཁང་ཞལ་སྲོའི་འབུལ་ཞབས་རྣམས་ས་སྐྱོང་རིན་ཆེན་རྒྱལ་མཆོག་གིས་བསྒྲུབས། རྩེ་འབྲི་གདན་སྟག་ལུང་སོགས་ཐམས་ཅད་ནས་ལེགས་ཇ་ཕུལ། དེ་དག་གི་སྐབས་སུ་ཁྲིད་ལུང་དུ་མ་གནང་ཞིང་སར་བུ་རྣམས་རབ་ཏུ་ཕྱུང་སྟེ་དབང་ཆོས་དུ་མ་གནང་ཞིང་ལག་ལེན་དུ་མ་བཙུགས། གནས་ནང་དང་ཆུ་ཤུལ་སྲིད་༼པ༡༥༣བ༽པ་མཁར་དང་སླར་ཡང་གནས་ནང་རྣམས་སུ་བཞུགས་ཤིང་འགྲོ་དོན་མཛད། ཤིང་བྱི་སར་ནས་བསླབ་བཏུས་སོགས་གསུངས། གློ་བོ་ཆོས་རྗེ་བློ་གྲོས་རྒྱལ་མཚན་གྱིས་གངས་ཅན་དང་ཏི་སེ་གཅིག་གམ་ཐ་དད་དྲིས་པའི་ལན་མཁས་པའི་རྣ་རྒྱན་མཛད། སྐྱོར་ལུང་ལུམ་པ་ལ་སོགས་དང་བསམ་ཡས་ནས་ཆུ་བུ་བསྒྲལ་སྟེ་རྩེར་མཆོད་ཡོན་མཇལ། སླར་གདན་སར་ཕེབས་སྟེ་ཆོས་ཀྱི་འཕྲིན་ལས་དང་ཕྱོགས་ཀྱི་འབུལ་སྐྱེལ་བ་རྣམས་ལ་ཆོས་དང་ཟང་ཟིང་གི་སྦྱིན་པ་མཛད། ཡང་དགོན་ཕོ་བྲང་གི་རྟེན་སར་བཞེངས་རྣམས་ལ་ཤིས་བརྗོད་མཛད་སྟེ་བྱམས་པའི་གསེར་སྐུ་རྒྱབ་མཐོ་དྲུག་པ་གཞེང་བར་བཀའ་གནང་སྟེ་ཕྱིས་གྲུབ་པ་ན་རབ་ཏུ་གནས་པ་མཛད་སྟེ་མོན་ཆོས་སྡེའི་རྟེན་གཙོར་གནང་། ཏི་སེར་རི་ཐེབས་བརྫངས། བདུན་པའི་ཚེས་དྲུག་ལ་སྣེ་གདོང་རྩེར་དཔོན་ས་ལ་འཇའ་ས་ཞུ་བ་དང་སྤྲུལ་སྐུ་ཆོས་དཔལ་ཡེ་ཤེས་ཀྱི་འཕྲིན་ལས་ཀྱི་རྒྱུན་གྱི་རྟག་འབུལ་དང་བཅས་ཛམ་གླིང་བདག་པོ་ཧུང་ཇིའི་དྲུང་དུ་གནང་། སྤྱིར་གཡུང་པའི་དཔོན་དྲུང་ཚེ་དབང་གིས་རྒྱལ་རྩེ་བའི་སྟེང་དུ་དམག་བཏེག་པ་རྒྱང་རོར་བུབ་སྟེ་བཙོན་དུ་ཤོར་བ་ཐོག་མར་ལྷོ་སྟོད་པ་དགོས་དགོས་རྒྱ་ལའི་ཕྱག་དུ་ཕོག་པ་རྒྱལ་རྩེར་བཏད་པའི་ནད་ལན་གྱིས་རིན་སྤྲུངས་པ་དཔོན་བློན་ལྷོ་སྟོད་པ་ལ་ཐུགས་མ་བདེ་བར་ཡོད་པ་ལས་སྐབས་འདིར་དཔུང་རྣམས་དཀར་མོ་གླིང་ཁར་ཚོགས་སྟེ་ལྷོ་སྟོད་ལ་འདེགས་པར་ཐག་ཆོད་པ་ན་སྔར་གྱི་སྦྱིན་བདག་ཡིན་པའི་རྒྱུན་གྱི་ཐུགས་བརྩེ་བས་དགོངས་པ་མཛད་སྟེ་དཔོན་གཡོག་གི་ཞུ་འཇགས་གནང་བས་གཞིས་ཀ་ནས་ཀྱང་གསན། ས་སྣ་ཙམ་ཕུལ་བས་ཆོག་པ་བྱུང་སྟེ་ལྷོ་སྟོད་པའི་སྲིད་བརྟན་པ་རྗེ་འདིའི་བཀའ་དྲིན་ཡིན། རིན་སྤུངས་ནས་རྒྱལ་མཁར་བ་ཆོས་མཛད་གྲགས་པ་རིན་ཆེན་གྱི་ལག་ནས་སྤེ་ཆུང་ལེན་པར་མི་སྣ་མངགས་པ་ཕྱི་དྲོ་སླེབས་རྒྱུའི་སྔ་དྲོ་མགོན་སྐྱབས་༼པ༡༥༤ན༽ཀྱི་མི་སྣ་གནང་བ་སྔུན་ལ་སླེབས་པས་དབང་ལག་བྱས་སྟེ་སྤེ་ཆུང་ཁོང་རང་ལ་འཇགས་སུ་བཅུག་པས་ན་སྤེ་ཆུང་བ་གནས་པའང་རྗེ་འདིའི་བཀའ་དྲིན་ཡིན་ནོ། །དེ་ལྟར་འཕྱོང་རྒྱས་སུ་བཞུགས་སྟེ་འཕྲིན་ལས་ཆེན་པོ་དུ་མ་མཛད། རྩེ་བྲག་ཁ་ཐར་མ་སོགས་རྒྱུད་གདན་སར་ཕེབས། དེ་ཐམས་ཅད་རྒྱ་སྟོན་དབོན་ན་མཁའ་པ་སོགས་མང་པོ་ལ་ཆོས་གདམས་ངག་གནང་ཞིང་རབ་བྱུང་བསྙེན་རྫོགས་མང་དུ་བསྒྲུབས། རྩེར་ཕེབས་སྟེ་དབོན་ས་ལེགས་འཚོ་རྒྱལ་མོ་བཙུན་མོའི་ཐོག་མར་ཕེབས་པ་ལ་ཤིས་བརྗོད་མཛད། སྨན་ཁང་པ་རབ་ཏུ་ཕྱུང་། ཡང་རྒྱབ་ཏུ་ཤིང་གླང་སར་ནས་གཞིས་ཀ་སོ་སོའི་ཞབས་ཏོག་དང་དབང་ཆོས་གནང་བ་སོགས་དུམ་མཛད། སྣེ་འུར་ཕེབས། འབྲས་སྤུངས་གདན་ས་མཁས་བཙུན་པ་སོགས་ལ་དབང་ཆོས་གནང་། གཉིས་པའི་བཅུ་གཅིག་ལ་ས་སྐྱོང་ཆེན་པོ་དང་བཅས་པའི་མཆོད་ཡོན་ཐམས་ཅད་པོ་ཊ་ལར་ཕེབས། སྒོ་ཡབ་གདན་ས་པ་རིན་ཆེན་བྲག་པ་སྙུག་ལ་ཆོས་རྗེ་རྣམས་ལ་ཆོས་དུ་མ་གསུངས། སླར་སྣང་རྩེ་གནས་ནང་སྨོན་མཁར་བརྒྱུད་སྟེ་ཡངས་པ་ཅན་དུ་ཕེབས། གཙུག་ལག་ཁང་སོགས་སྤེན་བད་ཀྱི་བར་དུ་གྲུབ་འདུག་པའི་རི་མོ་ཤིང་རྩི་སོགས་ཀྱི་མགོ་བརྩམས། ཕྱོགས་ཀྱི་འདུས་པ་རྣམས་ལ་གསུང་ཆོས་ཅི་རིགས་གནང་། ནད་ཡམས་ཅུང་ཟད་བྱུང་བ་དཀོན་མཆོག་ལ་གསོལ་བ་འདེབས་པ་དང་གཞི་བདག་གི་ཐུགས་དམ་བསྐུལ་བས་ཞི། བླ་མེད་ཀྱི་དཀྱིལ་འཁོར་སྒྲུབ་མཆོད་དུ་མ་བཙུགས། ཕྱོགས་ཐམས་ཅད་དུ་ཆོས་སྡེའི་སྙན་གྲགས་ཆེར་བྱུང་བ་སྔོན་འབྲུག་མགོ་སྤྲིན་གསེབ་ན་སྒྲ་སྒྲོག་པའི་རྟེན་འབྲེལ་དུ་སྣང་། སྔོན་དཔལ་མཁའ་༼པ༡༥༤བ༽སྤྱོད་དབང་པོས་འདི་དང་མི་རིང་བའི་ཕུག་དུ་སྒྲུབ་པ་མཛད་པས་མཁའ་སྤྱོད་ཕོ་བྲང་དུ་གྲགས་ཤིང་དེ་ནས་མ་འོངས་པ་འདིར་ཁོ་བོའི་གནས་འབྱུང་ཞེས་ལུང་བསྟན་པར་སྣང་། འདི་རྣམས་ཉིད་ཀྱིས་མཛད་པའི་རྟོགས་བརྗོད་ཨུཏྤ་ལའི་དོ་ཤལ་སྔ་ཕྱིར་དགུང་ལོ་ང་བཞིའི་བར་གྱི་རྣམ་ཐར་ཚིགས་བཅད་དུ་མཛད་པ་ལས་ཅུང་ཟད་རེ་བསྡུས་པ་ཡིན་ལ། དེ་ནས་ཡངས་པ་ཅན་དུ་རྟེན་ཆེན་གཙོ་འཁོར་རྣམས་བཞེང་བ་དང་། ཞྭ་དམར་ཅོད་པན་འཛིན་པ་ན་རིམ་གྱི་གསེར་སྐུ་སྐུ་ཚད་མ། མགོན་ཁང་དུ་ཀར་ལུགས་དང་ཐེལ་པའི་ཆོས་སྐྱོང་གི་སྐུ། སྟེང་འོག་ཐམས་ཅད་དུ་རི་མོའི་བཀོད་པ་ཁྱད་པར་ཅན་སྨན་ཐང་པ་སྨན་བླ་དོན་གྲུབ་ཡབ་སྲས་དང་མཁྱེན་བརྩེ་བས་བྲིས། གཙུག་ལག་ཁང་ཕྱི་ནང་ཐམས་ཅད་ལྷན་ཅིག་དུ་གྲུབ་པས་གྲུབ་མགྱོགས་པ་དང་དངོས་གཙང་བ་དང་བླ་གབ་ཆེ་བ་འདི་ལྟ་བུ་སྔོན་མ་བྱུང་ཞེས་བདག་ཆུང་ངུའི་དུས་སྒྲོག་ཅིང་སྣང་། བདུན་གྱི་ནེ་ཐང་ལ་གོས་སྐུའི་ཚད་ཀྱི་རས་བཀྲམ་པའི་སྟེང་དུ་སྨན་ཐང་འཇམ་དབྱངས་པས་གོས་ཆེན་གྱི་ལྷམ་གྱོན། ལག་དུ་སོལ་པིར་ཡུ་བ་ཅན་བཟུང་བས་ཐུབ་ཆེན་གྱི་སྐུ་བྲིས་སྟེ་ཚོན་ཡིག་བཏབ་ནས་དེ་ཇི་ལྟ་བར་གོས་ཆེན་ཁ་དོག་སོ་སོ་དྲན་ནས་བསྒྲིགས་པའི་གོས་སྐུ་ཤིན་དུ་ཆེ་བ་བསྒྲུབས་སྟེ་རབ་གནས་ལ་སོགས་པའི་དུས་སུ་ངོ་མཚར་གྱི་ལྟས་དུ་མ་བྱུང་སྐད། གོས་སྐུ་ཆེན་པོ་འདི་ལྟ་བུ་ལ་ཐིག་འདེབས་པ་སོགས་མེད་པར་ཧོལ་བྲིས་ལན་གཅིག་ལས་སྤོ་ལན་སོགས་མ་དགོས་པས་གཟོ་བོ་མཁས་པའི་ཕུལ་དུ་སྒྲོག་ཅིང་གཙོ་བོར་རྗེའི་ཐུགས་རྗེ་ཡིན་པ་སྙམ་མོ། །ཞིང་སྐྱོང་མི་ལ་བརླམས་སྟེ་དགའ་ལྡན་མ་མོའི་གཙང་ཁང་གི་ཀ་བ་ནང་མ་རུལ་ཡོད་པས་རྗེ་བ་ལ་ཕེབས་དགོས་པར་ཞུས་སྟེ་རྟ་ལོ་ལ་ཕབས་སྟེ་ཀ་བའི་རྨང་འབྱིམ་གསེབ་ཏུ་ནུབ་པའི་དབང་གིས་ཆེས་རུལ་འདུག་པ་བཅད་སྟེ་འཕྲུལ་གིས་གསོ་བ་༼པ༡༥༥ན༽མཛད། དེའི་ཚེ་མཐུ་སྟོབས་ཆེན་པོའི་དཔུང་གཡེ་བླ་འབྲིང་དུ་ལྷགས་པས་ཐམས་ཅད་ཀྱིས་མགོན་སྐྱབས་ཞུས་སྟེ་ཟླ་གཅིག་ཞག་བཅུ་ནས་ཐེགས་སྟེ་དམག་ཞི་བ་དང་སྡེ་དཔོན་མང་ཞིག་མི་འཇིགས་པའི་སྦྱིན་པས་དབུགས་ཕྱུང་། དགུང་ལོ་དྲུག་བཅུ་པ་སྤྲེལ་ལོ་ལ་བདག་གིས་རབ་བྱུང་གི་བཀའ་དྲིན་ནོད་པ་ཡིན། འདི་ཚེ་རྒྱ་ནག་གི་ཕོ་ཉ་རྣམས་འཁོར་སྟེ་ལུང་ལིང་ཇི་འབུལ་ནོད་རྒྱ་ཆེར་བྱུང་། ས་སྐྱོང་དོན་ཡོད་རྡོ་རྗེ་གནམ་དུ་གཤེགས། དུས་མཐའི་ཆོ་གས་རྗེས་སུ་བཟུང་། སྐྱི་གཡོར་གྱི་ལམ་བར་རྣམས་སུ་འགྲོ་དོན་མཛད་ནས་གདན་ས་ཐེལ་དུ་ཕེབས་སྟེ་ཕྲིན་ལས་ཆེན་པོ་དུ་མ་མཛད། སླར་ཡང་ཡངས་པ་ཅན་དུ་བྱམས་ཁང་ཆེན་མོ་ཁྱམས་རུང་ཁང་དང་བཅས་པ་ཀ་བ་བརྒྱ་ལྷག་གི་ས་མཛད་སྟེ་བྱམས་པའི་སྐུ་བཞེང་པར་བཞེད་ཀྱང་མནལ་ལྟས་སུ་སངས་རྒྱས་ཤཱཀྱའི་དབང་པོ་ཆོས་འཆད་ཅན་གཟིགས་པས་དེ་ལྟ་བུའི་གསེར་སྐུ་ཤིན་དུ་ཆེ་བ་འཁོར་དང་བཅས་པ་མཛད། བཀའ་འགྱུར་རོ་འཚལ་གསེར་ལས་བཞེང་བ་དང་ཐུགས་དམ་བསྟན་འགྱུར་བཞེང་པར་མཛད། མཚན་ལྡན་ཐོད་པ་སྨུག་ཆུང་གི་མཁའ་འགྲོ་མ་དེའི་སྐུ་སྐྱེ་བ་ལྔ་པ་རྗེ་བཙུན་མ་སྙན་གྲགས་བཟང་མོ་རབ་བྱུང་དང་དགེ་ཚུལ་མར་བསྒྲུབས་ཤིང་གསུང་ཆོས་དུ་མ་གསན་ནས་རྩ་བའི་སློབ་མར་གྱུར། མཁས་པ་ཆེན་པོ་འཇམ་པའི་དབྱངས་འཆི་མེད་དཔལ་བཟང་པོས་གསུང་ཆོས་མང་དུ་གསན། ཐུགས་དད་པ་ཐོབ་ཅིང་ཕྱག་ཆེན་རྣམ་བཤད་ཀྱི་ཐུགས་རྩོམ་ཞུས། འབྲི་ཁུང་དབོན་ཕུ་ལུང་པའི་བདག་རྐྱེན་མཛད་སྟེ་དགེ་ཚུལ་བསྒྲུབས་ནས་གསུངས་ཆོས་ཅི་རིགས་པར་གནང་ནས་འགྲུས་ཁང་པ་དང་དཔོན་སློབ་གཉིས་ཀྱིས་འབྲི་ཁུང་གི་གདན་སར་ནན་གྱིས་བསྐོ་བ་མཛད། གདུང་རྒྱུད་སྐུ་གཞོན་པ་རབ་ཏུ་ཕྱུང་སྟེ་ཐེལ་གྱི་གོ་སར་བསྐོས། རྗེ་ཀརྨ་པ་བརྒྱད་པ་ཀོང་པོར་ཕེབས་པ་ལ་གདན་འདྲེན་ཡང་ཡང་དུ་གནང་ཞིང་ཁྱད་པར་དཔོན་པོ་ཆོས་༼པ༡༥༥བ༽སྐྱོང་བ་གནང་སྟེ་ཁོང་གིས་ཀྱང་ཕེབས་པའི་ཞལ་བཞེས་མ་བྱུང་གི་བར་དུ་ཅི་ལ་ཐུག་ཡང་མི་འགྲོ་ཞེས་ཡུན་བསྲིངས་ནས་བསྡད། རྗེ་ཀརྨ་པ་ཉིད་ཕེབས་པར་སྤྲོ་ནའང་སྒར་པ་རྣམས་ཀྱིས་མི་ཕེབས་པར་ཞུས། སྤྲེ་ལོ་རྩེར་བཞུགས་དུས་རྗེ་རང་གི་ཕྱག་བྲིས་ངེད་རང་མཇལ་སྤྲོ་བར་ཡོད་རུང་སྒར་པ་རྣམས་ཀྱི་དབང་མ་འདུས་པས་མ་སླེབས་གསུང་བ་ཕེབས་པས་ཆབ་ཤོག་སྤྱི་བོར་གཞག་སྟེ་ངའི་བླ་མ་དེའི་དྲུང་ན་མི་གཞན་མེད་ན་ང་ལ་བཀའ་ཤོག་ནང་གཙང་བ་འདི་ལྟ་བུ་ཕེབས་ཤིང་ཡོད་པ་ཡིན་གསུང་ཞིང་དབུ་ཕྱག་གིས་འཕུར་ཞིང་ད་ནི་ཁོ་བོ་བསྡད་པ་ལ་དགོས་པ་མི་འདུག་གསུངས་ནས་དེ་མ་ཐག་རྩེ་ནས་ཕྱག་བཏེག་དཔོན་སས་དགོན་ཐང་དུ་ཞབས་སྐྱེལ་མཛད་པ་ན་གདན་ས་ཐེལ་གྱི་གོ་ས་འདི་ང་ལ་ཤིན་དུ་གནོད་པར་བྱུང་གསུང་ཞིང་ལམ་རྣམས་སུའང་མྱུར་བས་ཕེབས་སྟེ་ལྷ་ས་ཇོ་བོ་ལ་རིན་པོ་ཆེའི་བཞུགས་ཁྲི་ཕུལ་སྟེ་ཡངས་པ་ཅན་དུ་ཕེབས། རྗེ་ཀརྨ་པའི་དྲུང་དུ་ཀོང་པོ་སྟོད་དུ་མངགས་ཀོང་གི་མཚམས་ཙམ་དུ་མཇལ་བར་སྨོན་ཞེས་དང་དབོན་པོ་ཆོས་སྐྱོང་བ་ལའང་ལོག་ཤོག་གི་བཀའ་ལུང་ཕེབས་སྟེ་དགུང་ལོ་དོན་གཉིས་པ་སྤྲེལ་ལོ་ཟླ་བ་བཅུ་གཅིག་པའི་ཉེར་ལྔ་ལ་དགོངས་པ་ཡོངས་སུ་མྱ་ངན་ལས་འདས་ཤིང་སྐུ་གདུང་རིན་པོ་ཆེ་ནི་དངུལ་གྱི་མཆོད་རྟེན་རྨད་དུ་བྱུང་བ་བསྒྲུབས་པར་བཞུགས་སུ་གསོལ་ལོ། །

མདོར་ན་རྗེ་འདི་ནི་གསན་པ་རྒྱ་ཆེ་ཞིང་རྣམ་པར་དག །སྒྲུབ་ཐབས་རྣམ་བཤད་དཀྱིལ་ཆོག་དྲི་ལན་ལ་སོགས་པའི་བསྟན་བཅོས་ཆེས་མང་བ་མཛད་པ་ཐམས་ཅད་ཀྱང་ཚིག་དོན་བཟང་རྒྱས་བསྡུས་འཚམས་དཔྱིས་ཕྱིན་གཟུ་བོར་གནས་པས་གཞན་ལས་ཕུལ་དུ་བྱུང་བ་ཤ་སྟག་དུ་སྣང་ལ། དེའི་དུས་ཀྱིས་དབུས་གཙང་དྭགས་ཀོང་མངའ་རིས་ཕྱིན་གྱི་འཇིགས་པས་མནར་བ་ཐམས་ཅད་ཀྱི་མི་འཇིགས་པའི་སྦྱིན་པའི་ཞུ་ས། བླ་དཔོན་ཐམས་ཅད་ཀྱི་མགོན་སྐྱབས་དཔུང་གཉེན་གཅིག་པུ་པར་བཞུགས་ལ་སློབ་མའང་གཙོ་བོ་རྣམ་ཐར་གྱི་ཞར་ལ་སྨོན་ཤིང་ཡངས་པ་ཅན་གྱི་འདྲེན་བའི་གཙོ་བོ་ནི་སྣར་ཐང་མཁན་ཆེན་ཤེས་རབ་དཔལ་ལྡན་པ་དང་ཕྱིས་སློབ་དཔོན་དགེ་འདུན་བཟང་གིས་མཛད་ཅིང་སློབ་མའི་གཙོ་བོ་ནི་སྟག་ལུང་ཆོས་ཀྱི་རྗེ་རྣམ་རྒྱལ་གྲགས་པ་ལ་སོགས་པ་ཡིན་ལ་སྤྱིར་གསུང་ཆོས་རྒྱ་ཆེ་ཆུང་ཅི་རིགས་ཞུས་པའི་སློབ་མར་མ་གྱུར་པ་ནི་བོད་ཀྱི་བླ་དཔོན་ཙམ་༼པ༡༥༦ན༽ལ་མེད་དོ། །རྗེ་དུས་མཁྱེན་གྱི་སྐུ་གསུང་ཐུགས་ཡོན་ཏན་འཕྲིན་ལས་ཀྱི་གདན་ས་ལྔ་ལས་ཁྱད་པར་དུ་གསུང་གི་གདན་ས་གདན་ས་བར་གྲགས་པ་ཀརྨའི་སི་དྷུ་བཀྲ་ཤིས་དཔལ་འབྱོར་ནི་སྒར་དུ་ཆོས་དོན་གཉེར་འདུས་པ་ཐམས་ཅད་ལའང་དབང་ཆོས་ཀྱིས་ཚིམ་པར་མཛད། ཁྱད་པར་དྲུང་ཉིད་ཀྱི་ལུང་བསྟན་ལ་བརྟེན། རྗེ་བརྒྱད་པའི་སྤྲུལ་སྐུ་ངོས་འཛིན་དང་ཞབས་ཏོག་པའི་ཐོག་མ་མཛད་པས་ཀར་བསྟན་ལ་ཕྱག་རྗེས་ཆེའོ། །སྤྱིར་ཡང་དེའི་དུས་རྗེ་ཐམས་ཅད་མཁྱེན་པ་ཞག་འགའ་ཟུང་ན་ཞལ་མཇལ་རེ་ལས་མི་ཡོང་ཞིང་གསུང་ཆོས་ཞུ་དཀའ་བ་ནས་རྗེ་ཉིད་ཀྱིས་སྐལ་ལྡན་གྱི་རྒྱུད་བྱིན་གྱིས་རློབ་པ་ཙམ་མཛད། ཆོས་ཀྱི་ཐོབ་རྒྱ་འདོད་པ་རྣམས་གོའི་ཤྲི་སྤྲུལ་སྐུ་དང་དྲུང་སི་དྷུ་པ་སྐུ་མཆེད་འབྲོང་བུ་གོའི་ཤྲི་རྣམས་ལ་ཞུ། ཁྲིད་དང་རབ་བྱུང་བསྙེན་རྫོགས་རྣམས་རྗེ་བཙུན་སྐྱ་སེས་མཛད་པས་རྗེ་འཕྲིན་ལས་པ་སོགས་ཀྱི་གསན་ཡིག་ན་ཡང་ལུང་རྣམས་འདི་དག་ལས་བརྒྱུད་པ་ཤས་ཆེའོ། །

བྱམས་ཆེན་ཆོས་རྗེ་སྣ་ཚོགས་རང་གྲོལ་ནི་རིན་སྤུངས་པའི་ཞལ་ངོའི་སྐུ་སྐྱེ་གསལ་བར་བྱུང་། རྗེ་བདུན་པ་ཉིད་རྩ་བའི་བླ་མའི་མཆོག་དུ་བསྙེན། གསང་སྔགས་ཀྱི་གདམས་པ་མཐར་ཐུག་པར་གནང་བའི་བུ་ཆེན་གྱི་མཆོག་དུ་གྲགས། བྱམས་ཆེན་ཆོས་སྡེའི་གདན་ས་མཛད། ཐུགས་དམ་གྱི་སྤངས་རྟོགས་མཆོག་དུ་གྱུར། ལྷ་སའི་གསེར་ཐོག་བརྙིངས་པ་སར་དུ་བརྗེས་ནས་འབུལ་བ་དང་རྙིང་པ་དེ་ཞིག་གསོ་མཛད་ནས་ཐུབ་ཆེན་ཆོས་འཁོར་གྱི་གཙང་ཁང་ལ་འགེབས་པར་དགོངས་ཀྱང་བོད་སྤྱིའི་བསོད་ནམས་དམན་པས་སྡེ་བཟར་གྱིས་མ་གྲུབ། དེའི་རྒྱུ་རྣམས་ལས་གསེར་དངུལ་གྱི་བཀའ་འགྱུར་རོ་འཚལ་བཞེངས་སྟེ་རྒྱུད་འབུམ་རྗེ་བརྒྱད་པའི་དྲུང་དུ་ཕུལ། གཞན་རྣམས་ཀར་སྡེ་རྣམས་དང་གཙང་གི་དགོན་ཆེ་བ་རྣམས་ལ་གནང་། ཕྱིས་སྐུ་ཁམས་ཅུང་ཟད་བསྙུན་པའི་ཉིན་ཅིག་ཤར་ཕ་གི་ནས་སྤྲིན་དཀར་པོ་ཅིག་ཚུར་བྱུང་ངམ་ལྟོས་གསུངས། སྔ་དྲོ་ཙམ་ན་སྤྲིན་དཀར་པོ་མཐའ་འཇའ་ཚོན་གྱིས་བསྐོར་༼པ༡༥༦བ༽བ་ཞིག་རིའི་རྩེ་ནས་རྒྱང་བྱུང་སྟེ་ཚུར་ཇེ་མགྱོགས་བྱུང་། གཟིམས་ཁང་གི་སྟེང་ཙམ་དུ་སླེབ་བྱུང་ཞུས་པས་ངའི་སྟན་མཐོངས་ཀའི་ཐད་དེར་ཐེགས་གསུངས་སྟེ་སྤྲིན་དེ་ལ་གཟིགས་ཤིང་ཕྱག་ཐལ་མོ་སྦྱར་སྟེ་རྗེ་ཐམས་ཅད་མཁྱེན་པ་ཁོ་བོ་བསུ་བ་ལ་ཕེབས་བྱུང་། ང་ནི་ཕྱག་ཕྱི་བྱས་སྟེ་དག་པ་མཁའ་སྤྱོད་དུ་འགྲོ་གསུངས་སྟེ་དེ་ཉིད་དུ་སྐུ་མདངས་ཡལ་གྱིས་སོང་། ཀརྨ་གྲ་ཚང་གི་གྲ་སྒྲེས་རབ་འབྱམ་པ་བསོད་ནམས་རབ་འབྱོར་རྗེ་འདི་ལ་གདམས་པ་ཞུས་སྟེ་ཉམས་རྟོགས་བཟང་བར་སྐྱེས། འུ་ཡུག་གི་རི་ཁྲོད་ཅིག་ན་སྒྲུབ་པ་ལ་ཡོད་པས་གསལ་སྣང་ལ་སྐུ་འདས་པར་ཤེས་སྟེ་མཚམས་ཐོན་ནས་གག་ཚངས་སུ་ཕྱིན་པ་ན་སྐུ་གདུང་བཞུ་བ་དང་ཐུགས་སྟེ་མོས་གུས་ཀྱི་གསོལ་འདེབས་དྲག་པོ་བྱས་པས་ཐུགས་ཚེག་སྒྲ་དང་བཅས་སྟེ་སྲེག་རྫས་འབུལ་བའི་སྒོ་ཆུང་ལ་ཕར་སྟེ་ཁོང་གི་པང་དུ་བྱུང་བ་ལ་རྟེན་རིང་བསྲེ་ངོ་མཚར་ཅན་བྱུང་ཞེས་ཁོང་ཉིད་ལས་དངོས་སུ་ཐོས་སོ། །

བྱ་འཇམ་དབྱངས་བཀྲ་ཤིས་རྣམ་རྒྱལ་ནི་གཙོ་བོར་རྗེ་བདུན་པའི་དངོས་སློབ་ཡིན་ལ། སྤྱིར་རྗེ་བཙུན་སྐྱ་སེ། རྗེ་འཕྲིན་ལས་པ། དུས་ཞབས་པ་རྣམས་བསྟེན་ཞིང་མཁས་པ་ཆེན་པོར་གྱུར། ནོར་སྤྱད་རྒྱ་མཚོ་སོགས་འཇིག་རྟེན་ལུགས་ཀྱི་བསྟན་བཅོས་དང་། ནང་དོན་གྱི་འགྲེལ་པ་པོད་ཆེན་བཞི་ལ་སོགས་པ་བསྟན་བཅོས་མང་དུ་མཛད། ཆོས་འཁོར་ལྷུན་པོ་བསྐལ་དུས་ཀྱིས་ཉམས་ཀྱང་སླར་པདྨ་བཀོད་པའི་དགེ་འདུན་གྱི་སྡེ་བཙུགས། ལུགས་གཉིས་ཀྱི་སྒོ་ནས་བསྟན་པའི་བྱ་བ་མཛད་དོ། །

རྗེ་བཙུན་སྐྱ་སེ་རྟོགས་ལྡན་ནི། འཁྲུངས་ཡུལ་བྱང་སྟག་ལུང་བའི་སྐོར་གྱིས་སྐྱ་སེ་རུ་བ་ཡིན། སྔོན་ཁྱིམ་ནང་བཞུགས་དུས་སྐྱ་སེ་ཨ་མགོན་ཞེས་མིང་ཐོས་པ་ཙམ་གྱིས་མགྲོན་པོ་དང་རི་དྭགས་ཐམས་ཅད་འདར་ནུས་པའི་ཐུབ་ཚོད་དང་ཨར་ཇག་གི་དཔོན་མཛད། ཕྱིས་དགུང་ལོ་དྲུག་བཅུར་ཉེ་བ་ན་མགྲོན་ཚན་ཤིག་འཇོམས་པར་བརྩམས། དེ་དག་གིས་བརྒོལ་བ་ལ་རལ་གྲི་བསྣུན་པ་རྒོད་མ་སྦྲུམ་མ་ཞིག་ལ་ཕོག་སྟེ་ལྟོ་བ་རལ་ནས་༼པ༡༥༧ན༽རྟེའུ་ལྷུང་བ་ལ་མ་དེས་ལྕེས་ལྡག་པར་གཟིགས་པས་སྐྱོ་སྟེ་ཀུན་མཁྱེན་འཇམ་དཔལ་བཟང་པོའི་དྲུང་དུ་རབ་ཏུ་བྱུང་བསྙེན་རྫོགས་མཛད། དེ་ཕྱིན་རྡོར་དཀར་སྟན་གཅིག་ཐེམ་སྦངས་ན་བཟའ་ཆོས་གོས་གསུམ་པའི་སྦྱངས་ཡོན་མཛད་ཅིང་ཐུགས་དམ་གྱི་ཐིལ་གཅོད་ཡུལ་ལ་མཛད་སྟེ་གཉན་ཁྲོ་ཁོ་ན་འགྲིམས་པས་སྣང་སྲིད་ཀྱི་ལྷ་འདྲེས་འཕྲིན་ལས་ཐམས་ཅད་བསྒྲུབས། རྗེ་ཆོས་གྲགས་རྒྱ་མཚོ་ལས་ཕྱག་ཆེན་ཆོས་དྲུག་གི་ཐུགས་དམ་བརྙེས། ས་སྐྱོང་དོན་ཡོད་རྡོ་རྗེ་ལ་སོགས་དབུས་གཙང་གི་མི་ཆེན་ཐམས་ཅད་ཀྱིས་རྩ་བའི་བླ་མར་བཀུར། རྟོགས་ལྡན་འགལ་ལྟག་པ་ཅེས་རྣམས་དཔྱོད་ཆེ་བ་དེས་ཚིགས་བཅད་ཀྱི་སྐུར་བ་མང་དུ་བཏབ་ཀྱང་ཕྱིས་ཞལ་མཇལ་བ་ན། མི་ལ་རས་པ་སེར་པོ་ཞེས་ཆེས་དད་ཅིང་སྔ་མ་ལ་བཤགས་པ་དང་བསྟོད་པ་ཡང་དག་པ་ཕུལ། སྐུ་ཚེ་བྱ་བྲལ་གྱི་བརྟུལ་ཞུགས་ལ་བསྐྱལ། རྗེ་གོང་མའི་འཕྲིན་ལས་ཀྱི་འཕྲོ་ཀོང་པོའི་ཆོས་རྒྱ་དཀར་པོ་ཐམས་ཅད་དཔྱིས་ཕྱིན་པར་མཛད་སྟེ་ཕན་བདེ་ལ་བཀོད། སྒྲུབ་རྒྱུད་ཀྱི་བསྟན་པ་འཛིན་པ་ལ་མིག་ལྟ་བུར་གྱུར་སྟེ། སྐུ་ཚེ་མཐར་ཕྱིན་པ་དགུང་ལོ་དགུ་བཅུ་ལ་ཉེ་བར་བཞུགས་སྟེ་ཕྱིས་བྲག་གསུམ་ཞོ་ཁར་མྱ་ངན་ལས་འདས་ནས་གདུང་འབུམ་ཡང་དེར་བཞུགས་སོ། །དེ་ལ་སློབ་མའི་ཚོགས་ཤིན་དུ་མང་ཡང་སྔ་བུར་བྱོན་པའི་རྟོགས་ལྡན་ཀྲེ་ཆེན་དང་ཀྲེ་ཆུང་གཉིས་ནི་ཐུགས་དམ་ཤིན་དུ་བཟང་བ་བྱོན་ཡང་སྔ་མོ་ནས་གཤེགས་པས་གཞན་དོན་དངོས་སུ་མ་བསྟན། ཕྱི་ཚར་གྱི་ཀྲེ་ཆེན་ན་མཁའ་འོད་ཟེར་བ་ནི་ཕྱིས་བསམ་ཡས་མཆིམས་ཕུའི་སྒྲུབ་སྡེའི་བླ་མ་མཛད།

ཀྲེ་ཆུང་ཆོས་ཀྱི་རྒྱ་མཚོ་ནི་རྡོར་དཀར་སོགས་རྗེ་བཙུན་སྐྱ་སེའི་རྣམ་ཐར་བཞིན་མཛད། ཕག་མོ་ནས་རིན་པོ་ཆེ་སྒོམ་པ་ཡབ་སྲས་རྣམས་དང་གཞིས་ཀ་རིན་སྤུངས་པ་སོགས་ཀྱིས་གུས་པར་བཀུར། སྒོམ་ཆེན་གྱི་བུ་སློབ་ནི་ཆེས་མང་ཞིང་སློབ་མའི་གཙོ་བོ་ཡང་རྗེ་བཙུན་དམ་པ་ཅེས་མཚན་འདོན་པའི་གློ་བོ་ཆོས་རྗེ་ཀུན་དགའ་སྒྲོལ་མཆོག་ཡིན་ཞིང་འདིས་ཀྱང་བྱང་༼པ༡༥༧བ༽སྟག་ལུང་གི་ཆོས་རྗེ་སྐུ་མཆེད་དང་གཞན་ཡང་དབུས་གཙང་གི་བླ་མ་དང་ཆོས་སྡེ་ཆེ་གུའི་གདན་ས་པ་མཛད་དོ། །ཆོས་རྗེ་ཀྲེ་ཆེ་ཆུང་གཉི་ག་འཁྲུངས་ས་ཀྲེ་བོ་མ་ཡིན་ཡང་མཚུར་ཕུར་ཀྲེ་བོའི་ལས་ཚན་ལ་བཞུགས་པས་དེ་ལྟར་གྲགས་སོ། །

ཁམས་སུ་འཁྲུངས་པ་བླ་མ་རུ་པ་བསམ་གཏན་རྒྱ་མཚོ་ནི་བཅུད་ལེན་གྱི་སྨན་ཅུང་ཟད་མ་གཏོགས་ཟན་ལ་སོགས་པ་མི་ཟས་རགས་པ་མི་གསོལ། སྒྲུབ་པ་གཙོ་བོར་མཛད། སྒོམ་པོ་སྤྱན་སྔ་བཀྲ་ཤིས་སྒང་པ་ཁུ་དབོན་རྣམས་ཀྱི་བླ་མ་མཛད། གཡེ་དྭགས་ཀྱི་ཕྱོགས་ལ་འཕྲིན་ལས་སྐྱོང་། དེའི་སློབ་མའི་གཙོ་བོ་ནི་བྱར་པོ་རྟོགས་ལྡན་པ་སྟེ་གཅོད་ཀྱི་ཐུགས་དམ་མཐར་ཕྱིན་རྟོགས་པ་ཤིན་དུ་མཐོ། མངོན་ཤེས་མངའ་བར་གྲགས། སྣེ་གདོང་རྩེ་དང་གདན་ས་ཐེལ་ནས་རླངས་ལྷ་གཟིགས་ཀྱི་ཞལ་ངོས་སྤྱན་མ་འདྲོངས། འོན་ཀྱང་བློ་གཏད་ཀྱི་གནས་སུ་བྱས་ནས་སྲུང་མདུད་ཞུ་ས་བྱེད། དེའི་སློབ་མའང་འཕྲིན་ལས་ནུས་པ་བླ་མ་སྨོན་ལམ་རྒྱ་མཚོ་ལ་སོགས་པ་བྱུང་ངོ་། །གཞན་ཡང་ནགས་ཕུ་ཆོས་འཕེལ་བ་སྐུ་མཆེད་ལ་སོགས་རྗེ་བཙུན་སྐྱ་སེའི་བུ་སློབ་ཆེས་མང་ངོ་། །

གྲུབ་ཆེན་ཆུ་འཕུར་བ་ནི་སྔོན་རྗེ་ཕག་མོ་གྲུ་པའི་སློབ་མ་གྲུབ་ཐོབ་ཉང་རས་སེ་བོ་ཞེས་གྲགས་པ་གྲུབ་ཆེན་ཀརྨ་པག་ཤིའི་སྐུའི་བཀོད་པར་ཞལ་གྱིས་བཞེས་པ་དེ་རྫུ་འཕྲུལ་གྱིས་གསང་ཕུ་བ་བཏུལ་ནས་རྒྱ་གར་དུ་མུ་སྟེགས་འདུལ་དུ་འབྱོན་པར་དགོངས་པ་ན་གསང་ཕུར་རྟེན་འབྲེལ་ལོག་པས་སླར་མདོ་ཁམས་ལ་བྱོན། དྲེལ་དཀར་མོ་ཞིག་ཡོད་པ་རྨ་ཆེན་པོམ་རའི་འདབས་སུ་ཤི་བ་པོམ་རའི་བར་ཆད་དུ་མཁྱེན་ནས་གངས་གཟིགས་སའི་ཕུག་པར་བཞུགས། གངས་ཀྱི་ཚལ་པ་ཅིག་བླངས་པ་ལ་གངས་རི་དེའི་དབྱིབས་བྱས། ཆང་ཟོམ་ཞིག་ཡོད་པ་ནས་བཙགས་ཤིང་གསོལ། ཆབ་བྱུང་ངོ་ཅོག་གངས་དེ་ལ་གསིལ་བས་དེ་ཇི་ལྟར་ཞུ་བ་བཞིན་པོམ་རའི་གངས་ནག་ཟང་གི་ཞུས་ནས་དེའི་ཤུལ་དེང་སང་ཡང་ཡོད་ཟེར། དེར་པོམ་རས་བཟོད་གསོལ་བྱས། ༼པ༡༥༨ན༽སྲོག་སྙིང་ཕུལ་སྟེ་བཤགས་པར་དྲེལ་བརྒྱ་དང་བརྒྱད་འབུལ་བར་བྱས་པ་ན་ད་རེས་ང་ལ་མི་དགོས། མ་འོངས་པ་དགོས་དུས་སུ་ཕུལ་ཞིག་གསུངས་སྟེ་གདམས་ངག་དུ་མ་དང་མ་འོངས་ལུང་བསྟན་མང་པོ་མཛད་སྟེ་དེ་ཉིད་དུ་གཏེར་དུ་སྦས། ཕྱིས་གྲུབ་ཆེན་པར་འཁྲུངས་པས་སྔོན་གནས་གསལ་བར་དྲན་སྟེ་གཏེར་ཕྱུང་། རྨ་པོམ་རའི་སྐོར་དུ་བྱོན་པས་དྲེའུ་དཀར་མོ་ཅོག་གིས་སྣ་དྲངས་སྟེ་དྲེའུ་འབུལ་བ་ཁོ་ན་བརྒྱ་དང་བདུན་དུ་ལོངས། དེ་ནས་དྲེལ་དཀར་མོ་ཅིག་བྱུང་བས་ད་འདིས་དོན་གྲུབ་གསུངས་ནས་འབྱོན་པའི་འཕྲིན་བཅད། འདི་ཀམ་པོ་རྡོ་རྗེ་དཔལ་བརྩེགས་དང་དེའི་རི་ཡིན་ཞེས་ཀྱང་ཕྱིས་ཐོས། སྤྱིར་རང་བྱུང་གི་ཐུགས་དམ་ཤར་བ་ཡིན་ཡང་རྩ་བའི་བླ་མ་རྗེ་བདུན་པ་ལ་འཛིན། ཁམས་ཀྱི་ཆུ་ཆེན་པོ་ཅིག་ལ་ན་མཁའ་ལ་འཕུར་བར་མཐོང་སྟེ་ཆུ་འཕུར་བར་གྲགས། རྗེ་ཙོང་ཁ་པ་དགེ་བའི་བཤེས་གཉེན་མཁས་ཤིང་བཙུན་སྒྲུབ་རྒྱུད་ལ་མཆོག་དུ་མོས་པས་འབྲི་གདན་སྟག་ལུང་པ་འབའ་ར་བ་སོགས་བཀའ་རྒྱུད་ཀྱི་བླ་མ་དུ་མ་ལ་ཆོས་ཕལ་ཆེར་གསན་པ་ཡིན་ཡང་ཕྱིས་རི་ཁྲོད་ཤིན་དུ་དབེན་པ་ཅིག་ན་བཀའ་རྒྱུད་ཀྱི་སྒྲུབ་པ་པོ་ལྔ་བཅུར་ཉེ་བ་མཚམས་འབའ་ཞིག་ལ་གནས་པ་ཡོད་པར་གསན་ནས་མཇལ་དུ་བྱོན། དྲི་བ་མཛད་པས་ཆོས་ཀྱི་གོ་བ་ཅུང་ཟད་ཀྱང་མེད་པའི་ལུག་རྫིས་རི་ལ་བསྡད་པ་ལྟ་བུ་ཞིག་འདུག་པས་ཐུགས་བྱུང་སྟེ་ད་ནི་འདི་རིགས་ཐམས་ཅད་འདི་འདྲ་བ་ཡིན་ཡོད་པར་འདུག་དགོངས་ཡང་ཤར། བསྟན་པ་ལ་མ་བཟོད་པའི་ཐུགས་ཀྱང་ཤར་བས་དྲི་བ་ལྷག་བསམ་རབ་དཀར་ལ་སོགས་པ་ཡང་མཛད། འབྲི་ཁུང་ཉེར་གཉིས་རིན་པོ་ཆེས་བསྟན་དགོངས་ཀྱི་བཤད་གྲ་འཛུགས་པའི་བླ་མ་རྗེ་ཙོང་ཁ་པ་བསྐོས། དབོན་པོ་སྐུ་མཆེད་དང་ཨ་མདོ་བ་དང་མངའ་རིས་པའི་གྲ་རྒྱུན་ཐམས་ཅད་གནང་ནས་རི་བོ་དགའ་ལྡན་བཏབ། འབྲི་ཁུང་༼པ༡༥༨བ༽བའི་གྲ་རྒྱུན་ཐམས་ཅད་དེར་འདུས། བསྟན་དགོངས་སོགས་ཐོག་མར་འཆད་པའི་ཚུལ་དང་ཕྱིས་དགག་པར་ཡང་མཛད། འཕྲིན་ལས་ཤིན་དུ་རྒྱས་པས་མཚུར་ཕུ་ནགས་ཕུ་ཀརྨ་འབྲི་ཁུང་ཐེལ་གདན་ས་ཐེལ་སྒམ་པོ་སོགས་བཀའ་རྒྱུད་ཀྱི་གདན་ས་ཕལ་ཆེར་ཆོས་རྒྱུན་འགྱུར། བཀའ་རྒྱུད་ཀྱི་ཆོས་རབས་ཅད་པར་ཉེ་བ་ན་གྲུབ་ཐོབ་འདིས་ཟང་ཟིང་གི་མཆོད་སྦྱིན། ཆོས་ཀྱི་སྒྲུབ་ཚུགས་དང་བརྟུལ་ཞུགས་སོགས་རྣམ་པ་དུ་མས་དེ་ཐམས་ཅད་དུ་སྒྲུབ་རྒྱུད་ཀྱི་བསྟན་པ་དཔེལ་བ་ཡིན་པས་བསྟན་པ་ལ་བྱ་བ་ཟླ་མ་མཆིས་པ་མཛད་དོ། །སྤྱིར་ས་འབྲིའི་རྩོད་གཞི་ཡང་འབྲི་ཁུང་དབོན་རིན་པོ་ཆེ་བསོད་ནམས་གྲགས་པ་གཤེགས་པའི་དུས་ཏི་སེར་འགྲོ་བའི་རི་པ་ཚན་གཅིག་ས་སྐྱར་ཕྱིན། རྗེ་ས་པཎ་གྱིས། རིན་པོ་ཆེ་འོག་མིན་དུ་གཤེགས་སམ་གཤེགས་ལྟས་ཅི་བྱུང་གསུངས་པས་རི་པ་ཅིག་ན་རེ། འོག་མིན་ཅི་ཡིན་སྟེང་མིན་དུ་གཤེགས་མོད། རིང་སྲེལ་གྱི་ཆར་བབ། ཕྱག་རྒྱ་ཆེན་པོའི་གསེར་སྐུ་ཁྲུ་གང་བྱོན་ཟེར་བས་ཆོས་རྗེ་བ་ཅང་མི་གསུང་། སང་ཉིན་ཆོས་གྲར་ངས་ཁྱེད་འཚོལ་ཁས་དྲག་གི་དྲིན་མེད་དེ་ཁ་སང་གི་ཁ་འཆལ་དེ་འདྲ་བ་ནས་མི་འོང་ཙམ་འདི་ངའི་དྲིན་ཡིན་གསུང་བ་ཐེལ་པས་ཐོས་པས་ཐུགས་ལ་མ་འཐད། དཔོན་རྡོ་རྗེ་དཔལ་གཙང་གི་དཔོན་བྱེད་དུས་དེའི་ཞེ་ནད་དུ་རྗེ་ས་པཎ་གྱི་ཆོས་གྲྭ་ལ་རྟ་བརྒྱུགས། ཟངས་མོ་ཆེ་ལ་རྟ་ཆུ་བླུད། སྤྱིལ་བུ་བཤིག་ནས་རྒྱ་སྲང་བཅོས་དེ་ལྟ་བུ་ལ་ས་སྐྱ་པ་རྣམས་ཐུགས་ལ་མ་རན། ཕྱིས་འཕགས་པ་རིན་པོ་ཆེ་ཐུགས་ཤིན་དུ་བཟང་བས་ཐམས་ཅད་ལ་ཕན་བདེ་འབའ་ཞིག་དགོངས་པས་བྱེད་ཐབས་མ་བྱུང་ཡང་སྐུ་གཤེགས་སུ་བཅུག་སྟེ་དེ་འཕྲལ་ནས་ས་འབྲིའི་རྩོད་ཆེན་བྱུང་བར་དེབ་དམར་ན་བྲིས་སྣང་བ་འདི་གཉིས་ཀྱི་གླེང་གཞིའི་ཐོག་མ་དབྱིབས་འདྲ་བར་སྣང་ཞིང་འདི་ཙམ་གྱི་གཡོས་ཐུབ་པ་ནི་གཞན་ལ་མི་འབྱུང་བས། སྔོན་དགེ་སྦྱོང་སྦེད་ཀྱིས་དགེ་སློང་བསད་པ་ལ་བདུད་༼པ༡༥༩ན༽སྡིག་ཅན་གྱིས་ལེགས་སོ་བྱིན་པས་མངོན་པའི་ང་རྒྱལ་སྐྱེས་པ་དང་། འཕགས་སྐྱེས་པོས་སེར་སྐྱ་བསྐོར་ཚེ་སྡིག་ཅན་གྱིས་ཤཱཀྱ་རྒན་པོར་སྤྲུལ་སྟེ་ཚུལ་ཤིང་བླངས་པར་བཤད་པ་ལྟ་བུ། འདིར་ཡང་རྗེ་ས་པཎ་གྱི་དྲུང་གི་རི་པ་དེ་དང་རྗེ་ཙོང་ཁ་པས་གཟིགས་པའི་སྒོམ་ཆེན་དེ་ནི་ངེས་པར་བསྟན་པ་ལ་སེལ་འདི་ལྟ་བུ་སྐྱེས་པ་ལས་ན་བདུད་སྡིག་ཅན་དངོས་སོ་ཞེས་ཁོ་བོ་འབའ་ཞིག་སེམས་ལ། སྤྱིར་མཁས་པ་རྣམས་ཀྱིས་ཀྱང་མི་གཅིག་བླུན་པོར་མཐོང་བའི་རྟགས་ཀྱིས་མི་ཐམས་ཅད་བླུན་པོར་སྒྲུབ་པ་འདི་ལྟ་བུ་ནི་ཅིས་ཀྱང་མི་མཛད་པར་ཞུ་སྟེ་ཚད་མའི་རྟགས་ཀྱི་རྣམ་གཞག་ལ་ཐུགས་བསམ་ཐོང་ཞིག །གྲུབ་ཆེན་པས་ཕྱུང་བའི་གཏེར་ཡིག་རྣམས་ན་ཡང་རྗེ་བདུན་པ་མན་གྱི་ལུང་བསྟན་ཆེས་གསལ་བ་དུ་མ་ཡོད་པར་སྣང་། གཞན་བླ་མ་ཀུན་དགའ་དཔལ་བ་ནི་རྗེ་བདུན་པ་ལས་ཆོས་གདམས་ངག་ཐམས་ཅད་གསན་སྟེ་མཁས་གྲུབ་ཆེན་པོར་བཞུགས། རབ་སྒང་གི་མཁས་པ་མི་ལྔའི་ནང་ནས་བྱམས་སར་བ་ཆེན་པོའི་སྔོན་གནས་གསལ་བར་དྲན་སྟེ་ཡིད་ཆེས་པའི་ངེས་པ་དུ་མ་བསྐྱེད། རབ་སྒང་གི་སྡེ་རྣམས་སྡེ་འཁྲུག་དུ་གྱུར་ནས་ཆོས་འཁོར་ཡུན་རིང་དུ་ཆག །སྡེ་རྣམས་ཀྱང་ཉམས་པའི་དུས་རྗེ་འདིས་འཁྲུགས་རྩོད་ཐམས་ཅད་བསྡུམས། དགེ་འདུན་གྱི་བཅའ་བ་གཞི་ནས་མཛད། ཆོས་འཁོར་གྱི་སྔར་སྲོལ་བསོས་སྟེ་རབ་སྒང་དུ་སངས་རྒྱས་ཀྱི་བསྟན་པ་གཞི་བཞེང་དུ་བཏང་། ཁྱད་པར་བྱམས་སར་ལ་བསྟན་པའི་བྱ་བ་ཆེར་མཛད། རབ་སྒང་གི་དགེ་བཤེས་ཐམས་ཅད་དམ་པའི་ཆོས་ཀྱིས་བཏུལ། སྤྱིར་མདོ་སྨད་ཀྱི་སྐྱེ་བོ་ཐམས་ཅད་དད་པ་ལ་བཀོད་ཅིང་ཤིན་དུ་ཧོའི་རྒྱལ་པོ་དང་དར་རྩེ་མདོའི་མི་ཆེན་སོགས་རྒྱའི་བློན་ཆེན་མང་པོ་དང་རྒྱལ་བུ་དུ་མས་མཆོད། རྗེ་མི་བསྐྱོད་ཞབས་ཀྱིས་ཀྱང་། སྔོན་ཚེ་གཙང་མའི་ཟས་ཀྱི་རིམ་གྲོ་པ། །པཎ་ཆེན་དབང་ཕྱུག་རྒྱ་མཚོ་དེ་ཡང་ཁྱོད། །ཅེས་སོགས་ཀྱི་སྔོན་གནས་དུ་མ་ལུང་བསྟན་ཡང་མཛད། མདོ་ཁམས་ཀྱི་བླ་མ་ཅིག་ལ་འཕྲིན་ལས་ཆེ། ༼པ༡༥༩བ༽སྐུ་ཚེ་མཐའ་ཕྱིན་པར་འགྲོ་དོན་མཛད་ཅིང་དབོན་པོ་སྐུ་མཆེད་ལ་སོགས་པས་འཕྲིན་ལས་ཀྱི་རྒྱུན་སྐྱོང་ངོ་། །ཟུར་མང་བྱ་བྲལ་བ་ནི་ཟུར་མང་གི་གདན་ས་ལས་ཀུན་སྤངས་བྱ་བཏང་གི་བརྟུལ་ཞུགས་མཛད་སྟེ་སྒྲུབ་པ་མཐར་ཕྱིན་གཞན་ཕན་ཤིན་དུ་ཆེའོ། །

རྒྱ་སྟོན་བྱ་བྲལ་བ་ན་མཁའ་རྒྱལ་མཚན་ནི་རྒྱ་སྟོན་ཆོས་རྗེའི་སྐུ་སྐྱེར་རྗེ་མི་བསྐྱོད་ཞབས་ཀྱིས་བཀའ་བསྩལ། རྒྱ་སྟོན་པའི་གདན་ས་ལས་ཀུན་སྤངས་མཛད་སྟེ་གྲུབ་པའི་རྒྱལ་མཚན་བཙུགས། རྗེ་མི་བསྐྱོད་ཞབས་ཀྱི་ཐོག་མའི་ཞབས་འདེགས་པའི་གཙོ་བོ་མཛད་སྟེ་ཞབས་ཏོག་ཤིན་དུ་ཆེའོ། །གསི་དཀར་ཀུན་སྤངས་པ་ནི་གདན་ས་འོག་མའི་སྐོར་དུ་དབང་ཁྲིད་ཀྱི་འགྲོ་དོན་ཆེའོ། །

བླ་མ་གྲགས་རྒྱལ་བ་ནི་རོང་པོའི་སར་འཁྲུངས། བཀྲ་ཤིས་ལྗོངས་ཀྱི་རྡོར་འཛིན་མཛད། སྒར་ཆེན་བདེ་མཆོག་གི་དཀྱིལ་འཁོར་དུ་རྟག་པར་གཟིགས། ཡི་དམ་གྱི་ཞལ་གཟིགས་པ་ལ་དྲུང་གོང་མའི་སློབ་མའི་ནང་ན་ཆོས་རྗེ་ངོ་ཁྲོ་དང་འདི་གཉིས་མང་ཞེས་རྗེ་བདུན་པ་གསུང་སྐད། སྔགས་ཀྱི་ནུས་པ་མཐའ་ཡས། སོགས་སྟེང་དང་ཚིལ་དགོན་པ་བཏབ་སྟེ་འཕྲིན་ལས་ཆེའོ། །

པཎྜི་ཏ་ཆེན་པོ་ཤཱཀྱ་མཆོག་ལྡན་ནི་སྤྱིར་ཀོང་སྟོན་ཞིག་གི་སྲས་སུ་སྐྱི་ཤོད་དུ་འཁྲུངས། གསང་ཕུར་གསན་སྦྱོང་མཛད། དེ་དགུང་ལོ་བཅུ་གསུམ་བཅུ་བཞི་ནས་བསྟན་པ་ཡོངས་རྫོགས་ཀྱི་དགེ་བཤེས་ཚད་ལྡན་དུ་གྱུར་སྟེ་ཆེན་པོ་མཛད། དུས་དེར་གསང་ནེའུ་ཐོག་ཙམ་དང་བོད་ཡུལ་ཙམ་ན་མཁས་པར་གཟུར་གནས་རྣམས་གླེང་ཞིང་བསྟན་བཅོས་བརྩམས་པ་འབྲས་བུའི་རྟགས་ལས་ཀྱང་ཤེས། གཡས་རུ་གསེར་མདོག་ཅན་གྱི་ཆོས་གྲ་ཆེན་པོ་བཏབ་སྟེ་འཕྲིན་ལས་མཐའ་ཡས། ཕྱིས་རྗེ་བདུན་པ་དང་མཇལ་སྟེ་གདམས་ངག་གསན། ཐུགས་དམ་གྱི་རྩལ་རྫོགས་སྟེ་རྗེ་འདི་རྩ་བའི་བླ་མར་འཛིན་ལ། བཀའ་རྒྱུད་རིན་པོ་ཆེ་འདི་ནི་གང་ལས་ཕྱག་ཆེན་གྱི་རྟོགས་པ་སྐྱེས་པ་དེ་ཁོ་ན་རྩ་བའི་དཔོན་སློབ་༼པ༡༦༠ན༽ཏུ་འཇོག་པ་སྟེ་དཔལ་ཕག་མོ་གྲུ་པ་ཆོས་གསན་པ་གཞན་དུ་མང་ཡང་སེམས་ཀྱི་སྒྲོ་འདོགས་རྗེ་དྭགས་པོས་བཅད་པས་རྩ་བའི་བླ་མར་འཛིན་པ་ལྟ་བུ་དེའི་ཕྱིར་རྩ་བའི་སློབ་མར་བགྲངས་སོ། །

མི་ཉག་རབ་འབྱམས་པ་མགོན་པོ་དཔལ་ནི་མི་ཉག་གི་སར་འཁྲུངས། ཆུང་ངུ་ན་རྗེ་བདུན་པའི་ཞབས་ལ་བསྙེན་པ་ན་དབུས་གཙང་དུ་སོང་ལ་འབྲས་ཡུལ་རྫོང་དཀར་དུ་སློབ་གཉེར་གྱིས་ལ་ཤོག་གསུངས་པ་བཞིན་བྱོན། ཀུན་མཁྱེན་བྱམས་ཆེན་རབ་འབྱམ་པ་ལ་བསྟེན་སྟེ་མཁས་པར་སྦྱངས། ཕྱིས་རྗེའི་བཀའས་ཀརྨ་གྲ་ཚང་བཙུགས་པ་སྔོན་མ་བར་ཆད་ཀྱིས་ཅུང་ཟད་འཐོར་ནའང་བཙུན་ཆུང་བདུན་ཙམ་ཞིག་ལུས་པ་ཁོ་ན་ལ་ཉིད་ཀྱིས་དབུ་མཛད་ཆོས་ཁྲིམས་བླ་མ་གསུམ་གའི་གོ་མཛད་སྟེ་དཀའ་བ་མཛད་པས་རིང་པོ་མ་ལོན་པར་བློ་གསལ་གྱི་དགེ་འདུན་མང་དུ་འཕེལ། སྐྱེད་ཚལ་གྱི་ཆོས་རྗེ་འཇམ་དབྱངས་པ་དང་དཔོན་སློབ་ཐུགས་ཤིན་དུ་བཅུགས་པས་མཁན་ཆེན་གཡག་པའི་ཆོས་གྲ་ན་སྐྱེད་ཚལ་འཛུགས་དུས་ཀྱི་གཎྜི་ཡིན་པ་ཅིག །བཅའ་ཡིག་ཆུང་བ། ཡ་འབྲོག་བཀའ་བཅུ་པ་ན་མཁའ་རྒྱལ་མཚན་པ་དང་བཅས་གྲ་ཚང་ཚུགས་པའི་ལེགས་ཇར་གནང་། སྐྱེད་ཚལ་བ་སྨྱུག་ལ་སོགས་སུ་ཆོས་བར་ལ་འབྱོན་དུས་ཚོགས་དང་རིག་ལུང་སྲེ་བའི་སྲོལ་བྱུང་། མདོར་ན་ཆོས་རྗེ་མི་ཉག་པ་དེ་ཐུགས་རྒྱུད་བཟང་། སློབ་མ་ཐམས་ཅད་ལ་ཐུགས་ཐག་པ་ནས་བརྩེ་བས་ཅུང་ཟད་སློབ་གཉེར་སྨར་བ་རྣམས་ལའང་གསོལ་རས་དང་གནང་སྦྱིན་མཛད། དཔོན་ས་གསེར་ཁང་མ་སོགས་སྦྱིན་བདག་དད་འབྱོར་ཅན་མང་པོས་ཟླ་རེ་ཞིང་ཡང་ན་ཟ་ཆ་ཚང་མང་དུ་འབུལ་ཡང་སྐུ་ལ་གང་འབྱར་ཙམ་མ་གཏོགས་ཇར་བསྒྱུར་ནས་དགེ་འདུན་གྱི་མང་ཇ་འབའ་ཞིག་མཛད་ཅིང་གྲ་པ་གོས་མེད་པ་ལ་གནང་། ན་བཟའ་ཕྱི་མ་ཡང་གོས་ཆེན་སར་རྙིང་བཟང་ངན་གང་ཡིན་ཡང་དེ་ག་ཉི་ཆར་ཐམས་ཅད་ལ་གསོལ་བ་མ་གཏོག་བཟང་ངན་གྱི་འདེམས་ཁ་དང་སྤོ་ལེན་༼པ༡༦༠བ༽མི་མཛད། གྲ་པ་བཅུ་བཅོ་ལྔ་ཙམ་ཉིན་རེ་ཞིང་བསྐོར་ནས་ཇ་གུང་ཚིགས་མ་ཆག་པ་རེ་མོས་ཀྱིས་གནང་། སློབ་གཉེར་སྨར་བ་རྣམས་སྲོད་ཆོས་ཀྱང་ཞུས་ཆོག་ཐོར་ཆོས་ལ་རྟག་དུ་ཕེབས། ཆོས་འདོན་སྐུ་རིམ་ལ་ཡང་གྲལ་དབུ་ལ་རྟག་དུ་ཕེབས་ཤིང་སྤྱན་བཙུམས་ནས་ཐུགས་དམ་ཁོ་ན་མཛད། ཁ་ཆར་ལྷགས་པ་ཉིན་མཚན་ཅི་བྱུང་ཡང་གཡོ་བ་མེད་པར་བཤད་ཉན་ཁོ་ན་མཛད། སྐུ་ཚེའི་མཇུག་ལ་ཕར་ཚད་ལ་སོགས་པ་འདི་རྣམས་ལ་ཡིག་འཇོག་བྱས་ན་ལེགས་པར་ཤེས་པ་འདུག་སྟེ་སྒྲོས་མི་གཅིག་པའི་ཆགས་སྡང་གི་རྒྱུད་འགྲོ་བར་འདུག་པས་མི་བྱེད་གསུངས། བསྟན་པ་ལ་བསམ་པའི་འཆད་ཉན་པ་ཡིན་ན་སྤྱོད་པ་དེ་ལྟ་བུ་ཅིག་དགོས་རྒྱུར་སྣང་ངོ་། །གྲ་པ་རྣམས་ཀྱང་ཤིན་དུ་གུས་ཞེན་ཆེ་བསམ་མཐའ་བསྙུན་པ་དང་སྐུ་འདས་པའི་དུས་ལྷུང་བཟེད་ཟླ་གམ་གཟན་ལྷག་པ་སོགས་ཡོད་དོ་ཅོག་མང་ཇ་དང་སྐུ་རྗེས་སུ་བཏང་སྟེ་གཟན་གཉིས་པ་ཡོད་པ་སུ་ཡང་མ་བྱུང་བ་སྐད། རྒྱལ་བའི་དབང་པོ་ལྷ་སར་ཕེབས་དུས་ལྗགས་ལ་རྒྱ་འཛེར་གྱི་བསྙུན་བྱུང་ནས་གཤེགས་པར་ཉེ་བའི་ཚེ་ཡང་ངའི་གྲ་པ་རྣམས་སྙིང་རྗེ་བས་ངའི་རྩར་ཐོང་ཡང་ཡང་གསུངས་ནའང་སྐུ་ཉམས་ཐག་པས་མ་བཏང་། མཐར་གྲ་པ་རྣམས་སྙིང་རྗེ་ཁོ་བོ་ནི་དགའ་ལྡན་དུ་འགྲོ་གསུངས་སྟེ་གཤེགས། མེ་ཏོག་གི་ཆར་ཁ་བ་ལྟར་བབ་སྐད། དགེ་བཤེས་དཀའ་བཅུ་པ་བསྟན་དར་ཞེས་གསང་ཕུའི་ཚོགས་པས་ཀྱང་ཚད་མ་ལ་འགྲན་པར་མི་ནུས་པའི་སྟོན་བཟང་དེ་ལ་སོགས་པ་མཁས་པ་དང་ཁྱེ་ཐུལ་སྐུ་སྐྱེ་སོགས་གཞན་དོན་ནུས་པ་མང་དུ་བྱོན་ནོ། །

ངོ་ཁྲོ་རབ་འབྱམས་པ་དབང་ཕྱུག་དཔལ་ནི་རྒྱལ་བའི་དབང་པོ་སྐུ་གཞོན་དུས་ངོ་འཁྲོའི་ཡུལ་དུ་ཕེབས་པ་ན་ཞབས་ལ་གཏུགས། དབུས་གཙང་ལ་སོང་ལ་གསེར་མདོག་ཅན་དུ་སློབ་གཉེར་གྱིས་ལ་ཤོག་གསུང་བས་བྱོན་སྟེ་པཎ་ཆེན་ཤཱ་མཆོག་པ་བསྟེན་སྟེ་གསུང་རབ་མཐའ་དག་བདེ་བླག་དུ་ཁོང་དུ་ཆུད། བེར་ནག་ཅན་ལ་སོགས་ཆོས་སྐྱོང་དང་ཡི་དམ་རྣམས་རྒྱུན་པར་གཟིགས། ༼པ༡༦༡ན༽རྟག་དུ་འཁྲུལ་ཞིག་ཆེན་པོར་བཞུགས། མཚུར་ཕུའི་ཆོས་འཆད་མཛད་སྟེ་ནང་དོན་གྱི་འགྲེལ་པ་སོགས་བསྟན་བཅོས་ཀྱང་དུ་མར་མཛད། སློབ་མའང་གཞག་བླ་མ་ཀུན་དགའ་དཔལ་དང་། གཡམ་བཟང་སྤྱན་སྔ་བླ་མ་གྲུ་བཞི་པ་དང་། བླ་མ་ཚེ་དབང་རྒྱལ་མཚོ། རྗེ་བློ་གྲོས་དབང་ཕྱུག་སོགས་དུ་མ་བྱོན་ནོ། །

རྗེ་སྨྱུག་ལ་པཎ་ཆེན་ནི་དཔོན་ས་གསེར་ཁང་མའི་སྲས་སྨྱུག་ལ་བའི་ཞལ་ངོར་ས་སྟག་ལ་སྐུ་བལྟམས། སངས་རྒྱས་ཀྱི་བརྟན་པ་ལ་ཚུལ་བཞིན་དུ་ཞུགས་སྟེ་མཁས་པ་དང་བཙུན་པའི་མཐར་ཕྱིན། མཁན་ཆེན་རཏྣས་ལོ་པ་སྤྱན་སྔ་བསོད་ནམས་ལེགས་མཆོག་ལ་སོགས་པ་བསྟེན་སྟེ་བཀའ་གདམས་ཀྱི་སྲོལ་དངོས་འཛིན། སྤྱན་སྔ་ཚུལ་ཁྲིམས་འབར་གྱི་སྐུའི་སྐྱེ་བར་ཐམས་ཅད་ལ་གྲགས། རྗེ་དབུས་སྨྱོན་པ་རིག་པ་བརྟུལ་ཞུགས་ཀྱི་སྤྱོད་པ་མཛད་སྐབས་སྨྱུག་ལར་མི་གཅོད་མཛད་དབུ་ཐོད་རག་རུག་དུ་ཆག་རྡོ་ཕུང་ཆེན་པོས་མི་མཐོང་བར་མནན་ཡང་ཧར་གྱིས་བཞེངས་སྟེ་རླུང་རོ་གཅིག་བསལ་བས་སྐུ་ལུས་སྐྱོན་མེད་དུ་གྱུར་སྟེ་མགུར་ལེན་ཞིང་མགྱོགས་པར་བྱོན་པ་ལ་ཐུགས་དད་ཆེར་འཁྲུངས་སྟེ་ཆོས་མང་དུ་གསན་ཞིང་རིགས་དྲུག་འཁོར་ལོའི་ཁྱབ་བདག་རྡོ་རྗེ་འཆང་། ཞེས་པའི་བསྟོད་པ་དང་རྣམ་ཐར་ཡང་མཛད། མཚན་ལྡན་ཞིག་མོ་དང་བསོད་ནམས་ལེགས་མཆོག་པ་སོགས་སྐྱེས་ཆེན་མང་དུ་བསྟེན་སྟེ་བཀའ་རྒྱུད་གདམས་པ་ཁོ་ན་ལ་ཐུགས་གཞོལ་ཞིང་རྗེ་ཆོས་གྲགས་རྒྱ་མཚོ་བླ་མའི་མཆོག་དུ་འཛིན། ཐུགས་དམ་གྱི་རྟོགས་པ་མཐར་ཕྱིན། གསུང་ཆོས་ཞུ་མི་མང་ཉུང་ཅི་ཡོང་ཀྱང་ཆོས་ཇ་འདེབས་རེ་མ་ཆག་པར་གནང་བ་དང་། ཆོས་ཞུ་ཐམས་ཅད་ལ་འཚོ་བ་གནང་བ་སོགས་སྔོན་གྱི་དམ་བཅའ་ཡིན་གསུང་བཞིན་ཕྱག་ལེན་དུ་འདེབས། བཀའ་བདམས་གླེགས་བམ་ལོ་རེ་ལ་ལན་རེ་༼པ༡༦༡བ༽གནང་བའི་དམ་བཅའ་མཛད། དེ་དུས་མེ་ཏོག་ཆར་ངེས་པར་འབབ་ཟེར་ཞིང་བདག་ཅག་གིས་ཞུས་དུས་ཐིག་ལེ་བཅུ་དྲུག་གི་དབང་གནང་དགོངས་མེ་ཏོག་གི་ཆར་ཐོག་གཉིས་བརྩེགས་ལ་མ་ཐོགས་པར་གཟིམས་ཆུང་གསེར་ཁང་གི་ཞལ་བ་ཐམས་ཅད་ཁྲ་ཆེམ་དུ་སོང་བ་བབ་འདུག་ཟེར། མདོར་ན་ཡུལ་དུས་དེའི་བོད་གངས་ཅན་གྱི་དགེ་བཤེས་སྒོམ་ཆེན་རྣལ་འབྱོར་པ་བླ་མ་ཆེ་ཆུང་ཐམས་ཅད་ཀྱི་འཚོག་ས་དང་དམ་ཆོས་ཞུ་ས་གཅིག་པུ་བར་སྣང་ངོ་། །བཀའ་བདམས་གླེགས་བམ་གནང་དུས་ཇོ་བོའི་སྐུ་ཐ་དད་པ་རེ་ལ་མཆོད་པ་སྣ་ལྔ་རེ་བཤམ། ཇོ་བོའི་བསྟོད་པ་དང་། ནང་གི་ཡན་ལག་བདུན་པ་རེ་འདོན། དེ་བཞིན་དུ་ཆོས་གང་གནང་དེ་དང་མཐུན་པའི་རྟེན་བཤམ་པ་སོགས་ཕྱག་བཞེས་ངོ་མཚར་བ་སྣང་ངོ་། །རྒྱལ་སྲིད་ཀྱི་གནང་དགོས་ཤིན་དུ་རྒྱ་ཆེ་ནའང་དེ་རྣམས་གཟིམས་དཔོན་དོན་གྲུབ་པ་སོགས་བྱེད་འཇུག་པ་མ་གཏོགས་སྐུ་དྲུང་དུ་ཆོས་ཞུ་དང་བླ་མ་དགེ་བཤེས་མ་གཏོགས་པའི་ཁྱིམ་པ་ལ་གྲལ་ཡང་མི་མཛད་ཅིང་ཆེ་བཞག་ཆུང་བོར་ནས་ཆོས་ཀྱི་འཕྲིན་ལས་འབའ་ཞིག་མཛད་པར་མཐོང་ལ། ཁྱིམ་པ་ཞམ་རིང་དུ་འཁོད་པ་གཟིམས་དཔོན་སོར་འབྲང་བ་སོགས་ཀྱང་གཏན་ཁྲིམས་ལྔ་པ་དང་ཚངས་སྤྱོད་ཀྱི་དགེ་བསྙེན་ལ་གནས་པ་གོས་དཀར་པོ་ཅན་རྒྱན་སྤངས་པ་ཆོས་ཁོ་ན་ལ་གཞོལ་བ་དུ་མ་སྣང་། དགུང་ལོ་ང་བརྒྱད་ལ་སྐུའི་བཀོད་པ་བསྡུས་སྟེ་དགའ་ལྡན་དུ་གཤེགས། འདིའི་དུས་སྟོང་ར་ཆོས་རྗེའི་མནལ་ལམ་དུ་ན་མཁའ་ལ་འཇའ་སྤྲིན་གྱི་གསེབ་ན་ཁང་བརྩེགས་ཁྱད་པར་ཅན་སྣང་བ་ནས་ས་སྟེང་གི་བར་ལ་གསེར་གྱི་སྐས་གསུམ་བཙུགས་ནས་དབུས་མ་ལ་སྤྱན་སྔ་ཚུལ་ཁྲིམས་འབར་འབྱོན་པ་ཡིན་ཟེར་ནས་ལྷ་རྣམས་མཆོད་པ་བྱེད་ཅིང་སྣང་བ་ན་རྗེ་སྨྱུག་ལ་བ་དབུས་མ་དེ་ལ་གཤེགས་ནས་ཁང་བཟང་གི་ནང་དུ་འབྱོན་པར་གཟིག་སྟེ་རྨི་ལམ་ངན་པས་སྐུ་རིམ་གནང་དགོས་༼པ༡༦༢ན༽ཅེས་གསོལ་བར་སྣང་། ལོ་བ་སྤྱན་སྔ་ལ་སོགས་སློབ་མ་གཞན་དོན་ནུས་པ་ནི་བགྲང་གིས་མི་ལང་ཞིང་གཟིམས་དཔོན་དོན་གྲུབ་པ་ནི་བླ་མའི་དགོངས་པ་རྫོགས་པར་མཛད་སྟེ་ཕྱིས་ཀུན་སྤངས་ཀྱི་ངང་ནས་ཐུག་དམ་མཐར་ཕྱིན་ནོ། །

རྗེ་ཀརྨ་ཕྲིན་ལས་པ་ཕྱོགས་ལས་རྣམ་རྒྱལ་ནི། དགྱེར་གྱི་གདུང་རིགས་རྒྱལ་ཆེན་སྐུ་རབ་པའི་ཞལ་ངོ་འབྲུག་མདའ་དགེ་སྦྱོང་བའི་སྲས་སུ་མེ་བྱི་ལ་འཁྲུངས། སྐུ་ཆུང་ངུའི་དུས་ལ་ཐོག་ཟུར་མཁར་དུ་བཞུགས་སྟེ་སྐུ་ཞང་ཨ་བོ་ཆོས་རྗེ་ལ་སྨན་དཔྱད་གསན་ནས་མཁས་པར་གྱུར། སྡེ་བཟར་གྱི་དབང་གིས་གཉལ་ཕྱོགས་སུ་ཕེབས་སྟེ་བསྟན་པ་ལ་རབ་ཏུ་བྱུང་ནས་གསན་བསམ་མང་དུ་མཛད། ཟུར་མཁར་ཆོས་རྗེའི་གཅེན་པོ་དྭགས་པོ་པཎ་ཆེན་དོན་གྲུབ་རྒྱལ་མཚན་པ་དང་ལྷན་དུ་འབྲས་ཡུལ་རྫོང་དཀར་དུ་བྱོན། ཀུན་མཁྱེན་སངས་རྒྱས་འཕེལ། འཇམ་དབྱངས་ཀུན་དགའ་ཆོས་བཟང་། པཎ་ཆེན་འབུམ་ཕྲག་གསུམ་པ་རྣམས་བསྟེན་སྟེ་སྡེ་སྣོད་མཐའ་དག་ལ་མཁས་པར་སྦྱངས། རྗེ་སངས་བསམ་པ་ལས་ཕྱག་ཆེན་དང་ཆོས་དྲུག་གི་ཐུགས་དམ་ཁྱད་པར་ཅན་འཁྲུངས། རྗེ་བཙུན་རྡོ་རྗེ་གདན་པ་ལ་སོགས་སྐྱེས་ཆེན་མང་དུ་བསྟེན། ཆོས་རྒྱལ་ལྷུན་པོར་རྗེ་ཆོས་གྲགས་རྒྱ་མཚོ་དང་མཇལ་སྟེ་ཆོས་དྲུག་གསོལ་བ་བཏབ་པས་བརྒྱུད་པ་འཛིན་པར་ཁས་ལོང་ཞིག་གསུངས་སྟེ་དེ་ལྟར་ཞལ་གྱིས་བཞེས། རྗེ་ཀརྨ་འཕྲིན་ལས་པར་མཚན་གནང་སྟེ་ཆོས་འཁོར་ལྷུན་པོའི་ཁྲི་ཐོག་དུ་བསྐོས། རྫ་དམར་ལ་སོགས་པར་དབེན་པ་ཡང་མཛད། ཕྱིས་ཀརྨ་གྲ་ཚང་གི་འདྲེན་པ་མཛད་སྟེ་ལེགས་བཤད་གླིང་གི་ཆོས་སྡེ་སར་དུ་བཏབ། རྗེ་ན་རིམ་བརྒྱད་པའི་ལས་ཀྱི་སློབ་དཔོན་མཛད་ཅིང་ཕར་ཚད་འདུལ་མངོན་དབུ་མ་སོགས་གཞུང་ལུགས་མཐའ་དག་ཕུལ། ༼པ༡༦༢བ༽བྱང་ཆུབ་གླིང་དུ་རྒྱུད་པ་གྲ་ཚང་བཙུགས། ཀརྨ་རབས་བརྒྱད་ཀྱི་གསེར་སྐུ་དང་ཀརྨ་བཀའ་འབུམ་རྣམས་བཞེངས་པ་མཛད། མདོ་སྔགས་ཀྱི་བསྟན་བཅོས་མཛད་པ་པོ་ཏི་བཅུ་ཕྲག་ལྷག་ཙམ་བཞུགས། སྔོན་དགུང་ལོ་གསུམ་བཅུ་ཙམ་གྱི་དུས་གྲུབ་རྒྱལ་ཚེ་སྒྲུབ་ཀྱི་ཐུགས་དམ་སྐུ་མཚམས་མཛད་པའི་ཚེ་མནལ་ལམ་དུ་ཚེ་དཔག་མེད་ཀྱི་བྲིས་སྐུ་དེའི་ཐུགས་ཀ་ནས་འོད་ཟེར་མང་དུ་བྱུང་བ་ལ་སྒྲ་ཞིག་གིས་འོད་ཟེར་བདུན་ཅུ་དོན་གཉིས་ཡོད་ཟེར་བ་དང་། ཡང་འོད་ཟེར་སྤྲོ་ཐེབས་བདུན་བཅུ་དོན་གཉིས་བྱས་པ་ཡིན་ཟེར་བ་ཡང་བྱུང་། ཡང་མ་གཅིག་གྲུབ་པའི་རྒྱལ་མོ་ཡིན་ཟེར་བ་བུད་མེད་ཡར་རྒན་དར་གྱིས་གོས་གྱོན་པ་ཅིག་གིས་བུམ་པ་ཅིག་ལག་དུ་བཟུང་ནས་དེའི་ཁ་རྒྱན་གྱི་ཀུ་ཤ་མདུན་དུ་སྤྲུགས་བྱུང་བའི་གསེབ་ནས་ཚེ་དཔག་མེད་ཀྱི་སྐུ་ནས་ཙམ་མང་དུ་བྱུང་སྟེ་འདི་གྲོངས་ཅིག་ཟེར། བགྲངས་པར་བདུན་བཅུ་དོན་གཉིས་བྱུང་། དེས་ན་ཚེ་ཚད་བདུན་བཅུ་དོན་གཉིས་ཡིན། སྤྱིར་བཤད་དུ་མི་སྟུབ་པ་ཡིན་ནའང་ད་རྒན་པོར་སོང་བ་དང་ཁྱེད་ལ་བཤད་པ་ཡིན་གསུངས། ཚེ་དཔག་མེད་ཀྱི་ཐུགས་དམ་ཐང་སྐུ་འདི་ལ་ཐུགས་རྩིས་ཤིན་དུ་ཆེ། རྗེ་མི་བསྐྱོད་ཞབས་ལ་ཚེ་དབང་བརྒྱ་རྩ་ཕུལ་བའི་རྗེས་ཆོག་གི་ཚེའང་དེའི་དབུ་རྒྱན་ལ་ནས་འབྲུ་ལྔ་ཙམ་དང་བུམ་པ་ལ་གསུམ་ཙམ་སོགས་མེ་ཏོག་མང་དུ་ཟུག་པ་ཐོག་མར་རྗེའི་དྲུང་གིས་གཟིགས་ཤིང་དེ་ནས་ཐམས་ཅད་ཀྱིས་མཐོང་ཞེས་དཔོན་སློབ་དུ་མ་གསུང་། ཐང་སྐུ་ཁྲུ་ཚད་ཙམ་པ་རི་མོ་ལེགས་པོ་མིན་ཙམ་གྲུབ་རྒྱལ་མ་བཞེངས་སྐུ་ཅིག་ཡོད། དགུང་ལོ་རེ་བཞི་པ་ཙམ་གྱི་དུས་སྐུའི་བ་སྤུའི་བུ་ག་ཐམས་ཅད་ཁབ་ཀྱིས་བཙབས་པ་ལྟ་བུའི་མཉེལ་གཞི་དང་ཕྱི་ནང་གི་ལྟས་རྣམས་ཀྱང་འགྱུར་བའི་ཚེ་སྒྲོལ་དཀར་ལ་ཐུགས་དམ་མཛད་པས་སྐུ་ཁམས་དྭངས། ཕལ་༼པ༡༦༣ན༽ཆེར་ཞལ་གཟིགས་པར་གདོན་མི་ཟ་ཡང་མནལ་ལམ་ལ་བཏང་བའི་སྐས་མགོ་ཞིག་གི་ཞལ་པའི་ལོགས་ལ་སྒྲོལ་དཀར་གྱི་སྐུ་མཐོང་གསུང་བ་ཙམ་དང་སཱ་ཚ་འདེབས་མཁན་ཞིག་སྣང་བའི་སྐུ་སྤར་ནས་བྱུང་བ་དེ་དེས་ལག་གིས་ཕྱར་བའི་འོད་ཀྱིས་རྒྱ་ནག་གི་བར་ཁྱབ་པ་ལ་སོགས་པ་བྱུང་གསུང་ཞིང་འདི་ནས་རེ་ཞིག་མྱ་ངན་ལས་མི་འདའ་པར་ཞལ་གྱིས་བཞེས། རྗེ་འདི་ཀོང་པོར་རྗེ་བརྒྱད་པ་ལ་གསུང་ཆོས་འབུལ་ཞིང་བཞུགས། བདག་དྲོ་བོ་ལུང་ན་མཚམས་དམ་པར་ཡོད་དུས་རྨི་ལམ་དུ་བདག་དབུ་རྩེ་དམར་པོའི་མདུན་ན་འདུག་པ་ལ་ན་མཁའ་ལ་ངང་པའི་ཁྱུ་ཆེན་པོ་ཞིག་ལྷོ་ནས་བྱང་དུ་འཕུར་སོང་བའི་གསེབ་ན་ཅུང་ཆེ་བ་ཞིག་འདུག་པ་དེ་ཇེ་དམར་སོང་ནས་རྗེ་འཕྲིན་ལས་པ་སྐུ་ཆོས་བཞེས་པ་སེང་གེ་དམར་པོ་རལ་དམར་ཅན་ཞིག་ལ་ཆིབས་པར་སྣང་སྟེ་བདག་གི་མདུན་དེར་སེང་གེ་ལས་བབས་སྟེ་ཚུར་བྱོན། ཕ་ཚད་ན་རྗེ་གདན་འདྲེན་པ་ཡིན་ཟེར་བ་རྟ་སྒ་ཅན་ཁྲིད་པ་ཁ་ཅིག་སྣང་། བདག་གི་བྱིན་རླབས་ཞུས་པ་ན། ཕྱག་གཉིས་དབུ་དང་བཅས་པ་བདག་གི་མགོར་བཞག་སྟེ་བུ་ཁྱོད་གསོལ་བ་གང་འདེབས་པ་དེ་དམ་པར་སྟེར་རོ་གསུང་བ་ན་རྗེ་ཉིད་ལོ་བརྒྱ་བཞུགས་པར་ཞུས་པས་ཞལ་གྱིས་བཞེས་སྟེ་སྤྱན་འདྲེན་པ་དེ་དག་ལ་སོང་ཞིག་པའི་བརྡ་མཛད་པས་དེ་དག་ག་ཤེད་དུ་སོང་། ཕྱིས་སྨྱུག་ལོར་ཕེབས་འཕྲལ་ལྟས་འདིས་བརྟན་བཞུགས་འབུལ་མི་ཞིག་བཏང་བས་སྨྱུག་ལའི་ཀ་དྲུག་རྩེར་སྐུ་མཚམས་ཚེ་སྒྲུབ་ལ་བཞུགས་ཀའི་བཞུགས་སྟན་གཤོམ་པ་དང་དུས་མཚུངས་པས་དམ་ཚིག་གཙང་གསུངས་ནས་མཉེས། བརྟན་བཞུགས་ཀྱི་བཞུགས་སྟན་འདུག་གོ་ཅོག་ཐིང་གསུངས་ནས་བཏིང་པས་བརྒྱད་བཅུ་གྱ་བཞི་བྱུང་ཟེར་སྟེ་ཕྱིས་གྱ་བཞི་ལ་༼པ༡༦༣བ༽མྱ་ངན་ལས་འདས། རྗེ་ན་རིམ་བརྒྱད་པ། མཆོག་གི་སྤྲུལ་པའི་སྐུ་རྣམ་གཉིས། ཀརྨ་པའི་གདན་ས་གོང་འོག་གི་རིན་པོ་ཆེ་སྒམ་པོའི་སྤྱན་སྔ་སྒར་པ་སྐུ་མཆེད། བྱ་འཇམ་དབྱངས་བཀྲ་ཤིས་རྣམ་རྒྱལ་ལ་སོགས་པ་སྐྱེས་ཆེན་མཐའ་ཡས་པ་དང་། ཀུན་མཁྱེན་རོང་པོའི་སྐུ་སྐྱེ་གསལ་བར་དྲན་ཞིང་མཁས་པ་ཟླ་མེད་པ་མཚུར་ཕུའི་ཆོས་རྗེ་ཉི་མ་བཀྲ་ཤིས། པདྨ་བཀོད་ཀྱི་འདྲེན་པ་མདོ་སྔགས་གཉིས་ལ་མཁས་པའི་སློབ་དཔོན་བསྟན་པ་རྒྱ་མཚོ། གདན་ས་ཟླ་གཅིག་དང་ཕྱིས་ས་ཐམ་རྒྱལ་པོའི་བླ་མ་མཛད་པ་ངོ་ཁྲོ་མཁྱེན་རབ་རྣམ་རྒྱལ། གདན་ས་པ་ཆོས་རྗེ་ཤེས་རབ་རྣམ་རྒྱལ། ས་ཐམ་རྒྱལ་པོའི་བླ་མ་བྱང་ཆུབ་བཤེས་གཉེན་ལ་སོགས་པ་རྗེ་ཉིད་ཀྱི་རྩ་སློབ་ཀྱི་རབ་འབྱམས་སྨར་བ་བརྒྱ་ཕྲག་དུ་ལོངས་པ་དང་། འདྲ་བླ་མ་ཆོས་ཀྱི་འོད་ཟེར་ལ་སོགས་བཀའ་བཅུ་སྨྲ་བའི་འཕྲིན་ལས་ཅན་ཆེས་མང་པོ་དང་། རྗེ་ཉིད་ཀྱི་དབོན་པོ་གཟིམས་ཁང་འོག་མའི་གདན་ས་པ་སྔ་ཕྱི་དང་། རིན་ཆེན་བྲག་པའི་བླ་མ་ན་རིམ། ཤངས་ནས་སྐུ་རབ་ཆོས་རྗེ། ཆམ་དགོན་པ་དང་གླང་ལུང་པ་ལ་སོགས་ཡ་འབྲོག་གི་བླ་མ་ཕལ་ཆེར། དོ་བོ་རི་པ་སྔ་ཕྱི་རྣམས། ཀྲེ་ཆེ་ཆུང་སོགས་སྒྲུབ་གྲའི་བླ་མ་ཆེས་མང་པོ་ཡང་རྗེ་འདི་ལ་ཆོས་མང་དུ་གསན་པ་ཁོ་ན་འོ། །རྗེ་སྨྱུག་ལ་པཎ་ཆེན་དང་ཕར་སློབ་ཚུར་སློབ་མཛད་ལ་ཆུ་ཤུལ་མཁན་ཆེན་པ་དང་། གཟིམས་དཔོན་ཀུན་སྤངས་པ་ལ་སོགས་ལུགས་གཉིས་ཀྱི་ཡོན་ཏན་དང་ལྡན་ཆེས་མང་ངོ་། །སྤྱིར་ནཱ་ལནྡའི་གཟིམས་ཁང་འོག་མར་ཀུན་མཁྱེན་བཀྲས་རྣམ་པའི་གདན་སའང་མཛད་ཅིང་འཕྲང་པོ་བའི་ཆོས་རྗེ་གསེར་མདོག་པ་དང་བྲག་ཐོག་ཆོས་རྗེ་སོགས་༼པ༡༦༤ན༽ས་སྐྱ་པའི་དགེ་བཤེས་མང་པོ་ལ་ལམ་འབྲས་ངོར་རྫོང་གི་ལུགས་ཐ་དད་དང་གླེགས་བམ་མ། དཀར་མ། གཉགས་མ། སྨར་མ། པོད་ནག་མ། དཔེ་མཛོད་མ་ལ་སོགས་ལམ་འབྲས་ཀྱི་པོ་ཏི་ཉི་ཤུ་ལྷག་པའི་ལུང་ཁྲིད། རྒྱལ་ལམ་གྱི་དབང་སོགས་གནང་ཞིང་ས་ཀར་གཉིས་ཀའི་བསྟན་པ་ལ་བྱ་བ་མཛད་དོ། །

རྗེ་དྭགས་པོ་རབ་འབྱམས་པ་མཁས་གྲུབ་ཆོས་རྒྱལ་བསྟན་པ་ནི་སྒམ་པོའི་མདུན་ཉག་ཉི་ཀླུང་དུ་ས་སྦྲུལ་ལ་སྐུ་བལྟམས། སྐུ་ཆུང་ངུ་ནས་ཡོམ་དགོན་དུ་གཙང་ཆེན་ཆོས་རྗེའི་དྲུང་དུ་རབ་བྱུང་མཛད། མཚན་ཆོས་རྒྱལ་བསྟན་པའི་རྒྱལ་མཚན། ཆོས་གདམས་ངག་མང་དུ་གསན། སྣེའུ་ཐང་དུ་མཚན་ཉིད་གསན། ཁྱད་པར་དུས་ཀྱི་འཁོར་ལོའི་རྒྱུད་འགྲེལ་བུ་ལུགས་ཀྱི་ཕྱག་ལེན་ལ་སོགས་པ་ཆེས་མཁས་པར་སྦྱང་ཤིང་སླར་འབྲས་ཡུལ་སྐྱེད་ཚལ་དུ་ཀུན་མཁྱེན་སངས་རྒྱས་འཕེལ་གྱི་སྤྱན་སྔར་སྡེ་སྣོད་མཐའ་དག་ལ་སྦྱངས། མདོར་ན་རྗེ་ཉིད་ཀྱིས། ཕྱི་ནང་གཞན་གསུམ་སྦྱོར་བའི་རྩིས་ལ་མཁས། །སྐུ་གཟུགས་མཆོད་རྟེན་སོགས་ཀྱི་དབྱིབས་དང་ཚད། །གཟོ་རིག་ཕུལ་དུ་ཕྱིན་པ་གཞན་ཡོད་མིན། །རང་གཞན་གྲུབ་པའི་མཐའ་ལ་ཚད་མ་སྟེ། །བརྡ་སྤྲོད་པ་ལ་སྒྲ་ཡི་རིག་པ་ཤེས། །ནང་དོན་ཟབ་མོའི་གནས་ལུགས་ལྟ་བའི་ཚེ། །དུས་ཀྱི་འཁོར་ལོའི་རྒྱུད་འགྲེལ་མན་ངག་བཅས། །ཇི་བཞིན་ཤེས་ནས་གཞན་ལ་སྟོན་ནུས་མོད། །ཅེས་གསུང་པ་ལྟར་མཁས་པའི་ཕུལ་དུ་ཕྱིན་སྟེ་འཆད་རྩོད་རྩོམ་ལ་འགྲན་ཟླ་དང་བྲལ། རྩེས་དང་དུ་གྲ་སྐོར་ལ་བྱོན་དུས་ཆུ་བྱང་བའི་དགེ་བཤེས་པོད་ཆེན་བརྒྱད་བཅུ་ཡོད་པ་ཅིག་དང་འབུམ་རབ་འབྱམ་པ་རིན་ཆེན་ཆོས་དབང་སྟེ་རྣམ་གསུམ་ལྷན་ཅིག་དུ་བྱུང་བ་རྗེ་འདིས་པོ་ཏི་ཉི་ཤུ་རྩ་ལྔའི་བཤད་པ་མཛད་པས་ཆེས་བཤད་པ་བཟང་ཞིང་དཔྱིས་ཕྱིན་པ་དང་ཁྱད་པར་དུས་ཀྱི་འཁོར་ལོ་ལ་ཕུལ་དུ་ཕྱིན་པ་དེས་རྒྱུ་སྐར་གྱི་ནང་ན་ཟླ་བ་ལྟར་ཆེས་ལྷག་པར་གྱུར་སྟེ་༼པ༡༦༤བ༽ཐམས་ཅད་ཀྱིས་ངོ་མཚར་དུ་བྱས། དབོན་ས་ཚེས་གཉིས་རིན་པོ་ཆེས་ཁྱད་པར་དུ་བསྟོད་བསྔགས་མཛད་ཅིང་ཆོས་འཆད་དུ་བཞུགས་དགོས་པར་ནན་གྱིས་གསུངས་ཀྱང་བདག་གིར་མ་མཛད། བདག་གིས་ཀྱང་འཆད་རྩོད་རྩོམ་གསུམ་ག་ལ་སྦྱངས་པའི་མཁས་པའི་ནང་ན་རྗེ་འདི་ལྟ་བུ་གཞན་མ་མཐོང་། རྒྱལ་བའི་དབང་པོའི་ཞབས་ལ་བསྟེན་པར་མཛད་སྟེ་ཟབ་ཆོས་མཐའ་དག་གསན་ཞིང་། ཐུགས་དམ་གྱི་རྟོགས་པ་ཕུལ་དུ་ཕྱིན་ཞིང་འཁྲུལ་ཞིག་ཆེན་པོར་བཞུགས། རྗེ་ཐམས་ཅད་མཁྱེན་པས་ཀྱང་ཐུན་མོང་མ་ཡིན་པའི་སྲས་སུ་དགོངས་སྟེ་ཞྭ་ལྗང་གི་ཅོད་པན་དང་རྗེ་མཐོང་བ་དོན་ལྡན་གྱི་ཕྱག་དྲིལ་སོགས་གནང་། རྗེ་འཕྲིན་ལས་པས་ཡེར་པའི་བླ་མ་ལ་གནང་བར་གསོལ་བ་བཏབ་པས་ཡེར་པའི་གདན་སར་གནང་། ནང་དོན་གྱི་འགྲེལ་པ་ཤིན་དུ་ངོ་མཚར་ཆེ་བ་མཛད་སྟེ་རྗེ་ན་རིམ་བརྒྱད་པའང་ནང་དོན་གྱི་འགྲེལ་པ་འདི་ཁོ་ན་ལེགས་པར་འདུག་གསུང་། ཆོས་གསུང་བ་རྣམས་ཀྱང་བཀའ་རྒྱུད་རིན་པོ་ཆེའི་དགོངས་པ་ཐུན་མོང་མ་ཡིན་པ་ཁོ་ན་གཞན་དང་ཕྱེ་སྟེ་གསལ་བར་སྟོན། བདག་ལོ་བཅུ་གཉིས་པའི་དུས་མཇལ་ཞིང་བཀའ་དྲིན་ཤིན་དུ་ཆེ། བདག་གིས་ཐུབ་ཆེན་དུ་སྤྱན་དྲངས་སྟེ་ཆོས་ཀྱི་གསོལ་བ་བཏབ་ནས་དབུས་ཀྱི་ཀར་སྡེ་རྣམས་ཀྱི་བླ་མ་དགེ་བཤེས་ཕལ་ཆེར་འདུས་པ་ལ་དུས་ཀྱི་འཁོར་ལོའི་དབང་དང་རྡོ་རྗེ་ཕྲེང་བའི་དབང་། ཚད་མ་རིགས་གཞུང་རྒྱ་མཚོའི་ལུང་རྗེ་འདི་མ་གཏོགས་པ་གཞན་ལ་མི་བཞུགས་པས་དེའི་བཤད་ལུང་སོགས་གནང་། སྤྱིར་བཀའ་རྒྱུད་རིན་པོ་ཆེ་དང་ཁྱད་པར་རྗེ་ཆོས་གྲགས་རྒྱ་མཚོའི་དགོངས་པ་ཁོ་ན་ལུགས་གཞན་དང་མ་འདྲེས་པར་འཆད། དགུང་ལོ་དོན་དྲུག་པ་ཤིང་སྤྲེ་ལ་ཁོ་བོ་ཡི་དབུ་ཞྭ་ལྗང་ཅོལ་པོའི་ཚུལ་དུ་ཟུང་ཞིག་ཞེས་སྐུ་སྐྱེ་བ་ཕྱི་མ་འབྱོན་པར་ཞལ་གྱིས་བཞེས་སྟེ་མྱ་ངན་ལས་འདས་ཤིང་སྒར་ཆེན་མི་མང་གི་བླ་མར་བསྐོས་པའི་དབང་གིས་སྒར་གྱི་དཔོན་ཆེན་ཆུང་ཐམས་ཅད་ཀྱི་བླ་མར་གྱུར་ཅིང་ཆམ་དགོན་པ་དང་སློབ་དཔོན་༼པ༡༦༥ན༽བསྟན་པ་རྒྱ་མཚོས་གྲུབ་ཆེན་པཀྵིའི་བཀའ་འབུམ་དང་འདུལ་བ་ལུང་ཞུས་སྟེ་རྗེ་འཕྲིན་ལས་པ་ལ་ཕུལ་ལོ། །

༉    ཆོས་རྗེ་གསུང་རབ་མང་ཐོས་པ་ནི་དྭགས་པོ་སྐུ་རབ་དགོན་སར་དུ་རབ་བྱུང་མཛད། ཀུན་མཁྱེན་སངས་རྒྱས་འཕེལ་གྱི་སྤྱན་སྔར་སྡེ་སྣོད་ལ་སྦྱངས་སྟེ་མཁས་པར་གྱུར། རྗེ་བདུན་པ་རྩ་བའི་བླ་མར་བསྟེན་སྟེ་ཐུགས་དམ་གྱི་སྤངས་རྟོགས་རྫོགས། སེར་འབྲས་དགེ་གསུམ་གྱི་ཆོས་རྗེ་སྨོན་ལམ་དཔལ་དང་ལེགས་ཆོས་པ་སོགས་དང་སྒྲོས་གླེང་མཛད་པས་ཤིན་དུ་རྒྱལ་བ་སྐད། སྟག་ལུང་རིན་པོ་ཆེ་ངག་དབང་གྲགས་པ་ལ་འབྲི་ཁུང་དགོངས་གཅིག་ཞུས་པས་ཁྱེད་ས་སྐྱ་པ་ལ་ང་འབྲི་ཁུང་པའི་ཆོས་མི་འཆད་གསུངས། ནན་གྱིས་ཞུས་པས་འོ་ན་དགོངས་གཅིག་གི་གྲུབ་མཐའ་འཛིན་པ་དང་ལོ་རེ་ལ་ལན་རེ་འཆད་པར་ཁས་ལེན་དགོས་གསུངས་སྟེ་དེའི་དམ་བཅའ་མཛད་ནས་ལེགས་པར་གནང་། རྗེ་ཆོས་གྲགས་རྒྱ་མཚོའི་དགོངས་པ་དང་དགོངས་གཅིག་གཅིག་པར་མཛད་ནས་ལམ་རིམ་བྱང་ཆུབ་ལྗོན་ཤིང་ཞེས་བྱ་བ་མཛད། དགོངས་གཅིག་རྟག་དུ་གསུང་ཞིང་བཀའ་བསྟན་བཅོས་ཐམས་ཅད་ཀྱི་པོ་ཏི་བརྩིགས་ནས་འདིའི་ནང་ནས་གང་འདེམས་ཟེར་ན་དགོངས་གཅིག་ཁོ་ན་འདེམས་ཞེས་ཐུགས་རྩིས་ཆེ་བར་མཛད། བདག་གི་བླ་མ་མཁས་གྲུབ་སངས་བློ་བའི་ཡང་ཆོས་གསན་པའི་བླ་མ་བཀའ་དྲིན་ཆེ་ཤོས་ཅིག་ཡིན། བསམ་ཡས་མཆིམས་ཕུའི་སྒྲུབ་སྡེའི་འདྲེན་པ་མཛད་སྟེ་འཕྲིན་ལས་ཆེ་བར་བྱུང་ངོ་། །

རྗེ་བཙུན་བཀྲ་ཤིས་འོད་ཟེར་ནི་མདོ་ཁམས་ལྕགས་དུལ་གསེར་གསུམ་ལས་དུལ་མོའི་སར་འཁྲུངས། ཐོག་མར་དབུས་གཙང་དུ་བྱོན་སྟེ་རི་བོ་དགའ་ལྡན་པའི་གྲར་སྡེ་སྣོད་དང་གསང་སྔགས་ལ་སྦྱངས་པས་ཤིན་དུ་མཁས་པར་གྱུར། ཡུལ་དུ་འབྱོན་པར་བཞེད་ནས་ལམ་དུ་རྗེ་བདུན་པ་དང་མཇལ་བས་ཞལ་གཟིགས་པ་ཙམ་གྱིས་བྱིན་རླབས་ཞུགས། དད་པ་རང་དབང་མེད་པ་བྱུང་སྟེ་ཡུལ་དུ་འབྱོན་པའི་སྤྲོས་པ་བཅད་ནས་གདམས་པ་ཞུས་སྟེ་རྩེ་༼པ༡༦༥བ༽གཅིག་དུ་ཉམས་ལེན་མཛད་པས་རྟོགས་པ་ན་མཁའ་ལྟ་བུ་ཤར། སྤངས་རྟོགས་ཀྱི་ཡོན་ཏན་རྫོགས་སྟེ་གཙོ་བོར་རི་ཁྲོད་ཁོ་ན་མཛད། ཕྱིས་ཕྲིན་ལས་ཀྱང་ཤིན་དུ་ཆེ་ཞིང་རྗེ་བརྒྱད་པའི་དྲུང་དུ་གདམས་ངག་ཁྱད་པར་བ་ཐམས་ཅད་ཕུལ། རྗེ་བཙུན་བཀྲ་ཤིས་རྣམ་གཉིས་ཅེས་སངས་རྒྱས་མཉན་པ་དང་སྐུ་གྲགས་པ་དཔལ་འབྱོར་ལ་སོགས་སྐྱེས་ཆེན་དུ་མ་དང་མདོ་ཁམས་ཀྱིས་ལྷ་སྡེ་མི་སྡེའི་ཆེན་པོ་ཐམས་ཅད་ཀྱིས་བླ་མ་གཅིག་པུ་པར་འཛིན་ཞིང་བཀའ་རྒྱུད་རིན་པོ་ཆེའི་དགོངས་པ་ཐུན་མོང་མ་ཡིན་པ་ཁོ་ན་སྟོན་པར་མཛད་དོ། །སྡེ་བདུན་རབ་འབྱམ་པ་དབང་ཕྱུག་རྒྱལ་མཚན་ནི་གཙང་རྟིང་ཁེབས་པའི་ཞལ་ངོ་ཡིན། གསེར་མདོག་ཅན་དུ་སྦྱང་པ་མཛད་ཅིང་གཙོ་བོར་ཚད་མ་སྡེ་བདུན་ལ་མཁས་པས་མཚན་དེར་ཐོགས་པཎ་ཆེན་གྱི་ཐུགས་རྩོམ་གི་པར་སྒྲུབ་པ་རྣམས་ཀྱི་དོ་དམ་མཛད་པས་ཞབས་ཏོག་ཤིན་དུ་ཆེ། རྗེ་བདུན་པའི་དྲུང་དུ་པཎ་ཆེན་གྱི་འབུལ་མོ་ཆེ་མཛད་པའི་སྐབས་སྡེ་བདུན་རབ་འབྱམ་པ་དབང་ཕྱུག་རྒྱལ་མཚན་གྱིས་གཙོས་པའི་བསྟན་པ་ཡོངས་རྫོགས་ཀྱི་དགེ་བཤེས་བཅུ་གཅིག་ཞེས་འབུལ་ཡིག་དུ་བཏབ་ནས་ཕུལ། ཀརྨ་གྲ་ཚང་གི་འཆད་ཉན་སློབ་དཔོན་མཛད་ཅིང་སློབ་མ་མང་དུ་བྱོན། ཕྱིས་གཡམ་བཟང་གི་མཁན་པོ་དང་བཤད་གྲྭའི་ཆོས་སྟོན་པ་པོ་མཛད་སྟེ་ལུང་རིགས་འཛིན་པ་མང་དུ་བྱུང་ངོ་། །

དུས་ཞབས་པ་ཤཱཀྱ་དབང་ཕྱུག་ནི་རུ་དགོན་སར་དང་ཞ་ལུར་སྦྱངས་པ་མཛད། སྡེ་སྣོད་དང་ཁྱད་པར་སྔགས་ཡོ་ག་དང་དུས་འཁོར་བུ་ལུགས་ལ་མཁས་པས་མཚན་དུས་འཁོར་ཞབས་པར་ཆགས། རྗེ་བདུན་པ་ལས་གདམས་ངག་གསན་ཞིང་དད་ཐོབ་ཀྱི་སློབ་མར་གྱུར། དྭགས་པོར་གསང་སྔགས་གླིང་བཏབ། རྗེ་སྨྱུག་ལ་པཎ་ཆེན་གྱིས་ཀརྨ་གསེར་ཕྲེང་ལ་གཡུང་གི་རྣམ་ཐར་ཉིད་མཛད་ཆེན་མོ་བཅུག །རྗེ་དེ་བཞིན་གཤེགས་པའི་རྣམ་ཐར་མི་ཉག་བློ་རིན་ཆེན་པས་མཛད་པ་སོགས་དང་སོག་དཔོན་པའི་རྣམ་ཐར་བརྒྱ་རྩ་མ་ཆུང་ངུ་དང་། རྗེ་མཐོང་བ་དོན་ལྡན་གྱི་རྣམ་ཐར་ཧོར་སྟོན་སངས་རྒྱས་རྒྱལ་མཚན་༼པ༡༦༦ན༽གྱིས་མཛད་པ་སོགས་དང་། བན་སྒར་བ་དང་གོའི་ཤྲི་བའི་རྣམ་ཐར་གཞན་མ་རྙེད་ནས་རྗེ་ཉེད་ཀྱིས་བསྟོད་པ་རེ་མཛད་སྟེ་དེ་རྣམས་གླེགས་བམ་གཅིག་དུ་མཛད་ནས་ལོ་རེ་ཞིང་ངེས་པར་ལུང་དུ་མཛད། རྗེ་བདུན་པའི་རྣམ་ཐར་ཁྱེད་བསྟེན་ཡུན་རིང་ཐུགས་རྒྱུད་ཆེ་རྣམ་ཐར་རྩོམ་པའི་འོས་ཁྱེད་ལ་འདུག་པས་མཛད་དགོས་ཅེས་གསུང་ཆོས་ཕར་གསན་ཚུར་གསན་མཛད་པའི་སྐབས་སུ་བསྐུལ་བར་མཛད་ནས་རྗེ་དུས་ཞབས་པས་བརྩམས་པའི་རྣམ་ཐར་ཆེས་ལེགས་པ་ཅིག་ཡོད་ཅིང་རྗེ་པཎ་ཆེན་གྱིས་བདག་ལ་ལུང་ཡང་བསྩལ་མོད་ཀྱང་མ་ཕྱི་ཤིན་དུ་དཀོན་པར་སྣང་ངོ་། །

ཆོས་རྗེ་དོ་བོ་རི་པ་ནི་ཡ་འབྲོག་མངོན་དགར་རབ་བྱུང་མཛད། བཀའ་བཅུ་པ་ན་མཁའ་རྒྱལ་མཚན་ཞེས་རྩོད་པའི་ཁྱུ་མཆོག་དུ་གྲགས། ཀརྨ་གྲ་ཚང་གི་ཟུར་ཆོས་པ་མཛད། རྗེ་བདུན་པ་ལ་ཐུགས་དམ་གྱི་རྟོགས་པ་བརྙེས་སྟེ་སྒྲུབ་པ་གཙོ་བོར་མཛད་ཅིང་གཡུང་དོ་རི་དང་བྱིའུ་ཆུ་མིག་དུ་སྒྲུབ་སྡེ་མཛད། སྐྱིད་ཤོད་དགའ་ལྡན་པའི་དཔོན་ས་ཆོས་རྗེས་རྩ་བའི་བླ་མར་བསྐུར་ཞིང་ཕྱག་ཆེན་གྱི་ཐུགས་དམ་བསྐྱེད། ཆོས་རྗེ་ཀུན་སྤངས་པ་དང་བཀའ་བཅུ་པ་དབང་ཕྱུག་དཔལ་སོགས་སྒོམ་ཁྲིད་ཀྱི་འགོ་དོན་ཚུལ་བཞིན་དུ་ནུས་པ་དུ་མ་བྱུང་ངོ་། །

རྗེ་དཔའ་བོ་ཆོས་དབང་ལྷུན་གྲུབ་ནི་དབུས་ཡར་ལུངས་ཀྱི་སྟོད་རྒྱུད་སྨན་གྱི་གཉལ་སྟོན་གཞིས་ཀར་འཁྲུངས། གདུང་མི་ཉག་ཡབ་གོང་མ་ཀུན་དགའ་ལེགས་པའི་གསོལ་དཔོན་གྲགས་རྒྱལ་བ་ཡུམ་རྡོར་ཐོག་པའི་གདུང་རིགས་རྒྱལ་མོ་འཛོམ། སྐུ་མཆེད་གསུམ་ལས་འབྲིང་པོ་རྗེ་འདི་ཉིད་ཡིན་ལ། འཁྲུངས་མ་ཐག་ནས་སྔོན་གནས་དུ་མ་དྲན། ཡུམ་གྱི་པང་དུ་བླངས་སྟེ་ནས་རྔོད་པ་ན་འབྲུ་དེ་ཐམས་ཅད་འགྲོ་བ་རིགས་དྲུག་གི་བཀོད་པར་གཟིགས། སྐུ་སྐྱེ་བ་སྔ་མའི་གནས་ལོ་རོ་བྲག་དམར་ཡིན་པས་ཞལ་བྱེ་འཕྲལ་དུ་ང་བྲག་དམར་ལ་འགྲོ་གསུངས་པས་ཡབ་ཡུམ་རྣམས་བཙན་གནོད་པར་དོགས་པ་སྐྱེས། ཆུང་དུས་ཕྱག་མཛུབ་ཀྱིས་བྲུས་པས་རྡོ་རྗེ་གཞོན་ནུའི་ལུགས་སྐུ་ཆུང་ངུ་ཞིག་རྙེད། དེ་ནས་བརྩམས་སྟེ་སྣང་བ་ཐམས་ཅད་འོད་ལྔའི་ཐིག་ལེ་དང་ཐིག་ཕྲན་གྱི་ནང་དུ་ཞི་བ་དང་ཁྲོ་བོའི་༼པ༡༦༦བ༽དཀྱིལ་འཁོར་གྱིས་གང་བ་རྟག་པར་གཟིགས། ཡུམ་གྱི་རྒོལ་དུ་བྱུང་བས་བྲོས་སྟེ་སེ་ཕུང་ལ་འཆང་བས་སེ་བ་ཕྱག་རྗེས་གསལ་བར་བྱུང་། ཡབ་ཀྱི་སྣེ་གདོང་དུ་གོང་མ་ཀུན་དགའ་ལེགས་པ་ལ་ཕུལ་སྟེ་གསོལ་ཇ་བར་བཅུག །འཁོར་བ་ལ་སྙིང་པོ་མེད་པར་རྟག་དུ་མཁྱེན་པས་ཆོས་བྲོས་ཡང་ཡང་མཛད་ཀྱང་ཡབ་ཡུམ་གྱིས་བཀག་སྟེ་མ་ཐོན། ཕྱིས་དགུང་ལོ་བཅུ་བདུན་པའི་ཚེས་དགུན་དུས་ཅིག་ཉུང་ཇ་ཐུགས་སྤྲོ་མཛད་པའི་གྲལ་གྱི་དབུས་སུ་ལྕགས་ཐབ་བཙུགས་པ་ལ་གསོལ་ཇ་བཀོལ་མཁན་མཛད་པ་ན་རྡོ་ཁོག་དུ་ཇ་མར་རྒྱབ་པས་མེ་དམར་ལྷབ་གྱིས་འབར་བས་ཐུགས་དམ་གྱི་ངང་དུ་ལྷན་སོང་སྟེ་སྐྱོགས་ཚགས་ཕྱག་གཡས་གཡོན་གྱིས་བཟུང་བཞིན་པར་སྤྱན་ལྟ་སྟངས་སུ་ཧ་རེ་ལུས། ཇ་གནམ་དུ་སོང་སྟེ་ཐལ་འཚུབ་གྱིས་ནང་གང་བས་ཡབ་ཀྱི་ཤག་དུ་ཁྲིད་ནས་བཀའ་བཀྱོན་མཛད་པའི་རྐྱེན་གྱིས་གསེར་ག་མ་གཏོགས་པའི་སྐུ་རྒྱན་རྣམས་བང་ཁེབས་སུ་དྲིལ་ནས་ཡབ་ཀྱིས་རྙེད་སར་སྦས། གསེར་ག་བསྣམས་སྟེ་ཟངས་རི་ཏེས་པོ་གྲག་དམར་ན་ལྷུན་བདེ་རབ་འབྱམས་པ་བཞུགས་པར་བྲོས། མདང་གུ་རུ་ཆོས་དབང་དང་མཇལ་བ་རྨིས། ཁྱེད་ལ་དེ་ལྟ་བུའི་འགྲོ་དོན་ཅན་འོང་ཞེས་མཚན་ཆོས་དབང་ལྷུན་གྲུབ་ཏུ་གསོལ་ཞིང་དགེ་ཚུལ་དུ་བསྒྲུབས། སྤྱན་སྔ་ལུགས་ཀྱི་ཕྱག་ཆེན་ཆོས་དྲུག་གི་ཁྲིད་བསྐྱངས་པ་ཙམ་ནས་ཅིག་ཆར་བའི་ཚུལ་དུ་རྟོགས་པ་ཤར། ཉིན་མཚན་གྱི་སྒྱུ་མ་གཅིག་དུ་འདྲེས། ལོ་ཕྱེད་གཉིས་ཙམ་ནས་གསང་སྤྱོད་ལ་འབྱོན་པར་བཞེད་སྟེ་རིམ་གྱིས་བྱོན་པ་ན་ལྷ་སར་ཕེབས་ཀའི་ཚེ་ལུང་པ་དང་གྲོང་སོགས་ཀྱི་རྣམ་པ་ཅི་ཡང་མེད་པར་ཐམས་ཅད་འོད་ཀྱི་རང་བཞིན་དུ་སོང་བའི་དབུས་ན་ཐུབ་པ་གཙོ་འཁོར་ལྔ་ཁོ་ན་བཞུགས་པར་གཟིགས་སྟེ་ཐུགས་ཉམས་འུར་ནས་ཐལ་བྱུང་དུ་ཇོ་བོའི་དྲུང་དུ་བྱོན་སྐུ་ལ་འཇུས་སྟེ་གསོལ་འདེབས་དང་སྨོན་ལམ་མང་པོ་ཤུགས་འབྱུང་དུ་གསུངས། དེ་ནས་བརྩམས་སྟེ་གནས་བྱིན་རླབས་ཅན་དུ་ཕེབས་པ་ན་ཕལ་ཆེར་ཐུགས་ཉམས་འུར་བ་མང་། དེ་ནས་སྐྱིད་ཤོད་དང་བྱང་ཕྱོགས་སོགས་ཀྱི་གནས་རྣམས་སུ་གསང་སྤྱོད་དང་བར་བར་དུ་༼པ༡༦༧ན༽ལྕང་གླིང་པ་གཞོན་ནུ་བློ་གྲོས། སྟག་ལུང་ངག་དབང་གྲགས་པ། དཔལ་འཆི་མེད་གྲུབ་པ། རྗེ་བཙུན་ཀུན་དགའ་བཟང་མོ། ར་ལུང་རྒྱལ་དབང་ཆོས་རྗེ་སོགས་བླ་མ་མང་པོ་ལ་ཆོས་གསན། ལྕང་གླིང་ཆོས་རྗེ་རྒྱལ་དབང་ཆོས་རྗེ་ལྷུན་བདེ་བ་རྗེ་འདི་གསུམ་ལ་ཁྱེད་གསུམ་གྱིས་ངའི་སྐུ་རེ་གྱིས་གསུངས་པ་ན་གཞན་གཉིས་ཀྱིས་གསེར་སྐུ་རེ་མཛད་ཅིང་རྗེ་འདིས་རིན་པོ་ཆེ་ཀླུའི་འབྱིམ་པ་ལས་བརྐོས་པའི་སྐུ་འདྲ་སོར་ལྔ་ཙམ་ཞིག་བཞེངས་པས་ཤིན་དུ་མཉེས་སྟེ་ཁོ་བོ་འདི་འདྲ་རང་ཞིག་ཡོད་སྙམ་གསུངས་ནས་དབུ་ཞལ་དུ་འཇིབས་པའི་བྱིན་རླབས་ཅན་ཞིག་ད་ལྟ་བཞུགས། དབོན་པོ་ཁྱོད་ལ་འཕྲིན་ལས་ཆེན་པོ་འབྱུང་བ་འདུག་པས་སློབ་གཉེར་ཞིག་གྱིས་གསུངས་ནས་འབྲས་སྤུངས་སུ་བྱོན་ཡང་ལས་ཚན་གྱི་འཁྲུག་པས་ཐུགས་སྐྱོ་སྟེ་དབེན་པ་མཛད་པར་ཞུས། མཚུར་ཕུར་གཅོད་མཛད་ཆོས་ཀྱི་རྡོ་རྗེ་ལ་གཏུམ་མོའི་མན་ངག་གསན་སྟེ་རས་བུད་ཀྱི་ཐོ་རེངས་རས་ཆུ་གྲང་ལ་སྦངས་སྟེ་གསོལ་ནས་ཇ་ཡུན་རེ་ཙམ་ལ་སྐམ་ཞིང་རླངས་པ་ཆེན་པོ་འབྱུང་བ་དེ་ལྟ་བུ་གཞན་རྣམས་ལས་གསུམ་བཞིས་མང་བར་མཛད་པས་ངོ་མཚར་སྐྱེས་ཕྱིས་རས་བུད་མཛད་པ་ན་ཡང་རློན་རས་ཀྱི་ཕྱག་སྲོལ་འདི་མཛད་ཅིང་རླུང་ཁྲིད་མཛད་པ་ནའང་སློབ་མ་རླུང་འཛིན་བཅུག་ནས་སྣ་སྒོར་བྱ་སྤུ་བཞག །རླུང་བསུས་ལ་དབྱུག་པ་བསྣུན་སྟེ་བྱ་སྤུ་ལྡེག་མི་ལྡེག་ལྟ་བ་ལ་སོགས་པའི་ཕྱག་སྲོལ་ཡོད་པའང་བླ་མ་འདི་ལས་བྱུང་ངོ་། །ཀོང་པོར་འབྱོན་པར་དགོངས་པ་ན་སྟོང་ཤོང་གི་ཟམ་ཁ་ཚུར་མར་མགོན་པོ་ཕྱག་དྲུག་པ་ཞལ་གཟིགས་སྟེ་སྐྱེ་བ་ཐམས་ཅད་དུ་ཆོས་སྐྱོང་ཞིང་འཕྲིན་ལས་སྒྲུབ་པར་ཞལ་གྱིས་བཞེས། ཟམ་ཁ་ཕར་མར་རྡོ་རྗེ་ཕག་མོ་བྱོན་སྟེ་བུ་ཁྱོད་ཟླ་བ་བདུན་པའི་ཚེས་བཅུ་ལ་ཙཱ་ཆུང་ཟངས་ཀྱི་མཚོ་བྲག་དུ་མ་སླེབས་ན་འདི་ཕྱིའི་རྟེན་འབྲེལ་འཕྱུག་གོ་གསུང་བས་དེ་ཉིན་ནས་འོལ་ཁ་བརྒྱུད། ལམ་ཐམས་ཅད་དུ་འཇིགས་ཉེན་ཆེ་ཡང་སྐྱོན་མི་འབྱུང་བའི་ཞལ་བཞེས་མཛད་པ་ཐོག་དུ་བབ་སྟེ་མགྲོན་པ་ཀུན་གུས། ཟངས་མཚོར་ཕེབས་ཉིན་འཇའ་འོད་ཁ་དོག་སྣ་ལྔ་པ་ནམ་མཁའ་༼པ༡༦༧བ༽དང་ས་གཞི་ལ་བསུ་བའི་ཚུལ་དུ་བྱུང་། མཁའ་འགྲོ་དང་ཞིང་སྐྱོང་གི་བསུ་བར་གཟིགས། དེར་རྟོགས་པ་མཐར་ཕྱིན་རླུང་སྲོག་ཐུར་འདྲེས་པའི་འགྲུབ་ཆེན་ཀུན་བསམ་པ་ཡང་དེར་ཕེབས་པས་གཉི་ག་ཕན་ཚུན་དུ་དག་པའི་སྣང་བ་ཆེར་ཐོབ། རི་ཆོས་ལ་སོགས་པའི་ཆོས་དུ་མ་གསན། དེའི་ཚེ་རྗེ་དཔའ་བོ་འདི་ཐུགས་དམ་གྱི་གཙོ་བོ་མཁའ་འགྲོ་སྙིང་ཐིག་ལ་མཛད་པའི་དབང་གིས་སྤྱིར་ཐུགས་ཉམས་འུར་ཞིང་ཁྱད་པར་དུ་མཁའ་འགྲོ་མང་པོ་ཐུགས་རྒྱུད་ལ་ཞུགས་པའི་ཚུལ་གྱིས་སྔོན་མ་གྲགས་པའི་རྒྱུད་མང་པོ་ཤ་ར་ར་གསུང་བ་དང་ཆོས་ཉན་རྣམས་ཀྱི་དམ་ཚིག་ཉམས་ཆག་སེལ་བ་དང་མ་འོངས་པ་ལུང་སྟོན་པ་དང་མཚོའི་སྟེང་ལ་ས་གཞི་ལ་བྱ་བ་ལྟར་འབྱོན་པ་དང་མཚོ་ནང་ནས་ཞིང་སྐྱོང་གི་ཆིབས་རྗེ་རེ་མ་ཏིའི་སྐུ་སོགས་བསྟན་ཞིང་སླར་མཚོར་བསྐྱལ། ཕྱག་རྗེས་ཞབས་རྗེས་མང་དུ་བྱུང་བ་རྣམས་མཚོར་བསྐྱུར་ཞིང་སྦས་པ་སོགས་དཔག་མེད་བྱུང་བར་ཐམས་ཅད་ཧ་ལས་སྟེ་ཁ་ཅིག་གིས་སྨྱོ་བར་ཐག་བཅད། ཕལ་ཆེར་གྱིས་དཔའ་བོ་ཞིག་ཡིན་པ་འདྲ་ཞེས་མཚན་དཔའ་བོར་ཆགས། ཆོས་རྗེ་ཀུན་བསམ་པས་དངོས་ཉམས་རྨི་ལམ་གྱི་བརྟག་པ་མང་དུ་མཛད་པས་རྗེས་འདི་དང་མཇལ་ཕྱིན་ཆད་ཐུགས་དམ་ལ་སྐྱེད་ཆེར་བྱུང་བས་ཐུགས་འཆེས་སྟེ་བླ་མ་ལྟ་བུར་བསྐུར། རྣམ་ཐར་བདུད་རྩིའི་ཆར་འབེབས་མ་ཡང་མཛད། འདི་ལྟ་བུའི་ངོ་མཚར་ཧ་ལས་པས་སྐུ་ཚེ་ཐུང་དུ་དོགས་ཅེས། མཁའ་འགྲོའི་བྲོ་ར་ཟངས་ཀྱི་མཚོ་བྲག་དུ། །ཞིང་སྐྱོང་མཁའ་འགྲོ་ཡི་དམ་དུ་མ་གཟིགས། །བདེན་འཛིན་ཞིག་པས་ཕྱག་རྗེས་ཞབས་རྗེས་བཞག །སྤྲུལ་པའི་དཔའ་བོ་ཁྱོད་ལ་གསོལ་བ་འདེབས། །གསོལ་བ་འདེབས་སོ་ཞིང་འདིར་བརྟན་པར་བཞུགས། །ཅེས་སོགས་ཀྱི་བརྟན་བཞུགས་མཛད། ཕན་ཚུན་མནལ་ལམ་བཟུང་ནས་གཟིགས་རེས་མང་དུ་མཛད། གཙང་ཕྱོགས་སུ་གསང་སྤྱོད་ལ་བྱོན་སྟེ་སྐབས་ལ་ལར་མི་གཅོད་དྲག་པོ་ཡང་མཛད། གཙང་བསམ་གྲུབ་རྩེར་དེ་དག་གི་སྐྱེ་བོས་གུས་པར་བྱས་པ་ན་གཙང་པོའི་༼པ༡༦༨ན༽བྱེ་གླིང་རྩྭ་ཤིང་གིས་ཁེབས་པ་ཅིག་ན་ཉིན་རེ་ཞིང་འཇའ་ཚོན་གྱི་གུར་དང་མེ་ཏོག་གི་ཆར་འབབ་ཅིང་མཚན་བཞིན་མཁའ་འགྲོ་དཔག་མེད་འདུ་བར་གཟིགས་སྟེ་དྲིས་པ་ན་སྤྲང་རྒན་བཟའ་མི་ཞིག་འདུག་ཟེར་སྟེ་བྱོན་པས་རྩྭ་ལྕིལ་ནས་ཉེ་གནས་མ་བགྲེས་མོ་ཞིག་ཚུར་བྱུང་། བླ་མ་ལ་མཇལ་བར་ཞུས་པས་སུ་ལ་ཡང་མི་མཇལ་བ་ཡིན་ཟེར། ནན་གྱིས་ཞུས་པས་དེས་བླ་མ་ལ་ཞུས་སྟེ་དྲུང་དུ་བྱོན་པ་ན་བགྲེས་པོ་གཟི་བརྗེད་ཅན་ཞིག་འདུག་པ་ལ་ཕྱག་བྱས་པས་ཁྱོད་ལ་དགེ་སྦྱོར་ཅི་འདྲ་ཡོད་གསུངས། ཉིན་མ་ཡེངས་ཙམ་མཚན་མ་འཁྲུལ་ཙམ་ཡོད་ཞུས་པས། ཨ་རེ་སྡུག་ལམ་དང་པོ་རང་དུ་འདུག་གསུངས། བླ་མ་འདིས་སུ་ལ་ཡང་གཏམ་ཆེར་མི་གསུངས། ཉིན་མཚན་མེད་པར་བྷྲུཾ་བྷྲུཾ། ཞེས་དང་སྐབས་སུ་སྔོན་པོ་སེར་པོ་དམར་པོ་ལྗང་ཁུ་ཞེས་གསུང་བ་ཞིག་འདུག །ཁྱོད་སྐལ་ལྡན་དུ་འདུག་གསུངས་ནས་ཁོང་རང་གིས་སངས་རྒྱས་སྟོང་ལ་དངོས་སུ་གསན་པའི་སངས་རྒྱས་སྟོང་རྩའི་ཁྲིད་གསུངས། ལས་རྒྱུ་འབྲས་ལ་འཛེམ་པ་གལ་ཆེ། ང་ཡང་སྔོན་བརྟུལ་ཞུགས་ཆེ། མི་གཅོད་དང་གཉན་ས་ལ་བརྟུལ་ཞུགས་མང་དུ་བྱས། ཁྱད་པར་དོམ་ཚང་རོང་དུ་གཟའ་བདུད་གནས་པའི་ཤུག་སྡོང་ཞིག་གི་རྩར་གཅོད་བྱས་པ་ཚར་ལྷོངས་གང་ཡང་མ་བྱུང་བས་དྲག་གཅོད་བྱས་ཤུག་སྡོང་ལ་མེ་བརྒྱབ་པས་གཟའ་བདུད་ཀྱིས་ཐོག་ཕབ་ནས་འདི་བཞིན་བྱུང་བ་ཡིན་གསུངས་ནས་དབུ་གཙུག་བསྟན་བྱུང་བས་དབུ་ཐོད་དབུ་ཀླད་དང་བཅས་པ་ཐེ་བོང་ཤོང་ལྷག་པར་བུག་པ་ཧར་གྱིས་འདུག་པ་ལ་བདུད་རྩི་བྱུང་ཚད་དེར་བཅུག་ནས་འཇོག །ཐོག་མེད་རྐན་གཉེར་གྱི་ཁྲོད་ན་ཉུག་གེ་འདུག །འདི་ལ་ན་ཚ་ཟུག་གཟེར་ཆེ་བར་བྱུང་ནས་རྡོ་རྗེ་རྣམ་འཇོམས་ལ་འདོན་པར་ཞུས་པས་དེས་མ་ཐོན། དཔལ་རྟ་མགྲིན་གྱིས་ལན་གསུམ་བཏོན་པས་མ་ཐོན། སངས་རྒྱས་ཤཱཀྱ་ཐུབ་པ་ལ་ཞུས་པས་དབུའི་གཙུག་ཏོར་ཕར་ཡོལ་ཚུར་ཡོལ་མཛད་ནས་ཨ་ར་ར་ང་མགོ་ན་སེམས་ཅན་གྱི་ལས་འདི་མཐུ་ཆེ་བར་འདུག་གསུངས། རྗེ་བཙུན་སྒྲོལ་མ་ལ་ཞུས་པས་འདི་བསལ་ན་༼པ༡༦༨བ༽ཕྱི་མར་དམྱལ་བར་ལན་གཅིག་སྐྱེ་དགོས་པར་འདུག །ད་ལྟའི་འདི་དང་དུ་བླངས་ན་ཕྱི་མར་ཉམས་སུ་མྱོང་མི་དགོས་པར་འདུག་གསུངས་བས་འོ་ན་ད་ལྟ་ལས་བདག་གིར་དགྱིད་པར་ཞུས་པ་ཡིན་གསུངས། བསྐལ་པ་དཔག་མེད་ཀྱི་སྔོན་དུ་ད་ལྟའི་ཆོས་རྗེ་ཀརྨ་པ་དང་ང་གཉིས་བྱང་ཆུབ་ཏུ་སེམས་མཉམ་དུ་བསྐྱེད་པ་ཡིན་ནའང་ཁོང་ཚོགས་གཉིས་རྒྱ་ཆེ་བས་གཞན་དོན་རྒྱ་ཆེན་གྲུབ། ཁོ་བོ་དེ་ཙམ་མ་བྱུང་སྟེ་ཚེ་རབས་ཕྱི་མ་ནས་གཞན་དོན་རྒྱ་ཆེན་པོ་འབྱུང་གསུངས། ལ་ཕྱི་ལ་སོགས་པར་བྱོན། ལ་ཕྱི་དང་ལིང་བ་བྲག་ལ་སོགས་པར་རྗེ་བཙུན་ལ་བྱུང་བའི་ཆ་མཐུན་གྱི་ཚར་ལྷོངས་བྱུང་། ཆུ་མིག་དངུལ་འབུམ་གྱི་རྩར་སྐྱེས་པ་ཅིག་དང་བུ་མོ་ཞིག་རྟ་འོལ་བ་ཞོན་ནས་བྱུང་བ་ལ་ཐུགས་འུར་སྟེ་ད་ལྟ་གང་དྲན་པ་ཅིག་ཕུལ་གསུངས་པས་བུད་མེད་དེས་ཤེལ་ཕྲེང་ཞིག་ཕུལ་བྱུང་། ཐུགས་འུར་ནས་ཆུ་དེ་ལ་མ་ཐོགས་པར་བྱོན་པས་དེ་གཉིས་ཆེར་དད། ཀོ་རོ་ལ་ཐོག་དུ་ཇག་པ་མི་བདུན་དང་མཇལ་བ་ལ་མགུར་གསུངས་པ་སོགས་རྗེ་བཙུན་མི་ལའི་རྣམ་ཐར་དང་ཆ་མཐུན་པ་ཁོ་ན་བྱུང་། སླར་དབུས་དང་ལོ་རོའི་སར་བྱོན་འཇོལ་སྣང་གི་ཡུལ་གཟིགས་པའི་ས་ནས་ཐུགས་ཉམས་འུར་སྟེ་ཕེབས། སྐྱུ་སྔའི་གནས་མ་གིན་ཁང་པ་ཁྲ་བོ་གསུམ་སྒེད་པོ་བཙུགས་པ་ལྟར་ཡོད་པ་ལ་ད་གཅིག་ལས་མི་འདུག་གསུང་བ་ལ་དབོན་པོ་ཤཱཀྱ་རྒྱལ་བ་ན་རེ་ནག་ཚང་ཁྲ་བོའི་རྩེ་ཕབ་མཆོད་ཁང་ཁྲ་བོ་འགྱེལ་བ་ཡིན་ཟེར། འཇོལ་སྣང་གི་ནང་དུ་བྱོན་ཚེ་གདུང་འབུམ་ལས་བདུད་རྩིའི་ཆུ་བབ། འཇོལ་སྣང་གི་རྒྱབ་འོང་གསེབ་ཏུ་ཕེབས་ནས་འདི་ན་མཆོད་རྟེན་ཆུང་ངུ་ཡོད་པ་དྲན་ནམ་གསུངས། ཡུལ་མི་རྒན་པོ་རྣམས་ཀྱིས་ཡོད་པ་དྲན་ཡང་ས་དམིགས་མ་དྲན་ཟེར་བས་ཞིང་གི་དབུས་ཅིག་དུ་འདི་ན་ཡོད་པ་ཡིན་རྐོས་དང་གསུངས། བརྐོས་པས་མཆོད་རྟེན་གྱི་རྨང་དང་སཱ་ཚ་མང་དུ་བྱུང་བས་ཡུལ་མིས་དེར་མཆོད་རྟེན་བྱས་༼པ༡༦༩ན༽སྟེ་སྐྱེ་དྲན་འབུམ་བར་གྲགས། སྤྲུལ་སྐུ་རྒྱལ་མཚན་དཔལ་བཟང་དང་སྤྲུལ་སྐུ་གཞོན་ནུ་ལྷུན་གྲུབ་ཀྱི་སྔོན་གནས་མང་དུ་གསུངས་པས་སྔོན་གྱི་གྲ་སློབ་ཀུན་ཡིད་འཆེས་སྐྱེས་སྟེ་སྤྲུལ་སྐུ་རྩོད་མེད་དུ་གྲགས། དེ་ཡང་ཆོས་རྒྱལ་རིན་ཆེན་གླིང་བའི་རྣམ་ཐར་རེ་བོ་བ་ན་མཁའ་འོད་ཀྱིས་མཛད་པར་ལུང་མང་དུ་དྲངས་སྟེ་ཆོས་སྐུ་འོད་དཔག་མེད་ཀྱི་སྤྲུལ་སྐུ་ཐུགས་རྗེ་ཆེན་པོས་ཛམ་གླིང་འདུལ་བ་ལས་རྒྱ་གར་དུ་རྒྱལ་པོ་ཆེན་པོ་ཅིག་གི་མཆོད་གནས་ནང་པའི་དགེ་བསྙེན་པཎྜི་ཏ་དང་ཕྱི་རོལ་རྒྱང་འཕེན་པའི་སྟོན་པ་རལ་པ་ཅན་གཉི་གའང་འཁོར་ལྔ་བརྒྱ་རེ་དང་བཅས་པ་ཡོད་སྟེ་རྟག་དུ་རྩོད་པ་ལས་ཕྱི་རོལ་པ་རྒྱལ་བར་ཉེ་བའི་ཚེ། དགེ་བསྙེན་པཎྜི་ཏ་དཀོན་མཆོག་ལ་གསོལ་བ་བཏབ་པས་དེའི་བཙུན་མོའི་ལྷུམས་སུ་ཐུགས་རྗེ་ཆེན་པོའི་འོད་ཟེར་ཞིག་ཞུགས་པ་ལས་རིང་པོ་མ་ལོན་པར་ཁྱེའུ་སྐྱེས་མ་ཐག་ཁ་ནས་སྒྲ་ཚད་ཀྱི་གཏམ་སྨྲ་བ་ཞིག་བྱུང་། འཇམ་དཔལ་གྱིས་བྱིན་གྱིས་བརླབས་སྟེ་ངག་གི་དབང་ཕྱུག་ཐོབ། དེ་ལོ་བདུན་ལོན་པ་ན་མུ་སྟེགས་ཀྱིས་ད་ལྟ་ནས་ཚར་གཅོད་དགོས་ཟེར་ནས་རྒྱལ་པོ་དང་བཅས་པའི་རྩོད་པའི་གྲར་ཁྱེའུ་དེ་བོས་པ་ན། ཁྱེའུས་སྒྲ་རིགས་པའི་ཧཱུྃ་འདྲེན་བྱ་བ་ཤར་གྱིས་བཏོན་པ་ལ་མུ་སྟེགས་ཀྱིས་སྐྱོན་བཟུང་སྟེ་རྩོད་པས་མུ་སྟེགས་རབ་ཏུ་ཕམ་པར་བྱས་སྟེ་ཤེས་རབ་ཟླ་མེད་པར་མཚན་ཤེས་རབ་འབྱུང་གནས་སུ་ཐོགས། མུ་སྟེགས་རྣམས་ནང་པར་ཞུགས་སྟེ་འཁོར་དུ་གྱུར་ཡང་སློབ་དཔོན་མེད་པའི་ཡོན་ཏན་ལ་ཡིད་མི་འཆེས་ཟེར་བས་སླར་དཔལ་ཆོས་ཀྱི་གྲགས་པ་དང་སེང་གེ་བཟང་པོ་ལ་སོགས་པཎ་གྲུབ་མཐའ་ཡས་པ་བསྟེན། སློབ་དཔོན་ཆེན་པོ་པད་མ་འབྱུང་གནས་ལས་རྡོ་རྗེ་ཐེག་པའི་ལམ་མཐའ་དག་གསན་སྟེ་མཆོག་གི་དངོས་གྲུབ་བརྙེས། ༼པ༡༦༩བ༽སྐུ་ཚེ་ཆེས་རིང་དུ་བཞུགས་སྟེ་ཕྱིས་ན་རོ་པ་སྒོ་སྲུང་ཕྱི་མ་མཛད་པ་ན་འདིས་ནཱ་ལེནྜ་ནུབ་སྒོ་སྲུང་བ་མཛད། མདོ་སྔགས་ཀྱི་འཁོར་གཉིས་སུ་ཡོད། མཐར་སོ་ས་གླིང་གི་དུར་ཁྲོད་དུ་བཞུགས་ཚེ་ནུབ་ཕྱོགས་ཨོ་ཌྱན་གྱི་ཡུལ་དུར་ཁྲོད་ཆེན་པོའི་དབུས་ཀེང་རུས་ཀྱི་ཕོ་བྲང་ཆེན་པོ་རྡོ་རྗེ་རྣལ་འབྱོར་མ་བཞུགས་པའི་སྐུ་ལས་འོད་ཟེར་བྱུང་སྟེ་སྐུ་ལ་ཕོག་པས་དཔལ་འཁོར་ལོ་སྡོམ་པའི་ངོ་བོར་གྱུར་སྟེ་རྡོ་རྗེ་རྣལ་འབྱོར་མའི་ཐུགས་ཀར་ཐིམ་པས་གཉིས་སུ་མི་ཕྱེད་པ་ལྷན་ཅིག་སྐྱེས་པ་གཅིག་གི་ངོ་བོར་གྱུར། ཅི་ཞིག་ན་ཐུགས་ཀ་ནས་ཡི་གེ་ཧྲཱིཿདམར་པོའི་རྣམ་པས་རྒྱལ་པོ་ཆེན་པོ་ཞིག་གི་བཙུན་མོའི་ལྷུམས་སུ་ཞུགས་སྟེ་ཟླ་བ་བཅུས་ས་བཅུ་བགྲོད་པའི་ཚུལ་གྱིས་ངོ་བོ་རྡོ་རྗེ་རྣལ་འབྱོར་མ་ཉིད་ལས་རྣམ་པ་མི་མོ་མི་ལས་འདས་པའི་ལུས་ཅན་དུ་སྐུ་བལྟམས། རབ་ཏུ་འབྱུང་བར་སོལ་སྟེ་བསྟན་པ་ལ་དགེ་སློང་མའི་དངོས་པོར་གྱུར། མཚན་བདེ་སྐྱོང་བཟང་མོར་གྲགས། གསེར་གླིང་པ་དང་ཆོས་བཤེས་དང་ཇོ་བོ་རྗེ་དང་ན་རོ་པ་རྣམས་ལས་གདམས་པ་ནོད། དགེ་སློང་མའི་རྣམ་པས་ཉིན་མོ་སྡེ་སྣོད་ཀྱི་ཆོས་སྟོན། མཚན་མོ་གྲུབ་པའི་གནས་ཐམས་ཅད་དུ་ཚོགས་ཀྱི་གཙོ་མོ་མཛད་སྟེ་རྡོ་རྗེ་ཐེག་པ་སྟོན་པས་འགྲོ་བ་འདུལ་བ་ན་མུ་སྟེགས་ཀྱི་སྟོན་པ་ཀ་ར་ཞེས་བྱ་བའི་ཟག་བཅས་ཀྱི་མངོན་ཤེས་ཀྱིས་ཤེས་སྟེ་དུར་ཁྲོད་འདིའི་དབུས་ན་སངས་རྒྱས་པའི་དགེ་སློང་མ་ཞིག་གིས་མུ་སྟེགས་ཀྱི་བསྟན་པ་གཞིག་པར་འདུག་ཁྱེད་ལང་ཚོ་ལ་བབ་པ་གསུམ་སོང་ལ་ཚངས་སྤྱོད་དང་ཕྲོལ་ཞིག་ཟེར་སྟེ་དེ་དག་འོངས་པ་ན་དགེ་སློང་མ་ཕྱག་གཡས་ན་གསེག་ཤང་ཐོགས་གཡོན་ན་ལྷུང་བཟེད་ཐོགས་སྟེ་གར་བྱེད་པ་ཅིག་མཐོང་། དེས་གསེག་ཤང་བཏབ་པས་ཁོང་རྣམས་ཀྱི་ཕོ་དབང་ཚལ་བར་གས་པ་ནས་ཁྲག་དང་བྱང་སེམས་འདྲེས་པའི་རྒྱུན་བབ་པ་ལྷུང་བཟེད་ཏུ་༼པ༡༧༠ན༽བླུག་ནས་གསོལ་བས་གཟི་མདངས་རྒྱས་སྟེ་ཁོང་རྣམས་བྲོས་པ་ཕྱིས་བུད་མེད་དུ་གྱུར་པས་སྟོན་པ་དེ་ཁྲོད་ནས་ང་རང་འགྲོ་ཟེར་སྟེ་ཟག་བཅས་ཀྱི་རྫུ་འཕྲུལ་གྱིས་བསྙེམས་པས་ཕྱིན་པ་ན་རྡོ་རྗེ་རྣལ་འབྱོར་མའི་སྐུ་དངོས་སུ་གྱུར་ནས་ཁྱབ་འཇུག་གི་སྟེང་གར་བྱེད་པ་མཐོང་བས་འགྲོ་མ་ནུས་སྟེ་དུག་སྦྲུལ་ཆེན་པོ་ཅིག་དུ་བསྒྱུར་སྟེ་ཕྱིན་པ་ན་སྙན་གཡས་ཀྱི་སྟེང་ནས་ཕག་ཞལ་ནག་པོ་ཞིག་ཕྱུང་བས་སྦྲུལ་ཁྱུར་མིད་སྟེ་གསང་གནས་ནས་བཏོན་པས་རྫུ་འཕྲུལ་ཉམས་སྟེ་སྦྲུལ་ལས་ལྡོག་མ་ནུས། མུ་སྟེགས་ཀྱི་འཁོར་ལོ་ཐམས་ཅད་ནང་པར་བཙུད། བསྟན་པ་རྒྱས་པར་མཛད་ནས་དཔལ་འཁོར་ལོ་སྡོམ་པའི་དཀྱིལ་འཁོར་ཆེན་པོའི་ཐུགས་ཀ་ནས་འོད་ཟེར་བྱུང་བས་སྐད་ཅིག་གིས་དྲངས་སྟེ་ཧེ་རུ་ཀའི་ཐུགས་ཀར་གཉིས་སུ་མེད་པར་བདེ་བ་ཆེན་པོར་བཞུགས་སྟེ་ཅི་ཞིག་ན་ཧཱུྃ་ཡིག་གི་རྣམ་པས་འཕྲོས་སྟེ་རྒྱལ་པོ་ཆེན་པོ་ཞིག་གི་སྲས་བདུན་གྱི་ཐུ་བོར་བལྟམས། རྒྱལ་ཚབ་མཛད་པ་ན་བདོག་གུ་སྦྱིན་པར་བཏང་ཞིང་ཁྱད་པར་གླང་པོ་ཆེ་སྟོང་གི་སྟོབས་ཅན་གླང་པོ་ཆེ་ས་འགུལ་བྱ་བ་བྲམ་ཟེ་སློང་མོ་བ་ལ་བྱིན་པས་ཡབ་མཆེད་འབངས་ཐམས་ཅད་ཀྱིས་བཀྱོན་སྟེ་གནས་ནས་ཕྱུང་ལམ་དུ་བུ་སྨད་ཐམས་ཅད་བྱིན། ཞིང་སྐྱོང་གི་མཁའ་འགྲོ་མས་སྤྱན་དྲངས་སྟེ་དུར་ཁྲོད་ཆེན་པོ་རྐང་གླིང་གི་དབུས་སུ་དཀྱིལ་འཁོར་ཀྱི་ལྷ་ཚོགས་ཐམས་ཅད་བྱོན་སྟེ་དབང་བསྐུར། སྤངས་རྟོགས་ཐམས་ཅད་ཡོངས་སུ་རྫོགས་སྟེ་རྣལ་འབྱོར་གྱི་དབང་ཕྱུག་གསང་སྔགས་སྤྱོད་པའི་ཚུལ་གྱིས་འགྲོ་བའི་དོན་མཛད། རྣལ་འབྱོར་རོལ་པའི་ཡེ་ཤེས་ཅེས་བྱ་བར་གྲགས། མཐར་རྒྱ་ནག་རི་བོ་རྩེ་ལྔ་ན་འཇམ་དཔལ་བཞུགས་པའི་ཐུགས་ཀ་ནས་འོད་ཟེར་བྱུང་སྟེ་ཉིད་ཀྱི་ཐུགས་ཀར་ཕོག་པས་སྐད་ཅིག་གིས་འཇམ་དཔལ་གྱི་སྐུར་གྱུར་སྟེ་འོད་ཀྱིས་དྲངས་ནས་འཇམ་དཔལ་གྱི་ཐུགས་ཀར་ཐིམ་སྟེ་གཉིས་སུ་མེད་དོ། །༼པ༡༧༠བ༽ཅི་ཞིག་ན་ཐུགས་ཀ་ནས་འོད་ཟེར་མང་པོ་འཕྲོས། གཅིག་བྷཾ་ག་ལར་སོང་བས་རྡོ་རྗེ་རྣལ་འབྱོར་མའི་སྐུ་རང་བྱུང་བདུད་རྩིའི་རྒྱུན་འབབ་པ་ཅིག་བྱུང་། གཅིག་བལ་ཡུལ་དུ་སོང་བས་ཐུགས་རྗེ་ཆེན་པོའི་སྐུ་མ་ཧེའི་ཞོས་མཆོད་པ་ཅིག་བྱུང་། གཅིག་བོད་ཡུལ་གཡེ་ཆུང་དུ་ཐུགས་རྗེ་ཆེན་པོའི་སྐུ་སྐུ་སྟོད་གསལ་བ་ཞིག་བྱུང་། གཅིག་བོད་དུ་སོང་བ་ལ་གཟིགས་པས་བོད་སེར་སྤྲིན་འཐིབས་པ་ལྟ་བུར་ནག་མུན་ནེ་འདུག་པ་ལ་གཡས་ཀྱི་རལ་གྲི་དེ་ལན་གཉིས་བརྒྱབ་པས་ལྷོ་ཕྱོགས་དེ་དཀར་ཝལ་གྱིས་བྱུང་། གཡོན་གྱི་ཨུཏྤལ་དེ་མཐའ་ཞིག་དུ་བཙུགས་པས་ཨུཏྤལ་བཅུ་གཅིག་ཙམ་ལ་གསེར་དངུལ་སོགས་ཀྱི་རྡོ་རྗེ་ཐ་དད་པས་མཚན་པ་རེ་བྱུང་། འདི་ལ་རལ་གྲི་ལན་གཉིས་ནི་དཔལ་ལྡན་སངས་རྒྱས་རོང་པ་དང་ཆོས་རྒྱལ་རིན་ཆེན་གླིང་པ་ཡིན་ལ་ཨུཏྤལ་བཅུ་གཅིག་པོ་རྣམ་ཐར་ལས་ནི་ཆོས་རྒྱལ་རིན་ཆེན་གླིང་པའི་བུ་ཆེན་དུ་བཤད་ཀྱང་སྐུ་སྐྱེ་བ་ཕྱི་མ་རྣམས་སུ་མི་འགལ་ལམ་ཞེས་སེམས་སོ། །དེ་ནས་ཧྲཱིཿཡིག་དཀར་པོའི་རྣམ་པར་སྤྲོས་ཤིང་འགྲོ་བའི་དོན་བྱས་ནས་བོད་ཀྱི་གཡུ་རུའི་རྒྱུད་ལོ་རོའི་ནང་དུ་སྐྱེ་བ་བཞེས་ནས་བླ་མ་ཞིག་གིས་ཁྱོད་སྔོན་གྱི་པནྜི་ཏ་ཤེས་རབ་འབྱུང་གནས་དེ་འདྲ་ཞེས་མཚན་དེ་ལྟར་བཏགས། སྟེང་པ་ལོ་ཙཱ་བ་དང་འབྲི་ཁུང་འཇིག་རྟེན་མགོན་པོ་དང་སྟག་ལུང་ཐང་པ་ལ་སོགས་པ་ཡོངས་འཛིན་དུ་མ་བསྟེན། སྡེ་སྣོད་དང་རྒྱུད་སྡེ་མཐའ་དག་ལ་མཁས་པའི་མཐར་ཐུག་སྟེ་སངས་རྒྱས་རོང་སྟོན་ཆེན་པོར་གྲགས། འགྲོ་བའི་དོན་ཆེར་མཛད། རྒྱ་གར་ལ་འབྱོན་པར་དགོངས་པ་ལ་སྟེང་ལོའི་གསུང་ནས་ཆོས་བོད་ན་ཡོད་པ་འདི་ཀ་ཡིན་སྐྱེ་བ་ཕྱི་མ་ལ་དོན་སྒོམ་པ་ལ་རིབ་ཅིག་འགྲོ་བར་འདུག་གསུངས། ཡུལ་ཐ་དད་པ་བཞིར་སྐུའི་བཀོད་པ་བཞིས་འཇོལ་སྣང་སོགས་གཙུག་ལག་ཁང་བཞི་དུས་གཅིག་ལ་བཏབ། དགུང་ལོ་དྲུག་བཅུ་རྩ་བཞིར་པོ་ཏ་ལ་ནས་ཐུགས་རྗེ་ཆེན་པོ་བཞུགས་པའི་ཐུགས་ཀ་ནས་འོད་ཟེར་བྱུང་བ་སྐུ་ལ་ཕོག་པས་འཇམ་དཔལ་གྱི་སྐུའི་༼པ༡༧༡ན༽རྣམ་པར་གྱུར་པ་འོད་ཀྱིས་སྤྱན་དྲངས་སྟེ་ཐུགས་རྗེ་ཆེན་པོའི་ཐུགས་ཀར་ཐིམ། སྣང་བ་དག་པ་མང་པོས་ན་མཁའ་ལ་བྱོན་སྟེ་མི་སྣང་བར་ཡལ་ནས་ཆོས་གོས་སོགས་ལྷུང་བར་མཐོང་། ནམ་ཞིག་ན་སངས་རྒྱས་ཐམས་ཅད་ཀྱི་འོད་ཟེར་གྱིས་བསྐུལ་སྟེ་ཧྲཱིཿཡིག་དཀར་པོའི་རྣམ་པར་འཕྲོས་སྟེ་ལོ་རོ་ཚེ་སྒྲོའི་ནང་དུ་ཡུམ་གྱི་ལྷུམས་སུ་བཞུགས། མཚན་མོ་ཞིག་སྐུ་བལྟམས་པ་ན་འོད་ཉི་མ་ཤར་བ་ལྟ་བུ་བྱུང་། མེས་པོས་རང་གི་ཆོས་གདམས་ངག་ཐམས་ཅད་གསུངས། སྐུ་ཆུང་ངུའི་དུས་མནལ་ལམ་དུ་འཕགས་པ་ཀླུ་སྒྲུབ་བྱོན་སྟེ་ཆོས་ཐམས་ཅད་རྟེན་ཅིང་འབྲེལ་པར་འབྱུང་བ་ཡིན་ནོ་ཞེས་ཕྱག་མཛུབ་སྦྲེལ། ཕ་དམ་པ་བྱོན་ནས་ཆོས་ཐམས་ཅད་རིག་པ་དྲི་མ་མེད་པ་ཡིན་ནོ་ཞེས་ན་མཁའ་ལ་ཕྱག་གཡུག་གི་བྱོན། སློབ་དཔོན་པད་མ་བྱོན་སྟེ་ཆོས་ཐམས་ཅད་གཟོད་ནས་ཡེ་རྫོགས་ལྷུན་གྲུབ་ཡིན་ནོ་ཞེས་ན་མཁའ་ལ་མཛུབ་མོ་བཙུགས། ཇོ་བོ་རྗེ་བྱོན་ནས་ཆོས་ཐམས་ཅད་ལམ་གྱི་རིམ་པ་ཡིན་ནོ་ཞེས་སྐས་ལ་འཛེགས་སྟེ་བཞུད། དེ་ལ་སོགས་པ་སྔོན་གྱི་བླ་མ་རྣམས་ཀྱིས་བྱིན་གྱིས་བརླབས། ཆོས་བྱེད་དམ་ཁྱིམ་བྱེད། སྔགས་པ་བྱེད་དམ་རབ་བྱུང་བྱེད་དྲིས་པས། འཁོར་བ་དུག་གི་ཁྱིམ་ཐབ་ང་མི་བྱེད། །གཏན་གྱི་མདུན་མ་དམ་ཆོས་བྱེད་པ་ཡིན། །མི་ཆོས་མ་སྤོངས་ལྷ་ཆོས་མ་གྲུབ་པ། །སྐྱེ་བོ་ཆས་ཀྱི་སྔགས་པ་ང་མི་བྱེད། །གཞོན་ནུ་རབ་བྱུང་བསླབ་གསུམ་ནོར་ལྡན་པ། །བསྟན་པའི་སྲོག་ཤིང་བཤེས་གཉེན་བྱེད་པ་ཡིན། །སོགས་གསུངས། ཆུང་ངུའི་དུས་ང་རོང་སྟོན་པ་ཡིན་གསུངས་པས་ང་རོ་འདོན་པ་ཡིན་ཟེར་བར་གོ་ནས་བརྡེགས་སྐད། ལོ་ལྔ་དྲུག་གི་དུས་གྲོག་ཕུག་ཞིག་དུ་ཐུགས་དམ་ལ་བཞུགས་པས་མས་བཙལ་བས་མ་རྙེད། ལོག་བྱོན་པ་ན་མས་འཐབས་པས། ང་ནི་རྟོགས་ལྡན་བླ་མའི་བུ། །མ་ལ་མ་སྐྱེས་རང་བྱུང་ཡིན། །མཚོ་སྐྱེས་མེ་ཏོག་པདྨའི་བཅུད། །ད་ལྟ་ཤི་ཡང་སྐྱེ་མི་དགོས། །ཅེས་གསུངས་༼པ༡༧༡བ༽པས་མ་ལ་མ་སྐྱེས་ན་སུ་ལ་སྐྱེས་ཟེར་ནས་ཆེར་འབར་བས་བྲོས་བྱོན་པ་ན་མེ་ཏོག་ཁ་དོག་ལྔ་ཀ་རྙེད་པ་བསྣམས་བྱོན་པ་མེས་པོས་གཟིགས་སྟེ་དགུན་སྒང་ཆེན་ལ་འདི་འདྲ་རྙེད་པ་སྤྲུལ་པའི་སྐུ་དངོས་ཟེར་ནས་ཕྱག་སྤྱི་བོར་བླངས། ཆུང་དུས་བྱིས་པ་ཐམས་ཅད་བསྡུས་ནས་གངས་སྲུབས་ཀྱི་ཚོགས་འཁོར་དང་ཛཱཔྲ་སོགས་མཛད། ཆོས་བཤད་དབང་བསྐུར་རྩེ་མོ་ཁོ་ན་མཛད་པས་བྱིས་པའི་ཕ་མ་རྣམས་ཀྱི་ཁྱོད་ཀྱིས་ངེད་ཀྱི་བྱིས་པ་རྣམས་མགོ་བསྐོར་བས་ལས་ཀ་མ་བྱུང་། ད་དེ་ལྟར་བྱས་ན་བརྡུང་ཞེས་སྡིགས་མོ་བྱས་པས་སེ་བའི་མདའ་གཞུ་དང་འུར་རྡོ་བསྣམས་ནས་རྒན་ཐམས་ཅད་ལ་ཕོད་བཙུགས། བྱིས་པ་ཐམས་ཅད་བརྡུངས། ཐེམ་པ་མི་གཙང་བ་དང་སྲང་ཁ་ཚེར་མས་བཀང་བས་ཐམས་ཅད་ཀྱིས་བབས་བྱས་པས་རྩུབ་སྤྱོད་སྟེ་བཞག །དགུང་ལོ་བཅུ་གཉིས་མན་ལ་མ་ཕུར་ལ་སོགས་པའི་ཡབ་ཆོས་ཐམས་ཅད་མཁྱེན། བླ་མ་རིན་ཆེན་བྱ་བྲལ་ལས་རབ་ཏུ་བྱུང་སྟེ་གཉལ་སྐྱེ་རིར་བྱོན་ནས་མདོ་སྔགས་དུ་མ་ལ་ཐུགས་སྦྱོང་མཛད། བརྟག་གཉིས་ཟླ་བ་གསུམ་ལ་མཁས་པར་མཁྱེན་པས་ཐུགས་རབ་ཀྱི་མཆོག་དུ་གྲགས། བླ་མ་གསེར་སྒོ་བ་དང་བླ་མ་ཀླུ་ཕུག་པ་སོགས་མཁས་གྲུབ་མང་དུ་བསྟེན། རྨི་ལམ་དུ་ལུང་བསྟན་གྱི་རིགས་མང་དུ་བྱུང་། གྲོགས་ཀྱི་དབང་གིས་བློ་བུར་དུ་ལྷ་སར་བྱོན་པས་ཇོ་བོ་བཅུ་གཅིག་ཞལ་གྱི་གསེར་སྲུང་བཅོལ་ནས་བཞུགས་ཚེ་གཙང་ལ་སྟོད་དིང་རི་ནས་ཡིན། བྱང་སེམས་ཀུན་དགའ་བྱ་བ་ཡིན་ཟེར་བ་ཞིག་གི་ཁ་བྱང་འདི་ཁྱོད་ལ་མཁོ་བར་འདུག་ཟེར་ནས་ཀོ་རོ་བྲག་གི་གཏེར་གྱི་ཁ་བྱང་ཕུལ། གཟིགས་པས་ཐོན་ངེས་སྙམ་པའི་སྤྲོ་བྱུང་། མཁའ་འགྲོས་བཏད་རྒྱ་བཀྲོལ་བའི་རྟགས་ཀྱང་བྱང་ནས་ཟབ་མོ་ལྔ་ལྡན་ལ་སོགས་པའི་གཏེར་ཕྱུང་། གཏེར་ཕྱུང་གི་བླ་མ་སྒྲུབ་པ་མཛད་པས་བླ་མ་སྤྲུལ་སྐུའི་ཞལ་གཟིགས། རྒྱ་གར་གྱི་རི་བོ་པོ་ཏ་ལ་དང་སུ་ཀ་ར་ཏིར་འབྱོན་དགོས་པའི་ལུང་བསྟན་འདུག་པས་རྒྱ་གར་དུ་བྱོན། ༼པ༡༧༢ན༽ཀ་མ་ཏའི་རྒྱལ་ཕྲན་ཞིག་གིས་མཆོད་གནས་སུ་བསྐུར་སྟེ་གུས་པར་བྱས། ཀ་མ་རཱུ་པ་བྱ་བ་ཤིང་གི་རིར་བྱོན་སྟེ་མུ་སྟེགས་སྲོག་གི་མཆོད་སྦྱིན་བྱེད་པ་རྣམས་ལ་བརྟུལ་ཞུགས་མཛད། དབང་ཕྱུག་གི་ལིངྒ་དར་ལ་དྲིལ་བ་ཞིག་གིས་ཐམས་ཅད་ལ་བྱིན་རླབས་བྱེད་ཅིང་འདུག་པ་ཕྲོགས་སྟེ་འཕངས། དམག་ཐབས་ཀྱིས་བསྐོར་ཡང་རླུང་རྟར་ཞོན་ནས་བྱོན་པས་མ་ཟིན། སླར་ཤིང་ཐོག་མཁྲེགས་པོ་ཞིག་འུར་རྡོར་བཅུག་ནས་འཕངས་པས་ཐམས་ཅད་བྱེར་ནས་བྲོས། ཆུ་ཆེན་པོ་ཉིན་ཞག་འགའ་ཡར་འགྲོ་དགོས་པ་ལ་ཤིང་རྩ་ཐག་གིས་སྦྲེལ་བ་ལ་གྲུའི་དོད་བྱེད་ཅིང་འདུག་པ་ལྟར་བྱས་པས་ཆུ་དབུས་སུ་དུམ་བུར་འཐོར་བ་ན་ཆོས་དང་འགལ་ན་ཤི་ཞིག་ཞེས་བདེན་སྟོབས་བརྗོད་པས་ཆོས་ཁུག་གི་ཐག་པས་ཤིང་བསྡུས་ནས་བྱུང་བ་ལ་བསྟེན་པས་བདེ་བར་ཐར། ཉིན་ལམ་མང་པོར་མི་མེད་ཀྱི་ནགས་སྟོང་གཅན་གཟན་གདུག་པ་ཅན་གྱིས་གང་། ཤིང་ཐམས་ཅད་དུག་སྦྲུལ་གྱིས་འཁྲིགས། མི་མ་ཡིན་གྱི་སྒྲ་ལ་མཚམས་པ་མེད་པའི་ལམ་བགྲོད་ཀྱང་གང་ལ་ཡང་ཉམ་མི་ང་བར་བཏང་སྙོམས་འབའ་ཞིག་གིས་བགྲོད། རི་བོ་པོ་ཏ་ལ་མཐའ་ཆུས་འཁོར་བའི་དབུས་ན་བྱེ་མའི་ཐང་ཆེན་པོ་དེའི་དབུས་ན་བྱེ་མའི་རི་ཆེན་པོ་ལ་ཨ་རུ་ར་ལ་སོགས་པའི་ཤིང་སྣ་ཚོགས་སྐྱེས་པའི་རྩེ་ན་རྡོའི་ལྷ་ཁང་གྲུབ་བཞི་ཆུང་ངུ་ཞིག་ན་ཐུགས་རྗེ་ཆེན་པའི་རྡོ་སྐུ་རང་བྱུང་ཁྱེའུ་ལོ་བརྒྱད་པ་ཙམ་དུས་བཟང་ལ་སྐུ་ལས་བདུད་རྩི་སྨན་གྱི་ཟིལ་པ་འཛག་པ་ཡིན་ཟེར་བ་ཞིག་འདུག །དེར་ཞག་བདུན་སོང་བ་ན་ཏུ་རུ་ཀའི་སྨག་ལྷགས་སྟེ་དཀོན་གཉེར་དེ་ཡང་རྡོ་སྐུ་ཁུར་སྟེ་བྲོས། སྐུ་ལ་རྒྱ་ཚད་ཀྱི་བསྙུན་དྲག་པོ་ཡང་བྱུང་། དམག་གིས་ཀྱང་སླེབས་སྟེ་ཆོས་ཁུག་དེ་རྩ་གསེབ་ཅིག་དུ་སྐྱུར་བ་མ་རྙེད་འདུག །གཞན་གསེར་ཡོད་ཟེར་ནས་ན་ཟ་ཐམས་ཅད་དུམ་བུར་བགོས་སྟེ་ཁྱེར། བརྡེག་འཚོག་སྣ་ཚོགས་པ་བྱས་ཀྱང་རྨི་ལམ་ཙམ་གྱི་སྣང་བ་ལས་མ་བྱུང་། ཞག་མང་པོ་གསོལ་ཟས་ནི་མེད་པས་ཉམ་ཐག་ནའང་ཟླ་གཉིས་ཙམ་ན་བསྙུན་༼པ༡༧༢བ༽ཡང་དྭངས་སྐུ་ཁམས་བདེ་བས་གོ་ལེ་བྱོན་པས་ཆུ་མིག་གི་རྩར་སླེབས་སྟེ་རྡེའུ་དང་རྩ་བ་དང་འབྲས་བུ་དང་ལོ་མ་ཅུང་ཟད་བསྟེན་པས་སྐུ་སྟོབས་རྒྱས། ཐུགས་དམ་ཤིན་དུ་འཕེལ་སྟེ་སླར་ཟླ་གཅིག་ཙམ་བཞུགས། དེ་ནས་ལམ་བགྲོད་དཀའ་བ་དུ་མ་བགྲོད་སྟེ་སྔོན་སློབ་དཔོན་པདྨས་ཚེའི་རིག་འཛིན་བརྙེས་པའི་གནས་སུ་ཀ་ར་ཏི་ཞེས་བྱ་བ་ནགས་ཚལ་བགྲོད་དཀའ་བའི་དབུས་ན་འཛེང་དཀར་དང་ཤེལ་འདྲེས་པའི་ཕ་ཝང་ཤིན་དུ་ཆེ་བ་གུར་ཕུབ་པ་ལྟ་བུའི་ནང་ན་སྒྲུབ་ཕུག་ངོ་མཚར་ཅན་དཀྱིལ་འཁོར་མང་པོ་རང་བྱུང་དུ་ཡོད་པ་དེར་བྱོན་པ་ན་པཎྜིཏ་དཀར་པོ་འཁོར་བུ་མོ་གཞོན་ནུ་ཡོད་པ་ཅིག་བྱུང་སྟེ་དབང་བཞི་བརྡའི་ཚུལ་གྱིས་བསྐུར། འདིར་ལོ་གསུམ་སྡོད་ཟེར་བའི་བརྡ་བསྟན་སྟེ་སོང་དེར་ལོ་གསུམ་སྒྲུབ་པ་མཛད་པས་བླ་མ་ཡི་དམ་གྱི་གཟིགས་སྣང་མཐའ་ཡས་ཤིང་བླ་མ་ལོངས་སྐུ་གྲུབ། དེ་ནས་ལམ་བགྲོད་དཀའ་ཞིང་འཇིགས་སུ་རུང་བ་རྣམས་བགྲོད་ཅིང་བཙལ་བས་ཕ་ཝང་རུས་སྦལ་ནག་པོ་ཅེས་བྱ་བ་ཀླུ་བདུད་འཇིགས་སུ་རུང་བའི་གནས་མི་མ་ཡིན་མངོན་སུམ་དུ་འགྱུར་བ་དེ་རྙེད་ནས་བདེ་ཆེན་སྐོར་གསུམ་གྱི་གཏེར་ཕྱུང་། གཏེར་སྒྲུབ་མཛད་པས་བླ་མ་ཆོས་ཀྱི་སྐུ་གྲུབ་ཅིང་དབང་བཞི་ཡོངས་སུ་རྫོགས། སླར་བོད་དུ་འབྱོན་པར་དགོངས་སྟེ་སྔོན་སྦྱིན་བདག་བྱེད་པའི་རྒྱལ་པོ་དེས་བཀུར་སྟི་ཆེར་བྱས། ཛོ་གི་མངོན་ཤེས་ཅན་བཟང་པོ་ཅིག་གིས་སྐུ་མཐོང་མ་ཐག་ཕྱག་དང་བསྐོར་བ་བྱས་གསོལ་བ་འདེབས་ཤིང་འདུག་པ་དེ་ལ་གཏེར་ཤོག་རྒྱ་ཡིག་ཁོ་ན་བྲིས་པའི་ཤོག་དྲིལ་ཐོགས་ཅིག་ཡོད་པ་རྒྱ་གར་བ་ཞིག་ལ་སྟེར་བར་གསུངས་འདུག་པ་དེ་ཡིན་པར་ཤེས་ནས་བྱིན། རྒྱལ་པོ་དེས་ནན་གྱིས་བཞུགས་པར་ཞུས་ཀྱང་མ་གསན་པར་བོད་དུ་བྱོན། སྐལ་ལྡན་གྱི་སློབ་མ་མང་དུ་འདུས། བོད་ཡུལ་ཐམས་ཅད་དུ་སྙན་པས་ཁྱབ། དགེ་བའི་བཤེས་གཉེན་གྱིས་རྒྱལ་པོ་དབང་དུ་འདུས་པ། གྲུབ་ཐོབ་ཀྱིས་ལམ་རྒྱ་ཚུགས་པ་སོགས་བཟང་རྟགས་གསུངས་པ་ལ། རྗེ་རང་བྱུང་རྡོ་རྗེས་ཧོར་རྒྱལ་པོ་དབང་དུ་༼པ༡༧༣ན༽འདུས་པ། གྲུབ་ཐོབ་ཅིག་གིས་དྭགས་ཀོང་ལ་ལམ་རྒྱ་ཚུགས་པས་ཚང་བར་མཁྱེན། སྒོམ་མས་བླ་མའི་གདན་ས་འཛིན་པ་ལ་སོགས་ངན་རྟགས་གསུངས་པའང་ཚང་བས་ཆོས་སྒོ་འབྱེད་པའི་དུས་ལ་བབ་པར་གཟིགས་ནས་དོམ་ཚང་ཤེལ་གྱི་བྲག་ཕུག་དུ་བདེ་ཆེན་སྐོར་གསུམ་གྱི་ཆོས་སྒོ་ཕྱེ་བས་ངོ་མཚར་མཐའ་ཡས་བྱུང་། སྤྱིར་སྐལ་ལྡན་མཐའ་ཡས་པ་སྨིན་གྲོལ་དུ་མཛད་སྟེ་ཆོས་སྐུ་འོད་དཔག་མེད་དང་སློབ་དཔོན་པདྨ་ཐ་མི་དད་པའི་སྐུ་གསུང་ཐུགས་ཡེ་ཤེས་དང་གཉིས་སུ་མེད་པར་ཞུགས་སོ། །སྤྱིར་སྐུ་དངོས་བདེ་བ་ཅན་དུ་བྱང་སེམས་ཀྱི་ཚུལ་གྱིས་བཞུགས་ཤིང་སྤྲུལ་པའི་མིང་ཅན་སྐུའི་བཀོད་པ་སྐུ་གསུང་ཐུགས་ཡོན་ཏན་ཕྲིན་ལས་ཀྱི་བཀོད་པ་ལྔར་འབྱུང་བར་གསུངས་པའི་གཅིག་གིས་ཀོ་རོ་བྲག་འཛིན་པར་གསུངས་པ་དང་། སྔོན་རིན་ཆེན་གླིང་པ་སྐུ་གཞོན་དུས་འཇོལ་སྣང་དུ་བྱོན་པས་དཀོན་གཉེར་གྱིས་སྒོ་བཀག་པས་ཐུགས་སྐྱེ་སྟེ། རང་གི་གནས་ལ་རང་གིས་སྤྱོད་པར་མི་དབང་ན། ཕྱི་མ་རང་གི་གནས་སུ་སྐྱེ་བར་ཤོག་ཞེས་གྲོ་ག་ལ་བྲིས་སྟེ་སྒོའི་ཐེམ་གྱི་བར་དུ་བཅུག །དེའི་རྟེན་འབྲེལ་གྱིས་འཇོལ་སྣང་དུ་སྐུ་སྐྱེ་བ་ཕྱི་མ་སྤྲུལ་སྐུ་གཞོན་ནུ་ལྷུན་གྲུབ་སྔོན་གྱི་དབོན་རྒྱུད་དུ་འཁྲུངས་པ་སྟེ། སློབ་དཔོན་པདྨའི་ཐུགས་ཀ་ནས་འཕྲོས་སྟེ་ལྟས་ངོ་མཚར་དུ་མ་དང་བཅས་སྟེ་འཁྲུངས། སྐུ་ཤིན་དུ་ཆུང་ངུ་ནས་མངོན་མཁྱེན་མགུར་གསུང་བ་ལ་ཐོགས་པ་མེད་ཅིང་སྔོན་གྱི་ཡི་གེ་ཕྱུང་། ཕྱག་ཞབས་ཀྱི་རྗེས་མང་། སློབ་དཔོན་པདྨའི་ཆོས་གཏེར་དུ་མ་རྙེད། འཕྲིན་ལས་ཧ་ཅང་མི་ཆེ་བར་གཞོན་ནུ་ལ་གཤེགས་ཤིང་། དེའི་སྐུའི་སྐྱེ་བ་ཕྱི་མ་སྤྲུལ་སྐུ་རྒྱལ་མཚན་དཔལ་བཟང་ཞེས་པའང་སྔོན་གནས་ཆེས་གསལ་བས་ཐམས་ཅད་ཀྱིས་ཐེ་ཚོམ་ཆོད་ཅིང་སྒྲུབ་པ་གཙོ་བོར་མཛད། སྤངས་རྟོགས་ཀྱི་ཡོན་ཏན་གཞལ་བར་དཀའ་བ་བྱོན་ཡང་དགུང་ལོ་ཉེར་གཅིག་ལ་སྐུའི་བཀོད་པ་༼པ༡༧༣བ༽བསྡུས་པར་སྣང་ལ་དེ་རྣམས་ཀྱི་སྔོན་གནས་དུ་མ་དྲན་ནས་གསུངས་པར་སྣང་སྟེ་དེ་རྣམས་ནི་སྐུ་སྐྱེ་སྔ་མ་ལས་འཕྲོས་པའོ། །ཡུལ་ཕྱོགས་དེར་བཞུགས་པ་དགུང་ལོ་ཉེར་ལྔ་པའི་ཚེ་བསྙུན་ཤིན་དུ་ལྕི་བ་ཞིག་བྱུང་ནས། ནད་ལ་སྨན་པ་མི་འགུགས་ཤིང་། །གདོན་ལ་རིམ་གྲོ་མི་བྱེད་པར། །སོགས་ཀྱི་མགུར་གསུངས། སྨན་དཔྱད་སོགས་མ་མཛད་པར་རོ་སྙོམས་ཁོ་ནས་གཞི་མེད་དུ་གྲོལ། བློས་བཏང་གི་སློབ་མ་འགའ་ཟུང་དང་བཅས་སྟེ་ཡུལ་ཕྱོགས་དུ་མར་བྱོན། སྤྱིར་རྗེ་འདི་སྔོན་བྱ་བྲལ་གྱི་བརྟུལ་ཞུགས་མཛད་དུས་སྐུའི་ཆ་བྱད་ནི་ངེས་མེད་དུ་མཛད། རེས་ལུང་སྟོང་གྲོག་མདོ་ལ་རྩེ་སོགས་སུའང་ཞག་མང་པོ་བཞུགས། སུ་དང་ཡང་གཏམ་མི་མཛད། རེས་འགའ་བླ་མ་ཡི་དམ་སངས་རྒྱས་བྱང་སེམས་སོགས་ལ་བསྟོད་པ་ཁོ་ན་མཛད་ཅིང་སྤྱན་ན་མཁའ་ལ་གཟིགས་ནས་འབྱོན་པ་ཉིན་མཚན་སྦྲེལ་མར་མཛད། རེས་སྐྱོ་ཤས་དང་ངེས་འབྱུང་གི་མགུར་ཁོ་ན་གསུང་ཞིང་སྤྱན་ཆབ་འབྱུང་ཞིང་ཡུལ་གྲུ་མ་ཐོས་པ་མང་པོའི་མི་ཆེན་ལ་སོགས་པ་ཤི་ནས་ངན་སོང་དུ་སོང་བ་སོགས་ཀྱི་ཚུལ་གསུང་ཞིང་བར་དོའི་སེམས་ཅན་ལ་ཆོས་བཤད་ཀྱི་མགུར་ཁོ་ནས་གསུང་། རེས་རྡོ་རྗེ་ཐེག་པའི་རྒྱུད་ཀྱི་ཚིགས་སྔོན་མ་གྲགས་པ་དཔག་མེད་ཞལ་ཐོན་མཛད། རེས་རྟོགས་པའི་མགུར་དཔག་མེད་བཞེངས་སྟེ་སློབ་མ་རྣམས་ཀྱང་དེ་དག་ལ་མོས་པ་བྱེད་པ་མ་གཏོགས་ཆོས་ཙམ་མི་གསུང་། རེས་སུས་ཅི་ཕུལ་ཡང་གཅན་གཟན་གྱི་མདུན་དུ་རྩྭ་བཞག་པ་ལྟར་འདོར། རེས་ཅུང་ཟད་རེ་ལའང་ཕངས་པ་ལྟར་མཛད། རེས་སུ་ཕྲད་ལ་མ་འོངས་པ་ལུང་དུ་སྟོན་པ་རྣམས་ཅུང་ཟད་ཀྱང་མི་སླུ་དེ་ལྟར་མ་ངེས་པའི་སྤྱོད་པ་མཛད། མངོན་མཁྱེན་ཡང་ཐུགས་ཉམས་འུར་ན་མ་གཏོགས་མི་གསུང་བའི་དམ་བཅའ་མཛད། སྤྱིར་གཞན་རྒྱུད་ཧལ་ཧོལ་ཤེས་པ་འདི་འདྲ་ཁོ་བོ་ལ་ལོ་གསུམ་ནས་ཡོད། ཁམས་ཀྱི་རྟེན་འབྲེལ་ལས་འབྱུང་བ་ཡིན་པས་༼པ༡༧༤ན༽འདི་འདྲ་ལ་བློར་མི་ཆུད་པ་མི་དགོས་གསུངས། དེ་ལྟར་དགུང་ལོ་སུམ་བཅུ་ལ་ཉེ་བའི་བར་དུ་གསང་སྤྱོད་ཚོགས་སྤྱོད་ཆུང་འབྲིང་དང་རིག་སྤྱོད་སྤྲོས་བཅས་སྤྲོས་མེད་དང་ཤིན་དུ་སྤྲོས་མེད་སྟེ། སྤྱོད་པ་དེ་ཐམས་ཅད་ལྷན་ཅིག་དུ་མཛད། དེ་ཕྱིན་ཕྱོགས་ལས་རྣམ་པར་རྒྱལ་དང་ཚོགས་སྤྱོད་ཆེན་པོ་ལྷན་ཅིག་དུ་མཛད་སྟེ་སྣོད་ལྡན་གྱི་སློབ་མ་རྣམས་ལ་སྨིན་གྲོལ་གྱི་ལམ་ཚུལ་བཞིན་དུ་སྩོལ། སྐྱེ་བོ་ཐམས་ཅད་ལའང་མཐོང་ཐོས་དྲན་རེག་གི་གཞན་དོན་མཛད། དཔལ་ལྡན་ལྷ་མོ་དུད་སོལ་མ་དང་ཁོལ་པོ་དར་ཐོད་ཅན་གྱིས་སྤྱན་འདྲེན་པར་གཟིགས་ནས་དྲོ་བོ་ལུང་གི་ཕྱོགས་བྱོན། དེའི་དུས་ཡུལ་དེ་དག་ན་ནད་ཡམས་ཡོད་པ་ལ་ལྷ་མོའི་འཁོར་ཞིག་མི་ལ་བབས་ནས་འདིར་ཨོ་ཌྱན་གྱི་སྤྲུལ་པ་ཅིག་འབྱོན། དེ་ནས་ནད་ཡམས་ཆད་འགྲོ་ཟེར་སྟེ་ཆོས་རྗེ་ཕེབས་མ་ཐག་ཆད། ཟུར་ཕུག་དང་ཁྱད་པར་ཟངས་ཕུག་དུ་སྐུ་མཚམས་དམ་པོ་ཡུན་རིང་པ་མཛད་པའི་ཚེ་རེས་མཚན་རིལ་གྱིས་ཆོས་སྐྱོང་གི་བསྟོད་པ་དང་བསྐུལ་མཛད་པ་ན་ཐམས་ཅད་ཟིལ་གྱིས་ལྡང་མི་ནུས་པ་ཙམ་བྱུང་སྐད། མོན་བུམ་ཐང་གཟིགས་པར་བཞེད་ནས་ཆུ་ཁྱེར་གྱི་བར་བྱོན་པ་ན་རྟེན་འབྲེལ་ཅུང་མ་འགྲིག་གསུངས་ནས་ཕྱིར་ཕེབས། ཐུགས་འུར་ནས་ལམ་མིས་ཐར་དཀའ་བ་རྣམས་ལའང་ཆིབས་རྒྱུག་མཛད་ནས་སྲས་མཁར་དུ་བྱོན། བུ་མོ་ཆུང་ངུ་ཞིག་ལམ་ན་འདུག་པ་ལ་ལག་པས་གང་ཟིན་ཞིག་ད་ལྟ་ཕུལ་གསུངས་པས་དེས་སྤེན་མ་ཞིག་བཅད་ནས་ཕུལ་བྱུང་བས་སྤེན་བད་ཅིག་བྱེད་དགོས་པར་འདུག་གསུངས་སྟེ་རྗེ་མར་པའི་སྐུ་མཁར་རྗེ་བཙུན་མི་ལས་བརྩིགས་པ་སྲས་མཁར་དགུ་ཐོག་གི་རྩེར་སྔར་རྗེ་མར་པའི་དུས་ཀྱི་སྤེན་བད་ཆེས་བརྙིགས་སྟེ་སྤེན་མའི་རྙིགས་མ་ཇ་ཕག་འདྲ་བ་དམ་དུམ་ཙམ་ལུས་པ་དེ་སླར་ལེགས་པར་བསོས་ཤིང་མཆོག་ཁང་གོང་འོག་དུ་མཆོད་པ་དུ་མ་མཛད། ༼པ༡༧༤བ༽རྒྱལ་མཁར་བའི་ནང་སོ་ཀུན་བཟང་པ་ཤིན་དུ་དད་ཅིང་ཞབས་ཏོག་བྱས། སྲས་དྲོ་བོ་ལུང་གི་གནས་ཆེན་འདི་འབུལ་བས་བཞུགས་དགོས་ཞུས་པ་ན་ཁོ་བོ་ས་བདག་གིར་མི་བྱེད་པ་ཡིན་གསུངས་ནས་མ་བཞེས། སྐྱོལ་བྱ་བའི་རི་ཁྲོད་དུ་ལྷུན་གྲུབ་བྲག་ལེར་མིང་བཏགས་གཟིམས་སྤྱིལ་མཛད་ནས་བཞུགས། གསུང་ཆོས་སྨར་བར་གནང་། འདི་ཕྱིར་གྲ་པ་མང་དུ་ཡོད་པ་རྣམས་ཀྱང་ཆོས་ལུང་ཚོགས་པ་དང་ཚོགས་དགེ་འདུན་སྒང་དང་ཕྱིས་སྒར་ཆེན་དུ་རྗེ་བཙུན་སྐྱ་སའི་དྲུང་དུ་བསྙེན་རྫོགས་ཞུ་བར་གཏོང་སྟེ་ཐོག་མ་དྲུང་ནས་ཤཱཀྱ་བས་དབུ་མཛད་པ་སོགས་རེ་རེ་ལ་ཉི་ཤུ་དང་བཅོ་ལྔ་སོགས་ཡོད་སྟེ་ཐམས་ཅད་བསླབ་ཚུགས་ཤིན་དུ་གཙང་། བདེ་མཆོག་ལོ་ཧི་པ་དཔལ་ལྡན་བླ་མས་མཛད་པའི་མངོན་དཀྱིལ་དར་ཞིང་བསྙེན་སྒྲུབ་ལ་འགོད། ཨོ་ཌྱན་བསྙེན་སྒྲུབ་དང་ཆོས་དྲུག་སྲས་མཁར་མ་སོགས་ལ་སྨར་ཁྲིད་མཛད། དེ་སྐོར་དུ་ལོ་དུ་མ་བཞུགས། སླར་ལྷོ་ཤར་རྟ་ཤུལ་དུ་སྐུ་གྲིབ་ཀྱིས་བསྙུང་ཐིམ་རིམ་ཡང་ཕལ་ཆེར་རྫོགས་སྟེ་གཤེགས་པར་མཁྱེན་ནས་རྣལ་འབྱོར་པ་གྲོང་ཡུལ་དུ་འཆི་བ་ཕངས་བས་རི་ལོགས་ཡ་གིར་སྐྱོལ་གསུངས་པ་ན་ལྷ་བཞི་དགོན་པར་གདན་དྲངས་ཚེ་གཞི་བདག་ཚ་ལུང་བྲག་བཙན་དཔུན་བཞིས་ཆིབས་པའི་རྨིག་པ་ནས་འདེགས་པར་དུ་མས་མཐོང་། དེར་ཕེབས་འཕྲལ་ནས་སྐུ་ཁམས་ཀྱང་དྭངས་པས་ཕྱིས་དེར་རིང་དུ་བཞུགས་ཤིང་སློབ་མ་མང་དུ་བྱུང་། ཡུགས་སེ་ཚང་བྱ་བའི་གནས་སུ་བཞུགས། གྲ་བ་མང་ཞིག་ཕུག་ཆེ་བ་ཞིག་དུ་མུན་ཁང་ལ་བཞུགས། གཞན་རྣམས་ཕུག་སོ་སོར་མུན་ཁང་བྱས་ཐམས་ཅད་ཀྱི་བུག་སྒོར་ཞག་གཉིས་གསུམ་ལ་དམིགས་པ་སྐྱེལ་དུ་འབྱོན། འདིའི་ཚེ་རྗེ་ཆོས་གྲགས་རྒྱ་མཚོ་གཉལ་ཆོས་རྒྱལ་ལྷུན་པོར་ཕྱི་མ་ཕེབས་པའི་སྐབས་ཡིན། སྙན་གྲགས་ཀྱིས་བསྐུལ་བའི་ལྷོ་ཤར་ནུབ་ཀྱི་༼པ༡༧༥ན༽སྐྱེ་བོ་མཐའ་དག་ཀྱང་མཇལ་དུ་སོང་། དེའི་ཚེ་མུན་ཁང་བ་རྣམས་མཇལ་བར་འགྲོ་འདོད་ཀྱི་རྟོག་པ་དྲག་པོ་བྱུང་ཞིང་རྒན་པ་རྣམས་ཀྱིས་འབྱོན་པར་ཞུས་པ་ན། ཁོ་བོ་རྗེ་ཐམས་ཅད་མཁྱེན་པ་དང་འོད་གསལ་གྱི་ངང་དུ་འབྲལ་བ་མེད་པས་དངོས་སུ་མཇལ་མ་མཇལ་ལ་ལྟོས་པ་མེད། མཇལ་ནའང་སྔོན་གྱི་སྨོན་ལམ་ཞིག་གིས་ཐུགས་རྗེས་ནི་འཛིན་པར་ཡོད། ད་རེས་ཕྱིན་ན་ཁྱེད་རང་ཚོའི་དགེ་སྦྱོར་ནི་གཡེང་བས་འཁྱེར་བར་འདུག །འོན་ཡང་ཁྱེད་རྣམས་ཀྱི་འདོད་པ་དང་སྦྱར་ནས་འགྲོ་གསུངས་སྟེ་བྱོན། སྒར་གཟིགས་པ་ཙམ་གྱིས་ཐུགས་ཉམས་འུར། འབུལ་ཆེན་མཛད་པའི་དུས་སུ་འབུལ་བའི་དངོས་པོ་རེ་རེ་ལ་ཚིགས་བཅད་ལྷུག་གི་བསྔགས་པ་དཔག་མེད་མཛད་སྨོན་ལམ་རེ་དང་སྦྲགས་ནས་ཕུལ། སྐུ་གཟི་བརྗིད་ཆེ་གསུང་ཟླ་མེད་ཐུགས་མོས་གུས་དང་བྱིན་རླབས་ཀྱི་ཤུགས་གཞན་དང་མི་འདྲ་བས་ཁྲོམ་ཐམས་ཅད་སྣང་བ་འགྱུར་སྟེ་འུར་དིང་དུ་སོང་། རྗེ་དྭགས་པོ་རབ་འབྱམ་པ་དང་ཐུགས་འདྲེ་བར་བྱུང་བས་ཞུས་སྣ་སོགས་མཛད། ཁྲོམ་ཆེན་པོ་ལ་རྗེ་ཐམས་ཅད་མཁྱེན་པས་གསུང་ཆོས་གནང་བ་ན་རྗེ་དཔའ་བོས་རྗེ་འཕྲིན་ལས་པ་ལ་མཎྜལ་ཞིག་ཕུལ་ན་ཞུས་པས་མངས་པས་མི་འགྲིགས་གསུངས། ས་གཞི་སྤོས་བྱུགས་ལ་མི་འགྲིགས་རྒྱུན་ཅི་ཡོད། འགྲིག་མི་འགྲིག་ལ་ཕན་ཡོན་ཁྱད་ཅི་ཡོད་སྙམ་བྱུང་གསུངས་སྟེ་བཞེངས་ནས་མཎྜལ་ཕུལ་བས་ཐམས་ཅད་དད་པས་འུར། སྔོན་ཁྲོམ་རྣམས་ཤབ་ཤུབ་བྱེད་པ་ལ་དེ་ཉིན་ཐམས་ཅད་ཞི་གནས་ཐོབ་པ་ལྟར་ཉན། མཇལ་ཉིན་ནས་རྗེ་ཐམས་ཅད་མཁྱེན་པ་ཤིན་དུ་མཉེས་པར་མཛད་ཅིང་ཇ་གྲལ་གྲོལ་ཁར་བླ་མ་དཔའ་བོ་ཅུང་ཟད་ཐེན་གསུངས་ནས་འཛུམ་མཛད་སྟེ་ཁྱེད་ཀྱིས་ངེད་ཀྱི་བཀའ་ཞིག་སྒྲུབ་དགོས་གསུངས། དེ་ལྟར་ཡང་ཡང་དུ་གསུངས། གསུང་ཆོས་ཀྱང་ཅི་རིགས་གནང་ཞིང་ཐུགས་ཡིད་གཅིག་དུ་འདྲེས་པར་གྱུར། ཕྱིས་ཅི་ཞིག་ན་༼པ༡༧༥བ༽ལྷོ་དྲོ་བོ་ལུང་འདིར་ཀརྨ་པའི་བསྟན་པ་ཅིག་ཡོང་བའི་རྟེན་འབྲེལ་ཡོད་ནའང་སྔར་འགྲིགས་པ་ཅིག་མ་བྱུང་བ། ད་ཁྱེད་དེ་ཕྱོགས་ལ་འཕྲིན་ལས་ཆེ་བ་ཡོད་འདུག་པས་དེར་ངེད་ཀྱི་སྒྲུབ་སྡེ་གཅིག་ཅིས་ཀྱང་འདེབས་དགོས་གསུངས་པས་བདག་གིས་ཅི་ནུས་ཅིག་འདེབས། དེ་ནས་ཕྱག་ཉིད་དུ་འབུལ་བས་བླ་མ་ཞིག་གནང་བ་ཞུ་ཞེས་ཞུས་སྟེ་དྲོ་བོ་ལུང་དུ་བྱོན་པས་ནང་སོ་ཀུན་བཟང་ཤིན་དུ་མཉེས་སྟེ་རྗེ་མར་པ་རང་གི་ཐུགས་རྗེ་ཡིན། སྔོན་ཕུལ་བས་མ་བཞེས། ད་ཅིས་ཀྱང་གོ་བཅད་ཅེས་ཐོག་མར་སྐུ་མཁར་རིན་པོ་ཆེ་ཕུལ། སྔར་མཁར་ཞོལ་གྱི་བར་ཆད་ནས་སྲིན་ཟམ་ཕྲ་མོ་ལ་མི་རྩལ་པས་ཐར་ཙམ་ལས་མེད་ནས་དེ་རྣམས་ལེགས་པར་བཅོས། སྐུ་མཁར་གྱི་རྩེར་ཞལ་བ་བརྡུང་བ་ན་མཚན་མོ་མི་མ་ཡིན་གྱིས་བརྡུང་བ་ཆེས་མང་བར་བྱུང་། མཆོད་ཡོན་གཉི་གས་དྲོ་བོ་ལུང་དུ་སྒྲུབ་སྡེའི་ས་ཡུལ་གཟིགས་པས་ཉིན་མང་པོར་ཐུགས་ཐག་མ་ཆོད། ཉིན་ཞིག་ལྷ་མོའི་སྐུ་འབག་རྒྱ་གར་མའི་དྲུང་དུ་གཏོར་མ་ཞིག་མཛད། ཐུགས་འུར་སྟེ་སྐུ་བག་ནས་ལྕག་གིས་བྲབས་སྟེ་སྡུག་རྒན་མ་ཁྱོད་ཀྱིས་བསྟན་པ་སྲུང་བར་ཁས་བླངས་ནས་ཁྱོད་ཀྱི་གནས་འདི་ན་བསྟན་པ་དེ་ཅི་འདུག །ཆོས་བྱེད་མཁན་སུ་འདུག་གསུངས་ནས་ཆེར་བཀྱོན། དེའི་སང་ནམ་ནངས་མ་ཐག་ལྷ་མོའི་དཀོན་ཉེར་ནག་ཚང་གདན་ས་བ་སྐུ་དྲུང་དུ་འོངས་སྟེ་གཟིམས་ཁང་སར་པ་ཅིག་མཛད་ན་མི་སྡེ་ལ་འུ་ལག་གཟན་པོ་ཡོང་བ་འདུག་པས་ང་རང་གི་དབུ་རྒྱན་འདི་འབུལ་པ་ཡིན། མི་མང་ལ་གསོན་དགེའི་ཚབ་བྱེད་ཟེར་ནས་ཕུལ་སྟེ་དེར་དབུ་རྒྱན་བདེ་ཆེན་རྩེར་མིང་བཏགས་སྟེ་གཟིམས་ཁང་མཛད། ཁོང་རང་དབང་བའི་མར་པ་མཁའ་རུ་ཡང་ཕུལ། དོན་ལ་ལྷ་མོས་ཕུལ་བར་བྱེད་པ་ཡིན། དེའི་སྐོར་དུ་སྒྲུབ་སྡེའི་ལྕིལ་པོ་མང་དུ་ཐེབས། འོན་ཡང་རྗེ་དཔའ་བོ་འདི་ལྕིལ་པོ་བླ་གབ་ཅན་བྱས་པ་ལ་ཆོས་མི་འོང་། བུང་ཚད་༼པ༡༧༦ན༽འདྲ་བ་ཆུང་རུག་གེ་བ་རེ་དགོས་པ་ཡིན་གསུངས་པས་དེ་ལྟར་ཡོད་པར་སྣང་། སྔོན་མོན་མོ་སྒྲུབ་ཆེན་མས་རྒྱགས་གཅིག་སྐྱོང་དགོས་གསུང་བ་བསྒྲུབས་པས་ཆོས་ཞུ་ཐམས་ཅད་རྒྱགས་གཅིག་བྱེད། ཚ་དྲོའི་དུས་ཐུག་པ་ནག་ཚང་ནས་འགྱེད་ཅིང་རྒྱགས་སོ་སོར་སྐྱེལ། མཚམས་པ་ཐམས་ཅད་ཀྱང་ནང་དུ་ཐབ་མི་འཛིན། མཚམས་པ་ལ་བུག་སྒོར་བྱོན་ནས་ཆོས་གསུངས། སྐྱབས་འགྲོ་སེམས་བསྐྱེད་ཡིག་བརྒྱ་ཕག་མོའི་སྒོམ་བཟླས་བླ་མའི་རྣལ་འབྱོར་བསྒོམས་ནས་ཡན་ལག་བདུན་པ་བྱེད། ཀུ་ས་ལིའི་ཚོགས་སོག །དེང་ནས་སྲོག་གཅོད་མི་བྱ་ཞིང་སོགས་ཀྱི་སོ་ཐར་ལེན་པ། སྤྱོད་འཇུག་ལུགས་ཀྱི་སེམས་བསྐྱེད་ཀྱིས་བྱང་སྡོམ། རིགས་ལྔའི་སྡོམ་བཟུང་དང་བདེ་མཆོག་གི་ཉི་ཤུ་རྩ་གཉིས་ལེགས་པར་སྲུང་གིས་སྔགས་སྡོམ་ལེན་པ། གསོལ་འདེབས། ཏིང་ངེ་འཛིན་གྱི་དབང་བཞི་ལེན་པ། ཕྱག་ཆེན་ལ་མཉམ་པར་འཇོག་པ། རྗེས་བསྔོ་བ་སྨོན་ལམ་སྟེ་དེ་རྣམས་ཁྲིགས་སུ་མཛད་ནས་ཐབ་ཀ་བ་མ་གཏོགས་ཐམས་ཅད་ཀྱིས་སྔ་དྲོ་ཕྱི་དྲོ་སྲོད་ཐོ་རེངས་སྟེ་ཐུན་བཞིར་མ་ཆག་པ་བྱེད། དེ་ཡང་ཚིག་ཤུར་ཙམ་མ་ཡིན་པར་བྲེལ་བ་མེད་དུས་སྔ་དྲོ་སོགས་སོ་སོ་འཁྱོངས་པ་དང་། ཤིན་དུ་བྲེལ་ན་ཡང་ཇ་འདེབས་གཉིས་ཀྱི་ཡུན་ཙམ་ངེས་པར་བྱེད། འདེབས་བཞུད་ཀྱི་སྔ་དྲོ་ཐམས་ཅད་ཆས་ཟིན་པ་ན་དགེ་འདུན་ཐམས་ཅད་བཞེངས་སྟེ་མ་ན་མའི་གསོལ་འདེབས་རྒྱས་པ་རེ་མཛད་པས་ཐུན་གྱི་ཚབ་བྱེད། དགེ་འདུན་ཐམས་ཅད་ཐར་ཐོར་དུ་མི་འགྲོ་བར་མ་རེག་ཙམ་ལ་སྔ་མ་དང་རྗེས་མ་མ་གཏོགས་ཐམས་ཅད་ངག་བཅས་ནས་དགེ་སྦྱོར་ལས་མ་ཡེངས་པར་འགྲོ་བ་སོགས་སྔོན་གྱི་བཀའ་རྒྱུད་གོང་མའི་ཆོས་སྲོལ་ཤིན་དུ་བཟང་བ་བཞིན་མཛད་དོ། །དབུ་རྒྱན་ཕུལ་ནས་བླ་གཡེ་ཟིན་པ་ན་རིན་ཆེན་བྲག་པའི་ཆོས་རྗེ་བསོད་ནམས་རྒྱལ་མཚན་པ་དཔོན་སློབ་ཀྱིས་དེར་ཆོས་ཁྲི་བརྩིགས་པས་རྟེན་འབྲེལ་ལ་མཉེས། སྒྲུབ་༼པ༡༧༦བ༽སྡེ་གྲུབ་ནས་སྲས་དྲོ་ལུང་སྒྲུབ་སྡེ་སོགས་ཀྱི་བཀོད་པའི་ཐང་སྐུ་བྲིས་འབུལ་ཆེན་དང་བཅས་རྗེ་ཐམས་ཅད་མཁྱེན་པ་གཙང་ལ་ཐེགས་པའི་ཡར་རིས་ཀྱིས་ལྷ་སར་ཕེབས་པ་དང་མཇལ། དེ་རེས་ཀྱང་འབུལ་བ་རེ་ལ་ཚིགས་བཅད་ཀྱི་བསྔགས་པ་དང་སྨོན་ལམ་མཛད་ཅིང་དད་པའི་གདུང་ཤུགས་དང་གསོལ་འདེབས་དྲག་པོ་མཛད་པ་ན་ཁྲོམ་ཐམས་ཅད་སྣང་བ་འུར། དེ་ཡང་ཉིད་དང་པོར་ཉན་ཐོས་ཀྱི་དགེ་ཚུལ་ཡིན་ཡང་བར་དུ་སྔགས་སྤྱོད་ཀྱི་སྐུ་ཆ་ལུགས་མ་ངེས་པས་བྱིས་པ་ལྟ་བུའི་སྤྱོད་པ་དང་སྨྱོན་པ་ལྟ་བུའི་སྤྱོད་པ་དང་སེང་གེ་ལྟ་བུའི་སྤྱོད་པ་སོགས་སྣ་ཚོགས་མཛད་ལ་ཕྱིས་རྗེ་ལྷུན་བདེ་བ་ལས་བསྙེན་རྫོགས་རྣམ་དག་མཛད་པ་ཁོ་ན་བཞེད་ཀྱང་ལྷུན་བདེ་བ་སྐུ་གཤེགས་པས་སྐུ་གདུང་གི་དྲུང་དུ་དབུ་སྐྲ་ཕུལ། བསྙེན་རྫོགས་ཀྱི་མཁན་པོར་འོས་པ་ཡང་མ་གཟིགས་ནས། སྔོན་གྱི་སྒྲུབ་རྟེན་སྒྲུབ་པ་མོ་དེ་ཞབས་ཕྱིར་ཡོད་པའི་སྐབས་ཡིན་པར་སྣང་། དེའི་རྒྱུ་མཚན་ལས། སྐྱ་སེ་རྟོགས་ལྡན་པའི་གསུང་ནས་བླ་མ་དཔའ་བོ་དེ་གཞན་རྒྱུད་བྱིན་གྱིས་རློབ་ནུས་པ་ཅིག་འདུག །ལར་ཁོང་རག་ཡང་དགེ་མ་རག་ལ་མཉེས་དྲགས་ནས་གསུང་སྐད། མཁན་ཆེན་བདེ་ལེགས་པའི་གསུང་ན་རེ། ཁྲོམ་དེའི་ཁྲོད་ན་མི་ངུ་བ་སུ་ཡང་མི་འདུག །ང་ལས་མགོ་མཁྲེགས་པའི་མི་མེད། ཚེ་འདི་ལ་མཆི་མ་གཞན་འོང་མ་མྱོང་སྟེ་དེའི་ཉིན་མཆི་མ་རང་དབང་མེད་པར་ཤོར། བླ་མ་འདིའི་ཕྱག་ཕྱི་ལ་འགྲོ་དགོས་སྙམ། ཁོང་དཔོན་སློབ་ཀྱི་སྒར་དུ་ཕྱིན་པ་ན་བཙུན་མ་སྐྲ་ལོ་ཅན་ཞིག་མཐོང་། འདི་ཕྱག་རྒྱ་མར་འདུག་ཟེར་བས་མཚན་ཉིད་པའི་དབུ་མཛད་ཡིན་པས་ཁ་ཟེར་གྱི་དོགས་ནས་ཆོས་མ་ཞུས་ཅེས་དངོས་སུ་གསུང་བ་ཐོས། སྲས་མཁར་དང་སྒྲུབ་སྡེ་སོགས་ཕུལ་བ་ན་སླར་ཁྱེད་རང་གིས་མ་བཟུང་ན་སྒར་པའི་མི་བཏང་བས་མི་ཟིན་གསུངས་ནས་སླར་ཆོས་རྗེ་ཉིད་ལ་བསྐོས་ཇ་གནང་། བླ་མའི་བཀའ་མི་གཅོག་པའི་དམ་བཅའ་མཛད་པས་ཞལ་གྱིས་བཞེས། ས་སྐྱོང་དོན་ཡོན་རྡོ་རྗེ་༼པ༡༧༧ན༽དཔོན་བློན་གྱིས་ཀྱང་རྒྱལ་མཚན་ལ་སོགས་པ་གནས་ཆེན་དུ་མཆོད་པའི་ཡོ་བྱད་མང་དུ་ཕུལ། ཕེབས་ལམ་ཡར་འབྲོག་ནས་ར་ལུག་དང་གནག་ཕྱུགས་མང་དུ་ཕུལ་བ་ལས་སྲས་ཀྱི་དཀར་ཐོག་གི་རྒྱུན་འདི་བཙུགས། སྲས་མཁར་རྒྱལ་མཚན་ཟེར་བའི་གྲོ་ཤུལ་བ་གྲ་པ་སྙོམས་ཆུང་ཞིག་གིས་གཟན་ཞིག་བཙོངས་པའི་རིན་གྱིས་སྐུ་མཁར་ལ་ས་དཀར་གསོལ་བས་དེ་ཕྱིན་སྲོལ་དུ་ཆགས། སྔར་རྗེ་ཞྭ་དམར་བས་མཛད་པའི་སྒྲུབ་སྡེ་ཟངས་ཕུག་འཛིན་མི་བླ་མ་དཔལ་ལྡན་བཟང་པོ་སྔོན་གྱི་སློབ་མ་ཡིན་པས་ཆགས་སྡང་མི་འབྱུང་བའི་ཕྱིར་ཐུན་མོང་དུ་བསྐོ་བར་བཞེད་ཀྱང་ཁོང་གིས་མཇལ་དུ་མ་འོངས་པས་མ་གྲུབ། ཆོས་རྗེ་ཀུན་བསམ་པ་གཤེགས་པས་སྤྱན་འདྲེན་དྲག་དུ་བྱུང་བ་ལ་ནན་གྱིས་བཞུགས་པར་ཞུས། ལྷ་མོའི་སྐུ་འབག་ལ་སྤྱན་ཆབ་ཀྱི་རྗེས་བྱུང་། གཏོར་མའང་ཕུལ་མ་ཐག་བྲུལ། ཐེགས་པར་བརྩམས་མ་ཐག་ཁ་བ་ཆེན་པོ་མིས་མི་ཐར་བ་བབ། ཐམས་ཅད་རྨི་ལམ་ཡང་རྩུབ་པས་བཞུགས་པར་ཞུས་པ་ན། ལྟས་བཟང་པོ་ངེད་རང་ལའང་མེད་ཀྱང་བླ་མའི་དམ་ཚིག་ཡིན་པས་འགྲོ་གསུངས་སྟེ་དབོན་པོ་མངའ་བདག་ཆོས་རྒྱལ་བ་གདན་སར་བསྐོས། ལམ་ལ་དཀའ་བ་ཆེན་པོ་མཛད་ནས་ཐེགས། སྐུ་རྗེས་ཀྱི་བྱ་བ་མཛད། དོལ་རྫས་པོར་སྐུ་ཚེའི་རྟེན་འབྲེལ་དུ་སྐུ་མཚམས་ཅིག་མཛད་པའང་རྐྱེན་གྱི་གོལ་དགོས་པ་བྱུང་། འབྲོག་བདེ་སྟེང་དུ་ཆོས་རྗེ་རི་ཁྲོད་རས་ཆེན་ཧེ་རུ་ཀའི་ཆ་བྱད་ཅན་དཔོན་སློབ་མང་དུ་བྱོན་སྟེ་འབུལ་བ་ཆེར་མཛད། འབྱོན་དུས་ཁྱེད་རྣམས་ཀྱིས་ངུ་བ་སོགས་མ་བྱེད། བཀྲ་ཤིས་པའི་མགུར་ཐེན། ཐོར་ཚུགས་ཆིངས་ལ་སོང་གསུངས་ཀྱང་ཐུགས་འབྲལ་བར་མ་ཕོད་པས་ཐམས་ཅད་ཀྱིས་རལ་པ་བཤམས་ཤིང་བཤུམས་པས་ད་ནི་རྟེན་འབྲེལ་མི་འགྲིག་པར་འདུག །ཁྱོད་རང་ལོ་གསུམ་ཀྱི་བར་དུ་གཙང་མ་གཏོགས་ཤར་ཕྱོགས་ལ་ཁ་གཏད་ནས་མ་ཡོང་། ཡོང་ན་ཚེའི་བར་ཆད་༼པ༡༧༧བ༽འབྱུང་གསུངས། དེ་ནས་ད་ནི་རྗེ་ཐམས་ཅད་མཁྱེན་པ་མཇལ་དགོས་པར་འདུག་གསུངས་ནས་སྒར་ཆེན་གཙང་ན་སྐྱི་ཤོད་དུ་ཕེབས་ཚེ་སྐུ་ཅུང་ཟད་བསྙུན་བཞིན་མཇལ་དུ་བྱོན། སྒར་དུ་ཕེབས་ཀར་གྲ་པ་ཀུན་བསགས་ནས། འོ་སྒར་ཆེན་འདི་འཁོར་ལོ་སྡོམ་པའི་ཕོ་བྲང་ཡིན། སྒར་པ་ལ་ཅི་ཡང་ཡོད་སྟེ་དཀྱིལ་འཁོར་གྱི་མཐའ་ན་དུར་ཁྲོད་ཡོད་པ་ལྟ་བུ་ཡིན་གང་ལའང་ལོག་ལྟ་མ་བྱེད། རྗེ་ཐམས་ཅད་མཁྱེན་པ་སངས་རྒྱས་ཐམས་ཅད་ཀྱི་ངོ་བོ་སྤྱན་རས་གཟིགས་དངོས་ཡིན་གསོལ་བ་ཐོབ། སྡེ་པ་སྒར་པ་འདིའང་འཁོར་ལོ་སྡོམ་པའི་སྤྲུལ་པ་ཡིན། བསོད་ནམས་ཅན་ལ་སྒྲུར་ཡོད་པ་ཡིན། ཁྱེད་རང་རྣམས་འདི་གཉིས་ཀྱིས་སྡུག་དུ་མི་འཇུག་གསུངས། བྱང་ཐང་དུ་ཕྱག་ཕྱི་ཟིན་དུ་རེ་ཡང་མ་ཟིན། སྐྱི་ཤོད་རྣམས་སུ་མཇལ་སྟེ་འབུལ་ནོད་མང་དུ་མཛད། སང་སྒར་པ་ཐེགས་ཀའི་རྒྱབ་ཇའི་ཚེ་ཡུར་བའི་འགྲམ་ན་བཙུགས་ཤིང་གི་ཕྲེང་བ་ཡོད་པའི་ཤིང་དྲུང་དང་མི་རིང་བ་ན་རྗེ་ཐམས་ཅད་མཁྱེན་པ་བཞུགས། དྲུང་འཁོར་རྣམས་ཅི་བདེར་འཁོད་པ་ན་ཅི་ཞིག་ན་རྗེ་དཔའ་བོ་བཞེངས་ནས་སྐུ་མདུན་ནས་ཕྱག་འགའ་ཞིག་མཛད་ཅུང་ཟད་བཞུགས། ཡང་སྐུའི་གཡས་ཕྱོགས་དང་གཡོན་ཕྱོགས་ནས་ཀྱང་དེ་བཞིན་མཛད། ཅི་ཞིག་ན་རྗེ་དྭགས་རམ་པའི་དྲུང་དུ་བྱོན་ནས། བདུན་ཞལ་དང་གཡས་ཞལ་གཡོན་ཞལ་ནས་གསོལ་བ་བཏབ་དབང་བཞི་བླངས་ཟིན། ད་རྒྱབ་ཞལ་ནས་གསོལ་བ་བཏབ་ཆོག་གམ་ཞུས་གསུངས་སྟེ་དེ་སྐད་ཞུས་པས་རྗེ་ཐམས་ཅད་མཁྱེན་པ་ཞལ་འཛུམ་མཛད་སྟེ་ངེད་རང་ལ་ཁོང་གིས་གདོང་པ་བཞི་ཡོད་པར་མཐོང་བ་ཨེ་ཡིན་པར་འདུག །དེ་ཀ་བྱས་ཆོག་གསུངས་སྟེ་ལྗོན་ཤིང་དང་སྐུའི་བར་འདོམ་གང་ཙམ་ཡོད་པ་དེའི་བར་ནས་གསོལ་འདེབས་ཡུན་རིང་དུ་མཛད་ཅེས་རྗེ་དྭགས་རམ་པ་གསུངས། དེའི་ཉིན་སྙེ་ཐང་གི་མཁར་ནག་ཐང་དུ་སྒར་ཕེབས་སྟེ་བཞུགས། སྒར་ནས་༼པ༡༧༨ན༽མ་ཚད་དུ་ཁོང་དཔོན་སློབ་ཀྱི་གཟིམས་གུར་མཛད། དེ་ཡང་དགུང་ལོ་ཞེ་དགུ་པ་ཕག་ལོ་ཟླ་བ་བདུན་པའི་ཚེས་གཅིག་དུ་སྣང་། སྐུ་མདུན་དུ་ཇ་ལ་སྤྱན་འདྲེན་བྱུང་། དཔོན་སློབ་རགས་པ་བཅོ་ལྔ་ཙམ་ཞིག་བྱོན། གསོལ་ཅོག་གི་གཡས་ཟུར་ན་མར་བཞུགས། སྤྱིར་རྗེ་དཔའ་བོ་འདི་བླ་མའི་དྲུང་དུ་བཞུགས་པ་ན་སྤྱན་ཆབ་ཕྱག་ཐལ་སྦྱར་དང་མི་འབྲལ། མོས་གུས་ཆེ་བའི་མཐར་ཐུག་པའི་ལོ་རྒྱུས་མང་དུ་ཡོད། སྤྱིར་སུ་ལ་ཡང་དམ་པའི་ཆོས་ཀྱི་ཚིག་ཙམ་མ་གཏོགས་ཕལ་པའི་གཏམ་མི་གསུང་། གར་བཞུགས་ཀྱང་སྐུ་ལུས་གནད། སྤྱན་རྡོ་རྗེའི་ལྟ་སྟངས། བར་རླུང་གི་སྦྱོར་བ་དང་མི་འབྲལ་སྐད། མཆོག་དམན་ཐམས་ཅད་ལ་གོང་དུ་བཀུར་ཞིང་བཀུར་སྟི་མཛད། གསུང་འཇམ་ཞིང་ཞེ་སར་བཅས་པས་བརྗོད། དེ་ལྟར་ཞི་ཞིང་དུལ་ཡང་སུས་ཀྱང་ཟིལ་གྱིས་མི་ནོན། མགྲིན་པ་ལོངས་སྤྱོད་ཀྱི་འཁོར་ལོའི་རྩ་ཁ་བྱེ་བས་རྡོ་རྗེའི་མགུར་ལ་ཐོགས་པ་མེད། ཐུགས་འུར་བའི་དུས་ལྐོག་གྱུར་གྱི་གནས་དང་མ་འོངས་པ་ལུང་དུ་བསྟན་པ་རྣམས་བསླུ་བ་མེད། ཆར་འབེབ་གཅོད་སོགས་ལ་སྤྱན་ལྟ་སྟངས་ཀྱི་སྦྱོར་བས་གང་འདོད་འགྲུབ། སྙིང་རྗེ་ཆེན་པོ་ཚད་མེད་པ་མངའ། ཡོན་ཏན་གྱི་གཏིང་མཐའ་མི་དཔོགས་པ་ཡིན་ནོ་ཞེས་པ་ནི་འཕྲོས་པའོ། །དེ་ནས་ཇ་གྲལ་དེ་ཐོན་པ་དང་རྗེ་དཔའ་བོ་ཧར་བཞེངས་སྟེ་ཕྱག་གསུམ་མཛད་ནས་ཁོ་བོ་ནད་དམ་པོ་ཅིག་གི་ཟིན་བདོག་པས་གང་བདེ་བྱས་ཆོག་པ་གནང་དགོས་ཅེས་ལན་གསུམ་ཞུས་པ་ལ་རྗེ་ཐམས་ཅད་མཁྱེན་པས་ཀྱང་དེ་ག་ཆོག་གསུངས། འདི་མྱ་ངན་ལས་འདས་ཆོག་པར་ཞུས་པར་སྣང་བས་སྔོན་ཚེ་དང་ལྡན་པ་ཤཱ་རིའི་བུས་སྟོན་པའི་དྲུང་དུ་བདག་མྱ་ངན་ལས་འདས་པར་དགྱིད་དོ་ཅེས་ལན་གསུམ་ཞུས་པ་ན། མྱ་ངན་ལས་འདའ་བར་སྨྲའམ་འདི་ནི་འདུས་བྱས་ཀྱི་ཆོས་ཉིད་ཡིན་ན་ངས་སྨྲར་ཅི་ཡོད། ཅེས་གསུངས་པ་ལྟ་བུར་༼པ༡༧༨བ༽སྣང་ངོ་། །དེ་མ་ཐག་དུ་བཞེངས་སྟེ་གྲལ་གྱི་སྐེད་སྨད་ཙམ་ན་རྗེ་སངས་བློ་བ་འདི་དགེ་འདུན་གྱི་བྱང་འདྲེན་མཛད་པ་དབུ་མཛད་སངས་བློ་ཞེས་མཚན་འདོན་པ་ཅིག་བཞུགས་པའི་ཕྱག་ནས་འཐེན་སྟེ་ཐམས་ཅད་མཁྱེན་པའི་སྐུ་མདུན་དུ་ཁྲིད་སྟེ་འདི་ལ་ད་ལྟ་དྲོ་བོ་ལུང་གི་གདན་ས་བསྐོ་བ་ཞུ་ཞེས་ཞུས་སྟེ་དེ་ཀར་ཕྱག་ནས་གནང་སྦྱིན་གནང་། འདི་ཡང་དྲོ་བོ་ལུང་དུ་མངའ་བདག་ཆོས་རྒྱལ་བ་དེའི་ཉིན་གཤེགས་པར་འདུག་པས་མཁྱེན་པ་ཡིན་པར་སྣང་། དེ་མ་ཐག་ན་བཟའ་གོས་ཟླམ་སྐུ་ཕྱམ་དམར་སེར་གཉིས་སྐུ་ཆོས་མེ་ལོང་མ། སྐུ་གཟན། སྐུ་རགས་སྐུ་ཤམ་གྱི་བར་དུ་ཕུལ། སྐུ་པང་དུ་དབུ་བཅུག་ནས་སྨོན་ལམ་མང་དུ་མཛད། ང་བླ་མའི་དྲུང་ནས་ཕྱིར་གཅེར་བུར་མི་འགྲོ་གསུངས་ནས་སྐུ་འགག་སྐུ་རགས་ཙམ་བཞེས་པས་སྒར་གྱི་དྲུང་སྐོར་དང་གྲ་པས་བསྐོར་སྟེ་ཡོལ་བ་བར་ལ་བསྐོར་བ་མཛད། ཞལ་གྱི་ཐད་དྲང་པོ་ནས་ཐལ་མོ་སྦྱར་སྟེ་ཞལ་ལ་སྤྱན་འབྲུ་ཚུགས་སུ་གཟིགས་ནས་རྗེ་ཐམས་ཅད་མཁྱེན་པ་ཁྱེད་ཀྱིས་ང་ལ་སྤྱན་ཡུན་རིང་པོ་ཅིག་གཟིགས་ཅིག་ཟེར་བ་ལན་གསུམ་དུ་གསོལ་བ་ན་རྗེ་ཐམས་ཅད་མཁྱེན་པས་ཀྱང་ཞལ་འཛུམ་དང་དབུ་དགུག་པ་ལན་གསུམ་དུ་མཛད། ད་ནི་ངའི་བསམ་པ་ཐམས་ཅད་རྫོགས་བྱ་བ་ཐམས་ཅད་ཟིན་གསུངས་ནས་ཕྱི་འགྲོས་ཀྱིས་ཡོལ་བའི་ཕྱིར་བྱོན། ཕྱིར་ཕེབས་མ་ཐག་གསུང་ཆེན་པོས་སྒར་པ་རྣམས་ལའང་དཀོར་ཟན་ཁྱེད་ཚོ་དཀོར་ཐམས་ཅད་ཟོས་ཐམས་ཅད་མཁྱེན་པའི་དགོངས་པ་མི་སྒྲུབ་པ་གསུངས་ནས་ཆེར་བཀྱོན། གྲ་པ་རྣམས་ལ་ཡང་མི་ཁྱེད་ཚོའི་བསོད་ནམས་དེ་རིང་གིས་ཟད་དོ་གསུངས། གཟིམས་གུར་དུ་ཕེབས་འཕྲལ་རྗེས་སངས་བློ་བ་ལ་ངས་བླ་མ་ཐམས་ཅད་ཀྱི་དགོངས་པ་དང་བསྟུན་པས་ཆོས་རྒྱུད་ཕྱོགས་མེད་དུ་བྱས་པ་ཡིན། ཁྱེད་ཀྱི་མ་འོངས་པའི་དགོས་པ་ཅིག་ཡོད་པས་ཆོས་རྒྱུད་ཞྭ་སྟབས་དང་བཅས་པ་འདི་ཀརྨ་པ་ཁོ་ནར་འདྲིལ་བ་ཞིག་གྱིས་གསུངས། དེ་ཕྱིན་གསུང་གཞན་ནི་མི་འབྱོན། སྐབས་སུ་༼པ༡༧༩ན༽ཁྱེད་རང་ཚོ་སྡོད་ངས་ཆོས་བཤད་ཀྱི་གསུང་བ་ལན་རེ་ཙམ་གསུངས། སང་ཚེས་གཉིས་ལ་སྒར་ཆེན་ལྷ་སར་ཐེགས། དཔོན་སློབ་རྣམས་དེ་ཀར་བཞུགས། ཚེས་བཞིའི་ཐོ་རེངས་ཐུགས་འོད་གསལ་དུ་ཞུགས། རྗེ་སངས་བློ་བས་གཙོ་མཛད་པ་རྣམས་ཀྱིས་ཡོལ་བའི་ཕྱི་ནས་གདུང་མཆོད་མཛད། དེ་དུས་གཟིམས་གུར་ལ་འཇའ་འཁོར་མར་ཟུག་མེ་ཏོག་གི་ཆར་རྟག་དུ་བབ་པས་སྙེ་ཐང་པ་རྣམས་ཀྱིས་རྗེ་ཐམས་ཅད་མཁྱེན་པའི་གཟིམས་གུར་གྱི་ཤུལ་ཡིན་པར་བཟུང་ཕྱིས་སྒར་པ་དེའི་བླ་མ་ཞིག་གཤེགས་པར་འདུག་ཟེར་ནས་ཐམས་ཅད་བསྐོར་བ་ལ་འདུས། ཚེས་བརྒྱད་ཀྱི་ཉིན་གུང་ལ་ཐུགས་དམ་གྲོལ་བར་བསྟན་ཞིང་རྗེ་ཐམས་ཅད་མཁྱེན་པའི་དྲུང་དུ་བསྔོ་ཞུས་ལ་ཕྱིན་པ་ན་ཐོག་མར་ཞལ་ངོ་ནག་ཙམ་མཛད། དེ་ནས་ཆོས་རྗེ་མང་ཐོས་པ་ལ་གཟིགས་ནས་ངེད་སྒོམ་ཆེན་པ་འཆི་ན་ཉམས་དང་བཅས་ནས་འཆི་བ་ཡིན། ཞེས་ཞལ་འཛུམ་མཛད། སྒར་གྱི་བླ་མ་རྣམས་ལས་ཁྱེད་རང་ཚོ་སུ་མོས་པ་གཏོང་གསུངས་བས་རྗེ་དྭགས་རམ་པ་ཞུས་སྟེ་གདུང་སྦྱོང་དུ་གདན་དྲངས། ས་སྐྱོང་དོན་ཡོད་རྡོ་རྗེ་ཀྱང་མཆོད་པའི་སྤྲིན་སྤྲོས། སྙེ་ཐང་གི་དགོན་པ་གང་མོས་སུ་སྤྱན་དྲོངས་ཅེས་གསུང་བས་ནོར་བུ་བྲག་གི་ཞོལ་དུ་གདན་དྲངས། ཧོར་ཟླ་བདུན་པར་སོང་བས་སེར་བ་ཡོད་ངེས་ཞེས་མི་སྡེས་གདུང་མི་བཞུ་བར་སྡེ་པ་ལ་ཞུས་ཀྱང་དེ་འདྲ་མི་དགོས། ཡུལ་བྱིན་གྱི་བརླབ་པར་འགྱུར་བ་ཡིན་གསུངས། གདུང་བཞུ་གའི་ཚེ་ཐོག་མར་རླུང་ཆེན་པོ་བྱུང་སྟེ་སའི་ཉལ་ཉིལ་ཐམས་ཅད་ཕྱགས། དེ་རྗེས་འབྲུག་སྒྲ་དྲག་པོ་དང་བཅས་པའི་ཆར་ཞིག་བྱུང་བས་སྙེ་སྟོད་ཐང་དེའི་ཀྱོང་ཐམས་ཅད་ཆུས་གང་བས་ཡོན་ཆབ་བསྒྲིགས་པ་འདྲ་བ་ཞིག་བྱུང་། དེ་ནས་ཆར་ཆད་དེ་ན་མཁའ་ཐམས་ཅད་འཇའ་ཚོན་ཁ་དོག་སྣ་ཚོགས་པས་ཁེབས། མེ་ཏོག་གི་ཆར་ཁ་བ་ལྟར་བབ་ཚེ་རྗེ་དྭགས་རམ་པ་བཞེངས་ནས་གཡུལ་ཁང་གི་སྟེང་དེར་བྱོན་སྟེ་མེ་ཏོག་གི་ཆར་འཛིན་པ་༼པ༡༧༩བ༽ལ་ཕར་རྒྱུག་ཚུར་རྒྱུག་མཛད་ཟེར། སྤྱིར་རྫོགས་ལྡན་གྱི་དུས་ཟས་གོས་ཀྱི་ཆར་དང་རིན་པོ་ཆེའི་ཆར་འབབ་པ་དང་སངས་རྒྱས་འབྱོན་པའི་ལམ་བརྒྱན་པ་སོགས་ལའང་ཐོག་མར་རླུང་གིས་ཉལ་ཉིལ་འཕྱག །དེ་ནས་ཆར་གྱིས་རྡུལ་གནོན། དེ་ནས་མེ་ཏོག་གམ་ཟས་སོགས་འབབ་པ་སྟེ་གོ་རིམ་ནི་འདི་ཁོ་ནར་སྣང་ངོ་། །ཕྱིས་རྗེ་དྭགས་རམ་པའི་ཞལ་ནས། ཁྱེད་ཀྱི་སྐྱེ་བ་སྔ་མ་དེའི་གདུང་བསྲེག་པ་ལ་ངས་ཕྱིན། གསོལ་དཀར་མི་ཉག་གན་ཀར་ཆེན་པོ་དེ་སྤུབ་པའི་ཡུ་བ་ནས་བཟུང་སྟེ་སྐོར་གྱིན་མེ་ཏོག་གི་ཆར་འདི་ཙམ་བྱུང་ངོ་ཨ། ངས་མེ་ཏོག་གི་ཆད་དེ་ལས་ཆེ་བ་མཐོང་མ་མྱོང་། ཆོས་འབྲེལ་ཞིག་མ་ཞུས་སྙམ་ནས་འགྱོད་པོ་བྱུང་། ད་ཁྱེད་ངའི་རྩར་བྱོན་བྱུང་བས་འགྱོད་མི་དགོས་པར་འདུག་གསུང་བ་བདག་གིས་དངོས་སུ་ཐོས། དབུ་ཀླད་རིལ་པོ་སྤོས་ཤེལ་ལྟར་དྭངས་པ་དང་རིང་སྲེལ་ངོ་མཚར་བ་མང་དུ་བྱུང་བར་སྣང་ཞིང་ཕྱིས་དབུ་ལྟག་གི་གདུང་ཟུར་གསུམ་པ་ཅིག་གི་ཟུར་ཅུང་སེར་ཙམ་འདུག་པ་ལས་ཕྱིས་མདུན་ལོགས་ཐམས་ཅད་སེར་པོར་གྱུར། དེའི་དབུས་ནས་དཀར་ཞིང་འོད་འཚེར་བ་ཞིག་ལ་ཐུགས་རྗེ་ཆེན་པོ་ཁརྶ་པཱ་ཎ་ཕྱག་གཉིས་པའི་སྐུ་ཆེས་གསལ་བ་ཟླ་ཕྱེད་རེ་ཞིང་ཇེ་གསལ་དུ་འགྲོ་བ་ཞིག་བདག་གི་ལག་ན་ཡོད་པ་ཕྱིས་ཆོས་རྗེ་རང་གི་སྐུ་འདྲ་ཞིག་དུ་བཞུགས་སོ་གསོལ་ཞིང་རིང་སྲེལ་དཀར་སེར་སྲན་རློན་ཙམ་པ་རྒྱ་མདུད་ཀྱི་དབྱིབས་ཡོད་པ་ཤིན་དུ་ལྕི་བ་བདར་ན་གྲུ་བཞི་སོགས་གཟོ་ཇི་ལྟར་བྱས་ཀྱང་བཏུབ་པ་ལ་སང་ཉིན་སྔ་མའི་རྒྱ་མདུད་དབྱིབས་སྔ་མ་ཇི་ལྟར་བ་དེ་ཀར་ལོག་འགྲོ་བ་ཞིག་ཡང་བདག་གི་མཐོང་སྟེ་རྗེ་བརྒྱད་པའི་བཀའ་ལས་དེ་རིང་སྲེལ་ཡང་དག་པ་ཡིན་ནོ་ཞེས་བཀའ་བསྩལ་ཏོ། །གདུང་ཚ་ལ་རིང་སྲེལ་བྱུང་བ་མང་ཟེར། གདུང་ཁང་གི་སོ་ཕག་གདུང་ཐལ་རྣམས་བཞུས་དེ་ཀར་མཆོད་རྟེན་བྱས་ནས་བཞུགས་ཤིང་བདག་ཆུང་ངུའི་དུས་ཀྱང་རིང་སྲེལ་རྙེད་ཀྱི་ཡོད་ཟེར་ཞིང་བསྐོར་མཆོད་བྱེད་པར་སྣང་། ཚེས་བཞིའི་༼པ༡༨༠ན༽མཆོད་པ་འཛིན་ས་རྣམས་ན་མེ་ཏོག་གི་ཆར་སོགས་འབྱུང་བ་ཡིན་ཟེར་བ་ཡུལ་ཅི་རིགས་ན་དུ་མ་སྣང་ངོ་། །

རྗེ་དེའི་བུ་སློབ་ཀྱང་མགོ་ཐོན་ཙམ་སྒོམ་ཆེན་ནི་ཆེས་མང་ལ། རྗེ་རི་ཁྲོད་རས་ཆེན་ནི་རྗེ་ཉིད་ཀྱི་གཅུང་པོ་ཡིན། རྗེ་ཉིད་ཀྱིས་དགེ་བསྙེན་གནང་། མཚན་འཇམ་དབྱངས་ལྷུན་གྲུབ། གཙང་སྨྱོན་པ་དང་ཤར་ཁ་རས་ཆེན་དང་ལས་འབྲེལ་འདུག་པས་དེར་སོང་གསུངས་སྟེ་དེ་དག་གི་གདམས་ངག་རྫོགས་ཤིང་རི་ཁྲོད་རས་ཆེན་དུ་མཚན་བཏགས། ཧེ་རུ་ཀའི་ཆས་མཛད། སློབ་མའི་ཚོགས་མང་ཞིང་འཕྲིན་ལས་ཤིན་དུ་ཆེ། རྩ་བའི་བླ་མ་ནི་རྗེ་དཔའ་བོ་ཁོ་ན་ལ་འཛིན་སྟེ་རྗེ་གཤེགས་རྗེས་སློབ་མ་ཁ་ཅིག་གིས་གདན་སར་སྤྱན་དྲངས་པས་སྔོན་གྱི་ལུང་བསྟན་མཉེལ་ནས་དྲོ་བོ་ལུང་དུ་གདན་སར་ཕེབས་ཀྱང་བསྙུན་དམ་པོས་རིང་བར་བཏབ་སྟེ་བསྐོས་ཇ་ཞུར་བཏང་བའང་མ་སླེབས་པར་སྐུ་ཚེའི་བར་ཆད་དུ་གྱུར། ཕྱིས་སྐུ་སྐྱེ་གསལ་བར་བྱོན་སྟེ་ད་ལྟ་འགྲོ་དོན་མཛད། དེའི་སློབ་མ་ཟུར་པ་སྟོད་ཟུར་གྱི་སྔགས་སྟོན་སྒྲུབ་ཆེན་བསོད་བཀྲས་པ་དང་། དེའི་སློབ་མ་ཀོ་བྲག་པ་ཤེས་རབ་རྒྱ་མཚོ་ཡིན་ནོ། །

སྐུ་ཚེའི་སྟོད་ཀྱི་སློབ་མ་དཔོན་པོ་རྡོ་རྗེ་རྣམ་རྒྱལ་ནི་ཟངས་མཚོ་སོགས་སུ་བཞུགས་དུས་ཀྱི་སློབ་མ་ཡིན། ཕྱིས་གྲ་དར་ལུང་དུ་བཞུགས་སྟེ་སྨན་སྦྱིན་དང་བསྙུང་གནས་ལ་སོག་པས་འགྲོ་དོན་མཛད་ཕྲིན་ལས་ཤིན་དུ་ཆེ། བླ་མ་ཁྲོམ་སྟེང་པ་སྐུ་མཆེད་ཀྱང་རྩ་བའི་སློབ་མ་ཡིན། ཕྱིས་འཕྱོངས་རྒྱས་སྟག་རྩེའི་ཁྲོམ་སྟེང་ཉིད་དུ་བཞུགས་འཕྲིན་ལས་ལེགས་པོ་བྱུང་བར་ཐོས། དགེ་སློང་བདེ་ཆེན་དར་ཞེས་བྱ་བ་ཐུགས་དམ་ཤིན་དུ་བཟང་བ་ཞིག་ཁོ་བོ་རྒྱ་ནག་རི་བོ་རྩེ་ལྔ་ལ་འགྲོ་གསུངས་སྟེ་བྱོན།

བླ་མ་དཔོན་ཡིག་པ་ནི་གྲར་འཁྲུངས། བྱམས་གླིང་པའི་དགེ་བཤེས་ཡིན། རྗེ་ལ་བསྟེན་སྟེ་གདམས་ངག་ཡོངས་སུ་རྫོགས། རྟོགས་པ་ཤིན་དུ་མཐོ། བཀའ་འབུམ་གྱི་བསྡུ་བ་པོ་ཡང་མཛད། མཚན་ལྷུན་གྲུབ་རྒྱ་མཚོ་ཡིན། མངོན་ཤེས་མངའ། བར་དོའི་༼པ༡༨༠བ༽རྣམ་ཤེས་གཟིགས། རིང་སྲེལ་མང་དུ་བྱོན་ནོ། །

སྒྲུབ་ཆེན་ཤཱཀྱ་དྷྭ་ཛ་ནི་བྱར་ཆོས་སྡེའི་དགེ་བཤེས་རྗེ་ཉིད་ཀྱི་ཞབས་ལ་བཏུགས་ནས་སྤངས་རྟོགས་མཐར་ཕྱིན། རྗེ་གཤེགས་རྗེས་གདན་སའི་དོད་མཛད་སྟེ་ཞབས་ཏོག་ཆེ། བདག་ལོ་དགུ་པའི་བར་དུ་ཆོས་དང་ཟང་ཟིང་གིས་སྐྱོང་བར་མཛད། དེ་ནས་ལོ་བཅོ་བརྒྱད་ཙམ་གྱི་བར་ལ་འཁྲུངས་སའི་ལོ་རོའི་སྨད་ས་ལེ་གངས་མདབ་ཁོ་ནར་རྩེ་གཅིག་དུ་སྒྲུབ་པ་མཛད་ཅིང་སྒོ་བསྡུས་ཀྱི་ལུང་ནག་སྔོན་མ་ཎི་བགྲངས་ན་གཞི་བདག་ལ་ཕོག་ཡོང་ཟེར་བའི་སར་ཐུགས་དམ་མཛད་པས་ཞང་སྤང་དཀར་ཐུལ་སྟེ་ལྕང་ལོ་ཅན་གྱི་དགོན་པ་མཛད། དེ་ནས་ཡུལ་དེ་ཆོས་པ་དར་བ་ཡིན།

རྗེ་སངས་བློ་བ་ནི་འབྲོག་པ་རི་སྨད་དུ་འཁྲུངས། རྗེ་དཔའ་བོ་མཇལ་ཞིང་ཆོས་གསན་པས་སྐྱེས་བུ་གསུམ་གྱི་ལམ་རྣལ་མ་འཁྲུངས་འབྲི་ཁུང་རས་ཆེན་པ་སོགས་བླ་མ་མང་དུ་བསྟེན། རིག་གནས་དང་མདོ་སྔགས་གྱི་མཁྱེན་པ་ཆེ་ཞིང་གསན་རྒྱ་མཐའ་ཡས། དྲོ་བོ་ལུང་གི་གདན་སར་བཞུགས་པའི་རྟེན་འབྲེལ་མ་འགྲིག་ནའང་བྲག་ལུང་བྲག་རྩའི་དགོན་བཏབ་སྟེ་དབང་ལུང་ཁྲིད་གསུམ་གྱི་འཕྲིན་ལས་ཤིན་དུ་ཆེ་ཞིང་བདག་ལའང་ཆོས་དང་ཟང་ཟིང་གི་བཀའ་དྲིན་ཆེ། སྒྲུབ་ཆེན་རྒྱ་གཤོངས་པ་བསོད་ནམས་གྲགས་པ་ཡང་རྗེ་འདི་ལ་གདམས་པ་དུ་མ་གསན། དོལ་ཕུ་རྒྱག་གཤོང་དུ་སྐུ་ཚེ་སྒྲུབ་པ་ལ་བསྐྱལ་མངོན་ཤེས་མངའ་བར་གྲགས་སོ། །

བླ་མ་སྨོན་ལམ་བཟང་པོ་ནི་གཞུང་དུ་འཁྲུངས། གསང་ཕུར་མཚན་ཉིད་ལ་སྦྱངས་པས་ཤིན་དུ་མཁས། ཚལ་མིན་དུ་དུས་འཁོར་ལ་སྦྱངས་ཤིང་རྗེ་དཔའ་བོ་ལས་བསྙེན་སྒྲུབ་སོགས་གདམས་པ་མཐའ་དག་གསན་སྟེ་སྲས་ཀྱི་ཐུ་བོར་གྱུར། རྗེས་ལུང་བསྟན་སྟེ་དོལ་ཆོས་འཁོར་སྒང་བཏབ་ནས་འཕྲིན་ལས་ཆེའོ། །

སྒྲུབ་ཆེན་ཆོས་དཔལ་བ་ནི་དོལ་དུ་འཁྲུངས། འཕྲིན་ལས་རྒྱ་ཆེར་མ་བྱུང་ཡང་ཚེ་རིང་བར་ཡོང་བའི་རྟེན་འབྲེལ་ཡོད་གསུང་བ་ལྟར་བྱུང་། དགུང་ལོ་གྱ་གཅིག་པའི་ཚེ་༼པ༡༨༡ན༽བཞུགས་ས་ནས་བདུན་དུ་འདོམ་དོ་ཙམ་ན་མཐོངས་ཀ་ཡོད་པའི་སྐས་ལ་ཕྱག་གཡོག་ཞིག་འཛེགས་ཡོང་བ་ལ་ཐོག་ཕོག་སྟེ་སྐས་སོལ་དུམ་ཐོར་རེ་བ་ལས་མ་ལུས། མི་དེ་ལུས་སྡུམ་ཙམ་ཞིག་ལུས། ལྕགས་ཕྲེང་ཞིག་ཡོད་པ་གོང་བུ་གཅིག་དུ་ཞུ་ཡང་ཁོང་རང་ལ་ལུས་ཅུང་ཟད་འཕར་བ་ཙམ་ལས་མ་བྱུང་སྐད།

སྒྲུབ་ཆེན་བློ་ཤེ་བ་ནི་རྨི་ལམ་སྒྱུ་ལུས་ལ་མངའ་བརྙེས། དོལ་རྒྱང་གི་ཕུ་བྱ་མདའ་ཁོ་ནར་སྒྲུབ་པའི་རྒྱལ་མཚན་བཙུགས་སྟེ་དབུས་ཙམ་གྱི་སྒོམ་ཆེན་ལ་བཟང་བར་བྱེད་དོ། །གཙང་དུ་གཡུང་པ་རྟོགས་ལྡན་པ་ཅེས་ཕུང་པོ་རི་བོ་ཆེར་སྒྲུབ་པའི་འཕྲིན་ལས་མཛད་པ་དང་། འབྲོག་མགྲོན་བུ་ལུང་པའི་བླ་མ་དད་པ་ཅན་དེའི་ཁང་པར་ཕྱག་ནས་ན་མཁའ་ལ་མང་དུ་ཆགས་པ་ལས་བ་ཐག་ཕྲ་མོ་ཞིག་ལ་ནས་བདུན་བརྩེགས་སུ་ཆགས་པ་བདག་གིས་ཀྱང་མཐོང་། ཕའི་བུ་སྔགས་འཆང་ལྷུན་གྲུབ་མགོ་ལེགས་ཅེས་ཐུགས་རྩིས་ཆེ་བའི་གནས་བརྟན་སྔགས་འཆང་ཡང་གཉལ་གྱི་ཕུ་ཞིག་དུ་འགྲོངས་ཀར་བསྙུང་ཟུག་གིས་ཕྱག་ཞབས་གཡུགས་པའི་རྡོ་ཐམས་ཅད་ལ་རྗེས་བྱུང་ཟེར། དོལ་བདེ་ཤོངས་སུ་སྒྲུབ་པས་དུས་འདའ་བའི་སྒྲུབ་ཆེན་བསོད་ནམས་བརྟན་པ་ཅེས་བྱ་བའི་མཁས་གྲུབ་དེས་ཀྱང་གདམས་ངག་གསན་ནས་རྩ་བའི་བླ་མར་འཛིན་ནོ། །དགེ་སློང་ཐབས་ལྡན་དོན་ལྡན་ཞེས་བྱ་བ་སྐད་ཀྱིས་ཁྲོམ་ཐམས་ཅད་འདུ་ཐུབ་པ་ཕྱིས་རྒྱལ་པོ་རྣམས་ཀྱི་མགུར་མཁན་དུ་གྱུར་ཡང་འཆི་ཁར་རྐྱེན་སྣང་ཐལ་བྱུང་དུ་བཅད་དེ་བར་དོ་དང་པོ་ཟིན་ཞིང་ངོ་མཚར་གྱི་ལྟས་བྱུང་བར་སྣང་ངོ་། །གྲ་ནས་ཅེ་ཏེ་ཆོས་མཛད་མ་ཟེར་བའི་གྲུབ་ཆེན་མ་ཇེ་འདིའི་རྩ་བའི་སློབ་མ་ཞིག་ཡང་ལོ་དྲུག་བཅུ་ཙམ་ན་གྲ་བསམ་འགྲུབ་ཆོས་རྫོང་གི་ཕ་རའི་དབོན་དགོན་ན་མཚམས་ལ་ཡོད་པ་ལས་ཐོག་བབས་སྟེ་མེ་ཐབ་སྦུག་བཅིངས་སུ་བསྡད་པའི་པུས་མགོ་གཉིས་དང་དཔྲལ་པའི་བར་ལ་ཐོག་མེད་སོང་། གདན་གོས་དང་༼པ༡༨༡བ༽ཐོག་གི་ཤིང་མང་དུ་ཚིག་ཀྱང་མི་རྣམས་ཀྱིས་བལྟས་ཚེ་ལུས་གནད་ཀྱང་མ་ཞིག་ལ་མ་ཚོར་བར་འདུག་ཞིང་ཞག་འགའ་ཅུང་རིག་པ་མི་གསལ་ཙམ་བྱུང་ཡང་ཉེ་བར་སོར་ཆུད་ཟེར་སྟེ་བདག་ལོ་བཅུ་པའི་དུས་དངོས་སུ་མཐོང་ངོ་། །གཞན་ཡང་ཡུལ་གྲུ་སོ་སོར་མངོན་མཐོའི་འགྲོ་དོན་ཅུང་ཟད་ཕེར་བའི་བླ་མ་དང་སྒོམ་ཆེན་རི་འཕེར་ཙམ་ནི་ཚད་མེད་དོ། །ཡར་རྒྱབ་ཀུན་སྤངས་པ་དང་གླག་ཚང་གདན་ས་པ་སོགས་ཆོས་འབྲེལ་ཐོག་པ་ནི་ཆེས་མང་ལ། བླ་མ་རུ་པའང་དབུ་རྒྱན་དུ་མཇལ་བས་ཆོས་དུ་མ་ཞུས། ལན་གཅིག་ཁྱོད་རང་ངའི་ཁྲི་ཐོག་འདིར་ཉོལ། འཕྲིན་ལས་གི་རྟེན་འབྲེལ་འོང་གསུངས་སྟེ་དེ་ནས་འཕྲིན་ལས་བྱུང་ཞེས་རྩ་བའི་བླ་མ་དང་མཚུངས་པར་འཛིན་ཞེས་ཐོས་སོ། །འབྲོག་ཕྱི་རྫ་ལ་བཞུགས་དུས་བཙན་རུའི་ཕ་ཇོ་སྔགས་པ་ཅིག་མཇལ་བས་དད་པ་ཐོབ་ཅིང་ཆོས་ཞུས། ཆོས་བྱེད་པར་གསོལ་བ་བཏབ་པས་ཁྱོད་རང་ཞལ་དེར་འཁྲུལ་ཞིག་པ་དང་ལས་འབྲེལ་འདུག་གསུངས་ནས་ལུང་བསྟན་པ་ནི་ཕྱིས་ཞལ་དེ་བ་ཀུན་དགའ་བསོད་ནམས་སྟེ་རྩ་བའི་བླ་མར་འཛིན་པར་སྣང་ངོ་། །གྲུ་ཤུལ་དུ་བྲམ་ཟེ་སྙན་རྒྱུད་བཙུགས་པ་ན་ཆོས་ཞུའི་སྐྱེས་པ་གསུམ་ཆོས་བྱེད་པར་ཞུས་པ་ལ་རྗེ་ཐམས་ཅད་མཁྱེན་པའི་དྲུང་དུ་ལས་འབྲེལ་འདུག་པས་སོང་ཞིག་ཞེས་བཀའ་བསྩལ་སྟེ་ཁོང་གསུམ་ཕྱིན་པས་རྗེ་ཐམས་ཅད་མཁྱེན་པས་སངས་རྒྱས་རྒྱལ་མཚན་ཆོས་རྒྱལ་མཚན་དགེ་འདུན་རྒྱལ་མཚན་ཞེས་གནང་སྟེ་བྱ་བྲལ་གྱི་བརྟུལ་ཞུགས་བྱས་པས་མི་ལ་རས་པ་གསུམ་ཞེས་སྒར་པ་རྣམས་ཀྱིས་འདོན་པ་འདིའི་དང་པོ་ལ་རྐྱེན་དེས་བླ་མ་མི་ལ་ཞེས་གྲགས་སྟེ་ཁྲ་ཀརྨ་ཆོས་རྫོང་བཏབ། གཞན་གཉིས་སྒྲུབ་པ་མཐར་ཕྱིན་པ་རེ་བྱུང་ངོ་། །

གཞན་ཡང་བླ་མ་འབྲི་ར་བ། གླང་ཁུངས་པ་རྒྱལ་མཚན་དཔལ། གཉལ་ཨོ་ཌྱན་གླིང་པ་སོགས་ཀྱིས་རང་གནས་སུ་སྤྱན་དྲངས་སྟེ་གདམས་པ་མང་དུ་ཞུས་ལ། བླ་མ་ཆམ་དགོན་པ་གྲགས་པ་དཔལ་ལྡན་དང་། ༼པ༡༨༢ན༽རྐྱང་ཆེན་བླ་མ་ལྷ་དབང་བ་སོགས་ཕྱག་ཕྱིར་ལོ་རེ་གཉིས་བཞུགས་པ་ནི་ཆེས་མང་ངོ་། །དེ་ལྟར་རྗེ་དཔའ་བོ་འདི་ནི་མ་མཇལ་བའི་དུས་ནས་རྗེ་ཐམས་ཅད་མཁྱེན་པ་རྩ་བའི་བླ་མ་མཆོག་དུ་འཛིན་པ་དང་། ཕྱིས་དཔལ་དྲོ་བོ་ལུང་གི་གདན་ས་ཆེན་པོ་ཀར་བསྟན་གྱི་རྟེན་འབྲེལ་འགྲིག་པའི་ཞབས་ཏོག་ཆེ་ཞིང་དགོངས་པ་རྫོགས་པར་མཛད་པས་ཆེས་བགྲང་འོས་པར་མཐོང་ངོ་། །

མཁན་ཆེན་ཤཱཀྱ་བཟང་པོ་ནི་མདོ་ཁམས་ཀརྨའི་ཉ་ལམ་གསལ་སྟོང་སྒོམ་ཤིའི་བཞུགས་གནས་དང་ཉེ་བར་འཁྲུངས། དབུས་སུ་བྱོན་སྟེ་མཚུར་ཕུར་གསང་སྔགས་ཀྱི་ཕྱག་ལེན་མཁས་པར་སྦྱངས། ཆོས་རྗེ་ངོ་ཁྲོ་ལས་གདམས་ངག་ཐམས་ཅད་ནོད། ཕྱིས་སྒར་གྱི་ཡང་རི་ལ་བཞུགས་ཤིང་གདམས་པ་ལེགས་པར་གསན། དྭགས་ལྷ་སྒམ་པོའི་བསྟན་པ་ཉམ་རྨས་དུས་སྤྱན་སྔ་སྣེའུ་ཐང་པས་རྗེ་ཐམས་ཅད་མཁྱེན་པའི་དྲུང་དུ་བདག་རྐྱེན་ཞུས་སྟེ་དར་རྒྱས་གསོལ་བ་བཏབ་པས་རྗེ་ཐམས་ཅད་མཁྱེན་པས་སྒམ་པོའི་མཁན་པོར་བསྐོས་དར་རྒྱས་ཀྱི་རྟེན་འབྲེལ་མཛད། འདིས་ཕྱག་མཁར་དུ་སྒྲུབ་སྡེ་མཛད། སློབ་མ་མང་དུ་འདུས། ལུགས་གཉིས་ཀ་ནས་སྒམ་པོ་དར་རྒྱས་སུ་མཛད་པས་སྒམ་པོའི་གནས་ལ་སྔོན་རྗེ་འཇིག་རྟེན་མགོན་པོ་ཡབ་སྲས་དང་ཕྱིས་རྗེ་འདི་བཀའ་དྲིན་ཆེ་ཞིང་སྤྱན་སྔ་བཀྲ་ཤིས་སྒང་པ་སྐུ་མཆེད་དང་སྤྱན་སྔ་སྒར་པ་སྐུ་མཆེད་དུ་བཅས་པ་རྣམས་ཀྱི་རྩ་བའི་བླ་མ་ཡིན། ཀོང་པོར་ཡང་ཆོས་རྒྱ་ཅི་རིགས་པ་དང་སྒྲུབ་སྡེ་གོང་འོག་གཉིས་མཛད་སྟེ་ཀར་བསྟན་ལ་གཅིག་དུ་མཛད་པ་ཆེའོ། །

བླ་མ་ཆམ་དགོན་པ་གྲགས་པ་དཔལ་ལྡན་ནི་འབྲོག་སྦ་དོ་ཤུག་པར་འཁྲུངས། བླ་མ་མང་པོ་བསྟེན། ཁྱད་པར་དྲུང་པ་སི་དྷུ་པའི་ཕྱག་དཔེ་བྲི་ཞར་ལ་ཟབ་ཆོས་རྣམས་གསན་ཞིང་རྗེ་འཕྲིན་ལས་པ་ལའང་ཕུལ། ཕྱིས་ཆེ་ས་འགྲོ་བའི་མགོན་པོའི་ཏི་ཤྲི་མཛད་སྟེ་༼པ༡༨༢བ༽ཆུ་བོ་རིར་སྒྲུབ་གྲ་མཛད་དོ། །

འགྲུས་ཁང་པ་བསོད་ནམས་རྒྱ་མཚོ་ནི་མདོ་ཁམས་འགྲུས་ཁང་པའི་ཞལ་ངོ་ཡིན། རྗེ་ཐམས་ཅད་མཁྱེན་པ་ལས་གསུང་ཆོས་རྣམས་གསན། རྗེ་ཀུན་དགའ་རིན་ཆེན་གྱི་སློབ་མ་མཛད་ནས་མདོ་ཁམས་སུ་བསྟན་པའི་བྱ་བ་མཛད་ཅིང་ཕྱིས་དབུས་སུ་བྱོན་སྟེ་དབོན་ཟུར་བཞུགས་པའི་བླ་མ་མཛད་དོ། །

ཁྲེ་བ་ཁ་པ་དོན་གྲུབ་རྣམ་རྒྱལ་ནི་རྗེ་ཉིད་ཀྱི་རྩ་བའི་སློབ་མ་ཡིན་ལ་འབྲི་ཁུང་སྐོར་དུ་འཕྲིན་ལས་ཆེའོ། །

བསམ་གཏན་གླིང་པ་ནི་ཀུན་མཁྱེན་འཇམ་དཔལ་བཟང་པོ་དང་རྗེ་བདུན་པའི་རྩ་སློབ་ཡིན་ལ་ར་སྒྲེང་གི་ལུང་ལག་ཞིག་དུ་སྒྲུབ་པ་མཐར་ཕྱིན་དུ་མཛད་པའི་སྒོ་ནས་འཕྲིན་ལས་ཆེའོ། །གཞན་ཡང་ངར་པ་རྟོགས་ལྡན་ལ་སོགས་པའི་གཞན་ཕན་ཅན་མཐའ་ཡས་པར་བྱོན་ནོ། །

སྨྱུག་ལ་བའི་དཔོན་ས་གསེར་ཁང་མས་ཀྱང་སྐུ་གཤེགས་ཀར་ཞལ་གཟིགས་པར་གྲགས་ཤིང་ནང་སོ་འབྲོམ་པས་ཀྱང་ཆུ་བོ་རིའི་ན་མཁའ་ལ་རྗེ་ཀརྨ་པ་རས་རྐྱང་ཞྭ་ནག་ཅན་བྱོན་སྟེ་མེ་ཏོག་གི་ཆར་བབ་པའི་ཞལ་གཟིགས་ཐང་སྐུ་སྣང་ངོ་། །

དེ་ལས་སྐུ་སྐྱེ་བའི་ཕྱི་མའི་འདྲེན་པར་གྱུར་པ་ནི་སངས་རྒྱས་མཉན་པ་གྲུབ་ཐོབ་སྟེ་མདོ་ཁམས་འབྲི་ཆུའི་རྒུད་འདན་ལུང་པར་འདན་ཁྲི་དཔོན་གྱི་གདུང་རྒྱུད་དུ་ཤིང་གླང་ལ་འཁྲུངས། གདུང་མཉན་ཡུམ་དེ་ཡེ་ཤེས་ཀྱི་མཁའ་འགྲོ་མ་ཨོ་ཌྱན་གྱི་ཡུལ་དངོས་སུ་གཟིགས་པ་ཅིག་ཡིན། བཙས་མ་ཐག་ནས་གསུང་སྨྲ་བ་ལ་ཐོགས་པ་མེད་ཅིང་ཐུགས་དྲན་པས་དགུང་ལོ་གཅིག་ནས་ཟིན། སྐྱེ་འཆིས་ཐུགས་དངངས་སྟེ་དགུང་ལོ་ལྔ་ནས་དབུ་སྐྲ་རང་གིས་བཅད་སྟེ་རང་བཙུན་མཛད། ཀརྨ་པའི་མཚན་གསན་པ་ཙམ་གྱིས་བ་སྤུ་ལྡང་ཞིང་མཆི་མ་འཁྲུག་པའི་མོས་གུས་ཁྱད་པར་ཅན་འཁྲུངས་སྟེ་ཉིན་ཟས་མི་གསོལ། མཚན་མི་གཟིམ་པར་རྗེ་ཁོ་ན་ཐུགས་ལ་བརྣགས་པས་སྐུའི་ཉམ་ཡང་རིད་པ་ན་ཡབ་༼པ༡༨༣ན༽ཡུམ་གྱིས་དགུང་ལོ་དྲུག་པ་ཅིག་ལ་མཇལ་དུ་མཛངས། མཇལ་མ་ཐག་ཕ་བུ་ཕྲད་པ་ལྟར་རྒྱུར། མཚན་བཀྲ་ཤིས་དཔལ་འབྱོར་དུ་གསོལ། དགུང་ལོ་བརྒྱད་པ་ལ་བླ་མ་རྣམ་གཉིས་ལས་རབ་ཏུ་བྱུང་། དགུང་ལོ་དགུ་ནས་བཅུ་དྲུག་གི་བར་འདན་ཆོས་སྡེ་མཁས་པ་སངས་རྒྱས་དཔལ་བའི་དྲུང་བྱམས་ཆོས་སྤྱོད་ཕྱོགས་རིགས་ཚོགས་འདུལ་བ་གསང་འདུས་སོགས་མདོ་སྔགས་ཀྱི་སྦྱངས་པ་ཆེར་མཛད། ད་ནི་ཚེ་གཅིག་ལུས་གཅིག་ལ་འཚང་རྒྱ་བ་ཞིག་གི་སྒྲུབ་པ་སྙིང་པོར་བྱེད། དེ་ཡང་བདག་རྐྱེན་རྩ་བའི་བླ་མ་ལ་རག་ལས་པར་དགོངས་རྗེ་ཐམས་ཅད་མཁྱེན་པ་དགུང་ལོ་བཅུ་དགུ་པ་པུམ་འབོར་གྱི་ས་ཟླ་ལམ་གཉིས་ཙམ་ན་བཞུགས་པའི་སར་གཅིག་པུ་བྲོས་ནས་ཉིན་མཚན་མ་བརྩིས་པར་བྱོན་པས་ཞག་བཅོ་བརྒྱད་ན་མཇལ། དཔོན་སློབ་རྣམ་པ་གསུམ་ལོ་བདུན་དུ་མ་བྲལ་བར་བསྟེན་སྟེ་ཁྱད་པར་ཅན་གྱི་གདམས་པ་མཐའ་དག་གསན་ཞིང་དེ་ཐམས་ཅད་ཐོབ་ལོར་མ་བཏང་བར་དབང་གིས་རྒྱུད་སྨིན་ངེས་པ་སྐྱེས་རིམ་དང་རྩ་ཐིག་རླུང་གསུམ་གིས་རྣམ་སྨིན་གྱི་ལུས་དག་པ་འོད་གསལ་དང་ཕྱག་ཆེན་གྱི་སྣང་སྲིད་སྐུ་གསུམ་དུ་ལ་ཟློས་པར་མཛད། ངེས་འབྱུང་དང་མོས་གུས་བྱང་ཆུབ་ཀྱི་སེམས་གསུམ་ལ་རྩལ་སྦྱངས། དཀའ་སྤྱད་ཀྱི་སྐུ་ལུས་གུད་ཅིང་ཉིན་ལྷགས་ཀྱིས་གདུངས་པས་མཚན་མཉན་དབོན་སྔོ་སྐྱོག་དུ་གྲགས།

དགུང་ལོ་ཉེར་གསུམ་ན་ད་ནི་དགེ་སྦྱོར་ཆུ་བོ་རྒྱུན་གྱི་རྣལ་འབྱོར་ཀླུངས་སུ་ཆུད་པར་བྱེད་པ་ལ་དབེན་པ་ཅིག་བསྟེན་དགོས་པར་འདུག་སྙམ་དུ་དགོངས་སྟེ་ཞུས་པ་ན་རྗེ་ཐམས་ཅད་མཁྱེན་པའི་ཞལ་ནས་འོ་དེ་ཀ་གྱིས་དང་པོར་མདོ་ཁམས་ཀྱི་གནས་གཉན་པོ་རྣམས་དང་དེ་ནས་དབུས་ཀྱི་ལྷོ་བྱང་གང་རིགས་ནས་མགོ་བཟུང་ལ་གནས་གཉན་པོ་རྣམས་སུ་སྒྲུབ་པ་གྱིས། ཁོ་བོའང་རིམ་བཞིན་དབུས་གཙང་དུ་འོང་༼པ༡༨༣བ༽གསུངས་པས། དང་པོར་ཀམ་པོ་གནས་ནང་དུ་ལོ་གསུམ། སྦོམ་ཕུག་ན་ལོ་གཉིས། དེ་ནས་དབུས་སུ་བྱོན་སྟེ་མཚུར་ཕུར་ལོ་གཉིས། ཐང་ལྷ་ན་ལོ་གཅིག་སྟེ་མེ་མ་བུས་གཡོས་པའི་ཟས་མ་གསོལ་བར་རླུང་དང་རིགས་པའི་བཅུད་ལེན་ཁོ་ནར་ལོ་བརྒྱད་མཛད། སྤྱིར་ཡང་ཐོས་བསམ་གྱི་དུས་སུའང་ལོངས་སྤྱོད་ཤིན་དུ་ཆེ་ཡང་གང་ཡོད་གྲོགས་པོ་སྙོམས་ཆུང་ལ་གནང་ནས་ངན་ངོན་ལས་ལོངས་མི་སྤྱོད། ཚོགས་ཁང་དང་ཚོགས་སྟན་ཙམ་མ་གཏོགས་པ་དགེ་འདུན་གྱི་དཀོར་དང་སྒོས་མགྲོན་ཅུང་ཟད་ཀྱང་དང་དུ་མི་བཞེས། སྒར་དུ་བཞུགས་རིང་ཡང་ཇ་རོ་དང་གཏོར་ལྷག་སོགས་ཀྱིས་འཚོ་བ་མ་གཏོགས་དབོན་གྱི་སྐལ་བ་སོགས་དང་དུ་མི་བཞེས། དེ་ཐམས་ཅད་དུ་བླ་མ་མ་གཏོགས་ཐམས་ཅད་ལ་གསུང་བཅད་སྟེ་སུའི་ཡང་ངོ་མི་སྲུང་། དེ་ནས་ཆུ་ཤིང་གི་གྲོགས་པོ་ལ་རྗེ་ཀརྨ་པས་གསེར་བྱ་བྲལ་བ་དགེ་འདུན་རྒྱལ་མཚན་རྫོང་བ་མཛད་སྟེ་ཁོང་གིས་གྲོགས་བྱས། བལ་བུ་རྟག་དུས་དབང་ལག་སོགས་ཀྱི་བཅུད་ལེན་ཁོ་ནས་འཚོ་བ་གནམ་མཚོའི་ཕྱི་ནང་དུ་ལོ་ལྔ། མོན་དོམ་ཚང་དྲོ་བོ་ལུང་ཟངས་ཕུགས་ཤམྦུ་གངས་རྣམས་སུ་ལོ་རེ་རེ་བཞུགས་ཤིང་སྟོན་དུས་ཀྱི་ཟླ་བ་གཉིས་གསུམ་ལ་བསོད་སྙོམས་ཅུང་ཟད་དང་། དེའི་རིང་མདོ་དབུས་སུ་རྣལ་འབྱོར་པ་གཉན་པོར་བྱེད་པ་དང་སྤྲུལ་པའི་གང་ཟག་དུ་གྲགས་པ་དང་བཟང་པོར་གྲགས་པ་དུ་མ་མཇལ་བསྙེན་རྫོགས་དང་ཆོས་དུ་མ་གསན། དགུང་ལོ་བཞི་བཅུ་པ་ལ་ནུབ་ཕྱོགས་ཨོ་ཌྱན་དུ་འབྱོན་པར་བཞེད་ནས་གྲོགས་ཀྱི་ཉམས་བརྟག་པའི་ཕྱིར་ཁོ་བོ་ནི་ཤམྦྷ་ལར་འགྲོ་འདོད་ཁྱོད་ཅི་སྙམ་གསུངས་པས་གསེར་བྱ་བྲལ་བ་ན་རེ། ཨ་པ་རྩེད་མོ་མིན་ན་རུང་། མན་ལུང་གུ་རུ་དང་ཨོ་ཌྱན་པས་མ་བགྲོད་པའི་གནས་བགྲོད་ཅི་ནུས། ཁྱེད་ལ་དེ་ཙམ་གྱི་བློ་གདེང་ཡོད་ན་རབ་ཨོ་ཌྱན་འབྲིང་ཏུ་རུཥྐའི་ཡུལ་གྱི་ནགས་ཚལ་རྟ་སྔོག་ཅན། ཐ་མ་༼པ༡༨༤ན༽ཛཱ་ལནྡྷ་ར་ཙམ་དུ་ཅི་སྙོགས་གྱིས་ཟེར་སྟེ་གཉིས་ཀ་ཨོ་ཌྱན་དུ་འབྱོན་པར་བྱས་པ་ལ་གྲོགས་པོ་ལ་ཀུན་རྫོབ་བྱང་སེམས་དུས་མིན་དུ་ལྷོངས་པའི་གེགས་ཤིག་ནད་དྲག་པོ་བྱུང་བ་ལ་ལྷ་སའི་འཛེ་སྤྲང་ཞིག་གི་ཤིག་ནད་ཀྱང་བླང་པས་ཁོང་སྐུ་གཤེགས། དེར་ཐུག་དགོངས་ལ་ཡང་བླ་མ་སངས་རྒྱས་ལས་ལྷག་པའི་རྡོ་རྗེ་ཕག་མོ་དང་ཨོ་ཌྱན་ག་ན་ཡོད། གྲོགས་དེ་ཡང་འདི་འདྲས་གཤེགས་པ་ཡིན་སྲིད། ད་ནི་སྐྱིད་སྡུག་རྗེ་ཀརྨ་པ་རང་མཁྱེན་སྙམ་ནས་རྒྱུ་མཚན་ཞུས་པས། ཁྱོད་རང་བསམ་མནོ་ཐོང་། བསམ་པ་གང་ཤར་བ་དེ་ལ་ངས་གནང་བ་བྱེད། རྨི་ལམ་དུའང་ཁོ་བོ་མ་བརྗེད་པར་གྱིས་འོད་གསལ་ཟུང་ལ་གསོལ་བ་ཐོབ་གསུངས། དེ་ལྟར་བྱས་པས་མནལ་ལམ་ན་མི་དཀར་པོ་ཅིག་ན་རེ། ཁྱོད་རྩ་བའི་མ་ལ་ལན་གཅིག་བལྟས་སྟེ་ཆོས་ཀྱི་འབྲེལ་བ་གཅིག་མི་འདོགས་སམ་ཟེར་བ་བྱུང་ཡུམ་མཇལ་འདོད་དྲག་པོ་འཁྲུངས། དེ་སྐད་ཞུས་པས་མཉེས་པའི་བཀའ་བསྩལ་གནང་ནས་བྱོན། ལམ་བར་སུ་རི་བྲག་དུ་ཕེབས་དུས་གཟིགས་སྣང་ལ་ཡུམ་དུས་ལས་འདས་སྟེ་ཡེ་ཤེས་ཀྱི་མཁའ་འགྲོ་མ་སྔགས་སྐྱེས་ཀྱི་ངོ་བོ་ཞིག་དུ་གྱུར་པར་གཟིགས་སྟེ་བདག་ས་སྤྱོད་ནས་མཁའ་སྤྱོད་དུ་གནས་སྤར་བའི་ཕྱིར་བདེ་མཆོག་གི་དབང་བསྐུར་སྩོལ་བ་རྣལ་འབྱོར་པ་ཆེན་པོ་མཁྱེན་ཞེས་གསུང་བ་གཟིགས་པས་ཏིང་ངེ་འཛིན་གི་དབང་བསྐུར་མཛད། རྡོ་རྗེའི་མགུར་ཡང་གསུངས། ད་ནི་རྫ་གོ་བོ་ཕུག་གམ་སླེ་དུ་བྲག་གནམ་སྐས་ཅན་ལྟ་བུ་ཞིག་དུ་རུས་ཕུང་སྐྱ་ཁྲོལ་ལེ་བཏང་དགོས་སྙམ་དུ་དགོངས། འཆམ་ལ་ཁའི་སྐྱོ་དུ་བྲག་ལ་བཞུགས་པ་ན། ཡབ་ཡུམ་དུ་ཨ་གྲོ་དང་འདན་མ་གཉིས་འཁྲུགས་སྟེ་རྗེ་བླ་མའི་སྐུ་མཆེད་མི་ཆོས་ཀྱི་ཡོན་ཏན་ཅན་ཞིག་བསད། དཔུན་ཟླ་བྱ་བྲལ་བ་ཞིག་དབུས་ནས་ཕ་ཡུལ་དུ་ཡོང་གི་ཡོད་ཟེར་བ་ཐོས་ནས་གཤེད་མ་བཏང་བ་ན་གངས་ཁྲོད་ཀྱི་ཕ་ཝང་གི་སྐྱིབས་ན་ཤོ་མང་དང་ཟྭ་ཤིང་གི་སྟན་ལ་སྐུ་སྐམ་ལ་རིད་པ་རས་ཧྲུལ་གྱི་གཟན་གསོལ་བ་ཞིག་༼པ༡༨༤བ༽མཐོང་བས་ཞེ་སྡང་རྩ་བ་ནས་ཤི་དད་པ་རང་དབང་མེད་པར་སྐྱེས་སྟེ་ཅི་ཡོད་ཐམས་ཅད་ཕུལ། དེ་ལྟ་བུའི་བྱང་ཆུབ་ཀྱི་སེམས་གཉིས་རབ་ཏུ་བརྟན་པའི་ནུས་པས་ཡབ་ཚན་དང་དགྲ་བོ་གཉི་གས་རང་རེ་གཉིས་ཀྱི་འཁྲུག་པ་མཐའ་མེད་འདི་ལ་རྗེ་ཆོས་གྲགས་རྒྱ་མཚོའི་སློབ་མ་བྱ་བྲལ་བཀྲ་ཤིས་དཔལ་འབྱོར་ལྟ་བུ་དགྲ་གཉེན་རིས་མེད་དུ་གྲོལ་བ་དེ་སྤྱན་འདྲོངས་ན་འཁྲུག་པ་རྩེ་མེད་དུ་ཞི་ནུས་པས་དེ་སྤྱན་འདྲེན་ཟེར་ནས་གཉི་གས་སྤྱན་དྲངས་པ་ན་ལན་ཙམ་ཡང་མ་གནང་བར་ཁྲ་སྤོང་བྲག་དུ་གཤེགས་པ་ན། རྗེ་ཀརྨ་པས་ཁྱོད་ཀྱི་དགེ་འདུན་གྱི་སྡེ་གཙུག་ལག་ཁང་བཅས་པ་ཅིག་གྱིས། ངེད་དབུས་སུ་ཆོས་འཁོར་ཆེན་མོ་ལ་འགྲོ་རྒྱུ་ཡིན་པས་དེ་དུས་འབུལ་བ་ཡང་བསྐུར། དེ་རྣམས་ལ་ལྷོངས་སྣ་ཚོགས་འབྱུང་ཡང་དེ་ཐམས་ཅད་ལམ་དུ་ལྷོངས་སྟེ་བྱང་ཆུབ་ཀྱི་སེམས་ཀྱི་གྲོགས་སུ་འགྱུར་ཞེས་པའི་བཀའ་ཤོག་ཕེབས་པ་ན་བདག་ཡོན་ཏན་གྱི་རྩལ་གང་ཡང་མ་རྫོགས་པ་ལ་འདི་ལྟར་ཕེབས་པ་སྣོད་བརྟག་པ་ཡིན་དགོངས་ནས་སླར་བསྐོར་བྱང་ཞུས། སྒྲུབ་པ་མཛད་པར་གསོལ་བ་བཏབ་རུང་སྔ་མ་ལྟར་བཀའ་ནན་ཕེབས་པ་ན་ད་བླ་མའི་བཀའ་ཁོ་ན་མཆོག་གི་དངོས་གྲུབ་ཡིན་དགོངས་ནས་དང་དུ་བཞེས། ཨ་གྲོ་དང་འདན་ཡུལ་དུ་ཕེབས། གཉི་ག་ནས་སྤྱན་དྲངས་སྟེ་ས་མཚམས་ཨོ་ཌྱན་རི་ཁྲོད་དུ་དགུང་ལོ་ཞེས་གསུམ་ལ་དགོན་པ་བཏབ་ཤ་ཁོན་ཐམས་ཅད་སྦྱངས། སྐུ་མཆེད་བཀྲོང་བའི་ཨ་གྲོའི་ལག་དམར་རྣམས་ལ་ཆོས་དང་ཟང་ཟིང་གི་གནང་སྦྱིན་རྒྱ་ཆེར་མཛད་པས་དད་ཅིང་གུས། དེ་ལོ་ནས་ཁྲིད་སྐྱོང་བར་མཛད་སྟེ་སྐལ་ལྡན་གྱི་སྤོང་བ་པ་དུ་མ་འདུས། ཆོས་སྡེ་རྒྱ་ཆེར་བཏབ། རྟོགས་ལྡན་ཨ་འགག་ལ་སོགས་པ་སྤྲུལ་ཡུལ་བགྲོད་ཐུབ་པའི་སློབ་མ་དུ་མ་ཐོན། དེའི་ཚེ་ཡུལ་དེའི་སྡེ་དགོན་སྔར་ཡོད་མང་པོ་འཕྲིན་ལས་མ་བཟོད་ཅིང་ཁྱིམ་ལ་འཁྲན་པས་གོ་མཚོན་གྱི་སྦྱོར་བས་འོངས་པ་ན་གནོད་པར་མ་ནུས་ཀྱང་རེ་ཞིག་རྩོད་པ་༼པ༡༨༥ན༽ཞི་བར་མ་གྱུར་ཞིང་དེ་དག་གི་བསམ་སྦྱོར་ཞི་བ་མ་ཡིན་པ་རྒྱ་ཆེར་འཕེལ་བ་ན་ས་གཡོས་ཆེན་པོས་དེ་དག་གི་སྣོད་བཅུད་ཀྱང་ཕལ་ཆེར་ཞིག་པས་དྲག་པོའི་འཕྲིན་ལས་ཀྱི་སྙན་པ་ཡང་ཆེར་བྱུང་། ཉིད་ཁང་པ་གཞི་བརྩེགས་ཀྱི་ཐོག་ན་བཞུགས་པའི་ཁང་པ་ཞིག་སྟེ་ཉིད་གྱང་མཐོན་པོ་ཅིག་གི་རྩེར་ཕེབས་པ་ན་འཕུར་བར་གྲགས་སྟེ་དེ་ཕྱིན་གཉན་པ་གྲུབ་ཐོབ་ཏུ་མཚན་གསོལ། དགོན་པ་ཀླུངས་སུ་སྤོས་སྟེ་བྱང་ཆུབ་གླིང་བཏབ། དུད་ཆེན་སྟོང་གི་ཡོང་སྒོ་སྦྱར་སྟེ་དགེ་འདུན་འདུ་བའི་སྒོ་ཆེས་བཟང་བར་སྦྱར།

དེའི་ཚེ་རྗེ་ཐམས་ཅད་མཁྱེན་པས་ཁྱོད་ཀུན་སྤངས་ཀྱི་བརྟུལ་ཞུགས་ཀྱི་མདོ་སྟོད་ཐམས་ཅད་དུ་སློང་མོའི་སྤྱོད་པ་གྱིས་ཅིག་གསུང་བ་ཕེབས་པས་དེ་ཐམས་ཅད་དུ་བྱོན་སྟེ་ཀར་སྡེ་ཆེན་པོ་རྣམས་སུ་རྙིང་གསོ་སར་འཛུགས་རབ་བྱུང་བསྙེན་རྫོགས་ཁྲིད་སྐྱོང་མཐའ་ཡས་པ་དང་རབ་སྒང་སོགས་སུ་ཆོས་འཁོར་ཆེན་པོ་རྣམས་ཀྱི་གྲལ་དབུ་མཛད་སྟེ་ཆོས་རྒྱུད་སོ་སོ་བ་ཐམས་ཅད་ཀྱི་མཁས་པ་དང་གྲུབ་པར་གྲགས་པ་ཐམས་ཅད་ཀྱིས་སྤྱི་བོར་བཀུར། ཡུལ་གྲུ་ཐམས་ཅད་དུ་ཁོན་ཐམས་ཅད་སྦྱངས་སྟེ་ཞི་བར་འདུམས། དགེ་བསྐུལ་གྱི་ཚོགས་ནི་ཉིན་གཅིག་གི་འཕྲིན་ལས་ཀྱང་མཐའ་ཡས། ན་མཁའ་མཛོད་ལྟ་བུའི་ལོངས་སྤྱོད་འདུ་བ་ཐམས་ཅད་རབ་རྣམས་རྗེའི་དྲུང་དུ་འབུལ། འབྲིང་གིས་དགེ་རྒྱུན་རྣམས་མཛད། ཐ་མས་འཕྲལ་དགོས་དང་གྲ་སློབ་སྐྱོང་། རྗེ་ཐམས་ཅད་མཁྱེན་པའི་དྲུང་དུ་ཁྲི་རྭ་ཅན་གྱི་འབུལ་བ་དང་འབུམ་རྭ་ཅན་གྱི་འབུལ་བ་ལན་བཞི་ལྔ་དང་སྟོང་རྭ་ཅན་གྱི་འབུལ་བ་གྲངས་མེད་པ་དང་། རྗེ་ན་རིམ་བརྒྱད་པའི་དྲུང་དུའང་ཁྲི་འབུལ་ལན་མང་པོ་དང་སྟོང་འབུལ་འགྲང་གིས་མི་ལང་བར་མཛད། རྗེ་ཐམས་ཅད་མཁྱེན་པ་མྱ་ངན་ལས་འདས་པའི་འོག་དུའང་དགེ་འདུན་ཁྲི་ཕྲག་དུ་ལོངས་པའི་ཆོས་འཁོར་ཆེན་པོ་ལན་གསུམ་དང་སྤྱིར་གདན་ས་རྣམས་སུ་འབུལ་འགྱེད་མཐའ་ཡས་པ་མཛད། ཕྱིས་གསེར་མི་བོ་ཆེའི་ཁུར་དུ་ལོངས་པ་ཐུབ་ཆེན་ཆོས་འཁོར་གྱི་གསེར་ཐོག་གི་རྒྱུར་དམིགས་པ་མཛད། ༼པ༡༨༥བ༽མདོར་ན་རྗེ་ན་རིམ་བརྒྱད་པས་རྣམ་ཐར་དུ་བདག་གི་རྗེ་བླ་མ་འདི་ལྟ་བུ་ནང་དུ་ཆོས་བརྒྱད་ཀྱི་འཁྲི་བ་གྲོལ། ཀུན་རྫོབ་རྣམ་སྨིན་གྱི་རྩ་ཐམས་ཅད་ཀྱི་མདུད་པ་ཅིག་འགྲོ་འོང་གི་རླུང་ཐམས་ཅད་ཀྱི་འགྱུ་བ་ཆད། ཁམས་དཀར་དམར་འབར་ཞུའི་སྤྲོས་པ་བྲལ། ཡེ་ཤེས་ཀྱི་རླུང་དག་པ་གཉིས་ལྡན་གྱི་དྷཱུ་ཏིར་འདུས། གཉིད་འོད་གསལ་གྱི་ཀླུངས་སུ་ཚུད། སྙོམས་འཇུག་གི་སྒྲིབ་པ་འཕོ་བྲལ་དུ་མཛད། སྣང་བ་ལྷ་སྐུ་ཤར། མཆོག་དུ་མི་འགྱུར་བའི་བདེ་བས་ཐུགས་ཚིམ། རྫུ་འཕྲུལ་གྱིས་སྐལ་བ་དང་ལྡན་པ་རྣམས་འདུལ་ཞིང་བྱིན་གྱིས་རློབ། ཟུང་འཇུག་གི་སྐུ་རྣལ་འབྱོར་ཆེན་པོ་ལ་གསལ་སྣང་ཐེབས། ཅེས་གསུངས་པ་ཉིད་དེ་མཆོག་གི་གྲུབ་ཐོབ་ཆེན་པོར་བཞུགས། རྗེ་ཀརྨ་པ་བརྒྱད་པའི་ཡོངས་སུ་འཛིན་པ་མཛད་སྟེ་དབང་ཁྲིད་ལུང་མན་ངག་བཞུགས་སོ་འཚལ་ལོ་བཞི་ལྔའི་བར་དུ་ཕུལ། དགུང་ལོ་དྲུག་བཅུ་རེ་ལྔ་ལ་བབ་པའི་ཚེ་ད་ནི་ཤི་ཡང་བསམ་པ་རྫོགས་པ་ཡིན་གསུངས་སྟེ་གདན་ས་བར་པར་སྐུ་མྱ་ངན་ལས་འདས། ཞག་བདུན་པ་ན་རྗེ་བརྒྱད་པའི་མནལ་ལམ་དུ་ཡེ་ཤེས་ཀྱི་མཁའ་འགྲོའི་གླུ་ལས། སྔོན་གྱི་ཚེ་ན་རྒྱལ་བ་བདེ་བའི་གླུ། །རྙིགས་མའི་དུས་ན་དྲན་པ་ཡེ་ཤེས་རྙེད། །ད་ལྟ་བྱང་ཕྱོགས་རྣམ་པར་བཀོད་པ་ན། །དྲུག་འབུམ་བདུན་ཁྲིའི་དགེ་སློང་མདུན་མདར་སྟེ། །འདན་མ་གྲུབ་ཆེན་ཚུལ་ནི་དེ་ལྟར་རོ། །ཞེས་སོགས་གསན། པཎྜི་ཏ་སྨྲྀ་ཏྀ་གཞན་དོན་དུ་སྐུའི་བཀོད་པ་བཟུང་བར་སྣང་ལ། གཙོ་བོར་རྗེ་ཐམས་ཅད་མཁྱེན་པའི་རིགས་ཀྱི་བདག་པོ་ཡིན་ཞིང་གདུལ་བྱ་མཐའ་ཡས་པ་སྨིན་གྲོལ་དུ་མཛད་པར་གདོན་མི་ཟ་ལ་སྤྱིར་ནི་ཁོ་བོ་ལ་རྟོགས་ལྡན་གྱི་སློབ་མ་འབྱུང་རྒྱུ་རྣམས་རྗེ་བརྒྱད་པའི་སློབ་མ་རྟེན་འབྲེལ་བསྒྲིགས་པར་བཀའ་བསྩལ་ཏོ། །༼པ༡༨༦ན༽

དུས་གསུམ་སངས་རྒྱས་ཐམས་ཅད་དང་། །ལྷ་སྔགས་དཀྱིལ་འཁོར་ཐམས་ཅད་ཀྱི། །འབྱུང་གནས་གཅིག་པོ་རིགས་ཀུན་བདག །མི་བསྐྱོད་ཞབས་དེར་སྤྱི་བོས་འདུད། །དེ་ལ་བདག་གི་དཔལ་ལྡན་བླ་མ་རིགས་ཀྱི་བདག་པོ་མཚན་བརྗོད་པར་བཀའ་བ་རྫོགས་པའི་སངས་རྒྱས་ཐམས་ཅད་ཀྱི་རང་བཞིན་གཅིག་པའི་གཟུགས་ཀྱི་སྐུར་བསྟན་པ་རྒྱལ་བ་མི་བསྐྱོད་ཞབས་ཇི་ལྟར་བྱོན་པའི་ཚུལ་ནི་ཕྱོགས་བཅུའི་སངས་རྒྱས་ཐམས་ཅད་དང་རྒྱལ་བ་བྱམས་པས་ད་ལྟ་ཛམ་གླིང་ན་སངས་རྒྱས་ཤཱཀྱ་ཐུབ་པའི་བསྟན་པ་ཉམས་རྨས་ལྔ་བརྒྱ་ཐ་མ་ལ་ཐུག་པས་སྐྱེ་བོ་ཐམས་ཅད་ངན་སོང་དུ་གཞོལ་བར་གྱུར་གྱི་དེ་ཐམས་ཅད་ལ་ཁྱོད་ཀྱི་ལས་ཉོན་དེ་དག་ཁོ་ན་ལས་བརྩམས་སྟེ་གང་འདུལ་དུ་སྟོན་ཞིག་ཞེས་བསྐུལ་བ་ན་ཡིད་བཞིན་གྱི་སྙིང་པོའི་པདྨ་འདབ་མ་འབུམ་པ་ལ་སྐྱིལ་མོ་ཀྲུང་གིས་བཞུགས་སྟེ་ཁམས་སྣ་ཚོགས་པ་འདུལ་བའི་ཏིང་ངེ་འཛིན་ལ་སྙོམས་པར་ཞུགས་པ་ན་ཛམ་གླིང་གི་སེམས་ཅན་ཐམས་ཅད་ཀྱི་ཁམས་དང་དབང་པོ་དང་མོས་པ་ཐམས་ཅད་ཇི་ལྟ་བར་མཁྱེན། འདུལ་དཀའ་སླ་དེ་ཐམས་ཅད་ལའང་ཐུགས་མཉམ་པ་ཉིད་དུ་གྱུར་ཞིང་དེ་ཐམས་ཅད་གདུལ་བའི་ནུས་པ་མངའ་བར་གཟིགས་ནས་སངས་རྒྱས་དེ་ཐམས་ཅད་ལ་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པའི་སྤྲིན་རྒྱ་ཆེར་སྤྲོས་སྟེ་འོད་ཟེར་མཐའ་ཡས་པས་སེམས་ཅན་ཐམས་ཅད་སྨིན་པར་མཛད་སྟེ། བཅོམ་ལྡན་དཔའ་བོ་ཁྱོད་ནི་སྔོན་སངས་རྒྱས། །དགའ་ལྡན་བཞུགས་ནས་ཛམ་གླིང་གཤེགས་འཚལ་ལྟས། །བདག་ལ་མ་རུངས་འདུལ་བའི་ལུང་མནོས་སྟེ། །བྱང་ཆུབ་སྤྱོད་པའི་མགོན་མཛད་ངོ་མཚར་ཏོ། །ཅེས་སོགས་སྨོན་ལམ་དང་དམ་བཅས་ཆེན་པོ་མཛད་པ་ན་བྱམས་པའི་དབུ་གཙུག་གི་མཆོད་རྟེན་གཉིས་པ་ཅིག་སྤྲོས་སྟེ་དབུ་ཐོག་དུ་རིགས་བདག་དུ་བྱས་སྟེ་ཁྱོད་ཀྱི་དགེ་བའི་བཤེས་གཉེན་ནི་མཉན་པ་གྲུབ་ཐོབ་བོ་ཅེས་གསུང་ཞིང་འཁོར་ལོ་སྡོམ་པ་ལྷ་དྲུག་བཅུ་རྩ་གཉིས་ཀྱི་དཀྱིལ་༼པ༡༨༦བ༽འཁོར་པའི་རྣམ་པས་རྒྱུ་རྡོ་རྗེ་འཛིན་པ་ལས་འབྲས་བུ་རྡོ་རྗེ་འཛིན་པར་བཞེངས་སྟེ་རྡོ་རྗེའི་མཛད་པ་བཅུ་གཉིས་ཀྱིས་འགྲོ་བའི་དོན་ཇི་ལྟར་མཛད་པ་ལ་སོགས་པ་རྣམས་ནི་སྐལ་བ་མཆོག་གི་སྤྱོད་ཡུལ་སྟེ་རྣམ་ཐར་བདག་ཚུལ་བཅུ་གཉིས་པ་ལས་ཇི་སྐད་གསུངས་པ་ཉིད་སྟེ་དེ་སྐད་བཀའ་བསྩལ་བ་ཡང་རྒྱ་མཚོ་ལས་ཆུ་ཐིགས་ཙམ་བསྩལ་བར་ཟད་སྟེ་བསམ་གྱི་ཁྱབ་པའི་གནས་མ་ཡིན་ནོ། །

ཐུན་མོང་གི་གདུལ་བྱའི་སྣང་བ་དང་བསྟུན་ན། རྗེ་ཆོས་གྲགས་རྒྱ་མཚོའི་ཞལ་ཆེམས་ཤོག་དྲིལ་བཞག་པར། བདག་ནི་སྐྱེ་བ་མེད་ལ་སྐྱེ་ཚུལ་སྟོན། །གནས་པ་མེད་ལ་གནས་ཚུལ་སྟོན། །འཆི་བ་མེད་ཀྱང་འཆི་ཚུལ་སྟོན། །སྐྱེ་བ་མེད་ཀྱང་སླར་ཡང་སྐྱེ་ཚུལ་སྟོན། །ཞེས་དང་། བདག་ནི་གདོད་ནས་གཡོ་མེད་འགྲོ་འོང་མེད། །སྐྱེ་དང་གནས་དང་འཆི་སོགས་རབ་སྤངས་ཀྱང་། །རྟག་དུ་ཕྱོགས་བཅུར་གཡོ་ཞིང་འགྲོ་འོང་དང་། །སྐྱེ་གནས་འཆི་སོགས་རྣམ་པ་སྣ་ཚོགས་སྟོན། །ཐམས་ཅད་རྨི་ལམ་སྒྱུ་མ་ལྟ་བུ་སྟེ། །དེ་བཞིན་དུས་རྣམ་ཀུན་དུ་ཤེས་པར་གྱིས། །ཅེས་སོགས་ཀྱི་ཚིགས་བཅད་དང་། སྐུ་སྐྱེ་བ་ཕྱི་མའི་འཁྲུངས་ཡུལ་ཡབ་ཡུམ་སོགས་གསལ་བའི་ཤོག་དྲིལ་དུ་མ་རྒྱལ་ཚབ་སྤྲུལ་སྐུ་ལ་གཏོད་གསུང་བ་དང་སིདྷུ་པ་ལ་གཏོད་གསུང་བའི་ཞལ་ཡིག་ཅན་སོ་སོར་ཡོད་པ་མཛད་ནས་གསོལ་ཅོག་གི་སྟེང་དུ་བཞག་ཡོད་པར་སྣང་། དེ་ལ་གང་དུ་སྐུ་བལྟམས་པའི་གནས་ནི་མདོ་སྟོད་ཀྱི་ས་དཔལ་ཀརྨའི་གདན་ས་ཆེན་པོ་དང་ཉེ་བ་ངོམ་ཆུ་རྒྱུད། དེ་ལས་གཡས་ལུང་ཀ་ར་ཏི་ཕུག་དེའི་བྱེ་བྲག་ས་ཏཾ་གྱི་གྲོང་དུ་སྐྱེ་བོས་ཕལ་བ་ལྟར་སྣང་བའི་ཡབ་ཡུམ་ལས་ལྟམ་པར་མཛད་ཏོ། །

དེ་ཡང་རྗེ་ཉིད་ཀྱི་བཀའ་ལས་ཁོ་བོ་ལ་ཕྱི་ནང་གསང་བའི་ཕ་མ་ཡོད་སྟེ་ལོངས་སྤྱོད་རྫོགས་སྐུའི་ཞིང་དུ་སངས་རྒྱས་ཐམས་ཅད་ཀྱི་ཡེ་ཤེས་ཀྱི་ངོ་བོ་ཧྲཱིཿཡིག་གི་རྣམ་པས་གསང་བའི་ཡབ་ཆོས་རྗེ་འཇིག་རྟེན་དབང་ཕྱུག་འཁོར་ལོ་སྡོམ་པར་བཞེངས་པའི་༼པ༡༨༧ན༽ཞལ་ནས་ཞུགས་སྟེ་གསང་བའི་ཡུམ་རྡོ་རྗེ་རྣལ་འབྱོར་མ་ཨ་སྒྲོན་གྱི་ལྷུམས་སུ་ཞུགས་ཤིང་འདི་གཉིས་ས་བཅུ་པའི་བྱང་སེམས་ཡིན་ལ་རྣམ་པ་གཡོ་སྒྱུའི་མཛད་པ་ལྟར་སྣང་བས་ཁོ་བོའང་མི་གཞི་ངན་པ་ལྟར་སྣང་བ་ཡིན། དེ་ནས་ལོངས་སྐུ་རྒྱུའི་ཧེ་རུ་ཀའི་རྣམ་པས་བལྟམས་སྟེ་སྔར་ས་ཧོར་གྱིས་བོད་ཆོལ་ཁ་གསུམ་བཟུང་དུས་ཀྱི་དམག་དཔོན་ཆེན་པོ་དགུ་པའི་རྒྱུད་ལས་སྐྱེས་པ་གསེར་བྱ་བྲལ་བྱམས་པ་བཤེས་གཉེན་གྱི་ཞལ་ནས་ཞུགས་ཤིང་འཁྲུངས་སའི་ཆུ་མིག་དང་ཤུག་ཕུང་གི་བདག་མོ་ཀླུ་མོ་ད་ར་གསལ་སྒྲོན་གྱི་ལྷུམས་སུ་བབ་སྟེ་དེའི་རྟེན་འབྲེལ་གྱིས་ངག་ཅུང་ཟད་མི་བདེ་བ་དང་དཔུན་ཟླ་རྣམས་ཤེས་པ་མི་གསལ་བ་ཡིན། ནང་གི་ཕ་མ་འདི་དག་ནི་སྔགས་ཀྱི་སྦྱོར་ལམ་པ་ཡུལ་ཉེར་བཞི་ཐམས་ཅད་དངོས་སུ་ཚོགས་འཁོར་ལ་དབང་བ་ཡིན། དེ་ལྟར་གསང་བ་དང་ནང་གི་ལྷུམས་སུ་རྡོ་རྗེ་ཐེག་པའི་ནང་གི་དབང་བསྐུར་ཐམས་ཅད་ཡོངས་སུ་རྫོགས་སྟེ་དག་པ་སྣང་བའི་སྤྲུལ་སྐུའི་རྣམ་པས་ནང་གི་ཡུམ་གྱི་ལྷུམས་ནས་བལྟམས་སྟེ་ཕྱིའི་ཡབ་ཨ་བྱམས་དང་ཡུམ་ལྡོང་མཁའ་སྤྱོད་པའི་དབོན་མོ་ལྡོང་བཟའ་བླ་མ་སྒྲོན་གྱི་ལྷུམས་སུ་ཞུགས་པ་ཡིན། ཕྱིའི་ཡབ་ཡུམ་འདི་གཉིས་ཀྱང་སྔགས་ཀྱི་ཚོགས་ལམ་ཆེན་པོ་པ་རྨི་ལམ་དུ་ཡུལ་ཉེར་བཞི་རྣམས་བགྲོད་པ་ཡིན་ནོ་ཞེས་བཀའ་བསྩལ་ཏོ། །

དེ་ཡང་རབ་བྱུང་མེ་ཡོས་ཀྱི་ལོ་ཧོར་ཟླ་གཉིས་པའི་ཚེས་བཅུའི་སྲོད་ལ་འོད་ཀྱི་གོང་བུ་འོད་ཟེར་འཕྲོ་བ་ཞིག་ཁང་ཐོག་དུ་བབས་ནས་སྐར་ཁུང་ནས་སིལ་སྒྲ་དང་བཅས་པས་ནང་དུ་སོང་ནས་ནང་ཐམས་ཅད་ཉི་མ་ཤར་བ་ལྟར་གསལ་བ་ཞིག་བྱུང་ཚེ་ལྷུམས་སུ་ཞུགས་སྟེ་ཇི་ལྟར་ཡུམ་གསོ་སྦྱོང་སྤྱོད་པའི་ལྷུམས་སུ་བྱང་ཆུབ་སེམས་དཔའ་ཞུགས་པ་ལྟར་ཟད་ཀྱི་དཀར་དམར་གྱི་ས་བོན་ལ་ལྟོས་པ་ནི་མ་ཡིན་པར་སྣང་ངོ་། །དེའི་ནུབ་ཡུམ་གྱི་མནལ་ལམ་དུ་ཐང་ཆེན་པོ་མེ་ཏོག་གིས་གང་པའི་དབུས་ན་གུར་ཆེན་པོ་ཤིན་དུ་ལེགས་པ་༼པ༡༨༧བ༽སྐུ་གསུང་ཐུགས་རྟེན་ངོ་མཚར་བས་གང་བ་དུང་གི་མཆོད་རྟེན་ཁ་བ་ལྟར་འབབ་པ་ཅིག་དུ་སོན་ནས་རུས་པའི་རྒྱན་དྲུག་དང་བཅས་སྟེ་གར་བྱེད་ཅིང་འདུག་པའི་རྒྱབ་རི་འཇའ་གུར་དང་ན་བུན་གཡུའི་མདོག་གིས་གཏིབས་པ་ཁྱེའུ་བུ་མོ་ལྟར་མི་ངོམས་པ་ནོར་བུའི་རྒྱན་ཅན་མཆོད་པ་སྣ་ཚོགས་འཛིན་པས་ཕྱི་ནས་བསྐོར་བ་དང་གླུ་གར་གིས་མཆོད་པ་མཐོང་ཞིང་དེའི་ཚེ་མཆོད་གྲལ་ནས་གསེར་གྱི་རྡོ་རྗེ་འོད་འབར་བ་ཞིག་བླངས། བུད་མེད་རལ་པ་ཁམ་ཤར་རེ་བ་ཞིག་གིས་དུང་ཆེན་པོ་ཅིག་འབུད་ཅིང་འདུག་པའི་དུང་བླངས་ནས་བུས་པས་སྐད་ཆེར་བྱུང་ཚེ་ཁྲི་ཐོག་ན་བླ་མ་ཞིག་བཞུགས་འདུག་པ་ན་རེ། དུང་སྐད་དེ་རྒྱ་དབུས་ཐམས་ཅད་ཐོས་ནས་ཐལ་ཟེར། ཕྱི་རོལ་ཐམས་ཅད་ཁྲོམ་གྱིས་གང་འདུག་པ་ལ་ཡབ་ཀྱི་མ་ཎི་ལག་བསྐོར་ཆེན་པོ་ཅིག་ཐོགས་ནས་ཐམས་ཅད་ལ་མ་ཎི་བསྐུལ་ཞིང་འདུག །བླ་མ་དེས་དུང་གི་མཆོད་རྟེན་གྱིས་མདོ་འཛིན་བྱས་པའི་ཕྲེང་བ་ཞིག་ཡུམ་རང་ལ་གཏད་ནས་འདིས་མ་ཎི་བགྲོངས་ཟེར་སྟེ་འདྲེན་བདོ་བ་ལ་མནལ་སད་ཚེ་ལུས་བདེ་ཉམས་དང་བཅས་པའི་སྔར་ལས་ལྗི་ཙམ་ཞིག་དུ་སོང་འདུག །དེ་ཕྱིན་རྨི་ལམ་དུ་ཁང་ལྟག་ནས་ཆུ་བཅུས་པས་གཟར་བུའི་ནང་དུ་སྤྱན་རས་གཟིགས་ཡིན་ཟེར་བའི་བྱིས་པ་ཆུང་ངུ་ཞིག་བྱུང་ནས་དེས་རིན་པོ་ཆེའི་ཁྲི་ཆེན་པོ་ལ་བཞུགས་ནས་སྐྱེ་བོ་མཐའ་ཡས་པ་ལ་ཐུགས་རྗེ་ཆེན་པོའི་སྒོམ་ལུང་གསུང་ཞིང་ཐམས་ཅད་ཡིག་དྲུག་འདོན་པ་དང་། ཁང་ཐོག་ན་གསེར་ཁྲི་ཞིག་འདུག་པ་ལ་རང་གི་པང་ན་བྱིས་པ་ཅིག་འདུག་པ་དེ་སོང་ནས་དེ་ལ་འདུག་སྟེ་འགྲོ་བ་མཐའ་ཡས་པས་ཕྱག་བསྐོར་བྱེད་པ་རྨིས་ཤིང་བུད་མེད་གཞན་ཞིག་ལའང་དུས་མཚུངས་པར་རྨི་ལམ་དེ་སྣང་། ནུབ་ཕྱོགས་ནས་འོད་དར་ཡུག་བརྐྱངས་པ་ལྟ་བུ་ལ་འཇའ་ཚོན་ཁ་དོག་སྣ་ཚོགས་པའི་དྲ་བ་འབྲེལ་བ་ཁང་བཟང་ལྟ་བུའི་ནང་ནས་སེང་གེ་ཆེན་པོ་གཡུ་རལ་ཅན་གྱི་སྟེང་དུ་འཇའ་འོད་ཀྱི་གུར་ཕུབ་པའི་ནང་ན་བླ་མའི་སྐུ་འོད་ཟེར་འཕྲོ་བ་༼པ༡༨༨ན༽དབུ་ཞྭ་རིང་པོ་གྱོན་པ་འོད་ཀྱི་གཡས་གཡོན་དུ་བཙུན་པ་རྔ་བརྡུང་མི་དུ་མ་དང་མཐའ་ཐམས་ཅད་ལྷ་མི་མཆོད་པ་བྱེད་པས་གང་བ། འོག་གི་ས་གཞི་ཁྲོམ་ཆེན་པོས་གང་བ་དེ་ཐམས་ཅད་ཀྱིས་རང་ཉིད་ལ་མཆོད་པ་དང་སྨོན་ལམ་མང་པོ་མཛད་ནས་ནུབ་ཕྱོགས་སུ་བྱོན་པར་མཐོང་སྟེ་འདི་ནི་སློབ་དཔོན་པདྨས་བྱིན་གྱིས་བརླབས་པར་སྣང་ངོ་། །ཡང་ཉི་ཟླ་སྐར་གསུམ་འཛོམ་པ་ལ་བླ་མ་རྣལ་འབྱོར་པའི་ཆ་བྱད་རྟ་དཀར་པོ་ཅན་འཁོར་རང་འདྲ་བརྒྱ་སྟོང་གིས་བསྐོར་བས་ཁང་མཁྲིས་སུ་ཁལ་མང་པོ་ཕོག་སྟེ་རྟེན་སྒམ་ནས་རྟེན་དཔག་མེད་བཏོན་པ་དང་མཉམ་དུ་ཡུམ་ལ་བུ་ཞིག་སྣང་བ་དེ་རྟེན་སྒམ་དུ་བཅུག་ནས་ངས་འདི་ད་བར་མ་རྙེད་ཟེར། དེ་མ་ཐག་དུ་དེ་རྟ་དཀར་པོ་གསེར་སྒ་གསེར་ཆས་ཅན་ལ་བསྐྱོན་སྟེ་དར་འཕྱར་དུང་འབུད་རོལ་ཆ་མང་པོ་དང་ན་མཁའ་སྤོས་དུད་ཀྱིས་ཁྲིགས་པས་ནུབ་ཕྱོགས་སུ་སོང་བར་སྣང་སྟེ་འདི་ནི་ཕྱིས་རྒྱལ་ཚབ་སྤྲུལ་སྐུས་སྤྱན་འདྲེན་པ་མཐོང་བར་སྣང་། ཡང་རང་གི་ཞིང་དཀྱིལ་ན་གུར་ཆེན་པོ་མཐའ་ཅོག་པུས་བསྐོར་བ། གུར་དེ་སྐུ་གསུང་ཐུགས་རྟེན་གྱིས་གང་བའི་དབུས་ན་ཁྲི་ཞིག་འདུག་པ་ལ་རང་གི་བུ་ཞིག་འདུག་པ་དེ་སོང་བ་བཙུན་པ་མཛེས་པོ་ཅིག་དུ་གྱུར་ནས་འདུག་ཞིང་དེའི་བདག་པོ་བླ་མ་བགྲེས་ཉམས་ཡོད་པ་ཅིག་གིས་བྱེད་པར་རྨིས་སྟེ་ཕྱིས་སངས་རྒྱས་མཉན་པས་ཞབས་ཏོག་མཛད་པ་གཟིགས་པར་འདུག །དངོས་སུ་ཡང་ལྷུམས་སུ་ཞུགས་ཕྱིན་ཁང་པའི་ཕྱི་ནང་ཐམས་ཅད་དུ་བརྒྱད་སྟོང་པ་ལ་སོགས་པའི་གསུང་རབ་འདོན་པའི་འུར་སྒྲ་དང་མ་ཎིའི་འུར་སྒྲ་ཁྲོམ་ཆེན་པོ་ཚོགས་པ་ལྟ་བུ་གྲགས་ཞིང་རེས་ཉན་ན་མི་ཐོས་རེས་མ་ཉན་ནའང་ཐོས་པ་རྒྱུན་དུ་བྱུང་། ཡུལ་མི་འགས་ཡུམ་གྱི་ཁང་པའི་ཕྱི་ནང་ཐམས་ཅད་མེ་འབར་བར་མཐོང་། ཡུམ་སྐུ་ཡང་ཞིང་བདེ། ཟས་མ་ཟོས་ཀྱང་བཀྲེས་པའི་སྣང་བ་མེད། ཉི་མ་གཅིག་ལ་ནས་དགོན་ཞོ་དྲུག་གི་མལ་གྱི་ཡུར་མ་ཟིན་༼པ༡༨༨བ༽ཞིང་ལུས་ངལ་བ་ཙམ་ཡང་མ་བྱུང་། ས་བོན་བྲེ་དོ་བཏབ་པར་ནས་ཁལ་བཞི་ཐོན། ཡང་ལན་གཅིག་ཡུམ་རམ་པ་འཐུ་བར་སོང་ནས་ཅུང་ཟད་བསྡད་ཡོད་ཙ་ན་ཁོག་པ་ནས་སྐད་ཕྲ་མོ་ཞིག་གིས། ཏོག་ཏོག་མ་བྱེད་འགྲོ་སེར་བ་འོང་ལེ་ཡོད། ཟེར་བ་ཞིག་བྱུང་། ཡུམ་རང་གི་ཨ་ཇེ་ཤི་བ་དེའི་སྐད་ཡིན་པར་ཡང་དོགས། ཟླ་བོ་ལ་ཁྱོད་ཀྱིས་ཅི་སྨྲས་དྲིས་པས་ངས་ཅང་མ་སྨྲས་སྐས་ཕྲ་ཆུང་ཞིག་ནི་གྲག་ཟེར་བས་ལོག་ཕྱིན་པ་ན་ཁྱིམ་དུ་སླེབ་མ་ཐག་སེར་དྲག་ཐུ་མོ་ཞིག་བྱུང་། ཁོང་ནས་ཡིག་དྲུག་གསུང་བ་དུ་མས་ཐོས། ཡབ་ཡུམ་འཐབ་མོ་བྱུང་ནས་ཡབ་ཀྱིས་ཡུམ་ལ་གླ་ངའི་ཡུ་བ་བརྒྱབ་པས་ཁོང་པའི་ནང་ནས་ངེད་མ་བུ་ལ་འདི་ཙམ་བྱེད་པའི་ལས་མ་བྱས་ཅེས་གསུང་བྱོན་པ་ནང་མོ་ཐམས་ཅད་ཀྱི་ཐོས་པས་ཡབ་ཀྱི་ཁྲོ་བའང་ཞི། འདི་དག་ལས་ན་བྱང་ཆུབ་སེམས་དཔའ་དོན་ཐམས་ཅད་གྲུབ་པ་ལྷུམས་ན་ཙནྡན་སྦྲུལ་སྙིང་གི་ཁང་བརྩེགས་ན་བཞུགས་པ་ལྟར་ཕུང་ཁམས་སྐྱེ་མཆེད་ཡོངས་སུ་རྫོགས་པ་པདྨ་ལས་བརྫུས་སྟེ་སྐྱེས་པ་ལྟ་བུར་ལྷུམས་ན་བཞུགས་པར་སྣང་ངོ་། །ཡུམ་འོ་མ་བཤིག་ཅིང་ཡོད་ཚེ་ཨ་ཁུ་ཨ་ཐར་གྱིས་ཁྱོད་ལ་འདྲེའི་ཕྲུག་གུ་ཡོད་ཏམ་ཟེར་ནས་གྲི་བརྒྱབ་པ་ལྟོ་བ་ལ་ཚུད་ཀྱང་ཅི་ཡང་མ་ཉེས་འོ་མ་རྐྱལ་པ་རལ། ཡབ་ཀྱི་རྨི་ལམ་ན་གསེར་སྐུ་ཆེན་པོ་ཅིག་གི་བདག་བཅོལ་བ་དང་། གསེར་སྐུ་བཞེང་བར་འདོད་པ་ན་ཁྱོད་ཀྱིས་བཞེང་མི་དགོས་ང་རང་རང་བྱོན་དུ་ཡོང་བ་ཡིན་ཞེས་ཐུབ་དབང་གི་གསེར་སྐུ་ངོ་མཚར་ཅན་བྱུང་བ་དང་། སློབ་དཔོན་པདྨས་ཁྲོམ་ཆེན་པོ་ལ་ཆོས་བཤད་ནས་དུང་ཕྲེང་མིག་ཡོད་མེད་འདྲེས་པ་སིལ་བུ་རས་ཁུག་ཆེན་པོ་གང་བཏང་སྟེ་འདི་ཁྲོམ་ལ་ཁྱེ། འབྲེལ་ཚད་ངས་འདྲེན་པ་ཡིན་འཇིག་རྟེན་ན་ང་བས་ལྷག་པ་མེད་གསུང་བ་རྨིས། ཉིན་ཞིག་རྩས་མ་བརྩས་སྟེ་འོངས་པ་ན་དངོས་སུ་༼པ༡༨༩ན༽དྲེལ་ཁལ་དང་མི་མང་པོ་བྱུང་བ་ནས་དྲེའུ་དཀར་པོ་གཅིག་ལ་རྟེན་སྒམ་བཀལ་རྒྱན་དྲུག་བཅིངས་པའི་མི་ཞིག་གིས་རྟེན་ཁུག་ཞིག་ནས་ཞྭ་ཞིག་ཕྱུང་སྟེ་ལག་དུ་གཏད་བྱུང་མ་ཐག་དེ་རྣམས་ཡལ་སོང་། ཡང་རྨི་ལམ་ན་ཁྲོ་བོ་རལ་གྲི་འཛིན་པ་དང་བུད་མེད་རུས་རྒྱན་ཅན་དཔག་མེད་ཀྱི་ནང་ནས་སྔོན་མོ་རྒོད་ཀྱི་ཐུལ་པ་གསོལ་བ་བཅུ་གསུམ་གྱིས་ཁྱོད་ཀྱིས་ལག་དུ་ཁམས་གསུམ་གསལ་བའི་ནོར་བུ་ཐོབ་པ་ཡོད་དེའི་ཇ་འདྲེན་ཡིན་ཟེར་བ་རྨིས། གཅེན་མོ་ཀླུ་སྒྲོན་གྱིས་ཡུམ་གྱི་སྟེང་དུ་འཇའ་གུར་མཐོང་ནས་བསྟན་པས་གཞན་གྱིས་ཀྱང་མཐོང་དེ་ལ་སོགས་པ་རང་གཞན་གྱི་དངོས་ཉམས་རྨི་ལམ་གྱི་མཚན་ལྟས་ངོ་མཚར་བ་ནི་མཐའ་ཡས། སྐྱེ་བའི་སྡུག་བསྔལ་མ་མཐོང་སྟེ་ཕུང་ཁམས་སྐྱེ་མཆེད་ཐམས་ཅད་སྤྲུལ་པ་སྤྲུལ་བ་དང་འདྲ་བར་བྱུང་གསུངས། དེ་ལྟར་ལྷུམས་སུ་ཟླ་བ་བརྒྱད་ལྷག་པར་བཞུགས་སྟེ་ལྐོག་གྱུར་གྱི་གདུལ་བྱ་མཐའ་ཡས་པའི་དོན་མཛད་སྟེ་ཟླ་བ་བཅུ་གཅིག་པའི་ཡར་ཚེས་བཞིའི་སྔ་དྲོ་ཡུམ་ལ་གནོད་པ་མེད་པར་བལྟམས་པའི་རོལ་པ་བསྟན་ཚེ་དྲི་བཟང་གི་ངད་ཆེན་པོ་བྱུང་། དྲིལ་ཕྱི་བྱས་ནས་ཅུང་ཟད་སོང་བ་ན་སྤྱན་ཧྲིག་ཧྲིག་མཛད་ནས་ཀརྨ་པའོ་ཞེས་ལན་གཉིས་གོ་ཙམ་གསུངས། དེའི་ཚེ་ཁང་ཐོག་དུ་འཇའི་ཀ་བ་ཟུག་མེ་ཏོག་གི་ཆར་བབ་ཅིང་ཡུམ་ལ་ཞག་མང་པོར་དྲི་བཟང་གི་ངད་བྲོ་བར་གྱུར། དེའི་ཚེ་དཀར་པོའི་ལྷ་ཐམས་ཅད་ཀྱིས་སྙན་པ་བསྒྲགས་པས་སྐྱེ་བོའི་ཚོགས་ཐམས་ཅད་རང་བཞིན་གྱི་འདུས་ཤིང་ངོམ་དུ་ཀརྨ་པའི་སྐུ་སྐྱེ་འཁྲུངས་ཅེས་སྙན་པས་ཕྱོགས་ཐམས་ཅད་དུ་ཁྱབ་བོ། །

དེའི་ཚེས་ཀརྨ་སིདྷུ་པ་རྒྱལ་སྲས་བཀྲ་ཤིས་དཔལ་འབྱོར་ཕྱོགས་དེར་ཕེབས་པ་ལ་ཟླ་བ་དེའི་ཚེས་བཅུ་གསུམ་ལ་ཡབ་ཨ་བྱམས་ཀྱིས་མཇལ་དུ་བྱོན་ནས་ངེད་ཚང་ལ་བྱིས་པ་ངོ་མཚར་ཆེ་བ་ཞིག་ཡོད་ཞུས་པས་ཕྱག་སྒམ་ནས་ཤོག་དྲིལ་ཞིག་ཕྱུང་སྟེ་གཟིགས་ནས་ཁྱེད་ཡབ་ཡུམ་༼པ༡༨༩བ༽ལ་ཅི་མིང་ཁང་པའི་ལྟག་འོག་དུ་ཤུག་ཕུང་དང་ཆུ་མིག་སྒོ་ཤར་དུ་བསྟན་པ་རྣམས་ཨེ་ཡོད་གསུངས། དེ་རྣམས་ཡོད་ཚུལ་ཞུས་པས་ཁྱོད་ཀྱི་མིང་དེ་མི་མཐུན་འདུག །ཡབ་ལ་བྱམས་པ། ཡུམ་བླ་མ་མཚོ་ཟེར་བ་འདུག །འོན་ཀྱང་ཨ་བྱམས་དང་བླ་མ་སྒྲོན་ཞེས་ཕྱོགས་མཐུན་ཙམ་ཡིན་པ་འདྲ། སྐུ་ཚེའི་རྟེན་འབྲེལ་དུ་འབྲུག་ལོ་ཟླ་བ་གསུམ་པའི་བར་གསོངས་ལ་ཉ་ར་དམ་པོ་གྱིས་གསུངས་ནས། རྟེན་བསྡུས་རིལ་བུ་བདུན། རས་ཀྱི་བག་ལེ་ཁ་གང་། ཇ་དང་མར། གུ་གུལ་དཀར་ནག་འདྲེས་པ་ཕུལ་གང་ཙམ་བསྐུར་ནས། འདི་ཀརྨ་སི་དྷུ་པས་ཁྱོད་ལ་ན་བཟའ་དང་ཇ་འདྲེན་ཡིན་ཞུས། སྤོས་འདིས་བདུག་པ་གྱིས། རྟེན་བསྡུས་རིལ་བུ་འདི་རྣམས་དྲོངས་དང་སྤྲུལ་སྐུ་ཡིན་ན་ཅི་ཡང་མི་ཡོང་། མིན་ན་ནང་པར་ནས་རྟགས་ཅིག་སྟོན་པ་ཡིན། དེའི་ཚེ་མང་ན་ཚིག་བཞི་ཉུང་ན་གསུམ་གསུང་བ་ཡིན། དེ་བྱུང་ན་ཁྱོད་འདིར་ཤོག་གསུངས། ཡབ་ཀྱིས་དེ་རྣམས་བྱས་པས་ན་བཟའ་ཇ་འདྲེན་ཡང་བག་འཕྱིས་ཙམ། ཨེ་མ་ཧོ། ང་ལ་ཐེ་ཚོམ་མ་བྱེད་དང་། །ང་ནི་ཀརྨ་པ་ཅེས་བྱ། །གསུངས། གཞན་འགའ་ཡར་གསུང་བ་མ་ཟིན། ཇ་སྐོལ་ཞིང་ཡོད་ཚེ་སྤྲུལ་སྐུ་བལྟམས་ནས་ཞགས་བཅུ་གསུམ་ཙམ་ལོན་པ་དེ་བཞེངས་ནས་གར་མཛད་ངོམ་སྟོད་ཀྱི་ལྡོང་ལྷ་རྒོད་ཀྱི་བུ་མོ་དཔོན་གཡོག་གཉིས་ཀྱིས་མཇལ་ཉིན་འཇའ་དང་མེ་ཏོག་གི་ཆར་བྱུང་། ཐམས་ཅད་མཁྱེན་པ་གོང་མ་དངོས་དང་མཇལ་བའི་དད་པ་སྐྱེས། དད་རྟེན་ཞུ་བ་ལ་ན་ཟ་བག་ལེའི་དུམ་བུ་ཅུང་ཟད་ཅིག་བྱིན་པ་ལ་ཁོང་གཉིས་རྩོད་པས་ཁྱེད་གཉིས་དེ་འདྲ་མ་བྱེད་གསུང་ཞིང་ཡིག་དྲུག་འགའ་ཞིག་གསུངས། ཤེལ་ཁྱམ་དཔོན་ཉ་སྐྱབས་ཀྱིས་ངའི་ཕས་དྲུང་གོང་མ་སྐུ་ཆུང་ངུས་ན་བཟའ་ཞིག་ཕུལ། ད་རེས་ངས་ཀྱང་སྐུ་དྲུང་དུ་ན་བཟའ་ཞིག་འབུལ་ཞེས་ཕུལ་བ་ན་ཕྱག་དུ་བཞེས་སྟེ་འབུལ་བ་ལེགས་གསུངས། སྐུ་འཁྲུངས་ནས་༼པ༡༩༠ན༽ཟླ་གཅིག་ན་རི་བོ་ཆེའི་སྒོམ་ཆེན་གསེར་ཕུར་བས་མཇལ་སྟེ་ཁྲོམ་མང་པོ་ཡོད་སར་ཇ་ཞུས་ཚོགས་འཁོར་བྱས། ཕྱག་དུ་ཁོང་གིས་ཌ་དྲིལ་ཕུལ་བས་དགྱེས་པས་འཁྲོལ་ཞིང་ཐམས་ཅད་ལ་ཕྱག་དབང་མཛད། ཁྱེད་ཀརྨ་པ་ཡིན་ན་རྩེ་ལྷ་སྒང་དུ་ང་ལ་ཆོས་གནང་བ་དེ་གང་ཡིན་ཞུས་པས་ཕྱག་རྒྱ་ཆེན་པོ་དང་ན་རོ་ཆོས་དྲུག་ཡིན་གསུང་། དྲུང་སི་དྷུ་པས་སྤྲུལ་སྐུ་བརྟག་པར་ཡོན་བདག་མཚོ་སྐྱེས་བཏང་ཚེ་ཡིག་དྲུག་ལན་མང་པོ་གསུངས། དབུ་དུམ་པ་གསེར་ཇིས་མཇལ་སྟེ་སྐུ་ལ་དྲི་བཟང་པོ་རྒྱུན་དུ་བྲོ་བ་ལ་བསྣམས་སྟེ་གཙུག་ཏོར་དང་མཛོད་སྤུ་མ་གཏོགས་མཚན་ཐམས་ཅད་རྫོགས་པར་འདུག་ཟེར་ནས་རི་བོ་ཆེར་སྙན་པ་བསྒྲགས་སོ། །དེ་རྣམས་ངོམ་ས་སྒང་བྱ་བ་དྲུང་ན་རིམ་གྱི་བུ་ཆེན་ཞིག་གི་དགོན་ད་ལྟ་ཆོས་རྒྱུད་དགེ་ལྡན་པ་བྱེད་པ་དེར་ཐོས་ནས་ཇ་འདྲེན་ཕུལ་དགེ་འདུན་པ་ཀུན་གྱིས་མཇལ་ཚེ་ཡིག་དྲུག་དང་ཨ་ལི་ཀཱ་ལི་གསུང་ཆེན་པོས་གསུངས་པས་ཐམས་ཅད་དད། ལྡོང་ཁྱི་སྤྲང་མས་མཇལ་ཚེ། སྒྱུ་མའི་རང་བཞིན་ང་ནི་སྐྱེ་འགག་གནས་དང་བྲལ། །ཞེས་གསུངས་པས་དད་པ་ཐོབ་སྟེ་མི་སྡེ་རྣམས་མཇལ་བར་བསྐུལ་ཞིང་དེ་ཐམས་ཅད་ལ་མཉེས་པས་ཕྱག་དབང་མཛད། དཔོན་སྤྲང་རྒྱལ་བྱ་བས་མཇལ་བས་ཁྱོད་སྡིག་ཅན་ཡིན་གསུངས་ནས་བཞད། དེས་ཀྱང་བཤགས་པ་བྱས། པ་བོང་པའི་བླ་མ་ཞིག་གིས་ངས་རྩེ་ལྷ་སྒང་དུ་གསེར་སྲང་གང་ཕུལ་ནས་བྱིན་རླབས་ཞུས་པ་ཡིན་པས་དེ་རིང་ཕྱག་དབང་ཞབས་དབང་གནང་དགོས་ཞུས་པས་མཉེས་པར་མཛད་ཅིང་ཡང་ཡང་བྱིན་རླབས་མཛད། བླ་མ་ཞབས་རྗེན་པར་མཇལ་སྟེ་གསུང་ཞིག་འབྱོན་དགོས་ཞུས་པས་རྡོར་སྐྱིལ་དང་ཕྱག་བསྣོལ་སྟབས་མཛད་སྟེ་སྤྱན་ན་མཁར་གཟིགས་ནས་ཅང་མི་གསུང་བ་བཞུགས་པས་ཁོང་དད་པ་ཆེར་ཐོབ། སྐུ་འཁྲུངས་ནས་ཟླ་བ་གཉིས་ན་ནུ་མ་གཡས་པའི་གོང་དུ་རིང་སྲེལ་དཀར་པོ་ཡུངས་ཀར་ལྟ་བུ་གསུམ་འཛོམས་སུ་ཤར་བ་༼པ༡༩༠བ༽ཀུན་གྱིས་མཐོང་བར་ཟླ་བ་ཙམ་སྣང་། ཕྱིས་གྲིབ་ཅན་ཞིག་གི་མཐོང་བས་ཡལ། ཟླ་ངོ་གསུམ་པ་ལ་ཚེམས་སེའུ་ཡུངས་ཀར་ཙམ་གཉིས་བྱུང་བ་ན་ཡབ་ཨ་བྱམས་ཀྱིས་རེག་སྟེ་འདི་ངེད་དཔུན་ཟ་བའི་འདྲེ་སོ་ཨེ་ཡིན་ཟེར་བས་དེ་ནུབ་རང་ཡལ་ལྗགས་ཅུང་དིག་པར་སྣང་། སྤྱིར་གསོན་པོ་རིང་སྲེལ་འཛག་པ་དང་། ཞེས་མི་ཤིས་པར་འཆད་མཁན་སྣང་ཡང་འདི་ལ་ཁུངས་མ་མཐོང་ཞིང་དབུ་སྐྲ་དང་སེན་མོའང་སྐུ་བལ་གྱི་རིང་སྲེལ་ཡིན་པས་དེ་ལྟ་ན་གསོན་པོའི་སྐྲ་སེན་ཡང་མི་ཤེས་པ་དང་གཟུངས་སྔགས་ནི་གཟུངས་ཀྱི་རིང་སྲེལ་ཡིན་པས་གསོན་པོས་གཟུངས་བཤད་པའང་མི་ཤིས་པར་ཐལ་བས་འདི་ནི་རང་གཟོར་གོར་མ་ཆག་གོ །ཨ་ཐར་གྱིས་ཀརྨ་པ་ཡིན་ན་འདིས་མི་གནོད་ཟེར་ནས་སྨན་ཆེན་ཞུན་མར་དང་སྦྱར་སྟེ་དྲངས་པས་དེ་ཕྱིན་སྐུ་ལུས་ལ་འབུར་ཞིབ་མང་པོ་བྱུང་། ལན་ཅིག་ཡུམ་བལ་འཁེལ་བའི་འཕང་ནས་བཟུང་སྟེ་འཁེལ་མ་བཅུག་པས་མི་ཁ་རྒྱང་གྲགས་འདི་བས་ཉིན་པ་མ་བྱུང་ཟེར་ནས་ཐལ་ཅག་བརྒྱབ་པས་ཨ་མ་རང་ཁ་རོག་སྡོད་མ་ཎི་ཐོན། ང་ལ་བདག་པོ་ཅིག་ཡོང་བ་ཡོད། ཨོཾ་མ་ཎི་པདྨེ་ཧཱུྃ་གསུངས། དེ་ནས་ཡུན་མ་ཐོགས་པར་རི་བོ་ཆེ་བ་དང་ལྷོ་རོང་པའི་གདན་འདྲེན་སླེབས། སོ་སོའི་དར་ཁ་ཞུ་ཡིག་ཕྱག་གི་བཞེས་ཤིང་མཉེས་པར་མཛད། སྤྱན་དྲངས་སྟེ་རི་བོ་ཆེར་མེ་ཏོག་བཀྲ་མཆོད་ཀྱི་མཆོད་བསྟོད་ཀྱི་ཚེ་ཕེབས་པས་བསུ་བ་ལྟ་བུར་བྱུང་། དེ་དུས་ཟླ་ངོ་བདུན་བཞེས་ལ་ཆོས་རྗེ་སྟེང་པས་རྒུན་འབྲུམ་སྡེར་གང་གི་སྟེང་དུ་བུར་རྡོག་གསུམ་བཞག་པ་བྱུང་བས་ཤིན་དུ་དགྱེས་ནས་བུར་རྡོག་གསུམ་སྐུ་གསུམ། རྒུན་འབྲུམ་སྡེར་གང་དུ་མ་རོ་གཅིག་ཞེས་གསུངས་ནས་ཕལ་ཆེར་བཞེས། ཁྲོམ་ཐམས་ཅད་ལ་ཕྱག་དབང་མཛད་ཅིང་ཡིག་དྲུག་གསུངས། སྔོན་ཡབ་ལ་ཁྱོད་ཀྱི་བུ་ཀརྨ་པ་ཡིན་ན་ཅིར་ཐལ་ཡང་ང་བྱིན་རླབས་མི་ཞུས་ཞེས་ཁ་ངན་བྱས་པ་ཅིག་ལ་ཕྱག་དབང་མ་མཛད་པས་ཁོ་༼པ༡༩༡ན༽རང་ཡང་དད། རི་བོ་ཆེ་བའི་ཞལ་ངོ་མི་དཔོན་རི་མཚམས་དགེ་སྒོམ་ཐམས་ཅད་ཀྱིས་སོ་སོ་ནས་ཇ་འདྲེན་ཕུལ། སོ་སོ་ནས་དྲུང་གོང་མའི་བཀའ་ཤོག་བྱིན་རླབས་རྟེན་སོགས་སོ་སོ་ངོས་འཛིན་ཞུས་པ་རྣམས་ལ་ཐ་དད་དུ་ཡིད་འཆེས། ཆོས་ཀྱི་རྗེ་འཇིག་རྟེན་དབང་ཕྱུག་གིས་འདི་ཀརྨ་པའི་སྤྲུལ་སྐུ་རྩོད་མེད་དུ་འདུག་པས་ཁྱེད་རང་ཞབས་ཏོག་པའི་འོས་ཡིན་པས་ཞབས་ཏོག་གྱིས་ཅེས་ལྷོ་རོང་པ་ཡུམ་སྲས་ལ་བཀའ་གནང་། ཆིབས་པ་སོགས་རྫོང་འབུལ་དང་བཅས་སྟེ་ལྷོ་རོང་རྫོང་སར་དུ་ཕེབས་སོ། །

འདིའི་ཚེ་རྒྱལ་ཚབ་སྤྲུལ་པའི་སྐུ་ཁྲོམ་སྦྲུལ་ལྕེ་སྟེང་ན་བཞུགས་ཚེ་ནང་ཞིག་བླ་མ་བསོད་ནམས་རྒྱལ་མཚན་གྱིས་ངས་ཁ་སྐད་སྙན་པོ་ཅིག་ཚོར། མདང་ལ་པ་ཅིག་སླེབས་བྱུང་བས་ཐམས་ཅད་མཁྱེན་པ་ངོམ་ན་སྐུ་འཁྲུངས་པའི་ངེས་པ་ཅན་འདུག་ཞུས་པ་དང་གཟིམས་གུར་ལ་ཉི་མ་ཤར་བ་དང་གསོལ་ཇ་དང་པོ་གསོལ་དཀར་དུ་ཞུས་པ་གསུམ་དུས་མཉམ་པའི་རྟེན་འབྲེལ་བྱུང་། ཁོ་བོའང་ལུས་སེམས་བདེ་རྟེན་འབྲེལ་ཤིན་དུ་བཟང་གསུངས། འདིའི་དུས་བླ་མ་ཨ་མདོ་བ་རྒོད་རླབས་ཅན་ཞིག་གིས་ཁོང་རང་གི་བུ་ཞིག་བྱུང་བ་ལའང་ཕ་མ་ལ་རྨི་ལྟས་བཟང་བ་དང་ལྟས་བཟང་པོ་བྱུང་བ་ལ་བརྟེན་ནས་བུ་ལ་བསླབས་སྦྱང་ཡང་དུ་མ་བྱས་ནས་ཐམས་ཅད་མཁྱེན་པའི་སྤྲུལ་སྐུར་གྲགས་སྟེ་བྲག་གསུམ་ན་བཞུགས། སྒར་པ་ཕལ་ཆེར་ཡང་ཟས་ཆང་གིས་མགུ་བར་བགྱིས་ནས་ཕྱོགས་སུ་ལྷུང་བར་བྱས། བླ་མ་རིན་པོ་ཆེ་སྐྱ་སེ་གདན་དྲངས་སྟེ་སྐུ་སྐྱེར་ངོས་འཛིན་མཛད་ནའང་ཟླ་བ་གཉིས་ཙམ་ན་བླ་མ་ཉིད་སྐུ་གཤེགས། རྒྱལ་ཚབ་རིན་པོ་ཆེ་སྔོན་གྱི་ལུང་བསྟན་སོགས་ནས་སྤྲུལ་པའི་སྐུ་ཉིད་ལ་འཆུག་མེད་ཀྱི་ཐུགས་ངེས་ཤེས་ཡོད་རུང་རེ་ཞིག་སྒར་པ་མི་མང་གི་ཁ་ངོ་ཅུང་ཟད་གཟིགས་དགོས་པ་ནས་འཇིག་རྟེན་མཐུན་འཇུག་གི་སྤྱོད་པས་བྲག་གསུམ་དུ་ཕེབས་ནས་ཨ་མདོ་བའི་སྲས་དང་མཇལ་བ་མཛད། ༼པ༡༩༡བ༽མཇལ་དར་སྣ་མོ་གསུམ་བཏང་བ་གསུམ་ག་ཚུར་བསློག་བྱུང་བའི་རྟེན་འབྲེལ་ལའང་མ་མཉེས། འབྲུག་གྲག་འཕྲོག་ལ་སྐད་ཆག་པའི་མནལ་ལྟས་ཀྱང་སྤྲུལ་སྐུ་འདི་ལ་ལྟ་བ་འདྲ་གསུངས། འོན་ཡང་ཐབས་མཁས་ཀྱི་མཛད་པས་དྲུང་བཀྲ་ཤིས་དོན་གྲུབ་པ་དང་བཀའ་བསྒྲོས་སྟེ་རྩེ་ལྷ་སྒང་དུ་སྤྱན་དྲངས་ནས་སྐུ་མཚམས་ལ་བཞུགས་སུ་གསོལ། མནལ་ལམ་བརྟགས་པ་ནའང་ནུབ་ངོས་ཀྱི་ས་ཐམས་ཅད་ནག་ཞིང་མི་སྡུག་པ་དང་ཤར་ངོས་ཀྱི་ཡུལ་ཐམས་ཅད་དཀར་ཞིང་ཉམས་དགའ་བར་གཟིགས། སྙེ་བོ་ས་ཕུག་ན་བཞུགས་དུས་ཀྱང་སེང་གེ་ང་རོ་འབྱིན་མི་ནུས་པ་ཅིག་འདུག་པ་ཤར་ནས་འབྲུག་ཆེན་པོ་ཅིག་གྲག་པའི་མོད་ལ་དེ་ཁྱིར་གྱུར་པའི་མནལ་ལྟས་ལས་ཤར་གྱི་སྤྲུལ་སྐུ་འདི་རྩོད་མེད་ཡིན་པ་འདྲ་ཞེས་རོང་བོ་བླ་མ་གཅོད་པ་ལ་སྔ་མོ་ནས་གསུངས་པར་སྣང་། བདག་ལོ་དགུ་པ་ཅིག་ཐུབ་ཆེན་ཆོས་འཁོར་ན་སླེབས་པའི་ཚེ་ཁྲིམས་དཔོན་ཆེན་པོ་འདན་མ་གོའི་ཤྲིས་གྲལ་འཕྲོས་ལའང་སྤྲུལ་སྐུ་འདིའི་ཡབ་དེ་ཡབ་རྒོད་ཅིག་ཨེ་ཡོད། ངེད་ཀྱི་བྲག་གསུམ་སྤྲུལ་སྐུ་འདི་ལ་ནི་ཡབ་རྒོད་ཅིག་ཡོད་པ་ཡིན། ཡབ་རྒོད་བྱུང་ཕྱིན་སྤྲུལ་སྐུ་སློབ་པ་ལ་ཚིག་གཉིས་ཀྱིས་ཆོག་སྐད། དྲན་ནམ་ཟེར་ན་དྲན་གྱིས། མ་དྲན་ནམ་ཟེར་ན་མ་དྲན་གྱིས། ངོ་ཤེས་སམ་ཟེར་ན་ཤེས་གྱིས། མི་ཤེས་སམ་ཟེར་ན་མི་ཤེས་གྱིས། འདིས་ཆོག་པ་ཡིན་པར་འདུག་ཞེས་གསུང་བ་སོགས་དཔྱོད་ལྡན་ཐམས་ཅད་ནི་སོམ་ཉི་ཙམ་ཡང་མི་བྱེད་པར་སྣང་ངོ་། །

མཆོག་གི་སྤྲུལ་པའི་སྐུ་ནི་ལྷོ་རོང་རྫོང་སར་དུ་གདན་དྲངས་སྟེ་ན་མཁའ་མཛོད་ཀྱི་ལྷ་ཁང་ལ་སོགས་པར་ཕེབས། སྔོན་གྱི་དབུ་ཞྭ་དང་ལས་ཞྭ་གཞན་མའི་སྒམ་བསྒྲིགས་པ་དང་། སྐུ་འདྲ་དངོས་དང་གཞན་མ་ན་བཟས་བཏུམས་སྟེ་བསྒྲིགས་པ་དང་དྲུང་གོང་མའི་ཚེམས་དང་རྒྱ་སྟོན་པའི་ཚེམས་ཐམས་ཅད་མཁྱེན་པའི་ན་བཟའ་དུམ་བུ་དང་། ༼པ༡༩༢ན༽བླ་མ་གཞན་གྱི་ན་བཟའ་དུམ་བུ་བཤིབས་སྟེ་ཁྱེད་རང་གི་དབུ་ཞྭ་སོགས་གང་ཡིན་ངོས་ཟུང་ཞེས་ཞུས་པ་ཐམས་ཅད་ལ་དྲུང་གོང་མའི་རྣམས་ཁོ་ན་ངོས་བཟུང་། སྤྱིར་མཆོག་གི་སྤྲུལ་པའི་སྐུ་འདི་ལྟ་བུ་ལ་བརྟག་པ་འདི་རིགས་ནི་རྟ་མཆོག་རིན་པོ་ཆེ་ལ་གོམ་པ་བསྒྱུར་ཤེས་མི་ཤེས་བརྟག་པ་ལྟ་བུ་ཡིན་མོད་ནའང་འདི་རྣམས་ཕྱི་ཚས་འདྲ་འདྲ་བཟོས་ནས་བྱེད་པར་སྣང་བས་ཚུར་མཐོང་གི་ཡིད་འཆེས་ཀྱི་གནས་ཅུང་ཟད་ནི་སྣང་ངོ་། །རྒྱ་སྟོན་བྱ་བྲལ་བས་ཀྱང་ཞུ་ཡིག་མཛད། དབུ་ལོ་འདྲ་འདྲ་གཉིས་ངོས་འཛིན་ཞུས་པ་ན་དྲུང་གོང་མའི་དབུ་ལོ་ལ་འདི་ངའི་སྐྲ་ཡིན་འདི་བླ་མ་གཞན་ཞིག་གི་སྐྲ་འདུག་གསུངས་པས་ངེས་ཤེས་ཐོབ། དྲུང་གོང་མའི་ལྕམ་མོ་དབོན་མོ་དགའ་བས་མཇལ་བས་ཨ་ཇ་གསུངས་ནས་མཁྱེན། དྲུང་གོང་མའི་རིང་སྲེལ་དང་རིང་སྲེལ་གཞན་ངོས་འཛིན་ཞུས། བྱུ་རུའི་ཐུག་དམ་ཕྱག་ཙེ་སྐོར་ཡོད་པ་ངོས་འཛིན་ཡང་མཛད། སྲུང་བའི་ལོགས་ལ་དྲུང་གོང་མའི་ཡུམ་གྱི་མེ་ལོང་ཞིག་ཡོད་པ་ལ་འདི་སུའི་རེད་ཞུས་པས་ཨ་མ་གསུང་ནས་ཕྱག་གིས་འཇུས། ཁྱེད་ཆོས་གྲགས་རྒྱ་མཚོ་ཡིན་ན་མཁའ་འགྲོ་རྒྱ་མཚོའི་གར་མཛོད་ཞུས་པས་ཤིང་གཉིས་རྡོ་རྗེ་འདྲིལ་བུའི་ཚུལ་དུ་བསྣམས་ནས་གར་གྱི་ཚུལ་དང་ནས་འབྲུ་འཐོར་ནས་བཀྲ་ཤིས་ཤོག་གསུངས། དགུང་ལོ་བཞི་པ་ལ་དྲུང་པ་གྲགས་པ་བཀྲ་ཤིས་པས་ཕྱག་ཕྱི་མཛད་སྟེ་རི་བོ་ཆེར་བྱོན་པའི་ལམ་དུ་ཀི་ནོག་བླ་མ་བསོད་ནམས་རིན་ཆེན་གྱིས་གཡུ་ཞིག་ཕུལ་སྟེ་ཁྱེད་ཀརྨ་པ་ཡིན་ན་ང་ལ་གསུང་ཞིག་བྱོན་ཞུས་པས། ང་ལན་རེ་པདྨ་འབྱུང་གནས་ཡིན། ལན་རེ་ས་ར་ཧ་པ་ཡིན། ལན་རེ་བྱམས་པ་མགོན་པོ་ཡིན། གསུངས། བྱམས་པ་ཇི་ལྟར་བཞུགས་ཞུས་པས་བཟང་པོའི་སྟབས་མཛད། རི་བོ་ཆེ་འཕྱམས་དཔོན་པས་གདན་དྲངས་པ་ན་བེར་ནག་ཅན་གྱི་འཕྱམས་ཡུན་རིང་པོར་མཛད། རྟེན་མཆོག་འདི་རྣམས་ལ་དྲུང་གོང་མས་ཕྱག་ནས་མཛད་པ་ཨེ་འདུག་ཞུས་པས་བེར་ནག་ཅན་གྱི་༼པ༡༩༢བ༽ཐང་སྐུ་འདི་ངས་ཁྱོད་ལ་མཚུར་ཕུར་བྱིན་པ་དེ་ཡིན་གསུངས་པས་ཁོང་དད་སྟེ་མཆི་མ་བྱུང་། རི་བོ་ཆེར་བླ་མ་སྐུ་དོ་བས་ཁྱེད་ཀྱིས་ཆོས་རྗེ་འཇིག་རྟེན་དབང་ཕྱུག་ལ་ཕྱག་ཕུལ་གསུངས་པས་ང་ཀརྨ་པ་ཡིན་པས་ཕྱག་མི་འཚལ། ཁྱོད་རང་ང་ལ་ཚོལ་གསུང་། ཆོས་རྗེའི་དྲུང་དུ་བཞུགས་སྟན་བཤམས་པ་ལ་ཡང་ཞལ་ཕྱིར་བསྒྱུར་ནས་བཞུགས། བུ་ཆུང་ཁྱོད་ང་ལ་ཕྱག་ཚོལ་བྱིན་རླབས་ཞུས་གསུངས་ནས་ཕྱག་བརྐྱངས་པས་དབུ་དགྱེད་མཛད་སྟེ་ཕྱག་མི་འཚལ་བྱིན་རླབས་མི་ཞུས་གསུངས། ཅུང་ཟད་ན་ཕྱག་བརྐྱངས་ནས་ཁྱོད་ལ་ངས་བྱིན་རླབས་བྱེད་པ་ཡིན་གསུངས་པས་དཔོན་སློབ་ཀུན་ངོ་མཚར་དུ་གྱུར། ཆོས་རྗེས་དྲུང་གོང་མའི་ན་བཟའ་གོས་ཆེན་ཞིག་དང་ཆུ་འཕུར་བའི་ན་བཟའ་གོས་ཆེན་ཞིག་བཤིབས་སྟེ་ཁྱེད་རང་གི་གང་ཡིན་གསུངས་པས་ན་བཟའ་དེ་ངོས་འཛིན་མཛད། གཙུག་ཞྭ་ཞྭ་སེར་སྒོམ་ཞྭ་རྟ་རྨིག་མ་ཞིག་རྣམས་དྲུང་དུ་བཞག་སྟེ་ཞྭ་གང་གསོལ་ཞུས་པས་གཙུག་ཞྭ་དེ་བཞེས་ནས་གཞན་གཉིས་ཕྱིར་དོར། སྟ་ཤོད་དུ་བུ་ཆུང་ཁྱོད་རི་བོ་ཆེར་ཇ་འཐུང་དུ་འགྲོ་འམ་ཀོང་པོར་ཟན་ཟར་འགྲོ་གསུངས་པས་ཀོང་པོར་ཟན་ཟར་འགྲོ་གསུངས་པས་ཆོས་རྗེའི་གསུངས་ནས། ཐུགས་ཞན་ལ་ཐ་འཁོབ་གདུལ་བྱ་ཆེ་བར་དགོངས་པར་འདུག །འདི་ཀརྨ་པ་མིན་རྫོ་བ་ཨང་གསུང་། དེ་ནས་རི་བོ་ཆེ་པ། རྒྱ་སྟོན་པ། ལྷོ་རོང་པ་སྟེ་སྡེ་པ་ཁག་གསུམ་གྱིས་བཀའ་བསྒྲོས་མཛད། སྒར་དུ་མི་སྣ་མངགས། དྲུང་གོང་མའི་དབུ་ཆེ་ཞལ་སློབ་ཆེ་བ་རྣམས་བཞུགས་རིང་སྤྲུལ་སྐུ་འདི་ཁྲི་ཐོག་དུ་ཕེབས་པ་འཐད་ཅེས་ཞུས་བ་བསྐུར། དགུང་ལོ་ལྔ་པ་ལ་འོ་ལུང་དུ་དབོན་མོ་དགའ་བ་ཅན་དུ་བཞུས་པ་ན། ངའི་སྤྲུལ་པ་གཅིག་མཚུར་ཕུ་ན་ཡོད། གཅིག་ཡུལ་གཞན་ཞིག་གསུང་བ་མ་གོ་སྐད། ཡང་དབོན་མོ་དགའ་བས་ཨ་མདོ་བུ་ཀརྨ་པ་ཡིན་པ་འདྲ་ཞུས་པས། ཀརྨ་པ་ང་ཡིན་ཨ་མདོ་བུ་ཟུར་མང་སྐུ་སྐྱེའི་སྐྱེ་བ་ཡིན། ཁོ་ངའི་གྲ་པ་ཡིན་གསུངས། འོ་ན་རྩེ་ལྷ་སྒང་ན་༼པ༡༩༣ན༽འདས་པ་དེ་ཡིན་ནམ་རྩར་བཤིས་ན་འདས་པ་དེ་ཡིན་ཞུས་པས། རྩར་བཤིས་ན་འདས་ལེ་དེ་ཡིན་གསུངས་སྟེ་གསུང་འདིས་ལས་བྲག་གསུམ་སྐུ་སྐྱེ་ཕྱིས་ཟུར་མང་གི་སྐུ་སྐྱེ་ཆུང་ཚང་དུ་གྱུར་ནས་ཚེར་ལུང་གི་བླ་མ་མཛད་པ་ཡིན་ནོ། །ཁམས་སུ་གྲུ་ཤན་མི་ཡོང་ནའང་མེ་ཏོག་ར་བ་ལ་གྲུབ་འདྲ་ལེ་འདི་ཅི་ཡིན་གསུངས། གྲུ་གར་གཟིགས་ཞུས་པས་དང་པོ་མཐོང་བ་ཡིན་གསུངས། སྐབས་སུ། ང་ནི་ས་ར་ཧ་པ་སྟེ། །ང་ནི་ཀརྨ་པ་ཡིན་ནོ། །ཞེས་ཡང་ཡང་གསུངས། ཡུལ་པའི་རྗེ་མོ་ཞིག་བསྔོ་བ་ཞུས་བ་ལ་མོས་ན་ནིང་ང་ལ་སྐུར་པ་བཏབ་པས་བསྔོ་བ་མི་བྱེད་གསུངས། དབོན་མོས་དྲིས་པ་ན་ན་ནིང་ཀརྨ་པ་ཡིན་ན་གོག་པོ་མི་བྱེད་ལས་ཆེ། འདི་པ་གོག་འདུག་བྱས། གཞན་མ་ཞུས་ཟེར། དྲུང་པ་སྤྲུལ་སྐུའི་སྒར་ཀོང་པོ་ནས་བྲག་གསུམ་དུ་ཁྱོགས་འདུག་ཟེར་བ་ཐོས་པ་ན། མ་ཁྱོགས་ཀོང་པོར་ཡོད་གསུང་བས་ཕྱིས་དེ་བཞིན་དུ་འདུག །ཡང་ཌ་དྲིལ་བ་སྙམས་སྟེ་མགོན་པོའི་འཕྱམས་དང་སློབ་དཔོན་པདྨའི་འཕྱམས་དང་མཁའ་འགྲོ་རྒྱ་མཚོའི་གར་ཡིན་གསུང་བ་ཡང་ཡང་མཛད། ཡང་ཡུམ་ལྷ་མོ་སྐྱིད་ཅེས་གསུང་བ་ན་དབོན་མོས་དེ་སུ་ལགས་ཞུས་པས་ཁྱོད་ཀྱི་མ་ཡིན་གསུངས་ནས་ཞབས་གྱོལ་སྟངས་མཛད། ང་ལ་ཨ་མ་གཉིས་ཡོད་པ་ཡིན་གསུངས། དྲུང་གོང་མའི་དབོན་པོ་སངས་རྒྱས་རྒྱལ་མཚན་གྱི་སྐུ་རྩེད་ཞུས་པ་ན་ཚ་བོ་དེ་འདྲ་མ་བྱེད་ཅེས་སུས་ཀྱང་མ་ཞུས་པར་གསུངས། ཡུལ་མི་གཟིགས་མ་མྱོང་བ་ཞིག་ལ་ཨ་འབུམ་གསུངས་ནས་གསོལ་རས་གནང་སྟེ་མཚུར་ཕུར་ངའི་གྲ་པ་ཅིག་ཤི་བའི་སྐྱེ་བ་ཡིན་གསུངས། སྒར་པ་རྣམས་ཀྱིས་སྤྱན་སྔ་ཐམས་ཅད་མཁྱེན་པ་ཞྭ་དམར་བའི་དྲུང་དུ་བྲག་གསུམ་སྤྲུལ་སྐུ་ལ་ཇ་འདྲེན་གནང་དགོས་ཅེས་ཞུས་པ་ན་ཡང་སྤྲུལ་སྐུ་ནི་ཁམས་བཞུགས་པ་དེ་ཡིན་པར་རྩོད་མེད་མཛད། སྒར་པའི་ངོ་འཛིན་ཙམ་དུ་ཇ་ཞུས་ཀྱི་རྣམ་པ་ཙམ་ཞིག་ལས་མ་གནང་། ༼པ༡༩༣བ༽རྒྱ་སྟོན་བྱ་བྲལ་བས་འོ་ལུང་དུ་མཆོག་གི་སྤྲུལ་སྐུའི་དྲུང་དུ་གཟིམས་གུར་དང་ཆིབས་སོགས་ཀྱི་འབུལ་ཆེན་མཛད། རྟེན་སོ་སོའི་ན་བཟའ་བརྗེས་པའང་མཁྱེན་ནས་བཀའ་བསྩལ། ཟླ་གཅིག་ཙམ་ཞབས་ཕྱིར་བཞུགས་སྟེ་མི་རྣམས་ཅི་བསམ་མི་ཤེས། ང་ནི་དྲུང་གོང་མའི་མཛད་པ་དང་དྲུང་འདིའི་མཛད་པ་ལ་ཁྱད་པར་མི་འདུག་བསམ་གསུངས། རྔོད་ཤཱཀྱ་བའི་གྲ་པ་གསུམ་གྱིས་དྲུང་གོང་མའི་ཞལ་མཐོང་བ་ངེད་གསུམ་སུ་ལགས་ཞུས་པ་ན་དབུས་མ་དེའོ་ཞེས་མཁྱེན་པར་མཛད། ཉིན་ཅིག་མཆོད་ཤོམས་ཀྱི་སྟེང་གི་ན་མཁར་རིང་དུ་གཟིགས་སྟེ་སློབ་དཔོན་པདྨ་མཁའ་འགྲོ་གཉིས་དང་བཅས་པ་སྣང་གསུངས། གཞན་ཡང་ཞལ་གཟིགས་མང་དུ་གསུངས་མོད་ཀྱང་ཨ་མདོ་སྤྲུལ་སྐུ་ལའང་དེ་དུས་རྣམ་ཐར་མང་དུ་བྲིས་པར་སྣང་བ་མཐོང་བ་ནས་ཆེར་མ་བཀོད་པར་སྣང་། ཡང་ཡུམ་ལ་ཀརྨ་ན་སི་དྷུ་པ་འདས་ཡོད་གསུངས། ཞག་བཅོ་ལྔ་ན་དྲུང་པ་གཤེགས་ཟེར་ནས་སྒར་དུ་འགྲིམ་པ་འགྲོ་མི་རྣམས་ལམ་དེར་བྱུང་། རྫོང་ན་བཞུགས་དུས་འཇང་འདྲུལ་བ་དུ་མ་དང་སྲི་ཀར་ནང་སོའི་གྲ་པ་མང་དུ་བྱུང་བ་རྣམས་མཇལ་མ་ཐག་ཐམས་ཅད་མཁྱེན་པ་དངོས་ཀྱི་གུས་འདུན་གྱི་མཆི་མ་འབྱིན་ཞིང་འབུལ་བ་དུ་མ་བྱས། བུ་ཁྲལ་ཞིག་ལ་སྨན་ཇ་ཞལ་གང་གནང་ཞིང་དབུ་མཛད་དེ་ལ་ཕྲེང་བ་དང་སྨན་གནང་ནས་རྫོང་བ་ཡིན་གསུངས། སྒར་ནས་ང་འབོད་མི་ཡོངས་གསུང་བ་ལ་རིང་པོར་མ་ཐོགས་པར་སྤྲེ་ལོ་ཧོར་ཟླ་བཅུ་པ་ལ་སྒར་ནས་བླ་མ་ཡང་རི་བ་དང་དེ་བཞིན་གཤེགས་དབོན་གདན་འདྲེན་ལ་བྱུང་། དྲུང་པས་སྤྲུལ་སྐུ་རྩོད་མེད་ཡིན་ན་འདི་ལོང་ཞིག་པའི་བདེན་སྟོབས་དམོད་བོར་མཛད་པའི་དར་ཐུམས་དང་དེའི་ཟླར་དར་ཐུམས་གཅིག་སྟེ་ངོ་མི་ཤེས་པ་གཉིས་བསྐུར་སྟེ་ཕུལ་བ་ན་དངོས་དེ་དང་པོ་ཉིད་ཏུ་ཐེ་ཚོམ་མེད་པར་བཞེས། ཕོ་ཉ་བ་གཉིས་ཐེ་ཚོམས་མེད་པའི་དད་པ་སྐྱེས། སྤྲེ་ལོ་ཟླ་བ་བཅུ་༼པ༡༩༤ན༽གཉིས་པའི་ཚེས་བཅོ་ལྔ་ལ་རྫོང་སར་ནས་བཏེག་སྟེ་འོ་མ་ལུང་དུ་སྐུ་འདྲ་ལ་ཕྱག་ནས་མཛད། རྒྱ་སྟོན་བྱ་བྲལ་བས་འབྲང་ར་དགོན་དུ་འབུལ་ཞབས་མཛད། རུ་ཤོད་ཆོས་འཁོར་སྟེང་དུ་ཨ་ཁུ་ཨ་ཁྲ་སོགས་ལ་ཁྱེད་ཐམས་ཅད་ཞྭ་ཕུད་ལ་སྡོད་གསུངས། དགུན་འདི་མགོ་གྲང་འདུག་ཞུས་པས་ཞྭ་གྱོན་ན་གཏུམ་མོ་བསྒོམས་པ་ལ་དགོས་པ་ཅི་ཡོད་གསུངས། བྱུས་ལེགས་ཉེས། མགྲོན་སླེབ་མི་སླེབས་སོགས་ཀྱི་མངོན་མཁྱེན་ཆེས་མང་ཞིང་ཁྱད་པར་གཏིང་དཔག་དཀའ་བའི་རྣམ་པར་ཐར་པ་མཐོང་སྟེ་ཨ་ཁུ་ཨ་ཁྲ་བྱ་བའི་དཔྱོད་ལྡན་དེ་ཆེར་དད། ཚང་རག་སུམ་མདོར་སྒང་པའི་མགྲོན་གཉེར་བ་བྱང་ཆུབ་འོད་ཟེར་ཇ་འདྲེན་ལ་སླེབས། སྲུང་བ་གཉིས་ངོས་འཛིན་ཞུ་བ་ལ་དྲུང་གོང་མས་གནང་བ་དེ་ངོས་བཟུང་། ཆིབས་གོང་དུ་མནལ་ཡུར་བ་སངས་ནས་བླ་མ་ཡང་རི་བ་གཞི་བདག་ཐམས་ཅད་རྟ་པ་གོ་ཁྲབ་དར་མདུང་ཅན་རྐང་ཐང་དང་བཅས་པ་ཇ་འདྲེན་དང་བསུ་བ་སྣང་གསུངས། དེ་ནས་སྒར་དུ་སྤྲུལ་པའི་སྐུ་དང་ཞབས་ཕྱིར་ལྷོ་རོང་གོའི་ཤྲི་པ་དཔོན་གཡོག་རི་བོ་ཆེ་པའི་མི་སྣ་དང་བཅས་པ་འབྱོན་པའི་སྔ་འཕར་བཏང་བ་སླེབས་ཁར་ནམ་ཟླ་དགུན་ཡིན་ཡང་ཁུ་བྱུག་ལན་གསུམ་དུ་གྲག་པ་དང་འབྲུག་སྐད་ལན་གསུམ་བྱུང་། རྒྱལ་ཚབ་སྤྲུལ་སྐུ་ལ་སོགས་པས་གཉི་ག་གསན། གཞན་ཁ་ཅིག་གི་ཁུ་བྱུག་གི་སྐད་ཐོས། ལ་ལས་འབྲུག་ཚོར། སྒར་དཔོན་རྣམས་ཀྱིས་ལྷོ་རོང་པ་ཡུམ་སྲས་ལ་ཇ་འདྲེན་ཕྱག་མཇལ་བྱེད། སྤྲུལ་སྐུ་གཉིས་ངེས་པ་མ་འདྲོངས་ཀྱི་བར་ཕྱག་མི་འབུལ་མཇལ་དར་མི་གཏོང་ཞེས་ཁྲིམས་བྱས་པ་ལྷོ་རོང་བ་ལ་བསྐོར་བ་ན་ཁྱེད་རང་སྒར་པ་ཅི་མཛད་ཡིན་གསུངས། དེ་ནས་ཕྱི་མདར་མཇལ་བ་ན་དཔོན་ཆེ་ཆུང་ཐམས་ཅད་དབང་མེད་དུ་སྣང་བ་འགྱུར་སྟེ་ཁྲིམས་རང་དྲལ་ནས་ཕྱག་དང་མཇལ་དར་ཕུལ། ཐམས་ཅད་མཆི་མ་དང་བཅས་སྟེ་ཐུགས་རྗེས་གཟིགས་ཅིག་ཟེར་ནས་འུར་དིང་དུ་སོང་། སྤྲུལ་པའི་སྐུས་ཀྱང་ནང་སོ་༼པ༡༩༤བ༽ཆོས་རིན་པ་སོགས་ལ་ངོས་འཛིན་མཛད། བྱ་ལོ་ཧོར་ཟླ་དང་པོའི་ཚེས་གཅིག་ལ་སྒར་དུ་ཕེབས། དེ་དགོང་རྒྱལ་ཚབ་སྤྲུལ་པའི་སྐུས་སྤྱན་དྲངས་སྟེ་གཟིམས་གུར་དུ་བྱོན། ཁྱོད་ཀྱིས་ང་ངོ་ཨེ་ཤེས། ང་སུ་ཡིན་པ་འདུག །གུར་དང་བཀོད་པ་སྔར་དང་ཨེ་འདྲ་དོ། གུར་འདིའི་བདག་པོ་སུ་ཡིན་ཞུས་པས། ཁྱོད་ངས་ངོ་ཤེས། སྙེ་བོ་གོའི་ཤྲི་ཡིན། ཁྱེད་ཀྱིས་ཀྱང་དབུ་སྐྲ་རིང་པོ་བཞག་འདུག །ཐོ་ཅོ་མ་བྱེད། གུར་དང་བཀོད་པ་སྔར་དང་འདྲ་དོ། གུར་གྱི་བདག་པོ་ཁྱེད་ཡིན་གསུངས། དྲུང་གོང་མའི་དྲུང་འཁོར་ཞིག་ལ་ངོས་འཛིན་དང་དགྱེས་དགྱེས་མཛད། ཚེས་གསུམ་གྱིས་ཉིན་དྲུང་གོང་མའི་སྐུ་ཕྱམ་གསེར་མ་སྐུ་འདྲ་ཐང་སྐུ་གསེར་སྐུ་དབུ་ཞྭ་ཉིན་མོ་བདེ་ལེགས་རྣམས་ངོས་བཟུང་། ན་བཟའ་གསེར་མ་བསྣབས་ཤིང་འཁྲབ་པ་མཛད། ད་དུང་ངས་མི་རྫོགས་འདུག་གསུངས། ཚེས་ལྔའི་ཉིན་རྒྱལ་ཚབ་རིན་པོ་ཆེའི་ལས་ཞྭ་དྲུང་གོང་མས་གནང་བ་གསེར་གྱི་དབུ་ཞྭ་སེང་དམར་པོས་གཡོགས་པ་དང་ལས་ཞྭ་གཞན་ཞིག་གི་སྒམ་དྲུང་དུ་བསྒྲིགས་པས་འདི་ངས་ཁྱེད་ལ་བྱིན་པ་དེ་ཡིན་ཡང་ཡང་གསུངས། དེར་ཐམས་ཅད་མཁྱེན་པའི་བཞུགས་ཁྲིའི་སྟེང་དུ་ཞབས་བཞག་ནས་འབྱོན་པར་བརྩམས་པ་དཔོན་སློབ་ཐམས་ཅད་ཀྱིས་བཀག་ཚེས་བཅུ་བདུན་གྱི་ཉིན་དབོན་པོ་བཀྲ་ཤིས་བཟང་གིས་ཐང་སྐུ་དྲིལ་བ་གཉིས་ཕྱག་དུ་གཏད་པ་ན་འདི་མཁའ་འགྲོ་མ་ཞིག་རེད་གསུངས་ནས་ཕྱིར་གནང་བ་སྒྲོལ་མར་འདུག །འདི་ངའི་སྐུ་ཡིན་གསུང་བ་དྲུང་གོང་མའི་བྲིས་སྐུར་འདུག །ལྷ་རྗེ་འཇམ་དབྱངས་ལ་ཁྱོད་ཀྱི་ཁུག་མ་ན་ངའི་དངོས་པོ་ཅིག་ཡོད་གསུངས་སྟེ་ཆིབས་ཛམ་གླིང་ནོར་བུའི་མཆིན་པ་རིང་སྲེལ་ཅན་ཕྱག་དུ་བསྣམས། ཉིན་གཅིག་ཨ་ཁུ་ཨ་ཁྲ་དང་མགྲོན་གཉེར་བྱང་འོད་གཉིས་ལ་གྲོས་བྱེད་རྒྱུད་ཡོད་གསུངས། ཁྱེད་སྒར་པ་དཔོན་སློབ་སུས་ཀྱང་གྲོས་མི་ཤེས་འདུག །ངས་ངོས་འཛིན་དེ་ཙམ་བྱས་ནའང་ལྟ་མི་དང་གོ་མི་སུ་༼པ༡༩༥ན༽ཡང་མི་འདུག །ཨ་མདོ་བའི་བུ་དང་བདག་ལིའི་བུ་གཉིས་ལ་ངོས་འཛིན་གྱིས་ཟེར་ཞིང་སྡད་པས་གྲོས་ཐག་ཨེ་ཆོད། དྲུང་པ་སྙེ་བོ་གོའི་ཤྲི་ལའང་འདི་མཛད་མི་འདུག་ལྷ་དང་ཞེས་ཡང་ཡང་གསུངས། འོ་གྲོས་ཙུག་བྱེད་ཞུས་པས་གྲོས་ཐག་སེམས་ལ་ཆོད་གསུངས། དེར་རྒྱ་སྟོན་བྱ་བྲལ་པ་དཔོན་སློབ་བརྒྱ་ལྷག་ཀྱང་བྱོན། ཁོང་གི་གྲ་པ་ཅིག་ལ་ཐུགས་ཁྲོ་བའི་ཚུལ་གྱི་ཁྱོད་ལ་བྱིན་རླབས་མི་དགོས། ཁྱོད་ཀྱིས་ང་ལ་བྱས་ལེ་ཡོང་གསུངས་ནས་བྱིན་རླབས་མ་གནང་། དེའི་རྒྱུ་དྲིས་པས་སྤོ་བོ་ཆུ་མདོ་བས་ཟར་བེ་གཟིམས་ཁང་བཤིག་པའི་དུས་ང་ཡང་དམག་ལ་ཡོད་པས་དེ་དགོངས་པ་རེད། ད་ནི་ང་ཡང་ཐུན་མོང་མ་ཡིན་པའི་དད་པ་ཡོད་ཟེར། དེ་ནས་ཤར་ནུབ་ཀྱི་སྤྲུལ་སྐུ་གཉི་ག་སྤྱན་དྲངས། སྐྱེ་བོའི་ཚོགས་སྟོང་ཕྲག་དུ་མ་ཚོགས་སྟེ་སྤྲུལ་སྐུ་གཉིས་ལ་ལུགས་གཉིས་ཀྱི་དྲི་བ། ངོས་འཛིན་བསྐུལ་བ། སུན་འབྱིན་དམའ་འབེབས། སྡིགས་མོ་སོགས་སྣ་ཚོགས་པ་བྱེད་པ་ན། རྗེ་འདི་ནི་རི་རབ་ལྟར་གཡོ་བ་མེད། སྙིང་རྗེ་ཆེན་པོ་ཡང་འཁྲུངས། ངོས་འཛིན་སོགས་ཀྱང་བཏང་སྙོམས་སུ་མཛད་སྟེ་མི་གཡོ་བར་བཞུགས། འོན་ཡང་སྐབས་སུ་བབ་པའི་ལུགས་གཉིས་ཀྱི་བཀའ་བསྩལ་བ་རྣམས་ནི་སུས་ཀྱང་ལྡོག་དུ་མེད། ཨ་མདོ་སྤྲུལ་སྐུ་བས་ནི་དགུང་ལོ་བདུན་པར་སོན་ཡང་ཡབ་ཡུམ་དང་ཟས་སྐོམ་གྱི་མིང་ཙམ་མཁྱེན། རེས་འགའ་ངོས་འཛིན་ལྷ་རྟེན་མཆོད་ཆ་གང་ཟིན་ཟིན་གང་འདུས་འདུས་བསྣམས་ནས་འབྱོན། རེས་བཤུམ་ཞིང་ཏབ་ཏབ་བོར་ཡང་གྱུར། ཁོང་གི་སྲུང་འཁོར་བ་གཅོད་པ་དང་སྔགས་པར་རློམས་པ་འགས་ཀྱང་སྔགས་ཀྱི་སྦྱོར་བ་དང་ཕགས་ཤར་བྱེད་པ་སོགས་མི་འཚམས་པ་དུ་མ་བྱས་ཀྱང་རི་བར་ལ་རླུང་ལྟར་གཡོ་བར་མ་ནུས། འོན་ཡང་རྗེ་འདི་རྙིགས་དུས་ཀྱི་འདུས་པ་བླུན་པོའི་རང་བཞིན་མཁྱེན་པས་ངོས་འཛིན་མ་མཛད། ཁོང་གིས་ལག་གི་གང་༼པ༡༩༥བ༽ཟིན་ཐུ་བར་ཤོང་ཚད་ཁྱེར་བ་ན་ཁོང་རང་གི་འཁོར་གཡོག་དང་ཕྱོགས་འཛིན་གྱི་སྒར་པ་རྣམས་ཀྱིས་རྟ་བརྒྱུགས་བསངས་གསོལ་དུ་མ་བྱས། སྒར་པ་རྣམས་ཨ་མདོ་བས་ཟང་ཟིང་གིས་བསྡུས་ཟིན་པས་རྒྱལ་ཚབ་རིན་པོ་ཆེའང་མཛད་དཀའ་བ་ན་སྤྲུལ་སྐུ་རྩོད་མེད་དུ་འདུག་ནའང་ད་རེས་ལ་ངེད་ལ་དབང་མ་བྱུང་བས་ཁྱེད་རང་སྡེ་པ་ཁག་གསུམ་གྱིས་ཤར་གྱི་སྤྲུལ་སྐུ་གདན་དྲོངས་གསུངས་པ་ན། ལུང་པ་དེ་རྣམས་ལྷོ་རོང་པ་དང་རྒྱ་སྟོན་པའི་མངའ་ཞབས་ཡིན་པས་སྤྲུལ་སྐུ་ཡིན་ངེས་ནས་ཀྱང་ཁྲི་ཐོག་དུ་མི་འདོན་ན་ནུབ་ཕྱོགས་པ་འཁོར་བཅས་མེད་པར་བྱེད་ཟེར་ནས་དམག་གསོལ་ལ་ཞུགས། དེས་སྒར་པ་རྣམས་ཀྱང་སྐྲག་སྟེ་གོའི་ཤྲི་རིན་པོ་ཆེའི་དྲུང་དུ་ང་ཉིད་ཀྱིས་གང་དགོངས་པ་དེ་ཡིན་ཞུས། དྲུང་པ་ཉིད་ལའང་ཤར་གྱི་སྤྲུལ་སྐུ་ཕེབས་ནས་ཁྱོད་ང་ལ་ཚད་མར་མ་འཛིན་ན་གཞན་བྱེད་རྒྱུད་ཅི་ཡོད་གསུངས་ནས་བཀའ་བཀྱོན་པ་དང་བུད་མེད་དཀར་མོ་ཞིག་གིས་དུང་ཆེན་པོ་ཅིག་ཁྱེར་ནས་ངས་འདི་ཐམས་ཅད་དུ་བསྒྲགས་ཀྱང་ཁྱོད་ཀྱིས་ཚགས་བྱེད་མ་ཉན་ཟེར་ནས་ཁྲོས་པ་དང་། བུད་མེད་དམར་མོ་ཞིག་ཁྲོས་ནས་ཁྱེད་རྫུན་མ་ཁོ་ནའི་ཁ་ལ་ཉན། ད་གྲིབ་ཀྱིས་བསྐྱེད་པའི་ནད་དྲག་པོ་འབྱུང་ཟེར་བ་གཟིགས་པས་སྒར་པ་ཐམས་ཅད་ཀྱང་གཉིད་སད་པ་ལྟར་གྱུར་སྟེ་ཧོར་ཟླ་གཉིས་པའི་ཚེས་བཅུ་བཞིའི་ཉིན་རྒྱལ་ཕུར་གྱི་འགྲུབ་སྦྱོར་ལ་སེང་གེའི་ཁྲི་ཆེན་པོར་ཕེབས་སྟེ་བཀྲ་ཤིས་ཀྱི་མངའ་གསོལ་བ་མཛད། སྒར་པ་ཐམས་ཅད་ཐུན་མོང་མ་ཡིན་པའི་དད་པ་སྐྱེས་སྟེ་སྔར་ངེད་རང་ཚོ་དེ་འདྲར་འཁྲུལ་བ་ཅི་བྱུང་ངམ་ཞེས་གླེང་། དེའི་ཚེ་གོའི་ཤྲི་རིན་པོ་ཆེས་ཀྱང་ཉི་མའི་དཀྱིལ་འཁོར་གྱི་སྟེང་དུ་རྗེ་ཆོས་གྲགས་རྒྱ་མཚོ་འོད་ཟེར་འཕྲོ་བ་བཞུགས་འདུག་གསུངས་ནས་ཕྱག་མཛད་ཅིང་གཞན་རྣམས་ཀྱང་ཕྱག་ཚོལ་གསུངས། ཛམ་གླིང་བདག་པོ་གོང་མ་ཅིང་དེའི་འབུལ་བའི་ཐོག་མ་ཡང་ན་བཟའ་གསོལ་སྤྱད་སོགས་མཐའ་ཡས་པ་དང་། ༼པ༡༩༦ན༽ཇ་སྔར་མ་ཐོན་པའི་ངར་ངད་ཅན་ཟི་ཕོལ་དང་ཐོས་བོལ་དང་ཨ་ཏྲ་པ་ཏྲ་ཟེར་བ་སོགས་མཐའ་ཡས་པ་བཞུགས་ཁྲི་ལ་ཕེབས་པའི་ཐོག་མར་ཕུལ་ཞིང་འདིའི་ཚེ་འབྲུག་ཆེར་གྲགས་ཞིང་མེ་ཏོག་གི་ཆར་དང་འཇའ་འོད་བྱུང་། བྱ་སྔོན་མ་མཐོང་པའི་ངོ་མཚར་ཅན་ཞིག་བྱུང་ནས་རེ་ཞིག་བསྡད། ཁྲི་ཐོག་དུ་ཕེབས་ནས་སྤྱན་སྔ་ཐམས་ཅད་མཁྱེན་པས་ཇ་ཞུས་འབུལ་ཞབས་རྒྱ་ཆེར་ཕུལ་སྟེ་མཆོག་གི་སྤྲུལ་པའི་སྐུར་ངེས་ཤེས་བསྐྱེད་པར་མཛད། བྱ་ལོ་ཟླ་བ་གསུམ་པའི་ནང་དུ་དབུས་གཙང་དུ་གཏམ་སྙན་སླེབས་སྟེ་ཀར་སྡེ་ཐམས་ཅད་དུ་དར་འཕྱར་དང་དགའ་སྤྲོ་ཆེར་བྱེད་པ་བདག་ལོ་བཅུ་པ་ཅིག་གིས་མཐོང་། འདི་ཕྱིན་ནས་བླ་མ་ཡི་དམ་ཆོས་སྐྱོང་གི་ཞལ་གཟིགས་སྔོན་གནས་རྗེས་དྲན་གྱིས་གསུང་འབྱོན། ལྐོག་གྱུར་ལུང་སྟོན་པ་སོགས་ནི་ད་ལྟ་ཡི་གེར་སྣང་བ་ཡང་བརྗོད་ཀྱིས་མི་ལང་། ཁྱད་པར་བྲག་གསུམ་སྐུ་སྐྱེའི་ཞེན་པ་འཛིན་པའི་སྒར་པ་རྣམས་ཀྱིས་ལྐོག་དུ་སྐུར་ཞུས་བྱས་པ་ཐམས་ཅད་སོ་སོ་ལ་དངོས་སུ་བཀའ་བསྩལ་བས་དད་པར་མཛད། ཨ་མདོ་བ་ལ་ཐུགས་རྗེས་འཛིན་པར་དགོངས་རུང་མ་ཉན་པར་ཕྱིར་སོང་བ་བསོད་ནམས་ཉམས་པར་མཐོང་ཆོས་ལ་མི་དགེ་བ་རྣམ་པར་སྨིན། གོའི་ཤྲི་རིན་པོ་ཆེས་སྟག་ལོ་ནས་ཡོས་ལོའི་བར་གར་བྱོན་ཞུས་པས་སྟག་ལོ་ལ་ང་ཤི་ནས་དགའ་ལྡན་དང་བདེ་བ་ཅན་དུ་བསྡད་པས་སྐྱིད་པོ་བྱུང་། མི་རྣམས་ལ་ཡིད་ཆད་པས་སྐྱེ་བ་མི་ལེན་བསམ་ནའང་བྱམས་མགོན་དང་མཁའ་འགྲོ་མ་རྣམས་ཀྱིས་ཡང་ཡང་བསྐུལ་སྟེ་སྐྱེ་བ་བླངས་ནས་ད་ལོ་བར་ལྷོ་རོང་དུ་བསྡད་ཀྱང་ཁྱེད་སྒར་པར་སར་མ་ཉན་གསུངས། དེ་ལྟར་གཞོན་ནུ་རོལ་རྩེད་ཀྱི་རྣམ་ཐར་ཅུང་ཟད་ཙམ་དགེ་སློང་བྱང་ཆུབ་བཟང་པོ་ཞེས་བྱ་བ་དྲུང་གོང་མའི་དཔོན་ཆེན་ཨ་ཁུ་ཨ་ཁྲ་ཞེས་གྲགས་པ་དེས་བསྒྲིགས་པའི་རྣམ་ཐར་ལས་བསྡུས་པ་ཡིན་ལ་འདི་ཕྱིན་གྱི་མཛད་པ་ས་བོན་ཙམ་ཉིད་ལ་ཉིད་ཀྱིས་བསྟོད་པ་དང་སྦྱར་སྟེ་བརྗོད་པར་བྱའོ། །

དེ་ཡང་༼པ༡༩༦བ༽ཟླ་མེད་སྟོན་པའི་བསྟན་པ་གང་ཡིན་པ། །འཆུག་མེད་དངོས་ཉིད་ལེགས་པར་བཙལ་བྱས་ནས། །ཡང་དག་ཚུལ་ལ་བསྙེན་པའི་རྟུལ་ཞུགས་ཅན། །བསྟན་ལ་ངེས་པར་རྫོགས་དེར་གསོལ་བ་འདེབས། །ཅེས་པ་ནི་སངས་རྒྱས་ཀྱི་བསྟན་པ་དངོས་ལ་ཞུགས་ཤིང་རྫོགས་པའི་རྣམ་པར་ཐར་པ་སྟེ། དེ་ཡང་ཐུན་མོང་གི་བསྟན་པའི་དབང་དུ་བྱས་ན། སངས་རྒྱས་ཀྱི་བསྟན་པ་འཆུག་མེད་ནི་འདུལ་བ་ཡིན་ལ་དེ་ཡང་སོ་ཐར་རིས་བདུན་ལས་དགེ་ཚུལ་ནི་བསྟན་པ་ལ་ཞུགས་པ་ཙམ་དང་དགེ་སློང་གི་སྡོམ་པ་ནི་བསྟན་པ་ལ་རྫོགས་པ་སྟེ་བརྟན་མཁས་ཀྱི་ཡོན་ཏན་ཐམས་ཅད་དང་ལྡན་པ་ནི་གནས་བརྟན་སྟོན་པ་ལྟ་བུ་ཉིད་ཡིན་པའི་ཕྱིར། དེས་ན་འཁོར་བ་མེ་འབར་བའི་ཀླུང་ལྟ་བུ་ལས་སེམས་ཅན་ཐམས་ཅད་གདོན་པར་བྱ་བའི་ཐེག་ཆེན་གྱི་ངེས་པར་འབྱུང་བས་ཀུན་ནས་བསླངས་སྟེ་ཐོག་མར་དགུང་ལོ་བདུན་པའི་ཚེ་ཉིད་ན་རྒྱལ་ཚབ་སྤྲུལ་པའི་སྐུ་བཀྲ་ཤིས་རྣམ་རྒྱལ་དཔལ་བཟང་པོ་ལས་ཐེག་པ་ཆེན་པོའི་དགེ་བསྙེན་ཡོངས་རྫོགས་ཡན་ལག་བརྒྱད་པའི་གསོ་སྦྱོང་དང་བཅས་པ་ནོད་པར་མཛད་ཅིང་བར་མ་དགེ་བའི་ངོ་བོར་རྟེན་གཎ་དྷོ་ལའི་དྲུང་དུ་གཙུག་ཕུད་ཕུལ་ཞིང་རབ་བྱུང་གི་རྟགས་བཞེས་པ་དང་ཆོས་སྐྱབས་གྲགས་པ་དཔལ་བཟང་པོ་ཞེས་མཚན་གསོལ་བ་དང་སངས་རྒྱས་མཉན་པ་ལས་དགེ་ཚུལ་གྱི་དངོས་པོ་སྒྲུབ་པར་མཛད་ཅིང་ཕྱིས་དགུང་ལོ་ཉེར་གཅིག་པ་ན་ཕག་ལོ་ཟླ་བ་བཅུ་གཅིག་པའི་ཉེར་གསུམ་ལ་དགེ་འདུན་སྒང་པའི་འདྲེན་པ་སྲས་དགྲ་ཅན་ཟིན་བཟང་པོའི་སྐུའི་བཀོད་པ་བརྟན་པའི་ཡན་ལག་བསྙེན་པར་རྫོགས་ནས་ལོ་བཅུ་ཕྲག་ལྔ་ལྷག་པ་ལོན་ཞིང་། མཁས་པའི་ཡན་ལག་སྡེ་སྣོད་གསུམ་འཛིན་མཁས་གསལ་རིག་གི་ལྔ་ཚན་བཞི་རྫོགས་ཤིང་རྡོ་རྗེའི་ཐེག་པ་ལས་མཆོག་གི་དངོས་གྲུབ་བརྙེས་པ་དཔལ་ཆོས་གྲུབ་སེང་གེའི་ཞབས་ཀྱིས་མཁན་པོ་དང་། ཀརྨ་པའི་འཕྲིན་ལས་པ་ཆེན་པོ་ཕྱོགས་ལས་རྣམ་པར་༼པ༡༩༧ན༽རྒྱལ་བས་ལས་བྱེད་པའི་སློབ་དཔོན། སྒམ་པོའི་དགེ་འདུན་མང་པོའི་མཁན་པོ་དཔལ་ཤཱཀྱ་བཟང་པོས་གསངས་སྟེ་སྟོན་པ། གྲིབ་ཚོད་པ་བླ་མ་དཔོན་ཡིག་པ་བཀྲ་ཤིས་བཟང་པོ་ལ་སོགས་པ་བདུན་གྱི་ཚོགས་ལས་བསྙེན་པར་རྫོགས་པ་དགེ་སློང་གི་དངོས་པོ་ཡང་དག་པར་ནོད་ཅིང་སངས་རྒྱས་ཀྱི་བསྟན་པའི་མཛད་པ་མཐའ་དག་ལ་དེ་བཞིན་གཤེགས་པ་ཉིད་དང་ཐ་མི་དད་པར་གྱུར་ཏོ། །

ཐེག་ཆེན་ཐུན་མོང་མིན་པའི་དབང་དུ་བྱས་ན་སངས་རྒྱས་ཀྱི་བསྟན་པ་འཕྱུག་མེད་དངོས་ནི་ཐེག་པོ་ཆེན་པོ་ཡིན་ལ་གང་ཐེག་པ་ཆེན་པོར་འཇོག་བྱེད་ནི་བྱང་ཆུབ་ཀྱི་སེམས་རིན་པོ་ཆེ་ཁོ་ནར་ཟད་ལ་དེ་ཡང་སྨོན་པའི་སེམས་འདུན་པ་ལ་སོགས་པའི་ངོ་བོ་ཉིད་ཀྱིས་ཡང་དག་པར་ཞུགས་པ་དང་འཇུག་པའི་སེམས་གཏེར་ལྟ་བུ་ལ་སོགས་ཕ་རོལ་དུ་ཕྱིན་པ་ཐམས་ཅད་ངོ་བོ་ཉིད་ཀྱིས་ལེགས་པར་རྫོགས་པའམ། ཡང་ན་ཀུན་རྫོབ་བྱང་ཆུབ་ཀྱི་སེམས་རྒྱ་ཆེན་པོས་གཞན་དོན་གཟུགས་ཀྱི་སྐུའི་བར་ཡང་དག་པར་ཞུགས་པ་དང་དོན་དམ་བྱང་ཆུབ་ཀྱིས་སེམས་འཁོར་གསུམ་ཡོངས་སུ་དག་པས་རང་དོན་ཆོས་ཉིད་ཀྱི་སྐུར་ཡང་དག་པར་རྫོགས་པ་སྟེ་དགེ་བའི་བཤེས་གཉེན་དེ་དག་ཉིད་ལས་བྱང་ཆུབ་སེམས་པའི་སྡོམ་པའི་ཆུ་བོ་མཐའ་ཡས་པ་ཐམས་ཅད་ནོད་ཅིང་རྒྱལ་བའི་སྲས་ཆེན་པོ་ཐམས་ཅད་དང་མཉམ་པ་ཉིད་ཀྱི་ཕ་རོལ་ཏུ་ཕྱིན་པ་ཐམས་ཅད་ཀྱི་འཇུག་ངོགས་གཅིག་པུ་པར་གྱུར་ཏོ། །

རྡོ་རྗེ་ཐེག་པ་བླ་ན་མེད་པའི་དབང་དུ་བྱས་ནས་སངས་རྒྱས་ཀྱི་བསྟན་པ་འཕྱུག་མེད་དངོས་ནི་རྡོ་རྗེ་ཐེག་པ་བླ་ན་མེད་པ་ཉིད་ཡིན་ལ་འདི་ཉིད་ལ་རྡོ་རྗེའི་སློབ་དཔོན་དམ་པ་དེ་རྣམས་ཉིད་ལས་སྨིན་བྱེད་དབང་གིས་བསྙེན་པ་དང་གྲོལ་བྱེད་ཀྱི་ལམ་ལས་རྫོགས་པའམ། ཡང་ན་སྐུ་གསུང་ཐུགས་རྡོ་རྗེའི་རང་བཞིན་དབང་སྔ་མ་གསུམ་གྱི་ལམ་གྱིས་སྐུ་རྡོ་རྗེ་མངོན་བྱང་ལྔའི་བདག་ཉིད་མཆོག་གི་སྤྲུལ་པའི་སྐུ་དང་ཐུགས་རྡོ་རྗེ་བདེན་དོན་བཅུ་གཉིས་ཀྱིས་བདག་ཉིད་ལོངས་སྤྱོད་རྫོགས་སྐུ་དང་གསུང་རྡོ་རྗེ་དགའ་བ་བཅུ་དྲུག་གི་བདག་ཉིད་ཆོས་ཀྱི་༼པ༡༩༧བ༽སྐུའི་ངོ་བོར་ཡང་དག་པར་བསྙེན་པ་དང་། ཡེ་ཤེས་རྡོ་རྗེ་དབང་བཞི་པའི་ལམ་ཕྱག་རྒྱ་ཆེན་པོ་མཆོག་དུ་མི་འགྱུར་བ་སྐད་ཅིག་གཅིག་དང་ལྡན་པའི་ཤེས་རབ་ཀྱིས་ལྷན་ཅིག་སྐྱེས་པའི་སྐུར་ཡོངས་སུ་རྫོགས་པས་སངས་རྒྱས་ཐམས་ཅད་ཀྱི་རིགས་ཀྱི་བདག་པོ་མངོན་པར་རྫོགས་པར་བྱང་ཆུབ་པ་ཉིད་མངོན་དུ་མཛད་པའོ། །

བཅས་དང་རང་བཞིན་ཁ་ན་མ་ཐོའི་ཆོས། །ལྟར་སྣང་དམ་པའི་ཆོས་སུ་བཅོས་པ་རྣམས། །སྦུན་ལྟར་ཕྱི་རོལ་གྱུར་པ་ཉིད་གཟིགས་ནས། །དོན་བཟང་ལེགས་བཤད་འདོམས་དེར་གསོལ་བ་འདེབས། །ཅེས་པ་ནི་སྡོམ་པ་གསུམ་གྱི་མི་མཐུན་པའི་ཕྱོགས་ཡོངས་སུ་སྤངས་པའི་རྣམ་པར་ཐར་པ་སྟེ། དེ་ཡང་སོ་ཐར་གྱི་སྐབས་སུ་རང་བཞིན་གྱི་ཁ་ན་མ་ཐོ་བ་ནི་གང་སྤྱད་ན་མཐོ་རིས་དང་ཐར་པ་ལ་སྒྲིབ་པ་དེ་ཡིན་ལ་བཅས་པའི་ཁ་ན་མ་ཐོ་བ་ནི་ཟླ་འཇོག་གི་སྤང་བ་སོགས་རྒྱུད་ནས་འདོད་པ་ཆེ་བའམ་གཡེང་བའི་རྒྱུད་ཅུང་ཟད་འགྱུར་བ་རྣམས་སོ། །བྱང་སྡོམ་གྱི་རང་བཞིན་གྱི་ཁ་ན་མ་ཐོ་བ་ནི་རང་ཉིད་ངན་སོང་དུ་སྐྱེ་བ་ལ་འཇིགས་པས་མི་ནག་མདུང་ཐུང་ཅན་ལྟ་བུ་མི་དགྲོལ་བ་སོགས་ཡིན་ལ་དེའི་བཅས་པ་ནི་གཞན་སེམས་སྲུང་བར་བཅས་པ་ལྟ་བུ་སྟེ་འདས་ན་བརྒྱུད་ནས་གཞན་དོན་ལ་ཅུང་ཟད་གནོད་པའོ། །སྔགས་སྡོམ་གི་རང་བཞིན་གྱི་ཁ་ན་མ་ཐོ་བ་ནི་གང་སྤྱད་ན་རྩ་ལྟུང་དུ་འགྱུར་བ་རྣམས་སྟེ་ཕུང་སོགས་ལ་ལྷ་མིན་པར་དོགས་པའི་ཐེ་ཚོམ་དང་། ཆོས་ཉིད་དུ་དམིགས་པ་སོགས་ཀྱང་ཡིན་ལ། བཅས་པ་ནི་ཚོགས་གྲལ་དུ་ལས་ཀྱི་རྡོ་རྗེ་བསླབ་པ་རྒན་པས་བྱིན་པ་ལེན་པ་ན་ཡེ་ཤེས་ཀྱིས་རྒན་པ་མ་གཏོགས་པས་སྔོན་དུ་ཕྱག་བྱེད་དགོས་པར་བསྟན་པ་ལྟ་བུ་སྟེ་འདས་ན་རྡོ་རྗེ་དཔུན་ལ་མ་གུས་པ་སོགས་ཀྱི་ཉེས་པའི་ཆ་ཙམ་འདྲེན་པའོ། །

མདོར་ན་ལས་ཀྱི་རྒྱུ་དང་འབྲས་བུ་ལ་མཁས་པས་ཐེག་པ་སོ་སོའི་ལས་ཀྱི་རྣམ་པར་གཞག་པ་ཐམས་ཅད་ལ་གཞན་དྲིང་མི་འཇོག་པའི་སྤོབས་པ་བརྙེས་ཤིང་རྒྱུ་འབྲས་མངོན་སུམ་དུ་གཟིགས་པའི་སྤྱན་དང་ལྡན་པས་བླང་དོར་གྱི་མཚམས་༼པ༡༩༨ན༽རྒྱལ་བས་ཇི་ལྟར་དུ་བསྟན་པ་རྣམས་ལས་ཅུང་ཟད་ཀྱང་མི་འདའ་བ་སྟེ། དེ་ཡང་དེང་སང་བོད་ཡུལ་ན་བསྟན་པ་རྙིང་ཆེས་པས་གྲུབ་མཐའ་དང་ཆོས་ལུགས་ཐ་དད་པ་ཁས་འཆེ་བ་མང་མོད་ཀྱི་བསྟན་པ་དངོས་སུ་ཆུད་ནུས་པ་ནི་ཤིན་དུ་ཉུང་སྟེ། ཉན་ཐོས་པར་འཇོག་པ་ལ་འཁོར་བའི་བཙོན་ར་ལས་ཐར་བའི་མྱང་འདས་འཐོབ་འདོད་ཀྱི་བསམ་པ་དགོས་ཀྱང་དེང་དུས་ཚེ་འདིའི་གྲགས་སྙན་རྙེད་བཀུར་ཁོ་ན་བསྒྲུབ་བྱར་བྱེད་པར་མཐོང་བས་ཉན་ཐོས་པར་མི་ཆུད། ཐེག་ཆེན་པ་ལ་གཞན་ཕན་གྱི་བསམ་འབའ་ཞིག་དགོས་ཀྱང་དེང་སང་དགྲ་ཕྱོགས་ལ་གནོད་འཁྱོལ་ན་གྲུབ་རྟགས་སུ་རྩི་བར་སྣང་བས་ཐེག་ཆེན་པར་མི་འགྱུར། སྔགས་སྡོམ་གྱི་ཚེ་ཆོས་ཐམས་ཅད་ཡི་དམ་གྱི་ལྷར་དག་དགོས་ཀྱང་སྣང་ཚད་དགྲར་ལངས་ཀྱི་སྔགས་པ་ལ་དེའི་རེ་བ་ཅི། དེས་ན་བོད་ཡུལ་པ་རྣམས་སྤང་བླང་གི་མིག་ལྡོངས་སྟེ་སྡོམ་པ་གསུམ་གྱི་ལག་ལེན་སྲུང་མཚམས་ཐམས་ཅད་འཁྲུག་སྟེ་བཅས་རང་གི་ཁ་ན་མ་ཐོ་བ་སྤང་བྱར་བསྟན་པ་རྣམས་ལག་དུ་ལེན་པ་སོགས་ཆོས་ལྟར་བཅོས་པ་ཁོ་ན་ཟིང་ཟིང་པོར་གྱུར་པ་ན་དེ་ཐམས་ཅད་སྦུན་པ་ལྟར་སྤངས་སྟེ་བླང་དོར་ཡང་དག་པར་སྟོན་པའོ། །

འདི་དང་གཏན་གྱི་འདུན་མ་ཐམས་ཅད་པ། །ཡོངས་འཛིན་དགེ་བའི་བཤེས་ལས་འབྱུང་སེམས་ནས། །ཟློག་མེད་མོས་པ་གོང་འཕེལ་ཕུལ་བྱུང་བ། །དད་པའི་ཕ་རོལ་སོན་དེར་གསོལ་བ་འདེབས། །ཅེས་པ་ནི་ཆོས་ཀྱི་རྩ་བ་དད་པའི་མཆོག་མངའ་བའི་རྣམ་པར་ཐར་པ་སྟེ། དེ་ཡང་ཐར་པའི་རྩ་བ་ནི་དད་པ་ཁོ་ན་ཡིན་ལ་དེ་ལ་སོ་སོ་སྐྱེ་བོ་རྣམས་ནི་ཐོས་བྱུང་གི་ཤེས་རབ་ཙམ་གྱི་དད་པར་ཟད་ལ། བྱང་སེམས་འཕགས་པ་རྣམས་ཀྱང་སྐྱེས་པའི་རབས་རྒྱ་མཚོ་རྣམས་སུ་གོམས་པ་ཙམ་གྱིས་འཇུག་པར་ཟད་ལ། དེ་བཞིན་གཤེགས་པ་རྣམས་ཀྱིས་ནི་ཕན་ཡོན་ཡང་དག་པར་མངོན་སུམ་དུ་གཟིགས་པས་ན་གུས་པ་རབ་ཀྱི་མཐར་སོན་པ་ཡང་དག་པར་མངའ་བ་སྟེ་གསང་བ་༼པ༡༩༨བ༽རིང་བསྲེལ་གྱི་མཆོད་རྟེན་གཟིགས་པ་ན་དེ་བཞིན་གཤེགས་པ་ཉིད་ཀྱང་བཤུམས་མོ་མཛད་ཅིང་བླ་གོས་མཆོད་རྟེན་ལ་གསོལ་བ་ལྟ་བུའི་ཕྱིར། དེ་བས་ན་དགེ་བའི་བཤེས་གཉེན་དེ་དག་བསྟེན་པར་མཛད་པའི་ཚེ་ཡང་སངས་རྒྱས་ཐམས་ཅད་ཀྱི་ངོ་བོ་ཉིད་དང་། ཐར་པའི་འཇུག་ངོགས་སྣང་བར་བྱེད་པ་དང་བདུད་ཀྱི་ཕྱོགས་ནུབ་པར་བྱེད་ཅིང་ཐམས་ཅད་མཁྱེན་པའི་ཡེ་ཤེས་ཀྱི་སྒོ་སྟོན་པའི་འབྱུང་གནས་གཅིག་པུ་པར་མཁྱེན་པས་བཀུར་སྟི་དང་སྲི་ཞུ་དང་རིམ་གྲོ་དང་ཕུ་དུད་མཆོག་གིས་བསྟེན་པར་མཛད་ལ་ཐ་ན་ཀུ་རེ་ཙམ་དུའང་བཀའ་མི་ལྡོག་པར་མཉེས་པ་ཐམས་ཅད་ཀྱིས་མཉེས་པར་མཛད་ཅིང་ཇི་ལྟར་རྒྱ་མཚོ་ལ་ཆུ་བོ་རྣམས་བཞིན་དུ་རིག་པའི་གནས་ལྔ་སྡེ་སྣོད་གསུམ་རྒྱུད་སྡེ་བཞི་བཀའ་བསྟན་བཅོས་ཐམས་ཅད་ཀྱི་ཆུ་བོ་འཇུག་པའི་ཆུ་གཏེར་གཅིག་པུ་པར་གྱུར་ཏོ། །

ཐོག་མར་གོའི་ཤྲི་རིན་པོ་ཆེ་ལས་ཆོས་གསན་པའི་དུས་དེ་དག་དུའང་སངས་རྒྱས་བྱང་སེམས་བླ་མ་ཡི་དམ་ཆོས་སྐྱོང་གི་གཟིགས་སྣང་དང་། དྲུང་གོང་མའི་རྣམ་ཐར་དུ་མ་གསུང་ཞིང་བཞུགས་གནས་བད་སྒྲོམ་གྱི་བཀོད་པ་གསུང་བ་དང་། དྲུང་དཔལ་འབྱོར་དོན་གྲུབ་ལ་བླ་མ་གཅོད་པ་རབ་ཏུ་བྱུང་ཚུལ་སོགས་སྔོན་གནས་གསུང་བ་དང་། གོའི་ཤྲི་རིན་པོ་ཆེས་སྔོན་རོང་པོ་པར་ཐང་དུ་དྲུང་གོང་མའི་བཅུ་བཞི་མཆོད་པ་མཛད་ཚེ་ཕྱག་མཆོད་ཀྱི་ཆུ་དྲི་རོ་བཟང་པོར་གྱུར་པ་སོགས་བྱིན་གྱི་བརླབས་པའི་ཚུལ་གསུངས། དྲུང་པའི་སྐུ་སྲུང་གི་ནང་ན་དྲུང་ན་རིན་གྱི་གདུང་རིང་སྲེལ་ཐམས་ཅད་བཞུགས་པ་སོ་སོར་ངོས་བཟུང་ཞིང་ཕྱག་སྒམ་ནས་ཕྱག་དཔེ་ཞིག་ལ་འདི་ཅི་ལགས་ཞུས་པས་ཐམས་ཅད་མཁྱེན་པའི་ཕྱག་དཔེ་པོ་ཏི་དཀར་ཐུང་མ་ཡིན་གསུང་ཞིང་ཞལ་ཕྱི་ནས་གླེགས་ཤིང་གི་ཀརྨ་པཀྵིའི་སྐུ་འདི་ཆོས་གྲགས་རྒྱས་མཚོས་བྲིས་ལེ་རེད་གསུངས། གཞན་ཡང་གཟིགས་སྣང་གི་ཚོགས་མཐའ་ཡས་ཤིང་ངེས་དོན་གྱི་ཆོས་སྐད་ངོ་མཚར་བ་མང་པོ་གསུངས། ཡུལ་ཕྱོགས་དེ་དག་གི་མི་མ་ཡིན་ཐམས་ཅད་ཀྱི་གུས་པར་བཏུད། ༼པ༡༩༩ན༽བདེ་བ་ཅན་ལ་སོགས་པའི་བཀོད་པ་གསུངས་ཤིང་སངས་རྒྱས་འོད་དཔག་མེད་སེར་པོར་འདུག་གསུངས། ཡང་ཟུར་མང་རིན་པོ་ཆེ་བློ་གྲོས་རྒྱ་མཚོ་བ་དང་སྐུ་སྐྱེ་རྒྱལ་བཟང་པ་དྲུང་ན་བཞུགས་པ་ལ། ད་ལྟ་ཡི་གེ་ལ་བྲིས་གསུངས་ནས། སངས་རྒྱས་འོད་སྲུང་ཡང་ང་ཡིན། མར་མེ་མཛད་ཀྱང་ང་ཡིན། བེར་ནག་ཅན་ཡང་ང་ཡིན་གསུངས། དྲུང་བཀྲ་ཤིས་དོན་གྲུབ་པས་གསའ་ཕུ་བླ་མ་དཔོན་ཡིག་བཀྲ་ཤིས་བཟང་པོ་དང་གསོལ་ཇ་བ་ན་མཁའ་སོགས་བཏང་བ་སླེབས། དཔོན་ཡིག་པས་ཞམ་རིང་འབྲལ་མེད་དུ་མཛད། བྱ་ལོ་ཟླ་བ་དགུ་པའི་ཚེས་ཉི་ཤུ་ནས་རྫོང་སར་ནས་མདོ་ཁམས་ཤར་ཕྱོགས་སུ་བཏེག །རྔུ་ཆུ་བརྒལ། འདི་ཐམས་ཅད་དུ་གཟིགས་སྣང་མང་། རི་བོ་ཆེས་པས་ཞབས་ཏོག་ཆེར་མཛད། ཆོས་རྗེ་འཇིག་རྟེན་དབང་ཕྱུག་གི་བསྟན་པ་དབྱར་གྱི་ཆུ་བོ་ལྟར་རྒྱས་པའི་རྟེན་འབྲེལ་བྱུང་གསུངས། ལྷ་ཁང་རྣམས་མཇལ་ཞིང་བར་ཁང་དུ་སྐུ་འདྲ་ཆེ་བ་ཞིག་ལ་རབ་གནས་མ་ལེགས་པར་འདུག་པ་བགེགས་སྐྲོད་དང་རབ་གནས་བསྐྱར་མ་མཛད་པས་ཕྱག་ནས་ཟུག་འབུམ་གསུམ་ཆོས་ཁྲི་ཁར་སྐྱེ་བོ་ཁྲི་ཚོ་ལ་ཆོས་གསུང་ཤིང་ཁ་མཆུ་རྣམས་ཞི་བར་མཛད། ཕྱོགས་གླང་ཆོས་གྲགས་ཆོས་བགྲོ་བ་གཟིགས། ཉིད་ཀྱི་འཁྲུངས་ས་གཟིགས་གསུངས་ནས་དེར་ཚོགས་གཏོར་མཛད་པ་ན་མདུན་རིའི་རྩེར་སློབ་དཔོན་པདྨས། ང་ནི་པདྨ་འབྱུང་གནས་སྟེ། །ཁྱོད་ནི་རྒྱལ་བ་མཆོག་དབྱངས་སོ། །དབྱེར་མེད་རྡོ་རྗེ་འཆང་ཆེན་ཡིན། །གསུངས་པ་གསན། ས་སྒང་པ་ཡོན་མཆོད་ཀྱིས་བསུ་བའི་ཚེ་ར་ཁྱུ་ཞིག་ཕྱག་ཕྱིར་བཀག་མ་ཐུབ་པར་འབྲངས་པ་སྔོན་གྱི་མི་མ་ཡིན་འདུལ་འཕྲོ་གླགས་ལྟར་བྱུང་པ་ལ་དམ་ཅན་བྲན་དུ་བཀོལ་ནས་ཚར་བཅད་པ་ཡིན་གསུངས། ས་སྒང་གི་གདན་སར་བསྟན་པ་རྒྱལ་མཚན་བསྐོས། དེ་དག་དུ་མགོན་པོ་ཕྱག་དྲུག་པ་དང་བེར་ནག་ཅན་ཡང་ཡང་གཟིགས། རེ་སྣེ་དགོན་དུ་དཔལ་ལྡན་བཀྲ་ཤིས་བསྐོས། ཀར་དབོན་བཀྲ་ཤིས་གྲགས་པ་ཇ་འདྲེན་ལ་བྱུང་༼པ༡༩༩བ༽བ་ལ་ཁྱོད་ཀྱི་མིག་གཡས་པ་ལ་ཅི་བྱུང་གསུངས། ཀརྨ་པ་དང་རི་བོ་ཆེ་བ་འཐབ་ཚེ་ཤོར་བ་ཡིན་ཞུས་པས། ཁྱེད་ཁ་གཉིས་སུ་རྒྱལ་ཡང་བསྟན་པ་ལ་བྱ་བ་མི་བྱེད་དེ་ཀ་ཡིན་གསུངས། རྟ་དབོན་ཨ་རག་དང་རོང་པོ་ཤཱཀྱའི་བར་དོའི་རྣམ་ཤེས་གཟིགས། རྗེ་དོན་ལྡན་ཞབས་སྐུ་བལྟམས་ངས་ངོམ་ཤེལ་ཁྱམ་དུ་ན་མཁའ་རྒྱལ་མཚན་བསྐོས། ཀརྨར་བསུ་བ་ཆེན་པོས་སྤྱན་དྲངས་ཤིང་དག་པའི་གཟིགས་སྣང་ཆེས་མང་ངོ་། །རིམ་གྱི་ལི་ཐང་དུ་ཕེབས་སྟེ་འབུལ་ནོད་མཐའ་ཡས་ཤིང་གཞི་བདག་མཁའ་འགྲོ་མ་དེས་མདུན་རི་རྩེར་སྤྱན་དྲངས། དེའི་དད་པའི་རྟེན་དུ་ཞབས་རྗེས་ཀྱང་བྱུང་། དུས་དེར་གོའི་ཤྲི་རིན་པོ་ཆེ་ཞིང་འདིའི་མཛད་པ་རྫོགས་པས་མྱ་ངན་ལས་འདའ་བར་བསྟན་པའི་དགོངས་རྫོགས་རྒྱ་ཆེར་གནང་། ཐུབ་ཆེན་གྱི་གསེར་ཐོག་རྒྱུར་ཇ་བརྒྱ་མཛོ་ལྔ་བཅུ། གསེར་ཞོ་སྟོང་ཕྲག་གཅིག་ཟངས་དོས་བཅུ་བཞི་སོགས་དབུས་སུ་བརྫངས། འདོབ་སྤང་ཕུག་དུ་བླ་མ་ནང་སོ་བསྐོས་ཤིང་སྒྲུབ་སྡེ་སར་དུ་མཛད། དུང་ལུང་མགོ་དང་འགོམ་སྒང་དུ་ཕེབས། མདའ་ལང་དུ་རབ་སྟོང་ཚར་སྒང་གི་གཞི་བདག་གཞག་ར་ལྷ་རྩེས་སྲོག་སྙིང་ཕུལ། ཉག་རོང་གྲུ་ཁར་ཁོང་མཆོད་ཡོན་རྣམས་ཀྱིས་གྲུ་ཁ་ཕན་ཚུན་གྱི་གཞིས་མ་ལག་ཕུལ། མཁས་པ་འཇམ་དབྱངས་གྲགས་པའི་སྒྲུབ་གནས་ཛཱ་ལཎ་དྷ་རར་ཞིག་གཟོའི་ཞལ་བཀོད་གནང་། རབ་སྒང་གི་གྲུབ་ཐོབ་རྣམ་གསུམ་དང་མཁས་པ་མི་ལྔའི་དགོན་ཆེན་བཀའ་བཞི། སྟོང་མགོ་རིན་ཆེན་གླིང་། བྱམས་གསར། ར་ཏི་དགའ་ལྡན་གླིང་རྣམས་སུ་ཕེབས། སོ་སོའི་མཁན་སློབ་དགེ་འདུན་ཐམས་ཅད་ཀྱིས་བསུ་བའི་བཀོད་པ་དང་། ཁྲི་འབུལ་དུ་མ་བྱས་ཤིང་གུས་པ་ཐོབ། ཞིང་གི་མི་ཆེན་གྱིས་སྤྱན་དྲངས་སྟེ་དར་རྩེ་མདོར་ཕེབས། ཕོ་བྲང་ཤིན་དུ་ཧོ། འགག་ཇུས། ལི་ཇུས། འགོ་ཐུམ་སོགས་ཀྱི་སྐྱེ་བོ་བགྲང་བ་ལས་འདས་པ་ལ་ཆོས་འབྲེལ་མཛད། སླར་ར་ཏིར་ཕེབས། རབ་འབྱམས་པ་སྨོན་ལམ་དཔལ་བླ་མར་བསྐོས། དེ་ཡང་དུས་དེར་རྗེ་ཐམས་ཅད་མཁྱེན་པའི་རྡོ་རྗེ་སློབ་དཔོན་རིགས་ཀྱི་བདག་པོར་འོས་པ་ནི་༼པ༢༠༠ན༽སྤྱན་སྔ་ཐམས་ཅད་མཁྱེན་པ་ཡིན་ཡང་མདོ་ཁམས་སུ་ཕེབས་མ་ཐུབ་པ་དང་དྲུང་གོང་མ་དཔོན་སློབ་མཇལ་ཕྲད་ཕྱི་མ་མ་འགྲིག་པའི་རྟེན་འབྲེལ་གྱིས་ཞལ་མཇལ་བ་ཞིག་མ་ཤར། དྲུང་གོང་མ་ཉིད་ཀྱིས་ཞལ་ཆེམས་དངོས་སློབ་ཀྱི་ནང་ནས་བླ་མའི་འོས་མཛད་པ་ནའང་སངས་རྒྱས་མཉན་པ་ལ་བསྔགས་པ་ཆེ་བ་དང་སྤྱན་སྔ་ཐམས་ཅད་མཁྱེན་པས་ཀྱང་དྲུང་འདིའི་བླ་མར་མཉན་པ་གྲུབ་ཐོབ་པ་འོས་ཅེས་གསུངས་ལ། གོའི་ཤྲི་རིན་པོ་ཆེ་ལས་བརྒྱུད་པའི་དབང་མན་ངག་དུ་མ་གསན་ཡང་རིང་པོར་མི་ཐོགས་པར་མྱ་ངན་ལས་འདས། སྔོན་གྱི་བུ་སློབ་ཐམས་ཅད་ཀྱིས་མཇལ་བ་ན་ཡང་རྗེ་བཙུན་བཀྲ་ཤིས་རྣམ་གཉིས་ལ་ཐུགས་དད་པར་གྱུར་སྟེ་དགེ་བའི་བཤེས་གཉེན་དུ་བསྙེན་པའི་རྟེན་འབྲེལ་ཀྱང་མཛད། རྗེ་བཙུན་དེ་དག་ལའང་བླ་མ་དང་ཡི་དམ་ཆོས་སྐྱོང་གིས་ལུང་བསྟན་སྟེ་བྱི་བ་ལོ་ཟླ་བ་བཅུ་གཅིག་པ་ནས་རྗེ་སངས་རྒྱས་མཉན་པའི་དྲུང་དུ་དང་པོར་སོ་ཐར་གྱི་སྡོམ་པ་ནོས་སྟེ་དེའི་བསླབ་བྱ་སྟོན་པའི་གཞུང་ཆེ་ཆུང་རྣམས་དང་། ཤིང་རྟའི་སྲོལ་གཉིས་ལས་བྱང་ཆུབ་ཏུ་སེམས་བསྐྱེད་སྟེ་དེའི་བསླབ་བྱ་སྟོན་པའི་སྤྱོད་ཕྱོགས་ཀྱི་གཞུང་འགྲེལ་མན་ངག་རྣམས་དང་། རྒྱུད་སྡེ་བཞིའི་དཀྱིལ་འཁོར་གྱི་གཙོ་བོ་རྣམས་སུ་དབང་བསྐུར་བས་སྨིན་པར་མཛད་ནས་རྩ་བཤད་ཕྱི་མ་དང་ཕྱི་མའི་ཕྱི་མ་ལ་སོགས་པའི་རྒུད་ཆེན་པོ་འགྲེལ་པ་མན་ངག་དང་བཅས་པ་རྣམས་དང་། དེང་སང་རྒྱ་བོད་དུ་གྲགས་པའི་མན་ངག་གི་གཙོ་བོ་སྦྱོར་དྲུག་ལམ་འབྲས་ཞི་བྱེད། གཅོད་ཡུལ། ཤངས་ཆོས། ཇོ། ཞལ། བློ་སྦྱོང་ལ་སོགས་པའི་མན་ངག་མཐའ་དག་དང་། ཁྱད་པར་མཉམ་མེད་དྭགས་པོ་བཀའ་རྒྱུད་ཀྱི་བྱིན་རླབས་དོན་གྱི་བརྒྱུད་པ་མར་མེ་གཅིག་ལས་གཉིས་པ་མཆེད་པ་ལྟར་ཐུགས་ལ་འཕོས་པས་བྱིན་རླབས་ཀྱི་བཀའ་བབས་རྫོགས་པར་གྱུར་ལ། འདི་དག་གི་ཚེ། རབ་ཀོ་བར། ར་འོག་ལ། ཚེར་ལུང་མདའ། ཀྲེ་ཡུལ་དོམ་ཚ་ནང་སོགས་ན་ཇོ་ནང་པའི་ཆོས་གྲྭ་༼པ༢༠༠བ༽ཆེན་པོ་ཛམ་ཐང་གི་བར་དུ་ཕེབས། ཁོང་རྣམས་ཀྱིས་འབུལ་ཞབས་ནི་མཐའ་ཡས། འཛི་ག་ལྷ་མོ་ངོར་ཐོག་དུ་བཞུགས་ཐོག་ཛམ་གླིང་བདག་པོ་ཅིང་དེ་རྒྱལ་པོས་ཆོས་ཀྱི་རྗེ་དེ་བཞིན་གཤེགས་པ་ཏའི་མིང་རྒྱལ་པོས་སྤྱན་དྲངས་པའི་གའུ་ལེ་བཞིན་རྗེ་མི་བསྐྱོད་རྡོ་རྗེ་ཕོ་བྲང་དུ་སྤྱན་འདྲེན་པའི་ལུང་ཕེབས་ནས་རྒྱ་བོད་ཀྱི་གསེར་ཡིག་པ་དོམ་ཚ་ཧོ་ཙི་དང་། ཕོ་བྲང་གི་མི་ཆེན་ཐའི་ཀྱེན་ལེའུ་ཡུན་འཁོར་བཅས་མངགས། ཕོ་བྲང་ནས་བཏེག་ནས་ཞག་བཅུ་སོང་བ་ནས་དུ་གང་རྡོ་རྗེ་བཟང་པོ་ལ་སོགས་པའི་གསེར་ཡིག་པ་རྣམས་དྲུང་དུ་མངགས་པ་སླེབས། དེ་མ་ཐག་མགྲོན་གཉེར་གྲགས་བློ་དང་བཅས་པ་ལྷན་དུ་བརྫངས། བླ་མ་རྒྱལ་བ་རིགས་ལྔ་གཅིག་བསྡུས་པའི། །རྣམ་འཕྲུལ་རིགས་གསུམ་མགོན་པོ་ཀརྨ་པས། །བཀྲ་ཤིས་བྱས་ནས་ཧུ་ཙི་རྒྱལ་སྲས་པ། །བསོད་ནམས་རྒྱལ་མཚན་བསམ་དོན་འགྲུབ་གྱུར་ཅིག །ཅེས་པའི་སྨོན་ལམ་བཀུར། འདྲ་ཡུལ་དང་རོང་པོ་རྨེ་བའི་མཚམས་ཚེར་ལུང་མདར་དགོན་པ་འདེབས་པའི་ཆ་རྐྱེན་དང་བཀའ་བཀོད་མཛད་སྟེ་འདྲ་བླ་མ་ཆོས་ཀྱི་འོད་ཟེར་བསྐོས། དོམ་ཚ་སི་ལི་ཐང་དུ་ཕེབས། ཅི་ནང་དུ་འཕགས་པ་ཀླུ་སྒྲུབ་གཟིགས་ནས་བསྟོད་པ་མཛད། ལྕགས་མོ་ཐོང་རྗེ་ནང་དུ་ཕེབས། འགྲུས་ཁང་ཆོས་རྗེ་བསོད་ནམས་རྒྱ་མཚོ་ལ་འདས་མ་འོངས་ཀྱི་ལུང་བསྟན་བཀའ་ཤོག་གནང་། གླིང་དྲུང་པ་ཏིང་འོད་པ་ཁུ་དབོན་གྱིས་སྤྱན་དྲངས། ཟིལ་མདར་ཕེབས། ཁྲི་རྭ་ཅན་གྱི་འབུལ་བ་དང་དབོན་གྱིས་ཐོག་དྲངས་པའི་གྲ་པ་ཡང་བརྒྱ་ལྷག་ཕུལ། དེར་ལྕགས་མོ་ཀོན་ཏིང་གོའི་ཤྲི་འོད་ཟེར་རྒྱལ་མཚན་པ་ལ་འདས་མ་འོངས་ཀྱི་ལུང་བསྟན་ཆབ་ཤོག་དུ་གནང་། གླིང་དྲུང་པ་ལ་ལུང་བསྟན་དུ་མ་དང་གདམས་པ་གནང་། ཚེར་ཕུར་དྲུང་པ་གྲུབ་ཐོབ་པ་ལ་དུས་འཁོར་འགྲེལ་ཆེན་གསན་པ་ན་དུས་ཀྱི་འཁོར་ལོ་དང་རྗེ་མི་ལ་གཟིགས་པ་རྗེ་གྲུབ་ཐོབ་པ་ལ་ཐིམ་པར་གཟིགས་ནས་བསྟོད་པར་མཛད། འགྲུས་ཁང་ཆོས་རྗེ་དང་སྦོམ་འབོར་བ་རྣམས་ཀྱིས་ནན་གྱིས་སྤྱན་དྲངས་༼པ༢༠༡ན༽ཚེ་ཧོར་སོགས་རྒྱུག་པར་འདུག་པས་མི་འགྲོ་གསུངས་ཀྱང་དཔོན་རྣམས་དབང་ཆེ་བས་ཐེགས་ཚེ། དྲུང་པ་གྲུབ་ཐོབ་ལ་ཁྱེད་ཞབས་མི་བདེ་བས་བྲོས་མི་ཐར་གསུངས་ནས་བཞུགས་སུ་གསོལ། ལ་ཁ་ཞིག་ནས་གཟིགས་པ་ཙམ་ལ་རུ་སྡེ་རྣམས་སོག་པོ་བཏབ་ནས་ཕྱིར་མགྱོགས་པར་ཕེབས། འདི་རེས་སོག་པོས་གནོད་འཚེ་ཤིན་དུ་ཆེ། གཉན་བྱང་ཆུབ་དགོན། སྟག་རོང་ཚ། སྟག་གཟིགས་ཨ་ལེབ་ནང་། སྐྱོ་མདའ་བརྒྱུད་སྟེ་ཀརྨར་ཕེབས། རྡོ་རྗེ་གདན་དུ་ཐུབ་དབང་ལྔ་སྡེ་དང་བཅས་པ་གཟིགས། སྒོ་ང་ལ་ཐོག་བརྒྱུད་ནས་སྒོམ་སྡེ་སྙེ་ཐང་དུ་ཕེབས། རྫ་ཆུ་ཁ་ར་བ་ཐང་དུ་ཕེབས། ཐའི་ཀྱེན་ཆེན་པོ་བརྫངས་པའི་མི་དཔོན་ལས་ཀ་ཅན་གསུམ། བོད་ཀྱི་ཚ་ཐོག་ཐུ་གོན་སོགས་རྒྱ་འགྲུལ་ལྔ་བརྒྱ་ལྷག་སླེབས། གོང་གི་འབུལ་ཡིག་ཐའི་ཀྱེན་ཆེན་པོའི་ཞུ་ཡིག་ཕོ་བྲང་དུ་འབྱོན་དགོས་ཚུལ་དང་བཅས་པ་སླེབས། སླར་ཀརྨར་ཕེབས། རྗེ་དུས་མཁྱེན་གྱི་སྐུ་འདྲའི་དྲུང་དུ་བཞུགས་པ་མཛད་དུས་རྗེ་དུས་མཁྱེན་གྱིས་ད་ལན་རྒྱ་ནག་དུ་མ་འགྲོ་གསུང་བ་གཟིགས། དྲུང་བསོད་ནམས་རྣམ་རྒྱལ་ཀརྨའི་སི་དྷུར་བསྐོས། སི་དྷུར་བཀྲ་ཤིས་དཔལ་འབྱོར་བའི་སྐུ་སྐྱེ་ཆོས་ཀྱི་འོད་ཟེར་ལ་སྒ་ཤུབས་སྟན་དམར་གནང་། དེ་ལྟར་ལོ་ངོ་ཧྲིལ་པོ་ཕྱེད་གསུམ་ཙམ་དུ་ཉིན་མཚན་བར་མེད་དུ་དབང་ལུང་བཤད་པ་ཉམས་ཁྲིད་རྣམས་གསན། དེའི་དོན་ཐུགས་ཉམས་སུ་བཞེས། ཕྱག་དཔེ་གཟིགས་རྟོག་གི་སྒོ་ནས་དོགས་པའང་འཕྲལ་དུ་གཅོད་པར་མཛད་ཅིང་ཇི་ལྟ་ཇི་སྙེད་ཀྱི་མཁྱེན་རྟོགས་ཕུལ་དུ་བྱུང་། བདག་གིས་འབུལ་བའི་ཚུལ་ཙམ་ལས་མི་དགོས་པར་འདུག་གསུངས་ནས་གྲུབ་ཐོབ་ཆེན་པོ་ཉིད་རང་ཡང་གུས་པ་ཕུལ་དུ་ཕྱིན་པ་འཁྲུངས། ད་ནི་ཁོ་བོའི་བསམ་པ་མཐར་ཕྱིན། ཚེ་ཡང་འདི་ཙམ་རན་པ་ཡིན་གསུངས་ནས་མྱ་ངན་ལས་འདའ་བར་བསྟན་སྟེ་དེའི་ཚེ།

ཆོས་དབྱིངས་རབ་འབྱམ་ཕྱག་རྒྱ་ཆེ་བརྙེས་༼པ༢༠༡བ༽ཤིང་། །མ་རིག་ནས་བཟུང་རྒ་ཤི་འགགས་གྱུར་ཀྱང་། །གཉིས་སྣང་སྐྱེ་བོའི་རྟག་འཛིན་གཞོམ་སླད་དུ། །གཟུགས་སྐུའི་སྣང་བརྙན་སྡུས་པར་མཛད་པ་ལ། །གདུང་བའི་དབྱངས་ཀྱི་འབོད་དོ་ཀྱེ་མ་ཀྱེ། །ཞེས་གསུངས་པས་ལྷ་ཆེན་གྱི་དཔུང་པ་གཡས་པར་གྲུབ་ཐོབ་ཆེན་པོ་དངོས་སུ་བྱོན། ཟབ་རྒྱས་ཀྱི་གསུང་བྱོན་ནས་ཡལ་བར་གཟིགས།

དེ་ཕྱིན་ནས་རྗེ་བཙུན་བཀྲ་ཤིས་འོད་ཟེར་བསྟེན་པར་མཛད་སྟེ་བདེ་དགྱེས་གསང་འཇིགས་མཱ་གདན་སོགས་ཀྱི་རྒྱུད་སྡེ་ཆེན་པོ་མཐའ་དག་གི་ཕྱག་ལེན་བཤད་པ་མན་ངག་ཐམས་ཅད་དང་བརྒྱུད་པའི་མན་ངག་ཐམས་ཅད་དང་ཁྱད་པར་དྲུང་གོང་མ་ལས་གསན་པའི་ཟབ་ཆོས་མཐའ་དག་བུམ་པ་གཅིག་ནས་གཅིག་དུ་བྱོ་བ་ལྟར་གསན་པར་མཛད། ཐུན་མོང་གི་སྣང་བ་ནི་སངས་རྒྱས་མཉན་པ་སྐུ་གཤེགས་རྗེས་རི་བོ་ཆེ་ཚ་བ་སྒང་བརྒྱུད་ནས་ལ་བར་དགོན་དུ་ཕེབས། བྱམས་ཆེན་ལ་ཕྱག་ནས་མཛད་པས་ནས་བྲེ་གསུམ་འཐོར་བ་ཕྱིས་བསྡུས་པས་བྲེ་བདུན་བྱུང་སྐད། སུམ་པ་གྲུ། མགོ་ཟླ་དགོན་སོགས་ནས་གོན་གྱོའི་ས་རྗེ་དུས་གསུམ་མཁྱེན་པའི་སྒྲུབ་གནས་འདུ་ལོང་དགོན་དུ་ཕེབས། སླར་དམར་ཁམས་མོད་འགྲམ་བརྒྱུད། སློབ་དཔོན་པདྨའི་སྒྲུབ་གནས་རྡོ་རྗེ་གྲོ་ལོད་དུ་གཟིགས་སྣང་དུ་མ་གཏན་ལ་ཕབ་ཅིང་ཞབས་རྗེས་བྱུང་། གསེར་འབུམ་སྒང་དང་འབྲི་ཆུ་གྲུ་ཁ་བརྒྱུད། བ་ཐང་ཤི་སུ་ཕེབས། བཻ་རོ་ཙ་ནའི་གནས་སྒོ་ཕྱེ། གནས་སྒོར་ཀམ་པོ་རྡོ་རྗེ་དཔལ་བརྩེགས་ཀྱིས་བཏུད་སྟེ་དར་དཀར་པོ་ཅིག་ཕུལ་ཞིང་ཞི་བའི་འཕྲིན་ལས་སྒྲུབ་པར་ཞུས། རྗེ་དུས་མཁྱེན་དབྲ་རེ་དགེ་ཆོས་བརྩོན་དང་བཅས་པའི་ཞལ་གཟིགས། ལེ་ཐང་དུ་ཕེབས་སྟེ་རྒྱ་འགྲུལ་ཁིང་ཀྲས་གསུམ་གྱིས་ཇ་འདྲེན་འབུལ་ནོད་ཕུལ། དོམ་ཙ་ཧུ་ཅི་སླེབས་སྟེ་གོང་གི་འཇའ་ས་དང་འབུལ་བ་ཕུལ། ཉག་རོང་གྲུ་ཁར་ཞབས་རྗེས་བྱུང་། ཆོར་ལུང་མོད། ཤེལ་ཁོག །ཇོ་གི་དགོན། ཤལ་ར་མ་སྒང་སོགས་སུ་ཕེབས། དེར་དབུས་ནས་འདན་མ་ཁྲིམས་དཔོན་པས་༼པ༢༠༢ན༽འབྲི་གདན་གྱི་དབང་གཉིས་ཀྱི་ཞུ་ཡིག་དང་། སྤྱན་སྔ་ཐམས་ཅད་མཁྱེན་པའི་ཞུ་ཡིག་འབུལ་དང་སྤྱན་འདྲེན་ལ་སླེབས། ཁོང་ལ་སྔ་ཕྱིར་བཀའ་ལུང་ཇི་ལྟར་ཕེབས་པ་རྣམས་གསུངས་པ་ན་སྔོན་གྱི་གསུང་ཇི་ལྟ་བར་བྱུང་ནས་དད་པ་ལྷག་པར་སྐྱེས། དེ་མ་ཐག་ལྕགས་མོ་གོའི་ཤྲིས་བྲིས་ཀྱང་མཇལ། འགའ་ཐག་དུ་ཕེབས་དུས་རབ་སྒང་གི་གཞི་བདག་རྣམས་ཀྱིས་བསུ་བར་གཟིགས། འབྲུག་ལོ་ཟླ་བ་བཞི་པ་ལ་ར་ཏི་དགའ་ལྡན་གླིང་དུ་ཕེབས་ནས་གསེར་ཡིག་པ་རྣམས་ཀྱིས་མཇལ་བར་སྣང་སྟེ་འདི་རྣམས་ཀྱི་དུས་རྗེ་དུལ་མོ་བ་ལས་གསན་བསམ་སྒོམ་པ་ཁོར་མོར་མཛད་པ་སྣང་ངོ་། །

ཕྱིས་རྣམ་ཐོས་ཀྱི་རི་བོར་བསྙེན་པ་རྫོགས་པའི་ཚེ་མཁན་པོ་ལས་ཚེ་དཔག་མེད་གྲུབ་རྒྱ་ལྷ་མང་གི་ཚེ་དབང་དང་རྣམ་སྲས་མདུང་དམར་ཅན་ཆོས་སྐྱོང་དུ་ཕུལ་ཞིང་གཞན་སྟོང་གི་བཤད་ཆེན་དུ་མ་མཛད་ནས་ལྟ་བ་འཛིན་དགོས་པར་ཞུས་པ་ལས་ཕྱིས་ཕར་ཕྱིན་ཇོ་ཟིའི་ལུགས་སུ་འགྲེལ་བར་མཛད། འདུལ་བ་མེ་ཏོག་ཕྲེང་བརྒྱུད་ཕུལ་སྟེ་བསྟན་པ་ལ་བྱ་བ་མཛད་པར་ཞུས། ཟབ་ལམ་ཡན་ལག་དྲུག་གི་རྣལ་འབྱོར་སྙིང་པོར་དྲིལ་བ་ཡང་གསན། བསྙེན་རྫོགས་འབུལ་ཚེ་སྣམ་སྦྱར་གསེར་མ་ལ་རྗེ་འཕྲིན་ལས་པས་གསེར་མ་ལ་བྱིན་རླབས་མི་ཆགས་ཞུས་པ་མཁན་པོ་སེ་གོལ་མཛད་ཅིང་འདི་ཁོང་ལ་གསེར་དུ་སྣང་བ་ཡིན་པར་འདུག་གམ་ཀརྨ་པ་ལ་གསེར་དང་བོང་བ་ལ་ཁྱད་པར་ཅི་ཡོད་གསུངས་སྐད། བསྙེན་རྫོགས་ཕུལ་ནུབ། ངས་རྗེའི་དྲུང་དུ་བསྙེན་རྫོགས་ཕུལ་ཟིན་ནས་ཀོང་པོ་ད་ལའི་རི་རྩེ་ང་རང་བློ་བདེ་བར་བསྡད་པ་རྨིས། ཚེ་དབང་ཕུལ་ནུབ། ངས་སཱ་ཚ་བཏབ་སཱ་ཚ་རྣམས་ལས་འོད་ཟེར་རབ་ཏུ་འཕྲོ་བ་བྱུང་སྟེ་བསྟན་པ་ལ་བྱ་བ་ཆེན་པོ་མཛད་པར་འདུག་གསུང་། མཁན་ཆེན་རིན་པོ་ཆེའི་ཕྱག་ཕྱི་པ་རྣམས་ཀྱིས་བསྟོད་པ་བརྟན་བཞུགས་ཅིག་ཞུས་པ་ན་རྣམ་ཐར་གྱི་ཚུལ་ལས་མི་རིང་བར་ཤམྦྷ་ལར་ཐེགས་པའི་ལུང་བསྟན་དང་བཅས་པ་ཅིག་གནང་། ༼པ༢༠༢བ༽སྔོན་བསྙེན་རྫོགས་འབུལ་དུ་ཕེབས་ཀར་རྗེ་ཞ་ལུ་ལོ་ཙཱ་བ་ལ་ཐུགས་དམ་བརྟག་པ་ཞུས་པས་བསྙེན་རྫོགས་བར་ཆད་མེད་པར་འབུལ་ཐུབ་ཅིང་ཡར་ཕེབས་ནས་ངེད་རང་མཇལ་ཙམ་ཡོང་གསུང་བ་ནས་བསྙེན་རྫོགས་འབུལ་ཐུབ་མ་ཐག་ནས་ཡར་ཐུགས་རིངས་པ་མཛད། བཀའ་དྲིན་གཏང་རག་གི་མཆོད་སྦྱིན་རྒྱ་ཆེར་སྤྲོས་པས་ཉང་ཁ་བརྒྱུད་ནས་ཐེགས། ལོང་པོའི་ནགས་ཁྲོད་ཅིག་དུ་གདན་བཞེས་མཛད་པ་ན་གསོལ་ཇ་བས་མེ་མ་བསད་པར་བཞག་པ་མཆེད་ནས་ནགས་ཚལ་ཆེར་སྲེག་ཞིང་རླུང་ཆེན་པོས་དེད་སྟེ་ཆིབས་རགས་ལས་བརྒལ་བ་ཙམ་དུ་བྱུང་བ་ན་རྒྱལ་ཆེན་གཏོར་མ་དེ་དེང་སང་མ་བྱུང་བ་ཡིན་པར་འདུག །ད་ལྟ་ཤོམས་གསུངས་ནས་ཆིབས་ལས་གཞོལ་སྟེ་གཏོར་མ་བསྔོས་ནས་མེའི་སྟེང་དུ་འཕེན་པ་གནང་མ་ཐག་ཆུས་བསད་པ་ལྟར་ཞི་ཞེས་ཐོས། རྒྱལ་ཆེན་གླིང་དུ་ཕེབས་ནས་རྗེ་ལོ་ཆེན་དང་མཇལ་ཞིང་དགྱེས་པར་གྱུར་སྟེ་མི་རིང་བ་ན་ཅུང་ཟད་བསྙུན་པའི་ཚུལ་མཛད། ཤམྦྷ་ལར་ཆོས་འཛུགས་པ་འཕྱིས་ཡོང་བ་འདུག །སེང་གེ་སླེབས་བྱུང་གདིང་བ་གཏོད་གསུངས་ནས་མྱ་ངན་ལས་འདས།

རྗེ་ལོ་ཆེན་ལ་མི་ཞུ་བར་བྱས་ཀྱང་ཁྱེད་ཚོས་གསངས་པས་མི་ཐུབ། ད་ནི་ཁོ་བོའང་འགྲོ་གསུངས་སྟེ་དེ་མ་ཐག་གཤེགས་པར་ཐོས། རྗེ་འཕྲིན་ལས་ཞབས་ལས་ཐོག་མར་མངོན་རྟོགས་རྒྱན་གྱི་འགྲེལ་བ་དོན་གསལ་ཉིན་རེ་ཐུན་གསུམ་གྱིས་གསན་པར་མཛད་པ་ན་ཐུན་མང་དུ་སྤར་བར་ཞུས་པས་དེ་ལྟར་ན་གསན་ལོ་ལས་མི་ཡོང་ངམ་གསུང་བ་ན་སླར་ཚིག་དོན་རྣམས་ཇི་ལྟ་བ་བསྐྱར་བས་ཐུན་བརྒྱད་དགུ་ཙམ་མཛད་སྟེ་ཟླ་བ་གཉིས་ཙམ་གྱིས་དཔྱིས་ཕྱིན་པར་མཁྱེན་ནས། སླར་བྱམས་ཆོས་གཞན་བཞི། ཚད་མ་ཀུན་ལས་བཏུས། རྣམ་འགྲེལ་ངེས། རིགས་ཐིག །བྱེ་པའི་བསྟན་བཅོས་བཞི། མངོན་པ་གོང་འོག །འདུལ་བ་མདོ་རྩ་དབུ་མ་རྩ་ཤེ་འཇུག །བརྟག་གཉིས་རྩིས་ཀུན་བསྡུས་པ་སོགས་མདོ་སྔགས་ཀྱི་༼པ༢༠༣ན༽གཞུང་ཆེན་རྣམས་དང་། བོད་ཡུལ་གྱི་རྔོག་ལོ་དང་ཕྱ་གཙང་གི་ཡིག་ཆ། ས་པཎ་གྱི་སྡོམ་རིག་ལ་སོགས་མདོར་ན་གཞུང་ཆེན་ཉེར་ལྔའི་ཚིག་དོན་ཐམས་ཅད་བདེ་བླག་གིས་ཁོང་དུ་ཆུད་པར་མཛད། དེ་དག་གི་བར་རྣམས་སུ་དབང་རྗེས་གནང་མན་ངག་ཁྲིད་གསན་ནི་མཐའ་ཡས། དེ་ལྟར་གསན་པའི་ཡུན་ལོ་ངོ་གསུམ་ཟླ་བ་དངོས་བཅུ་བཞི་ལ་གསན་བསམ་བར་མ་ཆད་པ་ལོ་གཅིག་ཁོ་ནར་སྣང་རུང་དེ་སྲིད་གསོལ་ཇའང་ཅུང་ཟད་ལས་མི་བཞེས་པར་ཉིན་མཚན་བར་མེད་པར་ཚིག་དོན་བསམ་པ་དཀའ་གནས་ལ་དོགས་དཔྱད་རྒལ་བརྟག་སོགས་ཀྱི་ཆོས་སོ་སོའི་གཏིང་དཔོགས་པར་མཛད་སྟེ། སློབ་དཔོན་རིན་པོ་ཆེས་ཀྱང་འདི་ལྟ་བུའི་ཐུགས་ཀྱི་བརྩོན་པ་དང་མཁྱེན་པ་ཅེས་བསྔགས་པར་མཛད། ཀརྨ་ལོ་ཙཱ་བ་རིན་ཆེན་བཀྲ་ཤིས་ལས་ཀ་ཙན་སོགས་བརྡ་སྤྲོས་ཡན་ལག་དང་བཅས་པ་སྦྱོང་བའི་ཚུལ་བསྟན།

མདོར་ན། ལེགས་བཤད་བྱིས་པ་དག་ལས་ཀྱང་། །མཁས་པ་རྣམས་ཀྱིས་ཡོངས་སུ་ལེན། །ཞེས་པ་ལྟར་གང་ཟག་འདི་ལྟ་བུ་ཞིག་ཆོས་འདི་ལྟ་བུ་ཞིག་ལ་འདྲིས་སོ་ཞེས་གྲགས་པ་ཐམས་ཅད་ལའང་དེ་ལས་བརྩམ་པའི་དགྱེས་པ་དང་མཐོང་བཀུར་མཛད། དེའི་དྲི་བ་དཔྱིས་ཕྱིན་པར་མཛད། སྤྱིར་མཁས་པའི་ཡོན་ཏན་ཇི་ལྟ་བུ་ཞིག་གིས་ཀྱང་ཐུགས་ཀ་མི་ཁེངས། ཆུང་ངུ་ལས་མི་ཤེས་པ་རྣམ་ལའང་བརྙས་པ་མི་མཛད། བོད་ཙམ་ན་འགྲན་ཟླ་མེད་པའི་མཁས་པ་དག་དྲུང་དུ་འོངས་པ་ན་ཡང་ཟིལ་གྱིས་ནོན་སྟེ་དྲི་ལན་ཞུ་མི་ནུས་ཅིང་ཅུང་ཟད་ཞུས་པ་རྣམས་ལའང་ཕྱིས་འགྱོད་པའི་གནས་སུ་འགྲོ་འོན་ཡང་ངེད་རང་ཤེས་རབ་ཆུང་ཐོས་པ་དམན་པས་ཅི་ཡང་མི་ཤེས་གསུང་བ་འབའ་ཞིག་འབྱོན་ཞིང་དེ་ཡང་ཁེངས་སྐྱུངས་ཙམ་མིན་པ་ཐུགས་ཐག་པ་ནས་དེ་ལྟར་དགོངས་པར་སྣང་། ཕྱིས་སུ་དབུས་གཙང་ལ་ཕེབས་པ་སོགས་ཀྱི་སྐབས་སུའང་༼པ༢༠༣བ༽དགེ་བའི་བཤེས་གཉེན་ཚད་ལྡན་གཟིགས་ན་ས་དགེ་འབྲི་སྟག་ཇོ་ཞལ་སར་རྙིང་སུའི་ཁྲོད་ན་འདུག་རུང་བཤེས་གཉེན་དུ་བསྟེན་ཞིང་བཀུར་ཏི་མཛད་པ་ཁོ་ནར་དགོངས་འདུག་ཀྱང་དེ་ལྟ་བུའི་ཡུལ་སུ་ཡང་མ་བྱུག་བས་སླར་རྗེ་བཙུན་བཀྲ་ཤིས་རྣམ་གཉིས་དང་སངས་རྒྱས་མཉན་པ་ལ་ཐུགས་དད་པ་མི་ཕྱེད་པར་འཕེལ་བའི་རྐྱེན་དུ་སོང་སྟེ་རྗེ་བླ་མའི་སྤྱན་སྔར་བསྙེན་པའི་རབས་དེ་ལྟ་བུ་བྱུང་བའི་སྡེ་ལ་སོགས་པ་མཛད། སྤྱིར་གཞུང་ཆེན་རྣམས་ལ་རྒྱན་དྲུག་མཆོག་གཉིས་སོགས་ལས་བཀའ་བགྲོར་ཡོད་པར་སྣང་ཞིང་སྔགས་ཀྱི་ཐུན་མོང་མ་ཡིན་པའི་ཟབ་གནད་རྣམས་ལ་བརྒྱུད་པའི་མན་ངག་ལས་བྱུང་བ་དང་ཡེ་ཤེས་ཀྱི་མཁའ་འགྲོའི་གསུང་ལས་བྱུང་བ་ཞེས་ཐ་དད་དུ་སྟོན་པར་མཛད་པས་ན་དགེ་བའི་བཤེས་གཉེན་ལོངས་སྤྲུལ་ལ་དངོས་སུ་བསྙེན་ཞིང་བྱང་སེམས་ཐམས་ཅད་དང་ཆོས་བགྲོ་ནའང་དེང་དུས་ལ་ལྟོས་པའི་ལེགས་བཤད་སྣ་ཅུང་ཟད་རེ་གསན་པ་ལའང་དགྱེས་ཚོར་དང་རྗེས་སུ་ཡི་རང་བ་དུ་མ་མཛད། རྗེ་ཤཱཀྱ་མཆོག་པའི་སློབ་མ་པཎ་ཆེན་རྡོར་རྒྱལ་བ་དང་བྱ་འཇམ་པའི་དབྱངས་བཀྲ་ཤིས་རྣམ་རྒྱལ་དུས་ཀྱི་འཁོར་ལོ་ལ་མཁས་ཅེས་དེ་དུས་གྲགས་པ་ནས་སོ་སོར་བཀའ་ཤོག་གིས་བསྐུལ་བ་གནང་། ཆོས་ཀྱི་འབེལ་གཏམ་གནང་བར་བཞེད་ཅིང་དཔྱད་པར་བཟོད་ན་ཡོངས་འཛིན་དུ་བསྟེན་པར་དགོངས་ཀྱང་པཎ་ཆེན་པའང་ངེས་པར་བླ་མ་འཆོལ་ན་འབྱོན་བྱ་བ་སོགས་དེང་སང་གི་སྐྱེ་བོ་དག་གི་སྲོལ་རྙེད་བཀུར་གྱི་ཆེད་ཏུ་གཙིགས་དབབ་པའི་ཞུ་བ་ཕུལ། རྡོ་རྗེ་རྣལ་འབྱོར་མའི་སྐུ་མེ་རིའི་གསེབ་ཐམས་ཅད་ལཉྩའི་ཡི་གེ་ཕྱིར་བསྟན་འཕྲོ་བ་གཟིགས་པས་རྟེན་འབྲེལ་མི་འགྲིག་པར་དགོངས་ནས་བཀའ་ནན་མ་གནང་། ཕྱིས་འབྲི་ཁུང་དུ་ཕེབས་ཚེ་ཁང་སར་ཆེན་མོར་གཞི་ལེན་གྱི་བཞུགས་གྲལ་གྱི་གྲལ་འཕྲོས་གཞི་ལེན་པའི་གཙོ་བོར་ཁོང་བཞུགས་པ་ལ་བདག་ལ་བཀའ་ཕེབས་༼པ༢༠༤ན༽སྟེ་སྡོམ་གསུམ་རབ་དབྱེར། ཉན་ཐོས་སྡེ་པ་བཅོ་བརྒྱད་ལ། །འདུལ་བ་མི་འདྲ་བཅོ་བརྒྱད་ཡོད། །ཟེར་བ་དེ་ལྟ་ན་གྲུབ་མཐའ་བཅོ་བརྒྱད་ཡོད་ཡོང་བས་མི་འདྲ་བ་ཅི་ལྟ་བུ་ཡོད་གསུང་བའི་བཀའ་ལུང་བསྒྱུར་བ་ན་གསུང་ཆེ་ཞིང་གདངས་དང་བཅས་པས་མངོན་པ་དང་དབུ་ཚད་ལ་གྲགས་པའི་བྱེ་མདོའི་ཐར་ཐོར་མང་དུ་ཕུལ་ཞུ་བ་མཛད་ཀྱང་། ད་སྡེ་པ་བཅོ་བརྒྱད་ཀྱི་བགྲུད་ཀྱི་གྲུབ་མཐའི་ཁྱད་པར་དྲིས་གསུངས། དེ་དག་ལ་ལན་བྱིས་པ་མགུ་བྱེད་ས་སྟོང་འགོག་པ་ཙམ་མང་དུ་ཕུལ་ཡང་ད་འོ་ན་གྲུབ་མཐའ་བཅོ་བརྒྱད་པོ་ཞུ་རྒྱུ་མེད་ཟེར་བ་ཨེ་ཡིན་དྲིས་གསུང་ཞིང་རྗེས་སུ་གསུང་འདར་བ་དང་བཅས་པ་ཆུང་ངུའི་སྒོ་ནས་དོན་གྱིས་དེ་ལྟར་ཡིན་ཚུལ་ཞལ་བཞེས་མཛད་སོང་། ཡང་བྱེ་སྨྲ་རང་རིག་ཁས་མི་ལེན་པར་འདུག །མདོ་སྡེ་པ་ཁས་ལེན་པར་འདུག །སེམས་ཙམ་པ་རང་རིག་དོན་དམ་དུ་འདོད་པར་འདུག །དབུ་མ་པ་རང་རིག་འགོག་པར་འདུག །སྔགས་ནས་རང་རིག་ན་འཚང་རྒྱ་བར་བཤད་འདུག །རང་རིག་དེ་རྣམས་ཀྱི་ཁྱད་པར་ཅི་ཡིན་དྲིས་ཕེབས་པ་ན། སྔ་མ་ལས་གསུང་ཆུང་ཞིང་འདར་བས་ཚད་མ་བའི་གཟུང་རྣམ་འཛིན་རྣམ་སོགས་ཀྱི་འབྲེལ་མི་ཆེ་བ་མང་དུ་ཞུས། མཐར་འོ་ན་རང་རིག་དེ་རྣམས་ཀྱི་ཁྱད་པར་མི་ཤེས་ཟེར་བ་ཡིན་ནམ་དྲིས་གསུངས་སྟེ་མཐར་གསུང་ཆུང་ངུས་དེ་ལྟར་ཞལ་བཞེས་མཛད་སོང་ཞིང་གྲལ་གྲོལ་བ་ན། སྤྱིར་ངེད་རང་གསུང་རབ་ཐམས་ཅད་ལ་འདྲིས་པོ་ཡོད་པའི་ལུགས་ཡིན། ཁྱད་པར་ཁ་སིང་ནས་ཕེབས་པར་ཚོར་བ་ནས་ཉིན་མཚན་མེད་པར་དཔེ་ཆ་བལྟས། བརྗེད་པ་བསོས། ཁྱད་པར་འདི་འདྲ་ལ་དྲི་བ་འོང་ངམ་བསམ་ཚད་བལྟས་པ་ཡིན་སྟེ་ངེད་རང་གི་བལྟས་པ་ཚོ་ལ་ཚིག་གཅིག་ཀྱང་དྲི་བ་མཛད་མ་བྱུང་། ཅི་ཡིན་ནམ་གསུང་སྐད་སྟེ་མངོན་པར་མཁྱེན་པ་ཡིན་ནམ་དགོངས་པར་འདུག །དེ་ནས་འདུལ་བ་ལ་མཁན་པོ་མེད་པར་སྡོམ་པ་སྐྱེའམ་བྱ་བ་སོགས་ཀྱི་དྲི་བ་ཕྲ་མོ་ཡོད་པའི་ཤོག་དྲིལ་གཅིག །གཞན་༼པ༢༠༤བ༽ཕར་ཚད་མངོན་པ་དབུ་མ་སྔགས་སྤྱི་ཁྱད་པར་དུ་དུས་འཁོར་སྟེ་སོ་སོའི་སྤྱི་བཤད་ཐོ་རེ་བ་ཡོད་པའི་ཤོག་དྲིལ་བདུན་ལ་དེ་ཐམས་ཅད་ཀྱི་ལྟ་བ་གཞན་སྟོང་དུ་གནས་པར་བྲིས་པའི་ཤོག་དྲིལ་རྣམས་ཕུལ། དེ་ལ་འདུལ་བའི་སྐབས་དཀའ་གནད་མི་འདུག་པས་ངེད་ཀྱི་འདུལ་ཊཱིཀྲ་ལྟོས། སྤྱིར་འདི་ཐམས་ཅས་ལྟ་བ་གཞན་སྟོང་དུ་གནས་པ་མི་རིགས་ཅེས་པའི་ལན་ཞིག་གནང་། དེ་ལ་ལན་སྒྲུབ་བྱེད་འདྲ་ཕུལ་བྱུང་བ་རྣམས་ལ། ཡང་ལན་ཤིན་དུ་ངོ་མཚར་པ་ཅིག་གནང་བ་ལ་ཆོས་བཞིན་གྱི་ལན་གཞན་མེད་པར་འདི་འདྲ་གནང་ན་ཀརྨ་པ་ལ་མི་ཚོ་མ་དད་པ་སྐྱེ་འོང་ཟེར་བ་ཙམ་ལས་མ་བྱུང་། འོན་ཡང་མཁས་པའི་མཐོང་བདག་རྐྱེན་དབུ་འདོན་དུ་འགྲོ་བ་མཛད། བྱ་ཡུལ་ནས་འཇམ་དབྱངས་ཆོས་རྗེས་ཕྱག་དཔེ་དཀོན་ཞིང་དངོས་གཙང་བ་པོ་ཏི་ཉིས་བརྒྱར་ཉེ་བ་ཕུལ་སྟེ་བདག་གི་ཡོན་ཏན་གང་ཤེས་ནི་འདི་ཚོ་ལ་བལྟས་པས་བྱུང་བ་ཡིན་ཞེས་ཞུས། ཕྱིས་ཤངས་ཆོས་འཁོར་ནས་དུས་འཁོར་རབ་འབྱམས་པ་བྱ་བ་ཞིག་བཀས་བསྐུལ་སྟེ་དྲུང་དུ་འོངས་པ་ནི་སྔོན་དུས་འཁོར་ལ་གྲ་སྐོར་དང་ཆོག་ག་སོགས་མཁྱེན་པ་ཅིག་ཡིན་ཡོད་འདུག་པ་སླར་དབང་རྒྱུད་འགྲེལ་གྱི་བཤད་ལུང་སྐྱེད་རྫོགས་ཐམས་ཅད་ཀྱིས་རྗེས་སུ་བཟུང་སྟེ་དད་པ་ཐོབ་ཅེས་ཐོས། མདོར་ན་གཙང་དབུས་ཐམས་ཅད་ཕེབས་པ་ལའང་ལྕང་ར་རབ་འབྱམས་པ་དེ་མཁས་པོ་འདུག་གསུང་བ་དང་། འབྲས་ཡུལ་འཇམ་སར་བ་དེ་ཡོན་ཏན་རང་མི་ཆེ་པར་འདུག་སྟེ་བཙུན་པ་རང་ཡིན་ངེས་ཅིག་འདུག་གསུང་པ་དང་། ཡོན་ཏན་གང་ས་ནས་རྗེ་འཆི་མེད་པ་རང་རླབས་ཆེ་བར་འདུག །ཁོང་གི་དེ་ལའང་ཟད་རྒྱུད་ཞིག་ནི་འདུག་གསུངས་ཤིང་དབུས་གཙང་ཕྱོགས་ན་རྒྱུད་ཚོད་ནི་འབྲི་ཁུང་མགོན་རྒྱལ་ཁོ་ན་མཐོ་བར་འདུག་གསུང་བ་རྣམས་བདག་གིས་མངོན་སུམ་དུ་ཐོས། ཞྭ་དམར་ཅོད་པན་འཛིན་པ་བཞི་པའི་སྤྲུལ་པའི་སྐུ་དཀོན་མཆོག་ཡན་ལག་དང་རྒྱལ་ཚབ་སྤྲུལ་པའི་སྐུ་༼པ༢༠༥ན༽གྲགས་པ་དཔལ་འབྱོར་བ་གཉིས་ལ་ནི་བླ་མ་དངོས་ཀྱི་འདུ་ཤེས་ལས་གཞན་པ་སློབ་མའི་འདུ་ཤེས་མི་མཛད། མདོར་ན་ཆོས་ཐམས་ཅད་དགེ་བའི་བཤེས་གཉེན་དུ་རྟག་པར་གཟིགས་པར་སྣང་ངོ་། །

ཚེ་འདིའི་གྲགས་འབྱོར་སྙིང་པོས་དབེན་པའི་ཚུལ། །ཚིག་ཙམ་མིན་པར་སྙིང་ནས་རབ་རྟོགས་སྟེ། །ཞེན་ལོག་སྲེད་པ་བྲལ་བའི་རྣམ་ཐར་ཅན། །དགོས་མེད་དྲན་པ་བརྟན་དེར་གསོལ་བ་འདེབས། །ཅེས་པ་ནི་འཇིག་རྟེན་བློས་བཏང་གི་རྣམ་པར་ཐར་པ་སྟེ། སྔོན་སྒར་པ་མང་པོས་སྤྲུལ་སྐུ་ནུབ་ཕྱོགས་པ་ལ་བཀུར་སྟི་བྱེད་ཅིང་ལྷོ་རོང་སྐོར་དུ་འཕྲལ་གྱི་ཞབས་ཏོག་ངན་པས་འཚོ་བར་མཛད་པ་ནའང་ཉིད་ཐུགས་ཤིན་དུ་དགྱེས་སྟེ་ཁོང་རང་སྒར་པ་ལ་སྐུ་སྐྱེ་གཞན་ན་ཡོད་པར་སྣང་བས་ཁོ་བོ་ལ་སྐུ་སྐྱེའི་མིང་མི་དགོས་པར་འདུག །དེའི་ཚེ་གཡེང་བ་མེད་པར་ཆོས་ཚུལ་བཞིན་དུ་བྱས་ཆོག་པ་ཅིག་ཡོངས་དགོངས་ནས་ཤིན་དུ་མཉེས་པར་བྱུང་སྐད། ཐའི་ཀྱེན་ཆེན་པོས་མཇལ་བའི་སྔ་ལོ་འཇངས་ཡུལ་དུ་སྤྱན་དྲངས། ས་ཐམ་རྒྱལ་པོས་སྤྱི་བོར་བཀུར་ཞིང་འབུལ་ཞབས་མཐའ་ཡས། རྒྱལ་པོ་ཉིད་ཀྱིས་སྐོར་དུ་བཞུགས་པའི་གཏན་གྱི་མཆོད་གནས་མཛད་པར་ཞུས་ཀྱང་མ་གནང་། འོན་ཡང་དགོན་པ་སར་འདེབས་མང་པོ་མཛད། རབ་འབྱམས་པ་བརྟན་བློ་སོགས་བླ་མར་བསྐོས་སྟེ་འཕྲིན་ལས་ཀྱི་རྒྱུན་ཆེན་པོ་འདི་བྱུང་། དེ་ཡང་རྗེ་ཆོས་གྲགས་རྒྱ་མཚོས་ཁོས་སྐྱེ་བ་ཕྱི་མ་ལ་ཀརྨ་པ་གཅིག་བྱས་ན་ནི་བསྟན་པའི་དོན་ཆེན་པོ་མི་འགྲུབ་པར་འདུག་པས་ཀརྨ་པ་གཉིས་བྱེད་པ་ཡིན་གསུངས་པ་ལྟར། གོང་མ་ཅིང་དེ་རྒྱལ་པོ་ནི་སྐུའི་བཀོད་པ་གཅིག་སྟེ་རྗེ་བརྒྱད་པ་སྐུ་བལྟམས་པ་དང་གོང་མ་སེང་གེ་ཁྲི་ལ་བྱོན་པ་དུས་མཚུངས་པར་སྣང་ངོ་། །གོང་མ་དེ་ཡང་ཞྭ་ནག་བཞེས་ཤིང་ཁོ་བོ་ནི་ཀརྨ་པའོ་ཞེས་གསུང་ལ། ཕྱིས་དོམ་ཚ་ནང་སོ་རྟ་འབུལ་ལ་སོང་བ་ན་ཡང་ཐུགས་མཉེས་པས་ལས་ཀ་སྤར་ཞིང་སྤྱན་འདྲེན་པར་བསྒོས། ཉི་མ་ནུབ་ཕྱོགས་ན་འོད་དཔག་མེད་ཀྱི་སྤྲུལ་སྐུ་ངེད་ཀྱི་དོན་དུ་༼པ༢༠༥བ༽བྱོན་པ་དེ་སྤྱན་འདྲེན་ཞེས་ཁྲིམས་ར་ཆེན་པོ་རྣམས་སུ་ལུང་ཕོག །རྒྱལ་པོའི་བཀས་དུང་ཐའི་ཀྱེན་ཞེས་པའི་བློན་པོ་ཆེན་པོ་འོག་མ། གཞན་བློན་པོ་ཐམས་ཅད་ཀྱི་མཆོག་ཐའི་ཀྱེན་ལིའུ་ཡུན་ཞེས་བྱ་བ་ལ་བློན་པོ་ཐའི་ཀྱེན་ཆུང་བ་བཞི། དེ་རེ་རེའི་འོག་ན་དམག་དཔོན་བཅུ་རེ། དེ་རེ་རེ་ལ་དམག་མི་སྟོང་གྲངས་གཉིས་གསུམ་རེ། བླ་མཆོད་ཏུ་ལས་ཀ་ཅན་གྱི་བླ་མ་བཞི། དེ་རེ་རེ་ལ་འཁོར་རྒྱ་བན་བརྒྱ་རེ། འབུལ་བ་ལ་མཆོད་ཆས་གསོལ་སྤྱད་སོགས་རིན་པོ་ཆེ་རབ་སྣ་ཚོགས། ཐ་མ་གསེར་དངུལ་ལས་བྱས་པ། ན་བཟའ་བཞུགས་སྟན་ཁྱད་པར་ཅན་ལ་སོགས་པ་སྒམ་ཆ་བརྒྱ་ཕྲག་དུ་མ་དང་། ཇ་གོས་དར་དང་ཙནྡན་ལ་སོགས་པ་བགྲང་མི་ལང་བ་འུ་ལག་དང་བཅས་པ་ཁྲི་ཕྲག་བདུན་ལྷག་པ་གདན་འདྲེན་དུ་བརྫངས། འདུག་པའི་ཚེ་འུ་ལག་རྣམས་རང་རང་གི་གོས་རྟ་རྒྱབ་ལྟར་བྱས་པ་བསྒྲིགས་པར་སྡོད་པ་ལྕགས་རི་ལྟ་བུ་ཉིས་རིམ་ཙམ་དང་དེའི་ནང་དུ་ཟམ་སོ་ནག་པོའི་ཡོལ་བ་རྒྱ་ཆེན་པོ་གྲུ་བཞི་བསྐོར་བ་སྐར་ཕིབས་ལྟར་ཡོད་པར་དམག་མི་ཕྱི་མ་རྣམས་སྡོད་པ་སོགས་དམག་མི་ཕྱི་བར་ནང་གསུམ་དང་། དེའི་ནང་ན་གོས་ལྕགས་ནག་གི་ཡོལ་བ་གྲུ་བཞིའི་ནང་དུ་ལས་འཛིན་དམག་དཔོན་བློན་པོ་སོགས་རིམ་པ་དུ་མ་སྡོད་པ་དང་། མཛོད་སོགས་ལ་གུར་ཐོག་ལྔ་བརྩེགས་དང་གསུམ་བརྩེགས་སོགས་ཀྱི་སྟེང་མར་ཤ་བཏུབ་པ་སོགས་བྱེད་ཐུབ་པ་ཐམས་ཅད་ཀྱི་དབུས་སུ་གོས་ལྕགས་ནག་གི་ཡོལ་བ་རིམ་པ་དུ་མས་བསྐོར་བའི་དབུས་ན་ཁོང་རང་གི་གུར་ཆེན་ཏོག་དང་བཅས་པའི་གུང་ནས་མཆོད་སྒམ་སོགས་འབུལ་ཆས་ཀྱི་ལུང་དང་སྒམ་རྣམས་རིམ་པར་བསྒྲིགས་པའི་དབུས་སུ་གསེར་གྱི་ཁྲི་ཡངས་པོ་སྟན་བཟང་པོ་ཅན་ལ་ཁོང་རང་གན་རྒྱལ་དུ་ཉལ་སྟེ་ཁྱེའུ་ལྔ་བཅུ་ཙམ་གྱིས་རོལ་མོའི་རིགས་དང་གླུ་གར་རྒྱུན་དུ་བྱེད་པ། ཁོང་རང་གི་གསོལ་ཁ་བ་བཅུ་ལྷག་རེས་རིན་པོ་ཆེའི་ཕོར་བུ་ཆུང་ཆུང་དུ་མར་སྐོམ་གྱི་རིགས་དུ་མ་ཁར་༼པ༢༠༦ན༽ལྡུགས་པ་རྒྱུན་མ་ཆད་པ་ལྟ་བུར་བྱེད་པ། ཁོང་རང་གི་མཐའ་དང་གུར་ཕྱི་མཐར་དམག་མི་སྟོང་གྲངས་ཙམ་རྟག་དུ་བསྐོར་ནས་རེ་མོས་ཀྱིས་སྲུང་བ། མདུན་མ་ཚད་དུ་བློན་པོ་རྣམས་ལངས་ནས་བྱ་བ་ཆེན་པོའི་ཁ་བསྐོས་བྱེད་པ། ཉིན་རེ་ཞིང་ཕྱིར་ཚོང་གི་རྒྱ་གྲལ་ཆེན་པོ་རེ་སྒྲིག་པ་ལ་ཉིན་སོ་སོར་རས་སྐུད་ཀྱི་དོག་པ་ཁ་དོག་སོ་སོ། ཟམ་སོ་ཁ་དོག་སོ་སོ། སྟོང་སྐུད་སོ་སོ། དར་གོས་ཡུག་སོ་སོ་སོགས་ཐམས་ཅད་ཟོང་གཅིག་པ་མ་གཏོགས་ཁྱེར་མི་ཆོག་པ་དེ་ཉིན་སོ་སོ་ལ་བརྗེ། ཁྲིམས་འགལ་བྱུང་ན་ཁྲིམས་ཐ་དད་པ་འཕྲལ་དུ་བྱེད། འདེགས་པ་ན་སྔུན་དུ་འུ་ལག་དང་ཁལ་མང་དམག་མང་རྣམས་བཏང་ནས་མེ་ཕག་རྒྱག་པའི་མི་ཉིས་བརྒྱ་ཙམ་མེ་རྫས་ཀྱི་སྒྱེའུ་ག་ཤ་བྱས་པ་ལག་གཡས་གཡོན་དུ་ལྕགས་ཀྱི་མེ་དོང་བཟུང་བ་རྣ་ལྟག་ལ་སྤོས་རེར་སྤར་བ་བཅུག་པ་རྣམས་རིངས་པར་རྒྱུག་བཞིན་པས་དོང་བུར་རྫས་བླུག་ཤིང་གིས་ཁ་བཅད། མེ་སྤར་སྟེ་ས་ལ་བཙུགས་མ་ཐག་འཕར། རྗེས་མ་དེས་དེ་བླངས་ཤིང་དེ་ལྟར་བྱེད་པ་སོགས་མེ་ཕག་གི་འུར་སྒྲ་དང་ཚེག་སྒྲ་ཁོ་ནས་ས་གཡོ་བ་ལྟར་བྱེད། དེ་ནས་རྟ་པ་རྣམས་དང་རྔ་མོང་ལ་ཞོན་པ་དང་དྲག་པ་རྣམས་ཁྱོགས་དང་མདོ་ལི་ལ་དྲངས་པ་དང་ཁྱད་པར་ཐའི་ཀྱེན་ཆེན་པོ་ཉིད་ནི་སི་ཏའུ་ནག་པོ་འབའ་ཞིག་གི་ཐག་པ་བརྒྱ་ཕྲག་མང་པོ་ལ་སྐྱེ་བོའི་ཚོགས་ཀྱིས་གྱམ་ལ་བཏེག་ཅིང་དར་གྱི་གུར་གདུགས་དང་བཅས་པར་བཟའ་བཏུང་དང་གླུ་གར་གྱིས་མཆོད། རོལ་མོའི་སྒྲ་མཐའ་ཡས་པས་ལུང་པ་འགེངས། ལག་ཆའི་རིས་མཐའ་ཡས་པ་བཟུང་བའི་དམག་རེས་པ་སྟོང་ཕྲག་དུ་མས་མཐའ་སྲུང་ཞིང་འགྲོ་བ་དེ་ལྟ་བུའི་བཀོད་པ་རྒྱ་གཏམ་བོད་དུ་མི་ཤོང་བ་སྣང་ཞེས་དེ་དུས་ཀྱི་སྒར་པ་ལས་དངོས་སུ་ཐོས། གར་སླེབས་སུ་ཁོང་རང་གི་བཀོད་པའི་སི་ཐང་རེ་འབྲི་ཞིང་ཡོད་པར་སྣང་བ་དེའི་བཀོད་པ་ཁོང་རང་གི་གཟིམས་གུར་ཙམ་བྲིས་པའི་ཆུང་ངུ་རེ་ལའང་ཧ་ལས་པར་སྣང་། སྤྱིར་ཐའི་ཀྱེན་ཟེར་བ་རྒྱ་ནག་གི་བཙུན་མོ་སྲུང་བའི་ཕྱིར་སྐྱེས་པ་མང་པོ་འབྲས་༼པ༢༠༦བ༽བུ་ཕྱུང་བ་ལས་གང་སོས་པ་རྣམས་བཙུན་མོའི་གཡོག་དུ་འཇོག་པ་ཉུག་རུམ་བའི་མིང་ཡིན་ལ། སྤྱན་འདྲེན་གྱི་བློན་པོ་འདི་བོན་གྱི་བློན་པོ་བསྟན་པ་ལ་མ་དད་པ་ཅིག་ཡོད་པར་སྣང་བས་ཕེབས་མ་གསན་ན་དམག་ཐབས་ཀྱིས་སྤྱན་འདྲེན་བསམ་པ་ཡོད་པར་སྣང་། དེ་དུས་རྒྱ་ཡི་བློན་པོ་ཁྲི་དམག་བདུན་ལྷག་པར་སོང་བས་བོད་ལ་མི་གཟན་པའི་ཕྱིར་རབ་སྒང་དུ་ཕེབས། རྒྱལ་པོའི་ལུང་ཕབ་པ་ལ་སྒར་ནས་ཇ་འདྲེན་རིང་ཐུང་རྣམས་གའུ་ལེ་བཞིན་བཏང་། བློན་པོས་ཀྱང་ཞུ་ཡིག་རིམ་པར་ཕུལ་བ་ལ་ཕེབས་པའི་ཞལ་བཞེས་མ་བྱུང་བས་ཅི་འཐད་བོད་དང་འབྲེལ་ཆེ་བ་རྣམས་འདྲིས་པས་ཕྱག་མཛོད་པ་དབོན་པོ་བཀྲ་ཤིས་བཟང་མགུ་དགོས་པར་གོ་ནས་ཟང་ཟིང་གིས་བྲིད་ཅིང་གོང་དུ་ཕེབས་དུས་གུའི་གུང་པའི་ལས་ཀ་ཡོང་བར་བྱས། ཅིས་ཀྱང་ཕེབས་མ་བྱུང་ན་འབུལ་བ་རྣམས་གཏའ་མར་བཟུང་ལ་ཞལ་བཞེས་མ་བྱུང་གི་བར་མི་འབུལ་ཟེར་བའི་མངག་བྱིན། ཐོག་མ་དྲུང་དུ་བློན་པོ་ཆེན་པོས་མཇལ་སྟེ་ཁོང་རང་གི་མཇལ་དར་ཁོ་ན་མཐའ་ཡས་པ་ཕུལ། ཕྱི་ཉིན་གོང་མའི་ལུང་འབུལ་ཡིག་རྣམས་ཕུལ། གོང་མའི་ལུང་ལ་སྔོན་གྱི་གའུ་ལེ་བཞིན་བཞེད་པ་དང་ཞབས་བསུ་དང་བཅས་སྟེ་བཞེས། དེ་ནས་ཉིན་རེ་བཞིན་བློན་པོ་སོ་སོའི་འབུལ་བ། བཙུན་མོ་དང་རྒྱལ་བུ། རྒྱལ་བུ་གཞན། བླ་མཆོད་སོ་སོ་རྣམས་ཀྱི་ཞུ་ཡིག་འབུལ་བ་རྣམས་རིམ་པར་ཕུལ་བ་ད་ལྟ་མཆོད་ཤོམས་ཆེན་མོ་ལ་ཡོད་པའི་དངུལ་ཀོང་དངུལ་གྱི་དྲ་བ་ཅན་དུ་མ་དང་དངུལ་གྱི་སྤོས་ཕོར་དང་པད་སྡེར་གསེར་དངུལ་གྱི་མཎྜལ་ཕལ་ཆེ་བ་འདི་རྣམས་ཡིན། དེའི་ཚེ་ཐོག་མར་མཇལ་མ་ཐག་ན་མཁའ་ལ་ཉི་ཟླ་ཕྲད་སོང་བ་ལ་ཉི་ཟླ་གཅིག་ས་ལ་ལྷུང་བྱུང་བས་འགྲོ་བའི་རྟེན་འབྲེལ་མ་འགྲིགས་གསུང་བ་དང་། ཐུགས་རྗེ་ཆེན་པོས་ཀྱང་གོང་མའི་སྐུ་ཚེ་བརྟུལ་ཟིན་པས་མ་འགྲོ་ཞེས་གསུང་བ་གཟིགས་སྟེ་འབྱོན་པར་བཀས་མ་གནང་། རྒྱ་སྟོན་པ། ཟུར་མང་བ། གླིང་དུ་སི། ལྕགས་མོ་གོའི་ཤྲི། ༼པ༢༠༧ན༽འདན་མ་ཁྲིམས་དཔོན་སོགས་བཀའ་བགྲོས་སྟེ་ད་རེས་ནི་ཕེབས་པར་མ་དགོངས་འདུག་པས་ལོ་དུས་ཅི་རིགས་ཙམ་ཕེབས་པར་ཞལ་གྱིས་བཞེས། འབུལ་བ་རྣམས་བཞེས། གནང་སྟེར་རྣམས་མཛད། གོང་མ་ལ་བཀའ་ཤོག་གནང་ནས་བློན་པོ་ཐའི་ཆུང་གཉིས་གདན་འདྲེན་ལ་བསྡད། གཞན་རྣམས་ཟློག་ན་ཁོང་ཚོ་ལའང་ཆད་པ་མི་འོང་། མཆོད་ཡོན་ཐམས་ཅད་ལའང་འདི་ལེགས་ཅེས་བཀའ་གྲོས་མཛད། རྗེ་ཉིད་ཀྱིས་ད་རེས་ཁོ་བོ་འགྲོ་བའི་རྟེན་འབྲེལ་མ་འགྲིག་ཁྱེད་ལའང་ཆད་པ་མི་འབྱུང་བར་བྱ་ཞེས་བཀའ་བསྩལ་ཡང་བློན་པོ་གསང་བའི་མངག་ཐོབ་པའི་གདེང་ཡོད་པ་དང་། འཕྲལ་དུ་སྤྱན་དྲངས་པའི་ངོ་སོ་འདོད་པ་དང་། བསོད་ནམས་ཀྱི་ཤུགས་བྲི་བ་སོགས་ཀྱི་ཉན་པར་མ་སྤྱོད་སྟེ་ཤིན་དུ་ཁྲོས། འབུལ་ཆེན་རྣམས་ཁྱེར་ནས་བོད་ཁམས་གླིང་དགུ་དམག་གིས་འཇོམས་ཟེར་ནས་སྒར་ཚུགས་གཉིས་སུ་ཕྱིར་ལོག་ཕྱག་མཛོད་པའང་དེའི་སྐྱེལ་ཐུང་དུ་འགྲོ་ཞེས་བཏེག་སྟེ་སོང་། གོའི་ཤྲི་རྣམ་པའང་ངེད་ཚོས་རྒྱ་ནག་ལ་ཕྱག་ཕྱི་མི་སྙོགས་གསུང་ནས་ཡ་ཚད་དུ་བཏེག་སྟེ་བྱོན། བློན་པོ་དང་ཕྱག་མཛོད་པ་གྲོས་བགྲོས་སྟེ་རྗེའི་དྲུང་བཙན་ཐབས་སུ་སྤྱན་འདྲེན་གཏོང་བར་བརྩམས་པ་ན་གོའི་ཤྲི་རྣམ་པས་གསང་ཐབས་སུ་ཡར་སྤྱན་དྲངས། གོང་མའི་འབུལ་བ་རྣམས་ཕྱག་དུ་མ་ཕྱིན། བློན་པོ་མར་ཕྱིན་པ་ལམ་བར་ཐམས་ཅད་དུ་ཡོ་བྱད་ཐམས་ཅད་སུས་ཐོབ་ལ་སོང་། དམག་མི་འུ་ལག་ཐམས་ཅད་ཀྱང་བྱེར། ཉི་ཟླ་ས་ལ་ལྷུང་བ་གཟིགས་པའི་དུས་དེ་ཉིད་དུ་གོང་མ་གནམ་དུ་གཤེགས། བོན་ལ་དད་པའི་རྒྱལ་པོ་ཅིག་བསྐོས་པས་བསྟན་པ་ལ་གནོད་པ་ཆེར་བྱས། ཐའི་ཀྱེན་ཡང་དུང་ཐའི་རྐྱེན་གྱིས་ཞུས་པས་སྲོག་ལ་མ་ཉེས་ཙམ་བྱུང་ནས་ལྡུམ་ར་གཉེར་བ་ཅིག་དུ་ཕབ། རྒྱ་ཡུལ་དུའང་ནད་མཚོན་མེ་ཆུའི་འཇིགས་པས་འཇིག་ལ་ཐུག་པ་བྱུང་བས་བློན་པོས་གོང་མའི་འབུལ་བ་རྣམས་མ་ཕུལ། ཀརྨ་པ་མ་མཉེས་པར་བྱས་པས་༼པ༢༠༧བ༽ལན་ཟེར་ནས་གྲུབ་ཐོབ་པག་ཤིས་ཧོར་ཡུལ་དུ་རྫུ་འཕྲུལ་བསྟན་པ་ལས་སྙན་གྲགས་མི་ཆུང་བ་བྱུང་། ཕྱག་མཛོད་པའང་སྐུ་ཆས་ཀྱིས་གང་ཐུབ་དེ་ཚོར་བཞུགས་ནས་ཕྱིས་རྒྱལ་ཚབ་སྤྲུལ་སྐུ་སྒར་དུ་སྤྱན་དྲངས་སྟེ་ཀོང་པོར་ལྷག་མ་རྩིས་ཕུལ། འདིའི་དུས་ཕྱིར་མི་མཛེས་པ་ཆེ་ཞིང་སྐྱེ་བོ་རྣམས་སྣ་ཚོགས་པ་སྒྲོག་པ་བྱུང་ཡང་སངས་རྒྱས་ཀྱི་ཐུགས་རྗེ་སེམས་ཅན་ལ་འཇུག་པའི་ཡུལ་མ་བྱུང་བ་དང་། བློན་པོ་དེས་ཀྱང་རྒྱལ་པོའི་དགོངས་པ་ཇི་ལྟ་བ་མ་བསྒྲུབས་པར་ལམ་ཐམས་ཅད་ལ་གང་འགོར་གྱིས་དགྲ་འདུལ་གཉེན་སྐྱོང་བྱེད་ཅིང་བསྡད་པས་བཀའ་ཆད་བྱུང་བ་དང་། གོང་མའི་འབུལ་བ་རྣམས་གང་དུ་བསྔོས་པའི་སར་མ་ཕུལ་བར་སྡིག་གྲོགས་ཀྱི་ངག་བསྒྲུབས་པས་དཀོན་མཆོག་གི་བཀའ་ཆད་དང་། སྐྱེས་བུ་དམ་པ་ལ་ཞེ་སྡང་བའི་རྣམ་སྨིན་ནི་མཐའ་ཡས་པས་ཡུལ་ཁྱད་པར་ཅན་ལ་མ་གུས་པའི་བསམ་སྦྱོར་གྱིས་དེ་མ་ཐག་མཐོང་ཆོས་ཡུན་རིང་པོ་ལ་མ་བལྟོས་པར་བསོད་ནམས་སྐད་ཅིག་གིས་ཟད་སྟེ་བྲན་ལྟར་གྱུར་པ་དང་། ལོངས་སྤྱོད་ཀྱི་རླབས་དེང་སང་བོད་པའི་ཆེན་པོ་མཐའ་དག་གི་འབྱོར་པ་བསྡུས་པས་ཀྱང་མི་དོ་བ་དེ་ལྟ་བུ་ཡང་ཆུ་བུར་ཞིག་པ་ཙམ་ལས་མ་བྱུང་སྟེ་འདིས་ནི་སྐྱེས་བུ་དམ་པའི་བཀའ་བསྩལ་ཇི་ལྟ་བར་མ་བསྒྲུབས་པ་དང་སྡིག་གྲོགས་ཀྱི་ངག་ལ་ཉན་པ་དང་ཡུལ་ཁྱད་པར་ཅན་ལ་མ་གུས་ན་འདི་འདྲ་འབྱུང་ངོ་ཞེས་མངོན་སུམ་དུ་བསྟན་པར་སྣང་ཞིང་། ལོངས་སྤྱོད་དང་འབྱོར་པ་ལ་སྙིང་པོ་མེད་པར་བསྟན་པར་སྣང་ངོ་། །དེ་བས་ན་རྗེ་འདི་ནི་ལོངས་སྤྱོད་དང་བདེ་འབྱོར་ཐམས་ཅད་ལ་ཇི་སྙམ་དུ་མི་གཟིགས་པ་སྟེ་ཀོང་པོར་ཕེབས་ནས་ཀྱང་གཞིས་བྱེས་ཐམས་ཅད་ཀྱིས་དྲུང་གོང་མའི་འཕྲིན་ལས་ཀྱི་རྒྱུན་ཆོས་རྒྱ་དཀར་པོ་གནང་བ་སོགས་ཞུས་པ་ནའང་དྲུང་གོང་མ་རྣམས་ལུགས་གཉིས་ཀྱིས་འཕྲིན་ལས་སྐྱོང་། ཕྱག་ཕྱི་པའང་ལུགས་གཉིས་ཀྱི་ཡོན་ཏན་ཅན་མང་། དུས་བཟང་བ་ཡིན། དེང་སང་འོ་སྐོལ་རྣམས་དུས་ངན་པར་སྐྱེས། མི་དུས་ཐམས་ཅད་སྔར་ལས་འགྱུར། འོ་སྐོལ་ལ་བྱ་བ་༼པ༢༠༨ན༽ཆེན་པོ་ནུས་པའི་མི་ཡང་མེད། སློབ་མ་ཆོས་འདོད་རྣམས་ཀྱང་ཆུད་འཛའ་བས་འོ་སྐོལ་གྱིས་དེ་ལྟ་བུ་སྒྲུབ་པར་མི་ནུས་ཅེས་གསུང་ནས་མ་གནང་། ཧོར་ཐར་པ་འབུམ་གྱིས་ནན་གྱིས་གདན་འདྲེན་ཞུས་སྟེ་བྱང་འདམ་གཞུང་དུ་ཆོས་སྡེ་ཆེན་པོ་གཅིག་འདེབས། ཧོར་སྟོད་སྨད་བར་གསུམ་བྱང་གི་རུ་སྡེ་སྦྲ་ཐག་འཛིན་ནོ་ཅོག་དང་བཅས་པ་ལ་བུ་ཁྲལ་བྱས་སྟེ་ཧོར་རང་གི་གཞིས་ཀ་དང་འབྲེལ་བ་བནྡྷེ་ཁྲི་ཚོ་འདུ་བ་སྒར་པའི་ཡང་བཞུགས་གནས་ཀྱི་གཙོ་བོ་ཡོང་བ་ཞིག་བྱེད་ཅེས་ནན་གྱིས་ཞུས་པ་དང་དུ་མ་བཞེས། འཇང་ས་ཐམ་རྒྱལ་པོའི་རེ་བའང་ཡུལ་གྲུ་དེ་དག་བཞུགས་སྟེ་མཆོད་ཡོན་ལྷན་ཅིག་པས་ལུགས་གཉིས་ཀྱི་བྱ་བ་ཐམས་ཅད་བྱེད་པ་ཅིག་བཞེད་པའང་གནང་བར་མ་མཛད། ཞལ་ནས་ཀྱང་ཁོ་བོ་མཚན་ཉིད་ཀྱི་བཤད་གྲ་རང་འདོད་ནའང་རབ་སྒང་དུ་ཕྱིན་ན་ཀློག་པ་བའི་ཇོ་གདན་གཙང་མ་ལྔ་སྟོང་ཙམ་ཞིག་འདུག་པ་འདི་ཀརྨ་པ་གཅིག་པོར་འདྲིལ་བ་འདུག་སྟེ་སྙིང་པོ་མེད་པས་མ་བྱས་པ་ཡིན་གསུངས་ཤིང་སྒར་ཆེན་གྱི་སྒྲིགས་རིམ་ཡང་ཁོ་བོ་ལོ་ཉེར་དགུ་པ་ཟིང་པོ་འབུམ་པ་སྒང་དུ་ཐོག་མར་མཇལ་དུས་ཀྱང་བྲང་ཁ་ཆེན་པོ་སུམ་བཅུ་ལྷག་ཡོད་པ་ཐམས་ཅད་རིམ་པས་བསྡུ་བ་གནང་སྟེ་དབུས་གཙང་ལ་ཕེབས་དུས་བྲང་ཆེན་དངོས་ཕྱག་མཛོད། གསོལ་ཇ་ཁང་། ཆོས་རྗེ་ནང་སོ་ཙམ་ལ་འདུས་པ་མཛད། རྒྱལ་ཚབ་སྤྲུལ་བའི་སྐུ་ཐབ་སྒོ་བཞི་སོགས་སྒར་མ་བུ་དབྱིབས་མཚུངས་པའང་རྗེའི་བཀས་ཐམས་ཅད་སྤོང་དག་མཛད་སྟེ་དཔོན་སློབ་ལྔ་དྲུག་ལ་འདུ་བ་མཛད། མདོ་སྨད་ལ་སོགས་པའི་ཡུལ་ཆེན་འབྱོར་པ་ཅན་རྣམས་སུ་སྤྱན་འདྲེན་མཐའ་ཡས་ཀྱང་ཐེགས་པར་མི་མཛད་པར་དབུས་གཙང་གི་གཞུང་མི་ཐམས་ཅད་དད་འབྱོར་ཆུང་། ཐ་ན་རྩྭ་ཤིང་ཙམ་ཡང་དཀོན་པ་འདི་དག་དུ་སྤྱན་འདྲེན་དང་བཞུགས་གསོལ་ཆེད་དུ་མེད་ཀྱང་སྡིག་ཟས་ཉུང་བ་དང་། ཐུགས་གཡེང་ཆུང་བ་ལ་དགོངས་ནས་བཞུགས་པར་མཛད། སྐུ་འཁོར་ཕྱིར་༼པ༢༠༨བ༽འགྲོ་བ་ཐམས་ཅད་ལའང་ཅི་དགོས་ཀྱི་རྫོང་བ་ཐམས་ཅད་མཛད། འོན་ཡང་ཡུལ་སྲོལ་གྱིས་མ་གྲུབ་པའི་རེ་གཉིས་བུ་ལོན་སྙེག་པ་ལྟ་བུའི་ཕལ་རྟགས་སྟོན་པ་ཡོང་ཡང་ཅིར་ཡང་མི་དགོངས། རྗེ་འདི་ལ་བསྟེན་ནས་སྔོན་མུ་ཏོ་བ་ལས་གྱུར་པ་རྣམས་ཀྱིས་ཀྱང་སྡེ་དཔོན་ཆེན་པོའི་འབྱོར་པ་ལ་ལོངས་སྤྱོད་ཅིང་ད་དུང་འཁང་བ་ལྷུར་བྱེད་པ་རྣམས་ལའང་ཐུགས་སྙོམས་པ་ཁོ་ན་ལས་ཅུང་ཟད་ཀྱང་མི་གཡོ། སློབ་མ་དམ་པ་རྣམས་ནི་འདོད་པ་ཆུང་བ་ཆོག་ཤེས་པ་རས་ཀྱི་ཆོས་གོས་གསུམ་པ་སོགས་ཀྱི་སྦྱངས་ཡོན་ཅན་མང་དུ་མི་སྨྲ་བ་བདག་གཞན་རྗེ་བའི་བྱང་ཆུབ་ཀྱི་སེམས་ཐུགས་དང་འདྲེས་པ། ཚེ་འདིའི་རྟོག་པ་དང་ཆོས་མིན་གྱི་རྟོག་པ་རྨི་ལམ་ན་ཡང་མི་རྒྱུ་བ། སྣང་གྲགས་དད་པའི་འཁོར་ལོར་ཤར་བ་རྗེ་ཉིད་དང་འདུ་འབྲལ་མེད་པའི་དག་པའི་སྣང་བ་ཅན། སངས་རྒྱས་ཀྱི་ཞིང་དང་ཡི་དམ་ལ་སོགས་པའི་གཟིགས་སྣང་འབྱམས་ཀླས་པ། གཉིད་འོད་གསལ་དུ་ཆུད་ཅིང་རྨི་ལམ་སྒྱུ་ལུས་སུ་དག་པའི་སྐྱེས་ཆེན་ཁོ་ན་བཞུགས། དམ་པ་ཁ་ཅིག་ཕྲིན་ལས་ཀྱི་གྲོགས་སུ་ཆེན་པོའི་བྱ་བ་མཛད་པ་རྣམས་ཀྱང་གསེར་དང་བོང་བར་མཚུངས་པ་ཁོ་ན་མང་། དེས་ན་གཞན་རྣམས་བསྒྲུབ་བྱའི་སྙིག་པོར་བྱེད་པའི་ཚེ་འདིའི་ལོངས་སྤྱོད་གནས་འཁོར་ཐམས་ཅད་ནི་གྲུ་བོ་ཆེ་འཇིག་ཁའི་ནོར་རྫས་ལྟ་བུར་མཁྱེན། བསྟོད་གྲགས་ཐམས་ཅད་ནི་བདུད་ཀྱི་ལས་ཁོ་ནར་དགོངས། ངེས་པར་སྣང་བ་འདི་ནི་རྨི་ལམ་ཙམ་ཁོ་ནར་མཁྱེན་པས་ཚེ་འདི་པའི་མཐུན་འཇུག་ཐམས་ཅད་ལས་རིང་དུ་གྲོལ་བ་ཡིན་ནོ། །

བྱམས་པའི་བློ་ཅན་སྙིང་རྗེའི་གདུང་ཤུགས་དང་། །འབྲལ་བ་མེད་པར་ངེས་འབྱུང་རྣམ་པར་དག །སྡུག་བསྔལ་རྒྱུད་དང་བཅས་ལས་རྟག་སྐྱོ་ཞིང་། །མི་རྟག་ངེས་པར་སེམས་དེར་གསོལ་བ་འདེབས། །ཅེས་པ་ནི་གཞན་དོན་རླབས་པོ་ཆེའི་རྣམ་པར་ཐར་བ་སྟེ། དེ་ཡང་བསྐལ་པ་མཐའ་ཡས་པར་བྱམས་པ་ལ་གོམས་པས་སྐུ་མཛེས་ཤིང་ལྟར་ངོམས་པ་མཐོང་མི་མཐུན་པ་མེད་པས་སེམས་ཅན་སུ་ཞིག་གིས་སྐུའི་དཀྱིལ་༼པ༢༠༩ན༽འཁོར་མཐོང་ནའང་ཁྲོ་བའི་ཀུན་དཀྲིས་ཞི་སྟེ་བྲམ་ཟེས་ཟླ་བ་ཚེས་པ་མཐོང་བ་ལྟར་དད་པས་མངོན་པར་དགའ་བར་འགྱུར་ལ་གང་མཐོང་ཐོས་དྲན་རེག་ཐམས་ཅད་དོན་ལྡན་འགྱུར་བའི་སྨོན་ལམ་ཆེན་པོ་བཏབ་པ་དེའི་ཕྱིར་ཞལ་མཐོང་གིས་སྨིན་གྲོལ་ཁྱད་པར་ཅན་ཐོབ་པའི་གདུལ་བྱ་བགྲང་གིས་མི་ལང་བ་འདི་ནི་འཕྲིན་ལས་ཀྱི་སྒོ་ཆེན་པོ་གཅིག་གོ །བསམ་གྱིས་ཁྱབ་པ་མ་ཡིན་པའི་ཐུགས་རྗེ་ཆེན་པོ་སེམས་ཅན་གྱི་ཁམས་ཐམས་ཅད་ལ་རྟག་པར་གོམས་པའི་གཞན་དབང་དུ་གྱུར་བས་གང་སྡུག་བསྔལ་གྱི་སྡུག་བསྔལ་ཉི་ཚེས་མནར་བ་རྣམས་ལྟ་ཅི་འཚལ། ཚངས་པ་དང་བརྒྱ་བྱིན་དང་དབང་ཕྱུག་ཆེན་པོ་དང་ཉན་རང་དང་ས་བཅུ་པའི་རྒྱལ་སྲས་ཀྱི་བར་ལ་ཡང་བརྩེ་བ་མཐའ་ཡས་པ་རབ་ཏུ་འཕེལ་ཞིང་སེམས་ཅན་གྱི་ཁམས་ན་གཅིག་ཡང་དོར་བ་མ་སྲིད་མི་སྲིད་སྲིད་པར་མི་འགྱུར་བ་འདི་ནི་ཐུགས་རྗེ་ཆེན་པོས་གཞན་དོན་མཛད་པའི་སྒོའོ། །དེ་ལ་སྐྱེས་བུ་གཙོ་བོ་རྣམས་ཀྱི་ངག་ནི་ངག་གི་སྐྱོན་རེ་བཞི་ལ་སོགས་པ་སྤངས་པ་བདེན་པ་དང་སྙན་པ་དང་ཕན་པའི་རང་བཞིན་ལས་གཞན་མ་ཡིན་པ་ནི་སྤྱིར་ཡིན་ལ། ཁྱད་པར་དུ་བརྗོད་དུ་མེད་པའི་ཡོན་ཏན་གྱི་ཕྱུག་པའི་རྗེ་བཙུན་འདི་ནི་ཤེས་བྱའི་གནས་དེ་དང་དེ་ལ་ཟླ་མེད་པའི་གྲགས་པ་ཐོབ་པ་ཁ་ཅིག་ལ་ནི་དེའི་སྤྱོད་ཡུལ་ཙམ་དུ་ཡང་མ་གྱུར་པའི་གནས་མཐའ་དག་ཤེས་བྱ་དེ་ཉིད་ལས་གླེངས་སྟེ་རྒྱས་པར་བཀའ་བསྩལ་བ་ན་རང་གི་ཤེས་པ་དང་བློ་གྲོས་ནི་གྱི་ན་ཙམ་དུ་ཤེས་པས་ཁེངས་པ་མཐའ་དག་ལྷག་མར་བྱས་སྟེ་ཡང་དག་པའི་ལམ་ལ་སྣོད་དྲངས་པོར་འགྱུར་པ་དང་། ཁ་ཅིག་ལ་ཤེས་བྱ་དེ་ལ་ཆེས་རྨོངས་པའི་རྣམ་པར་བཀའ་བསྩལ་བ་ན་དེ་ཉིད་རང་གི་ཁེངས་པའི་ཉེས་པ་ཡིན་པར་མཐོང་སྟེ་དྲང་པོའི་གནས་འཐོབ་པ་དག་མཐོང་ངོ་། །    

བཀའ་རྒྱུད་རིན་པོ་ཆེ་དང་ཁྱད་པར་སྒྲུབ་རྒྱུད་ཀརྨ་ཀཾ་ཚང་ལ་ཆེས་ཞེན་པ་བྱས་ཡུས་ཀྱིས་སེམས་གང་བ་ཁ་ཅིག་ལ་ཞེན་པའི་ཡུལ་དེ་དག་ལ་སྨད་པ་དང་འདོར་བྱར་བསྟན་པ་ན་༼པ༢༠༩བ༽ཁ་ཅིག་དེ་ཙམ་གྱི་ཕ་རུས་ཙམ་གྱིས་ཞེན་པ་ནི་དད་པ་ཡང་དག་པ་མིན་པའི་གནད་གོ་སྟེ་རྒྱུད་དྲང་པོར་འགྱུར་བ་དང་། ཁ་ཅིག་ནི་དེས་ཁྲོས་འཁྲུགས་ཤིང་ཅི་བྱ་གཏོལ་མེད་པར་གྱུར་པས་ངག་གི་མ་གུས་པ་བརྗོད་པ་ལ་ཞུགས་ཤིང་འདི་ལྟ་བུ་ཅི་སྙམ་དུ་སེམས་ཤིང་རྒྱུད་རྟོགས་པ་ཁོ་ན་ལས་སེམས་ལུང་མ་བསྟན་དུ་གནས་མི་ནུས་ལ། རྒྱུད་དེས་ཁ་ཅིག་ནི་དགྲ་གཅན་ཟིན་དང་ལྷས་བྱིན་ལ་ཐུགས་སྙོམས་པ་ལྟ་བུར་ཤེས་ནས་དད་པ་ཐོབ། ཁ་ཅིག་ནི་གང་ལའང་ཞེན་པ་མི་རུང་བར་འདུག་སྙམ་ནས་རྒྱུད་དྲང་པོར་འགྱུར། ཐ་ཤལ་ཁ་ཅིག་ཀྱང་སེམས་ཅུང་ཟད་ཁུ་འཕྲིག་དུ་གྱུར་པས་ཅི་ཞིག་ན་རྗེ་འདིའི་ཡོན་ཏན་དང་རང་གི་ཉེས་པ་མཐོང་བར་འགྱུར་བ་དག་སྣང་ངོ་། །ཚོང་དང་སོ་ནམས་དང་འདོད་པ་ལ་མངོན་པར་ཞེན་པ་རྣམས་ལ་དེ་ཉིད་ལས་བརྩམས་སྟེ་དེ་དག་གི་སྤྱོད་ཡུལ་མ་ཡིན་པའི་གཏམ་བསྟན་པས་འདུལ་བ་དང་། ཁ་ཅིག་ནི་རང་གི་ལས་ཀྱི་མཐའ་དེས་ཡིད་འབྱུང་བ་དང་། ཁ་ཅིག་དེ་ཉིད་ལས་བརྩམས་སྟེ་ཆོས་ཀྱི་རྣམ་གྲངས་ཀྱི་རང་བཞིན་ཁོང་དུ་ཆུད་པ་དག་སྣང་ངོ་། །ང་རྒྱལ་གྱི་རང་བཞིན་ཅན་ཁ་ཅིག་ལ་གང་གིས་དྲེགས་པ་དེས་བསྟོད་པར་མཛད་པ་ན་བདག་གི་བསམ་པ་མཁྱེན་ཏོ་ཅེས་ཞུམ་ཞིང་ཁེངས་པ་འདོར་བ་དང་། ཁ་ཅིག་ལ་དེ་རང་གི་སྔོན་ཚུལ་གསང་བ་པ་དག་བཀའ་བསྩལ་བས་འདུལ་བ་དང་། ཁ་ཅིག་ལ་མ་འོངས་པ་ཇི་ལྟར་འབྱུང་བ་ལུང་བསྟན་པས་འདུལ་བ་དང་། ཁ་ཅིག་ལ་ནི་སྨད་ཅིང་འཚང་འབྲུ་བར་མཛད་པ་ན་རང་གི་ཉེས་པ་མཐོང་སྟེ་རྒྱུད་དྲང་པོར་འགྱུར་བ་དང་། ཁ་ཅིག་དེ་ལྟར་བཀའ་བསྩལ་བ་ན་ཡུལ་དེས་ཇི་བཞིན་མ་གོ་ལ་དེར་འཁོད་པ་གཞན་དག་ཞིག་གཞི་དེ་ལས་ལྟ་བ་དྲང་པོར་འགྱུར་བ་དང་དད་པ་ཆེས་འཐོབ་པ་སོགས་མདོར་ན་རྣམ་པ་ཐམས་ཅད་པའི་གསུང་བཀའ་བསྩལ་བ་དེ་ཐམས་ཅད་ལ་བདག་གི་ཐོས་པ་ལའང་དེས་འདུལ་བ་ཞིག་མེད་པ་ནི་འགའ་ཡང་མ་མཐོང་ངོ་། །དེས་ན་བདག་བྱིས་པ་ཚུར་མཐོང་གི་ཡུལ་དུའང་དེ་༼པ༢༡༠ན༽ལྟ་ན་གཞན་ལྟ་ཅི་སྨོས་སྟེ་འདི་ནི་གསུང་ཐོས་པ་དོན་ལྡན་དུ་འགྱུར་བས་གདུལ་བྱ་འདུལ་བའི་སྒོའོ། །

མདོར་ན་སྒོ་གསུམ་གྱི་མཛད་པ་མཐའ་དག་ཐོག་མ་མེད་པ་ནས་འགྲོ་བ་ཐམས་ཅད་ཀྱི་ཕན་བདེའི་རྒྱུད་གཅིག་པུར་མཛད་ཅིང་དེ་ཁོ་ན་ལྟར་བསྔོས་པ་ལས་ཇི་ལྟར་རྫ་མཁན་ཤུགས་ཆེན་པོས་སྔོན་ཡུན་རིང་དུ་བསྐོར་བའི་འཁོར་ལོ་དེ་ནི་ཕྱིས་འབད་རྩོལ་མེད་ན་ཡང་ངང་གི་འཁོར་བ་ལྟར་སྐུ་གསུང་ཐུགས་ལ་འབད་རྩོལ་གྱི་རྣམ་པ་མི་མངའ་བ་ཉིད་ཀྱིས་གཞན་དོན་འབའ་ཞིག་པར་ལྷུན་གྱིས་གྲུབ་པ་སྟེ་གང་ཞིག་གང་དུ་ངེས་པར་བྱུང་བ་མ་དམིགས་ཀྱང་སེམས་ཅན་ཐམས་ཅད་བྱང་ཆུབ་ཏུ་ངེས་པར་འབྱིན་པ་རྒྱུན་མ་ཆད་པ་འདི་ནི་བླ་ན་མ་མཆིས་པའི་ངེས་འབྱུང་གི་སྒྲུབ་པ་རྣམ་པར་དག་པ་སྟེ་ཅི་མཛད་དོན་འགྱུར་གྱི་གཞན་དོན་གྱི་སྒོ་ཆེན་པོའོ། །

འདི་ལྟར་ངེས་འབྱུང་རྣམ་པར་དག་པའི་སྒྲ་གཅིག་གིས་ནི་སེམས་ཅན་ཐམས་ཅད་བྱང་ཆུབ་མཆོག་དུ་གཞུག་པར་འདོད་པའི་སྙིང་སྟོབས་ནི་ཐེག་པ་ཆེན་པོའི་ངེས་འབྱུང་དག་པ་སྟེ་གདུལ་བྱ་རྣམས་བྱང་ཆུབ་ཀྱི་སེམས་དེ་ལྟ་བུ་ལ་འགོད་པ་དང་སྐྱེས་བུ་འབྲིང་གི་རིགས་ཅན་རྣམས་ལ་འཁོར་བ་སྡུག་བསྔལ་གྱི་རང་བཞིན་དང་དེའི་རྒྱུ་ཀུན་འབྱུང་གི་བདེན་པ་བསྟན་པས་སྲིད་པ་རྒྱུ་དང་བཅས་པ་ལས་ཐར་བའི་ཐབས་སྐྱེས་བུ་འབྲིང་གི་ལམ་ལ་འགོད་པ་དང་། ཚུ་རོལ་མཐོང་བ་པ་ཐམས་ཅད་ལའང་འདུས་བྱས་མི་རྟག་པ་དང་ཟག་བཅས་སྡུག་བསྔལ་དུ་གནས་པ་འཁོར་བའི་རང་མཚང་བསྟན་པས་ལས་འབྲས་ཀྱི་མཐོང་བ་སྐྱེས་བུ་ཆུང་ངུའི་ལམ་ལ་འགོད་པ་སྟེ་འདི་དག་ནི་བརྗོད་པ་སྒྲའི་ཆོས་ཀྱི་འཁོར་ལོས་གདུལ་བྱ་འདུལ་བའི་སྒོའོ། །

མདོར་ན་དམ་པའི་ཆོས་ནུབ་པའང་ཆོས་དོན་དུ་མི་འགྱུར་བའི་གདུལ་བྱ་ཚོགས་པ་ན་དེ་དག་ལ་ཆོས་སྤངས་པའི་ཉེས་པ་མི་སྐྱེད་པར་བྱ་བའི་ཕྱིར་ཐབས་མཁས་ཀྱི་མཛད་པར་བཤད་པ་ལྟར་སངས་རྒྱས་ཀྱི་འཕྲིན་ལས་སུ་མི་འགྱུར་བའི་༼པ༢༡༠བ༽ཆོས་ནི་འགའ་ཡང་མེད་པར་གསུངས་པ་ཡིན་ནོ། །

ཉོན་མོངས་ངན་བློར་སྐད་ཅིག་མི་གཏོང་ཞིང་། །གལ་སྟེ་ཤར་ཡང་གཉེན་པོའི་ཆུ་ལོན་ཅན། །དགེ་བའི་ངང་ཚུལ་བཟང་པོ་མི་གཏོང་བའི། །བཤེས་གཉེན་ཕན་མཛད་གང་དེར་གསོལ་བ་འདེབས། །ཅེས་པ་ནི་བརྩོན་པ་ཆུ་བོ་ལྟར་རྒྱུན་མི་ཆད་པའི་རྣམ་ཐར་སྟེ། གང་དུག་གསུམ་གྱི་ཀུན་སློང་གིས་འདུ་བྱས་པའི་ལས་རྣམས་ནི་གཅིག་དུ་གནག་པ་མི་དགེ་བ་འབའ་ཞིག་ཡིན་ལ། ཚེ་འདིའི་བསམ་སྦྱོར་གྱིས་ཟིན་པ་རྣམས་དགེ་བའི་རྣམ་པར་འདུག་ནའང་ཆོས་ལྟར་སྣང་བར་ཟད་ལ། རང་དོན་གྱི་ཞི་བ་འདོད་པས་བརྩོན་པའང་ཉི་ཚེ་བའི་མྱང་འདས་ཀྱི་རྒྱུར་ཟད་པས་བསམ་པ་ལོག་པ་དང་དམན་པ་དེ་ཐམས་ཅད་ནི་ཉོན་མོངས་ངན་བློ་ཞེས་པའི་སྒྲ་གཅིག་གིས་བསྡུས་སྟེ་དེ་ལྟ་བུའི་སེམས་སྐད་ཅིག་ཀྱང་ཐུགས་ལ་མི་སྐྱེད་ཅིང་གལ་སྟེ་བྱང་ཆུབ་སེམས་དཔའ་འཚང་རྒྱ་ཀར་བདུད་སྡིག་ཅན་གྱི་ཕོ་ཉ་སྤྲུལ་པ་ལས་འདོད་པ་དང་ཁྲོ་བ་དང་རྣམ་འཚེའི་རྟོག་པ་གསུམ་སྐྱེས་པ་ལྟར་བྱུང་སྲིད་ཀྱང་སྐད་ཅིག་དེ་ཉིད་དུ་རྣམ་པར་སུན་འབྱིན་པའི་གཉེན་པོས་སུན་ཕྱུང་ཐག་སྲིང་བའི་གཉེན་པོས་ཐག་བསྲིངས། སྤོང་བའི་གཉེན་པོས་གཞི་མེད་དུ་སྤངས་སྟེ་རྟེན་གཉེན་པོ་ཆུ་ལོན་ལྟ་བུས་ཉེས་པའི་ཆུ་བོ་གང་དག་ནམ་དུ་ཡང་འབབ་པ་མེད་པར་བྱས་སྟེ་ཐོག་མ་དང་བར་དང་མཐའ་མར་དགེ་བ་སྡོམ་པ་གསུམ་གྱི་ངང་ཚུལ་བཟང་པོ་མི་ཉམས་ཤིང་གོང་དུ་འཕེལ་བའི་སྒོ་ནས་འགྲོ་བ་མ་འདྲིས་པ་ཐམས་ཅད་ཀྱི་བཤེས། རྒྱུ་མེད་པར་གཉེན་གཤིན་པ། ཙནྡན་དང་སྟེ་འུར་མཚུངས་པས་ཐམས་ཅད་ཀྱི་མཛའ་བོ་གཅིག་པུར་བར་གྱུར་སྟེ་སུ་ཞིག་ཇི་ལྟར་བྱེད་ཀྱང་དེའི་ལན་ཕན་པ་འབའ་ཞིག་གི་སྒྲུབ་པར་མཛད་ཅིང་ཐ་ན་སྒོ་གསུམ་ལུང་མ་བསྟན་དུ་བཞུགས་པའི་སྐབས་ཀྱང་མེད་པར་ཆོས་སྤྱོད་ཀྱི་དགེ་བ་བཅུ་འབའ་ཞིག་གིས་ཉིན་མཚན་ཁོ་མོར་འདའ་བར་མཛད་པའོ། །

གཟུ་བོར་གསུང་རབ་༼པ༢༡༡ན༽དོན་ལ་མཉམ་བཞག་ནས། །དྲངས་ངེས་སོ་སོར་འབྱེད་པའི་ཤེས་རབ་ཀྱིས། །ཅལ་སྒྲོག་རྗེས་སུ་རྒྱུག་པར་མི་བྱེད་པར། །ངེས་དོན་དམ་པ་འཆད་དེར་གསོལ་བ་འདེབས། །ཞེས་པ་ནི་ཆོས་ཀྱི་སྒོ་ཐམས་ཅད་གཞན་དྲིང་ལ་མི་འཇོག་པར་ཆུབ་པའི་རྣམ་པར་ཐར་པ་སྟེ། དེ་ཡང་རྒྱ་མཚོ་ཆེན་པོ་ནས་དེད་དཔོན་དག་གི་གྲུ་བོ་ཆེ་བཤམས་པ་དོན་མཐུན་དང་བཅས་པ་དག་གིས་རྒྱ་མཚོའི་ཁོལ་བུ་ཅུང་ཟད་ཅུང་ཟད་དུ་བགྲོད་ནས་རང་གི་སྐལ་བ་དང་འཚམས་པའི་ནོར་བུ་ལེན་ཞིང་དེས་ཡུལ་དུས་དེར་རང་གཞན་ལ་ཕན་པ་སྒྲུབ་པར་ཟད་ཀྱི་རྒྱ་མཚོ་མ་ལུས་པ་བགྲོད་ཅིང་ནོར་བུ་ཐམས་ཅད་རྟོགས་པར་བྱས་པ་ནི་འགའ་ཡང་མེད་པ་ལྟར་སྟོན་པའི་གསུང་རབ་ཀྱི་རྒྱ་མཚོ་གཞལ་དུ་མེད་པ་ལས་གྲུབ་པའི་མཐའ་སོ་སོ་སྨྲ་བའི་སློབ་དཔོན་སློབ་དཔོན་དག་གི་ཆོས་ཀྱི་རྣམ་གྲངས་དག་ལས་རང་གི་སྐལ་བ་དང་འཚམས་པ་དང་བློར་བཤིན་པའི་དོན་དོན་ཙམ་རྙེད་པར་ཟད་ཀྱི་ཆོས་ཀྱི་རྒྱ་མཚོ་ཐམས་ཅད་ཀྱི་ཚིག་དོན་ཁོང་དུ་འཐུངས་པ་ནི་འགའ་ཡང་ཡོངས་པར་མ་གཟིགས་པས་ན་བདག་སློབ་དཔོན་འདི་དང་འདི་ཁོ་ནའི་རྗེས་སུ་འཇུག་གོ་ཞེས་མཐའ་གཅིག་དུ་ཞེན་པར་མི་མཛད་སྟེ་རང་ཕྱོགས་ལ་བཤིན་པ་དང་གཞན་ཕྱོགས་ལ་འཁུ་བའི་ཟུག་རྔུ་མེད་པར་ཐམས་ཅད་ལ་གཟུ་བོར་གནས་པའི་བློ་གྲོས་ཟབ་ཅིང་གཏིང་དཔག་དཀའ་བས་གསུང་རབ་ཡན་ལག་བཅུ་གཉིས་སམ་མདོ་རྒྱུད་མན་ངག་ཐམས་ཅད་ཀྱི་ཚིག་དོན་དང་། ཆོས་ཀྱི་རྣམ་གྲངས་དེ་འབྱུང་བའི་རྒྱུ་ཏིང་ངེ་འཛིན་གྱི་རྒྱལ་པོ་དང་དམ་ཆོས་པདྨ་དཀར་པོ་ལ་སོགས་པ་ཏིང་ངེ་འཛིན་གྱི་གནས་རྣམས་ལ་མཉམ་པར་བཞག་སྟེ་ཕར་ཕྱིན་ཐེག་པར་རྣམ་པར་བཤད་པའི་སྒོ་བཅུ་བཞི་ལ་སོགས་པའི་སྒོ་དང་དགོངས་ལྡེམ་དགོངས་ཀྱི་དོན་རྣམ་པར་གཞག་པ་དང་སྔས་བླ་ན་མེད་པ་རྣལ་འབྱོར་ཕའི་རྒྱུད་དུ་རྒྱན་བདུན་དང་མཐའ་དྲུག་ཚུལ་བཞི་ལ་སོགས་པའི་སྒོ་ནས་གཏན་ལ་ཕབ་སྟེ་གདུལ་བྱའི་སྐལ་བ་བཞིན་༼པ༢༡༡བ༽སྟོན་པར་མཛད་ཀྱི་གཅིག་དུ་མངོན་པར་ཞེན་པ་ཁོ་ནས་ནི་མ་ཡིན་སྟེ་གདུལ་བྱ་ཁ་ཅིག་ལ་དྲང་དོན་དུ་འགྱུར་བ་དེར་ཁོ་ན་ཁ་ཅིག་ལ་ངེས་དོན་དུ་གྱུར་བ་སོགས་དང་། སྐབས་འགར་དྲང་དོན་དུ་བསྟན་པ་དེ་སྐབས་འགར་ངེས་དོན་དུ་འགྱུར་བ་སོགས་སྲིད་པའི་ཕྱིར་དང་རྣམ་པ་གཅིག་དུ་ན་ཆོས་ཐམས་ཅད་བརྗོད་དུ་མེད་པ་བརྗོད་པའི་ཕྱིར་དྲང་བའི་དོན་ཁོ་ན་དང་། རྣམ་པ་གཅིག་དུ་ན་སངས་རྒྱས་ཀྱི་གསུང་ནམ་ཡང་མི་བསླུ་ཞིང་གདུལ་བྱ་དེར་བལྟོས་ཀྱི་ངེས་དོན་ཡིན་པའི་ཕྱིར་ཐམས་ཅད་ངེས་དོན་དུ་བཞག་ཡང་མི་འགལ་བའི་ཕྱིར་རོ། །

དེས་ན་རྒྱལ་བའི་དགོངས་པ་འགྲེལ་པར་བྱེད་པ་ལ་འཕགས་པའི་ཡུལ་དུ་ཤིང་རྟའི་སྲོལ་ཆེན་པོ་གཉིས་ཇི་ལྟ་བ་བཞིན་དུ་བདག་ཉིད་ཆེན་པོ་འདི་ནི་གསུང་རབ་མཐའ་དག་ལ་ལ་རང་དབང་དུ་འགྲེལ་པའི་མཐུ་ཐོབ་པ་ཡིན་ལ་བོད་ཡུལ་འདི་ན་ནི་སྔ་མ་སྔ་མའི་ཅལ་སྒྲོག་གི་རྗེས་སུ་ཐམས་ཅད་རྒྱུག་ཅིང་གྲགས་པའི་རྗེས་ཙམ་དུ་འབྲེང་བར་ཟད་ཀྱི་རང་གི་བློ་གྲོས་ཀྱི་མཐུས་དཔྱོད་པར་ནུས་པ་ནི་འགའ་ཡང་དཀའ་བར་མཐོང་ལ། དཔྱོད་པར་རློམ་པ་རྣམས་ཀྱང་བྱ་རོག་སོ་རྟོག་ལྟ་བུའི་ཞིབ་ཆ་ཐར་འདོད་ལ་བྱ་བ་ངན་ཞེན་གྱི་ལེ་ལོ་སྟེར་བ་ཞིག་དང་སྔོན་སུས་ཀྱང་མི་རྙེད་པའི་ལྟ་བ་ཡིན་ཞེས་སྐྱི་གཡའ་བའི་གནས་ཤིག་སྟོན་པར་སྣང་ལ་བདག་ཉིད་ཆེན་པོ་འདི་ནི་དེ་ལྟ་བུ་མ་ཡིན་སྟེ་སྡེ་སྣོད་རྒྱུད་སྡེ་མཐའ་དག་ལ་སྔོན་གྱི་ཆེན་པོ་དག་གི་དཔྱད་པར་མ་ནུས་པའི་དཀའ་བའི་གནས་མཐའ་དག་མིག་ཕྱེ་བ་ལྟར་འགྲེལ་པ་དང་། ལྟ་བའི་ཚུལ་གསལ་བར་མཛད་པ་རྣམས་ནི་བྲམ་ཟེ་ཆེན་པོ་ས་ར་ཧ་དང་བདག་ཉིད་ཆེན་པོ་ཀླུའི་ཞབས་ཡབ་སྲས་ཀྱི་བཞེད་པ་ཇི་ལྟ་བ་སྟེ་རྒྱ་བོད་ཀྱི་གྲུབ་པ་ཆེན་པོ་ཐམས་ཅད་མགྲིན་གཅིག་དབྱངས་གཅིག་པ་ཉིད་ལས་ཁྱད་པར་དུ་རྗེ་འདིའི་གསུང་རྣམས་དཔྱིས་ཕྱིན་མཐའ་ཆོད་དཔྱོད་ལྡན་གྱི་སོམ་ཉི་དྲུངས་ནས་འབྱིན་དམིགས་གཏད་ཀྱི་མཚན་མ་གཞིག་ནུས་པས་ཆེས་ཁྱད་པར་དུ་འཕགས་པ་ཉིད་དོ། །༼པ༢༡༢ན༽

ཆེན་པོར་གྲགས་ལ་བརྩེ་ཞིང་བརྗོད་བྱེད་བློ། །སྨོན་ལམ་དག་པ་རྣམས་ཀྱིས་མཚམས་སྦྱར་ནས། །དགེ་ལ་སྦྱོར་བའི་བློ་གྲོས་སྤྱོད་པའི་རྟེན། །ཡོངས་སུ་བསྔོ་བར་མཛད་དེར་གསོལ་བ་འདེབས། །ཅེས་པ་ནི་སྲིད་ཞི་གཏན་སྒྲོལ་གྱི་འཕྲིན་ལས་མཛད་པའི་རྣམ་པར་ཐར་པ་སྟེ། ཆེན་པོར་གྲགས་པ་ཅེས་བྱ་བའི་སྒྲ་ནི་ཆེན་པོ་མ་ཡིན་ཡང་ཞེས་བྱ་བའི་ཐ་ཚིག་གོ །དེ་གང་ཞེ་ན་འཁོར་ལོས་བསྒྱུར་བ་དང་བརྒྱ་བྱིན་དང་ཚངས་པ་དང་དབང་ཕྱུག་ཆེན་པོ་ལ་སོགས་པ་སྟེ་འཇིག་རྟེན་པ་རྣམས་ཀྱིས་སྐྱབས་གནས་སུ་མངོན་པར་ལྟ་བ་དེ་དག་གོ །དེ་དག་ཀྱང་སྙིང་པོ་དང་ལྡན་པ་མ་ཡིན་སྟེ་འཁོར་བའི་བདེ་འབྲས་རེས་འགའ་བ་ཙམ་དེ་རེ་ཞིག་མྱོང་བ་དང་འདུས་བྱས་ཀྱི་རང་བཞིན་རྣམ་པར་ལྟུང་བ་ལས་མ་འདས་པའི་ཕྱིར་རོ། །དེར་མ་ཟད་ཉན་ཐོས་དང་རང་སངས་རྒྱས་དང་ས་བཅུ་པའི་བར་ཡང་བཙན་སར་ཕྱིན་པ་མ་ཡིན་སྟེ་མགྲོན་པོ་ལམ་དུ་ལུས་པ་ལྟ་བུ་བསམ་པའི་མཐའ་མ་རྫོགས་པ་ཉིད་ཀྱི་ཕྱིར། དེ་ཐམས་ཅད་ལ་ལྷག་པར་བརྩེ་བའི་ཐུགས་རྗེའི་རླབས་དམིགས་པ་མ་མཆིས་པ་མངོན་པར་གཡོ་བས་ཆེས་བརྗོད་ཅིང་ཕན་འདོགས་པར་འདོད་པའི་བློ་གྲོས་ཡངས་ཤིང་ཚད་ལས་འདས་པ་གོང་ནས་གོང་དུ་བསྐྱེད་སྟེ་གང་ལ་གང་གིས་འདུལ་བའི་མཛད་པ་དང་སྨོན་ལམ་གྱི་ཁྱད་པར་རྒྱ་མཚོ་མཐའ་ཡས་པས་གདུལ་བྱ་དང་འདུལ་བྱེད་ཀྱི་འབྲེལ་བའི་མཚམས་སྦྱར་ནས་རྒྱུ་དགེ་བ་དང་འབྲས་བུ་བྱང་ཆུབ་ལ་སྦྱོར་བའི་འཕྲིན་ལས་མཛད་ཅིང་རྒྱུ་དེས་གདུལ་བྱ་མཆོག་དམན་ཐམས་ཅད་ཀྱི་རྒྱུད་ལ་ཐེག་པ་མཆོག་གི་བློ་གྲོས་ཁྱད་པར་ཅན་རྫོགས་པའི་བྱང་ཆུབ་སྐྱེད་པའི་རྟེན་དུ་བདེ་དགེ་ཇི་སྙེད་པ་རྣམ་པ་ཐམས་ཅད་པ་དང་དུས་ཐམས་ཅད་པར་ཚུལ་ཐམས་ཅད་པས་ཡོངས་སུ་བསྔོ་བར་མཛད་ཅིང་དེས་ན་ན་མཁའ་ཇི་སྲིད་པ་དང་སེམས་ཅན་ཇི་སྲིད་པ་དེ་སྲིད་དུ་འཕྲིན་ལས་ཀྱི་རྒྱ་མཚོ་ནམ་ཡང་ནུབ་པ་མ་མཆིས་ཤིང་སངས་རྒྱས་ཐམས་ཅད་༼པ༢༡༢བ༽ཀྱི་འཕྲིན་ལས་དང་རྣམ་པར་དབྱེ་པ་མེད་པའོ། །

དེ་ལྟར་ཡོན་ཏན་བརྗོད་ལས་དགེ་གང་ཐོབ། །ཡོན་ཏན་དེ་ལྡན་ཡོན་ཏན་བརྗོད་པོའི་ངག །བྱང་ཞིང་ཆུབ་པས་ལུས་སེམས་དོན་ལྡན་པ། །ཀརྨ་པ་ཡི་དགོངས་པ་རྫོགས་བྱེད་ཤོག །ཞེས་པ་ནི་བསམ་གྱིས་མི་ཁྱབ་པའི་སྔོ་བས་མཐའ་བསྡུ་བ་སྟེ། དེ་ལྟར་རང་ཉིད་ལ་ཇི་ལྟར་ལྡན་པ་ཆོས་སྒྲོ་བཏགས་པ་དང་སྐུར་བ་བཏབ་པ་མེད་པར་བརྗོད་པའི་ཆོས་ཀྱི་རྣམས་གྲངས་འདི་བརྩམས་པ་དང་། གཞན་དག་གིས་འདིའི་དོན་ཤེས་པ་དང་དད་པ་དང་སྒྲུབ་པ་དང་ཁ་ཏོན་དུ་བྱེད་པ་སོགས་ལས་དངོས་དང་བརྒྱུད་པའི་དགེ་བ་གང་ཞིག་ཐོབ་པ་གང་སྔོ་བར་བྱ་བའི་རྒྱུའོ། །ཡོན་ཏན་དེ་དང་ལྡན་པའི་ཡོན་ཏན་བརྗོད་པ་པོ་ནི་རྗེ་ཉིད་སྟེ་བསྔོ་བ་པོའོ། །ཅི་རང་གི་ཡོན་ཏན་བརྗོད་པས་དགེ་བ་ཐོབ་བམ་ཞེ་ན་ལོས་འཐོབ་སྟེ་དཔེར་ན་རྒྱ་ཆེར་རོལ་པའི་མདོ་སྟོན་པ་ཉིད་ཀྱི་མཛད་པ་ཉིད་ཀྱིས་བཀའ་བསྩལ་པ་ལས་གདུལ་བྱ་ཇི་སྙེད་ཅིག་སྨིན་གྲོལ་དུ་བྱས་པའི་དགེ་བ་ལྟ་བུའོ། །གང་དུ་བསྔོ་ན་གནས་སྐབས་སུ་ནི་རྗེ་ཉིད་ཀྱི་གསུང་ངག་བྱང་ཞིང་སྒྲ་གསལ་དག་དུ་ཆུབ་པ་སྟེ་གསུང་ངག་ཅུང་ཟད་མ་བྱང་བ་སེལ་ཕྱིར་བསྔོ་བར་མཛད་ལ། མཐར་ཐུག་དུ་ནི་ལུས་དོན་ལྡན་གཟུགས་ཀྱིས་སྐུ་དང་སེམས་དོན་ལྡན་ཆོས་ཀྱི་སྐུར་མངོན་པར་རྫོགས་པར་སངས་རྒྱས་སྟེ་སེམས་ཅན་ཐམས་ཅད་དེ་ལྟར་འགོད་པས་སངས་རྒྱས་ཐམས་ཅད་ཀྱི་འཕྲིན་ལས་གཅིག་པའི་དངོས་པོ་རྒྱལ་བ་དོན་ཡོད་གྲུབ་པ་དང་ཐ་མི་དད་པ་ཀརྨ་པའི་བཞེད་པ་རྫོགས་ཕྱིར་བསྔོས་པའོ། །བསྟོད་པ་འདི་ནི་ཆོས་རྣམ་ཐར་ཀྱི་ཚུལ་དུ་བསྟན་པ་གདམས་ངག་འདོམས་པའི་ཆེད་དུ་ཡང་ཡིན་སྟེ་ཚིགས་བཅད་དང་པོས་བསྟན་པར་མིང་བཏགས་པ་ཙམ་གྱིས་ཚིམ་པར་མི་བྱ་བར་བསྟན་པ་དངོས་ཡང་དག་པ་འཚོལ་ལ་ཞུགས་རྫོགས་གྱིས་ཅིག་པ་དང་། ཆོས་དང་ཆོས་མ་ཡིན་པ་ལེགས་པར་ཤེས་ལ་བཅས་རང་གི་ཁ་ན་མ་ཐོ་བ་སྤོངས་ཅིག་པ་དང། དགེ་བའི་བཤེས་གཉེན་ཚད་༼པ༢༡༣ན༽ལྡན་སྲོག་གྱིས་ཟུངས་སུ་བསྟེན་ཞིག་པ་དང་། ཅིས་ཀྱང་དགོས་མེད་དྲན་པས་ཆོག་ཤེས་པར་གྱིས་ཅིག་པ་དང་། ཐེག་ཆེན་ཀྱི་ངོ་བོ་བྱང་ཆུབ་ཀྱི་སེམས་སྦྱོངས་ཅིག་པ་དང་། རང་རྒྱུད་ཀྱི་གནས་སྐབས་ཁོ་ན་ལ་རྟོགས་ལ་རང་རྒྱུད་ཐུལ་ཞིག་པ་དང་། ཅལ་སྒྲོག་གིས་ཚིམ་པར་མི་བྱ་བར་གཟུར་གནས་ཀྱི་ཤེས་རབ་ཀྱིས་རྟོགས་ཅིག་པ་དང་། རྫོགས་པའི་བྱང་ཆུབ་ལས་གཞན་པ་སྨོན་བྱའི་ཡུལ་དུ་མི་རུང་བས་དེ་ཐོབ་ནས་སྲིད་ཞི་གཏན་སྒྲོལ་ཁོ་ན་དོན་གཉེར་དུ་གྱིས་ཅིག་པ་དང་། དགེ་བ་ཐམས་ཅད་བྱང་ཆུབ་དམ་པར་བསྔོས་ཅིག་པ་རྣམས་གདམས་ངག་དུ་བྱ་བ་སྟེ་ཚིགས་བཅད་རེ་རེས་བསྟན་ཏོ། །

དེ་ལྟར་རྣམ་ཐར་གྱི་གཙོ་བོ་རྣམས་བསྟན་ནས་ཐུན་མོང་གི་སྐྱེ་བོ་དག་ལ་མཛད་པའི་གོ་རིམ་ཇི་ལྟར་སྣང་བ་ནི། དེ་ལྟ་བུའི་ཡོན་ཏན་གྱིས་མངའ་འབྱོར་བའི་བདག་ཉིད་ཆེན་པོ་འདི་ཉིད་རབ་སྒང་ནས་ནུབ་ཕྱོགས་སུ་ཆིབས་ཁ་བསྒྱུར་སྟེ་ཀྲེ་རོང་ལྕགས་གསུམ་གྱི་སར་ཕེབས། ཀྲེ་བོ་སར་རི་རྩེ་ཞིག་དུ་ཅུང་ཟད་བཞུགས་ནས་འདིར་དགོན་པ་ཐོབ་ཅིག་པའི་བཀའ་གནང་ནས་བཏབ་པ་ལྷུན་པོ་རྩེར་གྲགས་སྟེ་སྐུ་སྐྱེ་བ་ཕྱི་མའི་བཞུགས་གནས་ལ་དགོངས་པར་འདུག །སླར་ཀརྨ་ཕྱོགས་སུ་ཕེབས་པའི་འོར་ཆེན་ཀྱི་ལ་རྩར་རྒྱལ་པོ་དཔལ་ཤེས་ཁྱེད་ད་རེས་རྒྱ་ཡུལ་དུ་མ་བྱོན་པ་ལེགས། རྒྱའི་ལྷ་འདྲེ་རྣམས་ཁྱེད་སྤྱན་འདྲེན་དུ་བྱུང་བས་ངེད་བོད་ཀྱི་གཞི་བདག་རྣམས་དང་རབ་སྒང་དུ་འཁྲུགས་པ་བྱུང་ནས་བོད་རྒྱལ་པ་ཡིན། ཁྱེད་ཀྱི་འཕྲིན་ལས་ངེད་ཐམས་ཅད་ཀྱིས་སྒྲུབ་པར་བྱས་ཟེར། ཀརྨ་རི་བོ་ཆེ་རེ་དཀར་སོགས་གསུམ་སོགས་ནས་ལྷོ་རོང་རྒྱུད། ཁྱུང་ཐོ་ལ་བརྒལ་སྟེ་ཕོ་ལོང་དགོན་ཡེ་གོང་ཀློ་ལམ་དཀར་ནག་རོང་ཀླུ་ནང་སོགས་ལམ་སོ་སོར་འགྲོ་དོན་མཛད། སློབ་དཔོན་པདྨ་སོགས་ཞལ་གཟིགས་དུ་མ་བྱུང་། དགུང་ལོ་བཅུ་བདུན་པ་ཆུ་ལུག་ཧོར་ཟླ་གཉིས་པ་ལ་མཁན་ཆེན་ཤཱཀྱ་བཟང་པོ། བླ་མ་གྲགས་རྒྱལ་བ། བླ་མ་ཆུ་དཀའ་ཐུབ་པ་སོགས་ཀོང་སྟོད་སྨད་ཀྱི་༼པ༢༡༣བ༽ཀར་སྲིད་ཐམས་ཅད་ཀྱིས་ཇ་འདྲེན་གྱི་རིམ་པ་དང་བཅས་སྟེ་དེ་མོ་ལ་ནང་ནས་རྒྱལ་འཛིན་ཏ་བ་སྟོད་ལ་སོགས་པར་ཕེབས། འབུལ་ཞབས་ཀྱིས་མཆོད། གྱང་ཐོ་སྤྲུལ་སྐུ་སོགས་གྱང་ཐོ་ཀར་སྲིད་ཀྱིས་བསུས་ཤིང་ནམ་ཐོས་ཚལ་དུ་ནམ་དཀར་གླིང་གསུམ་གྱིས་འབུལ་ཞབས་རྒྱ་མཚོས་མཆོད། དྲུང་བཀྲ་ཤིས་དོན་གྲུབ་པའི་དགོངས་རྫོགས་ཀྱི་སྨོན་ལམ་མཛད། ཀརྨ་བུ་ཆུ་སོགས་ཀྱི་མཆོད་སྤྲིན་བཞེས་སྟེ་ཧོར་ཟླ་ལྔ་པའི་ཡར་ཚེས་ནས་རྣམ་ཐོས་ཀྱི་རི་བོར་ཕེབས་སྟེ་བྱེ་མཛོད་ཀྱི་གཟིགས་རྟོགས་མཛད་ཅིང་སྐུ་གསུང་ཐུགས་རྟེན་དང་ནོར་སྣ་ཁྱད་པར་ཅན་རྣམས་གཟིགས་ཤིང་ཁ་ཡིག་མེད་པ་རྣམས་ལ་འདིའི་དུས་འདི་ལྟར་བྱུང་གི་ལོ་རྒྱུས་རྒྱས་པ་རེ་གསུངས། ཆོས་རྗེ་མཁན་ཆེན་པ་ལ་བཀའ་གནང་སྟེ་ཀརྨ་ཕུ་སྟེང་གི་འཁྲུགས་པ་འདུམས། དེའི་ཚེ་དཔལ་ཤ་ཝ་ར་སྨུག་ནག་རས་ཀྱི་སྨད་དཀྲིས་དང་རུས་རྒྱན་ཅན་ཐོར་ཚུགས་དར་དམར་གྱིས་བཅིངས་པའི་སྣ་གཡས་གཡོན་དུ་འཕྱང་བ། ཐུགས་ཀར་གྲི་ཐོད་འཛིན་པ་སྙན་གཡས་ཨུཏྤལ་དཀར་པོས་བརྒྱན་ཞིང་སྐུ་སྨད་གཡས་ཟུར་དུ་རྨ་བྱའི་སྒྲོ་ཆུན་དཔྱངས་པ་སྟེང་དུ་གཟུགས་གཞན་མི་མངོན་ལ་གསེར་གྱི་གདུབ་བུ་མང་པོ་དང་སོར་གདུབ་འཁྲོལ་པ་ཙམ་སྣང་བའི་མཁའ་འགྲོ་མས་རྨ་བྱའི་གདུགས་བཟུང་བ། ཌཱ་ཀི་མ་གསེར་གྱི་དྲིལ་ཕྲེང་འཁྲོལ་བ་གཉིས་ཀྱི་ཞབས་ནས་འདེགས་པ་ཅིག་བདག་ལ་རྟོགས་པ་དྲིར་བྱུང་གསུངས་སྟེ་དེའི་ལན་གནང་བ་ནི། ས་དང་པོའི་རྟོགས་པ་གང་ཡིན་ན། །སྣང་སྟོང་ཟུང་འཇུག་ཆོས་ཀྱི་སྐུ། །བདེན་མེད་སྤྲིན་དར་ན་བུན་བཞིན། །ཨེ་མ་ཧོ། ས་ལྔ་པའི་རྟོགས་པ་གང་ཡིན་ན། །གསལ་སྟོང་ཟུང་འཇུག་ཆོས་ཀྱི་སྐུ། །གཉིས་མེད་རྣམ་དག་འོད་གསལ་བ། །ས་བརྒྱད་པའི་རྟོགས་པ་གང་ཡིན་ན། །བདེ་སྟོང་ཟུང་འཇུག་ཆོས་ཀྱི་སྐུ། །སྤྲོས་བྲལ་འགྱུར་མེད་མཁའ་རྡོ་རྗེ། །ས་བཅུ་པའི་རྟོགས་པ་གང་ཡིན་ན། །རིགས་སྟོང་དབྱེར་མེད་ཆོས་ཀྱི་སྐུ། །སྒྲིབ་གཉིས་རང་གྲོལ་ཨེ་མ་ཧོ། །ཞེས་གསུངས་པས། ༼པ༢༡༤ན༽རང་གིས་རང་ལ་ལྟོས་དང་གཞན་ན་མེད་ཏོ། །དེ་ལྟར་གྱི་ཤེས་པ་འདི་ཡེ་ཤེས་ཡིན་གཅིག་ལས་མེད་ཏོ། །གཅིག་དེ་སེམས་ཅན་ཡང་ཡིན་སངས་རྒྱས་ཀྱང་ཡིན། ད་ལྟའི་ཤེས་པའི་རང་གདངས་འདིར། །ངལ་བ་ཆེན་པོ་མ་བྱེད་ཅིག །འདི་ལས་གཞན་དུ་མེད་ཅེས་གསུངས། །གྱི་ལིང་ཚལ་དུ་གསེར་གླིང་བླ་མ་ཆོས་ཀྱི་རྒྱལ་མཚན་གྱིས་ཉིད་ཀྱི་རྣམ་ཐར་ཞུས་པ་ལ། བདག་ནི་ཆུང་བའི་དུས་ནས་ཀྱང་། །འདོད་ཡོན་རྨི་ལམ་སྒྱུ་འདྲར་རིག །བདག་ནི་ངེས་འབྱུང་ཀུན་བླངས་ནས། །སོར་ཐར་གསེར་གྱི་བུམ་པ་ནི། །ཉེས་ལྟུང་དྲི་མས་གོས་པ་མེད། །སེམས་བསྐྱེད་པདྨ་དཀར་པོ་ལ། །རང་དོན་བ་མོས་མ་གོས་སོ། །རྡོ་རྗེ་ཐེག་པའི་ཤིང་རྟ་ལ། །ཐ་མལ་རྣམ་རྟོག་རྡུལ་གྱི་འཚུབ། །སྐད་ཅིག་ཙམ་ཡང་མི་སྣང་ངོ་། །སོགས་གསུངས། བླ་མ་རུ་པ་དར་ཀྲེ་ཆུང་བས་མཇལ་སྟེ་འབུལ་ཆེན་བྱས། སྤྱན་སྔ་ཐམས་ཅད་མཁྱེན་པའི་ཇ་ཞུས་ཞུ་ཡིག་བླ་མ་གདན་ས་པ་དང་དབོན་པོ་ཆོས་སྐྱོང་གིས་ཕུལ། འདིའི་དུས་སྤྱན་སྔ་ཐམས་ཅད་མཁྱེན་པའང་སྔར་དཔོན་སློབ་མཐུན་སྦྱོར་ལྟར་སྣང་བའི་འགལ་རྐྱེན་རྣམས་ཀྱི་གནས་ཚུལ་ཡང་མཁྱེན་པས་ཞལ་མཇལ་བར་ཆེས་བཞེད་ཅིང་སླར་ཡང་དབོན་པོ་ཆོས་སྐྱོང་བ་གནང་ནས་སྔར་ངེད་རང་གི་ལས་དབང་གིས་ཕྱིས་མཇལ་མ་ཐུབ་པ་ལ་སེམས་འགྱོད་པར་ཡོད། ད་ང་རང་གིས་གདན་འདྲེན་གྱི་དངོས་གཞི་བྱེད་ཅིས་ཀྱང་ཕེབས་པ་ཅིག་ཞུ། ཕེབས་ལམ་ཡང་ཡར་ཀླུངས་ཕྱོགས་འདི་ལ་གནང་ན་ངེད་ཐེལ་གྱི་གོ་ས་འདིས་ཐེལ་པའི་ལས་ཚན་སྒྲིག་དགོས་ཟེར་ནས་དང་པོའི་འདྲ་བ་ཞིག་ལས་མི་འོང་བས་ཉང་ཁ་ཕྱོགས་འདི་ལ་ཕེབས་པར་ཞུ། བྲག་གསུམ་དུ་ང་རང་རྒན་པོ་གདན་འདྲེན་ལ་ཡོང་། མཇལ་ལུགས་ཀྱང་དབུའི་བྱིན་རླབས་ཙམ་གནང་བ་འདུག་ན་ང་བོད་ཡུལ་གྱི་བནྡྷེའི་རྒན་མགོར་འདུག་པས་མི་འགལ། ཆེད་དུ་ཞུ་རྒྱུ་ནི་མིན། གཞན་ངེད་རང་སྒར་པའི་སྲོལ་དཀར་ཡོལ་གྱི་ཤུབས་ཐག་མཛུབ་མོ་ལ་གྱོན། གདིང་བ་ཁྱེར་ནས་ཡོང་བ་ཡིན་པས་གནང་དཀའ་གཏན་མི་༼པ༢༡༤བ༽དགོས། འབྲི་སྟག་གི་ཆོས་རྗེ་ཞལ་བཞུགས་འདི་ཐམས་ཅད་ངེད་རང་གི་སློབ་མ་ཁོ་ན་ཡིན་པས་འདི་དག་ཀྱང་དཀའ་བ་མེད་པར་ཞལ་སློབ་ཏུ་ཆུད་པ་ཅིག་འོང་། འདི་ལྟར་མིན་ན་འདི་ཚོ་ཀྱང་མཇལ་ཕྲད་ཀྱི་དཀའ་གནས་ཅི་ཞུ་མི་ཤེས། ཕེབས་རྗེས་ང་རང་གི་དགོན་གནས་མཆོད་གཞིས་ཡོན་བདག་སློབ་མ་ཐམས་ཅད་དྲུང་ཉིད་ལ་འབུལ་གསུང་བའི་ཞུ་ཡིག་དོ་གལ་ཅན་ཕུལ་ནའང་སྒར་དཔོན་རྣམས་ཀྱི་བཀའ་གྲོས་ལ་དེ་ལྟ་ན་ཆོས་གསན་པ་འཆར་ཞིང་དེ་མི་ལེགས་པའི་བཀའ་གྲོས་བྱུང་སྟེ་སྐུ་དབང་མ་འདུས་པའི་བཀའ་ཤོག་ནང་མ་གནང་བ་ནས་སྤྱན་སྔ་ཐམས་ཅད་མཁྱེན་པའང་སྐུ་ཚེའི་འཕེན་པ་གཏོང་བར་མཛད་སྟེ་མི་རིང་བར་མྱ་ངན་ལས་འདས་པར་སྣང་། ཏང་རྩར་བཞུགས་དུས་ཁམས་ནས་ཕྱག་མཛོད་པ་བཀྲ་ཤིས་བཟང་སླེབས། རྗེ་འདི་ནི་ཉེས་བྱེད་ལ་ལྷག་པར་བརྩེ་བས་རྗེས་སུ་འཛིན་པ་མ་གཏོག་བཀའ་བཀྱོན་མཐར་འདེད་ཡེ་མི་གནང་བས་བཀའ་མ་བཀྱོན་པར་མཇལ་ཁ་གནང་། སེང་གོང་ཚལ་དང་ཆང་དོང་སྒར་དུ་བཞུགས་ཚེ་རྟ་དཔོན་དཀོན་མཆོག་རྒྱལ་མཚན་འདས་པའི་སྔས་སུ་ཕེབས་སྟེ་འཕོ་བ་གནང་། ང་ནི་སྐྱེ་རྒ་ན་འཆི་འདི། །མཐོང་བ་ཙམ་གྱིས་སྙིང་རླུང་འཕྱོ། །ཁྲོམ་དུང་ཕྱུར་བསགས་པའི་ནང་ཤིག་ན། །རྒན་པོ་སྟོང་ཡང་རྙེད་མི་འགྱུར། །སོགས་ཀྱི་མགུར་མཛད། ཏབ་ཆབ་ནག་གླིང་བཞི་ཚལ་དང་རྒྱལ་གོང་ལྷུམ་བྲག་སོགས་སུ་དབུས་གཙང་པའི་མཇལ་མི་དང་དགེ་འདུན་ཉིས་སྟོང་ཙམ་ལ་མདོ་སྡེ་དྲན་ཉེ་སོགས་གནང་། དེར་གཟིམས་དཔོན་ཆེན་མོ་འདན་མ་གོའི་ཤྲཱི་འདའ་ཁར་སྤྱན་དྲངས་ཕྱག་རྫས་རྣམས་རྩིས་ཕུལ། མཚམས་སྦྱོར་བཟང་པོའི་བཀའ་གནང་ལྷར་སྐྱེ་བར་ལུང་བསྟན། དེར་བྱེའུ་ཤིན་དུ་མཛེས་པ་ཅིག་བྱུང་བ་ལ། མཛེས་སྡུག་གི་བྱེའུ་སྨྲ་མཁས་མ། །ཞེས་སོགས་གསུངས་པས་གུས་པར་ཉན་ཞིང་མཆི་མ་ཕྱུང་ནས་སོང་། དྲུང་ན་ནེ་ཙོ་སྨྲ་ཤེས་ཐུགས་བརྩེ་བ་ཞིག་ཡོད་པའི་སྐྱེ་བ་ཞུས་པས་སྔོན་སངས་རྒྱས་མེ་ཏོག་བླ་མའི་བསྟན་པའི་ལྷག་མ་ལ་རྒྱལ་པོའི་བཙུན་མོར་གྱུར་བའི་ཚེ་དགྲ་བཅོམ་པ་པདྨའི་ཟེ་བ་བསོད་སྙོམས་ལ་བྱོན་པ་ན་བྲན་མོ་ལེགས་འཛིན་མས་སྐུར་པ་བཏབ་བ་ལ་དེས་༼པ༢༡༥ན༽ཆོས་གསུངས་པས་དད། ཕྱིས་ངན་འགྲོ་དུ་མ་བརྒྱུད་ནས་ནེ་ཙོ་འདི་ཡིན་པར་ཚིགས་སུ་བཅད་སྟེ་གསུངས། དེ་ནས་ལྐོག་ཕྲེང་གཟིམས་ཁང་དུ་ཕེབས། གནས་བཟང་བས་ཐུགས་སྤྲོ་ཞིང་མགུར་དུ་མ་གསུངས། ཁྱད་པར་འདི་ཁྱེད་ཚོས་ཡིད་ལ་ཟུང་ལ་གདངས་ཤེས་པར་སློབས་གསུངས་ནས་གནང་བ། སེམས་ཞི་ཞིང་གནས་པ་སྤྲོས་དང་བྲལ། །གསལ་དྭངས་ཀྱི་ཤེས་པ་བདེ་བར་ཤར། །རྟོག་དཔྱོད་རླུང་གི་དབྱུང་རྔུབ་ཆད། །བཟང་ལེགས་ལེགས་འདྲ་བ་ཞིག་དེ་ན་མཆི། །ཁྱེད་སྒོམ་ཆེན་ཡོད་ན་ཆགས་ཀྱིས་དོགས། །རྣམས་རྟོགས་ཕྲ་བ་དུར་དུར་པོ། །དྲན་པས་ཟིན་པས་བདེ་བར་ཤར། །གཉིས་འཛིན་ཤེས་པའི་རྩི་བགྲང་མཁན། །བཟང་ལེགས་ལེགས་འདྲ་བ་ཞིག་དེ་ན་མཆི། །ཁྱོད་སྒོམ་ཆེན་ཡོད་ན་དྲེད་ཀྱིས་དོགས། །བློས་བྱས་སྟོང་པ་ཅང་མེད་པོ། །ཕར་བལྟས་སྟོང་པ་ཡིན་ནོ་ལོ། །ཚུར་བལྟས་སེམས་ཉིད་རིག་རིག་པོ། །གཅིག་དུ་འཛིན་པའི་རྦད་ཁམ་ཅན། །བཟང་ལེགས་ལེགས་འདྲ་བ་ཞིག་དེ་ན་མཆི། །ཁྱོད་སྒོམ་ཆེན་ཡོད་ན་དྲེད་ཀྱིས་དོགས། །འདི་ཀ་ཐ་མལ་ཤེས་པ་ལས། །ཡོད་མེད་མཐའ་བྲལ་རྡུལ་མ་གོས། །སྤྱོད་ལམ་རྣམ་བཞིར་ཁྱེར་ཀྱང་སྟུབ། །བཟང་ལེགས་ལེགས་འདྲ་བ་ཞིག་དེ་ན་མཆི། །ཁྱོད་སྒོམ་ཆེན་ཡོད་ན་འཆལ་གྱིས་དོགས། །ཉམས་རྩུབ་སྐྱེས་བླ་མ་བྲལ་བའི་ས། །རང་ཆིག་ཚོ་མི་ཐུབ་ངེས་འབྱུང་ཅན། །རྐྱེན་ངན་གྱིས་དགེ་སྦྱོར་འཐོར་བ་སླ། །ཁྱོད་སྒོམ་ཆེན་ཡོད་ན་དེ་རུ་འབུངས། །ཚེ་འདི་ཡི་ཆེ་ཐབས་དོན་དུ་གཉེར། །གཞན་སྟོབས་ཆེན་རྣམས་ལ་སྨོན་པ་འདེབས། །ཆོས་བརྒྱད་རྒྱལ་འགོང་དམག་དཔུང་སྡུད། །བག་ཆགས་ངན་པས་ནང་ལེན་བྱེད། །བདག་འཛིན་བསྐུལ་བས་དགེ་སྦྱོར་འཐོར། །ཁྱོད་སྒོམ་ཆེན་ཡོད་ན་ཆགས་ཞེན་སྤོངས། །གྲོགས་རྟག་མི་ཐུབ་པས་མཐའ་ནས་བསྐོར། །༼པ༢༡༥བ༽གཡེང་བའི་གྲ་པ་བསོད་ནམས་སྒོ། །ཕོ་རུས་ཀྱི་ང་རྒྱལ་ཆོས་ཁ་འཛིན། །དམ་ཚིག་ལ་སེར་ཆུང་འགྲོ་ཡིས་དོགས། །ཁྱོད་སྒོམ་ཆེན་ཡོད་ན་བློ་ཁ་ཟློག །གལ་ཆེན་ཡོན་བདག་ངོ་སྲུང་གི་གཞི། །བསྟོད་སྨད་གྱི་གྲ་ས་ཆགས་སྡང་གནས། །ཆོས་མ་ནུས་ཚོགས་པའི་འཁོར་ལོའི་དབུས། །སྐྱེ་མཆེད་གཟུགས་ལེགས་མཐའ་ནས་བསྐོར། །རྒྱུད་གཉེན་པོས་མ་སླེབས་ཁྲེལ་མི་ཐུབ། །ཚངས་སྤྱོད་ལ་བར་ཆོད་ཡོང་གིས་དོགས། །ཁྱོད་སྒོམ་ཆེན་ཡོད་ན་གཅིག་དུ་དྲིལ། །ལྟོ་གོས་ཀྱི་འདུན་མ་རྦད་ཀྱིས་ཆོད། །སྤྲང་འཚོའི་བཟའ་བའི་བང་མཛོད་བསྟེན། །སྦྱངས་པས་ཡོན་ཏན་བཅུ་གཉིས་པོ། །ཟད་མེད་ཀྱི་ཕུགས་སྲིའི་བློ་གཏད་མཛོད། །གཟུང་འཛིན་གྱི་འཁྲུལ་པ་རྩད་ནས་ཞི། །དུས་དེ་ཚེ་ཐ་མལ་གདོད་མའི་གཤིགས། །རྐྱེན་འཕོ་འགྱུར་མེད་པ་ཀུན་དུ་བཟང་། །དོན་དང་པོའི་སངས་རྒྱས་མི་ཕྱེད་པ། །སེམས་བདེ་ཆེན་སྟོང་ཉིད་རྡོ་རྗེའི་དབྱིངས། །ལུས་ངག་གི་བྱ་བ་བདེ་གཤེགས་མཚན། །བཟང་ངན་གྱི་རྟོག་པ་དེ་རུ་ཆད། །བློ་ཨ་འཐས་ཀྱི་ཟོ་ཞབས་ཐང་དུ་རུལ། །བཟང་ལེགས་ལེགས་འདྲ་བའི་འདུན་མ་གཏོར། །ཞེས་སོགས་གསུངས། སླར་གསང་དང་བདེ་ཡངས་སུ་ཕེབས་སྟེ་འབུལ་ནོད་བཞེས། དོ་ཞོང་བས་བབས་བཤེགས་ཕུལ། སླར་ཀོང་ཕྲེང་གཟིམས་ཁང་དུ་སྐུ་མཚམས་ཀྱི་ཁོང་ནས་ཆོས་རྗེ་མཁན་ཆེན་པ་ལ་ཟབ་ཆོས་དུ་མ་གནང་། གཏེར་བུམ་གྱི་རི་ལྟད་ལ་ཕེབས་པ་ན་ཞབས་རྗེས་གསུམ་ཙམ་བྱུང་། རྒྱལ་འཛིན་དུ་ཕེབས་སྟེ་བན་སྒར་ནང་སོ་སོགས་ཀྱིས་མཇལ། དབང་ཆོས་དུ་མ་གནང་། ཀླུའི་རྒྱལ་པོ་རྒྱ་མཚོའི་ཕོ་བྲང་དུ་བྱོན་པའི་གཟིགས་སྣང་དང་ཇོ་བོ་སྨྲྀ་ཏིའི་གདུང་འབུལ་བར་གཟིགས། ༼པ༢༡༦ན༽དེ་ན་རྒྱ་བོད་ཀྱི་གྲུབ་ཆེན་ཐམས་ཅད་བཀོད་པ་འདི་ལྟ་བུས་ལོགས་བྲིས་སུ་འདུག་གསུངས་ནས་བོད་ཀྱི་འགོས་འབྲོག་མར་འབྲོམ་སོགས་ཀྱི་རི་མོའི་བཀོད་པ་རྒྱབ་ཡིག་ཚིགས་བཅད་དང་བཅས་པ་མཛད། ཡང་བྱང་ཤམྦྷ་ལར་བྱོན་པས་ཤར་སྒོའི་དྲུང་ན་ཛམ་གླིང་གི་མི་རིགས་སུམ་བརྒྱ་དྲུག་བཅུ་འདུས་པའི་ཚོང་འདུས་ལ་ཞལ་ལྟ་བའི་ཐང་སྐུ་འདི་ལྟ་བུ་འདུག་གསུངས་ནས་ཐུབ་པ་གངས་ཆེན་མཚོའི་ཐང་སྐུ་རྒྱབ་ཡིག་གི་ཚིགས་བཅད་དང་བཅས་པ་མཛད། དེར་གཟིགས་སྣང་གི་རིམ་པ་མཐའ་ཡས་པ་ལས་ཉིན་གཅིག་གི་གཟིགས་སྣང་བྲིས་གསུང་ནས། དཀྱིལ་འཁོར་གྱི་དབུས་སུ་པདྨ་འདབ་བརྒྱད་ལ་རྡོ་རྗེ་སེམས་དཔའ་ཡབ་ཡུམ་བཞུགས་པ། དཀྱིལ་འཁོར་གྱི་མཐའ་སྤྲིན་དཀར་པོས་གཡོགས་པ། དེའི་མདུན་དུ་བཀྲ་ཤིས་རྟགས་བརྒྱད། འཕན་རོལ་མོ་དབུ་རྒྱན་དར་དཔྱངས་མེ་ཏོག་གི་ཕྲེང་བ་སེང་གེའི་ཁྲི་བདུད་རྩིའི་བུམ་པ་ཀ་པཱ་ལ་སྣ་ཚོགས་རྡོ་རྗེས་ཁ་བཅད་པ་ནོར་བུ་རྔ་ཡབ་སིལ་སྙན་ཕྱེ་མ་ཕུར་མ་དྲི་ཆབ་ལྷ་བཤོས་ལྟག་པགས་ཀྱི་སྟེང་དུ་ཚོགས་ཀྱི་རྫས་བཞག་པ་མདའ་གཞུ་འཁོར་ལོ་རྡོ་རྗེའི་སོར་གདུབ། དེའི་གཡས་སུ་ཕྱོགས་བཅུའི་སངས་རྒྱས་སྤྲུལ་སྐུ་ཐིག་ལེ་ཁ་དོག་སྣ་ཚོགས་པའི་ནང་དུ་བཞུགས་པ། དེའི་མདུན་དུ་འདོད་པའི་ཡོན་ཏན་ལྔས་མཆོད་པ། དེའི་འོག་དུ་དཀྱིལ་འཁོར་གྲུ་བཞི་སྒོ་བཞི་པ་དང་ཟླུམ་པོ་སྒོ་བརྒྱད་པ་དང་ཆོས་འབྱུང་བསྣོལ་མ་དང་ཆོས་འབྱུང་རྐྱང་པས་གང་བ་དེའི་མཐར་འོད་དམར་པོས་བསྐོར་བའོ། །དེའི་འོག་དུ་ཐིག་ལེའི་ནང་དུ་མགོ་བོས་གང་བ་དང་མིག་གིས་གང་པ་དང་ལག་པས་གང་བ་སོགས་ཐིག་ལེའི་ནང་ན་འཆར་བའོ། །དེའི་འོག་དུ་རྟགས་བཅུ་དང་མུན་པ་དང་ན་མཁའ་དྭངས་པའི་མཐར་སྤྲིན་ཡོད་པ་དང་ཉི་མ་ཟླ་བའི་འོད་རིལ་༼པ༢༡༦བ༽ཕོག་པ་དང་ཐོག་སེར་དང་ཆར་ཟིམ་བུ་འབབ་པ་དང་། སྐྱེས་པ་དང་བུད་མེད་མང་པོ་འགྲོ་བ་དང་། རྡོ་རྗེ་དང་དྲིལ་བུ་དང་བུམ་པའི་ཁ་ནས་འཇའ་ཚོན་འབྱུང་བ་དང་བུམ་པའི་ནང་ནས་མེ་ལྕེ་འབྱུང་བ་དང་ལྕགས་ཀྱི་ཕ་ཝང་རྟ་རྔས་བཏགས་སྟེ་ན་མཁར་འདོགས་པ་དང་། མཚོ་དང་པདྨ་དང་ཆུ་རྒྱུན་འབབ་པ་དང་ནགས་རི་དང་སྨན་ལྗོངས་དང་མེ་ཏོག་གི་ཚལ་རླུང་གིས་བསྐྱོད་པ་དང་དཔག་བསམ་གྱི་ཤིང་ལས་སྦྲང་རྩིའི་རྒྱུན་འབྱུང་བ་མི་མང་པོས་འཐུང་བ་དང་། གངས་རི་ཞུ་བ་དང་རི་དྭགས་རྔོན་པས་བརྔོས་པ་དང་། ཤཱ་བུད་ཀྱིས་ས་རྡོ་སོལ་བ་དང་ས་གཞི་སྟེང་ནས་ཕྱིར་ལོག་པ་དང་རི་རབ་ཉིལ་བ་དང་སྦྲུལ་མདུད་གྲོལ་པ་དང་སྐྲ་ཤད་འཛིངས་པ་དང་། བདེ་མཆོག་དཀར་པོ་ཡབ་རྐྱང་གི་ཞལ་ནས་བདུད་རྩིའི་རྒྱུན་འབྱུང་བ་དང་འོད་ལྔའི་འཁོར་ལོར་རེ་མིག་ཕུབ་ལྟར་འཁོར་བ་དང་། ཁྱབ་འཇུག་དང་ལྟོ་ཕྱེ་དང་སྤོས་རེང་གི་དུད་པས་ཉི་མ་ཡར་འདྲེན་པ་དང་ཕྱོགས་བཅུ་ནས་རླུང་བཅུ་འོངས་སྟེ་ན་མཁར་ཐིམ་ནས་དེའི་རྗེས་ལ་གསེར་གྱི་མཆོད་རྟེན་བྱང་ཆུབ་ཤིང་གིས་བརྒྱན་པ་རྡོ་རྗེ་ལུ་གུ་རྒྱུད་དུ་མས་འབྲེལ་བ་གཞན་ཡང་བར་སྐབས་རྣམས་སུ་རྟེན་ཁེབས་ཆོལ་སྒྲིགས་ཀྱི་རྣམ་པ་ལྟ་བུ་པདྨ་དང་དངུལ་ཆུ་བཏུལ་མ་རྣམས་སོ། །རྩ་དཀར་སོག་སྦུབས་ལྟ་བུའི་ནང་ནས་རླུང་འོངས་ནས་མགོ་ཐམས་ཅད་འཇའ་ཚོན་ལྔ་ལས་གྲུབ་པ་མཐར་འོད་ལྗང་གུ་ལ་ཐིམ་པ། གཞན་ཡང་ཁ་ཊཾ་ག་དང་ཌ་མ་རུ་སྣ་ཚོགས་པ་དང་། བྱ་སྤྲེལ། རི་བོང་། ཤ་བ། རྣ་བ། དགོ་བ། རྒྱ་རྩོད། ཁྲུང་ཁྲུང་། ངང་པ། ངུར་པ། རྟ། དྲེའུ། མཛོ། གླང་ཆེན། ཐི་པ། ཁྲ། ཁུ་བྱུག །བྱ་རྒོད། དོམ། དྲེད། འཕར། སྤྱང་། སྟག །གཟིགས། སེང་གེ། བྱི་ལ། ཆུ་བྱ། ཉ་སྦལ། སྡིག་པ། སྦྲུལ། ཆུ་སྲིན། བྲ་བ། རྨ་བྱ། ནེ་ཙོ། ཤང་ཤང་། ནོར་བུའི་གླིང་། ན་མཁའ་ནས་སྤྲིན་ལས་ཟས་གོས་ཀྱི་ཆར་འབབ་པ་རྣམས་སོ། །དེའི་ཐང་སྐུ་གཅིག་༼པ༢༡༧ན༽ཡང་མཛད། སློབ་དཔོན་ཀླུ་སྒྲུབ། ནག་པོ་པ། རྒྱལ་རྔ་ལན་བདུན་པ། སློབ་དཔོན་དཔའ་བོ་རྣམས་ལས་ཆོས་སོ་སོ་གསན། ཞང་རིན་པོ་ཆེ་གཟིགས་ཤིང་དེའི་སྐུའི་བཀོད་པ་ཁྱུང་དུ་མཛད་ནས་ཀླུ་འདུལ་བ་དང་ལྷ་དབང་ཕྱུག་གི་སྲས་མོར་མཛད་སྟེ་དབང་ཕྱུག་ལ་ཆོས་སྟོན་པ་དང་། ཆོས་གསུང་བ་དང་མྱ་ངན་ལས་འདའ་བ་སྟོན་པ་དང་འཁོར་ལོས་བསྒྱུར་རྒྱལ་གྱི་བཙུན་མོར་མཛད་སྟེ་ཤི་བའི་རྐྱེན་གྱིས་རྒྱལ་པོ་ཆོས་ལ་སྦྱོར་བ་དང་། རི་རབ་བཤིག་པ་དང་། སྒྲ་གཅན་ལ་བསྙེན་གནས་འབོགས་པ་སོགས་ལྷ་མ་ཡིན་འདུལ་བ་ལ་སོགས་པའི་ཚུལ་གསུངས། ཁོ་བོ་ས་སྟེང་འདི་ན་བྱུང་བའི་ཚེ། །རྒྱ་ནག་ཁ་ཆེ་ཡུ་གུར་ལི་དང་ནི། །ཟ་ཧོར་གསེར་གླིང་རྣམས་ན་ངོ་མཚར་བའི། །ཆོ་འཕྲུལ་དུ་མས་སྐྱེ་རྒུ་དད་པར་བྱས། །ཁྱད་པར་མི་དབང་རྒྱ་ནག་རྒྱལ་པོ་ཡིས། །བསོད་ནམས་དཔེལ་སླད་ཟང་ཟིང་དངོས་པོའི་ཚོགས། །བདག་ལ་མཆོད་ཕྱིར་རྒྱ་ནག་མི་དཔོན་ནི། །བརྒྱ་ཕྲག་མང་པོས་མཆོད་ཕྱིར་སྟི་སྟང་བྱས། །འོན་ཀྱང་རྒྱ་ནག་ཡུལ་དུ་འགྲོ་དགོས་ཅེས། །ནན་སྐྱེད་ཆེན་པོ་བྱས་ཀྱང་ཁོ་བོ་ཡི། །བརྟགས་ཤིང་དཔྱད་ཚེ་ས་བདག་རྒྱལ་པོ་ནི། །ཚེ་ཡི་འཕེན་པ་གཏོང་བར་བློས་རིག་ནས། ཕྱོགས་དེར་འགྲོ་བའི་བརྩོན་པ་བཤོལ་གྱུར་པས། །མི་དབང་ཕོ་ཉ་རབ་ཁྲོས་རང་གནས་སོང་། །དེ་ལ་ཆོས་སྐྱོང་ཚོགས་རྣམས་བཀའ་ཕབ་སྟེ། །རྒྱལ་པོའི་ཕོ་བྲང་མེ་དང་ཆུ་ཡི་ཆར། །དུ་མས་ཉམ་ཐག་བྱས་ཤིང་མི་རུང་བའི། །ལྟས་ངན་དུ་མས་ཤར་ཕྱོགས་ཛམ་གླིང་པའི། །སྐྱེ་བོ་ཀུན་ལ་གྲགས་པའི་བྱ་བ་བྱས། །ཁྱད་པར་འཇང་༼པ༢༡༧བ༽ནག་དཔུང་ཚོགས་ཞི་བར་བྱས། །ཧོར་གྱི་ཡུལ་དུ་ཚིག་མའི་ཆར་པ་ཕབ། །སོག་པོའི་རྒྱལ་པོ་ར་ཊུ་ཥ་པ་ལའི། །འཛེ་ནད་ཕྲིན་གྱིས་བསལ་བས་དྲིན་ལན་ཕུལ། །ཡུ་གུར་ཡུལ་དུ་དུག་སྦྲུལ་ཆེན་པོ་ལ། །ཡི་གེ་བསྐུར་བས་རྒྱ་མཚོའི་ནང་དུ་བྲོས། །ཁ་ཆེའི་ཡུལ་ཉེར་དགེ་འདུན་འབུམ་སྡེ་ཡིས། །མཁན་པོར་དགོས་ཅེས་དེ་ལ་འདི་སྐད་སྤྲིང་། །སྐྱེ་བ་ཕྱི་མར་སྒྲུབ་པར་དམ་བཅས་སོ། །ཅེས་པ་ལ་སོགས་པའི་རྣམ་ཐར་གསུངས་ཤིང་། ཡུ་གུར་གྱི་ཡུལ་དུ་དུག་སྦྲུལ་ཆེན་པོས་ཉམ་ཐག་པ་ན་ཡུ་གུར་རྒྱལ་པོས་བདག་གི་ཡུལ་འདིར་དུག་སྦྲུལ་གྱིས་གཙེས་པས་ཁྱེད་ཀརྨ་པ་ལ་ཐབས་ཡོད་ཏམ་ཞེས་རྒྱ་ནག་རྒྱལ་པོ་བརྒྱུད་སྟེ་ཕུལ་བ་ན། གདུག་པ་ཅན་ཁྱོད་སེམས་ཅན་ལ་གནོད་པ་མེད་པ་བདེ་བ་དང་ལྡན་པ་ཅིག་ཅི་ནས་ཀྱང་སེམས་ཅན་ཆེན་པོ་ཁྱོད་མཁྱེན་ནོ། །ལི་ཐང་ནས་བྲིས་པ་དགེ་ལེགས་འཕེལ། ཞེས་གནང་བས་དུག་སྦྲུལ་བྲོས་པར་སྣང་ངོ་། །རྒྱལ་འཛིན་གྱི་འཁྲུག་པ་བསྡུམས་སྟེ་རྒྱ་བདག་བསྐོས། ཨ་མདོ་སྐུ་སྐྱེ་ཚེར་ལུང་གི་བླ་མར་རྫོང་བ་བསྐོས་ཇ་གནང་། སྐུའི་སྤྲུལ་པ་རྒྱ་ནག་དང་ཤམྦྷ་ལ་དང་ཁ་ཆེ་དང་ཨོ་ཌྱན་ལ་སོགས་པར་ཡོད་ཚུལ་དང་བོད་ཉིད་ནའང་དུ་མ་ཡོད་པར་བཀའ་བསྩལ། རྗེ་མི་ཏྲ་ཛོ་གི་དེ་སྔོན་འདན་ཡུལ་དུ་མཇལ་དུས་ལོ་ཉི་ཤུ་ཙམ་གྱི་ན་ཚོད་ཅིག་འདུག །ཕྱིས་ལི་ཐང་དུ་མཇལ་དུས་དགུང་ལོ་དྲུག་བཅུ་ཙམ་པ་སྐུ་རིད་ཞིང་སྔོ་བ་དབུ་སྐྲ་དཀར་བ་ཞིག་འདུག །ལྷ་ས་ནས་འོངས་གསུང་ཞིང་བོད་ཀྱི་དགོན་གནས་རྣམས་ན་ཆོས་ལུགས་བཟང་ངན་འདི་འདྲ་འདུག་གསུང་ཞིང་སྔོན་ཁོ་བོ་སཽ་རཥྚའི་རྒྱལ་པོའི་མཆོད་གནས་༼པ༢༡༨ན༽བྱས། ད་མ་དྷ་རའི་རི་ལ་སྡོད་དུ་འགྲོ། ད་དུང་ལུས་འདི་ལ་ལོ་སྟོང་ཙམ་སྡོད། དེ་ནས་འཚང་རྒྱ་བ་ཡིན་གསུང་ཞིང་གདམས་ངག་དང་དམ་རྫས་དུ་མ་གནང་། སྐུ་ལུས་ཤེལ་ལྟར་མི་སྒྲིབ་པ་དང་བྱ་རྒོད་ལ་བསད་གསོ་དང་སྡིགས་མཛུབ་ཀྱིས་གངས་རི་གཡོ་ནུས་པའི་རྫུ་འཕྲུལ་བསྟན་སྟེ་ཁྱེད་བོད་ཀྱི་གྲུབ་ཐོབ་སླ་བར་འདུག་གསུངས། ཡང་ཤར་ཁར་ལན་གཅིག་མཇལ་གསུངས། སླར་རྣམ་ཐོས་ཀྱི་རི་བོར་ཕེབས་སྟེ་ཤིང་མོ་བྱ་ལོ་སྨིན་དྲུག་གི་ཟླ་བའི་ཚེས་བརྒྱད་ལ་ཡང་དགོན་བསམ་འཕེལ་དབང་པོའི་ཏོག་གི་གཟིམས་ཁང་དང་སྒྲུབ་སྡེའི་གཞི་བཏིང་། ཁྱད་པར་ཆོས་རྗེ་མཁན་ཆེན་པའི་གཟིམས་སྤྱིལ་མཛད་པའི་ཐོ་རེང་ཐུགས་རྗེ་ཆེན་པོས་ལུང་སྟོན་པ་ཤར་ཕྱོགས་ཀྱི་སངས་རྒྱས་རབ་ཏུ་བྱེད་པའི་འོད་འཁོར་དང་བཅས་པས་གནས་འདི་བྱིན་གྱིས་རློབ་པ་དང་། ཕྱག་ན་རྡོ་རྗེས་བར་ཆད་སྲུང་བར་གཟིགས་ཤིང་། དོན་ལྡན་མི་ཡི་དགེ་སྤྱོད་འདི། །དོན་དུ་བསྒྲུབས་ན་མི་རབས་གསུམ། །ཆོས་ཀྱི་འབྱུང་གནས་དག་དུ་འགྱུར། །སྒྲུབ་པོའང་ལོ་གསུམ་ཚེ་རིང་འགྱུར། །ཞེས་པ་གསན། པཎ་ཆེན་ཤཱཀྱ་མཆོག་དང་ཀུན་མཁྱེན་རོང་པོ་སོགས་རྟག་པར་མི་འབྲལ་བའི་ཚུལ་གསུངས། དགུང་ལོ་ཉེར་གཅིག་གི་གཉན་ཆ་སེལ་བའི་སྐུ་མཚམས་མཛད། དྲུང་མཁན་པོ་ལ་སྐུ་གསུམ་གྱི་སྒྲུབ་ཐབས་གནང་སྟེ་ཡི་གེ་སོགས་མ་ལེན་པར་མཚམས་གྱིས་གསུངས་ནས་རྩ་གསུམ་དྲིལ་སྒྲུབ་ཀྱི་སྒྲུབ་པ་ལ་བཞུགས། མཚན་ལམ་དུ་བཻཌཱུརྱའི་རིའི་དྲུང་ན་བདུད་རྩིའི་ཀླུང་གངྒཱ་ལྟར་འབབ་པ་ཉེ་བར་བྱོན་པ་ན་ལྕགས་སྲེག་གི་རི་བོ་དང་རོ་ཉེ་དམར་པོའི་ཞུན་ཆུར་གྱུར་པ་ལ་ཟམ་པ་སྣང་བའང་སེང་གེ་ཁྲོས་པ་༼པ༢༡༨བ༽གཉིས་ཀྱིས་སྲུང་བའི་དམྱལ་བའི་གནས་སུ་གཟིགས་པ་ན་བྱང་ཆུབ་ཀྱི་སེམས་དྲག་དུ་འཁྲུངས་པའི་ཚེ་ན་མཁའ་ལས། སྐྱེ་རྒ་ན་འཆིའི་ཆུ་བོ་ལས། །ཐར་འདོད་བློ་འཁྲུལ་རྒྱལ་བ་ཡང་། །གཤེགས་ཤུལ་བརྒྱ་ཟམ་འདི་བཞིན་ནོ། །གཟུང་འཛིན་རྟོག་པ་གཅན་གཟན་སྟེ། །ཕྱི་ལྟས་ཡུལ་ལ་བདེ་སྣང་ཡང་། །ཞེན་ན་སྡུག་བསྔལ་རྒྱུ་འབྲས་སོ། །ཅེས་གྲག་སྟེ་འདི་ནི་ཞེན་ན་བདུད་རྩི་དང་རི་ཉེས་མཚུངས་པའི་ཆོས་ཀྱི་གཏམ་ཆེན་པོར་གོའོ། །ཡང་ཨོ་ཌྱན་བསྙེན་སྒྲུབ་ཡིན་ཟེར་བའི་གླེགས་བམ་མང་པོ་སྣང་བ་ལ་གཟིགས་པ་ན་གསེར་གྱི་བརྒྱད་སྟོང་པ་འབའ་ཞིག་སྣང་བའི་ཡིག་འབྲུ་ལས། ཤེས་རབ་ཟབ་མོ་རྒྱལ་བའི་ཡུམ། །བརྗོད་པར་མི་ནུས་གསང་སྔགས་ལམ། །རྒས་པ་གསོ་དང་འཆི་བ་འཇོམས། །རིམས་ནད་སེལ་བྱེད་རྒྱལ་བའི་ཡུམ། །ཞེས་པ་གསན། ཡང་ཛཱ་ལནྡྷ་རའི་གནས་རིན་པོ་ཆེ་སྣ་ཚོགས་པའི་རི་བོའི་ཕུག་དང་མཚོར་བཅས་པའི་ཡུལ་ལྗོངས་དང་མི་རིང་བར་མེ་རི་དུར་ཁྲོད་ཀྱི་དབུས་ན་ལི་ཁྲིའི་རང་བཞིན་གྱི་གཞལ་ཡས་ཁང་མཐའ་ཡས་པ་གཟིགས་སྟེ་བྱོན་པ་ན་པདྨ་ཁ་བྱེ་བའི་སྦུབས་ལས་ལྷ་མོ་ཞིག་གིས་ཕྱག་སྤྱི་བོར་བཞག་སྟེ། ཨེ་མ། མེ་ཏོག་དམར་པོ་དཔྱིད་ཀྱིས་མི་སྐྱེད་དམ། །དངུལ་ཆུ་སྦྱོར་བའི་རིལ་བུ་མི་ཟ་འམ། །རྒས་དཀའ་འཆི་མེད་རལ་གྲི་རྣོ་ངར་ལ། །རིལ་བ་སྤྱི་ཚགས་ཆུ་ཡིས་མི་བཀྲུ་འམ། །ཞེས་ཟེར་བ་ལ་ཁྱོད་སུ་ཞིག་ཞེས་དྲིས་པས། ཁྱོད་ནི་ཁྱོད་ཡིན་ཁྱོད་ལས་གཞན་མ་ཡིན། །དགོན་པ་འདི་ནི་རང་ལུས་རྡོ་རྗེའི་གདན། །གདན་དུ་སྣུན་ན་བྱང་ཆུབ་ཤིང་དྲུང་ཡིན། །ཞེས་སོགས་བརྗོད་སྟེ་བདུད་རྩིའི་ཟིལ་མངར་ལྗགས་ཐོག་དུ་བཞག་པ་ན་ཏིང་ངེ་འཛིན་མང་པོའི་སྒོ་བྱེ་སྟེ་གཟིགས་པར་བྱོན་པ་ན་རྟེན་གྱི་རྣམ་པ་དེ་ཐམས་ཅད་རང་ཡལ་སྟེ་འཁོར་ལོའི་གཙོ་བོ་ཉིད་ཀྱིས་དབང་རྫོགས་པར་བསྐུར་སྟེ་ཞིང་ཁམས་དེ་ཡང་མིག་འཕྲུལ་ལྟར་གྱུར་ཏོ། །༼པ༢༡༩ན༽

ཡང་གཙུག་ལག་ཁང་གི་བཀོད་པ་དཔེ་ལས་འདས་པ་ཅིག་གི་ཤར་ཁྱམས་མདོ་སྡེ་མཛངས་བླུན་ལས་གསུངས་པའི་སྐྱེས་རབས་རྣམས་བྲིས་པའི་མདུན་ན་གཞོན་ནི་ལོ་བཅུ་དྲུག་གི་ན་ཚོད་ཟུར་ཕུད་ལྔ་པ་མེ་ཏོག་གིས་བརྒྱན་པ་ཅིག་ཤེར་ཕྱིན་གྱི་གླེགས་བམ་སྒྲོག་ཞིང་སྣང་བ་ན་འདི་ནི་འཕགས་པ་འཇམ་དཔལ་སྟེ་འདི་ལ་གནད་ཀྱི་གསང་དག་དྲིའོ་ཞེས་དགོངས་སྟེ་དྲི་བ་དུ་མ་མཛད་པའི་ལན་ནི། དགུན་བུམ་པ་ཆུས་བཀང་ན་འཁྱགས་ནས་འཆག་པ་ལྟར་སོ་སྐྱེ་རྣམས་རླུང་འགགས་ནས་འཆི་ལ་རྣལ་འབྱོར་པ་རྣམས་ཀྱིས་རླུང་ཕྱི་ནང་གཉི་ག་འཕོ་མེད་དུ་ཁེགས་པས་མཁའ་སྤྱོད་འགྲུབ་པ་ནི་ཆུ་ནང་དུ་བཞག་པའི་དངོས་པོ་མཚོན་གྱིས་མི་ཆོད་པ་ལྟ་བུ་ཡིན་པ་དང་། ཕྱི་རོལ་གྱི་དྭངས་མའི་དྭངས་མ་དངུལ་ཆུ་སོགས་ཀྱི་རྫས་ཀྱིས་ནང་གི་དྭངས་མའི་དྭངས་མ་མཐུ་བརྟས་ནས་མི་འཇིག་པའི་ཕྱིར་དངུལ་ཆུས་ལུས་འཆི་མེད་འགྲུབ་པ་དང་། འཇིག་རྟེན་པའི་ལྷས་ཚེ་སྲིང་བ་ནི་མ་འོངས་པ་མིར་སྐྱེ་རྒྱུའི་ཚེ་ད་ལྟ་ཆོས་ཉིད་ཀྱི་རྫུ་འཕྲུལ་ཀྱི་བླངས་སྟེ་བྱིན་པ་ཡིན་པ་དང་། སྔགས་ལམ་གྱི་རྟེན་དུ་རུང་བའི་ལུས་ལ་རྩ་ལྷ་དང་ཕྱག་མཚན་རླུང་ཡིག་གཟུགས་ཐིག་ལེ་ས་བོན་དང་ནཱ་དར་གནས་པས་དེ་དག་ལ་ཡི་གེ་ཡོད་ལ་སྒྲ་མི་ཉན་པ་དང་རྩྭ་མི་ཤིང་མི་རྣམས་ནི་དེ་ལྟ་བུ་མེད་པས་སྔགས་ལམ་གྱི་སྣོད་དུ་རུང་བའི་ཡི་གེ་མཚན་ཉིད་པ་མེད་་པ་ཡིན་ནོ་ཞེས་དང་། སྒྲ་མི་སྙན་པ་ལའང་རླུང་ཡིག་གཟུགས་ཀྱི་རྣམ་པ་ཙམ་ཡོད་ཀྱང་ཕྱི་རོལ་ཏུ་དཔྱད་པ་མ་ཞུགས་སོ་ཞེས་དང་། བླ་མེད་ཀྱི་རྣལ་འབྱོར་པའི་ལུས་ལ་གནས་པའི་སྲིན་བུའི་ཚོགས་སྐལ་མེད་རྣམས་ཕྱིར་བུད་པས་ཤིག་ནད་འབྱུང་བ་དང་། སྐལ་ལྡན་རྣམས་རྣལ་འབྱོར་པ་དེ་དག་དབྱེར་མེད་པར་གྱུར་ནས་འཚང་རྒྱ་ཞིང་བདེ་བར་གཤེགས་པའི་ཚོགས་མཐའ་ཡས་པ་ལུས་ལ་སྤྲོ་བར་འགྱུར་བ་ཡིན་ཞེས་དང་། རྨུ་ཐག་ཞེས་པ་སྒྲོ་བཏགས་པ་ཡིན་ལ་ང་ལས་ནུས་ལྟར་རྒྱལ་པོ་བསོད་ནམ་ཅན་དེ་དག་མི་ལུས་ཉིད་ཀྱི་ལྷར་སོང་བ་ཡིན་ཞེས་དང་། བསྐལ་བ་དང་པོའི་མི་རྣམས་རྟེན་བརྟེན་པ་ཕྲ་བས་ལུས་ཡལ་ལ་དེ་ཕྱིན་༼པ༢༡༩བ༽རགས་པས་ཡལ་མ་ནུས་པའོ་ཞེས་དང་། བུད་མེད་ཉོན་མོངས་མང་བས་ནད་ཀྱང་མང་བ་ལྟར་བཅས་པ་ཡང་མང་བར་མཛད་ལ་བུད་མེད་ཀྱི་རྟེན་ལ་མཆོག་ལྔ་མི་འབྱུང་ངོ་ཞེས་དང་། སྔགས་ལས་བུད་མེད་མཆོག་དུ་བཤད་པ་ནི་ཕར་ཕྱིན་ཐེག་པར་ཐབས་བྱང་སེམས་དང་མི་ལྡན་པའི་ཤེས་རབ་གོལ་སར་གསུངས་ལ་སྔགས་སུ་ཤེས་རབ་ཉིད་ཡེ་ཤེས་སུ་གསུངས་པའི་དབང་གིས་ཡིན་ཞེས་དང་། རྡོ་རྗེ་ཐེག་པར་ཕུང་སོགས་ཉིད་ལྷར་བཤད་པ་དང་། མེ་ལྷ་སོགས་ཀྱང་གཙོ་བོ་ལས་ཐ་མི་དད་པ་དང་མེ་དང་མི་ལྷའང་ཐ་མི་དད་དུ་ཡོད་པ་སོགས་ནི་རྡོ་རྗེའི་ཐེག་པར་སྣོད་བཅུད་གདོད་མ་ནས་རྒྱལ་བ་རྒྱ་མཚོ་ཁོ་ན་ཉིད་དུ་བསྟན་པ་ཡིན་ནོ་ཞེས་དང་། ལས་དབང་གིས་ལུས་ལ་རིན་པོ་ཆེའི་ཁམས་ཡོད་པ་ཉ་བྱུས་དང་མུ་ཏིག་ལྟ་བུ་ཡོད་པས་མི་རོ་གསེར་དུ་སྒྲུབ་ནུས་པ་དང་སྡིགས་པ་དངུལ་ཆུར་སྒྲུབ་ནུས་པ་ཡིན་ལ་རང་རྒྱལ་གྱིས་འགྲོ་བའི་བསོད་ནམས་ཀྱི་ཞིང་དུ་སྐུ་གདུང་རྡོར་བྱིན་གྱིས་བརླབས་པའོ་ཞེས་དང་། དུད་འགྲོ་ལས་མིར་གྱུར་པ་དང་མི་དང་དུད་འགྲོ་འདུས་པས་མིར་སྐྱེ་བ་སོགས་ནི་སོ་སོའི་ལས་དབང་ངོ་ཞེས་དང་། གསེར་གྱི་དབུལ་བ་སེལ་བ་ལྟ་བུ་སྤྱིར་སྒྲོ་བཏགས་ཡིན་ཡང་ཀུན་རྫོབ་ཏུ་གནས་ཚུལ་ལའང་ཅུང་ཟད་ཞུགས་སྟེ་གསེར་དུག་བྲལ་ཟོས་ན་ཚེ་རིང་བའི་ཕྱིར་དང་། ཕྱིར་རིན་ཆེན་སྣ་བདུན་དང་ལྡན་དུས་མི་རྣམས་ཀྱང་དགེ་བ་བཅུ་སྤྱོད་པར་འགྱུར་ལ་རིན་པོ་ཆེ་སོ་སོའི་ཕན་ཡོན་མང་བ་དང་། ནག་པོའི་ཀླུ་རིན་པོ་ཆེ་དུག་ཅན་སྤྲིན་དུ་བཅུག་པའི་ཆར་གྱིས་མི་ངས་དང་མུ་གེ་སོགས་སྐྱེད་པས་ནོར་བུ་ནི་སྐྱོན་ཡོན་གྱི་ནུས་པ་ཚེའོ་ཞེས་དང་། སྙིང་གའི་རྩ་འདབ་བརྒྱད་ནི་སྟེང་འོག་མ་བགྲངས་པའོ་སོགས་དང་། འགོ་ནད་ནི་ཐང་ཤིང་གཅིག་འབུས་ཟོས་ན་ཐམས་ཅད་ལ་འགོ་བ་བཞིན་དང་། གདོན་གྱིས་བརླམས་པ་ནི་ཆུ་ལ་གྲིབ་མ་ཤར་བ་ལྟ་བུ་སྟེ་ཡེ་ཤེས་དབབ་པ་དང་འདྲའོ་ཞེས་དང་། སྨན་གྱིས་ཚེ་སྲིང་བའི་ཐབས་ཡོད་ཏམ་དེ་གང་དུ་སྐྱེ་མིང་ཇི་ལྟར་བཏགས་ཅེས་དྲིས་པས། ཡོད་སྟེ་དེ་ནི་གང་དུའང་ཡོད་ལ་གང་༼པ༢༢༠ན༽དུའང་མ་སྐྱེས་སོ་སྨན་གྱི་མིང་ནི་འཆི་མི་འཆི་སྒྲོ་སྐུར་དང་བྲལ་བ་དོ་ཧ་ཞེས་པ་སྟེ་ཆོས་དང་ཆོས་མིན་མཉེས་པའི་ཁུ་བ་གཉིས་སུ་མི་བྱ་བར་གཅིག་དུ་བྱས་ལ་བཏུད་དོ་ཞེས་པ་ན་དེ་ནི་དོ་ཧའི་ཕྱག་ཆེན་སྒོམ་རིམ་དུ་སྣང་ངོ་། །དེ་ལྟ་མོད་ཀྱི་འཕགས་པ་འཇམ་དཔལ་ལ་སྟི་སྟང་མ་བྱས་སོ་སྙམ་ནས་བཞེངས་མ་ཐག་འཇམ་དཔལ་ཁྱམས་ཀྱི་རི་མོ་ལ་ཐིམ་སྟེ་སྒོ་ཁང་གི་སྟེང་ནས་ལེགས་སོ་ལེགས་སོ་ཞེས་གྲག་གོ །དེར་འཇམ་དཔལ་ལས་སེམས་ཀྱི་ངེས་གསང་མ་ཐོས་ཅེས་དགོངས་ཚེ་རི་མོ་དེའི་ཞལ་ནས། རིགས་ཀྱི་བུ་སེམས་ཉིད་ནི་འདས་པ་དང་མ་འོངས་པ་དང་ད་ལྟ་བའི་སངས་རྒྱས་ཐམས་ཅད་ཀྱིས་ངག་དུ་བརྗོད་མི་བཏུབ་བརྗོད་ཀྱང་དོན་མི་སྟོན་སྟེ་དེ་ནི་བློ་ཕྱོགས་རེའི་ཡུལ་དུ་ལུང་རིགས་དང་དཔེ་དང་འཐད་པ་དུ་མ་བཀོད་པ་བདེ་བདེ་ལྟར་སྣང་བས་སེམས་ཀྱི་གསང་རྙེད་པར་མི་འགྱུར་རོ་ཞེས་པ་གསན། དེར་དྲི་གཙང་ཁང་འདིར་སྒོ་འབྱེད་པ་བྱུང་ན་བདུན་རྣམ་དག་བྱའོ་སྙམ་པ་ན་ཨཱཿཞེས་པའི་སྒྲ་ཆེན་པོ་ཅིག་གིས་མནལ་ལས་བཞེངས་པར་སྣང་ངོ་། །ཡང་འཕགས་པ་ནམ་མཁའི་སྙིང་པོས་ལུས་མི་མངོན་པར་མཛད་སྟེ། ཀྱཻ་གྲོགས་དག་རིག་སྔགས་ཚེ་འདི་པས། །སྒྲུབ་པར་བྱ་ཡིས་དེས་ཅི་བྱ། །ཚེ་ཡང་སྒྲུབ་པ་དོན་ལྡན་ན། །ལེགས་ཀྱང་འཇིག་རྟེན་སྨོད་པའི་གཞི། །ཞེས་སོགས་འཕགས་པ་སྤྱན་རས་གཟིགས་ཀྱིས་དགེ་སློང་རབ་གསལ་གཞོན་ནུ་ལ་བསྐུལ་བའི་ཚུལ་གྱི་བྱང་ཆུབ་ཆེན་པོར་བསྐུལ་བ་གསན། སངས་རྒྱས་འོད་སྲུང་གི་དུས་ཀྱི་པདྨ་འབྱུང་གནས་ཡིན་ཟེར་བ་དགེ་སློང་རྒན་པོ་ཅིག་ལས་སྐྱེ་བ་དང་རྒ་ཤི་མེད་པར་འདོད་ན་མ་རིག་པ་དྲུངས་ནས་འབྱིན་པར་བྱོས་ཅིག་ཞེས་པ་གསན་ཞིང་། ཁྱེད་ད་ལྟ་གང་དུ་བཞུགས། འོད་སྲུང་གི་དུས་ཀྱི་པདྨ་འབྱུང་གནས་ལགས་ན་ཡུལ་གང་དུ་པདྨ་ལས་འཁྲུངས་ཞུས་པས། ན་མཁའ་འདི་ད་ལྟ་གང་ན་གནས། འོད་སྲུང་གི་དུས་ཀྱི་ན་མཁའ་དེ་གང་ལས་བྱུང་ཟེར་སྟེ་མི་སྣང་བར་གྱུར། འོ་ན་སངས་རྒྱས་སྟོང་རེ་རེ་ལ་པདྨ་འབྱུང་གནས་ཀྱང་སྟོང་འབྱུང་༼པ༢༢༠བ༽བར་འདུག་སྙམ་པ་ན་དེ་དེ་བཞིན་ནོ་ཞེས་པའི་སྒྲ་གྲག །ཡང་ཤྲི་པབ་ཏ་ཞེས་པ་རྒྱ་གར་ལྷོ་ཕྱོགས་ཀྱི་ཙཱ་རི་ཏྲར་སྐྱེས་པ་ཡིན་ཟེར་བའི་ཤིང་ཐོག་ལོ་འདབ་ཅན་ཞིག་ཕྱག་ན་འདུག །དེ་རླུང་གིས་བསྐྱོད་པའི་སྒྲ་ལས་ད་ནི་རིང་པོ་མི་ཐོགས་པར་ཚེ་ཐུང་བའི་རྐྱེན་ཐམས་ཅད་ལས་གྲོལ་ལོ་བརྩོན་འགྲུས་སྐྱེད་ཅིག་ཞེས་ཟེར། རྒྱ་གར་ལྷོ་ཕྱོགས་སུ་ཡང་ཙཱ་རི་ཏྲ་ཞིག་ཡོད་པར་འདུག་སྙམ་ཚེ་ཤྲི་པབ་ཏ་ལྷོ་ཕྱོགས་སུ་ཡོད་པ་ཕ་དམ་པའི་གྲུབ་ཐོབ་ཕོ་མོའི་རྣམ་ཐར་ལས་གསལ་ཟེར་བ་གསན། ཤྲི་པབ་ཏ་ནི་དཔལ་གྱི་རི་བོ་ཞེས་པར་འགྱུར་ལ་ཛམ་གླིང་ན་དཔལ་གྱི་རི་བཅུ་གཉིས་ཡོད་པར་བཤད་པའི་ལྷོ་དཔལ་གྱི་རི་ཉིད་ལ་དེ་སྐབས་ཀྱི་ཙཱ་རིའི་སྒྲར་བཤད་པར་གོའོ། །ཡང་ཡུལ་ལམྦྷ་ཀའི་ཞིང་སྐྱོང་གིས་སློབ་མ་རྣམས་ལ་རེ་ཞིག་གསང་སྔགས་མ་སྟོན་བློ་སྦྱོང་གིས་ཁྲིད་སྔགས་ཀྱི་སྣོད་ལྡན་མ་འོངས་པ་ན་འབྱུང་ཟེར་བ་གསན། དེ་ལྟར་རྟགས་སྣང་རྣམས་ཀྱི་དོན་བསྡུས་ནས། །གྲུབ་རྟགས་དང་པོ་བདེ་ལྡན་མ་དང་མཇལ། །གཉིས་པར་འཇམ་དཔལ་ལ་སོགས་བྱང་ཆུབ་སེམས། །དྲུག་ལས་མན་ངག་གནད་ཀྱི་སྒྲོ་འདོགས་ཆོད། །གསུམ་པར་ད་ལྟའི་གནས་ཚུལ་ཚེ་རིང་ཡང་། །དོན་མི་འགྱུར་ཞེས་ནམ་མཁའི་སྙིང་པོ་ནས། །རྒྱལ་སྲས་བརྒྱད་ཀྱིས་ལེགས་པར་རྗེས་སུ་གདམས། །བཞི་པ་སྲོག་ཐུར་རེངས་པར་གྱུར་པ་དང་། །ལྔ་པ་ལུས་གནས་པདྨའི་རིགས་རྣམས་ཀྱིས། །རྒྱལ་བ་མཉེས་པའི་ཤེས་རབ་མིག་ཡུལ་སྣང་། །དྲུག་པ་ལྕེ་ལ་ངག་སྒྲིབ་དག་པའི་རྟགས། །བདུན་པ་པད་འབྱུང་ལ་སོགས་མཚན་མ་ནི། །བཅུ་ཡིས་སྔོན་ལས་ཟློག་དུ་མི་སྟུབ་ཀྱི། །དེ་མིན་ཚེ་སྒྲུབ་འདི་དག་འབད་བྱས་པས། །ནག་པོའི་ཕྱོགས་ཀྱི་རྐྱེན་ལས་གྲོལ་ཞེས་ཐོས། །ཅེས་གསུངས་ནས་སྐུ་མཚམས་གྲོལ། རྒྱལ་ཚབ་གོའི་ཤྲིའི་སྤྲུལ་སྐུ་ཕེབས་པ་ལ་དགེ་བསྙེན་དང་གྲགས་པ་དཔལ་འབྱོར་གྱི་མཚན་གནང་། སྐུ་སྐྱེ་རྣམ་གཉིས། ཀར་དབེན་རྡོ་རྗེ་གཞོན་ནུ་སོགས་ལ་ཟབ་ཆོས་དུ་མ་༼པ༢༢༡ན༽གནང་། དེར་ཉན་ཐོས་དགྲ་བཅོམ་པ་རབ་གནག་ཞེས་བྱ་བ་གཟིགས་པ་ལ་བྱང་ཆུབ་ཏུ་སེམས་བསྐྱེད་པར་ཚིགས་བཅད་ཀྱིས་བསྐུལ་ནས་བྱང་ཆུབ་ཆེན་པོར་དབུགས་བྱུང་། བླ་མ་ཆམ་དགོན་པས་མཇལ་ཞིང་གཟིམས་གུར་ཆེན་མོ་སོགས་ཕུལ། སྣེ་གདོང་རྩེ་ནས་ཡར་རྒྱབ་དཔོན་ཆེན་པས་སྔོན་གཟིམས་གུར་ལ་དམིགས་སྟེ་ཀརྨ་ལྷ་ཁང་བྱ་བའི་གུར་ཆེན་རྒྱུ་དང་བཀོད་པས་འཕགས་པ་བསྒྲུབས་པ་དེ་ལ་སོགས་པའི་འབུལ་ཆེན་དུ་མ་འབུལ་བར་བླ་མ་ཡང་རི་པ་མངགས། མནལ་ལམ་དུ་ཨོ་ཌྱན་དུ་བྱོན་ནས་འཁོར་ལོའི་འདུ་བ་མཛད་ཚུལ་གསུངས། ཡང་བདེ་མཆོག་དཀར་པོ་ཆོས་འབྱུང་གི་དབུས་སུ་རྣམ་པར་འགྱིང་བའི་ཐུགས་ཀར་ཐིག་ལེ་ནག་པོ་མི་སྡོད་པར་གཡོན་དུ་འཁྱུག་པའི་སྒྲ་ལས་ས་ཀཱ་ར་ཧི་ཡ་ཞེས་བྱུང་ཞིང་མཆེ་བ་བཞི་ལ་བདུད་རྩིའི་བུམ་པས་བརྒྱན་པ་ཡུམ་དང་བྲལ་བ་ཞིག་དུ་བདག་ཉིད་གཟིགས། དེའི་མོད་ལ་ཕྱོགས་བཞི་ནས་ཌ་མ་རུའི་སྒྲ་ལས་ཨ་ཧཾ་ཨེ་ཝཾ་ཨོཾ་ཧཱུྃ་ཞེས་སོགས་རྡོ་རྗེའི་གླུའི་སྒྲ་དང་ཨུ་དུམ་ཝ་རའི་མེ་ཏོག་ཀྱང་རྣམ་པར་འཐོར། སྙིང་གར་རྩ་རིས་ལ་བྱང་ཆུབ་ཀྱི་རྩེ་མོ་ཞེས་པའི་ཡི་གེ་འོད་ཟེར་སྔོ་དྭངས་ཀྱི་རྣམ་པར་འཆར་ཚེ་ངར་འཛིན་དག་སྟེ་གཏད་སོ་མེད་པའི་སྣང་བ་དུ་མ་འཕེལ་བར་གཟིགས། ཡང་དག་ཆོས་ཀུན་འབྱུང་བའི་སྒོར་གྱུར་པ། །རྣམ་ཐར་བརྒྱད་ལྡན་རྣམ་པ་དུ་མའི་གཟུགས། །མཆོག་གྱུར་བདེ་བར་གཤེགས་པ་རྣམས་ཀྱི་ཡུམ། །ཞེས་སོགས་ནས། ལུས་ཀྱི་ཕུང་པོ་ན་མཁར་ཐིམ་པར་བྱོས། །ཞེས་པ་ཌཱ་ཀི་མའི་རྡོ་རྗེའི་གླུ་གསན། ལུས་ན་མཁའ་ལ་ཇི་ལྟར་སྦེད་སྙམ་པ་ན། ཁྱོད་ཀྱང་ན་མཁར་ཐིམ་འདོད་སེམས་པ་ན། །ལུས་ངག་ཡིད་གསུམ་སྦྲུལ་མདུད་བཞིན་དུ་གློད། །རིག་པ་ན་མཁའ་དབྱིངས་སུ་རྟེན་དང་ཕྲོལ། །ཞེས་གསན་པའི་མོད་ལ་འོད་ཀྱི་ཐིག་ལེ་སྔོན་པོ་སྒོ་ང་ཙམ་ཞིག་གི་ནང་དུ་སྲིད་ཞི་ཐམས་ཅད་སྒྱུ་མའི་དཔེ་བཅུ་གཉིས་ལྟར་སྣང་སྟེ་དེའི་ནང་ནས་དེ་བཞིན་གཤེགས་པ་འོད་༼པ༢༢༡བ༽ཟེར་ཆེས་འཕགས་པ་དུ་མས། ཀྱེ་ན་མཁའ་འདི་ནི་དེ་བཞིན་གཤེགས་པ་རྣམས་ཀྱི་སྐུ་གདུང་གི་ཁང་པ་ཡིན་པས་མོས་པ་ནན་ཏན་ཏུ་ཡིད་ལ་གྱིས་ཅིག །ཞེས་ཐོས་པ་ན་ཐམས་ཅད་འཇའ་ལྟར་ཡལ་བར་གཟིགས། ཡང་། དུད་འགྲོ་བྱེ་བའི་ནང་ནས་སྨྲ་ཤེས་ཤིང་། །དོན་གོ་བསམ་པ་ལྡན་པའི་མི་ནས་ཀྱང་། །སོགས་དང་། ཁེངས་པ་མ་རབས་རྣམས་ཀྱི་མཐུན་སྣང་དུ། །འཇིག་རྟེན་ཚུལ་དང་མཐུན་པ་མ་གྲུབ་ཀྱང་། །རྣམ་དཔྱོད་ལྡན་པའི་སོ་སོ་སྐྱེ་བོ་ནི། གོ་ས་ཆེ་ཆུང་གང་དུ་འཁོད་རྣམས་དང་། །འཕགས་པ་རྣམས་ཀྱིས་རྗེས་སུ་ཡི་རང་མཛད། །བླུན་མོངས་རྣམས་ལ་ཇི་ལྟར་སྣང་ཡང་རུང་། །རང་གི་འཚོ་བ་ཙམ་ཞིག་དོན་གཉེར་བའི། །བྷུ་སུ་ཀུ་ལ་གནས་སྐབས་གསུམ་པོ་ལས། །ཡིད་བྱེད་མེད་པར་དེ་དག་ཐམས་ཅད་ཀྱི། །བློ་དང་མཐུན་པར་མ་གྱུར་བཟང་པོའི་རྟགས། །ཡིན་ཕྱིར་ཨཱཀྵ་བཛྲ་ཇི་ལྟར་ཡང་། །བདེ་ལྡན་དགའ་བའི་དབང་པོ་ཡིན་པར་ངེས། །ཅེས་སོགས་ཉིད་ཀྱི་རྣམ་ཐར་ཅུང་ཟད་གསུངས། རྗེ་ཉིད་ལ་མཐའ་དམག་ཟློག་པར་ལུང་བསྟན་ཞེས་རྙིང་མ་བ་ཕལ་ཆེར་གྱིས་གླེང་བ་ན་ནམ་ཞིག་ན་སློབ་དཔོན་ཆེན་པོ་པདྨ་དངོས་ལ་དེ་ལྟར་ལུང་བསྟན་པ་ལགས་སམ་ཞེས་ཞུས་པས། ཅིང་དེ་རྒྱལ་པོ་དེ་ཁྱོད་རང་དང་རྒྱུད་གཅིག་ཞིང་དེས་ཧོར་སོག་འཇང་ཐམས་ཅད་ལ་ལུང་འགྲོ་བས་དེས་ལུང་བསྟན་པ་ཡིན་ནའང་རྟེན་འབྲེལ་འཆུགས། བོད་དུ་མཐའ་དམག་འགེགས་པ་ལ་བསྟན་པ་རྣམ་དག་དགོས་སྟེ་འགའ་ཞིག་ལ་ལྟ་བ་རྣམ་དག་ཡོད་ཀྱང་སྤྱོད་པས་དབེན། ཁ་ཅིག་ལ་སྤྱོད་པ་དགའ་རབ་ཡོད་ཀྱང་ལྟ་སྒོམ་ལོག་པར་ཤོར། མདོར་ན་ཚེ་འདི་པ་ཁོ་ན་མ་གཏོགས་ཕྱི་མ་བསམ་པ་མེད། དེའི་དབང་གིས་ནག་ཕྱོགས་པ་རྣམས་ཁ་རྒྱལ་སྟེ་ནད་མུག་མཚོན་གྱིས་གཟིངས་པ་ཡིན། ཁྱོད་ཀྱིས་ཇོ་བོ་རྗེས་བྱས་པ་འདྲ་བ་ཞིག་བྱུང་ན་མཐའ་དམག་མི་འབྱུང་སྟེ་རྙིགས་དུས་ལ་མི་འགྲུབ། ཕུགས་ནས་བོད་འདིར་རྒྱ་གར་ནག་ཧོར་སོག་གིས་འཆགས་༼པ༢༢༢ན༽འཇིགས་ཆེ་བར་འབྱུང་ནའང་གནས་སྐབས་སུ་བདེ་བ་ཙམ་ཐུབ་ཀྱང་སྲིད། ལོ་ཟླ་རེ་ཙམ་ཟློག་པའི་རྟེན་འབྲེལ་ལྷ་ས་བསམ་ཡས་ལ་སོགས་པར་འདི་ལྟར་གྱིས་ཅེས་གསུང་བ་གསན། ཐུན་མོང་གི་མཐུན་སྣང་དང་བསྟུན་པའི་སངས་རྒྱས་མཉན་པའི་སྐྱེ་རབས་ཀྱང་ཅུང་ཟད་གསུངས། ཤེལ་ཐམ་ལྟ་བུ་ལག་ན་ཡོད་ན་ལས་ཀ་ཡོད་པར་འགྲོའམ་ཞུས་པས། སྤྱིར་རྒྱ་གར་གྱི་ཆོས་རྒྱལ་ཁ་ཅིག་དང་བོད་ཀྱི་ཆོས་རྒྱལ་རྣམས་ཀྱི་དུས་སྤངས་རྟོགས་ཀྱི་ཡོན་ཏན་ལ་དཔགས་ནས་བསྙེན་བཀུར་བའི་ཁྲིགས་སོ་སོ་ཡོད། དེ་ཉམས་ནས་ལས་ཀ་ཟེར་བ་འདི་དར་བ་ཡིན། འདི་ལ་ས་སྐྱ་པ་གོང་མ་རྣམས་དང་འོ་སྐོལ་གྱི་གོང་མ་ཚོས་རྒྱ་ཧོར་གྱི་ལས་ཀ་བླངས་པ་ལ་འགའ་ཞིག་རྙེད་བཀུར་གྱི་ཆེད་ཡིན་བསམ་པ་བྱེད་ཀྱང་དེ་ལྟ་མ་ཡིན་དེ་བོད་ལ་དམག་མི་འབྱུང་ཞིང་རྒྱལ་ཁྲིམས་རྒྱུག་པའི་ཆེད་དང་ཟང་ཟིང་གི་གདུལ་བྱ་གཙོ་བོར་ཚོགས་པས་གཞན་དོན་དུ་བླངས་པ་ཡིན་ལ་སྤྱིར་ལུགས་གཉིས་ཀྱི་ལས་ཀ་ལས་འོ་སྐོལ་གྱི་འདི་རབ་བྱུང་གི་སྟོན་པ་ཤཱཀྱ་ཐུབ་པའི་གོ་སར་རྒྱལ་པོས་བཀུར་ནས་ཛམ་གླིང་པ་ཐམས་ཅད་ཀྱི་བླ་མར་བསྐོས་པ་ཡིན། གཞན་ཤེལ་ཐམ་སོགས་ལག་ན་ཡོད་པ་ཙམ་གྱིས་ལས་ཀ་ཡོད་པར་མི་འགྲོ་གསུངས། འདི་ཤིན་དུ་ཐུགས་མང་སྟེ་སྤྱིར་རྒྱ་ཧོར་གྱི་ལས་ཀ་མི་བརྒྱུད་ལ་འཇགས་པ་ནི་རྒྱལ་པོ་ལ་ཤེ་མོང་ཆེར་བལྡབས་པ་རེ་རེ་ཙམ་ལས་མི་ཡོང་། སོ་སོ་ལ་ལས་ཀ་ཡོད་པ་རྣམས་ཀྱང་ལོ་གསུམ་མ་དང་ལྔ་མ་དང་བདུན་མ་དང་ལོ་སྐོར་རེ་ཙམ་ན་སྡུས་མཁན་མངགས་སྟེ་སྡུད། ཡང་ལས་ཀ་གཞན་དུ་རྗེ་པ་སོགས་འབྱུང་། མི་བརྒྱུད་ལ་ཡོད་པ་རྣམས་ཀྱང་ཕ་འདས་པ་ན་བུས་ལེན་དགོས་པ་སོགས་ཁོ་ན་མ་གཏོགས་ལས་ཀའི་གོ་མི་ཆོད་ལ། དྲུང་དེ་བཞིན་གཤེགས་པ་ལ་ཏའི་མིང་རྒྱལ་པོས་དུས་གཏན་ཀྱི་ཐམ་ཀ་ཕུལ་བས་སླར་བཞེས་མི་དགོས་པ་༼པ༢༢༢བ༽ཡིན་ནོ། །འདི་ལྟ་བུའི་རྒྱུ་མཚན་གང་ཡང་མ་གོ་བར་མཚལ་རྙེད་ཚད་ཀྱིས་ཐེལ་དམར་དང་ཐམ་ཀ་བྱེད་པར་སྣང་བ་ནས་རྗེ་ཉིད་ཐུགས་འཚེར་བ་ལྟར་མཛད་ཅིང་དྲུང་ན་རིམ་གྱིས་རྒྱ་ཧོར་དང་འབྲེལ་བའི་འཕྲིན་ལས་ཐེལ་དམར་སོགས་མཛད་པའི་རྒྱུན་རྒྱལ་པོའི་རེ་བ་རྫོགས་བྱེད་ཙམ་ཡིན་རུང་མཐོང་མྱོང་ཆུང་ངུ་མང་པོས་ཆེད་དུ་ཆེ་ཆེ་འཇིགས་འཇིགས་བྱས་པ་ཅིག་ཡིན་པས་ངས་ཀྱང་བྱས་ཆོག་སྙམ་པ་མང་པོས་དེང་སང་ངོ་ཚ་བ་ཙམ་འདུག །འོ་སྐོལ་ད་རང་ཐེལ་ནག་བྱས་རུང་ཆོག་པ་འདྲ་ཞེས་ཕྱིས་ཀྱང་ཡང་ཡང་དུ་གསུང་ངོ་། །འདི་ཡན་གྱི་ལོ་རྒྱུས་རྣམས་བླ་མ་དཔོན་ཡིག་གིས་བསྒྲིགས་པ་དང་ཆོས་རྗེ་མཁན་ཆེན་པས་མཛད་པ་ལས་ཅུང་ཟད་རེ་བསྡུས་པ་ཡིན་ནོ། །འདི་དག་གི་དུས་ཕྲག་གྲུམ་ཚལ་གྱི་ཆོས་སྡེ་སྔར་དྲུང་གོང་མས་གནང་ནའང་དར་རྒྱས་སུ་མ་གྱུར་པས་སླར་གསོ་བར་མཛད་སྟེ་དེར་རྗེ་ཉིད་ཀྱི་བཞུགས་ཁྲི་ལ་འཇམ་དཔལ་བཞུགས་པར་གཟིགས་པས་འཇམ་དཔལ་དགྱེས་པའི་མདངས་ལྡན་གྱི་གཙུག་ལག་ཁང་དུ་མཚན་བཏགས། དོ་ཁྲོ་རབ་འབྱམ་པ་མཁྱེན་རབ་རྣམ་རྒྱལ་ཀརྨ་གྲྭ་ཚང་གི་འཆད་ཉན་པ་ལས་ཕྱིར་བྱོན་པ་བཀའས་བསྒོས་སྟེ་དགེ་འདུན་གྱི་སྡེ་མཛད། ཐེར་ཆེན་ཉི་ཤུར་ཉེ་བ་ལ་སོགས་པ་དད་ལྡན་གྱི་ཡོ་བྱད་ནི་རི་སྤུངས་པ་ལྟ་བུ་གནང་བས་རེ་ཞིག་དར་རྒྱས་སུ་གྱུར། འོན་ཡང་རབ་འབྱམས་པ་གཅེན་པོས་ནན་གྱིས་རང་ཡུལ་དུ་སྤྱན་དྲངས་པ་བསྒྲུབ་བྱའི་དོན་པོར་ཞེན་པ་དང་ཞལ་ཏ་པ་ཟུང་གིས་འདུ་བའི་སྒོ་གནས་མིན་དུ་གོད་པ་ལས་བར་དུ་ཅུང་ཟད་ཉམས་པ་ན་མཁས་ཤིང་གཟུ་བོར་གནས་པའི་སྐྱེས་ཆེན་བྱང་ཆུབ་སེམས་དཔའི་སྤྱོད་པ་ལ་གནས་པ་རྒྱལ་བའི་སྲས་ཀུན་དགའ་བཀྲ་ཤིས་ཀྱིས་རྗེའི་བཀའ་བསྒྲུབས་སྟེ་བཙུན་ཆུང་བདུན་ཁོ་ན་ལ་འཆད་ཉན་པ་དང་དབུ་མཛད་ཆོས་ཁྲིམས་གསུམ་ཀ་འགོ་མཛད་སྟེ་ལེགས་པར་བརྐྱངས་པས་འཇམ་དབྱངས་དགྱེས་པའི་མདངས་ལྡན་གྱི་བཤད་གྲ་ཆེན་པོ་༼པ༢༢༣ན༽འདི་ཚུགས་པ་ཡིན་ལ་སྔོན་གནང་བ་རྣམས་ཞལ་ཏ་པ་དག་གིས་གནས་མིན་དུ་གོད་ཀྱང་སླར་དགོས་རྒུའི་འབྱོར་པས་འདུ་བའི་སྒོ་སྦྱར་བར་མཛད་དོ། །ཀར་བསྟན་ལ་གཅིག་དུ་མཛད་པ་ཆེ་བ་ཆོས་ཀྱི་རྗེ་ཤཱཀྱ་བཟང་པོས་རྣམ་ཐོས་ཀྱི་རི་བོར་སྒྲུབ་སྡེ་དར་རྒྱས་སུ་མཛད་ལ་ཕྱིས་ཕྲག་ཡུལ་དུ་སྒྲུབ་སྡེ་རྒྱས་པར་མཛད་སྟེ་བསྟན་པ་ལ་ཕན་པར་གྱུར་ཏོ། །དེ་ལ་རྗེ་ཉིད་དགུང་ལོ་ཉེར་གཅིག་ནས་ཉེར་གསུམ་གྱི་བར་རྗེ་འཕྲིན་ལས་པ་ལས་གསན་བསམ་གྱི་ཚུལ་རྒྱ་ཆེར་མཛད་ལ། དེ་ལྟར་དཔོན་སློབ་གཉི་ག་ནས་གསན་བསམ་གྱི་བཞེད་པ་རྫོགས་པ་ན་རྗེ་འཕྲིན་ལས་པའི་དགུང་ལོ་དོན་བཞི་པ་གླང་ལོའི་མཇུག་དུ་ཞབས་སྐྱེལ་གྱི་དོད་པོར་བྲག་ཕྱིའི་བར་དུ་གཟིམས་སྒར་བཏེག་སྟེ་མཆོད་པའི་སྤྲིན་ཚོགས་གཞལ་དུ་མེད་པས་མཆོད་སྟེ་དབུས་ཕྱོགས་སུ་ཐེགས་ཤིང་སླར་ལེགས་བཤད་གླིང་དུ་མཁས་པ་ཤེས་རབ་རྣམ་རྒྱལ་གདན་སར་བསྐོས་སྟེ་ཡོལ་ཐེག་ཆེན་རྩེར་བཞུགས་ནས་དགྱེས་དོར་བརྟགས་གཉིས་ཀྱི་འགྲེལ་པ་རྩོམ་པ་མདོ་རྩ་མཚོ་མཆན་གྱི་མཆན་གཞུང་སྲེ་བ། རྒྱུད་པ་གྲ་ཚང་འཛུགས་པ། ཀརྨ་རབས་བརྒྱད་ཀྱི་སྐུ་དང་བཀའ་འབུམ་བཞེང་བ་སོགས་མཛད་དོ། །རྗེའི་དྲུང་ཉིད་ནི་སྒར་ཆེན་གྱི་སྔར་སྲོལ་སྒྲིགས་མ་ཆེན་པོ་རྣམས་ལ་ཡང་དུས་ཀྱི་དབང་གིས་དགོས་པ་མི་འདུག་པར་དགོངས་པ་དང་། སྤྱིར་སྒར་གྱི་སྲོལ་སྔར་ཤིན་དུ་བཟང་ནའང་དྲུང་གོང་མ་སྐུ་མཚམས་གནང་བ་ནས་བཟུང་རྒྱལ་ཚབ་རིན་པོ་ཆེའི་སྒར་སོགས་ལ་རིམ་པས་མིག་སྲོལ་ལད་སྟེ་ལུགས་གཉིས་ཀ་ནས་མིག་རྒྱུ་ལ་ལྟ་བ་ལྟ་བུ་ཞིག་དུ་གྱུར་པས་ཐུགས་འབྱུང་བར་ཡང་གྱུར། སྔོན་དྲུང་གོང་མས་ཁོ་བོས་ཚེ་འདི་ལ་ཕར་ཚད་ཀྱི་རྩོམ་པ་ཙམ་མ་གཏོགས་བཤད་ཉན་མ་གྲུབ་པས་ཕྱི་མར་བཤད་ཉན་བྱེད་ཅེས་བཀའ་བསྩལ་བར་སྣང་བའི་དམ་བཅས་པ་ཡང་སྒྲུབ་པར་བཞེད་པས་ཐུགས་ཅུང་ཟད་འབྱུང་བའི་ཚུལ་གྱིས་ཁྱོད་རང་སྒར་པ་རྣམས་སོ་སོར་སོང་། ཁོ་བོ་དབེན་༼པ༢༢༣བ༽པ་བྱེད་པ་ཡིན་ཞེས་སྐུ་མཚམས་པར་མཛད་ཅིང་གསོལ་གཟིམས་ལ་སོགས་པའི་ལས་ཚན་རྣམས་ཀྱང་དང་དུ་མ་བཞེས་པར་ཕྱག་ཕྱིའི་སྒོམ་ཆེན་ཞིག་གིས་གསོལ་བ་དང་གསོལ་ཇ་ཞུ་བ་བྱས། དེར་སྒར་པ་ཐམས་ཅད་ཀྱིས་ངོ་གང་ཆེ་སྦྲན་ནས་ཞུས་པས་བཀའ་གང་གནང་གི་སྒྲིགས་བྱེད་པར་དམ་ཕུལ་སྟེ་འཐོར་མི་དགོས་པ་ཙམ་བྱུང་། གླིང་དཔལ་ལྡན་གྱི་དབོན་པོ་གླིང་དབོན་སངས་རྒྱས་རྒྱལ་མཚན་ལ་གཟིམས་དཔོན་ཆེན་མོ་དང་ཕྱག་མཛོད་ལྷན་ཅིག་པར་བསྐོས་སྟེ་བཤད་སྒྲུབ་ཀྱི་གྲ་འཛུགས་དགོས་པའི་བཀའ་གནང་། འདི་དུས་སྔོན་གྱི་ཡང་རི་བའི་རྒྱུན་སུམ་བཅུ་ལྷག་རེ་ཡོད་པ་ཆོས་ཀྱི་སྒྲིགས་རྣམ་པ་འབྲིང་ཙམ་ཞིག་ཡོད་པའང་རེ་གཉིས་ཚིག་བརྩེག་བྱུང་བའི་རྐྱེན་ལ་བརྟེན་གྲ་བཤིག་ནས་སོ་སོར་བཏང་། སླར་རྩེས་དང་བཀའ་བཅུ་པ་གཞོན་ནུ་བློ་མཆོག་དབུ་མཛད་སངས་རྒྱས་སེང་གེ་དགེ་འདུན་དཔལ་བཟང་། དགེ་འདུན་ཕུན་ཚོགས་སྟེ་ཐུབ་ཆེན་པའི་གྲ་པ་ཤངས་པ་གསུམ་སྟེ་དགེ་སློང་བཞི་ལ་ཁྱེད་ཚོ་ལྷན་ཅིག་པར་སྡོད་ལ་སྨོན་ལམ་རྣམས་གསུང་མི་འཆད་ཐོན། སྨོན་ལམ་པ་བྱས་ཀྱང་ཆོག །ཡང་རི་བ་བྱས་ཀྱང་ཆོག་པ་ཡིན་བཀའ་ཕེབས་སྟེ་ཁོང་རྣམས་ཀྱིས་བཀའ་བཞིན་བསྒྲུབས། གཞན་ཡང་དབུ་མ་བྲག་དཀར་བའི་གྲ་རིགས་དང་བྱང་སྟག་ལུང་གི་རི་ཕྲན་པ་དང་གླིང་པ་སོགས་ཤས་ཆེ་བའི་སྐལ་ལྡན་མང་དུ་འདུས་པ་རྣམས་ཀྱང་ལྷན་ཅིག་དེར་འཇོག་པ་མཛད་པས་ད་ལྟའི་ཡང་རིའི་རྒྱུན་འདི་ཆགས་པ་ཡིན་ལ་བདག་གིས་མཇལ་དུས་ཀྱང་དགེ་འདུན་སུམ་བཅུ་ལྷག་ཙམ་པ་ཚེ་འདིའི་རྣམ་རྟོག་རྨི་ལམ་ན་ཡང་མི་རྒྱུ་བ་ཆོས་གོས་རྣམ་གསུམ་ཧྲུལ་པོ་ལ་བརྟེན་པ་ཡུལ་སྣང་གི་དབང་དུ་འཆོར་མི་སྲིད་པ། གསོལ་འདེབས་ཀྱི་སྒྲ་ཐོས་པ་ཙམ་གྱིས་སྣང་བ་བན་བུན་དུ་བྱེད་ནུས་པ། སྒེར་གྱི་ཤོག་སྐལ་སོགས་མི་ལེན་པར་འཚོ་བ་བསོད་༼པ༢༢༤ན༽སྙོམས་ལ་བརྟེན་པ་ཁོ་ན་སྣང་། ཕྲག་དུ་ཡོས་ལོའི་ལོ་སར་གྱི་བར་ལོ་སར་སྨོན་ལམ་ཡང་སྔར་སྲོལ་བཞིན་མཛད། ལོ་སར་འདིའང་སྔོན་རྗེ་གོང་མའི་དུས་གཞན་ཕན་དུ་འགྲོ་བ་ཡོད་པར་སྣང་ཡང་དེང་སང་ཀོང་པོ་འདིར་ལྟད་མོ་ལ་མི་མང་ཐམས་ཅད་ཐག་རིང་ནས་འདུ། དེ་ལ་སྐྱེས་པ་བུད་མེད་ཐམས་ཅད་སོ་སོ་ནས་སྡེ་ཚན་གྱི་བསྡུ་སྟབས་བྱེད། སྲོག་ཆགས་མང་པོ་བསོད། མི་དགེ་བ་མང་པོ་འཕེལ་བ་ཞིག་འདུག་གསུངས་ནས་དེ་ཕྱིན་སྨོན་ལམ་མ་གཏོགས་ལོ་སར་གྱི་རྩེད་སྣ་མ་མཛད། དེའི་རེས་ཀློ་མང་པོས་བ་མེན་སོགས་ཕུལ་ཞིང་རྩེད་སྣ་མང་པོ་བྱས། སྐུ་གྲིབ་ལ་བརྟེན་པའི་སྐུ་ཁམས་ཆེར་བསྙེལ་བ་ཞིག་བྱུང་བའི་ཚེ་སངས་རྒྱས་ཀྱི་ཞིང་མང་པོ་གཟིགས་པར་སྣང་ཞིང་བཀའ་ལུང་གནང་མ་ཐུབ་ནས་སམྦྷོ་ར་ལ་ཕྱག་བྲིས་གནང་ནས་ཞི་བའི་སྦྱིན་སྲེག་གྱིས་གསུངས་པ་ན་རྗེ་མཁན་ཆེན་པས་ཕག་མོའི་སྲེག་བླུགས་བརྒྱ་རྩ་མཛད་པས་དྭངས་པར་སྣང་། དེ་ནས་གསུམ་འགྲིག་ནས་ཟིང་པོར་ཕེབས། འདིར་བསམ་ཡས་ནས་བླ་མ་ཁྲ་ཚང་པ་སྐུ་མཆེད་ཀྱིས་འབུལ་ཆེན་མཐའ་ཡས་པས་མཆོད། དེ་ཡང་རླངས་ལྷ་གཟིགས་ཀྱི་བླའི་སྐུ་རིམ་པ་གུང་ཐིང་ཁྲ་གསུམ་ལས་ཁྲ་ཚང་བ་སྔོན་སྔགས་པ་ནུས་པ་ཅན་ཤ་སྟག་གི་རྒྱུད་པ་ཁྲ་ཚང་བ་ཆེན་མོར་གྲགས་པ་དེ་ནི་གསང་སྔགས་སར་རྙིང་གི་མཁྱེན་པ་དང་ནུས་པ་ཆེ་རྗེ་ཆོས་གྲགས་རྒྱ་མཚོ་ལས་ཐུགས་དམ་གྱི་རྩལ་རྫོགས་པས་རྩ་བའི་སློབ་མར་གྱུར། བསམ་ཡས་ཀྱི་ལྕོག་ཤར་ལྷོར་རྗེའི་སྐུ་བཞེངས་པ་ལ་བསམ་ཡས་པ་རྣམས་སྔ་མ་ཅི་རིགས་ཟེར་ཡང་རབ་གནས་ཟིན་པ་ནས་ཆར་ཆེན་བབ། ཞག་འགའ་ནས་བསམ་ཡས་ཕུ་ལ་ཇ་པ་ཚན་ཆེན་ཐོན་པའི་ཐོག་མ་བྱུང་བ་ནས་ཇ་མོད། ལོ་བདུན་དུ་ལོ་ལེགས་པ་ནས་ཕྱིས་མོས་པར་སྣང་ངོ་། །བདག་གི་ལུས་ལོངས་སྤྱོད་ཐམས་ཅད་རྗེ་གོང་མའི་ཕྱོགས་སུ་བསྔོས་པ་ཡིན་གསུངས་ནས་དམ་ཤོད་ཀྱི་ཡར་འོན་༼པ༢༢༤བ༽གཉིས་ཀར་དུ་དུས་དེའི་བླ་གཅིག་མར་སོང་བས་འབུལ་ནོད་མང་དུ་འབྱུང་བ་ཐམས་ཅད་ལ་ཕལ་པས་བལྟས་ན་སེར་སྣ་ཆེ་བར་མངོན་པ་ཙམ་གྱི་ཞིབ་ཚགས་མཛད། ཁ་བཏགས་རྙིང་པ་དཀར་པོ། ནག་ཁྲ། སྔོ་ཁྲ་སོགས་ཞེ་གཅིག་སོ་སོའི་དོས་དོས་བྱས་པ་དང་། གོས་དར་ཆེན་སོགས་སོ་སོའི་ཁ་འཁྱར་དོས་སུ་བྱས་པ་དང་། སོ་སོའི་ཡུག་ལོངས་དོས་སུ་བྱས་པ་སོགས་གོས་དར་ཁོ་ནའང་ཧ་ལས་ཐུབ་པ་དང་། རྟེན་མཆོད་ཁྱད་ཅན་གན་དྲིལ་སོགས་ཡོ་བྱད་མཛོད་དུ་མ་གང་བ་དང་། ཁྱད་པར་ནས་བེད་བཀྱེད་སོགས་མཛད་པའི་ནས་ཁལ་ཁྲི་ཕྲག་གཉིས་གསུམ་དུ་ལོངས་པའི་ཞིབ་གསོག་མཛད་སྟེ་སྒར་པ་ལ་ལོ་སྦྲེལ་གྱི་ཞབས་ཏོག་མཛད་པར་དགོངས་ཀྱང་ཕེབས་མ་ཐུབ། སྐུ་ན་བྱོན་པས་མཇལ་མ་ཐུབ་པ་ནས་ཞལ་ངོ་ཐམས་ཅད་ལ་ངའི་འདི་གཞན་སུས་ཀྱང་མི་འཇུ་བས་རྗེའི་ཕྱག་དུ་ཐོངས་པ་གྱིས་ཅེས་ཞལ་ཆེམས་ནན་ཅན་མཛད། བསམ་ཡས་རྒྱལ་པོ་ལ་བཀའ་བསྒོ་མཛད་ནས་གཤེགས། ཞལ་ངོ་སྐུ་མཆེད་རྣམས་ཀྱིས་ཀྱང་ནས་རྣམས་བཀའ་བཀོད་ཞུས་ནས་གོས་སྣམ་དུ་དྲིལ་བ་དང་། ཕྱག་དཔེ་འདི་ལྟར་བཞེང་བ་གྱིས་སོགས་ཀྱི་དགོངས་པ་བསྒྲུབས་ཤིང་ཡོ་བྱད་ཐམས་ཅད་བཞེད་པ་བཞིན་ཕྱག་དུ་ཐེངས་པ་ཡིན་ནོ། །དེ་ཡང་རྗེའི་དགུང་ལོ་ཉེར་དྲུག་པ་འབྲུག་ལོ་ཟླ་བ་དྲུག་པའི་ཚེས་བཅོ་ལྔའི་ཉིན་བདག་ལོ་ཉེར་དགུ་པ་ཅིག་གིས་ཟིང་པོ་འབུམ་པ་སྒང་དུ་སྐུའི་དཀྱིལ་འཁོར་ཐོག་མར་མཇལ་བ་ཡིན་ལ་བདག་ཉིད་ཀྱིས་ལུས་ལོངས་སྤྱོད་བདེ་དགེ་དང་བཅས་པ་ཕུལ་བར་རློམ་མོ། །ཞག་ལྔ་ན་སྐུའི་བདུད་རྩི་ག་བུར་དུ་གྱུར་པ་བྱུང་བའི་རྟེན་འབྲེལ་ལས་མངའ་རིས་རབ་བྱམས་པ་ཕྱོགས་གླང་ལེགས་པ། ཁམས་པ་རབ་འབྱམས་པ་སེང་གེ་བཟང་པོ། གུ་གེ་རབ་འབྱམས་པ་སྡེ་བདུན་པ། དབུ་མཛད་སངས་རྒྱས་སེང་གེ་དང་བདག་ཅག་ལྔ་ལ་རྡོ་རྗེ་རྣལ་འབྱོར་མའི་སྒོ་ནས་བདུད་༼པ༢༢༥ན༽རྩི་རིལ་བུ་སྒྲུབ་པར་བཀས་བསྒོས་སྟེ་བསྒྲུབས་ཤིང་མཉེས་པར་གྱུར། འབྲུག་ལོ་དེའི་ཟླ་བ་བཅུ་པ་ཙམ་ནས་མཁས་པ་རིན་ཆེན་ལེགས་པ། རབ་འབྱམས་པ་སངས་རྒྱས་ཡེ་ཤེས་ལ་སོགས་པ་ཉི་ཤུ་རྩ་གྲངས་ཙམ་འདུས་པ་དང་པོར་གྱུར་པ་ལ་བཤད་གྲའི་རྒྱུན་མཛད། འདིའི་དུས་མགོ་དོམ་གླིང་གསུམ་གྱིས་དཔོན་རྣམས་སྒར་དུ་འོངས་པ་ལ་པོ་བོ་ཆུ་མདོ་བས་གནོད་པ་བྱས་པའི་རྐྱེན་གྱིས་པོ་ཀོང་གི་ཀར་སྲིད་རྣམས་ཀྱིས་དམག་ཆེན་བསགས་སྟེ་པོ་བོར་དྲངས་སེམས་ཅན་གྱི་ལས་ཟློག་པར་མི་ནུས་པ་ཅིག་ཡོད་པར་སྣང་བས་རྗེ་ཉིད་ཀྱིས་དགག་པ་དང་སྒྲུབ་པ་གང་གི་ཡང་བཀའ་མ་གནང་། དཔོན་རྣམས་སྐུ་མདུན་དུ་གྲོས་ལ་འཚོག་པའི་ཚེ་ཡང་རྗེ་ཉིད་ཐུགས་རྩོམ་ཆོས་ཀྱི་དྲི་རྨེད་མ་གཏོགས་གྲོས་ཀྱི་ཚིག་གཅིག་ཙམ་ཡང་མི་གསན་ཞིང་མི་གནང་བ་དངུལ་ཆུ་ས་ལ་བཞག་པ་ལྟ་བུར་སྣང་། འདི་དུས་བདག་ཞབས་ཕྱིར་རེ་བཅར་ཡོད་པའི་སྐབས་ཡིན། ཕྱིས་པུ་བོར་བྱུས་འབྲིང་ཙམ་བྱུང་བར་སྣང་སྐབས་དེ་མོ་ལ་ཁ་བས་བྱ་ལེན་མཚང་སྐྱེལ་ཚང་མ་བྱས་ཟེར་ནས་འཇོམས་པར་ཐག་ཆོད་སྐབས་རྗེ་ཉིད་ཀྱིས་རྒྱ་བདག་གཞིར་ཡོད་རྣམས་དང་ཁྱད་པར་དཔོན་ཁྲོ་རྒྱལ་དཔལ་ལ་དགོན་པ་དེ་བཤིག་འདུག་ན་ཁྱོད་དང་ང་མི་འཆམ་ཞེས་བཀའ་ནན་གྱིས་གནང་བས་མ་ཞིག་པ་ཡིན་ལ་འདིའི་ཚེ་རང་ཕྱོགས་པར་ཁས་འཆེ་པ་ཕལ་ཆེར་གྱིས་སྐུར་བ་བཏབ། དྲུང་པ་རྩེ་ལྷ་སྒང་པས་ཀྱང་ཐུགས་འཁང་མཛད། ཡང་རིའི་དྲུང་ཀུན་བཟང་པའི་གསུང་གིས་འོ་ཀརྨ་པས་གྲུབ་རྟགས་དེ་རིང་བསྟན་ནོ་རྐང་རྗེས་ལག་རྗེས་གང་དགའ་གྱིས། ཀརྨ་པའི་གྲུབ་རྟགས་གནོད་ལན་ཕན་པས་འཇལ་བ་འདི་འདྲ་ཞིག་དགོས་ཟེར་ནས་མཉེས་སྐད། འདི་ལ་བསྟོད་པ་བརྗོད་མཁན་བསམ་ཤེས་འགའ་ཟུང་ལས་མ་བྱུང་ཡང་ཁོང་རང་ཆུ་མདོ་བ་རྣམས་ཀྱིས་ཀྱང་དེ་གོ་ནས་དོ་ཞག་ལོ་དུས་སུ་རྟག་བཟང་བ་འགའ་དང་བཅས་པའི་བབས་༼པ༢༢༥བ༽བཤགས་འབུལ་བར་སློབ་དཔོན་དྲག་པ་གཅིག་གཉིས་དང་མི་སྣ་རྣམས་ཚལ་གུང་དུ་སྒར་བཞུགས་དུས་སླེབས། འབུལ་བའི་གཏམ་ལ་ཡང་དམག་མ་ཐུབ་ནས་བབས་བཤགས་བྱེད་པ་མིན། ན་ནིང་དེ་མོ་ལ་ཁ་རྗེའི་དྲུང་རང་གིས་བསྐྱབས་པ་ཡིན་པར་འདུག་པས་སྤྱན་རས་གཟིགས་ཀྱི་མཛད་པ་ཡིན་བསམས་ནས་དད་པ་སྐྱེས་པས་བཤགས་པ་འབུལ་དུ་འོངས་པ་ཡིན་ཟེར་བའི་གཏམ་བཏང་། སློབ་དཔོན་དྲག་པ་དེས་གུ་རུ་དྲག་པོའི་སྒྲུབ་ཐབས་ཀྱི་དཔེ་ཞིག་གི་ལུང་ཞུས་པས། ཁྱོད་དགའ་ལྡན་པ་ཅིག་ང་ཀརྨ་པ་ཅིག་ལ་རྙིང་མ་པའི་ཆོས་ཞུ་བ་ཨེ་ཡིན་གསུང་བའི་སྐུ་རྩེད་ཀྱང་མཛད་པ་ཡིན། འདི་ལས་ཆེས་སྔོན་ཙམ་དུ་མོན་རྒྱལ་པོ་གྭ་ཐུང་གི་བརྒྱུད་པ་ཇོ་འབག་གི་སྲས་གཅེས་མིང་སྤྲང་པོ་དར་ཟེར་བ་དེ་བློན་པོ་ཁྲི་དཔོན་བཞི་དང་བཅས་པས་མཇལ་དུ་སླེབས་སྟེ་ཁོང་རང་གི་སྐྲ་ཡང་ཕུལ། གོའི་ཤྲིའི་ལས་ཀ་གནང་། འབུལ་བ་ནི་མཐའ་ཡས་པར་བྱས་ཤིང་བློན་པོ་སིན་ཏི་ཀས་ཀྱང་ཁྱད་པར་དུ་མཆོད། ཡར་རྒྱབ་དཔོན་ཆེན་པའང་ལས་དབང་གིས་གཙང་ཕྱོགས་སུ་བྱོན་པ་ཞབས་ཕྱིར་མཇལ་སྟེ་རབ་བྱུང་དང་དགེ་སློང་དུ་བསྒྲུབས། མུ་ཏིག་གི་མཆོད་རྟེན་སོགས་ཕུལ་ཞིང་ཆོས་དང་ཟང་ཟིང་གིས་རྗེས་སུ་བཟུང་། འབྲི་ཁུང་ཆོས་རྗེས་ཀུན་དགའ་རིན་ཆེན་གྱིས་སྤྱན་འདྲེན་གྱི་ཞུ་ཡིག་ཕུལ། སྟག་ལུང་ཆོས་རྗེ་རྣམ་རྒྱལ་གྲགས་པའི་ཞུ་ཡིག་དུས་གསུམ་གྱི་སངས་རྒྱས་ཐམས་ཅད་ཀྱི་ངོ་བོ་རྗེ་ཐམས་ཅད་མཁྱེན་པའི་ཞབས་ཀྱི་པདྨར་དཔལ་སྟག་ལུང་གི་གཙུག་ལག་ཁང་ཆེན་པོ་ན་གནས་པའི་ཤཱཀྱའི་དགེ་སློང་རྣམ་རྒྱལ་གྲགས་པ་དཔལ་བཟང་པོས་གནས་ལྔ་ས་ལ་གཏུགས་པའི་ཕྱག་སྔོན་དུ་འགྲོ་བས་བླ་གོས་ཕྲག་པ་གཅིག་དུ་གཟར། པུས་མོ་གཡས་པའི་ལྷ་ང་ས་ལ་བཙུགས་སྟེ་འདི་སྐད་ཅེས་ཞུས་བ་ཞེས་པའི་ཞུ་ཡིག་དངོས་ལན་དུ་མར་ཕུལ་བ་མཐོང་། མདོ་སྨད་ནས་བཞག་བླ་མ་ཀུན་དགའ་དཔལ་གྱིས་རྒྱ་སྤྱད་ཁྱད་པར་ཅན་མང་༼པ༢༢༦ན༽པོས་སྣ་དྲངས་པའི་འབུལ་ཆེན་དཔོན་པོ་གཞོན་པས་ཕུལ་ཞིང་སྤྱིར་སྔ་ཕྱིར་འབུལ་ཆེན་མང་། ཞུ་ངག་དུའང་ངས་གཅེས་ཕྲུག་མི་དྲག་གི་བུ་ཁོ་ན་བསྡུས་ནས་སྒར་དུ་ལོ་ལོ་བཞིན་སུམ་བཅུ་བཞི་བཅུ་ལས་མི་ཉུང་བ་བརྫངས་པ་རྣམས་སྒར་དུ་མཇལ་སའང་མ་རྙེད་པར་སེར་འབྲས་དགེ་གསུམ་སོགས་སུ་སོང་བ་ཁོ་ན་བྱུང་འདུག་པས་འཕྲལ་ཆས་བཟང་ངན་དང་དངོས་ཀྱི་འབུལ་བ་ཡོད་མེད་ལ་མ་གཟིགས་པར་རྗེས་སུ་འཛིན་དགོས་ཅེས་ཀྱང་ཕུལ། ཀ་ཐོག་གི་ཆོས་རྗེས་སངས་རྒྱས་ལྟ་བུར་ལྟ་བ་དུ་མ་དང་། འཛམ་ཐང་ནས་ས་བཟང་མ་ཏིའི་སྐུ་སྐྱེས་ཆོས་རྗེ་དེ་དང་། སྨར་ཁམས་གསེར་མདོག་པའི་བླ་ཆེན་རྣམས་ཀྱི་འབུལ་ནོད་དུ་མ་བྱས་ཤིང་། འཇང་དམག་ལས་སྐྱོབ་པ་རྗེ་ཉིད་མ་གཏོགས་པ་རེ་ས་མི་འདུག་པས་ཕེབས་དགོས་པའི་ཞུ་ཡིག་ཕུལ་བ་ནི་སྔ་ཕྱིར་མང་། གདན་ས་ཕག་མོ་གྲུ་ནས་དཔོན་ས་སྤྱན་སྔ་རིན་པོ་ཆེས་ཞུ་ཡིག་ཁ་བཏགས་གོས་ཆེན་ལས་བཟང་བ་དངུལ་གཟན་ཆུང་ངུ་ཙམ་ལ་ཐུགས་རྗེ་ཆེན་པོའི་སྐུ་དང་བདེ་ལེགས་ཀྱི་ཚིགས་བཅད་ཡོད་པ་སོགས་འབུལ་ཞབས་མང་དུ་མཛད། འདི་དག་གི་དུས་བསྟན་པའི་འབྱུང་གནས་དབུས་གཙང་ཡིན་པར་དགོངས་ནས་ཆིབས་ཁ་བསྒྱུར་བ་འབའ་ཞིག་དགོངས། འོན་ཡང་ཀརྨ་པ་གདན་འདྲེན་མེད་པར་འབྱོན་པ་ངོ་ཚ་ཟེར་ནས་ཀོང་པོ་འཕྲལ་འཚོའི་ལོངས་སྤྱོད་བདེ་དཔོན་རྣམས་ཀྱང་ཡུལ་སོ་སོའི་ཁུར་བསྡུར་ཡོད་པ་ལ་ཞེན་པས་སྒར་དཔོན་རྣམས་ནི་འབྱོན་པར་མི་སྤྲོ། དབུས་གཙང་ན་བདག་པོར་རློམ་པ་དབང་དང་ལོངས་སྤྱོད་ཀྱིས་འབྱོར་པ་རྣམས་ནི་དད་པའི་ནོར་དང་བྲལ་དགེ་བའི་གྲོགས་པོས་མ་ཟིན་རྣམ་དཔྱོད་ཀྱི་སྣང་བ་མེད་པས་ཕེབས་ཀྱིས་དོགས་པ་ཙམ་ལས་མེད། རྣམ་དཔྱོད་ཆེ་ཞིང་དད་པ་དང་ལྡན་པ་སྐོམ་པ་ཆུ་འདོད་པ་ལྟ་བུ་དུ་མ་དང་། བསྟན་པ་ཆེར་རྙིགས་པས་སྐྱོ་ཞིང་རྗེ་ལྟ་བུ་ཕེབས་ན་སོར་ཆུད་དམ་སྙམ་༼པ༢༢༦བ༽པ་རེ་གཉིས་ཡོད་ཀྱང་བ་ཚྭའི་རྒྱ་མཚོར་ཡན་ལག་བརྒྱད་ལྡན་གྱི་ཆུ་ཐིགས་བཞིན་དུ་སོང་། འོན་ཀྱང་སྨྱོས་པའི་བུ་ལ་མ་ལྷག་པར་བརྩེ་བ་འཕེལ་བ་བཞིན་དུ་དེ་ཙམ་གྱིས་རྗེ་ཉིད་དབུས་གཙང་ཁོ་ན་ལ་ཕེབས་པར་གཅིག་དུ་དགོངས་པའི་དུས་ཡིན། འདི་དག་གི་ཚེ་སོག་ཟམ་ཁང་ནས་སྐྱེ་བའི་རྟེན་འབྲེལ་བྱེད་པ་ཡིན་གསུངས་ནས་འབྲོང་བུ་གོའི་ཤྲི་པའི་བང་ཆེན་ཡོད་སར་ཀོང་པོ་ནས་ཕྱག་ནས་གནང་བ་སོག་ཟམ་ཁའི་ཐང་ཁྱབ་པར་མང་དུ་སླེབས་སྟེ་དེ་ཉིད་མྱུ་གུར་སྐྱེས་ཤིང་སྨིན་པ་ལས་སྔར་ནས་མི་སྨིན་པ་ལས་དེ་ཕྱིན་ལོ་ཐོག་ལེགས་པར་སྨིན་པ་ད་ལྟའང་ཡོད། རྗེ་ཀུན་དགའ་རིན་ཆེན་སྐུ་གཤེགས་པའི་དངུལ་གདུང་ལ་ཕྱག་ནས་ཞུས་པ་རྩེ་ལྷ་སྒང་ནས་གནང་བ་འབྲི་ཁུང་ཐེལ་དུ་མངོན་སུམ་དུ་སླེབས་པས་མི་དབང་མགོན་པོ་རྒྱལ་མཚན་ཡིད་འཆེས་པའི་དད་པ་ཐོབ། རྒྱུ་དེས་ཞབས་ཏོག་རྒྱུན་དུ་དཀའ་ནའང་སྤྱན་འདྲེན་གྱི་སྣ་ཙམ་བྱེད་པར་ཞུས་པ་དང་ཧོར་གྱི་དཔོན་ཐར་པ་འབུམ་གྱིས་ནན་གྱིས་སྤྱན་དྲངས་པ་ལྷན་ཅིག་པས་འདེགས་པར་དགོངས། ལུག་ལོ་ཟླ་བ་གསུམ་པ་ཙམ་ནས་མཛོད་ནག་ཅུང་ཟད་གཟིགས་རྟོག་མཛད་སྟེ་གོང་མ་ཏའི་མིང་རྒྱལ་པོས་ཕུལ་བའི་གསེར་གྱི་ཐུབ་དབང་དང་གནས་བཅུའི་གཙོ་བོ་མཆོད་ཡོན་གྱི་གསི་ཐང་ཆེན་མོ་གཉིས་དང་ན་བཟའ་བཞུགས་བསྟན་ཁྱད་པར་ཅན་དུ་མ་ཞལ་མཇལ་གནང་ཞིང་སླར་ཕྱག་རྫས་དུ་མ་འཇུད་པར་མཛད། ཟླ་བ་དྲུག་པ་ནས་སྡོང་པོ་གྲུ་སོར་སྒར་གྲལ་གནང་བ་ན། སྤྱིར་བྲང་ཁ་ཆེན་པོ་ཕལ་ཆེར་བསྡུ་བ་གནང་ཟིན་ནའང་ཞབས་དྲུང་སྤྱན་སྔ་སྤྲུལ་སྐུ་དང་མཚུར་ཕུ་བ་སྐུ་འབྲིང་བ་བཞུགས་པ་དང་། རྒྱལ་ཚབ་གོའི་ཤྲི་དཔོན་སློབ་བཞི་བརྒྱ་ཙམ་དང་མཉན་པ་སྤྲུལ་སྐུ་དཔོན་སློབ་ཉིས་བརྒྱ་ལྷག་པ་སོགས་བཞུགས་པའི་སྐབས་ཡིན་པས་སྒར་གྲལ་གུར་ནག་ཆེན་མོ་བརྒྱད་བཅུ་ལྷག་པར་ལོངས་ཤིང་གུར་ཕྲན་མཐའ་ཡས། ཡང་རིའང་བརྒྱད་བཅུ་ལྷག་ཙམ་ལ་གཤོག་ཆེན་གཅིག་༼པ༢༢༧ན༽གི་སྐལ་བ་ཡང་ལེན་པའི་བཀའ་གནང་། ཡང་རི་ལས་ཟུར་དུ་དབེན་པར་བཞུགས་པ་ཡང་ལྔ་བཅུ་ལྷག་དང་གྲ་ཚང་བ་ཡང་བརྒྱར་ཉེ་བ་ཙམ་དང་སྤྱིར་སྒར་པ་ཉིས་སྟོང་དུ་ཉེ་བ་ཙམ་རིམ་པས་བུ་ཆུ་བྲག་ཕྱི་རྣམས་སུ་ཕེབས་ཤིང་དེར་སྤྲེ་ལོ་སར་བ་ནས་སྒར་འདེགས་དང་སྨོན་ལམ་ལྷན་ཅིག་དུ་མཛད་བཞིན་པས་བྲག་གསུམ་དུ་དབྱར་བཞུགས་མཛད་ཧོར་དང་རོང་པོ་ཆེན་པོ་སོགས་ཀྱི་ཇ་འདྲེན་དང་བསྐྱར་བསྐུལ་སླེབས། སྟོན་འབྲི་ཁུང་ཕྱོགས་སུ་ཕེབས་པ་ལ་སྔར་སྲོལ་བཞིན་འབམ་ཐང་ནས་ཆོས་རྗེ་དཔོན་སློབ་ཀྱིས་བསུ་བ་མཛད། འོན་ཡང་མཇལ་ལུགས་དྲུང་གོང་མ་དཔོན་སློབ་ཀྱི་སྐབས་མིན་པའི་དགོས་ཚུལ་སྡེ་པ་དང་རང་གིས་ནན་ཞུས་གང་ཕུལ་བ་དེ་ག་ལ་མཛད། མཚེའུ་ཁའི་ཐང་ལ་སྒར་ཆེན་བཞུགས་སྟེ་ཟླ་བ་བཞི་ལྔའི་བར་དུ་ཚོགས་པ་ལ་སྤྱི་ཆོས་དང་རས་བུང་པ་ལ་རས་ཆོས། ཆོས་རྗེ་རིན་པོ་ཆེ་ལ་དབང་ཁྲིད་དུ་མ་དང་དགོངས་གཅིག་གི་བཤད་ཆེན་གནང་ཞིང་ཚོམས་དང་པོ་ལ་བདག་གྱིས་གསུང་ཟིན་བྲིས་བྱས་ཤིང་ཚོམས་ཕྱི་མ་དྲུག་ལ་གསུང་བསྡུས་པ་རེ་བདག་ལ་སྔོན་དུ་གནང་སྟེ་མཚམས་སྦྱོར་ཟིན་རིས་ལྟར་གྱིས་ཅིག་གསུང་སྟེ་དེ་ལྟར་བགྱིས། ཕྱིས་འདི་ལས་ལན་གསུམ་ཙམ་དུ་ཇེ་རྒྱས་སུ་གནང་བ་བཀའ་འབུམ་གྲས་ཀྱི་པོ་ཏི་བཞི་བཞུགས། མི་དབང་མགོན་རྒྱལ་བའི་གཅེན་པོ་ནང་སོ་སློབ་དཔོན་པས་བསྙེན་རྫོགས་ཞུས། གཞན་མཁན་པོ་ཁྲ་བ་ཁ་སྐུ་སྐྱེ་བ་དང་ཆེན་པོ་སྟག་ཕུ་པ་ལ་སོགས་འབྲི་ཁུང་ལྷ་སྡེ་མི་སྡེའི་བླ་མ་རྣམས་དང་། བྱང་སྟག་ལུང་ནས་ཇ་འདྲེན་བཏང་བའི་དགེ་རྒན་ཨ་རྒྱལ་ལ་སོགས་པ་དང་། བྱང་འབབ་རོམ་པའི་བླ་མ་ཀ་བཞི་དྲུག་ཀོང་པ་སྤྱན་སྔ་སྐུ་མཆེད། དབུ་མ་སྐུ་སྐྱེ་ལ་སོགས་པ་སོག་པ་མཁར་རུ་བ་དང་སྒོམ་སྡེ་ལ་ཐུག་པའི་བར་གྱི་སྐྱ་སེར་མཆོག་དམན་ཐམས་ཅད་ཀྱིས་འདུད་ཅིང་མཆོད། ཁྱད་པར་ཧོར་༼པ༢༢༧བ༽གྱི་དཔོན་ཐར་པ་འབུམ་གྱིས་མཇལ་ནས་རབ་གནས་སུ་ཕེབས་དགོས་པར་ཞུས། དེར་བྱ་ལོའི་སྨོན་ལམ་ཆེན་མོ་ཡང་མཛད་སྟེ་ཟླ་བ་གཉིས་པ་ནས་ཀླུང་ཤོད་དུ་ཕེབས། བཀྲ་ཤིས་ཐང་དུ་དབྱར་བཞུགས་མཛད། དེར་ལེགས་བཤད་གླིང་ནས་དགེ་འདུན་དཔོན་སློབ་རྣམས་ལ་མཇལ་བར་ཕེབས། དེ་དུས་གདན་ས་པ་ཆོས་རྗེ་ཤེས་རབ་རྣམ་རྒྱལ་ཡིན་ལ་སྒམ་པོ་སྤྱན་སྔ་སྐུ་རབ་ཆོས་མཛད་ཕྱག་མཛོད་མཛད་པ་དང་ལྷ་མཐོང་ཆོས་མཛད་པ་སོགས་གྲ་ཚང་ན་བཞུགས་པའི་སྐབས་ཡིན། ཁྲ་བ་ཁའི་སྒྲུབ་སྡེ་རྩེར་གཟིམས་ཁང་གི་ལྟེ་བར་རྗེའི་དྲུང་བཞུགས། དེའི་ཕྱིའི་གཟིམས་ཆུང་སོ་སོར་འབྲི་ཁུང་རིན་པོ་ཆེ་དང་སྤྲུལ་སྐུ་རྣམ་པ་གཉིས་རྣམས་སོ་སོར་བཞུགས་སྟེ་ཟླ་བ་ཕྱེད་གཉིས་སུ་སྐུ་མཚམས་དང་དབང་ཁྲིད་དུ་མ་གནང་། འདིར་དགེ་ལྡན་རྩེ་ཤར་བྱང་གི་ཆོས་རྗེ་གདན་ས་པ་དང་ཀུན་སྤངས་པ་རྗེ་བསོད་གྲགས་པ་དང་འབྲས་སྤུངས་ནས་རྗེ་དགེ་འདུན་རྒྱ་མཚོ་རྣམས་ཀྱི་ཞུ་ཡིག་གུས་འདུད་ཆེས་ཆེ་བ་དང་ཞལ་མཇལ་བར་བཞེད་པ་དང་ཕེབས་པར་ཞུ་བ་སོགས་བྱུང་། གྲ་ཚང་འབྲུག་ལོའི་མཇུག་ལ་བཙུགས་པའི་སྦྲུལ་ལོ་ཟླ་བ་དྲུག་པ་ནས་བདག་ལ་བཀའ་གནང་སྟེ་གནས་བརྟན་གྱི་རྣམ་པ་བྱས། འདི་ནས་ཐུགས་དམ་བརྟགས་པ་ན་མངའ་རིས་རབ་འབྱམས་པ་ཕྱོགས་གླང་ལེགས་པ་ལ་བབས་ནས་བསྐོས་ཇ་གནང་སླར་ར་སྒྲེང་སྟག་ལུང་སོགས་ཀྱི་གནས་གཟིགས། སྐལ་ལྡན་གྱི་དོན་མཛད་བཞིན་པར་སྟོད་ལུང་མཚུར་ཕུར་ཕེབས། མི་རིང་བར་དབོན་པོ་གླིང་དཔོན་སྔར་བསྙུང་ནས་ལོ་གཉིས་སུ་ཉེ་བ་སོང་བ་དེ་གཤེགས། བླ་མ་རིན་པོ་ཆེ་ཀྲེ་ཆུང་གིས་འབུལ་ནོད་རླབས་ཆེ་བ་མཛད། ཁྱི་ལོ་སར་ནས་སྨྱུག་ལར་སྤྱན་དྲངས་སྟེ་གདན་ས་པ་ཤེས་རབ་རྣམ་རྒྱལ་ལ་སོགས་ཀརྨ་གྲ་ཚང་གི་དགེ་འདུན་དང་། ཞ་ལུ་སྨོན་ལམ་པ་ལ་སོགས་གསང་ཕུ་ཁོ་པེའི་དགེ་འདུན་དང་། ཆོས་རྗེ་ལྷ་དབང་བློ་སོགས་༼པ༢༢༨ན༽སྐྱེད་ཚལ་འོག་མའི་དགེ་འདུན་དང་བཅས་པའི་བསུ་བས་སྤྱན་དྲངས། ན་ཁ་ཕུག་དུ་སྒར་ཕབ། དབྱར་དེ་སེམས་ཅན་གྱི་ལས་དབང་གིས་གཙང་དབུས་ཀྱི་ཟློས་པ་ཆེར་བྱུང་ཡང་རྗེས་སུ་ཆིངས་ཀྱི་བཀའ་བཀོད་གནང་བས་འཇགས། སྣེ་གདོང་རྩེ་ནས་ཀྱང་སྤྱིར་ཀརྨ་པའི་གོ་སར་ཕེབས་པ་ཙམ་ལ་འབུལ་བའི་ཡིག་སྐུར་དང་། དེ་ནས་རྒྱ་ནག་གི་བླ་མ་མཛད་པའི་དང་། སླར་ཕག་གྲུ་པ་རང་གི་བླ་མ་ཞུས་པ་སྟེ་ཡིག་སྐུར་གྱི་རིམ་པ་གསུམ་ཡོད་པ་ལས་འདི་ནང་གི་ཆེ་ཤོས་དེ་ཡིན་ཞེས་གོང་འོག་དུ་མཐོ་རེ་ལྷག་པ་དང་། ཞབས་ཀྱི་པདྨ་ལ་དངོས་པོ་ཐམས་ཅད་ཀྱིས་འདུད་ཅིང་ཞུ་བ་ཞེས་སོགས་ཀྱི་ཡིག་བཟོས་དང་བཅས་པའི་འབུལ་བ་རྒྱ་སྤྱད་གཙོ་ཆེ་བ་བཟང་ཞིང་རླབས་ཆེ་བའི་འབུལ་བར་དབུ་རུའི་དམག་དཔོན་ཆེ་བགྲེས་བྱིང་པ་མ་ཆེན་དང་དྲུང་ཡིག་མྱུ་གུ་བ་སོགས་མངགས་ཤིང་གཞིས་ཀ་གོང་དཀར་ནས་དང་འཕྱོང་རྒྱས་པ་རྒྱལ་ཆེན་གླིང་པ་སོགས་སོ་སོ་ནས་ཇ་འདྲེན་ཕུལ་ཞིང་བྱིང་པ་མ་ཆེན་གྱིས་གཙུག་ཕུད་ཕུལ་ཡོངས་རྫོགས་ཀྱི་དགེ་བསྙེན་ཞུས་ཐུན་མོང་མ་ཡིན་པའི་དད་པས་རྩ་བའི་བླ་མ་གཅིག་པུ་པར་འཛིན་ནོ། །སླར་དྲུང་གོང་མའི་དཔོན་ཆེན་དཔོན་པོ་བརྩོན་འགྲུས་པ་སོགས་གནང་སྟེ་ཆབ་ཤོག་གནང་བྱིན་གའུ་ལེ་བཞིན་མཛད། ཧོར་དང་རོང་པོའི་གསེབ་ཏུ་ཕེབས་པར་ཞུས་ཀྱང་དགུན་བཞུགས་མཚུར་ཕུའི་སྐུངས་སུ་གནང་བཞེད་པ་ནས་འདམ་གཞུང་དུ་མ་ཐེགས་པར་གནམ་གྱི་ས་ཅི་རིགས་པར་ཕེབས་སྟེ་སོ་སོས་མཇལ། དགུན་སྐུངས་སུ་དབེན་པ་མཛད་ཅིང་གསུང་ཆོས་འཕེལ་བར་གནང་། སོག་ཟམ་པ་སྐུ་མཆེད་ཀྱིས་འབུལ་ནོད་མཛད་ཅིང་རབ་བྱུང་བསྙེན་རྫོགས་གནང་། གཞིས་ཀ་རིན་སྤུངས་པས་གཙང་དུ་ཕེབས་པར་ཞུས་སྟེ་ཕག་ལོ་ཟླ་བ་ལྔ་པའི་ཡར་ངོ་ལ་མཚུར་ཕུ་ནས་བཏེག་སྟེ་དབུ་རི་ནས་གཞུ་ལ་ཕེབས། དེར་འཇམ་པའི་དབྱངས་འཆི་མེད་དཔལ་བཟང་༼པ༢༢༨བ༽པོས་མཇལ་ཞིང་གུས་འདུད་མཛད། སྙེ་མོ་རིན་ཆེན་རྩེ་པའི་དཔོན་ས་གསེར་ཁང་མས་མཆོད། རིམ་པས་ས་དཀར་གྲུ་སོ་བརྒལ་སྟེ་རོང་ཆེན་གྱི་ནང་བརྒྱུད། ཞག་གཅིག་གི་ས་ནས་དཔོན་དྲུང་གཡུང་པ་ཁམས་པ་བ་དཔོན་རགས་བསྡུས་ཐམས་ཅད་ཀྱིས་བསྐོར་བས་གདན་འདྲེན་དང་ཉིན་བསྐོར་གྱི་ས་ནས་གཙང་གཡས་རུ་དང་རུ་ལག་གི་བདག་པོ་ས་སྐྱོང་ངག་དབང་རྣམ་རྒྱལ་སྲས་སྐུ་མཆེད་དང་དཔོན་དྲུང་གཡུང་པ་མ་ཆེན་དང་བཅས་པ་དཔོན་རྣམས་པ་ཆེ་རིགས་ཐམས་ཅད་ཀྱིས་བསྐོར་བའི་ཆིབས་རགས་ལྔ་བརྒྱར་ལོངས་པས་བསུས། བྱམས་ཆེན་ཆོས་ལུང་། ཆོས་རྗེ་འཇམ་དབྱངས་སར་མ་ལ་སོགས་འབྲས་ཡུལ་སྐྱེད་ཚལ་གྱི་ཚོགས་པ། ཆོས་རྗེ་ལྕང་ར་རབ་འབྱམས་པ་དང་འབུམ་རམ་པ་དགེ་འདུན་ཉི་མས་གཙོས་པ་གསེར་མདོག་ཅན་པའི་དགེ་འདུན་སོགས་རབ་ཏུ་བྱུང་བ་སྟོང་ཕྲག་མང་པོའི་སེར་སྦྲེང་། གོས་སྐུ་ཆེན་མོ་བཤམས་པ་ལ་སོགས་བཀོད་པ་མཐའ་ཡས་པས་སྤྱན་དྲངས་སྟེ་མཁའ་རུ་སྟེང་དུ་སྒར་ཕབ། འདི་ནས་ཡང་རིའི་བླ་མ་ལ་གྲུབ་ཆེན་ཀུན་དགའ་བཟང་པོ་བསྐོས། འདིའི་དུས་ལ་སྟོད་ལྷོ་ཁྲི་སྐོར་ནང་བཤིག་སྟེ་རྒྱལ་སྲིད་ཉམས་པའི་མགོན་སྐྱབས་མཛད་སྟེ་བདག་པོ་ཡབ་སྲས་ཀྱི་སྐུ་སྐལ་ལ་ཕ་དྲུག་སྟོང་སྐོར་གྱི་ས་འཇགས་པ། ཞལ་ངོ་མི་གཏེ་ལ་བཞུགས་དགོས་པའང་སྒར་དུ་ཆོས་མཛད་བྱས་ནས་བཞུགས་པས་ཆོག་པ་བྱུང་། ཐོབ་རྒྱལ་བ་རབ་ཏུ་ཕྱུང་སྟེ་ཀརྨ་དོན་དམ་ཡང་དག་འཕགས་སུ་མཚན་བཏགས། ཀློག་པའི་གྲར་སྦྱངས་པ་མཛད་རིང་པོར་མ་ཐོགས་པར་མཁས་པར་གྱུར་སྟེ་ཀརྨ་འདུལ་གྲ་གླིང་གི་བཤད་སྡེ་བཙུགས་ནས་དར་རྒྱས་སུ་གྱུར། ཉུག་རྒྱལ་ཁང་དང་བསམ་གྲུབ་རྩེའི་བར་དུ་མཆོད་ཡོན་ལྷན་ཅིག་པས་ཕེབས་སྟེ་ཉིན་བཞིན་མཇལ་བ་དང་གསུངས་ཆོས་གསན། རྗེ་བཙུན་རཏྣ་བྷ་དྲ་ཞེས་དེང་སང་དཔྱོད་ལྡན་གྱི་དགེ་པའི་བཤེས་གཉེན་གཅིག་པུ་པར་གྲགས་༼པ༢༢༩ན༽པ་འདི་དང་སློབ་དཔོན་ནག་པོ་སྤྱོད་པ་པའི་སྤྲུལ་སྐུར་གྲགས་པ་རྗེ་བཙུན་ཀུན་དགའ་སྒྲོལ་མཆོག་པས་ཀྱང་འདི་སྐབས་སུ་མཇལ་སྟེ་ཆོས་གསན། སྤྱིར་སྡེ་པ་རང་གི་བཞེད་པ་ལ་རིན་སྤུངས་སྐོར་དུ་ལོ་གཅིག་ཤངས་འབྲོང་ཁང་དང་བསམ་གྲུབ་རྩེ་སོགས་སུ་ལོ་གཅིག །སེང་གེ་རྩེ་པའི་དཔོན་རིས་རྣམས་དང་ལྷོ་སྐོར་དུ་ལོ་སྦྲེལ་ཙམ་མཆོད་ཡོན་ལྷན་ཅིག་པས་ཐེགས་བཞུགས་མཛད་པར་བཞེད་ཀྱང་རྗེའི་དྲུང་དབེན་པ་ལ་ཐུགས་གཞོལ་བ་ནས་བཞེད་པ་བཞིན་མ་གྲུབ། འོན་ཡང་ཞ་ལུ་ངོར་ཁྲོ་ཕུ་སོགས་སུ་གནས་གཟིགས་གནང་། བཤད་གྲ་འདི་ལ་ཐུགས་གཏད་ཆེས་པ་ཡོད་པ་ནས་དགོངས་པ་དང་སྦྱར་སྟེ་འཐུས་བཙུན་དུ་མ་ཕུལ་འདུག་པ་སྦྱིན་བདག་གི་ཆ་ནས་རྗེས་སུ་ཡི་རང་ཡང་སྣོད་ཀྱི་ཆ་ནས་སྐལ་བ་ཅན་མང་པོ་ནི་མ་བྱུང་བ་འདུག །འབུལ་ནོད་ནི་རླབས་ཆེར་མཛད་སྟེ་རུ་ཚམས་ཀྱི་ཕུ་ཇོ་མོ་གངས་དཀར་མའི་གནས་སུ་ཕེབས། སྔར་གླིང་དབེན་གཤེགས་པ་ནས་དབོན་པོ་རྡོ་རྗེ་འབུམ་གྱིས་ཕྱག་མཛོད་ལོ་གཅིག་ཙམ་མཛད་ནས་རྩིས་ཕུལ། གཙང་ལ་ཕེབས་ཀ་ནས་རྒྱལ་ཚབ་སྤྲུལ་པའི་སྐུས་གུའི་གུང་པའི་ལས་ཀ་ཡིན་བཞིན་པ་ཉིད་ལས་ཕྱག་མཛོད་ཀྱི་རྩིས་བཞེས་ཀྱང་འཁྲུལ་ཞིག་ཆེན་པོར་རྟག་དུ་བཞུགས་པས་ཚུར་མཐོང་གི་བྱིས་པ་རྣམས་ཀྱི་སྤྱོད་ཡུལ་དུ་མ་འཚམས་པས་སླར་རྩིས་ཕུལ། རྗེའི་དྲུང་ཡང་ཐུགས་རྟག་དུ་དབེན་པ་ལ་དགྱེས་པ་ཉིད་ལས་ལྷག་པར་ཡང་རྙིགས་དུས་ཀྱི་ཚུལ་ལ་ཐུགས་འབྱུང་བར་གྱུར་སྟེ་སྤྲོས་པ་ཆུང་ངུ་ཁོ་ན་ལ་ཐུགས་གཞོལ། ཕྱག་ཕྱིར་བཤད་སྒྲུབ་ཀྱི་སྣོད་ལྡན་བྱ་བཏང་འགའ་ཟུང་ལས་མི་བསྟེན་པར་དགོངས་ཀྱང་སྐུ་རབ་ཆོས་མཛད་པ་ཕྱག་མཛོད་པ་དང་གཟིམས་དཔོན་ཆེན་མོར་བཞུགས་པས་ཐབས་མཁས་ཀྱིས་སྒར་པ་བསྐྱངས་པས་རྟེན་གནས་གཞན་མ་མཆིས་པ་རྣམས་ལ་བརྟེན་ས་ཡོད་པ་བྱུང་། སྡེ་པ་སྒར་པའི་སྲས་མོ་རྣལ་༼པ༢༢༩བ༽འབྱོར་མ་ཞིག་ལ་བྱུང་བ་སྙེ་མོ་རིན་ཆེན་རྩེར་བཏང་བས་དཔོན་ས་གསེར་ཁང་མར་གྲགས་པ་དེས་སྔོན་གཞུར་མཇལ། ཕྱིས་བསམ་གྲུབ་རྩེར་མཇལ་ཡང་གཟིམས་ཡོལ་གྱི་ནང་དུ་བུད་མེད་ཕྱིན་མི་ཆོག་པ་དང་ཕྱག་དབང་རྗེན་པ་མི་ནག་ལ་མི་ཡོང་བའི་དབང་གིས་ཐུགས་མ་གང་། ཕྱིས་འབྲི་ཁུང་ཟུར་བཞུགས་པ་ཕེབས་པ་ན་མཆོད་ཡོན་དབྱེར་མེད་པར་གྱུར་པ་ནས་རྗེ་ཐམས་ཅད་མཁྱེན་པ་ཇོ་མོ་གངས་འདབ་དང་འབྲོང་བུ་དགོན་རྙིང་དང་དཔེལ་རོན་སོགས་ཅི་རིགས་པར་བཞུགས་པའི་ཚེ་གཞུ་སྙེའི་མི་སུས་ཀྱང་མཇལ་དུ་མ་འགྲོ་སྒར་པ་ལ་གནས་ཚང་མ་གཏོང་ཚོང་མ་བྱེད་བསོད་སྙོམས་མ་སྟེར་གསུང་པ་ལ་སོགས་པའི་ཁྲིམས་བྱས་པས་སྒར་པའི་འགྲིམ་འགྲུལ་མི་ཐར་བ་བྱུང་། དེ་ལྟར་ཉེ་སྐོར་བ་རྣམས་ཀྱིས་འབད་པས་བཀག་མོད་ཀྱང་གཙང་དབུས་ལྷོ་བྱང་ཐམས་ཅད་ཀྱི་སྐྱེ་བོ་ནི་ལུང་པར་མི་ཤོང་བསྙམ་པ་རྒྱུན་དུ་འདུས། ཡ་འབྲོག་ཁྲི་དཔོན་གྱི་ཀྱང་མཇལ་དུ་བྱོན་སྟེ་འབྲོག་ཕྱོགས་སུ་ཕེབས་པར་ཞུས། འདིའི་ཚེ་ཚོགས་ཆོས་ཆེན་མོ་གནང་བའི་གྲལ་དུ་ད་ངེད་རང་རིང་པོ་མི་ཐོགས་པར་སྙེ་མོ་ལུང་པའི་འཇིགས་སྐྱོབ་དང་ཕུན་ཚོགས་རབ་བརྟན་ཀྱི་ཁང་པའི་འཇིགས་སྐྱོབ་ལ་འགྲོ་དགོས། ཛམ་གླིང་རབ་འབྱམས་པ་དང་སྙེ་མོའི་མི་རྣམས་ཕ་གི་ན་ཡར་འཇིགས་སྐྱོབ་ཞུ་བར་སླེབ་ཡོང་། དེ་བྱུང་ཙ་ན་ངེད་རང་མི་གཏོང་དགོས་པ་ཡོང་། གཙང་པ་ལ་ཞེན་ཆེ་བས་ཤངྐར་བ་གཏོང་། ལབ་མཁས་པས་དགེ་བཤེས་སངས་རྒྱས་དཔལ་གྲུབ་གཏོང་། རྫིག་རྫིག་ཡིན་པས་མགོན་པོ་བླ་མ་གཏོང་། དེ་ཙམ་ན་ཕུན་ཚོགས་རབ་བརྟན་རྩི་ལེན་དགོས་པ་ཡིན། ཞེས་ཉིན་གསུམ་ཙམ་བསྟུད་མར་གསུངས་སྐད། འདིའི་ཚེ་དཔོན་ས་མཆོད་ཡོན་དགུང་ལ་རེག་པའི་དུས་སུ་སྣང་། དེ་ནས་ཟླ་བ་ཕྱེད་གཉིས་ཙམ་ན་དཔོན་སས་གཙང་པ་ལས་ངོ་ལྡོག་པའི་ཚུལ་གྱིས་ཐོན་པ་ལ་དམག་མཛད་པས་མཚན་མོ་སྟོང་འུར་བྱུང་། དེས་སྐྲག་ཆེས་སྟེ་༼པ༢༣༠ན༽གཞུ་སྙེ་བོར་སྟེ་མཆོད་ཡོན་ལྷན་ཅིག་པས་བྲོས། ཤུལ་པ་ཐམས་ཅད་སྐྲག་ཆེས་དེ་འདུས་ཆེན་གྲ་ཚང་གི་ཆོས་རྗེ་ཛམ་གླིང་པ་དང་གཞན་སྙེ་མོའི་དཔོན་རིགས་རྒན་སྣ་ཐམས་ཅད་འཇིགས་སྐྱོབ་ཞུར་རྗེའི་དྲུང་དུ་འོངས། སྔར་བཀའ་ཇི་ལྟར་གནང་བ་བཞིན་ཁོང་རྣམས་གནང་སྟེ་ཕུན་ཚོགས་རབ་བརྟན་གྱི་གཞིས་ཀ་བཟུང་། ཕྱག་མཛོད་སོགས་སྔར་ཉམས་ཟིན་མ་གཏོགས་མ་ཉམས་པར་མཛད་སྟེ་དཔོན་ས་ཁོང་རང་བྱོན་ནམ་གཙང་པ་བྱོན་ནམ་སུ་བྱོན་ལ་རྩིས་སྤྲོད་པར་དགོངས་ཀྱང་ཁོང་རང་ནི་ཐལ་མར་དབུས་ལ་བྲོས། ཞག་ཉི་ཤུ་ཙམ་ནས་གཙང་དམག་སླེབས་པའི་མི་སྣའི་ལག་དུ་འཕྲོད་པ་མཛད། སྙེ་མོ་ལུང་པ་དམག་གི་འཇིགས་པ་ལས་སྐྱབས་པས་ཕན་བདེའི་འཕྲིན་ལས་མཛད། སྤྱིར་སྤྱན་སྔ་ཐམས་ཅད་མཁྱེན་པ་ཉིད་དྲུང་སྤྱན་དྲངས་སྟེ་གང་ཡོད་འབུལ་བར་བཞེད་ཀྱང་སྒར་པས་ཐེགས་སུ་མ་སྟེར། སྤྱན་སྔ་ཐམས་ཅད་མཁྱེན་པའང་ཐུགས་ཆད་པའི་ཚུལ་གྱིས་དྭགས་ཀོང་གི་མཚམས་སམ་ཀོང་པོ་སྟོད་ཙམ་དུ་མཇལ་བར་སྨོན་ཞེས་པའི་ཞུ་ཡིག་ཕུལ་སྟེ་སྐུ་གཤེགས། སྐྱེན་རྒྱལ་པོ་མཚན་ལྡན་ཐུན་མོང་མ་ཡིན་པའི་སྦྱིན་བདག་ཡིན་པས་མཇལ་དུ་འགྲོ་ཁའི་ཚེ་ཁྱོད་རང་ཡར་མ་འོང་ངེད་ཀོང་པོར་འོང་བས་ངེད་རང་ཕྲད་འོང་གསུང་བའི་བཀའ་ཤོག་ཕེབས།

དེ་ནས་ཞྭ་དམར་ཅོད་པན་འཛིན་པ་ལྔ་པ་སྤྲུལ་པའི་སྐུ་དཀོན་མཆོག་ཡན་ལག་རྒྱལ་པོ་མཚན་ལྡན་གྱི་སྲས་སུ་བྱ་ལོ་ཧོར་ཟླ་བརྒྱད་པའི་ཚེས་བཅུ་ལ་སྐུ་བལྟམས། རྗེ་ཐམས་ཅད་མཁྱེན་པ་བཀྲ་ཤིས་ལྗོངས་སུ་ཕེབས་ཐོག་རྒྱལ་པོ་མཚན་ལྡན་མཇལ་དུ་བྱུང་བ་ལ་ཁྱོད་ཀྱི་བུ་ཐ་ཆུང་དེ་ང་ལ་ཕུལ་གསུངས་ནས་ཁྱི་ལོ་ཟླ་བ་དགུ་པའི་བཅོ་ལྔ་ལ་བ་ཡུར་མཇལ་སྟེ་དཔལ་མཁའ་སྤྱོད་པའི་སྤྲུལ་སྐུར་ངོས་འཛིན་མཛད་སྟེ་གཙུག་ཕུད་གཞན་གྱིས་འབྲེག་པ་ན་མ་གསན་སྟེ་རྗེའི་ཕྱག་གིས་བཅད། སྔོན་གྱི་སངས་རྒྱས་དཀོན་མཆོག་ཡན་ལག་གི་ངོ་བོ་ཡིན་༼པ༢༣༠བ༽པས་མཚན་ཡང་དེར་བཏགས། སླར་དགུང་ལོ་ཕྱེད་དང་གསུམ་པ་ན་ཕྲག་ཡུལ་དུ་མཇལ་བ་ནས་ཕྱག་ཕྱི་བཅར་མར་མཛད། ཞྭ་དམར་གྱི་ཅོད་པན་བཅིངས།

འདིའི་ཚེ་ཡངས་པ་ཅན་དུ་ཡང་སྤྲུལ་སྐུ་ཞིག་བདག་རྐྱེན་མཛད། དྲུང་ནས་བཀྲ་ཤིས་དར་རྒྱས་ཀོང་པོར་ཕེབས་དུས་སྤྲུལ་སྐུ་རིན་པོ་ཆེ་ལ་ཐོག་མར་ཐུགས་ཡིད་འཆེས་པའང་མཛད། མཐར་སྤྲུལ་སྐུ་འདི་ངེད་རང་ཚོ་ལ་གནང་དགོས། འདི་ཁོ་ན་མིན་པས་ཁྲི་ཐོག་དུ་བསྐོས་གསུང་ནའང་སྐོ། གང་ཡིད་འཆེས་པ་སྐོས་གསུང་ནའང་སྐོ། ཞེས་ནན་གྱིས་ཞུས། སྒར་པ་རྣམས་ཀྱིས་ཀྱང་ཞྭ་དམར་བའི་སྤྲུལ་སྐུ་ཡིན་ན་ངེད་རང་གིས་བདག་རྐྱེན་གནང་བས་གནང་གོ་ཆོད་པ་ཅི་མི་ཡོང་བས་ཕར་གནང་བ་འཐད་ཟེར་བ་ནན་གྱིས་ཞུས་ཀྱང་དྲུང་གོང་མ་དཔོན་སློབ་གཉིས་ཀྱང་ལྷན་དུ་བཞུགས་ཡུན་ཐུང་བས་ལན་པ་ཡིན། ཁྱེད་རང་ཚོ་སྐུ་སྐྱེ་གང་ལ་འཚོལ་རུང་འདི་གཞན་དོན་ནུས་པ་ཅིག་ང་རང་གིས་གཟོ་བ་ཡིན་གསུང་ནས་མ་གནང་། རྒྱུ་དེས་སྒར་གྱི་སྤྲུལ་སྐུ་ལ་ཡིད་འཆེས་མ་བྱུང་། ངེད་རང་གི་འདི་ཀ་ཡིན་པར་འདུག་ཞེས་སྣེ་གདོང་དང་འཕྱོང་རྒྱས་སུ་ཞུས་སྟེ་ཐག་བཅད། སྤྱིར་སྤྲུལ་སྐུའི་བདག་རྐྱེན་གནང་བའང་དོན་ལ་ཡིན་མིན་ལ་མ་བལྟོས་པར་ཡངས་པ་ཅན་གྱི་ས་གཞིས་ལ་དགོངས་ནས་བདག་རྐྱེན་མཛད་སྙམ་པ་ཅིག་སྤྱན་སྔ་ཐམས་ཅད་མཁྱེན་པའི་སློབ་མ་རྣམས་ཀྱིས་ཡིད་ལ་བཟུང་ནས་ངེད་རང་ཚོས་ཀྱང་བཅོས་པས་ཡོང་སྙམ་པ་ཤར། ངོ་བོ་བླ་མ་ལ་དད་པ་མེད་པ་དང་། སྤྱན་སྔ་ཐམས་ཅད་མཁྱེན་པ་ཉིད་ཀྱང་སློབ་མ་རྣམས་ལ་ཐུགས་ཆད་པ་ཅིག་བྱུང་བ་འདྲ་བས་ཡུན་རིང་ཞིག་དུ་གུས་འདུད་སོགས་མི་བྱེད་ཀྱི་སྟེང་དུ་མཇལ་དུ་ཕྱིན་པ་ལ་ཆད་པ་བྱེད་པ་ལ་སོགས་བྱུང་། ཀླུང་ཤོད་ཁྲ་བ་ཁར་བཞུགས་དུས་རྩེང་ལྡེང་མི་དཔོན་པ་སོགས་ཡངས་པ་ཅན་པའི་ཇ་ཞུས་འབུལ་དུ་སླེབས། དེ་རྣམས་ལ་སྐུ་རྩེད་ཀྱི་ཚུལ་དུ་ཁྱེད་རང་ཚོའི་སྤྲུལ་སྐུར་གྲགས་པ་འདིས་ལོ་༼པ༢༣༡ན༽བཅོ་བརྒྱད་ནས་བཟུང་ལོ་ཚིགས་འདི་དང་འདི་ལོན་པ་ན་རྟགས་འདི་དང་འདི་ལྟ་བུ་འོང་ཞེས་ལུང་བསྟན་པ་རྣམས་ཀྱི་ལོ་ཚིགས་དང་པོ་ལ་ཕྱག་མཛོད་པ་དང་ནང་ཞིག་བྱུང་བ་སོགས་མཛད་པ་མི་ལེགས་པར་སྣང་བ་དུ་མ་བྱུང་བ་ནས་ཕྱག་མཛོད་ནས་ཀྱང་མནལ་སད་པ་ལྟར་གྱུར་སྟེ་སྤྲུལ་སྐུ་ལ་སྤྲུལ་སྐུར་ངོ་ཤེས་པ་ཙམ་ཞིག་བྱུང་ཕྱིས་རྗེ་ཉིད་ཀྱི་ཐུགས་རྗེ་དང་ཆོས་སྐྱོང་གི་འཕྲིན་ལས་ལས་སྔོན་མཆོད་གཞིས་རྣམས་ཁྱེད་རང་ཚོའི་ལག་དུ་འོང་ཞེས་ལུང་བསྟན་པ་ལྟར་བྱུང་བ་འདི་ཡིན་ནོ། །

འདིའི་ཚེ་ཧོར་དང་ཕྱག་མཛོད་པས་གདན་དྲངས་པའི་དབང་གིས་ཡངས་པ་ཅན་དུ་ཕེབས་སྟེ་སྤྲུལ་པའི་སྐུ་དངོས་ཁྲིར་ཕེབས་པའི་ཤིས་བརྗོད་མཛད། སླར་གཞུ་སྙེར་ཕེབས་རྗེ་མཁར་གྱི་ཆོས་སྡེར་སྤྱན་དྲངས་ཤིང་མགོན་སྐྱབས་ཞུས། ཡ་འབྲོག་ཁྲི་དཔོན་གྱིས་སྤྱན་དྲངས་སྟེ་སྣ་དཀར་རྩེའི་ཁྲི་ཁང་དུ་ཕེབས་ཤིང་གུས་པས་མཆོད། དྲོ་བོ་ལུང་གདན་ས་པ་རི་ཁྲོད་རས་ཆེན་སྤྲུལ་སྐུ་ཀརྨ་བཟང་པོ་དང་རྒྱལ་མཁར་བ་མི་དབང་གྲགས་པ་དཔལ་འབྱོར་མཆོད་ཡོན་གྱིས་སྤྱན་དྲངས་པའི་རྐྱེན་དང་ལྷོ་ཕྱོགས་ཀྱི་གདུལ་བྱའི་སྐལ་བའི་མཐུ་དང་སྒྲུབ་གནས་ཆེན་པོ་གཟིགས་པར་ཡང་བཞེད་པ་ནས་སྟག་ལུང་གླིང་ཐུད་རྣམས་ནས་སྨོན་མདའི་ལ་ནས་ལྷོ་སྟོད་དུ་ཕེབས། ཡུལ་གྲུ་དེ་དག་གི་ས་སྐྱོང་ངག་དབང་མི་བསྐྱོད་རྣམ་རྒྱལ་སྐུ་མཆེད་སྐུ་ཕྲ་མོར་བཞུགས་པས་མེན་ཐང་གནས་དང་ལྷ་ལུང་ལ་སོགས་པར་སྤྱན་དྲངས་འབུལ་ཞབས་ཀྱིས་མཆོད། གུ་རུ་ལྷ་ཁང་དུ་ཕེབས་སྟེ་ཇོ་བོ་ལ་མཆོད་པ་མཛད། དེར་ཆིབས་རྒན་པོ་ཅིག་ཤི་བ་ཡུངས་འབྲུ་ལྟ་བུའི་རིང་སྲེལ་རྒྱུ་ཚོགས་སུ་གྱུར་སྟེ་དེ་དག་གི་མཆོད་པའི་རྟེན་དུ་གྱུར། གྲུང་ལ་དང་ཆོས་ལ་ནས་བརྒྱུད་གངས་ཅན་དུ་བཀའ་རྒྱུད་ཀྱི་ཆུ་བོ་ཐམས་ཅད་ཀྱི་འབྱུང་གནས་གདན་ས་ཆེན་པོ་སྲས་མཁར་སྤྲུལ་པའི་ཕོ་བྲང་དང་དཔལ་དྲོ་བོ་ལུང་དུ་ཕྱག་ཕེབས། སྐུ་མཁར་ལ་༼པ༢༣༡བ༽གསེར་ཐོག་ཅིག་བྱེད་གསུངས་ནས་བཀའ་གནང་བའི་རྟེན་འབྲེལ་དང་ཐུགས་རྗེའི་མཐུ་ལས་འདི་ནས་ལོ་བཅུ་པ་ལ་གསེར་ཐོག་གྲུབ། སྤེ་ཆུང་བ། ཁོ་ཐིང་ལྷ་ཁང་བ་སོགས་ཤར་བན་པ་ཚུན་གྱི་དྲག་ཞན་སྐྱ་སེང་ཐམས་ཅད་ཀྱིས་མཇལ་ཞིང་སྤྱིར་སྒར་གྱི་འབུལ་བ་ལ་བལྟོས་ན་རྒྱ་མཚོའི་མདུན་ན་ཆུ་ཐིགས་ཡིན་མོད་ཀྱང་ཡུལ་གྲུ་དེ་དག་གི་སྐྱེ་བོའི་མཐོང་བ་ལ་བལྟོས་པའི་བསམ་གྱི་མི་ཁྱབ་པ་ཕུལ། སླར་གྲུང་ལ་ནས་བརྒྱུད་སྨན་ཐང་དུ་ཕེབས། དེར་ཁྲ་པའི་དཔོན་ས་དོན་གྲུབ་པས་ནན་གྱིས་སྤྱན་དྲངས་སྟེ་ཕེབས། ཞོང་ཁའི་དགོན་པ་ལ་བརྟེན་ནས་ཀརྨ་བསྟན་དཔལ་གྱི་ཆོས་སྡེ་འདེབས་པར་ཞུས་ཕྱག་ནས་གནང་། བུ་ཁྲལ་ཉིས་བརྒྱ་ལྷག་པ་ཕུལ། ཁོང་རང་སྐུ་ཆས་བསྒྱུར་དཔོན་ཆེན་གནང་། སློབ་དཔོན་དུ་རབ་འབྱམས་པ་བཟང་པོ་རྒྱལ་མཚན་གནང་ནའང་ཕྱིས་སྲིབ་རྫོང་གི་རི་ལ་བཙན་རྫོང་གི་ཆོས་སྡེ་བཏབ་པས་ཅུང་དགོངས་པར་ཡང་མ་འབྱོར། ཡ་འབྲོག་པ་དང་དཔོན་གཡོག་གེ་འཇམ་ཆགས་གནང་བའང་སྡེ་པ་ཆོས་རྗེས་ཐབས་ཀྱིས་འཇིག་པར་མཛད་པས་ཆོས་སྡེ་ནི་ཆགས་མ་ཐུབ་སོང་བ་སྔ་མ་དགོངས་པ་གང་གཏད་སྟེ་བྱེད་དགོས་པའི་དོན་དུ་སྣང་། དཔོན་ས་ཚེ་དབང་དར་རྒྱས་པས་ཞབས་ཕྱིར་ཆོས་བྱེད་པར་ཞུས་པ་ན་རེ་ཞིག་ཁྱོད་ཀྱིས་ཁུར་ཁུར་ན་ཁྱོད་རང་ཚོའི་རང་ཡུལ་དུ་ལོག་ཆོག་པ་ཙམ་ཡོང་། དེ་ནས་ཆོས་གྱིས་གསུང་བ་དེ་ཁོ་ན་བཞིན་དུ་བྱུང་བར་འདུག །གླང་ལོ་འདིའི་དགུན་ཧ་བོ་གངས་བཟང་གི་འདབ་ཁ་རོའི་གནས་སུ་བཞུགས། ཁྲི་དཔོན་པ་ཞབས་དབང་ཞུ་བཞེད་ཀྱང་མ་ནུས་པའི་ཚེ་དེ་མཁྱེན་ནས་ཞབས་ཅུང་ཟད་བརྐྱངས་པས་ཆེས་དད་པ་ཐོབ། རྒྱལ་རྩེ་བདག་པོ་ཡབ་སྲས་གཤེགས་པའི་དོན་དུ་འབུལ་ཞབས་རྒྱ་ཆེར་བྱས། གཟིམས་དཔོན་ཀུན་ལེགས་ཀྱིས་རབ་བྱུང་ཞུས། སྟག་ལོ་སར་བའི་ཟླ་བ་གཉིས་པ་ཙམ་ནས་སྨྱུག་ལ་པས་སྤྱན་དྲངས་སྟེ་དཔལ་སྡེར་སྦྱིན་བདག་དད་འབྱོར་ཅན་གྱིས་ཟླ་ཕྱེད་ལྷག་པ་མཆོད། སྡེ་པ་སྲང་༼པ༢༣༢ན༽མགོ་བ་ལ་སོགས་སྡེ་སྲིད་ཕག་མོ་གྲུ་པའི་བློན་ཆེན་རྣམས་ཀྱིས་གུས་ཞབས་ཀྱིས་མཆོད་སྟེ་ཆུ་བཟང་གི་ལུང་ནང་ཚ་རགས་ཕུར་སྒར་ཕབ་སྟེ་སྟོན་ཟླ་ཐ་ཆུང་གི་བར་དུ་བཞུགས་ཤིང་བསྟན་པའི་སྦྱིན་བདག་སྨྱུག་ལ་བས་རྒྱུན་གྱི་ཞབས་ཏོག་དང་གོང་དཀར་ནས་སྡེ་སྲིད་འགྲོ་བའི་མགོན་པོས་འབུལ་ཞབས་རྒྱ་ཆེར་མཛད། སྤྱན་སྔ་ཐམས་ཅད་མཁྱེན་པའི་སྤྲུལ་སྐུ་ལ་བསྙེན་རྫོགས་གནང་ནས་ཀོང་པོའི་གདན་ས་རྣམས་ཐེགས་པའི་ཞབས་སྐྱེལ་སྒར་ཚུགས་གཅིག་གི་བར་དུ་མཛད། གཙོ་བོ་ལྷ་བུག་པ་ཅན་པ་ཡར་སྟོད་ཤར་གྱི་བདག་པོ་དང་འཕྲལ་དུ་དེའི་བློན་པོ་གྲི་གུའི་རྫོང་དཔོན་དཔལ་ཆེན་པས་སྤྱན་དྲངས་སྟེ་བྱང་ཐང་གི་ལ་ནས་འབྲོག་གི་གཞུང་བརྒྱུད་སྟེ་ཐོག་མར་གྲི་གུ་དང་རིམ་པས་ཡར་སྟོད་དུ་ཕེབས། ཁྲོམ་ས་ཐང་བྱང་ཆུང་སྡིངས་ལ་སོགས་པར་གཞན་ཕན་མཛད་ཅིང་ཤམྦུའི་གངས་ལ་དབེན་པ་མཛད་པར་དགོངས་སྟེ་གཟིམས་སྤྱིལ་ཡང་མཛད། དཔོན་ས་གདུང་བརྒྱུད་ཀྱི་དབུ་སྐྲ་བསིལ་ཞིང་དགེ་བསྙེན་དུ་བསྒྲུབས། ལྷ་རྫོང་དཔོན་པ་དེས་ལྷུན་པོ་སྒང་ཞོལ་དུ་ཀླུ་ཁང་ཤིག་མཛད་ནས་འདིར་ཀརྨ་པའི་ཆོས་སྡེ་ཞིག་འོང་ཞེས་དགའ་ཚལ་ཆོས་ཀྱི་ཕོ་བྲང་ཞེས་རྡོ་ལ་བརྐོས་པ་མཛད་འདུག་པ་ལྟར་དེར་གཙུག་ལག་ཁང་མཛད་སྟེ་བཤད་གྲ་བཞུགས་སུ་གསོལ། སླར་གྲི་གུ་ཡོལ་དཀར་དུ་བཞུགས་པ་ནས་ལྷོ་རྒུད་གཉལ་ལོར་བྱར་གསུམ་གྱི་བདག་པོ་བྱ་པ་ཁྲི་དཔོན་སྐུ་མཆེད་ཀྱིས་སྤྱན་དྲངས་སྟེ་ཤེལ་མཁར་རྫོང་ཆེན་བརྒྱུད། དབྱར་སར་སྒར་ཕབ་སྟེ་དགུན་བཞུགས་མཛད་ཅིང་ཁྲི་དཔོན་པ་རང་དབུ་སྐྲ་བསིལ་ཞིང་སྣ་གཅིག་གཅོད་པའི་དགེ་བསྙེན་དུ་བསྒྲུབས། བྱ་པ་སྤྲུལ་སྐུ་འདི་དུས་གཙང་ན་བཞུགས་པ་བྱ་པ་སྐུ་མཆེད་རང་གིས་ནན་གྱིས་སྤྱན་དྲངས་སྟེ་རྗེའི་དྲུང་དུ་བསྙེན་རྫོགས་ཞུ་བར་བཞེད་ཀྱང་དབུ་ཆེ་དུ་མས་གཤོལ་སྟེ་དགུང་ལོ་བཅུ་བདུན་པ་ལ་དཔལ་འཁོར་བདེ་ཆེན་གྱི་ཆོས་༼པ༢༣༢བ༽རྗེ་ལས་བསྙེན་རྫོགས་མཛད་དུ་བཅུག་པ་སོགས་ལས་མཇལ་བ་མ་ཤར། བྱ་པ་རང་གིས་བྲག་གོང་དཔལ་རི་ལ་ཆོས་སྡེ་འདེབས་པར་ཞུས། པདྨོ་བཀོད་སྤོ་བར་ཞུས་ཀྱང་གཞིས་པ་རྣམས་སྤོར་མ་གསན། དཔལ་རི་རྡོ་རྗེའི་གདན་དུ་མིང་བཏགས་སྟེ་ཕྱག་ནས་གནང་། དེའི་རྒྱུར་དམིགས་པའི་གནང་སྦྱིན་ཡང་མཛད་པར་འདུག །རྒྱལ་ཆེན་སྐུ་རབ་པས་སྤྱན་དྲངས་སྟེ་འབུལ་ཞབས་མཛད། འདི་ཡན་ཟུར་རིའི་མཚན་ཙམ་ཡོད་ཀྱང་སྡེ་གཅིག་དུ་བསྒྲིགས་པ་ནི་མེད་ལ་སོ་སོར་ཅི་རིགས་བཞུགས་པ་ཅིག་ཡོད་པ་ལས་འདི་ནས་སྡེ་གཅིག་དུ་བསྒྲིགས། དབུ་མཛད་ཆོས་ཁྲིམས་བསྐོས། དྲུང་དོན་རིན་པ་བླ་མར་གནང་བ་ཡིན། དྭགས་སྟོད་རྫོང་ཁའི་ལོགས་ལ་ཆོས་སྡེ་མཛད་པར་ཞུས་ཀྱང་བཙན་ཆ་ཡོད་པ་བཀས་མ་གནང་བར་མདའི་ཐང་ལ་བཤད་གྲུབ་གླིང་གི་གཙུག་ལག་ཁང་ཆེན་པོ་ཆོས་སྡེ་དང་བཅས་པ་མཛད། ཤེལ་གྲོང་རབ་འབྱམས་པ་ཆོས་ལྡན་རབ་འབྱོར་དབྱངས་བླ་མ་ལ་བསྐོས། སླར་བྱར་སྐྱིད་སྦུག་སོགས་སུ་གཞན་དོན་མཛད། སྦྲུལ་ལོ་ལ་མོན་པའི་གདན་འདྲེན་དང་བསྟུན་སྟེ་དོམ་ཚང་རོང་གི་གནས་གཟིགས། མོན་གྱི་རྒྱལ་པོ་དང་ཇོ་བོའི་རིགས་རྒྱ་གར་ལ་ཐུག་པ་ཚུན་གྱིས་མཇལ་དུ་འོངས་སྟེ་འབུལ་ནོད་ཀྱིས་མཆོད། འདི་སྐབས་དཔོན་པོ་ཆོས་མཛད་སྐུ་ཆེ་རིགས་གཙོ་ཆེ་བ་བསྡུས་པ་ལ་སྔགས་གྲ་ཚང་འདི་འཛུགས་པ་མཛད། རྒྱལ་ཚབ་སྤྲུལ་པའི་སྐུ་ཡང་སྐབས་འདིར་སྐུ་ཐིམ། སྣེ་གདོང་རྩེ་ནས་ཟུལ་ཕུའི་གཙུག་ལག་ཁང་ཕུལ་སྟེ་ཕེབས་པར་ཞུས་ནས་དབྱར་སྨད་དེར་ཕེབས་སྟེ་སྐལ་ལྡན་དུ་མའི་དོན་མཛད། དེར་རྟ་ལོ་ལ་ནང་སོ་ཕྱག་མཛོད་པ་ཀརྨ་དོན་དམ་ཡང་དག་སྐྱོང་སྐུ་གཤེགས་པ་ན་ངེད་གཉིས་ཚེའི་ཚད་མཚུངས་པ་ཡིན་གསུང་བ་དང་། ཡང་ཟུར་གྱི་དགེ་འདུན་བསོད་སྙོམས་ལ་འབྱོན་པ་རྣམས་ལ་ངའི་བཀའ་འབུམ་རྣམས་ད་གྲུབ་པ་ཡིན་པས་༼པ༢༣༣ན༽ལུང་ཐོབ་པ་དཀའ། པོད་དབང་ཞུས་གསུངས་སྟེ་བཀའ་འབུམ་རྣམས་བརྩིགས་པའི་པོད་དབང་མཛད། མཛད་པ་མཐར་ཕྱིན་པའི་བཀའ་ལུང་མང་དུ་གནང་། དེས་དགེ་འདུན་རྣམས་ཀྱང་ཐུགས་སློང་སློང་པོར་གྱུར་སྟེ་སྤྲུལ་སྐུ་ཐམས་ཅད་མཁྱེན་པའི་དྲུང་སོགས་བསྟན་འཛིན་ཆེན་པོ་ཐམས་ཅད་ལ་བརྟན་བཞུགས་འབུལ་བར་བསྐུལ། ཐམས་ཅད་ཀྱིས་བརྟན་བཞུགས་ཕུལ་བས་རེ་ཞིག་ཞབས་བརྟན། སྤྱིར་ལྷ་སར་ཇོ་བོའི་ཞལ་གཟིགས་པར་བཞེད་ཀྱང་འབྲས་སེར་གྱི་དགེ་འདུན་རྣམས་ཀྱིས་ཁྲིམས་ལ་འཁྲེན་པར་མཛད་དོ་ཅེས་གྲགས་པ་ནས་ཕེབས་མ་བདེ། རྗེའི་དྲུང་ལྷ་སར་ཕེབས་ནས་ཇོ་བོའི་དྲུང་དུ་སྨོན་ལམ་མཛད་ན་བོད་ལ་མཐའ་དམག་དང་ནད་མཚོན་མུ་གེ་མི་འབྱུང་རྒྱལ་ཁམས་བདེ་བ་འོང་ཞེས་ཐམས་ཅད་མགྲིན་གཅིག་དུ་གླེང་ནའང་དེ་ལྟ་བུ་དཀའ་བར་བྱུང་། ཟུལ་ཕུའི་རི་རྩེར་རི་གཟིགས་ལ་ཕེབས་པ་ན་ཞབས་རྗེས་དུ་མ་དང་ཆིབས་རྗེས་ཀྱང་བྲག་ལ་གསལ་བར་བྱུང་། འདི་སྐབས་གུང་ཐང་གི་གཙུག་ལག་ཁང་ཡང་མེས་གཤེགས། སླར་ལུག་ལོ་ལ་སྨྱུག་ལ་ཚ་རགས་ནས་བརྒྱུད་མཚུར་ཕུར་ཕེབས་སྟེ་གཞལ་ཡས་ཁང་དང་གསེར་ཐོག་ལ་སོགས་པའི་ཞིག་གསོ་རྒྱ་ཆེར་མཛད། ཐུབ་ཆེན་དང་མཆིམས་ཕུའི་བླ་མར་མཁས་གྲུབ་དཔལ་ཁང་པ་ངག་དབང་ཆོས་ཀྱི་རྒྱ་མཚོ། མཚུར་ཕུའི་ཆོས་འཆད་དུ་རྔོག་ཚང་འོག་མའི་ཞལ་ངོ་མཁས་གྲུབ་བསོད་ནམས་བསྟན་འཛིན། ལེགས་བཤད་གླིང་དུ་མཁས་མཆོག་བསོད་ནམས་བཟང་པོ་རྣམས་བསྐོས། འདིའི་ཚེ་སྟག་ལུང་གི་གཙུག་ལག་ཁང་མེས་གཤེགས་པ་ལ་ཞག་འགའ་ཟུང་གི་གོང་ནས་ཟུར་ཙམ་ལུང་བསྟན་ཞིང་ཕྱིས་གསོ་བའི་ཡོ་བྱད་ཀྱང་གནང་། འབྲི་ཁུང་ཟུར་པ་ཁོང་རང་ཇི་སྐད་གསུང་བའི་མཇལ་ཚུལ་གྱིས་ཐུགས་ཚིམ་པར་མཛད། འདི་དུས་གྲུབ་ཆེན་ཀུན་བཟང་པ་ལྟས་ངོ་མཚར་ཅན་༼པ༢༣༣བ༽དང་བཅས་གཤེགས་ནས་རྒྱལ་བ་གཡུང་རིན་ཆེན་མགོན་ཡང་རིའི་འདྲེན་པར་བསྐོས། འདིའི་དུས་ཉི་མ་གཟའ་འཛིན་དང་ཕྱིས་ཟླ་བ་གཟའ་འཛིན་ཞིག་བྱུང་བའི་འབྲས་བུ་ལ་བསྙད་ནས་གཙང་དུ་དཔོན་བློན་འཇིག་པ་དང་ལྷོ་འབྲོག་གི་འབྱུང་ཚུལ་སོགས་མ་འོངས་ལུང་བསྟན་དུ་མ་མཛད་པར་འདུག །འདིའི་ཚེ་གཞིས་ཀ་བའི་དམག་གི་འུར་གྱིས་ཉང་སྟོད་ཕྱོགས་པ་སྐྲག་པར་གྱུར་སྟེ་དཔལ་བསྣམས་པ་ས་སྐྱོང་རྒྱལ་དབང་རྡོ་རྗེས་ཞུ་ཡིག་པའི་གཙོ་བོ་མཛད། རྒྱལ་མཁར་རྩེ་ནས་ནན་གྱིས་ཞུས་སྟེ་རབ་ཏུ་འཇིགས་སྐྱོབ་ལ་ཕེབས་དགོས་པ་དང་ཡང་ན་རྒྱལ་རྩེ་དཔལ་བསྣམས་ཀརྨ་པའི་མཆོད་གཞིས་པ་བྱས་ནས་དྲང་པོར་བསྡད་ཆོག་པ་དགོས་པར་ནན་གྱིས་ཞུས། འོན་ཡང་དེ་ལྟ་བུ་གཞིས་ཀ་བའི་ཐུགས་ལ་ལྡན་མི་ཡོང་། འོན་ཡང་ངེད་ཀྱིས་ཕན་གང་ཐོགས་ལབ་གསུངས་ནས་དཔོན་དྲུང་ལ་ད་རེས་དམག་བྱས་ན་ཁྱེད་རང་ལ་མི་ལེགས་གསུང་བ་ནན་གྱིས་ཕེབས་ཀྱང་། རྒྱལ་མཁར་རྩེ་ལ་བསྐོར་འདུག་ཟེར་བའི་ཚེ་མི་གནང་བ་ཞུ། སྐུ་ངོ་འབུལ་ཟེར་བ་ལས་མ་བྱུང་། ཕྱིས་བཀའ་ལུང་གང་གནང་གི་ཐོག་དུ་བབ། འདི་ནས་རིམ་པས་དཔོན་བློན་ཡང་ཞིག །དེ་སྐབས་སུ་སྒར་ཕེབས་ཀྱང་སྐྱེ་འགྲོའི་ལས་ལ་བཅོས་སུ་མ་བྱུང་། གནས་ཆེན་ཟ་ཕུ་ལུང་གཟིགས་པར་ཡང་བཞེད། སྤྲེ་ལོ་སྤྲེ་ཟླའི་ཚེས་བཅུ་དང་ཡང་དུས་མཚུངས་པ་ན་ཏི་སིའི་རྫོང་ཆེན་བཅུ་གསུམ་ལས་གཞིས་ཀ་བྲག་དཀར་བའི་ཞལ་ངོ་ཤངས་ལྷ་ཕུ་བས་སྤྱན་དྲངས་སྟེ་གནས་རྣམས་གཟིགས་ཤིང་རིང་དུ་འགྲོ་དོན་མཛད། དེར་དྲུང་པ་སི་དྷུ་སྤྲུལ་སྐུའི་འབུལ་ཆེན་གོས་ཆེན་གྱི་བླ་རེས་བརྒྱ། གོས་དར་གྱི་ཡོལ་བ་བརྒྱ། རྟེན་ཁེབས་བརྒྱ། ཇ་བརྒྱ་ལ་སོགས་པའི་བརྒྱ་ཚན་མང་པོར་ལོངས་པའི་འབུལ་བ་སླེབས། སྐུ་རབ་ནས་ནན་གྱིས་སྤྱན་དྲངས་པའི་ངོ་ལ་ལྕགས་མོ་བྱའི་ལོ་ལ་ཆིབས་ཁ་བསྒྱུར། ཐེལ་བསམ་༼པ༢༣༤ན༽ཡས་ཀྱི་གནས་སྐོར་གནང་བཞེད་པ་ན་སྣེ་གདོང་ནས་ཕེབས་མི་ཆོག་པའི་རྒྱུ་མཚན་གསུངས་མི་བཙུན་ཙམ་ཕུལ་བས་ཁོང་རང་ལ་མི་ལེགས་པ་འབྱུང་བར་ལུང་བསྟན་སྟེ་ངེད་ལ་ཁོང་གི་བཀའ་བཀྱོན་ཕོག་པ་ཡིན་གསུངས་ནས་ཁོང་གི་ལུང་རྒྱུག་པའི་སར་ན་བཟའ་ཡང་བཟང་པོ་མ་བཞེས། ལྷ་ཁོང་གི་གཞུང་དཀྱིལ་སྐྱེས་སུ་ཕེབས་ནས་གསུང་རབ་རྒྱ་མཚོའི་གྲ་ཚང་འཛུགས་པ་མཛད་སྟེ་ཕྱིས་རིན་སྤུངས་པས་ཐུབ་བསྟན་གསེར་མདོག་མཆོད་གཞིས་དང་བཅས་པ་ཕུལ་བར་བཞུགས་སྟེ་མཁས་པ་ཚ་བ་རབ་འབྱམས་པ་བླ་མར་བསྐོས། སྤྲུལ་སྐུ་ཐམས་ཅད་མཁྱེན་པ་ཀོང་པོ་ནས་ཕེབས་སྟེ་སྒར་ནས་ལུགས་གཉིས་ཀྱི་བསུ་བཀོད་པ་ཆེན་པོས་སྤྱན་དྲངས། བཞུགས་ཁྲི་ཁྱད་མེད་དུ་བཤམས་པ་ལ་བཞུགས། ཕྱིས་གདན་སའི་རྟེན་འབྲེལ་ལ་དགོངས་པར་འདུག །སྤྱན་སྔ་གོང་མའི་ཕྱག་རྫས་ཁྱད་ནོར་དུ་མ་ཡང་ཕུལ། བྱ་སྐུར་གྱི་ཞལ་ངོ་རྣམས་ཀྱིས་འབུལ་ཞབས་རྒྱ་ཆེན་གྱིས་མཆོད། འདི་ནས་བརྩམས་སྟེ་རྟེན་གཎ་དྷོ་ལ་ནས་བཟུང་ཕྱག་རྫས་ཁྱད་པར་ཅན་ཐམས་ཅད་ཉིན་རེ་ཞིང་རྣམ་པ་གཟིགས་མོའི་ཚུལ་གྱིས་ཕྱག་གིས་སྤྲུལ་སྐུ་ཐམས་ཅད་མཁྱེན་པའི་ཕྱག་དུ་གཏོད་པ་གནང་ཞིང་དོན་གྱིས་རྩིས་སྤྲོད་ཐམས་ཅད་གནང་བར་འདུག །ཡབ་སྲས་ལྷན་ཅིག་པས་ཡར་སྟོད་དུ་ཕེབས་སྟེ་འབུལ་ཞབས་མཐའ་ཡས་པས་མཆོད། འདིའི་དུས་ཀོང་པོར་ཀར་སྲིད་ཀྱི་བླ་མ་ཅིག་གིས་སྟེར་བྱིན་རེ་བས་དགོན་པ་བྱ་པ་སྐུ་སྐྱེ་ལ་འབུལ་ཟེར་བ་བྱས། དེ་ལ་སྒྲུབ་སྡེ་མཛད་པ་ན་རང་དབང་མི་འདུས་པར་གོ་ནས་ངེད་རང་གི་ས་སྲུང་དགོས་ཅེས་ཀར་སྲིད་སྦྲན། ཀར་སྲིད་ཀྱི་ཁྱུད་སྙེག་དགོས་བྱས་པ་ལ་ལན་མ་བཏང་བར་དུས་གཟིངས་བྱེད་རྩིས་བྱས་པ་གོ་ནས་ཀར་སྲིད་ཀྱིས་དམག་བྱས་པ་ལ་བརྟེན་ནས་ལོ་རོ་བཀྲ་ཤིས་མཐོང་སྨོན་པ་རྣམས་ཀྱིས་བཙུན་མའི་བར་ལ་དམག་ཕྲལ་བའི་བརྒྱ་ལྷག་ཞིག་གིས་སྒར་༼པ༢༣༤བ༽གྱི་མཛོ་གཡག་རྣམས་ལ་ཇག་རྐུན་བྱས་ཀྱང་ཁོང་ཚོས་བསད་པའི་ལྷག་གང་ཕུལ་ཙམ་བཞེས། ལན་དང་བཀའ་བཀྱོན་ཅི་ཡང་མ་མཛད། སླར་བཤད་སྒྲུབ་གླིང་དུ་ཕེབས་སྟེ་སྨོན་ལམ་ཆེན་མོ་དང་ཆོས་མང་གར་འཕྱམས་སྦྱིན་སྲེག་དང་བཅས་པ་མཛད། གཞིས་ཀ་སོ་སོ་དང་ཡུལ་གྲུ་སོ་སོའི་འབུལ་ཆེན་ཕུལ། སླར་གཙང་ཁང་འདུ་ཁང་རྒྱ་བསྐྱེད་པའི་བཀའ་གནང་ནས་སྒོ་གསང་སྔགས་གླིང་ན་བཞུགས་སྐབས་ཡར་ལུང་དུ་དྭགས་དམག་ལྷགས་པའི་མཛད་དཀའ་བྱུང་ཚེ་ཐེལ་ནས་དཔོན་ས་སྤྱན་སྔའི་དྲུང་གིས་བར་མཚམས་སུ་ཕེབས་དགོས་པར་ནན་གྱིས་སྤྱན་འདྲེན་ཞུས་པས་དཔོན་སློབ་ཉུང་བསྡུས་མཛད་ནས་འོལ་ཁ་ནས་ཐེལ་དུ་ཕེབས་ཤིང་བཀའ་ཆོས་དུ་མ་གནང་། གནས་གཟིགས་ཞིབ་པར་གནང་། ཚོང་འདུས་བྲག་ཁར་བཞུགས་ཚེ་དཔོན་ས་གོང་མ་རང་ཕྱག་འབུལ་ལ་ཕེབས་ནས་མགོན་སྐྱབས་ཞུས། སྤྱན་སྔ་ཐམས་ཅད་མཁྱེན་པའི་སྤྲུལ་སྐུ་བདག་རྐྱེན་གནང་བ་འདིས་ཆ་ཁོ་ན་ལ་དགོངས་སྙམ་པ་དེ་དུས་དབུས་གཙང་པ་རྣམས་ལ་ཡོད་པ་ནས་འདི་ཕུལ་ན་མཉེས་ཡོང་བསམས་ནས་བདེ་ཆེན་མཆོད་གཞིས་ཀྱི་དེབ་རྣམས་ཕུལ་ཚེ་ཡངས་པ་ཅན་ཕྱག་མཛོད་པ་སྐུ་གཞོན་པ་ཕ་ཚད་ན་ཡོད་པ་ལ་ཕངས་སྟེ་ང་ལ་མི་དགོས་ཁྱོད་རང་གྱིས་གསུང་བ་དང་ཕྱིས་མཆོད་གཞིས་ཡོང་བར་ལུང་བསྟན་པ་བཞིན་གླང་ལོ་ནས་ཕྱག་དུ་བྱུང་། ལུགས་གཉིས་ཀྱི་ཡོན་ཏན་གྱིས་ཕྱུག་པ་འཕྱོང་རྒྱས་ནས་སའི་དབང་ཕྱུག་ཧོར་བསོད་ནམས་དར་རྒྱས་དང་སྨྱུག་ལ་ནས་གཟིམས་དཔོན་ཀུན་སྤངས་པ་གཉིས་ཀྱིས་རྒྱུད་ཡོད་དང་ཕྱག་ཕྱི་མཛད་སྟེ་གདུང་རྒྱུད་པ་དཔོན་གཡོག་དྭགས་པོ་ནས་ཡར་ཕེབས་ཐུབ་པ་སོགས་དང་རེ་ཞིག་གི་ཆིངས་གནང་བས་ཐམས་ཅད་ཅུང་ཟད་བདེ། ཞར་ལ་བསམ་ཡས་ལ་སོགས་པའི་གནས་གཟིགས་མཛད། བྱང་ཆུབ་ཆེན་པོ་ལ་དིང་ཕོན་ཤིན་དུ་ཆེ་བ་ཞིག་ན་བཟར་ཕུལ། ལམ་མཁན་པ་མི་ལ་བརླམས་པ་ལ་སེམས་བསྐྱེད་གནང་། བྱམས་པ་གླིང་དུ་སྤྱན་དྲངས་སྟེ་ཡར་༼པ༢༣༥ན༽རྒྱབ་པས་གུས་པར་མཆོད། སྔགས་རྙིང་མ་ལ་སྐུར་པ་བཏབ་པའི་རྩོམ་བྱང་རྗེའི་དྲུང་གི་མཚན་ལ་གཡར་བ་ཞིག་གཞན་ཞིག་གིས་བྱས་པ་བྱུང་སྟེ་རྙིང་མ་བ་མཐའ་དག་མ་མོས་པ་ནས་དེའི་ལན་དང་རྩོམ་ཚུལ་ལ་དོགས་པ་དཔྱད་པ་དྲང་པོའི་ས་བོན་ཞེས་བྱ་བ་མཛད། སླར་སྣེ་གདོང་རྩེར་སྤྱན་དྲངས་བཀའ་ཆོས་གནང་བ་ན་དཔོན་ས་ཉིད་བཞུགས་དུས་གདུང་རྒྱུད་ཁྲི་ཐོག་དུ་འོས་པ་ཅིག་རྒྱལ་ཚབ་གྱི་ཚུལ་དུ་ཕྱག་ཕྱིར་ཐུགས་བྲེལ་གཅོད་དུ་བཅུག །ཁྲི་ཐོག་དུ་རྩོད་མེད་ཡོང་བ་མཛད་ན་རྒྱལ་ཁམས་ཐམས་ཅད་ལ་ཕན་ཞེས་བཀའ་གནང་བ་ལའང་དེ་ལྟ་མི་འཆར་བར་ཞུས། ལབ་ཆིངས་ཀྱང་གཉིས་ཐད་ནས་ཆེས་དཀའ་བའི་ཚེ་ཐུགས་སུན་པའི་ཚུལ་གྱིས་ས་མཚམས་འདི་ལས་སུས་བརྒལ་བའི་སྡེ་གཟར་བྱས་པ་ལ་ཆོས་སྐྱོང་གིས་ཆད་པ་ཐོང་ཞེས་གསུང་བ་མཛད་སྟེ་བཤད་སྒྲུབ་གླིང་སོགས་ལའང་ཕེབས་མ་གསན་པར་ཙཱ་རི་མཚོ་དཀར་ལ་ཐེགས། གྲི་གུ་བས་སྣ་མོར་བསླུས་བྱས་པ་དང་བྱ་སྐུར་གྱིས་ཡར་གཞུང་ལ་བཅུག་པ་གཉི་གའང་ཉེས་པས་ས་མཚམས་ལས་བརྒལ་བའི་བཀའ་ཆད་ཡིན་པར་གླེང་ཞིང་འདུག །རྟེན་ཆེན་གྱི་སྐུ་རྒྱུད་ཟངས་རྩེ་ཁལ་སུམ་བརྒྱ་ཙམ་ལོངས་པ་ན་བདག་ལ་བཀའ་ཤོག་ཕེབས་སྟེ་བཤད་སྒྲུབ་གླིང་གི་གཙུག་ལག་ཁང་འདི་སྦྱིན་བདག་གི་སྡིག་སྦྱོང་དགེ་དཔེལ་དུ་དམིགས་ཀྱང་གཙོ་བོར་ངེད་རང་ལ་ཁུར་བབ་པ་ཅིག་བྱུང་བ་ཁྱོད་ཀྱིས་འདིའི་དོ་དམ་བྱེད་དགོས་གསུང་བ་ཕེབས་རུང་དགེ་འདུན་སྡེ་སྐྱོང་དགོས་པ་དང་མི་མང་བ་ནས་མ་ནུས་པ་ལ་ཚིག་གི་སྦྱངས་བ་ཞུས། འོ་ན་རྒྱུ་བྱིན་རླབས་དེ་མདོ་རྒྱུད་ནས་བཤད་པའི་ཚད་ལྡན་ཅིག་གྱིས་གསུང་བ་དང་། སྐུའི་དཔེར་འཇིམ་སྐུ་ཞིག་དགོས་འདུག་པའང་ཚད་ལྡན་གྱིས་གསུང་བ་ཕེབས་པས་རམ་སྟོད་གྱི་གཙུག་ལག་ཁང་རྙིང་པ་ཅིག་ཏུ་མདོ་ལུགས་དང་དགྱེས་རྡོར་ལ་བརྟེན་ནས་ཞག་གསུམ་དུ་བྱིན་རླབས་ཚད་ལྡན་བགྱིས། རིག་བྱེད་པ་རྣམས་ལའང་སྐྱབས་འགྲོའི་སྡོམ་པ་སྐྱེ་མཆེད་བྱིན་རློབ་སོགས་༼པ༢༣༥བ༽ཚད་ལྡན་བྱས། རྒྱུད་བྱིན་རླབས་ཀྱི་ཤིས་བརྗོད་གྲུབ་པའི་ཚེ་གྲུབ་ཐོབ་པག་ཤིས་མཚུར་ཕུའི་ལྷ་ཆེན་གྲུབ་པའི་སྐབས་ཀྱི་ཤིས་བརྗོད་དང་མགུར་སོགས་ཀྱི་ལུང་ཞུ་མི་བྱུང་བས་རྟེན་འབྲེལ་ལེགས་པར་ཡང་གོ །འོན་ཡང་གཟོ་བོའང་མང་དུ་ཐོང་ལ་ནན་ཏན་བྱས་ན་འཕུལ་མང་པོ་མི་དགོས་པས་ལོ་གཅིག་གི་ནང་དུ་གྲུབ་ངེས་པས་བརྩོན་འགྲུས་སྐྱེད་ཟེར་བ་སྨྲས་ནའང་དབྱིངས་ཆེ་བའི་ན་མཁར་ལྡིངས་ནས་ཡུན་རིང་ལུས། འོན་ཡང་གོང་ལར་ཕེབས་དུས་ཞལ་རས་དང་དབུ་སྐྲའི་བུང་བ་ཕྲེང་འོག་མ་གཙུག་གི་ནོར་བུ་རྣམས་བསྒྲིགས་པ་ལ་བཀའ་ལུང་བཞིན་བདག་གིས་རབ་གནས་ཀྱི་ཆོ་ག་བགྱིས་ཤིང་ཕྱག་ནས་གནང་། བར་དུ་སྡེ་གཟར་སྣ་ཚོགས་པ་བྱུང་ནའང་སྐུ་རྒྱུའི་ཟངས་ལེབ་བཞུགས་པའི་ཁང་པས་སྐྱེལ་མ་ཐུབ་པ་བྱུང་སྟེ་ཟགས་གོད་མེད་པ་ལས་ཕྱིས་རྒྱལ་སྲས་ཀུན་དགའ་རིན་ཆེན་བཤད་སྒྲུབ་གླིང་གི་བླ་མར་བསྐོས་པས་དཔྱིས་ཕྱིན་པར་མཛད་སྟེ་འདི་ནས་ལོ་བརྒྱད་པ་བྱ་ལོ་རབ་གནས་ལེགས་པར་བགྱིས། སྡེ་གཟར་དེ་ལྟ་བུའི་སྐབས་སུའང་རྟེན་ཆེན་བར་ཆད་མེད་པར་གྲུབ་པ་དང་གཟོ་བོ་རྣམས་ལའང་བར་ཆད་མེད་པ་ནི་དགོངས་པ་གཏད་པའི་བྱིན་རླབས་ཁོ་ནར་འདུག་པས་དཀོན་མཆོག་ལ་ཡིད་འཆེས་ན་དེས་ཆོག་པར་གོ །མཚོ་དཀར་ན་བཞུགས་དུས་སྟག་ལུང་ཆོས་རྗེ་སྐུ་མཆེད་གསུམ་ཅུང་ཟད་ཐུགས་འཛོལ་བ་ལྟར་སྣང་བ་ན་སྐུ་འབྲིང་བས་སྒར་དུ་ཕེབས་པ་ཡིན་པས་མགོན་སྐྱབས་གནང་དགོས་ཞུས་པ་ལའང་སྤྱིར་མཇལ་སྤྲོ་ནའང་། ཐུགས་མ་མཐུན་པ་ལ་སྒོས་དབོན་སོ་སོར་འཚོལ་བ་མཛད་ན་གཏན་མི་ཡོང་བ་ཐུགས་མཐུན་པ་ཁོ་ན་དགོས་ཅེས་བཀའ་གནང་བས་སེལ་ཆེན་པོར་མ་སོང་བ་མཛད། སྟག་ལོ་སར་བ་ནས་བདག་གིས་ཀྱང་ཐམས་ཅད་རྨི་ལྟས་སོགས་རྩུབ་པར་གླེང་བ་དང་དགུང་སྐེག་འདི་ཉེ་བར་འདུག་པས་སྟག་ཡོས་གཉིས་པོ་ལ་ས་གཅིག་དུ་གདན་ཆགས་པའི་སྐུ་མཚམས་དང་སྐུ་རིམ་གནང་བ་ཞིག་ཞུར་བཏང་བ་ལ་ངེད་རང་ཡང་དེ་ལྟར་བསམས་རུང་བསམ་ཆུང་རྣམས་ཉན་པར་མི་སྤྱོད་༼པ༢༣༦ན༽འདུག་པས་བསམས་པ་ལས་མ་བསམས་དབང་ཆེ་བ་ཞིག་བྱུང་གིས་དོགས་ཅེས་པ་ཕེབས།

ཕྱིར་རྗེ་བཙུན་འདི་ལྟ་བུ་རྫོགས་པའི་སངས་རྒྱས་ཐམས་ཅད་དབྱེར་མེད་པའི་རང་བཞིན་གཅིག་པ་ཁོ་ན་གདུལ་བྱ་ལ་གང་འདུལ་གྱི་སྐུར་སྣང་བར་ཟད་པས་སྐད་ཅིག་མ་གཅིག་གི་གཟིགས་པོ་དང་རྣམ་པར་ཐར་པའང་བློས་བསམ་པར་མི་ནུས་ན་རྣམ་པར་ཐར་པ་ཐམས་ཅད་ལྟ་ཅི་སྨོས། འོན་ཡང་ཚུར་མཐོང་རྣམས་རྗེས་སུ་བཟུང་ཆེད་དག་པའི་གཟིགས་པ་བཀའ་བསྩལ་བ་ཁོ་ན་ཡང་སྤྱིར་བགྲང་གིས་མི་ལང་ཡང་བྱེ་བྲག་དུ་ཅུང་ཟད་བརྗོད་ན། སྟོང་གསུམ་ཤོང་བའི་གླང་ཆེན་སྤྱི་བོ་ལ། །མི་རོ་ཞུ་བའི་མར་ཁུས་གཏམས་པའི་ནང་། །རང་ལུས་སྡོང་བུར་འབར་བའི་རྩེ་མོ་ན། །རྨ་བྱའི་སྒོང་ང་ཁ་ནས་སྐྱེ་བཞིན་གར་། །ཞེས་སོགས་ཡེ་ཤེས་ཀྱི་དྷཱུ་ཏི་ལ་རྣམ་ཤེས་ཀྱི་དབུ་མ་དག་པའི་རྟགས་དང་། རེ་ཞིག་རང་ལུས་ཡན་ལག་བཞི་པོ་ནི། །ལྗོན་ཤིང་ཆེན་པོ་བཞིར་གྱུར་ལག་གཉིས་ཀྱི། །རྩ་བ་ནམ་མཁའི་གཞི་ལ་སྲ་ཞིང་འཐས། །རྐང་པ་ས་ལ་སྲ་ཞིང་ལྷག་པར་འཐས། །ལུས་ཀྱི་ནང་ཀུན་རབ་ཏུ་སྟོང་པ་ལ། །གངས་རིའི་དུམ་བུ་གཉིས་ཅིག་རྒོད་ཅིང་འཕྲོ། །ཞེས་སོགས་རྣམ་སྨིན་གྱི་ལུས་དག་པ་དང་། ལུས་ཟུངས་བདུན་དང་སྦས་པའི་རྩ་ལྔ་དང་ཡན་ལག་གི་རླུང་ལྔ་དང་ཡན་ལག་བཞི་དང་རྩ་ཕྲན་ཐམས་ཅད་དང་རྩ་གསུམ་སོ་སོའི་རླུང་བཅས་ལ་བསྲེག་པ་ཐེབས་པའི་རྟགས་དང་། རྩ་འཁོར་རྣམས་དང་དོན་ལྔ་དང་སྣོད་དྲུག་དང་ལུས་ཀྱི་འབྱུང་བ་ཆེན་པོ་རྣམས་བསྲེགས་ནས་ཡེ་ཤེས་ཀྱི་སྐུར་གྱུར་པ་སྟེ་མདོར་ན་རྡོ་རྗེ་ཐེག་པ་གཏུམ་མོའི་རྣལ་འབྱོར་གྱི་ཡོན་ཏན་ཐམས་ཅད་ཡོངས་སུ་རྫོགས་པ་དང་། རྡོ་རྗེ་རྣལ་འབྱོར་མ་ཕག་ཞལ་སུམ་བཅུ་རྩ་བདུན་མའི་སྐུ་ལ་དབུ་མ་དགྲ་གཅན་གྱི་གཟུགས་ལྟེ་བར་དུས་མེད་དང་བཅས་པའི་དུག་སྦྲུལ་གྱི་མགོ་ཕག་ཞལ་དབུས་མ་སྤྱན་གསུམ་པའི་སྤྱི་བོར་ཐོན་པའི་ལྕེ་རྩེ་གསུམ་གཡོ་བའི་དབུས་མའི་རྩེར་དཔལ་ཧེ་རུ་ཀ་བཞུགས་པའི་འོད་ཀྱིས་རྣལ་༼པ༢༣༦བ༽འབྱོར་མ་དྲངས་པ་དང་། འཁོར་ལོ་སྡོམ་པའི་སྤྱི་བོར་རྡོ་རྗེ་འཆང་དཀར་པོ་བཞུགས་པའི་ཧཱུྃ་སྒྲས་འཁོར་ལོ་སྡོམ་པའི་སྐུའི་པགས་པ་སྦྲུལ་ཤུན་ལྟར་འཕར་སྟེ་རྡོ་རྗེ་སེམས་དཔའི་སྐུ་ལ་གསོལ་བས་སྔོན་པོར་གྱུར་ཞིང་ཡུམ་ཀྱི་དབུ་ཐོད་མར་མེ་གཉིས་ཆད་ལྟར་འཕར་སྟེ་རྡོ་རྗེ་འཆང་གི་མགྲིན་པར་ཐིམ་པའི་མོད་ལ་སྡོམ་པ་ཡབ་ཡུམ་སྟོང་ཆེན་དུ་ཡལ་བ་དང་། སྣ་ཚོགས་རྡོ་རྗེའི་ལྟེ་བར་བཻ་ཌུརྱའི་བུམ་པ་ནོར་བུའི་ཏོག་ཅན་གྱི་ནང་དུ་རྒྱུད་སྡེ་བཞིའི་ལྷ་ཚོགས་ཀྱི་ནང་དུ་དཔལ་ལྡན་བླ་མ་ཡེ་ཤེས་ཀྱི་བདུད་རྩི་འཁོར་འདས་གང་གིས་མྱོང་ཡང་རྣམ་ཤེས་གཏན་བྲལ་དུ་བྱེད་པ་དེ་རྟེན་བརྟེན་པ་དག་པའི་མེ་ཕུང་གིས་རྣམ་པ་ཐམས་ཅད་པའི་རྟེན་འབྱུང་དུ་འཁོར་བས་བུམ་པ་ནས་ཕྱིར་ལུད་འཁོར་འདས་ཐམས་ཅད་དུ་བོ་བས་ལྕགས་ལ་གྲུབ་པའི་དངུལ་གྱིས་ཐེབས་པ་ལྟར་གྱུར་པ་སངས་རྒྱས་ཀྱི་ཡེ་ཤེས་རྡོ་རྗེ་ལྕགས་ཀྱུའི་རྣམ་པས་དབྲལ་མ་ནུས་པ་དང་། དངོས་པོ་དང་དངོས་མེད་རྟག་མི་རྟག་སོགས་ཀྱི་སྤྲོས་པར་མ་ཁོམ་པ་ལས་རྡོ་རྗེ་ཕ་ལམ་གྱི་མེ་ཐབ་གྲུ་གསུམ་སུམ་བཤིབས་ཀྱི་ནང་དུ་རྣལ་འབྱོར་མ་ལང་ལོང་དུ་འདུ་བའི་མེ་ཕུང་རྩེ་མོ་གཅིག་པའི་རྩེར་བླ་མ་ཧེ་རུ་ཀ་ཕྱག་ན་གློག་གི་ཞགས་པ་འཛིན་པས་ཆོས་ཐམས་ཅད་ལ་འདེབས་པ་ན་བླ་མའི་སྐུ་ཁ་བ་ལྟར་བབ་པ་མེ་དང་འདྲེས་པ་དང་། ཡེ་ཤེས་ལྔའི་ན་མཁའ་དཀར་སེར་དམར་ལྗང་སྔོ་བའི་དབུས་སུ་བདག་གཞན་ཐམས་ཅད་ཧེ་རུ་ཀ་ཞལ་ཕྱག་གྲངས་མེད་དུ་གསལ་བའི་དབུས་ཐོག་དང་ཕྱག་ན་ཧེ་རུ་ཀ་བཞུགས་པ་ལས་ཟླ་བ་ཆར་ལྟར་བབ་པ་རང་གི་བ་སྤུར་ཐིམ། ཉི་མ་གྲངས་མེད་ཤར་བ་སྐུའི་འོད་ཟེར་སྔོ་ནག་གི་གསེབ་ཏུ་ན་བུན་ལྟར་ཡལ། དགྲ་གཅན་ན་མཁའ་ནས་འཁོར་བ་ཞལ་དུ་མིད་སྟེ་ཐུགས་ཀར་ཡལ་བ་དང་། མེ་ཕུང་གི་གསེབ་ཏུ་རང་ཉིད་ཡེ་ཤེས་མགོན་པོ་མིའུ་ཐུང་གེལ་པའི་རྣམ་པར་བཞུགས་པས་ན་མཁའ་ལས་སྟོང་གསུམ་ཙམ་རེ་བཅད་ནས་ན་མཁར་སྣ་ཚོགས་རྡོ་རྗེ་དང་ཉི་མའི་སྟེང་དུ་བྱང་ཆུབ་ཆེན་པོའི་མཆོད་༼པ༢༣༧ན༽རྟེན་བརྩིགས་པའི་བུམ་པར་བླ་མ་ཡེ་ཤེས་ཀྱི་མགོན་པོར་བཞུགས་པ་རང་གི་ཞལ་ནས་དབུགས་སྤྲོས་པ་བདུད་རྩིའི་ཆར་དུ་གྱུར་པ་ལས་ན་མཁའ་ལ་དཔག་བསམ་གྱི་ལྗོན་པ་ཡལ་ག་དང་མེ་ཏོག་དང་འབྲས་བུ་གཡུར་ཟ་བ་ལས་དཔའ་བོ་དང་རྣལ་འབྱོར་མའི་ཚོགས་ཉི་ཟེར་གྱི་རྡུལ་ལྟར་འཁྲིགས་པ་འབྱུང་བས་མཆོད་པ། མཆོད་རྟེན་དེ་ཡང་སྐད་ཅིག་གིས་རང་གི་ཐུགས་ཀར་ཞུགས་པ་དང་། དུར་ཁྲོད་བརྒྱད་སོ་སོའི་དབུས་སུ་ཀེང་རུས་མིག་ལས་ཉི་མའི་འོད་འབྱོན་པ། ཁོང་ནས་རྒྱུད་ལྟོ་འཛག་པ། སྐྲ་དམར་སེར་བརྫེས་པ། དུག་སྦྲུལ་བརྒྱད་ཀྱིས་བརྒྱན་པ་མཚོན་ཆ་སྣ་ཚོགས་པ་ཐོགས་པ་ལུས་དཔག་ཚད་ཙམ་པ་དེས་དུར་ཁྲོད་ཀྱི་མི་རོ་རྣམས་སྲུང་བ་ན་ན་མཁར་བླ་མ་རྡོ་རྗེ་ཁྭ་གདོང་མ་ཕྱག་དང་པོ་གཉིས་རྡོ་རྗེ་དང་ཐོད་པ་འོག་མ་གཉིས་ཁ་ཊཱཾ་དང་ཅང་ཏི་ཅན་མཁའ་ལྡིང་ལ་ཞོན་པ་འཁོར་དུ་ཧེ་རུ་ཀ་ཡབ་ཡུམ་ཐམས་ཅད་བྱ་རྒོད་དང་ཁྭའི་རྣམ་པ་ཅན་གྱིས་བསྐོར་བ་སྤྲིན་ལྟར་གཏིབས་པ་ན་མཁར་ལམ་བྱུང་བས་གཟིགས་པ་ཙམ་གྱི་རོ་རྣམས་རང་སར་ཡལ་ཀེང་རུས་རྣམས་བྱིན་པ་ཤིང་ལྟར་རེངས་པའི་མོད་ལ་བླ་མའི་ཞལ་ནང་དུ་བཀའ་རྒྱུད་ཀྱི་བླ་མ་རྣམས་ལམ་བྱོན་པ་དང་། རྡོ་རྗེའི་ར་བ་གྲུ་བཞི་སྒོ་བཞི་པའི་ནང་དུ་ཁྱི་གདོང་མ་དམར་མོ་དང་གླང་ཆེན་གྱི་གདོང་ཅན་དཀར་པོ་འཇིག་རྟེན་ལས་བརྒལ་བའི་སྤྱོད་པ་ཅན་དང་། བླ་མ་ཤཱཀ་ཐུབ་ཏུ་བྱོན་པའི་ཐུགས་ཀར་སེམས་དཔའ་གཉིས་ཀྱིས་རྔ་ཡབ་གཡོབ་པ་དང་། ཡེ་ཤེས་མགོན་པོ་བེར་ནག་ཅན་གྱི་ཚོགས་འོག་ནས་མེ་ལྟར་དུ་འབར། སྟེང་ནས་བཀའ་རྒྱུད་ཀྱི་བླ་མ་སྤྲིན་ལྟར་དུ་གཏིབས། བར་ནས་ཡེ་ཤེས་ཀྱི་མཁའ་འགྲོ་ཆུ་ལྟར་འཁོལ་བ་ཐམས་ཅད་ཀྱི་སྤྱི་བོར་བླ་མ་བརྗོད་མེད་ཀྱི་འོད་གསལ་དུ་དག་པ་ལ་སོགས་པ་ཡེ་ཤེས་ཀྱི་གཟིགས་སྣང་མཐའ་ཡས་པ་དང་། གཞན་ཡང་། རྨི་ལམ་གྱི་མཐོང་བ་མོས་སྒྲུབ་ཀྱི་སྙིང་པོ་ལས་འབྱུང་བ་ལྟར་དང་། ཁྱད་པར་༼པ༢༣༧བ༽གུ་རུ་མཚན་བརྒྱད་ཞང་གི་སྐུ་བརྒྱད་ཀརྨ་པ་རབས་བརྒྱད་རྣམས་དབྱེར་མེད་དུ་གཟིགས་པས་དེའི་སྒྲུབ་པ་བཀའ་རྒྱ་མ་བསྩལ་བ་སོགས་གཞལ་དུ་མེད་སྟེ་དེ་དག་ནི་ཟབ་ཆོས་སོ་སོ་ལས་གསལ་ལོ། །ཁྱད་པར་དུ་རྗེ་མཉན་པ་ཆེན་པོའི་སྐུ་འདྲ་དངུལ་བླུགས་པ་ལས་ཁྲུ་ཚད་ཙམ་སྐུ་ཤིན་དུ་ལེགས་པ་བྲད་བདར་བྱས་ཟིན་ལྟར་བྱོན་ཞིང་ཁྲི་རྒྱབ་རིན་པོ་ཆེའི་ཕྲ་དུ་མས་སྤྲས་པ་མཛད་སྟེ་བླ་མ་སྒྲུབ་པའི་སྒོ་ནས་རབ་གནས་གསོལ་འདེབས་གྱིས་ཅིག་པར་གནང་བ་སྩོལ་བ་གཟིགས་ནས་ཀླུང་ཤོད་བཀྲ་ཤིས་ཐང་དུ་རྒྱལ་ཚབ་སྤྲུལ་པའི་དགེ་སློང་ཀུན་བཟང་བ། དྲུང་པ་གཡུང་། འཇམ་བུ་དགེ་སློང་སོགས་ཕྱིར་མི་ལྡོག་པའི་བྱང་ཆུབ་སེམས་དཔའ་ཡིན་ངེས་བསམ་པ་བཅུ་ཕྲག་ཙམ་གྱིས་བླ་མ་སྒྲུབ་པའི་གསོལ་འདེབས་ཀྱི་རྒྱུན་མཛད། རྗེ་ཉིད་ཀྱང་སྲོད་ཐུན་ལ་ཕེབས་པའི་སྒྲུབ་པ་ཞག་བདུན་ཙམ་མཛད་པ་ན། རྗེ་ཉིད་ཀྱིས་ལྷོ་ཕྱོགས་ཀྱི་ཞིང་སྙིང་པོ་དག་པར་རྗེ་བླ་མ་དེ་བཞིན་གཤེགས་པ་ཚངས་པའི་རྒྱལ་མཚན་དུ་སངས་རྒྱས་སྟེ་བྱང་སེམས་ཀྱི་འདུས་པ་ཐེར་འབུམ་དང་དཀྲིགས་ཆེན་ལ་ཆོས་སྟོན་པར་གཟིགས་སྟེ་སྐུའི་བཀོད་པ་ཞིང་གི་རྡུལ་སྙེད་ཀྱིས་མཆོད་པ་ཐ་དད་པ་མཛད་པ་དང་། བླ་མ་ཧེ་རུ་ཀར་བཞེངས་པས་མཆོག་དུ་མི་འགྱུར་བའི་ཡེ་ཤེས་བསྩལ་བ་སོགས་ངོ་མཚར་མཐའ་ཡས་པ་བརྙེས་པར་སྣང་ལ། སྒྲུབ་པ་པོ་སོ་སོའི་ཉམས་སྣང་མངོན་སུམ་གྱི་དག་པའི་མཐོང་བ་ཐ་དད་པ་ཡང་གཞལ་དུ་མེད་སྟེ་བདག་གིས་ཉིན་རེ་ཞིང་སོ་སོའི་གསུང་བཞིན་བྲིས་སྟེ་ཕུལ། སྤྱིར་ཡང་རྗེ་ཉིད་ཀྱི་ཐུན་མོང་མ་ཡིན་པའི་ཆོས་དྲུག་ཆེན་མོ་སོགས་ཀྱང་ཟུར་གྱི་དགེ་འདུན་ཕལ་ཆེར་ལ་གནང་བ་ན་ཆོས་གཉན་པས་གསུམ་རེ་ལ་དམིགས་པ་ཐ་དད་དུ་གནང་བ་རྣམས་བདག་གིས་སྐྱོར་མཁན་ཁྲིད་གཉེར་གྱིས་ཚུལ་བྱས། སོ་སོའི་ཉམས་མྱོང་རྣམས་བྲིས་སྟེ་སྐབས་སུ་འབུལ་པའི་ཤོག་དྲིལ་སྔ་ཕྱི་འདི་རྣམས་མཐོང་ན་སྔོན་གྱི་བླ་མ་རྣམས་ཀྱི་༼པ༢༣༨ན༽རྣམ་ཐར་འདི་རིགས་འདུག་པ་རྣམས་རྩེད་མོ་ལྟ་བུར་འདུག་སྙམ་པ་སྐྱེ་བ་ཧ་ལས་ཐུབ་པ་ཤ་སྟག་ཡོད་ཀྱང་སྣོད་མིན་ལ་གསང་སྒྲོགས་སུ་སོང་དོགས་པ་དང་། སོ་སོ་ནས་ཡོན་ཏན་སྦེད་པ་འབའ་ཞིག་ཏུ་འདུག་པ་དང་། རྗེ་དྲུང་ཉིད་ཡོན་ཏན་གསང་བ་ན་གཙོ་བོར་མཛད་པ་དང་ཁོང་རྣམས་ཀྱི་ཐུགས་དམ་ལ་གནོད་དོགས་བདག་གིས་རྟེན་གྱི་གཟུངས་བཞུགས་ཀྱི་རིགས་ཁོ་ན་ལ་བཞུགས་སུ་བཅུག་ནས་གྲགས་སུ་མ་བཅུག་པ་ཡིན། གཞན་ཡང་མཆེད་གྲོགས་སོ་སོའི་གསུང་ལས་ཐོས་པ་ངོ་མཚར་ཚད་མེད་པ་དུ་མ་ཡོད་ཀྱང་གཞན་དག་གི་བློར་མི་ཆུད་པས་མ་བྲིས། སྤྱིར་ཇི་ལྟ་ཇི་སྙེད་གཟིགས་ཤིང་མཁྱེན་ལ་རྡོ་རྗེའི་སྤྱན་ལྔ་དང་མངོན་པར་ཤེས་པ་དྲུག་མཐར་ཕྱིན་པ་ནི་ཐེག་ཆེན་མི་སློབ་པའི་འཕགས་ཆེན་རྣམས་ཀྱི་ཐུན་མོང་ཡིན་མོད་ཀྱང་ད་ལྟ་སངས་རྒྱས་ཀྱི་རྣམ་པས་འདུལ་བའི་གདུལ་བྱ་མ་ཚོགས་པ་དང་། ཁྱད་པར་རྙིགས་དུས་འདིར་སྐྱེ་བ་མང་པོ་དྲན་ནོ་ཕྱག་རྗེས་ཞབས་རྗེས་བྱུང་ངོ་ན་མཁའ་ལ་འཕུར་རོ་བྱ་བ་ལ་སོགས་པ་ཟེར་བའི་ཞིག་པོ་དང་སྤྲུལ་སྐུར་གྲགས་པ་ཡུལ་གྲུ་རེ་ནའང་མང་པོས་སྣང་ལ་དེ་དག་གི་ཚུལ་ལ་རྗེས་སུ་དཔག་པས་དཔྱད་པ་ན་ཚེ་འདིའི་རྙེད་བཀུར་དང་ཟང་ཟིང་ངན་ངོན་ཙམ་འདི་སྒྲུབ་པ་འབའ་ཞིག་དུ་སྣང་བས་དེ་དག་གི་ཆོ་འཕྲུལ་ལྟར་སྣང་བ་དེ་དག་ཀྱང་བྱུང་བའམ་མ་བྱུང་བའམ་ཅི་ཞིག་སྙམ་པ་དང་། བྱུང་དུ་ཟིན་རུང་སྤྱན་མངོན་ཤེས་ལྟར་སྣང་ཙམ་ནི་བདུད་ཀྱིས་ཀྱང་སྐྱེད་པ་དུ་མ་ཡོད་པས་དེ་དག་གི་རྒྱུ་ཅི་སྙམ་དུ་སོམ་ཉི་འཕེལ་བར་མཐོང་ལ་དེའི་ཕྱིར་རྗེ་འདི་ནི་སྤྱན་མངོན་ཤེས་དང་ལྡན་པར་ཞལ་གྱིས་གཏན་མི་བཞེས་ལ། ཀརྨ་པའི་མཚན་གྱིས་བྱིན་གྱིས་བརླབས་པ་ཅེས་པ་ཙམ་ལས་དངོས་སུ་ཞལ་གྱིས་མི་བཞེས་པ་ནི་དེང་སང་སྔོན་གྱི་བཟང་པོ་ཆེ་གེ་མོ་ཞིག་དང་དེ་ནས་བཟང་པོ་ག་གེ་མོ་ཞིག་དུ་སྐྱེས་དྲན་ནོ་ཞེས་བརྗོད་བཞིན་པས་ད་ལྟ་བཟང་པོ་མ་ཡིན་པའི་སྤྱོད་པས་འཚོ་བ་རྣམས་ཀྱི་དྲེགས་པ་གཞིག་པའི་ཆེད་དང་། དུས་༼པ༢༣༨བ༽གསུམ་པོའང་སོ་སྐྱེས་ཀུན་ནས་བཏགས་པ་ཙམ་ལས་ངོ་བོ་ཉིད་ཀྱིས་མ་ཡིན་པ་དང་། སངས་རྒྱས་བྱང་སེམས་ཀྱི་སྤྲུལ་སྐུ་གདུལ་བྱ་ལ་མཐའ་ཡས་པར་སྣང་བ་རྣམས་ཀྱང་དྭངས་པའི་ཆུ་སྣོད་ཐམས་ཅད་དུ་ཟླ་གཟུགས་འཆར་བ་ལྟར་བཤད་པས་སྣོད་གཅིག་ཆག་པའི་དབང་གིས་ཟླ་གཟུགས་དེ་མི་སྣང་བ་ན་ཡང་གང་དུའང་སོང་བ་མིན་ཞིང་ཆུ་སྣོད་སར་དུ་བྱུང་བ་ཞིག་དུ་ཟླ་གཟུགས་སར་དུ་སྣང་བ་ན་ཡང་གང་ལས་ཤི་འཕོས་སྟེ་འོངས་པ་མ་ཡིན་པ་ལྟ་བུར་གསུངས་ལ། སྐྱེ་བ་སྔ་ཕྱི་ལ་སོགས་པ་ལ་བདེན་པར་མངོན་པར་ཞེན་པ་འདི་ནི་བྱིས་པའི་ཆོས་ཡིན་གྱི་འཕགས་པ་རྣམས་ཀྱིས་ཆོས་ཐམས་ཅད་སྒྱུ་མ་ལྟར་བདེན་རྫུན་གྱིས་སྟོང་པར་མཁྱེན་པའི་ཕྱིར་མངོན་པར་ཞེན་པས་གཅིག་དུ་བཀའ་མི་སྩོལ་བ་ཡིན་ནོ། །

དེ་ལྟ་མོད་ཀྱི་ཐུགས་རྣམ་པར་མི་རྟོག་པའི་ངང་ནས་ཤུགས་འབྱུང་དུ་བསྩལ་བ་ནི། སྔོན་ནཱ་གརྫུ་ནའི་ཞབས་ལ་གཏུགས། །ལམ་ཉེ་རྒྱུའི་སྤྱོད་པས་མཚམས་སྦྱར་ནས། །དཔལ་བྱམས་པའི་རྣལ་འབྱོར་རྒྱལ་བའི་སྐུ། །མཚན་མངའ་བདག་མཻ་ཏྲིར་ཡོངས་སུ་གྲགས། །ཡུམ་བཅོམ་ལྡན་འདས་མ་གྲུབ་པའི་དཔལ། །རྗེ་དབང་པོའི་བློ་གྲོས་འཇིགས་པ་མེད། །སྤྲུལ་ཡུལ་དྷུ་མ་ཐ་ལ་བསྐྱངས། །དཔལ་པདྨ་བཛྲ་ཞེས་སུ་གྲགས། །སྟེང་དགའ་ལྡན་ལྷ་ཡི་ཕོ་བྲང་ན། །རྗེ་རྒྱལ་བའི་མྱུ་གུ་སྤྲིན་གྱི་སྟོབས། །ཞིང་དག་པར་བསྒྱུར་པའི་སེམས་དཔའ་བཞུགས། །མཚན་བློ་གྲོས་རིན་ཆེན་ཞེས་སུ་གྲགས། །ནུབ་ཀུན་བཟང་རོལ་པའི་ཞིང་ཁམས་ན། །མཆོག་སྦྱིན་པའི་ས་བདག་ཙནྡན་སྡེ། །དུས་དགེ་བཅུ་རྫོགས་པའི་ཡ་མཚན་ཡོད། །མཚན་པདྨ་རྣམ་རོལ་ཞེས་སུ་གྲགས། །ཡུལ་བྱང་ཕྱོགས་ཡངས་པའི་རྒྱལ་ཁམས་འདིར། །རྗེ་ས་བདག་རྒྱལ་པོའི་བླ་ཡི་བློན། །དབང་ཆེ་བར་གྲགས་པའི་ངན་ལམ་རིགས། །མིང་རྒྱལ་བ་མཆོག་དབྱངས་ཅེས་སུ་གྲགས། །བོད་ཆེན་པོའི་ཡུལ་ལྗོངས་ཉམས་དགའ་བར། བློ་ལེགས་པར་སྦྱངས་པའི་གྲགས་པ་ཅན། །རྗེ་དགོངས་པ་རབ་གསལ་༼པ༢༣༩ན༽ཞབས་ལ་གཏུགས། །གྲུམ་ཡེ་ཤེས་རྒྱལ་མཚན་ཞེས་སུ་གྲགས། །རྗེ་ཕྱ་པའི་སྙན་པ་མ་བཟོད་ནས། །ཡུལ་མདོ་སྨད་ཕྱོགས་ནས་དབུས་སུ་བཏོལ། །པཎ་ཆེན་གྱི་བླ་མ་མང་བསྟེན་པའི། །མིང་དབུ་སེ་རུ་གྲགས་པ་མ་ལགས་སམ། །ཡུམ་རྡོ་རྗེ་བདེ་མས་བྱིན་གྱིས་བརླབས། །དཔལ་དབྱངས་ཅན་ལྷ་མོ་མགྲིན་པར་ཞུགས། །སྔོན་རྒྱལ་རྔ་བརྡུངས་པའི་བག་ཆགས་གསལ། །དོན་ཟབ་མོའི་གནད་ལ་ངེས་ཤེས་སྐྱེས། །ཕ་གྲུབ་མཆོག་རྣམས་ཀྱི་ཞབས་ལ་གཏུགས། །ཡུལ་བཟུང་དོན་དག་པའི་རྟེན་འབྲེལ་ལས། །ནང་རྣམ་པར་ཤེས་པའི་འགྱུ་བ་འགགས། །ཡུལ་ཀུན་རྫོབ་བདེན་པའི་འཁྲུལ་ཚུལ་རྟོགས། །དོན་དམ་པའི་བདེན་པ་རང་ངོ་འཕྲོད། །མཐོང་སྤང་གི་དྲི་མ་རབ་སྤངས་པ། །ལོག་ཞུགས་ཀྱི་མདུད་པ་གྲོལ་ནས་སོང་། ཡང་སྲིད་ཀྱི་འཆིང་བ་བྲལ་བ་ལས། སྤྲུལ་བསྒྱུར་གྱི་སྐྱེ་འཆི་ཅི་ཡང་སྟོན། །སྲོང་བཙན་གྱི་འཕྲིན་ལས་སྒྲུབ་པ་ལ། །དགོས་དོན་གྱི་ཞྭ་ནག་གྱོན་པ་ནས། །རྗེ་ཀརྨ་པ་ཡི་མཚན་བཟུང་སྟེ། །མཐའ་རྒྱ་མཚོའི་བར་དུ་ད་དུང་བགྲོད། །དུས་རྩོད་པར་ལྡན་པའི་གདུལ་བྱ་ལ། །ཐབས་ཟང་ཟིང་གི་འདུ་ལོང་ལ་བརྟེན་ནས། །དཔལ་འཁོར་ལོ་སྡོམ་པ་གྲུབ་པའི་ཞིང་། །ཡུལ་ཉེར་བཞིའི་གནས་སུ་བསྡུས་བྱས་སྟེ། །གསང་ཆེན་གྱི་དཀྱིལ་འཁོར་སྤྲུལ་བ་ནས། །བདག་བྱིན་རློབ་ཀྱི་ཆོ་ག་སྟོབས་བསྐྱེད་སྟེ། །ལུས་སེམས་ཀྱི་འཁྲུལ་འཁོར་རྡོ་རྗེ་བཞིགས། །སྐུ་བཞི་ཡི་རྒྱལ་ས་དེ་རུ་གནོན། །དཔལ་བུམ་པ་བཟང་པོ་གྲུབ་པའི་ལུས། །མཆོག་ཐུན་མོང་གི་ཟོང་གུ་དེར་མཆིས་པས། །ལས་ཅན་གྱི་སྐྱེས་བུ་འགའ་ཡོད་ན། །དུས་དེང་སང་དད་པའི་བག་ཆག་ཞོག །ཅེས་པ་ལ་སོགས་པའི་རྡོ་རྗེའི་མགུར་ཁྱད་པར་ཅན་དུ་མ་བཞུགས། མདོར་ན་སྐུ་གསུང་ཐུགས་ཡོན་ཏན་ཕྲིན་ལས་ཀྱི་གསང་བ་རྣམས་ནི་གསང་བའི་བདག་པོ་རྣམས་འབའ་ཞིག་གི་སྤྱོད་ཡུལ་དུ་ཟད་མོད་ཀྱང་རྒྱ་མཚོ་ལས་ཆུ་ཐིགས་ཙམ་གྱི་ཆ་ཤས་བདག་ཉིད་ཀྱིས་ཐོས་པའང་༼པ༢༣༩བ༽དུ་མ་ཡོད་མོད་ཀྱི་གཞན་དག་གིས་བློར་མི་ཆུད་པའི་ཕྱིར་བཏང་སྙོམས་སུ་བཞག་གོ །

གཞན་སེམས་ཤེས་པའི་མངོན་ཤེས་ཀྱང་ཞལ་གྱིས་ནི་ངེད་རང་མངོན་ཤེས་མེད་པས་ཅེས་ཁོ་ན་གསུང་གི་ཞལ་གྱིས་མི་བཞེས་ཀྱང་གདུལ་བྱ་ལ་མ་འོངས་པ་དང་ལྐོག་གྱུར་པ་སྐུ་རྩེད་ཀྱི་ཚུལ་གྱིས་ལུང་དུ་བསྟན་པ་རྣམས་ནི་ཆེས་མི་བསླུ་བ་སྟེ། སྤྲུལ་སྐུ་སྨན་ཐང་འཇམ་དབྱངས་པ་ལ་ཁྱོད་ཐོ་རངས་མ་ཆག་པར་བྱེད་པའི་ཚེ་སྒྲུབ་དེ་ཅི་ཡིན་གསུངས་པས་ནང་དུ་སླེབས་ནས་རྗེའི་དྲུང་འདི་ལ་མངོན་ཤེས་དེ་འདུག་གོ་ངའི་དེ་གཞན་སུ་ལའང་རྒྱུས་མེད། མངོན་ཤེས་འདི་ཞེད་པོ་ཡིན་འདི་མ་ཡགས་ཟེར་སྐད་པ་དང་། བདག་ཞབས་ཕྱིར་སླེབས་ནས་ཟླ་བ་གཉིས་གསུམ་ན་རྩིས་ཀུན་བསྡུས་པའི་རི་མོ་ཐོབ་ཅིག་གསུང་ནས་གཟིགས་པའི་ཚུལ་མཛད། རེས་རྐྱང་བགོད་སྦྲགས་བགོད་ཀྱི་རི་མོ་ཆུང་ངུ་རེ་ལའང་དཀའ་བ་ལྟར་སྟོན། རེས་སྔོན་སུ་ལ་ཡང་མ་གྲགས་ན་བདག་གིས་ལྟ་ཅི་སྨོས་པའི་གནས་མཐའ་དག་རྒྱ་ཆེར་བཀའ་བསྩལ། རྗེ་འཕྲིན་ལས་པའི་ཊཱིཀ་དེས་དོན་མི་ལྷོངས་པར་འདུག་པས་དེ་ལ་མཆན་བུ་གྱིས་གསུངས་དེ་གསོལ་བའི་དུས་མ་གཏོགས་ཞབས་ཕྱིར་བསྡད་སྟེ་གསུང་བསྒྲུབས། རྗེ་ཉིད་ནི་འདུལ་ཊཱིཀྲ་གི་ཐུགས་རྩོམ་ཁོ་ན་བར་མ་ཆད་པར་གནང་། ཇ་གྲལ། འབུལ་བཞེས། བང་ཆེན་སླེབ་རྫོང་། བསྐོས་ཇ་བསྐོ་བཞག་གསུང་ཆོས་གནང་དགོས། བཀའ་བཀོད། བཀའ་ཤོག །སྐད་ཆ་དྲི་རྨེད། སྐུ་གསུང་ཐུགས་རྟེན་གྱི་ཞལ་བཀོད། ཕྱག་དཔེ་ཞུས་དག །ཕྱག་དཔེ་ལ་དམར་དང་སེར་སོགས་ཀྱི་འབྱེད། དགེ་ཚུལ་སློང་གི་ལས་གྲལ། སྒར་པའི་ཚེས་བཅུ་དགུ་གཏོར་ལ་སོགས་པའི་ཆོག་གྲ་སོགས་ཀྱིས་དུས་རྟག་པར་ཟིང་ཟིང་པོར་ཡོད་རུང་ཐུགས་སྐད་ཅིག་ཡང་མི་གཡེང་། ཐུགས་བྲེལ་དེ་རྣམས་ཀྱང་སོ་སོར་མཛད། ཐུགས་རྩོམ་ཡང་མི་ཆད། བདག་གིས་ཀྱང་སྐུ་མཁྲིས་སུ་རི་མོ་དང་མཆན་བུ་འདེབས་པ་བགྱིས་ཤིང་གཟིགས་༼པ༢༤༠ན༽ལམ་དུ་ཕབ། བཞུགས་གྲལ་ཆེན་པོ་སོགས་ཡོད་པ་ཞུ་མི་འོས་པའི་སྐབས་ལ་ལར་འདི་ལ་བཤད་ལུགས་ཀྱི་ན་ཡམས་གང་དགོངས་པར་བདེའམ་འདི་ལྟར་ན་མཆན་བུ་འདི་ལྟར་དུ་འདེབས་དགོས་པར་འདུག །དོན་གཞན་དུ་ན་མཆན་བུ་འདི་ལྟར་དུ་འདེབས་དགོས་པར་འདུག་སྙམ་ནས་ཡིད་གཉིས་སུ་གྱུར་པའི་ཚེ་ཚུར་སྤྱན་ཆེར་གཟིགས་ནས་རེས་སྐབས་འདི་ལ་འདི་ལྟར་དུ་གྱིས་གསུངས་པ་དང་། རེས་འདི་ལ་ཇི་ལྟར་ཡིན་གསུངས་ནས་དྲི་བའི་ཚུལ་དང་རེས་འདི་ལ་ཇི་ལྟར་བྱས་གསུང་བ་སོགས་དངོས་སུ་སྩོལ། རེས་གཞན་ལ་གསུང་བའི་ཚུལ་གིས་ལ་ལ་འདི་སྐད་ཟེར་གྱི་ཡོད་པར་འདུག་འདི་འདི་ལྟར་ཡིན་གསུང་བ་དང་། རེས་ཞལ་ཕར་ཕྱོགས་སུ་གཟིགས་ནས་གནས་འདི་ལ་ལ་ལ་འདི་སྐད་ཟེར་ཞིང་ཡོད་པར་འདུག་སྟེ་དེ་ལ་སྐྱོན་འདི་འོང་སོགས་གསུངས་པའི་ཚེ་མི་དེ་དག་ནི་ཅི་གསུང་མ་འཚལ་བས་རིག་རིག་པོར་འགྱུར་ལ་བདག་རང་གིས་དགོངས་པ་གོ་ནུས་པ་སོགས་ནི་བགྲང་གི་མི་ལང་སྟེ་བདག་གིས་འབྲུག་ལོ་ཟླ་བ་དང་པོའི་ཚེས་བཅོ་ལྔ་ལ་ཞབས་ཕྱིར་སླེབས་ནས་སྤྲེ་ལོའི་སྟོན་བྲག་གསུམ་དུ་ཕེབས་པའི་བར་ལ་བདག་རང་གི་ཞུ་དོན་ཁྱད་པར་བ་ཅི་ཡོད་པ་དེ་ག་གསོལ་བ་དུང་བཏབ་པ་ཙམ་གྱིས་ཐབས་སྣ་ཚོགས་པའི་སྒོ་ནས་ཐེ་ཚོམ་ཆོད་པའི་ལན་སྩོལ་བ་ཁོ་ན་བྱུང་། འདི་ཚུན་དེ་ཙམ་དུ་གསལ་བ་མ་བྱུང་བ་རང་གི་དད་པ་དམན་པ་ཡིན་ནམ་རྒྱུ་མཚན་མ་འཚལ། འོན་ཡང་དེ་ལྟ་བུ་དངོས་སུ་ཞུས་པ་ན་ཁ་གསག་དུ་འགྲོ་བ་དང་ཞལ་སྐྱེངས་པ་ལྟ་བུའི་ཅུང་མི་མཉེས་པ་གནང་གི་འདུག་པས་མ་ཞུས། རབ་འབྱམས་པ་དཔལ་འབར་དཔོན་སློབ་དྲུང་ན་བཞུགས་པ་ན་འབྲི་ཁུང་ནས་ཁྱོད་ད་ལྟ་རང་མྱུར་བར་ཆོས་རྗེ་ལྕགས་ཐང་བའི་དྲུང་དུ་སོང་གསུང་བ་དེ་ལྟར་བྱོན་པས་ལྕགས་ཐང་བ་གཤེགས་ཁ་དང་མཇལ་སྟེ་རྗེ་ཀརྨ་པའི་ཆོས་ཀྱི་འཁྱོས་མ་བླང་གསུངས་ནས་གདམས་ངག་གསན་པས་ཐུགས་དམ་ཁྱད་པར་ཅན་འཁྲུངས་ནས་གཤེགས་པར་འདུག །ཀོང་པོར་སྐུ་གྲིབ་མགུར་ཆམ་དང་སྐུའི་ཚད་གཞི་ལ་བསྟེན་པའི་ཡང་༼པ༢༤༠བ༽ཡང་སྐུ་བསྙེལ་པའི་ཚེ་བདག་མནལ་སྲུང་བ་སོགས་ལ་ཕལ་ཆེར་ཡོད་པ་མནལ་སྲུང་ཆེས་དཀའ་བ་ན་རང་གི་སྣང་བ་མ་དག་པར་ཟད་མོད། གཟུགས་ཁམས་པ་ལའང་གཉིད་མེད་ན་རྫོགས་པའི་སངས་རྒྱས་ལ་ག་ལ་ཡོད་སྙམ་པའི་མོས་གུས་དུང་བ་རེ་བྱུང་ནས་གསོལ་འདེབས་དྲན་ཙམ་བྱུང་མ་ཐག་སྐུ་ཁམས་ཤིན་དུ་དྭངས་པར་སྣང་ཞིང་དྲི་རྨེད་དུ་མ་མཛད། ཡང་མི་ཞིག་བྱུང་བ་ན་སྐུ་ཁམས་ཉོག་པར་སྟོན་ཞིང་། བླ་སྨན་པ་རྣམས་ཀྱང་ཕྱག་རྩ་འབུལ་བ་མ་གཏོགས་རྒྱུན་དུ་སྐུ་མཁྲིས་སུ་བསྡད་མི་ཆོག་པ་དང་། སྐུ་འཁོར་བ་རྣམས་ཀྱིས་གསོལ་སྤྱོད་ཕན་གནོད་སོགས་ཀྱི་བླང་དོར་མི་མཁྱེན་པས་མགུར་ཆམ་བསྙེལ་བའི་ཚེ་མར་ཁུ་ཞུ་བ་སོགས་སྣང་ཡང་དེ་ལྟ་བུའི་སྐྱོན་ཡོན་གང་ལའང་བལྟོས་པ་མེད་པར་བསྙུན་ལས་གྲོལ་འགྲོ་བར་སྣང་། བདག་ལ་དེ་ལྟ་བུའི་བཀའ་ཕེབས་སྟེ་བསྟོད་པ་དང་བརྟན་བཞུགས་དང་རྟོགས་འབུལ་གྱི་ཚུལ་གྱི་མགུར་མ་སོགས་ཅི་རིགས་རེ་ཕུལ་བའི་མོད་ལ་སྐུ་དྭངས་པ་ལན་ཆེས་མང་པོར་བྱུང་། བུ་ཆུའི་ཇོ་བོ་ལ་བདག་གིས་མེ་ལོང་ཞིག་ལ་མུ་ཏིག་གི་ཚོམ་བུ་བཀོད་སྟེ་ཕུལ་ནས་གསོལ་བ་མང་དུ་བཏབ། དྲུང་དུ་སླེབས་ནས་ཞག་འགའ་ན་རྨི་ལམ་དུ་རྗེའི་ཕྱག་གཡོན་པ་ན་གསེར་གྱི་པདྨ་རིན་པོ་ཆེ་མཐའ་ཡས་པས་སྤྲས་པ་ཅིག་སྙན་གཡོན་དུ་ཡོད་པའི་ཡུ་བ་ནས་འཛིན་པར་མཛད་སྟེ་འདི་ཁྱོད་ཀྱིས་ང་ལ་ཕུལ་བའི་མཎྜལ་དེ་ཡིན་ལན་གསུམ་དུ་གསུངས་པ་རྨིས་པས་ཇོ་བོའི་སྐུ་དེ་ཡང་ཀོང་ལུང་པ་ཀརྨ་པའི་རྒྱལ་ཁམས་ཡིན་པས་རྗེ་ཉིད་ཀྱི་སྐུའི་བཀོད་པ་གཟུགས་བརྙན་གྱི་ཚུལ་གྱིས་རྟག་དུ་འགྲོ་དོན་མཛད་པར་གོའོ། །

ཕྱག་རྗེས་ཞབས་རྗེས་སོགས་གཞན་སྣང་ལ་མང་དུ་འབྱུང་བར་སྣང་ཡང་སྤྱིར་རྐང་རྗེས་ལག་རྗེས་ཀྱི་རིགས་དུ་འགྲོ་ལ་ཡང་མང་དུ་འབྱུང་བས་རྟགས་ཁྱད་པར་ཅན་དུ་མ་ངེས་ཤིང་ལར་ཡང་འདི་རིགས་ཕལ་ཆེར་གཞན་གྱིས་སྒྲོ་བཏགས་བྱས་པ་མང་བར་འདུག་གསུང་ཞིང་འོན་ཡང་སྐུ་ཕྲ་དུས་གཟི་དཀར་དཔོན་ཆུང་ཡོལ་སྒོ་བ་བྱེད་༼པ༢༤༡ན༽པའི་ཚེ་སྐུ་རྩེད་ཀྱི་རྣམ་པས་རྡོ་ཆུང་ཞིག་ཕྱག་གིས་བཅངས་པ་ཁོང་གིས་དད་རྟེན་དུ་ཞུས་པ་དེ་ཆེད་དུ་མིན་པར་ཡང་མི་གསུང་། ཕྱིས་ཁོང་སྦྲུལ་ལོ་ལ་གླང་ཁྲོད་ཚལ་དུ་བྱུང་ཚེ་ཁྱེད་ཀྱི་དད་རྟེན་དེ་ཁྱེར་ཤོག་གསུངས་ནས་གཟིགས་ཤིང་བདག་གིས་ཀྱང་མཇལ། ཕྱིས་ཁོང་འདས་པ་ན་དེ་ཁྱེར་ཤོག་གསུངས་ནས་ཕྱག་དུ་བཞེས་སྟེ་བདག་ལ་གནང་བ་ད་ལྟ་དད་པའི་རྟེན་དུ་མཆིས། རྫུ་འཕྲུལ་གྱི་ཆོ་འཕྲུལ་ཡང་རྒྱ་ནག་དུ་དོམ་ཚ་ནང་སོ་རྟ་འབུལ་ལ་སླེབས་དུས་འདི་ཀརྨ་པའི་གསེར་ཡིག་པ་བརྫུས་མར་འདུག་ཟེར་ནས་ཆད་པ་བྱེད་པར་བརྩམས་པ་ན་དྲུང་ཉིད་ཞྭ་ནག་བཞེས་པ་ན་མཁའ་ལ་མངོན་སུམ་དུ་བྱོན་པ་གསེར་ཁང་ནང་མའི་ཕོ་བྲང་ནང་གི་རྒྱལ་བློན་ཀུན་གྱིས་གཟིགས་པ་དང་བྱ་ཚེ་རིང་གཉིས་ཀྱིས་ཕོ་བྲང་ལ་བསྐོར་བ་དང་གར་བྱེད་པ་བྱུང་བས་དོམ་ཚ་ལ་མཐོང་བཀུར་ཆེར་བྱས་པ་དང་། གདན་འདྲེན་གྱི་བློན་པོ་རྣམས་ཀྱིས་སྒར་དུ་ཉེ་བ་ཙམ་ནས་སྤྲིན་གྱིས་གསེབ་ཏུ་དྲུང་གི་སྐུ་ཞྭ་ནག་ཅན་སྣང་བ་དམག་མི་དང་བཅས་པས་མཐོང་བ་དང་ས་ཐམ་སྟེང་དུ་ཕེབས་དུས་རྒྱལ་པོའི་གླང་པོ་ཆེ་དང་སྟག་གིས་གུས་པར་བཏུད་པ་དང་། ཉག་ཆུའི་དར་ལ་བྱོན་ན་ཉག་རོང་པ་མང་པོས་ན་མཁའ་ལ་གཤེགས་པར་མཐོང་བ་སོགས་དང་ནད་གདོན་གྱིས་ཉེན་པ་དང་འཆི་ཀ་མ་སོགས་ཀྱི་མདུན་དུ་སྐུ་མངོན་སུམ་དུ་བྱོན་པའི་ལོ་རྒྱུས་ནི་ཆེས་མང་ངོ་། །

འཆད་པའི་འཕྲིན་ལས་ནི་མདོ་སྔགས་ཀྱི་གཞུང་ཆེན་མཐའ་དག་ལས་རེ་རེའང་འགྲེལ་ཚུལ་མི་གཅིག་པ་མང་པོའི་སྒོ་ནས་འཆད་པར་མཛད་ལ་བཀའ་བདམས་ཀྱི་ལམ་རིམ་ཁྱད་པར་ཅན་དང་དེ་ལྟ་བུའི་བློ་ཆོས་སུ་འགྲོ་བ་དང་ཆོས་ལམ་དུ་འགྲོ་བྱེད་ཀྱི་ཐབས་གཙོ་བོར་སྟོན་པས་རྗེ་འདིའི་གསུང་ལ་ཚད་མར་འཛིན་ནོ་ཅོག་ནམ་འཆི་ངེས་མེད་དང་ཅིས་ཀྱང་དགོས་མེད་སྙིང་དུ་ཟུག་ཅིང་འགྲོ་ཀུན་ཕ་མར་ཤེས་པ་བདག་པས་གཞན་གཅེས་ཀྱི་བློ་གོམས་པ་ཤ་སྟག་འབྱུང་ངོ་། །

ཁྱད་པར་དུ་རྡོ་རྗེ་ཐེག་པ་ཐུན་མོང་མ་ཡིན་པའི་ཁྲིད་རིམ་ཞག་གསུམ་ལ་༼པ༢༤༡བ༽དམིགས་པ་རེ་སོགས་ཀྱིས་དུས་རྟག་པར་ཆུ་བོ་ལྟར་སྩོལ་བས་རྒྱུད་སྨིན་ཞིང་གྲོལ་བར་མཛད་པའི་ཕྱིར་སྣོད་ལྡན་གྱི་སློབ་མའི་ཚོགས་སྣང་སྲིད་དག་པར་ཤར་བ་དག་སྣང་ཐུན་གཅིག་གི་འཆར་སྐོ་ཡང་བགྲང་ལས་འདས་པ། རྗེ་ཉིད་དང་འབྲལ་མེད་ཀྱི་གདེང་ཐོབ་པ་ཚེ་འདིའི་བྱ་བ་ལ་བྱིས་པའི་རྩེད་མོ་ཙམ་དུའང་མི་ལྟ་བ་དེ་ལྟ་བུ་སྐྱེས་ཆེན་གྱི་སློབ་མ་བགྲངས་བར་མི་ནུས་པ་བྱོན་ནོ། །

རྩོམ་པའི་འཕྲིན་ལས་ནི་སྐུ་ཆུང་ངུ་ནས་བསྟན་བཅོས་དང་རྡོ་རྗེའི་མགུར་ངོ་མཚར་ཅན་ཆེས་མང་ལ། ཁྱད་པར་དགུང་ལོ་ཉེར་གཉིས་ལ་འདུལ་བ་མདོ་རྩའི་ཚིགས་འགྲེལ། ཉེར་གསུམ་ལ་ཕར་ཕྱིན་གྱི་ཊཱིཀ་ཆེན། ཉེར་བཞི་ལ་སྒྲ་ཀ་ལ་པའི་ཊཱིཀ་ཆེན། ཉེར་དྲུག་ལ་མདོ་རྩའི་རྒྱ་ཆེར་འགྲེལ། ཉེར་བདུན་ལ་མཛོད་ཀྱི་ཊཱིཀ་ཆེན་ཕྱིས་དབུ་མའི་ཊཱིཀ་ཆེན་སོགས་ཕ་རོལ་དུ་ཕྱིན་པའི་ཆོས་ཀྱི་རྣམ་གྲངས་ཆེས་མང་པོ་དང་། མ་ཧཱ་མཱ་ཡའི་འགྲེལ་པ་སོགས་རྡོ་རྗེ་ཐེག་པའི་རྒྱུན་ཀྱི་རྣམ་བཤད་མདོ་དཀྱིལ་སྒྲུབ་ཐབས་ཆེས་མང་པོ་དང་། གསང་བ་སྙིང་པོ་སོགས་རྡོ་རྗེ་ཐེག་པའི་ལམ་གྱི་སྙིང་པོ་བསྟན་པ་དང་། ཁྲིད་ཀྱི་རིམ་པ་ཆེས་མང་པོ་བསྩལ་པ་འདི་ཐམས་ཅད་གཞན་གྱིས་བྱས་པ་ལྟ་བུའི་བཏགས་ཟིན་འཐག་པ་མ་ཡིན་པ། ཇི་ལྟར་མཁས་པས་ཀྱང་བརྟགས་ན་གཏིང་ཇེ་ཟབ་ཏུ་འགྲོ་བ་བསམ་གྱིས་མི་ཁྱབ་པའི་འཆད་ཚུལ་དང་ལྡན་པ་ཁོ་ན་ཡིན་ལ་སྙན་ངག་ཙམ་ལའང་རྗེ་འདིས་མཛད་པའི་བྱ་དཀའི་རྒྱན་དབུས་སུ་ང་བཞི་ལ་མཁས་པ་བཅུ་གཉིས་ཀྱིས་བསྐོར་བ་ལུགས་འབྱུང་ལུགས་ཟློག་གང་ནས་ཀྱང་བགྲངས་ཆོག་པ་འདི་ལྟ་བུ་བོད་ཡུལ་གྱི་ང་བརྒྱད་མ་བརྩམས་པ་སྣང་བ་རྣམས་ཀྱིས་འདིའི་ཕྱོགས་སུ་ཡང་ཕྱིན་པ་མ་ཡིན་ནོ། །

བྱ་བ་ལས་ཀྱི་འཁོར་ལོའི་འཕྲིན་ལས་ཀྱང་། སྤྱིར་རྗེ་འདི་ཆོས་སྤྱོད་ཀྱི་བྱ་བ་བཅུ་ལུས་གང་ཡང་རུང་བ་དང་མི་ལྡན་པའི་བཏང་སྙོམས་སུ་ནི་སྐད་ཅིག་ཀྱང་བཞུགས་པར་མ་མཐོང་ལ་སྐུ་ལ་བཅར་བ་རྣམས་ཀྱང་ལུང་མ་བསྟན་དུ་མི་འཇོག་པར་དགེ་བ་ལ་བཀོལ་བར་༼པ༢༤༢ན༽མཛད་ཅིང་ཁྱད་པར་རྗེ་ཉིད་ཀྱི་སྐུ་རིང་ལ་དགེ་འདུན་གྱི་སྡེ་འཕེལ་བ་ནི། འཇང་རྒྱལ་པོས་ཁང་སར་མགོའི་ཆོས་སྡེ། འདོབ་སྤང་ཕུག་དུ་ཆོས་སྡེ། ལ་བླ་མ་ཡོན་ཏན་དབང་ཕྱུག་བསྐོས་པའི་དགོན་གནས་ཀྱི་ཆོས་སྡེ། ངོ་ཁྲོ་རབ་འབྱམས་པ་བསོད་ནམས་རྣམ་རྒྱལ་ལ་བརྟེན་སྟེ་རུ་ཡོན་གྱི་ཆོས་སྡེ། ཁ་བ་དཀར་པོར་འཇམ་དཔལ་རྒྱ་མཚོས་བཙུགས་པའི་ཆོས་སྡེ། ལྕགས་མོ་ནང་སོས་ལྷུན་པོ་རྩེར་དགོན་གནས། གླིང་དྲུང་པས་བཀྲ་ཤིས་རྣམ་རྒྱལ་གྱི་སྡེ། འབྲི་རྒྱུད་དུ་སྟོང་ལེའི་སྡེ། ལྷོ་འོ་མ་ལུང་དུ་སླར་ཡང་ཆོས་སྡེ། དྲ་ཚེར་ལུང་མདར་ཆོས་སྡེ། ཉག་ཆུ་རྒྱུད་དང་རབ་སྒང་སོགས་སུ་བཞག་བླ་ཁུ་དབོན་གྱིས་ཆོས་སྡེ་དུ་མ། མགོ་ལུག་དབོན་པོས་མགོ་ལོག་དུ་ཀར་སྡེ། མདོར་ན་ཏའུ་ཤེལ་ཁོག་སྤོམ་འབོར་ཆེ་ཆུང་། མདོ་སྟོད་སྨད་རྣམས་སུ་ཀར་སྡེ་ཆེ་ཆུང་སར་འཕེལ་མང་པོ། ཁྱད་པར་འཇང་གི་ཤ་འབུ། ངོ་ཁྲོ། ལ་སྒང་། མཛལ་ཆུ་རྒྱུད། འབའ་ཐང་། རྒྱལ་ཐང་སོགས་ནས་ལོ་ལོ་བཞིན་གྲ་པ་ལྔ་བརྒྱའི་རྒྱུན་རྫོང་བ། པོ་སྟོད་དཀར་པོ་སྒང་དུ་ཆོས་སྡེ། ཁྱད་པར་བཤད་གྲ་སར་བཙུགས་ལ། ཀོང་པོར་ཕྲགས་སུ་རཱུ་གདོང་གི་ཆོས་སྡེ། ཡར་སྟོད་དུ་ཀརྨ་དགའ་ཚལ་གཞུང་ལུགས་གླིང་། དྭགས་པོར་ཀརྨ་བཤད་སྒྲུབ་གླིང་། ཁམས་སུ་ར་ཏི་དགའ་ལྡན་གླིང་དུ་མཁས་པ་རིན་ཆེན་ལེགས་པས་སར་དུ་བཤད་གྲ། སྟོང་མགོར་རབ་འབྱམས་པ་བརྩོན་འགྲུས་ཀྱིས་བཤད་གྲ་གཙང་དུ་གསུང་རབ་རྒྱ་མཚོ། ཐོབ་རྒྱལ་བས་ཀརྨ་འདུལ་གྲ་གླིང་། གསང་སྔགས་གྲ་ཚང་། སྒྲུབ་སྡེ་ལ། སྒར་དུ་ཡང་ཟུར་གྱི་སྡེ་གཉིས། ཆོས་རྗེ་མཁན་ཆེན་པས་དོ་དམ་མཛད་སྟེ་རྩེ་ལྷ་སྒང་གི་སྒྲུབ་སྡེ། ཕྲག་ཡུལ་དུ་སྒྲུབ་སྡེ། ནགས་ཕུར་སྒྲུབ་སྡེ་སར་དུ་བསྣན་པ། པོ་བོ་གཡའ་སྨན་དུ་བླ་མ་སངས་རྒྱས་བཀྲ་ཤིས་ལ་བཀའ་གནང་བའི་སྒྲུབ་གྲ། ལྷ་གཟིགས་འགྲོ་བའི་མགོན་པོ་བཙུན་མོ་དང་བཅས་པས་ཞུས་སྟེ་མཆོད་ཡུལ་དུ་ཆུ་བ་རིའི་སྒྲུབ་སྡེ། སྤྲུལ་སྐུ་ཐམས་ཅད་མཁྱེན་པའི་སྒར་དུ་ཡང་རི། དཔལ་དྲོ་བོ་ལུང་དུ་ཀརྨ་རིག་འཛིན་གྲུབ་མཆོག་སྡེ། བྱང་དབུ་མར་སླར་ཡང་སྒྲུབ་སྡེ་རྒྱས་པ་རྣམས་རགས་པ་སྟེ་འདི་ཕལ་ཆེ་བའི་རེ་རེ་ལའང་དགེ་འདུན་པ་བརྒྱ་ལས་མི་ཉུང་ཞིང་མང་པ་རྣམས་སུམ་བརྒྱ་དང་དེ་ལས་༼པ༢༤༢བ༽ལྷག་པ་སྟེ་ཞིབ་པར་ནི་བྲི་ཡིས་མ་ལང་ངོ་། །འདི་ཐམས་ཅད་ཀྱི་རྒྱུ་དང་ཡོ་བྱད་མང་དུ་ཕྱག་ཉིད་ནས་གནང་བ་ཁོ་ན་ཤས་ཆེ་ལ། སྤྱིར་གར་ཕེབས་ཀྱི་གཙུག་ལག་ཁང་ལ་མཆོད་པ། དགེ་འདུན་ལ་གནང་སྦྱིན་སོགས་ནི་མཐའ་ཡས། སྒར་ཉིད་དུ་རྗེ་དུས་མཁྱེན་གྱི་ཚེས་གསུམ་མཆོད་པ་ནས་བརྩམས་སྟེ་དྲུང་ན་རིམ་རྣམས་ཀྱི་དུས་མཆོད་ཐམས་ཅད་དང་ཡུམ་གྱི་དུས་མཆོད་ཚེས་བཅུ་གཉིས་སོགས་ཐམས་ཅད་ལ་ཆོ་ག་སོ་སོ་གནང་ཞིང་གཙོ་ཆེ་བ་རྣམས་ལ་དཀྱིལ་ཆེན་སུམ་བཅུར་ཉེ་བའི་ཆོ་ག་མང་མཛད་པ་སོགས་རྣམ་པར་དཀར་བའི་འཕྲིན་ལས་བགྲང་གིས་གར་ལང་ལ་ཉིན་རེ་ཁོ་ན་ལའང་རབ་བྱུང་དྲུག་བཅུ་ལྷག་པ་དང་བསྙེན་རྫོགས་དཀྱིལ་འཁོར་དྲུག་བདུན་ཙམ་སྒྲུབ་པ་འབྱུང་ལ་དེ་ལྟ་བུ་རྒྱུན་མ་ཆད་པ་ཡོང་བས་ལོ་གཅིག་གི་རབ་བྱུང་དང་བསྙེན་རྫོགས་ཀྱང་མཐའ་ཡས་ཤིང་བདག་ཁོ་ནས་ལས་སློབ་བགྱིས་སྟེ་སྒྲུབ་པའང་བགྲང་གིས་མི་ལང་ངོ་། །

རྟེན་བཞེང་སོགས་ནི་སྙེ་བོ་དང་རྔོད་ཀྱི་ཆོས་སྡེ་གཉིས་སུ་ཐུབ་དབང་གི་གསེར་སྐུ་རྒྱབ་མཐོ་ཉི་ཤུ་པ་རེ། རྩེ་ལྷ་སྒང་དུ་ཀརྨ་པའི་གསེར་སྐུ་རྒྱབ་མཐོ་ཉེར་ལྔ་པ། པོ་འབོར་ས་གསེར་གཙུག་ལག་ཁང་ཀ་བ་བརྒྱའི་ཁྱོན་གྱི་ས་རྒྱན་གནམ་རྒྱན། སུ་རུ་གདོང་དུ་སྟོན་པའི་གསེར་སྐུ་རྒྱབ་མཐོ་སུམ་བཅུ་པ། སྒམ་པོར་རྗེ་དུས་མཁྱེན་གྱི་སྒེར་སྐུ་མཐོ་བཅུ་གསུམ། ཙནྡན་དང་བསེ་རུ་དང་རིན་པོ་ཆེ་སྣ་ཚོགས་ལས་གྲུབ་པའི་ཟུང་འཇུག་རྒྱུད་རིམ་མཐོ་ཚད་མ་ཁྲི་རྒྱབ་དང་བཅས་པ། ཟངས་གསེར་གྱི་གནས་བརྟན་བཅུ་དྲུག་རྐང་གང་མ་དང་རྗེ་གོང་མའི་ཐུགས་ཀྱི་བཞུགས་ཁང་དངུལ་གདུང་མདའ་ཚད་ཕྱེད་དང་གཉིས་མ། རྒྱལ་ཚབ་སྤྲུལ་སྐུ་སྔ་ཕྱི་གཉིས་ཀྱི་དབུ་ཐོད་བཞུགས་ཁང་དངུལ་གདུང་མདའ་ཚད་མ་གཉིས། ཐུགས་དམ་ཐང་སྐུ་ཤིན་དུ་ངོ་མཚར་ཅན་མང་པོ་རྗེ་འཕྲིན་ལས་པའི་དངུལ་གདུང་དགའ་ཚལ་དུ་སྦྱིན་བདག་ཆེན་མོ་ཡུམ་སྲས་ལ་ཞལ་བསྐོས་གནང་བའི་ཐུབ་དབང་གི་གསེར་སྐུ་ཐོག་ཚད་ལྷག་པ་དང་། དྲུང་ན་རིམ་གྱི་གསེར་སྐུ་སྐུ་ཚད། རྗེ་མར་པའི་སྐུ་མཁར་རིན་པོ་ཆེ་ལ་གསེར་ཐོག་བཤད་སྒྲུབ་༼པ༢༤༣ན༽གླིང་གི་ལྷ་ཆེན་རྒྱབ་མཐོ་བཞི་བཅུ་པ་ལ་སོགས་པ་འདི་ཐམས་ཅད་ཀྱི་རྒྱུའི་གཙོ་བོ་རྣམས་ཕྱག་ཉིད་ནས་གནང་བ་ཁོ་ན་ཤས་ཆེ་ཞིང་རྗེའི་ཐུགས་རྗེ་ལས་གྲུབ་པ་ཁོ་ན་ཡིན་ནོ། །ཚད་མ་རིགས་གཞུང་རྒྱ་མཚོའི་སྤར་སྒར་ཉིད་དུ་བསྒྲུབ་ཅིང་རྗེ་བཙུན་ངལ་གསོ་ཡར་སྟོད་དུ་སྒྲུབ་པར་བཀས་གནང་ཞིང་བདག་ལ་བཀས་ཕེབས་པས་ནང་དོན་རང་འགྲེལ་པར་དུ་བསྒྲུབས་སོ། །

མདོར་ན་རྗེ་འདི་ནི་དྲུང་ན་རིམ་ཐམས་ཅད་ཀྱི་འཕྲིན་ལས་གཅིག་དུ་བསྡོམས་པ་ལྟ་བུ་སྟེ་རྫ་ངོམ་ཕྱོགས་སུ་ཀར་བསྟན་འབྱུང་བར་ལུང་བསྟན་པ་དེ་རྗེ་ཉིད་འཁྲུངས་པ་དང་། གཙང་ཕྱོགས་སུ་བསྟན་པ་འབྱུང་བར་ལུང་བསྟན་པ་ནི་གཙང་དུ་ཀར་ལུགས་ཀྱི་ཆོས་སྡེ་ཐོག་མར་འཕེལ་བ་འདི་དག་དང་ལྷོ་ཕྱོགས་སུ་བསྟན་པ་འབྱུང་བར་ལུང་བསྟན་པའི་ཐོག་མ་ཆོས་སྡེ་འདི་སྟེ་གཙུག་ལག་ཁང་དགེ་འདུན་གྱི་སྡེ་དང་བཅས་པ་འཕེལ་བ་ནི་དྲུང་ན་རིམ་གཞན་གཉིས་གསུམ་བསྡོམས་པ་ལས་ཀྱང་རྗེ་འདི་མང་ལ། བཀའ་འབུམ་ནི་རྗེ་པཀྵི་ལའང་ད་ལྟ་པོ་ཏི་བཅུ་དྲུག་ལས་མི་བཞུགས་ལ་རྗེ་འདིའི་བཀའ་འབུམ་པོ་ཏི་སུམ་བཅུ་ལྷག་པ་བཞུགས་ཤིང་གདུལ་བྱ་ལ་རྗེ་འདིའི་གསུང་རྣམས་ཁོ་ན་ཉེ་བར་མཁོ་བ་དང་། ཁྱད་པར་ཚེ་བློས་བཏང་ཞིང་སྦྱངས་ཡོན་ཅན་མོས་གུས་མཐར་ཕྱིན་པའི་སློབ་མའི་ཚོགས་འདི་ཙམ་དུ་རྒྱས་པ་ཡིན་ལ་ཡུལ་གྲུ་ཐམས་ཅད་དུའང་རྗེ་འདི་ལས་སྤང་བླང་གི་དམ་བཅའ་འདི་ལྟར་ནོད་ཏོ་ཅེས་སྡིག་སྤོང་དགེ་སྒྲུབ་ལ་གནས་པ་ནི་ལམ་བར་རེ་ནའང་གཞལ་དུ་མེད་པར་མཐོང་ལ་དེ་ལྟར་འཕྲིན་ལས་ཀྱི་རྣམ་གྲངས་བསམ་གྱིས་མི་ཁྱབ་ཀྱང་རྗེ་འདིའི་འཕྲིན་ལས་ཀྱི་གཙོ་བོ་ནི་སྔོན་དྲུང་གོང་མ་དཔོན་སློབ་ཐུགས་འགལ་ལྟར་སྣང་བས་ཀར་བསྟན་མཐའ་དག་ཕྱོགས་ཀུན་དུ་ཟིང་ཟིང་པོར་སྤྱོད་པ་ཅིག་སྣང་ལ། ཕྱིས་རྗེ་འདི་སྤྱན་སྔ་ཐམས་ཅད་མཁྱེན་པས་སྤྱན་དྲངས་པ་ཕེབས་པ་མ་ཤར་ཡང་དོན་དུ་ཕེབས་ནས་མཇལ་༼པ༢༤༣བ༽བ་དང་འདྲ་བར་ཐུགས་ཡིད་གཅིག་དུ་གྱུར་པ་ནས་སྤྲུལ་པའི་སྐུ་དྭགས་ཀོང་གི་མཚམས་སུ་འབྱུང་བར་ལུང་བསྟན་ཕུལ་ཞིང་སྐུ་སྐྱེ་བ་ཕྱི་མའི་འདྲེན་པ་ཞུས། རྒྱུ་དེ་ལས་སྤྲུལ་པའི་སྐུའི་དབུ་འདོན་ཞབས་འདེགས་མཛད། སྡོམ་པ་གསུམ་ལྡན་དུ་བསྒྲུབས། ལུང་རྟོགས་ཀྱི་མཛོད་གཏད། བསྟན་པའི་བདག་པོར་བསྐོས། ཕྱིས་ནས་སྤྱན་སྔ་ཐམས་ཅད་མཁྱེན་པའི་གྲ་སློབ་ཐམས་ཅད་ཀྱིས་ཀྱང་དཔྱོད་ལྡན་ཁ་ཅིག་ནི་ཡིད་འཆེས་ནས་འདུད། སྤྲུལ་སྐུ་ཡིན་མིན་ལ་མ་བལྟོས་པ་དག་ཡང་ཟང་ཟིང་གི་རྒྱུ་ལ་དམིགས་ནས་འདུད། ཞེ་སྡང་བའི་ཟུག་རྔུས་སེམས་ཚིག་པའི་སོལ་བ་དག་ཡང་འདུད་པར་སྟོན་པའི་བྱ་བ་ལས་གཞན་པའི་འཚོ་ཐབས་མ་རྙེད། ཕལ་ཆེར་ནི་གྲགས་པས་འདུད་པས་རྩོད་མེད་དུ་གྱུར་སྟེ་ཀརྨ་ཀམ་ཚང་གི་བསྟན་པའི་ནང་སེལ་བཟླུམས་ནས་ཀར་བསྟན་གྱི་རྒྱ་མཚོ་རིས་མེད་པ་གཅིག་དུ་གྱུར་པ་འདི་ནི་འཕྲིན་ལས་ཀྱི་དམ་པ་ཡིན་ནོ། །

དེ་ལྟ་བུའི་རྗེ་བཙུན་དམ་པ་ཡོན་ཏན་གྱི་རྒྱ་མཚོ་གཞལ་དུ་མེད་པ་སངས་རྒྱས་ཐམས་ཅད་ཀྱི་འབྱུང་གནས་དེ་ནི་དབང་པོ་དམན་པ་རྣམས་རྟག་པར་འཛིན་པ་ལས་ལྡོག་ཕྱིར་མི་རྟག་པའི་ཆོས་སྒོ་བརྡས་སྟོན་པ་དང་། སྐལ་མཆོག་རྣམས་ལ་སྐྱེད་རིམ་རྫོགས་རིམ་དུ་བསྡུ་བ་དང་། གཟུགས་སྐུ་ཆོས་ཀྱི་སྐུར་བསྡུ་བའི་ཆོས་ཀྱི་རྣམ་གྲངས་སྟོན་པའི་ཕྱིར་ཡོངས་སུ་མྱ་ངན་ལས་འདས་པར་ཡང་བསྟན་སྟེ། སྤྱིར་སྔོན་ཚེ་སྒྲུབ་གནང་བའི་ལྟས་ལས་ཀྱང་། ཀྱཻ་གྲོགས་དག་རིག་སྔགས་ཚེ་འདི་པས། །སྒྲུབ་པར་བྱ་ཡིས་དེས་ཅི་བྱ། །ཚེ་ཡང་སྒྲུབ་པ་དོན་ལྡན་ན། །ལེགས་མོད་འཇིག་རྟེན་དམོད་པའི་གཞི། །ཞེས་སྐུ་ཚེ་ཧ་ཅང་རིང་བ་ཁོ་ན་གདུལ་བྱ་མི་མང་བར་བསྟན་པ་སྣང་བ་དང་བདག་ལ་ཆོས་འབྲེལ་གྱི་ཐོག་མར་བཤད་པ་གནང་བ་བླ་མ་ཁྲ་ཚང་བ་སྐུ་མཆེད་ལ་སྔོན་གནང་བའི་རྡོ་རྗེའི་མགུར་དེ་ལས་ཀྱང་། སྔོན་ཚེ་བདེ་ཆེན་མྱོང་བའི་ལཱ་ལི་པ། །ད་ལྟ་རྡོ་རྗེའི་རྒྱུད་སྦྱངས་དགའ་བའི་དཔལ། །ཕྱི་ནས་བྱམས་པའི་དྲུང་དུ་བདེར་བརྩེན་པ། །༼པ༢༤༤ན༽རང་གཞན་དོན་གཉིས་གྲུབ་བོ་དབྱངས་ཅན་མ། །སྐྱེ་བ་ཀུན་ཡང་གཟུགས་བརྙན་ལྟད་མོ་ཙམ། །འཆི་འཕོའི་ཚུལ་ཡང་ཚེགས་མེད་བདེ་བར་གྲུབ། །བར་སྲིད་ཡོངས་སུ་སྤངས་པའི་སྐལ་བ་ཅན། །ཞེས་སོགས་གཟུགས་སྐུ་སྡུད་པ་ལ་ཧ་ཅང་མི་རིང་བའི་གསུང་གནང་བ་དང་། གསུང་མགུར་རྣམས་དང་གོང་མ་གསུམ་བསྟོད་རྗེ་མཉན་པའི་བསྟོད་པ་སོགས་ཤོག་དྲིལ་ཕྱག་བྲིས་རྣམས་བདག་གིས་ཕབ་སྟེ་ཕྱག་དཔེར་སྒྲིག་པ་ཅིག་ཡོད་པའི་ཚེ་ལུག་ལོ་རྩེ་ལྷ་སྒང་དུ་བཞུགས་དུས། ཡུལ་ཀྲེ་ཤོད་གངས་ཀྱི་ར་བའི་ནང་། །ཆུ་སྒྲ་བཅས་དམ་ཆོས་ཉན་པའི་ས། །རང་བྱོན་ཐུགས་རྗེ་ཆེན་པོའི་དྲུང་། །ས་དེ་དང་ཧ་ཅང་མི་རིང་བར། །ཕྱིས་སྐྱེ་བ་ལེན་པའི་མཚན་མ་མཐོང་། །ཞེས་སྐུ་སྐྱེ་བ་ཕྱི་མའི་ལུང་བསྟན་འདི་གནང་བྱུང་བ་སྐུ་ཚེའི་རྟེན་འབྲེལ་དུ་བསམ། འདི་རེ་ཞིག་མི་འབེབས་པ་དང་མི་སྒྲག་པ་ཅིག་ཞུས་རུང་ད་ལྟ་ཕོབ་གསུངས་ནས་དགེ་སློང་བཀྲས་རྒྱམ་དགེ་སློང་བཟང་དཔལ་པོད་འབོར་དགེ་བཤེས་དགེ་སློང་འཇམ་བུ་སོགས་གསུང་སྒྲོག་པ་རྣམས་ཀྱིས་སྐུ་མདུན་དུ་གསུང་སྒྲོག་པའི་སྐབས་ཀྱི་བཀའ་རྒྱུད་མགུར་ཚོ་སྒྲོག་པའི་རྗེ་ཉིད་ཀྱི་གསུང་མགུར་སྒྲོག་དུས་ཁྱད་མེད་དུ་སྒྲོག་འཇུག་པ་གནང་སོང་བ་ལ་ཡང་ཅུང་ཟད་ཡིད་མ་བདེ། བྲག་གསུམ་དུ་རང་གཞན་གྱི་སྔོན་ཕྱིའི་གནས་དུ་མ་སྩོལ་བའི་སྐབས་ཅིག་རྗེ་ཉིད་ཀྱི་སྐུ་ཚེ་དང་འཕྲིན་ལས་ཞུས་པ་ལ་འཕྲིན་ལས་ཀྱི་རྒྱུན་ཆེན་པོ་འབྱུང་སྐུ་ཚེ་ནི་གདུལ་བྱ་ལ་བལྟོས། ཅེས་ཕེབས་པ་དང་རྟ་ལོ་ལ་ཟུལ་ཕུར་གདུལ་བྱ་རྫོགས་པའི་བཀའ་བསྩལ་གནང་ཚེ་དགེ་འདུན་སྡེ་རྣམས་ཀྱི་བདག་ལའང་བཀའ་ཤོག་དོ་གལ་ཅན་མཛད་བྱུང་བ་ནས་གསོལ་བ་སྙིང་ནས་བཏབ་པའི་བརྟན་བཞུགས་འབུལ་མི་བཏང་། དགེ་འདུན་རྣམས་ཀྱིས་ངའི་ཞུ་གྲོགས་མཛད་ནས་གསོལ་བ་ནན་གྱིས་འདེབས་པ་རྗེ་དུས་མཁྱེན་གྱི་སྐུ་ཚེའི་ཚད་དུ་བཞུགས་པའི་ཞལ་བཞེས་མ་བྱུང་བར་འདེབས་དགོས་པར་ཞུས། དེ་ལྟར་ཞུ་ཡིག་ཕུལ་ཡང་དགེ་འདུན་རྣམས་ཀྱིས་ཀྱང་ཚོགས་ལ་བརྟན་བཞུགས་ལམ་པ་༼པ༢༤༤བ༽འདོམ་པ་མ་གཏོགས་དེ་ལྟ་བུ་གསོལ་བ་འདེབས་པ་ཅིག་མ་བྱུང་བར་འདུག་ལ་བདག་ལ་འཕྲོད་ལན་གྱི་བཀའ་ཤོག་ཀྱང་མ་ཕེབས་ན་ཞལ་བཞེས་ལྟ་ག་ལ་ཞིག །ཕྱིས་ཁྱི་ལོ་གཙང་དང་སྨྱུག་ལ་ནས་དྭགས་པོ་ལ་ཕེབས་པའི་ལམ་ཡ་འབྲོག་ལ་ཕེབས་པའི་ཚེ་བདག་གསེར་ཐོག་གི་ཟངས་བརྡུང་གི་སྒང་གི་སྐབས་ཡིན་པ་སྔོན་དུ་ཟངས་ལེབ་གཅིག་པད་འདབ་ཀྱི་སྐུ་འདྲ་ཐུགས་རྗེ་ཆེན་པོ་ཁར་ས་པཱ་ཎ་གཅིག་དང་གཙོ་འཁོར་གསུམ་པ་གཅིག་རྣམས་ལ་གསེར་གསོལ་སྟེ་གཟིགས་འབུལ་ཞུ་བར་ཁྱེར། འབྲོག་སྒ་འདྲར་ཕེབས་ཐོག་མཇལ། ཞག་ལྔར་ཞབས་ཕྱི་བྱས་པའི་ཕྱི་དེ་ཉིན་བརྟན་བཞུགས་རྒྱས་པ་ཅིག་འབུལ་སྙམ་པའི་ཚེ་ད་བརྟན་བཞུགས་རྣམ་པ་ཙམ་གྱིས་ཆོག་དེང་སང་བསྟན་པ་བརྙིངས་པ་དང་ཡོངས་འཛིན་མེད་པ་དང་སེམས་ཅན་ལ་མགོན་སྐྱབས་གཞན་མེད་པས་བཞུགས་དགོས་ཟེར་བའི་མཆི་མ་འདོན་པའི་ཚན་བྱས་ཤན་འདྲ་བས་མ་བྱེད་གསུང་བ་ནན་ཆེར་བསྩལ་བས་ཧ་ཅང་ཞུ་མ་སྤོབས། དེའི་དགོངས་མོ་བདག་ལ་རྡོ་རྗེ་རྒྱ་གྲམ་གྱི་སྟན་ཞིག་བཏིང་བ་ལ་སྡོད་གསུངས་ནས། དཔལ་ལྡན་རྡོ་རྗེའི་གདན་མཆོག་དུ། །མཆོག་དུ་མི་འགྱུར་བདེ་བ་ཆེ། །ཡེ་ཤེས་རྡོ་རྗེའི་འཕོ་མེད་པར། །གཙུག་ལག་ཕྲེང་བ་འཚོ་བཞེས་ཤོག །ཞེས་སོགས་ཀྱི་ཚིགས་བཅད་ཤོ་ལོ་ཀ་གསུམ་པའི་ཕྱག་བྲིས་ཅིག་གནང་ནས་ངས་ཆོས་རྗེ་ལ་བརྟན་བཞུགས་བྱེད་པ་ཡིན། ཁྱེད་གྲ་པ་རྣམས་ཀྱིས་འདི་ཐོན་གསུངས་ནས་གནང་། ད་རེས་ཅང་གོ་བ་མ་བྱུང་ཡང་ཕྱིས་བསམས་དུས་ཐོག་མར་ཞལ་བཞེས་མ་ཕེབས་པ་ནས་འདིའི་བར་ཐམས་ཅད་བཞུགས་པར་མ་དགོངས་པ་བརྟན་བཞུགས་མ་བཞེས་པ་ཁོ་ན་ཡིན་པར་འདུག་སྙམ་པ་ཤར། འོན་ཡང་བརྟན་བཞུགས་རྣམས་ཀྱིས་ལོ་བརྒྱད་ཀྱི་བར་གསོལ་བ་ཐེབས་པ་ཡིན་ནོ། །གླང་ལོ་ལ་ཡར་ལུངས་ནས་མཚོ་དཀར་ལ་ཕེབས་ལམ་དྭགས་པོ་སྒོར་བདག་གིས་ཞལ་གྱི་དཀྱིལ་འཁོར་མཇལ་ཞིང་དེ་ཚེའང་བདག་འཁོར་བཅས་ཐམས་ཅད་ལ་བཀའ་འབུམ་བརྩིགས་པའི་པོད་དབང་གནང་༼པ༢༤༥ན༽ཞིང་ཡོ་གའི་སྐོར་སོགས་ཞལ་ཕྱེ་ནས་དབུ་ནས་ཅུང་ཟད་ཙམ་གསུང་བ་དང་ཅི་འདྲ་འདུག་ལྟོས་གསུངས་ནས་ལག་དུ་གཏོད་པ་མཛད་བྱུང་ཞིང་ཡང་ཟུར་རྣམས་ད་ལྟ་ཁྱོད་ལ་ཆོས་དགོས་ཟེར་ཡོང་ཡང་ཁྱོད་ཀྱིས་ད་ལྟ་ཁོང་ཚོ་ལ་བཤད་པ་ཁེབས་མི་ཆེ། ཁྱོད་རང་གིས་འཆད་པའི་དུས་འོང་གསུང་བའང་དགོངས་པ་ཅན་གྱི་གསུང་དུ་སྣང་། དེ་ནས་ཐལ་མར་མཚོ་དཀར་ལ་ཐེགས། བདག་དྭགས་པོ་སྐུ་རབ་སྐོར་ན་གནས་པའི་སྟག་ལོ་སར་པ་ནས་སྐུ་ཁམས་ཅུང་ཟད་བསྙུན་པར་བསྟན། སྨན་པ་རྣམས་ཀྱང་བསྙུན་གྱི་ངོས་འཛིན་ལ་མ་འཆམས་པས་བདག་ལ་བཀའ་ཤོག་ནན་གྱིས་ཕེབས་སྟེ་སྤྱིར་མཚོ་དཀར་གྱིས་གངས་ལ་དང་སྤང་ལ་ཁ་བས་ཆོད་སྟེ་འདབ་ཆགས་མ་གཏོགས་པས་མི་ཐར་པའི་དུས་ཡིན་ནའང་ལམ་བཅོས་ཤིང་ཕྱིན་པས་བདེ་བླག་དུ་ཞབས་ཀྱི་པདྨར་བགྲོད། ཤིན་དུ་དགྱེས་པར་མཛད་ཅིང་འཚོ་བྱེད་རྣམས་ཀྱིས་ཀྱང་དེ་རིང་ལས་ཕྱག་རྩ་བདེ་བ་མ་བྱུང་ཟེར་ཞིང་འདུག །བསྙུན་ཅི་ཡིན་ལ་སྨན་པ་རྣམས་མ་མཐུན་པའི་གསོལ་སྨན་ཅི་རིགས་འབུལ་བ་ཞིག་འདུག་པ་གསོལ་སྨན་མངས་པར་གོ་ནས་ཅུང་ཟད་འཕོ་བཅད་སྟེ་ཞབས་ཏོག་བྱས་པས་གསོལ་དང་སྔར་མི་བསྙུན་པའི་དུས་ཅུང་ཟད་རེ་ལས་མི་བཞེས་ཀྱང་སྔར་ལ་བལྟོས་ན་ཅུང་ཡངས་སུ་སོང་ཞིང་སྐུ་ཤེད་ཀྱང་སྐྱེས། ཞབས་བཞེངས་མི་ཐུབ་པའི་རྣམ་པར་འདུག་པའང་ཉིན་སྐྱེད་བྱུང་སྟེ་ཟླ་གཅིག་ཙམ་ནས་འབྱོན་པ་བྱུང་ཞིང་གནས་ཀྱི་བརླན་བཤེར་དེ་སྐུ་ལ་མི་འཕྲོད་པར་གོ་ནས་རིམ་པས་སྤྱན་དྲངས། འོན་ཡང་བཞུགས་པར་ཡེ་མ་དགོངས་པ་འདྲ་ལ་སྐུ་མདངས་ཀྱང་ཤིན་དུ་ངན་པ་སོགས་སྣང་བ། ཡང་རི་བའི་དགེ་སློང་བར་ཤར་ཞིག་གི་རྨི་ཉམས་སུ་རྗེ་ཐམས་ཅད་མཁྱེན་པ་བདེ་བ་ཅན་དུ་ཐེགས་པ་ཡིན་ཟེར་ནས་སྐུ་འོད་ཟེར་དཔག་མེད་དང་བཅས་པ་ཞྭ་ནག་བཞེས་པ་ཅིག་ནུབ་ཕྱོགས་སུ་བྱོན་ནས་ཐལ། རེ་ཞིག་ནས་རྗེའི་སྤྲུལ་པ་ཡིན་ཟེར་བ་ཕྱིས་སྤྱན་དྲངས་པའི་སྐུ་རིད་པ་དེ་ཁོ་ན་འདྲ་བ་མདོ་ལི་ལ་སྤྱན་དྲངས་པ་ཅིག་བྱུང་གསུང་གི་འདུག་པ་ལྟར་ཡང་ཡིན་སྲིད་པར་སྣང་། འདིའི་༼པ༢༤༥བ༽དུས་གསོལ་བ་བཏབ་ཀྱང་དྭངས་པའི་རྣམ་པ་ཡེ་མི་སྟོན་པར་སྣང་ཞིང་དྲུང་ལོ་ཙཱ་བ་ཀུན་ཆོས་པ་དང་གཡེ་པ་སྙིང་པོ་བྱ་བའི་སྐྱེས་བུ་དམ་པ་གཉིས་གཤེགས་མ་ཐག་པའི་གདུང་རུས་མཆོད་རྟེན་གྱིས་ཅིག་གསུངས་པ་ན་རྟེན་འབྲེལ་འགེགས་བྱེད་ཀྱི་གསུམ་པ་བཙལ་བས་མ་རྙེད། སྔོན་མ་བསྙུང་བའི་སྐབས་ནས་ཕྱག་མཛོད་པ་སྐུ་མཆེད་ལ་ང་ཤི་ན་ཁྱོད་རང་ཚོ་ནོར་ལ་ཆགས་ནས་མ་སྡོད། སྤྲུལ་སྐུ་དཀོན་མཆོག་ཡན་ལག་སོགས་ཁུར་ཆེ་བ་ཡིན། ཞེས་ཡང་ཡང་ཕེབས་སྣང་བ་དང་། ཆུང་རྒྱུད་ཀུན་དགའ་ལ་ཁྱོད་ཀརྨ་པའི་སྐུ་སྐྱེ་ཡིན་ཟེར་བའི་ཁམས་སྤྲུག་རལ་པ་ཕྲུག་གེ་བ་ཞིག་གི་མདུན་དུ་འབེ་ཕོར་འདི་ཁྱེར་ནས་ཇ་དཀྲུ་ཞིང་སྡོད་ལ་ཆེ། ཁྱོད་ཀྱིས་ཕྱིན་པས་ཕན་མི་ཐོགས། ཁྱོད་གཏན་ནས་མ་འགྲོ་ཞེས་ཡང་ཡང་གསུངས་སྣང་བ་དང་མཚོ་དཀར་དུ་ཕེབས་ནས་ཅི་ཞིག་ན་དྲུང་གོང་མ་རྣམས་ཀྱིས་དབུས་གཙང་གི་ཆོས་སྡེ་ཐམས་ཅད་ལ་སྐུ་འགྱེད་སོགས་ཀྱི་གནང་སྦྱིན་གནང་བ་ཡིན་སྟེ། ངེད་རང་གི་དེ་མ་གྲུབ། ད་སྐུ་རིམ་ཆེན་པོ་ཅིག་ཕྱོགས་རིས་མེད་པར་བྱེད་པ་ཡིན་གསུང་བ་ཞིག་སྐུ་སྐྱེ་དང་སྡེ་པ་གོང་མ་ལ་ལོབས། གཞན་ལ་མ་ལབ་ཅེས་གསུང་ཞེས་དགེ་སློབ་བསམ་གཏན་གྱིས་ཟེར། ཕྱིས་སྐུ་རིམ་ཞུས་པ་ན་ངེད་རང་སྐུ་རིམ་ཆེན་པོ་ཅིག་བྱེད་དགོས་པར་འདུག་པས་སྐུ་རིམ་ཡིན་ཟེར་ནས་ཡོ་བྱད་ཐར་ཐོར་དུ་གཏོང་བ་དེ་མ་བྱེད་གསུང་ཞིང་རིམ་པས་གོང་ལ་དང་རྣམ་རྒྱལ་དུ་ཕེབས། འདིའི་དུས་གཞིས་ཀ་རིན་སྤུང་པའི་བདག་པོ་རིན་ཆེན་དབང་རྒྱལ་གཤེགས་པའི་བསྔོ་ཞུས་རིན་སྤུངས་ཀྱི་ཁྱད་ནོར་ཐམས་ཅད་ཕུལ། འཚོ་བྱེད་མཁས་པར་གྲགས་པ་མང་དུ་ཡོད་པའང་ཁ་ཅིག་སྐུ་དྭངས་པར་གླེང་། སྤྱིར་སོ་སོའི་སྣང་བར་ཟད་པས་འཛིན་ལུགས་སྣ་ཚོགས་སྣང་བ་དེ་རྣམས་ཀྱི་དོན་དུ་ཇི་ལྟར་ཕུལ་པའི་སྨན་དཔྱད་རྣམས་སོ་སོ་འགལ་བ་ལྟར་སྣང་བ་ཁོ་ན་འདུག་ནའང་སོ་སོར་བཞེས། བཞེངས་བཞུགས་ནི་བསྙུན་མེད་ལྟར་གྱུར། འོན་ཡང་རྣམ་རྒྱལ་ཀྱི་སྐར་ཕེབས་༼པ༢༤༦ན༽ཆེན་མོར་ཟླ་གཉིས་ལ་ཉེ་བའི་བར་དུ་ནམ་ནངས་ས་སྲོས་སུ་ཕྱག་སྒམ་ཐམས་ཅད་གཟིགས་ཤིང་དྲུང་ན་རིམ་གྱི་ཕྱག་རྫས་ཡིན་ངེས་སྔར་ཡོད་དང་བདག་གི་ལག་དུ་བྱུང་བ་ནི་ཞེས་ཚན་གཅིག་དེར་མ་ཟད་སྐུ་སྐྱེ་བ་ཕྱི་མའི་ཕྱག་རྫས་སུ་འཇོག་རྒྱུའི་སྤྱད་དངོས་ཁམ་ཆེ་བ་ཞེས་ཚན་གཅིག་སྤྱད་འཇོག་ཐུན་མོང་གི་ཚན་གཅིག་མཆོད་སྦྱིན་དུ་བྱ་བའི་ཡོ་བྱད་ཅེས་ཚན་གཅིག་སྟེ་དེབ་ཞིབ་མོར་མཛད། འདི་སྐབས་ཀྱི་ཕྱག་རྫས་ཁྱད་པར་ཅན་ཐམས་ཅད་ཁ་འབྱེད་པ་སོགས་ཕྱག་གིས་མ་གནང་ན་གཞན་ལ་རྒྱུས་མེད་པ་མང་ཞིང་སྤྱིར་ཡང་སོ་སོར་ཕྱག་གིས་བཞེས་པ་སྣོད་དུ་འདོན་འཇུག་སོགས་ནད་མེད་ཀྱི་དར་མ་རྣམས་ཀྱང་ཐང་ཆད་ཅིང་ལུས་རྨྱ་བར་འགྱུར་ནའང་། རྗེ་ཉིད་སྐུ་ངལ་བ་སྐད་ཅིག་ཀྱང་མེད། གཞན་ནད་ཀྱིས་བཏབ་པ་རྣམས་ལ་ཅུང་ཟད་ལ་འཁྲུགས་དོགས་པ་དགོས་ཀྱང་ཅིས་ཀྱང་སྐུ་མི་ངལ་བ་འདི་ནི་བསམ་གྱིས་མི་ཁྱབ་པའི་མཛད་པར་སྣང་ཞིང་ཕྱག་རྫས་རྣམས་དེབ་ཏུ་མཛད། སྤྱན་ལམ་དུ་ཕབ་ཕྱག་རྟགས་ཀྱིས་མནན་པ་འདི་ནི་ཕྱིས་བཞུགས་ཀྱི་ལས་འཛིན་རྣམས་ལ་བཀའ་དྲིན་གཞལ་དུ་མ་མཆིས་པར་བྱུང་། གོང་ལ་ནས་ལྕགས་མོ་གོའི་ཤྲི་ལ་གནང་བྱིན་རྒྱས་པར་མཛད་སྟེ་ཅི་ཀྱང་འབྱོན་དགོས་གསུངས་ནས་རྫོང་བ་མཛད་པ་ནི་ཕྱི་མའི་མཛད་པ་ལ་དགོངས་པར་འདུག །སྤྱིར་སངས་རྒྱས་ཀྱི་སྐུ་རང་བློའི་སྤྱོད་ཡུལ་གྱིས་གནས་མ་ཡིན་མོད་ཀྱང་བདག་རང་གི་བློས་གཞལ་བའི་སྐུ་ལ་སྨན་པའི་ཐབས་ཇི་སྙེད་པ་བོད་ལུང་ཆོས་ཟམ་མདོའི་བར་དུ་ཞབས་ཕྱི་ཅར་མར་བགྱིས། འོན་ཡང་སྐུ་ཁམས་དྭངས་སྐྱེད་ཆེར་ཡོད་པ་དང་ཙྭ་རི་མི་ཆེན་པ་རྣམས་ཀྱིས་འབོད་ནན་ཆེ་བས་ཡུལ་སྨད་དུ་ཆོས་འཆད་པར་ཞག་བཅུ་གཅིག་ཕྱིན་ནས་སླར་གོང་ལར་མཇལ་ཚེ་དེ་སྲིད་སྨན་པ་རྣམས་ཀྱིས་བཅོས་སོ་སོ་དུ་མ་ཕུལ་ནས་སྐུ་ཁམས་ལོག་པར་བསྟན་འདུག་ཞིང་འདི་ཕྱིན་སྨན་པ་ལྔ་དྲུག་ཡོད་རེ་རེས་ཞག་བདུན་རེ་ཙམ་ལ་གསོལ་༼པ༢༤༦བ༽བ་བཀག་སྟེ་སྨྱུང་བར་གསོལ་བ་དང་། སྨན་སྣ་ཚོགས་ཕུལ་བ་རེ་མོས་བྱེད་ཅིང་སྣང་བས་མི་ལེགས་པར་ཞུས་རུང་གསན་པའི་རྣམ་པར་མ་གནང་། རིག་ཤེས་ཀྱིས་མ་འོངས་པའི་ཚུལ་གོ་ཡང་ཐབས་མ་རྙེད་པས་ཉིན་རེ་ཞིང་སྐུ་རིམ་དུ་ཚོགས་འཁོར་རེ་ཕུལ་གསུང་བ་བཞིན་དགྱེས་རྡོར་བདེ་མཆོག་དུས་འཁོར་ནག་རྒྱལ་ཕག་གསུམ་སོགས་སོ་སོའི་སྐྱེད་རིམ་ཕྲ་མོ་རེ་དང་རྗེ་ཉིད་ལྷ་ཐམས་ཅད་ཀྱི་ངོ་བོར་ཤེས་པས་མཆོད་བསྟོད་བཟླས་པ་ཚོགས་གཏོར་འབུལ་བ་ཙམ་རེ་བགྱིས་ཤིང་བཟླས་བུམ་གྱི་ཆུ་རྒྱུན་གྱིས་སྐུ་ཁྲུས་གསོལ་བ་རེ་ཡང་ཞུས། ད་ལྟ་རྗེ་འདིའི་ཞལ་ལྟ་གསུང་ཉན་ཚོགས་འཁོར་ཞུས་སྐུ་ཁྲུས་གསོལ་དུ་ཡོད་པ་འདི་རེ་དགའ། ད་ནི་རིང་པོ་མ་ཐོགས་པར་གཞན་ཞིག་འོང་བ་ལྟ་སྙམ་སྟེ་ལུང་པ་སྟོང་ཆད་སྟེ་བ་རེ་བྱུང་། ཕྱག་མཛོད་པ་བགྲེས་པས་ལྷ་རྗེ་རྣམས་ན་རེ་སྐུ་ཁམས་དྭངས་ཡོད་ཟེར་ཡང་ང་ནི་བློ་ཤིན་དུ་མ་བདེ། སྤྲུལ་སྐུ་རིན་པོ་ཆེའང་ཀོང་པོར་བཞུགས། ཁྱེད་ཀྱིས་ཕྱག་ཕྱིར་འགྲོ་དགོས་གསུངས་ནའང་སྨན་པ་རྣམས་ཀྱང་ཉན་པར་མ་སྤྱོད་པ་དང་། བདག་ལ་བལྟོས་པའི་མི་མང་བ་དང་། སྐུ་མྱ་ངན་ལས་འདའ་བ་ལྟ་བས་མ་སྤྲོ་བས་རྣམ་རྒྱལ་ནས་ཕྱག་འབུལ་བསྒྲུབས། ཞབས་དབང་ཞུས། གསོལ་བ་བཏབ་པ་ན་དྲུང་ན་རིམ་གྱི་སྐུ་ཆས་འདི་རྣམས་མ་ཟགས་པ་ཁྱོད་ཤེས་སོ། །ཞེས་བཀའ་བསྩལ། དགེ་སློང་འཇམ་དབྱངས་ལ་དབུ་ཞྭ་ཞིག་ཕྱག་གིས་གཡོགས་ནས་ཁྱོད་ཀྱིས་གྲ་ཚང་གི་བླ་མ་དང་སྲས་དྲོ་བོ་ལུང་གི་གདན་ས་ཡོང་བ་གྱིས་ཅིག་གསུངས། འདི་ནས་ཞག་ལྔ་དྲུང་ན་རིམ་པས་བཤད་སྒྲུབ་གླིང་དུ་ཕེབས་ཤིང་ཁྲོམ་ལ་རྒྱང་མཇལ་ཡང་གནང་། དེ་ནས་སྒོ་གསང་སྔགས་གླིང་དུ་ཕེབས་པ་ནས་སྐུ་བསྙུན་ཚབས་ཆེ་བའི་རྣམ་པ་བྱུང་བར་འདུག །རིམ་པར་ཡར་སྟོད་ར་མོའི་བར་དུ་མདོ་ལི་ལ་སྤྱན་དྲངས་པ་ན་ལམ་དུ་མི་ཉེ་ལམ་དུ་གཟིགས་པ་ཀུན་ལའང་ཁྱོད་ད་ལྟ་ཅི་བྱེད་ད་ཅི་བྱེད་བསམ་གསུང་བ་སོགས་ཀྱི་དྲི་བ་ཁོ་ན་མཛད་སྐད་སྟེ་མི་ཚེ་སྟོང་ཟད་དུ་སོང་བ་ཐུགས་ཀྱིས་མ་བཟོད་པར་འདུག །ཉེར་གཉིས་ལ་ར་མོར་ཕེབས་པ་ན་སྐུ་ཅུང་ཟས་བསྙུན་ཆེ་བ་ནས་དེ་ཉིད་དུ་སྒར་ཕབ། ༼པ༢༤༧ན༽སྟག་ལོ་ཟླ་བ་བརྒྱད་པའི་ཉེར་གསུམ་གྱི་ཞོགས་དེང་སང་བིརྦ་པ་དང་སྟེ་ལོ་པ་གཉིས་ཀྱི་ཁོ་བོ་བཏེག་བྱུང་གསུངས་སྟེ་བསྙུན་ཡང་མེད་ཅིང་སྨན་པ་རྣམས་ཀྱང་ཕྱག་རྩ་བདེ་བས་བག་ཕེབས་པའི་ཚེ་སྔ་དྲོའི་ཆ་ལ་ན་མཁའ་དག་པ་ལ་འཇའ་འོད་ཀྱིས་གང་བ་དང་བཅས་ཆོས་ཀྱི་དབྱིངས་སུ་ཞུགས་སྟེ་དེ་མ་ཐག་ཡར་སྟོད་ཀྱི་ལམ་ཁའི་གྲོང་ཞིག་དུ་དམ་ཅན་པ་རྟ་པ་དཔོན་གཡོག་གཉིས་སུ་བྱས་པ་མངོན་སུམ་དུ་ཚ་ཕོགས་བྱས་ཇ་བཀོལ་སྟེ་ཕྱིར་རྟ་ལ་ཞོན་ནས་རྗེ་ཐམས་ཅད་མཁྱེན་པ་ཀརྨ་པ་དེ་སྐུ་གཤེགས་པ་འདྲ། ཁྱོད་ཀྱིས་ད་ལྟ་ལྟོས་ཤོག་དེ་གཤེགས་ན་བོད་ལ་མཐའ་དམག་འོང་ཟེར་སྟེ་དེ་མ་ཐག་ཡལ་སྐད། སྐུ་གདུང་རིན་པོ་ཆེ་མཚུར་ཕུར་སྔོན་དུ་སྤྱན་དྲངས། སླར་སྤྲུལ་སྐུ་ཐམས་ཅད་མཁྱེན་པ་ཀོང་པོ་ནས་རིམ་པར་ཕེབས། མཚུར་ཕུར་སྒར་མ་བུ་རྣམ་འགྲིག་ཚེ་གསང་བཏོལ། སྔར་ནས་མཚུར་ཕུ་རྩེ་ལྷ་སྒང་འབྲི་གདན་རིན་སྤུངས་སོགས་སུ་བཀའ་གྲོས་བསྐོར་བ་ན་ཐམས་ཅད་ཐུགས་མཐུན་པས་སྤྲུལ་སྐུ་ཐམས་ཅད་མཁྱེན་པ་ཁྲི་ཐོག་དུ་སྤྱན་དྲངས། འདི་ནི་རྗེ་རང་གིས་སྔོན་ནས་བཞུགས་ཁྲི་ཁྱད་མེད་མཛད་ཕྱག་རྫས་རྩེས་སྤྲོད་སོགས་གནང་གྲུབ་འདུག་པ་དང་བཤད་སྒྲུབ་གླིང་དུ་སྒར་པ་རྣམས་ལ་ངེད་རེ་ཞིག་འགོལ་པ་ཞིག་བྱེད་པ་ཡིན་པས་ཁྱེད་རང་སྒར་པའི་སྐྱབས་གནས་སྤྲུལ་སྐུ་ཐམས་ཅད་མཁྱེན་པ་ལ་ཞུས་ཞེས་བཀའ་བསྩལ་བ་སོགས་སྔ་ཕྱིར་གནང་བ་ནས་རྒྱལ་ཚབ་ཏུ་བསྐོས་ཟིན་པར་འདུག་པའི་དགོངས་པ་ངེད་ཕྱག་མཛོད་པ་དང་བཅས་པས་བསྒྲུབས་པ་ཡིན། སླར་སྐུ་གདུང་རིན་པོ་ཆེ་ཙནྡན་དཀར་དམར་སྡོང་པོ་མང་པོ་ཨ་ག་རུ་དམར་པོ་དང་ནག་པོ་སྡོང་པོ་འབའ་ཞིག་གི་ཞུགས་ལ་བཞེན་ཞིང་ཨ་ག་རུ་ཕལ་པའི་ཚོགས་ནི་ཕྱོགས་ཀུན་དུ་བདུག་པའི་སྤྲིན་དཀྲིགས། དེ་ཡང་ཉི་ཤར་ནས་ཞུགས་ལ་བཞེན་སྟེ་ཉིན་གུང་གིས་སྲེག་རྫས་རྫོགས་ཞུས་ཐག་༼པ༢༤༧བ༽ཆོད་པར་བྱས་ནས་རྗེས་ཆོག་གྲུབ་པ་ན་སླར་སྤུར་ཁང་གི་བྱང་ཤར་ནས་མེ་ཕྲ་ཞིང་གསལ་བ་ཞིག་འབར་སྟེ་ཇེ་ཆེར་སོང་བས་ཤར་ལྷོ་ནུབ་དང་བྱང་དང་དབུས་ཐམས་ཅད་ཁྱབ་པ་ཆེར་འབར་ཞིང་དུ་བ་མེད་པ་ཤིན་དུ་ཆེར་འབར་ནས་སླར་བྱང་ཤར་གྱི་མཚམས་སུ་མར་མེ་ཙམ་ཡུན་རིང་དུ་གནས་སྟེ་སླར་ཉི་ནུབ་ཙམ་ལ་ཞི་བར་གྱུར་ཏོ། །དེའི་ཚེ་ཁ་ཅིག་ཞུགས་ཐལ་དྲགས་འོང་བས་འོ་མས་གཞིལ་ཟེར་ཡང་ཞུགས་རང་འབར་འདི་ལ་ངེད་རང་ཚོས་མི་ཤེས་པས་མ་རེག་བྱས་ནས་བཞག །ལྟས་འདི་ལས་སྤྲུལ་སྐུ་བྱང་ཤར་གྱི་མཚམས་སུ་འབྱོན་ནམ་ཞེས་བདག་ཅག་གླེང་བ་ཙམ་བྱུང་། མངའ་རིས་སྐོར་གསུམ་ཕྱིན་ལ་སྟོད་གཙང་དབུས་ལྷོ་བྱང་ཐམས་ཅད་ཀྱི་བནྡྷེ་བརྒྱ་ལོངས་ཡན་གྱི་སྡེ་བན་བོན་ས་དགེ་དྭགས་རྙིང་སོགས་རི་མེད་ལ་མང་ཇ་འགྱེད་ཆེན་སྔོན་རྟེན་དང་བཅས་པ་དང་། གཙོ་བོར་འབྲི་གདན་གཉིས་སུ་སྔར་ནས་གནང་བའི་རྒྱུན་འདུག་པ་ལྟར་དང་། ཡུལ་གྲུ་དེ་རྣམས་ཀྱི་ཀར་སྡེ་བནྡྷེ་ལྔ་ཡོད་པ་ཡན་ཆད་ལ་གནང་ཆའི་སྐལ་བ་དང་བྱིན་རླབས་ཀྱི་རྟེན། ཡུལ་དུས་དེའི་རིས་མེད་ཀྱི་བླ་མ་ཆེ་བ་ཐམས་ཅད་ལ་བཅུ་གསུམ་བཅོ་ལྔའི་ཚན་དང་དེ་འོག་ལ་བདུན་ཚན་ལ་སོགས་པ་ཇི་ལྟར་འོས་པ་ཐམས་ཅད་ཀྱང་རྒྱུ་དངོས་རྣམ་པར་དག་པ་ཐ་མ་མཆོད་སྦྱིན་དུ་བྱ་བ་ཞེས་དང་། སྤྱད་འཇོག་ཐུན་མོང་དུ་བྱ་རྒྱུར་བཀོད་པ་རྣམས་དང་། གདུང་འབུལ་གྱི་ཡོ་བྱད་མཐའ་ཡས་པ་རྣམས་ཀྱི་སྟེང་ནས་གནང་། སྔོན་རྗེ་དེ་བཞིན་གཤེགས་པའི་དགོངས་རྫོགས་ཀྱི་ཁྲ་མ་མཚུར་ཕུ་ན་འདུག་པ་དང་། དྲུང་ཆོས་གྲགས་རྒྱ་མཚོའི་དགོངས་རྫོགས་ཀྱི་ཁྲ་མ་རྩེ་ལྷ་སྒང་ན་འདུག་པ་སོགས་ཀྱི་དབང་དུ་བྱས་ནས་བརྒྱ་ཕྲག་གི་འགྱུར་ལས་ཀྱང་ཆེས་རྨད་དུ་བྱུང་བ་གནང་སྟེ་སྔོན་རིས་མེད་ལ་རིམ་གྲོ་ཆེན་པོ་བྱེད་གསུང་བའི་དགོངས་པ་བསྒྲུབས་པ་ཡིན། འདི་རྣམས་ཀྱི་ཚེ་སྤྲུལ་སྐུ་ཐམས་ཅད་མཁྱེན་པའི་ཞབས་ཕྱི་བདག་གིས་བགྱིས། ཕྱག་མཛོད་པ་རྒྱལ་ཆེན་སྐུ་རབ་པའི་ཞལ་ངོ་ཀརྨ་མདོ་རྒྱུད་རྒྱ་མཚོ་དང་ཀརྨ་མཆོད་སྦྱིན་རྒྱ་མཚོ་མཆེད་གཉིས་ཀྱིས་མཛད། འཕྲལ་གྱི་དོ་དམ་འབྱེད་འགྲོལ་༼པ༢༤༨ན༽རྣམས་ཡངས་པ་ཅན་ནས་ཕྱག་མཛོད་པ་དང་སྨྱུག་ལ་ནས་ནང་སོ་ལྔ་འཛོམ་པས་མཛད་པ་ཡིན། སྔོན་ནས་ཁོ་བོའི་དངུལ་འབུམ་བྱེད་གསུངས་ནས་དངུལ་མི་རྒྱབ་དུ་མ་འདུག་པ་ལ་གཞི་བྱས་སླར་དད་ཅན་གྱིས་ཕུལ་བ་སོགས་ལས་རྗེ་ཉིད་ཀྱི་ཐུགས་ལས་སྐྱེས་ཤིང་ཅི་གསུང་གི་བཀའ་སྒྲུབ་པ་ཆོས་མཛད་ཀརྨ་སྲིད་བྲལ་གིས་དོ་དམ་ལག་གི་བླ་བྱས་སྟེ་དཔལ་ལྷ་ལས་བབས་པའི་མཆོད་རྟེན་མཐོ་སུམ་བཅུ་པ་ལོགས་ལ་རྗེའི་རྣམ་ཐར་འཕུལ་དུ་ཡོད་པ། མཐའ་ནས་ཀྱི་མུ་ཏིག་སྟར་ཁ་རློན་པ་ཙམ་ཞིག་དང་གཞན་མུ་ཏིག་ཁྱད་པར་ཅན་མང་པོ་དང་གཡུ་ཆེན་ཡུལ་གྲུ་རེ་བར་གྲགས་པ་མར་མེ་ལྟར་སྣང་བ་ཆེས་མང་པོ་དང་། གཞན་ཡང་པདྨ་རཱ་ག་ལ་སོགས་པ་ཡིན་པར་གྲགས་པའི་དེང་སང་གི་རིན་པོ་ཆེ་སྔོན་པོ་དང་སྔོ་སྐྱ་དང་སྔོ་དམར་དང་དམར་སྐྱ་དང་དམར་ཆེན་དང་དམར་སྨུག་དང་དམར་སེར་དང་སེར་སྐྱ་ལ་སོགས་པ་སྣ་ཚོགས་པས་ཕྲར་བྱས་སྟེ་རིན་པོ་ཆེ་སྣ་ཚོགས་པའི་ཕུང་པོ་ལྟ་བུར་སྣང་བ་གསེར་ལྗང་བརྡུངས་ཀྱི་རྒྱན་གྱི་ཁྱད་པར་མཐའ་ཡས་པ་ཅན་བོད་ཡུལ་ཙམ་ལྟ་ཞོག་འཕགས་པའི་ཡུལ་ནའང་འདི་ལྟ་བུ་མ་མཆིས་སམ་སྙམ་ལ་གཟོ་བོ་བལ་པོ་རྣམས་ན་རེ་ངེད་བལ་ཡུལ་ན་རྒྱུའི་གསེར་དངུལ་འདི་ཐམས་ཅད་ཀྱིས་མུ་ཏིག་ཆེ་བ་འདི་ལ་མི་དོ་ཟེར་སྐད། དེ་ལྟ་བུའི་རིན་པོ་ཆེའི་མཆོད་རྟེན་ངོ་མཚར་མཐའ་ཡས་པ་གྲུབ་པར་ཆོས་ཀྱི་སྐུའི་སྣོད་དུ་གྱུར་པའི་སྐུ་གདུང་གི་རིང་སྲེལ་རིན་ཐང་མེད་པ་རྣམས་གཙོ་བོར་བཞུགས་ཤིང་གཞན་ཡང་ན་བཟའ་བཞུགས་སྟན་ལ་སོགས་པ་སྐུས་ཉེ་བར་སྤྱད་པའི་ཡོ་བྱད་རྟེན་གྱི་ཡུལ་མཆོད་པར་བྱ་བ་ཉིད་དུ་བྱེད་པ་རྣམས་དང་སྐུ་གསུང་ཐུགས་རྟེན་ངོ་མཚར་ཅན་གཞན་མཐའ་ཡས་པ་དག་དང་ཐ་ན་གདུང་བཞུ་བའི་སོ་ཕག་གི་བར་དུ་བཞུགས་སྟེ་ཐ་ན་གཟུངས་བཞུགས་ཀྱི་མཆོད་པའི་དྲི་བཟང་ཁོ་ནའང་གསེར་སྲང་ཉི་ཤུ་ཙམ་གྱི་རིན་ཐང་སོང་བར་སྣང་ན་གཞན་ལྟ་ཅི་སྨོས་སྟེ་དེ་ལྟ་བུའི་ངོ་མཚར་གྱི་རྟེན་སངས་རྒྱས་ཐམས་ཅད་གཅིག་དུ་འདུས་པའི་ཕོ་བྲང་ཆེན་པོར་བསྒྲུབས་སྟེ་སར་མའི་༼པ༢༤༨བ༽མཆོད་ཁང་ཐོག་དཔངས་བཏོད་པ་དང་རྒྱན་གྱིས་བརྒྱན་པ་སོགས་མཛད་པར་རྗེ་རོལ་པའི་རྡོ་རྗེ་དང་རྗེ་དེ་བཞིན་གཤེགས་པའི་དངུལ་གདུང་གཉིས་ཀྱི་བར་དུ་བཞུགས་ཤིང་སྦྲུལ་ལོ་ཟླ་བ་བཅུ་གཉིས་པའི་ཚེས་བཅུ་དྲུག་ནས་རབ་གནས་ཆོག་གྲ་མང་པོ་བཙུགས་སྟེ་སྟ་གོན་མཛད། ཉེར་གསུམ་གྱི་དུས་མཆོད་ཀྱི་ཉིན་དངོས་གཞི་མཛད་ཅིང་བྱིན་རླབས་ཆེར་བྱུང་ལ་རབ་གནས་བཙུགས་པ་ནས་རླུང་ཞི་ཞིང་ཤིན་དུ་དྲོ་ཞེས་གླེང་ལ་ཉེར་བཞིའི་ཉིན་དགེ་འདུན་སྟོང་ཕྲག་ཙམ་གྱིས་སེར་སྦྲེང་དང་དར་ཁྲ་ཆེན་མོ་སྐྱོང་བ་ཕྱོགས་བཞི་ནས་བཀྲ་ཤིས་དང་དགའ་སྟོན་ཕུན་སུམ་ཚོགས་པ་མཛད། སླར་སྐུ་ཚབ་ཀྱི་སྐུ་འདྲ་རིན་པོ་ཆེ་ལེགས་པར་བཞེངས་པས་གཙོ་མཛད་སྟེ་སྔར་གི་དྲུང་ན་རིམ་གྱི་སྐུ་བརྙན་རྙིང་པ་རྣམས་དང་བཅས་ཙནྡན་དཀར་དམར་གྱི་བཞུགས་ཁྲི་ལ་བླ་མ་ལྷ་ཁང་དུ་བཞུགས་སུ་གསོལ་སྟེ་རྗེའི་དགོངས་པ་རྫོགས་པར་མཛད་དོ། །

ཡངས་པ་ཅན་ནས་ཕྱག་མཛོད་པ་མཆོད་གཞིས་ཆོས་བཞིན་གྱིས་འབད་མེད་དུ་ཕྱག་དུ་བྱུང་བ་རྗེའི་ཐུགས་རྗེ་ཁོ་ནར་མཁྱེན་པས་བཀའ་དྲིན་བསབ་པའི་ཕྱིར་རྗེ་མཚོ་དཀར་དུ་བཞུགས་དུས་སྤྱན་འདྲེན་བཏང་ཡང་ཞལ་མ་མཇལ་བས་སྤྲུལ་སྐུ་ཐམས་ཅད་མཁྱེན་པས་དབུས་པའི་སྒར་ཆེན་ལ་ཞབས་ཏོག་གི་ཁུར་བཞེས། རྟེན་བཞེང་གི་གཟོ་བོའི་ཕོགས་མགྲོན་ཆེན་སླེབས་པ་ཐམས་ཅད་ཀྱི་གཞི་ལེན་མཛད། སྔོན་ཡབ་སྲས་ལྷ་ཁོང་ན་མཇལ་དུས་མཛོད་ནག་གི་ཁྱད་ནོར་མང་པོ་འབུལ་གྱི་འདུག་ཟེར་པ་གསན་པས་ཀརྨ་པ་ལ་དེས་མི་འཐོགས། ངེད་རང་ལ་དེ་ལས་མེད་པ་སྙམ་པ་ཤར་བ་ན་ཁྱོད་རང་དེ་འདྲ་མི་དགོས། ངའི་འདི་ཐམས་ཅད་ཁོང་གིས་བདག་རྐྱེན་བྱེད་རྒྱུ་ཡིན་ཞེས་པའི་བཀའ་ཤོག་གནང་བ་དང་། འཕྱོང་རྒྱས་སུ་ཡབ་སྲས་ལྷན་དུ་མཇལ་དུས་རྒྱུགས་ཡིག་རྗེ་བ་གནང་འདུག་པ་ལ་སྤྲུལ་སྐུ་ཐམས་ཅད་མཁྱེན་པ་དཔོན་སློབ་སུམ་བཅུ་གསུང་བ་ན། སྔར་སྤྱན་སྔ་རིན་པོ་ཆེ་དེ་ལྟ་བུ་ཞིག་ཡོད་པ་ལ་དེང་སང་སུམ་བཅུ་སྙན་པའི་ཚེ་ཁོང་རང་ལ་གཟིགས་ནས་ཁྱོད་རང་ལ་ཕོགས་འདེབས་རྒྱུ་ཡོད་ན་སྤྲང་པོས་ཐོགས་མི་འོང་ཞེས་གསུང་བ་རྣམས་ཀྱང་འདི་ཡིན་བར་སྣང་། དེས་ན་སྐུའི་རྟེན་དུ་བཤད་སྒྲུབ་༼པ༢༤༩ན༽གླིང་གི་རྟེན་ཆེན། གསུང་གི་རྟེན་བཀའ་འབུམ་གསེར་མ་ཆོས་མཛད་མ་རྣམ་གྲོལ་གྱིས་སྦྱིན་བདག་མཛད་ནས་བཞེངས་པ་དང་། ཐུགས་ཀྱི་རྟེན་མཆོད་རྟེན་ཁྱད་པར་ཅན་འདི་ཡིན་ལ་ཡུལ་གྲུ་སོ་སོའི་གྲ་ཡོན་དད་འབྱོར་ཅན་རྣམས་ཀྱིས་རང་རང་གི་སྐལ་བའི་གདུང་བཞུགས་པའི་རྟེན་བགྱིས་པ་ནི་མཐའ་ཡས་སོ། །

དེ་ཡང་སངས་རྒྱས་ཀྱི་བསྟན་པ་འདི་ལ་ཀླུ་སྒྲུབ་ཐོགས་མེད་ཀྱི་ཟབ་མོ་ལྟ་བ་དང་རྒྱ་ཆེན་སྤྱོད་པའི་སྒོ་ནས་རྒྱལ་བའི་དགོངས་པ་རྣམ་པར་ཕྱེ་བས་ཤིང་རྟའི་སྲོལ་གཉིས་ཅེས་བཀའ་དྲིན་ཟླ་མ་མཆིས་པ་དང་། འདུལ་བསྟན་ལ་མི་རུང་བའི་གཞི་བཅུ་བྱུང་བའི་ཚེ་དགྲ་བཅོམ་པ་གྲགས་པས་བསྡུ་བ་གཉིས་པའི་སྒོ་ནས་བསལ་བ་དང་བོད་ཡུལ་དུ་ཇོ་བོ་རྗེས་བོད་རྣམས་ལས་འབྲས་དང་བྱང་ཆུབ་ཀྱི་སེམས་ལ་བཀོད་པ་དང་། དམ་པ་རྒྱ་གར་གྱིས་གསུང་རབ་ཐམས་ཅད་མན་ངག་དུ་དྲིལ་ནས་བསྟན་པ་དང་། རྗེ་མི་ལ་དང་རྒོད་ཚང་པས་ཞེན་ལོག་དང་མོས་གུས་མཐར་ཕྱིན་པས་སེམས་ཅན་དཔག་མེད་སྟེ་དག་ལ་བཀོད་པ་དང་། རྔོག་ལོ་ཙཱ་བ་ཆེན་པོས་སྡེ་སྣོད་ཀྱི་བཤད་པའི་འཕྲིན་ལས་མཐའ་ཡས་པ་སོགས་དེ་རྣམས་ཉིས་ཟླ་ལྟར་གྲགས་ཤིང་ངོ་མཚར་ཕུལ་དུ་བྱུང་བ་ཡིན་མོད་ནའང་དེ་རྣམས་སྔོན་བསྟན་པ་ཚུལ་བཞིན་གནས་ལ་གདུལ་སླ་བའི་གདུལ་བྱ་ཚོགས་པའི་དུས་ཡིན་པས་དེང་སང་ལ་བལྟོས་ན་དེ་ཙམ་དུ་དཀའ་བའི་གནས་མ་ཡིན་ལ།

དེང་སང་བསྟན་པ་ཐམས་ཅད་གཟུགས་བརྙན་ལས་ཀྱང་ཆེས་གཟུགས་བརྙན་དུ་གྱུར་ཅིང་ཐེག་པ་ཆེན་པོའི་ཚིག་ཙམ་དར་ཆེས་པས་ཐེག་ཆེན་གྱི་དོན་ནུབ་པ་ལྟར་གྱུར་སྟེ་མདོ་སྔགས་ཐམས་ཅད་ལ་རྟོག་གེའི་རྟག་ཆད་ཀྱི་ལྟ་བ་སྣ་ཚོགས་པས་བསླད་ནས་ཚིག་ཙམ་ལ་རྟོག་གེའི་གསང་ཚིག་གི་འཁྱོག་གྲོས་སྣ་ཚོགས་པས་སྨྲ་བའི་མུ་སྟེགས་མགོ་རེག་གི་ཚོགས་ཀྱིས་བོད་ཡུལ་ཟིང་ཟིང་པོར་གང་པའི་དུས་འདི་ལྟ་བུར་ཡང་མདོ་སྔགས་ཐམས་ཅད་ཀྱི་ཟབ་མོ་ལྟ་བ་རྒྱ་ཆེན་སྤྱོད་པ་ཉམས་ལེན་མངོན་རྟོགས་ཐམས་ཅད་ལ་ཕྱིན་ཅི་ལོག་གི་ལོག་རྟོག་ཐམས་ཅད་བསལ་ནས་ཡང་དག་པའི་དོན་སྣང་བར་བྱེད་པའི་བསྟན་བཅོས་ཆེས་མང་པོ་༼པ༢༤༩བ༽མཛད་པས་མདོ་སྔགས་ཀྱི་ཤིང་རྟའི་སྲོལ་འབྱེད་གཅིག་བུ་པ་ཡིན་ལ། མི་རུང་བའི་གཞི་བཅུ་ལྟ་ཞོག་དེང་སང་མི་དགེ་བ་བཅུ་ཡང་འདུལ་བར་སྒྲོག་ཞིང་འདུལ་བ་ཉན་བཤད་པར་རློམ་པ་རྣམས་ཀྱང་དུས་ཚིགས་ལ་སོགས་པའི་བགྲོ་གླེང་གི་གནས་སྣ་འགའ་ཡར་ཞིག་བཟུང་བ་ལ་འདུལ་བ་ཤེས་ཟེར་གྱི་སྡོམ་པ་མ་ཐོབ་པ་འཐོབ་བྱེད་ཀྱི་ཆོ་ག་ཐོབ་པ་མི་ཉམས་པར་སྲུང་ཚུལ་ཉམས་ན་ཕྱིར་བཅོས་རྣམས་ཇི་བཞིན་ཁོང་དུ་ཆུད་པ་སུ་ཡང་མི་སྣང་བའི་དུས་འདིར་འདུལ་བའི་ལེགས་བཤད་ཀུན་ལས་བཏུས་པ་བླང་དོར་མིག་ཕྱེ་བ་ལྟར་སྟོན་པ་འདི་ལྟ་བུ་མཛད་ཅིང་སྔོན་པཎ་ཆེན་ཤཱཀྱ་ཤྲིའི་གསུང་ནས་བོད་ཀྱིས་འདུལ་བའི་ཀུན་སྤྱོད་ཇི་བཞིན་མི་ཡོང་བ་འདུག །མི་ལ་རས་པ་དེས་རྟགས་དང་ཆོ་ག་བྱས་ན་འདུལ་བ་ཇི་ལྟ་བ་ཡོང་བར་འདུག་གསུང་བར་གྲགས་པ་ལྟར་སློབ་མའི་ནང་ནའང་བློས་བཏང་དང་ཞེན་ལོག་རྗེ་བཙུན་མི་ལ་ལྟ་བུ་ལ་འདུལ་བའི་ཀུན་སྤྱོད་ཇི་བཞིན་སྒྲུབ་པ་རྒྱལ་བ་གཡུང་ལ་སོགས་པ་དུ་མ་བཞུགས་པས་འདུལ་བ་ལ་བསྟན་པའི་མེ་རོ་གསོ་བར་མཛད་པ་དང་། དེང་སང་ཁྱིམ་པ་རྣམས་ལྟ་ཞོག་རབ་བྱུང་ཀློག་པ་པོ་ཕལ་ཆེར་རྣམས་ནི་ལ་དོར་དང་ལྟག་ཆོད་དང་ཚིག་སྐྱོན་གྱི་རྩོད་པ་ལྷུར་བྱེད་ཀྱི་ལས་འབྲས་ལ་སྙིང་རྗེའི་ཡུལ་དུ་ལྟ་ལ། སྒོམ་པ་པོར་རློམ་པ་རྣམས་ཀྱང་བླང་དོར་མེད་པ་ཡིན་ཟེར་ནས་སྤང་བྱ་ལེན་ཞིང་བླང་བྱ་འདོར་བ་དང་མི་དགེ་བའི་སྤྱོད་པ་ཐམས་ཅད་རྒྱབ་རྟེན་གསང་སྔགས་སྐད་དུ་སྒྲོག་པར་བྱེད་པས་གྲུབ་མཐའ་ལ་ཞུགས་མ་ཞུགས་ཐམས་ཅད་ལས་འབྲས་ལ་ཅིར་ཡང་མི་རྩི་བའི་དུས་འདིར་ལས་ཀྱི་རྒྱུ་དང་འབྲས་བུའི་རྣམ་པར་གཞག་པ་རྒྱལ་བའི་གསུང་རབ་ཇི་ལྟ་བ་བཞིན་སྟོན་པས་ལས་འབྲས་ཀྱི་བླང་དོར་ལ་གདུལ་བྱ་རྣམས་འགོད་ལ། སྤྱིར་ཐུགས་རྗེའི་རླབས་བསམ་པའི་ཡུལ་མ་ཡིན་པས་གཞན་དག་གིས་ལས་འབྲས་ཀྱི་རྣམ་གཞག་ལོ་ཟླར་བཤད་པ་ལས་རྗེ་འདིས་འབུལ་བཞེས་ཀྱི་ཁྲོམ་བར་མ་གཅིག་ལ་སྲོག་སྡོམ་རྐུན་སྡོམ་ལ་སོགས་པའི་སྡིག་སྤོང་། མ་ཎི་དུང་ཕྱུར་ལ་སོགས་པའི་དགེ་བ་ཁས་ལེན་པ་༼པ༢༥༠ན༽ཆེས་མང་ཞིང་སྣང་བའི་འགྱུར་ཚབས་ཆེ་ལ། ཁྲོམ་ལ་ཞལ་མཐོང་གི་འགྲོ་དོན་མཛད་པའི་ཚེ་ཡང་ཞལ་མཐོང་བ་ཙམ་ཀྱིས་ཐམས་ཅད་རང་དབང་མེད་པར་གསོལ་འདེབས་སྡིག་བཤགས་སྨོན་ལམ་སོགས་ཀྱིས་འུར་དིར་དུ་འགྲོ་བ་མཆི་མ་དབང་མེད་དུ་འབྱིན་ཞིང་གསོལ་བ་འདེབས་པ་སྟེ། དཔྱོད་ལྡན་དག་གི་གསུངས་ལས་ཀྱང་ཞལ་མཐོང་བའི་མོད་ལ་དད་པ་མི་སྐྱེ་བའི་མི་སུ་ཡང་མི་ཡོང་བ་འདུག །གཤན་པ་དགེ་བ་ལ་ངོ་མཚར་ལྟ་བ་ཞིག་ཡོད་པའང་རྗེའི་ཞལ་མཐོང་བའི་མོད་ལ་ཕྱག་འཚལ་མ་ཎི་འདྲེན་ཞིང་འདུག་གསུང་བ་ལྟར་ཡིན་ལ་སློབ་མ་རྣམས་ལ་ཆོས་ཀྱི་སྙིང་པོ་བྱང་ཆུབ་ཀྱི་སེམས་འབའ་ཞིག་སྟོན་སྟེ་སྤྱོད་འཇུག་ལུགས་དང་བྱང་སའི་ལུགས་དང་དོན་དམ་སེམས་བསྐྱེད་སོགས་ཀྱི་ཆོ་གས་འབོགས་པ་དང་རྗེ་ཉིད་ཀྱི་སེམས་བསྐྱེད་ཀྱི་ཁྲིད་ཐུན་མོང་མ་ཡིན་པ་དུ་མའི་སྒོ་ནས་བསྐྱེད་པར་མཛད་པས་དགོས་པ་ཁྱད་པར་བ་མཐོང་ན་བདག་གཞན་རྗེ་བ་ལ་ཐོགས་པ་མེད་པའི་སྲས་མང་དུ་བསྐྲུན་པར་མཛད་ཅིང་གདུལ་བྱའི་ཤུན་པ་བདག་ལྟ་བུ་ལའང་ལས་འབྲས་དང་བྱང་ཆུབ་ཀྱི་སེམས་ཀྱི་གོ་བ་རེས་འགའ་བ་ཙམ་ཞིག་བྱུང་བ་ཡིན་ནོ། །

མདོ་རྒྱུད་ཐམས་ཅད་ཀྱི་དོན་མན་ངག་དུ་དྲིལ་ནས་སྟོན་པ་ལ་རྗེ་ཉིད་དམ་པ་རྒྱ་གར་གྱི་མཚན་དུ་སྟོན་པའི་དུས་ལས་ཀྱང་ཆེས་རྨད་དུ་བྱུང་སྟེ་དེ་ནི་ཌཱ་ཀི་མ་སུམ་བཅུ་རྩ་ལྔ་དང་གྲུབ་ཐོབ་ཕོ་མོ་ལྔ་བཅུ་རྩ་ལྔ་ལ་སོགས་པའི་གསུང་ཟློས་པར་ཟད་ལ་རྗེ་ཉིད་ནི་གཞན་དྲིང་ལ་བལྟོས་པ་མེད་ཅིང་བསམས་གཞིགས་པའི་བློས་མ་ཡིན་པར་གདུལ་བྱའི་སྐལ་བ་བཞིན་ཆོས་ཀྱི་རྣམ་གྲངས་གཅིག་ཁོ་ནའང་འཆད་ཚུལ་ཐ་དད་པ་མང་པོར་སྣང་བ་ཟད་མེད་དུ་སྟོན་ཞིང་ཟབ་མོའི་གནད་སྩོལ་བ་རྣམས་ཀྱང་སྨྲ་བསམ་གྱི་ར་བ་ལས་བརྒལ་ཞིང་ཉམས་མྱོང་ཁྱད་པར་ཅན་མངོན་སུམ་དུ་སྐྱེད་པ་ཁོ་ནའོ། །དགེ་བའི་བཤེས་གཉེན་ལ་མོས་གུས་ནི་རྗེ་འདི་ལྟ་བུ་གཞན་མི་སྲིད་པ་ཙམ་ཡིན་སྟེ་རྗེ་མི་ལ་ཡང་རྗེ་བཙུན་མར་པ་དང་ཆེས་དམན་མཆོག་གི་ཚུལ་དུ་གནས་པ་ལ་གསུང་ཕལ་ཆེར་བསྒྲུབ་ཅིང་བཀའ་བཀྱོན་ལ་ལོག་ལྟ་༼པ༢༥༠བ༽མ་སྐྱེས་པ་དང་བླ་མ་རིགས་བདག་དུ་གཟིགས་པ་ཙམ་གྱིས་མོས་གུས་ཀྱི་མཆོག་བརྙེས་པར་འཇོག་ལ་རྗེ་རྒོད་ཚང་པའང་ཆོས་རྗེ་རས་པའི་སློབ་མའི་ནང་གི་གཞོན་ཤོས་སུ་ཡོད་ལ་གསོལ་འདེབས་ནུས་པ་དང་ཕྱིས་བླ་མ་སྒྲུབ་པ་གནང་ནས་རྒོད་པོ་ངའི་ཆོས་གཅིག་པོ་ཅེས་བླ་མ་སྒྲུབ་པ་ལ་ནན་ཏན་དུ་མཛད་པས་བླ་མ་སངས་རྒྱས་སུ་གཟིགས་པས་མོས་གུས་མཆོག་དུ་ཐོག་པར་འཇོག་པ་ཡིན་ལ། བླ་མ་མཆོག་མཐོན་པོའི་སར་གནས་ཅིང་རང་དམའ་མོར་གནས་པ་ན་གུས་པ་སྐྱེ་སླ་ཡང་རྗེ་འདི་ནི་དེ་ལྟ་མ་ཡིན་དེ་རྗེ་བཙུན་བཀྲ་ཤིས་རྣམ་གཉིས། བསྙེན་པར་རྫོགས་པའི་མཁན་སློབ་གཉིས་སྟེ་མཚུངས་མེད་སྐྱེས་མཆོག་རྣམ་བཞི་ཞེས་བཀའ་སྩོལ་བ་འདི་དག་ཀྱང་རྗེ་ཆོས་གྲགས་རྒྱ་མཚོའི་སློབ་མ་ཤ་སྟག་ཡིན་པས་དྲུང་ཉིད་ལ་རྩ་བའི་བླ་མའི་འདུ་ཤེས་ཀྱིས་མཆོག་དུ་འཛིན་པ་ཁོ་ན་ཡིན་ཡང་དེ་རྣམས་ལ་བླ་མ་སྒྲུབ་པ་ལ་མ་བལྟོས་པར་ཐོག་མ་ནས་སངས་རྒྱས་ཉིད་ཀྱི་མོས་པ་འཁྲུངས་པ་དང་། བདག་ནི་ཀརྨ་པ་སྟེ་ཆེས་མཆོག་གོ་སྙམ་པའི་ང་རྒྱལ་མནལ་ལམ་ན་ཡང་འཁྲུངས་པ་མེད་པར་གུས་འདུད་ཐམས་ཅད་པ་མཛད་པའི་གནོད་པ་འཇིག་མི་སྙམ་པའི་བཟོད་པའི་ནང་ན་རང་བས་ཆེས་དམན་པའི་གནོད་པ་བཟོད་པ་བཟོད་པའི་དམ་པར་བཤད་པ་ལྟར་སྐྱེ་བོ་རྣམས་ཀྱི་ལྟ་ངོར་རྗེ་ཉིད་ལས་དམན་པར་སྣང་བ་ལ་གུས་པ་འདི་ལྟ་བུ་མཛད་པ་ནི་ཆེས་ངོ་མཚར་ཏོ། །དེ་ལྟ་མོད་ཀྱི་རིགས་རུས་དང་གདན་ས་དང་སྟོབས་ཀྱིས་མངོན་པར་མཐོ་བས་དེའི་ང་རྒྱལ་འཆང་བ་ཧ་ཅང་གཟིགས་རྒྱ་མི་ཆེ་བ་དུ་མ་ཞིག་རྗེའི་དྲུང་དུ་འདི་སྐད་ཞུ་སྟེ། ཁོ་བོ་ཁྱོད་ལ་ཕྱག་འཚལ་ཆོས་ཞུ་བ་ཡིན་པས་ཕྱག་ལན་དགོས་ཅེས་དང་། བཞེང་བ་དང་བཞུགས་སྟན་མཉམ་པ་དགོས་ཟེར་བ་དག་འོང་བ་ན་རྗེ་ཉིད་མངོན་པའི་ང་རྒྱལ་གྱིས་ཕྱག་ལན་མི་མཛད་པ་མ་ཡིན་ནའང་སྔོན་ཀཽ་ཤམྦྷའི་རྒྱལ་པོ་གཏུམ་པོ་རབ་སྣང་གྱིས་འཕགས་པ་བ་ར་དྷཱ་ཛའི་དྲུང་དུ་ཕྱིན་པ་ན་ལྡང་བ་མ་མཛད་པས་ཁྲོས་སྟེ་ཕྱིར་སོང་། དེ་མ་ཐག་ང་ལྡང་བ་དང་བསུ་བ་མི་བྱེད་ན་དེ་བསད་དོ་སྙམ་ནས་འོངས་པ་ན་འཕགས་པས་མངོན་པར་ཤེས་སྟེ་ལྡང་བ་བྱས་པ་ཙམ་གྱིས་སྔར་རྒྱལ་པོའི་ལུས་ལ་རང་བཞིན་གྱིས་འོད་ཡོད་པ་དེ་མེད་པར་སོང་། གོམ་པ་དྲུག་བསུས་༼པ༢༥༡ན༽པས་རྒྱལ་པོའི་ལུས་ཀྱིས་ཁྱབ་པའི་འདོམ་གང་གིས་ཁོལ་བུར་ཞོམ་སྟེ་ཐུར་དུ་འུ་རུ་རུ་འགྲོ་བ་ན་སྐྲག་སྟེ་བསྐྱབ་ཏུ་གསོལ་ཞེས་གསོལ་བ་བཏབ་པས་འཕགས་པས་རྒྱལ་པོ་ཆེན་པོ་ང་ལ་སེམས་ཀྱང་དགའ་བར་གྱིས་ཅིག་དང་ས་སླར་འབྱོར་ཞིང་འོད་འབྱུང་བར་འགྱུར་རོ། །ཞེས་གསུངས་མ་ཐག་དགའ་བར་བྱས་པའི་མོད་ལ་ས་སླར་འབྱོར་འོད་ཀྱང་བྱུང་སྟེ་དད་ནས་རྒྱལ་པོས་གཞི་འདི་ལས་བདག་ལ་ཉེས་པར་འགྱུར་བ་མི་འབྱུང་གྲང་ཞུས་པ་ན་འཕགས་པས་ངས་གོམ་པ་བདུན་བསུས་ན་ཁྱོད་ཀྱི་རྒྱལ་སྲིད་ལས་ཉམས་པར་འགྱུར་མོད་ཀྱི་འོན་ཡང་གོམ་པ་དྲུག་ལས་མ་བསུས་པས་ཁྱོད་ཀྱི་རྒྱལ་སྲིད་ཟླ་བ་དྲུག་ཉམས་པར་གྱུར་རོ། །ཞེས་བསྟན་སྟེ་དེ་བཞིན་དུ་གྱུར་པ་ལྟ་བུའི་ཉེས་དམིགས་ཡོད་པ་ལ་དགོངས་ནས་ཁྱེད་རང་ང་ལ་ཕྱག་བྱེད་མི་དགོས་ཕན་ཚུན་ཕྱག་མེད་པར་མཇལ་ཆོག་གསུང་གི་ཕྱག་ལན་མི་མཛད་པ་ནི་ཕ་རོལ་པོ་ཉིད་སྐྱོབ་པའི་དོན་དུ་མི་མཛད་པ་ཡིན་ལ། སྟན་མཐོན་པོ་དགོས་ཅེས་བརྩེག་པ་སོགས་ལ་ཁོང་རང་རྣམས་ཀྱི་བསམ་པ་བཞིན་མཛད་ཀྱི། ཐོབ་མི་ཐོབ་ལ་སོགས་པའི་གླེང་མོ་མི་མཛད། དཔལ་སྦས་ཀྱིས་སྔར་མུ་སྟེགས་པ་རྣམས་བོས་ཕྱིས་སྟོན་པ་སྤྱན་དྲངས་པ་ན་མུ་སྟེགས་པ་རྣམས་ཀྱི་གྲལ་མཇུག་དུ་བཞུགས་ལ་འོན་ཡང་རིམ་གྱིས་གྲལ་མགོར་སོང་བ་ལྟ་བུ་རྗེ་ཉིད་ལའང་དེ་ལྟར་བྱེད་པ་ཡོང་རུང་བཞུགས་པ་ལ་གདོན་མི་ཟའོ། །སྤྱིར་ང་ཁྱེད་ལ་ཆོས་ཞུ་བ་ཡིན་པས་ཕྱག་ལན་དགོས་ཅེས་བྱ་བ་དང་སྔར་ཁྱེད་ཀྱིས་ང་ལ་ཆོས་ཞུ་དགོས་ཟེར་བ་སོགས་བོད་ན་ཟིང་ཟིང་པོར་ཡོད་ཅིང་སྔོན་ཕྲེང་ཁ་བེར་ཆུང་གིས་འབྲོམ་སྟོན་པ་ལ་ཁྱོད་ཆོས་གྲ་ནས་འོངས་པའི་དགེ་བསྙེན་ཞིག་སྣང་སྟེ་ང་ཡང་ཕྲེང་ཁ་བེར་ཆུང་བྱ་བའི་མི་ཆེན་པོ་ཡིན་པས་ཁྱོད་ཀྱི་ཕྱག་ཝ་འཁྱུག་པ་འདྲ་བ་ཞིག་ཚོལ་བྱས་པའི་རྟེན་འབྲེལ་གྱིས་འདི་ལྟ་བུ་ནི་ད་དུང་བྱང་ངོས་འདི་མང་བ་ཡིན་ལ། ཟང་ཟིང་གི་ཆེད་དུ་བླུན་པོ་ཁ་བསོད་ཅུང་ཟད་ཡོད་པ་འདུས་པའི་མགོ་ཕར་བསྐོར་ཚུར་བསྐོར་ཡིན་ན་དེར་ཟད་མོད། དགེ་བའི་བཤེས་གཉེན་མཚན་ལྡན་ལ་འདི་ལྟར་བྱས་ན་ཕྱིས་རྟེན་འབྲེལ་འཕྱུགས་པས་བྱིན་རླབས་མི་འཇུག་པ་༼པ༢༥༡བ༽ཡིན་ནོ། །སྤྱིར་ཡང་འཇིག་རྟེན་ན་ཕྲད་ཚད་ཕྱག་བྱེད་པའང་ག་ལ་ཡིན་སྟེ་རྫོགས་པའི་སངས་རྒྱས་ལ་དད་ལྡན་རྣམས་ཀྱིས་ཕྱག་བྱེད་པ་རྟོགས་ཕྱིར་རྒྱལ་པོ་གསལ་རྒྱལ་སོགས་ཀྱིས་ཕྱག་བྱས་ཚུལ་བཤད་པ་དང་། བྲམ་ཟེ་རྣམས་ཕལ་ཆེར་ཕྱག་མི་བྱེད་པས་བྲམ་ཟེའི་ཁྱེའུ་མ་སྡུག་གིས་དེ་བཞིན་གཤེགས་པ་ལ་སྔོན་དུ་ཡང་དག་པར་དགའ་བར་འགྱུར་པའི་གཏམ་སྣ་ཚོགས་པ་བྱས་སྟེ་ཕྱོགས་གཅིག་དུ་འདུག་གོ་ཞེས་འཆད་པ་ཡིན་ལ། བླ་མ་བརྟག་པ་ལའང་སྔོན་ཕྱག་མི་བྱེད་པར་བརྟགས་ནས་དད་པ་ཐོབ་པ་ན་འདུད་པ་སྟེ་སྤྱིར་བླ་མ་བརྟག་དགོས་ནི་ཐམས་ཅད་ཟེར་ཡང་བོད་དུ་ནི་ཚུལ་བཞིན་བརྟགས་པ་རྗེ་རང་བྱུང་པ་ལ་གཡག་སྡེ་པཎ་ཆེན་གྱིས་བརྟགས་པ་ཙམ་ལས་ཆེར་མ་ཐོས་ལ་སྤྱིར་བོད་པ་རྣམས་ནི་ཐོས་ལོའི་སྐད་ཆ་ལ་བསྟེན་པ་དང་། རིག་སྔགས་ཀྱིས་རྨོངས་པ་ཐེབས་པ་དང་། དབང་སྡུད་ཀྱི་སྔགས་ཀྱིས་མགོ་འཁོར་བ་སོགས་ལས་དང་པོར་སྐྱོན་ཡོན་ཏན་ལྟར་སྒྲོག་པས་དད་པ་སྐད་དུ་བསྟེན། ཕྱིས་དབང་ཆོས་ཀྱི་གོ་ཆོད་མི་ཆོད་ཅི་ཡིན་རུང་དེ་ཞུ་ཟིན་ནས་སྐྱོན་རྣམས་བརྗོད་པར་སྣང་ཞིང་ད་ལྟའི་བོད་ཡུལ་བ་རྣམས་ཀྱི་བླ་མ་བརྟག་པ་ནི་ཐབས་བཟང་བ་ཁ་མཁས་པ་དགྲ་ཐུལ་གཉེན་སྐྱོང་ལ་ཕན་པ་ཅིག་གམ་བྱ་བ་བཏང་རྫུ་དང་མཁས་རྫུས་འཚོ་ཞིང་དམ་པའི་གཟིགས་ངོར་བྲིམ་པར་བྱ་བ་མ་ཡིན་པ་ཅིག་བརྟག་པར་སྣང་ངོ་། །

རིགས་རུས་ཀྱང་སྤྱིར་དེ་ག་མ་ཉམས་པ་ཁོ་ནའང་དཀོན་པར་སྣང་ལ། མ་ཉམས་པ་ཡིན་དུ་ཆུག་ཡང་ཤཱཀྱའི་རིགས་སྐྱོན་མེད་ཁོ་ན་ལ་ལྷས་བྱིན་དང་ལེགས་སྐར་ཡང་བྱུང་བ་དང་། བོད་ཆོས་རྒྱལ་གྱི་གདུང་རྒྱུད་སྐྱོན་མེད་ལ་གླང་དར་ལྟ་བུ་བྱུང་བ་ཡོད་ལ། བྲེག་མཁན་ལས་རབ་ཏུ་བྱུང་བ་ཉེ་བ་འཁོར་ལྟ་བུ་ཡང་ཡོད་པས་རིགས་ཀྱིས་མི་ཆོག་པས་དམ་པ་དགྱེས་པའི་སྤྱོད་པ་ལ་གནས་པ་དགོས་ལ། གདན་སའང་སྔོན་གྱི་སྐྱེས་བུ་དམ་པ་དེའི་སྤངས་རྟོགས་ཀྱི་ཚད་དུ་འཁྱོལ་ན་ཡིན་གྱི་སྐྱེ་བོ་ཐ་མལ་པ་ཅིག་གིས་བྱང་ཆུབ་ཀྱི་ཤིང་དྲུང་དུ་བསྡད་རུངས་སངས་རྒྱས་སུ་མི་འགྱུར་བ་དང་སྙེ་ནམ་གྲོད་ཕུག་དུ་བསྡད་པ་ཙམ་གྱིས་མི་ལའི་གོ་སར་མི་འགྲོ་བ་ཤེས་པར་བྱོས་ཅིག །༼པ༢༥༢ན༽ཁ་ཅིག་ཀརྨ་པ་ལྟ་བུས་གནས་མིན་གྱིས་མཇལ་ཕྲད་དེ་འདྲ་མཛད་ན་ཆེ་བ་འཆོར་ཟེར་ཡང་འཇིག་རྟེན་གྱི་གྲགས་མ་གྲགས་ལ་བལྟོས་པ་མ་མཛད་པ་ཉིད་ཀྱིས་ཆོས་ཀྱི་ཆེ་བ་ནི་ཕུལ་བྱུང་དུ་ཐོན་པ་ཡིན་ལ་འཇིག་རྟེན་གྱིའང་དཔྱོད་ལྡན་དག་གིས་ནི་དེ་ལྟར་ཐོས་པ་ན་རྗེའི་མཛད་པ་ལ་དད་པ་ལྷག་པར་སྐྱེ་ཞིང་སྐྱེ་བོ་གཞན་པ་དག་རྔ་མ་བྱང་བ་ཞིག་ཡོད་པར་འདུག་སྙམ་དུ་སྐྱེ་བ་ཡིན་ལ་ད་ལྟ་རྒྱལ་ཁྲིམས་མེད་པས་སྐྱེ་བོ་དག་ལུགས་བཞིན་དུ་མི་སྤྱོད་པས་དེང་སང་གི་སྐྱེ་བོའི་བྱ་བ་རྣམས་བྱིས་པའི་སྤྱོད་པར་ཟད་པས་གཏན་ཚིགས་སུ་མི་ཆེ་བའི་ཕྱིར་འཇིག་རྟེན་གྱིས་ལུགས་བཞིན་སྲོལ་དུའང་ག་ལ་འགྱུར་སྟེ་སྔོན་མ་རྣམས་ཀྱིས་གུས་འདུད་བྱས་པའི་སྲོལ་ཁོང་དག་གིས་མེ་འཛིན་པ་བཞིན་ནོ། །སྤྱིར་རྗེ་འདི་ནི་གཞན་དག་གི་རྙེད་བཀུར་ལ་གནོད་ཀྱིས་དོགས་པས་ཡོན་ཏན་ཐམས་ཅད་སྦེད་ཅིང་ཁྱད་པར་འགྲན་ཟླར་བསྙེམས་པ་དག་ཡོད་པའི་སར་མི་མངོན་པའི་ཚུལ་གིས་དམན་ས་ཁོ་ན་འཛིན། གཞན་མཐོ་བར་འགྱུར་བའི་ཐབས་ཁོ་ན་མཛད་ཀྱི་རང་ཆེན་པོར་གཟིགས་པའི་འགྱིང་བ་ནི་གཏན་མི་སྲིད་དོ། །སྤྱིར་འཇིག་རྟེན་གྱི་ཁེ་གྲགས་དང་རྣམ་གཡེང་ལ་ཞེན་པ་ཉེས་པའི་འབྱུང་ཁུངས་སུ་སྟོན་ཕྱིར། ཚེ་འདིའི་གྲགས་འབྱོར་སྙིང་པོས་དབེན་པོའི་ཚུལ། །ཞེས་སོགས་གསུངས་ཀྱི་རྗེ་འདི་ནི་གངས་རིའི་སུལ་ཆེས་དབེན་པ་དག་དུ་བཞུགས་ཀྱང་ཡུལ་དུས་དེ་དག་གི་འབྱོར་པའི་མཆོག་མཐའ་དག་རྒྱ་མཚོ་ལ་ཆུ་བོ་བཞིན་དུ་འདུ་མོད་ཀྱི་ཅིར་ཡང་གཟིགས་པ་མི་མངའ་བ་ནོར་བུ་རིན་པོ་ཆེས་སྐྱེ་འགྲོའི་དབུལ་བ་སེལ་ཡང་ཅིར་ཡང་མི་རྟོག་པ་ལྟ་བུ་ཡིན་ལ། བོད་ཡུལ་གྱི་བླ་དཔོན་ཆེན་པོ་དག་གིས་མི་རབས་ནས་མི་རབས་བླ་རབས་ནས་བླ་རབས་བཅུ་ཕྲག་མང་པོ་དག་གིས་ནན་ཏན་གྱིས་བཙལ་འབད་པས་བསགས་མ་གོད་པར་བསྲུངས་པ་རྣམས་ཀྱི་ཡོ་བྱད་མཐའ་དག་བསྡུས་པས་ཀྱང་རྗེ་འདིའི་དྲུང་དུ་ཉིན་གཅིག་གི་འབུལ་ཆེན་འབྲིང་པོ་ཅིག་ལ་ཡང་དོ་བར་དཀའ་བ་དང་། གང་དུ་ཕེབས་པར་དཀར་པོའི་ལྷ་མཐུན་པོ་ཆེ་ཐམས་ཅད་འདུ་ཞིང་མཆོད། རྒྱལ་ཁམས་མཐའ་དག་གི་མཇལ་མི་སྤྲིན་བཞིན་དུ་འདུ་བས་ཅི་དགོས་ལྷུན་༼པ༢༥༢བ༽གྲུབ་ཏུ་འབྱུང་། ལོ་ལེགས་ཤིང་སྐྱ་རྒྱལ། ནད་ཡམས་དང་དུས་འཁྲུག་ཉུང་བ་སོགས་མཐོང་ཆོས་བདེར་གནས་ཀྱི་བཀའ་དྲིན་མཐའ་ཡས། སློབ་མའང་སངས་རྒྱས་ཐམས་ཅད་རྗེ་ཉིད་ཀྱི་རྣམ་འཕྲུལ་དུ་ཤེས་པའི་མོས་གུས་ཅན་དང་ཅིས་ཀྱང་དགོས་མེད་ཀྱི་ཞེན་ལོག་གཏིང་ཚུགས་པ་དངུལ་ཆུ་ས་ལ་ཕོ་བ་ལྟར་འཇིག་རྟེན་གྱི་ཆོས་བརྒྱད་དང་མི་འདྲེ་བའི་བྱ་བཏང་གི་སྐྱེས་བུ་མང་དུ་བཞུགས་སོ། །

དེ་ལྟར་བསམ་གྱིས་མི་ཁྱབ་པའི་རྣམ་ཐར་དེ་རྣམས་ཀྱང་གདུལ་བྱས་བསྒྲུབ་བར་བྱ་བའི་དམ་པའི་ཆོས་ཀྱི་རྣམ་གྲངས་རྣམ་ཐར་གྱི་ཚུལ་དུ་སྟོན་པ་ཁོ་ན་སྟེ་ཉིད་བསྟོད་དུ་དོན་དགུས་གསུངས་པ་དང་། ལེགས་སྤྱད་མར་ལེགས་སྤྱད་སོ་གསུམ་དུ་གསུངས་པ་དང་། ཉེར་བདུན་མ་དང་རྣམ་ཐར་ལ་སློབ་པའི་ཁྲིད་དུ་གསུངས་པ་ལྟར་བསླབ་ཅིང་སྒྲུབ་པར་བྱའོ། །

རྗེ་དེས་སྨིན་གྲོལ་དུ་མཛད་པའི་སྐྱེས་ཆེན་གྱིས་ཚོགས་བསམ་གྱིས་མི་ཁྱབ་ཀྱང་རགས་པ་རྗེ་ཉིད་ཀྱི་སྦྱང་བར་བྱ་བའི་རབས་ཀྱི་བསྟན་བཅོས་སུ་བཀའ་བསྩལ་བ་ལྟར་ཡིན་ལ། གཙོ་བོ་ཞྭ་དམར་ཅོད་པན་འཛིན་པ་ལྔ་པ་ཐམས་ཅད་མཁྱེན་པ་དཀོན་མཆོག་ཡན་ལག་རྗེ་ཉིད་ཀྱི་རྒྱལ་ཚབ་བསྟན་པའི་བདག་པོར་བཞུགས་ཤིང་འགྲན་གྱི་ཟླ་མེད་པའོ། །རྒྱལ་ཚབ་སྤྲུལ་པའི་སྐུ་གྲགས་པ་དཔལ་འབྱོར། སི་དྷུ་སྤྲུལ་པའི་སྐུ་ཆོས་ཀྱི་འོད་ཟེར་མཉན་པ་སྤྲུལ་སྐུ། དབུ་མ་སྐུ་སྐྱེ། རི་ཁྲོད་སྐུ་སྐྱེ་སོགས་སྐྱེས་བུ་དམ་པ་བསམས་བཞིན་དུ་སྲིད་པ་འཛིན་པ་དུ་མ་དང་། འབྲི་ཁུང་གི་གདན་རིམ་བཅོ་ལྔ་པ་རིན་པོ་ཆེ་རིན་ཆེན་རྣམ་པ་རྒྱལ་བ། གདན་ས་གོང་འོག་བར་གསུམ་གྱི་ཞལ་ངོ་། སྒམ་པོའི་སྤྱན་སྔ་སྐུ་གཞོན་པ། ནེ་རིང་རིན་པོ་ཆེ་སོགས་བཀའ་རྒྱུད་ཀྱི་གདན་ས་འཛིན་པ་དུ་མ་དང་། གཞུང་བརྒྱ་སྨྲ་བ་བྱང་སེམས་ཉི་མ་བཀྲ་ཤིས། སློབ་དཔོན་བསྟན་པ་རྒྱ་མཚོ། ངོ་ཁྲོ་རབ་འབྱམས་པ་བསོད་ནམས་རྣམ་རྒྱལ། མཁས་མཆོག་ཤེས་རབ་རྣམ་རྒྱལ། རྒྱལ་སྲས་ཀུན་དགའ་བཀྲ་ཤིས། རབ་འབྱམས་པ་བྱང་ཆུབ་བཤེས་གཉེན། མཁས་མཆོག་ཕྱོགས་གླང་ལེགས་པ། མཁས་བཙུན་ཆེན་པོ་རྣམ་རྒྱལ་གྲགས་པ། དགེ་བའི་བཤེས་གཉེན་སངས་རྒྱས་དཔལ་གྲུབ། མཁས་མཆོག་བསོད་ནམས་བཟང་པོ། མཁས་པ་རིན་ཆེན་ལེགས་པ་སོགས་བསྟན་པ་ལ་༼པ༢༥༣ན༽བྱ་བ་མཛད་པའི་མཁས་པ་ཆེན་པོ་རྣམས་དང་མཁན་ཆེན་དབོན་རམ་པ། གཞག་བླ་དབོན་པོ་སྐུ་མཆེད་སོགས་བསྟན་པའི་བྱ་བ་མཛད་པ་དུ་མ་དང་། དྲུང་ཀུན་བཟང་བ་སོགས་ཚེ་འདིའི་རྣམ་རྟོག་ཆད་ཅིང་འོད་གསལ་ཉིན་མཚན་ཁོར་ཡུག་དུ་འགྲོ་བ་སོགས་དེ་ཁོ་ན་ཉིད་ཀྱི་ཡོན་ཏན་མངའ་བ་ཆེས་མང་པོ་དང་། རབ་འབྱམས་པ་དཔལ་འབར་བ་ནི་གདམས་ངག་གིས་སྨིན་གྲོལ་དུ་མཛད་པའི་བུ་སློབ་དམ་པ་ཡིན་ལ་གཞན་ཡང་བསྟེན་ཡུན་རིང་ཐུང་ཅི་རིགས་པ་ལ་རྩ་བའི་བླ་མ་རྗེ་ཉིད་ལ་འཛིན་པའི་སྐྱེས་བུ་དམ་པ་དང་སྒོམ་ཆེན་ཆེས་མང་ལ། འཇམ་དབྱངས་འཆི་མེད་དཔལ་བཟང་པོ་སོགས་བོད་ཡུལ་གྱི་ཆེ་གཉན་མཁས་བཙུན་བཟང་གསུམ་དམ་ཆོས་ཀྱི་འབྲེལ་པ་གསན་པ་ནི་བགྲང་བར་མི་སྤྱོད་སྟེ་མདོར་ན་རྒྱ་ནག་ཕོ་བྲང་ཡན་བལ་པོ་དང་རྒྱ་གར་ཚུན་དུ་འཕྲིན་ལས་ཀྱིས་ཁྱབ་བོ། །

ཆེ་གཉན་ཐམས་ཅད་ཀྱིས་ཞབས་ལ་གཏུགས་པ་ལ་ཡང་རྗེ་འདི་ཐུགས་དྲེགས་པ་གཏན་མི་མངའ་བས་སོ་སོའི་ཆེན་པོ་འདི་དང་འདི་དག་མཇལ་ལོ་ཞེས་རྗེ་ཉེད་ཀྱི་སྤྱད་པའི་རབས་ལས་གསུངས་པ་ལྟར་དགོངས་ཀྱི་ང་ལ་ཆོས་ཞུས་པས་ན་ངའི་སློབ་མའོ་ཞེས་མི་དགོངས་སོ། །མཆོག་གི་སྤྲུལ་སྐུ་ཉིན་བྱེད་ཤར་བ་ལྟ་བུ་ན་རིམ་དགུ་པ་འདི་དང་རྗེ་ཉིད་ཀྱི་ཞལ་སློབ་སྤྲུལ་སྐུ་ཐམས་ཅད་མཁྱེན་པ་ལ་སོགས་པ་དུ་མའི་ཡང་རྣམ་ཐར་ངོ་མཚར་བ་མང་དུ་ཡོད་མོད་ཀྱི་སྐུ་ཚེའི་རྟེན་འབྲེལ་དུ་དམིགས་ནས་རེ་ཞིག་མ་བྲིས་སོ། །

སྒྲུབ་རྒྱུད་ཀརྨ་ཀཾ་ཚང་གི་དཔལ་ལྡན་བླ་མ་དམ་པ་རྣམས་ཀྱི་རྣམ་པར་ཐར་པ་ས་བོན་ཙམ་དུ་ཅུང་ཟད་བརྗོད་པ་འདི་ནི་རྗེ་མི་བསྐྱོད་ཞབས་སྙིང་གི་དབུས་སུ་འཛིན་དཔལ་གཙུག་ལག་ཕྲེང་བས་སྤྱིར་ཆོས་བྱུང་ཆེན་མོའི་ཁ་བསྐང་བར་བྱ་བ་དང་། མཁས་གྲུབ་དཔལ་སྡིངས་པ་ཀིརྟཱི་ཤྭ་ར་ཞེས་བྱ་བ་དེས་སྔོན་འདི་ལྟ་བུ་དགོས་ཅེས་འདི་ནས་ལོ་བཅུ་གཉིས་ཀྱི་སྔོན་དུ་ནན་ཏན་གྱིས་བསྐུལ་བ་ལ་ཁས་བླངས་པ་ཁ་འོག་དུ་ལུས་འགྲུས་པར་བྱ་བའི་ཆེད་དུ་ཡང་དམིགས་ནས་བྱ་ལོ་ཟླ་བ་བདུན་པའི་ཉེར་ལྔ་ལ་ཀོང་ཡུལ་སྔགས་སྤྱོད་ཀྱི་ཞིང་གནོད་མཛེས་མཁར་གྱི་ཡུལ་གྱི་ལྟེ་བ་དགའ་ལྡན་མ་མོའི་གཙུག་ལག་ཁང་ཆེན་མོར་ལེགས་པར་གྲུབ་བོ། །དགེ་བས་འགྲོ་བ་མ་ལུས་པ། །སྤྱན་རས་གཟིགས་དབང་ཀརྨ་པའི། །གདུལ་བྱར་གྱུར་སྟེ་རྫོགས་བྱང་གི །གོ་འཕང་དམ་པ་ཐོབ་གྱུར་ཅིག །ཡན་ལག་གསུམ་པ་བོད་ཀྱི་༼པ༢༥༣བ༽སྐབས་ལས་ལེའུ་ཚན་བརྒྱད་པའོ། །

བསྟན་པའི་སྙིང་པོ་སྒྲུབ་རྒྱུད་ཀམ་ཚང་གི །དམ་པ་རྣམས་ཀྱི་རྣམ་ཐར་ངོ་མཚར་གཏམ། །མཛད་བཟང་ཆོས་སྦྱིན་མི་ཟད་དཔེལ་པའི་ཕྱིར། །རྒྱ་མཚོའི་གོས་ཅན་སྟོབས་ཀྱིས་ཡངས་པར་སྐྱོང་། །ས་སྐྱོང་གཡུལ་རྒྱལ་བསྟན་པའི་རྒྱལ་མཚན་གྱིས། །སྐུ་རབ་རྣམ་རྒྱལ་ཁང་བཟང་ཆེན་པོར་བསྒྲུབས། །དགེ་བ་འདི་དང་དགེ་ཀུན་གཅིག་བསྡོམས་སྟེ། །དཔལ་ལྡན་བླ་མའི་དགོངས་པ་རྫོགས་ཕྱིར་སྔོ། །ཤུ་བྷཾ།། །།མཾ་ག་ལཾ། །

༼ཕ༡ན༽ཆོས་བྱུང་མཁས་པའི་དགའ་སྟོན་གྱི་ཡན་ལག་གསུམ་པ་བོད་ཀྱི་སྐབས་ལས་དགུ་པ་འབྲི་ཁུང་བཀའ་རྒྱུད་ཀྱི་རྣམ་ཐར་སྙིང་པོ་བཞུགས་སོ། །༼ཕ༡བ༽

ཁྱད་པར་དུ་འབྲི་ཁུང་བཀའ་རྒྱུད་ནི་བཀའ་བཞི་བརྒྱུད་པའི་རྣམ་ཐར་ཅུང་ཟད་མི་འདྲ་བར་བཞེད་སྟེ་རྡོ་རྗེ་འཆང་། ཨིནྡྲ་བོ་དྷི། ཀླུའི་རྣལ་འབྱོར་མ། བི་སུ་ཀལྤ། ས་ར་ཧ། ཀླུ་སྒྲུབ། མ་ཏཾ་གི་སྟེ་ཕ་རྒྱུད་ཀྱི་བཀའ་བབས་སོ། །ཡེ་ཤེས་ཀྱི་མཁའ་འགྲོ་མ། ཙརྱ་པ་སྟེ་མཱ་ཡའི་འོ། ཕྱག་རྡོར། ཌོམྦི་བ། བི་ན་བཛྲ། ལ་བ་པ་སྟེ་རྒྱུད་སྡེ་མཐའ་དག་གིའོ། །ཕྱག་རྡོར། ཡན་ལག་མེད་པའི་རྡོ་རྗེ་འམ་པདྨ་བཛྲ། སྐལ་བ་བཟང་མོ་སྟེ་དགྱེས་རྡོར་དང་གཏུམ་མོའི་འོ། །

ཨིནྡྲ་བོ་དྷི་ནི་སངས་རྒྱས་ཀྱིས་གསང་འདུས་ཀྱིས་བཏུལ་སྟེ་ཨོ་ཌྱན་གྱི་ཡུལ་སྟོངས་ནས་མཚོར་གྱུར། ཕྱག་རྡོར་གྱིས་ཀླུ་ལ་རྒྱུད་གཏད་པས་མིར་གྱུར་པ་མཚོ་འགྲམ་དུ་ཡུལ་བཅས་སྟེ་གཙོ་མོ་ཀླུ་ལས་གྱུར་པའི་རྣལ་འབྱོར་མ་ཆེན་མོ་སྟེ་ཐམས་ཅད་གྲུབ་པ་ཐོབ་ནས་མཚོ་དེ་ཡང་སྐམས་པའི་ཤུལ་དུ་རང་བྱུང་གི་ལྷ་ཁང་དུ་དཔའ་བོ་རྣལ་འབྱོར་མ་༼ཕ༢ན༽རྣམས་བཞུགས་པ་ལ་ཕྱག་རྡོར་གྱིས་རྒྱུད་རྣམས་གཏད། དེའི་ཚེ་ལྷོ་ཕྱོགས་ཨོ་དེ་བི་ཤའི་རྒྱལ་པོ་བི་སུ་ཀལྤ་རབ་ཏུ་བྱུང་ནས་པཎྜི་ཏར་གྱུར་པས། ཇི་ལྟར་གྲོང་ཁྱེར་སྐྱེ་བོའི་མི་གཙང་ལུད། །ཅེས་པའི་ལུང་ལས་ཉོན་མོངས་ལམ་བྱེད་ཡོད་པར་རིགས་ནས་སྨོན་ལམ་བཏབ་པས་མཁའ་འགྲོས་ལུང་བསྟན་སྟེ་ཧེ་རུ་ཀ་རང་བྱུང་གི་ལྷ་ཁང་དུ་བྱོན་པས་ཀླུའི་རྣལ་འབྱོར་མས་བྱིན་གྱིས་བརླབས་སྟེ་དངོས་གྲུབ་བརྙེས། ས་ར་ཧ་ཆེན་པོ་རྒྱལ་པོ་དེ་བསྟེན་ནས་བྲན་མོ་ཞིག་ལ་ལ་ཕུག་འཚེད་དུ་བཅུག་པས་ལོ་བཅུ་གཉིས་ཏིང་འཛིན་ལ་སོང་། བཞེངས་ནས་ཚོད་མ་ག་རེ་གསུངས་པས། སེམས་ཀྱི་འཁྲི་བ་མ་ཆོད་ན། །ལུས་ནི་དབེན་པས་ཅི་ལ་ཕན། །བཅུ་གཉིས་ལོ་རུ་མཉམ་བཞག་ཡང་། །ཚོད་མའི་འཁྲི་བ་མ་ཆོད་མཚར། །ཟེར་བས་མདའ་མཁན་མོ་བསྟེན་སྟེ་གྲུབ་པ་བརྙེས། མཁའ་སྤྱོད་ཆེན་པོར་གཤེགས་སྟེ་དཔལ་གྱི་རི་ལ་བཞུགས། ཀླུ་སྒྲུབ་ནི་བེ་ཏའི་ཡུལ་པ། རིགས་བྲམ་ཟེ། བྲམ་ཟེ་བརྒྱ་ལ་ཆོས་སྟོན་དྲངས་པས་བུ་རྙེད་པར་ལྷས་ལུང་བསྟན་པ་ལྟར་རྙེད། མཚན་མཁན་གྱིས་སྐྱེས་བུ་ཆེན་པོའི་མཚན་དང་ལྡན་ཡང་ཚེ་ཞག་བདུན་དང་། བྲམ་ཟེ་དང་དགེ་སློང་༼ཕ༢བ༽བརྒྱ་རེ་ལ་གདུགས་ཚོད་དྲངས་པས་ཟླ་བ་བདུན་ལོ་བདུན་ཐུབ་པར་བསྟན། དེ་ནས་འཁྱམ་དུ་བཏང་བས་ནཱ་ལནྡར་བྲམ་ཟེ་དགྲ་གཅན་ཟིན་གྱིས་རབ་ཏུ་ཕྱུང་། འཆི་བདག་འཇོམས་པའི་དབང་སྐུར། གཟུངས་ལོ་བདུན་བཏོན་པས་འཆི་བདག་བཅོམ་སྟེ་མཁས་པ་ཆེན་པོ་དགེ་སློང་དཔལ་ལྡན་དུ་གྲགས། མཁན་པོས་གསང་འདུས་ཀྱི་དབང་མན་ངག་གནང་སྟེ་ཞལ་ཏ་པར་བསྐོས་ནས་དཔལ་གྱི་རི་ལ་གཤེགས། རྡོ་རྗེ་རྣལ་འབྱོར་མ་ཆང་ཚོང་མར་མཛད་པ་ཅིག་གི་ཁྱིམ་ན་རྐྱ་བ་གསེར་དུ་གཟིགས་ནས་ཆང་ཚོང་ལ་གསེར་འགྱུར་གྱི་གདམས་པ་ཞུས། ལོ་བཅུ་གཉིས་མུ་གེ་བྱུང་བ་ན་གསེར་འགྱུར་གྱིས་དགེ་འདུན་བསྐྱངས། ཕྱིས་དགེ་འདུན་གྱིས་ལོག་འཚོ་ལ་བཀོད་འདུག་པའི་ཆད་པར་གནས་ནས་ཕྱུང་སྟེ་མཆོད་རྟེན་བྱེ་བ་གྱིས་ཅེས་བསྒོས། དེར་དགེ་སློང་བདེ་བྱེད་བྱ་བས་རིགས་པའི་རྒྱན་ཞེས་པའི་གཞུང་འབུམ་ཕྲག་བཅུ་གཉིས་པ་བྱས་སྟེ་པཎྜི་ཏ་ཐམས་ཅད་སུན་འབྱིན་པའི་ཚེ་སློབ་དཔོན་གྱིས་རིགས་ཚོགས་བརྩམས་ནས་ཡོད་མེད་དུ་ལྟ་བ་ཚར་བཅད། ཆོས་གྲྭར་ཀླུ་འཇོག་པོའི་བུ་གཉིས་ཁྱེའུར་བྱས་སྟེ་འོངས་པ་ལ་ཙནྡན་གོརྴི་ཥ་བསླངས་པས་ཀླུས་སྤྱན་དྲངས། ཡུམ་རྒྱས་པ་དང་ཡི་གེ་ཉུང་ངུ་སྤྱན་དྲངས་ཀླུས་ཕྲིན་ལས་བྱས་སྟེ་མཆོད་རྟེན་བྱེ་བའང་ཕལ་ཆེར་གྲུབ་པས་ནཱ་གཱརྫཱུ་ནར་གྲགས། དྲིལ་བུ་ལྟ་བུའི་བྲག་གསེར་དུ་བསྒྱུར་བཞེད་པ་སྒྲོལ་མས་བཀག་སྟེ་དཔལ་གྱི་རི་ལ་སྒྲུབ་པ་གྱིས་ཅིག་པར་ལུང་བསྟན། སྒྲ་མི་སྙན་དུ་བྱོན། བྱིས་པ་རྒྱལ་པོར་གྱུར་པའི་ཁབ་ཏུ་ལོ་གསུམ་བཞུགས། བཙུན་མོ་སློབ་དཔོན་ལ་ཆགས་པས་སློབ་དཔོན་འདྲ་བའི་བུ་བྱུང་བ་ཨཱརྱ་དེ་ཝས་ཤོག་འདམ་གྱི་མ་ཧེ་བཅོས་པས་སྐུར་པ་སངས། དཔལ་གྱི་རིར་བདུད་རྩི་བུམ་པ་གང་གི་ཕྱག་རྟེན་བྱས་པས་རྒྱ་མཚོ་༼ཕ༣ན༽བདུད་རྩིར་བསྒྱུར་པས་ཐུགས་རྒྱལ་ཆག །ལོ་བཅུ་གཉིས་སྒྲུབ་པ་མཛད། འཁོར་ལོ་གསུམ་གྱི་དགོངས་འགྲེལ་གཏམ་ཚོགས་རིགས་ཚོགས་བསྟོད་ཚོགས་མཛད། དཔལ་གྱི་རིར་རྒྱལ་པོ་བདེ་སྤྱོད་གྱི་བུས་དབུ་བསླངས་པ་ཀུ་ཤར་བཅད་སྟེ་བྱིན། ཚིགས་བཅད་གསུམ་གྲག །སྐུ་ལུས་རྡོ་བར་བྱིན་གྱིས་བརླབས་པ་ད་ལྟ་ཡོད་ཟེར། ཀུ་ཀུ་རི་པ་ནི། སྤྱོད་པ་ལ་རྒྱུ་བའི་ཚེ་ལམ་དུ་ཁྱི་གུ་མོ་ཞིག་ལ་སྙིང་རྗེ་སྐྱེས་སྟེ་བསོས། ཡུལ་ཀ་ལ་ས་ཧུའི་ཉེ་སར་རང་བྱུང་གི་ཕུག་དུ་ལོ་བཅུ་གཉིས་བསྒྲུབས། ཐུན་མོང་གི་དངོས་གྲུབ་རྣམས་ཐོབ་ཚེ་ལྷས་སུམ་བཅུ་རྩ་གསུམ་དུ་སྤྱན་དྲངས་པ་ལ་མ་བཞུགས་པར་ཁྱི་གུ་ལ་བརྩེ་བས་ཕྱིར་བྱོན། ཁྱི་གུ་དེས་ས་དྲུས་པས་ཆུ་མིག་བྱུང་། དེ་རྡོ་རྗེ་རྣལ་འབྱོར་མར་གྱུར་སྟེ་ལྷའི་བདེ་བ་ལ་མ་ཆགས་པས་མཆོག་གི་དངོས་གྲུབ་བྱིན་ནོ། །ཙཱརྱ་པ་ནི་བངྒ་ལའི་བྱེ་བྲག་ཨུ་རུ་བི་ཤའི་གྲོང་དུ་རྗེ་རིགས་སུ་འཁྲུངས། ཛ་ལནྡྷ་ར་པ་དང་ཀུ་ཀུ་རི་པ་བསྟེན། བར་དོར་དངོས་གྲུབ་ཐོབ་བོ། །ཌོམྦི་པ་ནི་མ་ག་དྷའི་རྒྱལ་རིགས་ཡིན། ནག་པོ་སྤྱོད་པ་ལས་གདམས་པ་གསན། གླུ་མཁན་གྱི་བུ་མོ་བསྟེན། རྒྱལ་སར་སྤྱན་འདྲེན་པ་ལ་རིགས་ལད་པས་མེས་དག་པར་གྱིས་གསུངས་ནས་ཞག་བདུན་བསྲེགས་པས་ཧེ་རུ་ཀ་དངོས་སུ་གྱུར། ལོ་བདུན་བརྒྱ་མི་ཡུལ་དུ་བཞུགས་སོ། །བི་ན་ས་ནི་གཽ་རིའི་རྒྱལ་པོའི་སྲས་གཅིག་པུར་གྱུར། ཏམྦུ་རའི་སྒྲ་ལས་སེམས་རྩེ་གཅིག་པ་ཐོབ། སྐྱོ་བ་ན་སློབ་དཔོན་རྟ་མཆོག་གིས་ཏམྦུ་རའི་སྒྲ་ལ་བརྟེན་ནས་ངོ་སྤྲད་སྟེ་སྤྱོད་པ་དེས་རྟོགས་པ་བསྐྱངས་ནས་ཡུལ་ཁམས་དེ་གྲོལ་བར་བྱས་སོ། །ལ་བ་པ་ནི་ཨོ་ཌྱན་དང་ཉེ་བ་སམྦྷི་རེ་ཞེས་པ་གྲོང་འབུམ་ཚོ་གསུམ་གྱི་རྒྱལ་པོར་གྱུར་པ་ལ་སློབ་དཔོན་བི་ན་སས་བྱིན་གྱིས་བརླབས་སྟེ་ལ་བ་དང་ཁམ་ཟན་༼ཕ༣བ༽གྱིས་འཚོ་ཞིང་དུར་ཁྲོད་མུན་པ་མི་བཟད་པར་ཕྱི་པའི་མཁའ་འགྲོ་མ་རྒྱལ་པོའི་བཙུན་མོར་ཡོད་པ་རྣམས་བཏུལ་སྟེ་མགོ་ལ་ལྷམ་བཀོན་སྣ་བཅུ་བརྒྱུས་པའི་ཆད་པ་དབབ། འཁོར་བདུན་བརྒྱ་དང་བཅས་པ་མཁའ་སྤྱོད་དུ་གཤེགས་སོ། །ཡན་ལག་མེད་པའི་རྡོ་རྗེ་ནི་ཡུལ་ཀཉྩི་གྲོང་ཁྱེར་འབུམ་ཚོ་གྱ་བཞིའི་བདག་པོ་ཨིནྡྲ་བོ་དྷིའི་སྲས་ལས་རབ་ཏུ་བྱུང་པཎྜི་ཏར་གྱུར་ནས་ཆོས་གསུངས་པས་བུད་མེད་མི་སྡུག་པ་ཅིག་རེས་ངུ་རེས་རྒོད་ཅིང་ཁྱོད་ཀྱིས་ཚིག་ཤེས་པས་རྒོད། དོན་མི་ཤེས་པས་ངུ་ཟེར་ཞིང་ཨོ་ཌྱན་ན་ངའི་མིང་པོ་ཕག་ཚང་པ་ཅེས་རིགས་ངན་གྱི་རྣལ་འབྱོར་པས་ཤེས་ཟེར་སྟེ་གྲོང་འདབས་ན་ཕག་རྫི་རྒན་རྒོན་གཉིས་བུ་མོ་མཛེས་མ་དང་གསུམ་འདུག་པ་ལ་གཏུགས་པས་རྒན་པོ་རྨོས་བྱེད། བུ་མོས་རོལ་ནང་ནས་བསྒྲུགས་པའི་འབུ་ཚོད་ཟ་ཞིང་འདུག །ཁོང་གིས་མ་ཟོས་པས་རྒན་པོས་ཁྱོད་རིགས་ཀྱིས་དྲེགས་ཤིང་ཡོན་ཏན་གྱིས་བསྙེམས་པས་སྣོད་དུ་མི་རུང་གསུངས། གསོལ་བ་བཏབ་པས་དབང་བསྐུར་བྱིན་གྱིས་བརླབས་སྟེ་བུ་མོ་དང་ལྷན་ཅིག་དཔལ་གྱི་རིར་སྒྲུབ་པ་མཛད། དངོས་གྲུབ་བརྙེས་སྟེ་མུ་གེའི་དུས་འབྲུའི་ཆར་ཕབ། ཡུལ་དུ་བྱོན་པས་རིགས་ཉམས་ཟེར་ནས་མེ་ལ་བསྲེགས་པས་ཟིལ་པ་ཕྲོམ་མེ་འདུག་ནས་ཡུལ་དེ་བཏུལ་བས་པདྨ་བཛྲའི་མཚོ་སྐྱེས་རྡོ་རྗེར་གྲགས་སོ། །དེའི་སློབ་མ་སྐལ་བཟང་མོ་ནི་སུ་མ་ཏི་དཔལ་གྱི་བློ་གྲོས་མ་ལཀྵྨི་ཀ་ར་དོན་གཅིག་སྟེ་ཨིནྡྲ་བོ་དྷིའི་ལྕམ་སྙུང་འཛི་བྱུང་བ་སྤྱན་རས་གཟིགས་ཀྱི་ཐུགས་རྗེས་བསོས། མཚོ་སྐྱེས་ཀྱིས་རྗེས་སུ་བཟུང་བས་གྲུབ་པ་ཐོབ། ལངྐ་པུ་རིའི་རྒྱལ་པོའི་སྒོ་དྲུང་དུ་སྨྱོན་མའི་སྤྱོད་པ་མཛད། ཐམས་ཅད་མཐོང་སྣང་ཐ་དད་པའི་ཚེ་རྒྱལ་པོའི་ཕྱགས་བདར་བ་ཞིག་ལ་ཆོས་བསྟན། ཕག་མོ་དབུ་བཅད་མར་མཛད། ཕྱགས་བདར་བ་དེ་དང་ཁ་སྦྱར་ནས་མཁའ་སྤྱོད་དུ་༼ཕ༤ན༽གཤེགས་སོ། །ཏེ་ལོ་པ་ནི་ཡུལ་ཟ་ཧོར། བྲམ་ཟེ་གསལ་བའི་འོད་ཡིན། སོ་མ་པུ་རིར་རབ་ཏུ་བྱུང་། ལྕགས་འོག་དུ་ལོ་བཅུ་གཉིས་སྒྲུབ་པ་མཛད། ཐུན་མོང་ཐོབ། ཉའི་རྣམ་ཤེས་སྤར། ཀླུ་སྒྲུབ་ཚུལ་དུ་ཕྱིན་པས་འཇིགས་བྱེད་གཞད་པའི་དུར་ཁྲོད་དུ་མ་ཏདྒི་དང་མཇལ་སྟེ་སློབ་དཔོན་དྲི་ཟའི་ཡུལ་དུ་གཤེགས། ཁྱོད་རྗེས་སུ་འཛིན་པ་ལ་ང་བཏང་བ་ཡིན་ཞེས་དེ་ཁོ་ན་ཉིད་བསྟན་སྟེ་ཟ་ཧོར་གྱི་གྲོང་ཁྱེར་ཧ་རི་ཀེ་ལ་ནི་སྤྲུལ་པའི་རྒྱལ་པོ་ཡུཏྨ་ཞེས་བྱིན་གྱིས་བརླབས་པས་སྒྲུབ་ཐག་ཉེ་བ་ཡིན། དེར་སྨད་ཚོང་མ་དྷ་རི་མའི་ཁོལ་པོ་གྱིས་ལ་རྟོགས་པ་སྐྱོངས་ཅེས་གསུངས་ཡུལ་ཁམས་དེ་བ་གྲོལ་བར་མཛད། ལྷོ་ཕྱོགས་ཀྱི་རྒྱལ་པོ་ཙནྡྲ་དཱེ་བ་ན་ལ་གུས་པའི་དོན་དུ་ནུས་པ་བསྟན་སྟེ་ངས་ནི་ཞིང་ཁམས་བརྒྱར་ཡང་ཕྱིན། སོགས་གསུངས་སྟེ་ཡུལ་དེ་དྲངས། ཟ་ཧོར་གྱི་ཡུལ་ལན་གསུམ་སྟོང་པར་མཛད་དོ། །

ན་རོ་པ་ཁ་ཆེའི་བྲམ་ཟེ། དཀའ་བ་བཅུ་གཉིས་ཀྱིས་རྟེན་འབྲེལ་བཅུ་གཉིས་དག་སྟེ་བར་དོར་མཆོག་ཐོབ་པའོ། །མར་མི་དྭགས་གསུམ་ཕག་གྲུ་པ་རྣམས་རྣམ་ཐར་སྤྱི་དང་འདྲ། ཕག་གྲུ་པ་ལ་ཐུགས་སྲས་བཞི། མཐར་ཐུག་བཞི། ཆོག་བརྒྱད། ཉེ་གནས་བརྒྱད། དགེ་བཤེས་དང་སྒོམ་ཆེན་འགྲོ་དོན་ཅན་མང་དུ་བྱོན། བསྟན་པའི་བདག་པོ་ལྟ་བུར་གྱུར་པ་འབྲི་ཁུང་སྐྱུ་ར་རིན་པོ་ཆེ་ནི། མདོ་ཁམས་འབྲི་ཀླུང་དམ་པ་ཆོས་ཕྱུག་གི་ཡུལ་ཙར་སྟོད་གཡོན་ལུང་གི་གྲོང་ཙུ་ངུར་འདྲུ་རྒྱལ་སྐྱུ་རའི་གདུང་འཛིན་པར་མཛད་དོ། །

དེ་ཡང་སྔོན་རྒྱལ་པོ་གླང་དར་གྱི་དུས་ཙམ་ན་སྐྱུ་རའི་སྔགས་འཆང་ཆེན་པོ་ཅིག་ལ་ཡེ་ཤེས་ཀྱི་མཁའ་འགྲོའི་གཙོ་མོ་སྣ་ནམ་བཟའ་ཆོས་ཀྱི་དབང་ཕྱུག་བླངས་པ་ལ་ང་ལ་སངས་རྒྱས་ཀྱི་བསྟན་པ་འཛིན་པའི་བུ་བཞི་འོང་ཟེར་ཞིང་ཤ་གཟིགས་གཅིག་དྲངས་པས་ཕག་ནས་གྲི་གུག་དང་ཐོད་པ་ཕྱུང་སྟེ་ཤའི་སུམ་ཆ་གཅིག་ཐོད་པར་གཏོར་མ་བྱས། ཆ་གཅིག་རང་༼ཕ༤བ༽ཟོས། ཆ་གཅིག་ཁོལ་མོ་ལ་བྱིན་སྐད། གཟུགས་སྣ་ཚོགས་སུ་བསྒྱུར་ཞིང་རི་རབ་ཁང་ཁྱིམ་ལ་ཐོགས་མེད་དུ་རྒྱུད་ཞིང་དུས་མིན་དུ་འགྲོ་འོང་བྱེད། མཐར་སྐུ་ལུས་འདིས་བཀའ་སྲུང་ཀུན་གྱི་གཙོ་མོར་གྱུར་སྟེ་རྒྱུད་འཛིན་རྣམས་ཀྱིས་མཚན་ནས་བོས་པ་ཙམ་གྱིས་དགྲ་ཁ་ཕུང་དུ་འགྲོ་བ་དེའི་སྲས་ན་མཁའ་དབང་ཕྱུག་གི་རྒྱུད་པ་ཨ་མེས་དབང་རྒྱལ་བྱ་བ་ནུས་པ་ཅན་དེའི་སྲས་བཞི་པ་མདོ་སྔགས་ལ་མཁས་པ་འཇིགས་བྱེད་ཀྱི་རྣལ་འབྱོར་པ་རྡོ་རྗེ། ཡུམ་བཙུམ་མ་ཞེས་བྱ་བ་བུད་མེད་བུ་དང་བྲལ་བ་ལ་བུ་ཡིད་ལ་མ་བྱེད་དང་སྡུག་བསྔལ་མི་སྐྱེའི་ཞེས་སྟོན་པ་ཅིག་གི་སྲས་སུ་ཆུ་མོ་ཕག་ལོ་ལ་འཁྲུངས། ལྷུམས་སུ་འཇུག་གནས་ལྟམ་པའི་སྐབས་ཀུན་དུ་རྡོ་རྗེ་མཆུའི་པོ་ཏི་དཀར་པོ་འོད་ཀྱི་རྣམ་པར་ཡུམ་གྱིས་གཟིགས། སྐུ་གཅེས་པས་བོན་པོ་ལ་གཏད་སྟེ་དེས་མཚན་དཔལ་བ་ཐར་རང་ཕྱིས་རང་གིས་བཙུན་པ་སྐྱབས་སུ་མཚན་སྤོས། དགུང་ལོ་དྲུག་ནས་ཀློག་མཁས་པར་མཁྱེན་སྟེ་ཟ་ཡོན་གྱིས་མི་ངེས་ཀྱིས་ཉེན་པའི་སྐྱེ་བོ་མང་པོ་བསྐྱབས་ཤིང་ད་ལྟའང་འབྲི་ཁུང་ཐེལ་པའི་ཀློག་ཞེས་ཀློག་ཆོད་ཆེ་ཞིང་སྐྱོན་ཆུང་བ། ས་སྒྲ་ར་སྒྲ་སོགས་ཐོན་པ་འཕུལ་རྟེན་སོགས་ལའང་མཆུ་སྦྱོར་ཐ་དད་ཐོན་པ་ཡོད་དོ། །སློབ་དཔོན་ལྔ་དྲུག་ཙམ་ཡོད། ཆོས་མང་དུ་གསན། སྒྱུ་མ་ལྟ་བུའི་ཏིང་འཛིན་འཁྲུངས། མནལ་ལམ་དུའང་སངས་རྒྱས་ཀྱི་ཞིང་མང་པོ་བྱང་། མདོ་རྒྱུད་ལས་གསུངས་པའི་ལས་ཚོགས་རྣམས་གྲུབ། ཆོས་མཁས་པ་དང་ནད་སེལ་བ་དང་མཐུ་ཆེ་བ་སོགས་ནུས་པ་ཆེ་བའི་གྲགས་པ་ཐོབ། འོན་ཡང་དཔལ་ཕག་མོ་གྲུ་པའི་སྙན་པས་ཐུགས་ཕྲོགས་སྟེ་དམ་ཅན་རྡོར་ལེགས་ཀྱི་ཕྲིན་ལས་བསྒྲུབས་སྟེ་བྱོན། ཆས་པའི་ཉིན་ཁམས་ནས་དབུས་ཀྱི་བར་འཇའས་འབྲེལ། བླ་མ་དེའི་དྲུང་ན་གདུགས་ཐོགས་པ་ལྔ་བརྒྱ་ཡོད་ཀྱང་ཐུགས་ཀྱི་སྲས་ང་རང་ཡིན་སྙམ་དུ་ངམ་ངམ་པ་བྱུང་། མནལ་ལམ་དུ་རྗེ་ཕག་གྲུ་པ་སྤྱན་༼ཕ༥ན༽རས་གཟིགས་སུ་མཇལ། སྦལ་ལོ་ཙཱ་བ་ལ་དབས་རྡོ་རྗེ་རྒྱལ་པོ་སྐུ་ཁམས་བཟང་ངམ་བྱས་པས་ཁོང་ཁྲོས་སྟེ་རྡོ་ཕྱར་བྱུང་། ཅིག་ན་རེ་ཁོ་ཕག་མོ་གྲུར་འགྲོ་བར་འདུག་ཟེར་བས་འོ་ན་སོང་ཞིག་བླ་མ་རིན་པོ་ཆེ་སྐུ་ཁམས་བཟང་ངོ་ཟེར། ཁོང་ནི་མ་ག་དྷར་ལོ་བཅུ་གཉིས་སྡད་པ་ཅིག་ཕག་མོ་གྲུར་གཟིམས་ལྕིལ་ལ་སྐོར་བ་བདུན་བྱས་པས་ཐུགས་དམ་འཁྲུངས་པ་ཡིན་པར་སྣང་། དེ་ནས་དགུང་ལོ་ཉེར་ལྔ་པ་མེ་ཕག་གི་མཇུག་ལ་ཕག་མོ་གྲུར་མཇལ། ཇ་དང་དར་ཟབ་དང་རྟ་དང་ཀུན་ཕུལ་བས་ཁོ་བོ་རྐང་བཞིའི་འབུལ་བ་མི་ལེན་པ་ཡིན་ཞེས་རྟ་མ་བཞེས། ཇ་དེ་ལ་ཕྱག་བཅུག་མནམས་ནས་བཟང་པོ་ཅིག་འདུག་ཐོན་པར་སྐོར། འདི་འདི་བོས་གསུངས་སྟེ་དབུ་ཆེ་བརྒྱད་བཅུ་ཙམ་ཚོགས་པ་ལ་དྲངས། རྗེ་ཉིད་ཀྱིས་ཡང་ཡང་བཞེས་པས་སྐུ་གཟི་མདངས་དང་ལྡན་པར་གྱུར། བླ་མ་འདི་ལྟ་བུ་རྙེད་པ་ད་རེ་ཚོགས་བསགས་སྙམ་པ་ན། ཁྱོད་ད་ང་རང་ལ་རེ་ཆེ་བར་འདུག་སྟེ་ངས་ཁྱེད་རྣམས་ཀྱི་དོན་དུ་དཀའ་བ་དཔག་མེད་སྤྱད་པ་ཡིན་གསུངས། སྔར་རྟོགས་ལྡན་ཐོད་པ་བོར་ཆོག་ཡིན་ཡང་སྲིད་མི་ལེན། འོན་ཡང་ད་དུང་ཁོ་བོའི་སློབ་མ་མ་ཚང་གསུངས་ཤིང་ངའི་རྒྱུད་པ་འདི་དགེ་བསྙེན་ས་བཅུ་པ་ཅིག་གིས་འཛིན་གསུང་བ་ལ་ཆོས་རྗེ་ཉིད་ཕེབས་ཕྱིན་ཆད་ད་ནི་ངའི་འཁོར་ཚང་གསུངས་ཅིང་རྟོགས་ལྡན་སྐྱེ་བའི་འཁོར་ལོ་བསྐོར་བྱ་བ་སོགས་གསུངས་པས་སྔ་མ་ཁ་ཅིག་མ་མོས་སྐད། ལན་གཅིག་རྗེ་བཞེངས་ནས་ལུས་གནད་བཅོས། མདུན་དུ་ཡི་གེ་གསུམ་གསུང་ཆེན་པོ་ཅིག་མཛད་ནས་ཁྱོད་ལ་སྒོམ་ཆེན་བཟང་པོ་ཞིག་འོང་། སྒོམ་ཆེན་ཙམ་ལ་བཟང་བ་ཞིག་འོང་། དེ་ལ་ཁོ་བོ་དགའ་བ་ལགས་མོད་གསུངས། དག་ནང་ལ་ལྟེམ་རྐྱང་བྱུང་བས་སར་ཕྱག་གི་ཞེ་དམ་མཛད་པས་སོར་ཆུད། མོས་གུས་ལ་ལྟེམ་རྐྱང་བྱུང་བ་ཞུས་པས་དེ་ཕྱིན་ཆད་ལྟེམ་རྐྱང་མ་བྱུང་། སངས་༼ཕ༥བ༽མ་རྒྱས་ཀྱི་བར་དུ་ཆོས་ལྔ་པོ་འདི་དང་མ་བྲལ་བ་གྱིས། རྟོགས་པ་འདིས་ཆོག་སྙམ་ན་ད་དུང་མང་དུ་གོར་ཡོད་པ་ཡིན་གསུངས། ཆོས་བསྒུགས་ཀྱི་སར་ཡང་ཡན་ལག་བདུན་པ་ཁོ་ན་ཕུལ། ཕྱག་རྟེན་སྣ་རེ་མེད་པར་མཇལ་མ་མྱོང་། བྱང་ཆུབ་སེམས་སྡོམ་གནང་ནས་ཁྱོད་ཀྱི་མིང་ནི་བྱང་ཆུབ་སེམས་དཔའ་རིན་ཆེན་དཔའ་ལོ་གསུངས། ཐམས་ཅད་མཁྱེན་པའི་ཡེ་ཤེས་ཇི་ལྟར་འཆར་ཞུས་པས་དེ་ཁྱོད་རང་གིས་ཤེས་ནས་འོང་ལན་གསུམ་གསུངས། གཤེགས་ཀར་བླ་མའི་ཐུགས་ཀ་ནས་གསེར་གྱི་རྡོ་རྗེ་བྱུང་སྟེ་རྗེ་འདིའི་ཐུགས་ཀར་ཐིམ་པ་དེར་ཡོད་ཀུན་གྱིས་མཐོང་། ལྕིལ་པོའི་རྡོ་ཡན་ཆད་སྐུ་འབུམ་གྱི་ཕྱོགས་སུ་གཏད། ཕྱིས་གཡེ་ཆུང་དུ་བླ་མ་ཡལ་གྱིས་ཞབས་ཏོག་བྱས་སྟེ་སྒྲུབ་པ་མཛད་པས་ཕྱི་ནང་གི་རྟེན་འབྲེལ་ཐམས་ཅད་ཤར། རླུང་དབུ་མར་ཚུད། ཆོས་ཟབ་མོ་འདི་རྣམས་བླ་མས་སྔོན་ནས་གསུངས་འདུག་པ་སྙམ་ནས་མོས་གུས་ཁྱད་པར་ཅན་སྐྱེས། སྒྲོལ་མ་ཞལ་གཟིགས། སླར་ཡང་ལོ་གཉིས་སྒྲུབ་མཛད་པ་ན་སྙུང་འཛེ་དྲག་པོ་ཐོག་བབས་སུ་བྱུང་བས་རྐྱེན་བྱས་སྟེ་སྙིང་རྗེ་བློ་རྡེག་དུ་འཁྲུངས་པ་ན་ཀླུ་ཆེན་པོ་དེ་ཡང་སྐུ་ལུས་ལས་བུད་པར་གཟིགས་པས་སྙུང་གཞི་སྐད་ཅིག་གིས་གྲོལ། རྟོགས་པ་མཐར་ཕྱིན་སྟེ་སངས་རྒྱས་ཐམས་ཅད་དང་དགོངས་པ་མཉམ་པ་ཉིད་དུ་གྱུར། འོན་ཡང་གཞན་གྱི་ངོར་ཞག་ཕྱེད་དང་བཞི་ཡིན་ནང་པར་ལ། མི་ཁོ་བོའི་ལས་ངན་རང་སར་དག །ཞེས་གསུངས། སྔོན་བླ་མ་རིན་པོ་ཆེས་ཀྱང་ཁྱོད་རབ་ཏུ་བྱུང་གསུང་བ་ལ། རང་བཞིན་གྱི་ཁ་ན་མ་ཐོ་བ་བརྒྱད་ཁལ་དང་འདྲ་བའི་སྟེང་དུ་བཅས་པའི་ཁ་ན་མ་ཐོ་བ་སྤོང་བ་གོང་ཚ་ལྟ་བུ་མི་ཐེག་དགོངས་ནས་མ་བླངས། ཕྱིས་གཡེ་ཆུང་དུ་བཅས་རང་ངོ་བོ་གཅིག་པ་དང་། བཀག་པ་ཡེ་བཀག་གནང་བ་ཡེ་གནང་དང་ཆོས་ཀྱི་རྒྱལ་པོས་འགྲོ་བ་སྤྱི་ལ་བཅས་པ་དང་ཉམས་པ་ལས་མ་བླངས་པ་ཉེས་པ་ལྕི་བ་སོགས་ཀྱི་༼ཕ༦ན༽གནད་དགོངས་པས་རབ་ཏུ་མི་འབྱུང་ཀ་མེད་དུ་འདུག་པར་མཁྱེན་ནས་དགུང་ལོ་སོ་ལྔ་པ་མེ་མོ་བྱ་ལོ་ལ་ཞང་གིས་མཁན་པོ་དང་རྩི་ལུང་པས་སློབ་དཔོན་སྨྱལ་པ་འདུལ་འཛིན་གྱིས་གསངས་སྟོན་མཛད་སྟེ་བསྙེན་པར་རྫོགས། སྨྱལ་འདུལ་ལ་འདུལ་བ་གསན། ང་དཔལ་ཆེན་བིརྺ་པ་དང་མཉམ་པའི་རྣལ་འབྱོར་དབང་ཕྱུག་ཞིག་དགེ་སློང་དུ་ཕེབས་པ་འདི་ང་ཕོ་རྒོད་ཡིན་གསུངས། བླ་མ་ལྡུམ་སྐུ་ལུས་གུམ་པ་དམིགས་པས་ཞག་གསུམ་ལ་བསལ། མཁན་པོ་ལ་བསྙུང་འཛེ་ཐོབ་བབས་སུ་བྱུང་བ་ཞག་བཅོ་ལྔ་བསལ། གཞན་ཡང་བྱིན་རླབས་མཛད་པ་ཙམ་གྱིས་ནད་ཞི་བ་དང་། ནུས་པ་ཕུལ་དུ་བྱུང་བས་སྐྱེ་བོ་དག་བློར་མ་ཆུད་སྟེ་རྒྱུ་རྐྱེན་སྣ་ཚོགས་པ་གླེང་པ་ན་རྗེ་ཕག་གྲུ་པའི་སློབ་མ་ཙཱ་རི་བ་བྱ་བ་གྲུབ་ཐོབ་ཏུ་གྲགས་པ་ཅིག་ན་རེ་ངས་ལྟ་ཟེར་སྐད། ཁོང་གིས་མཇལ་བས་དད་པ་ཐོབ་སྟེ་དེ་གྲུབ་ཐོབ་རྩོད་མེད་དུ་འདུག །ངེད་གཉིས་བླ་མ་མི་གཅིག་པར་འདུག །ངའི་བླ་མ་དགེ་བཤེས་ཁམས་པ་ཡིན་པར་འདུག །ཁོང་གི་བླ་མ་སངས་རྒྱས་ཡིན་པར་འདུག་ཟེར་སྐད་སྟེ་མདོ་ལས་ཀྱང་སངས་རྒྱས་ལ་དག་ས་པ་རྣམས་ཀྱིས་བསམ་གྱིས་མི་ཁྱབ་པ་ཆོས་ཀྱི་དབྱིངས་ཐམས་ཅད་པར་མཐོང་བ་དང་ཐེག་ཆེན་གྱི་འཕགས་པས་རྟག་པའི་སྐུར་མཐོང་བ་དང་སོ་སྐྱེས་མྱ་ངན་ལས་འདའ་བར་མཐོང་བ་རྣམས་མོས་པའི་ཁྱད་པར་ཡིན་ལ་རང་ཉིད་རྒྱུད་ཚོད་མཐོར་སོང་ནས་མོས་གུས་གོང་འཕེལ་དུ་འགྱུར་བ་ཡིན་ནོ། །

དེར་གདན་སར་ཕེབས་པས་སྟོང་ཉིད་སྙིང་རྗེའི་རྣལ་འབྱོར་གྱིས་འཛེ་འུར་འདེད་མཛད་པའི་བླ་མ་གྲལ་དབུ་ལ་བཞུགས་ཅེས་གཏམ་བཏང་བས་བས་འཛེ་འུར་འདེད་པར་མཚན་གྲགས། གདན་སར་ལོ་ངོ་གསུམ་བཞུགས་པ་ལ་ཁོང་རྣམས་རྩིང་སྤྱོད་བྱེད་པས་མི་བཞུགས་པར་དགོངས། རྗེ་གོང་མས་ཟ་འོག་གི་འབོལ་རྙིང་པ་འདི་ཁོང་རང་ཚོ་ལ་གཏོད་ལ་ཁྱོད་རང་བྱང་ཕ་གིར་༼ཕ༦བ༽སོང་གསུང་བ་གཟིགས་སྟེ་གཞི་བ་ཚོ་ལ་གདན་ས་འཕྲེད་ཡོད་དོ་གསུངས་ནས་བྱོན། འབྲི་ཁུང་གི་གཞི་བདག་བར་ལྷས་བོན་པོའི་གཟུགས་ཀྱིས་བསུས། ཤ་བ་དང་བྱ་རྒོད་ལ་སྒོམ་བཏབ། ལམ་དུ་གསུང་ཕུར་རྩེགས་དབང་ཕྱུག་སེང་གེ་དང་གཙང་པ་འཇམ་དཔལ་སེང་གེ་སོགས་ལ་གདམས་པ་གསུངས། མི་དང་མི་མ་ཡིན་ཐམས་ཅད་ཀྱིས་བསུས་ནས་དགུང་ལོ་སོ་བརྒྱད་པ་ལྕགས་ཕོ་བྱི་བ་ལ་འབྲི་ཁུང་དུ་བྱོན། སྐལ་ལྡན་གྱི་སློབ་མ་མང་དུ་འདུས་ཅིང་བྱང་དུ་བྱོན་པས་གཉན་ཆེན་ཐང་ལྷས་གསུ་བ་བྱས་ཉི་མ་གཏོད་ལ་གནན་མཁན་པོ་ཀོལ་ཏི་བས་སེམས་སྐྱེད་གསལ་མ་བཏབ་པ་དང་གསོ་སྦྱོང་ལ་ཚོགས་དཀའ་བ་ན་ཕྱིས་མི་མཛད་པར་དགོངས་པས་ཚངས་པ་དང་བརྒྱ་བྱིན་གྱིས་གསོ་སྦྱོང་དང་རབ་བྱུང་གནང་བར་གསོལ་བ་བཏབ། དམ་ཤོད་ཏུ་བྱོན། ཐུགས་རྗེས་འཁྲུག་པ་ཡུན་རིང་དུ་ཞི། དྭགས་པོར་བྱོན་སྟེ་མུ་གེ་ཆེར་ཡོད་པ་ཕེབས་མ་ཐག་ནས་ཞི་སྟེ་བཀའ་དྲིན་ཚད་མེད་པར་གྱུར། དགུང་ལོ་དྲུག་བཅུའི་དུས་རྟེན་འབྲེལ་མཛད་པས་སྐུ་ཚེའི་བར་ཆད་ཞི། དམུ་ཆུའི་བསྙུན་འཕྲུལ་འཁོར་གྱིས་དྭངས། ཕྱིས་དམ་ཤོད་པའི་རབས་ཆད་ཅིག་གིས་ཡོ་བྱད་དང་གསུང་རབ་གདན་སར་ཕུལ་བ་ལ་བརྟེན་ལུང་པའི་མི་ཐམས་ཅད་ཀྱིས་གདན་ས་བཤིག་པར་ཐག་ཆོད་ཚེ་སློབ་མའི་བདེ་ལེགས་བླ་མ་ལ་རྟེན་འབྲེལ་སྒྲིག་དགོས་པར་དགོངས། གསུང་རབ་དེས་གཙོ་བྱས་ཕག་གྲུའི་གསུང་རབ་ཀུན་སྒམ་པོར་ཕུལ་བས་རྩོད་པའང་རང་ཞི། ཕྱིས་ཕག་གྲུ་དར་བའི་རྟེན་འབྲེལ་མཐའ་དག་འགྲིགས་པས་རྗེ་ཉིད་ཀྱི་འཕྲིན་ལས་འདི་ཆེ་ཞིང་བླ་མའི་ཐུགས་དགོངས་རྫོགས་པར་བྱས་པ་ལ་དེ་ཙམ་ཞིག་གྲུབ་གསུང་ཞིང་འདི་ནི་ན་རོ་པའི་བཀའ་བ་བཅུ་གཉིས་ལས་ལྷག་ཞེས་གསུངས་ལ་གཞན་ཀུན་གྱི་སྐུར་པ་བཏབ། ཕྱིས་བླ་མའི་གདན་ས་ངས་བརྒྱ་འགྱུར་དུ་བཏང་ངོ་གསུངས་ནས་རྗེ་སྤྱན་སྔ་བསྐོས་པ་ཕྱིན་ཕག་མོ་གྲུའི་གདན་ས་བཀའ་རྒྱུད་རྣམས་བྱོན་ནོ། །འབྲི་ཁུང་ཉིད་དུ་བྱོན་པ་ནི། མཁན་ཆེན་གུ་ར་བ་ཡུལ་སེའུ་གངས་༼ཕ༧ན༽དཀར་མོ། ཡབ་སུམ་པ་རྡོ་རྗེ་དཔལ། གྲོགས་མཁར་གཙང་སྟོན་ལས་རབ་ཏུ་བྱུང་། མཚན་ཚུལ་རྡོར། དཔལ་ཆེན་ཐག་མ་བ་ལས་བསྙེན་པར་རྫོགས། འདུལ་བ་ལ་མཁས། ཞེ་དྲུག་ལ་འབྲི་ཁུང་པ་མཇལ། བྱིན་རླབས་ཞུགས། རིན་ཆེན་འབྱུང་ལྡན་གྱི་སྤྲུལ་པར་ལུང་བསྟན། དགུང་ལོ་རེ་བཞི་ནས་ལོ་གསུམ་གདན་ས་མཛད་དོ། །

དབོན་རིན་པོ་ཆེ་བསོད་ནམས་གྲགས་པ་ནི་མདོ་ཁམས་སྙིང་འཇམ་འོམ་བུ་ལུང་དུ་ཡབ་འཇིག་རྟེན་མགོན་པོའི་ཁུ་བོ་དཀོན་མཆོག་རིན་ཆེན་གྱི་སྲས་ཨ་ཉེ་ཨ་གྲགས་ལ་སྲས་གསུམ་གྱི་ཆེ་བ་ཡིན། འབྲིང་པོ་དཔོན་རྒྱུད་པ་རྡོ་རྗེ་སེང་གེ། ཆུང་བ་གཅུང་རིན་པོ་ཆེ་རྡོ་རྗེ་གྲགས་པ། བཅུ་གཅིག་པ་ལ་དཔལ་ཆེན་ཤྲི་ཕུག་པ་མངགས་སྟེ་འབྲི་ཁུང་དུ་བྱོན་ནས་མཚན་གནང་། སྟག་ཕུར་སྣུབས་སྟོན་ཡོན་ཏན་གྲགས་ལ་དགྱེས་རྡོར་གསན། འབྲི་ཁུང་ཉིད་དུ་འདུལ་བ་སོགས་སྦྱངས། ལོ་བཅུ་གསུམ་དང་དྲུག་དང་བཞིའི་དམ་བཅའ་རིམ་པར་མཛད་ནས་སྒྲུབ་པ་མཛད། སོ་ལྔ་ལ་ཁྲིར་བྱོན། སོ་དགུ་ལ་སྒོ་མང་བཞེངས། ཞེ་དགུ་ལ་འདས། རྗེ་སྤྱན་སྔ་གྲགས་པ་འབྱུང་གནས་ནི་མདོ་ཁམས་ལྕི་ལུང་རག་ནེ་ཡབ་ལྷ་གཟིགས་ཡོན་སྒོམ། འཇིག་རྟེན་མགོན་པོ་ལས་རབ་བྱུང་བསྙེན་རྫོགས་མཛད། ལོ་ཉེར་གཅིག་གཟིམས་གཡོག་མཛད། བཞི་བཅུ་པ་ལ་ཕག་མོ་གྲུར་བསྐོས་སྟེ་ལོ་ཉི་ཤུ་བཞུགས། དབོན་རིན་པོ་ཆེ་སྐུ་ཐིམ་གཅུང་སྒྲུབ་པ་མ་གྲོལ་བས་འབྲི་ཁུང་དུ་ལོ་ཉེར་གཅིག་གདན་ས་མཛད། གྱ་གཅིག་ཤིང་ཡོས་ལ་ཐེགས། གཅུང་རྡོ་རྗེ་གྲགས་པ་ནི་ལོ་དྲུག་པ་ལ་འཇིག་རྟེན་མགོན་པོ་མཇལ་བས་འདི་ཏེ་ལོ་པ་ཡིན་ངེད་རང་ཐམས་ཅད་ལས་ལྷག་པ་འོང་ཞེས་ལུང་བསྟན། བདུན་པ་ལ་འཇིག་རྟེན་མགོན་པོ་ཐེགས། ཉེར་ལྔ་ལ་དབོན་ཐེགས་ཚེ་ཁོ་བོ་སྒྲུབ་པ་མཐར་མ་ཐོན་པས་གདན་ས་སྨྲ་བའི་སེང་གེ་སྤྱན་སྔ་བ་བསྐོས་གསུངས། མཆོག་མ་ཐོབ་བར་ཐེམ་པ་ལས་འདའ་རེ་ཞེས་དབུ་མནའ་དོར་སྨྲ་བ་བཅད་སྟེ་ལོ་བཅུ་གསུམ་༼ཕ༧བ༽བཞུགས། ཀརྨ་པག་ཤི་ཧོར་གྱིས་ཙནྡན་གྱི་མེར་ཞག་ཕྱེད་དང་བཞིར་བསྲེགས་པས་གཤེགས་པར་བཞེད་པ་ན་ཏེ་ལོ་པ་སེང་གེ་ལ་བཅིབས་ནས་བྱོན་འོད་ཀྱིས་འཇིག་རྟེན་སྣང་བར་མཛད་ནས་ཡིག་འབྲུ་གསུམ་དུ་བསྡུས་པ་ཀརྨ་པ་ལ་བསྟིམས་སྟེ་ཟད་པར་མེའི་ཏིང་འཛིན་སྒོམས་མེའི་གཉེན་པོར་མེ་ཐོང་ཞིག་གསུངས་པས་བདུད་ལས་རྒྱལ། ཁོ་བོ་འབྲི་ཁུང་ན་གཅུང་རྡོ་རྗེ་གྲགས་པ་ཡིན་སྔོན་ཏེ་ལོ་པར་གྲགས། སྟོང་གསུམ་ཀུན་ན་ཁོ་བོའི་སྤྲུལ་པ་མཐའ་ཡས་གསུངས། དེའི་ཚེ་ཀརྨ་པས། རང་བྱུང་ཡེ་ཤེས་ཐམས་ཅད་མཁྱེན། །སེང་གེ་སྒྲ་ཡིས་བྱིན་གྱིས་རློབས། །སངས་རྒྱས་ཀུན་འདུས་འབྲི་ཁུང་པ། །འགྲོ་བའི་མགོན་པོ་རྡོ་རྗེ་གྲགས། །ཁོང་སེང་གེ་དཀར་མོའི་སྟེང་དུ་བཅིབས། །མི་ཁོ་བོའི་མདུན་གྱི་ན་མཁར་བྱོན། །གསུང་ལྷང་ལྷང་བདག་ལ་འདི་སྐད་གསུངས། །འགྲོ་བའི་མགོན་པོ་ཀརྨ་པ། །སྦྱངས་པ་མཐར་ཕྱིན་ཐུགས་རྗེ་ཅན། །ལམ་བྱང་ཆུབ་སེམས་ལ་ནན་ཏན་མཛོད། །ཁྱོད་སྟོང་ཉིད་ནམ་མཁའི་རྡོ་རྗེ་ཡིན། །གསུངས་ཤིང་སླར་ཡང་མཁའ་ལ་གཤེགས། །མི་ཁོ་བོ་འབྱུང་ཞིའི་བདུད་ལས་རྒྱལ། །ཞེས་གསུངས། ཕྱིས་ཅོག་སྣ་ནས་ཐེལ་རྒྱལ་བ་རྒྱ་མཚོའི་ལྷ་ཚོགས་སུ་གཟིགས་སྟེ་ཕྱག་མཛད་སྐད། ཞེ་དྲུག་ལ་ཁྲིར་ཕེབས། གཙུག་ལག་ཁང་ཀ་བ་བརྒྱ་དང་བརྒྱད་བཅུའི་ས་ལྷ་ཆེན་དུ་མ་གསེར་ཐོག་གསེར་འཕྲུ་དང་བཅས་པ་མཛད། དགེ་འདུན་ཁྲི་ཕྲག་བཅུ་གསུམ་གྱིས་མེ་ཏོག་འཐོར། ཧོར་རྒྱལ་བུ་ཁེར་ཏའི་དམག་གིས་འདམ་དུ་སླེབས་མི་ཆེན་ཀུན་བཀུག་པ་ན་དྲུང་འཁོར་རྟ་དཀར་ཅན་ཁོ་ན་ལྔ་བརྒྱ་སོགས་སྤྲུལ་པའི་འཁོར་གྱིས་བསྐོར་ནས་བྱོན་པས་རྒྱལ་བུས་སྟན་མཉམ་པ་བརྩེགས། རྒྱལ་བུས་ཧེ་རུ་ཀར་མཐོང་ནས་དེ་རིང་བླ་མཆོད་སྟེ་སྔོན་པོ་མིག་གསུམ་མཆེ་བ་དང་བཅས་པར་སྣང་ཨ་ཟེར། སངས་རྒྱས་ཡར་བྱོན་སྙུང་བ་སྤྱན་འདྲེན་པ་ན་དེ་དྲངས་ན་གཤེགས་པར་འགྱུར་ངས་ཁོང་གི་བྱ་བ་བྱེད། ངེད་བཀའ་རྒྱུད་འདི་ཀརྨ་པ་དང་ངེད་གསུམ་ལ་རག་པ་ཡིན་གསུང་ཞིང་ཁོང་གི་མནལ་ལམ་དུ་ཏེ་ལོ་པ་བྱོན་སྟེ་༼ཕ༨ན༽ཁྱོད་འགྲོ་མི་དགོས་པ་ངས་བྱས་ཡོད་གསུངས་སྟེ་བསྙུན་ལས་གྲོལ། ཧོར་དམག་དེ་ནས་བསློག་ཞིང་ཞབས་ལ་བཏུགས། སླར་མདོ་མང་དང་བཀའ་བསྟན་བཞེངས། རེ་དགུ་ལ་དྭགས་པོ་རྫམ་དུ་ཐེགས། ཐོག་ཁ་བ་རིན་ཆེན་སེང་གེ་ནི་འདན་སྟོད་ཙུ་ངུར་རྡོ་རྗེ་སེང་གེའི་སྲས་བཞིའི་ཐོག་མ་གཅུང་ཨ་ནུ་རྒྱལ་རྡོ་རྗེ་སེང་གེ་མཚམས་བཅད་པ་གྲགས་པ་བསོད་ནམས་སོ། །མེ་ཁྱི་ལ་འཁྲུངས། དེ་མ་ཐག་མ་ཎི་གསུངས། དགུ་ལ་ཡབ་ཡུམ་ལ་ཞུས་སྟེ་གཅུང་རིན་པོ་ཆེའི་དྲུང་དུ་རབ་ཏུ་བྱུང་། ལོ་བཅུ་བདུན་སྒྲུབ་པ་མཛད། གཅུང་རིན་པོ་ཆེ་གཤེགས་ཀྱང་གདན་སར་མ་བྱོན་སྟེ་བུག་སྒོ་ནས་འགྲོ་དོན་མཛད། ང་གསུམ་པ་ལ་ཁྲིར་ཕེབས་ང་དགུ་པ་ཤིང་སྤྲེ་ལ་ཐེགས། ཚམས་བཅད་པ་ས་ཁྱི་ལ་འཁྲུངས། བཅུ་གསུམ་པ་ལ་གཅེན་ལས་རབ་ཏུ་བྱུང་། བཅུ་དགུ་ལ་ཆོས་རྗེ་ལ་བསྙེན་པར་རྫོགས། ལོ་བཅུ་གསུམ་སྒྲུབ་པ་མཛད། གནས་སྦྱོང་ལ་བསྟེན་ནས་ཐུགས་རྗེ་ཆེན་པོའི་སྐུའི་བཀོད་པ་རྡུལ་གཅིག་སྟེང་ན་རྡུལ་སྙེད་སངས་རྒྱས་གཟིགས་པའི་དེ་མ་ཐག་མཆོག་གི་དངོས་གྲུབ་བརྙེས། ཞེ་བདུན་པ་ཤིང་སྤྲེ་ལ་ཁྲིར་ཕེབས། ལྕགས་ཁྱི་ཞེ་དགུ་ལ་ཐེགས། བཅུ་གཉིས་པ་རྡོ་རྗེ་རིན་ཆེན་ནི་ཀླུང་ཤོད་འཇོན་མར་འཁྲུངས། ཨ་ནུ་རྒྱལ་ལ་རྡོ་རྗེ་རྒྱལ་མཚན། བསོད་ནམས་རྡོ་རྗེ། དཀོན་མཆོག་ཚེས་སྟེ་སྲས་གསུམ་ལས་རྡོ་རྗེ་རྒྱལ་མཚན་ལ་སྲས་བཞིའི་ཐོག་མ་རྗེ་འདི། རྡོ་རྗེ་རྒྱལ་པོ། རྡོ་རྗེ་དཔལ། ཀུན་དགའ་རྒྱལ་མཚན་བཞི་བྱོན། ས་སྟག་ལ་འཁྲུངས། དེ་མ་ཐག་དབྱངས་གསལ་རྣམས་གསུངས། ཡུམ་ལ་གནོད་པ་མ་མཆིས་སམ་གསུངས། རིན་པོ་ཆེས་འདི་སྤྲུལ་པའི་སྐུ་ཡིན་ཞེས་ལུང་བསྟན། ལོ་དྲུག་པ་ལ་ཚམས་བཅད་པའི་སྤྱན་སྔར་ཆོས་ཐམས་ཅད་ལོ་གཉིས་སུ་གསན། བརྒྱད་པ་ལ་རིན་པོ་ཆེ་གཤེགས། སྣུབས་རྡོར་ཡེས་ཀྱིས་གདན་ས་མཛད་པའི་ཚེས་ཧོར་གྱིས་༼ཕ༨བ༽གླིང་ལོག་བྱས། སྒོ་མང་བཅུ་གསུམ་སོགས་ལྷ་ཁང་ཆེན་མོ་དང་གླིང་བསྲེགས། འཕུར་ནས་ཆུ་འཕན་གྱི་རི་རྩེར་བབ་ཅིང་མཁའ་སྤྱོད་དུ་སོང་བའང་ཁྲི་ཕྲག་ཙམ་བྱུང་བར་གྲགས། ཞལ་ངོ་ཀོང་བོར་བྱོན། སྒོམ་པ་དབོན་པོས་སྟོད་ཧོར་དྲངས། འཇམ་ལམ་བཅད་པས་ས་སྐྱ་པའི་ཏི་ཤྲི་གྲགས་འོད་པས་ཞུས་ནས་གོང་མས་གནང་སྦྱིན་དཔག་མེད་མཛད་ནས་ཚགས་སུ་བཅུག །དགུང་ལོ་བཅུ་གསུམ་པ་ལ་ཁྲིར་ཕེབས་སྟེ་གླིང་བསོས། ཐོག་མར་སྟོན་པའི་དངུལ་སྐུ་བཀྲ་ཤིས་འོད་འབར་བཞེངས། དགེ་འདུན་ཁྲི་ཕྲག་གིས་རབ་གནས་འཐོར། ན་འགག་པ་སློབ་དཔོན་ཡེ་ཤེས་དཔལ་ཁྲི་དཔོན་དུ་བསྐོས། གསེར་ཁང་ཆོས་རྗེ་དང་སྐུ་འབུམ་ཛམ་གླིང་རྒྱན་སོགས་མེ་བརྡུགས་མ་རྣམས་ལ་གསེར་གསོལ། བཀྲ་ཤིས་སྒོ་མང་བཞེངས། རྗེ་རང་བྱུང་པས་གླིང་བསོས་པའི་གཏང་རག་རྒྱ་ཆེར་ཕུལ་ཞིང་ས་ར་ཧ་དངོས་ཡིན་པའི་དྲིས་ལན་དང་བསྟོད་པ་འགྱུར་མེད་བླ་མ་མཛད། ལོ་བདུན་སྒྲུབ་པ་མཛད། ཉེར་བརྒྱད་ནས་རི་ཐེབས་བསོས། སོ་བརྒྱད་པ་ས་སྟག་ལ་ཐེགས། ཆོས་རྗེ་རྡོ་རྗེ་རྒྱལ་པོ་ནི་ཤིང་སྤྲེ་ལ་འཁྲུངས། ཁོ་བོ་རྒྱ་གར་ཡུལ་དུ་མཻ་ཏྲི་པ། ཨོ་ཌྱན་ཡུལ་དུ་པདྨ་འབྱུང་གནས་དང་། གཙང་གི་ཕྱོགས་སུ་དགེ་ལེགས་རྒྱལ་མཚན་ཡིན། སོགས་གསུངས། ལོ་དྲུག་པ་ལ་ཀོང་པོར་ཕེབས་ནས་ཆོས་ཐོགས་མེད་དུ་གསུང་ཞིང་སློབ་དཔོན་པདྨ་དངོས་སུ་གྲགས། ཆོས་ལུང་ཚོགས་པ་ལས་བསྙེན་པར་རྫོགས། སོ་གཉིས་ལ་ཁྲིར་ཕེབས། ལྷ་ཁང་ཆེན་མོ་བཞེངས། སྣམ་སྦྱར་ཅན་ལྔ་སྟོང་གིས་མེ་ཏོག་འཐོར། ཛམ་བུའི་གསེར་ལས་བཀའ་བསྟན་བཞེངས། ལྔ་བཅུ་ཕྱིན་ཕལ་ཆེར་སྒྲུབ་པ་ལ་བཞུགས། རེ་བདུན་པ་སྟག་ལོ་ལ་ཐེགས། ཉེར་གཉིས་པ་ཆོས་ཀྱི་རྒྱལ་པོ་ནི་ཀུན་དགའ་རྒྱལ་མཚན་གྱི་སྲས་སུ་འཁྲུངས། ཕག་གྲུའི་སྐུ་ལྡེར་ལས་འོད་ཟེར་༼ཕ༩ན༽བྱུང་བས་འཇོན་མའི་བར་གསལ་བ་བྱུང་། བཅུ་གཅིག་ལ་རྗེ་རྡོ་རྗེ་རྒྱལ་པོ་མཇལ། ལྕགས་ཡོས་ལ་གདན་སར་ཕེབས། རྟོགས་ལྡན་གྲགས་སེང་དང་གཡག་སྡེ་པཎ་ཆེན་སོགས་བསྟེན། རྗེ་རོལ་པའི་རྡོ་རྗེ་ལ་ཆོས་གསན། ཏའི་སིདྷུ་ཤཱཀྱ་བཟང་པོ་ཁྲི་དཔོན་དུ་བསྐོས། རྟོགས་ལྡན་གུ་ཡུ་པ་དང་གྲུབ་ཆེན་གཞོན་ནུ་རྒྱལ་མཚན་ལ་གཅུང་ཏེ་ལོ་ཡིན་པར་ལུང་བསྟན་བྱུང་། བཀའ་བསྟན་དང་སྒོ་མང་བཞེངས། རེ་དྲུག་ལ་ཀུན་སྤངས་མཛད། དོན་གསུམ་ལ་ཐེགས། ཆོས་རྗེ་དོན་གྲུབ་རྒྱལ་པོ་ནི་རྡོ་རྗེ་རྒྱལ་མཚན་གྱི་སྲས་བྱ་ལོ་ལ་འཁྲུངས། ཁྱིམ་མཛད་པའི་སྲས་དབང་རིན་ཆེན་དཔལ་རྒྱལ་ཡིན། སོ་ལྔ་ལ་རབ་ཏུ་བྱུང་། སྨན་སྒོམ་འོད་ཟེར་སེང་གེ་སོགས་བསྟེན། ཞེ་ལྔ་ལ་ཁྲིར་ཕེབས། ཆུ་བོ་ཟློག་པ་དང་ཉི་ཟླ་གནོན་པ་སོགས་གྲུབ་རྟགས་མང་། ང་དགུ་ལྕགས་ལུག་ལ་ཐེགས། དབང་རིན་པོ་ཆེ་ནི་ཡབ་ལས་ཆོས་མཐའ་དག་གསན་སྟེ་དབང་གི་ལས་ཀ་བྱུང་། སྒོམ་པའི་ཁུར་མཛད་ཚེ་ནག་སོག་གིས་ངོ་ལོག་ལོ་རྟ་དཔོན་བསད་རུ་བ་མང་དུ་དེད་པ་ལ་ཁྲི་དམག་མཛད་ནས་བཏུལ། སྒར་ཤུལ་ན་དུད་འགྲོའི་གཙོ་ཕུང་དང་གྲོད་པ་བོར་བ་ལ་ཉི་འོད་ཕོག་པས་ས་ཁེབས་པ་ལ་ཁ་ནས་གཟིགས་པས་བརྒྱལ་སྟེ་ལྷུང་། ཀྱེ་ཧུད་རིན་ཆེན་སྐུ་རའི་གདུང་རྒྱུད་ལ། །སྡིག་ཅན་བདག་འདྲ་སྐྱེས་སོ་གྲོགས་པོ་དག །ད་ནི་བདག་འདྲ་གསོན་པས་ཅི་ཞིག་བྱ། །ཞེས་སྒོམ་པའི་ཁུར་ཡང་གཏོར་མ་བཞེད་པར་ཕེབས་ནུབ་གསེར་ཁང་གཞལ་མེད་ཁང་དུ་ཧྱིང་ཤ་རྒྱལ་བ་བཟང་པོས་གཟིམས་གཡོག་མཛད་སྟེ་མཚམས་རྩེ་གཅིག་པ་དེ་ནུབ་ནས་ཐེམ་པ་མ་འདས་པ་ལོ་བཅུ་གཅིག་མཛད། ཆོས་རྗེ་གཤེགས་རྗེས་གདན་སར་སྤྱན་དྲངས་པས། བདག་འདྲ་ཐོས་ཆུང་ཤེས་རབ་ཤིན་དུ་བུལ། །གཞན་གྱི་ལམ་སྣ་འདྲེན་པའི་ནུས་པ་མེད། །ཁོ་བོ་ངན་འགྲོའི་གནས་སུ་ལྷུང་༼ཕ༩བ༽གྱུར་ན། །ཁྲི་སྐོར་དང་ནི་བུ་ཡིས་ཅི་ཞིག་བྱ། །ཞེས་གསན་མ་བཞེད། ཐམས་ཅད་ཀྱིས་ལུས་སྟོབས་ཀྱིས་ཁྲི་སྤྱན་དྲངས་པ་ན་ཞག་གསུམ་ན་བྲོས་ནས་རྒྱ་ནག་རི་བོ་རྩེ་ལྔ་ལ་བྱོན་སྟེ་ད་དུང་བཞུགས་པར་གྲགས། འབྲི་ཁུང་པ་རྣམས་ཀྱིས་ཐེགས་པ་གསངས་ནས་གཤེགས་རྫུ་བྱས་སྟེ་སྐུ་ལྡད་བཏང་སྐད། ཆོས་རྒྱལ་རིན་ཆེན་དཔལ་བཟང་ནི་དབུར་སྟོད་སྒྲུབ་བྲག་ཚབ་ཏུ་དབང་རིན་པོ་ཆེ་རྒྱལ་སྲིད་སྐྱོང་པའི་སྲས་སུ་ལྕགས་གླང་ལ་འཁྲུངས། དགུང་ལོ་ལྔ་པས་རྒྱ་ནག་གི་འབུལ་སྐྱེལ་ཏའི་ཞིང་ཆེན་པོ་འཁོར་བཅས་ཟིལ་གྱིས་མནན། དད་པ་ཐོབ། མཚན་དཔེས་སྤྲས་པ་གཞན་ལ་བརྡ་སྤྲད། དགུང་ལོ་བདུན་པ་ལ་ཡབ་རྒྱ་ནག་ལ་ཐེགས་ནས་གདུང་རྒྱུད་གཞན་མེད་པའི་ཚེ་ཆེས་སྙུང་པ་ན་ཉིད་ཀྱིས་རིམ་གྲོར་རི་རྒྱ་ལུང་རྒྱ་སྡོམས་གྲིབ་མའི་སྙིང་གར་མེ་བཙའ་རྒྱོབ་གསུངས་སྟེ་དེས་དྭངས། དེའི་ཚེ་སྒྲུའི་ལུང་པ་དཔལ་གྱི་རི་བོ་དང་ཉིད་ཤ་ཝ་རར་གཟིགས་ཤིང་གྲུབ་ཐོབ་བརྒྱད་བཅུ་རྩ་བཞི་ན་མཁར་བྱོན་ནས། ཁྱོད་གར་བསྡད་དཔལ་གྱི་རི་བོ་ཡིན། །ད་ལྟ་ཕར་ཆེར་བདུད་དབང་སོང་། །སྙིང་པོའི་ཆོས་ཀྱི་སྐལ་བ་མེད། །རེ་ཞིག་རིགས་ཀྱི་བརྒྱུད་པ་སྤེལ། །སྙིང་པོའི་བསྟན་པ་དར་བར་འགྱུར། །ཞེས་གསུང་བ་གསན། ཉིད་ཤ་ཝ་ར་པ་དང་སྲས་ཕྱག་རྡོར་དུ་གཏེར་ཡིག་དག་ལས་ཀྱང་བྱུང་ངོ་། །བཅོ་ལྔ་པ་ལ་ཐོག་ཁ་གསེར་ཁང་དུ་སྤྱན་དྲངས་སྟེ་གདུང་རྒྱུད་གཞན་མེད་པས་རབ་ཏུ་མ་བྱུང་བ་ཉིད་དུ་དོན་གྱིས་གདན་ས་དང་རྒྱལ་སྲིད་ལྷན་ཅིག་པར་མཛད། དེའི་ཚེ་མཁན་སློབ་ཆོས་གསུམ་སོགས་ཐམས་ཅད་རྗེ་ཙོང་ཁ་པའི་ལུགས་འཛིན་པས་དེ་དག་གི་བླ་མས་གསན་སྦྱོང་ཕུལ་བ་ན་ལྟ་སྒོམ་དང་སྐྱེད་རྫོགས་རྣམས་མདོ་རྒྱུད་ཀྱི་དགོངས་པ་མ་ཡིན་པར་མཁྱེན་ནས། བདག་ནི་སྒྲུབ་རྒྱུད་བསྟན་པའི་རིང་ལུགས་ལ། །སློབ་པར་འདོད་ཀྱང་ཡུམ་དང་ཆེན་པོ་རྣམས། །སྐུ་དབང་ཆེ་བས་བཤེས་གཉེན་འདི་དང་སྦྱར། །ཁོང་གིས་བསྟན་པའི་ལྟ་༼ཕ༡༠ན༽བའི་གནད་རྣམས་ནི། །གྲུབ་ཆེན་གོང་མ་རྣམས་དང་འགལ་བར་སྣང་། །ཁོང་གིས་ལོག་པའི་འཁོར་ལོ་བདེ་མཆོག་དང་། །བདག་ལ་གདོད་ནས་འཆར་བའི་བདེ་མཆོག་གཉིས། །འཇིགས་དུས་བསྣོལ་བའི་ཚུལ་ཡང་མི་མཐུན་འདུག །བདག་གི་སེམས་ཀྱང་འཕྱང་མོ་ཉུག་དུ་གྱུར། །འོན་ཡང་གྲུབ་ཆེན་རྣམས་དང་འབྲལ་མེད་ཕྱིར། །གཉུག་མའི་དོན་ལ་ཐེ་ཚོམ་མེད་མོད་ཀྱང་། །མཚན་ལྡན་མི་ཡི་བླ་མ་མ་བསྟེན་པས། །འཕྲིན་ལས་ཆུང་བར་བསམས་ནས་དེ་སྐད་སྨྲས། །ཁྱོད་ཚོས་འདི་དག་གཞན་ལ་མ་སྨྲ་ཞིག །ཞེས་གསུངས་ཞིང་བདག་གིས་བདེ་མཆོག་གི་སྐྱེད་རིམ་བསྒོམས་ཚེ་ཞབས་གཡས་ཙོག་སྣའི་སྟེང་དུ་བཞག་པའི་འོག་དུ་དུས་མཚན་གན་རྐྱལ་དུ་འོང་ཞིང་གཡོན་ཅུང་ཟད་བསྐུམས་པ་ཆུ་འཕན་གྱི་རི་རྩེར་བཞག་པའི་འོག་དུ་འཇིགས་བྱེད་ཁ་བུབ་ཏུ་འདུག །གར་སྟབས་མཛད་པས་སྣང་སྲིད་ཐམས་ཅད་ཧེ་རུ་ཀའི་དཀྱིལ་འཁོར་དུ་ལམ་ལམ་འཆར། དཔའ་བོ་རྣལ་འབྱོར་མ་རྣམས་ཀྱི་ཚོགས་ཀྱི་གཙོ་བོ་ཡང་མང་དུ་བྱས། སློབ་དཔོན་གྱིས་གཡས་འཇིགས་བྱེད་དང་གཡོན་དུས་མཚན་མནན་པ་ཅིག་འཆད་ཅིང་འདུག །འོན་ཡང་འཇིག་རྟེན་མགོན་པོ་བཀའ་འབུམ་གྱི་ལུང་ཞིག་ཉན་པ་དེ་སེམས་ལ་ཕན་པ་ཅིག་བྱུང་། ལྟ་བ་དང་སྐྱེད་རྫོགས་ཀྱང་ང་རང་ལ་གསལ་སྣང་སྐྱེས་པ་དང་གྲུབ་ཆེན་རྣམས་དང་མཐུན་པར་འདུག་གསུངས་སྐད། རིགས་ཀྱི་སྲས་འགར་བཟའ་བསོད་ནམས་སྒྲོལ་མ་ལས་ཆོས་རྒྱལ་རིན་ཆེན་དཔལ་བཟང་དང་། མངའ་རིས་རྒྱལ་པོའི་སྲས་མོ་ཆོས་རྒྱལ་བཟང་མོ་ཞེས་པ་ལོ་དྲུག་འགྲོ་བ་ན་བདག་འབྲི་ཁུང་དུ་ཤ་ཝ་རའི་དྲུང་དུ་འགྲོ་ཟེར་ནས་ཤིང་གི་སྒྲོམ་དུ་ཁུར་ནས་འབུལ་བ་དང་བཅས་སྟེ་བྱུང་བ་ལ་དབང་རིན་ཆེན་ཆོས་རྒྱལ་འཁྲུངས། བཀའ་རྒྱུད་ཀྱི་གྲུབ་ཆེན་འཇའ་མོ་དགེ་འདུན་མགོན་པོས་ལྟ་སྒོམ་གྱི་གནད་ཞུས་པ་ལ་༼ཕ༡༠བ༽ཤིན་ཏུ་མཉེས་ཀྱང་སྐུ་མདུན་དུ་འགྲོ་མ་བཅུག །གཅོད་པ་ན་མཁའ་རྡོ་རྗེ་ཕྱག་གི་འཛེར་པ་ལ་གཅོད་དམིགས་ཕུལ་བས་སྙུང་ཟུག་འཕྲལ་དུ་ཞི་ནའང་ཆོས་རྗེ་བྱ་བཏང་ལ་ཤོར་ན་ཁྱོད་ལ་ཁག་ཡོད་ཅེས་དམིགས་པ་འབུལ་ཚེ་སྐྱོན་འཛིན་པ་འཇོག །གསེར་གྱི་བཀའ་འགྱུར་ཟླ་གསུམ་ལ་གྲུབ་པ་དང་རྡོ་རྗེ་འཆང་གི་སྐུ་ཆེ་བ་བཞེངས། དགུང་ལོ་རེ་བདུན་གྱི་སྐུ་ཚེའི་ཚད་ཡོད་ཀྱང་བཀའ་རྒྱུད་ཀྱི་གདམས་པའི་སྣོད་མེད་པས་ཐུགས་སྐྱོ་སྟེ་ཞེ་དགུ་ལ་སྤྲུལ་སྐུ་བསྡུས་སོ། །དེའི་སྲས་ཆོས་རྒྱལ་རིན་ཆེན་དཔལ་བཟང་ནི་སྒྲུ་བཀྲ་ཤིས་སྟེང་ཁར་འཁྲུངས། དགུང་ལོ་ཉི་ཤུར་ཁབ་ཏུ་བཞུགས། ཉི་ཤུ་ལ་ཆོས་ལུང་པ་ལས་རབ་ཏུ་བྱུང་། བཀའ་རྒྱུད་ཀྱི་གསན་བསམ་སོགས་བཀག་ནའང་རང་བྱུང་གི་ཐུགས་དམ་འཁྲུངས། ཉེར་གཉིས་པ་ལ་ཡབ་གཤེགས་པའི་རྟེན་སོགས་རྒྱ་ཆེར་མཛད། ཀོང་པོར་ཆུ་བོ་སྤྱན་གཟིགས་པས་ཟློག་སྤྲུལ་པའི་གྲུས་སྤྱན་འདྲེན་པ་བྱུང་། ཕྱིས་གདུང་རྒྱུད་ཀྱི་དོན་དུ་བསླབ་པ་འབུལ་བའི་ཚུལ་གྱིས་འགར་བཟའ་རིན་ཆེན་དཔལ་མོ་ཁབ་ཏུ་བཞེས་པ་ལ་འབྲུག་ལོ་ལ་རིན་ཆེན་རྣམ་རྒྱལ། ལུག་ལོ་ལ་རྗེ་ཀུན་དགའ་རིན་ཆེན། ཁྱི་ལོ་ལ་ཆོས་རྒྱལ་བ་རྣམས་འཁྲུངས་སྟེ་རྒྱལ་སྲིད་མཛད། ལོ་འགའ་ན་བཀའ་རྒྱུད་ཀྱི་བསྟན་པ་ཉམས་པས་ཐུགས་སྐྱོ་སྟེ་སོ་དགུ་པ་འབྲུག་ལོ་ལ་སྤྲུལ་སྐུ་བསྡུས་ཞག་ཞེ་དགུར་འོད་གསལ་ལ་བཞུགས། མཐར་རྒྱས་སུ་གདུང་ཐལ་སེར་བ་ལ་གཏོར་བས་ཟློག་ཞིང་སེར་ལམ་གཏན་ཆད་དང་སད་ཀྱི་འཇིགས་པ་ལོ་སྐོར་གཅིག་ཐུབ་སྐད། དབང་རིན་ཆེན་ཆོས་རྒྱལ་ནི་དགུང་ལོ་བཅུ་གསུམ་ནས་ཉི་ཤུའི་བར་ཆོས་ལུང་མཁན་པོ་ཉི་མ་རྒྱལ་མཚན་བསྟེན་སྟེ་བདེ་མཆོག་དུས་འཁོར་སོགས་གསན་སྦྱངས་རྒྱ་ཆེར་མཛད། བཀའ་རྒྱུད་རིན་པོ་ཆེའི་གདམས་པ་གསན་ཡུལ་མ་རྙེད་པ་ན་ཉེར་གཉིས་རིན་པོ་ཆེའི་དངོས་སློབ་ལ་ཕྱི་བ་ན་མཁའ་རྒྱལ་མཚན་༼ཕ༡༡ན༽དང་དེའི་དངོས་སློབ་འདུལ་འཛིན་ངག་དབང་རྒྱལ་མཚན་ལ་གསན་ནས་སྟག་ལུང་ངག་དབང་གྲགས་པ་ལ་བརྒྱུད་པ་རིན་པོ་ཆེའི་གདམས་ངག་ལྷད་མེད་བཞུགས་པར་གསན་ནས་གསན་པར་དགོངས་ཚེ་སྐད་ཅིག་དང་པོ་ལ་སྡེ་ཕན་ཚུན་གྱི་ཁེ་གྲགས་ཀྱི་རྟོག་པ་ཡུད་ཚམ་བྱུང་། དེ་མ་ཐག་བཀའ་རྒྱུད་རིན་པོ་ཆེའི་གདམས་པ་དྲན་པས་ངར་འཛིན་བཏུལ་སྟེ་བྱོན་ནས་ཐང་འབྲོག་དུ་མཇལ། སྟག་ལུང་རིན་པོ་ཆེས་ཀྱང་སྔར་སྲོལ་བཞིན་གུས་པ་མཛད། འཇིག་རྟེན་མགོན་པོའི་ཟབ་ཆོས་ཐམས་ཅད་ཡོངས་སུ་རྫོགས་ཤིང་ཆོས་བདག་པོ་ལ་འཕྲོད་དོ་གསུངས། འཇིག་རྟེན་གྱི་ཁེ་གྲགས་འབའ་ཞིག་སེམས་པ་རྣམས་དང་། སྙིང་པོའི་བསྟན་པ་སྣུབ་པར་འདོད་པ་དག་གིས་ཕན་པ་ལྟར་བཅོས་པ་ཅི་ཞུས་ཀྱང་ཐུགས་མ་གཡོས། སྔར་སྐྱོབ་པས་ཕག་གྲུའི་གདན་ས་མཛད་པས་འབྲི་སྟག་དཔོན་སློབ་ཀྱི་མཇལ་ཚུལ་ཡོད་ཀྱང་འདི་ཕྱིན་བཀུར་སྟི་མཉམ་མཛད་དུ་གྱུར། རེ་ཞིག་དབང་གི་ལས་ཀ་དང་སྒོམ་པའི་ཁུར་བཞེས་སྟེ་ཁབ་གཉིས་བཞེས་ཀྱང་སྲས་མ་བཞག་ལྷ་ཁང་ཆེན་མོ་ཞིག་པ་བསོས། གདན་ས་མ་བཞེས་པར་སྒོམ་པ་གཅེན་པོ་ལ་ཕོག་སྟེ་ཐུགས་དམ་གཙོ་བོར་མཛད། སྙིང་པོའི་ཆོས་ཀྱིས་སྐལ་ལྡན་ཡང་མང་དུ་བྱུང་སྟེ་བཀའ་རྒྱུད་ཀྱི་ཕ་རབས་ཟིན། གཅེན་གྱི་སྐུ་རྟེན་དུ་སྟོན་པའི་གསེར་སྐུ་ཆེན་མོ་བཞེངས། རྗེ་ཀརྨ་པ་བདུན་པ་སྤྱན་དྲངས་སྟེ་སྤྲེ་ལོ་དྲུག་པའི་ཉ་ལ་རབ་གནས་མཛད་ཅིང་ཁུ་དབོན་རྣམས་ཀྱིས་ཆོས་མང་དུ་གསན། ཐུགས་དམ་བཀའ་འགྱུར་བཞེངས། སྐུ་ལ་དུག་གིས་མ་ཚུགས། ལུས་འདིའི་བྱ་བ་ཟིན་གསུངས་ནས་མཁར་ཐོག་དུ་ཤིང་བྱི་ལ་ཐེགས། ཉག་རེ་རྟོགས་ལྡན་གྱིས་རྡོ་རྗེ་གདན་ལ་དུ་རུ་ཀའི་དམག་བྱུང་བ་ཟློག་པར་མཁའ་འགྲོས་སྤྱན་དྲངས་པར་མཐོང་། རྗེ་ཀུན་དགའ་རིན་ཆེན་ནི་སྒྲུ་བཀྲ་ཤིས་སྟེང་ཁར་བལྟམས། ༼ཕ༡༡བ༽གཞུང་ཚོགས་བསྟན་པའི་བླ་མ་དྲུག་མན་ངག་བསྟན་པའི་བླ་མ་གསུམ་རྣམས་བསྟེན་ཅིང་ཁྱད་པར་དབང་རིན་པོ་ཆེ་ལས་གདམས་ངག་ཐམས་ཅད་རྫོགས་ཤིང་ཐུགས་དམ་གྱི་མཐར་ཕྱིན་པས་སྒོམ་མེད་ཆེན་པོ་མངོན་དུ་མཛད། ཆོས་ལུང་པ་ལས་རབ་བྱུང་བསྙེན་རྫོགས་མཛད། སྔོན་རྗེ་འཇིག་རྟེན་མགོན་པོས་གདན་རབས་བཅུ་གསུམ་པ་ལ་ང་རང་ཡོང་ཞེས་དང་། ཤར་གླིང་གི་ཚར་ཕུང་ཞིག་ལ་འདི་སྟ་ཡུ་དང་སྟེ་ཡུ་ཉན་པའི་ཚེ་ང་རང་ཡོང་གསུངས་པ་དང་དབོན་རིན་པོ་ཆེ་ལ་ང་ཁྱོད་ཡིན་ཁྱོད་ང་ཡིན་ཞེས་དབྱེར་མེད་པར་གསུངས་ནས་གདན་རབས་བཅུ་གསུམ་པ་ལ་ཁྱོད་ཡོང་དགོས། དེའི་དུས་ཁྱེད་གཉིས་ཀྱིས་ཀྱང་ཁོའི་གྲོགས་གྱིས་གསུངས་པས་རྗེ་འཇིག་རྟེན་མགོན་པོ་ཉིད་བྱོན་པ་སྟེ་སྙིང་པོའི་བསྟན་པ་རྨང་ནས་བསོས་སྟེ་ཆོ་ག་ཆོས་སྤྱོད་ཀྱང་ཉེར་གཉིས་རིན་པོ་ཆེ་ཡན་ལ་ཇི་ལྟར་ཡོད་པ་བཞིན་མཛད་དོ། །སྒོ་མང་ཆེན་མོ་དང་གསུང་རབ་དུ་མ་ཡང་བཞེངས། འཕྲིན་ལས་པ་མི་དབང་མགོན་རྒྱལ་ནི་ཡེ་ཤེས་མགོན་པོ་དངོས་སུ་གྲགས་ལ། ཨ་ཕྱི་དང་དམ་ཅན་སོགས་ཀྱིས་འཕྲིན་ལས་དངོས་སུ་སྒྲུབ། འཕྲིན་ལས་བཞིས་གཞན་དོན་རླབས་པོ་ཆེ་མཛད་སྟེ་མེ་ཕག་ལ་སྤྲུལ་པ་བསྡུས་སོ། །ཁྱད་པར་དུ་རིན་པོ་ཆེ་ཆོས་ཀྱི་རྒྱལ་པོ་སྒོམ་པའི་ཚུལ་གྱིས་ཕག་མོ་རྩེར་བཞུགས་སྟན་ཆགས་པའི་གདུང་རྒྱུད་རིན་པོ་ཆེ་རིམ་པར་བྱོན་པས་ཆོས་དང་སྲིད་ཀྱི་གཙུག་ལག་རྒྱས་པར་མཛད་སྟེ་མདོར་ན་རྗེ་འཇིག་རྟེན་མགོན་པོས་དབོན་རིན་པོ་ཆེ་ལ་གླིང་ལོག་མི་བྱུང་བ་དང་གདུང་རྒྱུད་མི་ཆད་པ་གང་གདམས་གསུངས་པས་གདུང་རྒྱུད་མི་ཆད་པ་གདམ་ཞུས་པས་གདམས་ག་མ་ནོར་ངའི་རྒྱུད་པ་འདི་ཆད་དུ་ཕངས་པ་ཡིན་གསུང་བ་བཞིན་གདུང་རིགས་དྲི་མ་མེད་པས་ད་ལྟའང་ཆོས་ཀྱི་རྒྱལ་སྲིད་མ་ཉམས་པར་སྐྱོང་བར་མཛད་དོ། །ཕག་གྲུ་བཀའ་རྒྱུད་ལས་འབྲི་ཁུང་བཀའ་རྒྱུད་༼ཕ༡༢ན༽ཀྱི་སྐབས་ཅུང་ཟད་རྒྱས་པར་བཤད་པའི་སྐབས་སོ། །ཆོས་བྱུང་མཁས་པའི་དགའ་སྟོན་ཞེས་བྱ་བ་དཔལ་གཙུག་ལག་ཕྲེང་བས་སྦྱར་བ་ལས། གསུམ་པ་བོད་ཡུལ་གྱི་སྐབས་ལས་ལེའུ་ཚན་དགུ་པའོ། །

བཀའ་རྒྱུད་སྙིང་པོ་འབྲི་ཁུང་བཀའ་རྒྱུད་ཀྱི། །ཆོས་བྱུང་པར་འདི་ལྷུན་པོའི་སྒང་དུ་བསྒྲུབས། །དགེ་བས་རྗེ་བཙུན་བླ་མའི་ཞབས་བརྟན་ཞིང་། །ཕྲིན་ལས་ནམ་མཁའི་ཁྱོན་ཀུན་ཡོངས་ཁྱབ་ཤོག །བཀྲ་ཤིས་དཔལ་འབར་ཛམ་གླིང་རྒྱན་གྱུར་ཅིག །མངྒ་ལཾ། །

༼བ༡ན༽ཆོས་བྱུང་མཁས་པའི་དགའ་སྟོན་གྱི་ཡན་ལག་གསུམ་པ་བོད་ཀྱི་སྐབས་ལ་ལེའུ་བཅུ་ལས་བཅུ་པ་ཆོས་རྒྱུད་སྣ་ཚོགས་པའི་ཆོས་བྱུང་བཞུགས་སོ། །༼བ༡བ༽

༄༅༅། །དེ་ལྟར་ཆོས་རྒྱལ་རྣམས་ཀྱི་བཀའ་དྲིན་ལས། །ཐུབ་བསྟན་སྔ་ཕྱིར་དར་ཞིང་རྒྱས་པར་གྱུར། །གསང་སྔགས་སྔ་འགྱུར་སྐྱེད་དང་རྫོགས་པ་ནི། །ནུབ་པ་མེད་པར་དེང་དུའང་ཆ་ཙམ་གནས། །གྲུབ་ཐོབ་ཆེན་པོ་ཀ་མ་ལ་ཤཱི་ལ། །དམ་པ་རྒྱ་གར་མཚན་གྱིས་བྱོན་པ་ཡིན། །སྡུག་བསྔལ་ཞི་བྱེད་ཅེས་བྱ་དམ་པའི་ཆོས། །རྒྱས་པར་མཛད་སྟེ་སྒྲུབ་རྒྱུད་དཔག་མེད་བྱུང་། །ག་ཡ་དྷ་རས་འབྲོག་མི་ལོ་ཙཱ་ལ། །ལམ་འབྲས་ཡན་ལག་བཅས་པ་གསུངས་པ་ནི། །སེ་དང་ཞང་སྟོན་སྐུ་མཆེད་ཀྱིས་བཟུང་སྟེ། །ས་ཆེན་ཀུན་དགའ་སྙིང་པོས་དར་བར་མཛད། །ཆོས་དང་སྲིད་ཀྱི་གཙུག་ལག་རྣམ་གཉིས་ཀྱིས། །བསྟན་པའི་ཤིང་རྟ་ཆེན་པོ་མཚུངས་མེད་གྱུར། །མཁས་གྲུབ་ཆེན་པོ་ཁྱུང་པོ་རྣལ་འབྱོར་གྱིས། །ཡེ་ཤེས་མཁའ་འགྲོ་རྣམ་གཉིས་ལ་སོགས་པ། །རྒྱ་གར་མཁས་གྲུབ་དཔག་དུ་མེད་པ་ཡི། །ཆོས་མཛོད་སྤྱན་དྲངས་ཤངས་པའི་བཀའ་རྒྱུད་ཅེས། །རྒྱ་མཚོའི་བར་དུ་ཉི་ཟླ་ལྟ་བུར་གྲགས། །ཤེས་རབ་ཕ་རོལ་ཕྱིན་མ་བཅོམ་ལྡན་པ། །སངས་རྒྱས་མཁའ་འགྲོ་མི་ཡི་གཟུགས་འཛིན་པ། །མ་གཅིག་ལབ་ཀྱི་སྒྲོན་མ་ཞེས་བྱ་བས། །སྙེམས་ཐག་ཐམས་ཅད་ཐད་ཀར་གཅོད་བྱེད་པ། །ཟབ་མོ་གཅོད་ཀྱི་མན་ངག་བསྩལ་༼བ༢ན༽བར་མཛད། །དེ་དག་ལ་སོགས་མཁས་དང་གྲུབ་པའི་ཚོགས། །དཔལ་མེད་བྱོན་པས་ཆོས་ཀྱི་སྒྲོན་མེ་མཆོག །མཐའ་ཡས་སྔར་བས་བོད་ཡུལ་ཉིན་མོར་བྱས། །བོད་ཡུལ་སྐྱེ་བོའི་ཡིད་མུན་སེལ་མཛད་པ། །རྡུལ་གཅིག་སྟེང་ནའང་རྡུལ་སྙེད་གྲངས་མཉམ་པར། །སྐྱེས་ཆེན་ཇི་སྙེད་བྱོན་དང་བཞུགས་པ་དང་། །སླད་ནས་འབྱོན་པར་འགྱུར་བ་ཐམས་ཅད་ལ། །རྗེས་ཡི་རང་ཞིང་རྟག་དུ་ཕྱག་བགྱིའོ། །

དེ་ཡང་གསང་སྔགས་སྔ་འགྱུར་ནི་བར་དུ་རྒྱུན་མ་ཆད་པ་ཉིད་ལ་མདོ་སྒྱུ་སེམས་གསུམ་ཡང་ཕུར་གཉིས་ལ་སོགས་པའི་སྐྱེད་རྫོགས་ལ་ནུས་པ་ཐོབ་པ་དཔག་མེད་བྱུང་ལ། བསྟན་པ་ཕྱི་དར་ལ་བཀའ་དྲིན་ཆེ་བ་ཅིག་ནི་ཕ་དམ་པ་སྟེ། རྒྱ་གར་ལྷོ་ཕྱོགས་བེ་ཏའི་ཡུལ་གྱི་བྱེ་བྲག་ཙ་ར་སིངྷ་ཡབ་དེད་དཔོན་བརྩོན་འགྲུས་གོ་ཆ་དང་། ཡུམ་སྤོས་ཚོང་མ་བ་ར་ས་ཧ་ལས་འཁྲུངས་ཅིང་། བི་ཀྲ་མ་ལར་རབ་ཏུ་བྱུང་ནས་མཁས་པ་ཆེན་པོར་གྱུར། གྲུབ་ཐོབ་ཕོ་མོ་ལྔ་བཅུ་རྩ་བཞིའི་གདམས་ངག་ཐམས་ཅད་རྫོགས། སེང་གེའི་རྫོང་དུ་ལོ་དྲུག་སོགས་ལོ་བདུན་བཅུ་ལྷག་པར་སྒྲུབ་པ་རྩེ་གཅིག་དུ་མཛད། ཐུགས་དམ་གྱི་ལྷ་བཅུ་གཉིས་སོགས་ཡི་དམ་གྱི་ལྷ་ནམ་མཁའི་སྐར་མ་ཙམ་ཞལ་གཟིགས། ངོ་མཚར་མཁའ་སྤྱོད་ཀྱི་བླ་མ་སུམ་བཅུ་སོ་དྲུག་གི་རྗེས་སུ་བཟུང་། ཐུན་མོང་གི་དངོས་གྲུབ་གྲུབ་ཆེན་བརྒྱད་དང་མཆོག་གི་དངོས་གྲུབ་ཚོགས་ལམ་ཆེན་པོ་ཐོབ། དེས་བོད་ཡུལ་གྱི་གདུལ་བྱ་ལ་གཟིགས་ནས་ལན་མང་དུ་བྱོན་པ་ལས། དང་པོར་བསྟན་པ་འབྱུང་བར་བྱིན་གྱིས་བརླབས། ཕྱིས་སྐྱོ་བསོད་ནམས་བླ་མ་སོགས་ལ་གཅོད་ཀྱི་གདམས་པ་གནང་། དིང་རིང་བཞུགས་ནས་སྐལ་ལྡན་བགྲང་བ་ལས་འདས་པ་གྲོལ་བར་མཛད། དེ་ཡང་སྡུག་བསྔལ་ཐམས་ཅད་རབ་ཏུ་ཞི་བར་བྱེད་པའི་སྔགས་ཅེས་པ་ལ་བརྟེན་ནས་སྡུག་སྔལ་ཞི་བྱེད་ཀྱི་ཆོས་སུ་གྲགས་སྟེ་ཁ་ཆེ་ཛྙཱ་ན་གུ་ཧྱ་ལ་གནང་བའི་ཞི་བྱེད་སྒྲོན་མ་སྐོར་གསུམ་སོགས་བརྒྱུད་པ་དང་པོའི་སྐོར་དང་རྨ་ཆོས་ཀྱི་ཤེས་རབ་ལ་ཕྱག་༼བ༢བ༽རྒྱ་ཆེན་པོའི་སྐོར་དང་སོ་ཆུང་དགེ་འདུན་འབར་ལ་རིག་པ་ཅེར་མཐོང་གི་མན་ངག་དང་ཀརྨ་ཚུལ་ཁྲིམས་རྒྱལ་མཚན་ལ་རྟོག་པ་ལམ་འཁྱེར་གྱི་གདམས་ངག་གནང་བས་རྨ་སོ་ཀརྨ་གསུམ་ཞེས་རྒྱུད་པ་བར་པར་གྲགས་ཤིང་། རྨ་སོ་ནས་སོག་པོ་པ་མདོ་སྡེ་དང་དེ་ལ་རྒྱལ་བ་ཏེ་ནེ། སོ་ལ་ཤ་མི་སྨོན་ལམ་འབར་རེ་ལ་མཆུས་པ་དར་བརྩོན་དང་མལ་ཀ་བ་ཅན་པ་སོགས་བྱོན་ཞིང་། ཀམ་ལས་ཡས་བརྒྱུད་མས་བརྒྱུད་ཅེས་མང་དུ་བྱུང་ཞིང་། མཆུས་པ་དར་བརྩོན་ལ་བརྒྱུད་པའི་བཀའ་བབས་སོ། །

ལན་ཐ་མ་ལ་དིང་རི་རྙེད་སྟེ་དངོས་གྲུབ་ཀྱི་རྫས་སྣ་བཞི་ཡང་འདུག་ནས་ལོ་བཅུ་གསུམ་དུ་སྒྲུབ་པ་མཛད་པས། དང་པོ་ཅོག་རོ་སྨྱོན་པ་བྱ་བས་ཞལ་མཐོང་བ་ཙམ་གྱིས་འཁྲུལ་པ་ཞིག །དེ་ནས་ཀློག་སྐྱ་རལ་པ་ཅན་གྱིས་ཞལ་མཐོང་བས་ལྟོ་གོས་ལ་ལྟོས་པ་མེད་ཅིང་ཐམས་ཅད་མཁྱེན་པར་གྱུར། དེ་ལ་སོགས་པ་གདུལ་བྱ་མང་དུ་བཏུལ་ཞིང་མཐར་དབུས་གཙང་རུ་བཞིའི་སྐལ་ལྡན་ཐམས་ཅད་འདུས་སྟེ་ང་དང་མཉམ་པ་ཀུན་དགའ་ཡིན་ཞེས་དམ་པ་ཀུན་དགའ་ལ་ལམ་ལྔ་ལམ་གསུམ་གྱི་དཀའ་ཐུབ་ཀྱི་སྲང་ནས་བཏོན་པའི་གདམས་པ་གནང་སྟེ་རྟགས་དང་ཡོན་ཏན་ཐམས་ཅད་རྫོགས། རྒྱ་སྒོམ་དང་། བཛྲ་ཀྲོ་དྷ་དང་། ཕྱར་ཆེན། ཕྱར་ཆུང་སྟེ་སྒོ་བའི་རྣལ་འབྱོར་པ་བཞི་དང་། མ་ཇོ་ཉི་ཤུ་རྩ་བཞི་སོགས་གྲུབ་པའི་སྐྱེས་བུ་མཐའ་ཡས་པ་བྱོན་ལ། དེ་རྣམས་ཀྱི་ཆོས་ལ་བརྒྱུད་པ་ཕྱི་མར་གྲགས་ཤིང་ཁྱད་པར་དུ་པ་ཚབ་སྒོམ་པ་ལ་ཀུན་དགའི་གདམས་པ་ཐམས་ཅད་གཏད་ཅིང་། དེས་རྒྱལ་བ་ཏེ་ནེ་དེ་ལ་རོག་བན་སྐུ་མཆེད་རྣམས་དང་། མཆུས་པ་དར་བརྩོན་ནས་མཆུས་པ་བརྩོན་འགྲུས་སེང་གེ་རོག་ཤེས་རབ་འོད་ལ་ཞི་བྱེད་ཀྱི་བརྒྱུད་པ་ཐམས་ཅད་འདུས་པ་སྟེ། དེ་ཡང་སློབ་དཔོན་པདྨའི་དངོས་སློབ་རོག་བན་ན་མཁའ་ཡེ་ཤེས་ཅེས་བྱ་བ་ཡང་ཕུར་གྱི་གྲུབ་ཐོབ་ཀྱི་བརྒྱུད་པར་རོག་བཀྲ་ཤིས་གྲགས་ཅེས་བྱ་བ་རྒྱ་མའི་སངས་རྒྱས་དབོན་སྟོན་དང་འཁྲུངས་ལོ་གཅིག་པ། ས་ཕོ་རྟ་ལ་འཁྲུངས་པའི་སྲས་རོག་༼བ༣ན༽ཤེས་རབ་འོད་མེ་ཁྱི་ལ་འཁྲུངས། ཞིག་པོ་ཉི་མ་སེང་གེ་ལྕགས་ཡོས་ལ་འཁྲུངས། མཁས་པ་སྨྲ་བའི་སེང་གེ་མེ་རྟ་ལ་འཁྲུངས། དེ་ཐམས་ཅད་མདོ་སྔགས་མཐའ་དག་ལ་མཁས་ཤིང་། རྒྱལ་བ་ཏེ་ནེ་དང་མཆུས་པ་དང་ཀྱི་ཚང་ཞིག་པོ་སོགས་ལས་ཞི་བྱེད་ཀྱི་གདམས་ངག་ཐམས་ཅད་འདུས་པར་གསན། དེ་ནས་རྒྱ་ཆེར་འཕེལ་ཞིང་སྤྱིར་ཡང་ཞི་བྱེད་རྒྱུད་པ་གསུམ་དང་རྒྱུད་པ་ཁ་འཐོར་དུ་མས་བོད་ཡུལ་ཐམས་ཅད་ཁྱབ་པར་འཕེལ་ཞིང་། རྒྱ་བྲག་པ་དང་རྟོགས་ལྡན་བསམ་གཏན་དཔལ་ནས་བཟུང་སྟེ་སྒོ་ཡབ་པ་སོགས་དེང་སང་དུའང་དར་ཞིང་རྒྱས་སོ། །སྡུག་བསྔལ་ཞི་བྱེད་ཏུ་གྲགས་པ་དམ་པའི་བཀའ་རྒྱུད་ཀྱི་སྐབས་སོ། །

ལམ་འབྲས་ཀྱི་མན་ངག་གསུང་བ་པོ་རྣལ་འབྱོར་གྱི་དབང་ཕྱུག་དཔལ་བིརྺ་པ་ནི་རྒྱལ་རིགས་ལས་རབ་ཏུ་བྱུང་། གནས་བརྟན་དཔལ་ལྡན་ཆོས་སྐྱོང་ཞེས་མཁས་པ་ཟླ་མེད་པར་གྱུར། ནཱ་ལནྡེའི་དགེ་འདུན་གྱི་གནས་བརྟན་མཛད་སྟེ་ཉིན་པར་དགེ་འདུན་གྱི་བྱ་བ་དང་མཚན་མོ་བདེ་མཆོག་གི་རྣལ་འབྱོར་རྩེ་གཅིག་དུ་མཛད་པ་ལས་དངོས་གྲུབ་གྱི་ལྟས་གང་ཡང་མེད་པར་སླར་ཤ་ཟ་དང་སྲིན་པོས་འཚེ་བ་སོགས་ཁོ་ན་བྱུང་བས་ཐུགས་ཆད་སྟེ་ད་ནི་ཡི་དམ་མི་སྒྲུབ་བོ་ཅེས་ཕྲེང་བ་ཆག་ཁང་དུ་བསྐྱུར་སྟེ་གནས་པ་ལས། མནལ་ལམ་དུ་བུད་མེད་སྔོན་མོ་ཞིག་གིས་དེ་ལྟ་བུ་མ་བྱེད་པར་སྔར་བཞིན་སྒྲུབ་པ་བྱོས་ཅིག་ཁྱོད་ཀྱིས་ལས་བསགས་པའི་ལྷ་ནི་ང་ཡིན་ནོ། །ཞེས་གསུངས་པས་ཕྱི་ནུབ་ཕྲེང་བ་བླངས་སྟེ་དྲི་ཞིམ་པོས་བསྒོས་ནས་བཟླས་པ་བྱས་པ་དང་། བདག་མེད་མ་ལྷ་མོ་བཅོ་ལྔའི་དཀྱིལ་འཁོར་བྱོན་སྟེ་དབང་བསྐུར་བས་ས་དང་པོ་རབ་ཏུ་དགའ་བའི་རྟོགས་པ་སྐྱེས། དེ་ལྟར་ནུབ་རེ་ཞིང་བསྐུར་བས་ས་རེ་ཐོབ་སྟེ་ས་དྲུག་པ་མངོན་དུ་གྱུར་པ་ལ་རེ་ཞིག་ངལ་གསོ་བར་གྱུར་ཏོ། །དེ་ནས་སྔར་སྲིན་པོས་འཚེ་བ་སོགས་སྣང་བ་ཡང་ཁམས་འདུས་པའི་ཉམས་ཀྵཿཡིག་དུ་རླུང་སེམས་འདུས་པའི་རྟེན་འབྲེལ་༼བ༣བ༽དུ་ཤེས་པར་གདམས་ངག་གི་སར་ཀ་མ་ལོག་པའི་གནད་མཁྱེན། དགེ་འདུན་རྣམས་ཀྱིས་ཀྱང་གནས་བརྟན་ལ་བུད་མེད་ཀྱིས་བསྐོར་བ་དང་མར་མེས་བསྐོར་བ་སོགས་སྣ་ཚོགས་པར་མཐོང་བའི་ཚེ་རབ་བྱུང་གི་རྟགས་གཙུག་ལག་ཁང་དུ་ཕུལ་ནས། ང་ནི་ངན་པའོ་ཞེས་བིརྺ་པར་ཞལ་གྱིས་བཞེས་སྟེ་གཅེར་བུར་བྱས་སྟེ་ཐམས་ཅད་དུ་བྱོན་ཞིང་རྡོ་རྗེའི་གླུ་ལེན་པ་དང་ཆུ་བོ་གང་གཱའི་དྲུང་དུ་བྱོན་སྟེ་ཆུ་ཁྱོད་ངན་པ་ལ་ལམ་བྱིན་ཞིག་གསུངས་པས་གང་གཱ་ཆད་པའི་བར་དུ་བྱོན། ཝ་ར་ཎ་སིའི་མུ་སྟེགས་ཀྱི་རྒྱལ་པོ་བཏུལ། ཀོ་མཁན་ལ་ཆུ་འདི་གྲུ་གླར་ཁྱེར་ཞིག་ཞེས་བསྡིགས་མཛུབ་བསྟན་པས་ཆུ་གྱེན་ལ་ལོག་ཞིང་ཆུ་འགྲམ་ན་གནས་པ་ཐམས་ཅད་སྐྲག་པས་ཡོ་བྱད་དཔག་མེད་ཕུལ། དེ་རྣམས་ཀོ་མཁན་ལ་གནང་བས་མ་འདོད་པར་རྗེས་སུ་འབྲེངས། དྷ་ག་ནི་ས་ཏ་ཅེས་བྱ་བའི་ཆང་ཚོང་མའི་ཁྱིམ་དུ་ཉི་མ་གཏོད་ལ་མནན་སྟེ་ཡུལ་ཁམས་བཅོ་བརྒྱད་ཀྱི་ཆང་གསོལ། ལྷོ་ཕྱོགས་བི་མི་ས་རའི་དབང་ཕྱུག་གི་རྟེན་ལ་ཕྱག་བྱས་པས་བཞི་ཚལ་དུ་གས། སླར་བསྡུས་ནས་སྤྱི་བོར་ཐུགས་རྗེ་ཆེན་པོའི་རྡོ་སྐུ་བཞག །འཇོན་དམར་ལས་བྱས་པའི་དབང་ཕྱུག་གི་རྟེན་ཁྲུ་བརྒྱད་བཅུ་པ་ལ་རྡོག་པས་བསྣུན་སྟེ་ཁྲིད། ས་ཧཱ་ཛ་དེ་ཝི་ཞེས་བྱ་བ་རང་བྱུང་ཏྲཱི་ཤཱུ་ལ་ཙཎྜི་ཀའི་གཟུགས་དང་བཅས་པ་ཡོད་པར་མི་མང་པོ་བསད་ནས་སྲོག་གི་མཆོད་སྦྱིན་བྱེད་པ་དེ་ལ་ཐལ་མོ་བརྡབས་པས་ཏྲཱི་ཤཱུ་ལ་ཕྱེ་མར་བརླགས། ཙཎྜི་ཀའི་སྤྱི་བོ་ནས་ཐལ་མོ་བསྣུན་པས་མགོ་མགྲོན་པར་བྱིང་། སླར་རྣ་བ་གཉིས་སྟེང་དུ་འཐེན་པས་རྣ་འཇུས་ལྷ་མོར་གྲགས། དེ་ཐམས་ཅད་ལ་སྲོག་གི་མཆོད་སྦྱིན་བྱེད་པ་རྣམས་ཟློག་སྟེ་མེ་ཏོག་དང་སྤོས་ལ་སོགས་པས་དཀོན་མཆོག་གི་མཆོད་པ་སྔོན་དུ་བྱེད་པ་ལ་བཀོད། ཀོ་མཁན་ཕྱིར་འབྲེངས་པ་དེ་ཌོཾ་བྷི་ཧེ་རུ་ཀར་གྲགས་ཤིང་ཤར་ཕྱོགས་ཀྱི་རྒྱལ་པོ་འདུལ་དུ་བཏང་། ཁརྶ་༼བ༤ན༽པཱ་ཎ་རང་བྱུང་དུ་མུ་སྟེགས་བཏུལ་པའི་རྟོགས་པ་ཕུལ་བས། མུ་སྟེགས་ཀྱང་སེམས་ཅན་ཡིན་པས་སྙིང་རྗེ་སྐྱེད་ཅིག་གསུངས། ནུབ་ཕྱོགས་སཱ་བ་ནཱ་ཐ་ན་དབང་ཕྱུག་རང་བྱུང་གི་ལིངྒ་ལ་ཉིན་རེ་སྲོག་ཆགས་སྟོང་ཕྲག་གི་སྲོག་གི་མཆོད་སྦྱིན་བྱེད་པས་དེ་འདུལ་བ་ལ་བཀའ་གནང་བར་ཞུས་པས། འོ་ན་རྟེན་མ་བཤིག་པར་ཞི་བས་ཐུལ་ཞིག་གསུང་སྟེ་དེ་འདུལ་དུ་བྱོན་པས། དེས་སྲོག་གི་སྙིང་པོ་ཕུལ་སྟེ་དེར་ནང་པའི་གཙུག་ལག་ཁང་དགེ་འདུན་བརྒྱ་ཕྲག་དང་བཅས་པ་དང་། སློབ་དཔོན་ཉིད་ཀྱང་རྟག་དུ་བཞུགས་པར་གསོལ་སྟེ་རྡོ་སྐུའི་རྣམ་པས་དེ་ཉིད་ན་བཞུགས་སྟེ་མཆོད་པ་བཞེས། རལ་པ་ཅན་ཕྱག་ཕྱིར་འབྲེངས་པ་དེ་ལ་བློ་ཅུང་ཟད་དམན་པའི་རྗེད་ཐོར་ལམ་འབྲས་རྡོ་རྗེའི་ཚིག་རྐང་གནང་སྟེ་ཤར་ཕྱོགས་སུ་བཏང་། དེ་ནས་སློབ་དཔོན་ཌ་མ་རུ་པ། ཨ་ཝ་དྷཱུ་ཏི་བ། ག་ཡ་དྷ་ར་རྣམས་རིམ་པར་བརྒྱུད་ཅིང་། འདིས་བོད་དུ་ལན་དུ་མ་བྱོན་པ་ལས་འབྲོག་མི་ལོ་ཙཱ་བ་ཤཱཀྱ་ཡེ་ཤེས་ཀྱིས་གསེར་སྲང་ལྔ་བརྒྱ་འབུལ་བར་བྱས་སྟེ་མྱུ་གུ་ལུང་དུ་ལོ་གཅིག་བཞུགས། གདམས་ངག་རྫོགས་པར་གནང་། གསེར་སྲང་ལྔ་བརྒྱ་ཕུལ་བས་མཉེས་ནས་ཅི་འདོད་ཡང་ཡང་གསུང་བ་ན་ཆོས་འདི་བོད་དུ་གཞན་ལ་མི་གནང་བར་གཙིགས་བཟུང་ཕྱིས་ཀྱང་པཎྜི་ཏ་འཕོ་བ་མཛད་སྟེ་སྒོམ་ཆེན་ས་རོག་གི་སར་གཤེགས་སོ། །འབྲོག་མི་ལ་གཞུང་ཚར་བའི་སློབ་མ་མང་དུ་ཡོད་ཀྱང་། མན་ངག་ཚར་བའི་སློབ་མ་ནི་ལྷ་བཙུན་ཀ་ལི་དང་འབྲོམ་དེ་བ་སྟོན་ཆུང་ལས་མཆེད་པ་མེད། སེ་སྟོན་ཀུན་རིག་གིས་བླ་ཆེན་གྱི་སྲས་ཨིནྡྲ་ལས་འབྲས་བུའི་སྐབས་རྩད་ཆོད་སྟེ་ཞུས་ཤིང་ཕྱིས་བླ་ཆེན་ཉིད་ཀྱིས་རྫོགས་པར་གནང་བས་ལམ་འབྲས་སུ་གྲགས་ལ། གཞན་ཡང་པདྨ་བཛྲའི་ལམ་ཀླུ་སྒྲུབ་ཀྱི་མཆོད་རྟེན་དྲུང་ཐོབ། ཌོཾ་བྷི་པའི་གཏུལ་མོ་ལས་རྫོགས་དབང་ཕྱུག་གི་ཡོན་པོ་སྲང་བ། ཕྱག་རྒྱ་ལམ་རྫོགས། རྟོགས་པའི་བསམ་མི་༼བ༤བ༽ཁྱབ་ཕྱག་ཆེན་ཡི་གེ་མེད་པ། ནག་པོ་པའི་གཏུམ་མོ་སྟེ་ལམ་སྐོར་དགུར་གྲགས་སོ། །སེ་སྟོན་གྱི་མ་གཅིག་ཞ་མ་ལ་གསུངས་པ་འདི་མན་ངག་ཅུང་ཟད་མ་རྫོགས་པར་གྲགས་ཀྱང་ལུགས་འདི་ལ་ལམ་འབྲས་སྤྱི་ལ་མ་གྲགས་པའི་གནད་ཁྱད་པར་བ་འདུག་གོ །སེ་སྟོན་གྱིས་ཞང་སྟོན་སྐུ་མཆེད་ལ་གསུངས། ཞང་སྟོན་ཆོས་འབར་གྱི་སློབ་མ་ས་སྐྱ་པ་ཆེན་པོ་ཡིན་ནོ། །དེ་ཡང་མ་སངས་རུས་དགུ་ལས། གཉན་གཡའ་སྤང་སྐྱེས་ཀྱི་སྲས་སྲིན་པོ་དང་ཁོན་པའི་བར་དུ་སྐྱེས་པས་ཁོན་བར་སྐྱེས་སུ་གྲགས་པ་ནི་ཁོན་གྱི་གདུང་རབས་དང་པོའོ། །དེ་ནས་ཁོན་གྲགས་པ་ཅན་མང་དུ་བྱུང་བའི་སད་མི་མི་བདུན་ལས་ཁོན་ཀླུའི་དབང་པོ་བྱོན་ཞིང་དེའི་གཅུང་ཁོན་རྡོ་རྗེ་རིན་པོ་ཆེ་ནས་བརྒྱུད་པ་མང་ཡུལ་ལ་སོགས་པར་ཁོན་ཚོ་མང་དུ་ཆགས་པ་ལས། ཤབ་སྟོད་དུ་ཁོན་རོག་ཚ་ཤེས་རབ་ཚུལ་ཁྲིམས་དང་ཁོན་དཀོན་མཆོག་རྒྱལ་པོ་སྐུ་མཆེད་གཉིས་བྱུང་ཞིང་འདི་ཡན་གསང་སྔགས་རྙིང་མའི་ཕུར་པའི་ནུས་ལྡན་ཤ་སྟག་ཡིན་ལ། གཅེན་པོ་རྟག་དུ་སྐུ་མཚམས་མཛད་པས། གཅུང་དཀོན་མཆོག་རྒྱལ་པོས་འབྲོ་ཡི་གསོན་བཤིད་ཀྱི་གྲལ་དབུ་ལ་བྱོན་པ་འཁོར་བའི་ཚེ། སྤྱིར་ལྟས་མོ་མང་པོ་འདུག་ཞིང་ཁྱད་པར་དབང་ཕྱུག་མ་ཉེར་བརྒྱད་ཀྱི་མགོ་བརྙན་བྱས། མ་མོ་རལ་པ་ཅན་གྱི་འཕྱམ་སྟབས་དང་བསྟུན་སྟེ་སྔགས་པ་མང་པོས་འཕྱམས་པས་ཁྲོམ་ཐོག་ཆོད་སོང་ཞུས་པས། གཅེན་གི་ཞལ་ནས་བུ་མ་བཟང་གསང་སྔགས་འཆོལ་བ་བྱ་བ་ཡིན། ད་རྙིང་མ་ལ་གྲུབ་ཐོབ་མི་ཡོང་། ང་རང་གི་རྣམས་གཏེར་དུ་སྦེད་པ་ཡིན་གསུངས་ནས་ཡབ་མེས་ཀྱི་ཕྱག་དཔེ་དང་ཕུར་ཆ་སོགས་གཏེར་དུ་སྦས། ཡང་ཁུ་ལྡོག་བྱུང་བས་ཕུར་ཆ་ཅིག་གཏེར་ནས་བཏོན་སྟེ་དུས་གཏོར་གི་ཆོ་ག་ཙམ་མཛད། ཁྱོད་རང་འབྲོག་མི་ལོ་ཙཱ་ལ་གསང་སྔགས་སར་འགྱུར་ཟབ་མོ་ཡོད་འདུག་པ་ཞུས་ཤོག་གསུང་སྟེ་མྱུ་གུ་ལུང་དུ་བྱོན། རྒྱུད་༼བ༥ན༽གསུམ་གསན་སྟེ་གཞུང་ཚར་བར་མཛད། ཕྱིས་དབོན་པོ་རིའི་འགྲམ་ན་ས་དཀར་ཞིང་སྣུམ་པ་ཆུ་གཡས་སུ་འབབས་པ་སོགས་དགེ་མཚན་ཅན་གཟིགས་ནས། སའི་བདག་པོ་ལྷ་མི་གྲོང་བདུན་དུ་གྲགས་པ་ལས་ཉོས་སྟེ་དགུང་ལོ་བཞི་བཅུ་པ་ཆུ་མོ་གླང་གི་ལོ་ལ་ས་སྐྱ་བཏབ། རེ་དགུ་པ་ཆུ་ཕོ་རྟ་ལོ་ལ་གཤེགས། དེའི་བཙུན་མོ་རྡོ་རྗེ་ཕྱུག་མོ་ལ་སྲས་མི་མངའ། ཟུར་དུ་ཇོ་མོ་ཞང་མོ་བྱ་བ་ལ་ས་ཆེན་ཀུན་དགའ་སྙིང་པོ་ཆུ་སྤྲེ་ལ་འཁྲུངས། ཉིད་ཀྱི་གདུང་བརྒྱུད་འདི་ཆད་དུ་ཕངས་པ་ཡིན་ཟེར་ནས་བཙུན་མོས་ཀྱང་ཡོ་བྱད་ཐམས་ཅད་ཕུལ། སྲས་ཀྱིས་བཅུ་གཅིག་བཞེས་པའི་ཚེ་བ་རི་ལོ་ཙཱ་བ་གདན་སར་བསྐོས། དགུང་ལོ་བཅུ་གཉིས་པ་ལ་རོང་ངུར་མིག་དུ་བྲང་ཏི་ལ་མངོན་པ་གསན། དེའི་ཚེ་ཐོར་པ་བསྙུང་བས་ཡུམ་གྱིས་བྱོན་པ་ན་རྡོ་ལ་ཡུམ་སྲས་གཉིས་ཀའི་ཞབས་རྗེས་བྱུང་། བ་རི་བའི་ཆོས་སྐོར་རྣམས་གསན་ཞིང་དབུ་ཚད་ལ་སོགས་པ་སྦྱངས། དགུང་ལོ་ཉི་ཤུ་ནས་རེ་བདུན་གྱི་བར་གདན་ས་མཛད་སྟེ་ས་ཕོ་རྟ་ལོ་ལ་གཤེགས། དེ་ལ་སྲས་བཞིའི་ཀུན་དགའ་འབར་མཁས་པར་བྱོན་ཡང་རྒྱ་གར་དུ་གཤེགས།

གཉིས་པ་སློབ་དཔོན་རིན་པོ་ཆེ་བསོད་ནམས་རྩེ་མོ་ཆུ་ཕོ་ཁྱི་ལོ་ལ་འཁྲུངས། ས་སྐྱ་པའི་ཞལ་ངོ་ལ་སྡེ་སྣོད་ལ་འདི་ཁོ་ན་མཁས་པར་གྲགས། ཞེ་གཅིག་ཆུ་སྟག་ལ་གཤེགས། དེའི་གཅུང་རྗེ་བཙུན་གྲགས་པ་རྒྱལ་མཚན་ཡབ་དགུང་ལོ་ང་དྲུག་བཞེས་པའི་མེ་ཡོས་ལ་འཁྲུངས། དབུ་རྩི་རྙིང་མ་བཞེངས། དགུང་ལོ་ཉེར་དྲུག་ནས་གདན་ས་མཛད་སྟེ་བདུན་བཅུ་པ་མེ་བྱི་ལ་གཤེགས། རྗེ་ས་ཆེན་དགེ་བསྙེན་གཏན་ཁྲིམས་ལྔ་པ་དང་། རྗེ་བཙུན་སྐུ་མཆེད་ཚངས་སྤྱོད་ཀྱི་དགེ་བསྙེན་དུ་བཞུགས་པས་དཀར་པོ་རྣམ་གསུམ་དུ་གྲགས། གཅུང་དཔལ་ཆེན་འོད་པོ་ནི་ཡབ་ཀྱི་ང་དགུ་པ་ལྕགས་རྟ་ལ་༼བ༥བ༽འཁྲུངས། ང་བཞི་པ་ཆུ་ཕག་ལ་གཤེགས། འདིའི་སྲས་ཆོས་རྗེ་པ་སྐུ་མཆེད་གཉིས་ཀྱི་ཆོས་རྗེ་པ་ནི་མ་གཅིག་རེ་ལྕམ་ལས་ཡབ་ཀྱི་སོ་གསུམ་པ་ཆུ་ཕོ་སྟག་ལ་འཁྲུངས། གསུང་བྱེ་བ་ནས་སང་ཀྲི་ཏའི་སྐད་སྨྲ་བ་བྱུང་། མཚན་དཔེ་ཚང་། གཞན་གྱིས་འཇམ་དབྱངས་སུ་མཐོང་བ་དུ་མ་བྱུང་། ཆོས་ཐམས་ཅད་ཚར་རེས་མཁྱེན་པར་གྲགས། པཎ་ཆེན་ཤཱཀ་ཤྲཱི་ལ་བསྙེན་རྫོགས་མཛད། གཞི་ཐོག་གཟིམས་ཁང་བཏབ། ཧོར་གྱི་ལུང་ཐོག་མ་བོད་ལ་རྒྱུག་པའི་དུས་རྗེ་སྤྱན་སྔ་བླ་མཆོད་ལ་སྤྱན་དྲངས་པ་ན། རྗེ་ས་པཎ་སྤྱན་འདྲེན་པར་ཐབས་ཀྱིས་བསྐུལ་སྟེ་མི་ཉག་བྱང་ངོས་ཀྱི་རྒྱལ་བུ་གོ་དན་ལ་བསྙུན་འཛེ་བྱུང་བ་སེལ་བའི་ཕྱིར་རྗེ་བཙུན་ས་པཎ་སྤྱན་འདྲེན་བྱུང་བ་ན། འབྲི་ཁུང་ནས་ཀྱང་ནན་གྱིས་བོད་སྤྱིའི་དོན་དུ་ཐེགས་དགོས་པར་ཞུས་སྟེ་སྔོན་རྗེ་བཙུན་གྲགས་པའི་གསུངས་ནས་མ་འོངས་པ་བྱང་ཕྱོགས་ན་ཞྭ་མོ་ཁྲ་འདྲ་བ། ལྷམ་ཕག་སྣ་འདྲ་བ་གྱོན་པ། སྐད་རིགས་མི་གཅིག་པའི་གདན་འདྲེན་འབྱུང་བས་དེར་སོང་དང་བསྟན་པ་ལ་ཕན་ཞེས་གསུངས་པའི་ལུང་བསྟན་དང་དུས་མཚུངས་སྟེ་ཆོས་རྗེ་ཉིད་དྲུག་བཅུ་རྩ་གསུམ་དང་དབོན་པོ་འཕགས་པ་དགུང་ལོ་བཅུ་དང་ཕྱག་ན་དགུང་ལོ་དྲུག་བཞེས་པ་ཤིང་ཕོ་འབྲུག་གི་ལོ་ལ་ཁུ་དབོན་གསུམ་ས་སྐྱ་ནས་བཏེག །འབྲིང་ཁུང་ནས་རྫོང་བ་ཕུལ་སྟེ་བྱོན། རྟ་ལོ་ལ་བྱང་ངོས་སུ་ཕེབས། གོ་ཡུག་རྒྱལ་པོ་རྒྱལ་སར་བཏོན་པ་ལ། གོ་དན་གྱིས་ཕྱག་འབུལ་འཁོར་བ་དང་ལུག་ལོ་ལ་མཇལ། གནམ་མཆོད་པའི་རྒན་མགོ་ཐོབ། དགུང་ལོ་བདུན་བཅུ་པ་ལྕགས་ཕག་ལ་བྱང་ངོས་སུ་གཤེགས་སྟེ་ངོ་མཚར་ཆེར་བྱུང་།

རྗེ་ས་པཎ་གྱི་གཅུང་པོ་བཟང་ཚ་བསོད་ནམ་རྒྱལ་མཚན་ནི་ཡབ་ཀྱི་སོ་ལྔ་པ་ཤིང་འབྲུག་ལ་འཁྲུངས། སྐུའི་སྟོབས་ཆེ་བས་གྱད་ཀྱིས་མི་ཐུབ་པར་གྲགས། ཆོས་སྐྱོང་ལྕམ་དྲལ་བྲན་དུ་འཁོལ། ལྕགས་༼བ༦ན༽རྡོ་ཆེན་པོ་ཡང་འདིས་མཛད། ང་དྲུག་པ་ས་ཕག་ལ་གཤེགས། དེ་ལ་སྲས་བཞི་ལས་འཕགས་པ་རིན་པོ་ཆེ་ནི་ཡབ་ཀྱི་དགུང་ལོ་ང་གཉིས་པ་ཤིང་འབྲུག་ལ་འཁྲུངས། རྗེ་ས་པཎ་ཇོ་བོ་ཤཱཀྱ་མགོན་གྱིས་སྤྱན་དྲངས་ནས་ཡར་ལུང་སྨོན་གྲོ་ན་ཆོས་གསུང་དུས་གཏམ་སྙན་སླེབས་པས་དེ་ལ་གཞན་ལས་འཕགས་པ་ཅིག་ཡོང་བར་འདུག་ཞེས་འཕགས་པ་ལུག་སྐྱེས་སུ་བཏགས། ཐང་པོ་ཆེར་གཏོར་མ་བཙུགས་ལོ་བཅུ་པ་ལ་ཟུལ་ཕུར་ཆོས་བྱང་ན་ཟ་ཕྲེང་གསོལ་ལ་སློབ་དཔོན་ཞུས་སྟེ་དགེ་ཚུལ་མཛད། དགུང་ལོ་བཅུ་དགུ་པ་གླང་གི་ལོ་ལ་གོ་དན་གྱི་ཕྱགས་ཕྱིར་བྱོན་པས་ལོ་བེ་ལ་རྒྱལ་བུ་མཉེས་སྟེ་བཞུགས་པར་ཞུས་ནས་རྒྱལ་བུའི་བླ་མ་མཛད། དགུང་ལོ་ཉེར་གཅིག་པ་ཤིང་ཡོས་ལ་རྒྱ་ཧོར་གྱི་མཚམ་ཐེ་ལེ་ཞེས་བྱ་བར་མཁན་པོ་གྲགས་པ་སེང་གེ་སློབ་དཔོན་བྱང་ཐང་པ་སོགས་ལས་བསྙེན་པར་རྫོགས། དགུང་ལོ་ཉེར་དྲུག་པ་ལྕགས་སྤྲེ་ལ་སེ་ཆེན་རྒྱལ་སར་ཐོན་སྟེ་རྒྱལ་པོའི་བླ་མར་གྱུར། ཤིང་གླང་སུམ་བཅུ་རྩ་གཅིག་པ་ལ་དབུས་གཙང་ལ་བྱོན། གྱེར་ལྷ་ཁང་དུ་ཕེབས་དུས་མི་ལ་ཉེ་གནས་གོ་ཆོད་བྱུང་འདུག་སྟེ་གསུངས་པས། དབོན་ཆེན་ཤཱཀྱ་བཟང་པོས་ཐོས་ནས་དེ་མ་ཐག་ལྕགས་རིའི་ཚད་བླངས་སྟེ། ས་སྐྱ་ལྷ་ཁང་ཆེན་མོའི་རྒྱ་མཐོངས་ཀྱི་ཚད་དུ་བྱས། ཙོང་དང་རམ་པ་དང་དབྱི་མོང་སོགས་ཀ་བ་ཁྱད་པར་ཅན་སྣ་ཚོགས་པ་བསླངས། ཁོང་རང་ཐོག་མ་ཕུག་པར་འདས་ཀྱང་ཀུན་དགའ་བཟང་པོ་དཔོན་ཆེན་དུ་བསྐོས་པ་ལས་ལྷ་ཁང་ཆེན་མོ་རྫོགས་པ་བྱས། སྟག་ལོ་ལ་ཆུ་མིག་ཆོས་འཁོར་མཛད། ཡོས་ལོ་ལ་སླར་ཧོར་ཡུལ་ལ་བྱོན། ལྕགས་རྟ་ལ་ཧོར་ཡིག་སར་མཛད། ཞེ་གསུམ་པ་མེ་གླང་ལ་ས་སྐྱར་ཕེབས་སྟེ་ཞེ་དྲུག་པ་ལྕགས་འབྲུག་ལ་གཤེགས། ༼བ༦བ༽དེའི་གཅུང་འགྲོ་མགོན་ཕྱག་ན་རྡོ་རྗེ་ནི་ཕྱག་རྡོར་གྱི་སྤྲུལ་པར་གྲགས། ཉེར་དགུ་པ་མེ་ཡོས་ལ་གཤེགས། འདིའི་སྲས་དྷརྨ་པཱ་ལ་རཀྵི་ཏ་ལྟེ་བར་དུ་འཁྲུངས། ལོ་ཉི་ཤུ་བཞུགས་པ་དེས་ཀྱང་འཕགས་པ་རིན་པོ་ཆེའི་གདུང་བཞུགས་པའི་ཤེལ་གྱི་མཆོད་རྟེན་ཆེན་པོ་དང་མེ་ཏོག་ར་བའི་སྡེ་མཛད། སློབ་དཔོན་རིན་ཆེན་རྒྱལ་མཚན་དང་སློབ་དཔོན་ཡེ་ཤེས་འབྱུང་གནས་གཉིས་ཡབ་ཟངས་ཚས་ང་ལྔ་གཞེས་པའི་ས་ཁྱི་ལ་འཁྲུངས། ཡེ་འབྱུང་གི་སྲས་ཁོན་དག་ཉིད་ཆེན་པོ་ཡིན་ལ་འདི་ནས་གདུང་བརྒྱུད་མང་བར་འཕེལ་བ་ཡིན་ནོ། །

ཁྱད་པར་དུ་ཞ་ལུ་མ་མ་གཅིག་གཞོན་ནུ་འབུམ་ལས་དཔལ་ལྡན་བླ་མ་སྐུ་མཆེད་གསུམ་འཁྲུངས་ཅིང་། དཔལ་ལྡན་ས་སྐྱ་པའི་བསྟན་པའི་བདག་པོ་མཛད་ལ། ཏའི་དབེན་ཆོས་ཀྱི་རྒྱལ་མཚན་གྱི་སྲས་ཀུན་དགའ་བཀྲ་ཤིས་ཀྱིས། ཏའི་མིང་རྒྱལ་པོའི་བླ་མ་མཛད། ཐེག་ཆེན་ཆོས་རྒྱལ་དུ་མཚན་གསོལ། དེ་ཕྱིན་དུའང་གདུང་བརྒྱུད་ཀྱི་ཞལ་ངོ་ལས་བསྟན་པ་གསལ་བར་མཛད་པ་དུ་མ་བྱུང་ཞིང་ཕྱི་དུས་མཁས་པ་གཡག་རོང་གཉིས་ཀྱིས་མཚན་ཉིད་ཀྱི་བཤད་གྲ་དུ་མ་དར་བར་མཛད་པ་དང་། ངོར་པ་རྡོ་རྗེ་འཆང་ཀུན་དགའ་བཟང་པོ་དང་། མཐུ་སྟོབས་ཀྱི་དབང་ཕྱུག་གོང་དཀར་རྡོ་རྗེ་གདན་པ་ཀུན་དགའ་རྣམ་རྒྱལ་གྱིས་གསང་སྔགས་ཀྱི་བསྟན་པ་དར་བར་མཛད་དོ། །ཆོས་རྗེས་ཁུ་དབོན་གྱི་སློབ་མ་ཤར་ནུབ་གུང་གསུམ་ཞེས་གྲགས་པའི་ས་སྐྱ་བླ་བྲང་ཤར་པ་ནི་ཡོན་བདག་ཆེན་པོ་རྗེ་བཙུན་སྐྱབས་ཀྱིས་བླ་བྲང་ཤར་བཟུང་སྟེ་སྲས་བརྒྱུད་ཤར་པ་ཤར་འབྱུང་རྡོ་རྗེ་འོད་ཟེར། འོད་ཟེར་འཕན་སོགས་རྒྱལ་པོའི་ཏི་ཤྲི་མཛད་པའང་མང་དུ་བྱུང་ངོ། །ནུབ་པའི་ཐོག་མ་འུ་ཡུག་པ་བསོད་ནམས་སེང་གེ་དེ་ནས་དེའི་དབོན་བརྒྱུད་བླ་མ་ཀུན་སྨོན་ལ་སོགས་པའོ། །གུང་པའི་ཐོག་མ་སྐྱོ་སྟོན་དྲི་མེད་བླ་མ་དར་ཡོས་སོགས་སློབ་བརྒྱུད་ཀྱིས་བཟུང་བའོ། །བླ་མ་གྲགས་པ་འོད་ཟེར་ཞེས་པ་འཕགས་པ་རིན་པོ་༼བ༧ན༽ཆེའི་དཀོན་གཉེར་གྱི་རྒན་པ་དང་ཏི་ཤྲི་མཛད་པའི་གདུང་བརྒྱུད་ལ་ས་སྐྱ་ཁང་སར་ཆེན་མོ་བ་བྱུང་ངོ་། །ཆོས་རྗེ་པ་ཧོར་ཡུལ་ལ་འབྱོན་དུས་དཔོན་ཆེན་ཤཱཀྱ་བཟང་པོ་བསྐོས་སྟེ་དགེ་བཤེས་ཐམས་ཅད་ཕྱག་འཚལ་དུ་བཅུག །ཕྱིས་སེ་ཆེན་གྱི་དུས་བོད་ཆོལ་ཁ་གསུམ་ཤེས་པའི་ལུང་བྱུང་། དེ་ནས་དཔོན་ཆེན་ཀུན་དགའ་བཟང་པོ་འདིས་རིན་ཆེན་སྒང་བཏབ། འདི་ལ་བླ་མའི་བཀའ་བཀྱོན་བྱུང་སྟེ་ཕྱིས་ཧོར་དམག་གིས་བསད། དེ་ནས་དཔོན་ཆེན་ཞང་བཙུན་ཕྱུག་པོ་སྒང་དཀར་བྱང་རིན་ཀུན་གཞོན་རྣམས་རིམ་པར་བསྐོས། དཔོན་ཆེན་གཞོན་དབང་བྱང་རྡོར་ཨག་ལེན་འདིས་ས་སྐྱའི་ལྕགས་རི་ཕྱི་མ་དང་། དབོན་པོ་རིའི་ལྕགས་རི་དང་། ཁང་སར་གླིང་བྱས། འདི་གསུམ་གྱི་རིང་ས་འབྲི་འཐབས། ཨག་ལེན་གྱིས་འབྲི་ཁུང་གླིང་ལོག་བྱས། དེ་ཕྱིན་ཀྱང་དཔོན་ཆེན་གྱི་མིང་མང་དུ་བྱུང་ལ་དཔོན་ཆེན་དབང་བརྩོན་གྱིས་ཡར་ལུངས་ཏི་སའི་སྟེང་དུ་དམག་ལན་མང་དུ་དྲང་ཀྱང་མ་ཐུབ་པར་དབུས་ཤོར། དཔོན་ཆེན་རྒྱལ་བཟང་བཙོན་དུ་བཟུང་བས་ཏི་སིའི་དམག་གྱིས་བསྡིགས་སྟེ་བཏོན་ནས་གཙང་ཡང་ཕལ་ཆེར་ཤོར། འདི་ཡན་དུ་སྤྱིར་དཔོན་ཆེན་ལ་བོད་ཤེས་པའི་ལུང་བྱིན་པ་འགའ་ཡར་བྱུང་ཞིང་ཧོར་གྱི་རྒྱལ་བུ་ཐི་མུར་ཤོ་ཀ་སོགས་བོད་ཀྱི་དཔོན་ལ་བསྐོ་ཞིང་། དབྱར་བྱང་དུ་རི་ཤེ་བ་བྱེད། དགུན་དབུས་གཙང་ལ་སྡོད། ཁྲི་སྐོར་ཐམས་ཅད་ལ་ཁ་དས་ཁྱབ་པར་བྱེད་པར་འདུག་ལ། ས་ཧོར་འདུན་མ་གཅིག་པའི་ཚུལ་གྱིས་ནང་ཚན་དུ་ས་སྐྱ་བཞི་ཐོག་ནས་ལོ་ཉེར་ལྔ་། ཤར་པས་ཉེར་ལྔ། ཁང་སར་ཆེན་མོ་བས་ཉེར་ལྔ་སྟེ་ལོ་དོན་ལྔ་བདག་པོ་བྱས་པར་སྣང་ངོ་། །རྒྱས་པར་ནི་མི་ཉག་གི་ཆོས་བྱུང་ལས་ཤེས་པར་བྱའོ། །ལམ་འབྲས་ཀྱི་ཆོས་ལས་འཕྲོས་པ་དཔལ་ལྡན་ས་སྐྱ་པའི་སྐབས་སོ། །

དམ་ཆོས་བདུད་ཀྱི་གཅོད་ཡུལ་ཞེས་བྱ་ནི། མ་གཅིག་ལབས་ཀྱི་སྒྲོན་མ་ནས་གྲགས་པ་སྟེ་དེ་ཡང་དགག་པའི་༼བ༧བ༽སྒྲར་སྦྱར་ན་ཤེར་ཕྱིན་བདུད་ཀྱི་ལེའུ་ནས་བཤད་པའི་བདུད་ཀྱི་ལས་ཐམས་ཅད་ཐོགས་བཅས་ཐོགས་མེད། དགའ་བྲོད་སྙེམས་བྱེད་སྟེ་བདུད་བཞིར་བསྡུས་ནས་བསྙེམས་ཐག་ཐམས་ཅད་ཐད་ཀར་གཅོད་པའི་ཕྱིར་གཅོད་ཀྱི་མན་ངག་ཞེས་བྱ་ལ་སྒྲུབ་པའི་སྒྲར་སྦྱར། བྱང་ཆུབ་སེམས་དཔའ་སེམས་དཔའ་ཆེན་པོའི་སྤྱོད་པ་ཕ་རོལ་དུ་ཕྱིན་པ་དྲུག་གཅིག་དུ་བསྡུས་པ་སྟོན་པའི་ཕྱིར་སྤྱོད་ཡུལ་ཞེས་ཀྱང་བྱ་སྟེ། མདོ་ལས། རྒྱུ་རྣམ་བཞི་ཡིས་བྱང་ཆུབ་སེམས་དཔའ་མཁས་སྟོབས་ལྡན། །བདུད་བཞིས་ཐུབ་པར་དཀའ་ཞིང་བསྐྱོད་པར་མི་ནུས་སྟེ། སྟོང་པར་གནས་ཅིང་སེམས་ཅན་ཡོངས་སུ་མི་གཏོང་དང་། །ཇི་སྐད་སྨྲས་བཞིན་བྱེད་དང་བདེ་གཤེགས་བྱིན་རླབས་ཅན། །ཞེས་གསུངས་སོ། །

དེ་ཡང་ཡུམ་ཆེན་མོ་ཤེས་རབ་གྱི་ཕ་རོལ་དུ་ཕྱིན་པ་མི་མོའི་རྣམ་པར་བསྟན་པ་དེ་ནི། ཡུལ་གཡེའི་ལབས། གྲོང་ཚོ་མེར་མོར། ཡབ་ཁེར་གར་ཆོས་བླ་དང་ཡུམ་སླུངས་མོ་འབུམ་ལྕམ་གྱི་སྲས་མོར་འཁྲུངས། མཚན་ལབས་ཀྱི་སྒྲོན་མར་གྲགས། གཞོན་ནུ་ནས་འབུམ་ནས་ཡི་གེ་གཅིག་མའི་བར་གྱི་ཕར་ཕྱིན་ཐམས་ཅད་མཁས་པར་བསླབས། གྲ་པ་མངོན་ཤེས་ཀྱི་ཀློག་མཁན་མཛད་སྟེ་ཉི་ཁྲི་ལྕགས་གཟེར་ཅན་བྱ་བ་ལ་བརྒྱ་ཚར་མཛད་པས་སེམས་ལ་སེམས་མ་མཆིས་སྟེ་སེམས་ཀྱི་རང་བཞིན་ནི་འོད་གསལ་བའོ། །ཞེས་པ་ལ་བསྟེན་ནས་སེམས་ཀྱི་ཕུ་ཐག་ཆོད། ཤེས་རབ་ཀྱི་ཕ་རོལ་ཏུ་ཕྱིན་པ་ཇི་ལྟ་བར་རྟོགས། གཅོད་ཀྱི་མན་ངག་ཐུགས་ལ་ཤར་སྟེ་མི་མ་ཡིན་ཐམས་ཅད་ཀྱི་དོན་མཛད། ཕ་དམ་པ་དང་ཡང་མཇལ་སྟེ་མ་ཇོ་མཆོད་གནས་མ་དང་སྙིང་གཏམ་ཚིག་གཅིག་ལས་མ་བྱས་མོ་རྒོད་མོ་ཡིན་གསུངས། ཕ་དམ་པའི་སློབ་མ་སྐྱོ་སྟོན་བསོད་ནམས་བླ་མ་ལས་དབང་གི་ཡེ་ཤེས་སྐྱེས། གནས་རི་ཁྲོད་ངེས་མེད་དང་ཁྱད་པར་ཟངས་རི་ཁང་དམར་ཀྱི་ཕུག་པར་ཡུན་རིང་དུ་༼བ༨ན༽བཞུགས། ནད་གདོན་གྱིས་ཉེན་པ་དང་སྐལ་པ་དང་ལྡན་པའི་འཁོར་བཟང་ངན་བར་མ་མཐའ་ཡས་པ་བྱུང་། དགུང་ལོ་དགུ་བཅུ་རྩ་ལྔའི་བར་དུ་བཞུགས། གཅོད་ཀྱི་མན་ངག་གིས་བོད་ཡུལ་ཐམས་ཅད་ཁྱབ་ཀྱང་གཙོ་བོར་སྲས་རྒྱུད་དང་སློབ་རྒྱུད་གཉིས་སུ་འདུས་སྟེ། སློབ་རྒྱུད་ནི་ཁུ་སྒོམ་ཆོས་སེང་དང་ཚོང་སྡེ་ངག་གི་དབང་ཕྱུག་སོགས་ནས་བརྒྱུད་ནས་རྒྱ་ཆེར་འཕེལ་ལ། སྲས་རྒྱུད་ལ་སྲས་སྙིང་པོ་གྲུབ་པ་ནི་ཡུན་རིང་དུ་ཆོས་ལ་མ་ཚུད་པར་ཡུལ་བའི་ར་ཁོ་ན་རྐུ་བར་དགྲ་གྲུབ་པར་གྲགས་པ་ཅིག་བྱུང་སྟེ། ནམ་ཞིག་སྔགས་པའི་མཐུས་འཇིགས་ནས་ཡུམ་གྱི་སར་བྱོན་ཡང་། ཡུམ་གྱིས་ཁྱོད་འཆིར་འཇུག་དགོས་གསུངས་ནས་བྲོས་ཀྱང་དགོངས་མོ་ཡུམ་སྲས་འཛོམ་པས་ཁྱོད་ཀྱང་སྐལ་མེད་དུ་མི་འདུག་གསུངས་ནས་གདམས་པ་གནང་། སྔགས་པའི་གཏོར་སྟེགས་འོག་དུ་ཉལ་གཏོར་ཟན་ཟོས་ཤིང་བཅད་པས་སྔགས་པ་རྣམས་ལ་མཐུ་ལོག་དགུང་ལོ་ཉེར་གཉིས་པ་ལ་ཆོས་སྒོར་ཚུད། དེ་ནས་བསྒོམས་པས་ཆོས་ཉིད་ཀྱི་དོན་རྟོགས་སྟེ། དང་པོར་ལུས་སེམས་བསྐྱེད་པའི་མ། །བར་དུ་ཟང་ཟིང་འབོགས་པའི་མ། །ཐ་མར་སེམས་ངོ་སྤྲོད་པའི་མ། །མ་དྲིན་མོ་ཆེ་ལ་ཕྱག་འཚལ་ལོ། །ཞེས་མོས་གུས་ཁྱད་པར་ཅན་སྐྱེས་སྟེ་བཅོས་མ་ཐམས་ཅད་བྲལ་བའི་ཞིག་པོར་གཡེ་ཆུང་གླང་ལུང་གི་དགོན་པར་བཞུགས་སྟེ་འགྲོ་དོན་མཐའ་ཡས་ཤིང་དགུང་ལོ་བརྒྱད་བཅུ་རྩ་དགུ་བཞུགས་སོ། །

འདི་ལ་སྲས་ཚེ་དབང་། ཁུ་བྱུག་རྣལ་འབྱོར་གྲགས་སྟེ་སྔ་བུ་གསུམ། ཁམ་བུ་ཡ་ལེ་ནི་ཕྱིས་བུའོ། །ཚེ་དབང་ལ་སྲས་གསུམ་སྟེ། རྒྱལ་བ་སྟོན་བཟུང་། ཐོས་སྨྱོན་བསམ་གྲུབ། སྐྱེ་མེད་འོད་གསལ་ཁམ་བུ་ཡ་ལེ་དང་འདི་ཐམས་ཅད་མ་གཅིག་དང་། ཡབ་དང་། མེས་པོ་ལས་གདམས་ངག་རྫོགས་ཀྱང་མ་གཅིག་ཉིད་ཀྱི་དངོས་སློབ་ཏུ་བྱེད་དོ། །ཐོས་སྨྱོན་བསམ་གྲུབ་ཀྱིས་ཤམ་བུའི་གངས་ལ་༼བ༨བ༽གཅེར་ཉལ་བྱས་པས་གངས་ཞུ་ནས་གཏིང་རིང་པོར་སོང་བ་ལ་གཞན་གྱིས་ཕྱུགས་ཀྱི་རྔ་མ་དོང་དུ་འཕངས་པ་ལ་གོས་སྟན་དང་ཞྭ་མཛད་པས་གངས་པར་གྲགས་ཤིང་ཞྭ་ནག་གི་སྲོལ་བྱུང་། ཕྱིས་ཡུལ་ཐམས་ཅད་ལ་རི་རྒྱ་ཀླུང་རྒྱ་ལམ་རྒྱ་མཛད། ལུག་རྫི་ཁོ་ནའང་དོང་ཐོགས་སྟོང་ཡོད་པར་གྲགས་པས་ལོངས་སྤྱོད་རབ་ཏུ་གྱུར། མགྲོན་ཁང་དེར་ཟས་སྐོམ་གྱི་ཚུལ་སོགས་མང་དུ་བཙུགས། སློབ་མ་གྲུབ་ཐོབ་ཕོ་མོ་མཐའ་ཡས་པ་བྱོན། སྲས་རྒྱུད་གངས་པ་རྒྱ་ཡན་དང་དེའི་སྲས་གངས་པ་ལྷུན་གྲུབ། དེའི་སྲས་སངས་རྒྱས་བསྟན་སྲུང་སོགས་རིམ་པར་བྱུང་ཞིང་། སྲས་གྲུབ་པ་ལ་ཡུམ་གྱིས་རྒྱལ་བ་དོན་གྲུབ་ཏུ་བཏགས་པས་དེའམ་ཁམ་བུ་ཡ་ལེ་ནས་བརྒྱུད་པ་ནི་སྲས་རྒྱུད་ཅེས་བྱའོ། །ཤེས་རབ་ཀྱི་ཕ་རོལ་དུ་ཕྱིན་པའི་མན་ངག་གཅོད་ཡུལ་གྱིས་སྐབས་སོ། །

རྒྱ་མཚོའི་བར་དུ་ཁྱབ་པའི་ཤིན་དུ་འཕྲིན་ལས་ཆེ་བ་ཤངས་པ་བཀའ་རྒྱུད་ནི། གྲུབ་ཐོབ་ཁྱུང་པོ་རྣལ་འབྱོར་ནས་གྲགས་པ་སྟེ། དེ་ནི་རུ་མཚམས་ཀྱི་ཡུལ་སྙེ་མོར་མང་དུ་འཁྲུངས། གདུང་ཁྱུང་པོ་ཡབ་སྟག་སྐྱེས། ཡུམ་མགོ་ས་བཟའ་བཀྲ་ཤིས་སྐྱིད་ལས་ས་ཕོ་སྟག་གི་ལོ་ལ་འཁྲུངས། དེ་མ་ཐག་རྒྱ་གར་གྱི་གྲུབ་ཆེན་ཨ་མོ་གྷ་བྱོན་སྟེ། འདི་ནི་སྤྲུལ་པའི་སྐུ་སྟེ་པཎ་གྲུབ་ཐམས་ཅད་ཀྱི་ཐུགས་བཅུད་བསྡུ་ནས་སེམས་ཅན་སྨིན་གྲོལ་དུ་བྱེད་ཅིང་རྒྱུད་སྡེ་བཞིའི་ལྷ་དང་དབྱེར་མེད་པར་སྟོན་ནོ་ཞེས་ལུང་བསྟན། ལོ་བཅུ་ནས་ཡིག་རྩིས་མཁས་པར་ཤེས། བཅུ་གཉིས་ནས་བོན་ལ་སྦྱངས་སྟེ་བོན་ཕྱི་ནང་ཐམས་ཅད་མཁས་པར་མཁྱེན་ནས་བོན་གྱི་སློབ་མ་ཀ་པ་ལི་འགྲེམས་པ་བདུན་བརྒྱ་ཙམ་བྱུང་ཞིང་གྲུབ་ཐོབ་རྩོད་མེད་དུ་གྲགས། བོན་ལ་མ་མཉེས་ནས་རྫོགས་ཆེན་གསན་སྟེ་མཁས་པར་གྱུར་ནས་སློབ་མ་མཐའ་ཡས་པ་འདུས། དེ་ལ་ཡང་སྤྱོད་པས་མ་ཟིན་པར་དགོངས་ནས་སྐོར་ནི་རུ་བ་ལས་ཨ་མ་ན་སེའི་མན་ངག་གསན། ང་ལ་ཡུངས་༼བ༩ན༽ཀར་བྲེ་དྲུག་གི་གྲངས་དང་མཉམ་པའི་སློབ་མ་ཡོད་ཀྱང་ཆོས་མ་ལུས་རྫོགས་པ་ཁྱོད་ལས་མེད་ཏོ་གསུངས། ད་ནི་རྒྱ་གར་དུ་འགྲོ་དགོས་དགོངས་ནས་གསེར་མང་པོ་བསྣམས་སྟེ་བླ་མ་རྡོ་རྗེ་གདན་པ་ཆེན་པོ་དང་མཇལ་ནས་བསྙེན་རྫོགས་སོགས་གནང་བར་ཞུས་པས། བདག་སོགས་རྒྱ་གར་མཁས་རྣམས་ཀྱིས། །ཁྱོད་ཀྱི་མཁན་པོ་བྱེད་མི་ནུས། །བྱང་ཕྱོགས་ཁ་བ་ཅན་ལྗོངས་ན། །གླང་རི་འོད་ལྡན་གསེར་མདོག་ཅན། །སངས་རྒྱས་སྣང་བ་མཐའ་ཡས་ཀྱི། །སྤྲུལ་པ་བཞུགས་གྱིས་དེར་སོང་ལ། །བསྙེན་པར་རྫོགས་པའི་མཁན་པོ་ཞུས། །འདུལ་བ་ཕར་ཕྱིན་གསང་སྔགས་རྣམས། །ཇི་ལྟར་འདོད་བཞིན་བསྟན་པར་བྱའོ། །གསུངས་ནས་རབ་བྱུང་གི་མཁན་པོ་མཛད། མཚན་ཚུལ་ཁྲིམས་མགོན་དུ་བཏགས་པས་བླ་མ་ཤངས་ཁྲག་བྱུང་སྟེ་ཁྱུང་པོ་རྣལ་འབྱོར་ལས་མཚན་འདོན་མ་ནུས། འདི་དང་བཻ་རོ་ཙ་ན་རཀྵི་ཏ་དང་མངའ་བདག་མཻ་ཏྲི་པ་རྣམས་ལས་མདོ་སྔགས་ཀྱི་ཆོས་མཐའ་ཡས་པ་གསན། ཁྱད་པར་མཻ་ཏྲྀ་པས་ཡེ་ཤེས་མགོན་པོ་ཕྱག་དྲུག་པ་ཆོས་སྐྱོང་དུ་གནང་། གྲུབ་ཆེན་རཱ་ཧུ་ལ་གུཔྟ་བཛྲ་བོད་དུ་ཆོས་སྐྱེལ་བ་ལ་ལན་གསུམ་བྱོན་སྟེ་སྐྱེད་རྫོགས་མཐའ་ཡས་པ་གནང་བས་འདི་བཞི་ལ་རྩ་བའི་བླ་མ་བཞི་ཟེར། གཞན་ཡང་ཨ་ཐུ་ལ་བཛྲ་སོགས་བཀའ་དྲིན་ཅན་གྱི་བླ་མ་བཅུ་གསུམ། སྤྱིར་མཁས་གྲུབ་ཀྱི་བླ་མ་བརྒྱ་དང་ལྔ་བཅུའི་ཆོས་ཐམས་ཅད་རྫོགས། ཁྱད་པར་དུ་རྡོ་རྗེ་འཆང་ལ་དངོས་སུ་ཆོས་གསན་པའི་ཡེ་ཤེས་ཀྱི་མཁའ་འགྲོ་མ་ནི་གུ་མ་ལས་ནི་གུ་ཆོས་དྲུག་གསན་ཞིང་། རྨི་ལམ་ཐུན་གཅིག་གི་ནང་དུ་ཆོས་དྲུག་གི་ཁྲིད་རྫོགས། ཡེ་ཤེས་ཀྱི་མཁའ་འགྲོ་མ་སུ་ཁ་སིདྡྷི་ལ་སུ་ཁ་ཆོས་དྲུག་གསན་སྟེ་ཡེ་ཤེས་ཀྱི་སྐུ་ཐོབ། སྤྱིར་རྒྱ་གར་དུ་ལན་བདུན་བྱོན་ཞིང་། རྡོ་རྗེ་གདན་ལ་སོགས་པའི་གནས་ཆེན་པོ་རྣམས་སུ་མཆོད་ཆེན་མང་དུ་མཛད་པས་ངོ་མཚར་གྱི་ལྟས་ཆེར་བྱུང་། ༼བ༩བ༽བོད་དུ་གསེར་འཚོལ་བའི་དུས་ཀྱང་ཛམ་བུ་ཆུ་བོའི་གསེར་ཁ་དང་གུ་ལང་གི་གསེར་ཁ་སོགས་ཁ་བཅོ་བརྒྱད་དུས་གཅིག་དུ་རྡོལ་བ་སོགས་མང་དུ་བྱུང་བས། བླ་མ་རེ་ལ་གསེར་སྲང་ལྔ་བརྒྱ་རེ་སོགས་མང་དུ་ཕུལ། བོད་དུ་ཕྱི་མ་བྱོན་ཚེ་ཞང་ཞུང་མཐོ་ལིང་གི་གཙུག་ལག་ཁང་ན་ཇོ་བོ་རྗེ་བཞུགས་པ་དང་མཇལ་བས་ཆོས་མང་དུ་གསན། ཕྱིས་ལོ་མང་དུ་སོང་ནས་གླང་རི་ཐང་པ་ལ་བསྙེན་རྫོགས་མཛད། ཤངས་ཞོང་ཞོང་གི་གཙུག་ལག་ཁང་སོགས་དགོན་གནས་བརྒྱ་རྩ་བརྒྱད་ལོ་གསུམ་གྱི་ནང་བཏབ། སྤྲུལ་པའི་དམག་གིས་གཡུལ་ངོ་ཟློག །ཆོས་ཁྲི་བརྒྱ་རྩ་བརྒྱད་ལ་སྐུའི་བཀོད་པ་གཅིག་ཆར་དུ་བསྟན་སྟེ་འབུལ་བ་བཞེས། ཡི་དམ་གྱི་ལྷ་ཐམས་ཅད་དུ་དངོས་སུ་སྟོན། ཁྱད་པར་དུ་གནས་ལྔ་རྒྱུད་སྡེ་ལྔའི་ལྷ་ཚོགས་སུ་དངོས་སུ་གྱུར། ངོ་མཚར་གྱི་མཛད་པ་མཐའ་ཡས། ཚོགས་པའི་མཐར་ཐུགས་ཁྲི་ཕྲག་བརྒྱད། །ཚེ་ཡི་མཐར་ཐུག་བརྒྱ་ལྔ་བཅུ། །སློབ་མའི་མཐར་ཐུག་ལྔ་དང་གཅིག །ཞེས་ལུང་བསྟན་པ་ལྟར། དགུང་ལོ་བརྒྱ་དང་ལྔ་བཅུ་འགྲོ་བའི་ཚེ་ང་ཡི་གདུང་མ་གཞུ་བར་རིལ་པོར་བཞུགས་ན་ཞོང་ཞོང་འདི་རྡོ་རྗེ་གདན་གཉིས་པར་འགྱུར་ཞིང་། ངའི་ཆོས་རྒྱུད་འདི་ཆུ་བོའི་རྒྱུན་བཞིན་རྒྱས་པར་འགྱུར་ན་ཡང་། ཁྱེད་རྣམས་ཀྱིས་གྲོས་ཉེས་ཅིག་མི་བྱེད་དམ་ཞེས་གསུངས་སྟེ་འཕོ་བ་ཡེ་ཤེས་སྐར་ཁུང་མ་མཛད་ནས་གཤེགས། སློབ་མ་རྣམས་ཁ་མ་འཆམས་པས་གདུང་མི་གཞུ་བའི་མཐུ་མ་བྱུང་ནས་བཞུ་བས་ངོ་མཚར་གྱི་ལྟས་མཐའ་ཡས་པ་བྱུང་། དེ་ལ་དབུས་གཙང་ཁམས་གསུམ་གྱི་གྲ་པ་ས་གཞིའི་ཙམ་བྱུང་ཞིང་། ཁྱད་པར་དུ་དྲི་མེད་ཤེས་རབ་ཀྱི་སྡོང་པོ་འཇམ་དཔལ་དང་འཇིགས་བྱེད་ལ་མངའ་བརྙེས་པའི་སྨེའུ་སྟོན་པ། ཕན་སེམས་ཀྱི་ཡལ་ག་བྱམས་པ་ལ་ཆོས་གསན་པའི་བྱང་ཆུབ་སེམས་དཔའ་གཡོར་པོ་རྒྱ་མོ་ཆེ། སྙིང་རྗེ་ཆེན་པོའི་ལོ་འདབ་མངའ་བ་སྤྱན་རས་གཟིགས་དང་དབྱེར་མེད་པའི་རྔུལ་སྟོན་རིན་དབང་། བྱམས་པའི་མེ་ཏོག་༼བ༡༠ན༽ཕྱོགས་མེད་དུ་ཤར་བ་བདེ་མཆོག་དང་མགོན་པོའི་བདག་ཉིད་ལ་སྟོད་པ་དཀོན་མཆོག་མཁར། ལྷ་སྐུ་འོད་གསལ་དབྱེར་མེད་ཀྱི་སྙིང་པོ་མངོན་དུ་གྱུར་པ་རྟོགས་ལྡན་ཞང་སྒོམ་ཆོས་སེང་གེ་སྟེ་སྔ་བུ་ལྔ་དང་། རྒྱུ་ལུས་རྨི་ལམ་གྱི་འབྲས་བུ་སྨིན་པའི་རིན་ཆེན་བརྩོན་འགྲུས་ནི་ཕྱི་བུ་གཅིག་གོ །འདིའི་གཡོར་པོ་བ་ནི་མཁས་པ་ཕྱག་གཡོར་གཉིས་ཅེས་འདོན་པ་དེ་ཡིན་ལ། ལ་སྟོད་པ་དཀོན་མཆོག་མཁར་གྱིས་གནས་རྙིང་དུ་བཤད་པ་མཛད་པས་འདིའི་དབོན་རྒྱུད་ཀྱིས་འཛིན་ཞིང་། ཁྱུང་པོའི་འགུར་ཐང་ཡང་དེ་ན་བཞུགས་སོ། །

ཚིག་རྒྱུད་ཀྱི་བཀའ་བབས་པ་ནི་མཉམ་མེད་རིན་ཆེན་བརྩོན་འགྲུས་སྟེ། ཤངས་ཀྱི་ལྷ་ཕུ་སྤང་རྩར་ཡབ་ཤ་རྒན་སྨན་ཆུང་དང་ཡུམ་པདྨ་སྒྲོན་ལས་འཁྲུངས། བཅུ་བདུན་ལ་ཞོང་ཞོང་དུ་ཆོས་མཛད། བླ་མས་ཁྱོད་ཀྱིས་འགྲོ་དོན་ཡོང་བས་ཐོག་མར་ཐོས་པ་གྱིས་ཅེས་ཐོས་པ་ལ་སྦྱར་ཡང་ཐོས་པས་སྐྱོ་བའི་རྐྱེན་མང་པོ་མཐོང་བས་དབུས་སུ་ཁམས་པ་ཨ་སེང་དང་བུར་སྒོམ་སོགས་ལ་མན་ངག་ཞུས་ནས་བསྒོམས་པས་རྨི་ལམ་ཟིན་ཞིང་ཕག་མོའི་ཞལ་མཐོང་། ཕྱིས་བླ་མའི་གསུངས་ནས་སངས་རྒྱས་སྣང་བ་མཐའ་ཡས་དང་ཡི་དམ་དང་མཁའ་འགྲོ་རྣམས་ཀྱིས་གདམས་ངག་ཐམས་ཅད་ཁྱེད་ལ་བྱིན་གསུངས་པས་ཉོན་ཅིག་གསུངས་ནས་ཡུལ་གཞིས་ཐམས་ཅད་གསེར་དུ་བསྒྱུར་ནས་གསེར་ཆོས་རྣམས་ཞུས། ཡེ་ཤེས་ཀྱི་མཁའ་འགྲོ་གཉིས་དང་རྩ་བའི་བླ་མ་བཞིའི་མན་ངག་སོགས་ཆོས་ཐམས་ཅད་ལྷག་མ་ལུས་པར་གནང་། སྒྲུབ་པ་རྩེ་གཅིག་དུ་གྱིས་ཅིག་གསུངས་ནས་གཤེགས། དེ་ནས་ལོ་གཉིས་སུ་རྩེ་གཅིག་དུ་སྒོམས་པས་སྒྱུ་ལུས་རྨི་ལམ་དང་འོད་གསལ་གྱི་མྱོང་བ་བཟང་པོ་བྱུང་སྟེ་བླ་མ་ནི་སྐུ་འདས། དྭགས་པོ་སྙི་སྒོམ་དེ་བྱ་རྒོད་ལ་སྒོམ་ཐེབས་པར་གྲགས་འདུག་པས་དེ་ལ་ཞུ་དགོས་སྙམ་སྟེ་དབུས་སུ་བྱོན། བུར་དུ་བསྙུང་གཞི་སེལ་བ་ལ་བྱོན་པ་ས་ཕག་མོ་གྲུབ་པ་བུར་ན་༼བ༡༠བ༽བཞུགས་པ་ལ་ཡང་མཇལ་སྟེ་ཆོས་གསན། རྗེ་སྒམ་པོ་པས་དར་ཡུག་གཅིག་གནང་སྟེ་བསུ་བ་མཛད། སྐྱེ་བ་མང་པོའི་དཔོན་སློབ་ཡིན་པ་ལ་སྐྱེ་བ་འདི་ལ་ད་རེས་ལས་མ་ཕྲད་གསུངས་ནས་སྤྱན་ཆབ་ཕྱུང་ནས་མགུར་གསུངས། ཉམས་མྱོང་རྣམས་ཕུལ་པས་ཐབས་ལམ་གྱི་ཡོན་ཏན་བཟང་པོ་སྐྱེས་འདུག་སྟེ། ལྟ་བ་ལ་ཐག་ཆོད་ཅིག་དགོས་པ་འདུག་གསུངས་སྟེ་ཕྱག་རྒྱ་ཆེན་པོ་གནང་ནས་ལྟ་བའི་སྒྲོ་འདོགས་ཆོད། རྨི་ལམ་ཐུན་གཅིག་གི་ནང་དུ་ཆོས་དྲུག་གི་ཁྲིད་གསུངས་ཤིང་ཕྱིས་དངོས་སུའང་གསུངས། གདམས་ངག་ཐམས་ཅད་རྫོགས་པར་མཛད་སྟེ་གནས་གཞི་མ་བྱེད། དགེ་འདུན་གྱི་བྱ་བ་མ་བྱེད། ང་ལ་དགའ་བའི་འདུན་མ་གྱིས། རྒྱུན་དུ་རིའི་བུ་གྱིས། ང་རང་གིས་བྱིན་གྱིས་རློབ་པས་འབྲལ་བ་མེད་ཏོ་གསུངས་ནས་ཡར་བྱོན། རྣལ་འབྱོར་ཆོས་གཡུང་དང་གཉིས་ཀྱི་གཉན་མཁར་ནག་བཏུལ། ཤངས་རྨོག་ཅོག་གི་བྲག་ལ་བཞུགས་སྟེ་ཉུང་གཞི་འདྲ་བྲག་མགོར་བཏབ་པ་ཅུང་ཟད་སྐྱེས་པའི་ཚོད་མ་དང་ཐལ་བའི་ཐུག་ཐལ་གྱིས་བསྒྱུར་སྟེ་ཅུང་ཟད་རེ་གསོལ་ནས་རྩེ་གཅིག་དུ་བསྒོམས་པས། ལོ་ཕྱེད་དང་བཞི་སོང་དུས་མཁའ་འགྲོ་མ་སུ་ཁ་སིདྡྷི་བྱོན་སྟེ་ཚིགས་བཅད་གཅིག་གསུངས་པ་ཕྱིན་ཁམ་གྱི་ཟས་ལ་བལྟོས་མ་དགོས། སྤྱིར་ལོ་བཅུ་གཉིས་སུ་ཟས་ལ་མ་བལྟོས་པར་བྲག་དེ་ལ་གཅིག་པུར་བཞུགས། ཉིན་མཚན་དབྱེར་མེད་ཀྱི་མྱོང་བ་བྱུང་། གཞན་སྐལ་བ་དང་ལྡན་པ་དུ་མས་ཀྱང་སྒྱུ་མའི་རྣམ་འཕྲུལ་མཐོང་སྟེ་སྙན་གྲགས་འཕྲིན་ལས་མཐའ་ཡས། ཐུགས་སྣ་ཐུང་བས་ཚོགས་པ་ཐམས་ཅད་ཚེ་བློས་བཏང་འབའ་ཞིག་དུ་བྱུང་ཞིང་གཞན་ཕན་མཐའ་ཡས། ཕྱིས་བགྲེས་པོར་གྱུར་ནས་མི་མ་ཡིན་དཔག་མེད་ལ་ཆོས་གསུངས་པ་སོགས་བསྟན་སྟེ་མྱ་ངན་ལས་འདའ་བའི་ཚུལ་བསྟན་ཏོ། །

རྒྱུད་པ་གཏད་པའི་སློབ་མའི་གཙོ་བོ་ནི་དབོན་སྟོན་སྐྱེར་སྒང་བ་སྟེ། གནམ་གྱི་ནང་ཁོང་དུ་འབལ་ཚད་མ་༼བ༡༡ན༽པའི་དབོན་པོར་འཁྲུངས། ལོ་བཅུ་གཉིས་ནས་གཤིན་རྗེའི་གཤེད་བསྒྲུབ་ཅིང་བཅུ་བདུན་ལ་རབ་ཏུ་བྱུང་ནས་གཞུང་དུ་མ་གསན། ལྷ་སར་ཆོས་འཁོར་ལ་བྱོན་པས་བྲག་ལྷ་ཀླུ་ཕུག་ན་སྤྱན་རས་གཟིགས་ཞལ་གཟིགས་པའི་འཕགས་པ་ལྕེ་སྒོམ་སྒྲུབ་པ་ལ་བཞུགས་པ་མཇལ། ཉིད་ཀྱིས་ཐུགས་རྗེ་ཆེན་པོ་ཞལ་གཟིགས་པ་ལགས་སམ་ཞུས་པས་ཐུགས་རྗེ་ཆེན་པོ་ཡིན་མིན་ཆ་མེད་གྲིབ་ཀྱི་ཐང་འདི་ན་ཚུར་སྐྱ་ཤར་ཤར་བ་ཞིག་གཏན་དུ་ཡོང་གི་འདུག་གསུངས། དེ་ལ་སྤྱན་རས་གཟིགས་གཙོ་འཁོར་གསུམ་པའི་རིག་གཏད་དང་གདམས་པ་ཞུས་སྟེ་སྐྱེར་སྒང་དུ་བྱོན་ནས་བྲང་ཁང་དུ་སྒྲུབ་པ་མཛད་པས་འབལ་ཚད་མ་པའི་གྲ་པ་རྣམས་ཀྱིས་དབོན་པོས་སློབ་གཉེར་མ་བྱས་ན་རབས་ཆད་ཟེར་ནས་ཁྲིམས་བྱས་སྟེ་སུས་ཀྱང་རྒྱགས་མ་བྱིན་ལམ་ཞོར་ཀུན་ལ་སྒོ་ལ་རྡོ་བརྒྱབ་སྟེ་འབལ་ཚད་མ་བའི་དབོན་པོ་བྱས་ནས་བཀའ་ཆེན་བཞི་ཤར་ཤར་མི་བྱེད་པར་སྔགས་ཀྱི་འཁོས་ཀའམ་མ་ཎི་ཧཱུྃ་པ་ཅིག་ག་འོང་ཟེར་ཞིང་སྨད། དེར་སྐྱོ་ཚ་ཙམ་དང་དེ་ཡང་མ་འབྱོར་བ་ན་ཐལ་བས་མདོག་བསྒྱུར་སྟེ་ཕོར་པ་རེ་གསོལ་ནས་བཟླས་པ་རྩེ་གཅིག་དུ་མཛད། ལོ་ཕྱེད་དང་བཞི་ན་རྒྱབ་ཀྱི་བྲག་གསེབ་ཅིག་དུ་སྐྱོ་སེང་ལ་བྱོན་པས་ཐུགས་རྗེ་ཆེན་པོ་གཙོ་འཁོར་གསུམ་པ་དང་གཤིན་རྗེའི་གཤེད་ཞལ་མཐོང་། ཁུ་བོའི་ཞལ་ནས་ཁྱོད་ཀྱིས་ལྷ་ཞལ་མཐོང་འདུག་པས་ལ་སྟོད་ན་ཙཱ་རི་སྒོམ་ཆུང་བྱ་བ་རས་ཆུང་པའི་སློབ་མ་གྲུབ་ཐོབ་ཅིག་ཡོད་པར་འདུག་པས་དེར་སོང་གསུངས་ནས་གསེར་ཞོ་གང་དང་དར་ཡུག་དྲུག་གནང་སྟེ་བྱོན། ལ་ཁ་ཞིག་དུ་ཉིན་གུང་ལ་ཉི་མ་དྲོ་ཞིང་བསེར་བུ་དྲག་པ་ཅིག་བྱུང་བས་འདི་གཉིས་མཉམ་དུ་འོང་བ་སྙམ་པ་ཅིག་བྱུང་སྟེ། དེ་ཉིད་དུ་གནས་ལུགས་ཀྱི་རྟོགས་པ་ལྷག་གིས་ཤར། ཕྱིས་ཀྱང་རྟོགས་པ་ལ་སྐྱེད་འདོན་རྒྱུ་མ་བྱུང་། བླ་མའི་དྲུང་དུ་སླེབ་ལ་ཁད་ཙ་ན་ཉེ་གནས་དེ་སྔུན་གསུར་བྱུང་སྟེ་ཕྱག་འཚལ་ཞིང་འདུག །༼བ༡༡བ༽དྲིས་པས་བླ་མའི་ཞལ་ནས་དབུས་ནས་གྲུབ་ཐོབ་གཅིག་འབྱོན་གྱིན་འདུག་གསུངས་ཟེར་བས་ཐུགས་རྒྱལ་ཅུང་ཟད་བྱུང་། བླ་མ་དང་མཇལ་མ་ཐག་དུ་དར་ཁ་གང་ཕྱག་རྟེན་དུ་ཕུལ་ནས་ང་ལ་རྒྱགས་ཙམ་མེད་པས་རས་ཆུང་པའི་གདམས་ངག་མྱུར་དུ་ཚར་བ་ཞིག་ཞུ་བྱས་པས། སྐ་རགས་ཀྱི་གསེར་དང་དར་ཡུག་དྲུག་པོ་ཟད་ཙ་ན་གདམས་ངག་ཚར་བར་བྱའོ་ཞེས་གསུངས་པས་སྐྱེངས་པ་ཅིག་བྱུང་། ལོ་གཉིས་སུ་གདམས་ངག་ཐམས་ཅད་རྫོགས་པར་གསན། བླ་མ་སྤེན་ཕུག་པ་ལ་ཇོ་བོའི་གདམས་ངག་ཐམས་ཅད་རྫོགས་པར་ཞུས། རྨོག་ཅོག་པའི་སྙན་པ་གསན་ནས་ལམ་དུ་ཆས་པས་ཆོས་སྐྱོང་གིས་ལམ་གྲོགས་དང་བསུ་བ་བྱས། ཆོས་དྲུག་སོགས་གདམས་ངག་ཐམས་ཅད་གནང་སྟེ་སྒྱུ་ལུས་རྨི་ལམ་གྱི་ཉམས་མྱོང་བཟང་དུ་བྱུང་། ཕྱིས་དབྱར་ཞིག་བླ་མའི་བཀའ་མ་ཆོགས་པར་མཚོན་ཆ་ཅན་གྱིས་ཆོས་སྒོ་འབྱེད་པ་དང་ཆོས་བཤད་པས་ཉམས་མྱོང་འགྲིབས་སྟེ་སླར་རྩེ་གཅིག་དུ་སྒོམས་པས་སོར་ཆུད། ཕྱུག་པོ་ཅིག་བསྙེན་བཀུར་བ་ལ་མ་ཕྱིན་རུང་དེས་བླ་མ་ལ་ཞུས་ནས་འགྲོ་དགོས་པ་བྱུང་སྟེ་དེའི་ཟས་ཟོས་པ་བརྒྱད་སྟོང་པ་བཙོངས་པའི་རིན་ཡིན་པ་འདུག་པས་དགེ་སྦྱོར་འགྲིབས། ན་ཚ་སྡུག་བསྔལ་མི་བཟོད་པ་བྱུང་། ཡི་དམ་གྱི་ཞལ་མཐོང་བ་རྒྱུན་ཆད། ཐུགས་རྗེ་ཆེན་པོ་ལ་གསོལ་བ་དྲག་དུ་བཏབ་པས། ཞལ་རི་ཙམ་མཐོང་ནས་འདི་དཀོར་བླུད་ཟོས་པ་མནར་མེད་དུ་སྐྱེ་བའི་ལས་ཡིན། ཁྱོད་སྒྲིབ་པ་སྲབ་པས་ཚེ་འདིར་སྨིན་པ་ཡིན། ད་བྲུལ་གཏོར་ཁོ་ན་ཐོང་གསུངས་ནས་བྲུལ་གཏོར་བཏང་བས་ཅི་ཞིག་ནས་སྡིག་སྒྲིབ་དག་པའི་རྟགས་ཅུང་ཟད་བྱུང་ཞིང་ལོ་གཉིས་ཙམ་ནས་ཉམས་མྱོང་སོར་ཆུད་ཕྱིས་འབལ་ཚད་མ་བ་གྲོངས་ནས་གདན་སར་གདན་འདྲེན་བྱུང་བ་ལ་མི་འབྱོན་དགོངས་ཀྱང་བླ་མས་དམ་ཚིག་ལ་བཀར་སྟེ་འབྱོན་དགོས་པར་བྱུང་ནས་བྱོན། སྐྱེར་སྒང་གི་ལྕག་རི་དང་སྐུ་འབུམ་༼བ༡༢ན༽མཛད། ཕྱག་དུ་ཡོ་བྱད་བྱུང་བ་རྣམས་བླ་མ་ལ་འབུལ་བར་བསྔོས་ཀྱང་སྐྱེར་སྒང་བ་རྣམས་ཀྱིས་འབུལ་ཚང་མ་བའི་གདན་ས་ནས་དགོན་པ་གཞན་དུ་འབུལ་བ་སྐྱེལ་བ་མི་འཐད་པས་སུས་ཀྱང་གྲོགས་མ་བྱེད་ཟེར་བའི་ཁྲིམས་བྱས་ཚེ་མི་ནག་པོ་རྟ་ནག་ལ་ཞོན་པ་མཛོ་ཕོ་མང་པོ་རོལ་དུ་ཁྲིད་པ་མང་དུ་བྱུང་སྟེ་དེ་རྣམས་ཀྱིས་ཡོ་བྱད་ཐམས་ཅད་བཀལ། ཆིབས་པ་བཏང་བར་ཞག་གཅིག་ལ་རྨོག་ཅོག་མཐོང་བའི་སར་སླེབས། ཁ་སང་ཁྱེད་ལ་འབུལ་བ་སྐྱེལ་མི་མི་འདུག་ཟེར་ནས་ངེད་རྣམས་ཡོང་བ་ཡིན། དོ་ནུབ་དུར་ཁྲོད་མུན་པ་མི་ཟད་པར་སློབ་དཔོན་དྷ་ན་སང་ཀྲི་ཏའི་ཚོགས་ཀྱི་འཁོར་ལོ་ལ་འགྲོ་འབུལ་བ་བསུ་མི་ཤོག་གྱིས་ཟེར་ནས་རྡུལ་འཚུབ་དུ་སོང་། ཕྱིས་བླ་མའི་ཞལ་ནས་ཁ་སང་རི་རབ་གྱི་ཟོམ་ལ་གནས་པའི་འཁོར་རྣམས་དབོན་སྟོན་གྱི་འབུལ་བ་བསུར་འགྲོ་ཟེར་ནས་སོང་བ་བྱུང་ངམ་གསུངས། ཕྱིས་སྐྱེར་སྒང་དུ་བླ་མ་གདན་དྲངས་ནས་ཡོ་བྱད་ཐམས་ཅད་ཕུལ། མངོན་པར་མཁྱེན་པ་མི་གསང་བར་ཐོགས་མེད་དུ་ཐམས་ཅད་ལ་གསུང་བས་ཀུན་གྱིས་ལུང་བསྟན་ཞུ། སློབ་མ་ཐུགས་རྗེ་ཆེན་པོའི་གཞལ་མཐོང་བ་དཔག་མེད་བྱུང་། དགུང་ལོ་དོན་གསུམ་ལ་ཐུགས་རྗེ་ཆེན་པོའི་ཞལ་ནས། ང་དང་ཁྱེད་གཉིས་ཁྱད་པར་མེད། །སྐྱེར་པ་སྒང་འདི་པོ་ཏ་ལ། །ཞེས་གསུང་བས་ངའི་བྱིན་རླབས་མ་ཉམས་ཀྱི་བར་དུ་ཐུགས་རྗེ་ཆེན་པོའི་ཞལ་མཐོང་བ་མང་དུ་འབྱུང་ཞིང་ཕྱིས་འབུམ་ཐང་འདི་ཁྱི་ལུད་ཐོ་རེ་བ་བྱུང་དུས་བྱིན་རླབས་ཉམས་པ་ཡིན་གསུངས་ནས་སྐུ་གཤེགས།

དེའི་སློབ་མ་གདམས་ངག་རྫོགས་པ་ནི་སངས་རྒྱས་གཉན་སྟོན་སྟེ་ཡོལ་དུ་འཁྲུངས། གདུང་གཉན། ཆུང་ངུ་ནས་རབ་ཏུ་བྱུང་སྟེ་གཞུང་ལུགས་མཐའ་དག་ལ་སྦྱངས། དབོན་སྟོན་གྱི་སྙན་པ་གསན་སྟེ་དབྱར་དགུན་བཅུ་གསུམ་བསྟེན་སྟེ་གདམས་ངག་ཐམས་ཅད་རྫོགས་པར་མཛད། སྒྱུ་ལུས་རྨི་ལམ་གྱི་ཉམས་མྱོང་༼བ༡༢བ༽ཐམས་ཅད་མཐར་ཕྱིན། བླ་མའི་ཞལ་ནས་ཐང་སྔོ་ཆམ་པ་ཅིག་གི་དཀྱིལ་ན་རི་བོ་ཏོ་རི་བོང་གྱེན་ལ་རྒྱུན་པ་འདྲ་བ་ཞིག་དུ་ཁྱོད་ཀྱི་དགོན་པ་ཡོང་། ཁྱོད་ལ་སངས་རྒྱས་གཉན་སྟོན་དུ་གྲགས་པའི་དུས་སུ་གོས་བཟང་པོ་མ་གྱོན། དུག་པོའི་གསེབ་ན་སྟག་ཉལ་བ་གྱིས། ཁྱོད་ཀྱིས་ཆོས་ཤོད་པའི་སྔོན་དུ་སེམས་སྐྱེད་མ་ཤོད། མཇུག་དུ་སྔོ་བ་མ་བྱེད་མི་ཤེས་པའི་ཚུལ་དུ་སྟོན། སྦས་པའི་རྣལ་འབྱོར་གྱི་ཚུལ་གྱིས་འགྲོ་དོན་གྱིས་གསུངས་སྟེ། ཕྱིས་ཡོལ་རི་གོང་དུ་དེ་བཞིན་མཛད། རྒྱ་གར་གྱི་གྲུབ་ཐོབ་དུར་ཁྲོད་ནག་པོས་བླ་མ་ལ་སྟོད་མགོན་པོ་བྱ་བ་ལུས་འཆི་མེད་ཀྱི་མན་ངག་སྐྱེལ་དུ་བཏང་སྟེ་བསྙུང་གེགས་བསལ། དགུང་ལོ་དོན་གསུམ་གྱི་དུས་འབྱུང་བ་བཞིའི་ཐོག་བབས་པ་གོས་ཀྱི་ཐུ་བར་བཟེད། དེའི་ཚེ་མགོན་པོ་བྱོན་སྟེ་སེམས་ཅན་ལ་མི་གནོད་པར་བྱ་ཡི་དེ་ན་མར་བྱོན་ཞིག་གསུངས་པས་དངོས་གྲུབ་ཀུན་འབྱུང་མའི་བསྟོད་པ་མཛད་སྟེ་ཐོག་བྱོ་བའི་ཤུལ་ཡོད།

སློབ་མ་གྲུབ་ཐོབ་བཅུ་ལ་སོགས་པ་བྱོན་ཞིང་། ཁྱད་པར་སངས་རྒྱས་སྟོན་པ་ནི་ཁ་རག་གི་སིལ་མར་འཁྲུངས། ཆོས་གདམས་ངག་མང་དུ་གསན་པ་ཅིག་གིས་སངས་རྒྱས་གཉན་སྟོན་གྱི་ཉན་པ་ཐོས་སྟེ་མཇལ། ཆོས་གདམས་ངག་ཐམས་ཅད་གནང་། སྤྱིར་མཁའ་འགྲོ་མ་ནི་གུ་མ་ནས་འདིའི་བར་རྨི་ལམ་འོད་གསལ་ལ་སོགས་པའི་ཉམས་མྱོང་སྐྱེ་ཚུལ་སྔ་མ་ལས་ཕྱི་མ་ཁྱད་དུ་འཕགས་པ་ཁོ་ན་བྱུང་། རི་གོང་དུ་གདན་ས་གཏད་སྟེ་ཁྱོད་ཀྱི་སློབ་མའི་གཏོར་ཆུ་ཕོ་བས་མི་འཁྱེར་ཐུབ་པ་ཡོངས་གསུང་ཡང་མི་མང་པོའི་མགོ་འདྲེན་མི་བྱེད་པར་ཞུས་པས་འོ་ན་ཆོས་སྐྱོང་ལ་འགྱེད་གཏོར་གཏོང་དགོས་གསུངས་ནས་གཏོར་མ་མཛད་སྟེ་ད་མ་སྟོངས་ཙམ་ལས་མི་ཡོང་གསུངས། ཁྱོད་ཀྱི་རིང་ལ་ཆིག་རྒྱུད་ཀྱི་བཀའ་རྒྱ་གྲོལ་བས་ཛཱ་ལནྡྷ་ར་ནས་རྒྱ་ནག་གི་བར་བླ་མ་ཤངས་པའི་གདམས་པས་ཁྱབ་འགྲོ་བ་འདུག་གསུངས། དེ་ལ་སློབ་མའི་གཙོ་བོ་མཁས་གྲུབ་ཤངས་སྟོན་ཆེན་པོ་དང་གྲུབ་ཐོབ་ཨའི་སེང་གེ་༼བ༡༣ན༽སོགས་སེང་གེའི་མིང་ཅན་བརྒྱ་རྩ་བརྒྱད་སོགས་བྱོན་ནས་གདམས་ངག་ཕྱོགས་མཐར་ཁྱབ་ཅིང་མཁས་གྲུབ་ཤངས་སྟོན་གྱི་སློབ་མ་རྨོག་ཅོག་པའི་སྐུའི་སྐྱེ་བ་མཁས་བཙུན་རྒྱལ་མཚན་འབུམ་ཡིན་ལ། དེ་ལ་མཁས་བཙུན་གཞོན་ནུ་གྲུབ་དང་སྐུའི་དབོན་པོ་འཇག་ཆེན་བྱམས་པ་དཔལ་ལ་སོགས་པ་མཁས་གྲུབ་མང་དུ་བྱོན་ཞིང་། ཕྱིས་ཤངས་པ་ཁོ་ནའི་ཆོས་རྒྱུད་འཛིན་པ་ཅུང་ཉུང་ནའང་ཤངས་པའི་གདམས་ངག་གིས་ཆོས་རྒྱུད་ཐམས་ཅད་ལ་ཁྱབ་པར་དར་རོ། །

དེ་ལྟར་བོད་ཡུལ་གྲགས་ཆེ་བའི་ཆོས་ཀྱི་བསྟན་པ་ནི་དེ་རྣམས་ཡིན་ལ། གཞན་གདུལ་བྱ་གྲངས་ཀྱིས་མི་ཆོད་པ་སྨིན་གྲོལ་དུ་མཛད་པའི་སྐྱེས་བུ་དམ་པ་དང་ཆོས་ཀྱི་རྣམས་གྲངས་ནི་བསམ་གྱིས་མི་ཁྱབ་པས་དེ་མཐའ་དག་བརྗོད་པར་ནི་མི་སྤོབས་སོ། །ཆོས་བྱུང་མཁས་པའི་དགའ་སྟོན་གྱི་གསུམ་པ་བོད་ཡུལ་གྱི་སྐབས་ལས་བོད་ཡུལ་དུ་ཆོས་རྒྱུད་སྣ་ཚོགས་པ་ཇི་ལྟར་བྱུང་བའི་ཚུལ་སྟེ་སྐབས་བཅུ་པའོ། །

ས་སྐྱ་པ་དང་ཞི་བྱེད་ཤངས་པ་སོགས། །ཇི་ལྟར་བྱུང་ཚུལ་འདི་ནི་ལྷོ་སྟོད་པས། །དབོན་ས་དཔལ་འབྱོར་བཟང་པོའི་དགོངས་རྫོགས་ཕྱིར། །གཞིས་ཁ་གནས་སུ་པར་དུ་བསྒྲུབས་པ་ཡི། །ཡིག་རྐོས་གཉིས་ཀྱི་བྱེད་པོ་གཡེ་བ་སྟེ། །ཀུན་ཀྱང་བླ་མེད་བྱང་ཆུབ་མྱུར་ཐོབ་ཤོག། །།མངྒ་ལཾ།། །།

༼མ༡ན༽ཆོས་བྱུང་མཁས་པའི་དགའ་སྟོན་ལས་ཡན་ལག་བཞི་པ་ལ་ལི་ཡུལ། རྒྱ་ནག་སྔ་མ། མི་ཉག །ཧོར། རྒྱ་ནག་ཕྱི་མ་རྣམས་སུ་རྒྱལ་པོ་དང་ཆོས་ཇི་ལྟར་བྱུང་བ་རྣམས་བཞུགས་སོ། །༼མ༡བ༽

༄༅། །ད་ནི་ཛམ་གླིང་གི་ཡུལ་གྲུ་གཞན་ལས་ཇི་ལྟར་རྙེད་པ་དག་གི་རྒྱལ་པོ་བྱུང་ཚུལ་རྣམས་གོ་སླ་བའི་ཕྱིར་ཚིག་ལྷུག་པས་བརྗོད་པར་བྱའོ། །འདི་ལ་ལྔ་སྟེ། ལི་ཡུལ། རྒྱ་ནག་སྔ་མ། མི་ཉག་ཧོར་གྱི་རྒྱལ་པོ། རྒྱ་ནག་ཕྱི་མ་ཇི་ལྟར་བྱུང་བའོ། །

དང་པོ་ནི་སྔོན་སངས་རྒྱས་འོད་སྲུང་གི་དུས་ཡུལ་དུ་ཡོད་ཅིང་མྱ་ངན་ལས་འདས་ནས་སངས་རྒྱས་འོད་སྲུང་གི་མཆོད་རྟེན་ཡང་དེར་བརྩིགས་པ་ལས་ཕྱིས་མི་ཁ་ཅིག་གིས་དྲང་སྲོང་ལ་གནོད་པ་བྱས་པས་དྲང་སྲོང་གི་དམོད་པའམ་ཀླུ་ཁྲོས་པས་མཚོ་ཆེན་པོ་ཅིག་དུ་གྱུར། འོ་སྐོལ་གྱི་སྟོན་པས་དེར་གཤེགས་སྟེ་མཚོ་ལས་པདྨ་བྱུང་བའི་སྟེང་དུ་བཞུགས་སྟེ་གླང་རུ་ལུང་བསྟན་དང་ལི་ཡུལ་ལུང་བསྟན་ནམ་ལྷ་མོ་དྲི་མ་མེད་པའི་འོད་ལུང་བསྟན་པ་ཅེས་བྱ་བའི་མདོ་གསུངས། ད་ལྟ་ཆུ་འབའ་ཞིག་དུ་གདའ་ན་ཡུལ་ནམ་འབྱུང་ཞུས་པས་མཽངྒལ་གྱི་བུ་དང་རྣམ་ཐོས་སྲས་གཉིས་ལ་ཁྱེད་གཉིས་ཀྱིས་ཆུ་དྲོལ་ཞིག་གསུངས་སྟེ་རྣམ་སྲས་གྱིས་བེ་ཅོན་གྱིས་རིའི་མུ་ཁྱུད་དྲལ། མཽངྒལ་གྱི་བུས་གསེག་ཤང་གིས་ཆུ་རྣམས་དཀྲུགས་སྟེ་ཕོ་བས་ཡུལ་གྱི་༼མ༢ན༽རྣམ་པ་དོད། རི་གླང་མགོའི་སྟེང་སྐུ་གཟུགས་ཆེན་པོ་བཞུགས་པའི་གཡོན་ལོགས་ཀྱི་ལྷ་ཁང་ད་ལྟར་མཆོད་རྟེན་ཆུང་ངུ་ཡོད་སར་དགུང་བདུན་བཞུགས་ནས་འོད་ཟེར་ལན་བདུན་འཁོར་སར་ཕྱིས་འུ་ཐེན་གྱི་མཁར་དང་གྲོང་མངར་ལྡན་འབྱུང་། འོད་ཟེར་ནུབ་སར་ཙནྡན་གྱི་སྐུ་གཟུགས་ཅིག་རྒྱ་གར་ནས་བྱོན་སྟེ་བཞུགས་པར་འགྱུར། པདྨ་དང་མེ་མར་བྱུང་སར་ཐེག་ཆེན་གྱི་དགེ་སློང་ཕོ་མོའི་གཙུག་ཁང་སུམ་བརྒྱ་རེ་གསུམ་འབྱུང་སྟེ་བྱང་སེམས་ལྔ་བརྒྱ་རེ་རྟག་དུ་བཞུགས་སོ། །

ང་མྱ་ངན་ལས་འདས་ནས་ལོ་བརྒྱ་ན་རྒྱའི་རྒྱལ་པོ་ཅི་རུ་ནུ་ལས་ལི་ཡུལ་འཛིན་པར་འགྱུར་རོ་ཞེས་ལུང་བསྟན་པ་ལྟར་ས་ཆུ་བྱུང་ཚུལ་ནི་སངས་རྒྱས་མྱ་ངན་ལས་འདས་ནས་ཕྱེད་ལོ་ལྟར་ན་ཉིས་བརྒྱ་སོ་བཞི་དང་ལོ་དངོས་བརྒྱ་དང་བཅུ་བདུན་ལོན་པར་རྒྱལ་པོ་ཨ་ཤོ་ཀས་སྡིག་པ་མང་པོ་བྱས་པ་དགྲ་བཅོམ་པ་ཡ་ཤས་བཏུལ་ནས་ཛམ་གླིང་དུ་གཙུག་ཁང་དང་མཆོད་རྟེན་བརྒྱད་ཁྲི་བཞི་སྟོང་བྱེད་པའི་ཚེ་ལི་ཡུལ་ཡང་མཚོ་བསྐམས་ནས་སྟོང་པར་ཡོང་། འུ་ཐེན་གྱི་མཁར་ཡོད་སར་དྷརྨ་ཨ་ཤོས་དྲོ་དགོངས་ཅིག་བཏབ་ཚེ་སྔར་བཙུན་མོ་དམ་པ་རྫིང་བུར་ཁྲུས་བྱེད་ཚེ་རྣམ་སྲས་ན་མཁའ་ལ་འགྲོ་བ་ལས་མར་གཅིག་གིས་གཅིག་མཐོང་ཞིང་ཆགས་པས་སེམས་ཀྱི་བུར་གྱུར་པ་བཙས་སྟེ་མཚན་མཁན་གྱིས་འདི་ནི་མཐུ་དཔལ་ཆེ་སྟེ་རྒྱལ་པོ་བཞུགས་བཞིན་དུ་རྒྱལ་སྲིད་བྱེད་པར་འགྱུར་རོ་ཞེས་སྨྲས་པས་རྒྱལ་པོ་ཁྲོས་སྟེ་ཁོ་དེ་ཙམ་དུ་དབང་ཐང་ཆེ་ན་ཁོ་བདག་ཉིད་འཚོ་གྲང་ཟེར་སྟེ་དེ་ཉིད་དུ་བོར་རོ། །དེའི་ཚེ་ས་ལས་ནུ་མ་ཞིག་བྱུང་སྟེ་དེ་ལ་ནུས་པས་ས་ལས་ནུ་མ་ནུ་ཞེས་མིང་དུ་ཆགས། དྷརྨ་ཨ་ཤོས་ལོ་ང་ལྔར་རྒྱལ་པོ་བྱས་པ་ལས་དེའི་ཚེ་རྒྱལ་ས་ལོ་སུམ་བཅུ་སོང་བར་བཤད། རྒྱ་ནག་གི་རྒྱལ་པོ་བུ་སྟོང་དབང་བ་རྣམ་སྲས་དང་གྲོགས་སུ་གྱུར་པ་ཅིག་ཡོད་པ་ལ་བུ་སྟོང་དུ་གཅིག་གིས་མ་ཚང་ནས་རྣམ་སྲས་ལ་བླངས་པས་ས་༼མ༢བ༽ནུ་བྱིན། ལོ་བཅུ་གཉིས་ལོན་ཚེ་རྒྱལ་པོ་དེས་རྒྱལ་ཐབས་དང་དམག་ཁྲི་བྱིན་ནས་ནུབ་ཕྱོགས་སུ་ཡུལ་ས་འཚོལ་དུ་བཏང་བས་ས་ནུས་བཅུ་དགུ་ལོན་ཚེ་ལི་ཡུལ་གྱི་མེ་སྐར་དུ་ཕྱིན་པ་དང་། དྷརྨ་ཨ་ཤོའི་བློན་པོ་ཡ་ཤ་འཁོར་བདུན་སྟོང་དུ་བཅས་པ་རྒྱལ་པོས་སྤྱུགས་སྟེ་ལི་ཡུལ་དུ་སླེབ་པ་འཛོམས། ས་ནུའི་འཁོར་ཤེར་དང་ཟང་གི་བ་སྦྲུམ་མ་ཐུན་མོང་བ་ཞིག་ཡོང་བ་བུ་ནད་ལངས་ནས་བྲོས་པ་ཏོ་ལར་བེའུ་སྐྱེས་པས་འབྲུ་སོ་ལོ་ཉ་སྟེ་བེའུ་འགྲངས་པའི་སར་བཏགས། ཞུགས་ངམ་མམ་ལམ་ལ་དུ་ཤེར་ཟང་ཞེས་བཏགས། རྒྱལ་བློན་དེ་གཉིས་འདུས་སྟེ་འུ་ཐེན་གྱི་ཤེལ་ཆུ་འོག་མ་མན་ཆད་མདོ་ལོ་མེས་སྐར་དང་བམ་ཤེ་ཡན་དུ་རྒྱ་ནག་བཀོད་ཤེལ་ཆུ་གོང་མ་ཡན་ཆད་དུ་རྒྱ་དང་གོང་ཤེལ་ལན་དུ་རྒྱ་སར་བཀོད། ཤེལ་ཆུ་དབུས་བློན་པོ་སྟོང་རིམས་འདྲེས་པར་བཀོད་སྟེ་མཁར་བརྩིགས་སོ། །ས་ནུས་ལི་ཡུལ་བཟུང་བ་ཡན་ལ་སྟོན་པ་འདས་ནས་ལོ་གཉིས་བརྒྱ་དང་སོ་བཞི་སོང་བར་ལི་ཡུལ་གྱི་ལོ་རྒྱུས་ལས་བྱུང་ཡང་མདོ་ལས་ལོ་བརྒྱར་ཡང་ཡང་ལུང་བསྟན་པས་འདི་ནི་ཕྱེད་ལོ་བརྩེས་པར་ངེས་སོ། །ས་ནུའི་བུ་ཡེའུ་ལས་གྲོང་མངར་ལྡན་བརྩིགས། ལི་ཡུལ་བཙུགས་ནས་ལོ་བརྒྱ་རེ་ལྔ་ན་བྱམས་པས་རྒྱལ་པོ་ཡེའུ་ལའི་བུ་ལི་ཛ་ཡ་སམྦྷ་ཝར་སྤྲུལ། འཇམ་དཔལ་གྱིས་དགེ་སློང་བཻ་རོ་ཙ་ནར་སྤྲུལ་སྟེ་བྱིས་པ་ཕྱུགས་རྫི་འཇོས་དང་མུ་ལེ་ལ་དང་པོར་ལི་སྐད་དང་ལི་ཡིག་བསླབས་སྟེ་ཀུན་ལ་དར། རྒྱལ་པོས་ཙཱ་རྨའི་གཙུག་ཁང་བརྩིགས། དེར་གཙུག་ཁང་བརྩིགས་འདོད་མང་ཆེས་པས་རྒྱལ་པོས་སངས་རྒྱས་ཀྱི་རིང་སྲེལ་སུ་ལ་ཡོད་པས་རྩིགས་ཅིག་ཞེས་བསྒྲགས་པས་གཙུག་ཁང་དང་མཆོད་རྟེན་ཀུན་ན་སྟོན་པའི་རིང་སྲེལ་བཞུགས། རྒྱལ་པོ་དེ་དེ་བཞིན་གཤེགས་པ་ལྟ་བར་འདོད་པ་ན་དགེ་སློང་བཻ་རོས་སྟོན་པ་འཁོར་བཅས་སྤྲུལ་པ་དག་སྤྱན་དྲངས་སྟེ་རྒྱལ་པོས་མཆོད། དགེ་སློང་གིས་རྒྱལ་པོ་ལ་གཎྜི་༼མ༣ན༽བཏང་སྟེ་བརྡུང་དུ་བཅུག་པས་ཞག་བདུན་དུ་སྒྲ་མ་ཆད། སྟོན་པ་འཁོར་བཅས་ཀྱིས་ཞབས་རྗེས་བཞག །འཁོར་གནས་བརྟན་བཅུ་དྲུག་པོ་ལ་རིན་པོ་ཆེའི་གཤོས་ཆ་རེ་ཕུལ་པ་གཏེར་དུ་སྦས་སྟེ་ལིའི་བསྟན་པ་ནུབ་ཀར་དགེ་འདུན་གྱི་ཆ་རྐྱེན་དུ་འགྱུར་བར་བྱས། ཀླུའི་རྒྱལ་པོ་ཧུ་ལོར་གྱིས་ཁ་ཆེ་ནས་དེ་བཞིན་གཤེགས་པ་བདུན་གྱི་གདུང་བཞུགས་མཆོད་རྟེན་ཞིག་སྤྱན་དྲངས་སྟེ་ཙརྨར་བཞུགས། དེ་ནས་རྒྱལ་རབས་བདུན་ན་བྱམས་པ་ལི་རྗེ་བི་ཛ་ཡ་བཱིརྱར་སྤྲུལ་སྟེ་གནོད་སྦྱིན་ཡང་དག་བཤེས་ཀྱིས་ལུང་བསྟན་ནས་དགྲ་བཅོམ་པ་བཞི་རྒྱ་གར་ནས་བྱོན་པའི་ཕྱིར་ཡང་དག་པའི་ཕྱིར་དུ་གུམ་ཧིར་གྱི་ལྷ་ཁང་བརྩིགས། རྒྱལ་པོ་དེའི་བུ་ཆུང་ངུ་ཞིག་གཏོར་བ་བེའུ་ཏོ་ཤན་གྱི་ལུང་ཕུ་ནས་རི་གླང་མགོའི་འོད་སྲུང་གི་མཆོད་རྟེན་གྱི་དྲུང་ན་འདུག་སྟེ་འོད་སྲུང་གི་མཆོད་རྟེན་དུ་དགྲ་བཅོམ་པས་བརྡ་སྤྲད། ལི་ཡུལ་ཆུས་གང་ཚེ་འདི་རིས་གཡོགས་ནས་མ་ཞིག་ལ་ཕྱིས་ཀྱང་རིས་གཡོགས་ནས་བྱམས་པའི་ཚེ་གསལ་བར་འགྱུར། བྱང་སེམས་ཉི་ཁྲི་ཡང་འདིར་རྟག་དུ་མཆོད་པ་མཛད་དོ་ཅེས་ལུང་བསྟན། རི་གླང་མགོའི་སྟེང་དུ་བེའུ་ཏོ་ཤན་གྱི་གཙུག་ཁང་བརྩིགས་སྟེ་བུ་ཆུང་ངུ་དེ་ཕྱིས་དགྲ་བཅོམ་ཐོབ་པས་ལི་ཡུལ་པའི་དགྲ་བཅོམ་སྔ་མ་ཡིན་པའི་ཕྱིར་ལམ་སྟོན་ནམ་མོ་གུ་དེ་ཤིར་བཏགས་སྟེ་ཕྱིས་འཕགས་པ་ཀུན་ལ་མཚན་དེར་གྲགས། དེ་ནས་རྒྱལ་རབས་གསུམ་པ་ལ་རྒྱལ་པོ་བི་ཛ་ཡ་བྱ་བས་རྒྱ་རྗེའི་བུ་མོ་པུ་ཎྱཻ་ཤྭ་ར་བླངས་སྟེ་དེས་དར་གྱི་སྲིན་བུའི་ས་བོན་འཚོལ་བ་བསོས་པས་བློན་པོས་ཕྲ་མ་བཅུག་སྟེ་སྲིན་བུའི་ཁང་པ་མེར་བཏང་། འགའ་ཞིག་གུད་དུ་བསོས་ནས་དར་དང་མེན་དྲི་བཏགས་སྟེ་རྒྱལ་པོ་ལ་བསྟན་པས་བསྲེགས་པས་འགྱོད་ནས་སྡིག་སྦྱོང་དུ་དགྲ་བཅོམ་པ་སདྒྷ་གོ་ཤ་སྤྱན་དྲངས་པོ་སྟརྱ་དང་མ་ཞའི་མཆོད་རྟེན་དང་གཙུག་ཁང་བརྩིགས་སྟེ་དཔྱིད་ར་༼མ༣བ༽ལ་དུས་སྟོན་བགྱིད། རྒྱལ་པོ་དེ་ལ་བུ་དཔུན་གསུམ་གྱི་རབ་འདོན་རྒྱ་གར་དུ་ཆས། བར་མ་དགྲ་བཅོམ་ཐོབ། ཐ་ཆུང་བི་ཛ་དྷརྨས་རྒྱལ་པོ་བྱས་སྟེ་ཡུལ་འདྲོ་ཏ་རི་བྱ་བ་སྔོན་ཟླ་འོད་ཀྱིས་དབུ་བཏང་ཞིང་ལི་ཡུལ་ལུང་སྟོན་དུས་སྟོན་པ་དང་ས་སྙིང་གིས་བྱིན་གྱིས་བརླབས་པ་རི་ཀྵཏ་ཤོ་གར་འདྲོ་ཏིར་གྱི་གཙུག་ཁང་བརྩིགས། དེའི་བུ་ཆེ་བ་འདོད་འགྲོས་རྒྱ་ཡུལ་དུ་བློན་པོ་གསོད་པ་ཅིག་གི་ཚབ་རང་གིས་བྱས་པས་ཁྲག་འོ་མར་བབ་ནས་གསོད་མ་ནུས་སྟེ་རྒྱལ་པོས་ནོར་མང་དུ་བྱིན་པ་ལས་སང་ཏིར་གྱི་གཙུག་ཁང་བརྩིགས། ལྷ་རྣམས་ཀྱིས་སྐྱེས་རབས་ཀྱི་ཟློས་གར་བྱས་སྟེ་དེང་སང་གི་བར་དུ་དར། བི་ཛ་ཡ་དྷརྨའི་སྲས་བི་ཛ་ཡ་སིདྷིས་སོམ་ཉིའི་གཙུག་ཁང་བརྩིགས། བི་ཛ་ཡ་ཀིརྟིས་བྲུ་ཉ་བརྩིགས། བི་ཛ་ཡ་སཾགྲ་མས་དྷརྨ་ཏིར་བརྩིགས། བི་ཛ་ཡ་སིང་ཧས་ཞ་སར་མ་བརྩིགས་སྟེ་བྱམས་པའི་དུས་སྟོན་བཙུགས། དེ་ནས་རྒྱལ་རབས་བདུན་པ་བི་ཛ་ཡ་སདྒ་མས་སྐུ་གཟུགས་ན་མཁའ་ནས་བྱོན་པ་དང་འཇམ་དཔལ་དང་ས་སྙིང་གི་སླད་དུ་མོ་ཧོ་རའི་མཆོད་པ་བཙུགས། དེ་ནས་རྒྱལ་རབས་ལྔ་པ་བི་ཛ་ཡ་ཀིརྟིའི་བྷ་ཉི་བརྩིགས། དེ་ནས་རྒྱལ་རབས་གསུམ་པ་བི་ཛ་ཡ་དྷརྨས་བོད་མཁར་དུ་བྱམས་པ་བཞེངས་ཤིང་དེ་ཕྱིན་ལི་ཡུལ་བོད་ཀྱི་འོག་དུ་སོང་། སྤྱིར་ལིའི་རྒྱལ་པོ་བདུན་པ་བི་ཛ་ཀིརྟིའི་ཚེ་དགྲ་བཅོམ་པ་དགེ་འདུན་འཕེལ་གྱིས་ལོ་གཉིས་སྟོང་ན་བསྟན་པ་ནུབ་པ་དང་དེའི་ཚེ་བོད་ཡུལ་དུ་རྒྱའི་ཀོང་ཇོ་ཞིག་དང་གཙུག་ཁང་བདུན་འབྱུང་ཞིང་རྒྱའི་རྒྱལ་པོས་ཏེའུ་ཤའི་ཆོས་ལུགས་བཟུང་ནས་རྒྱ་ནག་གི་བསྟན་པ་ནུབ་པ་དང་གནྡྷ་ལའི་མདབ་ཏུ་ཀླུ་ཨེ་ལའི་མདབ་ཀྱིས་ལུས་གཏོང་བ་དང་ལི་དང་བོད་ཀྱི་རབ་བྱུང་ཐམས་ཅད་རྒྱ་གར་དུ་ཕྱིན་སྟེ་ཀཽ་ཤམྦྷིར་ཐམས་ཅད་ཕན་ཚན་དུ་གསོད་ཅིང་དེའི་ཚེ་ཛམ་གླིང་ཀུན་དུ་བསྟན་པ་ཉམས་པར་ལུང་བསྟན་ལ། སྤྱིར་ལི་ཡུལ་འདི་སངས་རྒྱས་ཀྱི་ཕོ་བྲང་ཉེར་གཅིག་པ་ཡིན་ནོ་ཞེས་བསྟན་འགྱུར་ན་བཞུགས་པའི་བསྟན་འགྱུར་དུ་བཞུགས་དགོས་རྒྱུ་ཡིན་ཡང་དེང་སང་སྣར་ཐང་བསྟན་འགྱུར་ན་མི་བཞུགས་མདོ་མང་རྙིང་པ་ཁ་ཤས་ན་ཡོད། ལི་ཡུལ་གྱི་ལོ་༼མ༤ན༽རྒྱུས་ལས་གསུངས་པ་མདོར་བསྡུས་ནས་བྲིས་པའོ། །ཡུལ་འདི་རྒྱ་ནག་གི་བྱང་ངོས་བོད་ནས་བྱང་ཤར་གྱི་མཚམས་ན་ཡོད་ཅེས་ཤམྦྷ་ལ་པས་ཁོང་རང་གིས་ཕྱིན་ཞིང་བོད་དུ་ཡུལ་འདི་ངོ་ཤེས་པ་རེད་མདའ་པ་དང་ང་ལས་མ་བྱུང་ཞེས་འཆད་པར་སྣང་ལ། རོང་སྟོན་ཤེས་བྱ་ཀུན་རིག་གིས་བལ་པོ་ཉིད་ལི་ཡུལ་ཡིན་པ་ལ་གྲོ་ལུང་པས། རྒྱ་གར་ཤར་ནུབ་ལི་དང་བལ་པོའི་ཡུལ། །ཞེས་བྲིས་པ་ནོར་ཞེས་འཆད་པར་སྣང་ལ། སྤྱིར་ལི་ཡུལ་ལུང་བསྟན་གྱི་མདོར་མ་འོངས་པ་ན་འདིར་བོད་དང་སུམ་པ་དང་རྒྱ་རྣམས་ཀྱང་འབྱུང་ཞེས་བཤད་པ་སོགས་དང་སྦྱར་ན་བལ་ཡུལ་པ་རྣམས་རྣམ་སྲས་དང་མཽངྒལ་གྱི་བུས་ཆུ་དྲལ་བའི་ས་བལ་པོ་ཕམ་ཐིང་ཡིན་པ་དང་གོ་མ་ལ་སཱ་ལའི་མཆོད་རྟེན་འཕགས་པ་ཤིང་ཀུན་ཡིན་པར་འདོད་ཅིང་བོད་ཐང་དུ་བྱམས་པ་བཞེངས་པ་ཡང་བལ་པོའི་རྒྱལ་པོ་དེ་ཝ་ལྷའམ་འོད་ཟེར་གོ་ཆའི་སྲས་མོ་བལ་བཟའ་ཁྲི་བཙུན་བོད་དུ་བྱོན་པའི་སྐལ་བར་ཐང་ཆེན་པོ་ཅིག་ཞིང་དུ་བྱས་སྟེ་བྱིན་པ་ད་ལྟ་བོད་ཐང་དུ་གྲགས་ཤིང་དེར་རྒྱལ་པོས་གཙུག་ཁང་བརྩིགས་པ་དེང་སང་ཞིག་ནས་མགོན་པོའི་རྡོ་སྐུ་ཞིག་ད་དུང་ཡོད་པ་ལ་བོད་ཐང་མགོན་པོ་ཅེས་མཆོད་པ་བྱེད་པ་ཡོད་ལ་སྤྱིར་བལ་ཡུལ་ཉིད་ན་ཆུ་བོའི་ཕར་འགྲམ་གྱི་ངོས་ལ་བལ་ཡུལ་དང་ཚུར་ཕྱོགས་ལ་ལི་ཡུལ་ཞེས་འབོད་པར་བྱེད་ཏོ། །ཕལ་སྐད་ཀྱི་སྡེ་ཚན་བདུན་པ་བྱེད་པོས་བལ་ཡུལ་གྱི་སྐབས་སུ་ཡུལ་འདི་ཁ་ཅིག་ལི་ཡུལ་དུ་འདོད་ཁ་ཅིག་གླང་རུ་ལུང་བསྟན་པའི་ཡུལ་དེར་འདོད་ཀྱང་ཕྱི་མ་དཔྱད་པར་བྱ་ཞིང་འདི་ལི་ཡུལ་ནི་མ་ཡིན་སྟེ་གོ་མ་ལ་སཱ་ལ་གནྡྷའི་མཆོད་རྟེན་མེད་པའི་ཕྱིར་ཞེས་བྲིས་ཀྱང་དེ་ནི་ཤིང་ཀུན་གྱི་མཆོད་རྟེན་ཉིད་ཀྱི་མིང་དུ་བལ་པོ་རྣམས་འདོད་ལ། རི་བོ་གླང་རུ་ཡང་འོད་སྲུང་མཆོད་རྟེན་གྱི་རྨང་གཞིའི་ཚུལ་དུ་རི་ཆུང་རྩེ་ཕྲ་བ་གླང་རུ་ཕྲེད་ལ་བཞག་པ་འདྲ་བ་ཞིག་ཡོད་པ་དེ་ཡིན་པར་བལ་པོ་རྣམས་འདོད་ཅིང་ཤིང་ཀུན་གྱི་མཆོད་རྟེན་༼མ༤བ༽འདི་སྔོན་དང་ཕྱི་མར་རི་གཡོགས་པ་ཡང་དེང་སང་བུམ་པ་མན་ལ་སེང་ལྡེང་གི་ནགས་ཚལ་སྐྱེས་པ་སོགས་གསལ་པོར་ཡོད་པ་ཡུལ་དེར་བགྲོད་པའི་མི་ལ་མངོན་སུམ་དུ་ཡོད་པའི་ཕྱིར་གླང་རུ་ལུང་བསྟན་དང་ལི་ཡུལ་ལུང་བསྟན་ནས་བཤད་པའི་ཆ་མཐུན་ནི་བལ་པོ་ལ་སྣང་བས་སྐབས་དེའི་ལི་ཡུལ་བལ་པོར་བྱས་ཀྱང་རུང་བར་སྣང་མོད། ཕྱི་ནང་གི་ཡུལ་བདུན་ཡུལ་དྲུག་གི་དུས་སྦྱོར་གྱི་ལི་ཡུལ་ནི་བལ་པོར་མི་རུང་སྟེ་དེ་བོད་ཀྱི་བྱང་དུ་དགོས་ལ་བལ་པོ་ནི་ལ་སྟོད་དང་མངའ་རིས་ཀྱི་བར་གྱི་ལྷོ་ན་ཡོད་པའི་ཕྱིར་རོ། །བཅོམ་རལ་བས་ཀྱང་། ས་ནུས་བཟུང་བའི་ལི་ཡུལ་ནི། །རྒྱ་བོད་མཚམས་ཀྱི་བལ་པོ་མིན། །ཞེས་འཆད་པར་སྣང་ལ་སྤྱིར་གླང་རུ་ལུང་བསྟན་དང་ལི་ཡུལ་ལུང་བསྟན་དུ་གྲགས་པ་ལྷ་མོ་དྲི་མ་མེད་པའི་འོད་ལུང་བསྟན་པ་ནི་རི་ལུང་བསྟན་པ་དང་ཡུལ་དུ་གང་ཟག་ལུང་བསྟན་པའི་ཁྱད་པར་མ་གཏོགས་མཚན་གཞི་གཅིག་པར་སྣང་ངོ་། །ལི་ཡུལ་གྱི་སྐབས་བཤད་ཟིན་ཏོ། །

གཉིས་པ་རྒྱ་ནག་གི་རྒྱལ་རབས་ལ་སྔ་ཕྱི་གཉིས་ལས་སྔ་མ་ནི། སྤྱིར་རྒྱ་ནག་གི་ཡུལ་ནི་མ་ཧཱ་ཙི་ན་ཞེས་བྱ་བ་འཛམ་གླིང་གི་བྱང་ཤར་གྱི་སྟོད་ཁྱབ་པར་གནས་པ་ཕྱིའི་རྒྱ་མཚོ་དང་འབྲེལ་བ་ཡུལ་ཤིན་དུ་ཆེ་བ་ཡིན་ལ་འཇམ་དཔལ་རྩ་རྒྱུད་ལས། རྒྱ་ཡུལ་ཀུན་ལ་བསྟན་པ་ཡི། །རྒྱལ་པོ་དབྱིག་སྙིང་པོ་ཅེས་བྱ། །སྡེ་ཆེན་སྟོབས་ཀྱང་ཆེ་བ་དང་། །སེམས་ཀྱིས་ཡི་གེ་བརྒྱད་པ་གྲུབ་པ་དང་ལྷ་ཐམས་ཅད་ལ་དབང་བསྒྱུར་བ་དང་ལོ་བརྒྱ་དང་ལྔ་བཅུར་འཚོ་ཞིང་འཚང་རྒྱ་བར་ལུང་བསྟན་ཅིང་། གཞོན་ནུས་ཡོངས་སུ་བསྟན་པ་ཡིན། །རིག་པ་འདི་ནི་དེ་ཡུལ་དུ། །ད་ནི་མྱུར་དུ་འགྲུབ་འགྱུར་གྱིས། །རིག་པ་གཞན་ནི་ནམ་ཡང་མིན། །ཞེས་རྒྱ་ཡུལ་དུ་འཇམ་དཔལ་གྱི་སྔགས་འགྲུབ་པ་དང་། འཇམ་པའི་དབྱངས་ནི་འོད་ཆེན་པོ། །མངོན་སུམ་དེ་ཡི་ཡུལ་དག་ན། །བྱིས་པའི་གཟུགས་ཀྱིས་བཞུགས་པ་ཡིན། །༼མ༥ན༽ཞེས་རི་བོ་རྩེ་ལྔ་ལ་འཇམ་དཔལ་དངོས་སུ་བཞུགས་པ་དང་། གླང་ཆེན་འགྱིང་རི་ལ་བྱང་ཆུབ་སེམས་དཔའ་ཀུན་དུ་བཟང་པོ་རིན་པོ་ཆེ་སྨུག་པོ་ལས་རང་བྱུང་དུ་བཞུགས་ཤིང་ལོངས་སྤྱོད་རྣམ་ཐོས་སྲས་ལྟ་བུའི་ཡུལ་ལོ། །དེའི་རྒྱལ་རབས་ནི། དང་པོར་རྒྱ་ནག་གི་རྒྱལ་པོ་ཅེའུ་ཞེས་བྱ་བ་བྱུང་སྟེ་ཤཱཀྱའི་རྒྱལ་པོ་གཞུ་བརྟན་དང་དུས་མཉམ། དེའི་རྒྱལ་རབས་བཞི་པ་ཅེའུ་དབང་ཞེས་པ་རྒྱལ་སར་བཏོན་ནས་ལོ་གྲངས་ཉི་ཤུ་ལྷག་པ་སོང་བའི་ཚེ་ཤིང་ཕོ་སྟག་གི་ལོ་ཟླ་བ་བཞི་པའི་ཚེས་བརྒྱད་ཀྱི་ཉིན་ནུབ་ཕྱོགས་ནས་འོད་དང་སྒྲ་ལ་སོགས་པ་ངོ་མཚར་བའི་ལྟས་ཆེར་བྱུང་བས་རྒྱ་ནག་གི་རྩིས་པ་རྣམས་ཀྱིས་སངས་རྒྱས་བཅོམ་ལྡན་འདས་འཁྲུངས་པའི་ལྟས་སུ་ཤེས། བཅོམ་ལྡན་འདས་དགུང་ལོ་སོ་དྲུག་ལ་སངས་རྒྱས་ནས་ལོ་བརྒྱད་ཡུམ་ལ་ཆོས་འཆད་པའི་དོན་དུ་ལྷ་ཡུལ་དུ་བྱོན། དེའི་ཤུལ་དུ་རྒྱལ་པོ་ཨུ་ཏ་ཡ་ནི་བཅོམ་ལྡན་འདས་བལྟ་འདོད་པས་འཕགས་པ་མཽངྒལ་གྱི་བུ་སྤྱན་འདྲེན་དུ་བསྩལ་བས་དེས་ལྷ་ཡུལ་དུ་བཅོམ་ལྡན་འདས་ཀྱི་སྐུ་ཙནྡན་ལས་བཞེངས་ནས་མི་ཡུལ་དུ་སྤྱན་དྲངས། འདི་ལ་མདོ་སྡེ་དྲིན་ལན་བསབ་པ་རྒྱ་ནག་འགྱུར་ལས་ནི་སངས་རྒྱས་ཀྱིས་ཞག་དགུ་བཅུར་ལྷ་ཡུལ་དུ་ཡུམ་ལ་ཆོས་གསུངས། དེའི་བར་རྒྱལ་པོ་ཨུ་ཏྲ་ཡ་ན་ཡིད་སྐྱོ་བར་གྱུར་ནས་གླང་མགོའི་ཙནྡན་ལས་སངས་རྒྱས་ཀྱི་སྐུ་བཞེངས་ཅེས་བཤད་དོ། །དེ་ནས་བཅོམ་ལྡན་འདས་ལྷ་ལས་བབ་པའི་ཚེ་ཙནྡན་ཀྱི་སྐུ་དེས་བཞེངས་ནས་བཅོམ་ལྡན་འདས་ལ་དབུ་བཏུད་བཅོམ་ལྡན་འདས་ཀྱིས་དེའི་སྤྱི་བོར་ཕྱག་བཞག །ང་མྱ་ངན་ལས་འདས་ནས་ལོ་སྟོང་ལོན་པའི་ཚེ་སྐུ་འདི་རྒྱ་ནག་གི་ཡུལ་དུ་སེམས་ཅན་གྱི་དོན་བྱེད་པར་འགྱུར་རོ་ཞེས་ལུང་བསྟན། དེ་ནས་ལོ་བཞི་བཅུ་ཞེ་གཉིས་སུ་དགུང་ལོ་བརྒྱད་བཅུ་ལ་མྱ་ངན་ལས་འདས། རྒྱལ་བ་འདས་ནས་ཆུ་མོ་ཕག་སེ་ཆེན་རྒྱལ་སར་བཞུགས་ནས་ལོ་ངོ་ཕྱེད་དང་གསུམ་འགྲོ་བ་དེ་ལ་བརྩིས་པས་དེ་ཡན་ཆད་ལ་ལོ་ཉིས་སྟོང་དང་བཅུ་གསུམ་༼མ༥བ༽སོང་། ཙནྡན་ཇོ་བོ་བཞེངས་ནས་ལོ་ཉིས་སྟོང་ལྔ་བཅུ་ཐམ་པ་འགྲོ་ཞེས་རྒྱ་ནག་གི་ཙནྡན་ཇོ་བོའི་ལོ་རྒྱུས་ས་པཎ་གྱི་སློབ་མ་བྱང་ངོས་མཁན་པོ་ཤེར་ཡེས་ཀྱིས་བོད་དུ་བསྒྱུར་བ་ན་ཡོད་པར་སྣང་། དེ་ནས་ཚལ་པའི་དེབ་དམར་བསྒྲིགས་པའི་མེ་ཁྱི་ཡན་ལ་ལོ་བརྒྱད་བཅུ་རྩ་བཞི་སོང་ཟེར་རོ། །ཅེའུ་ལ་རྒྱལ་རྒྱུད་སུམ་བཅུ་སོ་དྲུག་བྱུང་། འདི་ལ་སོ་དྲུག་པོ་འདིས་ལོ་བརྒྱ་སྲིད་བཟུང་ཞེས་ཚལ་པའི་དེབ་དམར་དང་རྒྱལ་རབས་ཆོས་བྱུང་ན་མཐུན་པར་སྣང་ཡང་སོ་དྲུག་གིས་ལོ་བརྒྱ་ལས་མ་བཟུང་ན་རྒྱལ་པོ་རེ་རེའི་ཐོབ་སྐལ་ཆ་མཉམ་པ་ན་ལོ་གཉིས་རེ་ལྷག་ཙམ་ལས་མི་འབྱུང་ལ་འདིའི་འོག་རྒྱལ་རབས་བཅུ་བདུན་པ་ལ་སངས་རྒྱས་ཀྱི་བསྟན་པ་རྒྱ་ནག་དུ་བྱུང་ལ་དེའི་ཚེ་སྟོན་པ་འདས་ནས་ལོ་སྟོང་འགྲོ་དགོས་པས་འགྲིགས་པའི་གནས་མེད་དོ། །དེས་ན་ལོ་བརྒྱད་བརྒྱ་སྲིད་བཟུང་ཞེས་པ་ལྟ་བུ་ཞིག་ཡོད་པའི་ཡི་གེ་ཉམས་པར་ངེས་སོ། །དེ་རྗེས་ཆིན་ཧྲི་ཧང་གི་རྒྱལ་པོ་གཉིས་བྱུང་ལོ་བདུན་བཅུར་སྲིད་བཟུང་། དེ་ནས་ཧན་ཀའོ་ཟུང་ཞེས་པའི་རྒྱལ་པོ་བྱུང་སྟེ་རྒྱལ་རྒྱུད་བཅུ་གཉིས་ཀྱི་བར་དུ་སྲིད་བཟུང་། བཅུ་གཉིས་པའི་དུས་དེར་བློན་པོ་ཨཾ་མཾ་གིས་ངོས་ལོག་བྱས་སྟེ་རྒྱལ་ས་ཕྲོགས་ནས་ལོ་བཅོ་བརྒྱད་བཟུང་། དེ་ནས་ཧན་གྱི་རྒྱུད་པ་སླེའུ་གོང་བུས་ཨཾ་མཾ་བསད་སྟེ་རྒྱལ་ས་བཟུང་། དེ་ལ་བུ་ལྔ་བྱུང་བའི་ལྔ་པ་ཧན་མིང་ཏིས་རྒྱལ་པོ་བྱེད་པའི་ཚེ་རྒྱ་གར་ནས་པཎྜིཏ་ཛུ་ཧ་ལཾ་ཟེར་བ་བདེན་པ་མཐོང་བ་གཉིས་ཀྱིས་རྟ་དཀར་པོ་ཅིག་ལ་ཐེག་པ་ཆུང་ངུའི་སྡེ་སྣོད་བཀལ་ནས་རྒྱ་ནག་དུ་འོང་ཧོ་ནཾ་ཧུར་པའི་མའི་སའི་ལྷ་ཁང་བཞེངས། ཆོས་བསྒྱུར་དེ་ནས་དེང་སང་གི་བར་དུ་སངས་རྒྱས་ཀྱི་བསྟན་པ་དར་བ་ཡིན། པཎྜིཏ་དེ་གཉིས་དགྲ་བཅོམ་ཐོབ་སྟེ་གཅིག་ལྷ་ཁང་དེའི་འོག་དུ་འགོག་པ་ལ་སྙོམས་པར་ཞུགས་ནས་བྱམས་པ་བྱོན་པའི་ཚེ་ལངས་སྟེ་མྱ་ངན་ལས་འདས། གཅིག་རྫུ་ཕྲུལ་གྱིས་ན་མཁའ་ལ་ཕུར་སྟེ་རྒྱ་མཚོའི་གླིང་ཀའུའི་དཀར་པོ་ཅེས་༼མ༦ན༽བྱ་བའི་རྒྱལ་ཁམས་སུ་སོང་སྟེ་མྱ་ངན་ལས་འདས་སོ། །

འདི་ལ་རྒྱ་ཡུལ་དུ་ཆོས་དར་ཚུལ་བུ་ཡན་དུ་རྒྱལ་པོའི་ལུང་གིས་ཡུ་གུར་གྱི་བཙུན་པ་ཨོག་ཟོས་རྒྱ་ནག་གི་སྐད་ལས་ཡུ་གུར་གྱི་སྐད་དུ་བསྒྱུར་ཞིང་ཕྱིས་དགེ་སློང་པུཎྱཻ་ཤྲཱི་བྷ་དྲས་ས་སྐྱར་བོད་སྐད་དུ་བསྒྱུར་བའི་ཡི་གེ་ལས་ནི་འདི་ལྟར་བྱུང་སྟེ། སྔོན་ཧན་མིང་ཏི་ཅེས་བྱ་བའི་རྒྱལ་པོའི་དུས་སུ་ཡུང་ཕིང་ལོ་གསུམ་པ་སིན་བྱའི་ལོ་ལ་རྒྱལ་པོ་ཧན་མིང་ཏི་དེའི་རྨི་ལམ་དུ་སྐུ་གཟུགས་གསེར་གྱི་མདོ་ཅན་ཁྲུ་བཅུ་དྲུག་པ་ཉི་མ་ལྟར་འོད་ཟེར་རབ་ཏུ་འཕྲོ་བའི་མི་ཞིག་ན་མཁའ་ལས་བྱོན་ནས་ཕོ་བྲང་གི་མདུན་ན་བཞུགས་པ་མཐོང་སྟེ་ནང་པར་རྨི་ལམ་དེ་བློན་པོ་རྣམས་ལ་བསྙད་པས་ཧུ་ཡི་ཞེས་བྱ་བའི་བློན་པོ་ཅིག་གིས་ཞུས་པ། ཅིའུ་ལ་ཡི་ཞེས་བྱ་བའི་ཡི་གེའི་ནང་ནས་སྔོན་ཅེའུ་ཇིའུ་དབང་ཞེས་བྱ་བའི་རྒྱལ་པོའི་དུས་སུ་ས་སྟག་ལོ་ཟླ་བ་བཞི་པའི་ཚེས་བརྒྱད་ཀྱི་ནམ་ལངས་པ་དང་རླུང་འཚུབ་ཆེན་པོ་བྱུང་། ཕོ་བྲང་ཐམས་ཅད་གཡོས། ཡང་དེའི་ནུབ་མོ་འོད་ཟེར་ཁ་དོག་ལྔ་པ་ནམ་མཁའི་ཁམས་སུ་འཁྲིགས་སྟེ་ཕྱིས་སྔོན་པ་དང་དམར་པོར་གྱུར་ནས་ན་མཁའ་ཀུན་ཁྱབ་པ་ལས་རྒྱལ་པོ་དེས་རྩིས་པའི་གཙོ་བོ་སུ་ཡི་འུ་ཞེས་བྱ་བའི་མི་དབོན་ལ་འདི་རྣམས་ཅིའི་མཚན་མར་འདུག་དྲིས་པས་དེ་ན་རེ་ནུབ་ཕྱོགས་རྒྱ་གར་དུ་བསོད་ནམས་ཆེན་པོ་དང་ལྡན་པའི་གང་ཟག་ཁྱད་པར་ཅན་ཞིག་བྱུང་འདུག །དེའི་ཆོས་ལུགས་རྣམས་ལོ་སྟོང་ནས་རྒྱལ་ཁམས་འདིར་འོང་བའི་ལྟས་སུ་འདུག་ཞུས་པས་རྒྱལ་པོ་དེས་གྲོང་ཁྱེར་གྱི་ལྷོ་ཕྱོགས་སུ་ནམ་གའུ་ཞེས་བྱ་བ་ལྷ་གསོལ་བྱ་བའི་གནས་ཀྱི་བདུན་དུ་རྡོ་རིང་ལ་ཡི་གེར་བཀོད་ནས་གདའ། དེ་ནས་ད་ལྟ་སིན་བྱ་ལོའི་བར་ལ་ལོ་སྟོང་དང་བཅུ་སོང་ནས་གདའ་བས་རྒྱལ་པོའི་མནལ་ལམ་འདི་ངེས་པར་སྔོན་གྱི་གཏམ་དེ་རྣམས་དང་མཐུན་པར་གདའ་ཞུས་པས་རྒྱལ་པོ་ཡིད་ཆེས་སྟེ་ལང་ཇུས་ཡིན་དང་ཅུ་ལང་སང་སིན་ཀིན་དང་བའུ་ཞིའུ་སུན་སོགས་མི་བཅོ་༼མ༦བ༽བརྒྱད་ནུབ་ཕྱོགས་རྒྱ་གར་ལ་སངས་རྒྱས་ཀྱི་གསུང་རབ་གདན་འདྲེན་དུ་བཏང་ངོ་། །དེ་རྣམས་ཀྱིས་བས་ཇའི་ཡུལ་དུ་སླེབས་པ་དང་རྒྱ་གར་གྱི་མཁན་པོ་སྡེ་སྣོད་གསུམ་འཛིན་པ་གྲོལ་པ་དང་འབར་བ་ཞེས་བྱ་བ་གཉིས་ཀྱིས་ཆོས་ཀྱི་རྣམ་གྲངས་ལྔ་བཅུ་རྩ་གཉིས་ཡོད་པའི་མདོའི་པོ་ཏི་ཅིག་དང་སྔོན་ཨུ་ཏྲ་ཡ་ནས་བཞེངས་པའི་ཐུབ་པའི་བྲིས་སྐུ་སྤྱན་དྲངས་ནས་རྒྱ་ནག་དུ་འོངས་པ་ཕྲད་སྟེ་བསྡོངས་ནས་ལོག །ཡུང་ཕིང་ལོ་བཅུ་གཅིག་པ་ཆུ་འབྲུག་ལོ་ཟླ་བ་བཅུ་གཉིས་པའི་ནམ་གང་ལ་ཨ་ཧོན་མ་ཧུ་ཞེས་བྱ་བའི་གྲོང་ཁྱེར་དུ་ཕྱིན་སྟེ་ཧན་མིང་ཏི་རྒྱལ་པོས་བསུ་བ་དང་བཀུར་སྟི་རིམ་གྲོ་ཆེར་བྱས་ནས་ལྷ་གཟོ་པ་རྣམས་སངས་རྒྱས་ཀྱི་སྐུ་གཟུགས་འབྲིར་བཅུག་ནས་ཆིང་ལང་ཐའི་ཞེས་བྱ་བའི་ཕོ་བྲང་དུ་བཞུགས་བཅུག་སྟེ་སྐྱེ་བོ་རྣམས་ལ་ཡ་མཚན་པར་བྱ་བའི་ཕྱིར་གྲོང་ཁྱེར་གྱི་ནུབ་སྒོར་སྐུ་གཟུགས་བཀྲམ་ནས་བལྟར་བཅུག་གསུང་རབ་བསྒྱུར་ནས་བྲིས་སྟེ་ལན་ཐིང་ཞེས་བྱ་བའི་དེབ་འཇོག་པའི་མཛོད་དུ་རྡོ་བ་ལས་བྱས་པའི་ཟ་མ་ཏོག་གི་ནང་དུ་བཞུགས་སུ་བཅུག །དེའི་རྗེས་སུ་སའི་བའི་མི་ཞེས་བྱ་བའི་གཙུག་ལག་ཁང་བཞེངས་སོ། །དེ་ནས་ཡུང་ཕིང་ལོ་བཅུ་བཞི་པ་ཟླ་བ་དང་པོའི་ཚེས་གཅིག་ལ་རི་ཆེན་པོ་ལྔ་ན་གནས་པའི་ཟིན་ཤིང་རྣམས་རྒྱལ་པོ་ཧན་མིང་ཏིའི་དྲུང་དུ་མཇལ་དུ་འོངས་སྟེ་ཕན་ཚུན་ནང་དུ་རྒྱལ་པོས་ཁོ་བོ་ཅག་གི་ཆོས་ལུགས་བཞག་ནས་ཐག་རིང་རྒྱལ་ཁམས་མི་གཅིག་པ་ནས་ཆོས་བཙལ་ནས་ཁྱེར་འོངས་འདུག །དེའི་དགེ་སྦྱོང་དག་དང་རྒྱལ་ལ་བཙུགས་སྟེ་ཆོས་བདེན་རྫུན་བརྟག་དགོས་ཅེས་གྲོས་བྱས་སྟེ་རྒྱལ་པོ་ལ་ཞུས་པར། བདག་ཅག་རི་ཆེན་པོ་ལྔ་ན་གནས་ཅིང་ཀོན་ཆེན་པོ་བཅོ་བརྒྱད་ན་ཡོད་པའི་ཐའི་ཤང་ལང་གྷན་གི་སློབ་མ་ཇུ་ཟིན་ཤིང་ལ་སོགས་པའི་མི་དྲུག་བརྒྱ་དགུ་བཅུ་པོས་འཇིགས་བཞིན་དུ་ཞུ་བ་ལ་བདག་ཅག་རྣམས་ཀྱི་ཆོས་ནི་གཟུགས་མེད་པ་དབྱིབས་མེད་པ་བླ་ན་མེད་པ་རང་བྱུང་གི་ལམ་ཆེན་པོ་ཡིན་ཞིང་རི་ཆེན་པོ་རྣམས་ན་གནས་པ་བདག་ཅག་ལ་སོགས་པའི་༼མ༧ན༽ཟིན་ཤིང་རྣམས་ལ་ཐོགས་པ་མེད་པར་མཐོང་བ་དང་ཐག་རིང་ནས་ཀྱང་ཐོས་པ་དང་བསྟན་བཅོས་རྒྱ་ཆེན་པོ་ཤེས་པ་དང་ལྷ་འདྲེ་མངག་གཞུག་བྱེད་པ་དང་མེ་ལ་ཞུགས་ན་མི་འཚིག་པ་དང་ཆུ་ལ་སོང་ཡང་མི་བྱིང་བ་དང་དངོས་སུ་ན་མཁའ་ལ་འཕགས་ནས་འགྲོ་བ་དང་རང་ལུས་སྦེད་པ་ལ་སོགས་པའི་ཡོན་ཏན་མཆིས་པས་རྒྱལ་པོས་ཐུགས་ལ་བཏགས་ན་དགེ་སྦྱོང་དེ་དག་དང་རྒྱལ་ལ་བཙུགས་སྟེ་བརྟག་དཔྱད་བགྱི་འཚལ། གཅིག་དུ་ན་རྒྱལ་པོ་ཐུགས་ཆེས་པ་དང་གཉིས་པར་བདེན་རྫུན་ཤན་འབྱེད་འཚལ་ལགས་པས་གལ་སྟེ་བདག་ཅག་རྣམས་ཀྱིས་ཡོན་ཏན་དེ་དག་ལ་མ་སླེབ་ན་ཉེས་པ་ལྗི་མོ་ཇི་ལྟར་ལན་པ་རྒྱལ་པོས་མཁྱེན། ཅི་སྟེ་བདག་ཅག་རྣམས་རྒྱལ་ན་དེ་དག་མེད་པར་མཛད་པའང་རྒྱལ་པོས་མཁྱེན། ཞེས་ཞུས་པས་རྒྱལ་པོས་རྒྱ་གར་བའི་སློབ་དཔོན་དེ་དག་ལ་ངོ་རིང་ངེད་ལ་ཟིན་ཤིང་རྣམས་ཀྱིས་ཁྱེད་རྣམས་དང་རྒྱལ་བཙུགས་སྟེ་བརྟག་དགོས་ཅེས་སྨྲ་ན་ཁྱེད་རྣམས་ཅི་དགོངས་ཅེས་དྲིས་པས་སློབ་དཔོན་གཉིས་ཀྱིས་ངེད་ཀྱི་ཆོས་ལུགས་ནི་ཤིན་དུ་རྒྱ་ཆེ་ཞིང་བརྗོད་ཀྱིས་མི་ལང་བ་བསམ་གྱིས་མི་ཁྱབ་པའི་ཡོན་ཏན་དང་ལྡན་པ་ལགས། ཟིན་ཤིང་གི་ཆོས་ལུགས་སངས་རྒྱས་ཀྱི་གསུང་རབ་ལ་འགྲན་ན་ཇི་ལྟར་མར་མེའི་འོད་ཀྱིས་ཉི་ཟླ་ལ་འགྲན་པ་དང་ཝས་སེང་གེ་ལ་འགྲན་པ་ལྟར་འགྱུར་པས་ག་ལ་མཚུངས། དེ་ལགས་ན་ཟིན་ཤིང་རྣམས་ཀྱི་ཚིག་བཞིན་དུ་རྒྱལ་འཛུགས་པར་བྱའོ་ཞེས་ཞུས་པས། ཧན་མིང་ཏི་རྒྱལ་པོས་ཆང་ཤུ་ལིང་གུང་སང་ཞེས་བྱ་བའི་བློན་པོ་ལ་ཟླ་བ་དང་པོ་འདིའི་ཚེས་བཅོ་ལྔའི་ཉིན་པར་སའི་མ་སི་ཞེས་བྱ་བའི་གཙུག་ལག་ཁང་གི་མདུན་དུ་ཕན་ཚུན་རྒྱལ་གཙུགས་སྟེ་ཕན་ཚུན་རྩོད་པ་བྱེད་དུ་ཆུག་ཞེས་བཀའ་བསྩལ་ཏོ། །དེ་ནས་ཧ་ཡའུ་རི་ན་གནས་པའི་ཇུ་ཟིན་ཤིང་ཞེས་བྱ་བ་དང་པི་ཧ་ཡའུ་ན་གནས་པ་ཆང་ཟིན་ཤིང་དང་རི་ཧིན་ཡའུ་གནས་པ་ཧུ་འུན་ཟིན་ཤིང་དང་རི་ཐུང་ཡའུ་ན་༼མ༧བ༽གནས་པའི་ཡེའུ་ཏི་ཟིན་ཤིང་དང་རི་སུང་ཡའུ་ན་གནས་པ་ལུ་བུའི་ཐུང་ཟིན་ཤིང་དང་གཞན་ཡང་ཧོ་ཤན་ཐེན་ལུའུ་ཐའི་བའུ་ལུ་ལ་སོགས་པ་རི་ཆེན་པོ་བཅོ་བརྒྱད་ན་གནས་པའི་ཀེ་འུན་ཟིན་ཤིང་སོགས་ཟིན་ཤིང་རྒན་པ་རྣམས་ཀྱིས་ལི་བའུ་གྱིང་ལ་སོགས་ཆོས་པོ་ཏི་ལྔ་བརྒྱ་དགུ་པོ་ཐབ་དང་པོའི་ཁར་བརྩིགས། གཞན་ཡང་མཁས་པས་བྱས་པའི་ཡན་ལག་སོ་བདུན་པ་སོགས་པོ་ཏི་ཉིས་བརྒྱ་སོ་ལྔ་ཐབ་གཉིས་པར་བརྩིགས། ལྷ་འདྲེན་རྣམ་པ་མང་པོའི་སྐུ་གཟུགས་རྣམས་ཐབ་གསུམ་པར་བརྩིགས་སོ། །ལྷོ་ཕྱོགས་སུ་གདན་ཁྲི་ཆེན་པོ་བཤམས་ནས་རྒྱལ་པོ་བློན་པོའི་འཁོར་དང་བཅས་པ་འདུག་གོ །རྒྱལ་པོའི་བཙུན་མོ་ནི་བུད་མེད་ཀྱི་འཁོར་དང་བཅས་སྟེ་ཕྱོགས་གཅིག་དུ་འདུག་གོ །དེ་ལ་སོགས་པའི་སྐྱེ་བོ་གྲངས་མེད་པ་ལྟད་མོ་ལ་འཚོགས་སོ། །ཕྱོགས་གཅིག་དུ་སངས་རྒྱས་ཆོས་ཀྱི་སྐུ་གཟུགས་སྐུ་གདུང་གསུང་རབ་དང་བཅས་པ་ཐབ་གཅིག་གི་ཁར་བཞག་གོ །དེ་ནས་ཚེས་བཅོ་ལྔའི་ཉིན་གྱི་གདུགས་ཚོད་ཚར་བ་དང་ཟིན་ཤིང་རྣམས་པུས་མོ་བཙུགས་སྟེ་སྤོས་བདུག་ཞིང་འདི་སྐད་དུ། དབེན་ཤིང་ཐེན་བཙུན་སོགས་ལྷ་འདྲེའི་ཚོགས་རྣམས་ཀྱི་རྣམ་པ་གཉིས་པོ་འདི་ཤན་འབྱེད་པའི་ཕྱིར་སྲེག་པ་ལགས་པས་བདག་ཅག་རྣམས་ལ་དགོངས་སུ་གསོལ་ཞེས་གསོལ་བ་བཏབ་ནས་མེ་སྤར་བས་དེ་རང་གི་རྟེན་རྣམས་འཚིག་ནས་ཐལ་བར་གྱུར་ཏོ། །དེ་མཐོང་ནས་ཟིན་ཤིང་རྣམས་བཞིན་གྱི་མདོག་འགྱུར་སྟེ་འཇིགས་ཤིང་སྡུག་བསྔལ་བས་མེ་དང་ཆུ་ལ་འཇུག་པ་སོགས་རྫུ་འཕྲུལ་རྣམས་ཉམས་ནས་ལྷ་འདྲེ་མངག་པ་དང་ལུས་སྤང་བར་མ་ནུས་སྟེ་སོ་སོར་ངོ་ཚ་བ་དང་འཇིགས་བཞིན་པས་གནས་པར་གྱུར་ཏོ། །སངས་རྒྱས་ཀྱི་སྐུ་གཟུགས་སྐུ་གདུངས་གསུང་རབ་དང་བཅས་པ་མ་ཚིག་པར་ཤོག་བུའི་མདོག་ནི་དམར་བཙོས་མ་ལྟར་གསེར་རྩི་གྲས་ཀྱི་མདོག་ནི་དམར་བར་གྱུར་ནས་ཅུང་ཟད་ཀྱང་མ་ཤིག་མ་ཉམས་སོ། །དེ་ནས་སྐུ་གདུང་ནས་འོད་སྣ་ལྔ་བྱུང་ནས་ན་མཁར་འཁོར་ཞིང་གདུགས་བཞིན་དུ་གྱུར་ནས་ཚོགས་དེ་༼མ༨ན༽བཀབ་ནས་ཉི་མའི་འོད་བསྒྲིབས་སྟེ་གནས་སོ། །དེའི་ཚེ་སློབ་དཔོན་གྲོལ་བ་དང་འབར་བ་གཉིས་ན་མཁའ་ལ་འཕགས་སྟེ་ཆོ་འཕྲུལ་སྣ་ཚོགས་པ་བསྟན་ཏོ། །ན་མཁའ་ལས་ལྷའི་མེ་ཏོག་གི་ཆར་བབ་ཅིང་ལྷའི་རོལ་མོའི་སྒྲ་གྲགས་པར་གྱུར་ཏོ། །དེར་འདུས་པའི་སྐྱེ་བོའི་ཚོགས་ཀུན་གྱིས་ཨེ་མ་རྨད་དུ་བྱུང་བ་བས་ཀྱང་ཆེ་རྨད་དུ་བྱུང་བ་སྔར་ནས་རྙེད་པར་མ་བྱུང་བའི་ཆོས་དེ་རིང་རྙེད་ཏོ་ཅེས་སྨྲས་སོ། །དེ་ནས་སློབ་དཔོན་གྲོལ་པས་སྐྱེ་བོའི་ཚོགས་ལ་ཚིགས་སུ་བཅད་སྟེ་སྨྲས་པ། མར་མེས་ཉི་ཟླའི་འོད་དག་དང་། །ཝ་ཡིས་རི་དྭགས་རྒྱལ་པོ་དང་། །རྫིང་བུས་རྒྱ་མཚོ་ཆེན་པོ་དང་། །སྒང་གིས་ལྷུན་པོར་མཚུངས་སམ་ཅི། །ཆོས་སྤྲིན་འཇིག་རྟེན་ཀུན་ཁྱབ་བས། །འགྲོ་བའི་དགེ་བའི་མྱུ་གུ་སྐྱེད། །རྨད་བྱུང་རྙེད་དཀའི་ཆོས་དར་བས། །ཕྱོགས་ཀུན་འགྲོ་ལ་ཕན་པར་འགྱུར། །ཞེས་སངས་རྒྱས་ཀྱི་ཆེ་བའི་ཡོན་ཏན་བསྔགས་པ་བརྗོད་དོ། །དེ་ནས་ཐའི་ཧུ་ཆང་ཡིན་ཞེས་བྱ་བའི་བློན་པོས་ཟིན་ཤིང་རྒན་པ་རྣམས་ལ་ཁྱེད་རྣམས་ཀྱི་ཆོས་ནི་རྫུན་དུ་འདུག་པས་ད་རྒྱ་གར་ནས་ཡོང་བའི་ཆོས་ལ་སྐྱབས་ན་རིགས་པར་འགྱུར་ཞེས་སྨྲས་སོ། །དེའི་ཚེ་སི་གུ་ཡང་ཛིང་ཧིའུ་ལེའུ་ཤེན་སུན་སོགས་མི་དཔོན་སྟོང་ཕྲག་གཅིག་རི་ཆེན་པོ་བཞི་དང་རི་གཞན་ན་གནས་པ་ལུ་གུའི་ཐུང་སོགས་ཟིན་ཤིང་དྲུག་བརྒྱ་དང་ཉི་ཤུ་རྩ་བརྒྱད་དང་བཙུན་མོ་དབང་སི་ཧུས་གཙོ་བྱས་བུད་མེད་ཉིས་བརྒྱ་སུམ་བཅུ་གྲོང་ཁྱེར་གྱི་འབངས་སུམ་བརྒྱ་བདུན་བཅུ་རྣམས་རབ་ཏུ་བྱུང་ངོ་། །ཟླ་བ་དང་པོའི་ཚེས་བཅུ་དྲུག་ལ་རྒྱལ་བློན་སྐྱེ་བོའི་ཚོགས་དང་བཅས་པས་གདུགས་ཚོད་ཀྱིས་བསྙེན་བཀུར་སྟེ་དེའི་ནུབ་མོ་སྒྲོན་མེ་ཆེན་པོ་སྤར་ནས་རོལ་མོ་སྣ་ཚོགས་ཀྱིས་རིམ་གྲོས་བྱས་སྟེ་དེང་སང་གི་བར་དུ་མར་མེ་སྒྲོན་པའི་ལྟད་མོ་བྱེད་དོ། །ཟླ་བ་དེ་ཉིད་ཀྱི་གཞུག་ཐུག་པ་ལ་རབ་བྱུང་དེ་ཐམས་ཅད་ལ་ཆོས་གོས་དང་ལྷུང་བཟེད་དང་མལ་སྟན་དང་ཡོ་བྱད་ཐམས་ཅད་སྦྱར། གྲོང་ཁྱེར་གྱི་ཕྱི་རོལ་དུ་སྡེ་ཆེན་༼མ༨བ༽པོ་བདུན་དང་ནང་དུ་གསུམ་བཞེངས་སྟེ་སྡེ་བདུན་དུ་ཧྭ་ཤང་སྡེ་བཙུན་པ་རྣམས་དང་སྡེ་གསུམ་དུ་བན་མོ་རྣམས་བཞག་གོ །དེ་ནས་རྒྱ་ཡུལ་གྱི་མི་ཐམས་ཅད་དཀོན་མཆོག་གསུམ་ལ་རབ་ཏུ་དད་ཞིང་དད་པས་གཙུག་ལག་ཁང་དང་སྡེ་དང་མཆོད་རྟེན་མང་པོ་བཞེངས་སྟེ་བཀུར་སྟི་དང་རིམ་གྲོའི་ཆུ་བོ་རྣམས་བསྟན་པའི་རྒྱ་མཚོ་ཆེན་པོ་ལ་བབ་བོ། །སྐྱེ་བོ་གྲངས་མེད་དཔག་དུ་མེད་པ་རབ་ཏུ་ཕྱུང་ནས་བརྩོན་པ་དང་འབད་པས་གྲོལ་པ་དང་ཐར་པའི་ཕན་བདེ་ལ་རེག་པར་གྱུར་ཏོ། །རྒྱུ་མཚན་དེ་ལས་རྒྱ་ཡུལ་དུ་བསྟན་པ་དེང་སང་གི་བར་ལ་རྒྱུན་མ་ཆད་པར་གནས་པ་ཡིན་ནོ། །ཞེས་བྱུང་ལ་འདི་དེབ་དམར་སོགས་ན་མི་སྣང་ཡང་སྔ་མ་དང་མཐུན་ཞིང་དེ་ལས་ཅུང་ཞིབ་པར་སྣང་བས་བདག་གིས་བཀོད་པའོ། །ཟིན་ཤིང་ནི་རྗེ་ས་པཎ་གྱིས་ཐུབ་པའི་དགོངས་བསྡུས་ལས་མུ་སྟེགས་ཀྱི་ལྟ་སྤྱོད་བཤད་ནས་དེའི་ཆ་མཐུན་གྱི་སྐབས་སུ་དང་པོ་ཐ་བོ་ཤང་ལང་གྷུན་ཞེས་བྱ་བ་མའི་མངལ་དུ་ལོ་བརྒྱད་བཅུ་རྩ་གཉིས་བསྡད་སྟེ་སྐྱེས་པའི་ཚེ་དབེན་པ་ལ་དགའ་ཞིང་འཇིག་རྟེན་པའི་མངོན་ཤེས་ཐོབ་པ་དེའི་ཆོས་ནི་གཟུགས་མེད་པ་དབྱིབས་མེད་པ་བླ་ན་མེད་པ་རང་བྱུང་གི་ལམ་ཆེན་པོར་འདོད་པ་དེའི་རྗེས་སུ་འབྲང་པ་རྒྱ་ནག་ན་གནས་པ་རྣམས་སྟེ་གྲངས་ཅན་པ་དང་ཚུལ་མཚུངས་སོ་ཞེས་སྣང་ངོ་། །ཧན་མིང་ཏི་རྒྱལ་པོ་འདས་ནས་དེའི་སྲས་ཧན་ཧ་འོ་ཏིའཾ་ཧན་ཧེན་ཏིས་རྒྱལ་ས་བཟུང་། ཡི་གེ་ཁ་གཅིག་ན་དེ་ནས་ཧན་གྱི་རྒྱལ་རབས་ཉི་ཤུ་རྩ་བཞི་པ་ཧན་ཧིན་ཏི་ཟེར་བ་འདུག་ཡང་འདི་དག་པར་སེམས། འདིའི་ཚེ་བློན་པོ་ཚ་བོ་ཟེར་བ་ཞིག་གིས་རྒྱལ་ས་ཕྲོགས་སྟེ་རྒྱལ་རབས་ལྔར་བཟུང་། དེའུ་བློན་པོ་འུ་མས་ཀྱིས་རྒྱལ་ས་ཕྲོགས། དེའི་རྗེས་སུ་ཧིའུ་ཙིང་དང་དེའི་སྲས་དུང་ཙིང་དེའི་གཅུང་གའི་ཙིང་སྟེ་གསུམ་པོས་རིམ་པར་བཟུང་། གའི་ཙིང་རྒྱལ་པོའམ་པྲི་ཏིལ་རྒྱལ་པོ་ཡང་ཟེར་བ་འདིའི་དུས་ཇོ་བོ་ཤཱཀྱ་དང་ཙནྡན་ཇོ་བོ་གཉིས་རྒྱ་གར་ནས་ཕེབས་པ་༼མ༩ན༽ཡིན་སྟེ་དེ་ཡང་རྒྱ་གར་གི་ཡུལ་གྲུ་ཞིག་ན་སངས་རྒྱས་དགུང་ལོ་བཅུ་གཉིས་པའི་སྐུ་ཚད་ཇོ་བོ་ཤཱཀྱ་དང་སངས་རྒྱས་ཀྱི་རིང་སྲེལ་དང་ཀུ་མ་ར་ཤྲཱི་ཞེས་པའི་པཎྜི་ཏ་མཁས་པ་ཅིག་ཡོད་འདུག་པ་དེར་རྒྱལ་ཁམས་ཆུང་པས་འགྲོ་དོན་མི་འཕེལ་བར་འདུག །ཁྱེད་ཀྱིས་བླངས་ན་སེམས་ཅན་ལ་ཕན་ཞེས་ཁ་ཅིག་གིས་རྒྱལ་པོ་ལ་ཞུས་པས་རྒྱལ་པོ་དེའི་བློན་པོ་གཙོ་བོ་ཞིང་གི་ཕྱིང་སར་ཅིག་དང་ཆུ་མི་དབེན་གྱི་དམག་དཔོན་ཞིག་ཡོད་པར་འདུག་པའི་དམག་དཔོན་ལ་དམག་ཁྲི་ཚོ་བཞི་བཅུ་བསྐུར་ནས་ས་ཆ་དེར་བཏང་། དེར་སླེབས་པའི་ཚེ་རྒྱལ་པོ་དེའི་ཚིག་ལ་ཁྱེད་དང་ངེད་ཁོན་ནི་མེད་དམག་འདི་ཙམ་འོང་བ་ཅི་ཡིན་ཟེར་བ་ལ་ཇོ་བོ་ཤཱཀྱ་དང་རིང་སྲེལ་དང་པཎྜི་ཏ་དང་གསུམ་པོ་འདོད་མི་བསྐུར་ན་དམག་རྡེག་པ་ཡིན་བྱས་པས། སྐུ་གཟུགས་དང་རིང་སྲེལ་དངོས་སུ་ཡོད་པས་བསྐུར། པཎྜི་ཏ་དེ་ན་ནིང་འདས། དེའི་བུ་ལོ་བཅོ་བརྒྱད་འགྲོ་བ་ཀུ་མཱར་ཆུང་བ་ཟེར་བ་ཞིག་ཡོད་པ་སྐུར་བ་ཡིན་ཟེར་ནས་བསྐུར། དེ་རྣམས་ཁྱེར་ནས་དམག་དཔོན་དེ་ཕྱིར་ལོག་རིང་སྲེལ་ཡང་ཨེ་ཡིན་མི་ཤེས་བྱིས་པ་ཐམས་ཅད་ལའང་ཅི་ཡང་མི་ཉན་བསམས་ནས་བཀུར་སྟི་ཆེར་མ་བྱས་པ་ལ་ཉིན་གཅིག་ཁོང་རྣམས་རྟ་ཞོན་ནས་ཡོང་པའི་ལམ་དུ་རྟ་རྒོད་མ་ཞིག་བྱུང་བས་སྐད་ཅིག་བཏོན་པ་དང་དམག་དཔོན་གྱིས་ཞོན་པའི་རྟ་དེས་ཀྱང་སྐད་ཅིག་བཏོན། དེ་ལ་པཎྜི་ཏ་གད་མོ་ཤོར་བས་དམག་དཔོན་གྱིས་ཅི་ཡིན་དྲིས་པས་རྒོད་མ་འདིའི་རྟེའུ་ཅིག་རྩཱ་ཟ་བ་དང་ཆུ་འཐུང་བ་ལ་འགོར་ནས་ལུས་ཡོད་དམག་མང་པོའི་གསེབ་ཏུ་ལམ་ནོར་དོགས་ཡོད་ང་འདི་ལ་སོང་བས་ལམ་མ་ནོར་བར་ཕྱི་ཟིན་པ་ཤོག་ཟེར་གྱིན་འདུག་བྱས་པས་དེ་ལའང་ཡིད་མ་ཆེས་པར་ཡོད་པ་ལ་ཡུད་ཙམ་ཞིག་ན་ལམ་གྱི་ལོགས་ན་རྟེའུ་ཞིག་རྩཱ་ཟ་ཞིང་འདུག །དམག་དཔོན་གྱི་རྟ་དེས་སྐད་ཅིག་བཏོན་པ་དང་། ཐུ་རུ་དེས་ཀྱང་སྐད་ཅིག་བཏོན་ནས་དེ་མ་ཐག་དུ་བང་བཏང་སོང་། ༼མ༩བ༽དེ་ལ་དམག་དཔོན་གྱིས་དམག་རྣམས་ལམ་འབྱེད་དུ་བཅུག །མའི་མདུན་དུ་སླེབས་པས་དམག་དཔོན་ཡིད་ཆེས། དེ་ནས་ཉིན་གཅིག་རི་མཐོན་པོ་ཅིག་གི་མགུལ་དུ་ཞག་ས་བྱས་པ་ལ་པཎྜི་ཏའི་ཚིག་གིས་རང་རེ་འདིར་ཞག་དུ་སྡོད་མི་ཉན་དོ་ནུབ་ནམ་ཕྱེད་པ་ལ་ཆུ་ལོག་བྱུང་ནས་དམག་རྣམས་ཆུས་འཁྱེར་ཉེན་ཡོད་ཟེར་བས་ཐམས་ཅད་བཏེག་ནས་ས་ལེ་བར་བཅུ་གསུམ་ཙམ་གྱི་སྣར་བབ་པ་དང་དེ་ནུབ་ཆུ་ལོག་བྱུང་སྟེ་རི་དེའི་ཉེ་འཁོར་ཐམས་ཅད་ཆུས་ནོན་སྟེ་ཐམས་ཅད་མཚོར་གྱུར། དེ་ནས་དམག་དཔོན་དེ་སྐུ་དང་རིང་བསྲེལ་དང་པཎྜི་ཏ་གསུམ་ག་ལ་ཡིད་ཆེས་ཤིང་དད་པ་ཐོབ། དེ་ནས་དམག་དཔོན་རྒྱལ་པོའི་དྲུང་དུ་འགྲོ་བར་ཆས་པ་ན་གའི་ཙིང་རྒྱལ་པོ་སྐུ་གཤེགས་རྒྱུད་ཆད་ནས་བློན་པོ་ཞིང་གི་ཆིང་སང་དེས་རྒྱལ་པོ་བྱས་འདུག་ཟེར་བ་ཐོས་པས་དམག་དཔོན་གྱིས་རང་གི་དམག་ཁྲི་ཚོ་བཞི་བཅུ་པོ་བསྡུས་ནས་སྭི་ཆོན་དང་ཅིའུ་མཁར་ཉི་ཤུ་རྩ་བཞིའི་རྒྱལ་པོ་བྱས། ཕྱིས་དམག་དཔོན་རྒྱལ་པོ་དེའི་ལམ་གནས་ཆིང་སང་རྒྱལ་པོ་དེའི་བརྒྱུད་པས་ཇོ་བོ་དང་རིང་སྲེལ་དང་པཎྜི་ཏ་གསུམ་བཀུར་སྟི་ཆེན་པོས་ཀིན་ཅང་ཧུར་སྤྱན་དྲངས། འདི་རྒྱ་ནག་དུ་ཐེག་ཆེན་མདོ་སྔགས་ཀྱི་བསྟན་པ་དར་བའི་སྔ་མར་འདུག །པཎྜི་ཏ་དེ་ལ་བཙུན་མོ་བཅུ་ཡོད་པས་དགེ་འདུན་རྣམས་མ་མོས་པ་ལ་ཉིན་གཅིག་གཎྜི་བརྡུངས་ནས་པཎྜི་ཏ་དེས་དགེ་འདུན་རྣམས་ལ་དྲོ་མ་དྲངས་པར་ཁབ་སྡེར་མ་རེ་བཀྱེ། སུས་ཀྱང་ཟ་མ་ནུས་པ་དང་པཎྜི་ཏ་ན་རེ་ཁྱེད་དགེ་འདུན་གཙང་མ་རྣམས་ཀྱིས་ཟ་བར་མི་ནུས་ན་ང་བསླབ་པ་མི་གཙང་བས་བཟའ་བར་བྱ་ཟེར་ནས་ཁབ་ཐམས་ཅད་ཟོས་སྟེ་འཇུ་བས་དགེ་འདུན་རྣམས་ཀྱི་མ་དད་པ་བཟློག །ཕྱིས་པཎྜི་ཏ་དེའི་སློབ་མ་ཅེའུ་ཧྭ་ཤང་ཞེས་པ་ཡོན་ཏན་ཅན་ཞིག་བྱུང་བ་ལ་རྒྱལ་པོ་ཧ་ཅང་དད་པས་བཙུན་མོའི་ཁོར་ལ་གཡེལ་བར་གྱུར་པ་ན་བཙུན་མོ་ཆེ་བ་ཁྲོས་སྟེ་མོ་རང་གི་ལྷམ་ཡ་གཅིག་ཅེའུ་ཧྭ་ཤང་གི་གདན་གྱི་འོག་དུ་བཅུག་སྟེ་རྒྱལ་༼མ༡༠ན༽པོའི་དྲུང་དུ་ཕྱིན་ནས་པཎྜི་ཏ་འདི་བདག་ལ་སྤྱོད་དུ་བྱུང་བ་ལ་བདག་གིས་མ་ཉན་པས་ལྷམ་ཕྲོགས་ནས་ཁྱེར་བྱས་པས་རྒྱལ་པོ་ཡིད་ཆེས་མ་སྐྱེས་ཀྱང་བློན་པོ་རྣམས་ཀྱིས་བལྟར་ཕྱིན་པས་གདན་འོག་ནས་བཙུན་མོའི་ལྷམ་རྙེད་པས་ཉེས་པ་ཅན་དུ་བྱས་སྟེ་པཎྜི་ཏའི་མགོ་བཅད་པ་ལས་ཁྲག་འོ་མར་བབ། པཎྜི་ཏ་རང་གི་ལག་པས་རང་གི་མགོ་བླངས་སྟེ་སྐེ་ལ་སྦྱར་ནས་གཙུག་ལག་ཁང་དུ་ཕྱིན་འཁོར་མང་པོ་ལ་ཆོས་བཤད་ནས་མགོ་པང་དུ་ལྷུང་སྟེ་ཚེའི་དུས་བྱས་སོ། །ཆིང་སང་རྒྱུད་སྟེ་ཆད་ནས་སུའི་གཡང་འདི་དང་དེའི་སྲས་ཐའི་ཡང་ཧུས་རྒྱལ་ས་རིམ་པར་བྱས། དེའི་ཚེ་ཐང་གའུ་ཐུང་ཞེས་པ་རྒྱལ་པོའི་གླེའུ་བུ་སི་གླེའུ་ཤུ་བྱེད་ཅིང་ཡོད་པས་ངོ་ལོག་བྱས་རྒྱལ་ས་ཕྲོགས་སྟེ་དེ་ནི་ཐང་གི་རྒྱལ་པོ་ལ་སྔ་བ་ཡིན་ནོ། །དེའི་བུ་གསུམ་གི་འབྲིང་པོ་ཐང་ཐའི་རྫུང་རྒྱལ་པོའི་དུས་སུ་ཐང་ཛང་ཛང་ཞེས་པའི་ལོ་ཙཱ་བས་རྒྱ་གར་ནས་ཆོས་མང་པོ་བསྒྱུར། དེ་ཡན་ཆད་ལ་རྒྱའི་ལོ་ཙཱ་བ་ཉིས་བརྒྱ་བྱུང་། ཐང་ཛང་ཛང་དེ་རྒྱ་གར་གྱིས་སློབ་དཔོན་དབྱིག་གཉེན་གྱི་སློབ་མ་ཡིན། ཐང་གི་དུས་སུ་ཟོན་ཀླུའི་སྲི་ཞེས་པ་འདུལ་བ་འཛིན་པ་ཆེན་པོ་ཅིག་ཡོད་པ་རི་མཐོན་པོའི་ཟུར་ནས་གཡང་དུ་ལྷུང་བ་ལས་ལྷའི་བུ་ཅིག་གིས་བར་སྣང་ནས་བཟུང་བས་སྣང་བར་མ་གྱུར། ལྷའི་བུ་དེ་ལ་སུ་ཡིན་དྲིས་པས་བདག་རྒྱལ་པོ་རྣམ་སྲས་ཀྱི་བུ་གཉིས་པ་ཡིན། ངེད་དཔུན་བཅུ་གཉིས་ཀྱིས་དེ་བཞིན་གཤེགས་པའི་གསུང་རབ་ཡན་ལག་བཅུ་གཉིས་སྲུང་བར་དམ་བཅས་པ་ལས་བདག་གིས་འདུལ་བའི་སྡེ་སྣོད་སྲུང་བ་ཡིན་ཟེར། ཟོན་ཀླུའི་སྲིང་རྒྱལ་སྐྱེས་ནས་ཛམ་གླིང་ན་ང་དང་མཉམ་པའི་འདུལ་བ་འཛིན་པ་ཇི་སྙེད་ཅིག་ཡོད་དྲིས་པས་ཁྱེད་དང་མཉམ་པ་གངྒཱའི་ཀླུང་གི་བྱེ་མ་སྙེད་ཡོད་ཟེར། གསང་སྔགས་ཀྱི་ཆོས་འདི་ཡང་དག་ཡིན་ནམ་མ་ཡིན་དྲིས་པས་གསང་སྔགས་འདི་ཡང་དག་ཡིན་ཞིང་ལྕང་ལོ་ཅན་གྱི་ཕོ་བྲང་ན་གསང་སྔགས་ཀྱི་ཆོས་རྣམས་བཞུགས་པ་ལ་ངའི་ཕུ་བོ་ཛམྦྷ་ལ་ནག་པོས་སྲུང་མ་བྱེད་ཅིང་ཡོད། ང་ཡང་ཕོ་བྲང་དེའི་ནང་དུ་༼མ༡༠བ༽འགྲོ་བར་མི་གནང་། གསང་སྔགས་ལ་མ་དད་ན་ཤིན་དུ་སྡིག་ཆེ་བས་བཤེགས་པ་གྱིས་ཟེར། པཎྜི་ཏ་ཀུ་མར་དང་ཐང་ཛང་ཛང་དེ་གང་ཟག་ཇི་ལྟ་བུ་ཡིན་དྲིས་པས་ཀུ་མ་ར་ནི་མཐོང་ལམ་པའི་བྱང་ཆུབ་སེམས་དཔའ་ཡིན། ད་ལྟ་དགའ་ལྡན་ན་པདྨའི་སྙིང་པོ་ལས་བརྫུས་སྟེ་སྐྱེས་ནས་བྱམས་པ་ལ་ཆོས་ཉན་གྱིས་ཡོད། ཐང་ཛང་ཛང་ནི་སྦྱོར་ལམ་པ་ཡིན་སྟེ་དགའ་ལྡན་གྱི་ར་བའི་ཕྱི་རོལ་ན་བྱམས་པའི་གསུང་ཐོས་ཤིང་སྐུ་མི་མཐོང་བར་ཡོད་ཟེར་ཐང་ཐའི་ཛུང་གི་སྲས་མོ་སྲ་ཕྲེན་ཀོང་ཇོ་བོ་བོད་སྐད་དུ་མཚོའི་ནང་གི་པདྨ་ཞེས་པ་དེ་བོད་དུ་འོངས་པའི་དུས་སུ་ཇོ་བོ་ཤཱཀྱ་བོད་དུ་བྱོན། དེ་ནས་དེའི་བར་ལོ་བདུན་བརྒྱ་འགྲོ་ཞེས་པ་རྒྱའི་དེབ་ཐེར་རྙིང་པ་ལས་ཛམྦྷ་ལ་སྟོང་ཤྲཱི་མགོན་གྱིས་མཐོང་བ་ལྷ་སའི་གཙུག་ཁང་དུ་བྲིས་ཞེས་ཚལ་པའི་དེབ་དམར་དུ་བཀོད་དོ། །ཐང་ཤུ་ཧུ་ཐེན་ཞེས་པ་རྒྱའི་དེབ་ཐེར་ལས་སངས་རྒྱས་མྱ་ངན་ལས་འདས་ནས་ལོ་ཉིས་སྟོང་དང་ལྔ་བརྒྱ་དྲུག་བཅུ་རེ་དྲུག་ལོན་པ་ན་རྒྱ་ནག་གི་རྒྱལ་པོ་ཐང་ཀའི་ཛུང་ཞེས་བྱ་བ་བྱུང་། ས་ཕོ་སྟག་གི་ལོ་ལ་རྒྱལ་ས་བཟུང་། བོད་ཀྱི་རྒྱལ་པོ་གནམ་རི་སྲོང་བཙན་དང་དུས་མཉམ། ལོ་དགུར་སྲིད་བསྐྱངས་བདུན་བཅུ་ལ་འདས། དེའི་སྲས་ཐང་ཐའི་ཛུང་གིས་ཕ་ཡོད་དུས་ཅིང་དབང་གི་ལས་ཀ་བྱས་སྟེ་ཧོར་བཅོམ་ནས་ཤིང་ཕོ་རྟའི་ལོ་ལ་བོད་ཀྱི་རྒྱལ་པོ་དང་སྐྱེས་བསྐུར་རེས་བྱས་ནས་གྲོགས་པོ་བྱས། ཐང་གི་སྲིང་མོ་སློང་བ་ལ་ཧོར་དང་ཐུ་ལུ་ཧུན་གྱི་མི་བྱུང་བ་ལ་རྒྱལ་རིགས་ཀྱི་བུ་མོ་རེ་བྱོན་ནས་ལོག །བོད་ཀྱི་རྒྱལ་པོ་ཀྱང་འདོད་དུ་བྱུང་བར་མ་བྱིན་པས་རྒྱལ་པོ་ལ་ཕྲ་མ་ཞུས་སྟེ་རྒྱ་རྗེ་དགའ་ནས་སྟེར་བར་ཡོད་པ་ལ་ཐུ་ལུ་ཧུན་གྱིས་ཕྲ་མ་བྱས་པས་ལན་ཞུས་པས་རྒྱལ་པོ་ཁྲོས་ནས་བོད་རྒྱལ་པོ་དམག་འབུམ་ཕྲག་གཉིས་ཁྲིད་ནས་ཟུང་ཅིའུར་སླེབ། བློན་པོ་གཡའ་ཐུང་བྱ་བ་ལ་དམག་བསྐུར་སྟེ་ཐུ་ལུ་ཧུན་འཇོམས་སུ་བཏང་པས་ཐུ་ལུ་ཧུན་རྣམས་ཙོང་ཁའི་མཚོ་སྔོན་ཕན་ལ་བྲོས། ཤུལ་གྱི་མི་ནོར་ཐམས་ཅད་བོད་ཀྱིས་ཁྱེར། དེ་ནས་གསེར་༼མ༡༡ན༽གྱི་ཁྲབ་བསྐུར་ནས་བུ་མོ་བསླངས་མི་སྟེར་ན་དམག་བྱེད་ཟེར་བ་ལ་རྒྱས་མ་བྱིན་པར་གསང་དམག་བྱས་པས་བོད་དམག་སྟོང་ཙམ་བསད། དེ་ནས་ཡུན་རིང་པོ་ནས་བོད་དམག་ཕྱིར་ལོག་སྟེ་བློན་པོ་སྟོང་བཙན་ལ་གསེར་སྲང་སྟོང་ཚོ་ལྔ་དང་རིན་པོ་ཆེའི་རིགས་མང་པོ་བསྐུར་ནས་བཏང་བ་ལ་ཐའི་ཛུང་གི་སྲས་མོ་ཝུན་ཤོང་ཀོང་ཇོ་ལྕགས་མོ་གླང་གི་ལོ་ལ་བྱིན། དེ་སྐྱེལ་བ་ལ་རྒྱལ་རྒྱུད་ཀྱང་ཧ་སང་ཞེས་པ་དམག་དང་བཅས་པ་བཏང་། བོད་ཀྱི་རྒྱལ་པོ་དམག་དང་བཅས་པས་སའི་ཧ་ནས་བསུས། རྒྱ་རྣམས་ཆས་བཟང་ཞིང་བོད་རྣམས་ངན་པས་ཅུང་ཟད་སྐྱེངས་པར་གྱུར། ཀོང་ཇོས་རྒྱལ་པོ་ལ་ཞུས་ནས་བོད་ཀྱི་ཡི་གེ་དང་ཡིག་ཚང་རྣམས་བཅབ། རྒྱའི་རྒྱལ་པོ་ཀོ་ཧུ་ཧིའི་རྒྱལ་ཁམས་བླངས་ནས་ལོག་པའི་དུས་སུ་བོད་ཀྱི་རྒྱལ་པོས་གསེར་གྱི་ཇ་འོ་ཆས་ཤིང་བདུན་པ་ཆང་གིས་བཀང་ནས་བློན་པོ་མགར་སྟོང་བཙན་ཡུལ་སྲུང་ལ་བསྐུར་བཏང་། བློན་པོ་མགར་ལ་ཐའི་ཛུང་རྒྱལ་པོ་མཉེས་ནས་ཁོང་རང་གི་ཚ་མོ་ཀོང་ཇོ་ཞིག་བྱིན། གཡིའུ་གཡུ་ཐའི་ཛང་ཀུན་བྱ་བའི་མིང་བྱིན་ཐའི་ཛུང་གིས་རྒྱ་གར་དུ་གསེར་ཡིག་པ་བཏང་བ་མ་ག་དྷར་བཅོམ་པས་རྒྱལ་པོ་བོད་ཀྱི་ཐོས་ནས་དམག་བཏང་སྟེ་མ་ག་དྷ་བཅོམ། ཐང་ཐའི་ཛུང་མེ་ཕོ་ཁྱི་ནས་བཟུང་སྟེ་ལོ་ཉི་ཤུ་རྩ་གསུམ་རྒྱལ་པོ་བྱས་ནས་ང་གཉིས་པ་ས་མོ་བྱ་ལོ་ཟླ་བ་བཞི་པ་ལ་འདས། ཐའི་ཛུང་གི་བུ་དགུ་པ་ཆི་ཀོའུ་ཛུང་རྒྱལ་སར་བཏོན་ནས་རྒྱལ་པོ་སྲོང་བཙན་སྒམ་པོ་ལ་མིང་ཐེངས་གཉིས་བསྐུར་བའི་དང་པོ་ཧུ་ལ་ཧུ་ཐང་ཝི་སིའི་ཁྱུན་དབང་ཞེས་པ་དང་རྟིང་མ་ལ་ཆུང་དབང་ཞེས་པ་བསྐུར་བའི་ཚེ་རྒྱལ་པོ་སྲོང་བཙན་འདས། བོད་ཀྱི་ཡུལ་དུ་དར་གྱི་འབུ་དང་འབྲས་ཆང་ཤེས་པ་དང་ཤེལ་གཟོ་བ་སོགས་གཟོ་རིགས་པ་མང་པོ་བཏང་། ལྕགས་ཕོ་ཁྱིའི་ལོ་ལ་རྒྱལ་པོ་སྲོང་བཙན་སྒམ་པོ་འདས། སྲས་གུང་སྲོང་སྔར་ནས་འདས་ཤིང་མང་སྲོང་མང་བཙན་ལོ་བཅུ་གསུམ་ལོན་པ་རྒྱལ་༼མ༡༡བ༽སར་བཏོན། བློན་པོ་མགར་གྱིས་གྲོགས་བྱས་སྟེ་རྒྱལ་སྲིད་ལོ་བཅོ་ལྔར་བསྐྱངས། རྒྱ་བོད་གཉིས་རེས་འགའ་མཐུན་རེས་འགའ་ས་ཆའི་རྩོད་པ་རྒྱལ་ལམ་དུ་མ་བྱས། ཁྱད་པར་དུ་ལྕགས་ཕོ་རྟའི་ལོ་ལ་བོད་ཀྱི་དམག་མིས་ཐང་གི་རྒྱལ་ཁམས་ལ་རྒྱབ་ཡུ་གུར་གྱི་ཡུལ་ཐམས་ཅད་བླངས་པས་རྒྱའི་རྒྱལ་པོས་བློན་པོ་ཕྱེ་ཞེན་པུ་དམག་ཁྲི་ཚོ་བཅུ་དང་བཅས་པ་བཏང་ནས་ལྷ་སའི་བར་སླེབས། པོ་ཏ་ལ་དང་ཕོ་བྲང་ཁྲི་རྩེ་དམར་པོ་བསྲེགས། ཇོ་བོ་རིན་པོ་ཆེ་བཙལ་བས་མ་རྙེད། ཇོ་བོ་མི་བསྐྱོད་རྡོ་རྗེ་སྔ་དྲོ་གཅིག་གི་བར་ཁྱེར། དེ་ནས་བློན་པོ་མགར་གྱིས་དམག་དཔོན་བྱས་སྟེ་དམག་འབུམ་ཕྲག་གཉིས་ཁྲིད་ནས་རྒྱའི་དམག་ཐམས་ཅད་ཕམ་པར་བྱས། རྒྱའི་ཡུལ་མཁར་ཀུན་བཅོམ། མགར་ཡང་དམག་ཐོག་དེར་འདས། ས་མོ་ཡོས་ལ་མང་སྲོང་འདས། དེའི་སྲས་འདུས་སྲོང་མང་པོ་རྗེ་རྒྱལ་སར་བཏོན། མགར་གྱི་བུ་ཆེ་བས་བློན་པོ་བྱས། དེའི་དུས་བོད་རྒྱལ་པོའི་མཐའ་བཞི་ནི་ཤར་ཟུང་ཅེའུ་མུ་ཅེའུ་བུ་ཅེའུ་དང་གསུམ་ཡིན། ལྷོ་ཕྱོགས་བྲམ་ཟེའི་ཡུལ་ལ་སླེབས། ནུབ་ཕྱོགས་འུ་ཐེན་ལ་སླེབས། བྱང་ཕྱོགས་ཧོར་ལ་སླེབས། དེ་རྣམས་བསྐོར་བ་ལ་དཔག་ཚད་ཤིན་དུ་མང་པོ་ཡོད་པས་བོད་ལྟ་བུའི་དཔའ་བ་དང་བརྟུལ་ཕོད་པ་རྒྱའི་རྒྱལ་པོ་ཧན་དང་གཡུ་དང་ཅེའུ་ལ་སོགས་པའི་དུས་སུའང་བྱུང་བ་མེད་ཅེས་གྲགས་སོ། །ཝུན་ཤིང་ཀོང་ཇོ་བོད་དུ་ལོ་བཞི་བཅུ་བསྡད་ནས་ལྕགས་ཕོ་འབྲུག་གི་ལོ་ལ་འདས། ཆི་ཀུའུ་ཛུང་རྒྱལ་པོས་ས་མོ་བྱ་ནས་ལོ་སུམ་བཅུ་སོ་བཞིར་སྲིད་བསྐྱངས་ང་དྲུག་པ་ཆུ་མོ་ལུག་ལ་འདས། སྔར་ཐའི་ཛུང་གི་བཙུན་མོའི་འཁོར་ན་ཡོད་པ་ཅིག་ཐའི་ཛུང་འདས་ནས་བན་མོར་ཡོད་པ་བབ་སྟེ་ཆི་ཀོའུ་ཛུང་གི་བཙུན་མོ་བྱས། དེ་ལ་བུ་ཛུང་ཛུང་ཝི་ཛུང་བུ་མོ་ཐའི་ཀོང་ཀོང་ཇོ་དང་གསུམ་ཡོད་ཅིང་རྒྱལ་པོ་བུ་ཆེ་བ་ལ་རྒྱལ་ས་བསྐོས་ཟེར་བའི་ཁ་ཆེམས་ཡོད་ཀྱང་མ་ཉན་པར་མོ་རང་གིས་རྒྱལ་མོ་བྱས་སྟེ་རུས་པ་འུ་ཡིན་པས་འུ་ཛིན་ཐེན་ཞེས་གྲགས་སོ། །རྒྱལ་མོ་དེས་དམག་བྱས་ནས་བོད་ལ་༼མ༡༢ན༽སོགས་པ་རྒྱལ་ཁམས་མང་པོ་ཕྲོགས། འདུས་སྲོང་མང་པོ་རྗེ་གཞོན་དུས་ཕྱི་ནང་གི་བྱ་བ་ཐམས་ཅད་མགར་གྱི་བུ་ཆེ་བས་བྱེད། ཁོང་ལ་ཀུན་སྐྲག་རྒྱལ་པོ་དབང་ཆུང་བས་ཕྱིས་རྒྱལ་པོ་ནར་སོན་དུས་མགར་གི་བུ་རྣམས་དམག་དཔོན་དུ་ཡོད་པ་ལ་རྒྱལ་པོས་དམག་ཁྲིད་ནས་ཕྱིན་པས་ཕུ་བོ་ཡི་ཁྱིམ་མམ་གཉའ་བཙན་ལྡེམ་བུ་ལྕེབས་སྟེ་ཤི། ནུ་བོ་བཙན་པོའམ་སྟག་ར་ཁོང་ལོད་དང་ཚ་བོ་མང་པོ་རྗེ་གཉིས་ཀྱིས་དམག་དང་བཅས་ནས་རྒྱ་ལ་ངོ་ལྟར་ཕྱིན། རྒྱལ་མོས་བཙན་པོ་ལ་ཀྱུའི་དེ་ཁྱུན་དབང་ཞེས་པའི་མིང་བྱིན་ནས་བློན་པོར་བསྐོས། མང་པོ་རྗེ་ལ་གཡོན་ཕྱོགས་ཀྱི་དཔའ་བོ་ཇེ་ཝུ་ལི་མ་ཏའི་ཙང་མུན་ངན་བུའི་གུང་ཞེས་པའི་མིང་བྱིན། ཁོང་གཉིས་ཀྱིས་ཕྱིས་ཉེས་པ་བྱུང་ཡང་སྐྱོན་མེད་པའི་རྟགས་ལ་ལྕགས་ཀྱི་བྱང་བུའི་ཡི་གེ་བྱིན་ནོ། །དེ་ནས་འདུས་སྲོང་མང་པོ་རྗེ་འདས་ཁྲི་ལྡེ་གཙུག་བརྟན་རྒྱལ་སར་བསྐོས། རྒྱལ་མོ་འུ་ཛིན་ཐེན་གྱིས་ཤིང་ཕོ་སྤྲེའུ་ནས་ལོ་ཉེར་གཅིག་རྒྱལ་ས་བྱས། བརྒྱད་བཅུ་པ་ཤིང་འབྲུག་ལ་འདས་སོ། །

གཏམ་རྒྱུད་གཞན་ལས་རྒྱལ་མོ་འདི་ལ་བུ་བོང་སྣ་ཅན་ཞིག་སྐྱེས་པས་ངོ་ཚ་ནས་བུ་ཆུང་གི་དུས་གསོད་དུ་གཏང་པ་བོད་ཀྱི་བློན་པོ་ཆེ་བ་ཞིག་ཡོད་པས་མ་བསད་པར་ཕག་དུ་ཉར་བྱས། ཕྱིས་མོ་རྒས་དུས་ཐང་གི་རྒྱུད་མེད་པས་མོའི་མིང་པོ་ཝུ་སེན་ཞེས་པ་བསྐོ་བར་བྱས། མི་མང་པོ་ཚོགས་སར་ཝུ་སེན་བསྐོ་བ་ཨེ་འཐད་སྐད་རིངས་གཏོང་བས་གང་མི་འཐད་ཟེར་བ་དེ་གསོད་པའི་རྒྱལ་མོའི་འཇའ་ས་བྱས་པ་ལ་བོད་ཀྱི་བློན་པོ་དེས་ཝུ་སེན་ལ་སྐད་རིངས་བྱུང་དུས་ང་སྐོ་བ་མི་འཐད་གྱིས་ཅིག་བྱས། སྐད་བྱུང་དུས་ཁོས་དེ་སྐད་བྱས་པས་བློན་པོ་དེས་རལ་གྲི་བརྒྱབ་ནས་བསད། དེ་ཅི་ཡིན་བྱས་པས་རྒྱལ་མོ་རང་གི་ལུང་ཡིན་བྱས་པས་ཐབས་མ་རྙེད། དེ་ནས་མྱ་ངན་དུ་གྱུར་པ་ལ་བློན་པོ་དེས་བུ་བོང་སྣ་ཅན་ཁྲིད་ནས་རྒྱལ་པོར་༼མ༡༢བ༽བསྐོས་པར་རྒྱལ་པོ་བོང་སྣ་ཅན་དུ་གྲགས་པ་དེ་ཡིན། མ་བུ་དེ་གཉིས་ཀྱི་དུར་ད་ལྟ་ཁེན་ཇིའུའི་བྱང་ཕྱོགས་ན་ཡོད་པ་དེ་ཡིན་ཟེར། རྒྱལ་མོ་འདི་ལ་བོད་རྣམས་རྒྱའི་བ་རྫི་རྒན་མོ་ཟེར་བར་འདུག །གཏམ་རྒྱུད་འདིའི་ལུགས་ལ་དེ་རྣམས་མི་འདུག་སྟེ་ཤིང་སྦྲུལ་ལ་རྒྱལ་མོ་རང་གི་བུ་ཛུང་ཛུང་རྒྱས་སར་བསྐོས། བོད་ཀྱི་རྒྱལ་པོས་བུ་མོ་སློང་དུ་བྱུང་བ་ལ་རྒྱལ་པོའི་ནུ་བོ་ཝི་ཛུང་གི་བུ་མོ་ཀིམ་ཤིང་ཀོང་ཇོ་བྱིན། རྫོངས་ལ་གོས་དར་ཁྲི་ཚོ་མང་པོ་དང་གཟོ་རིགས་པ་སྣ་ཚང་དང་རོལ་མོ་མང་པོ་བྱིན། ཛ་གཡུའི་ཐང་གུན་དང་གཡང་གུའི་ཧན་ཟེར་བའི་མི་དཔོན་གཉིས་དམག་དང་བཅས་པ་སྐྱེལ་དུ་བཏང་། ཕྱིས་བྱང་ངོས་དང་གྷ་སོགས་མི་ཉག་ཡུལ་ཐམས་ཅད་ཀྱང་ཀོང་ཇོ་ལ་བྱིན་སྟེ་བོད་ཀྱི་ལོ་སུམ་བཅུ་བདག་བྱས། ཛུང་ཛུང་རྒྱལ་པོས་ལོ་དྲུག་རྒྱལ་ས་བྱས། ལྔ་བཅུ་རྩ་ལྔ་པ་ལྕགས་ཁྱི་ལ་འདས། ལྕགས་ཕག་ལ་ཀོང་ཇོའི་ཡབ་ཝི་ཛུང་བསྐོས་ལོ་གཉིས་སྲིད་བསྐྱངས་སྟེ་ང་ལྔ་པ་ཆུ་བྱི་ལ་འདས། ཆུ་གླང་ལ་ཝི་ཛུང་གི་བུ་གསུམ་པ་ཧེན་ཛུང་ལོ་ཉེར་དགུ་པ་ཅིག་བསྐོས། ཀིམ་ཤིང་ཀོང་ཇོས་བོད་དུ་ལོ་སོ་གཅིག་བཞུགས་སྟེ་ལྕགས་སྦྲུལ་ལ་འདས། འདི་ཡན་ལ་ཐང་གི་རྒྱལ་ཁམས་འཇགས་ནས་ལོ་བརྒྱ་དང་བཅུ་དྲུག་སོང་། ཤིང་མོ་ལུག་ལ་བོད་ཀྱི་རྒྱལ་པོ་འདས་ནས་སྲས་ཁྲི་སྲོང་ལྡེ་བཙན་རྒྱལ་སར་བསྐོས། ཧེན་ཛུང་གིས་རྒྱལ་སར་ལོ་བཞི་བཅུ་ཞེས་གསུམ་བཞུགས། དོན་གསུམ་པ་ལྕགས་བྱ་ལ་འདས། ཧེན་ཛུང་གི་བུ་གསུམ་པ་ཛུང་ཛུང་མེ་སྤྲེ་ལ་རྒྱལ་སར་བཏོན། དེའི་ཚེ་དབོན་ཞང་མ་མཐུན་པར་བློན་པོ་ལྷ་བཟང་ཀླུ་དཔལ་སོགས་ཀྱིས་དམག་དཔོན་བྱས་སྟེ་ཤིང་ཀུན་དང་སྨན་ཙེའི་བི་ཅེའུ་སོགས་བླངས་ནས་བཟུང་། ཕྱིས་ཅིའུ་མཁར་ཉི་ཤུ་རྩ་བཞི་ཐམས་ཅད་བོད་ལ་ཤོར། སྐྱེས་ཕུལ་ནས་དབོན་ཞང་མཐུན་པར་ཆད་ནའང་བོད་རྒྱལ་པོས་ཁ་ལ་རང་རེ་མཐུན་པར་བྱ་ཟེར་ཡང་སེམས་ཤིན་དུ་གནག་པར་བྱུང་། ༼མ༡༣ན༽ཛུང་ཛུང་གིས་སྲིད་ལོ་བདུན་བྱས་ནས་ང་གཉིས་པ་ཆུ་སྟག་ལ་འདས་། ལོ་དེ་ལ་ཛུང་ཛུང་གི་བུ་ཆེ་བ་ཐའི་ཛུང་རྒྱལ་སར་བཏོན། ཆུ་ཡོས་ལ་བོད་དམག་བྱུང་བས་ཐའི་ཛུང་རྒྱལ་པོ་ཤེན་ཆུར་བྲོས། ཤུལ་དུ་རྒྱའི་བློན་པོ་ཀའུ་ཧིས་ངོ་ལོག་བྱས་ནས་བོད་ལ་ངོ་བལྟས། བོད་དམག་གིས་ཇང་ཧུར་འོངས་ཐང་གི་རྒྱལ་པོ་གའུ་དབང་ཞེས་པ་རྒྱལ་སར་བསྐོས། རྒྱའི་ལོ་མིང་སྤོས། འཇའ་ས་འགྲེམས་སུ་བཅུག །ཕྱིས་རྒྱས་ཀའུ་ཧི་བསད་བོད་དམག་བཏོན་ནས་ཐའི་ཛུང་གིས་རྒྱལ་ས་བཟུང་སྟེ་ལོ་བཅུ་བདུན་བྱས་ནས་ལྔ་བཅུ་པ་ས་ལུག་ལ་འདས། ལྕགས་སྤྲེ་ལ་ཐའི་ཛུང་གི་བུ་ཆེ་བ་དིང་ཛུང་བསྐོས། དེ་བསམ་པ་ཆེ་བས་ལོ་མང་པོ་བོད་དང་འཁྲུག་པ་མ་བྱུང་། ལོ་དེ་ལ་རྒྱལ་པོ་ཁྲི་སྲོང་ལྡེ་བཙན་འདས། སྲས་ཆེ་བ་མུ་ནེ་བཙན་པོ་བསྐོས། དེའི་དུས་སུ་རྒྱ་བོད་ཀྱི་ས་ཚིགས་མི་ཉག་གི་ཧ་ལ་བན་དུ་བྱས་ཤིང་བོད་ཀྱི་རྒྱལ་ཁམས་ཀྱི་ས་ཚིགས་ནི་ནུབ་ཏུ་ལན་ཛུང་ཝི་ཇིའུ་ཏེའི་ཇིའུ་ཤར་དུ་ཤར་ཀུན་ལྷོར་ཤར་ཇིའུ་དང་གྱང་ནམ་གྱི་བར་བྱང་གི་མན་གྱི་ས་ཆ་ནས་ཏའི་ཏུའི་ལྷོ་ནུབ་ཀྱི་བར་དང་རྨ་ཆུའི་བྱང་ཕྱོགས་ཕན་ཆད་བོད་ཀྱི་ས་ཆར་བྱས། རྒྱའི་ས་མཐའ་ནི་ཀིང་ཅིའུའི་ཕྱོགས་ཐན་ཤིང་ཧ་ལུ་ཇུ་ལ་ཤིང་ཧུ་སེ་ཆན་ལ་ཐའི་ཧུ་ཚུན་ཆད་ཐང་གི་ས་ཆར་བྱས། ས་མཚམས་ཀྱི་བར་སུག་ཅུ་དང་ཇིའུ་དང་ཧ་ལ་ཤན་ཐ་བ་ལིང་རྣམས་སྟོང་པར་བཞག་ནས་གཉིས་ཀས་མི་འཛིན་པར་བྱས། ཕྱིས་ཀྱང་འཁྲུག་པ་མང་དུ་བྱུང་ཞིང་མེ་མོ་གླང་ལ་བོད་ཀྱི་རྒྱལ་པོ་འདས། ཇ་ཙེ་བཙན་པོ་རྒྱལ་སར་བསྐོས་སྟེ་ཤིང་སྤྲེ་ལ་འདས། འདི་ས་སྐྱ་བླ་མ་དམ་པའི་རྒྱལ་རབས་ཆོས་བྱུང་དུ་མུ་ནེ་བཙན་པོའི་འོག་ཁྲི་སྲོང་གི་སྲས་བཞི་པ་ལྡེང་ཁྲིས་རྒྱལ་པོ་བྱས། དེའི་སྲས་སད་ན་ལེགས་སུ་བཤད་པ་དང་མཐུན་པར་འདུག །དེའི་ལོ་ལ་ཁྲི་སྡེ་སྲོང་བཙན་བསྐོས། དེང་ཛུང་གིས་རྒྱལ་ས་ལོ་ཉེར་ལྔ་བྱས། རེ་བཞི་པ་ཤིང་བྱ་ལ་འདས། ལོ་དེ་ལ་དིང་ཛུང་གི་བུ་ཆེ་བ་ཤྲུན་ཛུང་བསྐོས་རྒྱལ་ས་ལོ་གཅིག་༼མ༡༣བ༽བྱས་བཞི་བཅུ་རྩ་དྲུག་ལ་འདས། མེ་ཁྱི་ལ་ཤྲུན་ཛུང་གི་བུ་ཆེ་བ་ཧུན་ཛུང་བསྐོས། དེ་བྱི་བའི་ལོ་ལ་འདས་གླང་ལ་ཧེན་ཛུང་གི་བུ་མུ་ཛུང་བསྐོས། སྐབས་དེ་ཤེད་དུ་བོད་རྒྱལ་པོ་འདས་ཁ་ལི་ཁ་ཆུ་བསྐོས། ལྷ་སའི་ཐང་དུ་བོད་རྒྱ་ཚོགས་བན་ཆེན་པོས་མནའ་གཙིགས་བཏོན་བདེན་པ་བརྡར་སྟེ་ཐམས་ཅད་གཙིགས་དང་མནའ་ཆད་བྱས་སོ། །མུ་ཛུང་མེ་རྟ་ལ་བློན་པོས་བཀྲོང་མེ་ལུགས་ལ་མུ་ཛུང་གི་བུ་གཉིས་པ་འུན་ཛུང་བསྐོས། མེ་འབྲུག་ལ་བོད་ཀྱི་རྒྱལ་པོ་འདས་ལོ་དེ་ལ་གཅུང་པོ་ཐ་མུ་ཞེས་པ་བསྐོས། དེ་ཆང་ལ་དགའ་ཞིང་སྤྱོད་པ་ངན་པས་བོད་ཀྱི་རྒྱལ་ཁམས་ཐམས་ཅད་འཁྲུགས། སི་ཧ་ཅིའུ་ལ་བོད་དབང་བའི་རི་བརྩིགས་ཡོད་པ་འགྱེལ། ཀླུ་ཆུ་ཞག་གསུམ་གྱེན་ལ་ལོག་ལྟས་ངན་བྱུང་ཞིང་རྒྱལ་ཁམས་ཞིག་པ་ཡིན། ས་མོ་ལུག་ལོ་ཡན་ཆད་ལ་ལོ་ཉིས་བརྒྱ་དང་བརྒྱད་སོང་། འུན་ཛུང་གིས་ལོ་བཅུ་གཉིས་སྲིད་བཟུང་སུམ་བཅུ་པ་ཤིང་འབྲུག་ལ་འདས། ལོ་དེ་ལ་མུ་ཛུང་གི་བུ་ལྔ་པ་ཝུ་ཛུང་བསྐོས། ལོ་དྲུག་སྲིད་བསྐྱངས། སོ་བཞི་པ་ཤིང་གླང་ལ་འདས། མེ་སྟག་ལ་་ཧེན་ཛུང་གི་བུ་བཅུ་གསུམ་པ་ཟོན་ཛུང་བསྐོས། དེ་ནས་བོད་ཀྱི་ས་ཆ་ཕལ་ཆེར་རྒྱས་བླངས། དང་པོ་ཐང་གི་རྒྱལ་ཁམས་གིན་ཇང་ཧུ་ནས་བོད་ཀྱི་བར་ལས་ལེ་བར་སྟོང་ཆ་དགུ་སྟོང་དགུ་བརྒྱ་ཡོད། ཕྱིས་ཛུང་ཛུང་ནས་བཟུང་སྟེ་བོད་ལ་མཁར་མི་གསུམ་བརྒྱ་ཤོར། ཕྱིས་ཐང་གིས་ཐམས་ཅད་ཐོབ་ཟོན། ཛུང་གིས་ལོ་བཅུ་བཞི་སྲིད་བཟུང་ལྔ་བཅུ་པ་མེ་ཡོས་ལ་འདས། ལྕགས་འབྲུག་ལ་དེའི་བུ་ཆེ་བ་གྷི་ཛུང་བསྐོས། དེ་ཕྱིན་བོད་དང་འབྲེལ་ཆད། དེ་ལྟར་ཐང་གི་རྒྱལ་པོ་གའུ་ཛུང་ནས་འདི་ཡན་ལ་ལོ་ཉིས་བརྒྱ་དང་སོ་དགུ་སོང་། གྷི་ཛུང་གིས་ལོ་བཅུ་བཞི་བྱས་སྟེ་ཆུ་སྦྲུལ་ལ་འདས། ཤིང་རྟ་ལ་དེའི་བུ་ལྔ་པ་ཧྱི་ཛུང་བསྐོས། ལོ་བཅོ་ལྔ་བཟུང་སྟེ་ས་སྤྲེ་ལ་འདས། དེའི་བུ་བདུན་པ་ཇེའུ་ཛུང་བསྐོས། ལོ་བཅུ་བཞི་བཟུང་སྟེ་ཆུ་ཕག་ལ་འདས་ཤིང་བྱི་ལ་དེའི་བུ་དགུ་པ་ངའི་དི་བསྐོས། ལོ་བཞི་བཞུགས་སྟེ་མེ་༼མ༡༤ན༽ཡོས་ལ་འདས། དེ་ནས་རྒྱལ་རབས་ཆད་སྟེ་སྤྱིར་ཐང་གི་རྒྱལ་པོ་དེས་ལོ་ཉིས་བརྒྱ་དང་གྱ་བརྒྱད་བདག་བྱས། དེ་ནས་ལྱང་ཞེས་པ་ལ་རྒྱལ་ས་འཕོས་པ་ཡིན་ནོ། །རྒྱ་བོད་ཀྱི་ལོ་རྒྱུས་འདི་ཐའི་ཛུང་གི་དུས་ཀྱི་ཡིག་ཚངས་པ་བ་སུ་ཁྱི་ཞེས་པས་བརྩམས། ཕྱིས་ཧན་གསེའུ་ཚས་བསྡུས་སྟེ་བསྡེབས། རྒྱའི་ལོ་ཙཱ་བ་ཧུ་གྱང་ཇུས་ཤིང་མོ་བྱ་ལོ་ལ་ཤིང་ཀུན་དུ་བསྒྱུར། བླ་མ་རིན་ཆེན་གྲགས་གོའི་ཤྲི་ཤིང་མོ་གླང་ལ་བོད་ཡིག་དུ་པར་དུ་བཏབ་བོ། །འདིའི་ལོའི་དབང་ཐང་ནོར་བ་འགའ་རེ་སྣང་། ཐུ་ལུ་ཧུན་ཧོར་སེར་ཡིན། འུ་ཐན་ཨོ་ཐོན་ཡིན། བོད་ཀྱི་རྒྱལ་རབས་དང་ཕལ་ཆེར་མཐུན་པ་ལ་འདི་ཞིབ་པར་སྣང་བས་ཆེ་ལོང་ཞིག་བྲིས་པ་སྟེ་རྒྱ་བོད་ཡང་ཡང་འཁྲུགས་པ་དང་རེས་འགའ་མཐུན་ནས་སྐྱེས་དང་དུར་གྱི་མཆོད་པ་བསྐུར་རེས་བྱས་པ་ལ་སོགས་པ་ཅིག་པར་ཐང་ཤུ་ཧུ་ཐེན་མཆན་མ་ཉིད་དུ་བལྟ་བར་བྱའོ། །ཐང་གི་དུས་སུ་ཐ་མ་འོ་ཟེར་བ་གསིའུ་ཚི་ཞིག་གིས་ངོ་ལོག་སྟེ་རྒྱལ་ས་བྱས། ཇུ་འུན་ཟེར་བས་བློན་པོ་བྱས། རྟིང་ལ་ཇུ་འུན་གྱིས་ཐང་ལ་ནོག་བལྟས་སྟེ་ཆུ་མི་དབེན་གྱི་དམག་དཔོན་བྱས། ཕྱིས་ངོ་ལོགས་སྟེ་རྒྱལ་ས་ཕྲོགས་པས་ལྱང་རྒྱལ་པོ་ཅེས་པའི་རྒྱུད་བྱུང་། དེ་ལ་སོགས་རུས་མི་གཅིག་པའི་རྒྱལ་རབས་ཚན་པ་ལྔ་ལ་རྒྱལ་པོ་བཅོ་ལྔ་བྱུང་། ལོ་ལྔ་བཅུའི་བར་བཟུང་། དེའི་རྗེས་སུ་ཅེའུ་ཐའི་ཛུ་ཞེས་པའི་རྒྱལ་པོའི་དུས་རྒྱལ་ས་མི་ཉག་ལ་ཤོར། འདིའི་རྒྱུད་པ་སྤེན་ལང་ས་ཆར་རྒྱལ་རབས་བརྒྱད་བྱུང་བའི་བརྒྱད་པ་ཤང་ཧང་ཕ་བུ་གཉིས་ཀྱི་ལག་ནས་ཆི་ཧན་ཏའི་གླེའུ་ཞེས་པའི་རྒྱལ་ཁམས་ཕྱེད་ཕྲོགས་རྒྱལ་ཁམས་དེ་ལ་རྟའི་གླེའོ་ཟེར། ཤང་ཧྭན་གྱི་ཞྭ་གྱོན་མའི་བུ་ཁང་དབང་ཞེས་པ་རྒྱ་ནག་ཆེན་པོ་ཅེས་བྱ་བ་ལྷོ་ཕྱོགས་སྨན་ཙའི་ཡུལ་དུ་འོངས་ནས་ལའི་རྒྱལ་ཁམས་ཕྱེད་པོ་བཟུང་ནས་ཧོར་གྱིས་རྣམས་ཐའི་ཀྱེན་ཟེར་བ་ཁང་ཧང་ཇེའུར་བསྡད། རྒྱལ་ཁམས་དེ་ལ་གསུང་ཟེར། དེ་ནས་རྒྱལ་པོ་ལྷ་༼མ༡༤བ༽བཙུན་གྱི་བར་དུ་རྒྱལ་རབས་བརྒྱད་སྨན་ཙེར་བྱུང་། ཆི་ཧན་ཏའི་གླེ་པོའི་རྒྱལ་རབས་བདུན་བརྒྱད་ཀྱི་རྗེས་སུ་བློན་པོ་ཆེ་བ་ནུའི་ཇི་ཞེས་པས་རྒྱལ་ས་བླངས། དེའི་རྒྱལ་རབས་ལ་ཨ་ཁན་ཏན་ཟེར་རྒྱལ་ཁམས་ལ་ཏའི་གི་ཟེར་བརྒྱུད་པ་དགུ་བྱུང་། དགུ་པ་ཧུང་དབང་གི་དུས་སུ་ཧོར་ཇིང་གི་རྒྱལ་པོ་བྱུང་ནས་ཇིང་གིས་རྒྱལ་ཁམས་བླངས་སོ། །སེ་ཆེན་རྒྱལ་སར་བཞུགས་ནས་ཅི་དབོན་ལོ་བཅུ་གསུམ་པའི་དུས་སུ་སྨན་ཙེའི་རྒྱལ་པོ་གཡིའུ་ཇུ་རྒྱལ་སར་བསྡད་ནས་ལོ་གསུམ་སོང་བ་ལ་པ་ཡན་ཆིང་སང་གིས་གསུང་གི་རྒྱལ་ཁམས་བླངས་སྟེ་རྒྱལ་པོ་ས་སྐྱར་བཏང་ལྷ་བཙུན་བྱས། ཕྱིས་གེ་གན་རྒྱལ་པོའི་དུས་བསད་པས་ཁྲག་འོ་མར་བྱུང་། ཧོར་གྱིས་རྒྱལ་ཁམས་ལ་ཏའི་དབེན་ཟེར་ཞེས་པ་ཛམྦྷ་ལ་སྟོ་ཤྲི་མགོན་གྱིས་སྨྲས་པ་བྲིས་པའོ། །

གསུམ་པ་མི་ཉག་གི་རྒྱལ་པོའི་ལོ་རྒྱུས་ནི། དེ་ཡང་ཤར་ན་རྒྱ་ནག་ལྷོ་ན་འཇང་ནུབ་ན་བོད་བྱང་ཧོར་གྱིས་བཅད་པའི་དབུས་ནི་མི་ཉག་གི་རྒྱལ་ཁམས་སྟེ་ཕྱིས་གོ་དན་གྱིས་བཟུང་བ་གྷ་དང་བྱང་ངོས་སོགས་ནི་ཡུལ་གྱི་དངོས་གཞི་ཡིན་ལ་རབ་སྟོང་ཚར་སྒང་གི་ས་རྣམས་ཀྱང་མི་ཉག་ལ་གཏོགས་སོ། །དེ་ཡང་སྔོན་མི་ཉག་གི་ཡུལ་ཐམས་ཅད་རྒྱའི་འོག་ན་ཡོད་པ་ལ་བྱང་ངོས་དང་གྷའི་བར་ན་སྨོན་ཤྲི་ཞེས་པའི་རི་ཅིག་ལ་གཞི་བདག་སི་ཧུའམ་ག་ཧུ་ཞེས་པ་དྲག་རྩལ་ཅན་ཞིག་གནས་པ་དེས་རྟ་པ་དཀར་པོ་བདུན་དུ་སྤྲུལ་ནས་བྱང་ངོས་ཀྱི་མཁར་ནང་དུ་ཡོང་སྟེ་བུད་མེད་ཅིག་དང་དཔོན་དེ་འགྲོགས་པ་ལས་ལོ་དུས་ན་བུ་ཞིག་བྱུང་། དེའི་དུས་སྔོན་མེད་པའི་སྐར་མ་ཞིག་ཤར་བས་རྩིས་པ་རྣམས་ཀྱིས་མཁར་འདིར་རྒྱལ་སྲིད་འཕྲོག་པའི་མི་ཅིག་སྐྱེས་འདུག་བྱས་པ་དང་། རྒྱལ་པོས་ད་དུང་རྩིས་གྱིས་ལ་བུ་ཚ་དེ་འཚོལ་ཞེས་བསྒོ་བས་རྒན་མོས་བུ་ཚ་དེ་ས་ཀོང་མོ་ཅིག་དུ་སྦས་པང་ལེབ་ཀྱིས་ཁ་བཅད་སྟེང་དུ་ཆི་ཕོར་གང་བཞག་པས་མཚོ་ཆེན་པོའི་ཤིང་གི་ས་གཞིའི་འོག་ན་འདུག་ཟེར་བས་འཚོལ་མ་ཐུབ་པར་མཁར་༼མ༡༥ན༽གྱིས་སྟེང་ནས་ལོ་གཉིས་འགྲོ་བ་ཚུན་གྱི་བུ་ཚ་ཐམས་ཅད་སོད་ཅེས་ལུང་བསྒྲགས་ནས་བུ་ཚ་ཀུན་བསད་པ་ལས་རྒན་མོ་དེས་བུ་ཆུང་དེ་ཤི་བ་ལྟར་བྱས་སྒམ་དུ་བཅུག་ནས་ངུ་ཞིང་ཁྱེར་སྟེ་ཆུ་དཀྱིལ་ཀྱི་རྩཱ་ཐུག་པོའི་ནང་དུ་བསྐྱུར་བས་ཉེན་རེ་ཞིང་བྱ་རྒོད་ཅིག་བྱུང་ནས་མི་ཁྱག་པར་སྲོས། རྒན་མོ་གཞན་ཞིག་ལ་བ་གཞོན་མ་ཞིག་ཡོད་པས་ཉིན་རེ་ཞིང་དེའི་སར་ཕྱིན་གིན་འོ་མ་སྟེར་བ་ལས་ཉིན་ཞིག་རྒན་མོ་བའི་བདག་པོས་བའི་རྗེས་སུ་བལྟར་ཕྱིན་པས་བ་དེས་བུ་ཆུང་དེ་ལ་འོ་ན་དལ་བུས་སྟེར་བ་མཐོང་། བུ་ཆུང་འདི་ཁྱད་པར་ཅན་ཞིག་ཡིན་པར་འདུག་ཟེར་སྟེ་རྒན་མོ་དེས་བླངས་ནས་བུ་དོད་བྱས། རུས་པ་དུ་མའི་ཞེས་བོད་སྐད་ཏུ་བསྒྱུར་ན་བ་ལས་འོ་མ་འཐུང་བ་ཞེས་ཟེར། དེས་ལོ་བདུན་ལོན་ནས་རྟ་པ་གཞན་དྲུག་གི་བུ་ན་མཉམ་གྱི་བྱིས་པ་དྲུག་བཙལ་སྟེ་གངས་རིའི་གསེབ་ཏུ་བྲོས་ནས་རི་དེར་ཤིང་འཐུ་བའི་སྐྱེས་པ་རྣམས་བཟུང་ནས་དམག་མི་བྱས། བུ་ཆུང་དེས་བྱང་ངོས་ཀྱི་མཁར་ནང་དུ་ཤེས་རབ་ཅན་གྱི་མི་ལ་ངོ་ལོག་གི་ཐབས་འདྲིར་འོངས་པས་རྒན་མོ་ཞིག་གིས་ཐབས་བསྟན་པར། ཟླ་བ་འདིའི་ཚེས་བཅོ་ལྔའི་ཉིན་ཁྱེད་དམག་ལ་ཤོག །རྟ་ལྕགས་དང་རྟ་སྦངས་མང་པོ་འཚོལ་ལ་རྨ་ཆུའི་ནང་དུ་བསྐྱུར། དེ་ནས་རྒྱའི་དམ་ཁ་ཁྱེད་ཀྱི་ལག་དུ་འོང་བའི་ཐབས་བྱེད་ཟེར། ཚེས་བཅུ་བཞིའི་ཉིན་རྒན་མོ་དེས་ལྕགས་རིའི་སྟེང་དུ་ངུ་ཞིང་བྲང་རྡུང་གིན་ཕྱིན་པ་དང་རྒྱལ་པོས་འདྲིར་བཏང་བས་ལྷའི་དབང་པོ་བརྒྱ་བྱིན་གྱི་ལུང་གིས་མི་ཉག་གི་རྒྱལ་པོ་ཅིག་གསོས་ཡོད་རང་རེ་ངོས་མ་བལྟས་ན་རྒྱའི་མིང་ཙམ་ཡང་ལུས་པ་མི་ཡོང་སང་ཉིན་དམག་བསམ་གྱིས་མི་ཁྱབ་པར་ཡོང་བར་ཡོད་ཟེར། རྒྱུ་མཚན་དྲིས་པས་ཁྱེད་རང་རྣམས་སང་སྔ་མོར་རྨ་ཆུ་ལ་ལྟོས་དང་རྟ་སྦངས་དང་རྟ་ལྕག་ལྷུང་བས་ཆུ་མདོག་འགྱུར་བ་ཡོང་བར་ཡོད་ཟེར། སང་སྔ་མོར་བལྟས་པས་དེ་བཞིན་བྱུང་། ད་ཅི་འཐད་དྲིས་པས་རྒན་མོས་ངོ་བལྟས་ན་འཐད་བྱས་ནས་རྒྱལ་པོ་རྟ་བ་བདུན་གྱིས་དམ་༼མ༡༥བ༽ཁ་སྐྱེལ་དུ་ཕྱིན་པས་མི་ཉག་གི་རྒྱལ་པོ་རྟ་པ་མང་པོ་དང་ཕྲད་ནས་དམ་ཁ་བླངས་རྒྱལ་པོ་བསད། བློན་པོ་ཆེ་བ་རྣམས་ཀྱང་རིམ་གྱིས་བསད་ནས་རྒྱ་ཡུལ་དུ་གྲགས་པ་ལ། རྒན་མོ་ཞིག་གི་ཁ་ཡིས་ཉེས་པ་ཡིས། ཟུར་གསུམ་སྒོ་དྲུག་ཡོད་པའི་རྒྱ་མཁར་བཤིག་ཟེར་བ་བྱུང་། མི་ཉག་གི་རྒྱལ་པོ་དེ་ལ་ཕའི་མིང་ནས་གྲས་པའི་སི་ཧུ་རྒྱལ་པོའམ་གའི་ཛུ་རྒྱལ་པོ་ཅེས་གྲགས་སྟེ་རྒྱ་ཧོར་ཕལ་ཆེར་གྱི་བདག་པོ་བྱས། དེའི་རྒྱལ་རབས་ལྔ་པ་ལ་ཐའི་ཧུ་བྱུང་། དེའི་སྲས་མི་ཉག་རྒྱལ་རྒོད་ཡིན། དེ་དུས་གསི་ནོའི་ཞན་བོད་སྐད་དུ་སེམས་ནག་པོའི་རི་ཞེས་པ་ལ་སྐྱེས་པའི་མི་ཞིག་གིས་བློན་པོ་བྱས་ནས་རྒྱལ་རྒོད་གསོད་པར་འགྱུར་ཞེས་པ་ཚོར་ནས་རི་དེའི་མི་ཐམས་ཅད་བསད་ན་ཨེ་འཐད་ཅེས་ཐའི་ཧུ་ལ་ཞུས་པས་ཐའི་ཧུ་ཆོས་ལ་དཀར་བས་མ་ཉན། དེ་ནས་རྒྱལ་པོ་དེ་བྱང་ངོས་སུ་སྡོད་མ་ནུས་པར་གྷ་རུ་འཕོས་ཀྱང་ཕྱིས་རི་དེའི་མི་ཞིག་མ་ཚོར་བར་བློན་པོ་ཐོབ་པས་དེས་རྒྱལ་རྒོད་བསད། དེ་རྗེས་རྒྱུད་ཆད་ནས་ཐོ་ཇི་ཞེས་པའི་རྒྱལ་པོ་གཞན་ཞིག་ལ་རྒྱལ་ས་འཕོས་པའི་དུས་སུ་ཇིང་གིས་རྒྱལ་ས་ཕྲོགས་སྟེ་མི་ཉག་རྒྱལ་པོའི་སྲོག་མེ་ཡིན་ཇིང་གི་སྲོག་ཆུ་ཡིན་པའི་དོན་གྱིས་ཇི་ཙམ་འཐབ་ཀྱང་མ་ཐུབ་པ་ཡིན། མི་ཉག་རྒྱལ་རྒོད་ཀྱི་སྐྱེ་བ་ཧོར་གོ་དན་ཡིན། ཁོང་བྱང་ངོས་སུ་སླེབས་པ་དང་སྔར་རྒྱལ་རྒོད་གསོད་ས་དེར་ལྷ་ཁང་བཞེངས། གསོད་མི་ཚང་དེ་བརླག་པར་བྱས། གེ་གར་རྒྱལ་པོ་ལ་ངན་བྱེད་མི་ཆི་གིན་ཐི་མུར་ཡང་བསི་ནོའི་ཞིན་དུ་སྐྱེས་པ་ཡིན་ཞེས་པ་མི་ཉག་རྩན་ཙེ་ཤེས་རབ་ཡེ་ཤེས་ཀྱིས་སྨྲས་པ་བཀོད་པ་ཡིན་ལ་འདི་ལ་རྒྱའི་རྒྱལ་པོ་ཅིའུ་ཐའི་ཛུ་དཔུན་གཉིས་ཀྱིས་ལོ་སུམ་བཅུ་རྒྱལ་ས་བཟུང་པའི་རྗེས་སུ་སི་ཧུ་རྒྱལ་པོ་བྱུང་ཞེས་པ་དང་སི་ཧུ་རྒྱལ་པོ་ནས་མི་ཉག་གི་རྒྱལ་པོ་བཅུ་གཉིས་བྱུང་། ལོ་ཉིས་བརྒྱ་དྲུག་བཅུར་སྲིད་བཟུང་ཞེས་པའང་གཏམ་རྒྱུད་འགའ་རེ་ན་སྣང་ངོ་ཞེས་པ་དེབ་དམར་དུ་བཀོད་དོ། །འདི་ལ་རྒྱལ་པོ་ཐའི་ཧུས་ཆོས་ཀྱི་རྗེ་དུས་གསུམ་མཁྱེན་པ་མཚུར་ཕུར་༼མ༡༦ན༽ཕེབས་སྟེ་བཞུགས་པ་ལ་སྤྱན་འདྲེན་བཏང་བས་མ་བྱོན། འོ་ན་ཁྱེད་རང་གི་སྐུ་ཚབ་སར་པའི་སློབ་མ་ཞིག་མཆོད་གནས་སུ་གཏོང་བར་ཞུས་པས་དགེ་བཤེས་གཙང་པོ་བ་བཏང་སྟེ་རྒྱལ་པོས་བླ་མར་བསྐུར། ཕྱིས་མཚུར་ཕུའི་དཔལ་ལྡན་འབྲས་སྤུངས་ཀྱི་མཆོད་རྟེན་ལ་གསེར་ཟངས་ཀྱི་ན་ཟ་དང་བླ་རེ་སོགས་བསྐུར་བ་ཡིན། རྗེ་དུས་མཁྱེན་གྱིས་མི་ཉག་གི་རྒྱལ་པོ་དེ་ཁ་ཅིག་གིས་གླང་རི་ཐང་པའི་སྐྱེ་བར་བྱེད་སྟེ་དེ་མ་ཡིན་རྣལ་འབྱོར་གྱི་དབང་ཕྱུག་མ་ཏཾ་གི་པའི་སྐྱེ་བ་ཡིན་སྟེ་རྒྱལ་པོ་བཙན་པས་བཙོན་མང་པོ་བཀྲོལ་པ་དང་འབངས་སུ་གཏོགས་པ་རྣམས་ཕྱིས་གདུལ་བྱར་འགྱུར་བ་ལ་དགོངས་པ་ཡིན་ཞེས་ལུང་བསྟན། གཙང་པོ་བ་འདི་ནི་རྗེ་དུས་མཁྱེན་གྱི་སྤྲུལ་པས་བཏུལ་བ་ཡིན་སྟེ་ཁོང་ལ་སྟོད་ཐང་ཆུང་གི་གཙུག་ལག་ཁང་ན་ཉིན་ཞིག་ལྕགས་རིའི་ཕྱིར་ཐག་པ་དྲུབ་ཅིང་ཡོད་པའི་ཚེ་ཨ་ཙ་ར་རས་རྐྱང་ཅན་ཐོད་པ་ཐོགས་པ་གསུམ་དང་བོད་ཀྱི་རྣལ་འབྱོར་པ་ལོ་དྲུག་བཅུ་ཙམ་པ་རས་རྐྱང་ཅན་སྦའི་བེར་མ་ལྕག་བཟུང་བ་ཞིག་དང་བཞི་བྱུང་གཞན་དེ་རྣམས་ཕ་ཚད་ན་འདུག །བོད་དེ་ལ་གཏམ་དྲིས་པས་ངེད་རྒྱ་གར་རྡོ་རྗེ་གདན་དུ་བྱ་ལོའི་དུས་མཆོད་ལ་ཕྱིན་ཁ་ཆེ་དང་པུ་རངས་ན་ཚུར་ལམ་བྱུང་བས་འོངས་ཟེར། འོ་ན་བྱ་ལོའི་དུས་མཆོད་ལ་གྲུབ་ཐོབ་མང་པོ་འབྱོན་ཟེར་བས་མཇལ་ལམ་དྲིས་པས་རྒྱ་གར་ལྷོ་ཕྱོགས་ཀྱི་རྒྱལ་པོ་ཟླ་བས་རྣམ་པར་གནོན་པས་ཧ་ཧ་སྒྲོག་པའི་དུར་ཁྲོད་དུ་ཚོགས་འཁོར་བཤམས་ནས་གྲུབ་ཐོབ་རྣམས་ལ་གསོལ་བ་བཏབ་པས་རྒྱ་གར་ནས་ཛཱ་ལནྡྷ་ར་ནག་པོ་སྤྱོད་པ་ཤིང་ལོ་བ་ཨིནྡྲ་བྷཱུ་ཏི་བར་པ་དང་བཞི་བྱོན་བོད་ནས་དྷ་རྨ་ཤཱི་ལ་དང་དྷརྨ་ཀིརྟི་གཉིས་སྟེ་དྲུག་བྱོན་གསུངས། དེ་གཉིས་སུ་ལགས་ཞུས་པས་དྷརྨ་ཤྲི་ལ་ནི་ཆོས་ཀྱི་ཚུལ་ཁྲིམས་བྱ་བ་ཡིན་མངའ་རིས་སྟོད་ན་བཞུགས་འཆི་མེད་གྲུབ་པའི་གདམས་ངག་ཡོད། ད་ལྟ་ལྷ་ཁང་གཅིག་ལ་བརྟེན་ནས་གཞན་དོན་མཛད། ༼མ༡༦བ༽ཤྲཱི་དྷརྨ་ཀིརྟི་ནི་དཔལ་ཆོས་ཀྱི་གྲགས་པ་ཅེས་བྱ་བོད་ཡུལ་གྱི་སྨད་ན་བཞུགས་རྩ་དང་རླུང་ལ་བརྟེན་ནས་ཕྱག་རྒྱ་ཆེན་པོ་ཆིག་ཆོད་ཀྱི་མན་ངག་མངའ། ཡོངས་སུ་གྲགས་པའི་མཚན་བླ་མ་དབུ་སེ་ཟེར་ངེད་ཀྱང་དེར་འགྲོ་བ་ཡིན་གསུངས། འོ་ན་བླ་མ་དེ་སྙན་པ་ཆེ་བར་གདའ་བས་མཇལ་དུ་འགྲོ་སྙམ་ཡང་སྐུ་བགྲེས་གཤེགས་པའི་དུས་ཡིན་ཟེར་བས་གདམས་ངག་མ་ཚར་གྱི་དོགས་ནས་ལུས་པ་ལགས་བྱས་པས་སྟོན་པ་ཁྱོད་ཀྱིས་བཟང་སྤྱོད་སྨོན་ལམ་ཡང་མ་གཟིགས་སམ། སྤྱིར་ཡང་། གདུལ་བྱ་གང་ཞིག་གཅིག་ཙམ་གྱི། །དོན་དུའང་ཐུབ་པ་བསྐལ་པར་བཞུགས། །དེ་ཡང་མྱུར་དུ་སྨིན་མཛད་སྟེ། །དྲོད་གཤེར་ལྡན་པའི་མྱུ་གུ་བཞིན། །བྱ་བ་ལགས་མོད་ཐེ་ཚོམ་མ་ཟ་བར་སོང་དང་ཆོས་མྱུར་དུ་ཚར་ནས་འོང་གསུངས། ཆོས་འབྲེལ་ཞིག་ཞུ་བྱས་པས་དེ་བཞེངས་ནས་ཨ་ཙཱ་ར་གཅིག་གི་ལག་ནས་གྲོ་གའི་ཤོག་དྲིལ་ཞིག་བླངས་སྟེ་གནང་། འདི་རྣམ་བཞི་རྒྱུད་གྲོལ་བྱིན་རླབས་ནུས་འདོན་གྱི་གདམས་ངག་བྱས་པ་ཡིན་པས་གཞན་ལ་མ་བསྟན་པར་བཟུང་ལ་ཉམས་སུ་ལོང་ཕྱིས་ཀྱང་ང་དང་ཕྲད་ནས་འོང་གསུངས། སྟོན་པས་ནང་དུ་ཕྱིན་ཚ་བའི་གཡོས་བྱས་ནས་ཕྱིར་གདན་འདྲེན་དུ་ཕྱིན་པས་གང་ནའང་མི་འདུག །དཀོན་གཉེར་ལ་དྲིས་པས་ཁྱེད་རང་གི་ཕྱི་ལ་ཨ་ཙ་ར་རྣམས་དང་ལྷན་ཅིག་དུ་སོང་ཟེར། གཞན་སུས་ཀྱང་མ་མཐོང་བར་འདུག །དེར་ཐེ་ཚོམ་མེད་པར་ཕྱིན་པར་དབྱར་སྟོད་ཅིག་མཚུར་ཕུར་མཇལ། སྟོན་ཀར་སོང་ཙམ་ན་བླ་མས་སྔར་གྱི་ལོ་རྒྱུས་ཐར་ཐོར་སློབ་མ་འགའ་ལ་གསུངས་འདུག་ནས་ཉིན་གཅིག་དེ་རྣམས་འདིར་བྱོན་ནམ་ཞུ་སྙམ་ཚེ་ཁྱེད་ཀྱི་དེ་སང་ཙམ་བྱས་ཆོག་གི་གསུངས་བས་ཞུ་མ་སྤོབས། སང་ཉིན་ཁམས་པ་དཔོན་སང་གི་ཁང་པར་ཚོགས་བཟང་དུ་བཤམས་བླ་མ་དང་གྲ་པ་བགྲེས་པོ་བཅུ་ཙམ་གདན་དྲངས་ནས་ཞུས་པས་ཁྱོད་ལ་ཆོས་སྟོན་པ་དེ་ང་ཡིན་རྒྱ་གར་གྱི་ཚོགས་དཔོན་ནག་པོ་སྤྱོད་པས་མཛད་གདམས་ངག་དེ་ཨིནྡྲ་༼མ༡༧ན༽བྷུ་ཏི་བར་པ་ལ་ཞུས་པ་ཡིན། ཨ་ཙ་ར་དེ་གསུམ་ཤིང་ལོ་བ་ཨིནྡྲ་བྷུ་བར་པ་ནག་སྤྱོད་པ་གསུམ་ཡིན། ཁྱོད་སྐྱེ་བ་སྔ་མ་བཞིར་ངའི་སློབ་མ་ཡིན། ད་རེས་ང་དང་མ་ཕྲད་ན་ཆོས་ཉན་བཤད་ལ་འབྱམས་ནས་འགྲོ་བར་འདུག་པས་སྒྲུབ་པ་ལ་གཟུད་པའི་ཕྱིར་འོངས་པ་ཡིན་ཉན་བཤད་ཀྱང་བཟང་པོ་ཡིན་སྟེ་གནས་ལུགས་མ་རྟོགས་ན་འཁོར་བ་ལས་མི་ཐར་གསུངས། དེར་ཐེ་ཚོམ་ཆོད་གྲུབ་ཐོབ་ཏུ་གྱུར་ན་སྨི་ཉག་གི་རྒྱལ་ཁམས་སྨིན་གྲོལ་ལ་བཀོད་པ་ཡིན་ནོ། །

ཧོར་གྱི་རྒྱལ་རབས་ནི་དེ་ཡང་གསུང་རབ་རྣམས་ལས་ཧོར་ཡུལ་ཞེས་པའི་མིང་དངོས་སུ་མི་གསལ་ཡང་སྤྱོད་པ་དང་ཆ་ལུགས་སོགས་ཀླ་ཀློ་སྟག་གཟིགས་པ་དང་རྗེས་སུ་མཐུན་པས་ཏུ་རུ་ཥྐ་ཅེས་སམ་སྟག་གཟིག་པ་ཞེས་པའི་ཕྱོགས་སུ་གཏོགས་ལ་སྟག་གཟིག་པའི་ཡུལ་གྱི་གཙོ་བོ་ནི་རྒྱ་གར་གྱི་ནུབ་ཕྱོགས་མ་ཁ་དང་མོ་གོལ་ལ་སོགས་ཡིན་ལ། རྒྱལ་པོ་ཧུ་ལས་བཟུང་བསྟོད་འབའ་ཏད་ཀྱི་ཡུལ་ལ་སྟོད་ཧོར་དུ་གྲགས་ཤིང་དེའི་དམག་ནུབ་ཕྱོགས་ཨོ་ཌྱན་སོགས་སུ་ལྷགས་པ་ལ་མོ་གོལ་གྱི་དམག་དུ་གྲགས་པས་སྟག་གཟིག་པར་ཤིན་དུ་གསལ་ལ་དེའི་བྱེ་བྲག་ཧོར་དྲུག་གྲགས་པ་ནི་རྒྱ་མི་ཉག་བོད་ཐམས་ཅད་ཀྱི་བྱང་ན་ཡུལ་གྲུ་ཆེན་པོ་དུ་མ་ཡོད་པ་ལ་བྱེ་བྲག་དུ་ཧོར་དང་སོག་པོ་དང་དེང་སང་ཆ་དཀར་བར་གྲགས་པ་སོགས་དུ་མ་ཡོད་ཀྱང་སྤྱིར་ཧོར་གྱི་རྒྱལ་ཁམས་ཅེས་གཅིག་དུ་བརྗོད་པ་ཡིན་ལ་དེའི་རྒྱལ་རབས་ནི་འདི་ལྟར་གྲགས་སྟེ། དང་པོ་གནམ་གྱི་བུ་སྦོར་ཐ་ཆེ། དེའི་བུ་བ་ད་ནས་རིམ་པར་ཆི་གན། ཐམ་ཆག་ཁྱི་ཇི་མེར་ཁན་འདིས་ད་ལྟའང་སྲིན་པོའི་ཁ་གནོན་བྱེད་པས་པདྨ་འབྱུང་གནས་ཡིན་ཟེར། དེའི་བུ་ལའུ་ངག་སྤོ་རོལ། ཨེ་ཀ་ནི་རུག་སེམས་ཟ་བའོ། །ཁ་ཆུ། ངོ་མུན་མན། ནག་མོ་ཨི་ལན། ཁྭ་ལས། ཉི་ཟླའི་ཟེར་ལས་སྐྱེས་པ་བོ་དོན་ཆར་མུན་ཁག་གའི་ཆེ་སྦི་ཁིར། མ་ནན་ཐོ་ནོན། གའི་ཐུག་ག་བིའི་༼མ༡༧བ༽ཤིང་ཁོར་ཐོག་ཤིང་། དུ་མ་འབི་ཧའི་གན། གའུ་ལ་བན། བར་ཐན་པ་འུར། ཡེ་བུར་ག་བ་པར་འདིའི་བར་ཧོར་ཐམས་ཅད་དང་པོར་རྒྱ་ནག་དང་དེ་ནས་མི་ཉག་གི་རྒྱལ་པོའི་འོག་ན་ཡོད། དེ་དང་བཙུན་མོ་ཧོ་མུན་གྱི་སྲས་ཐའི་ཛུ་ཛིང་གི་རྒྱལ་པོ་ཆུ་ཕོ་སྟག་ལ་འཁྲུངས། ས་པཎ་དང་འཁྲུངས་ལོ་གཅིག་དཔུན་ལྔ་ཡོད་པའི་ཐུ་བོ་ཡིན། སོ་བརྒྱད་པ་ས་ཡོས་ལ་ཚེ་རིང་གནམ་གྱི་ཤེ་མོང་དང་བསོད་ནམས་ཆེན་པོའི་དཔལ་ལ་བརྟེན་ནས་རྒྱལ་ཁམས་དབང་དུ་བསྡུས་སྟེ་རྒྱལ་ས་ལོ་ཉེར་གསུམ་མཛད་རེ་གཅིག་ལ་མི་ཉག་གྷར་འདས། དེའི་སྲས་འཇོ་ཆི། ཆ་ག་ཏའི། ཨོ་གོ་ཏའི། ཐོ་ལོ་ནོ་ཡོན་སོགས་དགུ་ཡོད། རྒྱལ་པོ་རང་བཞུགས་དུས་སྲས་ཆེ་བ་གཉིས་ཀྱིས་རྒྱལ་ས་མི་རྩོད་པའི་ཡི་གེ་བྱིན་ནས་གཡས་རུ་གཡོན་རུ་ལ་བསྐོས། འཇོ་ཆི་ལ་བུ་བརྒྱད། ཆ་ག་ཏ་ལ་དུ་བ་སོགས་དགུ་ཡོད། ཇིང་གི་ནུ་བོ་ཨོ་གོ་ཏའི་རྒྱལ་པོས་རྒྱལ་ས་ལོ་དྲུག །ཨོ་གོ་ཏའི་སྲས་གོ་ཡུག་རྒྱལ་པོས་རྒྱལ་ས་ལོ་དྲུག །འདི་ཟླ་བ་དྲུག་རྒྱལ་ས་མཛད་པའི་ལི་ཐུ་པར་མ་བྱུང་ཞེས་ཡར་ལུངས་ཇོ་བོས་བྲིས་སྣང་ལ་ལོ་ཚིགས་དང་བསྟུན་ན་སྔ་མ་དག་དེའི་ནུ་བོ་ས་པཎ་སྤྱན་འདྲེན་མི་གོ་དན། ག་ཤི། ག་དན་སོགས་བདུན་ཡོད། ཐོ་ལོ་ནོ་ཡོན་གྱིས་སྔར་ཡི་གེ་མ་བྱིན་པས་རྒྱས་རྩོད་ཅིང་དེའི་བུ་ཟ་ཡིན་ཨེ་ཀ་ཟོ་རོག་ཏ་བཞི་པ་གོ་བེ་ལ། དྲུག་པ་ཧུ་ལ་ཧུ། བདུན་པ་ཨ་རི་བོ་ག་སོགས་བཅུ་གཅིག་ཡོད། ཟོ་རོག་ཏའི་བུ་མོང་གོར་གན་གྱིས་རྒྱལ་ས་ལོ་དགུ། དེ་ནས་གོ་བེ་ལ་ནི་སེ་ཆེན་རྒྱལ་པོ་གྲགས་སྟེ་ལོ་སོ་གཉིས་རྒྱལ་ས་བྱས་པ་ཡིན་ནོ། །

ཧོར་ཡུལ་དུ་ཆོས་བྱུང་བ་ནི་འཕགས་པ་རིན་པོ་ཆེས་རྒྱལ་བུ་གོ་བེ་ལར་དབང་བསྐུར་བ་འདི་ཧོར་ཡུལ་དུ་ཆོས་བྱུང་བའི་ཐོག་མ་ཡིན་ཞེས་གྲགས་མོད་ཀྱི་དེ་ནི་འཕགས་པས་ཉེར་བཞི་བཞེས་པའི་ས་རྟ་མོང་གོར་གན་གྱི་རྒྱལ་ས་ལོ་བདུན་པ་དེ་ཡིན་པར་སྣང་ལ། འདིའི་སྔོན་དུ་ཀརྨ་པག་ཤིས་མོང་༼མ༡༨ན༽གོར་གན་གྱི་བླ་མ་མཛད་ལ་དེས་ན་ཀརྨ་པག་ཤི་འགྲོ་མགོན་འཕགས་པ་ཧོར་ལ་འབྱོན་པའི་མ་ཎི་པ་ཡིན་ཟེར་བ་ནི་ཆེས་མ་དག་པ་སྟེ་མ་ཎི་ཁྲོམ་ལ་བསྐུལ་བ་ཡང་གྲུབ་ཆེན་ཀརྨ་པག་ཤི་ཉིད་ལ་ཐུགས་རྗེ་ཆེན་པོས་ལུང་བསྟན་ནས་ཡིག་བཅུ་བསྐུལ་བ་དང་ཕྱིས་གུ་རུ་ཆོས་དབང་གིས་ཡིག་བདུན་བསྐུལ་བ་སོགས་ནས་དར་གྱི་དེའི་སྔོན་དུ་སྲོལ་མེད་ཏོ། །ས་ཀར་གཉིས་ཀ་ལས་ཀྱང་ཚལ་པའི་བསྟན་པ་བྱུང་བ་སྔ་བར་སྣང་སྟེ། ཞང་རིན་པོ་ཆེའི་སློབ་མ་གཙང་པ་དུང་ཁུར་པ་དཔོན་སློབ་བདུན་གྱིས་ཧོར་ཡུལ་དུ་བྱོན་ནས་རི་ཁྲོད་ལ་བཞུགས་པས་ཧོར་གྱི་རུ་བས་ལུག་རྫི་བཅོལ་ཐུགས་དམ་མཛད་ཅིང་ལུག་གཙོས་པས་ཉིན་གཅིག་སེར་དྲག་དང་ཤྭ་འོད་བྱུང་སྟེ་ལུག་ཐམས་ཅད་ཤི། ཁོང་གིས་སེར་བ་ལ་དམིགས་པ་གཏད་པས་དེར་མ་བབ་སྟེ་ཁོང་གི་ལུག་ལ་གནོད་པ་མ་བྱུང་། དེ་ངོ་མཚར་ནས་ཅི་ཡིན་དྲིས་པ་ན་སྐད་མི་གོ་ཡང་གནམ་ལ་སྡིགས་མཛུབ་བསྟན་པས་གནམ་ལ་དབང་ཐོབ་ཟེར་བར་གོ་ནས་གྲགས་པ་དང་སྐུ་བསོད་ཆེན་པོ་བྱུང་། ཇིང་གིས་རྒྱལ་ས་བྱས་ནས་ལོ་གསུམ་བཞི་ཙམ་འགྲོ་བའི་སྐབས་ཡིན་པ་སྙམ། དེ་རྒྱལ་པོས་ཐོས་ནས་བོས་སྟེ་འདི་མི་ཉག་ན་འདུག་པ་དང་ཆ་ལུགས་གཅིག་པར་འདུག །གནམ་ལ་དབང་བ་ཡོན་ཏན་ཡང་ཆེ་ཟེར་ནས་མཐོང་ཆེར་བྱས། མི་ཉག་ལ་ལོ་ཙཱ་བསྒྱུར་ནས་དཀོན་མཆོག་གི་སྔགས་པ་བརྗོད་པས་ཅུང་ཟད་དད་པར་ཡང་གྱུར། བློན་པོ་ཆེ་བ་ཞིག་ལ་སྟེང་གདོན་ཕོག་པ་བསལ་བས་རྒྱལ་བློན་གཉི་གས་གནང་སྦྱིན་མཛད། ལུང་བཟང་པོ་བྱིན། ཧོར་དང་བོད་བན་ཕྲད་པ་ལ་འདི་སྔ། འོན་ཡང་ཟིན་ཤིང་དང་ཨེར་ཀ་འུན་སོགས་ཀྱིས་ཕྲག་དོག་བྱས་པས་བཞུགས་མ་སྤྲོ་བར་མི་ཉག་གི་ཡུལ་ལ་བྱོན། ཇིང་གི་རྒྱལ་ས་ལོ་དགུ་པ་མེ་ཕག་གི་ལོ་ལ་མི་ཉག་གི་ཡུལ་ཧོར་གྱིས་བཅོམ། གཙུག་ལག་ཁང་མང་དུ་བཤིག་བསྟན་པ་༼མ༡༨བ༽ཉམས་རྨས་པའི་ཚེ་བླ་མ་གཙང་པས་རྒྱལ་པོའི་དྲུང་དུ་བྱོན་སྟེ་རྒྱལ་པོས་ཀྱང་གནམ་མཆོད་ཐམས་ཅད་ཀྱི་གྲལ་མགོར་བཏོན་སྒོས་ཀྱི་སྦྱིན་བདག་ཟ་ཡིན། ཨེ་ཀ་ཡུམ་སྲས་ཀྱིས་མཛད། ཇིང་གི་རྒྱལ་པོ་ལ་ལོ་ཙཱ་བསྒྱུར་ནས་རྒྱུས་འབྲས་དང་ཆོས་ཀྱི་ཆེ་བ་བཤད་ནས་སེམས་ཅན་གྱི་བདེ་སྐྱིད་སངས་རྒྱས་ཀྱི་བསྟན་པ་ལ་རག་བསྟན་པ་ལ་རྒྱལ་པོས་བཀུར་སྟི་བྱེད་དགོས། བསྟན་པ་འཛིན་པའི་བནྡྷ་རྣམས་ལ་ཁྲལ་དམག་མི་འགེལ་འཚེར་མི་འབེབས་འཐོར་བས་སྡུད་ཉམས་པ་གསོ་བ་དགོས་ཅེས་བསྟན་པ་ཤེད་སྐྱེད་ཀྱི་འཇཱ་ས་ཞུས་པས་གནང་སྟེ་བྷ་ཏི་སོགས་མི་ཉག་གི་ཡུལ་ཐམས་ཅད་དུ་གཙུག་ལག་ཁང་རྣམས་ཀྱི་རྣམས་པ་གསོས། ཧོར་རྒྱལ་པོས་བནྡྷའི་འཇཱ་ས་གནང་བའི་སྔ་མའང་འདི་ཡིན་པར་སྣང་། འདིའི་ཞོར་ལ་བོན་པོ་ཟིན་ཤིང་སོགས་ཐམས་ཅད་ཀྱང་ཁྲལ་དམག་ལས་ཐར། ཨོ་གོ་ཏ་རྒྱལ་པོ་རྒྱལ་སར་བསྐོས་ཙམ་ན་ཤ་འོད་རལ་གསུམ་ན་ངའི་མཆེད་གྲོག་བླ་མ་གུང་ཐང་པ་བྱ་བ་ཡོད་པ་སྤྱན་དྲོངས་ལ་ཁྱེད་རང་ཡུམ་སྲས་ཀྱི་མཆོད་གནས་གྱིས་གསུངས་ནས་གཤེགས། སྐུ་འབུམ་ཡང་གུ་རུམ་ན་ཡོད་ཅིང་དངུལ་གྱི་གདུང་ཁང་བྷ་དིར་བཞུགས། གསུང་བཞིན་བླ་མ་གུང་ཐང་པ་སྤྱན་དྲངས། ཟ་ཡིན་ཨེ་ཀ་ཡུམ་སྲས་ཀྱིས་བླ་མཆོད་ཏུ་བསྐུར། བདེ་མཆོག་གི་དབང་དང་ཆོས་སྐྱོང་གི་རྗེས་གནང་མཛད། ཧོར་གྱིས་ཆེས་ཞུས་པའི་ཐོག་མ་ཡིན། གོ་བེ་ལའི་སྲས་རྡོ་རྗེ་བྱིན་རླབས་ཀྱིས་བསོས་གུ་རུམ་གྱི་ནུབ་བྷི་ཏི་བོལ་ཏོག་གི་རི་རྩེར་ཐུགས་དམ་མཛད་པ་ན་རྨི་ལྟས་ལས་གོ་བེ་ལས་རྒྱལ་ས་འཐོབ་པར་ཤེས་ནས། ཁྱེད་ཀྱིས་རྒྱལ་ས་འཐོབ་པར་འདུག་པས་དབུས་ན་ངའི་བླ་མའི་གདན་ས་ཚལ་གུང་ཐང་བྱ་བ་ཡོད་པས་དེ་ལ་ཕན་པར་ཞུས་གསུངས་པས་རྒྱལ་བུ་ལུས་འདར་ཆུམ་བྱས་ནས་བླ་མ་ཚིག་ཆེན་པོ་དེ་འདྲ་མ་ཟེར། དུས་བྱུང་ན་ང་ཤེས་པ་ཡིན་མོད་ཟེར། མི་ཉག་གི་༼མ༡༩ན༽ཡུལ་དུ་ཚལ་པའི་བསྟན་པ་ལ་ཕན་ཆེར་བཏགས། ཕྱིས་ཚལ་གུང་ཐང་གི་སྒོ་བདག་དང་ཚལ་བས་སྒོས་མིར་བྱེད་པའི་རྒྱུ་མཚན་དེ་ཡིན་ནོ། །མོང་གོར་གན་རྒྱལ་ས་མཛད་དུས་བོད་ཀྱི་ལོ་ཙཱ་བ་དང་བནྡྷ་མང་དུ་སླེབས་སྟེ་སོ་སོའི་འབྲེལ་སྟབས་ཀྱིས་སྒོས་དཔོན་བཙལ་སྟེ་འབྲི་ཁུང་པ་དང་གཙང་མགུར་མོ་པ་རྒྱལ་པོ་ཉིད། ས་སྐྱ་པ་ལྷ་སྡེ་གཞུང་པ་དང་བཅས་པ་གོ་དན། ཚལ་པ་སེ་ཆེན། སྟག་ལུང་པ་ཨ་རི་པོ་ག་གཡའ་ཕག་ཐང་གསུམ་ཧུལ་ཧུ་སོགས་ཚན་པ་བཅུ་གཅིག་ལྷག་པར་གྱེས། ཇིང་གི་ལོ་ང་དགུ་པ་ལྕགས་བྱི་ལ་བྱང་ངོས་གོ་དན་གྱི་ས་ནས་དོར་ཏོག་གིས་དམག་དཔོན་བྱས་པའི་ཧོར་དམག་དང་པོ་བོད་དུ་ལྷགས་སྟེ་ཨོ་ཌྱན་རིན་པོ་ཆེས། མདོ་སྟོད་མདོ་སྨད་སོག་ཆུ་ར་སྒྲེང་སོགས། །ཞིབ་པར་མི་འཆད་སྐྱོ་བ་སྐྱེ་བའི་རྒྱུ། །ཞེས་ལུང་བསྟན་པའི་མདོ་སྟོད་སྨད་སོག་ཆུ་ཁ་རྣམས་སུ་མི་མཐོང་གསོད་བྱས། ར་སྒྲེང་དུ་གནོད་པ་ཆེན་པོ་བྱས། སྟག་ལུང་སྨུགས་པས་གཡོགས་སྟེ་མ་མཐོང་། རྒྱལ་ལྷ་ཁང་བསྲེགས། བཙུན་པ་སོ་སྟོན་སོགས་རབ་བྱུང་ལྔ་བརྒྱ་བསད། འབྲི་ཁུང་སྤྱན་སྔ་གྲགས་པ་འབྱུང་གནས་ཀྱིས་རྡོ་ཆར་ཕབ་པས་འབྲི་ཁུང་ལ་མ་གནོད། འོན་ཡང་བླ་མཆོད་ལ་འབྱོན་དགོས་ཟེར་བ་ལ་ཁྱེད་ཀྱི་བླ་མཆོད་ཏུ་འོས་པ་ཅིག་ནུབ་ཕྱོགས་ན་བཞུགས་ཅེས་རྗེ་ས་པཎ་སྤྱན་འདྲེན་པར་བསྐུལ་ཞིང་བོད་སྤྱིའི་དོན་དུ་འབྱོན་དགོས་ཅེས་བསྐུལ་མ་མཛད་སྟེ་ཤིང་འབྲུག་ལ་རྗེ་པཎ་དེ་གསུམ་པ་དབོན་པོ་འཕགས་པ་ལོ་བཅུ་པ་སློབ་དཔོན་ཕྱག་ན་ལོ་བརྒྱད་པ་སྟེ་ཁུ་དབོན་གསུམ་འབྲི་ཁུང་དུ་སྤྱན་དྲངས་འབུལ་རྫོངས་མཛད་ནས་བརྫངས། ཆོས་རྗེ་པས་ཀྱང་སྟོན་རྗེ་བཙུན་གྱི་གསུང་ལས་མ་འོངས་པ་སྐད་རིས་མི་གཅིག་པའི་མི་ཞྭ་ཁྲ་འདྲ་པ་ལྷམ་ཕག་སྣ་འདྲ་བ་གྱོན་པའི་སྤྱན་འདྲེན་འོང་བས་དེ་དུས་སོང་ལ་རྡོ་རྗེ་ཐེག་པ་དར་བར་གྱིས་ཅེས་པའི་ལུང་བསྟན་དང་མཐུན་ནས་བྱོན། ཨོ་བོ་ཏ་རྒྱལ་པོའི་ལོ་གསུམ་པ་ཤིང་སྦྲུལ་ལ་བྱང་ངོས་མཁར་དུ་ཕེབས། གོ་དན་གྱིས་མ་མཇལ་བར་ངའི་ནད་ལ་༼མ༡༩བ༽ཕན་པའི་ཐབས་ཀྱིས་ཅེས་པ་བྱུང་། ཅི་བསྙུང་དྲིས་པས་ཁྱོད་ཐག་རིང་ནས་བླ་མཆོད་ལ་བོས་པས་མངོན་ཤེས་ཀྱིས་ལྟོས་ཟེར་དེར་ཐུགས་དམ་ནར་མ་རྣམས་མཛད་ཅིང་བཞུགས། གོ་དན་འདི་མི་ཉག་རྒྱལ་རྒོད་ཀྱི་སྐྱེ་བ་ཡིན། ས་སྟོང་ཞིག་དུ་ཕོ་བྲང་ཆེན་པོ་བཏབ་པས་ཀླུ་དང་ས་བདག་རྣམས་བྲོས་མ་ཐར་སྟེ་ལུས་བསྣད་ཀྱང་རེ་ཞིག་བསོད་ནམས་ཀྱིས་གནོད་མ་ནུས། འོན་ཡང་ཡིད་བསྒྱུར་སྟེ་གསེར་གར་བླུགས་ཀྱི་ཐུབ་པའི་སྐུ་ཆེན་པོ་ཅིག་ཡོད་པ་འདི་གསེར་གར་བླུགས་ཡིན་མིན་ལྟ་ཟེར་ན་བདར་བས་བསོད་ནམས་བྲི་སྟེ་གནོད་པ་ནུས་ནས་འཛེས་བཏབ་པར་སྣང་། ཆོས་རྗེ་པའི་ཐུགས་དམ་ནར་མ་ལ་ཀླུ་གཏོར་ཡོད་པ་དེ་ཀླུ་ལ་ཕན་ནས་རྣལ་ལམ་དུ་མི་ལུས་ཐམས་ཅད་རྨ་ཤུས་གང་བ་ཞིག་གིས་ངེད་ཚོ་སྔར་འདིས་བཏོན་ནས་འདིར་བྲོས་པོ་ཡིན། འདི་ནས་བྲོས་ཀྱང་མ་ཐར་བར་ལུས། ཐམས་ཅད་འཇོར་ཏོག་གིས་བརློགས་སྡུག་བསྔལ་ཆེར་བྱུང་། ཁོ་ལའང་ངེད་ཚོས་གནོད་པ་བྱས་ཡོད། ཁྱེད་ཀྱི་གཏོར་མ་དེ་ངེད་ཚོ་ལ་ཕན་པར་བྱུང་བས་མང་དུ་ཐོངས་ངེད་ཚོའི་ནད་གྲག་ན་ཁོའི་ཡང་ནད་གྲག་ཟེར་བས་ངོ་མཁྱེན་དེས་ཀླུ་གཏོར་དང་ཁྲུས་མཛད་པ་ཕན་སྟེ་ཨོ་གོ་ག་གཤེགས་ནས་མེ་ལུག་ལ་གོ་ཡུག་རྒྱལ་པོ་རྒྱལ་སར་བཏོན་པའི་ཕྱག་འབུལ་ལ་གོ་དན་གྱིས་ཕྱིན་པ་འཁོར་བའི་ཚེ་མཇལ་གནམ་མཆོད་ཀྱི་རྒན་པ་བཅོལ་ནའང་བླ་མ་བརྟག་ཟེར་ནས་ཆོས་མ་ཞུས། ཡི་གེ་གཞན་ན་མ་མཐོང་ཡང་ཕྱིས་ཀྱི་རྟོགས་ལྡན་ཤམྦྷ་ལ་བའི་ལམ་ཡིག་ན་ཆོས་རྗེ་པས་རུས་སྦལ་ལ་སྤུ་མེད་པ་སོགས་གསུངས་པས་རྒྱལ་པོས་པགས་པ་གསེར་གྱི་མདོག་ཅན་འཇའ་འོད་དུ་འཁྱུག་པ་ཅིག་བསྟན་སྟེ་འདི་རུས་སྦལ་གྱི་པགས་པ་ཡིན་ཟེར། འདི་ལ་ཡོན་ཏན་གཞན་ཅི་ཡོད་གསུངས་པས། འཇམ་ཞིང་ལེགས་པ་འདིས་ཆོག་མོད། ཁྱོད་ཀྱིས་རུས་སྦལ་ལ་སྤུ་ཡོད་པ་ཡང་མ་ཚོར་འདུག་པ་ཟེར། དེར་ཆོས་རྗེ་པས་དེ་མགོ་ནས་བཟུང་སྟེ་སངས་རྒྱས་སྟོང་གི་སྐུ་སྤུ་རིས་སུ་ཡོད་པ་བསྟན་སྟེ་འདི་བསྐལ་པ་བཟང་པོའི་༼མ༢༠ན༽བྱང་སེམས་གང་འདུལ་གྱི་ལུས་བཟུང་བ་ཡིན། རུས་སྦལ་འདྲ་བ་ཞིག་ཡོད་རུང་རུས་སྦལ་མིན་གསུངས་པས་ངོ་མཚར་སྐྱེས་ཀྱང་ཕྱིས་བློན་པོ་རྣམས་ལ་ང་ནི་དེ་རིང་ཚད་པ་ཤིན་དུ་ཚ་ཁྱེད་རྣམས་དུད་འགྲོ་དང་འདྲ་བར་འདུག་ཟེར་སྐད། འོན་ཡང་ལན་དུ་དམའ་དབབ་པའི་ཕྱིར་སྒྱུ་མ་མཁན་ལ་གཙུག་ལག་ཁང་བཀོད་པ་ཆེས་བཀྲ་བ་སྤྲུལ་དུ་བཅུག་སྟེ་རྒྱལ་པོ་དང་ལྷན་དུ་བྱོན། ཕེབས་མ་ཐག་སྒོ་སྲུང་གི་ཁྲི་བོ་དེ་ལ་ཆོས་རྗེ་པས་འདི་བཤིག་འདུག་ན་ང་དང་ཁྱོད་གཉིས་མི་འཆམ་མོ་གསུངས། སྟན་ལ་བཞུགས་ནས་སྒྱུ་མ་མཁན་གྱིས་བཤིག་པར་བརྩམས་པས་འཇིག་མ་ནུས་པ་ན་ཆོས་རྗེ་པས་བླ་མཆོད་ཐག་རིང་པོ་ནས་བོད་དམའ་ཅི་ཕེབས་བྱེད་པ་འདི་ཁྱེད་རང་རྣམས་ཀྱི་བྱ་བ་མིན། འོན་ཡང་འདི་དཀོན་མཆོག་གི་རྟེན་བྱས་པ་ཡིན་པས་འཇིག་པར་མི་ནུས་གསུངས་པས་རྒྱལ་པོ་མིག་སྟེང་དུ་ལྟས་ནས་ས་ལ་འབེབས་པ་ལན་གསུམ་བྱས་སྟེ་ཡིད་ཀྱི་ཕྱག་ལན་གསུམ་ཡིན་སྐད། གཙུག་ལག་ཁང་དེ་ཆོས་རྗེ་ཉིད་ལ་ཕུལ་བ་འཇམ་དབྱངས་སྤྲུལ་པའི་སྡེ་ཆོས་རྗེའི་བཞུགས་གནས་དེ་ཡིན་ཞེས་ཡུལ་དེ་ན་གྲགས་འདུག་ཞེས་བྲིས་སྣང་བའང་གོ་དན་ཉིད་ལ་རྒྱལ་པོ་ཞེས་བྱས་པར་སྣང་། ཆོས་རྗེ་པ་བདུན་བཅུ་བཞེས་ལྕགས་ཕག་ལ་སྐུ་འདས། སྔོན་ལམ་དུ་དར་གསེར་མ་ཡུག་གཅིག་འབུལ་མི་བྱུང་བས་ད་སྟེ་ལོ་བདུན་པ་ལྕགས་ཕག་ལ་ཁོ་བོ་ཞིང་གཞན་དུ་འགྲོ། རྟེན་མང་དུ་བྱུང་བ་རྣམས་ཀྱི་ན་བཟའ་བྱེད་དགོས་གསུངས་པ་ལྟར་ལྟས་དང་རྟེན་ངོ་མཚར་བས་གོ་དན་དད་པར་གྱུར། སྔོན་ཆོས་རྗེ་ལ་ཆོས་མ་ཞུས་པས་འགྱོད་སྟེ་འཕགས་པ་རིན་པོ་ཆེ་ལ་ཆོས་ཞུས། བླ་མ་འཕགས་པས་ལོ་བཅུ་དགུ་བཞེས་པ་ཆུ་གླང་ལ་གོ་དན་གྱི་སྲས་ཆེ་བ་མུ་གུ་དུ་ལ་དང་ལྷན་ཅིག་རྒྱལ་བུ་གོ་བེ་ལ་སེ་ཆེད་དང་མཇལ་བས་སེ་ཆེན་འཕགས་པ་རིན་པོ་སྐུ་གསུང་ཐུགས་ཕུན་སུམ་ཚོགས་པ་དེ་གཟིགས་པས་མཉེས་སྟེ་ས་སྐྱ་པ་ངེད་ལ་འདོད་གསུངས་ནས་བཞུགས་པར་ཞུས་༼མ༢༠བ༽སེ་ཆེན་ལོ་སོ་དགུ་པ་ཅིག་གི་བླ་མ་མཛད་པ་ཡིན་ནོ། །འདིའི་སྔ་ལོ་ལྕགས་བྱི་ལ་མོང་གོར་གན་རྒྱལ་སར་ཕེབས་ཤིང་བོད་དུ་བྱང་ངོས་ནས་ངོ་བེ་ཏའི་ཧོར་དམག་བཏང་མོན་མཁར་མགོན་པོ་གདོང་དུ་མི་དཔག་མེད་བསད། དེའི་ཕྱི་ལོ་ཧུར་ཏའི་ཧོར་དམག་ཡོང་རྒྱལ་ཚ་ཇོ་འབེར་སོགས་བསད། གྲ་དོལ་གཞུང་གསུམ་འཇག་སྐྱར་འཕྱུར་བའི་དུས། ཅེས་པ་དེ་བྱུང་། འདིའི་གོང་གི་ལོ་བཞི་ལྔ་ན་གྲུབ་ཐོབ་ཆེན་པོ་ཀརྨ་པག་ཤིས་རྒྱལ་པོ་མོང་གོར་གན་ལ་ཆོས་གསུངས་བྱིན་གྱིས་བརླབས་པས་རྒྱལ་པོ་འཁོར་བཅས་སེམས་གཟུང་འཛིན་ལས་གྲོལ། མཛོད་དང་བང་བ་ཐམས་ཅད་ཕྱོགས་མེད་དུ་བཀྱེ། བཙོན་དོང་སྤྲུགས་ཐེངས་བཅུ་གསུམ་གནང་། མངའ་ཞབས་ཐམས་ཅད་དུ་མི་དགེ་བཅུ་སྤོང་བ། དུས་ཆེན་བཞི་ལ་བསྙེན་གནས་སྲུང་བ་སོགས་ཀྱི་ཁྲིམས་མཛད་སྟེ་ཧོར་རྒྱལ་པོས་ཆོས་ཀྱི་ཁྲིམས་མཛད་པ་འདི་ལས་མེད་ཅིང་འདི་ཡན་ལ་ཧོར་རྒྱལ་པོ་དངོས་ཀྱིས་བོད་བན་ལ་ཆོས་ཞུས་པ་གཞན་མེད་ལ་བོད་བན་བླ་མར་ཁུར་བའི་ཐོག་མ་འདི་ཡིན་ནོ། །ལོ་དགུ་རྒྱལ་ས་མཛད་ནས་སྨན་ཙེར་གནམ་དུ་གཤེགས། ཤུལ་དུ་རྒྱལ་ཁམས་འཁྲུགས་པ་ཡིན་ནོ། །སེ་ཆེན་གྱིས་རྒྱལ་ས་མཛད་ནས་ལོ་བརྒྱད་པ་མེ་ཡོས་ལ་ཁེར་ཁེ་ཏའི་ཧོར་དམག་བྱུང་། འདམ་པ་རི་པ་སོགས་བསད། དེ་ནས་ལོ་གསུམ་པ་ས་སྦྲུལ་ནས་བོད་ལ་འཇམ་ལམ་གཙུགས། དེ་ནས་ལོ་དགུ་པ་མེ་གླང་ལ་རྒྱལ་བུ་ཨ་རོག་ཆེས་སྨྱལ་ལ་ཧོར་དམག་བྱས་ཟངས་ཆེན་བ་བཀྲོངས། དེ་ནས་ལོ་བཞི་པ་ས་འབྲུག་ལ་དཔོན་ཆེན་ཀུན་བཟང་པོ་ལོག་པའི་སྟེང་དུ་ཟམ་གྷའི་ཧོར་དམག་ཡོང་ནས་སྦྲུལ་ལོ་ལ་བསད། དེ་ནས་ལོ་དགུ་འདས་པ་ལྕགས་སྟག་ལ་ཧོར་བོད་ཀྱི་དམག་གིས་འབྲི་ཁུང་གླིང་ལོག་བྱས། ཕྱི་ལོ་ལྕགས་ཡོས་ལ་དྭགས་ཀོང་ལ་ཧོར་དམག་བྱས་ཚལ་པ་དགའ་བདེ་བཙོན་དུ་ཤོར། འདི་ཕྱིན་ཧོར་དམག་ཆེ་བ་ཁོ་ན་མ་བྱུང་སྣང་ནའང་བར་སྐབས་དེ་༼མ༢༡ན༽ཐམས་ཅད་དུ་བོད་ཐམས་ཅད་སྡུག་བསྔལ་གྱི་རྒྱལ་མཚོ་རྡོལ་བར་སྣང་ལ་གུ་རུ་ཆོས་དབང་གི་གཏེར་མ་དགེ་བསྙེན་མཁའ་རིས་ཞུས་པའི་ལུང་བསྟན་ལས། རྒྱལ་ཁམས་དཀྲུག་པའི་འགོང་པོ་དཔུན་དགུ་ཡོད་པ་ད་ལྟ་རྒྱ་གར་ན་ཡོད། ལོ་བརྒྱ་ཙམ་ནས་རྒྱ་ནག་དུ་འགྲོ་བློན་པོ་མགར་གྱིས་རྒྱ་ཡུལ་བརླག་པའི་སྙིང་ནད་ཀྱིས་རྒྱའི་ཧྭ་ཤང་མི་དགུས་ཇ་སིག་དགུ་ལ་རྟེན་བྱས་ནས་འགོང་པོ་དེ་བསྒྲུབས། གྲུབ་ནས་ལོ་སྐོར་རེ་ན་ཇ་སིག་རེ་འབུལ་བ་ལྟར་བྱས་ནས་བོད་ཀྱི་ཆེ་བཙུན་གྱི་ཕྱག་དུ་རྫོང་། དེ་སླེབ་རིམ་གྱིས་སྐྱ་སེར་ཐམས་ཅད་སྤྱོད་པ་སྣ་ཚོགས་སུ་འགྱུར། གསུམ་སླེབས་པ་ཟློག་སླ། དྲུག་སླེབས་ནས་བཟློགས་པ་སྲིད་ཙམ། དགུ་ཀ་སླེབས་ནས་བཟློགས་པར་མི་ནུས། ལྟས་ངན་སྣ་ཚོགས་པ་འབྱུང་། དེའི་ཚེ་གནམ་ཐེ་དཀར་པོའི་སྤྲུལ་པ་ཧོར་ཡུལ་དུ་འབྱུང་ཞིང་འགོང་པོས་དམག་སྣ་བསུས་སྟེ་རྒྱལ་ཁམས་འཕུང་བར་བྱེད། འོན་ཡང་ཟློག་ཐབས་འདི་ལྟ་བུ་ཡིན་ཡང་ཐམས་ཅད་ཧོར་ལ་རེ་བས་ཟློག་མཁན་མི་ཡོང་ཞེས་ལུང་བསྟན་སྣང་ལ་འདི་ཐོན་ནས་ལོ་བདུན་ན་ཧོར་དམག་དང་པོ་བྱུང་ནས་ལོ་བདུན་བཅུ་ལྷག་པར་བོད་ཡུལ་ཧོར་གྱིས་བཟུང་བར་སྣང་ངོ་། །དེ་ཡང་ལྕགས་ཕོ་སྤྲེ་ལོ་ལ་མོང་གོར་གན་གནམ་དུ་སོང་ནས་མོང་གོར་གན་གྱི་སྲས་དང་གལ་དུ་སོགས་ཀྱི་ཨ་རི་པོ་སྨན་རྩེར་ཁྲི་ཐོག་དུ་བཏོན། གོ་བེ་ལས་ཨེ་ཆི་གའི་དང་གོ་དན་ག་དན་མོ་ཁ་སོགས་དང་བགྲོས་སྟེ་གོ་བེ་ལ་ཤང་མདོར་ཁྲི་ཐོག་དུ་བཏོན་པས་རྒྱལ་པོ་གཉིས་སུ་འཆད་ནས་རྩོད། ཨ་རི་པོ་ག་ཕམ་ནས་ཧོར་ཡུལ་དུ་བྲོས་པ་ལ་ས་ཚལ་གྱི་སློབ་མ་རྒྭ་རས་བྱ་བ་ཚེ་བདག་གི་གྲུབ་ཐོབ་ཅིག་གིས་འགུགས་ཆོག་བྱས་པས་འཁུགས་ནས་ཤང་མདོར་བཟུང་སྟེ་གྲོངས། གོ་བེ་ལ་ཟླ་མེད་པའི་རྒྱལ་པོར་གྱུར་སྟེ་སེ་ཆེན་དུ་གྲགས། འཕགས་པ་རིན་པོ་ཆེ་སྔར་རྒྱལ་བུའི་དུས་ཀྱི་བླ་མ་ཡིན་པས་སྤྱི་བོར་བཀུར། གྲུབ་ཐོབ་ཀརྨ་པག་ཤི་སྔར་ཆོས་མང་དུ་ཞུས་པའི་བླ་མ་ཡིན་༼མ༢༡བ༽ཡང་གཞན་གྱི་ཕྲ་མ་ལ་ཉན། ཀརྨ་པས་རྒྱལ་པོའི་བླ་མ་བྱས་ནས་མཛོད་དང་བང་བ་ཐམས་ཅད་ཟད་དུ་བཅུག །བཙོན་ཐམས་ཅད་བཏང་ནས་དགྲས་འཁོར་བ་བྱས་ཟེར་ནས་ཤིག་དོང་འབུ་དོང་སྡིག་དོང་སྦལ་དོང་སོགས་སུ་བསྐྱུར་བ་མེས་སྲེག་པ་ཆུར་འདོར་བ་གཡང་ལ་འཕེན་པ་དུག་ཆུ་བླུད་པ་བཀྲེས་སྐོམ་དུ་འཇོག་པ་སོགས་སྣ་ཚོགས་བྱས་ཀྱང་མ་གནོད་པས་ངོ་མཚར་སྐྱེས་སྟེ་སྤྱི་བོར་བསྐུར་ཡང་མཆོད་གནས་སུ་བཞུགས་པར་མ་གནང་། ས་སྐྱ་པའི་ཡིག་ཚངས་ལས་རིན་པོ་ཆེ་ལས་རྡུལ་ཚོན་བྱས་པའི་དཀྱིལ་འཁོར་དུ་རྒྱལ་པོ་ལ་དགྱེས་རྡོར་གྱི་དབང་གནང་། དེའི་དབང་ཡོན་དུ་བོད་དབུས་གཙང་དམ་པའི་ཆོས་ཀྱི་ཆོལ་ཁ་མདོ་ཁམས་མགོ་ནག་མིའི་ཆོལ་ཁ་བྱང་རིས་གྱི་ལིང་རྟའི་ཆོལ་ཁ་སྟེ་མདོར་ན་རྒྱ་ཆུ་རབ་ཁ་ཡན་གྱི་བོད་ཆོལ་ཁ་གསུམ་ཕུལ་ཞེས་བཤད་ལ། ཚོགས་བདག་དམར་ཆེན་གྱི་ལོ་རྒྱུས་ལས། མངའ་རིས་སུ་དོན་ཞགས་ལ་ཐུགས་དམ་མཛད་པ་སྤྱན་རས་གཟིགས་དང་གསུང་གླེང་མཛད་པར་གྲགས་པའི་སེ་སྟོན་རི་པའི་དྲུང་དུ་མི་དམར་པོ་རྒྱབ་ཐམས་ཅད་ཤུ་བར་སོང་བ་ཞིག་བྱུང་ནས་ང་ཚོགས་བདག་ཡིན་ས་སྐྱ་གྲགས་པ་རྒྱལ་མཚན་གྱིས་བོད་ཆོལ་ཁ་གསུམ་གྱི་བདག་པོ་དགོས་ཟེར་ནས་ཐུན་གྱིས་འབྲབས་ནས་འདི་འདྲ་བར་བྱས། ཁོང་རང་དང་ཚ་བ་དངོས་ལ་དེའི་སྐལ་པ་མི་འདུག །ཡང་ཚ་ལ་ཡོད་དུ་རུང་ཙམ་ཞིག་འདུག་པ་དེ་ལའང་བསོད་ནམས་ཅན་ཞིག་དགོས་པར་འདུག་པས་ཁྱེད་ཀྱིས་དེར་ཉིང་མཚམས་སྦྱོར་ངས་ཕྲིན་ལས་སྒྲུབ་ཅེས་ཞུས་པས་ཁོང་སྙིང་རྗེ་སྐྱེས་ནས་འཕོ་བ་མཛད་སྟེ་འཕགས་པར་སྐྱེ་བ་བཞེས་པས་ཚོགས་བདག་གིས་དངོས་གྲུབ་ཕུལ་ཞེས་སྣང་ཡང་དུས་གཞན་ལ་ཁས་བླངས་པ་ལྟ་བུ་ཡིན་སྲིད། སྤྱིར་རྗེ་བཙུན་གྲགས་པ་བདུན་བཅུ་པ་མེ་བྱི་ལ་གཤེགས་ནས་ལོ་བཅུ་དགུ་པ་ཤིང་ལུག་ལ་འཕགས་པ་འཁྲུངས་པ་ཡིན་ནོ། །འདོད་རྒྱལ་གྱི་ལོ་རྒྱུས་ལས་ནི་ཟངས་ཚ་བསོད་ནམས་༼མ༢༢ན༽རྒྱལ་མཚན་གྱིས་འདོད་རྒྱལ་བསྒྲུབ་པས་ཐོ་རིངས་ཅིག་མདུན་ན་རྐང་དམར་ཤར་ཤར་འདུག་བལྟས་པ་ན་འདོད་རྒྱལ་གྱི་བར་སྣང་མཐོན་པོར་ཁྱེར་སྟེ་ད་ལྟོས་ཅིག་ཟེར་ཆུ་སྔོ་ཕྲིག་ཕྲིག་པ་ཅིག་འདུག་བྱས་པས་མ་གི་རྒྱ་ཆུ་རབ་ཁ་བྱ་བ་རྒྱ་བོད་ཀྱི་མཚམས་ཡིན། འདི་ཡན་ཁྱོད་ལ་སྟེར་བསམ་ནའང་སྐལ་པ་མི་འདུག་པས་ཁྱོད་ཀྱི་བུ་ལ་སྟེར་ཞེས་བྱུང་བས་འདོད་རྒྱལ་གྱི་དངོས་གྲུབ་ཏུ་འཆད་དོ། །དེབ་དམར་ལས་ནི་དབང་ཡོན་ཇི་ལྟར་འབུལ་ཞུས་པས། ཆོས་ནས། ཤིན་དུ་གཅེས་པ་གང་དང་གང་དེ་དང་དེ་ནི་བླ་མར་དབུལ། ཞེས་བཤད་གསུངས་པས་དཔོན་མོ་ཆ་འུའི་རྣ་རྒྱན་ཐ་ནས་ཀྱི་མུ་ཏིག་ཆེན་པོ་གཉིས་ཕུལ། དེ་བཙོངས་པས་དངུལ་བྲེ་ལྔ་བརྒྱ་འཁུགས་ཟེར་ཞེས་དང་། ས་སྐྱ་པ་སྒོས་ཀྱི་བླ་མཆོད་ཡིན་པས་དར་གན་སུམ་སྟོང་དང་ཚལ་པ་སྒོས་མི་ཡིན་པས་དར་གན་ཉིས་སྟོང་ཐོང་གི་ལུང་བྱུང་བྱ་བ་དང་། ཕྱིས་བླ་མས་ལྷ་ས་སྡེ་བཞི་འབྲི་ཁུང་པ་ལ་གཏོད་གསུང་བ་ན་གོང་མ་ལ་ཞུ་སྐོར་བྱས་པས་བླ་མ་ལ་མི་སྡེ་སློང་དོན་ཅི་ཡོད་གསུངས་པ་བྱུང་ཞེས་སྣང་བས་ཆོལ་ཁ་གསུམ་གཏན་དུ་བདག་པ་ནི་མིན་པར་སྣང་ཡང་། འགྲོ་མགོན་ཕྱག་ན་ལ་བོད་ཆོལ་ཁ་གསུམ་ཤེས་པའི་ལུང་གནང་ནས་བོད་དུ་བྱོན་པ་ལམ་དུ་གཤེགས་པ་དང་། དཔོན་ཆེན་ལ་དབུས་གཙང་ཤེས་པའི་ལས་ཀ་བྱིན་པ་གསུམ་བཞི་བྱུང་སྣང་ཞིང་སྤྱིར་རྒྱལ་བུ་ཐོ་གན་ཐེ་མུར་སོགས་བོད་སྤྱིའི་མི་དཔོན་དུ་བཞག་པར་སྣང་ལ་ས་ཧོར་གཅིག་པས་སྲིད་སྐྱོང་པ་ལ་ནང་ཚན་དུ་ས་སྐྱ་བཞི་ཐོག་པར་ཤར་པ་ཁང་སར་ཆེན་མོ་བ་གསུམ་པོ་རེ་རེའི་སྐལ་པ་ཉི་ཤུ་རྩ་ལྔ་རེ་བཟུང་ཞེས་གྲགས་སྣང་ངོ་། །འཕགས་པ་རིན་པོ་ཆེ་འདི་ཤིན་དུ་ཐུགས་བཟང་བས་སངས་རྒྱས་ཀྱི་བསྟན་པ་ནང་ཕན་ཚུན་ལྟ་ཞོག །མུ་སྟེགས་དང་ཟིན་ཤིང་གི་བར་ཐམས་ཅད་རང་རང་གི་ལུགས་མ་ཉམས་པར་སྐྱོད་པ་ཕན་ཚུན་མི་སྲེད་བ། དེའི་དགོན་གནས་ཐམས་ཅད་དུ་འཚེར་མི་འབེབས་པ། ཐམས་ཅད་ཁྲལ་དམག་འུ་ལག་ཁྲིམས་ལས་ཐར་བ། ༼མ༢༢བ༽མི་སྣའི་ལུང་མི་གཏོང་བ་སོགས་བསྟན་པ་ཤེད་སྐྱེད་ཀྱི་འཇའ་ས་ཞུས་སྟེ་རྒྱ་དབུས་ཐམས་ཅད་དུ་བསྒྲགས། སེ་ཆེན་གྱི་རྒྱལ་ས་ལོ་བཅུ་གཉིས་པ་ལྕགས་རྟ་ལ་ཧོར་ཡིག་སར་པ་མཛད་ནས་གོང་མས་ཐམ་ཀའི་ཕུད་གསང་ཕུར་ཕུལ། འཕགས་པ་དགུང་ལོ་ཞེ་དྲུག་པ་ལྕགས་སྦྲུལ་ལ་གཤེགས། སེ་ཆེན་གྱིས་བོད་ལ་ལམ་བྱས་བལ་པོ་དང་རྒྱ་གར་ལ་དམག་བརྡེག་པར་བཞེད་ནས་ལམ་ལྟ་བའི་གསེར་ཡིག་པ་མང་དུ་བྱུང་བ་ལ་རྗེ་རྒོད་ཚང་བ་དང་གྲུབ་ཆེན་ཀརྨ་པའི་སློབ་མ་གྲུབ་ཐོབ་ཨོ་ཌྱན་པས་གསེར་ཡིག་པ་ཆོས་དང་ཟང་ཟིང་གིས་ཚིམ་པར་མཛད། རྒྱལ་པོ་མཉེས་པའི་ཕྱིར་རྒྱལ་པོ་ལ་བསྟོད་པའི་སྡེབ་སྦྱོར་དང་། རང་གིས་གཟིགས་པའི་ཆུ་འབབ་ལུགས་བསྟན་པའི་ཞར་ལ་རྒྱ་བལ་གྱི་ལམ་མི་བགྲོད་ཅེས་སྟོན་ཕྱིར་ཆུ་བོ་རབས་ཀྱི་ཕྲེང་བ་དང་། རྒྱལ་པོ་ཚད་ལྡན་ཡིན་ན་འདི་ལྟར་བྱེད་དགོས་བྱ་བའི་དོན་དུ་རྒྱལ་པོ་རབས་ཀྱི་ཕྲེང་བ་རྣམས་བསྐུར་བས་དམག་བཤོལ་སྟེ་རྒྱ་བོད་བལ་གསུམ་དམག་གི་འཇིགས་པ་ལས་བསྐྱབས། གོང་མས་གདན་འདྲེན་ལན་གསུམ་དུ་བྱུང་བའི་ཐ་མ་ལ་སྔོན་རྡོ་རྗེ་གདན་དུ་མི་དཀར་པོ་ཅིག་གིས་ཕྱི་མ་ཧོར་རྒྱལ་པོའི་ངག་མ་བཅག་པར་སོང་། དེ་བསོད་ནམས་ཅན་རྡོ་རྗེ་གདན་གྱི་མཆོད་རྟེན་རྣམས་ཀྱང་བཞེང་པ་པོ་ཡིན་ཟེར། དོ་ཞག་ལོ་དུས་སུ་འདིར་འཁོར་བ་ཡིན་གསུངས་ནས་ལམ་རྣམས་སུ་ཤ་མི་གསོལ་བའི་ཁྲིམས་ཀྱིས་བྱོན། གུ་རུ་ཆོས་དབང་གི་སྲས་པོས་གཏེར་ནས་ཕྱུང་བའི་ཨོ་ཌྱན་གྱི་ཚེ་ཆུ་ཕྱག་དུ་བྱུང་སྟེ་བསྣམས། གོང་མ་དང་མཇལ་ནས་ཚེ་ཆུ་ཕུལ། ང་སྐེད་པ་ན་ཞེས་མ་སྒོ་བར་སྟན་ལ་བཞུགས་པས་མ་བཅོས་པ་གསུངས་ནས་རྒྱལ་པོ་མཉེས། གདུང་ཆེན་པོ་ཅིག་བསྟན་ནས་ཤིང་ཅིར་འདུག་ཟེར་བ་ན་རྒྱ་མཚོའི་ཉ་ཆེན་གྱི་རྨང་ང་ཡིན་གསུངས་པས་མངོན་ཤེས་འདུག་ཟེར། ས་སྐྱ་པ་རྣམས་གར་ཡང་ཕྱིན་པའི་ནོར་ཉམས་ཆེན་པོ་འདུག་ཟེར། རྒྱལ་པའི་ཕྱག་བསྙུང་བ་ལ་སུས་ཀྱང་མ་ཕན་པ་དེ་ལ་དབྱུག་བཅོས་མཛད་པས་འཕྲལ་༼མ༢༣ན༽དུ་དྭངས། རྒྱལ་པོ་ལ་དབང་བསྐུར་དང་གདམས་པ་གསུངས། རོ་བཅུད་ཀྱི་ཕྱག་ལེན་བསྟན་བླ་མ་ཆོས་ཀྱི་རྒྱལ་པོའི་ལས་ཀ་འདུལ་གསུངས་པ་མ་བཞེས། རྒྱལ་པོའི་རླུང་དུས་སྦྱོར་དགུ་འགགས་འདུག་གསུངས་ནས་ཅི་ཞུས་ཀྱང་མ་གསན་པར་འབྱོན་པར་བརྩམས། ཤིན་རྟ་ཁ་སྤྲོད་ཅིག་གསེར་བྲེ་དང་དངུལ་བྲེས་བཀང་ནས་ཕུལ་བས་བསྔོ་བ་མཛད། མི་ཆེན་རྣམས་ཀྱི་བློས་མ་ཐོངས་པ་མཁྱེན་སྟེ་ནོར་བསྔོ་བ་ལ་དགོས་གསུངས་ནས་ཕྱིར་སློག་བཞེས་པར་ཞུས་པས་ཆོས་བྱེད་ན་ནོར་མི་དགོས། མི་བྱེད་ན་དད་ཅན་གྱི་རྫས་མི་འཇུ། སློབ་མ་རྣམས་ཆོས་བྱེད་ཀྱི་བྱ་བྲལ་བ་ཡིན་པས་ནོར་གྱིས་ཅི་བྱེད། ནོར་དགོས་ན་ལས་སྒོ་མང་པོ་དབྱེར་ཡོད་ཅིང་ལྕགས་ཐམས་ཅད་གསེར་དུ་བསྒྱུར་བ་ཤེས་གསུངས་སྟེ་ཞེན་ལོག་གི་སེང་གེའི་སྒྲ་བསྒྲགས། མི་ཆེན་མང་ཞིག་ལ་དབང་གནང་འབུལ་བཞེས་པས་རྒྱལ་པོས་སྐྱེལ་ཐུང་གི་སར་ཨོ་ཌྱན་བལ་ཤིང་ངས་ཐག་རིང་ནས་བོས་པས་མི་བཞུགས་འཕྲལ་ལ་འགྲོ་ནོར་ང་ལས་མི་ལེན་གཞན་ལས་ལེན་གསུངས་པས། གསང་བདག་གི་ཏིང་ངེ་འཛིན་གསལ་བཏབ་སྟེ་སློབ་མས་བླ་མ་དམ་ཚིག་ལ་མནར་བ་གང་ནའང་མི་འདུག །བརྒྱ་བྱིན་མདུན་དུ་བྱུང་རུང་འཇིགས་པ་མེད་གསུངས་པས་སྤྱན་ཆབ་ཕྲམ་ཕྲམ་འདར་སི་སི་ལི་འདུག །ཕྱིས་ཀྱང་འཇམ་དཔལ་གྱི་སྤྲུལ་པར་གྲགས་འདུག་སྟེ་དེ་ནི་མིན་པར་འདུག་གསུང་། རྒྱལ་པོས་བློན་པོ་དང་མཆོད་གནས་རྣམས་ལ་ཁྱེད་ཚོ་ཁོ་ཟོག་པོ་ཡིན་ཟེར་བ་ནོར་ཅི་ལའང་འདོད་པ་མི་འདུག །དེ་ཟོག་པོ་ཡིན་ནམ། སྨྱོན་པ་ཡིན་ཟེར་བ་ཆོས་སྤྱོད་གཡེང་པས་མི་འཕྲོགས་པ་དེ་ཙམ་འདུག །དེ་སྨྱོན་པ་ཡིན་ནམ་ཆོས་མི་ཤེས་ཟེར་བ་ཁྱོད་ཚོས་ཤེས་པ་ཐམས་ཅད་ཁོས་ཤེས་ཁྱེད་ཚོས་མི་ཤེས་པ་དཔག་མེད་ཁོས་ཤེས་པར་འདུག །ས་འདིར་པག་ཤི་བཟང་པོ་ཞིག་འཁུགས་པ་ལ་ལུང་ཤོར་ནའང་ཁོ་ལ་ནོར་ནི་མི་དགོས་པར་འདུག །ཁྱེད་ཚོས་ཐབས་མཁས་ཀྱིས་ཟས་བཟང་པོ་བྱིན་ནས་བསྟེན་པ་ཡིན་པ་ལ་ཞེས་༼མ༢༣བ༽མཛད་པ་བརྡུགས་པའི་གསུང་མཛད། ད་རེས་ནི་འུ་ལག་རྟ་ཞོན་པ་རྣམས་ཀྱང་འཁོར་བ་ལས་ཐར་རོ་གསུངས་ནས་ལོ་དུས་སུ་སྦུ་ཏྲར་ཕེབས། དེའི་ཕྱི་ལོ་ཤིང་ཕོ་རྟ་དགུང་ལོ་བརྒྱད་བཅུ་ལོན་པ་ལ་སེ་ཆེན་ཐེགས། སེ་ཆེན་གྱི་སྐུ་མཆེད་དྲུག་པ་ཧུ་ལ་ཧུ་ནི་འབྲུག་ཏོག་བྱུང་ཚེ་སྐྲག་ནས་མི་བཟོད་པ་ཅིག་ཡོད་པས་ཐེ་རང་གི་བུར་འདུག་བརྒྱུད་པ་འཆོལ་འགྲོ་ཞེས་སྟོད་འབབས་ཏད་ཀྱི་ཡུལ་དུ་སྤྱུགས། ཡུམ་ཟོ་རོག་ཧ་དབང་ཆེ་ཞིང་བུ་གཞོན་པ་ཐག་རིང་ལ་འགྲོ་བ་འདི་སྙིང་རྗེ་ཞེས་མི་དཔོན་གཟོ་རིགས་པ་དར་ཟབ་སྤྱད་དངོས་ཐམས་ཅད་བདམ་ནས་བྱིན་པས་སྟོད་ཧོར་དུ་གྲགས་སྟེ་ཡོ་བྱད་ཆེས་བཟང་། སེ་ཆེན་རྒྱལ་སར་བསྐོས་ནས་ལོ་བརྒྱད་སོང་བའི་མེ་ཡོས་ལ་རྒྱལ་བ་ཐོག་བརྡུགས་པ་ལ་འབུལ་མོ་ཆེ་བྱས་སྟེ་འབྲི་གདན་གྱི་ཡོན་བདག་དུ་གྱུར་ཏོ། །སེ་ཆེན་གྱི་བཙུན་མོ་ཆའུའི་སྲས་རྡོ་རྗེ་རྫིང་གིམ་མདྒ་ལ་ནོ་མོ་གན་སྟེ་བཞི། ཞྭ་གོན་མ་ལ་བུ་དྲུག་སྟེ་བཅུ་ཡོད། དེའི་ཛིང་གིམ་གྱི་སྲས་ཀ་མ་ལ། དྷ་རྨ་པ་ལ། གསུམ་པ་ཨོལ་ཇ་དུ་འདིས་དབེན་ཅིང་ལོ་གཉིས་ཏའི་ཏི་ལོ་བཅུ་གཅིག་སྟེ་ལོ་བཅུ་གསུམ་རྒྱལ་ས་མཛད། ཤར་བ་འཇམ་དབྱངས་རིན་རྒྱལ་གྱིས་ཏི་ཤྲི་བྱས། དེའི་སྲས་དྷརྨ་པ་ལའི་སྲས་ཆེ་བ་ཧྭོའི་ཞན་ཕུ་ལུག་རྒྱལ་པོས་ཅི་ཏའི་ལོ་བཞི་མཛད། གཉིས་པ་ཨ་ཡུ་པརྦ་ཏ་བུ་ཡནྟུ་རྒྱལ་པོས་ཧོང་ཁིང་ལོ་གཉིས། པེན་པེའུ་ལོ་བདུན་སྟེ་དགུ་མཛད་ཁང་སར་བ་སངས་རྒྱས་དཔལ་གྱིས་རྒྱལ་པོ་འདི་གསུམ་གའི་ཏི་ཤྲི་མཛད་བུ་ལན་དུ་ལ་སྲས་ཆེ་བ་སིདྡྷི་ཕ་ལ། གཉིས་པ་གེ་གན་རྒྱལ་པོས་ཅི་ཅིང་ལོ་གསུམ་མཛད། ཀ་མ་པའི་སྲས་ཡེ་སུན་ཐི་མུར་ཙིང་དབང་གིས་ཏའི་ཏིང་ལོ་བཞི་ཅི་ཧོར་ལོ་གཅིག་སྟེ་རྒྱལ་ས་ལོ་ལྔ་བྱས། དེའི་སྲས་ར་ཁྱི་ཕག་གིས་རྒྱལ་ས་ཞག་བཞི་བཅུ། གུ་ཡུག་རྒྱལ་པོའི་སྲས་ཆེ་བ་ཀུ་ཤས་གུ་ཐུག་རྒྱལ་པོས་རྒྱལ་ས་ཟླ་བ་གཅིག་སྲས་གཉིས་པ་ཐོག་ཐེ་མུར་འཇའ་ཡ་དུ་རྒྱལ་པོ་ཐིན་ཐི་ལོ་གསུམ་ཅི་༼མ༢༤ན༽ཤུན་ལོ་གཉིས་སྟེ་ལོ་ལྔ་མཛད། འདིའི་ལོ་བཞི་པ་ལ་རྗེ་རང་བྱུང་བ་སྤྱན་དྲངས་པ་ཅུང་ཟད་ཕེབས་ཀྱང་རྒྱལ་པོ་གཤེགས་པ་མཁྱེན་ནས་འདྲེན་ཆོས་མཛད། ད་དུང་རིན་ཆེན་དཔལ་རྒྱལ་པོའང་སྐུ་ཚེ་ཐུང་བར་ལུང་བསྟན་ཞིང་འཕོ་བས་རྗེས་སུ་བཟུང་། དེ་ནས་རྩིས་པའི་ངག་དང་ཆོས་རྗེའི་ལུང་བསྟན་ལྟར་ཟླ་བ་དྲུག་ཐེན་ནས་ཨེལ་ཐི་མུར་གྱིས་ཁྲིམས་ཀྱི་བྱ་བ་རྣམས་བྱས། གཅེན་པོ་ཐོག་ན་ཐ་མུར་བྱ་ལོ་ཟླ་བ་དྲུག་པའི་བར་དུ་ཐེན་ནས་དེའི་ཚེས་བརྒྱད་ལ་ཤང་མདོར་རྒྱལ་སར་ཕྱུང་། རྗེ་རང་བྱུང་བ་གཙུག་དུ་བསྟེན། རྒྱལ་སར་བཞུགས་ནས་ལོ་བདུན་པའི་ས་ཡོས་ལ་རྗེ་རང་བྱུང་བ་ཤང་མདོར་སྐུ་ཐིམ། ཁོན་ཀུན་དགའ་རྒྱལ་མཚན་གྱིས་ཏི་ཤྲི་མཛད། ལོ་ཉེར་དྲུག་པ་ས་ཁྱི་ལ་ཏི་ཤྲི་གཤེགས། སོག་པོའི་མི་དཔོན་ངོ་ལོག་སྟེ་ཕོ་བྲང་ཤང་མདོ་བསྲེགས། དེ་བཞིན་གཤེགས་པའི་ཚེམས་མཆེ་བ་དང་ལྷུང་བཟེད་ཆོས་གོས་མི་སྣང་བར་སོང་སྐད། ཉེར་བརྒྱད་པ་ལྕགས་བྱི་ལ་རྗེ་རོལ་བའི་རྡོ་རྗེ་དགུང་ལོ་ཉེར་གཅིག་པ་ཕེབས། རྒྱལ་ཁམས་ཐམས་ཅད་འཇགས་རྒྱལ་པོ་ཡབ་སྲས་མི་ཕྱེད་པའི་དད་པས་རྟག་པར་བཞུགས་སུ་གསོལ་ཡང་སློབ་དཔོན་ཆེན་པོ་ལ་བོད་དུ་འགྲོ་བ་མང་པོའི་དོན་བྱེད་དགོས་ཤིང་གོང་མའི་ཆབ་སྲ་ཕྱི་ལའང་འགྱུར་ལྡོག་སྣང་བས་འགྲོ་དགོས་ཅེས་ནན་གྱིས་བཀའ་བསྩལ་མི་ཆེན་གཉིས་བླ་མ་ཁྱེད་མ་ཕེབས་ཀྱི་བར་སྨན་ཙེའི་འདབ་སྒོ་འདི་ལོ་དགུ་ཆད། དངུལ་བྲེ་རེ་ལ་འབྲུ་འཇག་ལྔ་མ་ལས་མེད་པའི་མུ་གེ་བྱུང་། ལོ་ཐོག་ཐམས་ཅད་མ་སྐྱེས། ངོ་ལོགས་ཐམས་ཅད་ལངས། བླ་མ་ཁྱེད་ཕེབས་པས་ངོ་ལོག་ཐམས་ཅད་ཞི། འདབ་སྒོ་ཐམས་ཅད་དུས་ཅིག་དུ་འདུས་པས་དངུལ་བྲེ་རེ་ལ་འབྲུ་འཇག་ལྔ་བཅུ་མར་འཕེལ་ད་ལྟ་ནི་བརྒྱད་བཅུ་མར་སོང་འདུག །རྒྱལ་ཁམས་ཐམས་ཅད་ཀྱིས་འབྲུ་འཕེལ་ཞིང་བཀྲ་ཤིས་པའི་བླ་མ་ཞེས་མགྲིན་གཅིག་མཚན་གསོལ་༼མ༢༤བ༽བའི་དུས་འདིར་བོད་ཏམ་དེར་བྱོན་ནས་ཅི་མཛད། སེ་ཆེན་ཡོན་མཆོད་བཞིན་རྒྱལ་ཁམས་ཀྱི་བྱ་བ་ཐམས་ཅད་ཁྱེད་རང་ཡོན་མཆོད་ཀྱིས་མཛོད་ཞུས་པས་ངེད་ལ་གོང་མའི་སྐུ་རིམ་ཙམ་མ་གཏོགས་འཇིག་རྟེན་གྱི་དགོས་ཆེད་མེད། ཆོས་པ་གང་ལའང་མ་ཆགས་པ་ཅིག་དགོས་པ་ཡིན་གསུངས་པས་དེ་གཉིས་མཆི་མ་ལྷུག་པར་འབྱིན་ཞིང་གསུང་དེ་ཡི་གེར་བཏབ་ནས་དད་པའི་རྟེན་དུ་བཟུང་སྐད། དེ་ནས་ཉེར་བཞི་ལ་ཆུ་ཡོས་ལོར་བོད་དུ་ཕེབས། དེ་ནས་ལོ་དྲུག་པ་ས་སྤྲེ་ལ་དམག་གི་འུར་ཆེན་པོ་བྱུང་ནས་གོང་མ་ཡབ་སྲས་ཧོར་ཡུལ་ལ་བྱོན་པར་སྣང་། ཇིང་གིས་རྒྱལ་ས་བྱས་ནས་འདིའི་བར་ལོ་བརྒྱ་དང་ཞེ་དགུ་སོང་བར་སྣང་ངོ་། །ཧོར་གྱི་རྒྱལ་རབས་ཀྱི་སྐབས་སོ། །། །

རྒྱ་ནག་ཕྱི་མ་ནི་ཐའི་ཇུ་རྒྱལ་པོས་ལོ་འགའ་རྒྱལ་ས་མཛད། འདིའི་དུས་ཏའི་ཞིང་ཆེན་པོ་རྫུ་འཕྲུལ་ཅན་དེས་བིརྺ་པ་དང་གནས་བརྟན་བཅུ་དྲུག་སྤྱན་དྲངས་སྟེ་རྒྱལ་མཚོའི་ལམ་ནས་གཤེགས་པར་མཐོང་། འདིའི་བཀོད་པ་ལ་གནས་བརྟན་ཆུ་འཇམས་མ་ཟེར། དབྱར་གནས་མཛད། རྒྱལ་པོ་མཆོད་པ་དངོས་སུ་གཞེས། དེའི་སྲས་ཏའི་མིང་རྒྱལ་པོ་འཇམ་དབྱངས་ཀྱི་སྐུའི་བཀོད་པ་དེས་རྗེ་དེ་བཞིན་གཤེགས་པ་སྤྱན་དྲངས་སྟེ་ངོ་མཚར་མཐའ་ཡས་པ་བྱུང་བ་ལ་ངོ་མཚར་ཆེན་མོ་བྱ་བའི་གསི་ཐང་ཡུག་དྲིལ་མ་ཡོད། བསྟན་པའི་བདག་པོ་ཉིད་དུ་གཟིགས་ནས་དེ་བཞིན་གཤེགས་པར་མཚན་གསོལ་ཕྱིས་ཐེག་ཆེན་ཆོས་རྒྱལ་དང་སེ་ར་ཆོས་རྗེས་ཏི་ཤྲི་མཛད་སྟེ་ཞལ་ནས་རྗེ་དེ་བཞིན་གཤེགས་པ་འདི་ཡིད་བཞིན་གྱི་ནོར་བུ་དང་འདྲ་སྟེ་གསོལ་བ་བཏབ་ཚད་བྱུང་བ་ཡིན། ཐེག་ཆེན་ཆོས་རྒྱལ་འདི་སྨན་ཙེའི་རི་བོ་དང་འདྲ་སྟེ་ང་རང་ལ་གང་དགོས་ཚང་ཡོད་པ་ཡིན། སེ་ར་ཆོས་རྗེ་༼མ༢༥ན༽འདི་སྨན་པ་མཁས་པ་དང་འདྲ་སྟེ་ང་རང་གི་ནད་འདི་ལ་ཕན་པར་བྱུང་བ་ཡིན་ཞེས་གསུངས་སྟེ་རྒྱལ་ས་ལོ་སོ་གསུམ་མཛད། དེ་ནས་ཀྱི་ཧུན་ལོ་གཉིས། ཡེ་དབང་ལོ་ཉེར་གཉིས། བཞིན་ཛུང་ལོ་བཞི། ཟོན་དེས་ལོ་བརྒྱད། ཅིང་ཐུང་བཅུ་གསུམ། གྱིན་ཐའི་ལོ་བདུན། ཐེན་ཤུན་ལོ་བརྒྱད། ཆུ་བྱ་ནས་ཆིང་ཧོ་རྒྱལ་པོ། དེ་ནས་ཅིང་དེ་རྒྱལ་པོ་སྟེ་རྒྱ་ནག་ཕྱི་མ་འདི་ལ་ལོ་རྒྱུས་ངེས་འདྲོངས་ཁོ་ནའང་མ་རྙེད་དོ། །ཆོས་བྱུང་མཁས་པའི་དགའ་སྟོན་ལ་སྐབས་ལྔ་ལས་སྐབས་བཞི་པ་ཡུལ་གཞན་གྱི་ཆོས་བྱུང་ངོ་། །

པར་གྱི་སྦྱིན་བདག་ལྷོ་རྒྱུད་བྱ་ཡུལ་ནས། །ས་སྐྱོང་ནོར་འཛིན་ཚོགས་གཉིས་གྲུབ་མ་ཡིས། །རྒྱུ་ཡོན་སྦྱར་ཏེ་བཞག་ཡུལ་སྟག་རྩེར་བསྒྲུབས། །བསྐོས་ཀྱི་རིག་བྱེད་ཚེ་དབང་དར་པོ་ནི། །སློབ་མ་བཅས་པས་དད་བརྩོན་འབད་སྟེ་བརྐོས། །དགེ་བས་མར་གྱུར་འགྲོ་ཀུན་སངས་རྒྱས་ཤོག། །།

༼ཙ༡ན༽ཆོས་བྱུང་མཁས་པའི་དགའ་སྟོན་གྱི་ཡན་ལག་ལྔ་པ་ཡུལ་སྤྱི་དང་བྱེ་བྲག་མ་ཕྱེ་བར་ཤེས་བྱའི་གཙོ་བོ་རིག་གནས་ལྔ་ཇི་ལྟར་བྱུང་ཚུལ་བཤད་པ་བཞུགས་སོ། །༼ཙ༡བ༽

༄༅༅། །རྒྱལ་བས་མདོ་རྒྱུད་མང་པོར་ལུང་བསྟན་པ། །ཀླུ་སྒྲུབ་ཡབ་སྲས་ཐོགས་མེད་སྐུ་མཆེད་སོགས། །བསྟན་པ་ཡོངས་སུ་རྫོགས་པའི་པཎྜི་ཏ། །ཕྱོགས་ལས་རྣམ་པར་རྒྱལ་བ་བརྙེས་པ་ཡི། །མཁས་མཆོག་བགྲང་ལས་འདས་པ་བྱོན་རྣམས་ཀྱིས། །འཆད་རྩོད་རྩོམ་པས་བསྟན་པ་རྒྱ་ཆེར་སྤེལ། །ཧེ་རུ་ཀ་དཔལ་དངོས་སུ་གྲུབ་པ་ཡི། །མཆོག་གི་དངོས་གྲུབ་ཐོབ་པའི་རྣལ་འབྱོར་གྱི། །དབང་ཕྱུག་དམ་པ་དཔག་ཡས་བྱོན་རྣམས་ཀྱིས། །མྱུར་ལམ་རྡོ་རྗེ་ཐེག་པའི་གསང་བའི་སྒོ། །ཕྱེ་ནས་སྐལ་ལྡན་དཔག་མེད་བཀྲི་བར་མཛད། །རྒྱལ་བའི་བྱིན་རླབས་མཐུ་ལས་དྲང་སྲོང་དང་། །ལྷ་ཀླུ་སོགས་ཀྱིས་ཐུན་མོང་རིག་པའི་གནས། །བཟོ་གསོ་སྒྲ་ཚད་ལ་སོགས་ལུགས་བཟང་བསྟན། །ཛམ་གླིང་སྐྱེ་རྒུ་བདེ་ལེགས་གནས་ལ་བཀོད། །དེ་ལྟར་ཤཱཀྱའི་བསྟན་པ་རིན་ཆེན་ལ། །གཅིག་དུ་བྱ་བ་རྒྱ་ཆེན་མཛད་པ་ཡི། །མཁས་གྲུབ་སྐྱེས་ཆེན་དམ་པ་ཐམས་ཅད་ལ། །སྒོ་གསུམ་རབ་ཏུ་དད་པས་ཕྱག་འཚལ་ལོ། །

དེ་ཡང་སྙིང་རྗེ་ཆེན་པོ་པད་དཀར་ལས། ཀུན་དགའ་བོ་ང་མྱ་ངན་ལས་འདས་ནས་འོད་སྲུང་དང་ཁྱོད་གཉིས་ལོ་བཞི་བཅུ་ལྷག་ཙམ་དུ་ངའི་དམ་པའི་ཆོས་འཛིན་པར་འགྱུར་རོ། །གྲོང་ཁྱེར་བཅོམ་བརླག་རི་སྤོ་དང་ངོས་ཆེ་བ་ཞེས་བྱ་བར་ཡུལ་གླན་པ་ཅེས་བྱ་བའི་དགེ་སློང་དང་། ཡང་དེར་དགེ་སློང་དགའ་མཛེས་བྱ་བ་འབྱུང་། རི་ཨུ་ཤི་རར་དགེ་སློང་༼ཙ༢ན༽བཞི་ཁྲི་བཞི་སྟོང་དང་། གྲོང་ཁྱེར་སྐྱ་ནར་གྱི་བུར་ཀུན་དགའ་ར་བ་ལ་མ་ཞེས་བྱ་བར་དགེ་སློང་རྟ་སྦས་དང་། དེར་བྱ་གག་གི་ཀུན་དགའ་ར་བར་དགེ་སློང་བླ་མ་དང་། ཡུལ་ཡན་ལག་དུ་ལོ་ལྔའི་དུས་སྟོན་པ་དགྲ་བཅོམ་པ་ཁྲི་སུམ་སྟོང་དང་། གྲོང་ཁྱེར་གསེར་གྱི་བྲེར་དགེ་སློང་མཁས་པ་ཅེས་བྱ་བ་དང་ཡང་དག་པར་རྒྱལ་བ་ཅན་ཞེས་བྱ་བ་གཉིས་དང་། གྲོང་ཁྱེར་གནས་བཅས་སུ་དགེ་སློང་བརྩོན་འགྲུས་ཆེ་དང་། བྱང་ཕྱོགས་ཀྱི་རྒྱུད་ཡུལ་སྤོས་འཛིན་དུ་དགེ་སློང་འོད་སྲུང་སྟེ་དགེ་སློང་དེ་དག་ཐམས་ཅད་རྫུ་འཕྲུལ་ཆེ་བ་མཐུ་ཆེ་བ་དབང་ཆེ་བར་གྲགས་པ་གསལ་བ་འཇིགས་པ་མེད་པ་མང་དུ་ཐོས་པ་འདུལ་བ་འཛིན་པ་མདོ་སྡེ་འཛིན་པ་མངོན་པ་འཛིན་པ་ཡང་དག་པར་སྟོན་པ་འཛིན་དུ་འཇུག་པ། གཟེངས་བསྟོད་པ། རབ་ཏུ་དགའ་བར་བྱེད་པས་ངའི་བསྟན་པ་རྒྱས་པར་བྱེད་དོ། །བྱང་ཕྱོགས་ཀྱི་རྒྱུད་དུ་གྲོང་ཁྱེར་རྡོ་འཇོག་ཞེས་པར་ཁྱིམ་བདག་རལ་པ་ཅན་ཞེས་པ་འབྱུང་། དེས་ངའི་ལུས་དང་ཉན་ཐོས་རྣམས་མཆོད་པར་འགྱུར་སྟེ་བསྐལ་པ་སྟོང་ནས་བསྐལ་པ་བཟང་བྱེད་ལ་བཀོད་པ་ཆེན་པོས་ལེགས་པར་བརྒྱན་པའི་འཇིག་རྟེན་དུ་སངས་རྒྱས་ཀུན་དུ་སྣང་བ་ཞེས་བྱ་བར་འགྱུར་རོ། །བྱང་ཕྱོགས་ན་ཕོ་བྲང་རྒྱས་ལྡན་དུ་བྲམ་ཟེ་དང་ཁྱིམ་པ་བསྟན་པ་ལ་དད་པ་མང་པོ་འབྱུང་སྟེ་ཤི་ནས་དགའ་ལྡན་དུ་སྐྱེ་ལ། རབ་ཏུ་བྱུང་བ་ཕལ་ཆེར་ཆོས་བཞིན་མི་སྤྱོད་པས་ལོག་པར་ལྟུང་ངོ་། །དེང་དགེ་བསྙེན་ཆོས་འཕེལ་ཞེས་བྱ་བ་རྫུ་འཕྲུལ་དང་ལྡན་པ་ཅིག་འབྱུང་ངོ་། །བྱང་ཕྱོགས་སུ་དགེ་སློང་འཚོ་བྱེད་ཅེས་པ་ཐེག་ཆེན་པ་ཅིག་ལྡན་པ་ཅིག་འབྱུང་སྟེ་དེས་སངས་རྒྱས་ཀྱི་མཆོད་རྟེན་ཞིག་པ་འཆོས་ཤིང་གསེར་གྱིས་བརྒྱན་པ་ལ་སོགས་ལོ་ལྔ་པ་བྱེད་དུ་འཇུག་ཅིང་བདེ་བ་ཅན་དུ་སྐྱེའོ། །མཐའ་འཁོབ་ཀྱི་ཡུལ་ནགས་ཀྱི་ས་ན་རྒྱལ་པོའི་ཕོ་བྲང་ཞི་བ་ན་རྒྱལ་པོ་མེས་སྦྱིན་ཞེས་བྱ་བས་སྐུ་གདུང་དང་ཉན་ཐོས་རྣམས་མཆོད་སྟེ་དེར་དགྲ་བཅོམ་པ་སུམ་སྟོང་ལྷག་ཙམ་འདུའོ། །བྱང་ཕྱོགས་ཀྱི་རྒྱུད་ན་གྲོང་ཤིང་ཀུན་སྐྱེ་བ་ཞེས་བྱ་བར་ཚེམས་མཆེ་བ་ལ་མཆོད་པ་རྒྱ་ཆེན་པོ་བྱེད་ཅིང་དགེ་སློང་ཁྲིམས་ལྡན་མང་དུ་འབྱུང་སྟེ་ཐམས་༼ཙ༢བ༽ཅད་ཐེག་པ་གསུམ་གྱིས་མྱ་ངན་ལས་འདའ་སྟེ་དེ་རྣམས་ཀྱིས་ངའི་བསྟན་པ་རྒྱས་པར་བྱེད་པར་འགྱུར་གྱིས་མྱ་ངན་མ་བྱེད་ཅེས་གསུངས་སོ། །

ལངྐར་གཤེགས་པར། ལྷོ་ཕྱོགས་བེ་དའི་ཡུལ་དུ་ནི། །དགེ་སློང་དཔལ་ལྡན་ཞེས་གྲགས་པ། །དེ་མིང་ཀླུ་ཞེས་བོད་པ་སྟེ། །ཡོད་དང་མེད་པའི་ཕྱོགས་འཇིགས་པ། །ང་ཡི་བསྟན་པ་འཇིག་རྟེན་དུ། །བླ་མེད་ཐེག་ཆེན་རབ་བཤད་ནས། །རབ་ཏུ་དགའ་བའི་ས་བསྒྲུབས་སྟེ། །བདེ་བ་ཅན་དུ་དེ་འགྲོའོ། །ཞེས་དང་། འཇམ་དཔལ་རྩ་རྒྱུད་ལས། དེ་བཞིན་གཤེགས་པ་ང་འདས་ནས། །ལོ་ནི་བཞི་བརྒྱ་ལོན་པ་ན། །དགེ་སློང་ཀླུ་ཞེས་དེ་འབོད་འབྱུང་། །བསྟན་པ་ལ་ནི་དད་ཅིང་ཕན། །རབ་ཏུ་དགའ་བའི་ས་ཐོབ་པ། །ལོ་ནི་དྲུག་བརྒྱ་དག་དུ་འཚོ། །རིག་པ་རྨ་བྱ་ཆེན་མོ་ནི། །བདག་ཉིད་ཆེན་པོ་དེས་ཀྱང་འགྲུབ། །བསྟན་བཅོས་སྣ་ཚོགས་དོན་དང་ནི། །དངོས་པོ་མེད་པའི་དོན་དེ་རིག །གང་ཚེ་ལུས་དེ་བོར་པ་ན། །བདེ་བ་ཅན་དུ་སྐྱེ་བར་འགྱུར། །དེ་ནི་མཐར་གྱིས་སངས་རྒྱས་ཉིད། །ངེས་པ་ཁོ་ནར་ཡང་དག་འཐོབ། །ཅེས་ཀླུ་སྒྲུབ་ལུང་བསྟན་ནོ། །

ཐོགས་མེད་ཅེས་བྱའི་དགེ་སློང་ནི། །བསྟན་བཅོས་ཀྱི་ནི་དོན་ལ་མཁས། །མདོ་སྡེ་ངེས་དོན་དྲང་བའི་དོན། །རྣམ་པ་མང་པོ་རབ་ཏུ་འབྱེད། །འཇིག་རྟེན་རིག་པ་སྟོན་བདག་ཉིད། །གཞུང་འབྱེད་ངང་ཚུལ་ཅན་དུ་འགྱུར། །དེ་ཡི་རིག་པ་གྲུབ་པ་ནི། །པ་ལའི་ཕོ་ཉ་མོ་ཞེས་བརྗོད། །དེ་ཡི་སྔགས་ཀྱི་མཐུ་ཡིས་ནི། །བློ་ནི་བཟང་པོ་སྐྱེ་བར་འགྱུར། །བསྟན་པ་ཡུན་རིང་གསལ་བྱའི་ཕྱིར། །མདོ་ཡི་དེ་ཉིད་དོན་སྡུད་བྱེད། །ལོ་ནི་བརྒྱ་དང་ལྔ་བཅུར་འཚོ། །དེ་ལུས་ཞིག་ནས་ལྷ་ཡུལ་འགྲོ། །འཁོར་བ་རྣམས་སུ་འཁོར་བ་ན། །ཡུན་རིང་བདེ་བ་རྗེས་མྱོང་ནས། །བདག་ཉིད་ཆེན་པོ་མཐར་གྱིས་ནི། །བྱང་ཆུབ་འཐོབ་པར་འགྱུར་བ་ཡིན། །ཞེས་ཐོགས་མེད་ལུང་བསྟན་ནོ། །

ང་ནི་མྱ་ངན་འདས་འོག་དུ། །ལོ་ནི་དགུ་བརྒྱ་ལོན་པ་ན། །ཞེས་ཟེར་བ་ནི་རྒྱུད་ན་མེད་དོ། །འོན་ཡང་རྒྱའི་སློབ་དཔོན་རྫོགས་༼ཙ༣ན༽གསལ་གྱིས་དགོངས་འགྲེལ་གྱི་འགྲེལ་པར་བྲིས་པའོ། །

ཕྱི་མ་དེ་ཚེ་དུས་དག་དུ། །དགེ་སློང་དགྲ་བཅོམ་ཞེས་བྱ་བ། །དེ་ནི་སྔགས་དོན་བདག་ཉིད་ཅན། །རྒྱུད་ཤེས་དེ་བཞིན་མང་དུ་ཐོས། །གནོད་སྦྱིན་སྔགས་ནི་རབ་བརྗོད་པས། །དེ་ལ་བུམ་པ་བཟང་པོ་གྲུབ། །ཅེས་སོགས་ཀྱིས་དགྲ་བཅོམ་ལུང་བསྟན་ནོ། །དགེ་སློང་མང་དུ་ཐོས་པ་ནི། །དེ་ཡི་ཚེ་ན་འབྱུང་འགྱུར་བ། །མ་ཁོལ་ཞེས་ཀྱང་བྱ་བ་སྟེ། །ང་ཉིད་ཀྱི་ནི་བསྟོད་བྱེད་པ། །ཇི་བཞིན་ཡོད་ཏམ་བཟང་པོ་ནི། །ཇི་ལྟ་བཞིན་དུ་བརྗོད་པར་འགྱུར། །ཀུན་ནས་སེམས་ནི་རབ་དང་ཞིང་། །སངས་རྒྱས་རྣམས་ཀྱི་བསྟན་ལ་དད། །སྒྲུབ་དཀའ་སྔགས་ནི་རབ་གྲུབ་ཅིང་། །འཇམ་པའི་དབྱངས་ཀྱིའང་དེ་བཞིན་ནོ། །ཡོན་ཏན་ལྡན་ཞིང་ཚུལ་ཁྲིམས་ལྡན། །མང་དུ་ཐོས་ཤིང་ཆོས་ཀྱང་སྨྲ། །ཞེས་པ་ནས་ཐམས་ཅད་མཁྱེན་པའི་བྱང་ཆུབ་འཐོབ། ཅེས་པའི་བར་གྱིས་མཱ་ཏི་ཅི་ཏྲ་ལུང་བསྟན་ནོ། །

སྟོན་པའི་གསུང་རབ་ས་སྟེང་དུ། །དུས་མཐའ་འཇིག་རྟེན་ཉམས་པ་ན། །སྡོམ་བརྩོན་རྒྱལ་པོའི་ཚུལ་གྱིས་ནི། །བྱུང་བས་འགྱུར་བར་ཐེ་ཚོམ་མེད། །དཔེར་ན་མ་ཁོལ་ཞེས་བྱ་དང་། །མེ་ཏོག་ཞེས་བྱར་རྣམ་པར་གྲགས། །ཡི་གེ་མ་ཞེས་གཞོན་ནུ་ཞེས། །དང་པོ་ཐ་མར་ཆོས་ལ་དགའ། །ཀླུས་བོས་ཞེས་ཀྱང་རྣམས་པར་གྲགས། །རིན་ཆེན་འབྱུང་ཞེས་བྱ་མིང་དང་། །ཡི་གེ་ག་ཞེས་གཞོན་ནུ་ཞེས། །ཡི་གེ་བ་ཞེས་ཆོས་སེམས་བྱེད། །ཡི་གེར་ཨ་མིང་བདག་ཉིད་ཆེ། །སྟོན་པའི་བསྟན་པ་གཅེས་འཛིན་བྱེད། །བློ་ལྡན་ཡོན་ཏན་ཀུན་གྱིས་བཏུད། །དང་པོའི་ཡེ་གེ་ལ་ཞེས་བསྟན། །ཞི་བ་སྟེ་ཤཱནྟི་པར་གྲགས་སོ། །རྒྱལ་པོ་སངས་རྒྱས་པ་ཡི་ཕྱོགས། །སྟོན་པའི་བསྟན་པ་གསལ་བར་བྱེད། །སྡོམ་བརྩོན་ཡི་གེ་ཨཱ་ཨཱ་ནནྟ་གརྦྷ་ཀུན་དགའ་སྙིང་པོ་ཞེས་བསྒྲགས། །བྲམ་ཟེ་ལས་ནི་རབ་ཏུ་བྱུང་། །གྲོང་ཁྱེར་གནས་བཅས་གནས་པ་སྟེ། །དེ་བཞིན་ཚེ་ནི་བརྒྱད་བཅུར་འཚོ། །དང་ཡིག་ཡི་གེ་ཨ་དགེ་སློང་། །ལྷོ་ཡི་ཕྱོགས་སུ་འབྱུང་༼ཙ༣བ༽བར་འགྱུར། །བློན་ལྡན་ཚེ་ནི་དྲུག་བཅུར་འཚོ། །ཀ་ཤི་ཞེས་བྱའི་གྲོང་དུ་གནས། །ཡི་གེ་དྷ་དྷརྨ་ཀིརྟི་ཞེས་སྡོམ་བརྩོན་ཉིད། །ལྷོ་ཡི་ཕྱོགས་སུ་རྣམ་པར་བསྒྲགས། །ཕ་རོལ་རྒོལ་པ་བཟློག་ནས་ཀྱང་། །དེ་བཞིན་སྡོམ་བརྩོན་སྔགས་ཀྱང་གྲུབ། །གཞན་ཡང་རབ་བྱུང་དམ་པ་ནི། །སིང་ག་ལ་ཡི་གྲོང་ན་གནས། །འཕགས་པ་མིན་ལ་འཕགས་ལྷ་པའི་མིང་། །སིང་ག་ལ་ཡི་གླིང་ན་གནས། །ཕ་རོལ་རྒོལ་པ་བཟློག་ནས་ནི། །མུ་སྟེགས་རྣམས་ཀྱི་སྔགས་སུན་ཕྱུང་། །དེ་དུས་འཇིགས་སུ་རུང་བ་ཡི། །དུས་ཀྱི་མཐའ་ལ་འབྱུང་བར་འགྱུར། །ཡི་གེ་ད་དང་ལ་དིཥྚ་ས་ན་དང་པོར། །སྡོམ་བརྩོན་གང་ཞིག་རབ་གསུངས་དང་། །ཡི་གེ་ར་དང་བ་རཱ་ཧུ་ལ་ཤྲི་དང་པོར། དགེ་སློང་གང་ཞིག་རབ་བྱུང་གསུངས། །སྟོན་པའི་བསྟན་པ་གསལ་བྱེད་པ། །འབྱུང་བར་འགྱུར་བར་ཐེ་ཚོམ་མེད། །རྒྱལ་པོ་ནག་པོ་ཞེས་བྱ་བར། །ཡི་གེ་མ་ཞེས་སྡོམ་བརྩོན་འབྱུང་། །མཆོད་རྟེན་ཀུན་དགའ་ར་བ་གནས། །རྫིང་དང་ཁྲོན་པའང་ཐམས་ཅད་དུ། །སྟོན་པའི་གཟུགས་བརྙན་དེ་བཞིན་བརྟགས། །གཟིངས་དང་ཟམ་པ་ཉིད་རྣམས་ནི། །བྱེད་པར་འགྱུར་བར་ཐེ་ཚོམ་མེད། །ཚོན་གྱིས་ལུས་ཞིག་མཐོ་རིས་འགྲོ། །དེ་ནས་ཡི་གེ་ས་དང་ཀ། དང་པོ་དག་དུ་བརྗོད་པ་དང་། །དེ་བཞིན་ཡི་གེ་ར་དང་གྷ། །དང་པོ་དག་དུ་རབ་བརྗོད་དང་། །དང་པོར་ཡི་གེ་པ་དང་ནི། །ལགས་བཞིན་ལེགས་སྟེ་སྡེ་ཞེས་བསྟན། །སྦྱིན་བྱེད་སྦྱིན་པར་བྱེད་པ་ཉིད། །གཞན་གྱི་གྲུབ་མཐའ་སུན་བྱེད་པ། །ཚོང་པ་སྔོན་དང་སྨན་པ་སྟོན། །གཉིས་ཀ་སྦྱིན་བྱེད་སྣ་ཚོགས་བྱེད། །ཡི་གེ་པ་ཞེས་སྡོམ་བརྩོན་བསྒྲུབས། །དེ་ལས་གཞན་དང་ཡི་གེ་ར། །དང་པོ་ཡི་གེ་བ་གྲགས་དང་། །སྟོན་པའི་གཟུགས་བརྙན་དོན་ཡང་བྱེད། །བློ་ལྡན་དང་པོ་ཡི་གེ་མ། །དེ་བཞིན་སྡོམ་བརྩོན་དད་པ་འབྱུང་ཤཱང་དྷ་ཀ་ར། །རྣམ་པ་དུ་མ་སྡོམ་བརྩོན་གསུངས། །དེ་ཚེ་མཐའ་ཡས་འབྱུང་བར་འགྱུར། །བྷ་སུ་བན་དྷུ་དབྱིག་གཉེན་སྡོམ་བརྩོན་ཐམས་ཅད་བསྒྲགས་པ་ཡང་། །སྟོན་པའི་བསྟན་པ་གསལ་བྱེད་པའོ། །བསྟན་པ་དེ་༼ཙ༤ན༽ཚོ་ས་སྟེང་དུ། །རྣམ་པར་ཉམས་ཤིང་སྣང་མེད་ལ། །སྟོན་པའི་གཟུགས་བརྙན་ཡིད་དུ་འོང་། །བྱེད་པར་འགྱུར་བར་ཐེ་ཚོམ་མེད། །ཐམས་ཅད་བྱང་ཆུབ་ལུང་བསྟན་སྟེ། །ང་ཡི་བྱང་ཆུབ་མཆོག་འཐོབ་འགྱུར། །དེ་བཞིན་འཇིག་རྟེན་སྦྱིན་གནས་འགྱུར། །སྲིད་པ་གསུམ་གྱི་མཐར་ཡང་བྱེད། །སྔགས་དང་རྒྱུད་ལ་མངོན་བརྩོན་པས། །གྲགས་པ་འཛིན་པར་ཤེས་པར་བྱ། །ཞེས་སྡོམ་བརྩོན་རྣམས་ལུང་བསྟན་ལ། དེ་ནས་བྲམ་ཟེ་ཁྱིམ་ན་གནས་པས་བསྟན་པ་ལ་བྱ་བ་བྱེད་པ་ནི། བྲམ་ཟེར་ཆོས་ཀྱི་ངང་ཚུལ་ཅན། །ད་ནི་རབ་ཏུ་བརྗོད་པར་བྱ། །སྔགས་དང་རྒྱུད་ལ་མངོན་བརྩོན་པས། །རྒྱལ་པོའི་ལུགས་ལ་ཉེ་བར་གནས། །དེ་ཚོ་མི་བཟད་དུས་དག་དུ། །འཇིག་རྟེན་ཀུན་ལ་འབྱུང་བར་འགྱུར། །ཡི་གེ་པ་ཞེས་བྲམ་ཟེ་མཆོག །ཕྱུག་ཞིང་རིག་བྱེད་ཕ་རོལ་ཕྱིན། །དེ་འདིར་ས་རྣམས་མ་ལུས་པར། །རྩོད་པའི་ཕྱིར་ནི་རབ་ཏུ་རྒྱུ། །མཚོ་གསུམ་ས་ཡི་མཐར་ཐུག་པར། །ཕ་རོལ་མུ་སྟེགས་རྩོད་ལ་དགའ། །གང་ཕྱིར་དང་པོ་གཙོ་བོའི་ཚིག །སེམས་ཅན་རྣམས་ལ་ཕན་འདོད་པས། །གཞོན་ནུས་ཡོངས་སུ་གསུངས་གྱུར་པ། །ཡི་གེ་དྲུག་པའི་སྔགས་ཀྱང་ཟློས། །ཆོ་ག་རབ་འབྱམས་འདི་དག་ལས། །དེས་ནི་དེ་ཕན་དེ་ལ་བསྟན། །རྒྱལ་དང་ལེགས་པར་རྒྱལ་པ་དང་། །གྲགས་ལྡན་དགེ་བ་དེ་ལས་གཞན། །རིགས་ལྡན་ཆོས་དང་ལྡན་པ་དང་། །བརྩོན་ལྡན་ལེགས་པོ་ཁྱབ་འཇུག་དང་། །སྦྲང་རྩི་སྦྲང་རྩི་བཟང་པོ་དང་། །དེ་བཞིན་གྲུབ་དང་ལེགས་བྲལ་དང་། །ར་གྷ་བ་དང་དམངས་རིགས་དང་། །དེ་བཞིན་ཀཱ་ཤིར་སྐྱེས་པ་གཞན། །གཞོན་ནུ་འདི་ཡི་བཟླས་པ་ལ། །ཐམས་ཅད་ཀུན་ཡང་འབྱུང་བར་འགྱུར། །དེ་དག་ཀུན་ཡང་བཟང་པོ་སྟེ། །བློ་ལྡན་མང་དུ་ཐོས་པ་ཡིན། །ཞེས་དང་། དེ་འོག་རྣམ་པར་གྲགས་པ་ནི། །བྲམ་ཟེ་ཡི་གེ་དང་པོ་ཨ། །ཆོས་དོན་དགེ་བ་ལྡན་བདག་ཉིད། །བདེན་པར་སྨྲ་ཞིང་དབང་པོ་ཐུལ། །ཞེས་པ་དང་། དེ་འོག་རྣམ་པར་གྲགས་པ་ནི། །བྲམ་ཟེ་ཆོས་དོན་སེམས་བྱེད་པ། །དེ་ནས་མཐར་༼ཙ༤བ༽ནི་ཡང་ཡིག་ཤ། མ་ལའི་ཡུལ་དུ་དེ་ཉིད་འབྱུང་། །ཞེས་དང་། དེ་འོག་རྣམ་པར་གྲགས་པ་ནི། །ལྷོ་ཡི་ཕྱོགས་སུ་བྲམ་ཟེ་ནི། །ཡི་གེ་དང་པོ་བ་བསྟན་པ། །སྟོན་པའི་བསྟན་ལ་དེ་གཙོ་བྱེད། །མཆོད་རྟེན་ཀུན་དགའ་ར་བ་གནས། །སྟོན་པའི་གཟུགས་བརྙན་ཡིད་འོང་གིས། །ས་ནི་རྒྱ་མཚོ་གཉིས་མཐར་ཐུག །ཐམས་ཅད་ཀྱི་ནི་རྒྱན་དུ་བྱས། །དེ་འོག་རྣམ་པར་གྲགས་པ་ནི། །བྲམ་ཟེའི་གཙོ་བོ་ནོར་ཆེན་ལྡན། །དང་པོ་ཡི་གེ་ན་ཞེས་པ། །ལྷོ་ཡི་ཕྱོགས་སུ་ཡང་དག་བརྟེན། །བདག་ཉིད་ཆེན་པོ་སྔགས་ཟློས་ལྡན། །ངེས་པར་བྱང་ཆུབ་གཞོལ་བར་འགྱུར། །ཞེས་པ་འདི་གཉིས་དབྱིག་གཉེན་དང་ཕྱོགས་གླང་ལ་སྦྱོར་བ་མང་ཡང་སྡོམ་བརྩོན་ལས་ལོགས་སུ་ཕྱེ་བའི་བྲམ་ཟེ་ཡིན་པས་མ་ཡིན་ནོ། །དབུས་ཀྱི་ཡུལ་དུ་བྲམ་ཟེ་ནི། །བྲམ་ཟེ་གང་བ་བཟང་ཞེས་པ། །འདུལ་བ་དང་ནི་ཚུལ་བཟང་ཉིད། །གང་བ་བཅོམ་རླགས་ཉིད་དུ་གནས། །དང་ཡིག་བྷ་ནི་ནོར་གྱི་སྤྱན། །རྒྱལ་པོ་རྣམས་ཀྱིས་སྔགས་མཆོད་བྱེད། །བྲམ་ཟེ་འདི་དག་བསྟན་པ་ནི། །སྟོན་པའི་བསྟན་པ་མཆོད་བྱེད་པའོ། །ཞེས་བྲམ་ཟེ་ལུང་བསྟན་པ་ཞིང་། རྒྱལ་པོ་ལུང་བསྟན་ནི་རྒྱ་གར་ནག་སོགས་ཀྱི་རྒྱལ་རབས་སོ་སོར་བཀོད་ཟིན་ལ། བློ་ལྡན་ལོ་ཧི་ཏ་ལས་གཞན། །ཞེས་སོགས་རྔོག་ལོ་ཆེན་པོའི་ལུང་བསྟན་དུ་འདོད་པའང་མ་ཡིན་སྟེ་དེ་རྒྱལ་པོ་སེང་གེ་ལྔ་པའི་ལུང་བསྟན་ཡིན་ལ། འདི་ནས་བྱང་ཕྱོགས་གངས་འགྲམ་དུ། །བློན་ལྡན་གང་ཞིག་འབྱུང་འགྱུར་བ། །ང་ཡི་བསྟན་པ་འཛིན་བརྩོན་ཞིང་། །ཡི་གེའི་སྐད་དང་བཤད་བྱ་ལ། །བློ་གྲོས་ཐོགས་པ་མེད་པ་འབྱུང་། །ཞེས་པ་འདི་འབྱོར་རོ། །

སྔོན་སངས་རྒྱས་ཀླུ་རིགས་སྒྲོན་མའི་དྲུང་དུ་རྒྱལ་པོ་བརྩོན་ཆེན་པོའི་ཀླུས་ཤཱཀྱའི་བསྟན་པ་མཐའ་མ་ལ་ཆོས་ཀྱི་སྒྲ་ཆེན་པོ་ལན་གསུམ་བསྒྲགས་སྟེ་མུ་སྟེགས་མགོ་བྱི་རྣམས་བསྐྲད་ནས་ཆོས་ཕྱིར་སྲོག་འདོར་བར་གྱུར་ཅིག་ཞེས་སྨོན་ལམ་བཏབ་སྟེ་ད་ལྟའི་ལི་ཙཱ་ཝི་མཐོང་ན་དགའ་འདི་ཡིན་ཕྱིས་ལྷོ་ཕྱོགས་ཀྱི་རྒྱུད་དུ་རྒྱལ་པོ་རྒུད་པ་གསོ་བའི་ཚེ་ལོ་བརྒྱད་བཅུ་ན་དམ་ཆོས་ནུབ་པར་༼ཙ༥ན༽འགྱུར་པའི་ཚེ་ལྷོ་ཕྱོགས་སུ་དྲང་སྲོང་བྱ་བའི་ཡུལ་བསོད་ནམས་ལྡན་པའི་གྲོང་བྱེ་མ་ཆེན་པོ་འབབ་ཆུ་མཛེས་འབྱོར་གྱི་འགྲམ་རྗེ་རིགས་འབྲོ་གོ་ཅན་གྱི་ས་ཕྱོགས་སུ་ངའི་མིང་ཅན་དུ་སྐྱེས་ནས་སངས་རྒྱས་ཀྱི་བྱ་བ་བྱེད་དོ། །བློན་པོ་དམ་ཆོས་དཀྱིལ་འཁོར་གྱི་མཛོད་ཀྱི་ཤཱཀྱའི་བསྟན་པ་འབྱིན་པའི་རྒྱལ་པོར་སྨོན་པ་ནི་ད་ལྟར་གྱི་བྲམ་ཟེ་ཀཽཎྜི་ནྱ་འདི་ཡིན་སྟེ་ང་འདས་ནས་ལོ་བརྒྱ་ཉི་ཤུ་ན་མཽ་རྱའི་རིགས་སུ་རྒྱལ་པོ་མྱ་ངན་མེད་ཅེས་ཕྱེད་ཀྱི་འཁོར་གྱུར་དུ་འགྱུར་རོ། །རྒྱལ་པོ་ཀླུའི་བཙུན་མོ་དམ་པས་ཀྱང་དེ་ཚེ་བུད་མེད་ཀྱི་ལུས་ཀྱིས་རྒྱལ་སྲིད་བྱེད་ཅིང་མུ་སྟེགས་ཐམས་ཅད་འདུལ་བར་སྨོན་པའི་ལྷ་མོ་དྲི་མ་མེད་པའི་འོད་ཁྱོད་ཉིད་སྟེ་ང་འདས་ནས་ལོ་བདུན་བརྒྱ་ན་ལྷོ་ཕྱོགས་ཡུལ་འཁོར་མུན་པ་ཅན་ཆུ་ཀླུང་ནག་པོ་བཟང་བྱེད་ཀྱི་ལྷོ་འགྲམ་གྲོང་ཁྱེར་དཔལ་ཡོན་ཅན་དུ་རྒྱལ་པོ་རྒུད་པ་གསོ་བའི་མི་རབས་གསུམ་པར་རྒྱལ་པོ་དཔལ་འཕེལ་གྱི་བུ་མོ་ལོ་ཏོག་འབྱོར་མར་སྐྱེས་ནས་རྒྱལ་པོ་བྱས་སྟེ་བསྟན་པ་མཆོད་ཅིང་བདེ་བ་ཅན་དུ་སྐྱེས་ནས་མ་འོངས་པ་ན་སངས་རྒྱས་སུ་འགྱུར་རོ། །དེ་བཞིན་གཤེགས་པ་ཀླུ་སྒྲོན་ངའི་ཉན་ཐོས་ཀྱི་མཆོག་མིང་ཆེན་གྱིས་ཀྱང་ཤཱཀྱའི་བསྟན་པ་ལ་ཆོས་སྨྲ་བས་སྨོན་པ་ནི་འོད་སྲུང་ཆེན་པོ་འདིའོ། །ལི་ཙཱ་ཝི་མཐོང་ན་དགའ་ནི་འཇིག་རྟེན་དང་བའི་འོད་ཏུ་སངས་རྒྱས་འོད་འབྱེད་ཡེ་ཤེས་འབྱུང་གནས་སུ་ལུང་བསྟན་ཏེ། ཅེས་དང་། མགོན་པོ་མངོན་འབྱུང་གི་རྒྱུད་ལས་ཀྱང་། ཉ་པ་ཅིག་ཉ་ཡིས་ཟོས་ནས་ཤི་བ་དང་རྣལ་འབྱོར་པ་རཱ་རི་ཀ་ཅེས་པར་གྱུར་ནས་དེས་ཆུ་བོ་གངྒཱ་ལ་ཆང་འཕངས་པ་ཆུ་ཚོད་གཅིག་ན་ཡུལ་པ་ད་ཧ་ཞེས་པར་འགྱུར་རོ། །དེའི་སྔགས་ཀྱི་འབྲས་བུས་མཁའ་འགྲོ་དང་མཁའ་འགྲོ་མ་འཆིང་ངོ་། །ཞེས་པ་དང་། ཡུལ་ཨུ་རུ་བ་ས་དེར་སྐྱེས་བུ་བརྩོན་འགྲུས་ཆེན་པོའི་འབྱོར་བ་དང་ལྡན་པ་མ་ཎིའི་ཀ་དང་མཚུངས་པ་སྡེ་ཚན་དང་པོའི་ཀ་ལ་དབྱངས་ཡིག་དང་པོས་བརྒྱན་པ་སྡེ་ཚན་བདུན་པའི་བཞི་པ་ཅུང་ཟད་ན་གཞོན་པའི་མིང་ཅན་དུ་རྣལ་འབྱོར་དབང་པོ་གཅིག་པོ་འདིས་དངོས་གྲུབ་ཆེན་པོ་བརྒྱད་ཐོབ་པར་འགྱུར་རོ་ཞེས་ཀཧྣ་པ་སྟེ་ནག་པོ་སྤྱོད་པ་ལུང་བསྟན་ནོ། །༼ཙ༥བ༽ཡང་དེའི་སློབ་མ་རྣལ་འབྱོར་པ་དྲུག་གིས་ལུས་དངོས་པོ་སྤངས་པའི་ཕྱག་རྒྱ་ཆེན་པོ་འཐོབ་པར་འགྱུར་རོ། །ཞེས་དང་། པཎྜི་ཏ་རྣམས་ཀྱི་གཙོ་བོར་གྱུར་པ་ཆོས་ཀྱི་གྲགས་པ་ཅེས་པར་གྲགས་པ་འདི་དང་། སྐྱེས་བུ་དྲུག་བསྟན་པ་ལ་ཕན་པ་ཚངས་པར་སྤྱོད་པ་ལ་གནས་པ་རྣམས་ཀྱིས་གྲུབ་བོ། །ཕྱི་ནས་མ་ཧི་ལ་དང་སཱཾ་ག་ར་དང་བྷ་བྱ་གྷོ་ཤ་དང་ཧ་བྲ་ཀརྣ་ཞེས་པའི་མིང་ཅན་ཡོངས་སུ་སྐྱོང་བ་རྣམས་ལོ་བཅུ་གསུམ་གྱི་གྲུབ་པ་འཐོབ་པར་འགྱུར་རོ། །ཞེས་དང་། དེ་ལས་ལྷོ་ཕྱོགས་སུ་གྲོང་ཁྱེར་ཨ་ཛཱར་ཡོ་གི་ནི་ཞེས་འབྱུང་སྟེ། དེར་ཀླུ་སྒྲུབ་ཅེས་བྱ་བའི་རྣལ་འབྱོར་པས་ཤིང་ཤལ་ཞོན་པ་གོ་པཱ་ལ་ཞེས་པ་ལ་རྒྱལ་པོ་བྱིན་པས་བུ་ཤི་ནས་པ་ཧ་ནའི་ཚ་བོ་ལ་སོགས་པའི་རྒྱལ་པོ་འབྱུང་ངོ་། །ཞེས་སོ། །དུས་ཀྱི་འཁོར་ལོའི་རྒྱུད་ཕྱི་མ་ལས། དགེ་སློང་སློབ་དཔོན་ཀླུ་སྒྲུབ་ཅེས་བྱ་མ་ལུས་ཡོན་ཏན་འབྱུང་ཁུངས་སེམས་ཅན་ཀུན་ལ་ཕན་འདོགས་པ། །སློབ་དཔོན་བློ་བརྟན་ཞེས་བྱ་གཅོད་བྱེད་ཚེ་ཡི་གྲུབ་པ་སྟོང་ཕྲག་བཅུ་དང་བཅས་པ་རྣམས། །ཅེས་བྱ་བ་དང་། དགེ་བཅུའི་ལམ་གྱིས་གྲུབ་པར་གྱུར་པ་འཕགས་པ་ལྷ་དང་ཕ་བའི་ན་བཟའ་རྟ་དབྱངས་དང་། །ཕྱོགས་ཀྱི་གླང་པོ་གཞན་ལ་ཕན་པའི་བསམ་པ་ཟླ་བ་པདྨའི་མྱུ་གུས་ཞེས། །མ་འོངས་བྷ་ས་ལ་ཡི་རྟག་པའི་རྒྱལ་པོ་མ་ལུས་ནག་པོ་རྒྱལ་པོ་ཨིན་དྲ་བོ་དྷི་དང་། །ཞེས་པ་དང་། ཡེ་ཤེས་མིང་ཅན་རྡོ་རྗེ་དྲིལ་བུ་ལག་ལྟུང་དག་ཡང་དེ་བཞིན་ཐོད་པར་ཆང་འཐུང་ཞིང་། །ཁ་ཊཱཾ་ག་དང་རུས་པའི་རྒྱན་ཆ་ཆང་སྣོད་ཅང་ཏེའུ་སྟེར་བ་ནག་པོའི་མིང་ཅན་ནོ། །ཞེས་གསུངས་པས་ལུང་བསྟན་པའི་གང་ཟག་དེ་དག་གིས་བསྟན་པ་འཛིན་པར་བྱེད་ཏོ། །ཁ་ཅིག་རྣལ་འབྱོར་པའི་ཆ་བྱད་ཅན་ལ་ལུང་བསྟན་མེད་ཅེས་སྨྲ་བའང་དེ་དག་གིས་ཁེངས་སོ། །

དེ་ལྟར་ལུང་བསྟན་པའི་སྡོམ་བརྩོན་གྱིས་བསྟན་པ་ལ་བྱ་བ་བྱས་པའི་ཚུལ་ནི། སྤྱིར་ཆོས་ཀྱི་ཕུང་པོ་ཤཱ་རིའི་བུས། །གདགས་པའི་བསྟན་བཅོས་མཽདྒལ་བུས། །རབ་ཏུ་བྱེད་པ་དབྱིག་བཤེས་ཀྱིས། །ཁམས་ཀྱི་ཚོགས་ནི་གང་པོས་བྱས། །རྣམ་ཤེས་ཚོགས་ནི་ལྷ་སྐྱིད་ཀྱིས། །ཡེ་ཤེས་༼ཙ༦ན༽ལ་འཇུག་ཀཏྱའི་བུས། །ཡང་དག་གྲོལ་བའི་རྣམ་གྲངས་ནི། །གསུས་པོ་ཆེ་ཡིས་བྱས་ཅེས་གྲག །ཞེས་སངས་རྒྱས་བཞུགས་དུས་ཉན་ཐོས་ཆེན་པོ་རྣམས་ཀྱིས་མངོན་པ་སྡེ་བདུན་བྱས། ཁ་ཆེ་བྱེ་སྨྲ་འདི་དག་བཀའང་འདོད། །ཕྱིས་དགྲ་བཅོམ་པ་ཉེར་སྦས་དང་ཞི་ལྡན་དང་སྐུར་པོ་ལ་སོགས་པ་བདུན་བརྒྱས་བསྟན་བཅོས་བྱེ་བྲག་དུ་བཤད་པ་ཅེས་གཞུང་འབུམ་པ་མཛད། ཁ་ཅིག་མངོན་པ་བྱེ་བྲག་དུ་བཤད་པ་ཟེར་ཡང་འདི་ལ་སྡེ་སྣོད་གསུམ་ཀའི་བྱེ་བཤད་སོ་སོར་ཡོད་དོ། །བཀའ་དང་པོ་བསྡུས་མ་ཐག་ནས་འོད་སྲུང་གིས་སྟོན་པའི་འཕྲིན་ལས་མཛད་ཅིང་དེ་ནས་ཀུན་དགའ་བོས་སྟེན་པ་དངོས་ལྟ་བུའི་འཕྲིན་ལས་མཛད། སློབ་མ་དང་ཡང་སློབ་ཉིང་སློབ་སོགས་ཀྱི་དགྲ་བཅོམ་པ་ཛམ་གླིང་གང་བ་ལྟ་བུ་ལོ་ལྔ་བརྒྱའི་བར་དུ་དཔེལ་བའི་བསྟན་པ་ལྔ་བརྒྱ་ཕྲག་བཅུའི་དང་པོ་དགྲ་བཅོམ་གྱི་དུས་ཀྱི་ལྔ་བརྒྱ་པ་ཞེས་བྱའོ། །

དེ་ལས་ལོ་བཞི་བརྒྱ་ཉི་ཤུ་འདས་ཅིང་བརྒྱད་བཅུ་ལྷག་མར་ལུས་པའི་ཚེ་ལྷོ་ཕྱོགས་བཻ་དརྦྷ་བཟང་བྱེད་ཀྱི་ཡུལ་བོད་ན་བེ་ཏའི་ཡུལ་ཞེས་གྲགས་པར་བྲམ་ཟེར་ཕུན་སུམ་ཚོགས་པ་བུ་མེད་པ་ཅིག་ལ་ལྷས་རྨི་ལམ་དུ་བྲམ་ཟེ་བརྒྱ་ལ་ཆོས་སྟོན་དྲངས་ན་བུ་རྙེད་ཅེས་བྱུང་སྟེ་དེ་ལྟར་བྱས་པས་བུ་ཁྱད་པར་ཅན་ཞིག་བྱུང་བ་མཚན་མཁན་ལ་བསྟན་པས་མཚན་ཤིན་དུ་བཟང་ཡང་ཚེ་ཞག་བདུན་ལས་མེད་བྲམ་ཟེ་བརྒྱ་ལ་ཆོས་སྟོན་དྲངས་ན་ཟླ་བ་བདུན་དང་དགེ་སློང་བརྒྱ་ལ་དྲངས་པས་ལོ་བདུན་འཚོ། དེ་ནས་ཐབས་མེད་ཟེར་བས་དེ་ལྟར་བྱས་སྟེ་ལོ་བདུན་པ་ལ་བུའི་རོ་མི་ལྟ་བའི་ཕྱིར་གཡོག་དང་བཅས་འཁྱམ་དུ་བཏང་བས་ནཱ་ལེནྡར་མཁན་པོ་བྲམ་ཟེ་དགྲ་གཅན་ཟིན་བཟང་པོ་ལས་རབ་ཏུ་བྱུང་མཚན་ཤཱཀྱ་བཤེས་གཉེན། འཆི་བདག་འཇོམས་པའི་དཀྱིལ་འཁོར་དུ་དབང་བསྐུར་ནས་སྐྱེས་ནས་ལོ་བདུན་དུ་ཚང་ཀའི་ནུབ་མོ་མཚན་ཐོག་ཐག་བཟླས་པས་འཆི་བ་ལས་གྲོལ། མཁན་པོ་ལས་གསང་བ་འདུས་པ་སོགས་མདོ་སྔགས་མཐའ་དག་གསན། ཕྱིས་བསྙེན་པར་རྫོགས་ནས་དགེ་སློང་དཔལ་ལྡན་ཞེས་གྲགས་སྟེ་དགེ་འདུན་གྱི་ཞལ་ཏ་པར་བསྐོས། ༼ཙ༦བ༽དེའི་ཚེ་མུ་གེ་ཉམ་ང་བ་བྱུང་བས་གླིང་བྲ་ནས་གསེར་འགྱུར་གྱི་རྩི་བླངས་སྟེ་དགེ་འདུན་གྱི་འཚོ་བ་སྦྱར་ནས་དབྱར་གནས་གྲོལ་ཚེ་འདྲི་བ་ལ་བཤད་པས་དགེ་འདུན་ལ་མ་ཞུས་པར་དགེ་འདུན་ལོག་འཚོ་ལ་བཀོད་འདུག་ཞེས་གནས་ནས་ཕྱུང་། ཆད་པར་གཙུག་ལག་ཁང་དང་མཆོད་རྟེན་བྱེ་བ་གྱིས་ཅིག་ཟེར། དེས་མཆོག་གི་དངོས་གྲུབ་ས་དང་པོའི་རྟོགས་པ་ཐོབ། ཐུན་མོང་གི་དངོས་གྲུབ་གནོད་སྦྱིན་མོ་རྣམས་དང་བུམ་པ་བཟང་པོ་གྲུབ། དགེ་སློང་བདེ་བྱེད་ཅེས་པས་རིགས་པའི་རྒྱན་ཞེས་པའི་གཞུང་འབུམ་ཕྲག་བཅུ་གཉིས་པ་བྱས་ནས་ཐམས་ཅད་སུན་ཕྱུང་བ་ནཱ་ལནྡར་ཆོས་གསུངས་ནས་བཏུལ། དེའི་ཚེ་བྱིས་པ་གཉིས་ཆོས་ཉན་ཞིང་ས་འོག་དུ་འགྲོ་བ་ལ་དྲིས་པས་ཀླུ་ཡིན་ཟེར། འོ་ན་ཀླུའི་འདམ་ཁྱེར་ཤོག་གསུངས་པས་ཀླུའི་རྒྱལ་པོས་སྤྱན་དྲངས་སྟེ་བཞུགས་པར་ཞུས་པས་འདི་ཚོལ་བ་དང་འབུམ་སྤྱན་འདྲེན་པ་ལ་འོངས། མཆོད་རྟེན་བྱེ་བ་གྲུབ་ནས་འོང་གསུངས་སྟེ་ཤེས་ཕྱིན་འབུམ་པའི་ཞབས་ཅུང་ཟད་ཀླུས་གཏའ་མར་བཟུང་། ཀླུའི་འདམ་ལས་གཙུག་ལག་ཁང་དང་མཆོད་རྟེན་ཕལ་ཆེར་ཀླུས་གྲོགས་བྱས་པས་གྲུབ། ཛམ་གླིང་གི་གདུལ་བྱ་མ་རྫོགས་པས་འགའ་ཞིག་མ་མཛད། ལི་ཁ་ར་ཤིང་འཕེལ་དུ་གསེར་འགྱུར་མཛད་སྟེ་སྦྱིན་པ་བཏང་། ཤར་ཕྱོགས་པ་ཊ་བེ་ས་དང་ཡུལ་ར་དྷ་ར་ལྷ་ཁང་མང་པོ་བཞེངས། དྲིལ་བུ་ལྟ་བུའི་བྲག་གསེར་དུ་བསྒྱུར་བར་བཞེད་པ་སེར་ལྷག་སོང་ཚེ་མ་འོངས་པར་རྩོད་གཞིའི་སྡིག་རྟེན་དུ་འགྱུར་ཞེས་འཇམ་དཔལ་གྱིས་བཀག་པས་འཕྲོ་བཞག །སྒྲ་མི་སྙན་དུ་བྱོན་ཆོས་གོས་ཤིང་ལ་བཀལ་སྟེ་ཁྲུས་མཛད་པས་ཅིག་གིས་ཁྱེར་བ་ལ་ངའི་ཡིན་གསུངས་པས་ང་བདག་ཅན་ཟེར་ནས་ལྟ་སྐད། ལམ་དུ་བྱིས་པ་ཁ་གཅིག་ལ་རྒྱལ་བློན་གྱི་རྩེད་མོ་བྱེད་པ་ན་རྒྱལ་པོ་ཡིན་ན་དགའ་འམ་བྱས་པས་ལོས་དགའ་ཟེར་སྟེ་བུམ་པ་བཟང་པོ་ལ་གསོལ་བ་འདེབས་སུ་བཅུག་པས་རྒྱལ་པོ་བདེ་སྤྱོད་བཟང་པོར་གྱུར། རིན་པོ་ཆེ་མང་དུ་ཕུལ་བའི་ལན་དུ་ཆོས་ཀྱི་རིན་ཆེན་ཕྲེང་བ་གནང་ཞིང་ཕྱིས་བཤེས་པའི་སྤྲིང་ཡིག་ཡང་མཛད། བཙུན་མོ་རྣམས་སློབ་དཔོན་༼ཙ༧ན༽ལ་ཆགས་པས་སྲས་རྣམས་སློབ་དཔོན་འདྲ་བར་བྱུང་བའི་ལྟུང་བ་སྤང་ཕྱིར་ཨཱརྱ་དེ་ཝས་མ་ཧེ་འདུ་བའི་སར་མ་ཧེ་རྒོད་ཀྱི་ལྕི་བ་དང་ས་དང་ཤོག་འདག་ལས་མ་ཧེ་ཕོ་ཞུར་པོ་ལེགས་པ་ཅིག་བྱས་པས་མ་ཧེ་མོ་ཐམས་ཅད་དེ་ལ་འདུས་སྟེ་བསྐོར། དོ་ཞག་བེའུ་ཐམས་ཅད་དེ་འདྲ་བ་ཤ་སྟག་བྱུང་བས་ཡིད་ཆེས། སློབ་དཔོན་འདིས་རྡོ་རྗེ་གདན་ལ་རྡོ་རྗེའི་དྲ་མིག་གིས་བསྐོར་བ་དང་། འཕགས་པ་ཤིང་ཀུན་རིས་བཏུམ་པ་སོགས་ཀྱི་མཛད་པ་མཐའ་ཡས། སངས་རྒྱས་ཀྱི་བསྟན་པ་སྤྱིར་བསྟན་པ་སཱ་ལི་ལྗང་པའི་མདོ་འགྲེལ། འབྲས་བུ་དབུ་མ་སྟོན་པ་བསྟོད་ཚོགས། ལམ་དབུ་མ་སྟོན་པ་རིགས་ཚོགས། སྤྱོད་པ་སྟོན་པ་བསླབ་བཏུས། མདོ་བཏུས་པ་ཐེག་ཆེན་བློ་སྦྱོང་། ཉན་ཐོས་ཐེག་ཆེན་དུ་བསྐུལ་པ་རྨི་ལམ་ཡིད་བཞིན་ནོར་བུ། ཁྱིམ་ན་གནས་པ་ལ་བཤེས་སྤྲིང་། ཐུན་མོང་དུ་རིན་ཆེན་ཕྲེང་བ། སྔགས་ཀྱི་ལྟ་སྤྱོད་སྟོན་པ་རྒྱུད་ཀུན་ལས་བཏུས། ལྟ་བ་སྟོན་པ་བྱང་ཆུབ་སེམས་འགྲེལ། སྐྱེད་རིམ་སྟོན་པ་མདོར་བྱས་མདོ་སཱེ་དཀྱིལ་ཆོག་ཉི་ཤུ་པ། རྫོགས་རིམ་སྟོན་པ་རིམ་ལྔ་སོགས་དང་། སྦྱོར་པ་བརྒྱ་ལ་སོགས་གསོ་དཔྱད་དང་། སྐྱེ་བོ་གསོ་ཐིགས་དང་ཤེས་རབ་བརྒྱ་པ་སོགས་ལུགས་ཀྱི་བསྟན་བཅོས་དང་། རྟེན་འབྲེལ་གྱི་རྩིས་དང་སྤོས་སྦྱོར་གསེར་འགྱུར་སོགས་མདོར་ན་ཤེས་བྱའི་རིག་གནས་སྲིད་ཏོ་ཅོག་ལ་མི་མཁྱེན་པ་དང་བསྟན་བཅོས་མ་མཛད་པ་མེད་པས་ཕྱིས་ཇོ་བོ་རྗེས་ཀྱང་སློབ་དཔོན་འཕགས་པས་ཀྱང་མེ་ཆ་དང་རྩི་རྩི་ཕག་མགོ་གཉིས་ཅིའི་ཕྱིར་མ་མཛད་ཅེས་གསུངས་པ་ཡིན་ལ། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་པོ་ཐམས་ཅད་ཐུགས་ལ་མངའ་ཞིང་བསྟན་པ་འདི་ལ་ཐོས་བསམ་སྒོམ་གསུམ་འཆད་རྩོད་རྩོམ་གསུམ་བྱ་བ་ལས་ཀྱི་འཁོར་ལོ་དང་བཅས་པ་ལ་སློབ་དཔོན་འདི་ལྟ་བུའི་མཛད་པ་ནི་སུ་ཡང་མེད་དོ། །ཕྱིས་རྒྱལ་པོ་བདེ་སྤྱོད་ཀྱི་བུ་གཞོན་ནུ་ནུས་ལྡན་ལ་མས་རས་ཀྱི་གོས་སྲུབས་མེད་པ་ཅིག་བྱིན་པས་འདི་ང་རྒྱལ་སྲིད་འཛིན་དུས་སུ་དགོས་ཟེར་བས་ཁྱོད་ཀྱིས་རྒྱལ་སྲིད་འཛིན་པ་མི་འོང་། ཡབ་ཚེ་གྲུབ་སྟེ་སློབ་དཔོན་༼ཙ༧བ༽ཀླུ་སྒྲུབ་དང་སྲོག་གཅིག་པ་ཡིན་ཟེར་བས་དེས་སློབ་དཔོན་གྱི་དབུ་སློངས་པ་ན་ཆོད་ལ་ཁྱེར་ཞིག་གསུངས་པ་ན་མཚོན་གྱིས་མ་ཕེད། ངས་མཚོན་རྒྱབ་པའི་རྣམ་སྨིན་སྦྱངས་ཟིན་པས་མི་ཕེད། རྩ་ཀུ་ཤ་བརྔས་པར་སྲོག་ཆགས་ཤི་བའི་རྣམ་སྨིན་མ་སྦྱངས་པས་ཀུ་ཤས་ཆོད་གསུངས་སྟེ་བཅད་པ་ན་མཚམས་ནས་སྒྲ་བྱུང་བ། ང་ནི་བདེ་བ་ཅན་གྱི་འཇིག་རྟེན་དུ། །ཕྱིན་ནས་ལུས་འདི་ལ་ཡང་འཇུག་པར་འགྱུར། །ཞེས་བྱུང་སྟེ་ཀུ་ཤ་དེང་བྱས་པས་ཤིང་ཐོག་སྨིན་པ་ལྟར་བྲུལ་བ་གནོད་སྦྱིན་མོས་ཕྲོགས་སྟེ་དཔག་ཚད་དུ་དོར། དབུ་དང་སྐུ་ལུས་གཉི་ག་གསེར་གྱི་མདོག་མ་ཉམས་པར་ཇེ་ཉེར་སོང་ནས་འབྱར་སྟེ་སྐུ་དངོས་ཀྱིས་གཞན་དོན་མཛད་ལ་སྤྱིར་ལོ་དྲུག་བརྒྱར་བཞུགས་སོ། །ཁ་ཅིག་དབུ་དང་སྐུ་ལུས་གཉི་ག་རྡོར་བྱིན་གྱིས་བརླབས་སྟེ་དྲོད་མ་ཡལ་བ་ཅུང་ཟད་ཉེར་འགྲོ་བ་ཡོད་ལ་མ་འོངས་པ་ན་འབྱར་སྟེ་སྐུ་དངོས་ཀྱིས་འགྲོ་དོན་མཛད་པར་འགྱུར་རོ་ཞེས་ཟེར་ཞིང་སྔོན་རྡོ་རྗེའི་གདན་ན་བཞུགས་དུས་ཀ་ཝ་ལི་ནས་ཐུགས་དམ་སྒྲོལ་མ་བྲུལ་ནས་ལེན་པར་བརྩམས་པས་ང་འདིར་ཞོག་ཞིག་འགྲོ་དོན་དུ་འགྱུར་རོ་ཞེས་བྱུང་སྟེ་ས་ལ་ཐིམ་པས་སྒྲོལ་མའི་རྡོ་སྐུ་རང་བྱུང་ཞིག་འབུར་བྱུང་བས་ཀ་ཝ་ལི་ཏཱ་རེར་གྲགས། དེ་གོང་དུ་འཕེལ་བས་མཐོ་བཞིར་ལོངས་ཚེ་འཕགས་པ་རྡོ་རྗེ་གདན་དུ་དངོས་སུ་བྱོན་ནས་ཞིག་གསོ་མཛད་ཅེས་རྒྱ་གར་ན་གྲགས་པར་སྣང་ལ་ད་ལྟ་མཐོ་གསུམ་ལྷག་ཙམ་འདུག་སྐད། རྒྱལ་པོ་བདེ་སྤྱོད་ཀྱིས་སྲས་རྒྱལ་སར་བཞག་སྟེ་སློབ་དཔོན་བཙལ་བས་སློབ་དཔོན་དྲི་ཟའི་རྒྱལ་པོ་ལ་ཆོས་སྟོན་དུ་གཤེགས། སློབ་དཔོན་ཀླུའི་བྱང་ཆུབ་རྗེས་སུ་འཛིན་པར་བསྐོས་སྟེ་རྗེས་སུ་བཟུང་བ་ནི་སློབ་དཔོན་སྟེ་ལོ་པ་ཡིན་ཞེས་པའང་སྣང་། འཕགས་པ་ཀླུ་སྒྲུབ་ཀྱིས་ཆུ་འགྲམ་གི་ནེ་སིང་ཞིག་ན་བ་ལང་རྫི་མང་དུ་འདུག་པའི་སྣོད་བརྟག་པའི་ཕྱིར་ཆུ་ལ་རབ་མི་མཁྱེན་པ་ལྟར་རྒལ་བར་བརྩམས་པས་བ་ལང་རྫི་བྱིས་པ་ཅིག་གིས་སློབ་དཔོན་འཁུར་སྟེ་ལུས་སྲོག་ལ་མི་ལྟ་བའི་བསམ་པས་བསྒྲལ་བས་སྣོད་ལྡན་དུ་མཁྱེན། སློབ་དཔོན་གྱིས་སྲོད་ནས་གདུགས་༼ཙ༨ན༽ཚོད་བསླངས་ནས་བྱོན་དུས་བྱིས་པ་དེས་རྒྱལ་པོ་བྱས་ནས་རྒྱལ་བློན་གྱི་རྩེ་མོ་བྱེད་ཅིང་འདུས་པས་སློབ་དཔོན་གྱིས་ཁྱོད་རྒྱལ་པོ་ཡིན་ན་དགའམ་གསུངས་པས་ལོས་དགའ་ཟེར། དེར་སློབ་དཔོན་གྱིས་ཡུལ་འཁོར་དང་ཕོ་བྲང་དང་རྒྱལ་བློན་འཁོར་བཅས་ཀྱི་མིང་བྲིས་ནས་བུམ་པ་བཟང་པོར་བཅུག །བྱིས་པ་དེ་ལ་བུམ་པར་ཁ་བཅུག་ནས་འདི་ཐམས་ཅད་ཀྱི་རྒྱལ་པོ་ང་ཡིན་ཞེས་ལན་གསུམ་ཟེར་དུ་བཅུག །དེར་ཡུལ་གྱི་རྒྱལ་པོ་དེ་སྐྱོ་སེང་ལ་འགྲོ་སྙིང་ཆེར་འདོད་ནས་བྲན་དུ་བརྫུས་སྟེ་ཕོ་བྲང་གི་ཕྱི་རོལ་དུ་ཕྱིན། ཤུལ་དུ་གླང་པོ་ཆེ་ཅང་ཤེས་ཀྱིས་བྱིས་པའི་སྤྱི་བོར་བུམ་པ་བཞག་པས་རྒྱལ་པོར་གྱུར། འབངས་གནོན་དཀའ་བ་ན་སློབ་དཔོན་གྱིས་བསྒོས་སྟེ་དམག་ཉུང་ངུ་ཞིག་གིས་བསྐོར་ནས་སྐྱེད་མོས་ཚལ་དུ་སོང་སྟེ་ལྗོན་ཤིང་དང་རྩྭ་དང་རྩིག་པ་སོགས་ལ་ཐལ་མོ་བསྣུན་སྟེ་དམག་ལ་འདོང་བྱས་པ་ཙམ་གྱིས་དཔུང་ཚོགས་ཡན་ལག་བཞིར་གྱུར་ནས་དམག་དཔུང་མཐའ་ཡས་པར་གྱུར། དུ་རུ་ཀའི་དམག་བྱུང་ཚེ་རྒྱལ་པོས་རལ་གྲི་ཕྱར་ཕུབ་སྤྲུགས་པས་དམག་དཔུང་མཐའ་ཡས་པར་གྱུར་སྟེ་དུ་རུ་ཀ་ཚར་བཅད། ཕྱིས་རྒྱལ་སྲིད་བུ་ལ་བསྐོས་ནས་གཙུག་ལག་ཁང་མྱ་ངན་མེད་ཚལ་དུ་ཞང་པོ་གནས་བརྟན་བྱེད་པ་ལས་རབ་ཏུ་བྱུང་ཞིང་ཡེ་ཤེས་ཀྱི་མཁའ་འགྲོ་མས་རྗེས་སུ་བཟུང་སྟེ་ལོ་བཅུ་གཉིས་ལྕགས་འོག་དུ་སྒྲུབ་པ་མཛད། མ་དགེ་སློང་མའི་དགེ་འདུན་གྱི་གནས་བརྟན་མ་བྱེད་པ་དང་མཁན་པོའི་གནང་བ་ཐོབ་ནས་སློབ་དཔོན་ཀླུ་སྒྲུབ་འཚོལ་དུ་ཕྱིན་པས་སློབ་དཔོན་གྱི་སློབ་མ་མ་ཏང་གིས་རྗེས་སུ་བཟུང་སྟེ་ཏིལ་བརྡུང་ཞིང་ལམ་སྦྱངས་པས་ཏེ་ལོ་པར་གྲགས་ཞེས་བཀའ་བཞིའི་ལོ་རྒྱུད་རྙིང་པ་ཅིག་ན་སྣང་། ཀུན་མཁྱེན་བུས། བྱིས་པ་ཛེ་ཏ་ཀའི་ལག་རིས་ལས་རྒྱལ་པོར་ལུང་བསྟན་ཞེས་འཆད་སྣང་ངོ་། །དེ་ཡང་རྟག་ཆད་ཀྱི་མཐར་མི་གནས་ཅིང་དབུ་མའི་དབྱིངས་ལ་གནས་པ་དང་ཆོས་ཀྱི་རིན་པོ་ཆེ་མངའ་ཞིང་གསལ་བའི་ལྟ་བས་ཡོད་མེད་ཀྱི་ཕྱོགས་ཚར་གཅོད་པའི་ཕྱིར་ཀླུའི་རྒྱལ་པོ་དང་༼ཙ༨བ༽མཚུངས་པ་དང་ཆོས་ཀྱིས་རྒྱལ་སྲིད་སྐྱོང་ཞིང་བདུད་བཞི་ལས་རྒྱལ་བའི་ཕྱིར་སྲིད་སྒྲུབ་དང་འདྲ་བས་ཀླུ་སྒྲུབ་ཅེས་མཚན་དུ་བྱས་སོ། །རྒྱ་མའི་སངས་རྒྱས་དབོན་སྟོན་གྱིས་ནི་སློབ་དཔོན་ཤྲཱི་སྡྱ་ནའི་ནུབ་དཔལ་གྱི་རིའི་ཤར་ཕྱོགས་གྲོང་ཁྱེར་བསོད་ནམས་དང་ལྡན་པར་འཁྲུངས། དགུང་ལོ་ཉེར་བརྒྱད་ལ་མཁན་པོ་དྲི་མེད་གཟི་བརྗིད་ཅེས་སྦྱོར་ལམ་པ་ཅིག་དང་སློབ་དཔོན་ཛྙཱ་ན་ཞེས་པ་རྒྱུན་ཞུགས་ཤིག་ལས་རབ་ཏུ་བྱུང་བར་འཆད་དོ། །རྗེ་རིགས་འབྲ་གོ་ཅན་གནས་པའི་ས་ཕྱོགས་སུ་ཞེས་ལུང་བསྟན་པ་ལྟར་ན་རྗེ་རིགས་སུའང་མི་འགལ་ལམ་སེམས། དེའི་སྲས་ཨཱརྱ་དེ་ཝ་ནི་སིངྒྷ་ལའི་གླིང་དུ་པདྨ་ལས་རྫུས་སྐྱེས་སུ་བྱུང་། དེའི་རྒྱལ་པོས་བུར་བཟུང་། ཆེར་སྐྱེས་ནས་འཕགས་པ་ཀླུ་སྒྲུབ་ཀྱི་དྲུང་དུ་བྱོན་སྟེ་ཤེས་བྱ་ཐམས་ཅད་ཁོང་དུ་ཆུད་དོ། །ཕྱི་ཞིག་ན་ལྷོ་ཕྱོགས་ཀྱི་ཡུལ་འཕགས་རྒྱལ་དུ་ཡབ་བྲམ་ཟེའི་སྨན་པ་དགེ་འདུན་གསང་བ་དང་ཡུམ་རཏྣ་སིདྡྷི་ནིའི་སྲས་སུ་རྟ་དབྱངས་འཁྲུངས། སྙིང་པོ་བསྡུས་པའི་རང་འགྲེལ་ལས་ཡབ་སེང་གེ་གུ་ཧྱ་ཞེས་སེང་གེ་གསང་བར་བཤད་ཀྱང་མིང་གི་རྣམས་གྲངས་ཡིན། ཁ་ཅིག་ནུབ་ཕྱོགས་ཁ་ཆེ་བ་རྒྱལ་པོ་ཀ་ནིཥྐའི་ཕོ་བྲང་གི་ཛ་རདྡྷ་ཞེས་རིགས་ཅན་འདུ་བའི་སར་འཁྲུངས་ཅེས་ཀྱང་འཆད། མཚན་མཁན་གྱིས་བུམ་པ་ཨ་རུ་རས་མཚན་པའི་ལག་རིས་མཐོང་ནས། མཛེས་ཅིང་སྨན་གྱི་བུམ་པ་ཐོགས། །དྲི་ཞིམ་མདངས་དང་ལྡན་གྱུར་པ། །དགའ་བའི་ཚུལ་གྱིས་ལྟ་བྱེད་པ། །ཟུག་རྔུ་སེལ་བྱེད་རྒྱལ་གྱུར་ཅིག །ཞེས་ཤིས་པ་བརྗོད་སྟེ་བདུད་རྩི་བུམ་པ་ཅན་དུ་བཏགས། སྐྱེས་མ་ཐག་རྟ་སྐད་འཚེར་བས་བྲམ་ཟེ་རྟ་སྐད་ཅན་དང་དེ་ལ་འགྱུར་ཁྱད་ཀྱི་རྟ་དབྱངས་དང་སུས་མཐོང་ཡང་དགའ་བས་གཞོན་ནུ་དགའ་བྱེད་དུ་ཐོགས། ཕྱིས་ཕ་མ་ལ་གུས་པས་ཕ་མའི་ཁོལ་པོ་སྟེ་པི་ཏ་ཙཱི་ཏྲ་ཅེས་ཕའི་ཁོལ་པོ་དང་མ་ཏི་རྩཱི་ཏྲ་མའི་ཁོལ་པོར་གྲགས། དྲང་སྲོང་རྐང་གཉིས་སྤྱོད་ལས་སྨན་ལོབས། རྒྱལ་པོ་ཅིག་གི་ནད་རྐང་མཐིལ་གྱི་མིས་རྩ་འགྱུར་བྱེད་མནན་པས་སེལ་བ་སོགས་དུ་མ་བྱུང་བས་སྨན་དཔྱད་ལ་ཕུལ་དུ་ཕྱིན་སྟེ། དེད་༼ཙ༩ན༽དཔོན་ཀུན་སྐྱོང་ནོར་གྱི་བདག །དཔལ་ལྡན་ཕ་ཁོལ་སྨན་གྱི་བདག །ཀ་མིངྒ་ནི་དམག་གི་བདག །མཛེས་མ་འོད་ལྡན་ཚལ་གྱི་བདག །ཞེས་བདག་པོ་བཞིའི་ཡ་གྱལ་ཡིན། དབང་ཕྱུག་ཞག་བདུན་གྱིས་གྲུབ་སྟེ་ནག་པོ་ཐུབ་རྒྱལ་དུ་བཏགས་ནས་མངལ་སྐྱེས་ཀྱིས་མི་ཐུབ་པ། ཁ་ནས་མེ་ཕྱུང་སྟེ་རྒོལ་བ་སྲེག་པ། མཐར་དབང་ཕྱུག་ཉིད་ཞུགས་ནས་རྩོད་པ་རྣམས་བྱིན། དབང་ཕྱུག་གི་གྲོགས་པོ་ཚངས་པས་ནེ་ཙོ་པཎྜི་ཏ་ཅེས་རྩོད་ལན་ཐམས་ཅད་ནེ་ཙོས་འདེབས་པ་དང་། ཁྱབ་འཇུག་གིས་པཱ་ཎ་པཎྜི་ཏ་ཅེས་ཐོད་ལེ་སྐོར་བསྐྱུར་བས་རྩོད་ལན་བྲིས་ཡོང་བ་དང་། དབྱངས་ཅན་མས་སྲིང་མོ་པཎྜི་ཏ་ཅེས་སྲིང་མོར་བྱས་སྟེ་རྩོད་ལན་འདེབས་པ་རྣམས་བྱིན། ནུབ་ཕྱོགས་སུ་སངས་རྒྱས་ཀྱི་བསྟན་པ་མེད་པ་ཙམ་བྱས། སླར་མ་ཡིས་སྒྲོལ་མ་ལ་མཎྜལ་འབུལ་བ་དྲིས་ནས་ནང་པའི་བསྟན་པ་ད་དུང་ཡོད་ཏམ་ཟེར་བས་ཡུལ་དབུས་སུ་བཏང་ན་ཐུལ་འོང་བསམས་ནས་ནང་པའི་བསྟན་པ་དངོས་ཤྲཱི་ནཱ་ལནྡྲ་ལ་སོགས་ཡུལ་དབུས་ན་ཡོད་པ་ཡིན་མོད་ཟེར་བས་ཡུལ་དབུས་སུ་འོངས། ཡུལ་དེར་སླེབས་ནས་ཤི་ན་ག་ལ་དྲ་ག་ན་ཡོད་བྱས་པས་བུད་མེད་ཅིག་ན་རེ་བྲམ་ཟེ་སྒྲ་མ་བྱང་བ་ཤྲཱི་ནཱ་ལནྡ་བྱ་བ་ཡིན་ཟེར་བས་བུད་མེད་ཀྱིས་ཀྱང་སྒྲ་ཤེས་པར་འདུག་སྙམ། ཡང་བྱིས་པ་ཅིག་རྩ་བ་རྐོ་བ་ལ་ཅི་རྐོ་བྱས་པས་རྩ་བ་རྐོ་ཟེར། ཅིའི་རྩ་བ་བྱས་པས་རྩེ་མོའི་རྩ་བ་ཟེར། རྩེ་མོ་གང་གི་དྲིས་པས་རྩ་བའི་རྩེ་མོ་ཟེར། བྱིས་པས་ཀྱང་རྒལ་ལན་ཤེས་པར་འདུག་པས་ད་རེས་ལྡོག་གམ་སྙམ་ཡང་བསྙེམས་པས་མུ་སྟེགས་ཀྱི་རྒྱལ་པོ་སོགས་མུ་སྟེགས་པ་ཐམས་ཅད་བསྡུས་སྟེ་ནཱ་ལནྡྲར་ཕྱིན། དེ་ན་གཙུག་ལག་ཁང་ཆེན་དྲུག་བཅུ། ཁང་ཕྲན་བརྒྱ་རྩ་བརྒྱད། པཎྜི་ཏ་ལྔ་བརྒྱ། གནས་བརྟན་ཆེན་པོ་བཅུ་དྲུག་སོགས་ཡོད་ཀྱང་རྟ་དབྱངས་སུ་ཤེས་པས་འདི་མངལ་སྐྱེས་ཀྱིས་མི་ཐུབ་ཟེར་སྟེ་རྩོད་པོ་མ་བྱུང་། གཙུག་ལག་ཁང་གི་ཕྱི་ནས་བསྐོར་སྟེ་མི་སར་པ་མི་གཏོང་། ཉིན་རེ་ལ་དུས་གསུམ་དུ་རྔ་བོ་ཆེ་བརྡུངས་ནས་དབང་༼ཙ༩བ༽ཕྱུག་དང་སྟོན་པ་དྲུག་དང་རྟ་དབྱངས་རྒྱལ་བར་གྱུར་ཅིག་ཞེས་སྒྲ་ཆེན་པོ་སྒྲོག །ཁོ་དགེ་འདུན་གྱི་གྲལ་དུ་འོངས་ནས་མགོ་ཟླུམ་དང་པོ་གང་ནས་སྐྱེས། ཅེས་དབྱུག་པ་རྡེག །དགེ་འདུན་གྱིས་དཀོན་མཆོག་ལ་གསོལ་བ་བཏབ་པས་གནས་བརྟན་གྱི་རྨི་ལམ་དུ་ཡེ་ཤེས་མགོན་པོ་ན་རེ། མུ་སྟེགས་ཀྱིས་ངའི་གཟུགས་ཀྱི་སྤྱི་བོར་ཕུར་པ་བཏབ། ངན་རྫས་སྣ་ཚོགས་པ་བྱུགས་ཡོད་པས་ཕུར་པ་ཐོན་ངན་རྫས་ཁྲུས་ལ་སླར་ཁུང་བུ་གསོས། གཏོར་མ་རྒྱ་ཆེན་པོ་ཐོང་། དེ་ནས་སྤྲུལ་པ་བྱ་རོག་ཞིག་ཡོང་བ་ལ་ཡི་གེ་ཐོགས། ལྷོ་ཕྱོགས་དཔལ་གྱི་རི་ནས་ཀླུ་སྒྲུབ་སྤྱན་དྲང་གིས་ཟེར། དེ་བཞིན་བྱས་པས་བྱ་རོག་ཆེན་པོ་ཅིག་བྱུང་བ་ལ་སྔོན་རྒྱལ་པོ་ལེགས་མཐོང་ཆེན་པོ་གླིང་བཞིར་འགྲོ་བ་མ་ཧེ་སྟོང་ཕྲག་མང་པོས་ཤིང་རྟ་འདྲེན་པའི་ཚེ་ཁྱུ་མཆོག་དེ་རྭས་ལུས་འཕྲུག་ཞིང་སྡོད་ཚེ་གཞན་གྱིས་མི་འདྲོངས་པས་མ་ཧེ་རྣམས་ཀྱིས་ཁྱུ་མཆོག་ལ་གསོལ་བ་འདེབས་པའི་ཚིག་བཀུར་བར་དཀར་བའི་ཁུར་གྱིས་ལུས་དུབ་ནས། བདག་ཅག་རྣམས་ནི་ཁྱོད་ལ་གསོལ་འདེབས་ན། ཁྱོད་ནི་རྨ་མེད་བཞིན་དུ་རོལ་པ་འབའ་ཞིག་གིས་ནི་རྭ་ཡིས་འཕྲུག་བྱེད་སྟེ། གཅིག་གོ་ལྟའམ་ཡུན་རིང་གནས་ཀྱང་ཁྱོད་ཀྱི་ཁུར་ཡིན་ཕྲག་ལ་ལོང་། ཞེས་པ་བྲིས་སྟེ་བྱ་རོག་གི་མགུལ་དུ་བཏགས་སྟེ་བཏང་། བྱ་རོག་གིས་དཔལ་གྱི་རིར་གཏོར་སྟེགས་སྟེང་དུ་སྐད་སྣ་ཚོགས་བཏོན་པས་ཡི་གེ་བཀྲོལ་སྟེ་བཀླགས་པས་དགོངས་སྟེ་འབྱོན་བར་བརྩམས་པ་ན་ཨཱརྱ་དེ་ཝས་དེའི་གཉེན་པོ་ང་ཡིན་སྙམ་སྟེ་སློབ་དཔོན་འོ་བརྒྱལ་བདག་གིས་འགྲོ་བར་ཞུ་བྱས་པས་བརྟག་པའི་ཕྱིར་སློབ་དཔོན་གྱིས་ནང་པ་དང་ཨཱརྱ་དེ་ཝས་ཕྱི་པའི་ཆ་བཟུང་བརྩད་པས་ཀྱང་སློབ་མ་རྒྱལ། སློབ་དཔོན་གྱིས་ཕྱི་པ་དང་སློབ་མས་ནང་པ་བཟུང་སྟེ་བརྩད་པས་ཀྱང་སློབ་མ་རྒྱལ། སློབ་དཔོན་ཕྱི་རོལ་པའི་གཞུང་ལ་འདྲིས་དྲགས་པས་མུ་སྟེགས་དངོས་སུ་འཁྲུལ་སྟེ་མུ་སྟེགས་ངན་པ་དེ་ཁྱེར་ཞེས་ལྷམ་བུ་ཆུང་འཕངས། དྲན་པས་ཟིན་ནས་ཁྱོད་ཀྱིས་མུ་སྟེགས་ཀྱི་འདུ་ཤེས་བྱུང་བ་ཡིན་པས་གཤེགས་པ་མི་དགོས། ལམ་གྱི་མུ་སྟེགས་༼ཙ༡༠ན༽རྣམས་ཐུལ་མིག་ལ་མ་ཆགས་པར་གྱིས་ཅིག་གསུང་། ལམ་དུ་ནགས་ཀྱི་ལྷ་མོ་ན་རེ་སློབ་དཔོན་གྱི་སྤྱན་ལེགས་ཅེས་རྗེས་སུ་འབྲེངས་པ་ན་འོ་ན་ཁྱོད་ཁྱེར་ཞེས་སྤྱན་ཡ་གཅིག་བྱིན། ནཱ་ལནྡར་བྱོན་ཚེ་ཤིང་ཚོང་བར་བརྫུས་སྟེ་ཡོ་བྱད་ཤིང་ཁུར་གྱི་གསེབ་ཏུ་བཅུག་ནས་བྱོན་པས་ཐར། ནང་གི་ཁྲོན་པ་ཙམ་མ་གཏོགས་ཆུ་ཐམས་ཅད་བཀག་པས་དགེ་འདུན་འཚོག་ཚེ་ཆུ་གསེར་གྱི་ཟོ་བ་བཏེག་པའི་ན་རུ་དོ་དོ་གཏོང་བ་ལ་གཞན་རྣམས་ཞལ་འཁྲུ་བ་ཙམ་ལས་མི་ཡོང་ཡང་སློབ་དཔོན་གྱིས་ཕྱག་དང་གདོང་བཀྲུས་ནས་ཆུ་སླར་གཏད། ལོ་ཚིགས་དྲིས་པས་ལོ་ལྔ་བརྒྱ་ལོན་གསུངས། ཀླུ་སྒྲུབ་ཡིན་ནམ་བྱས་པས་མིན་ཟེར་ཨཱརྱ་དེ་ཝ་ཡིན་ནམ་བྱས་པ་ཡིན་ཟེར་བས་ཐམས་ཅད་དགྱེས་སྟེ་རོལ་མོ་བསྒྲགས། གཎྜིའི་སྒྲ་ལས་ཀྱང་། ལྷ་དང་ཀླུ་དང་གནོད་སྦྱིན་གྱིས་མཆོད་པ། །མ་ལ་ཡར་སྐྱེས་ཙནྡན་རྒྱུད་ལས་བྱུང་། །རིན་ཆེན་གཎྜི་ཏོག་ཏོག་འདི་བརྡུངས་པས། །མུ་སྟེགས་འཆལ་པ་རྣམས་ཀྱི་གླད་པ་འགེམས། །ཅེས་གྲག་པས་མུ་སྟེགས་རྣམས་ཡིད་མ་བདེ། ཁོ་ཆུ་སྦྱིན་བྱེད་པ་ན་སློབ་དཔོན་གྱིས་ཀྱང་ཆུ་གཏོར། ཅི་བྱེད་ཟེར་བ་ལ་སླར་དྲིས་པས་ཕ་མེས་ཤི་བ་ལ་སྟེར་ཟེར། ང་ཡང་ཀཾ་རུ་ན་སློབ་དཔོན་གྱི་ལྡུམ་ར་སྐམ་པ་ལ་གཏོར་བྱས་པས། ཀཾ་རུར་སྐམ་པ་ལ་འདི་ནས་གཏོར་བས་ཅི་ཕན་ཟེར། ཕ་མེས་སྔོན་ཤི་བ་ལ་ད་ལྟ་ཆུ་བྱིན་པས་ཅི་ཕན་བྱས་པས་བརྡུགས། མགོ་ཟླུམ་ག་ལས་འོངས་ལ་མགོ་ཟླུམ་སྐེ་ལ་འོངས་དང་། སྐེ་ཅན་མགོ་ཟླུམ་ག་ལས་འོངས་ལ་ལམ་ནས་འོངས་དང་། ལམ་ག་ལས་འོངས་ལ་དེ་ལམ་ལ་དྲིས་ཅིག་གིས་བརྡུགས། ཐེམ་པ་ལ་ཞོན་ནས་ད་ཕྱི་ནང་གང་དུ་འགྲོ་དང་བྱེའུ་བར་བར་བཅུག་ནས་ཤིའམ་གསོན་ཟེར་བ་ལ་དེ་ཁྱོད་ཀྱི་རྐྱེན་ལ་རག་ལས་ཀྱིས་བརྡུགས། ཁོ་ཁྲུས་བྱེད་པ་ན་སློབ་དཔོན་གྱིས་ཀྱང་བུམ་པ་ཅིག་ནང་མི་གཙང་བས་བཀང་ནས་ཕྱི་༼ཙ༡༠བ༽བཀྲུས་པས་ནང་མི་གཙང་བས་བཀང་ནས་ཕྱི་བཀྲུས་སྟེ་ཅི་བྱེད་ཟེར་བ་ལ་ཁྱོད་ཀྱང་དེས་ཅི་བྱེད་ཀྱིས་བརྡུགས། དཔང་པོ་ཕྱི་པ་ནང་པ་གཉི་ག་འཛིན་པ་གསུམ་གསུམ་སྟེ་དགུ་བཞག་ནས་རྩོད། གང་རྒྱལ་བའི་བསྟན་པ་ལ་ཕམ་པ་ཐམས་ཅད་འཇུག་པར་བྱས། གང་མ་ཉན་པ་རྒྱལ་པོས་ལྕེ་གཅོད་པར་བྱས། སློབ་དཔོན་གྱིས་ཁོའི་མགོ་ཐོག་དུ་ལྷམ་སྐྲད་བཏགས། བྱི་ལ་གཅིག་ནེ་ཙཱོའི་གཟུགས་གསོད་པ་ལ་གོམས་སུ་བཅུག་སྣུམ་གྱིས་ཞལ་བ་བྱུགས། སྐྱེས་པ་གཅེར་བུ་དབང་པོ་ལས་སུ་རུང་བ་ཞིག་རྣམས་བརྡོགས། ཁོ་ན་རེ་མིག་གཅིག་པ་འདི་ཅི་འདྲ་ཟེར་བ་ལ་སློབ་དཔོན་གྱིས། བརྒྱ་བྱིན་མིག་སྟོང་ལྡན་ཡང་དེ་ཉིད་མཐོང་བ་མེད། །དྲག་པོ་མིག་གསུམ་ལྡན་ཡང་དེ་ཉིད་མཐོང་བ་མེད། །ཨཱརྱ་དེ་ཝ་མིག་གཅིག་པོ་ནི་གང་ཡིན་དེས། །ཆོས་རྣམས་ཀུན་གྱི་རང་བཞིན་དེ་ཉིད་གསལ་བར་མཐོང་། །ཞེས་གསུངས་པས་ལན་མ་བྱུང་། འདིའི་ལན་ཐོབ་ཅེས་ནེ་ཙོ་བཏང་བྱུང་བ་བྱི་ལས་བསད། ཁྱེད་སངས་རྒྱས་པ་མི་འཚེ་བ་ཆོས་སུ་སྨྲའམ། སྨྲ་བྱས་པས། འོ་ན་ནེ་ཙོ་བསད་པ་རང་གིས་ཕམ། སྲིང་མོ་གདྒའི་ལྷ་མོ་དང་དཔལ་གྱི་རི་ན་དགེ་སློང་བཞིས་སྡིག་པ་སྦྱང་གི་ཡོད། ཁྱེད་སངས་རྒྱས་པ་ལས་བྱེད་པ་པོ་ལ་སྨིན་པར་འདོད་པ་མ་ཡིན་ནམ། ཡིན། འོ་ན་དེ་རྣམས་ཀྱིས་སྡིག་པ་སྦྱངས་ཀྱང་ཁོང་རང་གི་བྱང་མོད། འོ་ན་བྱི་ལས་ནེ་ཙོ་བསད་པ་བྱི་ལ་ལ་འབྱུང་མོད། པྲ་ཎ་པཎྜི་ཏ་སྐྱར་བྱུང་བ་སྣུམ་བྱུག་པས་ཡི་གེ་མ་བྱུང་། སྲིང་མོ་བྱུང་བ་སྐྱེས་པ་གཅེར་བུ་ཐོན་པས་ངོ་ཚ་ནས་ཡལ། ལྷམ་སྐྲད་བཏགས་པས་དབང་ཕྱུག་འཇུག་མ་ནུས། ཕྱིས་ཁོས་ལྷམ་སྐྲད་བོར་བས་ཞུགས་སྟེ་བརྩད་པས་མཐར་ཤིན་དུ་ཕྲ་བས་དཔལ་མོས་ཀྱང་མ་གོ་སྟེ་ཚར་བཅད། ཁོས་མིག་གསུམ་ནས་མེ་ཕྱུང་བས་སློབ་དཔོན་གྱིས་ཞབས་ལ་སྤྱན་བཅུ་གཉིས་སྤྲུལ་ནས་མནན་པས་ཁོ་༼ཙ༡༡ན༽འགྱེལ་སྟེ་བརྒྱལ། སངས་པ་དང་ཚངས་པའི་འཇིག་རྟེན་དུ་འབྲོས་སོ་སྙམ་ནས་དབང་ཕྱུག་གི་མཐུས་ན་མཁའ་ལ་བྲོས། སློབ་དཔོན་གྱིས་ཀྱང་དེད་སྟེ་དེ་ཡན་ལ་རླུང་སྤུ་གྲིའི་རེག་པ་ཅན་བྱ་བ་ཐམས་ཅད་དུམ་བུར་བྱེད་པ་ཡོད་པས་མ་འགྲོ། ཡིད་མ་འཆེས་ན་སྐྲའི་ལ་བ་ཆོད་ལ་སྐྱུར་གསུངས་ནས་ཁོས་དེ་བཞིན་བྱས་པས་ཕྱེ་མར་སོང་སྟེ་བབ་བྱུང་། ད་དུང་ཅུང་ཟད་སོང་བ་ན་རལ་གྲི་ཕྱོར་གསུངས་པས་ལྕགས་ཀྱི་ཕྱེ་མར་སོང་། འདིས་སྙིང་རྗེས་ཁྱད་པར་དུ་འཕགས་པར་འདུག་སྙམ་ནས་དད་པ་ཐོབ་པར་ཁ་ཅིག་འཆད། དེ་ནས་བཟུང་སྟེ་ཁྲིད་པས་ཁོ་རང་ནི་ནང་པར་མ་ཞུགས་པས་རྒྱལ་པོས་ལྕེ་བཅད་སྟེ་ལྷ་ཁང་ཞིག་དུ་བཙོན་དུ་བཅུག །གཞན་ཐམས་ཅད་ནང་པར་ཞུགས། ཁོས་ལྕེབ་པའི་ཕྱིར་གླེགས་ཐག་བཀྲོལ་པས་ཤོག་གུ་ཞིག་ལྷུང་བ་མི་གཡོ་བའི་ཡི་གེ་བཅུ་པའི་སྒྲུབ་ཐབས་མཐོང་བས་སྔགས་ཐུང་འདི་འདྲ་ལ་ཕན་ཡོན་འདི་འདྲ་གར་འོང་སྙམ་ཚེ་ལྡེར་ཚོ་ཞིག་གིས་ཁྱོད་ད་དུང་སངས་རྒྱས་ཀྱི་བསྟན་པ་ལ་ཡིད་མ་ཆེས་སམ་ཞེས་ཐལ་ལྕག་བསྣུན་པས་བརྒྱལ། སངས་རྩམ་ན་མདུན་ན་ཤོག་བུ་འགའ་ཟུང་འདུག་པ་བཀླགས་པས་ཕ་ཁོལ་ལུང་བསྟན་གྱི་མདོ་བྱ་བ་ཁོ་རང་གིས་སྨོན་ལམ་ལོག་པ་དང་ཕྱིས་བསྟན་པའི་གསལ་བྱེད་ཆེན་པོར་འགྱུར་བའི་ལུང་བསྟན་འདུག་སྟེ་ཐེ་ཚོམ་སྐྱེས་ནས་ངེས་པར་སངས་རྒྱས་པ་བདེན་ན་བདག་གི་ལྕེ་སྔར་བཞིན་སོས་པ་དང་མུ་སྟེགས་བདེན་ན་མི་སོས་པར་གྱུར་ཞིག་ཞེས་སྨོད་བོར་བས་དེ་ཉིད་དུ་ལྕེ་སྔོན་བཞིན་སོས་པས་དད་པ་རང་དབང་མེད་པར་སྐྱེས་སྟེ་སངས་རྒྱས་གཙོ་ལ་ཕྱག་འཚལ་ལོ། །སྐྱོབ་པའི་ཆོས་ལ་ཕྱག་མཚལ་ལོ། །དགེ་འདུན་ཆེ་ལ་ཕྱག་ཚལ་ལོ། །གསུམ་ལ་རྟག་དུ་བདག་ཕྱག་འཚལ། །ཚོགས་ཆེན་གཉིས་རྫོགས་མཁྱེན་པའི་སྐུ་གསུམ་གྲུབ། །རྣམ་རྟོག་མི་མངའ་ཐམས་ཅད་ས་ལེ་མཁྱེན། །ཆོས་སྐུ་མཁའ་འདྲ་གཟུགས་སྐུ་མཛེས་༼ཙ༡༡བ༽སྐུར་ལྡན། །སངས་རྒྱས་དཔག་བསམ་འདྲ་ལ་ཕྱག་འཚལ་ལོ། །ཆོས་ཉིད་རྒྱུ་མཐུན་གསུང་རབ་བཅུ་གཉིས་དང་། །ཆོས་ལ་སྐྱེ་འགག་མེད་ཅིང་སྤྲོས་པས་དབེན། །དེ་ལ་དམིགས་ན་ཡོན་ཏན་ཀུན་འགྲུབ་པ། །ལེགས་རྒྱུ་དམ་པའི་ཆོས་ལ་ཕྱག་འཚལ་ལོ། །ཉོན་མོངས་སྒྲིབ་དང་ཤེས་བྱའི་སྒྲིབ་པ་དག །གཉེན་པོས་རིམ་པར་གསལ་ནས་སངས་རྒྱས་སར་བཞུགས་པ། །སེམས་ཅན་དོན་མཛད་སངས་རྒྱས་ཞིང་སྦྱོང་བའི། །འཕགས་པའི་དགེ་འདུན་ཆེན་ལ་ཕྱག་འཚལ་ལོ། །སོགས་དཀོན་མཆོག་གསུམ་ལ་བསྟོད་པ་ཤུགས་འབྱུང་དུ་བརྩམས། ན་ལནྡ་ཉིད་དུ་མཁན་པོ་ཛེ་ཏ་རི་དགྲ་ལས་རྣམ་རྒྱལ་དང་སློབ་དཔོན་ནོར་བཟང་ལས་བསྙེན་པར་རྫོགས་ཞེས་གྲགས་པ་ལྟར་ན་ཛེ་ཏ་རི་སྔ་མ་ཞིག་བྱུང་བར་སྣང་ལ། དཀོན་མཆོག་འབངས་སུ་མཚན་བཏགས་དཔལ་གྱི་རིར་ཀླུ་སྒྲུབ་ཡབ་སྲས་ལ་མདོ་སྔགས་ཐམས་ཅད་གསན། ལན་གཅིག་པུས་འཁྱུད་བཅིངས་སྟེ་ཆོས་ཉན་པས་འཕགས་པས་དེ་ལྟ་བུ་མི་རུང་གསུངས་པ་ན་ང་འདྲ་བའི་ང་རྒྱལ་ལ་ཆོས་ཉན་ཡང་མི་ཤེས་པ་སྙམ་སྟེ་ཤིན་དུ་ངོ་ཚ་ཞིང་ང་ཡང་འདི་འདྲ་ན་གཞན་ལྟ་ཅི་སྨོས་སྙམ་ནས་བླ་མ་ལྔ་བཅུ་པ་བརྩམས་པར་གྲགས། བསྟན་པ་ལ་གནོད་པ་བྱས་པའི་བཤགས་པར་བསྟན་བཅོས་མང་དུ་རྩོམས་ཅིག་གསུངས་བས། སངས་རྒྱས་ལ་སྐུར་པ་བཏབ་པའི་གཉེན་པོར་བསྟོད་པ་བརྒྱ་ལྔ་བཅུ་པ་དང་སྐྱེས་རབས། ཆོས་ཀྱི་བཤགས་པར་ཆོས་ཀྱི་སྐུ་ལ་བསྟོད་པ། དགེ་འདུན་གྱི་བཤགས་པར་བླ་མ་ལྔ་བཅུ་པ་དང་རྩ་ལྟུང་གི་སྡོམ། རྒྱུ་འབྲས་སྤངས་པའི་བཤགས་པར་སྨན་དཔྱད་ཡན་ལག་བརྒྱད་པ་ཆེན་པོ། ཡན་ལག་བརྒྱད་པ་ལ་འཇུག་པ། ཡན་ལག་བརྒྱད་པའི་སྙིང་པོ་་ཡན་ལག་བརྒྱད་པ་བསྡུས་པ་རྣམས་མཛད། ཁྱད་པར་སྙིང་པོ་བསྡུས་པ་རྩོམ་ཚེ། ས་གསུམ་དགེ་ལེགས་འབྱུང་བ་ཡི། །དགེ་བའི་ལྟས་ནི་སྣ་ཚོགས་བྱུང་། ཞེས་ཀླུ་ཡུལ་དུ་འོད་སྣ་ཚོགས་༼ཙ༡༢ན༽ཀྱི་སྤྲིན་ཆགས་པ། དེ་ལས་བདུད་རྩིའི་ཆར་འབབ་པ། ཤིང་འབྲས་དུས་མིན་དུ་སྨིན་པ་སྟེ་གསུམ། ལྷ་ཡུལ་དུ་རྒྱལ་མཚན་གཡོ་བ། དེ་ལས་འོད་འཕྲོ་བ། མེ་ཏོག་གི་ཆར་འབབ་པ་གསུམ། མི་ཡུལ་དུ་ས་གཡོ་བ། ཨུཏྤལའི་ཆར་འབབ་པ། དུག་གི་མེ་ཏོག་རྙིངས་པ། གསེར་གདུགས་རང་བཞིན་གྱིས་འཁོར་བ། དུང་རྣམས་རང་སྒྲ་འབྱིན་པ། ཤིང་གི་བཅད་མཚམས་ནས་འོ་མ་དང་སྦྲང་རྩི་འབྱུང་བ། རྫ་རྔ་ལས་སྔགས་སྒྲ་འབྱུང་བ། དཀོན་མཆོག་རྟེན་རྣམས་མདངས་དང་ལྡན་པ། ནང་པའི་པཎྜི་ཏ་རྣམས་ཀྱིས་ཤིས་པ་བརྗོད་པ་དང་བཅུ་གཉིས་སྟེ་བཅོ་བརྒྱད་བྱུང་། བྷཾ་ག་ལར་ཙནྡྲ་གོ་མི་བྱེ་མ་ལས་བཞེངས་པའི་སྒྲོལ་མའི་དྲུང་དུ་བཞུགས་ཚེ་ཙུ་ཏ་རྐང་གཅིག་པའི་ཡུལ་གྱི་མི་གཉིས་བར་དུ་འཕྲུལ་འཁོར་བཅུག་སྟེ་མགྱོགས་པར་འགྲོ་བས་ཁྱེར་སྟེ་ཡུལ་དེར་སླེབས། ཤིང་སྲིན་བུས་ཟོས་པའི་རྗེས་ཡི་གེར་ཡོད་པ་ལ་རྡོར་གཅོད་དང་སྡུད་པ་ཚང་བར་འདུག་པ་ལ་མཆོད། དེར་གཞན་དོན་མི་ནུས་པས་སྒྲོལ་མ་ལ་གསོལ་བ་བཏབ་པས་མནལ་སད་ཚེ་ཡུལ་དབུས་སུ་བྱོན། ངོ་མཁྱེན་པ་ཐམས་ཅད་འདས་པས་ནགས་སུ་བཞུགས་པའི་ཚེ་སྟག་མོ་ལ་སྐུ་ལུས་བཏང་བས་སྐྱེས་རབས་འཕྲོར་ལུས། མཚན་གྱི་རྣམ་གྲངས་བློ་གྲོས་བཀྲ་བ། ཨ་ཤོ་ཀ་ཅེས་ཀྱང་བྱ་ཞིང་། དཔལ་ཆེན་དགེ་བ་ནི་ཁྱིམ་ན་བཞུགས་པའི་མཚན་དུ་འདོད་པ་དང་ཡབ་ཀྱི་མཚན་དུ་འདོད་པ་གཉིས་སྣང་ཡང་ཟླ་ཟེར་ལས། བདག་གི་མེས་པོར་གྱུར་པ་ནི། །དཔལ་ཆེན་དགེ་བ་ཞེས་བྱ་བ། །དེ་ནི་ད་ལྟའང་ས་གསུམ་ན། །གྲགས་པ་དྲི་མེད་སྒྲོག་པར་བྱེད། །ཅེས་པ་ལྟར་ན་དངོས་ཀྱི་མཚན་དུ་རིགས་ལ། མུ་སྟེགས་ཀྱི་དུས་རལ་པ་ཅན། སྐྲའི་ལ་བ་ཅན། ནང་པར་གྱུར་ནས་ཆོས་ལྡན་རབ་འབྱོར་དབྱངས། མར་མེ་མཛད། དཔའ་བོ། འབུམ་ཊཱིཀྲ་མཁན་པོ། དཾ་ཥྚ་ས་ན། བཀོད་མ་འཛིན་པ། བདེ་མཆོག་མི་༼ཙ༡༢བ༽གཡོ་བ། སྒྲོལ་མ་སྟེ་སློབ་དཔོན་ལྷ་གསུམ་པ་ཅེས་སོགས་མང་དུ་གྲགས་སོ། །སློབ་དཔོན་ཨཱརྱ་དེ་ཝས་དེ་ལྟ་བུའི་སྟོན་པ་ཆེན་པོ་བཏུལ་སྟེ་སངས་རྒྱས་ཀྱི་བསྟན་པ་ལ་བྱ་བ་མཛད། དབུ་མ་བཞི་བརྒྱ་པ་དང་ལག་པའི་ཚད། གཏན་ཚིགས་གྲུབ་པ། ཡེ་ཤེས་སྙིང་པོ་ཀུན་ལས་བཏུས་པ། སྤྱོད་བསྡུས་སྒྲོན་མེ། བདག་བྱིན་རླབས། སེམས་ཀྱི་སྒྲིབ་སྦྱོང་། གདན་བཞི་ཡབ་བཀའ་ཡུམ་བཀའི་སྒྲུབ་ཐབས། ཤིང་གཅིག་དཀའ་འགྲེལ་སོགས་མཛད་ལ། འཕགས་པ་མིན་ལ་འཕགས་པའི་མིང་། ཞེས་པའང་མིང་འདོགས་དུས་འཕགས་པ་མ་ཡིན་པ་ལ་དགོངས་ཀྱི་ཕྱིས་གྲུབ་ཐོབ་ཆེན་པོ་བཞི་ལ་སྤྱིར་རྟ་སྐད་ཅན་གྱི་གཉེན་པོར་ལི་ཙཱ་ཝི་དྲི་མེད་གྲགས་པ་དང་རྒྱལ་སྲས་ལག་ན་པདྨས་སྨོན་ལམ་བཏབ་པར་གྲགས་པས་ཀླུ་སྒྲུབ་ཡབ་སྲས་ནི་དེ་དག་གི་ངོ་བོར་ཁུམས་སོ། །འཕགས་པ་ལི་ཁར་ཤིང་འཕེལ་ན་གཏོང་བ་མཛད་དུས་རྒན་རྒོན་གཉིས་ལ་གསེར་མང་དུ་གནང་བས་རྒན་པོས་ཉེ་གནས་བྱས་ཆོས་ཉན་པ་ཚེ་འཕོས་ནས་ཀླུའི་བྱང་ཆུབ་ཏུ་འཁྲུང་པ་ཡིན་སྟེ་མཁས་གྲུབ་ཟླ་མེད་པར་གྱུར་ནས་ཚེའི་རིག་འཛིན་བརྙེས་སྟེ་དཔལ་གྱི་རི་ལ་ད་ལྟའང་བཞུགས་ལ་གསང་འདུས་དཀྱིལ་ཆོག་དང་རིམ་ལྔའི་འགྲེལ་པ་སོགས་མཛད། བླ་མ་དག་མ་ཧེའི་རྭ་སྒོམ་དུ་བཅུག་པ་དེ་ཡིན་གསུང་ཡང་དེ་ནི་སློབ་དཔོན་ཤངྑི་པ་བྱ་བ་ཡིན་པར་པཎ་ཆེན་ནགས་རིན་གྱིས་གསུངས་སྟེ། འཕགས་པ་ཀླུ་སྒྲུབ་བལ་པོར་ཤིང་ཀུན་ལ་བྱ་བ་མཛད་དུས་སློབ་མ་ཞིག་ཤེས་རབ་ཤིན་དུ་ཆུང་བས་དམིགས་པ་ཅི་བསྟན་ཡང་མ་ཟིན་པས་ཐུགས་སྐྱོ་སྟེ་འོ་ན་མགོ་ལ་མ་ཧེའི་ར་སྐྱེས་པར་སྒོམས་ཨང་གསུངས་པས་དེ་ཟིན་ནས་བསྒོམས་པས་སློབ་དཔོན་བྱོན་ཚེ་རྭ་བྲག་ཕུག་ལ་འཐོགས་པར་མཐོང་བས་ལྡང་མ་ཤེས་པ་ན་དམིགས་པ་བརྟན་པར་དགོངས་སྟེ་མཉེས་ནས་རྭ་མགོ་ལ་ཐིམ་པར་སྒོམས་ཅིག་གསུངས་སྟེ་དམིགས་པ་ཉུང་ངུ་ཞིག་བསྟན། སློབ་དཔོན་གྱིས་བཅུད་ལེན་གྱི་ཆུ་གྲུབ་ནས་རིལ་བུ་བྱས་སྟེ་བཀྱེ་བ་ན་གཞན་༼ཙ༡༣ན༽རྣམས་རྩིས་ཆེན་བྱེད་ཅིང་འདུག །དེས་དཔྲལ་པ་ལ་རེག་ཙམ་བྱས་སྟེ་འཕངས་སོ། །སློབ་དཔོན་གྱིས་དེའི་རྒྱུ་དྲིས་པས་ང་སློབ་དཔོན་གྱི་གདམས་ངག་ལས་གྲུབ་པ་ཐོབ་པ་ཡིན། དེ་འདྲ་ཅི་དགོས་བྱ་ཡིས་ཆུ་དང་སྣོད་ལྟ་གོན་མཛོད་ཟེར་བས་སློབ་དཔོན་གྱིས་རྫས་མང་པོ་ཆུས་བཀང་པས་ཁོས་ལྷུང་བཟེད་དུ་དྲི་ཆུ་བཙགས་པ་ཐིགས་པ་རེ་བླུག་པས་གྲུབ་པའི་དངུལ་ཆུར་གྱུར་སྟེ་སློབ་དཔོན་གྱིས་ཀླུ་སྒྲུབ་ཕུག་པར་གཏེར་དུ་སྦས། ཕྱིས་རྫོ་གི་ཞིག་གིས་རྡོ་རྗེ་གདན་ནས་ཁ་བྱང་རྙེད་སྟེ་བལ་པོ་ཞིག་ལ་གནས་ཚང་བྱས། ཀླུ་བསྒྲུབས་སྟེ་ཕུག་པ་འདི་ན་ནོར་མང་པོ་ཡོད་ཟེར་འདོན་ནོ་ཞེས་གནས་པོ་ཁྲིད་སྟེ་ཕུག་པར་ཕྱིན་པས་ཕུགས་ན་ཆུ་གཏིང་ཟབ་པ་ཅིག་འདུག་པ་ལ་སྦྲུལ་གྱི་ཟམ་པ་བྱུང་སྟེ་ཕྱིན་པས་སྣོད་ཆུས་གང་བ་མང་དུ་འདུག་པ་ནས་ཆུ་ལྷུང་བཟེད་གང་ཁྱེར་ཕྱིས་དེའི་ཐིགས་པ་གཅིག་ཟངས་ལ་ལྷུང་བ་གསེར་དུ་གྱུར་པ་ཤེས་སྟེ་གནས་པོས་ཆུ་སྦས་སྟེ་ཁྱིམ་ལ་མེ་སྤར་སྟེ་གསེར་འགྱུར་བྱས་དགེ་བ་རྒྱ་ཆེན་པོ་བསྒྲུབས་པ་འདི་པཎ་ཆེན་བོད་དུ་བྱོན་པའི་ལོ་བརྒྱའི་སྔོན་ཙམ་ཡིན་པར་གསུངས། ཤཱཀྱ་བཤེས་གཉེན་གྱིས་སྤྱོད་བསྡུས་སྒྲོན་མེའི་འགྲེལ་པ་མཛད་པས་འཕགས་པ་ལྷའི་སློབ་མ་ཡིན་པ་སྙམ། སློབ་དཔོན་ཟླ་བ་གྲགས་པ་འོད་གཞན་རྣམས་འཕགས་པའི་དངོས་སློབ་ཏུ་འཆད། བཀའ་བཞི་རྒྱུད་པའི་ལོ་རྒྱུས་ལས་ཀླུ་སྒྲུབ་མྱ་ངན་ལས་འདས་ནས་ལོ་ལྔ་བརྒྱ་ནས་འཁྲུངས་པ་དང་འཕགས་པ་ལྷའི་སློབ་མར་འཆད། ཚིག་གསལ་དུ། ཀླུ་སྒྲུབ་དགྲ་གཅན་ཟིན་ནི་བཟང་པོའི་ཞལ་སྔ་དང་བཅས་ལྷས་ཀྱང་གསུངས་རྗེས་སུ། །འབྲེངས་པས་དེ་ཡི་ཚུལ་ལུགས་དུས་ནི་ཡུན་རིང་ཞིག་དུ་གསལ་བར་བསྟན་པ་མཛད། །དེ་ཡི་སློབ་མ་བསྟན་བཅོས་དེ་ལ་རྣམ་པར་འབྱེད་པས་རྣམ་ངེས་བློ་ལྡན་པ། །རྣམས་ཀྱིས་མུ་སྟེགས་མ་ལུས་ཕམ་བྱས་ཐུབ་མཆོག་བསྟན་པ་ཡུན་རིང་བཤད། །ཅེས་དེའི་སློབ་མ་རྣམས་ཀྱིས་ཅེས་པ་ལས་བདག་གི་བླ་མ་ཞེས་པ་༼ཙ༡༣བ༽ལྟ་བུ་མི་སྣང་ངོ་། །

སློབ་དཔོན་ཟླ་བ་གྲགས་པ་ནི་ལྷོ་ཕྱོགས་སོ་མ་ནར་འཁྲུངས། སྐྱེ་བ་ལྔ་བརྒྱར་པཎྜི་ཏར་གྱུར། འཇམ་དཔལ་གྱིས་རྗེས་སུ་བཟུང་བས་ཟླ་མེད་པའི་མཁས་པར་གྱུར། བཞི་བརྒྱ་པའི་འགྲེལ་པ་དང་གཙོ་བོར་ཉི་ཟླ་ལྟར་གྲགས་པ་གསལ་བ་རྣམ་གཉིས་ཅེས་པ་རྩ་ཤེའི་འགྲེལ་པ་ཚིག་གསལ་དང་གསང་འདུས་ཀྱི་འགྲེལ་པ་སྒྲོན་གསལ་མཛད། ནཱ་ལནྡྲར་བཞུགས་སྟེ་དེ་ན་པཎྜི་ཏ་ལྔ་བརྒྱ་པོ་ཐམས་ཅད་སེམས་ཙམ་པ་ཡིན། སློབ་དཔོན་གཅིག་པོ་དབུ་མ་ཐལ་འགྱུར་བ་ཡིན། ལན་གཅིག་ཁྱམས་སྟོད་ན་མར་བྱོན་པས་རྡོའི་ཀ་བ་ལ་དབུ་ཐུག་པས་ཁོང་རྣམས་ན་རེ། ཁྱོད་ཆོས་ཐམས་ཅད་རང་བཞིན་མེད་པ་ཡིན་ཟེར་བ་ཀ་བ་དང་མགོ་རང་བཞིན་མེད་པར་བྱ་མོད་ཟེར་བས་ཀ་བ་ག་རེ་གསུངས་ནས་ཕྱག་གཡུགས་པས་ཉི་ཞུར་ལ་བྱ་བ་བཞིན་དུ་སོང་། ཡང་ཆར་དྲག་ཆེན་པོས་དགེ་འདུན་གྱི་མ་ཧེ་མོ་རྣམས་ནགས་ལ་འཐོར་སྟེ་འོ་མ་དྲང་དུ་མ་བྱུང་བ་ན་ཁོང་རྣམས་ན་རེ། ཁྱོད་སྣང་སེམས་འདི་ཐམས་ཅད་ཡང་དག་མ་ཡིན་པ་ལ་ཡིན་པར་སྣང་བ་ཡིན་ཟེར་བ་རི་མོའི་བ་ཡང་དེ་ལྟ་བུ་ཡིན་པས་འོ་མ་འཇོས་ཅིག་ཟེར་བས་ཡང་རི་མོའི་བ་ལས་འོ་མ་བཞོས་སྟེ་དགེ་འདུན་ལ་དྲངས། ཆོ་འཕྲུལ་འདི་དག་གིས་པཎྜི་ཏ་མང་པོ་དབུ་མ་པར་བཏུལ་བར་གདོན་མི་ཟའོ་ཞེས་ཁོ་བོ་སེམས་སོ། །

སློབ་དཔོན་ཙནྡྲ་གོ་མི་ནི་པཎྜི་ཏ་ཙནྡྲ་བྱ་བ་ཞིག་མུ་སྟེགས་ཆད་ལྟ་བ་ཞིག་དང་རྟག་དུ་རྩོད་པས་པཎྜི་ཏས་ཚེ་སྔ་ཕྱི་ཡོད་པའི་སྒྲུབ་བྱེད་དང་། ཁོས་མེད་པའི་སྒྲུབ་བྱེད་བཀོད་ཀྱང་མཉམ་པོ་ལས་མ་བྱུང་བས་ངས་སྐྱེ་བ་ཕྱི་མ་དངོས་སུ་བསྟན་གྱི། དེ་ཡང་ཟླ་བ་ཕྱི་མ་ལ་ང་ཤི་ནས་བ་རནྡྲའི་གྲོང་དུ་པཎྜི་ཏ་ཆོས་ཁོལ་བྱ་བའི་བུར་སྐྱེ་ང་ཡིན་པའི་རྟགས་སུ་སྨིན་མཚམས་སུ་རྨེ་བ་ཟླ་བ་ལྟ་བུ་ཡོད་པས་མིང་ཡང་ཟླ་བར་འབོད་པ་ཅིག་འོང་ལོ་བདུན་ན་རྩོད་པ་བྱའོ་ཞེས་བྱས་སྟེ་དེ་ལྟར་བྱུང་བའི་སྐྱེས་མ་ཐག་དུ་ཡུམ་འོ་མ་བརྒྱལ་ལམ་བྱས་པས་མས་ཁ་༼ཙ༡༤ན༽རོག་སྡོད་བྱས་པས་མའི་ངག་ཉན་པས་ཅི་ཡང་མ་སྨྲས། མཚན་ཟླ་བར་བཏགས། ཕྱིས་དགེ་འདུན་གྱི་ཕྱག་མི་ལེན་གྲལ་མགོར་མི་བཞུགས་པའི་ཕྱིར་གོ་མིའི་དགེ་བསྙེན་དུ་བཞུགས་པས་ཙནྡྲ་གོ་མིར་གྲགས་སོ། །མུ་སྟེགས་དེས་སྒྲའི་བསྟན་བཅོས་ཆེན་པོ་དཀྲུགས་པ་ཅིག་ཕ་ལ་བསྐུར་ནས་འདིའི་འགྲེལ་མ་ཤེས་ན་ཕྱི་པར་འཇུག་དགོས་སོ་ཟེར། དེ་མ་གོ་ནས་པཎྜི་ཏ་གཞན་ལ་འདྲི་བ་དང་ཕྱི་རོལ་པ་ལ་རྔན་པ་གཏད་ནས་དྲིས་ཀྱང་མ་ཤེས། དཔེ་ཆ་བཞག་དཀའ་གནས་བཟུང་ནས་འདྲིར་སོང་བ་བུས་འཕྲིགས་སྟེ་དཔེ་ཆ་བལྟས་ནས་གོང་འོག་དུ་ཐོ་བཏབ་སྟེ་བཞག །ཕ་ལོག་ནས་དཔེ་ཆ་བལྟས་པ་ཙམ་གྱིས་ཤེས་སྟེ་འདིར་སུ་བྱུང་དྲིས་པས་སུ་ཡང་མ་བྱུང་བུ་གླེན་པ་ངས་ལྟ་ཞིང་འདུག་ཟེར། ཕས་དྲིས་པས་མ་ལ་མཛུབ་མོའི་བརྡ་བྱས། མས་སྨྲོས་ཅིག་མི་སྨྲ་བ་ཅི་ཡིན་བྱས་པས་མའི་ངག་ཉན་པ་ཡིན་ཟེར། ཟླ་བ་ཕྱི་མའི་ཉ་ལ་རྩོད་པའི་ཚེ། བུ་ཆུང་གིས་ང་པང་པར་ཞོག་ལ་རྩོད་དུ་ཆུག་ཟེར་བས་འདི་དང་རྩོད་ཅིག་བྱས་པས་བུས་བ་ཆུང་ངུ་འདིས་ངའི་རྩོད་ཟླ་མི་ཡོང་ཟེར་བ་ལ་ཁྱེ་འུས། མར་མེ་ཆུང་ཡང་མུན་པ་སེལ། །ལྕགས་ཀྱུ་ཆུང་ཡང་གླང་པོ་འདུལ། །བྱིས་པ་ཆུང་ཡང་མུ་སྟེགས་འདུལ། །སྔོན་འདི་ལྟར་དམ་བཅས་པ་མ་ཡིན་ནམ། །ཞེས་གསུངས་པ་ཙམ་གྱིས་སྤོབས་པ་ལན་མེད་དུ་གྱུར་སྟེ་མུ་སྟེགས་ཐམས་ཅད་ནང་པར་བཅུག །བ་རེནྡྲའི་རྒྱལ་པོས་ཀྱང་བཀུར་སྟེ་བུ་མོ་བྱིན། ཕྱིས་བྲན་མོས་ཇོ་མོ་ཏཱ་རེ་ཞེས་བོས་པ་ན་ཡི་དམ་དང་མཚན་གཅིག་པས་མི་རུང་བར་ཤེས་སྟེ་བཟོད་པ་གསོལ་བ་ན་རྒྱལ་པོས་འོ་ན་གངྒཱ་ལ་སྐྱུར་ཞིག་ཟེར་ནས་བསྐྱུར། སློབ་དཔོན་གྱིས་སྒྲོལ་མ་ལ་གསོལ་བ་བཏབ་པས་གངྒཱའི་ནང་དུ་གླིང་ཆགས་པར་བཞུགས་སྟེ་ཙནྡྲ་གླིང་ཞེས་པར་གྲགས། ཉ་པས་བསྒྲལ་སྟེ་རྒྱལ་པོའང་དད་སྟེ་བླ་མར་བཀུར། ཕྱིས་ནཱ་ལནྡྲར་སློབ་དཔོན་ཟླ་གྲགས་ཆོས་༼ཙ༡༤བ༽གསུང་བའི་སར་གདུགས་གཅིག་བསྣམས་ནས་བྱོན་པས་སློབ་དཔོན་གྱི་གསུང་ནས་ཕ་གི་ང་ལ་རྩོད་པ་བྱེད་པ་ཅིག་ཡིན་པར་འདུག །ཆོས་ཅིས་ཤེས་དྲིས་ཤོག་གསུངས་སྟེ་དྲིས་པས། སྒྲ་པཱ་ཎི་དང་བསྟོད་པ་བརྒྱ་ལྔ་བཅུ་པ་འཇམ་དཔལ་མཚན་བརྗོད་གསུམ་ཤེས་ཟེར་བས་མཁས་པ་ཆེན་པོར་རིག་ནས་ནཱ་ལནྡ་པ་ཐམས་ཅད་ཀྱིས་ཕྱིར་བྱོན་ཞིག་ཟེར་ནས་སླར་དཔག་ཚད་ནས་བསུས་སྟེ་དེའི་ཚེ་རབ་ཏུ་བྱུང་བ་མང་པོས་གསུ་བ་ང་དགེ་བསྙེན་གྱིས་བླང་བར་མི་རིགས་པས་གསུ་བ་དཀོན་མཆོག་ལ་འབུལ་སྙམ་པས་འཇམ་དབྱངས་ཀྱི་སྐུ་ཞིག་ཤིང་རྟ་ལ་བཞུགས་སློབ་དཔོན་ཉིད་ཀྱིས་རྔ་ཡབ་གཡོབ་ཅིང་བསྟོད་པ་མཛད་པས་སྐུ་གཟུགས་དེས་དབུ་ཡོན་པོར་བྱས་ནས་གསན་པ་བྱུང་བས་འཇམ་དབྱངས་མཇིང་ཡོན་གྱི་བསྟོད་པ་ཅེས་ཛམ་གླིང་གི་བསྟོད་ཆེན་བཞིའི་གཅིག་དུ་གྲགས། སློབ་དཔོན་ཟླ་གྲགས་དང་རྩོད་ཚེ་དེ་རིང་གི་ལན་སང་བཏབ་པས་འདི་ལ་འདྲིས་ས་ཞིག་ཡོད་པར་འདུག་སྙམ་ནས་ཟླ་གྲགས་ཀྱིས་གསན་དུ་བྱོན་པས་ཁཱར་ས་པཱ་ཎའི་ལྷ་ཁང་ན་ཐུགས་རྗེ་ཆེན་པོའི་སྐུ་དེས་མཆོག་སྦྱིན་བཤིག་ནས་མཛུབ་མོ་ཀེར་ཞིང་འཆད་པ་གསན། ས་བཅུའི་བྱང་སེམས་ལའང་ཉེ་རིང་འདི་འདྲ་འདུག་བསམས་ནས་འཕགས་པ་ཉེ་རིང་མ་མཛད་ཞུས་པས་གསུང་འཕྲོ་ཆད། མཛུབ་མོ་ཀེ་རེ་ལུགས་པ་ལ་གསོལ་བ་བཏབ་པས་ཐུགས་རྗེ་ཆེན་པོ་མཛུབ་ཀེར་གྱི་བསྟོད་པ་ཅེས་བསྟོད་ཆེན་གཅིག་དུ་གྲགས། ཐོ་རེངས་མནལ་ལམ་དུ་བྱོན་སྟེ་དགེ་སློང་ཞིག་དང་ངེད་གསུམ་སེམས་ལྷན་ཅིག་དུ་བསྐྱེད་ཅིང་ཁོས་ང་བསྒྲུབས་པ་ཡིན། ཁྱོད་ཀྱི་ལྷག་པའི་ལྷ་ནི་འཇམ་དཔལ་ལོ་གསུངས། སྤྱན་རས་གཟིགས་ཀྱིས་ཐེག་ཆེན་གྱི་བསྟན་བཅོས་མང་དུ་རྩོམས་ཅིག་གསུངས་པས་ཟླ་བ་སྒྲོན་མའི་འགྲེལ་པ་དང་སྐུ་གསུམ་ལ་འཇུག་པ་སོགས་མང་དུ་མཛད། སློབ་མ་རྒྱལ་རིགས་ཀྱི་དགེ་སློང་ཞིག་བབས་ནས་སྡིག་པ་སྤྱོད་པ་འདུལ་ཕྱིར་སློབ་སྤྲིང་། སྒྲ་ཙནྡྲ་པ་ཡན་ལག་དང་བཅས་པ་མཛད་ནས་བཏུལ། སློབ་༼ཙ༡༥ན༽དཔོན་ཟླ་བ་གྲགས་པས་སྒྲ་མདོ་ཀུན་དུ་བཟང་པོ་ཅེས་པ་ཚིགས་བཅད་ལེགས་པ་ཅིག་མཛད་པ་གཟིགས་སྟེ་རང་གི་བསྟན་བཅོས་ལ་ངོ་ཚ་ནས་ཁྲོན་པར་བསྐྱུར་བས་ཁྲོན་པ་ལ་རྟག་དུ་འཇའ་ཟུག་ཆུ་འཐུང་ཚད་ནད་ཞི་ཞིང་ཤེས་རབ་འཕེལ་བས་ཙནྡྲ་ཁྲོན་པར་གྲགས། སྤྱན་རས་གཟིགས་ཀྱིས་ཁྱོད་ཀྱིས་ལྷག་བསམ་གྱིས་བྱས་པ་གཞན་ལ་ཕན་པས་ཁྲོན་པ་ནས་འཕྱུང་ལ་གཞན་ལ་སྟོན་ཅིག་ཞེས་གསུངས་པར་དེང་སང་གྲགས་ལ། རྒྱ་གར་ན་གྲགས་ཚོད་ལ་ཙནྡྲ་པ་མ་དར་ཀུན་དུ་བཟང་པོ་དར་བས་གོ་མིས་བདག་གི་དེ་དར་བར་ཞུས་པས་ཀུན་དུ་བཟང་པོ་དར་འཕྲོ་ཆད་སྟེ་ཙནྡྲ་པ་དར། དེར་སློབ་དཔོན་ཟླ་གྲགས་ཐུགས་ཆད་ནས་བསྟན་བཅོས་ཁྲོན་པར་འཕངས་པས་ཙནྡྲ་ཁྲོན་པ་བྱུང་། ཕྱིས་སྟེང་དུ་མཆོད་རྟེན་བརྩིགས་པར་གྲགས་ཡོད་སྣང་ལ་སློབ་དཔོན་གཉི་ག་ཟླ་བའི་མཚན་དུ་ནི་མཚུངས་པར་སྣང་ངོ་། །

ཡང་བྲམ་ཟེ་དབུལ་པོ་ཅིག་གིས་སློབ་དཔོན་ལ་ནོར་སློངས་པས་སློབ་དཔོན་ལ་སྦྱིན་རྒྱུ་མེད་ཀྱང་སྙིང་རྗེ་ཆེན་པོ་སྐྱེས་སྟེ་ཞལ་བའི་ལོགས་ལ་སྒྲོལ་མའི་སྐུ་ཅིག་དེ་ཉིད་དུ་བྲིས། དེའི་འོག་དུ་སྒྲོན་མ་དཔལ་ཆེན་མོ་ལ་བསྟོད་པ་བྱ་བ་ཞིག་བྲིས་པས་བསྟོད་པ་ཕྱེད་ཙམ་ཟིན་དུས་བྲིས་སྐུའི་ཞབས་ཀྱི་གདུབ་བུའི་ནོར་བུ་ཞིག་འོད་ཆེ་ཆེར་གྱུར་ནས་བསྟོད་པ་ཟིན་པ་ན་ནོར་བུ་དངོས་སུ་བྲུལ་བྱུང་བ་བྱིན་པས་དབུལ་པ་བསལ་སྟེ་བྲིས་སྐུ་དེ་བྱིན་རླབས་ཅན་དུ་བྱེད་སྐད།

བསྟོད་ཆེན་གཅིག་ནི་དེ་བཞིན་གཤེགས་པ་ལ་ལྷ་ལས་ཕུལ་བྱུང་དུ་བསྟོད་པ་ཡིན་ལ་འདི་མཐོ་བཙུན་གྲུབ་རྗེས་མཛད་པར་གྲགས་ཤིང་ཁྱད་པར་འཕགས་བསྟོད་ཀྱི་འགྲེལ་པ་ཤེས་རབ་གོ་ཆས་མཛད་པར་དཔུན་གཉིས་ཀྱིས་ཏི་སེར་དབང་ཕྱུག་གིས་དགྲ་བཅོམ་མཆོད་པ་མཐོང་ཞིང་རྗེས་སུ་བསྟན་པ་རྣམས་བཤད་ནས་དེ་ལྟར་རྟོགས་པར་གྱུར་སྟེ་སླར་རང་གི་ཡུལ་དུ་སོང་སྟེ་དེ་དག་གིས་གསུང་རབ་ཀྱི་ཆོས་ཁ་ན་མ་ཐོ་བ་མེད་པ་ཡིན་པར་ཤེས་པས་རིག་བྱེད་ཀྱི་ཚིག་རྣམས་རྩྭ་ལྟར་དུ་དོར་སྟེ་རབ་ཏུ་བྱུང་ནས་སངས་རྒྱས་བཅོམ་ལྡན་འདས་༼ཙ༡༥བ༽ལ་ཁྱད་པར་དུ་འཕགས་པར་བསྟོད་པ་དང་ལྷ་ལས་ཕུལ་དུ་བྱུང་བའི་བསྟོད་པ་གཉིས་བྱས་སོ་ཞེས་པ་ཙམ་ལས་མེད་ཀྱང་ལྷ་ལས་ཕུལ་བྱུང་གི་སྟོད་འགྲེལ་དེས་མཛད་པར་མཐོ་བཙུན་གྲུབ་རྗེས་ནི་ཁྱད་པར་དུ་འཕགས་པའི་བསྟོད་པས་སངས་རྒྱས་བཅོམ་ལྡན་འདས་ལ་བསྟོད་ལ། བདེ་བྱེད་བདག་པོས་ནི་ལྷ་ལས་ཕུལ་དུ་བྱུང་བའི་བསྟོད་པས་བསྟོད་པ་ཡིན་ནོ་ཞེས་བཤད་དོ། །འགྲེལ་པ་འདི་གཉི་ག་ན་དཔུན་གཉིས་ཁོ་ན་ལས་དཔུན་གསུམ་གྱི་འཕྲོས་མི་སྣང་ཡང་ཆེ་བ་གཉིས་དང་པོ་ཕྱི་པ་ལ་མོས་པ་དེ་འཆད་མ་འདོད་པར་སྣང་བས་དཔུན་གསུམ་ཡོད་པ་རྡོ་རྗེ་གདན་གྱི་ལོ་རྒྱུས་ཉིད་དག་པར་རྡོ་རྗེ་གདན་གྱི་དཀར་ཆགས་ལས་བཤད་པ་དང་རྡོ་རྗེ་གདན་གྱི་གཙུག་ལག་ཁང་ཆེན་པོའི་ལོ་རྒྱུས་ཡིད་ཆེས་ཀྱི་ཚད་མ་ལས་ཤེས་སོ། །བསྟོད་ཆེན་གཅིག་ནི་སྒྲོལ་མའི་བསྟོད་པ་མེ་ཏོག་ཕྲེང་འཛིན་དེ་ཁ་ཆེ་ཁྲི་བསྟན་གྱི་རྒྱལ་པོ་རོལ་པའི་རྡོ་རྗེས་རྨི་ལམ་དུ་ལྷས་བསྟན་པ་ལྟར་མཆོད་གཏོར་བྱས་པས་མཚོ་བསྐམས་སར་གཙུག་ལག་ཁང་སྟོབས་ཀྱི་མཐུ་ཅན་བརྩིགས། དེར་དགེ་འདུན་སུམ་སྟོང་གིས་ཉིན་རེ་དུས་གསུམ་དུ་མཆོད་པའི་མཆོད་རྟེན་གྱི་གདུགས་ཀྱི་སྟེང་ན་ཁྱེའུ་སྐྱེས་མ་ཐག་པ་གཟུགས་བཟང་བ་དར་ལས་བཀྲིས་པ་ཅིག་ངུ་ཞིང་འདུག་པས་དགེ་འདུན་གྱིས་མཆོད་རྟེན་གྱི་རྩེ་ནས་རྙེད་པ་འདི་བཀུར་བར་འོས་པ་ཅིག་འབྱུང་ངོ་ཞེས་མ་མ་ལ་གསོར་བཅུག་སློབ་སྦྱང་བྱས་པས་མཁས་པ་ཆེན་པོར་གྱུར་སྟེ་སློབ་དཔོན་ཐམས་ཅད་མཁྱེན་པའི་བཤེས་གཉེན་ཞེས་གྲགས། དེས་སྒྲོལ་མ་མངོན་པར་འབྱུང་བའི་རྟོག་པ་འབུམ་པ་ལས་གྲུབ་ཐབས་ཕྱུང་སྟེ་བསྒྲུབས་པས་ཞལ་གཟིགས། ཡོ་བྱད་ཐམས་ཅད་ཆགས་མེད་དུ་གཏོང་བས་སློབ་དཔོན་ཐམས་ཅད་གཏོང་བར་གྲགས། ཡོ་བྱད་ཟད་སློང་བ་མངས་པས་ཡུལ་དབུས་སུ་བྱོན། ལམ་དུ་བྲམ་ཟེ་ལོང་བ་བུ་དང་བུ་མོས་ཁྲིད་པ་ཅིག་བྱུང་འདི་གཉིས་ཁྱིམ་བྱེད་པ་ལ་ཅི་ཡང་མེད་པས་ཁ་ཆེར་སློབ་དཔོན་ཐམས་ཅད་སྦྱིན་པ་ལ་སློང་དུ་འགྲོ་ཟེར། ༼ཙ༡༦ན༽དེ་ང་ཡིན་ཞེས་མནའ་བོར་བས་བྲམ་ཟེ་བརྒྱལ། སློབ་དཔོན་སྙིང་རྗེ་ཆེན་པོ་སྐྱེས་སྟེ་ལུས་བཙོངས་ནས་སྦྱིན་པར་བསམས། རྒྱལ་པོ་ཚངས་པས་བྱིན་གྱིས་རིམ་གྲོར་མི་བརྒྱ་དང་བརྒྱད་སྲེག་པའི་གཅིག་མ་ལོངས་པ་ལ་བཙོངས་སྟེ་རིན་དུ་གསེར་ལྗིད་མཉམ་བྲམ་ཟེ་ལ་བྱིན་པས་དབུལ་བ་བསལ། སློབ་དཔོན་དོང་དུ་བཅུག་པས་ད་གྲངས་ཚང་བས་མྱུར་དུ་སྲེག་འོང་ཟེར་ནས་དོང་གི་མི་ཐམས་ཅད་ཉམས་ཐག་པར་ངུ་བ་ལ་སྙིང་རྗེས་ཆེར་སྐྱེས་ནས་སློབ་དཔོན་གྱིས་མེ་ཏོག་ཕྲེང་འཛིན་གྱིས་སྒྲོལ་མ་ལ་བསྟོད་པས་སྒྲོལ་མའི་སྐུ་ལས་བདུད་རྩིའི་ཆར་བྱུང་བས་དོང་པདྨའི་རྫིང་བུར་གྱུར། བཙོན་རྣམས་གཟི་འོད་དང་བཅས་པས་པདྨའི་སྟེང་དུ་ཡེར་བྱུང་བས་རྒྱལ་པོ་ངོ་མཚར་སྐྱེས་སྟེ་བཙོན་རྣམས་བཏང་། སློབ་དཔོན་དམག་གིས་བསྐོར་སྟེ་འབྱོན་མི་འཇུག་པར་སྲུང་བ་ན་སྡིག་སྤྱོད་ཀྱི་འདུན་སར་ཐུགས་སྐྱོ་སྟེ་རང་ཡུལ་དུ་ཕྱིན་པར་ཇོ་མོ་ལ་གསོལ་བ་བཏབ་སྟེ་ཇོ་མོའི་དར་དཔྱངས་ལ་འཇུས་ནས་མིག་ཕྱེ་བས་ཁ་ཆེར་རྒྱལ་པོ་གཞན་ཞིག་ཁྲི་སྟེང་ན་འདུག་སྟེ་ཁྱོད་རྒྱལ་པོ་འདིའི་བུར་སྐྱེས་མ་ཐག་ཤིང་གྲིབ་ལ་བསྙལ་ཡོད་པ་འཁོར་ཡེངས་པ་ལ་བྱ་རྒོད་ཀྱིས་ཁྱེར་སྟེ་ཤི་ནས་ཟ་བར་བསམས་སྟེ་མཆོད་རྟེན་གྱི་རྩེར་བཞག་པ་ལས་ཁྱོད་རང་གིས་གསོལ་བ་བཏབ་པ་བཞིན་རང་ཡུལ་དུ་ཕྱིན་པར་བྱས་པ་ཡིན་གསུངས། སློབ་དཔོན་གྱིས་གཙུག་ལག་ཁང་གཉིས་ཀའི་བདག་པོ་དང་རྒྱལ་པོ་གཉིས་ཀའི་མཆོད་གནས་མཛད། ཕྱིས་ཀྱང་སྒྲོལ་མའི་སྒྲུབ་ཐབས་འདིའི་སྒོ་ནས་ཞལ་གཟིགས་མང་སྟེ་པཎ་ཆེན་ཤཱཀ་ཤྲཱིའི་སྐུ་སྲོག་བསྐྱབས། གསེར་སྲང་ལྔ་བརྒྱའི་བུ་ལོན་མ་ཁོར་བར་གཡོག་བྱེད་དགོས་པ་གཅིག་གིས་སློབ་དཔོན་གྱི་རྣམ་ཐར་གྱིས་བསྐོར་བའི་སྒྲོལ་མའི་བྲིས་སྐུ་བཞེངས་སྟེ་གཡོག་བྱེད་བཞིན་བསྒྲུབས་པས་རྨི་ལམ་དུ་ལུང་བསྟན་སྟེ་མུ་ཏིག་གིས་གང་བའི་བུམ་པ་རྙེད་པས་བུ་ལོན་སྦྱངས་ཤིང་ལོངས་སྤྱོད་ཆེན་པོར་གྱུར་པ་ལ་སོགས་དངོས་གྲུབ་བརྙེས་པ་མང་དུ་བྱུང་ངོ་། འཕགས་པ་ཀླུ་སྒྲུབ་ཡབ་སྲས་༼ཙ༡༦བ༽ལ་གཞུང་ཕྱི་མོའི་དབུ་མ་པ་ཅེས་བྱ་ཞིང་རྒྱུད་འཛིན་ལ་སངས་རྒྱས་བསྐྱངས་དང་ཟླ་བ་གྲགས་པ་སོགས་ཐལ་འགྱུར་བ་འཇིག་རྟེན་གྲགས་སྡེ་སྤྱོད་པའི་དབུ་མ་པ་དང་། ལེགས་ལྡན་བྱེད་སོགས་རང་རྒྱུད་པ་དང་ཁྱད་པར་མདོ་སྡེ་སྤྱོད་པའི་དབུ་མ་པ་ཡེ་ཤེས་སྙིང་པོ་དཔལ་སྦས་ཞི་བ་འཚོ་པདྨའི་ངང་ཚུལ་སེང་གེ་བཟང་པོ་སོགས་རྣལ་འབྱོར་སྤྱོད་པའི་དབུ་མར་འཕགས་པ་ཡབ་སྲས་ཀྱི་དགོངས་པ་འཆད་དོ། །

ཐོགས་མེད་སྐུ་མཆེད་བྱོན་ཚུལ་ནི་ནང་པའི་གཎྜིའི་སྒྲ་འགེམས་ཅེས་པ་ཕྱི་རོལ་པ་ལ་གནོད་པར་གོ་ནས་དམག་དྲངས་སྟེ་གསུང་རབ་བསྲེགས། ཡང་ཅུང་ཟད་འཕེལ་བ་ན་ཡུལ་དབུས་ཀྱི་རྒྱལ་པོས་སྟག་གཟིག་གི་རྒྱལ་པོ་ལ་རས་ཀྱི་གོས་སྲུབས་མེད་པ་ཅིག་བསྐུར་བའི་སྙིང་གར་རྐང་རྗེས་ཀྱི་རི་མོ་ལྟ་བུ་ཞིག་བྱུང་བས་ངན་སྔགས་བྱས་སོ་ཞེས་དམག་དྲངས་སྟེ་སྣུབས། ཡང་དར་བའི་ཚེ་ཕྱི་པའི་སྤྲང་པོ་གཉིས་ནང་པའི་ལྷ་ཁང་ཞིག་དུ་བཀྲུར་འོངས་པ་དཀོན་གཉེར་གྱིས་ཁྲུས་ཆུ་གཏོར་བས་ཁྲོས་སྟེ་སའི་དོང་བྲུས་པར་གཅིག་གིས་ཉི་མ་བསྒྲུབས་པས་ལོ་བཅུ་གཉིས་ན་གྲུབ་སྟེ་ཅིག་ཤོས་ཀྱིས་ཁུར་སྟེ་གཙུག་ལག་ཁང་དུ་སླེབས་ནས་མིག་བལྟས་ཚད་ལ་མེ་འབར་བས་ལྷ་ཁང་མང་པོ་བསྲེགས། སློབ་དཔོན་ཀླུ་སྒྲུབ་ཀྱིས་ཆོས་སྐྱོང་མང་དུ་རྦད་ཀྱང་རྟགས་མ་བྱུང་། ཕྱིས་རྣམ་སྲས་རྟ་སྔོན་ཅན་གྱིས་བསད་བྱུང་བས་ཆོས་སྐྱོང་གི་མཆོག་དུ་བཀུར་སྐད། དེ་ལྟར་ཆོས་མངོན་པ་ལ་དགྲ་ལན་གསུམ་དར་བས་ནུབ་ཅིང་སྟོན་པ་འདས་ནས་ལོ་དགུ་བརྒྱ་ལོན་པ་ན་བྲམ་ཟེའི་དགེ་སློང་མ་གསལ་བའི་ཚུལ་ཁྲིམས་ཀྱིས་བསམས་པ། བསྟན་པའི་རྩ་བ་ཆོས་མངོན་པ་དགྲ་ལན་གསུམ་གྱིས་ནུབ། རང་ཡང་བུ་མེད་དུ་སོང་བས་དར་བར་མི་ནུས། གཞན་ཡང་མི་སྣང་བས་ལུས་ལ་བུ་སྐྱེད་སྟེ་དར་བར་བྱའོ་བསམ་ནས་རྒྱལ་རིགས་དང་འདུས་པས་ཐོགས་མེད་དང་བྲམ་ཟེ་དང་འདུས་པས་དབྱིག་གཉེན་བྱུང་སྟེ་སྐྱེས་མ་ཐག་ལྕེ་ལ་གི་ཝང་གིས་ཨ་བྲི་བ་སོགས་བློ་རྣོ་བའི་ཆོ་ག་བྱས་སྟེ་ཆེར་སྐྱེས་པ་ན་བློ་སྦྱོང་གྱིས་ལ་བསྟན་པ་དར་བར་གྱིས་ཅིག་ཞེས་བསྒོས་སྟེ་གཅེན་གྱིས་རི་བོ་བྱ་༼ཙ༡༧ན༽རྐང་དུ་བྱམས་པ་བསྒྲུབས་སྟེ་ལོ་གསུམ་ན་རྒན་པོས་ཤིང་བལ་གྱི་ལྭ་བས་ལྕགས་ཀྱི་སྟོང་པོ་ལས་ཁབ་བྱེད་པ་དང་། དྲུག་ན་ཆུ་ཐིགས་ཀྱིས་བྲག་ཟད་པ་དང་། དགུ་ན་བྱ་སྒྲོས་བྲག་ཟད་པ་མཐོང་སྟེ་སླར་ཡང་བསྒྲུབས། རྟགས་མ་བྱུང་བས་ལོ་བཅུ་གཉིས་ན་ཐོན་པ་ན་ཁྱི་མོ་རོ་སྨད་འབུས་ཁྱེར་ནས་ལྡང་མི་ནུས་པ་རོ་སྟོད་གཞན་ལ་ཟུག་པ་མཐོང་བས། ཀྱེ་མ། སེམས་ཅན་རྣམས་རང་འདི་ལྟར་སྡུག་བསྔལ་ཡང་ཞན་ལ་ཞེ་སྡང་བ་བསམས་ནས་སྙིང་རྗེ་བཟོད་མེད་དུ་སྐྱེས་སྟེ་གྲོང་ཁྱེར་ནས་སྤུ་གྲི་གཡར་བརླ་ལས་ཤ་བཅད་པ་ལ་འབུ་མི་འཆི་བའི་ཕྱིར་ལྕེས་བླངས་སྟེ་བཞག་པར་འདོད་ནས་མིག་བཙུམ་སྟེ་ལྕེ་བརྐྱངས་པས་ས་ལ་ཐུག །མིག་ཕྱེ་པས་ཁྱི་མེད་པར་རྗེ་བཙུན་འོད་སྒོར་རེ་བྱོན་ནས་འདུག །དེ་ཙམ་དུ་ཞལ་མི་སྟོན་པ་ཐུགས་རྗེ་ཆུང་ཞུས་པས། ང་ཁྱོད་རང་དང་མ་བྲལ་བར་ཡོད་སྟེ་སྒྲིབ་པས་མ་མཐོང་བ་ཡིན། ད་ལྟ་སྙིང་རྗེ་ཆེན་པོ་སྐྱེས་པས་སྒྲིབ་པ་དག་སྟེ་མཐོང་བ་ཡིན། ཡིད་མི་འཆེས་ན་གཞན་ལ་སྟོན་གསུངས་སྟེ་རྗེ་བཙུན་ཕྲག་པར་བཞུགས་ནས་ངའི་ཕྲག་ན་ཅི་འདུག་ཞེས་ཚོང་འདུས་སུ་བསྟན་པས་གཞན་སུས་ཀྱང་མ་མཐོང་། རྒན་མོ་ཞིག་ན་རེ་ཁྱི་རོ་ཞིག་འདུག་པ་ཟེར་སྐད། དེར་ཐེག་ཆེན་དར་བར་ཞུ་འཚལ་ཞུས་པས་སྐད་ཅིག་དགའ་ལྡན་དུ་ཁྲིད་སྟེ་ལྷའི་དྲོ་སྐད་གཅིག་མིའི་ལོ་ལྔ་བཅུར་ཐེག་ཆེན་གྱི་སྡེ་སྣོད་གསན་པར་གྲགས་ལ་ས་སྡེའི་གནའ་མཆན་ལས་ཟླ་བ་དྲུག་གསན་ཟེར་ཡང་སྤྱིར་སོ་སོའི་སྣང་བ་ཐ་དད་ཀྱིས་འཇོག་པ་མ་གཏོགས་དུས་བདེན་པ་མེད་པ་དང་། དུས་བྱིན་གྱིས་རློབ་པའི་ཕྱིར་ཚད་བཟུང་བར་མི་བྱའོ། །དེ་རྣམས་ཀྱི་དོན་བསྡུས་པའི་བསྟན་བཅོས་རྩོམ་པར་ཞུས་པས་བྱམས་ཆོས་ལྔ་བརྩམས་པར་སེང་བཟང་བཞེད་ལ། གནད་ཀྱི་ཟླ་ཟེར་བ་སོགས་བཀའ་བསྡུས་མ་ཐག་བརྩམས་པར་འདོད་ལ། བྱམས་ཆོས་ལྔ། སྡོམ་རྣམ་གཉིས། ས་སྡེ་ལྔ། རབ་བྱེད་སྡེ་བརྒྱད་སྟེ་བྱམས་པ་དང་འབྲེལ་བའི་ཆོས་སྡེ་ཉི་ཤུ་པོ་ཐམས་ཅད་ཀྱང་བྱམས་པས་མཛད་པར་བོད་སྔ་རབས་པ་དུ་མ་འདོད་དོ། །སློབ་དཔོན་སླར་མི་ཡུལ་དུ་བྱོན་སྟེ་༼ཙ༡༧བ༽བྱམས་ཆོས་ལྔ་ཡི་གེར་བཀོད་པ་མངོན་རྟོག་རྒྱན་གྱི་འགྲེལ་པ་དེ་ཉིད་རྣམ་ངེས། རྒྱུད་བླའི་འགྲེལ་པ་མདོ་དགོངས་འགྲེལ་གྱི་འགྲེལ་པ། ས་སྡེ་ལྔ། སྡོམ་རྣམ་གཉིས་སོགས་མཛད། རྒྱ་ཆེར་སྤྱོད་པའི་ཤིང་རྟའི་སྲོལ་ཐོག་མར་ཕྱེ། ལོ་བརྒྱ་དང་ལྔ་བཅུར་བཞུགས་སྟེ་འགྲོ་བའི་དོན་མཛད་དོ། །

དེའི་གཅུང་པོ་སློབ་དཔོན་སུ་མི་ཏྲ་དབྱིག་གི་བཤེས་གཉེན་ནི་སྔོན་རང་རྒྱལ་མང་པོས་ཆོས་མངོན་པ་དར་བར་སྨོན་ལམ་བཏབ་ཅིང་ལུང་སྨན་གྱི་གཞི་ལས་ལྷག་མཐོང་དང་རྗེས་སུ་མཐུན་པའི་གནས་མལ་གྱི་མཆོག་དུ་ལུང་བསྟན་པ་ཁ་ཆེའི་ཡུལ་དུ་བྱོན་སློབ་དཔོན་འདུས་བཟང་བསྟེན། མངོན་པ་སྡེ་བདུན་དང་བྱེ་བྲག་དུ་བཤད་པ་སོགས་གསན་པས་ཚེགས་མེད་པར་མཁྱེན། རྒྱ་གར་དུ་བྱོན་པས་ལམ་དུ་ཤོ་གམ་པའི་གནོད་སྦྱིན་གྱི་ལྷ་རྟེན་ལན་གསུམ་འཕྲོགས་པས་ཟློག་ཡང་ཆོས་བློ་ལ་ཡོད་པ་དབྲལ་དུ་མ་བཏུབ་པས་བཏང་། གཅེན་གྱིས་ཐེག་ཆེན་བསྟན་པ་གསན་ནས། ཀྱེ་མ་ཐོགས་མེད་ནགས་སུ་ལོ། །བཅུ་གཉིས་བར་དུ་ཏིང་འཛིན་བསྒྲུབས། །ཏིང་འཛིན་མ་གྲུབ་གླང་ཆེན་གྱི། །རྒྱབ་ཁལ་ལོངས་བའི་གྲུབ་མཐའ་བརྩམས། །ཅེས་ཐེག་ཆེན་གྱི་ཆོས་དང་གང་ཟག་ལ་བསྟིངས་པ་གཅེན་གྱིས་གསན་སྟེ་སློབ་མ་གཉིས་མདོ་སྡེ་ས་བཅུ་པ་དང་བློ་གྲོས་མི་ཟད་པ་བསྟན་པ་གཉིས་ཁ་ཐོན་བྱེད་དུ་བཏང་ནས་སྲོད་ལ་བཏོན་པས་ཐེག་ཆེན་འདི་རྒྱུ་བཟང་ལ་འབྲས་བུ་ཁ་གཡེལ་བ་འདྲ་གསུངས། ཐོ་རེངས་བཏོན་པས་རྒྱུ་འབྲས་གཉིས་ཀ་ཤིན་དུ་བཟང་བར་འདུག་པ་ལ་སྐུར་པ་བཏབ་པ་ལྕེས་ལན་པས་ལྕེ་གཅོད་གསུང་བ་ན་གཅེན་གྱི་དྲུང་དུ་གཤེགས་པར་ཞུས་སྟེ་བྱོན། འབེལ་གཏམ་མཛད་པ་ན་གཅུང་སྤོབས་པ་མྱུར་ཞིང་གཅེན་ཤིན་དུ་བུལ་བའི་ལན་བཟང་པོ་བྱུང་ནས་རྒྱུས་ཞུས་པས། ཁྱོད་སྐྱེ་བ་ལྔ་བརྒྱར་པཎྜི་ཏར་སྐྱེས་པས་སྤོབས་པ་མྱུར་བ་ཡིན། ང་ལ་དེ་ལྟ་བུ་མེད་པས་རྗེ་བཙུན་ལ་ཞུས་ཤིང་ལན་འདེབས་པ་ཡིན་གསུངས། རྗེ་བཙུན་གྱི་ཞལ་བསྟན་པར་ཞུས་པས་སོ་སྐྱེ་ཡིན་ཞིང་དང་པོར་ཐེག་ཆེན་ལ་སྐུར་བ་བཏབ་པས་ཚེ་འདིར་མཇལ་༼ཙ༡༨ན༽བའི་སྐལ་བ་མེད་ཐེག་ཆེན་གྱི་མདོ་འགྲེལ་མང་དུ་རྩོམས། སྐྱེ་བ་ཕྱི་མ་ལ་མཇལ་གསུངས། དེར་ང་ཡི་ཕུ་བོ་ཀླུ་དང་འདྲ། །ང་ནི་ཆར་འདོད་བྱ་དང་འདྲ། །ཀླུ་ཡི་རྒྱལ་པོ་ཆར་ཕབ་ཀྱང་། །བྱ་ཡི་གྲེ་བར་སོང་བ་མེད། །གསུང་ཞིང་ཐེག་ཆེན་གྱི་བསྟན་བཅོས་མང་དུ་མཛད། རྩ་ཤེའི་འགྲེལ་པ་ཚིག་གསལ་ལས་འཕགས་པ་ཐོགས་མེད་ས་གསུམ་པ་འོད་བྱེད་པ་བརྙེས་ཀྱང་དབྱིག་གཉེན་འདུལ་བའི་དོན་དུ་སེམས་ཙམ་བསྟན་ནོ་ཞེས་པ་ལྟར་དང་པོར་སེམས་ཙམ་བསྟན་པའི་སྒོ་ནས་ཆོས་ཉིད་ལ་བཀྲི་བར་མཛད་ལ། སློབ་དཔོན་གྱིས་ཀྱང་སེམས་ཙམ་གྱི་ལྟ་བ་ལ་དྲིན་དུ་གཟོ་བའི་ཕྱིར་ཡུམ་དོན་སེམས་ཙམ་དུ་བཀྲལ་ལོ། །གཞན་ཡང་ས་བཅུ་པ། བློ་གྲོས་མི་ཟད་པ། ག་ཡ་ག་རིའི་མདོ། སྒོ་དྲུག་པའི་གཟུངས་སོགས་ཀྱི་འགྲེལ་པ་དང་། མདོ་སྡེ་རྒྱན་དང་ཆོས་ཉིད་རྣམ་འབྱེད་ཀྱི་འགྲེལ་པ་སོགས་མཛད་དོ། །སྤྱིར་འབུམ་སྡེ་གོ་དགུ་ཐུགས་ལ་མངའ་ཞིང་ཟངས་སུ་འབྲུ་མར་གྱིས་སྐུ་དབྱིངས་ནས་ཞག་བདུན་དུ་ཞལ་ཐོན་མཛད་དོ། །

དེ་ནས་བྱེ་བྲག་དུ་སྨྲ་བ་རིམ་པས་ཁ་དྲང་བའི་ཕྱིར་མདོ་སྡེ་པའི་ལྟ་བར་གནས་ཅིང་ཁ་ཆེ་བའི་ལུགས་ལ་ཟུར་ཟ་བ་མངོན་པའི་མཛོད་བརྩམས་ནས་སྐྱེས་དང་བཅས་ནས་ཁ་ཆེ་འདུས་བཟང་ལ་བསྐུར་བས་མཉེས་སྟེ་འགྲེལ་པ་མདོ་དང་མཐུན་པ་ཡང་མཛད། འདིའི་ལོ་གྲག་ཟེར་གསུམ་རྣམས་ངེད་རང་གི་གྲུབ་མཐའ་ལ་ཟུར་ཟའོ་བྱས་པས་ཁོང་རྩོམ་པ་ལ་མཁས་པས་ཚིག་གི་རྒྱན་ཡིན་གསུངས། ཡང་དེ་གསལ་བར་བྱ་ཕྱིར་མཛོད་ཀྱི་རང་འགྲེལ་བརྩམས་སྟེ་བསྐུར་བས་མཁྱེན་སྟེ་ལན་གྱི་ཕུང་པོ་བརྩམས། རྩ་བ་སུན་འབྱིན་གྱི་འགྲེལ་པ་འདི་ལུང་རིགས་ཀྱིས་ཚར་བཅད་ལ་ཁོ་རང་གསུབ་ཏུ་གཞུག་དགོས་གསུངས་ནས་འབྱོན་པར་བརྩམས། དབྱིག་གཉེན་གྱི་ཀྱང་དེ་སློབ་དཔོན་ཡིན་པས་རྩོད་དུ་མི་རུང་ངོ་སྙམ་སྟེ་རང་བྱུང་གི་མཆོད་རྟེན་ལྟའོ་ཞེས་བལ་ཡུལ་དུ་བྱོན་པས་བལ་པོར་བན་གཟུགས་ཆང་བུམ་པ་ཐོགས་པ་གཅིག་གཟིགས་པས་རྣམ་རྒྱལ་ཟློག་ནས་བཏོན་པས་འདས་༼ཙ༡༨བ༽སྟེ་སྐུ་གདུང་གི་མཆོད་རྟེན་ཡོད། ཁ་ཆེ་འདུས་བཟང་ནི་འཁོར་མང་པོའི་ངུར་སྨྲིག་གི་འོད་ཀྱི་ན་མཁའ་དམར་པོར་སོང་བར་བྱོན་སྟེ་ཡུལ་དབུས་སུ་འདས།

སློབ་དཔོན་དབྱིག་གཉེན་དེ་ལ་སློབ་མ་རང་ལས་མཁས་པ་བཞིར་གྲགས་པའི་མངོན་པ་རང་ལས་མཁས་པ་སློབ་དཔོན་བློ་བརྟན་ནི་སློབ་དཔོན་དབྱིག་གཉེན་བྷ་ག་བི་ཧར་ན་འབུམ་སྡེ་གོ་དགུ་གཞལ་ཐོན་མཛད་ཚེ་ཕུག་རོན་ཞིག་རྒྱུན་དུ་ཉན་པ་ཤི་ནས་མཐའ་འཁོབ་གྲ་མ་བྱ་བར་བྱེའུ་སྐྱེས་མ་ཐག་ངའི་སློབ་དཔོན་དབྱིག་གཉེན་གང་ན་བཞུགས་ཟེར་བས་ཆེར་སྐྱེས་ནས་ཡུལ་དབུས་སུ་བསྐྱལ། སློབ་དཔོན་གྱིས་ཡི་གེའི་ཕྱི་མོ་ནས་བཟུང་རིག་གནས་ཐམས་ཅད་བསླབས། ཆུང་དུས་སྒྲོལ་མའི་སྐུ་ཞིག་ལ་སྲན་མའི་ཕུད་ཕུལ་བས་ཟད་ཟད་དུ་ཕུལ་ཡང་བྲུལ་བས་བྱིས་པས་ངུས་པ་ན་སྐུ་དེས་མ་ངུ་ངས་བྱིན་གྱིས་རླབ་བོ་གསུངས། དེ་ནས་མཁྱེན་རབ་ཟླ་མེད་པར་གྱུར། རྟེན་དེ་ལ་ཡང་སྲན་མའི་སྒྲོལ་མ་ཞེས་གྲགས་ཤིང་ད་ལྟ་བོད་ན་ཡོད་པའི་དཀོན་བརྩེགས་ལེའུ་ཞེ་དགུ་པོ་འདི་སློབ་དཔོན་གྱི་ཐུགས་ལ་ཇི་སྙེད་བཞུགས་པ་ཡིན་པར་གྲགས་ཤིང་འགྲེལ་པའང་མཛད་སྐད། མཁས་པའི་ཕུལ་དུ་ཕྱིན་སྟེ་སློབ་དཔོན་ཡོན་ཏན་འོད་ཀྱི་སྦྱིན་བདག་རྒྱལ་པོ་ཤྲཱི་ཧརྴས་དཔལ་ཆོས་ཀྱི་གྲགས་པ་ལ་ད་ལྟ་སུ་མཁས་དྲིས་པས། མཁས་པར་རྒྱལ་པོས་བྱས་པ་ཡི། །བཙུན་པ་ཡོན་ཏན་འོད་ཀྱང་སྟེ། །བསྟན་བཅོས་ཀུན་གྱི་པོད་གཅིག་ལ། །སློབ་དཔོན་བློ་གྲོས་བརྟན་པ་ཉིད། །གསུང་སྐད། དེས་ཚད་མ་ཀུན་བཏུས་ཀྱི་འགྲེལ་པ་དང་མཛོད་འགྲེལ་གནམ་ལྕགས་ཐོག་གཟེར་རབ་བྱེད་སྡེ་བརྒྱད་ཀྱི་འགྲེལ་པ་སོགས་མཛད། དེའི་སློབ་མ་གང་བ་དཔེལ་ཡིན་ལ་དེའི་སློབ་མ་ཛི་ན་མི་ཏྲ་དང་དཱ་ན་ཤཱི་ལ་སོགས་ཡིན་པར་གྲགས་སོ། །

ཕར་ཕྱིན་རང་ལས་མཁས་པ་འཕགས་པ་རྣམ་གྲོལ་སྡེ་ནི་གཙུག་ལག་ཁང་རྒྱ་ཆེན་པོ་དུ་མའི་བདག་པོ་འཕགས་པ་ཀུ་རུ་ཀུ་ལླེའི་སྡེ་པའི་བདག་པོ་སློབ་དཔོན་སངས་རྒྱས་འབངས་ཀྱི་དཔོན་པོ་ཡིན། ས་དང་པོ་རབ་ཏུ་དགའ་བ་ཐོབ། སངས་རྒྱས་ལས་དངོས་སུ་ཡུམ་གསན་སྟེ་ཡུམ་དོན་དབུ་མར་བཀྲལ་བ་ཉི་ཁྲི་༼ཙ༡༩ན༽སྣང་བ་མཛད། དེའི་སློབ་མ་དད་པའི་ས་ཚོགས་ལམ་ལ་གནས་པ་བཙུན་པ་གྲོལ་སྡེས་ཉི་ཁྲི་རྣམ་འགྲེལ་མཛད། དེ་ནས་མཆོག་གི་སྡེ། དུལ་བའི་སྡེ། ཡང་དག་རྣམ་སྣང་མཛད། དེའི་སློབ་མ་སློབ་དཔོན་སེང་གེ་བཟང་པོ་ནི་རྒྱལ་རིགས་ལས་རབ་ཏུ་བྱུང་རིག་པའི་གནས་ཐམས་ཅད་ལ་མཁས། ཆོས་བཤེས་ཀྱིས་ལོ་བཅུ་བདུན་དུ་དགེ་བའི་བཤེས་གཉེན་མཉེས་པར་བྱས་ཤིང་བྱམས་པས་རྨི་ལམ་དུ་རྗེས་སུ་བཟུང་བར་འཆད་པ་དང་ཤེས་འབྱུང་གིས་བྱམས་པ་ལས་མངོན་རྟོགས་རྒྱན་གསན་པར་བཤད་པ་ལྟར་བྱམས་པ་བསྒྲུབས་པས་དགེ་སློང་གུར་གུམ་གྱི་མདོག་འདྲ་བ་ཞིག་གིས་བསྐུལ་སྟེ་ཁཱརྶ་པཱ་ཎར་བྱོན། ཞག་གསུམ་དུ་བསྙུང་བ་མཛད་པའི་ཐོ་རེངས་སྤྲིན་གསེབ་ནས་རྗེ་བཙུན་ཞལ་གསེར་མདོག་སྤྱི་གཙུག་མཆོད་རྟེན་གྱིས་སྤྲས་པ་ཆོས་འཆད་ཅན་ཞིག་གིས་འགྲེལ་པ་རྣམས་ཀྱི་འཐད་པ་བསྡུས་ལ་ཁྱོད་ཀྱིས་རྩོམས་ཅིག་གསུང་བ་གསན། རྒྱལ་པོ་དྷརྨ་པཱ་ལས་སྦྱིན་བདག་བྱས་སྟེ་ཚབ་གསུམ་པའི་གཙུག་ལག་ཁང་དུ་ཡུམ་དོན་རྒྱས་པར་འགྲེལ་པ་ཉི་ཁྲི་ལེ་བརྒྱད་མ་དང་བརྒྱད་སྟོང་འགྲེལ་ཆེན། འབྲིང་དུ་འགྲེལ་པ་འགྲེལ་པ་དོན་གསལ། བསྡུས་པར་འགྲེལ་པ་སྡུད་འགྲེལ་རྟོགས་སླ་བ་ཤེས་ཕྱིན་སྒོམ་པ་སོགས་མཛད། སློབ་དཔོན་གྱི་དངོས་སློབ་ལས་འགྲེལ་པ་དོན་གསལ་ལ་ཆོས་ཀྱི་བཤེས་གཉེན་གྱིས་འགྲེལ་པ་ཚིག་གསལ་མཛད་སྟེ་འགྲེལ་བྱེད་སྔ་མ་བཞིའི་མཐུ་ལས་འགྲེལ་པར་བཤད་པས་ཆོས་བཤེས་ཀྱི་འཇམ་པའི་བཤད་པ་ཟེར། ནུབ་ཀྱི་སྒོ་གླེགས་པ་ཤེས་འབྱུང་བློ་གྲོས་ཀྱི་བསྡུས་དོན་ལས་སྔ་མ་བཞི་ལས་ལྷག་པར་འཆད་པར་བཀྲལ་བས་ཤེས་འབྱུང་གི་རྩུབ་བཤད་ཟེར། གསེར་གླིང་པས་འགྲེལ་པར་སྔོན་ཡང་བྱུང་བདག་གིས་ཀྱང་འགྲེལ་ཞེས་པ་ལྟར་བཀྲལ་པས་གསེར་གླིང་པའི་བཏང་སྙོམས་ཀྱི་བཤད་པར་གྲགས་ཤིང་སངས་རྒྱས་ཡེ་ཤེས་ཀྱིས་ཀྱང་སྡུད་འགྲེལ་མཛད་དོ། །འགྲེལ་བྱེད་སྔ་མ་རྣམས་ཀྱི་ཡུམ་བར་མ་ཉི་ཁྲི་དང་མངོན་རྟོགས་རྒྱན་སྦྱར་བ་ལས་སློབ་དཔོན་གྱིས། ལ་༼ཙ༡༩བ༽ལ་ལས་དོན་གཞན་ལས་ཚིག །གཞན་ལས་རྣམ་གྲངས་མིང་གིས་སྟེ། །ཞེས་པ་ལྟར་བརྒྱད་སྟོང་པ་སོགས་ལས་དོན། ཉི་ཁྲི་ལས་ཚིག་འབུམ་ལས་མིང་གི་རྣམ་གྲངས་བསྡུས་པས་ཡུམ་ཐམས་ཅད་ཀྱི་རྒྱན་དུ་བཀྲལ་བ་དང་། དབུ་མར་གནས་པ་དང་རྗེ་བཙུན་གྱིས་གནང་བ་བྱིན་པ་སྟེ་གསུམ་གྱི་མངོན་རྟོགས་རྒྱན་གྱི་འགྲེལ་པའི་ནང་ན་དོན་གསལ་འདི་རྨད་དུ་བྱུང་བ་ཡིན་ནོ། །

འདུལ་བ་རང་ལས་མཁས་པ་ཡོན་ཏན་འོད་ནི་རྒྱ་ཆེར་འགྲེལ་ལས། འཕགས་པ་གཞི་ཐམས་ཅད་ཡོད་པར་སྨྲ་བའི་འདུལ་བ་འཛིན་པ་ཆེན་པོ་བྲམ་ཟེའི་སློབ་དཔོན་བཙུན་པ་ཡོན་ཏན་འོད་བདག་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་སོན་པ་བདེ་བར་གཤེགས་པའི་ཆོས་འདུལ་བ་བདུད་རྩིའི་ཉིང་ཁུས་ཤེས་རབ་ཀྱི་དབང་པོ་རྒྱས་པ་དེ་བཞིན་གཤེགས་པའི་བཀའ་དམ་པ་ནན་ཏན་སྙིང་པོར་སྒྲུབ་པ་ཅེས་བཤད་པའི་ཡོན་ཏན་དང་ལྡན་པ་དེས་འདུལ་བའི་མདོ་རྩ་བ་དང་དེའི་རང་འགྲེལ། ལས་བརྒྱ་རྩ་གཅིག་པ་དང་། བྱང་སའི་ཚུལ་ཁྲིམས་ལེའུའི་འགྲེལ་པ་སོགས་མཛད། ཕྱིས་བསོད་ནམས་གྲགས་པ་དང་ཞི་བའི་འོད་ཀྱི་སློབ་མ་ཤཱཀྱ་འོད་ཀྱིས་སུམ་བརྒྱ་པ་རྩ་འགྲེལ་མཛད། བོད་གཞན་རྣམས་ཡོན་ཤཱཀ་གཉིས་མཆོག་གཉིས་དང་གཞན་དྲུག་རྒྱན་དྲུག་དུ་འདོད་ཀྱང་ཤེས་བྱེད་མེད་ལ། ཀླུ་སྒྲུབ་ཐོགས་མེད་གཉིས་མཆོག་དང་གཞན་དྲུག་རྒྱན་དྲུག་དུ་རྗེ་ཆོས་གྲགས་རྒྱ་མཚོ་བཞེད་པ་ཉིད་ལེགས་ལ། ཀླུ་སྒྲུབ་ཐོགས་མེད་ནི་ལུང་བསྟན་མང་ཞིང་ཤིང་རྟའི་སྲོལ་འབྱེད་ཡིན་པས་མཆོག་དུ་གྲུབ་ཅིང་མགོན་པོ་མངོན་བྱུང་གི་རྒྱུད་ཀྱི་ལུང་བསྟན། པཎྜི་ཏ་རྣམས་ཀྱི་གཙོ་བོར་གྱུར་པ་ཆོས་ཀྱི་གྲགས་པ་ཅེས་གྲགས་པ་འདི་དང་སྐྱེས་བུ་དྲུག་བསྟན་པ་ལ་ཕན་པ་ཚངས་པར་སྤྱོད་པ་ལ་གནས་པ་རྣམས་ཀྱིས་གྲུབ་བོ། །ཅེས་པ་འདིས་རྒྱན་དྲུག་ཐོན་ནོ། །དེས་ན་ཨཱརྱ་དེ་ཝ་དང་དབྱིག་གཉེན་ཕྱོགས་གླང་ཆོས་གྲགས་ཡོན་ཤཱཀ་གཉིས་སྟེ་དྲུག །ཀླུ་སྒྲུབ་ཐོགས་མེད་སྟེ་མཆོག་གཉིས་སོ། །

ཚད་མ་རང་ལས་མཁས་པ་ཕྱོགས་ཀྱི་གླང་པོ་༼ཙ༢༠ན༽ནི་རིགས་བྲམ་ཟེར་གནས་མ་བུའི་སྡེ་པ་ལས་རབ་ཏུ་བྱུང་། མཁས་པར་གྱུར་སྟེ་མཁན་པོ་ལ་སྤོང་བ་བསམ་གཏན་གྱི་མན་ངག་ཞུས་པས་ཕུང་པོ་ལས་དེ་ཉིད་དང་གཞན་མ་ཡིན་པའི་བདག་སྒོམས་ཅིག་གསུངས། དེ་མ་རྙེད་ནས་མར་མེ་སྤར་གཅེར་བུར་མིག་བགྲད་སྟེ་བདག་བཙལ་པས་མཁན་པོས་ཁྱོད་རང་གིས་གྲུབ་མཐའ་སུན་འབྱིན་པར་འདུག་པ་སོང་ཞིག་གསུངས་པས་མཁན་པོ་དེ་ཉིད་དུ་སུན་འབྱིན་ནུས་ཀྱང་འོས་མ་ཡིན་ནོ་སྙམ་ནས་བྱུང་སྟེ་སློབ་དཔོན་དབྱིག་གཉེན་གྱི་དྲུང་དུ་ཐེག་པ་གསུམ་ག་ལ་སྦྱངས། ཁྱད་པར་རྣམ་རིག་དང་ཚད་མ་ལ་མཁས་པར་གྱུར་སྟེ་མཛོད་ཀྱི་འགྲེལ་པ་དང་ཡོན་ཏན་མཐའ་ཡས་པར་བསྟོད་པའི་འགྲེལ་པ་དང་། རིགས་པའི་སྒོ་དང་དམིགས་པ་བརྟགས་པ་སོགས་ཚད་མའི་བསྟན་བཅོས་ཐོར་བུ་པ་བརྒྱ་རྩ་བརྒྱད་མཛད། དེ་ཐམས་ཅད་གཅིག་དུ་བསྡུ་བར་བཞེད་སྟེ་བྲག་ཕུག་གི་བྲག་ངོས་ལ་རྡོ་ཐལ་གྱིས། ཚད་མར་གྱུར་པ་འགྲོ་ལ་ཕན་བཞེད་པ། །སྟོན་པ་བདེ་གཤེགས་སྐྱོབ་ལ་ཕྱག་འཚལ་ནས། །ཚད་མ་སྒྲུབ་ཕྱིར་རང་གི་གཞུང་ཀུན་ལས། །བཏུས་སྟེ་སྣ་ཚོགས་འཐོར་རྣམས་འདིར་གཅིག་བྱ། །ཞེས་བྲིས་པ་ཙམ་གྱིས་ས་གཡོས་སྒྲ་ཆེན་པོ་གྲག །མུ་སྟེགས་ཀྱི་སྟོན་པ་ཐམས་ཅད་བྱིན་པ་ཤིང་ལྟར་རེངས་སྟེ་མུ་སྟེགས་ནག་པོ་ཐུབ་རྒྱལ་བྱ་བའི་མངོན་ཤེས་ཀྱི་ཤེས་ནས་སློབ་དཔོན་བསོད་སྙོམས་ལ་བྱོན་པའི་ཤུལ་དུ་ལན་གཉིས་ཕྱིས། གསུམ་པ་ལ་འདི་དབྱི་བ་ཀུ་རེ་ཡིན་ན་དགོས་པ་ཡོད་པས་མ་ཕྱི་ཞིག །ཕྲག་དོག་གིས་ཡིན་ན་བློ་ལ་ཡོད་པ་དབྱི་མི་ནུས་སོ། །ནོར་བའི་བློས་དབྱི་ན་ལུས་སྣང་བར་གྱིས་ཅིག་དང་། རྩོད་པར་བྱའོ་ཞེས་བྲིས་པས་བསྡད་འདུག་པ་དང་བརྩད་པས་ལན་གསུམ་དུ་སློབ་དཔོན་རྒྱལ་ཡང་བསྟན་པ་ལ་འཇུག་དུ་མ་སྟུབ། མཐར་ཁ་ནས་མེ་བྱུང་སྟེ་སློབ་དཔོན་གི་ཡོད་བྱད་བསྲེགས་པས་མུ་སྟེགས་འདི་གཅིག་པུའང་མ་ཐུལ་ན་སེམས་ཅན་ཐམས་ཅད་ག་ལ་ཞིག །རྡོ་ཐལ་ས་ལ་བབས་མ་ཐག་སེམས་བསྐྱེད་བཏང་ངོ་སྙམ་ནས་༼ཙ༢༠བ༽འཕངས་པས་རྗེ་བཙུན་འཇམ་དཔལ་ན་མཁའ་ལ་བྱོན་སྟེ། བུ་མ་བྱེད་མ་བྱེད་ཐེག་པ་དམན་དང་ཕྲད་པ་ལས་ནི་བློ་གྲོས་ངན་སྐྱེ་སྟེ། ཁྱོད་གྱི་བསྟན་བཅོས་འདི་ལ་མུ་སྟེགས་ཚོགས་ཀྱིས་གནོད་མི་ནུས། ཁྱོད་ཀྱིས་ས་མ་ཐོབ་ཀྱི་བར་དུ་དགེ་བའི་བཤེས་སུ་ང་འགྱུར་ཞིང་། ཕྱིས་མའི་དུས་སུ་བསྟན་བཅོས་ཀུན་གྱི་མིག་གཅིག་དུ་ནི་འདི་འགྱུར་རོ། །ཞེས་རྗེས་སུ་གནང་བར་གྲགས་ལ། ཆོས་མཆོག་ལས་དབེན་པར་རང་དོན་ཡིད་བྱེད་ཀྱིས་བློ་སྐྱེས་པ་ན་འཇམ་དཔལ་བྱོན་པ་དང་ཁ་ཆེ་ཛྙཱ་ན་ཤྲཱིས་ཁྱོད་ཀྱིས་སངས་རྒྱས་མ་ཐོབ་བར་དུ་ཞེས་འཆད་དོ། །དེ་ལྟར་ཚད་མ་ཀུན་ལས་བཏུས་རང་འགྲེལ་དང་བཅས་པ་བརྩམས་སྟེ་མུ་སྟེགས་ཐམས་ཅད་ཚར་བཅད་དོ། །དེའི་སློབ་མའི་གཙོ་བོ་པཎྜི་ཏ་དབང་ཕྱུག་སྡེས་ཀུན་ལས་བཏུས་ལ་འགྲེལ་པ་མཛད་དོ། །

དཔལ་ཆོས་ཀྱི་གྲགས་པ་ནི་ལྷོ་ཕྱོགས་རྒྱལ་དབང་གཙུག་གི་ནོར་བུར་མུ་སྟེགས་ཀྱི་བྲམ་ཟེར་འཁྲུངས། སློབ་པར་བྱ་བ་མཐའ་དག་མཁས་པར་ལོབས་སྟེ་བྲམ་ཟེའི་བརྟུལ་ཞུགས་ལེན་འདོད་ནས་ཞང་པོ་མུ་སྟེགས་ཀྱི་སྟོན་པ་མ་ལེན་ལ་ཡོ་བྱད་བསླངས་པས་མ་བྱིན་སྟེ་བསྐྲད་པས་མུ་སྟེགས་ཐམས་ཅད་ཚར་གཅད་པར་བྱའོ་སྙམ་ནས་རིག་པའི་གནས་ཐམས་ཅད་ལ་སྦྱངས། དབང་ཕྱུག་སྡེ་ལ་ཀུན་ལས་བཏུས་ཚར་གསུམ་དུ་ཉན་པས་དང་པོ་ལ་དབང་ཕྱུག་སྡེས་ཇི་ལྟར་གོ །བ་ལྟར་གོ་གཉིས་པ་ལ་ཕྱོགས་གླང་གིས་ཇི་ལྟར་དགོངས་པ་ལྟར་གོ་སྟེ་དབང་ཕྱུག་སྡེའི་འདོད་པ་ནོར་བར་རྟོགས། གསུམ་པ་ལ་འབྲས་བུ་རྒྱུའི་ཁྱད་པར་གྱི་རྗེས་སུ་བྱེད་པ་ལྷག་པར་རྟོགས་སྟེ་སློབ་དཔོན་ལ་བརྗོད་པས་ཤིན་དུ་མཉེས་སྟེ་ངའི་ནོར་བ་རྣམས་ཕྱོགས་སྔར་གྱིས་ལ་འགྲེལ་པ་རྩོམས་ཅིག་གསུང་སྟེ་བྲན་དུ་རྫུ་བ་སོགས་ཐབས་སྣ་ཚོགས་ཀྱིས་གྲངས་ཅན་དང་རིག་བྱེད་ཀྱི་མཐའ་གསང་བར་སྨྲ་བ་ལ་སོགས་པ་མུ་སྟེགས་ཐམས་ཅད་ཀྱི་གསང་ཚིག་བླངས་སྟེ་ཐམས་ཅད་ཤེས་པ་ན་བརྩད་པས་སྟོན་པ་ཆེན་པོ་རྣམས་ཚར་བཅད། ལ་ལ་ཡུལ་༼ཙ༢༡ན༽གཞན་དུ་བྲོས། གཞན་ཐམས་ཅད་ནང་པར་བཅུག་སྟེ། གལ་སྟེ་ཆོས་ཀྱི་གྲགས་པ་ཡི། །སྨྲ་བའི་ཉི་མ་ནུབ་པ་ན། །ཆོས་རྣམས་གཉིད་ལོག་ཡང་ན་ཤི། །ཆོས་མ་ཡིན་རྣམས་ད་གདོད་ལོངས། །ཅེས་གསུངས་སྐད། གྲུབ་ཐོབ་བརྒྱད་བཅུའི་ནང་དུའང་། །མུ་སྟེགས་རིགས་ལ་སྒྲ་ཚད་མཁས། །ཕྱིར་རྒོལ་ཚར་བཅད་མཁའ་ལ་གཤེགས། །དྷརྨ་ཀཱིརྟི་ཅེས་བྱ་བའི། །བླ་མ་དེ་ལ་ཕྱག་འཚལ་ལོ། །ཞེས་བསྟོད་དོ། །

དེ་ལ་རྒྱལ་པོ་མེ་ཏོག་རྒྱས་པས་ད་ལྟ་སུ་མཁས་དྲིས་པས། ཤེས་རབ་ཅན་ནི་ཕྱོགས་ཀྱི་གླང་པོ་སྟེ། །ཙནྡྲ་གོ་མི་བརྗོད་པ་རྣམ་པར་དག །སྙན་ངག་དཔའ་བོ་ལས་བྱུང་སྡེབ་སྦྱོར་མཁས། །མེ་ཏོག་ཀུན་དུ་རྒྱས་པ་ལོངས་སྤྱོད་ལྡན། །ཕྱོགས་ལས་རྣམ་པར་རྒྱལ་བ་ང་མིན་སུ། །ཞེས་གསུངས་པས་དྷརྨ་ཀཱིརྟི་ཡིན་ནམ་ཟེར། དེ་སྐད་དུ་ཡང་གྲགས་གསུངས་པས་སྦྱིན་བདག་བྱས་སྟེ་རྒྱས་པར་འགྲེལ་པ་རྣམ་འགྲེལ། འབྲིང་རྣམ་ངེས། བསྡུས་པ་རིགས་ཐིགས་སྟེ་གཙོ་བོ་ལུས་ལྟ་བུའི་བསྟན་བཅོས་གསུམ། རྟགས་བྱེ་བྲག་དུ་སྟོན་པ་གཏན་ཚིགས་ཐིགས་པ། མུ་སྟེགས་ཀྱིས་བཏགས་པའི་འབྲེལ་བ་འགོག་པ་འབྲེལ་བ་བརྟག་པ། སྣང་བ་སེམས་ཡིན་ཀྱང་གཞན་རྒྱུད་འཐད་པ་རྒྱུད་གཞན་གྲུབ་པ། རྩོད་ཚུལ་སྟོན་པ་རྩོད་པའི་རིགས་པ་སྟེ་གྱེས་པ་ཡན་ལག་གི་བསྟན་བཅོས་བཞི་སྟེ་ཚད་མ་སྡེ་བདུན་མཛད། རྩོམ་པའི་གོ་རིམ་གྲུབ་པའི་ལེའུ། མངོན་སུམ་ལེའུ། རང་དོན་ལེའུ། གཞན་དོན་ལེའུ་སྟེ་བརྗོད་བྱའི་གོ་རིམ་དེ་ལྟར་ཡིན་ཡང་ཚད་མ་སློབ་པ་ན་དང་པོར་རྟགས་ཀྱི་རྣམ་གཞག་གལ་ཆེ་བར་དགོངས་ཤིང་རྟོགས་དཀའ་བར་གཟིགས་ནས་རང་དོན་ལེའུ་ལ་འགྲེལ་པ་མཛད་པས་ཕྱིས་སློབ་མ་རྣམས་ཀྱིས་རང་དོན་ལེའུ་ཐོག་མར་བྱས་སོ། །པཎྜི་ཏ་ལྷ་དབང་བློ་ལ་ལེའུ་གཞན་གསུམ་གྱི་འགྲེལ་པ་རྩོམ་པར་བསྐོས་པ་ལན་གསུམ་པ་བརྩམས་པའི་དང་པོ་གཉིས་ལ་མ་མཉེས། གསུམ་པ་༼ཙ༢༡བ༽ཚིག་ཟུར་གྱི་ནུས་པ་དང་འཕྲོས་པའི་དོན་རྣམས་མ་བྱུང་འདུག་རུང་དངོས་བསྟན་ཙམ་བྱུང་འདུག །འོན་ཡང་ངའི་རིགས་པ་འདི་གཞན་གྱིས་ཇི་ལྟ་བ་མི་ཤེས་པར་འདུག་ཅེས། རྒྱ་མཚོ་ལ་ནི་ཆུ་བོ་བཞིན་དུ་རང་གི་ལུས་ལ་ཐིམ་ཞིང་ནུབ་པ་ཉིད་དུ་འགྱུར། ཞེས་པ་བཅུག་ཞིང་བསྟན་བཅོས་རྣམས་ཕལ་ཆེར་གྱིས་མ་ཤེས། ལ་ལས་ཕྲག་དོག་བྱས་སྟེ་ཉེས་སོ་ཞེས་བསྟན་བཅོས་ཁྱི་མཇུག་ལ་བཏགས་པས་ཁྱི་ཀུན་དུ་རྒྱུ་བ་བཞིན་དུ་བསྟན་བཅོས་དར་བར་འགྱུར་གསུངས་ནས་མཉེས། འོན་ཡང་སྐྱེ་བོ་ཕལ་ཆེར་སོགས་ཀྱི་ཤྩོ་ཀ་མགོར་བཅུག་གོ་ཞེས་གྲགས་ལ། རིགས་གཞུང་རྒྱ་མཚོར་འདི་རྩོམ་པར་དམ་བཅར་བཞེད་དོ། །ཤཱཀྱ་བློས་འགྲེལ་པ་གཉི་ག་བསྡོམས་པ་ལ་འགྲེལ་པ་མཛད། རྣམ་འགྲེལ་གྲུབ་པའི་ལེའུ་མ་གཏོགས་པ་ལ་ཤེས་འབྱུང་སྦས་པས་འགྲེལ་པ་ཚད་མའི་རྒྱན་མཛད། རྒྱལ་བས་བྱིན་གྱིས་རྒྱན་གྱི་འགྲེལ་པ་དང་། རང་དོན་ལེའུ་ལ་ཛམ་རིས་འགྲེལ་པ་མཛད། མངོན་སུམ་ལེའུ་དང་གཞན་དོན་ལེའུ་ལ་ཉི་མ་སྦས་པས་འགྲེལ་པ་མཛད། རྣམ་འགྲེལ་ལ་འགྲེལ་པ་རྗེས་འབྲེང་མ་བྲམ་ཟེར་བདེ་བྱེད་དགའ་བས་མཛད། རྣམ་ངེས་ལ་ཆོས་འབྱུང་བྱིན་དང་དགེ་སྲུང་གི་སློབ་མ་ཆོས་མཆོག་གིས་འགྲེལ་པ་དང་། ཡེ་ཤེས་དཔལ་བཟང་གིས་འགྲེལ་པ་དང་། དུལ་ལྷས་འགྲེལ་པ་སློབ་ཕན་མཛད། རིགས་ཐིགས་ལའང་ཆོས་མཆོག་དང་རྒྱལ་བའི་ལྷས་འགྲེལ་པ་མཛད་ཅིང་ཡན་ལག་གི་བསྟན་བཅོས་བཞི་ག་ལ་དུལ་ལྷས་རྒྱ་ཆེར་འགྲེལ་རེ་མཛད། བོད་དུ་ནི་ཐོག་མར་བསྡུས་པ། དེ་ནས་འབྲིང་། དེ་ནས་རྒྱས་པ་དར་སྟེ་ཕྱི་རབས་སུ་བསྟན་བཅོས་ཀུན་གྱི་མིག་གཅིག་པོར་གྱུར་ཏོ། །

སློབ་དཔོན་ཞི་བའི་ལྷ་ནི་ཡུལ་འཁོར་བཟང་པོར་རྒྱལ་པོ་དགེ་བའི་གོ་ཆའི་སྲས་སུ་བལྟམས། ཆུང་ངུ་ནས་འཇམ་དཔལ་རྣོན་པོ་གྲུབ་སྟེ་འཇམ་དཔལ་གྱིས་བསྐུལ་སྟེ་ནཱ་ལནྡར་རྒྱལ་བའི་ལྷ་ལས་རབ་ཏུ་བྱུང་། འཕགས་པ་ལས་དངོས་སུ་གསན་ནས་ཤིན་དུ་༼ཙ༢༢ན༽སྤྲོས་མེད་ཀྱི་སྤྱོད་པ་མཛད་པས་གཞན་རྣམས་ཀྱིས་འདུ་ཤེས་གསུམ་པར་བཏགས། གནས་ནས་འབྱིན་པའི་ཕྱིར་མདོ་འདོན་པར་བསྐོས་པས་ཁྲུ་བཅུ་གཉིས་པའི་ཁྲི་ལ་བཞུགས་ནས་སྔོན་མ་གྲགས་པ་ཐོན་ཞིག་ཟེར་བ་ལྟར་སྤྱོད་འཇུག་གསུངས་ནས་ཤེར་ལེའུ། གང་ཚེ་དངོས་དང་དངོས་མེད་དག །ཞེས་པའི་ཚེ་ཇེ་མཐོར་གྱུར་ནས་སྐུ་མི་སྣང་བར་གསུང་གྲག་པས་རྫོགས་པར་བཏོན། དེར་པཎྜི་ཏ་གཟུངས་ཐོབ་པ་རྣམས་ཀྱིས་བསྡུས་པས་ཁ་ཆེ་བ་རྣམས་ཀྱིས་ཤྩོ་ཀ་བདུན་བརྒྱ་དང་ཡུལ་དབུས་པ་རྣམས་ཀྱིས་སྟོང་དུ་བྱུང་ལ། ཁ་འཕངས་པའི་ཀུན་བཏུས་གཉིས་ཀྱང་མ་ཤེས་པས་སློབ་དཔོན་ལྷོ་ཕྱོགས་མཆོག་རྟེན་དཔལ་ཡོན་ཅན་ན་བཞུགས་པར་ཐོས་སྟེ་སྤྱན་དྲངས་པས་མ་བྱོན། སྤྱོད་འཇུག་ཤྩོ་ཀ་སྟོང་དེ་ཚད་མར་གྱི། བསྟན་བཅོས་གཉིས་བྲང་ཁང་གི་གདུང་གསེབ་ན་ཡོད་གསུང་ཞིང་དགེ་སློང་ཨེ་ལ་དྷ་རི་ལས་བྱུང་ཡང་ཟེར། ཡང་ཤར་ཕྱོགས་སུ་གཡུལ་ངོ་ཆེན་པོ་ཅིག་དུ་ཞུགས་སྟེ་སྐད་ཅིག་གིས་དུམ་པར་མཛད། དགོན་པའི་བྲག་ཕུག་ཆེན་པོར་མུ་སྟེགས་པ་ལྔ་བརྒྱ་གནས་པ་དང་། ཡང་གཅིག་ན་སྤྲང་པོ་སྟོང་གནས་པ་ལ་ཞག་བདུན་དུ་ཡུལ་ངན་བྱུང་། ཟམ་པ་ཀུན་ཆུས་ཁྱེར། སློང་མ་ནུས་པར་ལྟོགས་ནས་འཆི་བ་ལ་ཕྱོགས་པ་འབྲས་ཆན་ལྷུང་བཟེད་རེ་བསླངས་སྟེ་བྱིན་པས་ཚིམ་པར་བྱས་ཤིང་ཆོས་ལ་བཀོད། སྡིག་སྤྱོད་ཀྱི་རྒྱལ་པོ་གཅིག་གི་བློན་པོ་མཛད་སྟེ་སྡིག་པ་ལས་ལྡོག་ཅིང་ཤིང་གི་རལ་གྲིའི་འོད་ཀྱིས་བཏུལ། མུ་སྟེགས་ཤཾ་ཀར་དེ་ཝས་ན་མཁའ་ལ་དབང་ཕྱུག་གི་དཀྱིལ་འཁོར་རྡུལ་ཚོན་གྱིས་བྲིས་པ་རླུང་གིས་གཏོར་སྟེ་མུ་སྟེགས་ཐམས་ཅད་བཏུལ། བུད་མེད་མྱོས་བྱེད་མ་ཞེས་པས་ཆང་བཙོངས་ནས་སྐྱེ་བོ་རྣམས་མྱོས་པར་བྱེད་ཅིང་ཁྱོད་མུ་སྟེགས་པ་རྫུ་འཕྲུལ་ཐོབ་པ་དེས་མྱོས་པ་རྣམས་གསོད་པ་ན་ཉི་མ་གཏའ་མར་བཅུག་པས་བཏུལ། དེ་ལྟར་བསྟན་བཅོས་རྩོམ་ཞིང་མཁའ་ལ་གཤེགས། བྱང་སེམས་བསླབ་པ་༼ཙ༢༢བ༽མཐར་ཕྱིན་པ། ཤཱནྟི་དེ་ཝ་ཞེས་པ་དེས་བྱང་སེམས་ཀྱི་བསླབ་པ་རྒྱས་པར་སྟོན་པ་བསླབ་པ་ཀུན་ལས་བཏུས། བསྡུས་ནས་སྟོན་པ་མདོ་ཀུན་བཏུས། ཚིག་ཉུང་ལ་དོན་རྒྱས་པ་སྤྱོད་འཇུག་རྣམས་མཛད་ཅིང་། བསླབ་བཏུས་ཀྱི་མངོན་པར་རྟོགས་པ་གསེར་གླིང་པས་མཛད་ཅིང་མདོ་ཀུན་བཏུས་ཀྱི་དོན་སྡུ་ཇོ་བོས་མཛད་དོ། །སྤྱོད་འཇུག་ལ་འགྲེལ་པ་བརྒྱ་རྩ་ཡོད་པར་གྲགས་ཀྱང་ཤེས་འབྱུང་གི་འགྲེལ་ཆེན་སོགས་བོད་དུ་བརྒྱད་ཙམ་འགྱུར་རོ། །

དེ་ལ་སོགས་པ་སྐྱེས་བུ་དམ་པ་བགྲང་ལས་འདས་པས་རྒྱ་གར་ཤར། ནུབ། དབུས། ལྷོ། བྱང་རྣམས་སུ་བསྟན་པ་བཟུང་ལ། བོད་དང་རྒྱ་ནག་ལ་སོགས་པར་ཡང་དེ་དག་གི་རྒྱུད་འཛིན་ལས་བསྟན་པ་བྱུང་བ་ཡིན་ནོ། །ནང་རིག་པ་ལས་རྒྱུ་མཚན་ཉིད་ཐེག་པའི་སྐབས་སོ། །སྤྱིར་བསྟན་འགྱུར་ན་འདུལ་བའི་སྐོར་པོ་ཏི་ཉི་ཤུ་རྩ་གཉིས། མངོན་པ་འོག་མ་ལ་པོ་ཏི་བཅུ་གཉིས་དང་། གོང་མ་ལ་ས་སྡེ་མི་ཐེ་བའི་དྲུག །བྱམས་ཆོས་ལ་པོ་ཏི་བཅུ་ལྷག་ཙམ་རྣམས་འགྱུར།

རྡོ་རྗེ་ཐེག་པ་ཇི་ལྟར་དར་ཚུལ་ལ། ཉན་ཐོས་སེནྡྷ་པ་ལ་སོགས་པའི་ངོར་ནི། སྔར་ལུང་མ་བསྟན་ལན་ཅིག་བྱུང་། །ཞེས་སོགས་ཐེག་ཆེན་བཀར་སྒྲུབ་པའི་དོན་བདུན་ཉིད་ཀྱིས་གསང་སྔགས་བཀར་སྒྲུབ་ལ། ཉན་ཐོས་ཀྱི་འདུལ་བར་ཡང་། ཕན་པར་བྱེད་པའི་གསང་སྔགས་བཟུང་བར་བྱའོ་ཞེས་དུག་གཞིལ་བ་དང་སྦྲུལ་ཟློག་པའི་སྔགས་ཙམ་ཡང་བཟུང་བར་གསུངས་ན་ཚེ་གཅིག་གིས་འཚང་རྒྱ་བ་དང་ཉོན་མོངས་ཡེ་ཤེས་སུ་བྱེད་པའི་གསང་སྔགས་ཅིས་མི་བཟུང་ལ། སྔགས་རྣམས་ཀྱི་སྔགས་ཀྱི་མཐུ་ནི་བསམ་གྱིས་མི་ཁྱབ་བོ་ཅེས་ཡང་ཡང་གསུངས་པས་ཟུར་གྱིས་བསྟན་པ་ཡིན་ལ་ཤེས་ཕྱིན་ལས། ཤེས་རབ་ཀྱི་ཕ་རོལ་ཏུ་ཕྱིན་པ་འདི་ནི་རིག་སྔགས་ཆེན་མོའོ་སོགས་ཀྱིས་མིང་དང་། སོར་ཕྲེང་ལ་ཕན་པའི་མདོར་མི་ཉིས་སྟོང་དུ་གཅིག་གིས་མ་ཚང་བ་བསད་པ་དེ་རྣམས་ལ་བསྟན་པ་ལ་གནས་པ་ནི་འགའ་ཡང་བསད་པ་མེད་ཏོ་སོགས་ཀྱིས་དགྲོལ་བ་ལམ་བྱེད་དང་། བུད་མེད་འགྱུར་༼ཙ༢༣ན༽བའི་མདོས་སྦྱོར་བ་ལམ་བྱེད་སྟེ་དོན་ཟུར་གྱིས་བསྟན་པ་ཡིན་ནོ། །

དེ་ཡང་བྱ་རྒྱུད་ཀྱི་གཟུངས་ཕལ་ཆེར་ནི་རང་རང་གི་གླེང་གཞིའི་སྐབས་བཞིན་སྟོན་པས་ཐུན་མོང་གི་གདུལ་བྱ་ལ་གསུངས་པ་མང་ལ་ཁ་ཅིག་གདུལ་བྱ་ཐུན་མོང་མ་ཡིན་པའི་སྣང་བ་ཡིན་པའང་ཡོད་དོ། །བྱ་བ་སྤྱིའི་རྒྱུད་ཆེན་རྣམས་ལས་གསང་བ་སྤྱི་རྒྱུད་ནི། གླེང་གཞི་མེད་ཀྱང་མཇུག་དུ་ཕྱག་ན་རྡོ་རྗེ་དབང་ཕྱུག་ཆེན་པོས་བསྟན་པ་ཞེས་བཤད་པས་ཕྱག་རྡོར་གྱིས་གསུངས་པ་ཡིན་ལ། ཐོག་མར། དེ་ནས་གཞན་ཡང་གསང་བའི་རྒྱུད། །ཅེས་སོགས་ཡོད་པས་རྒྱུད་ཆེན་པོ་ཅིག་གི་དུམ་བུ་ཟུར་དུ་བཀོལ་བར་སྣང་ལ། ལེགས་གྲུབ་ལ་སོགས་པ་ཡང་ཕྱག་རྡོར་གྱིས་གསུང་པའོ། །མདོར་ན་ལྷ་རྗེ་བོ་ལྟ་བུ་ལས་དངོས་གྲུབ་ལེན་པ་བྱ་བའི་རྒྱུད་རྒྱུད་སྡེ་སྟོང་ཕྲག་བཞི་སྟེ། ཡེ་ཤེས་རྡོ་རྗེ་ཀུན་ལས་བཏུས་པའི་རྒྱུད་ལས་བྱ་བའི་རྒྱུད་སྟོང་ཕྲག་བཞིའོ་ཞེས་སོ། །

སྤྱོད་རྒྱུད་ལ་རྣམ་སྣང་མངོན་བྱང་ནི། བྱང་སེམས་དོན་གྲུབ་ལོངས་སྐུར་འཚང་རྒྱ་བའི་དུས་ཀྱི་ཆོས་ཀྱི་རྣམ་གྲངས་མཐའ་ཡས་པ་ལས་ཅུང་ཟད་ཙམ་སྟེ་བྱང་ཆུབ་སེམས་དཔའི་ལུས་ཀྱིས་སེང་གེའི་ཁྲི་ལ་བཞུགས་སྟེ་ཅེས་སོགས་གསུངས་ལ། ཕྱག་རྡོར་དབང་བསྐུར་གྱི་རྒྱུད་ནི་ཀུན་དུ་བཟང་པོ་ཕྱག་རྡོར་དུ་ཇི་ལྟར་དབང་བསྐོར་ཚུལ་སྟོན་པའོ། །མདོར་ན་ལྷ་གྲོགས་པོ་ལྟ་བུ་ལས་དངོས་གྲུབ་ལེན་པ་སྤྱོད་པའི་རྒྱུད་སྟོང་ཕྲག་བརྒྱད་དོ། །

རྣལ་འབྱོར་གྱི་རྒྱུད་ནི་དེ་བཞིན་གཤེགས་པ་ཐམས་ཅད་ན་མཁའ་ཁྱབ་པར་འདུག་སྟེ་བྱང་ཆུབ་སེམས་དཔའ་དོན་གྲུབ་ལ་བསྐུལ་སྟེ་ཟླ་བ་རྡོ་རྗེའི་ངོ་བོར་བྱང་ཆུབ་ཏུ་སེམས་བསྐྱེད་ནས་རིག་པའི་དབང་ལྔ་བསྐུར་བས་རྡོ་རྗེ་དབྱིངས་སུ་མཚན་བཏགས་སྟེ་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཀུན་དུ་བཟང་པོར་མངོན་པར་རྫོགས་པར་སངས་རྒྱས་ནས་སངས་རྒྱས་ཐམས་ཅད་ཀྱི་ཐུགས་ལས་རྡོ་རྗེ་སེམས་དཔའི་སྐུར་གྱུར་པ་ལ་ཕྱག་ན་རྡོ་རྗེ་མངོན་པར་དབང་བསྐུར་སྟེ་རྟེན་བརྟེན་པ་སྤྲུལ་བཤད་ཀྱི་སྒོ་ནས་སེམས་ཅན་གྱི་ཁམས་༼ཙ༢༣བ༽མཐའ་དག་བཏུལ། སླར་ཡང་དབང་ཕྱུག་ཆེན་པོ་ལ་སོགས་པ་དྲག་པོས་འདུལ་བར་བྱ་བ་རྣམས་འཇིགས་སུ་རུང་བའི་སྐུ་དང་སྔགས་དང་ཕྱག་རྒྱས་བཏུལ་སྟེ་དབང་ཕྱུག་སངས་རྒྱས་ཐལ་བའི་དབང་པོར་གནས་འཕངས། སླར་ཐུགས་ཀྱི་ཆ་གཅིག་ལུས་ལ་ཞུགས་པ་མ་ཧཱ་ཀཱ་ལ་ཞེས་བསྟན་པ་སྲུང་བར་བསྐོས་པའོ། །

གཞན་དྲེགས་བྱེད་ཐམས་ཅད་དཀྱིལ་འཁོར་དུ་དབང་བསྐུར་སྟེ་ཁྱབ་འཇུག་ནི་རྡོ་རྗེ་སྒྱུ་མ་དང་ཚངས་པ་ནི་རྡོ་རྗེ་ཐུབ་པ་སོགས་སུ་མཚན་བཏགས། དབང་ཕྱུག་གིས་ཡོན་དུ་ཨུ་མ་དང་བརྒྱ་བྱིན་གྱིས་ཐིག་ལེ་མཆོག་མ་ཕུལ་བ་སླར་རྣམས་སྣང་ལ་ཕུལ་སྟེ་རྡོ་རྗེ་སྒེག་མོ་དང་རྡོ་རྗེ་གར་མར་དབང་བསྐུར་ཞིང་དེ་ཉིད་བསྡུས་པ་དང་དཔལ་མཆོག་དང་རྩེ་མོ་སོགས་རྣལ་འབྱོར་གྱི་རྒྱུད་སྟོང་ཕྲག་བཅུ་གཉིས་བསྟན་ལ་སྟོན་པ་མྱང་ངན་ལས་འདས་ནས་རིང་པོ་མ་ལོན་པ་རྒྱ་གར་ཤར་ཕྱོགས་སུ་ཕྱག་རྡོར་གྱི་དངོས་སློབ་རྒྱལ་པོ་རབ་གསལ་ཟླ་བ་བྱུང་སྟེ་རྡོ་རྗེ་དབྱིངས་སུ་མངོན་པར་དབང་བསྐུར་ཞིང་། དེ་ལ་དགྲ་གཅན་ཟིན་དང་ཀླུ་སྒྲུབ་ཡབ་སྲས་ནས་མི་ཡུལ་དུ་དར་བར་མཛད་པར་གྱུར་ལ། དེ་ཉིད་འདུས་པ་ལ་ཤཱཀྱ་བཤེས་གཉེན་གྱིས་འགྲེལ་པ་ཀོ་སཱ་ལའི་རྒྱན་མཛད། ཀུན་སྙིང་གིས་དེ་ཉིད་འདུས་པའི་འགྲེལ་པ་སྟོང་ཕྲག་བཅོ་བརྒྱད་པ་དང་དཔལ་མཆོག་གི་འགྲེལ་པ་སྟོང་ཕྲག་ཉེར་བཞི་པ་དང་དཀྱིལ་མཆོག་རྡོ་རྗེ་འབྱུང་བ་མཛད། གྲོལ་བའི་མཛོད་ཀྱིས་འཇིག་རྟེན་གསུམ་རྒྱལ་གྱི་འགྲེལ་པ་མཛད། ཀུན་སྙིང་གཉིས་དང་ཀ་མ་ལ་དྷེ་ནུས་ངན་སོང་སྦྱོང་རྒྱུད་ཀྱི་འགྲེལ་པ་མཛད་ཅིང་སྒྲུབ་ཐབས་མཛད་པོ་མང་དུ་བྱུང་བས་དར་ཞིང་རྒྱས་ལ། བོད་དུ་ཡང་བསྟན་པ་སྔ་དར་ལ་སངས་རྒྱས་གསང་བ་སངས་རྒྱས་ཞི་བ་སོགས་དང་ཕྱི་དར་ལ་ལོ་ཆེན་རིན་བཟང་གིས་དར་ཞིང་རྒྱས་པར་མཛད་སྟེ་ཡོ་ག་སྟོད་ལུགས་དང་། བུ་དོང་གི་སྣུར་ཉི་མ་སོགས་ནས་བཟུང་སྟེ་སྣུར་ལུགས་དང་། རྩ་སྐྱ་པ་རྣམས་ནས་བཟུང་སྟེ་རྩ་ལུགས་ཅེས་དར་བར་གྱུར་ལ། ཕྱིས་བུ་རིན་པོ་ཆེས་ཡོ་གའི་རྒྱུད་ལག་ལེན་གྱིས་བསྟན་པ་རྨང་ནས་བསོས་ཀྱང་༼ཙ༢༤ན༽དེང་སང་ནི་ཆོ་ག་ཁ་ཅིག་ཙམ་སྣང་ངོ་། །

རྣལ་འབྱོར་ཆེན་པོའི་རྒྱུད་ཀྱི་མིང་ནི་སྟོང་ཕྲག་བཅུ་གཉིས་སྟེ་རྒྱས་པར་གྲངས་མེད་ཏོ་ཅེས་གསུངས་ལ། ཕ་རྒྱུད་ཀྱི་ལུགས་ལ་རྣལ་འབྱོར་ཆེན་པོ་ཙམ་མམ། མ་རྒྱུད་ཀྱི་ལུགས་ཀྱིས་ཕ་རྒྱུད་མ་རྒྱུད་གཉིས་དང་། དུས་འཁོར་གྱི་ལུགས་ལ་གཉིས་མེད་རྒྱུད་བསྣན་སྟེ་གསུམ་དུ་ཡང་འབྱེད་ལ། དེ་ལ་ཕ་རྒྱུད་ཀྱི་གཤེད་སྐོར་རྣམས་ནི་བདུད་བཏུལ་བའི་དུས་ཀྱི་གདུལ་བྱ་སོ་སོའི་སྣང་བ་ཡིན་ལ། གཤེད་དམར་ནག་དང་འཇིགས་བྱེད་རྣམས་བོད་ཏུ་ནི་ཇོ་བོ་དང་རཱ་ལོ་སོགས་ཀྱིས་དར་བར་མཛད་དོ། །སྤྱིར་རྡོ་རྗེ་བཙུན་མོའི་མཁའ་དབྱིངས་སུ་རྡོ་རྗེ་འཆང་ཆེན་པོ་ནམ་དུ་ཡང་མི་ཕྱེད་པར་རྟག་པར་བཞུགས་ཤིང་རྡོ་རྗེའི་རྒྱུད་ཆེན་པོ་རྣམས་ནམ་ཡང་མི་ནུབ་པར་བསྟན་ཞིང་སྟོན་ལ་སྟོན་པ་རྒྱུད་མི་ཆད་པ་ཉིད་ལས། ལྷའི་གནས་དང་མིའི་ཡུལ་ལ་སོགས་པ་གདུལ་བྱ་སྐལ་ལྡན་གར་ཡོད་དུ་སྤྲུལ་པའི་སྐུ་དང་ཆོས་ཀྱི་སྣང་བ་འཆར་བས་སྨིན་གྲོལ་དུ་བྱེད་པ་ནི་ཆོས་ཉིད་ཡིན་ལ།

དེ་ལས་གསང་བ་འདུས་པ་ནི་སྔོན་སྟོན་པ་བཞུགས་དུས་མཉན་ཡོད་ནས་དཔག་ཚད་སུམ་བརྒྱ་ན་ཨོ་ཌྱན་གྱི་ཡུལ་ཡོད་སྟེ་དེ་ན་རྒྱལ་པོ་ཨིནྡྲ་བྷཱུ་ཏི་གནས་པ་ན་དགྲ་བཅོམ་པ་རྣམས་ན་མཁའ་ལ་འགྲོ་བ་མཐོང་སྟེ་དྲིས་པས་སངས་རྒྱས་ཀྱི་ཉན་ཐོས་སུ་ཤེས་ནས་དད་སྟེ་ཤར་ཕྱོགས་སུ་ཕྱག་དང་མཆོད་པ་བྱས་པས་སྟོན་པ་འཁོར་བཅས་མངོན་སུམ་དུ་མཐོང་སྟེ་གདུགས་ཚོད་ལ་སྤྱན་དྲངས་སྟེ་སྲིད་པ་ལས་བསྒྲལ་དུ་གསོལ་ཞུས་པས་རབ་ཏུ་བྱུང་ཞིག་གསུང་། འདོད་ཡོན་མ་སྤངས་པས་གྲོལ་བར་མཛད་དུ་གསོལ་ཞུས་པས་རྟེན་བརྟེན་པ་དང་བཅས་པའི་སྤྲུལ་པའི་དཀྱིལ་འཁོར་དུ་དངོས་སུ་དབང་བསྐུར་ཞིང་རྒྱུད་བསྟན། རྒྱལ་པོ་འཁོར་བཅས་ཀྱིས་ཉམས་སུ་བླངས་པས་མཆོག་གི་དངོས་གྲུབ་ཐོབ་སྟེ་ཡུལ་ཁམས་དེ་ཕལ་པའི་སྐྱེ་བོས་སྟོངས་པར་གྱུར་ཏོ། །འདི་ནི་ཡེ་ཤེས་ཐིག་ལེ་ལས་ལུང་བསྟན་པའི་ཨིནྡྲ་བྷཱུ་ཏི་ཡིན་ལ་སློབ་དཔོན་པདྨའི་ཡབ་དོད་དེའང་ཡིན་པ་སྙམ་ཞིང་ཨིནྡྲ་བྷཱུ་ཏི་གསུམ་༼ཙ༢༤བ༽ལས་ཆེན་པོ་ཅེས་བྱའོ། །

དེ་ནས་ཨོ་ཌྱན་གྱི་ཡུལ་དེ་མཚོ་ཆེན་པོ་ཅིག་དུ་གྱུར་སྟེ་ཕྱག་རྡོར་གྱིས་ཀླུ་རྣམས་ལ་རྒྱུད་གཏད་པས་མཚོ་འགྲམ་དུ་སྤྲུལ་པའི་ལུས་ཀྱི་གྲོང་བཅས་ཤིང་མཐར་མིར་གྱུར་སྟེ་དེའི་ཚེ་ཌོམྦི་ཧེ་རུ་ཀས་ཆང་ཚོང་མ་བི་ན་ས་བཏུལ་ཞིང་དེས་སྲས་ལཱ་བ་བ་བསྐྱེད་པས་རྒྱལ་པོ་ཨིནྡྲ་བྷཱུ་ཏི་བཏུལ་བར་བཀའ་བཞི་རྒྱུད་པ་ལ་གྲགས་པ་འདི་ནི་ཨིནྡྲ་བྷཱུ་ཏི་བར་པ་ཅེས་བྱ་བ་བདེ་མཆོག་གི་འགྲེལ་པ་མཛད་པ་པོ་ཀ་མ་པ་ལའམ་ལཱ་བ་པ་ཞེས་པ་ཡང་རྒྱལ་པོའི་བླ་མ་འདིའོ། །དེ་ནས་ཅི་ཞིག་ན་དྲང་སྲོང་འགྲོ་བ་དབུགས་འབྱིན་ཞེས་བྱ་བས་རྒྱལ་པོ་སྲས་མོ་ལྷ་མོ་རོལ་པ་ཆེན་མོ་གྲུབ་པ་ལ་བཀོད། དེ་ནས་རིམ་བཞིན་རྒྱལ་པོ་དཔའ་བོ་རྡོ་རྗེ། མདུན་ན་འདོན་དམ་ཚིག་རྡོ་རྗེ། ཞིང་པ་པདྨའི་རྡོ་རྗེ། ཆང་ཚོང་མ་ལྷན་ཅིག་སྐྱེས་པའི་རྡོ་རྗེ། ཐ་ག་པ་དགའ་བའི་རྡོ་རྗེ། བྲམ་ཟེ་མོ་རྡོ་རྗེ། འབྲེལ་ཁན་གྲུབ་པའི་རྡོ་རྗེ། དཔལ་ལྡན་ཀུན་འགྲོའི་མགོན་པོ། རྣལ་འབྱོར་པ་ཐུགས་ཀྱི་རྡོ་རྗེ། ལྕམ་ལཀྵྨི་ཆེན་མོ། དེས་རྒྱལ་པོ་ཨིནྡྲ་བྷཱུ་ཏི་རྗེས་སུ་བཟུང་རྒྱལ་པོ་དེ་ཨ་ཝ་དྷུ་ཏི་མཛད་པས་ལཱ་བ་པར་གྲགས་པར་ལྷན་ཅིག་སྐྱེས་གྲུབ་རྩ་འགྲེལ་ལས་བཤད་པ་ནི་ཨིནྡྲ་བྷཱུ་ཏི་ཆུང་བ་སྟེ་གསུམ་པའོ། །

ཁྱད་པར་དུ་དྲི་མ་མེད་པར་གྲགས་པས་བསྟན་པའི་མདོར་གསུངས་པ་ལི་ཙཱ་ཝི་དྲི་མ་མེད་པར་གྲགས་པ་དེ་ཉིད་གནས་གཙང་གི་ལྷའི་རྣམ་པས་སྐལ་ལྡན་རྗེས་སུ་འཛིན་པ་བྱང་ཆུབ་སེམས་དཔའ་བློ་གྲོས་རིན་ཆེན་དུ་བསྟན་སྟེ་དེས་ས་ར་ཧ་དང་ཀླུ་སྒྲུབ་རྗེས་སུ་བཟུང་ནས་དེ་ལ་དར་བ་ནི་གསང་འདུས་འཕགས་སྐོར་ཞེས་བྱའོ། །

འཇམ་པའི་དབྱངས་ཀྱིས་བྱིན་གྱིས་བརླབས་པ་སློབ་དཔོན་སྒེག་པའི་རྡོ་རྗེའམ་དཔལ་སྣ་ཚོགས་གཟུགས་ཅེས་བྱ་བས་ཀྱང་གསང་འདུས་ཀྱི་འགྲེལ་པ་ཉེ་བར་ལེན་པ་ལ་སོགས་པ་མཛད་ཅིང་བི་ཤཱ་མི་ཏྲས་ཀྱང་དེའི་རྗེས་སུ་འབྲེངས་སྟེ་མཛད་དོ། །འདི་ནི་སྒེག་པའི་རྡོ་རྗེ་སྔ་མ་སྟེ་བོད་དུ་བསྟན་པ་བྱུང་བའི་སྔོན་དུ་བྱོན་པ་དམ་ཚིག་གསལ་བཀྲ་མཛད་པོ་ཡིན་ལ། ཕྱི་མ་ནི་ཛེ་ཏ་རི་དགྲ་ལས་རྣམ་པར་རྒྱལ་བ་འཇམ་དཔལ་ལས་དངོས་སུ་ཆོས་མཐའ་དག་གསན་པ་དེས་ལོ་བརྒྱ་ལོན་པ་༼ཙ༢༥ན༽ན་ཚེ་ཚད་ལོ་བཅུ་ལས་མེད་པས་ངའི་ཆོས་རྣམས་སྣོད་ལྡན་ལ་བྱིན་ཞིག་གསུངས་པ་ན་ཛམ་གླིང་ལ་ལན་གསུམ་གཟིགས་པས་མ་ག་དྷ་ན་མ་ཧེའི་རྫི་བོ་ལོ་བརྒྱད་བཅུ་ལོན་པ་ཅིག་སྣོད་ལྡན་དུ་གཟིགས་ནས་ལས་འདི་ཞོག་ལས་ཆོས་སྒོར་ཞུགས་ཅིག་གསུངས་པས། ཡི་གེ་ཡང་མི་ཤེས་འཚོ་བའང་མེད། རྒས་པས་ཚེ་ཕྱི་མ་ལ་རྗེས་སུ་འཛིན་པར་ཞུས་ཟེར་བ་ལ། འཇམ་དཔལ་དཀར་པོའི་སྒྲུབ་ཐབས་གནང་སྟེ་ཞག་བདུན་བསྒྲུབ་པས་འཇམ་དཔལ་ཞལ་གཟིགས། ཆོས་ཐམས་ཅད་རང་བྱུང་དུ་ཤེས་པའི་པཎྜི་ཏར་གྱུར་སྟེ་བློ་གྲོས་ཅན་ནམ་པཎྜི་ཏ་མ་ཏི་ཅེས་གྲགས། འཁྲུངས་སའི་མིང་གིས་ནོར་བུ་གླིང་པ་དང་། གསང་མཚན་སྒེག་པའི་རྡོ་རྗེར་གྲགས། ང་རྒས་པས་བཤད་པ་མི་ཁོམ་སྒྲུབ་པ་བྱེད་ཞུས་པས་ཁྱོད་རང་གི་ཚེ་ལྷག་ལོ་བཅུ་ཡོད་པ་དང་། ངའི་ཚེ་ལྷག་ལོ་བརྒྱད་ཡོད་པ་ཁྱོད་ལ་བྱིན་གྱིས་ལོ་བཅོ་བརྒྱད་འགྲོ་དོན་གྱིས། དེ་ནས་རྗེ་བཙུན་ལ་གསོལ་བ་ཐོབ་དང་ཚེ་ཉི་ཟླ་དང་མཉམ་ཡང་སྲིད་གསུངས་སྟེ་སློབ་དཔོན་མཁའ་སྤྱོད་དུ་བྱོན་པར་འཇམ་དབྱངས་དཀར་པོའི་ལོ་རྒྱུས་ལས་བཤད་པའི་ཛེ་ཏ་རི་འདི་ནི་ན་རོ་པ་པཎྜི་ཏ་མཛད་ནས་བྱང་སྒོ་སྲུང་བའི་དུས་ཀྱི་སྒོ་སྲུང་ཅིག་ཡིན་ལ། སྒེག་པའི་རྡོ་རྗེའི་སུམ་སློབ་ཁ་ཆེ་པཎ་ཆེན་ཡིན་ནོ། །

སློབ་དཔོན་སངས་རྒྱས་ཡེ་ཤེས་ནི་སློབ་དཔོན་སེང་གེ་བཟང་པོ་ལས་མཁས་པར་སྦྱངས། སྒེག་པའི་རྡོ་རྗེ་ལས་རྣལ་འབྱོར་རྒྱུད་མན་དང་རྣལ་འབྱོར་མ་གུ་ནེ་རུ་ལས་བླ་མེད་མང་དུ་གསན། རྡོ་རྗེ་རྣལ་འབྱོར་མ་གདོལ་བའི་བུ་མོ་བསྟན་པས་རྗེས་སུ་བཟུང་སྟེ་ཛམྦྷ་ལ་གྲུབ། ཛཱ་ལནྡྷ་རར་སློབ་དཔོན་བྱིས་པ་ཆུང་བའི་ཞབས་ལ་མ་རྒྱུད་དུ་མ་མཉན། ཡུལ་ཀཾ་ཀོ་ན་ཞེས་ན་མཁའ་ལ་ནགས་ཚལ་འཁྲིགས་པ་ན་སློབ་དཔོན་ཀླུ་སྒྲུབ་ཀྱི་སློབ་མ་སྲུང་བའི་ཞབས་ཅེས་པ་ཐབས་རྒྱུད་ལ་མཁས་པ་བྲམ་ཟེ་ཙ་དྲ་ར་ལ་སོགས་སློབ་མ་རྫུ་འཕྲུལ་ཅན་མང་པོས་བསྐོར་བ་ཐམས་ཅད་ཀྱི་འཚོ་བ་ནོར་རྒྱུན་མས་ཉིན་རེ་ཞིང་སྦྱོར་བ། དེ་ལ་ལོ་དགུར་བསྟེན་སྟེ་སྐྱེད་རིམ་གྱིས་སྐྱེ་བ་གཅིག་གིས་ཐོགས་པར་གྲུབ་ཅིང་ཟླ་བ་བཅོ་བརྒྱད་དུ་སྤྲོས་བཅས་ཀྱི་༼ཙ༢༥བ༽སྤྱོད་པ་མཛད། དེ་ཁོ་ན་ཉིད་རྟོགས་པར་བྱ་བའི་ཆེད་དུ་རྡོ་རྗེ་གདན་གྱི་རྒྱབ་ཀུ་པ་ཛའི་ནགས་གཅན་གཟན་གདུག་པས་གང་བར་བཞུགས་སྟེ་འགྲོ་བ་རྣམས་བདག་འདྲ་བར་གཟིགས་སྟེ་ཟླ་བ་དྲུག་དུ་ལྷ་གནད་ལ་བོར་བ་ན་སློབ་དཔོན་འཇམ་དཔལ་བཤེས་གཉེན་བྱོན་སྟེ་དེ་ཡང་ཁང་ཆུང་དུ་བ་ཅན་ཞིག་གི་ཕྱི་ན་བཙུན་རྒན་འབན་པོ་ཤམ་ཐབས་བྱེ་བ་ཆོས་གོས་ལ་ཐོད་བྱས་ནས་ཞིང་རྨོ་ཞིང་རོལ་དུ་འབུ་མང་པོ་དམར་ཉོག་གིས་འཆི་བ། ཆུང་མ་རྒན་མོ་མི་སྡུག་པ་ཅིག་དང་ཁྱི་མོ་ནག་མོ་མཚན་མ་དཀར་བ་དང་བཅས་པ་གཟིགས་སྟེ་ཐེ་ཚོམ་སྐྱེས་པ་ན་བཙུན་རྒན་དེས་དགེ་སློང་འདི་ལ་དྲོ་དྲོངས་ཅིག་ཟེར་ནས་ནང་དུ་ཁྲིད་སྟེ་ཆུ་མིག་ཞིག་འདུག་པ་ནས་ཆུ་དང་ཉ་མང་པོ་བཅུས་སྟེ་བཙོས་ནས་སྣོད་དུ་བྱུང་བ་ལ་ཁྱི་མོ་དེས་འོ་མ་སྐྱུགས་ན་བླུག་སྟེ་བྱིན་པ་མ་ཟོས་པ་ན་བཙུན་རྒན་དེ་བྱུང་ནས་ད་འོ་ན་ཁྲུས་ལ་བྱིན་ཟེར་སྟེ་སླར་འབྲས་བཙོས་སྟེ་བྱིན། ཟོས་ཟིན་པ་ན་ན་མཁའ་ལ་འཇམ་པའི་རྡོ་རྗེའི་དཀྱིལ་འཁོར་སྤྲུལ་ནས་ང་དང་འདི་གང་ལ་མོས་གསུང་བ་ན་དཀྱིལ་འཁོར་ལ་མོས་པར་ཞུས་པས་སློབ་དཔོན་དང་འཁོར་གཉིས་ཀྱང་ནང་དུ་སོང་བ་ན་གཞན་མི་གནང་བར་ཁང་པ་ཅིག་ལམ་བྱུང་བའི་ནང་དུ་ཕྱིན་པས་འཇམ་དཔལ་རྡོ་རྗེའི་དཀྱིལ་འཁོར་མངོན་སུམ་དུ་བཞུགས་པས་དབང་བསྐུར་ཞིང་རྗེས་སུ་གཞལ་ལུང་གསུངས་པས་དེ་ཁོ་ན་ཉིད་རྟོགས་ཤིང་ཟས་མ་ཟོས་པ་དང་སྤྲུལ་པ་ལ་བདམ་པས་ཚེ་འདིར་ཟུང་འཇུག་གི་སྐུ་མི་འགྲུབ་སྟེ་བར་དོར་མཆོག་འགྲུབ་པས་བསྟན་བཅོས་མང་དུ་རྩོམས་ཅིག་གསུངས་སྟེ་མི་སྣང་བར་གྱུར་ཏོ། །

དེར་སློབ་དཔོན་གྱིས་སྒྲུབ་ཐབས་ཀུན་དུ་བཟང་པོ་ལ་སོགས་པ་ལུང་གིས་ཟིན་པའི་ཆོས་བཅུ་བཞི་མཛད། སློབ་དཔོན་ཚོགས་སུ་ཆོས་གསུང་བ་ན་སློབ་དཔོན་འཇམ་དཔལ་བཤེས་གཉེན་བན་ཧྲུལ་དུ་བྱོན་པ་ལ་ཕྱག་མ་མཛད། དབེན་པར་ཕྱག་མཛད་པས་ད་ཅི་ཅིའི་ཕྱིར་མི་བྱེད་གསུངས། མ་མཐོང་ངོ་ཞུས་པས་མཐོང་བཞིན་དུ་མ་མཐོང་ཞེས་སྨྲ་ན་མིག་ལྷུང་བར་གྱུར་ཅིག་ཞེས་གསུངས་པས་སྤྱན་འབྲས་གཉིས་ས་ལ་ལྷུང་། ༼ཙ༢༦ན༽སླར་སྤྱན་འབྲས་བཅུག་སྟེ་ཉིན་མཚན་གཉིས་གར་མཐོང་བ་ལྷའི་མིག་བྱིན། སློབ་མའི་མཆོག་བཅོ་བརྒྱད་བྱུང་ཞིང་མར་མེ་མཛད་བཟང་པོ་ལ་སོགས་པ་བཞི་ཚེ་དེ་ཉིད་ལ་གྲུབ་ཅིང་སྨན་པའི་ཞབས་ཀྱི་ཞལ་ལུང་གི་འགྲེལ་པ་སོགས་མཛད། ཐ་ག་ནས་མཛད་པའི་རྒྱུད་ཀྱི་འགྲེལ་པ་དང་། ཤནྟི་པའི་འགྲེལ་པ་སྙིམ་པའི་མེ་ཏོག་ཡང་ཡེ་ཤེས་ཞབས་ལུགས་ཡིན་ལ་རྗེས་འབྲེང་གིས་མཛད་པ་ནི་ཤིན་དུ་མང་ངོ། །སློབ་དཔོན་ཀུན་སྙིང་གིས་གསང་འདུས་ཀྱི་འགྲེལ་ཆེན་པོ་ཏི་དྲུག་དུ་ལོངས་པ་མཛད། འཕགས་སྐོར་དང་ཡེ་ཤེས་ཞབས་ལུགས་གཉི་ག་ལོ་ཆེན་དང་སྨྲྀ་ཏི་དང་གཙོ་བོར་མར་པ་ཆོས་ཀྱི་བློ་གྲོས་དང་འགོས་ཁུག་པ་ལྷ་བཙས་ལས་བརྒྱུད་སྟེ་བོད་ཡུལ་དུ་ཆེས་དར་བར་གྱུར་ཏོ། །

བདེ་མཆོག་གི་ཕྱོགས་ལ་རང་བཞིན་གྱི་གནས་སུ་ལོངས་སྐུ་རྒྱུའི་ཧེ་རུ་ཀས་ཆོས་སྟོན་པ་རྒྱུན་མི་ཆད་པ་ཉིད་ལས་སྤྲུལ་སྐུ་འབྲས་བུའི་ཧེ་རུ་ཀར་བཞེངས་ཚུལ་ནི། རྩོད་ལྡན་གྱི་ཐོག་མའི་ཚེ་ལྷ་ཆེན་པོ་དབང་ཕྱུག་ཞི་རྒྱས་དབང་དྲག་གི་སྐུ་བཞིས་རི་རབ་གྱི་རྩེ་དང་གཞན་འཕྲུལ་དབང་བྱེད་སོགས་སུ་བཙུན་མོ་བཞི་དང་རྟག་དུ་རོལ་བས་གནས་ཅིང་། དེའི་ཚེ་བར་སྣང་ནས་ལྷ་དང་དྲི་ཟ་བཞི། ས་སྟེང་ནས་གནོད་སྦྱིན་དང་སྲིན་པོ་བཞི། ས་འོག་ནས་ཀླུ་དང་ལྷ་མིན་བཞི་སྟེ་ཉི་ཤུ་རྩ་བཞི་འཁོར་དུ་བྱུང་བ་ལ་པུལླི་ར་མ་ལ་ལ་སོགས་ཡུལ་ཉི་ཤུ་རྩ་བཞི་བགོས་ནས་བྱིན། བརྒྱད་ཚན་རེ་ཞིང་མཁའ་སྤྱོད། ས་སྤྱོད། ས་འོག་སྤྱོད་པའི་གནས་སུ་གྲགས། རྡོའི་ལིདྒ་མགོའི་དབྱིབས་ཅན་སོགས་རེ་རེ་བྱིན་སྟེ་དེ་ལ་མཆོད་ཅིང་ཕྲ་མེན་མ་མགོ་བརྙན་ཅན་བཞི་དང་མི་འམ་ཅི་མོ་ཕྱེད་མདོག་ཅན་བཞི་སྟེ་བརྒྱད་ལ་དུར་ཁྲོད་བརྒྱད་བྱིན་སྟེ་འདོད་པའི་ཁམས་སྟོངས་པ་ཙམ་དུ་ཟ་བར་བྱེད་ལ་དེ་ནི་གདུལ་བྱའི་ཧེ་རུ་ཀའོ། །

བཅོམ་ལྡན་འདས་རྡོ་རྗེ་འཆང་ཆེན་པོ་ཉིད་རི་རབ་ཀྱི་རྩེར་འཁོར་ལོ་སྡོམ་པར་བཞེངས་པས་དབང་ཕྱུག་དང་ཨུ་མ་བརྫིས་སྟེ་དབང་ཕྱུག་ས་འོག་དུ་སངས་རྒྱས་༼ཙ༢༦བ༽ལ་མི་སྐྱོད་པ་སོགས་རིགས་ལྔས་གཞལ་ཡས་ཁང་དང་། ཀུན་བཟང་ནས་བཟང་སྐྱོང་གི་བར་སེམས་དཔའ་ཉེར་བཞི་དང་རྡོ་རྗེ་ཕོ་ཉ་མོ་དང་ཙུནྡྷ་སོགས་ནས་གཙུག་ཏོར་མ་དང་རྡོ་རྗེ་འཇིགས་བྱེད་མའི་བར་ལྷ་མོ་ཉེར་བཞི་པོ་རྣམ་ཐོད་དུམ་དང་རབ་གཏུམས་མ་ལ་སོགས་པའི་དཔའ་བོ་དཔའ་མོ་དང་འཇིག་རྟེན་གསུམ་རྒྱལ་དང་གོ་རི་སོགས་ཁྲོ་བོ་ཡབ་ཡུམ་བརྒྱད་ཀྱིས་སྒོ་མ་བཞིས་ཕྲ་མེན་མ་བཞི་འདུལ་ཕྱིར་ཡབ་གདོང་བརྙན་དུ་སྦས་ཤིང་མཚམས་མ་བཞིས་ཡབ་ཕྱེད་མདོག་དུ་སྦས་སྟེ་གདུལ་བྱའི་མིང་དང་ཆ་ལུགས་ཇི་ལྟ་བར་བསྒྱུར་བའི་འཁོར་དང་མཆེད་པའི་ལྷ་མོ་བཅུ་གཉིས་དང་གོ་ཆའི་ལྷ་དང་སྐྱེ་མཆེད་ཀྱི་ལྷ་རྣམས་སོ་སོས་སྤྲུལ་སྟེ་ཕུལ་ནས་གདུལ་བྱ་རྣམས་ཐིམ་ལོངས་སྤྱོད་བདག་པོ་གསུམ་གྱིས་འཚང་རྒྱ་བར་བྱེད་པ་ན་གདུལ་བྱེད་ཀྱི་ཧེ་རུ་ཀའོ། །དེ་ལྟར་གནས་ཡོ་བྱད་རྒྱན་ཆ་སྲོག་སྔགས་སོགས་ཐམས་ཅད་ཡེ་ཤེས་ཀྱི་ངོ་བོ་བྱིན་གྱིས་བརླབས་སྟེ་རྩ་རྒྱུད་རྒྱས་པ་འབུམ་ཕྲག་གསུམ་པ་དང་མངོན་པར་བརྗོད་པ་འབུམ་པ་དང་ན་མཁའ་དང་མཉམ་པ་འབུམ་པ་དང་ཉུང་ངུའི་རྒྱུད་དང་འབུམ་ཕྲག་སུམ་བཅུ་སོ་དྲུག་གི་ཚད་ཅན་མཁའ་འགྲོ་མཚོ་དང་། དེ་དང་ཚད་མཉམ་པའི་ཡེ་ཤེས་རྒྱ་མཚོ་སྡོམ་པ་རྒྱ་མཚོ་དབྱེ་བ་རྒྱ་མཚོ་དེ་ཉིད་རྒྱ་མཚོ་སྟེ་རྒྱ་མཚོ་དྲུག་ལ་སོགས་པ་གསུངས་ཤིང་བཀའ་བསྡུ་བ་པོ་རྣམས་ཀྱིས་བསྡུས་སྟེ་ཕལ་ཆེར་མཁའ་འགྲོའི་ཕྱག་ན་བཞུགས་པ་ཡིན་ལ། རྒྱུད་བསྡུས་པ་རྣམས་ཤཱཀྱའི་རྒྱལ་པོས་སྔོན་བྱུང་བསྐྱར་བའི་ཚུལ་དུ་གསུངས་པའོ། །སླར་ཕྱག་ན་རྡོ་རྗེ་དང་ཡེ་ཤེས་ཀྱི་མཁའ་འགྲོས་ས་ར་ཧ་དང་ཀླུ་སྒྲུབ་ལ་གསུངས་ཤིང་རྩ་རྒྱུད་ལེའུ་ལྔ་བཅུ་པ། སྐྱེད་རིམ་སྟོན་པ་མངོན་བརྗོད་བླ་མ། སྐྱེད་རྫོགས་གསལ་བར་བྱེད་པ་སྡོམ་འབྱུང་། ཐུན་མོང་གི་བཤད་རྒྱུད་རྡོ་རྗེ་མཁའ་འགྲོ་ཕྱོགས་མཐུན་ཧེ་རུ་ཀ་མངོན་བྱུང་དང་ན་མཁའ་དང་མཉམ་པ་དང་རྣལ་འབྱོར་མཐུན་སྦྱོར་དང་ཨ་ར་ལི་ལ་སོགས་པ་སྤྱན་དྲངས་ནས་དར་ཞིང་གཙོ་བོར་ལོ་ནག་དྲིལ་གསུམ་གྱིས་རྒྱས་པར་མཛད་སྟེ་ཏེ་ལོ་ན་རོ་ཆོས་འདིའི་༼ཙ༢༧ན༽བདག་པོར་གྱུར་ལ། དེ་དག་གི་རྣམ་ཐར་ནི་བཀའ་བཞི་རྒྱུད་པར་འཆད་དོ། །

བོད་ཏུའང་ལོ་ཙཱ་བ་ཆེན་པོ་རིན་ཆེན་བཟང་པོ་དང་ཇོ་བོ་རྗེ་དང་ཕམ་ཏིང་བ་དང་། མར་དོ་ཆོས་དབང་དང་། ལོ་ཆུང་གྲགས་འབྱོར་ཤེས་རབ་རྣམས་ཀྱིས་དར་རྒྱས་སུ་མཛད་ལ་པུ་རངས་ལོ་ཆུང་ནི་མཁའ་སྤྱོད་དངོས་སུ་གྲུབ་བོ། །སྤྱིར་རྩ་རྒྱུད་ཀྱི་སྟོད་འགྲེལ་ཕྱག་ན་རྡོ་རྗེ་མཛད་པ་དང་། ལཱ་བ་པའི་དཀའ་འགྲེལ་དང་། ལྷ་སྦས་དང་རྒྱལ་བ་བཟང་པོ་དང་ཏ་ཐཱ་ག་ཏ་རཀྵི་ཏ་དང་། ཨིནྡྲ་བོ་དྷི་དང་། རྒྱལ་དཀའ་ཟླ་བའི་འགྲེལ་པ་སོགས་དང་། སྐལ་ལྡན་གྲགས་པའི་དཔའ་བོ་ཡིད་འོང་སོགས་དང་། སྡོམ་འབྱུང་གི་དཀའ་འགྲེལ་རཏྣ་རཀྵི་ཏས་མཛད་པ་དང་། རྡོ་རྗེ་མཁའ་འགྲོའི་འགྲེལ་པ་བྷ་ཝ་བྷ་དྲས་མཛད་པ་དང་། མཁའ་འགྲོ་རྒྱ་མཚོའི་འགྲེལ་པ་གྲུབ་གཟིངས་སྟོང་ཕྲག་བརྒྱད་པ་པདྨ་བཛྲས་མཛད་པ་སོགས་སྤྱིར་བདེ་མཆོག་གི་རྒྱུད་རྒྱ་གཞུང་པོ་ཏི་བཅུ་ཙམ་བཞུགས་སོ། །

དགྱེས་རྡོར་ནི་འབྲས་བུའི་ཧེ་རུ་ཀ་མི་སྐྱོད་དགྱེས་པ་རྡོ་རྗེར་བཞེངས་པས་རྒྱུད་བསྟན་པ་སྟེ། ཕྱག་ནི་བཅུ་དྲུག་ཞབས་བཞི་པ། །སོགས་དང་། དེ་ལ་བདག་མེད་མས་ཞུས་པ། །ཅེས་སོ། །ཆོས་ནི་རྒྱས་པ་འབུམ་བདུན། འབྲིང་འབུམ་ལྔ། བསྡུས་པ་བརྟག་གཉིས་སྟེ་རྩ་བའི་རྒྱུད། རྒྱུད་ཕྱི་མ་ཕྱག་ཐིག །ཕྱི་མའི་ཕྱི་མ་ཡེ་ཤེས་སྙིང་པོ། ཡེ་ཤེས་ཐིག་ལེ། བཤད་རྒྱུད། སྙིང་པོའི་རྒྱུད། གྲུབ་པ་ངེས་བསྟན། འབྲས་བུའི་རྒྱུད་དེ་ཁོ་ན་ཉིད་ཀྱི་སྒྲོན་མེ་རྣམས་ལས་རྩ་རྒྱུད་རྒྱས་པ་འབུམ་བདུན་དང་འབྲིང་འབུམ་ལྔའི་བརྟག་པ་ཕྱི་མ་རྣམས་དང་གྲུབ་པ་ངེས་བསྟན་བོད་དུ་མ་འགྱུར་ལ། གཞན་རྣམས་དང་ཐུན་མོང་མ་ཡིན་པའི་བཤད་རྒྱུད་རྡོ་གུར་དང་བཅས་པ་ཕེབས་སོ། །བརྟག་གཉིས་འདི་མིང་མཐུན་དུ་འདོད་པ། རྩ་རྒྱུད་བསྡུས་པར་འདོད་པ། ཕྱུང་བའི་རྒྱུད་དུ་འདོད་པ་སྟེ་གསུམ་ལས་རྡོ་རྗེ་སྙིང་འགྲེལ་དུ་རྩ་རྒྱུད་བསྡུས་པར་བཤད་པ་ལ་རིན་ཆེན་རྒྱན་འདྲར་དེ་བཀའ་ནས་ཕྱུང་རྒྱུད་དུ་འཆད་མོད་ཀྱང་འབུམ་ལྔའི་བརྟག་པ་དང་པོ་གཉིས་བརྟག་པ་སུམ་བཅུ་པོའི་མདོར་༼ཙ༢༧བ༽བསྟན་ནམ་དོན་བསྡུར་གནས་པས། རྡོ་རྗེ་སྙིང་པོ་མངོན་བྱང་ཆུབ། །བརྟག་པའི་རྒྱལ་པོ་དང་པོ་སྟེ། །སྒྱུ་མའི་བརྟག་པ་གཉིས་པ་ཡིན། །ཞེས་པ་ལྟར་བརྟག་པ་དང་པོ་གཉི་ག་ཕྱུང་བ་ཡིན་ལ། ཡེ་ཤེས་ཐིག་ལེར་རྩ་རྒྱུད་བརྟག་གཉིས་མ་བཤད་པའང་འབུམ་ལྔ་བཤད་པས་ཟློས་པ་སྤོང་བའི་ཕྱིར་ཡིན་ལ། གོང་དུ་བརྟག་པ་བཅུ་གཉིས་པར། །རྒྱས་པར་གསུངས་པ་མདོ་རུ་བསྡུ། །ཞེས་དང་། ཅི་གསུངས་སྦྱིན་སྲེག་བྱས་ནས་ནི། །ཞེས་པ་ནི་སྔར་འབུམ་བདུན་དུ་བསྟན་པ་བཞིན་ཞེས་པ་སྟེ་རྩ་བརྒྱུད་བསྡུས་པ་ཡིན་པས་རྡོ་རྗེ་སྙིང་འགྲེལ་དང་མི་འགལ་ཞིང་ལེའུ་དང་པོ་གཉིས་ཕྱུང་བ་ཡིན་པས་ན་རོ་ཡབ་སྲས་ཀྱི་བཞེད་པ་གྲུབ་བོ་ཅེས་ཁོ་བོ་སེམས་སོ། །རྡོ་རྗེ་སྙིང་འགྲེལ་དང་། སྤྱད་དཀའ་ཟླ་བའི་འགྲེལ་པ་ཀུ་མུ་ད་དང་། ཤཱིནྟ་པའི་མུ་ཏིག་ཕྲེང་བ་སོགས་རྩ་རྒྱུད་ཀྱི་འགྲེལ་པ་བཅུ་གསུམ་ཙམ་དང་། ཨིནྡྲ་བོ་དྷིའི་གུར་གྱི་དཀའ་འགྲེལ་སོགས་དགྱེས་རྡོར་གྱི་རྒྱུད་འབྲེལ་རྒྱ་གཞུང་པོ་ཏི་བཅུ་གཉིས་ཙམ་བཞུགས་ལ་བོད་དུའང་ས་རྔོག་གཉིས་སོགས་སྒོ་དུ་མ་ནས་དར་རོ། །འདི་ལ་འགོས་འབྲོག་གིས་ཧེ་བཛྲ་ཞེས་པའི་ཧེ་བོད་སི་གསལ་བྱེད་ཧེ་སྔོན་དུ་བྱིན་པ་ཡིན་པར་བསམས་ནས་ཀྱེ་རྡོ་རྗེ་ཞེས་བསྒྱུར་བ་ལྟར་ཐམས་ཅད་ལ་གྲགས་མོད་ཀྱང་། དེ་ལྟར་ན་མཚན་དངོས་རྡོ་རྗེ་ཁོ་ནར་འགྱུར་ལ། ཧེ་ནི་སྙིང་རྗེ་ཆེན་པོ་ཉིད། །ཞེས་པ་ནུས་པ་གཏན་མེད་འགྱུར་བས་དགྱེས་པའམ་རོལ་བའི་ཧེ་ལ་དང་བཛྲའི་ཡ་ཡིག་ཕྱིས་ནས་དགྱེས་པའི་རྡོ་རྗེའམ་རོལ་པའི་རྡོ་རྗེར་འདོན་པ་རྗེ་མར་པ་དང་རྗེ་རང་བྱུང་བའི་བཞེད་པ་ཉིད་ངེས་པར་དགོས་སོ། །

གཞན་ཡང་གདན་བཞི་དང་མ་ཧཱ་མཱ་ཡ་སོགས་སྤྲུལ་བཤད་དུ་གསུངས་པ་དང་། སངས་རྒྱས་ཐོད་པ་ནི་ཡུམ་གྱི་བ་གར་མྱ་ངན་ལས་འདས་པར་བསྟན་ན་དབུ་ཐོད་ཀྱི་ནང་ནས་རྒྱུད་ཀྱི་གླེགས་བམ་བྱུང་བར་སྣང་བ་སྟེ། མདོར་ན་རྒྱུད་སྡེ་མཐའ་དག་ཡེ་ཤེས་ཀྱི་མཁའ་འགྲོ་རྣམས་དང་། ཀླུ་སྒྲུབ་ཡབ་སྲས་ཀྱིས་མི་ཡུལ་དུ་སྣང་བར་མཛད་ལ། རྒྱུད་ཁ་ཅིག་ཀླུ་སྒྲུབ་ཀྱིས་ལྐུགས་པར་བརྫུས་དེ་ཨོ་ཌྱན་ནས་བླངས་པར་ཡང་༼ཙ༢༨ན༽རྔོག་པ་ཁ་ཅིག་འཆད་དོ། །

དཔལ་དུས་ཀྱི་འཁོར་ལོ་ལ་རེད་མདའ་པས་སྐུར་པ་བཏབ་པའི་དོགས་པ་ཅུང་ཟད་བསལ་བར་བྱ་སྟེ་རྒྱུད་ཀྱི་ཐོག་མར་ཨེ་ཝཾ་མེད་པ་མ་གྲུབ་སྟེ། དོན་གྱི་ཨེ་ཝཾ་ཡོད་པའི་ཕྱིར། ཨེ་ཝཾ་ལ་སྒྲ་དོན་གཉིས་སུ་འབྱེད་པའང་རྒྱུད་འདི་ཁོ་ནའི་ཁྱད་ཆོས་སོ། །རྒྱུད་འདི་མི་ཤེས་ན་ཨེ་ཝཾ་གཟུགས་སྒྲུབ་དང་སྒྲ་སྒྲུབ་སོགས་ཨེ་ཝཾ་ཉིད་ཤེས་མི་ནུས་པས་ཁྱེད་ཅག་ཨེ་ཝཾ་གྱི་མིང་ལ་མོས་པ་བྱེད་པར་ཟད་དོ། །འཇམ་དཔལ་མཚན་བརྗོད་ཀྱང་སྤྱིར་རྒྱུད་ཀྱི་དུམ་བུ་ཡིན་ཡང་དོན་གྱི་ཨེ་ཝཾ་ཡོད་སྟེ། ཨ་ཐ་ཤྲི་རྨན་བཛྲ་དྷ་ར། ཞེས་ཨ་ཤེས་རབ་དང་ཐ་ཐབས་ཡིན་པའི་ཕྱིར། བསྡུས་རྒྱུད་ལ་སྔ་ཕྱི་བཤད་པ་མི་མཐུན་པ་ནི་སྐབས་སོ་སོར་དོགས་པ་སེལ་བར་འགྱུར་རོ། །གང་གིས་བླངས་པའི་ཁུངས་མེད་པ་མ་གྲུབ་སྟེ་ཙི་ལུ་པས་པད་དཀར་གྱི་སྤྲུལ་པ་ལས་བླངས་པ་དང་དུས་ཞབས་པས་བླངས་པ་སོགས་གསུངས་པའི་ཕྱིར། དུས་ཀྱི་འཁོར་ལོའི་ཐ་སྙད་གསུངས་སྟེ་བཤད་རྒྱུད་རྡོར་ཕྲེང་ལས། ཧེ་རུ་ཀ་དང་དུས་འཁོར་ལོ། །དང་པོའི་སངས་རྒྱས་ལ་སོགས་མཚན། །ཞེས་རྒྱུད་སྟོན་པ་པོའི་སོ་སོའི་མཚན་གྱི་རྣམ་གྲངས་སུ་གསུངས་པའི་ཕྱིར། དོན་གྲུབ་སྟེ་རྒྱལ་པོ་ཨིནྡྲ་བོ་དྷིའི་མཉམ་སྦྱོར་འགྲེལ་པ་སོགས་སུ་གྲུབ་ཆེན་མང་པོས་དུས་འཁོར་ཁུངས་སུ་མཛད་ཅིང་། ཇོ་བོས། དང་པོའི་སངས་རྒྱས་རྒྱུད་ཆེན་ལས། །ཅེས་གསུངས་པའི་ཕྱིར། ཤམྦྷ་ལའི་ཡུལ་ཡོད་སྟེ་འཇམ་དཔལ་རྩ་རྒྱུད་ལས་ཤམྦྷ་ལ་ཞེས་གསལ་བར་གསུངས་པའི་ཕྱིར། རྒྱུད་དོན་ཇི་ལྟ་བ་འབྱེད་པ་དང་སྐལ་ལྡན་རྗེས་སུ་འཛིན་པ་ལ་སྔགས་ཀྱི་གྲུབ་ཐོབ་དགོས་པར་སུས་ཀྱང་གོ་སྟེ་དེས་ན། རྒྱུད་དོན་ཇི་བཞིན་ཤེས་ལ་མངོན་ཤེས་ནི། །ལྔ་པས་ལྷག་པ་དྲུག་པོ་ངེས་པར་དགོས། །ཅེས་ཁོ་བོ་སྨྲའོ། །སྐྱེས་བུ་ཉི་ཤུ་རྩ་ལྔ་སོགས་དྲིས་པ་ལུང་མ་བསྟན་གྱི་དྲི་བའོ་ཟེར་བ་ལན་ལུང་དུ་མ་བསྟན་པ་ཅེས་པ་མཐོང་གི་ལུང་མ་བསྟན་གྱི་དྲི་བ་ཞེས་པ་མ་མཐོང་ལ་༼ཙ༢༨བ༽འཇིག་རྟེན་མཐའ་ལྡན་སོགས་དང་མཚུངས་ན་ལན་མི་གསུང་བར་རིགས་པས་རང་གི་འགལ་བ་ཁས་བླངས་པ་ཡིན་ནོ། །རྒྱང་འཕེན་པ་ནི་འབྱུང་བའི་མཐུ་ལས་སེམས་མེད་པར་སེམས་ཅན་སྐྱེ་བར་འདོད་ཀྱི་འབྱུང་བའི་སྐྱེ་གནས་ཅན་གཏན་མི་འདོད་ན་དྲོད་བཤེར་སྐྱེས་དྲོད་ཤེར་གྱི་རྐྱེན་གྱིས་སྐྱེ་བ་ཙམ་ཞིག་ཁྱེད་རང་ཡང་ཁས་མི་ལེན་ནམ། དུད་འགྲོ་སྐྱེ་གནས་བཞི་དང་ཞེས་པའི་འགྲེལ་པར། བརྫུས་སྟེ་སྐྱེས་པ་ནི་ལྗོན་ཤིང་ལ་སོགས་པ་སྟེ་སའི་སྐྱེ་གནས་སོ་ཞེས་བཤད་པ་འདི་ལ་བརྫུས་སྐྱེས་ཡིན་ན་དུད་འགྲོ་ཡིན་པས་ཁྱབ་པར་གོ་བ་ནི་སྔོན་མ་བྱུང་བའི་བློ་གྲོས་ཅིག་གོ །འཇིག་རྟེན་ཁམས་ཀྱི་ཚད་སོགས་བཤད་པ་ཡང་དག་མ་ཡིན་སྟེ་མངོན་པ་དང་མ་མཐུན་པའི་ཕྱིར། ཞེ་ན། འོ་ན་བདེ་དགྱེས་གསང་གསུམ་ག་ཡང་དག་མ་ཡིན་པར་ཐལ་སྟེ་ཐུན་མོང་གི་སྡེ་སྣོད་གསུམ་ག་དང་མ་མཐུན་པའི་ཕྱིར། བྱང་སྒྲ་མི་སྙན་སྡོམ་པའི་ཞིང་ཡིན་པར་འདིར་ཡང་མ་སྨས་ཤིང་གསེར་གྱི་འཁོར་ལོས་བསྒྱུར་བའི་ཁྲིམས་འཇུག་པར་མངོན་པར་ཡང་བཤད་དོ། །དེ་ལྟ་མོད་ཀྱི་འཕགས་པ་བྷ་ཀུ་ལ་འཁོར་བཅས་བཞུགས་པ་དྲན་པར་གྱིས་ཅིག །དེ་ལྟ་མོད་ཀྱི། རྣལ་འབྱོར་པ་ཡང་བློ་ཁྱད་ཀྱིས། །གོང་མ་གོང་མ་རྣམས་ཀྱིས་གནོད། །ཅེས་པ་ལ་ཁྱེད་ནི་འོག་མ་འོག་མ་དག་གི་གནོད་ཅེས་འཆད་པར་སྣང་ངོ་། །ཁམས་གོང་སོགས་ན་ས་བོན་དཀར་པོ་དངོས་སུ་འཛག་པ་ཡོད་པར་ཐལ། འཛག་པའི་བག་ཆགས་ཡོད་པའི་ཕྱིར་སྙམ་པ་འདི་ནི་དགུན་གྱི་ས་གཞི་ལ་ཆོས་ཅན། མྱུ་གུ་དངོས་སུ་ཡོད་པར་ཐལ། མྱུར་གུའི་ས་བོན་ཡོད་པའི་ཕྱིར་ཞེས་པ་ཁོ་ན་ཡིན་ནོ། །ཀུནྡ་སྤངས་བ་རྩ་ལྟུང་ལྔ་པ་ཡིན་ཡང་སྤྲོ་བའི་དུས་བདུན་བཤད་པ་གོ་བར་གྱིས་ཅིག །ཕར་ཕྱིན་ཐེག་པར་བཤད་པའི་ཟད་པར་བཅུ་དང་འདིར་བཤད་པའི་ཟད་པར་མིང་གཅིག་ཀྱང་དོན་མི་མཚུངས་སྟེ་འདིར་ཁམས་གོང་གི་རྒྱུ་སྙོམས་འཇུག་གི་བསམ་གཏན་ཁམས་དེ་དང་དེ་ཤས་ཆེ་བ་ལ་འཆད་དོ། །གྲུབ་མཐའ་བཞི་སངས་རྒྱས་ཀྱིས་མ་གསུངས་ན། དེ་ལ་བྱེ་༼ཙ༢༩ན༽བྲག་སྨྲ་བ་བསྟན། །ཞེས་སོགས་ཇི་ལྟར་དྲང་། མུ་སྟེགས་རྣམས་སྔོན་དགེ་སློང་རྐུན་པོས་བཅོམ་པ་ཅིག་གི་ཆ་ལུགས་མཐོང་བས་བྱུང་བ་དང་། སྟོན་པ་ཉིད་བརྒྱ་བྱིན་དུ་གྱུར་པ་ན་སྣོད་དང་མི་ལྡན་པ་ལ་ལམ་སྣ་ཚོགས་བསྟན་པས་བྱུང་བ་སོགས་མདོ་སོ་སོར་བཤད་པ་མ་མཐོང་ངམ། འདུལ་བ་གླེགས་བམ་ལ་འགོད་པར་སྟོན་པས་མ་གནང་ན་འདུལ་བའི་གླེགས་བམ་མི་སྲིད་པའམ་སྲིད་ན་བཀའ་དང་འགལ་བ་བྱས་པར་གྱུར་རོ། །འབྲི་བར་འགྱུར་ལ་བྲིས་ཅེས་བཤད་པའང་དྲང་སྲོང་སྒྲ་ལ་ཆགས་པ་རྣམས་གདུལ་ཕྱིར་ཆེད་དུ་རྣམ་དབྱེ་དང་རྐྱེན་ཉམས་སུ་བཅུག་པ་དུ་མ་ཡོད་པར་མ་ཐོས་སམ། སྦྱོར་དྲུག་ཡང་གསང་འདུས་ལས་བཤད་པ་དང་འགལ་ལོ་ཞེས་པ་གསང་འདུས་ཁོ་ནས་ཆོག་ན་རྒྱུད་གཞན་ག་ལ་དགོས། གལ་སྟེ་དུས་འཁོར་ལས་སོར་སྡུད་ཀྱི་དབང་སོགས་ཡུལ་ལ་མི་འཇུག་པར་བཤད་ལ། གསང་འདུས་ལས་ཡུལ་ཡང་ཡང་ལེན་པར་བཤད་ཏོ་སྙམ་ན་ཡུལ་ལ་མི་འཇུག་པ་ནི་ཐ་མལ་པའི་གཟུགས་སོགས་ལ་མི་འཇུག་པ་ཡིན་ལ་དེ་མི་འཇུག་པར་ཟིན་པའི་རྟགས་སུ་དུ་སོགས་སྣང་བ་ཡིན་ལ་ཡང་ཡང་ལེན་པ་ནི་སྟོང་གཟུགས་དེ་ལ་མ་ཡེངས་པ་ཡིན་ནོ། །འདི་ཡི་སྒྲུབ་བྱེད་དོན་དུ་མནའ་ཆུ་འཐུང་། །དེ་ལས་གཞན་པའི་སྒྲུབ་བྱེད་ཡོད་རེ་ཀན། །ཞེས་པར་རབ་ཏུ་བྱུང་བས་མནའ་དོར་བར་མི་བྱའོ་ཞེས་པ་དང་འགལ་སྟེ་མནའ་བསྒག་པོ་མེད་པར་ཡང་ལན་གཉིས་བསྟུད་ནས་དོར་བའི་ཕྱིར། འོན་ཡང་འཕགས་པས་མཛད་དམ་མིན་ཡང་སླ། །ལེགས་པར་བཤད་པའང་མང་དུ་མཐོང་བས་ན། །ཐར་འདོད་རྣམས་ཀྱིས་འཇུག་བྱ་མ་ཡིན་ཞེས། །ཁོ་བོའི་འདི་ལ་གཅིག་དུ་སྐུར་མི་འདེབས། །ཅེས་ཟེར་བ་ནི་མུ་སྟེགས་ཀྱི་ལུགས་སུ་སྔོན་ཡང་ཡང་བསྟན་པ་དང་ཐར་འདོད་ཀྱི་འཇུག་བྱར་ཁས་ལེན་པ་འགལ་ཞིང་། འཕགས་པས་མཛད་པའི་དོགས་པ་ཡོད་བཞིན་དུ། །འཕགས་ཆེན་རྣམས་ཀྱི་༼ཙ༢༩བ༽རིགས་པ་འདི་ལ་གཟིགས། །ཅེས་པ་འགལ་ཞིང་མནའ་དོར་བའི་དེ་མ་ཐག་དུ་འཕགས་པས་མཛད་དམ་ཞེས་དང་ལེགས་བཤད་མང་དུ་མཐོང་བ་དང་ཐར་འདོད་ཀྱི་འཇུག་བྱར་ཁས་བླངས་པས་མ་རབས་ཀྱི་ཆོས་སྦྱང་པ་ཡིན་ནོ། །

སྔོན་རྗེ་བཙུན་གྲགས་པས་དུས་འཁོར་གྱི་རྩ་ལྟུང་ལྔ་པ་འགོག་པ་དང་། བཅོམ་རལ་པས་དུས་འཁོར་འདི་དྲང་སྲོང་རྒྱས་བའི་གཞུང་དང་མཐུན་པས་ཕྱི་ནང་གང་ཡིན་དང་བཀའ་བསྟན་བཅོས་གང་ཡིན་མི་ཤེས་པས་པོ་ཏི་ཟུར་དུ་བྱས་ལ་ཞོག་ཟེར་དགོས་བྱུང་མོད་ཀྱང་བོད་ཀྱི་བླ་མ་རེ་གཉིས་ཀྱིས་དགག་སྒྲུབ་བྱས་པས་ལྟར་སྣང་དུ་སྒྲུབ་ནུས་ན་རྒྱ་གར་གྱི་ཚད་ལྡན་དེ་ཙམ་གྱིས་བཀྲལ་བ་འདིས་ཡང་དག་དུའང་ཅིས་མི་སྒྲུབ་ལ། སྤྱིར་རྩོད་བཅས་ཀྱི་རྟགས་ཀྱིས་དངོས་བཏགས་གང་དུའང་སྒྲུབ་མི་ནུས་པ། སྤྱོད་འཇུག་ལས། ཐེག་ཆེན་རྩོད་བཅས་ཕྱིར་ཞེ་ན། །སོགས་དང་མཚུངས་ལ། དམན་པའི་བློར་མི་ཤོང་པ་ཉིད་ཀྱིས་མཆོག་དུ་བྱམས་པས་བཤད་དོ། །

དེ་ལྟར་རྒྱུད་ཆེན་པོ་ལ་སྐུར་པ་འདེབས་པའི་དོགས་པ་བསལ་ནས་དེང་སང་ཛམ་གླིང་གི་མི་རྣམས་ལ་གྲགས་པའི་རྒྱུད་རྣམས་ཀྱི་རྒྱལ་པོ་ནི་དཔལ་དུས་ཀྱི་འཁོར་ལོ་སྟེ། དེ་ཡང་སྔོན་འཕགས་སྐྱེས་པོ་དང་མ་ལ་གནོད་ཀྱིས་སེར་སྐྱ་བསྐོར་ཚེ་ཤཱཀྱ་རྣམས་ཕལ་ཆེར་བདེན་པ་མཐོང་ཞིང་ཐམས་ཅད་དགེ་བསྙེན་ཡིན་པས་འཇིགས་པ་བསྟན་པ་ཙམ་མ་གཏོགས་སུས་བརྒལ་ནའང་ཉེ་དུའི་གྲལ་ནས་དབྱུང་ངོ་ཞེས་ཁྲིམས་བྱས་སྟེ་མདས་གཞུའི་རྒྱུན་རྣམས་གཅོད་པ་དང་ཁྲབ་ཀྱི་རྒྱུན་བུ་བཅད་ནས་བྱང་བུ་སྙིལ་པ་དང་གོས་ལྷུང་བ་ཙམ་བྱེད་ཚེ་ཤཱཀྱ་ཤམྦྷ་ཀ་རི་བྲག་ཅིག་ན་གནས་པ་སེར་སྐྱར་འོངས་ཚེ་བསྐོར་བ་མཐོང་། ཁྲིམས་མ་ཐོས་པས་མདའ་གཅིག་གིས་ཀྱང་སྐྱེས་བོ་ལྔ་བརྒྱ་བསད་པས་ཤཱཀྱ་རྣམས་ཀྱིས་ཉེ་དུའི་ནང་ནས་ཕྱུང་ནས་ཉེ་འཁོར་ཁྲིད། སྟོན་པའི་དབུ་སྐྲ་དང་སེན་མོ་ཞུས་སྟེ་ཡུལ་འབའ་གུ་ཏར་ཆས་སྟེ་རང་ཉིད་ཕོ་ཉ་བར་བྱས་སྟེ་སྔོན་དུ་ཕྱིན་ནས་ཤཱཀྱ་ཤམྦྷ་ཀ་ཅེས་པ་འབྱོན་ཞིང་ཡོད་པས་རྒྱལ་པོ་ཞུས་ཤིག་གཞན་དུ་བརླག་པར་༼ཙ༣༠ན༽འགྱུར་རོ་བྱས་པས་ཁྱོད་རང་ལ་ནུས་པ་ཅི་ཡོད་ཟེར་བས་ཕ་བོང་རལ་གྲིས་བཅད་པས་སྐྲག་སྟེ་ཁྱོད་ཉིད་ལ་སྐྱབས་ཞུ་ཟེར་བས་རྒྱལ་པོ་བྱས་པར་འདུལ་བ་ལས་བཤད་སྟེ། ལ་བཟུང་བའམ་འཛིན་པ་ལ་འཇུག་པས་དེ་ཕྱིན་ཤམྦྷ་ལ་ཞེས་ཤམྦྷས་བཟུང་བ་ཞེས་གྲགས་ལ། ཡུལ་དེ་ཤིན་དུ་ཐག་རིང་བས་རྫུ་འཕྲུལ་གྱིས་བྱོན་པར་རིགས་སོ། །རྒྱལ་པོ་ཉི་མའི་འོད་ཅེས་ཀྱང་བྱ་བས། འདས་པའི་རྒྱལ་པོ་ཉི་མའི་འོད། །དེ་ནི་བགེགས་དགྲའི་སྤྲུལ་པ་སྟེ། །ཞེས་གསུངས་པ་ཡིན་ལ། དེའི་ལྷ་མོ་རྣམ་པར་རྒྱལ་མ་ལས་ཕྱག་རྡོར་ཟླ་བཟང་དུ་འཁྲུངས་ཤིང་འདི་ནི་འཕགས་ཡུལ་ནས་འབྱོན་དུས་གཞོན་ནུར་ཡོད་པར་རིགས་ཤིང་ཤམྦྷ་ལ་པའི་ཆོས་རྒྱལ་རིགས་ལྡན་རྣམས། ང་ཡི་ཤཱཀྱའི་རིགས་འདི་ལ། །ཞེས་ཤཱཀྱའི་རྒྱལ་རིགས་ཡིན་ཚུལ་ཡང་དེ་ལྟ་བུའོ། །

དེ་ཡང་ཡུལ་དྲུག་དུས་སྦྱོར་གྱི་དབང་དུ་བྱས་ན་ཡུལ་དྲུག་པོ་ཉི་མ་ལ་ཉེ་རིང་མ་གཏོག་འཕེལ་འགྲིབ་མཚུངས་པས་ཚད་མཉམ་ལ། འོན་ཡང་འཕགས་ཡུལ་ནི་མཚམས་བཟུང་གི་འཕེལ་འགྲིབ་ཙམ་སྨོས་ཀྱི་དེ་ཕན་མ་སྨོས་པ་ཡིན་ནོ། །དེས་ན་རྡོ་རྗེ་གདན་དབུས་སུ་བྱས་པའི་བྱང་དུམ་བུ་དྲུག་དུ་བགོས་པའི་དུམ་བུ་བྱང་མ་པདྨ་འདབ་མ་བརྒྱད་པའི་དབྱིབས་གངས་རིས་བཅད་པ་འདབ་མ་རེ་རེ་ལ་གྲོང་བྱེ་བ་ཡོད་པའི་ཡུལ་ཆེན་པོ་བཅུ་གཉིས་རེ་ཡོད་ཅིང་དེ་རེ་རེ་ལ་ལྷ་དང་ཀླུའི་རིགས་སོགས་ཀྱི་རྒྱལ་པོ་རེ་ཡོད་པས་རྒྱལ་པོ་དགུ་བཅུ་རྩ་དྲུག་ཡོད་ལ། ཡུལ་རེ་རེ་ཞིང་ཙམ་པ་ཀ་དང་སྤྲེའུ་དང་རུཀྨ་ལ་སོགས་པའི་མིང་དང་སྐད་རིགས་སོ་སོ་བ་ཅན། དེའི་དབུས་ན་སུམ་ཆ་ཙམ་དུ་མཐོ་བའི་པདྨའི་ལྟེ་བ་ནི་ཤམྦྷ་ལ་སྟེ་དེའི་དབུས་ན་ཕོ་བྲང་ཆེན་པོ་ཀ་ལཱ་པ་དང་ལྷོ་ཕྱོགས་ན་མ་ལ་ཡའི་སྐྱེད་མོས་ཚལ་དང་དེའི་ཤར་ནུབ་ན་ཉེ་བའི་ཡིད་ཀྱི་མཚོ་དང་པདྨ་དཀར་པོའི་མཚོ་དང་བཅས་པ་ཡོད་སྟེ་དེ་བཞི་ཀའང་དཔག་ཚད་བཅུ་གཉིས་རེར་མཉམ་མོ། །ཤཱཀྱའི་རྒྱལ་རྒྱུད་རྣམས་དེར་ཡུལ་གོ་དྲུག་པོ་ཐམས་ཅད་ལ་དབང་བསྒྱུར་ཞིང་ཆོས་ཀྱིས་རྒྱལ་སྲིད་སྐྱོང་ངོ། །

ཡང་རྒྱ་གར་༼ཙ༣༠བ༽ལྷོ་ཕྱོགས་འགྲོ་ལྡིང་བའི་ཡུལ་ཟད་མཚམས་གངྒཱ་དང་སཱི་ཏ་རྒྱ་མཚོར་འདྲེ་བའི་བར་ན་ཤྲཱི་དྷུ་ན་ཀ་ཊེ་ཅེས་པ་དཔལ་འབྲས་སྤུངས་ཀྱི་མཆོད་རྟེན་ཡོད་སྟེ། དེ་ནི་སྔོན་སངས་རྒྱས་གསེར་ཐུབ་ཀྱི་བསྟན་པའི་མཇུག་དུ་མུ་གེ་ཆེན་པོ་བྱུང་བ་ན་དགེ་སློང་གྲུབ་ཐོབ་ཅིག་གི་བུམ་པ་བསྒྲུབས་པས་འབྲས་སཱ་ལིའི་ཆར་ཛམ་གླིང་ཁྱབ་པར་བོལ་ནུབ་ཙམ་དང་ཉིན་ལམ་བཅུ་གཉིས་ཀྱི་རྒྱ་ལ་གྱང་རིམ་གསུམ་ཙམ་དང་བུམ་པའི་སྟེང་དུ་མཆོད་རྟེན་དབྱིབས་སུ་འབྲས་ཀྱི་རི་ཆེན་པོ་ཆགས་པའི་ཕུད་ལས་རྫུ་འཕྲུལ་ཅན་རྣམས་ཀྱིས་འབྲས་ཕྱེ་ལས་སྔ་མ་དང་ཚད་མཉམ་པའི་མཆོད་རྟེན་བཞེངས། ཁྱབ་འཇུག་གིས་བཻཌཱུརྱའི་བདར་བུམ་བརྒྱ་རྩ་བརྒྱད་ཕུལ་བ་ལ་སོགས་ལྷ་ཀླུ་ཀུན་གྱིས་མཆོད་པ་སྣ་རེ་བྱས། ལྕགས་རིའི་ནང་ན་ཡུལ་ཁམས་ཆེན་པོ་དུ་མ་དང་གྲོང་ཁྱེར་དཔལ་ཡོན་ཏན་ཅན་འདུས་དང་བཅས་པ་ཡོད་པའི་བུམ་པའི་ནང་སྟེང་ན་དཔལ་ལྡན་རྒྱུ་སྐར་གྱི་དཀྱིལ་འཁོར་དང་འོག་ན་ཆོས་དབྱིངས་གསུང་དབང་གི་དཀྱིལ་འཁོར་བློས་བསླང་བ་བཞུགས་པ་ཅིག་ཡོད་དོ། །སྟོན་པ་ལོ་བརྒྱད་བཅུ་པ་མྱ་ངན་ལས་འདའ་པ་ལ་ཕྱོགས་པའི་ཉི་ཁྱིམ་གྱི་དབང་གིས་ས་གས་ལོ་མགོ་བཟུང་བ་ནག་པ་ཟླ་བའི་ཉ་ལ་དཔལ་ལྡན་འབྲས་སྤུངས་དེར་གཤེགས་སྟེ་དང་པོའི་སངས་རྒྱས་ཀྱི་ཏིང་ངེ་འཛིན་ལ་སྙོམས་པར་ཞུགས་ནས་ཤམྦྷ་ལ་ནས་འོངས་པའི་རྒྱལ་པོ་ཟླ་བ་བཟང་པོ་ལ་སོགས་སྐལ་པ་དང་ལྡན་པ་རྣམས་ལ་དུས་ཀྱི་འཁོར་ལོའི་དབང་བསྐུར་ཞིང་རྩ་རྒྱུད་སྟོང་ཕྲག་བཅུ་གཉིས་པ་གསུངས་ལ། ལོ་འདི་ནས་ནི་དྲུག་བརྒྱའི་ལོས། །སོགས་དང་། ཕྲེང་འཛིན་ཚིགས་བཅད་སུམ་བཅུ་ནི། །ལྷག་པའི་ཕྱོགས་བརྒྱ་ལེའུ་ལྔས། །དཔལ་ལྡན་རྒྱུད་དག་རྫོགས་པར་ནི། །སྨྲ་བའི་རྒྱལ་པོས་དེ་སྟོན་འགྱུར། །ཞེས་བསྡུས་རྒྱུད་སྡུད་པ་དང་། རྒྱས་འབྲེལ་བྱེད་པོ་པད་དཀར་འཛིན། །ཞེས་མ་འོངས་པ་ལུང་དུ་བསྟན་སྟེ་ཟླ་བ་ཕྱི་མའི་ཉ་ལ་སྤྲུལ་པའི་སྐུ་མྱ་ངན་ལས་འདའ་བར་བསྟན་ཏོ། །རྒྱུད་ཐོས་པའི་དེ་མ་ཐག་དུ་ཟླ་བ་བཟང་པོས་སྲས་ལྷ་དབང་ཆོས་སྟོན་པོར་བསྐོས་ནས་ལོ་༼ཙ༣༡ན༽གཉིས་སུ་མ་ལ་ཡའི་སྐྱེད་མོས་ཚལ་དུ་སྐུ་དཀྱིལ་ཁྲུ་བཞི་བརྒྱ་པའི་དཀྱིལ་འཁོར་བློས་བསླང་པ་རིན་པོ་ཆེ་ལས་བཞེངས་ཤིང་འགྲེལ་ཆེན་སྟོང་ཕྲག་དྲུག་བཅུ་པ་མཛད་སྟེ་ཤར་ཁྱམས་སུ་སྟོན་པའི་སྲོལ་བཙུགས་སྟེ་སྤྲུལ་སྐུ་བསྡུས་སོ། །

ཀུན་མཁྱེན་བུ་ལ་སོགས་པ་སངས་རྒྱས་པའི་ཕྱི་ལོ་དུས་འཁོར་གསུངས་པར་བཞེད་ཀྱང་འཇམ་པའི་དབྱངས་ཀྱང་ང་མྱ་ངན་ལས་འདས་ནས་ལོ་དྲུག་བརྒྱ་ན་ཞེས་དང་། ལོ་འདི་སྟེ་ཆོས་བསྟན་པའི་ལོ་འདི་ནས་སོ་ཞེས་དུས་འཁོར་གསུངས་པའི་ལོ་དང་མྱ་ངན་ལས་འདས་པའི་ལོ་གཅིག་དུ་གསུངས་པ་དང་། ཐེག་པ་གསུམ་བསྟན་ནས་ཅེས་པ་ཆོས་འཁོར་བསྐོར་ཟིན་པའི་དོན་ཡིན་པས་ན། རྒྱལ་བས་བརྒྱད་བཅུའི་བར་དག་དུ། །སེམས་ཅན་རྣམས་ལ་ཆོས་བསྟན་ནས། །དམ་པ་དང་པོའི་དཔལ་ལྡན་རྒྱུད། །དཔྱིད་ཟླ་འབྲིང་པོའི་ཉ་ལ་གསུངས། །ཞེས་རྗེ་རང་བྱུང་ཞབས་བཞེད་ཅིང་། ལྷ་དབང་གི་ལོ་བརྒྱའི་དང་པོ་དང་ཟླ་བ་བཟང་པོའི་ལོ་གཉིས་ཀྱི་སྔ་མ་གཅིག་དུ་བྱས་པས་ལོ་ལྷག་ཆད་མི་འབྱུང་བ་ཡིན་ནོ། །ལྷ་དབང་གཟི་བརྗིད་ཅན། སྣ་ཚོགས་གཟུགས། ལྷའི་དབང་ཕྱུག་ཟླ་བས་བྱིན། ལྷའི་དབང་ལྡན་སྟེ་ཆོས་རྒྱལ་འབའ་ཞིག་པ་དྲུག་གིས་ལོ་དྲུག་བརྒྱ་འདས་པ་ན་འཇམ་པའི་དབྱངས་གྲགས་པ་སེང་གེའི་ཁྲིར་བྱོན་ནས་རྩ་རྒྱུད་དང་འགྲེལ་ཆེན་བསྟན་སྟེ་ལོ་བརྒྱ་པ་ལ་ཉི་མའི་ཤིང་རྟ་ལ་སོགས་ཚངས་པའི་དྲང་སྲོང་བྱེ་བ་ཕྲག་ཕྱེད་དང་བཞི་ལ་རྡོ་རྗེའི་ཐེག་པར་ཞུགས་ཤིག་གང་མི་འཇུག་པ་རྣམས་ཤམྦྷ་ལ་ཡུལ་གོ་དྲུག་དང་བཅས་པར་མ་འདུག་ཞིག །གཞན་དུ་མས་འོངས་པར་ཁྱེད་རྣམས་ཀླ་ཀློར་འགྱུར་རོ་ཞེས་གསུངས་པས་ཐམས་ཅད་ཡུལ་བོར་གཉེན་འདུན་ཁྲིད་སྟེ་ཉི་མ་བཅུར་སོང་སྟེ་ནགས་ཚལ་ཞིག་དུ་སླེབས་པ་ན་འཇམ་དཔལ་གྱིས་དེ་རྣམས་སྐལ་པ་དང་ལྡན་པར་གཟིགས་ཤིང་དེ་རྣམས་སོང་ན་རིགས་བཞི་དད་པར་མི་འགྱུར་བར་གཟིགས་སྟེ་མུ་སྟེགས་ཐམས་ཅད་རྨོངས་པར་བྱེད་པའི་ཏིང་ངེ་འཛིན་ལ་བཞུགས་པས་དེ་༼ཙ༣༡བ༽རྣམས་མྱོས་ནས་གཉིད་ལོག་བཞིན་མི་མ་ཡིན་རྣམས་ཀྱིས་ཁྱེར་ནས་ཀ་ལཱ་པའི་སྒོ་དྲུང་དུ་སླེབས་སོ། །སད་ནས་ངོ་མཚར་དུ་བྱུང་བ་ན་བློན་པོ་ཆེན་པོ་རྒྱ་མཚོའི་བློ་གྲོས་ཀྱིས་རྒྱལ་པོ་ཆེན་པོ་གྲགས་པ་ནི་འཇམ་པའི་དབྱངས་ཀྱི་སྤྲུལ་པའི་སྐུ་སྟེ་འདི་ཉིད་ལས་སྐྱབས་སུ་དོང་ཞིག་ཞེས་བསྐུལ་བས་སེམས་སད་སྟེ་ཉི་མའི་ཤིང་རྟ་ལ་བསྐུལ་སྟེ་དབང་བསྐུར་བ་དང་བསྡུས་རྒྱུད་མཛད་པར་གསོལ་བ་བཏབ་པས་དེ་རྣམས་དང་ཡུལ་གོ་དྲུག་གི་མི་རིགས་བཞི་སྐལ་པ་དང་ལྡན་པ་ཐམས་ཅད་ལ་ནག་པའི་ཉ་ལ་དཀྱིལ་འཁོར་གྱི་ཁང་པར་དབང་བསྐུར་ཞིང་བསྡུས་པའི་རྒྱུད་མན་ངག་བསྟན་པས་ཐམས་ཅད་ས་གའི་ཉའི་ཐོ་རེངས་ཡེ་ཤེས་ཀྱི་སྐུ་གྲུབ་བོ། །

དེ་ནས་སྲས་པད་དཀར་ཆོས་སྟོན་པ་དང་འགྲེལ་པ་མཛད་པར་བསྐོས་སྟེ་ལོངས་སྤྱོད་རྫོགས་སྐུར་ཐིམ་མོ། །པད་དཀར་གྱིས་བསྡུས་རྒྱུད་ལ་འགྲེལ་ཆེན་དྲི་མེད་འོད་སྟོང་ཕྲག་བཅུ་གཉིས་པ་མཛད་དོ། །དེ་ལྟར་གྲགས་པས་རིགས་བཞི་རྡོ་རྗེའི་རིགས་གཅིག་དུ་མཛད་པ་ཕྱིན་རིགས་ལྡན་དུ་མཚན་འདོན་ནོ། །བསྡུས་རྒྱུད་མཛད་ནས་ལོ་བརྒྱད་བརྒྱ་ན་ཀླ་ཀློ་སྦྲང་རྩིའི་བློ་གྲོས་འབྱུང་བར་ལུང་བསྟན་སྟེ་དེ་ཡང་ཤམ་བྷ་ལའི་ལྷོ་ཕྱོགས་ཀླ་ཀློ་སྟག་གཟིག་པའི་ཡུལ་དུ་སྟག་གཟིག་པའི་རྒྱལ་པོ་ཨརྡྷོ་ཞེས་པས་རཧ་མ་ཎའི་འཇུག་པའི་ལོག་ཆོས་བརྩམས། ཀླ་ཀློའི་སྟོན་པ་ཨ་ནོ་གྷ་ལ་སོགས་པ་བྱུང་། ཁྱད་པར་དུ་སོག་པོའི་ཡུལ་ཏྲི་ཏི་ཅེས་པ་གྲོང་བྱེ་བ་ཡོད་པར་བཱ་ག་རའི་གྲོང་དུ་སྦྲང་རྩིའི་བློ་གྲོས་བྱུང་སྟེ་ནང་པའི་གཙུག་ལག་ཁང་དྲུག་བཅུ་རྩ་བརྒྱད་བཤིག །མུ་སྟེགས་པའི་འཁྱེར་ཡང་ཀླ་ཀློར་གྱུར་ཏོ། །ཀླ་ཀློ་ཨདྷོ་བྱུང་བ་རིགས་ལྡན་ཁྱབ་འཇུག་སྦས་པའི་ལོ་ང་གཅིག་པ་དེ་ཀླ་ཀློའི་ལོ་སྟོང་དང་བརྒྱད་བརྒྱའི་ཐོག་མ་ཡིན་པར་ཆག་ལོ་གསུམ་པའི་དུས་འཁོར་ཆོས་བྱུང་ན་སྣང་ངོ་། །པད་དཀར་ཕྱིན། བཟང་པོ་རྣམ་རྒྱལ་བཤེས་གཉེན་བཟང་། །ཕྱག་དམར་ཁྱབ་འཇུག་སྦས་ཉི་གྲགས། །ཤིན་བཟང་རྒྱ་མཚོ་དམ་པར་རྒྱལ། །རྒྱལ་དགའ་ཉི་མ་སྣ་ཚོགས་གཟུགས། །ཟླ་འོད་མཐའ་ཡས་༼ཙ༣༢ན༽ས་སྐྱོང་དང་། །དཔལ་སྐྱོང་སེང་གེ་རྣམ་པར་གནོན། །སྟོབས་ཆེན་མ་འགག་མིའི་སེང་གེ། དབང་ཕྱུག་ཆེན་པོ་མཐའ་ཡས་དང་། །རྣམ་རྒྱལ་དྲག་པོ་འཁོར་ལོ་ཅན། །ཞེས་བྱ་སྟེ། གདན་ནི་ཉི་ཤུ་རྩ་ལྔ་པོ་རྣམས་རིམ་པར་བགྲངས་པ་དག་གི་དུས་ཀྱི་མཐར། །ཞེས་དང་། གདན་སོ་གཉིས་ཀྱི་མཐར་དྲག་པོ་འབྱུང་བར་གསུངས་པའི་རྒྱུད་ཚིག་བཞིན་བྱས་པ་སྟེ། མཐའ་ཡས་རྣམ་རྒྱལ་གཅིག་དུ་བྱེད་པ་དང་ཉེར་གསུམ་པ་དྲག་པོ་བྱེད་པའང་སྣང་ངོ་། །མ་འོངས་པ་བོད་དང་འཕགས་ཡུལ་སོགས་ཛམ་གླིང་ཕལ་ཆེར་ཀླ་ཀློས་གང་བའི་ཚེ་འཇམ་དཔལ་ཉིད་རིགས་ལྡན་དྲག་པོ་འཁོར་ལོ་ཅན་དུ་གྱུར་པས་རྡོའི་རྟ་བཅིབས་ཤིང་མདུང་ཐུང་འཛིན་པ་དང་རྟ་པའི་དམག་དཔོན་ཧ་ནུ་མན་དང་། ཤིང་རྟ་པའི་དམག་དཔོན་དྲག་པོ་དང་རྒྱལ་པོ་དགུ་བཅུ་རྩ་དྲུག་རླུང་གི་ཤུགས་ཅན་གྱི་རྡོའི་རྟ་པ་བྱེ་བ་དགུ། གླང་པོ་ཆེ་འབུམ་ཕྲག་བཞི། ཤིང་རྟ་པ་འབུམ་ཕྲག་ལྔ་། དཔུང་བུ་ཆུང་མིག་མཐོང་དྲུག་སོགས་ལྷ་དང་མིའི་དམག་དཔུང་མཐའ་ཡས་པ་བཤམས་སྟེ་ཡུལ་གོ་དྲུག་བརྒལ་ནས་ཆུ་བོ་སཱི་ཏའི་ལྷོར་བྱོན་སྟེ། ཀླ་ཀློའི་དཔུང་ཚོགས་ཡན་ལག་བཞི་འཇོམས་ཅིང་ཀླ་ཀློའི་རྒྱལ་པོ་བྱེད་པའི་བློ་གྲོས་དང་དམག་དཔོན་ཟླ་བ་ཆེན་པོའི་བུ་དང་དབང་པོའི་མགོན་པོ་སོགས་བཅད་ཅིང་བཏུབས་པར་སྣང་བའི་རྫུ་འཕྲུལ་གྱིས་བཏུལ་སྟེ་ཆོས་ལ་འགོད་པར་མཛད་ཅིང་དེ་ནས་གླིང་འདིར་རྫོགས་ལྡན་འཇུག་ལ་སྲས་ལྷ་དབང་དང་ཚངས་པ་གཉིས་འབྱུང་བའི་ལྷ་དབང་གིས་ལྷོ་གླིང་ནུབ་མར་ཀླ་ཀློ་འདུལ་བ་སོགས་རྒྱལ་རྒྱུད་ས་དུམ་བུ་བཅུ་གཉིས་པོ་ཐམས་ཅད་དུ་འཁོར་བ་ཡིན་ནོ། །རིགས་ལྡན་གྱིས་ཀླ་ཀློའི་སྟེང་དུ་བྱོན་ནས་འདུལ་བ་ཡིན་གྱི། དེ་ཚེ་ཀླ་ཀློའི་རྫུ་འཕྲུལ་གྱིས། །ཤམྦྷ་ལ་རུ་དམག་འདྲེན་འགྱུར། །ཞེས་འཆད་པ་དེའང་མིན་ལ། དེ་ཚེ་ཕྱག་ན་རྡོ་རྗེ་ཡི། །སྤྲུལ་པ་དྲག་པོ་ཞེས་བྱ་བས། །ཞེས་བཤད་འཇམ་དཔལ་དང་ཕྱག་རྡོ་ནོར་བ་ཡིན་ནོ། །

རྒྱུད་འགྲེལ་རྒྱ་གར་དུ་ཕེབས་པའི་ཚུལ་ལ། སློབ་དཔོན་རྡོ་རྗེ་དྲིལ་བུ་པས་བདེ་མཆོག་གི་སྒྲུབ་༼ཙ༣༢བ༽ཐབས་སུ་དྲི་མེད་འོད་ཀྱི་མཆོད་བརྗོད་བཀོད་པ་དང་། བིརྺ་པས་གཤིན་རྗེའི་གཤེད་ཀྱི་འཕྲུལ་འཁོར་གྱི་ཆོ་ག་དུས་འཁོར་ལ་བསྟེན་ནས་མཛད་པ་སོགས་གྲུབ་པ་རྣམས་ཀྱི་སྤྱོད་ཡུལ་དུ་སྔོན་ནས་གྱུར་ཡང་ཐུན་མོང་གི་སྣང་བར་ནི་ཙི་ལུ་པཎྜི་ཏས་སྤྱན་དྲངས་པ་སྟེ། དེ་ཡང་རྒྱལ་པོ་དེ་ཝ་པཱ་ལའི་དུས་རྒྱ་གར་ཤར་ཕྱོགས་ཨོརྦི་སར་རྣལ་འབྱོར་པ་ཅིག་གི་སྲས་སུ་འཁྲུངས། ཆུང་ངུ་ནས་རབ་ཏུ་བྱུང་ཞིང་རིག་གནས་དང་སྡེ་སྣོད་ཐམས་ཅད་ལ་ཟླ་མེད་ཀྱི་མཁས་པར་གྱུར་སྟེ་བཙུན་ཆུང་བས་དགེ་ཚུལ་ཞེས་ཙི་ལུ་པཎྜི་ཏར་གྲགས། ཞག་རེ་ལ་ཤྩོ་ཀ་སྟོང་ཟིན་པའི་གཟུངས་ཐོབ། དེས་ནཱ་ལནྡ་སོགས་དང་ཁྱད་པར་དུ་ཏུ་རུ་ཥྐའི་གནོད་པ་མེད་པ་རིན་ཆེན་རི་བོའི་གཙུག་ལག་ཁང་དུ་གསུང་རབ་ཐམས་ཅད་གཟིགས་པས་ཚེ་གཅིག་ལ་འཚང་རྒྱ་བ་གསང་སྔགས་ལ་རག་ཞིང་དེ་སྤྲུལ་པའི་རྒྱལ་པོས་དངོས་སུ་སྟོན་པ་ཤམྦྷ་ལ་ན་ཡོད་ཟེར་བ་གཟིགས་ཤིང་ཡི་དམ་གྱིས་ཀྱང་ལུང་བསྟན་སྟེ་རྒྱ་མཚོར་འགྲོ་བའི་ཚོང་པ་དང་ལྷན་ཅིག་ཟླ་བ་དྲུག་དུ་གཟིངས་ལ་བྱོན། དེ་ནས་ཚོང་པ་རྣམས་ཟླ་བ་དྲུག་གི་དུས་བྱས་ནས་རིན་པོ་ཆེའི་གླིང་སོ་སོར་སོང་། སློབ་དཔོན་གྱིས་ཤམྦྷ་ལའི་ལམ་ཡིག་བཟུང་ནས་རི་ཆེན་པོ་ཅིག་ལ་འཛེགས་པས་རིའི་རྩེར་སླེབ་པ་ན་དགེ་སློང་གཟུགས་བཟང་བ་ཞིག་དང་ཕྲད་སྟེ་འདྲི་བ་ལ་ཤམྦྷ་ལར་ཆོས་ཉན་དུ་འགྲོ་བྱས་པས། དེ་ཤིན་དུ་བགྲོད་པར་དཀའ་སྟེ་ཤེས་པ་བྱུང་ན་འདི་ཉིད་དུ་ཉན་པས་ཆོག་མོད་གསུངས་པས་རིགས་ལྡན་གྱི་སྤྲུལ་པར་ཤེས་སྟེ་རྗེས་སུ་བཟུང་བར་ཞུས་པས་དེ་ཉིད་དུ་སྤྲུལ་པའི་དཀྱིལ་འཁོར་དུ་དབང་བསྐུར་ཞིང་རྒྱུད་འགྲེལ་མན་ངག་ཐམས་ཅད་རྫོགས་པར་གནང་སྟེ་སྤྱི་བོར་མེ་ཏོག་བཞག་ནས་སེམས་འགྲེལ་རྣམས་ཀྱི་ཚིག་དོན་ཇི་ལྟ་བ་ཁོང་དུ་ཆུད་པར་གྱུར་ཅིག་ཅེས་བརྗོད་པའི་མོད་ལ་ཚིག་དོན་ཐམས་ཅད་ཐུགས་སུ་ཆུད། སྤྲུལ་པ་མི་སྣང་བར་གྱུར་སྟེ་སླར་བྱོན་པས་ཚོང་པ་རྣམས་དང་འཛོམ་སྟེ་ཚུར་བྱོན། ནཱ་ལནྡ་དང་ཀ་ཏ་ཀའི་རྒྱལ་པོའི་སར་བཞུགས་ནས་དུས་ཀྱི་འཁོར་ལོ་བསྟན་པས་སློབ་མ་གསུམ་བྱུང་སྟེ་དེ་དག་གིས་ཞུས་ནས་ཐུགས་༼ཙ༣༣ན༽ལ་གནས་པ་ཡི་གེར་བཀོད། སློབ་མ་རྒྱལ་འབྱུང་སྦས་པས་གྲུབ་པ་ཐོབ་ཀྱང་སློབ་མ་མ་བསྐྱངས། པིཎྜ་པའམ་ལི་ཏོ་པས་རྒྱུད་པ་བཟུང་སྟེ་ད་བྷངྒ་ལར་འཁྲུངས། མཁས་པ་ཟླ་མེད་པར་གྱུར་ཅིང་ཁྱད་པར་ཙི་ལུ་པའི་ཆོས་བུམ་པ་གང་བྱོར་མཁྱེན། སྦྱངས་ཡོན་བསོད་སྙོམས་པ་མཛད་པས་པི་ཏོ་པའི་པཎྜི་ཨཱ་ཙཱ་རྱ་སྟེ་སློབ་དཔོན་བསོད་སྙོམས་པ་ཅེས་གྲགས། ཡུལ་དེར་དམག་བྱུང་བ་ན་དཔེ་རྣམས་སྦས་ནས་བྲོས་པ་སླར་བཏོན་ཚེ་མ་ཚང་ནས་སླར་འབྲི་བར་ཞུས་པས་མཁའ་འགྲོ་མས་སྦས་པས་འབྲི་མི་རུང་གསུངས་ནས་ཙི་ལུ་བ་ཤར་ཕྱོགས་མེ་ཏོག་ཁྱིམ་དུ་བྱོན་སྟེ་ཡེ་ཤེས་ཀྱི་སྐུ་སྒྲུབ། མ་ཚང་བ་སེམས་འགྲེལ་གཉིས་ཀྱི་སྨད་དུ་གྲགས་ཀྱང་མ་ཡིན་སྟེ་ཕྱག་རྡོར་སྟོད་འགྲེལ་ནི་ཚིགས་བཅད་ཕྱེད་དང་བཅུ་གསུམ་ཁོ་ནའི་འགྲེལ་པར་བཤད་པ་དང་། རྡོ་རྗེ་སྙིང་འགྲེལ་དུའང་འདི་ལས་ཕྱི་མ་སྤྱོད་པའི་ལེའུ་ལ་སོགས་པ་རྒྱ་ཆེར་རྟོགས་པར་བྱའོ་ཞེས་དང་། ལྷོ་དང་བྱང་གི་ཡུལ་དུ་འཚོལ་དགོས་པར་ཞལ་འཕངས་པའི་ཕྱིར། དེས་ན་མ་ཚང་བ་ནི་རྩ་རྒྱུད་རྩ་འགྲེལ་ལོ། །པིཎྜ་པས་དུས་འཁོར་གྱི་སྒྲུབ་ཐབས་སྙིང་པོའི་རྒྱན་མཛད་ཅིང་དེའི་སློབ་མ་བྲམ་ཟེ་དཱ་རི་དྲ་པས་དབང་གི་རབ་བྱེད་ཀྱི་འགྲེལ་པ་མཛད་དོ། །

སློབ་མའི་གཙོ་བོ་ནི་དུས་ཞབས་པ་ཆེན་པོ་སྟེ། ཤར་ཕྱོགས་པ་རནྡྲེར་གཤིན་རྗེ་གཤེད་ཀྱི་རྣལ་འབྱོར་པ་ཡབ་ཡུམ་གྱིས་རྒྱུད་ལས་གསུངས་པའི་རིགས་རྒྱུད་འཇོག་པའི་རྣལ་འབྱོར་བྱས་སྟེ་སྲས་བསྐྲུན་པས་འཇམ་དཔལ་འོད་དང་བཅས་ནས་བྱོན་པར་མཐོང་ཞིང་ཁྱེའུ་བློ་གྲོས་ཐོགས་པ་མེད་པ་ཅིག་བྱུང་ནས་སྒྲོལ་མ་བསྒྲུབས་པས་ཚེགས་མེད་དུ་གྲུབ་སྟེ་ནམ་དགོས་ལུང་སྟོན། ཆུང་ངུ་ལ་རབ་ཏུ་བྱུང་ནས་མཁས་པ་ཟླ་མེད་པར་གྱུར་ནས་ཀླུ་བྱང་ལ་ཡང་བསྟེན། ཙི་ལུ་པ་ཆུང་བར་ཡང་གྲགས། བི་ཏོ་པ་ལས་དུས་འཁོར་གསན་སྟེ་བུམ་པ་གང་བྱོར་གྱུར་ཀྱང་ཐུགས་མ་ཚིམ་སྟེ་ཤམྦྷ་ལར་འབྱོན་པར་དགོངས། སྒྲོལ་༼ཙ༣༣བ༽མས་ལུང་བསྟན་སྟེ་མྱ་ངམ་གྱི་ཐང་ལ་ཟླ་བ་བཞི་འགྲོ་དགོས་པས་རྒྱ་མཚོར་གཟིངས་ལ་ཞུགས་སྟེ་ཕྱིན། ཚོང་པ་རྣམས་ནོར་བུའི་གླིང་སོ་སོར་སོང་། སློབ་དཔོན་གྱིས་རི་ཞིག་ལ་འཛེགས་པས་རྩེ་མོར་རིགས་ལྡན་གྱི་སྤྲུལ་པས་རྗེས་སུ་བཟུང་སྟེ་དབང་རྒྱུད་མན་ངག་ནོད། རི་དེའི་རྩ་བར་ཞག་བདུན་བསྒོམས་པས་གྲུབ་པ་ཐོབ་སྟེ་སྐད་ཅིག་གིས་ཤམྦྷ་ལར་བྱོན་ནས་རིགས་ལྡན་དངོས་ལ་ཆོས་ཐམས་ཅད་གསན། བསྡུས་རྒྱུད་རྩ་འགྲེལ་རྒྱུད་ཕྱི་དང་བཅས་པ། དབང་མདོར་བསྟན། ལྟ་འདོད་མདོར་བསྟན། དོན་དམ་བསྙེན་པ། རྣལ་འབྱོར་གསུམ་སྙིང་། སེམས་འགྲེལ་གཞན་གཉིས་རྣམས་ཀྱི་གླེགས་བམ་ཡང་སྤྱན་དྲངས་སྟེ་འཕགས་ཡུལ་དུ་རྒྱས་པར་གྱུར་ཏོ། །

དེ་ལ་སློབ་མའི་མཆོག་ཨ་ཝ་དྷཱུ་ཏི་པ། ཤྲཱི་བྷ་དྲ་བོ་དྷི། ནཱ་ལནྡ་པ་སྟེ་འདི་གསུམ་ག་ལ་དུས་ཞབས་པ་ཆུང་བར་སོ་སོར་གྲགས། ན་རོ་པ། སཱ་དྷུ་པུ་ཏྲ། རཏྣཱ་ཀཱ་ར་གུཔྟ། ཐར་འབྱུང་སྦས་པ། འདུལ་འབྱུང་བློ་གྲོས། སེང་གེ་རྒྱལ་མཚན། མཐའ་ཡས་རྣམ་རྒྱལ་སོགས་བྱུང་ངོ་། །

དེ་ལ་ཨ་ཝ་དྷཱུ་ཏི་པ་ནི། དགེ་སློང་བློ་ཤིན་དུ་བརྟུལ་བ་ཞིག་གིས་རིག་བྱེད་མའི་ཤེས་རབ་སྒྲུབ་པ་བྱས་པས་བྱུ་རུ་ལ་རིག་བྱེད་མའི་སྐུ་བཟོས་བུད་མེད་ཀྱི་རོ་མ་ཉམས་པ་ཅིག་གི་ཁར་ཆུག །རོ་ཁ་སྦུབ་པའི་རྒྱབ་ཏུ་སྐྱིལ་ཀྲུང་གིས་འདུག་ལ་ཞག་བདུན་སྒྲུབ་ཅིག་ཞེས་ལུང་བསྟན་བྱུང་སྟེ་དེ་ལྟར་བསྒྲུབས་པས་ཞག་བདུན་ན་རོ་དེ་སྟེང་དུ་ཁ་ལོག་སྟེ་ཁྱོད་ཤེས་རབ་ཇི་ཙམ་འདོད་ཟེར་བ་ལ་འཇམ་དཔལ་དང་མཉམ་པར་འདོད་བྱས་ཀྱང་འོང་བ་ལ་བྲིས་ཟིན་ཚད་ཟིན་པར་འདོད་བྱས་པས་དེ་ལྟར་བྱུང་། ཡུལ་དབུས་སུ་བཞུགས་པས་ངག་གི་དབང་ཕྱུག་དུ་གྲགས། དངུལ་གཞོང་དུ་མཆིལ་མ་དོར་ཚད་ལོངས་སྤྱོད་དུ་གྱུར་པས་སྦྱིན་པ་ཕྱོགས་མེད་དུ་གཏོང་། ཕྱོགས་བཞིར་པཎ་ཆུང་གསུམ་གསུམ་འཁོད་པ་ལ་ཆོས་མི་འདྲ་བ་བཞི་དུས་གཅིག་ལ་སྟོན་སྐད། དེས་དུས་འཁོར་ཞབས་ལ་རྒྱུད་ཇི་ཙམ་མཁྱེན་དྲིས་པས་ལན་༼ཙ༣༤ན༽གསུངས་པའི་རྒྱུད་ཀྱི་མིང་ཡང་མ་ཟིན་སྐད། དེར་རྒྱུད་མན་ངག་གསན་སྟེ་དཀའ་འགྲེལ་པདྨ་ཅན་དང་སྦས་པ་མིག་འབྱེད་རྩ་འགྲེལ་དང་དཔལ་ལྡན་རྒྱུད་སྐར་གྱི་དཀྱིལ་ཆོག་སོགས་མཛད། སློབ་མ་རྣལ་འབྱོར་པ་མང་དུ་བྱུང་ལ། དགེ་བསྙེན་བོ་དྷི་དང་ནཱ་ལནྡ་པའང་སློབ་མ་ཡིན་ནོ། །

དགེ་བསྙེན་བོ་དྷི་ནི་ཤར་ཕྱོགས་མཉྫུ་ཧ་དེ་ཥར་འཁྲུངས། མཁས་པ་ཆེན་པོར་གྱུར་པས་དུས་འཁོར་ཞབས་ལས་རྒྱུད་མན་ངག་གསན་སྟེ་ནགས་ལ་བསྒོམས་པས་གྲུབ་པ་བརྙེས། བོད་དུའང་གྱི་ཇོས་སྤྱན་དྲངས་སྟེ་བྱོན། རྟེན་དགེ་བསྙེན་མཚན་ཤྲཱི་བྷ་དྲ་བོ་དྷི། འདིས་དུས་ཞབས་སྙན་རྒྱུད་མཛད་ཏོ། །

ནཱ་ལནྡ་པ་ནི་དགེ་བསྙེན་དེའི་སྲས་ཡིན་ལ་མཁྱེན་རབ་ཟླ་མེད་ཅིང་ཨ་ཝ་དྷཱུ་ཏི་པ་ལ་སོགས་ཀྱི་ཡོན་ཏན་རྫོགས་ཀྱང་མ་ཚིམ་པར་བོད་དུ་བྱོན་ནས་གསེར་བཙལ་བས་སྲང་གང་རྙེད་པ་དུས་ཞབས་པ་ཆེན་པོ་ལ་ཕུལ་སྟེ་རྒྱུད་དང་གདམས་པ་གསན་པས་དུས་ཞབས་པ་ཆེན་པོ་དང་ཡོན་ཏན་མཉམ་པར་གྱུར། དེས་རྒྱལ་པོ་ར་མ་པཱ་ལིའི་དུས་ནཱ་ལནྡའི་སྒོ་གོང་དུ་རྣམ་བཅུ་དབང་ལྡན་བྲིས། འོག་དུ་གང་དུས་འཁོར་མི་ཤེས་པས་མཚན་བརྗོད་མི་ཤེས། མཚན་བརྗོད་མི་ཤེས་པ་དེས་གསང་སྔགས་མི་ཤེས། སྔགས་མི་ཤེས་པ་ཐམས་ཅད་འཁོར་བ་པ་སྟེ་དེས་ན་གསང་སྔགས་མཉན་པར་བྱའོ་ཞེས་པའི་འགྲེལ་ཚིག་དངོས་བྲིས་པས་པཎྜི་ཏ་ལྔ་བརྒྱ་ཙམ་གྱིས་བརྩད་པས་ཐམས་ཅད་བཏུལ་ནས་ཞབས་ལ་བཏུད་སྟེ་ཨ་བྷྱ་དང་ཙ་མི་དང་ཨ་བྷི་ཡུཀྟ་དང་མཉྫུ་ཀཱིརྟི་དང་ཁ་ཆེ་ཟླ་མགོན་དང་རི་བོ་བ་དང་ཨ་ཙ་ལ་གརྦྷ་དང་དཱ་ན་ཤི་དང་མ་ཧཱ་པུ་ཎྱ་དང་ཁ་ཆེ་གམྦྷིར་དང་ཤཱནྟ་གུཔྟ་དང་གུ་ན་རཀྵི་ཏ་ལ་སོགས་པ་མཁས་པ་ཆེན་པོ་མང་དུ་བྱུང་ཞིང་ཁྱིམ་པ་རྣམས་ཀྱང་དཔེ་འབྲི་ཞིང་བག་ཆགས་འཇོག་གོ །

ན་རོ་པ་ནི་ཕྱི་ནང་སུས་ཀྱང་རྩོད་མི་ནུས་པས་རྩོད་མེད་ཅེས་པ་སྟེ་དུས་ཞབས་པ་ལས་གསན་ནས་དབང་མདོར་བསྟན་དང་བརྟག་གཉིས་པ་འགྲེལ་པ་མཛད་སྟེ་ཁ་ཆེའི་ལུགས་སུ་གྲགས། །འདི་ན་རོ་པ་པཎྜི་ཏ་མཛད་པའི་དུས་ཡིན་པར་འདུག །༼ཙ༣༤བ༽སཱ་དྷུ་བུ་དྲ་ནི་ལེགས་པའི་སྲས་ཅེས་བྱ་སྟེ་མཚན་དངོས་ཤྲཱི་དྷ་ར་དཔལ་འཛིན་ནོ། །

དེས་སློབ་དཔོན་དཔེ་མེད་འཚོ་ཞེས་པ་རྡོ་རྗེ་རྣལ་འབྱོར་མས་ལུང་བསྟན་སྟེ་ཧེ་རུ་ཀས་དེ་ཁོ་ན་ཉིད་དངོས་སུ་བསྟན་པ་དེ་དང་དུས་འཁོར་ཞབས་གཉི་ག་ལས་གསན་སྟེ་མངོན་དཀྱིལ་དང་དབང་མདོར་བསྟན་གྱི་འགྲེལ་པ་མཛད། དེས་འོད་བྱེད་ལྷ། ཆོས་འབྱུང་ཞི་བ་སོགས་སྟེ་བོད་དུའང་བིཀྵུ་ཏི་ཙནྡྲའི་ལུགས་དང་པཎ་ཆེན་ནགས་རིན་ལུགས་ཀྱང་རིང་རྒྱུད་འདི་ལས་བྱུང་བའོ། །རད་ནཱ་ཀཱ་ར་གུཔྟ་ནི་གཞོན་ནུ་ལ་ཤིན་དུ་མཁས་པར་གྱུར་སྟེ་པཎྜི་ཏ་རབ་བྱུང་མང་པོའི་འཁོར་ཡོད། མ་རྒན་མོ་གསོ་ཕྱིར་རྟེན་དགེ་བསྙེན་དུ་ཡོད་པ་ལ་མ་ག་དྷར་བློན་པོ་ཆེན་པོ་ཅིག་གིས་མའི་འཚོ་བ་གསེར་སྲང་སུམ་བཅུ་བྱིན་ནས་རབ་ཏུ་འབྱུང་བར་བསྐུལ་སྟེ་རབ་ཏུ་བྱུང་། རིན་འབྱུང་སྦས་པར་བཏགས། དུས་ཞབས་པ། ཛེ་ཏ་རི། ན་རོ་པ་སོགས་བསྟེན། སྟོན་པ་དང་མཚུངས་པས་རྡོ་རྗེའི་གདན་དུ་བཞུགས། འཁོར་ལྔ་བརྒྱ་དང་བཅས་པའི་སྦྱིན་བདག་བློན་པོ་དེས་བྱེད་དོ། །ཕྱི་ཞིག་ན་པོ་ཊ་ལར་སྤྱན་རས་གཟིགས་མཇལ་དུ་འབྱོན་པར་དགོངས་སྟེ་བྱོན་ནས་སཽ་རིའི་ཡུལ་དུ་ཕེབས་པ་ན་ཡུལ་དེའི་རྒྱལ་པོའི་རྨི་ལམ་དུ་རྡོ་རྗེ་གདན་གྱི་ཐུབ་པ་ཆེན་པོས་ངའི་བསྟན་པ་ལྷོ་ཕྱོགས་སུ་མ་བཏང་བར་ཟུང་ཞིག་གསུང་བ་རྨིས་པས་སློབ་དཔོན་དུ་ཤེས་ནས་མི་བཞུགས་ན་ལྕེབ་པར་བྱས་པས་བཞུགས་སྟེ་བསྟན་པ་དར་བར་མཛད་པས་སཽ་རི་པ་ཅེས་གྲགས་སོ། །ཐར་འབྱུང་སྦས་པས་ས་ར་ཧའི་དམངས་དོ་སྦྱོར་དྲུག་དུ་བཀྲལ། སེང་གེ་རྒྱལ་མཚན་ནས་ཉི་མའི་འོད་སོགས་པཎ་ཆེན་ནགས་རིན་ལུགས་ཀྱི་དབང་རྒྱུད་བྱུང་ངོ་། །

དུས་ཞབས་པ་ཆུང་བས་སེང་གེ་སྒྲ་བསྒྲགས་པས་བཏུལ་པའི་སློབ་མ་རྣམས་ཀྱི་ནང་ནས་ཨ་བྷྱ་ཀཱ་ར་གུཔྟ་ནི་འཇིགས་མེད་འབྱུང་གནས་སྦས་པ་ཅེས་བྱས་སྟེ་ལྷོ་ཕྱོགས་སུ་བྲམ་ཟེ་ཕུན་སུམ་ཚོགས་པ་ཅིག་དུ་འཁྲུངས། སྒྲ་ཚད་གཟོ་གསོ་ལ་མཁས་པར་གྱུར་ནས་སྒོ་བསྡམས་ནས་སྒྲའི་པོ་ཏི་ཅིག་ལྟ་བའི་ཚེ་བུ་མོ་མཛེས་མ་༼ཙ༣༥ན༽ཞིག་འོངས་སྟེ་བདག་ནི་གདོལ་པ་མོ་སྟེ་དགའ་མགུར་སྤྱོད་དུ་འོངས་སོ་ཟེར་བ་ན་རེག་དུ་ཡང་མི་རུང་ངོ་བྱས་པས་ཁྱོད་ཀྱིས་སྐྱེ་བ་མང་པོར་ང་ལ་ཡི་དམ་བྱས་པས་འོངས་པ་ཡིན། ང་ལ་ཉན་ན་སངས་རྒྱས་པ་གྱིས་ལ་དབང་སྐུར་ཞུས། མ་ག་དྷར་སོང་ཞིག་ཟེར་ནས་ཡལ་ལོ། །དེ་ནས་བྷངྒ་ལར་བྱོན་རབ་ཏུ་བྱུང་། རྒྱུད་གསན་ནས་སྒོམ་པའི་ཚེ་བུད་མེད་ཤ་ཁྲག་དམར་རྩ་རེ་ཐོགས་པ་ཅིག་གི་བདག་གདོལ་པ་མོ་ཡིན། འདི་ཟོ་ཞིག་ཟེར་བས་མི་རུང་ངོ་སྨྲས་པས། མ་ག་དྷར་སོང་ཞིག་ཟེར་ནས་ཡལ། དེ་ནས་མ་ག་དྷར་བྱོན། དཔེ་མེད་འཚོ་ལ་སོགས་ལ་གསང་སྔགས་མང་དུ་གསན། སཽ་རི་པ་ལ་བསྙེན་རྫོགས་མཛད། མན་ངག་ཞུས་ནས་སྒོ་སུམ་རིམ་བསྡམས་ནས་མུན་ཁང་དུ་སྒོམ་པ་ན་བུ་མོ་ཤ་ཆང་ཐོགས་པ་ཅིག་བྱུང་སྟེ་ང་བླ་མའི་གཡོག་མོ་ཡིན། བླ་མ་རཏྣ་ཀ་རས་ཚོགས་སྐལ་སྐྱེལ་དུ་བཏང་བ་ཡིན་པས་ལོངས་སྤྱོད་ཅིག་ལན་གསུམ་དུ་ཟེར་བ་ལ་མི་རུང་ངོ་སྨྲས་པས་ཁྱོད་ཀྱིས་སྐྱེ་བ་མང་པོར་ང་ལ་ཚོགས་བསགས་པས་ངས་དངོས་གྲུབ་ལན་གསུམ་དུ་བསྐྱལ་ཡང་ཁྱོད་མི་འདོད་པར་འདུག་ཟེར་སྟེ་ཅི་ཡང་མི་སྣང་བར་ཡལ། སྒོ་ཡང་བཅད་པ་སྔར་བཞིན་འདུག །བླ་མ་ལ་དེ་སྐད་ཞུས་པས་ཁྱོད་རྟོགས་པ་ཆེ་བར་འདུག་པས་སྐྱེལ་དུ་མ་བཏང་། ཡི་དམ་གྱིས་བྱོན་པར་འདུག་སྟེ་མ་ཤེས་པར་འདུག་གསུངས། དེ་ནས་འགྱོད་སྟེ་ཡི་དམ་གྱིས་དངོས་སུ་ལུང་མི་སྟོན་ན་ཤི་བ་སླའོ་ཞེས་པ་སྟེ་བཙུགས་པས་ཞག་བདུན་ན་རྨི་ལམ་དུ་རྒན་མོ་ཞིག་བྱུང་བ་མཐར་རྡོ་རྗེ་རྣལ་འབྱོར་མར་གྱུར་ནས་བསྟན་བཅོས་མང་དུ་རྩོམས་ཅིག །བར་དོར་མཆོག་གི་དངོས་གྲུབ་ཐོབ་བོ་ཞེས་གསུངས། དེ་ནས་དུས་ཞབས་པ་ལ་དུས་ཀྱི་འཁོར་ལོ་གསན་སྟེ་བི་ཀྲ་མ་ཤཱི་ལའི་གནས་བརྟན་དང་པོ་མཛད། སངས་རྒྱས་ལྟ་བུར་བཞུགས་པས་རྒྱ་གར་བ་རྣམས་ཀྱིས་མཚན་བརྗོད་མི་ནུས་པར་བི་ཀྲ་མ་ཤཱི་ལ་པཎྜི་ཏ་ཟེར་བར་གྲགས་སོ། །ཤི་བ་སློང་༼ཙ༣༥བ༽ནུས། རྒྱལ་པོས་གྲོང་ཁྱེར་གཅིག་ཕུལ་བ་ལ་པཎྜི་ཏའི་གཙུག་ལག་ཁང་དགེ་འདུན་ལྔ་བརྒྱ་དང་ཉི་ཤུའི་འཚོ་བ་སྦྱོར། རྡོ་རྗེ་རྣལ་འབྱོར་མའི་གསུང་སྒྲུབ་ཕྱིར་འདུལ་བ་སྣང་བ། མངོན་པ་བསྡུས་པ། དབུ་མའི་སྙེ་མ། བརྒྱད་སྟོང་འགྲེལ་པ་གནད་ཀྱི་ཟླ་འོད། ཐུབ་པ་དགོངས་རྒྱན། སམྤཱུ་ཊའི་འགྲེལ་པ་མན་ངག་སྙེ་མ། སངས་རྒྱས་ཐོད་པའི་འགྲེལ་པ་མི་འཇིགས་པའི་གཞུང་འགྲེལ། དུས་འཁོར་ལ་འཇུག་པ། རྒྱུད་འགྲེལ་གྱི་བརྒལ་ལན། དུས་འཁོར་གསལ་བ། གསང་འདུས་རིམ་ལྔའི་འགྲེལ་པ་ཟླ་འོད། བདེ་མཆོག་གི་སྒྲུབ་ཐབས། རང་བྱིན་རླབས། རྡོར་སེམས་སེར་པོ་དང་ཡེ་ཤེས་མཁའ་འགྲོའི་སྒྲུབ་ཐབས། ལཱུ་ཡི་པའི་མངོན་རྟོགས་སྟེ་སྒྲུབ་ཐབས་གྲགས་པ་ཅན་བཞི། དབང་ཆོས་རྡོ་རྗེ་ཕྲེང་བ་རྣལ་འབྱོར་རྫོགས་པའི་ཕྲེང་བ་སྦྱིན་སྲེག་འོད་ཀྱི་ཕྲེང་བ་སྟེ་ཕྲེང་བ་སྐོར་གསུམ། སྒྲུབ་ཐབས་རྒྱ་མཚོ་སྟེ་སྤྱིར་འབུམ་སྡེ་གཅིག་མཛད། དགུང་ལོ་བརྒྱ་དང་ཉི་ཤུ་རྩ་གཅིག་བཞུགས་ནས་མཆོག་གི་དངོས་གྲུབ་བརྙེས་སོ། །

དེའི་སློབ་མ་ཤུ་བྷམ་ཀཱ་ར་གུཔྟ་དགེ་འབྱུང་སྦས་པ་དང་། ཝཱ་གཱི་ཤྭ་ར་གུཔྟ་ངག་དབང་སྦས་པ། བི་ཁཱཡ་ཏ་དེ་ཝ་རྣམ་གྲགས་ལྷ། ནིཥྐ་ལཾ་ཀ་དེ་ཝ་རྙོག་མེད་ལྷ། བྷ་ས་ཀ་ར་གུཔྟ་འོད་བྱེད་སྦས་པ། ནཱ་ཡ་ཀ་འདྲེན་པའི་ཐབས་སོགས་མཁས་གྲུབ་དཔག་མེད་དང་བོད་ཀྱི་ལོ་ཙཱ་བ་གྲགས་པ་རྣམ་གསུམ་ཞེས་ཙ་མི་སངས་རྒྱས་གྲགས། སྤོང་ཞོ་གསལ་བ་གྲགས། ཁེར་གང་འཁོར་ལོ་གྲགས་དང་། གཞན་རྒཱ་ལོ། གཉན་ལོ། ཤེའུ་ལོ་ཙཱ། རོང་གླིང་ལོ་ཙཱ། ལྡི་རི་ཆོས་གྲགས། ཏྲེ་བོ་ཤེས་རབ་དཔལ་ལ་སོགས་ཀྱང་ཡིན་ནོ། །

དགེ་འབྱུང་སྦས་པ་ལ་གྲུབ་ཐོབ་ལེགས་སྤྱོད་ཞབས་དང་མུ་ནིནྡྲ་ཤྲཱི་བྷ་དྲ་ཐུབ་དབང་དཔལ་བཟང་གཉིས་བྱུང་ལ། ལེགས་སྤྱོད་ནས་བཟུང་སྟེ་རད་ནཱ་རཀྵི་ཏ་དང་མ་ཎི་ཀ་ཤྲཱི་ཛྙ་ན་སོགས་བྱུང་ཞིང་མུ་ནིནྡྲ་ནས་རཱ་ཧུ་ལ་ཤྲཱི་བྷ་དྲ་དགྲ་གཅན་ཟིན་དཔལ་བཟང་པོ་སྟེ་བསྟན་པའི་བདག་པོར་གྲགས་པ་དེ་ལ་སོགས་པ་༼ཙ༣༦ན༽བྱུང་ངོ། །

བི་ཁཱཡ་ཏ་དེ་ཝ་རྡོ་རྗེ་གདན་གྱི་མཁན་པོ་ཡིན་ཞིང་དེའི་སློབ་མ་པཎ་ཆེན་ཤཱཀ་ཤྲཱིའོ། །ནིཥྐ་ལཾ་ག་ནི་རྩེ་གཅིག་དུ་བསྒྲུབས་པས་གྲུབ་པ་ཐོབ་སྟེ་རྡོ་རྗེ་གདན་པ་མཛད། དེས་བལ་པོར་འཁྲུངས་པའི་པཎྜི་ཏ་རེ་ཝེནྡྲ་དེ་ཝ་ཉི་དབང་ལྷ་ལ་གསུངས་སྟེ་རྡོ་རྗེ་གདན་དུ་ཆོས་དཔོན་གྲུབ་ཐོབ་བཞི་བསྟུད་ནས་བྱུང་བའི་ཕྱི་མ་ཡིན་ལ་ཕྱིས་བལ་པོར་བཞུགས་སོ། །

ཙ་མི་ནི་མི་ཉག་གྷར་འཁྲུངས། དུས་ཞབས་པ་དང་ཨཱབྷྱ་སོགས་ལ་བསྟེན་ཡང་ཕྱིས་ཨ་བྷ་སོགས་པཎ་གྲུབ་ཐམས་ཅད་ཀྱིས་འདུད། ཀུན་གྱིས་ཚད་མའི་སྐྱེས་བུར་བཀུར། རྡོ་རྗེ་གདན་དང་ནཱ་ལནྡའི་དགེ་འདུན་གྱི་འདྲེན་པ་མཛད། དཱ་ན་ཤྲཱི་ནི་དྷ་བྱང་ཆུབ་སེམས་དཔའ་ཞེས་ཇོ་བོ་རྗེའི་དབོན་པོ་དེའོ། །

ཤནྟ་ཀཱ་ར་གུཔྟ་ཞི་འབྱུང་སྦས་པ་ནི་པཎྜི་ཏ་ཐམས་ཅད་ཀྱི་བླ་མ། བཀའ་བསྟན་བཅོས་ཀྱི་གླེགས་བམ་ཕལ་ཆེར་ཕྱག་ན་ཡོད་པ། དགའ་ལྡན་དུ་འབྱོན་བར་ཞལ་གྱིས་བཞེས་པ་དེའོ། །

ཁ་ཆེ་ཟླ་བ་མགོན་པོ་ནི་ཁ་ཆེར་བྲམ་ཟེར་ཆེན་པོ་ཞིག་གི་སྲས་སུ་འཁྲུངས། དབུགས་ཐེངས་རེ་ལ་ཤྩོཀ་རེ་ཟིན་ཞིང་ཤྩོཀ་བཅུ་དྲུག་ལན་རེས་འཛིན་ནུས་པས་ལོ་བཅུ་གཅིག་ཡན་ལ་རིག་བྱེད་མ་ལུས་པ་ཤེས། ཡུམ་སངས་རྒྱས་པ་ཡིན་པས་བྲམ་ཟེར་བཟང་པོ་ཞབས་ལ་ཆོས་ཉན་དུ་བཅུག་སྟེ་མཁས་པར་གྱུར། སློབ་མའང་མཁས་པ་ལྔ་ཙམ་བྱུང་། དབང་མདོར་བསྟན་གྱི་དཔེ་གཟིགས་པས་ཤིན་དུ་དད་སྟེ་ཡུལ་དབུས་སུ་བྱོན། དུས་འཁོར་ཞབས་ཆུང་བ་ཡབ་སྲས་དང་མཇལ། རྒྱུད་མན་ངག་ལ་ཤིན་དུ་མཁས་ཤིང་བསྒོམས་པས་གྲུབ་པ་བརྙེས། བྱང་སེམས་ལ་བརྟན་པ་ཐོབ། ཟག་པ་ཟད། འཇམ་དཔལ་དངོས་སུ་གྲགས། རིགས་ལྡན་པདྨ་དཀར་པོས་ལུང་བསྟན་སྟེ་བོད་དུ་བྱོན་ནོ། །

རྒྱུད་འགྲེལ་ཆེན་པོ་བོད་དུ་དར་ཚུལ་ནི་མེ་མཁའ་རྒྱ་མཚོའི་འདས་ལོ་སྲེ་བའི་ཐོག་མའི་རབ་བྱུང་ལ་གྱི་ཇོ་ཟླ་འོད་དང་དུས་ཞབས་པ་ཤྲཱི་བྷ་དྲས་བསྒྱུར་བས་གྱི་ཇོ་འགྱུར་བྱུང་། དེ་མ་ཐག་སློབ་མ་༼ཙ༣༦བ༽ལོ་པཎ་རྣམས་ཀྱིས་བགོས་ནས་བསྒྱུར་བས་འགྱུར་མང་དུ་གྲགས་པ་བྱུང་། དེ་བཞིན་དུ་རྨ་དགེ་བའི་བློ་གྲོས་ཀྱི་རྨ་འགྱུར། མང་འོར་བྱང་ཆུབ་ཤེས་རབ་ཀྱི་འགྱུར། བློ་གྲོས་སྙིང་པོའི་འགྱུར། བསོད་ནམས་ཡེ་ཤེས་ཀྱི་འགྱུར། འབྲོ་ལོའི་འགྱུར། འགོས་ལོའི་འགྱུར། འ་ཞ་རྒྱ་གར་བརྩེགས་ཀྱི་འགྱུར། གཉན་དར་མ་གྲགས་ཀྱི་འགྱུར། རྒྱ་གར་ཉིད་དུ་བསྡུས་རྒྱུད་ལྡི་རི་ཆོས་གྲགས་དང་འགྲེལ་ཆེན་ཙ་མིའི་འགྱུར། རོང་གླིང་ལོ་ཙཱ་བའི་འགྱུར། སྟེང་པ་ལོ་ཙཱ་བའི་འགྱུར། རྭ་ཆོས་རབ་ཀྱི་འགྱུར། ཆག་ཆོས་རྗེ་དཔལ་གྱི་འགྱུར། ཤོང་སྟོན་གྱི་འགྱུར། དཔང་ལོའི་འགྱུར། རྣམ་གཉིས་འགྱུར་སོགས་གླེགས་བམ་གཅིག་ལ་དུས་འཁོར་འགྱུར་མང་བར་གྲགས་ཤིང་། སྤྱིར་དུས་འཁོར་ཕྱོགས་ལ་རྒྱ་གཞུང་པོ་ཏི་ལྔ་ཙམ་བཞུགས་སོ། །

ཡང་མན་ངག་གི་བཀའ་ནི་ཁ་ཆེ་ཟླ་མགོན་གྱིས་སྒོམ་པ་ཀུན་མཆོག་སྲུང་ལ་རྫོགས་པར་གནང་། དེ་ནས་རིམ་བཞིན་སྒྲོ་སྟོན་གནམ་ལ་བརྩེགས། གྲུབ་ཆེན་ཡུ་མོ། མཁས་པ་བྲེ་བོ་མགོན་པོ། ལྡུམ་ར་སྒང་པ། སྙེ་མདོ་བ་བསོད་ནམས་དཔལ། སྙེ་མདོ་བ་ཀུན་དགའ་དོན་གྲུབ། རྗེ་རང་བྱུང་པ་སྟེ་ཀར་ལུགས་དང་། ཡང་གྲུབ་ཆེན་ཡུ་མོ་ནས་སྲས་དྷརྨེ་ཤྭ་ར། ན་མཁའ་འོད། གྲུབ་ཐོབ་སེ་མོ་ཆེ། འཇམ་སར། ཀུན་མཁྱེན་ཆོས་སྐུ་འོད་ཟེར། ཀུན་མཁྱེན་འཕགས་འོད། བུ་རིན་པོ་ཆེ་སྟེ་བུ་ལུགས་དང་། ཀུན་མཁྱེན་ཆོས་སྐུ་འོད་ཟེར་ནས་ཀུན་སྤངས་ཐུགས་རྗེ་བརྩོན་འགྲུས། བྱང་སེམས་རྒྱལ་བ་ཡེ་ཤེས། ཡོན་ཏན་རྒྱ་མཚོ། ཀུན་མཁྱེན་དོལ་པོ་བ་སྟེ་ཇོ་ནང་ལུགས་སོགས་ཡིན་ལ། འདི་ལ་འབྲོ་ལོ་བརྒྱུད་པ་ལ་མི་དགོས་ཀྱང་པཎྜི་ཏས་འབྲོ་འགྱུར་ལས་བཤད་པས་འབྲོ་ལུགས་ཅེས་གྲགས་སོ། །

གྱི་ཇོ་ཟླ་བའི་འོད་ཟེར་གྱི་གསུང་ཁྲོམ་པདྨ་འོད་ཟེར་གྱིས་བྲིས་པ་ནས་གྱི་ཇོ་ལུགས་དང་། ཙ་མི་ལོ་ཙཱ། དཔལ་རྒྭ་ལོ། ཞང་རིན་པོ་ཆེ་སོགས་ཚལ་ལུགས་དང་། ཙ་མི། རྒྭ་ལོ། ས་ཆེན་༼ཙ༣༧ན༽སོགས་ས་ལུགས་དང་། སེ་ལོ་ཙཱ། གཉོས་འོད་མ། བཀྲ་ཤིས་རིན་ཆེན། དེ་གཉིས་ལ་དུས་འཁོར་བ་སངས་རྒྱས་རྡོ་རྗེས་ཚར་སོ་གཉིས་གསན། དེ་ལ་ཨོ་ཌྱན་པས་བཤད་པ་གསན། དབང་སྡེའི་སློབ་མ་ལྷ་ཆེན་རྡོ་རྗེ་ཚུལ་ཁྲིམས་ལ་གསན། དེ་ལ་རྗེ་རང་བྱུང་པས་དབང་ལུང་གསན། བཤད་སྒྲུབ་ལ་སྙེ་མདོ་བ་ཀུན་དོན་བར་དུ་འཇུག་པ་སོགས་ཙ་མི་ལུགས་དང་། ཤེའུ་ལོ་ཙཱ། རྒྱ་ཐམས་ཅད་མཁྱེན་པ། སྙེ་མདོ་བ་ཡབ་སྲས་སྟེ་ཤེའུ་ལུགས་དང་། ས་མནྟ་ཤྲཱི། རྭ་ཆོས་རབ། ཀྲེ་བོ་མགོན་པོ་སོགས་དང་། རྭ་ཆོས་རབ་ནས་རྭ་ཡེ་ཤེས་སེང་གེ་རྭ་འབུམ་སེང་། རོང་པ་རྒྭ་ལོ། རོང་པ་ཤེས་སེང་། རོང་པ་རྡོ་རྗེ་རྒྱལ་མཚན། དཔལ་ལྡན་སེང་གེ། དེ་ལ་བུ་རིན་པོ་ཆེ་སྟེ་རྭ་ལུགས་དང་། རད་ནཱ་རཀྵི་ཏ་དང་རེ་ཝེནྡྲ་ལ་སོགས་ནས་ཆག་ཆོས་རྗེ་དཔལ། གོ་ལུང་པ་མདོ་སྡེ་དཔལ། ཨོ་ཌྱན་པ་སོགས་ཆག་ལུགས་དང་། པཎ་ཆེན་ཤཱཀྵི། དཔྱལ་ལོ་སོགས་པན་ཆེན་ལུགས་དང་། ཁྱད་པར་ཤ་ཝ་ར་དབང་ཕྱུག་གིས་སྔོན་བི་བྷཱུ་ཏི་ཙནྡྲ་རྣལ་འབྱོར་ཟླ་བ་དང་ཕྱིས་པཎྜི་ཏ་ནགས་ཀྱི་རིན་ཆེན་རྗེས་སུ་བཟུང་བ་ལས་འཕེལ་བ་ཤ་ཝ་རའི་སྦྱོར་དྲུག་སོགས་དུས་འཁོར་གྱི་སྦྱོར་དྲུག་བོད་ཡུལ་ཁྱབ་པར་འཕེལ་ཞིང་། རྗེ་རང་བྱུང་པས་འཇིག་རྟེན་ཁམས་ལེ་ལ་རྩིས་ཀུན་བསྡུས་པ། ནང་ལེ་ལ་ཟབ་མོ་ནང་དོན། དབང་ལེ། སྒྲུབ་ལེ་ལ་མངོན་དཀྱིལ། ཡེ་ལེ་ལ་རྣལ་འབྱོར་གསུམ་སྙིང་གི་འགྲེལ་པ་མཛད་པས་དོན་གྱིས་རྒྱུད་འགྲེལ་ཡོངས་རྫོགས་ཀྱི་དོན་ཚང་བ་དང་། གྲུབ་ཆེན་ཡུ་མའི་གསལ་སྒྲོན་རྣམས་བཞི་དང་། དཔལ་ལྡན་བླ་མའི་འགྲེལ་ཆེན་དང་། མཁན་ཆེན་པདྨ་བཟང་པོའི་འགྲེལ་ཆེན་དང་། ཕྱིས་བྱམས་གླིང་པའི་འགྲེལ་ཆེན་དང་། བུ་དོལ་རྗེས་འབྲེང་དང་བཅས་པའི་སྐྱེད་རྫོགས་ཀྱི་བསྟན་བཅོས་ཆེས་མང་དུ་བྱུང་ངོ་། །

གསང་སྔགས་ཀྱི་དེང་སང་གྲགས་ཆེ་བ་ནི་གཙོ་ཆེ་བ་དེ་དག་ཡིན་ལ་གཞན་མན་ངག་ལ་སོགས་པའི་སྒོ་ནས་དངོས་གྲུབ་བརྙེས་པ་ནི། རྒྱ་བོད་དུ་བགྲང་གིས་མི་ལང་༼ཙ༣༧བ༽ལ། ཅུང་ཞིབ་པར་ཀུན་མཁྱེན་བུའི་བདེ་གསང་དུས་གསུམ་གྱི་ཆོས་བྱུང་དང་། ཆག་ལོ་གསུམ་པའི་དུས་འཁོར་ཆོས་བྱུང་སོགས་ལས་ཤེས་པར་བྱའོ། །

གྲུབ་ཐོབ་བརྒྱད་བཅུར་གྲགས་པ་ནི་གྲུབ་ཐོབ་ཇི་ཙམ་བྱོན་པའི་གྲངས་མ་ཡིན་ཡང་རྡོ་རྗེ་གདན་དུ་བསྟན་པ་ཡོངས་རྫོགས་ཀྱི་པཎྜི་ཏ་མཆོག་གི་དངོས་གྲུབ་ཐོབ་པས་སངས་རྒྱས་དང་མཚུངས་པར་གྲགས་པ་གསུམ་རིམ་པར་བྱུང་བའི་ཆེ་བ་མྱ་ངན་མེད་པའི་དཔལ། འདི་ཇོ་བོ་རྗེ་བོད་ན་བཞུགས་པའི་དུས་ཡིན། འབྲིང་པོ་རོལ་པའི་རྡོ་རྗེ། ཆུང་བ་དོན་ཡོད་རྡོ་རྗེ་གསུམ་ལས་ཆེན་པོ་དེས་དུར་ཁྲོད་གསིལ་བ་ཚལ་དུ་ཚོགས་ཀྱི་འཁོར་ལོ་བཤམས་ནས་གྲུབ་ཐོབ་ཐམས་ཅད་ལ་གསོལ་བ་བཏབ་པས་བརྒྱད་བཅུ་རྩ་བཞི་བྱོན་པ་ལ་སྔ་རིམ་གྱིས་བསྟོད་པ་ཤྩོཀ་རེ་དང་ཕྱག་རེ་མཛད་པ་དང་སོ་སོས་རྡོ་རྗེའི་གླུ་རེའང་གསུངས་པ་ནས་དར་བ་ཡིན་ལ། ཁ་ཅིག་རྡོ་རྗེ་གདན་པ་ཆེ་བ་འདི་རྒྱལ་བ་ཤིང་རྟ་འཛིན་པ་ཆེན་པོ་ཅེས་གྲགས་པ་ཙ་མི་ལོ་ཙཱ་བ་ཡིན་ཡང་ཟེར་རོ། །ནང་རིག་པ་ལས་སྔགས་ཀྱི་ཆོས་བྱུང་སྟེ་སངས་རྒྱས་ཀྱི་བསྟན་པ་ཁོ་ནའི་ཁྱད་ཆོས་ཐུན་མོང་མ་ཡིན་པ་ནང་རིག་པའི་སྐབས་སོ། །བསྟན་འགྱུར་ན༏ དུས་འཁོར་གྱི་སྐོར་པོ་ཏི་ལྔ། གསང་འདུས་སྐོར་པོ་ཏི་ཉི་ཤུ་རྩ་གཅིག༏ བདེ་མཆོག་སྐོར་པོ་ཏི་གཉིས། དགྱེས་རྡོར་སྐོར་པོ་ཏི་དགུ༏ ཡོ་གའི་སྐོར་པོ་ཏི་བཅུ་གཅིག་ལ་སོགས་པ་ཡོད།

ཕྱི་ནང་ཐུན་མོང་གི་རིག་གནས་སྒྲ་ཚད་གཟོ་གསོ་བཞིའི་སྒྲ་ཚད་ནི། དེང་སང་བོད་ཕལ་ཆེར་གྱིས་བཀའ་སྤྱིའི་ཚིག་གི་ཆ་འགྲེལ་པ་སྒྲ་དང་དོན་གྱི་ཆ་འགྲེལ་པ་ཚད་མར་འཆད་མོད་ཀྱང་དེ་ནི་མ་ཡིན་སྟེ་དེ་ལྟ་ན་བཤད་བྱ་བཀའ་ལས་འཆད་བྱེད་བསྟན་བཅོས་སྔ་བར་འགྱུར་སྟེ། བཀའ་ནི་ཐུན་མོང་གི་སྣང་བར་འཁོར་ལོ་དང་པོ་སྔ་མ་ཡིན་ལ་སྒྲ་ཚད་ནི་དེའི་སྔོན་ནས་ཡོད་པའི་ཕྱིར་སྟེ། ཤཱ་རིའི་བུས་ལོ་བཅུ་དྲུག་པ་ལ་དབང་པོའི་བརྡ་སྤྲོད་པ་བཀླགས་སྟེ་རྒོལ་བ་ཐམས་ཅད་ཚར་བཅད་དོ་ཅེས་ལོ་བཅུ་དྲུག་ནས་ཨིནྡྲ་བྱ་ཀཱ་ར་ཎ་ཤེས་པར་བཤད་པའི་ཕྱིར། རྩ་བ་ལས་འགྲེལ་པ་སྔ་བ་ནི་གང་ནའང་མེད་དོ། །༼ཙ༣༨ན༽དེ་ལྟ་མོད་ཀྱི་སྒྲའི་བསྟན་བཅོས་ཀྱི་བཀའ་ཐམས་ཅད་ཀྱི་ཚིག་གི་ཆ་འགྲེལ་མི་ནུས་སྟེ་སངས་རྒྱས་སོ་སོ་ཡང་དག་པར་རིག་པ་བཞི་ཐོབ་པས་ཚིག་དང་ངེས་པའི་ཚིག་ཐམས་ཅད་པ་ལ་དབང་འབྱོར་བ་ཡིན་པས་སང་སྐྲྀ་ཏ་འབའ་ཞིག་སྟོན་པ་མ་ཡིན་ལ་གདུལ་བྱ་སོ་སོ་བཞིན། ལྷ་ཡི་སྐད་དང་ཀླུ་དང་གནོད་སྦྱིན་སྐད་སོགས་ཐམས་ཅད་པས་སྟོན་གྱི་ལྷའི་སྐད་ལེགས་སྦྱར་འབའ་ཞིག་པ་གསུང་བ་མ་ཡིན་པའི་ཕྱིར། འདི་དག་གི་ཚིག་ཀྱང་བརྗོད་བྱེད་ཐམས་ཅད་ཚིག་ཡིན་ནོ་སྙམ་པ་ཅིག་དེང་སང་མཁས་བླུན་ཀུན་འདོན་པར་སྣང་བས་དེ་ལ་བསམས་མོད་ཡང་འདི་ནི་གསུང་རབ་ལས་ཆེར་མི་འབྱུང་ལ། མངོན་པ་ལས་ནི་ཨ་ལྟ་བུ་མིང་། ཨ་ཡིག་ལྟ་བུ་ཚིག་སྟེ་དོན་གྱི་ངོ་བོ་ཙམ་སྟོན་པ་མིང་དང་། དོན་གྱི་ཁྱད་པར་སྟོན་པ་ཚིག་དུ་བཤད་ལ། འདི་ནི་སྐད་རིགས་བཞི་ཀ་ལ་ཡོད་པས་ལེགས་སྦྱར་གྱི་ཁྱད་ཆོས་མ་ཡིན་པའི་ཕྱིར་དང་། སྒྲ་པའི་ལུགས་ལ་བྱིངས་ལ་རྐྱེན་བྱིན་པས་དོན་ཙམ་སྟོན་པ་མིང་ངམ་རྟགས་ཡིན་ལ། དེ་ལ་རྣམ་དབྱེ་སི་སོགས་ཉེར་གཅིག་བྱིན་པའམ་བྱིངས་ལ་ཏི་སོགས་བརྒྱ་བརྒྱད་བཅུ་བྱིན་པ་ན་ཚིག་ཡིན་ལ། དེའི་ཚེའང་མིང་ཚིག་གི་ཟླས་ཕྱེ་བའི་ཚིག་ཁོ་ན་འགྲེལ་པ་ལ་རྒྱུ་མཚན་དང་དགོས་པ་ཅི་ཡང་མེད་པའི་ཕྱིར་དང་། རང་བཞིན་དང་རྐྱེན་རྣམས་འགྱུར་གྱིས་སྦྱར་བའི་ལེགས་སྦྱར་བཟང་པོ་ནི་རིག་བྱེད་ཀྱི་བསྟན་བཅོས་སོགས་ཕྱི་རོལ་པའི་གཞུང་རྣམས་ལ་ཡོད་ཀྱང་སྙིང་པོ་ཅི་ཡང་མེད་ལ། རྒྱལ་ཆེན་བཞི་ལའང་སྟོན་པས་གཉིས་ལ་ཡུལ་དབུས་པའི་སྐད་དང་གཉིས་ལ་ཐ་ཁོབ་པའི་སྐད་སྟེ་པྲཀྲྀ་ཏ་རང་བཞིན་པའི་སྐད་ཏུ་ཆོས་བསྟན་པས་མཐོང་ལམ་ལ་བཀོད་པའི་ཕྱིར། དེས་ན་སྒྲའི་ཨེ་ཝཾ་ཁོ་ན་ལ་ཞེན་པ་སྤང་ཕྱིར་རྩ་བསྡུས་ཀྱི་རྒྱུད་དུ་སྒྲའི་ཨེ་ཝཾ་མ་བརྗོད་པར་དོན་གྱི་ཨེ་ཝཾ་བཤད་པ་ཡིན་ལ། སྡུད་པ་སོགས་མ་ག་དྷའི་སྐད་དང་། མ་རྒྱུད་མང་པོ་སྐད་རིགས་བཞི་ལས་གཞན་རྣལ་འབྱོར་མའི་ཀླ་ཀློའི་སྐད་༼ཙ༣༨བ༽སོགས་སུ་གསུངས་པའི་ཕྱིར། འདི་ནི་བཀའ་ཐམས་ཅད་ལེགས་སྦྱར་དུ་ཡོད་དོ་སྙམ་པ་དག་གི་འདོད་པར་ཟད་དོ། །གླེགས་བམ་གྱི་ཐོག་མར་རྒྱ་གར་སྐད་དུ་སྨོས་པ་ཡང་གང་ནས་བསྒྱུར་བའི་ཡུལ་ཤེས་པའི་ཆེད་དུ་སྟེ་མདོ་སྡེ་ཁ་ཅིག་ལ་རྒྱ་ནག་སྐད་ཏུ་ཅེས་ཡོད་དོ། །སྒྲའི་དོན་ཚད་མ་ལས་འཚོལ་དགོས་པ་མ་ཡིན་སྟེ་སྒྲ་ཤེས་ན་དོན་ལ་མི་རྨོངས་ཅེས་འཆད་ཅིང་། གཞན་ཡང་རྗེས་འཇུག་ཤེས་པ་ཡིས། །དོན་གྱི་སྦྱོར་བ་མ་མཐོང་ཡང་། །དོན་དང་ལྡན་པའི་སྦྱོར་བ་ཤེས། །ཅེས་སྒྲ་ཤེས་ན་རང་སྐབས་ཀྱི་དོན་གཞན་ལ་མ་བསྟེན་པར་རྟོགས་པར་འཆད་པ་ཡིན་ནོ། །

ཚད་མས་ཀྱང་བཀའི་དོན་འགྲེལ་བ་མ་ཡིན་སྟེ་ཚད་མ་ནི་བཀའི་སྔོན་ནས་མུ་སྟེགས་རྟོག་གེ་པ་རྣམས་ལ་ཆེར་གྲགས་པའི་ཕྱིར་རོ། །ཕྱི་པའི་ཚད་མས་མིན་ཡང་ནང་པའི་ཚད་མས་འགྲེལ་ལོ་སྙམ་ན་མ་ཡིན་སྟེ་རྣམ་ངེས་ལས། རྟོག་གེའི་ལམ་གྱིས་ཆོས་ཉིད་ལ་ཁྲིད་ན། །བདེ་གཤེགས་བསྟན་ལས་ཆེར་བསྲིངས་ཉམས་པ་ཡིན། །སྟོན་པ་བླ་ན་མེད་པའི་བསྟན་པ་ཡང་། །གལ་སྟེ་གཞན་དུ་གྱུར་ན་དཔྱད་པའི་རིགས། །ཅེས་དང་། ཇོ་བོས། མངོན་སུམ་རྗེས་དཔག་དགོས་པ་མེད། །མུ་སྟེགས་ཟློག་ཕྱིར་བྱས་པ་ཡིན། །ཞེས་སོ། །འདི་དག་ལ་ཀུན་མཁྱེན་བུས་ཀྱང་། །ཞེས་གྲགས་སོ་ཁོ་བོ་ནི་གཞན་དུ་སེམས་སོ་ཞེས་བཤད་པ་ཡིན་ནོ། །དེས་ན་ཚད་མ་ལ་ཕྱི་ནང་གཉིས་ལས་ཕྱི་པའི་ཚད་མ་ནི་ཁྱད་གཞི་བདག་ཁས་བླངས་ནས་ཡུལ་ཡུལ་ཅན་དང་འགྲེལ་པ་སྣ་ཚོགས་པ་རྟོག་པས་བཏགས་སྟེ་འཇོག་པ་སྟེ་དེ་ནི་ནང་པའི་ཚད་མའི་ཕྱོགས་སྔ་རྣམས་སོ། །ནང་པའི་ཚད་མ་ནི་ཚད་མ་ཞེས་པའི་མིང་ཁོ་ན་ཕྱི་པ་དང་ཐུན་མོང་བ་ཡིན་གྱི་དོན་ཁྱད་པར་བ་ཡིན་ནོ། །

སྤྱིར་གསུང་རབ་ཀྱི་དགོངས་པར་གནས་མོད་ཀྱང་ཁྱད་པར་དུ་ཚད་མའི་རིགས་པར་ཐ་སྙད་བཏགས་པ་ནི་འཇམ་དཔལ་གྱིས་དགྲ་བཅོམ་པ་ཆོས་སྐྱོབ་ལ་གསུངས། དེས་ཚད་མའི་བསྟན་བཅོས་སྨྲ་བའི་སྒྲོམ་ཞེས་པ་མཛད། དེས་མཁས་པ་མི་དབང་༼ཙ༣༩ན༽ལྷ་ལ་བཤད། དེས་དབྱིག་གཉེན་ལ་བསྟན། དེས་ཚད་མ་རང་ལས་མཁས་པ་ཕྱོགས་ཀྱི་གླང་པོ་ལ་བཤད། དེས་ཚད་མའི་མདོ་མཛད་ཅིང་དེའི་ཡང་སློབ་ཆོས་ཀྱི་གྲགས་པས་སྡེ་བདུན་མཛད་ནས་དར་ཞིང་ཕྱིས་རྗེ་ཆོས་གྲགས་རྒྱ་མཚོས་བཤད་བྱའི་མདོ་ཀུན་ལས་བཏུས་བཀོད། དེ་ལ་རྒྱས་འབྲིང་བསྡུས་གསུམ་གྱི་བཤད་ལུགས་གསུམ་བཀོད། དེ་ཉིད་ལ་ལྷ། ཤཱཀ། རྒྱན་སོགས་ཀྱིས་ཇི་ལྟར་བཀྲལ་བ་རྣམས་སྨོས། ཡན་ལག་གི་བསྟན་བཅོས་བཞི་རང་སྐབས་སུ་སྨོས་པ་རིགས་གཞུང་རྒྱ་མཚོ་མཛད་པ་འདི་གཟུར་གནས་མཆིས་ན་ཚད་མའི་ལེགས་བཤད་ཟླ་མ་མཆིས་པར་སྣང་ངོ་། །

རྒྱས་འབྲིང་བསྡུས་པ་ཅེས་པའང་ཚད་མར་གྱུར་པ་ལ་རྒྱས་བཤད་ཡོད་པས་རྒྱས་པ་དང་ཚད་མ་ངོས་འཛིན་ཙམ་སྨོས་པ་བསྡུས་པའོ། །སྤྱིར་ཆོས་ཀྱི་གྲགས་པ་ཉིད་ཀྱིས། རྗེས་སུ་དཔག་པ་མ་ཟློག་ཕྱིར། །ཞེས་པ་ལས་མ་བྱུང་ཡང་། འདིར་བསྲེགས་བཅད་བརྡར་བའི་གསེར་བཞིན་དུ། །ཞེས་པའི་དཔེ་གསུམ་གྱིས་རྗེས་དཔག་གསུམ་པོ་རིམ་པས་བསྟན་པར་བཞེད་ཅིང་ཐེག་ཆེན་གྱི་མངོན་པ་ལས་དབང་ཤེས་རྟོག་མེད་དུ་བཤད་པ་དང་། མདོ་གཞན་ལས་དགེ་སློང་དག་གཟུགས་ཤེས་པ་ནི་རྣམ་པ་གཉིས་སྟེ་མིག་དང་ཡིད་ཏོ་ཅེས་པས་དབང་མངོན་ཡིད་མངོན་བསྟན་པ་དང་། འཁོར་ལོ་ཕྱི་མའི་མདོ་དུ་མ་ལས་རང་རིག་མངོན་ཡིད་མངོན་གསུམ། སྤྱིར་སངས་རྒྱས་དང་བྱང་སེམས་ཀྱི་ཏིང་ངེ་འཛིན་མཐའ་ཡས་བཤད་པས་རྣལ་འབྱོར་མངོན་སུམ་བསྟན་ཞིང་། དཔེ་ནི་མི་ཞིག་རྒྱ་མཚོའི་ཆུ་ནི་ལྟ་ཕྱིར་འགྲོ་བ་ཡིས། །གལ་སྟེ་ཤིང་དང་ནགས་ཚལ་རི་མཐོང་ད་དུང་རིང་། །ཅི་སྟེ་རྟགས་མ་མཐོང་ན་རྒྱ་མཚོ་ཆེན་པོ་ནི། །ཉེ་བར་གྱུར་ཏོ་སྙམ་དུ་དེ་ལ་སོམ་ཉི་མེད། །སོགས་དང་། བསྟན་བཅོས་ལས། དུ་བ་ལས་ནི་མེར་ཤེས་དང་། །ཆུ་སྐྱར་ལས་ནི་ཆུ་བཞིན་དུ། །བྱང་ཆུབ་སེམས་དཔའ་བློན་ལྡན་གྱིས། །རིགས་ནི་མཚན་མ་དག་ལས་ཤེས། །ཅེས་པ་༼ཙ༣༩བ༽ལ་སོགས་པས་རྗེས་དཔག་བཤད་པ་ཡིན་ནོ། །དེས་ན་ཕྱི་རོལ་པའི་འདོད་པ་བཀག་པས་ལན་མ་ཐེབས་པར་ཁེགས། སླར་རྟགས་དང་མཚན་མཚོན་སོགས་ཇི་བཞིན་པ་བཞག་སྟེ་གཉི་ག་སྒྲུབ་བྱེད་ལ་ཁས་ལེན་མཐུན་པ་ན་སྟོན་པ་སངས་རྒྱས་ཡིད་འཆེས་པའི་གནས་སུ་བསྒྲུབས་ནས། གནས་གསུམ་པར་ནི་འཕོ་བ་ན། །བསྟན་བཅོས་ལེན་པ་རིགས་ལྡན་ཡིན། །ཞེས་དེས་བསྟན་པའི་ཆོས་ལ་འགོང་པ་སྟེ་ཚད་མའི་བསྟན་བཅོས་ཀྱི་དགོས་པ་དེ་ཡིན་ནོ། །དེ་ལྟར་དཔྱད་ནས་འཇུག་པའི་ཕྱི་རོལ་པ་དེ་སྟོན་པ་སངས་རྒྱས་ལ་ཡིད་ཆེས་པ་ན་དེས་བསྟན་པའི་ཆོས་འདུལ་བ་ལྟར་ཚུལ་ཁྲིམས་ལེན། མདོ་སྡེ་དང་མངོན་པ་ལྟར་ཞི་ལྷ་བསྐྱེད་དགོས་སྟེ་དེ་དག་གཞུང་གཞན་ལ་རག་ལས་པས། རྟོག་གེའི་ལམ་གྱིས་སོགས་གསུངས་ཅིང་མངོན་རྗེས་ཀྱི་དཔྱད་པ་ལ་མ་ཞུགས་པར་ཡང་ཆོས་ཉིད་རྟོགས་ནུས་པའི་ཕྱིར། མངོན་སུམ་རྗེས་དཔག་དགོས་པ་མེད། །ཅེས་གསུངས་སོ། །

དེས་ན་ཚད་མའི་བསྟན་བཅོས་ཀྱིས་ངེས་དོན་གཏན་མི་སྟོན་པ་ནི་མ་ཡིན་སྟེ། འཕགས་ཆེན་རྣམས་ཀྱིས་དེ་ཁོ་ན་ཉིད་མ་ཡིན་པའི་ཆོས་མ་གཟིགས་པ་དང་། ཕྱིས་ཀྱི་མཁས་གྲུབ་དག་གིས་ཚད་མ་རྣམ་འགྲེལ་འདི་ཆོས་ཀྱི་གྲགས་པའི་དོ་ཧ་ཡིན་གསུང་བ་དོན་ལ་གནས་སྟེ། དེ་ཕྱིར་གཉིས་སྟོང་གང་ཡིན་པ། །དེ་ནི་དེའི་ཡང་དེ་ཉིད་ཡིན། །སོགས་དང་། ཚད་འབྲས་ཀྱི་མཐར་ཐུག་ཡང་། ཆོས་ཀྱི་དབྱིངས་གཞལ་བྱ། སོ་སོ་རང་རིག་པའི་ཡེ་ཤེས་ཚད་མ། ཆོས་ཉིད་ཇི་ལྟ་བ་རྟོགས་པ་འབྲས་བུ་ཞེས་ཐོབ་པ་རྒྱ་ཆེན་སྤྱོད་རྒྱུད་ཀྱི་ངེས་དོན་དང་། མཁས་པ་རྣམས་ཀྱིས་གང་གསུངས་པ། །དེ་ནི་དངོས་སྟོབས་འོངས་པ་ཡིན། །ཞེས་དང་། སྟོང་ཉིད་ལྟ་བས་གྲོལ་འགྱུར་གྱི། །ཞེས་སྤྲོས་པ་བསལ་བས་འཇུག་པ་ཟབ་མོ་ལྟ་བའི་ངེས་དོན་གཉི་གར་དུ་གནས་པའི་ཕྱིར། ཐེག་ཆེན་ཡང་དག་པའི་དབང་དུ་བྱས་སྟེ་ཐེག་ཆེན་གྱི་རིགས་པས་དཔྱད་ན་རང་རིག་ཡང་ཚད་མ་མ་ཡིན་སྟེ་རང་གཞན་ནི་རྟོག་པས་བཏགས་པ་ཡིན་༼ཙ༤༠ན༽ལ་རིག་མི་རིག་ཀྱང་བལྟོས་ཟླས་བཞག་པའི་བལྟོས་པ་ཡིན་པའི་ཕྱིར། དབང་ཡིད་ཀྱང་ཚད་མ་མ་ཡིན་སྟེ། ཏིང་འཛིན་རྒྱལ་པོ་ལས། མིག་དང་རྣ་བ་སྣ་ཡང་ཚད་མ་མིན། །ལྕེ་དང་ལུས་དང་ཡིད་ཀྱང་ཚད་མ་མིན། །གལ་སྟེ་དབང་པོ་འདི་དག་ཚད་མ་ན། །སུ་ལ་འཕགས་པའི་ལམ་གྱིས་ཅི་ཞིག་བྱ། །ཞེས་སོ། །ཉན་རང་བྱང་སེམས་ཀྱི་མངོན་སུམ་ཡང་ཚད་མ་མིན་སྟེ། སངས་རྒྱས་པ་ན་མི་བདེན་པས་སླུ་བའི་ཕྱིར། དངོས་པོ་སྟོབས་ཞུགས་ཀྱི་རྗེས་དཔག་ཡང་ཚད་མ་མ་ཡིན་སྟེ་མེ་ས་གཞི་ལ་ཡོད་ཀྱང་དུ་བ་ན་མཁའ་ལ་མཐོང་བ་དང་མེ་ཤི་ཡང་དུ་བ་གནས་པ་མཐོང་བའི་ཕྱིར། གྲགས་པའི་རྗེས་དཔག་ཡང་ཚད་མ་མིན་སྟེ། ཡིན་ན་བདག་ཡོད་པར་འགྱུར་སྟེ་བདག་ཡོད་པར་གྲགས་པའི་ཕྱིར། ཡིད་ཆེས་རྗེས་དཔག་ཡང་ཚད་མ་མིན་སྟེ་དེ་ནི་ལུང་ཡིད་ཆེས་སུ་མཐོང་བ་ཡིན་ལ་དོན་དམ་པ་ལུང་ལ་མི་གནས་པའི་ཕྱིར། དེས་ན་རྣམ་པ་ཀུན་དུ་ཚད་མ་གོ་ཆོད་པོ་ནི་སངས་རྒྱས་ཁོ་ན་ཡིན་སྟེ་དེའི་ཕྱིར་འབྲི་ཁུང་འཇིག་རྟེན་མགོན་པོས་རྡོ་རྗེའི་གསུང་ཚད་མ་ཐམས་ཅད་མཁྱེན་པའི་ཡེ་ཤེས་ཡིན་ཞེས་བཞེད་པ་ཡིན་ལ་དབུ་མའི་རིག་པ་འདི་ནི་དབུ་མ་པ་མན་ལ་མ་གྲགས་པས་ཚད་མ་རང་སྐབས་སུ་ཚད་མ་མི་འགྲུབ་པར་ཐལ་བའི་སྐྱོན་ཡང་མེད་དོ། །ཚད་མ་ལ་བསྟན་འགྱུར་ན་པོ་ཏི་ཉི་ཤུ་རྩ་གཉིས་བཞུགས། ཚད་མའི་རིག་པའི་སྐབས་སོ། །

སྒྲའི་རིག་པ་ནི། སྔོན་སུམ་བཅུ་རྩ་གསུམ་གྱི་གནས་སུ་སརྦ་ཛྙཱ་ན་དེ་ཝ་སྟེ་ལྷ་ཐམས་ཅད་མཁྱེན་པ་ཅེས་བྱ་བ་བྱུང་། དེས་སརྦ་ཛྙཱ་བྱ་ཀཱ་ར་ཎ་ཞེས་པའི་སྒྲའི་བསྟན་བཅོས་མཛད། དེའི་སློབ་མ་བརྒྱ་བྱིན་གྱིས་ཨིནྡྲ་བྱ་ཀཱ་ར་ཎ་བརྩམས། དེའི་སློབ་མ་ཕུར་བུ་ང་རྒྱལ་གྱིས་དྲེགས་པ་ན་བརྒྱ་བྱིན་གྱིས་ཕྱིའི་རྒྱ་མཚོ་ལས་ཆུ་བུམ་པ་གང་བླངས། དེ་ལས་ཀྱང་ཀུ་ཤས་ཐིགས་པ་གཅིག་བླངས་སྟེ། སྒྲ་ཡི་རིག་པ་མཐའ་ཡས་པ། །ཡོངས་སུ་རྫོགས་པ་རྒྱ་མཚོ་ཙམ། །དབང་པོས་ཤེས་པ་བུམ་ཆུ་ཙམ། །ཕུར་བུས་ཤེས་པ་ཐིགས་པ་ཙམ། །༼ཙ༤༠བ༽ཞེས་བརྗོད་པས་ཕུར་བུ་སྒྱིད་ལུག་པ་ན་ཇི་ལྟར་ཤེས་པ་བཞིན་ལྷ་རྣམས་ལ་སྟོན་ཅིག་པར་བསྒོ་བས། ཚེས་བརྒྱད་སློབ་དཔོན་ངེས་པར་འཇོམས། །བཅུ་བཞི་ལ་ནི་སློབ་མ་འཇོམས། །གནམ་སྟོང་ལ་ནི་རིག་པ་འཇོམས། །ཚེས་གཅིག་ལ་ནི་ཐམས་ཅད་འཇོམས། །ཅེས་རང་ཉིད་བསྙེན་གནས་སྲུང་བའི་དུས་གཉན་བཞི་སྤངས་སྟེ་བཤད་པས་ལྷ་ཡུལ་དུ་དར་ཞིང་རྒྱས་ལ་ལྷའི་ཡུལ་སྐད་ཀྱང་ཡིན་ལ་ཕུར་བུ་ལ་སྒྲ་མཁན་དང་ལྷའི་བླ་མར་གྲགས་སོ། །

མི་ཡུལ་དུ་བསྟན་པ་འདི་ལ་དར་ཚུལ་ནི། ལངྐར་གཤེགས་པའི་མདོར། སྒྲ་བྱེད་པ་ནི་པཱ་ཎིའོ། །ཞེས་དང་། འཇམ་དཔལ་རྩ་རྒྱུད་ལས། བྲམ་ཟེའི་ཁྱེའུ་པཱ་ཎི་ནི། །ངེས་པར་ཉན་ཐོས་བྱང་ཆུབ་ཏུ། །ང་ཡིས་ལུང་བསྟན་བྱས་པ་ཡིན། །འཇིག་རྟེན་དབང་ཕྱུག་བདག་ཉིད་ཆེ། །དེ་ཉིད་དེ་ཡི་སྔགས་གྲུབ་བོ། །ཅེས་ལུང་བསྟན་པ་ལྟར་སངས་རྒྱས་མྱ་ངན་ལས་འདས་ནས་ཅི་ཞིག་ན་བྲམ་ཟེའི་ཁྱེའུ་པཱ་ཎི་བྱུང་སྟེ་སྒྲ་ཤེས་པར་འདོད་ནས་ལག་རིས་མཁན་ལ་ལག་པ་བསྟན་པས་སྒྲ་ཤེས་པའི་མཚན་མ་འདི་ལྟ་བུ་ཡིན་སྟེ་མི་འདུག་ཟེར་བས་མཚོན་གྱིས་མཚན་མ་བཅོས་པ་ན། བརྩོན་འགྲུས་འདི་ལྟ་བུ་ཡོད་ན་གང་ཡང་འགྲུབ་བོ་ཟེར་བས་སྤྱན་རས་གཟིགས་བསྒྲུབས་པས་ཟླ་བ་དྲུག་ལ་ཞལ་མཐོང་སྟེ་ཅི་འདོད་གསུང་བ་ན་སྒྲ་ཤེས་པར་འཚལ་ལོ་ཞུས་པས་ཨ་ཨི་ཨུ་ཅེས་སོགས་ཡི་གེའི་བསྡུ་བ་ཅུང་ཟད་གནང་བ་ཙམ་གྱིས་སྒྲ་ལ་ལྷག་པར་མཁས་པར་གྱུར་སྟེ་པཱ་ཎི་བྱ་ཀཱ་ར་ཎ་ཞེས་ཤྩོཀ་ཉིས་སྟོང་ཡོད་པ་ཅིག་མཛད། དེ་ལ་ཀླུའི་རྒྱལ་པོ་ནོར་རྒྱས་བུས་འགྲེལ་པ་མ་ཧཱ་བྷ་ཥ་ཞེས་པ་ཤྩོཀ་འབུམ་ཡོད་པ་ཅིག་མཛད་སྟེ་རྩ་འགྲེལ་དེ་གཉིས་ལ་བཤད་ཉན་ཚར་རེ་བྱེད་པ་ལ་མིའི་ལོ་སྐོར་རེ་དགོས་པར་གྲགས་སོ། །

ཀ་ཙན་གཉིས་ནི་འཕགས་པ་ཀླུ་སྒྲུབ་ཀྱིས་སྦྱིན་བདག་རྒྱལ་པོ་བདེ་སྤྱོད་བཟང་པོས་བཙུན་མོ་ལེགས་སྦྱར་གྱི་སྐད་ཅུང་ཟད་ཤེས་པ་ཅིག་ལ་ཁྲུས་ཀྱི་ཚེ་ཆུ་ཅུང་ཟད་གཏོར་བས་བཙུན་མོས་མ་མོ་ད་ཀཱ་སི་ཉྩ་ཞེས་ལེགས་སྦྱར་གྱི་སྐད་དུ་བདག་ལ་ཆུ་མ་འཐོར་བྱས་པ་རྒྱལ་པོས་༼ཙ༤༡ན༽ཕལ་སྐད་དུ་བདག་ལ་ལ་དུ་སླང་ཞེས་པར་གོ་ནས་ལ་དུ་བསྐུར་བས་བཙུན་མོས་རྒྱལ་རིགས་ངན་པ་བ་ལང་ལྟ་བུ་འདི་དང་ལྷན་ཅིག་མི་གནས་སོ་ཟེར་བ་ན་རྒྱལ་པོས་སྒྲ་ཤེས་པར་བྱའོ་ཞེས་སྤྲོ་བ་བསྲིངས་སྟེ། རྒྱལ་པོའི་ཞང་པོ་ཤྭ་ར་ཝརྨས་ཀརྟི་ཀ་བསྒྲུབས་པས་ཞག་བདུན་ན་སྨིན་དྲུག་རྨ་བྱ་ལ་བཞོན་པ་མཐོང་ནས་སྒྲ་ཤེས་པར་འཚལ་ལོ་ཞུས་པས། སིདྡྷོ་ཝརྑ་ས་མམྣཱ་ཡ། གྲུབ་པའི་ཡི་གེ་ཡང་དག་པར་བརྗོད་པའོ་སོགས་ཀུན་བཤད་རྐང་བཞིའི་བར་བསྟན་པ་ན་མཁས་པར་གྱུར་སྟེ་འཚལ་ལོ་ཞེས་སྨྲས་པས་རྨ་བྱའི་བཞོན་པ་གྱེན་དུ་བསྐྱོད་ནས་མཇུག་སྒྲོ་ཁྲ་བུན་གྱིས་མཐོང་བ་ན། ཀ་ལཱ་པ་བཟོད་པར་གསོལ་ལོ་ཞེས་སྨྲས་སྟེ་ཡི་གེར་བཀོད་ལ་ཀུན་བཤད་རྐང་པ་ཕྱི་མ་བཞི་དང་ཀྲྀཏྲ་སྐང་པ་དྲུག་ཤྭ་ར་ཝརྨ་ཉིད་ཀྱིས་མཛད་པར་གྲགས་ལ། རྒྱལ་པོ་ལ་བསླབས་པས་དེ་མ་ཐག་མཁས་པར་གྱུར་སྟེ། བདག་གི་ལག་གཡས་པདྨ་ཡོད། །གཡོན་པ་ན་ནི་ཨུཏྤ་ལ། །ཡུ་བ་འཇམ་དང་རྩུབ་པ་དག །གང་འདོད་སྨྲོས་ཅིག་བཞིན་བཟང་མ། །ཞེས་པ་བསྐུར་བས་དཔེ་མེད་པར་དགའ་ཞིང་མགུ་པར་གྱུར་ཏོ། །བསྟན་བཅོས་དེ་ལ་དུརྒ་སིདྷས་འགྲེལ་པ་དུར་སིང་མཛད། ཨུཎ་སོགས་ཀྱི་འགྲེལ་པའང་མཛད། འདི་ལ་ལེའུ་ཉེར་ལྔར་འཆད། སློབ་ཚུལ་ཡང་དཔེར་བརྗོད་དངོས་བསྟན་ཙམ་སྟོན་པས་རྒྱལ་པོ་ལུགས་ཟེར། བྲམ་ཟེ་གྲགས་འབྱོར་གྱིས་ནང་པའི་སློབ་མ་རྣམས་ཀྱི་དོན་དུ་འགྲེལ་པ་སློབ་མ་ལ་ཕན་པ་མཛད། ལུགས་འདི་ལ་མཚམས་སྦྱོར་ལ་དྲུག་པ་མི་ཟད་པའི་མཚམས་སྦྱོར་སྟེ་དྲུག་དང་མིང་ལེ་ལ་བདུན་པ་བུད་མེད་ཀྱི་ལེའུ་བསྣན་པས་རྐང་པ་བདུན་སོགས་ལེའུ་ཉེར་བདུན་བྱེད་ཅིང་སློབ་ཚུལ་ཡང་དང་པོར་བཅུ་བཞི་རྣམས་དབྱངས་སོ་ནས་དཔེར་བརྗོད་ཐམས་ཅད་བྱིངས་སྒྲུབ་འབའ་ཞིག་བྱེད་པས་དང་པོར་སློབ་པ་དཀའ་ཡང་མིང་ལེ་ཙམ་ཤེས་པ་ན་ཀ་ལཱ་པ་ཡོངས་རྫོགས་ཤེས་པར་འགྱུར་བས་པཎྜི་ཏའི་སློབ་ཚུལ་ཞེས་གྲགས་ཤིང་མང་དུ་མི་དཔེལ་བ་ལས་ཕྱིས་བུ་དོང་ལོ་ཙཱ་བ་རྡོ་རྗེ་རྒྱལ་མཚན་སྣར་ཐང་ལོ་ཙཱ་བ་སི་གྷ་ཤྲཱིས་འབུལ་༼ཙ༤༡བ༽བ་བགྱིས་ནས་དར་བཅུག་པ་ཡིན་ནོ། །

ཁ་ཆེ་རཙྪཱ་ཏྲ་སྟེ་རིན་ཆེན་གདུགས་ཀྱིས་འགྲེལ་པ་མཛད། སི་སོགས་ཀྱི་མཐའ་དཔྱད་ལ་བྲམ་ཟེ་སརྦ་དྷ་རས་མཛད་པ་དང་འཇམ་དཔལ་གྲགས་པས་མཛད་པ་གཉིས་བྱུང་། སྤྱན་གསུམ་འབངས་ཀྱིས་དུར་སིང་ལ་འགྲེལ་པ་མཛད། དེ་ཐམས་ཅད་བོད་དུའང་འགྱུར་རོ། །

ཙནྡྲ་པ་ནི་སློབ་མ་ཞིག་འདུལ་བའི་དོན་དུ་ཙནྡྲ་གོ་མིས་མཛད། དེ་ལ་རང་གི་ཞང་པོ་དྷརྨ་དཱ་ཥས་འགྲེལ་པ་སྟོང་ཕྲག་དྲུག་པ་དང་། སེང་གེ་བཟང་པོའི་འགྲེལ་པ་སུ་བནྟུ་དང་། ཉི་མའི་སྙིང་པོའི་འགྲེལ་པ་གྲུབ་པ་སོགས་བྱུང་ཞིང་། སྟོང་ཕྲག་དྲུག་པའི་འགྲེལ་པ་རཏྣ་མ་ཏིས་སྟོང་ཕྲག་བཅུ་གཉིས་པ་དང་། པཱུརྑ་ཙནྡྲས་དེའི་འགྲེལ་པ་སྟོང་ཕྲག་སོ་དྲུག་པ་མཛད། ཡང་རཱ་ཛཱ་ཤྲཱིས་ཀ་ཙན་གཉིས་ཀའི་དོན་བསྡུས་པ་རཱ་ཛཱ་ཤྲཱི་བྱ་ཀཱ་ར་ཎ་མཛད། པཎྜི་ཏ་སྨྲྀ་ཏིས་བོད་དུ་བོད་ལ་ཕན་པའི་ཕྱིར་སྨྲ་སྒོ་མཚོན་ཆ་མཛད། འདི་ལ་ཨ་ཨེ་ཨི་ཨོ་ཨུ་རྀ་ལྀ་རྣམས་ལ་རིམ་པར་དྲང་པོ་མདའ་ལྟ་བུ། སྒྲེང་བ་བསེ་རུ་ལྟ་བུ། བཀུག་པ་གླང་པོ་ཆེའི་སྣ་ལྟ་བུ། བསྟོད་པ་གདུགས་ལྟ་བུ། དམད་པ་རྐང་རྟེན་ལྟ་བུ། བསྒྲིམས་པ་མེ་རིས་ལྟ་བུ། གློད་པ་ཆུ་རིས་ལྟ་བུ། ཞེས་འཆད་དོ། །བོད་དུའང་ས་པཎ་གྱིས་མཁས་པའི་ཁ་རྒྱན་དང་། དཔང་ལོའི་བརྡ་སྤྲོད་ཚོགས་གསུམ་གསལ་བ་དང་སྣར་ཐང་པའི་སློབ་ཕན་གྱི་འགྲེལ་ཆེན་སོགས་པ་གཞུང་དང་གཞན་འགྲེལ་མང་དུ་བྱུང་ལ། ཁྱད་པར་བོད་སྐད་ལ་རྟགས་དང་རྣམ་དབྱེ་སྟོན་པ་ཐོན་མིའི་སུམ་རྟགས་གཉིས་སོ། །དེ་ལྟར་སྐད་རིགས་ཐམས་ཅད་ཀྱི་གཙོ་བོ་ཡིན་ཞིང་ཡུལ་དབུས་ན་ཡ་རབས་རྣམས་སྐད་རིགས་གཞན་ལ་ངོ་མཚར་བྱེད་པའི་ཕྱིར་དང་སྒྲ་མི་ཤེས་ན་བ་ལང་དང་འདྲ་བར་གྲགས་པའི་ཕྱིར་མཁས་པའི་འཇུག་བྱ་གཅིག་པོ་ཡིན་ནོ། །

སྒྲའི་ཡན་ལག་གི་བསྟན་བཅོས་རིག་གནས་ཆུང་བ་གཞན་བཞི་སྟེ་མངོན་བརྗོད་ཤེས་ན་མིང་ལ་མི་རྨོངས། སྡེབ་སྦྱོར་ཤེས་ན་ཚིགས་བཅད་ལ་མི་རྨོངས། ཚིག་རྒྱན་ཤེས་ན་སྙན་ངག་ལ་མི་རྨོངས། ཟློས་གར་ཤེས་ན་སྐད་རིགས་ལ་མི་རྨོངས་ཞེས་འཆད་དོ། །དེ་ཡང་མངོན་བརྗོད་༼ཙ༤༢ན༽ནི་ཆོས་རེ་རེ་ལ་མིང་གི་རྣམ་གྲངས་དུ་མ་བརྗོད་པ་སྟེ་སློབ་དཔོན་ཨ་མར་ཀོཥ་འཆི་མེད་མཛོད་མཛད་པ་ལ་སུ་བྷཱུ་ཏི་ཙནྡྲས་འགྲེལ་པ་འདོད་འཇོ་མཛད་པ་ལ་སོགས་པའོ། །སྡེབ་སྦྱོར་ནི་སྔོན་དྲང་སྲོང་སེར་སྐྱས་བྱས་པ་རྩ་བའི་མདོ་དང་དེའི་དཔེར་བརྗོད་རྒྱལ་བའི་ལྷས་བྱས་པ་སོགས་དེ་ཐམས་ཅད་ལས། མདོར་བསྡུས་ཚིགས་བཅད་གསལ་བ་དང་། །མདོ་ཉིད་དཔེར་བརྗོད་གྱུར་པ་དང་། །མ་འདྲེས་རིམ་ཅན་འདོན་སླ་དང་། །སྡོད་དང་ཚོགས་སྟེ་ཡོན་ཏན་བརྒྱད། །ཅེས་པས་ཁྱད་པར་དུ་བྱས་པ་སྡེབ་སྦྱོར་རིན་ཆེན་འབྱུང་གནས་རང་འགྲེལ་དང་བཅས་པ་སློབ་དཔོན་རཏྣ་ཨ་ཀཱ་ར་ཤཱནྟས་མཛད། སྙན་ངག་ནི་སྔོན་གྱི་སྙན་ངག་མཐའ་དག་ལས་རྨད་དུ་བྱུང་བ་སློབ་དཔོན་དནྜིའམ་དབྱུག་པ་ཅན་གྱིས་ལྷུག་པ་ཚིག་བཅད་དཔེལ་མ་གསུམ་གྱིས་ལུས་རྣམ་པར་གཞག་པ། ལམ་རྣམ་པར་ཕྱེ། དོན་རྒྱན་སོ་ལྔ་། སྒྲའི་རྒྱན། གབ་ཚིག་བཅུ་དྲུག་སྐྱོན་བཅུ་སྤང་བ་རྣམས་ཀྱིས་རྫོགས་པར་བསྟན་པ་མེ་ལོང་གི་བསྟན་བཅོས་མཛད་ཅིང་། དཔེར་བརྗོད་ནི་ཤར་པའི་ལམ་ལ་དཔག་བསམ་ཁྲི་ཤིང་དང་ལྷོ་པའི་ལམ་ལ་དཔའ་བོའི་སྐྱེས་རབས་སོ་བཞི་པ་ལྟ་བུའོ། །ཟློས་གར་ནི་སྔོན་བྱུང་གི་གཏམ་བཞིན་གྱི་གཟུགས་བྱས་སྟེ་སྐད་རིགས་སོ་སོའི་གཏམ་དང་གླུ་ཟློས་ཅིང་གར་བྱེད་པ་སྟེ་རྒྱལ་པོ་སྤྲིན་གྱི་གཞོན་པས་ཀླུའི་སྲོག་བསྐྱབ་པའི་སྐྱེས་རབས་ཀླུ་ཀུན་དུ་དགའ་བའི་ཟློས་གར་དགའ་བའི་ལྷས་མཛད་པ་དང་། གཙུག་ན་ནོར་བུས་གཙུག་གི་ནོར་བུའི་བར་བཏང་ནས་བྲམ་ཟེའི་དབུལ་བ་བསལ་ཕྱིར་རང་ཚོང་དུ་བཅུག་སྟེ་དགྲ་ལ་སྟེར་དུ་བཅུག་པས་ཐམས་ཅད་བཏུལ་བའི་སྐྱེས་རབས་འཇིག་རྟེན་ཀུན་དུ་དགའ་བའི་ཟློས་གར་ཙནྡྲ་གོ་མིས་མཛད་པ་ལ་སོགས་པའོ། །

སྤྱིར་བོད་དུ་ཐོག་མར་སྒྲུང་དང་ལྡེའུ་དང་བོན་གྱིས་བློ་ཁ་ཕྱེ། ཡིག་རྩིས་སོགས་དར་བས་བློ་རྣོན་པོར་གྱུར་པ་ན་བསྟན་པ་དངོས་ཕེབས་པ་ལྟར་སྤྱིར་འཇིག་རྟེན་དུ་ཡང་ཐུན་མོང་གི་རིག་གནས་བཞིས་བློ་གྲོས་རྣོན་པོར་གྱུར་པ་ན་བསྟན་པ་༼ཙ༤༢བ༽དངོས་འབྱུང་བ་ཡིན་པས་འདི་དག་བསྟན་པ་དངོས་ལ་མི་ལྟོས་མོད་ཀྱང་རིག་པའི་གནས་ཆུང་བ་ལྔ་གསུང་རབ་ལས་མི་འབྱུང་བ་ནི་མ་ཡིན་སྟེ། རྔ་བོ་ཆེ་ལས། སངས་རྒྱས་ཅེས་བྱ་བའི་སྐད་ཀྱི་བྱིངས་ནི་མཁས་ཤིང་རྟོགས་པའི་སྐད་ཀྱི་བྱིངས་ཡིན་སྟེ་སངས་རྒྱས་ཀྱི་སྐད་བྱིངས་དང་མྱ་ངན་ལས་འདས་པའི་སྐད་ཀྱི་བྱིངས་ནི་དེ་ལྟ་བུ་ཡིན་ནོ། །ཞེས་སྐད་ཀྱི་བྱིངས་བཤད་པ་དང་། རྒྱུད་དུ་མར། ཡི་གེ་ཨ་དང་ཡི་གེ་ཨུ། །ཞེས་སོགས་སྒྲ་སྒྲུབ་དང་། དུས་འཁོར་ལས། ཐིག་ལེ་ཟླ་བ་རྩ་བ་སྐུ། །ཞེས་སོགས་ཨེ་ཝཾ་གྱི་སྒྲ་སྒྲུབ་དང་། མདོའི་ཚིགས་བཅད་རྣམས་ལ་སྙན་ངག་གི་རྒྱན་ཤིན་དུ་ལེགས་པ། དཔག་དཀའ་བ་དང་སྒྲིག་པ་ལ་མ་ལྟོས་པའི་སྡེབ་སྦྱོར་ཡོད་པ་དང་། རེ་རེའང་མིང་གི་མངོན་བརྗོད་དུ་མས་བརྗོད་པར་མཛད་པའི་ཕྱིར་རོ། །འོ་ན་མདོ་དྲན་ཉེ་ལས་སྙན་ངག་གཙོ་བོར་བྱེད་པ་རྣམས་ལྷ་ཡུལ་གྱི་བྱ་གཞན་ལ་ཚིགས་བཅད་ཀྱིས་བསྐུལ་ཞིང་རང་བག་མེད་དུ་སྡོད་པར་སྐྱེས་བ་དང་། དེས་ན་དགེ་སློང་གིས་ཐོས་པ་ངན་པ་སྙན་ངག་སྡེབ་པར་མི་བྱའོ་ཞེས་གསུངས་པ་མ་ཡིན་ནམ་ཞེ་ན། དེ་ནི་འདོད་པའི་གཏམ་གྱི་སྙན་ངག་མི་བྱ་བར་དགོངས་པ་སྟེ་དེ་མ་ཐག་དུ་སངས་རྒྱས་དང་ཆོས་དང་དགེ་འདུན་ལ་བསྟོད་པ་དང་བསྟན་པ་གསལ་བར་འགྱུར་བའི་སྙན་ངག་བྱའོ་ཞེས་གསུངས་སོ། །དེས་ན་སྙན་ངག་མེ་ལོང་གི་མཇུག་དགོས་པས་དོན་བསྡུ་བའི་སྐབས་སུ། དེ་ལྟར་སྐྱོན་བྲལ་སྐལ་བཟང་ལྡན་པ་ཡི། །སྙན་ངག་བཟང་པོས་དཀོན་མཆོག་རྣམ་གསུམ་གྱི། །ཡོན་ཏན་ཚུལ་བཞིན་རབ་ཏུ་བསྔགས་བྱས་ན། །གྲགས་དང་འབྱོར་དང་རྒྱལ་མཆོག་འཐོབ་པར་འགྱུར། །ཞེས་མཁས་པ་ལ་འོས་པའི་དོན་བསྡུ་བདག་གིས་ཁ་བཀང་བ་ཡིན་ནོ། །སྒྲའི་སྐབས་སོ། །

གཟོ་རིག་པ་ལ་སྤྱིར་རྣམ་པར་མ་གྱུར་པ་སེམས་ཀྱི་གཟོ་ནི་འཁོར་འདས་ཇི་ལྟར་འབྱུང་བ་སོགས་ཐམས་ཅད་སྟེ་ནང་རིག་པ་རྣམས་ཀྱང་འདིར་གཏོགས་སོ། །བརྗོད་པ་སྒྲའི་གཟོ་ནི་ངག་གི་འགྱུར་བ་སྟེ་སྒྲ་སྙན་ངག་དང་དབྱངས་དང་གླུ་དང་བརྗོད་པ་ཐམས་ཅད་འདིར་འདུས་སོ། །རྣམ་པར་གྱུར་པ་༼ཙ༤༣ན༽དབྱིབས་ཀྱི་གཟོ་ལ་བྱེད་པ་པོ་དང་མ་འབྲེལ་པ་འཇིག་རྟེན་ཆགས་པ་སོགས་དང་། བྱེད་པོ་དང་འབྲེལ་པ་སྐབས་འདིའི་གཟོ་ཉིད་དོ། །དེའི་ཡང་གཙོ་བོ་སྐུ་གསུངས་ཐུགས་རྟེན་ཡིན་ལ་དེ་ལས་ཐོག་མར་བྱུང་བ་ནི་རི་མོ་སྟེ། སྔོན་མི་རྣམས་ཚེ་ལོ་འབུམ་ལས་བྲི་བའི་ཚེ་མིའི་རྒྱལ་པོ་འཇིགས་ཐུལ་ཞེས་བྱ་བ་བྱུང་སྟེ་དེས་ཆོས་བཞིན་ས་བསྐྱངས་པས་ཚེ་ལོ་འབུམ་དུ་འཕེལ་ཞིང་ཤིན་དུ་བདེ་བར་གྱུར། དེ་ནས་རྒྱལ་པོ་དེས་དཀའ་ཐུབ་ཆེན་པོ་སྤྱད་པས་དབང་ཕྱུག་གི་ཡོན་ཏན་བརྒྱད་ཐོབ་ཅིང་ཚངས་པས་ལྷའི་མཚོན་དང་དམག་གིས་ཀྱང་མིའི་ཡུལ་མི་ཕེབས་པ་དང་བསྟན་བཅོས་ཐམས་ཅད་ཤེས་པའི་མཆོག་བྱིན་ནོ། །དེའི་ཚེ་བྲམ་ཟེ་ཞིག་གི་བུ་གཞོན་ནུ་གཅེས་པ་ཅིག་བློ་བུར་དུ་ཤི་བས་བྲམ་ཟེ་དེས་རྒྱལ་པོ་ཁྱོད་ཀྱིས་རྒྱལ་སྲིད་ཆོས་བཞིན་མ་བསྐྱངས་པ་འདྲ་སྟེ་ཁྱོད་ཀྱི་འབངས་ལ་དུས་མིན་གྱི་འཆི་བ་བྱུང་སྟེ་བདག་གི་བུ་ཕྲོགས་སོ། །བུ་སླར་མ་སྩལ་ན་བདག་འདི་གར་ལྕེབ་བོ་ཅེས་བྱས་པས་རྒྱལ་པོས་བྲམ་ཟེ་ཁྲིད་སྟེ་གཤིན་རྗེའི་རྒྱལ་པོ་ཉི་མ་ལྟར་གཟི་བརྗིད་འབར་བའི་དྲུང་དུ་ཕྱིན་སྟེ་ཕྱག་བཙལ་ནས་བྲམ་ཟེའི་བུ་བསྩལ་དུ་གསོལ་བྱས་པས་བདག་གིས་མ་ལན་སྟེ་རང་རང་གི་ལས་སུ་ཟད་དོ། །རྒྱལ་པོས་བྱིན་ཅིག་དང་གཤིན་རྗེས་མི་རུང་ངོ་ཡང་ཡང་སྨྲས་སྟེ་མཐར་གཡུལ་བཤམས་སྟེ་ཕན་ཚུན་མཚོན་ཆའི་ཆར་ཕབ་ཅིང་རྒྱལ་པོས་ལྷའི་མཚོན་གྱི་ཆར་གྱིས་གཤིན་རྗེའི་འཁོར་ཐམས་ཅད་ཕམ་པར་བྱས་པས་གཤིན་རྗེས་ཀྱང་དབྱུག་པ་ཐོགས་ཅིང་རྒྱལ་པོས་ཀྱང་དབྱུག་པ་ཚངས་མགོ་ཅན་ཐོགས་སྟེ་འཇིག་རྟེན་ཐམས་ཅད་དངངས་པ་ན་ཚངས་པ་བྱོན་སྟེ་སོ་སོའི་ལས་སུ་ཟད་ཀྱིས་གཤིན་རྗེས་མ་ཉེས་སོ། །འོན་ཡང་བྲམ་ཟེའི་བུ་རི་མོར་བྲིས་ཅིག་ཞེས་པ་ལྟར་རྒྱལ་པོས་བྲིས་སྟེ་ཚངས་པས་གསོན་པོར་བསླངས་སྟེ་བྲམ་ཟེ་ལ་གཏད། ཡི་དྭགས་གཅེར་བུ་ཟེར་བས་དེ་བཏུལ་བས་ལེགས་སོ་ཞེས་རྒྱལ་པོ་ལ་གཅེར་ཐུལ་དང་དང་པོར་རི་མོ་བྲི་བ་པོ་ཡིན་པས་དང་པོར་བྲི་པ་ཞེས་བཏགས། ཚངས་པས་བསྒོ་སྟེ་རྒྱལ་པོས་ཀྱང་གཤིན་རྗེ་ལ་ཕྱག་དང་མཆོད་པ་བྱས་སྟེ་ཀུན་དགའ་༼ཙ༤༣བ༽བར་གྱུར་ཏོ། །སླར་རྒྱལ་པོས་ཚངས་པའི་འཇིག་རྟེན་དུ་སོང་སྟེ་རི་མོ་བྲི་ཚུལ་ཞུས་པས། རི་ཡི་མཆོག་ནི་རི་རབ་ཡིན། །སྒོ་ང་ལས་སྐྱེས་རྣམས་ཀྱི་ནི། །གཙོ་བོ་ན་མཁའ་ལྡིང་ཡིན་ནོ། །མི་ཡི་གཙོ་བོ་ས་བདག་སྟེ། །དེ་བཞིན་རི་མོ་སྒྱུར་རྩལ་གཙོ། །སོགས་དང་། རྒྱལ་པོ་དེ་བཞིན་སྒྱུ་རྩལ་ཀུན། །རི་མོའི་ལས་ལ་ཡང་དག་བསྟེན། །ཞེས་སོགས་ཀྱིས་བསྔགས་ནས་བི་ཤྭ་ཀརྨས་སྟོན་པར་ལུང་བསྟན་ཞིང་དེས་འཁོར་ལོས་བསྒྱུར་བའི་ཚད་གཙོ་བོར་བྱས་སྟེ་ཚད་དང་མི་ལྡན་པའི་ཉེས་པ། ལྡན་པའི་ཕན་ཡོན་སོགས་བསྟན་ཞིང་། ལུས་ལ་མཛེས་པ་མ་ཚང་ན། །ཚད་དག་གིས་ནི་ཅི་ཞིག་བྱ། །ཞེས་མཛེས་དགོས་པར་ཡང་བསྟན་པ་ལ་སོགས་རི་མོའི་མཚན་ཉིད་ཚངས་པའི་ཚད་ཡིག་ཞེས་བྱ་བ་དྲང་སྲོང་ཨ་ཏྲེའི་བུས་སྦྱར་བ་ལས་བྱུང་བ། ཁྱད་པར་དུ་དུས་ཀྱི་འཁོར་ལོ་དང་བདེ་མཆོག་སྡོམ་འབྱུང་ལས་གསུངས་སོ། །

ཕྱི་རབས་རྒྱུད་འདི་དག་གི་དགོངས་པར་ཁ་གཡར་བའི་ཆག་ཚད་ཀྱི་བསྟན་བཅོས་སྣང་བ་ནི་དེ་དག་གི་དགོངས་པ་མིན་པར་མཐོང་སྟེ་བདེ་དགྱེས་སོགས་སྐུ་སྒེག་ཅིང་རྒྱས་པ་དགོས་པ་ལ་སྐམ་པོ་ཕྲ་རིང་དུ་བྱེད་པ་དང་། ཕྱག་མཚན་འཆོལ་པ་དགོས་པའི་རྒྱུད་གཅིག་གཉིས་ཡོད་ལ། སློབ་དཔོན་ཨ་བྷྱ་ཀཱ་རས་ཕྱག་མང་གཡས་རྣམས་ཡས་འགྱེད་དང་གཡོན་རྣམས་མས་འགྱེད་དུ་བྱེད། གཞན་བྲིས་སྐུ་རྒྱ་གར་མ་དང་ལི་མ་འདི་ཙམ་ཞིག་ལ་ཕྱག་མཚན་ཡས་འགྱེད་ཁོ་ན་ཡོད་པ་ལ་ཕྱག་མཚན་རྣམས་མས་འགྱེད་ཁོ་ན་བྱེད་པ་དང་། གཡས་བརྐྱང་སོགས་ལ་མཐོ་ལྔར་བཤད་པའི་གདན་གྱི་བཞི་ཆ་མ་ནོན་པས་རྒྱལ་པོས་རྒྱལ་ས་མ་ནོན་པ་སོགས་འདི་བྱུང་བ་ཡིན་པས་གནད་བཅོས་པ་འདི་རྣམས་དོར་ན་ལེགས་སོ། །རིག་པའི་གནས་ཐམས་ཅད་དང་གྲུབ་མཐའ་ལ་མ་ཞུགས་པ་ཀུན་གྱིའང་ཡོན་ཏན་ཐམས་ཅད་ཀྱི་གཞི་ནི་ཡི་གེ་ཁོ་ན་ཡིན་ཞིང་ཀུན་ལ་མེད་དུ་མི་རུང་བ་ནི་བྲི་ཀློག་ཁོ་ན་ཡིན་པས་ནན་ཏན་བྱའོ། །

སྤྱིར་བི་ཤྭ་ཀརྨས་བསྟན་པའི་གཟོ་མཐའ་དག་གི་བསྟན་བཅོས་ཡོད་རིགས་ཀྱང་བོད་དུ་མ་འགྱུར་བར་སྣང་ལ་བི་ཤྭ་ཀརྨ་ནི་འཇམ་དབྱངས་དཀར་པོ་༼ཙ༤༤ན༽ཡིན་པར་བལ་པོ་རྣམས་འདོད་པར་སྣང་སྟེ་བསྟོད་པ་ལའང་ཤ་ཤ་དྷ་ར་ཁོ་ན་འདོན་པར་སྣང་ངོ་། །གཟོ་རིག་པའི་སྐབས་སོ། །

སྨན་མཆོག་བྱང་ཆུབ་སེམས་ཀྱི་བདུད་རྩི་ཡིས། །དུག་གསུམ་ནད་ཆེན་དྲུངས་ནས་འབྱིན་མཛད་པ། །སྨན་པའི་གཙོ་བོ་དཔལ་ལྡན་བླ་མ་ལ། །བཏུད་ནས་གསོ་རིག་ཇི་ལྟར་བྱུང་བ་བརྗོད། །དེ་ཡང་ཆོས་དང་ནོར་དང་འདོད་པ་ཐམས་ཅད་སྒྲུབ་པའི་རྟེན་གྱི་གཙོ་བོ་མི་ལུས་རིན་པོ་ཆེ་མི་ན་བར་བདེ་བར་གནས་པ་དང་། ན་བ་ལས་གསོ་བར་བྱེད་པ་ཐར་པ་འདོད་མི་འདོད་ཀུན་ལ་མེད་དུ་མི་རུང་བ་ནི་གསོ་བ་རིག་པ་སྟེ། དེ་ཇི་ལྟར་བྱུང་ཚུལ་ལ། ཕྱི་རོལ་པ་ནི། གང་ཕྱིར་ཚངས་པ་ཡི་ནི་ཞལ། །དབུས་མ་ནས་ནི་ཚེའི་རིག་བྱེད། །ཅེས་སོགས་ཀྱིས་སྙན་ཚིག་མཆོད་སྦྱིན་སྲིད་སྲུང་ངེས་བརྗོད་སྟེ་རིག་བྱེད་བཞི། བསླབ་པ། བརྡ་སྤྲོད། སྡེབ་སྦྱོར། སྐར་རྩིས། ཐོས་པ། རྟོག་པ་སྟེ་ཡན་ལག་དྲུག །དྲན་པ་དང་ཆོས་སྡེ་ཉེ་བའི་ཡན་ལག་གཉིས་དང་བཅས་ཚངས་པའི་ཞལ་བཞི་ལས་བྱུང་བར་འཆད་དོ། །

ཤ་ལི་ཧོ་ཏྲ་སོགས་ལས་སྔོན་རྒྱ་མཚོ་བསྲུབས་པ་ལས་བྱུང་བར་འཆད་པ་ནི་དུས་འཁོར་སོགས་ལས་བཀག་ལ། ཟླ་སེར་དུ་ནི། ཡི་གེ་ཨོཾ་དང་ཨ་ཐའི་སྒྲ། །གཉིས་པོ་འདི་དག་སྔོན་ཚངས་པའི། །ཁུར་ཚོས་རྡོལ་སྟེ་མངོན་པར་བྱུང་། །ཞེས་སོགས་དྲངས་སོ། །ཚངས་པས་སྐྱེ་རྒུའི་བདག་པོ་མྱུར་བ། དེས་ཉི་མའི་ཆུང་མ་ཉི་ལྡན་མའི་སྣ་ལས་སྐྱེས་པས་སྣ་སྐྱེས་སམ་ཐ་སྐར་ལ་སྐྱེས་པས་ཐ་སྐར་སྐྱེས་དང་ཀུན་འགྱེད་བུ་སྟེ་ཐ་སྐར་བུ་གཉིས། དེ་བརྒྱ་བྱིན། ཚངས་པས་གསོ་དཔྱད་འབུམ་པ་སོགས་དེ་རྣམས་ཀྱི་གཞུང་སོ་སོ་བྱས། བརྒྱ་བྱིན་ལ་ལྷའི་དྲང་སྲོང་རྒྱུན་ཤེས། འོད་ཟེར་ཅན། འོད་ཡངས། ཡན་ལག་སྐྱེས། ལྷ་མིན་འཇོམས། མཆོད་སྦྱིན་ཅན། གནས་འཇོག་སྟེ་སློབ་མ་གཙུག་ཕུད་ཅན་བདུན་དུ་གྲགས་པ་ཕ་དང་མ་མིའི་བུད་མེད་འདུས་པ་ལས་བུ་བྱུང་བ་ནི་དྲང་སྲོང་རྒྱུན་ཤེས་ཀྱི་བུ་ནམ་སོ་སྐྱེས་ཀྱང་ཟེར། མེ་བཞིན་འཇུག་ཐང་ལ་འབར། རྐང་གཉིས་སྤྱོད། མུ་ཁྱུད་འཛིན། འགྲོ་སྐྱོང་བུ། གཤོལ་འགྲོ་སྐྱེས་རྣམས་ཀྱིས་བརྒྱ་བྱིན་དང་ཕ་ལས་ཐོས་སྟེ་གཞུང་འགྲེལ་རེ་བྱས་ཤིང་། དེ་ནས་དྲང་སྲོང་ལུག་༼ཙ༤༤བ༽རྒྱ་སྐྱེགས་སྣ། མདའི་མཆོག་ལན་ཚྭའི་ལག་དཔལ་ལྡན་ཕྲེང་བ། དཔལ་ལྡན་ཕུན་ཚོགས། ཉི་སྙིང་། ཟླ་བའི་འོད་ཟེར་སོགས་ཀྱིས་གཞུང་མང་དུ་བྱས། ཤ་ལི་ཧོ་ཏྲ། ལེགས་ཐོས། ཛ་ལས་རྒྱལ་སོགས་ཀྱིས་རྒྱས་པར་བྱས་སྟེ་རྡོ་འཇོག་གི་སྨན་པ་རྒྱུན་ཤེས་ཀྱི་བུའི་བར་དུ་བྱུང་ངོ་། །སྤྱིར་འཁོར་ལོས་བསྒྱུར་བའི་གསོ་དཔྱད་ཀྱི་གཞུང་ཡོད་པ་བཤད་དོ། །

མི་ཡུལ་དུ་དར་ཚུལ་ལ། སྔོན་བཅུད་ཆགས་ནས་རིང་པོ་མ་ལོན་པ་ན་ཤེད་བུ་ཞིག་ས་ཞག་མ་ཞུས་བར་ན་སྟེ་སྨྲེ་སྔགས་འདོན་པ་ན་ཚངས་པས་འོངས་སྟེ་ཆུ་སྐོལ་བཏང་བས་ཞི་སྟེ་ནད་པ་ལ་སྔ་བ་ཤེད་བུ། སྨན་པ་ལ་སྔ་བ་ཚངས་པ། སྨན་ལ་སྔ་བ་ཆུ་སྐོལ་ཞེས་གྲགས་སོ། །སྤྱིར་རིག་པའི་གནས་ཐམས་ཅད་དང་པོར་སངས་རྒྱས་བྱང་སེམས་ཀྱི་མཐུ་ལས་བྱུང་བ་དང་། ཚངས་པའང་བསྐལ་བཟང་གི་སེམས་དཔའ་ཡིན་པས་སངས་རྒྱས་ཀྱི་མཐུ་ལས་བྱུང་བ་ཡིན་ནོ། །སྨན་དཔྱད་ཉིད་ཁོ་ན་བསྟན་པའི་མདོ་རྒྱུད་མེད་མོད་ཀྱང་ཞར་བྱུང་འདུལ་བ་ལས་དགེ་སློང་ནད་པས་སྨན་པ་ལ་དྲིས་སྟེ་བྱའོ་ཞེས་ལུང་སྨན་གྱི་གཞིར་བཤད་པ་དང་། འཚོ་བྱེད་གཞོན་ནུའི་བྱུང་བ་དང་། སྨན་པ་ནད་དང་སྨན་ལ་མཁས་པའི་དཔེས་སངས་རྒྱས་ཀྱི་རྒ་ནད་འཆི་བ་སེལ་བར་གསུངས་པ་དང་། གསེར་འོད་དུ་ཆུ་འབེབས་ཀྱི་བྱུང་བའི་སྐབས་སུ། ཟླ་གསུམ་དབྱར་སྟེ་ཟླ་གསུམ་སྟོན་དུ་ཤེས། །གསུམ་ནི་དགུན་སྟེ་གསུམ་ནི་དཔྱིད་ཡིན་ནོ། །དེ་ལྟར་ཟླ་བའི་གོ་རིམ་དུས་ནི་དྲུག །ལོ་གཅིག་ལ་ནི་ཟླ་བ་བཅུ་གཉིས་འདོད། །གསུམ་གསུམ་དུ་ནི་ཚིགས་རྣམས་བསྡུས་པར་ཤེས། །ཟླ་བ་གཉིས་གཉིས་ཀྱིས་ནི་དུས་སུ་བསྟན། །ཟས་དང་སྐོམ་ནི་དེ་ལྟར་འཇུ་བར་འགྱུར། །སྨན་དག་དང་ནི་ཁམས་དང་དུས་ཀྱང་བསྟན། །དབང་པོ་དང་ནི་ཁམས་རྣམས་དེ་དག་ཀྱང་། །ལོ་གཅིག་ནང་གི་ཚིགས་ཚིགས་ཡོངས་སུ་འགྱུར། །དབང་པོ་དག་ནི་ཡོངས་སུ་འགྱུར་བས་ན། །ལུས་ཅན་རྣམས་ལ་སྣ་ཚོགས་ནད་ཀྱང་འབྱུང་། །དེ་ཉིད་ལ་ནི་སྨན་པས་ཟླ་གསུམ་བཞི། །ཚིགས་ཀྱི་བར་དང་དུས་དྲུག་རྣམས་དང་ནི། །ཁམས་དྲུག་མཁས་པར་བྱ་བ་ཤེས་པར་བྱ། །༼ཙ༤༥ན༽ཟས་སྐོམ་སྨན་རྣམས་གོ་རིམ་ཇི་བཞིན་སྟེ། །རླུང་གི་ཤས་ཆེའི་ནད་ནི་དབྱར་ན་ལྡང་། །སྟོན་དུ་གྱུར་པ་ན་ནི་མཁྲིས་པ་གཡོ། །དགུན་གྱི་དུས་སུ་དེ་བཞིན་འདུས་པ་སྟེ། །བད་ཀན་ཤས་ཆེའི་ནད་ནི་དཔྱིད་ལྡང་ངོ་། །དབྱར་ནི་སྣུམ་དྲོ་ལན་ཚ་སྐྱུར་བའི་རོ། །སྟོན་ནི་མངར་དང་སྣུམ་དང་བསིལ་བག་གོ །དགུན་ནི་མངར་དང་སྐྱུར་དང་སྣུམ་པ་སྟེ། །དཔྱིད་ཀྱི་དུས་ནི་རྩུབ་དྲོ་ཚ་པའོ། །བད་ཀན་ཆེ་བ་ཟོས་མ་ཐག་དུ་ལྡང་། །མཁྲིས་པ་ཆེ་བ་འཇུ་བའི་དུས་སུ་ལྡང་། །རླུང་ཤས་ཆེ་བ་ཞུ་མ་ཐག་དུ་ལྡང་། །ཉེས་གསུམ་གཡོ་བ་དེ་ནི་དེ་ལྟའོ། །རླུང་གི་བདག་ཉིད་ལ་ནི་བཅུད་ཀྱིས་གསོ། །བཀྲུ་སྨན་གིས་ནི་མཁྲིས་པ་གསལ་བར་བྱ། །འདུས་པ་ལ་ནི་གསུམ་དང་མཐུན་ལྡན་པ། །བད་ཀན་ཚིགས་སུ་བབ་ན་སྐྱུགས་སྨན་བཏང་། །རླུང་ཤས་ཆེ་བ་མཁྲིས་དང་འདུས་པ་དང་། །བད་ཀན་ཤས་ཆེའི་ཚིགས་རྣམས་ཤེས་པར་བྱས། །དུས་གང་ཁམས་གང་ལུས་ནི་གང་ཡིན་པ། །དེ་ཡི་སྨན་དང་ཟས་སྐོམ་བསྟེན་པར་བྱའོ། །ཞེས་ཤྩོཀ་དགུ་པོ་འདིས་གསོ་རིག་མཐའ་དག་བསྟན་པ་ཡིན་སྟེ། ཉི་མ་ཡར་ངོ་ལ་ཟློག་པ་དབྱར་དགུན་ར་བ་དང་། མར་ངོ་ལ་ཟློག་པ་དབྱར་དགུན་འབྲིང་བོར་བཟུང་བའི་ཟླ་བ་གསུམ་གསུམ་གྱིས་དབྱར་དགུན་སྟོན་དཔྱིད་བཞི། ཡང་དུས་མཚམས་བཞི་ལ་ཞག་བཅོ་བརྒྱད་རེས་ཞག་དོན་གཉིས། དུས་བཞི་ལ་ཞག་དོན་གཉིས་རེ་སྟེ་ཚིགས་བཅད་ཕྱེད་དང་གཉིས་ཀྱིས་དུས་དང་། ཚིགས་བཅད་གཅིག་གིས་གསོ་བྱ་ལུས། ཚིགས་རྐང་གཉིས་ཀྱིས་ནད་འབྱུང་བའི་རྒྱུ། ཚིགས་བཅད་གཅིག་གིས་དུས་དང་བསྟུན་དགོས་པ། ཚིགས་བཅད་གཅིག་གིས་དུས་བཞི་ལ་ནད་གང་ལྡང་བ། གཅིག་གིས་དེའི་གཉེན་པོར་ཟས་སྨན་གང་བསྟེན་པ། གཅིག་གིས་ཉེས་གསུམ་ལྡང་བའི་དུས། དེ་ནས་གཅིག་གིས་རླུང་ལ་འཇམ་རྩི་ལས་མི་འདའ། མཁྲིས་པ་སྦྱོངས་ལས་མི་འདའ། བད་ཀན་སྐྱུགས་ལས་མི་འདའ་བ་མི་འདའ་བའི་བཅོས་གསུམ་སྟེ་སེལ་ཐབས། རྐང་པ་གཉིས་ཀྱིས་༼ཙ༤༥བ༽ལྡན་འདུས་ཤེས་དགོས་པ་དང་། གཉིས་ཀྱིས་དོན་བསྡུས་པ་སྟེ་སྨན་གཞུང་མཐའ་དག་འདིར་འདུས་སོ། །

གསེར་འོད་ཆེ་བ་རྒྱ་འགྱུར་དུ། ནད་ཀྱི་གསོ་དཔྱད་ལ་བསྟེན་ནས། །སོགས་དེ་བས་མང་བར་བསྒྱུར། མྱང་འདས་ཆེན་པོར་རྒྱལ་པོར་ཤེས་རབ་འཆལ་པ་ལ་སྨན་པ་བླུན་པོ་ཡོད་པ་སྨན་པ་མཁས་པས་ཐབས་ཀྱིས་བསྐྲད་པའི་དཔེ་དང་། རྡོ་རྗེ་མཁའ་འགྲོའི་རྒྱུད་ལས། དེ་ནས་སེམས་ཅན་ཀུན་ཕན་ཕྱིར། །ཐམས་ཅད་སྙིང་པོར་བསྡུས་པ་ཡི། །སྒྲུབ་པའི་སྦྱོར་བ་བདུད་རྩི་མཆོག །ཡང་དག་རབ་ཏུ་བཤད་པར་བྱ། །ག་བུར་དང་ནི་གུར་ཀུམ་དང་། །ནས། དེ་ལྟར་རྫས་ནི་བཅོ་བརྒྱད་པོ། །སོགས་དང་། འདས་པའི་དུས་སུ་སྔོན་བྱུང་བ། །བདེ་ཆེན་བསྐལ་པ་དང་པོ་རུ། །སོགས་དང་། དངུལ་ཆུའི་བྱུང་བ་དང་། རོ་དྲུག་གི་སྡེ་ཚན། སྨན་དང་རིན་པོ་ཆེ་རྣམས་ཀྱི་ཡུལ་བཟང་ངན་སོགས་དང་། ཉེས་གསུམ་ལྡང་བའི་དུས་སོགས་ཀྱི་མཐར། བྱང་ཆུབ་སེམས་དཔའ་རྣམས་ཀྱིས་སེམས་ཅན་རྣམས་ཀྱི་དོན་དུ་སྦྱར་བར་བྱ་བས་ཕྱི་ནང་གི་སྨན་གྱི་སྦྱོར་བ་འདི་དག་བསླབ་པར་བྱའོ། །སོགས་དང་། དུས་འཁོར་དུ། རླུང་འཇོམས་ལན་ཚྭ་སྐྱུར་པ་དག་དུ་རབ་ཏུ་འགྱུར་སྟེ་མངར་དང་སྐ་བ་དག་ནི་མཁྲིས་པའི་དགྲ་སོགས་དུ་མ་བཤད་དོ། །

བསྟན་བཅོས་ནི་ཀླུ་སྒྲུབ་ཞབས་ཀྱིས་སྦྱོར་བ་བརྒྱ་པ་འཚོ་བའི་མདོ་ཚིགས་སུ་བཅད་པ་རྩ་ཨ་ཝའི་ཆོ་ག་དངུལ་ཆུ་རིན་ཆེན་ཕྲེང་བ་གསེར་འགྱུར་སྦྱོར་པ་རྣམས་མཛད། སྔ་རབས་པ་རྣམས་མདོ་ལྔ། དཔྱད་གཞུང་བཅུ་སོགས་མཛད་ཟེར་ཡང་རྒྱ་གཞུང་གི་མཚན་ཉིད་མེད་དོ། །སློབ་དཔོན་དཔའ་བོས་ཡན་ལག་བརྒྱད་པ་ཆེན་པོ། ཡན་ལག་བརྒྱད་པ་ལ་འཇུག་པ། དེའི་སྙིང་པོ་བསྡུས་པ། ཡན་ལག་བརྒྱད་པ་བསྡུས་པ་སྟེ་བཞི་མཛད། ཁྱད་པར་སྙིང་པོ་བསྡུས་པ་རྩོམ་ཚེ། ས་གསུམ་དགེ་ལེགས་འབྱུང་བ་ཡི། །དགེ་བའི་ལྟས་ནི་སྣ་ཚོགས་བྱུང་། །ཞེས་བཤད། གཞུང་དེ་ལ་རང་འགྲེལ་ཡང་མཛད་དོ། །ཁ་ཆེ་ཟླ་དགའ་ནི་སློབ་དཔོན་གྱི་སྲས་དང་དངོས་སློབ་ཏུ་གྲགས་ཀྱང་སྒྲ་སྦྱོར་ངེས་པར། ཆགས་ལ་མངོན་པར་དགའ་བའི་བུ། །ཟླ་བ་མངོན་དགའ་༼ཙ༤༦ན༽ཞེས་བྱ་བས། ཅེས་དང་། ཟླ་ཟེར་ལས། བདག་གི་མེས་པོར་གྱུར་པ་ནི། །དཔལ་ཆེན་དགེ་བ་ཞེས་གྲགས་ཡིན། །དེ་ནི་ད་ལྟའང་ས་གསུམ་ན། །གྲགས་པ་དྲི་མེད་སྒྲོག་པར་བྱེད། །དེ་སྲས་ཆགས་ལ་མངོན་པར་དགའ། །དེའི་བུ་ཟླ་བ་མངོན་དགའ་བདག །སློབ་དཔོན་བློ་གྲོས་ཆེན་པོ་ནི། །རྒྱུད་ཤེས་དོན་ལྡན་མིང་བཏགས་པ། །དོན་དམ་ཞེས་བྱ་སྨན་པའི་མཆོག །ཁ་ཆེའི་ཡུལ་དུ་སྐྱེས་པ་ཡིན། །ཞེས་དཔལ་ཆེན་དགེ་བའི་སྲས་ཆགས་ལ་མངོན་དགའ་དེའི་སྲས་ཟླ་དགའ་ཡིན་པ་དང་ཁ་ཆེའི་སྨན་པ་དོན་མཆོག་གི་སློབ་མ་ཡིན་ལ། སློབ་དཔོན་དཔའ་བོའི་གཞུང་རྣམས་ལ་བརྟེན་ནས་སྙིང་པོ་བསྡུས་པ་ལ་འགྲེལ་པ་ཚིག་དོན་ཟླ་ཟེར། སྨན་མིང་ཟུར་དུ་བཀོལ་བ་སྒྲ་སྦྱོར་ངེས་པ་སོགས་མཛད། བྲང་ཏི་དཔལ་ལྡན་འཚོ་བྱེད་ཀྱི་ཁོག་དབུབ་ལེགས་སྣང་སྒྲོན་མེར། ཁ་ཆེ་ཟླ་དགའ་སློབ་དཔོན་དཔའ་བོའི་དངོས་སློབ་ཏུ་བྱས་ནས་དེ་ནས་དགའ་བྱེད་དམ་པ་ཡུལ་ཅན་སྙིང་པོ་ཀུན་འཚོ་དམ་པ་རིགས་རྒྱལ་གཞོན་ནུ་ངེས་པ་བརྙེད་པ་རླུང་མཁྲིས་འཇོམས། གསོ་བ་དག་པ་འགྲོ་བའི་ཕ་རྒན་འཚོ་བྱེད་གྲུབ་པ་ངེས་པའི་མཐུ་ཅན་གཡོ་མེད་སྟོབས་ལྡན་བྷུཛྫ་ར་མ་ཚེ་བརྟན་ལྷས་བྱིན་ཐབས་ཀྱི་དགེ་བསྙེན་རྩེ་མུང་དང་མཆོག་ཛ་ན་ར་དྷ་ན་ཞེས་འདོད་ཅིང་། ཆེ་རྗེ་ཞང་སྟོན་གྱི་རྒྱལ་མཚན་རྩེ་འབར་ནི། འཚོ་བྱེད་གྲུབ་པས་ཟླ་དགའ་ལ་ཐུག་པར་འདོད། མི་ཉག་མི་སྐྱོད་རྡོ་རྗེ་སོགས་ནི། སློབ་དཔོན་དཔའ་བོ། བདུད་རྩི་ཟླ་བ་དགའ་བྱེད་དམ་པ་ཅེས་སོགས་འདོད་སྟེ་ཡན་ལག་བརྒྱད་པ་གཙོ་བོར་སྟོན་པ་རྒྱ་གར་དུ་དར་ཚུལ་ལོ། །

རྒྱ་ནག་དུ་ནི་འཇམ་དཔལ་གྱིས་བྱིན་གྱིས་བརླབས་སྟེ་རྒྱལ་བློན་དང་ཧྭ་ཤང་དང་ནེ་ཙོ་སོགས་ཀྱིས་བཤད་སྟེ་ཅི་འུའི་སྐབས་ནས་དར་རོ། །

བོད་དུ་སྨན་དཔྱད་བྱུང་བའི་ཐོག་མ་ནི་ཟས་སྤྱོད་སྤངས་བླང་ཕྲ་མོ་ཤེས་པ་ཙམ་སྔོན་ནས་བྱུང་བ། གཞུང་རྒྱ་བཟའས་སྨན་དཔྱད་ཆེན་མོ་ཞེས་པ་བསྣམས་ཧྭ་ཤང་མ་ཧྭ་དེ་ཝ་དང་དྷརྨ་ཀོ་ཥས་བསྒྱུར། དེའི་ཚེ་རྒྱ་གར་༼ཙ༤༦བ༽ནས་བཛྲ་དྷྭ་ཛ། རྒྱ་ནག་ནས་ཧེན་ཝེང་ཧང་དེ། སྟག་གཟིག་གི་ཁྲོམ་ནས་ག་ལེ་ནོས་སྟེ་སྨན་པ་གསུམ་སྤྱན་དྲངས། སོ་སོའི་ལུགས་དུ་མ་བསྒྱུར། ཐུན་མོང་དུ་མི་འཇིགས་པའི་མཚོན་ཆ་ཞེས་བམ་པོ་བདུན་པ་བརྩམས། ག་ལེ་ནོས་བླ་སྨན་དུ་བཞུགས། རུས་ཆུང་བ་བཞི་སློབ་ཏུ་བསྩལ་སྟེ་རིགས་མཐོ་དམན་མེད་པར་སློབ་པར་གནང་། ཕྱིས་གྱིམ་ཤིང་ཀོང་ཇོས་རྩིས་དང་སྨན་དཔྱད་མང་དུ་བསྣམས། ཧྭ་ཤང་མ་ཧཱ་ཐི་ཐ་དང་རྒྱ་ཕྲུག་གར་མཁན་ལ་སོགས་པས་སོ་མ་ར་ཙ་ལེའུ་བརྒྱ་དང་བཅོ་ལྔ་པ་སོགས་བསྒྱུར། དེའི་ཚེ་ཁྲོམ་ནས་བི་ཅི་ཙན་པ་ཤི་ལ་ཧ་བྱ་བ་སྤྱན་དྲངས། རྒྱལ་པོའི་རྗེ་ཡིན་ཞེས་ལྷ་རྗེར་བཏགས་སྟེ་ཐམས་ཅད་ཀྱིས་བླར་བཀུར་བ་གྲལ་གྱི་དགུང་ལ་འཇོག་པ་སྟན་བཟང་དུ་འདིང་པ་ཟས་སྐོམ་སྤྱན་གཟིགས་ཀྱི་མཆོག་སྟོབ་པ་སྐྱེལ་བསུ་རྟས་བྱེད་པ་ཡོན་གསེར་དུ་འབུལ་བ་བྱས་པ་དྲིན་དུ་གཟོ་བ་སོགས་ཀྱི་བཀར་བཏགས། སྨན་པ་རྣམས་ཀྱི་ཀྱང་ཁྱིམ་མཚེས་ནས་བོས་ཀྱང་སྐྱེལ་བསུ་དང་ཞབས་གླ། གཉེན་ཚན་ཡིན་ཡང་ལག་དཀར་དང་ཞུ་རྟེན། བྲན་ཁོལ་ཡིན་ཡང་བཀུར་སྟི་དང་གུས་པ། དུས་མིན་དུ་ཕྲད་ཀྱང་མདོངས་གསོལ་དང་བསྙེན་བཀུར། དགྲ་བོ་ཡིན་ཡང་དད་གུས་ཀྱིས་བློ་གཏོད་པ། ཟས་ནོར་ལ་འདོད་སྲེད་བྱས་རུང་སྐུར་བ་མི་འདེབས། ནད་པ་གསོ་བ་ལ་ཞུ་འབུལ་དྲག་ནས་གཏང་རག་རྟིང་བསྐུལ་སྒྱེའུ་སྐྱེལ་སོགས་བཅོ་ལྔ་གཙིགས་སུ་བཟུང་། མངའ་བདག་གིས་སྨན་པ་བླ་མ་དང་ཕ་ཡིན་པས་བྱམས་པ་བསྐྱེད་ནད་པ་བུ་དང་སློབ་མ་ཡིན་པས་མཚང་ངན་ཕྱིར་མ་བརྗོད། མཛངས་ཀྱི་ཁྲེལ་འཆོར་བས་ཁྱིམ་ནས་ལག་ངན་མ་བྱེད། ཡ་རབས་ཀྱི་ཚུལ་ལ་གནོད་པས་ཟས་ལ་མ་ངན། སྨན་དཔྱད་ལ་ལག་ཉེས་ཡོང་པས་ཆང་ལ་མ་དགའ། ཟུག་གཅོག་པ་ལ་ཁྱད་ཡོད་ཅིང་ཐལ་ཉེན་ཡོད་པས་ལེ་ལོ་དང་ཚོར་ཡོད་མ་བྱེད། སྨན་དཔྱད་གནད་ཏུ་མི་ཕོག་པས་ནད་པ་ལ་ངོ་ཚ་དང་ཚུལ་འཆོས་མ་བྱེད་ཅེས་ཞལ་ཏ་བདུན་མཛད། བྱང་ཁོག་ལེའུ་ལྔ་བཅུ་པ་སོགས་དཔྱད་རྒྱས་༼ཙ༤༧ན༽འབྲིང་བསྡུས་པའི་སྨན་དཔྱད་ཀྱི་བསྟན་བཅོས་མང་དུ་བྱུང་། གཞན་ཡང་རྒྱ་གར་ནས་ཤཱནྟ་གརྦྷ། ཁ་ཆེ་ནས་གུ་ཧྱ་བཛྲ། རྒྱ་ནག་ནས་སྟོང་གསུམ་གང་བ། ཧྭ་ཤང་བ་ལ་ཧང་ཤི་བ་ཏ། སྟག་གཟིག་ནས་ཧ་ལ་ཤཱནྟི། གྲུ་གུ་ནས་སེ་མདོ་འོད་ཆེན་སོགས་སྤྱན་དྲངས་སྟེ་བླ་སྨན་དགུར་གྲགས། གཞུང་མཐའ་ཡས་པ་བསྒྱུར་སྟོང་གསུམ་གང་བ་བོད་དུ་བཞུགས་སྟེ་གཡོར་སྟོད་གནང་ནས་མཐའ་བཞིར་གྲགས་སྟེ་བླ་སྨན་གྱི་གཙོ་བོའོ། །བི་ཅིའི་སློབ་མ་སྟོང་གཞེར་མེས་པོ། བྲང་ཏི་རྒྱལ་མཉེས། ཞང་ལྷ་མོ་གཟིགས་རྣམས་ཀྱང་མཁས་པར་གྱུར་སྟེ་རྒྱལ་པོའི་བླ་སྨན་དུ་བཀུར་སྐད། མངའ་བདག་རྩེ་ལྡེའི་དུས་སུ་ཨོ་ཌྱན་ནས་རྒྱལ་པོའི་ཆད་པས་བསད་དུ་ཕངས་ནས་སྤྱུགས་པའི་དྲང་སྲོང་མེ་ལྷ་ཞེས་བྱ་བ་མཁས་པ་ཕུལ་དུ་བྱུང་བ་བྱོན་སྟེ་རྡེ་སྐོར་ཕྱི་ནང་གསང་གསུམ་སོགས་མཛད་ཅིང་གཞུང་མང་དུ་བསྒྱུར། ཁྱད་པར་ཡན་ལག་བརྒྱད་པ་ནི་པཎྜི་ཏ་ཛ་ན་ར་དྷ་ན་ལོ་ཙཱ་བ་རིན་ཆེན་བཟང་པོ་ལ་གསེར་སློང་དུ་བོད་དུ་བྱོན། མྱང་འདས་སེང་གེ་སྒྲ་སྟག་བྲི་ཡེ་ཤེས་འབྱུང་གནས། ཨོད་སྨན་ཨ་མེ། མང་མོ་སྨན་བཙུན་སྟེ་མངའ་རིས་ཀྱི་སྨན་པ་མི་བཞི་དང་བཅས་འགྱུར་ཡོན་གསེར་སྲང་བརྒྱ་ཕུལ་སྟེ་སྙིང་པོ་བསྡུས་པ་རྩ་འགྲེལ་ཁ་ཆེ་དཀར་པོའི་ཡིག་སྣ་ལས་ཉི་ཐིགས་ཟླ་ཐིགས་ཡན་ལག་ནག་པོའི་རྒྱུད་སོགས་བསྒྱུར་རོ། །

ལོ་ཆེན་རིན་བཟང་གི་སློབ་མ་མང་མོ་སྨན་བཙུན་ལ་ཆེ་རྗེ་ཏི་བམ་ནས་བཟུང་སྟེ་ཆེ་རྗེའི་བརྒྱུད་པ་ལ་ཆེ་རྗེ་ཞིག་པོ་སོགས་མཁས་པ་མང་དུ་བྱུང་། ཡང་ལོ་ཆེན་གྱིས་སློབ་མ་ཞང་ཞུང་པ་ཤེས་རབ་འོད། དེས་རྒྱ་སྟོན་གྲགས་པ་ཤེས་རབ། དེས་གཡུ་ཐོག་རྒྱ་གར་རྡོ་རྗེ། ཡང་ཞང་ཞུང་པ་ནས་རྔོག་གྱོང་སྨན་གཡུང་དྲུང་འོད། གཡུ་ཐོག་གྲགས་པ། གཡུ་ཐོག་མགོན་པོ། ཡང་ཡར་ལུང་པ་ཞང་གཟི་བརྗིད་འབར་གྱིས་དབུས་གཙང་གི་མཁས་པ་མི་དགུ་བསྟེན་ཡང་ཡིད་མ་ཚིམ་སྟེ་རྒྱ་གར་དུ་བྱོན། རྔོག་ལོ་ཆེན་པོ་ལ་སྒྲ་མཁས་པར་སྦྱངས་སྟེ་སྨན་ལ་མཁས་པ་༼ཙ༤༧བ༽དྲང་སྲོང་ཙནྡྲ་པི་བྱ་བ་ལ་ཡན་ལག་བརྒྱད་པ་ཐུགས་ནས་ཚར་གཅིག་དང་། གཟབས་བཤད་ལག་ལེན་དང་བཅས་པ་ཚར་གཅིག་གསན། ཡིག་སྣ་རྩོམས་གསུངས་པས་གཞུང་དྲི་མེད་གཟི་བརྗིད་རྩ་འགྲེལ་སོགས་དང་གདམས་པ་སུམ་བཅུ་པ་རྩ་འགྲེལ་སོགས་མཛད། སློབ་མ་ཆུང་གསུམ་དང་རོག་དང་བཞི་ཉེ་གནས་སྐྱོགས་དང་ལྔ་བྱ་བ་སོགས་བྱུང་། སྟོད་སྟོན་དཀོན་མཆོག་སྐྱབས་ཀྱིས་རྒྱ་གར་དུ་ཤཱནྟི་པ་ཕྱི་མ་ལ་སྦྱངས། དེ་སོ་སོས་ཀྱང་ཡིག་ཆ་མང་དུ་མཛད། རྒྱུད་པའི་བཀའ་ཐམས་ཅད་གཡུ་ཐོག་མགོན་པོ་ལ་བབས་སོ། །ཡུལ་གྲུ་སྣ་ཚོགས་ནས་བོད་དུ་སྨན་དཔྱད་ཇི་ལྟར་བྱུང་བའི་སྐབས་སོ། །

སྨན་གྱི་གཞུང་མན་ངག་ཐམས་ཅད་ཀྱི་སྙིང་པོ་རྒྱུད་བཞི་ནི་གཡུ་ཐོག་མགོན་པོ་ཅེས་བྱ་བ་སྤྲུལ་པའི་སྐུ་དངོས་སུ་བྱོན་པ། བོད་དུ་གྲགས་པའི་གཞུང་མན་ངག་ཐམས་ཅད་ཀྱི་བཀའ་བབས་པ། རྒྱ་གར་དུ་ལན་དྲུག་བྱོན། ཤོག་དྲིལ་བསྐོར་གསུམ་ལས། ཁོ་བོ་གཡུ་ཐོག་མགོན་པོ་ཡིས། །ལོ་བརྒྱད་ལོན་ནས་སྨན་དཔྱད་བསྐྱངས། །ཅེས་སོགས་བསྡུས་ན་མྱང་སྟོད་འབྲེ་དང་ཁྱུང་གི་ཡུལ་ནས་གདུང་འབྲེ། ལུགས་གཉིས་ལ་དབང་འབྱོར་བ་རྒྱ་གར་རྡོ་རྗེ་ཞེས་བྱ་བའི་མཁས་པ་དེས་རྒྱ་རགས་ཀ་བ་ཕྲང་གི་གཞི་བདག་གི་ནད་བསལ་པས་བུད་མེད་གཡུ་རྒྱན་ཤིན་དུ་མཆོར་བའི་རོ་དང་སྤྲད་སྟེ་གཡུ་ཐམས་ཅད་ཁང་ཐོག་དུ་བདལ་བས་གཡུ་ཐོག་པར་ཐོགས། དྲང་སྲོང་དྲུག་བཅུ་བསྒྲུབས་པས་དྲུག་དངོས་སུ་བྱོན་སྟེ་བརྒྱུད་པ་བྱིན་གྱིས་བརླབས། སྲས་བརྗིད་པོ་གྲགས་སེ་ཁྱུང་པོ་གསུམ་བྱུང་། བརྗིད་པོའི་སྲས་འབུམ་སེང་མཆེད་གཉིས། ཁྱུང་པོའི་སྲས་ཡོན་ཏན་མགོན་པོ་འདི་ཡིན། འདིས་དྲང་སྲོང་ཙ་ར་ཀ་ལ་སོགས་བསྟེན། ཁྱད་པར་ཡེ་ཤེས་ཀྱིས་མཁའ་འགྲོའི་གཙོ་མོ་དཔལ་ལྡན་འཕྲེང་མས་རྗེས་སུ་བཟུང་སྟེ་ཡན་ལག་བརྒྱད་པ་བསིལ་ཟེར་གྱི་གནད་རྒྱུད་རིགས་དྲུག་བཅུ་རྩ་ལྔ་སོགས་མཐའ་ཡས་པ་གསན། སྨན་གྱི་ལྷ་མོས་རྗེས་སུ་བཟུང་སྟེ་ཞུས་ལན་སྐོར་གསུམ་སོགས་དང་རྨ་རྩི་འཆི་མེད་༼ཙ༤༨ན༽བཅད་འབྱོར་སོགས་གསན། འཇིགས་པ་ཆེན་པོ་དུ་མ་ལས་ལྷ་མོས་བསྐྱབས། གཞན་ཡང་རིག་པའི་གནས་ཐམས་ཅད་ལ་མཁས་ཤིང་གྲུབ་པ་བརྙེད་པ་ཡིན་པས་མུ་སྟེགས་ཀྱི་སྟོན་པ་གྲགས་པ་ཅན་ལྔ་བརྒྱ་བཏུལ། རྡོ་རྗེ་གདན་དུ་པཎ་གྲུབ་མང་པོའི་ཚོགས་དཔོན་མཛད། དཔལ་གྱི་རིའི་ལམ་དུ་ལྟ་སྟངས་ཀྱིས་བྱག་པ་ཐམས་ཅད་རེངས། ཨོ་ཌྱན་དུ་ཤ་ཟ་མཁའ་འགྲོས་ཐོག་ཕབ་པ་ལ་སྡིགས་མཛུབ་བསྟན་པས་མཁའ་འགྲོ་འགྱེལ། སིངྒྷ་ལའི་གླིང་དུ་ཆུ་དབུས་སུ་གྲུ་ཞིག་པའི་ཚེ་ན་མཁར་འཕུར་སྟེ་གྲོགས་རྣམས་བསྒྲལ། དུག་སྦྲུལ་གྱི་ཁ་རླངས་སྤྲིན་ལྟར་གཏིབས་པ་སྙིང་རྗེ་བསྒོམས་པས་ཞི། སྟག་གཟིག་གི་ཡུལ་དུ་རི་ལ་མ་ཐོགས་པར་བྱོན། བལ་བོར་བོན་དང་རྫུ་འཕྲུལ་འགྲན་ཚེ་ན་མཁར་ཉིན་ཕྱེད་བཞུགས། རྡོ་རྗེ་གདན་ནས་བོད་དུ་ཉིན་གཅིག་གིས་བྱོན། ཚོང་འདུས་མགུར་མོར་ཉི་མ་གཏོད་ལ་མནན་ཞིང་ཨ་རུ་ར་གསེར་མདོག་གི་ཆར་ཕབ། དེ་སོགས་ངོ་མཚར་མཐའ་ཡས་པ་བསྟན། ཤངས་དཔལ་སྐྱེད་དུ་བཞུགས་ནས་དགུང་ལོ་དོན་དྲུག་གི་བར་འགྲོ་བའི་དོན་མཛད། སྐུ་གདུང་མ་བཞག་པར་འོད་དུ་ཡལ་བར་གྲགས། འདི་ཉིད་མཆོག་གི་སྤྲུལ་སྐུ་དངོས་ཡིན་ཞིང་ཁོང་རང་གི་བཞུགས་གནས་དེའི་ཤར་ན་སྤང་རི་སྔོ་སྨན་མང་པོ་སྐྱེ་བ་སྤོས་ངད་ལྡང་དང་འདྲ་བ་དང་ལྷོ་ན་སྔོ་སྨན་ཚ་བ་སྐྱེ་བ་བྱང་ན་གངས་རི་དང་བསིལ་སྨན་སྐྱེ་བ་ནུབ་ན་ནགས་ཚལ་སོགས་ཆ་མཐུན་ཡོད་པས་ཁོང་རང་གི་བཞུགས་གནས་དེ་སྨན་གྱི་གྲོང་ཁྱེར་ལྟ་ན་སྡུག་དང་ཐུགས་ཆོས་ཀྱི་དབྱིངས་སངས་རྒྱས་སྨན་གྱི་བླ་དང་ཀུན་རྟོག་སྣ་ཚོགས་པ་རྣམས་འཁོར་སྡེ་བཞི་དང་རྩོམ་འདོད་ཀྱི་རྟོག་པ་དྲང་སྲོང་ཡིད་ལས་སྐྱེས་དང་རིག་པའི་ངོ་བོ་དྲང་སྲོང་རིག་པའི་ཡེ་ཤེས་སུ་མཛད་ནས་རྒྱུད་བཞི་བཤད་ཏོ་ཅེས་རྗེ་ཕྲིན་ལས་ཞབས་གསུངས་ལ། ཐུན་མོང་གི་སྣང་བ་དེ་ཉིད་ལ་སྣང་བ་དག་པའི་གདུལ་བྱའི་ངོར་གླེང་གཞིར་ཇི་ལྟར་བཤད་པ་ལྟར་སྣང་བ་ཡང་མི་འགལ་ལོ་ཞེས་བདག་སེམས་སོ། །

འོ་ན་གླེང་གཞི་བཀའ་ལྟར་བཅོས་པས་༼ཙ༤༨བ༽ནོངས་སོ་ཞེ་ན་སངས་རྒྱས་ཀྱི་མཐུས་བྱིན་གྱིས་བརླབས་སྟེ་སྤྲུལ་པའི་སྐུ་དེའི་ཐུགས་ལ་རང་བྱུང་དུ་ཤར་བ་ཡིན་པས་ཆེས་ངོ་མཚར་ཏོ། །ཁ་ཅིག་སངས་རྒྱས་སྨན་བླ་ཉིད་ཀྱི་བཀའར་འདོད་པ་དང་རི་རབ་ཀྱི་རྩེར་རྣམ་སྣང་དུ་སྤྲུལ་ནས་རྣལ་འབྱོར་རྒྱུད་གསུངས་པ་ལྟར་ཤཱཀྱའི་དབང་པོ་ཉིད་ཀྱི་སྤྲུལ་བཤད་དུ་འདོད་པ་དང་གཏེར་མར་འདོད་པ་དང་རྩ་རྒྱུད་བཞི་ཆུང་ངུ་ཞིག་ཡོད་པ་ལ་འདིས་རྒྱས་པར་མཛད་པར་འདོད་པ་སོགས་མང་ནའང་མཛད་པོ་དེ་སྤྲུལ་པའི་སྐུར་འབྲས་བུའི་རྟགས་ཀྱིས་ངེས་ལ་རེག་པ་རྩ་དང་མཐོང་བ་ཆུ་ལ་བརྟག་པ་ནི་གཞུང་གཞན་ན་མེད་པས་ཛམ་གླིང་ན་སྨན་དཔྱད་ཀྱིས་གཞུང་ལ་རྒྱུད་བཞི་ལས་མཆོག་དུ་གྱུར་པ་མི་སྲིད་པར་འདུག་ཅིང་ཁྱད་པར་བོད་ཀྱི་ཡུལ་དུས་དང་འཚམས་པ་འདིའི་བཀའ་དྲིན་གཞལ་དུ་མེད་པས་སངས་རྒྱས་ཀྱི་བཀའ་བཞིན་དུ་སྤྱི་བོར་བླང་ངོ་། །

ཇོ་བོའི་ལམ་ཡིག་རྙིང་པ་ཁ་ཅིག་ལས། ཇོ་བོ་བོད་དུ་བྱོན་དུས་བོད་ན་སྨན་མེད་པས་ངའི་སྨན་དཔྱད་འདི་ནུབ་འགྲོ་དགོངས། བོད་དུ་ཕེབས་ནས་སྒྲོལ་མས་ནེ་ཙོར་མཛད་སྟེ་སྨན་གཟིགས་སུ་གཤེགས་གསུངས་ནས་རི་ལུང་ཀུན་བསྟན་པས་རྒྱ་གར་གྱི་སྨན་ཀུན་ལ་བོད་ན་ཚབ་རེ་འདུག་ལ་ལྷག་པར་བོད་ཀྱི་སྨན་ནུས་པ་ཆེ་བར་འདུག་གསུང་ཇོ་བོས་སྙེ་ཐང་དུ་ཡན་ལག་བརྒྱད་པ་གསུངས་པ་བྲག་རྒྱབ་ཀྱི་སྨན་པ་ཁ་ཅིག་གིས་ཞུས་པས་མཁས་པར་གྱུར། དེ་དག་གི་ཟིན་བྲིས་གཡུ་ཐོག་མགོན་པོའི་ཕྱག་དུ་བྱུང་བས་མཁས་པར་གྱུར་སྟེ་ཇོ་བོའི་སྨན་རྒྱུན་ཡིན་ཞེས་ཀྱང་སྣང་། འདིས་ཡན་ལག་བརྒྱད་པ་ཆེ་ཆུང་གི་སྙིང་པོ་ཡན་ལག་བསྡུས་པ་དང་མདོ་གནས་དང་པོའི་འགྲེལ་པ་མཐོང་བ་མེ་ལོང་མཛད་ཅིང་གཞུང་ལ་སྨར་མཆན་བཏབ། སྤྱིར་རྩ་དཔྱད་རེག་པ་རང་གསལ། སྡེ་ཚན་ལྔ་དང་ལག་ལེན་པོད་ཆུང་། རྒྱུད་ཆུང་བདུད་རྩི་སྙིང་པོ། མན་ངག་ཤོག་དྲིལ་སྐོར་གསུམ། གསེར་གྱི་ལྡེ་མིག་སྐོར་དྲུག་མཛད། རྒྱུད་ལ་གསེར་མཆན་དང་ཟོང་མཆན་གཉིས་བཏབ། འདིས་ཆ་ལག་བཅོ་བརྒྱད་མཛད་ཟེར་ཡང་ཁོག་དབུབ་ཁྱུང་ཆེན་ལྡིང་བ་དང་གཏོང་ཐུན་༼ཙ༤༩ན༽མཛེས་པའི་འཇའ་རིས་ནི་ཐ་སྙད་ཤིན་དུ་མི་མཛེས་པས་གཞན་གྱི་ཁ་གཡར་དུ་ཟད་ལ། ཊཱིཀ་མུན་སེལ་སྒྲོན་མེ་དང་། གེགས་སེལ་རྩོད་ལྡོག་འཁོར་ལོ། འབུམ་ཆུང་གསལ་སྒྲོན་སོགས་ཀྱང་རྗེ་ཡེ་ཤེས་གཟུངས་སོགས་རྗེས་འབྲེང་གིས་བྱས་པར་འདོད་དོ། །

གཡུ་ཐོག་པས་མཛད་ངེས་པ་གཞན་ཡང་སྐོར་ཚོམ་བཅུ་གཅིག་རིན་ཆེན་གཏེར་སྤུངས། སྨར་ཁྲིད་ཡིག་ཆུང་གབ་པ་བཅོ་བརྒྱད། མེད་ཐབས་མེད་པ་རྣམས་གསུམ། ཁ་འཐོར་རིན་སྤུངས། ཟབ་པ་རྣམས་གསུམ། ངོ་མཚར་བཞི་ཕྲུགས། བདུད་རྩི་སྙིང་པོ། མུ་ཏིག་ཕྲེང་བ། སྔོན་འབུམ་ཆེན་མོ། འབུམ་ཐེར། ཐོར་བུ་མེ་ལེན། དེབ་ཆིངས་རྒྱོགས་སོགས་ཀྱི་དཔེ་རིས། བྱང་ཁོག་རྩ་བཀྲ། ཆུ་བྲའི་འཁོར་ལོ་ཆེ་ཆུང་། གསོ་རིག་གིས་མཆོག་སྒྲུབ་ཐབས་བླ་མ་གསང་སྒྲུབ་ཀྱི་སྐོར་སོགས་མཛད། སློབ་མ་སའི་རྡུལ་ཙམ་བྱུང་ཡང་གཙོ་བོ་ལྗང་སྨན་ལེབ་བེ། འབལ་སྨན་ཉི་མ་དཔལ། རྫ་ཡེ་ཤེས་གཟུངས། སྟོན་པ་ཨ་ཚེས་པ། ཤག་རམ་ཉི་མ་དཔལ། གཡུ་ཐོག་བསོད་སེང་། སུམ་སྟོན་ཡེ་ཤེས་གཟུངས། དགེ་བཤེས་རོག་ཆུང་སོགས་བྱུང་ལ། གཡུ་ཐོག་འབུམ་སེང་གེ་སློབ་མ་འབལ་ཉི་མ་དཔལ་གྱིས་གཅེས་བསྡུས་ཡིད་བཞིན་ནོར་བུ་བརྩམས། དེའི་སློབ་མ་བྲང་ཏི་འཇམ་དཔལ་བཟང་པོས་ལེའུ་དང་པོའི་འགྲེལ་པ་འབུམ་ཊཱིཀ་གསལ་བ་མཛད། དེས་བྲང་ཏི་རྒྱལ་བ་བཟང་པོ་དེས་བྲང་ཏི་དཔལ་ལྡན་འཚོ་བྱེད་སྟེ་འདིས་བརྒྱད་པའི་ཁོག་དབུབ་གཅེས་བསྡུས། མདོ་གནས་སུམ་བཅུའི་སམ་འགྲེལ་སོགས་མཛད། འདིའི་སློབ་མ་བྲང་ཏི་དཔལ་ལྡན་རྒྱལ་མཚན་སྟེ་འདི་གཉིས་འཕྲིན་ལས་ཤིན་ཏུ་ཆེའོ། །

གཞན་ཡང་མང་ར་སྒོམ་ཆེན་གྱིས་གསལ་བྱེད་མེ་ལོང་། གཡུ་ཐོག་བཀྲ་ཤིས་མགོན་གྱིས་ལེ་གྲངས་ཀྱི་བསྡུས་དོན། འཕེལ་ཟད་རོ་སྦྱོར། ནི་རུ་ཧའི་ལས་རིམ་མཚན་ཉིད་ཉི་ཤུ་སོགས་མཛད། གཡུ་ཐོག་རྒྱལ་ཚས་གཏོང་ཐུན་ཆེན་མོ་ལུང་དྲངས་ཉི་མའི་སྙིང་པོ་མཛད། ཆེ་རྗེ་ཤཱཀྱ་དཔལ་གྱིས་ལེའུ་དང་པོའི་ཊཱིཀ་ཟླ་ཟེར་མེ་ཏོག་བྱ་མོ་ཁུང་པ་ཡེ་ཤེས་༼ཙ༤༩བ༽བཟང་པོས་ཊཱིཀ་ཤིན་དུ་རྒྱས་པ་དོན་གསལ་ཉི་མའི་སྙིང་པོ། མཐའ་བཞི་ཤཱི་ལ་སམ་བྷ་ཝས་ཁོག་དབུབ་བདུད་རྩིའི་ཆུ་རྒྱུན། མི་ཉག་རྡོ་རྗེ་འབུམ་གྱིས་ཟབ་འབྲེལ་རྫ་རྡོ་གཟུངས་ཀྱིས་སྤྱི་ཁོག་གསལ་བ་གཤག་རམ་ཉི་མ་དཔལ་གྱིས་བཤད་འབུམ་ཉི་མའི་འོད་ཟེར། རོག་སྟོན་གྱིས་ཚིག་དོན་གསལ་བྱེད་འབུམ་ཊཱིཀ། ཁོན་དཔལ་ཆེན་འོད་པོས་བརྒྱད་ཆུང་ཉི་མའི་འཁོར་ལོ། ས་པཎ་གྱིས་བརྒྱད་པའི་དོན་བསྡུས་དང་རྒྱལ་པོའི་དཀོར་མཛོད། བཅོམ་རལ་པས་གསོ་རིག་རྒྱན་གྱི་མེ་ཏོག་གྲུབ་ཐོབ་ཨོ་ཌྱན་པས་དངུལ་ཆུའི་བསྟན་བཅོས། རྗེ་རང་བྱུང་བས་བརྒྱད་པའི་སྙིང་པོ་སྡུས་པ་དང་སྨན་རྣམས་ཀྱི་ནུས་པ་བསྟན་པ། སྒྲ་པ་ཤེས་རིན་པས་ཁོག་དབུབ་དང་ལག་ལེན་གཅེས་བསྡུས། སྟོད་སྨན་འཚོ་བྱེད་གཞོན་ནུས་སྙིང་པོ་བསྡུས་པ། སྐྱོར་ལུང་བ་དོན་ཡོད་དཔལ་གྱིས་མཆན་བུ་ཧོར་བར་ཅན་སོགས་འདི་ཕལ་ཆེར་ཡན་ལག་བརྒྱད་པ་ལ་བསྟེན་པ་ཡིན་ལ། བརྒྱུད་བཞི་ལའང་རྗེས་འབྲེང་གིས་འགྲེལ་པ་མང་དུ་བྱུང་ངོ་། །ཕྱིས་སྨན་དཔྱད་གཟུགས་བརྙན་དུ་གྱུར་པ་ན་དགས་པོ་ལ་ཐོགས་ཟུར་མཁར་བ་མཉམ་ཉིས་རྡོ་རྗེ་དེ་སྤྱིར་ཆོས་དུ་མ་ལ་མངའ་འབྱོར་ཡང་ཁྱད་པར་སྨན་དཔྱད་ཀྱིས་ཕྲིན་ལས་བསྐྱངས་སྟེ་མན་ངག་བྱེ་བ་རིང་སྲེལ་གྲངས་ཅན་གྲངས་མེད་དང་བླ་སྒྲུབ་གེགས་སེལ་སོགས་མཛད་སྟེ་གསོ་རིག་གི་བསྟན་པ་གཞི་ནས་གསོས། ཕྱིས་སྨན་པ་མཁས་པ་མང་དུ་བྱུང་བ་ནི་འདི་ཁོ་ནའི་བཀའ་དྲིན་ཡིན་ནོ། །

ཁོག་དབུབ་རྣམས་ལས་བཀའ་དངོས་དང་ཀླུ་སྒྲུབ་དང་རིགས་གསུམ་མགོན་པོ་སོགས་ཀྱིས་མཛད་ཟེར་བ་སོགས་མཛད་བྱང་དང་འགྱུར་བྱང་བཟང་པོ་སྨོས་པ་རྣམས་ཁུངས་དེ་ལྟར་སྨོས་པ་ཙམ་དུ་ཟད་ལ། རྒྱལ་པོའི་བླ་སྨན་དགུ་ཡང་སྟོད་ན་བི་ཇི་ཆེ་རྗེ་ཕུག་པ་གསུམ། སྨད་ན་གཉའ་དང་སྟོང་དང་མཐའ་བཞི་གསུམ། བར་ན་གཡུ་ཐོག་བྲང་ཏི་མི་ཉག་གསུམ་ཟེར་ཡང་འདི་ཐམས་ཅད་ཆོས་རྒྱལ་གྱི་དུས་ན་དུས་མཉམ་དུ་ཡོད་པ་མིན་ལ་ཕྱིས་རིམ་པས་བྱུང་བ་ཡིན་༼ཙ༥༠ན༽ནོ། །

སྤྱིར་ཡོངས་སུ་གྲགས་པའི་སྨན་པ་ཆེན་པོ་དྲུག་བཅུ་རྩ་ལྔའམ་དོན་གཅིག་གམ་བརྒྱ་དང་བཞི་ཞེས་གྲགས་ཅིང་ལོ་ཆེན་རིན་བཟང་ལ་པཎྜིཏ་ལྟར་མཁས་པ་གཅིག་ཞེས་དང་། སྐྱེས་བུ་མེ་ལྷ་ན་མཁའ་ལྟར་ཁྱབ་པ་གཅིག་དང་། མྱང་སྨན་ལོ་ཙཱ་དང་སྟོད་སྨན་སྟག་ཆུང་ནི་ཉི་ཟླ་ལྟར་གྲགས་པ་གཉིས་དང་། དེ་བཞིན་དུ་རྒྱལ་པོའི་བླ་སྨན་དགུ། ཨོ་ཌྱན་པ་སོགས་སྤྲུལ་པས་འགྲོ་དོན་མཛད་པ་བཅུ། མང་མཁར་འཚོ་བྱེད་དཀོན་སྐྱབས་སོགས་སྦྱངས་སྟོབས་ཀྱིས་ཆེ་བ་དྲུག་གཡུ་ཐོག་མགོན་པོ་སོགས་སྨན་བླ་ལྟ་བུ་བཅུ། སྙེ་མདོ་ཀུན་དོན་སོགས་ལས་འཕྲོ་སད་པ་བཅུ། གཟེ་སྨན་ནག་པོ་སོགས་དཔྱད་མགོ་སོ་སོར་ཐོན་པ་བཅུ། ཉང་རོ་སྟོང་གསུམ་གྲགས་སོགས་གྲགས་པ་བློ་བུར་དུ་ཐོན་པ་བཅུ། འབལ་ཉི་མ་དཔལ་སོགས་གྲགས་པ་ཧོར་གྱིས་བཏོན་པ་ལྔ། བྱང་ཁོག་ལ་ནང་བྱན་ཚུད་པས་བཅོས་ལོག་ཡང་འཚོ་བ་བརྩོན་འགྲུས་སེང་གེ། ཐུར་དཔྱད་ལ་ནང་བྱན་ཚུད་པས་དཔྱད་ཐལ་ཡང་འཚོ་བ་སྦ་རས་ལྷ་རྗེ་སྟེ་དཔྱད་ལ་ནང་བྱན་ཚུད་པ་གཉིས་ཅེས་དོན་གཅིག་དང་། ཡང་འཇང་པ་ཡེ་ཤེས་བློ་གྲོས་སོགས་སྲོག་ཤིང་ལྟ་བུ་གཅིག་ཞེས་སོགས་བསྣན་ནས་ལྔ་དང་བཞིར་འདོད་པ་དང་། ཡང་ལོ་ཙཱ་བ་ཞྭ་སེར་ཅན་སོགས་དར་བྱེད་ཀུན་ལ་གྲགས་པ་ལྔ་བཅུ་རྩ་བརྒྱད་ཅེས་ཀྱང་སྒྲོག་ཞིང་དེ་རྣམས་ཀྱི་རིང་ལ་བཅོས་གང་དར་བ་ཡང་། ཤཱནྟི་གརྦྷས་འཛེ་ནད་སྨན་གསོ་དར། །སོགས་དང་། ལོ་ཆེན་རིན་འཟང་བརྒྱད་པའི་སྨན་གསོ་དར། །ཞེས་སོགས་འཆད་པར་སྣང་ངོ་། །སྨན་དཔྱད་ལ་བསྟན་འགྱུར་ན་པོ་ཏི་བདུན་བཞུགས། གསོ་བ་རིག་པའི་སྐབས་སོ། །

དམ་པའི་ཆོས་ཀྱི་འཁོར་ལོས་སྒྱུར་བ་རྣམས་ཀྱི་བྱུང་བ་གསལ་བར་བྱེད་པ་མཁས་པའི་དགའ་སྟོན་ཞེས་བྱ་བའི་ལེགས་པར་བཤད་པ་ལས། ཡུལ་སྤྱི་དང་བྱེ་བྲག་མ་ཕྱེ་བར་ཤེས་བྱའི་གཙོ་བོ་རིག་གནས་ལྔ་ཇི་ལྟར་བྱུང་བ་བཤད་པ་སྟེ་ཡན་ལག་ལྔ་པའོ། །

དེ་ལྟར་བསྐལ་པ་བཟང་པོ་འདི་ཉིད་ཀྱི། །བཞི་པ་ཤཱཀྱ་སེང་གེའི་བསྟན་པ་མཆོག །༼ཙ༥༠བ༽གསལ་བར་མཛད་པའི་སྐྱེས་ཆེན་དམ་པའི་ཚོགས། །གྲངས་མེད་ཀུན་དུ་ཁྱབ་པར་བྱོན་པ་ལས། །འཕགས་ཡུལ་རྒྱ་ནག་ཧོར་དང་ལི་ཡུལ་དང་། །བྱང་ཕྱོགས་བོད་ཀྱི་ཡུལ་དུ་བྱོན་པ་རྣམས། །ངོ་མཚར་གཏམ་གི་ཆ་ཤས་དཔག་མེད་ལས། །ཅུང་ཟད་ཙམ་རེ་བདག་གིས་དད་པས་བརྗོད། །འདིར་འབད་དགེ་བས་བོད་ཀྱི་རྒྱལ་ཁམས་འདིའི། །དུས་འཁྲུག་ཡམས་ནད་ཐམས་ཅད་རྒྱུན་ཆད་ཅིང་། །འགྲོ་ཀུན་དལ་འབྱོར་དོན་དང་ལྡན་བྱེད་པས། །དམ་པའི་ཆོས་ཀྱི་སྣོད་དུ་རུང་བར་ཤོག །ཚེ་རབས་ཀུན་དུ་སྙིང་པོའི་བསྟན་ལ་འཇུག །སངས་རྒྱས་དངོས་ཀྱི་བླ་མས་རྗེས་སུ་འཛིན། །ལེགས་པའི་བརྟེན་འབྲེལ་མཐའ་དག་ལྷུན་གྲུབ་པས། །རང་གཞན་དོན་གཉིས་ཅིག་ཆར་འགྲུབ་གྱུར་ཅིག །

དམ་པའི་ཆོས་ཀྱི་འཁོར་ལོས་བསྒྱུར་བ་རྣམས་ཀྱི་བྱུང་བ་གསལ་བར་བྱེད་པ་མཁས་པའི་དགའ་སྟོན་ཞེས་བྱ་བའི་ལེགས་པར་བཤད་པ་ལས་ཡན་ལག་དང་པོའི་འཇིག་རྟེན་གྱི་ཁམས་སྤྱིར་བསྟན་པའི་སྐབས། ཡན་ལག་གཉིས་པ་རྒྱ་གར་གྱི་སྐབས་ལ་སྟོན་པའི་མཛད་པ་བཤད་པ་བཀའ་བསྡུས་པ་ཁྱད་པར་དུ་བཤད་པ་དཀོན་མཆོག་གསུམ་གྱི་རྟེན་ཇི་ལྟར་བྱུང་ཚུལ་རྒྱལ་པོ་བྱོན་ཚུལ་སྟེ་ནང་ཚན་དུ་ལེའུ་བཞི། ཡན་ལག་གསུམ་པ་བོད་ཡུལ་གྱི་སྐབས་ལ་དང་པོར་སྤྱན་རས་གཟིགས་ཀྱིས་བོད་བདག་གིར་མཛད་ཚུལ་གཉིས་པ་ཆོས་རྒྱལ་གྱི་རྒྱལ་རབས། གསུམ་པ་འདུལ་བའི་ཆོས་བྱུང་། བཞི་པ་ལོ་པཎ་ཇི་ལྟར་བྱོན་པ། ལྔ་པ་གསང་སྔགས་སྔ་འགྱུར་གྱི་ཆོས་བྱུང་། དྲུག་པ་བཀའ་གདམས་ཀྱི་ཆོས་བྱུང་། བདུན་པ་བཀའ་རྒྱུད་སྤྱིའི་ཆོས་བྱུང་། བརྒྱད་པ་ཀརྨ་ཀཾ་ཚང་གིས་ཆོས་བྱུང་། དགུ་པ་འབྲི་ཁུང་བཀའ་རྒྱུད་ཀྱི་ཆོས་བྱུང་། བཅུ་པ་ཆོས་རྒྱུད་སྣ་ཚོགས་པའི་ཆོས་བྱུང་སྟེ་ནང་ཚན་ལེའུ་བཅུ། ཡན་ལག་བཞི་པ་རྒྱ་ནག་སོགས་སུ་ཆོས་བྱུང་ཚུལ། ཡན་ལག་ལྔ་པ་སྤྱིར་རིག་གནས་ཇི་ལྟར་བྱུང་ཚུལ་སྟེ་སྐབས་ཆེན་པོ་ལྔ། ནང་ཚན་ལེའུ་བཅུ་བདུན་གྱིས་༼ཙ༥༡ན༽ལེགས་པར་གྲུབ་པ་སྟེ། རང་གི་དད་པའི་བློ་དང་། ས་སྐྱོང་པ་ཆེན་པོ་བསོད་ནམས་རབ་བརྟན་གྱིས་བསྐུལ་བར་མཛད་པའི་རྐྱེན་ལས། ཤཱཀྱའི་དགེ་སློང་དུས་ཀྱི་དབང་གིས་ཆོས་སྨྲ་བའི་རེ་མོས་སུ་སོན་པ་མི་ཕམ་ཆོས་ཀྱི་རྒྱལ་པོ་དོན་ཡོངས་སུ་གྲུབ་པ་མིང་གཞན་གཙུག་ལག་གི་ཕྲེང་བ་འཛིན་པས་རང་ལོ་ཞེ་གཉིས་པ་ལ་སྐབས་དང་པོ་གསུམ་པ་བརྩམས་ཅིང་། ཕྱིས་རང་ལོ་དྲུག་བཅུ་པའི་སྐབས་ཅི་རིགས་པར་ལེའུ་ལྷག་མ་རྣམས་བྲིས་ཤིང་རེ་གཅིག་པ་ཤིང་ཕོ་བྱི་བའི་ལོ་ཧོར་ཟླ་གཉིས་པའི་ཚེས་གཅིག་ལ་དཔལ་སངས་རྒྱས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་ཆེན་པོ་གྲུབ་པར་བགྱིས་པ་དགེ་བར་མཐར་ཕྱིན་ཏོ། །

རིག་གནས་ལྔ་ཡི་ཆོས་ཀྱི་བྱུང་བ་འདི། །གནམ་གཤེགས་དཔལ་འབྱོར་བཟང་མོའི་དགོངས་རྫོགས་ཕྱིར། །ལྷོ་བྲག་གནས་ཀྱི་གཞིས་ཁར་པར་དུ་བསྒྲུབས། །ཡིག་བརྐོས་གཉིས་ཀ་བྱེད་པོ་གཡེ་བ་ཡིན། །དགེ་འདིས་འགྲོ་ཀུན་ཐམས་ཅད་མཁྱེན་ཐོབ་ཤོག །